^

Ladakhi

The Holy Bible in the Ladakhi language of India

copyright © 2020 Wycliffe Bible Translators, Inc.
Language: Ladakhi
Contributor: Wycliffe Bible Translators, Inc.

All rights reserved.

2025-05-08

ePub generated by Haiola 8 Aug 2026 from source files dated 8 May 2025

b17e26ca-3ce9-5f7e-905b-9bfa27f40748

གོ༌ཟུག༌

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

གོ༌ཟུག༌གི༌ སྤེ༌ཆ༌།

གོ༌ཟུག༌གི༌ སྤེ༌ཆའེ༌ སྐོར༌།

ཡ༌ཧུ༌དཱ༌ དང༌ མ༌ཤི༌ཀ༌པའེ༌ ཆོས༌སི༌ ཁས༌པ༌ གུན༌ནི༌ འི༌ གོ༌ཟུག༌གི༌ སྤེ༌ཆ༌བོ༌ མ༌ཤི༌ཀ༌ ལྟམས༌སི༌ སང༌ ཧ༌ལམ༌ ལོ༌ 1446 སྔུན༌ལ༌ བྲིའ༌ ཛད༌ཏེ༌ ཨིན༌ཁན༌བོ༌ ཟེར༌ར༌ནོག༌, ཡང༌ན༌ དག༌ས༌ སང༌ ལོ༌ 3,500 སྔུན༌ལ༌། ཁོང༌གུན༌ནི༌ ཟེར༌ར༌ནོག༌, ཞལ༌ཆད༌ སྙིང༌པའེ༌ གོ༌མའེ༌ སྤེ༌ཆ༌ ལྔ༌བོ༌ མོ༌ཟེས༌སི༌ བྲིས༌ཏེ༌ ཨིན༌ནོག༌, ཀ༌བོའེ༌ ནང༌ང༌ འི༌ སྤེ༌ཆ༌བོའང༌ ཐེས༌ཏེ༌ ཨིན༌ནོག༌།

མོ༌ཟེས༌སི༌ འི༌ སྤེ༌ཆ༌, ནམ༌ཁའ༌ དང༌ ཇིག༌རྟེན༌ ཛད༌ཁན༌ནི༌ ཚིར༌ ཡང༌ གྱལ༌ཁམས༌གུན༌ ཀ༌ཟུག༌གི༌ ཇུང༌, ཏེ༌གུན༌ནི༌ སྐོར༌ སིལ༌ཁན༌གུན༌ལ༌ ཤེ༌ཤེས༌སི༌ གྱུན༌ཚན༌ནི༌ ཕིའ༌ བྲིས༌ཏེ༌ ཨིན༌ནོག༌། འི༌ ནང༌ང༌ མོ༌ཟེས༌སི༌ གོ༌ཟུགས༌ མང༌པོ༌ཞིག༌གི༌ སྐོར༌ལ༌ བྲིའ༌ ཛད༌ཏེ༌ དུག༌, ཏེ༌གུན༌ ནི༌:

ཀ༌ཟུག༌གི༌ ནམ༌ཁའ༌ དང༌ ཇིག༌རྟེན༌ ཡང༌ ཏེ༌ནང༌ང༌ ཡོད༌ཁན༌ ཚང༌མ༌ གོ༌ཟུགས༌།

ཀ༌ཟུག༌གི༌ མི༌རིགས༌ ཚང༌མ༌ གོ༌ཟུག༌, ཡང༌ན༌ ཨ༌དམ༌ དང༌ ཧ༌ཝ༌ ཛད༌ཅེས༌པོ༌།

ཀ༌ཟུག༌གི༌ སྡིག༌པ༌ དང༌ ཤི༌ཅེས༌ གོ༌ཟུག༌།

དཀོན༌མཆོག༌གི༌ ཐབས༌ ནང༌ཞིན༌ ཁོང༌ངི༌ ཞལ༌ཆད༌ ཛད༌ཁན༌ནི༌ པུར༌གྱུད༌ གྱུད༌ཏེ༌, ཀ༌ཟུག༌གི༌ སྡིག༌ཅན༌ མི༌གུན༌ སྡིག༌པ༌ དང༌ ཤི༌ཅེས༌སི༌ ཀ༌ནེ༌ སྐྱོབ༌ཅེས༌ གོ༌ཟུག༌།

ཀ༌ཟུག༌གི༌ དེན༌བའེ༌ དཀོན༌མཆོག༌ག༌ བྲངས༌ཏེ༌ ཅོལ༌ཁན༌ དང༌ མ༌བྲངས༌ཁན༌ནི༌ མི༌གུན༌ གོ༌ཟུག༌།

ཀ༌ཟུག༌གི༌ གྱལ༌ཁབ༌ སོ༌སོ༌གུན༌ གོ༌ཟུག༌།

འི༌ སྤེ༌ཆའེ༌ ནང༌ང༌ ཚང༌མའེ༌སང༌ ཁག༌ཅན༌ ལབ༌ཞ༌བོ༌ ནི༌, དཀོན༌མཆོག༌གི༌ ཐབ༌ལྡིངས༌སི༌ ནང༌ང༌ མི༌གུན༌ ཏུས༌གྱུན༌ནི༌ ཕིའ༌ སོན༌ཏེའ༌ ལུས༌ཏེ༌ ཁོང༌ ཉམ༌པོ༌ བྲེལ༌ ཉེ༌མོ༌ ལུས༌ཤེས༌ ཡང༌ ཛ༌འོ༌ ཉེ༌མོ༌ ཙོགས༌ལ༌ ཁོང༌ ཤེ༌ཤེས༌པོ༌ ཨིན༌པིན༌། ཨིན༌ནའང༌ སྡིག༌པ༌ དང༌ ཤི༌ཅེས༌, འི༌ ཇིག༌རྟེན༌ནི༌ ནང༌ང༌ ལེབ༌བ༌ཅིག༌, ཏེ༌ ཛ༌འོའེ༌ ཐུན༌བྲེལ༌བོ༌ ཆད༌, ཡང༌ ཁོང༌གུན༌ནི༌ ཕིའ༌ དཀོན༌མཆོག༌གི༌ ཅིན༌ལབས༌ ཚང༌མ༌ མེད༌ཁན༌ སོང༌།

ཏེ༌བོའེ༌ སྟིང༌ནེའང༌ དཀོན༌མཆོག༌གི༌ མི༌རིགས༌ རིག༌ ཤེ༌ཏན༌ནི༌ སྡིག༌པ༌ དང༌ ཤི༌ཅེས༌སི༌ ངན༌ ཕོག༌ཅེས༌ནེ༌ སྐྱོབ༌བ༌ ཛད༌ཅེས༌སི༌ ཐབ༌ལྡིངས༌ ཛདས༌ ༼གོ༌ཟུག༌གི༌ སྤེ༌ཆ༌ 3:15༽, དཀོན༌མཆོག༌གི༌ འི༌ ཐབ༌ལྡིངས༌པོ༌ ཨ༌དམ༌ དང༌ ཧ༌ཝའེ༌ བུ༌ཚ༌ སེད༌ ཟེར༌ཁན༌ནི༌ མི༌ནེ༌ ཇུང༌ཁན༌ནི༌ མིག༌སལ༌ལི༌ པུར༌གྱུད༌གུན༌ གྱུད༌ཏེ༌ ཛདས༌། སེད༌དི༌ པུར༌གྱུད༌ ནོ༌ཨ༌, ཨབ༌ར༌ཧམ༌ དང༌ ཡ༌ཀོབ༌ ༼ཡང༌ན༌ ཨིས༌ར༌ཨེལ༌༽ ཟེར༌ཁན༌ནི༌ མི༌གུན༌ ཉམ༌པོ༌ ཏུས༌གྱུན༌ ལུས༌ཤེས༌སི༌ ཞལ༌ཆད༌ ༼ཡང༌ན༌ ཆད༌དོན༌༽ རིག༌ ཛདས༌། ཚང༌མའེ༌སང༌ ཆད༌དོན༌ ཁག༌ཅན༌བོ༌ ནི༌ ཨབ༌ར༌ཧམ༌ ཉམ༌པོ༌ ཛད༌ཁན༌བོ༌ ཨིན༌ནོག༌, ཏེ༌བོ༌ ནི༌ མི༌ དང༌ གྱལ༌ཁབ༌ ཚང༌མའེ༌ཀ༌ ཁོའེ༌ པུར༌གྱུད༌པོ༌ གྱུད༌ཏེ༌ ཡོང༌ཅེས༌ཅན༌ནི༌ ཞལ༌ཆད༌དི༌ ཅིན༌ལབས༌པོ༌ ཨིན༌པིན༌། ༼ཞལ༌ཆད༌ སོ༌མའེ༌ སྤེ༌ཆ༌གུན༌ནི༌, ལབ༌ཞ༌ ནང༌ཞིན༌ ཏེ༌ པུར༌གྱུད༌པོ༌ ཇིག༌རྟེན༌པ༌གུན༌ནི༌ སྐྱབ༌གོན༌, ཡེ༌ཤུ༌ མ༌ཤི༌ཀ༌ ཨིན༌ནོག༌།༽

1

སྐར༌མ༌ ཚང༌མ༌ དང༌ ཇིག༌རྟེན༌ ཞང༌ང༌ ཛད༌ཅེས༌སི༌ སྐོར༌།

1:1-2:4

1 གོ༌མ༌རང༌ དཀོན༌མཆོག༌གི༌ ནམ༌ཁའ༌ དང༌ ཇིག༌རྟེན༌ ཛད༌ ཟ༌ནེ༌, 2 ཇིག༌རྟེན༌བོ༌ ཟོས༌ཏ༌ མེད༌ཁན༌ དང༌ སྟོང༌པ༌, ཆུ༌ ཏིང༌ཅན༌ཀོན༌དྲོའེ༌ གངས༌ཏེ༌ ཡང༌ ཏེ༌བོ༌ མུན༌གྲིག༌གི༌ ཀབས༌ཏེ༌ ཡོད༌པིན༌། ཡང༌ དཀོན༌མཆོག༌གི༌ ཐུག༌ཉིད༌ ཏེ༌ ཆུའི༌ ཁེ༌ཐོག༌ག༌ ཁོར༌ཨིན༌ སྣང༌ང༌ བོར༌ར༌ ཛད༌དད༌པིན༌།

3 དཀོན༌མཆོག༌གི༌ མོལ༌ལ༌ ཛདས༌, “འོད༌ ཇུང༌ཤིག༌” ཏེ༌ནེ༌ འོད༌ ཇུང༌། 4 འོད༌པོ༌ ཟིགས༌ཏེ༌ དཀོན༌མཆོག༌ ཐུགས༌ཐདས༌། ཏེ༌སྟིང༌ནེ༌ དཀོན༌མཆོག༌གི༌ འོད༌པོ༌, མུན༌གྲིག༌ནེ༌ སོ༌སོ༌ ཕེའ༌ཛདས༌། 5 ཡང༌ དཀོན༌མཆོག༌གི༌ འོད༌ལ༌ ཉི༌མ༌ ཡང༌ མུན༌གྲིག༌ག༌ ཚན༌ མོལ༌ཏེ༌ མིང༌ ཏག༌ག༌ ཛདས༌། ཏེ༌ནེ༌ ཕི༌ཏོག༌ བུད༌ཏེ༌ ང༌མོ༌ ལེབ༌, ཡང༌ ཏེ༌བོ༌ ཞག༌ ཏང༌པོ༌ ཨིན༌པིན༌།

6 དཀོན༌མཆོག༌གི༌ མོལ༌ལ༌ ཛདས༌, “ཁེ༌ཐོག༌གི༌ ཆུ༌ ཇིག༌རྟེན༌ནི༌ ཆུ༌ནེ༌ སོ༌སོ༌ ཕེ༌ཅེས༌ལ༌ ཏེ༌ ཉིས༌ཀོའེ༌ པར༌ལ༌ ནས༌ས༌ཞིག༌ གྲུབ༌ཤིག༌།” 7 དཀོན༌མཆོག༌གི༌ མོལ༌ཁན༌ ནང༌ཞིན༌ གྲུབ༌། དཀོན༌མཆོག༌གི༌ ཁེ༌ཐོག༌གི༌ ཆུ༌ དང༌ ཇིག༌རྟེན༌ནི༌ ཆུའི༌ པར༌ལ༌ ནས༌ས༌ཞིག༌ གྲུབ༌ ཅུག༌ག༌ ཛདས༌། 8 ཡང༌ དཀོན༌མཆོག༌གི༌ ཏེ༌ ནས༌ས༌བོའ༌ ནམ༌ ཟེར༌ཏེ༌ མིང༌ ཏག༌ག༌ ཛདས༌། ཏེ༌ནེ༌ ཕི༌ཏོག༌ བུད༌ཏེ༌ ང༌མོ༌ ལེབ༌, ཡང༌ ཏེ༌བོ༌ ཞག༌ ཉིས༌པ༌ ཨིན༌པིན༌།

9 དཀོན༌མཆོག༌གི༌ མོལ༌ལ༌ ཛདས༌, “ས༌ སྐམ༌པོ༌ ཇུང༌ཅེས༌སི༌ ཕིའ༌, ནམ༌མི༌ ཡོག༌ག༌ ཡོད༌ཁན༌ནི༌ ཆུ༌གུན༌ ནས༌ས༌ ཅིག༌ཅིག༌ག༌ གྲིལ༌ཤིག༌།” དཀོན༌མཆོག༌གི༌ མོལ༌ཁན༌ ནང༌ཞིན༌ གྲུབ༌། 10 ཡང༌ དཀོན༌མཆོག༌གི༌ ས༌ སྐམ༌པོ༌བོའ༌ ས༌ཀྱད༌ ཡང༌ ཆུ༌ གྲིལ༌ཁན༌བོའ༌ གྱ༌ཚོ༌ མོལ༌ཏེ༌ མིང༌ ཏག༌ག༌ ཛདས༌། ཁོང༌རང༌ངི༌ ཛད༌ཁན༌གུན༌ ཟིགས༌ཏེ༌, དཀོན༌མཆོག༌ ཐུགས༌ཐདས༌། 11 ཏེ༌ནེ༌ དཀོན༌མཆོག༌གི༌ མོལ༌ལ༌ ཛདས༌, “ས༌ཀྱད༌བོའེ༌ཀ༌ ཁ༌ཟས༌ སྨིན༌ཁན༌ནི༌ ལྕང༌མ༌ དང༌ གྲུ༌ སྨིན༌ཁན༌ནི༌ སྔོན༌པོ༌ ཚང༌མ༌ སྐྱེ༌ཤིག༌། ཏེ༌ ས༌འོན༌གུན༌ནི༌ རང༌རང༌ངི༌ རིགས༌སི༌ ལྕང༌མ༌ དང༌ རྩཱ༌སྔོན༌པོ༌ གུན༌ སྐྱེ༌ཅུག༌ཨིན༌།” དཀོན༌མཆོག༌གི༌ མོལ༌ཁན༌ ནང༌ཞིན༌ གྲུབ༌། 12 ཏེ༌ ས༌ཀྱད༌བོའེ༌ཀ༌ སྔོན༌པོའེ༌ རིགས༌ ཚང༌མ༌ སྨིན༌, ཡང༌ན༌ ཁ༌ཟས༌སི༌ ལྕང༌མ༌ དང༌ གྲུ༌ སྣ༌ཚོགས༌སི༌ སྔོན༌པོ༌, ཀ༌བོའེ༌ ས༌འོན༌གུན༌ནི༌ རང༌རང༌ངི༌ རིགས༌སི༌ ལྕང༌མ༌ དང༌ རྩཱ༌སྔོན༌པོ༌ གུན༌ སྐྱེ༌ཨིན༌། ཁོང༌རང༌ངི༌ ཛད༌ཁན༌གུན༌ ཟིགས༌ཏེ༌, དཀོན༌མཆོག༌ ཐུགས༌ཐདས༌། 13 ཏེ༌ནེ༌ ཕི༌ཏོག༌ བུད༌ཏེ༌ ང༌མོ༌ ལེབ༌, ཡང༌ ཏེ༌བོ༌ ཞག༌ སུམ༌པ༌ ཨིན༌པིན༌།

14 ཏེ༌ནེ༌ དཀོན༌མཆོག༌གི༌ མོལ༌ལ༌ ཛདས༌, “ཉི༌མ༌ དང༌ ཚན༌ ཕེ༌ཅེས༌སི༌ ཕིའ༌, ནམ༌མི༌ ནང༌ང༌ འོད༌གུན༌ ཇུང༌ཤིག༌། ཏེ༌གུན༌ ནམ༌ཟླ༌, ཞག༌ དང༌ ལོ༌ གུན༌ སྟན༌ཅེས༌ལ༌ སྟགས༌གུན༌ གྱུར༌ཤིག༌། 15 ཏེ༌ འོད༌ ནམ༌མི༌ ནང༌ང༌ ཡོད༌ཁན༌གུན༌ནི༌ ཇིག༌རྟེན༌ནི༌ཀ༌ འོད༌ ཏོང༌ཤིག༌།” དཀོན༌མཆོག༌གི༌ མོལ༌ཁན༌ ནང༌ཞིན༌ གྲུབ༌། 16 ཡང༌ དཀོན༌མཆོག༌གི༌ འོད༌ ཀྲག༌པོ༌ ཉིས༌ ཅོའ༌ ཛད༌, འོད༌ ཤུག༌ཆེ༌བོའ༌ ཉི༌མའ༌ ཡང༌ ཤུག༌ཆུང༌ང༌བོའ༌ ཚན༌ལ༌ འོད༌ ཏང༌ ཅུག༌ག༌ ཛདས༌། ཁོང༌ངི༌ སྐར༌མ༌གུན༌ནའང༌ ཅོའ༌ ཛདས༌། 17 དཀོན༌མཆོག༌གི༌ ཏེ༌ འོད༌གུན༌ ཇིག༌རྟེན༌ནི༌ཀ༌ ལྡངས༌ ཏང༌ཅེས༌སི༌ ཕིའ༌ ནམ༌ཁའེ༌ ནང༌ང༌ བོར༌ར༌ ཛདས༌། 18 ཏེ༌གུན༌ ཉི༌མ༌ དང༌ ཚན༌ལ༌ ལྡངས༌ ཏང༌ཅེས༌ ཡང༌ འོད༌པོ༌ མུན༌གྲིག༌ནེ༌ སོ༌སོའ༌ ཕེ༌ཅེས༌ལ༌ ཛདས༌། ཁོང༌རང༌ངི༌ ཛད༌ཁན༌གུན༌ ཟིགས༌ཏེ༌ དཀོན༌མཆོག༌ ཐུགས༌ཐདས༌། 19 ཏེ༌ནེ༌ ཕི༌ཏོག༌ བུད༌ཏེ༌ ང༌མོ༌ ལེབ༌, ཡང༌ ཏེ༌བོ༌ ཞག༌ ཞི༌པ༌ ཨིན༌པིན༌།

20 དཀོན༌མཆོག༌གི༌ མོལ༌ལ༌ ཛདས༌, “ཆུ༌ ཚང༌མའེ༌ ནང༌ང༌ འུགས༌ ཡོད༌ཁན༌ནི༌ སེམས༌ཅན༌ མང༌པོ༌ ཡང༌ ནམ༌ཁའ༌ ཅ༌ཅིའུ༌ སྣ༌ཚོགས༌སི༌ གང༌ཤིག༌།” 21 ཏེན༌ན༌ ཟུག༌གི༌ དཀོན༌མཆོག༌གི༌ གྱ༌ཚོའེ༌ ནང༌ང༌ ཧ༌ལས༌ཤེས༌སི༌ སེམས༌ཅན༌ ཇིགས༌པོ༌, ཆུའི༌ ནང༌ང༌ གྲུལ༌ཁན༌ དང༌ རྐྱལ༌ཁན༌ སེམས༌ཅན༌ སྣ༌ཚོགས༌ མང༌པོ༌ ཡང༌ ཤོག༌པ༌ ཡོད༌ཁན༌ནི༌ ཅ༌ཅིའུ༌འི༌ རིགས༌ ཚང༌མ༌ ཅོའ༌ ཛདས༌། ཁོང༌རང༌ངི༌ ཛད༌ཁན༌གུན༌ ཟིགས༌ཏེ༌ དཀོན༌མཆོག༌ ཐུགས༌ཐདས༌། 22 ཏེ༌ནེ༌ དཀོན༌མཆོག༌གི༌ ཛད༌ཁན༌ ཚང༌མ༌ལ༌ ཅིན༌ལབས༌ སལ༌ཏེ༌ མོལས༌, “ཕྲུ༌གུ༌ སྐྱེས༌ཏེ༌ རང༌ངི༌ ཀྲངས༌ཀ༌ གྱས༌ཤུག༌ཤིག༌, ཉ༌གུན༌ནི༌ གྱ༌ཚོའེ༌ ནང༌ང༌, ཡང༌ ཅ༌ཅིའུ༌གུན༌ནི༌ ཇིག༌རྟེན༌ནི༌ ནང༌ང༌ རང༌ངི༌ ཀྲངས༌ཀ༌ གུན༌ མང༌པོ༌ ཕེལ༌ཅུག༌ཤིག༌།” 23 ཏེ༌ནེ༌ ཕི༌ཏོག༌ བུད༌ཏེ༌ ང༌མོ༌ ལེབ༌, ཡང༌ ཏེ༌བོ༌ ཞག༌ ལྔ༌པ༌ ཨིན༌པིན༌།

24 དཀོན༌མཆོག༌གི༌ མོལ༌ལ༌ ཛདས༌, “སེམས༌ཅན༌ སྣ༌མི༌ སྣ༌ཚོགས༌ཤིག༌ ཇིག༌རྟེན༌ནི༌ཀ༌ ཇུང༌ཤིག༌, ཏེ༌གུན༌ལ༌ རང༌རང༌ངི༌ རིགས༌སི༌ ཕྲུ༌གུ༌ སྐྱེ༌ཨིན༌, ཏེ༌བོའེ༌ ནང༌ང༌ སྲལ༌ཁན༌ནི༌ སེམས༌ཅན༌, སའེ༌ཀ༌ གྲུལ༌ཁན༌ནི༌ སེམས༌ཅན༌ ཆུ༌ངུན༌ དང༌ ནག༌ཚོགས༌སི༌ སེམས༌ཅན༌ གུན༌ ཨིན༌ནོག༌།” དཀོན༌མཆོག༌གི༌ མོལ༌ཁན༌ ནང༌ཞིན༌ གྲུབ༌། 25 ཏེན༌ན༌ ཟུག༌གི༌ དཀོན༌མཆོག༌གི༌ ནག༌ཚོགས༌སི༌ སེམས༌ཅན༌ནི༌ རིགས༌, སྲལ༌ཁན༌ནི༌ སེམས༌ཅན༌ནི༌ རིགས༌, སེམས༌ཅན༌ ཆུ༌ངུན༌ནི༌ རིགས༌ ཚང༌མ༌ ཅོའ༌ ཛདས༌། ཁོང༌རང༌ངི༌ ཛད༌ཁན༌གུན༌ ཟིགས༌ཏེ༌ དཀོན༌མཆོག༌ ཐུགས༌ཐདས༌།

26 ཏེ༌ནེ༌ དཀོན༌མཆོག༌གི༌ མོལ༌ལ༌ ཛདས༌, “ང༌དང༌ངི༌ ང༌དང༌རང༌ ཙོགས༌སི༌ མི༌རིག༌ ཅོ༌ཨིན༌, ཁོང༌གུན༌ ང༌དང༌ ཙོགས༌ ཡོང༌ཨིན༌། ཁོང༌གུན༌ནི༌ གྱ༌ཚོའེ༌ ནང༌ང༌ ཡོད༌ཁན༌ནི༌ ཉ༌, ནམ༌མི༌ ནང༌ང༌ ཡོད༌ཁན༌ནི༌ ཅ༌ ཚང༌མ༌ དང༌ ནག༌ཚོགས༌སི༌ སེམས༌ཅན༌, སྲལ༌ཁན༌ནི༌ སེམས༌ཅན༌, སའེ༌ཀ༌ གྲུལ༌ཁན༌ནི༌ སེམས༌ཅན༌ ཆུ༌ངུན༌ སྣ༌ཚོགས༌ ཚང༌མའེ༌ཀ༌ ཝང༌སྲུལ༌ཨིན༌།”

27 ཏེ༌ནེ༌ དཀོན༌མཆོག༌གི༌ ཁོང༌རང༌ ཙོགས༌ མི༌གུན༌ ཅོའ༌ ཛདས༌།

དེན༌བ༌ དཀོན༌མཆོག༌གི༌ ཏེ༌གུན༌ ཁོང༌རང༌ དང༌ཙོགས༌ ཅོའ༌ ཛདས༌,

ཁོང༌ངི༌ བུ༌ཚ༌ དང༌ བུ༌མོ༌ ཅོའ༌ ཛདས༌།

28 ཏེ༌ནེ༌ དཀོན༌མཆོག༌གི༌ ཁོང༌གུན༌ལ༌ ཅིན༌ལབས༌ སལ༌ཏེ༌ མོལ༌ལ༌ ཛདས༌, “ཕྲུ༌གུ༌ སྐྱེ༌ཅུག༌ཏེ༌ རང༌ངི༌ ཀྲངས༌ཀ༌ ཕེལ༌ཅུག༌། ཇིག༌རྟེན༌ནི༌ ནང༌ང༌ གང༌ཅུགས༌ཏེ༌ ཝང༌སྲུལ༌། གྱ༌ཚོའེ༌ ནང༌ང༌ ཡོད༌ཁན༌ནི༌ ཉ༌, ནམ༌མི༌ ནང༌ང༌ ཡོད༌ཁན༌ནི༌ ཅ༌ ཡང༌ སའེ༌ཀ༌ གྲུལ༌ཁན༌ནི༌ སེམས༌ཅན༌ ཚང༌མའེ༌ཀ༌ ཝང༌སྲུལ༌།” 29 ཡང༌ དཀོན༌མཆོག༌གི༌ མོལས༌, “ལྟོས༌ཤིག༌, ངའེ༌ ཁྱོ༌ཞ༌གུན༌ལ༌ ཟའ༌ཅེས༌སི༌ ཕིའ༌, ཇིག༌རྟེན༌ གང༌པོའེ༌ ནང༌ང༌ ཡོད༌ཁན༌ནི༌ ཁ༌ཟས༌སི༌ ལྕང༌མ༌ དང༌ ས༌འོན༌ སྐྱེ༌ཁན༌ནི༌ སྔོན༌པོའེ༌ རིགས༌ ཚང༌མ༌ ཏངས༌ཏེ༌ ཨིན༌། 30 ཡང༌ རྩཱ༌ དང༌ ལོ༌མ༌ སྔོན༌པོ༌ ཚང༌མ༌ ནག༌ཚོགས༌སི༌ སེམས༌ཅན༌, ནམ༌མ༌ འུར༌ཁན༌ནི༌ ཅ༌ཅིའུ༌, སའེ༌ཀ༌ གྲུལ༌ཁན༌ནི༌ སེམས༌ཅན༌ ཆུ༌ངུན༌ དང༌ འུགས༌ ཡོད༌ཁན༌ ཚང༌མ༌ལ༌ ཟའ༌ཅེས༌སི༌ ཕིའ༌ ཏངས༌ཏེ༌ ཨིན༌།” དཀོན༌མཆོག༌གི༌ མོལ༌ཁན༌ ནང༌ཞིན༌ གྲུབ༌།

31 ཏེ༌ནེ༌ ཁོང༌རང༌ངི༌ ཛད༌ཁན༌ ཚང༌མ༌ལ༌ ཟིགས༌ཏེ༌ དཀོན༌མཆོག༌ ཐུགས༌ཐདས༌། དེན༌བ༌ ཁོང༌ མ༌སྲན༌ཏྲེ༌ ཐུགས༌ཐདས༌། ཏེ༌ནེ༌ ཕི༌ཏོག༌ བུད༌ཏེ༌ ང༌མོ༌ ལེབ༌, ཡང༌ ཏེ༌བོ༌ ཞག༌ དྲུག༌པ༌ ཨིན༌པིན༌།

2

1 ཏེན༌ན༌ ཚུལ༌ལ༌ དཀོན༌མཆོག༌གི༌ ནམ༌ཁའ༌, ཇིག༌རྟེན༌ ཡང༌ ཏེ༌གུན༌ནི༌ ནང༌ང༌ ཡོད༌ཁན༌ ཚང༌མ༌ ཅོའ༌ ཛད༌ཅེས༌པོ༌ གྲུབ༌། 2 དཀོན༌མཆོག༌གི༌ ཛད༌པའེ༌ ཆག༌ལས༌ ཚང༌མ༌ གྲུབ༌ཚར༌པ༌, ཞག༌མ༌ རྡུན༌པའེ༌ ཞག༌ག༌ ཁོང༌ ངལ༌ཚོས༌ཏེ༌ ཞུགས༌། 3 དཀོན༌མཆོག༌གི༌ ཞག༌ རྡུན༌པ༌བོའ༌ ཅིན༌ལབས༌ སལ༌ལ༌ ཛད༌ཏེ༌, ཏེ༌ ཞག༌པོ༌ ཏམ༌པ༌ ཐེའ༌ ཛདས༌, ཅིའ༌ཟེར༌ན༌ ཆག༌ལས༌ གང༌པོ༌ གྲུབ༌ཚར༌པ༌, ཏེ༌ ཞག༌ག༌ ཁོང༌ ངལ༌ཚོའ༌ ཛད༌ཏེ༌ ཨིན༌པིན༌།

4 ཏེན༌ན༌བོ༌ ནམ༌ཁའ༌ དང༌ ཇིག༌རྟེན༌ ཛད༌ཅེས༌སི༌ ཚིར༌བོ༌ ཨིན༌པིན༌།

ཨ༌དམ༌ དང༌ ཧ༌ཝ༌

2:4-25

ཡ༌ཝ༌ དཀོན༌མཆོག༌གི༌ ནམ༌ཁའ༌ དང༌ ཇིག༌རྟེན༌ ཛད༌ ཟ༌ནེ༌, 5 ཇིག༌རྟེན༌ནི༌ཀ༌ ཏབ༌ཁན༌ ཡ༌ མ༌ཏབ༌ཁན༌ནི༌ རྩཱ༌ སྐྱེའ༌ མེད༌པིན༌, ཅིའ༌ཟེར༌ན༌ ཡ༌ཝ༌ དཀོན༌མཆོག༌གི༌ ཏ༌རུང༌ཚག༌པ༌ ཇིག༌རྟེན༌ནི༌ཀ༌ ཆར༌པ༌ བབས༌ ཅུག༌ག༌ མ༌ཛད༌ད༌ ཨིན༌པིན༌, ཡང༌ ཇིག༌རྟེན༌ནི༌ཀ༌ སྟོན༌ཐོག༌ བད༌ཁན༌ནི༌ མི༌སུའང༌ མེད༌པིན༌། 6 ཨིན༌ནའང༌ སའེ༌ ནང༌ནེ༌ ཆུ༌མིག༌གི༌ ཆུ༌ བིང༌ཏེ༌ ས༌ཀྱད༌ ཚང༌མ༌ ལོན༌པ༌ སོང༌། 7 ཏེ༌ནེ༌ ཡ༌ཝ༌ དཀོན༌མཆོག༌གི༌ ས༌ཀྱད༌དི༌ ཀ༌ནེ༌ ས༌ ནམས༌ཏེ༌ མི༌ཞིག༌གི༌ ཟོའེ༌ ནང༌ང༌ ཅོའ༌ ཛདས༌། ཁོང༌ངི༌ ཏེ༌ མི༌བོའེ༌ ན༌ཁུང༌ངི༌ ནང༌ང༌ ཚེ༌ སལ༌ཁན༌ནི༌ འུགས༌པོ༌ སལ༌ལ༌ ཛད༌པ༌, ཏེ༌ མི༌བོ༌ སྲོག༌ ཡོད༌ཁན༌ནི༌ མི༌ཞིག༌ གྱུར༌།

8 ཏེ༌ནེ༌ ཡ༌ཝ༌ དཀོན༌མཆོག༌གི༌ ཨི༌དན༌ ཟེར༌སའེ༌ ནས༌སའེ༌ ཤར༌ ཆོགས༌ལ༌ ཚས༌ཤིག༌ ཏབ༌བ༌ ཛདས༌, ཡང༌ ཏེ༌ནང༌ང༌ ཁོང༌ངི༌ ཅོའ༌ ཛད༌ཁན༌ནི༌ མི༌བོ༌ བོར༌ར༌ ཛདས༌། 9 ཡ༌ཝ༌ དཀོན༌མཆོག༌གི༌ ཚས༌པོའེ༌ ནང༌ང༌ ལྕང༌མ༌ སྣ༌མི༌ སྣ༌ཚོགས༌ སྐྱེ༌ ཅུག༌ག༌ ཛདས༌, ཀ༌བོའེ༌ ནང༌ང༌ ལྡེ༌མོ༌ དང༌ ཁ༌ཟས༌ ཞིམ༌པོ༌ ཆགས༌ཁན༌ནི༌ ལྕང༌མ༌གུན༌ ཡོད༌པིན༌། ཏེ༌ ཚས༌སི༌ སྐྱིལ༌ལ༌ སྲོག༌ སལ༌ཁན༌ ཡང༌ ངན༌པ༌ དང༌ ཟང༌པོ༌ ཤེས༌ཤུག༌ཁན༌ནི༌ ལྕང༌མ༌ ཉིས༌ ཡོད༌པིན༌།

10 ཡང༌ ཨི༌དན༌ནི༌ ནས༌ས༌ནེ༌ ལྩངས༌པོ༌ བིངས༌ཏེ༌ གྱུག༌ཁན༌ནི༌ ཆུའི༌ ཚས༌པོའ༌ ཆུ༌ ཏང༌ངད༌པིན༌། ཚས༌སི༌ སྟིང༌ནེ༌ ཏེ༌ ལྩངས༌པོ༌བོ༌ ཁག༌ཞིའི༌ ནང༌ང༌ བེའད༌པིན༌། 11 ཁག༌ ཏང༌པོ༌བོ༌ པི༌ཤོན༌ ཟེར༌ཁན༌ནི༌ ལྩངས༌པོ༌ ཨིན༌པིན༌, ཀ༌བོ༌ ཁོར༌ཨིན༌ སེར༌ ཡོད༌ཁན༌ནི༌ ཧ༌ཝི༌ལའེ༌ ཡུལ༌ གང༌པོའེ༌ ནང༌ང༌ གྱུག༌གད༌པིན༌། 12 ཏེ༌ ཡུལ༌ལི༌ སེར༌བོ༌ གྱལ༌ཤོག༌, ཡང༌ ཏེ༌རུ༌ ཏྲི༌ཞིམ༌ཅན༌ནི༌ མར༌ དང༌ རྡོའ༌ མ༌ རིན༌ཅན༌ ཨོ༌ནེཀས༌ ཟེར༌ཁན༌གུན༌ནའང༌ ཐོབ༌བད༌པིན༌། 13 ཁག༌ ཉིས༌པ༌བོ༌ གི༌ཧོན༌ ཟེར༌ཁན༌ནི༌ ལྩངས༌པོ༌ ཨིན༌པིན༌, ཀ༌བོ༌ ཁོར༌ཨིན༌ ཀུཤ༌ཤེ༌ ཡུལ༌ གང༌པོའེ༌ ནང༌ང༌ གྱུག༌གད༌པིན༌། 14 ཁག༌ སུམ༌པ༌བོ༌ ཀྲི༌གརིས༌ ཟེར༌ཁན༌ནི༌ ལྩངས༌པོ༌ ཨིན༌པིན༌, ཀ༌བོ༌ ཨ༌ཤེར༌ ནས༌སའེ༌ ཤར༌ ཆོགས༌ནེ༌ གྱུག༌གད༌པིན༌། ཡང༌ ཁག༌ ཞི༌པ༌བོ༌ ཡུཕ༌རེ༌ཀྲས༌ ཟེར༌ཁན༌ནི༌ ལྩངས༌པོ༌ ཨིན༌པིན༌།

15 ཡ༌ཝ༌ དཀོན༌མཆོག༌གི༌ ཁོང༌རང༌ངི༌ ཛད༌ཁན༌ནི༌ མི༌བོ༌ ཨི༌དན༌ནི༌ ཚས༌སི༌ ནང༌ང༌ སྟོན༌ཐོག༌ བད༌ཅེས༌ དང༌ ཏེ༌བོའ༌ སྟ༌སྟོག༌ ཅོ༌ཅེས༌སི༌ ཕིའ༌ བོར༌ར༌ ཛདས༌། 16 ཡང༌ ཡ༌ཝ༌ དཀོན༌མཆོག༌གི༌ བུ༌ཚ༌བོའ༌ བཀའ༌ སལས༌, “འི༌ ཚས༌སི༌ ནང༌ང༌ ཡོད༌ཁན༌ནི༌ ལྕང༌མ༌གུན༌ནེ༌, ཁྱོ༌རང༌ ཐད༌ཁན༌ནི༌ ཁ༌ཟས༌ ཟན༌ནའང༌ གྲིག༌། 17 ཨིན༌ནའང༌ ངན༌པ༌ དང༌ ཟང༌པོ༌ ཤེས༌ཤུག༌ཁན༌ནི༌ ལྕང༌མའེ༌ ཁ༌ཟས༌པོ༌ ཟའ༌ མ༌གོས༌, ཀལ༌ཏེས༌ ཟའ༌ན༌ ཏེན༌ན༌ ཞག༌ག༌ ཁྱོ༌རང༌ ཤི༌ཨིན༌།”

18 ཏེ༌ནེ༌ ཡ༌ཝ༌ དཀོན༌མཆོག༌གི༌ མོལ༌ལ༌ ཛདས༌, “ཕྲོ༌པ༌ མེད༌ཅེས༌པོ༌ བུ༌ཚའེ༌ ཕིའ༌ གྱལ༌ལ༌ཞིག༌ མི༌དུག༌, ངའེ༌ ཁོའ༌ ཟོབ༌ཤེས༌སི༌ རོགས༌ ཅོ༌ཁན༌ཞིག༌ ཅོ༌ཨིན༌།” 19 ཡ༌ཝ༌ དཀོན༌མཆོག༌གི༌ སེམས༌ཅན༌ དང༌ ཅ༌ཅིའུ༌ ཚང༌མའ༌, ཅི༌ མིང༌ ཏག༌དུག༌ ཟིགས༌ས༌ལ༌, ས༌ ཉམ༌པོ༌ ཁོང༌རང༌ངི༌ ཆག༌ནེ༌ ཛད༌ཁན༌ནི༌ མི༌བོའེ༌ དུན༌ལ༌ ཁྱོང༌ང༌ ཛདས༌, ཡང༌ ཀ༌ཟུག༌ མིང༌ རིག༌ ཏག༌ནའང༌ ཏེ༌བོ༌ ཏེན༌ན༌བོའེ༌ མིང༌བོ༌ གྱུར༌། 20 ཏེ༌ནེ༌ མི༌བོའེ༌ སྲལ༌ཁན༌ནི༌ སེམས༌ཅན༌, ནམ༌མ༌ འུར༌ཁན༌ནི༌ ཅ༌ དང༌ རིའི༌ སེམས༌ཅན༌ ཚང༌མ༌ལ༌ མིང༌ ཏགས༌། ཨིན༌ནའང༌ ཏེ༌གུན༌ནི༌ ནང༌ནེ༌ ཁོའ༌ ཟོབས༌ཤེས༌ཅན༌ནི༌ ཕྲོ༌པ༌ རོགས༌ ཅོ༌ཁན༌ཞིག༌ མ༌ཐོབ༌།

21 ཏེ༌ནེ༌ ཡ༌ཝ༌ དཀོན༌མཆོག༌གི༌ བུ༌ཚ༌བོའ༌ མ༌ ཉིད༌ ལྕིན༌ཏྲེ༌ ཡོང༌ ཅུག༌ག༌ ཛདས༌། ཁོའེ༌ ཟུགས༌པོའེ༌ ནང༌ནེ༌ ཙིབ༌མ༌ཅིག༌ ཕིང༌ང༌ ཛད༌ཏེ༌ ཏེ༌བོ༌ ཤ༌ ཉམ༌པོ༌ ཀབ༌བ༌ ཛདས༌། 22 ཡ༌ཝ༌ དཀོན༌མཆོག༌གི༌ བུ༌ཚ༌བོའེ༌ ཀ༌ནེ༌ ཕིང༌ང༌ ཛད༌ཁན༌ནི༌ ཏེ༌ ཙིབ༌མ༌བོའ༌, བུ༌མོ༌ཞིག༌ ཅོའ༌ ཛད༌ཏེ༌ བུ༌ཚའེ༌ དུན༌ལ༌ ཁྱོང༌ང༌ ཛདས༌། 23 ཏེ༌ནེ༌ བུ༌ཚའེ༌ ཟེརས༌, “ཝའོ༌! ཏ༌ འི༌ རུས༌པ༌བོ༌ ངའེ༌ རུས༌པ༌, འི༌ ཤ༌བོ༌ ངའེ༌ ཤ༌ ཨིན༌ནོག༌། ཁོའ༌ བུ༌མོ༌ ཟེར༌ཨིན༌ ཅིའ༌ཟེར༌ན༌ ཁོ༌ བུ༌ཚའེ༌ ནང༌ནེ༌ ཕིངས༌ཏེ༌ ཨིན༌ནོག༌།” 24 ཏེན༌ན༌ གྱུན༌ཚན༌བོའེ༌ ཕིའ༌ བུ༌ཚ༌ ཁོ༌རང༌ངི༌ ཨ༌བ༌ དང༌ ཨ༌མ༌ནེ༌ བེ༌ཏེ༌ ཁོ༌རང༌ངི༌ ན༌མ༌ ཉམ༌པོ༌ ཛོམ༌མ༌ནོག༌, ཡང༌ ཁོང༌ ཉིས༌ཀོ༌ ཅིག༌ གྱུར༌ཨིན༌། 25 ཏེ༌ཏུས༌ལ༌ བུ༌ཚ༌ དང༌ བུ༌མོ༌ ཉིས༌ཀོ༌ ལྗེར༌ཉལ༌ ཡོད༌ནའང༌, ཁོང༌གུན༌ ཁྲེལ༌ལ༌ མེད༌པིན༌།

3

སྡིག༌པ༌ ཏང༌པོ༌།

3:1-19

1 ཏ༌ རུལ༌བོ༌ ནི༌, ཡ༌ཝ༌ དཀོན༌མཆོག༌གི༌ ཛད༌ཁན༌ནི༌ ནག༌ཚོགས༌སི༌ སེམས༌ཅན༌ ཚང༌མའེ༌སང༌, སྐྱོན༌ཇན༌ ཡོད༌པིན༌། ཁོའེ༌ བུ༌མོའ༌ ཟེརས༌, “དཀོན༌མཆོག༌གི༌ ཏན༌ཏན༌ལ༌, ཁྱོ༌རང༌ང༌ འི༌ ཚས༌སི༌ ལྕང༌མ༌ ཅིག༌གི༌ ཀ༌ནེའང༌ ཁ༌ཟས༌ ཟའ༌ མ༌གོས༌ མོལ༌ལ༌ རག༌ག༌?”

2 ཏེ༌ནེ༌ བུ༌མོའེ༌ རུལ༌ལ༌ ལན༌ཏངས༌, “དཀོན༌མཆོག༌གི༌ ང༌ཞའ༌, ‘ཚས༌སི༌ ནང༌ནེ༌ ཁ༌ཟས༌ ཚང༌མ༌ ཟའ༌ནའང༌ གྲིག༌, 3 ཨིན༌ནའང༌ ཚས༌སི༌ སྐྱིལ༌ལ༌ ཡོད༌ཁན༌ནི༌ ལྕང༌མའེ༌ ཁ༌ཟས༌པོ༌ ཟའ༌ མ༌གོས༌ ཡ༌ ལག༌པའང༌ མ༌རྩེ༌, ཏེ༌ཟུག༌ ཅོ༌ན༌ ཁྱོ༌ཞའ༌ ཤི༌ཨིན༌’ མོལ༌ལ༌རག༌།’ ”

4 ཨིན༌ནའང༌ རུལ༌བོའེ༌ བུ༌མོའ༌ ཟེརས༌, “ཁྱོ༌ཞའ༌ ཤིའ༌ མ༌ནོག༌། 5 ཏེ༌ ཁ༌ཟས༌པོ༌ ཟའ༌ན༌ ཁྱོ༌ཞའེ༌ མིག༌ བེ༌ཏེ༌, ཁྱོ༌ཞ༌གུན༌ དཀོན༌མཆོག༌ ཙོགས༌ གྱུར༌ཏེ༌ ཟང༌པོ༌ དང༌ ངན༌པ༌ གུན༌ ཧ༌གོ༌ཅེས༌པོ༌ དཀོན༌མཆོག༌ག༌ གྱུས༌ཡོད༌ པ༌སང༌, ཏེ༌ ཁ༌ཟས༌པོ༌ མ༌ཟ༌ མོལ༌ཏེ༌ ཨིན༌ནོག༌།”

6 བུ༌མོའ༌ ཏེ༌ ལྕང༌མའེ༌ཀ༌ ཡོད༌ཁན༌ནི༌ ཁ༌ཟས༌གུན༌ མ༌ ལྡེ༌མོ༌ དང༌ ཞིམ༌པོ༌ ཡོད༌ཁན༌བོ༌ ཐོང༌ ཡང༌ ཏེ༌ ཤེས༌རབས༌པོ༌ ཐོབ༌ཅེས༌སི༌ དོད༌པ༌ ཡོད༌ པ༌སང༌, ཁོའེ༌ ཁ༌ཟས༌ཞིག༌ ཁྱོངས༌ཏེ༌ ཟོས༌། ཡང༌ ཉམ༌པོ༌ ཡོད༌ཁན༌ ཁོ༌རང༌ངི༌ མག༌པ༌ ཟའ༌ཅེས༌ལ༌ ཏངས༌པ༌, ཁོའེང༌ ཟོས༌། 7 ཏེན༌ན༌མལ༌ལ༌, ཁོང༌གུན༌ནི༌ མིག༌ ཕེད༌ཏེ༌, ཁོང༌ ཉིས༌ཀོ༌ ལྗེར༌ཉལ༌ལ༌ ཡོད༌ཁན༌བོ༌ ཧ༌གོ༌པ༌, ཕིག༌ ཟེར༌ཁན༌ནི༌ ལྕང༌མའེ༌ ལོ༌མ༌གུན༌ ཙེམས༌ཏེ༌ ཁོང༌གུན༌ནི༌ ཟུགས༌པོའེ༌ རྨད༌བོ༌ ཀབས༌།

8 ཏེ༌ནེ༌ བུ༌ཚ༌ དང༌ བུ༌མོ༌ ཉིས༌ཀོའ༌, ཡ༌ཝ༌ དཀོན༌མཆོག༌ ཚས༌སི༌ ནང༌ང༌ ཕི༌ཏོག༌གི༌ སིལ༌མོ༌ ལུངས༌པོའེ༌ ཏུས༌ ཞབ༌གྲུལ༌ལ༌ སྐྱོད༌ཨིན༌ ཡོད༌ཁན༌ནི༌ སྐད༌ ཚོར༌པ༌, ཡ༌ཝ༌ དཀོན༌མཆོག༌གི༌ མི༌ཟིགས༌ཅེས༌སི༌ ཕིའ༌ ཁོང༌གུན༌ ཚས༌སི༌ ལྕང༌མའེ༌ གྱབ༌བ༌ ཨིབས༌། 9 ཨིན༌ནའང༌ ཡ༌ཝ༌ དཀོན༌མཆོག༌གི༌ བུ༌ཚ༌བོའ༌ བོད༌ཏེ༌, “ཁྱོ༌རང༌ ཀ༌ནེ༌ ཡོད༌?” མོལས༌།

10 བུ༌ཚ༌བོའེ༌ ལན༌ཏངས༌ཏེ༌, “ཉེ༌རང༌ ཚས༌སི༌ ནང༌ང༌ སྐྱོད༌ཅེས༌སི༌ སྐད༌པོ༌ ཚོར༌ར༌ཅིག༌, ང༌ ཇིགས༌ཏེ༌ ཨིབས༌པིན༌ ཅིའ༌ཟེར༌ན༌ ང༌ ལྗེར༌ཉལ༌ལ༌ ཡོད༌པིན༌།”

11 ཁོང༌ངི༌ མོལས༌, “སུའི༌ ཟེར༌ར༌རག༌ ཁྱོ༌རང༌ ལྗེར༌ཉལ༌ལ༌ དུག༌ ཟེར༌ཏེ༌? ཁྱོ༌རང༌ངི༌ ཚས༌སི༌ སྐྱིལ༌ལ༌ ཡོད༌ཁན༌ནི༌ ལྕང༌མའེ༌ ཀ༌ནེ༌ ཁ༌ཟས༌, ངའེ༌ མ༌ཟ༌ ཟེར༌ཁན༌བོ༌ ཏ༌ མ༌ཟོས༌པིན༌ན༌?”

12 ཏེ༌ནེ༌ བུ༌ཚ༌བོའེ༌ ཟེརས༌, “ཉེ༌རང༌ངི༌ ང༌ རོགས༌ ཅོའ༌ལ༌ སལ༌ཁན༌ནི༌ བུ༌མོའེ༌ ང༌ ཏེ༌ ལྕང༌མའེ༌ ཁ༌ཟས༌པོ༌ ཏངས༌པ༌, ངའེ༌ ཟོས༌པིན༌ལེ༌།”

13 ཏེ༌ནེ༌ ཡ༌ཝ༌ དཀོན༌མཆོག༌གི༌ བུ༌མོའ༌, “ཁྱོ༌རང༌ངི༌ འི༌བོ༌ ཅི༌ ཅོས༌ཏེ༌ ཨིན༌” མོལས༌།

བུ༌མོའེ༌ ཟེརས༌, “རུལ༌ལི༌ ངའ༌ གོབ༌སྐོར༌པ༌ ངའེ༌ ཟོས༌པིན༌ལེ༌།” 14 ཡ༌ཝ༌ དཀོན༌མཆོག༌གི༌ རུལ༌ལ༌ མོལས༌,

“ཁྱོ༌རང༌ངི༌ འི༌བོ༌ ཅོས༌ པ༌སང༌,

སྲལ༌ཁན༌ དང༌ ནག༌ཚོགས༌སི༌ སེམས༌ཅན༌ ཚང༌མའེ༌ ཕྲོ༌ནེ༌

ངའེ༌ ཁྱོ༌རང༌ ཅིག༌པོའ༌ ཆད༌པ༌ ཏང༌ངད༌།

ཏ༌ནེ༌ཕར༌ལ༌, ནམ༌ཚོག༌པ༌ ཁྱོ༌རང༌ ཤི༌ མི༌ཤི༌

ཁྱོ༌རང༌ གྲོད༌པའེ༌ཀ༌ གྲུལ༌ཨིན༌, སའེ༌ ཐལ༌བའེ༌ ནང༌ང༌ ཏུས༌གྱུན༌ དུག༌ཨིན༌།

15 ངའེ༌ ཁྱོ༌རང༌ དང༌ བུ༌མོ༌ ཉིས༌ཀོ༌ གྲ༌འོ༌ གྱུར༌ཅུག༌ཨིན༌,

མ༌ཚད༌ ཁྱོ༌རང༌ངི༌ མིར༌གྱུད༌ དང༌ ཁོའེ༌ མིར༌གྱུད༌དའང༌ གྲ༌འོ༌ གྱུར༌ཨིན༌།

ཁོའེ༌ མིར༌གྱུད༌པོའེ༌ ཁྱོ༌རང༌ངི༌ གོའ༌ སྟིང༌ཟིས༌ ཏང༌ཨིན༌,

ཡང༌ ཁྱོ༌རང༌ངི༌ ཁོའེ༌ རྐང༌པའེ༌ཀ༌ ཐམས༌ཨིན༌།”

16 ཏེ༌ནེ༌ ཡ༌ཝ༌ དཀོན༌མཆོག༌གི༌ བུ༌མོ༌བོའ༌ མོལས༌,

“ཏ༌ ངའེ༌ ཁྱོ༌རང༌ང༌ ཕྲུ༌གུ༌ ཇོར༌རི༌ ཏུས༌

ནགས༌ མང༌ང༌ ཐོང༌ཅུག༌ཨིན༌,

ཡང༌ ཟུ༌མོ༌ སྲན༌ཏྲེ༌ ཡོངས༌ཏེ༌ མ༌ནེ༌ ཁྱོ༌རང༌ང༌ ཕྲུ༌གུ༌ མི༌སྐྱེ༌།

ཏེ༌ནེའང༌ ཁྱོ༌རང༌ང༌ མག༌པའེ༌ ཕིའ༌ མའ༌ དོད༌པ༌ ཡོང༌ཨིན༌,

ཡང༌ ཁོའེ༌ ཁྱོ༌རང༌ངི༌ཀ༌ ཝང༌ སྲུལ༌ཨིན༌།”

17 ཏེ༌ནེ༌ ཡ༌ཝ༌ དཀོན༌མཆོག༌གི༌ བུ༌ཚའ༌ མོལས༌,

“ཁྱོ༌རང༌ངི༌ རང༌ངི༌ ན༌མའེ༌ ཁའ༌ཉན༌ཏེ༌

ངའེ༌ མ༌ཟ༌ ཟེར༌ཁན༌ནི༌ ལྕང༌མའེ༌ ཁ༌ཟས༌པོ༌ ཟོས༌།

ཁྱོ༌རང༌ངི༌ ཞས༌ཏེ༌, ཏ༌ ངའེ༌ ས༌ཀྱད༌ལ༌ ངན༌ ཏབ༌བད༌,

ཏ༌ནེ༌ཕར༌ལ༌ ཀགས༌པོ༌ ཉམ༌པོ༌ མ༌ནེ༌

ཁྱོ༌རང༌ང༌ ཟའ༌ཅེས༌ལ༌ ཁར༌ཇི༌ སྨིན༌ཅུག༌ མི༌ཐུབ༌།

18 ཞིང༌ངི༌ཀ༌ ཙེར༌མང༌ དང༌ ལྗང༌ཙེར༌ མང༌པོའང༌ སྐྱེ༌ཨིན༌,

ཡང༌ ཁྱོ༌རང༌ངི༌ སའེ༌ཀ༌ ཏབ༌ཁན༌ དང༌

མ༌ཏབ༌བ༌ སྐྱེས༌ཁན༌ནི༌ སྔོན༌པོ༌གུན༌ ཙལ༌ཏེ༌ ཟེན༌།

19 ཁྱོ༌རང༌ སའེ༌ ནང༌ང༌ དྲེས༌དྲེས༌ ཚག༌པ༌ལ༌,

ཁོ༌རང༌ངི༌ ཚད༌པ༌ བིང༌བིང༌ ལས༌ མ༌སྲན༌ཏྲེ༌ ཅོས༌ཏེ༌ མ༌ནེ༌,

ཁྱོ༌རང༌ང༌ ཟའ༌ཅེས༌ལ༌ ཁར༌ཇི༌ མི༌ཐོབ༌།

ཁྱོ༌རང༌ ས༌ནེ༌ ཅོས༌ཏེ༌ ཨིན༌ པ༌སང༌,

ཁྱོ༌རང༌ ལོགས༌ཏེ༌ ས༌ གྱུར༌ཨིན༌།”

ཨ༌དམ༌ དང༌ ཧ༌ཝ༌ ཚས༌ནེ༌ ཕིང༌ང༌ ཛདས༌།

3:20-24

20 ཨ༌དམ༌མི༌ ཁོ༌རང༌ངི༌ ན༌མའེ༌ མིང༌ང༌ ཧ༌ཝ༌ * ཏགས༌, ཅིའ༌ཟེར༌ན༌ ཁོ༌ མི༌ཚང༌མའེ༌ ཨ༌མ༌ གྱུར༌ཨིན༌། 21 ཡང༌ ཡ༌ཝ༌ དཀོན༌མཆོག༌གི༌ སེམས༌ཅན༌ནི༌ པགས༌པའ༌ ཀོས༌ ཙེམས༌ཏེ༌ ཨ༌དམ༌ དང༌ ཁོའེ༌ ན༌མ༌ སྐོན༌ན༌ ཛདས༌།

22 ཏེ༌ནེ༌ ཡ༌ཝ༌ དཀོན༌མཆོག༌གི༌ མོལས༌, “ལྟོས༌སའང༌, ཏ༌ ཁོང༌ ཉིས༌ཀོའ༌ ཟང༌པོ༌ དང༌ ངན༌པ༌ ཤེས༌ཏེ༌, ང༌དང༌གུན༌ ཙོགས༌ གྱུར༌ཏེ༌ ཨིན༌ནོག༌། ཏ༌ ཁོང༌གུན༌ལ༌ ཏེ༌ སྲོག༌ ཏང༌ཁན༌ནི༌ ལྕང༌མའེ༌ ཁ༌ཟས༌པོ༌ ལེན༌ཏེ༌ ཟའ༌ཅུག༌ མ༌གོས༌, ཏེ༌ མ༌ནེ༌ ཁོང༌གུན༌ལ༌ ཐའ༌མེད༌པའེ༌ མི༌ཚེ༌ ཐོབ༌ཨིན༌།” 23 ཏེན༌ན༌བོའེ༌ཕིའ༌ ཡ༌ཝ༌ དཀོན༌མཆོག༌གི༌ ཀ༌ ས༌བོའེ༌ ཀ༌ནེ༌ ཁོ༌ ཞང༌ང༌ ཛད༌ཏེ༌ ཨིན༌པིན༌ ཏེན༌ན༌ ས༌ བད༌ཅེས༌ལ༌ ཁོང༌གུན༌ ཨི༌དན༌ ཚས༌ནེ༌ ཕི༌ལོག༌ག༌ ཕིང༌ང༌ ཛདས༌ 24 ཁོང༌གུན༌ ཚས༌ནེ༌ ཕིང༌ཚར༌ཏེ༌ སྟིང༌ནེ༌, ཡ༌ཝ༌ དཀོན༌མཆོག༌གི༌ སྲོག༌ སལ༌ཁན༌ནི༌ ལྕང༌མ༌ སྐྱོབ༌ཅེས༌སི༌ ཕིའ༌ ཚས༌སི༌ ཤར༌ ཆོགས༌ལ༌, སྲུང༌སྐྱོབ༌ ཛད༌ཁན༌ནི༌ ཆེ༌ར༌བེམ༌གུན༌ † དང༌ མེ༌ བར༌ཁན༌ནི༌ ར༌འི༌ ཡུག༌ཨིན༌ བོར༌ར༌ ཛདས༌།

4

ཀ༌ཡིན༌ནི༌ ཨ༌བེལ༌ སདས༌།

4:1-16

1 ཨ༌དམ༌ དང༌ ཁོའེ༌ ན༌མ༌ ཧ༌ཝ༌ ཉིས༌ཀོ༌ ཛོམས༌ཏེ༌, ཧ༌ཝ༌ སྐྱེ༌ཅེས༌མ༌ཞིག༌ གྱུར༌། ཡང༌ བུ༌ཚ༌ ཀ༌ཡིན༌ ཟེར༌ཁན༌བོ༌ སྐྱེས༌པ༌ ཁོའེ༌ ཟེརས༌ “ཡ༌ཝ༌ དཀོན༌མཆོག༌གི༌ རོགས༌ ཉམ༌པོ༌ ང༌ བུ༌ཚ༌ཞིག༌ ཇོར༌།” 2 ཏུས༌བན༌ཤིག༌གི༌ སྟིང༌ནེ༌, ཧ༌ཝའ༌ ཀ༌ཡིན༌ནི༌ ནོ༌ ཨ༌བེལ༌ སྐྱེས༌། ཁོང༌གུན༌ ཆེན༌མོ༌ སོང༌ཏེ༌, ཨ༌བེལ༌ ལུག༌རྫི༌ ཡང༌ ཀ༌ཡིན༌ ཞིང༌བད༌པ༌ཞིག༌ གྱུར༌། 3 ཞག༌ཤིག༌, ཀ༌ཡིན༌ནི༌ ཁོ༌རང༌ངི༌ སྟོན༌ཐོག༌གི༌ ཁག༌ཅིག༌ ཡ༌ཝའ༌ ཆོད༌པའ༌ ཕུལས༌། 4 ཡང༌ ཨ༌བེལ༌ལིའང༌ ཁོ༌རང༌ངི༌ ལུག༌ཁྱུའི༌ ནང༌ནེ༌ ཚང༌མའེ༌སང༌ རིན༌ཅན༌ གོ༌མ༌ སྐྱེས༌ཁན༌ ལུ༌གུའི༌ ཚང༌མའེ༌སང༌ གྱལ༌ལ༌ ཚིལ༌ཅན༌ནི༌ ཤ༌བོ༌ ཡ༌ཝའ༌ ཆོད༌པའ༌ ཕུལས༌། ཡ༌ཝའ༌ ཨ༌བེལ༌ལི༌ ཕུལ༌ཁན༌བོའ༌ ཐུགས༌ཐདས༌, 5 ཨིན༌ནའང༌ ཀ༌ཡིན༌ནི༌ སམ༌ཚུལ༌ དང༌ ཁོའེ༌ ཕུལ༌ཁན༌བོའེ༌ཀ༌ ཐུགས༌ མ༌ཐདས༌། ཏེན༌ན༌བོའེ༌ཕིའ༌ ཀ༌ཡིན༌ལ༌ མ༌ སྲན༌ཏྲེ༌ སྲོ༌ ཡོངས༌ ཡང༌ ཏེ༌བོ༌ ཁོའེ༌ ལྡོང༌ངི༌ཀ༌ སྔོནས༌།

6 ཏེ༌ནེ༌ ཡ༌ཝའེ༌ མོལས༌, “ཅི༌ཕིའ༌ སྲོ༌ ཡོང༌ངད༌, ཡང༌ ཏེ༌བོ༌ ཁྱོ༌རང༌ངི༌ ལྡོང༌ངི༌ཀ༌ ཅི༌ཕིའ༌ སྟན༌ནད༌? 7 འོས༌པ༌ ཅོ༌ན༌, ཅི༌ ངའ༌ ཁྱོ༌རང༌ངི༌ཀ༌ ཐད༌པོ༌ མི༌ཆའ༌? ཨིན༌ནའང༌ ཀལ༌ཏེས༌ ཁྱོ༌རང༌ངི༌ ཀྲང༌པོ༌བོ༌ ཅོའ༌ མེད༌ན༌, ཏེ༌ནེ༌ ཤང༌ ཅོས༌, སྡིག༌པ༌ ཁྱོ༌རང༌ ཟུམ༌ཅེས༌ལ༌ ཁྱོ༌རང༌ངི༌ སྒོའེ༌ཀ༌ སྲུངས༌ཏེ༌ ཁྱོ༌རང༌ངི༌ཀ༌ ཝང༌ ཅོའ༌ལ༌ གྲལ༌གྲིག༌ དུག༌། ཨིན༌ནའང༌ ཁྱོ༌རང༌ངི༌ ཁོའ༌ ཕམ༌ཀལ༌ཏེ༌ ཁོའེ༌ཀ༌ ཝང༌ ཅོ༌གོས༌།”

8 ཞག༌ཤིག༌, ཀ༌ཡིན༌ནི༌ རང༌ངི༌ ནོ༌ ཨ༌བེལ༌ལ༌ ཟེརས༌, “ཡོང༌ངའང༌, ང༌དང༌ ཞིང༌ངི༌ཀ༌ ཆེན༌” ཡང༌ ཁོང༌གུན༌ ཏེ༌རུ༌ ཡོད༌ ཟ༌ནེ༌, ཀ༌ཡིན༌ནི༌ ཧུན༌མེད༌ལ༌ རང༌ངི༌ ནོ༌ ཨ༌བེལ༌ལི༌ཀ༌ སྤུང༌གོལ༌ ཅོས༌ཏེ༌ སདས༌།

9 སྟིང༌ནེ༌ ཡ༌ཝའེ༌ ཀ༌ཡིན༌ལ༌ བྲིའ༌ ཛདས༌, “ཁྱོ༌རང༌ངི༌ ནོ༌ ཨ༌བེལ༌ ཀ༌ནེ༌ ཡོད༌།”

ཀ༌ཡིན༌ནི༌ ཟེརས༌, “ང༌ གྱུས༌མེད༌, ཅི༌ ང༌, ངའེ༌ ནོ༌ སྲུང༌ཁན༌ ཨིན༌ནོག༌ག༌?”

10 ཨིན༌ནའང༌ ཡ༌ཝའེ༌ མོལས༌, “ཁྱོ༌རང༌ངི༌ ཅི༌ ཅོས༌ཏེ༌ ཨིན༌? ཉོན༌, ས༌ཀྱད༌དི༌ ཀ༌ནེ༌ ཁྱོ༌རང༌ངི༌ ནོའེ༌ ཁྲག༌པོའེ༌ ངའ༌ བོད༌དུག༌། 11 ཏ༌ ཁྱོ༌རང༌ང༌ ངན༌ ཕོག༌ཏེ༌ ཁྱོ༌རང༌ངི༌ ནོའེ༌ ཁྲག༌ ཐིམས༌ཁན༌ནི༌ ས༌ཀྱད༌པོའེ༌ ཁྱོ༌རང༌ ཕངས༌ཏེ༌ ཨིན༌། 12 ཁྱོ༌རང༌ངི༌ སའེ༌ཀ༌ སྟོན༌ཐོག༌ ཏབ༌ན༌, ཏེ༌བོའ༌ སྟོན༌ཐོག༌ ཅའང༌ མི༌སྨིན༌། ཏ༌ནེ༌ཕར༌ལ༌ ཁྱོ༌རང༌ང༌ དུག༌ས༌ མེད༌པ༌ ཁྱོ༌རང༌ ས༌ཆ༌ ཅིག༌ནེ༌ ཅིག༌ག༌ ཁྱམ༌ཨིན༌ མི༌ཚེ༌ ཕུད༌གོས༌ཨིན༌།”

13 ཏེ༌ནེ༌ ཀ༌ཡིན༌ནི༌ ཡ༌ཝའ༌ ཞུས༌, “ཉེ༌རང༌ངི༌ ངའ༌ ཆད༌པ༌ ཀལ༌ལ༌ ཛད༌ཁན༌བོ༌ ང༌ ཁུར༌ ཐུབ༌ཅེས༌སི༌ ཁྱུད༌དི༌ སང༌ ཐལ༌ཏེ༌ དུག༌། 14 ཉེ༌རང༌ངི༌ ང༌ ས༌ཀྱད༌ དང༌ ཉེ༌རང༌ངི༌ སྐུན༌དུན༌ནེ༌ ཕང༌ང༌ ཛད༌ཏེ༌ ང༌ འི༌ ཇིག༌རྟེན༌ནི༌ཀ༌ དུག༌ས༌ མེད༌ཁན༌ནི༌ ཁྱམ༌པོ༌ཞིག༌ ཅོའ༌ ཛད༌པ༌, ངའ༌ ཐུག༌ཁན༌གུན༌ནི༌ ང༌ སད༌ད༌ནོག༌།”

15 ཨིན༌ནའང༌ ཡ༌ཝའེ༌ ཁོའ༌ མོལས༌, “ཏེ༌ཟུག༌ མ༌ནེ༌ མི༌ཆ༌, ཀལ༌ཏེས༌ སུ༌ཞིག༌གི༌ ཁྱོ༌རང༌ སད༌ན༌ ཏེ༌བོའ༌ ཆད༌པ༌, ཁྱོ༌རང༌ངི༌ སང༌ རྡུན༌ལྡབ༌ མང༌ང༌ ཕོག༌ཨིན༌།” སུ༌ཞིག༌གིའང༌ ཀ༌ཡིན༌ མི༌སད༌ཅེས༌སི༌ ཕིའ༌ ཡ༌ཝའེ༌ ཁོའེ༌ཀ༌ སྟགས༌ གྱབ༌བ༌ ཛདས༌། 16 ཏེ༌ནེ༌ ཀ༌ཡིན༌ ཡ༌ཝའེ༌ སྐུན༌དུན༌ནེ༌ བེ༌ཏེ༌ སོང༌, ཡང༌ ཨི༌དན༌ནི༌ ཤར༌ ཆོགས༌སི༌ ནས༌ས༌ ནོདྲ༌ ཡང༌ན༌ “ཁོར༌ཨིན༌ དུག༌ཁན༌གུན༌ནི༌ ནས༌ས༌” ཟེར༌སའེ༌ ནང༌ང༌ དུགས༌།

ཀ༌ཡིན༌ནི༌ པུར༌གྱུད༌།

4:17-24

17 ཏུས༌བན༌ཤིག༌གི༌ སྟིང༌ནེ༌, ཀ༌ཡིན༌ ཁོ༌རང༌ངི༌ ན༌མ༌ ཉམ༌པོ༌ ཛོམས༌ཏེ༌, ཁོའེ༌ ན༌མ༌ སྐྱེ༌ཅེས༌མ༌ཞིག༌ གྱུར༌, ཡང༌ ཨེ༌ནོག༌ ཟེར༌ཁན༌ནི༌ བུ༌ཚ༌ཞིག༌ སྐྱེས༌། ཀ༌ཡིན༌ནི༌ གྱལ༌ས༌ཞིག༌ རྩིགས༌ཏེ༌ ཏེ༌བོའ༌ ཁོ༌རང༌ངི༌ བུ༌ཚའེ༌ མིང༌ ཙོགས༌, ཨེ༌ནོག༌ ཏགས༌། 18 ཨེ༌ནོག༌ག༌ ཨི༌རད༌ ཟེར༌ཁན༌ནི༌ བུ༌ཚ༌ཞིག༌ ཡོད༌པིན༌། ཨི༌རད༌ ནི༌ མེ༌ཧུ༌ཇེལ༌ལི༌ ཨ༌བ༌, ཡང༌ མེ༌ཧུ༌ཇེལ༌ ནི༌ མེ༌ཐུ༌ཤེལ༌ལི༌ ཨ༌བ༌, མེ༌ཐུ༌ཤེལ༌ ནི༌ ལ༌མེག༌གི༌ ཨ༌བ༌ ཨིན༌པིན༌།

19 ལ༌མེག༌གི༌, ཨ༌ད༌ དང༌ ཟི༌ལ༌ བུ༌མོ༌ གུན༌ ཉམ༌པོ༌ ན༌མ༌ ཅོས༌། 20 ཨ༌ད༌ལ༌, ཡ༌བལ༌ ཟེར༌ཁན༌ནི༌ བུ༌ཚ༌བོ༌ སྐྱེས༌། ཡ༌བལ༌ ནི༌ སེམས༌ཅན༌ སྲལ༌ཨིན༌, ཀུར༌རི༌ ནང༌ང༌ དུག༌ཁན༌ ཏང༌པོ༌ མི༌བོ༌ ཨིན༌པིན༌། 21 ཁོའེ༌ ནོ༌ ཡུ༌བལ༌ ཟེར༌ཁན༌བོ༌ ཏར༌ཅན༌ནི༌ རོལ༌མོ༌ དང༌ ལིང༌བུ༌ ཕུ༌ཁན༌གུན༌ནི༌ མི༌ ཏང༌པོ༌བོ༌ ཨིན༌པིན༌། 22 ལ༌མེག༌གི༌ ན༌མ༌ ཟི༌ལའ༌ ཏ༌བུལ༌ཀ༌ཡིན༌ ཟེར༌ཁན༌ནི༌ བུ༌ཚ༌བོ༌ སྐྱེས༌། ཁོའེ༌ ལྕགས༌ དང༌ ཟངས༌སི༌ ལག༌ཆ༌གུན༌ ཅོའད༌པིན༌། ཡང༌ ཏ༌བུལ༌ཀ༌ཡིན༌ནི༌ ནོ༌མོ༌ ནི༌ ནའ༌མཧ༌ ཟེར༌ཁན༌བོ༌ ཨིན༌པིན༌། 23 ལ༌མེག༌གི༌ རང༌ངི༌ ན༌མ༌ ཉིས༌ཀོའ༌ ཟེརས༌,

“ཨ༌ད༌ དང༌ ཟི༌ལ༌, ངའེ༌ སྤེ༌ར༌ ཉོན༌ཤིག༌།

ལ༌མེག༌གི༌ ན༌མ༌གུན༌ ངའེ༌ ཟེར༌ཁན༌བོའ༌ ཉོན༌ཤིག༌།

ངའེ༌ ངའ༌ སྤུང༌གོལ༌ ཅོ༌ཁན༌ནི༌ མི༌ཞིག༌ སད༌པིན༌,

ང༌ མ༌ཁའ༌ ཕིང༌ཁན༌ནི༌ ཁྱོག༌ཏོང༌ཞིག༌།

24 ཀལ༌ཏེས༌ ཀ༌ཡིན༌ སད༌ཁན༌བོའ༌

རྡུན༌ ལྡབ༌བི༌ ཆད༌པ༌ ཕོག༌ན༌

ཏེ༌ནེ༌ ངའ༌ སད༌ཅེས༌སི༌ རྩོན༌གྲུས༌ ཅོ༌ཁན༌བོའ༌

ཏེ༌བོའེ༌ རྡུན༌ཅུ༌དོན༌རྡུན༌ ལྡབ༌བི༌ ཆད༌པ༌ ཕོག༌ཨིན༌།”

སེད༌།

4:25-26

25 ཨ༌དམ༌ རང༌ངི༌ ན༌མ༌ ཉམ༌པོ༌ ཡང༌སྐྱར༌ ཛོམས༌པ༌, ཁོའེ༌ ན༌མ༌ བུ༌ཚ༌ སེད༌ ཟེར༌ཁན༌ཞིག༌ ཇོར༌། ཧ༌ཝའེ༌ ཟེརས༌, “ཀ༌ཡིན༌ནི༌ སད༌ཁན༌ ཨ༌བེལ༌ལི༌ ཚབས༌ལ༌ དཀོན༌མཆོག༌གི༌ ངའ༌ ཡང༌ བུ༌ཚ༌ཞིག༌ སལ༌ལ༌ ཛདས༌།” 26 སེད༌ ཆེན༌མོ༌ སོང༌ཏེ༌ ཁོའེ༌ ན༌མའ༌ བུ༌ཚ༌ཞིག༌ སྐྱེས༌, ཡང༌ ཁོའེ༌ མིང༌ང༌ ཨེ༌ནོཤ༌ ཏགས༌། ཏེ༌ཏུས༌ནེ༌ ཕར༌ལ༌ མི༌གུན༌ནི༌ དཀོན༌མཆོག༌ག༌ ཡ༌ཝ༌ ཟེར༌ཨིན༌ ཅོལ༌ཅེས༌ གོ༌ཟུག༌།

5

ཨ༌དམ༌མི༌ པུར༌གྱུད༌།

5:1-32

1 འི༌བོ༌ ཨ༌དམ༌མི༌ པུར༌གྱུད༌གུན༌ནི༌ སྐོར༌ལ༌ བྲིས༌ཁན༌ནི༌ ཐོ༌ ཨིན༌ནོག༌། དཀོན༌མཆོག༌གི༌ མི༌ ཛད༌ ཟ༌ནེ༌, ཁོང༌ངི༌ མི༌གུན༌ ཁོང༌རང༌ ཙོགས༌ ཛདས༌། 2 ཏེ༌གུན༌ ཁོང༌ངི༌ བུ༌ཚ༌ དང༌ བུ༌མོ༌ ཛད༌ཏེ༌ ཅིན༌ལབས༌ སལ༌ལ༌ ཛདས༌། ཡང༌ ཏེ༌གུན༌ ཛད༌ ཚར༌ར༌ཅིག༌, མི༌ ཟེར༌ཏེ༌ མིང༌ ཏག༌ག༌ ཛདས༌།

3 ཨ༌དམ༌མ༌ ལོ༌ 130 ཆ༌ ཟ༌ནེ༌ ཁོ༌, ཁོ༌རང༌ངི༌ ཡིབས༌ དང༌ཙོགས༌ ཡོད༌ཁན༌ནི༌ ཕྲུ༌གུ༌ཞིག༌གི༌ ཨ༌བ༌ གྱུར༌། ཁོའེ༌ ཁོ༌རང༌ངི༌ བུ༌ཚ༌བོའ༌ སེད༌ མིང༌ང༌ ཏགས༌། 4 སེད༌ སྐྱེས༌ཏེ༌ སྟིང༌ནེ༌, ཨ༌དམ༌ ཡང༌ ལོ༌ 800 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 5 ཨ༌དམ༌ ལོ༌ 930 སོན༌ཏེའ༌ ལུས༌ ཏེ༌ནེ༌ ཤི༌།

6 སེད༌ལ༌ ལོ༌ 105 ཆ༌ ཟ༌ནེ༌ ཁོ༌, ཨེ༌ནོཤ༌ཤི༌ ཨ༌བ༌ གྱུར༌། 7 ཨེ༌ནོཤ༌ སྐྱེས༌ཏེ༌ སྟིང༌ནེ༌, སེད༌ ཡང༌ ལོ༌ 807 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 8 སེད༌ ལོ༌ 912 སོན༌ཏེའ༌ ལུས༌ ཏེ༌ནེ༌ ཤི༌།

9 ཨེ༌ནོཤ༌ལ༌ ལོ༌ 90 ཆའ༌ ཟ༌ནེ༌ ཁོ༌, ཀེ༌ནན༌ནི༌ ཨ༌བ༌ གྱུར༌། 10 ཀེ༌ནན༌ སྐྱེས༌ཏེ༌ སྟིང༌ནེ༌ ཨེ༌ནོཤ༌, ཡང༌ ལོ༌ 815 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 11 ཨེ༌ནོཤ༌ ལོ༌ 905 སོན༌ཏེའ༌ ལུས༌ ཏེ༌ནེ༌ ཤི༌།

12 ཀེ༌ནན༌ལ༌ ལོ༌ 70 ཆ༌ ཟ༌ནེ༌, ཁོ༌ མ༌ཧ༌ལ༌ལེལ༌ལི༌ ཨ༌བ༌ གྱུར༌། 13 མ༌ཧ༌ལ༌ལེལ༌ སྐྱེས༌ཏེ༌ སྟིང༌ནེ༌ ཀེ༌ནན༌, ཡང༌ ལོ༌ 840 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 14 ཀེ༌ནན༌ ལོ༌ 910 སོན༌ཏེའ༌ ལུས༌ ཏེ༌ནེ༌ ཤི༌།

15 མ༌ཧ༌ལ༌ལེལ༌ལ༌ ལོ༌ 65 ཆ༌ ཟ༌ནེ༌, ཁོ༌ ཡེ༌རེད༌དི༌ ཨ༌བ༌ གྱུར༌། 16 ཡེ༌རེད༌ སྐྱེས༌ཏེ༌ སྟིང༌ནེ༌ མ༌ཧ༌ལ༌ལེལ༌ ཡང༌ ལོ༌ 830 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 17 མ༌ཧ༌ལ༌ལེལ༌ ལོ༌ 895 སོན༌ཏེའ༌ ལུས༌ ཏེ༌ནེ༌ ཤི༌།

18 ཡེ༌རེད༌ལ༌ ལོ༌ 162 ཆ༌ ཟ༌ནེ༌, ཁོ༌ ཨེ༌ནོག༌གི༌ ཨ༌བ༌ གྱུར༌། 19 ཨེ༌ནོག༌ སྐྱེས༌ཏེ༌ སྟིང༌ནེ༌ ཡེ༌རེད༌ ཡང༌ ལོ༌ 800 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 20 ཡེ༌རེད༌ ལོ༌ 962 སོན༌ཏེའ༌ ལུས༌ ཏེ༌ནེ༌ ཤི༌།

21 ཨེ༌ནོག༌ག༌ ལོ༌ 65 ཆ༌ ཟ༌ནེ༌ ཁོ༌ མ༌ཐུ༌ཤེ༌ལག༌གི༌ ཨ༌བ༌ གྱུར༌། 22 མ༌ཐུ༌ཤེ༌ལག༌ སྐྱེས༌ཏེ༌ སྟིང༌ནེ༌ ལོ༌ 300 ཨེ༌ནོག༌གི༌ བྲེལ༌ དཀོན༌མཆོག༌ ཉམ༌པོ༌ མ༌ ཉེ༌མོ༌ ཡོད༌པིན༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 23 ཨེ༌ནོག༌ ལོ༌ 365 སོན༌ཏེའ༌ ལུས༌། 24 དཀོན༌མཆོག༌ དང༌ ཉེ༌མོ༌ བྲེལ༌ ཡོད༌དི༌ ཏུས༌, ཞག༌ཤིག༌ ཨེ༌ནོག༌ སྟོར༌ སོང༌, ཅིའ༌ཟེར༌ན༌ དཀོན༌མཆོག༌གི༌ ཁོ༌ ཁོང༌རང༌ ཡོད༌ས༌ ཁྱེར༌ར༌ ཛདས༌།

25 མ༌ཐུ༌ཤེ༌ལག༌ག༌ ལོ༌ 187 ཆ༌ ཟ༌ནེ༌ ཁོ༌ ལ༌མེག༌གི༌ ཨ༌བ༌ གྱུར༌། 26 ལ༌མེག༌ སྐྱེས༌ཏེ༌ སྟིང༌ནེ༌ མ༌ཐུ༌ཤེ༌ལག༌, ཡང༌ ལོ༌ 782 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 27 མ༌ཐུ༌ཤེ༌ལག༌ ལོ༌ 969 སོན༌ཏེའ༌ ལུས༌ ཏེ༌ནེ༌ ཤི༌།

28 ལ༌མེག༌ག༌ ལོ༌ 182 ཆ༌ ཟ༌ནེ༌, ཁོ༌ བུ༌ཚ༌ཞིག༌གི༌ ཨ༌བ༌ གྱུར༌། 29 ལ༌མེག༌གི༌ ཁོ༌རང༌ངི༌ བུ༌ཚའ༌ ནོ༌ཨ༌ མིང༌ང༌ ཏགས༌ཏེ༌, ཟེརས༌, “འི༌ བུ༌ཚ༌བོའེ༌ ང༌དང༌གུན༌, དཀོན༌མཆོག༌གི༌ ངན༌ ཏབ༌བ༌ ཛད༌ཁན༌ནི༌, འི༌ ས༌ཀྱད༌པོ༌ བད༌ཅེས༌སི༌ ནགས༌ དང༌ བར༌དོ༌ གུན༌ནི༌ ཀ༌ནེ༌ ཐར༌ཅུག༌ག༌ནོག༌།” 30 ནོ༌ཨ༌ སྐྱེས༌ཏེ༌ སྟིང༌ནེ༌ ལ༌མེག༌ ཡང༌ ལོ༌ 595 སོན༌ཏེའ༌ ལུས༌། ཁོའ༌ ཞན༌ཡང༌ ཕྲུ༌གུ༌, བུ༌ཚ༌ དང༌ བུ༌མོ༌ གུན༌ ཡོད༌པིན༌། 31 ལ༌མེག༌ ལོ༌ 777 སོན༌ཏེའ༌ ལུས༌ ཏེ༌ནེ༌ ཤི༌།

32 ནོ༌ཨ༌ ལོ༌ 500 ཆའད༌པིན༌ ནམ༌, ཁོ༌ ཤེམ༌, ཧེམ༌ དང༌, ཡབ༌ཕེད༌ གུན༌ནི༌ ཨ༌བ༌ གྱུར༌།

6

ཇིག༌རྟེན༌པའེ༌ ངན༌པ༌གུན༌ དང༌ དཀོན༌མཆོག༌གི༌ ཐུགས༌ཚེར༌།

6:1-8

1 མི༌གུན༌ ཇིག༌རྟེན༌ནི༌ཀ༌ ཕེལ༌ཅེས༌ གོ༌ཟུག༌ ཟ༌ནེ༌ ཁོང༌གུན༌ལ༌ བུ༌མོ༌ མང༌པོའང༌ སྐྱེས༌། 2 དཀོན༌མཆོག༌གི༌ བུ༌ཚ༌གུན༌ནི༌ * མིའི༌ བུ༌མོ༌གུན༌ † མ༌ཛེས༌མོ༌ ཐོང༌པ༌, ཁོང༌གུན༌ནི༌ ཁོ༌རང༌ ཐད༌ཁན༌ནི༌ བུ༌མོ༌གུན༌ལ༌ ན༌མ༌ ཅོས༌ ཡང༌ ཏེ༌ བུ༌མོ༌གུན༌ནའང༌ ཏེ༌ཟུག༌ ཅོ༌ཅེས༌ལ༌ ཐད༌དད༌པིན༌། 3 ཏེ༌ནེ༌ ཡ༌ཝའེ༌ མོལས༌, “ངའེ༌ མི༌གུན༌ལ༌ ཏང༌ཁན༌ནི༌ ཏེ༌ མི༌ཚེ༌བོ༌ ཁོང༌གུན༌ནི༌ ནང༌ང༌ ཏུས༌གྱུན༌ནི༌ ཕིའ༌ ལུས༌ མི༌ཅུག༌, ཅིའ༌ཟེར༌ན༌ ཁོང༌གུན༌ ཏུས༌གྱུན༌ སོན༌ཏེའ༌ མི༌ལུས༌ཁན༌ནི༌ རིགས༌ནེ༌ ཨིན༌ནོག༌། ཁོང༌གུན༌ ལོ༌ 120 མ༌ནེ༌ སོན༌ཏེའ༌ མི༌ལུས༌།”

4 ཏེ༌ཏུས༌ ཡང༌ སྟིང༌ནེའང༌, ནེ༌ཕི༌ལིམ༌ ཟེར༌ཁན༌ནི༌ མི༌ མ༌ ཆེན༌མོ༌གུན༌ ཇིག༌རྟེན༌ནི༌ཀ༌ དུག༌གད༌པིན༌, ཀ༌གུན༌ དཀོན༌མཆོག༌གི༌ བུ༌ཚ༌གུན༌ དང༌ མིའི༌ བུ༌མོ༌གུན༌ ཛོམས༌ཏེ༌ སྐྱེ༌ཁན༌ནི༌ ཕྲུ༌གུ༌གུན༌ ཨིན༌པིན༌། ཁོང༌གུན༌ ཏེན༌ན༌ ཏུས༌སི༌ སྤའ༌འོ༌གུན༌ དང༌ མག༌གི༌ ནང༌ང༌ ནོལ༌ཁན༌ མིང༌ཅན༌གུན༌ ཨིན༌པིན༌།

5 ཇིག༌རྟེན༌ནི༌ཀ༌ མི༌གུན༌ནི༌ ངན༌པ༌བོ༌ མངས༌ཏེའང༌ རྩོག༌པོ༌ ཡང༌ ཁོང༌གུན༌ནི༌ སམ༌བ༌ དང༌ དོད༌པ༌ ཚང༌མ༌ ཏུས༌གྱུན༌ ངན༌པ༌ ཅོ༌ཅེས༌ ཡོད༌ཁན༌ གུན༌ ཡ༌ཝའེ༌ ཟིགས༌། 6 ཏེ༌ནེ༌ ཁོང༌ངི༌ འི༌ ཇིག༌རྟེན༌ནི༌ཀ༌ མི༌གུན༌ ཅོའ༌ ཛད༌ཁན༌བོའེ༌ཀ༌ ཡ༌ཝའ༌ མ༌སྲན༌ཏྲེ༌ གྱོད༌པ༌ སྐྱེའ༌ ཛདས༌, ཡང༌ ཁོང༌ངི༌ སེམས༌སི༌ ཏིང༌ང༌ སྲན༌ཏྲེ༌ རྡུག༌ངལ༌ ཇུང༌། 7 ཏེ༌བོའེ༌ ཞས༌ཏེ༌ ཡ༌ཝའེ༌ མོལས༌, “ངའེ༌ ཅོ༌ཁན༌ནི༌ མི༌ཚང༌མ༌ ཇིག༌རྟེན༌ནི༌ ཀ༌ནེ༌ མེད༌ཁན༌ ཅོ༌ཨིན༌། མི༌གུན༌ མ༌ཚད༌ སེམས༌ཅན༌ ཆེན༌མོ༌ དང༌ ཆུ༌ངུན༌ ཡང༌ ནམ༌མི༌ ནང༌ང༌ འུར༌ཁན༌ནི༌ ཅ༌ ཚང༌མའང༌ མེད༌ཁན༌ ཅོ༌ཨིན༌། ཏེ༌གུན༌ ཅོ༌ཁན༌བོའེ༌ཀ༌ ངའ༌ མ༌ ཚེར༌ཁ༌ རག༌།” 8 ཨིན༌ནའང༌ ཡ༌ཝའ༌ ནོ༌ཨའེ༌ཀ༌ ཐུགས༌ཐདས༌།

ནོ༌ཨ༌ དང༌ ཆུ༌ལོག༌གི༌ སྐོར༌།

6:9-22

9 འི༌བོ༌ ནི༌ ནོ༌ཨའེ༌ མི༌ཚེའེ༌ སྐོར༌ལ༌ རུངས༌པོ༌ ཨིན༌ནོག༌། ཏེ༌ཏུས༌ལ༌ ནོ༌ཨ༌ ཅིག༌པོ༌ ནི༌ ཇིག༌རྟེན༌པ༌ ཚང༌མའེ༌ ནང༌ནེ༌ སྐྱོན༌མེད༌ཁན༌ དང༌ མི༌ ཀྲང༌པོ༌ཞིག༌ ཨིན༌པིན༌། ཁོའེ༌ བྲེལ༌ དཀོན༌མཆོག༌ ཉམ༌པོ༌ མ༌ ཉེ༌མོ༌ ཡོད༌པིན༌། 10 ནོ༌ཨའ༌ བུ༌ཚ༌ སུམ༌, ཤེམ༌, ཧེམ༌ དང༌, ཡབ༌ཕེད༌ ཟེར༌ཁན༌གུན༌ ཡོད༌པིན༌།

11 ཏ༌ དཀོན༌མཆོག༌གི༌ འི༌ ཇིག༌རྟེན༌པ༌གུན༌ མ༌ ངན༌པ༌, ཛིང༌མོ༌ དང༌ ནོད༌སྐྱལ༌ཅེས༌ གུན༌ གངས༌ཏེ༌ ཟིགས༌། 12 ཡང༌ དཀོན༌མཆོག༌གི༌ ཇིག༌རྟེན༌བོ༌ ངན༌པའེ༌ གངས༌ཏེ༌ ཟིགས༌, ཅིའ༌ཟེར༌ན༌ ཇིག༌རྟེན༌ནི༌ཀ༌ སྲོག༌ ཡོད༌ཁན༌ ཚང༌མའེ༌ ངན༌པ༌ མི༌ཚེ༌ཞིག༌ ཕུད༌དད༌པིན༌། 13 ཏེ༌ནེ༌ དཀོན༌མཆོག༌གི༌ ནོ༌ཨ༌ མོལས༌, “ཇིག༌རྟེན༌ གང༌པོའེ༌ ནང༌ང༌, འུགས༌ ཡོད༌ཁན༌ ཚང༌མའ༌ སྲོའེ༌ གངས༌ཏེ༌, ཅིག༌ དང༌ ཅིག༌ག༌ ནོད༌སྐྱལ༌ པ༌སང༌, ངའེ༌ ཇིག༌རྟེན༌ནི༌ སྲོག༌ ཡོད༌ཁན༌ ཚང༌མ༌ མེད༌ཁན༌ ཅོ༌ཅེས༌ལ༌ ཐག༌ཅད༌ཏེ༌ ཨིན༌།”

14 “ཏེ༌བོའེ༌ཕིའ༌ ཁྱོ༌རང༌ངི༌ གོ༌ཕེར༌ ཟེར༌ཁན༌ནི༌ ཤིང༌ངི༌ མ༌ ཆེན༌མོ༌ གྲུ༌ཟིང༌ཞིག༌ རྩིག༌, ཡང༌ ཏེ༌ནང༌ང༌ ནང༌མིག༌ རིག༌ ཅོས༌། ཏེ༌ནེ༌ ཆུ༌ ནང༌ཀུག༌ག༌ མི༌ཡོང༌ཅེས༌སི༌ ཕིའ༌ ཕི༌ནང༌ ཉིས༌ཀོའ༌ ཏར༌ཀོལ༌ སྐུས༌། 15 གྲུ༌ཟིང༌ངི༌ རིང༌བོ༌ མི༌ཀྲར༌ 135, ཞང༌བོ༌ མི༌ཀྲར༌ 22 དང༌ ཐོན༌བོ༌ མི༌ཀྲར༌ 13 ཡོང༌གོས༌། 16 ཡང༌ ཏེ༌ གྲུ༌ཟིང༌བོའ༌ ཐོག༌གའང༌ ཅོས༌, ཨིན༌ནའང༌ རྩིག༌པ༌ དང༌ ཐོག༌གི༌ ནང༌ང༌ མི༌ཀྲར༌ ཕེད༌དི༌ པར༌ བོར༌གོས༌། གྲུ༌ཟིང༌ངི༌ ནང༌ང༌ ཐོག༌ཚད༌ སུམ༌ ཡང༌ ཆོགས༌ ཅིག༌ག༌ སྒོ༌ ཅོ༌གོས༌།”

17 “ཏ༌, འུགས༌ ཡོད༌ཁན༌ ཚང༌མ༌ མེད༌ཁན༌ ཅོ༌ཅེས༌ལ༌ ངའེ༌ ཇིག༌རྟེན༌ གང༌པོ༌ ཆུ༌ལོག༌གི༌ཆུའི༌ གང༌ཅུག༌ཨིན༌། ཇིག༌རྟེན༌ནི༌ཀ༌ ཡོད༌ཁན༌ ཚང༌མ༌ ཤི༌ཨིན༌། 18 ཨིན༌ནའང༌ ངའེ༌ ཁྱོ༌རང༌ ཉམ༌པོ༌ ཆད༌དོན༌ཞིག༌ ཅོའད༌, ཁྱོ༌རང༌ དང༌ ཁྱོ༌རང༌ངི༌ ན༌མ༌, ཁྱོ༌རང༌ངི༌ བུ༌ཚ༌གུན༌ དང༌ ཁོང༌གུན༌ནི༌ ན༌མ༌གུན༌ གྲུ༌ཟིང༌ངི༌ ནང༌ང༌ ཡོང༌གོས༌། 19 ཡང༌ ཁྱོ༌རང༌ངི༌ སེམས༌ཅན༌ དང༌ ཅ༌ཅིའུ༌ རིགས༌ ཚང༌མའེ༌ ཕོ༌ དང༌ མོ༌ གུན༌ སོན༌ཏེའ༌ ལུས༌ཤེས༌ལ༌ གྲུ༌ཟིང༌ངི༌ ནང༌ང༌ ཁྱོང༌གོས༌། 20 ཅ༌ཅིའུ༌ རིགས༌ ཚང༌མའེ༌ ཆའ༌ཅིག༌, སེམས༌ཅན༌ ཆེན༌མོའེ༌ རིགས༌ ཚང༌མའེ༌ ཆའ༌ཅིག༌ དང༌, སེམས༌ཅན༌ ཆུ༌ངུན༌ནི༌ རིགས༌ ཚང༌མའེ༌ ཆའ༌ཅིག༌, སོན༌ཏེའ༌ ལུས༌ཤེས༌ལ༌ ཁྱོ༌རང༌ངི༌ཀ༌ གྲུ༌ཟིང༌ངི༌ ནང༌ང༌ ཡོང༌ཨིན༌། 21 ཡང༌ ཁྱོ༌རང༌ དང༌ ཏེ༌གུན༌ནི༌ ཟའ༌ཅེས༌སི༌ ཕིའ༌ སྣ༌ཚོགས༌སི༌ ཟ༌གྱུ༌ ཚང༌མ༌ གྲུ༌ཟིང༌ངི༌ ནང༌ང༌ སག༌གོས༌།”

22 ཏེ༌ནེ༌ དཀོན༌མཆོག༌གི༌ ཅོས༌ མོལ༌ཁན༌ ཚང༌མ༌ ནོ༌ཨའེ༌ ཅོས༌།

7

ཇིག༌རྟེན༌ གང༌པོ༌ ཆུ༌ལོག༌གི༌ ཀབས༌།

7:1-24

1 ཏེ༌ནེ༌ ཡ༌ཝའེ༌ ནོ༌ཨ༌ མོལ༌ལ༌ ཛདས༌, “ཁྱོ༌རང༌ དང༌ ཁྱོ༌རང༌ངི༌ ནང༌ཚངས༌ གང༌པོ༌ གྲུ༌ཟིང༌ངི༌ ནང༌ང༌ སོང༌ཤིག༌, ཇིག༌རྟེན༌ གང༌པོའེ༌ ནང༌ང༌ ངའ༌ ཁྱོ༌རང༌ མ༌ནེ༌ ཡང༌སུ༌ཞིག༌གའང༌ ཀྲང༌པོ༌ མི༌ཞིག༌ མ༌ཐོབ༌། 2 རྩང༌མ༌ སེམས༌ཅན༌གུན༌ནི༌ ཕོ༌ དང༌ མོའེ༌ ཆ༌ རྡུན༌རྡུན༌, ཡང༌ རྩང༌མ༌ མན༌ཁན༌ སེམས༌ཅན༌གུན༌ནི༌ ཕོ༌ དང༌ མོའེ༌ ཆ༌ གུན༌, ཁྱོ༌རང༌ ཉམ༌པོ༌ གྲུ༌ཟིང༌ངི༌ ནང༌ང༌ ཉེན༌། 3 ཡང༌ ཅ༌ཅིའུ༌གུན༌ནིའང༌ ཕོ༌ དང༌ མོའེ༌ ཆ༌ རྡུན༌ ཉེན༌། ཆུ༌ལོག༌གི༌ སྟིང༌ནེའང༌, ཇིག༌རྟེན༌ནི༌ཀ༌ སེམས༌ཅན༌ དང༌ ཅ༌ཅིའུ༌ གུན༌ནི༌ རིགས༌ ཚང༌མ༌ སོན༌ཏེའ༌ ལུས༌ཤེས༌སི༌ ཕིའ༌ ཁྱོ༌རང༌ངི༌ ངའེ༌ ཟེར༌ཁན༌གུན༌ ཅོ༌གོས༌། 4 ཞག༌མ༌ རྡུན༌ནི༌ སྟིང༌ནེ༌, ངའེ༌ ཇིག༌རྟེན༌ནི༌ཀ༌ ཚན༌ཉིན༌ 40 ཆར༌པ༌ ཏང༌ཅུགས༌ཏེ༌, ཇིག༌རྟེན༌ གང༌པོའེ༌ ནང༌ང༌ ངའེ༌ ཅོ༌ཁན༌ནི༌ སྲོག༌ ཡོད༌ཁན༌ ཚང༌མ༌ མེད༌ཁན༌ ཅོ༌ཨིན༌།”

5 ནོ༌ཨའེ༌ ཡ༌ཝའེ༌ བཀའ༌ སལ༌ལ༌ ཛད༌ཁན༌ ཚང༌མ༌ ཅོས༌།

6 ནོ༌ཨའ༌ ལོ༌ 600 ཆའད༌པིན༌ ནམ༌ ཇིག༌རྟེན༌ནི༌ཀ༌ ཆུ༌ལོག༌ ཡོངས༌། 7 ཆུ༌ལོག༌ནེ༌ ཐར༌ཅེས༌ལ༌ ནོ༌ཨ༌, ཁོ༌རང༌ངི༌ ན༌མ༌, ཁོ༌རང༌ངི༌ བུ༌ཚ༌གུན༌ དང༌ ཁོང༌གུན༌ནི༌ ན༌མ༌གུན༌ ཉམ༌པོ༌ གྲུ༌ཟིང༌ངི༌ ནང༌ང༌ ཞུགས༌། 8 རྩང༌མ༌ དང༌ རྩང༌མ༌ མན༌ཁན༌ནི༌ སེམས༌ཅན༌ ཆེན༌མོ༌, ཅ༌ཅིའུ༌ དང༌ སའེ༌ཀ༌ གྲུལ༌ཁན༌ནི༌ སེམས༌ཅན༌ ཆུ༌ངུན༌ ཚང༌མ༌, 9 ཕོ༌ དང༌ མོའེ༌ ཆ༌ ཅོས༌ཏེ༌ དཀོན༌མཆོག༌གི༌ བཀའ༌ ནང༌ཞིན༌ ནོ༌ཨ༌ ཡོད༌སའེ༌ གྲུ༌ཟིང༌ངི༌ ནང༌ང༌ ཡོངས༌། 10 ཏེ༌ནེ༌ ཞག༌མ༌ རྡུན༌ནི༌ སྟིང༌ནེ༌, ཇིག༌རྟེན༌བོ༌ ཆུ༌ལོག༌གི༌ ཆུའི༌ གང༌ཅེས༌ གོ༌ཟུགས༌།

11 ནོ༌ཨའ༌ ལོ༌ 600 ཆའེ༌ ཞག༌ག༌ ཀ༌བོ༌ ཟླ༌ཝ༌ ཉིས༌པའི༌ ཞག༌མ༌ 17 པ༌ ཨིན༌པིན༌ ཏེ༌ ཞག༌ག༌ སའེ༌ ཐིལ༌ལ༌ ཡོད༌ཁན༌ནི༌ ཆུ༌ ཚང༌མ༌ ས༌ཀྱད༌ ཡས༌ཏེ༌ བིངས༌ཏེ༌ ཡོངས༌, ཡང༌ ནམ༌ཁའ༌ནེ༌ ཆར༌པ༌བོ༌ ཆུ༌ལོག༌ ཡོང༌ང༌ ཙོགས༌ལ༌ བབས༌། 12 ཇིག༌རྟེན༌ནི༌ཀ༌ ཚན༌ཉིན༌ 40 ཆད༌མེད༌ལ༌ ཆར༌པ༌ ཏངས༌།

13 ཆར༌པ༌ བབས༌ཤེས༌ གོ༌ཟུག༌ ཆའེ༌ ཞག༌ག༌, ནོ༌ཨ༌, ཁོའེ༌ ན༌མ༌, བུ༌ཚ༌ ཤེམ༌, ཧེམ༌ དང༌, ཡབ༌ཕེད༌ སུམ༌ཀོ༌ ཡང༌ ཁོང༌གུན༌ནི༌ ན༌མ༌གུན༌ གྲུ༌ཟིང༌ངི༌ ནང༌ང༌ ཞོནས༌, 14 ཁོང༌གུན༌ ཉམ༌པོ༌ སེམས༌ཅན༌ནི༌ རིགས༌ ཚང༌མའེ༌ ཆའ༌ཅིག༌ ཡོད༌པིན༌: སྲལ༌ཁན༌ དང༌ ནག༌ཚོགས༌སི༌ སེམས༌ཅན༌ ཆེན༌མོ༌ དང༌ ཆུ༌ངུན༌ གུན༌, ཡང༌ ཅ༌ཅིའུ༌འི༌ རིགས༌ ཚང༌མ༌། 15 འུགས༌ ལེན༌ཁན༌ནི༌ སྲོག༌ ཡོད༌ཁན༌ ཚང༌མ༌ ཉིས༌ཉིས༌སི༌ ཆ༌ ཅོས༌ཏེ༌ ནོ༌ཨ༌ ཉམ༌པོ༌ གྲུ༌ཟིང༌ངི༌ ནང༌ང༌ ཡོངས༌། 16 རིགས༌ ཚང༌མའེ༌ ཕོ༌ དང༌ མོ༌ རེ༌རེ༌ ཡོངས༌, ཀ༌ཟུག༌གི༌ ནོ༌ཨའ༌ དཀོན༌མཆོག༌གི༌ མོལ༌ལ༌ ཛད༌ཏེ༌ ཨིན༌པིན༌། ཁོང༌ ཚང༌མ༌ གྲུ༌ཟིང༌ངི༌ ནང༌ང༌ ཞུགས༌ ཚར༌ར༌ཅིག༌, ཡ༌ཝ༌ དཀོན༌མཆོག༌གི༌ སྒོ༌བོ༌ ཅུག༌ག༌ ཛདས༌།

17 ཞག༌མ༌ 40 ཇིག༌རྟེན༌ནི༌ཀ༌ ཆར༌པ༌ ཆད༌མེད༌ལ༌ བབས༌, ཡང༌ ཆུ༌ལོག༌གི༌ ཆུ༌ ཕེལ༌པ༌ ས༌ཀྱད༌ ཆུའི༌ གངས༌ཏེ༌ གྲུ༌ཟིང༌བོ༌ ས༌ཀྱད༌ནེ༌ ཐོན༌པོའ༌ སྟགས༌། 18 སའེ༌ཀ༌ ཆུ༌ མང༌ནེ༌ མང༌ང༌ ཕེལ༌ཨིན༌ སོང༌པ༌ གྲུ༌ཟིང༌བོ༌ ཆུའི༌ ཁེ༌ཐོག༌ག༌ ཇིགས༌པ༌ མེད༌པ༌ ལྡིངས༌། 19 སྟིང༌ཇུག༌ག༌ ཇིག༌རྟེན༌ནི༌ རི༌ ཐོ༌ཤོག༌གུན༌ནའང༌ ཆུའི༌ ནང༌ང༌ ནུབ༌། 20 ཆུ༌ ཕེལ༌ཨིན༌ སོང༌ཏེ༌, རི༌ ཐོ༌ཤོག༌གུན༌ནི༌ སང༌ མི༌ཀྲར༌ 6 ཐོའ༌ སོང༌། 21 ཇིག༌རྟེན༌ནི༌ཀ༌ ཡོད༌ཁན༌ནི༌ སྲོག༌ ཡོད༌ཁན༌ ཚང༌མ༌ ཤི༌: ཅ༌ཅིའུ༌, སྲལ༌ཁན༌ དང༌ ནག༌ཚོགས༌སི༌ སེམས༌ཅན༌, སའེ༌ཀ༌ གྲུལ༌ཁན༌ནི༌ ཆུ༌ངུན༌ སེམས༌ཅན༌ དང༌, མི༌ཚང༌མ༌། 22 ས༌ སྐམ༌པོའེ༌ཀ༌ དུག༌ཁན༌ནི༌ འུགས༌ ཡོད༌ཁན༌ ཚང༌མ༌ ཤི༌། 23 ཡ༌ཝའེ༌ ཇིག༌རྟེན༌ནི༌ སྲོག༌ ཡོད༌ཁན༌ ཚང༌མ༌ མེད༌ཁན༌ ཅོའ༌ ཛདས༌: མི༌གུན༌, སྲལ༌ཁན༌ དང༌ སའེ༌ཀ༌ གྲུལ༌ཁན༌ནི༌ ཆུ༌ངུན༌ སེམས༌ཅན༌ གུན༌ དང༌ ནམ༌མི༌ ཅི༌པ༌ ཚང༌མ༌། ཏེ༌ ཚང༌མ༌ མེད༌ཁན༌ ཅོའ༌ ཛདས༌། ནོ༌ཨ༌ དང༌ ཁོ༌ ཉམ༌པོ༌ གྲུ༌ཟིང༌ངི༌ ནང༌ང༌ ཡོད༌ཁན༌གུན༌ མ༌སྟོགས༌ སུ༌ཞིག༌གའང༌ སོན༌ཏེའ༌ མ༌ལུས༌། 24 ཡང༌ ས༌ཀྱད༌པོ༌ ཞག༌མ༌ 150 ཆུའི༌ ནང༌ང༌ ལུས༌།

8

ཆུ༌ལོག༌གི༌ཆུ༌ ཉུ༌ངུན༌ ཆེན༌ སོང༌།

8:1-22

1 ཨིན༌ནའང༌ དཀོན༌མཆོག༌གི༌ ནོ༌ཨ༌ དང༌ གྲུ༌ཟིང༌ངི༌ ནང༌ང༌ ཡོད༌ཁན༌ནི༌ སྲལ༌ཁན༌ དང༌ ནག༌ཚོགས༌སི༌ སེམས༌ཅན༌ ཚང༌མའ༌ རྗེད༌ད༌ མ༌ཛདས༌། ཁོང༌ངི༌ ཇིག༌རྟེན༌ནི༌ཀ༌ ལུངས༌པོ༌ ཀལ༌ལ༌ ཛད༌པ༌, ཆུ༌ལོག༌གི༌ ཆུ༌ ཉུ༌ངུན༌ ཆ༌ཅེས༌ གོ༌ཟུགས༌། 2 ཁོང༌ངི༌ སའེ༌ ཐིལ༌ནེ༌ བིང༌སའེ༌ ཆུའི༌ ནས༌ས༌གུན༌ ཀག༌ག༌ ཛདས༌, ཡང༌ ནམ༌ཁའ༌ནེ༌ ཆུ༌ལོག༌ ཙོགས༌སི༌ ཆར༌པ༌ ཆད༌ ཅུག༌ག༌ ཛདས༌། 3 ཇིག༌རྟེན༌ནི༌ ནང༌ང༌ གངས༌ཁན༌ནི༌ ཆུ༌ལོག༌གི༌ ཆུ༌ ཚང༌མ༌ ཐིམས༌ཨིན༌ ཉུ༌ངུན༌ ཆེན༌ སོང༌། ཞག༌མ༌ 150 སྟིང༌ནེ༌, 4 ཆུ༌ལོག༌ གོ༌ཟུགས༌ཏེ༌, ཟླ༌ཝ༌ 7 པའེ༌ ཞག༌མ༌ 17 ནི༌ ཞག༌ག༌ གྲུ༌ཟིང༌བོ༌ ཨ༌ར༌རད༌ ཟེར༌ཁན༌ནི༌ རི༌གྱུད༌གུན༌ནི༌ཀ༌ ཁད༌ཏེ༌ ལུས༌། 5 ཡང༌ ཆུ༌གུན༌ ཆད༌མེད༌ལ༌, ཟླ༌ཝ༌ 10 ཚོག༌པ༌ ཉུ༌ངུན༌ ཆེན༌ སོང༌། ཏེ༌ནེ༌ ཏེན༌ན༌ ཟླ༌ཝའེ༌ གོ༌མའེ༌ ཞག༌ག༌, རིའི༌ གོ༌གུན༌ ཆུ༌ནེ༌ ཕི༌ལོག༌ག༌ བིང༌ཏེ༌ ཐོང༌།

6 རི༌ གོ༌གུན༌ ཐོང༌ཏེ༌ ཞག༌མ༌ 40 སྟིང༌ནེ༌, ནོ༌ཨའེ༌ ཁོ༌རང༌ངི༌ ཅོས༌ཁན༌ནི༌ གྲུ༌ཟིང༌ངི༌ ཀར༌ཁུང༌བོ༌ ཕེས༌ཏེ༌, 7 ཕོ༌རོག༌ཞིག༌ ཕུདས༌། ཁོ༌ ཆུ༌ སྐམས༌ཏེ༌ ས༌ཀྱད༌ བིང༌བིང༌ འུར༌ཨིན༌ དུགས༌ཏེ༌, གྲུ༌ཟིང༌ངི༌ཀ༌ ལོགས༌ཏེ༌ མ༌ནེ༌ མ༌ཡོངས༌། * 8 ཏེ༌ནེ༌ ནོ༌ཨའེ༌ ཆུ༌ སྐམས༌ཏེ༌ ས༌ཀྱད༌ སྐམ༌པོ༌ བིངས༌ཏེ༌ དུག༌ག༌ ལྟ༌ཅེས༌ལ༌ ཕུར༌གོན༌ཞིག༌ ཕུདས༌། 9 ཨིན༌ནའང༌ ཕུར༌གོན༌ལ༌ རང༌ངི༌ རྐང༌པ༌ བོར༌ཅེས༌ལ༌ ནས༌ས༌ མ༌ཐོབ༌, ཅིའ༌ཟེར༌ན༌ ཇིག༌རྟེན༌ ཏ༌རུང༌ངའང༌ ཆུའི༌ ནང༌ང༌ ནུབས༌ཏེ༌ ཡོད༌པིན༌། ཕུར༌གོན༌བོ༌ ནོ༌ཨ༌ ཡོད༌ས༌ གྲུ༌ཟིང༌ངི༌ ནང༌ང༌ ལོགས༌ཏེ༌ ཡོངས༌པ༌, ནོ༌ཨའེ༌ ཁོ༌རང༌ངི༌ ལག༌པ༌ ཕི༌ལོག༌ག༌ ཕིངས༌ཏེ༌, ཕུར༌གོན༌བོ༌ གྲུ༌ཟིང༌ངི༌ ནང༌ང༌ ཁྱོངས༌། 10 ཞག༌པོ༌ རྡུན༌ སྲིངས༌ཏེ༌ སྟིང༌ནེ༌, ནོ༌ཨའེ༌ ཕུར༌གོན༌བོ༌ ཡང༌སྐྱར༌ ཕུདས༌། 11 ཕི༌ཏོག༌ ཕུར༌གོན༌བོ༌ ལོགས༌ཏེ༌ ཡོང༌ ཟ༌ནེ༌, ཁོའེ༌ ཁམ༌ཅུའི༌ ནང༌ང༌ ཨོ༌ལིཝ༌ཝི༌ ལྕང༌མའེ༌ ལོ༌མ༌ སྔོན༌པོ༌ཞིག༌ ཁུར༌ཏེ༌ ཐོང༌པ༌, ནོ༌ཨའ༌, ཇིག༌རྟེན༌ནི༌ ཀ༌ནེ༌ ཆུ༌ ཧ༌ལམ༌ ཚར༌ཏེ༌ ཨིན༌ཅེས༌པོ༌ ཧ༌གོ༌། 12 ཏེ༌ནེ༌ ཡང༌ཞག༌པོ༌ རྡུན༌ སྲིངས༌ཏེ༌, ཁོའེ༌ ཕུར༌གོན༌བོ༌ ཡང༌ ལམ༌ཅུགས༌, ཨིན༌ནའང༌ འི༌ ལན༌ ཁོ༌ ནོ༌ཨའེ༌ཀ༌ ལོགས༌ཏེ༌ མ༌ནེ༌ མ༌ཡོངས༌།

13 ཏ༌ ནོ༌ཨ༌ ལོ༌ 601 སོང༌ཏེ༌, ཟླ༌ཝ༌ ཀྲང༌པོའེ༌ གོ༌མའེ༌ ཞག༌ག༌, ས༌ཀྱད༌དི༌ ཀ༌ནེ༌ ཆུ༌ ཚང༌མ༌ ཧ༌ལམ༌ སྐམས༌ཏེ༌ ཡོད༌པིན༌། ནོ༌ཨའེ༌ གྲུ༌ཟིང༌ངི༌ཀ༌ ཀབས༌ཏེ༌ ཡོད༌ཁན༌བོ༌ ཐེན༌ཏེ༌ ལྟས༌པ༌, ས༌ཀྱད༌ ཚང༌མ༌ སྐམས༌ཨིན༌ ཐོང༌། 14 ཏེ༌བོའེ༌ སྟིང༌ནེ༌ ཧ༌ལམ༌ ཟླ༌ཝ༌ 2 ནེ༌, ས༌ཀྱད༌ གང༌པོ༌ སྐམ༌པོ༌ སོང༌།

15 ཏེ༌ནེ༌ དཀོན༌མཆོག༌གི༌ ནོ༌ཨའ༌ མོལ༌ལ༌ ཛདས༌, 16 “ཁྱོ༌རང༌, ཁྱོ༌རང༌ངི༌ ན༌མ༌, བུ༌ཚ༌གུན༌ དང༌ ཁོང༌གུན༌ནི༌ ན༌མ༌གུན༌ གྲུ༌ཟིང༌ནེ༌ བིངས༌ཏེ༌ ཡོང༌། 17 ཡང༌ གྲུ༌ཟིང༌ངི༌ ནང༌ང༌ ཡོད༌ཁན༌ནི༌ སྲོག༌ ཡོད༌ཁན༌: ཅ༌ཅིའུ༌, སེམས༌ཅན༌ ཆེན༌མོ༌ དང༌ ཆུ༌ངུན༌ སའེ༌ཀ༌ གྲུལ༌ཁན༌ ཚང༌མ༌ ཕི༌ལོག༌ག༌ ཕིང༌། ཁོང༌གུན༌ གྱས༌ཏེ༌ ཇིག༌རྟེན༌ གང༌པོའེ༌ ནང༌ང༌ ཕེལ༌ཅེས༌སི༌ ཕིའ༌ ཏེ༌ཟུག༌ ཅོས༌།”

18 ཏེ༌ནེ༌ ནོ༌ཨ༌, ཁོ༌རང༌ངི༌ ནང༌ཚངས༌ ཉམ༌པོ༌ གྲུ༌ཟིང༌ངི༌ ནང༌ནེ༌ བིངས༌ཏེ༌ ཡོངས༌། 19 ཡང༌ ཏེ༌ནང༌ང༌ ཡོད༌ཁན༌ནི༌ ཆེན༌མོ༌ དང༌ ཆུ༌ངུན༌ སེམས༌ཅན༌ དང༌ ཅ༌ཅིའུ༌ ཚང༌མ༌ ཉིས༌ཉིས༌སི༌ ཆ༌ ཅོས༌ཏེ༌ བིང༌ཏེ༌ ཡོངས༌།

20 ཏེ༌ནེ༌ ནོ༌ཨའེ༌ ཡ༌ཝའ༌ ཆོད༌པ༌ ཕུལ༌ཅེས༌སི༌ ཕིའ༌ ནས༌ས༌ཞིག༌ རྩིགས༌། ཁོའེ༌ རྩང༌མ༌ སེམས༌ཅན༌ དང༌ ཅ༌ཅིའུ༌ གུན༌ནི༌ ནང༌ནེ༌ སྣ༌རེ༌རེ༌ ཁྱོངས༌ཏེ༌ སདས༌ ཡང༌ མེའ༌ སྲགས༌ཏེ༌ ཆོད༌པ༌ ཕུལས༌། 21 ཡ༌ཝའ༌ ཏེ༌ ཆོད༌པའེ༌ ཏྲི༌ཞིམ༌བོ༌ ཚོར༌ར༌ཅིག༌, ཡ༌ཝའེ༌ ཁོང༌རང༌ངི༌ སེམས༌སི༌ ནང༌ང༌ མོལ༌ལ༌ ཛད༌, “མི༌གུན༌ནི༌ ཞས༌ཏེ༌ ངའེ༌ འི༌ ཇིག༌རྟེན༌བོ༌ ཡང༌ ཆུ༌ ཉམ༌པོ༌ མ༌ནེ༌ མེད༌ཁན༌ མི༌ཅོ༌། ཆུ༌ངུན༌ནི༌ ཏུས༌ནེ༌ ཕར༌ལ༌, མི༌གུན༌ནི༌ སྙིང༌པོ༌ ངན༌པའེ༌ ཆོགས༌ལ༌ ཡོད༌ནའང༌, ངའེ༌ སྲོག༌ ཡོད༌ཁན༌ ཚང༌མ༌ མེད༌ཁན༌ མ༌ནེ༌ མི༌ཅོ༌། 22 ཇིག༌རྟེན༌བོ༌ ལུས༌ལུས༌ ཚོག༌པ༌, ཞིང༌ ཏབ༌ཅེས༌ དང༌ རྔོ༌ཅེས༌, ཚད༌ དང༌ གྲང༌མོ༌, ཡར༌ དང༌ དགུན༌, ཡང༌ ཉི༌མ༌ དང༌ ཚན༌ནི༌ ཏུས༌ གུན༌ ཡོང༌ཨིན༌།”

9

དཀོན༌མཆོག༌གི༌ ནོ༌ཨ༌ ཉམ༌པོ༌ ཆད༌དོན༌ ཛདས༌།

9:1-17

1 དཀོན༌མཆོག༌གི༌ ནོ༌ཨ༌ དང༌ ཁོའེ༌ བུ༌ཚ༌གུན༌ལ༌ ཅིན༌ལབས༌ སལ༌ཏེ༌ མོལ༌ལ༌ ཛདས༌, “ཇིག༌རྟེན༌ གང༌པོའེ༌ ནང༌ང༌ ཕེལ༌ཅེས༌སི༌ ཕིའ༌ ཕྲུ༌གུ༌ མང༌པོ༌ སྐྱེ༌ཅུག༌ཤིག༌། 2 སའེ༌ཀ༌ དུག༌ཁན༌ནི༌ སེམས༌ཅན༌, ནམ༌ཁའེ༌ ཅ༌, སའེ༌ཀ༌ གྲུལ༌ཁན༌ནི༌ སེམས༌ཅན༌ ཆུ༌ངུན༌ དང༌ ཆུའི༌ ནང༌ང༌ ཡོད༌ཁན༌ནི༌ ཉ༌ ཚང༌མའ༌ ཁྱོ༌རང༌གུན༌ནི༌ ཇིགས༌སི༌ ནང༌ང༌ དུག༌ཨིན༌། ངའེ༌ ཏེ༌ ཚང༌མ༌ ཁྱོ༌ཞའེ༌ ཝང༌ངི༌ ཡོག༌ག༌ ཏང༌ངད༌། 3 ངའེ༌ སྲོག༌ ཡོད༌ཏེ༌ གྲུལ༌ཁན༌ ཚང༌མ༌ ཁྱོ༌ཞའ༌ ཟའ༌ཅེས༌ལ༌ ཏང༌ངད༌, ཀ༌ཟུག༌གི༌ ངའེ༌ ཁྱོ༌ཞའ༌ སྔོན༌པོའེ༌ རིགས༌ དང༌ ཀྲོ༌ནས༌ ཚང༌མ༌ ཏངས༌ཏེ༌ ཨིན༌པིན༌། ཟའ༌ཅེས༌ལ༌ ཏ༌ ངའེ༌ ཁྱོ༌ཞའ༌ ཅི༌ཚང༌མ༌ ཏང༌ངད༌།”

4 “ཨིན༌ནའང༌ ཁྲག༌ ཡོད༌ཁན༌ནི༌ ཤ༌ ཟའ༌ མ༌གོས༌, ཅིའ༌ཟེར༌ན༌ སྲོག༌པོ༌ ཁྲག༌གི༌ ནང༌ང༌ ཡོད༌ཏེ༌ ཨིན༌ནོག༌། 5 ཀལ༌ཏེས༌ མི༌ཞིག༌གི༌ སྲོག༌ ལེན༌ན༌, ཏེ༌ སྲོག༌ ལེན༌ཁན༌བོའ༌ ཤི༌ཅེས༌སི༌ ཆད༌པ༌ ཕོག༌གོས༌། སེམས༌ཅན༌ ཨིན༌གྲོ༌ ཡ༌ མི༌, མི༌ སད༌ཁན༌བོ༌ སད༌གོས༌།”

6 “མི༌ སད༌ཁན༌བོའ༌ ཤི༌ཅེས༌སི༌ ཆད༌པ༌ ཞན༌ཡང༌ མི༌གུན༌ནི༌ ཏང༌གོས༌, ཅིའ༌ཟེར༌ན༌ དཀོན༌མཆོག༌གི༌ མི༌བོ༌ ཁོང༌རང༌ ཙོགས༌ ཅོའ༌ ཛད༌ཏེ༌ ཨིན༌ནོག༌། 7 ཡང༌ ཁྱོ༌ཞ༌གུན༌, ཇིག༌རྟེན༌ གང༌པོའེ༌ ནང༌ང༌ ཕེལ༌ཅེས༌སི༌ ཕིའ༌ ཕྲུ༌གུ༌ མང༌པོ༌ སྐྱེ༌ཅུག༌ཤིག༌།”

8 ཏེ༌ནེ༌ དཀོན༌མཆོག༌གི༌ ནོ༌ཨ༌ དང༌ ཁོའེ༌ བུ༌ཚ༌གུན༌ལ༌ མོལས༌, 9 “ཏ༌ ངའེ༌ ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌གུན༌ལ༌ ཏངས༌ཁན༌ནི༌ ཆད༌དོན༌བོ༌ ཏན༌ཏན༌ ཅོའད༌། 10 ཏེ༌ ཆད༌དོན༌བོ༌ ཁྱོ༌རང༌ ཉམ༌པོ༌ གྲུ༌ཟིང༌ངི༌ ནང༌ང༌ ཡོད༌ཁན༌ནི༌ སྲོག༌ ཡོད༌ཁན༌: སྲལ༌ཁན༌ དང༌ ནག༌ཚོགས༌སི༌ སེམས༌ཅན༌, དང༌ ཅ༌ཅིའུ༌ ཡང༌ན༌ ཇིག༌རྟེན༌ནི༌ སྲོག༌ ཡོད༌ཁན༌ ཚང༌མའེ༌ ཕིའང༌ ཨིན༌། 11 འོ༌ན༌, ངའེ༌ ཁྱོ༌རང༌ ཉམ༌པོ༌ ཅོ༌ཁན༌ནི༌ ཆད༌དོན༌བོ༌ སྟན༌པོ༌ ཅོའད༌། ཏ༌ནེ༌ཕར༌ལ༌ ཆུ༌ལོག༌གི༌ ཆུའི༌ སྲོག༌ ཡོད༌ཁན༌ ཚང༌མ༌ མེད༌ཁན༌ མ༌ནེ༌ མི༌ཅོ༌། འི༌ ཇིག༌རྟེན༌བོ༌ ཆུ༌ལོག༌གི༌ ཆུ༌ གྱུད༌ཏེ༌ མེད༌ཁན༌ མ༌ནེ༌ མི༌ཆ༌།”

12 དཀོན༌མཆོག༌གི༌ མོལས༌ལ༌ ཛདས༌, “འི༌བོ༌ ངའེ༌ ཁྱོ༌ཞ༌གུན༌ དང༌ སྲོག༌ ཡོད༌ཁན༌ ཚང༌མ༌, ཡང༌ ཡོང༌ཅེས༌ཅན༌ནི༌ ཏུས༌སི༌ མིར༌གྱུད༌ ཚང༌མ༌ ཉམ༌པོ༌ ཅོས༌ཁན༌ནི༌ ཆད༌དོན༌ནི༌ སྟགས༌པོ༌ ཨིན༌། 13 ངའེ༌ ནམ༌ཁའེ༌ ནང༌ང༌ ཟའ༌ཆུ༌ཐུང༌ཞིག༌ ཤར༌ཅུག༌ཨིན༌, ཏེ༌བོ༌ ཁྱོ༌ཞའ༌ དང༌ ཇིག༌རྟེན༌ གང༌པོ༌ ཉམ༌པོ༌ ངའེ༌ ཆད༌དོན༌ ཅོ༌ཁན༌ནི༌ སྟགས༌པོ༌ ཨིན༌། 14 ངའེ༌ སྲིན༌ ཀལ༌ཏེ༌ ཇིག༌རྟེན༌ནི༌ཀ༌ ཆར༌པ༌ ཕབས༌ཏེ༌, ནམ༌མི༌ ནང༌ང༌ ཟའ༌ཆུ༌ཐུང༌ ཐོང༌ ཟ༌ནེ༌, 15 ངའ༌ ཁྱོ༌ཞའ༌ དང༌ སྲོག༌ ཡོད༌ཁན༌ ཚང༌མ༌ ཉམ༌པོ༌ ཅོ༌ཁན༌ནི༌ ཆད༌དོན༌བོ༌ ཨིད༌ཏུ༌ ཡོང༌ཨིན༌། ཆུ༌ལོག༌གི༌ ཆུའི༌ སྲོག༌ ཡོད༌ཁན༌ ཚང༌མ༌ ཡང༌སྐྱར༌ མེད༌ཁན༌ མ༌ནེ༌ མི༌ཅོ༌། 16 ཟའ༌ཆུ༌ཐུང༌ ནམ༌མི༌ ནང༌ང༌ ཤར༌ཏེ༌ ཐོང༌ང༌ཅིག༌, ངའ༌ ཇིག༌རྟེན༌ནི༌ཀ༌ ཡོད༌ཁན༌ནི༌ སྲོག༌ ཡོད༌ཁན༌ ཚང༌མ༌ ཉམ༌པོ༌ ངའེ༌ ཅོ༌ཁན༌ནི༌ ཆད༌དོན༌བོ༌ ཨིད༌ཏུ༌ ཡོང༌ཨིན༌།”

17 དཀོན༌མཆོག༌གི༌ ནོ༌ཨ༌ མོལས༌ལ༌ ཛདས༌, “འི༌ ཟའ༌ཆུ༌ཐུང༌བོ༌ ངའེ༌ ཇིག༌རྟེན༌ནི༌ སྲོག༌ ཡོད༌ཁན༌ ཚང༌མ༌ ཉམ༌པོ༌ ཅོ༌ཁན༌ནི༌ ཆད༌དོན༌ནི༌ སྟགས༌པོ༌ ཨིན༌།”

ནོ༌ཨ༌ དང༌ ཁོའེ༌ བུ༌ཚ༌གུན༌།

9:18-10:1

18 གྲུ༌ཟིང༌ངི༌ ནང༌ནེ༌ བིང༌ཁན༌ནི༌ ནོ༌ཨའེ༌ བུ༌ཚ༌གུན༌ ནི༌, ཤེམ༌, ཧེམ༌ དང༌ ཡབ༌ཕེད༌ གུན༌ ཨིན༌པིན༌། ༼ཧེམ༌ ཀེ༌ནན༌ ནི༌ ཨ༌བ༌ ཨིན༌པིན༌།༽ 19 ནོ༌ཨའེ༌ འིན༌ན༌ བུ༌ཚ༌ སུམ༌ཀོའེ༌ ཀ༌ནེ༌ ཇིག༌རྟེན༌ནི༌ ནང༌ང༌ མི༌ཚང༌མ༌ ཕེལ༌།

20 ཞིང༌བད༌པ༌ ནོ༌ཨ༌ ནི༌ རྒུན༌ཚས༌ ཏབ༌ཁན༌ ཏང༌པོ༌ མི༌བོ༌ ཨིན༌པིན༌། 21 ཞག༌ཤིག༌, ཁོ༌ རྒུན༌ནི༌ ཆང༌ ཐུངས༌ཏེ༌ ར༌རོས༌པ༌, ཁོ༌ ལྗེར༌ཉལ༌ལ༌ ཁོ༌རང༌ངི༌ ཀུར༌རི༌ ནང༌ང༌ ཉིད༌ལ༌ སོང༌། 22 ཀེ༌ནན༌ནི༌ ཨ༌བ༌, ཧེམ༌, ཁོ༌རང༌ངི༌ ཨ༌བའེ༌ ཀུར༌རི༌ ནང༌ང༌ སོང༌པ༌, ཨ༌བ༌ ལྗེར༌ཉལ༌ལ༌ ཡོད༌ཁན༌བོ༌ ཐོང༌། ཁོ༌ ཕི༌ལོག༌ག༌ ཡོངས༌ཏེ༌ ཁོ༌རང༌ངི༌ ཨ༌ཅོ༌ ཉིས༌ཀོའ༌ ཤདས༌། 23 ཏེ༌ནེ༌ ཤེམ༌ དང༌ ཡབ༌ཕེད༌དི༌ རས༌ ཆེན༌མོ༌ཞིག༌ ཁོ༌རང༌གུན༌ནི༌ སྤུང༌པའེ༌ཀ༌, ལག༌པ༌ ཉམ༌པོ༌ ཟུམས༌ཏེ༌ གྱབ༌ལོག༌ག༌ ཀུར༌རི༌ ནང༌ང༌ ཨ༌བ༌ ཡོད༌ས༌ སོང༌ཏེ༌, ནོ༌ཨ༌ ལྗེར༌ཉལ༌ ཡོད༌ཁན༌བོ༌ ཀབས༌། ཏེ༌ཟུག༌ ཅོ༌ ཟ༌ནེ༌ ཨ༌བ༌ ལྗེར༌ཉལ༌ལ༌ མི༌ཐོང༌ཅེས༌སི༌ ཕིའ༌ ཁོང༌གུན༌ནི༌ ལྡོང༌བོ༌ ཨ༌བ༌ མེད༌ས༌ ཆོགས༌ལ༌ གྱུརས༌།

24 ནོ༌ཨ༌ ར༌ཞུ༌ཏེ༌ ཉིད༌ཚད༌ད༌དང༌, ཁོའ༌ ཁོའེ༌ བུ༌ཚ༌ ཆུང༌ཤོག༌པོའེ༌ ཁྲེལ༌བའེ༌ ལས༌ ཅོས༌ཁན༌བོ༌ གྱུས༌སོང༌། 25 ཡང༌ ཁོའེ༌ ཟེརས༌,

“ཧམ༌མི༌ བུ༌ཚ༌ ཀེ༌ནན༌ དང༌ ཁོའེ༌ པུར༌གྱུད༌གུན༌ལ༌

ངན༌ ཕོག༌ཤིག༌།

ཁོང༌གུན༌ ཁོང༌ངི༌ ཨ༌ཅོ༌གུན༌ནི༌ ཚེ༌ཡོག༌ ཚང༌མའེ༌སང༌

རྩི༌ཝ༌ མེད༌ཁན༌བོ༌ གྱུར༌ཤིག༌།”

26 ནོ༌ཨའེ༌ ཡང༌ ཟེརས༌,

“ཡ༌ཝ༌, ཤེམ༌མི༌ དཀོན༌མཆོག༌ག༌ སྟོད༌པ༌ ཐོབ༌ཤིག༌,

ཡང༌ ཀེ༌ནན༌ ཁོའེ༌ ཚེ༌ཡོག༌ གྱུར༌ཤིག༌།

27 དཀོན༌མཆོག༌གི༌ ཡབ༌ཕེད༌དི༌ མིར༌གྱུད༌གུན༌ ཕེལ༌ཅུག༌ཤིག༌།

ཡབ༌ཕེད༌ དང༌ ཤེམ༌མི༌ མིར༌གྱུད༌གུན༌ནི༌ མི༌ཚེ༌ ཉམ༌པོ༌ ཕུད༌ཤིག༌།

ཡང༌ ཀེ༌ནན༌པ༌གུན༌ ཡབ༌ཕེད༌དི༌ པུར༌གྱུད༌གུན༌ནི༌ ཚེ༌ཡོག༌ གྱུར༌ཤིག༌།”

28 ཆུ༌ལོག༌གི༌ སྟིང༌ནེ༌ ནོ༌ཨ༌ ཡང༌ ལོ༌ 350 སོན༌ཏེའ༌ ལུས༌། 29 ཁོ༌ ལོ༌ 950 སོན༌ཏེའ༌ ལུས༌ ཏེ༌ནེ༌ ཤི༌།

10

1 འི༌གུན༌ ནི༌ ནོ༌ཨའེ༌ བུ༌ཚ༌ ཤེམ༌, ཧེམ༌ དང༌ ཡབ༌ཕེད༌ གུན༌ནི༌ མིར༌གྱུད༌གུན༌ ཨིན༌ནོག༌། ཆུ༌ལོག༌གི༌ སྟིང༌ནེ༌, ཁོང༌གུན༌ལ༌ ཕྲུ༌གུ༌ མང༌པོ༌ ཇོར༌།

ཡབ༌ཕེད༌དི༌ པུར༌གྱུད༌གུན༌།

10:2-5

2 ཡབ༌ཕེད༌ ནི༌, གོ༌མེར༌, མ༌གོག༌, མ༌དའི༌, ཡ༌ཝན༌, ཏུ༌བལ༌, མེ༌ཤེག༌ དང༌ ཀྲི༌རས༌ གུན༌ནི༌ ཨ༌བ༌ ཨིན༌པིན༌། 3 གོ༌མེར༌ ནི༌, ཨེཤ༌ཀི༌ནེཟ༌, རི༌ཕད༌ དང༌ ཏོ༌གར༌མ༌ གུན༌ནི༌ ཕ༌མེས༌པོ༌ ཨིན༌པིན༌། 4 ཡ༌ཝན༌ ནི༌, ཨེ༌ལི༌ཤ༌, ཏར༌ཤིཤ༌, ཀིཏ༌ དང༌ རོ༌ད༌ གུན༌ནི༌ ཕ༌མེས༌པོ༌ ཨིན༌པིན༌། 5 ཡ༌ཝན༌ ནི༌, ཚོའེ༌ ཐའ༌མ༌ དང༌ ཚོ༌ལིང༌ངི༌ཀ༌ དུག༌ཁན༌ནི༌ མིར༌གྱུད༌ གུན༌ནི༌ ཕ༌མེས༌པོ༌ ཨིན༌པིན༌། འི༌གུན༌ ཡབ༌ཕེད༌དི༌ མིར༌གྱུད༌གུན༌ ཨིན༌ནོག༌ ཀ༌གུན༌ལ༌ རང༌རང༌ངི༌ རིགས༌, སྐད༌ དང༌ ཡུལ༌ གུན༌ ཡོད༌པིན༌།

ཧེམ༌མི༌ པུར༌གྱུད༌གུན༌།

10:6-20

6 ཧེམ༌མི༌ བུ༌ཚ༌གུན༌ ཀུཤ༌, ཨི༌ཇིབ༌, ཕུཏ༌ དང༌ ཀེ༌ནན༌ གུན༌ ཨིན༌པིན༌། 7 ཀུཤ༌ ནི༌ སི༌བ༌, ཧ༌ཝི༌ལ༌, སབ༌ཏ༌, ར༌མཧ༌ དང༌ སབ༌ཏི༌ཀ༌ གུན༌ནི༌ ཕ༌མེས༌པོ༌ ཨིན༌པིན༌། ཡང༌ ར༌མཧ༌ ནི༌ ཤི༌བ༌ དང༌ དི༌དན༌ གུན༌ནི༌ ཕ༌མེས༌པོ༌ ཨིན༌པིན༌།

8 ཀུཤ༌ ནིམ༌རོད༌དི༌ ཨ༌བ༌ གྱུར༌། ནིམ༌རོད༌ ནི༌ ཇིག༌རྟེན༌ནི༌ ནང༌ང༌ ཞན༌ཡང༌ མིར༌གྱུད༌གུན༌ལ༌ ཕམ༌ཀལ༌ཁན༌ནི༌ མག༌མི༌ མ༌ ཀྲག༌པོ༌ ཏང༌པོ༌བོ༌ གྱུར༌། 9 ནིམ༌རོད༌ ནི༌ ལིངས༌པ༌ མ༌ ཁས༌པ༌ཞིག༌གའང༌ ཨིན༌པིན༌། ཏེན༌ན༌བོའེ༌ཕིའ༌ མི༌གུན༌ནི༌, “ཁོ༌ ཇིག༌རྟེན༌ནི༌ ལིངས༌པ༌ ཀྲག༌པོ༌, ནིམ༌རོད༌ ཙོགས༌ དུག༌” ཟེར༌རད༌པིན༌། 10 ཏང༌པོ༌རང༌ ཁོའེ༌ ཝང༌སྲུལ༌ཁན༌ནི༌ གྱལ༌ས༌གུན༌ ནི༌, ཤི༌ནར༌རི༌ ཡུལ༌ལི༌ ནང༌ང༌ ཡོད༌ཁན༌ བ༌བེལ༌, ཨི༌རིག༌, ཨ༌ཀད༌ དང༌ ཀལ༌ནེཧ༌ གུན༌ ཨིན༌པིན༌། 11 ཏེ༌ཀ༌ནེ༌ ཁོའེ༌ ཨ༌སི༌རི༌ཡཱའེ༌ ཡུལ༌ལི༌ ནང༌ང༌ ཁོ༌རང༌ངི༌ གྱལ༌སྲིད༌པོ༌ གྱས༌ཅུགས༌ཏེ༌ ནི༌ནེ༌ཝ༌, རེ༌ཧོ༌བོཐ༌ འིར༌ དང༌ ཀ༌ལའ༌ ཟེར༌ཁན༌ནི༌ གྱལ༌ས༌གུན༌ རྩིག༌ཅུགས༌། 12 ཡང༌ ནི༌ནེ༌ཝ༌ དང༌ ཀ༌ལའ༌ ཉིས༌ཀོའེ༌ ཞུང༌ང༌ ཆགས༌ཏེ༌ ཡོད༌ཁན༌ནི༌ རི༌སིན༌ ཟེར༌ཁན༌ནི༌ གྱལ༌ས༌ ཀྲག༌པོ༌བོའང༌ རྩིག༌ཅུགས༌།

13 ཨི༌ཇིབ༌ ནི༌ ལུད༌པ༌གུན༌, ཨ༌ནམ༌པ༌གུན༌, ལེ༌ཧབ༌པ༌གུན༌, ནབ༌ཏུ༌པ༌གུན༌, 14 ཕ༌ཏུ༌རུས༌པ༌གུན༌, ཀེས༌ལུ༌པ༌གུན༌ ༼ཀ༌བོའེ༌ པུར༌གྱུད༌ ཕི༌ལིས༌ཏི༌པ༌གུན༌ ཨིན༌ནོག༌༽ དང༌ ཀེབ༌ཐོར༌པ༌གུན༌ནི༌ ཕ༌མེས༌པོ༌ ཨིན༌པིན༌། 15 ཀེ༌ནན༌ ནི༌, སི༌དོན༌ ༼ཁོའེ༌ བུ༌ཚ༌ གོ༌བུ༌༽ དང༌ ཧེད༌ གུན༌ནི༌ ཨ༌བ༌ ཨིན༌པིན༌། 16 ཀེ༌ནན༌ ནི༌ ཡེ༌བས༌པ༌གུན༌, ཨ༌མོར༌པ༌གུན༌, གིར༌གཤ༌པ༌གུན༌, 17 ཧིཝ༌པ༌གུན༌, ཨར༌ཀ༌པ༌གུན༌, སིན༌པ༌གུན༌, 18 ཨར༌བིད༌པ༌གུན༌, ཟི༌མར༌པ༌གུན༌ དང༌ ཧ༌མད༌པ༌གུན༌ནིའང༌ ཕ༌མེས༌པོ༌ ཨིན༌པིན༌། སྟིང༌ནེ༌ ཀེ༌ནན༌ནི༌ མིར༌གྱུད༌གུན༌ ནས༌ས༌ མང༌པོའེ༌ ནང༌ང༌ ཕེལ༌། 19 ཡང༌ ཀེ༌ནན༌པ༌གུན༌ནི༌ དུག༌སའེ༌ ས༌ཀྱད༌པོ༌ སི༌དོན༌ནེ༌ ཏངས༌ཏེ༌ གེ༌རར༌, མ༌ཚད༌ ག༌ཟ༌ ཚོག༌པའང༌ ཕེལ༌ཏེ༌ སོང༌། ཡང༌ ཤར༌ ཆོགས༌ལ༌ སོ༌དོམ༌, གོ༌མོ༌ར༌, ཨད༌མཧ༌, ཟི༌བོ༌ཡིམ༌ དང༌ ལ༌ཤ༌ ཚོག༌པའང༌ ཕེལ༌།

20 ཏེ༌གུན༌ ནི༌, ཧེམ༌མི༌ པུར༌གྱུད༌གུན༌ ཨིན༌ནོག༌། ཁོང༌གུན༌ མི༌རིགས༌ གྱུར༌ ཡང༌ མི༌རིགས༌གུན༌ནི༌ ནང༌ང༌ སྡེ༌སོ༌སོའ༌ རང༌རང༌ སོ༌སོའེ༌ སྐད༌ དང༌ ས༌ཀྱད༌ གུན༌ ཡོད༌པིན༌།

ཤེམ༌མི༌ པུར༌གྱུད༌།

10:21-32

21 ཡབ༌ཕེད༌དི༌ ཨ༌ཅོ༌ ཤེམ༌མའང༌ བུ༌ཚ༌ མང༌པོའེ༌ ཨ༌བ༌ གྱུར༌། ཡང༌ ཤེམ༌ ནི༌ ཨེ༌བར༌པ༌གུན༌ནི༌ ཕ༌མེས༌པོ༌ ཨིན༌པིན༌། 22 ཤེམ༌མི༌ བུ༌ཚ༌གུན༌ ཨེ༌ལམ༌, ཨ༌ཤེར༌, ཨར༌ཕ༌ཤེད༌, ལུད༌ དང༌ ཨ༌རམ༌ གུན༌ ཨིན༌པིན༌། 23 ཨ༌རམ༌ ནི༌ ཨུཟ༌, ཧལ༌, གི༌ཏར༌ དང༌ མེ༌ཤེག༌ གུན༌ནི༌ ཕ༌མེས༌པོ༌ ཨིན༌པིན༌། 24 ཨར༌ཕ༌ཤེད༌ ནི༌ ཤེ༌ལག༌གི༌ ཨ༌བ༌, ཡང༌ ཤེ༌ལག༌ ནི༌ ཨེ༌བར༌རི༌ ཨ༌བ༌ གྱུར༌། 25 ཨེ༌བར༌ལ༌ བུ༌ཚ༌ ཉིས༌ ཡོད༌པིན༌: ཅིག༌པོའེ༌ མིང༌ང༌ པེ༌ལེག༌ ༼ཀ༌བོའེ༌ ཏོན༌བོ༌ པོ༌བུད༌ཅེས༌༽ ཅིའ༌ཟེར༌ན༌ ཁོའེ༌ ཏུས༌ལ༌, ཇིག༌རྟེན༌ནི༌ མི༌གུན༌ནི༌ ནང༌ང༌ པོ༌བུད༌། ཡང༌ ཁོའེ༌ ནོའེ༌ མིང༌ང༌ ཡོག༌ཏན༌ ཟེར༌རད༌པིན༌། 26 ཡོག༌ཏན༌ ནི༌ ཨལ༌མོ༌དད༌, ཤི༌ལེཕ༌, ཧ༌ཟར༌མ༌ཝེད༌, ཡི༌ར༌, 27 ཧ༌དོ༌རམ༌, འུ༌ཟལ༌, དིག༌ལ༌, 28 འོ༌བལ༌, ཨ༌བི༌མེལ༌, ཤི༌བ༌, 29 འོ༌ཕིར༌, ཧ༌ཝི༌ལ༌ དང༌ ཡོ༌བབ༌ གུན༌ནི༌ ཕ༌མེས༌པོ༌ ཨིན༌པིན༌, ཡང༌ ཁོང༌གུན༌ ཡོག༌ཏན༌ནི༌ པུར༌གྱུད༌ ཚང༌མ༌ ཨིན༌པིན༌། 30 ཁོང༌གུན༌ དུག༌སའེ༌ ས༌ཀྱད༌པོ༌ མེ༌ཤ༌ནེ༌ ཏངས༌ཏེ༌ ཤར༌ ཆོགས༌ལ༌ ཡོད༌ཁན༌ནི༌ རི༌ ཡུལ༌, སི༌ཕར༌ ཆོགས༌ལའང༌ ཕེལ༌། 31 ཏེ༌གུན༌ ཤེམ༌མི༌ པུར༌གྱུད༌གུན༌ ཨིན༌པིན༌། ཁོང༌གུན༌ མི༌རིགས༌ གྱུར༌ ཡང༌ མི༌རིགས༌གུན༌ནི༌ ནང༌ང༌ སྡེ༌སོ༌སོའ༌ རང༌རང༌ སོ༌སོའེ༌ སྐད༌ དང༌ ས༌ཀྱད༌ གུན༌ ཡོད༌པིན༌།

32 ཏེ༌ ཚང༌མ༌ ནི༌ ནོ༌ཨའེ༌ བུ༌ཚ༌གུན༌ནི༌ པུར༌གྱུད༌གུན༌ ཨིན༌ནོག༌, ཡང༌ མིར༌གྱུད༌ སོ༌སོའེ༌ མིང༌གུན༌ སྐྱེ༌ཚིར༌ ནང༌ཞིན༌ལ༌ བྲིས༌ཏེ༌ ཡོད༌ཏེ༌ ཨིན༌ནོག༌། ཆུ༌ལོག༌གི༌ སྟིང༌ནེ༌ འིན༌ན༌ མི༌རིགས༌གུན༌ནི༌ ཀ༌ནེ༌ ཇིག༌རྟེན༌ གང༌པོའེ༌ ནང༌ང༌ གྱལ༌ཁབ༌གུན༌ ཕེལ༌ཏེ༌ ཨིན༌པིན༌།

11

བ༌བེལ༌ལི༌ ནང༌ང༌ རྩིགས༌ཁན༌ པི༌འུ༌ ཐོན༌པོ༌

11:1-9

1 ཏུས༌ཤིག༌ག༌ ཇིག༌རྟེན༌ གང༌པོའེ༌ མི༌གུན༌ནི༌ ཅའང༌ ཁྱད༌ མེད༌ཁན༌ནི༌ སྐད༌ ཅིག༌ཅིག༌ ཏང༌ངད༌པིན༌། 2 ཤར༌ ཆོགས༌ནེ༌ ཡོང༌ ཟ༌ནེ༌ ཁོང༌གུན༌ ཤི༌ནར༌ ཡུལ༌ལི༌ ཏར༌ཏར༌ ནས༌ས༌ཞིག༌ག༌ ལེབ༌ ཡང༌ ཏེ༌རུ༌ ཚུགས༌ཏེ༌ དུགས༌།

3 ཁོང༌ངི༌ ཅིག༌ དང༌ ཅིག༌ག༌ ཟེརས༌, “ཡོང༌ཤིག༌། ང༌དང༌ངི༌ པག༌བུ༌ ཅོས༌ཏེ༌ སྲན༌ཏྲེ༌ ཆ༌ཅེས༌ལ༌ མེའེ༌ ནང༌ང༌ སྲག༌ཨིན༌།” ཁོང༌གུན༌ནི༌ རྡོའེ༌ ཚབས༌ལ༌ པག༌བུ༌ ཡང༌ ཀ༌ལག༌གི༌ ཚབས༌ལ༌ ཏར༌ཀོལ༌ ཀོལས༌། 4 ཏེ༌ནེ༌ ཁོང༌གུན༌ནི༌ ཟེརས༌, “ཡོང༌ཤིག༌, ང༌དང༌རང༌ངི༌ ཕིའ༌ གྱལ༌ས༌ དང༌ ཏེ༌ནང༌ང༌ ནམ༌ཁའ༌ ཐུག༌ཅེས༌སི༌ པི༌འུ༌ ཐོན༌པོ༌ཞིག༌གའང༌ རྩིགས༌ཏེ༌, ང༌དང༌གུན༌ མིང༌ཅན༌ གྱུར༌ཨིན༌། ཡང༌ ང༌དང༌གུན༌ ཇིག༌རྟེན༌ གང༌པོའེ༌ ནང༌ང༌ བེས༌ཏེ༌ ཆ༌ མི༌གོས༌།”

5 ཨིན༌ནའང༌ ཡ༌ཝ༌ དཀོན༌མཆོག༌, མིའི༌ རྩིགས༌ཁན༌ནི༌ གྱལ༌ས༌ དང༌ ཐོན༌པོ༌ པི༌འུ༌ གུན༌ ཟིགས༌ས༌ལ༌ ཡོག༌ག༌ བབས༌ཏེ༌ སྐྱོདས༌། 6 ཡ༌ཝའེ༌ མོལས༌, “མི༌གུན༌ ཅིག༌གྲིལ༌ སོང༌ཏེ༌ སྐད༌ ཅིག༌ཅིག༌གི༌ ནང༌ང༌ སྤེ༌ར༌ ཏང༌ཨིན༌ འི༌ཟུག༌ ཅོ༌ཉན༌པ༌, ཏ༌ ཁོང༌གུན༌ལ༌ ཅི༌ཞིག༌ ཅོ༌ཅེས༌སི༌ དོད༌པ༌ ཡོད༌ནའང༌ ཏེ༌གུན༌ ཅོ༌ཉན༌ཅེས༌ ཨིན༌ནོག༌། 7 ཡོང༌, ང༌དང༌ ཇིག༌རྟེན༌ནི༌ཀ༌ བབས༌ཏེ༌ ཆེན༌, ཡང༌ མི༌གུན༌ལ༌ ཅིག༌ དང༌ ཅིག༌གི༌ སྐད༌གུན༌ ཧ༌གོ༌ མི༌ཐུབ༌ཅེས༌སི༌ ཕིའ༌ སྐད༌གུན༌ སྲེ༌ཨིན༌།”

8 ཏེ༌ནེ༌ ཡ༌ཝའེ༌ མི༌ཚང༌མ༌ ཇིག༌རྟེན༌ གང༌པོའེ༌ ནང༌ང༌ ཡན༌ ཅུག༌ག༌ ཛད༌པ༌, ཁོང༌གུན༌ནི༌ གྱལ༌ས༌ རྩིག༌ཅེས༌པོ༌ གྲུབ༌ མ༌གྲུབ༌བ༌ ལུས༌། 9 ཏེ༌བོའེ༌ ཞས༌ཏེ༌ ཏེ༌ གྱལ༌ས༌བོའ༌ བ༌བེལ༌ * ཟེར༌ཏེ༌ མིང༌ ཏགས༌, ཅིའ༌ཟེར༌ན༌ འིན༌ན༌ ནས༌ས༌བོའེ༌ཀ༌ ཡ༌ཝའེ༌ ཇིག༌རྟེན༌ནི༌ཀ༌ སྐད༌བོ༌ སྲེའ༌ ཛདས༌ཏེ༌ སྐད༌ སྣ༌ཚོགས༌ཤིག༌ ཅོའ༌ ཛདས༌། ཡང༌ ཏེ༌ཀ༌ནེ༌ མི༌ཚང༌མ༌ ཇིག༌རྟེན༌ གང༌པོའེ༌ ནང༌ང༌ ཡན༌ ཅུག༌ག༌ ཛདས༌།

ཤེམ༌ ནེ༌ ཨབ༌རམ༌ ཚོག༌པའེ༌ པུར༌གྱུད༌དི༌ ཚིར༌

11:10-26

10 འི༌གུན༌ནི༌ ཤེམ༌མི༌ པུར༌གྱུད༌གུན༌ནི༌ ཐོ༌ ཨིན༌ནོག༌།

ཆུ༌ལོག༌ ཡོངས༌ཏེ༌ ལོ༌ ཉིས༌སི༌ སྟིང༌ནེ༌, ནམ༌ ཤེམ༌མ༌ ལོ༌ 100 ཆའད༌པིན༌, ཁོ༌ ཨར༌ཕ༌ཤེད༌དི༌ ཨ༌བ༌ གྱུར༌། 11 ཨར༌ཕ༌ཤེད༌ སྐྱེས༌ཏེ༌ སྟིང༌ནེ༌ ཤེམ༌ ཡང༌ ལོ༌ 500 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

12 ཨར༌ཕ༌ཤེད༌ལ༌ ལོ༌ 35 ཆའད༌པིན༌ ནམ༌ ཁོ༌ ཤེ༌ལག༌གི༌ ཨ༌བ༌ གྱུར༌། 13 ཤེ༌ལག༌ སྐྱེས༌ཏེ༌ སྟིང༌ནེ༌ ཨར༌ཕ༌ཤེད༌ ཡང༌ ལོ༌ 403 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

14 ཤེ༌ལག༌ག༌ ལོ༌ 30 ཆའད༌པིན༌ ནམ༌ ཁོ༌ ཨེ༌བར༌རི༌ ཨ༌བ༌ གྱུར༌། 15 ཨེ༌བར༌ སྐྱེས༌ཏེ༌ སྟིང༌ནེ༌ ཤེ༌ལག༌ ཡང༌ ལོ༌ 403 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

16 ཨེ༌བར༌ལ༌ ལོ༌ 34 ཆའད༌པིན༌ ནམ༌ ཁོ༌ པེ༌ལེག༌གི༌ ཨ༌བ༌ གྱུར༌། 17 པེ༌ལེག༌ སྐྱེས༌ཏེ༌ སྟིང༌ནེ༌ ཨེ༌བར༌ ཡང༌ ལོ༌ 430 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

18 པེ༌ལེག༌ག༌ ལོ༌ 30 ཆའད༌པིན༌ ནམ༌ ཁོ༌ རི༌འུའི༌ ཨ༌བ༌ གྱུར༌། 19 རི༌འུ༌ སྐྱེས༌ཏེ༌ སྟིང༌ནེ༌ པེ༌ལེག༌ ཡང༌ ལོ༌ 209 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

20 རི༌འུའ༌ ལོ༌ 32 ཆའད༌པིན༌ ནམ༌ ཁོ༌ སེ༌རུག༌གི༌ ཨ༌བ༌ གྱུར༌། 21 སེ༌རུག༌ སྐྱེས༌ཏེ༌ སྟིང༌ནེ༌ རི༌འུ༌ ཡང༌ ལོ༌ 207 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

22 སེ༌རུག༌ག༌ ལོ༌ 30 ཆའད༌པིན༌ ནམ༌ ཁོ༌ ན༌ཧོར༌རི༌ ཨ༌བ༌ གྱུར༌། 23 ན༌ཧོར༌ སྐྱེས༌ཏེ༌ སྟིང༌ནེ༌ སེ༌རུག༌ ཡང༌ ལོ༌ 200 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

24 ན༌ཧོར༌ལ༌ ལོ༌ 29 ཆའད༌པིན༌ ནམ༌ ཁོ༌ ཏི༌རཧའེ༌ ཨ༌བ༌ གྱུར༌། 25 ཏི༌རཧ༌ སྐྱེས༌ཏེ༌ སྟིང༌ནེ༌ ན༌ཧོར༌ ཡང༌ ལོ༌ 119 སོན༌ཏེའ༌ ལུས༌, ཡང༌ ཁོའ༌ ཞན༌ ཕྲུ༌གུ༌ བུ༌ཚ༌ དང༌ བུ༌མོ༌ གུན༌ ཡོད༌པིན༌།

26 ཏི༌རཧ༌ ལོ༌ 70 ཆའད༌པིན༌ ནམ༌ ཁོ༌ ཨབ༌རམ༌, ན༌ཧོར༌ དང༌ ཧ༌རན༌ གུན༌ནི༌ ཨ༌བ༌ གྱུར༌།

ཏི༌རཧའེ༌ པུར༌གྱུད༌གུན༌།

11:27-32

27 འི༌གུན༌ནི༌ ཏི༌རཧའེ༌ པུར༌གྱུད༌གུན༌ནི༌ ཐོ༌ ཨིན༌ནོག༌། ཏི༌རཧ༌ ཨབ༌རམ༌, ན༌ཧོར༌ དང༌ ཧ༌རན༌ གུན༌ནི༌ ཨ༌བ༌ གྱུར༌, ཡང༌ ཧ༌རན༌ ལོད༌དི༌ ཨ༌བ༌ གྱུར༌། 28 ཨ༌བ༌ ཏི༌རཧ༌ སོན༌ཏེའ༌ ཡོད༌དི༌ ཏུས༌ལ༌, ཧ༌རན༌ ཀཱལ༌དིའ༌པའེ༌ ཨུར༌ ཟེར༌སའེ༌ ནས༌སའེ༌ ནང༌ང༌ ཤི༌, ཀ༌རུ༌ ཁོ༌ སྐྱེས༌ཏེ༌ ཨིན༌པིན༌། 29 ཨབ༌རམ༌ དང༌ ན༌ཧོར༌ ཉིས༌ཀོའེ༌ བག༌སྟོན༌ ཅོས༌། ཨབ༌རམ༌མི༌ ན༌མའེ༌ མིང༌ང༌ སཱ༌རཱི༌ ཡང༌ ན༌ཧོར༌རི༌ ན༌མའེ༌ མིང༌ང༌ མིལ༌ཀ༌ ཟེར༌རད༌པིན༌། ༼མིལ༌ཀ༌ དང༌ འིས༌ཀ༌ ཨ༌ཅེ༌ ནོ༌མོ༌ ཉིས༌ཀོ༌ ཧ༌རན༌ ནི༌ བུ༌མོ༌གུན༌ ཨིན༌པིན༌། ཡང༌ ཧ༌རན༌ནི༌ ན༌ཧོར༌རི༌ ནོ༌ ཨིན༌པིན༌༽ 30 ཏ༌ སཱ༌རཱིའ༌ ཕྲུ༌གུ༌ ཇོར༌ མ༌ཐུབ༌པ༌ ཁོའ༌ ཕྲུ༌གུ༌ མེད༌པིན༌།

31 ཞག༌ཤིག༌ ཏི༌རཧའེ༌ ཁོ༌རང༌ངི༌ བུ༌ཚ༌ ཨབ༌རམ༌ དང༌ ཨབ༌རམ༌མི༌ ན༌མ༌ སཱ༌རཱི༌, ཏི༌རཧའེ༌ ཚ༌འོ༌ ལོད༌ ༼ཧ༌རན༌ནི༌ བུ༌ཚ༌༽ གུན༌ ཁྲིད༌ཏེ༌ ཀཱལ༌དིའ༌པའེ༌ ཨུར༌ ཟེར༌སའེ༌ ནས༌ས༌ནེ༌ བིང༌ཏེ༌ ཀེ༌ནན༌ནི༌ ཡུལ༌ལ༌ སོང༌། ཨིན༌ནའང༌ ཧ༌རན༌ལ༌ ལེབ༌བ༌ཅིག༌, ཁོང༌གུན༌ ཏེ༌རུ༌ ཚུགས༌ཏེ༌ དུགས༌། 32 ཏི༌རཧ༌ ལོ༌ 205 སོན༌ཏེའ༌ ལུས༌ཏེ༌ སྟིང༌ནེ༌ ཁོ༌ ཧ༌རན༌ ཟེར༌སའེ༌ ནས༌སའེ༌ ནང༌ང༌ ཤི༌།

12

དཀོན༌མཆོག༌གི༌ ཨབ༌རམ༌མ༌ བོད༌ད༌ ཛདས༌།

12:1-9

1 ཡ༌ཝ༌ དཀོན༌མཆོག༌གི༌ ཨབ༌རམ༌མ༌ མོལས༌, “རང༌ཡུལ༌, ཉེན༌གྲུང༌ དང༌ ཨ༌བའེ༌ ནང༌མི༌ གུན༌ ཕངས༌ཏེ༌ ངའེ༌ སྟན༌ཅེས༌ཅན༌ནི༌ ས༌ཆ༌བོའ༌ སོང༌། 2 ངའེ༌ ཁྱོ༌རང༌ངི༌ པུར༌གྱུད༌གུན༌ གྱལ༌ཁམས༌ ཀྲག༌པོ༌ཞིག༌ གྱུར༌ཅུག༌ཨིན༌, ཡང༌ ཁྱོ༌རང༌ང༌ ཅིན༌ལབས༌ ཏངས༌ཏེ༌ མིང༌ཅན༌ གྱུར༌ཅུག༌ཨིན༌། ཏེ༌ནེ༌ ཁྱོ༌རང༌ གྱུད༌ཏེ༌ ཞན༌མ༌གུན༌ལ༌ ཅིན༌ལབས༌ ཐོབ༌ཨིན༌། 3 ཁྱོ༌རང༌ང༌ ཅིན༌ལབས༌ ཏང༌ཁན༌གུན༌ལ༌ ངའེ༌ ཅིན༌ལབས༌ ཏང༌ཨིན༌, ཡང༌ ཁྱོ༌རང༌ང༌ ངན༌ ཏབ༌ཁན༌གུན༌ལ༌ ངའེ༌ ངན༌ ཏབ༌ཨིན༌། ཇིག༌རྟེན༌པ༌ མི༌ཚང༌མ༌ལ༌ ཁྱོ༌རང༌ གྱུད༌ཏེ༌ ཅིན༌ལབས༌ ཐོབ༌ཨིན༌།”

4 ཏེ༌ནེ༌ ཡ༌ཝའེ༌ མོལ༌ཁན༌ ནང༌ཞིན༌, ཨབ༌རམ༌ ཏེ༌ ནས༌ས༌བོ༌ ཕངས༌ཏེ༌ སོང༌, ཡང༌ ལོད༌དའང༌ ཁོ༌ ཉམ༌པོ༌ སོང༌། ཨབ༌རམ༌ ཧ༌རན༌ནེ༌ བིང༌ཏེ༌ ཆ༌ ཟ༌ནེ༌ ཁོའ༌ ལོ༌ 75 ཆའད༌པིན༌། 5 ཁོའེ༌ ཁོ༌རང༌ངི༌ ན༌མ༌ སཱ༌རཱི༌, ཁོ༌རང༌ངི༌ ཚ༌འོ༌ ལོད༌, ཁོང༌གུན༌ནི༌ གྱུར༌ནོར༌ སགས༌ཁན༌ ཚང༌མ༌ ཡང༌ ཧ༌རན༌ནི༌ ནང༌ང༌ ཉོས༌ཁན༌ནི༌ སེམས༌ཅན༌ དང༌ ཚེ༌ཡོག༌ གུན༌ ཁྲིད༌ཏེ༌, ཀེ༌ནན༌ནི༌ ས༌ཆའ༌ སོང༌། ཀེ༌ནན༌ལ༌ ལེབ༌བ༌ཅིག༌, 6 ཨབ༌རམ༌ དང༌ ཁོའེ༌ ཕྲོ༌པ༌ ཚང༌མ༌ ཤེ༌ཀེམ༌མི༌ གྲོང༌སེབ༌ ཚོག༌པ༌ སོང༌, ཏེ༌རུ༌ ཁོང༌ མོ༌རེཧ༌ ཨིན༌ཁན༌ནི༌ མིང༌ཅན༌ ལྕང༌མའེ༌ ཉེ༌མོའ༌ ཏུས༌བན༌ཤིག༌ ནས༌ཏེ༌ དུགས༌། ༼ཏེ༌ཏུས༌ལ༌ ཀེ༌ནན༌པ༌གུན༌ ཏེ༌ ས༌ཆའེ༌ ནང༌ང༌ དུག༌གད༌པིན༌།༽

7 ཏེ༌ནེ༌ ཨབ༌རམ༌མ༌ ཡ༌ཝ༌ ཇལ༌, ཡང༌ ཁོང༌ངི༌ མོལ༌ལ༌ ཛདས༌, “ངའེ༌ འི༌ ས༌ཆ༌བོ༌ ཁྱོ༌རང༌ངི༌ པུར༌གྱུད༌གུན༌ལ༌ ཏང༌ཨིན༌།” ཏེན༌ན༌བོའེ༌ཕིའ༌ ཨབ༌རམ༌མི༌ ཁོའ༌ ཇལ༌ཁན༌ནི༌ ཡ༌ཝའ༌ ཆོད༌པ༌ ཕུལ༌ཅེས༌ལ༌ ཆོད༌ཁྲི༌ཞིག༌ རྩིགས༌། 8 སྟིང༌ནེ༌ ཨབ༌རམ༌ ཏེ༌ཀ༌ནེ༌ ལྷོ༌ ཆོགས༌ལ༌ སོང༌, ཡང༌ ནུབ༌ ཆོགས༌ལ༌ བེ༌ཐེལ༌ལི༌ གྲོང༌ཁྱེར༌ དང༌ ཤར༌ ཆོགས༌ལ༌ ཨའི༌ གྲོང༌ཁྱེར༌ ཉིས༌ཀོའེ༌ པར༌རི༌ རི༌ཡུལ༌ཞིག༌གི༌ ནང༌ང༌ ཚུགས༌ཏེ༌ དུགས༌། ཏེ༌རུ༌ ཁོའེ༌ ཆོད༌ཁྲི༌ཞིག༌ རྩིགས༌ཏེ༌ དཀོན༌མཆོག༌ག༌ ཡ༌ཝ༌ ཟེར༌ཨིན༌ ཅོལ༌ཅེས༌ གོ༌ཟུགས༌། 9 ཏེ༌ ནས༌ས༌ནེ༌ བིང༌ཏེ༌ ཏུས༌ མང༌པོའེ༌ སྟིང༌ནེ༌ ཨབ༌རམ༌ ནེ༌གེཝ༌ ཟེར༌ཁན༌ནི༌ ས༌ཆ༌ ལེབ༌།

ཨི༌ཇིབ༌བི༌ ནང༌ང༌ ཨབ༌རམ༌ དང༌ སཱ༌རཱི༌

12:10-20

10 ཏེ༌ཏུས༌ལ༌ ཀེ༌ནན༌ནི༌ ནང༌ང༌ མུ༌གེ༌ ཡོངས༌། ཨབ༌རམ༌ ཐུར༌ ཆོགས༌ལ༌ ཨི༌ཇིབ༌བི༌ ཡུལ༌ལ༌ དུག༌ཅེས༌སི༌ ཕིའ༌ ཆ༌གོས༌ ཅིའ༌ཟེར༌ན༌ མུ༌གེ༌ མ༌སྲན༌ཏྲེ༌ ཡོངས༌ཏེ༌ ཡོད༌པིན༌། 11 ཨི༌ཇིབ༌བི༌ ནང༌ང༌ ལེབ༌ཀྱིས༌ལ༌ ཁོའེ༌ ཁོ༌རང༌ངི༌ ན༌མ༌ ཟེརས༌, “སཱ༌རཱི༌ ཁྱོ༌རང༌ བུ༌མོ༌ མ༌ ལྡེ༌མོ༌ ཡོད༌ཅེས༌པོའེ༌, 12 ཨི༌ཇིབ༌པ༌གུན༌ནི༌ ཁྱོ༌རང༌ ཐོང༌ང༌ཅིག༌, ‘ཁྱོ༌རང༌ ངའེ༌ ན༌མ༌ ཨིན༌ནོག༌’ སམས༌ཏེ༌ ང༌ སད༌ད༌ནོག༌ ཨིན༌ནའང༌ ཁྱོ༌རང༌ སོན༌ཏེའ༌ བོར༌ར༌ནོག༌། 13 ཁྱོ༌རང༌ངི༌ ཞས༌ཏེ༌ ང༌ མ༌སད༌ད༌ གྱལ༌ལ༌ ཅོ༌ཅེས༌སི༌ ཕིའ༌ ཁོང༌གུན༌ལ༌ ‘ཁྱོ༌རང༌ ངའེ༌ སྲིང༌མོ༌ ཨིན༌ ཟེར༌།’ ”

14 ཨབ༌རམ༌ ཨི༌ཇིབ༌བི༌ ཡུལ༌ལ༌ ལེབ༌བ༌ཅིག༌, ཨི༌ཇིབ༌པ༌གུན༌ནི༌ སཱ༌རཱི༌ མ༌ བུ༌མོ༌ ལྡེ༌མོ༌ཞིག༌ ཡོད༌ཁན༌བོ༌ ཐོང༌། 15 ཨི༌ཇིབ༌བི༌ གྱལ༌པོ༌ ཕེ༌རོའེ༌ སྤོན༌བོ༌གུན༌ནི༌ སཱ༌རཱི༌ ཐོང༌ཏེ༌, ཁོང༌གུན༌ནི༌ གྱལ༌པོའ༌ ཁོ༌ ཙམ༌ཤིག༌ ལྡེ༌མོ༌ ཡོད༌ཁན༌བོའེ༌ སྐོར༌ལ༌ ཤདས༌། ཡང༌ སཱ༌རཱི༌ གྱལ༌པོའེ༌ ཁར༌ལ༌ ཁྲིད༌ཏེ༌ ཁྱེརས༌། 16 སཱ༌རཱི༌ ཞས༌ཏེ༌, གྱལ༌པོའེ༌ ཨབ༌རམ༌མ༌ སྙིང༌རྗེ༌ སྟནས༌ ཡང༌ ཁོའ༌ སྐྱེས༌ མང༌པོ༌ ཏངས༌, སྤེར༌ན༌ ལུག༌, ར༌མ༌, བ༌ལང༌, བུང༌བུ༌ ཕོ༌ དང༌ མོ༌, རྔ༌བོང༌ དང༌ ཚེ༌ཡོག༌ བུ༌མོ༌ དང༌ བུ༌ཚ༌ གུན༌།

17 ཨིན༌ནའང༌ ཡ༌ཝའེ༌ གྱལ༌པོ༌ དང༌ ཁོའེ༌ ནང༌ཚངས༌ ཚང༌མ༌ལ༌ ཟུ༌མོ༌ མ༌ ཇིགས༌ནང༌ཅན༌ རིག༌ ཡོང༌ ཅུག༌ག༌ ཛདས༌, ཅིའ༌ཟེར༌ན༌ གྱལ༌པོའེ༌ ཨབ༌རམ༌མི༌ ན༌མ༌ སཱ༌རཱི༌, ན༌མ༌ ཅོ༌ཅེས༌ལ༌ ཁྱེར༌ཏེ༌ ཨིན༌པིན༌། 18 ཏེན༌ན༌བོའེ༌ཕིའ༌ ཕེ༌རོའེ༌ ཨབ༌རམ༌མ༌ བོད༌ཏེ༌ ཟེརས༌, “ཁྱོ༌རང༌ངི༌ ངའ༌ འི༌བོ༌ ཅིའ༌ ཅོས༌ཏེ༌ ཨིན༌? ཁོ༌ ཁྱོ༌རང༌ངི༌ ན༌མ༌ ཨིན༌ ཟེར༌ཏེ༌ ང༌ ཅི༌ཕིའ༌ ཁྱོ༌རང༌ངི༌ མ༌ཤད༌པིན༌? 19 ཁོ༌ ཁྱོ༌རང༌ངི༌ སྲིང༌མོ༌ ཨིན༌ ཟེར༌པ༌, ངའེ༌ ཁོ༌ ང༌རང༌ངི༌ ན༌མ༌ ཅོ༌ཅེས༌ལ༌ ཁྱེར༌པིན༌། ཅི༌ཕིའ༌ ཁྱོ༌རང༌ངི༌ ཏེ༌ཟུག༌ ཟེར༌པིན༌? ཡའ༌, ཁྱོ༌རང༌ངི༌ ན༌མ༌ ཁྲིད༌ཏེ༌ སོང༌!” 20 གྱལ༌པོའེ༌ ཁོ༌རང༌ངི༌ མག༌མི༌ སྤོན༌བོ༌གུན༌ལ༌ བཀའ༌ ཏངས༌པ༌ ཁོང༌གུན༌ནི༌ ཨབ༌རམ༌ དང༌ ཁོའེ༌ ན༌མ༌, ཁོང༌གུན༌ནི༌ ནོར༌གུན༌ ཉམ༌པོ༌ ཨི༌ཇིབ༌བི༌ ཡུལ༌ནེ༌ ཕི༌ལོག༌ག༌ ལམ༌ཅུགས༌།

13

ཨབ༌རམ༌ དང༌ ལོད༌ བེས༌།

13:1-18

1 ཏེན༌ན༌བོའེ༌ཕིའ༌ ཨབ༌རམ༌ ཨི༌ཇིབ༌ནེ༌ རང༌ངི༌ ན༌མ༌ དང༌ ཁོ༌རང༌ང༌ ཡོད༌ཁན༌ ཚང༌མ༌ ཁུར༌ཏེ༌ ཀེན༌ ཆོགས༌ལ༌ ནེ༌གེཝ༌ ཟེར༌སའེ༌ ནས༌ས༌ ལོགས༌ཏེ༌ སོང༌, ལོད༌དའང༌ ཁོ༌ ཉམ༌པོ༌ སོང༌། 2 ཨབ༌རམ༌ མ༌ ཆུག༌པོ༌ གྱུར༌། ཁོའ༌ མུལ༌, སེར༌ དང༌ ཀྲུད༌ཏྲོ༌ མང༌པོ༌ ཡོད༌པིན༌། 3 ནེ༌གེཝ༌ནེ༌ ཁོ༌ ནས༌ས༌ ཅིག༌ནེ༌ ཅིག༌ག༌ དུག༌ཨིན༌ བེ༌ཐེལ༌ལ༌ ལེབ༌ལེབ༌ ཚོག༌པ༌ སོང༌, བེ༌ཐེལ༌ དང༌ ཨའི༌ པར༌རི༌ ནས༌ས༌ ཀ༌བོའེ༌ཀ༌ སྔུན༌ལའང༌ ཁོའེ༌ ཁོ༌རང༌ངི༌ ཀུར༌བོ༌ ཙུགས༌ཏེ༌ 4 ཆོད༌ཁྲི༌ རྩིགས༌ཏེ༌ ཡོད༌ཁན༌ནི༌ ཏེན༌ན༌ ནས༌ས༌བོའེ༌ཀ༌ ཁོའེ༌ ཡང༌སྐྱར༌ ཡ༌ཝ༌ དཀོན༌མཆོག༌ག༌ ཅོལས༌།

5 ཏ༌ ཨབ༌རམ༌ ཉམ༌པོ༌ ཡོད༌ཁན༌ནི༌ ལོད༌དའང༌ ར༌ལུག༌གི༌ ཁྱུ༌, བ༌ལང༌ངི༌ ཁྱུ༌ དང༌ མི༌གུན༌ནི༌ ཕིའ༌ ཀུར༌ མང༌པོ༌ཞིག༌ ཡོད༌པིན༌། 6 ཨིན༌ནའང༌ ཁོང༌ ཉིས༌ཀོའེ༌ ཀྲུད༌ཏྲོའ༌ ལྡང༌ཤེས༌སི༌ རྩ༌ཁ༌ ཏེ༌ ནས༌སའེ༌ ནང༌ང༌ སྨིན༌ མ༌ཐུབ༌, ཅིའ༌ཟེར༌ན༌ ཁོང༌གུན༌ལ༌ ཀྲུད༌ཏྲོ༌ མ༌ མང༌པོ༌ སོང༌ཏེ༌ ཡོད༌པིན༌། 7 ཏེན༌ན༌བོའེ༌ཕིའ༌ ཨབ༌རམ༌ དང༌ ལོད༌དི༌ སེམས༌ཅན༌ ཚོ༌ཁན༌གུན༌ནི༌ པར༌ལ༌ ཛིང༌མོ༌ ཆ༌ཅེས༌ གོ༌ཟུགས༌། ཏེ༌ཏུས༌ལ༌ ཀེ༌ནན༌པ༌ དང༌ པེ༌རིཟ༌པ༌ གུན༌ནའང༌ ཏེན༌ན༌ ནས༌སའེ༌ ནང༌ང༌ དུག༌གད༌ཀྱག༌།

8 ཏེ༌ནེ༌ ཨབ༌རམ༌མི༌ ལོད༌ལ༌ ཟེརས༌, “ང༌དང༌ ཡ༌ ང༌དང༌ངི༌ སེམས༌ཅན༌ ཚོ༌ཁན༌གུན༌ནི༌ པར༌ལ༌ ཛིང༌མོ༌ མི༌ཏང༌, ཅིའ༌ཟེར༌ན༌ ང༌དང༌ ཉིས༌ཀོ༌ སྤུན༌ ཨིན༌ནོག༌། 9 ང༌དང༌ངི༌ དུན༌ལ༌ ས༌ཀྱད༌ མ༌ ཆེན༌མོ༌ཞིག༌ ཡོད༌ཏེ༌ ཨིན༌ནོག༌། ཁྱོ༌རང༌ ཐད༌ཁན༌ནི༌ ས༌ཀྱད༌དི༌ ཁག༌པོ༌ ལྡོམ༌, ང༌དང༌ ཉིས༌ཀོ༌ བེ༌ཨིན༌། ཀལ༌ཏེས༌ ཁྱོ༌རང༌ ཡོ༌མ༌ ཆོགས༌ལ༌ ཆ༌ན༌ ཏེ༌ནེ༌ ང༌ ཡས༌པ༌ ཆོགས༌ལ༌ ཆེན༌, ཡ༌ ཁྱོ༌རང༌ ཡས༌པ༌ ཆོགས༌ལ༌ ཆ༌ན༌ ང༌ ཡོ༌མ༌ ཆོགས༌ལ༌ ཆེན༌།”

10 ལོད༌དི༌ ཟོའར༌ གྲོང༌ཁྱེར༌རི༌ ཆོགས༌ལ༌ ལྟས༌པ༌, ཁོའ༌ ཡོར༌དཱན༌ ལུང༌པ༌བོ༌ ཀ༌རུང༌ས༌ མ༌ སྔོན༌པོ༌, ཨི༌དན༌ནི༌ ས༌ཆའེ༌ ཚས༌ ཡ༌ ཨི༌ཇིབ༌བི༌ ས༌ཆའ༌ ཙོགས༌ ཐོང༌། ༼ཏེ༌བོ༌ ཡ༌ཝའེ༌ སོ༌དོམ༌ དང༌ གོ༌མོ༌རའི༌ གྱལ༌ས༌གུན༌ ཁྲེས༌ཏོར༌ ཅོའེ༌ སང༌ སྔུན༌ལ༌ ཨིན༌པིན༌།༽ 11 ལོད༌དི༌ ཁོ༌རང༌ངི༌ ཕིའ༌ ཡོར༌དཱན༌ནི༌ སྤང༌ཐང༌ ཚང༌མ༌ ལྡམས༌ཏེ༌ ཤར༌ ཆོགས༌ལ༌ སོང༌། ཏེ༌ཟུག༌གི༌ ཁོ༌ དང༌ ཨབ༌རམ༌ ཉིས༌ཀོ༌ བེ༌། 12 ལོད༌ ཡོར༌དཱན༌ ཐང༌ངི༌ གྱལ༌ས༌གུན༌ནི༌ ཕྲོའ༌ དུགས༌ཏེ༌ ཁོ༌རང༌ངི༌ ཀུར༌བོ༌ སོ༌དོམ༌མི༌ གྱལ༌སའེ༌ ཉེ༌ཁོར༌ལ༌ ཙུགས༌། ཨིན༌ནའང༌ ཨབ༌རམ༌ ཀེ༌ནན༌ནི༌ ས༌ཆའེ༌ ནང༌ང༌ དུགས༌། 13 ཏ༌ སོ༌དོམ༌པ༌གུན༌ མངས༌ཏེའང༌ ངན༌པ༌ ཡོད༌ཅེས༌པོའེ༌ ཡ༌ཝའེ༌ གྱབ༌གལ༌ལ༌ སྡིག༌པ༌ ཆད༌མེད༌ལ༌ ཅོའད༌པིན༌།

14 ལོད༌ སོང༌ ཚར༌ཏེ༌ སྟིང༌ནེ༌ ཡ༌ཝའེ༌ ཨབ༌རམ༌མ༌ མོལས༌, “ཁྱོ༌རང༌ ཡོད༌སའེ༌ ནས༌སའེ༌ ཀ༌ནེ༌ མིག༌ སྟགས༌ཏེ༌ ཆོགས༌ ཚང༌མ༌ལ༌ ལྟོས༌། 15 ཁྱོ༌རང༌ངི༌ མིག༌ནེ༌ ཐོང༌ཁན༌ནི༌ ནས༌ས༌ ཚང༌མ༌ ཏུས༌གྱུན༌ནི༌ ཕིའ༌ ངའེ༌ ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌གུན༌ལ༌ ཏང༌ཨིན༌། 16 ཡང༌ ཇིག༌རྟེན༌ནི༌ཀ༌ ཡོད༌ཁན༌ནི༌ ཐལ༌བ༌ ཙོགས༌ལ༌ ངའེ༌ ཁྱོ༌རང༌ངི༌ པུར༌གྱུད༌གུན༌ སུ༌ཞིག༌གའང༌ རྩི༌ མི༌ཉན༌ཅེས༌ མང༌པོ༌ ཕེལ༌ཅུག༌ཨིན༌། 17 ཏ༌ སོང༌ ཡང༌ ས༌ཀྱད༌དི༌ ཆོགས༌ ཚང༌མ༌ལ༌ ཁོར༌, ཅིའ༌ཟེར༌ན༌ ངའེ༌ འི༌ ཚང༌མ༌ ཁྱོ༌རང༌ང༌ ཏང༌ཨིན༌།”

18 ཏེ༌ནེ༌ ཨབ༌རམ༌མི༌ ཀུར༌གུན༌ ཁྱེར༌ཏེ༌ ཧེབ༌རོན༌ནི༌ ནང༌ང༌ ཡོད༌ཁན༌ནི༌ མམ༌རེ༌ ཟེར༌ཁན༌ནི༌ མི༌བོའེ༌ མིང༌ཅན༌ ལྕང༌མ༌གུན༌ནི༌ ཉེ༌མོའ༌ དུག༌ག༌ལ༌ ཙུག༌ཅུགས༌, ཡང༌ ཏེ༌རུ༌ ཁོའེ༌ ཡ༌ཝའ༌ ཅོལ༌ཅེས༌ལ༌ ཆོད༌ཁྲི༌ཞིག༌ རྩིགས༌།

14

ཨབ༌རམ༌མི༌ ལོད༌ སྐྱོབས༌།

14:1-16

1 བ༌བེ༌ལོན༌ནི༌ གྱལ༌པོ༌ ཨམ༌ར༌ཕེལ༌, འེ༌ལ༌སར༌རི༌ གྱལ༌པོ༌ ཨེ༌ར༌ཡོག༌, ཨེ༌ལེམ༌མི༌ གྱལ༌པོ༌ ཀ༌དོར༌ལ༌འོ༌མེར༌ དང༌ གོའིམ༌མེ༌ གྱལ༌པོ༌ ཀྲི༌གྲལ༌ ཞི༌ཀོ༌, 2 སོ༌དོམ༌མི༌ གྱལ༌པོ༌ བེ༌ར༌, གོ༌མོ༌རའི༌ གྱལ༌པོ༌ བིར༌ཤའ༌, ཨད༌མཧའེ༌ གྱལ༌པོ༌ ཤི༌ནབ༌, ཟི༌བོ༌ཡིམ༌མི༌ གྱལ༌པོ༌ ཤེམ༌མེ༌བར༌ དང༌ བི༌ལའེ༌ ༼ཡང༌ན༌ ཟོར༌རི༌༽ གྱལ༌པོ༌ ལྔ༌ཀོའེ༌ གྱབ༌གལ༌ལ༌ མག༌ཏང༌ང༌ལ༌ སོང༌། 3 ཏེ༌ གྱལ༌པོ༌ ལྔ༌ཀོའེ༌ མག༌མི༌གུན༌ སི༌དིམ༌མི༌ ལུང༌པའེ༌ ནང༌ང༌ ཛོམས༌ཏེ༌ ཅིག༌གྲིལ༌ སོང༌ཏེ༌ ཡོད༌པིན༌ ༼ཏེ༌བོའ༌ ཚོ༌རུལ༌ལི༌ ལུང༌པའང༌ ཟེར༌ར༌ནོག༌།༽ 4 ཁོང༌གུན༌ ལོ༌ རྕུག༌ཉིས༌ གྱལ༌པོ༌ ཀ༌དོར༌ལ༌འོ༌མེར༌རི༌ ངའ༌ཡོག༌ག༌ ཡོད༌པིན༌། ཨིན༌ནའང༌ ལོ༌ ཅུག༌སུམ༌པའེ༌ ནང༌ང༌ ཁོང༌གུན༌ནི༌ ཏེ༌ གྱལ༌པོའེ༌ གྱབ༌གལ༌ ཅོས༌།

5 ལོ༌ ཅུབ༌ཞི༌པའེ༌ ནང༌ང༌ གྱལ༌པོ༌ ཀ༌དོར༌ལ༌འོ༌མེར༌ དང༌ ཁོའེ༌ ཝང༌ངི༌ ཡོག༌ག༌ ཡོད༌ཁན༌ནི༌ གྱལ༌པོ༌གུན༌ནི༌, ཨེཤ༌ཏི༌རོཐ༌ ཀར༌ནེ༌འིམ༌མི༌ ཡུལ༌ལི༌ ནང༌ང༌ རེ༌ཕའེ༌འམ༌པ༌གུན༌ལ༌, ཧམ༌མི༌ ཡུལ༌ལི༌ ནང༌ང༌ ཟུ༌ཟེམ༌པ༌གུན༌ལ༌ ཡང༌ ཤ༌ཝེཧ༌ ཀི༌རིའ༌ཐ༌ཡེམ༌མི༌ ཡུལ༌ལི༌ ནང༌ང༌ ཨི༌མམ༌པ༌གུན༌ལ༌ ཕམ༌ཀལས༌། 6 སེ༌འིར༌རི༌ རི༌ ཡུལ༌, རི༌སྟོང༌ངི༌ ཐའ༌མ༌ ཡོད༌ཁན༌ནི༌ ཨེལ༌ཕ༌རན༌ ཚོག༌པ༌ དུག༌ཁན༌ནི༌ ཧོར༌པ༌གུན༌ལའང༌ ཕམ༌ཀལས༌། 7 ཏེ༌ནེ༌ ཁོང༌གུན༌ ལོགས༌ཏེ༌ ཨེན༌མིཤ༌པཏ༌ ༼ཡང༌ན༌ ཀ༌དེཤ༌ལ༌༽ ཡོངས༌, ཡང༌ ཏེ༌རུ༌ དུག༌ཁན༌ནི༌ ཨ༌མ༌ལིཀ༌པ༌གུན༌ལ༌ མ༌ཚད༌ ཧ༌ཟ༌ཟོན༌ ཏ༌མར༌རི༌ ནང༌ང༌ དུག༌ཁན༌ནི༌ ཨ༌མོར༌པ༌གུན༌ལའང༌ མ༌སྲན༌ཏྲེ༌ ཕམ༌ཀལས༌།

8-9 ཏེ༌ནེ༌ ཀ༌དོར༌ལ༌འོ༌མེར༌ གྱལ༌པོའ༌ གྱབ༌གལ༌ ཅོ༌ཁན༌ནི༌ སོ༌དོམ༌, གོ༌མོ༌ར༌, ཨད༌མཧ༌, ཟི༌བོ༌ཡིམ༌ དང༌ བི༌ལའེ༌ ༼ཡང༌ན༌ ཟོར༌༽ གྱལ༌པོ༌ ལྔ༌ཀོའེ༌ སི༌དིམ༌མི༌ ལུང༌པའེ༌ ནང༌ང༌ ཁོ༌ དང༌ ཁོའ༌ ཆོགས༌སྐྱོར༌ ཅོ༌ཁན༌ནི༌ གྱལ༌པོ༌གུན༌ནི༌ མག༌མི༌ གྱབ༌གལ༌ལ༌ མག༌ཏང༌ང༌ ཡོངས༌། གྱལ༌པོ༌ ལྔའེ༌ གྱབ༌གལ༌ལ༌ གྱལ༌པོ༌ ཞི༌ མག༌ ཏངས༌། 10 ཏ༌ ཏེ༌ ལུང༌པ༌བོ༌ ཏར༌ཀོལ༌ལི༌ ས༌དོང༌ངི༌ གངས༌ཏེ༌ ཡོད༌པིན༌, ཡང༌ སོ༌དོམ༌ དང༌ གོ༌མོ༌རའི༌ གྱལ༌པོའེ༌ མག༌མི༌གུན༌ ཕམ༌ཕོགས༌ཏེ༌ མག༌ནེ༌ ཤོར༌ཏེ༌ ཆ༌ ཟ༌ནེ༌ ཁ༌ཅིག༌ ཏེ༌ ས༌དོང༌གུན༌ནི༌ ནང༌ང༌ བུད༌, ཡང༌ མ༌བུད༌ཁན༌གུན༌ རི༌ཡུལ༌གུན༌ལ༌ ཤོར༌ཏེ༌ སོང༌། 11 གྱལ༌ཐོབ༌ཁན༌ནི༌ གྱལ༌པོ༌ ཞི༌ཀོའེ༌ སོ༌དོམ༌ དང༌ གོ༌མོ༌རའི༌ ནོར༌ དང༌ ཟན༌ ཚང༌མ༌ ཁུར༌ཏེ༌ སོང༌། 12 ཁོང༌གུན༌ནི༌ ཨབ༌རམ༌མི༌ ཚ༌འོ༌ སོ༌དོམ༌མི༌ ནང༌ང༌ དུག༌ཁན༌ ལོད༌ དང༌ ཁོའེ༌ གྱུ༌ནོར༌གུན༌ནའང༌ ཁྱེརས༌།

13 ཨིན༌ནའང༌ ཤོར༌ཁན༌གུན༌ནི༌ ནང༌ནེ༌ ཅིག༌, ཨ༌མོར༌པ༌ མམ༌རེའེ༌ ཨིན༌ཁན༌ནི༌ མིང༌ཅན༌ ལྕང༌མ༌གུན༌ནི༌ ཉེ༌མོའ༌ དུག༌ཁན༌ ཨིབ༌རི༌པ༌, ཨབ༌རམ༌ ཡོད༌ས༌ ཡོངས༌ཏེ༌ ཇུང༌ཁན༌གུན༌ ཤདས༌། མམ༌རེ༌ ནོ༌ ཨེཤ༌ཀོལ༌ དང༌ ཨ༌ནེར༌ གུན༌ ཨབ༌རམ༌མི༌ ཆོགས༌པ༌ ཨིན༌པིན༌། 14 ཨབ༌རམ༌མ༌ ཁོའེ༌ ཚ༌འོ༌བོ༌ ཟུམས༌ཏོགས༌ ཟེར༌ཏེ༌ ཚོར༌ར༌ཅིག༌, ཁོའེ༌ ནང༌ཚངས༌སི༌ ནང༌ང༌ སྐྱེས༌ཁན༌, ནོལ༌ཉན༌ཁན༌ནི༌ མི༌ 318 ཛོམ༌ཅེས༌ལ༌ བོདས༌། ཡང༌ ཁོང༌གུན༌ནི༌ དཱན༌ ཟེར༌སའེ༌ ནས༌ས༌ ཚོག༌པ༌ གྱལ༌པོ༌ ཞི༌ཀོའེ༌ མག༌མི༌གུན༌ ཐོབ༌ཐོབ༌ སོང༌། 15 ཏེ༌རུ༌ ཨབ༌རམ༌མི༌ ཁོ༌རང༌ངི༌ མི༌གུན༌ སྡེ༌སྡེ༌ ནང༌ང༌ བགོས༌, ཡང༌ ཚན༌ལ༌ གྲ༌འོ༌གུན༌ནི༌ཀ༌ སྤུང༌གོལ༌ ཅོ༌ཅུགས༌པ༌ ཁོང༌གུན༌ ཤོར༌ཏེ༌ སོང༌། ཨབ༌རམ༌མི༌ མི༌གུན༌ནི༌ དཱ༌མེས༌ཀས༌ གྱལ༌སའེ༌ བྱང༌ ཆོགས༌ལ༌ ཡོད༌ཁན༌ནི༌ ནས༌ས༌ ཧོ༌བ༌ ཚོག༌པ༌ ཁོང༌གུན༌ལ༌ ཏེད༌ཏེ༌ ཁྱེརས༌། 16 ཁོའེ༌ གྱུ༌ནོར༌ ཁྱེར༌ཁན༌ ཚང༌མ༌ ལོགས༌ཏེ༌ ཁྱོངས༌, ཡང༌ ཁོ༌རང༌ངི༌ ཉེན༌ ལོད༌ དང༌ ཁོའེ༌ གྱུ༌ནོར༌, ཡང༌ བུ༌མོ༌གུན༌ དང༌ ཞན༌མི༌གུན༌ནའང༌ ལོགས༌ཏེ༌ ཁྱོངས༌།

མེལ༌ཀ༌ཟེ༌དེག༌གི༌ ཨབ༌རམ༌མ༌ ཅིན༌ལབས༌ སལས༌།

14:17-24

17 ཨབ༌རམ༌མི༌ གྱལ༌པོ༌ ཀ༌དོར༌ལ༌འོ༌མེར༌ དང༌ ཁོའ༌ རོགས༌ ཅོ༌ཁན༌ནི༌ གྱལ༌པོ༌གུན༌ལ༌ ཕམ༌ཀལ༌ཏེ༌ ལོགས༌ཏེ༌ ཡོང༌ ཟ༌ནེ༌ སོ༌དོམ༌མི༌ གྱལ༌པོ༌, ཤ༌ཝེཧ༌ ལུང༌པ༌ ༼ཡང༌ན༌ གྱལ༌པོའེ༌ ལུང༌པ༌ ཟེར༌སའེ༌༽, ནང༌ང༌ ཁོའ༌ ཐུག༌ག༌ ཡོངས༌།

18 ཏེ༌ནེ༌ ཀུན༌ཝང༌ དཀོན༌མཆོག༌གི༌ བླ༌མ༌, སེ༌ལམ༌མི༌ གྱལ༌པོ༌ མེལ༌ཀ༌ཟེ༌དེག༌གི༌ ཨབ༌རམ༌མ༌ ཏ༌གི༌ དང༌ ཆང༌ ཁྱོངས༌། 19 ཡང༌ ཁོའ༌ ཅིན༌ལབས༌ སལ༌ཏེ༌ མོལས༌,

“ནམ༌ཁའ༌ དང༌ ཇིག༌རྟེན༌ ཉིས༌ཀོ༌ ཛད༌ཁན༌ནི༌ ཀུན༌ཝང༌

དཀོན༌མཆོག༌གི༌ ཁྱོ༌རང༌ང༌ ཅིན༌ལབས༌ སལ༌ཤིག༌།

20 ཁྱོ༌རང༌ང༌ གྲ༌འོ༌གུན༌ནི༌ཀ༌ གྱལ༌ཁའ༌ ཐོབ༌ ཅུག༌ག༌

ཛད༌ཁན༌ནི༌ ཀུན༌ཝང༌ དཀོན༌མཆོག༌ག༌ སྟོད༌པ༌ ཐོབ༌ཤིག༌།”,

ཡང༌ ཨབ༌རམ༌མི༌ མེལ༌ཀ༌ཟེ༌དེག༌ག༌ ལོགས༌ཏེ༌ ཁྱོང༌ཁན༌ནི༌ གྱུ༌ནོར༌ ཚང༌མའེ༌ རྕུ༌ཁག༌པོ༌ ཏངས༌།

21 སོ༌དོམ༌མི༌ གྱལ༌པོའེ༌ ཨབ༌རམ༌མ༌ ཟེརས༌, “ངའེ༌ མི༌གུན༌ ལོགས༌ཏེ༌ ཏོང༌, ཨིན༌ནའང༌ ལོགས༌ཏེ༌ ཁྱོང༌ཁན༌ནི༌ གྱུ༌ནོར༌ ཚང༌མ༌ བོར༌ནའང༌ གྲིག༌།”

22 ཨིན༌ནའང༌ ཨབ༌རམ༌མི༌ སོ༌དོམ༌མི༌ གྱལ༌པོའ༌ ཟེརས༌, “ངའེ༌ ནམ༌ཁའ༌ དང༌ ཇིག༌རྟེན༌ ཛད༌ཁན༌ནི༌ ཡ༌ཝ༌ ཀུན༌ཝང༌ དཀོན༌མཆོག༌གི༌ སྐུན༌དུན༌ལ༌ ནའ༌ ཁུར༌རད༌, 23 ཁྱོ༌རང༌ངི༌ ཨིན༌ཁན༌ ཅི༌ཞིག༌གའང༌ ངའེ༌ མི༌ཁྱེར༌, པ༌བུ༌ ཡ༌ སྐུད༌པ༌ཞིག༌གའང༌, ཅིའ༌ཟེར༌ན༌ ཁྱོ༌རང༌ངི༌, ‘ངའེ༌ ཨབ༌རམ༌ ཆུག༌པོ༌ གྱུར༌ཅུགས༌པིན༌’ ཟེར༌སྲིད༌ཅེས༌ ཨིན༌ནོག༌། 24 ངའེ༌ མི༌གུན༌ནི༌ ཟའ༌ཁན༌ནི༌ ཁར༌ཇི༌ ཡང༌ ངའ༌ རོགས༌ ཅོ༌ཁན༌ ཨ༌ནེར༌, ཨེཤ༌ཀོལ༌ དང༌, མམ༌རེ༌ གུན༌ནི༌ སྐལ༌ལའེ༌ ནོར༌གུན༌ མན༌པ༌ ངའེ༌ ཡང༌ ཅའང༌ མི༌ཁྱེར༌།”

15

ཡ༌ཝ༌ དཀོན༌མཆོག༌གི༌ ཨབ༌རམ༌ ཉམ༌པོ༌ ཆད༌དོན༌ ཛདས༌།

15:1-21

1 ཏེ༌སྟིང༌ནེ༌ ཞལ༌ཟིགས༌ཤིག༌གི༌ ནང༌ང༌ ཨབ༌རམ༌མ༌ ཡ༌ཝའེ༌ མོལས༌, “ཨབ༌རམ༌ ཇིགས༌ མ༌ཇིགས༌, ངའེ༌ ཁྱོ༌རང༌ སྐྱོབས༌ཏེ༌ བོར༌ཨིན༌, ཁྱོ༌རང༌ང༌ སོལ༌རས༌ ཆེན༌མོ༌ཞིག༌ ཐོབ༌ཨིན༌།”

2 ཨིན༌ནའང༌ ཨབ༌རམ༌མི༌ ལན༌ཏངས༌, “ཡ༌ཝ༌, ངའེ༌ གཙོ༌བོ༌, ཉེ༌རང༌ངི༌ སོལ༌རས༌པོའེ༌ ངའ༌ ཅི༌ ཕན༌ཐོགས༌ ཨིན༌? ང༌ ཕྲུ༌གུ༌ མེད༌པ༌, དཱ༌མེས༌ཀས༌སི༌ ཨེ༌ལི༌འ༌ཟར༌ལ༌ ངའེ༌ ནོར༌སྐལ༌ ཚང༌མ༌ ཐོབ༌བ༌ནོག༌། 3 ཉེ༌རང༌ངི༌ ངའ༌ ཕྲུ༌གུ༌ མ༌སལ༌ པ༌སང༌ ངའེ༌ ཡོག༌པོ༌ ཅིག༌ཅིག༌ ངའེ༌ ནོར༌སྐལ༌ ལེན༌ཁན༌བོ༌ གྱུར༌ཨིན༌།”

4 ཏེ༌ནེ༌ ཁོའ༌ ཡ༌ཝའེ༌ ཡང༌སྐྱར༌ མོལ༌ཨིན༌ ཚོར༌, “མན༌, ཁྱོ༌རང༌ངི༌ ཡོག༌པོ༌ ཁྱོ༌རང༌ངི༌ ནོར༌སྐལ༌ ལེན༌ཁན༌བོ༌ མི༌གྱུར༌། ཨིན༌ནའང༌ ཁྱོ༌རང༌ རང༌ངི༌ བུ༌ཚ༌ ཁྱོ༌རང༌ངི༌ ནོར༌སྐལ༌ ལེན༌ཁན༌བོ༌ གྱུར༌ཨིན༌།” 5 ཡ༌ཝའེ༌ ཨབ༌རམ༌ ཀུར༌རི༌ ནང༌ནེ༌ ཕི༌ལོག༌ག༌ ཁྱོངས༌ཏེ༌ མོལས༌, “ནམ༌ཁའ༌ ལྟོས༌སའང༌, ཁྱོ༌རང༌ང༌ སྐར༌མ༌གུན༌ རྩི༌ཉན༌ཅེས༌ རག༌ག༌? ཏེ༌ སྐར༌མ༌ ཙོགས༌ མང༌པོ༌ ཁྱོ༌རང༌ངི༌ པུར༌གྱུད༌གུན༌ གྱུར༌ཨིན༌།”

6 ཨབ༌རམ༌མི༌ ཡ༌ཝའེ༌ཀ༌ ཨིད༌ཤེས༌ ཅོས༌ པ༌སང༌ ཡ༌ཝའེ༌ ཁོའ༌ ཀྲང༌པོ༌ མི༌ཞིག༌ ཐེའ༌ ཛདས༌།

7 ཡ༌ཝའེ༌ ཁོའ༌ ཡང༌ མོལས༌, “ཁྱོ༌རང༌ང༌ འི༌ ས༌ཀྱད༌པོ༌ ཏང༌ཅེས༌ལ༌ བ༌བེ༌ལོན༌ནི༌ ནང༌ང༌ ཡོད༌ཁན༌ནི༌ ཨུར༌ནེ༌ ཕིངས༌ཏེ༌ ཁྱོང༌ཁན༌, ང༌ ཡ༌ཝ༌ དཀོན༌མཆོག༌ ཨིན༌།”

8 ཨིན༌ནའང༌ ཨབ༌རམ༌མི༌ ཟེརས༌, “ཡ༌ཝ༌, ངའེ༌ གཙོ༌བོ༌, འི༌ ས༌ཀྱད༌པོ༌ ངའེ༌ གྱུར༌ཨིན༌ ཟེར༌ཏེ༌ ངའ༌ ཀ༌ཟུག༌གི༌ གྱུས༌ཆེན༌?”

9 ཡ༌ཝའེ༌ ཁོའ༌ མོལས༌, “ངའ༌ ལོ༌ སུམ༌ ཆའ༌ཁན༌ནི༌ བ༌ལང༌, ར༌མ༌ དང༌, ལུག༌ཕོ༌ ཡང༌ ཐི༌བ༌ ཟེར༌ཁན༌ནི༌ ཅ༌ དང༌ ཕུར༌གོན༌ནི༌ ཕྲུ༌གུ༌ཞིག༌ ཁྱོང༌།”

10 ཨབ༌རམ༌མི༌ ཡ༌ཝའ༌ མོལ༌ཁན༌ནི༌ སེམས༌ཅན༌གུན༌ ཁྱོངས༌ཏེ༌, ཏེ༌གུན༌ནི༌ ཟུགས༌པོ༌ ཁག༌ཉིས༌སི༌ ནང༌ང༌ ཅད༌ཏེ༌ གྲལ༌ ཉིས༌སི༌ ནང༌ང༌ རིགས༌ཏེ༌ བོརས༌, ཨིན༌ནའང༌ ཅ༌གུན༌ ཁག༌ཉིས༌སི༌ ནང༌ང༌ མ༌ཅདས༌། 11 ཤ༌ ཟའ༌ཁན༌ནི༌ ཅ༌གུན༌ སད༌ཁན༌ནི༌ རོ༌གུན༌ནི༌ཀ༌ བབས༌ཏེ༌ ཡོངས༌, ཨིན༌ནའང༌ ཨབ༌རམ༌མི༌ ཏེ༌གུན༌ལ༌ སྲོགས༌ཏེ༌ ཆ༌ཅུགས༌།

12 ཉི༌མ༌ སྐྱོད༌ཨིན༌ ཡོད༌ ཟ༌ནེ༌ ཨབ༌རམ༌མ༌ མའ༌ ཉིད༌ སྲན༌ཏྲེ༌ ཡོངས༌ ཡང༌ ཁོའེ༌ སེམས༌པོ༌ ཇིགས༌ནང༌ངི༌ གངས༌པ༌ ཁོ༌ དྲོགས༌། 13 ཏེ༌ནེ༌ ཡ༌ཝའེ༌ མོལས༌, “འི༌བོ༌ ཏན༌ཏན༌ ཨིན༌, ཁྱོ༌རང༌ངི༌ པུར༌གྱུད༌གུན༌ ཞན༌མའེ༌ ཡུལ༌ལི༌ ནང༌ང༌ མ༌ཤེས༌ཁན༌ནི༌ མི༌ ཚུལ༌ལ༌ དུག༌ཨིན༌། ཡང༌ ཏེ༌རུ༌ ཚེ༌ཡོག༌ གྱུར༌ཏེ༌ ལོ༌ ཞིབ༌གྱ༌ ཁོང༌གུན༌ལ༌ མ༌སྲན༌ཏྲེ༌ ནགས༌ སྟན༌ཨིན༌། 14 ཨིན༌ནའང༌ ངའེ༌ ཁོང༌གུན༌ ཚེ༌ཡོག༌ག༌ ལུས༌ཁན༌ནི༌ ཏེ༌ གྱལ༌ཁམས༌བོའ༌ ཆད༌པ༌ ཏང༌ཨིན༌, ཡང༌ ཏེ༌བོའེ༌ སྟིང༌ནེ༌ ཁོང༌གུན༌ ཏེ༌ གྱལ༌ཁབ༌ནེ༌ གྱུ༌ནོར༌ མང༌པོ༌ ཉམ༌པོ༌ བིངས༌ཏེ༌ ཡོང༌ཨིན༌། 15 ཁྱོ༌རང༌ངི༌ སྐོར༌ལ༌ ཟེར༌ན༌, ཁྱོ༌རང༌ ལོ༌ མང༌པོ༌ སོན༌ཏེ༌ ལུས༌ཏེ༌ ཞི༌དེ༌ ཉམ༌པོ༌ ཤི༌ཨིན༌། 16 ཁྱོ༌རང༌ངི༌ པུར༌གྱུད༌གུན༌ མི༌རབས༌ ཞི༌པའེ༌ སྟིང༌ནེ༌ འིན༌ན༌ ནས༌སའེ༌ ནང༌ང༌ ལོགས༌ཏེ༌ ཡོང༌ཨིན༌, ཅིའ༌ཟེར༌ན༌ ཨ༌མོར༌པ༌གུན༌ནི༌ སྡིག༌པའེ༌ ལས༌གུན༌, མེད༌ཁན༌ ཅོ༌གོ༌ཤེས༌སི༌ ཚད༌ ཚག༌པ༌ ཏ༌རུང༌ མ༌ལེབ༌བ༌ ཨིན༌ནོག༌།”

17 ཉི༌མ༌ སྐྱོད༌ ཚར༌ཏེ༌ མུན༌གྲིག༌ སོང༌ཏེ༌ སྟིང༌ནེ༌ ཨབ༌རམ༌མ༌ ཏུད༌པ༌ བིང༌ཁན༌ནི༌ ཟ༌མ༌ཞིག༌ དང༌ མེའེ༌ པམ༌བར༌ཞིག༌ ཏེ༌ སེམས༌ཅན༌ནི༌ རོ༌ ཁག༌ཉིས༌ པུད༌ཁན༌གུན༌ནི༌ པར༌པོ༌ནེ༌ སྐྱོད༌ད༌ ཐོང༌། 18 ཏེན༌ན༌ ཞག༌ག༌ ཡ༌ཝའེ༌ ཨབ༌རམ༌ ཉམ༌པོ༌ ཆད༌དོན༌ཞིག༌ ཅོའ༌ ཛདས༌ཏེ༌ མོལས༌, “ངའེ༌ ཁྱོ༌རང༌ངི༌ པུར༌གྱུད༌གུན༌ལ༌ ཨི༌ཇིབ༌བི༌ ལྩངས༌པོ༌ནེ༌ ཡུཕ༌རེ༌ཀྲས༌སི༌ ལྩངས༌པོ༌ ཆེན༌མོ༌ ཚག༌པའེ༌ ས༌ཀྱད༌པོ༌ ཏང༌ངད༌, 19 ཀ༌གུན༌ ཀེན༌པའེ༌, ཀེ༌ནས༌པའེ༌, ཀད༌མོན༌པའེ༌, 20 ཧེད༌པའེ༌, པེ༌རིཟ༌པའེ༌, རེ༌ཕ༌པའེ༌, 21 ཨ༌མོར༌པའེ༌, ཀེ༌ནན༌པའེ༌, གིར༌གཤ༌པའེ༌ དང༌ ཡེ༌བས༌པའེ༌ ས༌ཀྱད༌གུན༌ ཨིན༌ནོག༌།”

16

ཧཱ༌གར༌ དང༌ ཨིཤ༌མ༌ཨེལ༌།

16:1-16

1 ཨབ༌རམ༌མི༌ ན༌མ༌ སཱ༌རཱིའ༌ ཕྲུ༌གུ༌ མ༌ནེ༌ མ༌ཇོར༌, ཨིན༌ནའང༌ ཁོའ༌ ཧཱ༌གར༌ ཟེར༌ཁན༌ནི༌ ཨི༌ཇིབ༌མ༌ ཚེ༌ཡོག༌ཞིག༌ ཡོད༌པིན༌། 2 སཱ༌རཱིའི༌ ཨབ༌རམ༌མ༌ ཟེརས༌, “ཡ༌ཝའེ༌ ང༌ ཕྲུ༌གུ༌ སྐྱེ༌ ཅུག༌ག༌ མ༌ཛདས༌པ༌, ཁྱོ༌རང༌ངི༌ ངའེ༌ ཨི༌ཇིབ༌མ༌ ཚེ༌ཡོག༌ ཉམ༌པོ༌ བྲེལ༌ཅོས༌། ཅི༌གྱུས༌, ཁོ༌ གྱུད༌ཏེ༌ ང༌ ཕྲུ༌གུ༌ ཐོབ༌སྲིད༌ཅེས༌ ཨིན༌ནོག༌།” ཨབ༌རམ༌མི༌ སཱ༌རཱིའི༌ ཟེར༌ཁན༌བོའ༌ ཁའ༌ཉནས༌།

3 ཏེན༌ན༌བོའེ༌ཕིའ༌ སཱ༌རཱིའི༌, ཨི༌ཇིབ༌མ༌ ཚེ༌ཡོག༌ ཧཱ༌གར༌ ཨབ༌རམ༌མི༌ ན༌མ༌ ཉིས༌པ༌ ཅོ༌ཅེས༌ལ༌ ཏངས༌ ༼འི༌བོ༌ ཇུང༌ ཟ༌ནེ༌ ཨབ༌རམ༌ ཀེ༌ནན༌ནི༌ ཡུལ༌ལི༌ ནང༌ང༌ ཚུགས༌ཏེ༌ ལོ༌ 10 ཆའད༌པིན༌།༽ 4 ཨབ༌རམ༌མི༌ ཧཱ༌གར༌ ཉམ༌པོ༌ ལུས༌བྲེལ༌ བོར༌པ༌ ཁོ༌ སྐྱེ༌ཅེས༌མ༌ཞིག༌ གྱུར༌། ཏེ༌བོ༌ གྱུས༌ ཆ༌ནའང༌, ཧཱ༌གར༌ ཕོ༌སོ༌ཅན༌ གྱུར༌ཏེ༌ སཱ༌རཱིའ༌ ཀུས༌པ༌ མི༌ཅོ༌ཅེས༌ གོ༌ཟུགས༌། 5 ཏེ༌ནེ༌ སཱ༌རཱིའི༌ ཨབ༌རམ༌མ༌ ཟེརས༌, “ཧཱ༌གར༌རི༌ ངའ༌ ངན༌པ༌ ཅོ༌ཅེས༌པོ༌ ཁྱོ༌རང༌ངི༌ སྐྱོན༌ ཨིན༌ནོག༌། ཁྱོ༌རང༌ང༌ ངའེ༌ ང༌རང༌ངི༌ ཚེ༌ཡོག༌པོ༌ ཏངས༌པིན༌ ཡང༌ ཁོའ༌ སྐྱེ༌ཅེས༌མ༌ཞིག༌ གྱུར༌ཁན༌བོ༌ གྱུས༌ ཆ༌ནའང༌, ཁོའེ༌ ངའ༌ ཀུས༌པ༌ ཅོ༌ཅེས༌ ཕངས༌། ཡ༌ཝའེ༌ ང༌དང༌ ཉིས༌ཀོའེ༌ ནང༌ནེ༌ ནོངས༌ཅན༌བོའ༌ ཁྲིམས༌ཅད༌ ཛད༌ཤིག༌།”

6 ཨབ༌རམ༌མི༌ ཟེརས༌, “ལྟོས༌, ཁོ༌ ཁྱོ༌རང༌ངི༌ ཚེ༌ཡོག༌ ཨིན༌ནོག༌, ཁྱོ༌རང༌ ཐད༌ཁན༌བོ༌ ཁོ༌ ཉམ༌པོ༌ ཅོས༌།” ཏེ༌ནེ༌ སཱ༌རཱིའི༌ ཧཱ༌གར༌ལ༌ གྱལ༌ལ༌ མ༌ཅོས༌ པ༌སང༌ ཁོ༌ ཏེ༌ ནས༌ས༌ནེ༌ ཤོར༌ཏེ༌ སོང༌།

7 རི༌སྟོང༌ངི༌ ནང༌ང༌ ཆུ༌མིག༌ཤིག༌གི༌ དུན༌ལ༌ ཡ༌ཝའེ༌ ཕོ༌ཉ༌ ཧཱ༌གར༌ ཐུག༌ག༌ལ༌ སྐྱོདས༌ ༼ཏེ༌ ཆུ༌མིག༌པོ༌ ཤུར༌རི༌ གྱ༌ལམ༌མི༌ཀ༌ ཡོད༌པིན༌།༽ 8 ཕོ༌ཉའེ༌ མོལས༌, “ཧཱ༌གར༌, སཱ༌རཱིའི༌ ཚེ༌ཡོག༌, ཁྱོ༌རང༌ ཀ༌ནེ༌ ཡོངས༌པིན༌, ཡང༌ ཀ༌རུ༌ ཆའད༌?” ཁོའེ༌ ཟེརས༌, “ང༌ སཱ༌རཱིའི༌ ངའེ༌ སྤོན༌མོ༌ནེ༌ ཤོར༌ཏེ༌ ཆའད༌།”

9 ཏེ༌ནེ༌ ཡ༌ཝའེ༌ ཕོ༌ཉའེ༌ ཁོའ༌ མོལས༌, “རང༌ངི༌ སྤོན༌མོ༌ ཡོད༌ས༌ ལོགས༌ཏེ༌ སོང༌, ཡང༌ ཁོའེ༌ ཝང༌ངི༌ ཡོག༌ག༌ དུག༌། 10 ངའེ༌ ཁྱོ༌རང༌ངི༌ པུར༌གྱུད༌གུན༌ རྩི༌ མི༌ཉན༌ཅེས༌ མང༌པོ༌ ཕེལ༌ཅུག༌ཨིན༌།” 11 ཡ༌ཝའེ༌ ཕོ༌ཉའེ༌ ཡང༌སྐྱར༌ མོལས༌, “ཁྱོ༌རང༌ ཕན༌ཅེས༌མ༌ཞིག༌ ཨིན༌ནོག༌, ཡང༌ ཁྱོ༌རང༌ང༌ བུ༌ཚ༌ཞིག༌ ཇོར༌ཨིན༌། ཁྱོ༌རང༌ངི༌ ཁོའེ༌ མིང༌ང༌ ཨིཤ༌མ༌ཨེལ༌ ཏོག༌ ༼ཀ༌བོའེ༌ ཏོན༌ ནི༌ དཀོན༌མཆོག༌གི༌ སན༌ན༌ ཛདས༌༽, ཅིའ༌ཟེར༌ན༌ ཁྱོ༌རང༌ངི༌ རྡུག༌ངལ༌གུན༌ ཡ༌ཝའེ༌ སན༌ན༌ ཛད༌ཏེ༌ ཨིན༌ནོག༌། 12 ཁྱོ༌རང༌ངི༌ བུ༌ཚ༌བོ༌ ནག༌ཚོགས༌སི༌ བུང༌བུ༌ ཙོགས༌ སྐྱོང༌པོ༌ དང༌ ཁའ༌མི༌ཉན༌ ཡོང༌ཨིན༌། ཁོའེ༌ མི༌ཚང༌མ༌ལ༌ ཡང༌ མི༌ཚང༌མའེ༌ ཁོའ༌ གྱབ༌གལ༌ ཅོ༌ཨིན༌། ཁོ༌ ཁོ༌རང༌ངི༌ སྤུན༌ ཚང༌མ༌ ཉམ༌པོ༌ མ༌ནེ༌ མི༌ཐུན༌།”

13 ཧཱ༌གར༌རི༌ ཁོའ༌ ཞལ༌ཏ༌ སལ༌ཁན༌ནི༌ ཡ༌ཝའ༌ ཡང༌ཚན༌ཞིག༌ ཉམ༌པོ༌ བོད༌ད༌ ཛད༌ཏེ༌ ཟེརས༌, “ཉེ༌རང༌ ནི༌ ངའ༌ ཟིགས༌ཁན༌ནི༌ དཀོན༌མཆོག༌ ཨིན༌ནོག༌།” ཁོའེ༌ སམ༌ “ཅི༌ ངའེ༌ ངོས༌པོའ༌ ངའ༌ ཟིགས༌ཁན༌ནི༌ དཀོན༌མཆོག༌ ཇལ༌ཏེ༌ ཨིན༌ནོག༌ག༌?” 14 ཏེན༌ན༌བོའེ༌ཕིའ༌ ཏེ༌ ཆུ༌དོང༌བོའ༌, ཀ༌དེཤ༌ དང༌ བེ༌རིད༌ གྲོང༌ཁྱེར༌རི༌ པར༌ལ༌ ཡོད༌ཁན༌ནི༌ བེར༌ལ༌ཧཱའི༌རོའི༌ ཟེར༌ར༌ནོག༌ ༼ཀ༌བོའེ༌ ཏོན༌ ནི༌ ངའ༌ ཟིགས༌ཁན༌ སོན༌པོ༌ ཞུགས༌ཁན༌ནི༌ ཆུ༌དོང༌།༽ 15 ཨབ༌རམ༌མ༌ ཧཱ༌གར༌ གྱུད༌ཏེ༌ བུ༌ཚ༌ཞིག༌ སྐྱེས༌, ཡང༌ ཨབ༌རམ༌མི༌ ཁོའ༌ ཨིཤ༌མ༌ཨེལ༌ མིང༌ང༌ ཏགས༌། 16 ཧཱ༌གར༌ལ༌ ཨིཤ༌མ༌ཨེལ༌ སྐྱེ༌ ཟ༌ནེ༌ ཨབ༌རམ༌མ༌ ལོ༌ 86 ཆའད༌པིན༌།

17

སུན༌ནད༌དི༌ ཆད༌དོན༌

17:1-27

1 ཨབ༌རམ༌མི༌ ལོ༌ 99 ཨིན༌ ཟ༌ནེ༌ ཁོའ༌ ཡ༌ཝ༌ ཇལ༌ ཡང༌ མོལས༌, “ང༌ ནི༌ ཀུན༌ཝང༌ དཀོན༌མཆོག༌ ཨིན༌, ངའ༌ ཨིད༌ཤེས༌ཅན༌ ཞབས༌ཏོག༌ ཞུ༌ཨིན༌ ནོངས༌མེད༌ཁན༌ནི༌ མི༌ཚེ༌ཞིག༌ པུད༌། 2 ངའེ༌ ཁྱོ༌རང༌ དང༌ ངའེ༌ ཕར༌ལ༌ ཅོ༌ཁན༌ནི༌ ཆད༌དོན༌བོ༌ སྟན༌པོ༌ ཅོས༌ཏེ༌ ཁྱོ༌རང༌ང༌ པུར༌གྱུད༌ མང༌པོ༌ ཏང༌ཨིན༌།”

3 ཨབ༌རམ༌མི༌ གོ༌ སྒུས༌ཏེ༌ ཆག༌ཕུལས༌ ཡང༌ དཀོན༌མཆོག༌གི༌ ཁོའ༌ མོལས༌, 4 “ངའེ༌ འི༌ ཆད༌དོན༌བོ༌ ཁྱོ༌རང༌ ཉམ༌པོ༌ ཅོའད༌། ཁྱོ༌རང༌ གྱལ༌ཁམས༌ མང༌པོའེ༌ ཕ༌མེས༌པོ༌ གྱུར༌ཨིན༌། 5 ཏ༌ནེ༌ཕར༌ལ༌ ཁྱོ༌རང༌ང༌ ཨབ༌རམ༌ མ༌ཟེར༌ར༌ ཨབ༌ར༌ཧམ༌ ཟེར༌ཨིན༌, ཅིའ༌ཟེར༌ན༌ ངའེ༌ ཁྱོ༌རང༌ གྱལ༌ཁམས༌ མང༌པོའེ༌ ཕ༌མེས༌པོ༌ གྱུར༌ཅུག༌ཨིན༌། 6 ངའེ༌ ཁྱོ༌རང༌ང༌ པུར༌གྱུད༌ མང༌པོ༌ ཏང༌ཨིན༌ ཀ༌གུན༌ གྱལ༌ཁམས༌ མང༌པོ༌ གྱུར༌ཨིན༌ ཡང༌ ཁོང༌གུན༌ནི༌ ནང༌ནེ༌ གྱལ༌པོ༌གུན༌ བིང༌ཨིན༌། 7 ངའེ༌ ཁྱོ༌རང༌ དང༌ ང༌ ཡང༌ ཁྱོ༌རང༌ངི༌ པུར༌གྱུད༌གུན༌ནི༌ པར༌ལ༌ ཅོ༌ཁན༌ནི༌ ཆད༌དོན༌, ཀ༌བོ༌ ང༌ ཁྱོ༌རང༌ དང༌ ཁོང༌གུན༌ནི༌ དཀོན༌མཆོག༌ ཨིན༌ཁན༌བོ༌ མི༌རབས༌ནེ༌ མི༌རབས༌ ལུས༌ཨིན༌། 8 ཡང༌ ངའེ༌ ཁྱོ༌རང༌ང༌ ཀེ༌ནན༌ནི༌ ཡུལ༌ གང༌པོ༌ ཏང༌ཨིན༌ ཀ༌རུ༌ དག༌ས༌ ཁྱོ༌རང༌ ཞན༌ཡུལ༌ལི༌ མི༌ ཙོགས༌ལ༌ དུག༌ཨིན༌ ཡོད༌, འི༌ ས༌ཀྱད༌ ཁྱོ༌རང༌ངི༌ པུར༌གྱུད༌གུན༌ནི༌ ལག༌ག༌ ཏུས༌གྱུན༌ནི༌ གྱུ༌ནོར༌རི༌ ཚུལ༌ལ༌ ལུས༌ཨིན༌ ཡང༌ ང༌ ཁོང༌གུན༌ནི༌ དཀོན༌མཆོག༌།”

9 ཏེ༌ནེ༌ དཀོན༌མཆོག༌གི༌ ཨབ༌ར༌ཧམ༌མ༌ མོལས༌, “ངའེ༌ ཁྱོ༌རང༌ ཉམ༌པོ༌ ཆད༌དོན༌ ཅོ༌ཁན༌བོ༌ ཁྱོ༌རང༌ངི༌ ཁའ༌ཉན༌གོས༌ ཡང༌ ཡོང༌ཅེས༌ཅན༌ནི༌ ཁྱོ༌རང༌ངི༌ པུར༌གྱུད༌ ཚང༌མེའང༌། 10 ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌ གུན༌ནི༌ འི༌ ཆད༌དོན༌བོ༌ ཅོས༌, ཁྱོ༌ཞ༌གུན༌ནི༌ ཕྲོའ༌ ཡོད༌ཁན༌ནི༌ བུ༌ཚ༌ ཚང༌མའེ༌ སུན༌ནད༌ * ཅོ༌གོས༌། 11 ངའ༌ དང༌ ཁྱོ༌ཞ༌གུན༌ནི༌ ཕར༌ལ༌ ཅོ༌ཁན༌ནི༌ ཆད༌དོན༌ནི༌ སྟགས༌སི༌ ཚུལ༌ལ༌ ཁྱོ༌ཞའེ༌ སུན༌ནད༌ ཅོ༌གོས༌། 12 ཏ༌ནེ༌ཕར༌ལ༌ ཁྱོ༌ཞ༌གུན༌ནི༌ ཕྲུ༌གུ༌ བུ༌ཚ༌གུན༌ལ༌ ཞག༌པོ༌ 8 ཆའ༌ཅིག༌ སུན༌ནད༌ ཅོ༌གོས༌, ཏེ༌བོ༌ ཁྱོ༌རང༌ངི༌ པུར༌གྱུད༌གུན༌ ཅིག༌པོ༌ མན༌པ༌ ཁྱོ༌རང༌ངི༌ ཁང༌པའེ༌ ནང༌ང༌ སྐྱེས༌ཁན༌ དང༌ ཞན༌ མི༌རིགས༌གུན༌ནི༌ ཀ༌ནེ༌ ཉོ༌ཁན༌ནི༌ ཚེ༌ཡོག༌ གུན༌ལའང༌ ཅོ༌གོས༌། 13 བུ༌ཚ༌ ཚང༌མའ༌ སུན༌ནད༌ ཅོ༌གོས༌། ངའེ༌ ཏུས༌གུན༌ ལུས༌ཤེས༌སི༌ ཆད༌དོན༌ ནི༌ སྟགས༌པོ༌ ཁྱོ༌ཞའེ༌ ཟུགས༌པོའེ༌ཀ༌ ལུས༌གོས༌། 14 སུན༌ནད༌ མ༌ཅོས༌ཁན༌ནི༌ བུ༌ཚ༌གུན༌ ངའེ༌ མི༌གུན༌ནི༌ ཕྲོ༌ནེ༌ ཕིང༌གོས༌ ཅིའ༌ཟེར༌ན༌ ཁོང༌གུན༌ནི༌ ངའེ༌ ཆད༌དོན༌བོ༌ ཅགས༌ཏེ༌ ཨིན༌ནོག༌།”

15 དཀོན༌མཆོག༌གི༌ ཨབ༌ར༌ཧམ༌མ༌ འི༌བོའང༌ མོལས༌, “ཏ༌ནེ༌ཕར༌ལ༌ ཁྱོ༌རང༌ངི༌ ན༌མའ༌ སཱ༌རཱིའ༌ མ༌ཟེར༌ར༌ སཱ༌ར༌ ཟེར༌གོས༌། 16 ངའེ༌ ཁོའ༌ ཅིན༌ལབས༌ ཏང༌ཨིན༌, ཏན༌ཏན༌ ངའེ༌ ཁྱོ༌རང༌ང༌ ཁོ༌ གྱུད༌ཏེ༌ བུ༌ཚ༌ཞིག༌ ཏང༌ཨིན༌། ཁོ༌ གྱལ༌ཁམས༌ མང༌པོའེ༌ ཨ༌མ༌ གྱུར༌ཨིན༌ ཡང༌ ཁོའེ༌ པུར༌གྱུད༌གུན༌ནི༌ ཕྲོའ༌ གྱལ༌པོ༌ མང༌པོ༌ བིང༌ཨིན༌།”

17 ཨབ༌ར༌ཧམ༌མི༌ ཆག༌ཕུལས༌ ཨིན༌ནའང༌ གོད༌ཅེས༌ ཡོངས༌ཏེ༌ སམ༌, “ང༌ ལོ༌ 100 ལོན༌ཏེ༌ ཀ༌ཟུག༌གི༌ ཨ༌བ༌ གྱུར༌ཉན༌ཨིན༌?” ཡང༌ “སཱ༌ར༌ ལོ༌ 90 སོང༌ཏེ༌ ཀ༌ཟུག༌གི༌ ཕྲུ༌གུ༌ སྐྱེ༌ཉན༌ཨིན༌?” 18 ཁོའེ༌ དཀོན༌མཆོག༌ག༌ ཞུས༌, “ཉེ༌རང༌ངི༌ ཅིན༌ལབས༌པོ༌ ཨིཤ༌མ༌ཨེལ༌ལ༌ སལ༌ལ༌ ཛད༌ལེ༌།”

19 ཨིན༌ནའང༌ དཀོན༌མཆོག༌གི༌ མོལས༌, “མན༌ ཁྱོ༌རང༌ངི༌ ན༌མ༌ སཱ༌ར༌ བུ༌ཚ༌ཞིག༌ སྐྱེ༌ཨིན༌ ཡང༌ ཁྱོ༌རང༌ངི༌ ཁོའེ༌ མིང༌ང༌ ཨི༌སཱག༌ ཏག༌ཨིན༌། ངའེ༌ ཅོ༌ཁན༌ནི༌ ཆད༌དོན༌བོ༌ ཁོ༌ དང༌ ཁོའེ༌ པུར༌གྱུད༌གུན༌ ཉམ༌པོ༌ ཐའ༌མེད༌པ༌ ལུས༌ཨིན༌། 20 ཁྱོ༌རང༌ངི༌ ཞུ༌ཝ༌ ཕུལ༌ཁན༌ ནང༌ཞིན༌ ངའེ༌ ཨིཤ༌མ༌ཨེལ༌ལའང༌ ཅིན༌ལབས༌ ཏང༌ཨིན༌། ཁོའ༌ ཕྲུ༌གུ༌ མང༌པོ༌ ཇོར༌ཏེ༌ ཁོའེ༌ པུར༌གྱུད༌ མང༌པོ༌ ཕེལ༌ཅུག༌ཨིན༌ ཡང༌ ཁོ༌ ཝང༌སྲུལ༌པ༌ རྕུག༌ཉིས༌སི༌ ཨ༌བ༌ གྱུར༌ཨིན༌། ངའེ༌ ཁོའེ༌ གྱལ༌ཁམས༌པོ༌ བྲག༌པོ༌ གྱུར༌ཅུག༌ ཨིན༌། 21 ཨིན༌ནའང༌ ངའེ༌ ཆད༌དོན༌བོ༌ ཁྱོ༌རང༌ངི༌ བུ༌ཚ༌ ཨི༌སཱག༌ ཉམ༌པོ༌ བོར༌རད༌, ཀ༌བོ༌ སྟིང༌མ༌ ལོ༌ འིན༌ན༌ ཏུས༌པོའི༌ཀ༌ སཱ༌ར༌ གྱུད༌ཏེ༌ ཁྱོ༌རང༌ང༌ སྐྱེ༌ཨིན༌།” 22 དཀོན༌མཆོག༌གི༌ ཨབ༌ར༌ཧམ༌ ཉམ༌པོ༌ ཞལ༌ཏ༌ མོལ༌ ཚར༌ར༌ཅིག༌ ཁོང༌ ཀེན༌ལ༌ སྐྱོདས༌།

23 ཏེན༌ན༌ ཞག༌ག༌ དཀོན༌མཆོག༌གི༌ མོལ༌ཁན༌ ནང༌ཞིན༌ ཨབ༌ར༌ཧམ༌མི༌ བུ༌ཚ༌ ཨིཤ༌མ༌ཨེལ༌, ཁོའེ༌ ཁང༌པའེ༌ ནང༌ང༌ སྐྱེ༌ཁན༌ ཡང༌ ཉོ༌ཁན༌ བུ༌ཚ༌ ཚེ༌ཡོག༌ ཚང༌མ༌ལ༌ སུན༌ནད༌ ཅོས༌། 24 ཨབ༌ར༌ཧམ༌མ༌ སུན༌ནད༌ ཅོ༌ ཟ༌ནེ༌ ཁོའ༌ ལོ༌ 99 ཆའད༌པིན༌, 25 ཡང༌ ཁོའེ༌ བུ༌ཚ༌ ཨིཤ༌མ༌ཨེལ༌ལ༌ ལོ༌ 13 ཆའད༌པིན༌། 26 ཏེན༌ན༌ ཞག༌ག༌ ཁོང༌ ཉིས༌ཀོའ༌ སུན༌ནད༌ ཅོས༌ཏེ༌ ཨིན༌པིན༌, 27 ཡང༌ ཁོའེ༌ ཁང༌པའེ༌ ནང༌ང༌ སྐྱེ༌ཁན༌ དང༌ ཉོ༌ཁན༌ བུ༌ཚ༌ ཚེ༌ཡོག༌ ཚང༌མ༌ལའང༌ སུན༌ནད༌ ཅོས༌།

18

ཡ༌ཝའེ༌ ཨབ༌ར༌ཧམ༌མ༌ བུ༌ཚ༌ཞིག༌ སལ༌ཅེས༌སི༌ ཞལ༌ཆད༌ ཛདས༌།

18:1-15

1 ཞག༌ཤིག༌ ཉིང༌གུང༌ངི༌ ཏུས༌ ཨབ༌ར༌ཧམ༌ མམ༌རེ༌ ལྕང༌མ༌གུན༌ནི༌ དུན༌ལ༌ ཁོ༌རང༌ངི༌ ཀུར༌རི༌ སྒོའེ༌ཀ༌ དུགས༌ཏེ༌ ཡོད༌ ཟ༌ནེ༌ ཁོའ༌ ཡ༌ཝ༌ ཇལ༌། 2 ཁོའེ༌ སྐྱེན༌ལ༌ ལྟས༌པ༌ འ༌ཟམ༌ཤིག༌ག༌ མི༌ སུམ༌ ལངས༌ཏེ༌ ཐོང༌། ཁོང༌གུན༌ ཐོང༌ང༌ཅིག༌, ཁོ༌ བང༌ཏངས༌ཏེ༌ ཁོང༌གུན༌ལ༌ ཐུག༌ག༌ སོང༌, ཡང༌ ས༌ ཐུག༌ ཅུགས༌ཏེ༌ གོ༌ སྒུས༌།

3 ཁོའེ༌ ཟེརས༌, “ངའེ༌ གཙོ༌བོ༌ ཀལ༌ཏེས༌ ཉེ༌རང༌ངི༌ ང༌ འོས༌པ༌ སམ༌མད༌ན༌ ཉེ༌རང༌ངི༌ ཞབས༌ཏོག༌པ༌ ངའེ༌ ཁང༌པ༌ སྐྱོད༌ད༌ ཛད༌། 4 ཉེ༌ཞའ༌ འི༌ཀ༌ ལྕང༌མའེ༌ སིལ༌ལ༌ ངལ༌ཚོས༌ཏེ༌ ཞུགས༌ས༌ཛད༌ ངའེ༌ ཉེ༌ཞའེ༌ རྐང༌པ༌ ཁྲུ༌ཅེས༌ལ༌ ཆུ༌ ཁྱོང༌ཨིན༌། 5 ངའེ༌ ཁང༌པ༌ སྐྱོད༌ཅེས༌པོའེ༌, ངའ༌ ཉེ༌ཞའ༌ དོན༌ཅེས༌ལ༌ ཁར༌ཇི༌ ཁྱོང༌ ཅུག༌ག༌ཛད༌ ཀ༌བོའེ༌ ཉེ༌ཞའ༌ བེས༌ལ༌ སྐྱོད༌ཅེས༌སི༌ ནང༌ང༌ རོགས༌ ཐོབ༌ཨིན༌།” ཁོང༌གུན༌ནི༌ མོལས༌, “གྱལ༌ལ༌ རག༌,” ཁྱོ༌རང༌ངི༌ ཟེར༌ཁན༌བོ༌ ཅོས༌།

6 ཨབ༌ར༌ཧམ༌ གྱོགས༌པ༌ ཀུར༌རི༌ ནང༌ང༌ སོང༌ ཡང༌ སཱ༌ར༌ ཟེརས༌, “གྱོགས༌པ༌ པག༌པའེ༌ གྱལ༌ཤོག༌ བན༌ཤིག༌ ཁྱོངས༌ཏེ༌ ཏ༌གི༌ སྲོག༌།”

7 ཏེ༌ནེ༌ ཁོ༌ བང༌ཏངས༌ཏེ༌ བ༌ལང༌གུན༌ནི༌ ཕྲོའ༌ སོང༌ཏེ༌ བེ༌ཙོ༌ གྱགས༌པ༌ཞིག༌ ལྡམས༌ ཡང༌ ཏེ༌བོ༌ སད༌ཏེ༌ ཡོག༌པོའ༌ ཏངས༌, ཁོའེ༌ གྱོགས༌པ༌ ཏེ༌བོ༌ སྐོལ༌ཏེ༌ ཁྱོངས༌། 8 ཁོའེ༌ ཞོ༌, འོ༌མ༌ དང༌ ཤ༌ སྐོལ༌ཁན༌གུན༌ ཁོང༌གུན༌ནི༌ དུན༌ལ༌ རིགས༌ ཡང༌ ཁོང༌གུན༌ དོན༌ཏང༌ དོན༌ ཟ༌ནེ༌ ཨབ༌ར༌ཧམ༌ ལྕང༌མའེ༌ ཡོག༌ག༌ ཁོང༌གུན༌ནི༌ དུན༌ལ༌ དུགས༌།

9 ཁོང༌གུན༌ནི༌ ཁོའ༌ ཏྲིའ༌ ཛདས༌, “ཁྱོ༌རང༌ངི༌ ན༌མ༌ སཱ༌ར༌ ཀ༌ནེ༌ ཡོད༌?”

ཁོའེ༌ ལན༌ཏངས༌, “ཀུར༌རི༌ ནང༌ཀུག༌ག༌ ཡོད༌ལེ༌།”

10 ཁོང༌ ཅིག༌གི༌ མོལས༌, “སྟིང༌མ༌ ལོ༌ འིན༌ན༌ ཏུས༌པའེ༌ཀ༌ ང༌ ལོགས༌ཏེ༌ ཡོང༌ཨིན༌ ཡང༌ ཁྱོ༌རང༌ངི༌ ན༌མའ༌ བུ༌ཚ༌ཞིག༌ ཇོར༌ཏེ༌ ཡོང༌ཨིན༌།” སཱ༌ར༌ ཀུར༌རི༌ སྒོའེ༌ དུན༌ལ༌ ཉན༌ཏེ༌ ཡོད༌པིན༌། 11 ཨབ༌ར༌ཧམ༌ དང༌ སཱ༌ར༌ ལོ༌ མང༌པོ༌ སོང༌ཏེ༌ རྒད༌པོ༌ ཡོད༌པིན༌, ཡང༌ སཱ༌ར༌ ཟླ༌ཁྲག༌ བིང༌ཅེས༌པོའང༌ ཆད༌ཏེ༌ མེད༌པིན༌། 12 ཏེན༌ན༌བོའེ༌ཕིའ༌ སཱ༌ར༌ གོདས༌ ཡང༌ སམ༌, “ང༌ དང༌ ངའེ༌ ཞིད༌མད༌ སྒས༌ཏེ༌ ཀ༌ཟུག༌གི༌ ང༌ཞའ༌ ཕྲུ༌གུ༌ ཇོར༌ཏེ༌ སྐྱིད༌པོའེ༌ ཏུས༌ཤིག༌ ཐོབ༌ཐུབ༌ཨིན༌།”

13 ཏེ༌ནེ༌ ཡ༌ཝའེ༌ ཨབ༌ར༌ཧམ༌མ༌ མོལས༌, “ཅི༌ཕིའ༌ སཱ༌ར༌ གོད༌ཏེ༌ ཟེར༌ར༌ནོག༌, ‘ཅི༌ དེན༌བའ༌ ང༌ ཙོགས༌ རྒད༌མོ༌ བུ༌མོ༌ ཞིག༌ག༌ ཕྲུ༌གུ༌ ཇོར༌ཨིན༌ན༌?’ 14 ཡ༌ཝའ༌ ཅོ༌མི༌ཉན༌ཅེས༌ ཅི༌ ཡོད༌ཀྱག༌? ཀ༌ཟུག༌ ངའེ༌ ཟེརས༌ སྟིང༌མ༌ ལོ༌ འིན༌ན༌ ཏུས༌པའེ༌ཀ༌ ང༌ ལོགས༌ཏེ༌ ཡོང༌ ཟ༌ནེ༌ སཱ༌ར༌ བུ༌ཚ༌ཞིག༌ ཇོར༌ཏེ༌ ཡོང༌ཨིན༌།”

15 སཱ༌ར༌ ཇིགས༌ པ༌སང༌ ཁོའེ༌ ཟུན༌ ཏངས༌ཏེ༌ ཟེརས༌, “ང༌ མ༌གོད༌པིན༌ལེ༌།” ཨིན༌ནའང༌ ཡ༌ཝའེ༌ མོལས༌, “མན༌, ཁྱོ༌རང༌ གོདས༌།”

ཨབ༌ར༌ཧམ༌མི༌ སོ༌དོམ༌པ༌གུན༌ སྐྱོབ༌བ༌ ཛད༌ཅེས༌ལ༌ ཞུ༌ཝ༌ ཞུས༌།

18:16-33

16 དོན༌ཏང༌ དོན༌ ཚར༌ར༌ཅིག༌ མི༌གུན༌ སྐྱོད༌ད༌ལ༌ ཞངས༌ཏེ༌ སོ༌དོམ༌མི༌ གྱལ༌ས༌ ཆོགས༌ལ༌ ཟིགས༌ ཡང༌ ཨབ༌ར༌ཧམ༌ དན༌སྐྱལ༌ལ༌ ཁོང༌གུན༌ ཉམ༌པོ༌ སོང༌། 17 ཡ༌ཝའེ༌ ཁོང༌རང༌ང༌ མོལས༌, “ངའེ༌ ཅོ༌ཅེས༌ཅན༌བོ༌ ཨབ༌ར༌ཧམ༌མ༌ ཤད༌ད༌? 18 ཁོའེ༌ པུར༌གྱུད༌གུན༌ གྱལ༌ཁམས༌ ཀྲག༌པོ༌ དང༌ ཝང༌ཅན༌ གྱུར༌ཨིན༌ ཡང༌ ཁོང༌གུན༌ གྱུད༌ཏེ༌ གྱལ༌ཁམས༌ ཚང༌མ༌ལ༌ ཅིན༌ལབས༌ ཐོབ༌ཨིན༌། 19 ངའེ༌ ཁོ༌ ལྡམས༌ཏེ༌ ཨིན༌, ཁོའེ༌ ཁོ༌རང༌ངི༌ པུར༌གྱུད༌གུན༌ དང༌ ཁོའེ༌ ཁང༌པའེ༌ ནང༌ང༌ དུག༌ཁན༌གུན༌ལ༌ འོས༌པ༌ དང༌ ཀྲང༌པོ༌ ཅོ༌ཨིན༌ ཡ༌ཝའེ༌ ལམ༌མི༌ཀ༌ གྲུལ༌ཅེས༌ལ༌ བཀའ༌ཏང༌ཨིན༌། ཏེ༌ནེ༌ ངའེ༌ ཁོ༌ ཉམ༌པོ༌ ཁ༌ཆད༌ ཅོས༌ཁན༌ ཚང༌མ༌ གྲུབ༌ཅུག༌ ཨིན༌།”

20 ཏེ༌ནེ༌ ཡ༌ཝའེ༌ ཨབ༌ར༌ཧམ༌མ༌ མོལས༌, “སོ༌དོམ༌ དང༌ གོ༌མོ༌ར༌པ༌ གུན༌ནི༌ གྱབ༌གལ༌ལ༌ ཉད༌གལ༌ ཀྲག༌པོ༌ ཕོགས༌ཏེ༌ དུག༌ ཅིའ༌ཟེར༌ན༌ ཁོང༌གུན༌ནི༌ སྡིག༌པ༌གུན༌ མ༌ ངན༌པ༌ ཡོད༌ཏེ༌ ཨིན༌ནོག༌། 21 ང༌ ཐུར༌ལ༌ སོང༌ཏེ༌ ཁོང༌ངི༌ སྡིག༌པ༌, ཉད༌གལ༌ ཀལ༌ཁན༌ ཙོགས༌ ངན༌པ༌ དུག༌ག༌ ལྟེན༌, ཀལ༌ཏེས༌ མེད༌ན༌, ངའེ༌ ཤེས༌ཨིན༌།”

22 ཏེ༌ནེ༌ མི༌ ཉིས༌ཀོ༌ སོ༌དོམ༌ གྱལ༌སའེ༌ ཆོགས༌ལ༌ སོང༌ ཨིན༌ནའང༌ ཨབ༌ར༌ཧམ༌ ཡ༌ཝའ༌ ཉམ༌པོ༌ ལངས༌ཏེ༌ དུགས༌། 23 ཨབ༌ར༌ཧམ༌ ཡ༌ཝའེ༌ དུན༌ལ༌ སོང༌ཏེ༌ ཏྲིས༌, “དེན༌བའ༌ ཉེ༌རང༌ངི༌ ཀྲང༌པོ༌ མི༌གུན༌ ངན༌པ༌གུན༌ ཉམ༌པོ༌ མེད༌ཁན༌ ཛད༌ཅེས༌ ཨིན༌ན༌ལེ༌? 24 ཀལ༌ཏེས༌ གྱལ༌སའེ༌ ནང༌ང༌ ཀྲང༌པོ༌ མི༌ 50 ཡོད༌ན༌, ཉེ༌རང༌ངི༌ གྱལ༌ས༌ གང༌མ༌ མེད༌ཁན༌ ཛད༌ཨིན༌ན༌, ཉེ༌རང༌ངི༌ 50 སྐྱོབ༌ཅེས༌སི༌ ཕིའ༌ ཁོང༌གུན༌ལ༌ ཤགས༌པ༌ མི༌སལ༌ལ༌? 25 ཉེ༌རང༌ངི༌ འི༌ཟུག༌ ཅོའ༌ མན༌ནེ༌ མི༌ཛད༌, ཀྲང༌པོ༌ མི༌གུན༌ ངན༌པ༌གུན༌ ཉམ༌པོ༌ སད༌ད༌ མི༌ཛད༌། ཅི༌ཕིའ༌ ཉེ༌རང༌ངི༌ ཀྲང༌པོ༌གུན༌ སྡིག༌ཅན༌གུན༌ ཙོགས༌ ཐེན༌, ཏན༌ཏན༌ལ༌ ཉེ༌རང༌ངི༌ ཏེ༌ཟུག༌ ཅོའ༌ མི༌ཛད༌། ཇིག༌རྟེན༌པ༌གུན༌ལ༌ ཁྲིམས༌ཅད༌ད༌ ཛད༌ཁན༌བོའེ༌ ཀྲང༌པོ༌ ཅི༌ མི༌ཛད༌?”

26 ཡ༌ཝའེ༌ ལན༌སལས༌, “ཀལ༌ཏེས༌ སོ༌དོམ༌མི༌ ནང༌ང༌ ངའ༌ མི༌ ཀྲང༌པོ༌ 50 ཐོབ༌ན༌, ངའེ༌ གྱལ༌ས༌ གང༌པོའ༌ ཁོང༌གུན༌ནི༌ ཏོན༌ལ༌ ཤགས༌པ༌ ཏང༌ཨིན༌།”

27 ཏེ༌ནེ༌ ཨབ༌ར༌ཧམ༌མི༌ ཡང༌སྐྱར༌ ཟེརས༌, “ཧམ༌པ༌ ཅོས༌ཏེ༌ ཡ༌ཝའ༌ ཟེར༌ཁན༌ ངའ༌ ཐལ༌བ༌ དང༌ ཀོག༌ཐལ༌ ཙོགས༌ ཨིན༌, 28 ཀལ༌ཏེས༌ ཀྲང༌པོ༌གུན༌ནི༌ ཀྲངས༌ཀ༌ 50 མན༌པ༌ 45 ཡོད༌ན༌ ཅི༌ ཉེ༌རང༌ངི༌ ལྔ༌ ཉུ༌ངུན༌ ཡོད༌ཅེས༌པའེ༌ གྱལ༌ས༌ གང༌པོ༌ མེད༌ཁན༌ ཛད༌ཨིན༌ན༌?”

ཡ༌ཝའེ༌ ལན༌སལས༌ “ཀལ༌ཏེས༌ ངའ༌ ཀྲང༌པོ༌ མི༌ 45 ཐོབ༌ན༌ ངའེ༌ གྱལ༌ས༌ མེད༌ཁན༌ མི༌ཅོ༌?”

29 ཨབ༌ར༌ཧམ༌མི༌ ཡང༌སྐྱར༌ ཟེརས༌, “ཀལ༌ཏེས༌ 40 མ༌ནེ༌ མེད༌ན༌?”

ཡ༌ཝའེ༌ མོལས༌, “40 ཏོན༌ལ༌ ངའེ༌ གྱལ༌ས༌ མེད༌ཁན༌ མི༌ཅོ༌།”

30 ཨབ༌ར༌ཧམ༌མི༌ ཟེརས༌, “གཙོ༌བོ༌ལེ༌ ངའེ༌ ཟེར༌ཅེས༌ཅན༌བོའ༌ ཇུ༌ཇུ༌ ཐུགས༌སྲོ༌ མ༌སྐྱོད༌, ཀལ༌ཏེས༌ 30 མ༌ནེ༌ མེད༌ན༌?”

ཁོང༌ངི༌ མོལས༌, “ཀལ༌ཏེས༌ 30 ཐོབ༌ན༌ ངའེ༌ གྱལ༌ས༌ མེད༌ཁན༌ མི༌ཅོ༌།”

31 ཨབ༌ར༌ཧམ༌མི༌ ཟེརས༌, “གཙོ༌བོ༌ལེ༌ ཇུ༌ཇུ༌ ངའེ༌ ཧམ༌པ༌ ཅོ༌ཅེས༌པོའ༌ གོངས༌པ༌ སལ༌, ཀལ༌ཏེས༌ 20 མ༌ནེ༌ མེད༌ན༌?”

ཁོང༌ངི༌ མོལས༌, “20 ཏོན༌ལ༌ ངའེ༌ གྱལ༌ས༌ མེད༌ཁན༌ མི༌ཅོ༌།”

32 ཏེ༌ནེ༌ ཨབ༌ར༌ཧམ༌མི༌ ཟེརས༌, “ཇུ༌ཇུ༌ ཐུགས༌སྲོ༌ མ༌སྐྱོད༌ད༌ ངའ༌ ཡང༌ ལན༌ཅིག༌ ཟེར༌ཅུག༌, ཀལ༌ཏེས༌ 10 མ༌ནེ༌ མེད༌ན༌?”

ཁོང༌ངི༌ མོལས༌, “10 ཏོན༌ལ༌ ངའེ༌ གྱལ༌ས༌ མེད༌ཁན༌ མི༌ཅོ༌།” 33 ཡ༌ཝའེ༌ ཨབ༌ར༌ཧམ༌ ཉམ༌པོ༌ ཞལ༌ཏ༌ མོལ༌ ཚར༌ཏེ༌ སྟིང༌ནེ༌ ཁོང༌ སྐྱོད༌ད༌ ཛདས༌ ཡང༌ ཨབ༌ར༌ཧམ༌ ཁོ༌རང༌ངི༌ ཀུར༌ལ༌ ལོགས༌ཏེ༌ སོང༌།

19

སོ༌དོམ༌པའེ༌ སྡིག༌པ༌གུན༌།

19:1-10

1 ཕོ༌ཉ༌ ཉིས༌ཀོ༌ ཏེན༌ན༌ ཕི༌ཏོག༌ སོ༌དོམ༌མ༌ ལེབ༌བ༌ཅིག༌, ལོད༌ གྱལ༌སའེ༌ གྱས༌སྒོའེ༌ཀ༌ དུགས༌ཏེ༌ ཡོད༌པིན༌། ཁོང༌གུན༌ ཐོང༌ང༌ཅིག༌ ཁོ༌ ཐུག༌ག༌ལ༌ སོང༌ ཡང༌ ཀུས༌པ༌ སྟན༌ཏེ༌ གོ༌ ས༌ ཐུག༌ ཅུགས༌ཏེ༌ སྒུས༌། 2 ཡང༌ ཁོའེ༌ ཟེརས༌, “སྤོན༌བོ༌གུན༌, ཇུ༌ཇུ༌ ཉེ༌ཞའེ༌ ཞབས༌ཏོག༌པའེ༌ ཁང༌པ༌ སྐྱོད༌ད༌ ཛད༌ ཡང༌ རྐང༌པ༌ ཁྲུའ༌ ཛད༌ཏེ༌ ཚན༌ལ༌ ཞུགས༌ས༌ཛད༌, ཏེ༌ནེ༌ ང༌མོ༌ནེ༌ ཞངས༌ཏེ༌ ཉེ༌ཞ༌གུན༌ རང༌ངི༌ བེས༌ལ༌ སྐྱོད༌།”

ཁོང༌གུན༌ནི༌ མོལས༌ “ཐུག༌རྗེ༌ཆེ༌, ང༌ཞའེ༌ ཚན༌བོ༌ གྱལ༌སའེ༌ ལམ༌མི༌ཀ༌ ཕུད༌ཨིན༌།”

3 ཨིན༌ནའང༌ ཁོའེ༌ རང༌གྱལ༌ ཏངས༌ པ༌སང༌ ཁོང༌གུན༌ ཁོ༌ ཉམ༌པོ༌ ཁོའེ༌ ཁང༌པ༌ སྐྱོདས༌། ལོད༌དི༌ ཁོང༌གུན༌ནི༌ ཕིའ༌ སྐྱུར༌ མེད༌ཁན༌ནི༌ ཏ༌གི༌ དང༌ དོན༌ཏང༌ གྱས༌པ༌ ཅོ༌ཅུགས༌ ཡང༌ ཁོང༌གུན༌ནི༌ དོནས༌། 4 ཁོང༌གུན༌ ཉིད༌ལོག༌ག༌ སྐྱོད༌དི༌ སང༌ སྔུན༌ལ༌ སོ༌དོམ༌པ༌ ཞུ༌ནུ༌ དང༌ རྒད༌པོ༌ བུ༌ཚ༌ ཚང༌མའེ༌ ལོད༌དི༌ ཁང༌པའ༌ ཐའ༌ སྐོརས༌། 5 ཁོང༌གུན༌ནི༌ ཀུ༌ཅོ༌ ཏངས༌ཏེ༌ ལོད༌ལ༌ ཏྲིས༌, “དི༌རིང༌ ཚན༌ལ༌ ཁྱོ༌རང༌ངི༌ ཁང༌པ༌ དུག༌ག༌ལ༌ ཡོངས༌ཁན༌ནི༌ མི༌གུན༌ ཀ༌ནེ༌ ཡོད༌, ང༌ཞའ༌ ཁོང༌གུན༌ ཉམ༌པོ༌ ལུས༌བྲེལ༌ ཅོ༌ཉན༌ཅེས༌ལ༌ ཁོང༌གུན༌ ཕི༌ལོག༌ག༌ ཕིང༌།”

6 ཁོང༌གུན༌ ཉམ༌པོ༌ སྤེ༌ར༌ ཏང༌ང༌ལ༌ ལོད༌ ཕི༌ལོག༌ག༌ བིང༌ཏེ༌ སོང༌ ཡང༌ སྒོ༌བོ༌ ཅུགས༌། 7 ཁོའེ༌ ཁོང༌གུན༌ལ༌ ཟེརས༌, “ཇུ༌ཇུ༌ ཛ༌འོ༌གུན༌ འི༌ཙོགས༌ ལས༌ ངན༌པ༌ མ༌ཅོ༌ཤིག༌། 8 ལྟོས༌, ངའ༌ བུ༌ཚ༌ ཉམ༌པོ༌ མ༌ དྲེས༌ཁན༌ནི༌ བུ༌མོ༌ ཉིས༌ ཡོད༌། ངའེ༌ ཁོང༌གུན༌ ཁྱོ༌ཞ༌གུན༌ནི༌ ཕིའ༌ ཕིངས༌ཏེ༌ ཁྱོང༌ཨིན༌ ཡང༌ ཁྱོ༌ཞ༌གུན༌ནི༌ ཁོང༌གུན༌ ཉམ༌པོ༌ ཅི༌ ཅོ༌ཨིན༌ སམ༌ནའང༌ ཅོས༌, ཨིན༌ནའང༌ འི༌ མི༌གུན༌ལ༌ ཅའང༌ མ༌ཅོ༌ཤིག༌། ཁོང༌གུན༌ ངའེ༌ གྲོན༌པོ༌ ཨིན༌ཅེས༌པོའེ༌ ངའེ༌ ཁོང༌གུན༌ སྐྱོབ༌གོས༌།”

9 ཨིན༌ནའང༌ ཁོང༌གུན༌ནི༌ ཟེརས༌, “ང༌ཞ༌གུན༌ནི༌ ལམ༌མི༌ ཀ༌ནེ༌ ལོངས༌, ཁྱོད༌ ཞན༌མ༌ ཡུལ༌ལི༌མི༌, ང༌ཞའ༌ ལམ༌སྟོན༌ ཏང༌ཁན༌ ཁྱོ༌རང༌ སུ༌ ཨིན༌། ང༌ཞ༌གུན༌ནི༌ ཁྱོ༌རང༌ང༌ ཁོང༌གུན༌ནི༌ སང༌ མང༌ང༌ ངན༌པ༌ ཅོ༌ཨིན༌།” སྒོ༌བོ༌ ཅག༌ཅེས༌ལ༌ ཁོང༌གུན༌ནི༌ ལོད༌ གྱབ༌བ༌ སྲན༌ཏྲེ༌ ཕུལས༌།

10 ཨིན༌ནའང༌ ནང༌ཀུག༌ག༌ ཡོད༌ཁན༌ནི༌ མི༌ ཉིས༌ཀོའེ༌ ལོད༌ ནང༌ཀུག༌ག༌ དྲུད༌ཏེ༌ སྒོ༌བོ༌ ཅུགས༌། 11 ཏེ༌ནེ༌ ཁོང༌གུན༌ནི༌ སྒོའེ༌ དུན༌ལ༌ ཡོད༌ཁན༌ མི༌ཚང༌མ༌ལ༌ སྒོ༌བོ༌ མི༌ཐོང༌ཅེས༌ལ༌ ཞ༌ར༌ གྱུར༌ཅུག༌ག༌ ཛདས༌།

ལོད༌ སོ༌དོམ༌ སྤངས༌ཏེ༌ སོང༌།

19:12-22

12 ཕོ༌ཉ༌ ཉིས༌ཀོའེ༌ ལོད༌ལ༌ མོལས༌, “ཁྱོ༌རང༌ང༌ འི༌རུ༌ ཞན༌སུ༌ ཡོད༌? བུ༌ཚ༌, བུ༌མོ༌, བུ༌མོའེ༌ མག༌པ༌ ཡ༌ ཞན༌ ཉེན༌གྲུང༌ འི༌ གྱལ༌སའེ༌ ནང༌ང༌ དུག༌ཁན༌, ཁོང༌གུན༌ འི༌ཀ༌ནེ༌ ཕིངས༌ཏེ༌ ཁྱེར༌, 13 ཅིའ༌ཟེར༌ན༌ ང༌ཞའེ༌ འི༌ ནས༌ས༌བོ༌ མེད༌ཁན༌ ཅོ༌ཅེས༌ ཨིན༌། འི༌ མི༌གུན༌ནི༌ གྱབ༌གལ༌ལ༌ ཉད༌གལ༌ ངན༌པ༌བོ༌ ཡ༌ཝའེ༌ སན༌ན༌ ཛདས༌ཏེ༌ ང༌ཞ༌གུན༌ འི༌ ནས༌ས༌ མེད༌ཁན༌ ཅོ༌ཅེས༌ལ༌ ལམ༌ཅུག༌ག༌ ཛདས༌།”

14 ཏེ༌ནེ༌ ལོད༌ ཁོའེ༌ བུ༌མོ༌གུན༌ ཉམ༌པོ༌ བག༌སྟོན༌ ཅོ༌ཅེས༌ཅན༌ བུ༌ཚ༌གུན༌ནི༌ཀ༌ སོང༌, ཡང༌ ཟེརས༌, “གྱོགས༌པ༌ འི༌ ནས༌ས༌ནེ༌ བིང༌། ཡ༌ཝའེ༌ འི༌ ནས༌ས༌བོ༌ མེད༌ཁན༌ ཛད༌ཅེས༌ དུག༌།” ཨིན༌ནའང༌ ཁོང༌གུན༌ནི༌ ཁོའེ༌ ཡངས༌པ༌ ཏང༌ཏེ༌ ཨིན༌ནོག༌ སམ༌།

15 ང༌ཏོག༌ ནམ༌ལངས༌ལ༌ ཕོ༌ཉ༌གུན༌ནི༌ ལོད༌ལ༌ མོལས༌, “གྱོགས༌པ༌ རང༌ངི༌ ན༌མ༌ དང༌ བུ༌མོ༌ ཉིས༌ཀོ༌ ཁྲིད༌ཏེ༌ འི༌ཀ༌ནེ༌ བིང༌ཏེ༌ སོང༌ ཏེ༌མན༌ནེ༌ གྱལ༌ས༌བོ༌ མེད༌ཁན༌ ཅོའ༌ཅིག༌ ཁྱོ༌རང༌ངའང༌ མེད༌ཁན༌ ཆེན༌།” 16 ལོད༌དི༌ ཐེ༌ཚོམས༌ ཅོས༌པ༌ ཕོ༌ཉ༌གུན༌ནི༌ ཁོ༌, ཁོའེ༌ ན༌མ༌ དང༌ བུ༌མོ༌ ཉིས༌ཀོ༌ ལག༌པ༌ ཐམས༌ཏེ༌ གྱལ༌ས༌ནེ༌ ཕི༌ལོག༌ག༌ ཕིངས༌ཏེ༌ ཁྱེརས༌, ཡ༌ཝའེ༌ ཁོའེ༌ཀ༌ སྙིང༌རྗེ༌ ཛདས༌། 17 ཏེ༌ནེ༌ ཕོ༌ཉ༌ ཅིག༌གི༌ མོལས༌, “ཤོར༌ ཡང༌ རང༌ངི༌ མི༌ཚེའེ༌ སྐྱོབ༌, གྱབ༌ ལོགས༌ཏེ༌ མ༌ལྟ༌, ཡང༌ ཤི༌ མི༌ཤི༌ཅེས༌སི༌ ཕིའ༌ ལུང༌པའེ༌ ནང༌ང༌ མ༌དུག༌ག༌ བྲག༌གུན༌ ཆོགས༌ལ༌ ཤོར༌།”

18 ལོད༌དི༌ ཟེརས༌, “ཇུ༌ཇུ༌ སྤོན༌བོ༌ལེ༌ ང༌ཞ༌གུན༌ལ༌ ཏེ༌ཟུག༌ ཅོ༌ཅུག༌ག༌ མ༌ཛད༌། 19 ཉེ༌རང༌ངི༌ ངའེ༌ མི༌ཚེ༌ སྐྱོབ༌བ༌ ཛད༌ཏེ༌ ངའ༌ ཐུག༌རྗེ༌ ཆེན༌མོ༌ ཛདས༌། ཨིན༌ནའང༌ ངའ༌ འ༌ ཐག༌རིང༌ང༌ ཡོད༌ཁན༌ནི༌ བྲག༌གུན༌ ཚག༌པ༌ ཤོར༌ཐུབ༌ཅེས༌ མེ༌རག༌། ངའ༌ ཇིགས༌ས༌རག༌ འི༌ རྡུག༌ངལ༌བོ༌ ངའེ༌ཀ༌ ལེབས༌ཏེ༌ ང༌ མེད༌ཁན༌ ཆའ༌ནོག༌། 20 ཟིགས༌སའང༌, འ༌ གྲོང༌ཁྱེར༌བོ༌ དུན༌ལ༌ དུག༌ལེ༌, ང༌ ཏེ༌རུ༌ ཤོར༌ཅུག༌ག༌ ཛད༌, ཏེ༌བོ༌ ས༌ཆ༌ ཆུ༌ངུན༌ཞིག༌ མ༌ནེ༌ མི༌དུག༌ ཡང༌ ང༌ ཐར༌ཨིན༌ལེ༌།”

21 ཁོང༌ངི༌ ལན༌སལས༌, “ངའེ༌ ཁྱོ༌རང༌ངི༌ ཕིའ༌ འི༌བོའང༌ ཅོ༌ཨིན༌, ང༌ཞའེ༌ གྲོང༌ཁྱེར༌བོ༌ མེད༌ཁན༌ མི༌ཅོ༌། 22 གྱོགས༌པ༌ སོང༌ ཁྱོ༌ཞ༌གུན༌ ཏེ༌རུ༌ ལེབས༌ཏེ༌ མ༌ནེ༌ ངའ༌ ཅའང༌ ཅོ༌མི༌ཉན༌།” ལོད༌དི༌ ཏེ༌ གྲོང༌ཁྱེར༌རི༌ མིང༌ང༌ ཟོ༌འར༌ * ཏགས༌།

སོ༌དོམ༌ དང༌ གོ༌མོ༌ར༌ མེད༌ཁན༌ ཅོའ༌ ཛདས༌།

19:23-29

23 ལོད༌ ཟོ༌འར༌ གྲོང༌ཁྱེར༌ལ༌ ལེབ༌བ༌ཅིག༌ ཉི༌མ༌ ཤར༌ཏེ༌ ཡོད༌པིན༌། 24 ཏེ༌ནེ༌ ཡ༌ཝའེ༌ མེ༌ དང༌ མུ༌ཟི༌ † ཆར༌པ༌ ནམ༌ཁའ༌ནེ༌ སོ༌དོམ༌ དང༌ གོ༌མོ༌རའི༌ གྱལ༌ས༌ གུན༌ནི༌ཀ༌ ཕབ༌བ༌ ཛདས༌, 25 ཡང༌ གྱལ༌ས༌གུན༌ དང༌ ལུང༌པ༌ གང༌པོ༌, མ༌ཚད༌ ཏེ༌ནང༌ང༌ དུག༌ཁན༌ དང༌ རྩ༌ཁའ༌ ཚང༌མ༌ མེད༌ཁན༌ ཅོའ༌ ཛདས༌། 26 ཨིན༌ནའང༌ ལོད༌དི༌ ན༌མའེ༌ གྱབ༌ ལོགས༌ཏེ༌ ལྟས༌པ༌ ཁོ༌ ཚཱའེ༌ ཀ༌ཝ༌ ཞིག༌ག༌ གྱུར༌།

27 སྟིང༌མ༌ཞག༌ག༌ ང༌ཏོག༌ ང༌མོ༌ནེ༌ ཨབ༌ར༌ཧམ༌, ཡ༌ཝ༌ ཉམ༌པོ༌ ཞལ༌ཏ༌ སལ༌ཁན༌ནི༌ ནས༌སའེ༌ཀ༌ ཡང༌སྐྱར༌ སོང༌། 28 ཁོའེ༌ ཐུར༌ལ༌ སོ༌དོམ༌, གོ༌མོ༌ར༌ དང༌ ལུང༌པ༌ ཚང༌མ༌ ལྟས༌པ༌ ཁོའ༌ མེ༌ བྲག༌པོ༌ བར༌ ཟ༌ནེ༌ བིང༌ཁན༌ ཙོགས༌ སྐན༌ཏེ༌ ཏུད༌པ༌ ཀེན༌ལ༌ བིང༌ཨིན༌ ཐོང༌། 29 ཨིན༌ནའང༌ དཀོན༌མཆོག༌གི༌ ཏེ༌ ལུང༌པའེ༌ གྱལ༌ས༌གུན༌ མེད༌ཁན༌ ཅོའ༌ ཛད༌ ཟ༌ནེ༌ ཁོང༌ངི༌ ཨབ༌ར༌ཧམ༌ ཨིད༌ཏུ༌ ཛད༌ཏེ༌ ལོད༌ ཏེ༌ གྱལ༌ས༌གུན༌ མེད༌ཁན༌ ཅོའ༌ ཛད༌ཅེས༌སི༌ ཇིགས༌ནང༌ནེ༌ ཕིང༌ཏེ༌ ཁྱོང༌ང༌ ཛདས༌།

ལོད༌ དང༌ ཁོའེ༌ བུ༌མོ༌གུན༌།

19:30-38

30 ལོད༌ ཟོ༌འར༌ གྲོང༌ཁྱེར༌རི༌ ནང༌ང༌ དུག༌ག༌ལ༌ ཇིགས༌པ༌, ཁོ༌ དང༌ ཁོའེ༌ བུ༌མོ༌ ཉིས༌ཀོ༌ རི༌གུན༌ནི༌ཀ༌ བྲག༌ཕུགས༌ ཤིག༌གི༌ ནང༌ང༌ དུགས༌། 31 བུ༌མོ༌ ཆེན༌མོ༌བོའེ༌ ཁོ༌རང༌ངི༌ ནོ༌མོའ༌ ཟེརས༌, “ང༌དང༌ངི༌ ཨ༌བ༌ སྒས༌ཏེ༌ ཨིན༌ནོག༌ ཡང༌ འི༌ ནས༌སའེ༌ ནང༌ང༌ ང༌དང༌གུན༌ནི༌ ན༌མ༌ ཅོས༌ཏེ༌ ཕྲུ༌གུ༌ ཇོར༌ཅེས༌ལ༌ བུ༌ཚ༌ཞིག༌ མེད༌ཏེ༌ ཨིན༌ནོག༌། 32 ཡོང༌ ང༌དང༌ངི༌ ཨ༌བ༌ ར༌རོས༌ ཅུགས༌ཏེ༌ ང༌དང༌གུན༌ནི༌ པུར༌གྱུད༌ ལུས༌ཤེས༌ལ༌ ཁོང༌ ཉམ༌པོ༌ ལུས༌བྲེལ༌ ཅོ༌ཨིན༌།”

33 ཏེན༌ན༌ ཚན༌ལ༌ ཁོང༌གུན༌ནི༌ ཨ༌བའ༌ ཆང༌ ཐུང༌ཅེས༌ལ༌ ཏངས༌ ཡང༌ བུ༌མོ༌ ཆེན༌མོ༌བོའེ༌ ཁོ༌ ཉམ༌པོ༌ ལུས༌བྲེལ༌ ཅོས༌། ཨིན༌ནའང༌ ལོད༌ མ༌ སྲན༌ཏྲེ༌ ར༌རོས༌ཏེ༌ ཡོད༌ པ༌སང༌ ཁོའ༌ ཏེ༌བོ༌ གྱུས༌ མ༌སོང༌།

34 སྟིང༌མ༌ཞག༌པོ༌ བུ༌མོ༌ ཆེན༌མོ༌བོའེ༌ ནོ༌མོའ༌ ཟེརས༌, “དའང༌ ཚན༌ལ༌ ང༌ ཨ༌བ༌ ཉམ༌པོ༌ དུགས༌པིན༌, དི༌རིང༌ ཚན༌ལ༌ ཁོང༌ ར༌རོས༌ ཅུག༌ཏེ༌ ཁྱོ༌རང༌ངི༌ ཁོང༌ ཉམ༌པོ༌ ལུས༌བྲེལ༌ ཅོས༌། ཏེ༌ནེ༌ ཨ༌བ༌ གྱུད༌ཏེ༌ ང༌དང༌ངི༌ ང༌དང༌ རང༌ངི༌ པུར༌གྱུད༌ སྐྱོབ༌ཨིན༌།” 35 ཏེ༌ནེ༌ ཏེ༌ ཚན༌བོའ༌ ཁོང༌གུན༌ནི༌ ཨ༌བ༌ ཆང༌ ཏངས༌ ཡང༌ བུ༌མོ༌ ཆུང༌ང༌བོའེ༌ ཁོ༌ ཉམ༌པོ༌ དུགས༌། ཡང༌སྐྱར༌ ཁོ༌ མ༌ བྲག༌པོ༌ ར༌རོས༌ཏེ༌ ཡོད༌ པ༌སང༌ ཁོའ༌ ཏེ༌བོ༌ གྱུས༌ མ༌སོང༌།

36 ཏེན༌ན༌ ཟུག༌ག༌ ལོད༌དི༌ བུ༌མོ༌ ཉིས༌ཀོ༌ ཁོང༌རང༌གུན༌ནི༌ ཨ༌བ༌ གྱུད༌ཏེ༌ སྐྱེ༌ཅེས༌མ༌ གྱུར༌། 37 བུ༌མོ༌ ཆེན༌མོའ༌ བུ༌ཚ༌ཞིག༌ ཇོར༌ ཀ༌བོའ༌ ཁོའེ༌ མོ༌འབ༌ མིང༌ ཏགས༌། ཁོ༌ ནི༌ འི༌ ཏུས༌སི༌ མོ༌འབ༌པའེ༌ ཕ༌མེས༌པོ༌ ཨིན༌ནོག༌། 38 བུ༌མོ༌ ཆུ༌ངུན༌བོའང༌ བུ༌ཚ༌ཞིག༌ སྐྱེས༌, ཀ༌བོའ༌ ཁོའེ༌ བིན༌ཨམ༌མི༌ མིང༌ ཏགས༌། ཁོ༌ ནི༌ འི༌ ཏུས༌སི༌ ཨེམ༌མོན༌པའེ༌ ཕ༌མེས༌པོ༌ ཨིན༌ནོག༌།

20

ཨབ༌ར༌ཧམ༌ དང༌ ཨ༌བི༌མེ༌ལེག༌།

20:1-18

1 ཨབ༌ར༌ཧམ༌ མམ༌རེ༌ནེ༌ ནེ༌གེཝ༌ ཡུལ༌ཇོངས༌ལ༌ སོང༌ ཡང༌ ཀ༌དེཤ༌ དང༌ ཤུར༌རི༌ པར༌རི༌ ནས༌སའེ༌ ནང༌ང༌ ཚུགས༌ཏེ༌ དུགས༌། སྟིང༌ནེ༌ ཁོ༌ གེ༌རར༌རི༌ ནང༌ང༌ དུག༌ ཟ༌ནེ༌, 2 ཨབ༌ར༌ཧམ༌མི༌ ཁོའེ༌ ན༌མ༌ སཱ༌ར༌, “ཁོ༌ ངའེ༌ སྲིང༌མོ༌ ཨིན༌” ཟེར༌ པ༌སང༌ གེ༌རར༌རི༌ གྱལ༌པོ༌ ཨ༌བི༌མེ༌ལེག༌གི༌ སཱ༌ར༌ ན༌མ༌ ཅོ༌ཅེས༌ལ༌ ཁོའེ༌ ཁར༌ལ༌ ཁྱོང༌ང༌ ལམ༌ཅུགས༌།

3 ཨིན༌ནའང༌ ཚན༌ལ༌ ཁོའ༌ ཉི༌ལམ༌མི༌ ནང༌ང༌ དཀོན༌མཆོག༌ ཇལ༌ཏེ༌ མོལས༌, “ཁྱོ༌རང༌ ཤི༌ཨིན༌ ཅིའ༌ཟེར༌ན༌ ཁྱོ༌རང༌ངི༌ ཁྱེར༌ཁན༌ནི༌ བུ༌མོ༌ ན༌མ༌ ཅོ༌ཁན༌ཞིག༌ ཨིན༌།”

4 ཏ༌རོང༌ ཚག༌པ༌ ཨ༌བི༌མེ༌ལེག༌གི༌ ཁོའ༌ ལག༌པའང༌ མ༌རྩེའ༌ ཨིན༌པིན༌, ཁོའེ༌ ཟེརས༌, “གཙོ༌བོ༌ལེ༌, ཉེ༌རང༌ངི༌ ང༌ཞའེ༌ གྱལ༌ཁམས༌ ནོངས༌མེད༌པོ༌ མེད༌ཁན༌ ཛད༌ཨིན༌ན༌? 5 ཨབ༌ར༌ཧམ༌ ཁོ༌རང༌ངི༌ སཱ༌ར༌ ‘ཁོ༌ ངའེ༌ སྲིང༌མོ༌ ཨིན༌’ ཟེར༌ར༌རག༌པིན༌ ཡང༌ བུ༌མོ༌བོའེང༌ ཟེརས༌, ‘ཁོ༌ ངའེ༌ མིང༌བོ༌ ཨིན༌’ ངའེ༌ ཏེ༌བོ༌ སྐྱོན༌ མ༌ཏང༌ང༌ སེམས༌ ལག༌མོ༌ ཉམ༌པོ༌ ཅོས༌པིན༌།”

6 ཏེན༌ན༌ ཉི༌ལམ༌མི༌ ནང༌ང༌ དཀོན༌མཆོག༌གི༌ ཁོའ༌ མོལས༌, “འོ༌ན༌ ང༌ གྱུས༌ཡོད༌ ཁྱོ༌རང༌ངི༌ ཏེ༌བོ༌ སེམས༌ ལག༌མོ༌ ཉམ༌པོ༌ ཅོས༌ པ༌སང༌ ངའེ༌ ཁྱོ༌རང༌ང༌ ངའེ༌ གྱབ༌གལ༌ལ༌ སྡིག༌པ༌ ཅོ༌ མ༌ཅུགས༌པིན༌། ཏེན༌ན༌བོའེ༌ཕིའ༌ ངའེ༌ ཁྱོ༌རང༌ང༌ ཁོའ༌ ལག༌པ༌ རྩེ༌ མ༌ཅུགས༌པིན༌། 7 ཏ༌ བུ༌མོ༌བོ༌ ཁོ༌རང༌ངི༌ མག༌པ༌ ལོགས༌ཏེ༌ ཏོང༌ ཅིའ༌ཟེར༌ན༌ ཁོ༌ ལུང༌སྟོན༌པ༌ཞིག༌ ཨིན༌, ཡང༌ ཁོའེ༌ ཁྱོ༌རང༌ངི༌ ཕིའ༌ མོས༌ལམ༌ ཞུ༌ཅེས༌པའེ༌ ཁྱོ༌རང༌ ཤི༌ མི༌ཤི༌། ཨིན༌ནའང༌ ཀལ༌ཏེས༌ ཁྱོ༌རང༌ངི༌ ཁོ༌ ལོགས༌ཏེ༌ མ༌ཏང༌ན༌, ཏན༌ཏན༌ ཁྱོ༌རང༌ དང༌ ཁྱོ༌རང༌ངི༌ མི༌ ཚང༌མ༌ ཤི༌ཨིན༌།”

8 སྟིང༌མ༌ཞག༌ ང༌མོ༌ནེ༌ ཨ༌བི༌མེ༌ལེག༌གི༌ ཁོ༌རང༌ངི༌ ལས༌མི༌ ཚང༌མ༌ བོད༌ཏེ༌ ཁོང༌གུན༌ལ༌ ཇུང༌ཁན༌ ཚང༌མ༌ ཤདས༌ ཡང༌ ཁོང༌གུན༌ སྲན༌ཏྲེ༌ ཇིགས༌། 9 ཏེ༌ནེ༌ ཨ༌བི༌མེ༌ལེག༌གི༌ ཨབ༌ར༌ཧམ༌མ༌ བོད༌ཏེ༌ ཟེརས༌, “ཁྱོ༌རང༌ངི༌ ང༌ཞ༌གུན༌ལ༌ འི༌བོ༌ ཅི༌ ཅོས༌ཏེ༌ ཨིན༌? ངའེ༌ གྱལ༌སྲིད༌དི༌ཀ༌ འི༌ ནོད༌པ༌ ཁོང༌ཅེས༌ལ༌ ངའེ༌ ཁྱོ༌རང༌ ཉམ༌པོ༌ ཅི༌ ངན༌པ༌ ཅོས༌། ཁྱོ༌རང༌ངི༌ ཅོས༌ཁན༌ ཙོགས༌ སུ༌ཞིག༌གིའང༌ མི༌ཅོ༌། 10 ཅི༌ཕིའ༌ ཁྱོ༌རང༌ངི༌ འི༌བོ༌ ཅོས༌པིན༌?”

11 ཨབ༌ར༌ཧམ༌མི༌ ལན༌ཏངས༌, “ ‘འི༌ ནས༌སའེ༌ ནང༌ང༌ དཀོན༌མཆོག༌ག༌ རྩི༌ཝ༌ ཅོ༌ཁན༌ སུ༌ཞིག༌གའང༌ མེད༌གྲོ༌ ཡང༌ ཁྱོ༌ཞ༌གུན༌ནི༌ ངའེ༌ ན༌མའེ༌ ཕིའ༌ ང༌ སད༌ད༌ནོག༌’ སམ༌། 12 དེན༌བའ༌ ཟེར༌ན༌ ཁོ༌ ངའེ༌ སྲིང༌མོ༌ ཨིན༌, ཁོ༌ ངའེ༌ ཨ༌བའེ༌ བུ༌མོ༌, ཨིན༌ནའང༌ ང༌ཞའེ༌ ཨ༌མ༌ སོ༌སོ༌ ཨིན༌ ཡང༌ ངའེ༌ ཁོ༌ ཉམ༌པོ༌ ན༌མ༌ ཅོས༌པིན༌། 13 དཀོན༌མཆོག༌གི༌ ངའ༌ ང༌རི༌ ཨ༌བའེ༌ ཁང༌པ༌ནེ༌ ཞན༌ཡུལ༌གུན༌ལ༌ ལམ༌ཅུག༌ ཟ༌ནེ༌, ངའེ༌ ཁོའ༌ ཟེར༌པིན༌, ‘ང༌དང༌ ཀ༌རུ༌ ཆ༌ནའང༌ ཚང༌མ༌ལ༌ ང༌ ཁྱོ༌རང༌ངི༌ མིང༌བོ༌ ཨིན༌ ཟེར༌ཏེ༌ ཁྱོ༌རང༌ངི༌ ངའེ༌ ཕིའ༌ ཐུག༌རྗེ༌ ཅོས༌།’ ”

14 ཏེ༌ནེ༌ ཨ༌བི༌མེ༌ལེག༌གི༌ སཱ༌ར༌ ཨབ༌ར༌ཧམ༌མ༌ ལོགས༌ཏེ༌ ཏངས༌, ཏེ༌ མ༌ཚད༌ ཁོའེ༌ ཁོའ༌ ལུག༌ དང༌ བ༌ལང༌ དང༌ ཚེ༌ཡོག༌ གུན༌ ཏངས༌ 15 ཡང༌ ཟེརས༌, “ཨབ༌ར༌ཧམ༌ ངའེ༌ ས༌ཀྱད༌ ཚང༌མ༌ ལྟོས༌, ཁྱོ༌རང༌ ཀ༌རུ༌ ཚུགས༌ཏེ༌ དུག༌ཨིན༌ སམ༌ནའང༌ དུག༌།”

16 ཁོའེ༌ སཱ༌ར༌ ཟེརས༌, “ཁྱོ༌རང༌ ཉམ༌པོ༌ ཡོད༌ཁན༌གུན༌ལ༌ ཁྱོ༌རང༌ ནོངས༌མེད༌ ཨིན༌ཁན༌ སྟན༌ཅེས༌སི༌ ཕིའ༌ ངའེ༌ ཁྱོ༌རང༌ངི༌ མིང༌བོའ༌ མུལ༌ སྟོང༌ ཅིག༌ ཏང༌ངད༌།”

17 ཏེ༌ནེ༌ ཨབ༌ར༌ཧམ༌མི༌ དཀོན༌མཆོག༌ག༌ མོས༌ལམ༌ ཞུས༌ ཡང༌ དཀོན༌མཆོག༌གི༌ ཨ༌བི༌མེ༌ལེག༌, ཁོའེ༌ ན༌མ༌ དང༌ ཁོའེ༌ ཡོག༌མོ༌གུན༌ ཕན༌ཅུག༌ག༌ ཛད༌པ༌ ཡང༌སྐྱར༌ ཁོང༌གུན༌ལ༌ ཕྲུ༌གུ༌ ཇོར༌ཐུབ༌, 18 ཅིའ༌ཟེར༌ན༌ ཨབ༌ར༌ཧམ༌མི༌ ན༌མ༌ སཱ༌རའེ༌ ཞས༌ཏེ༌, ཡ༌ཝའེ༌ ཨ༌བི༌མེ༌ལེག༌གི༌ ཁར༌རི༌ ནང༌ང༌ ཡོད༌ཁན༌ བུ༌མོ༌ ཚང༌མའེ༌ ཕྲུ༌གུ༌ ཇོར༌ཅེས༌སི༌ ཁྱུད༌པོ༌ མེད༌ཁན༌ ཛད༌ཏེ༌ ཨིན༌པིན༌།

21

ཨི༌སཱག༌ སྐྱེས༌།

21:1-7

1 ཡ༌ཝའེ༌ སཱ༌ར༌ ཁོང༌རང༌ངི༌ ཞལ༌ཆད༌ ཛད༌ཁན༌ ནང༌ཞིན༌ ཅིན༌ལབས༌ སལས༌། 2 ཁོ༌ སྐྱེ༌ཅེས༌མ༌ཞིག༌ གྱུར༌ ཡང༌ ཨབ༌ར༌ཧམ༌ སྒས༌ཏེ༌ ཡོད༌ནའང༌ དཀོན༌མཆོག༌གི༌ མོལ༌ཁན༌ནི༌ ཏུས༌པོའེ༌ཀ༌ ཁོའེ༌ ན༌མ༌ སཱ༌རའ༌ བུ༌ཚ༌ཞིག༌ སྐྱེས༌། 3 ཨབ༌ར༌ཧམ༌མི༌ སཱ༌རའ༌ སྐྱེ༌ཁན༌ནི༌ ཁོའེ༌ བུ༌ཚའེ༌ མིང༌ང༌ ཨི༌སཱག༌ ཏགས༌། 4 ཡང༌ ཨི༌སཱག༌ག༌ ཞག༌པོ༌ རྒྱད༌ ཆའ༌ཅིག༌, ཨབ༌ར༌ཧམ༌མི༌ ཁོའ༌ སུན༌ནད༌ ཅོས༌ ཀ༌ཟུག༌ དཀོན༌མཆོག༌གི༌ བཀའ༌ སལ༌ཏེ༌ ཨིན༌པིན༌། 5 ཨི༌སཱག༌ སྐྱེ༌ ཟ༌ནེ༌ ཨབ༌ར༌ཧམ༌མ༌ ལོ༌ གྱ༌ ཆའད༌པིན༌།

6 ཡང༌ སཱ༌རའེ༌ ཟེརས༌, “དཀོན༌མཆོག༌གི༌ ངའ༌ སྐྱིད༌པོ༌ དང༌ ཧབ༌གོད༌ ཁྱོང༌ང༌ ཛདས༌། འི༌ ནས༌ཚུལ༌ ཚོར༌ཁན༌ ཚང༌མ༌ ང༌ ཉམ༌པོ༌ གའ༌མོ༌ ཅོས༌ཏེ༌ གོད༌ཨིན༌།” 7 ཏེ༌ནེ༌ ཁོའེ༌ ཟེརས༌, “སཱ༌རའེ༌ ཕྲུ༌གུ༌གུན༌ལ༌ པི༌བི༌ ཏང༌ཨིན༌ སམས༌ཏེ༌ སུའི༌ ཨབ༌ར༌ཧམ༌མ༌ ཟེར༌ཉན༌ཨིན༌? རྒད༌པོའེ༌ ཏུས༌ལའང༌ ངའེ༌ ཁོའ༌ བུ༌ཚ༌ཞིག༌ ཏངས༌པིན༌།”

ཧཱ༌གར༌ དང༌ ཨིཤ༌མ༌ཨེལ༌ ཕིངས༌།

21:8-21

8 ཕྲུ༌གུ༌ ལྡན༌ཨིན༌ སོང༌ ཡང༌ ཕྲུ༌གུའ༌ པི༌བི༌ ཅད༌དི༌ ཞག༌ག༌ ཨབ༌ར༌ཧམ༌མི༌ གྲོན༌ ཆེན༌མོ༌ཞིག༌ ཏངས༌། 9 ཨིན༌ནའང༌ ཨབ༌ར༌ཧམ༌མི༌ བུ༌ཚ༌, ཨི༌ཇིབ༌པ༌ ཡོག༌མོ༌ ཧཱ༌གར༌ལ༌ སྐྱེ༌ཁན༌ ཨིཤ༌མ༌ཨེལ༌ལི༌ ཨི༌སཱག༌ག༌ ཁྲེལ༌གོད༌ ཏང༌ཨིན༌ ཐོང༌པ༌ 10 སཱ༌རའེ༌ ཨབ༌ར༌ཧམ༌མ༌ ཟེརས༌, “འི༌ ཚེ༌ཡོག༌ བུ༌མོ༌ དང༌ ཁོའེ༌ བུ༌ཚའ༌ ཕིངས༌ཏེ༌ ཡང༌ ནས༌ས༌ ཞིག༌ག༌ ལམ༌ཅུག༌། ངའེ༌ བུ༌ཚ༌ ཨི༌སཱག༌ག༌ ཐོབ༌ཅེས༌ཅན༌ནི༌ ནོར༌སྐལ༌བོ༌ འི༌ ཚེ༌ཡོག༌གི༌ བུ༌ཚ༌ ཉམ༌པོ༌ བགོ༌ མ༌གོས༌།”

11 ཨབ༌ར༌ཧམ༌མ༌ ཚེར༌ཁའ༌ སྲན༌ཏྲེ༌ ཡོངས༌ ཅིའ༌ཟེར༌ན༌ ཨིཤ༌མ༌ཨེལ༌ལའང༌ ཁོའེ༌ བུ༌ཚ༌ ཨིན༌པིན༌། 12 ཨིན༌ནའང༌ དཀོན༌མཆོག༌གི༌ ཁོའ༌ མོལས༌, “ཁྱོ༌རང༌ངི༌ བུ༌ཚ༌ དང༌ ཚེ༌ཡོག༌ ཧཱ༌གར༌རི༌ ཕིའ༌ ཚེར༌ མ༌ཚེར༌། ཁྱོ༌རང༌ངི༌ སཱ༌རའེ༌ ཟེར༌ཁན༌བོ༌ ཅོས༌, ཅིའ༌ཟེར༌ན༌ ངའེ༌ ཁ༌ཆད༌ ཅོས༌ཁན༌ ནང༌ཞིན༌ ཁྱོ༌རང༌ངི༌ པུར༌གྱུད༌གུན༌ ཨི༌སཱག༌ གྱུད༌ཏེ༌ ཕེལ༌ཨིན༌། 13 ངའེ༌ ཚེ༌ཡོག༌གི༌ བུ༌ཚའང༌ པུར༌གྱུད༌ མང༌པོ༌ ཏངས༌ཏེ༌ ཁོང༌གུན༌ གྱལ༌ཁམས༌ གྱུར༌ཨིན༌ ཅིའ༌ཟེར༌ན༌ ཁོའང༌ ཁྱོ༌རང༌ངི༌ བུ༌ཚ༌ ཨིན༌ནོག༌།”

14 ཐོ༌རེ༌ཟུག༌པོ༌ ངོ༌ཏོག༌ ང༌མོ༌ནེ༌ ཨབ༌ར༌ཧམ༌མི༌ ཧཱ༌གར༌ལ༌ ཟའ༌ཅེས༌ དང༌ སྐྱ༌པའེ༌ ནང༌ང༌ ཆུ༌ སྐངས༌ཏེ༌ ཁོའེ༌ གྱབ༌བ༌ ཀལས༌ ཡང༌ ཕྲུ༌གུ༌ ཉམ༌པོ༌ ཁོ༌ ལམ༌ཅུགས༌། ཁོང༌གུན༌ བེར༌ཤེ༌བའེ༌ རི༌སྟོང༌ངི༌ ནང༌ང༌ ཁྱམས༌ཏེ༌ སོང༌།

15 ཆུ༌ ཚང༌མ༌ ཚར༌ར༌ཅིག༌ བུ༌མོའེ༌ ཁོ༌རང༌ངི༌ ཕྲུ༌གུ༌བོ༌ ལྕང༌མ༌ ཆུ༌ངུན༌ཞིག༌གི༌ སིལ༌ལ༌ བོརས༌། 16 ཏེ༌ནེ༌ ཧ༌ལམ༌ མི༌ཀྲར༌ གུབ༌ཅུ༌ ཟམ༌ཤིག༌ ཐག༌རིང༌ང༌ སོང༌ཏེ༌ དུགས༌, ཅིའ༌ཟེར༌ན༌ ཁོའེ༌ སམ༌, “ངའ༌ ང༌རང༌ངི༌ བུ༌ཚ༌ ཤི༌ཨིན༌ ལྟ༌ཉན༌ཅེས༌ མེ༌རག༌།” ཡང༌ ཁོ༌ ཏེ༌ཀ༌ དུགས༌ཏེ༌ ངུས༌།

17 དཀོན༌མཆོག༌གི༌ བུ༌ཚ༌ ངུ༌ཁན༌བོ༌ སནས༌ ཡང༌ ནམ༌ཁའ༌ནེ༌ དཀོན༌མཆོག༌གི༌ ཕོ༌ཉའེ༌ ཧཱ༌གར༌ལ༌ མོལས༌, “ཧཱ༌གར༌ ཁྱོ༌རང༌ང༌ ཅི༌ སོང༌? ཇིགས༌ མ༌ཇིགས༌། དཀོན༌མཆོག༌གི༌ བུ༌ཚ༌ ངུ༌ཅེས༌པོ༌ སན༌ན༌ ཛད༌ཏེ༌ ཨིན༌ནོག༌། 18 རང༌ངི༌ བུ༌ཚ༌ ལངས༌ཏེ༌ ལག༌པ༌ ཐམས༌ཏེ༌ སོང༌། ངའེ༌ ཁོའེ༌ པུར༌གྱུད༌གུན༌ གྱལ༌ཁམས༌ བྲག༌པོ༌ གྱུར༌ཅུག༌ ཨིན༌།”

19 ཏེ༌ནེ༌ དཀོན༌མཆོག༌གི༌ བུ༌མོའེ༌ མིག༌པོ༌ ཕེའ༌ ཛདས༌ ཡང༌ ཁོའ༌ ཆུ༌དོང༌ཞིག༌ ཐོང༌། ཁོ༌ སོང༌ཏེ༌ སྐྱ༌པ༌ ཆུའི༌ སྐངས༌ཏེ༌ བུ༌ཚ༌ ཆུ༌ ཐུང༌ང༌ ཏངས༌། 20 བུ༌ཚ༌ ལྡན༌ཨིན༌ སོང༌ ཡང༌ དཀོན༌མཆོག༌ ཁོ༌ ཉམ༌པོ༌ ཡོད༌པིན༌། ཁོ༌ པ༌རན༌ ཟེར༌སའེ༌ རི༌སྟོང༌ངི༌ ནང༌ང༌ དུགས༌ ཡང༌ དའ༌ ཞུ༌ ཀོལ༌ཁན༌ མ༌ ཁས༌པ༌ཞིག༌ གྱུར༌། 21 ཁོང༌གུན༌ ཏེ༌རུ༌ ཡོད༌ ཟ༌ནེ༌ ཁོའེ༌ ཨ༌མའེ༌ ཁོའེ༌ ཕིའ༌ ན༌མ༌ ཨི༌ཇིབ༌ནེ༌ ཁྱོངས༌།

ཨབ༌ར༌ཧམ༌ དང༌ ཨ༌བི༌མེ༌ལེག༌གི༌ པར༌ལ༌ ཆད༌དོན༌།

21:22-34

22 ཏེ༌ ཏུས༌ལ༌ ཨ༌བི༌མེ༌ལེག༌ དང༌ ཁོའེ༌ མག༌མི༌གུན༌ནི༌ འུ༌སྐྱོང༌ ཕི༌ཀོལ༌ལི༌ ཨབ༌ར༌ཧམ༌མ༌ ཟེརས༌, “ཁྱོ༌རང༌ངི༌ ཅོ༌ཁན༌ ཚང༌མའེ༌ ནང༌ང༌ དཀོན༌མཆོག༌ ཁྱོ༌རང༌ ཉམ༌པོ༌ ཡོད༌ཏེ༌ ཨིན༌ནོག༌། 23 ངའ༌, ངའེ༌ ཕྲུ༌གུ༌གུན༌ དང༌ ངའེ༌ མིར༌གྱུད༌གུན༌ལ༌ གོབ༌སྐོར༌ མི༌ཏང༌ ཟེར༌ཏེ༌ དཀོན༌མཆོག༌གི༌ སྐུ༌དུན༌ལ༌ ཁྱོ༌རང༌ངི༌ ནའ༌ ཁུར༌། ངའེ༌ ཁྱོ༌རང༌ང༌ ཐུག༌རྗེ༌ ཅོ༌ཁན༌ ཙོགས༌ ཁྱོ༌རང༌ངིའང༌ འི༌ གྱལ༌ཁམས༌ ཉམ༌པོ༌ ཅོས༌ ཀ༌རུ༌ ཁྱོ༌རང༌ དུགས༌ཏེ༌ ཡོད༌།”

24 ཨབ༌ར༌ཧམ༌མི༌ ཟེརས༌, “ངའེ༌ ནའ༌ ཁུར༌རད༌།”

25 ཨབ༌ར༌ཧམ༌མི༌ ཨ༌བི༌མེ༌ལེག༌ག༌ ཁོའེ༌ ཡོག༌པོ༌གུན༌ནི༌ ཆུ༌དོང༌ ཀོགས༌ཏེ༌ ཁྱེར༌ཁན༌ནི༌ ལས༌ ངན༌པའེ༌ སྐོར༌ལ༌ ཤདས༌། 26 ཨ༌བི༌མེ༌ལེག༌གི༌ ཟེརས༌, “ངའ༌ གྱུས༌མེད༌, འི༌བོ༌ སུའི༌ ཅོས༌། ཁྱོ༌རང༌ངི༌ ངའ༌ ཤད༌ད༌ མེ༌རག༌ ཡང༌ ངའ༌ དི༌རིང༌ མ༌ནེ༌ འི༌བོའེ༌ སྐོར༌ལ༌ མ༌ ཚོར༌།”

27 ཏེ༌ནེ༌ ཨབ༌ར༌ཧམ༌མི༌ ཨ༌བི༌མེ༌ལེག༌ག༌ ལུག༌ དང༌ བ༌ལང༌ གུན༌ ཏངས༌ ཡང༌ ཁོང༌ ཉིས༌ཀོའེ༌ ཆད༌དོན༌ ཅོས༌། 28 ཁོའེ༌ ལུག༌ཁྱུའི༌ ཕྲོ༌ནེ༌ ལུ༌གུ༌ རྡུན༌ སོ༌སོའ༌ ཕེས༌, 29 ཡང༌ ཨ༌བི༌མེ༌ལེག༌གི༌ ཁོའ༌ ཏྲིས༌, “ཁྱོ༌རང༌ངི༌ ལུག༌ཁྱུའི༌ ཕྲོ༌ནེ༌ ལུ༌གུ༌ རྡུན༌ སོ༌སོའ༌ ཕེ༌ཅེས༌སི༌ ཏོན༌བོ༌ ཅི༌ ཨིན༌?”

30 ཨབ༌ར༌ཧམ༌མི༌ ལན༌སལས༌, “འི༌ ལུ༌གུ༌ རྡུན༌བོ༌ ལེན༌ན༌ ཛད༌ཏེ༌ འི༌ ཆུ༌དོང༌ ངའེ༌ བྲུས༌ཏེ༌ ཨིན༌ཁན༌བོའེ༌ སྤང༌པོ༌ སལ༌ཅེས༌སི༌ ཆད༌དོན༌ ཅོས༌།”

31 ཏེ༌བོའེ༌ཕིའ༌ ཏེ༌ ས༌ཆ༌བོའ༌ བེར༌ཤེ༌བ༌ * ཟེརས༌ ཅིའ༌ཟེར༌ན༌ ཏེ༌ཀ༌ ཁོང༌ ཉིས༌ཀོའེ༌ དམ༌ཆའ༌ ཅོས༌།

32 ཁོང༌གུན༌ནི༌ བེར༌ཤེ༌བའེ༌ ནང༌ང༌ དམ༌ཆ༌ ཅོས༌ཏེ༌ སྟིང༌ནེ༌, ཨ༌བི༌མེ༌ལེག༌ དང༌ ཁོའེ༌ མག༌མི༌གུན༌ནི༌ འུ༌སྐྱོང༌ ཕི༌ཀོལ༌ ལོགས༌ཏེ༌ ཕི༌ལིས༌ཏིའ༌ སོང༌། 33 ཨབ༌ར༌ཧམ༌མི༌ བེར༌ཤེ༌བའེ༌ ནང༌ང༌ ཀྲ༌མ༌རིག༌གི༌ ལྕང༌མ༌ ཙུགས༌ ཡང༌ ཡ༌ཝ༌, ཐའ༌མེད༌པའེ༌ དཀོན༌མཆོག༌ ཅོལས༌། 34 ཕི༌ལིས༌ཏིའི༌ ནང༌ང༌ ཨབ༌ར༌ཧམ༌ ཏུས༌ མང༌པོ༌ ཞན༌ཡུལ༌ལི༌ མི༌ ཙོགས༌ལ༌ དུགས༌།

22

ཨབ༌ར༌ཧམ༌མི༌ ཏད༌པའ༌ ཚོད༌ལྟ༌།

22:1-19

1 ལོ༌ ཁ༌ཅིག༌གི༌ སྟིང༌ནེ༌ དཀོན༌མཆོག༌གི༌ ཨབ༌ར༌ཧམ༌མི༌ ཏད༌པའ༌ ཚོད༌ལྟ༌ ཛདས༌། ཁོང༌ངི༌ ཁོའ༌ བོད༌ད༌ ཛདས༌, “ཨབ༌ར༌ཧམ༌།”

ཨབ༌ར༌ཧམ༌མི༌ ཟེརས༌, “ང༌ འི༌ཀ༌ནེ༌ ཡོད༌ལེ༌།”

2 དཀོན༌མཆོག༌གི༌ མོལས༌, “ཁྱོ༌རང༌ངི༌ བུ༌ཚ༌ ཅིག༌ཅིག༌ ཨི༌སཱག༌ ཀ༌བོའ༌ ཁྱོ༌རང༌ངི༌ མའ༌ ཡ༌ཤ༌ ཅོའད༌, ཁྲིད༌ཏེ༌ མོ༌རའཧ༌ ཡུལ༌ཇོངས༌ལ༌ སོང༌། ཏེ༌རུ༌ ངའེ༌ སྟན༌ཁན༌ནི༌ རི༌ཀ༌ ཁྱོ༌རང༌ངི༌ ཁོའེ༌ སྲོག༌ ངའེ༌ ཕིའ༌ ཆོད༌པ༌ ཕུལ༌ཏེ༌ མེའ༌ སྲོག༌།”

3 ཐོ༌རེ༌ཟུག༌པོ༌ ང༌ཏོག༌ ང༌མོ༌ནེ༌ ཨབ༌ར༌ཧམ༌མི༌ བུང༌བུའ༌ གྱབ༌ཆ༌ སྟདས༌ ཡང༌ ཆོད༌པ༌ ཕུལ༌ཅེས༌སི༌ ཕིའ༌ ཤིང༌ ཅད༌ཏེ༌ ཀལས༌། ཨི༌སཱག༌ དང༌ ཞན༌ ཡོག༌པོ༌ ཉིས༌ ཁོ༌རང༌ ཉམ༌པོ༌ ཁྲིད༌ཏེ༌ དཀོན༌མཆོག༌གི༌ མོལ༌ཁན༌ནི༌ ནས༌ས༌བོའ༌ ཆ༌ཅེས༌ གོ༌ཟུག༌། 4 ཞག༌ སུམ༌པའེ༌ ཞག༌ག༌ ཨབ༌ར༌ཧམ༌མི༌ ཏེ༌ ནས༌ས༌བོ༌ ཐག༌རིང༌ཞིག༌ནེ༌ ཐོང༌། 5 ཏེ༌ནེ༌ ཁོའེ༌ ཡོག༌པོ༌གུན༌ལ༌ ཟེརས༌, “ཁྱོ༌ཞའ༌ འི༌ཀ༌ བུང༌བུ༌ ཉམ༌པོ༌ དུག༌, བུ༌ཚ༌ དང༌ ངའ༌ འ༌ཀ༌ སོང༌ཏེ༌ དཀོན༌མཆོག༌ག༌ ཅོལ༌ཨིན༌, ཅོལ༌ ཚར༌ཏེ༌ སྟིང༌ནེ༌ ང༌ཞའ༌ ལོགས༌ཏེ༌ ཡོང༌ཨིན༌།”

6 ཨབ༌ར༌ཧམ༌མི༌ ཨི༌སཱག༌ག༌ ཆོད༌པ༌ ཕུལ༌ཅེས༌སི༌ ཤིང༌བོ༌ ཁུར༌ཅུགས༌, ཡང༌ ཁོའེ༌ ཀྲི༌ དང༌ སྤར༌ཅེས༌སི༌ ཕིའ༌ སོལ༌ལེ༌ མེ༌ ཁུར༌ཏེ༌ ཁོང༌ ཉིས༌ཀོ༌ གྲུལ༌ཨིན༌ ཆའ༌ ཟ༌ནེ༌, 7 ཨི༌སཱག༌གི༌ ཟེརས༌, “ཨ༌བ༌ལེ༌?”

ཁོའེ༌ ལན༌ཏངས༌, “ཅི༌ སོང༌ ངའེ༌ བུ༌ཚ༌?”

ཨི༌སཱག༌གི༌ ཏྲིས༌, “ང༌དང༌ངི༌ ལག༌ག༌ མེ༌ དང༌ ཤིང༌ ཡོད༌ཏེ༌ ཨིན༌ནོག༌ ཨིན༌ནའང༌ ཆོད༌པ༌ ཕུལ༌ཅེས༌སི༌ ཕིའ༌ ལུ༌གུ༌ ཀ༌རེ༌?”

8 ཨབ༌ར༌ཧམ༌མི༌ ལན༌ཏངས༌, “དཀོན༌མཆོག༌ ཁོང༌རང༌ངི༌ ཆོད༌པ༌ ཕུལ༌ཅེས༌སི༌ ཕིའ༌ ལུ༌གུ༌ སལ༌ལ༌ ཛད༌ཨིན༌” ཡང༌ ཁོང༌ ཉིས༌ཀོ༌ གྲུལ༌ཨིན༌ ཆའད༌པིན༌།

9 ཁོང༌གུན༌ དཀོན༌མཆོག༌གི༌ མོལ༌ཁན༌ནི༌ ནས༌སའེ༌ཀ༌ ལེབ༌བ༌ཅིག༌, ཨབ༌ར༌ཧམ༌མི༌ ཆོད༌ཁྲི༌ཞིག༌ རྩིགས༌ ཡང༌ ཤིང༌གུན༌ ཏེ༌ཀ༌ རིགས༌། ཏེ༌ནེ༌ ཁོའེ༌ ཁོ༌རང༌ངི༌ བུ༌ཚ༌ ཨི༌སཱག༌ ལྡམས༌ཏེ༌ ཆོད༌ཁྲི༌ཀ༌ ཤིང༌གུན༌ནི༌ ཁེ༌ཐོག༌ག༌ བོརས༌། 10 ཡང༌ ཁོའེ༌ ཁོ༌རང༌ངི༌ བུ༌ཚ༌ སད༌ཅེས༌ལ༌ ཀྲི༌བོ༌ ལེནས༌། 11 ཨིན༌ནའང༌ ཏེན༌ན༌ ཏུས༌ལ༌ ནམ༌ཁའ༌ནེ༌ ཡ༌ཝའེ༌ ཕོ༌ཉའེ༌ ཁོའ༌ བོད༌ད༌ ཛདས༌, “ཨབ༌ར༌ཧམ༌, ཨབ༌ར༌ཧམ༌།” ཁོའེ༌ ལན༌ཏངས༌, “ང༌ འི༌ཀ༌ནེ༌ ཡོད༌ལེ༌།”

12 ཁོང༌ངི༌ མོལས༌, “བུ༌ཚའ༌ ལག༌པ༌ མ༌རྩེ༌ ཡ༌ ནོད༌ མ༌སྐྱལ༌། ཁྱོ༌རང༌ངི༌ དཀོན༌མཆོག༌གི༌ ཇིགས༌ དང༌ རྩི༌ཝའེ༌ ནང༌ང༌ མི༌ཚེ༌ ཕུད༌ཁན༌བོ༌ ངའ༌ ཧ༌གོ༌ ཅིའ༌ཟེར༌ན༌ ཁོ༌རང༌ངི༌ རང༌ངི༌ བུ༌ཚ༌ ཅིག༌ཅིག༌པོའང༌ ངའེ༌ ཕིའ༌ ཏང༌ཅེས༌ལ༌ ཐེ༌ཚོམས༌ མ༌ཅོས༌།”

13 ཨབ༌ར༌ཧམ༌མི༌ ཀེན༌ལ༌ ལྟས༌, ཁོའ༌ ལུག༌ཕོ༌ ཞིག༌གི༌ ར༌ཅོ༌ ཚེར༌མང༌ངི༌ ནང༌ང༌ ཁད༌ཏེ༌ ཐོང༌། ཏེ༌ནེ༌ ཁོའེ༌ ལུག༌ཕོ༌ ཁྱོངས༌ཏེ༌ ཁོ༌རང༌ངི༌ བུ༌ཚའེ༌ ཚབས༌ལ༌ སྲོག༌ཆོད༌ལ༌ ཏངས༌། 14 ཨབ༌ར༌ཧམ༌མི༌ ཏེ༌ ནས༌ས༌བོའ༌ “ཡ༌ཝའེ༌ སལ༌ལ༌ ཛད༌ཨིན༌” ཟེར༌ཏེ༌ མིང༌ ཏགས༌། ཡང༌ དང༌དི༌རིང༌ངའང༌ མི༌གུན༌ནི༌, “ཡ༌ཝའེ༌ ཨིན༌ཁན༌ནི༌ རི༌ཀ༌ ཁོང༌ངི༌ སལ༌ལ༌ ཛད༌ཨིན༌” ཟེར༌ར༌ནོག༌།

15 ཏེ༌ནེ༌ ནམ༌ཁའ༌ནེ༌ ཡ༌ཝའེ༌ ཕོ༌ཉའེ༌ ཨབ༌ར༌ཧམ༌མ༌ ལན༌ ཉིས༌པ༌ བོད༌ད༌ ཛད༌ཏེ༌ 16 མོལས༌, “ཡ༌ཝའེ༌ མོལས༌, ‘ཁྱོ༌རང༌ངི༌ རང༌ངི༌ བུ༌ཚ༌ ཅིག༌ཅིག༌པོའང༌ ངའེ༌ ཕིའ༌ ཏང༌ཅེས༌ལ༌ ཐད༌ པ༌སང༌ ངའེ༌ ང༌རང༌ངི༌ མིང༌ངི༌ ནང༌ང༌ ནའ༌ ཁུར༌ཏེ༌ ཁ༌ཆད༌ ཅོའད༌, 17 ངའེ༌ ཁྱོ༌རང༌ང༌ ཏན༌ཏན༌ལ༌ ཅིན༌ལབས༌ ཏང༌ཨིན༌, ཁྱོ༌རང༌ངི༌ པུར༌གྱུད༌ ནམ༌མི༌ སྐར༌མ༌ ཡང༌ ཚོའེ༌ ཐའ༌མའེ༌ པེ༌མ༌ ཙོགས༌ མང༌པོ༌ གྱུར༌ཨིན༌། ཁྱོ༌རང༌ངི༌ པུར༌གྱུད༌གུན༌ནི༌ ཁོ༌རང༌གུན༌ནི༌ གྲ༌འོའེ༌ གྱལ༌ས༌གུན༌ ངའ༌ཡོག༌ག༌ ཁྱོང༌ཨིན༌། 18 ཁྱོ༌རང༌ངི༌ པུར༌གྱུད༌ གྱུད༌ཏེ༌ གྱལ༌ཁམས༌ ཚང༌མ༌ལ༌ ཅིན༌ལབས༌ ཐོབ༌ཨིན༌, ཅིའ༌ཟེར༌ན༌ ཁྱོ༌རང༌ངི༌ ངའེ༌ བཀའ༌ ཁའ༌ ཉནས༌།’ ”

19 ཏེ༌ནེ༌ ཁོང༌གུན༌ ཁོང༌རང༌ངི༌ ཡོག༌པོ༌གུན༌ ཡོད༌ས༌ ལོགས༌ཏེ༌ སོང༌ ཡང༌ ཁོང༌ ཚང༌མ༌ བེར༌ཤེ༌བའ༌ ལོགས༌ཏེ༌ སོང༌ ཀ༌རུ༌ ཨབ༌ར༌ཧམ༌ ནས༌ཏེ༌ དུགས༌།

ན༌ཧོར༌རི༌ བུ༌ཚ༌གུན༌

22:20-24

20 ཏུས༌བན༌ཤིག༌གི༌ སྟིང༌ནེ༌ ཨབ༌ར༌ཧམ༌མ༌ ཁོའེ༌ ནོ༌ ན༌ཧོར༌ལ༌ མིལ༌ཀ༌ གྱུད༌ཏེ༌ ཕྲུ༌གུ༌ ཇོར༌ཁན༌བོ༌ གྱུས༌སོང༌། 21 གོ༌སྐྱེས༌ བུ༌ཚ༌ ཨུཟ༌, ཁོའེ༌ ནོ༌ བའས༌, ཀེ༌མུའེལ༌ ཨ༌རམ༌མི༌ ཨ༌བ༌, 22 ཀེ༌སིད༌, ཧ༌ཟོ༌, པིལ༌དེས༌, ཡིད༌ལབ༌ དང༌ བེ༌ཐུལ༌། 23 བེ༌ཐུལ༌ ར༌བེ༌ཀའེ༌ ཨ༌བ༌ གྱུར༌། མིལ༌ཀ༌ གྱུད༌ཏེ༌ ཨབ༌ར༌ཧམ༌མི༌ ནོ༌ ན༌ཧོར༌ལ༌ ཏེ༌ བུ༌ཚ༌ རྒྱད༌ཀོ༌ ཇོར༌ཏེ༌ ཨིན༌པིན༌། 24 རིའུ༌མ༌ ཟེར༌ཁན༌ནི༌ ཚེ༌ཡོག༌ ན༌མ༌ གྱུད༌ཏེ༌ ན༌ཧོར༌ལ༌ ཁྲི༌བཧ༌, ག༌ཧམ༌, ཏ༌ཧཤ༌ དང༌ མའ༌ཀཧ༌ ཟེར༌ཁན༌ནི༌ བུ༌ཚ༌གུན༌ ཇོར༌།

23

སཱ༌ར༌ ཤི༌ ཡང༌ ཨབ༌ར༌ཧམ༌མི༌ སྤུར༌ཁང༌ངི༌ ཕིའ༌ ས༌ཀྱད༌ ཉོས༌།

23:1-20

1 སཱ༌ར༌ ལོ༌ 127 ཚོག༌པ༌ སོན༌ཏེའ༌ ལུས༌། 2 ཁོ༌ ཀེ༌ནན༌ ཡུལ༌ཇོངས༌སི༌ ཀི༌རི༌འཐ༌ ཨར༌བའི༌ ནང༌ང༌ ཀྲོངས༌ ཀ༌བོའ༌ དག༌ས༌ ཧེབ༌རོན༌ ཟེར༌ར༌ནོག༌ ཡང༌ ཨབ༌ར༌ཧམ༌མི༌ སཱ༌རའེ༌ ཕིའ༌ རྡུག༌པོ༌ ཅོས༌ཏེ༌ ངུས༌།

3 སཱ༌རའེ༌ སྤུར༌རི༌ དུན༌ནེ༌ ཁོ༌ ལངས༌ཏེ༌ ཧེད༌དི༌ པུར༌གྱུད༌གུན༌ལ༌ ཟེརས༌, 4 “ཁྱོ༌ཞ༌གུན༌ནི༌ ཕྲོའ༌ དུག༌ཁན༌ ང༌ ཞན༌ཡུལ༌ལི༌ མི༌ཞིག༌ ཨིན༌, ཇུ༌ཇུ༌ ངའེ༌ ན༌མའེ༌ སྤུར༌ སུབ༌ཅེས༌ལ༌ ངའ༌ ས༌ཀྱད༌ཞིག༌ ཙོང༌ང༌ ཛད༌།”

5 ཧེད༌པའེ༌ བུ༌ཚ༌གུན༌ནི༌ ཨབ༌ར༌ཧམ༌མ༌ ལན༌ཏངས༌, 6 “ང༌ཞ༌གུན༌ལ༌ སན༌ནའང༌ ཀ༌ག༌ལེ༌, ང༌ཞའེ༌ ཕྲོའ༌ ཉེ༌རང༌ སྤོན༌བོ༌ ཁྱུད༌ཅན༌ཞིག༌ ཨིན༌ནོག༌། ང༌ཞའེ༌ སྤུར༌ཁང༌ངི༌ ནས༌ས༌ ཉེ༌རང༌ ཐད༌ཁན༌བོའེ༌ ནང༌ང༌ ཉེ༌རང༌ངི༌ ན༌མ༌ སུབ༌བ༌ ཛད༌། ཉེ༌རང༌ང༌ སྤུར༌ཁང༌ངི༌ ནས༌ས༌ ཏང༌ཅེས༌ལ༌ ང༌ཞའ༌ ཚང༌མ༌ ཐད༌པོ༌ ཨིན༌།”

7 ཏེ༌ནེ༌ ཨབ༌ར༌ཧམ༌མི༌ གོ༌ སྒུས༌ཏེ༌ ཁོང༌གུན༌ལ༌ ཀུས༌པ༌ ཅོས༌ 8 ཡང༌ མོལས༌, “ཀལ༌ཏེས༌ ཁྱོ༌ཞ༌གུན༌ ངའེ༌ ང༌རང༌ངི༌ ན༌མ༌ སུབ༌ཅུག༌ཅེས༌ལ༌ ཐད༌དད༌ན༌, ཇུ༌ཇུ༌ ཟོ༌ཧར༌རི༌ བུ༌ཚ༌ ཨེ༌ཕོ༌རོན༌ལ༌ 9 ཁོའེ༌ ཨིན༌ཁན༌ མེཁ༌ཕི༌ལའི༌ བྲག༌ཕུག༌པོ༌ ངའ༌ ཙོང༌ཅེས༌ལ༌ མོལ༌ལའང༌, ཀ༌བོ༌ ཁོའེ༌ ཞིང༌ངི༌ ཐའ༌མའ༌ དུག༌། ཤི༌ཁན༌གུན༌ སུབ༌ཅེས༌སི༌ ཕིའ༌ ཏེ༌ ནས༌ས༌བོ༌ ཁྱོ༌ཞ༌གུན༌ནི༌ དུན༌ལ༌ རིན༌ དྲན༌དྲ༌ ཏངས༌ཏེ༌ ངའེ༌ ཉོ༌ཨིན༌།”

10 གྱལ༌སའེ༌ སྒོའེ༌ཀ༌ ཛོམས༌ཁན༌ནི༌ ཧེད༌པ༌གུན༌ནི༌ ཕྲོའ༌ ཨེ༌ཕོ༌རོན༌ནའང༌ ཡོད༌པིན༌, ཏེ༌ཀ༌ ཡོད༌ཁན༌ ཚང༌མའེ༌ དུན༌ལ༌ ཁོའེ༌ ཨབ༌ར༌ཧམ༌མ༌ ལན༌ཏངས༌, 11 “ཀ༌ག༌ལེ༌ ཉན༌ན༌ཛད༌, ངའེ༌ ཉེ༌རང༌ང༌ ཞིང༌ གང༌པོ༌ དང༌ ཏེ༌ནང༌ང༌ ཡོད༌ཁན༌ བྲག༌ཕུག༌པོའང༌ ཏང༌ཨིན༌། འི༌ཀ༌ ཡོད༌ཁན༌ མི༌ཚང༌མའེ༌ དུན༌ལ༌ ཏེ༌བོ༌ ངའེ༌ ཉེ༌རང༌ང༌ ཏང༌ངད༌, ཉེ༌རང༌ངི༌ ཤི༌ཁན༌བོ༌ སུབ༌བ༌ ཛད༌།”

12 ཡང༌སྐྱར༌ ཨབ༌ར༌ཧམ༌མི༌ ཧེད༌པ༌གུན༌ནི༌ དུན༌ལ༌ སྒུས༌ཏེ༌ ཀུས༌པ༌ སྟནས༌, 13 ཡང༌ ཚང༌མའེ༌ དུན༌ལ༌ ཁོའེ༌ ཨེ༌ཕོ༌རོན༌ལ༌ ཟེརས༌, “ཇུ༌ཇུ༌ ངའ༌ ཉན༌ན༌ཛད༌ ངའེ༌ ཞིང༌ གང༌པོའེ༌ རིན༌བོ༌ ཏང༌ཨིན༌, ལེན༌ན༌ ཛད༌དའང༌ ཏེ༌ནེ༌ ངའ༌ ང༌རང༌ངི༌ ན༌མ༌ ཏེ༌རུ༌ སུབ༌ ཉན༌ཨིན༌།”

14 ཨེ༌ཕོ༌རོན༌ནི༌ ལན༌ཏངས༌, 15 “ཀ༌ག༌ལེ༌ ས༌ཆའེ༌ རིན༌བོ༌ མུལ༌ ཞིབ༌གྱ༌ མ༌ནེ༌ མ༌ནོག༌, ང༌དང༌ ཉིས༌ཀོའེ༌ ཕར༌ལ༌ ཏེ༌བོ༌ ཅི༌ ཨིན༌ནོག༌། ཉེ༌རང༌ངི༌ ན༌མ༌ ཏེ༌ ནང༌ང༌ སུབ༌བ༌ཛད༌།”

16 ཨབ༌ར༌ཧམ༌མི༌ ཨེ༌ཕོ༌རོན༌ ཉམ༌པོ༌ ཁའ༌ཆམས༌ཏེ༌ མི༌ཚང༌མའེ༌ དུན༌ལ༌ ཁོའེ༌ ཟེར༌ཁན༌ནི༌ མུལ༌ 400 སྐར༌ཏེ༌ ཏངས༌, ཀ༌བོ༌ ཏེན༌ན༌ ཏུས༌སི༌ ཚོང༌པའེ༌ ཀོལ༌ཁན༌ནི༌ ཚད༌པོ༌ ནང༌ཞིན༌ ཨིན༌པིན༌།

17 ཏེན༌ན༌ ཟུག༌གི༌ མམ༌རེའེ༌ ཉེ༌མོའ༌ མེཁ༌ཕི༌ལའི༌ ནང༌ང༌ ཡོད༌ཁན༌ནི༌ ཨེ༌ཕོ༌རོན༌ནི༌ བྲག༌ཕུག༌, ཞིང༌ དང༌ ཏེ༌ ནང༌ཀུག༌ དང༌ ཐའ༌མ༌ ཡོད༌ཁན༌ནི༌ ལྕང༌མ༌ ཚང༌མ༌ ཨབ༌ར༌ཧམ༌མི༌ ཉོས༌། 18 ཡང༌ གྱལ༌སའེ༌ སྒོའེ༌ཀ༌ ཛོམས༌ཏེ༌ ཡོད༌ཁན༌ ཧེད༌པ༌ ཚང༌མའེ༌ དུན༌ལ༌ ཨབ༌ར༌ཧམ༌ ཏེ༌ ནོར༌གུན༌ནི༌ དག༌པོ༌ གྱུར༌། 19 ཏེ༌སྟིང༌ནེ༌ ཨབ༌ར༌ཧམ༌མི༌ ཁོ༌རང༌ངི༌ ན༌མ༌ སཱ༌ར༌ མམ༌རེའེ༌ ཉེ༌མོའ༌ མེཁ༌ཕི༌ལའི༌ ཞིང༌ངི༌ བྲག༌ཕུགས༌པོའེ༌ ནང༌ང༌ སུབས༌, ཀ༌བོ༌ ཀེ༌ནན༌ནི༌ ནང༌ང༌ ཨིན༌པིན༌། 20 ཏེན༌ན༌ ཟུག༌གི༌ ཧེད༌པ༌གུན༌ནི༌ ཞིང༌ དང༌ བྲག༌ཕུག༌ ཨབ༌ར༌ཧམ༌མི༌ ནོར༌ གྱུར༌, ཀ༌བོ༌ སྤུར༌ སུབ༌སའེ༌ ས༌ཀྱད༌ གྱུར༌།

24

ཨི༌སཱག༌ དང༌ ར༌བེ༌ཀ༌

24:1-67

1 ཏ༌ ཨབ༌ར༌ཧམ༌མའ༌ ལོ༌ མང༌པོ༌ སོང༌ཏེ༌ རྒད༌པོ༌ གྱུར༌ཏེ༌ ཡོད༌པིན༌, ཡང༌ ཡ༌ཝའེ༌ ཁོའ༌ ཅི༌ས༌ཐོག༌ནེ༌ ཅིན༌ལབས༌ སལ༌ལ༌ ཛདས༌། 2 ཞག༌ཤིག༌ ཨབ༌ར༌ཧམ༌མི༌ ཁོ༌རང༌ངི༌ ཡོག༌པོ༌ ཆེ༌ཤོག༌, ཁོའ༌ ཡོད༌ཁན༌ ཚང༌མའེ༌ ཁག༌ཁུར༌པ༌བོའ༌ མོལས༌, “ཁྱོ༌རང༌ངི༌ ལག༌པ༌ ངའེ༌ ཇང༌བར༌ལ༌ བོར༌ཏེ༌ 3 ནམ༌ཁའ༌ དང༌ ཇིག༌རྟེན༌ནི༌ དཀོན༌མཆོག༌ ཡ༌ཝའེ༌ མིང༌ངི༌ ནང༌ང༌, ང༌དང༌ དུག༌སའེ༌ ཀེ༌ནན༌པའེ༌ བུ༌མོ༌ ཉམ༌པོ༌ ངའེ༌ བུ༌ཚའ༌ ན༌མའ༌ ཅོ༌ མི༌ཅུག༌ཅེས༌ལ༌ ནའ༌ ཁུར༌། 4 ང༌ སྐྱེས༌ཁན༌ནི༌ ཡུལ༌ལ༌ སོང༌ཏེ༌ ངའེ༌ བུ༌ཚ༌ ཨི༌སཱག༌གི༌ ཕིའ༌ ན༌མའ༌ ང༌རང༌ངི༌ ཉེན༌གྲུང༌གུན༌ནི༌ ནང༌ནེ༌ ཁྱོང༌།”

5 ཨིན༌ནའང༌ ཡོག༌པོའེ༌ ཏྲིས༌, “ཀལ༌ཏེས༌ བུ༌མོ༌བོ༌ ཁང༌པ༌ ཕངས༌ཏེ༌ ང༌ ཉམ༌པོ༌ འི༌ ཡུལ༌ལ༌ ཡོང༌ང༌ མ༌ཐད༌ན༌ ཏེ༌ནེ༌ ངའེ༌ ཉེ༌རང༌ངི༌ བུ༌ཚ༌ ཉེ༌རང༌ སྐྱེས༌སའེ༌ ཡུལ༌ལ༌ ལོགས༌ཏེ༌ ཁྱེར༌ར༌ལེ༌?”

6 ཨབ༌ར༌ཧམ༌མི༌ ལན༌ཏངས༌, “མན༌! ཏན༌ཏན༌, ཁྱོ༌རང༌ངི༌ ངའེ༌ བུ༌ཚ༌ ཏེ༌རུ༌ ལོགས༌ཏེ༌ ཁྱེར༌ མ༌གོས༌། 7 ངའེ༌ ཨ༌བའེ༌ ཁང༌པ༌ དང༌ ངའ༌ སྐྱེས༌སའེ༌ ཡུལ༌ནེ༌ ང༌ ཕིང༌ཏེ༌ ཁོངས༌ཁན༌ ནམ༌ཁའ༌ ཞུགས༌ཁན༌ནི༌ དཀོན༌མཆོག༌ ཡ༌ཝའེ༌ འི༌ ས༌ཆ༌བོ༌ ངའེ༌ པུར༌གྱུད༌གུན༌ལ༌ སལ༌ཨིན༌ མོལ༌ཏེ༌ ཞལ༌ཆད༌ ཅོའ༌ ཛད༌ཏེ༌ ཨིན༌། ཁོང༌ངི༌ ཁོང༌རང༌ངི༌ ཕོ༌ཉ༌ ཁྱོ༌རང༌ངི༌ སང༌ སྔུན༌ལ༌ ཀལ༌ལ༌ ཛད༌ཏེ༌ ཁྱོ༌རང༌ང༌ ངའེ༌ བུ༌ཚའེ༌ ཕིའ༌ ན༌མ༌ ཐོབ༌ཅུག༌ཨིན༌། 8 ཀལ༌ཏེས༌ བུ༌མོ༌བོ༌ ཁྱོ༌རང༌ ཉམ༌པོ༌ ཡོང༌ང༌ མ༌ཐད༌ན༌, ཁྱོ༌རང༌ ཁྱོ༌རང༌ངི༌ ཁུར༌ཁན༌ནི༌ ནའ༌ནེ༌ ཐར༌ཏེ༌ ཨིན༌, ཨིན༌ནའང༌ ངའེ༌ བུ༌ཚ༌ ཏེ༌རུ༌ ལོགས༌ཏེ༌ ཁྱེར༌ མ༌གོས༌། 9 ཏེ༌ནེ༌ ཡོག༌པོའེ༌ ཁོ༌རང༌ངི༌ ལག༌པ༌བོ༌ ཁོའེ༌ སྤོན༌བོ༌ ཨབ༌ར༌ཧམ༌མི༌ ཇང༌བར༌ལ༌ བོར༌ཏེ༌ ཁོང༌ངི༌ ཅོས༌ ཟེར༌ཁན༌བོ༌ ཅོ༌ཅེས༌ལ༌ ནའ༌ ཁུརས༌།”

10 ཨབ༌ར༌ཧམ༌མི༌ ཡོག༌པོའེ༌ ཁོ༌རང༌ངི༌ སྤོན༌བོའེ༌ རྔ༌བོང༌ རྕུ༌ ཁྲིདས༌ ཡང༌ སྤོན༌བོའེ༌ ཆོགས༌ནེ༌ རིན༌ཅན༌ནི༌ སྟགས༌གུན༌ ཁུར༌ཏེ༌ ན༌ཧོར༌ དུག༌སའེ༌ གྲོང༌ཁྱེར༌ ཨ༌རམ༌ ན༌ཧ༌རཱ༌འིམ༌མི༌ ཡུལ༌ཇོངས༌ལ༌ སོང༌། 11 ཏེ༌རུ༌ ལེབས༌ཏེ༌ ཁོའེ༌ རྔ༌བོང༌གུན༌ གྲོང༌ཁྱེར༌རི༌ ཕི༌ལོག༌ག༌ ཡོད༌ཁན༌ནི༌ ཆུ༌དོང༌ངི༌ དུན༌ལ༌ དུག༌ཅུགས༌, ཏེ༌བོ༌ ཛ༌རེ༌སྟིང༌ནེ༌ ཨིན༌པིན༌ ནམ༌ བུ༌མོ༌གུན༌ ཆུ༌ ལེན༌ན༌ལ༌ ཕི༌ལོག༌ག༌ ཡོང༌ངད༌པིན༌།

12 ཁོའེ༌ མོས༌ལམ༌ ཞུས༌, “ངའེ༌ སྤོན༌བོ༌ ཨབ༌ར༌ཧམ༌མི༌ དཀོན༌མཆོག༌ ཞུགས༌ཁན༌ནི༌ ཀྱེ༌ ཡ༌ཝ༌ལེ༌, དི༌རིང༌ ངའ༌ ཐར༌ཁྱེལ༌ སལ༌ཏེ༌ ངའེ༌ སྤོན༌བོ༌ ཉམ༌པོ༌ ཐུག༌རྗེ༌ སྟན༌ན༌ ཛད༌། 13 གྲོང༌ཁྱེར༌རི༌ ཞུ༌ནུ༌མ༌གུན༌ ཆུ༌ ལེན༌ན༌ལ༌ ཡོང༌སེ༌ ཆུ༌དོང༌ངི༌ དུན༌ལ༌ ངའ༌ དུགས༌ཏེ༌ ཡོད༌། 14 ངའེ༌ ཁོང༌ ཅིག༌ག༌ ཟེར༌ཨིན༌, ‘ཇུ༌ཇུ༌ ཆུ༌ ནོད༌པོ༌ ཕབས༌ཏེ༌ ང༌ ཆུ༌ ཐུང༌ཅེས༌ཤིག༌ སལ༌’, ཀལ༌ཏེས༌ ཁོའེ༌ དོན༌ལེ༌ ཡང༌ ངའེ༌ ཉེ༌རང༌ངི༌ རྔ༌བོང༌གུན༌ནི༌ ཕིའང༌ ཆུ༌ ཁྱོང༌ཉིན༌ ཟེར༌ན༌, ཏེ༌ནེ༌ ཁོ༌ ཉེ༌རང༌ངི༌ ཡོག༌པོ༌ ཨི༌སཱག༌གི༌ ཕིའ༌ ཉེ༌རང༌ངི༌ ལྡམ༌ཁན༌ནི༌ བུ༌མོ༌བོ༌ ཨིན༌ ཅུག༌ག༌ ཛད༌། འི༌བོ༌ ཇུང༌ན༌ ཉེ༌རང༌ངི༌ ངའེ༌ སྤོན༌བོའ༌ ཐུག༌རྗེ༌ ཛད༌ཁན༌བོ༌ ང༌ ཧ༌གོ༌ཨིན༌།”

15 ཁོའེ༌ མོས༌ལམ༌ ཞུ༌ མ༌ཚར༌ར༌, ཆུ༌ ནོད༌ སྤུང༌པའེ༌ཀ༌ ཁུར༌ཏེ༌ ར༌བེ༌ཀ༌ ལེབ༌། ཁོ༌ ནི༌ བེ༌ཐུལ༌ལི༌ བུ༌མོ༌, བེ༌ཐུལ༌ ནི༌ མིལ༌ཀའེ༌ བུ༌ཚ༌ ཨིན༌པིན༌ ཡང༌ མིལ༌ཀ༌ ནི༌ ཨབ༌ར༌ཧམ༌མི༌ ནོ༌ ན༌ཧོར༌རི༌ ན༌མ༌ ཨིན༌པིན༌། 16 བུ༌མོ༌བོ༌ ན༌ཆུང༌ མ༌ ལྡེ༌མོ༌, བུ༌ཚའ༌ ཉམ༌པོ༌ བྲེལ༌ མ༌ཆའ༌ཁན༌ཞིག༌ ཡོད༌པིན༌། ཁོ༌ ཐུར༌ལ༌ ཆུ༌དོང༌ངི༌ཀ༌ སོང༌ཏེ༌ ཁོ༌རང༌ངི༌ ཆུ༌ ནོད༌པོ༌ སྐངས༌ ཡང༌ ལོགས༌ཏེ༌ ཡོངས༌།

17 ཡོག༌པོ༌ བང༌ཏངས༌ཏེ༌ བུ༌མོ༌བོའ༌ ཐུག༌ག༌ སོང༌ཏེ༌ ཟེརས༌, “ཇུ༌ཇུ༌ ཉེ༌རང༌ངི༌ ཆུ༌ ནོད༌དི༌ ནང༌ནེ༌ ངའ༌ ཆུ༌ ཐུང༌ཅེས༌ཤིག༌ སལ༌ལའང༌།”

18 ཁོའེ༌ ཟེརས༌, “དོན༌ནའང༌ ཀ༌ག༌ལེ༌!” ཡང༌ གྱོགས༌པ༌ ཁོ༌རང༌ངི༌ ཆུ༌ ནོད༌པོ༌ སྤུང༌པའེ༌ ཀ༌ནེ༌ ཕབས༌ཏེ༌ ཁོའ༌ ཆུ༌ ཐུང༌ཅེས༌ལ༌ ཏངས༌།

19 ཁོའ༌ ཆུ༌ ཏང༌ ཚར༌ར༌ཅིག༌ བུ༌མོའེ༌ ཟེརས༌, “ངའེ༌ ཉེ༌རང༌ངི༌ རྔ༌བོང༌གུན༌ནི༌ ཕིའང༌ ཆུ༌ ཁྱོང༌ཨིན༌ ཏེ༌གུན༌ སྔོམས༌ སྔོམས༌ ཚག༌པ༌།” 20 ཁོའེ༌ གྱོགས༌པ༌ ཆུ༌ ནོད༌དི༌ ཆུ༌བོ༌ སེམས༌ཅན༌གུན༌ ཆུ༌ ཐུང༌སའེ༌ ནོད༌དི༌ ནང༌ང༌ ལུགས༌ ཡང༌ ཆུ༌ ཁྱོང༌ཅེས༌ལ༌ ཆུ༌དོང༌ ཆོགས༌ལ༌ བང༌ཏངས༌ཏེ༌ སོང༌། བུ༌མོའེ༌ རྔ༌བོང༌ ཚང༌མའེ༌ ཕིའ༌ ཆུ༌ ཁྱོངས༌། 21 ཡ༌ཝའེ༌ ཁོའེ༌ བེས༌པོ༌ ཐར༌ཁྱེལ༌ ཛད༌ཏེ༌ ཨིན༌ན༌ མན༌ ལྟའ༌ཅེས༌ལ༌ མི༌བོ༌ ཅུབ༌ཅད༌ཏེ༌ བུ༌མོ༌བོའ༌ ལྟེན༌ དུགས༌།

22 རྔ༌བོང༌གུན༌ནི༌ ཆུ༌ ཐུང༌ ཚར༌ར༌ཅིག༌, མི༌བོའེ༌ ན༌ཁུང༌ང༌ ཏག༌ཅེས༌སི༌ སེར༌རི༌ ཀྱི༌ལྡིར༌ ཆེན༌མོ༌ དང༌ སེར༌རི༌ ལྡུ༌གུ༌ ལྕིན༌ཏྲེ༌ ཉིས༌ ཕིངས༌ཏེ༌ བུ༌མོའེ༌ ལག༌པའ༌ སྐརས༌, 23 ཡང༌ ཁོའ༌ ཏྲིས༌, “ཤོད༌དའང༌ ཁྱོ༌རང༌ སུའི༌ བུ༌མོ༌ ཨིན༌? ང༌ཞའ༌ དི༌རིང༌ངི༌ ཚན༌བོ༌ དུག༌ཅེས༌སི༌ ཕིའ༌ ཁྱོ༌རང༌ངི༌ ཨ༌བའེ༌ ཁང༌པའེ༌ ནང༌ང༌ ནས༌ས༌ ཡོད༌ད༌?”

24 བུ༌མོའེ༌ ཁོའ༌ ལན༌ཏངས༌, “ངའེ༌ ཨ༌བ༌ ནི༌ ན༌ཧོར༌ དང༌ མིལ༌ཀའེ༌ བུ༌ཚ༌, བེ༌ཐུལ༌ ཨིན༌། 25 ང༌ཞའེ༌ ཁང༌པ༌ ཕུག༌མ༌ དང༌ ཙ༌ མང༌པོ༌ ཡང༌ ཉེ༌ཞའ༌ དུག༌ཅེས༌སི༌ ཕིའ༌ ནས༌སའང༌ ཡོད༌།”

26 ཏེ༌ནེ༌ ཡོག༌པོའེ༌ པིག༌དོང༌ ཙུགས༌ཏེ༌ ཡ༌ཝའ༌ ཅོལས༌། 27 ཁོའེ༌ ཟེརས༌, “ངའེ༌ སྤོན༌བོ༌ ཨབ༌ར༌ཧམ༌མི༌ དཀོན༌མཆོག༌ ཞུགས༌ཁན༌ ཡ༌ཝའ༌ སྟོད༌པ༌, ཁོང༌ངི༌ ངའེ༌ སྤོན༌བོའེ༌ ཉམ༌པོ༌ ཁོང༌རང༌ངི༌ ཐུག༌རྗེ༌ དང༌ ཁ༌ཆད༌ སྟན༌པོ༌ བོར༌ར༌ ཛདས༌། ཡ༌ཝའེ༌ ང༌ བེས༌སི༌ ནང༌ང༌ ང༌རང༌ངི༌ སྤོན༌བོའེ༌ ཉེན༌གྲུང༌གུན༌ ཡོད༌ས༌ ཁྱོང༌ང༌ཛད༌།”

28 བུ༌མོ༌བོ༌ ཁོ༌རང༌ངི༌ ཨ༌མའེ༌ ཁང༌པ༌ བང༌ཏངས༌ཏེ༌ སོང༌ ཡང༌ ཅི༌ཚང༌མ༌ ཤདས༌། 29 ཏ༌ ར༌བེ༌ཀ༌ ལ༌བན༌ ཟེར༌ཁན༌ནི༌ ཨ༌ཅོ༌ཞིག༌ ཡོད༌པིན༌, ཡང༌ ལ༌བན༌ བང༌ཏངས༌ཏེ༌ ཕི༌ལོག༌ག༌ ཆུ༌དོང༌ངི༌ཀ༌ ཨབ༌ར༌ཧམ༌མི༌ ཡོག༌པོ༌ ཡོད༌ས༌ སོང༌། 30 ལ༌བན༌ལ༌ ན༌ཁུང༌ངི༌ཀ༌ ཏག༌ཅེས༌སི༌ ཀྱི༌ལྡིར༌ དང༌ ཁོའེ༌ སྲིང༌མོའེ༌ ལག༌པའ༌ ཏགས༌ཏེ༌ ཡོད༌ཁན༌ནི༌ ལྡུ༌གུ༌ གུན༌ ཐོང༌ ཡང༌ མི༌བོའེ༌ ཟེར༌ཁན༌ ར༌བེ༌ཀའེ༌ ཤད༌ཁན༌གུན༌ ཚོར༌ར༌ཅིག༌, ཁོ༌ མི༌བོ༌ ཡོད༌ས༌ སོང༌ ཡང༌ རྔ༌བོང༌གུན༌ ཡོད༌ས༌ ཆུ༌དོང༌ངི༌ དུན༌ལ༌ ཁོ༌ ལངས༌ཏེ༌ ཐོང༌། 31 ཁོའེ༌ ཟེརས༌, “སྐྱོད༌ལེ༌, ཉེ༌རང༌, ཡ༌ཝའེ༌ ཅིན༌ལབས༌ ཐོབ༌ཁན༌ནི༌ མི༌ཞིག༌ ཨིན༌ནོག༌། ཉེ༌རང༌ ཏེ༌ཀ༌ ཅིའ༌ ཞུགས༌སད༌ ནམ༌ ངའེ༌ ཉེ༌རང༌ངི༌ ཕིའ༌ ང༌ཞའེ༌ ཁང༌པ༌ གྲལ༌གྲིག༌ ཅོས༌ཏེ༌ ཡོད༌ ཡང༌ རྔ༌བོང༌གུན༌ བོར༌སའང༌།”

32 ཏེ༌ནེ༌ ཁོ༌ ལ༌བན༌ནི༌ ཁང༌པའ༌ སོང༌ ཡང༌ རྔ༌བོང༌གུན༌ནི༌ ཀ༌ནེ༌ ཁུ༌རུ༌གུན༌ ཕབ༌ ཅུགས༌ཏེ༌ ཏེ༌གུན༌ལ༌ རྩོའ༌ ཏངས༌། ལ༌བན༌ནི༌ ཨབ༌ར༌ཧམ༌མི༌ ཡོག༌པོ༌ དང༌ ཁོའེ༌ མི༌གུན༌ནི༌ རྐང༌པ༌ ཁྲུ༌ཅེས༌སི༌ ཕིའ༌ ཆུ༌ ཁྱོངས༌། 33 ཡང༌ མི༌བོའེ༌ དུན༌ལ༌ ཁར༌ཇི༌ ཟའ༌ཅེས༌ལ༌ ཁྱོང༌ང༌ཅིག༌ ཁོའེ༌ ཟེརས༌, “ངའེ༌ ཟེར༌གོ༌ཤེས༌པོ༌ ཟེར༌ཏེ༌ མ༌ནེ༌ ངའེ༌ འི༌ ཁར༌ཇི༌བོ༌ མི༌ཟ༌།”

ཏེ༌ནེ༌ ལ༌བན༌ནི༌ ཟེརས༌, “ང༌ཞའ༌ མོལ༌ལའང༌།”

34 ཁོའེ༌ ཤད༌ཅེས༌ གོ༌ཟུག༌, “ང༌ ནི༌ ཨབ༌ར༌ཧམ༌མི༌ ཡོག༌པོ༌ཞིག༌ ཨིན༌། 35 ཡ༌ཝའེ༌ ངའེ༌ སྤོན༌བོའ༌ ཅིན༌ལབས༌ མང༌པོ༌ སལ༌ཏེ༌ ཁོང༌ ཆུག༌པོ༌ གྱུར༌ཅུག༌ག༌ ཛདས༌། ཁོང༌ང༌ ལུག༌ དང༌ བ༌ལང༌, མུལ༌ དང༌ སེར༌, བུ༌མོ༌ དང༌ བུ༌ཚའེ༌ ཚེ༌ཡོག༌ དང༌ རྔ༌བོང༌ དང༌ བུང༌བུ༌ གུན༌ནི༌ ཁྱུ༌ མང༌པོ༌ ཡོད༌། 36 ངའེ༌ སྤོན༌བོའེ༌ ན༌མ༌ སཱ༌རའ༌ རྒད༌མོ༌ ཡོད༌ ཟ༌ནེ༌ བུ༌ཚ༌ཞིག༌ ཇོར༌ ཡང༌ ངའེ༌ སྤོན༌བོའེ༌ ཁོང༌རང༌ངི༌ ཨིན༌ཁན༌ ཅི༌ཚང༌མ༌ ཁོའ༌ སལས༌། 37 ངའེ༌ སྤོན༌བོའེ༌ ངའ༌ ནའ༌ ཁུར༌ཅུགས༌ཏེ༌ མོལས༌, ‘ངའེ༌ བུ༌ཚའ༌ ང༌ དུག༌སའེ༌ ཀེ༌ནན༌ནི༌ ཡུལ༌ནེ༌ ན༌མ༌ མ༌ཁྱོང༌། 38 ཨིན༌ནའང༌ ངའེ༌ ཨ༌བའེ༌ ནང༌ཚངས༌ དང༌ ཉེན༌གྲུང༌གུན༌ ཡོད༌ས༌ སོང༌ཏེ༌ ཁོའེ༌ ཕིའ༌ ན༌མ༌ ཁྱོང༌།’ ”

39 “ཏེ༌ནེ༌ ངའེ༌ སྤོན༌བོའ༌ ཏྲིས༌པིན༌, ‘ཀལ༌ཏེས༌ བུ༌མོ༌བོ༌ ང༌ ཉམ༌པོ༌ ཡོང༌ཅེས༌ལ༌ མ༌ཐད༌ན༌?’ ”

40 “ཁོང༌ངི༌ ལན༌སལས༌, ‘ངའེ༌ ཏུས༌གྱུན༌ ཁའ༌ ཉན༌ཁན༌ནི༌ ཡ༌ཝའེ༌ ཁོང༌རང༌ངི༌ ཕོ༌ཉ༌ ཁྱོ༌རང༌ ཉམ༌པོ༌ ཀལ༌ལ༌ ཛད༌ཏེ༌ ཁྱོ༌རང༌ངི༌ བེས༌པོ༌ ཐར༌ཁྱེལ༌ ཛད༌ཨིན༌། ཁྱོ༌རང༌ང༌ ངའེ༌ བུ༌ཚའེ༌ ཕིའ༌ ན༌མ༌ ངའེ༌ ཨ༌བའེ༌ ནང༌ཚངས༌, ང༌རང༌ངི༌ ཉེན༌གྲུང༌གུན༌ནི༌ ནང༌ནེ༌ ཐོབ༌ཨིན༌། 41 ཏེ༌ནེ༌ ཁྱོ༌རང༌ ཁྱོ༌རང༌ངི༌ ནའ༌ ཁུར༌ཁན༌ནེ༌ ཐར༌ཏེ༌ ཨིན༌ནོག༌། ཀལ༌ཏེས༌ ཁྱོ༌རང༌ ངའེ༌ ཉེན༌གྲུང༌གུན༌ ཡོད༌ས༌ སོང༌ཏེ༌ ཁོང༌གུན༌ནི༌ ཁྱོ༌རང༌ང༌ བུ༌མོ༌བོ༌ མ༌ཏང༌ན༌ ཁྱོ༌རང༌ངི༌ ནའ༌ ཁུར༌ཁན༌ནེ༌ ཁྱོ༌རང༌ ཐར༌ཏེ༌ ཨིན༌ནོག༌།’ ”

42 “དི༌རིང༌ ང༌ ཆུ༌དོང༌ ཡོད༌ས༌ ལེབ༌བ༌ཅིག༌, ངའེ༌ ང༌རང༌ངི༌ སྤོན༌བོའེ༌ དཀོན༌མཆོག༌ ཡ༌ཝའ༌ མོས༌ལམ༌ ཞུས༌པིན༌, ‘ཀལ༌ཏེས༌ ཉེ༌རང༌ ཐུགས༌ཐད༌ན༌ ཇུ༌ཇུ༌ ངའེ༌ བེས༌པོ༌ ཐར༌ཁྱེལ༌ ལུས༌ཤུག༌ག༌ ཛད༌།’ 43 ང༌ ཆུ༌དོང༌ངི༌ དུན༌ལ༌ ཡོད༌ ཟ༌ནེ༌ བུ༌མོ༌ ཆུ༌ ལེན༌ན༌ལ༌ ཡོང༌ཁན༌བོའ༌ ངའེ༌ ཟེར༌ཨིན༌, ‘ཇུ༌ཇུ༌ ཉེ༌རང༌ངི༌ ཆུ༌ནོད༌ནེ༌ ངའ༌ ཐུང༌ཅེས༌ལ༌ ཆུ༌ ཉུ༌ངུན༌ཞིག༌ སལ༌ལའང༌།’ 44 ཀལ༌ཏེས༌ ཁོའེ༌ ‘དོན༌ལེ༌, ཡང༌ ངའེ༌ ཉེ༌རང༌ངི༌ རྔ༌བོང༌གུན༌ནི༌ ཕིའང༌ ཆུ༌ ཁྱོང༌ཨིན༌’ ཟེར༌ན༌, ཏེ༌ བུ༌མོ༌བོ༌ ཉེ༌རང༌ངི༌ ངའེ༌ སྤོན༌བོའེ༌ བུ༌ཚའེ༌ ཕིའ༌ ལྡམ༌མ༌ ཛད༌ཁན༌བོ༌ ཨིན༌ ཅུག༌ག༌ ཛད༌།”

45 “མོས༌ལམ༌ ཞུ༌ཚར༌རི༌ སང༌ སྔུན༌ལ༌ ར༌བེ༌ཀ༌ ཁོ༌རང༌ངི༌ ཆུ༌ནོད༌པོ༌ སྤུང༌པའེ༌ཀ༌ ཁུར༌ཏེ༌ ཡོངས༌ ཡང༌ ཐུར༌ལ༌ ཆུ༌དོང༌ ཡོད༌ས༌ སོང༌ཏེ༌ ཆུ༌ ཕིངས༌། ངའེ༌ ཁོའ༌ ཟེར༌པིན༌, ‘ཇུ༌ཇུ༌ ངའ༌ ཆུ༌ ཐུང༌ཅེས༌ཤིག༌ སལ༌ལའང༌།’ ”

46 “ཁོའེ༌ ཏེན༌ན༌མལ༌ལ༌ ཁོ༌རང༌ངི༌ ཆུ༌ནོད༌པོ༌ སྤུང༌པའེ༌ ཀ༌ནེ༌ ཕབས༌ཏེ༌ ‘དོན༌ལེ༌ ཡང༌ ངའེ༌ ཉེ༌རང༌ངི༌ རྔ༌བོང༌ངི༌ ཕིའང༌ ཆུ༌ ཁྱོང༌ཨིན༌’ ཟེར༌ར༌རག༌། ཏེ༌ནེ༌ ངའེ༌ ཐུངས༌པིན༌, ཡང༌ ཁོའེ༌ རྔ༌བོང༌གུན༌ལ༌ ཆུ༌ ཏངས༌།”

47 “ངའེ༌ ཏྲིས༌པིན༌, ‘ཁྱོ༌རང༌ སུའི༌ བུ༌མོ༌ ཨིན༌?’ ཁོའེ༌ ལན༌ཏངས༌, ‘ང༌ ནི༌ ན༌ཧོར༌ དང༌ མིལ༌ཀའེ༌ བུ༌ཚ༌ བེ༌ཐུལ༌ལི༌ བུ༌མོ༌ ཨིན༌།’ ངའེ༌ ཁོའ༌ ན༌ཁུང༌ངི༌ཀ༌ སྟག༌ཅེས༌ ཀྱི༌ལྡིར༌ དང༌ ལག༌པའ༌ ལྡུ༌གུ༌གུན༌ ཏགས༌པིན༌། 48 ཏེ༌ནེ༌ ངའེ༌ པིག༌དོང༌ ཙུགས༌ཏེ༌ ཡ༌ཝའ༌ ཅོལ༌པིན༌, ངའེ༌ ང༌རང༌ངི༌ སྤོན༌བོ༌ ཨབ༌ར༌ཧམ༌མི༌ དཀོན༌མཆོག༌ ཡ༌ཝ༌ སྟོད༌པ༌ ཕུལ༌པིན༌། ཁོང༌ངི༌ ང༌ ངའེ༌ སྤོན༌བོའེ༌ ཉེན༌གྲུང༌གུན༌ནི༌ ཕྲོའ༌ ཁ༌དྲང༌ང༌ ཁྱོང༌ང༌ ཛད༌ཏེ༌ ཁོང༌ངི༌ བུ༌ཚའེ༌ ན༌མའེ༌ ཕིའ༌ ཁོང༌ངི༌ ནོའེ༌ ཚ༌མོ༌ ལྡམ༌མ༌ ཛདས༌། 49 ཏ༌ ང༌ ཤོད༌དའང༌ ཁྱོ༌ཞའེ༌ ངའེ༌ སྤོན༌བོའ༌ ཐུག༌རྗེ༌ དང༌ ཨིད༌ཤེས༌ཅན༌ ཨིན༌ཁན༌ སྟན༌ཨིན༌ན༌ ཡ༌ མི༌སྟན, ཀལ༌ཏེས༌ མ༌སྟན༌ན༌ ཏེན༌ནེ༌ འི༌ སྟིང༌ནེ༌ ཅོ༌གོ༌ཤེས༌པོ༌ ངའ༌ ཧ༌གོ༌ཨིན༌།”

50 ལ༌བན༌ དང༌ བེ༌ཐུལ༌ལི༌ ལན༌ཏངས༌, “འི༌གུན༌ ཡ༌ཝའེ༌ ཆོགས༌ནེ༌ ཨིན༌ པ༌སང༌, ང༌ཞའ༌ ཐག༌ཅད༌ ཏང༌ཅེས༌སི༌ ཝང༌ཆ༌ མེད༌། 51 ར༌བེ༌ཀ༌ ཉེ༌རང༌ངི༌ དུན༌ནེ༌, ཉེ༌རང༌ངི༌ སྤོན༌བོའེ༌ བུ༌ཚའ༌ ན༌མ༌ ཅོ༌ཅེས༌ལ༌ ཁོ༌ ཉེ༌རང༌ ཉམ༌པོ༌ ཁྱེར༌ར༌ཛད༌, ཀ༌ཟུག༌ ཡ༌ཝ༌ ཐག༌ཅདས༌།”

52 ཏེ༌བོ༌ ཚོར༌ར༌ཅིག༌, ཨབ༌ར༌ཧམ༌མི༌ ཡོག༌པོའེ༌ པིག༌དོང༌ ཙུགས༌ཏེ༌ ཡ༌ཝའ༌ ཅོལས༌། 53 ཏེ༌ནེ༌ ཁོའེ༌ མུལ༌ དང༌ སེར༌རི༌ གྱན༌ཆ༌ དང༌ ཀོས༌ལག༌ གུན༌ ཁྱོངས༌ཏེ༌ ར༌བེ༌ཀ༌ ཏངས༌། བུ༌མོའེ༌ ཨ༌ཅོ༌ དང༌ ཨ༌མའ༌ ཁོའེ༌ སྟགས༌ རིན༌ཅན༌གུན༌ ཏངས༌། 54 ཏེ༌ནེ༌ ཨབ༌ར༌ཧམ༌མི༌ ཡོག༌པོ༌ དང༌ ཁོ༌ ཉམ༌པོ༌ ཡོད༌ཁན༌ནི༌ མི༌གུན༌ནི༌ ཟན༌ ཟོས༌ ཡང༌ ཐུངས༌ ཡང༌ ཚན༌ལ༌ ཏེ༌རུ༌ དུགས༌།

ཐོ༌རེ༌ཟུག༌པོ༌ ང༌ཏོག༌ ཁོང༌གུན༌ ལངས༌ཏེ༌ ཁོའེ༌ ཟེརས༌, “ང༌ ང༌རང༌ངི༌ སྤོན༌བོ༌ ཡོད༌ས༌ ལོགས༌ཏེ༌ ཆ༌ཅུག༌།”

55 ཨིན༌ནའང༌ ར༌བེ༌ཀའེ༌ ཨ༌ཅོ༌ དང༌ ཨ༌མའེ༌ ཟེརས༌, “ཁོ༌ ང༌ཞའ༌ ཉམ༌པོ༌ ཞག༌མ༌ རྕུ༌ དུག༌ཅུག༌ག༌ཛད༌, ཏེ༌སྟིང༌ནེ༌ ཁོ༌ ཆ༌ནའང༌ གྲིག༌།”

56 ཨིན༌ནའང༌ ཁོའེ༌ ཟེརས༌, “ཡ༌ཝའེ༌ ངའེ༌ བེས༌པོ༌ ཁྲངས༌པོ༌ ཅོའ༌ ཛདས༌པ༌ ངའ༌ གོར༌ མ༌ཅུག༌ག༌ ངའེ༌ སྤོན༌བོ༌ ཡོད༌ས༌ ལོགས༌ཏེ༌ ཆ༌ཅུག༌ག༌ ཛད༌།”

57 ཁོང༌གུན༌ནི༌ ལན༌ཏངས༌, “བུ༌མོའ༌ བོད༌ཏེ༌ ཁོའེ༌ ཅི༌ ཟེར༌དུག༌ ལྟེན༌།” 58 ཏེ༌ནེ༌ ཁོང༌གུན༌ནི༌ ར༌བེ༌ཀ༌ བོད༌ཏེ༌ ཏྲིས༌, “ཁྱོ༌རང༌ འི༌ མི༌བོ༌ ཉམ༌པོ༌ ཆའ༌ ཐད༌ད༌རག༌ག༌?” ཁོའེ༌ ལན༌ཏངས༌, “ང༌ ཆ༌ ཐད༌ད༌རག༌ལེ༌།”

59 ཏེ༌ནེ༌ ཁོང༌གུན༌ནི༌ ར༌བེ༌ཀ༌ དང༌ ཁོའ༌ སྟ༌སྟོག༌ ཅོ༌ཁན༌ནི༌ ཡོག༌པོ༌ གུན༌ ཨབ༌ར༌ཧམ༌མི༌ ཡོག༌པོ༌ དང༌ ཁོའེ༌ མི༌གུན༌ ཉམ༌པོ༌ ལམ༌ཅུགས༌། 60 ཁོང༌གུན༌ནི༌ ར༌བེ༌ཀ༌ ཅིན༌ལབས༌ ཏངས༌ཏེ༌ ཟེརས༌, “ང༌ཞའེ༌ སྲིང༌མོ༌ ཁྱོ༌རང༌ སྟོང༌ཁྲག༌ མ༌ མང༌པོའེ༌ ཨ༌མ༌ གྱུར༌ཤིག༌། ཁྱོ༌རང༌ངི༌ པུར༌གྱུད༌གུན༌ནི༌ ཁོང༌རང༌ངི༌ གྲ༌འོའེ༌ གྱལ༌ས༌གུན༌ནི༌ཀ༌ ཝང༌སྲུལ༌ཤིག༌།”

61 ཏེ༌ནེ༌ ར༌བེ༌ཀ༌ དང༌ ཁོའེ༌ ཡ༌ཏོ༌ བུ༌མོ༌གུན༌ རྔ༌བོང༌ངི༌ཀ༌ ཞོན༌ཏེ༌ ཨབ༌ར༌ཧམ༌མི༌ ཡོག༌པོ༌ དང༌ ཁོའེ༌ མི༌གུན༌ ཉམ༌པོ༌ སོང༌། ཏེ༌ནེ༌ ཁོང༌གུན༌ ར༌བེ༌ཀ༌ ཁྲིད༌ཏེ༌ སོང༌།

62 ཏ༌ ཨི༌སཱག༌ ནེ༌གེཝ༌ ཡུལ༌ཇོངས༌སི༌ བེར༌ལ༌ཧཱའི༌རོའི༌ ཟེར༌སའེ༌ ནས༌སའེ༌ ནང༌ང༌ དུག༌གད༌པིན༌། 63 ཁོ༌ ཕི༌ཏོག༌ ཞིང༌ངི༌ཀ༌ གྲུལ༌ལ༌ལ༌ སོང༌ ཡང༌ ཀེན༌ལ༌ ལྟས༌པ༌ རྔ༌བོང༌གུན༌ ཡོང༌ང༌ ཐོང༌། 64 ར༌བེ༌ཀའེ༌ ཀེན༌ལ༌ ལྟས༌པ༌ ཨི༌སཱག༌ ཐོང༌ ཡང༌ ཁོ༌ རྔ༌བོང༌ངི༌ ཀ༌ནེ༌ བབས༌ཏེ༌ 65 ཨབ༌ར༌ཧམ༌མི༌ ཡོག༌པོའ༌ ཏྲིས༌, “ཞིང༌ངི༌ ཀ༌ནེ༌ གྲུལ༌ཨིན༌ ང༌དང༌ ཆོགས༌ལ༌ ཡོང༌ཁན༌ནི༌ མི༌བོ༌ སུ༌ ཨིན༌ནོག༌?”

ཁོའེ༌ ལན༌ཏངས༌, “ཁོང༌, ངའེ༌ སྤོན༌བོ༌ ཨིན༌ནོག༌།” ཏེ༌ནེ༌ བུ༌མོའེ༌ ལྡོང༌ སྐབ༌ཅེས༌པོ༌ ལེན༌ཏེ༌ ཁོ༌རང༌ངི༌ ལྡོང༌བོ༌ སྐབས༌།

66 ཡོག༌པོའེ༌ ཨི༌སཱག༌ག༌ ཁོའེ༌ ཅོ༌ཁན༌ ཚང༌མ༌ ཤདས༌། 67 ཏེ༌ནེ༌ ཨི༌སཱག༌གི༌ ར༌བེ༌ཀ༌ ཁོ༌རང༌ངི༌ ཨ༌མའེ༌ ཀུར༌རི༌ ནང༌ང༌ ཁྱེརས༌ ཡང༌ ཁོ༌ ཉམ༌པོ༌ ན༌མ༌ ཅོས༌། ཨི༌སཱག༌གི༌ ར༌བེ༌ཀ༌ ཡ༌ཤ༌ ཅོའད༌པིན༌ ཡང༌ ཁོ༌རང༌ངི༌ ཨ༌མ༌ ཀྲོངས༌ཏེ༌ སྟིང༌ནེ༌ ཁོའ༌ སེམས༌སོ༌ ཐོབ༌།

25

ཨབ༌ར༌ཧམ༌མི༌ ཞན༌ བུ༌ཚ༌གུན༌།

25:1-6

1 ཨབ༌ར༌ཧམ༌མི༌ ཀེ༌ཏུ༌ར༌ ཟེར༌ཁན༌ནི༌ ཡང༌ བུ༌མོ༌ཞིག༌ ཉམ༌པོ༌ ན༌མ༌ ཅོས༌། 2 ཏེ༌ བུ༌མོ༌བོ༌ གྱུད༌ཏེ༌ ཁོའ༌ བུ༌ཚ༌ དྲུག༌ ཇོར༌ ཁོང༌གུན༌ ནི༌ ཟིམ༌རན༌, ཡོག༌ཤན༌, མི༌དན༌, མི༌དིའན༌, འིཤ༌བག༌, དང༌ ཤུའ༌ ཨིན༌པིན༌། 3 ཡོག༌ཤན༌, ཤི༌བ༌ དང༌ དི༌དན༌ ནི༌ ཨ༌བ༌ ཨིན༌པིན༌ ཡང༌ ཨ༌ཤུ༌རམ༌པ༌, ལི༌ཏུ༌ཤམ༌པ༌ དང༌ ལིའུ༌མིམ༌པ༌ གུན༌, དི༌དན༌ ནི༌ པུར༌གྱུད༌གུན༌ ཨིན༌ནོག༌། 4 མི༌དིའན༌ ནི༌ བུ༌ཚ༌གུན༌ ཨི༌ཕ༌, ཨི༌ཕེར༌, ཧ༌ནོག༌, ཨ༌བི༌ད༌ དང༌ འེལ༌ལྡ༌ གུན༌ ཨིན༌པིན༌། ཁོང༌ ཚང༌མ༌ ཀི༌ཏུ༌རའ༌ གྱུད༌ཏེ༌ ཨབ༌ར༌ཧམ༌མི༌ པུར༌གྱུད༌གུན༌ ཨིན༌ནོག༌། 5 ཨབ༌ར༌ཧམ༌མི༌ ཁོའ༌ ཡོད༌ཁན༌ ཚང༌མ༌ ཨི༌སཱག༌ག༌ ཏངས༌། 6 ཨིན༌ནའང༌ ཨབ༌ར༌ཧམ༌ མ༌ཤིའ༌ ཡོད༌ཏུས༌, ཁོའེ༌ ཚེ༌ཡོག༌ ན༌མ༌གུན༌ གྱུད༌ཏེ༌ སྐྱེ༌ཁན༌ནི༌ བུ༌ཚ༌གུན༌ལ༌ སྐྱེས༌ ཏངས༌ཏེ༌ ཤར༌ཆོགས༌ལ༌ ཡོད༌ཁན༌ནི༌ ནས༌སའ༌ ཨི༌སཱག༌ནེ༌ ཐག༌རིང༌ང༌ ལམ༌ཅུགས༌།

ཨབ༌ར༌ཧམ༌ ཤི༌ ཡང༌ སུབས༌།

25:7-11

7 མི༌ཚེ༌ རིང༌མོ༌ གྱལ༌ལ༌ཞིག༌ ཕུད༌ཏེ༌ ལོ༌ 175 སོང༌ཏེ༌ 8 ཨབ༌ར༌ཧམ༌ ཤི༌ ཡང༌ ཁོ༌རང༌ངི༌ ཕ༌མེས༌པོ༌གུན༌ ཉམ༌པོ༌ ཛོམས༌། 9 ཁོའེ༌ བུ༌ཚ༌ ཨི༌སཱག༌ དང༌ ཨིཤ༌མ༌ཨེལ༌ལི༌ ཁོང༌ མེཁ༌ཕི༌ལའི༌ བྲག༌ཕུགས༌ ཀ༌བོ༌ ཧེད༌པ༌ ཟོ༌ཧར༌རི༌ བུ༌ཚ༌ ཨེ༌ཕོ༌རོན༌ནི༌ ཞིང༌ མམ༌རེའེ༌ ཤར༌ཆོགས༌ལ༌ ཡོད༌ཁན༌བོའེ༌ ནང༌ང༌ སུབས༌། 10 འི༌བོ༌ ཨབ༌ར༌ཧམ༌མི༌ ཧེད༌པ༌གུན༌ནི༌ ཀ༌ནེ༌ ཉོས༌ཁན༌ནི༌ ཞིང༌བོ༌ ཨིན༌པིན༌། ཏེ༌ནང༌ང༌ ཨབ༌ར༌ཧམ༌ ཁོ༌རང༌ངི༌ ན༌མ༌ སཱ༌རའ༌ ཉམ༌པོ༌ སུབས༌། 11 ཨབ༌ར༌ཧམ༌ ཀྲོངས༌ཏེ༌ སྟིང༌ནེ༌ དཀོན༌མཆོག༌གི༌ ཁོའེ༌ བུ༌ཚའ༌ ཨི༌སཱག༌ག༌ ཅིན༌ལབས༌ སལས༌ ཡང༌ ཏེ༌ཏུས༌ ཁོ༌ བེར༌ལ༌ཧཱའི༌རོའི༌ ནང༌ང༌ དུག༌གད༌པིན༌།

ཨིཤ༌མ༌ཨེལ༌ལི༌ པུར༌གྱུད༌གུན༌།

25:12-18

12 འི༌བོ༌ ཨབ༌ར༌ཧམ༌མ༌ ཧཱ༌གར༌ ཨི༌ཇིབ༌མ༌ སཱ༌རའེ༌ ཚེ༌ཡོག༌ གྱུད༌ཏེ༌ ཇོར༌ཁན༌ ནི༌ ཨིཤ༌མ༌ཨེལ༌ལི༌ པུར༌གྱུད༌གུན༌ནི༌ ཐོ༌ ཨིན༌། 13 སྐྱེ༌ཚིར༌ལ༌ ཨིཤ༌མ༌ཨེལ༌ལི༌ བུ༌ཚ༌གུན༌ནི༌ མིང༌ ནི༌ ནི༌བེ༌འོད༌, ཀི༌དར༌, ཨད༌བིལ༌, མིབ༌སམ༌, 14 མིཤ༌མ༌, དུ༌མཧ༌, མས༌ས༌, 15 ཧ༌དད༌, ཏི༌མ༌, ཡི༌ཏུར༌, ན༌ཕིཤ༌ དང༌ ཀི༌དི༌མཧ༌ གུན༌ ཨིན༌། 16 ཁོང༌གུན༌ ཨིཤ༌མ༌ཨེལ༌ལི༌ བུ༌ཚའེ༌ སྡེ༌, ཝང༌སྲུལ༌པ༌ རྕུག༌ཉིས༌སི༌ ཕ༌མེས༌པོ༌གུན༌ ཨིན༌པིན༌, ཁོང༌གུན༌ནི༌ མིང༌ ཁོང༌རང༌གུན༌ནི༌ གྲོང༌སེབ༌ དང༌ དུག༌སའེ༌ ས༌ཆ༌གུན༌ ནང༌ཞིན༌ ཐོགས༌། 17 ལོ༌ 137 སོན༌ཏེའ༌ ལུས༌ཏེ༌ སྟིང༌ནེ༌ ཨིཤ༌མ༌ཨེལ༌ ཤི༌ ཡང༌ ཁོ༌རང༌ངི༌ ཕ༌མེས༌པོ༌གུན༌ ཉམ༌པོ༌ ཛོམས༌། 18 ཨིཤ༌མ༌ཨེལ༌ལི༌ པུར༌གྱུད༌གུན༌ ཧ༌ཝི༌ལ༌ནེ༌ ཤུར༌ ཚག༌པ༌, ཀ༌བོ༌ ཨི༌ཇིབ༌བི༌ ཤར༌ཆོགས༌, ཨ༌ཤུར༌ ཆོགས༌ལ༌ ཡོད༌པིན༌། ཁོང༌གུན༌ ཨབ༌ར༌ཧམ༌མི༌ ཞན༌ པུར༌གྱུད༌གུན༌ ཉམ༌པོ༌ ཐུན༌ན༌ མེད༌པིན༌།

ཨི༌སུ༌ དང༌ ཡ༌ཀོབ༌

25:19-34

19 འི༌བོ༌ ཨི༌སཱག༌གི༌ བུ༌ཚ༌གུན༌ནི༌ སྐོར༌, ཨི༌སཱག༌ ནི༌ ཨབ༌ར༌ཧམ༌མི༌ བུ༌ཚ༌ ཨིན༌། 20 ཨི༌སཱག༌ག༌ ལོ༌ 40 ཆའད༌པིན༌ ནམ༌ ཁོའེ༌ ར༌བེ༌ཀ༌ ཉམ༌པོ༌ བག༌སྟོན༌ ཅོས༌། ར༌བེ༌ཀ༌ པ༌དམ༌ཨ༌རམ༌ནེ༌ ཨིན༌ཁན༌ ཨ༌རམ༌པ༌ བེ༌ཐུལ༌ལི༌ བུ༌མོ༌ དང༌ ལ༌བན༌ནི༌ སྲིང༌མོ༌ ཨིན༌པིན༌། 21 ཨི༌སཱག༌གི༌ ར༌བེ༌ཀའེ༌ ཕིའ༌ ཡ༌ཝའ༌ མོས༌ལམ༌ ཞུས༌ ཅིའ༌ཟེར༌ན༌ ཁོའ༌ ཕྲུ༌གུ༌ མེད༌པིན༌། ཡ༌ཝའེ༌ ཁོའེ༌ མོས༌ལམ༌མ༌ ལན༌སལ༌ཏེ༌ ར༌བེ༌ཀ༌ སྐྱེ༌ཅེས༌མ༌ཞིག༌ གྱུར༌། 22 ཁོའེ༌ བུ༌སྣོད༌དི༌ ནང༌ང༌ ཙག༌ཕྲུག༌གུན༌ ནོལ༌ པ༌སང༌ ཁོའེ༌ ཟེརས༌, “འི༌ཟུག༌ ང༌ ཉམ༌པོ༌ ཅིའ༌ སོང༌ཏེ༌ ཨིན༌ནོག༌?” ཏེ༌བོའེ༌ཕིའ༌ ཁོའེ༌ ཡ༌ཝའ༌ ཏྲིས༌, 23 ཡ༌ཝའེ༌ ཁོའ༌ མོལས༌, “གྱལ༌ཁམས༌ ཉིས༌ ཁྱོ༌རང༌ངི༌ ནང༌ང༌ ཡོད༌, ཁྱོ༌རང༌ང༌ སྐྱེ༌ཁན༌ ཉིས༌ཀོ༌ མ༌ནེ༌ མི༌ཐུན༌། ཅིག༌པོ༌ ཞན༌བོའེ༌ སང༌ མང༌ང༌ ཤེད༌ཅན༌ ཡོང༌ཨིན༌, ཆེའ༌བོའེ༌ ཆུ༌ངུན༌བོའ༌ ཞབས༌ཏོག༌ ཞུ༌ཨིན༌།”

24 ཕྲུ༌གུ༌གུན༌ སྐྱེ༌ཅེས༌སི༌ ཏུས༌པོ༌ ལེབ༌བ༌ཅིག༌ ཁོའ༌ བུ༌ཚ༌ ཙག༌ཕྲུག༌ སྐྱེས༌། 25 གོ༌མ༌ སྐྱེ༌ཁན༌བོ༌ མར༌པོ༌ཞིག༌ ཡང༌ ཁོའེ༌ ཟུགས༌པོ༌ སྤུ༌ཅན༌ནི༌ ཀོས༌ལག༌ ཙོགས༌ ཡོད༌པིན༌, ཏེན༌ན༌བོའེ༌ཕིའ༌ ཁོའེ༌ མིང༌ང༌ ཨི༌སུ༌ ཏགས༌། 26 ཏེ༌སྟིང༌ནེ༌ ཁོའེ༌ ནོ༌ སྐྱེ༌ཁན༌བོའེ༌ ཨི༌སུའི༌ རྐང༌པའེ༌ སྟིང༌པའ༌ ཐམས༌ཏེ༌ ཡོད༌ པ༌སང༌ ཁོའེ༌ མིང༌ང༌ ཡ༌ཀོབ༌ ཏགས༌། ར༌བེ༌ཀའ༌ ཁོང༌གུན༌ སྐྱེ༌ ཟ༌ནེ༌ ཨི༌སཱག༌ག༌ ལོ༌ དྲུག༌ཅུ༌ ཆའད༌པིན༌།

27 བུ༌ཚ༌གུན༌ ལྡན༌ ཡང༌ ཨི༌སུ༌ ལིངས༌པ༌ ཁས༌པ༌ཞིག༌ གྱུར༌ ཡང༌ ཁོ༌ ཕི༌ལོག༌ག༌ ཆའ༌ ཐད༌ཁན༌ ཨིན༌ནའང༌ ཡ༌ཀོབ༌ ཉམ༌ཤུང༌ ནང༌ང༌ དུག༌ག༌ ཐད༌ཁན༌ ཡོད༌པིན༌། 28 ཨི༌སཱག༌གི༌ ཨི༌སུའ༌ མང༌ང༌ ཡ༌ཤ༌ ཅོའད༌པིན༌ ཅིའ༌ཟེར༌ན༌ ཁོ༌ ཨི༌སུའི༌ སད༌ཁན༌ནི༌ སེམས༌ཅན༌གུན༌ནི༌ ཤ༌ ཟའ༌ཅེས༌ལ༌ ཐད༌དད༌པིན༌ ཨིན༌ནའང༌ ར༌བེ༌ཀའེ༌ ཡ༌ཀོབ༌བ༌ ཡ༌ཤ༌ མང༌ང༌ ཅོའད༌པིན༌།

29 ཞག༌ཅིག༌ ཡ༌ཀོབ༌བི༌ ཐུག༌པ༌ སྐོལ༌ཨིན༌ ཡོད༌ ཟ༌ནེ༌ ཨི༌སུ༌ ལིངས༌ནེ༌ * ལོགས༌ཏེ༌ ཡོངས༌ ཡང༌ ཁོ༌ མ༌སྲན༌ཏྲེ༌ སྟོགས༌ཏེ༌ ཡོད༌པིན༌།

30 ཁོའེ༌ ཡ༌ཀོབ༌བ༌ ཟེརས༌, “ང༌ མ༌སྲན༌ཏྲེ༌ སྟོགས༌ས༌རག༌ ངའ༌ ཐུག༌པ༌ མར༌པོ༌ ཐུང༌ང༌ལ༌ ཏོང༌ངའང༌།” ༼ཏེ༌བོའེ༌ཕིའ༌ ཁོའེ༌ མིང༌ང༌ ཨི༌དོམ༌ ཐོགས༌ ཀ༌བོའེ༌ ཏོན༌ མར༌པོ༌ ཨིན༌ནོག༌།༽

31 ཡ༌ཀོབ༌བི༌ ལན༌ཏངས༌, “ཁྱོ༌རང༌ གོ༌མ༌ སྐྱེ༌ཁན༌ནི༌ ཐོབ༌ཏང༌བོ༌ ངའ༌ ཏང༌ན༌ ངའེ༌ འི༌བོ༌ ཁྱོ༌རང༌ང༌ ཏང༌ཨིན༌།”

32 ཨི༌སུའི༌ ཟེརས༌, “ང༌ སྟོགས༌ཏེ༌ ཤི༌ཅེས༌རག༌, གོ༌སྐྱེས༌སི༌ ཐོབ༌ཏང༌ངི༌ ངའ༌ ཅི༌ ཕན༌ཐོགས༌ ཨིན༌?”

33 ཡ༌ཀོབ༌བི༌ ཟེརས༌, “གོ༌མ༌ ནའ༌ ཁུར༌།” ཏེ༌ནེ༌ ཨི༌སུའི༌ ནའ༌ ཁུར༌ཏེ༌ ཁོ༌རང༌ངི༌ གོ༌སྐྱེས༌སི༌ ཐོབ༌ཏང༌བོ༌ ཡ༌ཀོབ༌བ༌ ཙོངས༌། 34 ཏེ༌ནེ༌ ཡ༌ཀོབ༌བི༌ ཁོའ༌ ཏ༌གི༌ ཁ༌ཅིག༌ དང༌ སྲན༌མའེ༌ ཐུག༌པ༌ ཏངས༌པ༌ ཁོའེ༌ ཟོས༌ ཡང༌ ཐུངས༌། ཏེ༌ནེ༌ ལངས༌ཏེ༌ ཕི༌ལོག༌ག༌ སོང༌། ཏེན༌ན༌ཟུག༌གི༌ ཨི༌སུའི༌ ཁོ༌རང༌ངི༌ གོ༌སྐྱེས༌སི༌ ཐོབ༌ཏང༌བོའ༌ རིན༌མེད༌ ཐེས༌།

26

ཨི༌སཱག༌ དང༌ ཨ༌བི༌མེ༌ལེག༌།

26:1-25

1 ཨབ༌ར༌ཧམ༌མི༌ ཏུས༌ལ༌ ཇུང༌ཁན༌ནི༌ མུ༌གེ༌ མན༌པ༌ ཡང༌ མུ༌གེ༌ཞིག༌ ཇུངས༌པ༌, ཨི༌སཱག༌ གེ༌རར༌ལ༌ ཕི༌ལིས༌ཏིའི༌ གྱལ༌པོ༌ ཨ༌བི༌མེ༌ལེག༌གི༌ཀ༌ སོང༌། 2 ཡ༌ཝ༌ ཨི༌སཱག༌ག༌ ཇལ༌ཏེ༌ མོལས༌, “ཨི༌ཇིབ༌བི༌ ཡུལ༌ལ༌ མ༌ཆ༌, ངའེ༌ སྟན༌ཅེས༌ཅན༌ནི༌ ས༌ཀྱད༌པོའེ༌ཀ༌ དུག༌། 3 ཏེ༌རུ༌ ཞན༌ཡུལ༌ལི༌ མི༌ཞིག༌ ཙོགས༌ལ༌ དུག༌ ཡང༌ ང༌ ཁྱོ༌རང༌ ཉམ༌པོ༌ དུགས༌ཏེ༌ ཁྱོ༌རང༌ང༌ ཅིན༌ལབས༌ ཏང༌ཨིན༌། ངའེ༌ ཁྱོ༌རང༌ ཡང༌ ཁྱོ༌རང༌ངི༌ པུར༌གྱུད༌གུན༌ལ༌ འི༌ ས༌ཀྱད༌ ཚང༌མ༌ ཏང༌ཨིན༌ ཡང༌ ངའེ༌ ཁྱོ༌རང༌ངི༌ ཨ༌བ༌ ཨབ༌ར༌ཧམ༌ ཉམ༌པོ༌ ནའ༌ ཁུར༌ཁན༌བོ༌ དྲན༌དྲའ༌ གྲུབ༌ཅུག༌ ཨིན༌། 4 ངའེ༌ ཁྱོ༌རང༌ངི༌ པུར༌གྱུད༌གུན༌ ནམ༌མི༌ སྐར༌མ༌ ཙོགས༌ ཕེལ༌ཅུགས༌ཏེ༌ ཁོང༌གུན༌ལ༌ འི༌ ས༌ཀྱད༌ ཚང༌མ༌ ཏང༌ཨིན༌ ཡང༌ ཁྱོ༌རང༌ངི༌ པུར༌གྱུད༌གུན༌ གྱུད༌ཏེ༌ གྱལ༌ཁམས༌ ཚང༌མ༌ལ༌ ཅིན༌ལབས༌ ཐོབ༌ཨིན༌ 5 ཅིའ༌ཟེར༌ན༌ ཨབ༌ར༌ཧམ༌མི༌ ངའེ༌ ཁའ༌ཉན༌ཏེ༌ ངའེ༌ བཀའ༌ཁྲིམས༌, བཀའ༌རྒྱ༌ དང༌ ལབ༌ཞ༌ གུན༌ནི༌ཀ༌ གྲུལས༌།” 6 ཏེན༌ན༌བོའེ༌ཕིའ༌ ཨི༌སཱག༌ གེ༌རར༌རི༌ ནང༌ང༌ དུགས༌།

7 ཏེ༌རུ༌ ཡོད༌ཁན༌ནི༌ མི༌གུན༌ནི༌ ཁོའ༌ ཁོ༌རང༌ངི༌ ན༌མའེ༌ སྐོར༌ལ༌ ཏྲིའ༌ཅིག༌, ཁོའེ༌ ཟེརས༌, “ཁོ༌ ངའེ༌ སྲིང༌མོ༌ ཨིན༌” ཅིའ༌ཟེར༌ན༌ ར༌བེ༌ཀ༌ མའ༌ ལྡེ༌མོ༌ ཡོད༌ པ༌སང༌ ཁོའེ༌ ན༌མ༌ ཨིན༌ ཟེར༌ན༌ ཁོང༌གུན༌ནི༌ ར༌བེ༌ཀའེ༌ ཕིའ༌ ཁོ༌ སད༌སྲིད༌ཅེས༌ ཨིན༌ནོག༌ སམས༌ཏེ༌ ཇིགས༌།

8 ཨི༌སཱག༌ ཏེ༌རུ༌ དུག༌ཏེ༌ ཏུས༌ མང༌པོའེ༌ སྟིང༌ནེ༌ ཕི༌ལིས༌ཏིའི༌ གྱལ༌པོ༌ ཨ༌བི༌མེ༌ལེག༌གི༌ ཁོ༌རང༌ངི༌ ཀར༌ཁུང༌ནེ༌ ལྟའ༌ཅིག༌ ཁོའ༌ ཨི༌སཱག༌གི༌ ར༌བེ༌ཀ༌ ཅེས༌པ༌ ཅོ༌ཨིན༌ ཐོང༌། 9 ཨ༌བི༌མེ༌ལེག༌གི༌ ཨི༌སཱག༌ བོད༌ཏེ༌ ཁྱོང༌ཅུགས༌ ཡང༌ ཟེརས༌, “ར༌བེ༌ཀ༌ ཁྱོ༌རང༌ངི༌ ན༌མ༌ ཨིན༌ཀྱག༌ ཏེ༌ནེ༌ ཁོ༌ ཁྱོ༌རང༌ངི༌ སྲིང༌མོ༌ ཨིན༌ ཅིའ༌ ཟེར༌པིན༌?”

ཁོའེ༌ ལན༌ཏངས༌, “ར༌བེ༌ཀའེ༌ ཕིའ༌ ཁྱོ༌ཞའེ༌ ང༌ སད༌སྲིད༌ཅེས༌ ཨིན༌ནོག༌ སམ༌།”

10 ཨ༌བི༌མེ༌ལེག༌གི༌ ཟེརས༌, “ཁྱོ༌རང༌ངི༌ ང༌ཞའ༌ ཅི༌ ཅོས༌ཏེ༌ ཨིན༌? ང༌ཞའ༌ ཅིག༌གི༌ ཁྱོ༌རང༌ངི༌ ན༌མ༌ ཉམ༌པོ༌ ལུས༌བྲེལ༌ བོར༌ སྲིད༌ཅེས༌ ཨིན༌ནོག༌ ཡང༌ ཁྱོ༌རང༌ངི༌ ང༌ཞའ༌ གལ༌ཅན༌ གྱུར༌ཅུགས༌ཏེ༌ ཡོད༌གྲོ༌།”

11 ཏེ༌ནེ༌ ཨ༌བི༌མེ༌ལེག༌གི༌ མི༌ཚང༌མ༌ལ༌ སྤང༌པུད༌ཏེ༌ ཟེརས༌, “འི༌ མི༌ དང༌ ཁོའེ༌ ན༌མའ༌ ངན༌པ༌ ཅོ༌ཁན༌གུན༌ སད༌ཨིན༌།”

12 ཏེ༌རུ༌ ཨི༌སཱག༌གི༌ སྟོན༌ཐོག༌ ཏབས༌ ཡང༌ ཏེན༌ན༌ ལོའེ༌ ནང༌ང༌ ཁོའེ༌ སྟོན༌ཐོག༌ ཏབ༌ཁན༌ནི༌ གྱ༌ལྡབ༌པོ༌ རྔས༌, ཅིའ༌ཟེར༌ན༌ ཡ༌ཝའེ༌ ཁོའ༌ ཅིན༌ལབས༌ སལས༌། 13 ཁོའེ༌ གྱུ༌ནོར༌གུན༌ གྱས༌ཨིན༌ སོང༌ཏེ༌ ཁོ༌ མའ༌ མི༌ ཆུག༌པོ༌ཞིག༌ གྱུར༌། 14 ཁོའ༌ ལུག༌ དང༌ བ༌ལང༌ངི༌ ཁྱུ༌ མང༌པོ༌ ཡང༌ ཡོག༌པོ༌ མང༌པོ༌ ཡོད༌ པ༌སང༌ ཕི༌ལིས༌ཏི༌པ༌གུན༌ ཁོའེ༌ཀ༌ ཚིག༌གད༌པིན༌། 15 ཏེན༌ན༌བོའེ༌ཕིའ༌ ཁོང༌གུན༌ནི༌ ཆུ༌དོང༌ ཚང༌མ༌ སྐངས༌ ཀ༌བོ༌ ཁོའེ༌ ཨ༌བ༌ ཨབ༌ར༌ཧམ༌མི༌ ཏུས༌ལ༌ ཁོའེ༌ ཡོག༌པོ༌གུན༌ནི༌ བྲུས༌ཏེ༌ ཨིན༌པིན༌།

16 ཏེ༌ནེ༌ ཨ༌བི༌མེ༌ལེག༌གི༌ ཨི༌སཱག༌ག༌ ཟེརས༌, “ང༌ཞའེ༌ ཡུལ༌ནེ༌ བིང༌ཏེ༌ སོང༌ ཅིའ༌ཟེར༌ན༌ ཁྱོ༌རང༌ ང༌ཞ༌གུན༌ནི༌ སང༌ མང༌ང༌ ཤེད༌ཆེའ༌ གྱུར༌ཏེ༌ ཨིན༌ནོག༌།”

17 ཏེ༌ནེ༌ ཨི༌སཱག༌ ཏེ༌ ནས༌ས༌ནེ༌ བིང༌ཏེ༌ སོང༌ ཡང༌ གེ༌རར༌རི༌ ལུང༌པའེ༌ ནང༌ང༌ ཁོང༌གུན༌ ཀུར༌ ཙུགས༌ཏེ༌ དུགས༌། 18 ཁོའེ༌ ཁོ༌རང༌ངི༌ ཨ༌བ༌ ཨབ༌ར༌ཧམ༌མི༌ ཏུས༌ལ༌ བྲུས༌ཁན༌ནི༌ ཆུ༌དོང༌གུན༌ ཡང༌སྐྱར༌ བྲུས༌ ཀ༌བོ༌ ཨབ༌ར༌ཧམ༌ ཀྲོངས༌ཏེ༌ སྟིང༌ནེ༌ ཕི༌ལིས༌ཏི༌པ༌གུན༌ནི༌ སྐངས༌ཏེ༌ ཨིན༌པིན༌། ཨི༌སཱག༌གི༌ ཆུ༌དོང༌གུན༌ལ༌ ཁོའེ༌ ཨ༌བའེ༌ ཏགས༌ཁན༌ནི༌ ཏེན༌ན༌ མིང༌གུན༌ ཏགས༌།

19 ཨི༌སཱག༌གི༌ ཡོག༌པོ༌གུན༌ནི༌ ལུང༌པའེ༌ ནང༌ང༌ ཆུ༌དོང༌ སོ༌མ༌ བྲུས༌པ༌ ཆུ༌ ལག༌མོ༌ བིང༌། 20 གེ༌རར༌པའེ༌ ལུག༌རྫི༌གུན༌ནི༌ ཨི༌སཱག༌གི༌ ལུག༌རྫི༌གུན༌ལ༌ ཛིང༌མོ༌ ཏངས༌ཏེ༌ ཟེརས༌, “འི༌ ཆུ༌བོ༌ ང༌ཞའེ༌ ཨིན༌།” ཏེ༌བོའེ༌ཕིའ༌ ཨི༌སཱག༌གི༌ ཏེ༌ ཆུ༌དོང༌བོའ༌, ཨི༌སཱག༌ ཡང༌ན༌ ཛིང༌མོ༌ ཟེར༌ཏེ༌ མིང༌ ཏགས༌། 21 ཨི༌སཱག༌གི༌ ཡོག༌པོ༌གུན༌ནི༌ ཡང༌ ཆུ༌དོང༌ཞིག༌ བྲུས༌ ཡང༌ ཏེ༌བོའེ༌ ཕིའང༌ ཛིང༌མོ༌ སོང༌པ༌ ཁོའེ༌ ཏེ༌བོའ༌ “སིཏ༌ནཧ༌ ཡང༌ན༌ གྱབ༌གལ༌” ཟེར༌ཏེ༌ མིང༌ ཏགས༌། 22 ཁོ༌ ཏེ༌ཀ༌ནེ༌ ཐག༌རིང༌ང༌ སོང༌ཏེ༌ ཡང༌ ཆུ༌དོང༌ཞིག༌ བྲུས༌། ཏེ༌བོའེ༌ ཕིའ༌ ཅའང༌ ཟེར༌ལེན༌ མ༌སོང༌ པ༌སང༌ ཁོའེ༌ ཏེ༌བོའ༌ རེ༌ཧོ༌བོཐ༌ ཟེར༌ཏེ༌ མིང༌ ཏགས༌ ཡང༌ ཁོའེ༌ ཟེརས༌, “ཏ༌ ཡ༌ཝའེ༌ ང༌དང༌གུན༌ལ༌ དུག༌ཅེས༌སི༌ ཕིའ༌ ས༌ཀྱད༌ ཕལ༌ཅན༌ སལ༌ཏེ༌ ཨིན༌ནོག༌ ཡང༌ ང༌དང༌གུན༌ འི༌ ནས༌སའེ༌ ནང༌ང༌ གྱས༌ཨིན༌།”

23 ཏེ༌ཀ༌ནེ༌ བིང༌ཏེ༌ ཨི༌སཱག༌ བེར༌ཤེ༌བ༌ ཟེར༌ཁན༌ནི༌ ནས༌སའ༌ སོང༌། 24 ཏེ༌ ཚན༌བོའ༌ ཁོའ༌ ཡ༌ཝའ༌ ཇལ༌ཏེ༌ མོལས༌, “ང༌ ནི༌ ཁྱོ༌རང༌ངི༌ ཨ༌བ༌ ཨབ༌ར༌ཧམ༌མི༌ དཀོན༌མཆོག༌ ཨིན༌; ཇིགས༌ མ༌ཇིགས༌; ང༌ ཁྱོ༌རང༌ ཉམ༌པོ༌ ཡོད༌། ངའེ༌ ཁྱོ༌རང༌ང༌ ཅིན༌ལབས༌ ཏངས༌ཏེ༌ ངའེ༌ ཡོག༌པོ༌ ཨབ༌ར༌ཧམ༌མི༌ ཏོན༌ལ༌ ཁྱོ༌རང༌ངི༌ པུར༌གྱུད༌ མང༌པོ༌ གྱས༌ཅུག༌ཨིན༌།” 25 ཏེ༌རུ༌ ཨི༌སཱག༌གི༌ ཆོད༌ཁྲི༌ རྩིགས༌ཏེ༌ ཡ༌ཝའ༌ ཅོལས༌། ཏེ༌རུ༌ ཁོའེ༌ ཁོ༌རང༌ངི༌ ཀུར༌བོ༌ ཙུགས༌ ཡང༌ ཁོའེ༌ ཡོག༌པོ༌གུན༌ནི༌ ཆུ༌དོང༌ བྲུས༌།

ཨི༌སཱག༌ དང༌ ཨ༌བི༌མེ༌ལེག༌གི༌ པར༌ལ༌ ཆད༌དོན༌།

26:26-35

26 ཨ༌བི༌མེ༌ལེག༌ གེ༌རར༌ནེ༌ ཁོ༌རང༌ངི༌ ལབ༌སྟོན༌པ༌ ཨ༌ཧུ༌ཟཐ༌ དང༌ ཁོའེ༌ མག༌མིའི༌ སྤོན༌བོ༌ ཕི༌ཀོལ༌ ཁྲིད༌ཏེ༌ ཨི༌སཱག༌ ཡོད༌ས༌ སོང༌། 27 ཨི༌སཱག༌གི༌ ཁོང༌གུན༌ལ༌ ཏྲིས༌, “ཅི༌ཕིའ༌ ཁྱོ༌ཞ༌གུན༌ ང༌ ཡོད༌ས༌ ཡོངས༌པིན༌? ཁྱོ༌རང༌གུན༌ནི༌ ང༌ ནཕ༌རད༌ ཅོས༌ཏེ༌ ཁྱོ༌ཞའེ༌ ཡུལ༌ནེ༌ ཕིངས༌ཏེ༌ ཏངས༌།”

28 ཁོང༌གུན༌ནི༌ ལན༌ཏངས༌, “ང༌ཞའ༌ གྱུས༌སོང༌ ཡ༌ཝའ༌ ཁྱོ༌རང༌ ཉམ༌པོ༌ ཡོད༌ཏེ༌ ཨིན༌ནོག༌ ཏེ༌བོའེ༌ཕིའ༌ ང༌དང༌གུན༌ནི༌ པར༌ལ༌ ཆད༌དོན༌ ཡོང༌གོས༌། ཇུ༌ཇུ༌ ང༌ཞའ༌ ཉམ༌པོ༌ ཆད༌དོན༌ཞིག༌ ཅོས༌། 29 ཁྱོ༌རང༌ངི༌ ང༌ཞའ༌ ནོད༌སྐྱལ༌ ཏང༌ མ༌གོས༌, ཀ༌ཟུག༌ ང༌ཞའེ༌ ཁྱོ༌རང༌ང༌ གྱལ༌ལ༌ ཅོས༌ཏེ༌ ནོད༌ མ༌སྐྱལ༌ལ༌ ཁྱོ༌རང༌ ཞི༌དེ༌ ཉམ༌པོ༌ ཆ༌ཅུགས༌པིན༌། ཏ༌ ཡ༌ཝའེ༌ ཁྱོ༌རང༌ང༌ ཅིན༌ལབས༌ སལ༌ཏེ༌ ཨིན༌ནོག༌།”

30 ཏེ༌ནེ༌ ཨི༌སཱག༌གི༌ ཁོང༌གུན༌ནི༌ ཕིའ༌ དོན༌ཏང༌ གྲལ༌གྲིག༌ ཅོས༌ ཡང༌ ཁོང༌གུན༌ ཟོས༌ཏེ༌ ཐུངས༌ཏེ༌ ཐད༌པོ༌ ཅོས༌། 31 ཐོ༌རེ༌ཟུག༌པོ༌ ང༌མོ༌ནེ༌ ཁོང༌གུན༌ནི༌ ཅིག༌ དང༌ ཅིག༌ག༌ ནོད༌སྐྱལ༌ མི༌ཏང༌ཅེས༌སི༌ ནའ༌ ཁུརས༌། ཏེ༌ནེ༌ ཨི༌སཱག༌གི༌ ཁོང༌གུན༌ ཞི༌དེ༌ ཉམ༌པོ༌ ལོགས༌ཏེ༌ ལམ༌ཅུགས༌།

32 ཏེན༌ན༌ ཞག༌ག༌ ཨི༌སཱག༌གི༌ ཡོག༌པོ༌གུན༌ ཡོངས༌ཏེ༌ ཁོའ༌ ཤདས༌, “ང༌ཞའ༌ ཆུ༌དོང༌ བྲུས༌ཏེ༌ ཆུ༌ ཐོབས༌།” 33 ཁོའེ༌ ཏེ༌ ཆུ༌དོང༌བོའ༌ ཤི༌བཧ༌ ཡང༌ན༌ དམ༌ཆའ༌ ཟེར༌ཏེ༌ མིང༌ ཏགས༌ ཡང༌ ཏེན༌ན༌ ནས༌ས༌བོའ༌ དག༌སའང༌ བེར༌ཤེ༌བ༌ གྲོང༌ཁྱེར༌ ཟེར༌ར༌ནོག༌།

34 ཨི༌སུའ༌ ལོ༌ ཞིབ༌ཅུ༌ ཆའ༌ཅིག༌ ཁོའེ༌ ཧེད༌པ༌ བེ༌རི༌ བུ༌མོ༌ ཡུ༌གྲིད༌ དང༌ ཨི༌ལོན༌ནི༌ བུ༌མོ༌ བེས༌མེད༌ གུན༌ ཉམ༌པོ༌ བག༌སྟོན༌ ཅོས༌། 35 ཨི༌སུའི༌ ན༌མ༌གུན༌ནི༌ ཨི༌སཱག༌ དང༌ ར༌བེ༌ཀའེ༌ མི༌ཚེ༌ ནང༌ང༌ རྡུག༌ངལ༌ ཁྱོངས༌།

27

ཨི༌སཱག༌གི༌ ཡ༌ཀོབ༌བ༌ ཅིན༌ལབས༌ ཏངས༌།

27:1-28:9

1 ཨི༌སཱག༌ སྒས༌ ཡང༌ ཁོའེ༌ མིག༌ནེའང༌ ཐོང༌ང༌ མེད༌པིན༌, ཏེ༌ཏུས༌ལ༌ ཁོའེ༌ ཁོ༌རང༌ངི༌ བུ༌ཚ༌ ཆེན༌མོ༌ ཨི༌སུའ༌ བོད༌ཏེ༌ ཟེརས༌, “ངའེ༌ བུ༌ཚ༌།”

ཁོའེ༌ ལན༌ཏངས༌, “ཧ༌ ཨ༌བ༌ལེ༌།”

2 ཨི༌སཱག༌གི༌ ཟེརས༌, “ལྟོས༌སའང༌ ང༌ སྒས༌ཏེ༌ ཨིན༌ནོག༌ ཡང༌ ནམ༌ ཤི༌ཨིན༌ གྱུས༌མེད༌། 3 ཏེ༌བོའེ༌ཕིའ༌ ཁྱོ༌རང༌ ཞུ༌ དང༌ དའ༌ ཁུར༌ཏེ༌ ལིངས༌ལ༌ སོང༌ ཡང༌ ངའེ༌ ཕིའ༌ སེམས༌ཅན༌ཞིག༌ སད༌ཏེ༌ 4 ང༌ ཐད༌ཁན༌ནི༌ ཞིམ༌པོ༌ ཁར༌ཇི༌ སྐོལ༌ཏེ༌ ངའ༌ ཟའ༌ཅེས༌ལ༌ ཁྱོང༌། ཏེ༌བོ༌ ཟོས༌ཏེ༌ ངའེ༌ ང༌ ཤིའི༌ སང༌ སྔུན༌ལ༌ ཁྱོ༌རང༌ང༌ ཅིན༌ལབས༌ ཏང༌ཨིན༌།”

5 ཨི༌སཱག༌གི༌ ཨི༌སུའ༌ ཏེ༌གུན༌ ཟེར༌ ཟ༌ནེ༌, ར༌བེ༌ཀ༌ ཉན༌ཏེ༌ ཡོད༌པིན༌། ཏེ༌ནེ༌ ཨི༌སུ༌ ལིངས༌ལ༌ སེམས༌ཅན༌ སད༌ཏེ༌ ཁྱོང༌ང༌ ཆའ༌ཅིག༌, 6 ར༌བེ༌ཀའེ༌ ཁོ༌རང༌ངི༌ བུ༌ཚ༌ ཡ༌ཀོབ༌བ༌ ཟེརས༌, “ཉོ༌ནའང༌, ངའེ༌ ཁྱོ༌རང༌ངི༌ ཨ༌བའེ༌ ཨི༌སུ༌ ཟེར༌ཨིན༌ ཚོར༌, 7 ‘ངའེ༌ ཕིའ༌ སེམས༌ཅན༌ཞིག༌ སད༌ཏེ༌ ང༌ ཐད༌ཁན༌ནི༌ ཞིམ༌པོ༌ ཁར༌ཇི༌ སྐོལ༌ཏེ༌ ཁྱོང༌ ཏེ༌ནེ༌ ངའེ༌ ང༌ ཤིའི༌ སང༌ སྔུན༌ལ༌ ཡ༌ཝའེ༌ སྐུན༌དུན༌ལ༌ ཁྱོ༌རང༌ང༌ ཅིན༌ལབས༌ ཏང༌ཨིན༌།’ 8 ཏ༌ ངའེ༌ བུ༌ཚ༌, ངའེ༌ ཁའ༌ཉན༌ཏེ༌ ངའེ༌ ཟེར༌ཁན༌བོ༌ ཅོས༌། 9 ངའ༌ ཁྱོ༌རང༌ངི༌ ཨ༌བ༌ ཐད༌ཁན༌ནི༌ ཞིམ༌པོ༌ ཁར༌ཇི༌ སྐོལ༌ཉན༌ཅེས༌ལ༌ ཁྱོ༌རང༌ ར༌མའེ༌ ཁྱུའི༌ ཕྲོའ༌ སོང༌ཏེ༌ རི༌གུ༌ ཆུ༌ངུན༌ གྱལ༌ལ༌ ཉིས༌ སད༌ཏེ༌ ཁྱོང༌། 10 ཏེ༌ནེ༌ ཨ༌བའེ༌ ཁྱོ༌རང༌ང༌ ཤི༌ སང༌ སྔུན༌ལ༌ ཅིན༌ལབས༌ ཏང༌ཅེས༌ལ༌ ཁྱོ༌རང༌ངི༌ ཏེ༌བོ༌ ཁོང༌ང༌ ཟའ༌ཅེས༌ལ༌ ཁྱེར༌།”

11 ཨིན༌ནའང༌ ཡ༌ཀོབ༌བི༌ ཁོ༌རང༌ངི༌ ཨ༌མ༌ ཟེརས༌, “ཨི༌སུའི༌ ཟུགས༌པོ༌ སྤུན༌ཇན༌ ཡང༌ ངའ༌ སྤུ༌ མེད༌ཁན༌བོ༌ ཉེ༌རང༌ང༌ གྱུས༌ཨིན༌ནོག༌། 12 ཨ༌བའེ༌ ངའ༌ ལག༌པ༌ རྩེ༌ན༌ ངའེ༌ ཁོང༌ང༌ གོབ༌སྐོར༌ ཏང༌ཁན༌བོ༌ ཧ༌གོ༌ཏེ༌ ངའེ༌ ང༌རང༌ངི༌ཀ༌ ཅིན༌ལབས༌སི༌ ཚབས༌ལ༌ ངན༌ ཁྱོང༌ཨིན༌།”

13 ཁོའེ༌ ཨ༌མའེ༌ ཟེརས༌, “ངའེ༌ བུ༌ཚ༌, ཁྱོ༌རང༌ང༌ ཏང༌ཁན༌ནི༌ ངན༌, ངའེ༌ཀ༌ བབས༌ཤིག༌། སོང༌ཏེ༌ ངའེ༌ ཟེར༌ཁན༌བོ༌ ཅོས༌།” 14 ཏེ༌ནེ༌ ཁོ༌ སོང༌ ཡང༌ རི༌གུ༌གུན༌ནི༌ ཤ༌ ཁྱོངས༌ཏེ༌ ཨ༌མའ༌ ཏངས༌ ཡང༌ ཨ༌མའེ༌ ཨ༌བ༌ ཐད༌ཁན༌ནི༌ ཞིམ༌པོ༌ ཁར༌ཇི༌ སྐོལས༌། 15 ཏེ༌ནེ༌ ར༌བེ༌ཀའེ༌ ཁང༌པའེ༌ ནང༌ང༌ ཡོད༌ཁན༌ནི༌ ཨི༌སུའི༌ ཀོས༌ གྱལ༌ཤོག༌པོ༌ ཁྱོངས༌ཏེ༌ ཡ༌ཀོབ༌བ༌ སྐོནས༌། 16 ཡང༌ ཁོའེ༌ ལག༌པ༌ དང༌ ཇིང༌བ༌ རི༌གུའི༌ པགས༌པ༌ ཀབས༌། 17 ཏེ༌ནེ༌ ཡ༌ཀོབ༌བི༌ ལག༌ག༌ ཁར༌ཇི༌ སྐོལ༌ཁན༌ ཞིམ༌པོ༌ དང༌ ཏ༌གི༌ ཏངས༌།

18 ཡ༌ཀོབ༌ ཁོ༌རང༌ངི༌ ཨ༌བ༌ ཡོད༌ས༌ སོང༌ཏེ༌ ཟེརས༌, “ཨ༌བ༌ལེ༌།”

ཨ༌བའེ༌ ཟེརས༌, “ང༌ འི༌ཀ༌ནེ༌ ཡོད༌། ངའེ༌ བུ༌ཚ༌གུན༌ནི༌ ནང༌ནེ༌ ཀ༌བོ༌ ཨིན༌?”

19 ཡ༌ཀོབ༌བི༌ ལན༌ཏངས༌ “ང༌ ཉེ༌རང༌ངི༌ གོ༌སྐྱེས༌ བུ༌ཚ༌ ཨི༌སུ༌ ཨིན༌ལེ༌། ངའེ༌ ཉེ༌རང༌ངི༌ ཟེར༌ཁན༌ ནང༌ཞིན༌ ཅོས༌པིན༌། ཏ༌ ཞུགས༌ཏེ༌ ངའེ༌ སྐོལ༌ཁན༌ནི༌ ཤ༌ དོན༌ན༌ ཛད༌། ཏེ༌ནེ༌ ཉེ༌རང༌ངི༌ ངའ༌ ཅིན༌ལབས༌ སལ༌ ཉན༌ཨིན༌།”

20 ཨི༌སཱག༌གི༌ བུ༌ཚའ༌ ཏྲིས༌, “ངའེ༌ བུ༌ཚ༌, ཁྱོ༌རང༌ང༌ འི༌ཟུག༌ གྱོགས༌པ༌ ཏེ༌བོ༌ ཀ༌ཟུག༌གི༌ ཐོབ༌?”

ཡ༌ཀོབ༌བི༌ ལན༌ཏངས༌, “ཡ༌ཝ༌ ཉེ༌རང༌ངི༌ དཀོན༌མཆོག༌གི༌ ཏེ༌བོ༌ ཐོབ༌ཅེས༌སི༌ ནང༌ང༌ ངའ༌ རོགས༌ ཛདས༌།”

21 ཨི༌སཱག༌གི༌ ཡ༌ཀོབ༌བ༌ ཟེརས༌, “ངའེ༌ བུ༌ཚ༌, ཁྱོ༌རང༌ དེན༌བའ༌ ཨི༌སུ༌ ཨིན༌ན༌ མན༌ ལག༌པ༌ རྩེས༌ཏེ༌ ཉུག༌ཅེས༌ལ༌ ངའེ༌ དུན༌ལ༌ ཡོང༌།”

22 ཡ༌ཀོབ༌ ཁོ༌རང༌ངི༌ ཨ༌བའེ༌ དུན༌ལ༌ སོང༌ ཡང༌ ཨི༌སཱག༌གི༌ ཉུགས༌ཏེ༌ ཟེརས༌, “ཁྱོ༌རང༌ངི༌ སྐད༌ ཡ༌ཀོབ༌ ཙོགས༌ ཨིན༌ནའང༌ ལག༌པ༌ ཨི༌སུའི༌ ཙོགས༌ རག༌།” 23 ཁོའེ༌ ལག༌པ༌ ཨི༌སུའི༌ ལག༌པ༌ ཙོགས༌ སྤུན༌ཇན༌ ཡོད༌ པ༌སང༌ ཨི༌སཱག༌ག༌ ཡ༌ཀོབ༌ ཨིན༌ཁན༌བོ༌ མ༌ཤེས༌ ཡང༌ ཁོའེ༌ ཁོའ༌ ཅིན༌ལབས༌ ཏང༌ཀི༌ ཡོད༌པིན༌། 24 ཨིན༌ནའང༌ ཡང༌སྐྱར༌ ཏྲིས༌, “ཁྱོ༌རང༌ དེན༌བའ༌ ཨི༌སུ༌ ཨིན༌ན༌?”

ཁོའེ༌ ལན༌ཏངས༌, “ང༌ ཨིན༌ལེ༌།”

25 ཨི༌སཱག༌གི༌ ཟེརས༌, “སྐོལ༌ཁན༌ནི༌ ཤ༌ ངའེ༌ དུན༌ལ༌ ཁྱོང༌, ཏེ༌བོ༌ ཟོས༌ཏེ༌ ངའེ༌ ཁྱོ༌རང༌ང༌ ཅིན༌ལབས༌ ཏང༌ཨིན༌།” ཡ༌ཀོབ༌བི༌ ཁྱོངས༌པ༌ ཁོ༌ ཟོས༌ ཡང༌ རྒུན༌ཆང༌ ཁྱོང༌ཁན༌བོའང༌ ཐུངས༌། 26 ཏེ༌ནེ༌ ཨ༌བའེ༌ ཁོའ༌ ཟེརས༌, “བུ༌ཚ༌ དུན༌ལ༌ ཡོང༌ཏེ༌ ངའ༌ པུག༌ཏོང༌།”

27 ཁོ༌ ཡོངས༌ཏེ༌ ཁོའ༌ པུག༌ ཏང༌ང༌ཅིག༌ ཨི༌སཱག༌གི༌ ཁོའེ༌ ཀོས༌ལག༌ག༌ ནུམས༌ཏེ༌ ཏན༌ཏན༌ ཅོས༌, ཏེ༌ནེ༌ ཁོའེ༌ ཁོའ༌ ཅིན༌ལབས༌ ཏངས༌ཏེ༌ ཟེརས༌,

“ངའེ༌ བུ༌ཚའེ༌ ཏྲི༌མ༌ ཞིང༌ངི༌ ཏྲི༌མ༌ ཙོགས༌

ཀ༌བོའ༌ ཡ༌ཝའེ༌ ཅིན༌ལབས༌ སལ༌ཏེ༌ ཨིན༌།

28 དཀོན༌མཆོག༌གི༌ ཁྱོ༌རང༌ང༌ ནམ༌ཁའེ༌ ཆུ༌ སལ༌ཏེ༌

ཁྱོ༌རང༌ངི༌ ཞིང༌ང༌ སྟོན༌ཐོག༌ གྱལ༌ལ༌ སྨིན༌ཤིག༌།

ཁྱོ༌རང༌ང༌ གྲུ༌ དང༌ རྒུན༌ཆང༌ མ༌ མང༌པོ༌ སལ༌ཤིག༌།

29 གྱལ༌ཁམས༌གུན༌ནི༌ ཁྱོ༌རང༌ང༌ ཞབས༌ཏོག༌ ཞུ༌ཅུག༌ག༌ ཛད༌ཤིག༌

ཡང༌ མི༌གུན༌ནི༌ ཁྱོ༌རང༌ང༌ ཀུས༌པ༌ ཅོ༌ཅུག༌ག༌ ཛད༌ཤིག༌།

ཁྱོ༌རང༌ ཁྱོ༌རང༌ངི༌ ཨ༌ཅོ༌ནོ༌གུན༌ནི༌ སྤོན༌བོ༌ གྱུར༌ཅུག༌ག༌ ཛད༌ཤིག༌།

ཁྱོ༌རང༌ངི༌ ཨ༌མའེ༌ བུ༌ཚ༌གུན༌ལ༌ ཁྱོ༌རང༌ངི༌ དུན༌ལ༌ གོ༌ སྒུ༌ཅུག༌ག༌ ཛད༌ཤིག༌

ཁྱོ༌རང༌ང༌ ངན༌ ཏབ༌ཁན༌གུན༌ལ༌ ངན༌ ཕོག༌ཤིག༌།

ཡང༌ ཁྱོ༌རང༌ང༌ ཅིན༌ལབས༌ ཏང༌ཁན༌གུན༌ལ༌ ཅིན༌ལབས༌ ཐོབ༌ཤིག༌།”

30 ཨི༌སཱག༌གི༌ ཅིན༌ལབས༌ ཏང༌ ཚར༌ཏེ༌ ཨ༌བ༌ ཡོད༌ས༌ནེ༌ ཡ༌ཀོབ༌ ཅབ༌ བིངས༌ཏེ༌ ཆའ༌ཅིག༌ ཁོའེ༌ ཨ༌ཅོ༌ ཨི༌སུ༌ ལིངས༌ནེ༌ ལོགས༌ཏེ༌ ལེབ༌། 31 ཁོའེང༌ ཞིམ༌པོ༌ ཁར༌ཇི༌ སྐོལས༌ཏེ༌ ཨ༌བ༌ ཁྱེརས༌, ཡང༌ ཟེརས༌, “ཨ༌བ༌ལེ༌ ཞངས༌ཏེ༌ ངའ༌ ཅིན༌ལབས༌ སལ༌ཅེས༌སི༌ ཕིའ༌ ངའེ༌ སྐོལ༌ཁན༌ནི༌ ཁར༌ཇི༌ དོན༌ནའང༌།”

32 ཨི༌སཱག༌གི༌ ཁོའ༌ ཏྲིས༌, “ཁྱོ༌རང༌ སུ༌ ཨིན༌?”

ཁོའེ༌ ལན༌ཏངས༌, “ཉེ༌རང༌ངི༌ བུ༌ཚ༌ ཆེན༌མོ༌ ཨི༌སུ༌ ཨིན༌ལེ༌།”

33 ཨི༌སཱག༌ དར༌ཨིན༌ ཏྲིས༌, “ཏེ༌ནེ༌ སེམས༌ཅན༌ སད༌ཏེ༌ ངའ༌ ཁར༌ཇི༌ ཟའ༌ལ༌ ཁྱོང༌ཁན༌བོ༌ སུ༌ ཨིན༌? ཁྱོ༌རང༌ ཡོང༌ངི༌ སང༌ སྔུན༌ལ༌ ཏེ༌བོ༌ ཟོས༌ཏེ༌ ངའེ༌ ཁོའ༌ ང༌རང༌ངི༌ ཅིན༌ལབས༌པོ༌ ཏངས༌པིན༌, ཡང༌ ཏེ༌བོ༌ ཁོ༌ ཉམ༌པོ༌ ལུས༌གོས༌།”

34 ཏེ༌བོ༌ ཚོར༌ར༌ཅིག༌ ཨི༌སུའི༌ སྲན༌ཏྲེ༌ ཀུ༌ཅོ༌ ཏངས༌ཏེ༌ ཟེརས༌, “ཨ༌བ༌ལེ༌ ངའང༌ ཉེ༌རང༌ངི༌ ཅིན༌ལབས༌པོ༌ སལ༌ལའང༌།”

35 ཨི༌སཱག༌གི༌ ལན༌ཏངས༌, “ཁྱོ༌རང༌ངི༌ ནོ༌ ཡོངས༌ ཡང༌ ངའ༌ གོབ༌སྐོར༌ཏེ༌ ཁྱོ༌རང༌ངི༌ ཅིན༌ལབས༌པོ༌ ཁྱེརས༌།”

36 ཨི༌སུ༌ ཟེརས༌, “ཁོའེ༌ མིང༌ང༌ ཡ༌ཀོབ༌ ཤེས༌ཏེ༌ ཏགས༌ཏེ༌ ཨིན༌ནོག༌ ཅིའ༌ཟེར༌ན༌ ཁོའེ༌ ལན༌ ཉིས༌ ངའ༌ གོབ༌སྐོརས༌། གོ༌མ༌ ངའེ༌ གོས༌ སྐྱེས༌སི༌ ཐོབ༌ཏང༌ ཡང༌ དག༌ས༌ ཉེ༌རང༌ངི༌ ངའ༌ སལ༌ཅེས༌ཅན༌ནི༌ ཅིན༌ལབས༌པོ༌, ཅི༌ ཉེ༌རང༌ངི༌ ངའེ༌ ཕིའ༌ ཅིན༌ལབས༌ ཉུ༌ངུན༌ཞིག༌གའང༌ སྲིས༌ཏེ༌ མ༌བོར༌པིན༌ན༌?”

37 ཨི༌སཱག༌གི༌ ལན༌ཏངས༌, “ངའེ༌ ཁོ༌ ཁྱོ༌རང༌ངི༌ཀ༌ སྤོན༌བོ༌ ཅོ༌ཚར༌ ཡང༌ ཁོའེ༌ ཉེན༌གྲུང༌ ཚང༌མ༌ ཁོའ༌ ཞབས༌ཏོག༌ ཅོ༌ཅེས༌ལ༌ ཏངས༌པིན༌། ངའེ༌ ཁོའ༌ གྲུ༌ དང༌ རྒུན༌ཆང༌ མང༌པོའེ༌ ཅིན༌ལབས༌ ཏང༌ཚར༌། ཏ༌ ཁྱོ༌རང༌ང༌ ཏང༌ཅེས༌ ངའ༌ ཅའང༌ ལུས༌ཏེ༌ མེད༌, བུ༌ཚ༌།”

38 ཨི༌སུའི༌ ཁོ༌རང༌ངི༌ ཨ༌བ༌ ཟེརས༌, “ཉེ༌རང༌ང༌ ཅིན༌ལབས༌ ཅིག༌ཅིག༌ མ༌ནེ༌ མེད༌ད༌? ངའང༌ ཅིན༌ལབས༌ སལ༌ལའང༌ ཨ༌བ༌ལེ༌།” ཏེ༌ནེ༌ ཨི༌སུ༌ སྲན༌ཏྲེ༌ ངུས༌།

39 ཏེ༌ནེ༌ ཁོའེ༌ ཨ༌བ༌ ཨི༌སཱག༌གི༌ ཟེརས༌,

“ཁྱོ༌རང༌ ཚུག༌སའེ༌ ནས༌སའེ༌ ས༌

ཞིང༌ བད༌ཅེས༌ལ༌ སྟོབས༌ཅན༌ གྱལ༌ལ༌ མི༌ཡོང༌

ཡང༌ ནམ༌ཁའ༌ནེ༌ ཆུ༌ མི༌བབས༌།

40 ཁྱོ༌རང༌ངི༌ ར༌འི༌ ཀོལ༌ཏེ༌ མི༌ཚེ༌ ཕུད༌ཨིན༌,

ཡང༌ ཁྱོ༌རང༌ངི༌ ཁྱོ༌རང༌ངི༌ ནོའེ༌ ཞབས༌ཏོག༌ ཞུ༌ཨིན༌།

ཨིན༌ནའང༌ ཁྱོ༌རང༌ངི༌ ཁོའེ༌ གྱབ༌གལ༌ ཅོ༌ཅེས༌ ཐག༌ཅད༌ད༌ཅིག༌,

ཁྱོ༌རང༌ ཁོའེ༌ ཝང༌ངི༌ ཡོག༌ག༌ མ༌དུག༌ག༌ རང༌ཝང༌ ལེན༌ཨིན༌།”

41 ཨ༌བའེ༌ ཡ༌ཀོབ༌བ༌ ཅིན༌ལབས༌ ཏང༌ཅེས༌པོའེ༌ ཨི༌སུའི༌ ཡ༌ཀོབ༌བ༌ ནཕ༌རད༌ ཅོའད༌པིན༌། ཁོའེ༌ ཁོ༌རང༌ང༌ ཟེརས༌, “ཨ༌བ༌ ཤིའ༌ཅིག༌, ཉ༌ངན༌ ཅོས༌ཏེ༌ སྟིང༌ནེ༌, ངའེ༌ ཡ༌ཀོབ༌ སད༌ཨིན༌།”

42 ཨིན༌ནའང༌ ར༌བེ༌ཀ༌ ཨི༌སུའི༌ ཟེར༌ཁན༌བོ༌ ཚོར༌པ༌ ཁོའེ༌ ཡ༌ཀོབ༌བ༌ བོད༌ཏེ༌ ཟེརས༌, “ཉོན༌ ཁྱོ༌རང༌ངི༌ ཨ༌ཅོ༌ ཨི༌སུའི༌ ཁྱོ༌རང༌ སད༌ཅེས༌སི༌ ཐབས༌ལྡིང༌ དུག༌། 43 ཏ༌ བུ༌ཚ༌, ངའེ༌ ཅོས༌ ཟེར༌ཅེས༌པོ༌ ཅོས༌, དག༌ས༌རང༌ ཧ༌རན༌ནི༌ ནང༌ང༌ ངའེ༌ མིང༌བོ༌ ལ༌བན༌ ཡོད༌ས༌ ཤོར༌ཏེ༌ སོང༌། 44 ཡང༌ ཁྱོ༌རང༌ངི༌ ཨ༌ཅོའེ༌ སྲོ༌ ཞུ༌ཞུ༌ ཚག༌པ༌ ཁོ༌ ཉམ༌པོ༌ དུག༌། 45 ཁྱོ༌རང༌ངི༌ ཅོས༌ཁན༌གུན༌ རྗེད༌ཏེ༌ ཁོའེ༌ སྲོ༌ མེད༌ཁན༌ ཆའ༌ཅིག༌, ངའེ༌ ཁྱོ༌རང༌ང༌ ལོགས༌ཏེ༌ ཡོང༌ཅེས༌ལ༌ ལོན༌ ཀལ༌ཨིན༌། ཨི༌སུའི༌ ཁྱོ༌རང༌ སད༌ན༌ ཞན༌གུན༌ནི༌ ཁོ༌ སད༌ད༌ནོག༌། ཞག༌ ཅིག༌གི༌ ནང༌ང༌ ངའེ༌ བུ༌ཚ༌ ཉིས༌ཀ༌ ཅིའ༌ ཤི༌གོས༌?”

46 ར༌བེ༌ཀའེ༌ ཨི༌སཱག༌ག༌ ཟེརས༌, “ངའ༌ ཨི༌སུའི༌ ཧེད༌པ༌ ན༌མ༌གུན༌ ཉམ༌པོ༌ ངལ༌ཏེ༌ རག༌, ཡ༌ཀོབ༌བིའང༌ ཧེད༌པ༌ བུ༌མོ༌ ཉམ༌པོ༌ ན༌མ༌ ཅོ༌ན༌ ངའ༌ སོན༌ཏེའ༌ ལུས༌ཏེ༌ ཅི༌ ཕན༌།”

28

1 ཏེ༌ནེ༌ ཨི༌སཱག༌གི༌ ཡ༌ཀབ༌བ༌ བོད༌ཏེ༌ ཅིན༌ལབས༌ ཏངས༌ ཡང༌ ཁོའ༌ བཀའ༌ ཏངས༌ཏེ༌ ཟེརས༌, “ཀེ༌ནན༌མ༌ བུ༌མོ༌ ཉམ༌པོ༌ བག༌སྟོན༌ མ༌ཅོ༌། 2 དག༌ས༌རང༌ ཁྱོ༌རང༌ངི༌ མེ༌མེ༌ བེ༌ཐུལ༌ དུག༌སའེ༌ ཡུལ༌ པ༌དན༌ཨ༌རམ༌མ༌ སོང༌ཏེ༌ ཁྱོ༌རང༌ངི༌ ཨ༌ཞང༌ ལ༌བན༌ནི༌ བུ༌མོ༌ ཞིག༌ ཉམ༌པོ༌ བག༌སྟོན༌ ཅོས༌། 3 དཀོན༌མཆོག༌ ཀུན༌ཝང༌ངི༌ ཅིན༌ལབས༌ སལ༌ཏེ༌ ཁྱོ༌རང༌ང༌ ཕྲུ༌གུ༌ མང༌པོ༌ ཇོར༌ཤིག༌ ཡང༌ ཁྱོ༌རང༌ངི༌ མིར༌གྱུད༌ མང༌པོ༌ གྱུར༌ཤིག༌། 4 ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌ ཚང༌མ༌ལ༌ ཁོང༌ངི༌ ཨབ༌ར༌ཧམ༌མ༌ སལ༌ཁན༌ནི༌ ཅིན༌ལབས༌པོ༌ སལ༌ཤིག༌, ཡང༌ ཁྱོ༌རང༌ ཞན༌ཡུལ༌ལི༌ མི༌ ཚུལ༌ལ༌ དུག༌ཁན༌ནི༌ ས༌ཀྱད༌ ཀ༌བོ༌ དཀོན༌མཆོག༌གི༌ ཨབ༌ར༌ཧམ༌མ༌ སལ༌ལ༌ ཛདས༌ ཏེ༌བོ༌ ཁྱོ༌རང༌ངི༌ གྱུར༌ཤིག༌།” 5 ཏེ༌ནེ༌ ཨི༌སཱག༌གི༌ ཡ༌ཀོབ༌ ལམ༌ཅུགས༌ ཡང༌ ཁོ༌ པ༌དན༌ཨ༌རམ༌མ༌ སོང༌ཏེ༌ ཨ༌རམ༌པ༌ བེ༌ཐུལ༌ལི༌ བུ༌ཚ༌ ར༌བེ༌ཀའེ༌ མིང༌བོ༌ ལ༌བན༌ ཉམ༌པོ༌ དུགས༌, ར༌བེ༌ཀ༌ ནི༌ ཨི༌སུ༌ དང༌ ཡ༌ཀོབ༌བི༌ ཨ༌མ༌ ཨིན༌པིན༌།

6 ཨི༌སཱག༌གི༌ ཡ༌ཀོབ༌བ༌ ཅིན༌ལབས༌ ཏང༌ཏེ༌ པ༌དན༌ཨ༌རམ༌མ༌ ན༌མ༌ ཙལ༌ལ༌ ལམ༌ཅུག༌ཁན༌ ཡང༌ ཀེ༌ནན༌མ༌ བུ༌མོ༌ ཉམ༌པོ༌ ན༌མ༌ མི༌ཅོ༌ཅེས༌ལ༌ ཁོའ༌ བཀའ༌ ཏང༌ཁན༌བོ༌ ཡང༌ 7 ཡ༌ཀོབ༌བི༌ ཁོ༌རང༌ངི༌ ཨ༌བ༌ དང༌ ཨ༌མའེ༌ ཁའ༌ ཉན༌ཏེ༌ པ༌དན༌ཨ༌རམ༌མ༌ ཆའ༌ཁན༌བོ༌ ཨི༌སུའ༌ གྱུས༌སོང༌། 8 ཏེ༌ནེ༌ ཨི༌སུའ༌ ཁོའེ༌ ཨ༌བའ༌ ཀེ༌ནན༌མ༌ བུ༌མོའ༌ མ༌ ཐད༌ཁན༌བོ༌ ཧ༌གོ༌། 9 ཁོའེ༌ སྔུན༌ནི༌ ན༌མ༌གུན༌ནི༌ཀ༌ ནན༌མ༌ ཨབ༌ར༌ཧམ༌མི༌ བུ༌ཚ༌ ཨིཤ༌མ༌ཨེལ༌ ཡོད༌ས༌ སོང༌ཏེ༌ ཁོའེ༌ བུ༌མོ༌ མ༌ཧ༌ལད༌ ཉམ༌པོ༌ བག༌སྟོན༌ ཅོས༌ ཁོ༌ ནི༌བེ༌འོད༌དི༌ ནོ༌མོ༌ ཨིན༌པིན༌།

བེ༌ཐེལ༌ལི༌ ནང༌ང༌ ཡ༌ཀོབ༌བི༌ ཉི༌ལམ༌།

28:10-22

10 ཡ༌ཀོབ༌ བེར༌ཤེ༌བའེ༌ གྲོང༌ཁྱེར༌ནེ༌ བིང༌ཏེ༌ ཧ༌རན༌ ཆོགས༌ལ༌ སོང༌། 11 ཁོ༌ ས༌ཆ༌ཞིག༌གི༌ཀ༌ ལེབ༌བ༌ཅིག༌ ཁོའེ༌ ཏེ༌རུ༌ ཚན༌བོ༌ དུག༌ཨིན༌ སམ༌ ཅིའ༌ཟེར༌ན༌ ཉི༌མ༌ སྐྱོད༌ཏེ༌ ཡོད༌པིན༌། ཏེ༌རུ༌ རྡོའ༌ཞིག༌ ཁོ༌རང༌ངི༌ གོའེ༌ ཡོག༌ག༌ བོར༌ཏེ༌ ཉིད༌ ཏངས༌། 12 ཁོའ༌ ཉི༌ལམ༌ཞིག༌ ཐོང༌ ཀ༌བོའེ༌ ནང༌ང༌ ཁོའ༌ ཇིག༌རྟེན༌ནི༌ ཀ༌ནེ༌ ནམ༌ཁའ༌ ཚོག༌པ༌ སྲེས༌ཀ༌ཞིག༌ རྐྱངས༌ཏེ༌ ཐོང༌ ཡང༌ ཏེ༌བོའེ༌ཀ༌ དཀོན༌མཆོག༌གི༌ ཕོ༌ཉ༌གུན༌ ཛགས༌བབས༌ ཏང༌ངད༌ པིན༌། 13 སྲེས༌ཀའེ༌ གོའེ༌ཀ༌ ཡ༌ཝ༌ ཞངས༌ཏེ༌ ཁོང༌ངི༌ མོལས༌, “ང༌ ནི༌ ཨབ༌ར༌ཧམ༌ དང༌ ཨི༌སཱག༌གི༌ དཀོན༌མཆོག༌ ཡ༌ཝ༌ ཨིན༌། ངའེ༌ ཁྱོ༌རང༌ ཉིད༌ལོགས༌ཏེ༌ ཡོད༌ཁན༌ནི༌ ས༌ཆ༌བོ༌ ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌གུན༌ལ༌ ཏང༌ཨིན༌། 14 ཁོང༌གུན༌ ཇིག༌རྟེན༌ནི༌ཀ༌ ཡོད༌ཁན༌ནི༌ ཐལ༌བ༌ ཙོགས༌ལ༌ ཇིག༌རྟེན༌ནི༌ ཆོགས༌ ཚང༌མ༌ལ༌ ཁྱེད༌ཨིན༌ ཡང༌ ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌ གུན༌ གྱུད༌ཏེ༌ མི༌ཚང༌མ༌ལ༌ ཅིན༌ལབས༌ ཐོབ༌ཨིན༌། 15 ངའ༌ ཁྱོ༌རང༌ ཉམ༌པོ༌ ཡོད༌, ཀ༌རུ༌ ཆ༌ནའང༌ ངའེ༌ ཁྱོ༌རང༌ སྐྱོབས༌ཏེ༌ བོར༌ཨིན༌ ཡང༌ ངའེ༌ ཁྱོ༌རང༌ འིན༌ན༌ ས༌ཆའེ༌ཀ༌ ལོགས༌ཏེ༌ ཁྱོང༌ཨིན༌, ནམ༌ཚོག༌པ༌ ངའེ༌ ཁ༌ཆད༌ ཅོ༌ཁན༌ ཚང༌མ༌ གྲུབ༌ མི༌གྲུབ༌ ངའེ༌ ཁྱོ༌རང༌གུན༌ ཕང༌མི༌ཕང༌།”

16 ཡ༌ཀོབ༌བ༌ ཉིད༌ཚད༌ ཡང༌ ཁོའེ༌ སམ༌, “ཡ༌ཝ༌ འི༌ ནས༌སའེ༌ ནང༌ང༌ ནས༌ཏེ༌ ཨིན༌ནོག༌ ཡང༌ ངའ༌ དག༌ས༌ མ༌ནེ༌ གྱུས༌ མ༌སོང༌།” 17 ཁོ༌ ཇིགས༌ ཡང༌ ཟེརས༌, “འི༌ ནས༌ས༌བོ༌ ཙམ༌ཤིག༌གི༌ ཇིགས༌པོ༌ མ༌ནོག༌། ཏན༌ཏན༌ལ༌ འི༌བོ༌ དཀོན༌མཆོག༌གི༌ ཞུགས༌ཁང༌ ཡང༌ ནམ༌ཁའེ༌ གྱས༌སྒོ༌ ཨིན༌ནོག༌།”

18 ཐོ༌རེ༌ཟུག༌པོ༌ ཡ༌ཀོབ༌ ང༌མོ༌ནེ༌ ལངས༌ཏེ༌ གོ༌ བོར༌ཁན༌ནི༌ རྡོའ༌བོ༌ ཁུརས༌ ཡང༌ ཏེ༌བོ༌ ཀ༌ཝ༌ ཙོགས༌ལ༌ ལངས༌ཏེ༌ ཏེ༌བོའེ༌ཀ༌ ཨོ༌ལིཝ༌ཝི༌ མར༌ནག༌ ལུགས༌། 19 ཏེ༌ནེ༌ ཁོའེ༌ ཏེ༌ ནས༌ས༌བོའ༌ བེ༌ཐེལ༌ མིང༌ང༌ ཏགས༌ སྔུན༌ལ༌ ཏེ༌ གྱལ༌ས༌བོའ༌ ལུཟ༌ ཟེར༌རད༌པིན༌། 20 ཏེ༌ནེ༌ ཡ༌ཀོབ༌བི༌ ནའ༌ ཁུརས༌, “ཀལ༌ཏེས༌ དཀོན༌མཆོག༌ ང༌ ཉམ༌པོ༌ ཞུགས༌ཏེ༌ འི༌ བེས༌སི༌ ནང༌ང༌ ང༌ སྐྱོབ༌ཏེ༌ ངའ༌ ཁར༌ཇི༌ དང༌ ཀོས༌ལག༌ སལ༌ན༌, 21 ཡང༌ ང༌ ང༌རང༌ངི༌ ཨ༌བའེ༌ ཁང༌པ༌ ལོགས༌ཏེ༌ ཁམ༌ཟང༌ ལེབ༌ན༌ ཏེ༌ནེ༌ ངའེ༌ དཀོན༌མཆོག༌ ཡ༌ཝ༌ ཉེ༌རང༌ ཨིན༌། 22 ངའེ༌ འི༌ རྡོའ༌ ལངས༌ཁན༌ནི༌ ནས༌ས༌བོ༌ ཉེ༌རང༌ངི༌ ཞུགས༌ཁང༌ གྱུར༌ཨིན༌ ཡང༌ ཉེ༌རང༌ངི༌ སལ༌ཁན༌ ཚང༌མའེ༌ ནང༌ནེ༌ ངའེ༌ ཉེ༌རང༌ང༌ རྕུ༌ཁག༌པོ༌ ཕུལ༌ཨིན༌།”

29

ཡ༌ཀོབ༌ པ༌དན༌ཨ༌རམ༌མ༌ ལེབ༌།

29:1-14

1 ཡང༌སྐྱར༌ ཡ༌ཀོབ༌བི༌ ཁོ༌རང༌ངི༌ བེས༌པོ༌ གོ༌ཟུགས༌ ཡང༌ ཁོ༌ ཀེ༌ནན༌ནི༌ ཤར༌ ཆོགས༌ལ༌ ཡོད༌ཁན༌ནི༌ ས༌ཆའ༌ ལེབ༌། 2 ཁོའ༌ འ༌ཟམ༌ཤིག༌ནེ༌ ཆུ༌དོང༌ཞིག༌ ཐོང༌ ཀ༌བོའེ༌ དུན༌ལ༌ ལུག༌གི༌ ཁྱུ༌ སུམ༌ དུག༌པིན༌, ཅིའ༌ཟེར༌ན༌ ལུག༌གི༌ ཁྱུ༌གུན༌ལ༌ ཏེ༌ ཆུ༌དོང༌ནེ༌ ཆུ༌ ཏང༌ངད༌པིན༌། ཆུ༌དོང༌ངི༌ ཁའ༌བོའ༌ རྡོའ༌ ཆེན༌མོ༌ཞིག༌ ཀབས༌ཏེ༌ ཡོད༌པིན༌། 3 ལུག༌ཁྱུ༌ ཚང༌མ༌ ཏེ༌ཀ༌ ཛོམ༌མ༌ཅིག༌ ལུག༌རྫི༌གུན༌ནི༌ ཏེ༌ རྡོའ༌བོ༌ རིལ༌ཏེ༌ ལུག༌གུན༌ལ༌ ཆུ༌ ཏང༌ངད༌པིན༌། ཆུ༌ ཏང༌ ཚར༌ར༌ཅིག༌ རྡོའ༌བོ༌ ལོགས༌ཏེ༌ ཁའེ༌ཀ༌ ཀབ༌བད༌པིན༌།

4 ཡ༌ཀོབ༌བི༌ ཏེ༌ཀ༌ ཡོད༌ཁན༌ནི༌ ལུག༌རྫི༌གུན༌ལ༌ ཏྲིས༌, “ཛ༌འོ༌ ཁྱོ༌ཞ༌གུན༌ ཀ༌ནེ༌ ཨིན༌?”

ཁོང༌གུན༌ནི༌ ལན༌ཏངས༌, “ང༌ཞའ༌ ཧ༌རན༌ནེ༌ ཨིན༌།”

5 ཁོའེ༌ ཏྲིས༌, “ཁྱོ༌ཞའེ༌ ན༌ཧོར༌རི༌ ཚ༌འོ༌ ལ༌བན༌ ཤེས༌ས༌ད༌?”

ཁོང༌གུན༌ནི༌ ལན༌ཏངས༌, “ང༌ཞའེ༌ ཁོ༌ ཤེས༌སད༌།”

6 ཁོའེ༌ ཏྲིས༌, “ཁོང༌ ཁམ༌ཟང༌ དུག༌ག༌?”

ཁོང༌གུན༌ནི༌ ལན༌ཏངས༌, “ཁོ༌ ཁམ༌ཟང༌ དུག༌, ལྟོས༌སའང༌ འ༌ནེ༌ ཁོའེ༌ བུ༌མོ༌ རེ༌ཅལ༌ ལུག༌ཁྱུ༌ ཉམ༌པོ༌ ཡོང༌ང༌ལ༌།”

7 ཡ༌ཀོབ༌བི༌ ཟེརས༌, “ཟིགས༌སའང༌, ཏ༌རུང༌ ཉི༌མའེ༌ སྐྱིལ༌དུག༌, ལུག༌ ཁྱུ༌ ཚང༌མ༌ ཅིའ༌ ཛོམ༌ ཅུག༌གད༌? ཁྱོ༌ཞའེ༌ ལུག༌གུན༌ལ༌ ཆུ༌ ཏངས༌ཏེ༌ རྩ༌ཟའ༌ལ༌ ལོགས༌ཏེ༌ ཁྱེར༌ར༌ མེད༌ད༌?”

8 ཁོང༌གུན༌ནི༌ ཟེརས༌, “ལུག༌ཁྱུ༌ ཚང༌མ༌ ཛོམ༌ཏེ༌ མ༌ནེ༌ ང༌ཞའེ༌ རྡོའ༌བོ༌ རིལ༌ཏེ༌ ལུག༌གུན༌ལ༌ ཆུ༌ ཏང༌ མི༌ཉན༌།”

9 ཁོང༌གུན༌ ཉམ༌པོ༌ ཡ༌ཀོབ༌ སྤེ༌ར༌ ཏང༌ཨིན༌ ཡོད༌ ཟ༌ནེ༌ རེ༌ཅལ༌ལི༌ ཚོ༌ཨིན༌ ཡོད༌ཁན༌ ཁོའེ༌ ཨ༌བའེ༌ ལུག༌ཁྱུ༌ ཉམ༌པོ༌ ཏེ༌ཀ༌ ལེབ༌། 10 ཡ༌ཀོབ༌བི༌ རེ༌ཅལ༌ ཁོའེ༌ ཨ༌ཞང༌ ལ༌བན༌ནི༌ ལུག༌ཁྱུ༌ ཉམ༌པོ༌ ཐོང༌ང༌ཅིག༌, ཁོ༌ ཆུ༌དོང༌ ཡོད༌ས༌ སོང༌ཏེ༌ རྡོའ༌བོ༌ རིལས༌ ཡང༌ ལུག༌གུན༌ལ༌ ཆུ༌ ཏངས༌། 11 ཏེ༌ནེ༌ ཁོའེ༌ རེ༌ཅལ༌ལ༌ པུག༌ ཏངས༌ ཡང༌ སྲན༌ཏྲེ༌ ངུས༌ ཅིའ༌ཟེར༌ན༌ ཁོ༌ མང༌པོ༌ ཐད༌། 12 ཁོའེ༌ རེ༌ཅལ༌ལ༌ ཁོ༌ ཁོའེ༌ ཉེན༌, ཁོའེ༌ ཨ༌བའེ༌ སྲིང༌མོ༌ ར༌བེ༌ཀའེ༌ བུ༌ཚ༌ ཨིན༌ ཟེརས༌། རེ༌ཅལ༌ བང༌ཏངས༌ཏེ༌ སོང༌ ཡང༌ ཨ༌བ༌ ཤདས༌།

13 ལ༌བན༌ལ༌ ཁོའེ༌ ཚ༌འོ༌ ཡ༌ཀོབ༌བི༌ སྐོར༌ལ༌ ཚོར༌ར༌ཅིག༌ ཁོ༌ བང༌ཏངས༌ཏེ༌ ཁོའ༌ ཐུག༌ག༌ལ༌ ཡོངས༌ ཡང༌ ཁྲིལ༌ཏེ༌ པུག༌ ཏངས༌། ཁོ༌ ཁྲིད༌ཏེ༌ ཁང༌པ༌ ཁྱེརས༌, ཏེ༌རུ༌ ཡ༌ཀོབ༌བི༌ ལ༌བན༌ལ༌ ཅི༌ཚང༌མ༌ ཤདས༌། 14 ལ༌བན༌ནི༌ ཟེརས༌, “ཁྱོ༌རང༌ ངའེ༌ ཤ༌ཁྲག༌ ཨིན༌ནོག༌།”

ཡ༌ཀོབ༌བི༌ ལི༌ཡ༌ དང༌ རེ༌ཅལ༌ ཉམ༌པོ༌ བག༌སྟོན༌ ཅོས༌།

29:14-30:24

ཡ༌ཀོབ༌ ཏེ༌རུ༌ དུགས༌ཏེ༌ ཟླ༌ཝ༌ ཅིག༌གི༌ སྟིང༌ནེ༌, 15 ལ༌བན༌ནི༌ ཡ༌ཀོབ༌བ༌ ཟེརས༌, “ཁྱོ༌རང༌ ངའེ༌ ཉེན༌གྲུང༌ ཨིན༌ཅེས༌པོའེ༌ ཁྱོ༌རང༌ངི༌ ངའེ༌ ཕིའ༌ ཆོན༌ལ༌ ལས༌ ཅོ༌ མ༌གོས༌། ཟེར༌རའང༌ ཁྱོ༌རང༌ང༌ ལ༌ཆ༌ ཙམ༌ ཏང༌?”

16 ལ༌བན༌ལ༌ བུ༌མོ༌ ཉིས༌ ཡོད༌པིན༌, ཆེན༌མོ༌བོའ༌ ལི༌ཡ༌ ཡང༌ ཆུང༌ང༌བོའ༌ རེ༌ཅལ༌ ཟེར༌རད༌པིན༌། 17 ལི༌ཡའེ༌ མིག༌ མ༌ ལྡེ༌མོ༌ ཨིན༌ནའང༌ རེ༌ཅལ༌ལ༌ ཟུགས༌ ལྡེ༌མོ༌ དང༌ ཁོ༌ མ༌ཛེས༌མོ༌ ཡོད༌པིན༌། 18 ཡ༌ཀོབ༌ རེ༌ཅལ༌ལ༌ ཐད༌པ༌ ཁོའེ༌ ཟེརས༌, “ཉེ༌རང༌ངི༌ ང༌ རེ༌ཅལ༌ ཉམ༌པོ༌ བག༌སྟོན༌ ཅོ༌ཅུག༌ན༌ ངའེ༌ ཉེ༌རང༌ངི༌ ཕིའ༌ ལོ༌ རྡུན༌ ལས༌ ཅོ༌ཨིན༌།”

19 ལ༌བན༌ནི༌ ལན༌ཏངས༌, “ཞན༌མ༌ཞིག༌གི༌ སང༌ ངའེ༌ ཁོ༌ ཁྱོ༌རང༌ང༌ ཏང༌ན༌ གྱལ༌, འི༌རུ༌ ང༌ ཉམ༌པོ༌ དུག༌།” 20 རེ༌ཅལ༌ ཐོབ༌ཅེས༌ལ༌ ཡ༌ཀོབ༌བི༌ ལོ༌ རྡུན༌ ལ༌བན༌ནི༌ ཕིའ༌ ལས༌ ཅོས༌, ཡང༌ རེ༌ཅལ༌ལ༌ ཐད༌ཅེས༌པའེ༌ ཁོའ༌ ཏེ༌ ཏུས༌པོ༌ ཞག༌པོ༌ ཁ༌ཅིག༌ ཙོགས༌ ཚོར༌།

21 ཏེ༌ནེ༌ ཡ༌ཀོབ༌བི༌ ལ༌བན༌ལ༌ ཟེརས༌, “ཏུས༌པོ༌ ཚངས༌། ཏ༌ ང༌ ཉེ༌རང༌ངི༌ བུ༌མོ༌ ཉམ༌པོ༌ བག༌སྟོན༌ ཅོས༌ཏེ༌ ཁོ༌ ཉམ༌པོ༌ དུག༌ཅེས༌ལ༌ སལ༌།”

22 ཏེ༌ནེ༌ ལ༌བན༌ནི༌ ཁྱིམ༌ཚེས༌ ཚང༌མ༌ལ༌ བོད༌ཏེ༌ བག༌སྟོན༌ནི༌ གྲོན༌ ཏངས༌། 23 ཨིན༌ནའང༌ ཏེ༌ ཚན༌ལ༌ ལ༌བན༌ནི༌ ཁོའེ༌ བུ༌མོ༌ ལི༌ཡ༌ ཡ༌ཀོབ༌བ༌ ཏངས༌ ཡང༌ ཁོ༌ ཉམ༌པོ༌ ཡ༌ཀོབ༌བི༌ ལུས༌བྲེལ༌ ཅོས༌། 24 ལ༌བན༌ནི༌ ཁོ༌རང༌ངི༌ ཡོག༌མོ༌ ཟིལ༌པཧ༌, ཁོའེ༌ བུ༌མོ༌ ལི༌ཡ༌ ཡ༌ཏོ༌ ཚུལ༌ལ༌ ཏངས༌། 25 ང༌མོ༌ ཆའ༌ཅིག༌ ཡ༌ཀོབ༌བ༌ ལི༌ཡ༌ ཨིན༌ཁན༌བོ༌ ཤེས༌པ༌ ཁོའེ༌ ལ༌བན༌ལ༌ ཟེརས༌, “ཉེ༌རང༌ངི༌ འི༌བོ༌ ཅི༌ ཅོས༌ཏེ༌ ཨིན༌? ངའེ༌ རེ༌ཅལ༌ལི༌ ཕིའ༌ ལས༌ ཅོས༌པིན༌, ཅི༌ཕིའ༌ ཉེ༌རང༌ངི༌ ངའ༌ གོབ༌སྐོར༌ཏེ༌ ཨིན༌?”

26 ལ༌བན༌ནི༌ ལན༌ཏངས༌, “ང༌ཞའེ༌ ཡུལ༌ལི༌ ལུག༌སྲོལ༌ ནང༌ཞིན༌ བུ༌མོ༌ ཆུ༌ངུན༌བོ༌ ཆེན༌མོའེ༌སང༌ སྔུན༌ལ༌ ན༌མ༌ ཏང༌ང༌ མ༌ནོག༌། 27 འི༌ གའ༌སྟོན༌ནི༌ རྡུན༌ཞག༌པོ༌ ཚར༌ཅུག༌ ཏེ༌ནེ༌ ངའེ༌ ཁྱོ༌རང༌ང༌ རེ༌ཅལ༌ལའང༌ ཏང༌ཨིན༌, ཀལ༌ཏེས༌ ཁྱོ༌རང༌ངི༌ ངའེ༌ ཕིའ༌ ཡང༌ ལོ༌ རྡུན༌ ལས༌ ཅོ༌ན༌།”

28 ཡ༌ཀོབ༌བི༌ ཁའ༌ ཆམས༌ཏེ༌ གའ༌སྟོན༌ནི༌ རྡུན༌ཞག༌པོ༌ ཚར༌ཅུགས༌ ཏེ༌ནེ༌ ལ༌བན༌ནི༌ ཁོ༌རང༌ངི༌ བུ༌མོ༌ རེ༌ཅལ༌ ཁོའ༌ ན༌མའ༌ ཏངས༌། 29 ལ༌བན༌ནི༌ ཁོ༌རང༌ངི༌ ཡོག༌མོ༌ བིལ༌ལཧ༌ ཁོའེ༌ བུ༌མོ༌ རེ༌ཅལ༌ལ༌ ཡ༌ཏོ༌ ཚུལ༌ལ༌ ཏངས༌། 30 ཡ༌ཀོབ༌བི༌ རེ༌ཅལ༌ ཉམ༌པོའང༌ ལུས༌བྲེལ༌ ཅོས༌ ཡང༌ ཁོའེ༌ ཁོའ༌ ལི༌ཡ༌ སང༌ མང༌ང༌ ཡ༌ཤ༌ ཅོའད༌པིན༌། ཁོའེ༌ ལ༌བན༌ནི༌ ཕིའ༌ ཡང༌ ལོ༌ རྡུན༌ ལས༌ ཅོས༌།

31 ཡ༌ཝའེ༌ ཡ༌ཀོབ༌བི༌ ལི༌ཡ༌ ཡ༌ཤ༌ མི༌ཅོ༌ཅེས༌པོ༌ ཟིགས༌ཏེ༌ ཁོང༌ངི༌ ཁོའ༌ ཕྲུ༌གུ༌ ཇོར༌ ཅུག༌ག༌ ཛདས༌ ཨིན༌ནའང༌ རེ༌ཅལ༌ལ༌ ཕྲུ༌གུ༌ མ༌ཇོར༌། 32 ལི༌ཡ༌ སྐྱེ༌ཅེས༌མ༌ གྱུར༌ ཡང༌ བུ༌ཚ༌ཞིག༌ ཇོར༌། ཁོའེ༌ བུ༌ཚའེ༌ མིང༌ང༌ རུ༌བེན༌ * ཏགས༌ ཅིའ༌ཟེར༌ན༌ ཁོའེ༌ ཟེརས༌, “ཡ༌ཝའེ༌ ངའེ༌ རྡུག༌ངལ༌བོ༌ ཟིགས༌, ཏན༌ཏན༌ ཏ༌ ངའེ༌ མག༌པའེ༌ ངའ༌ ཡ༌ཤ༌ ཅོའ༌ནོག༌།”

33 ཁོ༌ ཡང༌སྐྱར༌ སྐྱེ༌ཅེས༌མ༌ གྱུར༌ཏེ༌ བུ༌ཚ༌ཞིག༌ ཇོར༌ ཡང༌ ཁོའེ༌ ཟེརས༌, “ང༌ ཡ༌ཤ༌ མ༌ཅོ༌ཁན༌བོ༌ ཡ༌ཝའེ༌ སན༌ཏེ༌ ངའ༌ འི༌ བུ༌ཚ༌བོའང༌ སལས༌།” ཁོའེ༌ བུ༌ཚའེ༌ མིང༌ང༌ སི༌མི༌འོན༌ † ཏགས༌།

34 ཡང༌སྐྱར༌ ཁོ༌ སྐྱེ༌ཅེས༌མ༌ གྱུར༌ཏེ༌ ཁོའ༌ བུ༌ཚ༌ཞིག༌ ཇོར༌། ཁོའེ༌ ཟེརས༌, “ཏ༌ ང༌ དང༌ ངའེ༌ མག༌པའེ༌ སེམས༌ ཉེ༌མོ༌ གྱུར༌ཨིན༌ ཅིའ༌ཟེར༌ན༌ ངའེ༌ ཁོའ༌ བུ༌ཚ༌ སུམ༌ སྐྱེ༌ཅུགས༌ཏེ༌ ཨིན༌ནོག༌།” ཁོའེ༌ བུ༌ཚའེ༌ མིང༌ང༌ ལི༌ཝི༌ ‡ ཏགས༌།

35 ཏེ༌ནེ༌ ཁོ༌ ཡང༌སྐྱར༌ སྐྱེ༌ཅེས༌མ༌ གྱུར༌ ཡང༌ བུ༌ཚ༌ཞིག༌ ཇོར༌ ཡང༌ ཁོའེ༌ ཟེརས༌, “འི༌རེས༌ལ༌ ངའེ༌ ཡ༌ཝའ༌ སྟོད༌པ༌ ཕུལ༌ཨིན༌།” ཁོའེ༌ བུ༌ཚའེ༌ མིང༌ང༌ ཡ༌ཧུ༌དཱ༌ § ཏགས༌། ཏེ༌སྟིང༌ནེ༌ ཁོའ༌ ཕྲུ༌གུ༌ མ༌ཇོར༌།

30

1 ཨིན༌ནའང༌ རེ༌ཅལ༌ལ༌ ཡ༌ཀོབ༌བི༌ ཕིའ༌ ཕྲུ༌གུ༌ ཅིག༌གའང༌ ཇོར༌ མ༌ཉན༌པ༌ ཁོ༌ ཁོ༌རང༌ངི༌ ཨ༌ཅེ༌ཀ༌ ཚིག༌ཅེས༌ ཡོངས༌ ཡང༌ ཡ༌ཀོབ༌བ༌ ཟེརས༌, “ངའ༌ ཕྲུ༌གུ༌ ཏོང༌ ཏེ༌ མ༌ནེ༌ ང༌ ཤི༌ཨིན༌།”

2 ཡ༌ཀོབ༌བ༌ རེ༌ཅལ༌ལི༌ཀ༌ སྲོ༌ ཡོངས༌ཏེ༌ ཟེརས༌, “ཅི༌ ང༌ དཀོན༌མཆོག༌ ཨིན༌ནོག༌ག༌? ཁོང༌ངི༌ ཁྱོ༌རང༌ང༌ ཕྲུ༌གུ༌ ཇོར༌ མ༌ཅུག༌ག༌ ཨིན༌ནོག༌།”

3 རེ༌ཅལ༌ལི༌ ཟེརས༌, “ངའེ༌ ཡོག༌མོ༌ བིལ༌ལཧ༌ ཉམ༌པོ༌ ཁྱོ༌རང༌ དུགས༌ཏེ༌ ངའེ༌ ཕིའ༌ ཕྲུ༌གུ༌ ཇོར༌ཅུག༌ ཡང༌ ཁོ༌ གྱུད༌ཏེ༌ ངའ༌ ཕྲུ༌གུ༌གུན༌ ཡོང༌ཨིན༌།”

4 ཏེ༌ནེ༌ ཁོའེ༌ ཁོ༌རང༌ངི༌ ཡ༌ཏོ༌ བིལ༌ལཧ༌ ཁོ༌རང༌ངི༌ མག༌པའ༌ ན༌མའེ༌ ཚུལ༌ལ༌ ཏངས༌ ཡང༌ ཁོའེ༌ ཁོ༌ ཉམ༌པོ༌ ལུས༌བྲེལ༌ ཅོས༌། 5 ཁོ༌ སྐྱེ༌ཅེས༌མ༌ གྱུར༌ཏེ༌ ཡ༌ཀོབ༌བི༌ ཕིའ༌ བུ༌ཚ༌ཞིག༌ ཇོར༌། 6 རེ༌ཅལ༌ལི༌ ཟེརས༌, “དཀོན༌མཆོག༌གི༌ ངའ༌ ཏམ༌ངན༌ནེ༌ ཕིང༌ང༌ ཛདས༌། ཁོང༌ངི༌ ངའེ༌ མོས༌ལམ༌བོ༌ སན༌ན༌ ཛད༌ཏེ༌ ང༌ བུ༌ཚ༌ཞིག༌ སལས༌།” ཏེ༌བོའེ༌ཕིའ༌ ཁོའེ༌ བུ༌ཚའེ༌ མིང༌ང༌ གྲེན༌ * ཏགས༌། 7 རེ༌ཅལ༌ལི༌ ཡ༌ཏོ༌ བིལ༌ལཧ༌ ཡང༌སྐྱར༌ སྐྱེ༌ཅེས༌མ༌ གྱུར༌ཏེ༌ ཡ༌ཀོབ༌བི༌ ཕིའ༌ བུ༌ཚ༌ ཉིས༌པ༌ ཇོར༌། 8 རེ༌ཅལ༌ལི༌ ཟེརས༌, “ང༌ ང༌རང༌ངི༌ ཨ༌ཅེ༌ ཉམ༌པོ༌ སྲན༌ཏྲེ༌ ནོལ༌ གོས༌ ཨིན༌ནའང༌ ང༌ གྱལ༌ཁའ༌ ཐོབ༌།” ཏེ༌བོའེ༌ཕིའ༌ ཁོའེ༌ བུ༌ཚའེ༌ མིང༌ང༌ ནཕ༌ཐལ༌ལི༌ † ཏགས༌།

9 ལི༌ཡ༌ ཕྲུ༌གུ༌ མི༌སྐྱེ༌ཅེས༌པོ༌ ཧ༌གོའ༌ཅིག༌ ཁོའེ༌ ཁོ༌རང༌ངི༌ ཡ༌ཏོ༌ ཟིལ༌པཧ༌ ཡ༌ཀོབ༌བ༌ ན༌མའེ༌ ཚུལ༌ལ༌ ཏངས༌། 10 ཏེ༌ནེ༌ ཟིལ༌པཧ༌ ཡ༌ཀོབ༌བི༌ ཕིའ༌ བུ༌ཚ༌ཞིག༌ ཇོར༌། 11 ལི༌ཡའེ༌ ཟེརས༌, “ང༌ སོ༌དེ༌ཅན༌ ཨིན༌ནོག༌།” ཏེ༌བོའེ༌ཕིའ༌ ཁོའེ༌ བུ༌ཚའེ༌ མིང༌ང༌ གཱད༌ ‡ ཏགས༌།

12 ལི༌ཡའེ༌ ཡ༌ཏོ༌ ཟིལ༌པཧ༌, ཡ༌ཀོབ༌བི༌ ཕིའ༌ ཡང༌ བུ༌ཚ༌ཞིག༌ ཇོར༌། 13 ཏེ༌ནེ༌ ལི༌ཡའེ༌ ཟེརས༌, “ང༌ མ༌ཐད༌པོ༌ རག༌། ཏ༌ བུ༌མོ༌གུན༌ནི༌ ངའ༌ སྐྱིད༌པོ༌ ཟེར༌ཨིན༌།” ཏེ༌བོའེ༌ཕིའ༌ ཁོའེ༌ བུ༌ཚའེ༌ མིང༌ང༌ ཨ༌ཤེར༌ § ཏགས༌།

14 ཀྲོའེ༌ རྔབ༌སའེ༌ ཏུས༌ལ༌ རུ༌བེན༌ ཞིང༌ང༌ སོང༌ ཡང༌ ཁོའ༌ མེན༌གྲེགས༌ ཟེར༌ཁན༌ནི༌ རྩཱ༌ ༼ཀ༌བོའེ༌ བུ༌མོ༌གུན༌ལ༌ ཕྲུ༌གུ༌ སྐྱེ༌ཅེས༌སི༌ ནང༌ང༌ རོགས༌ ཅོའ༌ནོག༌༽ ཐོབ༌པ༌ ཁོའེ༌ ཏེ༌བོ༌ ཁོ༌རང༌ངི༌ ཨ༌མ༌ ལི༌ཡ༌ ཕིའ༌ ཁྱོངས༌། རེ༌ཅལ༌ལི༌ ལི༌ཡ༌ ཟེརས༌, “ཇུ༌ཇུ༌ ངའ༌ ཉེ༌རང༌ངི༌ བུ༌ཚའེ༌ ཁྱོངས༌ཁན༌ནི༌ མེན༌གྲེགས༌ ཙ༌པིག༌ སལ༌ལའང༌།”

15 ཨིན༌ནའང༌ ལི༌ཡའེ༌ ཟེརས༌, “ངའེ༌ མག༌པ༌ ཁྱེར༌ཏེ༌ ཁྱོ༌རང༌ མ༌ཚིམས༌ས༌? ཏ༌ ཁྱོ༌རང༌ངི༌ ངའེ༌ བུ༌ཚའེ༌ ཁྱོངས༌ཁན༌ནི༌ མེན༌གྲེགས༌པོའང༌ ཁྱེར༌ཨིན༌ན༌།”

རེ༌ཅལ༌ལི༌ ཟེརས༌, “ཁྱོ༌རང༌ངི༌ ངའ༌ མེན༌གྲེགས༌ ཏང༌ན༌ ཁྱོ༌རང༌ དི༌རིང༌ ཚན༌ལ༌ ཡ༌ཀོབ༌ ཉམ༌པོ༌ དུག༌ ཅུག༌ཨིན༌།”

16 ཕི༌ཏོག༌ ཡ༌ཀོབ༌ ཞིང༌ནེ༌ ཡོང༌ང༌ཅིག༌ ལི༌ཡ༌ ཁོའ༌ ཐུག༌ག༌ལ༌ ཕི༌ལོག༌ག༌ སོང༌ཏེ༌ ཟེརས༌, “དི༌རིང༌ ཉེ༌རང༌ ང༌ ཉམ༌པོ༌ དུག༌གོས༌ ཅིའ༌ཟེར༌ན༌ ངའེ༌ བུ༌ཚའེ༌ ཁྱོངས༌ཁན༌ནི༌ མེན༌གྲེགས༌ རེ༌ཅལ༌ལ༌ ཏངས༌ཏེ༌ ངའེ༌ ཉེ༌རང༌ངི༌ ཕིའ༌ རིན༌ ཤལ༌ཏེ༌ ཨིན༌།” ཏེ༌བོའེ༌ཕིའ༌ ཁོ༌ ཏེ༌ ཚན༌ལ༌ ལི༌ཡ༌ ཉམ༌པོ༌ དུགས༌།

17 དཀོན༌མཆོག༌གི༌ ལི༌ཡའེ༌ མོས༌ལམ༌མ༌ ལན༌སལས༌ ཡང༌ ཁོ༌ སྐྱེ༌ཅེས༌མ༌ གྱུར༌ཏེ༌ ཡ༌ཀོབ༌བ༌ བུ༌ཚ༌ ལྔ༌པ༌ ཇོར༌། 18 ལི༌ཡའེ༌ ཟེརས༌, “ངའེ༌ ང༌རང༌ངི༌ ཡ༌ཏོ༌ ང༌རང༌ངི༌ མག༌པ༌ ན༌མའེ༌ ཚུལ༌ལ༌ ཏངས༌པ༌ དཀོན༌མཆོག༌གི༌ ངའ༌ སོལ༌རས༌ སལ༌ལ༌ ཛདས༌།” ཏེ༌བོའེ༌ཕིའ༌ ཁོ༌རང༌ངི༌ བུ༌ཚའེ༌ མིང༌ང༌ ཨིས༌ས༌ཁར༌ * ཏགས༌།

19 ལི༌ཡ༌ ཡང༌སྐྱར༌ སྐྱེ༌ཅེས༌མ༌ གྱུར༌ ཡང༌ ཡ༌ཀོབ༌བི༌ ཕིའ༌ བུ༌ཚ༌ དྲུག༌པ༌ ཇོར༌། 20 ཁོའེ༌ ཟེརས༌, “དཀོན༌མཆོག༌གི༌ ངའ༌ སོལ༌རས༌ གྱལ༌ལ༌ཞིག༌ སལ༌ལ༌ ཛདས༌། ཏ༌ ངའེ༌ མག༌པའེ༌ ང༌ རྩི༌ཝ༌ ཅོའ༌ནོག༌ ཅིའ༌ཟེར༌ན༌ ངའེ༌ ཁོའ༌ བུ༌ཚ༌ དྲུག༌ ཇོར༌ ཅུགས༌ཏེ༌ ཨིན༌ནོག༌།” ཏེ༌བོའེ༌ཕིའ༌ ཁོའེ༌ བུ༌ཚའེ༌ མིང༌ང༌ ཟེ༌བུ༌ལོན༌ † ཏགས༌།

21 ཏེ༌སྟིང༌ནེ༌ ཁོའ༌ བུ༌མོ༌ཞིག༌ སྐྱེས༌ ཡང༌ ཁོའེ༌ མིང༌ང༌ དི༌ནཱ༌ ཏགས༌།

22 ཏེ༌ནེ༌ དཀོན༌མཆོག༌གི༌ རེ༌ཅལ༌ལ༌ སྣང༌ང༌ སལ༌ཏེ༌ ཁོའ༌ ཕྲུ༌གུ༌ ཇོར༌ ཅུག༌ག༌ ཛདས༌ 23 ཁོ༌ སྐྱེ༌ཅེས༌མ༌ གྱུར༌ ཡང༌ བུ༌ཚ༌ཞིག༌ ཇོར༌ཏེ༌ ཁོའེ༌ ཟེརས༌, “དཀོན༌མཆོག༌གི༌ ངའ༌ བུ༌ཚ༌ཞིག༌ སལ༌ཏེ༌ ངའ༌ ཕོག༌ཁན༌ནི༌ ཁྲེལ༌བ༌ མེད༌ཁན༌ ཛདས༌།” 24 ཁོའེ༌ ཁོ༌རང༌ངི༌ བུ༌ཚའེ༌ མིང༌ང༌ ཡོ༌སེབ༌ ‡ ཏགས༌ ཡང༌ ཟེརས༌, “དཀོན༌མཆོག༌གི༌ ངའ༌ ཡང༌ བུ༌ཚ༌ཞིག༌ སལ༌ཤིག༌།”

ཡ༌ཀོབ༌བི༌ གྱུ༌ནོར༌ ཕེལ༌།

30:25-43

25 ཡོ༌སེབ༌ སྐྱེས༌ཏེ༌ སྟིང༌ནེ༌ ཡ༌ཀོབ༌བི༌ ལ༌བན༌ལ༌ ཟེརས༌, “ང༌ ང༌རང༌ངི༌ ཁང༌པ༌ ལོགས༌ཏེ༌ ཆ༌ཉན༌ཅེས༌སི༌ ཕིའ༌ ངའ༌ ལམ༌ཅུག༌ག༌ ཛད༌། 26 ཉེ༌རང༌ངི༌ ཕིའ༌ ལས༌ ཅོས༌ཏེ༌ ཐོབ༌ཁན༌ནི༌ ངའེ༌ ན༌མ༌ དང༌ ཕྲུ༌གུ༌ གུན༌ ངའ༌ སལ༌ ཏེ༌ནེ༌ ང༌ ཆེན༌། ངའེ༌ ཉེ༌རང༌ང༌ གྱལ༌ལ༌ ཞབས༌ཏོག༌ ཞུས༌ཁན༌བོ༌ ཉེ༌རང༌ང༌ གྱུས༌ཨིན༌ནོག༌།”

27 ལ༌བན༌ནི༌ ཁོའ༌ ཟེརས༌, “ངའ༌ འི༌བོ༌ ཟེར༌ཅུག༌, སེམ༌ཉིད༌གུན༌ གྱུད༌ཏེ༌ ང༌ གྱུས༌ སོང༌ ཁྱོ༌རང༌ངི༌ ཞས༌ཏེ༌ ཡ༌ཝའེ༌ ངའ༌ ཅིན༌ལབས༌ སལ༌ལ༌ ཛདས༌, ཇུ༌ཇུ༌ འི༌རུ༌ ང༌ ཉམ༌པོ༌ ཞུགས༌།” 28 ཁོའེ༌ ཟེརས༌, “ཁྱོ༌རང༌ངི༌ ཟེར༌ཁན༌ནི༌ ལ༌ཆ༌ ངའེ༌ ཁྱོ༌རང༌ང༌ ཏང༌ཨིན༌།”

29 ཡ༌ཀོབ༌བི༌ ལན༌ཏངས༌, “ཉེ༌རང༌ངི༌ ཕིའ༌ ལས༌ ཅོས༌ཏེ༌ ངའེ༌ སྟ༌སྟོག༌གི༌ ནང༌ང༌ ཉེ༌རང༌ངི༌ སེམས༌ཅན༌ མང༌པོ༌ ཕེལ༌ཁན༌བོ༌ ཉེ༌རང༌ང༌ གྱུས༌ཨིན༌ནོག༌། 30 ངའ༌ ཡོང༌ངི༌ སང༌ སྔུན༌ལ༌ ཉེ༌རང༌ང༌ ཉུ༌ངུན༌ ཡོད༌ཁན༌བོ༌ མང༌པོ༌ ཕེལ༌ཏེ༌ ཡ༌ཝའེ༌ ངའེ༌ ལས༌ ཅོ༌ཁན༌ ཚང༌མའེ༌ ནང༌ང༌ ཉེ༌རང༌ང༌ ཅིན༌ལབས༌ སལས༌། ཏ༌ ངའེ༌ ང༌རང༌ངི༌ ནང༌ཚངས༌སི༌ ཕིའང༌ ལས༌ ཅོ༌ཅེས༌སི༌ ཏུས༌པོ༌ ཨིན༌ནོག༌།”

31 ལ༌བན༌ནི༌ ཟེརས༌, “ངའེ༌ ཁྱོ༌རང༌ང༌ ཙམ༌ཤིག༌ ཏང༌གོས༌?”

ཡ༌ཀོབ༌བི༌ ལན༌ཏངས༌, “ངའ༌ ཅའང༌ མ༌ ཏང༌ནའང༌ གྲིག༌། ཀལ༌ཏེས༌ ཉེ༌རང༌ངི༌ འི༌བོ༌ ཅོ༌ན༌ ངའེ༌ ཏ༌རུང༌ངའང༌ ཉེ༌རང༌ངི༌ ཁྱུ༌ ཚང༌མ༌ སྟ༌སྟོག༌ ཅོ༌ཨིན༌། 32 དི༌རིང༌ ང༌ ཉེ༌རང༌ངི༌ ཁྱུ༌ ཚང༌མའེ༌ ནང༌ང༌ སོང༌ཏེ༌ ལུ༌གུ༌ ནག༌པོ༌, ལུག༌ དང༌ ར༌མ༌ ནག༌ཐིག༌ དང༌ ཁྲ༌འོ༌ ཚང༌མ༌ ཕེས༌ཏེ༌ ཁྱེར༌ཨིན༌། ཏེ༌གུན༌ ངའེ༌ ལ༌ཆ༌བོ༌ ཨིན༌། 33 ཉེ༌རང༌ སྐྱོད༌ཏེ༌ ངའ༌ ལ༌ཆ༌ ཐོབ༌ཁན༌གུན༌ལ༌ ལྟའ༌ཅིག༌ ང༌ ཀྲང༌པོ༌ ཨིན༌ན༌ མན༌ ཉེ༌རང༌ང༌ གྱུས༌ ཆ༌ཉན༌ཅེས༌ ཨིན༌ནོག༌། ཀལ༌ཏེས༌ ངའེ༌ ཁྱུའི༌ ཕྲོའ༌ ཉེ༌རང༌ང༌ ར༌མ༌ ཁྲ༌འོ༌ ཡ༌ ནག༌ཐིག༌ མན༌ཁན༌ ཡ༌ ལུག༌ ནག༌པོ༌ མན༌ཁན༌ ཐོང༌ན༌ ཏེ༌གུན༌ ངའེ༌ རྐུས༌ཏེ༌ ཨིན༌ཁན༌ ཉེ༌རང༌ང༌ གྱུས༌ཆེན༌།”

34 ལ༌བན༌ནི༌ ལན༌ཏངས༌, “ཁྲིག༌རག༌, ཁྱོ༌རང༌ངི༌ ཟེར༌ཁན༌བོ༌ ཅོ༌ཨིན༌།” 35 ཨིན༌ནའང༌ ཏེ༌ ཞག༌ག༌ ལ༌བན༌ནི༌ ར༌མ༌ དང༌ ར༌བོ༌ ནག༌ཐིག༌ དང༌ ཁྲ༌འོ༌ ཚང༌མ༌ ཡང༌ ལུ༌གུ༌ ནག༌པོ༌ ཚང༌མའང༌ ཁྱུའི༌ ཕྲོ༌ནེ༌ ཕེས༌ཏེ༌ ཐེནས༌ ཡང༌ ཁོ༌རང༌ངི༌ བུ༌ཚ༌གུན༌ ཏེ༌གུན༌ནི༌ སྟ༌སྟོག༌ ཅོའ༌ བོརས༌། 36 ཏེ༌ནེ༌ ཁོའེ༌ ཏེ༌ ཁྱུ༌བོ༌ ཞག༌མ༌ སུམ༌ གྲུལ༌ཏེ༌ ལེབ༌ཅེས༌ ཟམ༌ཤིག༌ ཐག༌རིང༌ངི༌ ནས༌ས༌ ཞིག༌ག༌ ཁྱེརས༌། ཡ༌ཀོབ༌བི༌ ལ༌བན༌ནི༌ ལུས༌ཁན༌ནི༌ ཁྱུ༌བོའེ༌ སྟ༌སྟོག༌ ཅོས༌།

37 ཡ༌ཀོབ༌བི༌ ཡར༌པ༌, བ༌དམ༌ དང༌ ཞན༌ ལྕང༌མ༌ གུན༌ནི༌ ཡལ༌ག༌ ཅདས༌ ཡང༌ པར༌པར༌ནེ༌ པགས༌པ༌ ཀོགས༌ཏེ༌ ཏེ༌གུན༌ ཁྲ༌འོ༌ ཅོས༌། 38 ཁོའེ༌ ཏེ༌ ཡལ༌ག༌ ཚང༌མ༌ ར༌ལུག༌གུན༌ ཆུ༌ཐུང༌སའེ༌ ཞོང༌པའེ༌ དུན༌ལ༌ ཁྱུ༌ ཕྲོའ༌ བོརས༌, ཅིའ༌ཟེར༌ན༌ སེམས༌ཅན༌གུན༌ ཆུ༌ ཐུང༌ ཟ༌ནེ༌ ཛོམས༌ཏེ༌ གྱུད༌སྤེལ༌ ཅོའད༌པིན༌། 39 ཏེ༌ནེ༌ ཏེ༌ཀ༌ ཛོམ༌ཁན༌ནི༌ ར༌ལུག༌གུན༌ལ༌ སྐྱེ༌ཁན༌ནི༌ རི༌གུ༌ དང༌ ལུ༌གུ༌གུན༌ ཁྲ༌འོ༌ ཡ༌ ནག༌ཐིག༌ ཅན༌ ཡོད༌པིན༌། 40 ཡ༌ཀོབ༌བི༌ ཏེ༌ ལུ༌གུ༌གུན༌ སོ༌སོའ༌ ཕེས༌ ཡང༌ ལུས༌ཁན༌ནི༌ ལུག༌གུན༌ ལ༌བན༌ནི༌ ཁྱུ༌ ནག༌པོ༌ དང༌ ཁྲ༌འོ༌ སེམས༌ཅན༌གུན༌ནི༌ ཆོགས༌ལ༌ ལྟ༌ ཅུགས༌ཏེ༌ བོརས༌། འིན༌ན༌ཟུག༌གི༌ ཁོའེ༌ ཁོ༌རང༌ངི༌ ཕིའ༌ ར༌ལུག༌གི༌ ཁྱུ༌ སོ༌སོ༌ ཅོས༌ ཡང༌ ཏེ༌གུན༌ ལ༌བན༌ནི༌ ཁྱུ༌གུན༌ ཉམ༌པོ༌ སྲེ༌ མ༌སྲེས༌། 41 མོ༌ ལུག༌ ཤེད༌ཅན༌ ཚང༌མ༌ གྱུད༌སྤེལ༌ལི༌ ཕིའ༌ གྲལ༌གྲིག༌ ཡོད༌ ཟ༌ནེ༌ ཡ༌ཀོབ༌བི༌ ཡལ༌ག༌ ཚང༌མ༌ ཏེ༌གུན༌ནི༌ མིག༌ནེ༌ ཐོང༌སའེ༌ ཆུའི༌ ཞོང༌པའེ༌ § དུན༌ལ༌ བོརས༌ ཀ༌རུ༌ གྱུད༌སྤེལ༌ལི༌ ཕིའ༌ པོ༌ དང༌ མོ༌ ཛོམ༌མད༌པིན༌། 42 ཨིན༌ནའང༌ ཁོའེ༌ ཁྱུ༌ འུ༌ཐུགས༌གུན༌ནི༌ དུན༌ལ༌ ཡལ༌ག༌ མ༌བོརས༌། ཏེན༌ན༌བོའེ༌ཕིའ༌ ལ༌བན༌ལ༌ ར༌ལུག༌གི༌ ཁྱུ༌ འུ༌ཐུགས༌ ཚང༌མ༌ ཐོབ༌ ཡང༌ ཡ༌ཀོབ༌བ༌ ཤེད༌ཅན༌ ཚང༌མ༌། 43 འིན༌ན༌ཟུག༌གི༌ ཡ༌ཀོབ༌ མའ༌ ཆུག༌པོ༌ གྱུར༌། ཁོའ༌ ར༌ལུག༌གི༌ ཁྱུ༌, རྔ༌བོང༌ དང༌ བུང༌བུ༌ མང༌པོ༌ ཡང༌ ཡོག༌པོའང༌ མང༌པོ༌ ཡོད༌པིན༌།

31

ཡ༌ཀོབ༌ ལ༌བན༌ནི༌ ཀ༌ནེ༌ ཤོར༌ཏེ༌ སོང༌།

31:1-21

1 ཡ༌ཀོབ༌བ༌ ལ༌བན༌ནི༌ བུ༌ཚ༌གུན༌ནི༌, “ཡ༌ཀོབ༌བི༌ ང༌དང༌ངི༌ ཨ༌བའེ༌ ཨིན༌ཁན༌ ཚང༌མ༌ ཁྱེར༌ཏེ༌ ཨིན༌ནོག༌, ཡང༌ ང༌དང༌ངི༌ ཨ༌བའེ༌ ཞས༌ཏེ༌ ཁོའ༌ གྱུ༌ནོར༌ མང༌པོ༌ ཇོར༌ཏེ༌ ཨིན༌ནོག༌” ཟེར༌ཨིན༌ ཚོར༌། 2 ཡང༌ ལ༌བན༌ནི༌ ལྟ༌ཝ༌ ཁོའེ༌ ཆོགས༌ལ༌ སྔུན༌མ༌ ཙོགས༌ མེད༌ཁན༌བོ༌ ཡ༌ཀོབ༌བ༌ ཧ༌གོ༌།

3 ཏེ༌ནེ༌ ཡ༌ཝའེ༌ ཡ༌ཀོབ༌བ༌ མོལས༌, “ཁྱོ༌རང༌ ཁྱོ༌རང༌ངི༌ ཕ༌མེས༌པོ༌ དང༌ ཉེན༌གྲུང༌ གུན༌ ཡོད༌སའེ༌ ས༌ཆ༌ ལོགས༌ཏེ༌ སོང༌ ཡང༌ ང༌ ཁྱོ༌རང༌ ཉམ༌པོ༌ ཡོད༌།”

4 ཏེན༌ན༌བོའེ༌ཕིའ༌ ཡ༌ཀོབ༌བི༌ རེ༌ཅལ༌ དང༌ ལི༌ཡ༌, ཁོའེ༌ སེམས༌ཅན༌ནི༌ ཁྱུ༌ ཡོད༌སའེ༌ ཞིང༌ངི༌ཀ༌ ཡོང༌ཅེས༌ལ༌ ལོན༌ ཀལས༌། 5 ཁོའེ༌ ཁོང༌གུན༌ལ༌ ཟེརས༌, “ཁྱོ༌ཞའེ༌ ཨ༌བའེ༌ ལྟ༌ཝ༌ ངའེ༌ ཕིའ༌ གྱུར༌ཏེ༌ ཡོད༌ཁན༌བོ༌ ངའ༌ ཐོང༌དུག༌, ཨིན༌ནའང༌ ངའེ༌ ཨ༌བའེ༌ དཀོན༌མཆོག༌ ང༌ ཉམ༌པོ༌ ཞུགས༌ཏེ༌ ཡོད༌། 6 ཁྱོ༌ཞའེ༌ ཨ༌བའེ༌ ཕིའ༌ ངའེ༌ རྩོན༌གྲུས༌ ཉམ༌པོ༌ ལས༌ ཅོས༌ཁན༌བོ༌ ཁྱོ༌ཞའ༌ གྱུས༌ཨིན༌ནོག༌། 7 ཁོའེ༌ ངའེ༌ ལ༌ཆའེ༌ ནང༌ང༌ ལན༌ རྕུ༌ གྱུར༌ཇ༌ ཁྱོངས༌ཏེ༌ ངའ༌ གོབ༌སྐོར༌ ཏངས༌། ཨིན༌ནའང༌ དཀོན༌མཆོག༌གི༌ ཁོའ༌, ངའ༌ ནོད༌སྐྱལ༌ ཅུག༌ག༌ མ༌ཛད༌། 8 ལ༌བན༌ནི༌ ར༌ལུག༌ ཁྲ༌འོ༌ ཚང༌མ༌ ཁྱོ༌རང༌ངི༌ ལ༌ཆ༌ ཨིན༌ ཟེར༌ར༌ཅིག༌, ཏེ༌གུན༌ལ༌ ལུ༌གུ༌ དང༌ རི༌གུ༌ གུན༌ ཁྲ༌འོ༌ སྐྱེས༌, ཡང༌ ཁོའེ༌ ནག༌ཐིག༌ཅན༌ ཚང༌མ༌ ཁྱོ༌རང༌ངི༌ ལ༌ཆ༌ ཨིན༌ ཟེར༌ར༌ཅིག༌, ཏེ༌གུན༌ལ༌ ལུ༌གུ༌ དང༌ རི༌གུ༌ གུན༌ ནག༌ཐིག༌ཅན༌ སྐྱེས༌། 9 དཀོན༌མཆོག༌གི༌ ཁྱོ༌ཞའེ༌ ཨ༌བའེ༌ ཀ༌ནེ༌ སེམས༌ཅན༌གུན༌ ཁྱེར༌ར༌ ཛད༌ཏེ༌ ངའ༌ སལ༌ཏེ༌ ཨིན༌ནོག༌། 10 ཁྱུའི༌ གྱུད༌སྤེལ༌ལི༌ ཏུས༌ ངའ༌ ཉི༌ལམ༌ཞིག༌ ཐོང༌ ཡང༌ ཏེ༌ནང༌ང༌ ར༌མ༌ ཉམ༌པོ༌ གྱུད༌སྤེལ༌ ཅོ༌ཁན༌ནི༌ ར༌བོ༌ གུན༌ ཁྲ༌འོ༌ དང༌ ནག༌ཐིག༌ཅན༌ དུག༌པིན༌། 11 ཏེ༌ ཉི༌ལམ༌མི༌ ནང༌ང༌ དཀོན༌མཆོག༌གི༌ ཕོ༌ཉའེ༌ ངའ༌ མོལས༌, ‘ཡ༌ཀོབ༌’ ངའེ༌ ཟེར༌པིན༌, ‘ངའ༌ འི༌ཀ༌ནེ༌ ཡོད༌ལེ༌།’ 12 ཁོང༌ངི༌ མོལས༌, ‘ལྟོས༌, ཁྱོ༌རང༌ངི༌ ར༌མ༌གུན༌ ཉམ༌པོ༌ གྱུད༌སྤེལ༌ ཅོ༌ཁན༌ནི༌ ར༌བོ༌ ཚང༌མ༌, ཁྲ༌འོ༌ དང༌ ནག༌ཐིག༌ཅན༌ དུག༌, ཅིའ༌ཟེར༌ན༌ ལ༌བན༌ནི༌ ཁྱོ༌རང༌ང༌ ཅོ༌ཁན༌ ཚང༌མ༌ ངའེ༌ ཐོང༌། 13 ང༌ ཁྱོ༌རང༌ང༌ བེ༌ཐེལ༌ལི༌ ནང༌ང༌ ཐོང༌ཁན༌ནི༌ ཏེན༌ན༌ དཀོན༌མཆོག༌པོ༌ ཨིན༌, ཀ༌རུ༌ ཁྱོ༌རང༌ངི༌ རྡོའ༌ ལངས༌ཏེ༌ ཏེ༌ཀ༌ ཨོ༌ལིཝ༌ཝི༌ མར༌ནག༌ ལུགས༌ཏེ༌ ནའ༌ ཁུར༌ཏེ༌ ཨིན༌པིན༌། ཏ༌ དག༌ས༌རང༌ འི༌ ས༌ཆའ༌ ཕངས༌ཏེ༌ ཁྱོ༌རང༌ སྐྱེས༌སའེ༌ ནས༌ས༌ ལོགས༌ཏེ༌ སོང༌།’ ”

14 རེ༌ཅལ༌ དང༌ ལི༌ཡའེ༌ ཡ༌ཀོབ༌བ༌ ལན༌ཏངས༌, “ཨ༌བའེ༌ ཀ༌ནེ༌ ང༌ཞའ༌ ཅའང༌ ནོར༌སྐལ༌ ཐོབ༌ཅེས༌ མེད༌། 15 ཁོང༌ངི༌ ང༌ཞ༌གུན༌ལ༌ ཞན༌མ༌ ཙོགས༌ལ༌ མ༌ཐེས༌ས༌? ཁོང༌ངི༌ ང༌ཞའ༌ ཙོངས༌ ཡང༌ ང༌ཞའེ༌ ཕིའ༌ ཏང༌ཁན༌ནི༌ པེ༌ནེ༌ ཚང༌མ༌ སྐྱགས༌། 16 དཀོན༌མཆོག༌གི༌ ང༌ཞའེ༌ ཨ༌བའེ༌ ཀ༌ནེ༌ ཁྱེར༌ར༌ ཛད༌ཁན༌ནི༌ གྱུ༌ནོར༌ ཚང༌མ༌ ང༌ཞའ༌ དང༌ ང༌ཞའེ༌ ཕྲུ༌གུ༌གུན༌ནི༌ ཨིན༌ནོག༌། དཀོན༌མཆོག༌གི༌ ཉེ༌རང༌ང༌ ཅོས༌ མོལ༌ཁན༌བོ༌ ཅོས༌ལེ༌།”

17 ཏེ༌ནེ༌ ཡ༌ཀོབ༌བི༌ ཁོ༌རང༌ངི༌ ཕྲུ༌གུ༌གུན༌ དང༌ ན༌མ༌གུན༌ རྔ༌བོང༌གུན༌ནི༌ཀ༌ སྐྱོནས༌, 18 ཡང༌ ཁྱུ༌ ཚང༌མ༌ ཁོ༌རང༌ངི༌ སང༌ སྔུན༌ལ༌ སྲུལ༌ཨིན༌ ཁྱེརས༌, ཏེ༌གུན༌ མ༌ཚད༌ ཁོའ༌ པ༌དན༌ཨ༌རམ༌མི༌ ནང༌ང༌ ཇོར༌ཁན༌ ཞན༌ ནོར༌ ཚང༌མའང༌ ཁུར༌ཏེ༌ ཁོ༌རང༌ངི༌ ཨ༌བ༌ ཨི༌སཱག༌ ཡོད༌སའེ༌ ནས༌ས༌ ཀེ༌ནན༌ལ༌ སོང༌།

19 ཡ༌ཀོབ༌ ཉམ༌པོ༌ ཆའེ༌སང༌ སྔུན༌ལ༌, ལ༌བན༌ ཁོ༌རང༌ངི༌ ལུག༌གུན༌ནི༌ བལ༌ བྲག༌ག༌ ཆའ༌ཅིག༌ རེ༌ཅལ༌ལི༌ ཨ༌བའེ༌ ཁང༌པའེ༌ ནང༌ང༌ ཡོད༌ཁན༌ནི༌ སྐུན༌དྲ༌གུན༌ རྐུས༌། 20 ཡ༌ཀོབ༌བི༌ ཨ༌རམ༌པ༌ ལ༌བན༌ལ༌ ཁོ༌ ཆའད༌ ཟེར༌ཏེ༌ མ༌ཤད༌ད༌ ཁོའ༌ གོབ༌སྐོར༌ ཏངས༌། 21 ཁོའེ༌ ཁོ༌རང༌ང༌ ཡོད༌ཁན༌ ཚང༌མ༌ ཁུར༌ཏེ༌ གྱོགས༌པ༌ ཡུཕ༌རེ༌ཀྲས༌ ལྩངས༌པོ༌ རྒལ༌ཏེ༌ རི༌ ཡུལ༌ གི༌ལེད༌ ཆོགས༌ལ༌ སོང༌།

ལ༌བན༌ནི༌ ཡ༌ཀོབ༌བ༌ ཏེད༌ཏེ༌ ཁྱེརས༌།

31:22-42

22 ཞག༌པོ༌ སུམ༌མི༌ སྟིང༌ནེ༌ ལ༌བན༌ལ༌ ཡ༌ཀོབ༌ ཤོར༌ཏོག༌ ཟེར༌ཏེ༌ ཚོར༌། 23 ཁོའེ༌ ཁོ༌རང༌ངི༌ ཉེན༌གྲུང༌གུན༌ ཁྲིད༌ཏེ༌ གི༌ལེད༌དི༌ རི༌ ཡུལ༌ལ༌ ཡ༌ཀོབ༌ ཐུག༌ཐུག༌ ཚོག༌པ༌ ཞག༌པོ༌ རྡུན༌ ཁོའེ༌ གྱབ༌ནེ༌ སོང༌། 24 ཨིན༌ནའང༌ ཚན༌ལ༌ ཨ༌རམ༌པ༌ ལ༌བན༌ལ༌ ཉི༌ལམ༌མི༌ ནང༌ང༌ དཀོན༌མཆོག༌གི༌ སྤང༌ པུད༌ད༌ ཛད༌ཏེ༌ མོལས༌, “སྤེ༌ར༌ ངན༌པ༌ ཟེར༌ཏེ༌ ཡ༌ཀོབ༌བ༌ ཇིགས༌ནང༌ མ༌སྟན༌།”

25 གི༌ལེད༌དི༌ རི༌ ཡུལ༌ལ༌ ཡ༌ཀོབ༌བི༌ ཀུར༌གུན༌ ཙུགས༌ཏེ༌ ཡོད༌སའ༌ ལ༌བན༌ དང༌ ཁོའེ༌ ཉེན༌གྲུང༌གུན༌ ལེབ༌བ༌ཅིག༌ ཁོང༌གུན༌ནིའང༌ ཀུར༌ ཙུགས༌། 26 ལ༌བན༌ནི༌ ཡ༌ཀོབ༌བ༌ ཟེརས༌, “ངའ༌ གོབ༌སྐོར༌ ཏངས༌ཏེ༌ ཁྱོ༌རང༌ངི༌ ཅི༌ ཅོས༌ཏེ༌ ཨིན༌? ཁྱོ༌རང༌ངི༌ ངའེ༌ བུ༌མོ༌གུན༌ མག༌གི༌ ནང༌ང༌ ཟུམ༌ཁན༌ནི༌ ཙོན༌པ༌གུན༌ ཙོགས༌ལ༌ ཟུམས༌ཏེ༌ ཁྱེརས༌། 27 ཁྱོ༌རང༌ངི༌ ངའ༌ གོབ༌སྐོར༌ཏེ༌ ངའ༌ མ༌ཤད༌ད༌ ཅི༌ཕིའ༌ ཤོར༌པིན༌? ངའེ༌ ཁྱོ༌རང༌ ཐད༌པོ༌ ཉམ༌པོ༌ ཀྲམ༌བུ༌རིན༌ དང༌ ཧརྦ༌ ཕུས༌ཏེ༌ ལུ༌ ཏང༌ཨིན༌ ལམ༌ཅུགས༌ཏེ༌ ཡོད༌གྲོ༌། 28 ཁྱོ༌རང༌ངི༌ ངའེ༌ ཚ༌འོ༌གུན༌ལ༌ པུག༌ ཡང༌ ངའེ༌ བུ༌མོ༌གུན༌ལ༌ ཇུ༌ ཟེར༌ མ༌ཅུག༌ག༌ སམ༌བ༌ མེད༌ཁན༌ནི༌ ལས༌ ཅོས༌ཏེ༌ ཨིན༌ནོག༌། 29 ངའ༌ ཁྱོ༌རང༌ང༌ ནོད༌ སྐྱལ༌ཅེས༌སི༌ ཁྱུད༌ ཡོད༌ ཨིན༌ནའང༌ དའང༌ ཚན༌ལ༌ ཁྱོ༌རང༌ངི༌ ཨ༌བའེ༌ དཀོན༌མཆོག༌གི༌ ངའ༌ མོལ༌ལ༌རག༌, ‘སྤེ༌ར༌ ངན༌པ༌ ཟེར༌ཏེ༌ ཡ༌ཀོབ༌བ༌ ཇིགས༌ནང༌ མ༌སྟན༌།’ 30 ང༌ ཧ༌གོ༌, ཁྱོ༌རང༌ང༌ ཁྱོ༌རང༌ངི༌ ཨ༌བ༌ ཡོད༌ས༌ ལོགས༌ཏེ༌ ཆ༌ཅེས༌སི༌ དོད༌པ༌ སྲན༌ཏྲེ༌ ཡོད༌པ༌ ཁྱོ༌རང༌ ཤོར༌ ཨིན༌ནའང༌ ཁྱོ༌རང༌ངི༌ ངའེ༌ སྐུན༌དྲ༌གུན༌ ཅིའ༌ རྐུས༌ཏེ༌ ཁྱེར༌པིན༌?”

31 ཡ༌ཀོབ༌བི༌ ལ༌བན༌ལ༌ ལན༌ཏངས༌, “ཉེ༌རང༌ངི༌ ངའེ༌ ཀ༌ནེ༌ ཝང༌ ཉམ༌པོ༌ ཉེ༌རང༌ངི༌ བུ༌མོ༌གུན༌ ཁྱེར༌ར༌ནོག༌ སམ༌ཏེ༌ ང༌ ཇིགས༌། 32 ཨིན༌ནའང༌ ཀལ༌ཏེས༌ ཉེ༌རང༌ང༌ སུ༌ཞིག༌གི༌ ལག༌ག༌ ཉེ༌རང༌ངི༌ སྐུན༌དྲ༌གུན༌ ཐོབ༌ན༌, ཁོ༌ སོད༌། ང༌དང༌ངི༌ ཉེན༌གྲུང༌གུན༌ནི༌ དུན༌ལ༌, ང༌ཞའེ༌ ལག༌ག༌ ཉེ༌རང༌ངི༌ ཅི༌ཞིག༌ ཡོད༌ནའང༌ ཙལ༌ཏེ༌ ཁྱེར༌ར༌ཛད༌།” ཡ༌ཀོབ༌བ༌ རེ༌ཅལ༌ལི༌ སྐུན༌དྲ༌གུན༌ སྐུ༌ཁན༌བོ༌ གྱུས༌ མེད༌པིན༌།

33 ལ༌བན༌ ཡ༌ཀོབ༌, ལི༌ཡ༌ དང༌ ཡོག༌མོ༌ ན༌མ༌ ཉིས༌ཀོའེ༌ ཀུར༌ གུན༌ནི༌ ནང༌ང༌ ཙལ༌ལ༌ སོང༌ ཨིན༌ནའང༌ ཁོའ༌ ཅའང༌ མ༌ཐོབ༌། ཏེ༌ནེ༌ ཁོ༌ རེ༌ཅལ༌ལི༌ ཀུར༌རི༌ ནང༌ང༌ སོང༌། 34 རེ༌ཅལ༌ལི༌ སྐུན༌དྲ༌གུན༌ རྐུས༌ཏེ༌ ཁོ༌རང༌ངི༌ རྔ༌བོང༌ངི༌ གྱབ༌ཆའེ༌ ནང༌ང༌ སྦས༌ཏེ༌ ཁོ༌ གྱབ༌ཆའེ༌ཀ༌ དུགས༌ཏེ༌ ཡོད༌པིན༌། ལ༌བན༌ནི༌ ཀུར༌རི༌ ནང༌ང༌ ཙལས༌ ཨིན༌ནའང༌ ཁོའ༌ ཅའང༌ མ༌ཐོབ༌།

35 རེ༌ཅལ༌ལི༌ ཁོ༌རང༌ངི༌ ཨ༌བ༌ ཟེརས༌, “ཐུགས༌སྲོ༌ མ༌སྐྱོད༌ སྤོན༌བོ༌ལེ༌, ང༌ ཉེ༌རང༌ངི༌ དུན༌ལ༌ ལང༌ཉན༌ཅེས༌ མེད༌ ཅིའ༌ཟེར༌ན༌ ང༌ ཟུགས༌པོ༌ ཞིག༌ཅེས༌སི༌ ཏུས༌པོའེ༌ ནང༌ང༌ ཨིན༌།” ཏེ༌ནེ༌ ལ༌བན༌ནི༌ ཀ༌རུང༌ས༌ ཙལས༌ ཨིན༌ནའང༌ ཁོའེ༌ སྐུན༌དྲ༌གུན༌ མ༌ཐོབ༌།

36 ཏེ༌ནེ༌ ཡ༌ཀོབ༌བ༌ སྲོ༌ ཡོངས༌ ཡང༌ ལ༌བན༌ལ༌ ཁའ༌ སྐྱེས༌ཏེ༌ ཟེརས༌, “ངའེ༌ ཅི༌ ཁྲིམས༌གལ༌ ཅོས༌? ཁྱོ༌རང༌ངི༌ ང༌ འི༌ ཚག༌པ༌ ཏེད༌ཏེ༌ ཁྱོང༌ཅེས༌ ངའེ༌ ཅི༌ སྡིག༌པ༌ ཅོས༌ཏོག༌? 37 ཏ༌ ཁྱོ༌རང༌ངི༌ ངའེ༌ ཅ༌ལག༌ ཚང༌མ༌ ལོངས༌ཏེ༌ ཁྱོ༌རང༌ང༌ ཁྱོ༌རང༌ངི༌ ཨིན༌ཁན༌ ཅ༌ལག༌ ཅི༌ ཐོབ༌? ང༌དང༌ངི༌ ཉེན༌གྲུང༌གུན༌ནི༌ དུན༌ལ༌ ཁྱོང༌ ཡང༌ ང༌དང༌ ཉིས༌ཀོའེ༌ ནང༌ནེ༌ སུ༌ ཀྲང༌པོ༌ ཨིན༌ཁན༌བོ༌ ཁོང༌གུན༌ལ༌ ཐག༌ཅད༌ཅུག༌།”

38 “ང༌ ཁྱོ༌རང༌ ཉམ༌པོ༌ ལོ༌ ཉི༌ཤུ༌ དུགས༌པིན༌། ཏེ༌ཏུས༌ ཁྱོ༌རང༌ངི༌ ལུག༌ དང༌ ར༌མ༌གུན༌ནི༌ ལུ༌གུ༌ དང༌ རི༌གུ༌གུན༌ མ༌ནེ༌ མ༌སྐྱུརས༌ མ༌ཚད༌ ངའེ༌ ཁྱོ༌རང༌ངི༌ ཁྱུའི༌ ནང༌ནེ༌ ར༌བོ༌ གུན༌ནི༌ ཤ༌ མ༌ཟོས༌པིན༌། 39 རི༌ སེམས༌ཅན༌ནི༌ སད༌ཁན༌ནི༌ ར༌ལུག༌གུན༌ ཁྱོ༌རང༌ངི༌ཀ༌ མ༌ཁྱོང༌ང༌ ཏེ༌གུན༌ནི༌ ཀོད༌ཀ༌ ང༌རང༌ངི༌ ཁུར༌པིན༌། ཉི༌མ༌ ཡ༌ ཚན༌ལ༌ རྐུས༌ཏེ༌ ཁྱེར༌ཁན༌གུན༌ལ༌ ངའ༌ རིན༌ ཤལ༌ཅུགས༌། 40 ཏུས༌ མང༌པོ༌ ཉི༌མའེ༌ ཚད༌ དང༌ ཚན༌ ཀྲང༌མོའི༌ བར༌དོ༌ ངའ༌ ཐོང༌, ཡང༌ ཚན༌ མང༌པོ༌ ཉིད༌ མེད༌པ༌ ལུས༌། 41 བུད༌ཁན༌ནི༌ ལོ༌ ཉི༌ཤུ༌ ཁྱོ༌རང༌ ཉམ༌པོ༌ ང༌ དུག༌ ཟ༌ནེ༌ ཏེན༌ན༌ ཙོགས༌ སོང༌། ངའེ༌ ཉེ༌རང༌ངི༌ བུ༌མོ༌གུན༌ནི༌ ཕིའ༌ ལོ༌ ཅུབ༌ཞི༌ ལས༌ ཅོ༌པིན༌ ཡང༌ ཁྱོ༌རང༌ངི༌ ཁྱུ༌གུན༌ནི༌ ཕིའ༌ ལོ༌ དྲུག༌, ཏེ༌བོ༌ མ༌ཚད༌ ཁྱོ༌རང༌ངི༌ ངའེ༌ ལ༌ཆའེ༌ ནང༌ང༌ ལན༌ རྕུ༌ གྱུར༌ཇ༌ ཁྱོངས༌། 42 ཀལ༌ཏེས༌ ངའེ༌ ཨ༌བ༌ དང༌ ཨབ༌ར༌ཧམ༌མི༌ དཀོན༌མཆོག༌ ཀ༌བོའ༌ ཨི༌སཱག༌ ཇིགས༌སད༌, ང༌ ཉམ༌པོ༌ ཞུགས༌ཏེ༌ མེད༌པིན༌ན༌ ཁྱོ༌རང༌ངི༌ ང༌ ལག༌པ༌ སྟོང༌པ༌ ལམ༌ཅུག༌ཏེ༌ ཡོད༌གྲོ༌། ཨིན༌ནའང༌ དཀོན༌མཆོག༌གི༌ ངའེ༌ རྡུག༌ངལ༌ དང༌ རྩོན༌གྲུས༌ གུན༌ ཛིགས༌ཏེ༌ དའང༌ ཚན༌ལ༌ ཁོང༌ངི༌ ཁྱོ༌རང༌ང༌ ཁའ༌སྐྱེའ༌ ཛདས༌།”

ཡ༌ཀོབ༌ དང༌ ལ༌བན༌ ཉིས༌ཀོའེ༌ པར༌ལ༌ ཆད༌དོན༌།

31:43-55

43 ལ༌བན༌ནི༌ ཡ༌ཀོབ༌བ༌ ལན༌ཏངས༌, “འི༌ ན༌ཆུང༌གུན༌ ངའེ༌ བུ༌མོ༌, འི༌ ཕྲུ༌གུ༌གུན༌ ངའེ༌ ཚ༌འོ༌ དང༌ ཚ༌མོ༌ ཡང༌ འི༌ ཁྱུ༌གུན༌ ངའེ༌ ཁྱུ༌ ཨིན༌། འི༌ཀ༌ ཁྱོ༌རང༌ངི༌ ཐོང༌ཁན༌ ཚང༌མ༌ ངའེ༌ ཨིན༌ནོག༌། ཏ༌ ངའ༌ ང༌རང༌ངི༌ བུ༌མོ༌གུན༌ དང༌ ཁོང༌གུན༌ནི༌ ཕྲུ༌གུ༌གུན༌ལ༌ ཅའང༌ ཅོ༌ མི༌ཉན༌། 44 ཡོང༌ངའང༌ ང༌དང༌ ཉིས༌ཀོའེ༌ པར༌ལ༌ ཆད༌དོན༌ ཞིག༌ ཅོ༌ཨིན༌ ཀ༌བོ༌ ང༌དང༌གུན༌ནི༌ པར༌ལ༌ སྤང༌པོ༌བོ༌ ཨིན༌ནོག༌།”

45 ཏེ༌ནེ༌ ཡ༌ཀོབ༌བི༌ རྡོའ༌ཞིག༌ ཁུར༌ཏེ༌ ཏེ༌བོ༌ ཀ༌ཝ༌ ཙོགས༌ལ༌ ལངས༌། 46 ཁོའེ༌ ཁོ༌རང༌ངི༌ ཉེན༌གྲུང༌གུན༌ལ༌ ཟེརས༌, “རྡོའ༌ སྤུང༌ཤིག༌།” ཁོང༌གུན༌ནི༌ རྡོའ༌ སྤུངས༌ ཡང༌ ཏེ༌བོའེ༌ དུན༌ལ༌ ཁར༌ཇི༌ ཟོས༌། 47 ལ༌བན༌ནི༌ ཏེ༌ ནས༌ས༌བོའ༌ ཡི༌གར༌ ཤ༌ཧ༌དུ༌ཐ༌ * མིང༌ང༌ ཏགས༌ ཨིན༌ནའང༌ ཡ༌ཀོབ༌བི༌ ཏེ༌ ས༌ཀྱད༌པོའེ༌ མིང༌ང༌ ག༌ལིད༌ † ཏགས༌།

48 ལ༌བན༌ནི༌ ཟེརས༌ “དི༌རིང༌ ང༌དང༌ ཉིས༌ཀོའེ༌ པར༌ལ༌ འི༌ རྡོའ༌ སྤུང༌ཁན༌བོ༌ སྤང༌པོ༌ ཨིན༌ནོག༌།” ཏེན༌ན༌བོའེ༌ ཕིའ༌ ཏེ༌ ས༌ཆ༌བོའ༌ ག༌ལིད༌ ཟེར༌ར༌ནོག༌། 49 ཁོང༌གུན༌ནི༌ ཏེ༌ ནས༌སའེ༌ མིང༌ང༌ མིཟ༌པཧ༌ཧའང༌ ཏགས༌, ཅིའ༌ཟེར༌ན༌ ལ༌བན༌ནི༌ ཟེརས༌, “ང༌དང༌གུན༌ བེ༌ཏེ༌ ཆའ༌ཅིག༌ ཡ༌ཝའེ༌ ང༌དང༌གུན༌ལ༌ ཟིགས༌ཤིག༌། 50 ཀལ༌ཏེས༌ ཁྱོ༌རང༌ངི༌ ངའེ༌ བུ༌མོ༌གུན༌ལ༌ ནགས༌ སྟན༌ན༌ ཡ༌ ཁྱོ༌རང༌ངི༌ ཞན༌ བུ༌མོ༌ ཉམ༌པོ༌ ན༌མ༌ ཅོ༌ན༌, ངའ༌ ཁྱོ༌རང༌ ཉམ༌པོ༌ མེད༌ནའང༌ ཨིད༌ཏུ༌ བོར༌ དཀོན༌མཆོག༌གི༌ ང༌དང༌ངི༌ ལས༌ ཅོ༌ཁན༌གུན༌ལ༌ ཟིགས༌ས༌ནོག༌།”

51 ལ༌བན༌ནི༌ ཡ༌ཀོབ༌བ༌ ཟེརས༌, “འི༌ཀ༌ རྡོའ༌ སྤུངས༌ཏེ༌ ང༌དང༌ ཉིས༌ཀོའེ༌ པར༌ལ༌ ཀ༌ཝ༌ ཙོགས༌ལ༌ ལངས༌ཏེ༌ ཨིན༌། 52 སྤུང༌གོལ༌ ཅོ༌ཅེས༌ལ༌ ངའ༌ འི༌ རྡོའ༌ སྤུང༌ཁན༌བོ༌ རྒལ༌ཏེ༌ ཁྱོ༌རང༌ ཆོགས༌ལ༌ མི༌ཡོང༌ ཡང༌ ཁྱོ༌རང༌ འི༌བོ༌ རྒལ༌ཏེ༌ ང༌ ཆོགས༌ལ༌ མི༌ཡོང༌ཅེས༌ལ༌, འི༌ རྡོའ༌ སྤུང༌ཁན༌བོ༌ ང༌དང༌ ཉིས༌ཀོའེ༌ པར༌ལ༌ སྤང༌པོ༌ ཨིན༌ནོག༌། 53 ཨབ༌ར༌ཧམ༌ དང༌ ན༌ཧོར༌རི༌ དཀོན༌མཆོག༌, ཡང༌ ཁོང༌གུན༌ནི༌ ཨ༌བའེ༌ དཀོན༌མཆོག༌གི༌ ང༌དང༌ ཉིས༌ཀོའ༌ ཁྲིམས༌ཅད༌ ཛད༌ཤིག༌།”

ཏེ༌ནེ༌ ཡ༌ཀོབ༌བི༌ ཁོའེ༌ ཨ༌བ༌ ཨི༌སཱག༌གི༌ ཇིགས༌སི༌ ནང༌ང༌ རྩི༌ཝ༌ ཅོ༌ཁན༌ དཀོན༌མཆོག༌གི༌ ཚན༌ནི༌ ནང༌ང༌ ནའ༌ ཁུརས༌། 54 ཁོའེ༌ ཏེ༌ རི༌ཀ༌ དཀོན༌མཆོག༌ག༌ སེམས༌ཅན༌ ཆོད༌པའ༌ ཕུལ༌ཏེ༌ ཁོ༌རང༌ངི༌ ཉེན༌གྲུང༌གུན༌ གྲོན༌ལ༌ བོདས༌། ཁོང༌གུན༌ནི༌ དོན༌ཏང༌ ཟོ༌ཚར༌ཏེ༌ ཁོང༌གུན༌ནི༌ ཏེ༌ ཚན༌བོ༌ རི༌ཀ༌ ཕུདས༌། 55 ཐོ༌རེ༌ཟུག༌པོ༌ ང༌མོ༌ནེ༌ ལ༌བན༌ནི༌ ཁོ༌རང༌ངི༌ ཚ༌འོ༌, ཚ༌མོ༌ དང༌ བུ༌མོ༌ གུན༌ལ༌ པུག༌ ཏངས༌ཏེ༌ ཇུ༌ ཟེརས༌ ཡང༌ ཁོ༌རང༌ངི༌ ཁང༌པ༌ ལོགས༌ཏེ༌ སོང༌།

32

ཡ༌ཀོབ༌བི༌ ཨི༌སུའ༌ ཐུག༌ཅེས༌ལ༌ གྲལ༌གྲིག༌ ཅོས༌།

32:1-21

1 ཡ༌ཀོབ༌བའང༌ ཏེ༌ཀ༌ནེ༌ ཁོ༌རང༌ངི༌ བེས༌ལ༌ བིང༌ ཡང༌ ཁོའ༌ ཐུག༌ག༌ལ༌ དཀོན༌མཆོག༌གི༌ ཕོ༌ཉ༌གུན༌ སྐྱོདས༌། 2 ཁོང༌གུན༌ ཐོང༌ང༌ཅིག༌ ཁོའེ༌ ཟེརས༌, “འི༌བོ༌ དཀོན༌མཆོག༌གི༌ མག༌མི༌ ཛོམ༌སའེ༌ ནས༌ས༌ ཨིན༌ནོག༌།” ཏེ༌བོའེ༌ཕིའ༌ ཁོའེ༌ ཏེ༌ ས༌ཆ༌བོའེ༌ མིང༌ང༌ མ༌ཧ༌ནཱའིམ༌ * ཏགས༌། 3 ཏེ༌ནེ༌ ཡ༌ཀོབ༌བི༌ ཨི༌དོམ༌ ཡུལ༌ལི༌ སེ༌འིར༌རི༌ ས༌ཆའེ༌ ནང༌ང༌ དུག༌ཁན༌ ཁོ༌རང༌ངི༌ ཨ༌ཅོ༌ ཨི༌སུའ༌ ལོན༌ ཁྱེར༌ཁན༌གུན༌ སྔུན༌ལ༌ ལམ༌ཅུགས༌། 4 ཁོའེ༌ ཁོང༌གུན༌ལ༌ ལབ༌ཞ༌ ཏངས༌ཏེ༌ ཟེརས༌, “ཁྱོ༌ཞའེ༌ འི༌ཟུག༌ ཟེར༌གོས༌, ‘སྤོན༌བོ༌ ཨི༌སུ༌ ཉེ༌རང༌ངི༌ ཡོག༌པོ༌ ཡ༌ཀོབ༌བི༌ མོལ༌ལ༌རག༌, དི༌རིང༌ ཚག༌པ༌ ང༌ ལ༌བན༌ ཉམ༌པོ༌ དུགས༌པིན༌། 5 ཡང༌ ངའ༌ བ༌ལང༌, བུང༌བུ༌, ལུག༌ དང༌ ར༌མ༌, ཡོག༌པོ༌ དང༌ ཡོག༌མོ༌ མང༌པོ༌ ཡོད༌། ང༌ ང༌རང༌ངི༌ སྤོན༌བོའེ༌ ཆོགས༌སྐྱོར༌ ཐོབ༌ཅེས༌ལ༌ ངའེ༌ ཁོང༌གུན༌ ཉམ༌པོ༌ ལོན༌ ཀལ༌ལད༌།’ ” 6 ལོན༌ ཁྱེར༌ཁན༌གུན༌ ཡ༌ཀོབ༌ ཡོད༌ས༌ ལོགས༌ཏེ༌ ལེབས༌ཏེ༌ ཟེརས༌, “ང༌ཞའ༌ ཉེ༌རང༌ངི༌ ཨ༌ཅོ༌ ཨི༌སུ༌ ཡོད༌ས༌ སོང༌པིན༌, ཁོང༌ ཉེ༌རང༌ང༌ ཐུག༌ག༌ལ༌ ཡོང༌ངད༌ ཡང༌ ཁོང༌ ཉམ༌པོ༌ མི༌ ཞིབ༌གྱ༌ དུག༌།”

7 ཡ༌ཀོབ༌ ཇིགས༌ ཡང༌ ཚབས༌, ཁོའེ༌ ཁོ༌ ཉམ༌པོ༌ ཡོད༌ཁན༌ནི༌ མི༌གུན༌ ཡང༌ ལུག༌, ར༌མ༌ དང༌ བ༌ལང༌ གུན༌ནི༌ ཁྱུ༌, ཡང༌ རྔ༌བོང༌གུན༌ སྡེ༌ ཉིས༌སི༌ ནང༌ང༌ བགོས༌། 8 ཁོའེ༌ སམ༌, “ཀལ༌ཏེས༌ ཨི༌སུ༌ ཡོངས༌ཏེ༌ སྡེ༌ ཅིག༌ག༌ སྤུང༌གོལ༌ ཅོ༌ན༌ ཞན༌ སྡེ༌བོ༌ ཤོར༌ཉན༌ཅེས༌ ཨིན༌ནོག༌།”

9 ཏེ༌ནེ༌ ཡ༌ཀོབ༌བི༌ མོས༌ལམ༌ ཞུས༌, “ངའེ༌ མེ༌མེ༌ ཨབ༌ར༌ཧམ༌མི༌ དཀོན༌མཆོག༌ དང༌ ངའེ༌ ཨ༌བ༌ ཨི༌སཱག༌གི༌ དཀོན༌མཆོག༌, ཡ༌ཝ༌ ཉེ༌རང༌ངི༌ ངའ༌ མོལ༌ལ༌ ཛདས༌, ‘རང༌ ཡུལ༌ དང༌ རང༌ངི༌ ཉེན༌གྲུང༌གུན༌ ཡོད༌སའེ༌ ས༌ཆའ༌ ལོགས༌ཏེ༌ སོང༌ ཡང༌ ངའེ༌ ཁྱོ༌རང༌ ཅི༌ཚང༌མའེ༌ ནང༌ང༌ ཐར༌ཁྱེལ༌ ཆ༌ཅུག༌ཨིན༌།’ 10 ཉེ༌རང༌ངི༌ ཡོག༌པོའ༌ སྟན༌ན༌ ཛད༌ཁན༌ ཨིད༌ཤེས༌ དང༌ ཐུག༌རྗེ༌ ཚང༌མ༌ ཐོབ༌ཅེས༌སི༌ འོས༌པ༌ ངའ༌ མན༌། ཡོར༌དཱན༌ ལྩངས༌པོ༌ རྒལ༌ཏེ༌ ཆ༌ ཟ༌ནེ༌ ངའེ༌ ལག༌ག༌ རྟེན༌ཅེས༌སི༌ བེར༌ཀ༌བོ༌ མ༌ནེ༌ ཅའང༌ མེད༌པིན༌ ཨིན༌ནའང༌ ཏ༌ ངའེ༌ ལག༌ག༌ སྡེ༌ ཉིས༌ དུག༌། 11 ང༌ ངའེ༌ ཨ༌ཅོ༌ ཨི༌སུའི༌ ཀ༌ནེ༌ སྐྱོབ༌བ༌ ཛད༌ཅེས༌ལ༌ ངའེ༌ མོས༌ལམ༌ ཞུའད༌། ང༌ ཇིགས༌ས༌རག༌ ཅིའ༌ཟེར༌ན༌ ཁོ༌ ཡོངས༌ཏེ༌ སྤུང༌གོལ༌ ཅོས༌ཏེ༌ ང༌ མ༌ཚད༌ ངའེ༌ ན༌མ༌གུན༌ དང༌ ཕྲུ༌གུ༌གུན༌ སད༌སྲིད༌ཅེས༌ ཨིན༌ནོག༌། 12 ཨིན༌ནའང༌ ཉེ༌རང༌ངི༌ མོལ༌ལ༌ ཛདས༌, ‘ངའེ༌ ཁྱོ༌རང༌ ཅི༌ཚང༌མའེ༌ ནང༌ང༌ ཐར༌ཁྱེལ༌ ཅུགས༌ཏེ༌ ཁྱོ༌རང༌ངི༌ པུར༌གྱུད༌ ཚོའེ༌ ཐའ༌མའེ༌ པེ༌མ༌ རྩི༌ མི༌ཉན༌ཅེས༌ ཙོགས༌ གྱུར༌ཅུག༌ཨིན༌།’ ”

13 ཏེ༌ ཚན༌ལ༌ ཡ༌ཀོབ༌ ཏེན༌ན༌རུ༌ དུགས༌ ཡང༌ ཁོ༌རང༌ང༌ ཡོད༌ཁན༌གུན༌ནི༌ ནང༌ནེ༌ ཁོའེ༌ ཁོ༌རང༌ངི༌ ཨ༌ཅོ༌ ཨི༌སུའི༌ ཕིའ༌ སྐྱེས༌ ལྡམས༌། 14 ཏེ༌གུན༌ ར༌མ༌ 200, ར༌ཕོ༌ 20, ལུག༌ 200, ལུག༌ཕོ༌ 20, 15 རྔ༌བོང༌མོ༌ 30 དང༌ ཏེ༌གུན༌ནི༌ ཕྲུ༌གུ༌གུན༌, བ༌ལང༌ 40 དང༌ ལང༌ཏོ༌ 10, བུང༌མོ༌ 20 དང༌ བུང༌ཕོ༌ 10 ཨིན༌པིན༌། 16 ཁོའེ༌ ཏེ༌གུན༌ནི༌ ཁྱུ༌ སོ༌སོ༌ ཅོས༌ཏེ༌ ཁོ༌རང༌ངི༌ ཡོག༌པོ༌གུན༌ལ༌ སྟ༌སྟོག༌ ཅོ༌ཅུགས༌། ཁོའེ༌ ཁོང༌གུན༌ལ༌ ཟེརས༌, “ངའེ༌ སང༌ སྔུན༌ལ༌ སོང༌ ཨིན༌ནའང༌ ཁྱུ༌གུན༌ནི༌ པར༌ལ༌ པར༌ བོར༌།”

17 ཁོའེ༌ གོ༌མ༌ ཆའ༌ཁན༌ནི༌ ཡོག༌པོའ༌ ལབ༌ཞ༌ ཏངས༌, “ངའེ༌ ཨ༌ཅོ༌ ཨི༌སུ༌ ཐུག༌ཏེ༌ ‘ཁྱོ༌རང༌ངི༌ སྤོན༌བོ༌ སུ༌ ཨིན༌ ཡང༌ ཁྱོ༌རང༌ ཀ༌རུ༌ ཆའད༌། འི༌ སེམས༌ཅན༌ ཚང༌མའ༌ སུའི༌ ཨིན༌ ཟེར༌ཏེ༌ ཏྲི༌ན༌?’ 18 ཁྱོ༌རང༌ངི༌ ལན༌ འི༌ཟུག༌ ཏང༌གོས༌, ‘འི༌ ཚང༌མ༌ ཉེ༌རང༌ངི༌ ཡོག༌པོ༌ ཡ༌ཀོབ༌བི༌ ཨིན༌ལེ༌། འི༌ ཚང༌མ༌ ཁོང༌ངི༌ སྤོན༌བོ༌ ཨི༌སུའི༌ ཕིའ༌ སྟགས༌ ཀལ༌ཁན༌གུན༌ ཨིན༌ ཡང༌ ཡ༌ཀོབ༌ ཁོང༌རང༌ ང༌ཞའེ༌ སྟིང༌ནེ༌ ཡོང༌ངད༌ལེ༌།’ ”

19 ཁོའེ༌ ཉིས༌པ༌ དང༌ སུམ༌པ༌ ཁྱུ༌གུན༌ ཉམ༌པོ༌ ཡོད༌ཁན༌ནི༌ ཡོག༌པོ༌གུན༌ལའང༌ ལབ༌ཞའ༌ ཏངས༌, “ཨི༌སུ༌ ཐུག༌ག༌ཅིག༌ ཁྱོ༌ཞ༌གུན༌ནི༌ ཏེན༌ན༌ ཙོགས༌ ཟེར༌, 20 ‘ཉེ༌རང༌ངི༌ ཡོག༌པོ༌ ཡ༌ཀོབ༌ ང༌ཞའེ༌ སྟིང༌ནེ༌ ཡོང༌ངད༌’ ཟེར༌ཅེས༌པོ༌ རྗེད༌ མ༌གོས༌།” ཡ༌ཀོབ༌བི༌ སམ༌, “ཅི༌གྱུས༌, ངའེ༌ སྟགས༌ ཀལ༌ཁན༌བོའེ༌ ཁོ༌ ཐད༌ཅུགས༌ཏེ༌, སྟིང༌ནེ༌ ང༌ ཐུག༌ག༌ཅིག༌ ཁོའེ༌ ཤགས༌པ༌ ཏངས༌ཏེ༌ ངའ༌ སྙིང༌རྗེ༌ སྟན༌ སྲིད༌ཅེས༌ ཨིན༌ནོག༌།” 21 ཏེ༌བོའེ༌ཕིའ༌ ཁོའེ༌ སྟགས༌ ཚང༌མ༌ ཁོ༌རང༌ངི༌ སང༌ སྔུན༌ལ༌ ཀལས༌, ཨིན༌ནའང༌ ཁོ༌རང༌ ཏེ༌ ཚན༌བོ༌ ཏེན༌ན༌རུ༌ དུགས༌།

ཡ༌ཀོབ༌བི༌ དཀོན༌མཆོག༌ ཉམ༌པོ༌ ནོལས༌།

32:22-32

22 ཏེན༌ན༌ ཚན༌ལ༌ ཡ༌ཀོབ༌ ལངས༌ཏེ༌ ཁོ༌རང༌ངི༌ ན༌མ༌ ཉིས༌ཀོ༌, ཁོའེ༌ ཚེ༌ཡོག༌ ན༌མ༌ ཉིས༌ཀོ༌, ཁོ༌རང༌ངི༌ ཕྲུ༌གུ༌ ཅུག༌ཤིག༌པོ༌ ཁྲིད༌ཏེ༌ ཡབ༌བོག༌ ལྩངས༌པོ༌ རྒལ༌ཏེ༌ ཆ༌ཅེས༌ལ༌ སོང༌། 23 ཁོའེ༌ ཁོང༌ དང༌ ཁོའེ༌ གྱུ༌ནོར༌ ཚང༌མ༌ ལྩངས༌པོའེ༌ ཕར༌ཀ༌ ཀལ༌ ཚར༌ཏེ༌ 24 ཁོ༌རང༌ ཅིག༌པོ༌ ལུས༌ཏེ༌ ཡོད༌ ཟ༌ནེ༌ མི༌ཞིག༌གི༌ ཁོ༌ ཉམ༌པོ༌ ནམ༌ ལང༌ལངས༌ ཚོག༌པ༌ ནོལས༌། 25 མི༌བོའ༌ ནོལ༌ཅེས༌སི༌ ནང༌ང༌ ཁོང༌ མི༌གྱལ༌ཅེས༌པོ༌ ཧ༌གོའ༌ཅིག༌ ཁོང༌ངི༌ ཡ༌ཀོབ༌བི༌ སྤི༌རུས༌པོའ༌ ཆག༌ རྩེས༌ཏེ༌ ཏེ༌བོ༌ ཚིགས༌སི༌ ནང༌ནེ༌ ཕིངས༌ཏངས༌། 26 ཏེ༌ནེ༌ མི༌བོའེ༌ མོལས༌, “ང༌ ཆ༌ཅུག༌, ཉི༌མ༌ ཤར༌དུག༌།”

ཡ༌ཀོབ༌བི༌ ལན༌ཏངས༌, “ཉེ༌རང༌ངི༌ ངའ༌ ཅིན༌ལབས༌ སལ༌ཏེ༌ མ༌ནེ༌ ངའེ༌ ཉེ༌རང༌ ཆ༌ མི༌ཅུག༌།”

27 མི༌བོའེ༌ ཏྲིའ༌ ཛདས༌, “ཁྱོ༌རང༌ངི༌ མིང༌ང༌ ཅི༌ ཨིན༌།”

ཁོའེ༌ ཟེརས༌, “ཡ༌ཀོབ༌།”

28 ཁོང༌ངི༌ མོལས༌, “ཏ༌ནེ༌ཕར༌ལ༌ ཁྱོ༌རང༌ང༌ ཡ༌ཀོབ༌ མན༌པ༌ ཨིས༌ར༌ཨེལ༌ † ཟེར༌ཨིན༌, ཅིའ༌ཟེར༌ན༌ ཁྱོ༌རང༌ངི༌ དཀོན༌མཆོག༌ དང༌ མི༌གུན༌ ཉམ༌པོ༌ རད༌ཏེ༌ ཁྱོ༌རང༌ང༌ གྱལ༌ཁའ༌ ཐོབ༌།”

29 ཡ༌ཀོབ༌བི༌ ཟེརས༌, “ཇུ༌ཇུ༌ ཉེ༌རང༌ངི༌ མིང༌ ཤད༌ད༌ ཛད༌།”

ཨིན༌ནའང༌ ཁོང༌ངི༌ ལན༌སལས༌, “ཅི༌ཕིའ༌ ཁྱོ༌རང༌ངི༌ ངའེ༌ མིང༌ ཏྲིའད༌?” ཡང༌ ཁོང༌ངི༌ ཡ༌ཀོབ༌བ༌ ཅིན༌ལབས༌ སལས༌།

30 ཡ༌ཀོབ༌བི༌ ཟེརས༌, “ངའེ༌ ང༌རང༌ངི༌ མིག༌ནེ༌ དཀོན༌མཆོག༌ ཇལ༌ཏེའང༌ ང༌ སོན༌ཏེའ༌ ལུས༌།” ཏེ༌བོའེ༌ཕིའ༌ ཁོའེ༌ ཏེ༌ ས༌ཆ༌བོའེ༌ མིང༌ང༌ པེ༌ནིལ༌ ‡ ཏགས༌།

31 ཡ༌ཀོབ༌ པེ༌ནིལ༌ནེ༌ ཆའ༌ ཟ༌ནེ༌ ཉི༌མ༌ ཤར༌, ཡང༌ ཁོའེ༌ སྤི༌རུས༌པོའེ༌ ཞས༌ཏེ༌ ཁོ༌ ཞ༌འོ༌ རྩེའད༌པིན༌། 32 ཏེན༌ན༌བོའེ༌ཕིའ༌ དག༌སའང༌ ཨིས༌ར༌ཨེལ༌པ༌གུན༌ནི༌ སྤི༌ཤ༌ ཟའ༌ མ༌ནོག༌, ཅིའ༌ཟེར༌ན༌ ཡ༌ཀོབ༌བི༌ སྤི༌ཤའེ༌ གྱུས༌པ༌ མ༌སྐྱོན༌ སོང༌ཏེ༌ ཨིན༌པིན༌།

33

ཡ༌ཀོབ༌བ༌ ཨི༌སུ༌ ཐུག༌།

33:1-20

1 ཏེ༌ནེ༌ ཨི༌སུ༌ ཁོ༌རང༌ངི༌ མི༌ ཞིབ༌གྱ༌ ཉམ༌པོ༌ ཡོང༌ང༌ལ༌ ཡ༌ཀོབ༌བི༌ ཐོང༌། ཁོའེ༌ ཕྲུ༌གུ༌གུན༌ ལི༌ཡ༌ དང༌ རེ༌ཅལ༌ གུན༌ནི༌ པར༌ལ༌ གོས༌ ཡང༌ ཚེ༌ཡོག༌ ན༌མ༌ ཉིས༌ཀོའང༌། 2 ཁོའེ༌ ཚེ༌ཡོག༌ ན༌མ༌ ཉིས༌ཀོ༌ དང༌ ཁོང༌གུན༌ནི༌ ཕྲུ༌གུ༌གུན༌ ཚང༌མའེ༌སང༌ དུན༌ལ༌, ཏེ༌ནེ༌ ལི༌ཡ༌ དང༌ ཁོའེ༌ ཕྲུ༌གུ༌གུན༌ ཡང༌ རེ༌ཅལ༌ དང༌ ཡོ༌སེབ༌ སྟིང༌ཇུག༌པོའེ༌ཀ༌ བོརས༌། 3 ཡ༌ཀོབ༌ ཁོང༌གུན༌ནི༌ སྔུན༌ལ༌ སོང༌ ཡང༌ ཨ༌ཅོའེ༌ ཉེ༌མོའ༌ ལེབ༌བ༌ཅིག༌ རྩི༌ཝ༌ ཅོས༌ཏེ༌ ཁོའེ༌ དུན༌ལ༌ ལེབ༌ལེབ༌ ཚག༌པ༌ ཡ༌ཀོབ༌བི༌ ལན༌ རྡུན༌ གོ༌ ས༌ ཐུག༌ ཅུགས༌ཏེ༌ སྒུས༌།

4 ཨིན༌ནའང༌ ཨི༌སུ༌ བང༌ཏངས༌ཏེ༌ ཁོའ༌ ཐུག༌ག༌ལ༌ ཡོངས༌ ཡང༌ ཁོའ༌ ཁྲིལ༌ཏེ༌ པུག༌ ཏངས༌། ཁོང༌ ཉིས༌ཀོ༌ ངུས༌། 5 ཨི༌སུའི༌ གོ༌ སྟགས༌ཏེ༌ ལྟའ༌ཅིག༌ ཁོའ༌ བུ༌མོ༌ དང༌ ཕྲུ༌གུ༌གུན༌ ཐོང༌ ཡང༌ ཁོའེ༌ ཏྲིས༌, “ཁྱོ༌རང༌ ཉམ༌པོ༌ ཡོད༌ཁན༌གུན༌ སུ༌ ཨིན༌?”

ཡ༌ཀོབ༌བི༌ ཟེརས༌, “དཀོན༌མཆོག༌གི༌ ཉེ༌རང༌ངི༌ ཡོག༌པོའ༌ ཐུག༌རྗེའེ༌ ཛད༌ཏེ༌ སལ༌ཁན༌ནི༌ ངའེ༌ ཕྲུ༌གུ༌གུན༌ ཨིན༌།” 6 ཏེ༌ནེ༌ ཚེ༌ཡོག༌ ན༌མ༌གུན༌ དང༌ ཁོང༌གུན༌ནི༌ ཕྲུ༌གུ༌གུན༌ ཡོངས༌ ཡང༌ གོ༌ ས༌ ཐུག༌ ཅུགས༌ཏེ༌ སྒུས༌། 7 ཏེ༌ སྟིང༌ནེ༌ ལི༌ཡ༌ དང༌ ཁོའེ༌ ཕྲུ༌གུ༌གུན༌ ཡང༌ སྟིང༌ཇུག༌ག༌ ཡོ༌སེབ༌ དང༌ རེ༌ཅལ༌ ཡོངས༌ཏེ༌ གོ༌ ས༌ ཐུག༌ ཅུགས༌ཏེ༌ སྒུས༌།

8 ཨི༌སུའི༌ ཏྲིས༌, “ངའ༌ ཐུག༌ག༌ལ༌ ཀལ༌ཁན༌ནི༌ མི༌ དང༌ སེམས༌ཅན༌ གུན༌ནི༌ ཏོན༌ ཅི༌ ཨིན༌?”

ཡ༌ཀོབ༌བི༌ ལན༌ཏངས༌, “སྤོན༌བོ༌, ཉེ༌རང༌ངི༌ ཆོགས༌སྐྱོར༌ ཐོབ༌ཅེས༌ལ༌ ཨིན༌ལེ༌།”

9 ཨིན༌ནའང༌ ཨི༌སུའི༌ ཟེརས༌, “ངའ༌ ང༌རང༌ང༌ མ༌མང༌པོ༌ ཡོད༌། ནོ༌, ཁྱོ༌རང༌ངི༌ ཨིན༌ཁན༌གུན༌ རང༌ངི༌ ཕིའ༌ བོར༌།”

10 ཡ༌ཀོབ༌བི༌ ཟེརས༌, “མན༌, ཇུ༌ཇུ༌ ཀལ༌ཏེས༌ ཉེ༌རང༌ངི༌ ངའ༌ ཆོགས༌སྐྱོར༌ ཛད༌ཏེ༌ ཨིན༌ན༌ འི༌ སྟགས༌གུན༌ ལེན༌ན༌ ཛད༌། ཉེ༌རང༌ངི༌ ཞལ༌དོང༌ ཐོང༌ཅེས༌པོ༌ ནི༌ དཀོན༌མཆོག༌གི༌ ཞལ༌དོང༌ ཇལ༌ཁན༌ ཙོགས༌ ཨིན༌ནོག༌ ཅིའ༌ཞུ༌ན༌ ཉེ༌རང༌ངི༌ ངའེ༌ཀ༌ ཐུག༌རྗེ༌ ཛད༌ཏེ༌ ཨིན༌ནོག༌། 11 ཇུ༌ཇུ༌ ངའེ༌ ཉེ༌རང༌ང༌ ཁྱོང༌ཁན༌ནི༌ སྟགས༌གུན༌ ནམས༌ས༌ ཛད༌ ཅིའ༌ཞུ༌ན༌ དཀོན༌མཆོག༌གི༌ ངའེ༌ཀ༌ ཐུག༌རྗེ༌ ཛད༌ཏེ༌ ངའ༌ སྒོས༌དོམ༌ ཚང༌མ༌ སལས༌།” ཡ༌ཀོབ༌བི༌ འུ༌ཙུག༌ ཏངས༌པ༌ ཨི༌སུའི༌ ཏེ༌གུན༌ ལེནས༌།

12 ཨི༌སུའ༌ ཟེརས༌, “ང༌དང༌ངི༌ བེས༌པོ༌ ཡང༌སྐྱར༌ གོ༌ཟུག༌ ཨིན༌ ཡང༌ ང༌ ཁྱོ༌རང༌ ཉམ༌པོ༌ ཆེན༌།”

13 ཡ༌ཀོབ༌བི༌ ཟེརས༌, “ངའེ༌ སྤོན༌བོ༌, ཕྲུ༌གུ༌གུན༌ འུ༌ཐུགས༌ ཡང༌ ཕྲུ༌གུ༌གུན༌ལ༌ འོ༌མ༌ སྟེར༌ཁན༌ནི༌ ལུག༌ དང༌ བ༌ལང༌ གུན༌ནི༌ ཕིའ༌ ང༌ སམ༌བ༌ ཏང༌ གོ༌ཤེས༌པོ༌ ཉེ༌རང༌ངི༌ ཧ༌གོའ༌ནོག༌། ཀལ༌ཏེས༌ ཏེ༌གུན༌ ཞག༌ཅིག༌གའང༌ གྱོགས༌པ༌ སྲུལ༌ན༌ ཏེ༌གུན༌ ཤི༌ཨིན༌། 14 ཇུ༌ཇུ༌ ཉེ༌རང༌ ངའེ༌ སང༌ སྔུན༌ལ༌ སྐྱོད༌། ང༌ ཕྲུ༌གུ༌གུན༌ དང༌ ཀྲུད༌ཏྲོའེ༌ ཁྱུ༌ ཉམ༌པོ༌ ཀུ༌ལེ༌ ཀུ༌ལེའ༌ སེ༌འིར༌ལ༌ ལེབ༌ལེབ༌ ཚག༌པ༌ ཉེ༌རང༌ངི༌ སྟིང༌རང༌ནེ༌ ཡོང༌ཨིན༌།”

15 ཨི༌སུའི༌ ཟེརས༌, “ང༌ ངའེ༌ མི༌ ཁ༌ཅིག༌ ཁྱོ༌རང༌ ཉམ༌པོ༌ བོར༌ཅུག༌།”

ཡ༌ཀོབ༌བི༌ ལན༌ཏངས༌, “ཏེ༌ཟུག༌ མ༌ཛད༌། ངའེ༌ ཕིའ༌ ཉེ༌རང༌ངི༌ ཐུག༌རྗེ༌བོ༌ ཙམ༌ ཐད༌ཐད༌ ཨིན༌།”

16 ཏེ༌ནེ༌ ཨི༌སུ༌ ཏེན༌ན༌ ཞག༌ག༌ ལོགས༌ཏེ༌ ཁོ༌རང༌ངི༌ ལམ༌མི༌ཀ༌ སེ༌འིར༌ ཆོགས༌ལ༌ སོང༌། 17 ཨིན༌ནའང༌ ཡ༌ཀོབ༌ སུ༌ཀོད༌ལ༌ སོང༌ ཀ༌རུ༌ ཁོའེ༌ ཁོང༌རང༌ངི༌ ཕིའ༌ ཁང༌པ༌ རྩིགས༌ ཡང༌ སེམས༌ཅན༌ ཚང༌མ༌ ཕིའ༌ དུགས༌ས༌ ཅོས༌། ཏེན༌ན༌བོའེ༌ཕིའ༌ ཏེ༌ ས༌ཀྱད༌པོའེ༌ མིང༌ང༌ སུ༌ཀོད༌ * ཟེར༌ར༌ནོག༌། 18 པ༌དན༌ཨ༌རམ༌ནེ༌ བིང༌ཏེ༌ ཡ༌ཀོབ༌ ཀེ༌ནན༌ ཡུལ༌ཇོངས༌སི༌ ཤེ༌ཀེམ༌ གྱལ༌སའ༌ ཁམ༌ཟང༌ ལེབ༌ ཡང༌ གྱལ༌ས༌ དང༌ ཉེ༌མོའ༌ ཀུར༌གུན༌ ཙུགས༌ཏེ༌ དུགས༌། 19 ཡ༌ཀོབ༌བི༌ ཁོང༌ དུག༌སའེ༌ ས༌ཀྱད༌པོ༌ ཤེ༌ཀེམ༌མི༌ ཨ༌བ༌ ཧ༌མོར༌རི༌ པུར༌གྱུད༌གུན༌ནི༌ ཀ༌ནེ༌ མུལ༌ལི༌ པེ༌ནེ༌ 100 ཉོས༌། 20 ཁོའེ༌ ཏེ༌ཀ༌ ཆོད༌ཁྲི༌ཞིག༌ རྩིགས༌ཏེ༌ ཏེ༌བོའ༌ ཨེལ༌ ཨེ༌ལོ༌ཧི༌ ཨིས༌ར༌ཨེལ༌ ༼ཡང༌ན༌ དཀོན༌མཆོག༌, ཨིས༌ར༌ཨེལ༌པའེ༌ དཀོན༌མཆོག༌༽ ཟེར༌ཏེ༌ མིང༌ ཏགས༌།

34

དི༌ནཱ༌ དང༌ ཤི༌ཅིམ༌པ༌གུན༌།

34:1-31

1 ལོ༌ ཁ༌ཅིག༌གི༌ སྟིང༌ནེ༌, ཞག༌ཤིག༌ ཡ༌ཀོབ༌ དང༌ ལི༌ཡའེ༌ བུ༌མོ༌ དི༌ནཱ༌ ཏེ༌ ནས༌སའེ༌ ནང༌ང༌ དུག༌ཁན༌ བུ༌མོ༌གུན༌ལ༌ ཐུག༌ག༌ སོང༌། 2 ཨིན༌ནའང༌ ཏེ༌ ནས༌སའེ༌ ཝང༌སྲུལ༌པ༌ ཧིཝ༌པ༌ ཧ༌མོར༌རའི༌ བུ༌ཚ༌ ཤེ༌ཀེམ༌མི༌ དི༌ནཱ༌ ཐོང༌ང༌ཅིག༌, ཁོའེ༌ ཁོ༌ ཟུམས༌ཏེ༌ ཝང༌ ཉམ༌པོ༌ ལུས༌བྲེལ༌ ཅོས༌། 3 ཁོའེ༌ སེམས༌ དི༌ནཱའེ༌ཀ༌ སོང༌ཏེ༌ ཁོ༌ ཁོའེ༌ཀ༌ མ༌སྲན༌ཏྲེ༌ ཐད༌ ཡང༌ སྤེ༌ར༌ ལྡེ༌མོ༌ ཉམ༌པོ༌ ཁོའེ༌ ཡ༌ཤ༌ ཐོབ༌ཅེས༌སི༌ རྩོན༌གྲུས༌ ཅོས༌། 4 ཁོའེ༌ ཁོ༌རང༌ངི༌ ཨ༌བ༌ ཧ༌མོར༌ལ༌ ཟེརས༌, “འི༌ བུ༌མོ༌བོ༌ ངའ༌ ན༌མའ༌ ཁྱོང༌།”

5 ཡ༌ཀོབ༌བ༌ ཁོའེ༌ བུ༌མོ༌ ཉམ༌པོ༌ ངན༌པ༌ ཆའ༌ཁན༌བོ༌ གྱུས༌སོང༌, ཁོའེ༌ བུ༌ཚ༌གུན༌ སེམས༌ཅན༌གུན༌ ཉམ༌པོ༌ ཕི༌ལོག༌ག༌ ཡོད༌ པ༌སང༌ ཁོང༌གུན༌ ལོགས༌ཏེ༌ ཡོང༌ཡོང༌ ཚོག༌པ༌ ཁོའེ༌ སུའང༌ ཅའང༌ མ༌ཟེརས༌།

6 ཤེ༌ཀེམ༌མི༌ ཨ༌བ༌ ཧ༌མོར༌ ཡ༌ཀོབ༌བ༌ སྤེ༌ར༌ ཏང༌ང༌ལ༌ ཡོངས༌། 7 ཡ༌ཀོབ༌བི༌ བུ༌ཚ༌གུན༌ ཞིང༌ནེ༌ ལེབས༌ཏེ༌ སྲིང༌མོ༌ ཉམ༌པོ༌ ངན༌པ༌ ཆའ༌ཁན༌བོ༌ ཚོར༌ར༌ཅིག༌ ཁོང༌གུན༌ལ༌ མ༌སྲན༌ཏྲེ༌ སྲོ༌ ཡོངས༌ ཅིའ༌ཟེར༌ན༌ ཤེ༌ཀེམ༌མི༌ ཝང༌ ཉམ༌པོ༌ ཁོང༌ངི༌ སྲིང༌མོའ༌ ལུས༌བྲེལ༌ ཅོས༌ཏེ༌ ཡ༌ཀོབ༌བི༌ ནང༌ཚངས༌སི༌ཀ༌ ཁྲེལ༌བ༌ ཁྱོངས༌ཏེ༌ ཨིན༌པིན༌, ཏེ༌ཟུག༌ ལས༌ ཅོ༌ཅེས༌པོ༌ འོས༌པ༌ མན༌པིན༌།

8 ཧ༌མོར༌རི༌ ཁོང༌གུན༌ལ༌ ཟེརས༌, “ངའེ༌ བུ༌ཚ༌ ཤེ༌ཀེམ༌མི༌ ཉེ༌རང༌ངི༌ བུ༌མོའ༌ སྙིང༌ནེ༌ ཡ༌ཤ༌ ཅོ༌རུག༌། ཐུག༌རྗེ༌ ཛད༌ཏེ༌ ཁོའ༌ དི༌ནཱ༌ ཉམ༌པོ༌ བག༌སྟོན༌ ཅོ༌ཅུག༌ག༌ ཛད༌། 9 ང༌ཞའེ༌ བུ༌མོ༌གུན༌ ཁྱོ༌ཞའེ༌ བུ༌ཚ༌གུན༌ ཉམ༌པོ༌ ཡང༌ ཁྱོ༌ཞའེ༌ བུ༌མོ༌གུན༌ ང༌ཞའེ༌ བུ༌ཚ༌གུན༌ ཉམ༌པོ༌ བག༌སྟོན༌ ཅོ༌ཅུག༌། 10 ཉེ༌ཞའ༌ ང༌ཞའེ༌ ཡུལ༌ལ༌ དུག༌ནའང༌ གྲིག༌, འི༌ ས༌ཀྱད༌པོ༌ ཉེ༌ཞའེ༌ ཕིའ༌ ཕེས༌ཏེ༌ ཨིན༌ ཉེ༌ཞའ༌ ཀ༌རུ༌ ཐད༌ནའང༌ དུགས༌ཏེ༌ ཉོབ༌ཚོང༌ ཏོང༌ ཡང༌ ཁྱོ༌ཞ༌རང༌ངི༌ ཕིའ༌ གྱུ༌ནོར༌ ཅོས༌།”

11 ཤེ༌ཀེམ༌མི༌ དི༌ནཱའེ༌ ཨ༌བ༌ དང༌ མིང༌བོ༌གུན༌ལ༌ ཟེརས༌, “འི༌ ཐུག༌རྗེ༌བོ༌ ངའེ༌ཀ༌ ཛད༌ ཡང༌ ངའེ༌ ཉེ༌ཞའེ༌ ཅི༌ཏོང༌ མོལ༌ནའང༌ ཏང༌ཨིན༌། 12 ན༌མའེ༌ རིན༌ ཅོའད༌ ཡང༌ རིན༌ཅན༌ སྐྱེས༌ ངའ༌ ཁྱོང༌ ཟེར༌ཁན༌གུན༌ ངའེ༌ ཁྱོང༌ཨིན༌། ངའ༌ ན༌མ༌ ཅོ༌ཅེས༌ལ༌ དི༌ནཱ༌ ཅིག༌པོ༌ སལ༌།”

13 ཤེ༌ཀེམ༌མི༌ ཁོང༌གུན༌ནི༌ སྲིང༌མོའ༌ ངན༌པ༌ ཅོས༌ཏེ༌ ཨིན༌ པ༌སང༌ ཡ༌ཀོབ༌བི༌ བུ༌ཚ༌གུན༌ནི༌ ཤེ༌ཀེམ༌ དང༌ ཁོའེ༌ ཨ༌བ༌ ཧ༌མོར༌ལ༌ གོབ༌སྐོར༌ཏེ༌ ལན༌ཏངས༌། 14 ཁོང༌གུན༌ནི༌ ཁོང༌གུན༌ལ༌ ཟེརས༌, “ང༌ཞའེ༌ སྲིང༌མོ༌ སུན༌ནད༌ མ༌ཅོ༌ཁན༌ནི༌ མི༌ཞིག༌ག༌ མི༌ཏང༌། ཏེ༌བོ༌ ང༌ཞའེ༌ ཕིའ༌ ཁྲེལ༌བ༌ ཨིན༌ནོག༌། 15 ཨིན༌ནའང༌ ཁྱོ༌ཞ༌ དང༌ ཁྱོ༌ཞའེ༌ བུ༌ཚ༌གུན༌ནི༌ སུན༌ནད༌ ཅོས༌ཏེ༌ ང༌ཞའ༌ ཙོགས༌ གྱུར༌ན༌, ཁྱོ༌རང༌ངི༌ ཁོ༌ ཉམ༌པོ༌ བག༌སྟོན༌ ཅོ༌ནའང༌ གྲིག༌། 16 ཏེ༌ནེ༌ ང༌ཞའེ༌ བུ༌མོ༌གུན༌ ཁྱོ༌ཞའ༌ ཏང༌ཉིན༌ ཡང༌ ཁྱོ༌ཞའེ༌ བུ༌མོ༌གུན༌ ཉམ༌པོ༌ ང༌ཞའེ༌ བག༌སྟོན༌ ཅོ༌ཨིན༌། ཡང༌ ང༌ཞ༌གུན༌ ཁྱོ༌ཞའ༌ ཉམ༌པོ༌ དུགས༌ཏེ༌ ང༌དང༌གུན༌ གྱལ༌ཁག༌ ཅིག༌ གྱུར༌ཨིན༌། 17 ཨིན༌ནའང༌ ཀལ༌ཏེས༌ ཁྱོ༌ཞ༌ སུན༌ནད༌ ཅོའ༌ མ༌ཐད༌ན༌ ཏེ༌ནེ༌ ང༌ཞའ༌ ང༌ཞ༌རང༌ངི༌ སྲིང༌མོ༌ ཁྲིད༌ཏེ༌ འི༌ ས༌ཀྱད༌པོ༌ ཕངས༌ཏེ༌ ཆེན༌།”

18 ཁོང༌གུན༌ནི༌ ཟེར༌ཁན༌བོ༌ ཧ༌མོར༌ དང༌ ཁོའེ༌ བུ༌ཚ༌ ཤེ༌ཀེམ༌མ༌ འོས༌པ༌ ཚོར༌། 19 ཤེ༌ཀེམ༌ ཡ༌ཀོབ༌བི༌ བུ༌མོའ༌ མ༌སྲན༌ཏྲེ༌ ཐད༌པ༌ ཏུས༌ གོད༌ལ༌ མ༌ཏང༌ང༌ ཁོང༌གུན༌ནི༌ ཟེར༌ཁན༌བོ༌ ཅོ༌ཅེས༌ལ༌ ཁའ༌ ཆམས༌། ཁོ༌ ཁོ༌རང༌ངི༌ ནང༌ཚངས༌སི༌ ཚང༌མའེ༌ སང༌ ཀུས༌པ༌ཅན༌ནི༌ བུ༌ཚ༌བོ༌ ཨིན༌པིན༌། 20 ཏེ༌ནེ༌ ཧ༌མོར༌ དང༌ ཁོའེ༌ བུ༌ཚ༌ ཤེ༌ཀེམ༌ གྱལ༌སའེ༌ གྱས༌སྒོའེ༌ཀ༌ སོང༌ ཡང༌ གྱལ༌སའེ༌ འུ༌སྐྱོང༌གུན༌ ཉམ༌པོ༌ སྤེ༌ར༌ ཏངས༌། ཁོང༌གུན༌ནི༌ ཟེརས༌, 21 “འི༌ མི༌གུན༌ནི༌ ཀ༌ནེ༌ ང༌དང༌གུན༌ལ༌ ཅའང༌ ཇིགས༌པ༌ མི༌དུག༌, ཁོང༌གུན༌ནའང༌ ང༌དང༌ངི༌ ས༌ཀྱད༌དི༌ཀ༌ དུག༌ཅུགས༌ཏེ༌ ཚོང༌ ཅོ༌ཅུག༌ཨིན༌, འི༌ ས༌ཆ༌བོའེ༌ ནང༌ང༌ ཁོང༌གུན༌ནའང༌ ཆུད༌ཅེས༌ དུག༌། ཡང༌ ང༌དང༌གུན༌ནི༌ ཁོང༌ངི༌ བུ༌མོ༌གུན༌ ཉམ༌པོ༌ ཡང༌ ཁོང༌གུན༌ནི༌ ང༌དང༌ངི༌ བུ༌མོ༌གུན༌ ཉམ༌པོ༌ བག༌སྟོན༌ ཅོ༌ཉན༌ཅེས༌ ཨིན༌ནོག༌། 22 ཨིན༌ནའང༌ ང༌དང༌གུན༌ནི༌ ང༌དང༌ངི༌ བུ༌ཚ༌ ཚང༌མའེ༌ སུན༌ནད༌ ཅོས༌ཏེ༌ ཁོང༌གུན༌ ཙོགས༌ གྱུར༌ཏེ༌ མ༌ནེ༌ ཁོང༌ ང༌དང༌གུན༌ ཉམ༌པོ༌ གྱལ༌ཁག༌ ཅིག༌ མི༌གྱུར༌ ཟེར༌དུག༌། 23 ཁོང༌གུན༌ནི༌ སེམས༌ཅན༌ དང༌ གྱུ༌ནོར༌ ཚང༌མ༌ ང༌དང༌གུན༌ནི༌ མི༌གྱུར༌ར༌? ཏེ༌བོའེ༌ཕིའ༌ ང༌དང༌གུན༌ནི༌ ཁའ༌ ཆམས༌ཏེ༌ ཁོང༌གུན༌ ང༌དང༌ངི༌ ཕྲོའ༌ དུག༌ཅུག༌ཨིན༌།”

24 ཧ༌མོར༌ དང༌ ཤེ༌ཀེམ༌མི༌ ཟེར༌ཁན༌བོའེ༌ཀ༌ ཡུལ༌པ༌ ཚང༌མ༌ ཁའ༌ ཆམས༌ཏེ༌ བུ༌ཚ༌ ཚང༌མའ༌ སུན༌ནད༌ ཅོ༌ཅུགས༌།

25 ཞག༌ སུམ༌པའེ༌ ཞག༌ག༌ བུ༌ཚ༌གུན༌ནི༌ སུན༌ནད༌ ཅོ༌ཁན༌ནི༌ མ༌ཁའ༌ མ༌གྱལ༌ལ༌ ཡོད༌ཏུས༌ ཡ༌ཀོབ༌བི༌ བུ༌ཚ༌ ཉིས༌ སི༌མེ༌འོན༌ དང༌ ལི༌ཝི༌, དི༌ནཱའེ༌ ཨ༌ཅོ༌གུན༌ནི༌ ར༌འི༌ ཁུར༌ཏེ༌ ཧུན༌མེད༌ལ༌ གྱལ༌སའེ༌ཀ༌ སྤུང༌གོལ༌ ཅོས༌ཏེ༌ བུ༌ཚ༌ ཚང༌མ༌ སདས༌། 26 ཁོང༌གུན༌ནི༌ ཧ༌མོར༌ དང༌ ཁོའེ༌ བུ༌ཚ༌ ཤེ༌ཀེམ༌མའང༌ སདས༌ ཡང༌ ཁོའེ༌ ཁང༌པ༌ནེ༌ དི༌ནཱ༌ ཁྲིད༌ཏེ༌ སོང༌། 27 ཁོང༌གུན༌ནི༌ སྲིང༌མོའ༌ ངན༌པ༌ ཅོ༌ཁན༌བོའེ༌ ལན༌ཏངས༌ཏེ༌ ཡ༌ཀོབ༌བི༌ ཞན༌ བུ༌ཚ༌གུན༌ནི༌ གྱལ༌ས༌བོ༌ ཅོམས༌། 28 ཁོང༌གུན༌ནི༌ ར༌ལུག༌ དང༌ བ༌ལང༌ངི༌ ཁྱུ༌, བུང༌བུ༌གུན༌ ཡང༌ གྱལ༌ས༌ དང༌ ཞིང༌ངི༌ཀ༌ ཡོད༌ཁན༌ ཚང༌མ༌ ཁྱེརས༌། 29 ཁོང༌གུན༌ནི༌ ཁང༌པའེ༌ ནང༌ང༌ ཡོད༌ཁན༌ གྱུ༌ནོར༌, བུ༌མོ༌ དང༌ ཕྲུ༌གུ༌ ཚང༌མ༌ ཅོམས༌ཏེ༌ ཁྱེརས༌། 30 ཡ༌ཀོབ༌བི༌ སི༌མེ༌འོན༌ དང༌ ལི༌ཝི༌ ཟེརས༌, “ཁྱོ༌ཞའེ༌ ངའེ༌ཀ༌ ནགས༌ ཁྱོངས༌ཏེ༌ ཨིན༌ནོག༌། ཀེ༌ནན༌པ༌, པེ༌རིཟ༌པ༌ དང༌ འི༌ ནས༌སའེ༌ ནང༌ང༌ དུག༌ཁན༌ ཚང༌མའེ༌ ང༌དང༌ང༌ ནཕ༌རད༌ ཅོ༌རུག༌། ང༌དང༌གུན༌ མང༌པོ༌ཞིག༌ མེད༌ཏེ༌ ཨིན༌ནོག༌། ཀལ༌ཏེས༌ ཁོང༌ ཚང༌མའ༌ ང༌དང༌ངི༌ གྱབ༌གལ༌ལ༌ ཅིག༌ སོང༌ཏེ༌ ང༌དང༌ངི༌ཀ༌ སྤུང༌གོལ༌ ཅོ༌ན༌ ང༌དང༌ངི༌ ནང༌ཚངས༌ ཚང༌མ༌ མེད༌ཁན༌ ཆེན༌།”

31 ཨིན༌ནའང༌ ཁོང༌གུན༌ནི༌ ལན༌ཏངས༌, “ཁོའེ༌ ང༌ཞའེ༌ སྲིང༌མོའ༌ ཟུགས༌ཙོང༌མ༌ ཙོགས༌ ཅོ༌གོས༌ས༌?”

35

ཡ༌ཀོབ༌ དང༌ ཁོའེ༌ ནང༌ཚངས༌ བེ༌ཐེལ༌ལ༌ ལོགས༌ཏེ༌ སོང༌།

35:1-15

1 ཏེ༌ནེ༌ དཀོན༌མཆོག༌གི༌ ཡ༌ཀོབ༌བ༌ མོལས༌, “བེ༌ཐེལ༌ལ༌ སོང༌ ཡང༌ ཏེ༌རུ༌ ཚུགས༌ཏེ༌ དུག༌། ཏེ༌རུ༌, ཁྱོ༌རང༌ ཁྱོ༌རང༌ངི༌ ཨ༌ཅོ༌ ཨི༌སུ༌ནེ༌ ཤོར༌ཏེ༌ ཆ༌ ཟ༌ནེ༌ ཁྱོ༌རང༌ངི༌ ཇལ༌ཁན༌ དཀོན༌མཆོག༌གི༌ ཕིའ༌ ཆོད༌ཁྲི༌ཞིག༌ རྩིག༌།”

2 ཏེ༌ནེ༌ ཡ༌ཀོབ༌བི༌ ཁོ༌རང༌ངི༌ ནང༌ཚངས༌ དང༌ ཁོ༌རང༌ ཉམ༌པོ༌ ཡོད༌ཁན༌ ཚང༌མ༌ལ༌ ཟེརས༌, “ཁྱོ༌ཞའེ༌ ཕྲོའ༌ ཡོད༌ཁན༌ ཏད༌པ༌ མེད༌ཁན༌ནི༌ སྐུན༌དྲ༌གུན༌ ཕངས༌ཏེ༌ ཁྱོ༌ཞ༌རང༌གུན༌ རྩང༌མ༌ ཅོས༌ ཡང༌ ཀོས༌ལག༌གུན༌ སྤོས༌། 3 ཏེ༌ནེ༌ ཡོང༌ ང༌དང༌གུན༌ བེ༌ཐེལ༌ལ༌ ཆེན༌ ཀ༌རུ༌ ངའེ༌ དཀོན༌མཆོག༌གི༌ ཕིའ༌ ཆོད༌ཁྲི༌ཞིག༌ རྩིག༌ཨིན༌། ཁོང༌ངི༌ ང༌ བར༌དོའེ༌ ནང༌ང༌ ཡོད༌ ཟ༌ནེ༌ ང༌ རོགས༌ ཛད༌ཏེ༌ ང༌ ཀ༌རུ༌ ཆ༌ནའང༌ ཉམ༌པོ༌ ཞུགས༌ཏེ༌ ཡོད༌པིན༌།” 4 ཏེ༌ནེ༌ ཁོང༌གུན༌ནི༌ ཁོ༌རང༌གུན༌ནི༌ ལག༌ག༌ ཡོད༌ཁན༌ སྐུན༌དྲ༌ ཚང༌མ༌ དང༌ ནམ༌ཅོག༌གི༌ ཨ༌ལོང༌གུན༌ ཡ༌ཀོབ༌བ༌ ཏངས༌། ཁོའེ༌ ཏེ༌གུན༌ ཤེ༌ཀེམ༌མི༌ ཉེ༌མོའ༌ ཡོད༌ཁན༌ནི༌ འོག༌གི༌ ལྕང༌མའེ༌ ཡོག༌ག༌ སུབས༌། 5 ཏེ༌ནེ༌ ཁོང༌གུན༌ བེས༌ལ༌ བིང༌ང༌ཅིག༌ དཀོན༌མཆོག༌གི༌ ཉེ༌ཁོར༌རི༌ གྲོང༌ཁྱེར༌རི༌ ནང༌ང༌ དུག༌ཁན༌གུན༌ལ༌ སྲན༌ཏྲེ༌ ཇིགས༌ཤུག༌ག༌ ཛད༌ཅེས༌པོའེ༌ སུ༌ཞིག༌གིའང༌ ཁོང༌གུན༌ལ༌ ཏེད༌ཏེ༌ མ༌ཁྱོངས༌།

6 ཡ༌ཀོབ༌ དང༌ ཁོ༌ ཉམ༌པོ༌ ཡོད༌ཁན༌ནི༌ མི༌གུན༌ ཀེ༌ནན༌ནི༌ ནང༌ང༌ ལུཟ༌ ༼ཡང༌ན༌ བེ༌ཐེལ༌༽ ཟེར༌ཁན༌ནི༌ ནས༌ས༌ ལེབ༌། 7 ཁོའེ༌ ཏེ༌རུ༌ ཆོད༌ཁྲི༌ཞིག༌ རྩིགས༌, ཡང༌ ཏེ༌ ནས༌ས༌བོའ༌ ཨེལ༌ བེ༌ཐེལ༌ ༼ཡང༌ན༌ བེ༌ཐེལ༌ལི༌ དཀོན༌མཆོག༌༽ ཟེར༌ཏེ༌ མིང༌ ཏགས༌, ཅིའ༌ཟེར༌ན༌ ཏེན༌ན༌རུ༌ དཀོན༌མཆོག༌གི༌ ཁོང༌རང༌ ཡ༌ཀོབ༌བ༌ སྔོན༌ཅུག༌ག༌ ཛདས༌ ནམ༌ ཁོ༌ ཁོ༌རང༌ངི༌ ཨ༌ཅོ༌ ཨི༌སུ༌ནེ༌ ཤོར༌ཏེ༌ སོང༌།

8 ཏ༌ ར༌བེ༌ཀའེ༌ མ༌ རྒད༌མོ༌ ཡ༌ཏོ༌ དྲེབ༌རཧ༌ ཤི༌ ཡང༌ ཁོའེ༌ སྤུར༌ བེ༌ཐེལ༌ནེ༌ ཐུར༌ལ༌ ཡོད༌ཁན༌ནི༌ འོག༌གི༌ ལྕང༌མའེ༌ ཡོག༌ག༌ སུབས༌ ཡང༌ ཏེ༌བོའ༌ འེ༌ལོན༌ བ༌ཁཐ༌ ༼ཡང༌ན༌ ངུ༌སའེ༌ འོག༌༽ མིང༌ང༌ ཏགས༌།

9 ཡ༌ཀོབ༌ པ༌དན༌ཨ༌རམ༌ནེ༌ ལོགས༌ཏེ༌ ཡོང༌ཏེ༌ སྟིང༌ནེ༌ ཁོའ༌ དཀོན༌མཆོག༌ ཡང༌སྐྱར༌ ཇལ༌ ཡང༌ ཅིན༌ལབས༌ སལས༌། 10 དཀོན༌མཆོག༌གི༌ ཁོའ༌ མོལས༌, “ཁྱོ༌རང༌ངི༌ མིང༌ ཡ༌ཀོབ༌ ཨིན༌ནོག༌ ཨིན༌ནའང༌ ཏ༌ནེ༌ཕར༌ལ༌ ཁྱོ༌རང༌ངི༌ མིང༌ང༌ ཡ༌ཀོབ༌ མན༌པ༌ ཨིས༌ར༌ཨེལ༌ ཟེར༌ཨིན༌།” ཏེ༌བོའེ༌ཕིའ༌ དཀོན༌མཆོག༌གི༌ ཁོའེ༌ མིང༌ང༌ ཨིས༌ར༌ཨེལ༌ ཏག༌ག༌ ཛད༌།

11 དཀོན༌མཆོག༌གི༌ ཁོའ༌ མོལས༌, “ངའ༌ ཀུན༌ཝང༌ དཀོན༌མཆོག༌ ཨིན༌, ཕྲུ༌གུ༌ སྐྱེ༌ཅུགས༌ཏེ༌ ཁྱོ༌རང༌ངི༌ པུར༌གྱུད༌ གྱས༌ཅུག༌། ཁྱོ༌རང༌ངི༌ པུར༌གྱུད༌ནེ༌ གྱལ༌ཁམས༌ མང༌པོ༌ དང༌ གྱལ༌པོ༌གུན༌ བིང༌ཨིན༌། 12 ཨབ༌ར༌ཧམ༌ དང༌ ཨི༌སཱག༌ག༌ ཏང༌ཁན༌ནི༌ ས༌ཆ༌བོ༌ ངའེ༌ ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌གུན༌ལ༌ ཏང༌ཨིན༌།” 13 ཏེ༌ནེ༌ དཀོན༌མཆོག༌, ཁོའ༌ ཞལ༌ཏ༌ སལ༌ཁན༌ནི༌ ས༌ཆའེ༌ ཀ༌ནེ༌ ཀེན༌ལ༌ སྐྱོདས༌།

14 དཀོན༌མཆོག༌གི༌ ཞལ༌ཏ༌ སལ༌ཁན༌ནི༌ ས༌ཆའེ༌ཀ༌ ཡ༌ཀོབ༌བི༌ རྡོའ༌ ཆེན༌མོ༌ ཞིག༌ ཀ༌ཝ༌ ཙོགས༌ལ༌ ལངས༌ཏེ༌ ཏེ༌བོའེ༌ཀ༌ ཆང༌ དང༌ ཨོ༌ལིཝ༌ཝི༌ མར༌ནག༌ ལུགས༌། 15 དཀོན༌མཆོག༌གི༌ ཁོའ༌ ཞལ༌ཏ༌ སལ༌ཁན༌ནི༌ ས༌ཆ༌བོའ༌ ཁོའེ༌ བེ༌ཐེལ༌ མིང༌ང༌ ཏགས༌།

རེ༌ཅལ༌ ཀྲོངས༌།

35:16-26

16 ཡ༌ཀོབ༌ དང༌ ཁོའེ༌ ནང༌ཚངས༌, བེ༌ཐེལ༌ནེ༌ ཡང༌སྐྱར༌ བེས༌ལ༌ བིང༌, ཁོང༌གུན༌ ཏ༌རུང༌ ཨེ༌ཕ༌རེད༌ནེ༌ ཐག༌རིང༌ང༌ ཡོད༌ཏུས༌ རེ༌ཅལ༌ལ༌ ཕྲུ༌གུ༌ ཇོར༌ཅེས༌སི༌ ཏུས༌པོ༌ ལེབས༌ཏེ༌ ཁོའ༌ སྐྱེ༌ཟེར༌ སྲན༌ཏྲེ༌ ཡོངས༌། 17 ཁོའ༌ སྐྱེ༌ཟེར༌ སྲན༌ཏྲེ༌ ཡོང༌ ཟ༌ནེ༌, རོགས༌ ཅོ༌ཨིན༌ ཡོད༌ཁན༌ནི༌ བུ༌མོའེ༌ ཁོའ༌ ཟེརས༌, “ཇིགས༌ མ༌ཇིགས༌, ཁྱོ༌རང༌ང༌ ཡང༌ བུ༌ཚ༌ཞིག༌ ཇོར༌དུག༌།” 18 རེ༌ཅལ༌ལི༌ སྟིང༌ཇུག༌གི༌ འུགས༌པོ༌ ལེན༌ཨིན༌ ཁོ༌རང༌ངི༌ བུ༌ཚའེ༌ མིང༌ང༌ བིན༌འོ༌ནི༌ ཏགས༌ ༼ཀ༌བོའེ༌ ཏོན༌ རྡུག༌པོའེ༌ བུ༌ཚ༌༽ ཨིན༌ནའང༌ ཁོའེ༌ ཨ༌བའེ༌ བུ༌ཚའེ༌ མིང༌ང༌ བེན༌ཡཱ༌མིན༌ ཏགས༌ ༼ཀ༌བོའེ༌ ཏོན༌ ངའེ༌ ལག༌པ༌ ཡས༌པའེ༌ བུ༌ཚ༌།༽

19 ཏེ༌ནེ༌ རེ༌ཅལ༌ ཤི༌ ཡང༌ ཨེ༌ཕ༌རེད༌ལ༌ ཆ༌སའེ༌ ལམ༌མི༌ཀ༌ ཁོའེ༌ སྤུར༌ སུབས༌ ཀ༌བོའ༌ དག༌ས༌ བེད༌ལེ༌ཧེམ༌ ཟེར༌ར༌ནོག༌། 20 ཁོའེ༌ སྤུར༌ཁང༌ངི༌ཀ༌ ཡ༌ཀོབ༌བི༌ ཀ༌ཝ༌ ཙོགས༌ལ༌ རྡོའ༌ རྩིགས༌། རེ༌ཅལ༌ལི༌ སྤུར༌ཁང༌ངི༌ཀ༌ རྡོའ༌ རྩིགས༌ཁན༌ནི༌ སྟགས༌ དག༌སའང༌ ཡོད༌ཏེ༌ ཨིན༌ནོག༌།

21 ཏ༌ ཨིས༌ར༌ཨེལ༌ ཡང༌ན༌ ཡ༌ཀོབ༌བི༌ ཡང༌སྐྱར༌ བེས༌ གོ༌ཟུགས༌ཏེ༌ ལྷོ༌ ཆོགས༌ལ༌ སོང༌ ཡང༌ ཁོ༌རང༌ངི༌ ཀུར༌བོ༌ མིག༌དལ༌ ཨེ༌དར༌ནེ༌ འ༌ཟམ༌མ༌ སོང༌ཏེ༌ ཙུགས༌། 22 ཨིས༌ར༌ཨེལ༌ ཏེ༌ ས༌ཆའེ༌ ནང༌ང༌ དུག༌ ཟ༌ནེ༌ རུ༌བེན༌ནི༌ ཁོ༌རང༌ངི༌ ཨ༌བའེ༌ ཚེ༌ཡོག༌ ན༌མ༌ བིལ༌ལཧ༌ ཉམ༌པོ༌ ལུས༌བྲེལ༌ ཅོས༌ ཡང༌ ཨིས༌ར༌ཨེལ༌ལ༌ གྱུས༌སོང༌།

ཨིས༌ར༌ཨེལ༌ ཡང༌ན༌ ཡ༌ཀོབ༌བ༌ ཕྲུ༌གུ༌ རྕུག༌ཉིས༌ ཡོད༌པིན༌།

23 ལི༌ཡའེ༌ བུ༌ཚ༌གུན༌: རུ༌བེན༌ ཡ༌ཀོབ༌བི༌ གོ༌སྐྱེས༌, སི༌མེ༌འོན༌, ལི༌ཝི༌, ཡ༌ཧུ༌དཱ༌, ཨིས༌ས༌ཁར༌ དང༌ ཟེ༌བུ༌ལོན༌།

24 རེ༌ཅལ༌ལི༌ བུ༌ཚ༌གུན༌: ཡོ༌སེབ༌ དང༌ བེན༌ཡཱ༌མིན༌།

25 རེ༌ཅལ༌ལི༌ ཡ༌ཏོ༌ བུ༌མོ༌ བིལ༌ལཧའེ༌ བུ༌ཚ༌གུན༌: དཱན༌ དང༌ ནཕ༌ཐལ༌ལི༌།

26 ལི༌ཡའེ༌ ཡ༌ཏོ༌ བུ༌མོ༌ ཟིལ༌པཧའེ༌ བུ༌ཚ༌གུན༌: གཱད༌ དང༌ ཨ༌ཤེར༌།

ཁོང༌གུན༌ པ༌དན༌ཨ༌རམ༌མི༌ ནང༌ང༌ སྐྱེས༌ཁན༌ ཡ༌ཀོབ༌བི༌ བུ༌ཚ༌གུན༌ ཨིན༌པིན༌།

ཨི༌སཱག༌ ཀྲོངས༌།

35:27-29

27 ཡ༌ཀོབ༌ ཁོང༌རང༌ངི༌ ཨ༌བ༌ ཨི༌སཱག༌ ཡོད༌ས༌ མམ༌རེའ༌ ལོགས༌ཏེ༌ ཡོངས༌ ཀ༌བོ༌ ཀི༌རི༌འཐ༌ ཨར༌བ༌ ༼ཡང༌ན༌ ཧེབ༌རོན༌ནི༌༽ ཉེ༌མོའ༌ ཡོད༌པིན༌ ཀ༌རུ༌ ཨབ༌ར༌ཧམ༌ དང༌ ཨི༌སཱག༌ གུན༌ དུག༌གད༌པིན༌། 28 ཨི༌སཱག༌ ལོ༌ 180 སོན༌ཏེའ༌ ལུས༌། 29 ཏེ༌ནེ༌ མི༌ཚེ༌ རིང༌མོ༌ཞིག༌གི༌ སྟིང༌ནེ༌ ཁོའེ༌ སྟིང༌ཇུག༌གི༌ འུགས༌པོ༌ ལེན༌ཏེ༌ བྲོངས༌ ཡང༌ ཁོ༌རང༌ངི༌ ཕ༌མེས༌པོ༌གུན༌ ཉམ༌པོ༌ ཛོམས༌། ཁོའེ༌ བུ༌ཚ༌ ཨི༌སུ༌ དང༌ ཡ༌ཀོབ༌བི༌ ཁོའེ༌ སྤུར༌ སུབས༌།

36

ཨི༌སུའི༌ པུར༌གྱུད༌གུན༌།

36:1-14

1 འི༌བོ༌ ཨི༌སུའི༌ པུར༌གྱུད༌གུན༌ ཨིན༌ནོག༌, ཁོའ༌ ཨི༌དོམ༌མའང༌ ཟེར༌རད༌པིན༌།

2 ཨི༌སུའི༌ ཀེ༌ནན༌མ༌ བུ༌མོ༌གུན༌ ཉམ༌པོ༌ བག༌སྟོན༌ ཅོས༌, ཁོང༌གུན༌ ཧེད༌པ༌ ཨི༌ལོན༌ནི༌ བུ༌མོ༌ ཨ༌ད༌, ཨ༌ནཧའེ༌ བུ༌མོ༌, ཧིཝ༌པ༌ ཟི༌བི༌འོན༌ནི༌ ཚ༌མོ༌ ཨོ༌ཧོ༌ལི༌བ༌མཧ༌, 3 ཡང༌ ཨིཤ༌མ༌ཨེལ༌ལི༌ བུ༌མོ༌ དང༌ ནེ༌བཱའེ༌འོད༌དི༌ སྲིང༌མོ༌ བེས༌མད༌ ཨིན༌པིན༌།

4 ཨི༌སུའི༌ ན༌མ༌ ཨ༌དའ༌ ཨེ༌ལི༌ཕས༌ ཡང༌ བེས༌མེད༌ལ༌ རི༌འུལ༌ བུ༌ཚ༌ གུན༌ སྐྱེས༌, 5 ཡང༌ ཨོ༌ཧོ༌ལི༌བ༌མཧ༌ ཡི༌འུཤ༌, ཡ༌ལམ༌ དང༌ ཀོ༌རཧ༌ གུན༌ སྐྱེས༌། ཁོང༌ ཚང༌མ༌ ཀེ༌ནན༌ནི༌ ཡུལ༌ལ༌ སྐྱེས༌ཁན༌ ཨི༌སུའི༌ བུ༌ཚ༌གུན༌ ཨིན༌པིན༌།

6 ཏེ༌ནེ༌ ཨི༌སུའི༌ ཁོ༌རང༌ངི༌ ན༌མ༌གུན༌, བུ༌ཚ༌གུན༌, བུ༌མོ༌གུན༌ ཡང༌ ཁོ༌རང༌ངི༌ ནང༌མི༌ ཚང༌མ༌, ར༌ལུག༌ དང༌ ཞན༌ ཀྲུད༌ཏྲོ༌ གུན༌ ཡང༌ ཁོ༌རང༌ང༌ ཀེ༌ནན༌ནི༌ ནང༌ང༌ ཇོར༌ཁན༌ནི༌ ནོར༌གུན༌ ཁུར༌ཏེ༌ ཡ༌ཀོབ༌ནེ༌ ཐག༌རིང༌ང༌ ཡང༌ ས༌ཆ༌ཞིག༌ག༌ སོང༌ 7 ཅིའ༌ཟེར༌ན༌ ཁོང༌གུན༌ལ༌ གྱུར༌ནོར༌ མ༌མང༌པོ༌ ཡོད༌ཅེས༌པའེ༌ ཏེ༌ ས༌ཆ༌བོའེ༌ ནང༌ང༌ ཁོང༌གུན༌ དང༌ ཁོང༌གུན༌ནི༌ སེམས༌ཅན༌ ཚང༌མའེ༌ ཕིའ༌ ཟ༌གྱུ༌ དྲན༌དྲའ༌ བིང༌ མ༌ཐུབ༌། 8 ཏེ༌བོའེ༌ཕིའ༌ ཨི༌སུ༌ ཡང༌ན༌ ཨི༌དོམ༌, སེ༌འིར༌ རི༌ལྗོངས༌སི༌ ནང༌ང༌ དུགས༌།

9 འི༌བོ༌ སེ༌འིར༌ རི༌ལྗོངས༌སི༌ ནང༌ང༌ དུག༌ཁན༌ ཨི༌དོམ༌པ༌གུན༌ནི༌ ཨ༌བ༌ ཨི༌སུའི༌ པུར༌གྱུད༌གུན༌ ཨིན༌ནོག༌།

10 ཨི༌སུའི༌ བུ༌ཚ༌གུན༌ནི༌ མིང༌ ནི༌ ཨི༌སུའི༌ ན༌མ༌ ཨ༌དའེ༌ བུ༌ཚ༌ ཨེ༌ལི༌ཕས༌ དང༌ ཨི༌སུའི༌ ན༌མ༌ བེས༌མེད༌དི༌ བུ༌ཚ༌ རི༌འུལ༌།

11 ཨེ༌ལི༌ཕས༌སི༌ བུ༌ཚ༌གུན༌ ནི༌ ཏི༌མན༌, ཨོ༌མར༌, ཟེ༌ཕོ༌, ག༌ཏམ༌ དང༌ ཀི༌ནཟ༌ གུན༌ ཨིན༌ནོག༌།

12 ཨི༌སུའི༌ བུ༌ཚ༌ ཨེ༌ལི༌ཕས༌སི༌ ཚེ༌ཡོག༌ ན༌མ༌ ཏིམ༌ན༌, ཨ༌མ༌ལིཀ༌ བུ༌ཚ༌བོ༌ སྐྱེས༌། ཁོང༌གུན༌ ཨི༌སུའི༌ ན༌མ༌ ཨ༌དའེ༌ ཚ༌འོ༌གུན༌ ཨིན༌ནོག༌།

13 ཡང༌ རི༌འུལ༌ལི༌ བུ༌ཚ༌གུན༌ ནི༌ ན༌ཧད༌, ཟེ༌རཧ༌, ཤམ༌མཧ༌ དང༌ མི༌ཟཧ༌ གུན༌ ཨིན༌ནོག༌། ཁོང༌གུན༌ ཨི༌སུའི༌ ན༌མ༌ བེས༌མེད༌དི༌ ཚ༌འོ༌གུན༌ ཨིན༌ནོག༌།

14 ཨི༌སུའི༌ ན༌མ༌, ཨ༌ནཧའེ༌ བུ༌མོ༌ དང༌ ཟི༌བི༌འོན༌ནི༌ ཚ༌མོ༌ ཨོ༌ཧོ༌ལི༌བ༌མཧའེ༌ བུ༌ཚ༌ གུན༌ནི༌ ཡི༌འུཤ༌, ཡ༌ལམ༌ དང༌ ཀོ༌རཧ༌ ཨིན༌ནོག༌།

ཨི༌སུའི༌ པུར༌གྱུད༌གུན༌ནི༌ མི༌སྡེ༌།

36:15-19

15 འི༌གུན༌ འུ༌སྐྱོང༌ གྱུར༌ཁན༌ནི༌ ཨི༌སུའི༌ པུར༌གྱུད༌གུན༌ ཨིན༌ནོག༌། ཨི༌སུའི༌ གོ༌སྐྱེས༌ ཨེ༌ལི༌ཕས༌སི༌ བུ༌ཚ༌ ཏི༌མན༌, འོ༌མར༌, ཟེ༌ཕོ༌, ཀི༌ནཟ༌ 16 ཀོ༌རཧ༌, ག༌ཏམ༌ དང༌ ཨ༌མ༌ལིཀ༌ གུན༌ ཨིན༌ནོག༌། ཁོང༌གུན༌ ཨི༌དོམ༌མི༌ ནང༌ང༌ དུག༌ཁན༌ ཨེ༌ལི༌ཕས༌སི༌ པུར༌གྱུད༌གུན༌ནི༌ འུ༌སྐྱོང༌གུན༌ ཡང༌ ཨ༌དའེ༌ ཚ༌འོ༌གུན༌ ཨིན༌པིན༌།

17 ཨི༌སུའི༌ བུ༌ཚ༌ རི༌འུལ༌ལི༌ བུ༌ཚ༌གུན༌ ནི༌ ན༌ཧད༌, ཟེ༌རཧ༌, ཤམ༌མཧ༌ དང༌ མི༌ཟཧ༌ གུན༌ ཨིན༌པིན༌, ཁོང༌གུན༌ ཨི༌དོམ༌མི༌ ནང༌ང༌ དུག༌ཁན༌ རི༌འུལ༌ལི༌ པུར༌གྱུད༌གུན༌ནི༌ འུ༌སྐྱོང༌གུན༌ ཡང༌ ཨི༌སུའི༌ ན༌མ༌ བེས༌མེད༌དི༌ ཚ༌འོ༌གུན༌ ཨིན༌པིན༌།

18 ཨི༌སུའི༌ ན༌མ༌ ཨོ༌ཧོ༌ལི༌བ༌མཧའེ༌ བུ༌ཚ༌གུན༌ ནི༌ ཡི༌འུཤ༌, ཡ༌ལམ༌ དང༌ ཀོ༌རཧ༌ གུན༌ ཨིན༌པིན༌། ཁོང༌གུན༌ ཨ༌ནཧའེ༌ བུ༌མོ༌ ཨི༌སུའི༌ ན༌མ༌ ཨོ༌ཧོ༌ལི༌བ༌མཧའེ༌ པུར༌གྱུད༌གུན༌ནི༌ འུ༌སྐྱོང༌གུན༌ ཨིན༌པིན༌།

19 ཏེ༌གུན༌ ཨི༌སུའི༌ པུར༌གྱུད༌གུན༌, ཏེ༌ མི༌སྡེ༌ ཚང༌མ༌ ཨི༌སུ༌ ཡང༌ན༌ ཨི༌དོམ༌མི༌ གྱུད༌ཟིན༌གུན༌ ཨིན༌ནོག༌།

ཨི༌དོམ༌མི༌ ནང༌ང༌ ཨི༌སུའི༌ སང༌ སྔུན༌ལ༌ དུག༌ཁན༌གུན༌།

36:20-30

20 ཨི༌སུའི༌ སང༌ སྔུན༌ལ༌ ཏེ༌ ནས༌སའེ༌ ནང༌ང༌ དུག༌ཁན༌ ཧོར༌པ༌ སེ༌འིར༌རི༌ བུ༌ཚ༌གུན༌ ནི༌ ལོ༌ཏན༌, ཤོ༌བལ༌, ཟི༌བིའོན༌, ཨ༌ནཧ༌, 21 དི༌ཤོན༌, ཨེ༌ཟར༌ དང༌ དི༌ཤན༌ གུན༌ ཨིན༌ནོག༌། ཁོང༌གུན༌ ཧོར༌པ༌གུན༌ནི༌ འུ༌སྐྱོང༌གུན༌ ཨིན༌པིན༌།

22 ལོ༌ཏན༌ནི༌ བུ༌ཚ༌གུན༌ ནི༌ ཧོ༌རི༌ དང༌ ཧོ༌མམ༌ ཡང༌ ཏིམ༌ན༌ ལོ༌ཏན༌ནི༌ སྲིང༌མོ༌ ཨིན༌པིན༌།

23 ཤོ༌བལ༌ལི༌ བུ༌ཚ༌གུན༌ ནི༌ ཨལ༌ཝན༌, མ༌ནཧ༌ཧད༌, ཨེ༌བལ༌, ཤི༌པོ༌ དང༌ འོ༌ནམ༌ གུན༌ ཨིན༌པིན༌།

24 ཟི༌བི༌འོན༌ནི༌ བུ༌ཚ༌གུན༌ ནི༌ ཨའེ༌ དང༌ ཨ༌ནཧ༌ ཨིན༌པིན༌། ༼ཨ༌ནཧ༌, ཁོ༌རང༌ངི༌ ཨ༌བའེ༌ བུང༌བུ༌གུན༌ ཚོ༌ ཟ༌ནེ༌ རི༌སྟོང༌ངི༌ ནང༌ང༌ ཆུ༌ཚན༌ ཐོབ༌ཁན༌བོ༌ ཨིན༌ནོག༌།༽

25 ཨ༌ནཧའེ༌ ཕྲུ༌གུ༌གུན༌ ནི༌ དི༌ཤོན༌ དང༌ ཨོ༌ཧོ༌ལི༌བ༌མཧ༌ ཨིན༌པིན༌, ཨོ༌ཧོ༌ལི༌བ༌མཧ༌ ནི༌ ཨ༌ནཧའེ༌ བུ༌མོ༌ ཨིན༌ནོག༌།

26 དི༌ཤོན༌ནི༌ བུ༌ཚ༌གུན༌ ནི༌ ཧེམ༌དན༌, ཨེཤ༌བན༌, ཨི༌ཐན༌ དང༌ ཀི༌རན༌ གུན༌ ཨིན༌པིན༌།

27 ཨེ༌ཟར༌རི༌ བུ༌ཚ༌གུན༌ ནི༌ བིལ༌ཧན༌, ཟ༌ཝན༌ དང༌ ཨ༌ཀེན༌ གུན༌ ཨིན༌པིན༌།

28 དི༌ཤན༌ནི༌ བུ༌ཚ༌གུན༌ ནི༌ ཨུཟ༌ དང༌ ཨ༌རན༌ གུན༌ ཨིན༌པིན༌།

29 ཧོར༌པ༌གུན༌ནི༌ འུ༌སྐྱོང༌གུན༌ ལོ༌ཏན༌, ཤོ༌བལ༌, ཟི༌བིའོན༌, ཨ༌ནཧ༌, 30 དི༌ཤོན༌, ཨེ༌ཟར༌ དང༌ དི༌ཤན༌ གུན༌ ཨིན༌ནོག༌, ཡང༌ ཁོང༌གུན༌ སེ༌འིར༌ ཡུལ༌ཇོངས༌སི༌ ནང༌ང༌ དུག༌ཁན༌ ཧོར༌པ༌གུན༌ནི༌ འུ༌སྐྱོང༌གུན༌ ཨིན༌པིན༌།

ཨི༌དོམ༌མི༌ གྱལ༌པོ༌གུན༌།

36:31-43

31 ཨིས༌ར༌ཨེལ༌པ༌གུན༌ནི༌ གྱལ༌པོའེ༌ ཝང༌སྲུལ༌ལི༌ སང༌ སྔུན༌ལ༌ ཨི༌དོམ༌ ཡུལ༌ལི༌ ནང༌ང༌ འི༌ གྱལ༌པོ༌གུན༌ནི༌ ཝང༌སྲུལ༌ལད༌པིན༌།

32 བེ༌འོར༌རི༌ བུ༌ཚ༌ བི༌ལ༌ ཨི༌དོམ༌མི༌ གྱལ༌པོ༌ གྱུར༌ ཡང༌ ཁོའེ༌ གྱལ༌སའ༌ དིན༌ཧ༌བད༌ ཟེར༌རད༌པིན༌། 33 བི༌ལ༌ ཤིའ༌ཅིག༌ བོཟ༌རཧ༌ གྱལ༌ས༌ནེ༌ ཨིན༌ཁན༌ ཟེ༌རཧའེ༌ བུ༌ཚ༌ ཡོ༌བབ༌ གྱལ༌པོ༌ གྱུར༌། 34 ཡོ༌བབ༌ ཤིའ༌ཅིག༌ ཏི༌མན༌པའེ༌ ཡུལ༌ནེ༌ ཨིན༌ཁན༌ ཧུ༌ཤམ༌ གྱལ༌པོ༌ གྱུར༌། 35 ཧུ༌ཤམ༌ ཤིའ༌ཅིག༌ བེ༌དད༌དི༌ བུ༌ཚ༌ ཧ༌དད༌ གྱལ༌པོ༌ གྱུར༌། མོ༌འབ༌ ཡུལ༌ལི༌ ནང༌ང༌ མི༌དིའན༌པ༌གུན༌ལ༌ ཕམ༌ཀལ༌ཁན༌བོ༌ ཁོ༌ ཨིན༌པིན༌ ཡང༌ ཁོའེ༌ གྱལ༌སའ༌ ཨ༌ཝེད༌ ཟེར༌རད༌པིན༌། 36 ཧ༌དད༌ ཤིའ༌ཅིག༌ མས༌རེ༌ཀཧ༌ནེ༌ ཨིན༌ཁན༌ སམ༌ལཧ༌ གྱལ༌པོ༌ གྱུར༌། 37 སམ༌ལཧ༌ ཤིའ༌ཅིག༌ ལྩངས༌པོའེ༌ ཐའ༌མའ༌ ཡོད༌ཁན༌ རེ༌ཧོ༌བོཐ༌ནེ༌ ཨིན༌ཁན༌ ཤོལ༌ གྱལ༌པོ༌ གྱུར༌། 38 ཤོལ༌ ཤིའ༌ཅིག༌ ཨཀ༌བོར༌རི༌ བུ༌ཚ༌ བའལ༌ ཧ༌ནན༌ གྱལ༌པོ༌ གྱུར༌། 39 ཨཀ༌བོར༌རི༌ བུ༌ཚ༌ བའལ༌ ཧ༌ནན༌ ཤིའ༌ཅིག༌ ཧ༌དད༌ གྱལ༌པོ༌ གྱུར༌ ཡང༌ ཁོའེ༌ གྱལ༌ས༌ པ༌འུ༌ ཟེར༌རད༌པིན༌། ཁོའེ༌ ན༌མ༌ ནི༌ མི༌ཧེ༌ཏ༌བེལ༌ ཨིན༌ ཁོ༌ མཏ༌རེད༌དི༌ བུ༌མོ༌ དང༌ མི༌ཟ༌ཧབ༌བི༌ ཚ༌མོ༌ ཨིན༌པིན༌།

40 འི༌གུན༌ སྡེ༌ དང༌ ཡུལ༌ཇོངས༌ སོ༌སོ༌ ནང༌ཞིན༌ ཨི༌སུའི༌ པུར༌གྱུད༌དི༌ འུ༌སྐྱོང༌གུན༌ནི༌ མིང༌ ཨིན༌ནོག༌། ཏེ༌གུན༌ ནི༌ ཏིམ༌ན༌, ཨལ༌ཝ༌, ཡི༌ཐེད༌, 41 ཨོ༌ཧོ༌ལི༌བ༌མཧ༌, ཨེ༌ལཧ༌, པི༌ནོན༌, 42 ཀི༌ནཟ༌, ཏི༌མན༌, མིབ༌ཟར༌, 43 མག༌དེལ༌ དང༌ ཨི༌རམ༌ ཨིན༌ནོག༌། ཏེ༌གུན༌ ཨི༌དོམ༌མི༌ འུ༌སྐྱོང༌གུན༌ ཨིན༌པིན༌, ཀ༌བོ༌ ཁོང༌རང༌གུན༌ནི༌ ས༌ཀྱད༌ ཟུམས༌ཏེ༌ ཚུགས༌ཏེ༌ དུག༌ཁན༌ ནང༌ཞིན༌ ཐོགས༌ཏེ༌ ཨིན༌ནོག༌། ཁོང༌གུན༌ ཨི༌དོམ༌པའེ༌ ཕ༌མེས༌པོ༌ ཨི༌སུའི༌ པུར༌གྱུད༌གུན༌ ཨིན༌ནོག༌།

37

ཡོ༌སེབ༌བི༌ ཉི༌ལམ༌།

37:1-11

1 ཡ༌ཀོབ༌ ཀེ༌ནན༌ནི༌ ནང༌ང༌ ཁོའེ༌ ཨ༌བ༌ དུག༌སའེ༌ ཏེན༌ན༌ ཡུལ༌ལ༌ དུགས༌། 2 ཡང༌ འི༌བོ༌ ཡ༌ཀོབ༌བི༌ ནང༌ཚངས༌སི༌ ལོ༌རྒྱུས༌ ཨིན༌ནོག༌། ཡོ༌སེབ༌ ལོ༌ ཅུབ༌དུན༌ ཆའ༌ཁན༌ནི༌ ཞུ༌ནུ༌, ཁོའེ༌ ཨ༌བའེ༌ ན༌མ༌ བིལ༌ལཧ༌ དང༌ ཟིལ༌པཧའེ༌ བུ༌ཚ༌ ཁོ༌རང༌ངི༌ ཨ༌ཅོ༌གུན༌ ཉམ༌པོ༌ ར༌ལུག༌ ཚོའད༌པིན༌, ཨ༌ཅོ༌གུན༌ནི༌ ལས༌ ངན༌པ༌ ཅོ༌ཁན༌ཞིག༌གི༌ སྐོར༌ ཁོའེ༌ ཨ༌བ༌ ཤདས༌།

3 ཡ༌ཀོབ༌བི༌ ཡོ༌སེབ༌བ༌ ཁོ༌རང༌ངི༌ ཞན༌ བུ༌ཚ༌གུན༌ནི༌ སང༌ མང༌ང༌ ཡ༌ཤ༌ ཅོའད༌པིན༌ ཅིའ༌ཟེར༌ན༌ ཁོ༌ སྒས༌ཏེ༌ ཡོད༌ ཟ༌ནེ༌ ཡོ༌སེབ༌ སྐྱེས༌ཏེ༌ ཨིན༌པིན༌། ཁོའེ༌ ཡོ༌སེབ༌བི༌ ཕིའ༌ མིག༌སལ༌ ཀོས༌ཤིག༌ ཙེམ༌ཅུགས༌། 4 ཁོའེ༌ ཨ༌ཅོ༌གུན༌ནི༌ ཁོང༌གུན༌ནི༌ ཨ༌བའེ༌ ཡོ༌སེབ༌བ༌ ཚང༌མའེ༌སང༌ མང༌ང༌ ཡ༌ཤ༌ ཅོ༌ཅེས༌པོ༌ ཐོང༌ང༌ཅིག༌, ཁོང༌གུན༌ནི༌ ཁོའ༌ ནཕ༌རད༌ ཅོས༌ཏེ༌ ཁོ༌ ཉམ༌པོ༌ སྤེ༌ར༌ ལྡེ༌མོའ༌ ཏང༌ང༌ མེད༌པིན༌།

5 ཡོ༌སེབ༌བ༌ ཉི༌ལམ༌ཞིག༌ ཐོང༌ ཡང༌ ཁོའེ༌ ཏེ༌བོ༌ ཁོ༌རང༌ངི༌ ཨ༌ཅོ༌གུན༌ལ༌ ཤད༌ད༌ཅིག༌ ཁོང༌གུན༌ནི༌ ཁོའ༌ མང༌ང༌ ནཕ༌རད༌ ཅོས༌། 6 ཁོའེ༌ ཁོང༌གུན༌ལ༌ ཟེརས༌, “ང༌ ཐོང༌ཁན༌ནི༌ ཉི༌ལམ༌བོའ༌ ཉོན༌ནའང༌། 7 ང༌དང༌ ཚང༌མའེ༌ ཞིང༌ངི༌ཀ༌ གྲུའི༌ ཞིང༌གུན༌ ལྡམ༌ དུག༌པིན༌། ངའེ༌ གྲུའི༌ ཞིང༌བོ༌ ཀྲོང༌ལངས༌ ཡང༌ ཏེ༌བོའ༌ ཁྱོ༌ཞ༌གུན༌ནི༌ གྲུའི༌ ཞིང༌གུན༌ ཁོར༌ཏེ༌ གོ༌ སྒུས༌ཏེ༌ དུག༌པིན༌།”

8 ཁོའེ༌ ཨ༌ཅོ༌གུན༌ནི༌ ཟེརས༌, “ཅི༌ ཁྱོ༌རང༌ངི༌ ང༌ཞ༌གུན༌ནི༌ཀ༌ ཝང༌སྲུལ༌ཨིན༌ སམ༌མ༌ རག༌ག༌?” ཏེ༌བོའེ༌ཕིའ༌ ཁོའེ༌ ཟེར༌ཁན༌ དང༌ ཉི༌ལམ༌བོའེ༌ ཞས༌ཏེ༌ ཁོང༌གུན༌ནི༌ ཁོའ༌ མང༌ང༌ ནཕ༌རད༌ ཅོས༌།

9 ཏེ༌ནེ༌ ཡོ༌སེབ༌བ༌ ཡང༌ ཉི༌ལམ༌ཞིག༌ ཐོང༌ ཡང༌ ཁོའེ༌ ཨ༌ཅོ༌གུན༌ལ༌ ཟེརས༌, “ཉོན༌ཤིག༌གའང༌, ང༌ ཡང༌ ཉི༌ལམ༌ ཞིག༌གི༌ ནང༌ང༌ ཉི༌མ༌, ཟླ༌ཝ༌, ཡང༌ སྐར༌མ༌ ཅུག༌ཤིག༌ གུན༌ནི༌ ངའེ༌ དུན༌ལ༌ གོ༌ སྒུ༌ཨིན༌ ཐོང༌།”

10 ཁོའེ༌ ཉི༌ལམ༌བོ༌ ཁོ༌རང༌ངི༌ ཨ༌བའང༌ ཤདས༌པ༌ ཨ༌བའེ༌ ཁོའ༌ ཁའ༌སྐྱེས༌ཏེ༌ ཟེརས༌, “ཁྱོ༌རང༌ང༌ ཐོང༌ཁན༌ནི༌ ཉི༌ལམ༌བོ༌ ཅི༌ ཨིན༌ནོག༌? ཅི༌ ཁྱོ༌རང༌ངི༌ ཨ༌མ༌, ཨ༌ཅོ༌ནོ༌གུན༌ དང༌ ངའེ༌ ཁྱོ༌རང༌ངི༌ དུན༌ལ༌ གོ༌ སྒུ༌ཨིན༌ན༌?” 11 ཡོ༌སེབ༌བི༌ ཨ༌ཅོ༌གུན༌ལ༌ ཁོའེ༌ཀ༌ ཚིག༌ཅེས༌ ཡོངས༌, ཨིན༌ནའང༌ ཁོའེ༌ ཨ༌བའེ༌ ཏེ༌ ཚང༌མའེ༌ སྐོར༌ལ༌ སམ༌བ༌ ཏང༌ཨིན༌ དུགས༌།

ཡོ༌སེབ༌བི༌ ཨ༌ཅོ༌གུན༌ནི༌ ཁོ༌ ཙོངས༌།

37:12-36

12 ཡོ༌སེབ༌བི༌ ཨ༌ཅོ༌གུན༌ ཤེ༌ཀེམ༌མ༌ ཁོ༌རང༌གུན༌ནི༌ ཨ༌བའེ༌ ར༌ལུག༌གི༌ ཁྱུ༌གུན༌ ཚོའ༌ སོང༌ཏེ༌ ཡོད༌ཏུས༌, 13 ཡ༌ཀོབ༌བི༌ ཡོ༌སེབ༌བ༌ ཟེརས༌, “ཁྱོ༌རང༌ངི༌ ཨ༌ཅོ༌གུན༌ ཤེ༌ཀེམ༌མི༌ ནང༌ང༌ ར༌ལུག༌ ཚོ༌ཨིན༌ ཡོད༌ཁན༌བོ༌ ཁྱོ༌རང༌ང༌ གྱུས༌ ཨིན༌ནོག༌། ཡོང༌, ངའེ༌ ཁྱོ༌རང༌ ཁོང༌གུན༌ ཡོད༌ས༌ ལམ༌ ཅུག༌གད༌།”

ཡོ༌སེབ༌བི༌ ལན༌ཏངས༌, “ང༌ ཆ༌ཅེས༌ལ༌ གྲལ༌གྲིག༌ ཨིན༌ལེ༌།”

14 ཁོའེ༌ ཨ༌བའེ༌ ཟེརས༌, “ཁྱོ༌རང༌ངི༌ ཨ༌ཅོ༌གུན༌ དང༌ ར༌ལུག༌གུན༌ ཁམ༌ཟང༌ དུག༌ག༌ མི༌དུག༌ ལྟའ༌ སོང༌ཏེ༌ ངའ༌ ཁོང༌གུན༌ནི༌ སྐོར༌ལ༌ ནས༌ཚུལ༌ ཁྱོང༌།” ཏེ༌ནེ༌ ཁོའེ༌ ཡོ༌སེབ༌ ཧེབ༌རོན༌ནི༌ ལུང༌པ༌ནེ༌ ལམ༌ཅུགས༌།

ཡོ༌སེབ༌ ཤེ༌ཀེམ༌མ༌ ལེབ༌བ༌ཅིག༌, 15 མི༌ཞིག༌གི༌ ཁོ༌ སྤང༌ཐང༌གུན༌ནི༌ ནང༌ང༌ ཁོར༌ཨིན༌ ཐོང༌ཏེ༌ ཏྲིས༌, “ཁྱོ༌རང༌ངི༌ ཅི༌ ཙལ༌ལད༌?”

16 ཁོའེ༌ ཟེརས༌, “ངའེ༌ ང༌རང༌ངི༌ ཨ༌ཅོ༌གུན༌ ཙལ༌ལད༌། ཇུ༌ཇུ༌ ང༌ ཤོད༌དའང༌ ཁོང༌གུན༌ནི༌ ར༌ལུག༌གུན༌ ཀ༌རུ༌ ཚོ༌ཨིན༌ དུག༌?”

17 མི༌བོའེ༌ ཟེརས༌, “ཁོང༌གུན༌ སོང༌ཚར༌། ཁོང༌གུན༌ནི༌ ‘ང༌དང༌ དོ༌ཐན༌ལ༌ ཆེན༌’ ཟེར༌ཨིན༌ ངའེ༌ ཚོར༌།” ཏེ༌བོའེ༌ཕིའ༌ ཡོ༌སེབ༌ ཁོ༌རང༌ངི༌ ཨ༌ཅོ༌གུན༌ནི༌ སྟིང༌རང༌ནེ༌ དོ༌ཐན༌ལ༌ སོང༌ ཡང༌ ཁོང༌གུན༌ ཐོབ༌། 18 ཁོང༌གུན༌ནི༌ ཐག༌རིང༌ནེ༌ ཡོ༌སེབ༌ ཡོང༌ཨིན༌ ཐོང༌ ཡང༌ ཁོ༌ དུན༌ལ༌ ལེབ༌བི༌ སང༌ སྔུན༌ལ༌ ཁོང༌གུན༌ནི༌ ཁོ༌ སད༌ཅེས༌སི༌ ཅུས༌ངན༌ ལྡིངས༌།

19 ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, “འི༌ནེ༌ ཉི༌ལམ༌མི༌ གྱལ༌པོ༌ ཡོང༌ང༌ལ༌། 20 ཡོང༌, ཁོ༌ སད༌ཏེ༌ འི༌ ས༌དོང༌ ཅིག༌གི༌ ནང༌ང༌ ཕང༌ཨིན༌, ཡང༌ ཨ༌བའ༌ ཁོ༌ རིའི༌ སེམས༌ཅན༌ནི༌ སད༌ཏོག༌ ཟེར༌ཨིན༌། ཏེ༌ནེ༌ ཁོའེ༌ ཉི༌ལམ༌གུན༌ལ༌ ཅི༌ ཆ༌རུག༌ ང༌དང༌ངི༌ ལྟེན༌།”

21 རུ༌བེན༌ནི༌ ཏེ༌བོ༌ ཚོར༌ར༌ཅིག༌ ཡོ༌སེབ༌ སྐྱོབ༌ཅེས༌ལ༌ ཁོའེ༌ ཟེརས༌, “ཁོ༌ སད༌ མ༌སད༌ད༌, 22 འི༌ རི༌སྟོང༌ངི༌ ས༌དོང༌ ཅིག༌གི༌ ནང༌ང༌ ཕང༌ཨིན༌ ཨིན༌ནའང༌ ཁོའ༌ རྡུང༌ མི༌ རྡུང༌།” ཡོ༌སེབ༌ སྐྱོབས༌ཏེ༌ ཁོ༌རང༌ངི༌ ཨ༌བའེ༌ཀ༌ ལོགས༌ཏེ༌ ཁྱེར༌ཅེས༌ལ༌ ཁོའེ༌ ཏེ༌བོ༌ ཟེརས༌།

23 ཏེ༌ནེ༌ ཡོ༌སེབ༌ ཁོ༌རང༌ངི༌ ཨ༌ཅོ༌གུན༌ ཡོད༌ས༌ ལེབ༌བ༌ཅིག༌ ཁོང༌གུན༌ནི༌, ཁོའ༌ ཨ༌བའེ༌ ཏངས༌ཁན༌ནི༌ ཀོས༌པོ༌ ཕུདས༌། 24 ཏེ༌ནེ༌ ཁོང༌གུན༌ནི༌ ཁོ༌ ཟུམས༌ཏེ༌ ཆུ༌ མེད༌ཁན༌ནི༌ ས༌དོང༌ སྐམ༌པོའེ༌ ནང༌ང༌ ཕངས༌། 25 ཁོང༌གུན༌ ཟན༌ཟའ༌ལ༌ དུག༌ག༌ཅིག༌ ཁོང༌གུན༌ནི༌ གི༌ལེད༌ནེ༌ ཡོང༌ཁན༌ ཨིཤ༌མ༌ཨེལ༌པ༌ བེས༌པ༌གུན༌ ཐོང༌། ཁོང༌གུན༌ནི༌ རྔ༌བོང༌གུན༌ལ༌ ཚ༌མིག༌, བའམ༌ དང༌ མའེར༌ སྐངས༌ཁན༌ནི༌ རྒལ༌ ཀལ༌ཏེ༌ ཁོང༌གུན༌ ཨི༌ཇིབ༌ ཡུལ༌ལ༌ ཆའད༌པིན༌།

26 ཡ༌ཧུ༌དཱའེ༌ ཁོ༌རང༌ངི༌ ཨ༌ཅོ༌ནོ༌གུན༌ལ༌ ཟེརས༌, “ང༌དང༌གུན༌ནི༌ ནོ༌ སད༌ཏེ༌ ཁོ༌ སད༌ཁན༌བོ༌ སྦས༌ཏེ༌ བོར༌ན༌ ང༌དང༌གུན༌ལ༌ ཅི༌ ཕན༌ཐོགས༌ ཨིན༌? 27 ཡོང༌, ང༌དང༌ངི༌ ཁོ༌ མ༌སད༌ད༌ འི༌ ཨིཤ༌མ༌ཨེལ༌པ༌ བེས༌པ༌གུན༌ལ༌ ཙོང༌ཨིན༌, ཅིའ༌ཟེར༌ན༌ ཁོ༌ ང༌དང༌ངི༌ ནོ༌, ང༌དང༌ངི༌ ཤ༌ཁྲག༌ ཨིན༌ནོག༌།” ཁོའེ༌ ཨ༌ཅོ༌ནོ༌གུན༌ནི༌ ཁའ༌ ཆམས༌།

28 ཏེ༌ནེ༌ མི༌དིའན༌པ༌ ཚོང༌པ༌གུན༌ ཉེ༌མོའ༌ ལེབ༌བ༌ཅིག༌, ཁོང༌གུན༌ནི༌ ཡོ༌སེབ༌ ས༌དོང༌ནེ༌ ཕིངས༌ཏེ༌ ཨིཤ༌མ༌ཨེལ༌པ༌གུན༌ལ༌ མུལ༌ལི༌ པེ༌ནེ༌ ཉི༌ཤུའ༌ ཙོངས༌, ཀ༌གུན༌ནི༌ ཁོ༌ ཨི༌ཇིབ༌ ཡུལ༌ལ༌ ཁྱེརས༌།

29 རུ༌བེན༌ ས༌དོང༌ ཡོད༌ས༌ ལོགས༌ཏེ༌ ཡོངས༌ ཡང༌ ཁོའ༌ ཡོ༌སེབ༌ ཏེ༌ནང༌ང༌ མེད༌ཁན༌བོ༌ ཐོང༌ཏེ༌ ཁོའ༌ ཚེར༌ཁ༌ ཡོངས༌ཏེ༌ ཁོ༌རང༌ངི༌ ཀོས༌པོ༌ ཤགས༌། 30 ཁོ༌ ལོགས༌ཏེ༌ ཁོ༌རང༌ངི༌ ནོ༌གུན༌ ཡོད༌ས༌ སོང༌ཏེ༌ ཟེརས༌, “ས༌དོང༌ངི༌ ནང༌ང༌ བུ༌ཚ༌བོ༌ མི༌དུག༌, ཏ༌ ངའེ༌ ཅི༌ ཅོ༌?”

31 ཏེ༌ནེ༌ ཁོང༌གུན༌ནི༌ ར༌མ༌ཞིག༌ སདས༌ ཡང༌ ཡོ༌སེབ༌བི༌ ཀོས༌པོ༌ ཏེ༌བོའེ༌ ཁྲག༌གི༌ ནང༌ང༌ སྦངས༌། 32 ཁོང༌གུན༌ནི༌ ཏེ༌ ཀོས༌པོ༌ ཁོ༌རང༌གུན༌ནི༌ ཨ༌བའ༌ ཁྱེརས༌ ཡང༌ ཟེརས༌, “འི༌ ཀོས༌པོ༌ ང༌ཞའ༌ ཐོབ༌, ཟིགས༌སའང༌ འི༌བོ༌ ཉེ༌རང༌ངི༌ བུ༌ཚའེ༌ ཏ༌ མ༌ནོག༌ག༌?”

33 ཡ༌ཀོབ༌བ༌ ཏེ༌བོ༌ ཁོའེ༌ བུ༌ཚ༌ ཡོ༌སེབ༌བི༌ ཨིན༌ཁན༌ ཤེས༌ ཡང༌ ཟེརས༌, “ཏན༌ཏན༌ རི༌ སེམས༌ཅན༌ནི༌ ངའེ༌ བུ༌ཚ༌ ཡོ༌སེབ༌ སད༌ཏེ༌ ཁོའེ༌ ཟུགས༌པོ༌ ཏུམ༌པ༌ ཏུམ༌པ༌ ཅོས༌ཏེ༌ ཨིན༌ནོག༌།”

34 ཡ༌ཀོབ༌བི༌ ཁོ༌རང༌ངི༌ ཀོས༌པོ༌ ཤགས༌ ཡང༌ ཕ༌ཙའེ༌ རས༌ གོན༌ཏེ༌ ཁོ༌རང༌ངི༌ བུ༌ཚའེ༌ ཕིའ༌ ཞག༌ མང༌པོ༌ ཉ༌ངན༌ ཅོས༌། 35 ཁོའེ༌ བུ༌ཚ༌ དང༌ བུ༌མོ༌ ཚང༌མ༌ ཁོའ༌ སེམས༌སོ༌ ཏང༌ང༌ ཡོངས༌ ཨིན༌ནའང༌ ཁོའེ༌ སེམས༌སོ༌ མ༌ལེནས༌ ཡང༌ ཟེརས༌, “མན༌ ངའེ༌ ཤི༌ཤི༌ ཚོག༌པ༌ ང༌རང༌ངི༌ བུ༌ཚའེ༌ ཕིའ༌ ཉ༌ངན༌ ཅོ༌ཨིན༌།” ཡང༌ ཁོ༌ ཁོ༌རང༌ངི༌ བུ༌ཚའེ༌ ཕིའ༌ ངུས༌།

36 ཏེན༌ན༌ ཏུས༌ལ༌ མི༌དིའན༌པ༌གུན༌ནི༌ ཨི༌ཇིབ༌བི༌ ནང༌ང༌ ཡོ༌སེབ༌ པོ༌ཏི༌ཕར༌ལ༌ ཙོངས༌, ཁོ༌ གྱལ༌པོ༌ ཕེ༌རོའེ༌ ལས༌ཅེད༌པ༌, གྱལ༌པོ༌ སྲུང༌ཁན༌ནི༌ མག༌མི༌གུན༌ནི༌ འུ༌སྐྱོང༌ ཨིན༌པིན༌།

38

ཡ༌ཧུ༌དཱ༌ དང༌ ཏ༌མར༌།

38:1-30

1 ཏེན༌ན༌ ཏུས༌ཤིག༌ག༌ ཡ༌ཧུ༌དཱ༌ ཁོ༌རང༌ངི༌ ཨ༌ཅོ༌ནོ༌གུན༌ བོར༌ཏེ༌ ཨ༌དུལ༌ལམ༌པ༌ ཧི༌རཧ༌ ཟེར༌ཁན༌ནི༌ མི༌བོ༌ ཉམ༌པོ༌ དུག༌ག༌ སོང༌། 2 ཏེ༌རུ༌ ཡ༌ཧུ༌དཱ༌ ཀེ༌ནན༌མ༌ ཤུའ༌ ཟེར༌ཁན༌ནི༌ བུ༌མོ༌ ཐུག༌ ཡང༌ ཁོའེ༌ ཏེ༌ བུ༌མོ༌ ཉམ༌པོ༌ བག༌སྟོན༌ ཅོས༌ཏེ༌ ལུས༌བྲེལ༌ ཅོས༌། 3 ཁོ༌ སྐྱེ༌ཅེས༌མ༌ གྱུར༌ཏེ༌ ཁོའ༌ བུ༌ཚ༌ཞིག༌ ཇོར༌ ཡང༌ ཡ༌ཧུ༌དཱའེ༌ ཁོའེ༌ མིང༌ང༌ ཨེར༌ ཏགས༌། 4 བུ༌མོ༌ ཡང༌སྐྱར༌ སྐྱེ༌ཅེས༌མ༌ གྱུར༌ ཡང༌ ཁོའ༌ བུ༌ཚ༌ཞིག༌ ཇོར༌། ཁོའེ༌ བུ༌ཚའེ༌ མིང༌ང༌ འོ༌ནན༌ ཏགས༌། 5 ཀ༌ཟིབ༌ གྲོང༌ཁྱེར༌རི༌ ནང༌ང༌ ཁོའ༌ བུ༌ཚ༌ སུམ༌པ༌ ཇོར༌ ཡང༌ ཁོའེ༌ མིང༌ང༌ ཤེ༌ལག༌ ཏགས༌།

6 ཡ༌ཧུ༌དཱའེ༌ ཁོའེ༌ གོ༌བུ༌ བུ༌ཚ༌ ཨེར༌ལ༌ ཏ༌མར༌ ཟེར༌ཁན༌ནི༌ བུ༌མོ༌ ན༌མའ༌ ཁྱོངས༌། 7 ཨིན༌ནའང༌ ཡ༌ཧུ༌དཱའེ༌ གོ༌བུ༌ བུ༌ཚ༌ ཨེར༌རི༌ སྕོད༌པ༌ ཡ༌ཝའེ༌ སྐུན༌དུན༌ལ༌ ངན༌པ༌ ཡོད༌པ༌ ཡ༌ཝའེ༌ ཁོ༌ ཤི༌ཅུག༌ག༌ ཛདས༌། 8 ཏེ༌ནེ༌ ཡ༌ཧུ༌དཱའེ༌ འོ༌ནན༌ལ༌ ཟེརས༌, “སོང༌ ཡང༌ ཁྱོ༌རང༌ངི༌ ཨ༌ཅོའེ༌ པུར༌གྱུད༌ ལུས༌ཤེས༌ལ༌ ཁོའེ༌ ན༌མ༌ ཉམ༌པོ༌ བྲེལ༌ བོར༌ཏེ༌ ཁོའེ༌ མག༌པའེ༌ ནོ༌ ཨིན༌ཁན༌ནི༌ ཁག༌པོ༌ དྲན༌དྲའ༌ ཅོས༌།” 9 ཨིན༌ནའང༌ འོ༌ནན༌ལ༌ ཕྲུ༌གུ༌ ཇོར༌ཁན༌གུན༌ ཁོའེ༌ པུར༌གྱུད༌ མི༌ གྱུར༌ཅེས༌པོ༌ ཧ༌གོ༌པ༌ ཁོའེ༌ ཨ༌ཅོའེ༌ ན༌མའ༌ ཉམ༌པོ༌ ལུས༌བྲེལ༌ ཅོ༌ ཟ༌ནེ༌ ཕྲུ༌གུ༌ མི༌ཇོར༌ཅེས༌ལ༌ ཁོའེ༌ ཐིག༌ལེ༌བོ༌ སའེ༌ཀ༌ ཕོའད༌པིན༌། 10 ཨིན༌ནའང༌ ཁོའེ༌ ཅོ༌ཁན༌ནི༌ ལས༌པོ༌ ཡ༌ཝའེ༌ སྐུན༌དུན༌ལ༌ ངན༌པ༌ ཨིན༌ པ༌སང༌ ཡ༌ཝའེ༌ ཨོ༌ནན༌ནའང༌ ཤི༌ཅུག༌ག༌ ཛདས༌།

11 ཏེ༌ནེ༌ ཡ༌ཧུ༌དཱའེ༌ ཁོ༌རང༌ངི༌ བུ༌ཚའེ༌ ན༌མ༌ ཏ༌མར༌ལ༌ ཟེརས༌, “ངའེ༌ བུ༌ཚ༌ ཤེ༌ལག༌ ཆེན༌མོ༌ ཆ༌ཆ༌ ཚག༌པ༌ ཁྱོ༌རང༌ ཁྱོ༌རང༌ངི༌ ཨ༌བའེ༌ ཁང༌པ༌ ཡུག༌ས༌མོ༌ ཚུལ༌ལ༌ དུག༌” ཅིའ༌ཟེར༌ན༌ ཁོའེ༌ སམ༌, “ཁོའང༌ ཁོ༌རང༌ངི༌ ཨ༌ཅོ༌གུན༌ ཙོགས༌ལ༌ ཤི༌སྲིད༌ཅེས༌ ཨིན༌ནོག༌།” ཏེ༌ནེ༌ ཏ༌མར༌ ཁོ༌རང༌ངི༌ ཨ༌བའེ༌ ཁང༌པ༌ དུག༌ག༌ལ༌ སོང༌།

12 ལོ༌ མང༌པོ༌ཞིག༌གི༌ སྟིང༌ནེ༌ ཤུའི༌ བུ༌མོ༌, ཡ༌ཧུ༌དཱའེ༌ ན༌མ༌ ཤི༌། ཉ༌ངན༌ནི༌ ཏུས༌པོ༌ ཚར༌ཏེ༌ ཁོ༌རང༌ངི༌ ཛ༌འོ༌ ཨ༌དུལ༌ལམ༌པ༌ ཧི༌རཧ༌ ཉམ༌པོ༌ ཡ༌ཧུ༌དཱ༌ ཏིམ༌ནཧ༌ ཡུལ༌ལ༌ ཁོ༌རང༌ངི༌ ལུག༌གི༌ བལ༌ བྲག༌ཁན༌གུན༌ ཡོད༌ས༌ སོང༌།

13 ཏ༌མར༌ལ༌ ཤདས༌, “ཁྱོ༌རང༌ངི༌ མག༌པའེ༌ ཨ༌བ༌, ཁོ༌རང༌ངི༌ ལུག༌གུན༌ནི༌ བལ༌ བྲག༌ག༌ལ༌ ཏིམ༌ནཧ༌ ཆ༌རུག༌།” 14 ཁོའེ༌ ཁོ༌རང༌ གོན༌ཁན༌ནི༌ ཡུག༌ས༌མོའི༌ ཀོས༌པོ༌ ཞེབས༌ཏེ༌ མི༌ ཤེ༌ཤེས༌སི༌ ཕིའ༌ ཁོ༌རང༌ངི༌ ལྡོང༌བོ༌ རས༌ ཉམ༌པོ༌ ཀབས༌ ཡང༌ ཏིམ༌ནཧ༌ ཆ༌སའེ༌ ལམ༌མི༌ཀ༌ ཨི༌ནེམ༌ གྲོང༌ཁྱེར༌ལ༌ ཆ༌སའེ༌ཀ༌ དུགས༌, ཅིའ༌ཟེར༌ན༌ ཡ༌ཧུ༌དཱའེ༌ བུ༌ཚ༌ ཤེ༌ལག༌ ལྡན༌ཏེ༌ ཡོད༌ནའང༌ ཁོ༌ ཉམ༌པོ༌ བག༌སྟོན༌ ཅོ༌ཅེས༌ལ༌ མ༌ཏང༌ང༌ ཨིན༌ཁན༌བོ༌ ཁོའ༌ ཧ༌གོ༌།

15 ཡ༌ཧུ༌དཱའེ༌ བུ༌མོ༌བོ༌ ཐོང༌ང༌ཅིག༌ ཁོའེ༌ ཁོ༌ ཟུགས༌ཙོང༌མ༌ཞིག༌ ཨིན༌ནོག༌ སམ༌ ཅིའ༌ཟེར༌ན༌ ཁོའེ༌ ལྡོང༌བོ༌ ཀབས༌ཏེ༌ ཡོད༌པིན༌། 16 ཡང༌ ཁོའེ༌ བུ༌ཚའེ༌ ན༌མ༌ ཨིན༌ཁན༌བོ༌ མ༌ཤས༌པ༌ ཁོ༌ ཏེ༌ བུ༌མོའེ༌ དུན༌ལ༌ སོང༌ཏེ༌ ཟེརས༌, “ལུས༌བྲེལ༌ ཅོའ༌ལ༌ ངའ༌ ཉམ༌པོ༌ ཡོང༌།”

ཁོའེ༌ ཏྲིས༌, “ཉེ༌རང༌ ཉམ༌པོ༌ དུག༌ཅེས༌ལ༌ ཉེ༌རང༌ངི༌ ང༌ ཅི༌ ཏང༌ཨིན༌?”

17 ཁོའེ༌ ལན༌ཏངས༌, “ང༌རང༌ངི༌ ཁྱུའི༌ ནང༌ནེ༌ རི༌གུ༌ཞིག༌ ཀལ༌ཨིན༌།”

བུ༌མོའེ༌ ཟེརས༌, “ཉེ༌རང༌ངི༌ དམ༌ཆ༌ ཅོ༌ཁན༌བོའེ༌ སྟགས༌སི༌ ཚུལ༌ལ༌ ང༌ ཅི༌ཏོང༌ཤིག༌ སལ༌།”

18 ཁོའེ༌ ཏྲིས༌, “དམ༌ཆའེ༌ ཚུལ༌ལ༌ ངའེ༌ ཁྱོ༌རང༌ང༌ ཅི༌ ཏང༌?”

བུ༌མོའེ༌ ལན༌ཏངས༌, “ཉེ༌རང༌ངི༌ ཐེ༌ཙེ༌ སེར༌དུབ༌, ཏེ༌བོ༌ ཏགས༌ཁན༌ནི༌ རས༌ཀུད༌ དང༌ ཁུར༌ཁན༌ནི༌ བེར༌ཀ༌ གུན༌ སལ༌།”

ཁོའེ༌ ཏེ༌ ཚང༌མ༌ ཁོའ༌ ཏངས༌ཏེ༌ ཁོ༌ ཉམ༌པོ༌ ལུས༌བྲེལ༌ ཅོས༌པ༌ བུ༌མོ༌བོ༌ སྐྱེ༌ཅེས༌མ༌ གྱུར༌། 19 ཏ༌མར༌ ལོགས༌ཏེ༌ ཁང༌པ༌ སོང༌ ཡང༌ ལྡོང༌ང༌ ཀབ༌ཁན༌བོ༌ ཕུད༌ཏེ༌ ཁོ༌རང༌ངི༌ ཡུག༌ས༌མོའི༌ ཀོས༌པོ༌ གོནས༌།

20 ཡ༌ཧུ༌དཱའེ༌ ཁོ༌རང༌ངི༌ ཛ༌འོ༌ ཨ༌དུལ༌ལམ༌པ༌ ཧི༌རཧ༌ ཏེ༌ བུ༌མོའ༌ རི༌གུ༌ ཁྱེར༌ཏེ༌ དམ༌ཆ༌ ཅོས༌ཏེ༌ ཏང༌ཁན༌ནི༌ ཅ༌ལག༌གུན༌ ལོགས༌ཏེ༌ ཁྱོང༌ཅེས༌ལ༌ ལམ༌ཅུགས༌, ཨིན༌ནའང༌ ཁོའ༌ བུ༌མོ༌བོ༌ མ༌ཐོབ༌། 21 ཁོའེ༌ ཏེ༌རུ༌ དུག༌ཁན༌ནི༌ མི༌ ཁ༌ཅིག༌ག༌ ཏྲིས༌, “ཨི༌ནེམ༌མི༌ དུན༌ལ༌ འི༌ ལམ༌མི༌ཀ༌ དུག༌ཁན༌ནི༌ ཟུགས༌ཙོང༌མ༌བོ༌ ཀ༌རུ༌ སོང༌?”

ཁོང༌གུན༌ནི༌ ལན༌ཏངས༌, “འི༌རུ༌ ཟུགས༌ཙོང༌མ༌ཞིག༌ མ༌ནེ༌ མེད༌པིན༌།”

22 ཁོ༌ ལོགས༌ཏེ༌ ཡ༌ཧུ༌དཱ༌ ཡོད༌ས༌ སོང༌ ཡང༌ ཟེརས༌, “ངའ༌ ཏེ༌ བུ༌མོ༌བོ༌ མ༌ཐོབ༌, ཡང༌ ཏེ༌རུ༌ དུག༌ཁན༌གུན༌ནི༌ ‘འི༌རུ༌ ཟུགས༌ཙོང༌མ༌ཞིག༌ མ༌ནེ༌ མེད༌’ ཟེར༌ར༌རག༌།”

23 ཡ༌ཧུ༌དཱའེ༌ ཟེརས༌, “ཁོའེ༌ ལག༌ག༌ ཡོད༌ཁན༌ ཚང༌མ༌ ཁོའ༌ བོར༌ཅུག༌ ཏེ༌ མན༌ན༌ ང༌དང༌གུན༌ སམ༌བ༌ མེད༌ཁན༌ ཐེས༌ཏེ༌ ཁྲེལ༌བ༌ ཆེན༌། ངའེ༌ ཁ༌ཆད༌ ཅོ༌ཁན༌ ནང༌ཞིན༌ རི༌གུ༌ ཀལ༌པིན༌ ཨིན༌ནའང༌ ཁྱོ༌རང༌ང༌ ཁོ༌ མ༌ཐོབ༌།”

24 ཟླ༌ཝ༌ སུམ༌མི༌ སྟིང༌ནེ༌ ཡ༌ཧུ༌དཱའ༌ ཁོ༌རང༌ངི༌ བུ༌ཚའེ༌ ན༌མ༌ ཏ༌མར༌ ཟུགས༌ཙོང༌མ༌ གྱུར༌ཏེ༌ ཁོའ༌ ཕྲུ༌གུ༌ སྐྱེ༌ཅེས༌དུག༌ ཟེར༌ཏེ༌ ཚོར༌།

ཡ༌ཧུ༌དཱའེ༌ ཟེརས༌, “བུ༌མོ༌བོ༌ ཕི༌ལོག༌ག༌ ཕིངས༌ཏེ༌ མེའ༌ སྲགས༌ཏེ༌ སོད༌།”

25 བུ༌མོ༌བོ༌ ཕི༌ལོག༌ག༌ ཁྱོང༌ ཟ༌ནེ༌ ཁོའེ༌ ཁོ༌རང༌ངི༌ མག༌པའེ༌ ཨ༌བ༌ ལོན༌ ཀལས༌། ཁོའེ༌ ཟེརས༌, “འི༌ ཅ༌ལག༌གུན༌ནི༌ དག༌པོའེ༌ ང༌ སྐྱེ༌ཅེས༌མ༌ གྱུར༌ཅུགས༌། ཟིགས༌སའང༌, འི༌ ཐེ༌ཙེ༌, ཏེ༌བོ༌ ཏགས༌ཁན༌ནི༌ རས༌ཀུད༌ དང༌ བེར༌ཀ༌ གུན༌ སུའི༌ ཨིན༌ནོག༌?”

26 ཡ༌ཧུ༌དཱའེ༌ ཏེ༌གུན༌ ཤེས༌ ཡང༌ ཟེརས༌, “ང༌ སང༌ མང༌ང༌ བུ༌མོ༌བོ༌ ཀྲང༌པོ༌ ཨིན༌ནོག༌, ཅིའ༌ཟེར༌ན༌ ངའེ༌ ཁོའ༌ ང༌རང༌ངི༌ བུ༌ཚ༌ ཤེ༌ལག༌ ཉམ༌པོ༌ བག༌སྟོན༌ ཅོ༌ མ༌ཅུག༌ག༌ ཨིན༌ནོག༌།” ཡང༌ ཡ༌ཧུ༌དཱའེ༌ ཁོ༌ ཉམ༌པོ༌ ཡང༌སྐྱར༌ ལུས༌བྲེལ༌ མ༌ཅོས༌།

27 ཏ༌མར༌ལ༌ ཕྲུ༌གུ༌ སྐྱེ༌ཅེས༌སི༌ ཏུས༌པོ༌ ལེབ༌བ༌ཅིག༌ ཁོའེ༌ ཁོག༌པའེ༌ ནང༌ང༌ ཚག༌ཕྲུག༌ ཡོད༌པིན༌། 28 ཁོའ༌ ཕྲུ༌གུ༌ སྐྱེ༌ ཟ༌ནེ༌ ཅིག༌པོའེ༌ ལག༌པ༌ བིང༌ང༌ཅིག༌ ཡ༌ཏོ༌ ཅོ༌ཁན༌བོའེ༌ སྐུད༌པ༌ མར༌པོ༌ཞིག༌ ལྡམས༌ཏེ༌ ཟེརས༌, “འི༌ བུ༌ཚ༌བོ༌ གོ༌མ༌ སྐྱེས༌།” 29 ཨིན༌ནའང༌ ཁོའེ༌ ལག༌པ༌ ལོགས༌ཏེ༌ ནང༌ཀུག༌ག༌ ཁྱེརས༌ ཡང༌ ཁོའེ༌ སང༌ སྔུན༌ལ༌ ཡང༌ ཅིག༌པོ༌ སྐྱེས༌། ཏེ༌ནེ༌ ཡ༌ཏོ༌བོའེ༌ ཟེརས༌, “ཁྱོ༌རང༌ ཝང༌ ཏངས༌ཏེ༌ ཕི༌ལོག༌ག༌ བིང༌།” ཏེ༌བོའེ༌ཕིའ༌ ཁོའེ༌ མིང༌ང༌ པེ༌རེཟ༌ * ཏགས༌། 30 ཏེ༌ནེ༌ ཁོའེ༌ ནོ༌ ལག༌པའ༌ སྐུད༌པ༌ མར༌པོ༌ ལྡམས༌ཁན༌བོ༌ སྐྱེས༌ ཡང༌ ཁོའེ༌ མིང༌ང༌ ཟེ༌རཧ༌ † ཏགས༌།

39

ཡོ༌སེབ༌ དང༌ པོ༌ཏི༌ཕར༌རི༌ ན༌མ༌།

39:1-23

1 ཡོ༌སེབ༌ ཨི༌ཇིབ༌བ༌ ཁྱེརས༌, ཏེ༌རུ༌ ཁོ༌ གྱལ༌པོ༌ ཕེ༌རོ༌ སྲུང༌ཁན༌ མག༌མི༌གུན༌ནི༌ སྤོན༌བོ༌ པོ༌ཏི༌ཕར༌རི༌ ཨིཤ༌མ༌ཨེལ༌པ༌ ཚོང༌པ༌གུན༌ནི༌ ཀ༌ནེ༌ ཉོས༌།

2 ཡ༌ཝ༌ ཡོ༌སེབ༌ ཉམ༌པོ༌ ཡོད༌པིན༌ ཡང༌ ཁོ༌ ཅི༌ཚང༌མའེ༌ ནང༌ང༌ ཁྲངས༌པོ༌ མི༌ཞིག༌ གྱུར༌, ཁོ༌ ཨི༌ཇིབ༌པ༌ སྤོན༌བོའེ༌ ཁང༌པའེ༌ ནང༌ང༌ དུགས༌། 3 ཡ༌ཝ༌ ཡོ༌སེབ༌ ཉམ༌པོ༌ ཞུགས༌ཁན༌ ཡང༌ ཁོ༌ ཅི༌ཚང༌མའེ༌ ནང༌ང༌ ཁྲངས༌པོ༌ གྱུར༌ ཅུག༌ག༌ ཛད༌ཁན༌བོ༌ ཁོའེ༌ སྤོན༌བོའེ༌ ཐོང༌། 4 ཡོ༌སེབ༌བ༌ པོ༌ཏི༌ཕར༌རི༌ ཆོགས༌སྐྱོར༌ ཐོབ༌ཏེ༌ ཁོའ༌ ཞབས༌ཏོག༌ ཞུ༌ཁན༌བོ༌ གྱུར༌། པོ༌ཏི༌ཕར༌རི༌ ཁོ༌ ཁོ༌རང༌ངི༌ ཁང༌པ༌ དང༌ གྱུ༌ནོར༌གུན༌ནི༌ སྟ༌སྟོག༌ ཅོ༌ཁན༌ལ༌ སྐོས༌། 5 པོ༌ཏི༌ཕར༌རི༌ ཡོ༌སེབ༌ ཁོ༌རང༌ངི༌ ཁང༌པ༌ དང༌ གྱུ༌ནོར༌གུན༌ནི༌ སྟ༌སྟོག༌ ཅོ༌ཁན༌ལ༌ སྐོས༌པ༌ནེ༌ ཕར༌ལ༌ ཡ༌ཝའེ༌ པོ༌ཏི༌ཕར༌རི༌ ནང༌ཚངས༌ལ༌ ཅིན༌ལབས༌ སལས༌། ཡོ༌སེབ༌བི༌ ཞས༌ཏེ༌ ཡ༌ཝའེ༌ ཁོའ༌ ཅི༌ཚང༌མའེ༌ ནང༌ང༌ ཅིན༌ལབས༌ སལས༌, ཁང༌པ༌ དང༌ ཞིང༌ ཉིས༌ཀོའེ༌ ནང༌ང༌། 6 ཏེ༌བོའེ༌ཕིའ༌ པོ༌ཏི༌ཕར༌རི༌ ཁོའ༌ ཡོད༌ཁན༌ ཚང༌མ༌ ཡོ༌སེབ༌བི༌ ལག༌ག༌ སྟདས༌ ཡང༌ ཁོའ༌ ཁོ༌རང༌ངི༌ ཁར༌ཇི༌ མ༌ནེ༌ ཞན༌ ཅི༌ཞིག༌གི༌ ཕིའང༌ ཚེར༌ཁ༌ མེད༌པིན༌།

ཡོ༌སེབ༌ སྒོབ༌ཞག༌ཅན༌ དང༌ ངམས༌ཅན༌ ཡོད༌པིན༌, 7 ཡང༌ ཏུས༌བན༌ཤིག༌གི༌ སྟིང༌ནེ༌ ཁོའེ༌ སྤོན༌བོའེ༌ ན༌མ༌ ཡོ༌སེབ༌བི༌ཀ༌ དོད༌པ༌ སྐྱེས༌ཏེ༌ ཟེརས༌, “མལ༌ཙའེ༌ ནང༌ང༌ ང༌ ཉམ༌པོ༌ དུག༌ག༌ ཡོང༌།”

8 ཁོའེ༌ ཁའ༌ མ༌ཉནས༌ ཡང༌ ཟེརས༌, “ངའེ༌ སྤོན༌བོའེ༌ ཁོང༌རང༌ངི༌ ལག༌ག༌ ཅའང༌ མ༌བོར༌ར༌ ལོ༌ཁྱེལ༌ ཉམ༌པོ༌ ཅི༌ཚང༌མའེ༌ཀ༌ ངའ༌ ཝང༌ཆ༌ ཏངས༌། 9 འི༌ ཁང༌པའེ༌ ནང༌ང༌ ངའེ༌ སང༌ ཀྲག༌ག༌ སུའང༌ མེད༌ ཡང༌ ཁོང༌ངི༌ ཉེ༌རང༌ མན༌པ༌ ཞན༌ ཅི༌ཚང༌མ༌ ངའ༌ སལ༌ཏེ༌ དུག༌ ཅིའ༌ཟེར༌ན༌ ཉེ༌རང༌ ཁོང༌ངི༌ ན༌མ༌ ཨིན༌ནོག༌། ཏེ༌ནེ༌ ཀ༌ཟུག༌གི༌ ངའེ༌ འི༌ཟམ༌ ངན༌པ༌ ལས༌ ཡང༌ དཀོན༌མཆོག༌གི༌ གྱབ༌གལ༌ལ༌ སྡིག༌པ༌ ཅོ༌?” 10 ཁོའེ༌ ཡོ༌སེབ༌བ༌ ཞག༌ཏང༌ ཟེར༌ཨིན༌ དུགས༌ ཨིན༌ནའང༌ ཡོ༌སེབ༌ ཁོ༌ ཉམ༌པོ༌ མལ༌ཙའེ༌ ནང༌ང༌ མི༌དུག༌ཅེས༌ མ༌ཚད༌ ཁོའེ༌ དུན༌ལའང༌ མ༌ཡོངས༌།

11 ཞག༌ཤིག༌ ཡོ༌སེབ༌ པོ༌ཏི༌ཕར༌རི༌ ཁང༌པའེ༌ ནང༌ང༌ ལས༌ ཅོའ༌ལ༌ ཆ༌ ཟ༌ནེ༌ ཞན༌ཡང༌ ཡོག༌པོ༌ སུའང༌ ཏེ༌རུ༌ མེད༌པིན༌, 12 པོ༌ཏི༌ཕར༌རི༌ ན༌མའེ༌ ཁོའེ༌ ཀོས༌པོ༌ ཟུམས༌ཏེ༌ ཟེརས༌, “ང༌ ཉམ༌པོ༌ མལ༌ཙའེ༌ ནང༌ང༌ ཡོང༌།” ཁོ༌ ཤོར༌ཏེ༌ སོང༌ ཨིན༌ནའང༌ ཁོའེ༌ ཁེ༌ཐོག༌གི༌ ཀོས༌པོ༌ བུ༌མོའེ༌ ལག༌ག༌ ལུས༌།

13 ཡོ༌སེབ༌ ཕི༌ལོག༌ག༌ ཤོར༌ཏེ༌ ཁོའེ༌ ཀོས༌པོ༌ ཁོའེ༌ ལག༌ག༌ ལུས༌ཁན༌བོ༌ ཐོང༌ང༌ཅིག༌, 14 ཁོའེ༌ ཞན༌ ཡོག༌པོ༌གུན༌ལ༌ བོདས༌ ཡང༌ ཟེརས༌ “ལྟོས༌, ངའེ༌ མག༌པའེ༌ འི༌ ཨིབ༌རི༌པ༌ མི༌བོ༌ ང༌དང༌ང༌ ཁྲེལ༌བ༌ སྟན༌ན༌ལ༌ ཁྱོངས༌ཏེ༌ ཨིན༌ནོག༌། ང༌ ཉམ༌པོ༌ ལུས༌བྲེལ༌ ཅོ༌ཅེས༌ལ༌ ཁོ༌ ངའེ༌ ནང༌ང༌ ཡོངས༌ ཨིན༌ནའང༌ ངའེ༌ ཀུ༌ཅོ༌ ཏངས༌པིན༌། 15 ངའེ༌ ཀུ༌ཅོ༌ ཏང༌ང༌ཅིག༌, ཁོ༌ ཕི༌ལོག༌ག༌ ཤོར༌ཏེ༌ སོང༌ ཨིན༌ནའང༌ ཁོའེ༌ ཀོས༌པོ༌ འི༌ཀ༌ ལུས༌ཏེ༌ དུག༌།”

16 ཁོའེ༌ ཡོ༌སེབ༌བི༌ ཀོས༌པོ༌ ཁོ༌རང༌ངི༌ མག༌པ༌ ལོགས༌ཏེ༌ ཡོང༌ཡོང༌ ཚོག༌པ༌ བོར༌། 17 ཏེ༌ནེ༌ ཁོའེ༌ ཏེན༌ན༌ རུངས༌པོ༌ ཁོའ༌ ཤདས༌, “ཉེ༌རང༌ངི༌ ཁྱོང༌ཁན༌ནི༌ ཨིབ༌རི༌པ༌ ངའེ༌ ནང༌ང༌ ཡོངས༌ཏེ༌ ངའ༌ ཉམ༌པོ༌ ལུས༌བྲེལ༌ ཅོ༌ཅེས༌ ཅོས༌། 18 ཨིན༌ནའང༌ ངའེ༌ ཀུ༌ཅོ༌ ཏང༌ང༌ཅིག༌ ཁོ༌ ཕི༌ལོག༌ག༌ ཤོར༌ཏེ༌ སོང༌ ཡང༌ ཁོའེ༌ ཀོས༌པོ༌ འི༌ཀ༌ ལུས༌ཏེ༌ དུག༌།”

19 ཡོ༌སེབ༌བི༌ སྤོན༌བོའ༌ ཁོའེ༌ ན༌མའེ༌ “ཉེ༌རང༌ངི༌ ཡོག༌པོའེ༌ ཏེ༌ཟུག༌ ངན༌པ༌ ངའ༌ ཅོས༌” ཟེར༌ཏེ༌ ཚོར༌ར༌ཅིག༌ པོ༌ཏི༌ཕར༌ལ༌ མ༌སྲན༌ཏྲེ༌ སྲོ༌ ཡོངས༌, 20 ཡང༌ ཡོ༌སེབ༌ ཟུམས༌ཏེ༌ ཙོན༌ཁང༌ངི༌ ནང༌ང༌ ཀག༌ཅུགས༌ ཀ༌རུ༌ གྱལ༌པོའེ༌ ཙོན༌པ༌གུན༌ ཀག༌གད༌པིན༌ ཡང༌ ཁོ༌ ཏེ༌ནང༌ང༌ དུགས༌། 21 ཨིན༌ནའང༌ ཡ༌ཝ༌ ཡོ༌སེབ༌ ཉམ༌པོ༌ ཡོད༌པིན༌, ཁོང༌ངི༌ ཁོའ༌ ཐུག༌རྗེ༌ ཟིགས༌ཏེ༌ ཙོན༌ཁང༌ སྲུང༌ཁན༌ནི༌ འུ༌སྐྱོང༌ངི༌ ཆོགས༌སྐྱོར༌ ཐོབ༌ཅུགས༌། 22 ཁོའེ༌ ཡོ༌སེབ༌ ཞན༌ ཙོན༌པ༌ ཚང༌མའེ༌ སྟ༌སྟོག༌ ཅོ༌ཅེས༌སི༌ ཕིའ༌ སྐོས༌ ཡང༌ ཙོན༌ཁང༌ངི༌ ལས༌ ཚང༌མའེ༌ ཁག༌ ཁོའ༌ ཀལས༌། 23 ཙོན༌ཁང༌ སྲུང༌ཁན༌ནི༌ འུ༌སྐྱོང༌ང༌ ཡོ༌སེབ༌བ༌ ཁག༌ ཀལ༌ཁན༌གུན༌ལ༌ ལྟ༌གོས༌ས༌ མེད༌པིན༌, ཅིའ༌ཟེར༌ན༌ ཡ༌ཝ༌ ཡོ༌སེབ༌ ཉམ༌པོ༌ ཞུགས༌ཏེ༌ ཁོའ༌ ལས༌ ཚང༌མའེ༌ ནང༌ང༌ ཐར༌ཁྱེལ༌ ཅོའ༌ ཛད༌དད༌པིན༌།

40

ཆང༌ལུག༌ཁན༌ དང༌ ཏ༌གི༌ ཅོ༌ཁན༌

40:1-23

1 ཏུས༌བན༌ཤིག༌གི༌ སྟིང༌ནེ༌ ཨི༌ཇིབ༌བི༌ གྱལ༌པོ༌ ཁོའེ༌ ཆང༌ལུག༌ཁན༌ དང༌ ཏ༌གི༌ ཅོ༌ཁན༌ ཉིས༌ཀོའེ༌ཀ༌ མ༌ཐད༌། 2 གྱལ༌པོའ༌ ཁོང༌གུན༌ནི༌ཀ༌ སྲོ༌ ཡོངས༌, 3 ཡང༌ སྲུང༌ཁན༌ནི༌ མག༌མི༌ སྤོན༌བོའེ༌ ཝང༌ངི༌ ཡོག༌ག༌ ཡོད༌ཁན༌ནི༌ ཙོན༌ཁང༌ངི༌ ནང༌ང༌ ཁོང༌གུན༌ ཀག༌ཅུགས༌ ཀ༌རུ༌ ཡོ༌སེབ༌བའང༌ ཀགས༌ཏེ༌ ཡོད༌པིན༌། 4 ཙོན༌ཁང༌ངི༌ མག༌མི༌ སྤོན༌བོའེ༌ ཡོ༌སེབ༌ ཁོང༌གུན༌ནི༌ ཞབས༌ཏོག༌ ཅོ༌ཁན༌ལ༌ སྐོས༌།

ཙོན༌ཁང༌ངི༌ ནང༌ང༌ ཏུས༌ བན༌ཤིག༌གི༌ སྟིང༌ནེ༌, 5 ཞག༌ཤིག༌ ཚན༌ལ༌ ཨི༌ཇིབ༌བི༌ གྱལ༌པོའེ༌ ཆང༌ལུག༌ཁན༌ དང༌ ཏ༌གི༌ ཅོ༌ཁན༌གུན༌ལ༌ ཉི༌ལམ༌ རིག༌ ཐོང༌ ཀ༌གུན༌ནི༌ ཏོན༌ སོ༌སོ༌ ཡོད༌པིན༌།

6 ཐོ༌རེ༌ཟུག༌པོ༌ ང༌ཏོག༌ ཡོ༌སེབ༌ ཁོང༌གུན༌ ཡོད༌ས༌ ཡོང༌ང༌ཅིག༌, ཁོང༌གུན༌ ཚེར༌ཁའེ༌ ནང༌ང༌ ཡོད༌ཁན༌བོ༌ ཐོང༌། 7 ཁོའེ༌ ཁོང༌གུན༌ལ༌ ཏྲིས༌, “དི༌རིང༌ ཉེ༌ཞའ༌ ཚེར༌ཁའེ༌ ནང༌ང༌ ཅིའ༌ ཨིན༌?”

8 ཁོང༌གུན༌ནི༌ ལན༌ཏངས༌, “ང༌ཞའ༌ ཉི༌ལམ༌ རིག༌ ཐོང༌, ཡང༌ ཏེ༌གུན༌ནི༌ ཏོན༌ ཤད༌ཁན༌ འི༌རུ༌ སུའང༌ མེད༌པ༌ ཨིན༌ནོག༌།”

ཏེ༌ནེ༌ ཡོ༌སེབ༌བི༌ ཟེརས༌, “ཉི༌ལམ༌ གྱུར༌ཅེས༌སི༌ ཁྱུད༌ དཀོན༌མཆོག༌གི༌ སལ༌ལ༌ ཛད༌ད༌ མ༌ནོག༌ག༌? ཉེ༌ཞའེ༌ ཉི༌ལམ༌གུན༌ ངའ༌ ཤད༌ད༌ཛད༌།”

9 ཏེ༌ནེ༌ ཆང༌ ལུག༌ཁན༌ནི༌ འུ༌སྐྱོང༌ངི༌ ཡོ༌སེབ༌བ༌ ཁོ༌རང༌ངི༌ ཉི༌ལམ༌ ཤདས༌། ཁོའེ༌ ཟེརས༌, “ངའེ༌ ཉི༌ལམ༌མི༌ ནང༌ང༌ ངའེ༌ དུན༌ལ༌ རྒུན༌ནི༌ ལྕང༌མ༌ཞིག༌ ཐོང༌, 10 ཀ༌བོའེ༌ཀ༌ ཡལ༌ག༌ སུམ༌ དུག༌པིན༌། པ༌ཏུམ༌ ཏངས༌ཏེ༌ མེན༌ཏོག༌ བར༌ ཡང༌ རྒུན༌ ཆགས༌ཏེ༌ ཚོས༌། 11 གྱལ༌པོའེ༌ དོན༌སྐྱོག༌ ངའེ༌ ལག༌པའེ༌ ནང༌ང༌ དུག༌པིན༌ ཡང༌ ངའེ༌ རྒུན༌བོ༌ ཁྱོངས༌ཏེ༌ དོན༌སྐྱོག༌གི༌ ནང༌ང༌ ཙིར༌ཏེ༌ ཁོང༌ང༌ ཏང༌དུག༌པིན༌།”

12 ཡོ༌སེབ༌བི༌ ཟེརས༌, “ཡལ༌ག༌ སུམ༌ཀོའེ༌ ཏོན༌བོ༌ ནི༌ ཞག༌པོ༌ སུམ༌བོ༌ ཨིན༌ནོག༌། 13 ཞག༌པོ༌ སུམ༌མི༌ ནང༌ང༌ གྱལ༌པོའེ༌ ཁྱོ༌རང༌ ཙོན༌ནེ༌ ཕུད༌ཏེ༌ ཁྱོ༌རང༌ངི༌ སྔུན༌ནི༌ ཀོ༌སའེ༌ཀ༌ སྐོ༌ཨིན༌། ཁྱོ༌རང༌ངི༌ ཕེ༌རོའེ༌ དོན༌སྐྱོག༌པོ༌ ཁོང༌ངི༌ ཆག༌ག༌ ཏང༌ཨིན༌ ཀ༌ཟུག༌ སྔུན༌ལ༌ ཁྱོ༌རང༌ ཁོང༌ངི༌ ཆང༌ ལུག༌ཁན༌བོ༌ ཨིན༌ ཟ༌ནེ༌ ཅོའད༌པིན༌། 14 ཨིན༌ནའང༌ ཅི༌ཚང༌མ༌ ཉེ༌རང༌ངི༌ ཕིའ༌ གྱལ༌ལ༌ ཆ༌ ཟ༌ནེ༌ ཇུ༌ཇུ༌ ངའ༌ ཨིད༌ཏུ༌ ཅོའ༌ ཛད༌། གྱལ༌པོའ༌ ངའེ༌ སྐོར༌ལ༌ ཤད༌ཏེ༌ ཇུ༌ཇུ༌ ངའ༌ ཐུག༌རྗེ༌ སྟན༌ན༌ ཛད༌ཏེ༌ ངའ༌ འི༌ ཙོན༌ཁང༌ནེ༌ ཕུད༌ཅུག༌ག༌ ཛད༌། 15 ཨིབ༌རི༌པའེ༌ ཡུལ༌ནེ༌ ངའ༌ མི༌གུན༌ནི༌ ཝང༌ ཉམ༌པོ༌ ཁྱོངས༌, མ༌ཚད༌ འི༌རུའང༌ ཙོན༌ཁང༌ང༌ ཀག༌ཅེས༌སི༌ འོས༌པ༌ ངའེ༌ ཅའང༌ མ༌ཅོས༌པིན༌།”

16 ཏ༌གི༌ ཅོ༌ཁན༌ནི༌ འུ༌སྐྱོང༌ངི༌ ཡོ༌སེབ༌བི༌ ཉི༌ལམ༌ གྱུར༌ཁན༌བོ༌ ཕན༌ཐོགས༌ཅན༌ ཐོང༌ང༌ཅིག༌ ཁོའེ༌ ཡོ༌སེབ༌བ༌ ཟེརས༌, “ངའང༌ ཉི༌ལམ༌ཞིག༌ ཐོང༌, ངའེ༌ གོའེ༌ཀ༌ ཏ༌གི༌ ཙེ༌པོ༌ སུམ༌ ཁུར༌ཏེ༌ ཐོང༌། 17 ངའེ༌ གོའེ༌ཀ༌ ཡོད༌ཁན༌ནི༌ ཁེ༌ཐོག༌གི༌ ཙེ༌པོའེ༌ ནང༌ང༌ གྱལ༌པོའེ༌ ཕིའ༌ སྲགས༌ཁན༌ནི༌ ཏ༌གི༌ སྣ༌ཚོགས༌ དུག༌པིན༌ ཨིན༌ནའང༌ ཏེ༌གུན༌ ཅི༌པ༌གུན༌ནི༌ ཟ༌དུག༌པིན༌།”

18 ཡོ༌སེབ༌བི༌ ལན༌ཏངས༌, “ཙེ༌པོ༌ སུམ༌ཀོའེ༌ ཏོན༌བོ༌ ནི༌ ཞག༌པོ༌ སུམ༌བོ༌ ཨིན༌ནོག༌། 19 ཞག༌པོ༌ སུམ༌མི༌ ནང༌ང༌ གྱལ༌པོའེ༌ ཁྱོ༌རང༌ ཕུད༌ཨིན༌ ཡང༌ ཁྱོ༌རང༌ངི༌ གོ༌ ཅད༌ཅུགས༌ཏེ༌ ཁྱོ༌རང༌ངི༌ ཟུགས༌པོ༌ ལྡུང༌མའེ༌ཀ༌ ཏག༌ཨིན༌ ཡང༌ ཅི༌པ༌གུན༌ནི༌ ཁྱོ༌རང༌ངི༌ ཤ༌ཟེན༌།”

20 ཞག༌ སུམ༌པའེ༌ ཞག༌ག༌ གྱལ༌པོའེ༌ སྐྱེ༌ཞག༌ ཨིན༌པིན༌, ཁོའེ༌ ཁོ༌རང༌ངི༌ ལོན༌པོ༌གུན༌ལ༌ གྲོན༌ ཏངས༌ཏེ༌ ཁོ༌རང༌ངི༌ ཆང༌ ལུག༌ཁན༌ དང༌ ཏ༌གི༌ ཅོ༌ཁན༌ནི༌ འུ༌སྐྱོང༌གུན༌ ཙོན༌ཁང༌ནེ༌ པུད༌ཏེ༌ ཁོ༌རང༌ངི༌ ལོན༌པོ༌གུན༌ནི༌ དུན༌ལ༌ ཁྱོངས༌། 21 ཁོའེ༌ ཆང༌ ལུག༌ཁན༌ནི༌ འུ༌སྐྱོང༌, ཁོ༌རང༌ངི༌ སྔུན༌ནི༌ ཀོ༌སའེ༌ཀ༌ སྐོས༌པ༌ ཡང༌སྐྱར༌ ཁོའེ༌ ཕེ༌རོའེ༌ དོན༌སྐྱོག༌པོ༌ གྱལ༌པོའེ༌ ལག༌པའེ༌ ནང༌ང༌ ཏངས༌། 22 ཨིན༌ནའང༌ ཏ༌གི༌ ཅོ༌ཁན༌ནི༌ འུ༌སྐྱོང༌ངི༌ ཟུགས༌པོ༌ ལྡུང༌མའེ༌ཀ༌ ཏགས༌, ཀ༌ཟུག༌ ཡོ༌སེབ༌བི༌ ཉི༌ལམ༌མི༌ ཏོན༌ ཤད༌ ཟ༌ནེ༌ ཟེརས༌། 23 ཨིན༌ནའང༌ གྱལ༌པོའེ༌ ཆང༌ ལུག༌ཁན༌ནི༌ འུ༌སྐྱོང༌ང༌ ཡོ༌སེབ༌ ཨིད༌ཏུ༌ མ༌ལུས༌ ཡང༌ ཁོའ༌ ཁོ༌ རྗེད༌།

41

ཡོ༌སེབ༌བི༌ གྱལ༌པོའེ༌ ཉི༌ལམ༌མི༌ ཏོན༌ ཤདས༌།

41:1-36

1 ལོ༌ ཉིས༌སི༌ སྟིང༌ནེ༌ ཨི༌ཇིབ༌བི༌ གྱལ༌པོའ༌ ཉི༌ལམ༌ ཞིག༌གི༌ ནང༌ང༌ ཁོ༌ ནཱའེལ༌ ལྩངས༌པོའེ༌ དུན༌ལ༌ ལངས༌ཏེ༌ ཡོད༌ ཟ༌ནེ༌ 2 ངད༌ཅན༌ གྱགས༌པ༌ བ༌ལང༌ རྡུན༌ ལྩངས༌པོའེ༌ ནང༌ནེ༌ བིངས༌ཏེ༌ ཡོངས༌ ཡང༌ ཏེ༌ ཐའ༌མ༌ ཡོད༌ཁན༌ནི༌ ལྗངས༌པ༌ ཟེན༌ དུགས༌། 3 ཏེ༌ནེ༌ ཏེ༌གུན༌ནི༌ སྟིང༌ནེ༌ ཞན༌ཡང༌ རིད༌པ༌ དང༌ ཁམ༌ལོག༌ བ༌ལང༌ རྡུན༌ ལྩངས༌པོའེ༌ ནང༌ནེ༌ བིང༌ཏེ༌ ཡང༌ ཏེ༌ ཐའ༌མ༌ ཡོད༌ཁན༌ནི༌ བ༌ལང༌ གྱགས༌པ༌གུན༌ནི༌ དུན༌ལ༌ ལངས༌ཏེ༌ ཐོང༌། 4 ཡང༌ བ༌ལང༌ ཁམ༌ལོག༌ རིད༌པ༌གུན༌ནི༌ བ༌ལང༌ ངད༌ཅན༌ གྱགས༌པ༌གུན༌ ཟོས༌། ཏེ༌ནེ༌ གྱལ༌པོའ༌ ཉིད༌ཚད༌།

5 གྱལ༌པོ༌ ཡང༌སྐྱར༌ ཉིད༌ལ༌ སོང༌ཏེ༌ ཉི༌ལམ༌ ཉིས༌པ༌ ཐོང༌; ཁོའ༌ ཞིང༌ངི༌ སོག༌མ༌ ཅིག༌གི༌ཀ༌ ཁྲངས༌པོ༌ གྱལ༌ལ༌ གང༌ཏེ༌ ཡོད༌ཁན༌ནི༌ སྙེ༌མ༌ རྡུན༌ ཆགས༌ཏེ༌ ཐོང༌། 6 ཏེ༌ སྟིང༌ནེ༌ ཁོའ༌ ཞན༌ཡང༌ སྙེ༌མ༌ རྡུན༌ བིང༌ཨིན༌ ཐོང༌, ཀ༌གུན༌ ཇ༌རོ༌ དང༌ ཤར༌ལུང༌ངི༌ སྲགས༌ཏེ༌ དུག༌པིན༌། 7 ཡང༌ ཏེ༌ ཇ༌རོ༌ སྙེ༌མ༌གུན༌ནི༌ ཁྲངས༌པོ༌ སྙེ༌མ༌གུན༌ སྨིད༌ ཏངས༌། ཏེ༌ནེ༌ ཡང༌སྐྱར༌ གྱལ༌པོའ༌ ཉིད༌ཚད༌ ཡང༌ ཁོའ༌ ཉིད༌ལམ༌ ཐོངས༌ཏེ༌ ཨིན༌ཁན༌བོ༌ ཧ༌གོ༌།

8 ང༌མོ༌ ཉི༌ལམ༌མི༌ ཏོན༌བོ༌ ཅི༌ ཨིན༌ཧེ༌ སམས༌ཏེ༌ གྱལ༌པོ༌ ཚེར༌པ༌ ཁོའེ༌ ཨི༌ཇིབ༌པ༌ སེམ༌ཉིད༌གུན༌ལ༌ བོད༌ཁན༌ དང༌ མི༌ ཤེས༌རབས༌ཅན༌ ཚང༌མ༌ བོད༌ཏེ༌ ཁོང༌གུན༌ལ༌ ཁོ༌རང༌ངི༌ ཉི༌ལམ༌གུན༌ ཤདས༌, ཨིན༌ནའང༌ སུ༌ཞིག༌གའང༌ ཁོའ༌ ཏེ༌གུན༌ནི༌ ཏོན༌ ཤད༌ མ༌ཉན༌།

9 ཏེ༌ནེ༌ ཆང༌ ལུག༌ཁན༌ནི༌ སྤོན༌བོའེ༌ གྱལ༌པོ༌ ཟེརས༌, “དི༌རིང༌ ང༌ ངའེ༌ ནོར༌ཁྲུལ༌ ཅོ༌ཁན༌བོ༌ ཨིད༌ཏུ༌ ཡོངས༌། 10 ཉེ༌རང༌ང༌ ཐུགས༌སྲོ༌ སྐྱོད༌ཏེ༌ ཉེ༌རང༌ངི༌ ཏ༌གི༌ ཅོ༌ཁན༌ནི༌ འུ༌སྐྱོང༌ དང༌ ང༌, སྲུང༌ཁན༌ནི༌ མག༌མི༌ སྤོན༌བོའེ༌ ཙོན༌ཁང༌ངི༌ ནང༌ང༌ ཀག༌ཅུགས༌ཏེ༌ ཡོད༌ ཟ༌ནེ༌, 11 ཞག༌ཤིག༌ ཚན༌ལ༌ ང༌ཞའ༌ ཏོན༌ཏག༌ སོ༌སོ༌ ཡོད༌ཁན༌ནི༌ ཉི༌ལམ༌ རིག༌ ཐོང༌། 12 ང༌ཞ༌གུན༌ ཉམ༌པོ༌ སྲུང༌ཁན༌ནི༌ མག༌མི༌ འུ༌སྐྱོང༌ངི༌ ཡོག༌པོ༌ ཨིབ༌རི༌པ༌ ཞུ༌ནུ༌ཞིག༌ ཡོད༌པིན༌། ང༌ཞའེ༌ ཁོའ༌ ཉི༌ལམ༌གུན༌ ཤད༌པིན༌ ཡང༌ ཁོའེ༌ ང༌ཞའ༌ རེ༌རེའ༌ ང༌ཞའེ༌ ཉི༌ལམ༌མི༌ ཏོན༌ ཤདས༌། 13 ཁོའེ༌ ཟེར༌ཁན༌ ཚང༌མ༌ དྲན༌དྲའ༌ གྲུབ༌, ཉེ༌རང༌ངི༌ ང༌ ང༌རང༌ངི༌ ཀོ༌ས༌ ལོགས༌ཏེ༌ སལས༌ ཡང༌ ཏ༌གི༌ ཅོ༌ཁན༌ནི༌ ཟུགས༌པོ༌ ལྕང༌མ༌ ཏགས༌།”

14 གྱལ༌པོའེ༌ ཡོ༌སེབ༌ ཁྱོང༌ཅེས༌ལ༌ བཀའ༌ ཏངས༌ ཡང༌ ཁོ༌ ཏེན༌ན༌མལ༌ལ༌ ཙོན༌ཁང༌ནེ༌ ཕིངས༌ཏེ༌ ཁོའེ༌ སམ༌དལ༌ བྲགས༌ ཡང༌ ཀོས༌ལག༌ སྤོས༌ཏེ༌ གྱལ༌པོའེ༌ དུན༌ལ༌ ཁྱོངས༌།

15 གྱལ༌པོའེ༌ ཡོ༌སེབ༌བ༌ ཟེརས༌, “ངའ༌ ཉི༌ལམ༌ཞིག༌ ཐོང༌ ཡང༌ སུ༌ཞིག༌གའང༌ ཏེ༌བོའེ༌ ཏོན༌ ཤད༌ མ༌ཉན༌། ཨིན༌ནའང༌ ཁྱོ༌རང༌ང༌ ཉི༌ལམ༌མི༌ ཏོན༌ ཤད༌ཉན༌དུག༌ ཟེར༌ཏེ༌ ངའ༌ ཚོར༌།”

16 ཡོ༌སེབ༌བི༌ ལན༌ཏངས༌, “ངའ༌ ཤད༌ ཉན༌ན༌མེད༌ ཨིན༌ནའང༌ ཉེ༌རང༌ངི༌ ཕན༌ཐོགས༌སི༌ ཕིའ༌ དཀོན༌མཆོག༌གི༌ ཉེ༌རང༌ངི༌ ཉིད༌ལམ༌མི༌ ཏོན༌བོ༌ ཤད༌ད༌ ཛད༌ཨིན༌།”

17 གྱལ༌པོའེ༌ ཟེརས༌, “ཉིད༌ལམ༌མི༌ ནང༌ང༌ ང༌ ནཱའེལ༌ ལྩངས༌པོའེ༌ ཐའ༌མ༌ ལངས༌ཏེ༌ ཡོད༌ ཟ༌ནེ༌ 18 ངད༌ཅན༌ གྱགས༌པ༌ བ༌ལང༌ རྡུན༌ ལྩངས༌པོའེ༌ ནང༌ནེ༌ བིངས༌ཏེ༌ ཡོངས༌ ཡང༌ ཏེ༌ ཐའ༌མའེ༌ ལྗངས༌པ༌ ཟེན༌ དུགས༌། 19 ཏེ༌གུན༌ནི༌ སྟིང༌ནེ༌ ཞན༌ཡང༌ མ༌ རིད༌པ༌ ཁམ༌ལོག༌ བ༌ལང༌ རྡུན༌ ལྩངས༌པོའེ༌ ནང༌ནེ༌ བིངས༌ཏེ༌ ཡོངས༌, ཏེ༌ཙོགས༌ ཁམ༌ལོག༌ བ༌ལང༌ རིག༌ ངའེ༌ ཨི༌ཇིབ༌བི༌ ཡུལ༌ གང༌པོའེ༌ ནང༌ང༌ མ༌ནེ༌ མ༌ཐོང༌། 20 རིད༌པ༌ ཁམ༌ལོག༌ བ༌ལང༌གུན༌ནི༌ གྱགས༌པ༌ རྡུན༌བོ༌ ཟོས༌། 21 ཨིན༌ནའང༌ ཏེ༌གུན༌ནི༌ གྱགས༌པ༌ བ༌ལང༌གུན༌ ཟོས༌ཏེ༌ ཨིན༌ཁན༌བོ༌ སུའིང༌ ཤེས༌ མ༌ཐུབ༌ ཅིའ༌ཟེར༌ན༌ ཏེ༌གུན༌ གོ༌མ༌ ཙོགས༌ལ༌ ཁམ༌ལོག༌ དང༌ རིད༌པ༌ དུག༌པིན༌། ཏེ༌ནེ༌ ངའ༌ ཉིད༌ཚད༌།”

22 “ང༌ ཡང༌སྐྱར༌ ཉིད༌ལ༌ སོང༌ཏེ༌ འི༌ ཉི༌ལམ༌བོའང༌ ཐོང༌, ཞིང༌ངི༌ སོག༌མ༌ ཅིག༌གི༌ཀ༌ ཁྲངས༌པོ༌ གྱལ༌ལ༌ གང༌ཏེ༌ ཡོད༌ཁན༌ནི༌ སྙེ༌མ༌ རྡུན༌ ཆགས༌ཏེ༌ ཐོང༌། 23 ཏེ༌ནེ༌ ཞན༌ཡང༌ སྙེ༌མ༌ རྡུན༌ བིང༌ཨིན༌ ཐོང༌, ཀ༌གུན༌ ཇ༌རོ༌ དང༌ ཤར༌ལུང༌ངི༌ སྲགས༌ཏེ༌ དུག༌པིན༌། 24 ཡང༌ ཏེ༌ ཇ༌རོ༌ སྙེ༌མ༌གུན༌ནི༌ ཁྲངས༌པོ༌ སྙེ༌མ༌གུན༌ སྨིད༌ ཏངས༌། ངའེ༌ སེམ༌ཉིད༌ལ༌ བོད༌ཁན༌གུན༌ལ༌ ཉི༌ལམ༌བོ༌ ཤད༌པིན༌ ཨིན༌ནའང༌ སུ༌ཞིག༌གིའང༌ ཏེ༌བོའེ༌ ཏོན༌ ཤད༌ མ༌ཉན༌།”

25 ཡོ༌སེབ༌བི༌ གྱལ༌པོའ༌ ཟེརས༌, “ཉི༌ལམ༌ ཉིས༌ཀོའེ༌ ཏོན༌ཏག༌ ཙོགས༌ ཨིན༌ནོག༌། དཀོན༌མཆོག༌གི༌ ཅོའ༌ ཛད༌ཅེས༌པོ༌ ཉེ༌རང༌ང༌ སྔོན༌ཅུགས༌ཏེ༌ ཨིན༌ནོག༌། 26 བ༌ལང༌ གྱགས༌པ༌ རྡུན༌བོ༌ ནི༌ ལོ༌ རྡུན༌ ཡང༌ ཁྲངས༌པོ༌ གྱལ༌ལ༌ གངས༌ཁན༌ སྙེ༌མ༌ རྡུན༌གུན༌ནའང༌ ལོ༌ རྡུན༌ ཨིན༌ནོག༌། ཉི༌ལམ༌ ཉིས༌ཀོ༌ ཙོགས༌ ཨིན༌ནོག༌། 27 སྟིང༌ནེ༌ བིང༌ཁན༌ནི༌ བ༌ལང༌ རིད༌པ༌ ཁམ༌ལོག༌ རྡུན༌ དང༌ ཤར༌ལུང༌ངི༌ སྲགས༌ཁན༌ སྙེ༌མ༌ ཇ༌རོ༌ རྡུན༌གུན༌, ལོ༌ རྡུན༌ནི༌ མུ༌གེ༌ ཨིན༌ནོག༌།”

28 “ཏེན༌ན༌བོ༌ ཇུང༌ཨིན༌ ཀ༌ཟུག༌ ངའེ༌ ཉེ༌རང༌ང༌ ཟེརས༌, དཀོན༌མཆོག༌གི༌ ཛད༌ཅེས༌ཅན༌བོ༌ ཉེ༌རང༌ང༌ སྟན༌ན༌ ཛད༌ཏེ༌ ཨིན༌ནོག༌། 29 ཨི༌ཇིབ༌བི༌ ས༌ཆ༌ གང༌པོའེ༌ ནང༌ང༌ ལོ༌ རྡུན༌ སྟོན༌ཐོག༌ མངས༌ཏེའང༌ མང༌པོ༌ སྨིན༌ཨིན༌། 30 ཏེ༌ སྟིང༌ནེ༌ ལོ༌ རྡུན༌ནི༌ ཕིའ༌ མུ༌གེ༌ ཇུང༌ཨིན༌ ཡང༌ སྟོན༌ཐོག༌ གྱལ༌ལ༌ ཡོང༌ཁན༌ནི༌ ཏུས༌པོ༌ རྫེད༌ཨིན༌ ཅིའ༌ཟེར༌ན༌ ཡུལ༌ གང༌པོའེ༌ ནང༌ང༌ མུ༌གེ༌ སྲན༌ཏྲེ༌ ཡོང༌ཨིན༌། 31 མུ༌གེ༌ ཞས༌ཏེ༌ སྕོད༌པའེ༌ ཏུས༌གུན༌ རྫེད༌ཅུག༌ཨིན༌ ཅིའ༌ཟེར༌ན༌ མུ༌གེ༌ ཏུས༌པོ༌ མ༌བར༌དོ༌ཅན༌ ཡོང༌ཨིན༌། 32 ཉེ༌རང༌ང༌ ཉི༌ལམ༌ ལྡབས༌ཏེ༌ ཐོང༌ཅེས༌སི༌ ཏོན༌ ནི༌ དཀོན༌མཆོག༌གི༌ ཏེ༌ཟུག༌ ཛད༌ཅེས༌ལ༌ ཐག༌ཅད༌ད༌ ཛད༌ཁན༌ ཡང༌ ཏེ༌བོ༌ གྱོགས༌པ༌ ཇུང༌ཅེས༌པོ༌ ཨིན༌ནོག༌།”

33 “ཏ༌ ཕེ༌རོ༌ ཉེ༌རང༌ངི༌ རིག༌པ༌ དང༌ ཤེས༌རབས༌ཅན༌ མི༌ཞིག༌ ལྡམས༌ཏེ༌ ཁོ༌ ཡུལ༌ལི༌ ཁག༌ཁུར༌པ༌ ཅོའ༌ ཛད༌། 34 སྟོན༌ཐོག༌ གྱལ༌ལ༌ ཡོང༌ཁན༌ནི༌ ལོ༌ རྡུན༌ནི༌ ཏུས༌ལ༌ ཏེ༌བོའེ༌ ལྔ༌ ཁག༌པོ༌ ཐེན༌ཏེ༌ བོར༌ཅེས༌ལ༌ ཉེ༌རང༌ངི༌ ཞན༌ཡང༌ འུ༌སྐྱོང༌གུན༌ སྐོའ༌ ཛད༌། 35 གྱལ༌པོ༌ ཕེ༌རོའེ༌ ཝང༌ཆའེ༌ ནང༌ང༌ ཁོང༌གུན༌ལ༌ ལོ༌ ཟང༌པོ༌གུན༌ནི༌ ནང༌ང༌ སྟོན༌ཐོག༌ ཐེ༌བ༌ སྨིན༌ཁན༌ ཚང༌མ༌ ལྡུ༌ཏེ༌ གྱལ༌ས༌གུན༌ནི༌ ནང༌ང༌ སག༌ཅུག༌ག༌ ཛད༌། 36 ཨི༌ཇིབ༌བི༌ ནང༌ང༌ ཡོང༌ཅེས༌ཅན༌ནི༌ ལོ༌ རྡུན༌ནི༌ མུ༌གེ༌ ཏུས༌ལ༌ ཡུལ༌པ༌གུན༌ནི༌ ཕིའ༌ ཀོལ༌ཅེས༌ལ༌ ཏེ༌ ཁར༌ཇི༌གུན༌ སགས༌ཏེ༌ བོར༌གོས༌། ཏེ༌ནེ༌ ཡུལ༌མི༌གུན༌ སྟོགས༌ཏེ༌ མི༌ཤི༌།”

ཡོ༌སེབ༌ ཨི༌ཇིབ༌ ཡུལ༌ལི༌ ཀའ༌ལོན༌ལ༌ སྐོས༌།

41:37-57

37 གྱལ༌པོ༌ དང༌ ཁོའེ༌ སྤོན༌བོ༌ ཚང༌མའ༌ ཐབ༌ལྡིངས༌པོ༌ གྱལ༌ལ༌ ཚོར༌ 38 ཏེ༌ནེ༌ ཕེ༌རོའེ༌ ཁོང༌གུན༌ལ༌ ཟེརས༌, “ང༌དང༌གུན༌ལ༌ ཡོ༌སེབ༌ ཙོགས༌སི༌ མི༌ དཀོན༌མཆོག༌གི༌ ཐུག༌ཉིད༌ ཡོད༌ཁན༌ཞིག༌ ཐོབ༌ ཨིན༌ན༌?”

39 ཏེ༌ནེ༌ གྱལ༌པོའེ༌ ཡོ༌སེབ༌བ༌ ཟེརས༌, “དཀོན༌མཆོག༌གི༌ ཁྱོ༌རང༌ང༌ འི༌ ཚང༌མ༌ སྔོན༌ཅུག༌ག༌ ཛད༌ པ༌སང༌ ཏན༌ཏན༌ ཁྱོ༌རང༌ ཚང༌མའེ༌སང༌ ཤེས༌རབས༌ དང༌ རིག༌པ༌ཅན༌ ཡོད༌ཏེ༌ ཨིན༌ནོག༌། 40 ངའེ༌ གྱལ༌སྲིད༌དི༌ ཁག༌པོ༌ ངའེ༌ ཁྱོ༌རང༌ང༌ ཀལ༌ལད༌, ཡང༌ ངའེ༌ མི༌ཚང༌མའེ༌ ཁྱོ༌རང༌ངི༌ བཀའ༌ ཁའ༌ ཉན༌ཨིན༌། ང༌ མན༌པ༌ ཁྱོ༌རང༌ང༌ ཅི༌ཚང༌མའེ༌ཀ༌ ཝང༌ཆ༌ ཡོད༌།”

41 ཏེ༌ནེ༌ ཕེ༌རོའེ༌ ཡོ༌སེབ༌བ༌ ཟེརས༌, “ཏ༌ ངའེ༌ ཁྱོ༌རང༌ ཨི༌ཇིབ༌བི༌ ཡུལ༌ གང༌པོའེ༌ཀ༌ ཝང༌སྲུལ༌པ༌ སྐོའད༌།” 42 གྱལ༌པོའེ༌ ཁོ༌རང༌ངི༌ ཛི༌གུའི༌ ཀ༌ནེ༌ ཐེ༌ཙེ༌ སེར༌དུབ༌པོ༌ ཕུད༌ཏེ༌ ཡོ༌སེབ༌བི༌ ཛི༌གུའ༌ སྐརས༌། ཁོའ༌ ཀུས༌པོ༌ ཀོས༌ སྐོནས༌ ཡང༌ ཁོའེ༌ སྐྱེའ༌ སེར༌རི༌ ཉག༌ཐག༌ ཏགས༌། 43 ཕེ༌རོའེ༌ ཝང༌སྲུལ༌པ༌ ཉིས༌པའེ༌ ཚུལ༌ལ༌ ཁོའ༌ རྟ༌རེལ༌ ཞོན༌ཅེས༌ལ༌ ཏངས༌, ཡང༌ མི༌གུན༌ ཁོའེ༌ སྔུན༌སྔུན༌ལ༌ ཆེན༌ ཀུ༌ཅོ༌ ཏང༌ཨིན༌ ཟེརས༌, “གོ༌ སྒུས༌ཏེ༌ ཀུས༌པ༌ ཅོས༌།” གྱལ༌པོའེ༌ ཡོ༌སེབ༌ ཨི༌ཇིབ༌ ཡུལ༌ གང༌པོའེ༌ཀ༌ ཝང༌སྲུལ༌པའ༌ སྐོས༌།

44 གྱལ༌པོའེ༌ ཁོའ༌ ཟེརས༌, “ང༌ ཨི༌ཇིབ༌བི༌ གྱལ༌པོ༌ ཨིན༌ ཨིན༌ནའང༌ ཁྱོ༌རང༌ངི༌ གོངས༌པ༌ མེད༌པ༌ ཨི༌ཇིབ༌ གང༌པོའེ༌ ནང༌ང༌ སུ༌ཞིག༌གའང༌ ཅའང༌ ཅོ༌ མི༌ཉན༌།” 45 ཕེ༌རོའེ༌ ཡོ༌སེབ༌བི༌ མིང༌ ཟི༌ཕི༌ནེཐ༌ པེ༌ནེ༌ཨཧ༌ ཏགས༌ ཡང༌ འོན༌ ཡུལ༌ལི༌ བླ༌མ༌ པོ༌ཏི༌ཕར༌རི༌ བུ༌མོ༌ ཨ༌སི༌ནད༌ ཁོའ༌ ན༌མའ༌ ཏངས༌། ཏེ༌ནེ༌ ཡོ༌སེབ༌བི༌ ཨི༌ཇིབ༌ གང༌པོའེ༌ཀ༌ ཝང༌ སྲུལས༌།

46 ཨི༌ཇིབ༌བི༌ གྱལ༌པོའ༌ ཞབས༌ཏོག༌ ཞུ༌ཅེས༌ གོ༌ཟུག༌ ཟ༌ནེ༌ ཡོ༌སེབ༌བ༌ ལོ༌ སུམ༌ཅུ༌ ཆའད༌པིན༌། ཁོ༌ གྱལ༌པོའེ༌ ཁར༌ནེ༌ བིང༌ཏེ༌ ཨི༌ཇིབ༌བི༌ ཡུལ༌ གང༌པོའེ༌ ནང༌ང༌ སྟ༌སྟོག༌ག༌ སོང༌། 47 ལོ༌ རྡུན༌ ས༌ཆའེ༌ ཀ༌ནེ༌ སྟོན༌ཐོག༌ མ༌ མང༌པོ༌ སྨིན༌། 48 ཡོ༌སེབ༌བི༌ ལོ༌ རྡུན༌ནི༌ ནང༌ང༌ ཐེ༌བ༌ སྟོན༌ཐོག༌ སྨིན༌ཁན༌གུན༌ ལྡུས༌ཏེ༌ གྱལ༌ས༌གུན༌ནི༌ ཛོད༌ཁང༌ངི༌ ནང༌ང༌ སགས༌། ཁོའེ༌ གྱལ༌ས༌ རེ༌རེ༌ ནང༌ང༌ ཏེ༌ ཉེ༌ཁོར༌རི༌ སྟོན༌ཐོག༌གུན༌ ལྡུས༌ཏེ༌ སགས༌། 49 ཡོ༌སེབ༌བི༌ གྱ༌ཚོའེ༌ པེ༌མ༌ ཙོགས༌ མང༌པོ༌ གྲུ༌ སགས༌, ཁོའ༌ ཏེ༌བོ༌ ཏབ༌ ཁོ༌རང༌ མ༌ཉན༌ ཅིའ༌ཟེར༌ན༌ གྲུ༌ ཏེ༌ཟམ༌ མང༌པོ༌ ཡོད༌པིན༌།

50 མུ༌གེ༌ ཇུང༌ངི༌ སང༌ སྔུན༌ལ༌ ཡོ༌སེབ༌བ༌ བུ༌ཚ༌ ཉིས༌ ཡོད༌པིན༌, ཀ༌གུན༌ འོན༌ ཡུལ༌ལི༌ བླ༌མ༌ པོ༌ཏི༌ཕར༌རི༌ བུ༌མོ༌ ཨ༌སི༌ནད༌ལ༌ ཇོར༌ཏེ༌ ཨིན༌པིན༌། 51 ཁོའེ༌ ཁོ༌རང༌ངི༌ གོ༌མའེ༌ བུ༌ཚའེ༌ མིང༌ང༌ མ༌ནས༌ས༌ * ཏགས༌ ཅིའ༌ཟེར༌ན༌ ཁོའེ༌ ཟེརས༌, “དཀོན༌མཆོག༌གི༌ ངའེ༌ རྡུག༌ངལ༌ དང༌ ངའེ༌ ཨ༌བའེ༌ ནང༌ཚངས༌ ཚང༌མ༌ རྗེད༌ ཅུག༌ག༌ ཛདས༌།” 52 ཁོའེ༌ ཁོ༌རང༌ངི༌ བུ༌ཚ༌ ཉིས༌པ༌བོའ༌ ཨེཕ༌ར༌ཡིམ༌ † མིང༌ང༌ ཏགས༌ ཡང༌ ཟེརས༌, “དཀོན༌མཆོག༌གི༌ ངའ༌ རྡུག༌ངལ༌ ཐོང༌སའེ༌ ས༌ཆའེ༌ ནང༌ང༌ ཕྲུ༌གུ༌ སལ༌ལ༌ ཛདས༌།”

53 ཨི༌ཇིབ༌བི༌ ནང༌ང༌ སྟོན༌ཐོག༌ གྱལ༌ལ༌ སྨིན༌ཁན༌ནི༌ སྐྱིད༌པའེ༌ ལོ༌ རྡུན༌བོ༌ ཚར༌ 54 ཡང༌ ཡོ༌སེབ༌བི༌ ཟེར༌ཁན༌ ནང༌ཞིན༌ མུ༌གེ༌ ལོ༌ རྡུན༌བོ༌ གོ༌ཟུག༌ སོང༌། ཞན༌ ཡུལ༌ ཚང༌མའེ༌ ནང༌ངའང༌ མུ༌གེ༌ ཇུང༌, ཨིན༌ནའང༌ ཨི༌ཇིབ༌བི༌ ཡུལ༌ གང༌པོའེ༌ ནང༌ང༌ ཟ༌གྱུ༌ ཡོད༌པིན༌། 55 ཨི༌ཇིབ༌པ༌གུན༌ལ༌ མུ༌གེ༌ ཞས༌ཏེ༌ སྟོག༌རི༌ ཐོང༌ང༌ཅིག༌ ཁོང༌གུན༌ནི༌ གྱལ༌པོའ༌ ཟའ༌ཅེས༌ ཏོང༌ ཟེར༌ཏེ༌ ཀུ༌ཅོ༌ ཏངས༌། ཏེ༌ནེ༌ གྱལ༌པོའེ༌ ཁོང༌ ཚང༌མ༌ ཟེརས༌, “ཡོ༌སེབ༌ ཡོད༌ས༌ སོང༌ཏེ༌ ཁོའེ༌ ཟེར༌ཁན༌བོ༌ ཅོས༌།” 56 མུ༌གེ༌ ཡུལ༌ གང༌པོའེ༌ ནང༌ང༌ ཕེལ༌ལ༌ཅིག༌ ཡོ༌སེབ༌བི༌ ཛོད༌ཁང༌ ཚང༌མ༌ ཕེས༌ཏེ༌ ཨི༌ཇིབ༌པ༌གུན༌ལ༌ གྲུ༌ ཙོངས༌ ཅིའ༌ཟེར༌ན༌ ཨི༌ཇིབ༌བི༌ ཡུལ༌ གང༌པོའེ༌ ནང༌ང༌ མུ༌གེ༌ མ༌ སྲན༌ཏྲེ༌ ལངས༌ཏེ༌ ཡོད༌པིན༌། 57 ཇིག༌རྟེན༌ གང༌པོ༌ནེ༌ མི༌གུན༌ ཨི༌ཇིབ༌བ༌ ཡོ༌སེབ༌བི༌ ཀ༌ནེ༌ གྲུ༌ ཉོའ༌ལ༌ ཡོངས༌ ཅིའ༌ཟེར༌ན༌ ཇིག༌རྟེན༌ གང༌པོའེ༌ ནང༌ང༌ མུ༌གེ༌ སྲན༌ཏྲེ༌ ལངས༌ཏེ༌ ཡོད༌པིན༌།

42

ཡོ༌སེབ༌བི༌ ཨ༌ཅོ༌གུན༌ ཨི༌ཇིབ༌བ༌ སོང༌།

42:1-24

1 ཡ༌ཀོབ༌བ༌ ཨི༌ཇིབ༌བི༌ ནང༌ང༌ གྲུ༌ ཡོད༌ཁན༌བོ༌ ཚོར༌ར༌ཅིག༌ ཁོའེ༌ ཁོང༌རང༌ངི༌ བུ༌ཚ༌གུན༌ལ༌ ཟེརས༌, “ཁྱོ༌རང༌གུན༌ ཚེར༌ཨིན༌ ཅའང༌ མ༌ཅོའ༌ དུགས༌ཏེ༌ ཅི༌ ཅོའད༌? 2 ཨི༌ཇིབ༌བི༌ ནང༌ང༌ གྲུ༌ དུག༌ ཟེར༌ཏེ༌ ངའེ༌ ཚོར༌, ང༌དང༌གུན༌ སྟོག༌རིའ༌ མི༌ ཤི༌ཅེས༌ལ༌ ཏེ༌རུ༌ སོང༌ཏེ༌ གྲུ༌ ཉོས༌ཏེ༌ ཁྱོང༌།”

3 ཏེ༌ནེ༌ ཡོ༌སེབ༌བི༌ ཨ༌ཅོ༌ རྕུ༌ ཨི༌ཇིབ༌བ༌ གྲུ༌ ཉོའ༌ལ༌ སོང༌། 4 ཨིན༌ནའང༌ ཡ༌ཀོབ༌བི༌ ཡོ༌སེབ༌བི༌ ནོ༌ བེན༌ཡཱ༌མིན༌ ཁོང༌གུན༌ ཉམ༌པོ༌ ལམ༌ མ༌ཅུགས༌ ཅིའ༌ཟེར༌ན༌ ཁོ༌ ཉམ༌པོ༌ ངན༌པ༌ ཆ༌སྲིད༌ཅེས༌ ཨིན༌ནོག༌ སམ༌ཏེ༌ ཁོ༌ ཇིགས༌། 5 ཞན༌ མི༌གུན༌ ཉམ༌པོ༌ ཡ༌ཀོབ༌བི༌ བུ༌ཚ༌གུན༌ གྲུ༌ ཉོ༌ཅེས༌ལ༌ སོང༌ ཅིའ༌ཟེར༌ན༌ ཀེ༌ནན༌ནི༌ ནང༌ངའང༌ མུ༌གེ༌ ཇུང༌ཏེ༌ ཡོད༌པིན༌།

6 ཡོ༌སེབ༌ ཨི༌ཇིབ༌བི༌ ལོན༌པོ༌ ཨིན༌ པ༌སང༌ མི༌ཚང༌མ༌ལ༌ གྲུ༌ ཙོང༌ཅེས༌སི༌ ཁག༌ ཁོའེ༌ ཨིན༌པིན༌། ཡོ༌སེབ༌བི༌ ཨ༌ཅོ༌གུན༌ ཁོ༌ ཡོད༌ས༌ ཡོངས༌ ཡང༌ ཁོའེ༌ དུན༌ལ༌ གོ༌ ས༌ ཐུག༌ ཅུགས༌ཏེ༌ སྒུས༌། 7 ཨ༌ཅོ༌གུན༌ ཐོང༌ང༌ཅིག༌ ཡོ༌སེབ༌བི༌ ཁོང༌གུན༌ ཤེས༌ ཨིན༌ནའང༌ མི༌ཤེས༌ཟུན༌ ཏངས༌ཏེ༌ ཁོའེ༌ ཁོང༌གུན༌ལ༌ སྤེ༌ར༌ སྐྱོང༌པོ༌ ཏངས༌ཏེ༌ ཏྲིས༌, “ཁྱོ༌ཞ༌གུན༌ ཀ༌ནེ༌ ཡོངས༌ཏེ༌ ཨིན༌?”

ཁོང༌གུན༌ནི༌ ལན༌ཏངས༌, “ང༌ཞ༌གུན༌ ཀེ༌ནན༌ནེ༌ ཟའ༌ཅེས༌ ཉོའ༌ལ༌ ཡོངས༌པིན༌།”

8 ཡོ༌སེབ༌བི༌ ཁོང༌གུན༌ ཤེས༌ ཨིན༌ནའང༌ ཁོང༌གུན༌ནི༌ ཡོ༌སེབ༌ མ༌ཤེས༌། 9 ཁོའ༌ ཁོང༌གུན༌ནི༌ སྐོར༌ལ༌ ཉི༌ལམ༌ ཐོང༌ཁན༌བོ༌ ཨིད༌ཏུ༌ ཡོངས༌ ཡང༌ ཁོང༌གུན༌ལ༌ ཟེརས༌, “ཁྱོ༌ཞའ༌ ང༌ཞའེ༌ གྲ༌འོ༌, སང༌ཝའེ༌ ཐོག༌ནེ༌ ང༌ཞའེ༌ ཡུལ༌ལི༌ སྲུང༌སྐྱོབ༌ འུ༌ཐུགས༌ ཡོད༌ས༌གུན༌ ལྟའ༌ལ༌ ཡོངས༌ཏེ༌ ཨིན༌ནོག༌།”

10 ཁོང༌གུན༌ནི༌ ལན༌ཏངས༌, “མན༌, སྤོན༌བོ༌ལེ༌། ཉེ༌རང༌ངི༌ ཡོག༌པོ༌ ང༌ཞའ༌, ཟའ༌ཅེས༌ ཉོའ༌ལ༌ ཡོངས༌ཏེ༌ ཨིན༌། 11 ང༌ཞའ༌ ཚང༌མ༌ ཨ༌བ༌ ཅིག༌གི༌ བུ༌ཚ༌གུན༌ ཨིན༌། སྤོན༌བོ༌ལེ༌ ང༌ཞ༌གུན༌ ཀྲང༌པོ༌ མི༌རིག༌ ཨིན༌, གྲ༌འོ༌ མན༌།”

12 ཡོ༌སེབ༌བི༌ ཁོང༌གུན༌ལ༌ ཟེརས༌, “མན༌, ཁྱོ༌ཞ༌གུན༌ ང༌ཞའེ༌ ཡུལ༌ལི༌ སྲུང༌སྐྱོབ༌ འུ༌ཐུགས༌ ཡོད༌ས༌གུན༌ ལྟའ༌ལ༌ ཡོངས༌ཏེ༌ ཨིན༌ནོག༌།”

13 ཁོང༌གུན༌ནི༌ ཟེརས༌, “ང༌ཞའ༌ ཨ༌བ༌ ཅིག༌གི༌ བུ༌ཚ༌ ཨ༌ཅོ༌ནོ༌ རྕུག༌ཉིས༌ ཀེ༌ནན༌ ཡུལ༌ལི༌ ནང༌ང༌ དུག༌ཁན༌གུན༌ ཨིན༌། ང༌ཞའེ༌ ནོ༌ ཆུང༌ཤོག༌པོ༌ དག༌ས༌ ང༌ཞའེ༌ ཨ༌བ༌ ཉམ༌པོ༌ ཡོད༌ ཡང༌ ཅིག༌ཅིག༌ ཤི༌།”

14 ཡོ༌སེབ༌བི༌ ཟེརས༌, “ངའེ༌ ཟེར༌ཁན༌བོ༌ ཏན༌ཏན༌ ཨིན༌ནོག༌ ཁྱོ༌ཞ༌གུན༌ སང༌ཝའེ༌ ཐོག༌ནེ༌ ལྟའ༌ ཡོང༌ཁན༌ གྲ༌འོ༌གུན༌ ཨིན༌ནོག༌། 15 ཁྱོ༌ཞ༌གུན༌ནི༌ ཟེར༌ཁན༌བོ༌ ཀྲང༌པོ༌ ཨིན༌ན༌ མན༌ ལྟ༌ཅེས༌ལ༌ ངའེ༌ གྱལ༌པོའེ༌ མིང༌ངི༌ ནའ༌ ཁུར༌རད༌, ཁྱོ༌ཞའེ༌ ནོ༌ ཆུང༌ཤོག༌པོ༌ འི༌རུ༌ ཡོངས༌ཏེ༌ མ༌ནེ༌ ཁྱོ༌ཞའ༌ འི༌ ནས༌ས༌ནེ༌ བིངས༌ཏེ༌ ཆ༌ མི༌ཉན༌། 16 ཁྱོ༌ཞའེ༌ ནང༌ནེ༌ ཅིག༌, ནོ༌ ཁྱོང༌ང༌ལ༌ སོང༌, ཞན༌གུན༌ ཙོན༌ཁང༌ངི༌ ནང༌ང༌ བོར༌ཨིན༌ ནམ༌ཚོག༌པ༌ ཁྱོ༌ཞའེ༌ ཟེར༌ཁན༌བོ༌ ཀྲང༌པོ༌ མི༌བིང༌, ཀལ༌ཏེས༌ ཀྲང༌པོ༌ མ༌བིང༌ན༌ གྱལ༌པོའེ༌ སོན༌པོ༌ འིན༌ན༌ ཙོགས༌ལ༌ ཁྱོ༌ཞའ༌ གྲ༌འོ༌ སང༌ཝའེ༌ ཐོག༌ནེ༌ ཡོང༌ཁན༌བོ༌ ཏན༌ཏན༌ ཨིན༌ནོག༌།” 17 ཏེ༌ནེ༌ ཁོའེ༌ ཁོང༌གུན༌ ཙོན༌ཁང༌ངི༌ ནང༌ང༌ ཞག༌པོ༌ སུམ༌མི༌ ཕིའ༌ ཀག༌ཅུགས༌།

18 ཞག༌པོ༌ སུམ༌པའེ༌ ཞག༌ག༌ ཡོ༌སེབ༌བི༌ ཁོང༌གུན༌ལ༌ ཟེརས༌, “ང༌ དཀོན༌མཆོག༌ག༌ ཇིགས༌ཁན༌ནི༌ མི༌ཞིག༌ ཨིན༌། ངའེ༌ ཟེར༌ཁན༌བོ༌ ཅོ༌ན༌ ཁྱོ༌ཞ༌གུན༌ སོན༌ཏེའ༌ ལུས༌ཨིན༌། 19 ཁྱོ༌རང༌གུན༌ ཀྲང༌པོ༌ ཨིན༌ན༌ ཁྱོ༌ཞ༌གུན༌ནི༌ ནང༌ནེ༌ ཅིག༌ ཙོན༌ཁང༌ངི༌ ནང༌ང༌ དུག༌, ཞན༌གུན༌ནི༌ ཁྱོ༌ཞའེ༌ ནང༌མི༌ སྟོག༌རིའ༌ ཡོད༌ཁན༌གུན༌ནི༌ ཕིའ༌ གྲུ༌ ཉོས༌ཁན༌བོ༌ ཁྱེར༌། 20 ཨིན༌ནའང༌ ཁྱོ༌ཞའེ༌ ཟེར༌ཁན༌བོ༌ ཀྲང༌པོ༌ ཨིན༌ཁན༌ སྟན༌ཅེས༌ལ༌ ཁྱོ༌ཞ༌གུན༌ནི༌ ནོ༌ ཆུང༌ཤོག༌པོ༌ ང༌ ཡོད༌ས༌ ཁྲིད༌ཏེ༌ ཁྱོང༌གོས༌། ཏེ༌ནེ༌ ངའེ༌ ཁྱོ༌རང༌གུན༌ སད༌ མི༌སད༌།” ཁོང༌གུན༌ནི༌ ཏེ༌བོ༌ ཅོ༌ཅེས༌ལ༌ ཁའ༌ ཆམས༌།

21 ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, “ཏན༌ཏན༌ལ༌, ང༌དང༌གུན༌ནི༌ ནོ༌ ཉམ༌པོ༌ ཅོ༌ཁན༌བོའེ༌ ཞས༌ཏེ༌ ང༌དང༌གུན༌ལ༌ ཆད༌པ༌ ཕོག༌ཏེ༌ ཨིན༌ནོག༌། ཁོའ༌ ནོད༌པ༌ མི༌སྐྱལ༌ཅེས༌ལ༌ ཞུ༌ཝ༌ ཕུལ༌ ཟ༌ནེ༌ ཁོ༌ ཚེར༌ཁ༌ དང༌ ཇིགས༌ཏེ༌ ཡོད༌ཁན༌བོ༌ ང༌དང༌གུན༌ནི༌ ཐོང༌ ཨིན༌ནའང༌ ང༌དང༌གུན༌ནི༌ ཁོའེ༌ ཞུ༌ཝ༌ མ༌ཉནས༌། ཏེན༌ན༌བོའེ༌ ཞས༌ཏེ༌ དག༌ས༌ ང༌དང༌གུན༌ལ༌ ནགས༌ ཐོང༌ཨིན༌ ཨིན༌ནོག༌།”

22 རུ༌བེན༌ནི༌ ཟེརས༌, “ངའེ༌ ཁྱོ༌ཞའ༌ ཟེར༌ར༌ མེ༌རག༌ག༌ ‘བུ༌ཚའེ༌ གྱབ༌གལ༌ལ༌ སྡིག༌པ༌ མ༌ཅོ༌’ ཨིན༌ནའང༌ ཁྱོ༌ཞའེ༌ མ༌ཉནས༌། ཏ༌ ང༌དང༌གུན༌ལ༌ ཁོའེ༌ སྲོག༌རིན༌ ཤལ༌གོས༌ཏེ༌ ཨིན༌ནོག༌།” 23 ཁོང༌གུན༌ནི༌ ཟེར༌ཁན༌གུན༌ ཡོ༌སེབ༌བ༌ ཧ༌གོ༌ཅེས༌པོ༌ ཁོང༌གུན༌ལ༌ མ༌ཤེས༌ ཅིའ༌ཟེར༌ན༌ ཁོའེ༌ སྐད༌གྱུར༌ཁན༌ ཀོལ༌ལད༌པིན༌།

24 ཡོ༌སེབ༌ ཁོང༌གུན༌ནེ༌ ཐག༌རིང༌ང༌ སོང༌ཏེ༌ ངུས༌ ཨིན༌ནའང༌ ཡང༌སྐྱར༌ ལོགས༌ཏེ༌ ཡོངས༌ཏེ༌ ཁོང༌གུན༌ལ༌ སྤེ༌ར༌ ཏངས༌། ཁོང༌གུན༌ནི༌ ཕྲོ༌ནེ༌ ཁོའེ༌ སི༌མེ༌འོན༌ ཁྱེར༌ཏེ༌ ཚང༌མའེ༌ དུན༌ལ༌ ཁོ༌ ལྡམས༌ཏེ༌ ཙོན༌ཁང༌ངི༌ ནང༌ང༌ བོར༌ཅུགས༌།

ཡོ༌སེབ༌བི༌ ཨ༌ཅོ༌གུན༌ ཀེ༌ནན༌ལ༌ ལོགས༌ཏེ༌ སོང༌།

42:25-38

25 ཡོ༌སེབ༌བི༌ ཁོའེ༌ ཨ༌ཅོ༌གུན༌ནི༌ ཕ༌ཙ༌གུན༌ གྲུའི༌ སྐང༌ཅུགས༌, ཁོང༌གུན༌ནི༌ པེ༌ནེ༌ གྲུའི༌ ཕ༌ཙའེ༌ ནང༌ང༌ ལོགས༌ཏེ༌ གྱང༌ཅུགས༌ ཡང༌ ཁོང༌གུན༌ནི༌ བེས༌སི༌ ཕིའ༌ ཁར༌ཇི༌ ཏང༌ཅེས༌ལ༌ བཀའ༌ ཏངས༌། ཏེ༌གུན༌ ཅོས༌ ཚར༌ར༌ཅིག༌, 26 ཨ༌ཅོ༌གུན༌ནི༌ ཁོང༌རང༌ངི༌ བུང༌བུ༌གུན༌ནི༌ཀ༌ གྲུའི༌ ཁུ༌རུ༌ ཀལས༌ ཡང༌ སོང༌།

27 ཁོང༌གུན༌ ཚན༌ལ༌ དུགས༌སའེ༌ ནས༌སའེ༌ཀ༌ ཁོང༌ ཅིག༌གི༌ ཁོ༌རང༌ངི༌ བུང༌བུའ༌ གྲུ༌ ཏང༌ཅེས༌ལ༌ ཕ༌ཙ༌བོ༌ ཕེས༌པ༌ ཁོ༌རང༌ངི༌ པེ༌ནེ༌བོ༌ ཕ༌ཙའེ༌ ཁའེ༌ཀ༌ ཐོང༌། 28 ཁོའེ༌ ཁོ༌རང༌ངི༌ ཨ༌ཅོ༌ནོ༌གུན༌ལ༌ ཟེརས༌, “ངའེ༌ པེ༌ནེ༌ ཕ༌ཙའེ༌ གྲུ༌ ཉམ༌པོ༌ ལོགས༌ཏེ༌ ཏངས༌ཏེ༌ དུག༌།” ཁོང༌གུན༌ ཇིགས༌ཏེ༌ སྲན༌ཏྲེ༌ དར༌ཨིན༌ ཟེརས༌, “དཀོན༌མཆོག༌གི༌ ང༌དང༌གུན༌ ཉམ༌པོ༌ ཅི༌ ཛད༌ཏེ༌ ཨིན༌ནོག༌?”

29 ཁོང༌གུན༌ ཀེ༌ནན༌ལ༌ ཁོ༌རང༌གུན༌ནི༌ ཨ༌བ༌ ཡ༌ཀོབ༌ ཡོད༌ས༌ ལེབ༌བ༌ཅིག༌, ཁོང༌གུན༌ནི༌ ཇུང༌ཁན༌ ཚང༌མ༌ ཁོའ༌ ཤདས༌། ཁོང༌གུན༌ནི༌ ཟེརས༌, 30 “ཨི༌ཇིབ༌བི༌ ལོན༌པོའི༌ ང༌ཞའ༌ ཉམ༌པོ༌ སྤེ༌ར༌ སྐྱོང༌པོ༌ ཏངས༌ ཡང༌ ‘ང༌ཞའ༌ ཁོའེ༌ ཡུལ༌ལི༌ ནང༌ང༌ སང༌ཝའེ༌ ཐོག༌ནེ༌ ལྟའ༌ལ༌ ཡོང༌ཏེ༌ ཨིན༌ནོག༌’ ཟེར༌ཏེ༌ ཉད༌གལ༌ ཀལས༌། 31 ཨིན༌ནའང༌ ང༌ཞའེ༌ ཁོའ༌ ཟེར༌པིན༌ ‘ང༌ཞ༌གུན༌ མི༌ ཀྲང༌པོ༌ ཨིན༌ གྲ༌འོ༌ མན༌། 32 ང༌ཞའ༌ ཨ༌ཅོ༌ནོ༌ རྕུག༌ཉིས༌ ཡོད༌, ཨ༌བ༌ ཅིག༌ཅིག༌གི༌ བུ༌ཚ༌གུན༌, ཅིག༌ཅིག༌ ཤི༌ ཡང༌ ཆུང༌ཤོག༌པོ༌ ཀེ༌ནན༌ནི༌ ནང༌ང༌ ང༌ཞའེ༌ ཨ༌བ༌ ཉམ༌པོ༌ ཡོད༌།’ ”

33 “ཏེ༌ནེ༌ ཏེ༌ ས༌ཆའེ༌ ལོན༌པོའེ༌ ཟེར༌ར༌རག༌, ‘ཁྱོ༌ཞའེ༌ ཟེར༌ཁན༌བོ༌ ཀྲང༌པོ༌ ཨིན༌ཁན༌ ཏན༌ཏན༌ ཅོ༌ཅེས༌ལ༌ ཁྱོ༌ཞའེ༌ ནང༌ནེ༌ ཅིག༌ འི༌ཀ༌ བོར༌ཏེ༌ ཞན༌གུན༌ནི༌ ཁྱོ༌ཞའེ༌ ནང༌ཚངས༌ལ༌ སྟོག༌རི༌ མི༌ཐོང༌ཅེས༌སི༌ ཕིའ༌ གྲུ༌ ཉོས༌ཁན༌བོ༌ ཁྱེར༌། 34 ཡང༌ ཁྱོ༌ཞ༌གུན༌ནི༌ ནོ༌ ཆུང༌ཤོག༌པོ༌ ངའ༌ ཡོད༌ས༌ ཁྲིད༌ཏེ༌ ཁྱོང༌ ཏེ༌ནེ༌ ཁྱོ༌ཞ༌གུན༌ མི༌ ཀྲང༌པོ༌, གྲ༌འོ༌ མན༌ཁན༌བོ༌ ངའ༌ གྱུས༌ཆེན༌། ཡང༌ ངའེ༌ ཁྱོ༌རང༌གུན༌ནི༌ ནོ༌ ལོགས༌ཏེ༌ ཏང༌ཨིན༌ ཡང༌ ཁྱོ༌རང༌གུན༌ འི༌རུ༌ དུག༌ཏེ༌ ཚོང༌ ཅོ༌ནའང༌ གྲིག༌།’ ”

35 ཁོང༌གུན༌ནི༌ རང༌རང༌ངི༌ ཕ༌ཙ༌ ནང༌ནེ༌ གྲུ༌ ལུག༌ ཟ༌ནེ༌ ཁོང༌གུན༌ནི༌ པེ༌ནེ༌ སྒི༌གུ༌བོ༌ ཐོང༌ ཡང༌ ཁོང༌གུན༌ནི༌ པེ༌ནེ༌ སྒི༌གུ༌ ཐོང༌ང༌ཅིག༌ ཁོང༌གུན༌ དང༌ ཁོང༌གུན༌ནི༌ ཨ༌བ༌ སྲན༌ཏྲེ༌ ཇིགས༌། 36 ཨ༌བའེ༌ ཁོང༌གུན༌ལ༌ ཟེརས༌, “ཁྱོ༌རང༌གུན༌ནི༌ ངའ༌ ཕྲུ༌གུ༌ མེད༌ཁན༌ ཅོའ༌ནོག༌, ཡོ༌སེབ༌ སྟོར༌, སི༌མེ༌འོན༌ འི༌རུ༌ མེད༌, ཏ༌ བེན༌ཡཱ༌མིན༌ནའང༌ ཁྱེར༌རད༌ད༌? འི༌ ཚང༌མ༌ ངའེ༌ཀ༌ ཇུང༌གོས༌ས༌?”

37 རུ༌བེན༌ནི༌ ཨ༌བ༌ ཟེརས༌, “ཀལ༌ཏེས༌ ངའེ༌ བེན༌ཡཱ༌མིན༌ ལོགས༌ཏེ༌ མ༌ཁྱོང༌ན༌, ཉེ༌རང༌ངི༌ ངའེ༌ བུ༌ཚ༌ ཉིས༌ཀོ༌ སད༌ནའང༌ གྲིག༌། ལོ༌ཁྱེལ༌ ཛད༌ཏེ༌ ཁོ༌ ངའེ༌ ལག༌ག༌ སལ༌ ཡང༌ ངའེ༌ ཁོ༌ ལོགས༌ཏེ༌ ཁྱོང༌ཨིན༌།”

38 ཨིན༌ནའང༌ ཡ༌ཀོབ༌བི༌ ཟེརས༌, “ངའེ༌ བུ༌ཚ༌ ཁྱོ༌རང༌ ཉམ༌པོ༌ མི༌ཆ༌། ཁོའེ༌ ཨ༌ཅོ༌ ཤི༌, ཏ༌ ཁོ༌ མ༌ནེ༌ ལུས༌ཏེ༌ མེད༌། བེས༌སི༌ ནང༌ང༌ ཀལ༌ཏེས༌ ཁོ༌ ཉམ༌པོ༌ ངན༌པ༌ ཆ༌ན༌ ཁྱོ༌ཞ༌གུན༌ནི༌ ངའ༌ རྒད༌པོ༌ མིའ༌ རྡུག༌ངལ༌ སྟན༌ཏེ༌ ཤི༌ ཅུག༌ག༌ནོག༌།”

43

ཡོ༌སེབ༌བི༌ ཨ༌ཅོ༌གུན༌ ཨི༌ཇིབ༌བ༌ ལོགས༌ཏེ༌ སོང༌།

43:1-34

1 ཏ༌ ཀེ༌ནན༌ནི༌ ནང༌ང༌ མུ༌གེ༌བོ༌ མང༌ང༌ ཐུའ༌ སོང༌། 2 ཡ༌ཀོབ༌བི༌ ནང༌ཚང༌གུན༌ནི༌ ཨི༌ཇིབ༌ནེ༌ ཁྱོངས༌ཁན༌ནི༌ གྲུ༌ ཚང༌མ༌ ཟའ༌ ཚར༌ར༌ཅིག༌, ཡ༌ཀོབ༌བི༌ ཁོ༌རང༌ངི༌ བུ༌ཚ༌གུན༌ལ༌ ཟེརས༌, “ཡང༌སྐྱར༌ ཟའ༌ཅེས༌ ཉོའ༌ལ༌ ཨི༌ཇིབ༌བ༌ སོང༌།”

3 ཨིན༌ནའང༌ ཡ༌ཧུ༌དཱའེ༌ ཨ༌བའ༌ ཟེརས༌, “གྲུ༌ ཙོང༌ཁན༌ནི༌ མི༌བོའེ༌, ནོ༌ ཆུང༌ཤོག༌པོ༌ ཁྲིད༌ཏེ༌ མ༌ནེ༌ ཁོ༌ ཡོད༌ས༌ མི༌ཡོང༌ཅེས༌ལ༌ ང༌ཞའ༌ སྤང༌པུད༌ད༌ རག༌། 4 ཀལ༌ཏེས༌ ཉེ༌རང༌ངི༌ ང༌ཞའེ༌ ནོ༌ ང༌ཞ༌གུན༌ ཉམ༌པོ༌ ཀལ༌ན༌ ང༌ཞ༌གུན༌ ཉེ༌རང༌ངི༌ ཕིའ༌ ཟའ༌ཅེས༌ ཉོའ༌ལ༌ ཆེན༌། 5 ཨིན༌ནའང༌ ནོ༌ མ༌ཀལ༌ན༌ ང༌ཞ༌གུན༌ མི༌ཆ༌ ཅིའ༌ཟེར༌ན༌ ཏེ༌ མི༌བོའེ༌ ང༌ཞའ༌, ནོ༌ ཁྲིད༌ཏེ༌ མ༌ནེ༌ ཁོ༌ ཡོད༌ས༌ མ༌ཡོང༌ ཟེར༌ར༌རག༌།”

6 ཡ༌ཀོབ༌བི༌ ཟེརས༌, “ཁྱོ༌ཞའ༌ ནོ༌ ཡོད༌ཁན༌བོ༌ ཏེ༌ མི༌བོའ༌ ཤད༌ཏེ༌, ཅི༌ཕིའ༌ ཁྱོ༌ཞ༌གུན༌ནི༌ ངའ༌ ནགས༌ སྟན༌ཏེ༌ ཨིན༌?”

7 ཁོང༌གུན༌ནི༌ ལན༌ཏངས༌, “མི༌བོའེ༌ ང༌ཞའ༌ དང༌ ང༌ཞའེ༌ ནང༌ཚངས༌སི༌ སྐོར༌ལ༌ ཏྲི༌ཨིན༌ དུགས༌། ཁོའེ༌ ཏྲིས༌ ‘ཁྱོ༌རང༌གུན༌ནི༌ ཨ༌བ༌ སོན༌ཏེའ༌ ཡོད༌ད༌? ཁྱོ༌རང༌གུན༌ལ༌ ཡང༌ ནོ༌ ཡོད༌ད༌?’ ང༌ཞའེ༌ ཁོའེ༌ ཏྲི༌ཝ༌གུན༌ལ༌ ལན༌ཏངས༌པིན༌། ཁོའེ༌, ‘ཁྱོ༌ཞའེ༌ ནོ༌ ཁྲིད༌ཏེ༌ ཁྱོང༌’ ཟེར༌ཅེས༌པོ༌ ང༌ཞ༌གུན༌ལ༌ ཅི༌གྱུས༌?”

8 ཡ༌ཧུ༌དཱའེ༌ ཁོ༌རང༌ངི༌ ཨ༌བ༌ ཟེརས༌, “བུ༌ཚ༌བོ༌ ང༌ ཉམ༌པོ༌ ཀོལ༌ ཡང༌ ང༌ཞ༌གུན༌ དག༌ས༌རང༌ བེས༌ལ༌ བིང༌ཨིན༌། ཏེ༌ནེ༌ ཉེ༌རང༌, ང༌ཞའ༌ དང༌ ང༌ཞའེ༌ ཕྲུ༌གུ༌གུན༌ སྟོག༌རིའ༌ མི༌ཤི༌། 9 ཁོའེ༌ སྲུང༌སྐྱོབ༌བི༌ དམ༌ཆའ༌ ངའེ༌ ཅོའད༌, ཏེ༌ ཁག༌པོ༌ ངའེ༌ ཁུར༌རད༌། ཀལ༌ཏེས༌ ངའེ༌ ཁོ༌ ཉེ༌རང༌ ཡོད༌ས༌ ལོགས༌ཏེ༌ མ༌ཁྱོང༌ན༌ ཏུས༌གྱུན༌ནི༌ ཕིའ༌ ངའེ༌ཀ༌ ཏེ༌ སྐྱོན༌བོ༌ ཀལ༌ལ༌ ཛད༌། 10 ཀལ༌ཏེས༌ ང༌དང༌ངི༌ ཏུས༌པོ༌ གོད༌ལ༌ མ༌ ཏངས༌པིན༌ན༌ ང༌ཞ༌གུན༌ ཏེ༌རུ༌ སོང༌ཏེ༌ ལན༌ཕོག༌ ཉིས༌ ལོག༌ཏེ༌ ཡོང༌ ཚར༌ཏེ༌ ཡོད༌གྲོ༌།”

11 ཏེ༌ནེ༌ ཁོང༌གུན༌ནི༌ ཨ༌བ༌ ཡ༌ཀོབ༌བི༌ ཟེརས༌, “ཀལ༌ཏེས༌ ཏེ༌བོ༌ ཅོ༌གོས༌ན༌ ཅོ༌ཤིག༌, ཡང༌ ང༌དང༌ངི༌ ས༌ཆའེ༌ ཀ༌ནེ༌ ཐོང༌ཁན༌ ཀྲག༌ཤོག༌པོ༌ ལོན༌པོའ༌ སྟགས༌ལ༌ ཁྱེར༌, ཏྲི༌ཞིམ༌ཅན༌ནི༌ མར༌ནག༌, རང༌རྩི༌, ཚ༌མིག༌ དང༌ མའེར༌, པིས༌ཏ༌ དང༌ བ༌དམ༌། 12 པེ༌ནེ༌ ཉི༌ལྡབ༌ ཁུར༌ ཅིའ༌ཟེར༌ན༌ ཕ༌ཙའེ༌ ཁེ༌ཐོག༌ག༌ ཡོད༌ཁན༌ནི༌ པེ༌ནེ༌གུན༌ ལོགས༌ཏེ༌ ཁྱེར༌གོས༌། ཅི༌གྱུས༌ ཏེ༌བོ༌ ནོར༌ཏེ༌ ཨིན༌གྲོ༌། 13 ཁྱོ༌ཞ༌གུན༌ ནོ༌ ཁྲིད༌ཏེ༌ དག༌ས༌རང༌ ཏེ༌ མི༌བོའེ༌ཀ༌ ལོགས༌ཏེ༌ སོང༌། 14 ངའེ༌ མོས༌ལམ༌ ཞུའད༌, ཀུན༌ཝང༌ དཀོན༌མཆོག༌གི༌ ཏེ༌ མི༌བོའ༌ ཁྱོ༌ཞ༌གུན༌ནི༌ཀ༌ སྙིང༌རྗེ༌ སྐྱེ༌ཅུག༌ག༌ ཛད༌ཏེ༌ ཁྱོ༌ཞ༌གུན༌ནི༌ ཨ༌ཅོ༌ དང༌ བེན༌ཡཱ༌མིན༌ ཁྱོ༌ཞའ༌ ཉམ༌པོ༌ ལོགས༌ཏེ༌ ལམ༌ཅུག༌ སྲིད༌ཅེས༌ ཨིན༌ནོག༌། ཨིན༌ནའང༌ ཀལ༌ཏེས༌ ངའེ༌ ཕྲུ༌གུ༌གུན༌ ལོགས༌ཏེ༌ མ༌ ལེབ༌ན༌ ངའེ༌ཀ༌ ཏེ༌བོ༌ ཇུང༌གོ༌ཤེས༌ ཡོད༌ཏེ༌ ཨིན༌ནོག༌།”

15 ཏེ༌ནེ༌ བུ༌ཚ༌གུན༌ནི༌ སྐྱེས༌གུན༌ དང༌ པེ༌ནེ༌ ཉི༌ལྡབ༌ ཁུརས༌ ཡང༌ ཨི༌ཇིབ༌བ༌ བེན༌ཡཱ༌མིན༌ ཁྲིད༌ཏེ༌ སོང༌, ཡང༌ ཁོང༌གུན༌ ཡོ༌སེབ༌ ཡོད༌ས༌ ལེབ༌། 16 ཡོ༌སེབ༌བི༌ ཁོང༌གུན༌ ཉམ༌པོ༌ བེན༌ཡཱ༌མིན༌ ཐོང༌ང༌ཅིག༌ ཁོའེ༌ ཁོ༌རང༌ངི༌ ཁང༌པའེ༌ སྟ༌སྟོག༌ ཅོ༌ཁན༌བོའ༌ ཟེརས༌, “འི༌ མི༌གུན༌ ངའེ༌ ཁང༌པ༌ ཁྱེར༌, སེམས༌ཅན༌ སད༌ཏེ༌ ཁར༌ཇི༌ གྲལ༌གྲིག༌ ཅོས༌, ཁོང༌གུན༌ ང༌ ཉམ༌པོ༌ ཛ༌ར༌ ཟའེན༌།”

17 ཡོ༌སེབ༌བི༌ བཀའ༌ ཏང༌ཁན༌ ནང༌ཞིན༌ ཡོག༌པོའེ༌ ཅོས༌ ཡང༌ ཁོང༌གུན༌ ཡོ༌སེབ༌བི༌ ཁང༌པ༌ ཁྱེརས༌། 18 ཨིན༌ནའང༌ ཁང༌པ༌ ཁྱེར༌ར༌ཅིག༌ ཁོང༌གུན༌ སྲན༌ཏྲེ༌ ཇིགས༌ ཡང༌ སམ༌, “ང༌དང༌གུན༌ནི༌ ཕ༌ཙའེ༌ ནང༌ང༌ པེ༌ནེ༌ ལོགས༌ཏེ༌ ཏངས༌ཏེ༌ ཡོད༌ཅེས༌པའེ༌ ང༌དང༌གུན༌ འི༌ཀ༌ ཁྱོངས༌ཏེ༌ ཨིན༌ནོག༌། ཁོའེ༌ ང༌དང༌གུན༌ ཟུམས༌ཏེ༌ ང༌དང༌གུན༌ ཡོག༌པོ༌ ཅོ༌ཅེས༌ ཡང༌ ང༌དང༌ངི༌ བུང༌བུ༌གུན༌ ཁྱེར༌ཅེས༌ ཨིན༌ནོག༌།”

19 ཏེ༌ནེ༌ ཡོ༌སེབ༌བི༌ ཁང༌པའེ༌ སྒོའེ༌ དུན༌ལ༌ ལེབ༌བ༌ཅིག༌ ཁོང༌གུན༌ནི༌ ཡོག༌པོ༌ ཁག༌ཁུར༌པ༌བོའ༌ ཟེརས༌, 20 “སྤོན༌བོ༌ལེ༌, ང༌ཞ༌གུན༌ སྔུན༌ལ༌ གྲུ༌ ཉོའ༌ལ༌ ཨི༌ཇིབ༌བ༌ ཡོངས༌པིན༌། 21 ཨིན༌ནའང༌ ལམ༌མ༌ ངལ༌ཚོ༌སའེ༌ཀ༌ ང༌ཞའེ༌ ཕ༌ཙའེ༌ ཁའ༌ ཕེའ༌ཅིག༌ རང༌རང༌ངི༌ པེ༌ནེ༌ སྒི༌གུ༌གུན༌ ཐོང༌། ང༌ཞའེ༌ ཏེ༌ པེ༌ནེ༌གུན༌ ལོགས༌ཏེ༌ ཁྱོངས༌ཏེ༌ ཡོད༌ལེ༌། 22 གྲུ༌ ཉོ༌ཅེས༌ལ༌ ང༌ཞ༌གུན༌ནི༌ མུལ༌ལི༌ པེ༌ནེ༌ ཐེ༌བ༌ ཁྱོངས༌ཏེ༌ ཡོད༌། ང༌ཞའེ༌ ཕ༌ཙའེ༌ ནང༌ང༌ པེ༌ནེ༌ སྒི༌གུ༌གུན༌ སུའི༌ བོརས༌ ང༌ཞའ༌ གྱུས༌མེད༌ ལེ༌།”

23 ཡོག༌པོའེ༌ ཟེརས༌, “ཇིགས༌ མ༌ཇིགས༌, ཁྱོ༌ཞའ༌ དང༌ ཁྱོ༌ཞའེ༌ ཨ༌བའེ༌ དཀོན༌མཆོག༌གི༌ ཁྱོ༌ཞའ༌ ནོར༌ སལ༌ལ༌ ཛད༌ཏེ༌ ཨིན༌ནོག༌། ངའ༌ གྲུའི༌ རིན༌ནི༌ པེ༌ནེ༌ དྲན༌དྲའ༌ ཐོབས༌།” ཏེ༌ནེ༌ ཁོའེ༌ སི༌མོན༌ ཁོང༌གུན༌ནི༌ ཕིའ༌ ཙོན༌ཁང༌ནེ༌ ཕིངས༌ཏེ༌ ཁྱོངས༌།

24 ཏེ༌ནེ༌ ཡོག༌པོའེ༌ ཁོང༌གུན༌ ཁང༌པའེ༌ ནང༌ང༌ ཁྱེར༌ཏེ༌ ཆུ༌ ཏངས༌ ཡང༌ ཁོང༌གུན༌ནི༌ རྐང༌པ༌ ཁྲུ༌། ཁོའེ༌ ཁོང༌གུན༌ནི༌ བུང༌བུ༌གུན༌ལ༌ རྩའ༌ ཏངས༌། 25 ཁོང༌གུན༌ནི༌ ཡོ༌སེབ༌བ༌ སྟགས༌གུན༌ ཏང༌ཅེས༌ལ༌ གྲལ༌གྲིག༌ ཅོས༌ ཅིའ༌ཟེར༌ན༌ ཁོང༌གུན༌ ཉམ༌པོ༌ ཡོ༌སེབ༌ ཛ༌ར༌ དོན༌ཅེས༌ལ༌ སྐྱོད༌ཨིན༌ ཟེར༌ཏེ༌ ཡོག༌པོའེ༌ ཤདས༌།

26 ཡོ༌སེབ༌ ཁང༌པ༌ ལེབ༌བ༌ཅིག༌ ཁོང༌གུན༌ནི༌ སྟགས༌ ཁྱོང༌ཁན༌གུན༌ ཁོའ༌ ཕུལ༌ཏེ༌ གོ༌ ས༌ ཐུག༌ ཅུགས༌ཏེ༌ སྒུས༌། 27 ཁོའེ༌ ཁོང༌གུན༌ལ༌ ཁམ༌ཟང༌ ཨིན༌ན༌ ཟེར༌ཏེ༌ ཏྲིས༌ ཡང༌ ཟེརས༌, “ངའ༌ མི༌ རྒད༌པོའེ༌ སྐོར༌ལ༌ ཤད༌ཁན༌ ཁྱོ༌ཞའེ༌ ཨ༌བ༌ ཁམ༌ཟང༌, སོན༌ཏེའ༌ ཡོད༌ད༌?”

28 ཁོང༌གུན༌ནི༌ ལན༌ཏངས༌, “ང༌ཞ༌གུན༌ནི༌ ཨ༌བ༌ ཉེ༌རང༌ངི༌ ཡོག༌པོ༌ ཁམ༌ཟང༌ དང༌ སོན༌ཏེའ༌ ཡོད༌ལེ༌།” ཏེ༌ནེ༌ ཁོང༌གུན༌ནི༌ གོ༌ སྒུས༌ཏེ༌ ཀུས༌པ༌ སྟནས༌།

29 ཡོ༌སེབ༌བི༌ ལྟའ༌ཅིག༌ ཁོའ༌ ཁོ༌རང༌ངི༌ ནོ༌, ཨ༌མ༌ ཅིག༌གི༌ བུ༌ཚ༌ བེན༌ཡཱ༌མིན༌ ཐོང༌ ཡང༌ ཏྲིས༌, “ཁོ༌ ཁྱོ༌ཞ༌གུན༌ནི༌ ནོ༌ ཆུང༌ཤོག༌པོ༌ ཨིན༌ན༌ ཀ༌བོའེ༌ སྐོར༌ལ༌ ཁྱོ༌ཞའེ༌ ངའ༌ ཤདས༌? ངའེ༌ བུ༌ཚ༌, ཁྱོ༌རང༌ང༌ དཀོན༌མཆོག༌གི༌ ཅིན༌ལབས༌ སལ༌ཤིག༌།” 30 ཁོ༌རང༌ངི༌ ནོའེ༌ ཕིའ༌ ཤ༌ཚ༌ སྐྱེས༌ཏེ༌ ཁོའ༌ ངུ༌ཅེས༌ ཡོངས༌པ༌ ཡོ༌སེབ༌ གྱོགས༌པ༌ ཁོ༌རང༌ངི༌ ནང༌ང༌ སོང༌ ཡང༌ ངུས༌།

31 ཏེ༌ནེ༌ ཁོའེ༌ ཁོ༌རང༌ངི༌ ལྡོང༌ ཁྲུས༌ཏེ༌ ལོགས༌ཏེ༌ ཡོངས༌ ཡང༌ རང༌སེམས༌ ཅུན༌ཏེ༌ ཁོའེ༌ དོན༌ཏང༌ ཁྱོང༌ཅེས༌ལ༌ བཀའ༌ ཏངས༌།

32 ཡོ༌སེབ༌བ༌ ཅོག༌ཙེ༌ ཅིག༌གི༌ཀ༌ ཡང༌ ཁོའེ༌ ཨ༌ཅོ༌ནོ༌གུན༌ལ༌ ཞན༌ ཅོག༌ཙེ༌ ཞིག༌གི༌ཀ༌ ཡང༌ ཁོ༌ ཉམ༌པོ༌ དོན༌ཁན༌ནི༌ ཨི༌ཇིབ༌པ༌གུན༌ལ༌ སོ༌སོ༌ ཅོག༌ཙེ༌ཀ༌ དོན༌ཏང༌ ཏངས༌ ཅིའ༌ཟེར༌ན༌ ཨི༌ཇིབ༌པ༌གུན༌ ཨིབ༌རི༌པ༌གུན༌ ཉམ༌པོ༌ ཟའ༌ ཆོགས༌ས༌ མེད༌པིན༌, ཏེ༌བོ༌ ཁོང༌གུན༌ནི༌ ཕིའ༌ ཚི༌ཏུའེ༌ ལས༌ ཨིན༌པིན༌། 33 ཅོག༌ཙེ༌ཀ༌ ཡོ༌སེབ༌བི༌ ཨ༌ཅོ༌ནོ༌གུན༌ ལོ༌ ནང༌ཞིན༌ ཚིར༌ལ༌ དུག༌ཅུགས༌ པ༌སང༌ ཧ༌ལས༌ཏེ༌ ཁོང༌གུན༌ནི༌ ཅིག༌ དང༌ ཅིག༌ག༌ ལྟས༌། 34 ཁོང༌གུན༌ལ༌ ཡོ༌སེབ༌བི༌ ཅོག༌ཙེ༌ ཀ༌ནེ༌ ཁར༌ཇི༌ ཏངས༌ ཨིན༌ནའང༌ བེན༌ཡཱ༌མིན༌ནི༌ སྐལ༌ལ༌ ཞན༌གུན༌ནི༌ སང༌ རྔ༌ ལྡབ༌ མང༌ང༌ ཡོད༌པིན༌། ཁོང༌གུན༌ནི༌ ཉན༌ཉན༌ ཟའེན༌ ཐུང༌ཨིན༌ ཡོ༌སེབ༌ ཉམ༌པོ༌ སྐྱིད༌པོ༌ ཅོས༌།

44

ཡོ༌སེབ༌བི༌ མུལ༌ལི༌ ཀོ༌རེ༌།

44:1-34

1 ཡོ༌སེབ༌བི༌ ཁོང༌རང༌ངི༌ ཁང༌པའེ༌ ཁག༌ཁུར༌པའ༌ བཀའ༌ ཏངས༌ཏེ༌ ཟེརས༌, “ཁོང༌གུན༌ནི༌ ཕ༌ཙ༌གུན༌ནི༌ ཁའ༌ ཚག༌པ༌ སྐངས༌ཏེ༌ གྲུ༌ གྱོང ཡང༌ པེ༌ནེ༌ གི༌གུ༌ ཁོང༌གུན༌ནི༌ ཕ༌ཙའེ༌ ཁའེ༌ཀ༌ ལོགས༌ཏེ༌ གྱོང༌། 2 ནོ༌ ཆུང༌ཤོག༌གི༌ ཕ༌ཙའེ༌ ཁའེ༌ཀ༌ གྲུ༌ ཉོས༌ཁན༌ནི༌ པེ༌ནེ༌ ཉམ༌པོ༌ ངའེ༌ མུལ༌ལི༌ ཀོ༌རེ༌བོའང༌ གྱོང༌།” ཁོའེ༌ ཡོ༌སེབ༌བི༌ ཅོས༌ ཟེར༌ཁན༌བོ༌ ཅོས༌།

3 ཐོ༌རེ༌ཟུག༌པོ༌ ང༌མོ༌ནེ༌ ཡོ༌སེབ༌བི༌ ཨ༌ཅོ༌ནོ༌གུན༌ ཁོ༌རང༌གུན༌ནི༌ བུང༌བུ༌ ཉམ༌པོ༌ ལོགས༌ཏེ༌ ལམ༌ཅུགས༌། 4 ཁོང༌གུན༌ གྱལ༌ས༌ནེ༌ མ༌ ཐག༌རིང༌ང༌ མེད༌ ཟ༌ནེ༌ ཡོ༌སེབ༌བི༌ ཁོ༌རང༌ངི༌ ཁང༌པའེ༌ ཁག༌ཁུར༌པའ༌ ཟེརས༌, “གྱོགས༌པ༌ ཏེ༌ མི༌གུན༌ནི༌ སྟིང༌རང༌ནེ༌ སོང༌ ཡང༌ ཁོང༌གུན༌ ཐུག༌ག༌ཅིག༌ ཟེར༌, ‘ཟང༌པོའེ༌ ཚབས༌ལ༌ ངན༌པ༌ ཅིའ༌ ཅོས༌པིན༌? 5 ཁྱོ༌ཞའེ༌ ངའེ༌ སྤོན༌བོའེ༌ དོན༌ཅེས༌ དང༌ མ༌འོངས༌པའེ༌ ཏུས༌སི༌ ནང༌ང༌ ཇུང༌ཅེས༌གུན༌ ལྟའ༌ལ༌ ཀོལ༌ཁན༌ནི༌ མུལ༌ལི༌ ཀོ༌རེ༌ ཅིའ༌ རྐུས༌པིན༌? ཁྱོ༌ཞའེ༌ ངན༌པ༌ ལས༌ ཅོས༌ཏེ༌ ཨིན༌ནོག༌།’ ”

6 ཡོག༌པོའེ༌ ཁོང༌གུན༌ ཐུག༌ག༌ཅིག༌, ཁོའེ༌ ཏེན༌ན༌ ཙོགས༌ ཟེརས༌། 7 ཨིན༌ནའང༌ ཁོང༌གུན༌ནི༌ ལན༌ཏངས༌, “སྤོན༌བོ༌ལེ༌ ཉེ༌རང༌ངི༌ ཏེ༌ཟུག༌ ཅིའ༌ མོལ༌ལད༌? ཏན༌ཏན༌ ང༌ཞའེ༌ ཏེ༌ཟུག༌ ལས༌ མ༌ཅོས༌པིན༌། 8 ཕ༌ཙའེ༌ ནང༌ང༌ ཡོད༌ཁན༌ནི༌ པེ༌ནེ༌ ང༌ཞའེ༌ ཀེ༌ནན༌ནེ༌ ལོགས༌ཏེ༌ ཁྱོངས༌ཏེ༌ ཉེ༌རང༌ང༌ མ༌ཏངས༌ས༌? ཏེ༌ནེ༌ ཉེ༌རང༌ངི༌ སྤོན༌བོའེ༌ ཁང༌པ༌ནེ༌ མུལ༌ ཡ༌ སེར༌ ང༌ཞ༌གུན༌ནི༌ ཅིའ༌ རྐུ༌ཨིན༌? 9 ང༌ཞའ༌ སུ༌ཞིག༌གི༌ ལག༌ནེ༌ ཏེ༌བོ༌ ཐོབ༌ན༌ ཁོ༌ སད༌ནའང༌ གྲིག༌ ཡང༌ ང༌ཞའ༌ ལུས༌ཁན༌ ཚང༌མ༌ ཉེ༌རང༌ངི༌ སྤོན༌བོའེ༌ ཚེ༌ཡོག༌ གྱུར༌ཨིན༌།”

10 ཁོའེ༌ ཟེརས༌, “ཁྲིག༌རག༌། ཨིན༌ནའང༌ ཀོ༌རེ༌ ཐོབ༌ཁན༌ ཅིག༌པོ༌ ངའེ༌ ཚེ༌ཡོག༌ གྱུར༌ཨིན༌, ཞན༌གུན༌ ལོགས༌ཏེ༌ ཆ༌ནའང༌ གྲིག༌།”

11 ཁོང༌གུན༌ནི༌ གྱོགས༌པ༌ ཁོ༌རང༌གུན༌ནི༌ ཕ༌ཙ༌ སའི༌ཀ༌ ཕབས༌ཏེ༌ ཁའ༌ ཕེས༌། 12 ཏེ༌ནེ༌ ཡོག༌པོའེ༌ ཙལ༌ཅེས༌ གོ༌ཟུག༌, ཆེ༌ཤོག༌ནེ༌ ཏངས༌ཏེ༌ ཆུང༌ཤོག༌ ཚོག༌པ༌ ཡང༌ ཀོ༌རེ༌བོ༌ བེན༌ཡཱ༌མིན༌ནི༌ ཕ༌ཙའེ༌ ནང༌ང༌ ཐོབ༌། 13 ཏེ༌བོ༌ ཐོང༌ཏེ༌ ཨ༌ཅོ༌གུན༌ནི༌ ཚེར༌ཁའེ༌ ནང༌ང༌ ཁོ༌རང༌གུན༌ནི༌ ཀོས༌ ཤགས༌ ཡང༌ ཁོ༌རང༌གུན༌ནི༌ བུང༌བུ༌གུན༌ལ༌ གལ༌ ཀལ༌ཏེ༌ གྱལ༌ས༌ ལོགས༌ཏེ༌ སོང༌།

14 ཡ༌ཧུ༌དཱ༌ དང༌ ཁོའེ༌ ཨ༌ཅོ༌ནོ༌གུན༌ནི༌ ཡོ༌སེབ༌བི༌ ཁང༌པ༌ ལེབ༌བ༌ཅིག༌ ཁོ༌ ཏེ༌རུ༌ ཡོད༌པིན༌། ཁོང༌གུན༌ ཁོའེ༌ རྐང༌པའེ༌ཀ༌ གྱེལས༌། 15 ཡོ༌སེབ༌བི༌ ཁོང༌གུན༌ལ༌ ཟེརས༌, “ཁྱོ༌ཞའེ༌ འི༌བོ༌ ཅི༌ ཅོས༌ཏེ༌ ཨིན༌? ངའ༌, སྦས༌ཏེ༌ ཅོ༌ཁན༌གུན༌ ཤད༌ ཉན༌ཁན༌ནི༌ མི༌ཞིག༌ ཨིན༌ཁན༌བོ༌ ཁྱོ༌ཞའ༌ གྱུས༌ མེ༌ད༌?”

16 ཡ༌ཧུ༌དཱའེ༌ ལན༌ཏངས༌, “སྤོན༌བོ༌ལེ༌ ང༌ཞའེ༌ ཉེ༌རང༌ང༌ ཅི༌ ཞུ༌? ང༌ཞའེ༌ ཅི༌ ཟེར༌? ཀ༌ཟུག༌གི༌ ང༌ཞའེ༌ ང༌ཞའ༌ ནོངས༌མེད༌ ཨིན༌ཁན༌བོ༌ སྟན༌? དཀོན༌མཆོག༌གི༌ ང༌ཞའེ༌ ཅོ༌ཁན༌ནི༌ སྡིག༌པ༌ སྟན༌ན༌ ཛད༌ཏེ༌ ཨིན༌ནོག༌། ཏ༌ ཀོ༌རེ༌ ཐོབ༌ཁན༌བོ༌ ཅིག༌པོ༌ མན༌པ༌ ང༌ཞའ༌ ཚང༌མ༌ ཉེ༌རང༌ངི༌ ཚེ༌ཡོག༌ ཨིན༌།”

17 ཨིན༌ནའང༌ ཡོ༌སེབ༌བི༌ ཟེརས༌, “ངའེ༌ ཏེ༌ཟུག༌ མ༌ནེ༌ མི༌ཅོ༌། ཀོ༌རེ༌ ཐོབ༌ཁན༌བོ༌ ཅིག༌པོ༌ ངའེ༌ ཚེ༌ཡོག༌ གྱུར༌གོས༌། ཞན༌གུན༌ ཞི༌དེ༌ ཉམ༌པོ༌ ཁྱོ༌ཞ༌རང༌ངི༌ ཨ༌བ༌ ཡོད༌ས༌ སོང༌།”

18 ཡ༌ཧུ༌དཱ༌ ཡོ༌སེབ༌ ཡོད༌ས༌ སོང༌ཏེ༌ ཟེརས༌, “ཇུ༌ཇུ༌ སྤོན༌བོ༌ལེ༌, ཉེ༌རང༌ངི༌ ཡོག༌པོའ༌ སྤེ༌ར༌ ཞིག༌ ཟེར༌ཅུག༌ག༌ ཛད༌། ངའེ༌ཀ༌ ཐུགས༌སྲོ༌ མ༌སྐྱོད༌, ཉེ༌རང༌ང༌ ཝང༌ཆ༌ ཨི༌ཇིབ༌བི༌ གྱལ༌པོ༌ ཙོགས༌ ཡོད༌། 19 སྤོན༌བོ༌ལེ༌ ཉེ༌རང༌ངི༌ ང༌ཞའ༌ ཏྲིའ༌ ཛདས༌, ‘ཁྱོ༌ཞ༌གུན༌ལ༌ ཨ༌བ༌ ཡ༌ ཞན༌ ཨ༌ཅོ༌ནོ༌ ཡོད༌ད༌?’ 20 ཡང༌ ང༌ཞའེ༌ ཉེ༌རང༌ང༌ ལན༌ཏངས༌པིན༌, ‘ང༌ཞ༌གུན༌ལ༌ ཨ༌བ༌ རྒད༌པོ༌ ཡང༌ ཁོང༌ང༌ རྒད༌པོའེ༌ ཏུས༌ལ༌ ཇོར༌ཁན༌ནི༌ བུ༌ཚ༌ཞིག༌ ཡོད༌། ཨ༌མ༌ ཅིག༌གི༌ ཕྲུ༌གུ༌ ཁོའེ༌ ཨ༌ཅོ༌ ཤི༌པ༌ ཁོ༌རང༌ ཅིག༌པོ༌ མན༌ནེ༌ མེད༌ ཡང༌ ཁོའེ༌ ཨ༌བའེ༌ ཁོའ༌ མའ༌ སྲན༌ཏྲེ༌ ཡ༌ཤ༌ ཅོའད༌།’ ”

21 “སྤོན༌བོ༌ལེ༌ ཉེ༌རང༌ངི༌ ང༌ཞའ༌ མོལ༌ལ༌རག༌, ‘ང༌ ཁོ༌ ཐོང༌ཐུབ༌ཅེས༌ལ༌ ཁྱོ༌ཞའེ༌ ཁོ༌ འི༌རུ༌ ཁྲིད༌ཏེ༌ ཁྱོང༌།’ 22 ཡང༌ ང༌ཞའེ༌ ཟེར༌པིན༌, ‘བེན༌ཡཱ༌མིན༌ ཨ༌བ༌ བོར༌ཏེ༌ ཡོང༌མི༌ཉན༌, ཀལ༌ཏེས༌ ཡོང༌ན༌ ཨ༌བ༌ ཀྲོངས༌ས༌ནོག༌།’ 23 ཨིན༌ནའང༌ ཉེ༌རང༌ངི༌ མོལས༌, ‘ཁྱོ༌རང༌གུན༌ ཉམ༌པོ༌ ནོ༌ ཆུང༌ཤོག༌པོ༌ ཡོད༌ཏེ༌ མན༌ནེ༌ ཁྱོ༌ཞ༌གུན༌ ངའེ༌ དུན༌ལ༌ ཡོང༌ མི༌ཆོགས༌།’ 24 ང༌ཞ༌གུན༌ ང༌ཞའེ༌ ཨ༌བའེ༌ཀ༌ ལོགས༌ཏེ༌ སོང༌ཏེ༌ ང༌ཞའེ༌ ཉེ༌རང༌ངི༌ མོལ༌ཁན༌ ཚང༌མ༌ ཁོང༌ང༌ ཤད༌པིན༌།”

25 “སྟིང༌ནེ༌ ང༌ཞའེ༌ ཨ༌བའེ༌ ང༌ཞའ༌ གྲུ༌ ཉོའ༌ལ༌ ཡང༌སྐྱར༌ སོང༌ ཟེར༌ར༌རག༌། 26 ཨིན༌ནའང༌ ང༌ཞའེ༌ ཁོང༌ང༌ ཟེར༌པིན༌, ‘ནོ༌ ཆུང༌ཤོག༌པོ༌ ང༌ཞའ༌ ཉམ༌པོ༌ ཀལ༌ན༌ ང༌ཞ༌གུན༌ ཆེན༌། ང༌ཞ༌གུན༌ནི༌ ནོ༌ ང༌ཞའ༌ ཉམ༌པོ༌ ཡོད༌ཏེ༌ མན༌ནེ༌ ང༌ཞའ༌ ཏེ༌ མི༌བོའེ༌ དུན༌ལ༌ ཆ༌ མི༌ཉན༌།’ ”

27 “ཉེ༌རང༌ངི༌ ཡོག༌པོ༌, ང༌ཞའེ༌ ཨ༌བའེ༌ ང༌ཞའ༌ མོལས༌, ‘ཁྱོ༌རང༌གུན༌ལ༌ གྱུས༌ཨིན༌ནོག༌ ངའེ༌ ན༌མ༌ རེ༌ཅལ༌ལི༌ ངའ༌ བུ༌ཚ༌ ཉིས༌ ཏངས༌། 28 ཏེ༌ནང༌ནེ༌ ཅིག༌པོ༌ སྟོར༌, ཏན༌ཏན༌ ཁོ༌ རི༌ སེམས༌ཅན༌གུན༌ནི༌ ཟོས༌ཏེ༌ ཡོད༌གྲོ༌། ཏེ༌ ཏུས༌ནེ༌ ཕར༌ལ༌ ངའེ༌ ཁོ༌ མ༌ཐོང༌ང༌ཨིན༌། 29 ཀལ༌ཏེས༌ ཁྱོ༌ཞ༌གུན༌ནི༌ ཁོའང༌ ངའེ༌ ཀ༌ནེ༌ ཁྱེར༌ཏེ༌ ཁོ༌ ཉམ༌པོ༌ ངན༌པ༌ ཆ༌ན༌, ཁྱོ༌ཞ༌གུན༌ནི༌ རྒད༌པོ༌ ངའ༌ རྡུག༌ངལ༌ སྟན༌ཏེ༌ ཤི༌ ཅུག༌ཨིན༌།’ ”

30 “ཏ༌ སྤོན༌བོ༌ལེ༌ ང༌ཞའ༌ བུ༌ཚ༌བོ༌ མ༌ཁྲིད༌ད༌ ཨ༌བ༌ ཡོད༌ས༌ ཆ༌ ཉན༌ཅེས༌ མེད༌། ང༌ཞ༌གུན༌ནི༌ ཨ༌བའེ༌ སྲོག༌, འི༌ བུ༌ཚའེ༌ ནང༌ང༌ ཡོད༌ཏེ༌ ཨིན༌ནོག༌, 31 བེན༌ཡཱ༌མིན༌ ང༌ཞའ༌ ཉམ༌པོ༌ མེད༌ཁན༌བོ༌ ཐོང༌ཏེ༌ ཁོང༌ ཀྲོངས༌ཨིན༌། ང༌ཞའེ༌ ང༌ཞ༌རང༌ངི༌ ཨ༌བ༌ རྒད༌པོའ༌ རྡུག༌ངལ༌ སྟན༌ཏེ༌ ཤི༌ ཅུག༌ག༌ནོག༌། 32 ངའེ༌ ཁོ༌ ཁམ༌ཟང༌ ཉམ༌པོ༌ ལོགས༌ཏེ༌ ཁྱོང༌ཨིན༌ ཟེར༌ཏེ༌ ང༌རང༌ངི༌ ཨ༌བའ༌ ཁ༌ཆད༌ ཅོས༌ཏེ༌ ཟེར༌པིན༌, ‘ཀལ༌ཏེས༌ མ༌ཁྱོང༌ན༌ མི༌ཚེ༌ གང༌པོ༌ ཏེ༌བོའེ༌ སྐྱོན༌ ངའ༌ ཀལ༌ནའང༌ གྲིག༌།’ ”

33 “སྤོན༌བོ༌ལེ༌, ཏ༌ ང༌ འི༌རུ༌ ཁོའེ༌ ཚབས༌ལ༌ ཉེ༌རང༌ངི༌ ཚེ༌ཡོག༌ག༌ བོར༌ར༌ ཛད༌ ཡང༌ ཁོ༌ ཁོ༌རང༌ངི༌ ཨ༌ཅོ༌གུན༌ ཉམ༌པོ༌ ལོགས༌ཏེ༌ ཆའ༌ ཅུག༌ག༌ ཛད༌། 34 བུ༌ཚ༌བོ༌ མ༌ཁྲིད༌ད༌ ཀ༌ཟུག༌གི༌ ང༌ ང༌རང༌ངི༌ ཨ༌བ༌ ཡོད༌ས༌ ལོགས༌ཏེ༌ ཆེན༌། ཨ༌བའ༌ རྡུག༌ངལ༌ ཐོང༌ཅེས༌པོ༌ ངའ༌ ལྟ༌ཐུབ༌ཅེས༌ མེ༌རག༌།”

45

ཡོ༌སེབ༌བི༌ ཁོ༌རང༌ངི༌ ཨ༌ཅོ༌ནོ༌གུན༌ལ༌ ཁོ༌རང༌ སྔོན༌ཅུགས༌།

45:1-28

1 ཡོ༌སེབ༌བ༌ ཁོ༌ ཉམ༌པོ༌ ཡོད༌ཁན༌གུན༌ནི༌ དུན༌ལ༌ སེམས༌ཚེར༌ སྒགས༌ཏེ༌ བོར༌ མ༌ཉན༌པ༌ ཁོའེ༌ ཟེརས༌ “མི༌ཚང༌མ༌ ངའེ༌ དུན༌ནེ༌ སོང༌།” ཏེ༌ནེ༌ ཞན༌སུའང༌ མེད༌ས༌ ཁོ༌རང༌ངི༌ ཨ༌ཅོ༌ནོ༌གུན༌ལ༌ ཁོའེ༌ ཁོ༌རང༌ སྔོན༌ཅུགས༌། 2 ཁོ༌ སྲན༌ཏྲེ༌ ངུས༌པ༌ ཨི༌ཇིབ༌པ༌གུན༌ནི༌ ཚོར༌, ཡང༌ གྱལ༌པོའེ༌ ཁར༌ལ༌ ཡོད༌ཁན༌གུན༌ནིའང༌ ཏེ༌ ནས༌ཚུལ༌བོ༌ ཚོར༌།

3 ཡོ༌སེབ༌བི༌ ཁོ༌རང༌ངི༌ ཨ༌ཅོ༌ནོ༌གུན༌ལ༌ ཟེརས༌, “ང༌ ཡོ༌སེབ༌ ཨིན༌, ངའེ༌ ཨ༌བ༌ ཏ༌རུང༌ངའང༌ སོན༌ཏེའ༌ ཡོད༌ད༌?” ཨིན༌ནའང༌ ཁོའེ༌ ཨ༌ཅོ༌ནོ༌གུན༌ལ༌ ལན༌ཏང༌ མ༌ཉན༌ ཅིའ༌ཟེར༌ན༌ ཁོང༌གུན༌ མ༌སྲན༌ཏྲེ༌ ཇིགས༌།

4 ཏེ༌ནེ༌ ཡོ༌སེབ༌བི༌ ཁོང༌གུན༌ལ༌ ཟེརས༌, “ངའེ༌ དུན༌ལ༌ ཡོང༌།” ཁོང༌གུན༌ ཡོང༌ང༌ཅིག༌ ཁོའེ༌ ཟེརས༌, “ངའ༌ ཁྱོ༌ཞའེ༌ ཨི༌ཇིབ༌བ༌ ཆའ༌ཁན༌ནི༌ བེས༌པ༌གུན༌ལ༌ ཚེ༌ཡོག༌ག༌ ཙོང༌ཁན༌ནི༌ ཁྱོ༌ཞའེ༌ ནོ༌ ཡོ༌སེབ༌ ཨིན༌། 5 ཏ༌ ཚེར༌ མ༌ཚེར༌ ཡང༌ ང༌ ཙོང༌ཅེས༌སི༌ ཕིའ༌ ཁྱོ༌ཞ༌རང༌ང༌ སྐྱོན༌ མ༌ཀལ༌། ཏེ༌བོ༌ སྲོག༌ སྐྱོབ༌ཅེས༌ལ༌ དཀོན༌མཆོག༌གི༌ ཁྱོ༌ཞ༌གུན༌ནི༌ སང༌ སྔུན༌ལ༌ ང༌ ལམ༌ཅུག༌ག༌ ཛད༌ཏེ༌ ཨིན༌ནོག༌། 6 མུ༌གེ༌ ཡོངས༌ཏེ༌ ལོ༌ ཉིས༌ སོང༌ཏེ༌ ཨིན༌ནོག༌ ཏ༌རུང༌ ལོ༌ ལྔ༌ ཞིང༌ལོག༌ཅེས༌ དང༌ རྔ༌ཅེས༌ མི༌ཡོང། 7 འི༌ ཀགས༌པོའེ༌ ཏུས༌སི༌ ནང༌ནེ༌ ང༌དང༌གུན༌ སྐྱོབ༌བ༌ ཛད༌ཏེ༌ ང༌དང༌ངི༌ པུར༌གྱུད༌པོ༌ ལུས༌ཤུགས༌ཅེས༌ལ༌ དཀོན༌མཆོག༌གི༌ ང༌ སྔུན༌ལ༌ ཀལ༌ལ༌ ཛད༌ཏེ༌ ཨིན༌ནོག༌།”

8 “ཏེ༌བོའེ༌ཕིའ༌ ཁྱོ༌ཞ༌གུན༌ནི༌ མན༌པ༌ དཀོན༌མཆོག༌གི༌ ང༌ འི༌རུ༌ ལམ༌ཅུག༌ག༌ ཛད༌ཏེ༌ ཨིན༌ནོག༌། ཁོང༌ངི༌ ང༌ གྱལ༌པོའ༌ ལབ༌ཞའ༌ ཏང༌ཁན༌, གྱལ༌པོའེ༌ ཁར༌རི༌ ཁག༌ཁུར༌པ༌ དང༌ ཨི༌ཇིབ༌ གང༌པོའེ༌ཀ༌ ཝང༌སྲུལ༌པ༌ ཅོའ༌ ཛདས༌། 9 ཏ༌ གྱོགས༌པ༌ ངའེ༌ ཨ༌བ༌ ཡོད༌ས༌ སོང༌ཏེ༌ ཁོང༌ང༌ ཟེར༌, ‘ཉེ༌རང༌ངི༌ བུ༌ཚ༌ ཡོ༌སེབ༌བི༌ ཟེར༌ར༌རག༌, དཀོན༌མཆོག༌གི༌ ང༌ ཨི༌ཇིབ༌ གང༌པོའེ༌ཀ༌ ཝང༌སྲུལ༌པ༌ ཅོའ༌ ཛདས༌། གོར༌ མ༌ཅུག༌ག༌ ང༌ ཡོད༌ས༌ སྐྱོད༌ད༌ ཛད༌། 10 ཉེ༌རང༌ ངའེ༌ ཉེ༌མོའ༌ གོ༌ཤེན༌ནི༌ ས༌ཆའེ༌ ནང༌ང༌ ཞུགས༌, ཉེ༌རང༌ངི༌ ཕྲུ༌གུ༌གུན༌, ཚ༌འོ༌ ཚ༌མོ༌ གུན༌, ར༌ལུག༌གི༌ ཁྱུ༌ ཡང༌ ཉེ༌རང༌ང༌ ཡོད༌ཁན༌ ཚང༌མའང༌། 11 ཏེ༌རུ༌ ངའེ༌ ཉེ༌རང༌ང༌ སྟ༌སྟོག༌ ཅོ༌ཉན༌ ཨིན༌། མུ༌གེ༌ ཏ༌རུང༌ ལོ༌ ལྔ༌ ལུས༌ཤེས༌ ཨིན༌ནོག༌། འི༌རུ༌ མ༌སྐྱོད༌ན༌ ཉེ༌རང༌ དང༌ ཉེ༌རང༌ངི༌ ནང༌ཚངས༌གུན༌ ཟ༌གྱུ༌ མེད༌པ༌ སྟོག༌རིའ༌ ཤི༌ཨིན༌།’ ”

12 “ཏ༌ ཁྱོ༌ཞ༌གུན༌ དང༌ ངའེ༌ ནོ༌ བེན༌ཡཱ༌མིན༌ནི༌ ང༌ ཏན༌ཏན༌ ཡོ༌སེབ༌ ཨིན༌ཁན༌བོ༌ ཐོང༌ཏེ༌ ཨིན༌ནོག༌། 13 འི༌རུ༌ ཨི༌ཇིབ༌བི༌ ནང༌ང༌ ང༌ ཙམ༌ཤིག༌གི༌ ཀུས༌པ༌ ཡོད༌ཁན༌ དང༌ ཁྱོ༌ཞ༌གུན༌ནི༌ ཐོང༌ཁན༌ ཚང༌མ༌ ངའེ༌ ཨ༌བའ༌ ཤོད༌, ཡང༌ ཁོང༌ གྱོགས༌པ༌ འི༌རུ༌ ཁྲིད༌ཏེ༌ ཁྱོང༌།”

14 ཁོ༌ ཁོ༌རང༌ངི༌ ནོ༌ བེན༌ཡཱ༌མིན༌ལ༌ ཁྲིལ༌ཏེ༌ ངུས༌ ཡང༌ བེན༌ཡཱ༌མིན༌ནའང༌ ཁོའ༌ ཁྲིལ༌ཏེ༌ ངུས༌། 15 ཡོ༌སེབ༌བི༌ ཁོ༌རང༌ངི༌ ཨ༌ཅོ༌ ཚང༌མ༌ པུག༌ ཏངས༌ཏེ༌ ངུས༌། ཏེ༌ནེ༌ ཁོའེ༌ ཨ༌ཅོ༌གུན༌ནི༌ ཁོ༌ ཉམ༌པོ༌ སྤེ༌ར༌ ཏངས༌།

16 ཡོ༌སེབ༌བི༌ ཨ༌ཅོ༌ནོ༌གུན༌ ཡོངས༌ཁན༌ནི༌ ནས༌ཚུལ༌ གྱལ༌པོའ༌ ཚོར༌ར༌ཅིག༌ ཁོ༌ དང༌ ཁོའེ༌ སྤོན༌བོ༌གུན༌ ཐད༌། 17 གྱལ༌པོའེ༌ ཡོ༌སེབ༌བ༌ ཟེརས༌, “ཁྱོ༌རང༌ངི༌ ཨ༌ཅོ༌ནོ༌གུན༌ལ༌ ཟེར༌, ‘སེམས༌ཅན༌གུན༌ལ༌ སྒལ༌ཀལ༌ཏེ༌ ཀེ༌ནན༌ལ༌ ལོགས༌ཏེ༌ སོང༌, 18 ཡང༌ ཁྱོ༌ཞ༌གུན༌ནི༌ ཨ༌བ༌ དང༌ ཁྱོ༌ཞ༌གུན༌ནི༌ ནང༌ཚངས༌ གུན༌ ཁྲིད༌ཏེ༌ ངའ༌ ཡོད༌ས༌ ལོགས༌ཏེ༌ ཡོང༌། ངའེ༌ ཁྱོ༌ཞ༌གུན༌ལ༌ ཨི༌ཇིབ༌བི༌ ཚང༌མའེ༌སང༌ ས༌ཆ༌ གྱལ༌ཤོག༌པོ༌ ཏང༌ཨིན༌ ཡང༌ ཁྱོ༌ཞ༌གུན༌ནི༌ འི༌ ས༌ཆའེ༌ ཟན༌ གྱལ༌ཤོག༌པོ༌ ཟེན༌།’ ”

19 “ཁོང༌གུན༌ལ༌ འི༌བོའང༌ ཟེར༌, ‘ཁྱོ༌ཞའེ༌ ན༌མ༌, ཕྲུ༌གུ༌ གུན༌ ཞོན༌ཅེས༌ལ༌ ལང༌རེལ༌གུན༌ ཨི༌ཇིབ༌ནེ༌ ཁྱེར༌ ཡང༌ ཁོང༌གུན༌ དང༌ ཨ༌བ༌ ཁྲིད༌ཏེ༌ ཁྱོང༌། 20 ཁྱོ༌ཞའེ༌ ནོར༌གུན༌ བོར༌ཏེ༌ ཡོང༌ཅེས༌ལ༌ ཚེར༌ཁ༌ ཅོ༌ མ༌གོས༌ ཅིའ༌ཟེར༌ན༌ ཨི༌ཇིབ༌བི༌ ཚང༌མའེ༌སང༌ གྱལ༌ཤོག༌ ས༌ཆ༌བོ༌ ཁྱོ༌ཞའེ༌ གྱུར༌ཅེས༌ ཨིན༌ནོག༌།’ ”

21 ཡ༌ཀོབ༌བི༌ བུ༌ཚ༌གུན༌ནི༌ ཏེན༌ན༌བོ༌ ཅོས༌། གྱལ༌པོའེ༌ བཀའ༌ སལ༌ཁན༌ ནང༌ཞིན༌ ཡོ༌སེབ༌བི༌ ཁོང༌གུན༌ལ༌ ལང༌རེལ༌གུན༌ ཏངས༌ ཡང༌ བེས༌སི༌ ནང༌ང༌ ཟའ༌ཅེས༌སི༌ ཟན༌གུན༌ ཀལས༌། 22 ཁོའེ༌ ཁོང༌ རེ༌རེའ༌ ཀོས༌ལག༌ སོ༌མའེ༌ ཆའ༌ཅིག༌ ཏངས༌ ཨིན༌ནའང༌ བེན༌ཡཱ༌མིན༌ལ༌ མུལ༌ལི༌ པེ༌ནེ༌ སུམ༌གྱ༌ དང༌ ཀོས༌ལག༌ ཆའ༌ ལྔ༌ ཏངས༌། 23 ཁོའེ༌ ཁོ༌རང༌ངི༌ ཨ༌བའེ༌ ཕིའ༌ བུང༌བུ༌ རྕུའི༌ཀ༌ ཨི༌ཇིབ༌བི༌ ཅ༌ལག༌ གྱལ༌ཤོག༌གུན༌ ཀལས༌ ཡང༌ བུང༌མོ༌ རྕུའི༌ཀ༌ གྲུ༌, ཏ༌གི༌ དང༌ ཟ༌གྱུ༌ གུན༌ ཁོང༌ངི༌ བེས༌སི༌ ཕིའ༌ ཀལས༌། 24 ཏེ༌ནེ༌ ཁོའེ༌ ཁོ༌རང༌ངི༌ ཨ༌ཅོ༌ནོ༌གུན༌ ལམ༌ཅུགས༌ ཡང༌ ཁོང༌གུན༌ ཆ༌ ཟ༌ནེ༌ ཁོའེ༌ ལམ༌བར༌ལ༌ ཛིང༌མོ༌ མི༌ཏང༌ཅེས༌ལ༌ ཟེརས༌།

25 ཁོང༌གུན༌ ཨི༌ཇིབ༌ནེ༌ བིང༌ཏེ༌ སོང༌ ཡང༌ ཁོ༌རང༌གུན༌ནི༌ ཨ༌བ༌ ཡ༌ཀོབ༌ ཡོད༌ས༌ ཀེ༌ནན༌ལ༌ ལེབ༌། 26 ཁོང༌གུན༌ནི༌ ཨ༌བའ༌ ཟེརས༌, “ཡོ༌སེབ༌ སོན༌ཏེའ༌ དུག༌ མ༌ཚད༌ ཁོའེ༌ ཨི༌ཇིབ༌ གང༌པོའེ༌ཀ༌ ཝང༌སྲུལ༌ དུག༌།” ཡ༌ཀོབ༌ ཧ༌ལས༌ ཡང༌ ཁོའ༌ ཁོང༌གུན༌ནི༌ཀ༌ ཨིད༌ མ༌ཤེས༌། 27 ཨིན༌ནའང༌ ཁོང༌གུན༌ནི༌ ཡོ༌སེབ༌བི༌ ཁོང༌གུན༌ལ༌ ཟེར༌ཁན༌ ཚང༌མ༌ ཤད༌ད༌ཅིག༌ ཡང༌ ཡོ༌སེབ༌བི༌ ཁོ༌ ཁྱོང༌ཅེས༌ལ༌ ཀལ༌ཁན༌ནི༌ ལང༌རེལ༌གུན༌ ཐོང༌ང༌ཅིག༌ ཁོའེ༌ ཁོང༌གུན༌ནི༌ ཟེར༌ཁན༌གུན༌ དེན༌ཤེས༌ཏེ༌ ཐད༌པོ༌ སོང༌། 28 ཏེ༌ནེ༌ ཡ༌ཀོབ༌བི༌ ཟེརས༌, “ངའེ༌ བུ༌ཚ༌ ཡོ༌སེབ༌ སོན༌ཏེའ༌ ཡོད༌ཁན༌བོ༌ ཏ༌ ང༌ དེན༌ཤེས༌། ང༌ ཤིའི༌ སང༌ སྔུན༌ལ༌ ཁོའ༌ ཐུག༌ག༌ལ༌ ཆ༌གོས༌།”

46

ཡ༌ཀོབ༌ ཨི༌ཇིབ༌བ༌ སོང༌།

46:1-47:12

1 ཡ༌ཀོབ༌བི༌ ཁོ༌རང༌ང༌ ཡོད༌ཁན༌ ཚང༌མ༌ ཁུར༌ཏེ༌ ཨི༌ཇིབ༌བ༌ སོང༌ ཡང༌ བེར༌ཤེ༌བ༌ ལེབ༌བ༌ཅིག༌ ཁོའེ༌ ཁོ༌རང༌ངི༌ ཡབ༌ ཨི༌སཱག༌གི༌ དཀོན༌མཆོག༌ག༌ ཆོད༌པ༌ ཕུལས༌།

2 ཚན༌ལ༌ ཞལ༌ཟིགས༌ཤིག༌གི༌ ནང༌ང༌ དཀོན༌མཆོག༌གི༌ ཁོའ༌ ཞལ༌ཏ༌ སལ༌ཏེ༌ མོལས༌, “ཡ༌ཀོབ༌། ཡ༌ཀོབ༌།”

ཡ༌ཀོབ༌བི༌ ལན༌ཏངས༌, “ང༌ འི༌ཀ༌ནེ༌ ཡོད༌ལེ༌།”

3 ཁོང༌ངི༌ མོལས༌, “ང༌ དཀོན༌མཆོག༌ ཨིན༌, ཁྱོ༌རང༌ངི༌ ཨ༌བའེ༌ དཀོན༌མཆོག༌། ཨི༌ཇིབ༌བ༌ ཆ༌ཅེས༌ལ༌ ཇིགས༌ མ༌ཇིགས༌, ཅིའ༌ཟེར༌ན༌ ཏེ༌ ནས༌སའེ༌ ནང༌ང༌ ངའེ༌ ཁྱོ༌རང༌ངི༌ པུར༌གྱུད༌གུན༌ གྱལ༌ཁམས༌ ཀྲག༌པོ༌ཞིག༌ གྱུར༌ཅུག༌ཨིན༌། 4 ང༌ ཁྱོ༌རང༌ ཉམ༌པོ༌ ཨི༌ཇིབ༌བ༌ ཆེན༌ ཡང༌ ངའེ༌ ཁྱོ༌རང༌ངི༌ པུར༌གྱུད༌གུན༌ ཏེ༌ ས༌ཆའེ༌ ནང༌ནེ༌ ཕིངས༌ཏེ༌ ཁྱོང༌ཨིན༌། ཤི༌ ཟ༌ནེ༌ ཁྱོ༌རང༌ངི༌ མིག༌ ཡོ༌སེབ༌བི༌ ཁོ༌རང༌ངི༌ ལག༌པ༌ ཉམ༌པོ༌ ཀབ༌ཨིན༌།”

5 ཏེ༌ནེ༌ ཡ༌ཀོབ༌ བེར༌ཤེ༌བ༌ནེ༌ བིངས༌། ཁོའེ༌ བུ༌ཚ༌གུན༌ནི༌ ཨ༌བ༌ ཡ༌ཀོབ༌, ཁོ༌རང༌གུན༌ནི༌ ན༌མ༌ དང༌ ཕྲུ༌གུ༌གུན༌ ཨི༌ཇིབ༌བི༌ གྱལ༌པོའེ༌ ཀལ༌ཁན༌ནི༌ ལང༌རེལ༌གུན༌ནི༌ ནང༌ང༌ སྐྱོན༌ཏེ༌ ཁྱེརས༌། 6 ཡ༌ཀོབ༌ དང༌ ཁོའེ༌ པུར༌གྱུད༌ ཚང༌མའེ༌ ཀེ༌ནན༌ནི༌ ནང༌ང༌ ཇོར༌ཁན༌ནི༌ སེམས༌ཅན༌ དང༌ ནོར༌ གུན༌ ཁུར༌ཏེ༌ ཨི༌ཇིབ༌བ༌ སོང༌། 7 ཡ༌ཀོབ༌བི༌ ཨི༌ཇིབ༌བ༌ ཁོ༌རང༌ ཉམ༌པོ༌ ཁོ༌རང༌ངི༌ བུ༌ཚ༌ དང༌ བུ༌མོ༌, ཚ༌འོ༌ དང༌ ཚ༌མོ༌ ཡང༌ན༌ ཁོའེ༌ པུར༌གྱུད༌ ཚང༌མ༌ ཁྲིད༌ཏེ༌ ཁྱེརས༌།

8 འི༌ ཚང༌མ༌ ཨི༌ཇིབ༌བ༌ ཆའ༌ཁན༌ནི༌ ཨིས༌ར༌ཨེལ༌པ༌གུན༌ནི༌ མིང༌ ཨིན༌ནོག༌ ཀ༌གུན༌ ཡ༌ཀོབ༌ དང༌ ཁོའེ༌ པུར༌གྱུད༌གུན༌ ཨིན༌།

རུ༌བེན༌, ཡ༌ཀོབ༌བི༌ བུ༌ཚ༌ གོ༌སྐྱེས༌།

9 རུ༌བེན༌ ནི༌ བུ༌ཚ༌གུན༌ ཧ༌ནོག༌, པ༌ལུ༌, ཧེས༌རོན༌ དང༌ ཀར༌མི༌།

10 སི༌མེ༌འོན༌ ནི༌ བུ༌ཚ༌གུན༌ ཡེ༌མའུལ༌, ཡ༌མིན༌, ཨོ༌ཧད༌, ཡ༌ཀིན༌, ཟོ༌ཧར༌ དང༌ ཤོལ༌ ༼ཤོལ༌ལི༌ ཨ༌མ༌ ཀེ༌ནན༌མ༌ ཨིན༌པིན༌།༽

11 ལི༌ཝི༌ བུ༌ཚ༌གུན༌ གེར༌ཤོན༌, ཀོ༌ཧད༌ དང༌ མི༌ར༌རི༌།

12 ཡ༌ཧུ༌དཱའེ༌ བུ༌ཚ༌གུན༌ ཨེར༌, ཨོ༌ནན༌, ཤེ༌ལག༌, པེ༌རེཟ༌ དང༌ ཟེ༌རཧ༌ ༼ཨིན༌ནའང༌ ཨེར༌ དང༌ ཨོ༌ནན༌ གུན༌ ཀེ༌ནན༌ནི༌ ནང༌ང༌ ཤི༌།༽

པེ༌རེཟ༌སི༌ བུ༌ཚ༌གུན༌ ཧེཟ༌རོན༌ དང༌ ཧ༌མུལ༌ ཨིན༌པིན༌།

13 ཨིས༌ས༌ཁར༌རི༌ བུ༌ཚ༌གུན༌ ཏོ༌ལ༌, པུ༌འཧ༌, ཡ༌ཤེབ༌ དང༌ ཤིམ༌རོན༌།

14 ཟེ༌བུ༌ལོན༌ ནི༌ བུ༌ཚ༌གུན༌ སེ༌རེད༌, ཨི༌ལོན༌ དང༌ ཡ༌ལིལ༌ གུན༌ ཨིན༌པིན༌།

15 ཁོང༌གུན༌ པ༌དན༌ཨ༌རམ༌མི༌ ནང༌ང༌ ཡ༌ཀོབ༌བ༌ ལི༌ཡ༌ གྱུད༌ཏེ༌ ཇོར༌ཁན༌ནི༌ བུ༌ཚ༌གུན༌, དང༌ དི༌ནཱ༌ ཁོའེ༌ བུ༌མོ༌ ཨིན༌ནོག༌། ལི༌ཡ༌ གྱུད༌ཏེ༌ ཡ༌ཀོབ༌བ༌ ཕྲུ༌གུ༌ དང༌ ཚ༌འོ༌ ཚ༌མོ༌ ཚང༌མ༌ སུམ༌ཅུ༌སོག༌སུམ༌ ཡོད༌པིན༌།

16 གཱད༌དི༌ བུ༌ཚ༌གུན༌ ནི༌ ཛེ༌ཕོན༌, ཧ༌གི༌, ཤུ༌ནི༌, ཨེཟ༌བོན༌, ཨེ༌རི༌, ཨ༌རོད༌དི༌ དང༌ ཨ༌རེ༌ལི༌།

17 ཨ༌ཤེར༌རི༌ བུ༌ཚ༌གུན༌ ནི༌ འིམ༌ནཧ༌, ཨིཤ༌ཝ༌, ཨིཤ༌ཝི༌ དང༌ བེ༌རིའ༌ ཡང༌ ཁོང༌གུན༌ནི༌ སྲིང༌མོ༌ སཱ༌ར༌ ཨིན༌པིན༌། བེ༌རིའ༌འི༌ བུ༌ཚ༌གུན༌ ནི༌ ཧེ༌བེར༌ དང༌ མལ༌ཀེལ༌།

18 ཁོང༌གུན༌ ཟིལ༌པཧ༌ གྱུད༌ཏེ༌ སྐྱེ༌ཁན༌ ཡ༌ཀོབ༌བི༌ ཕྲུ༌གུ༌ ཅུ༌རུག༌བོ༌ ཨིན༌ནོག༌, ལ༌བན༌ནི༌ ཁོ༌རང༌ངི༌ བུ༌མོ༌ ལི༌ཡའ༌ ཁོ༌ ཡོག༌མོའ༌ ཏངས༌ཏེ༌ ཨིན༌པིན༌།

19 ཡ༌ཀོབ༌བི༌ ན༌མ༌ རེ༌ཅལ༌ལ༌ བུ༌ཚ༌ ཡོ༌སེབ༌ དང༌ བེན༌ཡཱ༌མིན༌ སྐྱེས༌། 20 ཨི༌ཇིབ༌བི༌ ནང༌ང༌ ཡོ༌སེབ༌བ༌ མ༌ནས༌ས༌ དང༌ ཨེཕ༌ར༌ཡིམ༌ བུ༌ཚ༌ ཉིས༌ ཡོད༌པིན༌, ཁོང༌གུན༌ འོན༌ནེ༌ ཨིན༌ཁན༌ བླ༌མ༌ པོ༌ཏི༌ཕར༌རི༌ བུ༌མོ༌ ཨ༌སི༌ནད༌ལ༌ སྐྱེས༌ཏེ༌ ཨིན༌པིན༌།

21 བེན༌ཡཱ༌མིན༌ནི༌ བུ༌ཚ༌གུན༌ ནི༌ བི༌ལ༌, བེ༌ཀར༌, ཨཤ༌བེལ༌, གི༌ར༌, ནཱའ༌མན༌, ཨེ༌ཧི༌, རོཤ༌, མུ༌པིམ༌, ཧུ༌པིམ༌ དང༌ ཨ༌རད༌ ཨིན༌པིན༌། 22 འི༌ ཅུབ༌ཞི༌བོ༌ རེ༌ཅལ༌ གྱུད༌ཏེ༌ ཡ༌ཀོབ༌བི༌ བུ༌ཚ༌ དང༌ ཚ༌འོ༌ གུན༌ ཨིན༌ནོག༌།

23 དཱན༌ནི༌ བུ༌ཚ༌ ཧུ༌ཤིམ༌།

24 ཡང༌ ནབ༌ཐལ༌ལིའི༌ བུ༌ཚ༌གུན༌ ནི༌ ཡཧ༌ཟིལ༌, གུ༌ནི༌, ཡ༌ཟེར༌ དང༌ ཤི༌ལེམ༌ གུན༌ ཨིན༌པིན༌། 25 ཏེ༌ བུ༌ཚ༌ རྡུན༌ཀོ༌ བིལ༌ལཧ༌ གྱུད༌ཏེ༌ སྐྱེ༌ཁན༌ ཡ༌ཀོབ༌བི༌ ཕྲུ༌གུ༌གུན༌ ཨིན༌ནོག༌, ལ༌བན༌ནི༌ ཁོ༌རང༌ངི༌ བུ༌མོ༌ རེ༌ཅལ༌ལ༌ ཁོ༌ ཡོག༌མོའ༌ ཏངས༌ཏེ༌ ཨིན༌པིན༌།

26 ཡ༌ཀོབ༌ ཉམ༌པོ༌ ཨི༌ཇིབ༌བ༌ ཆའ༌ཁན༌ ཁོའེ༌ པུར༌གྱུད༌གུན༌ནི༌ ཀྲངས༌ཀ༌ དྲུག༌ཅུ༌ ར༌རུག༌ ཡོད༌པིན༌ ཀ༌བོའེ༌ ནང༌ང༌ ཁོའེ༌ བུ༌ཚ༌གུན༌ནི༌ ན༌མ༌ མ༌ཐེའ༌ ཨིན༌ནོག༌། 27 ཨི༌ཇིབ༌བི༌ ནང༌ང༌ ཡོ༌སེབ༌བ༌ སྐྱེས༌ཁན༌ནི༌ བུ༌ཚ༌ ཉིས༌ཀོ༌ ཐེས༌ཏེ༌ ཡ༌ཀོབ༌བི༌ ནང༌ཚངས༌ ཨི༌ཇིབ༌བ༌ ཆའ༌ཁན༌གུན༌ནི༌ ཀྲངས༌ཀ༌ རྡུན༌ཅུ༌ ཡོད༌པིན༌།

28 ཡ༌ཀོབ༌བི༌ གོ༌ཤེན༌ལ༌ ཆ༌སའེ༌ ལམ༌ གྱུས༌ཅོ༌ཅེས༌ལ༌ ཡ༌ཧུ༌དཱ༌ སྔུན༌ལ༌ ཡོ༌སེབ༌བི༌ཀ༌ ལམ༌ཅུགས༌། ཁོང༌གུན༌ གོ༌ཤེན༌ནི༌ ས༌ཆའེ༌ཀ༌ ལེབ༌བ༌ཅིག༌ 29 ཡོ༌སེབ༌བི༌ ཁོ༌རང༌ངི༌ རྟ༌རེལ༌ གྲལ༌གྲིག༌ ཅོས༌ཏེ༌ གོ༌ཤེན༌ལ༌ ཁོ༌རང༌ངི༌ ཨ༌བ༌ ཐུག༌ག༌ སོང༌། ཨ༌བའ༌ ཐུག༌ག༌ཅིག༌ ཡོ༌སེབ༌བི༌ ཨ༌བའ༌ ཁྲིལ༌ཏེ༌ ཏུས༌བན༌ཤིག༌ ངུས༌།

30 ཡ༌ཀོབ༌བི༌ ཡོ༌སེབ༌བ༌ ཟེརས༌, “ངའེ༌ ཁྱོ༌རང༌ སོན༌ཏེའ༌ ཐོང༌པ༌ ཏ༌ ང༌ ཤི༌ཅེས༌ལ༌ གྲལ༌གྲིག༌ ཨིན༌།”

31 ཏེ༌ནེ༌ ཡོ༌སེབ༌བི༌ ཁོ༌རང༌ངི༌ ཨ༌ཅོ༌ནོ༌ དང༌ ཞན༌ ནང༌མི༌གུན༌ལ༌ ཟེརས༌, “ཏ༌ ང༌ གྱལ༌པོའེ༌ཀ༌ སོང༌ཏེ༌ ཟེར༌ཨིན༌ ‘ཀེ༌ནན༌ནི༌ ནང༌ང༌ དུག༌ཁན༌ ངའེ༌ ཨ༌ཅོ༌ནོ༌ དང༌ ངའེ༌ ཨ༌བའེ༌ ནང༌མི༌ ཚང༌མ༌ ཡོང༌ཏེ༌ དུག༌། 32 ཁོང༌གུན༌ ལུག༌རྫི༌ ཡང༌ སེམས༌ཅན༌ གུན༌ལ༌ སྟ༌སྟོག༌ ཅོ༌ཁན༌ ཨིན༌ནོག༌ ཡང༌ ཁོང༌གུན༌ནི༌ ཁོ༌རང༌གུན༌ནི༌ སྲལ༌ཁན༌ནི༌ སེམས༌ཅན༌ནི༌ ཁྱུ༌གུན༌ དང༌ ཁོང༌གུན༌ལ༌ ཡོད༌ཁན༌ ཚང༌མ༌ ཁྱོངས༌ཏེ༌ དུག༌།’ 33 གྱལ༌པོའེ༌ ཁྱོ༌ཞ༌གུན༌ བོད༌ཏེ༌ ‘ཁྱོ༌རང༌གུན༌ནི༌ ལས༌ ཅི༌ ཅོའད༌?’ ཟེར༌ཏེ༌ ཏྲིའ༌ཅིག༌, 34 ཁྱོ༌ཞ༌གུན༌ནི༌ ཟེར༌གོས༌, ‘ང༌ཞའེ༌ ཕ༌མེས༌པོ༌གུན༌ ཙོགས༌ལ༌ ང༌ཞའ༌ ཕྲུ༌གུ༌ནེ༌ པར༌ལ༌ སེམས༌ཅན༌ སྲལ༌ཏེ༌ ཚོ༌ཁན༌གུན༌ ཨིན༌།’ ཏེ༌ནེ༌ ཁོའེ༌ ཁྱོ༌ཞ༌གུན༌ གོ༌ཤེན༌ ཡུལ༌ཇོངས༌སི༌ ནང༌ང༌ དུག༌ཅུག༌ཨིན༌ ཅིའ༌ཟེར༌ན༌ ཨི༌ཇིབ༌པ༌གུན༌ནི༌ སེམས༌ཅན༌ སྲལ༌ཁན༌ནི༌ མི༌གུན༌ རྩང༌མ༌ ཐེའ༌ མེད༌པིན༌།”

47

1 ཏེ༌ནེ༌ ཡོ༌སེབ༌ སོང༌ཏེ༌ ཨི༌ཇིབ༌བི༌ གྱལ༌པོ༌ ཕེ༌རོའ༌ ཟེརས༌, “ངའེ༌ ཨ༌བ༌ དང༌ ཨ༌ཅོ༌ནོ༌གུན༌ ཀེ༌ནན༌ནེ༌ སེམས༌ཅན༌ནི༌ ཁྱུ༌ དང༌ ཁོ༌རང༌གུན༌ལ༌ ཡོད༌ཁན༌ ཚང༌མ༌ ཉམ༌པོ༌ ཡོངས༌ཏེ༌ དག༌ས༌ གོ༌ཤེན༌ནི༌ ཡུལ༌ཇོངས༌སི༌ ནང༌ང༌ ཡོད༌།”

2 ཁོའེ༌ ཁོ༌རང༌ ཉམ༌པོ༌ ཡོད༌ཁན༌ ཨ༌ཅོ༌ རྔ༌བོ༌ གྱལ༌པོའེ༌ དུན༌ལ༌ ཁྱོངས༌།

3 གྱལ༌པོའེ༌ ཁོང༌གུན༌ལ༌ ཏྲིས༌, “ཁྱོ༌ཞ༌གུན༌ནི༌ ལས༌སྣ༌ ཅི༌ ཨིན༌?”

ཁོང༌གུན༌ནི༌ ལན༌ཏངས༌, “སྤོན༌བོ༌ལེ༌, ང༌ཞ༌གུན༌ ང༌ཞའེ༌ ཕ༌མེས༌པོ༌གུན༌ ཙོགས༌ལ༌ ལུག༌རྫི༌ ཨིན༌། 4 ཀེ༌ནན༌ནི༌ ནང༌ང༌ མུ༌གེ༌ ཀྲག༌པོ༌ ལངས༌ཏེ༌ སེམས༌ཅན༌གུན༌ལ༌ ཟ༌གྱུ༌ མེད༌ པ༌སང༌ ང༌ཞའ༌ ཏུས༌བན༌ཤིག༌ འི༌ ཡུལ༌ལ༌ དུག༌ག༌ ཡོངས༌པིན༌། ཇུ༌ཇུ༌ ང༌ཞ༌གུན༌ གོ༌ཤེན༌ནི༌ ཡུལ༌ཇོངས༌སི༌ ནང༌ང༌ དུག༌ཅེས༌ལ༌ གོངས༌པ༌ སལ༌།”

5 གྱལ༌པོའེ༌ ཡོ༌སེབ༌བ༌ ཟེརས༌, “ཁྱོ༌རང༌ངི༌ ཨ༌བ༌ དང༌ ཨ༌ཅོ༌ནོ༌གུན༌ ཁྱོ༌རང༌ ཡོད༌ས༌ ཡོངས༌ཏེ༌ ཨིན༌ནོག༌། 6 ཨི༌ཇིབ༌བི༌ ས༌ཆ༌ གང༌པོ༌ ཁྱོ༌རང༌ངི༌ དུན༌ལ༌ དུག༌, ཏ༌ ཁོང༌གུན༌ ས༌ཆ༌ ཚང༌མའེ༌སང༌ གྱལ༌ཤོག༌ གོ༌ཤེན༌ནི༌ ནང༌ང༌ ནས༌ཏེ༌ དུག༌ཅུག༌། ཡང༌ ཁོང༌གུན༌ནི༌ ཕྲོ༌ནེ༌ ཁས༌པ༌གུན༌ལ༌ ངའེ༌ སེམས༌ཅན༌ནི༌ ཁྱུ༌གུན༌ནི༌ སྟ༌སྟོག༌ ཅོ༌ཅེས༌སི༌ ཁག༌ ཀོལ༌།”

7 ཏེ༌ནེ༌ ཡོ༌སེབ༌བི༌ ཁོ༌རང༌ངི༌ ཨ༌བ༌ ཡ༌ཀོབ༌ གྱལ༌པོའེ༌ དུན༌ལ༌ ཁྱོངས༌ ཡང༌ ཡ༌ཀོབ༌བི༌ གྱལ༌པོའ༌ ཅིན༌ལབས༌ ཏངས༌། 8 གྱལ༌པོའེ༌ ཁོའ༌ ཏྲིས༌, “ཉེ༌རང༌ང༌ ལོ༌ ཙམ༌ ཆ༌ཅེན༌?”

9 ཡ༌ཀོབ༌བི༌ ལན༌ཏངས༌, “ཇིག༌རྟེན༌ནི༌ ནང༌ང༌ ཁོར༌ཨིན༌ དུགས༌ཏེ༌ ངའ༌ ལོ༌ གྱ༌ དང༌ སུམ༌ཅུ༌ སོང༌། ངའེ༌ མི༌ཚེའེ༌ རྡུག༌ངལ༌ཅན༌ ཡང༌ ངའེ༌ ཕ༌མེས༌པོ༌གུན༌ ཙོགས༌ལ༌ རིང༌མོ༌ཞིག༌ མེད༌པ༌ ཨིན༌ནོག༌།” 10 ཏེ༌ནེ༌ ཡ༌ཀོབ༌བི༌ གྱལ༌པོའ༌ ཅིན༌ལབས༌ ཏངས༌ཏེ༌ ཁོའེ༌ དུན༌ནེ༌ སོང༌།

11 ཕེ༌རོའེ༌ བཀའ༌ ནང༌ཞིན༌ ཡོ༌སེབ༌བི༌ ཁོ༌རང༌ངི༌ ཨ༌བ༌ དང༌ ཨ༌ཅོ༌ནོ༌གུན༌ ཨི༌ཇིབ༌བི༌ ས༌ཆ༌ ཚང༌མའེ༌སང༌ གྱལ༌ཤོག༌ རམ༌སིས༌སི༌ * ཡུལ༌ཇོངས༌སི༌ ནང༌ང༌ ཚུགས༌ཏེ༌ དུག༌ཅུགས༌། 12 ཡང༌ ནང༌ཚངས༌སི༌ ནང༌མི༌ སྤེས༌ཏེ༌ ཡོ༌སེབ༌བི༌ ཁོ༌རང༌ངི༌ ཨ༌བ༌ དང༌ ཨ༌ཅོ༌ནོ༌གུན༌ ཡང༌ ཁོང༌གུན༌ནི༌ ནང༌ཚངས༌གུན༌ལ༌ ཟ༌གྱུ༌གུན༌ནའང༌ རིགས༌།

མུ༌གེ༌ ཏུས༌ལ༌ ཡོ༌སེབ༌བི༌ གོ༌སྐྱོང༌།

47:13-27

13 མུ༌གེ༌ མ༌སྲན༌ཏྲེ༌ ཡོང༌ཅེས༌པོའེ༌ ཨི༌ཇིབ༌ དང༌ ཀེ༌ནན༌ནི༌ ནང༌ང༌ ཟ༌གྱུ༌ མེད༌པིན༌། ནས༌ས༌ གང༌པོའེ༌ ནང༌ང༌ མི༌གུན༌ལ༌ སྟོག༌རི༌ སྲན༌ཏྲེ༌ ཐོང༌ངད༌པིན༌། 14 ཨི༌ཇིབ༌པ༌ དང༌ ཀེ༌ནན༌པ༌ གུན༌ལ༌ གྲུ༌ ཙོང༌ཁན༌ནི༌ པེ༌ནེ༌ ཚང༌མ༌ ཡོ༌སེབ༌བི༌ སགས༌ཏེ༌ ཕེ༌རོའེ༌ ཁར༌ལ༌ ཁྱེར༌རད༌པིན༌། 15 ཨི༌ཇིབ༌པ༌ དང༌ ཀེ༌ནན༌པ༌ གུན༌ལ༌ པེ༌ནེ༌ ཚང༌མ༌ ཚར༌ར༌ཅིག༌, ཨི༌ཇིབ༌པ༌གུན༌ ཡོ༌སེབ༌ ཡོད༌ས༌ ཡོངས༌ཏེ༌ ཟེརས༌, “ང༌ཞ༌གུན༌ལ༌ ཟ༌གྱུ༌ སལ༌། ཉེ༌རང༌ངི༌ མིག༌གི༌ དུན༌ལ༌ ང༌ཞ༌གུན༌ ཤི༌ ཅུག༌ག༌ མ༌ཛད༌། ང༌ཞའེ༌ པེ༌ནེ༌གུན༌ ཚར༌།”

16 ཡོ༌སེབ༌བི༌ ཟེརས༌, “ཀལ༌ཏེས༌ ཁྱོ༌ཞ༌གུན༌ནི༌ པེ༌ནེ༌ ཚང༌མ༌ ཚར༌ཏེ༌ མེད༌ན༌ ཁྱོ༌ཞའེ༌ སྲལ༌ཁན༌ནི༌ སེམས༌ཅན༌གུན༌ ཁྱོང༌ ངའེ༌ ཏེ༌གུན༌ནི༌ ཚབས༌ལ༌ ཟ༌གྱུ༌ ཏང༌ཨིན༌།” 17 ཏེ༌བོའེ༌ཕིའ༌ ཁོང༌གུན༌ནི༌ སེམས༌ཅན༌ སྲལ༌ཁན༌གུན༌ ཁྱོངས༌ ཡང༌ ཁོའེ༌ ཁོང༌གུན༌ནི༌ ཁྱོང༌ཁན༌ རྟ༌, ལུག༌ དང༌ ར༌མ༌, བ༌ལང༌ དང༌ བུང༌བུ༌ གུན༌ནི༌ ཚབས༌ལ༌ ཟ༌གྱུ༌ ཏངས༌། ཏེ༌ ལོ༌བོ༌ ཁོའེ༌ ཁོང༌ ཚང༌མ༌ལ༌ སེམས༌ཅན༌ སྲལ༌ཁན༌གུན༌ནི༌ ཚབས༌ལ༌ ཟ༌གྱུ༌ ཏངས༌།

18 ཏེ༌ ལོ༌ ཚར༌ཏེ༌ སྟིང༌མ༌ ལོ༌ ཁོང༌གུན༌ ཡོ༌སེབ༌ ཡོད༌ས༌ ཡོངས༌ཏེ༌ ཟེརས༌, “སྤོན༌བོ༌ལེ༌, ང༌ཞའེ༌ པེ༌ནེ༌ ཚར༌ ཡང༌ ང༌ཞའེ༌ སེམས༌ཅན༌ ཚང༌མ༌ ཉེ༌རང༌ངི༌ གྱུར༌ཁན༌བོ༌ ང༌ཞའ༌ སྦས༌ཏེ༌ བོར༌ མི༌ཉན༌། ཏ༌ ང༌ཞ༌རང༌ངི༌ ཟུགས༌པོ༌ དང༌ ས༌ཀྱད༌པོ༌ མ༌ནེ༌ ཅའང༌ ལུས༌ཏེ༌ མེད༌། 19 ཉེ༌རང༌ངི༌ མིག༌གི༌ དུན༌ལ༌ ང༌ཞའ༌ དང༌ ང༌ཞའེ༌ ཞིང༌གུན༌ ཤི༌ ཅུག༌ག༌ མ༌ཛད༌། ང༌ཞའ༌ དང༌ ང༌ཞའེ༌ ས༌ཀྱད༌གུན༌ནི༌ ཚབས༌ལ༌ ང༌ཞའ༌ ཟ༌གྱུ༌ སལ༌ལ༌ ཛད༌དའང༌, ང༌ཞའེ༌ ས༌ཀྱད༌ དང༌ ང༌ཞ༌གུན༌ གྱལ༌པོའེ༌ ཚེ༌ཡོག༌ གྱུར༌ཨིན༌། ང༌ཞ༌གུན༌ སོན༌ཏེའ༌ ལུས༌ཤེས༌ ཡང༌ ཞིང༌གུན༌ རི༌སྟོང༌ མི༌གྱུར༌ཅེས༌སི༌ ཕིའ༌ ང༌ཞ༌གུན༌ལ༌ གྲུ༌ སལ༌ལ༌ ཛད༌།”

20 ཏེ༌ནེ༌ ཡོ༌སེབ༌བི༌ ཨི༌ཇིབ༌བི༌ ས༌ཆ༌ ཚང༌མ༌ གྱལ༌པོའེ༌ ཕིའ༌ ཉོས༌། མུ༌གེ༌ མ༌སྲན༌ཏྲེ༌ གྱས༌པ༌ ཨི༌ཇིབ༌པ༌ ཚང༌མའེ༌ ཁོ༌རང༌གུན༌ནི༌ ས༌ཀྱད༌ ཙོངས༌ ཡང༌ ས༌ཀྱད༌ ཚང༌མ༌ ཕེ༌རོའེ༌ གྱུར༌། 21 ཡོ༌སེབ༌བི༌ ཨི༌ཇིབ༌ གང༌པོའེ༌ མི༌གུན༌ གྱལ༌པོའེ༌ ཚེ༌ཡོག༌ གྱུར༌ཅུགས༌། 22 ཨིན༌ནའང༌ ཁོའེ༌ བླ༌མ༌གུན༌ནི༌ ས༌ཀྱད༌ མ༌ཉོས༌ ཅིའ༌ཟེར༌ན༌ གྱལ༌པོའེ༌ ཁོང༌གུན༌ལ༌ ཐག༌ཅད༌ཁན༌ནི༌ ལ༌ཆ༌ ཏང༌ངད༌པིན༌ ཏེ༌བོའེ༌ཕིའ༌ ཁོང༌གུན༌ལ༌ ཟ༌གྱུ༌ ཉོ༌ཅེས༌ལ༌ ཁོ༌རང༌གུན༌ནི༌ ས༌ཀྱད༌ ཙོང༌ མ༌གོས༌།

23 ཡོ༌སེབ༌བི༌ མི༌གུན༌ལ༌ ཟེརས༌, “ཏ༌ ངའེ༌ ཁྱོ༌ཞ༌གུན༌ དང༌ ཁྱོ༌ཞ༌གུན༌ནི༌ ས༌ཀྱད༌ གྱལ༌པོའེ༌ ཕིའ༌ ཉོས༌ཏེ༌ ཨིན༌, འི༌ཀ༌ནེ༌ ས༌འོན༌, ཁྱེར༌ཏེ༌ ཞིང༌ ཏོབ༌ཤིག༌། 24 སྟོན༌ཐོག༌ སྨིན༌ན༌ཅིག༌ ཁྱོ༌ཞ༌གུན༌ནི༌ ཁག༌ ལྔའེ༌ ནང༌ནེ༌ ཅིག༌ གྱལ༌པོའ༌ ཏང༌གོས༌། ལུས༌ཁན༌ནི༌ ཁག༌ ཞི༌ ཁྱོ༌ཞའེ༌ ནང༌ཚངས༌གུན༌ནི༌ ཁར༌ཇི༌ དང༌ ཞིང༌ངི༌ ས༌འོན༌ནི༌ ཕིའ༌ ཀོལ༌།”

25 ཁོང༌གུན༌ནི༌ ལན༌ཏངས༌, “ཉེ༌རང༌ངི༌ ང༌ཞ༌གུན༌ནི༌ སྲོག༌ སྐྱོབས༌ཏེ༌ ཨིན༌ནོག༌། སྤོན༌བོ༌ལེ༌, ཉེ༌རང༌ངི༌ ང༌ཞའེ༌ཀ༌ ཐུག༌རྗེ༌ སྟན༌ཅེས༌པོའེ༌ ང༌ཞ༌གུན༌ གྱལ༌པོའེ༌ ཚེ༌ཡོག༌ གྱུར༌ཨིན༌།”

26 ཏེན༌ན༌བོའེ༌ཕིའ༌ ཡོ༌སེབ༌བི༌ ཨི༌ཇིབ༌བི༌ ས༌ཀྱད༌ ནང༌ བྲེལ༌ཏེ༌ བཀའ༌ཁྲིམས༌ཤིག༌ ཅོས༌ ཀ༌བོ༌ སྟོན༌ཐོག༌གི༌ ཁག༌ ལྔའེ༌ ནང༌ནེ༌ ཅིག༌ གྱལ༌པོའ༌ ཏང༌གོ༌ཤེས༌། ཏེ༌ ཁྲིམས༌པོ༌ དག༌སའང༌ ཡོད༌ཏེ༌ ཨིན༌ནོག༌། བླ༌མ༌གུན༌ནི༌ ས༌ཀྱད༌ ཅིག༌པོ༌ གྱལ༌པོའེ༌ མ༌གྱུར༌།

27 ཨིས༌ར༌ཨེལ༌པ༌གུན༌ གོ༌ཤེན༌ནི༌ ཡུལ༌ཇོངས༌སི༌ ནང༌ང༌ ཚུགས༌ཏེ༌ དུགས༌། ཏེ༌རུ༌ ཁོང༌གུན༌ལ༌ གྱུ༌ནོར༌ ཇོར༌ཏེ༌ ཁོང༌གུན༌ནི༌ ཀྲངས༌ཀ༌ ཕེལ༌ཨིན༌ སོང༌།

ཡ༌ཀོབ༌བི༌ སྟིང༌ཇུག༌གི༌ ཞུ༌ཝ༌།

47:28-31

28 ཡ༌ཀོབ༌ ཨི༌ཇིབ༌བི༌ གོ༌ཤེན༌ ཡུལ༌ཇོངས༌སི༌ ནང༌ང༌ ལོ༌ ཅུབ༌དུན༌ སོན༌ཏེའ༌ ལུས༌ ཡང༌ ཁོའ༌ ལོ༌ གྱ༌ དང༌ ཞིབ༌ཅུ༌ཞབ༌དུན༌ ཆའད༌པིན༌། 29 ཤི༌ཅེས༌སི༌ ཏུས༌པོ༌ ཉེ༌མོའ༌ ལེབ༌བ༌ཅིག༌ ཡ༌ཀོབ༌བི༌ ཁོ༌རང༌ངི༌ བུ༌ཚ༌ ཡོ༌སེབ༌ བོད༌ཏེ༌ ཁོའ༌ ཟེརས༌, “ཀལ༌ཏེས༌ ཁྱོ༌རང༌ངི༌ ངའ༌ ཅམས༌པ༌ ཅོའད༌ན༌ ཁྱོ༌རང༌ངི༌ ལག༌པ༌ ངའེ༌ ཇང༌བར༌ལ༌ བོར༌ཏེ༌ ངའ༌ ཐུག༌རྗེ༌ དང༌ ལོ༌ཁྱེལ༌ སྟན༌ཏེ༌ ངའེ༌ ཟེར༌ཁན༌བོ༌ ཅོ༌ཅེས༌ལ༌ ཁ༌ཆད༌ ཅོས༌། ངའ༌ ཨི༌ཇིབ༌བི༌ ནང༌ང༌ མ༌སུབ༌། 30 ང༌ ཤིའ༌ཅིག༌ ངའེ༌ ཟུགས༌པོ༌ ཨི༌ཇིབ༌ནེ༌ ཕི༌ལོག༌ག༌ ཁྱེར༌ཏེ༌ ངའེ༌ ཕ༌མེས༌པོ༌གུན༌ སུབ༌སའེ༌ ནས༌སའེ༌ཀ༌ སུབ༌ཅུག༌།”

ཡོ༌སེབ༌བི༌ ཟེརས༌, “ངའེ༌ ཉེ༌རང༌ངི༌ མོལ༌ཁན༌ ནང༌ཞིན༌ ཅོ༌ཨིན༌།”

31 ཡ༌ཀོབ༌བི༌ ཟེརས༌, “ཏེ༌བོ༌ ཅོ༌ཅེས༌ལ༌ ཁྱོ༌རང༌ངི༌ ནའ༌ ཁུར༌།” ཡོ༌སེབ༌བི༌ ནའ༌ ཁུརས༌ ཡང༌ ཡ༌ཀོབ༌བི༌ མལ༌ཙེ༌ཀ༌ གོ༌ སྒུས༌ཏེ༌ དཀོན༌མཆོག༌ག༌ ཅོལས༌།

48

མ༌ནས༌ས༌ དང༌ ཨེཕ༌ར༌ཡིམ༌།

48:1-22

1 ཏུས༌བན༌ཤིག༌གི༌ སྟིང༌ནེ༌ ཡོ༌སེབ༌བ༌, “ཁྱོ༌རང༌ངི༌ ཨ༌བ༌ ཟུ༌མོ༌ དུག༌” ཟེར༌ཏེ༌ ཤདས༌པ༌ ཁོ༌ ཁོ༌རང༌ངི༌ བུ༌ཚ༌ མ༌ནས༌ས༌ དང༌ ཨེཕ༌ར༌ཡིམ༌ ཁྲིད༌ཏེ༌ ཨ༌བ༌ ཐུག༌ག༌ལ༌ སོང༌། 2 ཡ༌ཀོབ༌བ༌, “ཁྱོ༌རང༌ངི༌ བུ༌ཚ༌ ཡོ༌སེབ༌, ཁྱོ༌རང༌ང༌ ཐུག༌ག༌ལ༌ ཡོངས༌ཏེ༌ དུག༌” ཟེར༌ཏེ༌ ཤད༌ད༌ཅིག༌ ཁོའེ༌ ཟུགས༌པོའེ༌ ནང༌ང༌ ཤེད༌ ཡོངས༌ཏེ༌ ཁོ༌ མལ༌ཙེ༌ཀ༌ ལངས༌ཏེ༌ དུགས༌།

3 ཡ༌ཀོབ༌བི༌ ཡོ༌སེབ༌བ༌ ཟེརས༌, “ངའ༌ ཀེ༌ནན༌ནི༌ ས༌ཆ༌ ལུཟ༌སི༌ ནང༌ང༌ དཀོན༌མཆོག༌ ཀུན༌ཝང༌ ཇལས༌ ཡང༌ ཁོང༌ངི༌ ངའ༌ ཅིན༌ལབས༌ སལ༌ཏེ༌ 4 མོལས༌, ‘ངའེ༌ ཁྱོ༌རང༌ང༌ ཕྲུ༌གུ༌ མང༌པོ༌ ཇོར༌ ཅུགས༌ཏེ༌ གྱས༌ཅུག༌ ཨིན༌། ཁྱོ༌རང༌ངི༌ པུར༌གྱུད༌གུན༌ གྱལ༌ཁམས༌ མང༌པོ༌ གྱུར༌ཏེ༌ ངའེ༌ འི༌ ས༌ཀྱད༌ ཏུས༌གྱུན༌ ལུས༌ཤེས༌སི༌ གྱུ༌ནོར༌རི༌ ཚུལ༌ལ༌ ཁོང༌གུན༌ལ༌ ཏང༌ཨིན༌།’ ”

5 “ང༌ འི༌རུ༌ ཡོང༌ངི༌ སང༌ སྔུན༌ལ༌ ཁྱོ༌རང༌ང༌ ཨི༌ཇིབ༌བི༌ ནང༌ང༌ སྐྱེས༌ཁན༌ནི༌ བུ༌ཚ༌ ཨེཕ༌ར༌ཡིམ༌ དང༌ མ༌ནས༌ས༌ ཉིས༌ཀོ༌ ངའེ༌ བུ༌ཚ༌ རུ༌བེན༌ དང༌ སི༌མེ༌འོན༌ ཙོགས༌ལ༌ ང༌རང༌ངི༌ ཨིན༌། 6 ཁོང༌གུན༌ནི༌ སྟིང༌ནེ༌ ཁྱོ༌རང༌ང༌ སྐྱེས༌ཁན༌ནི༌ ཞན༌ བུ༌ཚ༌གུན༌ ཁྱོ༌རང༌ངི༌ ཨིན༌ནོག༌ ཡང༌ ཁོང༌གུན༌ལ༌ ཨེཕ༌ར༌ཡིམ༌ དང༌ མ༌ནས༌ས༌ ཡོད༌ཁན༌ནི༌ ས༌ཆ༌གུན༌ནེ༌ ནོར༌སྐལ༌ ཐོབ༌ཨིན༌། 7 ཏུས༌མང༌པོའེ༌ སྔུན༌ལ༌ ང༌ པ༌དན༌ཨ༌རམ༌ནེ༌ ལོགས༌ཏེ༌ ཡོང༌ ཟ༌ནེ༌ ཁྱོ༌རང༌ངི༌ ཨ༌མ༌ རེ༌ཅལ༌, ལ༌མ༌ ཀེ༌ནན༌ནི༌ ཡུལ༌ལི༌ ནང༌ང༌ ཤི༌ ཀ༌བོ༌ ཨེ༌ཕ༌རེད༌ནེ༌ ཐག༌རིང༌ ཡོད༌པིན༌། ངའེ༌ ཁོ༌ ཏེ༌རུ༌ ཨེ༌ཕ༌རེད༌ལ༌ ཡོང༌སའེ༌ ལམ༌མི༌ཀ༌ སུབས༌པིན༌” ༼ཏེ༌བོ༌ དག༌ས༌ བེད༌ལེ༌ཧེམ༌ ཨིན༌ནོག༌།༽

8 ཡ༌ཀོབ༌བི༌ ཡོ༌སེབ༌བི༌ བུ༌ཚ༌གུན༌ ཐོང༌ང༌ཅིག༌ ཁོའ༌ ཏྲིས༌, “ཁོང༌གུན༌ སུ༌ ཨིན༌?”

9 ཡོ༌སེབ༌བི༌ ལན༌ཏངས༌, “ཁོང༌གུན༌, དཀོན༌མཆོག༌གི༌ ངའ༌ ཨི༌ཇིབ༌བི༌ ནང༌ང༌ སལ༌ཁན༌ནི༌ ངའེ༌ བུ༌ཚ༌གུན༌ ཨིན༌།”

ཏེ༌ནེ༌ ཡ༌ཀོབ༌བི༌ ཟེརས༌, “ཅིན༌ལབས༌ ཏང༌ཉན༌ཅེས༌ལ༌ ཁོང༌གུན༌ ངའེ༌ དུན༌ལ༌ ཁྱོང༌།”

10 རྒད༌པོ༌ ཡོད༌ཅེས༌པའེ༌ ཡ༌ཀོབ༌བ༌ མིག༌ནེ༌ ལག༌མོ༌ ཐོང༌ང༌ མེད༌པིན༌། ཏེ༌བོའེ༌ཕིའ༌ ཡོ༌སེབ༌བི༌ བུ༌ཚ༌གུན༌ ཨ༌བའེ༌ དུན༌ལ༌ ཁྱོངས༌ ཡང༌ ཁོའེ༌ ཁོང༌གུན༌ལ༌ ཁྲིལ༌ཏེ༌ པུག༌ ཏངས༌།

11 ཡ༌ཀོབ༌བི༌ ཡོ༌སེབ༌བ༌ ཟེརས༌, “ང༌ ཁྱོ༌རང༌ ཡང༌སྐྱར༌ ཐོང༌ཅེས༌སི༌ རེ༌ཝ༌ མེད༌པིན༌། ཨིན༌ནའང༌ དཀོན༌མཆོག༌གི༌ ངའ༌ ཁྱོ༌རང༌ངི༌ ཕྲུ༌གུ༌གུན༌ནའང༌ ཐོང༌ ཅུག༌ག༌ ཛད༌།”

12 ཏེ༌ནེ༌ ཡོ༌སེབ༌བི༌ བུ༌ཚ༌གུན༌ ཨ༌བའེ༌ པིག༌མོའེ༌ དུན༌ནེ༌ ཐེན༌ཏེ༌ ཨ༌བའེ༌ དུན༌ལ༌ ཁོ༌རང༌ངི༌ གོ༌ ས༌ ཐུག༌ ཅུགས༌ཏེ༌ སྒུས༌། 13 ཡོ༌སེབ༌བི༌ ཨེཕ༌ར༌ཡིམ༌ ཁོ༌རང༌ངི༌ ཡས༌པ༌ ཡ༌ཀོབ༌བི༌ ཡོ༌མ༌ ཆོགས༌ལ༌ ཡང༌ མ༌ནས༌ས༌ ཁོ༌རང༌ངི༌ ཡོ༌མ༌ ཡ༌ཀོབ༌བི༌ ཡས༌པ༌ ཆོགས༌ལ༌ བོརས༌། 14 ཡོ༌མ༌ ཆོགས༌ལ༌ ཡོད༌ཁན༌ ཨེཕ༌ར༌ཡིམ༌ བུ༌ཚ༌ ཆུ༌ངུན༌བོའེ༌ གོའེ༌ཀ༌ ཡ༌ཀོབ༌བི༌ ཁོ༌རང༌ངི༌ ལག༌པ༌ ཡས༌པ༌བོ༌ བོརས༌, ཡང༌ ཡས༌པ༌ ཆོགས༌ལ༌ ཡོད༌ཁན༌ མ༌ནས༌ས༌ བུ༌ཚ༌ ཆེན༌མོའེ༌ གོའེ༌ཀ༌ ཡ༌ཀོབ༌བི༌ ཁོ༌རང༌ངི༌ ལག༌པ༌ ཡོ༌མ༌བོ༌ བོརས༌།

15 ཏེ༌ནེ༌ ཡོ༌སེབ༌བ༌ ཅིན༌ལབས༌ ཏང༌ཨིན༌ ཟེརས༌,

“ངའེ༌ མེ༌མེ༌ ཨབ༌ར༌ཧམ༌ དང༌ ཨ༌བ༌ ཨི༌སཱག༌གི༌

ཞབས༌ཏོག༌ ཞུ༌ཁན༌ནི༌ དཀོན༌མཆོག༌,

ངའེ༌ མི༌ཚེ༌ གང༌པོའ༌ སྲུང༌སྐྱོབ༌ ཛད༌ཁན༌ནི༌ ངའེ༌ ལུག༌རྫི༌,

16 ང༌ ནོད༌པ༌ ཚང༌མ༌ནེ༌ སྐྱོབ༌བ༌ ཛད༌ཁན༌ནི༌ ཕོ༌ཉ༌,

ཁོང༌ངི༌ འི༌ བུ༌ཚ༌གུན༌ལ༌ ཅིན༌ལབས༌ སལ༌ལ༌ ཛད༌ཤིག༌།

འི༌ བུ༌ཚ༌གུན༌ གྱུད༌ཏེ༌ ཨབ༌ར༌ཧམ༌ དང༌ ཨི༌སཱག༌གི༌ ཚན༌

ཡང༌ ངའེ༌ མིང༌ ལུས༌ཤིག༌།

ཁོང༌གུན༌ལ༌ ཕྲུ༌གུ༌ མང༌པོ༌ ཇོར༌ཏེ༌

ཇིག༌རྟེན༌ནི༌ཀ༌ ཁོང༌གུན༌ནི༌ མིར༌གྱུད༌ མང༌པོ༌ ཕེལ༌ཤིག༌།”

17 ཡོ༌སེབ༌བ༌ ཨ༌བའེ༌ ལག༌པ༌ ཡས༌པ༌བོ༌ ཨེཕ༌ར༌ཡིམ༌མི༌ གོའེ༌ཀ༌ བོར༌ཁན༌བོ༌ ཐོང༌ང༌ཅིག༌ ཁོ༌ མ༌ཐད༌ ཡང༌ ཁོའེ༌ ཨ༌བའེ༌ ལག༌པ༌ ཨེཕ༌ར༌ཡིམ༌མི༌ གོའེ༌ ཀ༌ནེ༌ ཐེན༌ཏེ༌ མ༌ནས༌སའེ༌ གོའེ༌ཀ༌ བོར༌ཅེས༌ ཅོས༌ཏེ༌ 18 ཟེརས༌, “ཨ༌བ༌ལེ༌, བུ༌ཚ༌ ཆེན༌མོ༌ འི༌བོ༌ ཨིན༌ ཁོའེ༌ གོའེ༌ཀ༌ ཉེ༌རང༌ངི༌ ལག༌པ༌ ཡས༌པ༌བོ༌ བོར༌ར༌ ཛད༌།”

19 ཨིན༌ནའང༌ ཨ༌བའེ༌ མ༌བོརས༌ ཡང༌ ཟེརས༌, “ང༌ གྱུས༌ཡོད༌ བུ༌ཚ༌, ང༌ གྱུས༌ཡོད༌། མ༌ནས༌ས༌ མིར༌གྱུད༌གུན༌ནའང༌ ཀྲག༌པོ༌ གྱུར༌ཨིན༌། ཨིན༌ནའང༌ ཁོའེ༌ ནོ༌ ཁོའེ༌ སང༌ མང༌ང༌ ཀྲག༌ག༌ གྱུར༌ཏེ༌ ཁོའེ༌ མིར༌གྱུད༌གུན༌ གྱལ༌ཁམས༌ མང༌པོ༌ གྱུར༌ཨིན༌།” 20 ཁོའེ༌ ཁོང༌གུན༌ལ༌ ཏེ༌ ཞག༌ག༌ ཅིན༌ལབས༌ སལ༌ཏེ༌ ཟེརས༌,

“ཨིས༌ར༌ཨེལ༌པ༌གུན༌ནི༌ ཅིན༌ལབས༌ ཏང༌ ཟ༌ནེ༌

ཁྱོ༌ཞའེ༌ མིང༌ ཀོལ༌ཏེ༌ ཟེར༌ཨིན༌,

‘དཀོན༌མཆོག༌གི༌ ཁྱོ༌རང༌གུན༌ ཨེཕ༌ར༌ཡིམ༌

དང༌ མ༌ནས༌ས༌ ཙོགས༌ གྱུར༌ཅུག༌ག༌ ཛད༌ཤིག༌།’ ”

ཏེན༌ན༌ཟུག༌གི༌ ཡ༌ཀོབ༌བི༌ ཨེཕ༌ར༌ཡིམ༌མི༌ སང༌ མ༌ནས༌ས༌ ཁག༌ཅན༌ ཐེས༌།

21 ཏེ༌ནེ༌ ཡ༌ཀོབ༌བི༌ ཡོ༌སེབ༌བ༌ ཟེརས༌, “ང༌ ཤི༌ཀྱིས༌ ཨིན༌ནོག༌ ཨིན༌ནའང༌ དཀོན༌མཆོག༌ ཁྱོ༌རང༌ ཉམ༌པོ༌ ཞུགས༌ཏེ༌ ཁྱོ༌རང༌ ཁྱོ༌རང༌ངི༌ ཕ༌མེས༌པོའི༌ ས༌ཆ༌ ཀེ༌ནན༌ལ༌ ལོགས༌ཏེ༌ ཁྱེར༌ར༌ ཛད༌ཨིན༌། 22 ཁྱོ༌རང༌ངི༌ ཨ༌ཅོ༌གུན༌ནི༌ སང༌ ངའེ༌ ཁྱོ༌རང༌ང༌ ས༌ཆ༌ ཉི༌ལྡབ༌ ཏང༌ཨིན༌ ཀ༌བོ༌ ངའེ༌ ར༌འི༌ དང༌ ཞུ༌ ཉམ༌པོ༌ ཨ༌མོར༌པ༌གུན༌ནི༌ ཀ༌ནེ༌ ལེན༌ཏེ༌ ཨིན༌པིན༌།”

49

ཡ༌ཀོབ༌བི༌ བུ༌ཚ༌གུན༌ལ༌ སྟིང༌ཇུག༌གི༌ ཅིན༌ལབས༌།

49:1-28

1 ཡ༌ཀོབ༌བི༌ ཁོ༌རང༌ངི༌ བུ༌ཚ༌གུན༌ བོད༌ཏེ༌ ཟེརས༌, “ངའ༌ ཁོར༌ཏེ༌ དུགས༌ཤིག༌, ངའེ༌ ཁྱོ༌རང༌གུན༌ ཉམ༌པོ༌ སྟིང༌ཞིན༌ ཇུང༌ཅེས༌ཅན༌གུན༌ ཤད༌ཨིན༌།”

2 “ཡ༌ཀོབ༌བི༌ བུ༌ཚ༌གུན༌, ཛོམས༌ཏེ༌ ཉོན༌,

ཁྱོ༌ཞ༌གུན༌ནི༌ ཨ༌བ༌ ཨིས༌ར༌ཨེལ༌ལ༌ ཉོན༌།”

3 “རུ༌བེན༌ ཁྱོ༌རང༌ ངའེ༌ བུ༌ཚ༌ ཏང༌པོ༌,

ངའེ༌ ཤུགས༌, ངའེ༌ ཁྱོག༌ཏོང༌ངི༌ ཤུགས༌སི༌ སྟགས༌ ཏང༌པོ༌,

ཚང༌མའེ༌སང༌ སྤལ༌ཅན༌ དང༌ སྟོབས༌ཅན༌ ཨིན༌།

4 ཨིན༌ནའང༌ ཁྱོ༌རང༌ ཆུ༌ལོག༌ ཙོགས༌ལ༌ རང༌སེམས༌ཅུན༌ མ༌ཉན༌ཁན༌,

ཏ༌ནེ༌ཕར༌ལ༌ ཁྱོ༌རང༌ ཚང༌མའེ༌སང༌ ཁག༌ཅན༌ མི༌ལུས༌

ཅིའ༌ཟེར༌ན༌ ཁྱོ༌རང༌ ངའེ༌ ན༌མ༌ ཉམ༌པོ༌ བྲེལ༌ཏེ༌

ངའེ༌ མལ༌ཙ༌ ཚི༌ཏུ༌ གྱུར༌ཅུགས༌ཏེ༌ ཨིན༌ནོག༌།”

5 “སི༌མི༌འོན༌ དང༌ ལི༌ཝི༌ སྤུན༌ལ༌ ཨིན༌ནོག༌།

ཁོང༌གུན༌ནི༌ ཁོ༌རང༌གུན༌ནི༌ ར༌འི༌ ནོད༌སྐྱལ༌ ཏང༌ཅེས༌ལ༌ ཀོལ༌ལ༌ནོག༌།

6 ང༌ ཁོང༌གུན༌ནི༌ ཚོགས༌དུའི༌ ནང༌ང༌ ཛོམས༌ཏེ༌

ཁོང༌ངི༌ ཐབ༌ལྡིངས༌གུན༌ནི༌ ནང༌ང༌ དྲེས༌ ཅུག༌ག༌ མ༌ཛད༌

ཅིའ༌ཟེར༌ན༌ ཁོང༌གུན༌ནི༌ སྲོའེ༌ ནང༌ང༌ མི༌གུན༌ སདས༌

ཡང༌ ལང༌ཏོའེ༌ རྐང༌པའེ༌ གྱུས༌པ༌ ཅད༌ཏེ༌ སྟན༌མོ༌ ལྟས༌།

7 ཇིགས༌ནང༌ཅན༌, ངན༌པ༌ དང༌ རྩོག༌པོ༌ ཁོང༌གུན༌ནི༌ སྲོའ༌ ངན༌ ཕོག༌ཤིག༌།

ཁོང༌གུན༌ནི༌ མིར༌གྱུད༌གུན༌ ཛོམས༌ཏེ༌ མ༌ལུས༌ས༌

ཨིས༌ར༌ཨེལ༌ལི༌ ས༌ཆ༌ གང༌པོའེ༌ ནང༌ང༌ ཡན༌ཏེ༌ ཆེན༌།”

8 “ཡ༌ཧུ༌དཱ༌ ཁྱོ༌རང༌ངི༌ གྲ༌འོ༌གུན༌ལ༌ ཕམ༌ཀལ༌ཨིན༌,

ཁྱོ༌རང༌ངི༌ སྤུན༌ལ༌གུན༌ནི༌ ཁྱོ༌རང༌ང༌ སྟོད༌ཨིན༌

ཡང༌ ཁོང༌གུན༌ནི༌ ཁྱོ༌རང༌ངི༌ དུན༌ལ༌ གོ༌ སྒུ༌ཨིན༌

9 ངའེ༌ བུ༌ཚ༌ ཡ༌ཧུ༌དཱ༌ ཁྱོ༌རང༌ སིང༌གེ༌ ཕྲུ༌གུ༌ གྲོད༌པ༌ གྲངས༌ཏེ༌

ཚངས༌སི༌ ནང༌ང༌ ལོགས༌ཏེ༌ ཡོང༌ཁན༌ ཙོགས༌ ཨིན༌ནོག༌།

ཡང༌ སིང༌གེ༌ རྐང༌ལག༌ རྐྱངས༌ཏེ༌ ཉིད༌ལོགས༌ཏེ༌ ཡོད༌ཁན༌ ཙོགས༌,

སུའི༌ ཁོའ༌ ཉིད༌ཚད༌ཅེས༌སི༌ ཧམ༌པ༌ ཅོ༌ཨིན༌?

10 ཝང༌སྲུལ༌པ༌ ཏུས༌གྱུན༌ ཡ༌ཧུ༌དཱའེ༌ གྱུད༌ནེ༌ ཡོང༌ཨིན༌།

གྱལ༌པོའེ༌ ཆག༌བེར༌, ཝང༌ཆ༌ ཡོད༌ཁན༌ནི༌ སྟགས༌པོ༌

ཁོང༌གུན༌ནི༌ ལག༌པའེ༌ ནང༌ང༌ ཐམས༌ཏེ༌ བོར༌ཨིན༌

ནམ༌ཚག༌པ༌ ཏེ༌བོའེ༌ དག༌པོ༌བོ༌ མི༌ཡོང༌།

ཡང༌ ཁོང༌ང༌ ཇིག༌རྟེན༌པ༌ ཚང༌མའེ༌ རྩི༌ཝ༌ ཅོ༌ཨིན༌།

11 ཁོའེ༌ ཁོ༌རང༌ངི༌ བུང༌བུ༌ རྒུན༌ཚས༌སི༌ ནང༌ང༌,

ཡང༌ ཀུ༌རུག༌ རྒུན༌ནི༌ ལྕང༌མ༌ གྱལ༌ཤོག༌ག༌ ཏག༌ཨིན༌།

ཁོའེ༌ ཁོ༌རང༌ངི༌ ཀོས༌ལག༌གུན༌ རྒུན༌ཆང༌ངི༌ ནང༌ང༌

ཡང༌ ཀོས༌པོ༌ རྒུན༌ཆང༌ མར༌པོ༌ ཉམ༌པོ༌ ཁྲུ༌ཨིན༌།

12 ཁོའེ༌ མིག༌གུན༌ རྒུན༌ཆང༌ངི༌ སང༌ མང༌ང༌ ནག༌པོ༌ ཡང༌

ཁོའེ༌ སོ༌གུན༌ འོ༌མའེ༌ སང༌ མང༌ང༌ ཀར༌པོ༌ ཡོང༌ཨིན༌།”

13 “ཟེ༌བུ༌ལོན༌ ཚོའེ༌ ཐའ༌མ༌ ཚུགས༌ཏེ༌

གྲུ༌ཟིང༌གུན༌ བོར༌སའེ༌ ཇིགས༌ནང༌ མེད༌ཁན༌ནི༌ ནས༌ས༌ གྱུར༌ཨིན༌།

ཁོའེ༌ ས༌ཆའ༌ སི༌དོན༌ ཚག༌པ༌ གྱས༌ཨིན༌།”

14 “ཨིས༌ས༌ཁར༌ མ༌ ཤེད༌ཅན༌ བུང༌བུ༌,

རྒལ༌གུན༌ནི༌ པར༌ལ༌ སའེ༌ཀ༌ ངལ༌ཚོས༌ཏེ༌ དུག༌ཁན༌།

15 ངལ༌ཚོ༌སའེ༌ ས༌ཆ༌བོ༌ གྱལ༌ལ༌ ཡང༌ ལྡེ༌མོ༌ ཐོང༌ཏེ༌

ཁོའེ༌ ཁུ༌རུ༌ ཁུར༌ཅེས༌ལ༌ ཁོ༌རང༌ངི༌ སྤུང༌པ༌ སྒུས༌ ཡང༌ ཚེ༌ཡོག༌ གྱུར༌ཅེས༌ལ༌ ཐད༌།”

16 “ཨིས༌ར༌ཨེལ༌ལི༌ ཞན༌ཡང༌ མི༌སྡེ༌གུན༌ ཙོགས༌ལ༌

གྲེན༌ནི༌ ཁོ༌རང༌ངི༌ མི༌གུན༌ནི༌ཀ༌ ཝང༌སྲུལ༌ ཨིན༌།

17 གྲེན༌ གྱ༌ལམ༌མི༌ ཐའ༌མ༌ ཡོད༌ཁན༌ནི༌ རུལ༌,

ལམ༌མི༌ ཐའ༌མའེ༌ དུག༌རུལ༌ ཙོགས༌,

ཀ༌བོའེ༌ རྟའེ༌ རྐང༌པའེ༌ མོང༌ལོའ༌ ཐམས༌ཏེ༌

རྟའེ༌ཀ༌ ཞོན༌ཁན༌བོ༌ གྱབ༌ལོག༌ག༌ གྱེལ༌ཅུག༌ཨིན༌།”

18 “ཡ༌ཝ༌, ཉེ༌རང༌ངི༌ ཐར༌པའེ༌ ཕིའ༌ ངའ༌ སྲུངས༌ཏེ༌ ཡོད༌།”

19 “ཅག༌པའེ༌ སྡེ༌ གཱད༌ལ༌ སྤུང༌གོལ༌ ཅོ༌ཨིན༌།

ཨིན༌ནའང༌ ཁོའེ༌ ཁོང༌གུན༌ནི༌ གྱབ༌གལ༌ལ༌ སྤུང༌གོལ༌ ཅོའ༌ཅིག༌

ཁོང༌གུན༌ ཤོར༌ཨིན༌ ཨང༌ ཁོའེ༌ ཏེད༌ཏེ༌ ཁྱེར༌ཨིན༌།”

20 “ཨ༌ཤེར༌ དུག༌སའེ༌ ས༌ཆའེ༌ཀ༌ སྟོན༌ཐོག༌ གྱལ༌ལ༌ སྨིན༌ཨིན༌།

གྱལ༌པོ༌ ཟའ༌ཁན༌ནི༌ ཁར༌ཇི༌ ཞིམ༌པོ༌ ཁོའེ༌ རིག༌ཨིན༌།”

21 “ནཕ༌ཐལ༌ལི༌ རང༌ཝང༌ཅན༌ནི༌ ཤ༌ཝ༌ ཙོགས༌,

ཀ༌བོའ༌ མ༌ ལྡེ༌མོ༌ ཕྲུ༌གུ༌གུན༌ སྐྱེའ༌ནོག༌།”

22 “ཡོ༌སེབ༌ ཁ༌ཟས༌ ཆགས༌ཁན༌ རྒུན༌ནི༌ ལྕང༌མ༌ ཟང༌པོ༌,

ཁྱོ༌རང༌ངི༌ པུར༌གྱུད༌གུན༌ ཆུ༌མིག༌གི༌ དུན༌ལ༌ ཡོད༌ཁན༌ནི༌ རྒུན༌ནི༌ ལྕང༌མ༌ ཙོགས༌

ཀ༌བོའེ༌ ཡལ༌ག༌གུན༌ གྱས༌ཏེ༌ གྱང༌ངི༌ཀ༌ ཁྲིལ༌ལད༌།

23 དའ༌ དང༌ ཞུ༌ ཀོལ༌ཁན༌གུན༌ནི༌ ཁོའ༌ སྤུང༌གོལ༌ ཀྲག༌པོ༌ ཅོ༌ཨིན༌,

ཡང༌ དའ༌ ཏང༌ཨིན༌ ཁོའ༌ ཏེད༌ཏེ༌ ཁྱེར༌ཨིན༌།

24 ཨིན༌ནའང༌ ཁྱོ༌རང༌ངི༌ ལག༌པ༌ ཤེད༌ཅན༌ནི༌ ནང༌ང༌

ཞུ༌ སྟན༌པོ༌ ཐམས༌ཏེ༌ བོར༌ཨིན༌།

ཅིའ༌ཟེར༌ན༌ ངའེ༌ དཀོན༌མཆོག༌ ཀུན༌ཝང༌ངི༌ ཆག༌

ཁྱོ༌རང༌ངི༌ཀ༌ བོར༌ར༌ ཛད༌ཨིན༌,

ཁོང༌ ནི༌ ལུག༌རྫི༌, ཨིས༌ར༌ཨེལ༌པ༌གུན༌ནི༌ བྲག༌ ཨིན༌ནོག༌།

25 ཁྱོ༌རང༌ངི༌ ཕ༌མེས༌པོའེ༌ དཀོན༌མཆོག༌གི༌ ཁྱོ༌རང༌ང༌ རོགས༌ ཛད༌ཤིག༌།

དཀོན༌མཆོག༌ ཀུན༌ཝང༌ངི༌ ཁྱོ༌རང༌ང༌ ཅིན༌ལབས༌ སལ༌ཤིག༌།

ནམ༌ཁའ༌ནེ༌ ཆར༌པ༌ དང༌ སའེ༌ ཐིལ༌ནེ༌ ཆུ༌,

ཡང༌ སེམས༌ཅན༌ནི༌ ཁྱུ༌ དང༌ པུར༌གྱུད༌ མང༌པོའེ༌ ཅིན༌ལབས༌ སལ༌ཤིག༌།

26 ཁྱོ༌རང༌ང༌ དཀོན༌མཆོག༌གི༌ ཅིན༌ལབས༌གུན༌

སྔུན༌ཏུས༌སི༌ རི༌ དང༌ བྲག༌ གུན༌ནི༌ ཀ༌ནེ༌ ཐོབ༌ཁན༌ནི༌

ཕན༌ཐོགས༌སི༌ སང༌ ཀྲག༌ག༌ ཡོང༌ཅེས༌ ངའེ༌ ཨིད༌ཤེས༌ ཅོའད༌།

ཡོ༌སེབ༌བི༌ གོ༌ དང༌ ཐོད༌པའེ༌ཀ༌ འི༌ ཅིན༌ལབས༌གུན༌ བབས༌ཤིག༌

ཅིའ༌ཟེར༌ན༌ ཁོ༌ ཁོའེ༌ ཨ༌ཅོ༌ནོ༌གུན༌ནི༌ ཕྲོ༌ནེ༌ གྱལ༌ལུ༌བོ༌ ཨིན༌ནོག༌།”

27 “བེན༌ཡཱ༌མིན༌ སྲན༌ཏྲེ༌ སྟོགས༌ཏེ༌ ཡོད༌ཁན༌ནི༌ ཤང༌ཀུ༌ ཙོགས༌ ཨིན༌ནོག༌,

ང༌ཏོག༌ ཁོའེ༌ ཟའ༌ཅེས༌ལ༌ སེམས༌ཅན༌ སད༌ད༌ནོག༌ ཡང༌

ཕི༌ཏོག༌ ཏེ༌ སད༌ཁན༌ ཚང༌མ༌ བགོའ༌ནོག༌།”

28 ཁོང༌ ཚང༌མ༌ ཨིས༌ར༌ཨེལ༌ལི༌ མི༌སྡེ༌ རྕུག༌ཉིས༌གུན༌ ཨིན༌ནོག༌ ཡང༌ ཏེ༌གུན༌ ཁོང༌གུན༌ནི༌ ཨ༌བའེ༌ བུ༌ཚ༌ རེ༌རེའ༌ འོས༌པའ༌ ནང༌ཞིན༌ ཅིན༌ལབས༌ སལ༌ཁན༌བོ༌ ཨིན༌།

ཡ༌ཀོབ༌ ཀྲོངས༌།

49:29-50:14

29 ཏེ༌ནེ༌ ཡ༌ཀོབ༌བི༌ ཁོ༌རང༌ངི༌ བུ༌ཚ༌གུན༌ལ༌ བཀའ༌ ཏངས༌ཏེ༌ ཟེརས༌, “ཏ༌ ངའ༌ ང༌རང༌ངི༌ ཕ༌མེས༌པོ༌གུན༌ ཉམ༌པོ༌ ཛོམ༌ཅེས༌ ཨིན༌ནོག༌། ངའ༌ ང༌རང༌ངི༌ ཨ༌བ༌ དང༌ མེ༌མེ༌ ཉམ༌པོ༌, ཧེད༌པ༌ ཨེ༌ཕོ༌རོན༌ནི༌ ཞིང༌ངི༌ཀ༌ ཡོད༌ཁན༌ནི༌ བྲག༌ཕུགས༌སི༌ ནང༌ང༌ སུབ༌། 30 ཏེ༌བོ༌ ཀེ༌ནན༌ནི༌ ནང༌ང༌ མམ༌རེ༌ ཉེ༌མོའ༌ མེཁ༌ཕི༌ལའི༌ ཞིང༌ངི༌ བྲག༌ཕུག༌ ཀ༌བོ༌ ཨབ༌ར༌ཧམ༌མི༌ ཧེད༌པ༌ ཨེ༌ཕོ༌རོན༌ནི༌ ཀ༌ནེ༌ རོ༌ སུབ༌ཅེས༌སི༌ ཕིའ༌ ཉོས༌ཏེ༌ ཨིན༌པིན༌། 31 ཏེ༌ནང༌ང༌ ཨབ༌ར༌ཧམ༌ དང༌ ཁོང༌ངི༌ ན༌མ༌ སཱ༌ར༌ ཡང༌ ཨི༌སཱག༌ དང༌ ཁོའེ༌ ན༌མ༌ ར༌བེ༌ཀ༌ གུན༌ སུབས༌ཏེ༌ ཨིན༌པིན༌ ཡང༌ ཏེ༌ནང༌ང༌ ངའེ༌ ལི༌ཡ༌ སུབས༌ཏེ༌ ཨིན༌། 32 ཏེ༌ ཞིང༌ དང༌ བྲག༌ཕུགས༌ གུན༌ ཧེད༌པ༌གུན༌ནི༌ ཀ༌ནེ༌ ཉོས༌ཏེ༌ ཨིན༌པིན༌།”

33 ཡ༌ཀོབ༌བི༌ ཁོ༌རང༌ངི༌ བུ༌ཚ༌གུན༌ལ༌ ལབ༌ཞ༌ ཏང༌ ཚར༌ར༌ཅིག༌ ཁོ༌རང༌ མལ༌ཙེ༌ཀ༌ ཉལས༌ ཡང༌ སྟིང༌ཇུག༌གི༌ འུགས༌ ལེན༌ཏེ༌ ཁོ༌རང༌ངི༌ ཕ༌མེས༌པོ༌གུན༌ ཉམ༌པོ༌ ཛོམས༌།

50

1 ཡོ༌སེབ༌ ཁོ༌རང༌ངི༌ ཨ༌བ༌ ཁྲིལ༌ཏེ༌ ངུ༌ཨིན༌ ཁོའ༌ པུག༌ ཏངས༌། 2 ཏེ༌ནེ༌ ཡོ༌སེབ༌བི༌, ཁོའ༌ ཞབས༌ཏོག༌ ཅོ༌ཁན༌ནི༌ ཨམ༌ཅི༌གུན༌ལ༌ ཨ༌བའེ༌ ཟུགས༌པོ༌ མི༌ རུལ༌ཅེས༌སི༌ ཕིའ༌ སྨན༌ སྐུ༌ཅེས༌ལ༌ བཀའ༌ ཏངས༌། 3 ཏུས༌གྱུན༌ ཙོགས༌ལ༌ ཟུགས༌པོའ༌ སྨན༌ སྐུ༌ཅེས༌ལ༌ ཞག༌མ༌ ཞིབ༌ཅུ༌ གོར༌, ཡ༌ཀོབ༌བི༌ ཕིའ༌ ཨི༌ཇིབ༌པ༌ ཚང༌མའེ༌ ཞག༌པོ༌ རྡུན༌ཅུ༌ ཉ༌ངན༌ ཅོས༌།

4 ཉ༌ངན༌ནི༌ ཏུས༌པོ༌ བུད༌ད༌ཅིག༌ ཡོ༌སེབ༌བི༌ གྱལ༌པོའེ༌ འུ༌སྐྱོང༌གུན༌ལ༌ ཟེརས༌, “ང༌ ཐུག༌རྗེ༌ ཛད༌ཏེ༌ ཇུ༌ཇུ༌ འི༌ ལོན༌བོ༌ གྱལ༌པོའ༌ མོལ༌, 5 ‘ངའེ༌ ཨ༌བའེ༌ ངའ༌, ཀེ༌ནན༌ནི༌ ས༌ཆའེ༌ ནང༌ང༌ ཁོང༌རང༌ངི༌ ཕིའ༌ སྤུར༌ཁང༌ གྲལ༌གྲིག༌ ཅོས༌ཏེ༌ ཡོད༌ཁན༌བོའེ༌ ནང༌ང༌ ཁོང༌ སུབ༌ཅེས༌ལ༌ ནའ༌ ཁུར༌ཅུགས༌ཏེ༌ ཁ༌ཆད༌ ཅོ༌ཅུགས༌།’ ཏ༌ ང༌ ང༌རང༌ངི༌ ཨ༌བ༌ སུབ༌ཅེས༌ལ༌ ཆའ༌ ཅུག༌ག༌ ཛད༌, ཏེ༌ནེ༌ ང༌ ལོགས༌ཏེ༌ ཡོང༌ཨིན༌།”

6 གྱལ༌པོའེ༌ ལན༌ཏངས༌, “སོང༌ ཡང༌ ཁྱོ༌རང༌ངི༌ ཨ༌བ༌ སུབ༌ ཀ༌ཟུག༌ ཁྱོ༌རང༌ངི༌ ཁོང༌ང༌ ཁ༌ཆད༌ ཅོས༌ཏེ༌ ཨིན༌།”

7 ཏེ༌ནེ༌ ཡོ༌སེབ༌ ཁོ༌རང༌ངི༌ ཨ༌བ༌ སུབ༌བ༌ལ༌ སོང༌། གྱལ༌པོའེ༌ འུ༌སྐྱོང༌ ཚང༌མ༌ དང༌ ཨི༌ཇིབ༌པ༌ འུ༌སྐྱོང༌ ཚང༌མ༌ ཡོ༌སེབ༌ ཉམ༌པོ༌ སོང༌། 8 ཁོ༌ དང༌ ཁོའེ༌ སྤུན༌ལ༌གུན༌ནི༌ ནང༌ཚངས༌ ཚང༌མ༌ ཡང༌ ཁོང༌ངི༌ ཨ༌བའེ༌ ནང༌མི༌ ཚང༌མ༌ ཁོ༌ ཉམ༌པོ༌ སོང༌། ཁོང༌གུན༌ནི༌ ཕྲུ༌གུ༌གུན༌, ར༌ལུག༌ དང༌ བ༌ལང༌ངི༌ ཁྱུ༌གུན༌ གོ༌ཤེན༌ནི༌ ཡུལ༌ལ༌ བོརས༌། 9 ཤིང༌རྟ༌ དང༌ རྟའེ༌ཀ༌ ཞོན༌ཁན༌ནི༌ མི༌གུན༌ནའང༌ ཁོ༌ ཉམ༌པོ༌ སོང༌། མི༌ཚོགས༌ ཆེན༌མོ༌ཞིག༌ ཡོད༌པིན༌།

10 ཁོང༌གུན༌ ཡོར༌དཱན༌ ལྩངས༌པོ༌ ཤར༌ ཆོགས༌ལ༌ ཁུ༌ཡུས༌ སྐོར༌སའེ༌ ས༌ཆ༌ ཨ༌ཏད༌ལ༌ ལེབ༌བ༌ཅིག༌ ཁོང༌གུན༌ནི༌ ཤེད༌ཅན༌ ངུས༌ཏེ༌ ཉ༌ངན༌ ཅོས༌ ཡང༌ ཏེ༌རུ༌ ཡོ༌སེབ༌བི༌ ཞག༌པོ༌ རྡུན༌ ཨ༌བའེ༌ ཕིའ༌ ཉ༌ངན༌ ཅོས༌། 11 ཀེ༌ནན༌པ༌གུན༌ནི༌ ཨ༌ཏད༌ ཁུ༌ཡུས༌ སྐོར༌སའེ༌ ས༌ཆའེ༌ཀ༌ ཁོང༌གུན༌ནི༌ ཉ༌ངན༌ ཅོ༌ཨིན༌ ཐོང༌ཏེ༌ ཟེརས༌, “འི༌ ཏུས༌པོ༌ ཨི༌ཇིབ༌པ༌གུན༌ནི༌ ཕིའ༌ ཉ༌ངན༌ སྲན༌ཏྲེ༌ ཏུས༌ཤིག༌ ཨིན༌ནོག༌།” ཏེན༌ན༌བོའེ༌ ཞས༌ཏེ༌ ཡོར༌དཱན༌ ལྩངས༌པོའེ༌ ཉེ༌མོའ༌ ཡོད༌ཁན༌ ཏེ༌ ས༌ཆ༌བོའེ༌ མིང༌ང༌ ཨ༌བེལ༌ མིཟ༌རེམ༌ * ཏགས༌།

12 ཏེ༌ནེ༌ ཡ༌ཀོབ༌བི༌ བུ༌ཚ༌གུན༌ནི༌ ཨ༌བའེ༌ བཀའ༌ ཏང༌ཁན༌ ནང༌ཞིན༌ ཅོས༌། 13 ཁོང༌གུན༌ནི༌ ཁོའེ༌ སྤུར༌ ཀེ༌ནན༌ལ༌ ཁྱེརས༌ ཡང༌ མམ༌རེའེ༌ ཉེ༌མོའ༌ མེཁ༌ཕི༌ལའི༌ ཞིང༌ངི༌ བྲག༌ཕུགས༌སི༌ ནང༌ང༌ སུབས༌ ཀ༌བོ༌ ཨབ༌ར༌ཧམ༌མི༌ ཧེད༌པ༌ ཨེ༌ཕོ༌རོན༌ནི༌ ཀ༌ནེ༌ རོ༌ སུབ༌ཅེས༌སི༌ ཕིའ༌ ཉོས༌ཏེ༌ ཨིན༌པིན༌། 14 ཨ༌བའེ༌ སྤུར༌ སུབ༌ ཚར༌ཏེ༌ སྟིང༌ནེ༌ ཡོ༌སེབ༌ ཨི༌ཇིབ༌བ༌ ལོགས༌ཏེ༌ སོང༌། ཁོའེ༌ སྤུན༌ལ༌གུན༌ དང༌ ཁོ༌ ཉམ༌པོ༌ ཡོངས༌ཏེ༌ ཡོད༌ཁན༌ ཚང༌མའང༌ ལོགས༌ཏེ༌ སོང༌།

ཡོ༌སེབ༌བི༌ ཁོ༌རང༌ངི༌ ཨ༌ཅོ༌གུན༌ལ༌ སྤོས༌པ༌ ཏངས༌།

50:15-21

15 ཡ༌ཀོབ༌ ཤིའ༌ཅིག༌ ཡོ༌སེབ༌བི༌ ཨ༌ཅོ༌གུན༌ནི༌ ཟེརས༌, “ཡོ༌སེབ༌བ༌ ང༌དང༌གུན༌ནི༌ཀ༌ ཏ༌རུང༌ངའང༌ སྲོ༌ ལུས༌ཏེ༌ ང༌དང༌གུན༌ནི༌ ཁོའ༌ ངན༌པ༌ ཅོ༌ཁན༌བོའེ༌ གྱབ༌གལ༌ལ༌ ལན༌ ཏང༌སྲིད༌ཅེས༌ ཨིན༌ནོག༌།” 16 ཏེ༌བོའེ༌ཕིའ༌ ཁོང༌གུན༌ནི༌ ཡོ༌སེབ༌བ༌ ལོན༌ ཀལས༌, “ང༌དང༌གུན༌ནི༌ ཨ༌བ༌ ཤི༌ སང༌ སྔུན༌ལ༌, 17 ཁོང༌ངི༌ ང༌ཞའ༌ ཉེ༌རང༌ང༌ འི༌བོ༌ ཟེར༌ཅེས༌ལ༌ མོལས༌, ‘ཇུ༌ཇུ༌ ཁྱོ༌རང༌ངི༌ ཨ༌ཅོ༌གུན༌ནི༌ ཁྱོ༌རང༌ང༌ ངན༌པ༌ ཅོས༌ཏེ༌ སྡིག༌པ༌ ཅོ༌ཁན༌བོའ༌ གོངས༌པ༌ ཏོང༌།’ ཏ༌ ཇུ༌ཇུ༌ ང༌ཞའ༌ ཉེ༌རང༌ངི༌ ཨ༌བའེ༌ དཀོན༌མཆོག༌གི༌ ཡོག༌པོ༌གུན༌ནི༌ སྡིག༌པ༌ ཅོ༌ཁན༌བོའ༌ གོངས༌པ༌ སལ༌ལ༌ ཛད༌།” ཏེ༌ ལོན༌བོ༌ ཚོར༌ཏེ༌ ཡོ༌སེབ༌ ངུས༌།

18 ཏེ༌ནེ༌ ཁོའེ༌ ཨ༌ཅོ༌གུན༌ ཡོངས༌ཏེ༌ ཡོ༌སེབ༌བི༌ དུན༌ལ༌ གྱེལ༌ཏེ༌ ཟེརས༌, “ང༌ཞའ༌ ཉེ༌རང༌ངི༌ ཚེ༌ཡོག༌གི༌ ཚུལ༌ལ༌ དུག༌ཨིན༌།” 19 ཨིན༌ནའང༌ ཡོ༌སེབ༌བི༌ ཁོང༌གུན༌ལ༌ ཟེརས༌, “ཇིགས༌ མ༌ཇིགས༌། ངའ༌ ཁྲིམས༌ཅད༌ ཏང༌ཁན༌ནི༌ དཀོན༌མཆོག༌ མན༌? 20 ཁྱོ༌ཞ༌གུན༌ནི༌ ངའེ༌ གྱབ༌གལ༌ལ༌ ངན༌པ༌ ཅོ༌ཅེས༌ ཅོས༌, ཨིན༌ནའང༌ དཀོན༌མཆོག༌གི༌ ཏེ༌བོ༌ གྱལ༌ལ༌ གྱུར༌ཅུག༌ག༌ ཛད༌ཏེ༌ མི༌ མང༌པོའེ༌ སྲོག༌ སྐྱོབ༌བ༌ ཛདས༌, ཀ༌ཟུག༌ དི༌རིང༌ ཇུང༌ཨིན༌ ཨིན༌ནོག༌། 21 ཁྱོ༌ཞའ༌ ཇིགས༌གོས༌ མེད༌པ༌ ཨིན༌ནོག༌། ངའེ༌ ཁྱོ༌ཞའ༌ དང༌ ཁྱོ༌ཞའེ༌ ཕྲུ༌གུ༌གུན༌ནི༌ སྒོས༌དོམ༌གུན༌ རིག༌ཨིན༌།” ཏེན༌ན༌ཟུག༌གི༌ ཡོ༌སེབ༌བི༌ ཁོང༌གུན༌ལ༌ སྤེ༌ར༌ ལྡེ༌མོ༌ ཏངས༌ཏེ༌ ལོ༌ཁྱེལ༌ ཅུགས༌།

ཡོ༌སེབ༌ ཀྲོངས༌།

50:22-25

22 ཡོ༌སེབ༌ ཁོའེ༌ ཨ༌བའེ༌ ནང༌མི༌ ཚང༌མ༌ ཉམ༌པོ༌ ཨི༌ཇིབ༌བི༌ ནང༌ང༌ ཁོའ༌ ལོ༌ གྱ༌དང༌རྕུ༌ ཆ༌ཆའ༌ ཚག༌པ༌ ལུས༌། 23 ཡོ༌སེབ༌ ཨེཕ༌ར༌ཡིམ༌མི༌ ཕྲུ༌གུ༌གུན༌ དང༌ ཚ༌འོ༌ གུན༌ ཐོང༌ཐོང༌ ཚག༌པ༌ སོན༌ཏེའ༌ ལུས༌། ཡོ༌སེབ༌བི༌ མ༌ནས༌ས༌ བུ༌ཚ༌ མ༌ཀིར༌རི༌ ཕྲུ༌གུ༌གུན༌ སོས༌བུའ༌ ལེནས༌། 24 ཏེ༌ནེ༌ ཡོ༌སེབ༌བི༌ ཁོ༌རང༌ངི༌ ཨ༌ཅོ༌ནོ༌གུན༌ལ༌ ཟེརས༌, “ང༌ ཤི༌ཅེས༌ ཨིན༌ནོག༌། ཨིན༌ནའང༌ དཀོན༌མཆོག༌གི༌ ཁྱོ༌ཞ༌གུན༌ལ༌ རོགས༌ ཛད༌ཏེ༌ ཁྱོ༌ཞ༌གུན༌ ཨི༌ཇིབ༌བི༌ ཡུལ༌ནེ༌ ཕིངས༌ཏེ༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌ གུན༌ལ༌ ཁ༌ཆད༌ ཛད༌ཁན༌ནི༌ ས༌ཆའེ༌ ནང༌ང༌ ཁྱེར༌ར༌ ཛད༌ཨིན༌།” 25 ཏེ༌ནེ༌ ཡོ༌སེབ༌བི༌ ཡ༌ཀོབ༌བི༌ བུ༌ཚ༌གུན༌ལ༌ ནའ༌ ཁུར༌ཅུགས༌ཏེ༌ ཟེརས༌, “དཀོན༌མཆོག༌གི༌ ཁྱོ༌ཞ༌གུན༌ འི༌ ས༌ཆ༌ནེ༌ ཕིངས༌ཏེ༌ ཁྱེར༌ར༌ ཛད༌ ཟ༌ནེ༌ ཁྱོ༌ཞ༌གུན༌ནི༌ ངའེ༌ རུས༌པ༌གུན༌ ཁྱོ༌ཞའ༌ ཉམ༌པོ༌ ཁྱེར༌།” 26 ཏེ༌ནེ༌ ཨི༌ཇིབ༌བི༌ ནང༌ང༌ ཡོ༌སེབ༌བ༌ ལོ༌ གྱ༌དང༌རྕུ༌ སོང༌ཏེ༌ ཀྲོངས༌། ཁོའེ༌ ཟུགས༌པོའ༌ སྨན༌ སྐུས༌ཏེ༌ སྤུར༌ སྒམ༌མི༌ ནང༌ང༌ བོརས༌།

* 3:20 3:20 ཨིབ༌རི༌པའེ༌ སྐད༌དི༌ ནང༌ང༌ ཡ༌ཝའེ༌ ཏོན༌ ནི༌ “སོན༌ཏེ༌” ཨིན༌ནོག༌།

† 3:24 3:24 ནམ༌ཁའེ༌ ནང༌ང༌ དཀོན༌མཆོག༌གི༌ ཞབས༌ཏོག༌པ༌ མི༌ དང༌ སེམས༌ཅན༌ དྲེས༌ཁན༌ནི༌ ཟོས༌ཏའེ༌ ནང༌ང༌ ཤོག༌པ༌ ཡོད༌ཁན༌།

* 6:2 6:2 དཀོན༌མཆོག༌གི༌ བཀའ༌ མ༌ཉན༌ན༌ ཁོང༌ ཕངས༌ཏེ༌ ཆའ༌ཁན༌ནི༌ ཕོ༌ཉ༌གུན༌ ཡ༌ དཀོན༌མཆོག༌གི༌ གྱབ༌ནེ༌ གྲུལ༌ཁན༌ནི༌ བུ༌ཚ༌གུན༌ ཨིན༌ནོག༌།

† 6:2 6:2 དཀོན༌མཆོག༌གི༌ གྱབ༌ནེ༌ མ༌གྲུལ༌ཁན༌ནི༌ བུ༌མོ༌གུན༌ ཨིན༌ནོག༌།

* 8:7 8:7 རེ༌ཝེན༌ ནི༌ རོའེ༌ ཤ༌ ཟའ༌ཁན༌ནི༌ ཅི༌པ༌ ཨིན༌པ༌ ཁོ༌ ཁར༌ཇིའི༌ ཕིའ༌ གྲུ༌ཟིང༌ངི༌ཀ༌ ལོགས༌ཏེ༌ ཡོང༌ མ༌གོས༌།

* 11:9 11:9 ཨིབ༌རི༌པའེ༌ སྐད༌དི༌ ནང༌ང༌ བ༌བེལ༌ ནི༌ “གོམ༌ཁོར༌ཅེས༌ལ༌” ཟེར༌ར༌ནོག༌།

* 17:10 17:10 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཅོ༌ཅེས༌ ཟེར༌ར༌ནོག༌།

* 19:22 19:22 ཨིབ༌རི༌པའེ༌ སྐད༌དི༌ ནང༌ང༌ ཟོ༌འར༌རི༌ ཏོན༌ ཆུ༌ངུན༌ ཨིན༌ནོག༌།

† 19:24 19:24 མུ༌ཟི༌ ཨངག༌རེས༌སི༌ སྐད༌དི༌ ནང༌ང༌ སལ༌ཕར༌ལ༌ ཟེར༌ར༌ནོག༌།

* 21:31 21:31 ཨིབ༌རི༌པའེ༌ སྐད༌དི༌ ནང༌ང༌ བེར༌ཤེ༌བའེ༌ ཏོན༌ ནའ༌ ཁུར༌ཁན༌ནི༌ ཆུ༌དོང༌ ཨིན༌ནོག༌།

* 25:29 25:29 ལིངས༌ལ༌ ཧིན༌དི༌ སྐད༌དི༌ ནང༌ང༌ ཤི༌ཀར༌ ཟེར༌ར༌ནོག༌།

* 29:32 29:32 ཨིབ༌རི༌པའེ༌ སྐད༌དི༌ ནང༌ང༌ རུ༌བེན༌ནི༌ ཏོན༌ ཉིས༌ “ལྟོས༌སའང༌ བུ༌ཚ༌ཞིག༌” དང༌ “ཁོང༌ངི༌ ངའེ༌ རྡུག༌ངལ༌བོ༌ ཟིགས༌” ཡོད༌ཏེ༌ ཨིན༌ནོག༌།

† 29:33 29:33 ཨིབ༌རི༌པའེ༌ སྐད༌དི༌ ནང༌ང༌ སི༌མི༌འོན༌ནི༌ ཏོན༌ “སན༌ན༌ ཛད༌ཁན༌” ཨིན༌ནོག༌།

‡ 29:34 29:34 ཨིབ༌རི༌པའེ༌ སྐད༌དི༌ ནང༌ང༌ ལི༌ཝིའི༌ ཏོན༌ “ཉེ༌མོའ༌ ཡོད༌ཅེས༌” ཨིན༌ནོག༌།

§ 29:35 29:35 ཨིབ༌རི༌པའེ༌ སྐད༌དི༌ ནང༌ང༌ ཡ༌ཧུ༌དཱ༌ ཏོན༌ “སྟོད༌པ༌” ཨིན༌ནོག༌།

* 30:6 30:6 ཨིབ༌རི༌པའེ༌ སྐད༌དི༌ ནང༌ང༌ གྲེན༌ནི༌ ཏོན༌ “སྐྱོན༌མེད༌ ཐེའ༌ ཛད༌ཅེས༌” ཨིན༌ནོག༌།

† 30:8 30:8 ཨིབ༌རི༌པའེ༌ སྐད༌དི༌ ནང༌ང༌ ནཕ༌ཐལ༌ལི༌ ཏོན༌ “ནོལ༌ཅེས༌” ཨིན༌ནོག༌།

‡ 30:11 30:11 ཨིབ༌རི༌པའེ༌ སྐད༌དི༌ ནང༌ང༌ གཱད༌དི༌ ཏོན༌ “སོ༌དེ༌ཅན༌” ཨིན༌ནོག༌།

§ 30:13 30:13 ཨིབ༌རི༌པའེ༌ སྐད༌དི༌ ནང༌ང༌ ཨ༌ཤེར༌རི༌ ཏོན༌ “ཐད༌པོ༌” ཨིན༌ནོག༌།

* 30:18 30:18 ཨིབ༌རི༌པའེ༌ སྐད༌དི༌ ནང༌ང༌ ཨིས༌ས༌ཁར༌རི༌ ཏོན༌ “སོལ༌རས༌” ཨིན༌ནོག༌།

† 30:20 30:20 ཨིབ༌རི༌པའེ༌ སྐད༌དི༌ ནང༌ང༌ ཟེ༌བུ༌ལོན༌ནི༌ ཏོན༌ “རྩི༌ཝ༌” ཨིན༌ནོག༌།

‡ 30:24 30:24 ཨིབ༌རི༌པའེ༌ སྐད༌དི༌ ནང༌ང༌ ཡོ༌སེབ༌བི༌ ཏོན༌ “རྩག༌ཅེས༌” ཨིན༌ནོག༌།

§ 30:41 30:41 སེམས༌ཅན༌ལ༌ ཆུ༌ ཏང༌ཅེས༌སི༌ ནོད༌པོའ༌ ཞོང༌པ༌ ཟེར༌ར༌ནོག༌།

* 31:47 31:47 ཨ༌རམ༌པའེ༌ སྐད༌དི༌ ནང༌ང༌ ཡི༌གར༌ ཤ༌ཧ༌དུ༌ཐའེ༌ ཏོན༌ “སྤུང༌ཁན༌ནི༌ སྤང༌པོ༌” ཨིན༌ནོག༌།

† 31:47 31:47 ཨིབ༌རི༌པའེ༌ སྐད༌དི༌ ནང༌ང༌ ག༌ལིད༌དི༌ ཏོན༌ “སྤུང༌ཁན༌ནི༌ སྤང༌པོ༌” ཨིན༌ནོག༌།

* 32:2 32:2 ཨིབ༌རི༌པའེ༌ སྐད༌དི༌ ནང༌ང༌ མ༌ཧ༌ནཱའིམ༌མི༌ ཏོན༌ “སྡེ༌ ཉིས༌ ཚོགས༌ས༌” ཨིན༌ནོག༌།

† 32:28 32:28 ཨིབ༌རི༌པའེ༌ སྐད༌དི༌ ནང༌ང༌ ཨིས༌ར༌ཨེལ༌ལི༌ ཏོན༌ “ཁོའེ༌ དཀོན༌མཆོག༌ ཉམ༌པོ༌ རདས༌” ཨིན༌ནོག༌།

‡ 32:30 32:30 ཨིབ༌རི༌པའེ༌ སྐད༌དི༌ ནང༌ང༌ པེ༌ནིལ༌ལི༌ ཏོན༌ “དཀོན༌མཆོག༌གི༌ ཞལ༌དོང༌” ཨིན༌ནོག༌།

* 33:17 33:17 ཨིབ༌རི༌པའེ༌ སྐད༌དི༌ ནང༌ང༌ སུ༌ཀོད༌དི༌ ཏོན༌ “དུག༌སའེ༌ ནས༌ས༌” ཨིན༌ནོག༌།

* 38:29 38:29 ཨིབ༌རི༌པའེ༌ སྐད༌དི༌ ནང༌ང༌ པེ༌རེཟ༌སི༌ ཏོན༌ “ཝང༌ ཏངས༌ཏེ༌ བིང༌ཅེས༌” ཨིན༌ནོག༌།

† 38:30 38:30 ཨིབ༌རི༌པའེ༌ སྐད༌དི༌ ནང༌ང༌ ཟེ༌རཧའེ༌ ཏོན༌ “ཁྲག༌ ཙོགས༌ མར༌པོ༌ ཡ༌ ལྡང༌ཤན༌” ཨིན༌ནོག༌།

* 41:51 41:51 ཨིབ༌རི༌པའེ༌ སྐད༌དི༌ ནང༌ང༌ མ༌ནས༌ས༌ ཏོན༌ནི༌ “རྗེད༌ཅེས༌” ཨིན༌ནོག༌།

† 41:52 41:52 ཨིབ༌རི༌པའེ༌ སྐད༌དི༌ ནང༌ང༌ ཨེཕ༌ར༌ཡིམ༌མི༌ ཏོན༌ནི༌ “ཕེལ༌ཅེས༌” ཨིན༌ནོག༌།

* 47:11 47:11 གོ༌ཤེན༌ནི༌ ནས༌ས༌བོའ༌ རམ༌སིས༌སའང༌ ཟེར༌ར༌ནོག༌།

* 50:11 50:11 ཨིབ༌རི༌པའེ༌ སྐད༌དི༌ ནང༌ང༌ ཨ༌བེལ༌ མིས༌རེམ༌མི༌ ཏོན༌ “ཨི༌ཇིབ༌པ༌གུན༌ནི༌ རྡུག༌པོ༌ ཅོ༌ཅེས༌” ཨིན༌ནོག༌།

བིང༌ཏེ༌ ཆའ༌ཁན༌

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

བིང༌ཏེ༌ ཆའ༌ཁན༌།

བིང༌ཏེ༌ ཆའ༌ཁན༌ནི༌ སྤེ༌ཆའེ༌ སྐོར༌།

ཏམ༌པ༌ སུང༌རབས༌སི༌ ནང༌ང༌ མོ༌ཟེས༌སི༌ འི༌ སྤེ༌ཆ༌ བྲིས༌ཏེ༌ ཨིན༌ཁན༌བོ༌ ངོས༌ལེན༌ ཅོའ༌ནོག༌: སྤེར༌ན༌ འིན༌ན༌ སྤེ༌ཆའེ༌ 17:14, 24:4, 34:27, དང༌ ཡོ༌ཤུའེ༌ སྤེ༌ཆ༌ 8:31། གཙོ༌བོ༌ ཡེ༌ཤུའི༌ ལན༌ མང༌པོ༌ འི༌ སྤེ༌ཆ༌ མོ༌ཟེས༌སི༌ བྲིས༌ཏེ༌ ཨིན༌ནོག༌ མོལས༌ ༼མར༌ཀུས༌ 7:10, 12:26༽ ཡང༌ ལུ༌ཀའེ༌ སྤེ༌ཆ༌ བྲིས༌ཁན༌བོའེང༌ ཏེན༌ན༌ ཙོགས༌ ཟེར༌དུག༌ ༼ལུ༌ཀ༌ 2:22,23།༽

འི༌ཏུས༌སི༌ ཆོས༌སི༌ ནང༌ང༌ ཁས༌པ༌ མང༌པོའེ༌ འི༌ སྤེ༌ཆ༌བོ༌ ཡེ༌ཤུ༌ མ༌ཤི༌ཀ༌ ལྟམས༌སི༌ སང༌ སྔུན༌ནི༌ ལོ༌ 1,446 ཉེ༌ཁོར༌ལ༌ མོ༌ཟེས༌སི༌ བྲིས༌ཏེ༌ ཨིན༌ནོག༌། ཏེ༌བོའེ༌ཕིའ༌ འི༌ ནང༌ང༌ བྲིས༌ཁན༌ ཚང༌མ༌ ཐུཏྲ༌མོས༌ སུམ༌པ༌ དང༌ ཁོའེ༌ བུ༌ཚ༌ ཨ༌མུན༌ཧོ༌ཏེཔ༌ གྱལ༌པོ༌གུན༌ནི༌ ཝང༌སྲུལ༌ལི༌ ཏུས༌ལ༌ ཇུང༌ཏེ༌ ཨིན༌པིན༌ ཡང༌ ཁོང༌གུན༌ནི༌ ཨིས༌ར༌ཨེལ༌པ༌གུན༌ལ༌ མ༌སྲན༌ཏྲེ༌ ནགས༌ སྟནས༌ ཨིན༌ནའང༌ སྟིང༌ཇུག༌ག༌ ཁོང༌གུན༌ ཨི༌ཇིབ༌ནེ༌ བིངས༌ཏེ༌ ཆ༌ཅུག༌ཁན༌བོ༌ ཤད༌ད༌ནོག༌།

གོ༌ཟུག༌གི༌ སྤེ༌ཆའེ༌ ལོ༌རྒྱུས༌པོ༌ ཆད༌མ༌ཅུག༌ག༌ འི༌ སྤེ༌ཆའེ༌ ནང༌ང༌ བྲིས༌ཏེ༌ ཡོད༌ཏེ༌ ཨིན༌ནོག༌ ཏེ༌བོ༌ ཀ༌ཟུག༌གི༌ དཀོན༌མཆོག༌གི༌ ཁོང༌རང༌ངི༌ མི༌གུན༌ ཨི༌ཇིབ༌བི༌ ཚེ༌ཡོག༌ནེ༌ སྐྱོབས༌, ཀ༌ཟུག༌གི༌ མོ༌ཟེས༌ ལུང༌སྟོན༌པའེ༌ ཚུལ༌ལ༌ ལྡམ༌མ༌ ཛད༌ཁན༌, ཁོའེ༌ ཁོང༌ངི༌ མི༌གུན༌ སི༌ནཱའི༌ རིའ༌ ཁྲིད༌ཏེ༌ ཁྱེརས༌, དཀོན༌མཆོག༌གི༌ བཀའ༌རྒྱ༌གུན༌ ཐོབ༌ ཡང༌ དཀོན༌མཆོག༌གི༌ མི༌གུན༌ལ༌ ཀ༌ཟུག༌གི༌ མི༌ཚེ༌ ཕུད༌ཅེས༌ དང༌ ཁོང༌ང༌ ཅོལ༌ཅེས༌ ལབ༌ཁན༌བོ༌ ཨིན༌པིན༌།

མོ༌ཟེས༌ གྱལ༌པོའེ༌ ཁར༌རི༌ ནང༌ང༌ ལྡན༌ཏེ༌ ལོ༌ ཞིབ༌ཅུ༌ ཨི༌ཇིབ༌བི༌ གྱལ༌ལུའི༌ ཚུལ༌ལ༌ ལོབ༌ཇོང༌ དང༌ ཁྱུད༌ ཚང༌མ༌ ཇང༌ཅུགས༌ཏེ༌ དཀོན༌མཆོག༌གི༌ འི༌ ལས༌སི༌ ཕིའ༌ མོ༌ཟེས༌ གྲལ༌གྲིག༌ ཛདས༌, ཏེ༌བོ༌ མ༌ཚད༌ ལོ༌ ཞིབ༌ཅུ༌ ཟོད༌པ༌ ཉམ༌པོ༌ ལུག༌རྫི༌ ཚུལ༌ལ༌ རི༌སྟོང༌ངི༌ ནང༌ང༌ མི༌ཚེ༌ ཕུད༌ཅེས༌ དང༌ སྟིང༌ཇུག༌ག༌ ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ ཕིངས༌ཏེ༌ སི༌ནཱའི༌ རིའ༌ ཁྲིད༌ཅེས༌ ཀ༌རུ༌ ཁོའ༌ དཀོན༌མཆོག༌གི༌ བཀའ༌རྒྱ༌གུན༌ ཐོབ༌།

འིན༌ན༌ ཏུས༌ལ༌ དཀོན༌མཆོག༌གི༌ ཁོང༌རང༌ངི༌ ཚན༌ ཡ༌ཝ༌ ཁོང༌རང༌ངི༌ མི༌གུན༌ལ༌ སྔོན༌ཅུག༌ག༌ ཛདས༌, ཏེ༌ཏུས༌ ཚག༌པ༌ ཁོང༌ངི༌ ཏེ༌བོ༌ མ༌ཛད༌ད༌ ཨིན༌པིན༌། དཀོན༌མཆོག༌གི༌ ཁོང༌རང༌ངི༌ སྕོད༌ལམ༌གུན༌ སྔོན༌ཅུག༌ག༌ ཛདས༌: ཀ༌གུན༌ ཁྲིམས༌ཅད༌ ཀྲང༌པོ༌ ཛད༌ཁན༌, སྙིང༌རྗེ༌ དང༌ ཐུག༌རྗེ༌ གངས༌ཁན༌, སྲོ༌ གྱོགས༌པ༌ མ༌ ཡོང༌ཁན༌, ཅམས༌པ༌ གངས༌ཁན༌, ཨིད༌ཤེས༌ཅན༌ དང༌ ཏམ༌པ༌ ཡང༌ སྡིག༌ཅན༌གུན༌ལ༌ ཤགས༌པ༌ སལ༌ཁན༌།

ཁོང༌ངི༌ ཁོང༌རང༌ངི༌ མི༌ ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ ཐར༌ཅུག༌ཅེས༌སི༌ ཐབ༌ལྡིངས༌, ཁོང༌ངི༌ ཏམ༌པ༌ བཀའ༌རྒྱ༌, ཁོང༌ངི༌ ཐུགས༌ཐད༌ ནང༌ཞིན༌ ཁོང༌ང༌ ཅོལ༌ཅེས༌, ཨ༌རོན༌ དང༌ ཁོའེ༌ པུར༌གྱུད༌གུན༌ནི༌ བླ༌མའེ༌ ལས༌ གོ༌ཟུག༌ ཅོ༌ཅེས༌, སི༌ནཱའི༌ རི༌ཀ༌ མི༌གུན༌ལ༌ ཁོང༌རང༌ངི༌ ཆད༌དོན༌ སྔོན༌ཅུགས༌ ཀ༌བོ༌ ཀལ༌ཏེས༌ མི༌གུན༌ནི༌ ཁོང༌ངི༌ བཀའ༌རྒྱ༌གུན༌ ཁའ༌ཉན༌ན༌ ཁོང༌ ཁོང༌གུན༌ནི༌ དཀོན༌མཆོག༌ ཡང༌ ཁོང༌གུན༌ ཁོང༌ངི༌ མི༌ གྱུར༌ཨིན༌།

1

ཨི༌ཇིབ༌བི༌ ནང༌ང༌ ཨིས༌ར༌ཨེལ༌པ༌གུན༌།

1:1-22

1 འི༌གུན༌ ཨིས༌ར༌ཨེལ༌ ཡང༌ན༌ ཡ༌ཀོབ༌བི༌ བུ༌ཚ༌ ཁོང༌ ཉམ༌པོ༌ ཨི༌ཇིབ༌བ༌ ཆའ༌ཁན༌གུན༌ ཨིན༌ནོག༌, ཁོང༌ ཚང༌མའེ༌ ནང༌ཚངས༌ གུན༌ནའང༌ ཉམ༌པོ༌ ཡོད༌པིན༌། 2 རུ༌བེན༌, སི༌མེ༌འོན༌, ལི༌ཝི༌, ཡ༌ཧུ༌དཱ༌, 3 ཨིས༌ས༌ཁར༌, ཟེ༌བུ༌ལོན༌, བེན༌ཡཱ༌མིན༌, 4 དཱན༌, ནཕ༌ཐལ༌ལི༌, གཱད༌ དང༌ ཨ༌ཤེར༌ གུན༌ ཨིན༌པིན༌། 5 ཡ༌ཀོབ༌ གྱུད༌ཏེ༌ ཁོའེ༌ མིར༌གྱུད༌ ཚང༌མ༌ རྡུན༌ཅུ༌ ཡོད༌པིན༌, ཡོ༌སེབ༌ ཨི༌ཇིབ༌ ནང༌ང༌ སྔུན༌ལ༌ ཡོད༌ཏེ༌ ཨིན༌ནོག༌།

6 ཏ༌ ཡོ༌སེབ༌, ཁོའེ༌ ཨ༌ཅོ༌ནོ༌ དང༌ ཁོང༌གུན༌ནི༌ མི༌རབས༌ ཚང༌མ༌ ཤི༌། 7 ཨིན༌ནའང༌ ཨིས༌ར༌ཨེལ༌པ༌གུན༌ལ༌ ཕྲུ༌གུ༌ ཇོར༌ ཡང༌ ཁོང༌གུན༌ མ༌མང༌པོ༌ ཕེལ༌ཏེ༌ ཨི༌ཇིབ༌ གང༌པོའེ༌ ནང༌ང༌ གང༌ ཡང༌ མ༌ ཤེད༌ཅན༌ གྱུར༌།

8 ཏེ༌ནེ༌ ཡོ༌སེབ༌བི༌ སྐོར༌ལ༌ ཅའང༌ གྱུས༌ མེད༌ཁན༌ གྱལ༌པོ༌ སོ༌མ༌ཞིག༌ ཨི༌ཇིབ༌བི༌ ཝང༌སྲུལ༌པ༌ གྱུར༌། 9 ཁོའེ༌ ཁོང༌རང༌ངི༌ མི༌གུན༌ལ༌ ཟེརས༌, “འི༌ ཨིས༌ར༌ཨེལ༌པ༌གུན༌ ང༌དང༌གུན༌ནི༌ སང༌ མང༌ང༌ དང༌ ཤེད༌ཅན༌ གྱུར༌ཏེ༌ དུག༌། 10 ཡོང༌ཤིག༌, ང༌དང༌གུན༌ནི༌ ཁོང༌གུན༌ མང༌པོ༌ མི༌ཕེལ༌ཅེས༌སི༌ ཐབས༌ ཙལ༌གོས༌, ཏེ༌མན༌ནེ༌ མག༌གི༌ ཏུས༌ལ༌ ཁོང༌གུན༌ གྲ༌འོ༌གུན༌ ཉམ༌པོ༌ ཛོམས༌ཏེ༌ ང༌དང༌ངི༌ གྱབ༌གལ༌ལ༌ མག༌ ཏངས༌ཏེ༌ འི༌ ཡུལ༌ནེ༌ བིང༌ཏེ༌ ཆའ༌ནོག༌།”

11 ཏེ༌བོའེ༌ཕིའ༌ ཁོང༌གུན༌ནི༌ ཨིས༌ར༌ཨེལ༌པ༌གུན༌ལ༌ ཝང༌ ཉམ༌པོ༌ ལས༌ ནགས༌ཅན༌ ཅོ༌ཅུག༌ཅེས༌ལ༌ སྤོན༌བོ༌གུན༌ སྐོས༌, ཀ༌གུན༌ནི༌ ཁོང༌གུན༌ལ༌ ཨི༌ཇིབ༌བི༌ གྱལ༌པོའེ༌ ཕིའ༌ གྲུ༌ སག༌སའེ༌ གྱལ༌ས༌ པི༌ཐོམ༌ དང༌ རམ༌སིས༌ གུན༌ རྩིག༌ཅུགས༌། 12 ཨིན༌ནའང༌ ཁོང༌གུན༌ནི༌ ཨིས༌ར༌ཨེལ༌པ༌གུན༌ལ༌ ཙམ༌ཤིག༌ མང༌ང༌ ནགས༌ སྟན༌ནའང༌ ཁོང༌གུན༌ མང༌ང༌ ཕེལ༌ཏེ༌ གྱས༌ཨིན༌ སོང༌། ཏེ༌བོའེ༌ ཕིའ༌ ཨི༌ཇིབ༌པ༌གུན༌ ཁོང༌གུན༌ལ༌ ཇིགས༌ཏེ༌ 13 ཁོང༌གུན༌ལ༌ སྙིང༌རྗེ༌ མེད༌པ༌ ནགས༌ཅན༌ ལས༌ ཅོ༌ཅུགས༌། 14 ཁོང༌གུན༌ནི༌ ཨིས༌ར༌ཨེལ༌པ༌གུན༌ནི༌ མི༌ཚེ༌ མ༌ འུ༌ཐུགས༌ གྱུར༌ཅུགས༌། ཨི༌ཇིབ༌པ༌གུན༌ནི༌ ཁོང༌གུན༌ལ༌ ཝང༌ ཏངས༌ཏེ༌ པག༌བུ༌, ཀ༌ལག༌ དང༌ ཞིང༌ངི༌ ལས༌ རིགས༌ ཚང༌མ༌ ཅོ༌ཅུག༌གད༌པིན༌ ཡང༌ ལས༌ ཀགས༌པོ༌ ཅོའ༌ལ༌ ཏང༌ཁན༌ ཚང༌མའེ༌ ནང༌ང༌ ཁོང༌གུན༌ནི༌ སྙིང༌རྗེ༌ སྟན༌ན༌ མེད༌པིན༌།

15 ཏེ༌ནེ༌ ཨི༌ཇིབ༌བི༌ གྱལ༌པོའེ༌ ཕྲུ༌གུ༌ ཇོར༌ ཟ༌ནེ༌ རོགས༌ ཅོ༌ཁན༌ ཤིཕ༌རཧ༌ དང༌ པུ༌འཧ༌ ཨིབ༌རི༌པ༌ བུ༌མོ༌གུན༌ལ༌ བཀའ༌ ཏངས༌ཏེ༌ ཟེརས༌, 16 “ཁྱོ༌ཞའེ༌ ཨིབ༌རི༌པ༌ བུ༌མོ༌གུན༌ལ༌ ཕྲུ༌གུ༌ ཇོར༌ཏུས༌ རོགས༌ ཅོ༌ ཟ༌ནེ༌, ཀལ༌ཏེས༌ ཕྲུ༌གུ༌ བུ༌ཚ༌ ཨིན༌ན༌ སོད༌ ཨིན༌ནའང༌ བུ༌མོ༌གུན༌ སོན༌ཏེའ༌ བོར༌།” 17 ཨིན༌ནའང༌ ཕྲུ༌གུ༌ ཇོར༌ཏུས༌ རོགས༌ ཅོ༌ཁན༌གུན༌ དཀོན༌མཆོག༌ག༌ ཇིགས༌ཏེ༌ གྱལ༌པོའེ༌ ཁའ༌ མ༌ཉནས༌ ཡང༌ ཕྲུ༌གུ༌ བུ༌ཚ༌གུན༌ མ༌ སདས༌།

18 ཏེ༌ནེ༌ གྱལ༌པོའེ༌ ཕྲུ༌གུ༌ ཇོར༌ཏུས༌ རོགས༌ ཅོ༌ཁན༌ནི༌ བུ༌མོ༌གུན༌ བོད༌ཏེ༌ ཁྱོངས༌ ཡང༌ ཏྲིས༌, “ཁྱོ༌རང༌གུན༌ནི༌ འི༌བོ༌ ཅི༌ ཅོས༌ཏེ༌ ཨིན༌? ཕྲུ༌གུ༌ བུ༌ཚ༌གུན༌ ཅིའ༌ མ༌སད༌པིན༌?”

19 ཁོང༌གུན༌ནི༌ གྱལ༌པོ༌ ལན༌ཏངས༌, “ཨིབ༌རི༌པ༌ བུ༌མོ༌གུན༌ ཨི༌ཇིབ༌པ༌ བུ༌མོ༌གུན༌ ཙོགས༌ མེད༌ཏེ༌ ཨིན༌ནོག༌། ཁོང༌གུན༌ལ༌ ཕྲུ༌གུ༌ ལ༌མོའ༌ ཇོར༌དུག༌, ང༌ཞའ༌ ལེབ༌བི༌སང༌ སྔུན༌ལ༌ ཁོང༌གུན༌ལ༌ ཕྲུ༌གུ༌ ཇོར༌དུག༌།”

20 དཀོན༌མཆོག༌གི༌ ཏེ༌ བུ༌མོ༌གུན༌ལ༌ ཐུག༌རྗེ༌ ཛདས༌ ཡང༌ ཨིས༌ར༌ཨེལ༌པ༌གུན༌ མང༌ང༌ ཕེལ༌ཨིན༌ སོང༌ཏེ༌ ཤེད༌ཅན༌ གྱུར༌། 21 ཡང༌ ཕྲུ༌གུ༌ ཇོར༌ཏུས༌ རོགས༌ ཅོ༌ཁན༌ནི༌ བུ༌མོ༌གུན༌ དཀོན༌མཆོག༌ག༌ ཇིགས༌ཁན༌ ཡོད༌ པ༌སང༌ དཀོན༌མཆོག༌གི༌ ཁོང༌གུན༌ལའང༌ ཕྲུ༌གུ༌ སལ༌ལ༌ ཛདས༌།

22 ཏེ༌ནེ༌ གྱལ༌པོའེ༌ ཨི༌ཇིབ༌པ༌གུན༌ལ༌ བཀའ༌ ཏངས༌ཏེ༌ ཟེརས༌, “ཨིབ༌རི༌པ༌གུན༌ལ༌ སྐྱེ༌ཁན༌ བུ༌ཚ༌ ཚང༌མ༌ ནཱའེལ༌ ལྩངས༌པོའེ༌ ནང༌ང༌ ཕང༌གོས༌ ཨིན༌ནའང༌ བུ༌མོ༌ ཚང༌མ༌ སོན༌ཏེའ༌ བོར༌།”

2

མོ༌ཟེས༌ སྐྱེས༌།

2:1-10

1 ཏ༌ ལི༌ཝིའི༌ མི༌སྡེ༌ བུ༌ཚ༌ཞིག༌གི༌ ཏེན༌ན༌ མི༌སྡེ༌ བུ༌མོ༌ཞིག༌ ཉམ༌པོ༌ ན༌མ༌ ཅོས༌། 2 ཡང༌ བུ༌མོ༌ ཕན༌ཅེས༌མ༌ གྱུར༌ཏེ༌ བུ༌ཚ༌ཞིག༌ ཇོར༌། བུ༌ཚ༌བོ༌ ལྡེ༌མོ༌ ཕྲུ༌གུ༌ ཞིག༌ ཡོད༌པ༌ ཨ༌མའེ༌ ཕྲུ༌གུ༌བོ༌ ཟླ༌ཝ༌ སུམ༌ སྦས༌ཏེ༌ བོརས༌། 3 ཨིན༌ནའང༌ ཨ༌མའ༌ ཕྲུ༌གུ༌བོ༌ ཏེ༌སང༌ མང༌ང༌ སྦས༌ཏེ༌ བོར༌ མ༌ཉན༌ པ༌སང༌ ཁོའེ༌ པེཔ༌རུས༌ ཟེར༌ཁན༌ནི༌ སོག༌མའ༌ ལས༌ཁན༌ནི༌ པག༌ཙེ༌ ཁྱོངས༌ཏེ༌ ཆུ༌ ནང༌ཀུག༌ག༌ མི༌ཡོང༌ཅེས༌ལ༌ ཏར༌ཀོལ༌ སྐུས༌ ཡང༌ ཕྲུ༌གུ༌བོ༌ ཏེ༌ནང༌ང༌ གྱངས༌ཏེ༌ ནཱའེལ༌ ལྩངས༌པོའེ༌ ཐའ༌མའེ༌ ལྡམ༌བུའི༌ ཕྲོའ༌ བོརས༌། 4 ཕྲུ༌གུའི༌ སྲིང༌མོ༌ ཐག༌རིང༌ཞིག༌ནེ༌ ཁོའ༌ ཅི༌ ཆ༌རུག༌ ལྟེན༌ དུགས༌།

5 གྱལ༌པོའེ༌ བུ༌མོ༌ ཆུའ༌ཞུག༌ག༌ལ༌ ལྩངས༌པོ༌ ཆོགས༌ལ༌ བབས༌ཏེ༌ སོང༌ ཡང༌ ཁོའེ༌ ཡ༌ཏོ༌གུན༌ ལྩངས༌པོའེ༌ ཐའ༌མ༌ གྲུལ༌ཨིན༌ ཁོང༌ སྲུང༌ངད༌པིན༌། གྱལ༌མོའ༌ ལྡམ༌བུའི༌ ཕྲོའ༌ པག༌ཙེ༌ ཞིག༌ ཐོང༌ ཡང༌ ཡ༌ཏོ༌ཞིག༌ ཏེ༌བོ༌ ཁྱོང༌ང༌ལ༌ ལམ༌ ཅུགས༌། 6 ཁོའེ༌ ཏེ༌བོ༌ ཕེའ༌ཅིག༌ ཕྲུ༌གུ༌ བུ༌ཚ༌ཞིག༌ ཐོང༌། ཕྲུ༌གུ༌བོ༌ ངུ༌ཨིན༌ ཡོད༌པ༌ ཁོང༌ང༌ སྙིང༌རྗེ༌ སྐྱེས༌ཏེ༌ ཟེརས༌, “འི༌བོ༌ ཀ༌ནེའང༌ ཨིབ༌རི༌པ༌ ཞིག༌གི༌ ཕྲུ༌གུ༌ ཨིན༌ནོག༌།”

7 ཏེ༌ནེ༌ ཁོའེ༌ སྲིང༌མོའེ༌ གྱལ༌པོའེ༌ བུ༌མོའ༌ ཏྲིས༌, “ང༌ སོང༌ཏེ༌ ཕྲུ༌གུའ༌ འོ༌མ༌ སྟེར༌ཁན༌ནི༌ ཨིབ༌རི༌པ༌ བུ༌མོ༌ཞིག༌ ཉེ༌རང༌ངི༌ ཕིའ༌ ཙལ༌ཏེ༌ ཁྱོང༌ང༌?”

8 གྱལ༌མོའེ༌ ཟེརས༌, “སོང༌ ཡང༌ ཙོལ༌།” ཏེ༌ནེ༌ བུ༌མོ༌བོ༌ སོང༌ ཡང༌ ཕྲུ༌གུའི༌ ཨ༌མ༌ ཁྲིད༌ཏེ༌ ཁྱོངས༌།

9 གྱལ༌མོའེ༌ ཏེ༌ བུ༌མོ༌བོའ༌ ཟེརས༌, “འི༌ ཕྲུ༌གུ༌བོ༌ ཁྱེར༌ ཡང༌ ངའེ༌ ཕིའ༌ འོ༌མ༌ སྟེར༌ཏེ༌ སྟ༌སྟོག༌ ཅོས༌། ངའེ༌ ཁྱོ༌རང༌ང༌ ལ༌ཆ༌ ཏང༌ཨིན༌།” ཏེ༌ནེ༌ བུ༌མོའེ༌ ཕྲུ༌གུ༌ ཁྱེརས༌ ཡང༌ འོ༌མ༌ སྟེར༌ཏེ༌ ཁོའ༌ སྟ༌སྟོག༌ ཅོས༌།

10 ཕྲུ༌གུ༌ ཆེན༌མོ༌ ཆའ༌ཅིག༌ ཁོའེ༌ ཨ༌མའེ༌ ཁོ༌ གྱལ༌པོའེ༌ བུ༌མོ༌ ཡོད༌ས༌ ཁྱེརས༌ ཡང༌ ཕྲུ༌གུ༌ ཁོའེ༌ བུ༌ཚ༌ གྱུར༌། ཏེ༌ནེ༌ གྱལ༌མོའེ༌ ཟེརས༌, “ངའེ༌ ཁོ༌ ཆུའི༌ ནང༌ནེ༌ ཕིངས༌ཏེ༌ ཨིན༌ པ༌སང༌ ངའེ༌ ཁོའེ༌ མིང༌ང༌ མོ༌ཟེས༌ * ཏག༌ཨིན༌།”

མོ༌ཟེས༌ མི༌དིའན༌ལ༌ ཤོར༌ཏེ༌ སོང༌།

2:11-25

11 ལྡན༌ཏེ༌ སྟིང༌ནེ༌ མོ༌ཟེས༌ ཞག༌ཤིག༌ ཁོ༌རང༌ངི༌ མི༌ ཨིབ༌རི༌པ༌གུན༌ ཡོད༌ས༌ ཕི༌ལོག༌ག༌ སོང༌ ཡང༌ ཁོའ༌ ཁོང༌གུན༌ལ༌ ནགས༌ཅན༌ ལས༌ ཅོ༌ ཅུག༌ཁན༌བོ༌ ཐོང༌། ཁོའ༌ ཨི༌ཇིབ༌པ༌ ཞིག༌གི༌ ཁོ༌རང༌ངི༌ མི༌ ཨིབ༌རི༌པ༌ཞིག༌ག༌ རྡུང༌ཨིན༌ ཐོང༌། 12 མོ༌ཟེས༌སི༌ ཉེ༌ཁོར༌ ཚང༌མ༌ལ༌ ལྟས༌ ཡང༌ སུ༌ཞིག༌གའང༌ མ༌ཐོང༌པ༌ ཁོའེ༌ ཨི༌ཇིབ༌པ༌བོ༌ སད༌ཏེ༌ ཁོའེ༌ ཟུགས༌པོ༌ པེ༌མའེ༌ ནང༌ང༌ སྦས༌།

13 སྟིང༌མ༌ཞག༌པོ༌ ཁོ༌ ཡང༌སྐྱར༌ ཕི༌ལོག༌ག༌ སོང༌པ༌ ཁོའ༌ ཨིབ༌རི༌པ༌ མི༌ ཉིས༌ ནོལ༌ཨིན༌ ཐོང༌། མོ༌ཟེས༌སི༌ གལ༌ཏེ༌ ཡོད༌ཁན༌ནི༌ མི༌བོའ༌ ཟེརས༌, “ཅི༌ ཕིའ༌ ཁྱོ༌རང༌ངི༌ ཨིབ༌རི༌པ༌ རང༌ངི༌ ཕྲོ༌པ༌ རྡུང༌ངད༌?”

14 ཁོའེ༌ ལན༌ཏངས༌, “སུའི༌ ཁྱོ༌རང༌ ང༌ཞའེ༌ ཝང༌སྲུལ༌པ༌ དང༌ ཁྲིམས༌ཅད༌ཁན༌ལ༌ སྐོས༌? ཅི༌ ཁྱོ༌རང༌ངི༌ ཨི༌ཇིབ༌པ༌བོ༌ སད༌ད༌ ཙོགས༌ལ༌ ངའང༌ སད༌ཨིན༌ན༌?”

ཏེ༌ནེ༌ མོ༌ཟེས༌ ཇིགས༌ ཡང༌ སམ༌, “ངའེ༌ ཅོ༌ཁན༌བོ༌ མི༌གུན༌ལ༌ གྱུས༌ སོང༌ཏེ༌ ཨིན༌ཏིག༌དུག༌།” 15 གྱལ༌པོའ༌ ཏེ༌བོ༌ ཚོར༌ར༌ཅིག༌ ཁོའེ༌ མོ༌ཟེས༌ སད༌ཅེས༌སི༌ རྩོན༌གྲུས༌ ཅོས༌, ཨིན༌ནའང༌ མོ༌ཟེས༌ གྱལ༌པོའེ༌ ཀ༌ནེ༌ ཤོར༌ཏེ༌ མི༌དིའན༌ནི༌ ས༌ཆའ༌ ལེབས༌ཏེ༌ ཁོ༌ ཆུ༌དོང༌ ཞིག༌གི༌ དུན༌ལ༌ སའི༌ཀ༌ དུགས༌། 16 ཏ༌ མི༌དིའན༌པ༌ བླ༌མ༌ཞིག༌ག༌ བུ༌མོ༌ རྡུན༌ ཡོད༌པིན༌། ཁོང༌གུན༌ ཁོ༌རང༌གུན༌ནི༌ ཨ༌བའེ༌ ར༌ལུག༌གུན༌ལ༌ ཆུ༌ ཏང༌ཅེས༌ལ༌ ཡོངས༌ ཡང༌ ཆུ༌ ཕིངས༌ཏེ༌ ཞོང༌པ༌གུན༌ སྐངས༌། 17 ཨིན༌ནའང༌ ཞན༌ ལུག༌རྫི༌ རིག༌ ཡོངས༌ཏེ༌ ཝང༌ ཉམ༌པོ༌ བུ༌མོ༌གུན༌ ཏེ༌ཀ༌ནེ༌ ཆ༌ཅུགས༌པ༌ མོ༌ཟེས༌ ཁོང༌གུན༌ལ༌ རོགས༌ ཅོའ༌ལ༌ ཡོངས༌ཏེ༌ ཁོང༌ངི༌ ར༌ལུག༌གུན༌ལ༌ ཆུ༌ ཏངས༌།

18 ཁོང༌གུན༌ ཨ༌བ༌ རི༌འུལ༌ ཡོད༌ས༌ ལོགས༌ཏེ༌ ལེབ༌བ༌ཅིག༌ ཁོའེ༌ ཏྲིས༌, “དི༌རིང༌ ཁྱོ༌ཞ༌གུན༌ འི༌ཟུག༌ གྱོགས༌པ༌ ལོགས༌ཏེ༌ ཀ༌ཟུག༌གི༌ ལེབ༌?”

19 ཁོང༌གུན༌ནི༌ ལན༌ཏངས༌, “ཨི༌ཇིབ༌པ༌ མི༌ཞིག༌གི༌ ལུག༌རྫི༌གུན༌ནི༌ ཀ༌ནེ༌ ང༌ཞའ༌ སྐྱོབས༌ ཡང༌ ཁོའེ༌ ཆུ༌ ཕིངས༌ཏེ༌ ར༌ལུག༌གུན༌ལ༌ ཏངས༌།”

20 ཨ༌བའེ༌ ཏྲིས༌, “ཁོ༌ ཀ༌རེ༌, ཁྱོ༌ཞའ༌ མི༌བོ༌ བོར༌ཏེ༌ ཅིའ༌ ཡོངས༌པིན༌? སོང༌ ཡང༌ ང༌དང༌གུན༌ ཉམ༌པོ༌ ཁར༌ཇི༌ ཟའ༌ལ༌ ཁོ༌ བོད༌ཏེ༌ ཁྱོང༌།”

21 མོ༌ཟེས༌སི༌ ཏེ༌རུ༌ རི༌འུལ༌ ཉམ༌པོ༌ དུག༌ཅེས༌ ཐག༌ཅདས༌། སྟིང༌ནེ༌ ཁོའེ༌ ཁོ༌རང༌ངི༌ བུ༌མོ༌ ཟི༌པོ༌ར༌ མོ༌ཟེས༌ལ༌ ན༌མ༌ ཏངས༌། 22 ཟི༌པོ༌ར༌ བུ༌ཚ༌ཞིག༌ སྐྱེས༌ ཡང༌ མོ༌ཟེས༌སི༌ ཟེརས༌, “འི༌ ས༌ཆ༌བོའེ༌ཀ༌ ང༌ ཞན༌ཡུལ༌ལི༌ མི༌ ཚུགས༌ཏེ༌ ཨིན༌ནོག༌།” ཏེ༌བོའེ༌ ཕིའ༌ ཁོའེ༌ བུ༌ཚའེ༌ མིང༌ང༌ གེར༌ཤོམ༌ † ཏགས༌།

23 ལོ༌ བན༌ཞིག༌གི༌ སྟིང༌ནེ༌, ཨི༌ཇིབ༌བི༌ གྱལ༌པོ༌ ཤི༌ ཨིན༌ནའང༌ ཨིས༌ར༌ཨེལ༌པ༌གུན༌ལ༌ ཏ༌རུང༌ངའང༌ ཨི༌ཇིབ༌པ༌གུན༌ནི༌ རྡུག༌ངལ༌ སྟན༌པ༌ ཁོང༌གུན༌ ཚེ༌ཡོག༌ནེ༌ ཐར༌ ཅུག༌ག༌ ཛད༌ཅེས༌ལ༌ ཁོང༌གུན༌ནི༌ སྙིང༌ནེ༌ མོས༌ལམ༌ ཞུའད༌པིན༌ ཡང༌ དཀོན༌མཆོག༌གི༌ ཁོང༌གུན༌ནི༌ མོས༌ལམ༌ སན༌ན༌ ཛདས༌། 24 དཀོན༌མཆོག༌གི༌ ཁོང༌གུན༌ནི༌ རྡུག༌པོའེ༌ སྐད༌གུན༌ སན༌ཏེ༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌ གུན༌ ཉམ༌པོ༌ ཛད༌ཁན༌ནི༌ ཁོང༌རང༌ངི༌ ཆད༌དོན༌བོ༌ ཨིད༌ཏུ༌ ཡོངས༌། 25 ཨིས༌ར༌ཨེལ༌པ༌གུན༌ལ༌ ནགས༌བར༌དོ༌ ཐོང༌ཁན༌གུན༌ དཀོན༌མཆོག༌གི༌ ཟིགས༌ ཡང༌ ཁོང༌གུན༌ནི༌ཀ༌ སྙིང༌རྗེ༌ སྐྱེའ༌ ཛདས༌།

3

དཀོན༌མཆོག༌གི༌ མོ༌ཟེས༌ལ༌ བོད༌ད༌ ཛདས༌།

3:1-22

1 ཞག༌ཅིག༌ མོ༌ཟེས༌སི༌ ཁོའེ༌ ན༌མའེ༌ ཨ༌བ༌ མི༌དིའན༌པ༌ བླ༌མ༌ ཡེ༌ཐོརོའེ༌ ར༌ལུག༌གུན༌ ཚོ༌ ཟ༌ནེ༌ ཁོའེ༌ ར༌ལུག༌གུན༌ རི༌སྟོང༌ངི༌ འ༌ངོ༌ ཆོགས༌ལ༌ ཁྱེར༌པ༌ དཀོན༌མཆོག༌གི༌ རི༌ སི༌ནཱའི༌ * ཟེར༌ས༌ ལེབ༌། 2 ཏེ༌རུ༌ ཁོའ༌ ལྕང༌མ༌ ཆུ༌ངུན༌ མེ༌ བར༌ཁན༌ནི༌ མེ༌ལྗབ༌བི༌ ནང༌ང༌ ཡ༌ཝའེ༌ ཕོ༌ཉ༌ ཇལ༌། ཆུ༌ངུན༌ ལྕང༌མ༌བོའ༌ མེ༌ བར༌ཨིན༌ ཡོད༌ནའང༌ ཏེ༌བོ༌ མེའ༌ ཞེན༌ན༌ མེད༌པིན༌། 3 མོ༌ཟེས༌སི༌ སམ༌, “ཅི༌ ཕིའ༌ ཏེ༌ ལྕང༌མ༌བོ༌ མེའ༌ ཞེན༌ན༌ མ༌ནོག༌, ང༌ ཏེ༌བོའ༌ ལྟའ༌ ཆ༌ཉིན༌རག༌།”

4 ཡ༌ཝའེ༌ མོ༌ཟེས༌ དུན༌ལ༌ ཡོང༌ང༌ལ༌ ཟིགས༌ས༌ཅིག༌, ལྕང༌མ༌ ཆུ༌ངུན༌ནི༌ སྐྱིལ༌ནེ༌ ཁོང༌ངི༌ མོལས༌, “མོ༌ཟེས༌། མོ༌ཟེས༌།”

ཁོའེ༌ ལན༌ཏངས༌, “ང༌ འི༌ཀ༌ནེ༌ ཡོད༌ལེ༌།”

5 ཡ༌ཝའེ༌ མོལས༌, “ཏེ༌སང༌ ཉེ༌མོའ༌ མ༌ཡོང༌། ཁྱོ༌རང༌ངི༌ པ༌བུ༌ པུད༌ ཅིའ༌ཟེར༌ན༌ ཁྱོ༌རང༌ ལངས༌ཏེ༌ ཡོད༌ཁན༌ནི༌ ས༌ཀྱད༌པོ༌ ཏམ༌པ༌ཞིག༌ ཨིན༌། 6 ང༌ ནི༌ ཁྱོ༌རང༌ངི༌ ཨ༌བའེ༌ དཀོན༌མཆོག༌ ཡང༌ ཁྱོ༌རང༌ངི༌ ཕ༌མེས༌པོ༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌བི༌ དཀོན༌མཆོག༌ ཨིན༌།”

ཏེ༌ནེ༌ མོ༌ཟེས༌སི༌ ཁོ༌རང༌ངི༌ ལྡོང༌བོ༌ ཀབས༌ ཅིའ༌ཟེར༌ན༌ ཁོ༌ དཀོན༌མཆོག༌ག༌ ལྟའ༌ལ༌ ཇིགས༌།

7 ཡ༌ཝའེ༌ མོལས༌, “ཨི༌ཇིབ༌བི༌ ནང༌ང༌ ངའེ༌ མི༌གུན༌ལ༌ ནགས༌ སྲན༌ཏྲེ༌ སྟན༌ཁན༌བོ༌ ངའེ༌ ཐོང༌། ཚེ༌ཡོག༌ སྲུལ༌ཁན༌གུན༌ནི༌ ནགས༌ སྟན༌ཅེས༌པོའེ༌ སེམས༌ཚེར༌ ཉམ༌པོ༌ ཁོང༌གུན༌ནི༌ མོས༌ལམ༌ ཞུས༌པ༌ ངའེ༌ ཚོར༌ ཡང༌ ཁོང༌གུན༌ལ༌ རྡུག༌ངལ༌ ཐོང༌ཁན༌གུན༌ ང༌ གྱུས༌ཡོད༌། 8 ཏ༌ ཁོང༌གུན༌ ཨི༌ཇིབ༌པ༌གུན༌ནི༌ ཀ༌ནེ༌ སྐྱོབ༌ཅེས༌ལ༌ ང༌ ཡོག༌ག༌ བབས༌ཏེ༌ ཡོངས༌ཏེ༌ ཨིན༌ ཡང༌ ཁོང༌གུན༌ ཨི༌ཇིབ༌བི༌ ཡུལ༌ནེ༌ ཕིངས༌ཏེ༌ ཅུད༌ཅན༌, ཕལ༌ཅན༌, འོ༌མ༌ དང༌ རང༌རྩི༌ གྱུག༌ཁན༌ནི༌ ས༌ཆའེ༌ ནང༌ང༌ ཁྱེར༌ཨིན༌། ཀ༌རུ༌ ཀེ༌ནན༌པ༌, ཧེད༌པ༌, ཨ༌མོར༌པ༌, པེ༌རིཟ༌པ༌, ཧིཝ༌པ༌ དང༌ ཡེ༌བས༌པ༌ གུན༌ དུག༌གད༌། 9 ངའ༌ ང༌རང༌ངི༌ མི༌ ཨིས༌ར༌ཨེལ༌པ༌གུན༌ནི༌ མོས༌ལམ༌ ཚོར༌ ཡང༌ ངའེ༌ ཨི༌ཇིབ༌པ༌གུན༌ནི༌ ཁོང༌གུན༌ལ༌ གོབ༌ནོན༌ ཅོ༌ཁན༌བོ༌ ཐོང༌། 10 ཏ༌ སོང༌, ཨིས༌ར༌ཨེལ༌པ༌ ངའེ༌ མི༌གུན༌ ཨི༌ཇིབ༌ནེ༌ ཕིང༌ཏེ༌ ཁྱོང༌ཅེས༌ལ༌ ངའེ༌ ཁྱོ༌རང༌ ཨི༌ཇིབ༌བི༌ གྱལ༌པོའེ༌ཀ༌ ལམ༌ཅུག༌གད༌།”

11 ཨིན༌ནའང༌ མོ༌ཟེས༌སི༌ དཀོན༌མཆོག༌ག༌ ཟེརས༌, “གྱལ༌པོའེ༌ཀ༌ སོང༌ཏེ༌ ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ ཕིང༌ཏེ༌ ཁྱོང༌ཁན༌ ང༌ སུ༌ ཨིན༌ནོག༌?”

12 དཀོན༌མཆོག༌གི༌ ལན༌སལས༌, “ང༌ ཁྱོ༌རང༌ ཉམ༌པོ༌ ཡོད༌། ཁྱོ༌རང༌ངི༌ མི༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ང༌ཅིག༌, ཁྱོ༌ཞ༌ ཚང༌མའེ༌ འིན༌ན༌ རི༌བོའི༌ཀ༌ དཀོན༌མཆོག༌ག༌ ཅོལ༌ཨིན༌། ངའེ༌ ཁྱོ༌རང༌ ཀལ༌ཁན༌ནི༌ སྟགས༌པོ༌ ཏེན༌ན༌བོ༌ ཨིན༌།”

13 ཨིན༌ནའང༌ མོ༌ཟེས༌སི༌ ཟེརས༌, “ང༌ ཨིས༌ར༌ཨེལ༌པ༌གུན༌ ཡོད༌ས༌ སོང༌ཏེ༌ ཁྱོ༌ཞའེ༌ ཕ༌མེས༌པོའེ༌ དཀོན༌མཆོག༌གི༌ ང༌ ཁྱོ༌ཞ༌ ཡོད༌ས༌ ལམ༌ཅུགས༌ ཟེར༌ན༌ ཁོང༌གུན༌ནི༌, ཁོང༌ངི༌ ཚན༌ ཅི༌ ཨིན༌ནོག༌ ཟེར༌ཏེ༌ ཏྲི༌སྲིད༌ཅེས༌ ཨིན༌ནོག༌? ཏེ༌ནེ༌ ངའེ༌ ཁོང༌གུན༌ལ༌ ཅི༌ ཟེར༌?”

14 དཀོན༌མཆོག༌གི༌ མོལས༌, “ང༌ ནི༌ ང༌ ཨིན༌ཁན༌བོ༌ ཨིན༌། ཁྱོ༌རང༌ངི༌ ཁོང༌གུན༌ལ༌ ཟེར༌གོས༌, ‘ང༌ ཨིན༌’ མོལ༌ཁན༌བོའེ༌ ང༌ ཁྱོ༌ཞ༌གུན༌ ཡོད༌ས༌ ལམ༌ཅུག༌ག༌ ཛདས༌།” 15 དཀོན༌མཆོག༌གི༌ འི༌བོའང༌ མོལས༌, “ཨིས༌ར༌ཨེལ༌པ༌གུན༌ལ༌ ཟེར༌, ཡ༌ཝ༌ ཁྱོ༌ཞ༌གུན༌ནི༌ ཕ༌མེས༌པོ༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌བི༌ དཀོན༌མཆོག༌གི༌ ང༌ ཁྱོ༌ཞ༌གུན༌ ཡོད༌ས༌ ལམ༌ཅུག༌ག༌ ཛདས༌། ཏུས༌གྱུན༌ནི༌ ཕིའ༌ ཏེ༌བོ༌ ངའེ༌ མིང༌ ཨིན༌། མི༌རབས༌ནེ༌ མི༌རབས༌ ངའ༌ འིན༌ན༌ མིང༌བོ༌ ཉམ༌པོ༌ ཨིད༌ཏུ༌ ཅོ༌ཨིན༌།”

16 “སོང༌ ཡང༌ ཨིས༌ར༌ཨེལ༌པ༌ འུ༌སྐྱོང༌གུན༌ ལྡུས༌ཏེ༌ ཁོང༌གུན༌ལ༌ ཟེར༌, ‘ཡ༌ཝ༌ ཁྱོ༌ཞ༌གུན༌ནི༌ ཕ༌མེས༌པོ༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌བི༌ དཀོན༌མཆོག༌ ངའ༌ ཇལ༌ཏེ༌ མོལ༌ལ༌རག༌, “ཨི༌ཇིབ༌པ༌གུན༌ནི༌ ཁྱོ༌ཞ༌གུན༌ལ༌ ཅོ༌ཨིན༌ ཡོད༌ཁན༌གུན༌ནི༌ཀ༌ ངའེ༌ གྱལ༌ལ༌ ནང༌སྟག༌ བོར༌པིན༌། 17 ངའེ༌ ཁྱོ༌ཞ༌གུན༌ ཨི༌ཇིབ༌བི༌ ཏེ༌ རྡུག༌ངལ༌ལི༌ ནང༌ནེ༌ ཕིངས༌ཏེ༌ ཀེ༌ནན༌པ༌, ཧེད༌པ༌, ཨ༌མོར༌པ༌, པེ༌རིཟ༌པ༌, ཧིཝ༌པ༌ དང༌ ཡེ༌བས༌པ༌ གུན༌ དུག༌སའེ༌ ས༌ཆ༌ ཁྱེར༌ཨིན༌ ཀ༌རུ༌ འོ༌མ༌ དང༌ རང༌རྩི༌ གྱུག༌ག༌ནོག༌།” ’ ”

18 “ཨིས༌ར༌ཨེལ༌པའེ༌ འུ༌སྐྱོང༌གུན༌ནི༌ ཁྱོ༌རང༌ངི༌ ཟེར༌ཁན༌གུན༌ ཉན༌ཨིན༌། ཏེ༌ནེ༌ ཁྱོ༌རང༌ དང༌ ཁོང༌གུན༌ ཨི༌ཇིབ༌བི༌ གྱལ༌པོ༌ ཡོད༌ས༌ སོང༌ཏེ༌ ཟེར༌, ‘ང༌ཞའ༌ ཡ༌ཝ༌ ཨིབ༌རི༌པ༌གུན༌ནི༌ དཀོན༌མཆོག༌ ཇལ༌, ཡ༌ཝ༌ ང༌ཞའེ༌ དཀོན༌མཆོག༌ག༌ ཆོད༌པ༌ ཕུལ༌ཅེས༌ལ༌ ང༌ཞ༌གུན༌ ཞག༌ སུམ༌ རི༌སྟོང༌ངི༌ ནང༌ང༌ བེས༌ལ༌ ཆ༌ཅུག༌།’ ”

19 “ཨིན༌ནའང༌ ང༌ གྱུས༌ཡོད༌ ཝང༌ཅན༌ སྟོབས༌པོ༌ སྟན༌ཏེ༌ མ༌ནེ༌ ཨི༌ཇིབ༌བི༌ གྱལ༌པོའེ༌ ཁྱོ༌ཞ༌གུན༌ ཆ༌ མི༌ཅུག༌། 20 ཏེ༌བོའེ༌ཕིའ༌ ངའེ༌ ང༌རང༌ངི༌ ལག༌པ༌ རྐྱངས༌ཏེ༌ ཨི༌ཇིབ༌པ༌གུན༌ནི༌ ཕྲོའ༌ ངའེ༌ ལྟས༌ ཚང༌མ༌ སྟན༌ཏེ༌ ཁོང༌གུན༌ལ༌ ཆད༌པ༌ ཅད༌ཨིན༌། ཏེ༌སྟིང༌ནེ༌ ཁོའེ༌ ཁྱོ༌ཞ༌གུན༌ ཆ༌ཅུག༌ཨིན༌། 21 ངའེ༌ ཨི༌ཇིབ༌པ༌གུན༌ལ༌ ཁྱོ༌ཞའ༌ ཀུས༌པ༌ ཅོ༌ཅུགས༌ཏེ༌ ཁྱོ༌ཞ༌གུན༌ ཆ༌ ཟ༌ནེ༌ ལག༌པ༌ སྟོང༌ང༌ ཆ༌ མི༌ཅུག༌། 22 ཨིས༌ར༌ཨེལ༌མ༌ ཚང༌མའེ༌ ཁྱིམ༌ཚེས༌པ༌ ཨི༌ཇིབ༌མ༌ ཡང༌ ཁོང༌གུན༌ནི༌ ཁང༌པའེ༌ ནང༌ང༌ དུག༌ཁན༌ནི༌ བུ༌མོ༌གུན༌ལ༌, ‘སེར༌ དང༌ མུལ༌ལི༌ ཅ༌ལག༌ ཡང༌ ཀོས༌ལག༌ གུན༌ ཏོང༌’ ཟེར༌གོས༌། ཏེ༌གུན༌ ཁྱོ༌ཞའེ༌ བུ༌ཚ༌ དང༌ བུ༌མོ༌ གུན༌ལ༌ སྐོན༌ ཡ༌ ཏོག༌ ཡང༌ ཏེན༌ན༌ཟུག༌གི༌ ཁྱོ༌ཞའེ༌ ཨི༌ཇིབ༌པ༌གུན༌ནི༌ གྱུ༌ནོར༌ ཅོམས༌ཏེ༌ ཁྱེར༌ཨིན༌།”

4

དཀོན༌མཆོག༌གི༌ ཆོགས༌ནེ༌ ལྟས༌གུན༌།

4:1-17

1 ཨིན༌ནའང༌ མོ༌ཟེས༌སི༌ ཡང༌སྐྱར༌ ཟེརས༌, “ཀལ༌ཏེས༌ ཁོང༌གུན༌ནི༌ ‘ཁྱོ༌རང༌ང༌ ཡ༌ཝ༌ མ༌ ཇལ༌ལ༌ ཨིན༌ནོག༌’ ཟེར༌ཏེ༌ ངའེ༌ཀ༌ ཨིད༌ཤེས༌ མ༌ཅོ༌ན༌ ཡ༌ ངའེ༌ ཟེར༌ཁན༌ལ༌ མ༌ཉན༌ན༌?”

2 ཏེ༌ནེ༌ ཡ༌ཝའེ༌ ཁོའ༌ ཏྲིས༌, “ཁྱོ༌རང༌ངི༌ ལག༌པའེ༌ ནང༌ང༌ ཡོད༌ཁན༌བོ༌ ཅི༌ ཨིན༌?”

མོ༌ཟེས༌སི༌ ལན༌ཏངས༌, “ལུག༌རྫི༌ བེར༌ཀ༌ ཨིན༌ལེ༌།”

3 ཡ༌ཝའེ༌ ཁོའ༌ མོལས༌, “ཏེ༌བོ༌ སའེ༌ཀ༌ ཕངས༌ ཏོང༌།”

ཏེ༌ནེ༌ མོ༌ཟེས༌སི༌ བེར༌ཀ༌ སའེ༌ཀ༌ ཕངས༌པ༌ ཏེ༌བོ༌ རུལ༌ཞིག༌ག༌ གྱུར༌ ཡང༌ ཁོ༌ རུལ༌ནེ༌ ཐག༌རིང༌ང༌ ཤོར༌།

4 ཏེ༌ནེ༌ ཡ༌ཝའེ༌ ཁོའ༌ མོལས༌, “ལག༌པ༌ རྐྱངས༌ཏེ༌ རུལ༌བོ༌ རྔ༌མ༌ནེ༌ ཟུམ༌།”

མོ༌ཟེས༌སི༌ ལག༌པ༌ རྐྱངས༌ཏེ༌ རུལ༌བོ༌ ཟུམས༌པ༌ ཏེ༌བོ༌ ཡང༌སྐྱར༌ ལུག༌རྫིའི༌ བེར༌ཀ༌ གྱུར༌།

5 ཡ༌ཝའེ༌ མོལས༌, “འི༌ ལྟས༌པོ༌ སྟོན༌ ཏེ༌ནེ༌ ཡ༌ཝ༌ ཁོང༌གུན༌ནི༌ ཕ༌མེས༌པོ༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌ གུན༌ནི༌ དཀོན༌མཆོག༌ ཁྱོ༌རང༌ང༌ ཇལ༌ཁན༌བོ༌ ཁོང༌གུན༌ནི༌ ཨིད༌ཤེས༌ ཅོ༌ཨིན༌།”

6 ཡ༌ཝའེ༌ མོ༌ཟེས༌ལ༌ མོལས༌, “ཁྱོ༌རང༌ངི༌ ལག༌པ༌ ཁྱོ༌རང༌ངི༌ ཀོས༌སི༌ ནང༌ཀུག༌ག༌ ཏོང༌།” མོ༌ཟེས༌སི༌ ཁོ༌རང༌ངི༌ ལག༌པ༌ ཀོས༌སི༌ ནང༌ང༌ ཏངས༌ཏེ༌ ཕི༌ལོག༌ག༌ ཕིང༌ང༌ཅིག༌ ཁོའེ༌ ལག༌པ༌ མ༌ རྩོག༌པོ༌ ཛེ༌ནད༌ ཡོངས༌ཏེ༌ ཁ༌ ཙོགས༌ ཀར༌པོ༌ གྱུར༌ཏེ༌ ཡོད༌པིན༌།

7 ཡ༌ཝའེ༌ མོལས༌, “ཏ༌ ལག༌པ༌བོ༌ ལོགས༌ཏེ༌ ཀོས༌སི༌ ནང༌ང༌ ཏོང༌།” མོ༌ཟེས༌སི༌ ལག༌པ༌ ལོགས༌ཏེ༌ ནང༌ཀུག༌ག༌ ཏངས༌ཏེ༌ ཕིང༌ང༌ཅིག༌ ཏེ༌བོ༌ ཁོའེ༌ ཟུགས༌པོའེ༌ ཡང༌ ཡན༌ལག༌གུན༌ ཙོགས༌ལ༌ ཁྲངས༌པོ༌ གྱུར༌།

8 ཡ༌ཝའེ༌ མོ༌ཟེས༌ལ༌ མོལས༌, “ཀལ༌ཏེས༌ ཁོང༌གུན༌ནི༌ ཁྱོ༌རང༌ངི༌ཀ༌ ཨིད༌ མ༌ཤེས༌ན༌ ཡ༌ ལྟས༌ ཏང༌པོ༌བོའ༌ ནང༌སྟག༌ མ༌ཏང༌ན༌, ཁོང༌གུན༌ནི༌ ལྟས༌ ཉིས༌པ༌བོའ༌ ཨིད༌ཤེས༌ ཅོ༌སྲིད༌ཅེས༌ ཨིན༌ནོག༌། 9 ཨིན༌ནའང༌ ཀལ༌ཏེས༌ ཁོང༌གུན༌ནི༌ འི༌ ལྟས༌ ཉིས༌ཀོའ༌ ཨིད༌ མ༌ཅོ༌ན༌ ཡ༌ ཁྱོ༌རང༌ངི༌ ཟེར༌ཁན༌བོ༌ མ༌ཉན༌ན༌ ཏེ༌ནེ༌ ནཱའེལ༌ ལྩངས༌པོ༌ནེ༌ ཆུ༌ ཁུར༌ཏེ༌ ས༌ སྐམ༌པོའེ༌ཀ༌ ལུག༌། ཁྱོ༌རང༌ངི༌ ལྩངས༌པོའེ༌ ཆུ༌ ཁྱོང༌ཁན༌བོ༌ སའི༌ཀ༌ ཁྲག༌ གྱུར༌ཨིན༌།”

10 མོ༌ཟེས༌སི༌ ཡ༌ཝ༌ ཟེརས༌, “ཡ༌ཝ༌ལེ༌, སྤེ༌ར༌ ཏང༌ཅེས༌སི༌ ནང༌ང༌ ངའ༌ ཁས༌པ༌ མེད༌, བུད༌ཁན༌ནི༌ ཏུས༌སི༌ ནང༌ང༌ ཡང༌ དག༌ས༌ ཉེ༌རང༌ ཉམ༌པོ༌ སྤེ༌ར༌ ཏང༌ ཟ༌ནེའང༌། ངའེ༌ ལྕའེ༌ ལྡམས༌ཏེ༌ ངའ༌ ཟེར༌གོ༌ཤེས༌པོ༌ ཟེར༌ ཉན༌ན༌མེད༌།”

11 ཡ༌ཝའེ༌ ཁོའ༌ མོལས༌, “མིའ༌ ཁའ༌ སུའི༌ ཏང༌ཏེ༌ ཨིན༌ནོག༌? སུའི༌ མི༌ རྒུད༌ ཡ༌ ཧན༌གྲང༌ ཅོས༌? སུའི༌ ཁོའ༌ ཐོང༌ཅེས༌ལ༌ མིག༌ ཡ༌ ཞ༌ར༌ ཅོས༌? ཏེ༌བོ༌ ང༌, ཡ༌ཝའེ༌ ཅོས༌ཏེ༌ མ༌ནོག༌ག༌? 12 ཏ༌ སོང༌, ངའེ༌ ཁྱོ༌རང༌ང༌ སྤེ༌ར༌ ཏང༌ཅེས༌ལ༌ རོགས༌ ཅོ༌ཨིན༌ ཡང༌ ངའེ༌ ཁྱོ༌རང༌ང༌ ཟེར༌གོ༌ཤེས༌པོ༌ ལབ༌ཨིན༌།”

13 ཨིན༌ནའང༌ མོ༌ཟེས༌སི༌ ཡང༌སྐྱར༌ ཞུ༌ཝ༌ ཕུལས༌, “ཡ༌ཝ༌ལེ༌ ཇུ༌ཇུ༌ ཡང༌ སུ༌ཞིག༌ ལམ༌ཅུག༌ག༌ ཛད༌དའང༌།”

14 ཏེ༌ནེ༌ ཡ༌ཝའ༌ མོ༌ཟེས༌སི༌ཀ༌ ཐུགས༌སྲོ༌ སྐྱོད༌ཏེ༌ མོལས༌, “ཁྱོ༌རང༌ངི༌ ཨ༌ཅོ༌ ལི༌ཝི༌པ༌ ཨ༌རོན༌ནི༌ སྐོར༌ལ༌ ཅི༌ སམ༌བ༌ ཨིན༌? ཁོའ༌ སྤེ༌ར༌ གྱལ༌ལ༌ ཏང༌ཉན༌ཁན༌བོ༌ ང༌ གྱུས༌ཡོད༌, ཡང༌ དག༌ས༌ ཁོ༌ ཁྱོ༌རང༌ང༌ ཐུག༌ག༌ལ༌ ཡོང༌དུག༌། ཁྱོ༌རང༌ ཐུགས༌ཏེ༌ ཁོ༌ མ༌ཐད༌པོ༌ ཆེན༌། 15 ཁྱོ༌རང༌ངི༌ ཁོ༌ ཉམ༌པོ༌ སྤེ༌ར༌ ཏངས༌ཏེ༌ ཁོའ༌ ཟེར༌གོ༌ཤེས༌སི༌ སྤེ༌ར༌གུན༌ ཤོད༌། ངའེ༌ ཁྱོ༌ཞའ༌ སྤེ༌ར༌ ཏང༌ཅེས༌ལ༌ རོགས༌ ཅོས༌ཏེ༌ ཁྱོ༌ཞའ༌ ཅོ༌གོ༌ཤེས༌གུན༌ ལབ༌ཨིན༌། 16 ཨ༌རོན༌ནི༌ ཁྱོ༌རང༌ངི༌ ཚབས༌ ཅོས༌ཏེ༌ མི༌གུན༌ལ༌ སྤེ༌ར༌ ཏང༌ཨིན༌། ཁོ༌ ཁྱོ༌རང༌ངི༌ ཁའ༌ ཡང༌ ཁྱོ༌རང༌ ཁོའེ༌ ཕིའ༌ དཀོན༌མཆོག༌ ཙོགས༌ གྱུར༌ཨིན༌། 17 ཨིན༌ནའང༌ ལྟས༌གུན༌ སྟན༌ཅེས༌སི༌ ཕིའ༌ ཁྱོ༌རང༌ངི༌ ལུག༌རྫིའི༌ བེར༌ཀ༌བོ༌ ལག༌པའེ༌ ནང༌ང༌ ཁུར༌ཏེ༌ སོང༌།”

མོ༌ཟེས༌ ཨི༌ཇིབ༌བ༌ ལོགས༌ཏེ༌ སོང༌།

4:18-31

18 ཏེ༌ནེ༌ མོ༌ཟེས༌ ལོགས༌ཏེ༌ ཡེ༌ཐོརོ༌ ཁོ༌རང༌ངི༌ ན༌མའེ༌ ཨ༌བ༌ ཡོད༌ས༌ སོང༌ཏེ༌ ཟེརས༌, “ཇུ༌ཇུ༌ ངའ༌ ང༌རང༌ངི༌ སྤུན༌གུན༌ སོན༌ཏེའ༌ དུག༌ག༌ མི༌དུག༌ ལྟའ༌ལ༌ ཨི༌ཇིབ༌བ༌ ལོགས༌ཏེ༌ ཆ༌ཅུག༌ག༌ ཛད༌།”

ཡེ༌ཐོརོའེ༌ ལན༌ཏངས༌, “ཞི༌དེ༌ ཉམ༌པོ༌ སོང༌།”

19 མོ༌ཟེས༌ལ༌ མི༌དི༌ཡའན༌ནི༌ ནང༌ང༌ ཡ༌ཝའེ༌ མོལས༌, “ཨི༌ཇིབ༌བ༌ ལོགས༌ཏེ༌ སོང༌ ཅིའ༌ཟེར༌ན༌ ཁྱོ༌རང༌ སད༌ཨིན༌ སམ༌ཁན༌ ཚང༌མ༌ ཤི༌ཏེ༌ མེད༌།”

20 ཏེ༌བོའེ༌ཕིའ༌ མོ༌ཟེས༌སི༌, ཁོ༌རང༌ངི༌ ན༌མ༌ དང༌ བུ༌ཚ༌གུན༌ བུང༌བུའི༌ཀ༌ སྐྱོནས༌ ཡང༌ ལོགས༌ཏེ༌ ཨི༌ཇིབ༌བི༌ ས༌ཆ༌ སོང༌། ཁོའེ༌ ལག༌པའེ༌ ནང༌ང༌ དཀོན༌མཆོག༌གི༌ མོལ༌ཁན༌ནི༌ བེར༌ཀ༌ ཁུར༌ཏེ༌ ཡོད༌པིན༌།

21 ཡ༌ཝའེ༌ མོ༌ཟེས༌ལ༌ མོལས༌, “ཁྱོ༌རང༌ ཨི༌ཇིབ༌བ༌ ལོགས༌ཏེ༌ ལེབ༌བ༌ཅིག༌, གྱལ༌པོའེ༌ དུན༌ལ༌ ལྟས༌ ཚང༌མ༌ ལྟོན༌ ཀ༌གུན༌ ཅོ༌ཅེས༌ལ༌ ངའེ༌ ཁྱོ༌རང༌ང༌ ཝང༌ཆ༌ ཏངས༌ཏེ༌ ཨིན༌། ཨིན༌ནའང༌ ཁོའེ༌ མི༌གུན༌ ཆ༌ མི༌ཅུག༌ ཅིའ༌ཟེར༌ན༌ ངའེ༌ ཁོའེ༌ སྙིང༌སྐྱོང༌པོ༌ གྱུར༌ཅུག༌ཨིན༌། 22 ཏེ༌ནེ༌ ཁྱོ༌རང༌ངི༌ ཁོའ༌ ཟེར༌གོས༌, ‘ཡ༌ཝའེ༌ འི༌ཟུག༌ མོལས༌, ཨིས༌ར༌ཨེལ༌པ༌གུན༌ ངའེ༌ གོ༌མ༌ སྐྱེ༌ཁན༌ནི༌ བུ༌ཚ༌བོ༌ ཨིན༌། 23 ངའེ༌ ཁྱོ༌རང༌ང༌ ཟེར༌པིན༌, “ངའ༌ ཅོལ༌ཅེས༌ལ༌ ངའེ༌ བུ༌ཚ༌ ཆ༌ཅུག༌།” ཨིན༌ནའང༌ ཁྱོ༌རང༌ངི༌ ཁོ༌ ཆ༌ མ༌ཅུགས༌ པ༌སང༌ ངའེ༌ ཁྱོ༌རང༌ངི༌ གོ༌མའེ༌ བུ༌ཚ༌བོ༌ སད༌ཨིན༌།’ ”

24 ཨི༌ཇིབ༌བ༌ ཆ༌ ཟ༌ནེ༌ མོ༌ཟེས༌ དང༌ ཁོའེ༌ ནང༌ཚངས༌ ཚན༌ལ༌ དུགས༌ཏེ༌ ཡོད༌སའེ༌ ནས༌སའེ༌ཀ༌, ཡ༌ཝའ༌ མོ༌ཟེས༌སི༌ཀ༌ ཐུགས༌སྲོ༌ སྐྱོད༌ཏེ༌ ཡ༌ཝའེ༌ ཁོ༌ སད༌ཅེས༌ ཡོད༌པིན༌། 25 ཨིན༌ནའང༌ མོ༌ཟེས༌སི༌ ན༌མ༌ ཟི༌པོ༌རའེ༌ རྡོའ༌ སྲ༌མོ༌ ནོན༌པོ༌ཞིག༌ ཉམ༌པོ༌ ཁོ༌རང༌ངི༌ བུ༌ཚའ༌ སུན༌ནད༌ * ཅོས༌ཏེ༌ ཏེ༌ ཅད༌ཁན༌ནི༌ པགས༌པ༌ མོ༌ཟེས༌སི༌ རྐང༌པ༌ ཐུག༌ཅུགས༌ཏེ༌ ཟེརས༌, “འི༌ ཁྲག༌ཕོ༌ཁན༌བོ༌ གྱུད༌ཏེ༌ ཁྱོ༌རང༌ ཡ༌ཝའེ༌ ཐུག༌སྲོ༌ ནེ༌ ཐར༌ཏེ༌ ཨིན༌ནོག༌། †” 26 ཏེ༌ནེ༌ མོ༌ཟེས༌ སོན༌ཏེའ༌ བོར༌ཏེ༌ ཡ༌ཝ༌ སྐྱོདས༌། ༼བུ༌མོའེ༌ “ཁྲག༌ཕོ༌ཁན༌བོ༌ གྱུད༌ཏེ༌ ཁྱོ༌རང༌ ངའེ༌ ཞིད༌མད༌ ཨིན༌” ཟེར༌ཅེས༌པོ༌ ནི༌ ཁོ༌རང༌ངི༌ བུ༌ཚ༌ སུན༌ནད༌ ཅོ༌ཁན༌བོའེ༌ སྐོར༌ལ༌ ཨིན༌ནོག༌།༽

27 ཡ༌ཝའེ༌ ཨ༌རོན༌ལ༌ མོལས༌, “མོ༌ཟེས༌ལ༌ ཐུག༌ག༌ལ༌ རི༌སྟོང༌ངི༌ ནང༌ང༌ སོང༌།” ཨ༌རོན༌ སོང༌ ཡང༌ དཀོན༌མཆོག༌གི༌ རིའི༌ཀ༌ མོ༌ཟེས༌ ཉམ༌པོ༌ ཐུག༌ ཡང༌ ཁོའ༌ པུག༌ ཏངས༌། 28 ཏེ༌ནེ༌ མོ༌ཟེས༌སི༌ ཁོ༌ ཨི༌ཇིབ༌བ༌ ཀལ༌ལ༌ ཛད༌ཁན༌ནི༌ ཡ༌ཝའེ༌ མོལ༌ཁན༌ ཚང༌མ༌ དང༌ ཁོའ༌ ཅོ༌ཅེས༌ལ༌ བཀའ༌ སལ༌ཁན༌ནི༌ ལྟས༌ ཚང༌མའེ༌ སྐོར༌ ཨ༌རོན༌ལ༌ ཤདས༌།

29 མོ༌ཟེས༌ དང༌ ཨ༌རོན༌ནི༌ ཨིས༌ར༌ཨེལ༌པའེ༌ སྤོན༌བོ༌ ཚང༌མ༌ བོད༌ཏེ༌ ཛོམ༌ཅུགས༌། 30 ཨ༌རོན༌ནི༌ ཁོང༌ ཚང༌མ༌ལ༌ ཡ༌ཝའེ༌ མོ༌ཟེས༌ལ༌ ཤད༌ད༌ ཛད༌ཁན༌གུན༌ ཤདས༌ ཡང༌ ཁོའེ༌ ཁོང༌གུན༌ནི༌ དུན༌ལ༌ ལྟས༌གུན༌ སྟནས༌། 31 ཏེ༌ནེ༌ ཨིས༌ར༌ཨེལ༌པ༌གུན༌ནི༌ ཡ༌ཝའེ༌ ཁོང༌གུན༌ནི༌ རྡུག༌ངལ༌གུན༌ ཟིགས༌ཏེ༌ ཁོང༌ངི༌ སྐོར༌ལ༌ ཚེར༌ཁ༌ ཛད༌ཁན༌བོ༌ ཚོར༌ཏེ༌ ཨིད༌ཤེས༌ ཅོས༌པ༌ ཁོང༌གུན༌ནི༌ ས༌ ཐུག༌ ཅུགས༌ཏེ༌ གོ༌ སྒུས༌ ཡང༌ ཡ༌ཝའ༌ ཅོལས༌།

5

མོ༌ཟེས༌ དང༌ ཨ༌རོན༌ ཨི༌ཇིབ༌བི༌ གྱལ༌པོའེ༌ཀ༌ སོང༌།

5:1-5

1 ཏེ༌ སྟིང༌ནེ༌ མོ༌ཟེས༌ དང༌ ཨ༌རོན༌ ཨི༌ཇིབ༌བི༌ གྱལ༌པོ༌ ཡོད༌ས༌ སོང༌ཏེ༌ ཟེརས༌, “ཡ༌ཝ༌, ཨིས༌ར༌ཨེལ༌པའེ༌ དཀོན༌མཆོག༌གི༌ འི༌ཟུག༌ མོལས༌, ‘རི༌སྟོང༌ངི༌ ནང༌ང༌ ངའ༌ རྩི༌ཝ༌ ཅོས༌ཏེ༌ གའ༌སྟོན༌ རྩི༌ཅེས༌ལ༌ ངའེ༌ མི༌གུན༌ ཆ༌ཅུག༌།’ ”

2 གྱལ༌པོའེ༌ ཟེརས༌, “ཡ༌ཝ༌ སུ༌ ཨིན༌ནོག༌, ངའེ༌ ཁོའེ༌ ཁའ༌ཉན༌ཏེ༌ ཨིས༌ར༌ཨེལ༌པ༌གུན༌ ཅིའ༌ ཆ༌ཅུག༌ཨིན༌? ངའེ༌ ཡ༌ཝ༌ ཤེས༌ས༌མེད༌ ཡང༌ ངའེ༌ ཨིས༌ར༌ཨེལ༌པ༌གུན༌ ཆ༌ མི༌ཅུག༌།”

3 ཨིན༌ནའང༌ ཁོང༌གུན༌ནི༌ ལན༌ཏངས༌, “ཨིབ༌རི༌པ༌གུན༌ནི༌ དཀོན༌མཆོག༌ ང༌ཞའེ༌ ཇལ༌, ཏ༌ ཡ༌ཝ༌ ང༌ཞའེ༌ དཀོན༌མཆོག༌ག༌ ཆོད༌པ༌ ཕུལ༌ཅེས༌ལ༌ ང༌ཞ༌གུན༌ རི༌སྟོང༌ངི༌ ནང༌ང༌ ཞག༌ སུམ༌མི༌ བེས༌ལ༌ ཆ༌ཅུག༌། ཏེ༌ མན༌ན༌ ཁོང༌ངི༌ ང༌ཞ༌གུན༌ལ༌ ནད༌ རྩོག༌པོ༌ ཡ༌ ར༌འི༌ ཉམ༌པོ༌ ཤི༌ཅུག༌ཨིན༌།”

4 ཨིན༌ནའང༌ གྱལ༌པོའེ༌ ཟེརས༌, “མོ༌ཟེས༌ དང༌ ཨ༌རོན༌, ཅིའ༌ མི༌གུན༌ལ༌ ཁོ༌རང༌གུན༌ནི༌ ལས༌ ཅོ༌ཅུག༌ག༌ མེད༌? རང༌ངི༌ ལས༌ ཅོའ༌ལ༌ ལོགས༌ཏེ༌ སོང༌། 5 ལྟོས༌, འི༌ ས༌ཆའེ༌ ནང༌ང༌ ང༌ཞའེ༌སང༌ མང༌ང༌ ཁྱོ༌ཞ༌གུན༌ནི༌ མི༌ ཡོད༌ཏེ༌ ཨིན༌ནོག༌ ཡང༌ ཁྱོ༌རང༌ངི༌ ཁོང༌གུན༌ལ༌ ལས༌ ཅོ༌ཅེས༌ནེ༌ སྒག༌ ཉིན༌རག༌ག༌?”

ཕུག༌མ༌ མེད༌ཁན༌ནི༌ པག༌བུ༌།

5:6-6:13

6 ཏེན༌ན༌ ཞག༌ག༌ གྱལ༌པོའེ༌ ཨི༌ཇིབ༌པ༌ ཚེ༌ཡོག༌ སྲུལ༌ཁན༌ དང༌ ཨིས༌ར༌ཨེལ༌པ༌ ལས༌སྤོན༌ གུན༌ལ༌ བཀའ༌ ཏངས༌, 7 “སྔུན༌ ཙོགས༌ལ༌ ཨིས༌ར༌ཨེལ༌པ༌གུན༌ལ༌ པག༌བུ༌ ཅོ༌ཅེས༌ལ༌ ཕུག༌མ༌ མ༌ཏང༌། ཁོང༌རང༌གུན༌ལ༌ ཕུག༌མ༌ ཙལ༌ཏེ༌ པག༌བུ༌ ཅོ༌ཅུག༌། 8 ཨིན༌ནའང༌ ཁོང༌གུན༌ནི༌ པག༌བུ༌ སྔུན༌ ཙོགས༌ དྲན༌དྲ༌ ཡོང༌གོས༌, པག༌བུའི༌ རྩི༌རུག༌ ཉུ༌ངུན༌ མ༌ཅོ༌། ཁོང༌གུན༌ལ༌ ལས༌ ཅོ༌མ༌ལམ༌ པ༌སང༌ ཁོང༌གུན༌ནི༌ ཀུ༌ཅོ༌ ཏངས༌ཏེ༌ ‘དཀོན༌མཆོག༌ག༌ ཆོད༌པ༌ ཕུལ༌ལ༌ལ༌ ང༌ཞའ༌ ཆ༌ཅུག༌’ ཟེར༌ར༌ནོག༌། 9 ཟུན༌ཇན༌ སྤེ༌ར༌གུན༌ལ༌ ནང༌སྟག༌ ཏང༌ལོང༌ མི༌ཡོང༌ཅེས༌སི༌ ཕིའ༌ ཁོང༌གུན༌ལ༌ ལས༌ མ༌སྲན༌ཏྲེ༌ ཅོ༌ཅུག༌།”

10 ཏེ༌ནེ༌ ཚེ༌ཡོག༌ སྲུལ༌ཁན༌ དང༌ ཨིས༌ར༌ཨེལ༌པ༌ ལས༌སྤོན༌ གུན༌ ཕི༌ལོག༌ག༌ སོང༌ཏེ༌ མི༌གུན༌ལ༌ ཟེརས༌, “གྱལ༌པོའེ༌ མོལ༌ལ༌རག༌, ‘ངའེ༌ ཏན༌ནེ༌ པར༌ལ༌ ཁྱོ༌ཞ༌གུན༌ལ༌ ཕུག༌མ༌ མི༌ཏང༌། 11 སོང༌ ཡང༌ ཀ༌ནེ༌ ཐོབ༌ནའང༌ ཁྱོ༌ཞ༌གུན༌ནི༌ ཕུག༌མ༌ ཙལ༌ཏེ༌ སྔུན༌ ཙོགས༌ལ༌ དྲན༌དྲ༌ པག༌བུ༌ ཅོས༌།’ ” 12 ཏེ༌ནེ༌ ཨིས༌ར༌ཨེལ༌པ༌གུན༌ ཨི༌ཇིབ༌ གང༌པོའེ༌ ནང༌ང༌ ཡན༌ཏེ༌ ཕུག༌མ༌ ཙལ༌ལ༌ལ༌ སོང༌། 13 ཨི༌ཇིབ༌པ༌ ཚེ༌ཡོག༌ སྲུལ༌ཁན༌གུན༌ནི༌ ཁོང༌གུན༌ནི༌ཀ༌ ཝང༌ ཀོལ༌ཏེ༌ ཟེརས༌, “ཕུག༌མ༌ ཏང༌ ཟ༌ནེ༌ ཞག༌ག༌ པག༌བུ༌ ཅོ༌ཁན༌ དྲན༌དྲ༌ དག༌སའང༌ ཅོ༌གོས༌།” 14 ཡང༌ ཁོང༌གུན༌ནི༌ ཨིས༌ར༌ཨེལ༌པ༌ ལས༌སྤོན༌ལ༌ སྐོས༌ཁན༌ གུན༌ལ༌ རྡུངས༌ཏེ༌ ཏྲིའད༌པིན༌, “སྔུན༌ ཙོགས༌ལ༌ དའང༌ དང༌ དི༌རིང༌ ཁྱོ༌ཞ༌གུན༌ནི༌ པག༌བུ༌ དྲན༌དྲ༌ ཅིའ༌ མ༌ཅོའ༌ ཨིན༌ནོག༌?”

15 ཏེ༌ནེ༌ ཨིས༌ར༌ཨེལ༌པ༌ ལས༌སྤོན༌གུན༌ གྱལ༌པོ༌ ཡོད༌ས༌ སོང༌ཏེ༌ ཞུ༌ཝ༌ ཕུལས༌, “ཉེ༌རང༌ངི༌ ཡོག༌པོ༌གུན༌ལ༌ འི༌ཟུག༌ ནགས༌ ཅིའ༌ སྟན༌ན༌ ཛད༌དད༌? 16 ང༌ཞ༌གུན༌ལ༌ ཕུག༌མ༌ ཏང༌ང༌ མི༌དུག༌ ཨིན༌ནའང༌ ཚེ༌ཡོག༌ སྲུལ༌ཁན༌གུན༌ནི༌ ‘པག༌བུ༌ དྲན༌དྲ༌ ཅོས༌’ ཟེར༌ཏེ༌ ང༌ཞ༌གུན༌ལ༌ རྡུང༌དུག༌། ཨིན༌ནའང༌ ཏེ༌བོ༌ ང༌ཞའེ༌ སྐྱོན༌ མན༌ ཉེ༌རང༌ངི༌ མི༌གུན༌ནི༌ སྐྱོན༌ ཨིན༌ནོག༌།”

17 གྱལ༌པོའེ༌ ཟེརས༌, “ཁྱོ༌ཞ༌གུན༌ ལས༌མི༌ལམ༌ གྱུར༌ཏེ༌ ལས༌ ཅོ༌ཉིན༌མེད༌པ༌ ཁྱོ༌ཞ༌གུན༌ནི༌ ‘ང༌ཞའ༌ དཀོན༌མཆོག༌ག༌ ཆོད༌པ༌ ཕུལ༌ལ༌ ཆ༌ཅུག༌’ ཟེར༌ར༌ནོག༌། 18 ཏ༌ ལོགས༌ཏེ༌ ལས༌ ཅོའ༌ལ༌ སོང༌། ཁྱོ༌ཞ༌གུན༌ལ༌ ཕུག༌མ༌ མི༌ཏང༌ ཨིན༌ནའང༌ ཁྱོ༌ཞ༌གུན༌ནི༌ པག༌བུ༌ དྲན༌དྲ༌ ཅོ༌གོས༌།”

19 “པག༌བུའི༌ ཀྲངས༌ཀ༌ དྲན༌དྲ༌ ཡོང༌གོས༌” ཟེར༌ཏེ༌ བཀའ༌ ཏང༌ང༌ཅིག༌ ཨིས༌ར༌ཨེལ༌པ༌ ལས༌སྤོན༌གུན༌ལ༌ ནས༌ལུག༌ ཀགས༌པོ༌ གྱུར༌ཅེས༌པོ༌ ཧ༌གོ༌། 20 ཡང༌ ཁོང༌གུན༌ གྱལ༌པོའེ༌ ཁར༌ནེ༌ བིང༌ཏེ༌ ཆ༌ ཟ༌ནེ༌ མོ༌ཟེས༌ དང༌ ཨ༌རོན༌ ཁོང༌གུན༌ལ༌ ཐུག༌ག༌ སྲུངས༌ཏེ༌ ཡོད༌ཁན༌བོ༌ ཐོང༌། 21 ལས༌སྤོན༌གུན༌ནི༌ ཟེརས༌, “ཁྱོ༌ཞའེ༌ གྱལ༌པོ༌ དང༌ ཁོང༌ངི༌ སྤོན༌བོ༌གུན༌ལ༌ ང༌ཞའེ༌ཀ༌ སྲོ༌ ཡོང༌ཅུགས༌པ༌ ཡ༌ཝའེ༌ ཁྱོ༌ཞའ༌ ཁྲིམས༌ཅད༌ དང༌ ཆད༌པ༌ སལ༌ཤིག༌། ཁྱོ༌ཞའེ༌ ཁོང༌གུན༌ལ༌ ང༌ཞའ༌ སད༌ཅེས༌ལ༌ ཉད༌ ཐོབ༌ཅུགས༌ཏེ༌ ཨིན༌ནོག༌།”

22 ཏེ༌ནེ༌ མོ༌ཟེས༌ སོང༌ཏེ༌ ཡང༌སྐྱར༌ ཡ༌ཝ༌ མོས༌ལམ༌ ཞུས༌, “ཡ༌ཝ༌, ཉེ༌རང༌ངི༌ ཅིའ༌ རང༌ངི༌ མི༌གུན༌ལ༌ འི༌ ཙོགས༌སི༌ ནགས༌ སྟན༌ན༌ ཛད༌དད༌? ཅིའ༌ ཉེ༌རང༌ངི༌ ང༌ ཀལ༌ལ༌ ཛད༌པིན༌? 23 ཉེ༌རང༌ངི༌ མོལ༌ཁན༌གུན༌ གྱལ༌པོའ༌ ཟེར༌པ༌ནེ༌ ཕར༌ལ༌ ཁོའེ༌ ཉེ༌རང༌ངི༌ མི༌གུན༌ལ༌ མང༌ང༌ ནགས༌ སྟནས༌ ཡང༌ ཉེ༌རང༌ངི༌ ཁོང༌གུན༌ ཐར༌ཅུག༌ཅེས༌ལ༌ ཅའང༌ ཛད༌ད༌ མི༌དུག༌།”

6

1 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཏ༌ ངའེ༌ གྱལ༌པོའ༌ ཅོ༌ཅེས༌ཅན༌གུན༌ ཁྱོ༌རང༌ངི༌ ཐོང༌ཨིན༌། ངའེ༌ ཤེད༌ དང༌ ཁྱུད༌དི༌ ཞས༌ཏེ༌ ཁོའེ༌ ཁོང༌གུན༌ ཆ༌ཅུག༌ཨིན༌། ཏེན༌ན༌ ཁྱུད༌ དང༌ ཤེད༌པོའེ༌ ཁོའེ༌ ཁོང༌གུན༌ འི༌ ས༌ཀྱད༌ནེ༌ ཕིངས༌ཏེ༌ ཏང༌ཨིན༌།”

2 དཀོན༌མཆོག༌གི༌ མོ༌ཟེས༌ལ༌ མོལས༌, “ང༌ ནི༌ ཡ༌ཝ༌ ཨིན༌། 3 ང༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌ གུན༌ལ༌ དཀོན༌མཆོག༌ ཀུན༌ཝང༌ངི༌ ཚུལ༌ལ༌ སྔོན༌ཅུགས༌ཏེ༌ ཨིན༌། ཨིན༌ནའང༌ ངའེ༌ ཁོང༌གུན༌ལ༌ ང༌ ‘ཡ༌ཝའེ༌’ མིང༌ངི༌ ནང༌ང༌ སྔོན༌ མ༌ཅུགས༌པིན༌། 4 ངའེ༌ ཀེ༌ནན༌ནི༌ ས༌ཆ༌ ཁོང༌གུན༌ལ༌ ཏང༌ཅེས༌སི༌ ཆད༌དོན༌བོ༌ ཅོས༌པིན༌ ཀ༌རུ༌ ཁོང༌གུན༌ ཞན༌ཡུལ༌ལི༌ མི༌ ཚུལ༌ལ༌ དུག༌གད༌པིན༌། 5 ངའེ༌ ཨི༌ཇིབ༌པ༌གུན༌ནི༌ ཚེ༌ཡོག༌, ཨིས༌ར༌ཨེལ༌པ༌གུན༌ནི༌ རྡུག༌ངལ༌ལི༌ སྐད༌གུན༌ནའང༌ ཚོར༌ ཡང༌ ངའ༌ ངའེ༌ ཆད༌དོན༌ ཅོ༌ཁན༌བོ༌ ཨིད༌ཏུ༌ ཡོངས༌།”

6 “ཏེ༌བོའེ༌ཕིའ༌ ཨིས༌ར༌ཨེལ༌པ༌གུན༌ལ༌ ཟེར༌, ‘ང༌ ཡ༌ཝ༌ ཨིན༌, ཡང༌ ངའེ༌ ཁྱོ༌ཞ༌གུན༌ ཨི༌ཇིབ༌པ༌གུན༌ནི༌ རྡུག༌ངལ༌ལི༌ ཡོག༌ནེ༌ ཕིངས༌ཏེ༌ ཁོང༌ངི༌ ཚེ༌ཡོག༌ནེ༌ ཐར༌ཅུག༌ཨིན༌། ངའེ༌ ཤེད༌ ཡང༌ ཁོང༌གུན༌ལ༌ ཆད༌པ༌ སྲན༌ཏྲེ༌ ཏང༌ཅེས༌ གྱུད༌ཏེ༌ ཁྱོ༌ཞ༌གུན༌ སྐྱོབ༌ཨིན༌། 7 ཁྱོ༌ཞ༌གུན༌ ང༌རང༌ངི༌ མི༌ ཡང༌ ང༌ ཁྱོ༌ཞ༌གུན༌ནི༌ དཀོན༌མཆོག༌ གྱུར༌ཨིན༌། ཏེ༌ནེ༌ ངའ༌, ཁྱོ༌ཞའ༌ ཨི༌ཇིབ༌པ༌གུན༌ནི༌ སྟན༌ཁན༌ནི༌ ནགས༌བར༌དོ༌ནེ༌ ཐར༌ཅུག༌ག༌ ཛད༌ཁན༌ནི༌ ཡ༌ཝ༌ ཁྱོ༌ཞའེ༌ དཀོན༌མཆོག༌ ཨིན༌ཁན༌ ཁྱོ༌ཞའ༌ ཧ༌གོ༌ཨིན༌། 8 ངའེ༌ ཁྱོ༌ཞ༌གུན༌ ཏེ༌ ས༌ཆའེ༌ ནང༌ང༌ ཁྱེར༌ཨིན༌ ཀ༌བོ༌ ངའེ༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌བ༌ ཏང༌ཅེས༌སི༌ ནའ༌ ཁུར༌པིན༌། ཏེ༌བོ༌ ཏུས༌གྱུན༌ནི༌ ཕིའ༌ ཁྱོ༌ཞའེ༌ གྱུ༌ནོར༌ གྱུར༌ཨིན༌, ང༌ ཡ༌ཝ༌ ཨིན༌།’ ”

9 མོ༌ཟེས༌སི༌ ཡ༌ཝའེ༌ མོལ༌ཁན༌གུན༌ ཨིས༌ར༌ཨེལ༌པ༌གུན༌ལ༌ ཤདས༌ ཨིན༌ནའང༌ ཁོང༌གུན༌ནི༌ མ༌ཉནས༌ ཅིའ༌ཟེར༌ན༌ ནགས༌ སྲན༌ཏྲེ༌ སྟན༌ཅེས༌པོའེ༌ ཁོང༌གུན༌ནི༌ སེམ༌སྟོབས༌ ཆགས༌ཏེ༌ ཡོད༌པིན༌།

10 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, 11 “ཨི༌ཇིབ༌བི༌ གྱལ༌པོ༌ ཡོད༌ས༌ སོང༌ཏེ༌ ཨིས༌ར༌ཨེལ༌པ༌གུན༌ ཁོའེ༌ ཡུལ༌ནེ༌ ཆ༌ཅུག༌ ཟེར༌།”

12 ཨིན༌ནའང༌ མོ༌ཟེས༌སི༌ ཡ༌ཝའ༌ ཟེརས༌, “ང༌རང༌ངི༌ མི༌གུན༌ནི༌ ངའེ༌ ཁའ༌ ཉན༌ན༌ མི༌དུག༌། ཏེ༌ནེ༌ ང༌ སྤེ༌ར༌ ཏང༌ཁན༌ གྱལ༌ལ༌ མན༌ པ༌སང༌ གྱལ༌པོའེ༌ ངའེ༌ ཁའ༌ ཅིའ༌ ཉན༌ཨིན༌?”

13 ཨིན༌ནའང༌ ཡ༌ཝའེ༌ མོ༌ཟེས༌ དང༌ ཨ༌རོན༌ལ༌ བཀའ༌ སལ༌ཏེ༌ མོལས༌, “ཨིས༌ར༌ཨེལ༌པ༌གུན༌ དང༌ གྱལ༌པོའ༌ ངའེ༌ ཁྱོ༌ཞའ༌ ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ ཕིང༌ཏེ༌ ཁྱེར༌ཅེས༌སི༌ ཁག༌ གལ༌ཁན༌བོ༌ ཤོད༌།”

མོ༌ཟེས༌ དང༌ ཨ༌རོན༌ནི༌ ཕ༌མེས༌པོ༌གུན༌།

6:14-30

14 འི༌གུན༌ མོ༌ཟེས༌ དང༌ ཨ༌རོན༌ནི༌ ཕ༌མེས༌པོ༌གུན༌ ཨིན༌ནོག༌:

ཨིས༌ར༌ཨེལ༌ལི༌ གོ༌བུ༌ བུ༌ཚ༌ རུ༌བེན༌ ནི༌ བུ༌ཚ༌གུན༌ ཧ༌ནོག༌, པ༌ལུ༌, ཧེཟ༌རོན༌ དང༌ ཀར༌མི༌ གུན༌ ཨིན༌། ཁོང༌གུན༌ནི༌ པུར༌གྱུད༌ རུ༌བེན༌ནི༌ མི༌སྡེ༌གུན༌ གྱུར༌།

15 སི༌མི༌འོན༌ནི༌ བུ༌ཚ༌གུན༌ ཡེ༌མའུལ༌, ཡ༌མིན༌, ཨོ༌ཧད༌, ཡ༌ཀིན༌, ཟོ༌ཧར༌ དང༌ ཤོལ༌, ཡང༌ ཤོལ༌ལི༌ ཨ༌མ༌ ཀེ༌ནན༌མ༌ ཨིན༌པིན༌། ཁོང༌གུན༌ནི༌ པུར༌གྱུད༌ སི༌མི༌འོན༌ནི༌ མི༌སྡེ༌གུན༌ གྱུར༌།

16 ཐོ༌ ཅོས༌ཏེ༌ ཡོད༌ཁན༌ ནང༌ཞིན༌ ལི༌ཝི༌ བུ༌ཚ༌གུན༌ གེར༌ཤོན༌, ཀོ༌ཧད༌ དང༌ མི༌ར༌རི༌ གུན༌ ཨིན༌པིན༌། ལི༌ཝི༌ ལོ༌ 137 ཚག༌པ༌ སོན༌ཏེའ༌ ལུས༌།

17 གེར༌ཤོན༌ནི༌ བུ༌ཚ༌གུན༌ ལིབ༌ནི༌ དང༌ ཤི༌མེའི༌ ཨིན༌ནོག༌། ཁོང༌གུན༌ འིན༌ན༌ མིང༌ ཡོད༌ཁན༌ནི༌ མི༌སྡེ༌གུན༌ནི༌ ཕ༌མེས༌པོ༌ ཨིན༌པིན༌།

18 ཀོ༌ཧད༌དི༌ བུ༌ཚ༌གུན༌ ཨམ༌རམ༌, ཨིཟ༌ཧར༌, ཧེབ༌རོན༌ དང༌ འུ༌ཟེལ༌ གུན༌ ཨིན༌ནོག༌། ཀོ༌ཧད༌ ལོ༌ 133 ཚག༌པ༌ སོན༌ཏེའ༌ ལུས༌།

19 མི༌ར༌རི༌ བུ༌ཚ༌གུན༌ མ༌ཧིལ༌ དང༌ མུ༌ཤི༌ ཨིན༌ནོག༌།

ཐོ༌ ནང༌ཞིན༌ ཁོང༌གུན༌ ལི༌ཝི༌ མི༌སྡེ༌གུན༌ ཨིན༌ནོག༌།

20 ཨམ༌རམ༌མི༌ ཁོ༌རང༌ངི༌ ཨ༌བའེ༌ སྲིང༌མོ༌ ཡོ༌ཤེ༌བེད༌ ཉམ༌པོ༌ ན༌མ༌ ཅོས༌ ཡང༌ ཏེ༌ བུ༌མོའ༌ ཨ༌རོན༌ དང༌ མོ༌ཟེས༌ བུ༌ཚ༌གུན༌ ཇོར༌། ཨམ༌རམ༌ ལོ༌ 137 ཚག༌པ༌ སོན༌ཏེའ༌ ལུས༌།

21 ཨིཟ༌ཧར༌རི༌ བུ༌ཚ༌གུན༌ ཀོ༌རཧ༌, ནི༌ཕེག༌ དང༌ ཟིཀ༌རི༌ གུན༌ ཨིན༌ནོག༌།

22 འུ༌ཟེལ༌ལི༌ བུ༌ཚ༌གུན༌ མི༌ཤེལ༌, ཨེལ༌ཟ༌ཕན༌ དང༌ སིཐ༌རི༌ གུན༌ ཨིན༌ནོག༌།

23 ཨ༌རོན༌ ནི༌ ཨམ༌མི༌ན༌དབ༌བི༌ བུ༌མོ༌ ན༌ཧ༌ཤོན༌ནི༌ སྲིང༌མོ༌ ཨིལ༌ཤི༌བ༌ ཉམ༌པོ༌ ན༌མ༌ ཅོས༌། ཁོའ༌ བུ༌ཚ༌ ཞི༌ སྐྱེས༌, ཁོང༌གུན༌ ན༌དབ༌, ཨ༌བི༌ཧུ༌, ཨེ༌ལི༌འ༌ཟར༌ དང༌ ཨི༌ཐ༌མར༌ གུན༌ ཨིན༌ནོག༌།

24 ཀོ༌རཧའེ༌ བུ༌ཚ༌གུན༌ ཨ༌སིར༌, ཨེལ༌ཀ༌ནཧ༌ དང༌ ཨ༌བི༌ཨ༌སབ༌ གུན༌ ཨིན༌། ཁོང༌གུན༌ནི༌ པུར༌གྱུད༌ ནི༌ ཀོ༌རཧའེ༌ མི༌སྡེ༌གུན༌ ཨིན༌ནོག༌།

25 ཨ༌རོན༌ནི༌ བུ༌ཚ༌ ཨེ༌ལི༌འ༌ཟར༌རི༌ པུ༌ཀྲེལ༌ལི༌ བུ༌མོ༌ ཉམ༌པོ༌ ན༌མ༌ ཅོས༌ ཡང༌ ཁོའ༌ བུ༌ཚ༌ ཕི༌ནི༌ཧས༌ སྐྱེས༌། མི༌སྡེ༌ ནང༌ཞིན༌ ཁོང༌གུན༌ ལི༌ཝི༌ ནང༌ཚངས༌གུན༌ནི༌ གོ༌སྐྱོང༌གུན༌ ཨིན༌ནོག༌།

26 ཁོང༌གུན༌ ཏེན༌ན༌ ཨ༌རོན༌ དང༌ མོ༌ཟེས༌ ཨིན༌ནོག༌ ཀ༌གུན༌ལ༌ ཡ༌ཝའེ༌ མོལས༌, “ཨིས༌ར༌ཨེལ༌པ༌གུན༌ ཁོང༌གུན༌ནི༌ སྡེ༌ ནང༌ཞིན༌ ཨི༌ཇིབ༌ནེ༌ ཕིངས༌ཏེ༌ ཁྱེར༌།” 27 ཁོང༌གུན༌, ཨི༌ཇིབ༌བི༌ གྱལ༌པོའ༌ ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱེར༌ཅེས༌སི༌ སྐོར༌ལ༌ ཟེར༌ཁན༌ནི༌ ཏེན༌ན༌ མོ༌ཟེས༌ དང༌ ཨ༌རོན༌ ཨིན༌ནོག༌།

28 ཡ༌ཝའེ༌ མོ༌ཟེས༌ལ༌ ཨི༌ཇིབ༌བི༌ ས༌ཆའེ༌ ནང༌ང༌ ཞལ༌ཏ༌ སལ༌ ཟ༌ནེ༌ 29 ཁོང༌ངི༌ ཁོའ༌ མོལས༌, “ང༌ ཡ༌ཝ༌ ཨིན༌། ངའེ༌ ཁྱོ༌རང༌ང༌ ཟེར༌ཁན༌ ཚང༌མ༌ ཨི༌ཇིབ༌བི༌ གྱལ༌པོའ༌ ཤོད༌།” 30 ཨིན༌ནའང༌ མོ༌ཟེས༌སི༌ ཡ༌ཝའ༌ ཟེརས༌, “ངའ༌ ཏེ༌བོ༌ ཅོ༌ཉན༌ཅེས༌ མེ༌རག༌། ང༌ སྤེ༌ར༌ གྱལ༌ལ༌ ཏང༌ མ༌ཉན༌ཁན༌ ཞིག༌ག༌ གྱལ༌པོའེ༌ ཅིའ༌ ཉན༌ཨིན༌?”

7

ཨ༌རོན༌ནི༌ བེར༌ཀ༌ རུལ༌ལ༌ གྱུར༌།

7:1-13

1 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ངའེ༌ ཁྱོ༌རང༌ གྱལ༌པོའེ༌ ཕིའ༌ དཀོན༌མཆོག༌ ཙོགས༌ ཡང༌ ཁྱོ༌རང༌ངི༌ ཨ༌ཅོ༌ ཨ༌རོན༌ ཁྱོ༌རང༌ངི༌ ཕིའ༌ ལུང༌སྟོན༌པ༌ ཙོགས༌ ཅོས༌ཏེ༌ ཨིན༌། 2 ངའེ༌ ཁྱོ༌རང༌ང༌ བཀའ༌ ཏང༌ཁན༌ ཚང༌མ༌ ཨ༌རོན༌ལ༌ ཤོད༌ ཡང༌ ཁོའེ༌ གྱལ༌པོའ༌ ཨིས༌ར༌ཨེལ༌པ༌གུན༌ ཁོའེ༌ ཡུལ༌ནེ༌ བིང༌ཏེ༌ ཆ༌ཅུག༌ཅེས༌ལ༌ ཟེར༌གོས༌། 3 ཨིན༌ནའང༌ ངའེ༌ གྱལ༌པོའེ༌ སྙིང༌ སྐྱོང༌པོ༌ གྱུར༌ཅུག༌ཨིན༌ ཡང༌ ངའེ༌ ཨི༌ཇིབ༌བི༌ ས༌ཆའེ༌ ནང༌ང༌ ཧ༌ལས༌ཤེས༌སི༌ སྟགས༌ དང༌ ལྟས༌ མང༌པོ༌ སྟན༌ཨིན༌། 4 ཏེ༌ནེའང༌ གྱལ༌པོའེ༌ ཁྱོ༌རང༌ངི༌ ཟེར༌ཁན༌བོ༌ མི༌ཉན༌། ཏེ༌ནེ༌ ངའེ༌ ཨི༌ཇིབ༌པ༌གུན༌ནི༌ཀ༌ ཀྲག༌པོ༌ ཆད༌པ༌གུན༌ གྱུད༌ཏེ༌ ང༌རང༌ངི༌ མི༌གུན༌ ཁོང༌གུན༌ནི༌ སྡེ༌ ནང༌ཞིན༌ ཨི༌ཇིབ༌བི༌ ས༌ཆའེ༌ ནང༌ནེ༌ ཕིང༌ཏེ༌ ཁྱེར༌ཨིན༌། 5 ངའེ༌ ང༌རང༌ངི༌ སྟོབས༌ཤུགས༌ཅན༌ནི༌ ལག༌པ༌ ཨི༌ཇིབ༌པ༌གུན༌ནི༌ གྱབ༌གལ༌ལ༌ རྐྱངས༌ཏེ༌ ཨིས༌ར༌ཨེལ༌པ༌གུན༌ ཕིངས༌ཏེ༌ ཁྱེར༌ར༌ཅིག༌ ང༌ ཡ༌ཝ༌ དཀོན༌མཆོག༌ ཨིན༌ཁན༌བོ༌ ཁོང༌གུན༌ནི༌ ཧ༌གོ༌ཨིན༌།”

6 ཏེ༌ནེ༌ མོ༌ཟེས༌ དང༌ ཨ༌རོན༌ནི༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཅོས༌། 7 གྱལ༌པོའ༌ ཏེ༌གུན༌ ཟེར༌ ཟ༌ནེ༌ མོ༌ཟེས༌ལ༌ ལོ༌ 80 ཡང༌ ཨ༌རོན༌ལ༌ ལོ༌ 83 ཆའད༌པིན༌།

8 ཏེ༌ནེ༌ ཡ༌ཝའེ༌ མོ༌ཟེས༌ དང༌ ཨ༌རོན༌ལ༌ མོལས༌, 9 “གྱལ༌པོའེ༌ ལྟས༌ ལྟོན༌ ཟེར༌ར༌ཅིག༌, ཨ༌རོན༌ལ༌ ཟེར༌, ‘ཁྱོ༌རང༌ངི༌ བེར༌ཀ༌ ཁུར༌ཏེ༌ གྱལ༌པོའེ༌ དུན༌ལ༌ ཕོང༌ ཡང༌ ཏེ༌བོ༌ རུལ༌ལ༌ གྱུར༌ཨིན༌།’ ”

10 ཏེ༌ནེ༌ མོ༌ཟེས༌ དང༌ ཨ༌རོན༌ གྱལ༌པོ༌ ཡོད༌ས༌ སོང༌ཏེ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཅོས༌། ཨ༌རོན༌ནི༌ ཁོ༌རང༌ངི༌ བེར༌ཀ༌ གྱལ༌པོ༌ དང༌ ཁོའེ༌ སྤོན༌བོ༌གུན༌ནི༌ དུན༌ལ༌ ཕངས༌པ༌ རུལ༌ལ༌ གྱུར༌། 11 ཏེ༌ནེ༌ གྱལ༌པོའེ༌ ཁོ༌རང༌ངི༌ མི༌ ཁས༌པ༌གུན༌ དང༌ སེམ༌ཉིད༌ལ༌ བོད༌ཁན༌གུན༌ བོད༌ཏེ༌ ཁྱོངས༌ ཡང༌ ཏེ༌ ཨི༌ཇིབ༌པ༌ ཆོས༌ངན༌ ཅོ༌ཁན༌གུན༌ནི༌ ཁོ༌རང༌གུན༌ནི༌ སང༌ཝའེ༌ ཁྱུད༌ གྱུད༌ཏེ༌ ཏེན༌ན༌ ཙོགས༌ ཅོས༌། 12 ཁོང༌ རེ༌རེ༌ བེར༌ཀ༌གུན༌ ཕངས༌པ༌ རུལ༌ལ༌ གྱུར༌། ཨིན༌ནའང༌ ཨ༌རོན༌ནི༌ བེར༌ཀ༌ རུལ༌ གྱུར༌ཁན༌བོའེ༌ ཁོང༌གུན༌ནི༌ བེར༌ཀ༌ རུལ༌ གྱུར༌ཁན༌གུན༌ ཟོས༌ ཏངས༌། 13 གྱལ༌པོའེ༌ སྙིང༌ ཏ༌རུང༌ངའང༌ སྐྱོང༌པོ༌ ལུས༌ ཡང༌ ཁོའེ༌ ཁོང༌གུན༌ནི༌ ཟེར༌ཁན༌གུན༌ལ༌ མ༌ཉནས༌ ཀ༌ཟུག༌ ཡ༌ཝའེ༌ མོལ༌ལ༌ ཛད༌ཏེ༌ ཨིན༌པིན༌།

ཆད༌པ༌ ཀྲང༌པོ༌

7:14-25

14 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “གྱལ༌པོའེ༌ སྙིང༌ སྐྱོང༌པོ༌ ལུས༌ཏེ༌ ཁོའེ༌ ངའེ༌ མི༌གུན༌ ཆ༌ཅུག༌ག༌ མི༌དུག༌། 15 ང༌མོ༌ གྱལ༌པོ༌ ཐུར༌ལ༌ ལྩངས༌པོའ༌ ཆའ༌ ཟ༌ནེ༌ ཁོའ༌ ཐུག༌ཅེས༌ལ༌ ཁྱོ༌རང༌ ནཱའེལ༌ ལྩངས༌པོའེ༌ ཐའ༌མ༌ ལངས༌ཏེ༌ དུག༌ ཡང༌ རུལ༌ གྱུར༌ཁན༌ནི༌ བེར༌ཀ༌ ཁུར༌ཏེ༌ སོང༌། 16 ཁོའ༌ ཟེར༌ ‘ཡ༌ཝ༌, ཨིབ༌རི༌པའེ༌ དཀོན༌མཆོག༌གི༌ ང༌ ཁྱོ༌རང༌ང༌ འི༌བོ༌ ཟེར༌ར༌ལ༌ ལམ༌ཅུགས༌, “རི༌སྟོང༌ངི༌ ནང༌ང༌ ངའ༌ ཅོལ༌ཅེས༌ལ༌ ངའེ༌ མི༌གུན༌ ཆ༌ཅུག༌།” དག༌ས༌ ཚག༌པ༌, ཁྱོ༌རང༌ངི༌ ཁོང༌ངི༌ མོལ༌ཁན༌བོའ༌ མ༌ཉན༌ན༌ ཨིན༌ནོག༌། 17 ཡ༌ཝའེ༌ འི༌ཟུག༌ མོལས༌, “ངའེ༌ ཁྱོ༌རང༌ང༌ ང༌ ཡ༌ཝ༌ ཨིན༌ཁན༌བོ༌ སྟན༌ཨིན༌།” ལྟོས༌, ངའེ༌ ལག༌པའེ༌ ནང༌ང༌ ཡོད༌ཁན༌ནི༌ བེར༌ཀ༌ ངའེ༌ ནཱའེལ༌ལི༌ ཆུའ༌ གྱབ༌ཨིན༌ ཡང༌ ལྩངས༌པོའེ༌ ཆུ༌ ཁྲག༌ག༌ གྱུར༌ཨིན༌། 18 ཏེ༌ནང༌ང༌ ཡོད༌ཁན༌ནི༌ ཉ༌གུན༌ ཤི༌ཨིན༌ ཡང༌ ལྩངས༌པོའེ༌ ནང༌ནེ༌ ཏྲི༌མ༌ རྩོག༌པོ༌ ཡོང༌ཨིན༌། ཨི༌ཇིབ༌པ༌གུན༌ནི༌ ནཱའེལ༌ལི༌ ཆུ༌ ཐུང༌ མི༌ཉན༌།’ ”

19 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཨ༌རོན༌ལ༌ ཟེར༌, ‘ཁྱོ༌རང༌ངི༌ བེར༌ཀ༌ ཁུར༌ཏེ༌ རང༌ངི༌ ལག༌པ༌ ཨི༌ཇིབ༌བི༌ ཆུ༌གུན༌ ཡང༌ན༌ ལྩངས༌པོ༌, ཡུ༌ར༌, ཟིང༌, ཡང༌ ཆུ༌ སགས༌ཏེ༌ བོར༌ས༌ ཚང༌མའེ༌ཀ༌ སྐྱོང༌’ ཡང༌ ཏེ༌ ཆུ༌ ཚང༌མ༌ ཁྲག༌ག༌ གྱུར༌ཨིན༌། ཨི༌ཇིབ༌བི༌ ཆུ༌ ཚང༌མ༌ ཁྲག༌ག༌ གྱུར༌ཨིན༌, ཤིང༌ དང༌ རྡོའེ༌ ཆུ༌སྣོད༌གུན༌ནི༌ ཆུ༌ གུན༌ནའང༌།”

20 མོ༌ཟེས༌ དང༌ ཨ༌རོན༌ནི༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཅོས༌། གྱལ༌པོ༌ དང༌ ཁོའེ༌ སྤོན༌བོ༌གུན༌ནི༌ དུན༌ལ༌ ཨ༌རོན༌ནི༌ ཁོ༌རང༌ངི༌ བེར༌ཀ༌ སྟགས༌ཏེ༌ ནཱའེལ༌ ལྩངས༌པོའ༌ གྱབས༌པ༌ ལྩངས༌པོའེ༌ ཆུ༌ གང༌པོ༌ ཁྲག༌ག༌ གྱུར༌། 21 ལྩངས༌པོའེ༌ ནང༌ང༌ ཡོད༌ཁན༌ནི༌ ཉ༌གུན༌ ཤི༌ ཡང༌ ཆུའི༌ ནང༌ནེ༌ ཏྲི༌མ༌ རྩོག༌པོ༌ ཡོངས༌ ཡང༌ ཨི༌ཇིབ༌པ༌གུན༌ནི༌ ཏེ༌ ཆུ༌གུན༌ ཐུང༌ མ༌ཉན༌། ཨི༌ཇིབ༌བི༌ ས༌ཆ༌ གང༌པོའེ༌ ནང༌ང༌ ཁྲག༌ གྱུག༌།

22 ཨིན༌ནའང༌ ཨི༌ཇིབ༌པ༌ ཆོས༌ངན༌ ཅོ༌ཁན༌གུན༌ནིའང༌ ཁོང༌རང༌གུན༌ནི༌ སང༌ཝའེ༌ ཁྱུད༌ གྱུད༌ཏེ༌ ཆུ༌གུན༌ ཁྲག༌ག༌ གྱུར༌ཅུགས༌, ཏེ༌བོའེ༌ཕིའ༌ གྱལ༌པོའེ༌ སྙིང༌ ཏ༌རུང༌ངའང༌ སྐྱོང༌པོ༌ ལུས༌ཏེ༌ ཁོའེ༌ མོ༌ཟེས༌ དང༌ ཨ༌རོན༌ནི༌ ཟེར༌ཁན༌བོའ༌ མ༌ཉནས༌ ཀ༌ཟུག༌ ཡ༌ཝའེ༌ མོལ༌ཏེ༌ ཨིན༌པིན༌། 23 གྱལ༌པོ༌ ཁོ༌རང༌ངི༌ ཁར༌ལ༌ ལོགས༌ཏེ༌ སོང༌ ཡང༌ འི༌ ཚང༌མའེ༌ཀ༌ སྣང༌ང༌ མ༌ཏངས༌། 24 ནཱའེལ༌ལི༌ ཆུ༌ ཐུང༌ མ༌ཉན༌ པ༌སང༌ ཨི༌ཇིབ༌པ༌ ཚང༌མའེ༌ ལྩངས༌པོའེ༌ ཉེ༌ཁོར༌རི༌ ས༌ཀྱད༌གུན༌ བྲུས༌ཏེ༌ ཐུང༌ཅེས༌སི༌ ཆུ༌ ཙལས༌། 25 ཡ༌ཝའེ༌ ནཱའེལ༌ལི༌ ཆུ༌ ཁྲག༌ག༌ གྱུར༌ཅུག༌ག༌ ཛད༌ཏེ༌ ཞག༌མ༌ རྡུན༌ བུད༌།

8

ཆད༌པ༌ ཉིས༌པ༌།

8:1-15

1 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “གྱལ༌པོ༌ ཡོད༌ས༌ སོང༌ ཡང༌ ཁོའ༌ ཟེར༌, ‘ཡ༌ཝའེ༌ འི༌ཟུག༌ མོལས༌, ངའ༌ ཅོལ༌ཅེས༌ལ༌ ངའེ༌ མི༌གུན༌ ཆ༌ཅུག༌། 2 ཀལ༌ཏེས༌ ཁྱོ༌རང༌ངི༌ ཁོང༌གུན༌ ཆ༌ མ༌ཅུག༌ན༌ ངའེ༌ ཁྱོ༌རང༌ངི༌ ས༌ཆ༌ གང༌པོའེ༌ ནང༌ང༌ བལ༌པ༌ གང༌ཅུག༌ཨིན༌། 3 ནཱའེལ༌ ལྩངས༌པོ༌ བལ༌པའེ༌ གང༌ཨིན༌ ཡང༌ ཏེ༌གུན༌ ཆུའི༌ ནང༌ནེ༌ བིངས༌ཏེ༌ ཁྱོ༌རང༌ངི༌ ཁར༌ དང༌ ཁྱོ༌རང༌ ཉིད༌ལོག༌སའེ༌ ནང༌ དང༌ མལ༌ཙེ༌ ནང༌ང༌ ཡོང༌ཨིན༌། ཏེ༌གུན༌ ཁྱོ༌རང༌ངི༌ སྤོན༌བོ༌གུན༌ དང༌ མི༌གུན༌ནི༌ ཁང༌པའེ༌ ནང༌ང༌ ཡང༌ ཁྱོ༌ཞའེ༌ ཁར༌ཇི༌ སྐོལ༌སའེ༌ ཐབ༌ དང༌ པག༌པའེ༌ རུ༌སའེ༌ ཞོང༌པ༌ གུན༌ནི༌ ནང༌ང༌ ཞུགས༌ཨིན༌། 4 བལ༌པ༌གུན༌ ཁྱོ༌རང༌, ཁྱོ༌རང༌ངི༌ སྤོན༌བོ༌ དང༌ མི༌གུན༌ནི༌ཀ༌ ལྕེབ༌ཨིན༌།’ ”

5 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཨ༌རོན༌ལ༌ ཟེར༌, ‘ཁྱོ༌རང༌ངི༌ ལག༌ག༌ ཡོད༌ཁན༌ནི༌ བེར༌ཀ༌ ཨི༌ཇིབ༌བི༌ ལྩངས༌པོ༌, ཡུ༌ར༌ དང༌ ཟིང༌ ཚང༌མའེ༌ཀ༌ རྐྱངས༌ཏེ༌ བལ༌པ༌གུན༌ ཨི༌ཇིབ༌བི༌ ས༌ཀྱད༌ གང༌པོའེ༌ ནང༌ང༌ གང༌ཅུག༌།’ ”

6 ཏེ༌ནེ༌ ཨ༌རོན༌ནི༌ ཁོ༌རང༌ངི༌ ལག༌པ༌ ཨི༌ཇིབ༌བི༌ ཆུ༌ ཚང༌མའེ༌ཀ༌ རྐྱངས༌པ༌ ཆུའི༌ ནང༌ནེ༌ བལ༌པ༌ བིང༌ཏེ༌ ཨི༌ཇིབ༌བི༌ ས༌ཀྱད༌ གང༌པོ༌ ཀབས༌། 7 ཨིན༌ནའང༌ ཆོས༌ངན༌ ཅོ༌ཁན༌གུན༌ནིའང༌ སང༌ཝའེ༌ ཁྱུད༌ ཀོལ༌ཏེ༌ ཏེན༌ན༌ ཙོགས༌ ཅོས༌། ཁོང༌གུན༌ནིའང༌ ཆུའི༌ ནང༌ནེ༌ བལ༌པ༌ ཨི༌ཇིབ༌བི༌ ས༌ཀྱད༌དི༌ཀ༌ བིང༌ཅུགས༌།

8 ཏེ༌ནེ༌ གྱལ༌པོའེ༌ མོ༌ཟེས༌ དང༌ ཨ༌རོན༌ལ༌ བོད༌ཏེ༌ ཟེརས༌, “ང༌ དང༌ ངའེ༌ མི༌གུན༌ནི༌ ཀ༌ནེ༌ བལ༌པ༌ ཚང༌མ༌ མེད༌ཁན༌ ཅོ༌ཅེས༌ལ༌ ཡ༌ཝ༌ མོས༌ལམ༌ ཞུས༌ ཏེ༌ནེ༌ ཁོང༌ང༌ ཆོད༌པ༌ ཕུལ༌ཅེས༌ལ༌ ངའེ༌ ཁྱོ༌ཞའེ༌ མི༌གུན༌ ཆ༌ཅུག༌ཨིན༌།”

9 མོ༌ཟེས༌སི༌ གྱལ༌པོའ༌ ཟེརས༌, “ཁྱོ༌རང༌ངི༌ ལྡམས༌ཁན༌ནི༌ ཏུས༌པོའེ༌ཀ༌ ངའེ༌ ཁྱོ༌རང༌, ཁྱོ༌རང༌ངི༌ སྤོན༌བོ༌གུན༌ དང༌ མི༌གུན༌ ཡང༌ ཁྱོ༌ཞའེ༌ ཁང༌པ༌གུན༌ནི༌ ནང༌ནེ༌ བལ༌པ༌གུན༌ མེད༌ཁན༌ ཆ༌ཅེས༌ལ༌ མོས༌ལམ༌ ཞུ༌ཨིན༌། ལྩངས༌པོ༌ ནཱའེལ༌ ཅིག༌པོའེ༌ ནང༌ང༌ ཏེ༌གུན༌ ལུས༌ཨིན༌།”

10 གྱལ༌པོའེ༌ ཟེརས༌, “ཐོ༌རེ༌ ཅོས༌།”

མོ༌ཟེས༌སི༌ ལན༌ཏངས༌, “ཁྱོ༌རང༌ངི༌ ཟེར༌ཁན༌ ནང༌ཞིན༌ ཏེ༌བོ༌ གྲུབ༌ཨིན༌། ཏེ༌ནེ༌ ཁྱོ༌རང༌ང༌ ཡ༌ཝ༌ ང༌ཞའེ༌ དཀོན༌མཆོག༌ ཙོགས༌ སུའང༌ མེད༌ཁན༌བོ༌ ཧ༌གོ༌ཡིན༌། 11 བལ༌པ༌གུན༌ ཁྱོ༌རང༌, ཁྱོ༌རང༌ངི༌ སྤོན༌བོ༌གུན༌ དང༌ མི༌གུན༌ནི༌ ཁང༌པ༌གུན༌ནི༌ ནང༌ནེ༌ བིང༌ཏེ༌ ཆེན༌། ལྩངས༌པོ༌ ནཱའེལ༌ ཅིག༌པོའེ༌ ནང༌ང༌ ལུས༌ཨིན༌།”

12 མོ༌ཟེས༌ དང༌ ཨ༌རོན༌ གྱལ༌པོའེ༌ ཁར༌ནེ༌ བིང༌ཏེ༌ སོང༌ ཡང༌ མོ༌ཟེས༌སི༌ ཡ༌ཝ༌ བལ༌པ༌གུན༌ མེད༌ཁན༌ ཛད༌ཅེས༌ལ༌ མོས༌ལམ༌ ཞུས༌ ཀ༌གུན༌ ཁོང༌ངི༌ གྱལ༌པོའེ༌ ས༌ཆའེ༌ ནང༌ང༌ ཁྱོང༌ང༌ ཛདས༌། 13 ཡང༌ ཡ༌ཝའེ༌ མོ༌ཟེས༌སི༌ ཞུ༌ཝ༌ ཕུལ༌ཁན༌བོ༌ ཛདས༌། ཁང༌པ༌, ནང༌སྐོར༌ དང༌ ཞིང༌ གུན༌ནི༌ ནང༌ང༌ ཡོད༌ཁན༌ བལ༌པ༌ ཚང༌མ༌ ཤི༌། 14 མི༌གུན༌ནི༌ བལ༌པ༌ ཤི༌ཁན༌ ཚང༌མ༌ ལྡུས༌ཏེ༌ སྤུངས༌ ཡང༌ ཡུལ༌ གང༌པོའེ༌ ནང༌ང༌ ཏྲི༌ངན༌ གངས༌། 15 ཨིན༌ནའང༌ གྱལ༌པོའ༌ ཏེ༌ རྡུག༌ངལ༌བོ༌ མེད༌ཁན༌ ཆའ༌ ཐོང༌ང༌ཅིག༌ ཡ༌ཝའེ༌ མོལ༌ཁན༌ ནང༌ཞིན༌ ཁོའེ༌ སྙིང༌ ཡང༌སྐྱར༌ སྐྱོང༌པོ༌ གྱུར༌ཏེ༌ མོ༌ཟེས༌ དང༌ ཨ༌རོན༌ནི༌ ཟེར༌ཁན༌བོ༌ མ༌ཅོས༌།

ཆད༌པ༌ སུམ༌པ༌།

8:16-19

16 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཨ༌རོན༌ལ༌ ཁོ༌རང༌ངི༌ བེར༌ཀ༌ སྟགས༌ཏེ༌ སའ༌ གྱབ༌ཅེས༌ལ༌ ཟེར༌། ཨི༌ཇིབ༌བི༌ ས༌ཆ༌ གང༌པོའེ༌ ཐལ༌བ༌གུན༌ སོ༌གའ༌ ཏབ༌ཁན༌ནི༌ བུ༌ཙིག༌ འུར༌ཁན༌ ཆུ༌ངུན༌གུན༌ལ༌ གྱུར༌ཨིན༌།” 17 མོ༌ཟེས༌ དང༌ ཨ༌རོན༌ནི༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཅོས༌། ཨ༌རོན༌ནི༌ ཁོ༌རང༌ངི༌ བེར༌ཀ༌ སྟགས༌ཏེ༌ སའེ༌ཀ༌ གྱབ༌བ༌ཅིག༌ མི༌གུན༌ དང༌ སེམས༌ཅན༌གུན༌ བུ༌ཙིག༌གི༌ ཀབས༌། ཨི༌ཇིབ༌བི༌ ས༌ཀྱད༌དི༌ ཐལ༌བ༌ ཚང༌མ༌ སོ༌གའ༌ ཏབ༌ཁན༌ནི༌ བུ༌ཙིག༌ འུར༌ཁན༌ ཆུ༌ངུན༌ལ༌ གྱུར༌། 18 གྱལ༌པོའེ༌ ཆོས༌ངན༌ ཅོ༌ཁན༌གུན༌ནིའང༌ ཁོ༌རང༌གུན༌ནི༌ སང༌ཝའེ༌ ཁྱུད༌ གྱུད༌ཏེ༌ ཏེན༌ན༌ ཙོགས༌ ཅོ༌ཅེས༌ ཅོས༌ ཨིན༌ནའང༌ ཅོ༌ མ༌ཉན༌། མི༌གུན༌ དང༌ སེམས༌ཅན༌ ཚང༌མ༌ སོ༌གའ༌ ཏབ༌ཁན༌ནི༌ བུ༌ཙིག༌གུན༌ནི༌ ཀབས༌།

19 ཆོས༌ངན༌ ཅོ༌ཁན༌གུན༌ནི༌ གྱལ༌པོའ༌ ཟེརས༌, “འི༌བོ༌ དཀོན༌མཆོག༌གི༌ ཛད༌ཏེ༌ ཨིན༌ནོག༌།” ཨིན༌ནའང༌ ཡ༌ཝའེ༌ མོལ༌ཁན༌ ནང༌ཞིན༌ གྱལ༌པོའེ༌ སྙིང༌ སྐྱོང༌པོ༌ ལུས༌ཏེ༌ ཁོའེ༌ ཁོང༌གུན༌ནི༌ ཟེར༌ཁན༌བོའ༌ མ༌ཉནས༌།

ཆད༌པ༌ ཞི༌པ༌

8:20-32

20 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ང༌མོ༌ གྱལ༌པོ༌ ལྩངས༌པོ༌ ནཱའེལ༌ལ༌ ཆ༌ ཟ༌ནེ༌ ཁྱོ༌རང༌ ལམ༌མི༌ཀ༌ ཁོའ༌ ཐུག༌ག༌ སོང༌ཏེ༌ ཟེར༌, ‘ཡ༌ཝའེ༌ འི༌ཟུག༌ མོལས༌, ངའ༌ ཅོལ༌ཅེས༌ལ༌ ངའེ༌ མི༌གུན༌ ཆ༌ཅུག༌། 21 ཀལ༌ཏེས༌ ཁྱོ༌རང༌ངི༌ ཆ༌ མ༌ཅུག༌ན༌ ངའེ༌ ཁྱོ༌རང༌, ཁྱོ༌རང༌ངི༌ སྤོན༌བོ༌གུན༌, མི༌གུན༌ དང༌ ཁྱོ༌ཞའེ༌ ཁང༌པ༌གུན༌ནི༌ ནང༌ང༌ ར༌ངུ༌ མང༌པོ༌ ཀལ༌ཏེ༌ ཨི༌ཇིབ༌པ༌གུན༌ནི༌ ཁང༌པ༌ དང༌ ས༌ཀྱད༌ ཚང༌མ༌ ར༌ངུའི༌ ཚོགས༌གུན༌ གང༌ཨིན༌།’ ”

22 “ ‘ཨིན༌ནའང༌ ཏེ༌ ཞག༌ག༌ ངའེ༌ མི༌གུན༌ དུག༌སའེ༌ ནས༌ས༌ གོ༌ཤེན༌ སྐྱོབ༌ཨིན༌ ཏེ༌རུ༌ ར༌ངུའི༌ ཚོགས༌ ཅིག༌གའང༌ མི༌ཐོབ༌། ཏེ༌ནེ༌ ང༌ ཡ༌ཝ༌ ཁྱོ༌རང༌ངི༌ ས༌ཆའེ༌ ནང༌ང༌ ཡོད༌ཁན༌བོ༌ ཁྱོ༌རང༌ང༌ ཧ༌གོ༌ཡིན༌། 23 ངའེ༌ ང༌རང༌ངི༌ མི༌གུན༌ དང༌ ཁྱོ༌རང༌ངི༌ མི༌གུན༌ སོ༌སོ༌ ཕེ༌ཨིན༌། འི༌ ཧ༌ལས༌ཤེས༌སི༌ སྟགས༌པོ༌ ཐོ༌རེ༌ གྲུབ༌ཨིན༌།’ ”

24 ཡ༌ཝའེ༌ ཏེན༌ན༌ ཟུག༌ ཅོའ༌ ཛདས༌། ར༌ངུའི༌ ཚོགས༌ མང༌པོ༌ གྱལ༌པོའེ༌ ཁར༌ དང༌ ཁོའེ༌ སྤོན༌བོ༌གུན༌ནི༌ ཁང༌པ༌གུན༌ནི༌ ནང༌ང༌ གང༌ ཡང༌ ཨི༌ཇིབ༌བི༌ ས༌ཀྱད༌ གང༌པོ༌ ར༌ངུའི༌ ཀབ༌ཅེས༌པོའེ༌ ས༌ཀྱད༌ གང༌པོ༌ དོད༌མེད༌ ཆ༌ཅེས༌ གོ༌ཟུག༌།

25 གྱལ༌པོའེ༌ མོ༌ཟེས༌ དང༌ ཨ༌རོན༌ལ༌ བོད༌ཏེ༌ ཁྱོངས༌ ཡང༌ ཟེརས༌, “སོང༌ ཡང༌ ཁྱོ༌ཞའེ༌ དཀོན༌མཆོག༌ག༌ འིན༌ན༌ ནས༌སའེ༌ ནང༌ང༌ ཆོད༌པ༌ ཕུལ༌།”

26 ཨིན༌ནའང༌ མོ༌ཟེས༌སི༌ ལན༌ཏངས༌, “ཏེ༌ཟུག༌ ཅོ༌ན༌ གྲིག༌ཅེས༌ མ༌ནོག༌། ང༌ཞ༌རང༌ངི༌ ཡ༌ཝ༌ དཀོན༌མཆོག༌ག༌ ང༌ཞའེ༌ ཆོད༌པ༌ ཕུལ༌ཁན༌གུན༌ ཨི༌ཇིབ༌པ༌གུན༌ནི༌ ཚི༌ཏུ༌ ཐེའ༌ནོག༌ ཡང༌ ཁོང༌གུན༌ནི༌ དུན༌ལ༌ ཏེ༌ཟུག༌ ཅོ༌ན༌ ཁོང༌གུན༌ནི༌ ང༌ཞའ༌ རྡོའ༌ གྱབས༌ཏེ༌ མི༌སད༌ད༌? 27 ཡ༌ཝ༌ ང༌ཞའེ༌ དཀོན༌མཆོག༌ག༌ ཆོད༌པ༌ ཕུལ༌ཅེས༌སི༌ ཕིའ༌ ང༌ཞ༌གུན༌ ཞག༌མ༌ སུམ༌ རི༌སྟོང༌ངི༌ ནང༌ང༌ བེས༌ལ༌ ཆ༌གོས༌ ཀ༌ཟུག༌ ཁོང༌ངི༌ བཀའ༌ སལ༌ཏེ༌ ཡོད༌།”

28 གྱལ༌པོའེ༌ ཟེརས༌, “ངའེ༌ ཁྱོ༌རང༌གུན༌ རི༌སྟོང༌ང༌, ཡ༌ཝ༌ ཁྱོ༌ཞའེ༌ དཀོན༌མཆོག༌ག༌ ཆོད༌པ༌ ཕུལ༌ཅེས༌སི༌ ཕིའ༌ ཆ༌ཅུག༌ཨིན༌ ཀལ༌ཏེས༌ ཁྱོ༌ཞའ༌ མ༌ ཐག༌རིང༌ང༌ མ༌ཆའ༌ན༌། ངའེ༌ ཕིའ༌ མོས༌ལམ༌ ཞུས༌།”

29 མོ༌ཟེས༌སི༌ ལན༌ཏངས༌, “ང༌ ཁྱོ༌རང༌ངི༌ ཁར༌ནེ༌ བིང༌ང༌ཅིག༌ ངའེ༌ ཡ༌ཝ༌ མོས༌ལམ༌ ཞུ༌ཨིན༌ ཡང༌ ཐོ༌རེ༌ ཁྱོ༌རང༌, ཁྱོ༌རང༌ངི༌ སྤོན༌བོ༌གུན༌ དང༌ མི༌གུན༌ནི༌ ཀ༌ནེ༌ ར༌ངུ༌གུན༌ མེད༌ཁན༌ ཆེན༌། ཨིན༌ནའང༌ ང༌ཞའ༌ ཡ༌ཝ༌ ཆོད༌པ༌ ཕུལ༌ཅེས༌ལ༌ ཆ༌ མ༌ཅུག༌ག༌ གྱལ༌པོའེ༌ ང༌ཞའ༌ ཡང༌སྐྱར༌ གོབ༌སྐོར༌ ཏང༌ མ༌གོས༌།”

30 ཏེ༌ནེ༌ མོ༌ཟེས༌ གྱལ༌པོའེ༌ ཁར༌ནེ༌ སོང༌ ཡང༌ ཡ༌ཝའ༌ མོས༌ལམ༌ ཞུས༌། 31 ཡ༌ཝའེ༌ མོ༌ཟེས༌སི༌ ཞུ༌ཁན༌ ནང༌ཞིན༌ ཅོའ༌ཛདས༌: གྱལ༌པོ༌, ཁོའེ༌ སྤོན༌བོ༌གུན༌ དང༌ མི༌གུན༌ནི༌ ཀ༌ནེ༌ ར༌ངུའི༌ ཚོགས༌གུན༌ མེད༌ཁན༌ ཛདས༌, ཅིག༌གའང༌ ལུས༌ཤུག༌ག༌ མ༌ཛདས༌། 32 ཨིན༌ནའང༌ ཡང༌སྐྱར༌ གྱལ༌པོའེ༌ སྙིང༌ སྐྱོང༌པོ༌ གྱུར༌ཏེ༌ ཨིས༌ར༌ཨེལ༌པ༌གུན༌ ཆ༌མ༌ཅུགས༌།

9

ཆད༌པ༌ ལྔ༌པ༌།

9:1-7

1 ཡ༌ཝའེ༌ མོ༌ཟེས༌ལ༌ མོལས༌, “གྱལ༌པོ༌ ཡོད༌ས༌ སོང༌ཏེ༌ ཟེར༌, ‘ཡ༌ཝ༌ ཨིབ༌རི༌པ༌གུན༌ནི༌ དཀོན༌མཆོག༌གི༌ འི༌ཟུག༌ མོལས༌, “ངའ༌ ཅོལ༌ཅེས༌ལ༌ ངའེ༌ མི༌གུན༌ ཆ༌ཅུག༌།” 2 ཀལ༌ཏེས༌ ཁྱོ༌རང༌ངི༌ ཁོང༌གུན༌ ཏ༌རུང༌ངའང༌ ཆ༌ མ༌ཅུག༌ག༌ བོར༌ན༌, 3 ཁྱོ༌ཞའེ༌ སྲལ༌ཁན༌ནི༌ སེམས༌ཅན༌ རྟ༌གུན༌, བུང༌བུ༌གུན༌, རྔ༌བོང༌གུན༌, བ༌ལང༌གུན༌ དང༌ ར༌ལུག༌གུན༌ལ༌ ང༌ ཡ༌ཝའེ༌ ནད༌ རྩོག༌པོ༌ ཡོང༌ཅུགས༌ཏེ༌ ཤི༌ཅུག༌ཨིན༌། 4 ཨིན༌ནའང༌ ང༌ ཡ༌ཝའེ༌ ཨིས༌ར༌ཨེལ༌པ༌གུན༌ དང༌ ཨི༌ཇིབ༌པ༌གུན༌ནི༌ སྲལ༌ཁན༌ནི༌ སེམས༌ཅན༌གུན༌ལ༌ ཁྱད༌པར༌ ཅོས༌ཏེ༌, ཨིས༌ར༌ཨེལ༌པའེ༌ སེམས༌ཅན༌ ཅིག༌གའང༌ མི༌ཤི༌།’ ”

5 ཡ༌ཝའེ༌ ཏུས༌པོ༌ ལྡམ༌མ༌ ཛད༌ཏེ༌ མོལས༌, “ང༌ ཡ༌ཝའེ༌ ཏེ༌བོ༌ འི༌ ས༌ཆའེ༌ ནང༌ང༌ ཐོ༌རེ༌ ཅོ༌ཨིན༌།” 6 སྟིང༌མ༌ཞག༌པོ༌ ཡ༌ཝའེ༌ ཁོང༌ངི༌ མོལ༌ལ༌ ཛད༌ཁན༌བོ༌ ཅོའ༌ ཛདས༌། ཨི༌ཇིབ༌པ༌གུན༌ནི༌ སྲལ༌ཁན༌ནི༌ སེམས༌ཅན༌ ཚང༌མ༌ ཤི༌, ཨིན༌ནའང༌ ཨིས༌ར༌ཨེལ༌པ༌གུན༌ནི༌ སེམས༌ཅན༌ ཅིག༌གའང༌ མ༌ཤི༌། 7 གྱལ༌པོའེ༌ ཁོ༌རང༌ངི༌ མི༌གུན༌ ལྟའ༌ལ༌ ཀལས༌ ཡང༌ ཨིས༌ར༌ཨེལ༌པ༌གུན༌ནི༌ སྲལ༌ཁན༌ནི༌ སེམས༌ཅན༌ ཅིག༌གའང༌ མ༌ ཤི༌ཁན༌བོ༌ ཐོང༌། ཨིན༌ནའང༌ གྱལ༌པོའེ༌ སྙིང༌ སྐྱོང༌པོ༌ ལུས༌ཏེ༌ ཁོང༌གུན༌ ཆ༌ མ༌ཅུགས༌།

ཆད༌པ༌ དྲུག༌པ༌།

9:8-12

8 ཏེ༌ནེ༌ ཡ༌ཝའེ༌ མོ༌ཟེས༌ དང༌ ཨ༌རོན༌ལ༌ མོལས༌, “ཁྱོ༌ཞའེ༌ མེ༌ ཏང༌སའེ༌ ཐབ༌བི༌ ནང༌ནེ༌ ལག༌པ༌ གང༌ངི༌ ཀོག༌ཐལ༌ ཁུར༌ཏེ༌ མོ༌ཟེས༌ལ༌ ཏེ༌བོ༌ གྱལ༌པོའེ༌ དུན༌ལ༌ ལུངས༌པའེ༌ ནང༌ང༌ ཡོག༌ཅུག༌། 9 ཏེ༌བོ༌ ཐལ༌བ༌ ཇམ༌པོ༌ གྱུར༌ཏེ༌ ཨི༌ཇིབ༌བི༌ ས༌ཆ༌ གང༌པོ༌ ཀབ༌ཨིན༌ ཡང༌ ཨི༌ཇིབ༌པ༌ མི༌ དང༌ ཁོང༌ངི༌ སེམས༌ཅན༌ ཚང༌མ༌ལ༌ ནག༌ གང༌ཁན༌ནི༌ བུར༌རུ༌ བིང༌ཅུག༌ཨིན༌།”

10 ཏེ༌ནེ༌ ཁོང༌གུན༌ནི༌ ཐབ༌བི༌ ནང༌ནེ༌ ཀོག༌ཐལ༌ ཁུར༌ཏེ༌ གྱལ༌པོའེ༌ དུན༌ལ༌ ལངས༌ཏེ༌ མོ༌ཟེས༌སི༌ ཏེ༌བོ༌ ལུངས༌པོའེ༌ ནང༌ང༌ ཡོགས༌ ཡང༌ ཨི༌ཇིབ༌པ༌ མི༌ དང༌ སེམས༌ཅན༌ གུན༌ལ༌ ནག༌ གང༌ཁན༌ནི༌ བུར༌རུ༌ བིང༌། 11 ཆོས༌ངན༌ ཅོ༌ཁན༌གུན༌ མོ༌ཟེས༌སི༌ དུན༌ལ༌ ཡོང༌མ༌ཉན༌ ཅིའ༌ཟེར༌ན༌ ཞན༌ཡང༌ ཨི༌ཇིབ༌པ༌ ཚང༌མ༌ ཙོགས༌ལ༌ ཁོང༌གུན༌ལའང༌ བུར༌རུ༌ བིང༌ཏེ༌ ཡོད༌པིན༌། 12 ཨིན༌ནའང༌ ཡ༌ཝའེ༌ གྱལ༌པོའེ༌ སྙིང༌སྐྱོང༌པོ༌ ཅོའ༌ཛདས༌ ཡང༌ ཁོའེ༌ མོ༌ཟེས༌ དང༌ ཨ༌རོན༌ནི༌ ཟེར༌ཁན༌བོའ༌ མ༌ཉནས༌ ཀ༌ཟུག༌ ཡ༌ཝའེ༌ མོལ༌ཏེ༌ ཨིན༌པིན༌།

ཆད༌པ༌ རྡུན༌པ༌།

9:13-35

13 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཐོ༌རེ༌ ང༌མོ༌ནེ༌ ལངས༌ཏེ༌ གྱལ༌པོ༌ ཡོད༌ས༌ སོང༌ ཡང༌ ཟེར༌, ‘ཡ༌ཝ༌ ཨིབ༌རི༌པ༌གུན༌ནི༌ དཀོན༌མཆོག༌གི༌ འི༌ཟུག༌ མོལས༌, ངའ༌ ཅོལ༌ཅེས༌ལ༌ ངའེ༌ མི༌གུན༌ ཆ༌ཅུག༌། 14 ཏ༌ ངའེ༌ ཁྱོ༌རང༌, ཁྱོ༌རང༌ངི༌ སྤོན༌བོ༌གུན༌ དང༌ མི༌གུན༌ལ༌ སྔུན༌ནི༌སང༌ མང༌ང༌ སྲན༌ཏྲེ༌ ཆད༌པ༌ ཏང༌ཨིན༌། ཏེ༌ནེ༌ འི༌ ཇིག༌རྟེན༌ནི༌ ནང༌ང༌ ང༌ ཙོགས༌ སུའང༌ མེད༌ཁན༌བོ༌ ཁྱོ༌རང༌ངི༌ ཧ༌གོ༌ཨིན༌། 15 ངའེ༌ ང༌རང༌ངི༌ ལག༌པ༌ ཁྱུད༌ཅན༌ རྐྱངས༌པིན༌ན༌ ཁྱོ༌རང༌ དང༌ ཁྱོ༌རང༌ངི༌ མི༌གུན༌ ཤི༌ཏེ༌ འི༌ ཇིག༌རྟེན༌ནི༌ ཀ༌ནེ༌ མེད༌ཁན༌ སོང༌ཏེ༌ ཡོད༌གྲོ༌། 16 ཨིན༌ནའང༌ ངའེ༌ སྟོབས༌པོ༌ ཁྱོ༌རང༌ང༌ སྟན༌ཅེས༌ ཡང༌ ཇིག༌རྟེན༌ གང༌པོའེ༌ མི༌གུན༌ནི༌ ང༌ ཡ༌ཝ༌ དཀོན༌མཆོག༌ ཨིན༌ཁན༌བོ༌ ཤེ༌ཤེས༌སི༌ ཕིའ༌ ངའེ༌ ཁྱོ༌རང༌ སོན༌ཏེའ༌ བོར༌ཏེ༌ ཨིན༌། 17 ཁྱོ༌རང༌ངི༌ ཏ༌རུང༌ངའང༌ ངའེ༌ མི༌གུན༌ནི༌ གྱབ༌གལ༌ལ༌ ཝང༌ སྟན༌ཏེ༌ ཁོང༌གུན༌ ཆ༌ ཅུག༌ག༌ མི༌དུག༌། 18 ཏེ༌བོའེ༌ཕིའ༌ ཐོ༌རེ༌ འིན༌ན༌ ཏུས༌ལ༌ ངའེ༌ ཨི༌ཇིབ༌བི༌ གྱལ༌རབས༌སི༌ ནང༌ང༌ མེད༌ཁན༌ནི༌ སེ༌ར༌རུ༌ ཀྲག༌པོ༌ བབས༌ ཅུག༌ཨིན༌། 19 ཏ༌ ཕི༌ལོག༌ག༌ ཡོད༌ཁན༌ནི༌ སེམས༌ཅན༌ དང༌ ཞན༌ ནོར༌ ཚང༌མ༌ ནང༌ང༌ ཁྱོང༌ཅེས༌ལ༌ བཀའ༌ ཏོང༌ ཅིའ༌ཟེར༌ན༌ ཕི༌ལོག༌ག༌ ལུས༌ཁན༌ནི༌ མི༌ དང༌ སེམས༌ཅན༌ ཚང༌མའེ༌ཀ༌ སེ༌ར༌རུ༌ བབས༌ཏེ༌ ཁོང༌གུན༌ ཤི༌ཨིན༌།’ ”

20 ཡ༌ཝའེ༌ མོལ༌ཁན༌བོའ༌ ཇིགས༌ཁན༌ནི༌ གྱལ༌པོའེ༌ སྤོན༌བོ༌གུན༌ནི༌ ཁོ༌རང༌གུན༌ནི༌ ཡོག༌པོ༌གུན༌ དང༌ སེམས༌ཅན༌གུན༌ གྱོགས༌པ༌ ནང༌ཀུག༌ག༌ ཁྱོངས༌། 21 ཨིན༌ནའང༌ ཡ༌ཝའེ༌ མོལ༌ཁན༌བོའ༌ སྣང༌ང༌ མ༌ཏང༌ཁན༌གུན༌ནི༌ ཁོ༌རང༌གུན༌ནི༌ ཡོག༌པོ༌གུན༌ དང༌ སེམས༌ཅན༌གུན༌ ཕི༌ལོག༌ག༌ བོརས༌།

22 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌ “ཁྱོ༌རང༌ངི༌ ལག༌པ༌ ནམ༌ཁའ༌ ཆོགས༌ལ༌ སྐྱོང༌, ཏེ༌ནེ༌ ཨི༌ཇིབ༌བི༌ ས༌ཆ༌ གང༌པོའེ༌ཀ༌ སེ༌ར༌རུ༌ བབས༌ཨིན༌; ཡང༌ན༌ མི༌གུན༌, སེམས༌ཅན༌གུན༌ དང༌ ཞིང༌ངི༌ སྟོན༌ཐོག༌ གུན༌ནི༌ཀ༌།” 23 མོ༌ཟེས༌སི༌ ཁོ༌རང༌ངི༌ བེར༌ཀ༌ ནམ༌ཁའ༌ ཆོགས༌ལ༌ སྟག༌ག༌ཅིག༌ ཡ༌ཝའེ༌ བྲུག༌ལྡིར༌ ཅུག༌ཏེ༌ སེ༌ར༌རུ༌ བབས༌ ཅུག༌ག༌ ཛདས༌ ཡང༌ མེ༌ སའེ༌ཀ༌ བུད༌། ཏེ༌ནེ༌ ཡ༌ཝའེ༌ ཨི༌ཇིབ༌བི༌ ས༌ཆའེ༌ ནང༌ང༌ མ༌ མང༌པོ༌ སེ༌ར༌རུ༌ བབས༌ ཅུག༌ག༌ ཛདས༌། 24 སེར༌ར༌རུ༌ ཉམ༌པོ༌ མེ༌ སའེ༌ཀ༌ བུད༌། ཏེ༌ཙོགས༌སི༌ སེར༌ར༌རུ༌ དང༌ ལུང༌ཚུབ༌ ཀྲག༌པོ༌ ཨི༌ཇིབ༌བི༌ གྱལ༌རབས༌སི༌ ནང༌ང༌ དག༌ས༌ ཚོག༌པ༌ མ༌ཇུང༌ང༌ ཨིན༌པིན༌། 25 ཨི༌ཇིབ༌ གང༌པོའེ༌ ནང༌ང༌ སེར༌ར༌རུའི༌, ཕི༌ལོག༌ག༌ ཡོད༌ཁན༌ནི༌ མི༌གུན༌, སེམས༌ཅན༌གུན༌ དང༌ ཞིང༌ངི༌ སྟོན༌ཐོག༌ ཚང༌མ༌ ནན༌ཏེ༌ མེད༌ཁན༌ ཅོས༌ ཡང༌ ལྕང༌མ༌ ཚང༌མ༌ ཆགས༌། 26 ཨིས༌ར༌ཨེལ༌པ༌གུན༌ དུག༌སའེ༌ གོ༌ཤེན༌ ཡུལ༌ཁག༌ ཅིག༌པོའེ༌ ནང༌ང༌ སེ༌ར༌རུ༌ མ༌བབས༌།

27 གྱལ༌པོའེ༌ མོ༌ཟེས༌ དང༌ ཨ༌རོན༌ བོད༌ཏེ༌ ཁྱོངས༌ ཡང༌ ཟེརས༌, “འི༌ ལན༌ ངའེ༌ སྡིག༌པ༌ ཅོས༌ཏོག༌། ཡ༌ཝའེ༌ ཀྲང༌པོ༌ ཛད༌ཏེ༌ ཡང༌ ང༌ དང༌ ངའེ༌ མི༌གུན༌ནི༌ ནོར༌ཁྲུལ༌ ཅོས༌ཏེ༌ ཨིན༌ནོག༌། 28 ཇུ༌ཇུ༌ ཡ༌ཝ༌ མོས༌ལམ༌ ཞུས༌, ང༌ཞ༌གུན༌ནི༌ཀ༌ བྲུག༌ དང༌ སེ༌ར༌རུ༌ ཙམ༌ཐད༌ཐད༌ བབས༌། ངའེ༌ ཁྱོ༌ཞ༌གུན༌ ཆ༌ ཅུག༌ཨིན༌། ཏ༌ནེ༌ཕར༌ལ༌ ཁྱོ༌རང༌གུན༌ འི༌རུ༌ དུག༌གོས༌ མེད༌པ༌ ཨིན༌ནོག༌།”

29 མོ༌ཟེས༌སི༌ ལན༌ཏངས༌, “ང༌ གྱལ༌ས༌ནེ༌ བིང༌ཏེ༌ ཆའ༌ཅིག༌ ངའེ༌ ཡ༌ཝ༌ མོས༌ལམ༌ ཞུ༌ཅེས༌སི༌ ཕིའ༌ ང༌རང༌ངི༌ ལག༌པ༌ རྐྱང༌ཨིན༌། བྲུག༌ལྡིར༌ཅེས༌ མེད༌ཁན༌ ཆེན༌ ཡང༌ སེ༌ར༌རུ༌ མི༌བབས༌, ཏེ༌ནེ༌ ཁྱོ༌རང༌ང༌ ཇིག༌རྟེན༌, ཡ༌ཝའེ༌ ཨིན༌ཁན༌བོ༌ ཧ༌གོ༌ཨིན༌། 30 ཨིན༌ནའང༌ ང༌ གྱུས༌ཡོད༌ ཁྱོ༌རང༌ དང༌ ཁྱོ༌རང༌ངི༌ སྤོན༌བོ༌གུན༌ ཏ༌རུང༌ངའང༌ ཡ༌ཝ༌ དཀོན༌མཆོག༌ག༌ ཇིགས༌ས༌ མི༌དུག༌།” 31 ༼སེ༌ར༌རུའི༌ ཕེལེགས༌ * མེན༌ཏོག༌ བར༌ཁན༌ དང༌ ནས༌སི༌ སྟོན༌ཐོག༌ སྨིན༌ཏེ༌ ཡོད༌ཁན༌གུན༌ མེད༌ཁན༌ ཅོས༌། 32 ཨིན༌ནའང༌ ཀྲོའེ༌ སྟོན༌ཐོག༌ག༌ ནོད༌སྐྱལ༌ མ༌སོང༌ ཅིའ༌ཟེར༌ན༌ ཏེ༌གུན༌ ཏ༌རུང༌ ཆུ༌ངུན༌ ཡོད༌པིན༌།༽ 33 མོ༌ཟེས༌ གྱལ༌པོ༌ བོར༌ཏེ༌ གྱལ༌སའེ༌ ཕི༌ལོག༌ག༌ སོང༌ ཡང༌ ཡ༌ཝ༌ ཆོགས༌ལ༌ ཁོ༌རང༌ངི༌ ལག༌པ༌ སྟགས༌ཏེ༌ མོས༌ལམ༌ ཞུས༌། བྲུག༌ལྡིར༌ དང༌ སེ༌ར༌རུ༌ མེད༌ཁན༌ སོང༌ ཡང༌ ཇིག༌རྟེན༌ནི༌ཀ༌ སྲན༌ཏྲེ༌ ཆར༌པ༌ བབས༌ཤེས༌ ཆད༌། 34 གྱལ༌པོའ༌ ཆར༌པ༌, སེ༌ར༌རུ༌ དང༌ བྲུག༌ལྡིར༌ གུན༌ མེད༌ཁན༌ ཆའ༌ལ༌ ཐོང༌ང༌ཅིག༌ ཁོའེ༌ ཡང༌སྐྱར༌ སྡིག༌པ༌ ཅོས༌། ཁོ༌ དང༌ ཁོའེ༌ སྤོན༌བོ༌གུན༌ནི༌ སྙིང༌ ཏ༌རུང༌ངའང༌ སྐྱོང༌པོ༌ ལུས༌། 35 ཡ༌ཝའེ༌ མོ༌ཟེས༌ གྱུད༌ཏེ༌ ལུང༌སྟན༌ སལ༌ཁན༌ ནང༌ཞིན༌ གྱལ༌པོའེ༌ སྙིང༌ སྲན༌ཏྲེ༌ གྱུར༌ཏེ༌ ཁོའེ༌ ཨིས༌ར༌ཨེལ༌པ༌གུན༌ ཆ༌མ༌ཅུགས༌།

10

ཆད༌པ༌ རྒྱད༌པ༌

10:1-20

1 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “གྱལ༌པོ༌ ཡོད༌ས༌ ཡང༌སྐྱར༌ སོང༌, ངའེ༌ ཁོ༌ དང༌ ཁོའེ༌ སྤོན༌བོ༌གུན༌ནི༌ ཕྲོའ༌ ང༌རང༌ངི༌ ཧ༌ལས༌ཤེས༌སི༌ སྟགས༌གུན༌ སྟན༌ཅེས༌ལ༌ ངའེ༌ ཁོང༌གུན༌ནི༌ སྙིང༌ སྐྱོང༌པོ༌ གྱུར༌ཅུགས༌ཏེ༌ ཨིན༌། 2 ཏེ༌ནེ༌ ཁྱོ༌ཞའེ༌ ཕྲུ༌གུ༌གུན༌ དང༌ ཚ༌འོ༌ ཚ༌མོ༌ གུན༌ལ༌ ངའེ༌ ཨི༌ཇིབ༌པ༌གུན༌ སམ༌བ༌ མེད༌ཁན༌ གྱུར༌ཅུགས༌ཏེ༌ ཁོང༌གུན༌ལ༌ ཧ༌ལས༌ཤེས༌སི༌ སྟགས༌ སྟན༌ཁན༌གུན༌ ཁྱོ༌ཞ༌རང༌ངི༌ ཤད༌ཉན༌ཨིན༌ ཡང༌ ཁྱོ༌ཞའ༌ ཚང༌མའེ༌ ང༌ ཡ༌ཝ༌ ཨིན༌ཁན༌བོ༌ ཤེས༌ཨིན༌།”

3 ཏེ༌ནེ༌ མོ༌ཟེས༌ དང༌ ཨ༌རོན༌ གྱལ༌པོ༌ ཡོད༌ས༌ སོང༌ཏེ༌ ཁོའ༌ ཟེརས༌, “ཡ༌ཝ༌ ཨིབ༌རི༌པ༌གུན༌ནི༌ དཀོན༌མཆོག༌གི༌ འི༌ཟུག༌ མོལས༌, ‘ཏ༌རུང༌ ཙམ༌ཤིག༌ ཁྱོ༌རང༌ ངའེ༌ དུན༌ལ༌ བོལ༌མོ༌ མི༌གྱུར༌? ང༌ ཅོལ༌ཅེས༌ལ༌ ངའེ༌ མི༌གུན༌ ཆ༌ཅུག༌། 4 ཀལ༌ཏེས༌ ཁྱོ༌རང༌ངི༌ ཁོང༌གུན༌ ཆ༌ མ༌ཅུག༌ན༌, ཐོ༌རེ༌ ངའེ༌ ཁྱོ༌རང༌ངི༌ ཡུལ༌ལ༌ པར༌པར༌ཙེ༌ ཁྱོང༌ཨིན༌། 5 སུ༌ཞིག༌གིའང༌ ས༌ སྟོང༌པ༌ མི༌ཐོང༌ ཅིའ༌ཟེར༌ན༌ ཏེ༌གུན༌ནི༌ ས༌ཀྱད༌ གང༌པོ༌ ཀབ༌ཨིན༌། སེར༌ར༌རུའི༌ ཁྲེས༌ཏོར༌ མ༌ཅོའ༌ ལུས༌ཏེ༌ ཡོད༌ཁན༌ ཚང༌མ༌ མ༌ཚད༌ ཞིང༌ངི༌ཀ༌ ཡོད༌ཁན༌ནི༌ ལྕང༌མ༌ ཚང༌མའང༌ ཏེ༌གུན༌ནི༌ ཟེན༌། 6 ཏེ༌གུན༌ ཁྱོ༌རང༌ངི༌ ཁར༌, ཁྱོ༌རང༌ངི༌ སྤོན༌བོ༌ ཚང༌མ༌ དང༌ མི༌ ཚང༌མའེ༌ ཁང༌པ༌གུན༌ནི༌ ནང༌ང༌ གང༌ཨིན༌། ཁྱོ༌ཞའེ༌ ཕ༌མེས༌པོ༌གུན༌ འི༌ ས༌ཆའེ༌ ནང༌ང༌ ཚུགས༌པ༌ནེ༌ ཕར༌ལ༌ འི༌ཙོགས༌ མ༌ཐོང༌ང༌ ཨིན༌ནོག༌།’ ” ཏེ༌ནེ༌ མོ༌ཟེས༌ གྱལ༌པོའེ༌ དུན༌ནེ༌ སོང༌།

7 ཏ༌ གྱལ༌པོའེ༌ སྤོན༌བོ༌གུན༌ནི༌ ཁོའ༌ ཟེརས༌, “ཏ༌རོང༌ ཙམ༌ཤིག༌ འི༌ མི༌བོའ༌ ང༌ཞ༌གུན༌ལ༌ ནགས༌ སྟན༌ཅུག༌གད༌? ཨིས༌ར༌ཨེལ༌པ༌གུན༌ ཡ༌ཝ༌ ཁོང༌གུན༌ནི༌ དཀོན༌མཆོག༌ག༌ ཅོལ༌ཅེས༌ལ༌ ཆ༌ཅུག༌ག༌ ཛད༌། ཨི༌ཇིབ༌ ཁྲེས༌ཏོར༌ ཆའ༌ཁན༌བོ༌ ཉེ༌རང༌ངི༌ ཟིགས༌ས༌ མི༌དུག༌ག༌?”

8 ཏེ༌ནེ༌ མོ༌ཟེས༌ དང༌ ཨ༌རོན༌ གྱལ༌པོའེ༌ ཡོད༌ས༌ ཡང༌སྐྱར༌ ཁྱོངས༌ ཡང༌ ཁོའེ༌ ཟེརས༌, “ཡ༌ཝ༌ ཁྱོ༌ཞའེ༌ དཀོན༌མཆོག༌ག༌ ཅོལ༌ཅེས༌ལ༌ སོང༌། ཨིན༌ནའང༌ ཁྱོ༌ཞའེ༌ ཕྲོ༌ནེ༌ སུ༌ ཆའད༌?”

9 མོ༌ཟེས༌སི༌ ལན༌ཏངས༌, “ང༌ཞའ༌ ཚང༌མ༌ ཆའད༌། ཕྲུ༌གུ༌གུན༌ དང༌ རྒད༌པོ༌གུན༌, བུ༌ཚ༌གུན༌ དང༌ བུ༌མོ༌གུན༌ ཡང༌ ང༌ཞའེ༌ ར༌ལུག༌ དང༌ ཞན༌ སེམས༌ཅན༌ནི༌ ཁྱུ༌ གུན༌ནའང༌ ཁྱེར༌ཨིན༌ ཅིའ༌ཟེར༌ན༌ ང༌ཞའ༌ ཚང༌མ༌ ཛོམ༌ཏེ༌ གའ༌སྟོན༌ རྩི༌ཨིན༌ ཡ༌ཝ༌ སྟོད༌པ༌ དང༌ ཆོད༌པ༌ ཕུལ༌གོས༌།”

10 གྱལ༌པོའེ༌ ཟེརས༌, “ངའེ༌ བུ༌མོ༌གུན༌ དང༌ ཕྲུ༌གུ༌གུན༌ ཁྱོ༌ཞའ༌ ཉམ༌པོ༌ མ༌ནེ༌ ཆ༌ མི༌ཅུག༌, ཅིའ༌ཟེར༌ན༌ ཁྱོ༌རང༌གུན༌ ལོག༌ཏེ༌ མི༌ཡོང༌ཅེས༌སི༌ ཅུས༌ངན༌ ལྡིངས༌ཁན༌བོ༌ ངའ༌ ཧ༌གོ༌། 11 ཆ༌ མི༌ཅུག༌། ཡ༌ཝ༌ ཆོད༌པ༌ ཕུལ༌ཏེ༌ ཅོལ༌གོ༌ཤེས༌ ཁག༌ཅན༌ ཨིན༌ན༌ བུ༌ཚ༌གུན༌ ཅིག༌པོ༌ སོང༌།” ཏེ༌ནེ༌ མོ༌ཟེས༌ དང༌ ཨ༌རོན༌ གྱལ༌པོའེ༌ དུན༌ནེ༌ ཁྱེརས༌།

12 ཡ༌ཝའེ༌ མོ༌ཟེས༌ལ༌ མོལས༌, “ཨི༌ཇིབ༌བི༌ ས༌ཆ༌ གང༌པོ༌ པར༌པར༌ཙེ༌ གང༌ཅེས༌ལ༌ ཁྱོ༌རང༌ངི༌ ལག༌པ༌ ཏེ༌ ས༌ཆའེ༌ཀ༌ སྐྱོང༌། ཞིང༌ངི༌ སྟོན༌ཐོག༌ སེར༌ར༌རུའི༌ ཁྲེས༌ཏོར༌ མ༌ཅོའ༌ ལུས༌ཏེ༌ ཡོད༌ཁན༌ དང༌ སྔོན༌པོ༌ ཡོད༌ཁན༌ ཚང༌མ༌ ཏེ༌གུན༌ནི༌ ཟེན༌།”

13 ཏེ༌ནེ༌ མོ༌ཟེས༌སི༌ ཁོ༌རང༌ངི༌ བེར༌ཀ༌ ཨི༌ཇིབ༌བི༌ཀ༌ རྐྱངས༌ ཡང༌ ཡ༌ཝའེ༌ ཏེ༌ ཉི༌མ༌ དང༌ ཚན༌ གང༌པོ༌ ཤར༌ ཆོགས༌ནེ༌ ལུངས༌པོ༌ ཡོང༌ ཅུག༌ག༌ ཛདས༌། ང༌མོ༌ ཆའ༌ཅིག༌ ལུངས༌པོའེ༌ པར༌པར༌ཙེ༌གུན༌ ཁྱོངས༌ཏེ༌ ཡོད༌པིན༌། 14 ཏེ༌གུན༌ ཡུལ༌ གང༌པོའེ༌ ནང༌ང༌ ཀ༌རུང༌ས༌ གང༌། དག༌ས༌ ཚག༌པ༌ མ༌ཐོང༌ཁན༌ ཡ༌ ཡོང༌ཅེས༌ཅན༌ནི༌ ཏུས༌སི༌ ནང༌ངའང༌ མ༌ནེ༌ མི༌ཐོང༌, ཏེ༌ཟམ༌ མང༌པོ༌ པར༌པར༌ཙེ༌ ནས༌ས༌ ཚང༌མ༌ གངས༌ཏེ༌ ཡོད༌པིན༌། 15 ཏེ༌གུན༌ གངས༌ཏེ༌ ས༌ཀྱད༌ ནག༌པོ༌ སོང༌། ཏེ༌གུན༌ནི༌ ལྕང༌མའེ༌ ཁ༌ཟས༌ དང༌ ཞིང༌ངི༌ སྟོན༌ཐོག༌ སེར༌ར༌རུའི༌ ཁྲེས༌ཏོར༌ མ༌ཅོའ༌ ལུས༌ཁན༌ ཚང༌མ༌ ཟོས༌། ཨི༌ཇིབ༌བི༌ ས༌ཆ༌ གང༌པོའེ༌ ནང༌ང༌ ལྕང༌མ༌ དང༌ ཞིང༌གུན༌ནི༌ཀ༌ སྔོན༌པོ༌ ཅིག༌གའང༌ མ༌ལུས༌།

16 ཏེ༌ནེ༌ གྱལ༌པོའེ༌ གྱོགས༌པ༌ མོ༌ཟེས༌ དང༌ ཨ༌རོན༌ བོད༌ཏེ༌ ཁྱོངས༌ ཡང༌ ཟེརས༌, “ངའེ༌ ཡ༌ཝ༌ ཁྱོ༌ཞ༌གུན༌ནི༌ དཀོན༌མཆོག༌ དང༌ ཁྱོ༌ཞའེ༌ གྱབ༌གལ༌ལ༌ སྡིག༌པ༌ ཅོས༌ཏོག༌། 17 ཏ༌ འིན༌ན༌ ལན༌ ངའེ༌ སྡིག༌པ༌བོའ༌ ཤགས༌པ༌ ཏོང༌ ཡང༌ ཡ༌ཝ༌ ཁྱོ༌ཞའེ༌ དཀོན༌མཆོག༌ག༌ ངའེ༌ ཀ༌ནེ༌ ཤི༌ཅེས༌སི༌ འི༌ རྡུག༌ངལ༌བོ༌ ཐེན༌ན༌ ཛད༌ཅེས༌ལ༌ མོས༌ལམ༌ ཞུས༌།”

18 མོ༌ཟེས༌ གྱལ༌པོ༌ ཡོད༌ས༌ནེ༌ སོང༌ ཡང༌ ཡ༌ཝ༌ མོས༌ལམ༌ ཞུས༌། 19 ཡ༌ཝའེ༌ ནུབ༌ ཆོགས༌ནེ༌ ལུངས༌པོ༌ ཤེད༌ཅན༌ ཡོང༌ ཅུག༌ག༌ ཛདས༌ ཀ༌བོའེ༌ པར༌པར༌ཙེ༌གུན༌ ཚོ༌ མར༌པོའེ༌ ནང༌ང༌ ཁྱེརས༌། ཨི༌ཇིབ༌བི༌ ནང༌ང༌ པར༌པར༌ཙེ༌ ཅིག༌གའང༌ མ༌ལུས༌། 20 ཨིན༌ནའང༌ ཡ༌ཝའེ༌ གྱལ༌པོའེ༌ སྙིང༌ སྐྱོང༌པོ༌ ལུས༌ ཅུག༌ག༌ ཛདས༌ ཡང༌ ཁོའེ༌ ཨིས༌ར༌ཨེལ༌པ༌གུན༌ ཆ༌མ༌ཅུགས༌།

ཆད༌པ༌ རྒུ༌པ༌།

10:21-29

21 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཁྱོ༌རང༌ངི༌ ལག༌པ༌ ནམ༌ཁའ༌ ཆོགས༌ལ༌ སྐྱོང༌ ཡང༌ ཨི༌ཇིབ༌བི༌ ས༌ཆ༌ གང༌པོ༌ མུན༌གྲིག༌ ཆེན༌ ཏེ༌ཟམ༌ མུན༌ནག༌ ཀ༌བོ༌ ཁོང༌གུན༌ནི༌ ཚོར༌ ཐུབ༌ཨིན༌།” 22 ཏེ༌ནེ༌ མོ༌ཟེས༌སི༌ ཁོ༌རང༌ངི༌ ལག༌པ༌ ནམ༌ཁའ༌ ཆོགས༌ལ༌ སྟགས༌ ཡང༌ ཞག༌པོ༌ སུམ༌མི༌ ཕིའ༌ ཨི༌ཇིབ༌ གང༌པོ༌ ཇིགས༌པ༌ མུན༌ནག༌གི༌ ཀབས༌། 23 ཨི༌ཇིབ༌པ༌གུན༌ལ༌ ཐོང༌ མ༌ཐུབ༌ ཡང༌ ཁོང༌གུན༌ ཁང༌པ༌ནེ༌ ཕི༌ལོག༌ག༌ ཆའ༌ མ༌ཉན༌། ཨིན༌ནའང༌ ཨིས༌ར༌ཨེལ༌པ༌ ཚང༌མ༌ དུགས༌ཏེ༌ ཡོད༌སའེ༌ ས༌ཆའེ༌ ནང༌ང༌ འོད༌ ཡོད༌པིན༌།

24 གྱལ༌པོའེ༌ མོ༌ཟེས༌ བོད༌ཏེ༌ ཁྱོངས༌ ཡང༌ ཟེརས༌, “ཡ༌ཝའ༌ ཅོལ༌ལ༌ སོང༌། ཁྱོ༌ཞའེ༌ ན༌མ༌ དང༌ ཕྲུ༌གུ༌ ཚང༌མ༌ ཁྱོ༌ཞའ༌ ཉམ༌པོ༌ ཁྱེར༌ནའང༌ གྲིག༌། ཨིན༌ནའང༌ ཁྱོ༌ཞའེ༌ ར༌ལུག༌ དང༌ ཞན༌ སེམས༌ཅན༌ནི༌ ཁྱུ༌གུན༌ འིན༌ན༌རུ༌ བོར༌གོས༌།”

25 ཨིན༌ནའང༌ མོ༌ཟེས༌སི༌ ཟེརས༌, “ཡ༌ཝ༌ ང༌ཞའེ༌ དཀོན༌མཆོག༌ག༌ སྲོག༌ཆོད༌ དང༌ མེའ༌ སྲགས༌ཁན༌ནི༌ ཆོད༌པ༌ ཕུལ༌ཅེས༌སི༌ ཕིའ༌ ཉེ༌རང༌ངི༌ ང༌ཞའ༌ སེམས༌ཅན༌གུན༌ ཁྱེར༌ཅུག༌གོས༌། 26 ང༌ཞའེ༌ སེམས༌ཅན༌གུན༌ ཅིག༌གའང༌ མ༌བོར༌ར༌ ང༌ཞའ༌ ཉམ༌པོ༌ ཁྱེར༌གོས༌། ང༌ཞའེ༌ ཏེ༌གུན༌ནི༌ ནང༌ནེ༌ ཁ༌ཅིག༌ ཡ༌ཝ༌ ང༌ཞའེ༌ དཀོན༌མཆོག༌ག༌ ཆོད༌པ༌ ཕུལ༌ཨིན༌ ཡང༌ ཏེ༌རུ༌ ལེབ༌ཏེ༌ མ༌ནེ༌ ཆོད༌པ༌ ཕུལ༌ཅེས༌ཅན༌ནི༌ སེམས༌ཅན༌གུན༌ ང༌ཞའ༌ གྱུས༌ མི༌ཆ༌།”

27 ཨིན༌ནའང༌ ཡ༌ཝའེ༌ གྱལ༌པོའེ༌ སྙིང༌ སྐྱོང༌པོ༌ གྱུར༌ཅུག༌ག༌ ཛདས༌ ཡང༌ ཁོའེ༌ ཁོང༌གུན༌ ཆ༌ མ༌ཅུགས༌། 28 ཁོའེ༌ མོ༌ཟེས༌ལ༌ ཟེརས༌, “ང༌ནེ༌ ཐག༌རིང༌ང༌ སོང༌། ཡང༌སྐྱར༌ ཁྱོ༌རང༌ ངའེ༌ དུན༌ལ༌ མི༌ཡོང༌ཅེས༌ ཏན༌ཏན༌ ཅོས༌། ཁྱོ༌རང༌ངི༌ ལྡོང༌ ངའ༌ ཐོང༌ངི༌ ཞག༌ག༌ ཁྱོ༌རང༌ ཤི༌ཨིན༌།”

29 མོ༌ཟེས༌སི༌ ལན༌ཏངས༌, “ཉེ༌རང༌ངི༌ མོལ༌ཁན༌ ནང༌ཞིན༌, ངའ༌ ཉེ༌རང༌ངི༌ དུན༌ལ༌ ཡང༌སྐྱར༌ མ༌ནེ༌ མི༌ཡོང༌།”

11

ཆད༌པ༌ རྕུ༌པ༌

11:1-10

1 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ངའེ༌ ཨི༌ཇིབ༌བི༌ གྱལ༌པོ༌ དང༌ ཁོའེ༌ མི༌གུན༌ལ༌ ཏ༌རུང༌ ཆད༌པ༌ ཅིག༌ ཏང༌ཨིན༌། ཏེ༌སྟིང༌ནེ༌ ཁོའེ༌ ཁྱོ༌ཞ༌གུན༌ འི༌ཀ༌ནེ༌ ཆ༌ཅུག༌ཨིན༌། ཏན༌ཏན༌ ཁོའེ༌ ཁྱོ༌ཞ༌ ཚང༌མ༌ འི༌ ས༌ཆའེ༌ ནང༌ནེ༌ ཕིང༌ཏེ༌ ཏང༌ཨིན༌། 2 ཨིས༌ར༌ཨེལ༌པ༌ བུ༌མོ༌ དང༌ བུ༌ཚ༌ གུན༌ལ༌ ཁོ༌རང༌གུན༌ནི༌ ཨི༌ཇིབ༌པ༌ ཁྱིམ༌ཚེས༌པ༌གུན༌ལ༌ སེར༌ དང༌ མུལ༌ལི༌ ཅ༌ལག༌གུན༌ ཏོང༌ ཟེར༌ཅེས༌ལ༌ ཟེར༌།” 3 ༼ཡ༌ཝའེ༌ ཨི༌ཇིབ༌པ༌གུན༌ནི༌ ཨིས༌ར༌ཨེལ༌པ༌གུན༌ལ༌ ཀུས༌པ༌ ཡང༌ ཨི༌ཇིབ༌བི༌ སྤོན༌བོ༌གུན༌ དང༌ མི༌གུན༌ལ༌, མོ༌ཟེས༌ མི༌ མ༌ ཀྲག༌པོ༌ ཐེ༌ཅུག༌ག༌ ཛདས༌།༽

4 ཏེ༌ནེ༌ མོ༌ཟེས༌སི༌ གྱལ༌པོའ༌ ཟེརས༌, “ཡ༌ཝའེ༌ འི༌ཟུག༌ མོལས༌, ‘དི༌རིང༌ ཚན༌སྐྱིལ༌ ཟམ༌ཤིག༌ག༌ ང༌ ཨི༌ཇིབ༌ གྱུད༌ཏེ༌ ཆེན༌ 5 ཡང༌ ཨི༌ཇིབ༌བི༌ ནང༌ང༌ བུ༌ཚ༌ གོ༌བུ༌ ཚང༌མ༌ ཤི༌ཨིན༌, གྱལ༌པོའེ༌ བུ༌ཚ༌ གོ༌བུ༌ ཁྲིས༌ ནོར༌སྐལ༌ལ༌ ཐོབ༌ཅེས༌ཅན༌ནེ༌ ཏངས༌ཏེ༌ ལག༌པའེ༌ རན༌ཐགས༌གི༌ཀ༌ ཡོད༌ཁན༌ནི༌ ཚེ༌ཡོག༌གི༌ བུ༌ཚ༌ གོ༌བུ༌ ཚག༌པ༌ ཡང༌ སེམས༌ཅན༌གུན༌ནི༌ གོ༌སྐྱེས༌ ཕོ༌ གུན༌ནའང༌ ཤི༌ཨིན༌། 6 ཨི༌ཇིབ༌ གང༌པོའེ༌ ནང༌ང༌ ངུ༌སྐད༌ སྲན༌ཏྲེ༌ ཚོར༌ཨིན༌ ཀ༌བོ༌ དག༌ས༌ ཚོག༌པ༌ མ༌ཚོར༌ཁན༌ ཡང༌ ཡོང༌ཅེས༌ཅན༌ནི༌ ཏུས༌སི༌ ནང༌ང༌ མི༌ ཚོར༌། 7 ཨིན༌ནའང༌ ཨིས༌ར༌ཨེལ༌པ༌གུན༌ནི༌ ཕྲོའ༌ ཏེ༌ཟམ༌ ཞི༌དེའེ༌ ཡོང༌ཨིན༌, ཁོང༌གུན༌ནི༌ ཁྱི༌གུན༌ནི༌ མི༌ ཡ༌ སེམས༌ཅན༌ ཞིག༌གའང༌ མི༌མུག༌།’ ཏེ༌ནེ༌ ང༌ ཡ༌ཝའེ༌ ཨི༌ཇིབ༌པ༌ དང༌ ཨིས༌ར༌ཨེལ༌པ༌ གུན༌ནི༌ ནང༌ང༌ ཁྱད༌ ཅོ༌ཁན༌བོ༌ ཁྱོ༌ཞ༌གུན༌ལ༌ གྱུས༌ཆེན༌།” 8 མོ༌ཟེས༌སི༌ ཟེརས༌, “ཁྱོ༌རང༌ངི༌ སྤོན༌བོ༌ ཚང༌མ༌ ཡོངས༌ཏེ༌ ང༌ ཆག༌ ཕུལ༌ཏེ༌ ཟེར༌ཨིན༌, ‘ཁྱོ༌རང༌ དང༌ ཁྱོ༌རང༌ངི༌ གྱབ༌ནེ༌ ཡོང༌ཁན༌ ཚང༌མ༌ ཁྲིད༌ཏེ༌ སོང༌།’ ཏེ༌སྟིང༌ནེ༌ ང༌ ཆེན༌།” ཏེ༌ནེ༌ སྲོ༌ སྲན༌ཏྲེ༌ ཉམ༌པོ༌ མོ༌ཟེས༌ གྱལ༌པོ༌ ཡོད༌ས༌ནེ༌ སོང༌།

9 ཡ༌ཝའེ༌ མོ༌ཟེས༌ལ༌ མོལ༌ཏེ༌ ཨིན༌པིན༌, “ཨི༌ཇིབ༌བི༌ ནང༌ང༌ ངའེ༌ ལྟས༌ མང༌ང༌ སྟན༌ཅེས༌སི༌ ཕིའ༌ གྱལ༌པོའེ༌ ཁྱོ༌རང༌ངི༌ ཟེར༌ཁན༌ལ༌ མི༌ཉན༌།” 10 མོ༌ཟེས༌ དང༌ ཨ༌རོན༌ནི༌ ལྟས༌གུན༌ གྱལ༌པོའེ༌ དུན༌ལ༌ སྟནས༌, ཨིན༌ནའང༌ ཡ༌ཝའེ༌ ཁོའེ༌ སྙིང༌སྐྱོང༌པོ༌ ཅོའ༌ ཛད༌ཅེས༌པོའེ༌ ཁོའེ༌ ཨིས༌ར༌ཨེལ༌པ༌གུན༌ ཁོ༌རང༌ངི༌ ཡུལ༌ནེ༌ ཆ༌ མ༌ཅུགས༌།

12

ཡ༌ཝ༌ གོམས༌ཏེ༌ སྐྱོད༌།

12:1-30

1 ཨི༌ཇིབ༌བི༌ ནང༌ང༌ ཡ༌ཝའེ༌ མོ༌ཟེས༌ དང༌ ཨ༌རོན༌ལ༌ མོལས༌, 2 “ཏ༌ནེ༌ཕར༌ལ༌ ཁྱོ༌ཞ༌གུན༌ནི༌ ཕིའ༌ འི༌ ཟླ༌ཝ༌བོ༌ ལོའེ༌ ཟླ༌ཝ༌ ཏང༌པོ༌ གྱུར༌ཨིན༌། 3 ཨིས༌ར༌ཨེལ༌པ༌ ཚང༌མའ༌ ཟེར༌, ‘འི༌ ཟླ༌ཝའེ༌ ཞག༌ རྕུ༌པའེ༌ ཞག༌ག༌ ནང༌ཚངས༌ རེ༌རེའེ༌ སྲོག༌ཆོད༌དི༌ ཕིའ༌ ལུ༌གུ༌ ཡ༌ རི༌གུ༌ ལྡམ༌གོས༌། 4 ཀལ༌ཏེས༌ ནང༌ཚངས༌ ཆུ༌ངུན༌ ཡོད༌ཅེས༌པའེ༌ ལུ༌གུ༌ ཡ༌ རི༌གུའི༌ ཤ༌ གང༌པོ༌ ཟའ༌ མ༌ཉན༌ན༌, ཁོང༌རང༌གུན༌ནི༌ ཁྱིམ༌ཚེས༌པ༌ ཉམ༌པོ༌ ཛོམས༌ཏེ༌ བགོ༌གོས༌། ནང༌ཚངས༌སི༌ མི༌ རེ༌རེའེ༌ ཟའ༌ ཉན༌ཅེས༌སི༌ ཚད༌ ནང༌ཞིན༌ ལུ༌གུའི༌ ཤ༌བོ༌ བགོ༌གོས༌། 5 ཁྱོ༌ཞ༌གུན༌ནི༌ ལྡམ༌ཁན༌ནི༌ ལུ༌གུ༌ ཡ༌ རི༌གུ༌, ལོ༌ ཅིག༌ ཆའ༌ཁན༌ ཕོ༌ ཡང༌ སྐྱོན༌ མེད༌ཁན༌ ཡོང༌གོས༌། 6 ཏེན༌ན༌ ཟླ༌ཝའེ༌ ཞག༌ ཅུབ༌ཞི༌པ༌ ཚག༌པ༌ ཏེ༌ སེམས༌ཅན༌བོའ༌ སྟ༌སྟོག༌ ཅོ༌གོས༌། ཏེ༌ནེ༌ ཏེན༌ན༌ ཞག༌ག༌ ཉི༌མ༌ སྐྱོད༌ ཟ༌ནེ༌ ཨིས༌ར༌ཨེལ༌པ༌ ཚང༌མའེ༌ སེམས༌ཅན༌བོ༌ སད༌གོས༌། 7 ཁོང༌གུན༌ནི༌ ཏེ༌བོའེ༌ ཁྲག༌ ཙ༌པིག༌ ཁོ༌རང༌གུན༌ནི༌ ཟན༌ ཟའ༌སའེ༌ ཁང༌པའེ༌ སྒོའེ༌ རིབ༌ཞི༌ ཐའ༌མ༌ དང༌ སྟག༌ གུན༌ནི༌ཀ༌ སྐུ༌གོས༌། 8 ཏེན༌ན༌ ཚན༌ལ༌ ཤ༌བོ༌ མེ༌ཀ༌ སྲགས༌ཏེ༌ ཁན༌ཀྲེ༌ ཚ༌མིག༌ དང༌ སྐྱུར༌ མེད༌ཁན༌ནི༌ ཏ༌གི༌ ཉམ༌པོ༌ ཟ༌གོས༌། 9 ཤ༌བོ༌ ཤར༌ཞེན༌ ཡ༌ ཆུའི༌ ནང༌ང༌ ཙོས༌ཏེ༌ ཟའ༌ མ༌གོས༌ ཨིན༌ནའང༌ གོ༌, རྐང༌པ༌ དང༌ ནང༌ཆ༌ གུན༌ ཐེས༌ཏེ༌ ཤ༌ ཚང༌མ༌ མེའ༌ སྲགས༌ཏེ༌ ཟ༌གོས༌། 10 ཁྱོ༌ཞ༌གུན༌ནི༌ ཏེ༌ ནང༌ནེ༌ ཅའང༌ ང༌མོ༌ ཚོག༌པ༌ ལུས༌ཅུག༌ མ༌གོས༌, ཀལ༌ཏེས༌ ལུས༌ན༌ ཏེ༌བོ༌ མེ༌ ནང༌ང༌ སྲག༌གོས༌། 11 ཏེ༌གུན༌ ཟའ༌ ཟ༌ནེ༌ ཁྱོ༌རང༌གུན༌ ཀོས༌སི༌ སྐྱེ༌རགས༌ ལྡམས༌ཏེ༌, རྐང༌པའ༌ པ༌བུ༌ གོན༌ཏེ༌ ལག༌པའེ༌ ནང༌ང༌ གྲུལ༌ཅེས༌སི༌ བེར༌ཀ༌ ཁུར༌ཏེ༌ བེས༌ལ༌ ཆ༌ཅེས༌སི༌ ཕིའ༌ གྲལ༌གྲིག༌ ཅོས༌ཏེ༌ གྱོགས༌པ༌ ཟ༌གོས༌, ཏེ༌བོ༌ ཡ༌ཝ༌ གོམས༌ཏེ༌ སྐྱོད༌ཁན༌ནི༌ ཏུས༌ཆེན༌ ཨིན༌ནོག༌།’ ”

12 “ཏེན༌ན༌ ཚན༌ལ༌ ང༌ ཨི༌ཇིབ༌བི༌ ནས༌སའེ༌ ནང༌ང༌ སོང༌ཏེ༌ མི༌ དང༌ སེམས༌ཅན༌ གུན༌ནི༌ གོ༌སྐྱེས༌ བུ༌ཚ༌ ཚང༌མ༌ སད༌ཨིན༌ ཡང༌ ཨི༌ཇིབ༌པའེ༌ ལྷ༌ལྷ༌མོ༌ ཚང༌མ༌ལ༌ ཆད༌པ༌ ཏང༌ཨིན༌, ང༌ ཡ༌ཝ༌ ཨིན༌། 13 སྒོའེ༌ཀ༌ ཁྲག༌ སྐུ༌ཁན༌བོ༌ ཁྱོ༌ཞ༌གུན༌ དུག༌ཁན༌ནི༌ ཁང༌པའེ༌ སྟགས༌ ཨིན༌། ཁྲག༌ ཐོང༌ང༌ཅིག༌ ང༌ ཁྱོ༌ཞ༌གུན༌ནི༌ ཁང༌པ༌ གོམས༌ཏེ༌ ཆེན༌ ཡང༌ ཨི༌ཇིབ༌པ༌གུན༌ལ༌ ཏང༌ཅེས༌ཅན༌ནི༌ ཆད༌པ༌ ཁྱོ༌ཞ༌གུན༌ལ༌ མི༌ཏང༌།”

14 “ཁྱོ༌ཞ༌གུན༌ནི༌ ཡ༌ཝའེ༌ ཛད༌ཁན༌བོ༌ ཨིད༌ཏུ༌ ཅོ༌ཨིན༌ འི༌ ཞག༌པོ༌ མི༌རབས༌ནེ༌ མི༌རབས༌ ལོ༌ཞུང༌, ཏུས༌ཆེན༌ནི༌ ཚུལ༌ལ༌ རྩི༌གོས༌། འི༌བོ༌ ཏུས༌གྱུན༌ནི༌ ཕིའ༌ བཀའ༌ཁྲིམས༌ཤིག༌ ཨིན༌། 15 ཞག༌པོ༌ རྡུན༌ནི༌ ཕིའ༌ ཁྱོ༌ཞ༌གུན༌ སྐྱུར༌ མེད༌ཁན༌ནི༌ ཏ༌གི༌ ཟ༌གོས༌། ཞག༌ ཏང༌པོའེ༌ ཞག༌ག༌ ཁྱོ༌རང༌གུན༌ནི༌ ཁང༌པའེ༌ ནང༌ང༌ ཡོད༌ཁན༌ནི༌ སྐྱུར༌ ཚང༌མ༌ མེད༌ཁན༌ ཅོས༌། འི༌ ཞག༌ རྡུན༌ནི༌ རིངས༌ལ༌ སྐྱུར༌ ཡོད༌ཁན༌ནི༌ ཏ༌གི༌ ཟའ༌ཁན༌གུན༌ ཨིས༌ར༌ཨེལ༌པ༌ ཐེ༌མ༌གོས༌། 16 ཞག༌ ཏང༌པོ༌ དང༌ རྡུན༌པའེ༌ ཞག༌ག༌ ཁྱོ༌ཞ༌གུན༌ ཅོལ༌ཅེས༌ལ༌ ཛོམ༌གོས༌། ཏེ༌ ཞག༌གུན༌ལ༌ ཟའ༌ཅེས༌ལ༌ ཁར༌ཇི༌ གྲལ༌གྲིག༌ ཅོ༌ཅེས༌ མ༌སྟོག༌ ཞན༌ལས༌ ཅོ༌ མ༌གོས༌།”

17 “སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ རྩིས༌ ཅིའ༌ཟེར༌ན༌ འིན༌ན༌ ཞག༌ག༌ ངའེ༌ ཁྱོ༌ཞའེ༌ མི༌སྡེ༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོངས༌པིན༌། ཁྱོ༌ཞ༌གུན༌ནི༌ འི༌ ཞག༌པོ༌ ཏུས༌ཆེན༌ནི༌ ཚུལ༌ལ༌ མི༌རབས༌ནེ༌ མི༌རབས༌ རྩིས༌། 18 ཟླ༌ཝ༌ ཏང༌པོའེ༌ ཞག༌ 14 པའེ༌ ཕི༌ཏོག༌ནེ༌ ཞག༌ 21 པའེ༌ ཕི༌ཏོག༌ ཚོག༌པ༌ ཁྱོ༌ཞ༌གུན༌ སྐྱུར༌ཅན༌ནི༌ ཏ༌གི༌ ཟའ༌ མ༌གོས༌། 19 ཞག༌པོ༌ རྡུན༌ནི༌ ཕིའ༌ ཁྱོ༌ཞའེ༌ ཁང༌པའེ༌ ནང༌ང༌ སྐྱུར༌ ཐོབ༌ མ༌གོས༌། ཀལ༌ཏེས༌ ཏེན༌ན༌ ཡུལ༌ལ༌ སྐྱེ༌ཁན༌ ཨིས༌ར༌ཨེལ༌པ༌ ཡ༌ ཞན༌ཡུལ༌པ༌, སུ༌ཞིག༌གི༌ སྐྱུར༌ ཡོད༌ཁན༌ནི༌ ཏ༌གི༌ ཟའ༌ན༌ ཁོ༌ ཨིས༌ར༌ཨེལ༌པ༌ ཐེ༌མ༌གོས༌། 20 ཏེ༌ ཏུས༌ལ༌ ཁྱོ༌ཞ༌གུན༌ སྐྱུར༌ ཡོད༌ཁན༌ནི༌ ཟན༌ ཟའ༌ མ༌གོས༌། ཁྱོ༌ཞ༌གུན༌ ཀ༌རུ༌ ཚུགས༌ཏེ༌ ཡོད༌ནའང༌ སྐྱུར༌ མེད༌ཁན༌ནི༌ ཏ༌གི༌ ཟའ༌ གོས༌།”

21 མོ༌ཟེས༌སི༌ ཨིས༌ར༌ཨེལ༌པ༌ སྤོན༌བོ༌ ཚང༌མ༌ བོད༌ཏེ༌ ཁྱོངས༌ ཡང༌ ཟེརས༌, “ནང༌ཚངས༌ རེ༌རེའེ༌ ལུ༌གུ༌ ཡ༌ རི༌གུ༌ ལྡོམ༌ ཡང༌ ཏེ༌བོ༌ སད༌ཏེ༌ དཀོན༌མཆོག༌ གོམས༌ཏེ༌ སྐྱོད༌ཁན༌ནི༌ ཏུས༌ཆེན༌ རྩིས༌། 22 ཧི༌སོབ༌བི༌ བུར༌སའེ༌ ཁག༌ཞིག༌ ཁྲག༌གི༌ ནང༌ང༌ ཅུགས༌ཏེ༌ ཁྱོ༌ཞའེ༌ སྒོའེ༌ རིབ༌ཞི༌ ཐའ༌མ༌ དང༌ སྟག༌ གུན༌ནི༌ཀ༌ སྐུས༌། ཁྱོ༌ཞའ༌ ཅིག༌གའང༌ ང༌མོ༌ ཚོག༌པ༌ ཁང༌པ༌ནེ༌ ཕི༌ལོག༌ག༌ མ༌ཆ༌། 23 ཡ༌ཝ༌ ཨི༌ཇིབ༌པ༌གུན༌ སད༌ད༌ལ༌ སྐྱོད༌ ཟ༌ནེ༌ ཁོང༌ངི༌ སྒོའེ༌ རིབ༌ཞི༌ ཐའ༌མ༌ དང༌ སྟག༌ གུན༌ནི༌ཀ༌ ཁྲག༌ ཟིགས༌ཏེ༌ ཁྱོ༌ཞ༌གུན༌ནི༌ ཁང༌པ༌ གོམས༌ཏེ༌ སྐྱོད༌ཨིན༌ ཡང༌ ཤི༌ཅུག༌ཁན༌ནི༌ ཕོ༌ཉ༌ ཁྱོ༌ཞའེ༌ ཁང༌པའེ༌ ནང༌ང༌ ཆ༌ཅུག༌ག༌ མ༌ཛད༌ད༌ ཁྱོ༌ཞ༌གུན༌ སྐྱོབ༌བ༌ ཛད༌ཨིན༌།”

24 “ཁྱོ༌ཞའ༌ དང༌ ཁྱོ༌ཞའེ༌ པུར༌གྱུད༌གུན༌ནི༌ ཏེ༌བོ༌ ཏུས༌ཆེན༌ནི༌ ཚུལ༌ལ༌ ཏུས༌གྱུན༌ རྩི༌གོས༌། 25 ཡ༌ཝའེ༌ ཞལ༌ཆད༌ ཛད༌ཁན༌ནི༌ ས༌ཆའེ༌ ནང༌ང༌ ཁྱོ༌ཞ༌གུན༌ ལེབས༌ཏེ༌ སྟིང༌ནེའང༌ ཁྱོ༌ཞ༌གུན༌ནི༌ འི༌ ཏུས༌ཆེན༌བོ༌ རྩི༌གོས༌། 26 ཁྱོ༌ཞའེ༌ ཕྲུ༌གུ༌གུན༌ནི༌ ‘འི༌ ཏུས༌ཆེན༌བོ༌ ཅི༌ ཨིན༌ནོག༌’ ཟེར༌ཏེ༌ ཏྲི༌ན༌, 27 ཁོང༌གུན༌ལ༌ ཤོད༌, ‘འི༌བོ༌ ཡ༌ཝའ༌ གོམས༌ཏེ༌ སྐྱོད༌ཁན༌ནི༌ ཏུས༌ཆེན༌ནི༌ སྲོག༌ཆོད༌པོ༌ ཨིན༌ནོག༌, ཅིའ༌ཟེར༌ན༌ ཁོང༌ངི༌ ཨི༌ཇིབ༌པ༌གུན༌ལ༌ ཆད༌པ༌ སལ༌ ཟ༌ནེ༌ ཨིས༌ར༌ཨེལ༌པ༌ ཨི༌ཇིབ༌བི༌ ནང༌ང༌ ཡོད༌ཁན༌གུན༌ནི༌ ཁང༌པའེ༌ ཀ༌ནེ༌ གོམས༌ཏེ༌ སྐྱོད༌།’ ” ཏེ༌ནེ༌ མི༌ཚང༌མའེ༌ ས༌ ཐུག༌ ཅུགས༌ཏེ༌ གོ༌ སྒུས༌ཏེ༌ ཡ༌ཝའ༌ ཅོལས༌། 28 ཡ༌ཝའེ༌ མོ༌ཟེས༌ དང༌ ཨ༌རོན༌ལ༌ བཀའ༌ སལ༌ཁན༌ ནང༌ཞིན༌ ཨིས༌ར༌ཨེལ༌པ༌གུན༌ནི༌ ཅོས༌།

29 ཚན༌ སྐྱིལ༌ལ༌ ཡ༌ཝའེ༌ ཨི༌ཇིབ༌བི༌ ས༌ཆའེ༌ ནང༌ང༌ གོ༌སྐྱེས༌ བུ༌ཚ༌གུན༌ སད༌ད༌ ཛདས༌, ཁྲིས༌ ཐོབ༌ཅེས༌ཅན༌ནི༌ གྱལ༌པོའེ༌ བུ༌ཚ༌ནེ༌ ཏངས༌ཏེ༌ ཙོན༌པའེ༌ གོ༌སྐྱེས༌ བུ༌ཚ༌ ཚོག༌པ༌, ཡང༌ སྲལ༌ཁན༌ནི༌ སེམས༌ཅན༌གུན༌ནི༌ གོ༌སྐྱེས༌ ཕོ༌གུན༌ནའང༌ སད༌ད༌ ཛདས༌། 30 ཏེན༌ན༌ ཚན༌ལ༌ གྱལ༌པོ༌, ཁོའེ༌ སྤོན༌བོ༌གུན༌ དང༌ ཨི༌ཇིབ༌པ༌ ཚང༌མ༌ ལངས༌ ཡང༌ ཨི༌ཇིབ༌ གང༌པོའེ༌ ནང༌ང༌ ངུ༌སྐད༌ ཀྲག༌པོ༌ ཚོར༌ ཅིའ༌ཟེར༌ན༌ ཕྲུ༌གུ༌ མ༌ཤི༌ཁན༌ནི༌ ཁང༌པ༌ ཅིག༌གའང༌ མེད༌པིན༌།

ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ སོང༌།

12:31-42

31 ཏེན༌ན༌ ཚན༌ལ༌ གྱལ༌པོའེ༌ མོ༌ཟེས༌ དང༌ ཨ༌རོན༌ བོད༌ཏེ༌ ཁྱོངས༌ ཡང༌ ཟེརས༌, “ཁྱོ༌ཞའ༌ ཨིས༌ར༌ཨེལ༌པ༌གུན༌ ངའེ༌ ཡུལ༌ནེ༌ བིང༌ཏེ༌ སོང༌། ཁྱོ༌ཞའེ༌ ཟེར༌ཁན༌ ནང༌ཞིན༌ ཡ༌ཝའ༌ ཅོལ༌ལ༌ སོང༌། 32 ཁྱོ༌ཞའེ༌ ར༌ལུག༌ དང༌ ཞན༌ སེམས༌ཅན༌གུན༌ ཁྲིད༌ཏེ༌ ངའེ༌ ཡུལ༌ནེ༌ བིང༌ཏེ༌ སོང༌ ཡང༌ ངའང༌ ཅིན༌ལབས༌ སལ༌ཅེས༌ལ༌ མོས༌ལམ༌ ཞུས༌།”

33 ཨི༌ཇིབ༌པ༌གུན༌ནི༌ ཁོང༌གུན༌ལ༌ གྱོགས༌པ༌ ཁོང༌ངི༌ ཡུལ༌ནེ༌ ཆ༌ཅེས༌ལ༌ འུ༌ཙུག༌ ཏངས༌ཏེ༌ ཟེརས༌, “ཁྱོ༌ཞ༌གུན༌ མ༌ཆའ༌ན༌ ང༌ཞའ༌ ཚང༌མ༌ ཤིའ༌ནོག༌།” 34 ཏེ༌ནེ༌ ཨིས༌ར༌ཨེལ༌པ༌གུན༌ སྐྱུར༌ མ༌ཏང༌ཁན༌ནི༌ པག༌པའེ༌ ལག༌ཕིས༌སི༌ ནང༌ང༌ ཏུམས༌ཏེ༌ ལ༌གིན༌ནི༌ ནང༌ང༌ ཁོང༌རང༌གུན༌ནི༌ སྤུང༌པའེ༌ཀ༌ ཁུར༌ཏེ༌ སོང༌། 35 ཨིས༌ར༌ཨེལ༌པ༌གུན༌ནི༌ མོ༌ཟེས༌སི༌ མོལ༌ཁན༌ ནང༌ཞིན༌ ཨི༌ཇིབ༌པ༌གུན༌ལ༌ སེར༌ དང༌ མུལ༌ལི༌ ཅ༌ལག༌ དང༌ ཀོས༌ལག༌ གུན༌ ཏོང༌ ཟེརས༌། 36 ཡ༌ཝའེ༌ ཨིས༌ར༌ཨེལ༌པ༌གུན༌ལ༌ ཆོགས༌སྐྱོར༌ ཐོབ༌ཅུགས༌ཏེ༌ ཁོང༌གུན༌ནི༌ ཏོང༌ ཟེར༌ཁན༌ ཚང༌མ༌ ཨི༌ཇིབ༌པ༌གུན༌ནི༌ ཏངས༌། ཏེན༌ན༌ཟུག༌གི༌ ཁོང༌གུན༌ནི༌ ཨི༌ཇིབ༌པ༌གུན༌ནི༌ གྱུ༌ནོར༌གུན༌ ཁྱེརས༌།

37 ཨིས༌ར༌ཨེལ༌པ༌གུན༌ རམ༌སིས༌སི༌ གྱལ༌ས༌ནེ༌ སུ༌ཀོད༌དི༌ གྱལ༌ས༌ སོང༌། ལག༌ དྲུག༌གི༌ མི༌ གྲུལ༌ཏེ༌ སོང༌ ཏེ༌ནང༌ང༌ ཕྲུ༌གུ༌ དང༌ བུ༌མོ༌ གུན༌ མ༌ཐེའ༌ ཨིན༌པིན༌། 38 ཨིས༌ར༌ཨེལ༌པ༌ མན༌ཁན༌ནི༌ མི༌ མང༌པོ༌ ཁོང༌ ཉམ༌པོ༌ སོང༌, ར༌ལུག༌ དང༌ ཞན༌ སེམས༌ཅན༌ནི༌ ཁྱུ༌ མང༌པོའང༌ ཡོད༌པིན༌། 39 ཁོང༌གུན༌ནི༌ ཨི༌ཇིབ༌ནེ༌ ཁྱོང༌ཁན༌ནི༌ པག༌པའེ༌ སྐྱུར༌ མེད༌ཁན༌གུན༌ལ༌ ཏ༌གི༌ ཅོས༌། པག༌པའེ༌ ནང༌ང༌ སྐྱུར༌ མེད༌པིན༌ ཅིའ༌ཟེར༌ན༌ ཁོང༌གུན༌ ཨི༌ཇིབ༌ནེ༌ གྱོགས༌པ༌ བིང༌གོས༌པ༌ ཁོང༌གུན༌ལ༌ ཟན༌ གྲལ༌གྲིག༌ ཅོ༌ཅེས༌སི༌ ཏུས༌ མ༌ཐོབ༌།

40 ཨིས༌ར༌ཨེལ༌པ༌གུན༌ ཨི༌ཇིབ༌བི༌ ནང༌ང༌ ལོ༌ 430 དུགས༌ཏེ༌ ཨིན༌པིན༌། 41 ལོ༌ 430 སྟིང༌ཇུག༌གི༌ ཞག༌ག༌ ཡ༌ཝའེ༌ མི༌སྡེ༌ ཚང༌མ༌ ཨི༌ཇིབ༌ནེ༌ བིངས༌ཏེ༌ སོང༌། 42 ཏེ༌ ཚན༌ལ༌ ཡ༌ཝའེ༌ ཨིས༌ར༌ཨེལ༌པ༌གུན༌ སྐྱོབས༌ཏེ༌ ཨི༌ཇིབ༌ནེ༌ ཕིངས༌ཏེ༌ ཁྱེར༌ར༌ ཛདས༌། ཨིས༌ར༌ཨེལ༌པ༌ ཚང༌མའེ༌ མི༌རབས༌ནེ༌ མི༌རབས༌ ཁོང༌གུན༌ནི༌ ཕ༌མེས༌པོ༌གུན༌ ཡ༌ཝའེ༌ སྐྱོབས༌ཏེ༌ ཕིང༌ང༌ ཛད༌ཁན༌ནི༌ ཚན༌བོ༌ ཨིད༌ཏུ༌ ཅོ༌ཨིན༌ ལོ༌ཞུང༌ རྩི༌གོས༌།

པེ༌སག༌གི༌ ཏུས༌ཆེན༌ རྩི༌ཅེས༌སི༌ ཁྲིམས༌།

12:43-51

43 ཡ༌ཝའེ༌ མོ༌ཟེས༌ དང༌ ཨ༌རོན༌ལ༌ མོལས༌, “འི༌གུན༌ པེ༌སག༌གི༌ ཏུས༌ཆེན༌ནི༌ ཁྲིམས༌གུན༌ ཨིན༌:”

“ཞན༌ཡུལ༌ལི༌ མི༌ སུ༌ཞིག༌གའང༌ པེ༌སག༌གི༌ ཁར༌ཇི༌ ཟའ༌ མི༌ཆོག༌། 44 ཁྱོ༌ཞའེ༌ ཉོས༌ཁན༌ ཚེ༌ཡོག༌གུན༌ནི༌ ཀལ༌ཏེས༌ སུན༌ནད༌ ཅོས༌ཏེ༌ ཨིན༌ན༌ ཏེ༌བོ༌ ཟའ༌ནའང༌ གྲིག༌ཏེ༌ ཨིན༌ནོག༌། 45 སྐབ༌སྟོགས༌སི༌ ཕིའ༌ ཁྱོ༌ཞའེ༌ ཡུལ༌ལ༌ དུག༌ཁན༌ནི༌ མི༌ དང༌ ལ༌པ༌ གུན༌ནི༌ ཟའ༌ མི༌ཆོག༌།”

46 “ཤ༌བོ༌ ཁང༌པའེ༌ ནང༌ང༌ ཟ༌གོས༌ ཏེ༌བོ༌ ཁང༌པ༌ནེ༌ ཕི༌ལོག༌ག༌ ཁྱེར༌ མ༌གོས༌ ཡང༌ རུས༌པ༌ ཅིག༌གའང༌ ཅག༌ མ༌གོས༌། 47 ཨིས༌ར༌ཨེལ༌པ༌ མི༌ཚོགས༌ གང༌པོའེ༌ འི༌ གའ༌སྟོན༌ རྩི༌གོས༌།”

48 “ཨིན༌ནའང༌ ཡ༌ཝ༌ གོམས༌ཏེ༌ སྐྱོད༌ཁན༌ནི༌ གའ༌སྟོན༌ རྩིའ༌ ཐད༌ཁན༌ ཞན༌ཡུལ༌པ༌ ཁྱོ༌ཞ༌གུན༌ནི༌ ནང༌ཚངས༌སི༌ ནང༌ང༌ ཡོད༌ཁན༌ནི༌ བུ༌ཚ༌ ཚང༌མའ༌ སུན༌ནད༌ ཅོ༌གོས༌། ཏེ༌ནེ༌ ཁོང༌གུན༌ ཏེན༌ན༌རུ༌ སྐྱེ༌ཁན༌ ཨིས༌ར༌ཨེལ༌པ༌ ཙོགས༌ གྱུར༌ཏེ༌ གའ༌སྟོན༌ནི༌ ནང༌ང༌ ཐུས༌ནའང༌ གྲིག༌ཏེ༌ ཨིན༌ནོག༌། ཨིན༌ནའང༌ སུན༌ནད༌ མ༌ཅོ༌ཁན༌གུན༌ནི༌ ཏེ༌ ཤ༌ ཟའ༌ མི༌ཆོགས༌། 49 ཏེན༌ན༌ བཀའ༌ཁྲིམས༌གུན༌ ཏེ༌རུ༌ སྐྱེས༌ཁན༌ནི༌ ཨིས༌ར༌ཨེལ༌པ༌གུན༌ དང༌ ཁྱོ༌ཞའེ༌ ཕྲོའ༌ ཡོད༌ཁན༌ནི༌ ཞན༌ཡུལ༌ལི༌ མི༌གུན༌ནི༌ ཕིའང༌ ཨིན༌།”

50 མོ༌ཟེས༌ དང༌ ཨ༌རོན༌ལ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཨིས༌ར༌ཨེལ༌པ༌ ཚང༌མའེ༌ ཅོས༌། 51 ཡང༌ ཏེན༌ན༌ ཞག༌ག༌ ཡ༌ཝའེ༌ ཨིས༌ར༌ཨེལ༌པ༌གུན༌ སྡེ༌ སྡེ༌ ནང༌ང༌ ཨི༌ཇིབ༌ནེ༌ ཕིང༌ཏེ༌ ཁྱོང༌ང༌ ཛདས༌།

13

གོ༌སྐྱེས༌ བུ༌ཚའེ༌ ཕིའ༌ བཀའ༌ཁྲིམས༌།

13:1-16

1 ཡ༌ཝའེ༌ མོ༌ཟེས༌ལ༌ མོལས༌, 2 “གོ༌སྐྱེས༌ བུ༌ཚ༌ ཚང༌མ༌ ངའེ༌ ཕིའ༌ ཕེ༌གོས༌, ཨིས༌ར༌ཨེལ༌པ༌ མི༌ དང༌ སེམས༌ཅན༌ གུན༌ནི༌ གོ༌སྐྱེས༌ བུ༌ཚ༌ ཚང༌མ༌ ངའེ༌ ཨིན༌།”

3 ཏེ༌ནེ༌ མོ༌ཟེས༌སི༌ མི༌གུན༌ལ༌ ཟེརས༌, “ཁྱོ༌ཞ༌གུན༌ ཨི༌ཇིབ༌བི༌ ཚེ༌ཡོག༌ནེ༌ བིངས༌ཏེ༌ ཡོང༌ཁན༌ནི༌ འི༌ ཞག༌པོ༌ ཏུས༌གྱུན༌ ཨིད༌ཏུ༌ བོར༌ ཅིའ༌ཟེར༌ན༌ ཡ༌ཝའེ༌ ཁོང༌རང༌ངི༌ ཁྱུད༌ ཉམ༌པོ༌ ཁྱོ༌ཞ༌གུན༌ ཏེ༌ནང༌ནེ༌ ཕིངས༌ཏེ༌ ཁྱོང༌ང༌ ཛདས༌། སྐྱུར༌ ཡོད༌ཁན༌ ཟན༌ མ༌ཟའ༌། 4 དི༌རིང༌ ཨ༌བིབ༌ ཟླ༌ཝའེ༌ གོ༌མའེ༌ ཞག༌ག༌ ཁྱོ༌ཞ༌གུན༌ ཨི༌ཇིབ༌ནེ༌ བིངས༌ཏེ༌ ཆེན༌། 5 ཡ༌ཝའེ༌ ཁྱོ༌ཞའེ༌ ཕ༌མེས༌པོ༌གུན༌ལ༌ འོ༌མ༌ དང༌ རང༌རྩི༌ གྱུག༌སའེ༌ ཀེ༌ནན༌པ༌གུན༌, ཧེད༌པ༌གུན༌, ཨ༌མོར༌པ༌གུན༌, ཧིཝ༌པ༌གུན༌ དང༌ ཡེ༌བས༌པ༌གུན༌ནི༌ ས༌ཆ༌ ཏང༌ཅེས༌ལ༌ ནའ༌ ཁུར༌ར༌ ཛད༌ཁན༌བོའེ༌ ནང༌ང༌ ཁྱེར༌ར༌ ཛད༌ད༌ཅིག༌ ཁྱོ༌ཞ༌གུན༌ནི༌ ལོ༌ཞུང༌ ཟླ༌ཝ༌ ཏང༌པོའེ༌ ནང༌ང༌ འི༌ གའ༌སྟོན༌བོ༌ རྩི༌གོས༌། 6 ཞག༌པོ༌ རྡུན༌ ཁྱོ༌ཞ༌གུན༌ནི༌ སྐྱུར༌ མེད༌ཁན༌ནི༌ ཏ༌གི༌ ཟ༌གོས༌ ཡང༌ ཞག༌མ༌ རྡུན༌པའེ༌ ཞག༌ག༌ ཡ༌ཝའེ༌ རྩི༌ཝའེ༌ ནང༌ང༌ གའ༌སྟོན༌ རྩིས༌། 7 ཏེ༌ ཞག༌མ༌ རྡུན༌ ཁྱོ༌ཞའ༌ སྐྱུར༌ མེད༌ཁན༌ནི༌ ཏ༌གི༌ ཟ༌གོས༌། ཁྱོ༌ཞའེ༌ ས༌ཆ༌ གང༌པོའེ༌ ནང༌ང༌ སྐྱུར༌ ཡོད༌ཁན༌ ཅི༌ཞིག༌གའང༌ ཡོང༌ མ༌གོས༌།”

8 “ཏེ༌ ཞག༌ག༌ ཁྱོ༌ཞའེ༌ ཁྱོ༌ཞ༌རང༌ངི༌ ཕྲུ༌གུ༌གུན༌ལ༌ ཤོད༌, ‘ང༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ ཟ༌ནེ༌ ཡ༌ཝའེ༌ ཛད༌ཁན༌བོ༌ ཨིད༌ཏུ༌ ཅོ༌ཨིན༌ ངའེ༌ འི༌ གའ༌སྟོན༌ རྩིའད༌།’ 9 འི༌ གའ༌སྟོན༌ རྩི༌ཅེས༌པོ༌ ཁྱོ༌ཞ༌གུན༌ནི༌ ལག༌པ༌ དང༌ ཐོད༌པའེ༌ཀ༌ སྟགས༌ ཙོགས༌ ཨིན༌། ཏེ༌བོའེ༌ ཁྱོ༌ཞ༌གུན༌ ཡ༌ཝའེ༌ ཁོང༌རང༌ངི༌ ཁྱུད༌ཅན༌ ཆག༌གི༌ ཡོག༌ག༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ང༌ ཛད༌ཁན༌བོ༌ ཤད༌ཅེས༌ལ༌ ཨིད༌ཏུ༌ སྐུལ༌ཨིན༌། 10 འི༌ གའ༌སྟོན༌བོ༌ ལོ༌ཞུང༌ འིན༌ན༌ ཏུས༌ལ༌ རྩི༌གོས༌།”

11 “ཡ༌ཝའེ༌ ཁྱོ༌ཞའ༌ དང༌ ཁྱོ༌ཞའེ༌ ཕ༌མེས༌པོ༌གུན༌ལ༌ ནའ༌ ཁུར༌ར༌ ཛད༌ཁན༌ ནང༌ཞིན༌ ཁྱོ༌ཞའ༌ ཀེ༌ནན༌པ༌གུན༌ནི༌ ས༌ཆའེ༌ ནང༌ང༌ ཁྱོང༌ང༌ ཛད༌ཏེ༌ སྟིང༌ནེ༌ 12 ཁྱོ༌ཞ༌གུན༌ནི༌ བུ༌ཚ༌ གོ༌སྐྱེས༌ དང༌ ཁྱོ༌ཞའེ༌ སེམས༌ཅན༌གུན༌ནི༌ གོ༌སྐྱེས༌ ཕོ༌ ཚང༌མ༌ ཡ༌ཝའ༌ ཕུལ༌གོས༌ ཅིའ༌ཟེར༌ན༌ ཁོང༌ ཚང༌མ༌ ཡ༌ཝའེ༌ ཨིན༌ནོག༌། 13 ཨིན༌ནའང༌ ཁྱོ༌རང༌གུན༌ནི༌ ཁོང༌ངི༌ ཀ༌ནེ༌ གོ༌སྐྱེས༌ བུང༌བུ༌ ཕོ༌ ཚང༌མ༌ ཏེ༌བོའེ༌ ཚབས༌ལ༌ ལུ༌གུ༌ ཞིག༌ ཆོད༌པ༌ ཕུལ༌ཏེ༌ ལོགས༌ཏེ༌ ཉོ༌ཉན༌ ཨིན༌། ཀལ༌ཏེས༌ ལོགས༌ཏེ༌ མ༌ཉོ༌ན༌ ཏེ༌བོའེ༌ ཇིང༌བ༌ ཅགས༌ཏེ༌ སོད༌། ཁྱོ༌ཞ༌གུན༌ནི༌ གོ༌སྐྱེས༌ ཕྲུ༌གུ༌ བུ༌ཚ༌ ཚང༌མ༌ ལོགས༌ཏེ༌ ཉོ༌གོས༌།”

14 “ཡོང༌ཅེས༌ཅན༌ནི༌ ཏུས༌སི༌ ནང༌ང༌ ཁྱོ༌ཞའེ༌ ཕྲུ༌གུ༌གུན༌ནི༌ འི༌ ཏོན༌ ཅི༌ ཨིན༌ནོག༌ ཟེར༌ཏེ༌ ཏྲི༌ན༌, ཁྱོ༌ཞ༌གུན༌ནི༌ ཁོང༌གུན༌ལ༌ ཟེར༌, ‘ཡ༌ཝའ༌ ཁྱུད༌ཅན༌ནི༌ ང༌དང༌གུན༌ ཨི༌ཇིབ༌བི༌ ཚེ༌ཡོག༌ནེ༌ ཕིངས༌ཏེ༌ ཁྱོང༌ང༌ ཛད༌ཏེ༌ ཨིན༌ནོག༌། 15 ཨི༌ཇིབ༌བི༌ གྱལ༌པོའེ༌ སྙིང༌སྐྱོང༌པོ༌ གྱུར༌ཏེ༌ ང༌ཞ༌གུན༌ ཆ༌ མ༌ཅུག༌ ཟ༌ནེ༌ ཡ༌ཝའེ༌ ཨི༌ཇིབ༌པ༌གུན༌ནི༌ མི༌ དང༌ སེམས༌ཅན༌ནི༌ གོ༌སྐྱེས༌ བུ༌ཚ༌ ཚང༌མ༌ སད༌ད༌ ཛད༌། ཏེ༌ གྱུན༌ཚན༌ནི༌ ཕིའ༌ ང༌ཞའེ༌ སེམས༌ཅན༌ནི༌ གོ༌སྐྱེས༌ བུ༌ཚ༌ ཚང༌མ༌ ཡ༌ཝའ༌ ཕུལ༌ལད༌ ཨིན༌ནའང༌ ཡ༌ཝའེ༌ ཀ༌ནེ༌ ང༌ཞའེ༌ ང༌ཞ༌རང༌ངི༌ གོ༌སྐྱེས༌ བུ༌ཚ༌གུན༌ ལོགས༌ཏེ༌ ཉོ༌གོས༌།’ 16 ཡ༌ཝའེ༌ ཁོང༌རང༌ངི༌ ཁྱུད༌ ཉམ༌པོ༌ ང༌དང༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ང༌ ཛད༌ཁན༌བོ༌ ཨིད༌ཏུ༌ བོར༌ཅེས༌ལ༌ འི༌བོ༌ ང༌དང༌གུན༌ནི༌ ལག༌པ༌ དང༌ ཐོད༌པའི༌ཀ༌ སྟགས༌ ཙོགས༌ ཨིན༌ནོག༌།”

ཚོ༌ མར༌པོ༌ རྒལས༌།

13:17-14:25

17 ཨི༌ཇིབ༌བི༌ གྱལ༌པོའེ༌ མི༌གུན༌ ཆ༌ཅུག༌ག༌ཅིག༌, དཀོན༌མཆོག༌གི༌ ཁོང༌གུན༌ ཕི༌ལིས༌ཏི༌པའེ༌ ས༌ཆའེ༌ ལམ༌ནེ༌ ཁྲིད༌ཏེ༌ ཁྱེར༌ར༌ མ༌ཛདས༌, ཞན༌ ཏེ༌ ལམ༌བོ༌ ཉེ༌ཤོག༌པོ༌ ཨིན༌པིན༌། དཀོན༌མཆོག༌གི༌ མོལས༌, “མག༌ ཏང༌གོས༌ན༌ མི༌གུན༌ནི༌ སམ༌བ༌ གྱུར༌ཏེ༌ ཁོང༌གུན༌ ལོགས༌ཏེ༌ ཨི༌ཇིབ༌བ༌ ཆ༌སྲིད༌ཅེས༌ ཨིན༌ནོག༌།” 18 ཏེ༌བོའེ༌ཕིའ༌ ཁོང༌ངི༌ ཁོང༌གུན༌ ཐང༌སྟོང༌ གྱུད༌ཏེ༌ ཚོ༌ མར༌པོ༌ ཆོགས༌ལ༌ ཁྱེར༌ར༌ ཛདས༌། ཨིས༌ར༌ཨེལ༌པ༌གུན༌ནི༌ མག༌ ཏང༌ཅེས༌ལ༌ ལག༌ཆ༌ ཁུར༌ཏེ༌ ཡོད༌པིན༌། 19 མོ༌ཟེས༌སི༌ ཡོ༌སེབ༌བི༌ རུས༌པ༌གུན༌ ཁུརས༌ ཅིའ༌ཟེར༌ན༌ ཡོ༌སེབ༌བི༌ ཨིས༌ར༌ཨེལ༌པ༌གུན༌ལ༌ ནའ༌ ཁུར༌ཅུགས༌ཏེ༌ ཟེརས༌, “དཀོན༌མཆོག༌གི༌ རོགས༌ ཛད༌ཏེ༌ ཁྱོ༌ཞའ༌ ཐར༌ཅུག༌ ཟ༌ནེ༌ ཁྱོ༌ཞའེ༌ ངའེ༌ རུས༌པ༌གུན༌ ཁྱོ༌ཞའ༌ ཉམ༌པོ༌ འི༌ ས༌ཆ༌ནེ༌ ཁྱེར༌གོས༌།” 20 སུ༌ཀོད༌ནེ༌ བིང༌ཏེ༌ ཨིས༌ར༌ཨེལ༌པ༌གུན༌ནི༌ ཐང༌སྟོང༌ངི༌ ཟུར༌ལ༌ ཨི༌ཐམ༌ ཟེར༌སའེ༌ ས༌ཆའེ༌ཀ༌ ཀུར༌ ཙུགས༌ཏེ༌ དུགས༌། 21 ཡ༌ཝའ༌ ཉི༌མའ༌ ལམ༌སྟན༌ཁན༌ སྲིན༌ནི༌ ཀ༌ཝ༌ ཡང༌ ཚན༌ལ༌ འོད༌ ཏང༌ཁན༌ མེའེ༌ ཀ༌ཝ༌ ཙོགས༌ལ༌ ཁོང༌གུན༌ནི༌ སྔུན༌སྔུན༌ལ༌ སྐྱོདས༌། ཏེ༌ནེ༌ ཁོང༌གུན༌ ཉི༌མ༌ དང༌ ཚན༌ ཉིས༌ཀོ༌ གྲུལ༌ཐུབ༌། 22 ཉི༌མ༌ སྲིན༌ དང༌ ཚན༌ལ༌ མེའེ༌ ཀ༌ཝ༌ ཏུས༌གྱུན༌ ཁོང༌གུན༌ ཉམ༌པོ༌ ལུས༌།

14

1 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, 2 “ཨིས༌ར༌ཨེལ༌པ༌གུན༌ལ༌ ལོགས༌ཏེ༌ ཡོངས༌ཏེ༌ མིག༌དོལ༌ དང༌ ཚོའེ༌ པར༌ལ༌ པི༌ཧ༌ཧི༌རོཐ༌ གྲོང༌ཁྱེར༌རི༌ དུན༌ལ༌ ཀུར༌ ཙུགས༌ཏེ༌ དུག༌ ཟེར༌ ཀ༌བོ༌ བའལ༌ ཟེ༌ཕོན༌ གྲོང༌ཁྱེར༌རི༌ འ༌ངོ༌ ཆོགས༌ལ༌ ཡོད༌ཏེ༌ ཨིན༌ནོག༌། 3 གྱལ༌པོའེ༌ སམ༌ཨིན༌, ‘ཨིས༌ར༌ཨེལ༌པ༌གུན༌ ཐང༌སྟོང༌ངི༌ ནང༌ང༌ ཁད༌ཏེ༌ ཀ༌ངོའ༌ ཆ༌ཅེན༌ ཧ༌མ༌གོའ༌ ཁོར༌རད༌གྲོ༌།’ 4 ངའེ༌ ཡང༌སྐྱར༌ ཁོའེ༌ སྙིང༌སྐྱོང༌པོ༌ ཅོ༌ཨིན༌ ཡང༌ ཁོའེ༌ ཁྱོ༌ཞ༌གུན༌ལ༌ རྡས༌ཏེ༌ ཁྱོང༌ཨིན༌, ཨིན༌ནའང༌ གྱལ༌པོ༌ དང༌ ཁོའེ༌ མག༌མི༌གུན༌ གྱུད༌ཏེ༌ ངའ༌ སྤལ༌ ཐོབ༌ཨིན༌ ཡང༌ ང༌ ཡ༌ཝ༌ ཨིན༌ཁན༌བོ༌ ཨི༌ཇིབ༌པ༌གུན༌ནི༌ ཤེས༌ཨིན༌།” ཨིས༌ར༌ཨེལ༌པ༌གུན༌ནི༌ ཁོང༌ངི༌ མོལ༌ཁན༌བོ༌ ཅོས༌།

5 ཨི༌ཇིབ༌བི༌ གྱལ༌པོའ༌ མི༌གུན༌ ཤོར༌ཏོག༌ ཟེར༌ཏེ༌ ཚོར༌ར༌ཅིག༌, ཁོ༌ དང༌ ཁོའེ༌ སྤོན༌བོ༌གུན༌ནི༌ སམ༌བ༌ གྱུར༌ཏེ༌ ཟེརས༌, “ང༌དང༌ངི༌ ཅི༌ ཅོས༌ཏེ༌ ཨིན༌ནོག༌? ང༌དང༌གུན༌ནི༌ ཨིས༌ར༌ཨེལ༌པ༌གུན༌ ཆ༌ཅུགས༌ཏེ༌ ང༌དང༌ངི༌ ཕིའ༌ ལས༌ ཅོ༌ཁན༌གུན༌ པུད༌ཏེ༌ ཨིན༌ནོག༌།” 6 ཏེ༌བོའེ༌ཕིའ༌ གྱལ༌པོའེ༌ ཁོ༌རང༌ངི༌ རྟ༌རེལ༌ གྲལ༌གྲིག༌ ཅོ༌ཅུགས༌ཏེ༌ མག༌མི༌གུན༌ ཁྲིད༌ཏེ༌ སོང༌། 7 ཁོའེ༌ ཚང༌མའེ༌སང༌ གྱལ༌ལ༌ རྟ༌རེལ༌ དྲུག༌རྒྱ༌ དང༌ ཨི༌ཇིབ༌བི༌ ཞན༌ རྟ༌རེལ༌ ཚང༌མ༌ ཁོང༌རང༌ ཉམ༌པོ༌ ཁྱེརས༌ ཀ༌གུན༌ནི༌ ནང༌ང༌ མག༌སྤོན༌ དང༌ ཞན༌ མག༌མི༌གུན༌ ཡོད༌པིན༌། 8 ཡ༌ཝའེ༌ གྱལ༌པོའེ༌ སྙིང༌སྐྱོང༌པོ༌ གྱུར༌ཅུག༌ག༌ ཛད༌ པ༌སང༌ ཁོའེ༌ ཨིས༌ར༌ཨེལ༌པ༌གུན༌ལ༌ རྡས༌ཏེ༌ ཁྱེརས༌ ཀ༌གུན༌ མ༌ ཧམ༌པ༌ ཉམ༌པོ༌ གྲུལ༌ཏེ༌ ཆའད༌པིན༌། 9 ཨི༌ཇིབ༌པ༌ རྟ༌རེལ༌ དང༌ རྟའེ༌ཀ༌ ཞོན༌ཁན༌ ཡང༌ མ༌ཞོན༌ཁན༌ནི༌ གྱལ༌པོའེ༌ མག༌མི༌ ཚང༌མའེ༌ ཨིས༌ར༌ཨེལ༌པ༌གུན༌ལ༌ རྡས༌ཏེ༌ ཁྱེརས༌ ཡང༌ བའལ༌ ཟེ༌ཕོན༌ གྲོང༌ཁྱེར༌རི༌ འ༌ངོ༌ ཆོགས༌ལ༌ ཚོའེ༌ ཐའ༌མ༌ པི༌ཧ༌ཧི༌རོཐ༌ གྲོང༌ཁྱེར༌རི༌ ཉེ༌མོའ༌ ཀུར༌ ཏངས༌ཏེ༌ དུག༌ཏེ༌ ཡོད༌སའེ༌ཀ༌ ཁོང༌གུན༌ ལེབ༌།

10 ཨིས༌ར༌ཨེལ༌པ༌གུན༌ནི༌ གྱལ༌པོ༌ དང༌ ཁོའེ༌ མག༌མི༌གུན༌ ཁོང༌གུན༌ ཆོགས༌ལ༌ ཡོང༌ང༌ ཐོང༌ང༌ཅིག༌ ཁོང༌གུན༌ སྲན༌ཏྲེ༌ ཇིགས༌ ཡང༌ ཡ༌ཝའ༌ རོགས༌ ཛད༌ཅེས༌ལ༌ ཞུས༌། 11 ཁོང༌གུན༌ནི༌ མོ༌ཟེས༌ལ༌ ཟེརས༌, “ང༌ཞ༌གུན༌ འི༌ ཐང༌སྟོང༌ངི༌ ནང༌ང༌ ཤི༌ཅུག༌ག༌ ཁྱོངས༌ཏེ༌ ཅི༌ ཨི༌ཇིབ༌བི༌ ནང༌ང༌ རོམ༌ཁང༌ངི༌ ས༌ཀྱད༌ མེད༌ཏེ༌ ཨིན༌ནོག༌ག༌? ཉེ༌རང༌ངི༌ ང༌ཞ༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོངས༌ཏེ༌ ཅི༌ ཅོས༌ཏེ༌ ཨིན༌? 12 ང༌ཞའེ༌ ཟེར༌ར༌ མེ༌རག༌ག༌ ང༌ཞའ༌ ཨི༌ཇིབ༌པ༌གུན༌ནི༌ ཡོག༌པོ༌ ཅོ༌ཨིན༌ དུག༌ཅུག༌། འི༌ ཐང༌སྟོང༌ངི༌ ནང༌ང༌ ཤིའ༌སང༌ ཨི༌ཇིབ༌པ༌གུན༌ལ༌ ཞབས༌ཏོག༌ ཅོ༌ཨིན༌ དུགས༌པིན༌ན༌ གྱལ༌།”

13 མོ༌ཟེས༌སི༌ ཁོང༌གུན༌ལ༌ ལན༌ཏངས༌, “ཇིགས༌ མ༌ཇིགས༌, ཁྱོ༌ཞ༌གུན༌ནི༌ སེམ༌སྟོབས༌ ཅོས༌ཏེ༌, དི༌རིང༌ ཡ༌ཝའེ༌ ཁྱོ༌ཞ༌གུན༌ ཀ༌ཟུག༌གི༌ ཨི༌ཇིབ༌པ༌གུན༌ནི༌ ཀ༌ནེ༌ སྐྱོབ༌བ༌ ཛད༌དུག༌ ལྟོས༌། དི༌རིང༌ ཐོང༌ཁན༌ནི༌ ཨི༌ཇིབ༌པ༌གུན༌ ཁྱོ༌ཞ༌གུན༌ནི༌ ཡང༌སྐྱར༌ མ༌ནེ༌ མི༌ཐོང༌། 14 ཡ༌ཝའེ༌ ཁྱོ༌ཞ༌གུན༌ནི༌ ཕིའ༌ ནོལ༌ལ༌ ཛད༌ཨིན༌། ཁྱོ༌ཞ༌གུན༌ ཅུབ༌ཅད༌ཏེ༌ ཞི༌དེའེ༌ ཉམ༌པོ༌ དུག༌།”

15 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཁྱོ༌རང༌ངི༌ རོགས༌ ཅོ༌ཅེས༌ལ༌ ཅིའ༌ ཞུའད༌? མི༌གུན༌ལ༌ གྲུལ༌ཅེས༌ལ༌ ཟེར༌། 16 ཁྱོ༌རང༌ངི༌ བེར༌ཀ༌ སྟག༌ཏེ༌ རང༌ངི༌ ལག༌པ༌ ཚོའེ༌ཀ༌ སྐྱོང༌། ཏེ༌ནེ༌ ཆུ༌ བེ༌ཏེ༌ ཨིས༌ར༌ཨེལ༌པ༌གུན༌ ཚོའེ༌ སྐྱིལ༌ནེ༌ ས༌སྐམ༌པོའེ༌ ཀ༌ནེ༌ གྲུལ༌ཏེ༌ ཆེན༌། 17 ངའེ༌ ཨི༌ཇིབ༌པ༌གུན༌ནི༌ སྙིང༌སྐྱོང༌པོ༌ གྱུར༌ཅུགས༌ཏེ༌ ཁོང༌གུན༌ ཁྱོ༌ཞའེ༌ སྟིང༌རང༌ནེ༌ ཡོང༌ཅུག༌ཨིན༌, ཡང༌ གྱལ༌པོ༌ དང༌ ཁོའེ༌ མག༌མི༌, རྟ༌རེལ༌ དང༌ རྟའེ༌ཀ༌ ཞོན༌ཁན༌ དང༌ གྲུལ༌ཁན༌ ཚང༌མ༌ གྱུད༌ཏེ༌ ངའ༌ སྤལ༌ ཐོབ༌ཨིན༌། 18 གྱལ༌པོ༌, ཁོའེ༌ རྟ༌རེལ༌ དང༌ རྟའེ༌ཀ༌ ཞོན༌ཁན༌ གུན༌ གྱུད༌ཏེ༌ ངའ༌ སྤལ༌ ཐོབ༌བ༌ཅིག༌ ཨི༌ཇིབ༌པ༌གུན༌ནི༌ ང༌ ཡ༌ཝ༌ ཨིན༌ཁན༌བོ༌ ཤེས༌ཨིན༌།”

19 ཏེ༌ནེ༌ ཨིས༌ར༌ཨེལ༌པ༌གུན༌ནི༌ སྔུན༌སྔུན༌ལ༌ སྐྱོད༌ཁན༌ནི༌ དཀོན༌མཆོག༌གི༌ ཕོ༌ཉ༌བོ༌ ཁོང༌གུན༌ནི༌ ཇུག༌ག༌ སྐྱོད༌པ༌ སྲིན༌ནི༌ ཀ༌ཝ༌, དུན༌ནེ༌ སྐྱོད༌ཏེ༌ ཁོང༌གུན༌ནི༌ ཇུག༌ག༌ 20 ཨི༌ཇིབ༌པ༌ མག༌མི༌གུན༌ དང༌ ཨིས༌ར༌ཨེལ༌པ༌གུན༌ནི༌ པར༌ལ༌ ཞུགས༌། སྲིན༌བོའེ༌ ཚན༌ གང༌པོ༌ ཨིས༌ར༌ཨེལ༌པ༌གུན༌ ཆོགས༌ལ༌ འོད༌ སལས༌ ཡང༌ ཨི༌ཇིབ༌པ༌གུན༌ ཆོགས༌ལ༌ མུན༌གྲིག༌ ཛདས༌། ཏེ༌བོའེ༌ཕིའ༌ ལྡལ༌དོ༌ ཉིས༌ཀོ༌ནེ༌ སུའང༌ ཅིག༌ དང༌ ཅིག༌གི༌ ཉེ༌མོའ༌ ཡོང༌ མ༌ཉན༌།

21 མོ༌ཟེས༌སི༌ ཁོ༌རང༌ངི༌ ལག༌པ༌ ཚོའེ༌ཀ༌ རྐྱངས༌ ཡང༌ ཡ༌ཝའེ༌ ཚན༌ གང༌པོ༌ ཤར༌ ཆོགས༌སི༌ ལུངས༌པོ༌ ཤེད༌ཅན༌ ཉམ༌པོ༌ ཚོའེ༌ ཆུ༌ གྱབ༌ལོག༌ག༌ ཁྱེར༌ར༌ ཛདས༌། གྱ༌ཚོ༌ བེ༌ཏེ༌ ས༌སྐམ༌པོ༌ བིང༌། 22 ཡང༌ ཨིས༌ར༌ཨེལ༌པ༌གུན༌ ས༌སྐམ༌པོའེ༌ ཀ༌ནེ༌ གྱ༌ཚོ༌ རྒལ༌ཏེ༌ སོང༌, ཁོང༌གུན༌ནི༌ ཆོགས༌ ཉིས༌ཀོའ༌ ཆུའི༌ རྩིག༌པ༌ ཡོད༌པིན༌། 23 ཨི༌ཇིབ༌པ༌གུན༌ནི༌ ཁོང༌གུན༌ལ༌ རྡས༌ཏེ༌ ཁྱོངས༌, གྱལ༌པོའེ༌ མག༌མི༌ རྟ༌ དང༌ རྟ༌རེལ༌ གུན༌ནི༌ཀ༌ ཞོན༌ཁན༌ ཚང༌མའ༌ ཚོའེ༌ ནང༌ང༌ ཁོང༌གུན༌ནི༌ གྱབ༌ནེ༌ ཡོངས༌། 24 ནམ༌ ལངས༌སི༌ སང༌ སྔུན༌ལ༌ ཡ༌ཝའེ༌ མེ༌ དང༌ སྲིན༌ནི༌ ཀ༌ཝའེ༌ ནང༌ནེ༌ ཐུར༌ལ༌ ཛིགས༌ཏེ༌ ཨི༌ཇིབ༌པ༌གུན༌ནི༌ ནང༌ང༌ ཇིགས༌ནང༌ དང༌ ཐེ༌ཚོམས༌ སྐྱེ༌ཅུག༌ག༌ ཛདས༌། 25 ཁོང༌ངི༌ ཁོང༌གུན༌ནི༌ རྟ༌རེལ༌ལི༌ ཁོར༌ལོ༌གུན༌ གད༌ཅུག༌ག༌ ཛདས༌པ༌ ཁོང༌གུན༌ལ༌ ཏེ༌གུན༌ སྲུལ༌ཅེས༌ལ༌ སྲན༌ཏྲེ༌ ནགས༌ ཐོང༌། ཨི༌ཇིབ༌པ༌གུན༌ནི༌ ཟེརས༌, “ང༌དང༌གུན༌ ཨིས༌ར༌ཨེལ༌པ༌གུན༌ནི༌ ཀ༌ནེ༌ ཤོར༌ཨིན༌ ཅིའ༌ཟེར༌ན༌ ཁོང༌གུན༌ནི༌ ཕིའ༌ ང༌དང༌གུན༌ནི༌ གྱབ༌གལ༌ལ༌ ཡ༌ཝའེ༌ ནོལ༌ལ༌ ཛད༌དུག༌།”

གྱལ༌པོའེ༌ མག༌མི༌གུན༌ ཆུའི༌ ནང༌ང༌ ནུབ༌ཏེ༌ ཤི༌།

14:26-31

26 ཡ༌ཝའེ༌ མོ༌ཟེས༌ལ༌ མོལས༌, “ཁྱོ༌རང༌ངི༌ ལག༌པ༌ ཚོའེ༌ཀ༌ སྐྱོང༌ ཏེ༌ནེ༌ ཆུ༌ ལོགས༌ཏེ༌ ཡོངས༌ཏེ༌ ཨི༌ཇིབ༌པ༌གུན༌, ཁོང༌གུན༌ནི༌ རྟ༌རེལ༌ དང༌ རྟའེ༌ཀ༌ ཞོན༌ཁན༌གུན༌ ཆུའི༌ ཀབ༌ཨིན༌།” 27 མོ༌ཟེས༌སི༌ ཁོ༌རང༌ངི༌ ལག༌པ༌ ཚོའེ༌ཀ༌ རྐྱངས༌ ཡང༌ ཉི༌མ༌ ཤར༌ ཟ༌ནེ༌ ཆུ༌ སྔུན༌ནི༌ མལ༌ལ༌ ལོགས༌ཏེ༌ སོང༌། ཨི༌ཇིབ༌པ༌གུན༌ནི༌ ཆུ༌ནེ༌ ཕི༌ལོག༌ག༌ ཤོར༌ཅེས༌སི༌ རྩོན༌གྲུས༌ ཅོས༌ ཨིན༌ནའང༌ ཡ༌ཝའེ༌ ཆུ༌ གྱབས༌ཏེ༌ ཁོང༌གུན༌ ཚོའེ༌ ནང༌ང༌ ནུབ༌ ཅུག༌ག༌ ཛདས༌། 28 ཆུ༌ ལོགས༌ཏེ༌ ཡོངས༌ ཡང༌ ཨིས༌ར༌ཨེལ༌པ༌གུན༌ནི༌ སྟིང༌རང༌ནེ༌ ཚོའེ༌ ནང༌ང༌ ཡོང༌ཁན༌ནི༌ གྱལ༌པོའེ༌ མག༌མི༌, རྟ༌རེལ༌ དང༌ རྟ༌ གུན༌ནི༌ཀ༌ ཞོན༌ཁན༌ ཡང༌ ཞན༌ ཚང༌མ༌ ཆུའི༌ ནང༌ང༌ ནུབ༌ཏེ༌ ཤི༌། ཁོང༌གུན༌ནི༌ ནང༌ནེ༌ ཅིག༌གའང༌ སོན༌ཏེའ༌ མ༌ལུས༌། 29 ཨིན༌ནའང༌ ཚོ༌ གྱུད༌ཏེ༌ ཨིས༌ར༌ཨེལ༌པ༌གུན༌ ས༌སྐམ༌པོའེ༌ ཀ༌ནེ༌ གྲུལ༌ཏེ༌ སོང༌, ཁོང༌གུན༌ནི༌ ཆོགས༌ ཉིས༌ཀོའ༌ ཆུའི༌ རྩིག༌པ༌ ཡོད༌པིན༌། 30 ཏེ༌ ཞག༌ག༌ ཡ༌ཝའེ༌ ཨིས༌ར༌ཨེལ༌པ༌གུན༌ ཨི༌ཇིབ༌པ༌གུན༌ནི༌ ཀ༌ནེ༌ སྐྱོབ༌བ༌ ཛདས༌, ཡང༌ ཨིས༌ར༌ཨེལ༌པ༌གུན༌ནི༌ ཨི༌ཇིབ༌པ༌ ཤི༌ཁན༌གུན༌ནི༌ རོ༌ ཚོའེ༌ ཐའ༌མའ༌ ཐོང༌། 31 ཨིས༌ར༌ཨེལ༌པ༌གུན༌ནི༌ ཡ༌ཝའེ༌ ཨི༌ཇིབ༌པ༌གུན༌ནི༌ གྱབ༌གལ༌ལ༌ ཁོང༌རང༌ངི༌ ཀྲག༌པོ༌ ཝང༌ ཀོལ༌ལ༌ ཐོང༌ཏེ༌ ཇིགས༌ དང༌ རྩི༌ཝའེ༌ ནང༌ང༌ ཁོང༌ དང༌ ཁོང༌ངི༌ ཞབས༌ཏོག༌པ༌ མོ༌ཟེས༌སི༌ཀ༌ ཏད༌པ༌ ཅོས༌།

15

མོ༌ཟེས༌ དང༌ མིར༌ཨམ༌མི༌ ལུ༌།

15:1-21

1 ཏེ༌ནེ༌ མོ༌ཟེས༌ དང༌ ཨིས༌ར༌ཨེལ༌པ༌གུན༌ནི༌ ཡ༌ཝའ༌ སྟོད༌པ༌ ཕུལ༌ཨིན༌ ལུ༌ ཏངས༌:

“ངའེ༌ ཡ༌ཝའ༌ སྟོད༌པའེ༌ ལུ༌ ཏང༌ངད༌

ཅིའ༌ཟེར༌ན༌ ཁོང༌ངི༌ གྱལ༌ཁ༌ སྤལ༌ཅན༌ ལེནས༌།

ཁོང༌ངི༌ རྟ༌ དང༌ ཏེ༌ཀ༌ ཞོན༌ཁན༌ ཚང༌མ༌

ཚོའེ༌ ནང༌ང༌ ཕང༌ང༌ ཛདས༌།

2 ཡ༌ཝ༌ ནི༌ ངའེ༌ ཤེད༌ ཡང༌ ཁོང༌ང༌ ངའེ༌ སྟོད༌པའེ༌ ལུ༌ ཕུལ༌ཨིན༌,

ཁོང༌ ངའེ༌ ཐར༌པ༌བོ༌ གྱུར༌ར༌ ཛདས༌,

ཁོང༌ ངའེ༌ དཀོན༌མཆོག༌ ཡང༌ ངའེ༌ ཁོང༌ང༌ སྟོད༌པ༌ ཕུལ༌ལད༌,

ངའེ༌ ཨ༌བའེ༌ དཀོན༌མཆོག༌, ངའེ༌ ཁོང༌ང༌ སྟོད༌པ༌ ཕུལ༌ཨིན༌།

3 ཁོང༌ མག༌མི༌ ཀྲག༌པོ༌ ཞུགས༌ཏེ༌,

ཁོང༌ངི༌ ཚན༌ ཡ༌ཝ༌ ཨིན༌ནོག༌།

4 ཁོང༌ངི༌ གྱལ༌པོའེ༌ མག༌མི༌ དང༌ རྟ༌རེལ༌ གུན༌

ཚོའེ༌ ནང༌ང༌ ཕང༌ང༌ ཛདས༌།

གྱལ༌པོའེ༌ མག༌མི༌ གྱལ༌ལ༌ ཚང༌མ༌

ཚོ༌ མར༌པོའེ༌ ནང༌ང༌ ནུབ༌ཅུག༌ག༌ ཛདས༌།

5 ཚོའེ༌ ཆུ༌ ཏིང༌ཅན༌ནི༌ ཁོང༌གུན༌ ཀབས༌,

ཁོང༌གུན༌ རྡོའ༌ ཙོགས༌ལ༌ ཐིལ༌ལ༌ ནུབ༌།

6 ཡ༌ཝ༌ ཉེ༌རང༌ངི༌ ཆག༌ ཡས༌པ༌ མ༌ སྟོབས༌ཅན༌,

ཡ༌ཝ༌, ཉེ༌རང༌ངི༌ ཆག༌ ཡས༌པའེ༌

གྲ༌འོ༌ ཚང༌མ༌ ཁྲེས༌ཏོར༌ ཅོའ༌ ཛདས༌།

7 ཉེ༌རང༌ངི༌ ཟིར༌རྗིད༌ ཀྲག༌པོའེ༌ ནང༌ང༌

ཉེ༌རང༌ངི༌ གྱབ༌གལ༌ལ༌ ནོལ༌ཁན༌གུན༌ལ༌ ཕམ༌ཀལ༌ལ༌ ཛདས༌།

ཉེ༌རང༌ངི༌ ཐུགས༌སྲོའེ༌ ཁོང༌གུན༌ སོག༌མ༌

མེའ༌ སྲག༌ག༌ ཙོགས༌ལ༌ མེད༌ཁན༌ ཅོའ༌ ཛདས༌།

8 ཉེ༌རང༌ངི༌ འུགས༌ ཉམ༌པོ༌ ཕུ༌ སལ༌ཏེ༌

ཚོའེ༌ ཆུ༌ ལངས༌ཏེ༌ དུག༌ ཅུག༌ག༌ ཛདས༌།

ཚོའེ༌ ཆུ༌ གྱུག༌ཁན༌བོ༌ རྩིག༌པ༌ ཙོགས༌ལ༌ ལངས༌ཏེ༌ དུག༌ ཅུག༌ག༌ ཛདས༌,

ཚོ༌ ཏིང༌ཅན༌ནི༌ ནང༌ང༌ ཆུ༌ ཁྱགས༌པ༌ ཙོགས༌ སྲན༌ཏྲེ༌ གྱུར༌།”

9 “གྲ༌འོ༌གུན༌ནི༌ ཕོ༌སོ༌ ཅོས༌ཏེ༌ ཟེརས༌, ‘ང༌དང༌ ཁོང༌གུན༌ནི༌ སྟིང༌རང༌ནེ༌ སོང༌ཏེ༌

ཁོང༌གུན༌ ཟུམ༌ཨིན༌།

ང༌དང༌གུན༌ནི༌ ཁོང༌གུན༌ནི༌ ནོར༌ ཅོམས༌ཏེ༌

ཁོང༌གུན༌ ཉམ༌པོ༌ ང༌དང༌ ཐད༌ཁན༌ ཅོ༌ཨིན༌།

ང༌དང༌ངི༌ ར༌འི༌གུན༌ ཕིངས༌ཏེ༌

ང༌དང༌ངི༌ ལག༌པའེ༌ ཁོང༌གུན༌ མེད༌ཁན༌ ཅོ༌ཨིན༌།’

10 ཨིན༌ནའང༌ ཡ༌ཝ༌ ཉེ༌རང༌ངི༌ འུགས༌ ཉམ༌པོ༌ ཕུ༌ སལ༌ཏེ༌

ཚོའེ༌ ཆུའ༌ ཁོང༌གུན༌ ཀབ༌ ཅུག༌ག༌ ཛདས༌

ཡང༌ ཁོང༌གུན༌ གྱ༌ཚོའེ༌ ཐིལ༌ལ༌

རྡོའ༌ ཙོགས༌ལ༌ ནུབ༌།

11 ལྷ༌ལྷ༌མོ༌ ཚང༌མའེ༌ ཕྲོ༌ནེ༌ ཡ༌ཝ༌ ཉེ༌རང༌ ཙོགས༌ སུ༌ ཡོད༌གྲོ༌?

ཏམ༌པའེ༌ ནང༌ང༌ ཟིར༌རྗིད༌ཅན༌, ཧ༌མི༌གོ༌ཅེས༌སི༌ སྤལ༌ཅན༌ དང༌

ཧ༌ལས༌ཤེས༌སི༌ ཛད༌པ༌ ཛད༌ཁན༌ ཉེ༌རང༌ ཙོགས༌ སུའང༌ མེད༌།

12 ཉེ༌རང༌ངི༌ ཤེད༌ཅན༌ ཆག༌ ཡས༌པ༌ རྐྱང༌ང༌ ཛདས༌

ཡང༌ ང༌དང༌ངི༌ གྲ༌འོ༌གུན༌ ས༌ཀྱད༌དི༌ སྨིད༌ཏངས༌།

13 ཉེ༌རང༌ངི༌ ཡ༌ཤ༌ སྟན༌པོའེ༌ ནང༌ང༌

ཉེ༌རང༌ངི༌ ཉོའ༌ ཛད༌ཁན༌ནི༌ མི༌གུན༌ ཁྲིད༌ད༌ ཛད༌ཨིན༌།

སྟོབས༌ཤུགས༌ ཉམ༌པོ༌ ཉེ༌རང༌ངི༌ ཁོང༌གུན༌ལ༌ ལམ༌སྟན༌ ཛད༌ཏེ༌

ཉེ༌རང༌ངི༌ ཨིན༌ཁན༌ནི༌ ཏམ༌པ༌ ས༌ཆའེ༌ ནང༌ང༌ ཁྱེར༌ར༌ ཛད༌ཨིན༌།

14 གྱལ༌ཁམས༌གུན༌ནི༌ ཏེ༌གུན༌ ཚོར༌ཏེ༌ ཇིགས༌ཏེ༌ དར༌ཨིན༌།

ཕི༌ལིས༌ཏི༌པ༌གུན༌ མ༌སྲན༌ཏྲེ༌ ཇིགས༌ཨིན༌།

15 ཨི༌དོམ༌མི༌ སྤོན༌བོ༌གུན༌ སྲན༌ཏྲེ༌ ཇིགས༌ཨིན༌།

མོ༌འབ༌པའེ༌ སྤོན༌བོ༌གུན༌ ཇིགས༌ཏེ༌ དར༌ཨིན༌།

ཀེ༌ནན༌པ༌གུན༌ནི༌ སྤོས༌པ༌ སྟོར༌ཏེ༌ མུན༌ཨིན༌།

16 ཡ༌ཝ༌ ཉེ༌རང༌ངི༌ ཤེད༌ གྱུད༌ཏེ༌ ཁོང༌གུན༌ནི༌ཀ༌ ཇིགས༌པ༌ དང༌

ཚབས༌ཤེས༌ ལེབ༌ཨིན༌།

ཉེ༌རང༌ངི༌ ཁྱུད༌ཅན༌ ཆག༌གི༌ ཁོང༌གུན༌ རྡོའ༌ ཙོགས༌ འུགས༌མེད༌ གྱུར༌ཅུག༌ཨིན༌

ནམ༌ཚོག༌པ༌ ཉེ༌རང༌ངི༌ མི༌,

ཚེ༌ཡོག༌ནེ༌ ཐར༌ ཅུག༌ག༌ ཛད༌ཁན༌གུན༌ ཏེ༌ གྱལ༌ཁམས༌གུན༌ གྱུད༌ཏེ༌ ཆ༌ མི༌ཚར༌།

17 ཉེ༌རང༌ངི༌ ཨིན༌ཁན༌ནི༌ རི༌ཀ༌

ཉེ༌རང༌ངི༌ ཁོང༌གུན༌ ཁྱོང༌ང༌ ཛད༌ཏེ༌ ཚུག༌ཤུག༌ག༌ ཛད༌ཨིན༌,

ཡ༌ཝ༌, ཉེ༌རང༌ ནས༌ཤེས༌སི༌ ཕིའ༌ ཏེ༌ ས༌ཆ༌བོ༌ ཅོའ༌ ཛད༌ཏེ༌ ཨིན༌པིན༌,

ཉེ༌རང༌ངི༌ རྩིག༌ག༌ ཛད༌ཁན༌ནི༌ ཏམ༌པའེ༌ ནས༌ས༌ ཞིག༌།

18 ཡ༌ཝའེ༌ ཏུས༌གྱུན༌ནེ༌གྱུན༌ ཝང༌ སྲུལ༌ལ༌ ཛད༌ཨིན༌།”

19 ཨིས༌ར༌ཨེལ༌པ༌གུན༌ ཚོའེ༌ ཞུང༌ནེ༌ ས༌སྐམ༌པོའེ༌ ཀ༌ནེ༌ གྲུལ༌ཏེ༌ སོང༌, ཨིན༌ནའང༌ གྱལ༌པོའེ༌ རྟ༌རེལ༌ དང༌ ཏེ༌ཀ༌ ཞོན༌ཁན༌གུན༌ ཚོའེ༌ ནང༌ང༌ ཆའ༌ཅིག༌ ཡ༌ཝའེ༌ ཆུ༌ མལ༌ལི༌ཀ༌ ལོགས༌ཏེ༌ ཁྱོང༌ང༌ ཛདས༌ ཡང༌ ཁོང༌གུན༌ ཆུའི༌ ནང༌ང༌ ནུབ༌། 20 ཨ༌རོན༌ནི༌ སྲིང༌མོ༌ ལུང༌སྟོན༌མ༌ མི༌རི༌ཨམ༌མི༌ ལག༌པའེ༌ ནང༌ང༌ དབ༌ ཁུརས༌, ཞན༌ བུ༌མོ༌ ཚང༌མ༌ ཁོའེ༌ སྟིང༌རང༌ནེ༌ དབ༌ ཁུར༌ཏེ༌ རྩེ༌ཨིན༌ སོང༌། 21 མི༌རི༌ཨམ༌མི༌ ལུ༌ ཏངས༌,

“ཡ༌ཝའེ༌ ཕིའ༌ ལུ༌ ཏོང༌

ཅིའ༌ཟེར༌ན༌ ཁོང༌ངི༌ གྱལ༌ཁ༌ སྤལ༌ཅན༌ ལེན༌ཏེ༌ ཨིན༌ནོག༌།

ཁོང༌ངི༌ རྟ༌རེལ༌ དང༌ ཏེ༌ཀ༌ ཞོན༌ཁན༌ ཚང༌མ༌

ཚོའེ༌ ནང༌ང༌ ཕང༌ང༌ ཛདས༌།”

མ༌རཧ༌ དང༌ ཨེ༌ལིམ༌མི༌ ཆུ༌།

15:22-27

22 ཏེ༌ནེ༌ མོ༌ཟེས༌སི༌ ཨིས༌ར༌ཨེལ༌པ༌གུན༌ ཚོ༌ མར༌པོ༌ནེ༌ ཁྲིད༌ཏེ༌ ཤུར༌ ཟེར༌སའེ༌ ཐང༌སྟོང༌ངི༌ ནང༌ང༌ སོང༌། ཁོང༌གུན༌ ཐང༌སྟོང༌ངི༌ ནང༌ང༌ གྲུལ༌ཨིན༌ ཞག༌པོ༌ སུམ༌ སོང༌ ཨིན༌ནའང༌ ཆུ༌མིག༌ ཅིག༌གའང༌ མ༌ཐོང༌། 23 མ༌རཧ༌* ཟེར༌ཁན༌ནི༌ ས༌ཆ༌ ལེབ༌བ༌ཅིག༌ ཏེ༌ ནས༌སའེ༌ ཆུ༌གུན༌ ཁན༌ཀྲེ༌ ཡོད༌པ༌ ཁོང༌གུན༌ ཐུང༌ མ༌ཉན༌། ༼ཏེན༌ན༌བོའེ༌ཕིའ༌ ཏེ༌ ས༌ཆ༌བོའ༌ མ༌རཧ༌ ཟེར༌རད༌པིན༌།༽ 24 མི༌གུན༌ནི༌ མོ༌ཟེས༌ལ༌ སྐྱོན༌རྗོད༌ ཅོ༌ཨིན༌ ཟེརས༌, “ང༌ཞ༌གུན༌ནི༌ ཅི༌ ཐུང༌?”

25 མོ༌ཟེས༌སི༌ ཡ༌ཝའ༌ མོས༌ལམ༌ ཞུས༌པ༌ ཡ༌ཝའེ༌ ཁོའ༌ བེར༌ཀ༌ ཞིག༌ སྟན༌ན༌ ཛདས༌། མོ༌ཟེས༌སི༌ ཏེ༌བོ༌ ཆུའི༌ ནང༌ང༌ ཕངས༌ ཡང༌ ཆུའི༌ ཁན༌ཀྲེ༌ མེད༌ཁན༌ སོང༌ཏེ༌ ཐུང༌ཉན༌།

ཏེ༌རུ༌ ཡ༌ཝའེ༌ ཁོང༌གུན༌ལ༌ བཀའ༌ཁྲིམས༌ཤིག༌ སལས༌ ཡང༌ ཁོང༌གུན༌ལ༌ ཚོད༌ལྟ༌ ཛདས༌། 26 ཁོང༌ངི༌ མོལས༌, “ཀལ༌ཏེས༌ ཁྱོ༌ཞ༌གུན༌ནི༌ ཡ༌ཝ༌ དཀོན༌མཆོག༌གི༌ མོལ༌ཁན༌ ཚང༌མ༌ ཁའ༌ཉན༌ཏེ༌ ཀྲང༌པོ༌བོ༌ ཅོས༌ཏེ༌, བཀའ༌རྒྱ༌ དང༌ བཀའ༌ཁྲིམས༌ ཚང༌མ༌ ནང༌སྟག༌ ཏང༌ན༌ ངའེ༌ ཨི༌ཇིབ༌པ༌གུན༌ནི༌ཀ༌ ཁྱོང༌ཁན༌ནི༌ ནད༌ ཅིག༌གའང༌ ཁྱོ༌ཞ༌གུན༌ལ༌ ཡོང༌ མི༌ཅུག༌, ཅིའ༌ཟེར༌ན༌ ང༌ ཡ༌ཝ༌, ཕན༌ཅུག༌ག༌ ཛད༌ཁན༌བོ༌ ཨིན༌།”

27 ཏེ༌ནེ༌ ཁོང༌གུན༌ ཨེ༌ལིམ༌མ༌ ལེབ༌, ཀ༌རུ༌ ཆུ༌མིག༌ རྕུག༌ཉིས༌ དང༌ ཁ༌སོར༌རི༌ ལྕང༌མ༌ རྡུན༌ཅུ༌ ཡོད༌པིན༌, ཏེ༌རུ༌ ཁོང༌གུན༌ནི༌ ཆུའི༌ དུན༌ལ༌ ཀུར༌ ཙུགས༌ཏེ༌ དུགས༌།

16

མན༌ན༌ དང༌ ཆུ༌ངུན༌ ཅི༌པ༌།

16:1-36

1 ཨེ༌ལིམ༌ནེ༌ ཨིས༌ར༌ཨེལ༌པའེ༌ སྡེ༌ ཚང༌མ༌ བིང༌ཏེ༌ ཨེ༌ལིམ༌ དང༌ སི༌ནཱའི༌ པར༌ལ༌ ཡོད༌ཁན༌ སིན༌ ཟེར༌སའེ༌ ཐང༌སྟོང༌ང༌ ལེབ༌, ཡང༌ ཏེ༌ ཞག༌པོ༌ ཁོང༌གུན༌ ཨི༌ཇིབ༌ནེ༌ བིང༌ཏེ༌ ཟླ༌ཝ༌ ཉིས༌པའེ༌ ཞག༌མ༌ 15 པ༌བོ༌ ཨིན༌པིན༌། 2 ཐང༌སྟོང༌ངི༌ ནང༌ང༌ ཁོང༌ ཚང༌མའེ༌ མོ༌ཟེས༌ དང༌ ཨ༌རོན༌ལ༌ མ༌བེབས༌ ཅོས༌ཏེ༌ 3 ཟེརས༌, “ཡ༌ཝའེ༌ ང༌ཞ༌གུན༌ ཨི༌ཇིབ༌བི༌ ནང༌ང༌ སད༌ད༌ ཛད༌པིན༌ན༌ གྱལ༌, ཏེ༌རུ༌ ང༌ཞ༌གུན༌ལ༌ ཤ༌ ཟང༌བུ༌ སྐངས༌ཏེ༌ གྲོད༌པ༌ གྲང༌ཤེས༌སི༌ ཏ༌གི༌ ཡོད༌པིན༌། ཨིན༌ནའང༌ ཁྱོ༌ཞའེ༌ ང༌ཞ༌གུན༌ འི༌ ཐང༌སྟོང༌ངི༌ ནང༌ང༌ སྟོག༌རིའ༌ ཤི༌ཅུག༌ཅེས༌སི༌ ཕིའ༌ ཁྲིད༌ཏེ༌ ཁྱོངས༌།”

4 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ངའེ༌ ཁྱོ༌ཞ༌གུན༌ནི༌ ཕིའ༌ ནམ༌ཁའ༌ནེ༌ ཆར༌པ༌ ཙོགས༌ལ༌ ཏ༌གི༌ ཕབ༌ཨིན༌། མི༌གུན༌ ཞག༌ཏང༌ ཕི༌ལོག༌ག༌ སོང༌ཏེ༌ ཏེན༌ན༌ ཞག༌གི༌ ཕིའ༌ ཏ༌གི༌ ཏུས༌ཏེ༌ ཁྱོང༌གོས༌། འིན༌ན༌ཟུག༌གི༌ ངའེ༌ ཁོང༌གུན༌ལ༌ ཚོད༌ལྟས༌ཏེ༌ ངའེ༌ ཟེར༌ཁན༌བོ༌ ཅོ༌ དུག༌ག༌ མི༌དུག༌ ལྟེན༌། 5 ཨིན༌ནའང༌ ཞག༌མ༌ དྲུག༌པའི༌ ཞག༌ག༌ ཁོང༌གུན༌ནི༌ ཉི༌ལྡབ༌ ཏ༌གི༌ ཏུས༌ཏེ༌ ཁྱོངས༌ཏེ༌ ཞག༌ ཉིས༌སི༌ ཕིའ༌ ཁར༌ཇི༌ གྲལ༌གྲིག༌ ཅོ༌གོས༌།”

6 ཏེ༌ནེ༌ མོ༌ཟེས༌ དང༌ ཨ༌རོན༌ནི༌ ཨིས༌ར༌ཨེལ༌པ༌ ཚང༌མ༌ལ༌ ཟེརས༌, “ཡ༌ཝའེ༌ ཁྱོ༌ཞ༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ང༌ ཛད༌ཁན༌བོ༌ འིན༌ན༌ ཕི༌ཏོག༌ ཁྱོ༌ཞ༌གུན༌ལ༌ ཧ༌གོ༌ཡིན༌, 7 ཡང༌ ང༌མོ༌ ཁྱོ༌ཞ༌གུན༌ནི༌ ཡ༌ཝའེ༌ ཟིར༌རྗིད༌པོ༌ ཐོང༌ཨིན༌ ཅིའ༌ཟེར༌ན༌ ཁྱོ༌ཞ༌གུན༌ནི༌ ཁོང༌ངི༌ གྱབ༌གལ༌ལ༌ མ༌བེབས༌ ཅོ༌ཁན༌བོ༌ ཁོང༌ངི༌ སན༌ན༌ ཛད༌ཏེ༌ ཨིན༌ནོག༌། ང༌ཞའེ༌ གྱབ༌གལ༌ལ༌ མ༌བེབས༌ ཅོས༌ཏེ༌ ང༌ཞའ༌ སུ༌ ཨིན༌ནོག༌?” 8 ཏེ༌ནེ༌ མོ༌ཟེས༌སི༌ ཟེརས༌, “ཕི༌ཏོག༌ ཁྱོ༌ཞ༌གུན༌ལ༌ ཟའ༌ཅེས༌སི༌ ཕིའ༌ ཤ༌ ཡང༌ ང༌མོ༌ ཁྱོ༌ཞ༌གུན༌ལ༌ གོས༌ཁན༌ནི༌ ཏ༌གི༌ སལ༌ལ༌ཅིག༌ ཁོང༌ ཡ༌ཝ༌ ཨིན༌ཁན༌བོ༌ ཧ༌གོ༌ཨིན༌ ཅིའ༌ཟེར༌ན༌ ཁྱོ༌ཞའེ༌ ཁོང༌ངི༌ གྱབ༌གལ༌ལ༌ མ༌བེབས༌ ཅོ༌ཁན༌བོ༌ ཁོང༌ངི༌ སན༌ན༌ ཛདས༌། ང༌ཞའ༌ སུ༌ ཨིན༌ནོག༌? ཁྱོ༌ཞ༌གུན༌ནི༌ མ༌བེབས༌ ཅོ༌ཁན༌བོ༌ ང༌ཞའ༌ མན༌པ༌ ཡ༌ཝའེ༌ གྱབ༌གལ༌ལ༌ ཨིན༌ནོག༌།”

9 མོ༌ཟེས༌སི༌ ཨ༌རོན༌ལ༌ ཟེརས༌, “ཨིས༌ར༌ཨེལ༌ལི༌ སྡེ༌ གང༌པོའ༌ ཡ༌ཝའེ༌ དུན༌ལ༌ ཡོང༌ཅེས༌ལ༌ ཟེར༌ ཅིའ༌ཟེར༌ན༌ ཁོང༌ངི༌ ཁོང༌གུན༌ནི༌ མ༌བེབས༌ ཅོ༌ཁན༌བོ༌ སན༌ཏེ༌ ཨིན༌ནོག༌།”

10 ཨ༌རོན༌ནི༌ ཨིས༌ར༌ཨེལ༌ལི༌ སྡེ༌ གང༌པོའ༌ སྤེ༌ར༌ ཏང༌ ཟ༌ནེ༌ ཁོང༌གུན༌ནི༌ ཐང༌སྟོང༌ ཆོགས༌ལ༌ ལྟས༌པ༌ ཏེ༌རུ༌ ཁོང༌གུན༌ནི༌ སྲིན༌ནི༌ ནང༌ང༌ ཡ༌ཝའེ༌ ཟིར༌རྗིད༌ ཇལ༌།

11 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, 12 “ངའེ༌ ཨིས༌ར༌ཨེལ༌པ༌གུན༌ནི༌ མ༌བེབས༌ ཅོ༌ཁན༌བོ༌ ཚོར༌། ཁོང༌གུན༌ལ༌ ཟེར༌, ‘ཞག༌ཏང༌ ཕི༌ཏོག༌ ཁྱོ༌ཞ༌གུན༌ལ༌ ཟའ༌ཅེས༌སི༌ ཕིའ༌ ཤ༌ ཡང༌ ཞག༌ཏང༌ ང༌མོ༌ ཁྱོ༌ཞ༌གུན༌ལ༌ སྒོས༌དོམ༌ ཡོད༌ཁན༌ནི༌ ཏ༌གི༌ ཐོབ༌ཨིན༌། ཏེ༌ནེ༌ ཁྱོ༌ཞ༌གུན༌ནི༌ ང༌ ཡ༌ཝ༌ ཁྱོ༌ཞའེ༌ དཀོན༌མཆོག༌ ཨིན༌ཁན༌བོ༌ ཤེས༌ཨིན༌།’ ”

13 ཏེ༌ ཕི༌ཏོག༌ ཅི༌པ༌ ཆུ༌ངུན༌ མང༌པོ༌ ཡོངས༌ཏེ༌ ཁོང༌གུན༌ དུག༌སའེ༌ ས༌ཆ༌ གངས༌ ཡང༌ ང༌མོ༌ ཁོང༌གུན༌ དུག༌སའེ༌ ས༌ཆ༌ གང༌པོ༌ ཟིལ༌པའེ༌ ཀབས༌། 14 ཟིལ༌པ༌ མེད༌ཁན༌ ཆའ༌ཅིག༌ ཐང༌སྟོང༌ངི༌ཀ༌ ཆུ༌ ཁྱགས༌ཁན༌ སྲ༌མོ༌ ཙོགས༌ཤིག༌ ལུས༌ཏེ༌ ཐོང༌། 15 ཨིས༌ར༌ཨེལ༌པ༌གུན༌ནི༌ ཏེ༌བོ༌ ཐོང༌ང༌ཅིག༌ ཅིག༌ དང༌ ཅིག༌ག༌ ཏྲིས༌, “འི༌བོ༌ ཅི༌ ཨིན༌ནོག༌?” ཅིའ༌ཟེར༌ན༌ ཁོང༌གུན༌ལ༌ ཏེ༌བོ༌ ཅི༌ ཨིན༌ མ༌ཤེས༌།

མོ༌ཟེས༌སི༌ ཁོང༌གུན༌ལ༌ ཟེརས༌, “འི༌བོ༌ ཡ༌ཝའེ༌ ཁྱོ༌ཞའ༌ ཟའ༌ཅེས༌ལ༌ སལ༌ཁན༌ནི༌ ཏ༌གི༌བོ༌ ཨིན༌ནོག༌། 16 ཡ༌ཝའེ༌ འི༌ བཀའ༌བོ༌ སལས༌, ‘ཁྱོ༌ཞའ༌ རེ༌རེའེ༌ སྒོས༌དོམ༌ ནང༌ཞིན༌ ཏེ༌བོ༌ ཏུས༌ཏེ༌ ཁྱོང༌། ཁྱོ༌ཞའེ༌ ཀུར༌རི༌ ནང༌ང༌ དུག༌ཁན༌ རེ༌རེ༌ ཕིའ༌ ལི༌ཏྲར༌ ཉིས༌ ཏུས༌ཏེ༌ ཁྱོང༌།’ ”

17 ཡ༌ཝའེ༌ མོལ༌ཁན༌བོ༌ ཨིས༌ར༌ཨེལ༌པ༌གུན༌ནི༌ ཅོས༌, ཁ༌ཅིག༌གི༌ མང༌ང༌ ཡང༌ ཁ༌ཅིག༌གི༌ ཉུ༌ངུན༌ ཏུས༌། 18 ཁོང༌གུན༌ནི༌ ཏེ༌བོ༌ ཏབ༌བ༌ཅིག༌ མང༌ང༌ ཏུས༌ཁན༌གུན༌ནི༌ ལག༌ག༌ མང༌པོ༌ ཡང༌ ཉུ༌ངུན༌ ཏུས༌ཁན༌གུན༌ནི༌ ལག༌ག༌ ཉུ༌ངུན༌ མེད༌པིན༌། མི༌ རེ༌རེའེ༌ ལག༌ག༌ ཁོ༌རང༌ངི༌ སྒོས༌དོམ༌ དྲན༌དྲ༌ ཡོད༌པིན༌།

19 མོ༌ཟེས༌སི༌ ཁོང༌གུན༌ལ༌ ཟེརས༌, “སུ༌ཞིག༌གིའང༌ འི༌ ནང༌ནེ༌ ཐོ༌རེ༌ ཕིའ༌ བོར༌ མ༌གོས༌།”

20 ཨིན༌ནའང༌ ཁ༌ཅིག༌གི༌ མོ༌ཟེས༌སི༌ ཁའ༌ མ༌ཉན༌ན༌ ཏེ༌བོའེ༌ ནང༌ནེ༌ ཐེན༌ཏེ༌ ང༌མོ༌ ཚོད༌པ༌ བོརས༌པ༌ ཏེ༌བོའ༌ བུ༌ཙིག༌ ཏབས༌ཏེ༌ ཏེ༌བོའེ༌ ནང༌ནེ༌ ཏྲི༌མ༌ ཡོང༌ངད༌པིན༌། ཏེ༌ནེ༌ མོ༌ཟེས༌ལ༌ ཁོང༌གུན༌ནི༌ཀ༌ སྲོ༌ ཡོངས༌།

21 ཞག༌ཏང༌ ང༌ཏོག༌ མི༌ རེ༌རེའེ༌ ཁོ༌རང༌ང༌ སྒོས༌དོམ༌ ཡོད༌ཁན༌བོ༌ ཏུས༌ ཡང༌ ཉི༌མ༌ ཚན༌ཏེ༌ ཆའ༌ཅིག༌ ལུས༌ཏེ༌ ཡོད༌ཁན༌ ཚང༌མ༌ ཞུས༌ཏེ༌ སོང༌། 22 ཞག༌མ༌ དྲུག༌པའི༌ ཞག༌ག༌ ཁོང༌གུན༌ནི༌ ཉི༌ལྡབ༌ ཏུས༌, མི༌ རེ༌རེ༌ ཕིའ༌ ལི༌ཏྲར༌ ཞི༌། སྡེ༌ ཚང༌མའེ༌ འུ༌སྐྱོང༌གུན༌ནི༌ མོ༌ཟེས༌ལ༌ ཏེ༌གུན༌ནི༌ སྐོར༌ལ༌ ཤད༌ད༌ཅིག༌, 23 མོ༌ཟེས༌སི༌ ཁོང༌གུན༌ལ༌ ཟེརས༌, “ཡ༌ཝའེ༌ བཀའ༌ སལས༌, ‘ཐོ༌རེ༌ ངལ༌ཚོའེ༌ ཞག༌, ཡ༌ཝའེ༌ ཤབ༌བད༌ ཏམ༌པ༌ ཨིན༌ནོག༌། ཏེ༌བོའེ༌ཕིའ༌ ཁྱོ༌ཞ༌གུན༌ནི༌ དི༌རིང༌ ཏ༌གི༌ མང༌ང༌ སྲོག༌ ཡང༌ ཁར༌ཇི༌ མང༌ང༌ སྐོལ༌། ལུས༌ཁན༌གུན༌ ཐོ༌རེ༌ ཕིའ༌ བོར༌།’ ”

24 མོ༌ཟེས༌སི༌ ཟེར༌ཁན༌ ནང༌ཞིན༌ ཁོང༌གུན༌ནི༌ ལུས༌ཁན༌གུན༌ ཐོ༌རེ༌ ཕིའ༌ ཐེན༌ཏེ༌ བོརས༌ ཡང༌ ཏེ༌བོ༌ རུལ༌ཏེ༌ ཏྲི༌མ༌ མ༌ཡོངས༌ ཡ༌ བུ༌ཙིག༌ མ༌ ཏབས༌། 25 མོ༌ཟེས༌སི༌ ཟེརས༌, “ཏེ༌གུན༌ དི༌རིང༌ ཟོ༌ཤིག༌ ཅིའ༌ཟེར༌ན༌ དི༌རིང༌ ཡ༌ཝའ༌ རྩི༌ཝ༌ ཅོ༌ཅེས༌སི༌ ཤབ༌བད༌དི༌ ངལ༌ཚོའེ༌ ཞག༌ ཨིན༌ནོག༌ ཡང༌ ཁྱོ༌ཞ༌གུན༌ལ༌ ཕི༌ལོག༌ག༌ ཟའ༌ཅེས༌ མི༌ཐོབ༌། 26 ཁྱོ༌ཞ༌གུན༌ནི༌ ཞག༌མ༌ དྲུག༌ ཟའ༌ཅེས༌ ཏུས༌ཏེ༌ ཁྱོང༌ ཆོག༌ཨིན༌, ཨིན༌ནའང༌ ཞག༌མ༌ རྡུན༌པ༌, ཤབ༌བད༌དི༌ ངལ༌ཚོའེ༌ ཞག༌ག༌ ཏེ༌གུན༌ མི༌ཐོབ༌།”

27 ཞག༌མ༌ རྡུན༌པའེ༌ ཞག༌ག༌ མི༌ ཁ༌ཅིག༌ ཕི༌ལོག༌ག ཟའ༌ཅེས༌ ཏུ༌ཅེས༌ལ༌ སོང༌ ཨིན༌ནའང༌ ཁོང༌གུན༌ལ༌ ཅའང༌ མ༌ཐོབ༌། 28 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “ཏ༌རོང༌ ཙམ༌ཤིག༌ ཁྱོ༌ཞ༌གུན༌ནི༌ ངའེ༌ བཀའ༌ དང༌ ལབ༌ཞའ༌ གུན༌ལ༌ མི༌ཉན༌? 29 ཨིད༌ཏུ༌ བོར༌, ང༌ ཡ༌ཝའེ༌, ཁྱོ༌ཞ༌གུན༌ལ༌ ཤབ༌བད༌དི༌ ངལ༌ཚོའེ༌ ཞག༌ ཏངས༌ཏེ༌ ཨིན༌ ཏེན༌ན༌བོའེ༌ཕིའ༌ ཞག༌ དྲུག༌པའི༌ ཞག༌ག༌ ངའེ༌ ཁྱོ༌ཞ༌གུན༌ལ༌ ཞག༌མ༌ ཉིས༌སི༌ བོས༌ ཟའ༌ཅེས༌ ཏང༌ཨིན༌། ཞག༌མ༌ རྡུན༌པའེ༌ ཞག༌ག༌ ཁྱོ༌ཞའ༌ ཚང༌མ༌ ཀ༌རུ༌ ཡོད༌ནའང༌ ཏེན༌ན༌རུ༌ དུག༌གོས༌, སུ༌ཞིག༌གའང༌ ཕི༌ལོག༌ག༌ ཆ༌མ༌གོས༌།” 30 ཏེ༌བོའེ༌ཕིའ༌ མི༌གུན༌ ཞག༌མ༌ རྡུན༌པའེ༌ ཞག༌ག༌ ངལ༌ཚོས༌ཏེ༌ དུགས༌།

31 ཨིས༌ར༌ཨེལ༌པ༌གུན༌ནི༌ ཏེ༌ ཏ༌གི༌བོའ༌ མན༌ན༌ ཟེར༌རད༌པིན༌, འི༌བོ༌ ཨུ༌སུའི༌ ས༌འོན༌ ཙོགས༌ ཨིན༌ནའང༌ ཀར༌པོ༌ ཡང༌ བྲོད༌པོ༌ རང༌རྩིའ༌ ཅོས༌ཁན༌ནི༌ ཏ༌གི༌ སྲ༌མོ༌ ཙོགས༌ ཡོད༌པིན༌། 32 མོ༌ཟེས༌སི༌ ཟེརས༌, “ཡ༌ཝའེ༌ བཀའ༌ སལས༌, ‘ཁྱོ༌ཞའེ༌ པུར༌གྱུད༌གུན༌ལ༌ སྟན༌ཅེས༌སི༌ ཕིའ༌ ལི༌ཏྲར༌ ཉིས༌སི༌ མན༌ན༌ ཐེན༌ཏེ༌ བོར༌གོས༌། ཏེ༌ནེ༌ ངའེ༌ ཨི༌ཇིབ༌ནེ༌ ཕིངས༌ཏེ༌ ཐང༌སྟོང༌ངི༌ ནང༌ང༌ ཁྱོ༌ཞ༌གུན༌ལ༌ ཟའ༌ཅེས༌ལ༌ ཏང༌ཁན༌ནི༌ ཏ༌གི༌ ཁོང༌གུན༌ནི༌ ཐོང༌ཨིན༌།’ ”

33 མོ༌ཟེས༌སི༌ ཨ༌རོན༌ལ༌ ཟེརས༌, “ནོད༌ ཞིག༌ ཁྱོངས༌ཏེ༌ ཏེ༌ནང༌ང༌ ལི༌ཏྲར༌ ཉིས༌སི༌ མན༌ན༌ གྱོང༌ ཡང༌ ང༌དང༌ངི༌ པུར༌གྱུད༌གུན༌ནི༌ ཐོང༌ཅེས༌སི༌ ཕིའ༌ ལུས༌ཤེས༌ལ༌ ཡ༌ཝའེ༌ དུན༌ལ༌ བོར༌།”

34 ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ ཨ༌རོན༌ནི༌ ཏེ༌བོ༌ སྟོར༌ མི༌སྟོར༌ཅེས༌ལ༌ ཆད༌དོན༌ནི༌ སྒམ༌མི༌ དུན༌ལ༌ བོརས༌། 35 ཁོང༌གུན༌ ཚུགས༌ཏེ༌ དུག༌སའེ༌ ས༌ཆ༌ ལེབ༌ལེབ༌ ཚོག༌པ༌ ཨིས༌ར༌ཨེལ༌པ༌གུན༌ ལོ༌ ཞིབ༌ཅུ༌ མན༌ན༌ ཟོས༌། ཀེ༌ནན༌ ཡུལ༌ལི༌ སན༌ཚམས༌ལ༌ ལེབ༌ལེབ༌ ཚག༌པ༌ ཁོང༌གུན༌ནི༌ མན༌ན༌ ཟོས༌།

36 ཁོང༌གུན༌ནི༌ ཏབ༌ཅེས༌ལ༌ ཀོལ༌ཁན༌ནི༌ ཚད༌པོའེ༌ ནང༌ང༌ ལི༌ཏྲར༌ ཉི༌ཤུ༌ ཆུད༌དད༌པིན༌།

17

བྲག༌གི༌ ནང༌ནེ༌ ཆུ༌།

17:1-7

1 ཨིས༌ར༌ཨེལ༌ལི༌ སྡེ༌ གང༌པོ༌ སིན༌ནི༌ ཐང༌སྟོང༌ནེ༌ བིང༌ཏེ༌ ཡ༌ཝའེ༌ བཀའ༌ ནང༌ཞིན༌ ས༌ཆ༌ ཅིག༌ནེ༌ ཅིག༌ག༌ སོང༌། ཁོང༌གུན༌ རེ༌ཕི༌དིམ༌ ཟེར༌སའེ༌ ས༌ཆའེ༌ ནང༌ང༌ ཀུར༌ ཙུགས༌ཏེ༌ དུགས༌, ཨིན༌ནའང༌ ཏེ༌རུ༌ མི༌གུན༌ལ༌ ཐུང༌ཅེས༌སི༌ ཕིའ༌ ཆུ༌ མེད༌པིན༌། 2 ཁོང༌གུན༌ནི༌ མོ༌ཟེས༌ལ༌ མ༌བེབས༌ ཅོས༌ཏེ༌ ཟེརས༌, “ང༌ཞ༌གུན༌ལ༌ ཐུང༌ཅེས༌སི༌ ཕིའ༌ ཆུ༌ ཏོང༌།”

མོ༌ཟེས༌སི༌ ལན༌ཏངས༌, “ཅིའ༌ ཁྱོ༌ཞ༌གུན༌ནི༌ ངའ༌ མ༌བེབས༌ ཅོའད༌? ཅིའ༌ ཁྱོ༌ཞ༌གུན༌ནི༌ ཡ༌ཝའ༌ ཚོད༌ སྟད༌?”

3 ཨིན༌ནའང༌ མི༌གུན༌ སྲན༌ཏྲེ༌ སྐོམས༌ཏེ༌ ཡོད༌པིན༌ ཡང༌ མོ༌ཟེས༌ལ༌ མ༌བེབས༌ ཅོས༌ཏེ༌ ཟེརས༌, “ཁྱོ༌རང༌ངི༌ ང༌ཞ༌གུན༌ ཨི༌ཇིབ༌ནེ༌ ཕིངས༌ཏེ༌ འི༌ ཐང༌སྟོང༌ངི༌ ནང༌ང༌ ང༌ཞའ༌, ང༌ཞའེ༌ ཕྲུ༌གུ༌གུན༌ དང༌ སེམས༌ཅན༌གུན༌ སྐོམ༌རིའ༌ སད༌ད༌ལ༌ ཁྱོངས༌པིན༌ན༌?”

4 མོ༌ཟེས༌སི༌ ཡ༌ཝའ༌ མོས༌ལམ༌ ཞུས༌, “འི༌ མི༌གུན༌ ཉམ༌པོ༌ ངའེ༌ ཅི༌ ཅོ༌? ཁོང༌གུན༌ནི༌ ངའ༌ རྡོའ༌ གྱབས༌ཏེ༌ སད༌ཅེས༌ དུག༌ལེ༌།”

5 ཡ༌ཝའེ༌ མོ༌ཟེས༌ལ༌ མོལས༌, “ཨིས༌ར༌ཨེལ༌པའེ༌ སྤོན༌བོ༌ ཁ༌ཅིག༌ ཁྱོ༌རང༌ ཉམ༌པོ༌ ཁྲིད༌ཏེ༌ མི༌གུན༌ནི༌ སང༌ སྔུན༌སྔུན༌ལ༌ སོང༌, ཁྱོ༌རང༌ངི༌ ལག༌པའེ༌ ནང༌ང༌ ནཱའེལ༌ ལྩངས༌པོའ༌ གྱབས༌ཁན༌ནི༌ བེར༌ཀ༌བོ༌ ཁུར༌ཏེ༌ སོང༌། 6 ང༌ ཁྱོ༌རང༌ངི༌ དུན༌ལ༌ ཧོ༌རེབ༌བི༌ ཕོ༌ལོངས༌སི༌ཀ༌ དུག༌ཨིན༌། ཏེ༌ ཕོ༌ལོངས༌པོའ༌ བེར༌ཀ༌བོ༌ གྱོབ༌ ཡང༌ ཏེ༌ནང༌ནེ༌ མི༌གུན༌ ཐུང༌ཅེས༌སི༌ ཕིའ༌ ཆུ༌ བིང༌ཨིན༌།”

མོ༌ཟེས༌སི༌ ཨིས༌ར༌ཨེལ༌ལི༌ སྤོན༌བོ༌གུན༌ནི༌ དུན༌ལ༌ ཏེན༌ན༌ ཟུག༌ ཅོས༌། 7 མོ༌ཟེས༌སི༌ ཏེ༌ ས༌ཆ༌བོའ༌ མ༌སཧ༌ * དང༌ མེ༌རི༌བཧ༌ † མིང༌ ཏགས༌ ཅིའ༌ཟེར༌ན༌ ཨིས༌ར༌ཨེལ༌པ༌གུན༌ནི༌ མོ༌ཟེས༌ལ༌ ཛིང༌མོ༌ ཏངས༌ ཡང༌ ཡ༌ཝའ༌ ཚོད༌ལྟས༌ཏེ༌ ཟེརས༌, “ཡ༌ཝ༌ ང༌དང༌གུན༌ ཉམ༌པོ༌ ཞུགས༌ཏེ༌ ཡོད༌ད༌ ཧེ༌?”

ཨིས༌ར༌ཨེལ༌པ༌གུན༌ནི༌ ཨ༌མ༌ལིཀ༌པ༌གུན༌ལ༌ ཕམ༌ཀལས༌།

17:8-16

8 རེ༌ཕི༌དིམ༌མི༌ ས༌ཆའེ༌ཀ༌ ཨ༌མ༌ལིཀ༌པ༌གུན༌ནི༌ ཨིས༌ར༌ཨེལ༌པ༌གུན༌ནི༌ཀ༌ སྤུང༌གོལ༌ ཅོས༌། 9 མོ༌ཟེས༌སི༌ ཡོ༌ཤུའ༌ ཟེརས༌, “ང༌དང༌ངི༌ ཕྲོ༌ནེ༌ མི༌ ཁ༌ཅིག༌ ལྡམས༌ཏེ༌ ཨ༌མ༌ལིཀ༌པ༌གུན༌ལ༌ ནོལ༌ལ༌ སོང༌། ཐོ༌རེ༌ ང༌ བྲག༌གི༌ གོའེ༌ཀ༌ ལངས༌ཏེ༌ དཀོན༌མཆོག༌གི༌ བེར༌ཀ༌བོ༌ ང༌རང༌ངི༌ ལག༌པའེ༌ ནང༌ང༌ ཁུར༌ཏེ༌ དུག༌ཨིན༌།”

10 ཏེ༌ནེ༌ ཡོ༌ཤུའེ༌ མོ༌ཟེས༌སི༌ ཟེར༌ཁན༌ ནང༌ཞིན༌ ཨ༌མ༌ལིཀ༌པ༌གུན༌ལ༌ ནོལ༌ལ༌ སོང༌ ཡང༌ མོ༌ཟེས༌, ཨ༌རོན༌ དང༌ ཧུར༌ བྲག༌གི༌ གོའ༌ ཛགས༌ཏེ༌ སོང༌། 11 མོ༌ཟེས༌སི༌ ལག༌པ༌ ཀེན༌ལ༌ སྟགས༌ཏེ༌ བོརས༌ ཟ༌ནེ༌ ཨིས༌ར༌ཨེལ༌པ༌གུན༌ལ༌ གྱལ༌ཁ༌ ཐོབ༌, ཨིན༌ནའང༌ ཁོའེ༌ ལག༌པ༌ ཕབ༌བ༌ཅིག༌ ཨ༌མ༌ལིཀ༌པ༌གུན༌ལ༌ གྱལ༌ཁ༌ ཐོབ༌བད༌པིན༌། 12 མོ༌ཟེས༌སི༌ ལག༌པ༌ ངལ༌ལ༌ཅིག༌ ཨ༌རོན༌ དང༌ ཧུར༌རི༌ ཁོ༌ དུག༌ཅེས༌སི༌ ཕིའ༌ རྡོའ༌ ཞིག༌ ཁྱོངས༌ ཡང༌ ཁོང༌གུན༌ མོ༌ཟེས༌སི༌ ལྡོའ༌ དུགས༌ཏེ༌ ཁོའེ༌ ལག༌པ༌ ཉི༌མ༌ སྐྱོད༌སྐྱོད༌ ཚོག༌པ༌ སྟན༌པོ༌ སྟགས༌ཏེ༌ ལུས༌ཤེས༌ལ༌ ཐམས༌ཏེ༌ བོརས༌། 13 ཏེན༌ན༌ཟུག༌གི༌ ཡོ༌ཤུའེ༌ ར༌འི༌ ཉམ༌པོ༌ ཨ༌མ༌ལིཀ༌པ༌གུན༌ལ༌ ཕམ༌ཀལས༌།

14 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “འི༌ གྱལ༌ཁ༌ ཐོབ༌ཁན༌བོ༌ ཨིད༌ཏུ༌ ལུས༌ཤེས༌ལ༌ སྤེ༌ཆའེ༌ ནང༌ང༌ བྲིས༌ ཡང༌ ཡོ༌ཤུའ༌ ཚོར༌ཅུགས༌ཏེ༌ སིལ༌། ངའེ༌ ཨ༌མ༌ལིཀ༌པའེ༌ མིར༌གྱུད༌ འི༌ ཇིག༌རྟེན༌ནི༌ ཀ༌ནེ༌ པད༌ མེད༌ཁན༌ ཅོ༌ཨིན༌།”

15 མོ༌ཟེས༌སི༌ ཆོད༌ཁྲི༌ཞིག༌ རྩིགས༌ ཡང༌ ཏེ༌བོའ༌ “ངའ༌ གྱལ༌ཁའ༌ སལ༌ཁན༌ ཡ༌ཝ༌ ཨིན༌” ཟེར༌ཏེ༌ མིང༌ང༌ ཏགས༌། 16 ཁོའེ༌ ཟེརས༌ “ཡ༌ཝའེ༌ ཁྲིས༌ ཆོགས༌ལ༌ ལག༌པ༌གུན༌ ཀེན༌ལ༌ སྟགས༌ པ༌སང༌ མི༌རབས༌ནེ༌ མི༌རབས༌ ཡ༌ཝའེ༌ ཨ༌མ༌ལིཀ༌པ༌གུན༌ནི༌ གྱབ༌གལ༌ལ༌ ནོལ༌ལ༌ ཛད༌ཨིན༌།”

18

ཡེ༌ཐོརོ༌ མོ༌ཟེས༌ལ༌ ཐུག༌ཅེས༌ལ༌ སོང༌།

18:1-27

1 མི༌དིའན༌པ༌ བླ༌མ༌, མོ༌ཟེས༌སི༌ ན༌མའེ༌ ཨ༌བ༌ ཡེ༌ཐོརོའ༌ དཀོན༌མཆོག༌གི༌ མོ༌ཟེས༌ དང༌ ཨིས༌ར༌ཨེལ༌པ༌གུན༌ལ༌ ཛད༌ཁན༌ ཚང༌མ༌ དང༌ ཡ༌ཝའེ༌ ཁོང༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ང༌ ཛད༌ཁན༌བོ༌ ཚོར༌། 2 མོ༌ཟེས༌སི༌ ཁོ༌རང༌ངི༌ ན༌མ༌ ཟི༌པོ༌ར༌ དང༌ བུ༌ཚ༌ ཉིས༌ཀོ༌ ཡེ༌ཐོརོ༌, ཁོའེ༌ ན༌མའེ༌ ཨ༌བ༌ ཡོད༌ས༌ ལོགས༌ཏེ༌ ལམ༌ཅུགས༌ཏེ༌ ཨིན༌པིན༌། 3 མོ༌ཟེས༌སི༌ བུ༌ཚ༌ ཅིག༌གི༌ མིང༌ གེར༌ཤོམ༌ * ཏགས༌ ཅིའ༌ཟེར༌ན༌ ཁོའེ༌ ཟེརས༌, “ང༌ ཞན༌ཡུལ༌ལི༌ མི༌ ཞན༌མའེ༌ ནས༌སའེ༌ ནང༌ང༌ ཨིན༌ནོག༌།” 4 ཁོའེ༌ ཞན༌ བུ༌ཚ༌བོའེ༌ མིང༌ང༌ ཨེ༌ལི༌འ༌ཟར༌ † ཏགས༌ ཅིའ༌ཟེར༌ན༌ ཁོའེ༌ ཟེརས༌, “ངའེ༌ ཨ༌བའེ༌ དཀོན༌མཆོག༌, ངའ༌ རོགས༌ ཛད༌ཁན༌བོ༌ ཨིན༌, ཁོང༌ངི༌ ང༌ ཨི༌ཇིབ༌བི༌ གྱལ༌པོའེ༌ ར༌འི༌ ནེ༌ སྐྱོབ༌བ༌ ཛདས༌།”

5 མོ༌ཟེས༌སི༌ ན༌མའེ༌ ཨ༌བ༌ ཡེ༌ཐོརོ༌, མོ༌ཟེས༌སི༌ ན༌མ༌ དང༌ བུ༌ཚ༌ ཉིས༌ཀོ༌ ཁོ༌ ཡོད༌ས༌ ཐང༌སྟོང༌ངི༌ ནང༌ང༌ ཡོངས༌ ཀ༌རུ༌ ཁོང༌གུན༌ ཏམ༌པའེ༌ རི༌ཀ༌ ཀུར༌ ཙུགས༌ཏེ༌ དུགས༌ཏེ༌ ཡོད༌པིན༌། 6 ཡེ༌ཐོརོའེ༌ མོ༌ཟེས༌ལ༌ ལོན༌ ཀལས༌, “ང༌ ཁྱོ༌རང༌ངི༌ ན༌མའེ༌ ཨ༌བ༌ ཁྱོ༌རང༌ངི༌ ན༌མ༌ དང༌ བུ༌ཚ༌གུན༌ ཉམ༌པོ༌ ཡོང༌ངད༌།”

7 མོ༌ཟེས༌, ཁོ༌རང༌ངི༌ ན༌མའེ༌ ཨ༌བའ༌ ཐུག༌ག༌ལ༌ སོང༌ཏེ༌ ཁོའེ༌ དུན༌ལ༌ སྒུས༌ཏེ༌ ཁོའ༌ པུག༌ ཏངས༌། ཁོང༌གུན༌ནི༌ ཅིག༌ དང༌ ཅིག༌ག༌ ཁམ༌ཟང༌ ཨིན༌ན༌ ཟེར༌ཏེ༌ ཏྲིས༌ ཡང༌ ཀུར༌རི༌ ནང༌ང༌ སོང༌། 8 མོ༌ཟེས༌སི༌ ཁོའེ༌ ན༌མའེ༌ ཨ༌བའ༌ ཨིས༌ར༌ཨེལ༌པ༌གུན༌ནི༌ ཕིའ༌ ཡ༌ཝའེ༌ ཨི༌ཇིབ༌བི༌ གྱལ༌པོ༌ དང༌ ཁོའེ༌ མི༌གུན༌ལ༌ ཛདས༌ཁན༌ ཚང༌མ༌ ཡང༌ ཁོང༌གུན༌ལ༌ ལམ༌མ༌ བར༌དོ༌ ཐོང༌ཁན༌ ཨིན༌ནའང༌ ཡ༌ཝའེ༌ ཁོང༌གུན༌ སྐྱོབ༌བ༌ ཛད༌ཁན༌ ཚང༌མ༌ ཤདས༌།

9 ཡ༌ཝའེ༌ ཨིས༌ར༌ཨེལ༌པ༌གུན༌ ཨི༌ཇིབ༌པ༌གུན༌ནི༌ ཀ༌ནེ༌ སྐྱོབས༌ཏེ༌ ཁོང༌གུན༌ལ༌ གྱལ༌ལ༌ ཛད༌ཁན༌ ཚང༌མ༌ ཚོར༌ར༌ཅིག༌ ཡེ༌ཐོརོ༌ མ༌སྲན༌ཏྲེ༌ ཐད༌ཏེ༌ 10 ཟེརས༌, “ཡ༌ཝའ༌ སྟོད༌པ༌ ཕུལ༌, ཁོང༌ངི༌ ཁྱོ༌ཞའ༌ གྱལ༌པོ༌ དང༌ ཨི༌ཇིབ༌པ༌གུན༌ནི༌ ཀ༌ནེ༌ སྐྱོབ༌བ༌ ཛད༌ཏེ༌ ཨིན༌ནོག༌། ཡ༌ཝའེ༌ ཁོང༌རང༌ངི༌ མི༌གུན༌ ཨི༌ཇིབ༌པ༌གུན༌ནི༌ ཚེ༌ཡོག༌ནེ༌ ཕིང༌ང༌ ཛདས༌། 11 ཏ༌ ང༌ ཧ༌གོ༌, ཞན༌གུན༌ནི༌ ཅོལ༌ཁན༌ནི༌ ལྷ༌ལྷ༌མོ༌ ཚང༌མའེ༌ སང༌ ཡ༌ཝ༌ ཀྲག༌ག༌ ཞུགས༌ཏེ༌ ཨིན༌ནོག༌ ཅིའ༌ཟེར༌ན༌ ཁོང༌ངི༌ ཕོ༌སོ༌ཅན༌ནི༌ ཨི༌ཇིབ༌པ༌གུན༌ནི༌ ཝང༌ངི༌ ཡོག༌ནེ༌ ཨིས༌ར༌ཨེལ༌པ༌གུན༌ སྐྱོབ༌བ༌ ཛདས༌།” 12 ཏེ༌ནེ༌ ཡེ༌ཐོརོའེ༌ དཀོན༌མཆོག༌ག༌ ཕུལ༌ཅེས༌ལ༌ མེའ༌ སྲག༌ཅེས༌སི༌ ཆོད༌པ༌ དང༌ ཞན༌ཡང༌ ཆོད༌པ༌ གུན༌ ཁྱོངས༌ ཡང༌ དཀོན༌མཆོག༌གི༌ སྐུན༌དུན༌ལ༌, ཡེ༌ཐོརོ༌ ཉམ༌པོ༌ ཟན༌ ཟའ༌ཅེས༌ལ༌ ཨ༌རོན༌ དང༌ ཨིས༌ར༌ཨེལ༌པའེ༌ སྤོན༌བོ༌ ཚང༌མ༌ ཡོངས༌།

13 སྟིང༌མ༌ཞག༌པོ༌ མོ༌ཟེས༌ མི༌གུན༌ནི༌ ཛིང༌མོའ༌ ཤགས༌ ཅོ༌ཅེས༌ལ༌ དུགས༌ ཡང༌ ང༌མོ༌ནེ༌ ཕི༌ཏོག༌ ཚོག༌པ༌ མི༌གུན༌ ཁོའ༌ ཁོར༌ཏེ༌ ཐག༌ཅད༌དི༌ ཕིའ༌ སྲུངས༌། 14 ཡེ༌ཐོརོའེ༌ མོ༌ཟེས༌སི༌ མི༌གུན༌ནི༌ ཕིའ༌ ཅོ༌ཁན༌བོ༌ ཐོང༌ང༌ཅིག༌ ཁོའ༌ ཏྲིས༌, “ཁྱོ༌རང༌ངི༌ མི༌གུན༌ལ༌ ཅོ༌ཁན༌བོ༌ ཅི༌ ཨིན༌? ཅིའ༌ ཁྱོ༌རང༌ ཅིག༌པོའེ༌ འི༌ ཚང༌མ༌ ཅོའད༌? མི༌གུན༌ ང༌མོ༌ནེ༌ ཕི༌ཏོག༌ ཚོག༌པ༌ ཁྱོ༌རང༌ངི༌ ཐག༌ཅད༌དི༌ ཕིའ༌ སྲུངས༌ཏེ༌ དུག༌དུག༌།”

15 མོ༌ཟེས༌སི༌ ལན༌ཏངས༌, “ངའེ༌ ཏེ༌བོ༌ ཅོའད༌ ཅིའ༌ཟེར༌ན༌ མི༌གུན༌ ངའ༌ ཡོད༌ས༌ དཀོན༌མཆོག༌གི༌ ཐུགས༌དོད༌ ཧ༌གོ༌ཅེས༌སི༌ ཕིའ༌ ཡོང༌ང༌ནོག༌། 16 ཛིང༌མོ༌ ཆ༌ན༌ ཁོང༌གུན༌ ངའ༌ ཡོད༌ས༌ གལ༌ཁན༌ དང༌ མ༌གལ༌ཁན༌ ཕེ༌ཅེས༌སི༌ ཐག༌ཅད༌ ཉན༌ན༌ ཡོང༌ང༌ནོག༌ ཡང༌ ངའེ༌ ཁོང༌གུན༌ལ༌ དཀོན༌མཆོག༌གི༌ བཀའ༌ དང༌ ཁྲིམས༌ གུན༌ ཤད༌དད༌།”

17 ཏེ༌ནེ༌ ཡེ༌ཐོརོའེ༌ ཟེརས༌, “ཁྱོ༌རང༌ངི༌ འི༌ ལས༌ ཅོ༌ཚུལ༌བོ༌ སམ༌བ༌ཅན༌ ཤིག༌ མི༌དུག༌། 18 ཏུས༌ མང༌པོ༌ གོར༌ཅེས༌པོའེ༌ ཁྱོ༌རང༌ངི༌ རང༌ དང༌ མི༌གུན༌ འུ༌ཐུག༌ ཤུག༌དུག༌། འི༌ ལས༌པོ༌ མངས༌ཏེའང༌ ལྕིན༌ཏྲེ༌ ཡོད༌ཅེས༌པོའེ༌ ཁྱོ༌རང༌ ཅིག༌པོའེ༌ ཅོ༌ ཉན༌ཅེས༌ མ༌ནོག༌། 19 ཏ༌ ང༌ ཉོན༌ ངའེ༌ ཁྱོ༌རང༌ང༌ ལབ༌ཞ༌ ཏང༌ཨིན༌ ཡང༌ དཀོན༌མཆོག༌ ཁྱོ༌རང༌ ཉམ༌པོ༌ ཞུགས༌ཤིག༌། ཁྱོ༌རང༌ དཀོན༌མཆོག༌གི༌ དུན༌ལ༌ མི༌གུན༌ནི༌ ཚབས༌ ཅོས༌ཏེ༌ ཁོང༌གུན༌ནི༌ ཛིང༌མོ༌གུན༌ ཁོང༌ངི༌ཀ༌ ཁྱོང༌གོས༌། 20 ཁོང༌གུན༌ལ༌ དཀོན༌མཆོག༌གི༌ བཀའ༌ དང༌ ཁྲིམས༌ གུན༌ ཡང༌ ཁོང༌གུན༌ལ༌ མི༌ཚེ༌ ཀ༌ཟུག༌གི༌ ཕུད༌ཅེས༌ དང༌ ཁོང༌གུན༌ནི༌ ལས༌སི༌ ཁག༌གུན༌ ལོབ༌། 21 ཨིན༌ནའང༌ མི༌ ཚང༌མའེ༌ ཕྲོ༌ནེ༌ ཁྱོ༌རང༌ངི༌ ཇོན༌པོ༌ མི༌, དཀོན༌མཆོག༌ག༌ ཇིགས༌ཁན༌, ཨིད༌ཤེས༌ཅན༌ ཡང༌ ཕག༌སུབ༌བ༌ ནཕ༌རད༌ ཅོ༌ཁན༌ གུན༌ ལྡམས༌ཏེ༌ ཁོང༌གུན༌ སྟོང༌, གྱ༌, ལྔབ༌ཅུ༌, ཡང༌ རྕུ༌ མི༌སྡེ༌ གུན༌ནི༌ཀ༌ སྤོན༌བོའ སྐོས༌། 22 ནམ༌ སྒོས༌དོམ༌ ཆ༌ནའང༌ ཐག༌ཅད༌ ཅོ༌ཅེས༌ལ༌ ཁོང༌གུན༌ ཁྲིམ༌སྤོན༌ལ༌ སྐོས༌། ཁོང༌གུན༌ལ༌ ཛིང༌མོ༌ ཆུ༌ངུན༌ ཚང༌མའ༌ ཁོ༌རང༌གུན༌ལ༌ ཐག༌ཅད༌ ཏང༌ཅུག༌, ཨིན༌ནའང༌ ཛིང༌མོ༌ ཆེན༌མོ༌གུན༌ ཁྱོ༌རང༌ངི༌ཀ༌ ཁྱོང༌ཅུག༌། ཏེ༌བོའེ༌ ཁྱོ༌རང༌ངི༌ ལས༌ ལ༌མོ༌ ཆེན༌ ཅིའ༌ཟེར༌ན༌ ཁོང༌གུན༌ནི༌ ཁྱོ༌རང༌ངི༌ ལས༌སི༌ ལྕིད༌པོ༌ བགོ༌ཨིན༌། 23 དཀོན༌མཆོག༌གི༌ བཀའ༌ ནང༌ཞིན༌ ཁྱོ༌རང༌ངི༌ ཏེ༌བོ༌ ཅོ༌ན༌ ཁྱོ༌རང༌ང༌ སེམ༌སྟོབས༌ ཉམ༌པོ༌ ལས༌ ཅོ༌ཉན༌ཨིན༌ ཡང༌ མི༌ ཚང༌མ༌ སེམས༌སི༌ ནང༌ང༌ ཞི༌དེ༌ ཉམ༌པོ༌ ཁོ༌རང༌གུན༌ནི༌ ཁང༌པ༌ ཆེན༌།”

24 མོ༌ཟེས༌སི༌ ཡེ༌ཐོརོའེ༌ ལབ༌ཞ༌གུན༌ ཉན༌ཏེ༌ ལག༌ལེན༌ ཅོས༌། 25 ཨིས༌ར༌ཨེལ༌པ༌ ཚང༌མའེ༌ ནང༌ནེ༌ མི༌ ཇོན༌པོ༌གུན༌ ལྡམས༌ཏེ༌ ཁོང༌གུན༌ སྟོང༌, གྱ༌, ལྔབ༌ཅུ༌ དང༌ རྕུ༌ མི༌སྡེ༌ གུན༌ནི༌ཀ༌ སྤོན༌བོའ༌ སྐོས༌། 26 ནམ༌ སྒོས༌དོམ༌ ཆ༌ནའང༌ ཁོང༌གུན༌ནི༌ མི༌ཚང༌མའེ༌ ཕིའ༌ ཁྲིམ༌སྤོན༌ནི༌ ལས༌ ཅོས༌། ཛིང༌མོ༌ ཆེན༌མོ༌གུན༌ མོ༌ཟེས༌སི༌ཀ༌ ཁྱོངས༌ ཨིན༌ནའང༌ ཛིང༌མོ༌ ཆུ༌ངུན༌གུན༌ ཁོང༌རང༌གུན༌ནི༌ ཐག༌ཅད༌ ཏངས༌། 27 མོ༌ཟེས༌སི༌ ན༌མའེ༌ ཨ༌བ༌ ཡེ༌ཐོརོ༌ ཁོང༌རང༌ངི༌ ཁང༌པ༌ ལོགས༌ཏེ༌ ཆའ༌ཅིག༌ མོ༌ཟེས༌སི༌ ཁོའ༌ ཇུ༌ ཞུས༌ཏེ༌ ལམ༌ཅུགས༌།

19

སི༌ནཱའི༌ རི༌།

19:1-25

1 ཨིས༌ར༌ཨེལ༌པ༌གུན༌ ཨི༌ཇིབ༌བི༌ ཡུལ༌ནེ༌ བིངས༌ཏེ༌ སྟིང༌ནེ༌ ཟླ༌ཝ༌ སུམ༌པའེ༌ གོ༌མའེ༌ ཞག༌ག༌ ཁོང༌གུན༌ སི༌ནཱའི༌ ཐང༌སྟོང༌ང༌ ལེབ༌། 2 ཨིས༌ར༌ཨེལ༌པ༌གུན༌ རེ༌ཕི༌དིམ༌ནེ༌ བིང༌ཏེ༌ སི༌ནཱའི༌ ཐང༌སྟོང༌ང༌ ལེབ༌ ཡང༌ ཏེ༌རུ༌ ཁོང༌གུན༌ནི༌ སི༌ནཱའི༌ རིའི༌ དུན༌ལ༌ ཀུར༌ ཙུགས༌ཏེ༌ དུགས༌།

3 མོ༌ཟེས༌ རིའི༌ཀ༌ ཀེན༌ལ༌ དཀོན༌མཆོག༌ག༌ ཐུག༌ག༌ལ༌ སོང༌། ཡ༌ཝའེ༌ ཁོའ༌ རི༌གོ༌ནེ༌ བོད༌ད༌ ཛད༌ཏེ༌ མོལས༌, “ཁྱོ༌རང༌ངི༌ ཨིས༌ར༌ཨེལ༌པ༌, ཡ༌ཀོབ༌བི༌ པུར༌གྱུད༌གུན༌ལ༌ འི༌བོ༌ ཟེར༌, 4 ‘ངའེ༌ ཨི༌ཇིབ༌པ༌གུན༌ལ༌ ཅོ༌ཁན༌གུན༌ ཁྱོ༌ཞའེ༌ ཐོང༌ཏེ༌ ཨིན༌ནོག༌། ལག༌གི༌ ཤོག༌པའེ༌ ནང༌ང༌ ཕྲུ༌གུ༌ ཁུར༌ཏེ༌ འུར༌ར༌ ཙོགས༌ལ༌ ངའེ༌ ཁྱོ༌ཞ༌གུན༌ ཁུར༌ཏེ༌ ང༌རང༌ངི༌ཀ༌ ཁྱོངས༌པིན༌། 5 ཏ༌ ཀལ༌ཏེས༌ ཁྱོ༌ཞའེ༌ ངའེ༌ ཁའ༌ཉན༌ཏེ༌ ང༌དང༌ངི༌ པར༌ལ༌ ཆད༌དོན༌ ཅོ༌ཁན༌གུན༌ བོར༌ན༌, ཇིག༌རྟེན༌ གང༌པོའེ༌ མི༌ ངའེ༌ ཨིན༌ཁན༌གུན༌ནི༌ ནང༌ནེ༌ ཁྱོ༌ཞའ༌ ཚང༌མའེ༌སང༌ མང༌ང༌ རིན༌ཅན༌བོ༌ གྱུར༌ཨིན༌། 6 ཡང༌ ཁྱོ༌ཞའ༌ ངའེ༌ བླ༌མ༌གུན༌ནི༌ གྱལ༌སྲིད༌ དང༌ ཏམ༌པ༌ གྱལ༌ཁམས༌པོ༌ གྱུར༌ཨིན༌།’ འི༌ སྤེ༌ར༌གུན༌ ཁྱོ༌རང༌ངི༌ ཨིས༌ར༌ཨེལ༌པ༌གུན༌ལ༌ ཤོད༌།”

7 ཏེ༌ནེ༌ མོ༌ཟེས༌ ལོགས༌ཏེ༌ སོང༌ ཡང༌ སྤོན༌བོ༌གུན༌ལ༌ བོད༌ཏེ༌ ཡ༌ཝའེ༌ ཤོད༌ མོལ༌ཁན༌ ཚང༌མ༌ ཁོང༌གུན༌ལ༌ ཤདས༌། 8 མི༌ཚང༌མ༌ ཅིག༌ སོང༌ཏེ༌ ལན༌ཏངས༌, “ཡ༌ཝའེ༌ མོལ༌ཁན༌ ཚང༌མ༌ ང༌ཞ༌གུན༌ནི༌ ཅོ༌ཨིན༌” ཡང༌ མོ༌ཟེས༌སི༌ འི༌ ལོན༌བོ༌ ཡ༌ཝའ༌ ཞུས༌།

9 ཡ༌ཝའེ༌ མོ༌ཟེས༌ལ༌ མོལས༌, “མི༌གུན༌ནི༌ ངའེ༌ ཁྱོ༌རང༌ ཉམ༌པོ༌ སྤེ༌ར༌ ཏང༌ཁན༌བོ༌ ཚོར༌ཅེས༌སི༌ ཕིའ༌ སྲིན༌ ཐུག༌མོ༌ཞིག༌གི༌ ནང༌ང༌ ང༌ ཁྱོ༌རང༌ངི༌ཀ༌ ཡོང༌ཨིན༌། ཏེ༌ནེ༌ ཁོང༌གུན༌ནི༌ ཁྱོ༌རང༌ངི༌ཀ༌ ཨིད༌ཤེས༌ ཅོ༌ཨིན༌།” ཏེ༌ནེ༌ མི༌གུན༌ནི༌ ཟེར༌ཁན༌གུན༌ མོ༌ཟེས༌སི༌ ཡ༌ཝའ༌ ཞུས༌།

10 ཡ༌ཝའེ༌ མོ༌ཟེས༌ལ༌ མོལས༌, “མི༌གུན༌ ཡོད༌ས༌ སོང༌ ཡང༌ དི༌རིང༌ དང༌ ཐོ༌རེ༌ ཁོ༌རང༌གུན༌ རྩང༌མ༌ ཅོ༌ཅུགས༌ཏེ༌ ཀོས༌ལག༌གུན༌ ཁྲུ༌ ཟེར༌། 11 ཞག༌ སུམ༌པའེ༌ ཞག༌ག༌ ཁོང༌གུན༌ གྲལ༌གྲིག༌ ཡོང༌གོས༌ ཅིའ༌ཟེར༌ན༌ ཏེ༌ ཞག༌ག༌ མི༌ ཚང༌མའེ༌ དུན༌ལ༌ ང༌ བབས༌ཏེ༌ སི༌ནཱའི༌ རིའི༌ཀ༌ ཡོང༌ཨིན༌། 12 རིའི༌ ལྡན༌ ཀྱིར༌སྐོར༌ཏེ༌ སྟགས༌ ཏོང༌ ཡང༌ ‘མི༌གུན༌ལ༌ ཏེ༌བོ༌ གོམས༌ཏེ༌ རིའི༌ཀ༌ མི༌ཆ༌ཅེས༌ ཡ༌ རིའ༌ ལག༌པ༌ མི༌རྩེ༌ཅེས༌ལ༌ ཟེར༌། ཀལ༌ཏེས༌ སུ༌ཞིག༌གི༌ རིའ༌ ལག༌པ༌ རྩེ༌ན༌ ཁོ༌ སད༌གོས༌། 13 སུ༌ཞིག༌གིའང༌ ཁོའ༌ ལག༌པ༌ རྩེ༌ མ༌གོས༌, ཁོའ༌ རྡོའ༌ གྱབས༌ཏེ༌ ཡ༌ དའ༌ ཏངས༌ཏེ༌ སད༌གོས༌། མི༌ ཨིན༌གྲོ༌ ཡ༌ སེམས༌ཅན༌ རིའ༌ ལག༌པ༌ རྩེས༌ཁན༌བོ༌ སད༌གོས༌།’ ཏུང༌བོ༌ རིང༌མོ༌ ཤེད༌ཅན༌ ཕུའ༌ཅིག༌ མི༌གུན༌ རིའི༌ཀ༌ ཡོང༌ནའང༌ གྲིག༌།”

14 ཏེ༌ནེ༌ མོ༌ཟེས༌ རི༌ནེ༌ བབས༌ཏེ༌ སོང༌ ཡང༌ མི༌གུན༌ལ༌ ཁོ༌རང༌གུན༌ རྩང༌མ༌ ཅོས༌ཏེ༌ ཁོང༌གུན༌ནི༌ ཀོས༌ལག༌གུན༌ ཁྲུ༌ཅུགས༌། 15 ཡང༌ མོ༌ཟེས༌སི༌ མི༌གུན༌ལ༌ ཟེརས༌, “ཁྱོ༌རང༌གུན༌ ཞག༌ སུམ༌པའེ༌ ཕིའ༌ གྲལ༌གྲིག༌ ཅོས༌ ཡང༌ འི༌ ཏུས༌ལ༌ ཞིད༌མད༌ ཉམ༌པོ༌ ལུས༌བྲེལ༌ ཅོ༌ མ༌གོས༌།”

16 ཞག༌མ༌ སུམ༌པའེ༌ ང༌མོ༌ བྲུག༌ལྡིར༌ ཡང༌ སྐམ༌ལག༌ བར༌, རི༌ཀ༌ སྲིན༌ ཐུག༌མོ༌ བབས༌ ཡང༌ མ༌ ཤེད༌ཅན༌ ཏུང༌ སྐད༌ ཚོར༌། ཀུར༌ ཙུག༌སའེ༌ ནས༌སའེ༌ ནང༌ང༌ ཡོད༌ཁན༌ མི༌ ཚང༌མ༌ ཇིགས༌ཏེ༌ དར༌། 17 ཏེ༌ནེ༌ མོ༌ཟེས༌སི༌ མི༌གུན༌ ཀུར༌ ཙུག༌སའེ༌ ནས༌ས༌ནེ༌ ཕིངས༌ཏེ༌ དཀོན༌མཆོག༌ ཉམ༌པོ༌ ཐུག༌ག༌ལ༌ ཁྱེརས༌། ཡང༌ ཁོང༌གུན༌ རིའི༌ ལྡན༌ནི༌ཀ༌ ལངས༌ཏེ༌ དུགས༌། 18 སི༌ནཱའི༌ རི༌ ཏུད༌པའེ༌ ཀབས༌ཏེ༌ ཡོད༌པིན༌ ཅིའ༌ཟེར༌ན༌ ཡ༌ཝ༌ མེའེ༌ ནང༌ང༌ ཏེ༌ཀ༌ བབས༌ཏེ༌ སྐྱོདས༌། མེ༌ ཀྲག༌པོ༌ བར༌ཁན༌ནི༌ ཏུད༌པ༌ ཙོགས༌ལ༌ ཏུད༌པ༌ ཀེན༌ལ༌ ཆའད༌པིན༌ ཡང༌ རི༌ གང༌པོ༌ མ༌སྲན༌ཏྲེ༌ སྐུལ༌ལ༌ ཛདས༌། 19 ཏུང༌ངི༌ སྐད༌པོ༌ མང༌ནེ༌ མང༌ང༌ ཤེད༌ཅན༌ སོང༌། ཏེ༌ནེ༌ མོ༌ཟེས༌སི༌ སྤེ༌ར༌ ཏངས༌ ཡང༌ དཀོན༌མཆོག༌གི༌ བྲུག༌ལྡིར༌ ཙོགས༌ ཤེད༌ཅན༌ སྐད༌དི༌ ནང༌ང༌ ལན༌སལས༌།

20 ཡ༌ཝ༌ སི༌ནཱའི༌ རི༌ གོའེ༌ཀ༌ བབས༌ཏེ༌ སྐྱོདས༌ ཡང༌ མོ༌ཟེས༌ལ༌ རི༌གོའ༌ ཡོང༌ཅེས༌ལ༌ མོལས༌། མོ༌ཟེས༌ རི༌ཀ༌ ཀེན༌ལ༌ སོང༌། 21 ཡ༌ཝའེ༌ ཁོའ༌ མོལས༌, “ཐུར༌ལ༌ བབས༌ཏེ༌ སོང༌ ཡང༌ མི༌གུན༌ལ༌ སྤང༌པུད༌ཏེ༌ ཟེར༌, ‘ཡ༌ཝ༌ དཀོན༌མཆོག༌ ལྟའ༌ཅེས༌ལ༌ སྟགས༌ ཏང༌ཁན༌བོ༌ གོམས༌ཏེ༌ མ༌ཡོང༌, ཀལ༌ཏེས༌ ཡོང༌ན༌ ཁྱོ༌ཞའ༌ མང༌པོ༌ ཤི༌ཨིན༌། 22 ང༌ ཡ༌ཝའེ༌ དུན༌ལ༌ ཡོང༌ཅེས༌ཅན༌ནི༌ བླ༌མ༌གུན༌ནའང༌ རྩང༌མ༌ ཅོ༌གོས༌, ཏེ༌ མ༌ནེ༌ ངའེ༌ ཁོང༌གུན༌ལ༌ ཆད༌པ༌ ཏང༌ཨིན༌།’ ”

23 མོ༌ཟེས༌སི༌ ཡ༌ཝའ༌ ཟེརས༌, “མི༌གུན༌ རི༌ཀ༌ ཡོང༌ མི༌ཆོགས༌ ཅིའ༌ཞུ༌ན༌ ཉེ༌རང༌ངི༌ ང༌ཞའ༌ རི༌བོ༌ ཏམ༌པ༌ རྩིས༌ཏེ༌ སྟགས༌ ཏང༌ཅེས༌ ཡང༌ ཏེ༌སང༌ ཐལ༌ཏེ༌ མི༌ ཡོང༌ཅེས༌ལ༌ བཀའ༌ སལས༌།”

24 ཡ༌ཝའེ༌ ལན༌སལས༌, “ཡོག༌ག༌ སོང༌ ཡང༌ ཨ༌རོན༌ ཁྲིད༌ཏེ༌ ཁྱོང༌། ཨིན༌ནའང༌ བླ༌མ༌གུན༌ ཡ༌ མི༌གུན༌, སྟགས༌ ཏང༌ཁན༌བོ༌ གོམས༌ཏེ༌ ཡ༌ཝ༌ ཡོད༌སའ༌ ཡོང༌ཅེས༌ ཅོ༌ མ༌གོས༌ ཏེ༌ཟུག༌ ཅོ༌ན༌ ངའེ༌ ཁོང༌གུན༌ལ༌ ཆད༌པ༌ ཏང༌ཨིན༌།”

25 ཏེ༌ནེ༌ མོ༌ཟེས༌ ཡོག༌ག༌ མི༌གུན༌ ཡོད༌ས༌ སོང༌ ཡང༌ ཁོང༌གུན༌ལ༌ ཡ༌ཝའེ༌ མོལ༌ཁན༌གུན༌ ཤདས༌།

20

བཀའ༌རྒྱ༌ རྕུ༌།

20:1-26

1 དཀོན༌མཆོག༌གི༌ འི༌ ཞལ༌ཏ༌ ཚང༌མ༌ སལས༌,

2 “ཁྱོ༌ཞ༌གུན༌, ཨི༌ཇིབ༌བི༌ ནས༌སའེ༌ ནང༌ང༌ ཚེ༌ཡོག༌ག༌ ཡོད༌ཁན༌བོའེ༌ ནང༌ནེ༌ ཕིངས༌ཏེ༌ ཁྱོང༌ཁན༌ ང༌ ཡ༌ཝ༌ ཁྱོ༌ཞ༌གུན༌ནི༌ དཀོན༌མཆོག༌ ཨིན༌།”

3 “ཁྱོ༌ཞའེ༌, ང༌ ཅིག༌པོ༌ མ༌ནེ༌ ཞན༌ སུའང༌ དཀོན༌མཆོག༌ རྩིས༌ཏེ༌ ཅོལ༌ མ༌གོས༌།”

4 “ཁྱོ༌ཞ༌གུན༌ནི༌ ནམ༌ཁའེ༌ ནང༌ང༌ ཡ༌ ཇིག༌རྟེན༌ནི༌ཀ༌ ཡ༌ ས༌ཀྱད༌དི༌ ཡོག༌ག༌ ཡ༌ ཚོའེ༌ ནང༌ང༌ ཡོད༌ཁན༌གུན༌ནི༌ ཟོས༌ཏེ༌ ནང༌ང༌ སྐུན༌དྲ༌ ཅོ༌ མ༌གོས༌། 5 ཏེ༌གུན༌ནི༌ དུན༌ལ༌ གོ༌ མ༌སྒུ༌ ཡ༌ ཏེ༌གུན༌ལ༌ མ༌ཅོལ༌ ཅིའ༌ཟེར༌ན༌ ང༌ ཡ༌ཝ༌ ཁྱོ༌ཞ༌གུན༌ནི༌ དཀོན༌མཆོག༌ ཚིག༌རི༌ཅན༌ དཀོན༌མཆོག༌ ཨིན༌། ང༌ ཕངས༌ཏེ༌ སྡིག༌པ༌ ཅོ༌ཁན༌གུན༌ནི༌ མི༌རབས༌ སུམ༌པ༌ དང༌ ཞི༌པ༌ ཚག༌པའེ༌ ཕྲུ༌གུ༌གུན༌ལ༌ ངའེ༌ ཆད༌པ༌ ཏང༌ཨིན༌། 6 ཨིན༌ནའང༌ ངའ༌ ཅམས༌པ༌ ཅོས༌ཏེ༌ ངའེ༌ ཁྲིམས༌གུན༌ལ༌ ཁའ༌ ཉན༌ཁན༌གུན༌ནི༌ མི༌རབས༌ སྟོང༌ ཚག༌པ༌ ངའེ༌ གྱུར༌ཇ༌ མེད༌ཁན༌ནི༌ ཅམས༌པ༌ སྟན༌ཨིན༌།”

7 “ཁྱོ༌ཞ༌གུན༌ནི༌, ཡ༌ཝ༌ ཁྱོ༌ཞའེ༌ དཀོན༌མཆོག༌གི༌ ཚན༌ ཏོན༌མེད༌ལ༌ ཀོལ༌ མ༌གོས༌ ཅིའ༌ཟེར༌ན༌ ཡ༌ཝའེ༌ ཚན༌ ཏོན༌མེད༌ལ༌ ཀོལ༌ཁན༌གུན༌ལ༌ ཁོང༌ངི༌ སྐྱོན༌མེད༌ ཐེའ༌ མི༌ཛད༌།”

8 “ཤབ༌བད༌དི༌ ངལ༌ཚོའེ༌ ཞག༌ ཨིད༌ཏུ༌ ཅོས༌ཏེ༌ ཏེ༌བོ༌ ཏམ༌པ༌ བོར༌། 9 ཁྱོ༌ཞ༌གུན༌ནི༌ ཞག༌ དྲུག༌པོའེ༌ ནང༌ང༌ ལས༌ ཚང༌མ༌ ཅོ༌གོས༌, 10 ཨིན༌ནའང༌ ཞག༌ རྡུན༌པ༌བོ༌ ངལ༌ཚོའེ༌ ཞག༌ ཨིན༌ནོག༌ ཀ༌བོ༌ ཡ༌ཝ༌ ཁྱོ༌ཞའེ༌ དཀོན༌མཆོག༌ག༌ ཏང༌གོས༌། ཏེ༌ ཞག༌ག༌ སུ༌ཞིག༌གིའང༌ ལས༌ ཅོ༌ མ༌གོས༌། ཁྱོ༌ཞ༌, ཁྱོ༌ཞའེ༌ བུ༌ཚ༌ ཡ༌ བུ༌མོ༌, ཁྱོ༌ཞའེ༌ ཚེ༌ཡོག༌ བུ༌ཚ༌ ཡ༌ བུ༌མོ༌གུན༌, ཁྱོ༌ཞའེ༌ སེམས༌ཅན༌གུན༌ ཡ༌ ཞན༌ཡུལ༌ལི༌ མི༌ ཁྱོ༌ཞ༌གུན༌ནི༌ ཡུལ༌ལ༌ དུག༌ཁན༌ ཚང༌མའེ༌ ལས༌ ཅོ༌ མ༌གོས༌། 11 ཞག༌ དྲུག༌གི༌ ནང༌ང༌ ཡ༌ཝའེ༌ ནམ༌ཁའ༌, ཇིག༌རྟེན༌, ཚོ༌ དང༌ ཏེ༌གུན༌ནི༌ ནང༌ང༌ ཡོད༌ཁན༌ ཚང༌མ༌ ཅོའ༌ ཛདས༌ ཨིན༌ནའང༌ ཞག༌ རྡུན༌པའེ༌ ཞག༌ག༌ ཁོང༌ ངལ༌ཚོའ༌ ཛདས༌། ཏེན༌ན༌བོའེ༌ཕིའ༌ ཡ༌ཝའེ༌ ཤབ༌བད༌དི༌ ཞག༌པོའ༌ ཅིན༌ལབས༌ སལ༌ཏེ༌ ཏམ༌པ༌ ཛདས༌།”

12 “རང༌ངི༌ ཨ༌བ༌ དང༌ ཨ༌མའ༌ རྩི༌ཝ༌ ཅོས༌། ཏེ༌ནེ༌ ང༌ ཡ༌ཝ༌ ཁྱོ༌ཞའེ༌ དཀོན༌མཆོག༌གི༌ ཏང༌ཅེས༌ཅན༌ནི༌ ས༌ཆ༌བོའེ༌ ནང༌ང༌ ཁྱོ༌ཞ༌གུན༌ནི༌ མི༌ཚེ༌ རིང༌མོ༌ ཕུད༌ ཐུབ༌ཨིན༌།”

13 “མི༌ མ༌སད༌།”

14 “རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ མ༌ཅོ༌།”

15 “རྐུན༌མ༌ མ༌རྐུ༌།”

16 “སུ༌ཞིག༌གི༌ གྱབ༌གལ༌ལ༌ སྤང༌པོ༌ ཟུན༌བ༌ མ༌ཏང༌།”

17 “ཞན༌མའེ༌ ཁང༌པའེ༌ ཕིའ༌ དོད༌པ༌ མ༌ཅོ༌། ཞན༌མའེ༌ ན༌མ༌, བུ༌ཚ༌ ཡ༌ བུ༌མོ༌ ཚེ༌ཡོག༌, ལང༌ཏོ༌ ཡ༌ བུང༌བུ༌, ཡ༌ ཞན༌མའེ༌ ཨིན༌ཁན༌ ཅི༌ཞིག༌གི༌ ཕིའ༌ དོད༌པ༌ མ༌ཅོ༌།”

18 མི༌གུན༌ནི༌, བྲུག༌ལྡིར༌ དང༌ སྐམ༌ལག༌ ཡང༌ ཏུང༌ངི༌ སྐད༌ ཀྲག༌པོ༌ དང༌ རི༌ནེ༌ ཏུད༌པ༌ བིང༌ང༌ ཐོང༌ང༌ཅིག༌ ཁོང༌གུན༌ ཇིགས༌ཏེ༌ དར༌ཨིན༌ ཐག༌རིང༌ང༌ ལངས༌ཏེ༌ དུགས༌ 19 མི༌གུན༌ནི༌ མོ༌ཟེས༌ལ༌ ཟེརས༌, “ཉེ༌རང༌ངི༌ ང༌ཞ༌གུན༌ལ༌ སྤེ༌ར༌ སལ༌ན༌ ང༌ཞའེ༌ ཉན༌ཨིན༌། ཨིན༌ནའང༌ དཀོན༌མཆོག༌ག༌ ང༌ཞའ༌ ཞལ༌ཏ༌ མི༌སལ༌ཅེས༌ལ༌ ཞུ༌ཝ༌ ཕུལ༌, ཏེ༌མན༌ན༌ ང༌ཞ༌གུན༌ ཤིའ༌ནོག༌།”

20 མོ༌ཟེས༌སི༌ ལན༌ཏངས༌, “ཇིགས༌ མ༌ཇིགས༌། དཀོན༌མཆོག༌གི༌ ཇིགས༌སི༌ ནང༌ང༌ ཁྱོ༌ཞ༌གུན༌ནི༌ སྡིག༌པ༌ མི༌ཅོ༌ཅེས༌སི༌ ཕིའ༌ ཁོང༌ ཁྱོ༌ཞ༌གུན༌ལ༌ ཚོད༌ལྟ༌ ལེན༌ན༌ལ༌ སྐྱོད༌ཏེ༌ ཨིན༌ནོག༌།”

21 ཨིན༌ནའང༌ མི༌གུན༌ ཐག༌རིང༌ང༌ དུགས༌ ཡང༌ མོ༌ཟེས༌ སྲིན༌ ཐུག༌མོ༌ ནག༌པོའེ༌ དུན༌ལ༌ སོང༌ ཀ༌རུ༌ དཀོན༌མཆོག༌ ཞུགས༌ཏེ༌ ཡོད༌པིན༌། 22 ཡ༌ཝའེ༌ མོ༌ཟེས༌ལ༌ མོལས༌, “ཨིས༌ར༌ཨེལ༌པ༌གུན༌ལ༌ ཟེར༌, ‘ངའེ༌ ཁྱོ༌ཞའ༌ ནམ༌ཁའ༌ནེ༌ སྤེ༌ར༌ ཏང༌ཁན༌བོ༌ ཁྱོ༌ཞའེ༌ ཐོང༌ཏེ༌ ཨིན༌ནོག༌། 23 ངའེ༌ ཚབས༌ལ༌ ཅོལ༌ཅེས༌ལ༌ ཁྱོ༌ཞ༌གུན༌ནི༌ མུལ༌ དང༌ སེར༌རི༌ སྐུན༌དྲ༌གུན༌ ཅོ༌ མ༌གོས༌།’ ”

24 “ ‘ངའེ༌ ཕིའ༌ ཀ༌ལག༌གི༌ ཆོད༌ཁྲི༌ རྩིག༌ ཡང༌ ཏེ༌ཀ༌ ར༌ལུག༌ དང༌ བ༌ལང༌ མེའ༌ སྲོགས༌ཁན༌ནི༌ ཆོད༌པ༌ དང༌ ཞི༌དེ༌ ཆོད༌པ༌ ཕུལ༌། ངའེ༌ ཅོལ༌ ཟེརས༌སའེ༌ ནས༌སའེ༌ཀ༌ ངའ༌ ཅོལ༌གོས༌, ཏེ༌ཀ༌ ང༌ ཡོངས༌ཏེ༌ ཁྱོ༌ཞ༌གུན༌ལ༌ ཅིན༌ལབས༌ ཏང༌ཨིན༌། 25 ཀལ༌ཏེས༌ ཁྱོ༌ཞ༌གུན༌ནི༌ ངའེ༌ ཕིའ༌ རྡོའེ༌ ཆོད༌ཁྲི༌ རྩིག༌ན༌ རྡོའ༌ ལྡེ༌མོ༌ ཅགས༌ཁན༌ མ༌ཀོལ༌ ཅིའ༌ཟེར༌ན༌ ཁྱོ༌ཞའེ༌ རྡོའ༌ ཅག༌ག༌ལ༌ ལག༌ཆ༌ ཀོལ༌ལ༌ཅིག༌ ཏེ༌བོ༌ ཏམ༌པ༌ མི༌ ལུས༌། 26 སྲེས༌ཀ༌ ཡོད༌ཁན༌ནི༌ ཆོད༌ཁྲི༌ ཡོང༌ མ༌གོས༌ ཅིའ༌ཟེར༌ན༌ ཏེ༌ཀ༌ ཛགས༌ ཟ༌ནེ༌ མི༌གུན༌ནི༌ བླ༌མའེ༌ ཟུགས༌པོའེ༌ ཁག༌ མ༌ ཀབ༌ཁན༌བོ༌ ཐོང༌སྲིད༌ཅེས༌ ཨིན༌ནོག༌།’ ”

21

ཨིབ༌རི༌པ༌ ཚེ༌ཡོག༌།

21:1-11

1 ཡ༌ཝའེ༌ མོ༌ཟེས༌ལ༌ མོལས༌, “འི༌ ཁྲིམས༌གུན༌ ཨིས༌ར༌ཨེལ༌པ༌གུན༌ལ༌ ཏོང༌།”

2 “ཀལ༌ཏེས༌ ཁྱོ༌ཞའེ༌ ཨིབ༌རི༌པ༌ ཚེ༌ཡོག༌ ཉོ༌ན༌ ཁོའེ༌ ཁྱོ༌ཞའེ༌ ཕིའ༌ ལོ༌ དྲུག༌ ལས༌ ཅོ༌གོས༌། ཨིན༌ནའང༌ ལོ༌ རྡུན༌པའེ༌ ནང༌ང༌ ཅའང༌ བུ༌ལོན༌ མེད༌པ༌ ཁོའ༌ རང༌ཝང༌ ཏང༌གོས༌། 3 ཀལ༌ཏེས༌ ཚེ༌ཡོག༌གི༌ ལས༌ གོ༌ཟུག༌ ཟ༌ནེ༌ ཁོ༌ ན༌མ༌ མ༌ཅོ༌ཁན༌ ཨིན༌ན༌ ཁོ༌རང༌ ཅིག༌པོའ༌ རང༌ཝང༌ ཏོང༌ ཨིན༌ནའང༌ ལས༌ གོ༌ཟུག༌ ཟ༌ནེ༌ ཁོའ༌ ན༌མ༌ ཡོད༌ན༌ ཁོང༌ ཉིས༌ཀོའ༌ རང༌ཝང༌ ཏང༌གོས༌། 4 ཀལ༌ཏེས༌ ཁོའེ༌ སྤོན༌བོའེ༌ ཁོའ༌ ན༌མ༌ ཅོ༌ཅུགས༌ཏེ༌ ཁོའ༌ ཕྲུ༌གུ༌ ཇོར༌ན༌, ཁོ༌རང༌ ཅིག༌པོ༌ མ༌ནེ༌ རང༌ཝང༌ མི༌ ཐོབ༌, ཁོའེ༌ ན༌མ༌ དང༌ ཕྲུ༌གུ༌གུན༌ སྤོན༌བོའེ༌ ཕིའ༌ ལས༌ ཅོ༌ཨིན༌ དུགས༌ གོས༌།”

5 “ཨིན༌ནའང༌ ཚེ༌ཡོག༌གི༌, ‘ངའེ༌ སྤོན༌བོ༌, ང༌རང༌ངི༌ ན༌མ༌ དང༌ ཕྲུ༌གུ༌ གུན༌ལ༌ ཅམས༌པ༌ ཅོའད༌ ཡང༌ ང༌ རང༌ཝང༌ གོས༌ས༌ མེད༌’ ཟེར༌ན༌ 6 ཏེ༌ནེ༌ ཁོའེ༌ སྤོན༌བོའེ༌ ཁོ༌ ཏམ༌པ༌ ཀུར༌རི༌ དུན༌ལ༌ ཁྱེར༌ཏེ༌ སྒོའེ༌ཀ༌ དུག༌ཅུགས༌ཏེ༌ ལྕགས༌ ཙེབ༌ཙེབ༌ ཤིག༌ ཉམ༌པོ༌ ཁོའེ༌ ནམ༌ཅོག༌ག༌ བི༌ཡང༌ ཕུད༌གོས༌། ཏེ༌ནེ༌ ཁོ༌ མི༌ཚེ༌ གང༌པོའེ༌ ཕིའ༌ ཁོའེ༌ ཚེ༌ཡོག༌ གྱུར༌ཨིན༌།”

7 “ཀལ༌ཏེས༌ མི༌ཞིག༌གི༌ ཁོ༌རང༌ངི༌ བུ༌མོ༌བོ༌ ཚེ༌ཡོག༌ག༌ ཙོང༌ན༌, ཚེ༌ཡོག༌ བུ༌ཚ༌གུན༌ ཙོགས༌ལ༌ ཁོའ༌ རང༌ཝང༌ མ༌ཏང༌། 8 ཀལ༌ཏེས༌ སྤོན༌བོ༌ ཏེ༌ བུ༌མོ༌ བོར༌ཅེས༌ལ༌ ཐད༌ད༌ མེད༌ན༌ ཁོ༌ ཁོ༌རང༌ངི༌ ཨ༌བ༌ ལོགས༌ཏེ༌ ཙོང༌གོས༌། སྤོན༌བོའེ༌ ཁོའེ༌ ཨ༌བ༌ ཉམ༌པོ༌ ཅོ༌ཁན༌ནི༌ ཆད༌དོན༌ ཅགས༌ཏེ༌ བུ༌མོ༌བོ༌ ཞན༌མི༌ཞིག༌ག༌ ཙོང༌ མི༌ཆོག༌། 9 ཀལ༌ཏེས༌ སྤོན༌བོའེ༌ བུ༌མོ༌ ཉོ༌ཁན༌བོ༌ ཁོ༌རང༌ངི༌ བུ༌ཚ༌ ཏང༌ན༌ ཁོའེ༌ ཏེ༌ བུ༌མོ༌བོའ༌ རང༌ངི༌ བུ༌མོ༌ ཙོགས༌ ཐོབ༌ཏང༌ ཏང༌གོས༌། 10 ཀལ༌ཏེས༌ སྤོན༌བོའེ༌ ཞན༌ཡང༌ ན༌མ༌ ཁྱོང༌ན༌ ཏེ༌ནེ༌ ཁོའེ༌ གོ༌མའེ༌ ན༌མའ༌, སྔུན༌ལ༌ ཏང༌ཁན༌ ཙོགས༌ ཟའ༌ཅེས༌, ཀོས༌ལག༌ དང༌ ཐོབ༌ཏང༌གུན༌ ཏང༌གོས༌། 11 ཀལ༌ཏེས༌ ཁོའེ༌ བུ༌མོ༌བོའ༌ ཏེ༌ སུམ༌ཀོ༌ མ༌ཏང༌ན༌ ཏེ༌ནེ༌ པེ༌ནེ༌ ཅིག༌གའང༌ ཤལ༌གོས༌ མེད༌པ༌ ཁོའེ༌ བུ༌མོ༌བོའ༌ རང༌ཝང༌ ཏང༌གོས༌།”

མ༌སྐྱོན༌ ཅོ༌ན༌ ཁྲིམས༌།

21:12-36

12 “མིའ༌ རྡུངས༌ཏེ༌ སད༌ཁན༌ནི༌ མི༌བོ༌ སད༌གོས༌། 13 ཨིན༌ནའང༌ ཏེ༌བོ༌ མིང༌ནའང༌ མ༌ཅོའ༌ དཀོན༌མཆོག༌གི༌ ཇུང༌ཅུགས༌ཏེ༌ ཨིན༌ན༌ ཏེ༌ནེ༌ ཁོ༌ ངའེ༌ ལྡམས༌ཁན༌ནི༌ ས༌ཆའ༌ ཤོར༌ཏེ༌ ཆ༌གོས༌། 14 ཨིན༌ནའང༌ སུ༌ཞིག༌གི༌ ཅུས༌ངན༌ ལྡིངས༌ཏེ༌ སུ༌ཞིག༌ མིང༌ནའང༌ སད༌ན༌, ངའེ༌ ཆོད༌ཁྲིའི༌ ཀ༌ནེ༌ ཁོ༌ དྲུད༌ཏེ༌ ཁྱེར༌ ཡང༌ སོད༌།”

15 “ཨ༌བ༌ ཡ༌ ཨ༌མ༌ རྡུང༌ཁན༌ནི༌ མི༌བོ༌ སད༌གོས༌།”

16 “སུ༌ཞིག༌གི༌ སང༌ཝའེ༌ ནང༌ང༌ མི༌ཞིག༌ རྐུས༌ཏེ༌ ཁོ༌ ཙོང༌ ཚར༌ ཡ༌ མ༌ཚར༌ར༌ ཡོད༌ན༌, རྐུན༌མ༌བོ༌ ཐོབ༌བ༌ཅིག༌ ཁོ༌ སད༌གོས༌།”

17 “ཨ༌བ༌ ཡ༌ ཨ༌མ༌ རྔན༌ ཏབ༌ཁན༌ནི༌ མི༌བོ༌ སད༌གོས༌།”

18 “ཀལ༌ཏེས༌ ཛིང༌མོ༌ ཏང༌ ཟ༌ནེ༌ ཅིག༌པོའེ༌ ཅིག༌པོའ༌ རྡོའ༌ ཡ༌ མུལ༌ཁྲུག༌ གྱབ༌ན༌ ཨིན༌ནའང༌ མི༌བོ༌ ཤི༌ མ༌ཤིའ༌ མལ༌ཙེ༌ཀ༌ ལུས༌ཏེ༌ 19 སྟིང༌ནེ༌ ཁོ༌ གྱལ༌ཏེ༌ ཕི༌ལོག༌ག༌ བེར༌ཀ༌ སྟེན༌ཏེ༌ གྲུལ༌ཉན༌ན༌ རྡུང༌ཁན༌བོའ༌ ཆད༌པ༌ མི༌ཕོག༌ ཨིན༌ནའང༌ ཕོག༌ཁན༌བོའེ༌ ཏུས༌ གོད༌ལ༌ ཆའ༌ཁན༌བོའེ༌ ཕིའ༌ ཁོའེ༌ རིན༌ ཤལ༌གོས༌ ཡང༌ ཁོ༌ སིང༌ གྱལ༌གྱལ༌ ཚག༌པ༌ ཁོའེ༌ སྟ༌སྟོག༌ ཅོ༌གོས༌།”

20 “ཀལ༌ཏེས༌ སུ༌ཞིག༌གི༌ ཁོ༌རང༌ངི༌ བུ༌ཚ༌ ཡ༌ བུ༌མོ༌ ཚེ༌ཡོག༌ག༌ བེར༌ཀ༌ ཉམ༌པོ༌ རྡུངས༌ཏེ༌ ཁོ༌ ཤི༌ན༌ ཏེ༌ནེ༌ དག༌པོ༌བོའ༌ ཆད༌པ༌ ཕོག༌གོས༌། 21 ཨིན༌ནའང༌ ཚེ༌ཡོག༌པོ༌ ཞག༌པོ༌ ཅིག༌ ཡ༌ ཉིས༌ སོན༌ཏེའ༌ ལུས༌ན༌ དག༌པོ༌བོའ༌ ཆད༌པ༌ མི༌ཕོག༌ ཅིའ༌ཟེར༌ན༌ ཡོག༌པོ༌ དག༌པོའེ༌ གྱུ༌ནོར༌ ཨིན༌ནོག༌ ཡང༌ ཏེ༌བོ༌ ཁོའེ༌ ཕིའ༌ ཀོད༌ཀ༌ ཨིན༌ནོག༌།”

22 “ཀལ༌ཏེས༌ བུ༌ཚ༌ ཉིས༌སི༌ ནོལ༌ཨིན༌ ཡོད༌ ཟ༌ནེ༌ བུ༌མོ༌ སྐྱེ༌ཅེས༌མ༌ ཞིག༌ག༌ ཕོག༌ཏེ༌ ཁོའེ༌ ཕྲུ༌གུ༌ ཤིགས༌ཏེ༌ ཨིན༌ནའང༌ སྲན༌ཏྲེ༌ མ༌སྐྱོན༌ སོང༌ཏེ༌ མེད༌ན༌, བུ༌མོའེ༌ མག༌པའེ༌ ཏོང༌ ཟེར༌ཁན༌ནི༌ པེ༌ནེ༌, ཁོའེ༌ ཁྲིམ༌སྤོན༌ནི༌ ཐག༌ཅད༌ཁན༌ ནང༌ཞིན༌ ཏང༌གོས༌། 23 ཨིན༌ནའང༌ མ༌སྐྱོན༌ སྲན༌ཏྲེ༌ ཆ༌ན༌ ཏེ༌ནེ༌ ཆད༌པ༌བོ༌ མ༌སྐྱོན༌བོ༌ནའང༌ ཟོབས༌ གོས༌, སྲོག༌གི༌ ཚབས༌ལ༌ སྲོག༌, 24 མིག༌གི༌ ཚབས༌ལ༌ མིག༌, སོ༌ ཚབས༌ལ༌ སོ༌, ལག༌པའེ༌ ཚབས༌ལ༌ ལག༌པ༌, རྐང༌པའེ༌ ཚབས༌ལ༌ རྐང༌པ༌, 25 མེའ༌ ཙིག༌ཁན༌ནི༌ ཚབས༌ལ༌ མེའ༌ ཙིག༌ཅུག༌ཅེས༌, མ༌ཁའེ༌ ཚབས༌ལ༌ མ༌ཁའ༌, ཕོག༌ཁན༌ནི༌ ཚབས༌ལ༌ ཕོག༌ཅུག༌ཅེས༌།”

26 “ཀལ༌ཏེས༌ སུ༌ཞིག༌གི༌ ཁོ༌རང༌ངི༌ བུ༌ཚ༌ ཡ༌ བུ༌མོ༌ ཚེ༌ཡོག༌གི༌ མིག༌ག༌ ཕོག༌ ཅུགས༌ཏེ༌ ཞ༌ར༌ གྱུར༌ན༌ ཏེ༌བོའེ༌ ཚབས༌ལ༌ ཁོའེ༌ ཚེ༌ཡོག༌པོའ༌ རང༌ཝང༌ ཏང༌གོས༌། 27 ཀལ༌ཏེས༌ ཁོའེ༌ བུ༌ཚ༌ ཡ༌ བུ༌མོ༌ ཚེ༌ཡོག༌གི༌ སོ༌ ཕུད༌ཏེ༌ ཡོད༌ན༌ ཏེ༌བོའེ༌ ཚབས༌ལ༌ ཁོའེ༌ ཡོག༌པོ༌བོའ༌ རང༌ཝང༌ ཏང༌གོས༌།”

28 “ཀལ༌ཏེས༌ ལང༌ཏོའེ༌ སུ༌ཞིག༌ག༌ ར༌ཅོ༌ གྱབས༌ཏེ༌ སད༌ན༌ ཏེ༌ ལང༌ཏོའ༌ རྡོའ༌ གྱབས༌ཏེ༌ སད༌གོས༌ ཡང༌ ཏེ༌བོའེ༌ ཤ༌ ཟའ༌ མ༌གོས༌ ཨིན༌ནའང༌ ཏེ༌བོའེ༌ དག༌པོའ༌ ཆད༌པ༌ མི༌ཕོག༌། 29 ཨིན༌ནའང༌ ལང༌ཏོའ༌ རྡུང༌ཅེས༌སི༌ ལོབས༌ ཡོད༌ན༌ ཡང༌ དག༌པོའ༌ སྤང༌པུད༌ཏེའང༌ ལང༌ཏོ༌ ལྡམས༌ཏེ༌ མ༌བོར༌ར༌ ཏེ༌བོའེ༌ མི༌ སད༌ན༌ ལང༌ཏོ༌བོའ༌ རྡོའ༌ གྱབས༌ཏེ༌ སོད༌ ཡང༌ དག༌པོ༌བོའང༌ སད༌གོས༌། 30 ཨིན༌ནའང༌ ལང༌ཏོའེ༌ སད༌ཁན༌ནི༌ ཉེན༌གྲུང༌གུན༌ནི༌ ཁོའེ༌ སྲོག༌གི༌ ཚབས༌ལ༌ པེ༌ནེ༌ ཏོང༌ ཟེར༌ན༌ ཏེ༌ནེ༌ དག༌པོའེ༌ ཏོང༌ ཟེར༌ཁན༌ནི༌ པེ༌ནེ༌ ཏངས༌ཏེ༌ ཁོ༌རང༌ངི༌ སྲོག༌ ཉོ༌གོས༌། 31 ཏེན༌ན༌ ལང༌ཏོའེ༌ སུ༌ཞིག༌གི༌ ཕྲུ༌གུ༌ སད༌ན༌ དག༌པོ༌བོའ༌ ཏེན༌ན༌ ཙོགས༌ ཆད༌པ༌ ཕོག༌གོས༌། 32 ཏེན༌ན༌ ལང༌ཏོའེ༌ བུ༌ཚ༌ ཡ༌ བུ༌མོ༌ ཚེ༌ཡོག༌ ཤིག༌ སད༌ན༌, ལང༌ཏོའེ༌ དག༌པོའེ༌ ཚེ༌ཡོག༌གི༌ དག༌པོའ༌ མུལ༌ལི༌ པེ༌ནེ༌ སུམ༌ཅུ༌ ཤལ༌གོས༌ ཡང༌ ལང༌ཏོའ༌ རྡོའ༌ གྱབས༌ཏེ༌ སད༌གོས༌།”

33 “སུ༌ཞིག༌གི༌ ས༌དོང༌ང༌ ཀབ༌ཁན༌བོ༌ ཐེན༌ན༌ ཡ༌ ཁོའེ༌ ས༌དོང༌ བྲུས༌ཏེ༌ ཁའ༌ མ༌ཀབ༌ཁན༌བོའེ༌ ནང༌ང༌ ལང༌ཏོ༌ ཡ༌ བུང༌བུ༌ བུད༌ན༌, 34 ས༌དོང༌ངི༌ དག༌པོའེ༌ སེམས༌ཅན༌བོའེ༌ ཚབས༌ལ༌ ཏེ༌བོའེ༌ དག༌པོའ༌ པེ༌ནེ༌ ཏང༌གོས༌, ཡང༌ སེམས༌ཅན༌ ཤི༌ཁན༌ནི༌ ཤ༌བོ༌ ཁོའེ༌ གྱུར༌ཨིན༌།”

35 “སུ༌ཞིག༌གི༌ ལང༌ཏོའེ༌ ཞན༌ཞིག༌གི༌ ལང༌ཏོ༌ སད༌ན༌, སོན༌ཏེའ༌ ཡོད༌ཁན༌ནི༌ ལང༌ཏོ༌ ཙོངས༌ཏེ༌ དག༌པོ༌ ཉིས༌ཀོའེ༌ པེ༌ནེ༌ དང༌ སེམས༌ཅན༌ ཤི༌ཁན༌ནི༌ ཤ༌ དྲན༌དྲའ༌ བགོ༌གོས༌། 36 ཨིན༌ནའང༌ ལང༌ཏོ༌བོའ༌ རྡུང༌ཅེས༌སི༌ ལོབས༌ ཡོད༌ཏེའང༌ དག༌པོའེ༌ ཏེ༌བོ༌ ལྡམས༌ཏེ༌ མ༌བོར༌ར༌ ཨིན༌ན༌, ལང༌ཏོ༌ ཤི༌ཁན༌ནི༌ དག༌པོའ༌ ཁོའེ༌ ཞན༌ ལང༌ཏོ༌ཞིག༌ ཏང༌གོས༌། ཨིན༌ནའང༌ སེམས༌ཅན༌ ཤི༌ཁན༌ནི༌ ཤའ༌ ཁོའེ༌ གྱུར༌ཨིན༌།”

22

གྱུ༌ནོར༌ སྐོར༌ལ༌ ཁྲིམས༌

22:1-15

1 ཡ༌ཝའེ༌ མོ༌ཟེས༌ལ༌ མོལས༌, “ཀལ༌ཏེས༌ སུ༌ཞིག༌གི༌ ལང༌ཏོ༌ ཡ༌ ལུག༌ རྐུས༌ཏེ༌ ཏེ༌བོ༌ ཙོང༌ ཡ༌ སད༌ན༌, ཁོའེ༌ ལང༌ཏོ༌ ཅིག༌གི༌ ཚབས༌ལ༌ ལང༌ཏོ༌ ལྔ༌ ཡང༌ ལུག༌ ཅིག༌གི༌ ཚབས༌ལ༌ ལུག༌ ཞི༌ ཏང༌གོས༌། 2 ཚན༌ལ༌ རྐུན༌མ༌ ཡོང༌ང༌ ཚོར༌ཏེ༌ རྐུན༌མ༌བོའ༌ བེར༌ཀ༌ གྱབས༌ཏེ༌ སད༌ན༌, མི༌ སད༌ཁན༌བོའེ༌ ཕིའ༌ ཁོ༌ ནོངས༌ཅན༌ ཐེ༌མ༌གོས༌། 3 ཨིན༌ནའང༌ ཏེ༌བོ༌ ཉི༌མ༌ ཤར༌ཏེ༌ སྟིང༌ནེ༌ ཇུང༌ན༌ ཏེ༌ནེ༌ མི༌ སད༌ཁན༌བོའེ༌ ཕིའ༌ ཁོ༌ ནོངས༌ཅན༌ ཐེ༌གོས༌། རྐུན༌མ༌ མ༌ཤི༌ན༌ ཁོའེ༌ རྐུ༌ཁན༌ནི༌ ནོར༌ ཚང༌མ༌ ཡ༌ རིན༌ གང༌པོ༌ ལོགས༌ཏེ༌ ཤལ༌གོས༌། ཨིན༌ནའང༌ ཁོའ༌ ནོར༌ ཡ༌ རིན༌ ལོགས༌ཏེ༌ ཤལ༌གྱུ༌ མེད༌ན༌ ཁོའེ༌ ཁོ༌རང༌ ཚེ༌ཡོག༌ག༌ ཙོངས༌ཏེ༌ རིན༌ ཤལ༌གོས༌། 4 ལང༌ཏོ༌ ཡ༌ ལུག༌ ཡ༌ བུང༌བུ༌, རྐུ༌ཁན༌བོ༌ སོན༌ཏེའ༌ ཐོབ༌ན༌, ཁོའེ༌ ཏེ༌བོའེ༌ཀ༌ ནན༌མ༌ ཏེ༌བོའེ༌ ཉི༌ལྡབ༌བོ༌ ལོག༌ཏེ༌ ཤལ༌གོས༌།”

5 “མི༌ཞིག༌གི༌ ཁོ༌རང༌ངི༌ ཞིང༌ངི༌ཀ༌ ཡ༌ རྒུན༌ཚས༌སི༌ ནང༌ང༌ ཙཱ༌ ཟའ༌ལ༌ ཕུད༌ཁན༌ སེམས༌ཅན༌གུན༌ བིང༌ཏེ༌ ཞན༌མའེ༌ སྟོན༌ཐོག༌གུན༌ ཟའ༌ན༌, ཁོའེ༌ ཁོ༌རང༌ངི༌ ཞིང༌ ཡ༌ རྒུན༌ཚས༌སི༌ སྟོན༌ཐོག༌ གྱལ༌ཤོག༌པོ༌ ཏེ༌ མི༌བོའ༌ ཚབས༌ལ༌ ཏང༌གོས༌།”

6 “སུ༌ཞིག༌གི༌ ཁོ༌རང༌ངི༌ ཞིང༌ངི༌ ཙཱ༌ངན༌ མེའ༌ ཏུག༌ ཟ༌ནེ༌ ཏེ༌བོ༌ ཞན༌མའེ༌ ཞིང༌ང༌ ཁྱེབས༌ཏེ༌ ཞིང༌ རྔས༌ཁན༌ ཡ༌ སྐྱེ༌ཨིན༌ ཡོད༌ཁན༌ གུན༌ མེའ༌ ཞེན༌ན༌, མེ༌ གོ༌ཟུག༌ ཅོ༌ཁན༌ནི༌ མི༌བོའེ༌ ཀོད༌ཀ༌ ཆའ༌ཁན༌ནི༌ མི༌བོའ༌ རིན༌ གང༌པོ༌ ཤལ༌གོས༌།”

7 “སུ༌ཞིག༌གི༌ ཁོ༌རང༌ངི༌ ཁྱིམ༌ཚེས༌པའེ༌ཀ༌ པེ༌ནེ༌ ཡ༌ རིན༌ཅན༌ ཅ༌ལག༌ ཅོལ༌ཏེ༌ བོར༌ཁན༌བོའ༌ རྐུན༌མ༌ ཤོར༌ཏེ༌ རྐུན༌མ༌བོ༌ ཐོབ༌ན༌ ཁོའེ༌ ཏེ༌བོའེ༌ ཉི༌ལྡབ༌ ལོགས༌ཏེ༌ ཤལ༌གོས༌། 8 ཨིན༌ནའང༌ རྐུན༌མ༌བོ༌ མ༌ཐོབ༌ན༌ ཁོའེ༌ ཏེ༌ ནོར༌བོ༌ ཁོ༌རང༌ངི༌ ཁྱིམ༌ཚེས༌པ༌བོའེ༌ རྐུས༌ཏོག༌ག༌ མ༌རྐུས༌ཏོག༌ ཐག༌ཅད༌ཅེས༌ལ༌ ཁྲིམ༌སྤོན༌གུན༌ནི༌ དུན༌ལ༌ ཁོའེ༌ ཁྱོང༌གོས༌། 9 ལང༌ཏོ༌, བུང༌བུ༌, ལུག༌, ཀོས༌ལག༌, ཡ༌ ཅི༌ཞིག༌ སྟོར༌ཁན༌བོའེ༌ དག༌པོ༌ ང༌ ཨིན༌ ཟེར༌ཏེ༌ ཛིང༌མོ༌ ཏང༌ཁན༌ནི༌ མི༌གུན༌ ཁྲིམ༌སྤོན༌གུན༌ནི༌ དུན༌ལ༌ ཁྱེར༌གོས༌། གལ༌ཅན༌ ཐེའ༌ ཛད༌ཁན༌བོའེ༌ ཞན༌མ༌བོའ༌ ཉི༌ལྡབ༌ ཤལ༌གོས༌།”

10 “སུ༌ཞིག༌གི༌ ཁོ༌རང༌ངི༌ ཁྱིམ༌ཚེས༌པ༌ བུང༌བུ༌, ལང༌ཏོ༌, ལུག༌ ཡ༌ ཞན༌ཡང༌ སེམས༌ཅན༌ སྟ༌སྟོག༌ ཅོ༌ཅེས༌ལ༌ ཏང༌ཁན༌བོ༌ ཤི༌ན༌ ཡ༌ མ༌སྐྱོན༌ ཆ༌ན༌ ཡ༌ སུའང༌ མ༌ཐོང༌ང༌ རྐུས༌ཏེ༌ ཁྱེར༌ན༌, 11 ཁྱིམ༌ཚེས༌པ༌བོ༌ ཡ༌ཝའེ༌ སྐུན༌དུན༌ལ༌ སོང༌ཏེ༌ ཏེ༌ སེམས༌ཅན༌གུན༌ ཁོའེ༌ མ༌ རྐུས༌པིན༌ ཟེར༌ཏེ༌ ནའ༌ ཁུར༌ཏེ༌ སྟིང༌ནེ༌ དག༌པོའེ༌ ཏེ༌བོའ༌ ཨིད༌ཤེས༌ ཅོ༌གོས༌ ཡང༌ ཁྱིམ༌ཚེས༌པ༌ ཏེ༌བོའེ༌ རིན༌ ཤལ༌ མི༌གོས༌། 12 ཨིན༌ནའང༌ སེམས༌ཅན༌བོ༌ རྐུས༌ཏེ༌ ཨིན༌ན༌, སྟ༌སྟོག༌ ཅོ༌ཅེས༌སི༌ ཁ༌ཆད༌ ཅོ༌ཁན༌བོའེ༌ སེམས༌ཅན༌ནི༌ དག༌པོའ༌ རིན༌ ཤལ༌གོས༌། 13 རིའི༌ སེམས༌ཅན༌ནི༌ སད༌ཏེ༌ ཨིན༌ན༌ སྟ༌སྟོག༌ ཅོ༌ཅེས༌སི༌ ཁ༌ཆད༌ ཅོ༌ཁན༌བོའེ༌ ལུས༌ཁན༌ནི༌ ཤའ༌ སྤང༌པོའེ༌ ཚུལ༌ལ༌ ཁྱོང༌གོས༌ ཡང༌ ཏེ༌བོའེ༌ རིན༌ ཤལ༌ མི༌གོས༌།”

14 “རང༌ངི༌ ཁྱིམ༌ཚེས༌པའེ༌ སེམས༌ཅན༌ སྐྱིས༌ཏེ༌ ཁྱོང༌ཁན༌བོའེ༌ དག༌པོ༌ དུན༌ལ༌ མེད༌ ཟ༌ནེ༌ ཏེ༌བོའ༌ མ༌སྐྱོན༌ ཡ༌ ཤི༌ན༌, ཁོའེ༌ དག༌པོའ༌ ཏེ༌བོའེ༌ རིན༌ གང༌པོ༌ ཤལ༌གོས༌། 15 ཨིན༌ནའང༌ སེམས༌ཅན༌ནི༌ དག༌པོ༌ ཡོད༌ས༌ ཏེ༌ཟུག༌ ཆ༌ན༌ ཁོའ༌ ཏེ༌བོའེ༌ རིན༌ ཤལ༌ མི༌གོས༌། ཏེ༌བོ༌ སྐྱི༌ ཟ༌ནེ༌ ལ༌ ཏང༌ཁན༌བོ༌ ཤི༌ཁན༌ ཡ༌ མ༌སྐྱོན༌ ཆའ༌ཁན༌ནི༌ རིན༌ ཨིན༌ནོག༌།”

མི༌ཚེའེ༌ སྕོད༌ལམ༌མི༌ ཁྲིམས༌།

22:16-31

16 “ཀལ༌ཏེས༌ མི༌ཞིག༌གི༌ ན༌མ༌ མ༌ཏྲིས༌ཁན༌ནི༌ བུ༌མོ༌ ལག༌པ༌ མ༌ཐུག༌ཁན༌ ཞིག༌ག༌ ལུས༌བྲེལ༌ ཅོ༌ཅེས༌སི༌ དོད༌པ༌ སྐྱེ༌ཅུགས༌ཏེ༌ ལུས༌བྲེལ༌ ཅོ༌ན༌ ཁོའེ༌ ཏེ༌ བུ༌མོ༌བོའ༌ ན༌མའེ༌ རིན༌ཐང༌ ཤལ༌ཏེ༌ ཁོ༌ ཉམ༌པོ༌ ན༌མ༌ ཅོ༌གོས༌། 17 ཨིན༌ནའང༌ བུ༌མོའེ༌ ཨ༌བ༌ ཁོའ༌ བུ༌མོ༌ ཏང༌ཅེས༌ལ༌ མ༌ཐད༌ནའང༌ ཁོའེ༌ ན༌མའེ༌ རིན༌ཐང༌ ལག༌པ༌ མ༌ཐུག༌ཁན༌ནི༌ བུ༌མོ༌ཞིག༌ག༌ ཤལ༌ཁན༌ དྲན༌དྲ༌ ཤལ༌གོས༌།”

18 “ཆོས༌ངན༌ ཅོ༌ཁན༌ནི༌ བུ༌མོ༌གུན༌ སོན༌ཏེའ༌ དུག༌ མི༌ཆོག༌།”

19 “སེམས༌ཅན༌ ཉམ༌པོ༌ ལུས༌བྲེལ༌ བོར༌ཁན༌གུན༌ སད༌གོས༌།”

20 “ཡ༌ཝ༌ མན༌པ༌ ལྷ༌ལྷ༌མོ༌ གུན༌ལ༌ ཆོད༌པ༌ ཕུལ༌ཁན༌གུན༌ སད༌གོས༌།”

21 “ཞན༌ཡུལ༌ལི༌ མི༌གུན༌ལ༌ ངན༌པ༌ ཡ༌ གོབ༌ནོན༌ མ༌ཅོ༌། ཨིད༌ཏུ༌ ཅོས༌, ཁྱོ༌ཞ༌གུན༌ནའང༌ ཨི༌ཇིབ༌བི༌ ནང༌ང༌ ཞན༌ཡུལ༌ལི༌ མི༌ ཨིན༌པིན༌།”

22 “མག༌པ༌ ཤི༌ཁན༌ནི༌ བུ༌མོ༌ ཡ༌ ཕ༌མ༌ མེད༌ཁན༌ནི༌ ཕྲུ༌གུ༌ གུན༌ལ༌ ངན༌པ༌ མ༌ཅོ༌། 23 ཀལ༌ཏེས༌ ངན༌པ༌ ཅོས༌ཏེ༌ ཁོང༌གུན༌ནི༌ རོགས༌སི༌ ཕིའ༌ ངའ༌ ཞུ༌ན༌ ངའེ༌ ཏན༌ཏན༌ ཁོང༌གུན༌ནི༌ མོས༌ལམ༌གུན༌ ཉན༌ཨིན༌, 24 ཡང༌ ངའེ༌ སྲོ༌ མེ༌ ཙོགས༌ལ༌ བར༌ཏེ༌ ཁྱོ༌ཞ༌གུན༌ ར༌འི༌ ཉམ༌པོ༌ སད༌ ཅུག༌ཨིན༌། ཏེ༌ནེ༌ ཁྱོ༌ཞ༌གུན༌ནི༌ ན༌མ༌ མག༌པ༌ མེད༌ཁན༌ ཡང༌ ཕྲུ༌གུ༌ གུན༌ ཨ༌བ༌ མེད༌ཁན༌ གྱུར༌ཨིན༌།”

25 “ཀལ༌ཏེས༌ ཁྱོ༌ཞ༌གུན༌ནི༌ སྒོས༌དོམ༌ ཡོད༌ཁན༌ནི༌ ངའེ༌ མི༌གུན༌ལ༌ པེ༌ནེ༌ སྐྱིས༌ཏེ༌ ཏང༌ན༌, པེ༌ནེ༌ སྐྱིས༌ཏེ༌ ཏང༌ཁན༌གུན༌ ཙོགས༌ལ༌ ཁོང༌གུན༌ནི༌ ཀ༌ནེ༌ ཕར༌ མ༌ལེན༌། 26 ཀལ༌ཏེས༌ ཁྱོ༌ཞའེ༌ ཁོང༌གུན༌ནི༌ ཀོས༌པོ༌ དམ༌ཆའེ༌ ཚུལ༌ལ༌ ཁྱེར༌ན༌ ཉི༌མ༌ སྐྱོད༌དི༌ སང༌ སྔུན༌ལ༌ ཏེ༌བོ༌ ཁོང༌གུན༌ལ༌ ལོགས༌ཏེ༌ ཏང༌གོས༌, 27 ཅིའ༌ཟེར༌ན༌ ཟུགས༌པོ༌ ཀབ༌ཅེས༌ལ༌ ཁོའ༌ ཏེན༌ན༌ ཀོས༌པོ༌ མ༌ནེ༌ མེད༌ཏེ༌ ཨིན༌ནོག༌། ཏེ༌ནེ༌ ཉིད༌ཏང༌ ཟ༌ནེ༌ ཁོ༌ ཅི༌ གོན༌ཨིན༌? ཀལ༌ཏེས༌ ཁོའ༌ ནགས༌ ཐོང༌ཏེ༌ ངའ༌ བོད༌ན༌ ངའེ༌ ཁོའེ༌ མོས༌ལམ༌ ཉན༌ཨིན༌, ང༌ ནི༌ སྙིང༌རྗེ༌ཅན༌ ཨིན༌།”

28 “ཁྱོ༌ཞའེ༌ དཀོན༌མཆོག༌ག༌ དད༌ལོག༌ མ༌ཅོ༌ ཡ༌ རང༌ངི༌ མི༌གུན༌ནི༌ སྤོན༌བོའ༌ རྔན༌ མ༌ཏབ༌།”

29 “ཁྱོ༌རང༌གུན༌ནི༌ གྲུ༌ནས༌, ཆང༌ དང༌ ཨོ༌ལིཝ༌ཝི༌ མར༌ནག༌ གུན༌ནི༌ ཆོད༌པ༌ ཕུལ༌གོ༌ཤེས༌སི༌ ཏུས༌པོའེ༌ཀ༌ ངའ༌ ཕུལ༌།”

“ཁྱོ༌ཞ༌གུན༌ནི༌ གོ༌སྐྱེས༌ བུ༌ཚ༌གུན༌ ངའ༌ ཏོང༌། 30 ཏེན༌ན༌ ཙོགས༌ ཁྱོ༌ཞའེ༌ བ༌ལང༌ དང༌ ལུག༌ གུན༌ནི༌ གོ༌སྐྱེས༌ ཉམ༌པོ༌ ཅོས༌། ཏེ༌གུན༌ ཁོ༌རང༌ངི༌ ཨ༌མ༌ ཉམ༌པོ༌ ཞག༌མ༌ རྡུན༌ དུག༌ཅུག༌ ཨིན༌ནའང༌ ཞག༌མ༌ རྒྱད༌པའེ༌ ཞག༌ག༌ ཏེ༌བོ༌ ངའ༌ ཆོད༌པ༌ ཕུལ༌། 31 ཁྱོ༌ཞའ༌ ངའེ༌ མི༌ ཏམ༌པ༌གུན༌ ཨིན༌ པ༌སང༌ རིའི༌ སེམས༌ཅན༌ནི༌ སད༌ཁན༌ནི༌ ཤ༌ ཁྱོ༌ཞ༌གུན༌ནི༌ ཟའ༌ མ༌གོས༌, ཏེ༌བོ༌ ཁྱི༌གུན༌ལ༌ ཟའ༌ ཏོང༌།”

23

སྙིང༌རྗེ༌ དང༌ འོས༌པ༌།

23:1-9

1 ཡ༌ཝའེ༌ མོ༌ཟེས༌ལ༌ མོལས༌, “ཟུན༌ཇན༌ སྤེ༌ར༌གུན༌ ཁྱེབས༌ མ༌ཅུག༌ ཡང༌ ངན༌པ༌ མིའ༌ རོགས༌ ཅོས༌ཏེ༌ ཟུས༌མའེ༌ སྤང༌པོ༌ མ༌ཏང༌། 2 ངན༌པ༌ ཅོ༌ཁན༌ནི༌ མི༌ཚོགས༌སི༌ སྟིང༌རང༌ནེ༌ མ༌ཆ༌། ཁྲིམས༌ཁུང༌ང༌ སྤང༌པོ༌ ཏང༌ ཟ༌ནེ༌ མི༌ཚོགས༌ ཉམ༌པོ༌ ཁའ༌ཆམས༌ཏེ༌ ཁྲིམ༌སྤོན༌ལ༌ འོས༌པ༌ མན༌ཁན༌ནི༌ ཐག༌ཅད༌ ཏང༌ མ༌ཅུག༌། 3 ཁྲིམས༌ཁུང༌ངི༌ ནང༌ང༌ ཉལ༌བ༌ཅན༌ ཞིག༌གི༌ ཤགས༌སི༌ ཐག༌ཅད༌ ཏང༌ ཟ༌ནེ༌ ཉལ༌བ༌ཅན༌ ཨིན༌ཅེས༌པོའེ༌ ཁོའ༌ ཆོགས༌ མ༌ཅོ༌།”

4 “ཀལ༌ཏེས༌ ཁྱོ༌ཞའེ༌ གྲ༌འོའེ༌ ལང༌ཏོ༌ ཡ༌ བུང༌བུ༌ གྲོལ༌ཏེ༌ ཁོར༌ཨིན༌ ཐོང༌ན༌ ཏེ༌བོ༌ ལོགས༌ཏེ༌ ཁོའེ༌ ཁང༌པ༌ ཁྱེར༌གོས༌། 5 ཀལ༌ཏེས༌ ཁྱོ༌ཞའ༌ ནཕ༌རད༌ ཅོ༌ཁན༌བོའེ༌ བུང༌བུ༌ རྒལ༌ལི༌ ནན༌ཏེ༌ གྱེལ༌ཏེ༌ ཐོང༌ན༌ ཏེ༌བོའ༌ སྣང༌མེད༌ མ༌ཅོའ༌, བུང༌བུ༌ ལང༌ཅེས༌ལ༌ ཁོའ༌ རོགས༌ ཅོ༌གོས༌།”

6 “ཁྲིམས༌ཁུང༌ངི༌ ནང༌ང༌ ཉལ༌བ༌ཅན༌ནི༌ ཤགས༌པོའ༌ འོས༌པའེ༌ ཐག༌ཅད༌ ཐོབ༌ཅེས༌ ཏན༌ཏན༌ ཅོ༌གོས༌། 7 ཟུས༌མ༌ སྐྱོན༌ མ༌ནེ༌ མི༌ཀལ༌ཅེས༌ ཏན༌ཏན༌ ཅོས༌, ཡང༌ ནོངས༌མེད༌ ཡ༌ ཀྲང༌པོ༌ མི༌ཞིག༌ག༌ ཤི༌ཅེས༌སི༌ ཁྲིམས༌ཅད༌ མ༌ཏང༌། ཏེ༌ཙོགས༌ ངན༌པ༌ ཅོ༌ཁན༌བོའ༌ ངའེ༌ ཤགས༌པ༌ མི༌ཏང༌།”

8 “ཕག༌སུབ༌ མ༌ལེན༌, ཅིའ༌ཟེར༌ན༌ ཏེ༌བོའེ༌ ཁྱོ༌རང༌ང༌ ཐོང༌ཁན༌བོ༌ སྣང༌མེད༌ ཅོ༌ཅུགས༌ཏེ༌ ཀྲང༌པོ༌ སྤང༌པོ༌ ཏང༌ཅེས༌པོའེ༌ ནང༌ང༌ གྱུར༌ཇ༌ ཁྱོང༌ ཅུག༌ག༌ནོག༌།”

9 “ཞན༌ཡུལ༌ལི༌ མི༌གུན༌ལ༌ གོབ༌ནོན༌ མ༌ཏང༌, ཏེ༌ཟུག༌ ཅོ༌ན༌ ཀ༌ཟུག༌ཤིག༌ ཡོང༌ཅེན༌ ཁྱོ༌ཞ༌གུན༌ལ༌ གྱུས༌ ཨིན༌ནོག༌ ཅིའ༌ཟེར༌ན༌ ཨི༌ཇིབ༌པ༌གུན༌ནི༌ ཁྱོ༌ཞའ༌ ཏེ༌ཙོགས༌ ཅོས༌ཏེ༌ ཨིན༌པིན༌།”

ཤབ༌བད༌དི༌ ངལ༌ཚོ༌།

23:10-13

10 “ལོ༌ དྲུག༌ ཁྱོ༌ཞ༌གུན༌ནི༌ ས༌ཀྱད༌གུན༌ བད༌ཏེ༌ སྟོན༌ཐོག༌ ལྡུམ༌, 11 ཨིན༌ནའང༌ ལོ༌ རྡུན༌པའེ༌ ནང༌ང༌ ཏེ༌གུན༌ མ༌བད༌ད༌ བོར༌ ཏེ༌ནེ༌ ཏེ༌ཀ༌ སྐྱེས༌ཁན༌གུན༌ ཉལ༌བ༌ཅན༌གུན༌ནི༌ ཟའ༌ལ༌ ཁྱེར༌ཏེ༌ ལག༌ལུས༌པོ༌ རིའི༌ སེམས༌ཅན༌གུན༌ནི༌ ཟའ༌ཉན༌ཨིན༌། ཏེན༌ན༌ ཙོགས༌ ཁྱོ༌ཞ༌གུན༌ནི༌ རྒུན༌ཚས༌ དང༌ ཨོ༌ལིཝ༌ཝི༌ ལྕང༌མ༌གུན༌ ཉམ༌པོའང༌ ཅོས༌།”

12 “རྡུན༌ཞག༌གི༌ ཞག༌མ༌ དྲུག༌པོ༌ ལས༌ ཅོས༌ ཨིན༌ནའང༌ ཞག༌མ༌ རྡུན༌པའེ༌ ཞག༌ག༌ ལས༌ མ༌ཅོའ༌ ངལ༌ཚོ༌ གོས༌། ཏེ༌ནེ༌ ཁྱོ༌ཞའེ༌ ཚེ༌ཡོག༌གུན༌, ལས༌ལ༌ ཀོལ༌ཁན༌ནི༌ སེམས༌ཅན༌གུན༌ དང༌ ཞན༌ཡུལ༌ལི༌ མི༌གུན༌ ངལ༌ཚོས༌ཏེ༌ སྟོབས༌གུན༌ སོ༌ ཐུབ༌ཨིན༌།”

13 “ང༌ ཡ༌ཝའེ༌ ཁྱོ༌ཞ༌གུན༌ལ༌ ཟེར༌ཁན༌ ཚང༌མ༌ ཅོས༌། ལྷ༌ལྷ༌མོ༌ གུན༌ལ༌ མོས༌ལམ༌ མ༌ཞུ༌, ཏེ༌གུན༌ནི༌ མིང༌ངའང༌ མ༌ཁུར༌།”

ཏུས༌ཆེན༌ སུམ༌།

23:14-19

14 “ལོ༌ ཅིག༌གི༌ ནང༌ང༌ ངའ༌ རྩི༌ཝ༌ ཅོ༌ཅེས༌ལ༌ ཏུས༌ཆེན༌ སུམ༌ རྩིས༌། 15 ཏང༌པོ༌, ངའེ༌ བཀའ༌ ཏང༌ཁན༌ ནང༌ཞིན༌ ཁྱོ༌ཞ༌གུན༌ ཨི༌ཇིབ༌ནེ༌ བིང༌ཏེ༌ ཡོང༌ཁན༌ནི༌ ཨ༌བིབ༌བི༌ ཟླ༌ཝའེ༌ ནང༌ང༌ ལྡམས༌ཁན༌ནི༌ ཏུས༌པོའེ༌ཀ༌ སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ རྩིས༌། འི༌ ཏུས༌ ཞག༌ རྡུན༌ སྐྱུར༌ མེད༌ཁན༌ནི༌ ཏ༌གི༌ ཟོ༌།”

“ལག༌པ༌ སྟོང༌པ༌ སུ༌ཞིག༌གའང༌ ངའེ༌ དུན༌ལ༌ མ༌ཡོང༌།”

16 “ཉིས༌པ༌; སྟོན༌ཐོག༌ རྔ༌ཅེས༌སི༌ ཏུས༌ཆེན༌ རྩིས༌, ཏེ༌ཏུས༌ ཁྱོ༌ཞ༌གུན༌ནི༌ གོ༌མའེ༌ སྟོན༌ཐོག༌ རྔ༌ཁན༌ནི༌ ཁག༌ཤིག༌ ངའ༌ ཕུལ༌གོས༌།”

“སུམ༌པ༌; ལོའེ༌ སྟིང༌ཇུག༌གི༌ སྟོན༌ཐོག༌ ཚང༌མ༌ ནང༌ང༌ ལྡུམས༌ཏེ༌ ཁྱོང༌ཅེས༌སི༌ ཏུས༌ཆེན༌ རྩིས༌, ཀ༌བོའེ༌ ནང༌ང༌ རྒུན༌ དང༌ ཞན༌ ཤིང༌ཏོག༌ གུན༌ནའང༌ ཐེས༌ཏེ༌ ཨིན༌།”

17 “ལོའེ༌ ནང༌ང༌ ལན༌ སུམ༌ ཁྱོ༌ཞའེ༌ བུ༌ཚ༌ ཚང༌མ༌ ཡ༌ཝ༌ དཀོན༌མཆོག༌གི༌ དུན༌ལ༌ ཁོང༌ང༌ ཅོལ༌ཅེས༌ལ༌ ཛོམ༌གོས༌།”

18 “ངའ༌ སེམས༌ཅན༌ སྲོག༌ཆོད༌ལ༌ ཕུལ༌ ཟ༌ནེ༌ ཏེ༌བོ༌ ཉམ༌པོ༌ སྐྱུར༌ཅན༌ནི༌ ཏ༌གི༌ མ༌ཕུལ༌། སེམས༌ཅན༌ནི༌ ཚིལ༌ ཆོད༌པ༌ ཕུལ༌ཁན༌གུན༌ སྟིང༌མ༌ཞག༌གི༌ ང༌མོ༌ ཚོག༌པ༌ བོར༌ མ༌གོས༌།”

19 “ཁྱོ༌ཞའེ༌ ཏབ༌ཁན༌ནི༌ སྟོན༌ཐོག༌གི༌ གོ༌མའེ༌ བྲས༌བུ༌ གྱལ༌ཤོག༌པོ༌ ཡ༌ཝ༌ ཁྱོ༌ཞ༌གུན༌ནི༌ དཀོན༌མཆོག༌གི༌ ཆོད༌ཁང༌ང༌ ཁྱོང༌།”

“རི༌གུའི༌ ཤ༌ ཏེ༌བོའེ༌ ཨ༌མའེ༌ འོ༌མའེ༌ ནང༌ང༌ མ༌ སྐོལ༌།”

དཀོན༌མཆོག༌གི༌ ཕོ༌ཉའེ༌ ལམ༌ གྲལ༌གྲིག༌ ཛད༌ཨིན༌།

23:20-33

20 “ངའེ༌ ཁྱོ༌ཞ༌གུན༌ནི༌ སྔུན༌སྔུན༌ལ༌ ཕོ༌ཉ༌ ཀལ༌ཨིན༌, ཁོའེ༌ བེས༌སི༌ ནང༌ང༌ ཁྱོ༌ཞ༌གུན༌ སྐྱོབས༌ཏེ༌ ངའེ༌ གྲལ༌གྲིག༌ ཅོ༌ཁན༌ནི༌ ནས༌སའེ༌ ནང༌ང༌ ཁྱེར༌ཨིན༌། 21 ནང༌སྟག༌ ཏངས༌ཏེ༌ ཁོའེ༌ ཁའ༌ཉོན༌། ཁོའེ༌ གྱབ༌གལ༌ལ༌ ངོ༌ལོག༌ མ༌ཅོ༌ ཅིའ༌ཟེར༌ན༌ ཁོ༌ ངའེ༌ ཚབས༌ ཨིན༌ ཡང༌ ཁོའེ༌ ཁྱོ༌ཞའེ༌ ངོ༌ལོག༌ ཅོ༌ཁན༌གུན༌ལ༌ ཤགས༌པ༌ མི༌ཏང༌། 22 ཀལ༌ཏེས༌ ཁྱོ༌ཞ༌གུན༌ནི༌ ཁོའེ༌ ཁའ༌ཉན༌ཏེ༌ ངའེ༌ བཀའ༌ ཏང༌ཁན༌ ཚང༌མ༌ ཅོ༌ན༌, ངའ༌ ཁྱོ༌ཞའེ༌ གྲ༌འོ༌གུན༌ནི༌ གྲ༌འོ༌ ཡང༌ ཁྱོ༌ཞའ༌ གྱབ༌གལ༌ ཅོ༌ཁན༌གུན༌ལ༌ ངའེ༌ གྱབ༌གལ༌ ཅོ༌ཨིན༌། 23 ངའེ༌ ཕོ༌ཉ༌ ཁྱོ༌ཞ༌གུན༌ནི༌ སྔུན༌སྔུན༌ལ༌ ཆེན༌ ཡང༌ ཁྱོ༌ཞ༌གུན༌ ཨ༌མོར༌པ༌, ཧེད༌པ༌, པེ༌རིཟ༌པ༌, ཀེ༌ནན༌པ༌, ཧིཝ༌པ༌, ཡང༌ ཡེ༌བས༌པ༌ གུན༌ནི༌ ས༌ཆའེ༌ ནང༌ང༌ ཁྱེར༌ཨིན༌ ཡང༌ ངའེ༌ ཁོང༌གུན༌ མེད༌ཁན༌ ཅོ༌ཨིན༌། 24 ཁོང༌ངི༌ སྐུན༌དྲ༌གུན༌ནི༌ དུན༌ལ༌ གོ༌ མ༌སྒུ༌ ཡ༌ ཏེ༌གུན༌ལ༌ ཅོལ༌ མ༌ཅོལ༌ ཡང༌ ཁོང༌གུན༌ནི༌ ཆོས༌ ཅོ༌ ཚུལ༌གུན༌ ལེན༌ མ༌ལེན༌། ཁོང༌གུན༌ནི༌ སྐུན༌དྲ༌གུན༌ ཁྲེས༌ཏོར༌ ཅོ༌གོས༌ ཡང༌ ཁོང༌གུན༌ནི༌ རྡོའེ༌ ཀ༌ཝ༌ ཏམ༌པ༌ ཐེ༌ཁན༌གུན༌ ཏུམ༌པ༌ ཏུམ༌པའེ༌ ནང༌ང༌ ཅོག༌། 25 ང༌ ཡ༌ཝ༌ ཁྱོ༌ཞའེ༌ དཀོན༌མཆོག༌ག༌ ཅོལ༌ ཡང༌ ངའེ༌ ཁྱོ༌ཞའེ༌ ཟའ༌ཅེས༌ དང༌ ཐུང༌ཅེས༌ གུན༌ནི༌ཀ༌ ཅིན༌ལབས༌ ཏང༌ཨིན༌ ཡང༌ ཁྱོ༌ཞ༌གུན༌ལ༌ ཟུ༌མོ༌ ཡོང༌ མི༌ཅུག༌། 26 ཁྱོ༌ཞའེ༌ ཡུལ༌ལ༌ བུ༌མོ༌ སུ༌ཞིག༌གིའང༌ ཕྲུ༌གུ༌ མི༌ཞིག༌ ཡ༌ ཕྲུ༌གུ༌ མ༌ཇོར༌ར༌ མི༌ལུས༌། ངའེ༌ ཁྱོ༌ཞ༌གུན༌ལ༌ མི༌ཚེ༌ རིང༌མོ༌ ཏང༌ཨིན༌།”

27 “ངའེ༌ ཁྱོ༌ཞའེ༌ སྔུན༌ལ༌ ཇིགས༌ནང༌ ཀལ༌ཏེ༌ ཁྱོ༌ཞ༌གུན༌ནི༌ གྱབ༌གལ༌ལ༌ ནོལ༌ཁན༌ནི༌ མི༌གུན༌ནི༌ ནང༌ང༌ ཐེ༌ཚོམས༌ སྐྱེ༌ཅུག༌ཨིན༌ ཡང༌ ངའེ༌ ཁྱོ༌ཞའེ༌ གྲ༌འོ༌གུན༌ ལོགས༌ཏེ༌ ཤོར༌ ཅུག༌ཨིན༌། 28 ངའེ༌ ཁྱོ༌ཞ༌གུན༌ནི༌ གྲ༌འོ༌ ཧིཝ༌པ༌, ཀེ༌ནན༌པ༌, ཧེད༌པ༌ གུན༌ལ༌ ཇིགས༌ནང༌ སྲན༌ཏྲེ༌ སྟན༌ཏེ༌ ཁྱོ༌ཞའེ༌ དུན༌ལ༌ ཁོང༌གུན༌ ཏེ༌ ས༌ཆའེ༌ ནང༌ནེ༌ ཕིང༌ཨིན༌། 29 ངའེ༌ ཁོང༌ ཚང༌མ༌ ལོ༌ ཅིག༌གི༌ ནང༌ང༌ ཕིངས༌ཏེ༌ མི༌ཏང༌, ཀལ༌ཏེས༌ ཏང༌ན༌ ས༌ཆ༌བོ༌ ཐང༌སྟོང༌ གྱུར༌ཏེ༌ རིའི༌ སེམས༌ཅན༌ མང༌པོ༌ ཕེལ༌ཏེ༌ ཁྱོ༌ཞའ༌ ཇིགས༌ནང༌ ཆེན༌། 30 ཁྱོ༌ཞ༌གུན༌ ཕེལ༌ཏེ༌ འི༌ ས༌ཆ༌ ཁྱོ༌ཞའེ༌ གྱུར༌གྱུར༌ ཚག༌པ༌ ངའེ༌ ཁོང༌གུན༌ ཉུ༌ངུན༌ ཉུ༌ངུན༌ ཅོས༌ཏེ༌ ཕིང༌ཨིན༌།”

31 “ངའེ༌ ཁྱོ༌ཞའེ༌ སན༌ཚམས༌གུན༌ ཚོ༌ མར༌པོ༌ནེ༌ མེ༌གྲི༌ཀྲེ༌རིའན༌ནི༌ ཚོ༌ ཚོག༌པ༌ ཡང༌ རི༌སྟོང༌ནེ༌ ཡུཕ༌རེ༌ཀྲས༌སི༌ ལྩངས༌པོ༌ ཚོག༌པ༌ ཕེལ༌ ཅུག༌ཨིན༌། ངའེ༌ ཁྱོ༌ཞའེ༌ ལག༌ག༌ ཏེ༌ ས༌ཆའེ༌ ནང༌ང༌ ནས༌ཁན༌ནི༌ མི༌གུན༌ ཏང༌ཨིན༌ ཡང༌ ཁྱོ༌ཞའ༌ ཏེ༌ ནས༌སའེ༌ ནང༌ང༌ ཡོང༌ ཟ༌ནེ༌ ཁྱོ༌ཞའེ༌ ཁོང༌གུན༌ ཕིངས༌ཏེ༌ ཏང༌ཨིན༌། 32 ཁྱོ༌ཞའེ༌ ཁོང༌གུན༌ ཡ༌ ཁོང༌གུན༌ནི༌ ལྷ༌ལྷ༌མོ༌ གུན༌ ཉམ༌པོ༌ ཆད༌དོན༌ ཅོ༌ མ༌གོས༌། 33 ཁོང༌གུན༌ ཁྱོ༌ཞའེ༌ ཡུལ༌ལི༌ ནང༌ང༌ དུག༌ མ༌ཅུག༌, ཀལ༌ཏེས༌ དུག༌ཅུག༌ན༌ ཁོང༌གུན༌ནི༌ ལྷ༌ལྷ༌མོ༌ གུན༌ལ༌ ཅོལ༌ཅེས༌སི༌ ནང༌ང༌ ཁྱོ༌ཞའ༌ ཁད༌ཅུགས༌ཏེ༌ ངའེ༌ གྱབ༌གལ༌ལ༌ སྡིག༌པ༌ ཅོ༌ཅུག༌ཨིན༌།”

24

ཨིས༌ར༌ཨེལ༌པ༌གུན༌ ཉམ༌པོ༌ ཡ༌ཝའེ༌ ཆད༌དོན༌ ཛདས༌།

24:1-18

1 ཡ༌ཝའེ༌ མོ༌ཟེས༌ལ༌ མོལས༌, “ཁྱོ༌རང༌, ཨ༌རོན༌, ན༌དབ༌, ཨ༌བི༌ཧུ༌ དང༌ ཨིས༌ར༌ཨེལ༌ལི༌ སྤོན༌བོ༌ རྡུན༌ཅུ༌ ང༌ ཡོད༌ས༌ རིའི༌ཀ༌ ཀེན༌ལ༌ ཡོང༌། ཁྱོ༌ཞ༌གུན༌ ཐག༌རིང༌ང༌ དུགས༌ཏེ༌ ངའ༌ ཅོལ༌གོས༌། 2 མོ༌ཟེས༌ ཁྱོ༌རང༌ ཅིག༌པོ༌ ང༌ ཡ༌ཝའེ༌ ཉེ༌མོའ༌ ཡོང༌ནའང༌ གྲིག༌ ཨིན༌ནའང༌ ཞན༌གུན༌ ངའེ༌ ཉེ༌མོའ༌ ཡོང༌ མ༌གོས༌། རི༌ ཡོག༌ག༌ ཡོད༌ཁན༌ ཞན༌ མི༌གུན༌ རིའི༌ཀ༌ ཀེན༌ལ༌ ཡོང༌ མི༌ཆོགས༌།”

3 མོ༌ཟེས༌ ཐུར༌ལ༌ ཡོངས༌ཏེ༌ མི༌གུན༌ལ༌ ཡ༌ཝའེ༌ མོལ༌ཁན༌ ཚང༌མ༌ དང༌ ཁྲིམས༌གུན༌ ཤདས༌། ཏེ༌ནེ༌ མི༌ ཚང༌མའེ༌ སྐད༌ ཅིག༌གི༌ ནང༌ང༌ ལན༌ཏངས༌, “ང༌ཞའེ༌ ཡ༌ཝའེ༌ མོལ༌ཁན༌ ཚང༌མ༌ ཅོ༌ཨིན༌།” 4 མོ༌ཟེས༌སི༌ ཡ༌ཝའེ༌ མོལ༌ཁན༌ ཚང༌མ༌ བྲིས༌། ཐོ༌རེ༌ཟུག༌པོ༌ ང༌མོ༌ནེ༌ ཁོའེ༌ རིའི༌ དུན༌ལ༌ ཆོད༌ཁྲི༌ཞིག༌ རྩིགས༌ ཡང༌ ཨིས༌ར༌ཨེལ༌ལི༌ མི༌སྡེ༌ རྕུག༌ཉིས༌སི༌ ཕིའ༌ རྡོའ༌ རྕུག༌ཉིས༌ ཀ༌ཝ༌ ཙོགས༌ལ༌ ལངས༌། 5 ཏེ༌ནེ༌ ཁོའེ༌ ཞུ༌ནུ༌ ཁ༌ཅིག༌ ལྡམས༌ ཡང༌ ཁོང༌གུན༌ནི༌ མེའ༌ སྲག༌ཁན༌ནི༌ ཆོད༌པ༌ དང༌ ཞི༌དེ༌ ཐུན༌བྲེལ༌ལི༌ ཕིའ༌ ལོ༌ ཆུ༌ངུན༌ ལང༌ཏོ༌གུན༌ ཡ༌ཝའ༌ ཆོད༌པ༌ ཕུལས༌། 6 མོ༌ཟེས༌སི༌ སེམས༌ཅན༌ནི༌ ཁྲག༌ ཕེད༌པོ༌ ནོད༌དི༌ ནང༌ང༌ བོརས༌ ཡང༌ ཕེད༌པོ༌ ཆོད༌ཁྲི༌ཀ༌ ཡོགས༌། 7 ཏེ༌ནེ༌ ཁོའེ༌ ཆད༌དོན༌ནི༌ སྤེ༌ཆ༌ ཁུར༌ཏེ༌ མི༌གུན༌ནི༌ དུན༌ལ༌ སིལས༌། ཁོང༌གུན༌ནི༌ ཟེརས༌, “ང༌ཞ༌གུན༌ནི༌ ཡ༌ཝའེ༌ ཁའ༌ ཉན༌ཏེ༌ ཁོང༌ངི༌ མོལ༌ཁན༌ ཚང༌མ༌ ཅོ༌ཨིན༌།”

8 ཏེ༌ནེ༌ མོ༌ཟེས༌སི༌ ནོད༌དི༌ ནང༌ང༌ ཡོད༌ཁན༌ནི༌ ཁྲག༌པོ༌ ཁུར༌ཏེ༌ མི༌གུན༌ནི༌ཀ༌ ཐོར༌མ༌ ཏངས༌ ཡང༌ ཟེརས༌, “འི༌ ཁྲག༌པོ༌, ཆད༌དོན༌ སྟན༌པོ༌ ཅོ༌ཁན༌ནི༌ ཐེ༌ཙེ༌ ཨིན༌ ཀ༌བོ༌ ཡ༌ཝའེ༌ འི༌ ལབ༌ཞ༌གུན༌ སལ༌ཏེ༌ ཁྱོ༌ཞ༌གུན༌ ཉམ༌པོ༌ ཅོའ༌ ཛད༌ཏེ༌ ཨིན༌།”

9 མོ༌ཟེས༌, ཨ༌རོན༌, ན༌དབ༌, ཨ༌བི༌ཧུ༌ དང༌ ཨིས༌ར༌ཨེལ༌ལི༌ སྤོན༌བོ༌ རྡུན༌ཅུ༌ ཀེན༌ལ༌ རིའི༌ཀ༌ སོང༌ 10 ཡང༌ ཁོང༌གུན༌ནི༌ ཨིས༌ར༌ཨེལ༌པའེ༌ དཀོན༌མཆོག༌ ཇལ༌། ཁོང༌ངི༌ ཞབས༌སི༌ ཡོག༌ག༌ རིན༌ཅན༌ རྡོའ༌ སྔོན༌པོ༌ ནི༌ལིམ༌ ཏིང༌ཁན༌ ཙོགས༌ ཀ༌བོ༌ ནམ༌ ཙོགས༌ སལ༌པོ༌ དུག༌པིན༌། 11 ཨིས༌ར༌ཨེལ༌ལི༌ སྤོན༌བོ༌གུན༌ནི༌ དཀོན༌མཆོག༌ ཇལ༌ ཨིན༌ནའང༌ ཁོང༌ངི༌ ཁོང༌གུན༌ལ༌ ནོད༌པ༌ སྐྱལ༌ལ༌ མ༌ཛདས༌ ཡང༌ ཁོང༌གུན༌ ཟེན༌, ཐུང༌ཨིན༌ ཡོད༌ ཟ༌ནེ༌ ཁོང༌ ཁོང༌གུན༌ ཉམ༌པོ༌ ཞུགས༌ཏེ༌ ཡོད༌པིན༌།

12 ཡ༌ཝའེ༌ མོ༌ཟེས༌ལ༌ མོལས༌, “ང༌ ཡོད༌ས༌ རིའི༌ཀ༌ ཀེན༌ལ༌ ཡོངས༌ཏེ༌ ཏེ༌ཀ༌ དུག༌, ངའེ༌ ཁྱོ༌རང༌ང༌ རྡོའ༌ ལེབ༌ལེབ༌ ཉིས༌སི༌ཀ༌ མི༌གུན༌ལ༌ ལབ༌ཞ༌ ཏང༌ཁན༌ནི༌ བཀའ༌ དང༌ ཁྲིམས༌གུན༌ བྲིས༌ཏེ༌ ཏང༌ཨིན༌།”

13 མོ༌ཟེས༌སི༌ ཁོའ༌ རོགས༌ཅོ༌ཁན༌ ཡོ༌ཤུའ༌ ཁྲིད༌ཏེ༌ ཀེན༌ལ༌ དཀོན༌མཆོག༌གི༌ རི༌ཀ༌ སོང༌། 14 མོ༌ཟེས༌སི༌ སྤོན༌བོ༌གུན༌ལ༌ ཟེརས༌, “ང༌ཞའ༌ ལོགས༌ཏེ༌ ཡོང༌ཡོང༌ ཚོག༌པ༌ ཁྱོ༌ཞ༌གུན༌ འི༌ཀ༌ སྲུངས༌ཏེ༌ དུག༌། ཨ༌རོན༌ དང༌ ཧུར༌ ཁྱོ༌ཞའ༌ ཉམ༌པོ༌ ཨིན༌ནོག༌ ཡང༌ ཛིང༌མོ༌ ཆ༌ན༌ ཁོང༌ ཉིས༌ཀོའ༌ ཐག༌ཅད༌ ཏང༌ཅུག༌།”

15 མོ༌ཟེས༌ ཀེན༌ལ༌ རི༌ཀ༌ སོང༌ ཡང༌ རི༌བོ༌ སྲིན༌ནི༌ ཀབས༌, 16 ཡང༌ ཡ༌ཝའེ༌ ཟིར༌རྗིད༌ སི༌ནཱའི༌ རི༌ཀ༌ བབས༌ས༌ ཛད༌ཏེ༌ ཞག༌ དྲུག༌ ཏེ༌བོ༌ སྲིན༌ནི༌ ཀབས༌ཏེ༌ ལུས༌ ཡང༌ ཞག༌ རྡུན༌པའེ༌ ཞག༌ག༌ སྲིན༌ནི༌ ནང༌ནེ༌ ཡ༌ཝའེ༌ མོ༌ཟེས༌ལ༌ བོད༌ད༌ ཛདས༌། 17 ཨིས༌ར༌ཨེལ༌པ༌གུན༌ལ༌ ཡ༌ཝའེ༌ ཟིར༌རྗིད༌པོ༌ རི༌གོའ༌ མེ༌ ཞེན༌ཁན༌ ཙོགས༌ ཐོང༌ངད༌པིན༌། 18 མོ༌ཟེས༌ ཀེན༌ལ༌ རི༌ཀ༌ སྲིན༌ནི༌ ནང༌ང༌ སོང༌ ཡང༌ ཏེ༌རུ༌ ཁོ༌ ཉི༌མ༌ ཞིབ༌ཅུ༌ དང༌ ཚན༌ ཞིབ༌ཅུ༌ དུགས༌།

25

དཀོན༌མཆོག༌གི༌ ཀུར༌རི༌ ཕིའ༌ ཆོད༌པ༌།

25:1-9

1 ཡ༌ཝའེ༌ མོ༌ཟེས༌ལ༌ མོལས༌, 2 “ཨིས༌ར༌ཨེལ༌པ༌གུན༌ལ༌ ‘ངའ༌ ཆོད༌པ༌ ཕུལ༌ཅེས༌ ཁྱོང༌’ ཟེར༌། ཐད༌པོ༌ ཉམ༌པོ༌ ཆོད༌པ༌ ཕུལ༌ཅེས༌ལ༌ ཁྱོང༌ཁན༌ ཚང༌མ༌ ལེན༌། 3 མི༌གུན༌ནི༌ ཀ༌ནེ༌ འི༌ ཆོད༌པ༌གུན༌ ལེན༌: སེར༌, མུལ༌ དང༌ ར༌གན༌, 4 སྔོན༌པོ༌, སྔོ༌མར༌ ཡང༌ མར༌པོ༌ ནས༌མ༌ ཡང༌ གྱལ༌ལ༌ ཀུས༌པོ༌ རས༌ དང༌ ར༌མའེ༌ བལ༌, 5 རང༌ མར༌པོ༌ ཏང༌ཁན༌ནི༌ ལུག༌ཕོའེ༌ པགས༌པ༌ དང༌ ཀོའ༌ གྱལ༌ལ༌, ཨ༌ཀ༌ཤིའེ༌ ཤིང༌, 6 འོད༌དི༌ ཕིའ༌ ཨོ༌ལིཝ༌ཝི༌ མར༌ནག༌, ཁྲུས༌ཏང༌ཅེས༌སི༌ མར༌ནག༌ དང༌ ཏྲི༌ཞིམ༌ཅན༌ནི༌ སྤོས༌སི༌ ཕིའ༌ ཚ༌མིག༌གུན༌, 7 ཨེ༌ཕོད༌* དང༌ ཀྲང༌ང༌ ཀབ༌ཅེས༌སི༌ཀ༌ ཏག༌ཅེས༌ལ༌ ཨོ༌ནེཀས༌ དང༌ ཞན༌ ཁྲ༌རྡོའ༌ རིན༌ཅན༌གུན༌།”

8 “མི༌གུན༌ལ༌ ངའེ༌ ཕིའ༌ ཏམ༌པའེ༌ ཀུར༌ ཙེམ༌ཅུག༌, ཏེ༌ནེ༌ ང༌ ཁོང༌གུན༌ ཉམ༌པོ༌ དུག༌ཨིན༌། 9 ཀུར༌ དང༌ ཏེ༌ ནང༌ང༌ ཡོང༌གོ༌ཤེས༌སི༌ ཅ༌ལག༌ ཚང༌མ༌ ངའེ༌ ཁྱོ༌རང༌ང༌ སྟན༌ཅེས༌ཅན༌ ནང༌ཞིན༌ ཅོ༌གོས༌།”

ཆད༌དོན༌ནི༌ སྒམ༌།

25:10-22

10 “ཁོང༌གུན༌ལ༌ ཨ༌ཀ༌ཤིའེ༌ ཤིང༌ངི༌ སྒམ༌ཞིག༌ ཅོ༌ཅུག༌ ཀ༌བོའེ༌ རིང༌བོ༌ སེན༌ཀྲི༌མི༌ཀྲར༌ 110, ཞང༌ དང༌ ཐོན༌བོ༌ སེན༌ཀྲི༌མི༌ཀྲར༌ 66 ཡོང༌གོས༌། 11 ཏེ༌བོའེ༌ ནང༌ཀུག༌ དང༌ ཕི༌ལོག༌ ཉིས༌ཀོ༌ སེར༌ ཉམ༌པོ༌ ཏུམ༌ ཡང༌ ཏེ༌བོའེ༌ ཐའ༌མ༌ ཚང༌མ༌ ཀིར༌ སྐོར༌ཏེ༌ ཅའང༌ མ༌དྲེས༌ཁན༌ སེར༌རི༌ ཐའ༌རིལ༌ ཏོང༌། 12 སེར༌རི༌ ཀྱི༌ལྡིར༌ ཞི༌ ཅོས༌ཏེ༌ ཏེ༌བོའེ༌ རྐང༌ ཞི༌ཀོའ༌ ཏག༌གོས༌, འི༌ངོ༌ ཆོགས༌ལ༌ ཉིས༌ ཡང༌ འ༌ངོ༌ ཆོགས༌ལ༌ ཉིས༌། 13 ཨ༌ཀ༌ཤིའེ༌ ཤིང༌ངི༌ ཀྲ༌ལུ༌ ཁྱོངས༌ཏེ༌ ཏེ༌གུན༌ སེར༌རི༌ ཏུམ༌, 14 ཡང༌ སྒམ༌བོ༌ ཁུར༌ཅེས༌ལ༌ ཀྲ༌ལུ༌གུན༌ ཏེ༌བོའེ༌ ཆོགས༌ ཉིས༌ཀོའ༌ ཡོད༌ཁན༌ནི༌ ཀྱི༌ལྡིར༌ གུན༌ནི༌ ནང༌ང༌ གྱུད༌། 15 ཀྲ༌ལུ༌གུན༌ ཀྱི༌ལྡིར༌གུན༌ནི༌ ནང༌ནེ༌ མ༌ཕིང༌ང༌ ཏེ༌གུན༌ནི༌ ནང༌ང༌ གྱུད༌ཏེ༌ བོར༌གོས༌། 16 ཏེ༌ནེ༌ ངའེ༌ བཀའ༌རྒྱ༌ རྕུ༌ རྡོའ༌ ལེབ༌ལེབ༌ གུན༌ནི༌ཀ༌ བྲིས༌ཏེ༌ ཏང༌ཅེས༌ཅན༌བོ༌ ཏེ༌ སྒམ༌མི༌ ནང༌ང༌ བོར༌། 17 སྒམ༌བོའ༌ ཅའང༌ མ༌དྲེས༌ཁན༌ སེར༌རི༌ ཁ༌ཅོད༌ ཅོས༌ ཀ༌བོའེ༌ རིང༌བོ༌ སེན༌ཀྲི༌མི༌ཀྲར༌ 110 དང༌ ཞང༌བོ༌ སེན༌ཀྲི༌མི༌ཀྲར༌ 66 ཡོང༌གོས༌། ཏེ༌ ཁའ༌ལེབ༌པོའེ༌ཀ༌ མི༌གུན༌ནི༌ སྡིག༌པའ༌ ཤགས༌པའེ༌ ཕིའ༌ རིན༌ ཤལ༌ཨིན༌། 18 སྒམ༌མི༌ ཐུག༌རྗེ༌ ཁའ༌ལེབ༌པོའེ༌ ཁེ༌ཐོག༌གི༌ ཐའ༌མ༌ ཉིས༌ཀོའེ༌ཀ༌ སེར༌ རྡུངས༌ཏེ༌ ཆེ༌ར༌བེམ༌ † ཉིས༌ ཅོས༌། 19 འི༌ངོ༌ ཐའ༌མ༌ ཅིག༌ ཡང༌ འ༌ངོ༌ ཐའ༌མ༌ ཅིག༌, ཏེ༌གུན༌ ཐུག༌རྗེ༌ ཁའ༌ལེབ༌པོའ༌ ཐུད༌ཏེ༌ ཅིག༌ ཡོང༌གོས༌། 20 ཆེ༌ར༌བེམ༌གུན༌ནི༌ ཤོག༌པ༌ ཀེན༌ལ༌ རྐྱངས༌ཏེ༌ ཐུག༌རྗེ༌ ཁའ༌ལེབ༌པོ༌ ཀབ༌གོས༌། ཏེ༌གུན༌ ཅིག༌ དང༌ ཅིག༌ག༌ ལྟས༌ཏེ༌ ཐུག༌རྗེ༌ ཁའ༌ལེབ༌ ཆོགས༌ལ༌ གོ༌ སྒུས༌ཏེ༌ ཡོང༌གོས༌། 21 ཏེ༌ སྒམ༌མི༌ ནང༌ང༌ ངའེ༌ བཀའ༌རྒྱ༌ བྲིས༌ཏེ༌ ཏང༌ཅེས༌ཅན༌ནི༌ རྡོའ༌ ལེབ༌གུན༌ བོར༌ཏེ༌ ཐུག༌རྗེ༌ ཁའ༌ལེབ༌པོ༌ ཀོབ༌། 22 ཏེ༌ ཁེ༌ཐོག༌ག༌ ཁྱོ༌རང༌ང༌ ང༌ ཐུག༌ཨིན༌ ཡང༌ ཐུག༌རྗེ༌ ཁའ༌ལེབ༌པོའེ༌ཀ༌ ཡོད༌ཁན༌ནི༌ ཆེ༌ར༌བེམ༌ ཉིས༌ཀོའེ༌ པར༌ནེ༌ ངའེ༌ ཁྱོ༌རང༌ང༌ ཨིས༌ར༌ཨེལ༌པ༌གུན༌ནི༌ ཕིའ༌ ང༌རང༌ངི༌ བཀའ༌ཁྲིམས༌ ཚང༌མ༌ ཏང༌ཨིན༌།”

ཏམ༌པའེ༌ ཅོག༌ཙེ༌།

25:23-30

23 “ཨ༌ཀ༌ཤིའེ༌ ཤིང༌ངི༌ ཅོག༌ཙེ༌ ཞིག༌ ཅོས༌, ཀ༌བོའེ༌ རིང༌ སེན༌ཀྲི༌མི༌ཀྲར༌ 88, ཞང༌ སེན༌ཀྲི༌མི༌ཀྲར༌ 66 དང༌ ཐོན༌ སེན༌ཀྲི༌མི༌ཀྲར༌ 99 ཡོང༌གོས༌། 24 ཏེ༌བོ༌ ཅའང༌ མ༌དྲེས༌ཁན༌ནི༌ སེར༌ ཉམ༌པོ༌ ཏུམ༌ ཡང༌ ཐའ༌མ༌ གུན༌ལ༌ སེར༌རི༌ ཐའ༌རིལ༌ ཏོང༌། 25 ཏེ༌བོའ༌ ཀིར༌ སྐོར༌ཏེ༌ སེན༌ཀྲི༌མི༌ཀྲར༌ 7 ཞང༌ངི༌ སྐྱོར༌ར༌ ཏོང༌ ཡང༌ ཏེ༌བོའེ༌ ཐའ༌མ༌ སེར༌རི༌ ཐའ༌རིལ༌ ཏོང༌། 26 སེར༌རི༌ ཀྱི༌ལྡིར༌ ཞི༌ ཅོས༌ ཡང༌ ཏེ༌གུན༌ རྐང༌གུན༌ ཡོད༌སའེ༌ ཀྲུ༌ ཞི༌ཀོའ༌ ཏོག༌། 27 ཏེ༌ ཀྱི༌ལྡིར༌གུན༌ སྐྱོར༌རེ༌ ཉེ༌མོའ༌ ཅོག༌ཙེ༌ ཁུར༌ཅེས༌སི༌ ཕིའ༌ ཀྲ༌ལུ༌གུན༌ གྱུད༌ཅེས༌ལ༌ ཏག༌གོས༌། 28 ཀྲ༌ལུ༌གུན༌ ཨ༌ཀ༌ཤིའེ༌ ཤིང༌ངི༌ ཡོང༌གོས༌ ཡང༌ ཏེ༌གུན༌ལ༌ སེར༌ ཏུམས༌ཏེ༌ ཏེ༌གུན༌ ཅོག༌ཙེ༌ ཁུར༌ཅེས༌ལ༌ ཀོལ༌གོས༌། 29 ངའ༌ རྒུན༌ཆང༌ངི༌ ཆོད༌པ༌ ཕུལ༌ཅེས༌སི༌ ཕིའ༌ ཐལ༌ལི༌, ཀོ༌རེ༌, གོར༌མོ༌ དང༌ ཞན༌ ནོད༌ གུན༌ ཅའང༌ མ༌དྲེས༌ཁན༌ སེར༌རི༌ ཅོ༌གོས༌། 30 ཆད༌དོན༌ནི༌ སྒམ༌མི༌ དུན༌ལ༌ ཅོག༌ཙེ༌ཀ༌ ཏུས༌གྱུན༌ ང༌ ཕུལ༌ཁན༌ནི༌ ཏམ༌པའེ༌ ཏ༌གི༌བོ༌ བོར༌གོས༌།”

སེར༌རི༌ འོད༌སྟགས༌།

25:31-40

31 “ཅའང༌ མ༌དྲེས༌ཁན༌ སེར༌རི༌ འོད༌སྟགས༌ ཅོས༌, ཏེ༌བོའེ༌ ཞབ༌ལྡན༌, རྐང༌གུན༌, མེན༌ཏོག༌ ཙོགས༌ ཀོ༌རེ༌གུན༌, པ༌ཏུམ༌ དང༌ མེན༌ཏོག༌ བར༌ཁན༌ གུན༌ སེར༌ ཅིག༌ཅིག༌ རྡུངས༌ཏེ༌ ཅོ༌གོས༌། 32 ཏེ༌བོའ༌ རྐང༌ དྲུག༌ ཡོང༌གོས༌, ཆོག༌ ཉིས༌ཀོའ༌ སུམ༌སུམ༌། 33 རྐང༌ རེ༌རེ༌ཀ༌ བ༌དམ༌མི༌ མེན༌ཏོག༌ བར༌ཁན༌ ཙོགས༌ སུམ༌སུམ༌ ཡང༌ པ༌ཏུམ༌ དང༌ ཏེ༌བོ༌ ཀབས༌ཁན༌ནི༌ ལོ༌མ༌ ཡོང༌གོས༌། ཏེན༌ན༌ ཙོགས༌ འོད༌སྟག༌གི༌ རྐང༌ དྲུག༌ཀོའེ༌ཀ༌ ཡོང༌གོས༌། 34 འོད༌སྟག༌གི༌ ཞུང༌སྐྱིལ༌ལི༌ རྐང༌བོའེ༌ཀ༌ བ༌དམ༌མི༌ མེན༌ཏོག༌ བར༌ཁན༌ ཙོགས༌ ཞི༌, པ༌ཏུམ༌ དང༌ ཏེ༌བོ༌ ཀབས༌ཁན༌ནི༌ ལོ༌མ༌ ཉམ༌པོ༌ ཡོང༌གོས༌། 35 ཞུང༌ངི༌ རྐང༌ངི༌ཀ༌ ཞན༌ རྐང༌གུན༌ ཐུད༌ཏེ༌ ཡོད༌ས༌ རེ༌རེ༌ ཡོག༌ག༌ པ༌ཏུམ༌ ཡོང༌གོས༌། ཏེ༌བོའེ༌ཕིའ༌ ཞུང༌ངི༌ རྐང༌ངི༌ ཀ༌ནེ༌ ཞན༌རྐང༌ དྲུག༌ རྐྱངས༌ཏེ༌ ཡོད༌ཏེ༌ ཨིན༌ནོག༌, ལྡལ༌དོ༌ ཉིས༌ཀོའེ༌ཀ༌ སུམ༌སུམ༌། 36 པ༌ཏུམ༌ དང༌ ཡལ༌ག༌ ཚང༌མ༌ ཐེས༌ཏེ༌ འོད༌སྟགས༌ གང༌པོ༌, ཅའང༌ མ༌དྲེས༌ཁན༌ནི༌ སེར༌ གྲོག༌གྲོག༌ ཅིག༌ཅིག༌ རྡུངས༌ཏེ༌ ཅོ༌གོས༌།”

37 “འོད༌སྟག༌གི༌ཀ༌ མར༌ནག༌ ལུགས༌ཏེ༌ འོད༌ ཏུག༌སའེ༌ ཀོ༌རེ༌ རྡུན༌ ཅོས༌ ཀ༌གུན༌ནི༌ ཏེ༌བོའེ༌ དུན༌ཆོགས༌ལ༌ འོད༌ ཏང༌ཨིན༌། 38 འོད༌དི༌ སར༌ ཅད༌ཅེས༌སི༌ ཅབ༌རྩེ༌ དང༌ བོ༌ཁན༌གུན༌ ལྡུ༌ཅེས༌སི༌ ཏ༌འོ༌གུན༌ ཅའང༌ མ༌དྲེས༌ཁན༌ སེར༌རི༌ ཅོ༌གོས༌། 39 འོད༌སྟགས༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌གུན༌ ཅོ༌ཅེས༌ལ༌ ཅའང༌ མ༌དྲེས༌ཁན༌ནི༌ སེར༌ ཀི༌ལོ༌ 35 ཀོལ༌གོས༌། 40 ཏེ༌གུན༌ ངའེ༌ ཁྱོ༌རང༌ང༌ རི༌ཀ༌ ལབ༌ཞའ༌ ཏང༌ཁན༌ ནང༌ཞིན༌ ཅོ༌ ཅུག༌ཅེས༌ ཏན༌ཏན༌ ཅོས༌།”

26

ཏམ༌པ༌ ཀུར༌།

26:1-37

1 ཡ༌ཝའེ༌ མོ༌ཟེས༌ལ༌ མོལས༌, “ཏམ༌པ༌ ཀུར༌བོ༌ རས༌ ཀུས༌པོ༌ ཐགས༌ཁན༌ནི༌ ཡོ༌ལ༌ རྕུའ༌ ཅོས༌། སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཉམ༌པོ༌ ཏེ༌གུན༌ནི༌ཀ༌ ལག༌པ༌ ཁས༌པ༌ མི༌གུན༌ལ༌ ཆེ༌ར༌བེམ༌མི༌ པར༌ སྲུལ༌ཅུག༌། 2 ཡོ༌ལ༌ ཚང༌མ༌ དྲན༌དྲ༌, རིང༌བོ༌ མི༌ཀྲར༌ 12 ཡང༌ ཞང༌བོ༌ མི༌ཀྲར༌ 2 ཟམ༌ཤིག༌ ཡོང༌གོས༌། 3 ཡོ༌ལ༌ ལྔ༌ལྔ༌ ཐུད༌ཏེ༌ ཆ༌ ཉིས༌ ཅོས༌། 4 རས༌ སྔོན༌པོའེ༌ གུག༌ ཅོས༌ཏེ༌ ཆ༌ ཉིས༌ཀོའེ༌ ཇུག༌གི༌ ཡོ༌ལའེ༌ ཟུར༌གུན༌ནི༌ཀ༌ ཏོག༌། 5 ཡོ༌ལའེ༌ ཆ༌ ཅིག༌པོའེ༌ཀ༌ གུག༌ ལྔབ༌ཅུ༌ དང༌ ཞན༌ ཆ༌ ཅིག༌པོའེ༌ཀའང༌ གུག༌ ལྔབ༌ཅུ༌ ཅོས༌། གུག༌གུན༌ ཅིག༌ དང༌ ཅིག༌ག༌ ལྟས༌ཏེ༌ ཡོང༌གོས༌། 6 སེར༌ཀུག༌ ལྔབ༌ཅུ༌ ཅོས༌ཏེ༌ ཡོ༌ལ༌ ཉིས༌ཀོའེ༌ གུག༌གུན༌ ལྡོམ༌ ཏེ༌ནེ༌ ཏམ༌པ༌ ཀུར༌བོ༌ ཁག༌ཅིག༌ གྱུར༌ཨིན༌།”

7 “ཏམ༌པ༌ ཀུར༌ ཀབ༌ཅེས༌སི༌ ཕིའ༌ ར༌མའེ༌ སྤུའ༌ ཐགས༌ཁན༌ནི༌ ཡོ༌ལ༌ 11 ཅོས༌། 8 ཏེ༌ ཚང༌མ༌ དྲན༌དྲ༌, རིང༌བོ༌ མི༌ཀྲར༌ 13 དང༌ ཞང༌བོ༌ མི༌ཀྲར༌ 2 ཟམ༌ཤིག༌ ཡོང༌གོས༌། 9 ཡོ༌ལ༌ ལྔ༌བོ༌ ཅིག༌ ཅོས༌ཏེ༌ ཐུད༌, ཞན༌ ཡོ༌ལ༌ དྲུག༌ཀོ༌ ཡང༌ ཁག༌ ཅིག༌གི༌ ནང༌ང༌ ཐུད༌། ཁག༌ དྲུག༌པོའེ༌ ཡོ༌ལ༌བོ༌ ཀུར༌རི༌ དུན༌ལ༌ ཉི༌ལྟབ༌ ཅོས༌ཏེ༌ བོར༌། 10 ཆ༌ ཅིག༌པོའེ༌ ཇུག༌གི༌ ཡོ༌ལའེ༌ ཟུར༌རི༌ཀ༌ གུག༌ ལྔབ༌ཅུ༌ ཅོས༌ ཡང༌ ཞན༌ ཆ༌ ཅིག༌པོའེ༌ ཇུག༌གི༌ ཡོ༌ལའེ༌ ཟུར༌རི༌ཀའང༌ གུག༌ ལྔབ༌ཅུ༌ ཅོས༌། 11 ར༌གན༌ནི༌ ཀུག༌ཀུག༌ ལྔབ༌ཅུ༌ ཅོས༌ཏེ༌ གུག༌གུན༌ནི ནང༌ང༌ གྱུད༌ ཡང༌ ཀུར༌རི༌ ཁག༌ ཉིས༌པོ༌ ཅིག༌ ཅོས༌ཏེ༌ ཐུད༌། 12 ཀབ༌ཅེས༌ ཐེ༌བ༌ ལུས༌ཁན༌བོ༌ ཏམ༌པ༌ ཀུར༌རི༌ གྱབ༌པོའེ༌ཀ༌ ཆར༌ཆར༌ལ༌ བོར༌། 13 ཆོག༌ ཉིས༌ཀོའ༌ ཡོ༌ལ༌ མི༌ཀྲར༌ ཕེད༌ ཐེ༌བ༌ ལུས༌ཁན༌བོ༌ ཀུར༌ ཀབ༌ཅེས༌ལ༌ ཆར༌ཆར༌ལ༌ བོར༌། 14 ཏེ༌བོའ༌ ཀབ༌ཅེས༌ ལུག༌ཕོའེ༌ པགས༌པ༌ རང༌ མར༌པོ༌ ཏང༌ཁན༌ ཉམ༌པོ༌ ཡང༌ ཏེ༌བོའེ༌ ཁེ༌ཐོག༌ག༌ ཞན༌ ཀབ༌ཅེས༌ཤིག༌ སེམས༌ཅན༌ནི༌ གྱལ༌ལ༌ པགས༌པའ༌ ཅོ༌ཅུག༌།”

15 “ཏམ༌པ༌ ཀུར༌ ལང༌ཅེས༌ལ༌ ཨ༌ཀ༌ཤིའེ༌ ཤིང༌ངི༌ རིབ༌ཞི༌ ཅོ༌ཅུག༌། 16 རིབ༌ཞི༌ རེ༌རེའེ༌ རིང༌བོ༌ མི༌ཀྲར༌ 4 དང༌ ཞང༌ མི༌ཀྲར༌ ཕེད༌ ཟམ༌ཤིག༌ ཡོང༌གོས༌། 17 རིབ༌ཞི༌ རེ༌རེའེ༌ ཁད༌ཅེས༌ལ༌ ཇུག༌པོ༌ ཞོགས༌ཏེ༌ ཟེར༌ ཙོགས༌ ཉིས༌ ཡོང༌གོས༌། ཏམ༌པ༌ ཀུར༌རི༌ རིབ༌ཞི༌ ཚང༌མ༌ ཙོགས༌ ཅོ༌གོས༌། 18 ཀུར༌རི༌ ལྷོ༌ ཆོགས༌ལ༌ རིབ༌ཞི༌ 20 ཅོས༌, 19 ཡང༌ རིབ༌ཞི༌གུན༌ ལང༌ཅེས༌ལ༌ མུལ༌ལི༌ ཞིབ༌ཅུ༌ ཅོ༌ཅུག༌། རིབ༌ཞི༌ རེ༌རེའ༌ ཞབ༌ལྡན༌ ཉིས༌, ཟེར༌ རེ༌རེ༌ ཡོག༌ག༌ ཞབ༌ལྡན༌ རེ༌རེ༌། 20 ཀུར༌རི༌ བྱང༌ ཆོགས༌ལའང༌ རིབ༌ཞི༌ 20 ཅོས༌, 21 ཡང༌ མུལ༌ལི༌ ཞབ༌ལྡན༌ ཞིབ༌ཅུ༌, རིབ༌ཞི༌ རེ༌རེ༌ ཡོག༌ག༌ ཞབ༌ལྡན༌ ཉིས༌། 22 ཀུར༌རི༌ གྱབ༌, ཡང༌ན༌ ནུབ༌ ཆོགས༌ལ༌ རིབ༌ཞི༌ 6 ཅོས༌, 23 ཡང༌ ཏམ༌པ༌ ཀུར༌རི༌ གྱབ༌ ཆོགས༌སི༌ ཀྲུ༌ ཉིས༌ཀོའེ༌ ཕིའ༌ ཐེ༌བ༌ རིབ༌ཞི༌ ཉིས༌ ཅོས༌། 24 ཀྲུའི༌ རིབ༌ཞི༌གུན༌ནི༌, ཡོག༌པོ༌ བེ༌ཏེ༌ ཨིན༌ནའང༌ ཁེ༌ཐོག༌པོ༌ སེར༌རི༌ ཀྱི༌ལྡིར༌ ཉམ༌པོ༌ ནང༌ཀུག༌གི༌ རིབ༌ཞིའ༌ ཐུད༌ཏེ༌ ཡོང༌གོས༌། ཏེན༌ན༌ ཙོགས༌ ཞན༌ ཀྲུའི༌ རིབ༌ཞིའི༌ ཉམ༌པོ༌ ཅོས༌། 25 ཏེ༌ནེ༌ རིབ༌ཞི༌ 8 དང༌ མུལ༌ལི༌ ཞབ༌ལྡན༌ 16 ཡོང༌གོས༌, རིབ༌ཞི༌ རེ༌རེའ༌ ཞབ༌ལྡན༌ ཉིས༌།”

26 “པ༌ར༌ཁ༌ ཏང༌ཅེས༌ལ༌ ཨ༌ཀ༌ཤིའེ༌ ཤིང༌ ཀོལ༌། ཏམ༌པ༌ ཀུར༌རི༌ ཆོགས༌ ཅིག༌གི༌ རིབ༌ཞིའི༌ ཕིའ༌ ལྔ༌, 27 ཞན༌ཆོགས༌ ཅིག༌གི༌ ཕིའ༌ ལྔ༌ ཡང༌ ནུབ༌ ཆོགས༌སི༌ རིབ༌ཞིའི༌ ཕིའ༌ ལྔ༌ ཀ༌བོ༌ ཏམ༌པ༌ ཀུར༌རི༌ གྱབ༌བོ༌ ཨིན༌། 28 ཞུང༌སྐྱིལ༌ལི༌ པར༌ཁའེ༌ ཀྲ༌ལུ༌བོ༌ ཀུར༌རི༌ གོ༌ནེ༌ ཇུག༌ ཚག༌པ༌ ལེབ༌གོས༌ ཀ༌བོ༌ རིབ༌ཞི༌ ཞུང༌སྐྱིལ༌ལི༌ཀ༌ ཡོད༌ཏེ༌ ཨིན༌ནོག༌། 29 རིབ༌ཞི༌གུན༌ སེར༌རི༌ ཀོབ༌ ཡང༌ པར༌ཁའེ༌ ཀྲ༌ལུ༌ གྱུད༌ཅེས༌སི༌ ཀྱི༌ལྡིར༌གུན༌ སེར༌རི༌ ཡོང༌གོས༌། ཡང༌ པ༌ར༌ཁ༌ ཏང༌ཅེས༌སི༌ ཀྲ༌ལུ༌གུན༌ལའང༌ སེར༌ ཏུམ༌།”

30 “ངའེ༌ རི༌ཀ༌ ཁྱོ༌རང༌ང༌ སྟན༌ཁན༌ ནང༌ཞིན༌ ཏམ༌པ༌ ཀུར༌བོ༌ ཙུག༌།”

31 “སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཡང༌ རས༌ ཐགས༌ཁན༌ ཀུས༌པོའེ༌ ཡོ༌ལ༌ ཅོས༌ ཀ༌བོའེ༌ཀ༌ ལག༌ཤེས༌ ཁས༌པ༌གུན༌ལ༌ ཆེ༌ར༌བེམ༌མི༌ པར༌ སྲུལ༌ཅུག༌། 32 ཨ༌ཀ༌ཤིའེ༌ ཤིང༌ངི༌ ཀ༌ཝ༌ སེར༌རི༌ ཏུམ༌ཁན༌ ཞི༌, མུལ༌ལི༌ ཞབ༌ལྡན༌ རེ༌རེ༌ཀ༌ ལངས༌ཏེ༌ སེར༌ཀུག༌ ཉམ༌པོ༌ ཏེ༌གུན༌ནི༌ཀ༌ ཡོ༌ལ༌བོ༌ ཏོག༌། 33 ཀུར༌རི༌ ཐོག༌གི༌ཀ༌ ཡོད༌ཁན༌ སེར༌ཀུག༌གུན༌ནི༌ཀ༌ ཡོ༌ལ༌བོ༌ ཆར༌ལ༌ ཏོང༌ ཡང༌ ཡོ༌ལའེ༌ གྱབ༌བ༌ ཆད༌དོན༌ནི༌ སྒམ༌བོ༌ བོར༌། ཡོ༌ལ༌བོའེ༌ ཏམ༌པའེ༌ ནས༌ས༌, ཚང༌མའེ༌ སང༌ ཏམ༌པའེ༌ ནས༌ས༌ནེ༌ སོ༌སོ༌ ཕེ༌ཨིན༌། 34 ཚང༌མའེ༌སང༌ ཏམ༌པ༌ ནས༌སའེ༌ ནང༌ང༌ ཡོད༌ཁན༌ ཆད༌དོན༌ནི༌ སྒམ༌བོའ༌ ཐུག༌རྗེ༌ ཁའ༌ལེབ༌པོ༌ ཀོབ༌། 35 ཡོ༌ལའེ༌ དུན༌ ཆོགས༌, ཏམ༌པའེ༌ ནས༌སའེ༌ བྱང༌ ཆོགས༌ལ༌ ཅོག༌ཙེ༌ ཡང༌ ལྷོ༌ ཆོགས༌ལ༌ འོད༌སྟག༌པོ༌ བོར༌།”

36 “ཀུར༌རི༌ ནང༌ང༌ ཞུག༌སའེ༌ སྒོའ༌ ཀབ༌ཅེས༌ལ༌ ཡོ༌ལ༌ རས༌ ཀུས༌པོ༌ ཉམ༌པོ༌ ཙེམས༌ཏེ༌ ཏེ༌བོའེ༌ཀ༌ མི༌ ལག༌ཤེས༌ ཁས༌པ༌གུན༌ལ༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ སྲུལ༌ཏེ༌ ལྡེ༌མོ༌ ཅོ༌ཅུག༌། 37 ཏེ༌ ཡོ༌ལ༌ ཨ༌ཀ༌ཤིའེ༌ ཤིང༌ང༌ ཞོག༌ཁན༌ནི༌ ཀ༌ཝ༌ སེར༌རི༌ ཏུམ༌ཁན༌ ལྔའེ༌ཀ༌ སེར༌ཀུག༌ ཉམ༌པོ༌ ཆར༌ལ༌ ཏོང༌ ཡང༌ ཀ༌ཝ༌གུན༌ ལང༌ཅེས༌ལ༌ ར༌གན༌ནི༌ ཞབ༌ལྡན༌ ལྔ༌ ཅོས༌།”

27

ཆོད༌ཁྲི༌།

27:1-8

1 ཡ༌ཝའེ༌ མོ༌ཟེས༌ལ༌ མོལས༌, “ཨ༌ཀ༌ཤིའེ༌ ཤིང༌ངི༌ ཆོད༌ཁྲི༌ཞིག༌ ཅོས༌, ཏེ༌བོ༌ ཀྲུབ༌ཞི༌, རིན༌ དང༌ ཞང༌ མི༌ཀྲར༌ 2 ཡང༌ ཐོན༌བོ༌ མི༌ཀྲར༌ ཅིག༌ དང༌ ཕེད༌ ཟམ༌ཤིག༌ ཡོང༌གོས༌། 2 ཀྲུ༌ ཞི༌ཀོ༌ ཞོགས༌ཏེ༌ རཱ༌ཅོ༌ ཙོགས༌ ཙེབ༌ཙེབ༌ ཅོས༌། ཆོད༌ཁྲི༌ དང༌ རཱ༌ཅོ༌གུན༌ ཤིང༌ ཅིག༌གི༌ ཀ༌ནེ༌ སྐོས༌ཏེ༌ ཡོང༌གོས༌ ཡང༌ ཆོད༌ཁྲི༌ གང༌པོ༌ ར༌གན༌ ཉམ༌པོ༌ ཏུམ༌། 3 ཏེ༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌ ར༌གན༌ནི༌ ཅོས༌, ཀ༌བོ༌ ཀོག༌ཐལ༌ གྱང༌ཅེས༌སི༌ ནོད༌གུན༌, ཁྱེམ༌གུན༌, སྒོར༌མོ༌གུན༌, ཤ༌ ལོག༌ཅེས༌སི༌ མེ༌ལེན༌གུན༌ དང༌ མེ༌ ཏུག༌ཅེས༌སི༌ ཏ༌འོ༌གུན༌ ཨིན༌ནོག༌། 4 ཤིང༌ དང༌ སོལ༌ལ༌ བར༌ཨིན༌ ཡོད༌ཁན༌གུན༌ ཁད༌ཅེས༌ལ༌ ར༌གན༌ནི༌ ཀྲ༌མིག༌ ཅོས༌ ཡང༌ ཏེ༌བོའེ༌ ཀྲུ༌གུན༌ནི༌ཀ༌ ར༌གན༌ནི༌ ཀྱི༌ལྡིར༌ ཞི༌ ཏགས༌ཏེ༌ 5 ཏེ༌བོ༌ ནང༌ལོག༌ག༌ ཆོད༌ཁྲིའ༌ ཀྱིར༌སྐོར༌ཏེ༌ ཀོང༌ང༌ ཏགས༌ཏེ༌ ཡོད༌ཁན༌ནི༌ ཡོག༌ག༌ བོར༌, ཕེད༌ ཞིག༌གི༌ཀ༌ ཏེ༌བོ༌ ཁད༌ཨིན༌། 6 ཆོད༌ཁྲི༌བོ༌ ཁུར༌ཅེས༌ལ༌ ཨ༌ཀ༌ཤིའེ༌ ཤིང༌ངི༌ ཀྲ༌ལུ༌ ཞོགས༌ཏེ༌ ཅོས༌ ཡང༌ ཏེ༌བོའ༌ ར༌གན༌ ཏུམ༌། 7 ཏེ༌གུན༌ ཆོད༌ཁྲི༌ ལྡོ༌ ཉིས༌ཀོའ༌ ཡོད༌ཁན༌ནི༌ ཀྱི༌ལྡིར༌གུན༌ནི༌ ནང༌ང༌ ཁུར༌ཅེས༌ལ༌ གྱུད༌། 8 ཆོད༌ཁྲི༌བོ༌ ཤིང༌ལེབ༌ ཉམ༌པོ༌ སྟོང༌པ༌ སྒམ༌ ཙོགས༌ ཅོས༌། ཁྱོ༌རང༌ང༌ རིའི༌ཀ༌ སྟན༌ཁན༌ ནང༌ཞིན༌ ཏེ༌བོ༌ ཅོས༌།”

ཏམ༌པའེ༌ ཀུར༌རི༌ ནང༌སྐོར༌།

27:9-19

9 “ཏམ༌པ༌ ཀུར༌ལ༌ ནང༌སྐོར༌ ཅོས༌། ལྷོ༌ ཆོགས༌ལ༌ ཐགས༌ཁན༌ནི༌ རས༌ ཀུས༌པོའེ༌ ཡོ༌ལ༌ མི༌ཀྲར༌ 46 རིང༌མོ༌ ཅོས༌། 10 ཀ༌ཝ༌ ཉི༌ཤུ༌ དང༌ ཏེ༌གུན༌ ལང༌ཅེས༌ལ༌ ར༌གན༌ནི༌ ཞབ༌ལྡན༌ ཉི༌ཤུ༌ ཡང༌ ཀ༌ཝ༌གུན༌ནི༌ཀ༌ མུལ༌ལི༌ ཀུག༌ཀུག༌གུན༌ དང༌ ཀྱི༌ལྡིར༌གུན༌ ཅོས༌། 11 ཏེན༌ན༌ ཙོགས༌ བྱང༌ ཆོགས༌སི༌ སྐྱོར༌རེ༌ ཕིའང༌ ཀ༌ཝ༌ ཉི༌ཤུ༌, ར༌གན༌ནི༌ ཞབ༌ལྡན༌ ཉི༌ཤུ༌, མུལ༌ལི༌ ཀུག༌ཀུག༌གུན༌ དང༌, ཀྱི༌ལྡིར༌གུན༌ ཡང༌ མི༌ཀྲར༌ 44 རིང༌ངི༌ ཡོ༌ལ༌ ཅོས༌།”

12 “ནུབ༌ ཆོགས༌སི༌ སྐྱོར༌རེ༌ ཕིའ༌ མི༌ཀྲར༌ 22 རིང༌ངི༌ ཡོ༌ལ༌ ཅོས༌, ཀ༌བོ༌ ཞབ༌ལྡན༌ རྕུའི༌ཀ༌ ལངས༌ཁན༌ནི༌ ཀ༌ཝ༌ རྕུའི༌ཀ༌ ཆར༌ལ༌ ཏོང༌། 13 ཤར༌ ཆོགས༌སི༌ སྐྱོར༌ར༌ ཀ༌རུ༌ ནང༌ཀུག༌ག༌ ཞུག༌སའེ༌ སྒོ༌ ཡོད༌, ཏེ༌བོ༌ མི༌ཀྲར༌ 22 ཞང༌ཅན༌ ཡོང༌གོས༌། 14 སྒོའེ༌ ཆོགས༌ ཅིག༌པོའེ༌ཀ༌ ཞབ༌ལྡན༌ སུམ༌མི༌ཀ༌ ཀ༌ཝ༌ སུམ༌ ལངས༌ཏེ༌ མི༌ཀྲར༌ དྲུག༌ དང༌ ཕེད༌ ཟམ༌ཤིག༌ རིང༌ངི༌ ཡོ༌ལ༌ ཆར༌ལ༌ ཏོང༌། 15 སྒོའེ༌ འ༌ངོ༌ ཆོགས༌པོའང༌ ཞབ༌ལྡན༌ སུམ༌མི༌ཀ༌ ཀ༌ཝ༌ སུམ༌ ལངས༌ཏེ༌ མི༌ཀྲར༌ དྲུག༌ དང༌ ཕེད༌ ཟམ༌ཤིག༌ རིང༌ངི༌ ཡོ༌ལ༌ ཆར༌ལ༌ ཏོང༌། 16 ཞུག༌སའེ༌ སྒོའ༌ མི༌ཀྲར༌ 9 རིང༌ངི༌ ཡོ༌ལ༌ ཀ༌བོ༌ ཀུས༌པོ༌ རས༌སི༌ཀ༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཉམ༌པོ༌ རི༌མོ༌ སྲུལ༌ཏེ༌ ཡོང༌གོས༌། ཡང༌ ཏེ༌བོ༌ ཞབ༌ལྡན༌ ཞི༌ཀ༌ ལངས༌ཁན༌ནི༌ ཀ༌ཝ༌ ཞི༌ཀ༌ ཆར༌ལ༌ ཏོང༌། 17 ནང༌སྐོར༌རི༌ སྐྱོར༌རེ༌ ཀ༌ཝ༌ ཚང༌མའེ༌ཀ༌ མུལ༌ལི༌ ཀྱི༌ལྡིར༌, མུལ༌ཀུག༌གུན༌ ཡང༌ ཀ༌ཝ༌ ལང༌ཅེས༌སི༌ ཞབ༌ལྡན༌གུན༌ ར༌གན༌ནི༌ ཡོང༌གོས༌། 18 སྐྱོར༌ར༌བོ༌ མི༌ཀྲར༌ 44 རིང༌, མི༌ཀྲར༌ 22 ཞང༌ དང༌ མི༌ཀྲར༌ 2 ཟམ༌ཤིག༌ ཐོན༌པོ༌ ཡོང༌གོས༌། ཡོ༌ལ༌གུན༌ ཐགས༌ཁན༌ནི༌ ཀུས༌པོ༌ རས༌སི༌ ཡང༌ ཞབ༌ལྡན༌གུན༌ ར༌གན༌ནི༌ ཡོང༌གོས༌། 19 ཏམ༌པ༌ ཀུར༌རི༌ ནང༌ང༌ ཀོལ༌ཁན༌ནི༌ ལག༌ཆ༌ ཚང༌མ༌ ཡང༌ ཀུར༌ དང༌ སྐྱོར༌རེ༌ པུར༌ཆ༌ ཚང༌མ༌ ར༌གན༌ནི༌ ཅོ༌གོས༌།”

འོད༌དི༌ ཕིའ༌ མར༌ནག༌།

27:20-21

20 “འོད༌གུན༌ ཏུས༌གྱུན༌ སྤར༌ཏེ༌ བོར༌ཅེས༌སི༌ ཕིའ༌ ཨིས༌ར༌ཨེལ༌པ༌གུན༌ལ༌ ཨོ༌ལིཝ༌ ཙིར༌ཁན༌ནི༌ མར༌ནག༌ ལག༌མོ༌ ཁྱོང༌ཅེས༌ལ༌ བཀའ༌ ཏོང༌། 21 ཡ༌ཝའ༌ ཐུག༌སའེ༌ ཀུར༌རི༌ ནང༌ང༌, ཆད༌དོན༌ནི༌ སྒམ༌མི༌ དུན༌ལ༌ ཡོད༌ཁན༌ནི༌ ཡོ༌ལའེ༌ དུན༌ ཆོགས༌ལ༌ འོད༌སྟག༌པོ༌ བོར༌། ཨ༌རོན༌ དང༌ ཁོའེ༌ བུ༌ཚ༌གུན༌ནི༌ ཡ༌ཝའེ༌ སྐུན༌དུན༌ལ༌ ཏེ༌ འོད༌གུན༌ ཕི༌ཏོག༌ནེ༌ ང༌མོ༌ ཚོག༌པ༌ སྤར༌ཏེ༌ བོར༌གོས༌། ཨིས༌ར༌ཨེལ༌པ༌གུན༌ དང༌ ཁོང༌གུན༌ནི༌ པུར༌གྱུད༌ ཚང༌མའེ༌ ཏུས༌གྱུན༌ འི༌ ཁྲིམས༌པོ༌ ཁའ༌ཉན༌ གོས༌།”

28

བླ༌མའེ༌ ཀོས༌ལག༌།

28:1-5

1 ཡ༌ཝའེ༌ མོ༌ཟེས༌ལ༌ མོལས༌, “ཨིས༌ར༌ཨེལ༌པ༌གུན༌ནི༌ ཕྲོ༌ནེ༌ ཁྱོ༌རང༌ངི༌ ཨ༌ཅོ༌ ཨ༌རོན༌ དང༌ ཁོའེ༌ བུ༌ཚ༌ ན༌དབ༌, ཨ༌བི༌ཧུ༌, ཨེ༌ལི༌འ༌ཟར༌ དང༌ ཨི༌ཐ༌མར༌ གུན༌ བོད༌ཏེ༌ ངའ༌ བླ༌མའེ༌ ཚུལ༌ལ༌ ཞབས༌ཏོག༌ ཞུ༌ཅེས༌ལ༌, ཁོང༌གུན༌ ལྡོམ༌། 2 ཁྱོ༌རང༌ངི༌ ཨ༌ཅོ༌ ཨ༌རོན༌ནི༌ ཕིའ༌ བླ༌མའེ༌ ཏམ༌པ༌ ཀོས༌ལག༌གུན༌ ཙེམ༌ཅུག༌, ཏེ༌བོའེ༌ ཁོའ༌ སྤལ༌ དང༌ རྩི༌ཝ༌ ཁྱོང༌ཨིན༌། 3 ངའེ༌ རིག༌པ༌ ཏང༌ཁན༌ནི༌ ལག༌ཁས༌པ༌གུན༌ལ༌ ཨ༌རོན༌ནི༌ ཕིའ༌ ཀོས༌ལག༌ ཙེམ༌ ཟེར༌ ཏེ༌བོའེ༌ ཁོ༌ ངའེ༌ ཕིའ༌ བླ༌མའེ༌ ཚུལ༌ལ༌ ཞབས༌ཏོག༌ ཞུའ༌ ལྡམས༌ཏེ༌ ཨིན༌ཁན༌བོ༌ སྟན༌ཨིན༌། 4 ཁོང༌གུན༌ནི༌ འི༌ ཀོས༌ལག༌གུན༌ ཙེམ༌གོས༌, ཀྲང༌ང༌ ཀབ༌ཅེས༌, ཨེ༌ཕོད༌, ཀོས༌ ཕུ༌ཏུང༌ མེད༌ཁན༌, ཐགས༌ཁན༌ནི༌ ཀོས༌, གོའ༌ སྲིལ༌ཅེས༌ དང༌ སྐྱེ༌རགས༌ གུན༌། ཨ༌རོན༌ དང༌ ཁོའེ༌ བུ༌ཚ༌གུན༌ནི༌ ཕིའ༌ ཁོང༌གུན༌ནི༌ ཏེ༌ ཏམ༌པ༌ ཀོས༌ལག༌ ཚང༌མ༌ ཙེམ༌གོས༌, ཁོང༌གུན༌ནི༌ བླ༌མའེ༌ ཚུལ༌ལ༌ ངའ༌ ཞབས༌ཏོག༌ ཞུ༌ ཟ༌ནེ༌ ཏེ༌གུན༌ གོན༌ཨིན༌། 5 ཁོང༌གུན༌ནི༌ སེར༌ཀུད༌, སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཡང༌ རས༌ ཀུས༌པོ༌ གུན༌ ཀོལ༌གོས༌།”

ཏམ༌པའེ༌ སྟུད༌ཏུང༌ རིང༌མོ༌ ༼ཨེ༌ཕོད༌།༽

28:6-14

6 “རས༌ ཀུས༌པོའེ༌ཀ༌ སེར༌ཀུད༌ ཡང༌ སྔོན༌པོ༌, སྔོ༌མར༌, མར༌པོ༌ ནས༌མ༌ ཉམ༌པོ༌ ལག༌ཁས༌པ༌གུན༌ལ༌ ལག༌སྲུལ༌ ཏང༌ཅུགས༌ཏེ༌ ཨེ༌ཕོད༌ ཅོས༌། 7 ཏེ༌བོའེ༌ གྱབ༌ དང༌ དུན༌བོ༌ ཐུད༌ཅེས༌ལ༌ སྤུང༌པ༌ ཉིས༌ཀོའེ༌ཀ༌ རས༌སི༌ ཐུད༌ ཏོང༌། 8 སྐྱེ༌རག༌པོ༌ ཨེ༌ཕོད༌ དང༌ ཙོགས༌ ཀུས༌པོ༌ ཪས༌སི༌ཀ༌ སེར༌ཀུད༌ ཡང༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ སྲུལ༌ཏེ༌ ཨེ༌ཕོད༌ ཉམ༌པོ༌ ཐུད༌གོས༌།”

9 “ཨོ༌ནེཀས༌ ཟེར༌ཁན༌ནི༌ ཁྲ༌རྡོའ༌ རིན༌ཅན༌ ཉིས༌སི༌ཀ༌ ཨིས༌ར༌ཨེལ༌ལི༌ * བུ༌ཚ༌གུན༌ནི༌ མིང༌ སྐོས༌ཏེ༌ བྲིས༌། 10 མིང༌གུན༌ སྐྱེ༌ ཚིར༌ལ༌, ཁྲ༌རྡོའ༌ ཅིག༌པོའེ༌ཀ༌ དྲུག༌ དང༌ ཡང༌ ཅིག༌པོའེ༌ཀ༌ དྲུག༌ བྲིས༌། 11 ཁྲ༌ ཙོག༌ཁན༌གུན༌ནི༌ ཐེ༌ཙེ༌ སྐོའ༌ ཙོགས༌ལ༌ ཁྲ༌རྡོའ༌ ཉིས༌ཀོའེ༌ཀ༌ མིང༌གུན༌ སྐོས༌ཏེ༌ ཏེ༌བོ༌ སེར༌རི༌ རིབ༌ཞི༌ ནང༌ང༌ ཅུག༌། 12 ཨིས༌ར༌ཨེལ༌ལི༌ སྡེ༌ རྕུག༌ཉིས༌པོ༌ ཨིད༌ཏུ༌ ལུས༌ཤེས༌ལ༌ ཏེ༌གུན༌ ཨེ༌ཕོད༌དི༌ སྤུང༌པའེ༌ རས༌སི༌ཀ༌ ཏག༌ཅུག༌། ཨ༌རོན༌ནི༌ ཏེ༌ མིང༌གུན༌ ཁོ༌རང༌ངི༌ སྤུང༌པའེ༌ཀ༌ ཁུར༌ཏེ༌ ཁོང༌གུན༌ ཨིད༌ཏུ༌ བོར༌ར༌ ཛད༌ཅེས༌པོ༌ ཡ༌ཝའ༌ ཨིད༌ཏུ༌ སྐུལ༌ཨིན༌། 13 ཁྲ༌གུན༌ ཅུག༌ཅེས༌ལ༌ སེར༌རི༌ རིབ༌ཞི༌ ཉིས༌ ཅོས༌ 14 ཡང༌ སེར༌ ལྕུས༌ཏེ༌ ཉག༌ཐག༌ ཐུ༌ངུན༌ ཉིས༌ ཅོས༌ཏེ༌ ཏེ༌གུན༌ ཁྲ༌ ཅུག༌ཁན༌ སེར༌རི༌ རིབ༌ཞི༌གུན༌ལ༌ ཐུད༌ཅུག༌།”

ཀྲང༌ང༌ ཀབ༌ཅེས༌

28:15-30

15 “ལག༌ཁས༌པ༌གུན༌ལ༌ ཀྲང༌ང༌ ཀབ༌ཅེས༌ ཅོ༌ཅུག༌ ཀ༌བོ༌ ཐག༌ཅད༌ ཏང༌ཅེས༌ལ༌ ཀོལ༌ཨིན༌། ཏེ༌བོ༌ ཨེ༌ཕོད༌ ཙོགས༌ ཀུས༌པོ༌ རས༌སི༌ཀ༌ སེར༌ཀུད༌ ཡང༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ སྲུལ༌ཏེ༌ ཅོས༌། 16 ཏེ༌བོ༌ ཀྲུབ༌ཞི༌, ལྡོ༌ རེ༌རེ༌ སེན༌ཀྲི༌མི༌ཀྲར༌ 22 ཡང༌ ཉི༌ལྡབ༌ གི༌གུ༌ ཙོགས༌ ཡོང༌གོས༌། 17 ཏེ༌བོའེ༌ཀ༌ ཁྲ༌རྡོའ༌ རིན༌ཅན༌གུན༌ནི༌ ཀྲལ༌ཞི༌ ཅོས༌ ཡང༌ གོ༌མའེ༌ ཀྲལ༌ལི༌ ནང༌ང༌ རུ༌བི༌, ཏོ༌པཟ༌ དང༌ བེ༌རེལ༌; 18 ཀྲལ༌ ཉིས༌པའེ༌ ནང༌ང༌ ཏར༌ཀོའེས༌, ནི༌ལིམ༌ དང༌ ཨི༌མ༌རལད༌; 19 ཀྲལ༌ སུམ༌པའེ༌ ནང༌ང༌ ཇེ༌སིནཐ༌, ཨ༌གཏ༌ དང༌ ཨ༌མེ༌ཐིསཏ༌; 20 ཀྲལ༌ ཞི༌པའེ༌ ནང༌ང༌ ཀརི༌སོ༌ལཱེཏ༌, ཨོ༌ནེཀས༌ དང༌ ཇས༌པར༌ གུན༌ ཡོང༌གོས༌། ཏེ༌ ཚང༌མ༌ སེར༌རི༌ ནང༌ང༌ ཅུགས༌ཏེ༌ ཡོང༌གོས༌། 21 ཁྲ༌ ཙོག༌ཁན༌གུན༌ལ༌ ཏེ༌ ཁྲ༌རྡོའ༌གུན༌ནི༌ཀ༌ ཡ༌ཀོབ༌བི༌ བུ༌ཚ༌གུན༌ནི༌ མིང༌ ཐེ༌ཙེ༌ ཙོགས༌ལ༌ སྐོ༌ཅུག༌, ཀ༌གུན༌ ཨིས༌ར༌ཨེལ༌པའེ༌ སྡེ༌ རྕུག༌ཉིས༌པོ༌ ཨིན༌ནོག༌།”

22 “ཀྲང༌ང༌ ཀབ༌ཅེས༌པོ༌ ཨེ༌ཕོད༌ ཉམ༌པོ༌ ཐུད༌ཅེས༌ལ༌ སེར༌ ལྕུས༌ཏེ༌ ཉག༌ཐག༌ ཅོས༌། 23 སེར༌རི༌ ཀྱི༌ལྡིར༌ ཉིས༌ ཅོས༌ ཡང༌ ཏེ༌གུན༌ ཀྲང༌ང༌ ཀབ༌ཅེས༌པོའེ༌ སྟག༌གི༌ ཀྲུ༌ ཉིས༌ཀོའེ༌ཀ༌ ཏོག༌། 24 ཡང༌ སེར༌རི༌ ཉག༌ཐག༌ ཉིས༌ཀོའེ༌ ཇུག༌ རེ༌རེ༌ གྲང༌ང༌ གྱབ༌ཅེས༌སི༌ ཀྲུའི༌ ཀྱི༌ལྡིར༌ རེ༌རེ༌ཀ༌ ཏོག༌། 25 སེར༌རི༌ ཉག༌ཐག༌གི༌ ཞན༌ ཇུག༌པོ༌ ཨེ༌ཕོད༌དི༌ དུན༌ ཆོགས༌སི༌ སྤུང༌པའེ༌ཀ༌ ཁྲ༌ ཅུག༌ཁན༌ནི༌ སེར༌རི༌ རིབ༌ཞི༌ཀ༌ ཏོག༌། 26 སེར༌རི༌ ཀྱི༌ལྡིར༌ ཡང༌ ཉིས༌ ཅོས༌ཏེ༌ ཀྲང༌ང༌ ཀབ༌ཅེས༌པོའེ༌ ཡོག༌གི༌ ཀྲུ༌ ཉིས༌ཀོའེ༌ ཐིལ༌ལ༌ ཨེ༌ཕོད༌ ཆོགས༌ལ༌ ཏོག༌། 27 སེར༌རི༌ ཀྱི༌ལྡིར༌ ཡང༌ ཉིས༌ ཅོས༌ཏེ༌ ཨེ༌ཕོད༌དི༌ དུན༌ ཆོགས༌ལ༌ སྤུང༌པའེ༌ རས༌སི༌ ཇུག༌པོའེ༌ཀ༌ ཨེ༌ཕོད༌ དང༌ སྐྱེ༌རགས༌ ཐུད༌སའེ༌ སྟག༌པོའེ༌ཀ༌ ཏོག༌། 28 ཀྲང༌ང༌ ཀབ༌ཅེས༌སི༌ ཀྱི༌ལྡིར༌གུན༌ དང༌ ཨེ༌ཕོད༌དི༌ སྐྱེ༌རག༌གི༌ ཁེ༌ཐོག༌ག༌ ཡོད༌ཁན༌ནི༌ ཀྱི༌ལྡིར༌གུན༌ སྔོན༌པོ༌ རས༌སི༌ སྐྱེ༌རག༌ ཁྲ༌མོ༌ ཉམ༌པོ༌ ལྡོམ༌། ཏེ༌ནེ༌ ཀྲང༌ང༌ ཀབ༌ཅེས༌པོ༌ གྲུལ༌ མ༌གྲུལ༌ལ༌ ཨེ༌ཕོད༌ ཉམ༌པོ༌ སྟན༌པོ༌ ལུས༌ཨིན༌།”

29 “ཨ༌རོན༌ ཁོ༌རང༌ངི༌ སྙིང༌ངི༌ཀ༌ ཨིས༌ར༌ཨེལ༌པའེ༌ སྡེ༌གུན༌ནི༌ མིང༌ སྐོས༌ཁན༌ནི༌ ཀྲང༌ང༌ ཀབ༌ཅེས༌པོ༌ གོན༌ཏེ༌ ཏམ༌པ༌ ནས༌སའེ༌ ནང༌ང༌ ཆའ༌ཅིག༌ ང༌ ཡ༌ཝའ༌ ཁོང༌གུན༌ མི༌རྗེད༌ཅེས༌པོ༌ ཨིད༌ཏུ༌ སྐུལ༌ཨིན༌། 30 ཀྲང༌ང༌ ཀབ༌ཅེས༌པོའེ༌ ནང༌ཀུག༌ག༌ ཨུ༌རིམ༌ དང༌ ཐུ༌མིམ༌ གུན༌ གྱོང༌། ཨ༌རོན༌ ཡ༌ཝའེ༌ དུན༌ལ༌ ཏམ༌པའེ༌ ནས༌སའེ༌ ནང༌ང༌ ཆ༌ ཟ༌ནེ༌ ཏེ༌གུན༌ ཁོའེ༌ སྙིང༌ངི༌ དུན༌ལ༌ ལུས༌ཨིན༌། ཏེ༌ནེ༌ ཨ༌རོན༌ནི༌ ཏེ༌གུན༌ ཀོལ༌ཏེ༌ ཨིས༌ར༌ཨེལ༌པ༌གུན༌ནི༌ ཕིའ༌ ངའེ༌ ཐུག༌གོངས༌པོ༌ སྔོན༌ཅུག༌ཨིན༌།”

བླ༌མ༌གུན༌ནི༌ ཞན༌ ཀོས༌ལག༌གུན༌།

28:31-43

31 “ཨེ༌ཕོད༌དི༌ ཡོག༌ག༌ གོན༌ཅེས༌སི༌ ཀོས༌ གང༌པོ༌ སྔོན༌པོ༌ ཡོང༌གོས༌, 32 གོའེ༌ ཕིའ༌ བི༌ཡང༌ ཡོང༌གོས༌ ཡང༌ མི༌ཅད༌ཅེས༌སི༌ ཕིའ༌ ཏེ༌བོའེ༌ ཐའ༌མ༌ ལྟབས༌ཏེ༌ ཙེམ༌། 33 སེར༌རི༌ ཀྲི༌ལུ༌ དང༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཉམ༌པོ༌ ཨ༌ནར༌རི༌ ཟོས༌ཏ༌ ཅོས༌ཏེ༌ ཀོས༌སི༌ ཇུག༌གི༌ ཟུར༌རི༌ཀ༌ ཏོག༌། 34 ཀྲ༌ལུ༌ དང༌ ཨ༌ནར༌ གུན༌ སྤེལ༌ཏེ༌ ༼ཨ༌ནར༌ ཅིག༌ ཀྲི༌ལུ༌ ཅིག༌༽ ཀོས༌སི༌ ཇུག༌གི༌ ཟུར༌ ཀྱིར༌སྐོར༌ཏེ༌ ཏོག༌། 35 བླ༌མའེ༌ ཚུལ༌ལ༌ ཡ༌ཝ༌ ཞབས༌ཏོག༌ ཞུ༌ ཟ༌ནེ༌ ཨ༌རོན༌ནི༌ ཏེ༌བོ༌ གོན༌གོས༌། ཡ༌ཝའེ༌ སྐུན༌དུན༌ལ༌ ཏམ༌པའེ༌ ནས༌སའེ༌ ནང༌ང༌ ཆ༌ ཡ༌ བིང༌ ཟ༌ནེ༌ ཀྲ༌ལུའི༌ སྐད༌པོ༌ སན༌ཏེ༌ ཁོ༌ སད༌ད༌ མི༌ཛད༌།”

36 “ཅའང༌ མ༌དྲེས༌ཁན༌ནི༌ སེར༌ རྡུངས༌ཏེ༌ ལེབ༌ལེབ༌ ཀྲུབ༌ཞི༌ ཅོས༌ ཡང༌ ཏེ༌བོའེ༌ཀ༌ ‘ཡ༌ཝའེ༌ ཁོང༌རང༌ངི༌ ཕིའ༌ ཁོ༌ ཏམ༌པ༌ ཛདས༌’ སྐོས༌ཏེ༌ བྲིས༌། 37 ཏེ༌བོ༌ ཐོད༌དི༌ † དུན༌ཆོགས༌ལ༌ ཟུར༌རི༌ཀ༌ སྔོན༌པོ༌ རས༌སི༌ སྐྱེ༌རགས༌ ཁྲ༌མོ༌ ཉམ༌པོ༌ ལྡོམ༌། 38 ཏེ༌བོ༌ ཨ༌རོན༌ནི༌ ཐོད༌པའེ༌ཀ༌ གོན༌གོས༌ ཏེ༌ནེ༌ ཁོའེ༌ ཨིས༌ར༌ཨེལ༌པ༌གུན༌ནི༌ ཡ༌ཝའ༌ ཕུལ༌ཁན༌ནི༌ ཆོད༌པའེ༌ ནང༌ང༌ ནོར༌ཁྲུལ༌ ཆའ༌ཁན༌ནི༌ སྐྱོན༌གུན༌ ཁོའེ༌ ལེན༌ཨིན༌ ཡང༌ ང༌ ཡ༌ཝའེ༌ ཁོང༌གུན༌ནི༌ ཆོད༌པ༌ ཕུལ༌ཁན༌གུན༌ ཐད༌པོ༌ ཉམ༌པོ༌ ལེན༌ཨིན༌།”

39 “ཨ༌རོན༌ནི༌ ནང༌ཀུག༌གི༌ ཀོས༌ དང༌ ཐོད༌ གུན༌ ཐགས༌ཁན༌ནི༌ ཀུས༌པོ༌ རས༌སི༌ ཡོང༌གོས༌ ཡང༌ སྐྱེ༌རག༌པོའང༌ ལག༌སྲུལ༌ ཏངས༌ཏེ༌ ཡོང༌གོས༌། 40 ཨ༌རོན༌ནི༌ བུ༌ཚ༌གུན༌ནི༌ ཕིའ༌ ནང༌ཀུག༌གི༌ ཀོས༌, སྐྱེ༌རགས༌ དང༌ ཏི༌བི༌ གུན༌ ཅོས༌ ཀ༌བོའེ༌ ཁོང༌གུན༌ལ༌ སྤལ༌ དང༌ རྩི༌ཝ༌ ཁྱོང༌ཨིན༌། 41 འི༌ ཀོས༌ལག༌གུན༌ ཁྱོ༌རང༌ངི༌ ཨ༌ཅོ༌ ཨ༌རོན༌ དང༌ ཁོའེ༌ བུ༌ཚ༌ གུན༌ལ༌ སྐོན༌ ཡང༌ ཁོང༌གུན༌ནི༌ གོའེ༌ཀ༌ ཨོ༌ལིཝ༌ཝི༌ མར༌ནག༌ ལུགས༌ཏེ༌ བླ༌མའེ༌ ལས༌སི༌ ཕིའ༌ སྐོས༌། བླ༌མའེ༌ ཚུལ༌ལ༌ ང༌ ཞབས༌ཏོག༌ ཞུ༌ཅེས༌ལ༌ ཁོང༌གུན༌ སོ༌སོ༌ ཕེས༌།”

42 “ཁོང༌གུན༌ ཇང༌སྟོང༌ མེད༌ཅེས༌སི༌ ཕིའ༌ ནང༌ཀུག༌གི༌ ཀང༌ཙེ༌, ཀུས༌པོ༌ རས༌སི༌ ཙེམ༌ ཀ༌བོ༌ སྐྱེད༌པ༌ནེ༌ ཇང༌བར༌ ཚོག༌པ༌ ཡོང༌གོས༌། 43 ཡ༌ཝའ༌ ཐུག༌སའེ༌ ཀུར༌རི༌ ནང༌ང༌ ཆ༌ ཟ༌ནེ༌ ཡ༌ ཆོད༌ཁྲིའི༌ དུན༌ལ༌ ཏམ༌པའེ༌ ནས༌སའེ༌ ནང༌ང༌ ཞབས༌ཏོག༌ ཞུ༌ ཟ༌ནེ༌ ཨ༌རོན༌ དང༌ ཁོའེ༌ བུ༌ཚ༌གུན༌ནི༌ ཏེ༌ ཀོས༌ལག༌གུན༌ གོན༌གོས༌། ཏེ༌ཟུག༌ ཅོ༌ན༌ ཁོང༌གུན༌ལ༌ སྐྱོན༌ ཕོགས༌ཏེ༌ ཤི༌ མི༌ཤི༌། ཏེ༌ ཁྲིམས༌པོ༌ ཨ༌རོན༌ དང༌ ཁོའེ༌ པུར༌གྱུད༌གུན༌ནི༌ ཏུས༌གྱུན༌ ཁའ༌ཉན༌ གོས༌།”

29

བླ༌མ༌གུན༌ ཏམ༌པ༌ ཅོ༌ཅེས༌།

29:1-46

1 ཡ༌ཝའེ༌ མོ༌ཟེས༌ལ༌ མོལས༌, “ཨ༌རོན༌ དང༌ ཁོའེ༌ བུ༌ཚ༌གུན༌ ཏམ༌པ༌ ཅོ༌ཅེས༌ལ༌ འི༌གུན༌ ཅོས༌, ཏེ༌ནེ༌ ཁོང༌གུན༌ནི༌ བླ༌མའེ༌ ཚུལ༌ལ༌ ངའ༌ ཞབས༌ཏོག༌ ཞུ༌ཨིན༌། ལང༌ཏོ༌ ལོ༌ ཆུ༌ངུན༌ ཅིག༌ དང༌ ལུག༌ཕོ༌ ཉིས༌ ཁྱོང༌, ཏེ༌གུན༌ སྐྱོན༌མེད༌ཁན༌ ཡོང༌གོས༌། 2 པག༌ཕེ༌ གྱལ༌ཤོག༌ ཀོལ༌ཏེ༌ སྐྱུར༌ མེད༌ཁན༌ནི༌ ཏ༌གི༌ སྣ༌ སུམ༌ ཅོས༌ ཀ༌གུན༌ མར༌ ཡོད༌ཁན༌, མར༌ མེད༌ཁན༌ དང༌ མར༌ སྐུས༌ཁན༌ནི༌ ཏ༌གི༌ སྲ༌མོ༌། 3 ཏེ༌གུན༌ པག༌ཙེ༌ ནང༌ང༌ གྱོང༌ ཡང༌ ལང༌ཏོ༌ དང༌ ལུག༌ཕོ༌ ཉིས༌ཀོ༌ ཉམ༌པོ༌ ང༌ ཆོད༌པ༌ ཕུལ༌། 4 ཨ༌རོན༌ དང༌ ཁོའེ༌ བུ༌ཚ༌གུན༌ ཡ༌ཝའ༌ ཐུག༌སའེ༌ ཀུར༌རི༌ སྒོའེ༌ཀ༌ ཁྱོངས༌ཏེ༌ ཆུ༌ ཉམ༌པོ༌ ཁྲུས༌། 5 ཏེ༌ནེ༌ ཨ༌རོན༌ལ༌ བླ༌མའེ༌ ཀོས༌ལག༌, ནང༌ཀུག༌གི༌ ཀོས༌, ཨེ༌ཕོད༌དི༌ ཡོག༌གི༌ ཀོས༌, ཨེ༌ཕོད༌ དང༌ ཀྲང༌ང༌ ཀབ༌ཅེས༌ གུན༌ སྐོན༌། ཨེ༌ཕོད༌དི༌ སྐྱེ༌རག༌ ལག༌སྲུལ༌ ཏང༌ཁན༌བོ༌ ཉམ༌པོ༌ ཏེ༌བོ༌ ལྡོམ༌། 6 ཁོའེ༌ གོའེ༌ཀ༌ ཐོད༌ སྐོན༌ ཡང༌ ཏེ༌བོའེ༌ཀ༌ ཐོར༌ཤོག༌ ཏམ༌པ༌བོ༌ ཐོད༌པོའེ༌ཀ༌ ཏོག༌། 7 ཏེ༌ནེ༌ ཁོའེ༌ གོའེ༌ཀ༌ མར༌ ལུགས༌ཏེ༌ ཁོ༌ བླ༌མའེ༌ ལས༌སི༌ ཕིའ༌ སྐོས༌། 8 ཁོའེ༌ བུ༌ཚ༌གུན༌ ཁྱོང༌ ཡང༌ ཁོང༌གུན༌ལའང༌ ནང༌ཀུག༌གི༌ ཀོས༌པོ༌ སྐོན༌། 9 ཁོང༌གུན༌ནི༌ སྐྱེད༌པའེ༌ཀ༌ སྐྱེ༌རགས༌ ལྡོམ༌ ཡང༌ གོའེ༌ཀ༌ ཏི༌བི༌ སྐོནས༌། ཏེ༌ནེ༌ ཁྲིམས༌ ནང༌ཞིན༌ ཏུས༌གྱུན༌ནི༌ ཕིའ༌ ཞབས༌ཏོག༌ ཞུ༌ཅེས༌སི༌ བླ༌མའེ༌ ལས༌པོ༌ ཁོང༌གུན༌ནི༌ གྱུར༌ཨིན༌། ཏེན༌ན༌ཟུག༌གི༌ ཁྱོ༌རང༌ངི༌ ཨ༌རོན༌ དང༌ ཁོའེ༌ བུ༌ཚ༌གུན༌ སྐོ༌གོས༌།”

10 “ཡ༌ཝའ༌ ཐུག༌སའེ༌ ཀུར༌རི༌ སྒོའེ༌ དུན༌ལ༌ ལང༌ཏོ༌ ཁྱོངས༌ཏེ༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ ཏེ༌བོའེ༌ གོའེ༌ཀ༌ ལག༌པ༌ བོར༌ཅུག༌། 11 ཡ༌ཝའེ༌ དུན༌ལ༌ སྒོའེ༌ཀ༌ ལང༌ཏོའེ༌ སྐེ༌ ཅད༌ཏེ༌ སོད༌། 12 ལང༌ཏོའེ༌ ཁྲག༌ ཙ༌པིག༌ཞིག༌ ཁྱོ༌རང༌ངི༌ ཛི༌གུ༌ ཉམ༌པོ༌ ཆོད༌ཁྲི༌ ཀྲུའི༌ རི༌ཅོ༌གུན༌ལ༌ སྐུས༌ ཡང༌ ལུས༌ཁན༌ནི༌ ཁྲག༌པོ༌ ཆོད༌ཁྲིའི༌ མག༌ལྡན༌ནི༌ཀ༌ ལུག༌། 13 ཏེ༌ནེ༌ ནང༌ཆ༌གུན༌ ཀབས༌ཁན༌ནི༌ ཚིལ༌ ཚང༌མ༌, ཆིན༌པའེ༌ ཁག༌ གྱལ༌ཤོག༌པོ༌ ཡང༌ ཁལ༌མ༌ ཉིས༌ཀོ༌ ཚིལ༌ ཉམ༌པོ༌ སྲོག༌ཆོད༌ ཕུལ༌སའེ༌ ཆོད༌ཁྲི༌ཀ༌ མེའ༌ སྲོག༌། 14 ཨིན༌ནའང༌ ལང༌ཏོའེ༌ ཤ༌, པགས༌པ༌ དང༌ གྱུ༌མ༌གུན༌ ལྕ༌ ཉམ༌པོ༌ ཀུར༌ ཙུགས༌ཏེ༌ ཡོད༌སའེ༌ ཕི༌ལོག༌ག༌ མེའ༌ སྲོག༌། ཏེ༌བོ༌ སྡིག༌པའེ༌ ཕིའ༌ ཆོད༌པ༌ ཨིན༌།”

15 “ལུག༌ཕོ༌ ཅིག༌པོ༌ ཁྱོང༌ ཡང༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ ཏེ༌བོའེ༌ གོའེ༌ཀ༌ ལག༌པ༌ བོར༌ཅུག༌། 16 ཏེ༌བོ༌ སོད༌ ཡང༌ ཏེ༌བོའེ༌ ཁྲག༌གི༌ ཐོར༌མ༌ ཆོད༌ཁྲིའི༌ ཆོགས༌ ཞི༌ཀོའེ༌ཀ༌ ཏོང༌། 17 ལུག༌གི༌ ཤ༌ ཏུམ༌པ༌ཏུམ༌པ༌ ཅོས༌ཏེ༌ ནང༌ཆ༌ དང༌ ཡན༌ལག༌ ཚང༌མ༌ ཁྲུས༌ ཡང༌ ཏེ༌གུན༌ གོ༌ དང༌ ཞན༌ ཁག༌གུན༌ ཉམ༌པོ༌ བོར༌། 18 ལུག༌ གང༌པོ༌ ཆོད༌ཁྲི༌ཀ༌ མེའ༌ སྲོག༌། ཏེ༌བོ༌ ཡ༌ཝའེ༌ ཕིའ༌ མེའ༌ སྲག༌ཁན༌ནི༌ ཆོད༌པ༌ ཡང༌ ཏེ༌བོའེ༌ ཏྲི༌མའེ༌ ང༌ ཡ༌ཝ༌ ཐད༌ ཅུག༌ཨིན༌།”

19 “ཞན༌ ལུག༌ཕོ༌ ཅིག༌པོ༌ ཁྱོང༌ ཡང༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ ཏེ༌བོའེ༌ གོའེ༌ཀ༌ ལག༌པ༌ བོར༌ཅུག༌། 20 ཏེ༌བོ༌ སོད༌ ཡང༌ ཏེ༌བོའེ༌ ཁྲག༌ ཙ༌པིག༌ཞིག༌ ཁུར༌ཏེ༌ ཨ༌རོན༌ དང༌ ཁོའེ༌ བུ༌ཚ༌གུན༌ནི༌ ནམ༌ཅོག༌ ཡས༌པ༌, ལག༌པ༌ དང༌ རྐང༌པ༌ ཡས༌པའེ༌ ཐེ༌པོ༌ གུན༌ནི༌ཀ༌ སྐུས༌ ཡང༌ ཆོད༌ཁྲིའི༌ ཆོགས༌ ཞི༌ཀོའེ༌ཀ༌ ལུས༌ཁན༌ནི༌ ཁྲག༌གི༌ ཐོར༌མ༌ ཏོང༌། 21 ཆོད༌ཁྲི༌ཀ༌ ཡོད༌ཁན༌ནི༌ ཁྲག༌ ཙ༌པིག༌ དང༌ མར༌ནག༌ ཙ༌པིག༌ ཁུར༌ཏེ༌ ཨ༌རོན༌ དང༌ ཁོའེ༌ བུ༌ཚ༌གུན༌ དང༌ ཁོང༌ ཚང༌མའེ༌ ཀོས༌ལག༌གུན༌ནི༌ཀ༌ ཐོར༌མ༌ ཏོང༌། ཏེ༌ནེ༌ ཁོ༌, ཁོའེ༌ བུ༌ཚ༌གུན༌ ཡང༌ ཁོང༌གུན༌ནི༌ ཀོས༌ལག༌གུན༌ ཏམ༌པ༌ གྱུར༌ཨིན༌།”

22 “འི༌ ལུག༌ཕོ༌ ཨ༌རོན༌ དང༌ ཁོའེ༌ བུ༌ཚ༌གུན༌ བླ༌མའ༌ སྐོས༌ཁན༌བོའེ༌ ཕིའ༌ ཨིན༌ པ༌སང༌ ཏེ༌བོའེ༌ རྔ༌མ༌ དང༌ ནང༌ཆ༌གུན༌ནི༌ ཚིལ༌, ཆིན༌པའེ༌ ཁག༌ གྱལ༌ཤོག༌, ཁལ༌མ༌ ཉིས༌ཀོ༌ ཚིལ༌ ཉམ༌པོ༌ ཡང༌ རྐང༌པ༌ ཡས༌པའེ༌ ཤ༌ ཁུར༌། 23 ཏེ༌ནེ༌ ང༌ ཡ༌ཝའ༌ ཕུལ༌ཁན༌ནི༌ སྐྱུར༌ མེད༌ཁན༌ནི༌ ཏ༌གི༌ པག༌ཙེ༌ ནང༌ནེ༌ མར༌ ཡོད༌ཁན༌ ཅིག༌, མར༌ མེད༌ཁན༌ ཅིག༌ དང༌ མར༌ སྐུས༌ཁན༌ནི༌ ཏ༌གི༌ སྲ༌མོ༌ ཅིག༌ ཁུར༌། 24 ཏེ༌ ཚང༌མ༌ ཨ༌རོན༌ དང༌ ཁོའེ༌ བུ༌ཚ༌གུན༌ནི༌ ལག༌པའེ༌ ནང༌ང༌ ཏོང༌ ཡང༌ ཏེ༌བོ༌ ཡ༌ཝའེ༌ སྐུན༌དུན༌ལ༌ ལན༌ ཁ༌ཅིག༌ སྟགས༌ཏེ༌ ཕབ༌ཅུག༌། ཏེ༌བོ༌ ངའེ༌ ཕིའ༌ ཡུག༌ཁན༌ནི༌ ཆོད༌པ༌ གྱུར༌ཨིན༌། 25 ཏེ༌ནེ༌ ཏེ༌གུན༌ ཁོང༌གུན༌ནི༌ ལག༌ནེ༌ ཁྱེར༌ཏེ༌ ཆོད༌ཁྲི༌ཀ༌ ཞན༌ མེའ༌ སྲག༌ཁན༌ནི༌ ཆོད༌པ༌ ཉམ༌པོ༌ མེའ༌ སྲོག༌། ཏེ༌བོའེ༌ ཏྲི༌མའེ༌ ང༌ ཡ༌ཝ༌ ཐད༌ ཅུག༌ཨིན༌ ཡང༌ ཏེ༌བོ༌ ངའེ༌ ཕིའ༌ མེའ༌ སྲག༌ཁན༌ནི༌ ཆོད༌པ༌ ཨིན༌ནོག༌། 26 ཆོད༌པ༌ ཕུལ༌ཁན༌ ལུག༌ཕོ༌ ཉིས༌པ༌བོའེ༌ ཀྲང༌ཤ༌ ཁུར༌ ཡང༌ ཡ༌ཝའེ༌ སྐུན༌དུན༌ལ༌ ལན༌ ཁ༌ཅིག༌ སྟགས༌ཏེ༌ ཕབས༌ཏེ༌ ཡུག༌ཁན༌ནི༌ ཆོད༌པ༌ ཕུལ༌། ཏེ༌ནེ༌ ཤའེ༌ ཏེ༌ ཁག༌པོ༌ ཁྱོ༌ཞའེ༌ གྱུར༌ཨིན༌།”

27 “ཨ༌རོན༌ དང༌ ཁོའེ༌ བུ༌ཚ༌གུན༌ བླ༌མའེ༌ ལས༌སི༌ ཕིའ༌ སྐོ༌ ཟ༌ནེ༌ ལུག༌ཕོའེ༌ ཤ༌ ཕུལ༌ཁན༌གུན༌ ཕེས༌ཏེ༌ བོར༌, ཀ༌བོའེ༌ ནང༌ང༌ ཡ༌ཝའེ༌ སྐུན༌དུན༌ལ༌ ཡུག༌ཁན༌ནི༌ ལུག༌གི༌ ཀྲང༌ དང༌ སྟག༌ཁན༌ནི༌ རྐང༌པའེ༌ ཤ༌ གུན༌ ཐེས༌ཏེ༌ ཨིན༌ནོག༌། 28 དཀོན༌མཆོག༌ ཉམ༌པོ༌ ཞི༌དེ༌ བྲེལ༌ལི༌ ཕིའ༌ ཨིས༌ར༌ཨེལ༌པ༌གུན༌ནི༌ ཡ༌ཝའ༌ ཆོད༌པ༌ ཕུལ༌ཁན༌ནི༌ ཤའེ༌ ཁག༌པོ༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ ཏུས༌གྱུན༌ ཏང༌གོས༌།”

29 “ཨ༌རོན༌ ཤི༌ཏེ༌ སྟིང༌ནེ༌ ཏམ༌པའེ༌ ཀོས༌ལག༌གུན༌ ཁོའེ༌ བུ༌ཚ༌གུན༌ལ༌ སྟད༌གོས༌། ཁོང༌གུན༌ལ༌ ཏེ༌གུན༌ སྐོན༌ཏེ༌ ཁོང༌གུན༌ནི༌ གོའེ༌ཀ༌ མར༌ ལུགས༌ཏེ༌ བླ༌མའེ༌ ཚུལ༌ལ༌ ཞབས༌ཏོག༌ ཞུ༌ཅེས༌ལ༌ སྐོས༌། 30 ཨ༌རོན༌ནི༌ ཚབས༌ལ༌ བླ༌མ༌ གྱུར༌ཁན༌ནི༌ ཁོའེ༌ བུ༌ཚ༌, ཡ༌ཝའ༌ ཐུག༌སའེ༌ ཀུར༌རི༌ ཏམ༌པ༌ ནས༌སའེ༌ ནང༌ང༌ ལུག༌སྲོལ༌གུན༌ ཅོ༌ཨིན༌ ཞག༌མ༌ རྡུན༌ དུག༌ ཟ༌ནེ༌ ཏེ༌ ཀོས༌ལག༌གུན༌ གོན༌གོས༌།”

31 “ཨ༌རོན༌ དང༌ ཁོའེ༌ བུ༌ཚ༌གུན༌ སྐོ༌ ཟ༌ནེ༌ ལུག༌ཕོའེ༌ ཤ༌ ཆོད༌པ༌ ཕུལ༌ཁན༌བོ༌ ཏམ༌པ༌ ཀུར༌རི༌ ནང༌སྐོར༌རི༌ ནས༌ས༌ ཞིག༌གི༌ཀ༌ ཁྱེར༌ཏེ༌ སྐོལ༌། 32 ཨ༌རོན༌ དང༌ ཁོའེ༌ བུ༌ཚ༌གུན༌ནི༌ ལུག༌ཕོའེ༌ ཤ༌ དང༌ པག༌ཙེ༌ ནང༌ང༌ ཡོད༌ཁན༌ནི༌ ཏ༌གི༌ ཏམ༌པ༌ གུན༌ ཀུར༌རི༌ སྒོའེ༌ དུན༌ལ༌ ཟ༌གོས༌། 33 བླ༌མའེ༌ ལས༌སི༌ ཕིའ༌ སྐོ༌ ཟ༌ནེ༌ ཁོང༌གུན༌ནི༌ སྡིག༌པ༌གུན༌ནི༌ ཤགས༌པའེ༌ ཕིའ༌ ཆོད༌པ༌ ཏང༌ཁན༌ནི༌ ཤ༌ ཟ༌གོས༌། བླ༌མ༌གུན༌ མན༌པ༌ ཞན༌སུའིང༌ ཏེ༌གུན༌ ཟའ༌ མི༌ཆོག༌ ཅིའ༌ཟེར༌ན༌ ཏེ༌གུན༌ ཏམ༌པ༌ ཨིན༌ནོག༌། 34 ཀལ༌ཏེས༌ ཆོད༌པ༌ ཕུལ༌ཁན༌ནི༌ ཤ༌ ཡ༌ ཏ༌གི༌ ང༌མོ༌ ཚག༌པ༌ ལུས༌ན༌ ཏེ༌གུན༌ མེའ༌ སྲག༌གོས༌། ཏེ༌གུན༌ ཟའ༌ མི༌ཆོག༌ ཅིའ༌ཟེར༌ན༌ ཏེ༌བོ༌ ཏམ༌པ༌ ཨིན༌ནོག༌།”

35 “ངའེ༌ ཁྱོ༌རང༌ང༌ བཀའ༌ ཏང༌ཁན༌ ཚང༌མ༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ ཅོས༌། ཁོང༌གུན༌ བླ༌མའེ༌ ལས༌ལ༌ སྐོ༌ཅེས༌སི༌ ལུག༌སྲོལ༌གུན༌ ཅོ༌ཅེས༌ལ༌ ཞག༌པོ༌ རྡུན༌ གོར༌ཨིན༌། 36 ཏེ༌ རྡུན༌ཞག༌པོའེ༌ ནང༌ང༌ སྡིག༌པ༌གུན༌ནི༌ ཤགས༌པའེ༌ ཕིའ༌ ཞག༌ཏང༌ ལང༌ཏོ༌ ཅིག༌ ཆོད༌པ༌ ཕུལ༌, ཆོད༌ཁྲི༌ རྩང༌མ༌ ཅོས༌ ཡང༌ ཨོ༌ལིཝ༌ཝི༌ མར༌ ལུགས༌ཏེ༌ ཏེ༌བོ༌ ཏམ༌པ༌ ཅོས༌། 37 ཆོད༌ཁྲི༌ ཏམ༌པ༌ ཅོ༌ཅེས༌ལ༌ ཞག༌མ༌ རྡུན༌ ཆོད༌པ༌ ཕུལ༌། ཏེ༌ནེ༌ ཏེ༌བོ༌ ཏེ༌ཟམ༌ ཏམ༌པ༌ གྱུར༌ཨིན༌ ཏེ༌བོའ༌ ལག༌པ༌ རྩེ༌ཁན༌ ཡ༌ ཐུག༌ཁན༌བོའང༌ ཏམ༌པ༌ གྱུར༌ཨིན༌།”

38 “ཞག༌ཏང༌ ཆོད༌ཁྲི༌ཀ༌ ལོ༌ ཅིག༌པ༌ ལུ༌གུ༌ ཉིས༌ ཆོད༌པ༌ ཕུལ༌། 39 ཅིག༌པོ༌ ང༌མོ༌, ཡང༌ ཅིག༌པོ༌ ཕི༌ཏོག༌། 40 ལུ༌གུ༌ ཏང༌པོ༌ ཉམ༌པོ༌ ཀྱི༌ལོ༌ ཅིག༌ གྱལ༌ལ༌ པག༌ཕེ༌ ནང༌ང༌ ལི༌ཀྲར༌ ཅིག༌གི༌ ཨོ༌ལིཝ༌ཝི༌ མར༌ནག༌ སྲེས༌ཁན༌ ཡང༌ རྒུན༌ཆང༌ ལི༌ཀྲར༌ ཅིག༌ ཆོད༌པའ༌ ཕུལ༌། 41 ལུ༌གུ༌ ཉིས༌པ༌བོ༌ ཕི༌ཏོག༌ ཆོད༌པ༌ ཕུལ༌ ཡང༌ ཏེ༌བོ༌ ཉམ༌པོ༌ ང༌ཏོག༌ ཕུལ༌ཁན༌ ཟམ༌ཞིག༌གི༌ པག༌ཕེ༌, ཨོ༌ལིཝ༌ཝི༌ མར༌ནག༌ དང༌ རྒུན༌ཆང༌ གུན༌ ཕུལ༌། ཏེ༌གུན༌ ང༌ ཡ༌ཝའེ༌ ཕིའ༌ ཆོད༌པ༌ མེའ༌སྲགས༌ཁན༌ ཡང༌ ཏེ༌བོའེ༌ ཏྲི༌མའེ༌ ང༌ ཡ༌ཝ༌ ཐད༌ ཅུག༌ཨིན༌།”

42 “མི༌རབས༌ནེ༌ མི༌རབས༌ འི༌ མེའ༌ སྲག༌ཁན༌ནི༌ ཆོད༌པ༌བོ༌ ཀུར༌རི༌ སྒོའེ༌ཀ༌ ཡ༌ཝའེ༌ དུན༌ལ༌ ཅད༌མ༌ཅུག༌ག༌ ཕུལ༌གོས༌། ཏེ༌ཀ༌ ང༌ ཁྱོ༌ཞའ༌ ཉམ༌པོ༌ ཐུགས༌ཏེ༌ ཁྱོ༌རང༌ང༌ སྤེ༌ར༌ ཏང༌ཨིན༌། 43 ཏེ༌ཀ༌ ང༌ ཨིས༌ར༌ཨེལ༌པ༌གུན༌ ཉམ༌པོ༌ ཐུག༌ཨིན༌ ཡང༌ ངའེ༌ སྤལ༌ ཏེ༌ཀ༌ ཡོད༌ཅེས༌པའེ༌ ཏེ༌ ནས༌ས༌བོ༌ ཏམ༌པ༌ ཅོ༌ཨིན༌། 44 ངའེ༌ ཀུར༌ དང༌ ཆོད༌ཁྲི༌ ཏམ༌པ༌ ཅོ༌ཨིན༌ ཡང༌ ངའེ༌ ཨ༌རོན༌ དང༌ ཁོའེ༌ བུ༌ཚ༌གུན༌ ཏམ༌པ༌ ཅོས༌ཏེ༌ བླ༌མའེ༌ ཚུལ༌ལ༌ ངའ༌ ཞབས༌ཏོག༌ ཞུ༌ཅེས༌ལ༌ སྐོ༌ཨིན༌། 45 ང༌ ཨིས༌ར༌ཨེལ༌པ༌གུན༌ནི༌ ཕྲོའ༌ དུགས༌ཏེ༌ ཁོང༌གུན༌ནི༌ དཀོན༌མཆོག༌ གྱུར༌ཨིན༌། 46 ང༌ ཁོང༌གུན༌ནི༌ ཕྲོའ༌ དུག༌ཅེས༌ ཡང༌ ཁོང༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ཁན༌ ང༌ ཡ༌ཝ༌ ཁོང༌གུན༌ནི༌ དཀོན༌མཆོག༌ ཨིན༌ཁན༌བོ༌ ཁོང༌གུན༌ནི༌ ཧ༌གོ༌ཨིན༌། ང༌ ཡ༌ཝ༌ ཁོང༌གུན༌ནི༌ དཀོན༌མཆོག༌ ཨིན༌།”

30

སྤོས༌ ཏུག༌སའེ༌ ཆོད༌ཁྲི༌།

30:1-10

1 ཡ༌ཝའེ༌ མོ༌ཟེས༌ལ༌ མོལས༌, “སྤོས༌ ཏུག༌ཅེས༌སིི༌ ཕིའ༌ ཨ༌ཀ༌ཤིའེ༌ ཤིང༌ངི༌ ཆོད༌ཁྲི༌ ཅོས༌། 2 ཏེ༌བོ༌ ཀྲུབ༌ཞི༌, ལྡོ༌གུན༌ སེན༌ཀྲི༌མི༌ཀྲར༌ 45 ཡང༌ ཐོན༌བོ༌ སེན༌ཀྲི༌མི༌ཀྲར༌ 90 ཡོང༌གོས༌། ཏེ༌བོའེ༌ ཀྲུ༌ ཞི༌ཀོ༌ རཱ༌ཅོ༌ ཙོགས༌ ཙེབ༌ཙེབ༌ ཅོ༌གོས༌ ཡང༌ ཏེ༌གུན༌ ཆོད༌ཁྲི༌ ཉམ༌པོ༌ ཤིང༌ཅིག༌ག༌ ཞོག༌གོས༌། 3 ཆོད༌ཁྲི༌ གང༌པོ༌ ཡང༌ན༌ ཏེ༌བོའེ༌ ཐོག༌, ཆོག༌ ཞི༌ཀོ༌ དང༌ རཱ༌ཅོ༌ གུན༌ ཅའང༌ མ༌དྲེས༌ཁན༌ནི༌ སེར༌ ཉམ༌པོ༌ ཏུམ༌ ཡང༌ ཏེ༌བོའེ༌ ཐའ༌མ༌ ཀྱིར༌སྐོར༌ཏེ༌ སེར༌རི༌ ཐའ༌རིལ༌ ཏོང༌། 4 སེར༌རི༌ ཀྱི༌ལྡིར༌ ཅོས༌ཏེ༌ ཆོགས༌ ཉིས༌ཀོའེ༌ཀ༌ སེར༌རི༌ ཐའ༌རིལ༌ ཏང༌ཁན༌ནི༌ ཡོག༌ག༌ ཏོག༌, ཏེ༌ནེ༌ ཏེ༌བོ༌ ཁུར༌ཅེས༌སི༌ ཀྲ༌ལུ༌ གུན༌ ཏེ༌ནང༌ང༌ གྱུད༌ ཉན༌ཨིན༌། 5 ཏེ༌ ཀྲ༌ལུ༌གུན༌ ཨ༌ཀ༌ཤིའེ༌ ཤིང༌, སེར༌ ཉམ༌པོ༌ ཏུམས༌ཏེ༌ ཡོང༌གོས༌། 6 ཆོད༌ཁྲི༌བོ༌ ཆད༌དོན༌ནི༌ སྒམ༌ དང༌ མི༌གུན༌ནི༌ སྡིག༌པའ༌ ཤགས༌པ༌ ཏང༌སའེ༌ སྒམ༌མི༌ ཁའ༌ལེབ༌, ང༌ ཁྱོ༌རང༌ ཉམ༌པོ༌ ཐུག༌སའེ༌ དུན༌ ཆོགས༌ལ༌ ཡོད༌ཁན༌ནི༌ ཡོ༌ལའེ༌ ཉེ༌མོའ༌ ཏམ༌པའེ༌ ནས༌སའེ༌ ནང༌ང༌ བོར༌།”

7 “ཞག༌ཏང༌ ང༌མོ༌ ཨ༌རོན༌ འོད༌སྟག༌གི༌ འོད༌གུན༌ནི༌ སྟ༌སྟོག༌ ཅོའ༌ ཆ༌ ཟ༌ནེ༌ ཁོའེ༌ ཏེ༌ ཆོད༌ཁྲི༌ཀ༌ ཏྲི༌ཞིམ༌ཅན༌ནི༌ སྤོས༌ དུག༌གོས༌། 8 ཕི༌ཏོག༌ འོད༌སྟག༌གུན༌ནི༌ འོད༌ སྤར༌ར༌ ཆ༌ ཟ༌ནེ༌ ཡ༌ཝའེ༌ སྐུན༌དུན༌ལ༌ ཁོའེ༌ ཆོད༌ཁྲི༌ཀ༌ སྤོས༌ དུག༌གོས༌། མི༌རབས༌ནེ༌ མི༌རབས༌ ཏེ༌བོ༌ ཅོ༌གོས༌། 9 འི༌ ཆོད༌ཁྲི༌ཀ༌ ཏམ༌པ༌ མན༌ཁན༌ནི༌ སྤོས༌ ཡ༌ ཞན༌ མེའ༌ སྲག༌ཁན༌ནི༌ ཆོད༌པ༌ ཡ༌ ཀྲོ༌ནས༌སི༌ ཆོད༌པ༌ གུན༌ མ༌ཕུལ༌ ཡང༌ ཏེ༌ཀ༌ རྒུན༌ཆང༌ངི༌ ཆོད༌པའང༌ མ༌ཕུལ༌། 10 ལོའེ༌ ནང༌ང༌ ལན༌ཅིག༌ ཨ༌རོན༌ནི༌ ཆོད༌ཁྲི༌ རྩང༌མ༌ ཅོ༌ཅེས༌ལ༌ མི༌གུན༌ནི༌ སྡིག༌པའེ༌ ཤགས༌པའེ༌ ཕིའ༌ ཆོད༌པ༌ ཕུལ༌ཁན༌ནི༌ ཁྲག༌ ཏེ༌བོའེ༌ རཱ༌ཅོ༌གུན༌ནི༌ཀ༌ སྐུ༌གོས༌། འི༌བོ༌ མི༌རབས༌ནེ༌ མི༌རབས༌ ཅོ༌གོས༌། ཡ༌ཝའེ༌ འི༌ ཆོད༌ཁྲི༌བོ༌ ཚང༌མའེ༌སང༌ ཏམ༌པ༌ ཐེའ༌ཛདས༌།”

ཏམ༌པའེ༌ ཀུར༌རི༌ ཕིའ༌ པེ༌ནེ༌།

30:11-21

11 ཡ༌ཝའེ༌ མོ༌ཟེས༌ལ༌ མོལས༌, 12 “ཁྱོ༌རང༌ངི༌ ཨིས༌ར༌ཨེལ༌པ༌གུན༌ནི༌ ཀྲངས༌ཀ༌ ལེན༌ ཟ༌ནེ༌ མི༌ རེ༌རེའེ༌ ཁོ༌རང༌ངི༌ མི༌ཚེ༌ ཕིའ༌ ཡ༌ཝའ༌ རིན༌ ཤལ༌གོས༌། ཏེ༌ནེ༌ མིང༌ ཅུག༌ ཟ༌ནེ༌ ཁོང༌གུན༌ནི༌ཀ༌ ཅའང༌ ནོད༌སྐྱལ༌ མི༌ཡོང། 13 མི༌ ཀྲངས༌སི༌ ནང༌ང༌ མིང༌ཆུད༌ཁན༌ རེ༌རེའེ༌ མུལ༌ གརམ༌ 5.5 ཟམ༌ཤིག༌ ཡ༌ཝའ༌ ཆོད༌པའེ༌ ཚུལ༌ལ༌ ཏང༌གོས༌, ཏེ༌བོ༌ ཏམ༌པའེ༌ ཀུར༌རི༌ ནང༌ང༌ ཏབ༌བ༌ ཀོལ༌ཁན༌ནི༌ ཚད༌ ནང༌ཞིན༌ ཡོང༌གོས༌། 14 ལོ༌ ཉི༌ཤུ༌ ཡང༌ ཏེ༌སང༌ མང༌ང༌ ཨིན༌ཁན༌ནི༌ མི༌ཚང༌མ༌, མི༌ ཀྲངས༌སི༌ ནང༌ང༌ རྩི༌གོས༌ ཡང༌ ཁོང༌གུན༌ནི༌ ཡ༌ཝའ༌ ཆོད༌པ༌བོ༌ ཕུལ༌གོས༌། 15 མི༌ཚེ༌ སྐྱོབ༌ཅེས༌ལ༌ རིན༌ ཤལ༌ཏེ༌ ཡ༌ཝའ༌ ཆོད༌པ༌ ཕུལ༌ ཟ༌ནེ༌ ཆུག༌པོ༌གུན༌ནི༌ མུལ༌ གརམ༌ 5.5 སང༌ མང༌ང༌ ཡང༌ ཉལ༌བ༌ཅན༌གུན༌ནི༌ ཏེ༌སང༌ ཉུ༌ངུན༌ ཏང༌ མ༌གོས༌། 16 ཨིས༌ར༌ཨེལ༌པ༌གུན༌ནི༌ ཀ༌ནེ༌ ཆོད༌པ༌ ཕུལ༌ཁན༌ནི༌ པེ༌ནེ༌ ཏམ༌པ༌ ཀུར༌རི༌ ཟོབ༌སྐྱོར༌ དང༌ ཞན༌ ལས༌གུན༌ནི༌ ཕིའ༌ ཀོལ༌གོས༌། ཏེ༌བོའེ༌ ཡ༌ཝའེ༌ སྐུན༌དུན༌ལ༌ ཁོང༌གུན༌ནི༌ མི༌ཚེའེ༌ ཕིའ༌ རིན༌ ཤལ༌ཁན༌བོ༌ ཁོང༌གུན༌ལ༌ ཨིད༌ཏུ༌ སྐུལ༌ཨིན༌།”

17 ཡ༌ཝའེ༌ མོ༌ཟེས༌ལ༌ མོལས༌, 18 “ར༌གན༌ནི༌ ལག༌པ༌ ཁྲུ༌ཅེས༌སི༌ ཞོང༌པ༌ ཡང༌ ཏེ༌བོ༌ བོར༌ཅེས༌པོའང༌ ར༌གན༌ནི༌ ཅོས༌། ཏེ༌བོ༌ ཏམ༌པ༌ ཀུར༌ དང༌ ཆོད༌པ༌ མེའ༌ སྲག༌སའེ༌ ཆོད༌ཁྲི༌ པར༌ལ༌ བོར༌ཏེ༌ ཆུ༌ སྐོང༌། 19 ཏེ༌ ཆུ༌ ཉམ༌པོ༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ ལག༌པ༌ དང༌ རྐང༌པ༌ གུན༌ ཁྲུ༌ཅུག༌། 20 ཤི༌ཅུག༌ག༌ མི༌ཛད༌ཅེས༌ལ༌ ཡ༌ཝའ༌ ཐུག༌སའེ༌ ཀུར༌རི༌ ནང༌ང༌ ཆའེ༌སང༌ སྔུན༌ལ༌ ཡང༌ ཡ༌ཝའེ༌ ཕིའ༌ ཆོད༌ཁྲི༌ཀ༌ ཆོད༌པ༌ ཕུལ༌ཏེ༌ མེའ༌ སྲག༌གི༌སང༌ སྔུན༌ལ༌ ཁོང༌གུན༌ནི༌ ཏེ༌ ཆུ༌ ཉམ༌པོ༌ ལག༌པ༌ ཁྲུ༌གོས༌། 21 ཤི༌ཅུག༌ག༌ མི༌ཛད༌ཅེས༌སི༌ ཕིའ༌ ཁོང༌གུན༌ནི༌ ལག༌པ༌ དང༌ རྐང༌པ༌ གུན༌ ཁྲུ༌གོས༌། འི༌ ཁྲིམས༌པོ༌ མི༌རབས༌ནེ༌ མི༌རབས༌ ཨ༌རོན༌ དང༌ ཁོའེ༌ པུར༌གྱུད༌གུན༌ནི༌ སྲུང༌གོས༌།”

མར༌ནག༌ དང༌ སྤོས༌།

30:22-38

22 ཡ༌ཝའེ༌ མོ༌ཟེས༌ལ༌ མོལས༌, 23 “འི༌ ཚ༌མིག༌ གྱལ༌ལ༌གུན༌ ཁྱོང༌, མའེར༌ ཟེར༌ཁན༌ནི༌ མར༌ ཀྱི༌ལོ༌ 6, ཏྲི༌ཞིམ༌ཅན༌ནི༌ དཱལ༌ཅིན༌ནི༌ ཀྱི༌ལོ༌ 3 དང༌ ཏྲི༌ཞིམ༌ཅན༌ནི༌ ལྡམ༌བུ༌ ཀྱི༌ལོ༌ 3, 24 ཀ༌སིའ༌ ཟེར༌ཁན༌ ཏྲི༌ཞིམ༌ཅན༌ནི༌ ཤིང༌ ཀྱི༌ལོ༌ 6 ཡང༌ ཨོ༌ལིཝ༌ཝི༌ མར༌ནག༌ ལི༌ཀྲར༌ ཞི༌། ཏེ༌གུན༌ ཏམ༌པའེ༌ ཀུར༌རི༌ ནང༌ང༌ ཏབ༌བ༌ ཀོལ༌ཁན༌ནི༌ ཚད༌ ནང༌ཞིན༌ ཡོང༌གོས༌། 25 ཏྲི༌ཞིམ༌ ཅོ༌ཁན༌ ཁས༌པ༌ མི༌ ཙོགས༌ལ༌ ཏེ༌གུན༌ སྲེས༌ཏེ༌ ཁྲུས༌ཏང༌ཅེས༌སི༌ ཏམ༌པའེ༌ མར༌ནག༌ ཅོས༌། 26 ཏེ༌བོ༌ ཡ༌ཝའ༌ ཐུག༌སའེ༌ ཀུར༌ དང༌ ཆད༌དོན༌ནི༌ སྒམ༌མི༌ཀ༌, 27 ཅོག༌ཙེ༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌, འོད༌སྟགས༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌ དང༌ སྤོས༌ དུག༌སའེ༌ ཆོད༌ཁྲི༌, 28 ཆོད༌པ༌ མེའ༌ སྲག༌སའེ༌ ཆོད༌ཁྲི༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌ ཡང༌ ལག༌པ༌ ཁྲུ༌ཅེས༌སི༌ ཞོང༌པ༌ དང༌ ཏེ༌བོ༌ བོར༌ས༌ གུན༌ ཏམ༌པ༌ ཅོ༌ཅེས༌ལ༌ ཡོག༌། 29 ཁྱོ༌རང༌ངི༌ ཅ༌ལག༌ ཚང༌མ༌ ཏེ༌ཟུག༌གི༌ རྩང༌མ༌ ཅོས༌ ཏེ༌ནེ༌ ཏེ༌གུན༌ ཏེ༌ཟམ༌ ཏམ༌པ༌ གྱུར༌ཨིན༌, ཏེ༌གུན༌ལ༌ ཐུག༌ཁན༌ གུན༌ ཏམ༌པ༌ གྱུར༌ཨིན༌།”

30 “བླ༌མའེ༌ ཚུལ༌ལ༌ ངའ༌ ཞབས༌ཏོག༌ ཞུ༌ཅེས༌སི༌ ཕིའ༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ མར༌ནག༌ ལུགས༌ཏེ༌ ཁྲུས༌ཏོང༌། 31 ཨིས༌ར༌ཨེལ༌པ༌གུན༌ལ༌ ཟེར༌, ‘འི༌ ཁྲུས༌ཏང༌ཅེས༌སི༌ ཏམ༌པའེ༌ མར༌བོ༌ ཡོང༌ཅེས༌ཅན༌ནི༌ མི༌རབས༌གུན༌ནི༌ ངའ༌ ཞབས༌ཏོག༌ ཞུ༌ཅེས༌སི༌ ནང༌ང༌ ཀོལ༌གོས༌། 32 འི༌བོ༌ ཨམ༌ མི༌ ཟུགས༌པོའ༌ ལུག༌ མ༌གོས༌ ཡང༌ ཁྱོ༌ཞའེ༌ ཏེ༌ ཚ༌མིག༌གུན༌ སྲེས༌ཏེ༌ ཏེན༌ན༌ ཙོགས༌ མར༌ ཅོ༌ མ༌གོས༌། ཏེ༌བོ༌ ཏམ༌པ༌ ཨིན༌ནོག༌ ཡང༌ ཁྱོ༌ཞེའང༌ ཏེ༌བོ༌ ཏམ༌པ༌ རྩི༌གོས༌། 33 སུ༌ཞིག༌གི༌ ཏེ༌ ཙོགས༌ ཏྲི༌ཞིམ༌མི༌ མར༌ ཅོ༌ན༌ ཡ༌ ཏེ༌བོ༌ བླ༌མ༌ མན༌ཁན༌ནི༌ མིའ༌ ཁྲུས༌ཏང༌ཅེས༌ལ༌ ཀོལ༌ན༌ ཏེ༌ མི༌བོ༌ ངའེ༌ མི༌གུན༌ནི༌ ཕྲོ༌ནེ༌ ཕིངས༌ཏོང༌།’ ”

34 ཡ༌ཝའེ༌ མོ༌ཟེས༌ལ༌ མོལས༌, “འི༌ ཏྲི༌ཞིམ༌ཅན༌ནི༌ ཚ༌མིག༌, ཡང༌ན༌ སྐྲག༌ཀྲེ༌, ཨོ༌ནའི༌ཅ༌, གལ༌བ༌ནམ༌ དང༌ ཅའང༌ མ༌དྲེས༌ཁན༌ནི༌ ཕརང༌ཀེན༌སེནས༌ གུན༌ ཁྱོང༌, ཏེ༌ ཚང༌མ༌ དྲན༌དྲའ༌ ཡོང༌གོས༌། 35 ཏྲི༌ཞིམ༌ ཅོ༌ཁན༌ ཁས༌པ༌ མི༌ ཙོགས༌ལ༌ ཏེ༌གུན༌ སྲེས༌ ཡང༌ ཚཱ༌ ཏབས༌ཏེ༌ ཏེ༌བོ༌ ལག༌མོ༌ དང༌ ཏམ༌པ༌ ཅོས༌། 36 ཏེ༌བོའེ༌ ནང༌ནེ༌ ཙ༌པིག༌ཤིག༌ ཇམ༌པོ༌ ཀྲལ༌ཏེ༌ ང༌ ཁྱོ༌རང༌ ཉམ༌པོ༌ ཐུག༌སའེ༌ ཏམ༌པ༌ ཀུར༌རི༌ ནང༌ང༌ ཆད༌དོན༌ནི༌ སྒམ༌མི༌ དུན༌ལ༌ བོར༌། ཁྱོ༌ཞའེ༌ ཏེ༌བོ༌ ཚང༌མའེ༌སང༌ ཏམ༌པ༌ རྩི༌གོས༌། 37 ཁྱོ༌ཞ༌རང༌ངི༌ ཕིའ༌ འི༌ ཙོགས༌ སྤོས༌ ཅོ༌ མ༌གོས༌། ཡ༌ཝའེ༌ ཕིའ༌ ཏེ༌བོ༌ ཏམ༌པ༌ རྩིས༌། 38 སུ༌ཞིག༌གི༌ ཏེ༌ ཙོགས༌ ཏྲི༌ཞིམ༌ ཅོས༌ཏེ༌ ཁོ༌རང༌ངི༌ ཕིའ༌ ཀོལ༌ན༌ ཁོ༌ ངའེ༌ མི༌གུན༌ནི༌ ཕྲོ༌ནེ༌ ཕིངས༌ཏོང༌།”

31

བེ༌ཟ༌ལེལ༌ དང༌ ཨོ༌ཧོ༌ལིའབ༌ ལག༌པ༌ ཁས༌པ༌གུན༌།

31:1-11

1 ཡ༌ཝའེ༌ མོ༌ཟེས༌ལ༌ མོལས༌, 2 “ངའེ༌ ཡ༌ཧུ༌དཱའེ༌ སྡེ༌ ནང༌ནེ༌ ཨུ༌རི༌ བུ༌ཚ༌, ཧུར༌རི༌ ཚ༌འོ༌ བེ༌ཟ༌ལེལ༌ ལྡམས༌ཏེ༌ ཨིན༌ 3 ཡང༌ ཁོའེ༌ ནང༌ང༌ ངའེ༌ ཐུག༌ཉིད༌ སྐངས༌ཏེ༌ ཁོ༌ ཟོ༌ལས༌སི༌ རིགས༌ ཚང༌མའེ༌ ནང༌ང༌ ཁས༌པ༌, ཡང༌ ཁོའ༌ ཁྱུད༌ དང༌ རིག༌པ༌ ཏངས༌ཏེ༌ ཨིན༌། 4 སེར༌, མུལ༌ དང༌ ར༌གན༌ ཉམ༌པོ༌ མ༌ ཁས༌པ༌ རི༌མོ༌ སྲུལ༌ཁན༌, 5 ཁྲ༌རྡོའ༌ ཅད༌ཏེ༌ སེར༌རི༌ ནང༌ང༌ ཅུག༌ཅེས༌ ཡང༌ ཤིང༌ སྐོས༌ དང༌ ཟོ༌ལས༌སི༌ རིགས༌ ཚང༌མའེ༌ ནང༌ང༌ ཁས༌པ༌ ཅོས༌ཏེ༌ ཨིན༌། 6 ངའེ༌ དཱན༌ནི༌ སྡེ༌ ནང༌ནེ༌ ཨ༌ཧི༌ས༌མག༌གི༌ བུ༌ཚ༌ ཨོ༌ཧོ༌ལིའབ༌ ཁོའ༌ ཡ༌ཏོ༌ ཅོ༌ཅེས༌ལ༌ ལྡམས༌ཏེ༌ ཨིན༌, ཡང༌ ངའེ༌ བཀའ༌ ཏང༌ཁན༌ ནང༌ཞིན༌ ཅོ༌ཅེས༌ལ༌ ངའེ༌ ཞན༌ ལག༌ཤེས༌ ཚང༌མའ༌ ཁས༌པ༌ ལས༌ ཅོ༌ཅེས༌སི༌ ཁྱུད༌ ཏངས༌ཏེ༌ ཨིན༌། 7 ཡ༌ཝའ༌ ཐུག༌སའེ༌ ཀུར༌, ཆད༌དོན༌ནི༌ སྒམ༌ དང༌ ཏེ༌བོ༌ ཀབས༌ཁན༌ནི༌ ཐུག༌རྗེ༌ ཁའ༌ལེབ༌ ཡང༌ ཀུར༌རི༌ ནང༌ཀུག༌ག༌ ཡོད༌ཁན༌ནི༌ ཅ༌ལག༌ ཚང༌མ༌ ངའེ༌ བཀའ༌ ཏང༌ཁན༌ ནང༌ཞིན༌ ཅོ༌གོས༌: 8 ཡང༌ན༌ ཅོག༌ཙེ༌ དང༌ ཏེ༌ཀ༌ ཀོལ༌ཁན༌ ཚང༌མ༌, ཅའང༌ མ༌དྲེས༌ཁན༌ནི༌ སེར༌རི༌ འོད༌སྟགས༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌, སྤོས༌ དུག༌ཅེས༌སི༌ ཆོད༌ཁྲི༌, 9 ཆོད༌པ༌ མེའ༌ སྲག༌ཅེས༌སི༌ ཆོད༌ཁྲི༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌, ཡང༌ ལག༌པ༌ ཁྲུ༌ཅེས༌སི༌ ཞོང༌པ༌ དང༌ ཏེ༌བོ༌ བོར༌ས༌, 10 ཀོས༌ལག༌ ཙེམས༌ཁན༌ ལྡེ༌མོ༌གུན༌ ཡང༌ན༌ ཨ༌རོན༌ བླ༌མའེ༌ ཕིའ༌ ཏམ༌པ༌ ཀོས༌ལག༌ དང༌ ཁོའེ༌ བུ༌ཚ༌གུན༌ནི༌ བླ༌མའེ༌ ཚུལ༌ལ༌ ཞབས༌ཏོག༌ ཞུ༌ ཟ༌ནེ༌ གོན༌ཅེས༌སི༌ ཀོས༌ལག༌གུན༌, 11 ཏམ༌པ༌ ནས༌སའེ༌ ཕིའ༌ ཁྲུས༌ཏང༌ཅེས༌སི༌ མར༌ནག༌ དང༌ ཏྲི༌ཞིམ༌ཅན༌ནི༌ སྤོས༌། འི༌ ཚང༌མ༌ ངའེ༌ བཀའ༌ ཏང༌ཁན༌ ནང༌ཞིན༌ ཅོ༌གོས༌།”

ཤབ༌བད༌དི༌ ངལ༌ཚོའེ༌ ཞག༌།

31:12-18

12 ཡ༌ཝའེ༌ མོ༌ཟེས༌ལ༌ མོལས༌, 13 “ཨིས༌ར༌ཨེལ༌པ༌གུན༌ལ༌ ཟེར༌, ‘ཁྱོ༌ཞའེ༌ ངའེ༌ ཤབ༌བད༌, ངལ༌ཚོའེ༌ ཞག༌པོ༌ སྲུང༌གོས༌། ཡོང༌ཅེས༌ཅན༌ནི༌ མི༌རབས༌གུན༌ནི༌ ཕིའ༌ འི༌བོ༌ ཁྱོ༌ཞའ༌ དང༌ ངའེ༌ པར༌ལ༌ སྟགས༌ཤིག༌ ཨིན༌, ཏེ༌ནེ༌ ང༌ ཡ༌ཝའེ༌ ཁྱོ༌ཞའ༌ ཏམ༌པ༌ ཅོ༌ཅེས༌པོ༌ ཁྱོ༌ཞའེ༌ ཤེས༌ཨིན༌།’ ”

14 “ཁྱོ༌ཞའེ༌ ཤབ༌བད༌དི༌ ངལ༌ཚོའེ༌ ཞག༌ སྲུང༌གོས༌ ཅིའ༌ཟེར༌ན༌ ཏེ༌ ཞག༌པོ༌ ཁྱོ༌ཞའེ༌ ཕིའ༌ ཏམ༌པ༌ ཨིན༌། ཏེ༌ ཞག༌པོ༌ ཏམ༌པ༌ མ༌རྩི༌ཁན༌ནི༌ མི༌བོ༌ སད༌གོས༌, ཡང༌ ཏེ༌ ཞག༌ག༌ ལས༌ ཅོ༌ཁན༌གུན༌ ངའེ༌ མི༌གུན༌ནི༌ ཕྲོ༌ནེ༌ ཕིང༌གོས༌། 15 ཞག༌ དྲུག༌ ཁྱོ༌ཞ༌གུན༌ནི༌ ལས༌ ཅོས༌ ཨིན༌ནའང༌ ཞག༌ རྡུན༌པ༌བོ༌ ཡ༌ཝའེ༌ ཕིའ༌ ཏམ༌པ༌, ཤབ༌བད༌ ངལ༌ཚོའེ༌ ཞག༌ ཨིན༌། ཏེ༌ ཞག༌ག༌ ལས༌ ཅོ༌ཁན༌ནི༌ མི༌བོ༌ སད༌གོས༌། 16 ཨིས༌ར༌ཨེལ༌པ༌གུན༌ནི༌ མི༌རབས༌ནེ༌ མི༌རབས༌ འི༌ ཤབ༌བད༌དི༌ ཞག༌པོ༌ སྲུང༌གོས༌། འི༌ ཆད༌དོན༌བོ༌ ཁྱོ༌ཞའེ༌ ཏུས༌གྱུན༌ བོར༌གོས༌། 17 འི༌བོ༌ ཨིས༌ར༌ཨེལ༌པ༌གུན༌ དང༌ ངའེ༌ པར༌ལ༌ ཏུས༌གྱུན༌ ལུས༌ཤེས༌ཅན༌ནི༌ སྟགས༌ཤིག༌ ཨིན༌ ཅིའ༌ཟེར༌ན༌ ང༌ ཡ༌ཝའེ༌ ཞག༌པོ༌ དྲུག༌གི༌ ནང༌ང༌ ནམ༌ཁའ༌ དང༌ ཇིག༌རྟེན༌ ཅོས༌པིན༌, ཡང༌ ཞག༌ རྡུན༌པའེ༌ ཞག༌ག༌ ལས༌ མ༌ཅོའ༌ ངལ༌ཚོས༌པ༌ ངའེ༌ ནང༌ང༌ ཡང༌སྐྱར༌ སྟོབས༌ སོ༌མའེ༌ གང༌།”

18 ཡ༌ཝའེ༌ སི༌ནཱའི༌ རི༌ཀ༌ མོ༌ཟེས༌ ཉམ༌པོ༌ ཞལ༌ཏ༌ སལ༌ ཚར༌ར༌ཅིག༌, ཁོང༌ངི༌ ཁོའ༌ རྡོའ༌ ལེབ༌ལེབ༌ ཉིས༌ སལས༌ ཀ༌བོའེ༌ཀ༌ ཡ༌ཝ༌ ཁོང༌རང༌ངི༌ ཆག༌ ཉམ༌པོ༌ བཀའ༌རྒྱ༌གུན༌ བྲིའ༌ ཛད༌ཏེ༌ ཡོད༌པིན༌།

32

སེར༌རི༌ བེ༌ཙོ༌།

32:1-33:11

1 མོ༌ཟེས༌ རི༌ ཀ༌ནེ༌ ལོགས༌ཏེ༌ ཡོང༌ང༌ ཏུས༌ མང༌པོ༌ གོར༌པ༌ མི༌གུན༌ ཨ༌རོན༌ ཡོད༌ས༌ ཛོམས༌ཏེ༌ ཟེརས༌, “ཡོང༌, ང༌དང༌གུན༌ལ༌ ལམ༌སྟན༌ཁན༌ནི༌ ལྷ༌ལྷ༌མོ༌གུན༌ ཅོས༌། ཏེ༌ མི༌ མོ༌ཟེས༌, ང༌དང༌ ཨི༌ཇིབ༌ནེ༌ ཕིང༌ཏེ༌ ཁྱོང༌ཁན༌བོའ༌ ཅི༌ སོང༌ ང༌ཞའ༌ གྱུས༌མེད༌།”

2 ཨ༌རོན༌ནི༌ ཁོང༌གུན༌ལ༌ ཟེརས༌, “ཁྱོ༌ཞའེ༌ ན༌མ༌གུན༌, བུ༌ཚ༌གུན༌ དང༌ བུ༌མོ༌གུན༌ནི༌ ནམ༌ཅོག༌གི༌ སེར༌རི༌ ཨ༌ལོང༌གུན༌ ཕུད༌ཏེ༌ ངའ༌ ཁྱོང༌།” 3 ཏེ༌ནེ༌ མི༌ ཚང༌མའེ༌ ནམ༌ཅོག༌གི༌ སེར༌རི༌ ཨ༌ལོང༌གུན༌ ཕུད༌ཏེ༌ ཨ༌རོན༌ནི༌ཀ༌ ཁྱོངས༌། 4 ཁོའེ༌ ཁྱོང༌ཁན༌ནི༌ སེར༌གུན༌ ཞུ༌ ཅུགས༌ཏེ༌ བེ༌ཙོའེ༌ ཟོས༌ཏའེ༌ པར༌རི༌ ནང༌ང༌ ལུགས༌ཏེ༌ སྐུན༌དྲ༌ ཞིག༌ ཅོས༌། ཏེ༌ནེ༌ མི༌གུན༌ནི༌ ཟེརས༌, “ཨིས༌ར༌ཨེལ༌པ༌གུན༌, འི༌བོ༌ ང༌དང༌གུན༌ ཨི༌ཇིབ༌བི༌ ཡུལ༌ནེ༌ ཕིངས༌ཏེ༌ ཁྱོང༌ཁན༌ནི༌ དཀོན༌མཆོག༌ ཨིན༌ནོག༌།”

5 ཨ༌རོན༌ནི༌ ཏེ༌བོ༌ ཐོང༌ང༌ཅིག༌ སེར༌རི༌ བེ༌ཙོའེ༌ དུན༌ལ༌ ཆོད༌ཁྲི༌ཞིག༌ རྩིགས༌ཏེ༌ ཟེརས༌, “ཐོ༌རེ༌ ཡ༌ཝའ༌ རྩི༌ཝ༌ ཕུལ༌ཅེས༌སི༌ ཕིའ༌ གའ༌སྟོན༌ རྩི༌ཨིན༌།” 6 ཐོ༌རེ༌ ཟུག༌པོ༌ ང༌ཏོག༌ནེ༌ མི༌གུན༌ནི༌ མེའ༌ སྲག༌ཁན༌ནི༌ ཆོད༌པ༌ དང༌ ཞི༌དེ༌ ཆོད༌པ༌ གུན༌ ཕུལས༌། མི༌གུན༌ ཟའ༌ཅེས༌ དང༌ ཆང༌ ཐུང༌ཅེས༌ལ༌ སའེ༌ཀ༌ དུགས༌ ཡང༌ ལངས༌ཏེ༌ སྕོད༌པ༌ ངན༌པ༌ དང༌ ཁྲེལ༌མེད༌དི༌ ལས༌ ཅོ༌ཅེས༌ གོ༌ཟུག༌།

7 ཡ༌ཝའེ༌ མོ༌ཟེས༌ལ༌ མོལས༌, “དག༌ས༌རང༌ ཡོག༌ག༌ བབས༌ཏེ༌ སོང༌ ཅིའ༌ཟེར༌ན༌ ཁྱོ༌རང༌ངི༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ཁན༌ནི༌ མི༌གུན༌ ངན༌པ༌ གྱུར༌ཏེ༌ སྡིག༌པ༌ ཅོ༌རུག༌། 8 ཁོང༌གུན༌ནི༌ ངའེ༌ བཀའ༌ ཏང༌ཁན༌བོ༌ འི༌ཟམ༌ གྱོགས༌པ༌ རྗེད༌ཏེ༌ ཁོ༌རང༌གུན༌ནི༌ ཕིའ༌ བེ༌ཙོའེ༌ ཟོས༌ཏེ༌ ནང༌ང༌ སེར༌རི༌ སྐུན༌དྲ༌ ཅོས༌ཏེ༌ ཅོལ༌དུག༌ ཡང༌ ཏེ༌བོའ༌ ཆོད༌པ༌ ཕུལ༌ཏེ༌ ‘འི༌བོ༌ ང༌དང༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ཁན༌ནི༌ དཀོན༌མཆོག༌ ཨིན༌’ ཟེར༌དུག༌།”

9 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, “འི༌ མི༌གུན༌ནི༌ སྙིང༌ ཙམ༌ཤིག༌གི༌ སྐྱོང༌པོ༌ ཨིན༌ཁན༌བོ༌ ངའེ༌ ཐོང༌། 10 ཏ༌ ངའེ༌ དུན༌ནེ༌ སོང༌, ང༌ ཁོང༌གུན༌ནི༌ཀ༌ སྲོ༌ སྲན༌ཏྲེ༌ ཡོང༌ཏེ༌ རག༌, ངའེ༌ ཁོང༌གུན༌ མེད༌ཁན༌ ཅོ༌ཨིན༌། ཏེ༌ནེ༌ ངའེ༌ ཁྱོ༌རང༌ངི༌ པུར༌གྱུད༌གུན༌ གྱལ༌ཁམས༌ ཀྲག༌པོ༌ ཞིག༌ གྱུར༌ཅུག༌ཨིན༌།”

11 ཨིན༌ནའང༌ མོ༌ཟེས༌སི༌ ཁོ༌རང༌ངི༌ དཀོན༌མཆོག༌ ཡ༌ཝའེ༌ ཐུགས༌སྲོ༌ ཞུ༌ཅུག༌ཅེས༌སི༌ རྩོན༌གྲུས༌ ཅོས༌ཏེ༌ ཟེརས༌, “ཡ༌ཝ༌ལེ༌, ཉེ༌རང༌ངི༌ སྟོབས༌ དང༌ ཝང༌ ཀྲག༌པོ༌ ཉམ༌པོ༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ང༌ ཛད༌ཁན༌ནི༌ ཉེ༌རང༌ངི༌ མི༌གུན༌ནི༌ཀ༌ ཅིའ༌ ཐུགས༌སྲོ༌ སྐྱོད༌དད༌? 12 ཅིའ༌ ཨི༌ཇིབ༌པ༌གུན༌ལ༌ ཟེར༌ཅུག༌ག༌ ཛད༌དད༌, ‘ངན༌པ༌ ཐབས༌ ཅོས༌ཏེ༌ ཁོའེ༌ ཁོ༌རང༌ངི༌ མི༌གུན༌ ཨི༌ཇིབ༌ནེ༌ ཕིང༌ཏེ༌ རི༌སྟོང༌ངི༌ ནང༌ང༌ སད༌ཏེ༌ མེད༌ཁན༌ ཅོའ༌ལ༌ ཁྱེར༌ཏེ༌ ཨིན༌ནོག༌?’ ཇུ༌ཇུ༌ ཐུགས༌སྲོ༌ སྐྱོད༌ད༌ མ༌ཛད༌། ཉེ༌རང༌ངི༌ ཐུགས༌སམ༌ གྱུར༌ར༌ ཛད༌ཏེ༌ ཉེ༌རང༌ངི༌ མི༌གུན༌ལ༌ ཆད༌པ༌ སལ༌ལ༌ མ༌ཛད༌། 13 ཉེ༌རང༌ངི༌ ཞབས༌ཏོག༌པ༌ ཨབ༌ར༌ཧམ༌, ཨི༌སཱག༌, དང༌ ཡ༌ཀོབ༌ གུན༌ལ༌ ཞལ༌ཆད༌ དང༌ ནའ༌ ཁུར༌ར༌ ཛད༌ཏེ༌, ‘ཁྱོ༌ཞའེ༌ མིར༌གྱུད༌ ནམ༌ཁའེ༌ སྐར༌མ༌ ཙོགས༌ མང༌པོ༌ ཡང༌ འི༌ ས༌ཀྱད༌ ཚང༌མ༌ ཁྱོ༌ཞའེ༌ པུར༌གྱུད༌གུན༌ལ༌ སལ༌ལ༌ ཛད༌ཏེ༌ ཏུས༌གྱུན༌ནི༌ ཕིའ༌ ཁོང༌གུན༌ནི༌ ནོར༌སྐལ༌ གྱུར༌ཨིན༌’ མོལ༌ཁན༌བོ༌ ཨིད༌ཏུ༌ ཛད༌།” 14 ཏེ༌ནེ༌ ཡ༌ཝའེ༌ ཁོང༌རང༌ངི༌ ཐུགས༌སམ༌ གྱུར༌ར༌ ཛད༌ཏེ༌ ཁོང༌རང༌ངི༌ མི༌གུན༌ལ༌ ཇིགས༌ནང༌ཅན༌ནི༌ ཆད༌པ༌ སལ༌ཨིན༌ མོལ༌ཁན༌བོ༌ ཅོའ༌ མ༌ཛདས༌།

15 མོ༌ཟེས༌སི༌ བཀའ༌རྒྱ༌ བྲིའ༌ཛད༌ཁན༌ནི༌ རྡོའེ༌ ལེབ༌ལེབ༌ ཉིས༌ཀོ༌ ལག༌པའེ༌ ནང༌ང༌ ཁུར༌ཏེ༌ རི༌ནེ༌ བབས༌ཏེ༌ ཡོངས༌། ཏེ༌གུན༌ནི༌ དུན༌ དང༌ གྱབ༌ ཉིས༌ཀོའེ༌ཀ༌ བྲིའ༌ཛད༌ཏེ༌ ཡོད༌པིན༌། 16 རྡོའ༌ ལེབ༌ལེབ༌ གུན༌ དཀོན༌མཆོག༌གི༌ ཆག༌ལས༌ ཡང༌ བྲིའ༌ ཛད༌ཁན༌བོ༌ དཀོན༌མཆོག༌གི༌ ཆག༌བྲིས༌ རྡོའེ༌ཀ༌ སྐོའ༌ ཛད༌ཏེ༌ ཨིན༌པིན༌།

17 ཡོ༌ཤུའ༌ མི༌གུན༌ནི༌ ཀུ༌ཅོ༌ ཏང༌ཨིན༌ ཚོར༌ར༌ཅིག༌ ཁོའེ༌ མོ༌ཟེས༌ལ༌ ཟེརས༌, “ཀུར༌ ཙུགས༌ཏེ༌ ཡོད༌ས༌ནེ༌ མག༌གི༌ སྐད༌ ཚོར༌ར༌རག༌།”

18 མོ༌ཟེས༌སི༌ ལན༌ཏངས༌, “འི༌བོ༌ གྱལ༌ཁའ༌ ཐོབ༌ཁན༌ནི༌ ཡ༌ མག༌ ཕམས༌ཁན༌ནི༌ སྐད༌ མ༌ནོག༌། ངའེ༌ ཚོར༌ཁན༌བོ༌ ནི༌ ལུ༌ ཏང༌ཁན༌ནི༌ སྐད༌ ཨིན༌རག༌།”

19 མོ༌ཟེས༌ ཀུར༌ ཙུགས༌ཏེ༌ ཡོད༌སའེ༌ ཉེ༌མོའ༌ ལེབས༌ཏེ༌ བེ༌ཙོའེ༌ སྐུན༌དྲ༌ དང༌ མི༌གུན༌ རྩེའ༌ ཐོང༌པ༌ ཁོའ༌ སྲོ༌ སྲན༌ཏྲེ༌ ཡོངས༌ ཡང༌ ལག༌པའེ༌ ནང༌ང༌ ཁུར༌ཏེ༌ ཡོད༌ཁན༌ནི༌ རྡོའ༌ ལེབ༌ལེབ༌གུན༌ རི༌ ཀ༌ནེ༌ ཡོག༌ག༌ གྱབས༌ ཏངས༌ ཡང༌ ཏེ༌གུན༌ ཆག༌། 20 ཏེ༌ནེ༌ ཁོའེ༌ བེ༌ཙོའེ༌ སྐུན༌དྲ༌ མེ༌ ནང༌ང༌ ཕངས༌ཏེ༌ ཞུ༌ ཅུགས༌། སྟིང༌ནེ༌ ཏེ༌བོ༌ ཐགས༌ཏེ༌ ཆུའི༌ ནང༌ང༌ སྲེས༌ ཡང༌ ཨིས༌ར༌ཨེལ༌པ༌གུན༌ལ༌ ཐུང༌ཅུགས༌།

21 ཁོའེ༌ ཨ༌རོན༌ལ༌ ཟེརས༌, “ཁྱོ༌རང༌ངི༌ འི༌ མི༌གུན༌ལ༌ འི༌ཟམ༌ ངན༌པ༌ སྡིག༌པ༌ ཅོ༌ཅུགས༌ཏེ༌ ཁོང༌གུན༌ནི༌ ཁྱོ༌རང༌ང༌ ཅི༌ ཅོས༌?”

22 ཨ༌རོན༌ནི༌ ལན༌ཏངས༌, “ངའེ༌ཀ༌ སྲོ༌ མ༌ཡོང༌། འི༌ མི༌གུན༌ལ༌ ཏུས༌གྱུན༌ ངན༌པ༌ ཅོ༌ཅེས༌སི༌ དོད༌པ༌ ཡོད༌ཁན༌བོ༌ ཁྱོ༌རང༌ང༌ གྱུས༌ཨིན༌ནོག༌། 23 ཁོང༌གུན༌ནི༌ ང༌ ཟེར༌ར༌རག༌, ‘ང༌དང༌གུན༌ལ༌ ལམ༌སྟན༌ཁན༌ནི༌ དཀོན༌མཆོག༌ ཤིག༌ ཅོས༌། ཏེ༌ མི༌ མོ༌ཟེས༌, ང༌དང༌ ཨི༌ཇིབ༌ནེ༌ ཕིང༌ཏེ༌ ཁྱོང༌ཁན༌བོའ༌ ཅི༌ སོང༌ ང༌ཞའ༌ གྱུས༌མེད༌།’ 24 ཏེ༌ནེ༌ ངའེ༌ ཁོང༌གུན༌ལ༌ ཟེར༌པིན༌, ‘ཁྱོ༌རང༌གུན༌ནི༌ སེར༌རི༌ གྱན༌ཆ༌གུན༌ ཕུད༌ཏེ༌ ཁྱོང༌’ ཡང༌ ཁོང༌གུན༌ནི༌ ཁྱོང༌ཁན༌ ཚང༌མ༌ ངའེ༌ མེའེ༌ ནང༌ང༌ ཕངས༌པ༌ འི༌ སེར༌རི༌ བེ༌ཙོ༌བོ༌ བིང༌།”

25 ཨ༌རོན༌ལ༌ མི༌གུན༌ ཅུན༌ མ༌ཉན༌ན༌ ཉོན༌བ༌ ཙོགས༌, གྲ༌འོ༌གུན༌ནི༌ ཕིའ༌ སྟན༌མོ༌ གྱུར༌ཏེ༌ ཡོད༌ཁན༌བོ༌ མོ༌ཟེས༌ལ༌ ཐོང༌། 26 ཏེ༌བོའེ༌ཕིའ༌ ཁོ༌ ཁོང༌གུན༌ ཚུགས༌ཏེ༌ ཡོད༌སའེ༌ སྒོའེ༌ཀ༌ ལངས༌ཏེ༌ ཟེརས༌, “ཡ༌ཝའེ༌ ཆོགས༌ལ༌ ཨིན༌ཁན༌གུན༌ ང༌ ཡོད༌ས༌ ཡོང༌” ཡང༌ ལི༌ཝི༌པ༌ ཚང༌མ༌ ཁོ༌ ཡོད༌ས༌ ཛོམ༌།

27 ཏེ༌ནེ༌ ཁོའེ༌ ཁོང༌གུན༌ལ༌ ཟེརས༌, “ཡ༌ཝ༌ ཨིས༌ར༌ཨེལ༌པའེ༌ དཀོན༌མཆོག༌གི༌ མོལས༌, ‘ཁྱོ༌ཞ༌ རེ༌རེ༌ ར༌འི༌གུན༌ ལྡོའ༌ ཏགས༌ཏེ༌ ང༌དང༌ ཚུགས༌ཏེ༌ ཡོད༌སའེ༌ གོ༌ནེ༌ ཇུག༌ ཚག༌པ༌ སོང༌ཏེ༌ རང༌ངི༌ སྤུན༌, ཛ༌འོ༌ དང༌ ཁྱིམ༌ཚེས༌ གུན༌ སོད༌།’ ” 28 ལི༌ཝི༌པ༌གུན༌ནི༌ མོ༌ཟེས༌སི༌ བཀའ༌ ཏང༌ཁན༌བོ༌ ཅོས༌ ཡང༌ ཏེ༌ ཞག༌ག༌ མི༌ ཧ༌ལམ༌ སྟོང༌སུམ༌ ཤི༌། 29 མོ༌ཟེས༌སི༌ ལི༌ཝི༌པ༌གུན༌ལ༌ ཟེརས༌, “དི༌རིང༌ ཁྱོ༌རང༌གུན༌ནི༌ ཁྱོ༌ཞ༌རང༌ ཡ༌ཝའེ༌ ཞབས༌ཏོགས༌སི༌ འོས༌པ༌ ཅོས༌ཏེ༌ ཨིན༌ནོག༌ ཅིའ༌ཟེར༌ན༌ ཁྱོ༌ཞ༌གུན༌ནི༌ རང༌ངི༌ བུ༌ཚ༌གུན༌ དང༌ སྤུན༌ལ༌གུན༌ སདས༌ ཡང༌ ཡ༌ཝའེ༌ ཁྱོ༌ཞ༌གུན༌ལ༌ དི༌རིང༌ ཅིན༌ལབས༌ སལས༌།”

30 སྟིང༌མ༌ཞག༌པོ༌ མོ༌ཟེས༌སི༌ མི༌གུན༌ལ༌ ཟེརས༌, “ཁྱོ༌ཞ༌གུན༌ནི༌ སྡིག༌པ༌ ཆེན༌མོ༌ ཅོས༌ཏེ༌ ཨིན༌ནོག༌། ཨིན༌ནའང༌ ང༌ རི༌ཀ༌ ཡ༌ཝ༌ ཡོད༌ས༌ ཤགས༌པ༌ ཞུའ༌ ཆེན༌, ཅི༌གྱུས༌ ཁོང༌ངི༌ ཐུགས༌སམ༌ གྱུར༌ཏེ༌ ཁྱོ༌ཞའེ༌ སྡིག༌པ༌ ཤགས༌པ༌ སལ༌སྲིད༌ཅེས༌ ཨིན༌ནོག༌།”

31 ཏེ༌ནེ༌ མོ༌ཟེས༌ རི༌ཀ༌ ཡ༌ཝ༌ ཡོད༌ས༌ ལོགས༌ཏེ༌ སོང༌ ཡང༌ ཟེརས༌, “འི༌ མི༌གུན༌ནི༌ སེར༌རི༌ སྐུན༌དྲ༌ ཅོས༌ ཡང༌ ཏེ༌བོའ༌ ཅོལ༌ཏེ༌ སྡིག༌པ༌ ཆེན༌མོ༌ ཅོས༌ཏེ༌ ཨིན༌ནོག༌། 32 ཇུ༌ཇུ༌ ཁོང༌གུན༌ནི༌ སྡིག༌པ༌ ཤགས༌པ༌ སལ༌ལ༌ ཛད༌། ཨིན༌ནའང༌ མ༌ སལ༌ན༌ ཏེ༌ནེ༌ ཉེ༌རང༌ངི༌ མི༌གུན༌ནི༌ མིང༌ བྲིའ༌ ཛད༌ཁན༌ནི༌ སྤེ༌ཆའེ༌ ནང༌ནེ༌ ངའེ༌ མིང༌ ཐེན༌ན༌ ཛད༌།”

33 ཡ༌ཝའེ༌ ལན༌སལས༌, “ངའེ༌ གྱབ༌གལ༌ལ༌ སྡིག༌པ༌ ཅོ༌ཁན༌གུན༌ནི༌ མིང༌ ངའེ༌ སྤེ༌ཆའེ༌ ནང༌ནེ༌ ཐེན༌ཨིན༌། 34 ཏ༌ སོང༌ ཡང༌ མི༌གུན༌ ངའེ༌ ཤད༌ཁན༌ནི༌ ནས༌སའེ༌ ནང༌ང༌ ཁྲིད༌ ཡང༌ ངའེ༌ ཕོ༌ཉ༌ ཁྱོ༌རང༌ངི༌ སྔུན༌ལ༌ ཆེན༌། ཨིན༌ནའང༌ ཏུས༌པོ༌ ལེབ༌བ༌ཅིག༌ ངའེ༌ ཁོང༌གུན༌ནི༌ སྡིག༌པ༌ ཅོ༌ཁན༌བོའ༌ ཆད༌པ༌ ཏང༌ཨིན༌།”

35 ཡང༌ ཡ༌ཝའེ༌ མ༌ སད༌ཁན༌ནི༌ མི༌གུན༌ལ༌ ནད༌ རྩོག༌པོ༌ ཡོང༌ ཅུག༌ག༌ ཛདས༌ ཅིའ༌ཟེར༌ན༌ ཁོང༌གུན༌ནི༌ ཨ༌རོན༌ལ༌ སེར༌རི༌ བེ༌ཙོའེ༌ སྐུན༌དྲ༌ ཅོ༌ཅུགས༌ཏེ༌ ཨིན༌པིན༌།

33

1 ཡ༌ཝའེ༌ མོ༌ཟེས༌ལ༌ མོལས༌, “ཁྱོ༌རང༌ དང༌ ཁྱོ༌རང༌ངི༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ཁན༌ ཚང༌མ༌ འི༌ ས༌ཆ༌ནེ༌ བིང༌ཏེ༌ ངའེ༌ ཨབ༌ར༌ཧམ༌, ཨི༌སཱག༌, ཡ༌ཀོབ༌ གུན༌ལ༌ ‘ངའེ༌ ཁྱོ༌རང༌ངི༌ པུར༌གྱུད༌གུན༌ལ༌ ཏེ༌བོ༌ ཏང༌ཨིན༌’ ཟེར༌ཏེ༌ ཁ༌ཆད༌ ཅོ༌ཁན༌ནི༌ ས༌ཆ༌བོའ༌ སོང༌། 2 ངའེ༌ ཁྱོ༌རང༌ངི༌ སང༌ སྔུན༌ལ༌ ཕོ༌ཉ༌ ལམ༌ཅུགས༌ཏེ༌ ཀེ༌ནན༌པ༌, ཨ༌མོར༌པ༌, ཧེད༌པ༌, པེ༌རིཟ༌པ༌, ཧིཝ༌པ༌ ཡང༌ ཡེ༌བས༌པ༌ གུན༌ ཕིང༌ཨིན༌། 3 ཁྱོ༌ཞ༌གུན༌ འོ༌མ༌ དང༌ རང༌རྩི༌ གྱུག༌སའེ༌ ས༌ཆ༌ སོང༌། ཨིན༌ནའང༌ ང༌ ཁྱོ༌ཞ༌གུན༌ ཉམ༌པོ༌ མི༌ཡོང༌, ཁྱོ༌ཞ༌གུན༌ མི༌ མ༌སྐྱོང༌པོ༌ ཨིན༌ པ༌སང༌ ངའེ༌ ལམ༌བར༌ལ༌ ཁྱོ༌ཞའ༌ མེད༌ཁན༌ ཅོ༌སྲིད༌ཅེས༌ ཨིན༌ནོག༌།”

4 མི༌གུན༌ནི༌ ཏེ༌ སྤེ༌ར༌ སྐྱོང༌པོ༌ ཚོར༌ར༌ཅིག༌ ཁོང༌གུན༌ནི༌ ཉ༌ངན༌ ཅོས༌ཏེ༌ གྱན༌ཆ༌གུན༌ མ༌ཏགས༌ 5 ཅིའ༌ཟེར༌ན༌ ཡ༌ཝའེ༌ མོ༌ཟེས༌ལ༌ མོལ༌ཏེ༌ ཨིན༌པིན༌, “ཨིས༌ར༌ཨེལ༌པ༌གུན༌ལ༌ ཟེར༌, ‘ཁྱོ༌ཞ༌གུན༌ མི༌ མ༌སྐྱོང༌པོ༌ ཨིན༌ནོག༌། ཀལ༌ཏེས༌ ང༌ ཁྱོ༌རང༌གུན༌ ཉམ༌པོ༌ ཏུས༌ ཙ༌པིག༌ཤིག༌གི༌ ཕིའ༌ ཆ༌ནའང༌ ངའེ༌ ཁྱོ༌ཞ༌གུན༌ མེད༌ཁན༌ ཅོ༌སྲིད༌ཅེས༌ ཨིན༌ནོག༌། ཏ༌ ཁྱོ༌ཞ༌གུན༌ནི༌ གྱན༌ཆ༌གུན༌ ཕུད༌ ཡང༌ ཁྱོ༌རང༌གུན༌ ཉམ༌པོ༌ ཅི༌ ཅོ༌གོ༌ཤེས༌པོ༌ ངའེ༌ ཐག༌ཅད༌ཨིན༌།’ ” 6 ཏེན༌ན༌བོའེ༌ཕིའ༌ སི༌ནཱའི༌ རི༌ཀ༌ ཨིས༌ར༌ཨེལ༌པ༌གུན༌ནི༌ གྱན༌ཆ༌གུན༌ ཕུད༌ཏེ༌ ཡང༌སྐྱར༌ མ༌ནེ༌ མ༌ཏགས༌།

7 ཏུས༌གྱུན༌ མོ༌ཟེས༌སི༌ ཀུར༌ ཙུགས༌ཏེ༌ དུག༌སའེ༌ ས༌ཆའེ༌ བན༌ཤིག༌ ཐག༌རིང༌ང༌ ཀུར༌ཞིག༌ ཙུགས༌ཏེ༌ ཏེ༌བོའ༌ ཡ༌ཝའ༌ ཐུག༌སའེ༌ ཀུར༌ ཟེར༌རད༌པིན༌། ཡང༌ ཡ༌ཝའ༌ ཏྲི༌ཝ༌ ཏྲི༌ཉིན༌ ཡོད༌ཁན༌གུན༌ ཀུར༌ ཙུགས༌ཏེ༌ ཡོད༌སའེ༌ ཕི༌ལོག༌ག༌ ཏམ༌པ༌ ཀུར༌རི༌ཀ༌ ཆའད༌པིན༌། 8 མོ༌ཟེས༌ ཏེ༌ ཀུར༌རི༌ ནང༌ང༌ ཆ༌ ཟ༌ནེ༌ མི༌གུན༌ རང༌རང༌ངི༌ ཀུར༌རི༌ སྒོའེ༌ཀ༌ ལངས༌ཏེ༌ མོ༌ཟེས༌ ཏེ༌ནང༌ཀུག༌ག༌ ཞུགས༌ ཞུགས༌ ཚོག༌པ༌ ལྟའད༌པིན༌། 9 མོ༌ཟེས༌ ཏེ༌ནང༌ང༌ ཞུགས༌ ཚར༌ར༌ཅིག༌ སྲིན༌ནི༌ ཀ༌ཝ༌ བབས༌ཏེ༌ ཀུར༌རི༌ སྒོའེ༌ཀ༌ དུག༌གད༌པིན༌ ཡང༌ ཡ༌ཝའེ༌ མོ༌ཟེས༌ལ༌ ཞལ༌ཏ༌ སལ༌ལད༌པིན༌། 10 མི༌གུན༌ནི༌ ཀུར༌རི༌ སྒོའེ༌ཀ༌ སྲིན༌ནི༌ ཀ༌ཝ༌ ཐོང༌ང༌ཅིག༌ ཁོང༌ ཚང༌མའེ༌ རང༌རང༌ངི༌ ཀུར༌རི༌ སྒོའེ༌ དུན༌ལ༌ ཆག༌ཕུལ༌ཏེ༌ ཡ༌ཝའ༌ ཅོལ༌ལད༌པིན༌། 11 ཛ༌འོ༌ དུན༌ལ༌ ཡོད༌ཏེ༌ སྤེ༌ར༌ ཏང༌ཁན༌ ཙོགས༌ལ༌ ཡ༌ཝའེ༌ མོ༌ཟེས༌ ཉམ༌པོ༌ ཞལ༌ཏ༌ སལ༌ལད༌པིན༌། ཏེ༌ སྟིང༌ནེ༌ མོ༌ཟེས༌ ཞན༌ ཀུར༌གུན༌ ཙུགས༌ཏེ༌ ཡོད༌སའ༌ ལོགས༌ཏེ༌ ཡོང༌ངད༌པིན༌, ཨིན༌ནའང༌ ཁོའ༌ རོགས༌ཅོ༌ཁན༌ ཡོ༌ཤུའ༌ ནུན༌ནི༌ བུ༌ཚ༌ ཡ༌ཝ༌ ཐུག༌སའེ༌ ཀུར༌རི༌ ནང༌ནེ༌ བིངས༌ཏེ༌ མ༌ཡོངས༌།

མོ༌ཟེས༌སི༌ ཡ༌ཝའེ༌ ཟིར༌རྗིད༌ ཇལ༌།

33:12-23

12 མོ༌ཟེས༌སི༌ ཡ༌ཝའ༌ ཟེརས༌, “ཉེ༌རང༌ངི༌ ངའ༌ མོལས༌, ‘འི༌ མི༌གུན༌ ངའེ༌ ཁ༌ཆད༌ ཅོ༌ཁན༌ནི༌ ས༌ཆ༌ ཁྱེར༌། ངའེ༌ ཁྱོ༌རང༌ གྱལ༌ལ༌ ཅོས༌ཏེ༌ ཤེས༌སད༌ ཡང༌ ཁྱོ༌རང༌ ཉམ༌པོ༌ ང༌ ཐད༌པོ༌ ཨིན༌།’ ཨིན༌ནའང༌ ཉེ༌རང༌ངི༌ སུ༌ ངའ༌ རོགས༌ ཅོའ༌ལ༌ ཀལ༌ལ༌ ཛད༌ཅེས༌པོ༌ སྔོན༌ཅུག༌ག༌ མ༌ཛདས༌། 13 ཀལ༌ཏེས༌ ཉེ༌རང༌ ང༌ ཉམ༌པོ༌ དེན༌བ༌ ཐད༌པོ༌ ཨིན༌ན༌ ཉེ༌རང༌ངི༌ ལམ༌མི༌ཀ༌ ངའ༌ ཁྲིད༌ད༌ ཛད༌ ཏེ༌ནེ༌ ངའེ༌ ཉེ༌རང༌ངི༌ ཐུག༌གོངས༌ ཤེས༌ཏེ༌ ངའེ༌ ཏུས༌གྱུན༌ ཉེ༌རང༌ ཐུགས༌ཐད༌ཅུག༌ ཉན༌ཨིན༌། ཨིད༌ཏུ༌ ཛད༌དའང༌, འི༌ གྱལ༌ཁམས༌པོ༌ ཉེ༌རང༌ངི༌ མི༌ ཨིན༌ནོག༌།”

14 ཡ༌ཝའེ༌ མོལས༌, “ང༌ ཁྱོ༌རང༌ ཉམ༌པོ༌ ཆེན༌ ཡང༌ ངའེ༌ ཁྱོ༌རང༌ངི༌ སྙིང༌ངི༌ ནང༌ང༌ ཞི༌དེ༌ ཏང༌ཨིན༌།”

15 མོ༌ཟེས༌སི༌ ལན༌ཏངས༌, “ཀལ༌ཏེས༌ ཉེ༌རང༌ ང༌ཞ༌གུན༌ ཉམ༌པོ༌ མ༌སྐྱོད༌ན༌ ང༌ཞའ༌, འི༌ ས༌ཆ༌ བོར༌ཏེ༌ ཆ༌ཅུག༌ག༌ མ༌ཛད༌། 16 ཀལ༌ཏེས༌ ཉེ༌རང༌ ང༌ཞ༌གུན༌ ཉམ༌པོ༌ མ༌སྐྱོད༌ན༌ ཉེ༌རང༌ ང༌ དང༌ ཉེ༌རང༌ངི༌ མི༌གུན༌ ཉམ༌པོ༌ ཐུག༌ཉེས༌ཁན༌ ཇིག༌རྟེན༌པ༌གུན༌ལ༌ ཀ༌ཟུག༌གི༌ ཧ༌གོ༌ཨིན༌། ཉེ༌རང༌ ང༌ཞ༌གུན༌ ཉམ༌པོ༌ སྐྱོད༌ན༌, ང༌ཞའ༌ ཇིག༌རྟེན༌ནི༌ ཞན༌ མི༌ ཚང༌མའེ༌ སང༌ སོ༌སོ༌ ཨིན༌ཁན༌བོ༌ ཧ༌གོ༌ཨིན༌།”

17 ཡ༌ཝའེ༌ མོ༌ཟེས༌ལ༌ མོལས༌, “ངའེ༌ ཁྱོ༌རང༌ངི༌ ཟེར༌ཁན༌བོ༌ ཅོ༌ཨིན༌ ཅིའ༌ཟེར༌ན༌ ངའེ༌ ཁྱོ༌རང༌ གྱལ༌ལ༌ ཅོས༌ཏེ༌ ཤེས༌སད༌ ཡང༌ ང༌ ཁྱོ༌རང༌ ཉམ༌པོ༌ ཐད༌པོ༌ ཨིན༌།”

18 ཏེ༌ནེ༌ མོ༌ཟེས༌སི༌ ཞུ༌ཝ༌ ཕུལས༌, “ཉེ༌རང༌ངི༌ སྤལ༌ ངའ༌ སྟན༌ན༌ ཛད༌དའང༌།”

19 ཡ༌ཝའེ༌ ལན༌སལས༌, “ངའེ༌ ང༌རང༌ངི༌ ཟང༌པོ༌ ཚང༌མ༌ ཁྱོ༌རང༌ངི༌ དུན༌ནེ༌ ཆ༌ཅུག༌ཨིན༌ ཡང༌ སལ༌པོ༌ ཅོས༌ཏེ༌ ཁྱོ༌རང༌ང༌ ངའེ༌ མིང༌ ཡ༌ཝ༌ ཨིན༌ཁན༌བོ༌ ཟེར༌ཨིན༌། སྙིང༌རྗེ༌ སྟན༌ན༌ ཐད༌ཁན༌གུན༌ལ༌ ངའེ༌ སྙིང༌རྗེ༌ སྟན༌ཨིན༌ ཐུག༌རྗེ༌ སྟན༌ན༌ ཐད༌ཁན༌གུན༌ལ༌ ངའེ༌ ཐུག༌རྗེ༌ སྟན༌ཨིན༌། 20 ཨིན༌ནའང༌ ཁྱོ༌རང༌ངི༌ ངའེ༌ ལྡོང༌ང༌ ལྟ༌ མི༌ཆོག༌ ཅིའ༌ཟེར༌ན༌ སུ༌ཞིག༌གའང༌ ངའེ༌ ལྡོང༌ ཐོང༌ཏེ༌ སྟིང༌ནེ༌ སོན༌ཏེའ༌ མི༌ལུས༌།”

21 ཡ༌ཝའེ༌ མོལས༌, “འི༌ཀ༌ ངའེ༌ དུན༌ལ༌ ཡོད༌ཁན༌ནི༌ བྲག༌གི༌ཀ༌ ཁྱོ༌རང༌ ལངས༌ཏེ༌ དུག༌། 22 ངའེ༌ ཟིར༌རྗིད༌ ཁྱོ༌རང༌ངི༌ དུན༌ནེ༌ ཆའ༌ཅིག༌ ངའེ༌ ཁྱོ༌རང༌ བྲག༌གི༌ པར༌ལ༌ བོར༌ཏེ༌ ང༌ ཏེ༌ཀ༌ནེ༌ ཆ༌ ཚར༌ཚར༌ ཚག༌པ༌ ང༌རང༌ངི༌ ལག༌པ༌ ཁྱོ༌རང༌ངི༌ ལྡོང༌ང༌ ཀབ༌ཨིན༌། 23 ཆ༌ ཚར༌ཏེ༌ སྟིང༌ནེ༌ ངའེ༌ ལག༌པ༌བོ༌ ཐེན༌ཨིན༌ ཡང༌ ཁྱོ༌རང༌ངི༌ ངའེ༌ གྱབ༌པོ༌ ཐོང༌ཨིན༌ ཨིན༌ནའང༌ ངའེ༌ ལྡོང༌ མི༌ཐོང༌།”

34

རྡོའ༌ ལེབ༌ལེབ༌ སོ༌མ༌གུན༌།

34:1-28

1 ཡ༌ཝའེ༌ མོ༌ཟེས༌ལ༌ མོལས༌, “གོ༌མའེ༌ ཙོགས༌ རྡོའ༌ ལེབ༌ལེབ༌ ཉིས༌ ཅོད༌, ཡང༌ ཁྱོ༌རང༌ངི༌ ཅག༌ཁན༌ སྔོན༌ནི༌ རྡོའ༌ ལེབ༌ལེབ༌གུན༌ནི༌ཀ༌ བྲིས༌ཁན༌ནི༌ ཚིགས༌གུན༌ ངའེ༌ འི༌གུན༌ནི༌ཀ༌ བྲི༌ཨིན༌། 2 ཐོ༌རེ༌ ང༌མོ༌ནེ༌ གྲལ༌གྲིག༌ ཅོས༌ཏེ༌ ཀེན༌ལ༌ སི༌ནཱའི༌ རིའི༌ གོའེ༌ཀ༌ ང༌ ཉམ༌པོ༌ ཐུག༌ག༌ལ༌ ཡོང༌། 3 སུ༌ཞིག༌གའང༌ ཁྱོ༌རང༌ ཉམ༌པོ༌ རི༌ཀ༌ ཡ༌ རིའི༌ དུན༌ལ༌ ཡོང༌ མ༌གོས༌, ཡང༌ ལུག༌ དང༌ བ༌ལང༌ གུན༌ རི༌ དུན༌ལ༌ ཚོའ༌ལ༌ ཁྱོང༌ མ༌གོས༌།”

4 ཏེ༌ནེ༌ མོ༌ཟེས༌སི༌ སྔུན༌མ༌ ཙོགས༌ རྡོའ༌ ལེབ༌ལེབ༌ ཉིས༌ ཅདས༌ ཡང༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཐོ༌རེ༌ཟུག༌པོ༌ ང༌མོ༌ནེ༌ ཏེ༌གུན༌ ཁུར༌ཏེ༌ ཁོ༌ སི༌ནཱའི༌ རི༌ཀ༌ སོང༌། 5 ཡ༌ཝ༌ སྲིན༌ནི༌ ནང༌ང༌ བབས༌ཏེ༌ སྐྱོདས༌, ཡང༌ ཁོ༌ ཉམ༌པོ༌ ཏེ༌རུ༌ ཞངས༌ཏེ༌ ཁོང༌རང༌ངི༌ ཚན༌ ཡ༌ཝ༌ ཨིན༌ཁན༌བོ༌ ཁོའ༌ ཤད༌ད༌ ཛདས༌། 6 མོ༌ཟེས༌སི༌ དུན༌ནེ༌ སྐྱོད༌ཨིན༌ ཡ༌ཝའེ༌ མོལས༌, “ཡ༌ཝ༌, ཡ༌ཝ༌, སྙིང༌རྗེ༌ དང༌ ཐུག༌རྗེ༌ གངས༌ཁན༌ དཀོན༌མཆོག༌, སྲོ༌ གྱོགས༌པ༌ མ༌ ཡོང༌ཁན༌, གྱུར༌ཇ༌ མེད༌ཁན༌ནི༌ ཅམས༌པ༌ སྟན༌ཁན༌ དང༌ ཨིད༌ཤེས༌ཅན༌། 7 ངའེ༌ མི༌རབས༌ སྟོང༌ ཚག༌པ༌ ཅམས༌པ༌ སྟན༌ཨིན༌ ཡང༌ ངན༌པ༌, ངོ༌ལོག༌ དང༌ སྡིག༌པ༌ ཅོ༌ཁན༌གུན༌ལ༌ ཤགས༌པ༌ ཏང༌ཨིན༌། ཨིན༌ནའང༌ ནོངས༌ཅན༌གུན༌ལ༌ ཆད༌པ༌ མ༌ཏང༌ང༌ མི༌བོར༌, ཁོང༌གུན༌ ཅིག༌པོའ༌ མན༌པ༌ ཁོང༌གུན༌ནི༌ ཕྲུ༌གུ༌གུན༌ དང༌ ཚ༌འོ༌ ཚ༌མོ༌ གུན༌, མི༌རབས༌ སུམ༌ ཡང༌ ཞི༌ ཚག༌པ༌ ཁོང༌གུན༌ནི༌ ཕ༌མེས༌པོའེ༌ ཅོ༌ཁན༌ནི༌ སྡིག༌པའེ༌ ཞས༌ཏེ༌ ཆད༌པ༌ ཕོག༌ཨིན༌།”

8 མོ༌ཟེས༌སི༌ གྱོགས༌པ༌ སའེ༌ཀ༌ གོ༌ སྒུས༌ཏེ༌ ཁོང༌ང༌ ཅོལས༌ 9 ཡང༌ ཟེརས༌, “ཡ༌ཝ༌ལེ༌ ཀལ༌ཏེས༌ ཉེ༌རང༌ ངའེ༌ཀ༌ ཐུག༌ཉེས༌ས༌ ཛད༌དད༌ན༌, ཉེ༌རང༌ ང༌ཞའ༌ ཉམ༌པོ༌ སྐྱོད༌ད༌ ཛད༌། འི༌ མི༌གུན༌ སྐྱོང༌པོ༌ ཨིན༌ནའང༌ ང༌ཞ༌གུན༌ནི༌ ངན༌པ༌ དང༌ སྡིག༌པ༌གུན༌ལ༌ ཤགས༌པ༌ སལ༌ལ༌ ཛད༌ཏེ༌ ང༌ཞའ༌ ཉེ༌རང༌ངི༌ མིག༌སལ༌ལི༌ མི༌གུན༌ནི༌ ཚུལ༌ལ༌ ལེན༌ན༌ ཛད༌།”

10 ཡ༌ཝའེ༌ མོ༌ཟེས༌ལ༌ མོལས༌, “ངའེ༌ ཁྱོ༌ཞའ༌ ཉམ༌པོ༌ ཆད༌དོན༌ ཅོའད༌། ཇིག༌རྟེན༌ ཡ༌ གྱལ༌ཁམས༌ ཚང༌མའེ༌ ནང༌ང༌ སུ༌ཞིག༌གིའང༌ མ༌ཅོ༌ཁན༌ ཧ༌ལས༌ཤེས༌སི༌ ལྟས༌ རིག༌ ངའེ༌ ཨིས༌ར༌ཨེལ༌པ༌གུན༌ནི༌ དུན༌ལ༌ ཅོ༌ཨིན༌། ང༌ ཡ༌ཝའེ༌ ཁྱོ༌ཞའེ༌ ཕིའ༌ ཅོ༌ཁན༌ནི༌ ལས༌གུན༌ ཏེ༌ཟམ༌ ཧ༌ལས༌ཤེས༌ ཡོད༌ཁན༌བོ༌ མི༌ཚང༌མའེ༌ ཐོང༌ཨིན༌ ཀ༌གུན༌ནི༌ ཕྲོའ༌ ཁྱོ༌ཞའ༌ དུག༌གད༌། 11 དི༌རིང༌ ངའེ༌ ཁྱོ༌ཞ༌གུན༌ལ༌ བཀའ༌ ཏང༌ཁན༌གུན༌ ཅོས༌ ཡང༌ ངའེ༌ ཁྱོ༌ཞའེ༌ དུན༌ལ༌ འི༌ ནས༌སའེ༌ ནང༌ང༌ དུག༌ཁན༌ ཨ༌མོར༌པ༌, ཀེ༌ནན༌པ༌, ཧེད༌པ༌, པེ༌རིཟ༌པ༌, ཧིཝ༌པ༌ ཡང༌ ཡེ༌བས༌པ༌ གུན༌ ཕིང༌ཨིན༌། 12 ཁྱོ༌ཞའ༌ ཆ༌ཅེས༌ཅན༌ནི༌ ནས༌སའེ༌ མི༌གུན༌ ཉམ༌པོ༌ ཞི༌དེའེ༌ ཆད༌དོན༌ མ༌ཅོ༌, ཀལ༌ཏེས༌ ཅོ༌ན༌ ཁོང༌གུན༌ནི༌ ངན༌པ༌ མི༌ཚེ༌ ཕུད༌ཨིན༌ ཡོད༌ཁན༌བོའེ༌ ནང༌ང༌ ཁྱོ༌ཞ༌གུན༌ ཁད༌ད༌ནོག༌། 13 ཁོང༌གུན༌ནི༌ ཆོད༌ཁྲི༌གུན༌ ཤིག༌, ཁོང༌ངི༌ ཏམ༌པ༌ ཀ༌ཝ༌གུན༌ ཅོག༌ ཡང༌ ཨ༌ཤེ༌རཧ༌ ཟེར༌ཁན༌ནི༌ ཁོང༌གུན༌ནི༌ ལྷ༌མོའེ༌ རྡུང༌མ༌ ལངས༌ཁན༌གུན༌ མེད༌ཁན༌ ཅོས༌། 14 ཞན༌ ལྷ༌ལྷ༌མོ༌ གུན༌ལ༌ ཅོལ༌ མ༌ཅོལ༌ ཅིའ༌ཟེར༌ན༌ ང༌ ཡ༌ཝ༌ ཅིག༌པོ༌ མ༌ནེ༌ སུ༌ཞིག༌གའང༌ ཏེ༌ སྤལ༌ལི༌ འོས༌པ༌ མན༌།”

15 “ཏེ༌ ཡུལ༌ལི༌ མི༌གུན༌ ཉམ༌པོ༌ ཞི༌དེའེ༌ ཆད༌དོན༌ མ༌ཅོ༌ ཅིའ༌ཟེར༌ན༌ ཁོང༌གུན༌ནི༌ ཁོང༌རང༌གུན༌ནི༌ ལྷ༌ དང༌ ལྷ༌མོ༌ གུན༌ལ༌ ཅོལ༌ཏེ༌ སྲོག༌ཆོད༌ ཏང༌ཁན༌ནི༌ ཁར༌ཇི༌ ཁྱོ༌ཞའ༌ ཟའ༌ལ༌ བོད༌ན༌ ཁྱོ༌ཞའ༌ ཏེ༌བོ༌ ཟའ༌ལ༌ ཆ༌སྲིད༌ཅེས༌ ཨིན༌ནོག༌ 16 ཡང༌ ཁྱོ༌ཞའེ༌ བུ༌ཚ༌གུན༌ནི༌ ཏེ༌ ཡུལ༌ལི༌ བུ༌མོ༌གུན༌ ཉམ༌པོ༌ བག༌མ༌ ཅོས༌ཏེ༌ ཁོང༌གུན༌ནི༌ ཁྱོ༌ཞའེ༌ བུ༌ཚ༌གུན༌ནི༌ སེམས༌ གྱུར༌ཅུགས༌ཏེ༌ ཁོང༌གུན༌ནི༌ ལྷ༌ལྷ༌མོ༌ གུན༌ལ༌ ཅོལ༌ ཅུག༌ཨིན༌།”

17 “ཁྱོ༌ཞ༌གུན༌ནི༌ ཁྱོ༌ཞ༌རང༌ངི༌ ཕིའ༌ སེར༌ ཡ༌ མུལ༌ ཡ༌ ཞན༌ ལྕགས༌ རིགས༌གུན༌ནི༌ སྐུན༌དྲ༌ ཅོ༌ མ༌གོས༌།”

18 “སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ རྩིས༌། ངའེ༌ ཁྱོ༌ཞ༌གུན༌ལ༌ བཀའ༌ ཏང༌ཁན༌ ནང༌ཞིན༌ ཨ༌བིབ༌བི༌ ཟླ༌ཝའེ༌ ནང༌ང༌ ཞག༌མ༌ རྡུན༌ སྐྱུར༌ མེད༌ཁན༌ནི༌ ཏ༌གི༌ ཟོ༌ ཅིའ༌ཟེར༌ན༌ འི༌ ཟླ༌ཝའེ༌ ནང༌ང༌ ཁྱོ༌ཞའ༌ ཨི༌ཇིབ༌ནེ༌ བིངས༌ཏེ༌ ཡོངས༌ཏེ༌ ཨིན༌པིན༌།”

19 “གོ༌སྐྱེས༌ བུ༌ཚ༌ ཚང༌མ༌ ངའེ༌ ཨིན༌, ཏེ༌ནང༌ང༌ ཁྱོ༌ཞའེ༌ སྲལ༌ཁན༌ནི༌ སེམས༌ཅན༌ ཚང༌མའེ༌ གོ༌སྐྱེས༌ ཕོ༌གུན༌ནའང༌ ཐེས༌ཏེ༌ ཨིན༌། 20 ལུ༌གུ༌ཞིག༌ ཚབས༌ལ༌ ཏངས༌ཏེ༌ གོ༌སྐྱེས༌ བུང༌བུ༌ ལོགས༌ཏེ༌ ཉོ༌ཉན༌ཨིན༌། ཀལ༌ཏེས༌ ལོགས༌ཏེ༌ མ༌ཉོ༌ན༌ ཏེ༌བོའེ༌ ཇིང༌བ༌ ཅགས༌ཏེ༌ སད༌ཏོང༌། ཁྱོ༌ཞའེ༌ གོ༌སྐྱེས༌ བུ༌ཚ༌ ཚང༌མ༌ ལོགས༌ཏེ༌ ཉོ༌གོས༌།”

“ལག༌པ༌ སྟོང༌པ༌ སུ༌ཞིག༌གའང༌ ངའེ༌ དུན༌ལ༌ མ༌ཡོང༌།”

21 “ཁྱོ༌ཞའེ༌ ཞག༌མ༌ དྲུག༌ ལས༌ ཅོས༌ ཨིན༌ནའང༌ ཞག༌མ༌ རྡུན༌པའེ༌ ཞག༌ག༌ ལས༌ མ༌ཅོའ༌ ངལ༌ཚོ༌གོས༌། སྟོན༌ཐོག༌ ཏབ༌ཅེས༌ དང༌ རྔ༌ཅེས༌སི༌ ཏུས༌ལའང༌ ཏེ༌ བཀའ༌ཁྲིམས༌པོ༌ སྲུང༌གོས༌། 22 ཁྱོ༌ཞའེ༌ གོ༌མའེ༌ ཀྲོའེ༌ སྟོན༌ཐོག༌པོ༌ རྔའ༌ཅིག༌ རྔབ༌སའེ༌ ཏུས༌ཆེན༌ ཡང༌ སྟོན༌ལ༌ ཁྱོ༌ཞའེ༌ ཁ༌ཟས༌གུན༌ ལྡུམ༌ ཚར༌ར༌ཅིག༌ སྟོན༌ཐོག༌ ནང༌ང༌ ཁྱོང༌ཅེས༌སི༌ ཏུས༌ཆེན༌ རྩི༌གོས༌། 23 ལོའེ༌ ནང༌ང༌ ལན༌ སུམ༌ ཁྱོ༌ཞའེ༌ བུ༌ཚ༌ ཚང༌མ༌ ཡ༌ཝ༌ ཨིས༌ར༌ཨེལ༌པའེ༌ དཀོན༌མཆོག༌གི༌ དུན༌ལ༌ ཁོང༌ང༌ ཅོལ༌ཅེས༌ལ༌ ཛོམ༌གོས༌། 24 ངའེ༌ ཁྱོ༌ཞའེ༌ དུན༌ལ༌ ཞན༌ ཡུལ༌ལི༌ མི༌གུན༌ ཐེན༌ཏེ༌ ཁྱོ༌ཞའེ༌ ས༌ཆའེ༌ སན༌ཚམས༌ སྐྱེད༌ཨིན༌ ཡང༌ ཡ༌ཝའེ༌ དུན༌ལ༌ ལོ༌ཞུང༌ ལན༌ སུམ༌ ཏུས༌ཆེན༌ རྩེའ༌ ཆ༌ ཟ༌ནེ༌ ཞན༌ གྱལ༌ཁམས༌གུན༌ནི༌ ཁྱོ༌ཞའེ༌ ས༌ཆའ༌ ཀོགས༌ཏེ༌ མི༌ཁྱེར༌།”

25 “ངའ༌ སེམས༌ཅན༌ སྲོག༌ཆོད༌ལ༌ ཕུལ༌ ཟ༌ནེ༌ ཏེ༌བོ༌ ཉམ༌པོ༌ སྐྱུར༌ཅན༌ནི༌ ཏ༌གི༌ མ༌ཕུལ༌ ཡང༌ པེ༌སག༌གི༌ ཏུས༌ཆེན༌ནི༌ ཕིའ༌ སད༌ཁན༌ནི༌ སེམས༌ཅན༌ནི༌ ཤའ༌ ཐོ༌རེ༌ ང༌མོ༌ ཚག༌པ༌ བོར༌ མ༌གོས༌།”

26 “ཁྱོ༌ཞའེ༌ ཏབ༌ཁན༌ནི༌ སྟོན༌ཐོག༌གི༌ གོ༌མའེ༌ བྲས༌བུ༌ གྱལ༌ཤོག༌པོ༌ ཡ༌ཝ༌ ཁྱོ༌ཞ༌གུན༌ནི༌ དཀོན༌མཆོག༌གི༌ ཆོད༌ཁང༌ང༌ ཁྱོང༌།”

“རི༌གུའི༌ ཤ༌ ཏེ༌བོའེ༌ ཨ༌མའེ༌ འོ༌མའེ༌ ནང༌ང༌ མ༌ སྐོལ༌།”

27 ཡ༌ཝའེ༌ མོ༌ཟེས༌ལ༌ མོལས༌, “འི༌ ཚིགས༌གུན༌ བྲིས༌ ཅིའ༌ཟེར༌ན༌ འི༌ བཀའ༌ཁྲིམས༌གུན༌ གྱུད༌ཏེ༌ ངའེ༌ ཁྱོ༌རང༌ དང༌ ཨིས༌ར༌ཨེལ༌པ༌གུན༌ ཉམ༌པོ༌ ཆད༌དོན༌ ཅོའད༌།” 28 ཟའ༌ཅེས༌ ཡ༌ ཐུང༌ཅེས༌ མེད༌ད༌ ཉི༌མ༌ ཞིབ༌ཅུ༌ དང༌ ཚན༌ ཞིབ༌ཅུ༌ མོ༌ཟེས༌ རི༌ཀ༌ ཡ༌ཝ༌ ཉམ༌པོ༌ དུགས༌། ཁོའེ༌ རྡོའ༌ ལེབ༌ལེབ༌གུན༌ནི༌ཀ༌ ཆད༌དོན༌ནི༌ ཚིགས༌གུན༌ བྲིས༌ ཡང༌ན༌ བཀའ༌རྒྱ༌ རྕུ༌།

མོ༌ཟེས༌སི༌ ལྡོང༌ འོད༌ ཙོགས༌ ལྡང༌ཤན༌།

34:29-35

29 མོ༌ཟེས༌ བཀའ༌རྒྱ༌ རྕུ༌ བྲིའ༌ཛད༌ཁན༌ནི༌ རྡོའ༌ ལེབ༌ལེབ༌ ཉིས༌ཀོ༌ ཁུར༌ཏེ༌ སི༌ནཱའི༌ རི༌ནེ༌ བབས༌ཏེ༌ ཡོང༌ ཟ༌ནེ༌, ཡ༌ཝ༌ ཉམ༌པོ༌ སྤེ༌ར༌ ཏང༌ པ༌སང༌ ཁོའེ༌ ལྡོང༌ འོད༌ ཙོགས༌ ལྡང༌ཤན༌ ཡོད༌ཁན༌བོ༌ ཁོའ༌ གྱུས༌ མེད༌པིན༌། 30 ཨ༌རོན༌ དང༌ མི༌ཚང༌མའེ༌ མོ༌ཟེས༌ལ༌ ལྟའ༌ཅིག༌ ཁོའེ༌ ལྡོང༌ འོད༌ ཙོགས༌ ལྡང༌ཤན༌ ཐོང༌པ༌ ཁོང༌གུན༌ ཁོའེ༌ དུན༌ལ༌ ཆ༌ཅེས༌ལ༌ ཇིགས༌། 31 ཨིན༌ནའང༌ མོ༌ཟེས༌སི༌ ཁོང༌གུན༌ལ༌ བོདས༌པ༌ ཨ༌རོན༌ དང༌ ཨིས༌ར༌ཨེལ༌པའེ༌ སྤོན༌བོ༌ ཚང༌མ༌ ཁོ༌ ཡོད༌ས༌ སོང༌ ཡང༌ མོ༌ཟེས༌སི༌ ཁོང༌གུན༌ལ༌ སྤེ༌ར༌ ཏངས༌། 32 ཏེ༌ སྟིང༌ནེ༌ ཨིས༌ར༌ཨེལ༌པ༌ ཚང༌མ༌ ཁོའེ༌ དུན༌ལ༌ ཛོམ༌ ཡང༌ ཡ༌ཝའེ༌ སི༌ནཱའི༌ རི༌ཀ༌ ཁོའ༌ སལ༌ལ༌ ཛད༌ཁན༌ནི༌ བཀའ༌ཁྲིམས༌ ཚང༌མ༌ མོ༌ཟེས༌སི༌ ཁོང༌གུན༌ལ༌ ཏངས༌། 33 མོ༌ཟེས༌སི༌ ཁོང༌གུན༌ ཉམ༌པོ༌ སྤེ༌ར༌ ཏང༌ ཚར༌ར༌ཅིག༌ ཁོའེ༌ ཁོ༌རང༌ངི༌ ལྡོང༌བོ༌ རས༌ཤིག༌ ཉམ༌པོ༌ ཀབས༌། 34 མོ༌ཟེས༌ ཡ༌ཝ༌ ཐུག༌སའེ༌ ཀུར༌རི༌ ནང༌ང༌ ཁོང༌ ཉམ༌པོ༌ སྤེ༌ར༌ ཏང༌ང༌ ཆ༌ ཟ༌ནེ༌ ཁོའེ༌ ལྡོང༌ ཀབས༌ཁན༌ནི༌ རས༌པོ༌ ཐེན༌ནད༌པིན༌། ཕི༌ལོག༌ག༌ ཡོངས༌ཏེ༌ ཁོའེ༌ ཨིས༌ར༌ཨེལ༌པ༌གུན༌ལ༌ ཡ༌ཝའེ༌ བཀའ༌ སལ༌ཁན༌ ཚང༌མ༌ ཤད༌དད༌པིན༌ 35 ཡང༌ ཁོའེ༌ ལྡོང༌ ལྡང༌ཤན༌བོ༌ ཁོང༌གུན༌ནི༌ ཐོང༌ངད༌པིན༌, ཏེ༌ནེ༌ མོ༌ཟེས༌ ཡང༌སྐྱར༌ ཡ༌ཝ༌ ཉམ༌པོ༌ སྤེ༌ར༌ ཏང༌ང༌ ཆ༌ཆ༌ ཚག༌པ༌ ཁོའེ༌ ལྡོང༌ ཀབས༌ཏེ༌ བོར༌རད༌པིན༌།

35

ཤབ༌བད༌དི༌ ངལ༌ཚོའེ༌ ཞག༌གི༌ ཁྲིམས༌།

35:1-3

1 མོ༌ཟེས༌སི༌ ཨིས༌ར༌ཨེལ༌པ༌ ཚང༌མའ༌ ཛོམ༌ཅེས༌ལ༌ བོདས༌ ཡང༌ ཟེརས༌, “ཡ༌ཝའེ༌ ཁྱོ༌ཞའ༌, འི༌གུན༌ ཅོ༌ཅེས༌ལ༌ བཀའ༌ སལས༌། 2 ཁྱོ༌ཞ༌གུན༌ནི༌ ཞག༌མ༌ དྲུག༌ ལས༌ ཅོས༌ ཨིན༌ནའང༌ ཞག༌མ༌ རྡུན༌པའེ༌ ཞག༌ག༌ ལས༌ མ༌ཅོའ༌ ངལ༌ཚོས༌ ཅིའ༌ཟེར༌ན༌ ཏེ༌ ཞག༌པོ༌ ཏམ༌པ༌ ཨིན༌ ཡང༌ ཏེ༌བོ༌ ཡ༌ཝའེ༌ ཕིའ༌ ཏང༌གོས༌། ཏེ༌ ཞག༌ག༌ ལས༌ ཅོ༌ཁན༌གུན༌ སད༌གོས༌། 3 ཤབ༌བད༌དི༌ ཞག༌ག༌ ཁྱོ༌ཞ༌གུན༌ནི༌ ཁང༌པའེ༌ ནང༌ང༌ མེ༌ ཏུག༌ མ༌གོས༌།”

ཏམ༌པ༌ ཀུར༌རི༌ ཕིའ༌ ཆོད༌པ༌ ཕུལ༌།

35:4-29

4 མོ༌ཟེས༌སི༌ ཨིས༌ར༌ཨེལ༌པ༌ ཚང༌མ༌ལ༌ མོལས༌, “ཡ༌ཝའེ༌ བཀའ༌ སལ༌ཁན༌བོ༌ འི༌གུན༌ ཨིན༌། 5 ཁྱོ༌ཞའ༌ ཡོད༌ཁན༌གུན༌ནི༌ ནང༌ནེ༌ ཁྱོ༌ཞའེ༌ ཡ༌ཝའེ༌ ཕིའ༌ ཆོད༌པ༌ ཕུལ༌། ཏང༌ང༌ ཐད༌ཁན༌གུན༌ནི༌ ཡ༌ཝའེ༌ ཕིའ༌ སེར༌, མུལ༌, དང༌ ར༌གན༌ནི༌ ཆོད༌པ༌ ཁྱོང༌, 6 སྔོན༌པོ༌, སྔོ༌མར༌ དང༌ མར༌པོ༌ ནས༌མ༌, གྱལ༌ལ༌ ཀུས༌པོ༌ རས༌ དང༌ ར༌མའེ༌ བལ༌, 7 རང༌ མར༌པོ༌ ཏང༌ཁན༌ནི༌ ལུག༌ཕོའེ༌ པགས༌པ༌ དང༌ ཀོའ༌ གྱལ༌ལ༌, ཨ༌ཀ༌ཤིའེ༌ ཤིང༌, 8 འོད༌དི༌ ཕིའ༌ ཨོ༌ལིཝ༌ཝི༌ མར༌ནག༌, ཁྲུས༌ཏང༌ཅེས༌སི༌ མར༌ནག༌ ཏང༌ ཏྲི༌ཞིམ༌ཅན༌ནི༌ སྤོས༌སི༌ ཕིའ༌ ཚ༌མིག༌གུན༌, 9 ཨེ༌ཕོད༌ དང༌ ཀྲང༌ང༌ ཀབ༌ཅེས༌སི༌ཀ༌ ཏག༌ཅེས༌ལ༌ ཨོ༌ནེཀས༌ དང༌ ཞན༌ ཁྲ༌རྡོའ༌ རིན༌ཅན༌གུན༌ ཁྱོང༌།”

10 “ཁྱོ༌ཞ༌གུན༌ནི༌ ཕྲོ༌ནེ༌ ལག༌ཁས༌པ༌གུན༌ ཡོངས༌ཏེ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཅི༌ཚང༌མ༌ ཅོས༌, 11 ཏེ༌གུན༌ ཏམ༌པ༌ ཀུར༌, ཏེ༌བོའ༌ ཀབ༌ཅེས༌, ཏེ༌བོའེ༌ ལྕག༌ཀུག༌གུན༌ དང༌ རིབ༌ཞི༌གུན༌, པ༌ར༌ཁ༌ ཏང༌ཅེས༌སི༌ ཀྲ༌ལུ༌གུན༌, ཀ༌ཝ༌གུན༌ དང༌ ཏེ༌གུན༌ ལང༌ཅེས༌སི༌ ཞབ༌ལྡན༌གུན༌, 12 ཆད༌དོན༌ནི༌ སྒམ༌ དང༌ ཏེ༌བོ༌ ཁུར༌ཅེས༌སི༌ ཀྲ༌ལུ༌གུན༌, ཐུག༌རྗེ༌ ཁའ༌ལེབ༌ ཡང༌ པར༌ ཕེ༌ཅེས༌ལ༌ ཡོ༌ལ༌, 13 ཅོག༌ཙེ༌, ཏེ༌བོ༌ ཁུར༌ཅེས༌སི༌ ཀྲ༌ལུ༌གུན༌ ཏང༌ ཏེ༌ཀ༌ ཀོལ༌ཅེས༌སི༌ ནོད༌ ཚང༌མ༌, དཀོན༌མཆོག༌ག༌ ཕུལ༌ཁན༌ནི༌ ཏམ༌པ༌ ཏ༌གི༌, 14 འོད༌དི༌ ཕིའ༌ འོད༌སྟགས༌ ཡང༌ ཏེ༌བོའེ༌ ལག༌ཆ༌གུན༌, འོད༌གུན༌ དང༌ ཏེ༌གུན༌ནི༌ ཕིའ༌ མར༌ནག༌, 15 སྤོས༌ དུག༌སའེ༌ ཆོད༌ཁྲི༌ ཡང༌ ཏེ༌བོ༌ ཁུར༌ཅེས༌སི༌ ཀྲ༌ལུ༌, ཁྲུས༌ཏང༌ཅེས༌སི༌ མར༌ནག༌, ཏྲི༌ཞིམ༌ཅན༌ནི༌ སྤོས༌, ཏམ༌པའེ༌ ཀུར༌རི༌ ནང༌ང༌ ཞུག༌སའེ༌ སྒོའེ༌ ཕིའ༌ ཡོ༌ལ༌, 16 ཆོད༌པ༌ མེའ༌ སྲག༌ཅེས༌སི༌ ཕིའ༌ ཆོད༌ཁྲི༌, ཏེ༌བོའེ༌ ར༌གན༌ནི༌ ཀྲ༌མིག༌, ཏེ༌བོ༌ ཁུར༌ཅེས༌སི༌ ཀྲ༌ལུ༌ དང༌ ཏེ༌བོའེ༌ ལག༌ཆ༌ ཚང༌མ༌ ཡང༌ ལག༌པ༌ ཁྲུ༌ཅེས༌སི༌ ཞོང༌པ༌ དང༌ ཏེ༌བོ༌ བོར༌སའེ༌ ཕོས༌སྟག༌, 17 ནང༌སྐོར༌རི༌ ཕིའ༌ ཡོ༌ལ༌, ཏེ༌བོའེ༌ ཀ༌ཝ༌ དང༌ ཞབ༌ལྡན༌ གུན༌, ཏེ༌ནང༌ང༌ ཞུག༌སའེ༌ སྒོའེ༌ ཕིའ༌ ཡོ༌ལ༌། 18 ཏམ༌པའེ༌ ཀུར༌ དང༌ ནང༌སྐོར༌རི༌ ཕིའ༌ ཕུར༌ཅ༌གུན༌ དང༌ ཐག༌པ༌གུན༌། 19 ཏམ༌པའེ༌ ཀུར༌རི༌ ནང༌ང༌ བླ༌མའེ༌ ཚུལ༌ལ༌ ཞབས༌ཏོག༌ ཞུ༌ ཟ༌ནེ༌ ཨ༌རོན༌ དང༌ ཁོའེ༌ བུ༌ཚ༌གུན༌ གོན༌ཅེས༌སི༌ ཀོས༌ལག༌ ཏམ༌པ༌ གུན༌།”

20 མོ༌ཟེས༌སི༌ སྤེ༌ར༌ ཟེར༌ ཚར༌ར༌ཅིག༌, ཨིས༌ར༌ཨེལ༌པ༌ ཚང༌མ༌ ཁོའེ༌ དུན༌ནེ༌ སོང༌ 21 ཡང༌ སེམས༌སི༌ ཐིལ༌ནེ༌ ཐད༌ཁན༌གུན༌ནི༌ ཡ༌ཝའ༌ ཆོད༌པ༌ ཕུལས༌ ཡང༌ན༌ ཏམ༌པ༌ ཀུར༌, ཏེ༌ནང༌ང༌ སྒོས༌དོམ༌ ཡོད༌ཁན༌ དང༌ བླ༌མ༌གུན༌ནི༌ ཏམ༌པ༌ ཀོས༌ལག༌, ཏེ༌ ཚང༌མ༌ ཅོ༌ཅེས༌སི༌ ཕིའ༌ ཆོད༌པ༌ ཕུལས༌། 22 ཏང༌ང༌ ཐད༌ཁན༌ བུ༌ཚ༌ དང༌ བུ༌མོ༌ ཚང༌མའེ༌ སེར༌རི༌ གྱན༌ཆ༌ སྣ༌ཚོགས༌; ནམ༌ཅོག༌གི༌ ཨ༌ལི༌, སྐྱེ༌ཆ༌, སེར༌དུབ༌, ཀྲང༌ངི༌ཀ༌ ཏག༌ཅེས༌ དང༌ ཞན༌གུན༌ ཁྱོངས༌། ཁོང༌གུན༌ནི༌ རང༌ངི༌ སེར༌གུན༌ ཡ༌ཝའེ༌ སྐུན༌དུན༌ལ༌ ལན༌ ཁ༌ཅིག༌ སྟགས༌ ཡང༌ ཕབས༌། 23 སྔོན༌པོ༌, ཡ༌ སྔོ༌མར༌ ཡ༌ མར༌པོ༌ ནས༌མ༌ ཡ༌ ཀུས༌པོ༌ རས༌ ཡ༌ ར༌མའེ༌ སྤུ༌ ཡ༌ རང༌ མར༌པོ༌ ཏང༌ཁན༌ ལུག༌ཕོའེ༌ པགས༌པ༌ ཡ༌ ཀོའ༌ གྱལ༌ལ༌ ཡོད༌ཁན༌གུན༌ནི༌ ཏེ༌གུན༌ ཁྱོངས༌། 24 ཏང༌ ཉན༌ཁན༌གུན༌ནི༌ མུལ༌ ཡ༌ ར༌གན༌ནི༌ ཆོད༌པ༌ ཡ༌ཝའ༌ ཕུལས༌, ཡང༌ ཨ༌ཀ༌ཤིའེ༌ ཤིང༌ ཡོད༌ཁན༌གུན༌ནི༌ ཏེ༌གུན༌ ཏེ༌ ལས༌སི༌ ནང༌ང༌ ཀོལ༌ཅེས༌ལ༌ ཕུལས༌། 25 ལག༌ཤེས༌ ཁས༌པ༌ བུ༌མོ༌གུན༌ནི༌ རས༌ ཐགས༌ཁན༌ ཀུས༌པོ༌ ཡང༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཁལ༌ཏེ༌ ཁྱོངས༌། 26 ཁས༌པ༌ ཡང༌ སྙིང༌ནེ༌ ཅོའ༌ལ༌ ཐད༌ཁན༌ བུ༌མོ༌གུན༌ནི༌ ར༌མའེ༌ སྤུ༌ ཁལ༌ཏེ༌ ནས༌མ༌ ཅོས༌། 27 སྤོན༌བོ༌གུན༌ནི༌ ཨོ༌ནེཀས༌ དང༌ ཞན༌ ཁྲ༌རྡོའ༌ གུན༌ ཨེ༌ཕོད༌ དང༌ ཀྲང༌ང༌ ཀབ༌ཅེས༌སི༌ཀ༌ ཅུག༌ཅེས༌ལ༌ ཁྱོངས༌། 28 ཁོང༌གུན༌ནི༌ འོད༌, ཁྲུས༌ཏང༌ཅེས༌ དང༌ ཏྲི༌ཞིམ༌ཅན༌ནི༌ སྤོས༌སི༌ ཕིའ༌ ཨོ༌ལིཝ༌ཝི༌ མར༌ནག༌ དང༌ ཚ༌མིག༌གུན༌ ཁྱོངས༌། 29 ཡ༌ཝའེ༌ མོ༌ཟེས༌ གྱུད༌ཏེ༌ བཀའ༌ སལ༌ཁན༌ནི༌ ལས༌གུན༌ ཅོ༌ཅེས༌སི༌ ཕིའ༌ ཨིས༌ར༌ཨེལ༌པ༌ ཚང༌མའེ༌ རང༌རང༌ ཐད༌ཁན༌ནི༌ ཆོད༌པ༌ ཐད༌པོ༌ ཉམ༌པོ༌ ཁྱོངས༌།

བེ༌ཟ༌ལེལ༌ དང༌ ཨོ༌ཧོ༌ལིའབ༌།

35:30-36:7

30 ཏེ༌ནེ༌ མོ༌ཟེས༌སི༌ ཨིས༌ར༌ཨེལ༌པ༌གུན༌ལ༌ ཟེརས༌, “ཡ༌ཝའེ༌ ཡ༌ཧུ༌དཱའེ༌ སྡེ༌ ནང༌ནེ༌ ཨུ༌རི༌ བུ༌ཚ༌, ཧུར༌རི༌ ཚ༌འོ༌ བེ༌ཟ༌ལེལ༌ ལྡམ༌མ༌ ཛདས༌, 31 ཡང༌ དཀོན༌མཆོག༌གི༌ ཁོའེ༌ ནང༌ང༌ ཁོང༌རང༌ངི༌ ཐུག༌ཉིད༌ སྐང༌ང༌ ཛད༌ཏེ༌ ཁོའ༌ ཟོ༌ལས༌ ཚང༌མའེ༌ ནང༌ང༌ ཁས༌པ༌, རིག༌པ༌ དང༌ ཁྱུད༌ སལས༌, 32 ཏེ༌གུན༌ སེར༌, མུལ༌ དང༌ ར༌གན༌ ཉམ༌པོ༌ ཁས༌པ༌ རི༌མོ༌ སྲུལ༌ཅེས༌, 33 ཁྲ༌རྡོའ༌ ཅད༌ཅེས༌, ཤིང༌ སྐོས༌ཏང༌ཅེས༌ ཡང༌ ཟོ༌ལས༌སི༌ ལས༌ སྣ༌ཚོགས༌ ཅོ༌ཅེས༌། 34 ཡ༌ཝའེ༌ ཁོ༌ དང༌ དཱན༌ནི༌ སྡེ༌ ནང༌ནེ༌ ཨ༌ཧི༌ས༌མག༌གི༌ བུ༌ཚ༌ ཨོ༌ཧོ༌ལིའབ༌ ཉིས༌ཀོའ༌, ཞན༌ཡང༌ ཟོ༌ལས༌པ༌གུན༌ལ༌ ལབ༌ཅེས༌སི༌ ཁྱུད༌ སལས༌། 35 ཡ༌ཝའེ༌ ཁོང༌གུན༌ལ༌, ཟོ༌ལས༌ སྣ༌ཚོགས༌ ཅོ༌ཁན༌, རི༌མོ༌ སྲུལ༌ཁན༌, ཀུས༌པོ༌ རས༌སི༌ཀ༌ ནས༌མ༌ སྔོན༌པོ༌, སྔོ༌མར༌ དང༌ མར༌པོ༌ ཉམ༌པོ༌ རི༌མོ༌ སྲུལ༌ཁན༌ ཡང༌ ཐགས༌ཐག༌ཁན༌ གུན༌ནི༌ ཅོ༌ཁན༌ནི༌ ལས༌ རིགས༌ ཚང༌མ༌ ཅོ༌ཅེས༌སི༌ ཁྱུད༌ སལས༌། ཁོང༌ ཉིས༌ཀོ༌ ཟོ༌ལས༌ དང༌ རི༌མོ༌ སྲུལ༌ཅེས༌སི༌ ནང༌ང༌ མ༌ ཁས༌པ༌ ཡོད༌པིན༌།”

36

1 མོ༌ཟེས༌སི༌ མི༌གུན༌ལ༌ ཟེརས༌, “ཡ༌ཝའེ༌ བེ༌ཟ༌ལེལ༌, ཨོ༌ཧོ༌ལིའབ༌ དང༌ ཞན༌ ཟོ༌ལས༌པ༌གུན༌ལ༌ ཏམ༌པའེ༌ ཀུར༌ ཅོ༌ཅེས༌སི༌ ནང༌ང༌ སྒོས༌དོམ༌མི༌ ལས༌གུན༌ ཅོ༌ཅེས༌ལ༌ ཧ༌གོ༌ དང༌ ཁྱུད༌ སལ༌ཏེ༌ ཨིན༌ནོག༌ ཡང༌ ཁོང༌གུན༌ནི༌ ཡ༌ཝའེ༌ བཀའ༌ ནང༌ཞིན༌ ལས༌ ཅོ༌གོས༌།”

2 མོ༌ཟེས༌སི༌ བེ༌ཟ༌ལེལ༌ དང༌ ཨོ༌ཧོ༌ལིའབ༌ ཡང༌ ཡ༌ཝའེ༌ ཁྱུད༌ སལ༌ཏེ༌ ལས༌ ཅོའ༌ལ༌ ཐད༌པོ༌ ཡོད༌ཁན༌ ཚང༌མ༌ལ༌ བོད༌ཏེ༌ ལས༌ གོ༌ཟུག༌ ཅོ༌ཅེས༌སི༌ ཕིའ༌ ཟེརས༌། 3 ཏམ༌པའེ༌ ཀུར༌ ཅོ༌ཅེས༌སི༌ ཕིའ༌ ཨིས༌ར༌ཨེལ༌པ༌གུན༌ནི༌ ཁྱོངས༌ཁན༌ནི༌ ཆོད༌པ༌ ཚང༌མ༌ མོ༌ཟེས༌སི༌ ཀ༌ནེ༌ ཁོང༌གུན༌ནི༌ ལེནས༌། མི༌གུན༌ནི༌ ཆད༌མ༌ཅུག༌ག༌ ཞག༌ཏང༌ ང༌མོ༌ ཆོད༌པ༌གུན༌ ཕུལ༌ཅེས༌ལ༌ ཁྱོང༌ངད༌པིན༌། 4 ཏེ༌ནེ༌ ཟོ༌ལས༌སི༌ ལས༌ སྣ༌ཚོགས༌ ཅོ༌ཨིན༌ ཡོད༌ཁན༌ནི༌ ཁས༌པ༌ མི༌ ཚང༌མ༌ སོང༌ཏེ༌ 5 མོ༌ཟེས༌ལ༌ ཟེརས༌, “ཡ༌ཝའེ༌ བཀའ༌ སལ༌ཁན༌ནི༌ ལས༌སི༌ ནང༌ང༌ སྒོས༌དོམ༌ ཡོད༌ཁན༌ནི༌ སང༌ མང༌ང༌ མི༌གུན༌ནི༌ ཁྱོང༌དུག༌།”

6 ཏེ༌བོའེ༌ཕིའ༌ མོ༌ཟེས༌སི༌ མི༌ཚང༌མ༌ལ༌ ལོན༌ ཀལ༌ཏེ༌ ཟེརས༌, “བུ༌ཚ༌ དང༌ བུ༌མོ༌ གུན༌ ཏམ༌པའེ༌ ཀུར༌རི༌ ཕིའ༌ ཆོད༌པ༌ མ༌ཁྱོང༌ཤིག༌།” ཏེ༌ནེ༌ མི༌གུན༌ལ༌ ཆོད༌པ༌ ཁྱོང༌ ཚར༌ཁན༌བོའེ༌སང༌ མང༌ང༌ ཁྱོང༌ མ༌ཅུགས༌, 7 ཅིའ༌ཟེར༌ན༌ ཁྱོང༌ཚར༌ཁན༌ནི༌ ཆོད༌པ༌གུན༌, ལས༌ ཚང༌མ༌ ཅོ༌ཅེས༌ལ༌ སྒོས༌དོམ༌ ཡོད༌ཁན༌ནི༌ སང༌ མང༌ང༌ ཡོད༌པིན༌།

ཏམ༌པ༌ ཀུར༌།

36:8-38

8 ཟོ༌ལས༌ལ༌ ཁས༌པ༌ ཚང༌མའེ༌ ཏམ༌པའེ༌ ཀུར༌བོ༌ ཐགས༌ཁན༌ནི༌ རས༌ ཀུས༌པོའེ༌ཀ༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཉམ༌པོ༌ ཆེ༌ར༌བེམ༌མི༌ པར༌ སྲུལ༌ཏེ༌ ཡོ༌ལ༌ 10 ཉམ༌པོ༌ ཅོས༌། 9 ཏེ༌ ཡོ༌ལ༌ ཚང༌མ༌ དྲན༌དྲ༌, རིང༌བོ༌ མི༌ཀྲར༌ 12 ཡང༌ ཞང༌བོ༌ མི༌ཀྲར༌ 2 ཟམ༌ཤིག༌ ཡོད༌པིན༌། 10 ཁོང༌གུན༌ནི༌ ཡོ༌ལ༌ ལྔ༌བོ༌ ཙེམས༌ཏེ༌ ཆའ༌ཅིག༌ ཅོས༌, ཏེན༌ན༌ ཙོགས༌ ཞན༌ ལྔ༌བོ༌ ཉམ༌པོའང༌ ཅོས༌། 11 ཁོང༌གུན༌ནི༌ ཡོ༌ལའེ༌ ཆ༌ ཉིས༌ཀོའེ༌ ཟུར༌གུན༌ནི༌ཀ༌ རས༌ སྔོན༌པོའེ༌ གུག༌ ཅོས༌། 12 ཡོ༌ལའེ༌ ཆ༌ ཅིག༌པོའེ༌ཀ༌ གུག༌ ལྔབ༌ཅུ༌, ཡང༌ ཞན༌ ཆ༌ ཅིག༌པོའེ༌ཀའང༌ གུག༌ ལྔབ༌ཅུ༌ ཅོས༌། གུག༌གུན༌ ཅིག༌ དང༌ ཅིག༌ག༌ ལྟས༌ཏེ༌ ཡོད༌པིན༌། 13 ཁོང༌གུན༌ནི༌ སེར༌ཀུག༌ ལྔབ༌ཅུ༌ ཅོས༌ཏེ༌ ཡོ༌ལའེ༌ ཆ༌ ཉིས༌ཀོ༌ ཐུད༌ཅེས༌སི༌ ཕིའ༌ ཀོལས༌། ཏེན༌ན༌ཟུག༌གི༌ ཀུར༌བོ༌ ཁག༌ཅིག༌ གྱུར༌།

14 ཏེ༌ནེ༌ ཁོང༌གུན༌ནི༌ ཏམ༌པའེ༌ ཀུར༌ལ༌ ཀབ༌ཅེས༌ ར༌མའེ༌ སྤུའེ༌ ཡོ༌ལ༌ ཅུག༌ཤིག༌ ཅོས༌། 15 ཏེ༌ ཚང༌མ༌ དྲན༌དྲ༌, རིང༌བོ༌ མི༌ཀྲར༌ 13.5 ཡང༌ ཞང༌བོ༌ མི༌ཀྲར༌ 2 ཟམ༌ཤིག༌ ཡོད༌པིན༌། 16 ཁོང༌གུན༌ནི༌ ཏེ༌ ལྔ༌བོ༌ ཙེམས༌ཏེ༌ ཆའ༌ཅིག༌ ཅོས༌། ཏེན༌ན༌ ཙོགས༌ ཞན༌ དྲུག༌པོ༌ ཙེམས༌ཏེ༌ ཆའ༌ཅིག༌ ཅོས༌། 17 ཁོང༌གུན༌ནི༌ ཆ༌ ཅིག༌གི༌ ཟུར༌རི༌ཀ༌ གུག༌ ལྔབ༌ཅུ༌ ཡང༌ ཆ༌ ཅིག༌པོའེ༌ ཟུར༌རི༌ཀའང༌ གུག༌ ལྔབ༌ཅུ༌ ཅོས༌། 18 ཁོང༌གུན༌ནི༌ ཏེ༌ ཆ༌ ཉིས༌ཀོ༌ ཐུད༌ཅེས༌སི༌ ཕིའ༌ ར༌གན༌ནི༌ ཀུག༌ཀུག༌ ལྔབ༌ཅུ༌ ཅོས༌, ཏེན༌ན༌ཟུག༌གི༌ ཀབ༌ཅེས༌པོ༌ ཁག༌ཅིག༌ གྱུར༌། 19 ཁོང༌གུན༌ནི༌ ཀུར༌ལ༌ ཀབ༌ཅེས༌པོ༌ ལུག༌ཕོའེ༌ པགས༌པ༌ རང༌ མར༌པོ༌ ཏང༌ཁན༌ ཉམ༌པོ༌ ཡང༌ ཏེ༌བོའེ༌ ཁེ༌ཐོག༌ག༌ ཞན༌ ཀབ༌ཅེས༌ཤིག༌ སེམས༌ཅན༌ནི༌ གྱལ༌ལ༌ པགས༌པའ༌ ཅོས༌།

20 ཁོང༌གུན༌ནི༌ ཏམ༌པའེ༌ ཀུར༌ ལང༌ཅེས༌ལ༌ ཨ༌ཀ༌ཤིའེ༌ ཤིང༌ངི༌ རིབ༌ཞི༌ ཅོས༌། 21 རིབ༌ཞི༌ རེ༌རེ༌ རིང༌བོ༌ མི༌ཀྲར༌ 4.5 ཡང༌ ཞང༌བོ༌ སེན༌ཀྲི༌མི༌ཀྲར༌ 66 ཡོད༌པིན༌། 22 རིབ༌ཞི༌ རེ༌རེའེ༌ ཁད༌ཅེས༌ལ༌ ཇུག༌པོ༌ ཞོགས༌ཏེ༌ ཟེར༌ ཙོགས༌ ཉིས༌ ཅོས༌། ཏམ༌པ༌ ཀུར༌རི༌ རིབ༌ཞི༌ ཚང༌མ༌ ཙོགས༌ ཅོས༌། 23 ཁོང༌གུན༌ནི༌ ཏམ༌པའེ༌ ཀུར༌རི༌ ལྷོ༌ ཆོགས༌སི༌ ཕིའ༌ རིབ༌ཞི༌ ཉི༌ཤུ༌ ཅོས༌ 24 ཡང༌ ཏེ༌གུན༌ ལང༌ཅེས༌ལ༌ མུལ༌ལི༌ ཞབ༌ལྡན༌ ཞིབ༌ཅུ༌, རིབ༌ཞི༌ ཅིག༌ག༌ ཞབ༌ལྡན༌ ཉིས༌, ཟེར༌ ཅིག༌གི༌ ཡོག༌ག༌ ཞབ༌ལྡན༌ ཅིག༌། 25 ཁོང༌གུན༌ནི༌ ཏམ༌པའེ༌ ཀུར༌རི༌ བྱང༌ ཆོགས༌ལ༌ རིབ༌ཞི༌ ཉི༌ཤུ༌ 26 ཡང༌ མུལ༌ལི༌ ཞབ༌ལྡན༌ ཞིབ༌ཅུ༌ ཅོས༌, རིབ༌ཞི༌ རེ༌རེའེ༌ ཡོག༌ག༌ ཞབ༌ལྡན༌ ཉིས༌། 27 ཏམ༌པའེ༌ ཀུར༌རི༌ གྱབ༌, ནུབ༌ ཆོགས༌ལ༌ ཁོང༌གུན༌ནི༌ རིབ༌ཞི༌ དྲུག༌ ཅོས༌, 28 ཡང༌ རིབ༌ཞི༌ ཐེ༌བ༌ ཉིས༌ ཏམ༌པའེ༌ ཀུར༌རི༌ གྱབ༌བི༌ ཀྲུ༌གུན༌ནི༌ ཕིའ༌ ཅོས༌། 29 ཀྲུའི༌ རིབ༌ཞི༌གུན༌ ཡོག༌ནེ༌ བེ༌ཏེ༌ ཨིན༌ནའང༌ ཁེ༌ཐོག༌པོ༌ སེར༌རི༌ ཀྱི༌ལྡིར༌ ཉམ༌པོ༌ ཐུདས༌, ཏེ༌ རིབ༌ཞིའི༌ ཉིས༌ཀོ༌ ཙོགས༌ ཅོས༌། 30 ཏ༌ རིབ༌ཞི༌ 8 ཡང༌ མུལ༌ལི༌ ཞབ༌ལྡན༌ 16 ཡོད༌པིན༌, རིབ༌ཞི༌ རེ༌རེའེ༌ ཡོག༌ག༌ ཞབ༌ལྡན༌ ཉིས༌།

31 ཁོང༌གུན༌ནི༌ པ༌ར༌ཁ༌ ཏང༌ཅེས༌གུན༌ ཨ༌ཀ༌ཤིའེ༌ ཤིང༌ངི༌ ཅོས༌, ཏམ༌པའེ༌ ཀུར༌རི༌ འི༌ངོ༌ ཆོགས༌སི༌ རིབ༌ཞི༌ ཕིའ༌ ལྔ༌, 32 འ༌ངོ༌ ཆོགས༌སི༌ རིབ༌ཞི༌ ཕིའ༌ ལྔ༌ ཡང༌ ཏམ༌པ༌ ཀུར༌རི༌ གྱབ༌ ནུབ༌ ཆོགས༌སི༌ རིབ༌ཞི༌ ཕིའ༌ ལྔ༌། 33 ཞུང༌སྐྱིལ༌ལི༌ པར༌ཁའེ༌ ཀྲ༌ལུ༌བོ༌ ཀུར༌རི༌ གོ༌ནེ༌ ཇུག༌ ཚག༌པ༌ ལེབ༌ཅེས༌ ཅོས༌ ཀ༌བོ༌ རིབ༌ཞི༌ ཞུང༌སྐྱིལ༌ལི༌ཀ༌ ཡོད༌པིན༌། 34 ཁོང༌གུན༌ནི༌ རིབ༌ཞི༌གུན༌ སེར༌རི༌ ཏུམས༌ ཡང༌ ཏེ༌གུན༌ནི༌ཀ༌ པ༌ར༌ཁ༌ ཏང༌ཅེས༌སི༌ ཤིང༌གུན༌ གྱུད༌ཅེས༌ལ༌ སེར༌རི༌ ཀྱི༌ལྡིར༌ ཅོས༌། པ༌ར༌ཁ༌ ཏང༌ཅེས༌སི༌ ཤིང༌གུན༌ནའང༌ སེར༌རི༌ ཏུམས༌།

35 ཁོང༌གུན༌ནི༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཡང༌ རས༌ ཐགས༌ཁན༌ ཀུས༌པོའེ༌ ཡོ༌ལ༌ ཅོས༌ ཀ༌བོའེ༌ཀ༌ ལག༌ཤེས༌ ཁས༌པ༌གུན༌ནི༌ ཆེ༌ར༌བེམ༌མི༌ པར༌ སྲུལ༌ཏེ༌ ཡོད༌པིན༌། 36 ཁོང༌གུན༌ནི༌ ཡོ༌ལའེ༌ ཕིའ༌ སེར༌ཀུག༌ དང༌ ཨ༌ཀ༌ཤིའེ༌ ཤིང༌ངི༌ ཀ༌ཝ༌ ཞི༌ ཅོས༌ཏེ༌ སེར༌རི༌ ཏུམས༌ ཡང༌ ཏེ༌གུན༌ ལང༌ཅེས༌ལ༌ མུལ༌ལི༌ ཞབ༌ལྡན༌ ཞི༌ ཅོས༌། 37 ཀུར༌རི༌ ནང༌ང༌ ཆ༌ཅེས༌སི༌ སྒོའ༌ ཡོ༌ལ༌ རས༌ ཐགས༌ཁན༌ ཀུས༌པོའེ༌ཀ༌ སྔོན༌པོ༌, སྔོ༌མར༌ དང༌ མར༌པོ༌ ནས༌མའེ༌ རི༌མོ༌ སྲུལ༌ཏེ༌ ཅོས༌། 38 ཏེ༌བོའེ༌ ཕིའ༌ ཀ༌ཝ༌ ལྔ༌ དང༌ ཏེ༌གུན༌ནི༌ ལྕག༌ཀུག༌གུན༌ ཅོས༌ ཡང༌ ཏེ༌ ཀ༌ཝ༌གུན༌ནི༌ ཁེ༌ཐོག༌པོ༌ དང༌ ཏེ༌གུན༌ནི༌ ཀྱི༌ལྡིར༌གུན༌ སེར༌རི༌ ལྡུམ༌ ཨང༌ ཏེ༌གུན༌ ལང༌ཅེས༌ལ༌ ར༌གན༌ནི༌ ཞབ༌ལྡན༌ ལྔ༌ ཅོས༌།

37

ཆད༌དོན༌ནི༌ སྒམ༌།

37:1-9

1 བེ༌ཟ༌ལེལ༌ལི༌ ཨ༌ཀ༌ཤིའེ༌ ཤིང༌ང༌ ཆད༌དོན༌ནི༌ སྒམ༌བོ༌ ཅོས༌ ཀ༌བོའེ༌ རིང༌བོ༌ སེན༌ཀྲི༌མི༌ཀྲར༌ 110, ཞང༌ དང༌ ཐོན༌ དྲན༌དྲའ༌ སེན༌ཀྲི༌མི༌ཀྲར༌ 66 ཡོད༌པིན༌། 2 ཁོའེ༌ ཏེ༌བོའེ༌ ནང༌ཀུག༌ དང༌ ཕི༌ལོག༌ ཉིས༌ཀོ༌ སེར༌རི༌ ཏུམས༌ ཡང༌ ཕི༌ལོག༌གི༌ ཟུར༌ལ༌ སེར༌རི༌ ཐའ༌རིལ༌ ཏངས༌། 3 ཁོའེ༌ སེར༌རི༌ ཀྱི༌ལྡིར༌ ཞི༌ ཅོས༌ ཡང༌ ཏེ༌གུན༌ ཏེ༌བོའེ༌ རྐང༌ ཞི༌ཀོའེ༌ཀ༌ ཏགས༌, ཆོག༌ རེ༌རེ༌ཀ༌ ཀྱི༌ལྡིར༌ ཉིས༌། 4 ཁོའེ༌ སྒམ༌བོ༌ ཁུར༌ཅེས༌ལ༌ ཨ༌ཀ༌ཤིའེ༌ ཤིང༌ངི༌ ཀྲ༌ལུའ༌ སེར༌ ཏུམས༌ཏེ༌ 5 ཏེ༌བོའེ༌ ལྡ༌ལྡོ༌ ཉིས༌ཀོའ༌ ཡོད༌ཁན༌ནི༌ ཀྱི༌ལྡིར༌གུན༌ནི༌ ནང༌ང༌ ཏེ༌གུན༌ གྱུད༌།

6 ཁོའེ༌ ཏེ༌ སྒམ༌མ༌ མི༌གུན༌ནི༌ སྡིག༌པའ༌ ཤགས༌པ༌ སལ༌ཁན༌ སེར༌རི༌ ཁའ༌ལེབ༌ ཅོས༌, ཏེ༌བོའེ༌ རིང༌བོ༌ སེན༌ཀྲི༌མི༌ཀྲར༌ 110 ཡང༌ ཞང༌བོ༌ སེན༌ཀྲི༌མི༌ཀྲར༌ 66 ཡོད༌པིན༌། 7 ཁོའེ༌ ཏེ༌བོའེ༌ ཐའ༌མ༌ ཉིས༌ཀོའ༌ སེར༌ རྡུངས༌ཏེ༌ ཆེ༌ར༌བེམ༌ ཉིས༌ ཅོས༌། 8 འི༌ངོ༌ ཆོགས༌སི༌ ཐའ༌མ༌ ཅིག༌ ཡང༌ འ༌ངོ༌ ཆོགས༌སི༌ ཐའ༌མ༌ ཅིག༌, ཏེ༌གུན༌ ཐུག༌རྗེ༌ ཁའ༌ལེབ༌ ཉམ༌པོ༌ ཐུད༌ཏེ༌ སེར༌ ཅིག༌ཅིག༌ག༌ ཅོས༌ཏེ༌ ཡོད༌པིན༌། 9 ཆེ༌ར༌བེམ༌གུན༌ནི༌ ཤོག༌པ༌ ཀེན༌ལ༌ རྐྱངས༌ཏེ༌ ཐུག༌རྗེ༌ ཁའ༌ལེབ༌པོ༌ ཀབས༌ཏེ༌ ཡོད༌པིན༌། ཏེ༌གུན༌ ཅིག༌ དང༌ ཅིག༌ག༌ ལྟས༌ཏེ༌ ཐུག༌རྗེ༌ ཁའ༌ལེབ༌ ཆོགས༌ལ༌ གོ༌ སྒུས༌ཏེ༌ ཡོད༌པིན༌།

ཅོག༌ཙེ༌།

37:10-16

10 བེ༌ཟ༌ལེལ༌ལི༌ ཨ༌ཀ༌ཤིའེ༌ ཤིང༌ངི༌ ཅོག༌ཙེ༌ ཅོས༌ ཀ༌བོའེ༌ རིང༌བོ༌ སེན༌ཀྲི༌མི༌ཀྲར༌ 88, ཞང༌བོ༌ སེན༌ཀྲི༌མི༌ཀྲར༌ 44 དང༌ ཐོན༌བོ༌ སེན༌ཀྲི༌མི༌ཀྲར༌ 66 ཡོད༌པིན༌། 11 ཁོའེ༌ ཏེ༌བོ༌ ཅའང༌ མ༌དྲེས༌ཁན༌ནི༌ སེར༌ ཉམ༌པོ༌ ཏུམས༌ ཡང༌ ཐའ༌མ༌ གུན༌ལ༌ སེར༌རི༌ ཐའ༌རིལ༌ ཏངས༌། 12 ཏེ༌བོའ༌ ཀིར༌ སྐོར༌ཏེ༌ སེན༌ཀྲི༌མི༌ཀྲར༌ 7 ཞང༌ངི༌ སྐྱོར༌ར༌ ཏངས༌ ཡང༌ ཏེ༌བོའེ༌ ཐའ༌མ༌ སེར༌རི༌ ཐའ༌རིལ༌ ཏངས༌། 13 སེར༌རི༌ ཀྱི༌ལྡིར༌ ཞི༌ ཅོས༌ ཡང༌ ཏེ༌གུན༌ ཀྲུ༌ ཞི༌ཀོའེ༌ རྐང༌ངི༌ཀ༌ ཏགས༌། 14 ཅོག༌ཙེ༌ ཁུར༌ཅེས༌སི༌ ཀྲ༌ལུ༌གུན༌ གྱུད༌ཅེས༌ལ༌ ཀྱི༌ལྡིར༌གུན༌ ཏེ༌བོའེ༌ ཐོག༌གི༌ ཟུར༌རི༌ དུན༌ལ༌ ཡོད༌པིན༌། 15 ཀྲ༌ལུ༌གུན༌ ཨ༌ཀ༌ཤིའེ༌ ཤིང༌ང༌ སེར༌ ཏུམས༌ཏེ༌ ཨིན༌པིན༌། 16 ཅོག༌ཙེ༌ཀ༌ ཀོལ༌ཅེས༌སི༌ ཅ༌ལག༌གུན༌ ཅའང༌ མ༌དྲེས༌ཁན༌ནི༌ སེར༌ལ༌ ཅོས༌། ཏེ༌གུན༌ ཐལ༌ལི༌, ཀོ༌རེ༌, སྒོར༌མོ༌ ཡང༌ རྒུན༌ཆང༌ངི༌ ཆོད༌པ༌ ལུག༌ཅེས༌སི༌ ནོད༌ གུན༌ ཨིན༌ནོག༌།

འོད༌སྟགས༌།

37:17-24

17 ཁོའེ༌ ཅའང༌ མ༌དྲེས༌ཁན༌ སེར༌རི༌ འོད༌སྟགས༌ ཅོས༌, ཏེ༌བོའེ༌ ཞབ༌ལྡན༌, རྐང༌གུན༌, མེན༌ཏོག༌ ཙོགས༌ ཀོ༌རེ༌གུན༌, པ༌ཏུམ༌ དང༌ མེན༌ཏོག༌ བར༌ཁན༌ གུན༌ སེར༌ ཅིག༌ཅིག༌ རྡུངས༌ཏེ༌ ཅོས༌། 18 ཏེ༌བོའ༌ རྐང༌ དྲུག༌ ཅོས༌, ལྡོ༌ རེ༌རེའ༌ རྐང༌ སུམ༌སུམ༌། 19 རྐང༌ རེ༌རེ༌ཀ༌ བ༌དམ༌མི༌ མེན༌ཏོག༌ བར༌ཁན༌ ཙོགས༌ སུམ༌སུམ༌ ཡང༌ པ༌ཏུམ༌ དང༌ ཏེ༌བོ༌ ཀབས༌ཁན༌ནི༌ ལོ༌མ༌ གུན༌ ཅོས༌། ཏེན༌ན༌ ཙོགས༌ འོད༌སྟག༌གི༌ རྐང༌ དྲུག༌པོའེ༌ཀ༌ ཅོས༌། 20 འོད༌སྟག༌གི༌ ཞུང༌སྐྱིལ༌ལི༌ རྐང༌ངི༌ཀ༌ བ༌དམ༌མི༌ མེ༌ཏོག༌ བར༌ཁན༌ ཙོགས༌ ཞི༌ ཡང༌ པ༌ཏུམ༌ དང༌ ཏེ༌བོ༌ ཀབས༌ཁན༌ནི༌ ལོ༌མ༌ གུན༌ ཅོས༌། 21 ཞུང༌ངི༌ རྐང༌ངི༌ཀ༌ ཞན༌ རྐང༌ ཆ༌ སུམ༌ཀོ༌ ཐུད༌ཏེ༌ ཡོད༌ས༌ རེ༌རེ༌ ཡོག༌ག༌ པ༌ཏུམ༌ ཅོས༌, ཏེ༌ ཚང༌མ༌ ཁོའེ༌ སེར༌ ཅིག༌ རྡུངས༌ཏེ༌ ཅོས༌, 22 པ༌ཏུམ༌ དང༌ རྐང༌ ཚང༌མ༌ འོད༌སྟགས༌ ཉམ༌པོ༌ སེར༌ ཅིག༌ཅིག༌ རྡུངས༌ཏེ༌ ཅོས༌།

23 ཁོའེ༌ འོད༌སྟག༌གི༌ ཕིའ༌ མར༌ནག༌ སྐང༌ཅེས༌ལ༌ ཀོ༌རེ༌ རྡུན༌, སར༌ ཀྲུམ༌ཅེས༌ དང༌ ཏེ༌བོའེ༌ ཏ༌བག༌ ཚང༌མ༌ ཅའང༌ མ༌དྲེས༌ཁན༌ནི༌ སེར༌ལ༌ ཅོས༌། 24 འོད༌སྟགས༌ དང༌ ཏེ༌བོའེ༌ ལག༌ཆ༌ ཚང༌མ༌ ཅོ༌ཅེས༌ལ༌ ཁོའེ༌ ཅའང༌ མ༌དྲེས༌ཁན༌ནི༌ སེར༌ ཀི༌ལོ༌ 35 ཀོལས༌།

སྤོས༌ ཏུག༌ཅེས༌སི༌ ཕིའ༌ ཆོད༌ཁྲི༌།

37:25-29

25 ཁོའེ༌ སྤོས༌ ཏུག༌ཅེས༌སི༌ ཕིའ༌ ཨ༌ཀ༌ཤིའེ༌ ཤིང༌ངི༌ ཆོད༌ཁྲི༌ ཅོས༌། ཐོན༌བོ༌ སེན༌ཀྲི༌མི༌ཀྲར༌ 90 ཡང༌ ཏེ༌བོའེ༌ ཐོག༌པོ༌ ཀྲུབ༌ཞི༌, རིང༌ དང༌ ཞང༌ སེན༌ཀྲི༌མི༌ཀྲར༌ 45 ཡོད༌པིན༌། ཀྲུ༌ ཞི༌ཀོ༌ ཙེབ༌ཙེབ༌ ར༌ཅོ༌ ཙོགས༌, ཆོད༌ཁྲི༌ ཉམ༌པོ༌ ཨ༌ཀ༌ཤིའེ༌ ཤིང༌ ཅིག༌ཅིག༌ག༌ ཅོས༌། 26 ཁོའེ༌ ཆོད༌ཁྲི༌ གང༌པོ༌ ཡང༌ན༌ ཏེ༌བོའེ༌ ཐོག༌, ཆོག༌ ཞི༌ཀོ༌ དང༌ རཱ༌ཅོ༌ གུན༌ ཅའང༌ མ༌དྲེས༌ཁན༌ནི༌ སེར༌ ཉམ༌པོ༌ ཏུམས༌ ཡང༌ ཏེ༌བོའེ༌ ཐའ༌མ༌ ཀྱིར༌སྐོར༌ཏེ༌ སེར༌རི༌ ཐའ༌རིལ༌ ཏངས༌། 27 ཟུར༌རི༌ ཡོག༌ག༌ ཆོགས༌ ཉིས༌ཀོའེ༌ཀ༌ སེར༌རི༌ ཀྱི༌ལྡིར༌ ཉིས༌ཉིས༌ ཏེ༌བོ༌ ཁུར༌ཅེས༌སི༌ ཀྲ༌ལུ༌གུན༌ གྱུད༌ཅེས༌ལ༌ ཏགས༌། 28 ཁོའེ༌ ཀྲ༌ལུ༌གུན༌ ཨ༌ཀ༌ཤིའེ༌ ཤིང༌ང༌ ཅོས༌ཏེ༌ སེར༌ ཏུམས༌། 29 ཏྲི༌ཞིམ༌ ཅོ༌ཁན༌ནི༌ ལས༌ ཙོགས༌, ཁོང༌གུན༌ནི༌ ཁྲུས༌ཏང༌ཅེས༌སི༌ མར༌ནག༌ ཡང༌ ཏྲི༌ཞིམ༌ཅན༌ནི༌ སྤོས༌ གུན༌ ཅོས༌།

38

ཆོད༌པ༌ མེའ༌ སྲག༌ཅེས༌སི༌ ཆོད༌ཁྲི༌།

38:1-7

1 བེ༌ཟ༌ལེལ༌ དང༌ ཁོའ༌ ཡ༌ཏོ༌ ཅོ༌ཁན༌གུན༌ནི༌ ཆོད༌པ༌ མེའ༌ སྲག༌ཅེས༌སི༌ ཕིའ༌ ཨ༌ཀ༌ཤིའེ༌ ཤིང༌ངི༌ ཆོད༌ཁྲི༌ ཅོས༌། ཏེ༌བོ༌ ཀྲུབ༌ཞི༌, ལྡོ༌ རེ༌རེ༌ ཞང༌ མི༌ཀྲར༌ 2 དང༌ ཐོན༌བོ༌ མི༌ཀྲར༌ 1.5 ཟམ༌ཤིག༌ ཡོད༌པིན༌། 2 ཁོང༌གུན༌ནི༌ ཀྲུ༌ ཞི༌ཀོ༌ ཙེབ༌ཙེབ༌ ར༌ཅོ༌ ཙོགས༌ ཅོས༌། ཆོད༌ཁྲི༌ དང༌ ར༌ཅོ༌ གུན༌ ཤིང༌ཅིག༌ག༌ ཅོས༌ ཡང༌ ཆོད༌ཁྲི༌ གང༌པོའ༌ ར༌གན༌ ཏུམས༌། 3 ཆོད༌ཁྲི༌ཀ༌ ཀོལ༌ཁན༌ནི༌ ཅ༌ལག༌: ཀོག༌ཐལ༌ གྱང༌ཅེས༌སི༌ ནོད༌གུན༌, ཁྱེམ༌གུན༌, ཐོར༌མ༌ ཏང༌ཅེས༌སི༌ སྒོར༌མོ༌གུན༌, ཤ༌ ལོག༌ཅེས༌སི༌ མེ༌ལེན༌གུན༌ ཡང༌ མེ༌ ཕིང༌ཅེས༌སི༌ ཏ༌འོ༌གུན༌ ར༌གན༌ནི༌ ཅོས༌། 4 ཁོའེ༌ ར༌གན༌ནི༌ ཀྲ༌མིག༌ ཅོས༌ཏེ༌ ཏེ༌བོ༌ ཆོད༌ཁྲིའི༌ ནང༌ཀུག༌ག༌ ཕེད༌ ཟོད༌ ཅིག༌ག༌ ཏགས༌། 5 ཏེ༌བོ༌ ཁུར༌ཅེས༌སི༌ ཀྲ༌ལུ༌གུན༌ གྱུད༌ཅེས༌ལ༌ ཁོའེ༌ ར༌གན༌ནི༌ ཀྱི༌ལྡིར༌ ཞི༌ ཅོས༌ཏེ༌ ཀྲ༌མིག༌གི༌ ཀྲུ༌ ཞི༌ཀོའེ༌ཀ༌ ཕི༌ལོག༌ ཆོགས༌ལ༌ ཏགས༌། 6 ཏེ༌གུན༌ ཨ༌ཀ༌ཤིའེ༌ ཤིང༌ང༌ ཀྲ༌ལུ༌ ར༌གན༌ ཏུམས༌ཏེ༌ ཡོད༌པིན༌། 7 ཆོད༌ཁྲི༌ ཁུར༌ཅེས༌ལ༌ ཀྲ༌ལུ༌གུན༌ ཀྱི༌ལྡིར༌གུན༌ནི༌ ནང༌ང༌ གྱུདས༌, ཆོད༌ཁྲི༌བོ༌ སྤང༌ལེབ༌བ༌ ཅོས༌ཏེ༌ ཁོག༌སྟོང༌ ཡོད༌པིན༌།

ལག༌པ༌ ཁྲུ༌ཅེས༌སི༌ ཞོང༌པ༌།

38:8

8 ཡ༌ཝ༌ ཐུག༌སའེ༌ ཀུར༌རི༌ སྒོའེ༌ཀ༌ ལས༌ ཅོ༌ཁན༌ བུ༌མོ༌གུན༌ནི༌ ར༌གན༌ནི༌ མེ༌ལོང༌ ཕུལ༌ཁན༌གུན༌ ཉམ༌པོ༌ བེ༌ཟ༌ལེལ༌ལི༌ ལག༌པ༌ ཁྲུ༌ཅེས༌སི༌ ཞོང༌པ༌ དང༌ ཏེ༌བོ༌ བོར༌ཅེས༌པོ༌ ཅོས༌།

ཏམ༌པའེ༌ ཀུར༌རི༌ ནང༌སྐོར༌།

38:9-20

9 ཏེ༌ནེ༌ བེ༌ཟ༌ལེལ༌ དང༌ ཁོའ༌ ཡ༌ཏོ༌ ཅོ༌ཁན༌གུན༌ནི༌ ཀུར༌རི༌ ནང༌སྐོར༌རི༌ ཕིའ༌ ཀུས༌པོ༌ ཐགས༌ཁན༌ནི༌ ཡོ༌ལ༌ ཅོས༌། ལྷོ༌ ཆོགས༌སི༌ ཡོ༌ལ༌ མི༌ཀྲར༌ 46 རིང༌མོ༌ ཡོད༌པིན༌, 10 ཏེ༌གུན༌ ཅར༌ཅེས༌ལ༌ ར༌གན༌ནི༌ ཀ༌ཝ༌ ཉི༌ཤུ༌ དང༌ ཞབ༌ལྡན༌ ཉི༌ཤུ༌ ཡང༌ མུལ༌ཀུག༌གུན༌ དང༌ མུལ༌ལི༌ ཀྱི༌ལྡིར༌གུན༌ ཅོས༌། 11 བྱང༌ ཆོགས༌སི༌ ཕིའང༌ ཏེན༌ན༌ ཙོགས༌ ཡོ༌ལ༌ མི༌ཀྲར༌ 46 རིང༌མོ༌, ར༌གན༌ནི༌ ཀ༌ཝ༌ ཉི༌ཤུ༌ དང༌ ཞབ༌ལྡན༌ ཉི༌ཤུ༌ ཡང༌ མུལ༌ལི༌ ཀུག༌ཀུག༌གུན༌ དང༌ ཀྱི༌ལྡིར༌གུན༌ ཅོས༌།

12 ཁོང༌གུན༌ནི༌ ནུབ༌ ཆོགས༌སི༌ ཡོ༌ལ༌ མི༌ཀྲར༌ 23 རིང༌མོ༌, ཀ༌ཝ༌ རྕུ༌ དང༌ ཞབ༌ལྡན༌ རྕུ༌ ཡང༌ ཀ༌ཝ༌གུན༌ནི༌ཀ༌ མུལ༌ཀུག༌ དང༌ མུལ༌ལི༌ ཀྱི༌ལྡིར༌གུན༌ ཅོས༌། 13 དུན༌ ཡང༌ན༌ ཤར༌ ཆོགས༌སི༌ ཡོ༌ལ༌ མི༌ཀྲར༌ 22 རིང༌མོ༌ ཡང༌ ནང༌ཀུག༌ག༌ ཞུག༌སའེ༌ སྒོ༌ ཅོས༌། 14 སྒོའེ༌ ཡས༌ ཆོགས༌སི༌ ཡོ༌ལ༌ མི༌ཀྲར༌ 6.5 ཟམ༌ཤིག༌ རིང༌མོ༌ ཡང༌ ཀ༌ཝ༌ སུམ༌ དང༌ ཞབ༌ལྡན༌ སུམ༌ ཅོས༌། 15 སྒོའེ༌ ཡོ༌མ༌ ཆོགས༌སི༌ ཡོ༌ལ༌ མི༌ཀྲར༌ 6.5 ཟམ༌ཤིག༌ རིང༌མོ༌ ཡང༌ ཀ༌ཝ༌ སུམ༌ དང༌ ཞབ༌ལྡན༌ སུམ༌ ཅོས༌། 16 ནང༌སྐོར༌རི༌ ཡོ༌ལ༌ ཚང༌མ༌ ཐགས༌ཁན༌ནི༌ རས༌ རིན༌ཅན༌ལ༌ ཅོས༌། 17 ཀ༌ཝ༌ ལང༌ཅེས༌སི༌ ཞབ༌ལྡན༌གུན༌ ར༌གན༌ལ༌ ཡང༌ ཀ༌ཝ༌གུན༌ནི༌ ལྕག༌ཀུག༌གུན༌ དང༌ ཀྱི༌ལྡིར༌གུན༌ མུལ༌ལ༌ ཅོས༌། ཀ༌ཝ༌གུན༌ནི༌ ཁེ༌ཐོག༌པོ༌ མུལ༌ ཏུམས༌ ཡང༌ ཏེ༌ཀ༌ མུལ༌ལི༌ ཀྱི༌ལྡིར༌གུན༌ ཏགས༌།

18 ནང༌སྐོར༌རི༌ ནང༌ང༌ ཞུག༌སའེ༌ ཡོ༌ལ༌ ཐགས༌ཁན༌ནི༌ རས༌རིན༌ཅན༌ནི༌ཀ༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ སྲུལ༌ཏེ༌ ཅོས༌། ཏེ༌བོའེ༌ རིང༌བོ༌ མི༌ཀྲར༌ 9 ཡང༌ ཐོན༌བོ༌ མི༌ཀྲར༌ 2 ཟམ༌ཤིག༌, ཀ༌ཟུག༌ ནང༌སྐོར༌རི༌ ཞན༌ ཡོ༌ལ༌གུན༌ ཡོད༌པིན༌། 19 ཏེ༌བོའ༌ ཀ༌ཝ༌ ཞི༌ དང༌ ར༌གན༌ནི༌ ཞབ༌ལྡན༌ ཞི༌ ཡང༌ མུལ༌ལི༌ ཀུག༌ཀུག༌གུན༌ དང༌ ཀྱི༌ལྡིར༌གུན༌, ཀ༌ཝ༌གུན༌ནི༌ ཁེ༌ཐོག༌པོ༌ མུལ༌ལི༌ ཏུམས༌ཏེ༌ ཡོད༌པིན༌། 20 ཏམ༌པ༌ ཀུར༌ དང༌ ནང༌སྐོར༌རི༌ ཡོ༌ལ༌གུན༌ནི༌ པུར༌ཆ༌ ཚང༌མ༌ ར༌གན༌ནི༌ ཅོས༌།

ཏམ༌པ༌ ཀུར༌ ཅོ༌ཅེས༌ལ༌ ཀོལ༌ཁན༌ནི༌ གྱུ༌།

38:21-31

21 མོ༌ཟེས༌སི༌ བཀའ༌ ཏངས༌པ༌, ཏམ༌པ༌ ཀུར༌ ཅོ༌ཅེས༌ལ༌ ཀོལ༌ཁན༌ནི༌ གྱུ༌ ཚང༌མའེ༌ ཐོ༌ བླ༌མ༌ ཨ༌རོན༌ནི༌ བུ༌ཚ༌ ཨི༌ཐ༌མར༌རི༌ ལམ༌སྟན༌ ནང༌ཞིན༌ ལི༌ཝི༌པ༌གུན༌ནི༌ ཅོས༌། 22 ཡ༌ཧུ༌དཱའེ༌ སྡེ༌ ནང༌ནེ༌ ཧུར༌རི༌ ཚ༌འོ༌ ཨུ༌རི༌ བུ༌ཚ༌ བེ༌ཟ༌ལེལ༌ལི༌, ཡ༌ཝའེ༌ མོ༌ཟེས༌ལ༌ བཀའ༌ ཏང༌ཁན༌ ནང༌ཞིན༌ ཅི༌ཚང༌མ༌ ཅོས༌། 23 ཁོའ༌ རོགས༌ཅོ༌ཁན༌ ཨ༌ཧི༌ས༌མག༌གི༌ བུ༌ཚ༌ ཨོ༌ཧོ༌ལིའབ༌, དཱན༌ནི༌ སྡེ༌ ནང༌ནེ༌ ཨིན༌པིན༌, ཁོ༌ རི༌མོ༌, ཟོ༌ལས༌ལ༌ ཡང༌ རས༌ ཀུས༌པོའེ༌ཀ༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ སྲུལ༌ཁན༌ ཁས༌པ༌ ཞིག༌ ཨིན༌པིན༌། 24 ཡ༌ཝའ༌ མིག༌སལ༌ལི༌ ཆོད༌པ༌ ཕུལ༌ཁན༌ནི༌ ནང༌ནེ༌ སེར༌ ཀི༌ལོ༌ 1,000 ཏམ༌པའེ༌ ཀུར༌ ཅོ༌ཅེས༌སི༌ ལས༌སི༌ ནང༌ང༌ ཀོལས༌, ཏེ༌བོ༌ སྐར༌ཅེས༌ལ༌ ཏམ༌པའེ༌ ཀུར༌རི༌ ནང༌ང༌ ཏབ༌བ༌ ཀོལ༌ཁན༌ནི༌ ཚད༌པོ༌ ཀོལས༌།

25 མི༌ཀྲངས༌ རྩི༌ ཟ༌ནེ༌ མི༌གུན༌ནི༌ ཀ༌ནེ༌ མུལ༌ ཀི༌ལོ༌ 3,400 ལྡུས༌, ཏེ༌བོ༌ སྐར༌ཅེས༌ལ༌ ཏམ༌པའེ༌ ཀུར༌རི༌ ནང༌ང༌ ཏབ༌བ༌ ཀོལ༌ཁན༌ནི༌ ཚད༌པོ༌ ཀོལས༌། 26 ལོ༌ ཉི༌ཤུ༌ ཡང༌ ཉི༌ཤུའི༌ སང༌ མང༌ང༌ ཨིན༌ཁན༌ མི༌ རེ༌རེའེ༌ ཀ༌ནེ༌ ཏམ༌པའེ༌ ཀུར༌རི༌ ནང༌ང༌ ཏབ༌བ༌ ཀོལ༌ཁན༌ནི༌ ཚད༌པོ༌ ནང༌ཞིན༌ མུལ༌ གརམ༌ 5.5 ལེནས༌། ཁོང༌གུན༌ནི༌ ཀྲངས༌ཀ༌ 6,03,550 ཡོད༌པིན༌། 27 ཏམ༌པའེ༌ ཀུར༌རི༌ ཡོ༌ལའེ༌ ཕིའ༌ ཀ༌ཝ༌ ལང༌ཅེས༌སི༌ ཞབ༌ལྡན༌ རེ༌རེ༌ ཅོ༌ཅེས༌ལ༌ ཏམ༌པའེ༌ ཀུར༌རི༌ ནང༌ང༌ ཏབ༌བ༌ ཀོལ༌ཁན༌ནི༌ ཚད༌པོ༌ ནང༌ཞིན༌ མུལ༌ ཀི༌ལོ༌ 34 ཀོལས༌། ཀ༌ཝ༌ གྱའེ༌ ཕིའ༌ མུལ༌ ཀི༌ལོ༌ 3,400 ཀོལས༌། 28 ལུས༌ཁན༌ནི༌ མུལ༌ ཀི༌ལོ༌ 30 ཅ༌ཀུག༌གུན༌, ཀྱི༌ལྡིར༌གུན༌ དང༌ ཀ༌ཝ༌གུན༌ནི༌ ཁེ༌ཐོག༌པོ༌ ཏུམ༌ཅེས༌ལ༌ ཀོལས༌།

29 ཡ༌ཝའེ༌ ཕིའ༌ ཕུལ༌ཁན༌ནི༌ ར༌གན༌ ཀི༌ལོ༌ 2,425 ཡོད༌པིན༌། 30 ཏེ༌བོ༌ ཁོང༌གུན༌ནི༌ ཡ༌ཝ༌ ཐུག༌སའེ༌ ཀུར༌རི༌ ནང༌ང༌ ཞུག༌སའེ༌ སྒོའེ༌ ཞབ༌ལྡན༌, ཆོད༌ཁྲི༌, ཏེ༌བོའེ༌ ཀྲ༌མིག༌ དང༌ ཆོད༌ཁྲི༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌, 31 ནང༌སྐོར༌རི༌ ཀ༌ཝ༌གུན༌ དང༌ སྒོའེ༌ ཞབ༌ལྡན༌གུན༌ ཡང༌ ཏམ༌པའེ༌ ཀུར༌ དང༌ ནང༌སྐོར༌རི༌ པུར༌ཆ༌ ཚང༌མ༌ ཅོ༌ཅེས༌ལ༌ ཀོལས༌།

39

བླ༌མའེ༌ ཀོས༌ལག༌

39:1

1 ཁོང༌གུན༌ནི༌, བླ༌མ༌གུན༌ནི༌ ཏམ༌པའེ༌ ཀུར༌རི༌ ནང༌ང༌ ཞབས༌ཏོག༌ ཞུ༌ ཟ༌ནེ༌ གོན༌ཅེས༌, སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཐགས༌ཁན༌ནི༌ ཀོས༌གུན༌ ཅོས༌། ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ ཁོང༌གུན༌ནི༌ ཨ༌རོན༌ནི༌ ཕིའ༌ བླ༌མའེ༌ ཀོས༌པོ༌ ཅོས༌།

ཨེ༌ཕོད༌།

39:2-21

2 ཁོང༌གུན༌ནི༌ ཨེ༌ཕོད༌, རས༌ རིན༌ཅན༌ནི༌ཀ༌ སེར༌ ཡང༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ སྲུལ༌ཏེ༌ ཅོས༌། 3 ཁོང༌གུན༌ནི༌ ལག༌ཤེས༌ ཁས༌པའེ༌ ལས༌, སེར༌ སྲ༌མོ༌ རྡུངས༌ཏེ༌ ཏེ༌བོ༌ སྐུད༌པ༌ ཙོགས༌ ཁྲ༌མོ༌ ཅད༌ཏེ༌ རས༌ རིན༌ཅན༌ནི༌ཀ༌ སེར༌ དང༌ སྔོན༌པོ༌, སྔོ༌མར༌, མར༌པོ༌ ནས༌མ༌ སྲུལ༌ཏེ༌ ཅོས༌། 4 ཁོང༌གུན༌ནི༌ ཨེ༌ཕོད༌དི༌ གྱབ༌ དང༌ དུན༌ ཐུད༌ཅེས༌ལ༌ སྤུང༌པའེ༌ རས༌པོ༌ ཅོས༌། 5 ཁོང༌གུན༌ནི༌ ཨེ༌ཕོད༌དི༌ སྐྱེ༌རག༌པོའང༌ ཏེན༌ན༌ ཙོགས༌ རས༌ རིན༌ཅན༌ནི༌ཀ༌ སེར༌ དང༌ སྔོན༌པོ༌, སྔོ༌མར༌, མར༌པོ༌ ནས༌མ༌ སྲུལ༌ཏེ༌ ཅོས༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།

6 ཁོང༌གུན༌ནི༌ ཨོ༌ནེཀས༌ ཁྲ༌རྡོ༌གུན༌ནི༌ཀ༌ ཡ༌ཀོབ༌བི༌ བུ༌ཚ༌ རྕུག༌ཉིས༌སི༌ མིང༌གུན༌ སྐོས༌ཏེ༌ སེར༌རི༌ རིབ༌ཞི༌ ནང༌ང༌ ཅུགས༌། 7 ཨིས༌ར༌ཨེལ༌ལི༌ མི༌སྡེ༌ རྕུག༌ཉིས༌ ཨིད༌ཏུ༌ བོར༌ཅེས༌ལ༌ ཏེ༌བོ༌ ཨེ༌ཕོད༌དི༌ སྤུང༌པའེ༌ རས༌སི༌ཀ༌ ཏགས༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།

8 ཁོང༌གུན༌ནི༌ ཀྲང༌ང༌ ཀབ༌ཅེས༌ ཅོས༌, ལག༌ཤེས༌ ཁས༌པའེ༌ ལས༌ ཙོགས༌། ཏེ༌བོ༌ ཨེ༌ཕོད༌ ཙོགས༌ རས༌ རིན༌ཅན༌ནི༌ཀ༌ སེར༌ དང༌ སྔོན༌པོ༌, སྔོ༌མར༌, མར༌པོ༌ ནས༌མ༌ སྲུལ༌ཏེ༌ ཅོས༌། 9 ཏེ༌བོ༌ ཀྲུབ༌ཞི༌, རིང༌ དང༌ ཞང༌ སེན༌ཀྲི༌མི༌ཀྲར༌ 22 ཡང༌ ཉི༌ལྟབ༌ ཅོས༌། 10 ཁོང༌གུན༌ནི༌ ཏེ༌བོའེ༌ཀ༌ ཁྲ༌རྡོའ༌ རིན༌ཅན༌གུན༌ནི༌ ཀྲལ༌ཞི༌ ཅོས༌ ཡང༌ གོ༌མའེ༌ ཀྲལ༌ལི༌ ནང༌ང༌ རུ༌བི༌, ཏོ༌པཟ༌ དང༌ ཡུ༌; 11 ཀྲལ༌ ཉིས༌པའེ༌ ནང༌ང༌ ཏར༌ཀོའེས༌, ནི༌ལིམ༌ དང༌ ཨི༌མ༌རལད༌; 12 ཀྲལ༌ སུམ༌པའེ༌ ནང༌ང༌ ཇེ༌སིནཐ༌, ཨ༌གཏ༌ དང༌ ཨ༌མེ༌ཐིསཏ༌; 13 ཀྲལ༌ ཞི༌པའེ༌ ནང༌ང༌ ཀརི༌སོ༌ལཱེཏ༌, ཨོ༌ནེཀས༌ དང༌ ཇས༌པར༌ གུན༌། ཏེ༌ ཚང༌མ༌ སེར༌རི༌ རིབ༌ཞི༌ ནང༌ང༌ ཅུགས༌། 14 ཁྲ༌རྡོའ༌ རྕུག༌ཉིས༌པོའེ༌ཀ༌ ཡ༌ཀོབ༌བི༌ བུ༌ཚ༌ རྕུག༌ཉིས༌སི༌ མིང༌གུན༌ ཐེ༌ཙེ༌ ཙོགས༌ལ༌ སྐོས༌ ཀ༌གུན༌ ཨིས༌ར༌ཨེལ༌ལི༌ མི༌སྡེ༌ རྕུག༌ཉིས༌ ཨིན༌ནོག༌།

15 ཀྲང༌ང༌ ཀབ༌ཅེས༌པོ༌ ཨེ༌ཕོད༌ ཉམ༌པོ༌ ཐུད༌ཅེས༌ལ༌ ཅའང༌ མ༌དྲེས༌ཁན༌ནི༌ སེར༌, ཁྲ༌མོ༌ ལྕུས༌ཏེ༌ ཉག༌ཐག༌ ཅོས༌། 16 ཁོང༌གུན༌ནི༌ སེར༌རི༌ རིབ༌ཞི༌ དང༌ ཀྱི༌ལྡིར༌ ཉིས༌ ཅོས༌ ཡང༌ ཀྱི༌ལྡིར༌གུན༌ ཀྲང༌ང༌ ཀབ༌ཅེས༌པོའེ༌ སྟག༌གི༌ ཀྲུ༌ ཉིས༌ཀོའེ༌ཀ༌ ཏགས༌། 17 སེར༌རི༌ ཉག༌ཐག༌གུན༌ནི༌ ཇུག༌ཅིག༌པོ༌ ཀྲང༌ང༌ ཀབ༌ཅེས༌སི༌ ཀྱི༌ལྡིར༌ ཉིས༌ཀོའེ༌ཀ༌ ཏགས༌། 18 ཉག༌ཐག༌གི༌ ཞན༌ ཇུག༌པོ༌ ཨེ༌ཕོད༌དི༌ དུན༌ ཆོགས༌སི༌ སྤུང༌པའེ༌ཀ༌ ཁྲ༌ ཅུག༌ཁན༌ སེར༌རི༌ རིབ༌ཞི༌ཀ༌ ཏགས༌། 19 སེར༌རི༌ ཀྱི༌ལྡིར༌ ཡང༌ ཉིས༌ ཅོས༌ཏེ༌ ཀྲང༌ང༌ ཀབ༌ཅེས༌པོའེ༌ ཡོག༌གི༌ ཀྲུ༌ ཉིས༌ཀོའེ༌ ཐིལ༌ལ༌ ཨེ༌ཕོད༌ ཆོགས༌ལ༌ ཏགས༌། 20 ཁོང༌གུན༌ནི༌ སེར༌རི༌ ཀྱི༌ལྡིར༌ ཡང༌ ཉིས༌ ཅོས༌ཏེ༌ ཨེ༌ཕོད༌དི༌ དུན༌ ཆོགས༌ལ༌ སྤུང༌པའེ༌ རས༌སི༌ ཇུག༌པོའེ༌ཀ༌, ཨེ༌ཕོད༌ དང༌ སྐྱེ༌རག༌ ཐུད༌སའེ༌ སྟག༌པོའེ༌ཀ༌ ཏགས༌། 21 ཀྲང༌ང༌ ཀབ༌ཅེས༌སི༌ ཀྱི༌ལྡིར༌གུན༌ དང༌ ཨེ༌ཕོད༌དི༌ སྐྱེ༌རག༌གི༌ ཁེ༌ཐོག༌ག༌ ཡོད༌ཁན༌ནི༌ ཀྱི༌ལྡིར༌གུན༌ སྔོན༌པོ༌ རས༌ ཁྲ༌མོ༌ ཉམ༌པོ༌ ལྡམས༌། ཏེ༌ནེ༌ ཀྲང༌ང༌ ཀབ༌ཅེས༌པོ༌ གྲུལ༌ མ༌གྲུལ༌ལ༌ ཨེ༌ཕོད༌ ཉམ༌པོ༌ སྟན༌པོ༌ ལུས༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།

བླ༌མའེ༌ ཞན༌ ཀོས༌ལག༌།

39:22-31

22 ཨེ༌ཕོད༌དི༌ ཡོག༌ག༌ གོན༌ཅེས༌སི༌ ཀོས༌པོ༌ ཐགས༌ཁན༌ནི༌ རས༌ སྔོན༌པོའ༌ ཙེམས༌, 23 གོ༌ ཕིང༌ཅེས༌སི༌ ཕིའ༌ ཏེ༌བོའེ༌ སྐྱིལ༌ལ༌ བི༌གའང༌ ཅོས༌ཏེ༌ མི༌ ཆད༌ཅེས༌ལ༌ ཐའ༌རིལ༌ ཏངས༌། 24 ཏེ༌བོའེ༌ ཡོག༌གི༌ ཟུར༌རི༌ཀ༌ སྔོན༌པོ༌, སྔོ༌མར༌ དང༌ མར༌པོ༌ ནས༌མ༌ ཉམ༌པོ༌ ཨ༌ནར༌རི༌ ཟོས༌ཏ༌ ཙོགས༌ ཅོས༌ཏེ༌ ཏགས༌། 25 ཡང༌ ཁོང༌གུན༌ནི༌ ཅའང༌ མ༌དྲེས༌ཁན༌ སེར༌རི༌ ཀྲི༌ལུ༌ ཅོས༌ཏེ༌ ཀོས༌སི༌ ཡོག༌གི༌ ཟུར༌རི༌ཀ༌ ཨ༌ནར༌གུན༌ནི༌ པར༌ལ༌ ཏགས༌། 26 ཞབས༌ཏོག༌ ཞུ༌ ཟ༌ནེ༌ བླ༌མ༌ གོན༌ཅེས༌, ཏེ༌ ཀོས༌སི༌ ཟུར༌ལ༌ ཀྲི༌ལུ༌ དང༌ ཨ༌ནར༌ གུན༌ སྤེལ༌ཏེ༌ ཏགས༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།

27 ཁོང༌གུན༌ནི༌ ཨ༌རོན༌ དང༌ ཁོའེ༌ བུ༌ཚ༌གུན༌ལ༌ ཐགས༌ཁན༌ནི༌ རས༌ གྱལ༌ལ༌ ཉམ༌པོ༌ ནང༌ཀུག༌གི༌ ཀོས༌, 28 རས༌ རིན༌ཅན༌ ཉམ༌པོ༌ གོའ༌ སྲིལ༌ཅེས༌སི༌ ཐོད༌, ཏི༌བི༌གུན༌ དང༌ ནང༌ཀུག༌ག༌ གོན༌ཅེས༌གུན༌ ཙེམས༌། 29 ཡང༌ ལག༌ཤེས༌ ཁས༌པ༌གུན༌ནི༌ ཀུས༌པོ༌ རས༌སི༌ཀ༌ སེར༌ དང༌ སྔོན༌པོ༌, སྔོ༌མར༌, མར༌པོ༌ ནས༌མ༌ སྲུལ༌ཏེ༌ སྐྱེ༌རགས༌གུན༌ ཅོས༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལས༌།

30 ཁོང༌གུན༌ནི༌ ཅའང༌ མ༌དྲེས༌ཁན༌ནི༌ སེར༌ རྡུངས༌ཏེ༌ ལེབ༌ལེབ༌ ཀྲུབ༌ཞི༌, ཐོར༌ཤོག༌ ཏམ༌པ༌ ཅོས༌ཏེ༌ ཏེ༌ཀ༌ “ཡ༌ཝའེ༌ ཁོང༌རང༌ངི༌ ཕིའ༌ ཁོ༌ ཏམ༌པ༌ ཛདས༌” སྐོས༌ཏེ༌ བྲིས༌། 31 ཏེ༌བོ༌ ཐོད༌དི༌ དུན༌ལ༌ སྐྱེ༌རགས༌ ཁྲ༌མོ༌ སྔོན༌པོ༌ཞིག༌ ཉམ༌པོ༌ ལྡམས༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།

མོ༌ཟེས༌སི༌ ཏམ༌པ༌ ཀུར༌ གྲུབ༌ཁན༌བོའེ༌ སྟ༌སྟོག༌ ཅོས༌།

39:32-41

32 ཏ༌ ཡ༌ཝའ༌ ཐུག༌སའེ༌, ཏམ༌པ༌ ཀུར༌ ཅོ༌ཅེས༌སི༌ ལས༌ ཚང༌མ༌ གྲུབ༌། ཨིས༌ར༌ཨེལ༌པ༌གུན༌ནི༌ ཅི༌ཚང༌མ༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ ཅོས༌། 33 ཏེ༌ནེ༌ ཁོང༌གུན༌ནི༌ ཏམ༌པའེ༌ ཀུར༌བོ༌ མོ༌ཟེས༌སི༌ དུན༌ལ༌ ཁྱོངས༌, ཀུར༌ དང༌ ཏེ༌བོའེ༌ ཅ༌ལག༌ ཚང༌མ༌; ཅ༌ཀུག༌གུན༌, རིབ༌ཞི༌གུན༌, པ༌ར༌ཁ༌ ཏང༌ཅེས༌སི༌ ཀྲ༌ལུ༌གུན༌, ཀ༌ཝ༌གུན༌ ཡང༌ ཏེ༌བོའེ༌ ཞབ༌ལྡན༌གུན༌, 34 ལུག༌ཕོའེ༌ པགས༌པ༌ མར༌པོའེ༌ ཀབ༌ཅེས༌, གྱལ༌ལ༌ ཀོའེ༌ ཀབ༌ཅེས༌, ཡོ༌ལ༌, 35 ཀྲ༌ལུ༌གུན༌ ཉམ༌པོ༌ ཆད༌དོན༌ནི༌ སྒམ༌ དང༌ ཐུག༌རྗེ༌ ཁའ༌ལེབ༌, 36 ཅོག༌ཙེ༌ དང༌ ཏེ༌བོའེ༌ ཅ༌ལག༌ ཚང༌མ༌ ཡང༌ དཀོན༌མཆོག༌ག༌ ཕུལ༌ཁན༌ནི༌ ཏ༌གི༌, 37 སྐྱོང༌ཙེ༌གུན༌ ཉམ༌པོ༌ ཅའང༌ མ༌དྲེས༌ཁན༌ནི༌ སེར༌རི༌ འོད༌སྟགས༌ དང༌ ཏེ༌བོའེ༌ ཅ༌ལག༌ ཚང༌མ༌ ཡང༌ འོད༌དི༌ ཕིའ༌ མར༌ནག༌, 38 སེར༌རི༌ ཆོད༌ཁྲི༌, ཁྲུས༌ཏང༌ཅེས༌སི༌ མར༌ནག༌, ཏྲི༌ཞིམ༌ཅན༌ནི༌ སྤོས༌, ཀུར༌རི༌ ནང༌ང༌ ཞུག༌སའེ༌ སྒོའེ༌ ཡོ༌ལ༌, 39 ར༌གན༌ནི༌ ཀྲ༌མིག༌ ཉམ༌པོ༌ ར༌གན༌ནི༌ ཆོད༌ཁྲི༌, ཏེ༌བོའེ༌ ཀྲ༌ལུ༌གུན༌ ཡང༌ ཆོད༌ཁྲིའི༌ ཅ༌ལག༌ ཚང༌མ༌, ལག༌པ༌ ཁྲུ༌ཅེས༌སི༌ ཞོང༌པ༌ དང༌ ཏེ༌བོ༌ བོར༌ས༌, 40 ནང༌སྐོར༌རི༌ ཡོ༌ལ༌, ཏེ༌བོའེ༌ ཀ༌ཝ༌གུན༌ དང༌ ཞབ༌ལྡན༌གུན༌, ཏེ༌ནང༌ང༌ ཆ༌སའེ༌ སྒོའེ༌ ཡོ༌ལ༌, ཏེ༌བོའེ༌ ཐག༌པ༌ དང༌ པུར༌ཆ༌ གུན༌, ཡ༌ཝ༌ ཐུག༌སའེ༌, ཏམ༌པ༌ ཀུར༌རི༌ ནང༌ང༌ ཀོལ༌ཅེས༌སི༌ ཅ༌ལག༌ ཚང༌མ༌, 41 ཡང༌ ཏམ༌པའེ༌ ཀུར༌རི༌ ནང༌ང༌ བླ༌མའེ༌ ཚུལ༌ལ༌ ཞབས༌ཏོག༌ ཞུ༌ ཟ༌ནེ༌ ཨ༌རོན༌ དང༌ ཁོའེ༌ བུ༌ཚ༌གུན༌ གོན༌ཅེས༌སི༌ ཀོས༌ལག༌ ཏམ༌པ༌ གུན༌།

42 ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ ཨིས༌ར༌ཨེལ༌པ༌གུན༌ནི༌ ལས༌ ཚང༌མ༌ ཅོས༌། 43 ཁོང༌གུན༌ནི༌ ཏེ༌ ཚང༌མ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཅོ༌ཁན༌བོ༌ མོ༌ཟེས༌སི༌ ཐོང༌པ༌ ཁོའེ༌ ཁོང༌གུན༌ལ༌ ཅིན༌ལབས༌ ཏངས༌།

40

ཏམ༌པ༌ ཀུར༌བོ༌ ཙུགས༌།

40:1-33

1 ཏེ༌ནེ༌ ཡ༌ཝའེ༌ མོ༌ཟེས༌ལ༌ མོལས༌, 2 “ཟླ༌ཝ༌ ཀྲང༌པོའེ༌ ཞག༌ཏང༌པོའེ༌ ཞག༌ག༌ ཡ༌ཝ༌ ཐུག༌སའེ༌, ཏམ༌པ༌ ཀུར༌བོ༌ ཙུག༌། 3 བཀའ༌རྒྱ༌ རྕུ༌ བྲིས༌ཁན༌ནི༌ རྡོའ༌ ལེབ༌ལེབ༌ གྱངས༌ཏེ༌ ཡོད༌ཁན༌ནི༌ ཆད༌དོན༌ནི༌ སྒམ༌བོ༌ ཏེ༌ ནང༌ང༌ བོར༌ ཡང༌ ཏེ༌བོའེ༌ དུན༌ལ༌ ཡོ༌ལ༌ ཏོང༌། 4 ཏེ༌ནེ༌ ཅོག༌ཙེ༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌ ཚང༌མ༌ ཁྱོངས༌ཏེ༌ ཀུར༌རི༌ ཏམ༌པ༌ ནས༌སའེ༌ ནང༌ང༌ བོར༌, ཡང༌ འོད༌སྟགས༌ ཁྱོངས༌ཏེ༌ ཏེ༌ཀ༌ སྐྱོང༌ཙེ༌ གུན༌ རིག༌། 5 ཆད༌དོན༌ནི༌ སྒམ༌མི༌ ཡོ༌ལའེ༌ དུན༌ལ༌ སྤོས༌ དུག༌ཅེས༌སི༌ སེར༌རི༌ ཆོད༌ཁྲི༌ བོར༌ ཡང༌ ཏམ༌པའེ༌ ཀུར༌རི༌ ནང༌ང༌ ཆ༌སའེ༌ སྒོའེ༌ཀ༌ ཡོ༌ལ༌ ཏོང༌།”

6 “ཡ༌ཝ༌ ཐུག༌སའེ༌ ཏམ༌པ༌ ཀུར༌རི༌ ནང༌ང༌ ཆ༌སའེ༌ སྒོ༌ དུན༌ལ༌ ཆོད༌པ༌ མེའ༌ སྲག༌སའེ༌ ཆོད༌ཁྲི༌བོ༌ བོར༌, 7 ལག༌པ༌ ཁྲུ༌ཅེས༌སི༌ ཞོང༌པ༌ ཀུར༌ དང༌ ཏེ༌ ཆོད༌ཁྲི༌ པར༌ལ༌ བོར༌ཏེ༌ ཆུ༌ སྐོང༌། 8 ཀུར༌རི༌ ནང༌སྐོར༌རི༌ ཡོ༌ལ༌གུན༌ ཏོག༌ ཡང༌ ཏེ༌ནང༌ང༌ ཆ༌སའེ༌ སྒོའ༌ ཡོ༌ལ༌ ཏོང༌།”

9 “ཏེ༌ནེ༌ ཏམ༌པའེ༌ ཀུར༌ དང༌ ཏེ༌ནང༌ང༌ ཡོད༌ཁན༌ནི༌ ཅ༌ལག༌ ཚང༌མ༌ ཁྲུས༌ཏང༌ཅེས༌སི༌ མར༌ནག༌ ལུགས༌ཏེ༌ རྩང༌མ༌ ཅོས༌། ཏེ༌ནེ༌ ཏེ༌ ཚང༌མ༌ ཏམ༌པ༌ གྱུར༌ཨིན༌། 10 ཏེ༌ སྟིང༌ནེ༌ ཆོད༌པ༌ མེའ༌ སྲག༌སའེ༌ ཆོད༌ཁྲི༌ དང༌ ཏེ༌ཀ༌ ཀོལ༌ཅེས༌སི༌ ཅ༌ལག༌ གུན༌ནི༌ཀ༌ མར༌ ལུགས༌ཏེ༌ རྩང༌མ༌ ཅོས༌, ཏེ༌ནེ༌ ཏེ༌གུན༌ མ༌ ཏམ༌པ༌ གྱུར༌ཨིན༌། 11 ཡང༌ ལག༌པ༌ ཁྲུ༌ཅེས༌སི༌ ཞོང༌པ༌ དང༌ ཏེ༌བོ༌ བོར༌ཅེས༌པོའང༌ མར༌ ལུགས༌ཏེ༌ རྩང༌མ༌ ཅོས༌།”

12 “ཨ༌རོན༌ དང༌ ཁོའེ༌ བུ༌ཚ༌གུན༌ ཡ༌ཝ༌ ཐུག༌སའེ༌ ཀུར༌རི༌ སྒོའེ༌ཀ༌ ཁྱོངས༌ཏེ༌ ཁོང༌གུན༌ ཆུ༌ ཉམ༌པོ༌ ཁྲུས༌། 13 ཏེ༌ནེ༌ ཨ༌རོན༌ལ༌ བླ༌མའེ༌ ཀོས༌ལག༌ ཏམ༌པ༌ སྐོན༌ ཡང༌ བླ༌མའེ༌ ཚུལ༌ལ༌ ངའ༌ ཞབ༌ཞི༌ ཞུ༌ཅེས༌ལ༌ ཁོའ༌ མར༌ ལུགས༌ཏེ༌ སོ༌སོ༌ ཕེས༌། 14 ཁོའེ༌ བུ༌ཚ༌གུན༌ ཁྱོངས༌ཏེ༌ ཁོང༌གུན༌ལ༌ ནང༌ཀུག༌གི༌ ཀོས༌ ཏམ༌པ༌ སྐོན༌། 15 ཡང༌ བླ༌མའེ༌ ཚུལ༌ལ༌ ངའ༌ ཞབ༌ཞི༌ ཞུ༌ཅེས༌སི༌ ཕིའ༌ ཁོང༌གུན༌ནི༌ ཨ༌བ༌ ཙོགས༌ལ༌ མར༌ ལུགས༌ཏེ༌ ཁོང༌གུན༌ལ༌ ཁྲུས༌ཏོང༌། མར༌ ལུགས༌ཏེ༌ ཁྲུས༌ ཏང༌ཅེས༌པོའེ༌ ཁོང༌གུན༌ནི༌ མིར༌གྱུད༌ ཚང༌མའེ༌, བླ༌མའེ༌ ཚུལ༌ལ༌ ཞབས༌ཏོག༌ ཞུ༌ཨིན༌།” 16 ཡ༌ཝའེ༌ བཀའ༌ སལ༌ཁན༌ ནང༌ཞིན༌ མོ༌ཟེས༌སི༌ ཅི༌ ཚང༌མ༌ ཅོས༌།

17 ཏེ༌ནེ༌ ཨི༌ཇིབ༌ནེ༌ བིངས༌ཏེ༌ ལོ༌ ཉིས༌པའེ༌ ཟླ༌ཝ༌ ཏང༌པོའེ༌, ཞག༌ ཏང༌པོའེ༌ ཞག༌ག༌ ཁོང༌གུན༌ནི༌ ཏམ༌པ༌ ཀུར༌བོ༌ ཙུགས༌། 18 མོ༌ཟེས༌སི༌ ཏམ༌པའེ༌ ཀུར༌ ལང༌ ཟ༌ནེ༌ ཏེ༌བོའེ༌ ཞབ༌ལྡན༌གུན༌ ཏིངས༌, རིབ༌ཞི༌གུན༌ ལངས༌, པ༌ར༌ཁ༌གུན༌ ཐུདས༌ ཡང༌ ཀ༌ཝ༌གུན༌ ཙུགས༌། 19 ཏེ༌ནེ༌ ཐིལ༌ དང༌ ཁེ༌ཐོག༌གི༌ ཀབ༌ཅེས༌གུན༌ ཀྱངས༌ཏེ༌ ཏམ༌པའེ༌ ཀུར༌ལ༌ ཀབས༌, ཀ༌ཟུག༌ མོ༌ཟེས༌ལ༌ ཡ༌ཝའེ༌ བཀའ༌ སལ༌ཏེ༌ ཨིན༌པིན༌།

20 ཏེ༌ནེ༌ ཁོའེ༌ བཀའ༌རྒྱ༌ རྕུ༌ བྲིས༌ཁན༌ནི༌ རྡའ༌ ལེབ༌ལེབ༌གུན༌ ཆད༌དོན༌ནི༌ སྒམ༌མི༌ ནང༌ང༌ བོར༌ཏེ༌ ཀྲ༌ལུ༌གུན༌ ཀྱི༌ལྡིར༌རི༌ ནང༌ང༌ ཅུགས༌ ཡང༌ ཐུག༌རྗེ༌ ཁའ༌ལེབ༌པོ༌ ཀབས༌། 21 ཁོའེ༌ སྒམ༌བོ༌ ཏམ༌པའེ༌ ཀུར༌རི༌ ནང༌ང༌ ཁྱོངས༌ ཡང༌ སྒམ༌བོ༌ མི༌ཐོང༌ཅེས༌ལ༌ ཡོ༌ལ༌ ཏངས༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།

22 ཁོའེ༌ ཅོག༌ཙེ༌ ཡ༌ཝ༌ ཐུག༌སའེ༌, ཏམ༌པ༌ ཀུར༌རི༌ ནང༌ང༌ བྱང༌ ཆོགས༌ལ༌ ཡོ༌ལའེ༌ ཕི༌ལོག༌ག༌ བོརས༌, 23 ཡང༌ ཏེ༌བོའེ༌ཀ༌ ཡ༌ཝའ༌ ཕུལ༌ཁན༌ནི༌ ཏ༌གི༌ བོརས༌, ཀ༌ཟུག༌ ཡ༌ཝའེ༌ ཁོའ༌ བཀའ༌ སལ༌ཏེ༌ ཨིན༌པིན༌།

24 ཁོའེ༌ འོད༌སྟག༌པོ༌ ཡ༌ཝ༌ ཐུག༌སའེ༌, ཏམ༌པ༌ ཀུར༌རི༌ ནང༌ང༌ ལྷོ༌ ཆོགས༌ལ༌ ཅོག༌ཙེའེ༌ འ༌ངོ༌ ཆོགས༌པོའེ༌ཀ༌ བོརས༌ 25 ཡང༌ ཡ༌ཝའེ༌ དུན༌ལ༌ ཁོའེ༌ སྐྱོང༌ཙེ༌གུན༌ ཏུགས༌, ཀ༌ཟུག༌ ཡ༌ཝའེ༌ ཁོའ༌ བཀའ༌ སལ༌ཏེ༌ ཨིན༌པིན༌།

26 མོ༌ཟེས༌སི༌ སེར༌རི༌ ཆོད༌ཁྲི༌ ཡ༌ཝ༌ ཐུག༌སའེ༌ ཀུར༌རི༌ ནང༌ང༌ ཡོ༌ལའེ༌ དུན༌ལ༌ བོརས༌ 27 ཡང༌ ཏེ༌ཀ༌ ཏྲི༌ཞིམ༌ཅན༌ནི༌ སྤོས༌ ཏུགས༌, ཀ༌ཟུག༌ ཡ༌ཝའེ༌ ཁོའ༌ བཀའ༌ སལ༌ཏེ༌ ཨིན༌པིན༌། 28 ཁོའེ༌ ཏམ༌པ༌ ཀུར༌རི༌ ནང༌ང༌ ཆ༌སའེ༌ སྒོའེ༌ ཡོ༌ལ༌ ཆར༌ལ༌ ཏགས༌།

29 ཁོའེ༌ ཏམ༌པ༌ ཀུར༌རི༌ ཕི༌ལོག༌ག༌ སྒོའེ༌ ཉེ༌མོའ༌ ཆོད༌པ༌ མེའ༌ སྲག༌སའེ༌ ཆོད༌ཁྲི༌བོ༌ བོརས༌, ཡང༌ ཏེ༌བོའེ༌ཀ༌ ཁོའེ༌ མེའ༌ སྲག༌ཅེས༌ དང༌ ཀྲོ༌ནས༌སི༌ ཆོད༌པ༌ ཕུལས༌, ཀ༌ཟུག༌ ཡ༌ཝའེ༌ ཁོའ༌ བཀའ༌ སལ༌ཏེ༌ ཨིན༌པིན༌།

30 ཁོའེ༌ ལག༌པ༌ ཁྲུ༌ཅེས༌སི༌ ཞོང༌པ༌ ཏམ༌པ༌ ཀུར༌ དང༌ ཆོད༌ཁྲི༌ པར༌ལ༌ བོརས༌ ཡང༌ ཏེ༌བོ༌ ཆུའི༌ སྐངས༌། 31 མོ༌ཟེས༌, ཨ༌རོན༌ དང༌ ཁོའེ༌ བུ༌ཚ༌གུན༌ནི༌ ལག༌པ༌ དང༌ རྐང༌པ༌ གུན༌ ཏེ༌ ནང༌ང༌ ཁྲུའད༌པིན༌། 32 ཡ༌ཝ༌ ཐུག༌སའེ༌ ཀུར༌རི༌ ནང༌ང༌ ཡ༌ ཆོད༌ཁྲི༌ཀ༌ ཆ༌ ཟ༌ནེ༌ ཁོང༌གུན༌ནི༌ ལག༌པ༌ དང༌ རྐང༌པ༌ གུན༌ ཁྲུའད༌པིན༌, ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།

33 མོ༌ཟེས༌སི༌ ཏམ༌པ༌ ཀུར༌རི༌ ནང༌སྐོར༌རི༌ རིབ༌ཞི༌གུན༌ ཙུགས༌ཏེ༌ ཏེ༌ནང༌ང༌ ཆོད༌ཁྲི༌ བོརས༌ ཡང༌ ནང༌ཀུག༌ག༌ ཆ༌སའེ༌ སྒོའེ༌ཀ༌ ཡོ༌ལ༌ ཏགས༌། ཏེ༌ནེ༌ ཁོའེ༌ ལས༌གུན༌ གྲུབ༌།

ཡ༌ཝའེ༌ ཟིར༌རྗིད༌།

40:34-38

34 ཏེ༌ནེ༌ ཡ༌ཝ༌ ཐུག༌སའེ༌, ཏམ༌པ༌ ཀུར༌བོ༌ སྲིན༌ནི༌ ཀབས༌ ཡང༌ ཡ༌ཝའེ༌ ཟིར༌རྗིད༌ ཏེ༌བོའེ༌ ནང༌ང༌ གངས༌། 35 མོ༌ཟེས༌ ཡ༌ཝ༌ ཐུག༌སའེ༌ ཀུར༌རི༌ ནང༌ང༌ ཆ༌ མ༌ཉན༌ ཅིའ༌ཟེར༌ན༌ ཏམ༌པའེ༌ ཀུར༌ སྲིན༌ནི༌ ཀབས༌ཏེ༌ ཡ༌ཝའེ༌ ཟིར༌རྗིད༌ ཏེ༌བོའེ༌ ནང༌ང༌ གངས༌ཏེ༌ ཡོད༌པིན༌།

36 ཏམ༌པ༌ ཀུར༌རི༌ ཀ༌ནེ༌ སྲིན༌ ཐེན༌ན༌ ཛད༌ད༌ཅིག༌ ཨིས༌ར༌ཨེལ༌པ༌གུན༌ ཏེ༌ ནས༌ས༌ནེ༌ བེས༌ལ༌ བིང༌ངད༌པིན༌། 37 ཀལ༌ཏེས༌ སྲིན༌ ཐེན༌ན༌ མ༌ཛད༌ན༌ ཁོང༌གུན༌ སྲིན༌ ཐེན༌ཐེན༌ ཚོག༌པ༌ ཏེན༌ན༌ ནས༌སའེ༌ཀ༌ དུག༌གད༌པིན༌། 38 ཨིས༌ར༌ཨེལ༌པ༌གུན༌ནི༌ བེས༌ གང༌པོའེ༌ ནང༌ང༌ ཁོང༌ ཚང༌མའེ༌ མིག༌གི༌ དུན༌ལ༌, ཉི༌མའེ༌ ཏུས༌ལ༌ ཡ༌ཝའེ༌ སྲིན༌ ཏམ༌པའེ༌ ཀུར༌ལ༌ ཀབས༌ཏེ༌ ཡང༌ ཚན༌ནི༌ ཏུས༌ལ༌ སྲིན༌ནི༌ ནང༌ང༌ མེ༌ བར༌རད༌པིན༌།

* 2:10 2:10 ཨིབ༌རི༌པའེ༌ སྐད༌དི༌ ནང༌ང༌ མོ༌ཟེས༌སི༌ ཏོན༌ནི༌ ཕིང༌ཅེས༌ ཨིན༌ནོག༌།

† 2:22 2:22 ཨིབ༌རི༌པའེ༌ སྐད༌དི༌ ནང༌ང༌ གེར༌ཤོམ༌མི༌ ཏོན༌ནི༌ ཞན༌ཡུལ༌ལི༌ མི༌ ཨིན༌ནོག༌།

* 3:1 3:1 སི༌ནཱའི༌ རིའ༌ ཧོ༌རེབ༌བི༌ རིའང༌ ཟེར༌ར༌ནོག༌།

* 4:25 4:25 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཟེར༌ར༌ནོག༌།

† 4:25 4:25 ཨིབ༌རི༌པའེ༌ སྐད༌དི༌ ནང༌ང༌ འི༌ ཚིགས༌པོ༌ “ཉེ༌རང༌ ངའེ༌ ཁྲག༌གི༌ ཞིད༌མད༌ ཨིན༌” བྲིས༌ཏེ༌ ཡོད༌ཏེ༌ ཨིན༌ནོག༌།

* 9:31 9:31 ཕེལེགས༌ རྩཱ༌ཞིག༌ ཨིན༌ནོག༌ ཀ༌བོ༌ ཨི༌ཇིབ༌པ༌གུན༌ནི༌ ཀུས༌པོ༌ རས༌ ཅོ༌ཅེས༌སི༌ ནང༌ང༌ ཀོལ༌ལ༌ནོག༌།

* 15:23 15:23 ཨིབ༌རི༌པའེ༌ སྐད༌དི༌ ནང༌ང༌ མ༌རཧ༌ ནི༌ ཁན༌ཀྲེ༌ ཟེར༌ར༌ནོག༌།

* 17:7 17:7 ཨིབ༌རི༌པའེ༌ སྐད༌དི༌ ནང༌ང༌ མ༌སཧ༌ ནི༌ ཚོད༌ལྟ༌ ཟེར༌ར༌ནོག༌།

† 17:7 17:7 ཨིབ༌རི༌པའེ༌ སྐད༌དི༌ ནང༌ང༌ མེ༌རི༌བཧ༌ ནི༌ ཛིང༌མོའ༌ ཟེར༌ར༌ནོག༌།

* 18:3 18:3 ཨིབ༌རི༌པའེ༌ སྐད༌དི༌ ནང༌ང༌ གེར༌ཤོམ༌ ནི༌ ཞན༌ཡུལ༌ལི༌ མི༌ ཟེར༌ར༌ནོག༌།

† 18:4 18:4 ཨིབ༌རི༌པའེ༌ སྐད༌དི༌ ནང༌ང༌ ཨེ༌ལི༌འེ༌ཟེར༌ ནི༌ ངའེ༌ དཀོན༌མཆོག༌ རོགས༌ ཛད༌ཁན༌ ཟེར༌ར༌ནོག༌།

* 25:7 25:7 ཨེ༌ཕོད༌ ནི༌ སྟུད༌ཏུང༌ རིང༌མོ༌ ཙོགས༌ ཨིན༌ནོག༌།

† 25:18 25:18 ནམ༌ཁའེ༌ ནང༌ང༌ དཀོན༌མཆོག༌གི༌ ཞབས༌ཏོག༌པ༌ མི༌ དང༌ སེམས༌ཅན༌ དྲེས༌ཁན༌ནི༌ ཟོས༌ཏའེ༌ ནང༌ང༌ ཤོག༌པ༌ ཡོད༌ཁན༌།

* 28:9 28:9 ཡ༌ཝ༌ དཀོན༌མཆོག༌གི༌ ཡ༌ཀོབ༌བི༌ མིང༌ སྤོས༌ཏེ༌ ཨིས༌ར༌ཨེལ༌ ཏག༌ག༌ ཛདས༌།

† 28:37 28:37 གོའ༌ སྲིལ༌ཁན༌ནི༌ རས༌།

ཡོ༌ཤུའ༌

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ཡོ༌ཤུའ༌ སྤེ༌ཆ༌།

ཡོ༌ཤུའེ༌ སྤེ༌ཆའེ༌ སྐོར༌

འི༌ སྤེ༌ཆའེ༌ ནང༌ང༌ ང༌དང༌ང༌ སྤེ༌ཆ༌ བྲི༌ཁན༌བོའེ༌ མིང༌ ཐོབ༌བ༌ མི༌དུག༌, ཨིན༌ནའང༌ མ༌ཤི༌ཀ༌པའེ༌ ཆོས༌སི༌ ནང༌ང༌ ཁས༌པ༌ མང༌པོའེ༌ འི༌ སྤེ༌ཆ༌ ཏེན༌ན༌ ཏུས༌སི༌ བླ༌མ༌ ཨེ༌ལི༌འ༌ཟར༌ ཡ༌ ཁོའེ༌ བུ༌ཚ༌ ཕི༌ནི༌ཧས༌ བྲིས༌ཏེ༌ ཨིན༌ནོག༌ སམ༌མ༌ནོག༌། ཡ༌ཧུ༌དཱ༌པའེ༌ ཆོས༌ ལབ༌ཁན༌ ལོབ༌བོན༌གུན༌ནི༌ མི༌རབས༌ནེ༌ མི༌རབས༌, སྟིང༌ཇུག༌གི༌ ལིའུ༌ མ༌སྟོགས༌ འི༌ སྤེ༌ཆ༌ གང༌པོ༌ ཡོ༌ཤུའེ༌ བྲིས༌ཏེ༌ ཨིན༌ནོག༌ ཟེར༌ཏེ༌ ལབ༌བད༌པིན༌ ཅིའ༌ཟེར༌ན༌ སྟིང༌ཇུག༌གི༌ ལིའུ༌ ནང༌ང༌ ཡོ༌ཤུའ༌ ཀྲོངས༌ཁན༌ནི༌ སྐོར༌ལ༌ བྲིས༌ཏེ༌ ཡོད༌ པ༌སང༌ ཁོང༌གུན༌ནི༌ ཏེ༌བོ༌ བླ༌མ༌ ཨེ༌ལི༌འ༌ཟར༌རི༌ བྲིས༌ཏེ༌ ཨིན༌ནོག༌ ཟེར༌ར༌ནོག༌། ཡོ༌ཤུའ༌ ཡ༌ ཨེ༌ལི༌འ༌ཟར༌ ཡ༌ ཁོའེ༌ བུ༌ཚ༌ ཡ༌ ཞན༌ བླ༌མ༌ ཡ༌ ལི༌ཝི༌པ༌ སུའི༌ བྲིས༌ཏེ༌ ཨིན༌ནའང༌ འི༌ སྤེ༌ཆའེ༌ ནང༌ང༌ ཤད༌ཁན༌ནི༌ གྱལ༌རབས༌གུན༌ མིག༌ནེ༌ ཐོང༌ཁན༌ ཡོ༌ཤུའེ༌ ཕྲོ༌པ༌ ཞིག༌གི༌ ཡ༌ ཕྲོ༌པའེ༌ ཀ༌ནེ༌ ཚོར༌ཁན༌ ཞིག༌གི༌ བྲིས༌ཏེ༌ ཨིན༌ནོག༌། ཏེན༌ན༌བོའེ༌ཕིའ༌ ཏེ༌ ནང༌ང༌ བྲིས༌ཁན༌གུན༌ ཀྲང༌པོ༌ དང༌ ནོར༌ཁྲུལ༌ མེད༌པ༌ ཨིན༌ནོག༌།

མ༌ཤི༌ཀ༌པའེ༌ ཆོས༌སི༌ ནང༌ང༌ ཁས༌པ༌ མང༌པོའེ༌ འི༌ སྤེ༌ཆ༌བོ༌ ཡེ༌ཤུ༌ མ༌ཤི༌ཀ༌ ལྟམས༌སི༌སང༌ སྔོན༌ནི༌ ལོ༌ 1370 ནེ༌ 1360 པར༌རི༌ ནང༌ང༌ བྲིས༌ཁན༌བོ༌ སམ༌མ༌ནོག༌, ཡང༌ན༌ གྱལ༌པོ༌ ས༌འུལ༌ དང༌ གྱལ༌པོ༌ དཱ༌བིད༌དི༌ ཏུས༌སི༌སང༌ སྔུན༌ལ༌, ཨིས༌ར༌ཨེལ༌པ༌གུན༌ སྐྱོབ༌ཁན༌ ཨོཐ༌ནི༌འེལ༌ལི༌ ཏུས༌ལ༌ ནམ༌ ཡ༌ཝའེ༌ ཁོ༌ ཨིས༌ར༌ཨེལ༌པ༌གུན༌ གྲ༌འོ༌ ཀ༌ནེ༌ སྐྱོབ༌བ༌ ལམ༌ཅུག༌ག༌ ཛདས༌།

ཡོ༌ཤུའེ༌ འི༌ སྤེ༌ཆ༌ ཨིས༌ར༌ཨེལ༌པ༌གུན༌ལ༌ དཀོན༌མཆོག༌གི༌ ཆད༌དོན༌ ཁའ༌ ཉན༌ཏེ༌ ཏེ༌བོ༌ནེ༌ ཐག༌རིང༌ང༌ མི༌ཆ༌ཅེས༌ལ༌ སྤོས༌པ༌ ཏང༌ང༌ལ༌ བྲིས༌ཏེ༌ ཨིན༌ནོག༌། འི༌ སྤེ༌ཆའེ༌ ཨིས༌ར༌ཨེལ༌པ༌གུན༌ནི༌ དཀོན༌མཆོག༌ ཡ༌ཝ༌ ཁོང༌རང༌ངི༌ ཞལ༌ཆད༌ དང༌ ཆད༌དོན༌ གུན༌ནི༌ ནང༌ང༌ ཨིད༌ཤེས༌ཅན༌ དང༌ ཀྲང༌པོ༌ ཞུགས༌ཁན༌བོ༌ ལབ༌བ༌ནོག༌། ཁོང༌ངི༌ ཨིས༌ར༌ཨེལ༌པ༌གུན༌ལ༌ ཀེ༌ནན༌ནི༌ ས༌ཀྱད༌ སལ༌ལ༌ ཛད༌ཅེས༌ ཡང༌ གྲ༌འོ༌གུན༌ལ༌ ཕམ༌ཀལ༌ཅེས༌སི༌ ནང༌ང༌ ཁོང༌གུན༌ལ༌ རོགས༌ ཛད༌ཅེས༌སི༌ ཞལ༌ཆད༌པོ༌ དྲན༌དྲ༌ ཛདས༌།

འི༌ སྤེ༌ཆ༌ ཁག༌ ཞི༌ ནང༌ང༌ བགོས༌ཏེ༌ ཨིན༌ནོག༌། གོ༌མའེ༌ ལིའུ༌ 12 པོ༌ ཀེ༌ནན༌ནི༌ ས༌ཀྱད༌ ང༌ཡོག༌ག༌ ཁྱོང༌ཅེས༌སི༌ སྐོར༌, ལིའུ༌ 13 ནེ༌ 22 སི༌ ནང༌ང༌ ཀེ༌ནན༌ནི༌ ས༌ཀྱད༌ ཨིས༌ར༌ཨེལ༌ལི༌ མི༌སྡེ༌ ཚང༌མའེ༌ ནང༌ང༌ བགོས༌ཁན༌ནི༌ སྐོར༌, སྟིང༌ཇུག༌གི༌ ལིའུ༌ 23 དང༌ 24 ནང༌ང༌ ཨིས༌ར༌ཨེལ༌པ༌གུན༌ལ༌ དཀོན༌མཆོག༌གི༌ ཆད༌དོན༌ ཉམ༌པོ༌ ཨིད༌ཤེས༌ཅན༌ དུག༌ཅེས༌ལ༌ སྤོས༌པ༌ དང༌ སྤང༌ཕུད༌ཁན༌ནི༌ སྐོར༌ ཨིན༌ནོག༌། ལིའུ༌ 24 སྟིང༌ཇུག༌ག༌ ཡོ༌ཤུའ༌ ཀྲོངས༌ཁན༌ནི༌ སྐོར༌ བྲིས༌ཏེ༌ ཡོད༌ཏེ༌ ཨིན༌ནོག༌།

1

ཡ༌ཝའེ༌ ཡོ༌ཤུའ༌ བཀའ༌ སལས༌།

1:1-9

1 ཡ༌ཝའེ༌ ཞབས༌ཏོག༌པ༌ མོ༌ཟེས༌ ཀྲོངས༌ཏེ༌ སྟིང༌ནེ༌, མོ༌ཟེས༌ལ༌ རོགས༌ཅོ༌ཁན༌ ནུན༌ནི༌ བུ༌ཚ༌ ཡོ༌ཤུའ༌ ཡ༌ཝའེ༌ མོལས༌, 2 “ངའ༌ ཞབས༌ཏོག༌ ཞུ༌ཁན༌ མོ༌ཟེས༌ ཤི༌ཏེ༌ མེད༌, ཏ༌ ཁྱོ༌རང༌ དང༌ ཨིས༌ར༌ཨེལ༌པ༌ ཚང༌མ༌ ཡོར༌དཱན༌ ལྩངས༌པོ༌ རྒལ༌ཅེས༌ལ༌ གྲལ༌གྲིག༌ ཅོས༌ ཡང༌ གོ༌ཁྲིད༌ ཅོས༌ཏེ༌ ཁྱོ༌ཞའ༌ ངའེ༌ ཏང༌ཅེས༌ཅན༌ནི༌ ས༌ཀྱད༌ལ༌ ཁོང༌གུན༌ ཁྱེར༌། 3 མོ༌ཟེས༌ལ༌ ཁ༌ཆད༌ ཅོ༌ཁན༌ ནང༌ཞིན༌, ངའེ༌ ཁྱོ༌ཞའེ༌ རྐང༌པ༌ བོར༌ཅེས༌ཅན༌ནི༌ ས༌ཀྱད༌ ཚང༌མ༌ ཁྱོ༌ཞའ༌ ཏང༌ཨིན༌། 4 ལྷོ༌ ཆོགས༌སི༌ ཐང༌སྟོང༌ ནེ༌ བྱང༌ ཆོགས༌སི༌ ལེ༌བ༌ནོན༌ནི༌ རི༌གུན༌ ཚོག༌པ༌ ཡང༌ ཤར༌ ཆོགས༌སི༌ ལྩངས༌པོ༌ ཆེན༌མོ༌ ཡུཕ༌རེ༌ཀྲས༌ ནེ༌ ནུབ༌ ཆོགས༌སི༌ མེ༌གྲི༌ཀྲེ༌རིའན༌ནི༌ ཚོ༌ ཚོག༌པ༌ ཁྱོ༌ཞའེ༌ ས༌ཀྱད༌ ཁྱེད༌ཨིན༌, ཏེ༌ ནང༌ང༌ ཧེད༌པ༌གུན༌ནི༌ ཡུལ༌ ཚང༌མ༌ ཐེས༌ཏེ༌ ཨིན༌ནོག༌། 5 ཡོ༌ཤུའ༌, ཁྱོ༌རང༌ངི༌ མི༌ཚེའེ༌ གང༌པོའེ༌ ནང༌ང༌ ཁྱོ༌རང༌ང༌ མག༌ ཏངས༌ཏེ༌ སུ༌ཞིག༌གིའང༌ ཕམ༌ཀལ༌ མི༌ཉན༌། མོ༌ཟེས༌ ཉམ༌པོ༌ དུག༌ག༌ ཙོགས༌ལ༌ ང༌ ཏུས༌གྱུན༌ ཁྱོ༌རང༌ ཉམ༌པོ༌ དུག༌ཨིན༌། ངའེ༌ ཁྱོ༌རང༌ མ༌ནེ༌ མི༌ཕང༌།”

6 “སེམས༌སི༌ ནང༌ང༌ ཤེད༌ཅན༌ གྱུར༌ཏེ༌ སྤོས༌པ༌ ལེན༌ ཅིའ༌ཟེར༌ན༌ ངའེ༌ ནའ༌ ཁུར༌ཏེ༌ ཁྱོ༌ཞའེ༌ ཕ༌མེས༌པོ༌གུན༌ལ༌ ཏང༌ཅེས༌སི༌ ས༌ཆའེ༌ ནང༌ང༌ ཁྱོ༌རང༌ངི༌ གོ༌ཁྲིད༌ ཅོས༌ཏེ༌ འི༌ མི༌གུན༌ ཁྱེར༌ཅེས༌ ཨིན༌ནོག༌། 7 ཤེད༌ཅན༌ གྱུར༌ཏེ༌ སྤོས༌པ༌ ཀྲག༌པོ༌ ལེན༌། ངའེ༌ ཞབས༌ཏོག༌པ༌ མོ༌ཟེས༌སི༌ ཁྱོ༌རང༌ང༌ ཏངས༌ཁན༌ནི༌ ཁྲིམས༌ ཚང༌མ༌ ཁའ༌ཉན༌ཅེས༌ ཏན༌ཏན༌ ཅོས༌། ཏེ༌གུན༌ནེ༌ གྱུར༌ཏེ༌ ཡས༌པ༌ ཡ༌ ཡོ༌མ༌ མ༌ཆ༌ ཏེ༌ནེ༌ ཁྱོ༌རང༌ ཀ༌རུ༌ ཆ༌ནའང༌ ཁྲངས༌པོ༌ ལུས༌ཨིན༌། 8 མི༌གུན༌ ཛོམས༌ས༌ འི༌ ཁྲིམས༌སི༌ སྤེ༌ཆ༌ ཏུས༌གྱུན༌ ཁྱོ༌རང༌ངི༌ སིལ༌གོས༌། ཉིན༌ཚན༌ མེད༌པ༌ ཏེ༌གུན༌ ཇངས༌ཏེ༌ ཏེ༌ནང༌ང༌ བྲིས༌ཏེ༌ ཡོད༌ཁན༌ ཚང༌མ༌ ཁྱོ༌རང༌ངི༌ ཅོ༌ཅེས༌ལ༌ ནང༌ང༌ བོར༌། ཏེ༌ནེ༌ ཁྱོ༌རང༌ ཁྲངས༌པོ༌ ལུས༌ཏེ༌ ཡར༌གྱས༌ ཆེན༌། 9 ངའེ༌ ཁྱོ༌རང༌ང༌ བཀའ༌ ཏང༌ངད༌, ཤེད༌ཅན༌ གྱུར༌ཏེ༌ སྤོས༌པ༌ ལེན༌། ཇིགས༌ མ༌ཇིགས༌ ཡ༌ སེམ༌ཤུག༌ ཆག༌ མ༌ཅུག༌ ཅིའ༌ཟེར༌ན༌ ཡ༌ཝ༌ ཁྱོ༌རང༌ངི༌ དཀོན༌མཆོག༌ ཁྱོ༌རང༌ ཀ༌རུ༌ ཆ༌ནའང༌ ཉམ༌པོ༌ ཡོད༌།”

ཡོ༌ཤུའེ༌ སྤུང༌གོལ༌ལི༌ ཕིའ༌ གྲལ༌གྲིག༌ ཅོས༌།

1:10-18

10 ཏེ༌ནེ༌ ཡོ༌ཤུའེ༌ ཨིས༌ར༌ཨེལ༌པའེ༌ གོ༌སྐྱོང༌གུན༌ལ༌ བཀའ༌ ཏངས༌, 11 “ཀུར༌ ཙུག༌ཏེ༌ ཡོད༌སའེ༌ ནས༌ས༌ ཚང༌མ༌ སོང༌ཏེ༌ མི༌གུན༌ལ༌ ཟན༌ གྲལ༌གྲིག༌ ཅོ༌ཅེས༌ལ༌ ཟེར༌ ཅིའ༌ཟེར༌ན༌ ཞག༌ སུམ༌པའེ༌ ཞག༌ག༌ ང༌དང༌གུན༌ ཡོར༌དཱན༌ ལྩངས༌པོ༌ རྒལ༌ཏེ༌ ཡ༌ཝ༌ ང༌དང༌ངི༌ དཀོན༌མཆོག༌གི༌ ང༌དང༌ང༌ སལ༌ཅེས༌ཅན༌ནི༌ ས༌ཀྱད༌པོ༌ ལེན༌ན༌ལ༌ ཆ༌ཅེས༌ ཨིན༌ནོག༌།”

12 ཏེ༌ནེ༌ ཡོ༌ཤུའེ༌ རུ༌བེན༌ དང༌ གཱད༌དི༌ སྡེ༌ གང༌པོ༌ ཡང༌ མ༌ནས༌སའེ༌ སྡེ༌ ཕེད༌པོའ༌ བོདས༌ ཡང༌ ཟེརས༌, 13 “ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ ཁྱོ༌ཞའ༌ བཀའ༌ སལ༌ཁན༌བོ༌ ཨིད༌ཏུ༌ ཅོ༌ཤིག༌། ང༌དང༌གུན༌ནི༌ དཀོན༌མཆོག༌ ཡ༌ཝའེ༌ ཁྱོ༌ཞའ༌ ཚུགས༌ཏེ༌ དུག༌ཅེས༌ལ༌ འི༌ ས༌ཀྱད༌པོ༌ སལ༌ལ༌ ཛད༌ཏེ༌ ཨིན༌ནོག༌། 14 ཁྱོ༌ཞའེ༌ ན༌མ༌, ཕྲུ༌གུ༌ དང༌ སེམས༌ཅན༌ ཚང༌མ༌ འི༌ཀ༌ མོ༌ཟེས༌སི༌ ཁྱོ༌ཞའ༌ སལ༌ཁན༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ དུག༌ཅུག༌ ཨིན༌ནའང༌ ཁྱོ༌ཞའེ༌ མི༌ གྱལ༌ལ༌ ནོལ༌ཁན༌ ཚང༌མ༌ ཚོན༌ཆ༌ ཁུར༌ཏེ༌ ཡོར༌དཱན༌ ལྩངས༌པོའེ༌ འ༌ངོ༌ ཆོགས༌ལ༌ ཞན༌ སྡེ༌གུན༌ནི༌ སང༌ སྔུན༌ལ༌ སོང༌ཏེ༌ ཁྱོ༌ཞ༌རང༌ངི༌ སྤུན༌གུན༌ལ༌ རོགས༌ ཅོ༌གོས༌, 15 ནམ༌ཚོག༌པ༌ ཡ༌ཝའེ༌ ཁྱོ༌ཞའ༌ སལ༌ཁན༌ ཙོགས༌ ཁོང༌གུན༌ལ༌ ངལ༌ཚོ༌ མི༌སལ༌ ཡང༌ ནམ༌ཚོག༌པ༌ ཡ༌ཝ༌ དཀོན༌མཆོག༌གི༌ ཁོང༌གུན༌ལ༌ སལ༌ཅེས༌ཅན༌ནི༌ ས༌ཀྱད༌པོ༌ ཁོང༌གུན༌ནི༌ མི༌ལེན༌། ཏེ༌སྟིང༌ནེ༌ མོ༌ཟེས༌སི༌ ཁྱོ༌ཞའ༌ སལ༌ཁན༌ ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ འི༌ ས༌ཆའེ༌ ནང༌ང༌ ཞི༌དེ༌ ཉམ༌པོ༌ དུག༌ག༌ ཁྱོ༌ཞའ༌ ལོགས༌ཏེ༌ ཆ༌ནའང༌ གྲིག༌།”

16 ཁོང༌གུན༌ནི༌ ཡོ༌ཤུའ༌ ལན༌ཏངས༌, “ཉེ༌རང༌ངི༌ ང༌ཞའ༌ བཀའ༌ སལ༌ཁན༌ ཚང༌མ༌ ང༌ཞའེ༌ ཅོ༌ཨིན༌ ཡང༌ ཉེ༌རང༌ངི༌ ང༌ཞའ༌ ཀ༌རུ༌ ལམ༌ཅུག༌ནའང༌ ང༌ཞ༌གུན༌ ཆེན༌། 17 ཏུས༌གྱུན༌ ང༌ཞ༌གུན༌ནི༌ མོ༌ཟེས༌སི༌ ཁའ༌ ཉན༌ན༌ ཙོགས༌ལ༌ ཉེ༌རང༌ངི༌ ཁའ༌ ཉན༌ཨིན༌ ཡང༌ མོ༌ཟེས༌ ཉམ༌པོ༌ ཞུག༌ས༌ ཙོགས༌ལ༌ ཡ༌ཝ༌ ཉེ༌རང༌ངི༌ དཀོན༌མཆོག༌ ཉེ༌རང༌ ཉམ༌པོ༌ ཞུགས༌ཤིག༌། 18 ཉེ༌རང༌ངི༌ བཀའ༌ ཏང༌ཁན༌གུན༌ལ༌ ཁའ༌ མ༌ཉན༌ན༌ ཉེ༌རང༌ངི༌ གོ༌ཁྲིད༌ ཅོ༌ཁན༌ནི༌ གྱབ༌གལ༌ ཅོ༌ཁན༌ ཚང༌མ༌ སད༌ཨིན༌། ཤེད༌ཅན༌ གྱུར༌ ཡང༌ སྤོས༌པ༌ ལེན༌།”

2

ཨིས༌ར༌ཨེལ༌པ༌ ཉིས༌ཀོ༌ དང༌ ར༌ཧབ༌།

2:1-24

1 ཏེ༌ནེ༌ ཡོ༌ཤུའེ༌ སང༌ཝའེ༌ ཐོག༌ནེ༌ གྱལ༌སའེ༌ སྲུང༌སྐྱོབ༌ ལྟའ༌ལ༌ ཤིཏ༌ཏིམ༌ ནེ༌ མི༌ ཉིས༌ ཀལ༌ཏེ༌ ཟེརས༌, “ཡོར༌དཱན༌ ལྩངས༌པོའེ༌ འ༌ངོ༌ ཆོགས༌སི༌ ས༌ཀྱད༌, མིག༌སལ༌ལི༌ ཡེ༌རི༌ཀོའེ༌ ནང༌ང༌ སོང༌ཏེ༌ སྟག༌ཅད༌ ཅོས༌།” ཏེ༌ནེ༌ ཁོང༌ ཉིས༌ཀོ༌ སོང༌ ཡང༌ ཟུགས༌ཙོང༌མ༌ ར༌ཧབ༌བི༌ ཁང༌པའེ༌ ནང༌ང༌ ཏེ༌ ཚན༌བོ༌ དུགས༌།

2 ཨིན༌ནའང༌ ཡེ༌རི༌ཀོའེ༌ གྱལ༌པོའ༌ ཨིས༌ར༌ཨེལ༌པ༌ ཁ༌ཅིག༌ ཏེ༌ ཚན༌ལ༌ སང༌ཝའེ༌ ཐོག༌ནེ༌ ཁོའེ༌ ཡུལ༌ལ༌ སྟག༌ཅད༌ ཅོའ༌ ཡོང༌ཁན༌བོ༌ གྱུས༌སོང༌། 3 ཏེ༌ནེ༌ གྱལ༌པོའེ༌ ར༌ཧབ༌བ༌ ལོན༌ ཀལ༌ཏེ༌ ཟེརས༌, “ཁྱོ༌རང༌ངི༌ ཁང༌པའ༌ ཡོང༌ཁན༌ནི༌ མི༌གུན༌ ཁྲིད༌ཏེ༌ ཁྱོང༌ ཅིའ༌ཟེར༌ན༌ ཁོང༌གུན༌ སང༌ཝའེ༌ ཐོག༌ནེ༌ ང༌དང༌ངི༌ ཡུལ༌ལི༌ སྲུང༌སྐྱོབ༌ ཚང༌མ༌ གྱུས༌ ཅོའ༌ལ༌ ཡོངས༌ཏེ༌ ཨིན༌ནོག༌།”

4 ཨིན༌ནའང༌ ར༌ཧབ༌བི༌ མི༌ ཉིས༌ཀོ༌ སྦས༌ཏེ༌ བོརས༌། ཁོའེ༌ ལོན༌ ཁྱོང༌ཁན༌གུན༌ལ༌ ལན༌ཏངས༌, “འོ༌ན༌ མི༌ ཉིས༌ འི༌རུ༌ ཡོངས༌ ཨིན༌ནའང༌ ཁོང༌གུན༌ ཀ༌ནེ༌ ཡོངས༌ཏེ༌ ཨིན༌ ང༌ གྱུས༌མེད༌། 5 མུན༌ཅུ༌རུབ༌ཀྱིས༌ལ༌ གྱས༌སྒོ༌ ཅུག༌གི༌ སང༌ སྔུན༌ལ༌ ཁོང༌གུན༌ གྱལ༌ས༌ ནེ༌ བིང༌ཏེ༌ སོང༌། ཁོང༌གུན༌ ཀ༌ངོ༌ ཆོགས༌ལ༌ སོང༌ ང༌ གྱུས༌མེད༌, ཀལ༌ཏེས༌ ཉེ༌ཞའ༌ གྱོགས༌པ༌ ཆ༌ན༌ ཁོང༌གུན༌ ཟུམ༌ ཉན༌ཅེས༌ ཨིན༌ནོག༌།” 6 ༼བུ༌མོའེ༌ མི༌ ཉིས༌ཀོ༌ ཁང༌པའེ༌ ཁེ༌ཐོག༌ག༌ ཁྱེར༌ཏེ༌ ཐོག༌གི༌ཀ༌ ཏིངས༌ཏེ༌ ཡོད༌ཁན༌ རྩའེ༌ ཡོག༌ག༌ ཀབས༌ཏེ༌ བོརས༌།༽ 7 གྱལ༌པོའེ༌ ལོན༌ ཁྱོང༌ཁན༌གུན༌ གྱལ༌ས༌ ནེ༌ བིང༌ཏེ༌ ཆ༌ ཚར༌ར༌ཅིག༌ གྱས༌སྒོ༌ ཅུགས༌། ཏེ༌ མི༌གུན༌ ཙལ༌ཨིན༌ ཁོང༌གུན༌ ལམ༌ གྱུད༌ཏེ༌ ཡོར༌དཱན༌ ལྩངས༌པོ༌, རྒལ༌ཏེ༌ ཆ༌སའེ༌ ནས༌ས༌ ཚག༌པ༌ སོང༌།

8 ལྟའ༌ ཡོང༌ཁན༌གུན༌ ཉིད༌ ཏང༌ངི༌ སང༌ སྔུན༌ལ༌, ར༌ཧབ༌ ཁོང༌གུན༌ ཡོད༌ས༌ སོང༌ 9 ཡང༌ ཟེརས༌, “ཡ༌ཝའེ༌ འི༌ ས༌ཀྱད༌ ཁྱོ༌ཞའ༌ སལ༌ཏེ༌ ཁྱོ༌ཞ༌གུན༌ནི༌ ཇིགས༌ནང༌ ང༌ཞའེ༌ཀ༌ བབས༌ཏེ༌ ཨིན༌ཁན༌བོ༌ ང༌ གྱུས༌ཡོད༌། འི༌ ས༌ཆའེ༌ ནང༌ང༌ དུག༌ཁན༌ ཚང༌མ༌ ཁྱོ༌ཞ༌གུན༌ལ༌ མ༌ སྲན༌ཏྲེ༌ ཇིགས༌ཏེ༌ ཡོད༌། 10 ཡ༌ཝའེ༌ ཁྱོ༌ཞ༌གུན༌ ཨི༌ཇིབ༌ ནེ༌ བིངས༌ཏེ༌ ཡོང༌ ཟ༌ནེ༌ ཁྱོ༌ཞའེ༌ ཕིའ༌ ཚོ༌ མར༌པོའེ༌ ཆུ༌ སྐམས༌ཅུག༌ག༌ ཛད༌ཁན༌ ཡང༌ ཁྱོ༌ཞའེ༌ ཡོར༌དཱན༌ནི༌ ལྩངས༌པོའེ༌ ཤར༌ ཆོགས༌སི༌ ཨ༌མོར༌པ༌ གྱལ༌པོ༌ སི༌ཧོན༌ དང༌ ཨོག༌ ཡང༌ ཁོང༌གུན༌ནི༌ མི༌ ཚང༌མ༌ ཁྲེས༌ཏོར༌ ཅོ༌ཁན༌བོ༌ ང༌ཞ༌གུན༌ནི༌ ཚོར༌། 11 ཏེ༌གུན༌ ཚོར༌ཏེ༌ ང༌ཞའེ༌ སྙིང༌ ཇིགས༌པའེ༌ གངས༌ ཡང༌ ནོལ༌ཅེས༌སི༌ སྤོས༌པ༌ མེད༌ཁན༌ སོང༌ ཅིའ༌ཟེར༌ན༌ ཁྱོ༌ཞའེ༌ དཀོན༌མཆོག༌ ཡ༌ཝའེ༌ ནམ༌ཁའ༌ དང༌ ཇིག༌རྟེན༌ ཉིས༌ཀོའེ༌ཀ༌ ཝང༌ སྲུལ༌ལ༌ ཛད༌ད༌ནོག༌། 12 ངའེ༌ ཁྱོ༌ཞའ༌ སྙིང༌རྗེ༌ སྟན༌ པ༌སང༌ ཏ༌ ཁྱོ༌ཞའེ༌ ང༌ དང༌ ངའེ༌ ནང༌ཚངས༌ལ༌ སྙིང༌རྗེ༌ སྟན༌ཅེས༌, ཡ༌ཝའེ༌ ཚན༌ནི༌ ནང༌ང༌ ནའ༌ ཁུར༌ར༌ ཛད༌ ཡང༌ ཏན༌ཏན༌ ཆ༌ཅེས༌ལ༌ ང༌ སྟགས༌ཤིག༌ སལ༌། 13 ཁྱོ༌ཞ༌གུན༌ནི༌ ངའེ༌ ཨ༌བ༌ དང༌ ཨ༌མ༌, ངའེ༌ ཨ༌ཅོ༌ནོ༌ དང༌ ཨ༌ཅེ༌ ནོ༌མོ༌ ཡང༌ ཁོང༌གུན༌ནི༌ ནང༌ཚངས༌ སད༌ མ༌སད༌ད༌ སྐྱོབ༌ཅེས༌སི༌ ཁ༌ཆད༌ ཅོས༌།”

14 མི༌ ཉིས༌ཀོའེ༌ བུ༌མོ༌བོའ༌ ཟེརས༌, “ང༌ཞའེ༌ ཁྱོ༌ཞའ༌ མ༌སྐྱོབ༌ན༌, དཀོན༌མཆོག༌གི༌ ང༌ཞའེ༌ སྲོག༌ ལེན༌ཤིག༌། ཀལ༌ཏེས༌ ཁྱོ༌རང༌ངི༌ ང༌ཞ༌གུན༌ནི༌ ལས༌སི༌ ཐབ༌ལྡིངས༌པོ༌ སུའང༌ མ༌ཤད༌ན༌ ཡ༌ཝའེ༌ འི༌ ས༌ཀྱད༌པོ༌ ང༌ཞའ༌ སལ༌ལ༌ཅིག༌ ང༌ཞའ༌ ཁྱོ༌རང༌ ཉམ༌པོ༌ སྙིང༌རྗེ༌ཅན༌ དང༌ ཨིད༌ཤེས༌ཅན༌ ལུས༌ཨིན༌།”

15 ར༌ཧབ༌བི༌ ཁང༌པ༌ གྱལ༌སའེ༌ རྩིག༌པའེ༌ཀ༌ ཡོད༌ པ༌སང༌ ཁོའེ༌ ཀར༌ཁུང༌ ནེ༌ ཐག༌པ༌ ཏངས༌ཏེ༌ ཁོང༌གུན༌ གྱལ༌སའེ༌ ཕི༌ལོག༌ ཆོགས༌ལ༌ ཕབས༌། 16 བུ༌མོའེ༌ ཁོང༌གུན༌ལ༌ ཟེརས༌, “ཙལ༌ཁན༌གུན༌ལ༌ ཁྱོ༌ཞའ༌ མི༌ ཐོབ༌ཅེས༌སི༌ ཕིའ༌ རི༌ ཆོགས༌ལ༌ སོང༌ཏེ༌ ཞག༌མ༌ སུམ༌ ཨིབས༌ཏེ༌ དུག༌, ཙལ༌ཁན༌གུན༌ ལོགས༌ཏེ༌ ཡོང༌ང༌ཅིག༌ ཁྱོ༌ཞའ༌ ལོགས༌ཏེ༌ སོང༌ཤིག༌།”

17 ཁོང༌གུན༌ནི༌ བུ༌མོའ༌ ཟེརས༌, “ཀལ༌ཏེས༌ ཁྱོ༌རང༌ངི༌ ང༌ཞའེ༌ ཟེར༌ཁན༌བོ༌ མ༌ཅོ༌ན༌, ཁྱོ༌རང༌ང༌ ཅོ༌ཁན༌ནི༌ ཁ༌ཆད༌པོའེ༌ ཀ༌ནེ༌ ང༌ཞའ༌ བུད༌ཏེ༌ ཨིན༌། 18 ང༌ཞའ༌ འི༌ ས༌ཀྱད༌དི༌ ནང༌ང༌ ཡོང༌ ཟ༌ནེ༌ ཁྱོ༌རང༌ངི༌ ང༌ཞའ༌ ཕབས༌ཁན༌ནི༌ ཀར༌ཁུང༌ངི༌ཀ༌ འི༌ རས༌ མར༌པོ༌བོ༌ ཏགས༌ཏེ༌ ཁྱོ༌རང༌ངི༌ ཨ༌བ༌ དང༌ ཨ༌མ༌, ཨ༌ཅོ༌ནོ༌ ཡང༌ ཁྱོ༌རང༌ངི༌ ཉེན༌གྲུང༌ ཚང༌མ༌ ཁྱོ༌རང༌ངི༌ ཁང༌པའེ༌ ནང༌ང༌ ཁྱོང༌གོས༌། 19 ཀལ༌ཏེས༌ སུ༌ཞིག༌ ཕི༌ལོག༌ག༌ སོང༌ཏེ༌ ལམ༌མི༌ཀ༌ སད༌ན༌ ཏེ༌བོ༌ ང༌ཞའེ༌ སྐྱོན༌ མན༌, ཨིན༌ནའང༌ སུ༌ཞིག༌གི༌ འི༌ ཁང༌པའེ༌ ནང༌ང༌ ཡོད༌ཁན༌གུན༌ནི༌ཀ༌ ལག༌པ༌ རྐྱངས༌ཏེ༌ སད༌ན༌, ཏེ༌བོ༌ ཕིའ༌ ང༌ཞའ༌ ནོངས༌ཅན༌ གྱུར༌ཨིན༌། 20 ཁྱོ༌རང༌ངི༌ ང༌ཞའེ༌ ཐབ༌ལྡིངས༌གུན༌ ཤད༌ན༌, ཏེ༌ནེ༌ ང༌ཞ༌གུན༌ འི༌ ནའ༌ ཁུར༌ཁན༌བོའེ༌ ཀ༌ནེ༌ བུད༌ཏེ༌ ཨིན༌ནོག༌།”

21 བུ༌མོའེ༌ ལན༌ཏངས༌, “ཁྱོ༌ཞའེ༌ ཟེར༌ཁན༌བོ༌ ངའེ༌ ཅོ༌ཨིན༌།” ཁོའེ༌ ཁོང༌གུན༌ ལོགས༌ཏེ༌ ལམ༌ཅུགས༌ ཡང༌ རས༌ མར༌པོ༌བོ༌ ཀར༌ཁུང༌ངི༌ཀ༌ ཏགས༌།

22 ཙལ༌ཁན༌གུན༌ནི༌ ཀ༌རུང༌ས༌ ཙལ༌ཏེ༌ ཁོང༌གུན༌ མ༌ཐོབ༌བ༌ ལོགས༌ཏེ༌ ཆ༌ཆ༌ ཚག༌པ༌ ཨིས༌ར༌ཨེལ༌པ༌ ཉིས༌ཀོ༌ རི༌ ནང༌ང༌ ཨིབས༌ཏེ༌ ཞག༌མ༌ སུམ༌ དུགས༌། 23 ཏེ༌ནེ༌ ཁོང༌ ཉིས༌ཀོ༌ རི༌ནེ༌ བབས༌ཏེ༌ ཡོངས༌ ཡང༌ ཡོར༌དཱན༌ ལྩངས༌པོ༌ རྒལ༌ཏེ༌ ཡོ༌ཤུའ༌ ཡོད༌ས༌ སོང༌ ཡང༌ ཁོང༌གུན༌ ཉམ༌པོ༌ ཇུང༌ཁན༌ ཚང༌མ༌ ཁོའ༌ ཤདས༌། 24 ཁོང༌གུན༌ནི༌ ཟེརས༌, “ཏན༌ཏན༌ ཡ༌ཝའེ༌ ང༌དང༌གུན༌ལ༌ ཏེ༌ ས༌ཀྱད༌ གང༌པོ༌ སལ༌ཏེ༌ ཨིན༌ནོག༌ ཅིའ༌ཟེར༌ན༌ ཏེ༌རུ༌ དུག༌ཁན༌ མི༌ཚང༌མ༌ ང༌དང༌གུན༌ལ༌ མ༌སྲན༌ཏྲེ༌ ཇིགས༌ཏེ༌ དུག༌།”

3

ཨིས༌ར༌ཨེལ༌པ༌གུན༌ ཡོར༌དཱན༌ ལྩངས༌པོ༌ རྒལ༌ཏེ༌ སོང༌།

3:1-17

1 ཐོ༌རེ༌ ཟུག༌པོ༌ ང༌མོ༌ ནེ༌ ཡོ༌ཤུའ༌ དང༌ ཨིས༌ར༌ཨེལ༌པ༌ ཚང༌མ༌ ཤིཏ༌ཏིམ༌ ནེ༌ བིང༌ཏེ༌ ཡོར༌དཱན༌ ལྩངས༌པོ༌ ཆོགས༌ལ༌ སོང༌ ཡང༌ ལྩངས༌པོ༌ རྒལ༌ལི༌ སང༌ སྔུན༌ལ༌ ཁོང༌གུན༌ ཏེ༌བོའེ༌ ཐའ༌མ༌ ཀུར༌ ཙུགས༌ཏེ༌ དུགས༌། 2 ཞག༌མ༌ སུམ༌མི༌ སྟིང༌ནེ༌ ཨིས༌ར༌ཨེལ༌པའེ༌ གོ༌སྐྱོང༌གུན༌ ཀུར༌ ཙུག༌སའེ༌ ནས༌ས༌ གང༌པོའེ༌ ནང༌ང༌ སོང༌ཏེ༌ 3 མི༌གུན༌ལ༌ ལབ༌ཞ༌ ཏང༌ཨིན༌ ཟེརས༌, “ཁྱོ༌ཞ༌གུན༌ནི༌ ལི༌ཝི༌པ༌ བླ༌མ༌གུན༌ནི༌ ཡ༌ཝ༌ ང༌དང༌ངི༌ དཀོན༌མཆོག༌གི༌ ཆད༌དོན༌ནི༌ སྒམ༌ ཁུར༌ཏེ༌ ཆའ༌ ཐོང༌ང༌ཅིག༌ གྲལ༌གྲིག༌ ཅོས༌ཏེ༌ ཁྱོ༌ཞའ༌ ཁོང༌གུན༌ནི༌ སྟིང༌རང༌ནེ༌ ཆ༌གོས༌། 4 ཏེ༌ནེ༌ ཁྱོ༌ཞའ༌ ཆ༌ཅེས༌སི༌ ལམ༌བོ༌ ཤེས༌ཨིན༌ ཅིའ༌ཟེར༌ན༌ ང༌དང༌ འི༌ ལམ༌ ནེ༌ མ༌ནེ༌ མ༌ཆའ༌ ཨིན༌ནོག༌། ཨིན༌ནའང༌ ཁྱོ༌ཞའ༌ དང༌ ཆད༌དོན༌ནི༌ སྒམ༌མི༌ ནང༌ང༌ མི༌ཀྲར༌ 900 པར༌ བོར༌གོས༌, སྒམ༌མི༌ ཉེ༌མོའ༌ མི༌ ཡོང༌ཅེས༌ ཏན༌ཏན༌ ཅོས༌།”

5 ཏེ༌ནེ༌ ཡོ༌ཤུའེ༌ མི༌གུན༌ལ༌ ཟེརས༌, “ཁྱོ༌ཞ༌རང༌གུན༌ རྩང༌མ༌ ཅོས༌ ཅིའ༌ཟེར༌ན༌ ཐོ༌རེ༌ ཡ༌ཝའེ༌ ང༌དང༌གུན༌ནི༌ ཕྲོའ༌ ཧ༌ལས༌ཤེས༌སི༌ ཆག༌ལས༌ ཛད༌ཨིན༌།” 6 ང༌ཏོག༌ ཡོ༌ཤུའེ༌ བླ༌མ༌གུན༌ལ༌ ཟེརས༌, “ཆད༌དོན༌ནི༌ སྒམ༌ ཁུར༌ཏེ༌ མི༌གུན༌ནི༌ སང༌ སྔུན༌ལ༌ གྲུལ༌།” ཏེ༌ནེ༌ ཁོང༌གུན༌ནི༌ ཆད༌དོན༌ནི༌ སྒམ༌ ཁུར༌ཏེ༌ མི༌གུན༌ནི༌ སང༌ སྔུན༌ལ༌ སོང༌།

7 ཡ༌ཝའེ༌ ཡོ༌ཤུའ༌ མོལས༌, “དི༌རིང༌ ནེ༌ པར༌ལ༌ ངའེ༌ ཨིས༌ར༌ཨེལ༌པ༌ ཚང༌མའེ༌ ཕྲོའ༌ ཁྱོ༌རང༌ གོ༌སྐྱོང༌ ཀྲག༌པོ༌ཞིག༌ གྱུར༌ཅུག༌ཨིན༌, ཏེ༌ནེ༌ ཁོང༌གུན༌ལ༌ ང༌ མོ༌ཟེས༌ ཉམ༌པོ༌ ཡོད༌ད༌ ཙོགས༌ ཁྱོ༌རང༌ ཉམ༌པོའང༌ ཡོད༌ཁན༌བོ༌ ཧ༌གོ༌ཨིན༌། 8 ཆད༌དོན༌ནི༌ སྒམ༌ ཁུར༌ཁན༌ནི༌ བླ༌མ༌གུན༌ལ༌ ཟེར༌, ‘ཡོར༌དཱན༌ ལྩངས༌པོའེ༌ ཐའ༌མ༌ ལེབ༌བ༌ཅིག༌, ལྩངས༌པོའེ༌ ཆུའི༌ ནང༌ང༌ ཀོམ༌པ༌ ཁ༌ཅིག༌ སོང༌ ཡང༌ ཏེ༌ཀ༌ ལངས༌ཏེ༌ དུག༌།’ ”

9 ཡོ༌ཤུའེ༌ ཨིས༌ར༌ཨེལ༌པ༌གུན༌ལ༌ ཟེརས༌, “ཡོང༌, ཡ༌ཝ༌ ང༌དང༌ངི༌ དཀོན༌མཆོག༌གི༌ མོལ༌ཁན༌གུན༌ ངའེ༌ ཁྱོ༌ཞའ༌ ཤད༌ཨིན༌། 10 དི༌རིང༌ སོན༌པོ༌ དཀོན༌མཆོག༌ ང༌དང༌ ཉམ༌པོ༌ ཞུགས༌ཏེ༌ ཁོང༌ངི༌ ཀེ༌ནན༌པ༌, ཧེད༌པ༌, ཧིཝ༌པ༌, པེ༌རིཟ༌པ༌, གིར༌གཤ༌པ༌, ཨ༌མོར༌པ༌ དང༌ ཡེ༌བས༌པ༌ གུན༌ འི༌ ས༌ཆའེ༌ ནང༌ནེ༌ ཏན༌ཏན༌ ཕིང༌ང༌ ཛད༌ཅེས༌པོ༌ ང༌དང༌གུན༌ལ༌ ཧ༌གོ༌ཅེས༌ ཨིན༌ནོག༌། 11 ལྟོས༌། ཇིག༌རྟེན༌ གང༌པོའེ༌ཀ༌ ཝང༌སྲུལ༌ལ༌ ཛད༌ཁན༌ ཡ༌ཝའེ༌ ཆད༌དོན༌ནི༌ སྒམ༌མི༌ ང༌དང༌གུན༌ ཡོར༌དཱན༌ ལྩངས༌པོ༌ རྒལ༌ཏེ༌ འ༌ངོ༌ ཆོགས༌ལ༌ ཁྲིད༌ཏེ༌ ཁྱེར༌ར༌ ཛད༌ཨིན༌། 12 ཏ༌ ཨིས༌ར༌ཨེལ༌ལི༌ མི༌སྡེ༌གུན༌ ནེ༌ མི༌ རྕུག༌ཉིས༌ ལྡོམ༌ཤིག༌, སྡེ༌ རེ༌རེ༌ ནེ༌ མི༌ རེ༌རེ༌། 13 ཇིག༌རྟེན༌ གང༌པོའ༌ ཝང༌སྲུལ༌ལ༌ ཛད༌ཁན༌ནི༌ ཡ༌ཝའེ༌ སྒམ༌ ཁུར༌ཁན༌ བླ༌མ༌གུན༌ནི༌ རྐང༌པ༌ ཆུའ༌ ཐུག༌ག༌ཅིག༌ གྱེན༌ནེ༌ ཡོང༌ཁན༌ནི༌ ཆུ༌ གྱུག༌མ༌གྱུག༌ག༌ རྩིག༌པ༌ ཙོགས༌ལ༌ ལངས༌ཏེ༌ དུག༌ཨིན༌།”

14 ཏེ༌ནེ༌ མི༌གུན༌ ཡོར༌དཱན༌ ལྩངས༌པོ༌ རྒལ༌ཅེས༌ལ༌ ཀུར༌གུན༌ ལྡུམས༌ཏེ༌ བིང༌ ཡང༌ ཆད༌དོན༌ནི༌ སྒམ༌ ཁུར༌ཁན༌ བླ༌མ༌གུན༌ ཁོང༌གུན༌ནི༌ སྔུན༌སྔུན༌ལ༌ སོང༌། 15 ༼ཏ༌ ཏེ༌ཏུས༌པོ༌ རྔབ༌སའེ༌ ཏུས༌ ཡང༌ ཡོར༌དཱན༌ ལྩངས༌པོའེ༌ ཆུ༌ ཕེལ༌ཏེ༌ ཐའ༌མ༌ནེ༌ ཐལ༌ཏེ༌ ཆའད༌པིན༌༽ ཨིན༌ནའང༌ ཆད༌དོན༌ནི༌ སྒམ༌ ཁུར༌ཁན༌ནི༌ བླ༌མ༌གུན༌ནི༌ རྐང༌པ༌ ལྩངས༌པོའེ༌ ཆུའ༌ ཐུག༌ག༌ཅིག༌, 16 གྱེན༌ནེ༌ ཡོང༌ཁན༌ནི༌ ཆུ༌ གྱུག༌མ༌གྱུག༌ག༌, མ༌ཐག༌རིང༌ང༌ ཡོད༌ཁན༌ ཟ༌རེ༌ཐན༌ནི༌ ཉེ༌མོའ༌ ཨ༌དམ༌མི༌ གྲོང༌ཁྱེར༌རི༌ ནང༌ང༌ རྩིག༌པ༌ ཙོགས༌ལ༌ ཁྱིལ༌ཏེ༌ དུགས༌ ཡང༌ ཐུར༌ལ༌ ཨ༌ར༌བཧའེ༌ ཚོ༌ ཡང༌ན༌ ཚོ༌རུལ༌ ཆོགས༌ལ༌ གྱུག༌ཁན༌ནི༌ ཆུ༌ ཆད༌། ཏེ༌ནེ༌ མི༌གུན༌ ཡོར༌དཱན༌ ལྩངས༌པོ༌ རྒལ༌ཏེ༌ ཡེ༌རི༌ཀོ༌ ཆོགས༌ལ༌ ཆ༌ཉན༌། 17 ས༌སྐམ༌པོའེ༌ ཀ༌ནེ༌ ཨིས༌ར༌ཨེལ༌པ༌ ཚང༌མ༌ ཡོར༌དཱན༌ ལྩངས༌པོ༌ རྒལ༌ཏེ༌ འ༌ངོ༌ ཆོགས༌ལ༌ ལེབ༌ལེབ༌ ཚག༌པ༌ ཡ༌ཝའེ༌ ཆད༌དོན༌ནི༌ སྒམ༌ ཁུར༌ཁན༌ བླ༌མ༌གུན༌ ལྩངས༌པོའེ༌ སྐྱིལ༌ལ༌ ས༌སྐམ༌པོའེ༌ཀ༌ ལངས༌ཏེ༌ དུགས༌།

4

དྲན༌སོའེ༌ ཕིའ༌ རྡོའ༌ རྩིགས༌།

4:1-24

1 མི༌ཚང༌མ༌ ཡོར༌དཱན༌ ལྩངས༌པོ༌ རྒལ༌ ཚར༌ར༌ཅིག༌ ཡ༌ཝའེ༌ ཡོ༌ཤུའ༌ མོལས༌, 2 “ཏ༌ མི༌ རྕུག༌ཉིས༌ ལྡོམ༌, སྡེ༌ རེ༌རེ༌ནེ༌ མི༌ རེ༌རེ༌, 3 ཡང༌ ཁོང༌གུན༌ལ༌, ‘བླ༌མ༌གུན༌ ལངས༌ཏེ༌ ཡོད༌སའེ༌ ཡོར༌དཱན༌ ལྩངས༌པོའེ༌ སྐྱིལ༌ནེ༌ རྡོའ༌ རྕུག༌ཉིས༌ ཁུར༌ཏེ༌ ང༌དང༌གུན༌ དི༌རིང༌ ཚན༌ལ༌ དུག༌སའེ༌ ནས༌སའེ༌ཀ༌ ཁྱོང༌’ ཟེར༌།”

4 ཏེ༌ནེ༌ ཡོ༌ཤུའེ༌ མི༌ རྕུག༌ཉིས༌, སྡེ༌ རེ༌རེ༌ནེ༌ མི༌ རེ༌རེ༌ ལྡམས༌ཁན༌གུན༌ བོད༌ཏེ༌ ཁྱོངས༌། 5 ཁོའེ༌ ཁོང༌གུན༌ལ༌ ཟེརས༌, “ཡོར༌དཱན༌ནི༌ སྐྱིལ༌ལ༌ ཡ༌ཝ༌ ང༌དང༌ངི༌ དཀོན༌མཆོག༌གི༌ ཆད༌དོན༌ནི༌ སྒམ༌ ཡོད༌ས༌ སོང༌ཏེ༌ ཁྱོ༌ཞའ༌ རེ༌རེ༌ རྡོའ༌ རེ༌རེ༌ སྤུང༌པའེ༌ཀ༌ ཁུར༌ཏེ༌ ཁྱོང༌། ཨིས༌ར༌ཨེལ༌ལི༌ སྡེའེ༌ རེ༌རེའེ༌ ཕིའ༌ རྡའ༌ རེ༌རེ༌། 6 འི༌ རྡོའ༌གུན༌ནི༌ ཡ༌ཝའེ༌ ང༌དང༌ངི༌ ཕིའ༌ ཛད༌ཁན༌ ཚང༌མ༌ ཨིད༌ཏུ༌ སྐུལ༌ཨིན༌། མ༌ཡོངས༌པའེ༌ ཏུས༌སི༌ ནང༌ང༌ ནམ༌ ང༌དང༌ངི༌ ཕྲུ༌གུ༌གུན༌ནི༌, ‘འི༌ རྡོའ༌གུན༌ནི༌ ཏོན༌ ཅི༌ ཨིན༌ནོག༌?’ ཟེར༌ཏེ༌ ཏྲི༌ན༌, 7 ཁྱོ༌ཞའེ༌ ཁོང༌གུན༌ལ༌ ཟེར༌, ‘ཡ༌ཝའེ༌ ཆད༌དོན༌ནི༌ སྒམ༌མི༌ དུན༌ལ༌ ཡོར༌དཱན༌ ལྩངས༌པོ༌ གྱུག༌མ༌གྱུག༌ག༌ དུགས༌། བླ༌མ༌གུན༌ནི༌ ཆད༌དོན༌ནི༌ སྒམ༌ ཁུར༌ཏེ༌ ཆའ༌ཅིག༌ ལྩངས༌པོའེ༌ ཆུ༌ གྱུག༌མ༌གྱུག༌ག༌ དུགས༌། ཨིས༌ར༌ཨེལ༌པ༌གུན༌ནི༌ ཕིའ༌ འི༌ རྡོའ༌གུན༌ ཏུས༌གྱུན༌ ལུས༌ཤེས༌སི༌ དྲན༌སོའེ༌ སྟགས༌ཤིག༌ ཨིན༌ནོག༌།’ ”

8 ཡ༌ཝའེ༌ ཡོ༌ཤུའ༌ བཀའ༌ ཏང༌ཁན༌ ནང༌ཞིན༌ ཏེ༌ མི༌གུན༌ནི༌ ཡོར༌དཱན༌ ལྩངས༌པོའེ༌ སྐྱིལ༌ནེ༌ རྡོའ༌ རྕུག༌ཉིས༌, སྡེ༌ རེ༌རེ༌ ཕིའ༌ རྡའ༌ རེ༌རེ༌ ཁུར༌ཏེ༌ ཁོང༌གུན༌ ཚན༌ལ༌ དུག༌སའེ༌ ནས༌སའེ༌ཀ༌ ཁྱོངས༌ ཡང༌ ཏེ༌གུན༌ རྩིགས༌ཏེ༌ དྲན༌སོའེ༌ སྟགས༌ ཅོས༌། 9 ཡོར༌དཱན༌ ལྩངས༌པོའེ༌ སྐྱིལ༌ལ༌ ཆད༌དོན༌ནི༌ སྒམ༌ ཁུར༌ཁན༌ བླ༌མ༌གུན༌ ལངས༌ཏེ༌ དུག༌སའེ༌ཀ༌ ཡོ༌ཤུའེ༌ ཞན༌ རྡོའ༌ རྕུག༌ཉིས༌ སྤུངས༌། དག༌སའང༌ ཏེ༌གུན༌ ཏེན༌ན༌ ནས༌སའེ༌ཀ༌ ཡོད༌ཏེ༌ ཨིན༌ནོག༌། 10 ཡ༌ཝའེ༌ མོ༌ཟེས༌ གྱུད༌ཏེ༌ ཡོ༌ཤུའ༌ སལ༌ཁན༌ བཀའ༌ ཚང༌མ༌ གྲུབ༌གྲུབ༌ ཚག༌པ༌ ཆད༌དོན༌ནི༌ སྒམ༌ ཁུར༌ཁན༌ བླ༌མ༌གུན༌ ཡོར༌དཱན༌ ལྩངས༌པོའེ༌ སྐྱིལ༌ལ༌ ལངས༌ཏེ༌ དུགས༌། ཏེན༌ན༌ ཏུས༌ལ༌ མི༌གུན༌ ས༌སྐམ༌པོའེ༌ ཀ༌ནེ༌ གྱོགས༌པ༌ ལྩངས༌པོ༌ རྒལ༌ཏེ༌ སོང༌། 11 མི༌ ཚང༌མ༌ འ༌ངོ༌ ཆོགས༌ལ༌ ཁམ༌ཟང༌ ལེབས༌ཏེ༌ ལྟེན༌ཡོད༌ ཟ༌ནེ༌ ཡ༌ཝའེ༌ སྒམ༌ ཁུར༌ཁན༌ བླ༌མ༌གུན༌ནའང༌ འ༌ངོ༌ ཆོགས༌ལ༌ བིང༌ཏེ༌ ཡོངས༌། 12 མོ༌ཟེས༌སི༌ བཀའ༌ ནང༌ཞིན༌ རུ༌བེན༌ དང༌ གཱད༌ སྡེ༌ ཡང༌ མ༌ནས༌སའེ༌ སྡེ༌ ཕེད༌དི༌ མག༌མི༌གུན༌ མག༌ཆ༌ ཁུར༌ཏེ༌ ཨིས༌ར༌ཨེལ༌པ༌གུན༌ལ༌ གོ༌ཁྲིད༌ ཅོས༌ཏེ༌ ཡོར༌དཱན༌ ལྩངས༌པོ༌ རྒལ༌ཏེ༌ འ༌ངོ༌ ཆོགས༌ལ༌ ཡོངས༌། 13 མག༌ཆ༌ ཁུར༌ཁན༌ནི༌ མག༌མི༌ ནོལ༌ ཆོག༌ཆོག༌ ཡོད༌ཁན༌ ཧ༌ལམ༌ 40,000 ལྩངས༌པོ༌ རྒལ༌ཏེ༌ འ༌ངོ༌ ཆོགས༌ལ༌ ཡེ༌རི༌ཀོའེ༌ ཐང༌ང༌ སོང༌ ཡང༌ ཁོང༌གུན༌ ཉམ༌པོ༌ ཡ༌ཝ༌ ཞུགས༌ཏེ༌ ཡོད༌པིན༌།

14 ཏེན༌ན༌ ཞག༌ག༌ ཡ༌ཝའེ༌ ཨིས༌ར༌ཨེལ༌པ༌གུན༌ནི༌ དུན༌ལ༌ ཡོ༌ཤུའ༌ སྤལ༌ ཐོབ༌ཅུག༌ག༌ ཛདས༌། ཡང༌ ཁོང༌གུན༌ནི༌ ཡོ༌ཤུའ༌, མི༌ཚེའེ༌ གང༌པོ༌ རྩི༌ཝ༌ སྟནས༌ ཀ༌ཟུག༌ ཁོང༌གུན༌ནི༌ མོ༌ཟེས༌ལ༌ སྟན༌ཏེ༌ ཨིན༌པིན༌།

15 ཡ༌ཝའེ༌ ཡོ༌ཤུའ༌ མོལས༌, 16 “ཆད༌དོན༌ནི༌ སྒམ༌ ཁུར༌ཁན༌ བླ༌མ༌གུན༌ལ༌ ལྩངས༌པོའེ༌ ནང༌ནེ༌ བིང༌ཏེ༌ ཡོང༌ཅེས༌ལ༌ བཀའ༌ ཏོང༌།” 17 ཏེ༌ནེ༌ ཡོ༌ཤུའེ༌ བླ༌མ༌གུན༌ལ༌ བིང༌ཏེ༌ ཡོང༌ཅེས༌ལ༌ བཀའ༌ ཏངས༌། 18 ཡ༌ཝའེ༌ ཆད༌དོན༌ནི༌ སྒམ༌ ཁུར༌ཁན༌ བླ༌མ༌གུན༌ ལྩངས༌པོ༌ ནང༌ནེ༌ ཕི༌ལོག༌ག༌ བིང༌ཏེ༌ ཡོངས༌ ཡང༌ ཁོང༌གུན༌ནི༌ རྐང༌པ༌ ལྩངས༌པོའེ༌ ཐའ༌མའེ༌ ས༌ཀྱད༌དི༌ཀ༌ བོར༌ར༌ཅིག༌ ཡོར༌དཱན༌ ལྩངས༌པོ༌ སྔུན༌མ༌ ཙོགས༌ལ༌ གྱུགས༌ ཡང༌ ཆུ༌ ཐའ༌མ༌ནེ༌ ཐལ༌ཏེ༌ སོང༌།

19 ཟླ༌ཝ༌ ཏང༌པོའེ༌ ཞག༌ 10 པའེ༌ ཞག༌ག༌ མི༌ཚང༌མ༌ ཡོར༌དཱན༌ནེ༌ སོང༌ཏེ༌ ཡེ༌རི༌ཀོའེ༌ ཤར༌ ཆོགས༌ལ༌ ཡོད༌ཁན༌ གིལ༌གལ༌ ནས༌སའེ༌ ནང༌ང༌ ཀུར༌ ཙུགས༌ཏེ༌ དུགས༌། 20 ཡོ༌ཤུའེ༌ ཡོར༌དཱན༌ ལྩངས༌པོའེ༌ ནང༌ནེ༌ ཁྱོང༌ཁན༌ རྡོའ༌ རྕུག༌ཉིས༌པོ༌ འིན༌ན༌ གིལ༌གལ༌ལི༌ ནས༌སའེ༌ཀ༌ རྩིགས༌ཏེ༌ བོརས༌། 21 ཏེ༌ནེ༌ ཡོ༌ཤུའེ༌ ཨིས༌ར༌ཨེལ༌པ༌གུན༌ལ༌ ཟེརས༌, “མ༌ཡོངས༌པའེ༌ ཏུས༌སི༌ ནང༌ང༌ ཁྱོ༌ཞའེ༌ ཕྲུ༌གུ༌གུན༌ནི༌ ‘འི༌ རྡོའ༌ རྩིགས༌ཁན༌བོའེ༌ ཏོན༌ ཅི༌ ཨིན༌ནོག༌?’ ཟེར༌ཏེ༌ ཏྲི༌ན༌ 22 ཁོང༌གུན༌ལ༌ ཨིས༌ར༌ཨེལ༌པ༌གུན༌ ས༌སྐམ༌པོའེ༌ ཀ༌ནེ༌ ཡོར༌དཱན༌ ལྩངས༌པོ༌ རྒལ༌ཏེ༌ ཡོངས༌ཁན༌བོ༌ ཤོད༌། 23 ང༌དང༌ ཚང༌མ༌ རྒལ༌ཏེ༌ ཆ༌ ཚར༌ཚར༌ ཚག༌པ༌ ང༌དང༌ངི༌ མིག༌གི༌ དུན༌ལ༌ ང༌དང༌གུན༌ནི༌ དཀོན༌མཆོག༌ ཡ༌ཝའེ༌ ལྩངས༌པོ༌ སྐམ༌པོ༌ བོར༌ར༌ ཛདས༌། ཡ༌ཝའེ༌ ཡོར༌དཱན༌ ལྩངས༌པོ༌ སྐམ༌ ཤུག༌ག༌ ཛདས༌ ཀ༌ཟུག༌ ང༌དང༌ངི༌ ཕ༌མ༌གུན༌ནི༌ མིག༌གི༌ དུན༌ལ༌ ཁོང༌གུན༌ རྒལ༌ཏེ༌ ཆ༌ ཚར༌ཚར༌ ཡ༌ཝའེ༌ ཚོ༌ མར༌པོ༌ སྐམས༌ ཤུག༌ག༌ ཛདས༌། 24 ཇིག༌རྟེན༌པ༌ ཚང༌མའེ༌ ཁོང༌ སྟོབས༌ཤུགས༌ཅན༌ ཨིན༌ཁན༌བོ༌ ཧ༌གོ༌ཅེས༌ ཡང༌ ཏུས༌གྱུན༌ ཁྱོ༌ཞའེ༌ ཁོང༌ངི༌ ཇིགས༌སི༌ ནང༌ང༌ མི༌ཚེའེ༌ པུད༌ཅེས༌ལ༌ ཡ༌ཝའེ༌ ཏེ༌བོ༌ ཅོའ༌ ཛདས༌།”

5

གིལ༌གལ༌ལི༌ ནང༌ང༌ བུ༌ཚ༌གུན༌ལ༌ སུན༌ནད༌ ཅོས༌།

5:1-13

1 ཏ༌ ཡོར༌དཱན༌ནི༌ ནུབ༌ ཆོགས༌ལ༌ ཡོད༌ཁན༌ ཨ༌མོར༌པའེ༌ གྱལ༌པོ༌ ཚང༌མའ༌ ཡང༌ ཚོའེ༌ ཐའ༌མ༌ དུག༌ཁན༌ ཀེ༌ནན༌པ༌ གྱལ༌པོ༌ ཚང༌མའེ༌, ཡ༌ཝའེ༌ ཡོར༌དཱན༌ ལྩངས༌པོ༌ སྐམས༌ཅུག༌ག༌ ཛད༌ཏེ༌ ཨིས༌ར༌ཨེལ༌པ༌གུན༌ རྒལ༌ཏེ༌ ཡོང༌ཁན༌བོ༌ ཚོར༌ར༌ཅིག༌ ཁོང༌གུན༌ མ༌ སྲན༌ཏྲེ༌ ཇིགས༌ ཡང༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ ནོལ༌ཅེས༌སི༌ སྤོས༌པ༌ ཆགས༌།

2 ཏེན༌ན༌ ཏུས༌ལ༌ ཡ༌ཝའེ༌ ཡོ༌ཤུའ༌ མོལས༌, “རྡོའ༌ སྲ༌མོའེ༌ ཀྲི༌གུན༌ ཅོས༌ཏེ༌ ཨིས༌ར༌ཨེལ༌པ༌ མི༌རབས༌ ཉིས༌པའེ༌ བུ༌ཚ༌གུན༌ལ༌ སུན༌ནད༌ ཅོས༌།” 3 ཏེན༌ན༌བོའེ༌ཕིའ༌ ཡོ༌ཤུའེ༌ རྡོའ༌ སྲ༌མོའེ༌ ཀྲི༌གུན༌ ཅོས༌ཏེ༌ གི༌བེ༌འད༌ ཧ༌ར༌ལོད༌དི༌ ནང༌ང༌ ཨིས༌ར༌ཨེལ༌པ༌ བུ༌ཚ༌ ཚང༌མའ༌ སུན༌ནད༌ ཅོས༌།

4 ཁོང༌གུན༌ལ༌ སུན༌ནད༌ ཅོ༌ ཅུགས༌ ཅིའ༌ཟེར༌ན༌ ཨི༌ཇིབ༌ནེ༌ བིངས༌ཏེ༌ ཡོངས༌ཏེ༌ སྟིང༌ནེ༌ མག༌གི༌ ནང༌ང༌ ནོལ༌ ཉན༌ཅེས༌ཅན༌ བུ༌ཚ༌ ཚང༌མ༌ ཐང༌སྟོང༌ངི༌ ནང༌ང༌ ཤི༌ཏེ༌ ཨིན༌པིན༌། 5 ཨི༌ཇིབ༌ནེ༌ ཡོངས༌ཁན༌ བུ༌ཚ༌ ཚང༌མའ༌ སུན༌ནད༌ ཅོས༌ཏེ༌ ཨིན༌ནའང༌ ཐང༌སྟོང༌ང༌ བེས༌སི༌ ནང༌ང༌ ཡོད༌ཏུས༌ སྐྱེས༌ཁན༌ བུ༌ཚ༌ ཚང༌མའ༌ སུན༌ནད༌ མ༌ཅོའ༌ ཨིན༌པིན༌། 6 ཨིས༌ར༌ཨེལ༌པ༌གུན༌ ཐང༌སྟོང༌ངི༌ ནང༌ང༌ ལོ༌ ཞིབ༌ཅུ༌ ཁོར༌ཨིན༌ ལུས༌ ཡང༌ ཨི༌ཇིབ༌ནེ༌ བིངས༌ཏེ༌ ཡོང༌ཁན༌ མག༌གི༌ ནང༌ང༌ ནོལ༌ ཉན༌ཅེས༌ཅན༌ བུ༌ཚ༌ ཚང༌མ༌ ཡ༌ཝའེ༌ ཁའ༌ མི༌ཉན༌ཅེས༌པའེ༌ ཤི༌ ཅིའ༌ཟེར༌ན༌ ཡ༌ཝའེ༌ ང༌དང༌ངི༌ ཕ༌མེས༌པོ༌གུན༌ལ༌ འོ༌མ༌ དང༌ རང༌རྩི༌ གྱུག༌ཁན༌ནི༌ ས༌ཆའ༌ ང༌དང༌ང༌ སལ༌ཨིན༌ མོལ༌ཏེ༌ ཆད༌དོན༌ ཛད༌ཁན༌ནི༌ ཏེ༌ ས༌ཆའ༌, ཁོང༌གུན༌ལ༌ མི༌ཐོང༌ མོལ༌ཏེ༌ ཡ༌ཝའེ༌ ནའ༌ ཁུར༌ར༌ ཛདས༌། 7 ཏེ༌ ཁའ༌ མ༌ཉན༌ཁན༌གུན༌ནི༌ བུ༌ཚ༌གུན༌ལ༌ ཡོ༌ཤུའེ༌ སུན༌ནད༌ ཅོ༌ཅུགས༌། ཐང༌སྟོང༌ངི༌ ནང༌ང༌ བེས༌ལ༌ ཡོད༌ཏུས༌ ཁོང༌གུན༌ལ༌ སུན༌ནད༌ མ༌ཅོའ༌ ཨིན༌པིན༌། 8 བུ༌ཚ༌ ཚང༌མའ༌ སུན༌ནད༌ ཅོས༌ཏེ༌ སྟིང༌ནེ༌ ཁོང༌ ཚང༌མ༌ ཕན༌ཕན༌, ཏེན༌ན༌ ནས༌སའེ༌ཀ༌ ངལ༌ཚོས༌ཏེ༌ དུགས༌།

9 ཏེ༌ནེ༌ ཡ༌ཝའེ༌ ཡོ༌ཤུའ༌ མོལས༌, “ཨི༌ཇིབ༌བི༌ ནང༌ང༌ ཚེ༌ཡོག༌ག༌ དུག༌གོས༌ཁན༌ནི༌ ཁྲེལ༌བ༌བོ༌ དི༌རིང༌ ངའེ༌ ཁྱོ༌ཞའེ༌ ཀ༌ནེ༌ ཐེན༌ནད༌།” ཏེ༌བོའེ༌ཕིའ༌ ཏེ༌ ས༌ཀྱད༌པོའ༌ དག༌སའང༌ གིལ༌གལ༌ * ཟེར༌ར༌ནོག༌།

10 ཏེན༌ན༌ ཟླ༌ཝའེ༌ ཞག༌ 14 པའེ༌ ཕི༌ཏོག༌ ཀུར༌ ཙུགས༌ཏེ༌ དུག༌ས༌ ཡེ༌རི༌ཀོའེ༌ སྤང༌ཐང༌ངི༌ གིལ༌གལ༌ ནས༌སའེ༌ ནང༌ང༌ ཨིས༌ར༌ཨེལ༌པ༌གུན༌ནི༌ པེ༌སག༌གི༌ ཏུས༌ཆེན༌ རྩིས༌། 11 སྟིང༌མ༌ ཞག༌ག༌ ཁོང༌གུན༌ནི༌ ཏེན༌ན༌ ས༌ཀྱད༌ནེ༌ སྨིན༌ཁན༌ སྙེ༌མ༌ སྲགས༌ཁན༌ དང༌ སྐྱུར༌ མེད༌ཁན༌ནི༌ ཏ༌གི༌ ཟོས༌། 12 ཨིས༌ར༌ཨེལ༌པ༌གུན༌ནི༌ ཏེ༌ ནས༌སའེ༌ སྟོན༌ཐོག༌ ཟའེ༌ ཞག༌ནེ༌ ཕར༌ལ༌ ནམ༌ཁའ༌ནེ༌ མན༌ན༌ མ༌བབས༌, ཁོང༌གུན༌ནི༌ ཏེ༌བོ༌ ཡང༌སྐྱར༌ མ༌ནེ༌ མ༌ཟོས༌། ཁོང༌གུན༌ནི༌ ཏེན༌ན༌ ས༌ཀྱད༌དི༌ ནང༌ང༌ སྨིན༌ཁན༌ སྟོན༌ཐོག༌ ཟོས༌།

ཡོ༌ཤུའ༌ དང༌ ཡ༌ཝའེ༌ མག༌མི༌ སྤོན༌བོ༌།

5:13-15

13 ཡོ༌ཤུའ༌ ཡེ༌རི༌ཀོའེ༌ གྱལ༌སའེ༌ ཉེ༌མོའ༌ ཡོད༌ ཟ༌ནེ༌ ཁོའེ༌ ཀེན༌ལ༌ ལྟས༌པ༌ ཁོའ༌, ལག༌པའེ༌ ནང༌ང༌ ར༌འི༌ ཁུར༌ཁན༌ མི༌ཞིག༌ ཁོའེ༌ དུན༌ལ༌ ལངས༌ཏེ༌ ཐོང༌། ཡོ༌ཤུའ༌ ཁོ༌ ཡོད༌ས༌ སོང༌ཏེ༌ ཏྲིས༌, “ཁྱོ༌རང༌ ང༌ཞའེ༌ ཆོགས༌ལ༌ ཨིན༌ན༌ ཡ༌ གྲ༌འོའེ༌?”

14 མི༌བོའེ༌ ལན༌ཏངས༌, “སུའི༌ ཆོགས༌ལའང༌ མན༌། ང༌ ཡ༌ཝའེ༌ མག༌མི༌གུན༌ནི༌ སྤོན༌བོ༌ ཨིན༌།” ཏེ༌ནེ༌ ཡོ༌ཤུའེ༌ སྐུས༌པ༌ སྟན༌ཏེ༌ ཁོང༌ངི༌ ཞབས༌སི༌ དུན༌ལ༌ ཆག༌ཕུལས༌ ཡང༌ ཟེརས༌, “ངའེ༌ སྤོན༌བོ༌, ཉེ༌རང༌ངི༌ ཡོག༌པོའེ༌ ཕིའ༌ ཅི༌ ལོན༌ ཁྱོང༌ང༌ ཛད༌ཏེ༌ ཨིན༌?”

15 ཡ༌ཝའེ༌ མག༌མི༌ སྤོན༌བོའེ༌ ལན༌སལས༌, “ཁྱོ༌རང༌ངི༌ པ༌བུ༌ ཕུད༌ ཅིའ༌ཟེར༌ན༌ ཁྱོ༌རང༌ ལངས༌ཏེ༌ ཡོད༌སའེ༌ ནས༌ས༌ ཏམ༌པ༌ ཨིན༌།” ཡོ༌ཤུའེ༌ ཁོང༌ངི༌ མོལ༌ཁན༌བོ༌ ཅོས༌།

6

ཡེ༌རི༌ཀོའེ༌ གྱལ༌སའེ༌ གྱང༌སྐོར༌ རྡིབས༌།

6:1-27

1 ཏ༌ ཡེ༌རི༌ཀོའེ༌ གྱལ༌སའེ༌ གྱས༌སྒོ༌ སྟན༌པོ༌ ཅུགས༌ཏེ༌ སུའང༌ གྱལ༌ས༌ནེ༌ ཕི༌ལོག༌ ཡ༌ ནང༌ང༌ ཆ༌ཡོང༌ མ༌ཏངས༌ ཅིའ༌ཟེར༌ན༌ ཁོང༌གུན༌ ཨིས༌ར༌ཨེལ༌པ༌གུན༌ལ༌ ཇིགས༌ཏེ༌ ཡོད༌པིན༌།

2 ཡ༌ཝའེ༌ ཡོ༌ཤུའ༌ མོལས༌, “ངའེ༌ ཡེ༌རི༌ཀོ༌ གྱལ༌ས༌, ཏེ༌བོའེ༌ གྱལ༌པོ༌ དང༌ མག༌མི༌གུན༌ ཁྱོ༌རང༌ངི༌ ལག༌ག༌ སྟད༌ཨིན༌། 3 ཁྱོ༌རང༌ དང༌ ཁྱོ༌རང༌ངི༌ མག༌མི༌ ཚང༌མའེ༌ ཞག༌མ༌ དྲུག༌, གྱལ༌སའ༌ ཞག༌ཏང༌ ལན༌ ཅིག༌ སྐོར༌ར༌ ཏོང༌། 4 བླ༌མ༌ རྡུན༌ལ༌ ར༌ཅོའེ༌ ཏུང༌ ཁུར༌ཏེ༌ ཆད༌དོན༌ནི༌ སྒམ༌མི༌ སྔུན༌ལ༌ གྲུལ༌ཅུག༌། ཞག༌ རྡུན༌པའེ༌ ཞག༌ག༌ བླ༌མ༌གུན༌ནི༌ ཏུང༌ ཕུ༌ཨིན༌ ཁྱོ༌ཞ༌གུན༌ནི༌ གྱལ༌སའ༌ ལན༌ རྡུན༌ སྐོར༌ར༌ ཏང༌གོས༌། 5 བླ༌མ༌གུན༌ནི༌ ཏུང༌སྐད༌ རིང༌མོ༌ ཕུའ༌ ཚོར༌ར༌ཅིག༌ ཁྱོ༌ཞའ༌ ཚང༌མའེ༌ ཀུ༌ཅོ༌ སྲན༌ཏྲེ༌ ཏང༌གོས༌། ཏེ༌ནེ༌ གྱལ༌སའེ༌ རྩིག༌པ༌ རྡིབས༌ཏེ༌ ཁྱོ༌ཞའ༌ ཚང༌མ༌ ནོལ༌ཅེས༌ལ༌ གྱལ༌སའེ༌ ནང༌ང༌ རྒྱུགས༌ཏེ༌ ཆ༌ཉན༌ཨིན༌།”

6 ཡོ༌ཤུའེ༌ བླ༌མ༌གུན༌ བོད༌ཏེ༌ ཁྱོངས༌ ཡང༌ ཟེརས༌, “ཡ༌ཝའེ༌ ཆད༌དོན༌ནི༌ སྒམ༌ ཁུར༌ ཡང༌ བླ༌མ༌ རྡུན༌ལ༌ ར༌ཅོའེ༌ ཏུང༌ ཁུར༌ཏེ༌ སྒམ༌མི༌ སྔུན༌ལ༌ གྲུལ༌ཅུག༌།” 7 ཏེ༌ནེ༌ ཁོའེ༌ མག༌མི༌གུན༌ལ༌ བཀའ༌ ཏངས༌, “ཚོན༌ཆ༌ ཁུར༌ཁན༌ནི༌ མག༌མི༌ ཁ༌ཅིག༌ ཡ༌ཝའེ༌ ཆད༌དོན༌ནི༌ སྒམ༌མི༌ སྔུན༌ལ༌ གྲུལ༌ ཅུག༌ཨིན༌ ཁོང༌གུན༌ནི༌ སྟིང༌རང༌ནེ༌ མག༌མི༌ ཚང༌མ༌ གྱང༌སྐོར༌རི༌ ཕི༌ལོག༌ནེ༌ གྱལ༌སའ༌ སྐོར༌ར༌ ཏང༌ཅུག༌།”

8 ཡོ༌ཤུའེ༌ མི༌གུན༌ལ༌ བཀའ༌ ཏངས༌ ཚར༌ར༌ཅིག༌, ཏུང༌ ཁུར༌ཁན༌ནི༌ བླ༌མ༌ རྡུན༌བོ༌ ཏུང༌ ཕུ༌ཨིན༌ གྲུལ༌ཅེས༌ གོ༌ཟུག༌ ཡང༌ ཡ༌ཝའེ༌ ཆད༌དོན༌ནི༌ སྒམ༌ ཁུར༌ཁན༌གུན༌ ཁོང༌གུན༌ནི༌ སྟིང༌རང༌ནེ༌ སོང༌། 9 ཚོན༌ཆ༌ ཁུར༌ཁན༌ནི༌ མག༌མི༌གུན༌ ཏུང༌ ཕུ༌ཁན༌ནི༌ བླ༌མ༌གུན༌ནི༌ སྔུན༌ལ༌ ཡང༌ ཞན༌ མག༌མི༌གུན༌ ཆད༌དོན༌ནི༌ སྒམ༌མི༌ གྱབ༌ནེ༌ གྲུལས༌། ཏུས༌ གང༌པོ༌ བླ༌མ༌གུན༌ནི༌ ཏུང༌ ཕུའད༌པིན༌། 10 ཡོ༌ཤུའེ༌ བཀའ༌ ཏངས༌, “ཀུ༌ཅོ༌ མ༌ཏང༌, སྤེ༌རའང༌ མ༌ཏང༌, ནམ༌ཚོག༌པ༌ ངའེ༌ ཁྱོ༌ཞ༌གུན༌ལ༌ ཀུ༌ཅོ༌ ཏང༌ཅེས༌ལ༌ མི༌ཟེར༌། ངའེ༌ ཟེར༌རི༌ ཞག༌ག༌ ཁྱོ༌ཞའེ༌ ཀུ༌ཅོ༌ ཏོང༌ཤིག༌།” 11 ཏེ༌ནེ༌ ཡོ༌ཤུའེ༌ ཁོང༌གུན༌ལ༌ ཡ༌ཝའེ༌ ཆད༌དོན༌ནི༌ སྒམ༌ ཁུར༌ཏེ༌ གྱལ༌ས༌ སྐོར༌ར༌ ལན༌ཅིག༌ ཏང༌ཅུགས༌། ཏེ༌ སྟིང༌ནེ༌ ཚན༌ ཕུད༌ད༌ལ༌ ཚང༌མ༌ ཀུར༌ ཙུགས༌ཏེ༌ དུག༌ས༌ སོང༌།

12 ཐོ༌རེ༌ཟུག༌པོ༌ ཡོ༌ཤུའ༌ ང༌མོ༌ནེ༌ ལངས༌ ཡང༌ བླ༌མ༌གུན༌ནི༌ ཡང༌སྐྱར༌ ཡ༌ཝའེ༌ ཆད༌དོན༌ནི༌ སྒམ༌ ཁུརས༌། 13 ཏུང༌ ཁུར༌ཁན༌ བླ༌མ༌ རྡུན༌ཀོ༌ ཏུང༌ ཕུ༌ཨིན༌ ཡ༌ཝའེ༌ ཆད༌དོན༌ནི༌ སྒམ༌མི༌ དུན༌ལ༌ གྲུལས༌། ཡང༌སྐྱར༌ ཚོན༌ཆ༌ ཁུར༌ཁན༌ནི༌ མག༌མི༌གུན༌ ཏུང༌ ཁུར༌ཁན༌ནི༌ བླ༌མ༌གུན༌ནི༌ སྔུན༌ལ༌ ཡང༌ ཞན༌ མག༌མི༌གུན༌ ཡ༌ཝའེ༌ ཆད༌དོན༌ནི༌ སྒམ༌མི༌ གྱབ༌ནེ༌ གྲུལས༌། བླ༌མ༌གུན༌ནི༌ ཏུས༌ གང༌པོ༌ ཏུང༌ ཕུས༌། 14 ཞག༌ ཉིས༌པའེ༌ ཞག༌ག༌ ཁོང༌གུན༌ནི༌ གྱལ༌ས༌ སྐོར༌ར༌ ཏངས༌ ཡང༌ ཁོང༌རང༌གུན༌ དུག༌ས༌ ལོགས༌ཏེ༌ སོང༌། ཏེན༌ན༌ ཙོགས༌ ཁོང༌གུན༌ནི༌ ཞག༌པོ༌ དྲུག༌ ཅོས༌།

15 ཞག༌ རྡུན༌པའེ༌ ཞག༌ག༌ ཨིས༌ར༌ཨེལ༌པ༌གུན༌ ནམ༌ལངས༌ལ༌ ལངས༌ཏེ༌ སྔུན༌ ཙོགས༌ལ༌ གྱལ༌ས༌ སྐོར༌ར༌ ཏངས༌། ཨིན༌ནའང༌ ཏེ༌ ཞག༌ག༌ ཁོང༌གུན༌ནི༌ སྐོར༌ར༌ ལན༌ རྡུན༌ ཏངས༌། 16 ལན༌ རྡུན༌པའེ༌ཀ༌ བླ༌མ༌གུན༌ནི༌ ཏུང༌ རིང༌མོ༌ ཕུའ༌ཅིག༌ ཡོ༌ཤུའེ༌ མི༌གུན༌ལ༌ བཀའ༌ ཏངས༌ཏེ༌ ཟེརས༌, “ཀུ༌ཅོ༌ ཏོང༌ཤིག༌ ཅིའ༌ཟེར༌ན༌ ཡ༌ཝའེ༌ ང༌དང༌གུན༌ལ༌ གྱལ༌ས༌ སལ༌ལ༌ ཛད༌ཏེ༌ ཨིན༌ནོག༌། 17 ཡ༌ཝའ༌ ཆོད༌པའེ༌ ཚུལ༌ལ༌ གྱལ༌ས༌ དང༌ ཏེ༌ནང༌ང༌ ཡོད༌ཁན༌ ཚང༌མ༌ ཁྲེས༌ཏོར༌ ཅོ༌གོས༌། ཟུགས༌ཙོང༌མ༌ ར༌ཧབ༌ དང༌ ཁོའེ༌ ནང༌ང༌ ཡོད༌ཁན༌ ཚང༌མ༌ སད༌ མ༌གོས༌ ཅིའ༌ཟེར༌ན༌ ཁོའེ༌ ང༌དང༌ངི༌ སང༌ཝའེ༌ ཐོག༌ནེ༌ ལྟའ༌ ཀལ༌ཁན༌ ཉིས༌ཀོ༌ སྐྱོབས༌། 18 ཁྲེས༌ཏོར༌ ཅོས༌ཏེ༌ ཡ༌ཝའ༌ ཕུལ༌ཁན༌ནི༌ ནང༌ནེ༌ ཅའང༌ མི༌ ཁྱེར༌ཅེས༌ ཏན༌ཏན༌ ཅོས༌ ཏེ༌མན༌ན༌ ཁྱོ༌ཞ༌རང༌ དང༌ ཨིས༌ར༌ཨེལ༌པ༌ ཚང༌མའེ༌ཀ༌ རྡུག༌ངལ༌ ཀྲག༌པོ༌ ཁྱོང༌ཨིན༌། 19 མུལ༌ དང༌ སེར༌ ཡང༌ ར༌གན༌ དང༌ ལྕགས༌སི༌ ཅ༌ལག༌ ཚང༌མ༌ ཏམ༌པ༌ ཨིན༌ པ༌སང༌ ཡ༌ཝའེ༌ ཨིན༌ནོག༌། ཏེ༌གུན༌ ཁོང༌ངི༌ བང༌ཛོད༌དི༌ ནང༌ང༌ ཁྱོང༌གོས༌།”

20 ཏུང༌ སྐད༌ རིང༌མོ༌ ཚོར༌ར༌ཅིག༌ མག༌མི༌གུན༌ནི༌ ཀུ༌ཅོ༌ སྲན༌ཏྲེ༌ ཏངས༌, ཧུན༌མེད༌ལ༌ ཡེ༌རི༌ཀོའེ༌ གྱང༌སྐོར༌ རྡིབས༌ཏེ༌ ཨིས༌ར༌ཨེལ༌པ༌ མག༌མི༌གུན༌ གྱལ༌སའེ༌ ནང༌ང༌ རྒྱུགས༌ཏེ༌ སོང༌ ཡང༌ ཏེ༌བོ༌ ང༌ཡོག༌ག༌ ཁྱོངས༌། 21 ཁོང༌གུན༌ནི༌ ར༌འི༌ ཉམ༌པོ༌ ཏེ༌ནང༌ང༌ ཡོད༌ཁན༌ བུ༌ཚ༌ དང༌ བུ༌མོ༌, ཞུ༌ནུ༌ དང༌ རྒད༌པོ༌, བ༌ལང༌, ལུག༌, ར༌མ༌ དང༌ བུང༌བུ༌ ཚང༌མ༌ སད༌ཏེ༌ མེད༌ཁན༌ ཅོས༌།

22 ཏེན༌ན༌ ཟ༌ནེ༌ ཡོ༌ཤུའེ༌ སང༌ཝའེ༌ ཐོག༌ནེ༌ ལྟའ༌ ཀལ༌ཁན༌ མི༌ ཉིས༌ཀོའ༌ ཟེརས༌, “ཁྱོ༌ཞའེ༌ ཁ༌ཆད༌ ནང༌ཞིན༌ ཟུགས༌ཙོང༌མའེ༌ ཁང༌པ༌ སོང༌ཏེ༌ ཁོ༌ དང༌ ཁོའེ༌ ནང༌ཚངས༌ གུན༌ ཕི༌ལོག༌ག༌ ཕིངས༌ཏེ༌ ཁྱོང༌།” 23 ཁོང༌ ཉིས༌ཀོ༌ སོང༌ཏེ༌ ར༌ཧབ༌, ཁོའེ༌ ཨ༌བ༌, ཨ༌མ༌, ཨ༌ཅོ༌ནོ༌ དང༌ ཉེན༌གྲུང༌, ཁོ༌ ཉམ༌པོ༌ ཡོད༌ཁན༌ ཚང༌མ༌ ཕིངས༌ཏེ༌ ཨིས༌ར༌ཨེལ༌པ༌གུན༌ དུགས༌སའེ༌ ཕི༌ལོག༌ག༌ ཁྱོངས༌།

24 ཏེ༌ནེ༌ ཨིས༌ར༌ཨེལ༌པ༌གུན༌ནི༌ གྱལ༌ས༌ དང༌ ཏེ༌ནང༌ང༌ ཡོད༌ཁན༌ ཚང༌མ༌ མེའ༌ ཏུགས༌། མུལ༌, སེར༌, ར༌གན༌ དང༌ ལྕགས༌སི༌ ཅ༌ལག༌ ཚང༌མ༌ ཡ༌ཝའེ༌ བང༌ཛོད༌དི༌ ནང༌ང༌ བོརས༌། 25 ཨིན༌ནའང༌ ཡོ༌ཤུའེ༌ ཟུགས༌ཙོང༌མ༌ ར༌ཧབ༌ དང༌ ཁོའེ༌ ཉེན༌གྲུང༌གུན༌ མ༌ སདས༌ ཅིའ༌ཟེར༌ན༌ ཁོའེ༌ ཡེ༌རི༌ཀོའེ༌ ནང༌ང༌ སང༌ཝའེ༌ ཐོག༌ནེ༌ ལྟའ༌ ཀལ༌ཁན༌ མི༌གུན༌ སྐྱོབས༌ཏེ༌ ཨིན༌པིན༌ ཡང༌ ཏེ༌ བུ༌མོ༌ དི༌རིང༌ངའང༌ ཨིས༌ར༌ཨེལ༌པ༌གུན༌ནི༌ ཕྲོའ༌ དུག༌ཨིན༌ ཨིན༌ནོག༌།

26 ཏེ༌ཏུས༌ལ༌ ཡོ༌ཤུའེ༌ འི༌ཟུག༌ ཟེར༌ཏེ༌ སྤང༌ པུདས༌, “ཡེ༌རི༌ཀོའེ༌ གྱལ༌ས༌ ཡང༌སྐྱར༌ རྩིག༌ཅེས༌སི༌ རྩོན༌གྲུས༌ ཅོ༌ཁན༌གུན༌ལ༌ ཡ༌ཝའེ༌ ངན༌ ཕོག༌ཤིག༌།”

“ ‘ཁོའེ༌ ཁོ༌རང༌ངི༌ བུ༌ཚ༌ གོ༌བུའི༌ སྲོག༌ རིན༌ ཤལ༌ཏེ༌

ཏེ༌བོའེ༌ མག༌ལྡན༌ ཏང༌ཨིན༌།

ཡང༌ ཁོའེ༌ ཁོ༌རང༌ངི༌ བུ༌ཚ༌ ཆུང༌ཤོག༌གི༌ སྲོག༌ རིན༌ ཤལ༌ཏེ༌

ཏེ༌བོའེ༌ གྱས༌སྒོ༌ ཏག༌ཨིན༌།’ ”

27 ཡ༌ཝ༌ ཡོ༌ཤུའ༌ ཉམ༌པོ༌ ཞུགས༌ཏེ༌ ཡོད༌པིན༌ ཡང༌ ཁོ༌ ཏེ༌ ས༌ཀྱད༌ གང༌པོའེ༌ ནང༌ང༌ མིང༌ཅན༌ གྱུར༌།

7

ཨའི༌པ༌གུན༌ནི༌ ཨིས༌ར༌ཨེལ༌པ༌གུན༌ལ༌ ཕམ༌ཀལས༌།

7:1-15

1 ནོར༌ ཏམ༌པ༌གུན༌ ཡ༌ཝའ༌ ཕུལ༌ཅེས༌སི༌ བཀའ༌ ཏང༌ཁན༌བོ༌ ཁའ༌ ཉན༌ཅེས༌ལ༌ ཨིས༌ར༌ཨེལ༌པ༌གུན༌ ཁྲངས༌པོ༌ མ༌ལུས༌། ཟིམ༌རིའི༌ ཚ༌འོ༌, ཀར༌མི༌ བུ༌ཚ༌ ཨ༌ཀེན༌ནི༌ ཏེ༌ ཏམ༌པ༌ ནོར༌གུན༌ནི༌ ནང༌ནེ༌ ཁ༌ཅིག༌ རྐུས༌ཏེ༌ ཁྱེརས༌། ཏེ༌བོའེ༌ཕིའ༌ ཡ༌ཝའ༌ ཨིས༌ར༌ཨེལ༌པ༌གུན༌ནི༌ཀ༌ མ༌སྲན༌ཏྲེ༌ ཐུག༌སྲོ༌ སྐྱོདས༌། ཟིམ༌རི༌ ཟེ༌རཧའེ༌ པུར༌གྱུད༌ ཨིན༌པིན༌ ཡང༌ ཁོང༌གུན༌ ཡ༌ཧུ༌དཱའེ༌ མི༌སྡེ༌ནེ༌ ཨིན༌པིན༌།

2 ཡོ༌ཤུའེ༌ ཡེ༌རི༌ཀོ༌ནེ༌ མི༌ ཁ༌ཅིག༌ བེ༌ཐེལ༌ལི༌ ཤར༌ ཆོགས༌, བེཐ༌ ཨ༌ཝིན༌ནི༌ ཉེ༌མོའ༌ ཡོད༌ཁན༌ ཨའི༌ གྱལ༌སའེ༌ སྲུང༌སྐྱོབ༌གུན༌ གྱུས༌ ཅོའ༌ལ༌ སང༌ཝའེ༌ ཐོག༌ནེ༌ ལམ༌ཅུགས༌། ཏེ༌ནེ༌ ཁོང༌གུན༌ སོང༌།

3 ཁོང༌གུན༌ ལོགས༌ཏེ༌ ཡོངས༌ཏེ༌ ཡོ༌ཤུའ༌ ཟེརས༌, “ཨའི༌ གྱལ༌ས༌ སྤུང༌གོལ༌ ཅོ༌ཅེས༌ལ༌, མག༌མི༌ ཚང༌མ༌ ཀལ༌ཅེས༌སི༌ སྒོས༌དོམ༌ མི༌དུག༌། མག༌མི༌ ཚང༌མ༌ བར༌དོ༌ མ༌སྟན༌ན༌, སྟོང༌ ཉིས༌ ཡ༌ སུམ༌ ནོལ༌ལ༌ ཀལ༌ན༌ གྲིག༌ཅེས༌ དུག༌ ཅིའ༌ཟེར༌ན༌ ཏེ༌རུ༌ མི༌ ཉུ༌ངུན༌ཞིག༌ མ༌ནེ༌ མི༌དུག༌།” 4 ཏེ༌ནེ༌ མག༌མི༌ སྟོང༌སུམ༌ ནོལ༌ལ༌ སོང༌ ཨིན༌ནའང༌ ཨའི༌པ༌གུན༌ནི༌ ཁོང༌གུན༌ལ༌ ཕམ༌ སྲན༌ཏྲེ༌ ཀལས༌ ཡང༌ ཁོང༌གུན༌ ཏེ༌ཀ༌ནེ༌ ཤོར༌གོས༌། 5 ཁོང༌གུན༌ནི༌ གྱལ༌སའེ༌ གྱས༌སྒོའེ༌ ཕི༌ལོག༌ག༌ ཨིས༌ར༌ཨེལ༌པའེ༌ མག༌མི༌གུན༌ལ༌ རི༌ནེ༌ ཐུར༌ལ༌ ལུང༌པའེ༌ ནང༌ང༌ ཏེད༌ཏེ༌ ཁྱེརས༌ ཡང༌ མག༌མི༌ 36 སདས༌། ཏེ༌བོ༌ ཐོང༌ཏེ༌ ཨིས༌ར༌ཨེལ༌པ༌གུན༌ སྲན༌ཏྲེ༌ ཇིགས༌ ཡང༌ ཁོང༌གུན༌ནི༌ ནོལ༌ཅེས༌སི༌ སྤོས༌པ༌ ཆགས༌།

6 ཡོ༌ཤུའེ༌ ཁོང༌རང༌ངི༌ ཀོས༌ ཤགས༌ ཡང༌ ཁོང༌ དང༌ ཨིས༌ར༌ཨེལ༌པའེ༌ འུ༌སྐྱོང༌གུན༌ ཡ༌ཝའེ༌ ཆད༌དོན༌ནི༌ སྒམ༌མི༌ དུན༌ལ༌ སའེ༌ཀ༌ གྱེལ༌ཏེ༌ ཕི༌ཏོག༌ ཚོག༌པ༌ དུགས༌ ཡང༌ ཁོང༌རང༌གུན༌ནི༌ གོའེ༌ཀ༌ ཐལ༌བ༌ ཡོགས༌། 7 ཏེ༌ནེ༌ ཡོ༌ཤུའེ༌ ཟེརས༌, “ཡ༌ཝ༌ ཀུན༌ཝང༌ལེ༌, ཉེ༌རང༌ངི༌ ང༌ཞའ༌ ཨ༌མོར༌པ༌གུན༌ནི༌ ལག༌ག༌ སྟད༌ཏེ༌ སད༌ ཅུག༌ཅེས༌ལ༌ ང༌ཞ༌གུན༌ ཡོར༌དཱན༌ ལྩངས༌པོ༌ རྒལ༌ཏེ༌ ཁྱོང༌ང༌ ཛད༌ཏེ༌ ཨིན༌ན༌? ང༌ཞའ༌ འ༌ངོ༌ ཆོགས༌ལ༌ དུགས༌པིན༌ན༌ འི༌ཟུག༌ སོང༌ཏེ༌ མེད༌གྲོ༌། 8 ཡ༌ཝ༌ལེ༌ ང༌ཞའ༌ ཨིས༌ར༌ཨེལ༌པ༌གུན༌ གྲ༌འོ༌གུན༌ནི༌ ཀ༌ནེ༌ ཤོར༌ པ༌སང༌ ཏ༌ ངའེ༌ ཅི༌ ཟེར༌གོས༌? 9 ཀེ༌ནན༌པ༌གུན༌ དང༌ ཞན༌ འི༌རུ༌ དུག༌ཁན༌གུན༌ནི༌ འི༌བོ༌ ཚོར༌ར༌ཅིག༌, ཁོང༌གུན༌ནི༌ ང༌ཞ༌གུན༌ལ༌ ནོལ༌ཏེ༌ ང༌ཞའེ༌ མིང༌ ཇིག༌རྟེན༌ནི༌ ཀ༌ནེ༌ མེད༌ཁན༌ ཅོ༌ཨིན༌། ཏེ༌ནེ༌ ཉེ༌རང༌ སྤལ༌ཅན༌ དང༌ སྟོབས༌ཅན༌ དཀོན༌མཆོག༌ ཞུགས༌ཁན༌ སྟན༌ན༌ ཛད༌ཅེས༌ལ༌ ཉེ༌རང༌ངི༌ ཅི༌ ཛད༌ཨིན༌?”

10 ཡ༌ཝའེ༌ ཡོ༌ཤུའ༌ མོལས༌, “ལོངས༌། ཁྱོ༌རང༌ སའེ༌ཀ༌ གྱེལ༌ཏེ༌ རྡུག༌པོ༌ ཅི༌ ཅོའད༌? 11 ཨིས༌ར༌ཨེལ༌པ༌གུན༌ནི༌ སྡིག༌པ༌ ཅོས༌ཏེ༌ ཨིན༌ནོག༌། ཁོང༌གུན༌ནི༌ ངའེ༌ ཟེར༌ཁན༌བོ༌ མ༌ཅོའ༌ ངའེ༌ ཆད༌དོན༌བོ༌ ཅགས༌། ཁོང༌གུན༌ནི༌ ངའ༌ ཕུལ༌ཁན༌ནི༌ ཏམ༌པ༌ ནོར༌ ཁ༌ཅིག༌ རྐུས༌ཏེ༌ ཁྱེརས༌ ཡང༌ ཏེ༌གུན༌ རྐུ༌ཅེས༌ མ༌ཚད༌ ཟུན༌ ཏངས༌ཏེ༌ ཁོང༌རང༌གུན༌ནི༌ གྱུ༌ནོར༌རི༌ ཕྲོའ༌ སྦས༌ཏེ༌ ཨིན༌ནོག༌། 12 ཏེན༌ན༌བོའེ༌ཕིའ༌ ཨིས༌ར༌ཨེལ༌པ༌གུན༌ གྲ༌འོ༌གུན༌ནི༌ ཀ༌ནེ༌ ཕམས༌ཏེ༌ ཤོར༌གོས༌། ཏ༌ ཨིས༌ར༌ཨེལ༌པ༌གུན༌ནི༌ ཁོང༌རང༌གུན༌ ཁྲེས༌ཏོར༌ ཆ༌ཅེས༌སི༌ ཕིའ༌ ལྡམས༌ཏེ༌ ཨིན༌ནོག༌། ནམ༌ཚོག༌པ༌ ཁྱོ༌རང༌ངི༌, ཁྱོ༌ཞའ༌ ཚི༌ཏུ༌ གྱུར༌ ཅུག༌ཁན༌གུན༌ ཁྲེས༌ཏོར༌ མི༌ཅོ༌ ང༌ ཁྱོ༌ཞ༌གུན༌ ཉམ༌པོ༌ མི༌དུག༌།”

13 “ལོངས༌, མི༌གུན༌ རྩང༌མ༌ ཅོས༌། ཁོང༌གུན༌ལ༌ ཁོང༌རང༌གུན༌ རྩང༌མ༌ ཅོ༌ཅེས༌ལ༌ བཀའ༌ ཏངས༌ཏེ༌ ཟེར༌, ‘ཡ༌ཝ༌ ཨིས༌ར༌ཨེལ༌པའེ༌ དཀོན༌མཆོག༌གི༌ མོལས༌, “ཝ༌ ཨིས༌ར༌ཨེལ༌པ༌གུན༌, ཁྱོ༌ཞའེ༌ ཕྲོའ༌ ངའ༌ ཕུལ༌གོ༌ཤེས༌ཅན༌ནི༌ ནོར༌གུན༌ དུག༌། ནམ༌ཚོག༌པ༌ ཏེ༌གུན༌ མེད༌ཁན༌ མི༌ ཅོ༌ ཁྱོ༌ཞའེ༌ ཁྱོ༌ཞ༌རང༌ངི༌ གྲ༌འོ༌གུན༌ལ༌ ཕམ༌ཀལ༌ མི༌ཉན༌།” ’ ”

14 “ཐོ༌རེའེ༌ ང༌མོ༌ ཁྱོ༌ཞ༌གུན༌ རང༌རང༌ངི༌ མི༌སྡེ༌གུན༌ ཉམ༌པོ༌ ང༌ ཡོད༌ས༌ ཡོང༌གོས༌, ཡང༌ ངའེ༌ བོད༌ད༌ཅིག༌ མི༌སྡེ༌ ནང༌ནེ༌ མི༌རིགས༌ རེ༌རེ༌ དུན༌ལ༌ ཡོང༌གོས༌། ཡང༌ མི༌རིགས༌ ལྡམ༌ཁན༌བོའེ༌ ནང༌ནེ༌ ནང༌ཚངས༌ རེ༌རེ༌ དུན༌ལ༌ ཡོང༌གོས༌ ཡང༌ ནང༌ཚངས༌ ལྡམ༌ཁན༌བོའེ༌ ནང༌ནེ༌ མི༌ རེ༌རེ༌ དུན༌ལ༌ ཡོང༌གོས༌། 15 ང༌ ཕུལ༌ཁན༌ནི༌ ཏམ༌པ༌ ནོར༌ རྐུ༌ཁན༌ནི༌ མི༌ ཟུམ༌ཁན༌ ཡང༌ ཁོའེ༌ ཨིན༌ཁན༌ ཚང༌མ༌ མེའེ༌ ནང༌ང༌ སྲག༌གོས༌ ཅིའ༌ཟེར༌ན༌ ཁོའེ༌ ངའེ༌ ཆད༌དོན༌བོ༌ ཅགས༌ཏེ༌ ཨིས༌ར༌ཨེལ༌ལི༌ ནང༌ང༌ ཁྲེལ༌མེད༌དི༌ ལས༌ ཅོས༌ཏེ༌ ཨིན༌ནོག༌།”

ཨ༌ཀེན༌ནི༌ སྡིག༌པ༌།

7:16-26

16 ཐོ༌རེ༌ཟུག༌པོ༌ མ༌ ང༌མོ༌ནེ༌ ཡོ༌ཤུའེ༌ ཡ༌ཝའེ༌ སྐུན༌དུན༌ལ༌ ཨིས༌ར༌ཨེལ༌པ༌ ཚང༌མ༌ མི༌སྡེ༌ རེ༌རེ༌ ཅོས༌ཏེ༌ ཡོང༌ཅུགས༌ ཡང༌ ཡ༌ཧུ༌དཱའེ༌ སྡེ༌ ལྡམ༌མ༌ ཛདས༌། 17 ཏེ༌ནེ༌ ཡ༌ཧུ༌དཱའེ༌ སྡེའེ༌ ནང༌ནེ༌ མི༌རིགས༌ རེ༌རེ༌ དུན༌ལ༌ ཡོངས༌ ཡང༌ ཟེ༌རཧའེ༌ མི༌རིགས༌ ལྡམ༌མ༌ ཛདས༌། ཏེ༌ནེ༌ ཟེ༌རཧའེ༌ མི༌རིགས༌སི༌ ནང༌ཚངས༌ རེ༌རེ༌ དུན༌ལ༌ ཡོངས༌ ཡང༌ ཟིམ༌རིའི༌ ནང༌ཚངས༌ ལྡམ༌མ༌ ཛདས༌། 18 ཏེ༌ནེ༌ ཟིམ༌རིའི༌ ནང༌ཚངས༌སི༌ མི༌ རེ༌རེ༌ དུན༌ལ༌ ཡོངས༌ ཡང༌ ཨ༌ཀེན༌ ལྡམ༌མ༌ ཛདས༌།

19 ཏེ༌ནེ༌ ཡོ༌ཤུའེ༌ ཨ༌ཀེན༌ལ༌ ཟེརས༌, “ངའེ༌ བུ༌ཚ༌, རང༌ངི༌ སྡིག༌པ༌ ཅོ༌ཁན༌བོ༌ ཤད༌ཏེ༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའ༌ སྤལ༌ ཁྱོང༌། ཁྱོ༌རང༌ངི༌ ཅོས༌ཁན༌བོ༌ སྦས༌ཏེ༌ མ༌བོར༌ར༌ ངའ༌ ཀྲང༌པོ༌ ཤོད༌།”

20 ཨ༌ཀེན༌ནི༌ ལན༌ཏངས༌, “འི༌བོ༌ དེན༌བ༌ ཨིན༌། ངའེ༌ ཡ༌ཝའ༌ ཨིས༌ར༌ཨེལ༌པའེ༌ དཀོན༌མཆོག༌གི༌ གྱབ༌གལ༌ལ༌ སྡིག༌པ༌ ཅོས༌ཏེ༌ ཨིན༌། 21 ཅོམས༌ཏེ༌ ཁྱོང༌ཁན༌ནི༌ ནོར༌གུན༌ནི༌ ཕྲོའ༌ ངའེ༌ མུལ༌ ཀི༌ལོ༌ 2 སང༌ མང༌ང༌ ཞིག༌, ཀི༌ལོ༌ ཕེད༌དི༌ སེར༌རི༌ པག༌བུ༌ དང༌ བ༌བེ༌ལོན༌ནེ༌ ཨིན༌ཁན༌ ཀོས༌ ལྡེ༌མོ༌ ཐོང༌ང༌ཅིག༌, ངའ༌ ཏེ༌གུན༌ནི༌ དོད༌པ༌ ཡོངས༌པ༌ ངའེ༌ རྐུས༌པིན༌། ཏེ༌གུན༌ ངའེ༌ ང༌རང༌ངི༌ ཀུར༌རི༌ ནང༌ང༌ སའེ༌ ཐིལ༌ལ༌ སྦས༌ཏེ༌ ཡོད༌, ཚང༌མའེ༌ སང༌ ཐིལ༌ལ༌ མུལ༌།”

22 ཏེ༌ནེ༌ ཡོ༌ཤུའེ༌ མི༌ ཁ༌ཅིག༌ ཏེ༌གུན༌ ཙལ༌ལ༌ ལམ༌ཅུགས༌། ཁོང༌གུན༌ ཀུར༌རི༌ ནང༌ང༌ བང༌ཏངས༌ཏེ༌ སོང༌ ཡང༌ ཨ༌ཀེན༌ནི༌ ཟེར༌ཁན༌ ནང༌ཞིན༌ ཏེ༌རུ༌ སྦས༌ཏེ༌ ཡོད༌ཁན༌ནི༌ ནོར༌ ཚང༌མ༌ ཐོབ༌། 23 ཁོང༌གུན༌ནི༌ ཀུར༌རི༌ ནང༌ནེ༌ ཏེ༌ ནོར༌གུན༌ ཁྱོངས༌ ཡང༌ ཡོ༌ཤུའ༌ དང༌ ཨིས༌ར༌ཨེལ༌པ༌ ཚང༌མ༌ ཡོད༌ས༌ ཡ༌ཝའེ༌ སྐུན༌དུན༌ལ༌ སའེ༌ཀ༌ ཏིངས༌།

24 ཏེ༌ནེ༌ ཡོ༌ཤུའ༌ དང༌ ཨིས༌ར༌ཨེལ༌པ༌ ཚང༌མའེ༌ ཨ༌ཀེན༌, ཀོས༌, མུལ༌, སེར༌, ཁོའེ༌ བུ༌ཚ༌ དང༌ བུ༌མོ༌ གུན༌, བ༌ལང༌གུན༌, བུང༌བུ༌གུན༌, ལུག༌གུན༌, ར༌མ༌གུན༌, ཀུར༌ དང༌ ཁོའ༌ ཡོད༌ཁན༌ ཚང༌མ༌ ཨ༌ཁོར༌རི༌ ལུང༌པའེ༌ ནང༌ང༌ ཁྱེརས༌། 25 ཡོ༌ཤུའེ༌ ཨ༌ཀེན༌ལ༌ ཟེརས༌, “ཅིའ༌ ཁྱོ༌རང༌ངི༌ ང༌ཞ༌གུན༌ནི༌ཀ༌ རྡུག༌ངལ༌ ཁྱོངས༌པིན༌། ཏ༌ ཡ༌ཝའེ༌ ཁྱོ༌རང༌ངི༌ཀ༌ རྡུག༌ངལ༌ ཁྱོང༌ང༌ ཛད༌ཨིན༌།”

ཏེ༌ནེ༌ ཨིས༌ར༌ཨེལ༌པ༌ ཚང༌མའེ༌ ཁོང༌ ཚང༌མ༌ལ༌ རྡོའ༌ གྱབས༌ཏེ༌ སདས༌ ཡང༌ ཏེ༌ ཚང༌མ༌ མེའ༌ སྲགས༌། 26 ཨིས༌ར༌ཨེལ༌པ༌གུན༌ནི༌ སྲགས༌ཁན༌ནི༌ སོལ༌ལེ༌ ཁེ༌ཐོག༌ག༌ རྡོའ༌ སྤུངས༌ ཀ༌བོ༌ དི༌རིང༌ངའང༌ ལུས༌ཏེ༌ ཡོད༌ཏེ༌ ཨིན༌ནོག༌། ཏེན༌ན༌བོའེ༌ ཕིའ༌ ཏེ༌ ས༌ཀྱད༌པོའ༌ རྡུག༌ངལ༌ལི༌ ལུང༌པ༌ ཟེར༌ར༌ནོག༌། ཏེ༌ནེ༌ ཡ༌ཝའེ༌ ཐུག༌སྲོ༌ ཁོང༌གུན༌ནི༌ཀ༌ བབས༌ཁན༌བོ༌ མེད༌ཁན༌ ཛདས༌།

8

ཨིས༌ར༌ཨེལ༌པ༌གུན༌ནི༌ ཨའི༌པ༌གུན༌ལ༌ ཕམ༌ཀལ༌།

8:1-29

1 ཏེ༌ནེ༌ ཡ༌ཝའེ༌ ཡོ༌ཤུའ༌ མོལས༌, “ཇིགས༌ མ༌ཇིགས༌ ཡང༌ སྤོས༌པ༌ མ༌ཆག༌། ཁྱོ༌རང༌ངི༌ མག༌མི༌ ཚང༌མ༌ ཁྲིད༌ཏེ༌ ཨའི༌ གྱལ༌ས༌ སྤུང༌གོལ༌ ཅོས༌ ཅིའ༌ཟེར༌ན༌ ངའེ༌ ཁྱོ༌རང༌ང༌ ཨའི༌ གྱལ༌པོ༌, ཁོའེ༌ མི༌གུན༌ དང༌ གྱལ༌ས༌ ཡང༌ ཁོའེ༌ ས༌ཀྱད༌གུན༌ ཏངས༌ཏེ༌ ཨིན༌། 2 ཡེ༌རི༌ཀོ༌ དང༌ ཏེ༌བོའེ༌ གྱལ༌པོའ༌ ཅོའ༌ ཙོགས༌, ཁྱོ༌རང༌ངི༌ འི༌གུན༌ནའང༌ ཁྲེས༌ཏོར༌ ཅོ༌ཨིན༌། ཨིན༌ནའང༌ ཅོམས༌ཁན༌ནི༌ ནོར༌ དང༌ སེམས༌ཅན༌གུན༌ ཁྱོ༌ཞ༌རང༌ངི༌ ཕིའ༌ བོར༌ནང༌ གྲིག༌། ཁོང༌གུན༌ལ༌ གྱུས༌ཆའ༌ མ༌ཅུག༌ག༌, གྱལ༌སའེ༌ གྱབ༌བ༌ ཨིབས༌ཏེ༌ ཡོད༌ཁན༌ མག༌མི༌གུན༌ལ༌ ཁོང༌གུན༌ནི༌ཀ༌ ཧུན༌མེད༌ལ༌ སྤུང༌གོལ༌ ཅོ༌ཅུག༌།”

3 ཏེ༌ནེ༌ ཡོ༌ཤུའ༌ དང༌ མག༌མི༌ ཚང༌མ༌ ཨའི༌ཀ༌ སྤུང༌གོལ༌ ཅོ༌ཅེས༌ལ༌ སོང༌། ཡོ༌ཤུའེ༌ ཚང༌མའེ༌སང༌ གྱལ༌ལ༌ མག༌གི༌ 30,000 ལྡམས༌ ཡང༌ ཁོང༌གུན༌ ཚན༌ལ༌ ལམ༌ཅུགས༌ཏེ༌ 4 བཀའ༌ ཏངས༌, “གྱལ༌སའེ༌ གྱབ༌ ཆོགས༌ལ༌ ཨིབས༌ཏེ༌ དུག༌ ཨིན༌ནའང༌ མ༌ ཐག༌རིང༌ང༌ མ༌ཆ༌ སྤུང༌གོལ༌ ཅོ༌ཅེས༌ལ༌ ཤང༌ཅོས༌ཏེ༌ དུག༌ཤིག༌། 5 ང༌ དང༌ ང༌ ཉམ༌པོ༌ ཡོད༌ཁན༌ མག༌མི༌ ཚང༌མའེ༌ གྱལ༌སའེ༌ཀ༌ སྤུང༌གོལ༌ ཅོ༌ཨིན༌, སྔུན༌ ཙོགས༌ལ༌ ཨའི༌པ༌གུན༌ ནོལ༌ལ༌ ཡོང༌ང༌ཅིག༌ ང༌ཞ༌གུན༌ ཤོར༌ཨིན༌། 6 གྱལ༌ས༌ནེ༌ ཐག༌རིང༌ང༌ ལེབ༌ལེབ༌ ཚག༌པ༌ ང༌ཞའེ༌ ཁོང༌གུན༌ལ༌ ཏེད༌ཏེ༌ ཁྱོང༌ཅུག༌ཨིན༌ ཡང༌ ཁོང༌གུན༌ནི༌ ཟེར༌ཨིན༌, ‘སྔུན༌ ཙོགས༌ལ༌ ཨིས༌ར༌ཨེལ༌པ༌གུན༌ ང༌དང༌གུན༌ནི༌ ཀ༌ནེ༌ ཤོར༌ཏེ༌ ཨིན༌ནོག༌།’ ཏེ༌ནེ༌ ང༌ཞའ༌ ཤོར༌ ཟ༌ནེ༌ 7 ཁྱོ༌ཞ༌གུན༌ ཨིབས༌ཏེ༌ ཡོད༌སའེ༌ ནས༌ས༌ནེ༌ བིངས༌ཏེ༌ ཡོང༌ ཡང༌ གྱལ༌ས༌ ང༌ཡོག༌ག༌ ལེན༌ ཅིའ༌ཟེར༌ན༌ ཡ༌ཝ༌ ང༌དང༌ངི༌ དཀོན༌མཆོག༌གི༌ ཏེ༌བོ༌ ང༌དང༌གུན༌ལ༌ སལ༌ཏེ༌ ཨིན༌། 8 གྱལ༌ས༌ ལེན༌ཏེ༌ སྟིང༌ནེ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཏེ༌བོ༌ མེའ༌ སྲོག༌། ཁྱོ༌རང༌གུན༌ལ༌ འི༌བོ༌ ངའེ༌ བཀའ༌ ཨིན༌།”

9 ཏེ༌ནེ༌ ཡོ༌ཤུའེ༌ ཁོང༌གུན༌ ལམ༌ཅུགས༌, ཁོང༌གུན༌ ཨའི༌ ནུབ༌ ཆོགས༌ལ༌ བེ༌ཐེལ༌ དང༌ ཨའི༌ པར༌ལ༌ ཡོད༌ཁན༌ནི༌ ནས༌སའེ༌ ནང༌ང༌ ཨིབས༌ཏེ༌ དུགས༌། ཨིན༌ནའང༌ ཡོ༌ཤུའ༌ ཏེ༌ ཚན༌བོ༌ ཁོ༌རང༌ངི༌ མག༌མི༌གུན༌ ཉམ༌པོ༌ དུགས༌།

10 ཐོ༌རེ༌ཟུག༌པོ༌ ང༌མོ༌ནེ༌ ཡོ༌ཤུའེ༌ ཁོ༌རང༌ངི༌ མག༌མི༌གུན༌ ཛོམ༌ཅུགས༌ཏེ༌ ཁོ༌ དང༌ ཨིས༌ར༌ཨེལ༌པ༌ འུ༌སྐྱོང༌གུན༌ནི༌ གོ༌ཁྲིད༌ ཅོས༌ཏེ༌ ཨའི༌ ཆོགས༌ལ༌ སོང༌། 11 ཡོ༌ཤུའ༌ ཉམ༌པོ༌ ཡོད༌ཁན༌ མག༌མི༌ ཚང༌མ༌ གྲུལ༌ཏེ༌ གྱལ༌སའེ༌ ཉེ༌མོའ༌ ལེབ༌ཏེ༌ ཨའི༌ བྱང༌ ཆོགས༌ལ༌ ཀུར༌ ཙུགས༌ཏེ༌ དུགས༌། ཁོང༌གུན༌ དང༌ གྱལ༌སའེ༌ པར༌ལ༌ ལུང༌པ༌ཞིག༌ མན༌ནེ༌ མེད༌པིན༌། 12 ཏེ༌ ཚན༌ལ༌ ཡོ༌ཤུའེ༌ མག༌མི༌ 5,000 ལྡམས༌ཏེ༌ གྱལ༌སའེ༌ ནུབ༌ ཆོགས༌ལ༌ བེ༌ཐེལ༌ དང༌ ཨའི༌ པར༌ལ༌ ཨིབས༌ཏེ༌ དུག༌ཅུགས༌། 13 ཏེ༌ནེ༌ ཨིབས༌ཏེ༌ དུག༌ཁན༌ མག༌མི༌ གྱལ༌སའེ༌ ནུབ༌ ཆོགས༌ལ༌ ཡང༌ བྱང༌ ཆོགས༌ལ༌ ཞན༌ མག༌མི༌ ཚང༌མ༌ དུགས༌ ཨིན༌ནའང༌ ཏེན༌ན༌ ཚན༌ལ༌ ཡོ༌ཤུའ༌ ལུང༌པའེ༌ ནང༌ང༌ དུགས༌།

14 ཨའི༌ གྱལ༌པོའེ༌ ཨིས༌ར༌ཨེལ༌པ༌གུན༌ ཐོང༌ང༌ཅིག༌ ཁོ༌ དང༌ ཁོའེ༌ མག༌མི༌ ཚང༌མ༌ ང༌མོ༌ནེ༌ གྱོགས༌པ༌ ཡོར༌དཱན༌ ལུང༌པའེ༌ ནང༌ང༌ ཁོང༌གུན༌ལ༌ ནོལ༌ལ༌ སོང༌། ཨིན༌ནའང༌ གྱལ༌སའེ༌ གྱབ༌བ༌ སྤུང༌གོལ༌ ཅོའ༌ལ༌ མག༌མི༌ ཨིབས༌ཏེ༌ ཡོད༌ཁན༌བོ༌ ཁོང༌གུན༌ལ༌ གྱུས༌ མེད༌པིན༌། 15 ཕམས༌ཁན༌ནི༌ མག༌མི༌ ཙོགས༌ལ༌ ཡོ༌ཤུའ༌ དང༌ ཨིས༌ར༌ཨེལ༌པ༌ མག༌མི༌ ཚང༌མ༌ ཐང༌སྟོང༌ ཆོགས༌ལ༌ ཤོར༌། 16 ཨིས༌ར༌ཨེལ༌པ༌གུན༌ལ༌ ཏེད༌ཏེ༌ ཁྱེར༌ཅེས༌ལ༌ གྱལ༌སའེ༌ ནང༌ང༌ ཡོད༌ཁན༌ བུ༌ཚ༌ ཚང༌མ༌ བོདས༌, ཏེན༌ན༌ཟུག༌གི༌ ཁོང༌གུན༌ གྱལ༌ས༌ནེ༌ ཐག༌རིང༌ང༌ ཕིངས༌ཏེ༌ ཁྱེརས༌། 17 ཨའི༌ ཡ༌ བེ༌ཐེལ༌ལི༌ ནང༌ང༌ ཨིས༌ར༌ཨེལ༌པ༌གུན༌ལ༌ ཏེད༌ཏེ༌ མ༌ ཁྱེར༌ཁན༌ བུ༌ཚ༌ ཅིག༌གའང༌ ལུས༌ཏེ༌ མེད༌པིན༌། གྱལ༌སའེ༌ སྒོ༌ སང༌ ཕེས༌ཏེ༌ ཁོང༌ ཚང༌མའེ༌ ཨིས༌ར༌ཨེལ༌པ༌གུན༌ལ༌ ཏེད༌ཏེ༌ ཁྱེརས༌།

18 ཏེ༌ནེ༌ ཡ༌ཝའེ༌ ཡོ༌ཤུའ༌ མོལས༌, “ཁྱོ༌རང༌ངི༌ ལག༌ག༌ ཡོད༌ཁན༌ནི༌ རྡུང༌ ཨའི༌ ཆོགས༌ལ༌ སྟོག༌, ངའེ༌ གྱལ༌ས༌བོ༌ ཁྱོ༌རང༌ངི༌ ལག༌ག༌ ཏང༌ངད༌།” ཏེན༌ན༌བོའེ༌ ཕིའ༌ ཡོ༌ཤུའེ༌ ཁོ༌རང༌ངི༌ རྡུང༌ ཨའི༌ ཆོགས༌ལ༌ སྟགས༌། 19 ཡོ༌ཤུའེ༌ ཏེ༌ཟུག༌ ཅོའ༌ཅིག༌ ཨིབས༌ཏེ༌ ཡོད༌ཁན༌ནི༌ མག༌མི༌ ཚང༌མ༌ ཏེ༌ ནས༌ས༌ནེ༌ བིངས༌ཏེ༌ གྱལ༌སའེ༌ ནང༌ང༌ སོང༌ ཡང༌ ཏེ༌བོ༌ ང༌ཡོག༌ག༌ ལེན༌ཏེ༌ མེའ༌ ཏུགས༌།

20 ཨའི༌པ༌གུན༌ནི༌ གྱབ༌ ལོགས༌ཏེ༌ ལྟའ༌ཅིག༌ གྱལ༌སའེ༌ ནང༌ནེ༌ ཏུད༌པ༌ བིངས༌ཏེ༌ ནམ༌ཁའ༌ གངས༌ཁན༌བོ༌ ཐོང༌། ཨིན༌ནའང༌ ཁོང༌གུན༌ ཀ༌ངོ༌ ཆོགས༌ལའང༌ ཤོར༌ མ༌ཉན༌ ཅིའ༌ཟེར༌ན༌ ཨིས༌ར༌ཨེལ༌པ༌ ཐང༌སྟོང༌ ཆོགས༌ལ༌ ཤོར༌ཁན༌གུན༌ ཁོང༌ང༌ ཏེད༌ཅེས༌ལ༌ གྱབ༌ གྱུར༌ཏེ༌ ཡོངས༌། 21 ཨིབས༌ཏེ༌ ཡོད༌ཁན༌ནི༌ མག༌མི༌གུན༌ནི༌ གྱལ༌ས༌ ལེན༌ཏེ༌ ཏུད༌པ༌ བིང༌ཨིན༌ ཡོ༌ཤུའ༌ དང༌ ཨིས༌ར༌ཨེལ༌པ༌ ཚང༌མའེ༌ ཐོང༌ང༌ཅིག༌ ཁོང༌གུན༌ནི༌ གྱབ༌ ལོགས༌ཏེ༌ ཨའི༌པ༌ མག༌མི༌གུན༌ལ༌ སྤུང༌གོལ༌ ཅོས༌། 22 ཏེན༌ན༌ ཟ༌ནེ༌ གྱལ༌ས༌ ལེན༌ཁན༌ ཨིས༌ར༌ཨེལ༌པ༌གུན༌ བིང༌ཏེ༌ ཨའི༌པ༌ མག༌མི༌གུན༌ནི༌ གྱབ༌ནེ༌ ནོལ༌ལ༌ ཡོངས༌ པ༌སང༌ ཁོང༌གུན༌ ཨིས༌ར༌ཨེལ༌པ༌ མག༌མི༌གུན༌ནི༌ ཞུང༌ང༌ ཁད༌། ཨིས༌ར༌ཨེལ༌པ༌གུན༌ནི༌ ཁོང༌གུན༌ལ༌ སྤུང༌གོལ༌ ཅོས༌ ཡང༌ མི༌ ཅིག༌གའང༌ སོན༌ཏེའ༌ མ༌ལུས༌ ཡ༌ ཤོར༌ མ༌ཉན༌། 23 ཨིན༌ནའང༌ ཨའི༌ གྱལ༌པོ༌ ཅིག༌པོ༌ སོན༌ཏེའ༌ ཟུམས༌ཏེ༌ ཡོ༌ཤུའ༌ ཡོད༌ས༌ ཁྱོངས༌།

24 ཨིས༌ར༌ཨེལ༌པ༌གུན༌ནི༌ ཐང༌སྟོང༌ངི༌ ནང༌ང༌ ཏེད༌ཏེ༌ ཨའི༌པ༌ མག༌མི༌ ཚང༌མ༌ སད༌ ཚར༌ར༌ཅིག༌ ཁོང༌གུན༌ ལོགས༌ཏེ༌ གྱལ༌ས༌ སོང༌ ཡང༌ ཏེ༌ནང༌ང༌ ཡོད༌ཁན༌ ཚང༌མའང༌ སདས༌། 25 ཏེ༌ ཞག༌ག༌ ཨའི༌ ནང༌ང༌ དུག༌ཁན༌ ཚང༌མ༌, བུ༌ཚ༌ དང༌ བུ༌མོ༌ ཐེས༌ཏེ༌ མི༌ 12,000 ཤི༌། 26 ཨའི༌ ནང༌ང༌ དུག༌ཁན༌ ཚང༌མ༌ མེད༌ཁན༌ ཅོ༌ ཚར༌ཚར༌ ཡོ༌ཤུའེ༌ ཁོ༌རང༌ངི༌ རྡུང༌བོ༌ ཨའི༌ ཆོགས༌ལ༌ སྟགས༌ཏེ༌ བོརས༌། 27 ཡ༌ཝའེ༌ ཡོ༌ཤུའ༌ བཀའ༌ སལ༌ཁན༌ ནང༌ཞིན༌ ཨིས༌ར༌ཨེལ༌པ༌གུན༌ནི༌ སེམས༌ཅན༌ དང༌ ནོར༌ ཅོམས༌ཁན༌ ཚང༌མ༌ ཁོང༌རང༌གུན༌ནི༌ ཕིའ༌ བོརས༌།

28 ཏེ༌ནེ༌ ཡོ༌ཤུའེ༌ ཨའི༌ གྱལ༌ས༌ མེའ༌ སྲགས༌ ཡང༌ ཁྲེས༌ཏོར༌ ཅོས༌ཁན༌ནི༌ ལག༌ལུས༌གུན༌ སྤུངས༌ཏེ༌ བོརས༌ ཀ༌བོ༌ དག༌སའང༌ ཡོད༌ཏེ༌ ཨིན༌ནོག༌། 29 ཡོ༌ཤུའེ༌ ཨའི༌ གྱལ༌པོ༌ རྡུང༌མའེ༌ཀ༌ ཏགས༌ཏེ༌ ཕི༌ཏོག༌ ཚོག༌པ༌ བོརས༌། ཉི༌མ༌ སྐྱོད༌ད༌ཅིག༌ ཡོ༌ཤུའེ༌ ཨིས༌ར༌ཨེལ༌པ༌གུན༌ལ༌ ཁོའེ༌ རོ༌བོ༌ ཕབས༌ཏེ༌ གྱལ༌སའེ༌ གྱས༌སྒོའེ༌ ཕི༌ལོག༌ག༌ ཕངས༌ཏེ༌ ཏེ༌བོའེ༌ཀ༌ རྡོའ༌ སྤུངས༌ཏེ༌ ཀབ༌ཅེས༌ལ༌ བཀའ༌ ཏངས༌། ཏེ༌བོ༌ དག༌སའང༌ ཡོད༌ཏེ༌ ཨིན༌ནོག༌།

ཨིས༌ར༌ཨེལ༌པ༌གུན༌ དུན༌ལ༌ ཡོ༌ཤུའེ༌ ཡ༌ཝའེ༌ ཆད༌དོན༌ སིལས༌།

8:30-35

30-31 ཏེ༌ནེ༌ ཡ༌ཝའེ༌ ཞབས༌ཏོག༌ ཞུ༌ཁན༌ མོ༌ཟེས༌སི༌ ཨིས༌ར༌ཨེལ༌པ༌གུན༌ལ༌ བཀའ༌ སལ༌ཁན༌ ནང༌ཞིན༌ ཡོ༌ཤུའེ༌ ཨེ༌བལ༌ རི༌ཀ༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ ཕིའ༌ ཆོད༌ཁྲི༌ཞིག༌ རྩིགས༌། མོ༌ཟེས༌སི༌ བཀའ༌ཁྲིམས༌སི༌ ལྡེབ༌བི༌ ནང༌ང༌ བྲིས༌ཏེ༌ ཡོད༌ཁན༌ ནང༌ཞིན༌ ཁོའེ༌ ཏེ༌བོ༌ རྡོའ༌ མ༌ཅག༌ཁན༌ ཡང༌ན༌ ལྕགས༌སི༌ ལག༌ཆའ༌ མ༌ ཀོལ༌ཁན༌ནི༌ རྡོའ༌ ཉམ༌པོ༌ རྩིགས༌། ཏེ༌ ཆོད༌ཁྲི༌ཀ༌ ཁོང༌གུན༌ནི༌ མེའ༌ སྲོགས༌ཁན༌ནི༌ ཆོད༌པ༌ དང༌ ཞི༌དེ༌ ཆོད༌པ༌གུན༌ ཕུལས༌། 32 ཨིས༌ར༌ཨེལ༌པ༌གུན༌ནི༌ དུན༌ལ༌ ཡོ༌ཤུའེ༌ ཞན༌ རྡོ༌གུན༌ནི༌ཀ༌ ཡ༌ཝའེ༌ མོ༌ཟེས༌ལ༌ སལ༌ཁན༌ནི༌ བཀའ༌རྒྱ༌ གུན༌ བྲིས༌། 33 ཏེ༌ནེ༌ ཞན༌ཡུལ༌ དང༌ ཏེན༌ན༌རུ༌ སྐྱེས༌ཁན༌ ཨིས༌ར༌ཨེལ༌པ༌ ཚང༌མ༌, ཁོང༌གུན༌ནི༌ འུ༌སྐྱོང༌གུན༌, སྤོན༌བོ༌གུན༌ དང༌ ཁྲིམ༌སྤོན༌གུན༌, ཆད༌དོན༌ནི༌ སྒམ༌ ཁུར༌ཁན༌ནི༌ ལི༌ཝི༌པ༌ བླ༌མ༌གུན༌ ཁོང༌གུན༌ནི༌ དུན༌ཆོགས༌ལ༌ ཡང༌ ཁོང༌ ཚང༌མ༌ ཡ༌ཝའེ༌ ཆད༌དོན༌ནི༌ སྒམ༌མི༌ ལྡོ༌ ཉིས༌ཀོའ༌ ལངས༌ཏེ༌ དུགས༌, ཕེད༌པོ༌ གེ༌རི༌ཟིམ༌ རི༌ དུན༌ཆོགས༌ལ༌ ཡང༌ ཕེད༌པོ༌ ཨེ༌བལ༌ རི༌ དུན༌ཆོགས༌ལ༌ ལངས༌ཏེ༌ ཡོད༌པིན༌། ཀ༌ཟུག༌ ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ ཁོང༌གུན༌ལ༌ ལབ༌ཞ༌ སལ༌ཏེ༌ ཨིན༌པིན༌། བླ༌མ༌གུན༌ནི༌ ཡ༌ཝའེ༌ ཅིན༌ལབས༌པོ༌ མི༌མངས༌གུན༌ལ༌ ཏང༌ཅེས༌ལ༌ མོ༌ཟེས༌སི༌ ཏེ༌ ལབ༌ཞ༌བོ༌ སལས༌།

34 ཏེ༌ནེ༌ ཡོ༌ཤུའེ༌ ཁོང༌གུན༌ལ༌ ཅིན༌ལབས༌ དང༌ ཆད༌པའེ༌ སྐྱོར༌, མོ༌ཟེས༌སི༌ བཀའ༌ཁྲིམས༌སི༌ ལྡེབ༌བི༌ ནང༌ང༌ བྲིས༌ཏེ༌ ཡོད༌ཁན༌ བཀའ༌ཁྲིམས༌སི༌ ཚིགས༌ ཚང༌མ༌ སིལས༌། 35 ཡོ༌ཤུའེ༌ ཨིས༌ར༌ཨེལ༌པ༌ བུ༌མོ༌ དང༌ ཕྲུ༌གུ༌ གུན༌ ཡང༌ ཞན༌ཡུལ༌ལི༌ མི༌གུན༌ ཐེས༌ཏེ༌ ཛོམས༌ཏེ༌ ཡོད༌ཁན༌ ཚང༌མའེ༌ དུན༌ལ༌, མོ༌ཟེས༌སི༌ བཀའ༌ཁྲིམས༌སི༌ ལྡེབ༌བི༌ ནང༌ང༌ ཡོད༌ཁན༌ ཚིགས༌ རེ༌རེ༌ ལུས༌ མ༌ཅུག༌ག༌ སིལས༌།

9

གི༌བེ༌འོན༌པ༌གུན༌ནི༌ ཨིས༌ར༌ཨེལ༌པ༌གུན༌ལ༌ གོབ༌སྐོར༌ ཏངས༌།

9:1-27

1 ཏ༌ ཡོར༌དཱན༌ ལྩངས༌པོའེ༌ ནུབ༌ ཆོགས༌སི༌ གྱལ༌པོ༌ ཚང༌མའེ༌ ཏེ༌ ཇུང༌ཁན༌གུན༌ ཚོར༌། ཁོང༌གུན༌ རི༌ ཡུལ༌གུན༌, ནུབ༌ ཆོགས༌སི༌ རི༌ ཡོག༌གི༌ ཡུལ༌ ཡང༌ མེ༌གྲི༌ཀྲེ༌རིའན༌ ཚོའེ༌ ཐའ༌མ༌, ལེ༌བ༌ནོན༌ནི༌ རི༌ ཚོག༌པ༌ དུག༌ཁན༌ ཧེད༌པ༌, ཨ༌མོར༌པ༌, ཀེ༌ནན༌པ༌, པེ༌རིཟ༌པ༌, ཧིཝ༌པ༌ དང༌ ཡེ༌བས༌པའེ༌ གྱལ༌པོ༌གུན༌ ཨིན༌ནོག༌། 2 ཏེ༌ གྱལ༌པོ༌ ཚང༌མ༌ ཡོ༌ཤུའ༌ དང༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ ཅིག༌གྲིལ༌ སོང༌ཏེ༌ ནོལ༌ཅེས༌ལ༌ ཛོམས༌།

3 ཨིན༌ནའང༌ གི༌བེ༌འོན༌པ༌གུན༌ནི༌ ཡོ༌ཤུའེ༌ ཡེ༌རི༌ཀོ༌ དང༌ ཨའི༌ གྱལ༌ས༌གུན༌ལ༌ ཅོ༌ཁན༌བོ༌ ཚོར༌ར༌ཅིག༌ 4 ཁོ༌རང༌གུན༌ སྐྱོབ༌ཅེས༌ལ༌ ཁོང༌གུན༌ནི༌ ཨིས༌ར༌ཨེལ༌པ༌གུན༌ལ༌ གོབ༌སྐོར༌ ཏང༌ཅེས༌ ཐག༌ཅདས༌། ཁོང༌གུན༌ནི༌ ཡོ༌ཤུའེ༌ ཡོད༌ས༌ ཐུས༌མི༌གུན༌ ལམ༌ཅུགས༌, བུང༌བུ༌གུན༌ནི༌ཀ༌ གལ༌ ཉིང༌པ༌ དང༌ ཆང༌ངི༌ པགས༌པ༌ ལན༌བ༌ ཏབ༌ཁན༌གུན༌ ཀལས༌། 5 ཐུས༌མི༌གུན༌ནི༌ ལན༌བ༌ ཏབ༌ཁན༌ནི༌ པ༌བུ༌ དང༌ ཀོས༌ལག༌ ཆད༌ཁན༌ གོནས༌ ཡང༌ སྐམས༌ཏེ༌ ཧམ༌བོར༌ ཆགས༌ཁན༌ནི༌ ཏ༌གི༌གུན༌ ཁུརས༌། 6 ཁོང༌གུན༌ ཨིས༌ར༌ཨེལ༌པ༌གུན༌ ཀུར༌ ཙུགས༌ཏེ༌ དུག༌ས༌ གིལ༌གལ༌ལ༌ ལེབས༌ཏེ༌ ཡོ༌ཤུའ༌ དང༌ ཨིས༌ར༌ཨེལ༌པ༌གུན༌ལ༌ ཟེརས༌, “ང༌ཞ༌གུན༌ ས༌ཆ༌ མའ༌ ཐག༌རིང༌ནེ༌ ཉེ༌ཞ༌གུན༌ ཉམ༌པོ༌ ཞི༌དེའེ༌ ཆད༌དོན༌ ཅོ༌ཅེས༌ལ༌ ཞུ༌ཝ༌ ཁུར༌ཏེ༌ ཡོངས༌པིན༌།”

7 ཨིས༌ར༌ཨེལ༌པ༌གུན༌ནི༌ ཧིཝ༌པ༌ ཡང༌ན༌ གི༌བེ༌འོན༌པ༌གུན༌ལ༌ ཟེརས༌, “ཅི༌ གྱུས༌ ཁྱོ༌ཞ༌གུན༌ ང༌ཞའེ༌ ཉེ༌མོའ༌ དུག༌གད༌ གྲོ༌, ཏེ༌ནེ༌ ང༌ཞའེ༌ ཁྱོ༌ཞའ༌ ཉམ༌པོ༌ ཞི༌དེ༌ ཆད༌དོན༌ ཀ༌ཟུག༌གི༌ ཅོ༌ཨིན༌?”

8 ཁོང༌གུན༌ནི༌ ཟེརས༌, “ང༌ཞ༌གུན༌ ཁྱོ༌ཞའེ༌ ཡོག༌པོ༌ ཨིན༌།”

ཨིན༌ནའང༌ ཡོ༌ཤུའེ༌ ཏྲིས༌, “ཁྱོ༌ཞ༌གུན༌ སུ༌ ཨིན༌ ཡང༌ ཀ༌ནེ༌ ཡོངས༌ཏེ༌ ཨིན༌?”

9 ཁོང༌གུན༌ནི༌ ལན༌ཏངས༌, “ཡ༌ཝའ༌ ཁྱོ༌ཞའེ༌ དཀོན༌མཆོག༌གི༌ གང༌ཤན༌ ཆག༌ལས༌ ཛད༌ཁན༌གུན༌ ཚོར༌ཏེ༌ ང༌ཞའ༌ ཉེ༌རང༌ངི༌ ཡོག༌པོ༌གུན༌ ས༌ཆ༌ མའ༌ ཐག༌རིང༌ནེ༌ ཡོངས༌ཏེ༌ ཨིན༌། ཡ༌ཝའེ༌ ཨི༌ཇིབ༌བི༌ ནང༌ང༌ ཁྱོ༌ཞའེ༌ ཕིའ༌ ཛད༌ཁན༌ ཚང༌མ༌ ང༌ཞ༌གུན༌ནི༌ ཚོར༌, 10 ཏེ༌ མ༌ཛད༌ ང༌ཞ༌གུན༌ནི༌ ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ ཨ༌མོར༌པའེ༌ གྱལ༌པོ༌, ཧེཤ༌བོན༌ནི༌ གྱལ༌པོ༌ སི༌ཧོན༌ དང༌ ཨཤ༌ཏ༌རོཐ༌ ནང༌ང༌ དུག༌ཁན༌ བ༌ཤན༌ནི༌ གྱལ༌པོ༌ ཨོག༌ ཉིས༌ཀོའ༌ ཛདས༌ཁན༌ ཚང༌མ༌ ཚོར༌། 11 ང༌ཞའེ༌ འུ༌སྐྱོང༌ དང༌ མི༌ཚང༌མའེ༌ ང༌ཞ༌གུན༌ལ༌ ཟེརས༌, ‘བེས༌སི༌ ཕིའ༌ ཟ༌གྱུ༌ ཁུར༌ཏེ༌ ཨིས༌ར༌ཨེལ༌པ༌གུན༌ལ༌ ཐུག༌ག༌ སོང༌ཏེ༌ ཟེར༌, “ང༌ཞའ༌ ཉེ༌རང༌ངི༌ ཡོག༌པོ༌གུན༌ ཨིན༌, ཇུ༌ཇུ༌ ང༌ཞའ༌ ཉམ༌པོ༌ ཞི༌དེའེ༌ ཆད༌དོན༌ ཅོའ༌ ཛད༌།” ’ 12 ང༌ཞ༌གུན༌ ཉེ༌རང༌ང༌ ཐུག༌ག༌ ཁང༌པ༌ནེ༌ བིང༌ ཟ༌ནེ༌ འི༌ ཏ༌གི༌གུན༌ ཚན༌ཏེ༌ ཡོད༌པིན༌ ཨིན༌ནའང༌ ཏ༌ ཟིགས༌སའང༌ འི༌གུན༌ སྐམས༌ཏེ༌ ཧམ༌བོར༌ ཆགས༌ཏེ༌ དུག༌། 13 ང༌ཞའེ༌ རྒུན༌ཆང༌ སྐང༌ ཟ༌ནེ༌ འི༌ སྐྱ༌པ༌གུན༌ སོ༌མ༌ ཡོད༌པིན༌ ཨིན༌ནའང༌ ཏ༌ འི༌གུན༌ ཉིང༌པ༌ སོང༌ཏེ༌ ཆད༌དུག༌ ཡང༌ ང༌ཞ༌གུན༌ནི༌ ཀོས༌ལག༌ དང༌ པ༌བུ༌ གུན༌ བེས༌ རིང༌མོའེ༌ ཞས༌ཏེ༌ ཆད༌ཏེ༌ ཨིན༌ནོག༌།”

14 ཨིས༌ར༌ཨེལ༌པ༌གུན༌ནི༌ ཁོང༌གུན༌ ཉམ༌པོ༌ ཞི༌དེའེ༌ ཆད༌དོན༌ ཅོ༌ཁན༌ནི༌ སྟགས༌ སྟན༌ཅེས༌ལ༌ ཏ༌གི༌ ཟོས༌ ཨིན༌ནའང༌ ཡ༌ཝའེ༌ ཐུག༌གོངས༌ ཏྲིའ༌ མ༌ ཛདས༌། 15 ཏེ༌ནེ༌ ཡོ༌ཤུའེ༌ ཁོང༌གུན༌ ཉམ༌པོ༌ ཞི༌དེའེ༌ ཆད༌དོན༌ ཅོས༌ཏེ༌ ཁོང༌གུན༌ མི༌ སད༌ཅེས༌ ཏན༌ཏན༌ ཅོས༌ ཡང༌ ཨིས༌ར༌ཨེལ༌པའེ༌ སྤོན༌བོ༌གུན༌ནི༌ ཏེན༌ན༌ ཙོགས༌ ཅོ༌ཅེས༌ལ༌ ནའ༌ ཁུརས༌།

16 ཆད༌དོན༌ ཅོས༌ཏེ༌ ཞག༌པོ༌ སུམ༌མི༌ སྟིང༌ནེ༌ ཁོང༌གུན༌ལ༌ ཏེ༌ མི༌གུན༌ ཁོང༌གུན༌ནི༌ ཉེ༌མོའ༌ དུག༌ཁན༌བོ༌ གྱུས༌སོང༌། 17 ཏེ༌བོ༌ ཏན༌ཏན༌ ཅོའ༌ལ༌ ཨིས༌ར༌ཨེལ༌པ༌གུན༌ ཏེན༌ན༌མལ༌ལ༌ བིང༌ ཡང༌ ཞག༌པོ༌ སུམ༌མི༌ ནང༌ང༌ ཁོང༌གུན༌ནི༌ གྱལ༌ས༌གུན༌ལ༌ ལེབ༌། ཏེ༌གུན༌ གི༌བེ༌འོན༌, ཀེ༌ཕི༌རཧ༌, བེ༌རོཐ༌ དང༌ ཀི༌རི༌འཐ༌ ཡེ༌རིམ༌ གྱལ༌ས༌གུན༌ ཨིན༌པིན༌། 18 ཨིན༌ནའང༌ ཨིས༌ར༌ཨེལ༌པ༌གུན༌ནི༌ ཁོང༌གུན༌ནི༌ཀ༌ སྤུང༌གོལ༌ མ༌ཅོས༌ ཅིའ༌ཟེར༌ན༌ ཨིས༌ར༌ཨེལ༌ལི༌ སྤོན༌བོ༌གུན༌ནི༌ དཀོན༌མཆོག༌ ཡ༌ཝའེ༌ ཚན༌ནི༌ ནང༌ང༌ ནའ༌ ཁུར༌ཏེ༌ ཨིན༌པིན༌།

ཏེ༌ནེ༌ ཨིས༌ར༌ཨེལ༌པ༌ ཚང༌མའེ༌, འུ༌སྐྱོང༌གུན༌ནི༌ གྱབ༌གལ༌ལ༌ ཟེར༌གྱུ༌ ཏངས༌། 19 སྤོན༌བོ༌གུན༌ནི༌ ཟེརས༌, “ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ ཚན༌ནི༌ ནང༌ང༌ ང༌དང༌གུན༌ནི༌ ནའ༌ ཁུར༌ པ༌སང༌ ང༌དང༌ངི༌ ཁོང༌གུན༌ལ༌ ལག༌པ༌ རྩེ༌ མི༌ཉན༌། 20 ཨིན༌ནའང༌ ང༌དང༌གུན༌ནི༌ ནའ༌ ཁུར༌ཅེས༌པོའེ༌ དཀོན༌མཆོག༌གི༌ ཐུག༌སྲོ༌ ང༌དང༌གུན༌ནི༌ཀ༌ མི༌བབས༌ཤེས༌ལ༌ ང༌དང༌གུན༌ནི༌ ཁོང༌གུན༌ སོན༌ཏེའ༌ བོར༌གོས༌། 21 ཁོང༌གུན༌ སོན༌ཏེའ༌ བོར༌གོས༌།” ཏེ༌ནེ༌ ཨིས༌ར༌ཨེལ༌པ༌ ཚང༌མའེ༌ ཕིའ༌ ཁོང༌གུན༌ ཤིང༌ཅད༌ཁན༌ དང༌ ཆུ༌སྐྱེ༌ཁན༌ གུན༌ ཅོས༌། ཏེན༌ན༌ ཟུག༌གི༌ ཨིས༌ར༌ཨེལ༌པའེ༌ སྤོན༌བོ༌གུན༌ནི༌ ནའ༌ ཁུར༌ཁན༌བོ༌ མ༌ཅགས༌།

22 ཡོ༌ཤུའེ༌ གི༌བེ༌འོན༌པ༌གུན༌ བོད༌ཏེ༌ ཁྱོངས༌ ཡང༌ ཏྲིས༌, “ཅི༌ཕིའ༌ ཁྱོ༌ཞ༌གུན༌ནི༌ ཁྱོ༌ཞའ༌ ཐག༌རིང༌ ཡུལ༌ནེ༌ ཨིན༌ ཟེར༌ཏེ༌ ཟུན༌ ཏངས༌ཏེ༌ ང༌ཞའ༌ གོབ༌སྐོར༌པིན༌ ནམ༌ ཁྱོ༌ཞ༌གུན༌ ང༌ཞའེ༌ ཉེ༌མོའ༌ དུག༌ཨིན༌ ཨིན༌ནོག༌? 23 ཏ༌ ཁྱོ༌ཞ༌གུན༌ལ༌ ངན༌ ཕོགས༌ཏེ༌ ཁྱོ༌ཞ༌གུན༌ ང༌ཞའེ༌ ཚེ༌ཡོག༌ གྱུར༌ཏེ༌ ཏུས༌གྱུན༌ དཀོན༌མཆོག༌ག༌ ཅོལ༌སའེ༌ ཁང༌པའེ༌ ཕིའ༌ ཤིང༌ ཅད༌ཅེས༌ དང༌ ཆུ༌ སྐྱེ༌ཅེས༌སི༌ ལས༌གུན༌ ཅོ༌གོས༌ཨིན༌།”

24 ཁོང༌གུན༌ནི༌ ཡོ༌ཤུའ༌ ཟེརས༌, “ཡ༌ཝ༌ ཁྱོ༌ཞའེ༌ དཀོན༌མཆོག༌གི༌ ཁོང༌ངི༌ ཡོག༌པོ༌ མོ༌ཟེས༌ལ༌ འི༌ ས༌ཀྱད༌ གང༌པོ༌ ཁྱོ༌ཞའ༌ ཏང༌ཅེས༌ ཡང༌ ཏེ༌ ནང༌ང༌ དུག༌ཁན༌ མི༌ ཚང༌མ༌ སད༌ཅེས༌ལ༌ བཀའ༌ སལ༌ཏེ༌ ཡོད༌ཁན༌བོ༌ ཚོར༌ཏེ༌ ང༌ཞའ༌ མ༌སྲན༌ཏྲེ༌ ཇིགས༌ པ༌སང༌ ང༌ཞ༌རང༌ངི༌ སྲོག༌ སྐྱོབ༌ཅེས༌ལ༌ ང༌ཞའེ༌ ཏེ༌བོ༌ ཅོས༌པིན༌། 25 ཏ༌ ང༌ཞ༌གུན༌ ཁྱོ༌ཞ༌གུན༌ནི༌ ལག༌ག༌ ཨིན༌ནོག༌, ཁྱོ༌ཞའེ༌ འོས༌པ༌ སམ༌ཁན༌བོ༌ ང༌ཞ༌གུན༌ ཉམ༌པོ༌ ཅོའ༌ ཛད༌།”

26 ཏེ༌ནེ༌ ཡོ༌ཤུའེ༌ ཨིས༌ར༌ཨེལ༌པ༌གུན༌ལ༌ ཁོང༌གུན༌ སད༌ མ༌ཅུགས༌། 27 ཨིན༌ནའང༌ ཏེན༌ན༌ ཞག༌ག༌ ཁོའེ༌ གི༌བེ༌འོན༌པ༌གུན༌ ཡ༌ཝའེ༌ ལྡམ༌མ༌ ཛད༌ཅེས༌ཅན༌ནི༌ ནས༌སའེ༌ཀ༌ ཆོད༌ཁྲིའི༌ ཕིའ༌ ཡང༌ ཨིས༌ར༌ཨེལ༌པ༌གུན༌ནི༌ ཕིའ༌ ཤིང༌ཅད༌ཁན༌ དང༌ ཆུ༌སྐྱེ༌ཁན༌ གུན༌ ཅོས༌། ཁོང༌གུན༌ནི༌ ཏེན༌ན༌ ལས༌པོ༌ དི༌རིང༌ངའང༌ ཅོ༌ཨིན༌ ཨིན༌ནོག༌།

10

ཨིས༌ར༌ཨེལ༌པ༌གུན༌ནི༌ ལྷོ༌ ཆོགས༌སི༌ མག༌མི༌གུན༌ལ༌ ཕམ༌ཀལས༌།

10:1-15

1 ཡོ༌ཤུའེ༌ ཡེ༌རི༌ཀོ༌ གྱལ༌ས༌ དང༌ ཏེ༌བོའེ༌ གྱལ༌པོའ༌ ཅོས༌ཁན༌ ཙོགས༌ ཨའི༌ དང༌ ཏེ༌བོའེ༌ གྱལ༌པོ༌ ང༌ཡོག༌ག༌ ཁྱོངས༌ཏེ༌ ཁྲེས༌ཏོར༌ ཅོ༌ཁན༌ ཡང༌ གི༌བེ༌འོན༌པ༌གུན༌ནི༌ ཨིས༌ར༌ཨེལ༌པ༌གུན༌ ཉམ༌པོ༌ ཞི༌དེའེ༌ ཆད༌དོན༌ ཅོས༌ཏེ༌ ཁོང༌གུན༌ནི༌ ཉེ༌མོའ༌ དུག༌ཁན༌གུན༌ ཡེ༌རུ༌ཤ༌ལེམ༌མི༌ གྱལ༌པོ༌ ཨ༌དོ༌ནི༌ཟེ༌དེག༌ག༌ ཚོར༌ར༌ཅིག༌, 2 ཁོ༌ དང༌ ཁོའེ༌ མི༌གུན༌ མ༌སྲན༌ཏྲེ༌ ཇིགས༌ ཅིའ༌ཟེར༌ན༌ གི༌བེ༌འོན༌ གྱལ༌པོ༌ མང༌པོའེ༌ཀ༌ ཝང༌སྲུལ༌ཁན༌ མ༌ གྱལ༌ས༌ ཁག༌ཅན༌, ཨའི༌ གྱལ༌ས༌ སང༌ ཆེའ༌ ཡང༌ གི༌བེ༌འོན༌པ༌ མག༌མི༌གུན༌ མ༌ ཀྲག༌པོ༌ ཡོད༌པིན༌། 3 ཏེ༌བོའེ༌ཕིའ༌ ཡེ༌རུ༌ཤ༌ལེམ༌མི༌ གྱལ༌པོ༌ ཨ༌དོ༌ནི༌ཟེ༌དེག༌གི༌ ཧེབ༌རོན༌ནི༌ གྱལ༌པོ༌ ཧོ༌ཧམ༌, ཡར༌མུཐ༌ཐི༌ གྱལ༌པོ༌ པི༌རམ༌, ལ༌ཀིཤ༌ཤི༌ གྱལ༌པོ༌ ཡ༌ཕིའ༌ དང༌ ཨེག༌ལོན༌ནི༌ གྱལ༌པོ༌ དེ༌བིར༌ གུན༌ལ༌ ལོན༌ ཀལ༌ཏེ༌ ཟེརས༌, 4 “ངའ༌ རོགས༌ ཅོས༌ཏེ༌ གི༌བེ༌འོན༌པ༌གུན༌ནི༌ གྱབ༌གལ༌ལ༌ ནོལ༌ལ༌ ཡོང༌ཤིག༌ ཅིའ༌ཟེར༌ན༌ ཁོང༌གུན༌ནི༌ ཡོ༌ཤུའ༌ དང༌ ཨིས༌ར༌ཨེལ༌པ༌གུན༌ ཉམ༌པོ༌ ཞི༌དེ༌ ཆད༌དོན༌ ཅོས༌ཏེ༌ ཨིན༌ནོག༌།”

5 ཏེ༌ནེ༌ ཨ༌མོར༌པའེ༌ གྱལ༌པོ༌ ལྔ༌, ཡེ༌རུ༌ཤ༌ལེམ༌, ཧེབ༌རོན༌, ཡར༌མུཐ༌, ལ༌ཀིཤ༌ དང༌ ཨེག༌ལོན༌ནི༌ གྱལ༌པོ༌གུན༌ ཅིག༌གྲིལ༌ སོང༌། ཁོང༌གུན༌ནི༌ མག༌མི༌ ཚང༌མ༌ ལྡུས༌ཏེ༌ གི༌བེ༌འོན༌ནི༌ གྱལ༌ས༌ སྐོར༌ཏེ༌ ཁོང༌གུན༌ནི༌ཀ༌ སྤུང༌གོལ༌ ཅོས༌།

6 གི༌བེ༌འོན༌པ༌གུན༌ནི༌ ཡོ༌ཤུའ༌ དུགས༌ཏེ༌ ཡོད༌ས༌ གིལ༌གལ༌ལ༌ ལོན༌ ཀལ༌ཏེ༌ ཟེརས༌, “ཉེ༌རང༌ངི༌ ཡོག༌པོ༌གུན༌ ཕང༌ང༌ མ༌ཛད༌། གྱོགས༌པ༌ ང༌ཞའ༌ རོགས༌ ཛད༌ད༌ སྐྱོད༌ཏེ༌ ང༌ཞ༌གུན༌ སྐྱོབ༌བ༌ ཛད༌ ཅིའ༌ཟེར༌ན༌ རི༌ ཡུལ༌ལ༌ དུག༌ཁན༌ ཨ༌མོར༌པའེ༌ གྱལ༌པོ༌ ཚང༌མ༌ ཛོམས༌ཏེ༌ ང༌ཞའེ༌ཀ༌ སྤུང༌གོལ༌ ཅོ༌ཅེས༌ དུག༌།”

7 ཏེ༌བོའེ༌ཕིའ༌ ཡོ༌ཤུའ༌ ཁོ༌རང༌ངི༌ མག༌མི༌ ཚང༌མ༌ ཀ༌བོའེ༌ ནང༌ང༌ ཁོའེ༌ ནོལ༌ཁན༌ ཀྲག༌པོ༌ ཚང༌མ༌ ཐེས༌ཏེ༌ གི༌བེ༌འོན༌པ༌གུན༌ལ༌ རོགས༌ ཅོའ༌ལ༌ གིལ༌གལ༌ནེ༌ བིང༌། 8 ཡ༌ཝའེ༌ ཡོ༌ཤུའ༌ མོལས༌, “ཁོང༌གུན༌ལ༌ མ༌ཇིགས༌ ཅིའ༌ཟེར༌ན༌ ངའེ༌ ཁོང༌གུན༌ ཁྱོ༌རང༌ངི༌ ལག༌ག༌ ཏངས༌ཏེ༌ ཨིན༌། ཁོང༌ ཅིག༌གིའང༌ ཁོ༌རང༌གུན༌ སྐྱོབ༌ མི༌ཉན༌།”

9 ཡོ༌ཤུའ༌ དང༌ མག༌མི༌གུན༌ གིལ༌གལ༌ནེ༌ ཚན༌ གང༌པོ༌ གྲུལ༌ཏེ༌ ཨ༌མོར༌པ༌གུན༌ནི༌ཀ༌ ཧུན༌མེད༌ལ༌ སྤུང༌གོལ༌ ཅོས༌། 10 ཡ༌ཝའེ༌, ཁོང༌གུན༌ནི༌ ནང༌ང༌ ཇིགས༌ནང༌ སྐྱེས༌ཏེ༌ ཧན༌གྲང༌ ཆ༌ཅུག༌ག༌ ཛད༌ཅེས༌པོའེ༌ གི༌བེ༌འོན༌ནི༌ ནང༌ང༌ ཨིས༌ར༌ཨེལ༌པ༌གུན༌ནི༌ ཁོང༌ མང༌པོ༌ སད༌ ཉན༌ཏེ༌ ཕམ༌ ཀྲག༌པོ༌ ཀལས༌། ཁོང༌གུན༌ནི༌ ཨ༌མོར༌པ༌གུན༌ལ༌ བེཐ༌ ཧོ༌རོན༌ནི༌ ལམ༌ནེ༌ ཏེད༌ཏེ༌ ཁྱེར༌ཏེ༌ ཨ༌ཟེ༌ཀཧ༌ དང༌ མཀ༌ཀེ༌དཧ༌ གྱལ༌ས༌གུན༌ལ༌ ལེབ༌ལེབ༌ ཚག༌པ༌ ཁོང༌གུན༌ སད༌ཅུག༌ག༌ ཛདས༌། 11 ཨ༌མོར༌པ༌གུན༌ བེཐ༌ ཧོ༌རོན༌ནི༌ ལམ༌ནེ༌ ཐུར༌ལ༌ ཤོར༌ ཟ༌ནེ༌ ཡ༌ཝའེ༌ ཨ༌ཟེ༌ཀཧ༌ ཚོག༌པ༌ ནམ༌ཁའ༌ནེ༌ ཇིགས༌ནང༌ཅན༌ནི༌ སེར༌ར༌རུ༌ མ༌ ཆེན༌མོ༌ ཕབ༌བ༌ ཛདས༌། ཨིས༌ར༌ཨེལ༌པ༌གུན༌ནི༌ ར༌འི༌ ཉམ༌པོ༌ སད༌ཁན༌ནི༌ སང༌ ཇིགས༌ནང༌ཅན༌ནི༌ སེར༌ར༌རུ༌ ཞས༌ཏེ༌ མང༌ང༌ ཤི༌།

12 ཡ༌ཝའེ༌ ཨ༌མོར༌པ༌གུན༌ནི༌ཀ༌ གྱལ༌ཁ༌ སལ༌ཁན༌ནི༌ ཞག༌གི༌ གོ༌ཟུག༌གི༌ཀ༌ ཨིས༌ར༌ཨེལ༌པ༌ ཚང༌མའེ༌ དུན༌ལ༌ ཡོ༌ཤུའེ༌ ཡ༌ཝའ༌ མོས༌ལམ༌ ཞུས༌ཏེ༌ ཟེརས༌,

“ཉི༌མ༌ མ༌སྐྱོད༌ད༌ གི༌བེ༌འོན༌ནི༌ཀ༌ ལུས༌ཤུག༌ག༌ ཛད༌ཤིག༌།

ཡང༌ ཨའི༌ཡ༌ལོན༌ ལུང༌པའེ༌ཀ༌ ལྫ༌ཝ༌ ལུས༌ཤུག༌ག༌ ཛད༌ཤིག༌།

13 ཏེ༌བོའེ༌ཕིའ༌ ཨིས༌ར༌ཨེལ༌པ༌གུན༌ལ༌ གྲ༌འོ༌གུན༌ནི༌ཀ༌ གྱལ༌ཁ༌ ཐོབ༌ཐོབ༌ ཚོག༌པ༌

ཉི༌མ༌ གྲུལ༌ མ༌གྲུལ༌ལ༌ ཡང༌ ལྫ༌ཝ༌ ནས༌ས༌ ཅིག༌གི༌ཀ༌ དུགས༌།”

འི༌ ཇུང༌ཁན༌ནི༌ སྐོར༌གུན༌ ཡ༌ཤར༌རི༌ ལྡེབ༌བི༌ ནང༌ང༌ བྲིས༌ཏེ༌ མི༌དུག༌ག༌།

ཉི༌མ༌ ནམ༌ཁའེ༌ སྐྱིལ༌ལ༌ མ༌གྲུལ༌ལ༌ དུགས༌ཏེ༌ མ༌སྐྱོད༌ད༌ ཐེ༌བ༌ ཞག༌ཅིག༌ ལུས༌། 14 མོས༌ལམ༌ ཞུ༌ཁན༌བོའ༌ ཡ༌ཝའེ༌ ལན༌ སལ༌ལ༌ ཛད༌ཁན༌ནི༌ ཏེ༌ ཙོགས༌སི ཞག༌ དི༌རིང༌ ཚོགས༌པ༌ མ༌ནེ༌ མ༌ཇུང༌ ཡ༌ ཡོང༌ཅེས༌སི༌ ཏུས༌སི༌ ནང༌ངའང༌ མི༌ཇུང༌། དེན༌བའ༌, ཨིས༌ར༌ཨེལ༌པ༌གུན༌ནི༌ ཕིའ༌ ཡ༌ཝའེ༌ ནོལ༌ལ༌ ཛདས༌།

15 ཏེ༌ནེ༌ ཡོ༌ཤུའ༌ ཨིས༌ར༌ཨེལ༌པའེ༌ མག༌མི༌ ཚང༌མ༌ ཉམ༌པོ༌ ཁོ༌རང༌གུན༌ དུགས༌ཏེ༌ ཡོད༌ས༌ གིལ༌གལ༌ལ༌ ལོགས༌ཏེ༌ སོང༌།

ཡོ༌ཤུའེ༌ ལྷོ༌ ཆོགས༌སི༌ གྱལ༌པོ༌ ལྔ༌ སདས༌།

10:16-28

16 ཏེན༌ན༌ ཟ༌ནེ༌ གྱལ༌པོ༌ ལྔ༌ཀོའང༌ ཤོར༌ཏེ༌ མཀ༌ཀེ༌དཧ༌ གྲོང༌ཁྱེར༌རི༌ བྲག༌ཕུགས༌སི༌ ནང༌ང༌ ཨིབས༌ཏེ༌ དུགས༌། 17 ཁོང༌གུན༌ མཀ༌ཀེ༌དཧ༌ གྲོང༌ཁྱེར༌རི༌ བྲག༌ཕུགས༌སི༌ ནང༌ང༌ ཨིབས༌ཏེ༌ དུགས༌ ཟེར༌ཏེ༌ ཡོ༌ཤུའ༌ ཚོར༌ར༌ཅིག༌ 18 ཁོའེ༌ བཀའ༌ ཏངས༌, “བྲག༌ཕུགས༌སི༌ ཁའེ༌ཀ༌ རྡོའ༌ ཆེན༌མོ༌གུན༌ ཀབས༌ཏེ༌ ཏེ༌ཀ༌ སྲུང༌ཁན༌ མག༌མི༌ ཁ༌ཅིག༌ བོར༌། 19 ཏེ༌རུ༌ དུག༌ མ༌དུག༌ ཨིན༌ནའང༌ གྲ༌འོའེ༌ མག༌མི༌གུན༌ལ༌ ཏེད༌ཏེ༌ གྱབ༌ནེ༌ སྤུང༌གོལ༌ ཅོས༌། ཁོང༌གུན༌ལ༌ ལོགས༌ཏེ༌ ཁོང༌རང༌གུན༌ནི༌ གྲོང༌ཁྱེར༌ལ༌ ཆ༌ཅེས༌སི༌ སྐབས༌ མ༌ཏང༌ ཅིའ༌ཟེར༌ན༌ ང༌དང༌གུན༌ནི༌ དཀོན༌མཆོག༌ ཡ༌ཝའེ༌ ཁོང༌གུན༌ ང༌དང༌གུན༌ནི༌ ལག༌ག༌ སྟད༌ཏེ༌ ཨིན༌ནོག༌།”

20 ཏེ༌བོའེ༌ཕིའ༌ ཡོ༌ཤུའ༌ དང༌ ཨིས༌ར༌ཨེལ༌པ༌གུན༌ནི༌ གྲ༌འོ༌ ཚང༌མ༌ སད༌ཏེ༌ མེད༌ཁན༌ ཅོས༌། ཨིན༌ནའང༌ གྱལ༌སའེ༌ གྱང༌སྐོར༌ སྟན༌པོའེ༌ ནང༌ང༌ ཞུགས༌ ཉན༌ཁན༌ ཉུ༌ངུན༌ཞིག༌ མ༌ཤིའ༌ ལུས༌། 21 ཨིས༌ར༌ཨེལ༌པའེ༌ མག༌མི༌གུན༌ མཀ༌ཀེ༌དཧ༌ ནང༌ང༌ ཡོ༌ཤུའ༌ ཡོད༌ས༌ ཁམ༌ཟང༌ ལོགས༌ཏེ༌ ཡོངས༌, ཏེ༌ནེ༌ ཕར༌ལ༌ ཨིས༌ར༌ཨེལ༌པའེ༌ གྲ༌འོ༌ སུ༌ཞིག༌གིའང༌ ཁོང༌གུན༌ནི༌ གྱབ༌གལ༌ལ༌ སྤེ༌ར༌ ཚིགས༌ ཅིག༌ ཟེར༌ཅེས༌སི༌ ཧམ༌པ༌ མ༌ཅོས༌།

22 ཡོ༌ཤུའེ༌ ཟེརས༌, “བྲག༌ཕུགས༌སི༌ ཁའ༌ ཀབས༌ཏེ༌ ཡོད༌ཁན༌ནི༌ རྡོའ༌གུན༌ ཐེན༌ཏེ༌ གྱལ༌པོ༌ ལྔ༌ཀོ༌ ང༌ ཡོད༌ས༌ ཁྱོང༌།” 23 ཏེ༌ནེ༌ ཁོང༌གུན༌ནི༌ ཡེ༌རུ༌ཤ༌ལེམ༌, ཧེབ༌རོན༌, ཡར༌མུཐ༌, ལ༌ཀིཤ༌ དང༌ ཨེག༌ལོན༌ནི༌ གྱལ༌པོ༌ ལྔ༌ཀོ༌ བྲག༌ཕུགས༌ནེ༌ ཕིངས༌ཏེ༌ ཁྱོངས༌། 24 ཁོང༌གུན༌ ཁྱོང༌ང༌ཅིག༌ ཡོ༌ཤུའེ༌ ཨིས༌ར༌ཨེལ༌པའེ༌ མག༌མི༌ ཚང༌མ༌ བོད༌ཏེ༌ ཁྱོངས༌ཏེ༌ མག༌མི༌ འུ༌སྐྱོང༌གུན༌ལ༌ ཟེརས༌, “ཡོང༌, གྱལ༌པོ༌གུན༌ནི༌ ཇིང༌བའེ༌ཀ༌ ཁྱོ༌ཞའེ༌ རྐང༌པ༌ བོར༌།” ཡང༌ ཁོང༌གུན༌ནི༌ ཡོ༌ཤུའེ༌ ཟེར༌ཁན༌བོ༌ ཅོས༌།

25 ཡོ༌ཤུའེ༌ ཁོང༌གུན༌ལ༌ ཟེརས༌, “ཇིགས༌ མ༌ ཇིགས༌ ཡང༌ སྤོས༌པ༌ མ༌ཆག༌། ཤེད༌ཅན༌ དང༌ སེམས༌ཤུགས༌ཅན༌ གྱུར༌། ང༌དང༌ངི༌ གྲ༌འོ༌ ཚང༌མ༌ ཉམ༌པོ༌ ཡ༌ཝའེ༌ འིན༌ན༌ ཙོགས༌ ཅོའ༌ ཛད༌ཨིན༌།” 26 ཏེ༌ནེ༌ ཡོ༌ཤུའེ༌ གྱལ༌པོ༌ ལྔ༌ཀོ༌ སད༌ཏེ༌ ཁོང༌གུན༌ནི༌ རོ༌ རྡུང༌མ༌ ལྔའེ༌ཀ༌ ཕི༌ཏོག༌ ཚོག༌པ༌ ཏགས༌ཏེ༌ བོརས༌། 27 ཉི༌མ༌ སྐྱོད༌ད༌ཅིག༌ གྱལ༌པོ༌གུན༌ནི༌ རོ༌ རྡུང༌མའེ༌ ཀ༌ནེ༌ ཕབས༌ཏེ༌ ཁོང༌གུན༌ ཨིབས༌ཏེ༌ དུག༌སའེ༌ བྲག༌ཕུགས༌སི༌ ནང༌ང༌ ཕང༌ཏེ༌ ཁའེ༌ཀ༌ རྡོའ༌ ཆེན༌མོ༌གུན༌ ཀབ༌ཅེས༌ལ༌ ཡོ༌ཤུའེ༌ བཀའ༌ ཏངས༌། ཁོང༌གུན༌ནི༌ རོ༌ ཏེ༌རུ༌ དག༌སའང༌ ཡོད༌ཏེ༌ ཨིན༌ནོག༌།

28 ཏེན༌ན༌ ཞག༌ག༌ ཡོ༌ཤུའེ༌ མཀ༌ཀེ༌དཧའེ༌ གྲོང༌ཁྱེར༌ ང༌ཡོག༌ག༌ ཁྱོངས༌ ཡང༌ ཏེ༌ནང༌ང༌ ཡོད༌ཁན༌ གྱལ༌པོ༌ ཐེས༌ཏེ༌ ཚང༌མ༌ མེད༌ཁན༌ ཅོས༌, སུ༌ཞིག༌གའང༌ སོན༌ཏེའ༌ མ༌བོརས༌། ཁོའེ༌ ཡེ༌རི༌ཀོའེ༌ གྱལ༌པོའ༌ ཅོ༌ཁན༌ ཙོགས༌ མཀ༌ཀེ༌དཧའེ༌ གྱལ༌པོ༌ ཉམ༌པོའང༌ ཅོས༌།

ཨིས༌ར༌ཨེལ༌པ༌གུན༌ནི༌ ལྷོ༌ ཆོགས༌སི༌ གྱལ༌ས༌གུན༌ མེད༌ཁན༌ ཅོས༌།

10:29-43

29 ཏེ༌ནེ༌ ཡོ༌ཤུའ༌ དང༌ ཨིས༌ར༌ཨེལ༌པའེ༌ མག༌མི༌ ཚང༌མ༌ མཀ༌ཀེ༌དཧའེ༌ གྲོང༌ཁྱེར༌ནེ༌ ལིབ༌ནཧ༌ གྱལ༌ས༌ སོང༌ཏེ༌ སྤུང༌གོལ༌ ཅོས༌། 30 ཡ༌ཝའེ༌ ཏེ༌ གྱལ༌ས༌ དང༌ གྱལ༌པོ༌ ཁོང༌གུན༌ནི༌ ལག༌ག༌ སལས༌། ཁོང༌གུན༌ནི༌ ཏེ༌ནང༌ང༌ ཡོད༌ཁན༌ ཚང༌མ༌ མེད༌ཁན༌ ཅོས༌, སུ༌ ཞིག༌གའང༌ སོན༌ཏེའ༌ མ༌བོརས༌། ཡོ༌ཤུའེ༌ ཡེ༌རི༌ཀོའེ༌ གྱལ༌པོའ༌ ཅོ༌ཁན༌ ཙོགས༌ ལིབ༌ནཧའེ༌ གྱལ༌པོ༌ ཉམ༌པོའང༌ ཅོས༌།

31 ལིབ༌ནཧ༌ ནེ༌ ཡོ༌ཤུའ༌ དང༌ ཨིས༌ར༌ཨེལ༌པའེ༌ མག༌མི༌ ཚང༌མ༌ ལ༌ཀིཤ༌ གྱལ༌ས༌ སོང༌ ཡང༌ ཏེ༌བོའ༌ མག༌མི༌ སྐོར༌ཏེ༌ སྤུང༌གོལ༌ ཅོས༌། 32 ཞག༌ ཉིས༌པའེ༌ ཞག༌ག༌, ཡ༌ཝའེ༌ ཁོང༌གུན༌ནི༌ ལག༌ག༌ ཏེ༌ གྱལ༌ས༌ སལ༌ལ༌ ཛདས༌། ཁོང༌གུན༌ནི༌ ཏེ༌ནང༌ང༌ ཡོད༌ཁན༌ ཚང༌མ༌ སདས༌ ཀ༌ཟུག༌ ཁོང༌ངི༌ ལིབ༌ནཧ༌ ཅོས༌། 33 ཏེ༌ཏུས༌ གེ༌ཟེར༌ གྱལ༌སའེ༌ གྱལ༌པོ༌ ཧོ༌རམ༌ ལ༌ཀིཤ༌ཤི༌ གྱལ༌པོའ༌ རོགས༌ ཅོ༌ཅེས༌ལ༌ ཁོང༌རང༌ངི༌ མག༌མི༌ ཁྲིད༌ཏེ༌ ཡོངས༌ ཨིན༌ནའང༌ ཡོ༌ཤུའེ༌ མག༌མི༌གུན༌ནི༌ ཁོ༌ དང༌ ཁོའེ༌ མག༌མི༌གུན༌ སད༌ཏེ༌ སུའང༌ སོན༌ཏེའ༌ མ༌བོརས༌།

34 ཏེ༌ནེ༌ ཡོ༌ཤུའ༌ དང༌ མག༌མི༌ ཚང༌མ༌ ཨེག༌ལོན༌ གྱལ༌ས༌ སོང༌ ཡང༌ ཏེ༌བོའ༌ མག༌མི༌ སྐོར༌ཏེ༌ སྤུང༌གོལ༌ ཅོས༌། 35 ཏེན༌ན༌ ཞག༌ག༌ ཁོང༌གུན༌ནི༌ ཏེ༌ གྱལ༌ས༌ ང༌ཡོག༌ག༌ ཁྱོངས༌ ཡང༌ ཏེ༌ནང༌ང༌ ཡོད༌ཁན༌ ཚང༌མ༌ སདས༌ ཀ༌ཟུག༌ ཁོང༌གུན༌ནི༌ ལ༌ཀིཤ༌ལ༌ ཅོས༌།

36 ཏེ༌ནེ༌ ཡོ༌ཤུའ༌ དང༌ ཨིས༌ར༌ཨེལ༌པ༌ མག༌མི༌ ཚང༌མ༌ ཨེག༌ལོན༌ ནེ༌ ཧེབ༌རོན༌ནི༌ གྱལ༌ས༌ སོང༌ཏེ༌ སྤུང༌གོལ༌ ཅོས༌། 37 ཁོང༌གུན༌ནི༌ གྱལ༌ས༌ དང༌ ཏེ༌ ཉེ༌ཁོར༌རི༌ གྲོང༌ཁྱེར༌ ཚང༌མ༌ ང༌ཡོག༌ག༌ ཁྱོངས༌ ཡང༌ གྱལ༌པོ༌ ཐེས༌ཏེ༌ ཏེ༌ནང༌ང༌ ཡོད༌ཁན༌ ཚང༌མ༌ སདས༌, སུའང༌ སོན༌ཏེའ༌ མ༌བོརས༌ ཀ༌ཟུག༌ ཁོང༌གུན༌ནི༌ ཨེག༌ལོན༌ལ༌ ཅོས༌།

38 ཏེ༌ནེ༌ ཡོ༌ཤུའ༌ དང༌ ཨིས༌ར༌ཨེལ༌པའེ༌ མག༌མི༌ ཚང༌མ༌ ལོགས༌ཏེ༌ ལྷོ༌ ཆོགས༌ལ༌ སོང༌ ཡང༌ དེ༌བིར༌ གྱལ༌སའེ༌ཀ༌ སྤུང༌གོལ༌ ཅོས༌། 39 ཁོང༌ངི༌ གྱལ༌ས༌, ཏེ༌བོའེ༌ གྱལ༌པོ༌ ཡང༌ ཏེ༌ ཉེ༌ཁོར༌རི༌ གྲོང༌སེབ༌གུན༌ ང༌ཡོག༌ག༌ ཁྱོངས༌ཏེ༌ ཏེ༌ནང༌ང༌ ཡོད༌ཁན༌ ཚང༌མ༌ མེད༌ཁན༌ ཅོས༌, སུ༌ཅིག༌གའང༌ སོན༌ཏེའ༌ མ༌བོརས༌། ཁོང༌ངི༌ ཧེབ༌རོན༌ དང༌ ལིབ༌ནཧ༌ ཡང༌ ཏེ༌གུན༌ནི༌ གྱལ༌པོའ༌ ཅོས༌ཁན༌ ཙོགས༌ དེ༌བིར༌ དང༌ ཏེ༌བོའེ༌ གྱལ༌པོ༌ ཉམ༌པོའང༌ ཅོས༌།

40 ཡོ༌ཤུའེ༌ ཡུལ༌ཇོངས༌ གང༌པོ༌ ང༌ཡོག༌ག༌ ཁྱོངས༌། ཏེ༌གུན༌ ནི༌ རི༌ ཡུལ༌གུན༌, ནེ༌གེཝ༌, ནུབ༌ ཆོགས༌སི༌ རི༌ ཡོག༌, རི༌ ཁྲེད༌དི༌ ཡུལ༌གུན༌ དང༌ གྱལ༌པོ༌གུན༌ ཨིན༌པིན༌, ཁོང༌ངི༌ མི༌ཅིག༌གའང༌ སོན༌ཏེའ༌ མ༌བོརས༌། ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ བཀའ༌ ནང༌ཞིན༌ ཁོང༌ངི༌ འུགས༌ ལེན༌ཁན༌ ཚང༌མ༌ སདས༌། 41 ཡོ༌ཤུའེ༌ ཀ༌དེཤ༌ བར༌ནེའ༌ནེ༌ ཏངས༌ཏེ༌ ག༌ཟ༌ ཡང༌ གོ༌ཤེན༌ནི༌ ཡུལ༌ ཚང༌མ༌ གི༌བེ༌འོན༌ ཚོག༌པ༌ ང༌ཡོག༌ག༌ ཁྱོངས༌། 42 འིན༌ན༌ ཏུས༌ལ༌ ཡོ༌ཤུའེ༌ ཏེ༌ གྱལ༌པོ༌ དང༌ ཁོང༌གུན༌ནི༌ ས༌ཀྱད༌ ཚང༌མ༌ ང༌ཡོག༌ག༌ ཁྱོངས༌ ཅིའ༌ཟེར༌ན༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌, ཁོང༌རང༌ངི༌ མི༌གུན༌ནི༌ ཕིའ༌ ནོལ༌ལ༌ ཛདས༌།

43 ཏེ༌ནེ༌ ཡོ༌ཤུའ༌ དང༌ ཨིས༌ར༌ཨེལ༌པའེ༌ མག༌མི༌ ཚང༌མ༌ ལོགས༌ཏེ༌ ཁོང༌གུན༌ ཀུར༌ ཙུགས༌ཏེ༌ དུག༌ས༌ གིལ༌གལ༌ལ༌ སོང༌།

11

བྱང༌ ཆོགས༌སི༌ མག༌མི༌གུན༌ལ༌ ཕམ༌ཀལས༌།

11:1-23

1 ཧ༌ཟོར༌རི༌ གྱལ༌པོ༌ ཡ༌བིན༌ལ༌ ཨིས༌ར༌ཨེལ༌པ༌ གྱལ༌ཁ༌ ཐོབ༌ཁན༌ ཚང༌མའེ༌ ནས༌ཚུལ༌ ཚོར༌ར༌ཅིག༌ ཁོའེ༌ མ༌དོན༌ནི༌ གྱལ༌པོ༌ ཡོ༌བབ༌, ཤིམ༌རོན༌ནི༌ གྱལ༌པོ༌ དང༌ ཨཀ༌ཤཕ༌ཕི༌ གྱལ༌པོ༌, 2 བྱང༌ ཆོགས༌སི༌ རི༌ ཡུལ༌ལི༌ གྱལ༌པོ༌གུན༌, གཱ༌ལིལ༌ལི༌ ཚོའེ༌ ལྷོ༌ ཆོགས༌ དང༌ ནུབ༌ ཆོགས༌སི༌ རི༌ཡུལ༌ ཡོར༌དཱན༌ ལུང༌པའེ༌ གྱལ༌པོ༌གུན༌, ནུབ༌ ཆོགས༌སི༌ ན༌ཕོཐ༌ དོར༌རི༌ གྱལ༌པོ༌གུན༌, 3 ཀེ༌ནན༌ནི༌ ཤར༌ དང༌ ནུབ༌བི༌ གྱལ༌པོ༌གུན༌, རི༌ཡུལ༌ལི༌ ནང༌ང༌ ཡོད༌ཁན༌ ཨ༌མོར༌པ༌, ཧེད༌པ༌, པེ༌རིཟ༌པ༌ དང༌ ཡེ༌བས༌པ༌ ཡང༌ མིཟ༌པཧ༌ ཡུལ༌ཇོངས༌སི༌ ནང༌ང༌ རི༌ ཧེར༌མོན༌ནི༌ ཡོག༌ག༌ དུག༌ཁན༌ ཧིཝ༌པའེ༌ གྱལ༌པོ༌གུན༌ལ༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ ནོལ༌ལ༌ ཡོང༌ཅེས༌ལ༌ ལོན༌ ཀལས༌། 4 ཏེ༌ གྱལ༌པོ༌ ཚང༌མ༌ མག༌མི༌, རྟ༌ དང༌ རྟ༌རེལ༌ མ༌མང༌པོ༌ ཉམ༌པོ༌ ནོལ༌ལ༌ ཡོངས༌། ཁོང༌གུན༌ནི༌ མག༌མི༌གུན༌ ཛོམ༌མ༌ཅིག༌ ཚོའེ༌ ཐའ༌མའེ༌ པེ༌མ༌ དང༌ ཙོགས༌ མ༌མང༌པོ༌ ཡོད༌པིན༌། 5 ཏེ༌ གྱལ༌པོ༌ ཚང༌མའེ༌ མག༌མི༌ ཛོམས༌ཏེ༌ ཨིས༌ར༌ཨེལ༌པ༌གུན༌ལ༌ ནོལ༌ཅེས༌ལ༌ མེ༌རོམ༌མི༌ ཆུའི༌ ཉེ༌མོའ༌ ཀུར༌ ཙུགས༌ཏེ༌ དུགས༌།

6 ཏེ༌ནེ༌ ཡ༌ཝའེ༌ ཡོ༌ཤུའ༌ མོལས༌, “ཁོང༌གུན༌ལ༌ མ༌ཇིགས༌ ཅིའ༌ཟེར༌ན༌ ཐོ༌རེ༌ འིན༌ན༌ ཏུས༌ལ༌ ངའེ༌ ཁོང༌ ཚང༌མ༌ ཨིས༌ར༌ཨེལ༌པ༌གུན༌ནི༌ ལག༌ག༌ སྟད༌ཏེ༌ སད༌ཨིན༌། ཁྱོ༌ཞའེ༌ ཁོང༌གུན༌ནི༌ རྟ༌གུན༌ ཞ༌འོ༌ ཅོས༌ཏེ༌ རྟ༌རེལ༌གུན༌ མེའ༌ སྲག༌གོས༌།”

7 ཏེ༌ནེ༌ ཡོ༌ཤུའ༌ དང༌ ཁོའེ༌ མག༌མི༌ ཚང༌མ༌ མེ༌རོམ༌མི༌ ཆུའི༌ ཉེ༌མོའ༌ སོང༌ཏེ༌ ཧུན༌མེད༌ལ༌ ཁོང༌གུན༌ནི༌ཀ༌ སྤུང༌གོལ༌ ཅོས༌། 8 ཡང༌ ཡ༌ཝའེ༌ ཁོང༌གུན༌ ཨིས༌ར༌ཨེལ༌པ༌གུན༌ནི༌ ལག༌ག༌ སྟདས༌། ཁོང༌གུན༌ནི༌ གྲ༌འོ༌གུན༌ལ༌ བྱང༌ ཆོགས༌སི༌ སི༌དོན༌ གྱལ༌ས༌ དང༌ མིས༌རེ༌ཕོཐ༌ མཱའིམ༌ ཡང༌ ཤར༌ ཆོགས༌ལ༌ མིཟ༌པཧ༌ ལུང༌པ༌ ཚོག༌པ༌ ཏེད༌ཏེ༌ ཁྱེརས༌ ཡང༌ ཁོང༌གུན༌ལ༌ ཕམ༌ཀལ༌ཏེ༌ ཁོང༌ ཅིག༌གའང༌ སོན༌ཏེའ༌ མ༌བོརས༌། 9 ཡ༌ཝའེ༌ མོལ༌ཁན༌ ནང༌ཞིན༌ ཡོ༌ཤུའེ༌ གྲ༌འོའེ༌ རྟ༌གུན༌ ཞ༌འོ༌ ཅོས༌ཏེ༌ རྟ༌རེལ༌གུན༌ མེའ༌ ཏུག༌ཅུགས༌།

10 ཏེ༌ནེ༌ ཡོ༌ཤུའ༌ དང༌ ཁོའེ༌ མག༌མི༌གུན༌ ལོགས༌ཏེ༌ ཧ༌ཟོར༌ལ༌ སོང༌ ཡང༌ ཏེ༌བོ༌ ང༌ཡོག༌ག༌ ཁྱོངས༌ཏེ༌ གྱལ༌པོ༌ སདས༌། ༼ཧ༌ཟོར༌རི༌ གྱལ༌པོའེ༌ ཏེ༌ གྱལ༌ཁམས༌ ཚང༌མའེ༌ཀ༌ ཝང༌སྲུལ༌ལད༌པིན༌།༽ 11 ཨིས༌ར༌ཨེལ༌པ༌གུན༌ནི༌ གྱལ༌སའེ༌ ནང༌ང༌ ཡོད༌ཁན༌ ཚང༌མ༌ མེད༌ཁན༌ ཅོས༌, ཅིག༌གའང༌ སོན༌ཏེའ༌ མ༌བོརས༌, ཅིག༌གའང༌ མ༌ཕུདས༌ ཡང༌ ཡོ༌ཤུའེ༌ གྱལ༌ས༌བོ༌ མེའ༌ ཏུག༌ཅུགས༌།

12 ཡོ༌ཤུའེ༌ ཏེ༌ གྱལ༌པོ༌ ཚང༌མ༌ དང༌ ཁོང༌གུན༌ནི༌ གྱལ༌ས༌ ཚང༌མ༌ ང༌ཡོག༌ག༌ ལེནས༌ ཡང༌ ཁོང༌ ཚང༌མ༌ སད༌ཏེ༌ སིང༌ མེད༌ཁན༌ ཅོས༌ ཀ༌ཟུག༌ ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ བཀའ༌ སལ༌ཏེ༌ ཨིན༌པིན༌། 13 ཨིན༌ནའང༌ ཡོ༌ཤུའེ༌ མེའ༌ ཏུག༌ཁན༌ ཧ༌ཟོར༌རི༌ གྱལ༌ས༌ ཅིག༌པོ༌ མ༌སྟོག༌ ཨིས༌ར༌ཨེལ༌པ༌གུན༌ནི༌ མག༌གི༌ ནང༌ང༌ ཤིག༌ཁན༌ གྱལ༌སའེ༌ རོ༌ཏོའི༌ཀ༌ རྩིགས༌ཏེ༌ ཡོད༌ཁན༌ ཞན༌ གྱལ༌ས༌གུན༌ མེའ༌ མ༌ ཏུགས༌། 14 ཨིས༌ར༌ཨེལ༌པ༌གུན༌ནི༌ ཏེ༌ གྱལ༌ས༌གུན༌ནེ༌ ཅོམས༌ཁན༌ནི༌ ཅ༌ལག༌ དང༌ ཀྲུད༌ཏྲོ༌ གུན༌ ཁོང༌རང༌གུན༌ནི༌ ཕིའ༌ ཁྱེརས༌། ཨིན༌ནའང༌ མི༌ཚང༌མ༌ སདས༌, ཅིག༌གའང༌ སོན༌ཏེའ༌ མ༌བོརས༌། 15 ཡ༌ཝའེ༌ ཁོང༌ངི༌ ཞབས༌ཏོག༌པ༌ མོ༌ཟེས༌ལ༌ བཀའ༌ སལ༌ཁན༌ ཙོགས༌ལ༌ མོ༌ཟེས༌སི༌ ཡོ༌ཤུའ༌ བཀའ༌ ཏངས༌ ཡང༌ ཡོ༌ཤུའེ༌ བཀའ༌ ནང༌ཞིན༌ ཅོས༌། ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ཚང༌མ༌ ཁོའེ༌ ཅའང༌ ལུས༌ མ༌ཅུག༌ག༌ ཅོས༌།

16 ཡོ༌ཤུའེ༌ ཡུལ༌ཇོངས༌ གང༌པོ༌ ཁོ༌རང༌ངི༌ ང༌ཡོག༌ག༌ ཁྱོངས༌, ཡང༌ན༌ རི༌ཡུལ༌, ནེ༌གེཝ༌ གང༌པོ༌, གོ༌ཤེན༌ནི༌ ནས༌ས༌ གང༌པོ༌, ནུབ༌ ཆོགས༌སི༌ རི༌ ཡུལ༌གུན༌, ཡོར༌དཱན༌ ལུང༌པ༌, ཨིས༌ར༌ཨེལ༌ལི༌ རི༌གུན༌ དང༌ གཱ༌ལིལ༌ལིའི༌ རི༌ ཡུལ༌གུན༌, 17 ཨིས༌ར༌ཨེལ༌ལི༌ ས༌ཀྱད༌ ཧ༌ལག༌གི༌ རི༌ནེ༌ ལྷོ༌ ཆོགས༌སི༌ རི༌ཡུལ༌ སེ༌འིར༌, ཧེར༌མོན༌ རི༌ ཡོག༌ག༌ ལེ༌བ༌ནོན༌ནི༌ ལུང༌པའེ༌ ནང༌ང༌ ཡོད༌ཁན༌ བའལ༌ གཱད༌ ཚག༌པ༌། ཡོ༌ཤུའེ༌ ཏེ༌ ཡུལ༌ གང༌པོ༌ ང༌ཡོག༌ག༌ ཁྱོངས༌ཏེ༌ ཏེ༌གུན༌ནི༌ གྱལ༌པོ༌ དང༌ མི༌ ཚང༌མ༌ སདས༌། 18 ཏེ༌ གྱལ༌པོ༌ ཚང༌མ༌ ཉམ༌པོ༌ ཏུས༌ མང༌པོ༌ ཞིག༌ ཡོ༌ཤུའེ༌ མག༌ ཏངས༌། 19 གི༌བེ༌འོན༌ནི༌ ནས༌སའེ༌ ནང༌ང༌ དུག༌ཁན༌ ཧེད༌པ༌གུན༌ མ༌སྟོག༌ ཞན༌ གྱལ༌ཁམས༌ སུའིང༌ ཨིས༌ར༌ཨེལ༌པ༌གུན༌ ཉམ༌པོ༌ ཞི༌དེ༌ ཆད༌དོན༌ མ༌ཅོས༌, ཁོང༌གུན༌ནི༌ མག༌ ཏངས༌ཏེ༌ ཏེ༌ ནས༌ས༌ ཚང༌མ༌ ང༌ཡོག༌ག༌ ལེནས༌། 20 ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ སྙིང༌རྗེ༌ མ༌ནེ༌ མེད༌པ༌ ཁོང༌གུན༌ སིང༌ མེད༌ཁན༌ ཅོ༌ཅེས༌ལ༌ ཡ༌ཝའེ༌ ཁོང༌གུན༌ནི༌ སྙིང༌ སྐྱོང༌པོ༌ ཛད༌ཏེ༌ ཨིས༌ར༌ཨེལ༌པ༌གུན༌ ཉམ༌པོ༌ ནོལ༌ ཅུག༌ག༌ ཛདས༌།

21 ཏེན༌ན༌ ཏུས༌ལ༌ ཡོ༌ཤུའེ༌ མག༌མི༌གུན༌ནི༌ ཧེབ༌རོན༌, དེ༌བིར༌ དང༌ ཨ༌ནབ༌ གྱལ༌ས༌གུན༌ནི༌ ཉེ༌མོའ༌ རི༌ཡུལ༌ལི༌ ནང༌ང༌ དུག༌ཁན༌ ཨ༌ནཀ༌པ༌ ཚང༌མ༌ མ༌ཚད༌ ཡ༌ཧུ༌དཱ༌ དང༌ ཨིས༌ར༌ཨེལ༌ རི༌ཡུལ༌གུན༌ནི༌ ནང༌ང༌ དུག༌ཁན༌ ཚང༌མའང༌ སད༌ཏེ༌ མེད༌ཁན༌ ཅོས༌། ཡོ༌ཤུའེ༌ ཁོང༌གུན༌ དང༌ ཁོང༌གུན༌ནི༌ གྲོང༌ཁྱེར༌ ཚང༌མ༌ སིང༌ མེད༌ཁན༌ ཅོ༌ཅུགས༌། 22 ཕི༌ལིས༌ཏི༌པའེ༌ ནས༌ས༌ ག༌ཟ༌, གཱད༌, དང༌ ཨཤ༌དོད༌ གུན༌ནི༌ ནང༌ང༌ ལུས༌ཁན༌ ཁ༌ཅིག༌ མ༌སྟོགས༌ ཨིས༌ར༌ཨེལ༌པའེ༌ ས༌ཀྱད༌དི༌ ནང༌ང༌ ཁོང༌གུན༌ནི༌ ཨ༌ནཀ༌པ༌ ཅིག༌གའང༌ སོན༌ཏེའ༌ མ༌བོརས༌། 23 ཡོ༌ཤུའེ༌ ཏེ༌ ས༌ཆའ༌ གང༌པོ༌ ཁོ༌རང༌ངི༌ ཝང༌ངི༌ ཡོག༌ག༌ ཁྱོངས༌ ཀ༌ཟུག༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌, ཡང༌ ནོར༌སྐལ༌ལི༌ ཚུལ༌ལ༌ ཁོང༌ངི༌ ཏེ༌ ས༌ཀྱད༌པོ༌ ཨིས༌ར༌ཨེལ༌པའེ༌ མི༌སྡེ༌གུན༌ལ༌ བགོས༌ཏེ༌ ཏངས༌།

ཏེ༌ སྟིང༌ནེ༌ ཏེ༌ ས༌ཆའེ༌ ནང༌ང༌ མག༌ ཏང༌ཅེས༌ མེད༌ཁན༌ སོང༌ཏེ༌ ཞི༌དེ༌ ལུས༌།

12

མོ༌ཟེས༌སི༌ ཕམ༌ཀལ༌ཁན༌ནི༌ གྱལ༌པོ༌གུན༌།

12:1-6

1 ཨིས༌ར༌ཨེལ༌པ༌གུན༌ནི༌ ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ གྱལ༌པོ༌གུན༌ སད༌ཏེ༌ ཁོང༌གུན༌ནི༌ ས༌ཀྱད༌ ལེན༌ཏེ༌ ཨིན༌པིན༌, ཏེ༌བོ༌ ཨར༌ནོན༌ ལུང༌པ༌ ནེ༌ ཏངས༌ཏེ༌ ཧེར༌མོན༌ རི༌ ཚག༌པ༌ ཀ༌བོའེ༌ ནང༌ང༌ ཡོར༌དཱན༌ ལུང༌པའེ༌ ཤར༌ ཆོགས༌སི༌ ནས༌ས༌ ཚང༌མ༌ ཐེས༌ཏེ༌ ཨིན༌ནོག༌། 2 ཏེ༌ གྱལ༌པོ༌གུན༌:

ཧེཤ༌བོན༌ནི༌ ནང༌ང༌ དུག༌ཁན༌ ཨ༌མོར༌པ༌ གྱལ༌པོ༌ སི༌ཧོན༌, ཁོའེ༌ གྱལ༌ཁམས༌གུན༌ནི༌ ནང༌ང༌ ཨར༌ནོན༌ ལུང༌པའེ༌ ཐའ༌མ༌ ཡོད༌ཁན༌ ཨ༌རོ༌འེར༌ ཐེས༌ཏེ༌ ཨིན༌ནོག༌, ཏེ༌བོ༌ ཨར༌ནོན༌ ལུང༌པའེ༌ སྐྱིལ༌ནེ༌ ཡབ༌བོག༌ ལྩངས༌པོ༌ ཚག༌པ༌ ཀ༌བོ༌ ཨེམ༌མོན༌པ༌གུན༌ནི༌ སན༌ཚམས༌ ཨིན༌པིན༌། འི༌ ཡུལ༌ཇོངས༌སི༌ ནང༌ང༌ གི༌ལེད༌དི༌ ལྷོ༌ ཆོགས༌སི༌ ཡུལ༌ ཕེད༌པོ༌ ཐེས༌ཏེ༌ ཨིན༌ནོག༌། 3 གྱལ༌པོ༌ སི༌ཧོན༌ནི༌ ཡོར༌དཱན༌ནི༌ ལུང༌པ༌ དང༌ ཤར༌ ཆོགས༌སི༌ ཡུལ༌ཇོངས༌གུན༌ནི༌ ནང༌ང༌ ཝང༌སྲུལ༌ ལད༌པིན༌, ཏེ༌བོ༌ བྱང༌ ཆོགས༌སི༌ གཱ༌ལིལ༌ལིའི༌ ཚོ༌ ནེ༌ ལྷོ༌ ཆོགས༌སི༌ ཚོ༌རུལ༌ ཚག༌པ༌ ཡང༌ བེཐ༌ ཡེ༌ཤི༌མོཐ༌ཐི༌ ལྷོ༌ ཆོགས༌ནེ༌ པིས༌གཧའེ༌ ཁྲེད༌ ཚག༌པ༌ ཨིན༌ནོག༌།

4 བ༌ཤན༌ནི༌ གྱལ༌པོ༌ ཨོག༌, རེ༌ཕ༌པ༌ མིར༌གྱུད༌དི༌ སྟིང༌ཇུག༌གི༌ མི༌ ཨིན༌པིན༌, ཁོའེ༌ ཨཤ༌ཏ༌རོཐ༌ དང༌ ཨེད༌རེའི༌ གྱལ༌ས༌གུན༌ནི༌ཀ༌ ཝང༌སྲུལ༌ལད༌པིན༌། 5 ཁོའེ༌ ཧེར༌མོན༌ རི༌ནེ༌ ཏངས༌ཏེ༌ བྱང༌ ཆོགས༌སི༌ ས༌ལ༌ཀཧ༌ ཚག༌པ༌, ཤར༌ལ༌ བ༌ཤན༌ གང༌པོ༌, ནུབ༌བ༌ གེ༌ཤུར༌ དང༌ མའ༌ཀཧའེ༌ སན༌ཚམས༌ ཚག༌པ༌, གི༌ལེད༌དི༌ བྱང༌ ཆོགས༌ ཕེད༌ ཡང༌ ཧེཤ༌བོན༌ནི༌ གྱལ༌པོ༌ སི༌ཧོན༌ནི༌ སན༌ཚམས༌ ཚོག༌པ༌ ཝང༌སྲུལ༌ལད༌པིན༌།

6 ཡ༌ཝའེ༌ ཞབས༌ཏོག༌པ༌ མོ༌ཟེས༌ དང༌ ཨིས༌ར༌ཨེལ༌པ༌གུན༌ནི༌ ཏེ༌ གྱལ༌པོ༌ ཉིས༌ཀོའ༌ ཕམ༌ཀལས༌ ཡང༌ མོ༌ཟེས༌སི༌ ཏེ༌ ས༌ཀྱད༌གུན༌ རུ༌བེན༌ དང༌ གཱད༌དི༌ མི༌སྡེ༌ ཡང༌ མ༌ནས༌ས༌ མི༌སྡེ༌ ཕེད༌ གུན༌ལ༌ ནོར༌སྐལ༌ལི༌ ཚུལ༌ལ༌ བགོས༌ཏེ༌ ཏངས༌།

ཡོ༌ཤུའེ༌ ཕམ༌ཀལ༌ཁན༌ནི༌ གྱལ༌པོ༌གུན༌།

12:7-24

7 ཡོ༌ཤུའ༌ དང༌ ཨིས༌ར༌ཨེལ༌པ༌ མག༌མི༌གུན༌ནི༌ ཡོར༌དཱན༌ ལྩངས༌པོའེ༌ ནུབ༌ ཆོགས༌ལ༌ ཕམ༌ཀལ༌ཁན༌ནི༌ གྱལ༌པོ༌གུན༌ནི༌ མིང༌ངི༌ ཐོ༌ འི༌བོ༌ ཨིན༌ནོག༌། ལེ༌བ༌ནོན༌ནི༌ ལུང༌པའེ༌ བའལ༌ གཱད༌ནེ༌ ཏངས༌ཏེ༌ ཧ༌ལཀ༌ རི༌ ཚོག༌པ༌ ཀ༌བོ༌ སེ༌འིར༌ ཡུལ༌ཇོངས༌སི༌ ཉེ༌མོའ༌ ཨིན༌ནོག༌ ༼ཡོ༌ཤུའེ༌ ཏེ༌ ས༌ཀྱད༌ ཚང༌མ༌ ཨིས༌ར༌ཨེལ༌ལི༌ མི༌སྡེ༌ ལུས༌ཁན༌གུན༌ལ༌ ནོར༌སྐལ༌ལི༌ ཚུལ༌ལ༌ བགོས༌ཏེ༌ ཏངས༌། 8 ཏེ༌བོའེ༌ ནང༌ང༌ རི༌ཡུལ༌ དང༌ ནུབ༌ ཆོགས༌སི༌ རི༌ཡོག༌ གུན༌, ཡོར༌དཱན༌ནི༌ ལུང༌པ༌, རི༌ ཁྲེད༌གུན༌, ཡ༌ཧུ༌དཱའེ༌ ཐང༌སྟོང༌ དང༌ ནེ༌གེཝ༌ ཨིན༌པིན༌། འི༌ ཡུལ༌ཇོངས༌གུན༌ནི༌ ནང༌ང༌ ཧེད༌པ༌, ཨ༌མོར༌པ༌, ཀེ༌ནན༌པ༌, པེ༌རིཟ༌པ༌, ཧིཝ༌པ༌ དང༌ ཡེ༌བས༌པ༌ གུན༌ དུག༌གད༌པིན༌།༽

ཨིས༌ར༌ཨེལ༌པ༌གུན༌ནི༌ ཕམ༌ཀལ༌ཁན༌ནི༌ གྱལ༌པོ༌གུན༌ ནི༌, 9 ཡེ༌རི༌ཀོའེ༌ གྱལ༌པོ༌, བེ༌ཐེལ༌ལི༌ ཉེ༌མོའ༌ ཡོད༌ཁན༌ ཨའི༌ གྱལ༌པོ༌, 10 ཡེ༌རུ༌ཤ༌ལེམ༌མི༌ གྱལ༌པོ༌, ཧེབ༌རོན༌ནི༌ གྱལ༌པོ༌, 11 ཡར༌མུཐ༌ཐི༌ གྱལ༌པོ༌, ལ༌ཀིཤ༌ཤི༌ གྱལ༌པོ༌, 12 ཨེག༌ལོན༌ནི༌ གྱལ༌པོ༌, གེ༌ཟེར༌རི༌ གྱལ༌པོ༌, 13 དེ༌བིར༌རི༌ གྱལ༌པོ༌, གེ༌དེར༌རི༌ གྱལ༌པོ༌, 14 ཧོར༌མཧའེ༌ གྱལ༌པོ༌, ཨ༌རད༌དི༌ གྱལ༌པོ༌, 15 ལིབ༌ནཧའེ༌ གྱལ༌པོ༌, ཨ༌དུལ༌ལམ༌མི༌ གྱལ༌པོ༌, 16 མཀ༌ཀེ༌དཧའེ༌ གྱལ༌པོ༌, བེ༌ཐེལ༌ལི༌ གྱལ༌པོ༌, 17 ཏཔ༌པུ༌འཧའེ༌ གྱལ༌པོ༌, ཧེ༌ཕེར༌རི༌ གྱལ༌པོ༌, 18 ཨ༌ཕེཀ༌ཀི༌ གྱལ༌པོ༌, ལ༌ཤ༌རོན༌ནི༌ གྱལ༌པོ༌, 19 མ༌དོན༌ནི༌ གྱལ༌པོ༌, ཧ༌ཟོར༌རི༌ གྱལ༌པོ༌, 20 ཤིམ༌རོན༌ མེ༌རོན༌ནི༌ གྱལ༌པོ༌, ཨཀ༌ཤཕ༌ཕི༌ གྱལ༌པོ༌, 21 ཏའ༌ནག༌གི༌ གྱལ༌པོ༌, མེ༌གིད༌དོའེ༌ གྱལ༌པོ༌, 22 ཀེ༌དེཤ༌ཤི༌ གྱལ༌པོ༌, ཀར༌མེལ༌ལི༌ ནང༌ང༌ ཡོད༌ཁན༌ ཡོཀ༌ནེའམ༌མི༌ གྱལ༌པོ༌, 23 ནཕ༌ཕོཐ༌ དོར༌རི༌ ནང༌ང༌ ཡོད༌ཁན༌ དོར༌རི༌ གྱལ༌པོ༌, གིལ༌གལ༌ལི༌ ནང༌ང༌ ཡོད༌ཁན༌ གོ༌ཡིམ༌མི༌ གྱལ༌པོ༌ 24 དང༌ ཏིར༌ཟཧཱི༌ གྱལ༌པོ༌ གུན༌ ཨིན༌པིན༌།

ཚང༌མ༌ རྩི༌ན༌ ཨིས༌ར༌ཨེལ༌པའེ༌ མག༌མི༌གུན༌ནི༌ གྱལ༌པོ༌ 31 ཕམ༌ཀལས༌།

13

ང༌ཡོག༌ག༌ མ༌ ཁྱོང༌ཁན༌ནི༌ ས༌ཀྱད༌།

13:1-7

1 ཡོ༌ཤུའ༌ རྒད༌པོ༌ སོང༌ཏེ༌ ཡོད༌ ཟ༌ནེ༌ ཡ༌ཝའེ༌ ཁོའ༌ མོལས༌, “ཁྱོ༌རང༌ མ༌རྒད༌པོ༌ སོང༌ཏེ༌ ཨིན༌ནོག༌ ཨིན༌ནའང༌ ཏ༌རུང༌ ང༌ཡོག༌ག༌ ཁྱོང༌ཅེས༌ལ༌ ས༌ཀྱད༌ མང༌པོ༌ ལུས༌ཏེ༌ ཡོད༌། 2 ལུས༌ཁན༌ནི༌ ས༌ཀྱད༌གུན༌ ནི༌ ཕི༌ལིས༌ཏི༌ དང༌ གེ༌ཤུར༌རི༌ ཡུལ༌ཇོངས༌ ཚང༌མ༌, 3 ཨི༌ཇིབ༌བི༌ ཤར༌ ཆོགས༌སི༌ སན༌ཚམས༌སི༌ཀ༌ ཡོད༌ཁན༌ ཤི༌ཧོར༌རི༌ ཀྲོག༌པོ༌ ནེ༌ ཏངས༌ཏེ༌ བྱང༌ ཆོགས༌ལ༌ ཨེཀ༌རོན༌ནི༌ སན༌ཚམས༌ ཚོག༌པ༌, ༼ཏེ༌ནང༌ང༌ ཀེ༌ནན༌ནི༌ གྱལ༌ས༌ ལྔ༌ ག༌ཟ༌, ཨཤ༌དོད༌, ཨཤ༌ཀེ༌ལོན༌, གཱད༌ དང༌ ཨེཀ༌རོན༌, ཕི༌ལིས༌ཏི༌པའེ༌ ཝང༌སྲུལ༌པ༌གུན༌ནི༌ ཡོག༌ག༌ ཡོད༌ཁན༌གུན༌ ཐེས༌ཏེ༌ ཨིན༌ནོག༌༽, དང༌ ཨཝ༌པ༌གུན༌ནི༌ ས༌ཀྱད༌ ལྷོ༌ ཆོགས༌ལ༌ ཡོད༌ཁན༌གུན༌ ཨིན༌ནོག༌། 4 འི༌ ས༌ཀྱད༌ ཚང༌མ༌ ཏ༌རུང༌ ང༌ཡོག༌ག༌ མ༌ ཁྱོང༌ང༌ ཨིན༌ནོག༌, ཀེ༌ནན༌པ༌གུན༌ནི༌ ས༌ཀྱད༌ གང༌པོ༌ ཡང༌ན༌ སི༌དོན༌པ༌གུན༌ནི༌ ས༌ཀྱད༌ མེའེ༌རཧ༌ ནེ༌ ཨ༌ཕེཀ༌ ཚག༌པ༌ ཀ༌བོ༌ ཨ༌མོར༌པ༌གུན༌ནི༌ སན༌ཚམས༌སི༌ཀ༌ ཡོད༌ཏེ༌ ཨིན༌ནོག༌། 5 གི༌བལ༌པ༌གུན༌ནི༌ ས༌ཀྱད༌ དང༌ ཤར༌ ཆོགས༌ལ༌ ལེ༌བ༌ནོན༌ནི༌ རི༌ ཚང༌མ༌, ཡང༌ན༌ ཧེར༌མོན༌ རིའི༌ ཡོག༌ བའལ༌ གཱད༌ ནེ༌ ཏངས༌ཏེ༌ ལེ༌བོ༌ ཧ༌མཐ༌ ཚག༌པ༌, 6 རི༌ ཡུལ༌གུན༌ནི༌ ནང༌ང༌ དུག༌ཁན༌ ཚང༌མ༌, ལེ༌བ༌ནོན༌ ནེ༌ མིས༌རེ༌ཕོཐ༌ མཱའིམ༌ ཚག༌པ༌ ཀ༌བོའེ༌ ནང༌ང༌ སི༌དོན༌པ༌ ཚང༌མ༌ ཨིན༌ནོག༌།”

ཏ༌རུང༌ ཡ༌ཝའེ༌ མོལས༌, “ཨིས༌ར༌ཨེལ༌པ༌གུན༌ནི༌ མིག༌གི༌ དུན༌ལ༌ ངའེ༌ ཁོང༌གུན༌ ཕིངས༌ཏེ༌ ཏང༌ཨིན༌། ངའེ༌ བཀའ༌ ཏང༌ཁན༌ ནང༌ཞིན༌ ཏེ༌ ས༌ཀྱད༌པོ༌ ཨིས༌ར༌ཨེལ༌པ༌གུན༌ལ༌ ནོར༌སྐལ༌ལི༌ ཚུལ༌ལ༌ ཏང༌ཅེས༌ ཏན༌ཏན༌ ཅོས༌། 7 ལུས༌ཁན༌ནི༌ ཨིས༌ར༌ཨེལ༌ལི༌ མི༌སྡེ༌ རྒུ༌ དང༌ མ༌ནས༌སའེ༌ མི༌སྡེ༌ ཕེད༌པོའ༌ ཏེ༌གུན༌ ནོར༌སྐལ༌ལི༌ ཚུལ༌ལ༌ བགོ༌གོས༌།”

ཡོར༌དཱན༌ནི༌ ཤར༌ ཆོགས༌སི༌ ས༌ཀྱད༌།

13:8-14

8 མ༌ནས༌སའེ༌ ཞན༌ མི༌སྡེ༌ ཕེད༌ ཡང༌ རུ༌བེན༌ དང༌ གཱད༌དི༌ མི༌སྡེ༌ གུན༌ལ༌ ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ ས༌ཀྱད༌ ནོར༌སྐལ༌ལི༌ ཚུལ༌ལ༌ ཐོབ༌ ཀ༌བོ༌ སྔུན༌ལ༌ ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ ཁོང༌གུན༌ལ༌ བགོས༌ཏེ༌ ཏངས༌ཏེ༌ ཨིན༌པིན༌།

9 ཏེ༌ ས༌ཀྱད༌, ཨར༌ནོན༌ནི༌ ལུང༌པའེ༌ ཐའ༌མ༌ ཡོད༌ཁན༌ ཨ༌རོ༌འེར༌ ནེ༌ ཏངས༌ཏེ༌ མེ༌དི༌བའེ༌ ཐང༌ངི༌ སང༌ ཐག༌རིང༌ དི༌བོན༌ གྲོང༌ཁྱེར༌ ཚག༌པ༌ ཁྱེད༌ཏེ༌ ཨིན༌ནོག༌། ཏེ༌ ནང༌ང༌ ཨར༌ནོན༌ ལུང༌པའེ༌ སྐྱིལ༌ལ༌ ཡོད༌ཁན༌ནི༌ གྲོང༌ཁྱེར༌ ཐེས༌ཏེ༌ ཨིན༌ནོག༌། 10 ཏེ༌ ནང༌ང༌ ཨ༌མོར༌པའེ༌ གྱལ༌པོ༌ སི༌ཧོན༌ནི༌ གྲོང༌ཁྱེར༌ ཚང༌མ༌ ཐེས༌ཏེ༌ ཨིན༌ནོག༌, ཁོའེ༌ ཧེཤ༌བོན༌ གྱལ༌ས༌ནེ༌ ཝང༌སྲུལ༌ལད༌པིན༌ ཡང༌ ཁོའེ༌ གྱལ༌སྲིད༌ ཨེམ༌མོན༌པའེ༌ སན༌ཚམས༌ ཚོག༌པ༌ ཁྱེད༌ཏེ༌ ཡོད༌པིན༌། 11 ཏེ༌བོའེ༌ ནང༌ང༌ གི༌ལེད༌, གེ༌ཤུར༌ དང༌ མའ༌ཀཧ༌ ཡུལ༌ཇོངས༌གུན༌, ཧེར༌མོན༌ནི༌ རི༌ གང༌པོ༌, བ༌ཤན༌ གང༌པོ༌ ས༌ལ༌ཀཧ༌ ཚོག༌པ༌, 12 བ༌ཤན༌ནི༌ གྱལ༌པོ༌ ཨོག༌གི༌ ཡུལ༌ ཚང༌མ༌། ཁོའེ༌ ཨཤ༌ཏ༌རོཐ༌ དང༌ ཨེད༌རིའི༌ ནང༌ང༌ ཝང༌སྲུལ༌ལད༌པིན༌ ཡང༌ ཁོ༌ རེ༌ཕ༌པ༌ མིར༌གྱུད༌དི༌ སྟིང༌ཇུག༌གི༌ མི༌བོ༌ ཨིན༌པིན༌། མོ༌ཟེས༌སི༌ ཁོང༌གུན༌ལ༌ ཕམ༌ཀལ༌ཏེ༌ ཏེ༌ ས༌ཀྱད༌པོ༌ ལེན༌ཏེ༌ ཨིན༌པིན༌། 13 ཨིན༌ནའང༌ ཨིས༌ར༌ཨེལ༌པ༌གུན༌ནི༌ གེ༌ཤུར༌ དང༌ མའ༌ཀཧའེ༌ མི༌གུན༌ ཕིངས༌ཏེ༌ མ༌ཏངས༌། ཏེན༌ན༌བོའེ༌ཕིའ༌ ཨིས༌ར༌ཨེལ༌པ༌གུན༌ནི༌ ཕྲོའ༌ ཁོང༌གུན༌ དི༌རིང༌ངའང༌ དུག༌ཨིན༌ ཨིན༌ནོག༌།

14 མོ༌ཟེས༌སི༌ ལི༌ཝི༌ མི༌སྡེ༌ ཅིག༌པོའ༌ ས༌ཀྱད༌ བགོས༌ཏེ༌ མ༌ཏངས༌ ཅིའ༌ཟེར༌ན༌ ཆོད༌ཁྲི༌ཀ༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའ༌ ཆོད༌པ༌ མེའ༌ སྲགས༌ཏེ༌ ཕུལ༌ཁན༌བོ༌ ཁོང༌གུན༌ནི༌ ནོར༌སྐལ༌ལི༌ ཚུལ༌ལ༌ བགོ༌ཅེས༌ལ༌ ཡ༌ཝའེ༌ མོལ༌ཏེ༌ ཨིན༌པིན༌།

རུ༌བེན༌ནི༌ མི༌སྡེའ༌ ས༌ཀྱད༌ ཏངས༌།

13:15-23

15 མོ༌ཟེས༌སི༌ རུ༌བེན༌ནི༌ སྡེའ༌ མི༌རིགས༌ རེ༌རེའ༌ འི༌ ས༌ཀྱད༌གུན༌ ཏངས༌།

16 ཏེ༌ ས༌ཀྱད༌གུན༌ ཨར༌ནོན༌ནི༌ ལུང༌པའེ༌ ཐའ༌མའེ༌ ཨ༌རོ༌འེར༌ནེ༌ ཏངས༌ཏེ༌ མེ༌དི༌བའེ༌ ཐང༌ངི༌ སང༌ ཐག༌རིང༌, ཏེ༌ནང༌ང༌ ལུང༌པའེ༌ སྐྱིལ༌ལི༌ གྲོང༌ཁྱེར༌ ཐེས༌ཏེ༌ ཨིན༌ནོག༌། 17 ཏེ༌བོའེ༌ ནང༌ང༌ ཧེཤ༌བོན༌ ཡང༌ ཐང༌ངི༌ཀ༌ ཡོད༌ཁན༌ འི༌ གྲོང༌ཁྱེར༌ ཚང༌མ༌ ཐེས༌ཏེ༌ ཨིན༌ནོག༌ ཏེ༌གུན༌ དི༌བོན༌, བ༌མོཐ༌ བའལ༌, བེཐ༌ བའལ༌ མེ༌འོན༌, 18 ཡ༌ཧཟ༌, ཀེ༌དེ༌མོཐ༌, མེ༌ཕའཐ༌, 19 ཀི༌རིའ༌ཐ༌ཡེམ༌, སིབ༌མཧ༌, ལུང༌པའེ༌ རི༌ཀ༌ ཡོད༌ཁན༌ ཟེ༌རེཐ༌ ཤ༌ཧར༌, 20 བེཐ༌ པེ༌འོར༌, པིས༌གཧའེ༌ རི༌ ཁྲེད༌གུན༌ དང༌ བེཐ༌ ཡེ༌ཤི༌མོཐ༌ གུན༌ ཨིན༌ནོག༌། 21 རུ༌བེན༌པ༌གུན༌ནི༌ ས༌ཀྱད༌དི༌ ནང༌ང༌ ཐང༌ངི༌ཀ༌ ཡོད༌ཁན༌ནི༌ གྲོང༌ཁྱེར༌ ཚང༌མ༌ དང༌ སི༌ཧོན༌ནི༌ གྱལ༌ཁམས༌ གང༌པོ༌ ཐེས༌ཏེ༌ ཨིན༌ནོག༌། ཨ༌མོར༌པའེ༌ གྱལ༌པོ༌ སི༌ཧོན༌ནི༌ ཧེཤ༌བོན༌ ནེ༌ ཝང༌སྲུལ༌ལད༌པིན༌ ཡང༌ མོ༌ཟེས༌སི༌ ཁོ༌ དང༌ ཁོའེ༌ ང༌ཡོག༌ག༌ ཡོད༌ཁན༌ མི༌དིའན༌པ༌ སྤོན༌བོ༌ ཨེ༌ཝི༌, རེ༌ཀེམ༌, ཟུར༌, ཧུར༌ དང༌ རེ༌བ༌ གུན༌ལ༌ ཕམ༌ཀལ༌ཏེ༌ སདས༌། 22 ཨིས༌ར༌ཨེལ༌པའེ༌ སད༌ཁན༌གུན༌ནི༌ ཕྲོའ༌ བེ༌འོར༌རི༌ བུ༌ཚ༌ བ༌ལའམ༌ ཆོས༌ངན༌ ཅོ༌ཁན༌བོའང༌ ཐེས༌ཏེ༌ ཨིན༌ནོག༌། 23 རུ༌བེན༌ནི༌ མི༌སྡེ༌ ཕིའ༌ ནུབ༌ ཆོགས༌སི༌ སན༌ཚམས༌པོ༌ ཡོར༌དཱན༌ ལྩངས༌པོའེ༌ ཐའ༌མ༌ ཨིན༌པིན༌། ཏེ༌ ཡུལ༌ཇོངས༌སི༌ ནང༌ང༌ ཡོད༌ཁན༌ གྲོང༌ཁྱེར༌ དང༌ གྲོང༌སེབ༌ གུན༌ རུ༌བེན༌ནི༌ སྡེའེ༌ མི༌རིགས༌ རེ༌རེའ༌ ནོར༌སྐལ༌ལ༌ ཏངས༌ཏེ༌ ཨིན༌པིན༌།

གཱད༌དི༌ མི༌སྡེའ༌ ས༌ཀྱད༌ ཏངས༌།

13:24-28

24 མོ༌ཟེས༌སི༌ གཱད༌དི༌ སྡེ༌ མི༌རིགས༌ རེ༌རེའ༌ འི༌ ས༌ཀྱད༌གུན༌ ཏངས༌།

25 ཏེ༌ ས༌ཀྱད༌གུན༌ ཡ༌ཟེར༌, གི༌ལེད༌དི༌ གྲོང༌ཁྱེར༌ ཚང༌མ༌ དང༌ ཨེམ༌མོན༌པའེ༌ ས༌ཀྱད༌ ཕེད༌, རབ༌བཧའེ༌ ཤར༌ ཆོགས༌ལ༌ ཡོད༌ཁན༌ ཨ༌རོ༌འེར༌ གྲོང༌ཁྱེར༌ ཚོག༌པ༌, 26 ཧེཤ༌བོན༌ ནེ༌ ཏངས༌ཏེ༌ ར༌མཐ༌ མིཟ༌པཧ༌ དང༌ བེ༌ཏོ༌ནིམ༌ ཡང༌ མ༌ཧ༌ནཱའིམ༌ ནེ༌ ཏངས༌ཏེ༌ དེ༌བིར༌རི༌ ཡུལ༌ ཚོག༌པ༌ ཁྱེད༌ཏེ༌ ཡོད༌ཁན༌, 27 ཡང༌ ཡོར༌དཱན༌ ལུང༌པའེ༌ ནང༌ང༌ ཡོད༌ཁན༌ བེཐ༌ ཧ༌རམ༌, བེཐ༌ ནིམ༌རཧ༌, སུ༌ཀོད༌ དང༌ ཟ༌ཕོན༌ ཡང༌ ཧེཤ༌བོན༌ནི༌ གྱལ༌པོ༌ སི༌ཧོན༌ནི༌ ཝང༌སྲུལ༌ཁན༌ ས༌ཀྱད༌ ལུས༌ཁན༌གུན༌ ༼ཡང༌ན༌ ཡོར༌དཱན༌ ལྩངས༌པོའེ༌ ཤར༌ ཆོགས༌ནེ༌ གཱ༌ལིལ༌ལིའི༌ ཚོ༌ ཚོག༌པ༌༽ ཨིན༌ནོག༌། 28 ཏེ༌ ཡུལ༌ཇོངས༌སི༌ ནང༌ང༌ ཡོད༌ཁན༌ གྲོང༌ཁྱེར༌ དང༌ གྲོང༌སེབ༌ གུན༌ གཱད༌དི༌ སྡེའེ༌ མི༌རིགས༌ རེ༌རེའ༌ ནོར༌སྐལ༌ལ༌ ཏངས༌ཏེ༌ ཨིན༌པིན༌།

མ༌ནས༌སའེ༌ མི༌སྡེ༌ ཕེད༌པོའ༌ ས༌ཀྱད༌ ཏངས༌།

13:29-33

29 མོ༌ཟེས༌སི༌ མ༌ནས༌སའེ༌ མི༌སྡེ༌ ཕེད༌དི༌ མི༌རིགས༌ རེ༌རེའ༌ འི༌ ས༌ཀྱད༌གུན༌ ཏངས༌།

30 ཏེ༌ ས༌ཀྱད༌གུན༌ ནི༌ མ༌ཧ༌ནཱའིམ༌ དང༌ བ༌ཤན༌ ཡུལ༌ཇོངས༌ གང༌པོ༌ ཀ༌བོ༌ གྱལ༌པོ༌ ཨོག༌གི༌ གྱལ༌ཁམས༌ གང༌པོ༌ ཨིན༌པིན༌, ཀ༌བོའེ༌ ནང༌ང༌ ཡཱའིར༌རི༌ ང༌ཡོག༌ག༌ ཁྱོང༌ཁན༌ གྲོང༌ཁྱེར༌ དྲུག༌ཅུ༌, 31 གི༌ལེད༌ ཡུལ༌ཇོངས༌སི༌ ཕེད༌ ཡང༌ གྱལ༌པོ༌ ཨོག༌གི༌ གྱལ༌ས༌ ཨཤ༌ཏ༌རོཐ༌ དང༌ ཨེད༌རིའི༌ གུན༌ ཨིན༌ནོག༌། ཏེ༌ ནས༌ས༌གུན༌ མ༌ནས༌སའེ༌ བུ༌ཚ༌ མ༌ཀིར༌རི༌ པུར༌གྱུད༌ ཕེད༌པོའེ༌ མི༌རིགས༌ རེ༌རེའ༌ ཏངས༌ཏེ༌ ཨིན༌པིན༌།

32 ཁོང༌གུན༌ ཡོར༌དཱན༌ ལྩངས༌པོའེ༌ འ༌ངོ༌ ཆོགས༌ ཡེ༌རི༌ཀོའེ༌ ཤར༌ ཆོགས༌ལ༌ མོ༌འབ༌བི༌ ཐང༌ངི༌ ནང༌ང༌ ཡོད༌ ཟ༌ནེ༌ འི༌ ས༌ཀྱད༌གུན༌ མོ༌ཟེས༌སི༌ ནོར༌སྐལ༌ལི༌ ཚུལ༌ལ༌ བགོས༌ཏེ༌ ཏངས༌ཏེ༌ ཨིན༌པིན༌། 33 ཨིན༌ནའང༌ མོ༌ཟེས༌སི༌ ལི༌ཝི༌ མི༌སྡེའ༌ ས༌ཀྱད༌ བགོས༌ཏེ༌ མ༌ཏངས༌ ཅིའ༌ཟེར༌ན༌ ཡ༌ཝ༌ ཨིས༌ར༌ཨེལ༌པའེ༌ དཀོན༌མཆོག༌ ཁོང༌རང༌ ཁོང༌གུན༌ནི༌ ནོར༌སྐལ༌ ཨིན༌ མོལ༌ཏེ༌ ཁ༌ཆད༌ ཛདས༌།

14

ཡོར༌དཱན༌ ལྩངས༌པོའེ༌ ནུབ༌ ཆོགས༌སི༌ ས༌ཀྱད༌ བགོས༌།

14:1-5

1 ཨིས༌ར༌ཨེལ༌ལི༌ ལུས༌ཏེ༌ ཡོད༌ཁན༌ནི༌ མི༌སྡེ༌གུན༌ལ༌ ཀེ༌ནན༌ནི༌ འི༌ ས༌ཀྱད༌གུན༌ ནོར༌སྐལ༌ལ༌ ཐོབ༌ ཀ༌བོ༌ བླ༌མ༌ ཨེ༌ལི༌འ༌ཟར༌, ནུན༌ནི༌ བུ༌ཚ༌ ཡོ༌ཤུའ༌ དང༌ སྡེ༌ ཚང༌མའེ༌ སྤོན༌བོ༌གུན༌ནི༌ ཁོང༌གུན༌ལ༌ བགོས༌ཏེ༌ ཏངས༌། 2 ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ སྡེ༌ 9 དང༌ ཕེད༌པོའ༌ ནོར༌སྐལ༌ལི༌ ས༌ཀྱད༌ ཁོང༌གུན༌ནི༌ ཏག༌རིལ༌ གྱུད༌ཏེ༌ བགོས༌། 3 མོ༌ཟེས༌སི༌ སྡེ༌ ཉིས༌ དང༌ ཕེད༌པོའ༌ ས༌ཀྱད༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ ཏང༌ཏེ༌ ཨིན༌པིན༌ ཨིན༌ནའང༌ ཁོང༌ངི༌ ལི༌ཝི༌ མི༌སྡེའ༌ ས༌ཀྱད༌ མ༌ཏངས༌། 4 ཡོ༌སེབ༌བི༌ པུར༌གྱུད༌གུན༌ སྡེ༌ ཉིས༌ ཡོད༌པིན༌, མ༌ནས༌ས༌ དང༌ ཨེཕ༌ར༌ཡིམ༌། ལི༌ཝི༌པ༌གུན༌ལ༌ ས༌ཀྱད༌དི༌ སྐལ༌ལ༌ མ༌ཏངས༌ ཨིན༌ནའང༌ ཁོང༌གུན༌ལ༌ དུག༌སའེ༌ གྲོང༌ཁྱེར༌ དང༌ ཁོང༌གུན༌ནི༌ སེམས༌ཅན༌གུན༌ནི༌ རྩ༌ཁའེ༌ ཕིའ༌ ས༌ཀྱད༌ ཏངས༌། 5 ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ ཨིས༌ར༌ཨེལ༌པ༌གུན༌ནི༌ ས༌ཀྱད༌གུན༌ བགོས༌།

ཀེ༌ལེབ༌བ༌ ཧེབ༌རོན༌ནི༌ གྱལ༌ས༌ ཏངས༌།

14:6-15

6 ཀེ༌ནས༌པ༌ ཡེ༌ཕུན༌ནེཧའེ༌ བུ༌ཚ༌ ཀེ༌ལེབ༌, ཡ༌ཧུ༌དཱ༌ སྡེའེ༌ མི༌ ཁག༌ཅིག༌ ཉམ༌པོ༌ གིལ༌གལ༌ལི༌ ནང༌ང༌ ཡོ༌ཤུའ༌ ཡོད༌ས༌ ཡོངས༌ ཡང༌ ཁོའ༌ ཟེརས༌, “ཡ༌ཝའེ༌ ཀ༌དེཤ༌ བར༌ནེའ༌ ནང༌ང༌ ང༌དང༌ ཉིས༌ཀའེ༌ སྐོར༌ལ༌ དཀོན༌མཆོག༌གི༌ མི༌ མོ༌ཟེས༌ལ༌ མོལ༌ཁན༌བོ༌ ཨིད༌ཏུ༌ ཛད༌། 7 ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ ང༌ ཀ༌དེཤ༌ བར༌ནེའ༌ནེ༌ ཀེ༌ནན༌ནི༌ ས༌ཀྱད༌པོ༌ ལྟའ༌ལ༌ ལམ༌ཅུག༌ ཟ༌ནེ༌ ང༌ ལོ༌ ཞིབ༌ཅུ༌ ཆའད༌པིན༌། ལོགས༌ཏེ༌ ཡོངས༌ཏེ༌ ངའེ༌ ཏེ༌ ནས༌སའེ༌ སྐོར༌ལ༌ ཀྲང༌པོ༌ ནས༌ཚུལ༌ ཤད༌པིན༌། 8 ཨིན༌ནའང༌ ངའེ༌ སྤུན༌ ང༌ ཉམ༌པོ༌ ཆའ༌ཁན༌གུན༌ནི༌, ཨིས༌ར༌ཨེལ༌པ༌གུན༌ནི༌ ནང༌ང༌ ཇིགས༌ནང༌ སྐྱེ༌ཅུགས༌། ཏེ༌ནེའང༌ ཡ༌ཝ༌ ངའེ༌ དཀོན༌མཆོག༌གི༌ འི༌ ནས༌ས༌ ང༌དང༌ང༌ སལ༌ལ༌ ཛད༌ཅེས༌པོའ༌ ངའེ༌ སྙིང༌ ཐག༌པ༌ནེ༌ ཨིད༌ཤེས༌ ཅོས༌པིན༌། 9 ཏེན༌ན༌ ཞག༌ག༌ མོ༌ཟེས༌སི༌ ངའ༌ ཁ༌ཆད༌ ཛད༌ཏེ༌ མོལས༌, ‘ཏེ༌ ནས༌ས༌ ལྟའ༌ ཆ༌ ཟ༌ནེ༌ ཁྱོ༌རང༌ངི༌ རྐང༌པ༌ བོར༌ཁན༌ ས༌ཀྱད༌ ཏུས༌གྱུན༌ནི༌ཕིའ༌ ཁྱོ༌རང༌ དང༌ ཁྱོ༌རང༌ངི༌ པུར༌གྱུད༌གུན༌ལ༌ ཐོབ༌ཅེས༌ཅན༌ནི༌ ནོར༌སྐལ༌བོ༌ ཨིན༌ ཅིའ༌ཟེར༌ན༌ ཁྱོ༌རང༌ངི༌ ཡ༌ཝ༌ ངའེ༌ དཀོན༌མཆོག༌གི༌ཀ༌ སྙིང༌ ཐག༌པ༌ནེ༌ ཨིད༌ཤེས༌ ཅོས༌།’ ”

10 “ཏ༌ ཉེ༌རང༌ངི༌ ཟིགས༌སའང༌ ཨིས༌ར༌ཨེལ༌པ༌གུན༌ ཐང༌སྟོང༌ངི༌ ནང༌ང༌ ཁོར༌ཨིན༌ ཡོད༌ཏུས༌ མོ༌ཟེས༌སི༌ ཁ༌ཆད༌ ཛད༌པ༌ནེ༌ དག༌ས༌ ཚག༌པ༌ ལོ༌ 45 ཡ༌ཝའེ༌ ང༌ སོན༌ཏེའ༌ བོར༌ར༌ ཛདས༌། དི༌རིང༌ ང༌ ལོ༌ 85 སོང༌ཏེ༌ ཨིན༌། 11 མོ༌ཟེས༌སི༌ ལམ༌ཅུག༌ ཟ༌ནེ༌ ཤེད༌ཅན༌ ཡོད༌ཁན༌ ཙོགས༌ ངའ༌ དག༌སའང༌ ཨིན༌, ཏེ༌ ཟ༌ནེ༌ ཙོགས༌ ཏ༌རུང༌ངའང༌ མག༌ ཏང༌ང༌ ཆ༌ཅེས༌སི༌ ཤེད༌ ངའེ༌ ནང༌ང༌ ཡོད༌། 12 ཏེ༌ ཞག༌ག༌ ཡ༌ཝའེ༌ ཁ༌ཆད༌ ཛད༌ཁན༌ནི༌ འི༌ རི༌ཡུལ༌བོ༌ ཏ༌ ངའ༌ སལ༌། ཏེ༌རུ༌ ཨ༌ནཀ༌པ༌གུན༌ གྱང༌སྐོར༌ ཐོན༌པོ༌ཅན༌ནི༌ གྱལ༌སའེ༌ ནང༌ང༌ དུག༌ཁན༌བོ༌ ཉེ༌རང༌ང༌ ཚོར༌ཏེ༌ ཨིན༌ནོག༌། ཨིན༌ནའང༌ ཡ༌ཝའེ༌ རོགས༌ ཉམ༌པོ༌ ངའེ༌ ཁོང༌གུན༌ ཏེ༌ ས༌ཀྱད༌ནེ༌ ཕིང༌ཨིན༌ ཀ༌ཟུག༌ ཡ༌ཝའེ༌ མོལ༌ལ༌ ཛདས༌།”

13 ཡོ༌ཤུའེ༌ ཀེ༌ལེབ༌བ༌ ཅིན༌ལབས༌ སལ༌ཅེས༌ལ༌ ཡ༌ཝའ༌ མོས༌ལམ༌ ཞུས༌ ཡང༌ ཧེབ༌རོན༌ནི༌ གྱལ༌ས༌ ཁོའ༌ ནོར༌སྐལ༌ལ༌ ཏངས༌། 14 ཏེ༌ནེ༌ ཕར༌ལ༌ ཧེབ༌རོན༌ ཀེ༌ལེབ༌བི༌ པུར༌གྱུད༌གུན༌ནི༌ ས༌ཀྱད༌ གྱུར༌ ཡང༌ དག༌སའང༌ ཨིན༌ནོག༌, ཅིའ༌ཟེར༌ན༌ ཁོའེ༌ སྙིང༌ ཐག༌པ༌ནེ༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ཀ༌ ཨིད༌ཤེས༌ ཅོས༌། 15 ཀེ༌ལེབ༌བི༌ ཧེབ༌རོན༌ ལེན༌ནི༌སང༌ སྔུན༌ལ༌ ཏེ༌བོའ༌ ཨ༌ནཀ༌པའེ༌ སྤའ༌འོ༌ ཀྲག༌པོ༌ ཞིག༌གི༌ མིང༌ངི༌ གྱབ༌ནེ༌ ཀི༌རི༌འཐ༌ ཨར༌བའ༌ ཟེར༌རད༌པིན༌།

ཏེ༌ནེ༌ ཕར༌ལ༌ ཏེ༌ ས༌ཀྱད༌དི༌ ནང༌ང༌ མག༌ མ༌ཆ༌ ཞི༌དེ༌ ལུས༌།

15

ཡ༌ཧུ༌དཱ༌ མི༌སྡེའ༌ ཏང༌ཁན༌ནི༌ ས༌ཀྱད༌།

15:1-12

1 ཡ༌ཧུ༌དཱ༌ སྡེའེ༌ མིར༌གྱུད༌གུན༌ལ༌ ས༌ཀྱད༌ ཏངས༌ཁན༌བོ༌ ལྷོ༌ ཆོགས༌ལ༌ ཨི༌དོམ༌མི༌ སན༌ཚམས༌, ཟིན༌ནི༌ ཐང༌སྟོང༌ ཚོག༌པ༌ ཨིན༌པིན༌། 2 ཁོང༌གུན༌ནི༌ ལྷོ༌ ཆོགས༌སི༌ སན༌ཚམས༌པོ༌ ཚོ༌རུལ༌ལི༌ ལྷོ༌ ཆོགས༌སི༌ ཇུག༌ནེ༌ གོ༌ཟུགས༌ཏེ༌ 3 སྡིག༌པ༌རཱ༌ཙེ༌* ལའེ༌ ལྷོ༌ ཆོགས༌ གྱུད༌ཏེ༌ ཟིན༌ནི༌ ཐང༌སྟོང༌ནེ༌ ཀ༌དེཤ༌ བར༌ནེའེ༌ ལྷོ༌ ཆོགས༌ ཡང༌ ཧེཟ༌རོན༌ གྱུད༌ཏེ༌ ཀེན༌ལ༌ ཨད༌དར༌ ཚོག༌པ༌ ལེབ༌ཏེ༌ ཀར༌ཀ༌ ཆོགས༌ལ༌ ཀྱོགས༌། 4 ཏེ༌ཀ༌ནེ༌ ཨཟ༌མོན༌ གྱུད༌ཏེ༌ ཨི༌ཇིབ༌བི༌ སན༌ཚམས༌སི༌ ཀྲོག༌པོའ༌ ཐུད༌ཏེ༌ མེ༌གྲི༌ཀྲེ༌རིའན༌ནི༌ ཚོ༌ ཚོག༌པ༌ ལེབ༌, ཏེ༌བོ༌ ཁོང༌གུན༌ནི༌ ལྷོ༌ ཆོགས༌སི༌ སན༌ཚམས༌ ཨིན༌པིན༌།

5 ཤར༌ ཆོགས༌སི༌ སན༌ཚམས༌པོ༌ རུལ༌ཁན༌ནི༌ ཚོ༌, ཡོར༌དཱན༌ ལྩངས༌པོའེ༌ ཁའ༌ ཚོག༌པ༌ ཨིན༌པིན༌། བྱང༌ ཆོགས༌སི༌ སན༌ཚམས༌པོ༌ རུལ༌ཁན༌ནི༌ ཚོ༌, ཡོར༌དཱན༌ ལྩངས༌པོའེ༌ ཁའེ༌ ཀ༌ནེ༌ གོ༌ཟུགས༌ཏེ༌ 6 ཀེན༌ལ༌ བེཐ༌ ཧོག༌ལཧ༌ གྲོང༌ཁྱེར༌ ཚོག༌པ༌ ཡང༌ བེཐ༌ ཨ༌ར༌བཧ༌ གྲོང༌ཁྱེར༌རི༌ བྱང༌ ཆོགས༌ནེ༌ རུ༌བེན༌ནི༌ བུ༌ཚ༌ བོ༌ཧན༌ནི༌ རྡོའ༌ ཚག༌པ༌ ཨིན༌པིན༌། 7 ཏེ༌ནེ༌ ཨ༌ཁོར༌རི༌ ལུང༌པ༌ནེ༌ དེ༌བིར༌ ཚོག༌པ༌, བྱང༌ ཆོགས༌སི༌ གིལ༌གལ༌ གྱལ༌ས༌ ཆོགས༌ལ༌ ཀྱོགས༌ཏེ༌ ཀ༌བོ༌ ལུང༌པའེ༌ ལྷོ༌ ཆོགས༌ལ༌ ཨ༌གྲུམ༌མིམ༌ ཁྲེད༌དི༌ འ༌ངོ༌ ཆོགས༌ལ༌ ཡོད༌། ཏེ༌ཀ༌ནེ༌ སན༌ཚམས༌པོ༌ ཨེན༌ ཤེ༌མེཤ༌ ཆུ༌མིག༌ གྱུད༌ཏེ༌ ཨེན༌ རོ༌གེལ༌ ཚོག༌པ༌, 8 ཏེ༌ནེ༌ ཏེ༌བོ༌ བེན༌ ཧིན༌ནོམ༌མི༌ ལུང༌པ༌ གྱུད༌ཏེ༌, ཡེ༌བས༌ ཡང༌ན༌ ཡེ༌རུ༌ཤ༌ལེམ༌མི༌ གྱལ༌སའེ༌ ལྷོ༌ ཆོགས༌སི༌ ཁྲེད༌ གྱུད༌ཏེ༌ ཀེན༌ལ༌ ཧིན༌ནོམ༌མི༌ ལུང༌པའེ༌ ནུབ༌ ཆོགས༌སི༌ རིའི༌ གོ༌, རེ༌ཕ༌འིམ༌མི༌ ལུང༌པའེ༌ བྱང༌ ཆོགས༌སི༌ ཇུག༌ ཚོག༌པ༌ ཨིན༌པིན༌། 9 སན༌ཚམས༌པོ༌ ཏེ༌ རི༌གོ༌ནེ༌ ནེཕ༌ཏོ༌འཧའེ༌ ཆུ༌མིག༌ ཚོག༌པ༌ ཡང༌ ཏེ༌ཀ༌ནེ༌ ཨེ༌ཕོ༌རོན༌ རི༌ གྲོང༌ཁྱེར༌གུན༌ ཚོག༌པ༌། ཏེ༌ནེ༌ བའ༌ལཧ༌ ཆོགས༌ལ༌ ཀྱོགས༌ ཀ༌བོ༌ ཀི༌རི༌འཐ༌ ཡེ༌རིམ༌ ཨིན༌པིན༌། 10 བའ༌ལཧ༌ ནེ༌ ནུབ༌ ཆོགས༌ལ༌ ཀྱོགས༌ཏེ༌ སེ༌འིར༌ རི༌ གྱུད༌ཏེ༌ ཡེ༌རིམ༌ རི༌ བྱང༌ ཆོགས༌སི༌ ཁྲེད༌ ཚོག༌པ༌ ༼ཀ༌བོའ༌ དག༌ས༌ རི༌ ཀེ༌ས༌ལོན༌ ཟེར༌ར༌ནོག༌༽ ཡང༌ ཐུར༌ལ༌ བེཐ༌ ཤེ༌མེཤ༌ གྱལ༌ས༌ ནེ༌ ཏིམ༌ནཧ༌ གྱལ༌ས༌ ཚོག༌པ༌ ཨིན༌ནོག༌། 11 སན༌ཚམས༌པོ༌ ཨེཀ༌རོན༌ གྱལ༌སའེ༌ བྱང༌ ཆོགས༌སི༌ རི༌ ཁྲེད༌ ནེ༌ ཤིཀ༌ཀི༌རོན༌ གྲོང༌ཁྱེར༌ ཆོགས༌ལ༌ ཀྱོགས༌ ཡང༌ རི༌ བའ༌ལཧ༌ གྱུད༌ཏེ༌ ཡབ༌ནེལ༌ གྲོང༌ཁྱེར༌ ཚག༌པ༌ ལེབ༌ཏེ༌ མེ༌གྲི༌ཀྲེ༌རིའན༌ནི༌ ཚོའེ༌ཀ༌ ཚར༌།

12 ནུབ༌ ཆོགས༌སི༌ སན༌ཚམས༌པོ༌ མེ༌གྲི༌ཀྲེ༌རིའན༌ནི༌ ཚོའེ༌ ཐའ༌མ༌གུན༌ ཨིན༌ནོག༌།

ཡ༌ཧུ༌དཱ༌ སྡེའེ༌ མི༌རིགས༌གུན༌ནི༌ སན༌ཚམས༌ ཏེ༌གུན༌ ཨིན༌ནོག༌།

ཀེ༌ལེབ༌བ༌ ཏང༌ཁན༌ནི༌ ས༌ཀྱད༌།

15:13-19

13 ཡ༌ཝའེ༌ བཀའ༌ ནང༌ཞིན༌ ཡོ༌ཤུའེ༌ ཀེ༌ལེབ༌བ༌ ཡ༌ཧུ༌དཱ༌ མི༌སྡེའེ༌ ས༌ཀྱད༌དི༌ ཁག༌ཤིག༌ ཏངས༌། ཏེ༌བོ༌ ཀི༌རི༌འཐ༌ ཨར༌བའ༌ ཡང༌ན༌ ཧེབ༌རོན༌ གྱལ༌ས༌ ཨིན༌ནོག༌། ༼ཨར༌བའ༌ ཨ༌ནཀ༌པའེ༌ ཕ༌མེས༌པོ༌ ཞིག༌ ཨིན༌ནོག༌།༽ 14 ཀེ༌ལེབ༌བི༌ ཧེབ༌རོན༌ནི༌ ནང༌ནེ༌ ཨ༌ནཀ༌པ༌ སྡེ༌ སུམ༌ ཕིངས༌, ཁོང༌གུན༌ ཨ༌ནཀ༌པའེ༌ པུར༌གྱུད༌ ཤེ༌ཤཱའི༌, ཨ༌ཧི༌མན༌ དང༌ ཏལ༌མཱའི༌ གུན༌ ཨིན༌པིན༌། 15 ཏེ༌ཀ༌ནེ༌ ཁོ༌ དེ༌བིར༌རི༌ གྱལ༌སའེ༌ ནང༌ང༌ དུག༌ཁན༌གུན༌ལ༌ ནོལ༌ལ༌ སོང༌ ༼ཏེ༌བོའ༌ སྔུན༌ལ༌ ཀི༌རི༌འཐ༌ སེ༌ཕེར༌ ཟེར༌རད༌པིན༌།༽ 16 ཀེ༌ལེབ༌བི༌ ཟེརས༌, “ཀི༌རི༌འཐ༌ སེ༌ཕེར༌ལ༌ སྤུང༌གོལ༌ ཅོས༌ཏེ༌ ང༌ཡོག༌ག༌ ཁྱོང༌ཁན༌ནི༌ མི༌བོའ༌ ངའེ༌ ང༌རང༌ངི༌ བུ༌མོ༌ ཨཀ༌སཧ༌ ན༌མ༌ ཏང༌ཨིན༌།” 17 ཀེ༌ལེབ༌བི༌ ནོ༌ ཀེ༌ནཟ༌ཟི༌ བུ༌ཚ༌ ཨོཐ༌ནི༌འེལ༌ལི༌ ཏེ༌བོ༌ ང༌ཡོག༌ག༌ ཁྱོངས༌པ༌ ཀེ༌ལེབ༌བི༌ ཁོ༌རང༌ངི༌ བུ༌མོ༌ ཨཀ༌སཧ༌ ཁོའ༌ ན༌མ༌ ཏངས༌།

18 ན༌མ༌ ཅོས༌ཏེ༌ སྟིང༌ནེ༌ ཨོཐ༌ནི༌འེལ༌ལི༌ ཨཀ༌སཧ༌ ཨ༌བ༌ ཀེ༌ལེབ༌བ༌ ཞིང༌ ཏོང༌ ཟེར༌ ཅུགས༌། ཏེ༌ནེ༌ ཨཀ༌སཧ༌ ཁོ༌རང༌ངི༌ ཨ༌བའ༌ སྤེ༌ར༌ ཏང༌ང༌ སོང༌ ཡང༌ ཁོ༌ བུང༌བུའི༌ ཀ༌ནེ༌ བབ༌བ༌ཅིག༌ ཀེ༌ལེབ༌བི༌ ཏྲིས༌, “ངའེ༌ ཁྱོ༌རང༌ངི༌ ཕིའ༌ ཅི༌ ཅོ༌?”

19 ཁོའེ༌ ཟེརས༌, “ཉེ༌རང༌ངི༌ ནེ༌གེཝ༌ཝི༌ ས༌ཀྱད༌ ངའ༌ ཏངས༌ཏེ༌ ཨིན༌ནོག༌ ཏ༌ ཇུ༌ཇུ༌ ངའ༌ ཆུ༌མིག༌གི༌ ཆུའང༌ སལ༌ ལེ༌།” ཏེ༌ནེ༌ ཀེ༌ལེབ༌བི༌ ཁོའ༌ ཧེབ༌རོན༌ནི༌ ཉེ༌མོའ༌ ཡོད༌ཁན༌ སྟག༌ཡོག༌ ཉིས༌ཀའེ༌ ཆུ༌མིག༌གུན༌ ཏངས༌།

ཡ༌ཧུ༌དཱ༌ མི༌སྡེའ༌ ཏང༌ཁན༌ནི༌ གྲོང༌ཁྱེར༌གུན༌།

15:20-63

20 འི༌གུན༌ ཡ༌ཧུ༌དཱ༌ སྡེའེ༌ མི༌རིགས༌ རེ༌རེའ༌ ནོར༌སྐལ༌ལ༌ ཏང༌ཁན༌ནི༌ ས༌ཀྱད༌ ཨིན༌ནོག༌:

21 ཨི༌དོམ༌མི༌ སན༌ཚམས༌སི༌ ཉེ༌མོའ༌ ཚང༌མའེ༌སང༌ ལྷོ༌ ཆོགས༌སི༌ ཡ༌ཧུ༌དཱའེ༌ གྲོང༌ཁྱེར༌གུན༌ ནི༌ ཀབ༌ཟེའེལ༌, ཨེ༌དེར༌ དང༌ ཡ༌གུར༌, 22 ཀི༌ནཧ༌, དི༌མོ༌ནཧ༌, ཨ༌ད༌དཧ༌, 23 ཀེ༌དེཤ༌, ཧ༌ཟོར༌, ཨིཐ༌ནན༌, 24 ཟིཕ༌, ཏེ༌ལེམ༌, བེའ༌ལོཐ༌, 25 ཧ༌ཟོར༌ ཧ༌དཏ༌ཏཧ༌, ཀེ༌རི༌འོཐ༌ ཧེཟ༌རོན༌ ༼ཡང༌ན༌ ཧ༌ཟོར༌༽, 26 ཨ༌མམ༌, ཤེ༌མ༌, མོ༌ལ༌དཧ༌, 27 ཧ༌ཟར༌ གད༌དཧ༌, ཧེཤ༌མོན༌, བེཐ༌ པེ༌ལེཏ༌, 28 ཧ༌ཟར༌ ཤུ༌འལ༌, བེར༌ཤེ༌བ༌, བི༌ཟིའོ༌ཐི༌འཧ༌, 29 བའ༌ལཧ༌, ཨིམ༌, ཨེ༌ཟེམ༌, 30 ཨེལ༌ཀྲོ༌ལད༌, ཀེ༌སིལ༌, ཧོར༌མཧ༌, 31 ཟིག༌ལག༌, མད༌མན༌ནཧ༌, སན༌སན༌ནཧ༌, 32 ལེ༌བཱ༌འོཐ༌, ཤིལ༌ཧིམ༌, ཨའིན༌ དང༌ རིམ༌མོན༌ གྲོང༌ཁྱེར༌ གུན༌ ཨིན༌པིན༌། ལྡོམས༌ གྲོང༌ཁྱེར༌ 29 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

33 ནུབ༌ ཆོགས༌སི༌ རི༌ཡོག༌ག༌ ཡོད༌ཁན༌ནི༌ ཡ༌ཧུ༌དཱ༌ མི༌སྡེའེ༌ གྲོང༌ཁྱེར༌གུན༌ ནི༌ ཨེཤ༌ཏ༌འོལ༌, ཟོ༌རཧ༌, ཨཤ༌ནཧ༌, 34 ཟ༌ནོ༌འཧ༌, ཨེན༌ གན༌ནིམ༌, ཏཔ༌པུ༌འཧ༌, ཨེ༌ནམ༌, 35 ཡར༌མུཐ༌, ཨ༌དུལ༌ལམ༌, སོ༌ཀོཧ༌, ཨ༌ཟེ༌ཀ༌, 36 ཤའ༌ར༌འིམ༌, ཨ༌དི༌ཐ༌འིམ༌, གེ༌དེ༌རཧ༌ ཡ༌ གེ༌དེ༌རོ༌ཐཱ༌འིམ༌ གུན༌ ཨིན༌པིན༌། ལྡོམས༌ གྲོང༌ཁྱེར༌ 14 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

37 ཟེ༌ནན༌, ཧ༌ད༌ཤཧ༌, མིག༌དལ༌ གཱད༌, 38 དི༌ལེའན༌, མིཟ༌པཧ༌, ཡོཀ༌ཐེལ༌, 39 ལ༌ཀིཤ༌, བོཟ༌ཀཐ༌, ཨེག༌ལོན༌, 40 ཀབ༌བོན༌, ལཧ༌མས༌, ཀིཏ༌ལིཤ༌, 41 གེ༌དེ༌རོཐ༌, བེཐ༌ གྲ༌གོན༌, ནའམ༌མཧ༌ དང༌ མཀ༌ཀེ༌དཧ༌ གུན༌ནའང༌ ཨིན༌ནོག༌། ལྡོམས༌ གྲོང༌ཁྱེར༌ 16 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

42 ཏེ༌གུན༌ མ༌ཚད༌ ལིབ༌ནཧ༌, ཨེ༌ཐེར༌, ཨ༌ཤན༌, 43 ཨིཕ༌ཏཧ༌, ཨཤ༌ནཧ༌, ནེ༌ཟིབ༌, 44 ཀེའི༌ལཧ༌, ཨཀ༌ཟིབ༌ དང༌ མ༌རེ༌ཤཧ༌ གྲོང༌ཁྱེར༌ གུན༌ ཨིན༌ནོག༌། ལྡོམས༌ གྲོང༌ཁྱེར༌ 9 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

45 ཡ༌ཧུ༌དཱ༌ མི༌སྡེའེ༌ ཡུལ༌ཇོངས༌སི༌ ནང༌ང༌ ཨེཀ༌རོན༌ དང༌ ཏེ༌བོའ༌ ཐའ༌མའ༌ ཡོད༌ཁན༌ གྲོང༌ཁྱེར༌ དང༌ གྲོང༌སེབ༌གུན༌ ཨིན༌ནོག༌། 46 སན༌ཚམས༌པོ༌ ཨེཀ༌རོན༌ ནེ༌ ནུབ༌ ཆོགས༌ལ༌ ཁྱེད༌ཏེ༌ ཨཤ༌དོད༌དི༌ གྲོང༌ཁྱེར༌ དང༌ ཏེ༌བོའེ༌ ཉེ༌ཁོར༌རི༌ གྲོང༌སེབ༌གུན༌ ཐེས༌ཏེ༌ ཨིན༌ནོག༌། 47 ཨཤ༌དོད༌ དང༌ ཏེ༌བོའེ༌ ཉེ༌ཁོར༌ལ༌ ཚུགས༌ཏེ༌ ཡོད༌ཁན༌ དང༌ གྲོང༌སེབ༌གུན༌, ག༌ཟ༌ དང༌ ཏེ༌བོའེ༌ ཉེ༌ཁོར༌ལ༌ ཚུགས༌ཏེ༌ ཡོད༌ཁན༌གུན༌ དང༌ གྲོང༌སེབ༌གུན༌ ཀ༌བོ༌ ཐག༌རིང༌ ཨི༌ཇིབ༌བི༌ སན༌ཚམས༌སི༌ ཀྲོག༌པོ༌ དང༌ མེ༌གྲི༌ཀྲེ༌རིའན༌ནི༌ ཚོའེ༌ ཐའ༌མ༌ ཚག༌པ༌ ཨིན༌ནོག༌།

48 ཡང༌ རི༌ཡུལ༌ལི༌ ནང༌ང༌ ཡོད༌ཁན༌ ཤ༌མིར༌, ཡཏ༌ཏིར༌, སོ༌ཀོཧ༌ 49 དན༌ནཧ༌, ཀི༌རི༌འཐ༌ སན༌ནཧ༌ ༼ཡང༌ན༌ དེ༌བིར༌༽, 50 ཨ༌ནབ༌, ཨེཤ༌ཏེ༌མོཧ༌, ཨ༌ནིམ༌, 51 གོ༌ཤེན༌, ཧོ༌ལོན༌ དང༌ གི༌ལོཧ༌ གྱལ༌ས༌གུན༌ ཨིན༌ནོག༌། ལྡོམས༌ གྲོང༌ཁྱེར༌ 11 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

52 ཨ༌རབ༌, དུ༌མཧ༌, ཨེ༌ཤན༌, 53 ཡ༌ནིམ༌, བེཐ༌ ཏཔ༌པུ༌འཧ༌, ཨ༌ཕེ༌ཀཧ༌, 54 ཧུམ༌ཏཧ༌, ཀི༌རི༌འཐ༌ ཨར༌བ༌ ༼ཡང༌ན༌ ཧེབ༌རོན༌༽ དང༌ ཟི༌འོར༌ གྲོང༌ཁྱེར༌གུན༌ ཨིན༌ནོག༌། ལྡོམས༌ གྲོང༌ཁྱེར༌ 9 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

55 འི༌གུན༌ མ༌ཚད༌ མ༌འོན༌, ཀར༌མེལ༌, ཟིཕ༌, ཡུཏ༌ཏཧ༌, 56 ཡེཟ༌རེ༌འེལ༌, ཡོཀ༌དེ༌འམ༌, ཟ༌ནོ༌འཧ༌, 57 ཀ༌འིན༌, གི༌བེའཧ༌ དང༌ ཏིམ༌ནཧ༌ གྲོང༌ཁྱེར༌གུན༌ ཨིན༌ནོག༌། ལྡོམས༌ གྲོང༌ཁྱེར༌ 10 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

58 ཧལ༌ཧུལ༌, བེཐ༌ ཟུར༌, གེ༌དོར༌, 59 མའ༌རཐ༌, བེཐ༌ ཨ༌ནོཐ༌ དང༌ ཨེལ༌ཀྲེ༌ཀོན༌ གྲོང༌ཁྱེར༌གུན༌ ཨིན༌ནོག༌། ལྡོམས༌ གྲོང༌ཁྱེར༌ 6 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

60 ཀི༌རི༌འཐ༌ བའལ༌ ༼ཡང༌ན༌ ཀི༌རི༌འཐ༌ ཡེ༌རིམ༌༽ དང༌ རབ༌བཧ༌ གྲོང༌ཁྱེར༌ ཉིས༌ཀོ༌ ཡང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

61 ཐང༌སྟོང༌ངི༌ ནང༌ང༌ བེཐ༌ ཨ༌ར༌བཧ༌, མིད༌དིན༌, སེ༌ཀ༌ཀཧ༌, 62 ནིབ༌ཤན༌, ཚའེ༌ གྱལ༌ས༌ དང༌ ཨེན༌ གི༌གྲི༌ གྲོང༌ཁྱེར༌གུན༌ ཨིན༌ནོག༌། ལྡོམས༌ གྲོང༌ཁྱེར༌ 6 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

63 ཨིན༌ནའང༌ ཡ༌ཧུ༌དཱ༌ མི༌སྡེའ༌ ཡེ༌རུ༌ཤ༌ལེམ༌མི༌ གྱལ༌སའེ༌ ནང༌ང༌ དུག༌ཁན༌ནི༌ ཡེ༌བས༌པ༌གུན༌ ཕིང༌ མ༌ཉན༌། ཏེ༌བོའེ༌ཕིའ༌ ཁོང༌གུན༌ དག༌སའང༌ ཡ༌ཧུ༌དཱའེ༌ མི༌གུན༌ནི༌ ཕྲོའ༌ དུག༌ཨིན༌ ཡོད༌ཏེ༌ ཨིན༌ནོག༌།

16

ཨེཕ༌ར༌ཡིམ༌ དང༌ ནུབ༌ ཆོགས༌སི༌ མ༌ནས༌ས༌ མི༌སྡེ༌གུན༌ལ༌ ཏང༌ཁན༌ནི༌ ས༌ཀྱད༌།

16:1-4

1 ཡོ༌སེབ༌བི༌ པུར༌གྱུད༌གུན༌ལ༌ ཏངས༌ཁན༌ནི༌ ས༌ཀྱད༌ ཡེ༌རི༌ཀོའེ༌ ཆུ༌མིག༌ ཤར༌ ཆོགས༌ ཡོར༌དཱན༌ ལྩངས༌པོ༌ ནེ༌ གོ༌ཟུགས༌ཏེ༌ ཐང༌སྟོང༌ གྱུད༌ཏེ༌ ཀེན༌ལ༌ བེ༌ཐེལ༌ལི༌ རི༌ཡུལ༌ ཡང༌ 2 བེ༌ཐེལ༌ ༼ཡང༌ན༌ ལུས༌༽ ནེ༌ ཨ༌ཏ༌རོཐ༌དི༌ ནང༌ང༌ ཡོད༌ཁན༌ ཨར༌ཀ༌པའེ༌ ཡུལ༌ ཚོག༌པ༌། 3 ཏེ༌ཀ༌ནེ༌ ནུབ༌ ཆོགས༌ ཐུར༌ལ༌ ཡཕ༌ལེཀྲ༌པའེ༌ ཡུལ༌ཇོངས༌, ཏེ༌ནེ༌ ཡོག༌གི༌ བེཐ༌ ཧོ༌རོན༌ ཏང༌ གེ༌ཟེར༌ ཚོག༌པ༌ ཡང༌ མེ༌གྲི༌ཀྲེ༌རིའན༌ནི༌ ཚོའེ༌ཀ༌ ཚར༌རད༌པིན༌།

4 ཏེ༌བོ༌ ཡོ༌སེབ༌བི༌ པུར༌གྱུད༌ མ༌ནས༌ས༌ དང༌ ཨེཕ༌ར༌ཡིམ༌ མི༌སྡེ༌གུན༌ནི༌ ནོར༌སྐལ༌ ཨིན༌ནོག༌།

ཨེཕ༌ར༌ཡིམ༌ མི༌སྡེའ༌ ཏང༌ཁན༌ནི༌ ས༌ཀྱད༌།

16:5-10

5 འི༌གུན༌ ཨེཕ༌ར༌ཡིམ༌ སྡེའེ༌ མི༌རིགས༌གུན༌ལ༌ ཏང༌ཁན༌ནི༌ ས༌ཀྱད༌ ཨིན༌ནོག༌, ཁོང༌གུན༌ནི༌ སན༌ཚམས༌ ཤར༌ ཆོགས༌སི༌ ཨ༌ཏ༌རོཐ༌ ཨད༌དར༌ ནེ༌ གོ༌ཟུགས༌ཏེ༌ ཀེན༌ལ༌ བེཐ༌ ཧོ༌རོན༌ ཆོགས༌ལ༌ 6 མེ༌གྲི༌ཀྲེ༌རིའན༌ནི༌ ཚོ༌ ཚག༌པ༌, བྱང༌ ཆོགས༌སི༌ མིག༌མེ༌ཐཐ༌ནེ༌ ཤར༌ ཆོགས༌ལ༌ ཏའ༌ནཐ༌ ཤི༌ལོཧ༌ ཆོགས༌ལ༌ ཀྱོགས༌ཏེ༌ ཤར༌ ཆོགས༌སི༌ ཡ༌ནོ༌འཧ༌ ཚག༌པ༌, 7 ཡ༌ནོ༌འཧ༌ནེ༌ ཐུར༌ལ༌ ཨ༌ཏ༌རོཐ༌ དང༌ ནའ༌རཧ༌ ཆོགས༌ལ༌ ཡེ༌རི༌ཀོའ༌ ཐུགས༌ཏེ༌ ཡོར༌དཱན༌ ལྩངས༌པོ༌ ཚག༌པ༌, 8 སན༌ཚམས༌པོ༌ ཏཔ༌པུ༌འཧ༌ནེ༌ ནུབ༌ ཆོགས༌སི༌ ཀ༌ནཧ༌ ལུང༌པ༌ ཆོགས༌ལ༌ ཀྱོགས༌ཏེ༌ མེ༌གྲི༌ཀྲེ༌རིའན༌ནི༌ ཚོ༌ ཚག༌པ༌ ཨིན༌ནོག༌། ཏེ༌བོ༌ ཨེཕ༌ར༌ཡིམ༌མི༌ སྡེའེ༌ མི༌རིགས༌གུན༌ལ༌ ཏངས༌ཁན༌ནི༌ ནོར༌སྐལ༌ ཨིན༌ནོག༌། 9 ཏེ༌བོའེ༌ཀ༌ ནན༌མ༌ མ༌ནས༌ས༌ མི༌སྡེ༌ ནོར༌སྐལ༌ལི༌ ཕྲོའ༌ ཨེཕ༌ར༌ཡིམ༌ མི༌སྡེ༌ ཕིའ༌ ཐེན༌ཏེ༌ བོར༌ཁན༌ གྲོང༌ཁྱེར༌ དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

10 ཁོང༌གུན༌ནི༌ གེ༌ཟེར༌རི༌ ནང༌ང༌ དུག༌ཁན༌ ཀེ༌ནན༌པ༌གུན༌ མ༌ ཕིངས༌། ཏེ༌བོའེ༌ཕིའ༌ ཀེ༌ནན༌པ༌གུན༌ དག༌སའང༌ ཨེཕ༌ར༌ཡིམ༌པ༌གུན༌ནི༌ ཕྲོའ༌ ཚེ༌ཡོག༌གི༌ ཚུལ༌ལ༌ དུག༌ཨིན༌ ཨིན༌ནོག༌།

17

ནུབ༌ ཆོགས༌སི༌ མ༌ནས༌སའེ༌ མི༌སྡེའ༌ ཏང༌ཁན༌ནི༌ ས༌ཀྱད༌།

17:1-18

1 ཡོ༌སེབ༌བི༌ བུ༌ཚ༌ གོ༌བུ༌ མ༌ནས༌སའེ༌ པུར༌གྱུད༌ ཕེད༌པོའ༌ ཏང༌ཁན༌ནི༌ ས༌ཀྱད༌ འི༌གུན༌ ཨིན༌ནོག༌། མ༌ནས༌སའེ༌ གོ༌བུ༌ བུ༌ཚ༌ མ༌ཀིར༌ གི༌ལེད༌པ༌གུན༌ནི༌ ཕ༌མེས༌པོ༌ ཨིན༌པིན༌། ཁོའེ༌ པུར༌གྱུད༌གུན༌ མག༌མི༌ ཐོང༌ངོམས༌ཅན༌ ཀྲག༌པོ༌ ཡོད༌ པ༌སང༌ ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ ནས༌ས༌ གི༌ལེད༌ དང༌ བ༌ཤན༌ ཁོང༌གུན༌ལ༌ ཏངས༌ཏེ༌ ཨིན༌པིན༌། 2 མ༌ནས༌སའེ༌ སྡེའེ༌ ནང༌ནེ༌ ལུས༌ཁན༌ ཨ༌བིའེ༌ཟེར༌, ཧེ༌ལེག༌, ཨས༌རི༌འེལ༌, ཤེ༌ཀེམ༌, ཧེ༌ཕེར༌ དང༌ ཤེ༌མི༌ད༌ མི༌རིགས༌གུན༌ལ༌ ཡོར༌དཱན༌ ལྩངས༌པོའེ༌ ནུབ༌ ཆོགས༌སི༌ ས༌ཀྱད༌པོ༌ ཏངས༌། ཁོང༌གུན༌ ཡོ༌སེབ༌བི༌ བུ༌ཚ༌ མ༌ནས༌སའེ༌ ཞན༌ བུ༌ཚ༌གུན༌ནི༌ པུར༌གྱུད༌ ཨིན༌ནོག༌།

3 མ༌ནས༌སའེ༌ བུ༌ཚ༌ མ༌ཀིར༌, མ༌ཀིར༌རི༌ བུ༌ཚ༌ གི༌ལེད༌, གི༌ལེད༌དི༌ བུ༌ཚ༌ ཧེ༌ཕེར༌, ཧེ༌ཕེར༌རི༌ བུ༌ཚ༌ ཟེ༌ལོ༌ཕེ༌ཧད༌ལ༌ ཕྲུ༌གུ༌ བུ༌མོ༌ མན༌ནེ༌ བུ༌ཚ༌ མེད༌པིན༌། ཁོང༌གུན༌ མཧ༌ལཧ༌, ནོ༌འཧ༌, ཧོག༌ལཧ༌, མིལ༌ཀ༌ དང༌ ཏིར༌ཟཧ༌ ཨིན༌པིན༌། 4 འི༌ བུ༌མོ༌ ཚང༌མ༌ བླ༌མ༌ ཨེ༌ལི༌འ༌ཟར༌, ནུན༌ནི༌ བུ༌ཚ༌ ཡོ༌ཤུའ༌ ཡང༌ ཨིས༌ར༌ཨེལ༌པའེ༌ སྤོན༌བོ༌གུན༌ ཡོད༌ས༌ སོང༌ཏེ༌ ཟེརས༌, “ཡ༌ཝའེ༌ མོ༌ཟེས༌ལ༌ ང༌ཞའ༌ ང༌ཞ༌རང༌ངི༌ མི༌སྡེའེ༌ ཕྲོའ༌ ས༌ཀྱད༌ ཏང༌ཅེས༌ལ༌ བཀའ༌ སལ༌ཏེ༌ ཨིན༌པིན༌།” ཏེ༌བོའེ༌ཕིའ༌ ཡོ༌ཤུའེ༌ ཁོང༌གུན༌ལ༌ ས༌ཀྱད༌ ཁོང༌རང༌གུན༌ནི༌ ཉེན༌གྲུང༌གུན༌ ཉམ༌པོ༌ ཏངས༌ ཀ༌ཟུག༌ ཡ༌ཝའེ༌ བཀའ༌ སལ༌ཏེ༌ ཨིན༌པིན༌། 5 མ༌ནས༌སའེ༌ མི༌སྡེའ༌ ཏང༌ཁན༌ནི༌ ས༌ཀྱད༌ ལྡོམས༌ ཁག༌ རྕུ༌ ཡོད༌པིན༌ ཀ༌བོའེ༌ ནང༌ང༌ ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ ས༌ཀྱད༌ གི༌ལེད༌ དང༌ བ༌ཤན༌ མ༌ཐེའ༌ ཨིན༌ནོག༌ 6 ཅིའ༌ཟེར༌ན༌ མ༌ནས༌སའེ༌ པུར༌གྱུད༌ བུ༌མོ༌གུན༌ལའང༌ བུ༌ཚ༌གུན༌ ཙོགས༌ ནོར༌སྐལ༌ ཐོབ༌། གི༌ལེད༌དི༌ ས༌ཀྱད༌གུན༌ མ༌ནས༌སའེ༌ ལུས༌ཁན༌ནི༌ པུར༌གྱུད༌གུན༌ལ༌ ཏངས༌།

7 མ༌ནས༌སའེ༌ སྡེ༌ ཏང༌ཁན༌ནི༌ ས༌ཀྱད༌ ཤེ༌ཀེམ༌མི༌ གྱལ༌སའེ༌ ཉེ༌མོའ༌ ཨ༌ཤེར༌ དང༌ མིག༌མེ༌ཐཐ༌ གྲོང༌ཁྱེར༌རི༌ པར༌ལ༌ ཡོད༌ཏེ༌ ཨིན༌ནོག༌ ཡང༌ སན༌ཚམས༌པོ༌ ལྷོ༌ ཆོགས༌ལ༌ ཏཔ༌པུ༌འཧའེ༌ ཆུ༌མིག༌ ཚག༌པ༌ ཨིན༌ནོག༌། 8 ༼ཏཔ༌པུ༌འཧའེ༌ ཉེ༌ཁོར༌རི༌ ས༌ཀྱད༌ མ༌ནས༌ས༌པ༌གུན༌ནི༌ ཨིན༌པིན༌ ཨིན༌ནའང༌ མ༌ནས༌ས༌པའེ༌ སན༌ཚམས༌སི༌ཀ༌ ཡོད༌ཁན༌ ཏཔ༌པུ༌འཧའེ༌ གྲོང༌ཁྱེར༌ ཨེཕ༌ར༌ཡིམ༌པ༌གུན༌ནི༌ ཨིན༌ནོག༌།༽ 9 ཏཔ༌པུ༌འཧའེ༌ ཆུ༌མིག༌ ནེ༌ མ༌ནས༌སའེ༌ སན༌ཚམས༌ ཀ༌ནཧ༌ ལུང༌པ༌ གྱུད༌ཏེ༌ མེ༌གྲི༌ཀྲེ༌རིའན༌ནི༌ ཚོ༌ ཚོག༌པ༌ ཨིན༌ནོག༌། ཨེཕ༌ར༌ཡིམ༌པའེ༌ ཨིན༌ཁན༌ ལུང༌པའེ༌ བྱང༌ ཆོགས༌སི༌ གྲོང༌ཁྱེར༌ མང༌པོ༌ ཞིག༌ མ༌ནས༌ས༌པའེ༌ ཡུལ༌ཇོངས༌སི༌ ནང༌ང༌ ཡོད༌པིན༌། 10 ལུང༌པའེ༌ ལྷོ༌ ཆོགས༌སི༌ ས༌ཀྱད༌ ཨེཕ༌ར༌ཡིམ༌པ༌གུན༌ནི༌ ཡང༌ ལུང༌པའེ༌ བྱང༌ ཆོགས༌སི༌ ས༌ཀྱད༌ མ༌ནས༌ས༌པ༌གུན༌ནི༌ ཨིན༌པིན༌། མ༌ནས༌ས༌པའེ༌ སན༌ཚམས༌ མེ༌གྲི༌ཀྲེ༌རིའན༌ནི༌ ཚོ༌, བྱང༌ ཆོགས༌ལ༌ ཨ༌ཤེར༌རི༌ སན༌ཚམས༌ དང༌ ཤར༌ ཆོགས༌ལ༌ ཨིས༌ས༌ཁར༌རི༌ སན༌ཚམས༌ ཚོག༌པ༌ ལེབ༌བད༌པིན༌།

11 ཨིས༌ས༌ཁར༌ དང༌ ཨ༌ཤེར༌ ཡུལ༌ཇོངས༌སི༌ ནང༌ང༌ ཡོད༌ཁན༌ བེཐ༌ ཤན༌, ཨིབ༌ལེ༌འམ༌, དོར༌ ༼གྱ༌ཚོའེ༌ ཐའ༌མ༌ ཡོད༌ཁན༌༽, ཨེན༌གྲོར༌, ཏའ༌ནག༌ དང༌ མེ༌གིད༌དོ༌ གྱལ༌ས༌གུན༌ དང༌ ཏེ༌གུན༌ནི༌ ཉེ༌ཁོར༌ལ༌ ཚུགས༌ཏེ༌ དུག༌ཁན༌གུན༌ མ༌ནས༌ས༌པ༌གུན༌ནི༌ ཨིན༌པིན༌། 12 ཨིན༌ནའང༌ མ༌ནས༌ས༌པ༌གུན༌ལ༌ ཏེ༌ གྲོང༌ཁྱེར༌གུན༌ནི༌ ནང༌ང༌ དུག༌ཁན༌ ཀེ༌ནན༌པ༌གུན༌ ཕིངས༌ཏེ༌ ཏེ༌བོ༌ ང༌ཡོག༌ག༌ ཁྱོང༌ མ༌ཉན༌། 13 སྟིང༌ནེ༌ ཨིས༌ར༌ཨེལ༌པ༌གུན༌ ཤེད༌ཅན༌ གྱུར༌ར༌ཅིག༌ ཁོང༌གུན༌ནི༌ ཀེ༌ནན༌པ༌གུན༌ ཚེ༌ཡོག༌ ཅོས༌ཏེ༌ བོརས༌ ཨིན༌ནའང༌ ཁོང༌གུན༌ ཏེ༌ ས༌ཀྱད༌ནེ༌ མ༌ ཕིངས༌།

14 ཡོ༌སེབ༌བི༌ པུར༌གྱུད༌གུན༌ནི༌ ཡོ༌ཤུའ༌ ཟེརས༌, “ཅི༌ཕིའ༌ ཉེ༌རང༌ངི༌ ང༌ཞ༌གུན༌ལ༌ ས༌ཀྱད༌དི༌ ཁག༌ཅིག༌ མ༌ནེ༌ མ༌ཏང༌ང༌ ཨིན༌? ཡ༌ཝའེ༌ ང༌ཞའ༌ ཅིན༌ལབས༌ སལ༌ལ༌ ཛད༌ཏེ༌ ང༌ཞ༌གུན༌ མ༌མང༌པོ༌ གྱུར༌ཏེ༌ ཨིན༌ནོག༌།”

15 ཡོ༌ཤུའེ༌ ལན༌ཏངས༌, “ཀལ༌ཏེས༌ ཁྱོ༌ཞའ༌ མང༌པོ༌ ཕེལ༌ཏེ༌ ཨེཕ༌ར༌ཡིམ༌མི༌ རི༌ཡུལ༌ ཁྱོ༌ཞ༌གུན༌ནི༌ ཕིའ༌ ཆུ༌ངུན༌ ཆའད༌ན༌ པེ༌རིཟ༌པ༌ དང༌ རེ༌ཕ༌པ༌ དུག༌སའེ༌ ནག༌ཚོགས༌ ཆད༌ཏེ༌ ཁྱོ༌ཞ༌རང༌ངི༌ ཕིའ༌ ས༌ཀྱད༌ ཅོས༌།”

16 ཡོ༌སེབ༌བི༌ པུར༌གྱུད༌གུན༌ནི༌ ལན༌ཏངས༌, “དེན༌བ༌ ཨེཕ༌ར༌ཡིམ༌མི༌ རི༌ཡུལ༌ ང༌ཞ༌གུན༌ནི༌ ཕིའ༌ ཆུ༌ངུན༌ སོང༌ཏེ༌ ཨིན༌ནོག༌ ཨིན༌ནའང༌ བེཐ༌ ཤན༌ དང༌ ཏེ༌བོའེ༌ ཉེ༌ཁོར༌ལ༌ ཚུགས༌ཏེ༌ དུག༌ཁན༌ ཡང༌ ཡེཟ༌རེ༌འེལ༌ལི༌ ལུང༌པའེ༌ ནང༌ང༌ དུག༌ཁན༌ ཀེ༌ནན༌པ༌ མག༌མི༌གུན༌ལ༌ ལྕགས༌སི༌ རྟ༌རེལ༌ ཡོད༌ པ༌སང༌ ཁོང༌གུན༌ མ༌ ཤེད༌ཅན༌ ཡོད༌ཏེ༌ ཨིན༌ནོག༌།”

17 ཏེ༌ནེ༌ ཡོ༌ཤུའེ༌ ཡོ༌སེབ༌བི༌ པུར༌གྱུད༌ ཨེཕ༌ར༌ཡིམ༌ དང༌ མ༌ནས༌སའེ༌ མི༌སྡེ༌གུན༌ལ༌ ཟེརས༌, “ཁྱོ༌ཞ༌གུན༌ མང༌པོ༌ དང༌ ཤེད༌ཅན༌ ཡོད༌ པ༌སང༌ ངའེ༌ ཁྱོ༌ཞའ༌ ས༌ཀྱད༌ ཁག༌ ཅིག༌གི༌ སང༌ མང༌ང༌ ཏང༌ཨིན༌། 18 རི༌ཡུལ༌ལི༌ ནག༌ཚོགས༌ ཁྱོ༌ཞའེ༌ ཨིན༌, ཙམ༌ཤིག༌ ཉན༌ན༌ ཆད༌ཏེ༌ ཁྱོ༌རང༌གུན༌ནི༌ ཕིའ༌ ས༌ཀྱད༌ ཅོས༌། ཀེ༌ནན༌པ༌གུན༌ལ༌ ལྕགས༌སི༌ རྟ༌རེལ༌ ཡང༌ ཤེད༌ཅན༌ ཡོད༌ནའང༌ ཁྱོ༌ཞའ༌ ཁོང༌གུན༌ ཏེ༌ ས༌ཀྱད༌ནེ༌ ཕིང༌ ཉན༌ཨིན༌།”

18

ལུས༌ཏེ༌ ཡོད༌ཁན༌ནི༌ ས༌ཀྱད༌གུན༌ བགོས༌།

18:1-10

1 ཨིས༌ར༌ཨེལ༌པ༌ ཚང༌མ༌ ཤི༌ལོཧའེ༌ ནང༌ང༌ ཇོམས༌ ཡང༌ ཡ༌ཝའ༌ ཐུག༌སའེ༌ ཀུར༌བོ༌ ཏེ༌རུ༌ ཙུགས༌། ཁོང༌གུན༌ནི༌ ཁྱོང༌ཉན༌ཁན༌ནི༌ ས༌ཀྱད༌ ཚང༌མ༌ ཝང༌ངི༌ ཡོག༌ག༌ ཁྱོངས༌ཏེ༌ ཨིན༌ནའང༌ 2 ཏ༌རོང༌ ནོར༌སྐལ༌ལི༌ ས༌ཀྱད༌ མ༌ཐོབ༌ཁན༌ མི༌སྡེ༌ རྡུན༌ ལུས༌ཏེ༌ ཡོད༌པིན༌།

3 ཏེ༌ནེ༌ ཡོ༌ཤུའེ༌ ཁོང༌གུན༌ལ༌ ཟེརས༌, “ཡ༌ཝ༌ ཁྱོ༌ཞའེ༌ ཕ༌མེས༌པོ༌གུན༌ནི༌ དཀོན༌མཆོག༌གི༌ ཁྱོ༌ཞའ༌ སལ༌ཁན༌ནི༌ ས༌ཀྱད༌པོ༌ ང༌ཡོག༌ག༌ མ༌ ལེན༌ན༌ ཙམ༌ཞིག༌ སྲུངས༌ཏེ༌ དུག༌ཅེན༌? 4 མི༌སྡེ༌ རེ༌རེ༌ནེ༌ མི༌ སུམ༌སུམ༌ ལྡོམ༌, ཡང༌ ངའེ༌ ཁོང༌གུན༌ ལུས༌ཏེ༌ ཡོད༌ཁན༌ ས༌ཀྱད༌དི༌ སྟ༌སྟོག༌ ཅོ༌ཅེས༌ལ༌ ཀལ༌ཨིན༌ ཡང༌ ཁོང༌གུན༌ནི༌ ཁོང༌རང༌གུན༌ལ༌ ནོར༌སྐལ༌ལ༌ བགོས༌ཁན༌ནི༌ ས༌ཀྱད༌དི༌ སན༌ཚམས༌སི༌ ནག༌ཤ༌ ཅོས༌ཏེ༌ ངའེ༌ཀ༌ ཁྱོང༌གོས༌། 5 ཁྱོ༌ཞ༌གུན༌ནི༌ ས༌ཀྱད༌པོ༌ པོ༌ རྡུན༌ནི༌ ནང༌ང༌ བགོ༌གོས༌ ཀ༌བོའེ༌ ནང༌ང༌ ལྷོ༌ ཆོགས༌ལ༌ ཡོད༌ཁན༌ ཡ༌ཧུ༌དཱའེ༌ ས༌ཀྱད༌ ཡང༌ བྱང༌ ཆོགས༌ལ༌ ཡོད༌ཁན༌ ཡོ༌སེབ༌བི༌ ས༌ཀྱད༌ ཐེ༌མ༌གོས༌། 6 ཁྱོ༌ཞའེ༌ ས༌ཀྱད༌ པོ༌ རྡུན༌ནི༌ ནང༌ང༌ བགོས༌ཁན༌ནི༌ ནག༌ཤ༌ ངའ༌ ཁྱོང༌ ཏེ༌ནེ༌ ངའེ༌ ཡ༌ཝ༌ ང༌དང༌གུན༌ནི༌ དཀོན༌མཆོག༌གི༌ སྐུན༌དུན༌ལ༌ ཏག༌རིལ༌ ཏངས༌ཏེ༌ སྡེ༌ རེ༌རེའ༌ ཐོབ༌ཁན༌ནི༌ ས༌ཀྱད༌དི༌ ཁག༌པོ༌ ཏང༌ཨིན༌།

7 “ལི༌ཝི༌པ༌གུན༌ལ༌ ས༌ཀྱད༌ ནོར༌སྐལ༌ལ༌ མི༌ཐོབ༌ ཅིའ༌ཟེར༌ན༌ ཁོང༌གུན༌ནི༌ བླ༌མའེ༌ ཚུལ༌ལ༌ ཡ༌ཝའ༌ ཞབས༌ཏོག༌ ཞུ༌ཅེས༌པོ༌ ཁོང༌གུན༌ནི༌ ནོར༌སྐལ༌ ཨིན༌ནོག༌། ཡང༌ གཱད༌ དང༌ རུ༌བེན༌ནི༌ མི༌སྡེ༌གུན༌ ཡང༌ མ༌ནས༌ས༌ མི༌སྡེ༌ ཕེད༌པོའ༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ ནོར༌སྐལ༌ལི༌ ས༌ཀྱད༌ ཐོབ༌ཚར༌ཏེ༌ ཨིན༌ནོག༌, ཀ༌བོ༌ ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ ཁོང༌གུན༌ལ༌ སལས༌།”

8 ཏེ༌ནེ༌ ས༌ཀྱད༌དི༌ ནག༌ཤ༌ ཅོའ༌ལ༌ མི༌གུན༌ ཆ༌ཅེས༌ གོ༌ཟུག༌ག༌ཅིག༌ ཡོ༌ཤུའེ༌ ཁོང༌གུན༌ལ༌ ཟེརས༌, “སོང༌ ཡང༌ ས༌ཀྱད༌དི༌ སྟ༌སྟོག༌ ཅོས༌ ཡང༌ ནག༌ཤ༌ ཅོས༌ཏེ༌ ཏེ༌བོའེ༌ སྐོར༌ལ༌ བྲིས༌ ཡང༌ ལོགས༌ཏེ༌ ཡོང༌ང༌ཅིག༌ ཏེ༌གུན༌ ངའེ༌ཀ༌ ཁྱོང༌། ངའེ༌ འི༌རུ༌ ཤི༌ལོཧའེ༌ ནང༌ང༌ ཡ༌ཝའེ༌ སྐུན༌དུན༌ལ༌ ཏག༌རིལ༌ ཏངས༌ཏེ༌ ཏེ༌གུན༌ བགོས༌ཏེ༌ ཏང༌ཨིན༌།” 9 མི༌གུན༌ སོང༌ཏེ༌ ཡུལ༌ གང༌པོ༌ ལྟས༌ ཡང༌ ཤོག༌རིལ༌ལི༌ཀ༌ ཏེ༌བོ༌ ཁག༌ རྡུན༌ནི༌ ནང༌ང༌ བགོས༌ཁན༌ནི༌ ནག༌ཤ༌ ཅོས༌ཏེ༌ གྲོང༌ཁྱེར༌ རེ༌རེ༌ མིང༌གུན༌ བྲིས༌, ཡང༌ ཡོ༌ཤུའ༌ ཡོད༌ས༌ ཤི༌ལོཧ༌ ལོགས༌ཏེ༌ སོང༌། 10 ཏེ༌ནེ༌ ཤི༌ལོཧའེ༌ ནང༌ང༌ ཡོ༌ཤུའེ༌ ཡ༌ཝའེ༌ སྐུན༌དུན༌ལ༌ ཏག༌རིལ༌ ཏངས༌ཏེ༌ སྡེ༌ རེ༌རེའ༌ ཐོབ༌ཁན༌ནི༌ ས༌ཀྱད༌དི༌ ཁག༌པོ༌ ཏངས༌།

བེན༌ཡཱ༌མིན༌ནི༌ སྡེའ༌ ཏང༌ཁན༌ནི༌ ས༌ཀྱད༌།

18:11-20

11 ས༌ཀྱད༌དི༌ ཁག༌ ཏང༌པོ༌ བེན༌ཡཱ༌མིན༌ནི༌ སྡེའེ༌ མི༌རིགས༌གུན༌ལ༌ ཐོབ༌། ཡ༌ཧུ༌དཱ༌ དང༌ ཡོ༌སེབ༌བི༌ སྡེའ༌ ཏང༌ཁན༌ནི༌ ས༌ཀྱད༌དི༌ པར༌ལ༌ ཁོང༌གུན༌ནི༌ ཁག༌པོ༌ ཡོད༌པིན༌། 12 བེན༌ཡཱ༌མིན༌པའེ༌ བྱང༌ ཆོགས༌སི༌ སན༌ཚམས༌པོ༌ ཡོར༌དཱན༌ ལྩངས༌པོ༌ནེ༌ གོ༌ཟུགས༌ཏེ༌ བྱང༌ ཆོགས༌སི༌ ཡེ༌རི༌ཀོའེ༌ ཁྲེད༌ གྱུད༌ཏེ༌ ནུབ༌ ཆོགས༌སི༌ རི༌ ཡུལ༌གུན༌ དང༌ བེཐ༌ ཨེ༌ཝན༌ནི༌ ཐང༌སྟོང༌ ཚག༌པ༌། 13 ཏེ༌ཀ༌ནེ༌ ལྷོ༌ ཆོགས༌ལ༌ ལུཟ༌སི༌ ཁྲེད༌ ༼ཡང༌ན༌ བེ༌ཐེལ༌༽ གྱུད༌ཏེ༌ ཐུར༌ལ༌ རི༌ཀ༌ ཡོད༌ཁན༌ ཨ༌ཏ༌རོཐ༌ ཨད༌དར༌ ཚག༌པ༌ ལེབ༌, ཀ༌བོ༌ ཡོག༌གི༌ བེཐ༌ ཧོ༌རོན༌ནི༌ ལྷོ༌ ཆོགས༌ལ༌ ཨིན༌ནོག༌།

14 ཏེ༌ནེ༌ སན༌ཚམས༌པོ༌ ཀྱོགས༌ཏེ༌ ལྷོ༌ ཆོགས༌ལ༌, བེཐ༌ ཧོ༌རོན༌ ཐོང༌ཁན༌ནི༌ རི༌ ལྷོ༌ ཆོགས༌སི༌ ཟུར༌ གྱུད༌ཏེ༌ ཡ༌ཧུ༌དཱའེ༌ སྡེའེ༌ ཨིན༌ཁན༌ ཀི༌རི༌འཐ༌ བའལ༌ ༼ཡང༌ན༌ ཀི༌རི༌འཐ༌ ཡེ༌རིམ༌༽ གྲོང༌ཁྱེར༌ ཚག༌པ༌ ལེབ༌། འི༌གུན༌ ནུབ༌ ཆོགས༌སི༌ སན༌ཚམས༌ ཨིན༌ནོག༌།

15 ལྷོ༌ ཆོགས༌སི༌ སན༌ཚམས༌, ནུབ༌ ཆོགས༌སི༌ ཀི༌རི༌འཐ༌ ཡེ༌རིམ༌ནེ༌ གོ༌ཟུགས༌ཏེ༌ ནེཕ༌ཏོ༌འཧའེ༌ ཆུ༌མིག༌ ཚོག༌པ༌, 16 ཡང༌ ཐུར༌ལ༌ རི༌ཡོག༌, བེན༌ ཧིན༌ནོམ༌མི༌ ལུང༌པ༌ ལྟས༌ཏེ༌ རེ༌ཕ༌འིམ༌མི༌ ལུང༌པའེ༌ བྱང༌ ཆོགས༌ ཚག༌པ༌, ཏེ༌ནེ༌ ཐུར༌ལ༌ ཧིན༌ནོམ༌མི༌ ལུང༌པ༌ ཆོགས༌ལ༌, ཡེ༌བས༌པ༌གུན༌ནི༌ གྱལ༌སའེ༌ ལྷོ༌ ཆོགས༌སི༌ ཁྲེད༌ གྱུད༌ཏེ༌ ཨེན༌ རོ༌གེལ༌ ཚག༌པ༌ ལེབ༌། 17 ཏེ༌ཀ༌ནེ༌ ཨེན༌ ཤེ༌མེཤ༌, བྱང༌ ཆོགས༌ལ༌ ཀྱོགས༌ཏེ༌ གེ༌ལི༌ལོཐ༌ལ༌ ལེབ༌ ཀ༌བོ༌ ཨ༌དུམ༌མིམ༌ ལའེ༌ འ༌ངོ༌ ཆོགས༌ལ༌ ཨིན༌ནོག༌། ཏེ༌ནེ༌ ཏེ༌བོ༌ ཐུར༌ལ༌ རུ༌བེན༌ནི༌ བུ༌ཚ༌ བོ༌ཧན༌ནི༌ རྡོའ༌ ཚོག༌པ༌ ལེབ༌། 18 ཏེ༌ཀ༌ནེ༌ ཏེ༌བོ༌ བེཐ༌ ཨ༌ར༌བཧའེ༌ བྱང༌ ཆོགས༌སི༌ ཁྲེད༌ གྱུད༌ཏེ༌ ཐུར༌ལ༌ ལུང༌པའེ༌ ནང༌ང༌, 19 ཡང༌ བེཐ༌ ཧོག༌ལཧའེ༌ བྱང༌ ཆོགས༌སི༌ ཁྲེད༌ གྱུད༌ཏེ༌ ཚོ༌རུལ༌ལི༌ བྱང༌ ཆོགས༌སི༌ ཐའ༌མ༌ ཚག༌པ༌ ལེབ༌ ཀ༌བོ༌ ལྷོ༌ ཆོགས༌སི༌ ཡོར༌དཱན༌ ལྩངས༌པོའེ༌ ཁའ༌ ཨིན༌ནོག༌། ཏེ༌གུན༌ ལྷོ༌ ཆོགས༌སི༌ སན༌ཚམས༌གུན༌ ཨིན༌ནོག༌།

20 ཤར༌ ཆོགས༌སི༌ སན༌ཚམས༌ ཡོར༌དཱན༌ ལྩངས༌པོ༌ ཨིན༌ནོག༌།

ཏེ༌གུན༌ བེན༌ཡཱ༌མིན༌ སྡེའེ༌ མི༌རིགས༌གུན༌ལ༌ ཏང༌ཁན༌ནི༌ ས༌ཀྱད༌དི༌ སན༌ཚམས༌གུན༌ ཨིན༌ནོག༌།

བེན༌ཡཱ༌མིན༌པ༌གུན༌ལ༌ ཏང༌ཁན༌ནི༌ གྲོང༌ཁྱེར༌གུན༌།

18:21-28

21 བེན༌ཡཱ༌མིན༌ སྡེའེ༌ མི༌རིགས༌གུན༌ལ༌ ཏང༌ཁན༌ནི༌ གྲོང༌ཁྱེར༌གུན༌ འི༌གུན༌ ཨིན༌།

ཡེ༌རི༌ཀོ༌, བེཐ༌ ཧོག༌ལཧ༌, ཨེ༌མེག༌ ཀེ༌ཟིཟ༌, 22 བེཐ༌ ཨ༌ར༌བཧ༌, ཟེ༌མ༌ར༌འིམ༌, བེ༌ཐེལ༌, 23 ཨཝ༌ཝིམ༌, པ༌རཧ༌, ཨོཕ༌རཧ༌, 24 ཀེ༌ཕར༌ ཨམ༌མོ༌ནི༌, ཨོཕ༌ནི༌ དང༌ གེ༌བ༌, གྲོང༌ཁྱེར༌ རྕུག༌ཉིས༌ དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

25 ཡང༌ གི༌བེ༌འོན༌, ར༌མཧ༌, བེ༌རོཐ༌, 26 མིཟ༌པཧ༌, ཀེ༌ཕི༌རཧ༌, མོ༌ཟཧ༌, 27 རེ༌ཀེམ༌, འིར༌པེལ༌, ཏ༌ར༌ལཧ༌, 28 ཟི༌ལཧ༌, ཧཱའེ༌ལེབ༌, ཡེ༌བས༌པའེ༌ གྱལ༌ས༌ ༼ཡང༌ན༌ ཡེ༌རུ༌ཤ༌ལེམ༌༽, གི༌བེའཧ༌ དང༌ ཀི༌རི༌འཐ༌, གྲོང༌ཁྱེར༌ ཅུབ༌ཞི༌ དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

ཏེ༌གུན༌ བེན༌ཡཱ༌མིན༌ནི༌ སྡེའེ༌ མི༌རིགས༌གུན༌ནི༌ ནོར༌སྐལ༌གུན༌ ཨིན༌ནོག༌།

19

སི༌མི༌འོན༌ནི༌ མི༌སྡེའ༌ ཏང༌ཁན༌ནི༌ ས༌ཀྱད༌།

19:1-9

1 ཏག༌རིལ༌ གྱུད༌ཏེ༌ ལྡམ༌མ༌ ཛད༌ཁན༌ནི༌ ས༌ཀྱད༌དི༌ ཁག༌ ཉིས༌པ༌ སི༌མི༌འོན༌ནི༌ སྡེའེ༌ མི༌རིགས༌གུན༌ལ༌ ཐོབ༌། ཁོང༌གུན༌ནི༌ ས༌ཀྱད༌ ཡ༌ཧུ༌དཱའེ༌ མི༌སྡེའེ༌ ས༌ཀྱད༌གུན༌ནི༌ སྐོར༌ཏེ༌ ཡོད༌པིན༌།

2 སི༌མི༌འོན༌ནི༌ མི༌སྡེའེ༌ ས༌ཀྱད༌གུན༌ ནི༌ བེར༌ཤེ༌བ༌ ༼ཡང༌ན༌ ཤེ༌བ༌༽, མོ༌ལ༌དཧ༌, 3 ཧ༌ཟར༌ ཤུ༌འལ༌, བ༌ལཧ༌, ཨེ༌ཟེམ༌, 4 ཨེལ༌ཀྲོ༌ལད༌, བེ༌ཐུལ༌, ཧོར༌མཧ༌, 5 ཟིག༌ལག༌, བེཐ༌ མར༌ཀ༌བོཐ༌, ཧ༌ཟར༌ སུ༌སཧ༌, 6 བེཐ༌ ལེ༌བཱ༌འོཐ༌ དང༌ ཤ༌རུ༌ཧེན༌, གྲོང༌ཁྱེར༌ 13 དང༌ ཏེ༌གུན༌ནི༌ ཉེ༌ཁོར༌ལ༌ ཡོད༌ཁན༌ནི༌ གྲོང༌སེབ༌གུན༌ ཨིན༌ནོག༌།

7 ཨའིན༌, རིམ༌མོན༌, ཨེ༌ཐེར༌ དང༌ ཨ༌ཤན༌། གྲོང༌ཁྱེར༌ ཞི༌ དང༌ ཏེ༌གུན༌ནི༌ གྲོང༌སེབ༌གུན༌། 8 ཡང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌, ཐག༌རིང༌ ལྷོ༌ ཆོགས༌སི༌ བའ༌ལཐ༌ བེར༌ ཚག༌པ༌ ཨིན༌ནོག༌ ཀ༌བོའ༌ ནེ༌གེཝ༌ཝི༌ ར༌མཧ༌ཧའང༌ ཟེར༌ར༌ནོག༌། ཏེ༌གུན༌ སི༌མི༌འོན༌ནི༌ སྡེའེ༌ མི༌རིགས༌གུན༌ལ༌ ཐོབ༌ཁན༌ནི༌ ས༌ཀྱད༌གུན༌ ཨིན༌ནོག༌།

9 ཁོང༌གུན༌ལ༌ ཐོབ༌ཁན༌ནི༌ ས༌ཀྱད༌གུན༌ ཡ༌ཧུ༌དཱའེ༌ མི༌སྡེའ༌ ཏངས༌ཁན༌ནི༌ ས༌ཀྱད༌དི༌ ཕྲོའ༌ ཡོད༌ཏེ༌ ཨིན༌ནོག༌ ཅིའ༌ཟེར༌ན༌ ཡ༌ཧུ༌དཱའེ༌ མི༌སྡེའ༌ ཏང༌ཁན༌ནི༌ ཁག༌པོ༌ ཁོང༌གུན༌ནི༌ སྒོས༌དོམ༌མི༌ སང༌ མང༌ང༌ ཡོད༌པིན༌། ཏེ༌བོའེ༌ཕིའ༌ སི༌མི༌འོན༌ནི༌ སྡེའེ༌ མི༌རིགས༌གུན༌ལ༌ ཡ༌ཧུ༌དཱའེ༌ ཡུལ༌ཇོངས༌སི༌ ནང༌ནེ༌ ས༌ཀྱད༌དི༌ ནོར༌སྐལ༌ ཐོབས༌ཏེ༌ ཨིན༌ནོག༌།

ཟེ༌བུ༌ལོན༌ནི༌ མི༌སྡེའ༌ ཏང༌ཁན༌ནི༌ ས༌ཀྱད༌།

19:10-16

10 ཏག༌རིལ༌ གྱུད༌ཏེ༌ ལྡམ༌མ༌ ཛད༌ཁན༌ནི༌ ས༌ཀྱད༌དི༌ ཁག༌ སུམ༌པ༌བོ༌ ཟེ༌བུ༌ལོན༌ནི༌ སྡེའེ༌ མི༌རིགས༌གུན༌ལ༌ ཐོབ༌།

ཟེ༌བུ༌ལོན༌ནི༌ སྡེའེ༌ སན༌ཚམས༌ ས༌རིད༌ གྱལ༌ས༌ ཚག༌པ༌ ལེབ༌བད༌པིན༌། 11 ནུབ༌ ཆོགས༌ལ༌ མ༌ར༌ལཧ༌ གྱལ༌ས༌ནེ༌ དབ༌བེ༌ཤེཐ༌ གྱལ༌ས༌ ཐུགས༌ཏེ༌ ཡོཀ༌ནེའམ༌མི༌ ཉེ༌མོའ༌ ཡོད༌ཁན༌ ལུང༌པ༌ ཚོག༌པ༌། 12 ས༌རིད༌ནེ༌ ཤར༌ ཆོགས༌ ཉི༌མ༌ ཤར༌སའ༌ ཀྱོགས༌ཏེ༌ ཀིས༌ལོཐ༌ ཏྲ༌བོར༌རི༌ ཡུལ༌ཇོངས༌ ཚག༌པ༌, ཏེ༌ཀ༌ནེ༌ ད༌བེ༌རཐ༌ ཡང༌ ཡ༌ཕིའ༌ ཚོག༌པ༌ ལེབ༌། 13 ཏེ༌ནེ༌ ཏེ༌བོ༌ ཤར༌ ཆོགས༌ལ༌ གཱད༌ ཧེ༌ཕེར༌ དང༌ ཨེཐ༌ ཀ༌ཟིན༌ གྱུད༌ཏེ༌ རིམ༌མོན༌ ཚག༌པ༌ ཡང༌ ནེའཧ༌ ཆོགས༌ལ༌ ཀྱོགས༌། 14 ཁོང༌གུན༌ནི༌ བྱང༌ ཆོགས༌སི༌ སན༌ཚམས༌པོ༌ ཧན༌ན༌ཐོན༌ གྱུད༌ཏེ༌ ཨིཕ༌ཏཧ༌ ཨེལ༌ ལུང༌པ༌ ཚོག༌པ༌ ལེབ༌། 15 ཀཏ༌ཏཐ༌, ན༌ཧ༌ལལ༌, ཤིམ༌རོན༌, ཨི༌ད༌ལཧ༌ དང༌ བེད༌ལེ༌ཧེམ༌, གྲོང༌ཁྱེར༌ 12 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཏེ༌ནང༌ང༌ ཐེས༌ཏེ༌ ཨིན༌ནོག༌།

16 ཟེ༌བུ༌ལོན༌ནི༌ སྡེའེ༌ མི༌རིགས༌གུན༌ལ༌ ཐོབ༌ཁན༌ནི༌ ས༌ཀྱད༌དི༌ ནང༌ང༌ ཏེ༌ གྲོང༌ཁྱེར༌གུན༌ དང༌ ཏེ༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

ཨིས༌ས༌ཁར༌རི༌ སྡེའ༌ ཏང༌ཁན༌ནི༌ ས༌ཀྱད༌།

19:17-23

17 ཏག༌རིལ༌ གྱུད༌ཏེ༌ ལྡམ༌མ༌ ཛད༌ཁན༌ནི༌ ས༌ཀྱད༌དི༌ ཁག༌ ཞི༌པ༌བོ༌ ཨིས༌ས༌ཁར༌རི༌ སྡེའེ༌ མི༌རིགས༌གུན༌ལ༌ ཐོབ༌། 18 ཁོང༌གུན༌ནི༌ ཡུལ༌ཇོངས༌སི༌ ནང༌ང༌ འི༌ གྲོང༌ཁྱེར༌གུན༌ ཨིན༌ནོག༌,

ཡེཟ༌རེ༌འེལ༌, ཀེ༌སུལ༌ལོཐ༌, ཤུ༌ནེམ༌, 19 ཧ༌ཕ༌རཱའིམ༌, ཤི༌འོན༌, ཨ༌ན༌ཧ༌རཐ༌, 20 རབ༌བིཐ༌, ཀི༌ཤི༌འོན༌, ཨེ༌བེཟ༌, 21 རེ༌མེཐ༌, ཨེན༌ གན༌ནིམ༌, ཨེན༌ ཧད༌དཧ༌ དང༌ བེཐ༌ པཟ༌ཟེཟ༌། 22 སན༌ཚམས༌པོ༌ ཏྲ༌བོར༌, ཤ༌ཧ༌ཟུ༌མཧ༌ དང༌ བེཐ༌ ཤེ༌མེཤ༌ གུན༌ལ༌ ཐུགས༌ཏེ༌ ཡོར༌དཱན༌ ལྩངས༌པོའེ༌ཀ༌ ཚར༌རད༌པིན༌། གྲོང༌ཁྱེར༌ 16 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

23 ཏེ༌ གྲོང༌ཁྱེར༌གུན༌ དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིས༌ས༌ཁར༌རི༌ སྡེའེ༌ མི༌རིགས༌གུན༌ལ༌ ཐོབ༌ཁན༌ནི༌ ནོར༌སྐལ༌ ཨིན༌ནོག༌།

ཨ༌ཤེར༌རི༌ སྡེའ༌ ཏང༌ཁན༌ནི༌ ས༌ཀྱད༌།

19:24-31

24 ཏག༌རིལ༌ གྱུད༌ཏེ༌ ལྡམ༌མ༌ ཛད༌ཁན༌ནི༌ ས༌ཀྱད༌དི༌ ཁག༌ ལྔ༌པ༌བོ༌ ཨ༌ཤེར༌རི༌ སྡེའེ༌ མི༌རིགས༌གུན༌ལ༌ ཐོབ༌། 25 ཁོང༌གུན༌ནི༌ ཡུལ༌ཇོངས༌སི༌ ནང༌ང༌ འི༌ གྲོང༌ཁྱེར༌གུན༌ ཨིན༌ནོག༌།

ཧེལ༌ཀཐ༌, ཧ༌ལི༌, བེ༌ཏེན༌, ཨཀ༌ཤཕ༌, 26 ཨལ༌ལམ༌མེ༌ལེཆ༌, ཨ༌མད༌ དང༌ མི༌ཤལ༌། ནུབ༌ ཆོགས༌སི༌ སན༌ཚམས༌ ཀར༌མེལ༌ དང༌ ཤི༌ཧོར༌ ལིབ༌ནཐ༌ལ༌ ཐུགས༌ཏེ༌ 27 ཤར༌ ཆོགས༌ལ༌ བེཐ༌ གྲ༌གོན༌ ཆོགས༌ལ༌ ཀྱོགས༌ཏེ༌ ཐག༌རིང༌ ཨིཕ༌ཏཧ༌ ཨེལ༌ལི༌ ལུང༌པའེ༌ ཟེ༌བུ༌ལོན༌ ཚོག༌པ༌ ལེབ༌། ཏེ༌ཀ༌ནེ༌ ཀ༌བུལ༌, ཡོ༌མ༌ ཆོགས༌ལ༌ བོར༌ཏེ༌ བྱང༌ ཆོགས༌ལ༌ བེཐ༌ ཨེ༌མེག༌ དང༌ ནེའི༌ཨེལ༌ ཚོག༌པ༌། 28 ཡང༌ ཨབ༌གྲོན༌, རེ༌ཧོབ༌, ཧམ༌མོན༌, ཀ༌ནཧ༌ ཡང༌ ཐག༌རིང༌ ཁག༌ཅན༌ གྱལ༌ས༌ སི༌དོན༌ ཚོག༌པ༌། 29 ཏེ༌ནེ༌ ར༌མཧ༌ ཆོགས༌ལ༌ ཀྱོགས༌ཏེ༌ གྱང༌སྐོར༌ ཐོན༌པོ༌ ཏང༌ཁན༌ནི༌ ཏཱ༌ཡིར༌རི༌ གྱལ༌ས༌ ཚག༌པ༌ ལེབ༌ཏེ༌ ཧོ༌སཧ༌ ཆོགས༌ལ༌ ཀྱོགས༌ ཡང༌ མེ༌གྲི༌ཀྲེ༌རིའན༌ནི༌ ཚོ༌ ཡོད༌ས༌ ལེབ༌། ཁོང༌གུན༌ནི༌ ཡུལ༌ཇོངས༌སི༌ ནང༌ང༌ མ༌ཧ༌བལ༌, ཨཀ༌ཟིབ༌, 30 ཨུམ༌མཧ༌, ཨ༌ཕེཀ༌ དང༌ རེ༌ཧོབ༌ གྲོང༌ཁྱེར༌གུན༌ ཨིན༌ནོག༌། གྲོང༌ཁྱེར༌ 22 དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌།

31 ཨ༌ཤེར༌རི༌ སྡེའེ༌ མི༌རིགས༌གུན༌ལ༌ ཐོབ༌ཁན༌ནི༌ ནོར༌སྐལ༌ལི༌ ནང༌ང༌ ཏེ༌ གྲོང༌ཁྱེར༌གུན༌ དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

ནཕ༌ཐལ༌ལི༌ སྡེའ༌ ཏང༌ཁན༌ནི༌ ས༌ཀྱད༌།

19:32-39

32 ཏག༌རིལ༌ གྱུད༌ཏེ༌ ལྡམ༌མ༌ ཛད༌ཁན༌ནི༌ ས༌ཀྱད༌དི༌ ཁག༌ དྲུག༌པ༌བོ༌ ནཕ༌ཐལ༌ལི༌ སྡེའེ༌ མི༌རིགས༌གུན༌ལ༌ ཐོབ༌།

33 ཁོང༌གུན༌ནི༌ སན༌ཚམས༌པོ༌ ཧེ༌ལེཕ༌ཕི༌ ཉེ༌མོའ༌ ཟའ༌ནན༌ནིམ༌མི༌ ནང༌ང༌ ཡོད༌ཁན༌ འོག༌གི༌ ལྕང༌མ༌ནེ༌ ཨ༌ད༌མི༌ ནེ༌ཀེབ༌ དང༌ ཡབ༌ནེལ༌ གྱུད༌ཏེ༌ ལཀ༌ཀུམ༌ ཚོག༌པ༌ ལེབ༌ཏེ༌ ཡོར༌དཱན༌ནི༌ ལྩངས༌པོའེ༌ཀ༌ ཚར༌རད༌པིན༌། 34 ནུབ༌ ཆོགས༌སི༌ སན༌ཚམས༌ ཨཟ༌ནོཐ༌ ཏྲ༌བོར༌ནེ༌ ཧུཀ༌ཀོཀ༌ ཚག༌པ༌ ཡང༌ ལྷོ༌ ཆོགས༌ལ༌ ཟེ༌བུ༌ལོན༌ནི༌ སན༌ཚམས༌, ནུབ༌ ཆོགས༌ལ༌ ཨ༌ཤེར༌རི༌ སན༌ཚམས༌ དང༌ ཤར༌ ཆོགས༌ལ༌ ཡོར༌དཱན༌ ལྩངས༌པོའ༌ ཐུག༌གད༌པིན༌། 35 གྱང༌སྐོར༌ ཐོན༌པོའེ༌ ནང༌ང༌ ཡོད༌ཁན༌ གྱལ༌ས༌གུན༌ ནི༌ ཟིད༌དིམ༌, ཟེར༌, ཧམ༌མཐ༌, རཀ༌ཀཐ༌, ཀིན༌ནེ༌རེཐ༌, 36 ཨད༌མཧ༌, ར༌མཧ༌, ཧ༌ཟོར༌, 37 ཀེ༌དེཤ༌, ཨེད༌རེའི༌, ཨེན༌ ཧ༌ཟོར༌, 38 ཨི༌རོན༌, མིག༌དལ༌ ཨེལ༌, ཧོ༌རེམ༌, བེཐ༌ ཨ༌ནཐ༌ དང༌ བེཐ༌ ཤེ༌མེཤ༌ གུན༌ ཨིན༌ནོག༌། གྲོང༌ཁྱེར༌ 19 དང༌ ཏེ༌གུན༌ནི༌ ཉེ༌ཁོར༌ལ༌ ཡོད༌ཁན༌ནི༌ གྲོང༌སེབ༌གུན༌།

39 ནཕ༌ཐལ༌ལི༌ སྡེའེ༌ མི༌རིགས༌གུན༌ལ༌ ཏངས༌ཁན༌ནི༌ ས༌ཀྱད༌དི༌ ནང༌ང༌ ཏེ༌ གྲོང༌ཁྱེར༌གུན༌ དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

དཱན༌ནི༌ སྡེའ༌ ཏང༌ཁན༌ནི༌ ས༌ཀྱད༌།

19:40-48

40 ཏག༌རིལ༌ གྱུད༌ཏེ༌ ལྡམ༌མ༌ ཛད༌ཁན༌ནི༌ ས༌ཀྱད༌དི༌ ཁག༌ རྡུན༌པ༌བོ༌ དཱན༌ནི༌ སྡེའེ༌ མི༌རིགས༌གུན༌ལ༌ ཐོབ༌། 41 ཁོང༌གུན༌ལ༌ ཏངས༌ཁན༌ནི༌ ས༌ཀྱད༌དི༌ ནང༌ང༌ འི༌ གྲོང༌ཁྱེར༌གུན༌ ཨིན༌ནོག༌,

ཟོ༌རཧ༌, ཨེཤ༌ཏ༌འོལ༌, ཨིར༌ ཤེ༌མེཤ༌, 42 ཤའ༌ལབ༌བིན༌, ཨའི༌ཡ༌ལོན༌, ཨིཐ༌ལཧ༌, 43 ཨེ༌ལོན༌, ཏིམ༌ནཧ༌, ཨེཀ༌རོན༌, 44 ཨེལ༌ཏེ༌ཀེཧ༌, གིབ༌བེ༌ཐོན༌, བའ༌ལཐ༌, 45 ཡེ༌ཧུད༌, བེ༌ནེ༌ བེ༌རཀ༌, གཱད༌ རིམ༌མོན༌, 46 མེ༌ཡར༌ཀོན༌, རཀ༌ཀོན༌ དང༌ ཡོཔ༌པའེ༌ འ༌ངོ༌ ཆོགས༌ལ༌ ཡོད༌ཁན༌ནི༌ ཡུལ༌གུན༌ ཨིན༌ནོག༌།

47 ཨིན༌ནའང༌ དཱན༌ནི༌ མི༌སྡེའ༌ ཏེ༌ ས༌ཀྱད༌ ལེན༌ཅེས༌ལ༌ ཀགས༌པོ༌ སོང༌ ཏེ༌བོའེ༌ཕིའ༌ ཁོང༌གུན༌ནི༌ ལེ༌ཤེམ༌མི༌ གྲོང༌ཁྱེར༌ལ༌ སྤུང༌གོལ༌ ཅོས༌ ཡང༌ ཏེ༌ ནང༌ང༌ དུག༌ཁན༌ ཚང༌མ༌ སད༌ཏེ༌ ང༌ཡོག༌ག༌ ཁྱོངས༌ཏེ༌ ཏེ༌ ནས༌སའེ༌ ནང༌ང༌ ཚུགས༌ཏེ༌ དུགས༌ ཡང༌ ཁོང༌རང༌གུན༌ནི༌ ཕ༌མེས༌པོའེ༌ མིང༌ངི༌ གྱབ༌ནེ༌ ཏེ༌བོའ༌ དཱན༌ མིང༌ང༌ ཏགས༌། 48 དཱན༌ནི༌ སྡེའེ༌ མི༌རིགས༌གུན༌ལ༌ ཏང༌ཁན༌ནི༌ ནོར༌སྐལ༌ལི༌ ནང༌ང༌ ཏེ༌ གྲོང༌ཁྱེར༌གུན༌ དང༌ ཏེ༌གུན༌ནི༌ ཉེ༌ཁོར༌རི༌ གྲོང༌སེབ༌གུན༌ ཨིན༌ནོག༌།

ཡོ༌ཤུའ༌ ཏང༌ཁན༌ནི༌ ས༌ཀྱད༌།

19:49-51

49 མི༌སྡེ༌གུན༌ནི༌ པར༌ལ༌ ས༌ཀྱད༌ གང༌པོ༌ བགོ༌ ཚར༌ཏེ༌ སྟིང༌ནེ༌, ཨིས༌ར༌ཨེལ༌པ༌གུན༌ནི༌ ནུན༌ནི༌ བུ༌ཚ༌ ཡོ༌ཤུའ༌ ཁོང༌རང༌གུན༌ནི༌ ཕྲོའ༌ ས༌ཀྱད༌དི༌ ནོར༌སྐལ༌ ཏངས༌། 50 ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཁོང༌གུན༌ནི༌ ཡོ༌ཤུའ༌ ཁོའེ༌ ཏོང༌ ཟེར༌ཁན༌ནི༌ གྲོང༌ཁྱེར༌ ཏངས༌། ཡོ༌ཤུའེ༌ ཨེཕ༌ར༌ཡིམ༌མི༌ རི༌ཡུལ༌ ཏིམ༌ནཐ༌ སེ༌རཧ༌ ལྡམས༌ ཡང༌ གྲོང༌ཁྱེར༌བོ༌ ཡང༌སྐྱར༌ རྩིགས༌ཏེ༌ ཏེ༌རུ༌ དུགས༌།

51 བླ༌མ༌ ཨེ༌ལི༌འ༌ཟར༌, ནུན༌ནི༌ བུ༌ཚ༌ ཡོ༌ཤུའ༌ དང༌ ཨིས༌ར༌ཨེལ༌པའེ༌ སྤོན༌བོ༌གུན༌ནི༌ ནོར༌སྐལ༌ལི༌ ཚུལ༌ལ༌ ཤི༌ལོཧའེ༌ ནང༌ང༌ ཡ༌ཝའེ༌ སྐུན༌དུན༌ལ༌ ཁོང༌ ཐུག༌སའེ༌ ཀུར༌རི༌ སྒོའེ༌ཀ༌ གྱན༌ གྱབས༌ཏེ༌ ཏངས༌ཁན༌ནི༌ ས༌ཀྱད༌, ཏེ༌ ཚང༌མ༌ ཨིན༌ནོག༌། ཏེ༌ནེ༌ ས༌ཀྱད༌ བགོས༌ཏེ༌ ཏང༌ཅེས༌པོ༌ ཚར༌།

20

སྐྱོབ༌སའེ༌ གྱལ༌ས༌གུན༌།

20:1-9

1 ཡ༌ཝའེ༌ ཡོ༌ཤུའ༌ མོལས༌, 2 “ཏ༌ ཨིས༌ར༌ཨེལ༌པ༌གུན༌ལ༌ སྐྱབ༌སའེ༌ གྱལ༌ས༌གུན༌ ལྡམ༌ཅེས༌ལ༌ ཟེར༌ ཀ༌ཟུག༌ ངའེ༌ མོ༌ཟེས༌ལ༌ ལབས༌ཏེ༌ ཨིན༌པིན༌, 3 ཅིའ༌ཟེར༌ན༌ ཀལ༌ཏེས༌ མི༌ཞིག༌གི༌ མིང༌ནའང༌ མན༌པ༌ ཡ༌ སྐྱེན༌ངན༌ནི༌ ཞས༌ཏེ༌ མི༌ཞིག༌ སད༌ན༌ ཁོང༌གུན༌ ཏེ༌ གྱལ༌ས༌ ཤོར༌ཏེ༌ མི༌ སད༌ཁན༌ནི༌ ལན༌ ལེན༌ན༌ ཐད༌ཁན༌གུན༌ནི༌ ཀ༌ནེ༌ སྐྱོབ༌ ཉན༌ཨིན༌།”

4 “ཏེ༌ གྱལ༌ས༌ ཤོར༌ཁན༌ནི༌ མི༌བོ༌ གྱལ༌སའེ༌ སྒོའེ༌ དུན༌ལ༌ ལངས༌ཏེ༌ ཏེ༌ གྱལ༌སའེ༌ འུ༌སྐྱོང༌གུན༌ནི༌ དུན༌ལ༌ རང༌ངི༌ ཅོ༌ཁན༌བོ༌ ཤད༌གོས༌། ཏེ༌ནེ༌ ཁོང༌གུན༌ནི༌ ཁོ༌ གྱལ༌སའེ༌ ནང༌ང༌ ཡོང༌ཅུགས༌ཏེ༌ ཁོང༌གུན༌ནི༌ ཕྲོའ༌ ཁོའ༌ དུག༌སའེ༌ ནས༌ས༌ ཏང༌གོས༌། 5 ཀལ༌ཏེས༌ ཤི༌ཁན༌ནི༌ ཉེན༌གྲུང༌ ཁྲག༌ལན༌ ལེན༌ན༌ ཡོང༌ན༌ འུ༌སྐྱོང༌གུན༌ནི༌ ཏེ༌ མི༌བོ༌ ཁོང༌གུན༌ལ༌ སྟད༌ མ༌གོས༌ ཅིའ༌ཟེར༌ན༌ ཁོའེ༌ མིང༌ནའང༌ ཡ༌ ཁོན༌ ཡོད༌ཏེ༌ མི༌བོ༌ སད༌ཏེ༌ མ༌ནོག༌། 6 ཨིན༌ནའང༌ ཏེ༌ མི༌བོ༌ ཏེ༌ ཡུལ༌ལི༌ ཐུས༌མི༌གུན༌ནི༌ ཤགས༌ ཅད༌ཅད༌ ཡང༌ ཏེ༌ ཏུས༌ལ༌ ཞབས༌ཏོག༌ ཞུ༌ཁན༌ བླ༌མ༌ ཆེན༌མོ༌ ཤི༌ཤི༌ ཚོག༌པ༌ ཏེན༌ན༌ གྱལ༌སའེ༌ ནང༌ང༌ དུག༌གོས༌། ཏེ༌སྟིང༌ནེ༌ ཁོ༌ ཤོར༌ཏེ༌ ཡོང༌ཁན༌ ཁོ༌རང༌ངི༌ གྲོང༌ཁྱེར༌ལ༌ ལོགས༌ཏེ༌ ཆ༌ནའང༌ གྲིག༌ཏེ༌ ཨིན༌ནོག༌།”

7 ཏེ༌བོའེ༌ཕིའ༌ ཨིས༌ར༌ཨེལ༌པ༌གུན༌ནི༌ ནཕ༌ཐལ༌ལི༌ རི༌ཡུལ༌ལི༌ ནང༌ང༌ ཡོད༌ཁན༌ གཱ༌ལིལ༌ལི༌ ཡུལ༌ ཀེ༌དེཤ༌, ཨེཕ༌ར༌ཡིམ༌མི༌ རི༌ཡུལ༌ལི༌ ནང༌ང༌ ཡོད༌ཁན༌ ཤེ༌ཀེམ༌ དང༌ ཡ༌ཧུ༌དཱའེ༌ རི༌ཡུལ༌ལི༌ ནང༌ང༌ ཡོད༌ཁན༌ ཀི༌རི༌འཐ༌ ཨར༌བ༌ ༼ཡང༌ན༌ ཧེབ༌རོན༌༽ གྱལ༌ས༌གུན༌ ལྡམས༌། 8 ཁོང༌གུན༌ནི༌ ཡོར༌དཱན༌ ལྩངས༌པོའེ༌ ཤར༌ ཆོགས༌ ཡེ༌རི༌ཀོའེ༌ ཉེ༌མོའ༌ རུ༌བེན༌ནི༌ མི༌སྡེའེ༌ ཐང༌སྟོང༌ངི༌ ནང༌ང༌ ཡོད༌ཁན༌ བེ༌ཟེར༌, གཱད༌དི༌ མི༌སྡེའེ༌ གི༌ལེད༌དི༌ ནང༌ང༌ ཡོད༌ཁན༌ ར༌མོཐ༌ ཡང༌ མ༌ནས༌ས༌ མི༌སྡེའེ༌ བ༌ཤན༌ནི༌ ནང༌ང༌ ཡོད༌ཁན༌ གོ༌ལན༌ གྱལ༌ས༌གུན༌ ལྡམས༌། 9 ཨིས༌ར༌ཨེལ༌པ༌གུན༌ ཡ༌ ཁོང༌གུན༌ ཉམ༌པོ༌ དུག༌ཁན༌ ཞན༌ཡུལ༌ལི༌ མི༌ སུ༌ཞིག༌གི༌ མིང༌ནའང༌ མན༌པ༌ ཡ༌ སྐྱེན༌ངན༌ནི༌ ཞས༌ཏེ༌ མི༌ སད༌ཁན༌གུན༌ འི༌ གྱལ༌ས༌གུན༌ནི༌ ནང༌ང༌ ཤོར༌ཏེ༌ མི༌ སད༌ཁན༌ནི༌ ལན༌ ལེན༌ན༌ ཐད༌ཁན༌གུན༌ནི༌ ཀ༌ནེ༌ སྐྱོབ༌ ཉན༌ཨིན༌། ཏེ༌རུ༌ འུ༌སྐྱོང༌གུན༌ལ༌ ཁོའེ༌ ཤགས༌སི༌ ཐག༌ཅད༌ཏེ༌ མ༌ནེ༌ ལན༌ ལེན༌ན༌ ཐད༌ཁན༌གུན༌ནི༌ ཁོའ༌ སད༌ མི༌ཆོགས༌།

21

ལི༌ཝི༌པ༌གུན༌ལ༌ ཏང༌ཁན༌ནི༌ གྲོང༌ཁྱེར༌གུན༌།

21:1-45

1-2 ཀེ༌ནན༌ནི༌ ས༌ཀྱད༌ ཤི༌ལོཧའེ༌ ནང༌ང༌ བླ༌མ༌ ཨེ༌ལི༌འ༌ཟར༌, ནུན༌ནི༌ བུ༌ཚའེ༌ ཡོ༌ཤུའ༌ དང༌ ཞན༌ ཨིས༌ར༌ཨེལ༌པའེ༌ འུ༌སྐྱོང༌གུན༌ ཡོད༌ས༌ ལི༌ཝི༌ མི༌སྡེའེ༌ འུ༌སྐྱོང༌གུན༌ ཡོངས༌ཏེ༌ ཟེརས༌, “ང༌ཞ༌གུན༌ལ༌ དུག༌སའེ༌ གྲོང༌ཁྱེར༌ དང༌ ང༌ཞའེ༌ སེམས༌ཅན༌གུན༌ནི༌ ཕིའ༌ རྩཱ༌ཁའེ༌ ས༌ཀྱད༌ སལ༌ཅེས༌ལ༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཏེ༌ ཨིན༌པིན༌།” 3 ཏེ༌ནེ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཨིས༌ར༌ཨེལ༌པ༌གུན༌ནི༌ ལི༌ཝི༌པ༌གུན༌ལ༌ འི༌ གྲོང༌ཁྱེར༌གུན༌ དང༌ རྩཱ༌ཁའེ༌ ས༌ཀྱད༌གུན༌, ཁོང༌རང༌གུན༌ནི༌ ནོར༌སྐལ༌ལི༌ ས༌ཀྱད༌གུན༌ནི༌ ནང༌ནེ༌ ཏངས༌།

4 ལི༌ཝི༌ མི༌སྡེའེ༌ ཨ༌རོན༌ནི༌ པུར༌གྱུད༌ ཀོ༌ཧཐ༌ཐི༌ མི༌རིགས༌གུན༌ལ༌ ཡ༌ཧུ༌དཱའ༌, སི༌མི༌འོན༌ དང༌ བེན༌ཡཱ༌མིན༌ནི༌ མི༌སྡེ༌གུན༌ནི༌ སྐལ༌ལེ༌ ནང༌ནེ༌ གྲོང༌ཁྱེར༌ 13 ཏངས༌། 5 ལུས༌ཁན༌ནི༌ ཀོ༌ཧཐ༌ཐི༌ མི༌རིགས༌གུན༌ལ༌ ཨེཕ༌ར༌ཡིམ༌ དང༌ དཱན༌ མི༌སྡེ༌ ཡང༌ མ༌ནས༌ས༌ མི༌སྡེ༌ ཕེད༌དི༌ སྐལ༌ལེ༌ ནང༌ནེ༌ གྲོང༌ཁྱེར༌ རྕུ༌ ཏངས༌།

6 གེར༌ཤོན༌ནི༌ མི༌རིགས༌གུན༌ལ༌ ཨིས༌ས༌ཁར༌, ཨ༌ཤེར༌ དང༌ ནཕ༌ཐལ༌ལི༌ མི༌སྡེ༌གུན༌ ཡང༌ བ༌ཤན༌ནི༌ ནང༌ང༌ ཡོད༌ཁན༌ མ༌ནས༌ས༌ མི༌སྡེ༌ ཕེད༌དི༌ སྐལ༌ལེ༌ ནང༌ནེ༌ གྲོང༌ཁྱེར༌ 13 ཏངས༌།

7 མི༌ར༌རི༌ མི༌རིགས༌གུན༌ལ༌ རུ༌བེན༌, གཱད༌ དང༌ ཟེ༌བུ༌ལོན༌ མི༌སྡེའེ༌ སྐལ༌ལེ༌ ནང༌ནེ༌ གྲོང༌ཁྱེར༌ 12 ཏངས༌།

8 ཨིས༌ར༌ཨེལ༌པ༌གུན༌ནི༌ ཡ༌ཝའེ༌ མོ༌ཟེས༌ལ༌ བཀའ༌ སལ༌ཁན༌ ནང༌ཞིན༌ ཏེ༌ གྲོང༌ཁྱེར༌ དང༌ རྩཱ༌ཁའེ༌ ས༌ཀྱད༌གུན༌ ཏག༌རིལ༌ ཏངས༌ཏེ༌ ལི༌ཝི༌པ༌གུན༌ལ༌ ཏངས༌།

9 ཨིས༌ར༌ཨེལ༌པ༌གུན༌ནི༌ ཡ༌ཧུ༌དཱ༌ དང༌ སི༌མི༌འོན༌ནི༌ མི༌སྡེ༌གུན༌ནི༌ ནང༌ནེ༌ འི༌ གྲོང༌ཁྱེར༌གུན༌ ཏངས༌ 10 ཏག༌རིལ༌ ཏང༌པོའེ༌ ནང༌ཞིན༌ ལྡམ༌ཁན༌ནི༌ ས༌ཀྱད༌གུན༌ ལི༌ཝི༌ མི༌སྡེའེ༌ ཨ༌རོན༌ནི༌ པུར༌གྱུད༌ ཀོ༌ཧཐ༌ཐི༌ མི༌རིགས༌གུན༌ལ༌ ཏངས༌།

11 ཁོང༌གུན༌ལ༌ ཡ༌ཧུ༌དཱའེ༌ རི༌ཡུལ༌ལི༌ ནང༌ང༌ ཀི༌རི༌འཐ༌ ཨར༌བ༌ ༼ཡང༌ན༌ ཧེབ༌རོན༌༽ དང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌ གུན༌ ཏངས༌། ༼ཨར༌བ༌ ནི༌ ཨ༌ནཀ༌པའེ༌ ཕ༌མེས༌པོ༌ ཨིན༌པིན༌།༽ 12 ཨིན༌ནའང༌ ཏེ༌ གྱལ༌སའེ༌ ཞིང༌ དང༌ ཉེ༌ཁོར༌རི༌ གྲོང༌སེབ༌གུན༌ ཡེ༌ཕུན༌ནེཧའེ༌ བུ༌ཚ༌ ཀེ༌ལེབ༌བ༌ ནོར༌སྐལ༌ལ༌ ཏངས༌ཏེ༌ ཨིན༌པིན༌།

13 ཏེ༌ནེ༌ ཨ༌རོན༌ བླ༌མའེ༌ པུར༌གྱུད༌གུན༌ལ༌ ཧེབ༌རོན༌ གྱལ༌ས༌ ༼སྐྱེན༌ངན༌ནི༌ ནང༌ང༌ མི༌ སད༌ཁན༌གུན༌ སྐྱོབ༌སའེ༌ གྱལ༌ས༌༽, ལིབ༌ནཧ༌, 14 ཡཏ༌ཏིར༌, ཨེཤ༌ཏེ༌མོའ༌, 15 ཧོ༌ལོན༌, དེ༌བིར༌, 16 ཨའིན༌, ཡུཏ༌ཏཧ༌ དང༌ བེཐ༌ ཤེ༌མེཤ༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ ཏངས༌། ཏེ༌ མི༌སྡེ༌ ཉིས༌ཀོའེ༌ ནང༌ནེ༌ གྲོང༌ཁྱེར༌ རྒུ༌།

17 ཁོང༌གུན༌ལ༌ བེན༌ཡཱ༌མིན༌ནི༌ མི༌སྡེའེ༌ སྐལ༌ལེ༌ ནང༌ནེ༌ གི༌བེ༌འོན༌, གེ༌བ༌, 18 ཨ༌ན༌ཐོཐ༌ དང༌ ཨལ༌མོན༌, གྲོང༌ཁྱེར༌ ཞི༌ དང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌།

19 ཚང༌མ༌ རྩི༌ན༌ གྲོང༌ཁྱེར༌ 13 དང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ ཨ༌རོན༌ནི༌ པུར༌གྱུད༌ བླ༌མ༌གུན༌ལ༌ ཏངས༌།

20 ལུས༌ཁན༌ནི༌ ཀོ༌ཧཐ༌ཐི༌ མི༌རིགས༌གུན༌ལ༌ ཨེཕ༌ར༌ཡིམ༌མི༌ མི༌སྡེའེ༌ སྐལ༌ལེ༌ ནང༌ནེ༌ ས༌ཀྱད༌ ཏངས༌ཏེ༌ ཨིན༌པིན༌། 21 ཨེཕ༌ར༌ཡིམ༌ རི༌ཡུལ༌ལི༌ ནང༌ནེ༌, ཤེ༌ཀེམ༌ ༼སྐྱེན༌ངན༌ནི༌ ནང༌ང༌ མི༌ སད༌ཁན༌གུན༌ སྐྱོབ༌སའེ༌ གྱལ༌ས༌༽, གེ༌ཟེར༌, 22 ཀིབ༌ཟ༌འིམ༌ དང༌ བེཐ༌ ཧོ༌རོན༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌, ལྡོམས༌ གྲོང༌ཁྱེར༌ ཞི༌།

23 ཏེ༌བོའེ༌ཀ༌ ནན༌མ༌ དཱན༌ནི༌ མི༌སྡེའེ༌ སྐལ༌ལེ༌ ནང༌ནེ༌ ཁོང༌གུན༌ལ༌ ཨེལ༌ཏེ༌ཀེཧ༌, གིབ༌བེ༌ཐོན༌, 24 ཨའི༌ཡ༌ལོན༌ དང༌ གཱད༌ རིམ༌མོན༌ གྲོང༌ཁྱེར༌གུན༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌, ལྡོམས༌ གྲོང༌ཁྱེར༌ ཞི༌།

25 མ༌ནས༌ས༌ མི༌སྡེ༌ ཕེད༌དི༌ སྐལ༌ལེ༌ ནང༌ནེ༌ ཁོང༌གུན༌ལ༌ ཏའ༌ནག༌ དང༌ གཱད༌ རིམ༌མོན༌, གྲོང༌ཁྱེར༌ ཉིས༌ དང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌།

26 ཏེ༌ གྲོང༌ཁྱེར༌ རྕུ༌ དང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ ལུས༌ཁན༌ནི༌ ཀོ༌ཧཐ༌ཐི༌ མི༌རིགས༌གུན༌ལ༌ ཏངས༌།

27 ལི༌ཝི༌ མི༌སྡེའེ༌ གེར༌ཤོན༌ནི༌ མི༌རིགས༌གུན༌ལ༌

མ༌ནས༌ས༌ མི༌སྡེ༌ ཕེད༌དི༌ སྐལ༌ལེ༌ ནང༌ནེ༌ བ༌ཤན༌ནི༌ ནང༌ང༌ ཡོད༌ཁན༌ གོ༌ལན༌ ༼སྐྱེན༌ངན༌ནི༌ ནང༌ང༌ མི༌ སད༌ཁན༌གུན༌ སྐྱོབ༌སའེ༌ གྱལ༌ས༌༽ དང༌ བེ༌ཨེཤ༌ཏེ༌རཧ༌ གྲོང༌ཁྱེར༌ ཉིས༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ ཏངས༌།

28 ཨིས༌ས༌ཁར༌རི༌ མི༌སྡེའེ༌ སྐལ༌ལེ༌ ནང༌ནེ༌ ཀི༌ཤི༌འོན༌, ད༌བེ༌རཐ༌, 29 ཡར༌མུཐ༌, དང༌ ཨེན༌ གན༌ནིམ༌ གྲོང༌ཁྱེར༌གུན༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌, ལྡོམས༌ གྲོང༌ཁྱེར༌ ཞི༌ ཏངས༌།

30 ཨ༌ཤེར༌རི༌ མི༌སྡེའེ༌ སྐལ༌ལེ༌ ནང༌ནེ༌ མི༌ཤལ༌, ཨབ༌གྲོན༌, 31 ཧེལ༌ཀཐ༌ དང༌ རེ༌ཧོབ༌ གྲོང༌ཁྱེར༌གུན༌ ཡང༌ ཏེ༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌, ལྡོམས༌ གྲོང༌ཁྱེར༌ ཞི༌ ཏངས༌།

32 ནཕ༌ཐལ༌ལི༌ མི༌སྡེའེ༌ སྐལ༌ལེ༌ ནང༌ནེ༌ གཱ༌ལིལ༌ལི༌ ནང༌ང༌ ཡོད༌ཁན༌ ཀེ༌དེཤ༌ ༼སྐྱེན༌ངན༌ནི༌ ནང༌ང༌ མི༌ སད༌ཁན༌གུན༌ སྐྱོབ༌སའེ༌ གྱལ༌ས༌༽, ཧམ༌མོཐ༌ དོར༌ དང༌ ཀར༌ཏན༌ གྲོང༌ཁྱེར༌གུན༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌, ལྡོམས༌ གྲོང༌ཁྱེར༌ སུམ༌ ཏངས༌།

33 ཚང༌མ༌ རྩི༌ན༌ གྲོང༌ཁྱེར༌ 13 དང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ གེར༌ཤོན༌ནི༌ མི༌རིགས༌གུན༌ལ༌ ཏངས༌།

34 ལི༌ཝི༌པ༌ ལུས༌ཏེ༌ ཡོད༌ཁན༌ མི༌ར༌རི༌འི༌ མི༌རིགས༌གུན༌ལ༌

ཟེ༌བུ༌ལོན༌ནི༌ མི༌སྡེ༌ སྐལ༌ལེ༌ ནང༌ནེ༌ ཡོཀ༌ནེའམ༌, ཀར༌ཏཧ༌, 35 དིམ༌ནཧ༌ དང༌ ན༌ཧ༌ལལ༌ གྲོང༌ཁྱེར༌གུན༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ ཏངས༌, ལྡོམས༌ གྲོང༌ཁྱེར༌ ཞི༌།

36 རུ༌བེན༌ནི༌ མི༌སྡེའེ༌ སྐལ༌ལེ༌ ནང༌ནེ༌

བེ༌ཟེར༌, ཡ༌ཧཟ༌, 37 ཀེ༌དེ༌མོཐ༌ དང༌ མེ༌ཕའཐ༌ གྲོང༌ཁྱེར༌གུན༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌, ལྡོམས༌ གྲོང༌ཁྱེར༌ ཞི༌ ཏངས༌།

38 གཱད༌དི༌ མི༌སྡེའེ༌ སྐལ༌ལེ༌ ནང༌ནེ༌

གི༌ལེད༌དི༌ ནང༌ང༌ ཡོད༌ཁན༌ ར༌མོཐ༌ ༼སྐྱེན༌ངན༌ནི༌ ནང༌ང༌ མི༌ སད༌ཁན༌གུན༌ སྐྱོབ༌སའེ༌ གྱལ༌ས༌༽, མ༌ཧ༌ནཱའིམ༌, 39 ཧེཤ༌བོན༌ དང༌ ཡ༌ཟེར༌ གྲོང༌ཁྱེར༌གུན༌ ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌, ལྡོམས༌ གྲོང༌ཁྱེར༌ ཞི༌ ཏངས༌།

40 ཚང༌མ༌ རྩི༌ན༌ ལི༌ཝི༌ མི༌སྡེའེ༌ ལུས༌ཁན༌ མི༌ར༌རི༌འི༌ མི༌རིགས༌གུན༌ལ༌ གྲོང༌ཁྱེར༌ 12 ཏངས༌།

41 ཨིས༌ར༌ཨེལ༌ལི༌ ཡུལ༌ཇོངས༌སི༌ ནང༌ནེ༌ ལི༌ཝི༌པ༌གུན༌ལ༌ ལྡོམས༌ གྲོང༌ཁྱེར༌ 48 ཡང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ ཏངས༌ཏེ༌ ཨིན༌པིན༌། 42 འི༌ གྲོང༌ཁྱེར༌ ཚང༌མ༌ དང༌ ཉེ༌ཁོར༌རི༌ རྩཱ༌ཁའེ༌ ས༌ཀྱད༌གུན༌ ཏངས༌ཏེ༌ ཨིན༌པིན༌།

43 ཏེ༌ནེ༌ ཡ༌ཝའེ༌ ཨིས༌ར༌ཨེལ༌པའེ༌ ཕ༌མེས༌པོ༌གུན༌ལ༌ སལ༌ཅེས༌ལ༌ ནའ༌ ཁུར༌ར༌ ཛད༌ཁན༌ནི༌ ས༌ཀྱད༌ གང༌པོ༌ སལ༌ལ༌ ཛདས༌། ཁོང༌གུན༌ནི༌ ཏེ༌གུན༌ ཝང༌ངའི༌ ཡོག༌ག༌ ཁྱོངས༌ཏེ༌ ཏེ༌རུ༌ ཚུགས༌ཏེ༌ དུགས༌། 44 ཡ༌ཝའེ༌ ཁོང༌གུན༌ནི༌ ཕ༌མེས༌པོ༌གུན༌ལ༌ ནའ༌ ཁུར༌ར༌ ཛད༌ཁན༌ ནང༌ཞིན༌ ཆོགས༌ ཚང༌མ༌ནེ༌ ཁོང༌གུན༌ལ༌ ཞི༌དེ༌ སལ༌ལ༌ ཛདས༌། གྲ༌འོ༌ ཅིག༌གའང༌ ཁོང༌གུན༌ནི༌ གྱབ༌གལ༌ལ༌ ལངས༌ མ༌ཉནས༌ ཅིའ༌ཟེར༌ན༌ ཡ༌ཝའེ༌ ཁོང༌ངི༌ གྲ༌འོ༌གུན༌ ཁོང༌གུན༌ནི༌ ལག༌ག༌ སྟད༌ད༌ ཛད༌ཏེ༌ ཨིན༌པིན༌། 45 ཡ༌ཝའེ༌ ཨིས༌ར༌ཨེལ༌པ༌གུན༌ལ༌ ཛད༌ཁན༌ནི༌ ཞལ༌ཆད༌ ཟང༌པོ༌གུན༌ནི༌ ནང༌ནེ༌ ཅིག༌གའང༌ མ༌གྲུབ༌བ༌ མ༌ལུས༌། ཁོང༌ངི༌ མོལ༌ཁན༌ ཚང༌མ༌ གྲུབ༌།

22

ཤར༌ ཆོགས༌སི༌ མི༌སྡེ༌གུན༌ ལོགས༌ཏེ༌ ཁོང༌རང༌གུན༌ནི༌ ནས༌ས༌ སོང༌།

22:1-34

1 ཏེ༌ནེ༌ ཡོ༌ཤུའེ༌ རུ༌བེན༌ དང༌ གཱད༌དི༌ མི༌སྡེ༌ ཡང༌ མ༌ནས༌སའེ༌ མི༌སྡེ༌ ཕེད༌པོའ༌ བོད༌ཏེ༌ 2 ཁོང༌གུན༌ལ༌ ཟེརས༌, “ཁྱོ༌ཞ༌གུན༌ནི༌ ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ བཀའ༌ སལ༌ཁན༌ ཚང༌མ༌ ཅོས༌ ཡང༌ ངའེ༌ ཟེར༌ཁན༌ ཚང༌མ༌ ཁའ༌ཉནས༌། 3 ཏུས༌ མ༌ རིང༌མོ༌ དི༌རིང༌ ཚོག༌པ༌ ཁྱོ༌ཞའེ༌ ཁྱོ༌ཞ༌རང༌ངི༌ སྤུན༌གུན༌ལ༌ རོགས༌ ཅོས༌ཏེ༌ ཡ༌ཝ༌ ང༌དང༌ངི༌ དཀོན༌མཆོག༌གི༌ བཀའ༌ སལ༌ཁན༌གུན༌ ཁའ༌ཉནས༌། 4 ཏ༌ ང༌དང༌གུན༌ནི༌ དཀོན༌མཆོག༌ ཡ༌ཝའེ༌ ཞལ༌ཆད༌ ནང༌ཞིན༌ ཁྱོ༌ཞའེ༌ སྤུན༌གུན༌ལ༌ ཞི༌དེ༌ སལ༌ པ༌སང༌ ཡ༌ཝའེ༌ ཞབས༌ཏོག༌པ༌ མོ༌ཟེས༌སི༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ ཁྱོ༌ཞའ༌ སལ༌ཁན༌ ནས༌ས༌, ཁྱོ༌ཞ༌རང༌ངི༌ ཁང༌པ༌ ལོགས༌ཏེ༌ སོང༌། 5 ཨིན༌ནའང༌ མོ༌ཟེས༌སི༌ སལ༌ཁན༌ནི༌ བཀའ༌ཁྲིམས༌གུན༌ དང༌ བཀའ༌རྒྱ༌གུན༌ལ༌ སྲུང༌ཅེས༌ ཏན༌ཏན༌ ཅོས༌། ང༌དང༌གུན༌ནི༌ དཀོན༌མཆོག༌ ཡ༌ཝའ༌ ཅམས༌པ༌ ཅོ༌, ཁོང༌ངི༌ སྟན༌ན༌ ཛད༌ཁན༌ནི༌ ལམ༌མི༌ཀ༌ གྲུལ༌, ཁོང༌ངི༌ བཀའ༌གུན༌ལ༌ ཁའ༌ ཉོན༌, ཁོང༌ང༌ སྟན༌པོ༌ ཐམས༌ཏེ༌ དུག༌ ཡང༌ སྙིང༌ གང༌པོ༌ དང༌ སེམས༌ གང༌པོ༌ནེ༌ ཁྱོ༌ཞའེ༌ ཁོང༌ང༌ ཞབས༌ཏོག༌ ཞུས༌།”

6 ཏེ༌ནེ༌ ཡོ༌ཤུའེ༌ ཁོང༌གུན༌ལ༌ ཅིན༌ལབས༌ སལ༌ཏེ༌ ཁོང༌གུན༌ ལམ༌ཅུགས༌ ཡང༌ ཁོང༌གུན༌ ཁང༌པ༌ ལོགས༌ཏེ༌ སོང༌། 7 ༼མོ༌ཟེས༌སི༌ མ༌ནས༌སའེ༌ མི༌སྡེ༌ ཕེད༌པོའ༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ ཡོད༌ཁན༌ བ༌ཤན༌ནི༌ ས༌ཀྱད༌ ཡང༌ ཞན༌ ཕེད༌པོའ༌ ཡོར༌དཱན༌ནི༌ ནུབ༌ ཆོགས༌ལ༌ ས༌ཀྱད༌ ཏངས༌ཏེ༌ ཨིན༌པིན༌༽ ཡོ༌ཤུའེ༌ ཁོང༌གུན༌ ལོགས༌ཏེ༌ ལམ༌ཅུག༌ ཟ༌ནེ༌ ཁོང༌གུན༌ལ༌ ཅིན༌ལབས༌ སལ༌ཏེ༌ 8 ཟེརས༌, “ཁྱོ༌ཞ༌གུན༌ ཁང༌པ༌ གྱུ༌ནོར༌ མང༌པོ༌ ཉམ༌པོ༌ ལོགས༌ཏེ༌ སོང༌, སེམས༌ཅན༌ནི༌ ཁྱུ༌ མང༌པོ༌, མུལ༌, སེར༌, ར༌གན༌, ལྕགས༌ ཡང༌ ཀོས༌ལག༌ མང༌པོ༌, གྲ༌འོ༌གུན༌ནི༌ ཀ༌ནེ༌ ཅོམས༌ཏེ༌ ཁྱོང༌ཁན༌ནི༌ གྱུ༌ནོར༌གུན༌ ཁྱོ༌ཞའེ༌ ཉེན༌གྲུང༌གུན༌ ཉམ༌པོ༌ བགོས༌།”

9 ཏེ༌ནེ༌ རུ༌བེན༌ དང༌ གཱད༌དི༌ མི༌སྡེ༌ ཡང༌ མ༌ནས༌སའེ༌ མི༌སྡེ༌ ཕེད༌པོའ༌ ཞན༌ ཨིས༌ར༌ཨེལ༌པ༌གུན༌ ཀེ༌ནན༌ནི༌ ནས༌ས༌ ཤི༌ལོཧའ༌ བོར༌ཏེ༌ ཁོང༌རང༌གུན༌ནི༌ ས༌ཀྱད༌ གི༌ལེད༌ལ༌ ལོགས༌ཏེ༌ སོང༌ ཀ༌བོ༌ མོ༌ཟེས༌ གྱུད༌ཏེ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཁོང༌གུན༌ལ༌ ཐོབ༌ཏེ༌ ཨིན༌པིན༌།

10 ཁོང༌གུན༌ ཀེ༌ནན༌ནི༌ ནང༌ང༌ ཡོར༌དཱན༌ ལྩངས༌པོའེ༌ ཉེ༌མོའ༌ ཡོད༌ཁན༌ གེ༌ལི༌ལོཐ༌ ནས༌སའེ༌ཀ༌ ལེབ༌བ༌ཅིག༌ རུ༌བེན༌ དང༌ གཱད༌དི༌ མི༌སྡེ༌ ཡང༌ མ༌ནས༌སའེ༌ མི༌སྡེ༌ ཕེད༌ གུན༌ནི༌ ཡོར༌དཱན༌ ལྩངས༌པོའེ༌ དུན༌ལ༌ ཆོད༌ཁྲི༌ ཆེན༌མོ༌ ཞིག༌ རྩིགས༌། 11 ཏེ༌ནེ༌ ཞན༌ ཨིས༌ར༌ཨེལ༌པ༌གུན༌ལ༌ རུ༌བེན༌ དང༌ གཱད༌དི༌ མི༌སྡེ༌ ཡང༌ མ༌ནས༌སའེ༌ མི༌སྡེ༌ ཕེད༌ གུན༌ནི༌ ཡོར༌དཱན༌ ལྩངས༌པོའེ༌ ནུབ༌ ཆོགས༌ ཀེ༌ནན༌ནི༌ ས༌ཀྱད༌དི༌ ཐའ༌མ༌ གེ༌ལི༌ལོཐ༌ཐི༌ ནང༌ང༌ ཆོད༌ཁྲི༌ རྩིགས༌ཁན༌བོ༌ ཚོར༌ར༌ཅིག༌ 12 ཨིས༌ར༌ཨེལ༌པ༌ ཚང༌མ༌ ཤི༌ལོཧའེ༌ ནང༌ང༌ ཛོམས༌ཏེ༌ ཁོང༌གུན༌ནི༌ གྱབ༌གལ༌ལ༌ མག༌ ཏང༌ཅེས༌སི༌ གྲལ༌གྲིག༌ ཅོས༌།

13 ཁོང༌གུན༌ནི༌ བླ༌མ༌ ཨེ༌ལི༌འ༌ཟར༌རི༌ བུ༌ཚ༌ ཕི༌ནི༌ཧས༌སི༌ གོ༌ཁྲིད༌ ཅོས༌ཏེ༌ ཐུས༌མི༌གུན༌ རུ༌བེན༌, གཱད༌ དང༌ མ༌ནས༌སའེ༌ མི༌སྡེ༌ ཕེད༌ གུན༌ལ༌ སྤེ༌ར༌ ཏང༌ང༌ ལམ༌ཅུགས༌། 14 འི༌ ཐུས༌མི༌གུན༌ནི༌ ནང༌ང༌ ཨིས༌ར༌ཨེལ༌པའེ༌ སྤོན༌བོ༌ རྕུ༌, མི༌སྡེ༌ རེ༌རེ༌ ནེ༌ མི༌ རེ༌རེ༌, ཁོང༌གུན༌ རང༌རང༌ངི༌ མི༌རིགས༌སི༌ ནང༌ང༌ ནང༌ཚངས༌སི༌ གོ༌སྐྱོང༌ ཨིན༌པིན༌། 15 ཁོང༌གུན༌ གི༌ལེད༌དི༌ ནས༌ས༌ ལེབས༌ཏེ༌ རུ༌བེན༌ དང༌ གཱད༌དི༌ མི༌སྡེ༌ ཡང༌ མ༌ནས༌སའེ༌ མི༌སྡེ༌ ཕེད༌ གུན༌ལ༌ ཟེརས༌, 16 “ཡ༌ཝའེ༌ ཆོས༌ཚོགས༌ ཚང༌མའེ༌ ཏྲི༌དུག༌, ‘ཁྱོ༌ཞའེ༌ ཨིས༌ར༌ཨེལ༌ལི༌ དཀོན༌མཆོག༌གི༌ཀ༌ ཏད༌པ༌ ཕངས༌ཏེ༌ ཁོང༌ང༌ གྱབ༌གལ༌ ཅོས༌ཏེ༌ འི༌ ཆོད༌ཁྲི༌ ཅིའ༌ རྩིགས༌ཏེ༌ ཨིན༌? 17 པེ༌འོར༌རི༌ ནང༌ང༌ ང༌དང༌གུན༌ནི༌ ཅོ༌ཁན༌ནི༌ སྡིག༌པ༌ ཐའ༌ཐད༌ མ༌ནོག༌ག༌? ཡ༌ཝའེ༌ མི༌གུན༌ནི༌ཀ༌ ཏེ༌ ནད༌པོ༌ ཡོངས༌ཏེའང༌, དི༌རིང༌ ཚག༌པ༌ ང༌དང༌གུན༌ ཏེ༌ སྡིག༌པ༌ནེ༌ ལག༌མོ༌ མ༌ཆ༌ ཨིན༌ནོག༌། 18 ཁྱོ༌ཞ༌གུན༌ དི༌རིང༌ ཡ༌ཝ༌ ནེ༌ ཐག༌རིང༌ང༌ ཤོར༌ཏེ༌ ཨིན༌ན༌?’ ”

“དི༌རིང༌ ཁྱོ༌ཞ༌གུན༌ནི༌ ཡ༌ཝའེ༌ གྱབ༌གལ༌ ཅོ༌ན༌ ཐོ༌རེ༌ ཁོང༌ ང༌དང༌ ཚང༌མའེ༌ཀ༌ ཐུག༌སྲོ༌ སྐྱོད༌ཨིན༌། 19 ཁྱོ༌ཞའ༌ ཐོབ༌ཁན༌ནི༌ ས༌ཀྱད༌ ཏམ༌པ༌ མན༌ན༌ ཡ༌ཝའེ༌ ཀུར༌ ཡོད༌སའེ༌ ཁོང༌ངི༌ ས༌ཀྱད༌ ཆོགས༌ལ༌ ཡོང༌ ཡང༌ ང༌ཞའེ༌ ཕྲོའ༌ ཁྱོ༌ཞའེ༌ སྐལ༌ལའེ༌ ས༌ཀྱད༌ ལེན༌། ཨིན༌ནའང༌ ཡ༌ཝ༌ ང༌དང༌ངི༌ དཀོན༌མཆོག༌ ཅིག༌པོའེ༌ ཆོད༌ཁྲི༌ མན༌པ༌ ཞན༌ ཡང༌ ཆོད༌ཁྲི༌ རྩིགས༌ཏེ༌ ཡ༌ཝ༌ ཡ༌ ང༌ཞ༌གུན༌ནི༌ གྱབ༌གལ༌ མ༌ཅོ༌། 20 ཟེ༌རཧའེ༌ བུ༌ཚ༌ ཨ༌ཀེན༌ནི༌ ཡ༌ཝའ༌ ཕུལ༌ཅེས༌སི༌ ཅ༌ལག༌གུན༌ནི༌ ནང༌ནེ༌ སྐུས༌ཏེ༌ སྡིག༌པ༌ ཅོ༌ཅེས༌པའེ༌ ཡ༌ཝའེ༌ ཐུག༌སྲོ༌ ཨིས༌ར༌ཨེལ༌ གང༌པོའེ༌ཀ༌ མ༌བབས༌ས༌? ཁོའེ༌ སྡིག༌པའེ༌ ཞས༌ཏེ༌ ཁོ༌རང༌ ཅིག༌པོ༌ མན༌པ༌ ཞན༌ ཨིས༌ར༌ཨེལ༌པ༌གུན༌ནའང༌ ཤི༌།”

21 ཏེ༌ནེ༌ རུ༌བེན༌, གཱད༌ དང༌ མ༌ནས༌སའེ༌ མི༌སྡེ༌ ཕེད༌པོའེ༌ ཨིས༌ར༌ཨེལ༌པའེ༌ མི༌རིགས༌གུན༌ནི༌ གོ༌སྐྱོང༌གུན༌ལ༌ ལན༌ཏངས༌, 22 “ཡ༌ཝ༌, དཀོན༌མཆོག༌ ཀུན༌ཝང༌། ཡ༌ཝ༌, དཀོན༌མཆོག༌ ཀུན༌ཝང༌། ཁོང༌ངི༌ ཁྱེན༌ན༌ ཛད༌ད༌ནོག༌ ཡང༌ ཨིས༌ར༌ཨེལ༌པ༌གུན༌ལའང༌ གྱུས༌ ཆ༌གོས༌། ང༌ཞ༌གུན༌ནི༌ འི༌ ཆོད༌ཁྲི༌ རྩིགས༌ཏེ༌ ཡ༌ཝའེ༌ གྱབ༌གལ༌ ཅོས༌ཏེ༌ ཨིན༌ན༌ ང༌ཞ༌གུན༌ སད༌ནའང༌ གྲིག༌། 23 ཀལ༌ཏེས༌ ང༌ཞའེ༌ ཡ༌ཝ༌ ནེ༌ ཐག༌རིང༌ང༌ ཆ༌ཅེས༌ལ༌ ང༌ཞ༌རང༌ངི༌ ཕིའ༌ མེའ༌ སྲག༌ཅེས༌ ཡ༌ གྲུའི༌ ཡ༌ ཞི༌དེ༌ ཆོད༌པ༌ ཕུལ༌ཅེས༌སི༌ ཕིའ༌ འི༌ ཆོད༌ཁྲི༌ རྩིགས༌ཏེ༌ ཨིན༌ན༌ ཡ༌ཝ༌ ཁོང༌རང༌ངི༌ ང༌ཞ༌གུན༌ལ༌ ཆད༌པ༌ སལ༌ལ༌ ཛད༌ཤིག༌། 24 མན༌། ང༌ཞའེ༌ ཏེ༌བོ༌ ཅོས༌པིན༌ ཅིའ༌ཟེར༌ན༌ ང༌ཞ༌གུན༌ ཇིགས༌ས༌ རག༌, ཞག༌ཤིག༌ ཁྱོ༌ཞའེ༌ པུར༌གྱུད༌གུན༌ནི༌ ཟེར༌ སྲིད༌ཅེས༌ ཨིན༌ནོག༌, ‘ང༌ཞའེ༌ ཅོལ༌ཁན༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའ༌ ཁྱོ༌ཞ༌གུན༌ནི༌ ཆོད༌པ༌ ཕུལ༌ མི༌ ཆོགས༌། 25 ཡ༌ཝའེ༌ ཡོར༌དཱན༌ ལྩངས༌པོ༌ ང༌ཞ༌གུན༌ དང༌ ཁྱོ༌ཞའ༌ རུ༌བེན༌ དང༌ གཱད༌དི༌ མིར༌གྱུད༌གུན༌ནི༌ པར༌ལ༌ སན༌ཚམས༌ ཅོའ༌ཛདས༌, ཁྱོ༌ཞ༌གུན༌ནི༌ ཡ༌ཝའ༌ ཅོལ༌ མི༌ ཆོགས༌།’ ཏེ༌ཟུག༌ ཟེར༌ཏེ༌ ཁྱོ༌ཞའེ༌ པུར༌གྱུད༌གུན༌ནི༌ ང༌ཞའེ༌ པུར༌གྱུད༌གུན༌ལ༌ ཡ༌ཝའ༌ ཅོལ༌ཅེས༌ སྒག༌ སྲིད༌ཅེས༌ ཨིན༌ནོག༌།”

26 “ཏེ༌ གྱུན༌ཚན༌ནི༌ ཕིའ༌ ང༌ཞ༌གུན༌ནི༌ ཆོད༌ཁྲི༌ རྩིགས༌པིན༌། ཆོད༌པ༌ མེའ༌ སྲག༌ཅེས༌ ཡ༌ སྲོག༌ཆོད༌ ཕུལ༌ཅེས༌སི༌ ཕིའ༌ མ༌རྩིགས༌པིན༌། 27 འི༌བོ༌ ང༌ཞའ༌ དང༌ ཁྱོ༌ཞའ༌ ཡང༌ ང༌དང༌གུན༌ནི༌ པུར༌གྱུད༌ གུན༌ནི༌ ཕིའ༌, ང༌ཞ༌གུན༌ནི༌ མེའ༌ སྲག༌ཅེས༌, སྲོག༌ཆོད༌ དང༌ ཞི༌དེའེ༌ ཆོད༌པ༌ གུན༌ ཡ༌ཝའེ༌ ཏམ༌པ༌ ཀུར༌ ཡོད༌ས༌ ཅིག༌པོའེ༌ཀ༌ ཕུལ༌ཏེ༌ ཁོང༌ང༌ ཅོལ༌ཅེས༌སི༌ སྤང༌པོ༌ཞིག༌ ཨིན༌ནོག༌། ཏེ༌ནེ༌ ཁྱོ༌ཞའེ༌ པུར༌གྱུད༌གུན༌ནི༌ ང༌ཞའེ༌ པུར༌གྱུད༌གུན༌ལ༌, ‘ཁྱོ༌ཞའ༌ ཡ༌ཝའེ༌ མི༌གུན༌ མན༌’ ཟེར༌ མི༌ཉན༌།”

28 “ཀལ༌ཏེས༌ ཁོང༌གུན༌ནི༌ ཏེ༌ཟུག༌ ཟེར༌ན༌ ང༌ཞའེ༌ པུར༌གྱུད༌གུན༌ནི༌ ཟེར༌ཉན༌ཨིན༌, ‘ལྟོས༌, ང༌ཞའེ༌ ཕ༌མེས༌པོ༌གུན༌ནི༌ རྩིགས༌ཁན༌ནི༌ ཆོད༌ཁྲི༌ ཡ༌ཝའེ༌ ཆོད༌ཁྲི༌ ཙོགས༌ དུག༌, ཡང༌ ཏེ༌བོ༌ སྲག༌ཅེས༌ ཡ༌ སྲོག༌ཆོད༌དི༌ ཆོད༌པ༌ ཕུལ༌ལ༌ མན༌པ༌ ང༌ཞའ༌ དང༌ ཁྱོ༌ཞའ༌ ཉིས༌ཀོ༌ ཡ༌ཝའེ༌ ཨིན༌ཁན༌ནི༌ སྤང༌པོ༌ ཏང༌ང༌ནོག༌།’ 29 ཡ༌ཝའེ༌ གྱབ༌གལ༌ ང༌ཞ༌གུན༌ནི༌ མན༌ནེ༌ མི༌ཅོ༌ ཡང༌ མེའ༌ སྲག༌ཅེས༌, སྲོག༌ཆོད༌ དང༌ ཞི༌དེའེ༌ ཆོད༌པ༌ གུན༌ ཕུལ༌ཅེས༌སི༌ ཆོད༌ཁྲི༌ རྩིགས༌ཏེ༌ ང༌ཞའ༌ ཁོང༌ནེ༌ ཐག༌རིང༌ང༌ མན༌ནེ༌ མི༌ཆ༌། ཏེ༌གུན༌ ཕུལ༌སའེ༌ ནས༌ས༌ ཡ༌ཝའེ༌ ཏམ༌པ༌ ཀུར༌རི༌ དུན༌ལ༌ ཡོད༌ཁན༌ནི༌ ཆོད༌ཁྲི༌ ཅིག༌པོ༌ ཨིན༌ནོག༌།”

30 རུ༌བེན༌, གཱད༌ དང༌ མ༌ནས༌ས༌ མི༌སྡེ༌ ཕེད༌ གུན༌ནི༌ ཟེར༌ཁན༌བོ༌ བླ༌མ༌ ཕི༌ནི༌ཧས༌ དང༌ ཨིས༌ར༌ཨེལ༌པའེ༌ སྤོན༌བོ༌གུན༌ནི༌ ཚོར༌ར༌ཅིག༌ ཁོང༌གུན༌ ཐད༌པོ༌ སོང༌། 31 ཨེ༌ལི༌འ༌ཟར༌རི༌ བུ༌ཚ༌ བླ༌མ༌ ཕི༌ནི༌ཧས༌སི༌ ཁོང༌གུན༌ལ༌ ལན༌ཏངས༌, “ཡ༌ཝ༌ ང༌དང༌གུན༌ནི༌ ཕྲོའ༌ ཞུགས༌ཏེ༌ ཨིན༌ཁན༌བོ༌ དི༌རིང༌ ང༌དང༌གུན༌ལ༌ ཧ༌གོ༌ ཅིའ༌ཟེར༌ན༌ ཁྱོ༌ཞའེ༌ ཡ༌ཝའེ༌ གྱབ༌གལ༌ལ༌ འི༌ ལས༌པོ༌ མ༌ཅོའ༌ ཨིན༌ནོག༌ ཀ༌ཟུག༌ ང༌ཞའེ༌ སམ༌། ཁྱོ༌ཞའེ༌ དཀོན༌མཆོག༌གི༌ ཆད༌པ༌ནེ༌ ཨིས༌ར༌ཨེལ༌པ༌གུན༌ སྐྱོབས༌ཏེ༌ ཨིན༌ནོག༌།”

32 ཏེ༌ནེ༌ བླ༌མ༌ ཕི༌ནི༌ཧས༌ དང༌ སྤོན༌བོ༌གུན༌ རུ༌བེན༌ དང༌ གཱད༌དི༌ མི༌སྡེ༌གུན༌ གི༌ལེད༌དི༌ ནང༌ང༌ བོར༌ཏེ༌ ཀེ༌ནན༌ནི༌ ས༌ཀྱད༌ལ༌ ལོགས༌ཏེ༌ སོང༌ ཡང༌ ཨིས༌ར༌ཨེལ༌པ༌གུན༌ལ༌ ཇུང༌ཁན༌གུན༌ ཤདས༌། 33 ཨིས༌ར༌ཨེལ༌པ༌ ཚང༌མ༌ ཐད༌པོ༌ སོང༌ཏེ༌ དཀོན༌མཆོག༌ག༌ སྟོད༌པ༌ ཕུལས༌ ཡང༌ རུ༌བེན༌ དང༌ གཱད༌པ༌གུན༌ནི༌ གྱབ༌གལ༌ལ༌ མག༌ ཏངས༌ཏེ༌ ཁོང༌གུན༌ནི༌ ནས༌ས༌ མེད༌ཁན༌ ཅོ༌ཅེས༌སི༌ སྤེ༌ར༌ མ༌ཏངས༌།

34 རུ༌བེན༌ དང༌ གཱད༌པ༌གུན༌ནི༌ ཆོད༌ཁྲི༌བོའ༌ “སྤང༌པོ༌” མིང༌ ཏགས༌ཏེ༌ ཟེརས༌, “འི༌བོ༌ ང༌ཞའ༌ དང༌ ཁོང༌གུན༌ནི༌ པར༌ལ༌ ཡ༌ཝ༌ ང༌ཞ༌གུན༌ནི༌ དཀོན༌མཆོག༌ ཞུགས༌ཁན༌ནི༌ སྤང༌པོ༌ ཨིན༌།”

23

ཡོ༌ཤུའེ༌ སྟིང༌ཇུག༌གི༌ ལབ༌ཞ༌།

23:1-16

1 ཡ༌ཝའེ༌ ཨིས༌ར༌ཨེལ༌པ༌གུན༌ལ༌ ཁོང༌གུན༌ནི༌ གྲ༌འོ༌ ཚང༌མའེ༌ ཀ༌ནེ༌ ཞི༌དེ༌ སལ༌ཏེ༌ ལོ༌ མང༌པོའེ༌ སྟིང༌ནེ༌, ཡོ༌ཤུའ༌ མ༌རྒད༌པོ༌ སོང༌ཏེ༌ ཡོད༌པིན༌། 2 ཁོང༌ངི༌ ཨིས༌ར༌ཨེལ༌པའེ༌ སྤོན༌བོ༌, འུ༌སྐྱོང༌, ཁྲིམ༌སྤོན༌ དང༌ མག༌མི༌ སྤོན༌བོ༌ ཚང༌མ༌ བོདས༌ ཡང༌ ཟེརས༌, “ང༌ ལོ༌ མང༌པོ༌ སོང༌ཏེ༌ སྲན༌ཏྲེ༌ སྒས༌ཏེ༌ ཨིན༌ནོག༌ 3 ཡ༌ཝའེ༌ ཁྱོ༌ཞ༌གུན༌ནི༌ ཏོན༌ལ༌ གྱལ༌ཁམས༌ ཚང༌མ༌ ཉམ༌པོ༌ ཛད༌ཁན༌བོ༌ ཁྱོ༌ཞ༌གུན༌ནི༌ ཐོང༌ཏེ༌ ཨིན༌ནོག༌། ང༌དང༌ངི༌ གྲ༌འོ༌གུན༌ལ༌ ནོལ༌ལ༌ ཛད༌ཁན༌བོ༌ ཡ༌ཝ༌ ང༌དང༌གུན༌ནི༌ དཀོན༌མཆོག༌ ཞུགས༌ཏེ༌ ཨིན༌། 4 ངའེ༌ ཁྱོ༌ཞ༌གུན༌ལ༌ ནོར༌སྐལ༌ལི༌ ཚུལ༌ལ༌ ཤར༌ ཆོགས༌སི༌ ཡོར༌དཱན༌ ལྩངས༌པོ༌ནེ༌ ཏངས༌ཏེ༌ ནུབ༌ ཆོགས༌ལ༌ མེ༌གྲི༌ཀྲེ༌རིའན༌ནི༌ ཚོ༌ ཚོག༌པ༌ བགོས༌ཏེ༌ ཏང༌ཁན༌ནི༌ ས༌ཀྱད༌ ང༌ཡོག༌ག༌ ཁྱོང༌ཁན༌ ཡང༌ མ༌ ཁྱོང༌ཁན༌ ཚང༌མ༌ ལྟོས༌། 5 ཏེ༌ ས༌ཀྱད༌ ཚང༌མ༌ ཁྱོ༌ཞའེ༌ གྱུར༌ཨིན༌ ཅིའ༌ཟེར༌ན༌ ཡ༌ཝ༌ ང༌དང༌ངི༌ དཀོན༌མཆོག༌གི༌ ཏེ༌ ནང༌ང༌ དུག༌ཁན༌ ཚང༌མ༌ ཕིང༌ང༌ ཛད༌ཨིན༌། ཡ༌ཝ༌ ང༌དང༌ངི༌ དཀོན༌མཆོག༌གི༌ ཞལ༌ཆད༌ ཛད༌ཁན༌ ནང༌ཞིན༌ ཁྱོ༌ཞ༌གུན༌ནི༌ ཏེ༌ ས༌ཀྱད༌གུན༌ ལེན༌ཨིན༌།”

6 “མོ༌ཟེས༌སི༌ ཁྲིམས༌སི༌ སྤེ༌ཆའེ༌ ནང༌ང༌ བྲིས༌ཏེ༌ ཡོད༌ཁན༌ ཚང༌མ༌ ཁའ༌ ཉན༌ཅེས༌ ཏན༌ཏན༌ ཅོས༌, ཏེ༌གུན༌ནེ༌ གྱུར༌ཏེ༌ ཡས༌པ༌ ཡ༌ ཡོ༌མ༌ མ༌ཆ༌། 7 འི༌ ས༌ཀྱད༌དི༌ ནང༌ང༌ དུག༌ཁན༌ མི༌གུན༌ ཉམ༌པོ༌ བྲེལ༌ མི༌བོར༌ཅེས༌ ཏན༌ཏན༌ ཅོས༌ཏེ༌ ཁོང༌གུན༌ནི༌ ལྷ༌ལྷ༌མོ༌ གུན༌ནི༌ མིང༌ ཡ༌ ཏེ༌གུན༌ནི༌ མིང༌ངི༌ ནང༌ང༌ ནའ༌ མ༌ཁུར༌ ཡང༌ ཏེ༌གུན༌ལ༌ ཞབས༌ཏོག༌ མ༌ཞུ༌ ཡ༌ ཅོལ༌ མ༌ཅོལ༌། 8 ཨིན༌ནའང༌ ཡ༌ཝ༌ ང༌དང༌ངི༌ དཀོན༌མཆོག༌ག༌ སྟན༌པོ༌ ཐམས༌ཏེ༌ དུག༌ ཀ༌ཟུག༌ ཁྱོ༌ཞ༌གུན༌ནི༌ དག༌ས༌ ཚག༌པ༌ ཅོ༌ཨིན༌ ཨིན༌ནོག༌།”

9 “ཡ༌ཝའེ༌ གྱལ༌ཁག༌ ཝང༌ཅན༌ དང༌ ཤུགས༌ཅན༌ ཚང༌མ༌ ཁྱོ༌ཞ༌གུན༌ནི༌ ཕིའ༌ ཕིངས༌ཏེ༌ ཁྱོ༌ཞའ༌ ཏང༌ང༌ ཛདས༌། དག༌ས༌ ཚག༌པ༌ ཁྱོ༌ཞའེ༌ གྱབ༌གལ༌ལ༌ གྱལ༌ཁམས༌ ཅིག༌གའང༌ ལངས༌ མ༌ཉན༌ན༌ ཨིན༌ནོག༌། 10 མག༌གི༌ ནང༌ང༌ ཁྱོ༌ཞའ༌ རེ༌རེའེ༌ གྲ༌འོ༌ སྟོང༌ ཤོར༌ ཅུག༌ཨིན༌ ཅིའ༌ཟེར༌ན༌ ཡ༌ཝ༌ ཁྱོ༌ཞ༌གུན༌ནི༌ དཀོན༌མཆོག༌གི༌ ཁྱོ༌ཞའེ༌ ཏོན༌ལ༌ ནོལ༌ལ༌ ཛད༌ཨིན༌ ཀ༌ཟུག༌ ཁོང༌ངི༌ ཞལ༌ཆད༌ ཛད༌ཏེ༌ ཨིན༌པིན༌། 11 ཏེ༌བོའེ༌ཕིའ༌ ཡ༌ཝ༌ ཁྱོ༌ཞ༌རང༌ངི༌ དཀོན༌མཆོག༌ག༌ ཅམས༌པ༌ ཅོ༌ཅེས༌ ཏན༌ཏན༌ ཅོས༌།”

12 “ཨིན༌ནའང༌ ཀལ༌ཏེས༌ ཁྱོ༌ཞའ༌ ཁོང༌ནེ༌ གྱུར༌ཏེ༌ འི༌ གྱལ༌ཁམས༌སི༌ མི༌ མ༌ཕིང༌ང༌ ལུས༌ཁན༌གུན༌ནི༌ ལུག༌སྲོལ༌ ཡང༌ ཁོང༌གུན༌ ཉམ༌པོ༌ ན༌མ༌ ཅོས༌ཏེ༌ བྲེལ༌ བོར༌ན༌, 13 ཏེ༌ནེ༌ ཡ༌ཝ༌ ང༌དང༌ངི༌ དཀོན༌མཆོག༌གི༌ ཁྱོ༌ཞའེ༌ ཕིའ༌ ཁོང༌གུན༌ འི༌ ས༌ཀྱད༌དི༌ ནང༌ནེ༌ ཕིང༌ང༌ མི༌ ཛད༌ཅེས༌པོ༌ སལ༌པོ༌ ཧ༌གོ༌གོས༌ མ༌ཚད༌ ཁོང༌གུན༌ ཁྱོ༌ཞའ༌ ཁད༌ཅེས༌སི༌ སྙི༌འུ༌, ཁྱོ༌ཞའེ༌ གྱབ༌བ༌ ཕོག༌ཁན༌ ལྟལ༌ཅགས༌ ཡང༌ ཁྱོ༌ཞའེ༌ མིག༌གི༌ ནང༌ང༌ ཙེར༌མང༌ ཙོགས༌ གྱུར༌ཨིན༌ ཡང༌ ཡ༌ཝ༌ ང༌དང༌ངི༌ དཀོན༌མཆོག༌གི༌ ཁྱོ༌ཞའ༌ སལ༌ཁན༌ནི༌ འི༌ ས༌ཀྱད༌ ཟང༌པོའེ༌ ནང༌ནེ༌ ཁྱོ༌ཞ༌གུན༌ ཕིང༌ང༌ ཛད༌ཨིན༌།”

14 “ཏ༌ ང༌ ཤི༌ཅེས༌སི༌ ཏུས༌ ལེབ༌ཏེ༌ ཨིན༌ནོག༌། ཁྱོ༌ཞ༌གུན༌ལ༌ སྙིང༌ནེ༌ ཧ༌གོ༌ཏེ༌ ཨིན༌ནོག༌ ང༌དང༌ངི༌ དཀོན༌མཆོག༌ ཡ༌ཝའེ༌ ཞལ༌ཆད༌ ཛད༌ཁན༌ ཟང༌པོ༌ ཅིག༌གའང༌ དྲན༌དྲའ༌ མ༌གྲུབ༌བ༌ མ༌ལུས༌། ཚང༌མ༌ དྲན༌དྲའ༌ གྲུབ༌ཏེ༌ ཨིན༌ནོག༌། 15 ཨིན༌ནའང༌ ཡ༌ཝ༌ ཁྱོ༌ཞ༌གུན༌ནི༌ དཀོན༌མཆོག༌གི༌ ཞལ༌ཆད༌ ཛད༌ཁན༌ ཚང༌མ༌ དྲན༌དྲའ༌ གྲུབ༌བ༌ ཙོགས༌ལ༌ ཁོང༌ངི༌ ཁྱོ༌ཞ༌གུན༌ནི༌ཀ༌ ངན༌པ༌ ཚང༌མ༌ ཇུང༌ཅེས༌སི༌ སྤང༌པུད༌ད༌ ཛད༌ཁན༌གུན༌ནའང༌ དྲན༌དྲའ༌ གྲུབ༌ཨིན༌ ནམ༌ཚག༌པ༌ དཀོན༌མཆོག༌གི༌ ཁྱོ༌ཞའ༌ སལ༌ཁན༌ནི༌ འི༌ ས༌ཀྱད༌ ཟང༌པོའེ༌ ནང༌ནེ༌ ཁྱོ༌ཞ༌གུན༌ མེད༌ཁན༌ མི༌ཛད༌། 16 ཀལ༌ཏེས༌ ཡ༌ཝའེ༌ བཀའ༌ སལ༌ཁན༌གུན༌ ཅགས༌ཏེ༌ ཁྱོ༌ཞ༌གུན༌ནི༌ ལྷ༌ལྷ༌མོ༌ གུན༌ལ༌ ཅོལ༌ ཡ༌ ཞབས༌ཏོག༌ ཞུས༌ཏེ༌ ཁོང༌གུན༌ལ༌ ཆག༌ ཕུལ༌ན༌ ཁོང༌ངི༌ ཐུག༌ སྲོ༌ ཁྱོ༌ཞ༌གུན༌ནི༌ཀ༌ ཀྲག༌པོ༌ མེ༌ བར༌ཁན༌ ཙོགས༌ བབས༌ཨིན༌ ཡང༌ ཁྱོ༌ཞ༌གུན༌ ཁོང༌ངི༌ སལ༌ཁན༌ནི༌ འི༌ ས༌ཀྱད༌ ཟང༌པོ༌ ནང༌ནེ༌ མ༌ གྱོགས༌པ༌ མེད༌ཁན༌ ཆེན༌།”

24

ཡོ༌ཤུའེ༌ ཨིས༌ར༌ཨེལ༌པ༌ ཚང༌མའ༌ ཡ༌ཝ༌ ཅིག༌པོའ༌ ཅོལ༌ཅེས༌ལ༌ ཁ༌དའ༌ ཏངས༌།

24:1-28

1 ཏེ༌ནེ༌ ཡོ༌ཤུའེ༌ ཨིས༌ར༌ཨེལ༌ལི༌ མི༌སྡེ༌ ཚང༌མ༌ ཤེ༌ཀེམ༌མི༌ ནང༌ང༌ ཛོམ༌ཅུགས༌། ཁོང༌ངི༌ འུ༌སྐྱོང༌གུན༌, སྤོན༌བོ༌གུན༌, ཁྲིམ༌སྤོན༌གུན༌ དང༌ མག༌གི༌ སྤོན༌བོ༌གུན༌ལ༌ ཡ༌ཝའེ༌ སྐུན༌དུན༌ལ༌ ཛོམ༌ཅེས༌ལ༌ ཟེརས༌ ཡང༌ ཁོང༌གུན༌ ཡོངས༌།

2 ཏེ༌ནེ༌ ཡོ༌ཤུའེ༌ མི༌ ཚང༌མ༌ལ༌ ཟེརས༌, “ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ མོལས༌, ‘ཏུས༌ མང༌པོའེ༌ སྔུན༌ལ༌ ཨབ༌ར༌ཧམ༌ དང༌ ན༌ཧོར༌རི༌ ཨ༌བ༌ ཏི༌རཧ༌ ཐེས༌ཏེ༌ ཁྱོ༌ཞའེ༌ ཕ༌མེས༌པོ༌གུན༌ ཡུཕ༌རེ༌ཀྲས༌སི༌ ལྩངས༌པོའེ༌ ཤར༌ ཆོགས༌ལ༌ དུག༌གད༌པིན༌ ཡང༌ ཁོང༌གུན༌ནི༌ ལྷ༌ལྷ༌མོ༌ གུན༌ལ༌ ཅོལ༌ལད༌པིན༌། 3 ཨིན༌ནའང༌ ངའེ༌ ཁྱོ༌ཞའེ༌ ཕ༌མེས༌པོ༌ ཨབ༌ར༌ཧམ༌ ཡུཕ༌རེ༌ཀྲས༌སི༌ ཤར༌ ཆོགས༌ནེ༌ ཀེ༌ནན༌ནི༌ ས༌ཀྱད༌དི༌ ནང༌ང༌ ཁྱོངས༌པིན༌། ངའེ༌ ཁོའ༌, ཁོའེ༌ བུ༌ཚ༌ ཨི༌སཱག༌ གྱུད༌ཏེ༌ པུར༌གྱུད༌ མང༌པོ༌ ཏངས༌པིན༌། 4 ངའེ༌ ཨི༌སཱག༌ག༌ ཡ༌ཀོབ༌ དང༌ ཨི༌སུ༌ བུ༌ཚ༌གུན༌ ཏངས༌པིན༌། ངའེ༌ ཨི༌སུའ༌ སེ༌འིར༌རི༌ རི༌ཡུལ༌ ཏངས༌པིན༌ ཨིན༌ནའང༌ ཡ༌ཀོབ༌ དང༌ ཁོའེ༌ ཕྲུ༌གུ༌ གུན༌ ཐུར༌ལ༌ ཨི༌ཇིབ༌བ༌ སོང༌།’ ”

5 “ ‘ཏེ༌ནེ༌ ངའེ༌ མོ༌ཟེས༌ དང༌ ཨ༌རོན༌ ལམ༌ཅུགས༌པིན༌ ཡང༌ ངའེ༌ ཨི༌ཇིབ༌པ༌གུན༌ལ༌ རྡུག༌ངལ༌ སྲན༌ཏྲེ༌ སྟན༌ཏེ༌ ཁྱོ༌ཞ༌གུན༌ ཏེ༌ནང༌ནེ༌ ཕིངས༌ཏེ༌ ཁྱོངས༌པིན༌། 6 ཁྱོ༌ཞའེ༌ ཕ༌མེས༌པོ༌གུན༌ ཚོ༌ མར༌པོའེ༌ཀ༌ ལེབ༌བ༌ཅིག༌ ཨི༌ཇིབ༌པ༌གུན༌ནི༌ རྟ༌ དང༌ ཤིང༌རྟ༌ སྲུལ༌ཁན༌ མག༌མི༌གུན༌ནི༌ ཁོང༌གུན༌ལ༌ ཏེ༌རུ༌ ཏེད༌ཏེ༌ ཁྱོངས༌། 7 ཨིན༌ནའང༌ ཁོང༌གུན༌ནི༌ ཡ༌ཝའ༌ རོགས༌ ཛད༌ཅེས༌ལ༌ ཞུས༌ ཡང༌ ངའེ༌ ཨིས༌ར༌ཨེལ༌པ༌ དང༌ ཨི༌ཇིབ༌པ༌ གུན༌ནི༌ པར༌ལ༌ མུན༌གྲིག༌ ཅོས༌པིན༌། ངའེ༌ ཨི༌ཇིབ༌པ༌གུན༌ ཚོའེ༌ ཆུ༌ ཉམ༌པོ༌ ཀབས༌པིན༌། ངའེ༌ ཨི༌ཇིབ༌པ༌གུན༌ལ༌ ཅོ༌ཁན༌བོ༌ ཁྱོ༌ཞའེ༌ མིག༌ནེ༌ ཐོང༌ཏེ༌ ཨིན༌ནོག༌། ཏེ༌སྟིང༌ནེ༌ ཁྱོ༌ཞ༌གུན༌ ཐང༌སྟོང༌ངི༌ ནང༌ང༌ ལོ༌ མང༌པོ༌ དུགས༌ཏེ༌ ཨིན༌པིན༌།’ ”

8 “ ‘ཏེ༌ནེ༌ ངའེ༌ ཁྱོ༌ཞ༌གུན༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ ཡོད༌ཁན༌ ཨ༌མོར༌པ༌གུན༌ནི༌ ས༌ཀྱད༌དི༌ ནང༌ང༌ ཁྱོངས༌པིན༌། ཁོང༌གུན༌ནི༌ ཁྱོ༌ཞའེ༌ གྱབ༌གལ༌ལ༌ ནོལས༌ ཨིན༌ནའང༌ ངའེ༌ ཁོང༌གུན༌ ཁྱོ༌ཞའེ༌ དུན༌ལ༌ མེད༌ཁན༌ ཅོས༌པིན༌ ཡང༌ ཁྱོ༌ཞའེ༌ ཁོང༌གུན༌ནི༌ ས༌ཀྱད༌ ང༌ཡོག༌ག༌ ཁྱོངས༌། 9 ཏེ༌ནེ༌ ཟིཔ༌པོར༌རི༌ བུ༌ཚ༌, མོ༌འབ༌བི༌ གྱལ༌པོ༌ བ༌ལག༌གི༌ ཨིས༌ར༌ཨེལ༌པའེ༌ གྱབ༌གལ༌ལ༌ མག༌ ཏང༌ཅེས༌ གྲལ༌གྲིག༌ ཅོས༌། ཁོའེ༌ ཁྱོ༌ཞ༌གུན༌ལ༌ ངན༌ ཏབ༌ཅེས༌སི༌ ཕིའ༌ བེ༌འོར༌རི༌ བུ༌ཚ༌ བ༌ལའམ༌ བོད༌ཏེ༌ ཁྱོངས༌། 10 ཨིན༌ནའང༌ ངའེ༌ བ༌ལའམ༌མི༌ ཞུ༌ཝ༌ མ༌ཉན༌པིན༌ མ༌ཚད༌ ངའེ༌ ཁོའ༌ ཁྱོ༌ཞའ༌ ཅིན༌ལབས༌ ཏང༌ ཅུགས༌པིན༌ ཡང༌ ཏེན༌ན༌ ཟུག༌གི༌ ངའེ༌ ཁྱོ༌ཞ༌གུན༌ བ༌ལག༌ནེ༌ ཐར༌ཅུགས༌པིན༌།’ ”

11 “ ‘ཏེ༌ནེ༌ ཁྱོ༌ཞ༌གུན༌ ཡོར༌དཱན༌ ལྩངས༌པོ༌ རྒལ༌ཏེ༌ ཡེ༌རི༌ཀོའ༌ ལེབ༌བ༌ཅིག༌ ཡེ༌རི༌ཀོའེ༌ ནང༌ང༌ དུག༌ཁན༌གུན༌ནི༌ ཁྱོ༌ཞའེ༌ གྱབ༌གལ༌ལ༌ ནོལས༌། ཨ༌མོར༌པ༌, པེ༌རིཟ༌པ༌, ཀེ༌ནན༌པ༌, ཧེད༌པ༌, གིར༌གཤ༌པ༌, ཧིཝ༌པ༌ དང༌ ཡེ༌བས༌པ༌ གུན༌ནིའང༌ ཏེན༌ན༌ ཙོགས༌ ཅོས༌ ཨིན༌ནའང༌ ངའེ༌ ཁྱོ༌ཞ༌གུན༌ལ༌ ཁོང༌གུན༌ནི༌ ཀ༌ནེ༌ གྱལ༌ཁ༌ ཏངས༌པིན༌། 12 ཡང༌ ཁྱོ༌ཞ༌གུན༌ནི༌ སང༌ སྔུན༌ལ༌ ཇིགས༌ནང༌ ཀལ༌ཏེ༌ ངའེ༌ ཨ༌མོར༌པའེ༌ གྱལ༌པོ༌ ཉིས༌ཀོ༌ ཕིངས༌ཏེ༌ ཏངས༌པིན༌། ཁྱོ༌ཞའེ༌ ར༌འི༌ དང༌ ཞུ༌ གུན༌ གྱུད༌ཏེ༌ ཁྱོ༌ཞའ༌ གྱལ༌ཁ༌ ཐོབས༌ཏེ༌ མན༌པིན༌། 13 ཁྱོ༌ཞའེ༌ མ༌བད༌ཁན༌ནི༌ ས༌ཀྱད༌ ཡང༌ ཁྱོ༌ཞའེ༌ མ༌ རྩིག༌ཁན༌ནི༌ གྱལ༌ས༌ ངའེ༌ ཁྱོ༌ཞ༌གུན༌ལ༌ ཏངས༌པིན༌ ཡང༌ ཏེ༌རུ༌ ཁྱོ༌ཞའ༌ དུགས༌ཏེ༌ ཁྱོ༌ཞའེ༌ མ༌བད༌ཁན༌ནི༌ རྒུན༌ཚས༌ དང༌ ཨོ༌ལིཝ༌ཝི༌ ཚས༌ གུན༌ནེ༌ ཟོས༌།’ ”

14 ཏེ༌ནེ༌ ཡོ༌ཤུའེ༌ མི༌གུན༌ལ༌ ཟེརས༌, “ཏ༌ ཡ༌ཝའེ༌ ཇིགས༌སི༌ ནང༌ང༌ ཨིད༌ཤེས༌ ཉམ༌པོ༌ ཁོང༌ང༌ སྙིང༌ནེ༌ ཅོལ༌ཏེ༌ ཞབས༌ཏོག༌ ཞུས༌། ཁྱོ༌ཞའེ༌ ཕ༌མེས༌པོ༌གུན༌ ཨི༌ཇིབ༌ ཡང༌ ཡུཕ༌རེ༌ཀྲས༌ ལྩངས༌པོའེ༌ ཤར༌ ཆོགས༌ལ༌ དུག༌ ཟ༌ནེ༌ ཁོང༌གུན༌ནི༌ ཅོལ༌ཁན༌ནི༌ སྐུན༌དྲ༌གུན༌ ཕངས༌ཏེ༌ ཡ༌ཝའ༌ ཅིག༌པོའ༌ ཞབས༌ཏོག༌ ཞུས༌། 15 ཨིན༌ནའང༌ ཀལ༌ཏེས༌ ཁྱོ༌ཞའེ༌ ཡ༌ཝའ༌ ཞབས༌ཏོག༌ མི༌ཞུ༌ སམ༌ན༌ ཏེ༌ནེ༌ དི༌རིང༌རང༌ ཁྱོ༌ཞ༌གུན༌ནི༌ སུའ༌ ཞབས༌ཏོག༌ ཞུ༌ཅེན༌ ཏེ༌བོ༌ ལྡོམ༌, ཁྱོ༌ཞའེ༌ ཕ༌མེས༌པོ༌གུན༌ནི༌ ཡུཕ༌རེ༌ཀྲས༌སི༌ ཤར༌ ཆོགས༌ལ༌ ཞབས༌ཏོག༌ ཞུ༌ཁན༌ ལྷ༌ལྷ༌མོ༌ གུན༌ ཡ༌ ཨ༌མོར༌པ༌གུན༌ནི༌ ལྷ༌ལྷ༌མོ༌ གུན༌, ཀ༌གུན༌ནི༌ ས༌ཀྱད༌དི༌ ནང༌ང༌ དག༌ས༌ ཁྱོ༌ཞ༌གུན༌ དུག༌ཨིན༌ ཨིན༌ནོག༌། ཨིན༌ནའང༌ ང༌ དང༌ ངའེ༌ ནང༌ཚངས༌གུན༌ནི༌ ཡ༌ཝའ༌ ཅོལ༌ཏེ༌ ཞབས༌ཏོག༌ ཞུ༌ཨིན༌།”

16 མི༌གུན༌ནི༌ ལན༌ཏངས༌, “ང༌ཞའེ༌ ཡ༌ཝ༌ སྤངས༌ཏེ༌ ཞན༌མའེ༌ ལྷ༌ལྷ༌མོ༌ གུན༌ལ༌ ཞབས༌ཏོག༌ མན༌ནེ༌ མི༌ཞུ༌, 17 ཅིའ༌ཟེར༌ན༌ ཡ༌ཝ༌ ང༌དང༌གུན༌ནི༌ དཀོན༌མཆོག༌གི༌ ང༌དང༌ དང༌ ང༌དང༌ངི༌ ཕ༌མེས༌པོ༌གུན༌ ཨི༌ཇིབ༌བི༌ ཚེ༌ཡོག༌ནེ༌ ཐར༌ ཅུག༌ག༌ ཛད༌ཏེ༌ ཧ༌ལས༌ཤེས༌སི༌ སྟགས༌གུན༌ ང༌དང༌གུན༌ནི༌ མིག༌གི༌ དུན༌ལ༌ སྟན༌ན༌ ཛདས༌། ཁོང༌ངི༌ ང༌དང༌གུན༌ བེས༌ གང༌པོའེ༌ ནང༌ང༌ ཡང༌ གྱལ༌ཁམས༌ ཚང༌མ༌ གྱུད༌ཏེ༌ ཆ༌ ཟ༌ནེ༌ སྐྱོབས༌ཏེ༌ བོར༌ར༌ ཛདས༌། 18 ཡ༌ཝའེ༌ ཨ༌མོར༌པ༌གུན༌ ཐེས༌ཏེ༌ འི༌ ས༌ཀྱད༌དི༌ ནང༌ང༌ དུག༌ཁན༌ ཞན༌ གྱལ༌ཁམས༌སི༌ མི༌གུན༌ ཕིང༌ང༌ ཛདས༌། ཏེན༌ན༌བོའེ༌ཕིའ༌ ང༌ཞ༌གུན༌ནིའང༌ ཡ༌ཝ༌ ཅོལ༌ཏེ༌ ཞབས༌ཏོག༌ ཞུ༌ཨིན༌ ཅིའ༌ཟེར༌ན༌ ཁོང༌ ཅིག༌པོ༌ ང༌ཞ༌གུན༌ནི༌ དཀོན༌མཆོག༌ ཞུགས༌ཏེ༌ ཨིན༌།”

19 ཏེ༌ནེ༌ ཡོ༌ཤུའེ༌ མི༌གུན༌ལ༌ ཟེརས༌, “ཡ༌ཝའ༌ ཞབས༌ཏོག༌ ཞུ༌ཅེས༌ ལ༌མོ༌ཞིག༌ མ༌ནོག༌ ཅིའ༌ཟེར༌ན༌ ཁོང༌ ཏམ༌པ༌ དང༌ ཚིག༌རི༌ཅན༌ དཀོན༌མཆོག༌ ཞུགས༌ཏེ༌ ཨིན༌ནོག༌། ཁྱོ༌ཞའེ༌ ཁོང༌ང༌ གྱབ༌གལ༌ ཡང༌ སྡིག༌པ༌ ཅོ༌ན༌ ཁོང༌ངི༌ ཤགས༌པ༌ སལ༌ལ༌ མི༌ཛད༌། 20 ཁོང༌ངི༌ ཁྱོ༌ཞའེ༌ ཕིའ༌ ཆག༌ལས༌ ཟང༌པོ༌ ཛད༌ཏེ༌ ཨིན༌ནའང༌, ཀལ༌ཏེས༌ ཁྱོ༌ཞའེ༌ ཡ༌ཝའ༌ ཕངས༌ཏེ༌ ཞན༌ མི༌གུན༌ནི༌ ཅོལ༌ཁན༌ ལྷ༌ལྷ༌མོ༌ གུན༌ལ༌ ཞབས༌ཏོག༌ ཞུ༌ན༌ ཡ༌ཝའེ༌ ཁྱོ༌ཞ༌གུན༌ནི༌ གྱབ༌གལ༌ ཛད༌ཏེ༌ ཁྱོ༌ཞ༌གུན༌ མེད༌ཁན༌ ཛད༌ཨིན༌།”

21 ཨིན༌ནའང༌ མི༌གུན༌ནི༌ ཡོ༌ཤུའ༌ ལན༌ཏངས༌, “མན༌ ང༌ཞ༌གུན༌ནི༌ ཡ༌ཝ༌ ཅིག༌པོའ༌ ཅོལ༌ཏེ༌ ཞབས༌ཏོག༌ ཞུ༌ཨིན༌།”

22 ཏེ༌ནེ༌ ཡོ༌ཤུའེ༌ ཟེརས༌, “ཁྱོ༌ཞའེ༌ ཡ༌ཝའ༌ ཞབས༌ཏོག༌ ཞུ༌ཅེས༌སི༌ ཐག༌ཅད༌ཁན༌ནི༌ སྤང༌པོ༌ ཁྱོ༌ཞ༌རང༌ ཨིན༌ནོག༌།”

ཁོང༌གུན༌ནི༌ ལན༌ཏངས༌, “འོ༌ན༌, ཏེ༌བོའེ༌ སྤང༌པོ༌ ང༌ཞ༌རང༌ ཨིན༌།”

23 ཡོ༌ཤུའེ༌ ཟེརས༌, “ཏེ༌ནེ༌ ཁྱོ༌ཞ༌གུན༌ནི༌ ཕྲོའ༌ ཡོད༌ཁན༌ནི༌ སྐུན༌དྲ༌གུན༌ ཕངས༌ཏེ༌ མེད༌ཁན༌ ཅོས༌ ཡང༌ ཁྱོ༌ཞའེ༌ སྙིང༌གུན༌ ཡ༌ཝ༌ ཨིས༌ར༌ཨེལ༌པའེ༌ དཀོན༌མཆོག༌ ཆོགས༌ལ༌ སྟན༌པོ༌ ཅོས༌།”

24 མི༌གུན༌ནི༌ ཡོ༌ཤུའ༌ ཟེརས༌, “ང༌ཞ༌གུན༌ནི༌ ཡ༌ཝའ༌ ང༌ཞའེ༌ དཀོན༌མཆོག༌ག༌ ཅོལ༌ཏེ༌ ཞབས༌ཏོག༌ ཞུ༌ཨིན༌ ཡང༌ ཁོང༌ ཅིག༌པོའེ༌ ཁའ༌ ཉན༌ཨིན༌།”

25 ཏེ༌ནེ༌ ཡོ༌ཤུའེ༌ ཏེན༌ན༌ ཞག༌ག༌ ཤེ༌ཀེམ༌མི༌ ནང༌ང༌ མི༌གུན༌ དང༌ ཡ༌ཝའེ༌ པར༌ལ༌ ཆད༌དོན༌ ཅོས༌། ཡོ༌ཤུའེ༌ ཁོང༌གུན༌ནི༌ ཕིའ༌ ཏེ༌ ཁྲིམས༌ དང༌ བཀའ༌ཁྲིམས༌ ཚང༌མ༌ བྲིས༌། 26 ཡོ༌ཤུའེ༌ འི༌ ཚང༌མ༌ ཁྲིམས༌སི༌ སྤེ༌ཆའེ༌ ནང༌ང༌ བྲིས༌། ཁོང༌ངི༌ རྡོའ༌ ཆེན༌མོ༌ ཞིག༌ ཡ༌ཝའེ༌ ཏམ༌པ༌ ཀུར༌རི༌ དུན༌ལ༌ ཡོད༌ཁན༌ ཨོག༌གི༌ ལྕང༌མ༌ ཆེན༌མོའེ༌ ཡོག༌ག༌ བོརས༌།

27 ཡང༌ ཁོང༌ངི༌ མི༌ ཚང༌མའ༌ ཟེརས༌, “འི༌ རྡོའ༌བོའེ༌ ཡ༌ཝའེ༌ ང༌དང༌གུན༌ལ༌ མོལ༌ཁན༌ ཚང༌མ༌ ཚོར༌ཏེ༌ ཨིན༌ནོག༌། ཀལ༌ཏེས༌ ཁྱོ༌ཞ༌གུན༌ ཡ༌ཝའ༌ ཅོ༌ཁན༌ནི༌ ཁ༌ཆད༌གུན༌ནི༌ ནང༌ང༌ ཨིད༌ཤེས༌ཅན༌ མ༌ལུས༌ན༌ འི༌བོ༌ ཁྱོ༌ཞ༌གུན༌ནི༌ གྱབ༌གལ༌ལ༌ སྤང༌པོ༌ ཨིན༌ནོག༌།”

28 ཏེ༌ནེ༌ ཡོ༌ཤུའེ༌ མི༌ ཚང༌མ༌ ལོགས༌ཏེ༌ ཁོང༌གུན༌ལ༌ ནོར༌སྐལ༌ལ༌ ཐོབ༌ཁན༌ནི༌ ས༌ཀྱད༌གུན༌ལ༌ ལམ༌ཅུགས༌།

ཡོ༌ཤུའ༌ དང༌ བླ༌མ༌ ཨེ༌ལི༌འ༌ཟར༌ ཀྲོངས༌།

24:29-33

29 ཏེ༌བོའེ༌ སྟིང༌ནེ༌ ཡ༌ཝའ༌ ཞབས༌ཏོག༌ ཞུ༌ཁན༌ ནུན༌ནི༌ བུ༌ཚ༌ ཡོ༌ཤུའ༌ ཀྲོངས༌, ཁོང༌ང༌ ལོ༌ 110 ཆའད༌པིན༌། 30 ཨིས༌ར༌ཨེལ༌པ༌གུན༌ནི༌ ཡོ༌ཤུའ༌ ནོར༌སྐལ༌ལ༌ ཐོབ༌ཁན༌ནི༌ ས༌ཀྱད༌, གའཤ༌ཤི༌ རི༌ བྱང༌ ཆོགས༌ལ༌ ཨེཕ༌ར༌ཡིམ༌མི༌ རི༌ཡུལ༌ ཏིམ༌ནཐ༌ སེ༌རཧའེ༌ ནང༌ང༌ ཁོང༌ངི༌ སྤུར༌ སུབས༌།

31 ཨིས༌ར༌ཨེལ༌པ༌གུན༌ནི༌ ཡོ༌ཤུའེ༌ མི༌ཚེའེ༌ གང༌པོ༌ ཡང༌ ཁོང༌ངི༌ སྟིང༌ནེ༌ ཞན༌ འུ༌སྐྱོང༌གུན༌ནི༌ ཏུས༌ལ༌ ཡ༌ཝའ༌ ཅོལ༌ཏེ༌ ཞབས༌ཏོག༌ ཞུས༌། ཏེ༌ འུ༌སྐྱོང༌གུན༌ལ༌ ཡ༌ཝའེ༌ ཨིས༌ར༌ཨེལ༌པ༌གུན༌ནི༌ ཕིའ༌ ཛད༌ཁན༌ ཚང༌མའེ༌ ཐོང༌ངོམས༌ ཡོད༌པིན༌།

32 ཨིས༌ར༌ཨེལ༌པ༌གུན༌ནི༌ ཨི༌ཇིབ༌ནེ༌ ཁྱོངས༌ཁན༌ནི༌ ཡོ༌སེབ༌བི༌ རུས༌པ༌ ཤེ༌ཀེམ༌མི༌ ནང༌ང༌ སུབས༌, ཏེ༌བོ༌ ཡ༌ཀོབ༌བི༌ ཧ༌མོར༌རི༌ བུ༌ཚ༌གུན༌ནི༌ ཀ༌ནེ༌ མུལ༌ལི༌ པེ༌ནེ༌ གྱ༌ ཏངས༌ཏེ༌ ཉོས༌ཏེ༌ ཨིན༌པིན༌། ཡོ༌སེབ༌བི༌ པུར༌གྱུད༌གུན༌ལ༌ ནོར༌སྐལ༌ལ༌ ཏང༌ཁན༌ནི༌ ས༌ཀྱད༌དི༌ ནང༌ང༌ ཏེ༌ ས༌ཀྱད༌པོ༌ ཡོད༌ཏེ༌ ཨིན༌ནོག༌།

33 ཨ༌རོན༌ནི༌ བུ༌ཚ༌ ཨེ༌ལི༌འ༌ཟར༌རའང༌ ཀྲོངས༌། ཁོང༌ངི༌ སྤུར༌ ཨེཕ༌ར༌ཡིམ༌མི༌ རི༌ཡུལ༌ལི༌ ནང༌ང༌ སུབས༌ ཀ༌བོ༌ ཁོའེ༌ བུ༌ཚ༌ ཕི༌ནི༌ཧས༌ལ༌ ཏང༌ཁན༌ གི༌བེའཧའེ༌ གྲོང༌ཁྱེར༌རི༌ ནང༌ང༌ ཡོད༌པིན༌།

* 5:9 5:9 གིལ༌གལ༌ལི༌ ཏོན༌ ནི༌ རིལ༌ཨིན༌ ཐེན༌ཅེས༌ ཨིན༌ནོག༌།

* 15:3 15:3 ཧིན༌དི༌ སྐད༌དི༌ ནང༌ང༌ བིད༌ཆུའ༌ ཟེར༌ར༌ནོག༌།

སྐྱོབ༌ཁན༌ནི༌ གོ༌ཁྲིད༌གུན༌

1

2

3

4

5

6

7

8

9

10

11

12

13

14

15

16

17

18

19

20

21

གྱལ༌པོའེ༌ ཝང༌སྲུལ༌ལི༌ སང༌ སྔུན༌ལ༌ སྐྱོབ༌ཁན༌ གོ༌ཁྲིད༌གུན༌།

གྱལ༌པོའེ༌ ཝང༌སྲུལ༌ལི༌ སང༌ སྔུན༌ལ༌ སྐྱོབ༌ཁན༌ནི༌ གོ༌ཁྲིད༌གུན༌ སྐོར༌།

འི༌ སྤེ༌ཆ༌ སུའི༌ བྲིས༌ཏེ༌ ཨིན༌ གྱུས༌ མེད༌ཏེ༌ ཨིན༌ནོག༌, ཨིན༌ནའང༌ ཨིབ༌རི༌པའེ༌ ཆོས༌སི༌ ནང༌ང༌ ཁས༌པ༌གུན༌ནི འི༌ སྤེ༌ཆ༌ ས༌མུ༌འེལ༌ལི༌ བྲིས༌ཁན༌བོ༌ ཨིད༌ཤེས༌ ཅོའ༌ནོག༌། འི༌ སྤེ༌ཆ༌ སིལ༌ལ༌ཅིག༌ འི༌བོ༌ ས༌མུ༌འེལ༌ ཅིག༌པོའེ༌ མ༌ བྲིས༌ཁན༌བོ༌ སལ༌པོ༌ ཆ༌དུག༌།

འི༌ སྤེ༌ཆ༌ མང༌ཆེའ༌བོ༌ ས༌མུ༌འེལ༌ལི༌ ཨིན༌ནའང༌ གྱལ༌པོ༌ དཱ༌བིད༌དི༌ ཏུས༌ལ༌ ཡོད༌ཁན༌ ལུང༌སྟོན༌པ༌ ན༌ཐན༌ དང༌ གཱད༌ ཉིས༌ཀོའེ༌ འི༌བོ༌ བྲི༌ཅེས༌ལ༌ རོགས༌ ཅོས༌ཏེ༌ ཨིན༌ནོག༌ སམ༌མ༌ནོག༌(1Ch 29:29)། བྱང༌ ཆོགས༌སི༌ གྱལ༌སྲིད༌ ཨིས༌ར༌ཨེལ༌, ཨ༌སི༌རི༌ཡཱ༌ ཟུམས༌ཏེ༌ ཁྱེར༌རི༌ ཏུས༌ལའང༌ ཁོང༌གུན༌ནི༌ སྡིག༌པའེ༌ ལས༌ ཅོ༌ཅེས༌གུན༌ མ༌ཕངས༌ བྲིས༌ཏེ༌ ཡོད༌ཁན༌བོའེ༌ ང༌དང༌ང༌ འི༌ སྤེ༌ཆའེ༌ ཁག༌ཞིག༌ ཏེན༌ན༌ ཏུས༌སི༌ ལུང༌སྟོན༌པ༌ ཞིག༌གི༌ བྲིས༌ཁན༌ནི༌ སྤང༌པོ༌ ཐོབ༌བ༌ནོག༌ (སྐྱོབ༌ཁན༌ནི༌ གོ༌ཁྲིད༌གུན༌ 18:30)། འི༌ སྤེ༌ཆ༌ སུའི༌ བྲིས༌ཏེ༌ ཨིན༌ནའང༌ ཅའང༌ ཁྱད༌ ཆ༌ཅེས༌ མེད༌ཏེ༌ ཨིན༌ནོག༌ ཅིའ༌ཟེར༌ན༌ འི༌ནང༌ང༌ ཡོད༌ཁན༌ ལབ༌ཞ༌གུན༌ གྱུད༌ཏེ༌ དཀོན༌མཆོག༌ འི༌བོ༌ བྲིའ༌ཛད༌ཅེས༌སི༌ ནང༌ང༌ ཐུས༌ཏེ༌ ཨིན༌ཁན༌ སལ༌པོ༌ ཧ༌གོའ༌ནོག༌།

འི༌ སྤེ༌ཆ༌ ཀ༌ལོའེ༌ ནང༌ང༌ བྲིས༌ ཏན༌ཏན༌ གྱུས༌མེད༌ཏེ༌ ཨིན༌ནོག༌ ཨིན༌ནའང༌ འི༌བོ༌ ཨིས༌ར༌ཨེལ༌ དང༌ ཡ༌ཧུ༌དཱའེ༌ གྱལ༌པོ༌གུན༌ནི༌ ཝང༌སྲུལ༌ལི༌ ཏུས༌ལ༌ ༼1,100-721BC༽ བྲིས༌ཁན༌ སྟན༌པོ༌ ཨིན༌ནོག༌ ཅིའ༌ཟེར༌ན༌ འི༌ནང༌ང༌ “ཏེ༌ཏུས༌ལ༌ ཨིས༌ར༌ཨེལ༌པ༌གུན༌ལ༌ གྱལ༌པོ༌ མེད༌པིན༌” བྲིས༌ཁན༌ནི༌ ཚིགས༌པོ༌ ཡང༌ནེ༌ ཨང༌ ལྡབས༌ཏེ༌ ཡོད༌ཏེ༌ ཨིན༌ནོག༌།

དཀོན༌མཆོག༌གི༌ མི༌གུན༌ནི༌ ཁོང༌ངི༌ བཀའ༌ དང༌ བཀའ༌རྒྱ༌གུན༌ ཁའ༌ཉན༌ཏེ༌ ཡ༌ཝ༌ ཅིག༌པོའ༌ ཅོལ༌ཅེས༌སི༌ ཁ༌ཆད༌པོ༌ རྗེད༌ན༌ ཁོང༌གུན༌ནི༌ཀ༌ ཅི༌ ཇུང༌ཨིན༌ ཏེ༌བོ༌ ཤད༌ཅེས༌ལ༌ འི༌ སྤེ༌ཆ༌ བྲིས༌ཏེ༌ ཨིན༌ནོག༌། དཀོན༌མཆོག༌གི༌ ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌བི༌ པུར༌གྱུད༌གུན༌ལ༌ ཁོང༌གུན༌ ངལ༌ཚོས༌སེ༌ ཀེ༌ནན༌ནི༌ ས༌ཀྱད༌ སལ༌ཅེས༌སི༌ ཁ༌ཆད༌པོ༌ གྲུབ༌བ༌ཅིག༌ ཁོང༌གུན༌ནི༌ ཡ༌ཝ༌ དཀོན༌མཆོག༌གི༌ ཁའ༌ མ༌ཉན༌ན༌ ཏད༌པ༌ མེད༌ཁན༌ ཀེ༌ནན༌པ༌གུན༌ མེད༌ཁན༌ མ༌ཅོའ༌ ལྷ༌ལྷ༌མོ༌ གུན༌ལ༌ ཅོལ༌ཁན༌གུན༌ ཉམ༌པོ༌ དྲེས༌། ཨིས༌ར༌ཨེལ༌པ༌གུན༌ནི༌ ཁོང༌གུན༌ནི༌ ལྷ༌ལྷ༌མོ༌ གུན༌ལ༌ ཅོལ༌ཏེ༌ ཁོང༌གུན༌ནི༌ ཆོས༌ཁྲིམས༌གུན༌ ཅོ༌ཅེས༌ གོ༌ཟུག༌། ཏེ༌བོའེ༌ ཞས༌ཏེ༌ ཡ༌ཝའེ༌ ཁོང༌གུན༌ སྐྱོབ༌ཅེས༌སི༌ ཁ༌ཆད༌པོ༌ ཅག༌ག༌ ཛད༌ཏེ༌ ཁོང༌གུན༌ སྐྱོང༌ཅེས༌ལ༌ ཀེ༌ནན༌ནི༌ ནང༌ང༌ ཡོད༌ཁན༌ ཞན༌ གྱལ༌ཁམས༌གུན༌ནི༌ ལག༌ག༌ སྟད༌ཏེ༌ ཁོང༌གུན༌ལ༌ ནགས༌ དང༌ བར༌དོ༌ སྟན༌ཅུགས༌། ཨིན༌ནའང༌ དཀོན༌མཆོག༌གི༌ མི༌གུན༌ནི༌ གྱོད༌པ༌ ཅོས༌ཏེ༌ ཡང༌སྐྱར༌ ཁོང༌ང༌ ཅོལ༌ཏེ༌ ཁའ༌ ཉན༌ན༌ཅིག༌ ཡ༌ཝ༌ དཀོན༌མཆོག༌གི༌ སྐྱོབ༌ཁན༌ ལང༌ང༌ ཛད༌ཏེ༌ ཁོང༌གུན༌ གྲ༌འོ༌གུན༌ནི༌ ཀ༌ནེ༌ སྐྱོབ༌ ཅུགས༌།

འི༌ སྤེ༌ཆ༌ སིལ༌ལ༌ཅིག༌ དཀོན༌མཆོག༌གི༌ མི༌གུན༌, ཅིག༌ དང༌ ཅིག༌ག༌ དཀོན༌མཆོག༌གི༌ བཀའ༌ དང༌ བཀའ༌རྒྱ༌གུན༌ ཨིད༌ཏུ༌ སྐུལ༌ཅེས༌ལ༌ ཐར༌ཁྱེལ༌ མ༌ལུས༌ཁན༌བོ༌ སལ༌པོ༌ ཧ༌གོའ༌ནོག༌། དཀོན༌མཆོག༌གི༌ བཀའེ༌ ལབ༌ཞ༌ ཏང༌ཁན༌ ལི༌ཝི༌པ༌གུན༌ནའང༌ ཁོང༌ངི༌ ཁག༌པོ༌ རྗེད༌ཏེ༌ ཏད༌པ༌ མེད༌ཁན༌གུན༌ནི༌ ལྷ༌ལྷ༌མོ༌ གུན༌ལ༌ ཅོལས༌།

འི༌ སྤེ༌ཆའེ༌ ནང༌ང༌ མི༌རབས༌ ཚང༌མའེ༌ དཀོན༌མཆོག༌གི༌ མི༌གུན༌ལ༌ ཁོང༌ངི༌ སལ༌ཁན༌ནི༌ བཀའ༌ ནང༌ཞིན༌ ཁོང༌ང༌ ཅོལ༌ཅེས༌ ཡང༌ ཁོང༌ངི༌ བཀའ༌རྒྱ༌གུན༌ལ༌ སྟན༌པོ༌ ཐམས༌ཏེ༌ ལྷ༌ལྷ༌མོ༌གུན༌ལ༌ མ༌ཅོལ༌ལ༌ ཁོང༌ང༌ སྙིང༌ངི༌ ཐིལ༌ནེ༌ ཅམས༌པ༌ ཅོ༌ཅེས༌ལ༌ སྤང༌ ཕུད༌ད༌ ཛད༌ད༌ནོག༌།

1

ཨིས༌ར༌ཨེལ༌པ༌གུན༌ནི༌ ལུས༌ཁན༌ནི༌ ཀེ༌ནན༌པ༌གུན༌ལ༌ ནོལས༌།

1:1-36

1 ཡོ༌ཤུའ༌ ཀྲོངས༌ཏེ༌ སྟིང༌ནེ༌ ཨིས༌ར༌ཨེལ༌པ༌གུན༌ནི༌ ཡ༌ཝའ༌ ཏྲིའ༌ ཛདས༌, “ཀེ༌ནན༌པ༌གུན༌ལ༌ སྤུང༌གོལ༌ ཅོའ༌ལ༌ གོ༌མ༌ ཀ༌ སྡེའེ༌ མི༌གུན༌ ཆ༌ལེ༌?”

2 ཡ༌ཝའེ༌ ལན༌ སལས༌, “ཡ༌ཧུ༌དཱའེ༌ མི༌སྡེ༌ ཆ༌གོས༌ ཅིའ༌ཟེར༌ན༌ ངའེ༌ ཁོང༌གུན༌ནི༌ ལག༌ག༌ ཏེ༌ ས༌ཀྱད༌པོ༌ ཏངས༌ཏེ༌ ཨིན༌།”

3 ཏེ༌ནེ༌ ཡ༌ཧུ༌དཱ༌པ༌གུན༌ནི༌ ཁོང༌ངི༌ སྤུན༌ལ༌ སི༌མི༌འོན༌པ༌གུན༌ལ༌ ཟེརས༌, “ང༌ཞའ༌ སལ༌ཁན༌ནི༌ ས༌ཀྱད༌ ཀེན༌ལ༌ ཡོངས༌ཏེ༌ ཀེ༌ནན༌པ༌གུན༌ལ༌ ནོལ༌ཅེས༌ལ༌ ང༌ཞའ༌ རོགས༌ ཅོས༌, ཏེ༌ནེ༌ ང༌ཞེའང༌ ཁྱོ༌ཞའ༌ ཏེན༌ན༌ ཙོགས༌ལ༌ རོགས༌ ཅོ༌ཨིན༌།” ཏེ༌བོའེ༌ཕིའ༌ སི༌མི༌འོན༌པ༌གུན༌ ཡ༌ཧུ༌དཱ༌པ༌གུན༌ལ༌ རོགས༌ ཅོའ༌ ཡོངས༌།

4 ཡ༌ཧུ༌དཱ༌པ༌གུན༌ནི༌ སྤུང༌གོལ༌ ཅོའ༌ཅིག༌ ཡ༌ཝའེ༌ ཀེ༌ནན༌པ༌གུན༌ དང༌ པེ༌རིཟ༌པ༌གུན༌ ཁོང༌གུན༌ནི༌ ལག༌ག༌ སལས༌ ཡང༌ ཁོང༌གུན༌ནི༌ བེ༌ཟེག༌གི༌ གྲོང༌ཁྱེར༌རི༌ ནང༌ང༌ གྲ༌འོ༌ 10,000 སདས༌། 5 བེ༌ཟེག༌གི༌ ནང༌ང༌ ཡ༌ཧུ༌དཱ༌པ༌གུན༌ལ༌ གྱལ༌པོ༌ ཨ༌དོ༌ནི༌ བེ༌ཟེག༌ ཐོང༌ ཡང༌ ཁོ༌ དང༌ ཁོའེ༌ མག༌མི༌གུན༌ལ༌ ནོལ༌ཏེ༌ ཀེ༌ནན༌པ༌ དང༌ པེ༌རིཟ༌པ༌ གུན༌ལ༌ ཕམ༌ཀལས༌། 6 གྱལ༌པོ༌ ཨ༌དོ༌ནི༌ བེ༌ཟེག༌ ཤོར༌ ཨིན༌ནའང༌ ཁོང༌གུན༌ནི༌ ཁོའ༌ ཏེད༌ཏེ༌ ཁྱེར༌ཏེ༌ ཟུམས༌ ཡང༌ ཁོའེ༌ ལག༌པ༌ དང༌ རྐང༌པའེ༌ ཐེ༌བོ༌གུན༌ ཅདས༌།

7 ཨ༌དོ༌ནི༌ བེ༌ཟེག༌གི༌ ཟེརས༌, “ཏུས༌ཤིག༌ག༌ ངའེ༌ གྱལ༌པོ༌ 70 ལག༌པ༌ དང༌ རྐང༌པའེ༌ ཐེ༌བོ༌གུན༌ ཅད༌པིན༌ ཡང༌ ངའེ༌ ཅོག༌ཙེའེ༌ ཡོག༌ག༌ བུད༌ཁན༌གུན༌ ཁོང༌གུན༌ནི༌ ཟའད༌པིན༌། ཏ༌ དཀོན༌མཆོག༌གི༌ ངའེ༌ ཅོ༌ཁན༌བོའ༌ ལན༌སལ༌ཏེ༌ ཨིན༌ནོག༌།” ཡ༌ཧུ༌དཱ༌པ༌གུན༌ནི༌ ཁོ༌ ཡེ༌རུ༌ཤ༌ལེམ༌མ༌ ཁྲིད༌ཏེ༌ ཁྱེརས༌ ཡང༌ ཁོ༌ ཏེ༌རུ༌ ཤི༌།

8 ཡ༌ཧུ༌དཱ༌པ༌གུན༌ནི༌ ཡེ༌རུ༌ཤ༌ལེམ༌མི༌ཀའང༌ སྤུང༌གོལ༌ ཅོས༌ཏེ༌ ང༌ཡོག༌ག༌ ཁྱོངས༌། ཏེ༌ ནང༌ང༌ དུག༌ཁན༌ མི༌ཚང༌མ༌ སདས༌ ཡང༌ གྱལ༌སའ༌ མེ༌ ཏུགས༌།

9 ཏེ༌ སྟིང༌ནེ༌ ཁོང༌གུན༌ ཐུར༌ལ༌ རི༌ ཡུལ༌, ནེ༌གེཝ༌ དང༌ ནུབ༌ ཆོགས༌སི༌ ཕལ༌ཅན༌ ས༌ཀྱད༌དི༌ ནང༌ང༌ དུག༌ཁན༌ ཀེ༌ནན༌པ༌གུན༌ལ༌ ནོལ༌ལ༌ སོང༌། 10 ཏེ༌ནེ༌ ཡ༌ཧུ༌དཱ༌པ༌གུན༌ ཧེབ༌རོན༌ནི༌ ༼ཀ༌བོའ༌ ཀི༌རི༌འཐ༌ ཨར༌བ༌ ཟེར༌རད༌པིན༌༽ ཀེ༌ནན༌པ༌གུན༌ལ༌ ནོལ༌ལ༌ སོང༌ཏེ༌ ཤེ༌ཤཱའི༌, ཨ༌ཧི༌མན༌ དང༌ ཏལ༌མཱའི༌ པུར༌གྱུད༌གུན༌ལ༌ ཕམ༌ཀལས༌།

11 ཏེ༌ཀ༌ནེ༌ ཁོང༌གུན༌ དེ༌བིར༌རི༌ གྱལ༌སའེ༌ ནང༌ང༌ དུག༌ཁན༌གུན༌ལ༌ ནོལ༌ལ༌ སོང༌ ༼ཀ༌བོའ༌ ཀི༌རི༌འཐ༌ སེ༌ཕེར༌ ཟེར༌རད༌པིན༌༽། 12 ཀེ༌ལེབ༌བི༌ ཟེརས༌, “ཀི༌རི༌འཐ༌ སེ༌ཕེར༌ལ༌ སྤུང༌གོལ༌ ཅོས༌ཏེ༌ ང༌ཡོག༌ག༌ ཁྱོང༌ཁན༌ནི༌ མི༌བོའ༌ ངའེ༌ ང༌རང༌ངི༌ བུ༌མོ༌ ཨཀ༌སཧ༌ ན༌མ༌ ཏང༌ཨིན༌།” 13 ཀེ༌ལེབ༌བི༌ ནོ༌ ཀི༌ནཟ༌སི༌ བུ༌ཚ༌ ཨོཐ༌ནི༌འེལ༌ལི༌ ཏེ༌ ཡུལ༌བོ༌ ང༌ཡོག༌ག༌ ཁྱོངས༌། ཏེ༌བོའེ༌ཕིའ༌ ཀེ༌ལེབ༌བི༌ ཁོ༌རང༌ངི༌ བུ༌མོ༌ ཨཀ༌སཧ༌ ཁོའ༌ ན༌མ༌ ཏངས༌།

14 ན༌མ༌ ཅོས༌ཏེ༌ སྟིང༌ནེ༌ ཨོཐ༌ནི༌འེལ༌ལི༌ ཨཀ༌སཧ༌ ཁོའེ༌ ཨ༌བ༌ ཀེ༌ལེབ༌བ༌ ཞིང༌ ཏོང༌ ཟེར༌ ཅུགས༌། ཏེ༌ནེ༌ ཨཀ༌སཧ༌ ཁོ༌རང༌ངི༌ ཨ༌བའ༌ སྤེ༌ར༌ ཏང༌ང༌ སོང༌ ཡང༌ ཁོ༌ བུང༌བུའི༌ ཀ༌ནེ༌ བབ༌བ༌ཅིག༌ ཀེ༌ལེབ༌བི༌ ཏྲིས༌, “ངའེ༌ ཁྱོ༌རང༌ངི༌ ཕིའ༌ ཅི༌ ཅོ༌?”

15 ཁོའེ༌ ཟེརས༌, “ཉེ༌རང༌ངི༌ ནེ༌གེཝ༌ཝི༌ ས༌ཀྱད༌ ངའ༌ ཏངས༌ཏེ༌ ཨིན༌ནོག༌ ཏ༌ ཇུ༌ཇུ༌ ངའ༌ ཆུ༌མིག༌གི༌ ཆུའང༌ སལ༌ ལེ༌།” ཏེ༌ནེ༌ ཀེ༌ལེབ༌བི༌ ཁོའ༌ སྟག༌ཡོག༌ ཉིས༌ཀའེ༌ ཆུ༌མིག༌གུན༌ ཏངས༌།

16 ཡ༌ཧུ༌དཱ༌པ༌གུན༌ དང༌ མོ༌ཟེས༌སི༌ ན༌མའེ༌ ཨ༌བའེ༌ པུར༌གྱུད༌ ཀེན༌པ༌གུན༌ ཁ༌སོར༌རི༌ ལྕང༌མའེ༌ གྱལ༌ས༌ ཡེ༌རི༌ཀོ༌ནེ༌ བིང༌ཏེ༌ ནེ༌གེཝ༌ ཐང༌སྟོང༌ངི༌ ནང༌ང༌ ཨ༌རད༌དི༌ ཉེ༌མོའ༌ ཨ༌མ༌ལིཀ༌པ༌གུན༌ནི༌ ཕྲོའ༌ དུག༌ག༌ སོང༌།

17 ཏེ༌ནེ༌ ཡ༌ཧུ༌དཱ༌པ༌གུན༌ སི༌མི༌འོན༌པ༌གུན༌ ཉམ༌པོ༌ ཟེ༌ཕཐ༌ལ༌ དུག༌ཁན༌ནི༌ ཀེ༌ནན༌པ༌གུན༌ལ༌ ནོལ༌ལ༌ སོང༌ ཡང༌ ཏེ༌ གྱལ༌སའེ༌ ནང༌ང༌ དུག༌ཁན༌ ཚང༌མ༌ སདས༌། ཏེ༌བོའེ༌ཕིའ༌ ཏེ༌ གྱལ༌སའེ༌ མིང༌ང༌ ཧོར༌མཧ༌ * ཏགས༌། 18 ཡ༌ཧུ༌དཱ༌པ༌གུན༌ནི༌ ག༌ཟ༌, ཨཤ༌ཀེ༌ལོན༌ དང༌ ཨེཀ༌རོན༌ནི༌ གྱལ༌ས༌གུན༌ དང༌ ཏེ༌ ཉེ༌ཁོར༌རི༌ ས༌ཀྱད༌གུན༌ ནའང༌ ང༌ཡོག༌ག༌ ཁྱོངས༌།

19 ཡ༌ཧུ༌དཱ༌པ༌གུན༌ ཉམ༌པོ༌ ཡ༌ཝའ༌ ཞུགས༌ཏེ༌ ཡོད༌པིན༌། ཁོང༌གུན༌ནི༌ རི༌ ཡུལ༌གུན༌ ཝང༌ངི༌ ཡོག༌ག༌ ཁྱོངས༌ ཨིན༌ནའང༌ སྤང༌ཐང༌ངི༌ ནང༌ང༌ དུག༌ཁན༌ནི༌ མི༌གུན༌ ཕིང༌ཅེས༌ལ༌ ཁྲངས༌པོ༌ མ༌ལུས༌ ཅིའ༌ཟེར༌ན༌ ཁོང༌གུན༌ནི༌ གྲ༌འོའེ༌ མག༌མི༌ ལག༌ག༌ ཚོན༌ཆ༌ གྱས༌པ༌ སྤེར༌ན༌ ལྕགས༌སི༌ རྟ༌རེལ༌གུན༌ ཡོད༌པིན༌། 20 མོ༌ཟེས༌སི༌ ཁ༌ཆད༌ ཅོ༌ཁན༌ ནང༌ཞིན༌ ཧེབ༌རོན༌ནི༌ གྱལ༌ས༌ ཀེ༌ལེབ༌བ༌ ཏངས༌ ཡང༌ ཁོའེ༌ ཏེ༌རུ༌ དུག༌ཁན༌ ཨ༌ནཀ༌ཀི༌ བུ༌ཚ༌ སུམ༌མི༌ པུར༌གྱུད༌གུན༌ ཕིངས༌ཏེ༌ ཏངས༌།

21 བེན༌ཡཱ༌མིན༌ནི༌ མི༌སྡེའེ༌ ཡེ༌རུ༌ཤ༌ལེམ༌མི༌ ནང༌ང༌ དུག༌ཁན༌ ཡེ༌བས༌པ༌གུན༌ ཕིངས༌ཏེ༌ མ༌ཏངས༌ པ༌སང༌ དི༌རིང༌ངའང༌ ཡེ༌བས༌པ༌གུན༌ ཡེ༌རུ༌ཤ༌ལེམ༌མི༌ ནང༌ང༌ བེན༌ཡཱ༌མིན༌པ༌གུན༌ ཉམ༌པོ༌ དུག༌ཨིན༌ ཨིན༌ནོག༌།

22 ཡོ༌སེབ༌བི༌ པུར༌གྱུད༌གུན༌ བེ༌ཐེལ༌ལི༌ གྱལ༌ས༌ སྤུང༌གོལ༌ ཅོ༌ཅེས༌ལ༌ སོང༌ ཡང༌ ཡ༌ཝའེ༌ ཁོང༌གུན༌ལ༌ རོགས༌ ཛདས༌། 23 བེ༌ཐེལ༌ གྱལ༌སའེ༌ ༼ཀ༌བོའ༌ ལུཟ༌ ཟེར༌རད༌པིན༌༽ སྲུང༌སྐྱོབ༌གུན༌ ཤེད༌ཅན༌ དུག༌ག༌ ཡ༌ འུ༌ཐུགས༌, ལྟའ༌ལ༌ ཁོང༌གུན༌ནི༌ མི༌ ཁ༌ཅིག༌ སང༌ཝའེ༌ ཐོག༌ནེ༌ ལམ༌ཅུག༌། 24 ལྟའ༌ ཆའ༌ཁན༌གུན༌ལ༌ མི༌ཞིག༌ གྱལ༌སའེ༌ ནང༌ནེ༌ བིངས༌ཏེ༌ ཡོང༌ང༌ ཐོང༌ ཡང༌ ཁོའ༌ ཟེརས༌, “གྱལ༌སའེ༌ ནང༌ང༌ སང༌ཝའེ༌ ཐོག༌ནེ༌ ཆ༌སའེ༌ ལམ༌ ང༌ཞའ༌ སྟན༌ན༌ ང༌ཞའེ༌ ཁྱོ༌རང༌ངི༌ སྲོག༌ སྐྱོབ༌ཨིན༌།” 25 ཏེ༌ནེ༌ ཁོའེ༌ ཁོང༌གུན༌ལ༌ གྱལ༌སའེ༌ ནང༌ཀུག༌ག༌ ཆ༌སའེ༌ ལམ༌ སྟནས༌ ཡང༌ ཡོ༌སེབ༌བི༌ པུར༌གྱུད༌གུན༌ནི༌ ཁོ༌ དང༌ ཁོའེ༌ ནང༌ཚང༌གུན༌ མ༌སྟོག༌ ཏེ༌ གྱལ༌སའེ༌ ཞན༌ མི༌ ཚང༌མ༌ སདས༌། 26 སྟིང༌ནེ༌ ཏེ༌ མི༌བོ༌ བིང༌ཏེ༌ ཧེད༌པ༌གུན༌ནི༌ ས༌ཀྱད༌ལ༌ དུག༌ག༌ སོང༌ ཡང༌ ཏེ༌རུ༌ ཁོའེ༌ གྱལ༌ས༌ ཞིག༌ རྩིགས༌ཏེ༌ ཏེ༌བོའེ༌ མིང༌ང༌ ལུཟ༌ ཏགས༌ ཀ༌བོ༌ དི༌རིང༌ངའང༌ ཟེར༌ར༌ནོག༌།

27 བེཐ༌ ཤན༌, ཏའ༌ནག༌, དོར༌, ཨིབ༌ལེ༌འམ༌, མེ༌གིད༌དོ༌ གྱལ༌ས༌གུན༌ ཡང༌ ཏེ༌གུན༌ནི༌ ཉེ༌ཁོར༌ལ༌ ཚུགས༌ཏེ༌ ཡོད༌ཁན༌ ཚང༌མ༌ མ༌ནས༌སའེ༌ མི༌སྡེ༌ ཕིངས༌ཏེ༌ མ༌ཏངས༌ ཅིའ༌ཟེར༌ན༌ ཀེ༌ནན༌པ༌གུན༌ བིང༌ཏེ༌ མ༌ཆའ༌ ཏེན༌ན༌ ནས༌སའེ༌ ནང༌ང༌ རངས༌ཏེ༌ དུགས༌། 28 ཨིས༌ར༌ཨེལ༌པ༌གུན༌ནི༌ ཀྲངས༌ཀ༌ གྱས༌ཏེ༌ སྟོབས༌ཅན༌ གྱུར༌ནའང༌ ཁོང༌གུན༌ནི༌ ཀེ༌ནན༌པ༌ ཚང༌མ༌ ཕིངས༌ཏེ༌ མ༌ཏང༌ང༌ ཁོང༌གུན༌ལ༌ ཝང༌ ཉམ༌པོ༌ ཚེ༌ ཡོག༌གི༌ ལས༌ ཅོ༌ཅུགས༌། 29 ཨེཕ༌ར༌ཡིམ༌ མི༌སྡེའེ༌ གེ༌ཟེར༌ གྱལ༌སའེ༌ ནང༌ང༌ དུག༌ཁན༌ ཀེ༌ནན༌པ༌གུན༌ ཕིངས༌ཏེ༌ མ༌ཏངས༌ ཏེ༌བོའེ༌ཕིའ༌ ཏེ༌རུ༌ ཀེ༌ནན༌པ༌གུན༌ ཁོང༌གུན༌ནི༌ ཕྲོའ༌ དུགས༌། 30 ཟེ༌བུ༌ལོན༌ མི༌སྡེའེ༌ ཀི༌ཀྲོན༌ དང༌ ན༌ཧ༌ལོལ༌ གྱལ༌སའེ༌ ནང༌ང༌ དུག༌ཁན༌གུན༌ ཕིངས༌ཏེ༌ མ༌ཏངས༌ པ༌སང༌ ཀེ༌ནན༌པ༌གུན༌ ཁོང༌གུན༌ནི༌ ཕྲོའ༌ དུག༌ཨིན༌ ཨིན༌ནོག༌། ཟེ༌བུ༌ལོན༌པ༌གུན༌ནི༌ ཁོང༌གུན༌ལ༌ ཝང༌ ཉམ༌པོ༌ ཚེ༌ ཡོག༌གི༌ ལས༌ ཅོ༌ཅུགས༌། 31 ཨཀ༌ཀོ༌, སི༌དོན༌, ཨཧ༌ལབ༌, ཨཀ༌ཟིབ༌, ཧེལ༌བཧ༌, ཨ༌ཕེཀ༌ དང༌ རེ༌ཧོབ༌ གྱལ༌ས༌གུན༌ནི༌ ནང༌ང༌ དུག༌ཁན༌གུན༌ ཨ༌ཤེར༌ མི༌སྡེ༌ ཕིངས༌ཏེ༌ མ༌ཏངས༌ 32 མ༌ཚད༌ ཨ༌ཤེར༌པ༌གུན༌ ཏེ༌ ནས༌སའེ༌ ནང༌ང༌ ཝང༌སྲུལ༌ཁན༌ ཀེ༌ནན༌པ༌གུན༌ནི༌ ཕྲོའ༌ སོང༌ཏེ༌ དུགས༌། ཨ༌ཤེར༌པ༌གུན༌ནི༌ ཁོང༌གུན༌ ཕིངས༌ཏེ༌ མ༌ཏངས༌། 33 ཏེན༌ན༌ ཙོགས༌ལ༌ ནཕ༌ཐལ༌ལི༌ མི༌སྡེའེ༌ བེཐ༌ ཤེ༌མེཤ༌ ཡ༌ བེཐ༌ ཨ༌ནཐ༌ གྱལ༌སའེ༌ ནང༌ང༌ དུག༌ཁན༌གུན༌ ཕིངས༌ཏེ༌ མ༌ཏངས༌ མ༌ཚད༌ ཏེ༌ ས༌ཀྱད༌དི༌ ནང༌ང༌ ཝང༌སྲུལ༌ཁན༌ ཀེ༌ནན༌པ༌གུན༌ནི༌ ཕྲོའ༌ སོང༌ཏེ༌ དུགས༌། ནཕ༌ཐལ༌ལི༌པ༌གུན༌ནི༌ བེཐ༌ ཤེ༌མེཤ༌ ཡ༌ བེཐ༌ ཨ༌ནཐ༌ཐི༌ ནང༌ང༌ དུག༌ཁན༌གུན༌ལ༌ ཝང༌ ཉམ༌པོ༌ ཚེ༌ཡོག༌གི༌ ལས༌ ཅོ༌ཅུགས༌། 34 ཨ༌མོར༌པ༌གུན༌ནི༌ དཱན༌པ༌གུན༌ ཐང༌ངི༌ ནང༌ང༌ དུག༌ མ༌ཅུག༌ག༌ ཝང༌ ཉམ༌པོ༌ རི༌ཡུལ༌ ཆོགས༌ལ༌ བོརས༌། 35 ཨ༌མོར༌པ༌གུན༌ བིང༌ཏེ༌ མ༌ཆའ༌ ཧེ༌རེས༌སི༌ རི༌, ཨའི༌ཡ༌ལོན༌ དང༌ ཤའལ༌བིམ༌ གུན༌ནི༌ ནང༌ང༌ རངས༌ཏེ༌ དུགས༌ ཨིན༌ནའང༌ ཡོ༌སེབ༌བི༌ པུར༌གྱུད༌གུན༌ནི༌ ཀྲངས༌ཀ༌ གྱས༌ཏེ༌ ཤེད༌ཅན༌ གྱུར༌ར༌ཅིག༌ ཁོང༌གུན༌ནི༌ ཨ༌མོར༌པ༌གུན༌ལ༌ ཝང༌ ཉམ༌པོ༌ ཚེ༌ཡོག༌གི༌ ལས༌ ཅོ༌ཅུགས༌། 36 ཨ༌མོར༌པའེ༌ སན༌ཚམས༌ སྡིག༌པ༌རཱ༌ཙེ༌ † ལ༌ནེ༌ ཏངས༌ཏེ༌ སེ༌ལ༌ ཡང༌ ཏེ༌སང༌ ཀེན༌ ཚག༌པ༌ ཨིན༌པིན༌།

2

བོ༌ཀིམ༌མི༌ ནང༌ང༌ ཡ༌ཝའེ༌ ཕོ༌ཉ༌།

2:1-5

1 ཡ༌ཝའེ༌ ཕོ༌ཉ༌ གིལ༌གལ༌ནེ༌ ཀེན༌ལ༌ བོ༌ཀིམ༌མ༌ སྐྱོད༌ཏེ༌ ཨིས༌ར༌ཨེལ༌པ༌གུན༌ལ༌ མོལས༌, “ངའེ༌ ཁྱོ༌ཞའེ༌ ཕ༌མེས༌པོ༌གུན༌ ཨི༌ཇིབ༌ནེ༌ ཕིངས༌ཏེ༌ ཁོང༌གུན༌ལ༌ ཏང༌ཅེས༌ལ༌ ནའ༌ ཁུར༌ཁན༌ནི༌ འི༌ ས༌ཀྱད༌དི༌ ནང༌ང༌ ཁྱོ༌ཞ༌གུན༌ ཁྱོངས༌པིན༌། ངའེ༌ ཟེར༌པིན༌, ‘ངའེ༌ ཁྱོ༌ཞ༌གུན༌ ཉམ༌པོ༌ ཅོ༌ཁན༌ནི༌ ང༌རང༌ངི༌ ཆད༌དོན༌ མ༌ནེ༌ མི༌ཅག༌། 2 ཁྱོ༌ཞ༌གུན༌ནི༌ འི༌ ས༌ཀྱད༌དི༌ ནང༌ང༌ དུག༌ཁན༌གུན༌ ཉམ༌པོ༌ ཆད༌དོན༌ མ༌ཅོ༌ ཡང༌ ཁོང༌གུན༌ནི༌ ཆོད༌ཁྲི༌གུན༌ ཤིག༌གོས༌།’ ཨིན༌ནའང༌ ཁྱོ༌ཞ༌གུན༌ནི༌ ངའེ༌ ཁའ༌ མ༌ཉན༌ན༌ ཅི༌ ཅོས༌ཏེ༌ ཨིན༌? 3 ངའེ༌ འི༌བོའང༌ ཟེར༌པིན༌, འི༌ ས༌ཀྱད༌དི༌ ནང༌ང༌ དུག༌ཁན༌གུན༌ ངའེ༌ ཕིངས༌ཏེ༌ མི༌ཏང༌། ཁོང༌གུན༌ ཁྱོ༌ཞ༌གུན༌ནི༌ ཕྲོའ༌ ཚེར༌མངས༌ ཙོགས༌ ཡང༌ ཁོང༌གུན༌ནི༌ ལྷ༌ལྷ༌མོ༌གུན༌ལ༌ ཅོལ༌ཅེས༌པོ༌ ཁྱོ༌ཞའེ༌ ཕིའ༌ ཚོད༌ལྟ༌ གྱུར༌ཨིན༌།”

4 ཡ༌ཝའེ༌ ཕོ༌ཉའེ༌ ཨིས༌ར༌ཨེལ༌པ༌གུན༌ལ༌ ཏེ༌གུན༌ མོལ༌ ཚར༌ར༌ཅིག༌, མི༌གུན༌ ཤེད༌ནང༌ ངུས༌། 5 ཁོང༌གུན༌ནི༌ ཏེ༌ ས༌ཀྱད༌པོའ༌ བོ༌ཀིམ༌ * མིང༌ ཏགས༌ ཡང༌ ཁོང༌གུན༌ནི༌ ཏེ༌རུ༌ ཡ༌ཝའ༌ ཆོད༌པ༌གུན༌ ཕུལས༌།

ཡོ༌ཤུའ༌ ཀྲོངས༌།

2:6-23

6 ཡོ༌ཤུའེ༌ ཨིས༌ར༌ཨེལ༌པ༌གུན༌ ལོགས༌ཏེ༌ ལམ༌ཅུག༌གི༌ ཏུས༌ལ༌ མི༌སྡེ༌ རེ༌རེ༌ ཁོ༌རང༌གུན༌ལ༌ ནོར༌སྐལ༌ལ༌ ཐོབ༌ཁན༌ནི༌ ས༌ཀྱད༌ལ༌ སོང༌། 7 ཡོ༌ཤུའེ༌ མི༌ཚེ༌ ཏང༌ ཁོང༌ངི༌ སྟིང༌ནེ༌ སོན༌ཏེའ༌ ལུས༌ཁན༌ འུ༌སྐྱོང༌གུན༌ནི༌ ཏུས༌ གང༌པོ༌ ཨིས༌ར༌ཨེལ༌པ༌གུན༌ནི༌ ཡ༌ཝའ༌ ཅོལ༌ཏེ༌ ཞབས༌ཏོག༌ ཞུས༌། ཡ༌ཝའེ༌ ཨིས༌ར༌ཨེལ༌པ༌གུན༌ནི༌ ཕིའ༌ ཧ༌ལས༌ཤེས༌སི༌ ཛད༌པ༌ ཛད༌ཁན༌གུན༌ ཏེ༌ འུ༌སྐྱོང༌ ཚང༌མའེ༌ ཐོང༌ཏེ༌ ཨིན༌པིན༌། 8 ཡ༌ཝའ༌ ཞབས༌ཏོག༌ ཞུ༌ཁན༌ ནུན༌ནི༌ བུ༌ཚ༌ ཡོ༌ཤུའ༌ ཤི༌ ཟ༌ནེ༌ ལོ༌ 110 ཆའད༌པིན༌ ། 9 ཁོང༌གུན༌ནི༌ ཡོ༌ཤུའེ༌ སྤུར༌ ཁོའ༌ ནོར༌སྐལ༌ལ༌ ཐོབ༌ཁན༌ ཏིམ༌ནཐ༌ ཧེ༌རེས༌སི༌ ནང༌ང༌ སུབས༌། ཏེ༌ ནས༌ས༌བོ༌ གའཤ༌ རི༌ བྱང༌ ཆོགས༌ལ༌ ཨེཕ༌ར༌ཡིམ༌པའེ༌ རི༌ཡུལ༌ལི༌ ནང༌ང༌ ཡོད༌པིན༌། 10 ཏེ༌ མི༌རབས༌པོ༌ ཤི༌ཏེ༌ མི༌རབས༌ སོ༌མ༌ཞིག༌ ལྡནས༌། ཁོང༌གུན༌ལ༌ ཡ༌ཝ༌ ཡ༌ ཁོང༌ངི༌ ཨིས༌ར༌ཨེལ༌པ༌གུན༌ནི༌ ཕིའ༌ ཛད༌ཁན༌གུན༌ གྱུས༌ མེད༌པིན༌།

11 ཏེ༌ནེ༌ ཨིས༌ར༌ཨེལ༌པ༌གུན༌ནི༌ ཡ༌ཝ༌ དཀོན༌མཆོག༌གི༌ སྐུན༌དུན༌ལ༌ ངན༌པ༌ ཅོས༌ ཡང༌ བའལ༌ ཟེར༌ཁན༌ནི༌ སྐུན༌དྲ༌གུན༌ལ༌ ཅོལས༌། 12 ཁོང༌གུན༌ནི༌ ཕ༌མེས༌པོ༌གུན༌ ཨི༌ཇིབ༌ནེ༌ ཕིངས༌ཏེ༌ ཁྱོང༌ང༌ ཛད༌ཁན༌ དཀོན༌མཆོག༌ ཡ༌ཝ༌ ཁོང༌གུན༌ནི༌ ཕངས༌། ཁོང༌གུན༌ནི༌ ཉེ༌ཁོར༌ལ༌ དུག༌ཁན༌གུན༌ནི༌ ལྷ༌ལྷ༌མོ༌གུན༌ལ༌ ཅོལས༌ ཡང༌ ཞབས༌ཏོག༌ ཞུས༌ཏེ༌ ཡ༌ཝའ༌ ཐུག༌སྲོ༌ སྐྱོད༌ཅུག༌ག༌ ཛདས༌། 13 ཅིའ༌ཟེར༌ན༌ ཁོང༌གུན༌ནི༌ ཡ༌ཝ༌ ཕངས༌ཏེ༌ བའལ༌ དང༌ ཨཤ༌ཏོ༌རེཐ༌ སྐུན༌དྲ༌གུན༌ལ༌ ཅོལས༌། 14 ཡ༌ཝའེ༌ ཐུག༌སྲོ༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ ཡོད༌ཅེས༌པོའེ༌ ཁོང༌ངི༌ ཁོང༌གུན༌ ཀོག༌ཅོམ༌ ཏང༌ཁན༌གུན༌ནི༌ ལག༌ག༌ སྟདས༌ ཀ༌གུན༌ནི༌ ཁོང༌གུན༌ནི༌ ནོར༌གུན༌ ཅོམས༌ཏེ༌ ཁྱེརས༌། ཡ༌ཝའེ༌ ཁོང༌གུན༌ ཆོགས༌ ཚང༌མ༌ནེ༌ གྲ༌འོ༌གུན༌ནི༌ ལག༌ག༌ སྟདས༌ ཡང༌ ཁོང༌གུན༌ལ༌ ཏེ༌ སྤུང༌གོལ༌གུན༌ནེ༌ ཁོ༌རང༌གུན༌ སྐྱོབ༌ མ༌ཉན༌། 15 ཏུས༌གྱུན༌ ཨིས༌ར༌ཨེལ༌པ༌གུན༌ མག༌ག༌ ཆ༌ ཟ༌ནེ༌ ཡ༌ཝའེ༌ ཁོང༌གུན༌ནི༌ གྱབ༌གལ༌ ཛད༌ཏེ༌ ཁོང༌གུན༌ ཕམ༌ ཅུག༌ག༌ ཛདས༌ ཀ༌ཟུག༌ ཁོང༌ངི༌ ནའ༌ ཁུར༌ར༌ ཛད༌ཏེ༌ ཨིན༌པིན༌། ཁོང༌གུན༌ མ༌སྲན༌ཏྲེ༌ རྡུག༌ངལ༌ལི༌ ནང༌ང༌ ཡོད༌པིན༌།

16 ཏེ༌ནེ༌ ཏེ༌ སྤུང༌གོལ༌ ཅོ༌ཁན༌གུན༌ནི༌ ཀ༌ནེ༌ ཨིས༌ར༌ཨེལ༌པ༌གུན༌ ཐར༌ཅུག༌ཅེས༌སི༌ ཕིའ༌ ཡ༌ཝའེ༌ ཁོང༌གུན༌ སྐྱོབ༌ཁན༌ནི༌ གོ༌ཁྲིད༌ རིག༌ ལྡམ༌མ༌ ཛདས༌། 17 ཏེ༌ནེའང༌ ཨིས༌ར༌ཨེལ༌པ༌གུན༌ནི༌ ཏེ༌ གོ༌ཁྲིད༌གུན༌ནི༌ ཁའ༌ མ༌ཉན༌ན༌ ཡ༌ཝ༌ ཕངས༌ཏེ༌ ལྷ༌ལྷ༌མོ༌གུན༌ལ༌ ཅོལས༌། ཁོང༌གུན༌ནི༌ ཕ༌མེས༌པོ༌གུན༌ ཡ༌ཝའེ༌ བཀའ༌ ཁའ༌ཉན༌ཏེ༌ གྲུལ༌ཁན༌ནི༌ ལམ༌མི༌ ཀ༌ནེ༌ ཁོང༌གུན༌ གྱོགས༌པ༌ གྱུར༌ཏེ༌ སོང༌། 18 ཁོང༌གུན༌ནི༌ ཕྲོ༌ནེ༌ ཡ༌ཝའེ༌ སྐྱོབ༌ཁན༌ གོ༌ཁྲིད༌ ལྡམ༌མ༌ ཛད༌ཏེ༌ སྟིང༌ནེ༌ ཁོ༌ ཤི༌ཤི༌ ཚག༌པ༌ ཡ༌ཝ༌ ཁོ༌ ཉམ༌པོ༌ ཞུགས༌ཏེ༌ ཨིས༌ར༌ཨེལ༌པ༌གུན༌ གྲ༌འོ༌གུན༌ནི༌ ཀ༌ནེ༌ སྐྱོབ༌བ༌ ཛདས༌། རྡུག༌ངལ༌ལི༌ ནན༌ཏེ༌ སྙིང༌ཤུགས༌ ཏངས༌ པ༌སང༌ ཁོང༌གུན༌ནི༌ཀ༌ ཡ༌ཝའ༌ སྙིང༌རྗེ༌ སྐྱེའ༌ ཛདས༌། 19 ཨིན༌ནའང༌ སྐྱོབ༌ཁན༌ནི༌ གོ༌ཁྲིད༌ ཤིའ༌ཅིག༌ མི༌གུན༌ ཁོང༌རང༌གུན༌ནི༌ ངན༌པ༌ མི༌ཚེ༌ ནང༌ང༌ ལོགས༌ཏེ༌ སོང༌ ཡང༌ ཁོ༌རང༌གུན༌ནི༌ ཕ༌མེས༌པོ༌གུན༌ནི༌ སང༌ མང༌ང༌ ངན༌པ༌ ཅོས༌། ཁོང༌གུན༌ནི༌ ལྷ༌ལྷ༌མོ༌གུན༌ནི༌ ཁའ༌ ཉན༌ཏེ༌ ཁོང༌གུན༌ལ༌ ཞབས༌ཏོག༌ ཞུས༌ཏེ༌ ཅོལས༌། ཁོང༌གུན༌ སྙིང༌སྐྱོང༌པོ༌ ཡང༌ ཏེ༌ ལས༌ ངན༌པ༌གུན༌ ཕང༌ཅེས༌ལ༌ མ༌ཐད༌། 20 ཏེ༌བོའེ༌ཕིའ༌ ཡ༌ཝ༌ ཨིས༌ར༌ཨེལ༌པ༌གུན༌ནི༌ཀ༌ མ༌སྲན༌ཏྲེ༌ ཐུག༌སྲོ༌ སྐྱོད༌ཏེ༌ མོལས༌, “འི༌ མི༌གུན༌ནི༌ ཁོང༌གུན༌ནི༌ ཕ༌མེས༌པོ༌གུན༌ནི༌ ང༌ ཉམ༌པོ༌ ཅོ༌ཁན༌ ཆད༌དོན༌བོ༌ ཅགས༌ཏེ༌ ཁའ༌ མ༌ཉན༌ པ༌སང༌, 21 ཡོ༌ཤུའེ༌ ཤི༌ སང༌ སྔུན༌ལ༌ ང༌ཡོག༌ག༌ མ༌ཁྱོང༌ཁན༌ནི༌ གྱལ༌ཁག༌གུན༌ནི༌ ནང༌ནེ༌ མི༌གུན༌ ངའེ༌ ཕིངས༌ཏེ༌ མི༌ཏང༌། 22 ཁོང༌གུན༌ནི༌ ཕ༌མེས༌པོ༌གུན༌ གྲུལ༌ལ༌ ཙོགས༌ལ༌ ཨིས༌ར༌ཨེལ༌པ༌གུན༌ ཡ༌ཝའེ༌ ལམ༌མི༌ཀ༌ གྲུལ༌ དུག༌ག༌ མི༌དུག༌ ཚོད༌ ལྟ༌ཅེས༌ལ༌ ངའེ༌ འི༌ མི༌གུན༌ ཀོལ༌ཨིན༌།” 23 ཏེ༌བོའེ༌ཕིའ༌ ཡ༌ཝའེ༌ ཏེ༌ གྱལ༌ཁག༌གི༌ མི༌གུན༌ ཏེན༌ན༌རུ༌ བོར༌ར༌ ཛད༌། ཁོང༌ངི༌ ཏེན༌ན༌མལ༌ལ༌ ཁོང༌གུན༌ ཕིང༌ང༌ ཛད༌ཏེ༌ ཡོ༌ཤུའེ༌ ལག༌ག༌ ཏང༌ང༌ མ༌ཛདས༌།

3

ཀེ༌ནན༌ནི༌ ནང༌ང༌ ལུས༌ཁན༌ནི༌ གྱལ༌ཁམས༌གུན༌།

3:1-6

1 ཀེ༌ནན༌ནི༌ ནང༌ང༌ མག༌གི༌ ཐོང༌ངོམས༌ མ༌ཆའ༌ཁན༌ ཨིས༌ར༌ཨེལ༌པ༌གུན༌ལ༌ ཚོད༌ ལྟ༌ཅེས༌ལ༌ འི༌ གྱལ༌ཁམས༌གུན༌ ཡ༌ཝའེ༌ ཏེ༌ ནས༌སའེ༌ ནང༌ང༌ བོར༌ར༌ ཛདས༌། 2 མག༌གི༌ ཐོང༌ངོམས༌ མེད༌ཁན༌ ཨིས༌ར༌ཨེལ༌ལི༌ པུར༌གྱུད༌གུན༌ལ༌ མག༌གི༌ ནང༌ང༌ ནོལ༌ཅེས༌ ལབ༌ཅེས༌ལ༌ ཁོང༌ངི༌ ཏེ༌བོ༌ ཅོའ༌ ཛདས༌། 3 ཏེ༌ གྱལ༌ཁམས༌གུན༌ ཕི༌ལིས༌ཏི༌ ནང༌ང༌ ཝང༌སྲུལ༌ཁན༌ རྔ༌, ཀེ༌ནན༌པ༌ ཚང༌མ༌, སི༌དོན༌པ༌ ཚང༌མ༌ ཡང༌ བའལ༌ ཧེར༌མོན༌ རི༌ནེ༌ ལེ༌བོ༌ ཧ༌མཐ༌ ཚག༌པ༌ ལེ༌བ༌ནོན༌ རི༌གུན༌ནི༌ཀ༌ དུག༌ཁན༌ནི༌ ཧིཝ༌པ༌ ཚང༌མ༌ ཨིན༌པིན༌། 4 ཏེ༌ མི༌གུན༌ ཨིས༌ར༌ཨེལ༌པ༌གུན༌ལ༌ ཚོད༌ ལྟ༌ཅེས༌ ཡང༌ན༌ ཡ༌ཝའེ༌ ཁོང༌གུན༌ནི༌ ཕ༌མེས༌པོ༌གུན༌ལ༌ མོ༌ཟེས༌ གྱུད༌ཏེ༌ སལ༌ཁན༌ བཀའ༌གུན༌ལ༌ ཁའ༌ ཉན༌དུག༌ག༌ མི༌དུག༌ ལྟ༌ཅེས༌ལ༌ བོར༌ར༌ ཛད༌ཏེ༌ ཨིན༌པིན༌། 5 ཨིས༌ར༌ཨེལ༌པ༌གུན༌ ཀེ༌ནན༌པ༌, ཧེད༌པ༌, ཨ༌མོར༌པ༌, པེ༌རིཟ༌པ༌, ཧིཝ༌པ༌, དང༌ ཡེ༌བས༌པ༌ གུན༌ནི༌ ཕྲོའ༌ དུགས༌ཏེ༌ 6 ཨིས༌ར༌ཨེལ༌པའེ༌ བུ༌ཚ༌གུན༌ནི༌ ཁོང༌གུན༌ནི༌ བུ༌མོ༌གུན༌ ཉམ༌པོ༌ བག༌སྟོན༌ ཅོས༌ ཡང༌ ཨིས༌ར༌ཨེལ༌པ༌ བུ༌མོ༌གུན༌ ཁོང༌གུན༌ནི༌ བུ༌ཚ༌གུན༌ལ༌ བག༌མའ༌ ཏངས༌ མ༌ཚད༌ ཨིས༌ར༌ཨེལ༌པ༌གུན༌ནི༌ ཁོང༌གུན༌ནི༌ ལྷ༌ལྷ༌མོ༌གུན༌ལ༌ ཅོལས༌།

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ ཨོཐ༌ནི༌འེལ༌།

3:7-11

7 ཨིས༌ར༌ཨེལ༌པ༌གུན༌ནི༌ ཡ༌ཝའེ༌ སྐུན༌དུན༌ལ༌ ངན༌པ༌ ཅོས༌། ཁོང༌གུན༌ནི༌ ཁོ༌རང༌གུན༌ནི༌ དཀོན༌མཆོག༌ ཡ༌ཝ༌ རྗེད༌ཏེ༌ བའལ༌ དང༌ ཨ༌ཤེ༌རཧའེ༌ སྐུན༌དྲ༌གུན༌ལ༌ ཅོལས༌། 8 ཏེ༌ནེ༌ ཡ༌ཝའ༌ ཨིས༌ར༌ཨེལ༌པ༌གུན༌ནི༌ཀ༌ ཐུགས༌སྲོའེ༌ སྲན༌ཏྲེ༌ སྐྱོད༌ པ༌སང༌ ཁོང༌ངི༌ ཁོང༌གུན༌ ཨ༌རམ༌ ན༌ཧ༌རཱ༌འིམ༌མི༌ གྱལ༌པོ༌ ཀུ༌ཤན༌ རི༌ཤ༌ཐཱ༌འིམ༌མི༌ ལག༌ག༌ སྟད༌ད༌ ཛདས༌ ཡང༌ ཁོང༌གུན༌ ཏེ༌ གྱལ༌པོའེ༌ ང༌ཡོག༌ག༌ ལོ༌ རྒྱད༌ ལུས༌། 9 ཨིན༌ནའང༌ ཨིས༌ར༌ཨེལ༌པ༌གུན༌ནི༌ ཡ༌ཝ༌ དཀོན༌མཆོག༌ག༌ རོགས༌ ཛད༌ཅེས༌ལ༌ མོས༌ལམ༌ ཞུས༌པ༌ ཁོང༌ངི༌ ཀེ༌ལེབ༌བི༌ ནོ༌ ཀེ༌ནཟ༌ཟི༌ བུ༌ཚ༌ ཨོཐ༌ནི༌འེལ༌ ཐར༌ཅུག༌ཁན༌བོ༌ ལམ༌ཅུག༌ག༌ ཛད༌ཏེ༌ ཁོང༌གུན༌ སྐྱོབ༌བ༌ ཛདས༌། 10 ཡ༌ཝའེ༌ ཐུག༌ཉིད༌ ཨོཐ༌ནི༌འེལ༌ལི༌ ནང༌ང༌ སྐྱོད༌ཏེ༌ ཁོ༌ ཨིས༌ར༌ཨེལ༌པ༌གུན༌ནི༌ གོ༌ཁྲིད༌ གྱུར༌ཏེ༌ མག༌ ཏང༌ང༌ སོང༌། ཡ༌ཝའེ༌ ཨ༌རམ༌མི༌ གྱལ༌པོ༌ ཀུ༌ཤན༌ རི༌ཤ༌ཐཱ༌འིམ༌ ཨོཐ༌ནི༌འེལ༌ལི༌ ལག༌ག༌ སལས༌ ཡང༌ ཁོའ༌ གྱལ༌ཁ༌ ཐོབ༌། 11 ཏེ༌ནེ༌ ཀེ༌ནཟ༌ཟི༌ བུ༌ཚ༌ ཨོཐ༌ནི༌འེལ༌ ཤི༌ཤི༌ ཚག༌པ༌ ཏེ༌ ནས༌སའེ༌ ནང༌ང༌ ལོ༌ 40 ཞི༌དེ༌ ལུས༌།

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ ཨི༌ཧུད༌།

3:12-30

12 ཨིས༌ར༌ཨེལ༌པ༌གུན༌ནི༌ ཡང༌སྐྱར༌ ཡ༌ཝའེ༌ སྐུན༌དུན༌ལ༌ ངན༌པ༌ ཅོས༌ ཡང༌ ཁོང༌གུན༌ནི༌ ངན༌པ༌ ཅོ༌ཅེས༌པའེ༌ ཡ༌ཝའེ༌ མོ༌འབ༌བི༌ གྱལ༌པོ༌ ཨེག༌ལོན༌ལ༌ ཁོང༌གུན༌ནི༌ཀ༌ ཝང༌སྲུལ༌ ཅུགས༌། 13 ཨེག༌ལོན༌ནི༌ ཨེམ༌མོན༌པ༌ དང༌ ཨ༌མ༌ལིཀ༌པ༌ གུན༌ནི༌ རོགས༌ ཉམ༌པོ༌ ཨིས༌ར༌ཨེལ༌པ༌གུན༌ལ༌ ནོལ༌ཏེ༌ ཁ༌སོར༌རི༌ ལྕང༌མའེ༌ གྱལ༌ས༌ ཡང༌ན༌ ཡེ༌རི༌ཀོ༌ ང༌ཡོག༌ག༌ ལེནས༌། 14 ཡང༌ ཁོང༌གུན༌ མོ༌འབ༌བི༌ གྱལ༌པོ༌ ཨེག༌ལོན༌ནི༌ ཝང༌སྲུལ༌ལི༌ ཡོག༌ག༌ ལོ༌ 18 ལུས༌།

15 ཡང༌སྐྱར༌ ཨིས༌ར༌ཨེལ༌པ༌གུན༌ནི༌ ཡ༌ཝའ༌ རོགས༌ ཛད༌ཅེས༌ལ༌ མོས༌ལམ༌ ཞུས༌པ༌ ཡ༌ཝའེ༌ ཁོང༌གུན༌ སྐྱོབ༌ཅེས༌སི༌ ཕིའ༌ བེན༌ཡཱ༌མིན༌ནི༌ སྡེ༌ནེ༌ ལག༌པ༌ ཡོ༌མ༌ ཀོལ༌ཁན༌ གེ༌རཱ༌རི༌ བུ༌ཚ༌ ཨི༌ཧུད༌ ཐར༌ཅུག༌ཁན༌བོ༌ ལྡམ༌མ༌ ཛདས༌། ཨིས༌ར༌ཨེལ༌པ༌གུན༌ནི༌ ཁོ༌ མོ༌འབ༌བི༌ གྱལ༌པོ༌ ཨེག༌ལོན༌ནི༌ཀ༌ ཁྲལ༌ལི༌ པེ༌ནེ༌ ཀལ༌ཏེ༌ ལམ༌ཅུགས༌། 16 ཨི༌ཧུད༌དི༌ མི༌ཀྲར༌ ཕེད༌ ཟམ༌ཤིག༌ རིང༌མོ༌ ཟུར༌ ཉིས༌ཅན༌ནི༌ ར༌འི༌ ཅོས༌ཏེ༌ ཏེ༌བོ༌ ཀོས༌ལག༌གི༌ ནང༌ཀུག༌ག༌ ཁོང༌རང༌ངི༌ རྐང༌པ༌ ཡས༌པའེ༌ ཤལ༌དིག༌གི༌ཀ༌ ཏགས༌། 17 ཁོའེ༌ མོ༌འབ༌བི༌ གྱལ༌པོ༌ ཨེག༌ལོན༌ལ༌ ཁྲལ༌ལི༌ པེ༌ནེ༌ ཕུལས༌, མོ༌འབ༌བི༌ གྱལ༌པོ༌ མ༌ རོམ༌པོ༌ ཡོད༌པིན༌། 18 ཁྲལ༌ལི༌ པེ༌ནེ༌ ཕུལ༌ ཚར༌ཏེ༌ སྟིང༌ནེ༌ ཨི༌ཧུད༌ དང༌ པེ༌ནེ༌ ཁུར༌ཁན༌ནི༌ ཞན༌ མི༌གུན༌ ལོགས༌ཏེ༌ སོང༌། 19 ཨིན༌ནའང༌ གིལ༌གལ༌ལི༌ ཉེ༌མོའ༌ ཡོད༌ཁན༌ རྡོའེ༌ སྐུན༌དྲའེ༌ཀ༌ ལེབ༌བ༌ཅིག༌ ཨི༌ཧུད༌ ཨེག༌ལོན༌ ཡོད༌ས༌ ཅིག༌པོ༌ ལོགས༌ཏེ༌ ཡོངས༌ ཡང༌ ཁོའ༌ ཟེརས༌, “གྱལ༌པོ༌, ངའ༌ ཉེ༌རང༌ངི༌ ཕིའ༌ སང༌ཝའེ༌ ལོན༌ཞིག༌ ཡོད༌།”

གྱལ༌པོའེ༌ ཁོ༌རང༌ངི༌ ཞབ༌ཤི༌གུན༌ལ༌ བཀའ༌ ཏངས༌ཏེ༌ ཟེརས༌, "ཕི༌ལོག༌ག༌ སོང༌" ཡང༌ ཁོང༌གུན༌ སོང༌།

20 ཏེ༌ནེ༌ ཡར༌ ཏུས༌སི༌ ཁར༌རི༌ ཁེ༌ཐོག༌གི༌ ནང༌ང༌ གྱལ༌པོ༌ ཨེག༌ལོན༌ ཅིག༌པོ༌ ཡོད༌ས༌ ཨི༌ཧུད༌ ཁོའེ༌ ཉེ༌མོའ༌ སོང༌ཏེ༌ “ངའ༌ ཉེ༌རང༌ངི༌ ཕིའ༌ དཀོན༌མཆོག༌གི༌ ཆོགས༌ནེ༌ ལོན༌ཞིག༌ ཡོད༌” ཟེར༌ར༌ཅིག༌ གྱལ༌པོ༌ ཁོ༌རང༌ངི༌ ཁྲིས༌སི༌ ཀ༌ནེ༌ ལངས༌། 21 ཏེན༌ན༌མལ༌ལ༌ ཨི༌ཧུད༌དི༌ ལག༌པ༌ ཡོ༌མ༌ ཉམ༌པོ༌ ཁོ༌རང༌ངི༌ རྐང༌པ༌ ཡས༌པའེ༌ ཤལ༌དིག༌གི༌ཀ༌ ཏགས༌ཏེ༌ ཡོད༌ཁན༌ནི༌ ར༌འི༌བོ༌ ཕིངས༌ཏེ༌ གྱལ༌པོའེ༌ གྲོད༌པའེ༌ ནང༌ང༌ ཙུགས༌། 22 ལུང༌ ཐེས༌ཏེ༌ ར༌འི༌ གང༌པོ༌ གྱལ༌པོའེ༌ ཚིལ༌ལི༌ ནང༌ང༌ ནུབ༌ཏེ༌ ར༌འི༌ གོ༌ གྱབ༌ནེ༌ བིང༌, ཨི༌ཧུད༌དི༌ ར༌འི༌ མ༌ ཕིངས༌ ཡང༌ གྱལ༌པོའེ༌ གྱུ༌མ༌ ཆད༌ཏེ༌ ཏེ༌ ནང༌ང༌ ཡོད༌ཁན༌གུན༌ ཕི༌ལོག༌ག༌ བིང༌། 23 ཏེ༌ནེ༌ ཨི༌ཧུད༌དི༌ ཁེ༌ཐོག༌གི༌ ནང༌ངི༌ སྒོ༌གུན༌ སྲན༌ཏྲེ༌ ཅུགས༌ཏེ༌ ཁོ༌ ཡབས༌སི༌ ཀ༌ནེ༌ བིང༌ཏེ༌ ཤོར༌།

24 ཨི༌ཧུད༌ ཤོར༌ཏེ༌ སྟིང༌ནེ༌ གྱལ༌པོའེ༌ ཞབ༌ཤི༌གུན༌ ཡོངས༌ ཡང༌ ཁེ༌ཐོག༌གི༌ ནང༌ངི༌ སྒོ༌གུན༌ ཅུགས༌ཁན༌བོ༌ ཐོང༌ང༌ཅིག༌ ཁོང༌གུན༌ནི༌ གྱལ༌པོ༌ དེ༌ཆོད༌དི༌ ནང༌ང༌ ཡོད༌ཏེ༌ ཨིན༌ནོག༌ སམ༌། 25 ཁོང༌གུན༌ ངལ༌ངལ༌ སྲུངས༌ཏེ༌ དུགས༌ཏེའང༌ གྱལ༌པོ༌ བིངས༌ཏེ༌ མ༌ཡོངས༌། ཏེ༌ནེ༌ ཁོང༌གུན༌ནི༌ ཀུ༌ལིག༌ ཁྱོངས༌ཏེ༌ སྒོ༌གུན༌ ཕེའ༌ཅིག༌ ཁོང༌གུན༌ནི༌ ཁོ༌རང༌གུན༌ནི༌ སྤོན༌བོ༌ སའེ༌ཀ༌ གྱེལ༌ཏེ༌ ཤི༌ཁན༌བོ༌ ཐོང༌།

26 ཞབ༌ཤི༌གུན༌ སྲུངས༌ཏེ༌ ཡོད༌ ཟ༌ནེ༌ ཨི༌ཧུད༌ ཤོར༌ ཡང༌ རྡོའེ༌ སྐུན༌དྲ༌གུན༌ནི༌ དུན༌ནེ༌ སོང༌ཏེ༌ སེའི༌རཧ༌ ཆོགས༌ལ༌ ཤོར༌། 27 ཨི༌ཧུད༌ ཨེཕ༌ར༌ཡིམ༌མི༌ རི༌ཡུལ༌ སེའི༌རཧ༌ ལེབ༌བ༌ཅིག༌ ཁོའེ༌ ཏུང༌ ཕུས༌ ཡང༌ གོ༌ཁྲིད༌ ཅོས༌ཏེ༌ ཨིས༌ར༌ཨེལ༌པ༌གུན༌ ཐུར༌ལ༌ ཡོར༌དཱན༌ ལྩངས༌པོ༌ ཆོགས༌ལ༌ ཁྱེརས༌།

28 ཨི༌ཧུད༌དི༌ ཟེརས༌, “ངའེ༌ སྟིང༌རང༌ནེ༌ ཡོང༌ཤིག༌ ཅིའ༌ཟེར༌ན༌ ཡ༌ཝའེ༌ ང༌དང༌ངི༌ གྲ༌འོ༌ མོ༌འབ༌པ༌གུན༌ ང༌དང༌ངི༌ ལག༌ག༌ སལ༌ལ༌ ཛད༌ཏེ༌ ཨིན༌ནོག༌།” ཏེ༌བོའེ༌ཕིའ༌ ཁོང༌གུན༌ ཁོའེ༌ སྟིང༌རང༌ནེ༌ སོང༌ ཡང༌ ཡོར༌དཱན༌ ལྩངས༌པོ༌ རྒལ༌ ཉན༌སའེ༌ ནས༌ས༌ ཏེལ༌མོ༌, མོ༌འབ༌བ༌ ཆ༌སའེ༌ ལམ༌གུན༌ ང༌ཡོག༌ག༌ ཁྱོངས༌ ཡང༌ མོ༌འབ༌པ༌ ཅིག༌གའང༌ ལྩངས༌པོ༌ གལ༌ཏེ༌ ཡོང༌ མ༌ ཅུགས༌། 29 ཏེ༌ ཞག༌ག༌ ཁོང༌གུན༌ནི༌ མོ༌འབ༌པ༌ མག༌མི༌ ཀྲག༌པོ༌ དང༌ ཤེད༌ཅན༌ སྟོང༌ རྕུ༌ ཟམ༌ཤིག༌ སདས༌, སུ༌ཅིག༌གའང༌ ཤོར༌ཏེ༌ ཆ༌ མ༌ཅུགས༌། 30 ཏེན༌ན༌ ཞག༌ག༌ ཨིས༌ར༌ཨེལ༌པ༌གུན༌ནི༌ མོ༌འབ༌ ང༌ཡོག༌ག༌ ཁྱོངས༌ ཡང༌ ཏེ༌ ནས༌སའེ༌ ནང༌ང༌ ལོ༌ 80 ཞི༌དེ༌ ལུས༌།

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ ཤམ༌གར༌།

3:31

31 ཨི༌ཧུད༌དི༌ སྟིང༌ནེ༌ ཨ༌ནཐ༌ཐི༌ བུ༌ཚ༌ ཤམ༌གར༌རིའང༌ ཨིས༌ར༌ཨེལ༌པ༌གུན༌ ཐར༌ཅུགས༌། ཁོའེ༌ སེམས༌ཅན༌ལ༌ ལམ༌ སྟན༌ན༌ ཀོལ༌ཁན༌ནི༌ བེར༌ཀ༌ ཉམ༌པོ༌ ཕི༌ལིས༌ཏི༌པ༌ 600 སད༌ཏེ༌ ཨིན༌པིན༌།

4

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ དྲེབ༌རཧ༌།

4:1-24

1 ཨི༌ཧུད༌ ཤི༌ཏེ༌ སྟིང༌ནེ༌ ཨིས༌ར༌ཨེལ༌པ༌གུན༌ནི༌ ཡང༌སྐྱར༌ ཡ༌ཝའེ༌ སྐུན༌དུན༌ལ༌ ངན༌པ༌ ཅོས༌། 2 ཏེ༌ནེ༌ ཡ༌ཝའེ༌ ཁོང༌གུན༌ ཀེ༌ནན༌པ༌ ཧ༌ཟོར༌རི༌ གྱལ༌པོ༌ ཡ༌བིན༌ནི༌ ལག༌ག༌ སྟདས༌། སི༌སེ༌ར༌ ཡ༌བིན༌ནི༌ མག༌མི༌ མག༌སྤོན༌ ཨིན༌པིན༌, ཁོ༌ ཧ༌རོ༌ཤེཐ༌ ཧག༌གོ༌ཡིམ༌མི༌ ནང༌ང༌ དུག༌གད༌པིན༌། 3 སི༌སེ༌རའེ༌ ལག༌ག༌ ལྕགས༌སི༌ རྟ༌རེལ༌ 900 ཡོད༌པིན༌ ཡང༌ ཁོའེ༌ ཨིས༌ར༌ཨེལ༌པ༌གུན༌ནི༌ཀ༌ ལོ༌ ཉི༌ཤུ༌ སྙིང༌རྗེ༌ མེད༌པ༌ ཝང༌སྲུལ༌པ༌ ཁོང༌གུན༌ནི༌ ཡ༌ཝ༌ དཀོན༌མཆོག༌ག༌ རོགས༌ ཛད༌ཅེས༌ལ༌ མོས༌ལམ༌ ཞུས༌།

4 ཏེ༌ཏུས༌ལ༌ ལཔ༌པི༌དོཐ༌དི༌ ན༌མ༌ དྲེབ༌རཧ༌ དཀོན༌མཆོག༌གི༌ ལོན༌ ཁྱོང༌ཁན༌ ལུང༌སྟོན༌མ༌ ཨིས༌ར༌ཨེལ༌པ༌གུན༌ནི༌ གོ༌ཁྲིད༌ ཨིན༌པིན༌། 5 ཁོའེ༌ ཨེཕ༌ར༌ཡིམ༌མི༌ རི༌ཡུལ༌ ར༌མཧ༌ དང༌ བེ༌ཐེལ༌ལི༌ པར༌ལ༌ ཡོད༌ཁན༌ ཁ༌སོར༌རི༌ ལྕང༌མ༌ ཀ༌བོའ༌ དྲེབ༌རཧའེ༌ ལྕང༌མའང༌ ཟེར༌རད༌པིན༌ ཏེ༌བོའེ༌ ཡོག༌ག༌ དུགས༌ཏེ༌ ཨིས༌ར༌ཨེལ༌པ༌ ཛིང༌མོ༌ ཏངས༌ཏེ༌ ཁོའེ༌ཀ༌ ཡོང༌ཁན༌གུན༌ལ༌ ཐག༌ཅད༌ ཏང༌ངད༌པིན༌། 6 ཞག༌ཤིག༌ དྲེབ༌རཧའེ༌ ནཕ༌ཐལ༌ལིའི༌ ས༌ཀྱད༌ ཀེ༌དེཤ༌ཤི༌ ནང༌ང༌ དུག༌ཁན༌ ཨ༌བི༌ནོ༌འམ༌མི༌ བུ༌ཚ༌ བ༌རག༌ བོད༌ཏེ༌ ཁྱོངས༌ ཡང༌ ཁོའེ༌ ཟེརས༌, “ཨིས༌ར༌ཨེལ༌པ༌གུན༌ནི༌ དཀོན༌མཆོག༌ ཡ༌ཝའེ༌ ཁྱོ༌རང༌ང༌ བཀའ༌ སལས༌, ‘ནཕ༌ཐལ༌ལི༌ དང༌ ཟེ༌བུ༌ལོན༌ སྡེ༌ནེ༌ མག༌མི༌ སྟོང༌ རྕུ༌ ཁྲིད༌ཏེ༌ ཏྲ༌བོར༌རི༌ རི༌ཀ༌ སོང༌། 7 ངའེ༌ ཡ༌བིན༌ནི༌ མག༌སྤོན༌ སི༌སེ༌ར༌, རྟ༌རེལ༌ དང༌ མག༌མི༌ གུན༌ ཁྲིད༌ཏེ༌ ཀི༌ཤོན༌ནི༌ ལྩངས༌པོའེ༌ཀ༌ ཡོང༌ཅུག༌ཨིན༌ ཡང༌ ངའེ༌ ཁོང༌ ཚང༌མ༌ ཁྱོ༌རང༌ངི༌ ལག༌ག༌ ཏང༌ཨིན༌།’ ”

8 བ༌རག༌གི༌ དྲེབ༌རཧ༌ ཟེརས༌, “ཉེ༌རང༌ ང༌ ཉམ༌པོ༌ སྐྱོད༌ཏེ༌ མ༌ནེ༌ ངའ༌ མི༌ཆ༌།”

9 དྲེབ༌རཧའེ༌ ལན༌ཏངས༌, “ཏན༌ཏན༌ ང༌ ཁྱོ༌རང༌ ཉམ༌པོ༌ ཆེན༌ ཨིན༌ནའང༌ ཁྱོ༌རང༌ངི༌ ཏེ༌ཟུག༌ ཟེར༌ཏེ༌ ཡ༌ཝའེ༌ཀ༌ ཨིད༌ཤེས༌ མ༌ཅོས༌ པ༌སང༌ འི༌ གྱལ༌ཁའེ༌ རྩི༌ཝ༌ ཁྱོ༌རང༌ང༌ མི༌ཐོབ༌ ཅིའ༌ཟེར༌ན༌ ཡ༌ཝའེ༌ སི༌སེ༌ར༌ བུ༌མོ༌ ཞིག༌གི༌ ལག༌ག༌ སྟད༌ད༌ ཛད༌ཨིན༌།” ཏེ༌ནེ༌ དྲེབ༌རཧ༌ བ༌རག༌ ཉམ༌པོ༌ ཀེ༌དེཤ༌ལ༌ སོང༌། 10 ཀ༌དེཤ༌སི༌ ནང༌ང༌ བ༌རག༌གི༌ ཟེ༌བུ༌ལོན༌ དང༌ ནཕ༌ཐལ༌ལི༌ སྡེ༌གུན༌ བོད༌ཏེ༌ ཁྱོངས༌ ཡང༌ མག༌མི༌ སྟོང༌ རྕུ༌ ཁོ༌ ཉམ༌པོ༌ སོང༌། དྲེབ༌རཧའང༌ ཁོ༌ ཉམ༌པོ༌ ཡོད༌པིན༌།

11 ཏ༌ མོ༌ཟེས༌སི༌ ན༌མའེ༌ མིང༌བོ༌ ཧོ༌བབ༌བི༌ མིར༌གྱུད༌ ཀེན༌པ༌ ཧེ༌བེར༌ ཁོ༌རང༌ངི༌ མི༌སྡེ༌ ཕྲོ༌ནེ༌ བེ༌ཏེ༌ ཀེ༌དེཤ༌ཤི༌ ཉེ༌མོའ༌ ཟའ༌ནན༌ནིམ༌མི༌ ཨོག༌ ལྕང༌མའེ༌ དུན༌ལ༌ ཀུར༌ ཙུགས༌ཏེ༌ དུགས༌།

12 ཨ༌བི༌ནོ༌འམ༌མི༌ བུ༌ཚ༌ བ༌རག༌ རི༌ ཏྲ༌བོར༌ལ༌ ཆའ༌ཁན༌བོ༌ སི༌སེ༌རའ༌ ཚོར༌ར༌ཅིག༌, 13 ཁོའེ༌ ཁོ༌རང༌ངི༌ ལྕགས༌སི༌ རྟ༌རེལ༌ 900 དང༌ མག༌མི༌ ཚང༌མ༌ ཛོམ༌ཅུགས༌ཏེ༌ ཧ༌རོ༌ཤེཐ༌ ཧག༌གོ༌ཡིམ༌ ནེ༌ ཀི༌ཤོན༌ནི༌ ལྩངས༌པོ༌ ཆོགས༌ལ༌ སོང༌།

14 ཏེ༌ནེ༌ དྲེབ༌རཧའེ༌ བ༌རག༌ག༌ ཟེརས༌, “གྲལ༌གྲིག༌ ཅོས༌། དི༌རིང༌ འིན༌ན༌ ཞག༌ག༌, ཡ༌ཝའེ༌ ཁྱོ༌ཞ༌གུན༌ནི༌ ལག༌ག༌ སི༌སེ༌རའེ༌ མག༌མི༌ ཚང༌མ༌ སྟད༌ད༌ ཛད༌ཨིན༌ ཅིའ༌ཟེར༌ན༌ ཡ༌ཝ༌ སྔུན༌ལ༌ སྐྱོད༌ཏེ༌ ཁྱོ༌ཞའེ༌ ཕིའ༌ ལམ༌ གྲལ༌གྲིག༌ ཛད༌ཨིན༌།” ཏེ༌ནེ༌ བ༌རག༌ ཁོ༌རང༌ངི༌ མག༌མི༌ སྟོང༌ རྕུ༌ ཉམ༌པོ༌ ཏྲ༌བོར༌རི༌ ནེ༌ ཐུར༌ལ༌ མག༌ ཏང༌ང༌ སོང༌། 15 བ༌རག༌གི༌ སྤུང༌གོལ༌ ཅོའ༌ཅིག༌ ཡ༌ཝའེ༌ སི༌སེ༌ར༌, ཁོའེ༌ རྟ༌རེལ༌ སྲུལ༌ཁན༌ དང༌ མག༌མི༌ ཚང༌མའེ༌ ནང༌ང༌ ཐེ༌ཚོམས༌ དང༌ ཇིགས༌ནང༌ སྐྱེ༌ཅུག༌ག༌ ཛདས༌། སི༌སེ༌ར༌ ཁོ༌རང༌ངི༌ རྟ༌རེལ༌ལི༌ ནང༌ནེ༌ བབས༌ཏེ༌ ཤོར༌། 16 ཏེ༌ནེ༌ བ༌རག༌གི༌ གྲ༌འོའེ༌ རྟ༌རེལ༌གུན༌ དང༌ ཞན༌ མག༌མི༌གུན༌ལ༌ ཧ༌རོ༌ཤེཐ༌ ཧག༌གོ༌ཡིམ༌ ཚོག༌པ༌ ཏེད༌ཏེ༌ ཁྱེརས༌ ཡང༌ སི༌སེ༌རའེ༌ མག༌མི༌ ཚང༌མ༌ སདས༌, ཅིག༌གའང༌ སོན༌ཏེའ༌ མ༌བོརས༌།

17 སི༌སེ༌ར༌ ཀེན༌པ༌ ཧེ༌བེར༌རི༌ ན༌མ༌ ཡ༌འེལ༌ལི༌ ཀུར༌ ཡོད༌ས༌ ཤོར༌ཏེ༌ སོང༌ ཅིའ༌ཟེར༌ན༌ ཧ༌ཟོར༌རི༌ གྱལ༌པོ༌ ཡ༌བིན༌ ཉམ༌པོ༌ ཧེ༌བེར༌རི༌ ནང༌ཚངས༌སི༌ བྲེལ༌ ཉེ༌མོ༌ ཡོད༌པིན༌།

18 ཡ༌འེལ༌ སི༌སེ༌ར༌ ཐུག༌ག༌ལ༌ བིང༌ཏེ༌ ཁོའ༌ ཟེརས༌, “ཀུར༌རི༌ ནང༌ང༌ སྐྱོད༌ སྤོན༌བོ༌ལེ༌, ནང༌ཀུག༌ག༌ སྐྱོད༌, ཇིགས༌ས༌ མ༌ཛད༌།” ཏེ༌ནེ༌ ཁོ༌ ཀུར༌རི༌ ནང༌ང༌ ཡོངས༌ ཡང༌ བུ༌མོའེ༌ ཁོའེ༌ཀ༌ ཙ༌ཟར༌ཤིག༌ ཀབས༌།

19 སི༌སེ༌རའེ༌ ཟེརས༌, “ང༌ སྐོམས༌ས༌ རག༌, ཇུ༌ཇུ༌ ཐུང༌ཅེས༌ལ༌ ཆུ༌ཞིག༌ སལ༌།” ཏེ༌ནེ༌ བུ༌མོའེ༌ ཁོའ༌ འོ༌མ༌ གྱངས༌ཁན༌ནི༌ ཀོའེ༌ སྒི༌གུ༌ ཕེས༌ཏེ༌ འོ༌མ༌ ལུགས༌ ཡང༌ ཐུང༌ང༌ ཏངས༌ཏེ༌ སྟིང༌ནེ༌ ཡང༌སྐྱར༌ ཁོའ༌ ཙ༌ཟར༌ ཀབས༌།

20 ཁོའེ༌ ཏེ༌ བུ༌མོའ༌ ཟེརས༌, “ཀུར༌རི༌ སྒོའེ༌ དུན༌ལ༌ ལངས༌ཏེ༌ དུག༌, ཀལ༌ཏེས༌ སུ༌ཞིག༌ ཡོངས༌ཏེ༌ ཁྱོ༌རང༌ང༌ ‘ཀུར༌རི༌ ནང༌ང༌ སུ༌ ཡོད༌?’ ཟེར༌ཏེ༌ ཏྲི༌ན༌ ‘སུའང༌ མེད༌’ ཟེར༌།”

21 སི༌སེ༌ར༌ མ༌སྲན༌ཏྲེ༌ ངལ༌ཏེ༌ ཡོད༌ པ༌སང༌ ཉིད༌ལ༌ སོང༌, ཏེན༌ན༌ ཏུས༌ ཀུར༌རི༌ པུར༌ཆ༌ དང༌ ཐོའ༌ ཁུར༌ཏེ༌ ཡ༌འེལ༌ ཀུ༌ལེའ༌ སོང༌ཏེ༌ ཁོའེ༌ ཐོད༌པའེ༌ ལྡོ༌ནེ༌ པུར༌ཆ༌ གྱབས༌པ༌ འ༌ངོ༌ ཆོགས༌ལ༌ བིང༌ཏེ༌ སའེ༌ ནང༌ང༌ ཟུག༌ ཡང༌ ཁོ༌ ཤི༌།

22 བ༌རག༌ སི༌སེ༌ར༌ ཙལ༌ཨིན༌ ཡོང༌ང༌ཅིག༌ ཡ༌འེལ༌ ཁོའ༌ ཐུག༌ག༌ལ༌ བིང༌ཏེ༌ ཟེརས༌, “སྐྱོད༌ ངའེ༌ ཉེ༌རང༌ངི༌ ཙལ༌ཁན༌ནི༌ མི༌བོ༌ སྟན༌ཨིན༌།” ཏེ༌ནེ༌ ཁོ༌ བུ༌མོ༌ ཉམ༌པོ༌ ཀུར༌རི༌ ནང༌ང༌ སོང༌ ཡང༌ སི༌སེ༌རའེ༌ ཐོད༌པའེ༌ ལྡོ༌ནེ༌ ཀུར༌རི༌ པུར༌ཆ༌ ཟུགས༌ཏེ༌ ཁོ༌ ཤི༌ཁན༌བོ༌ ཐོང༌། 23 ཏེ༌ ཞག༌ག༌ ཨིས༌ར༌ཨེལ༌པ༌གུན༌ནི༌ དུན༌ལ༌ དཀོན༌མཆོག༌གི༌ ཀེ༌ནན༌པ༌ གྱལ༌པོ༌ ཡ༌བིན༌ལ༌ ཕམ༌ཀལ༌ལ༌ ཛདས༌། 24 ཡང༌ གྱལ༌པོ༌ ཡ༌བིན༌ནི༌ གྱབ༌གལ༌ལ༌ ཨིས༌ར༌ཨེལ༌པ༌གུན༌ ཤེད༌ཅན༌ གྱུར༌ཨིན༌ སོང༌ ནམ༌ཚག༌པ༌ ཁོང༌གུན༌ནི༌ གྱལ༌པོ༌ དང༌ ཁོའེ༌ མི༌ ཚང༌མ༌ སད༌ཏེ༌ མེད༌ཁན༌ མ༌ཅོས༌།

5

དྲེབ༌རཧའེ༌ སྟོད༌པའེ༌ ལུ༌།

5:1-31

1 ཏེན༌ན༌ ཞག༌ག༌ དྲེབ༌རཧ༌ དང༌ ཨ༌བི༌ནོ༌འམ༌མི༌ བུ༌ཚ༌ བ༌རག༌གི༌ འི༌ སྟོད༌པའེ༌ ལུ༌ ཏངས༌,

2 “ཡ༌ཝའ༌ སྟོད༌པ༌ ཕུལ༌ལད༌།

ཨིས༌ར༌ཨེལ༌པའེ༌ གོ༌ཁྲིད༌གུན༌ནི༌ ཁག༌ ཀལ༌ཁན༌བོ༌ ཅོའ༌ཅིག༌

མི༌གུན༌ ཐད༌པོ༌ ཉམ༌པོ༌ ཁོང༌གུན༌ནི༌ གྱབ༌ནེ༌ གྲུལས༌,

3 གྱལ༌པོ༌གུན༌ ཉོན༌ཤིག༌, ཝང༌སྲུལ༌ཁན༌གུན༌ ནང༌སྟག༌ ཏོང༌ཤིག༌,

ངའེ༌ ཡ༌ཝའེ༌ ཕིའ༌ ལུ༌ ཏང༌ངད༌, ངའེ༌ ཡ༌ཝའ༌ ལུ༌ཡངས༌ ཕུལ༌ལད༌,

ཁོང༌ ཨིས༌ར༌ཨེལ༌པ༌གུན༌ནི༌ དཀོན༌མཆོག༌ ཞུགས༌ཏེ༌ ཨིན༌།

4 ཡ༌ཝ༌ལེ༌ ཉེ༌རང༌ སེ༌འིར༌ནེ༌ བིངས༌ཏེ༌

ཨི༌དོམ༌མི༌ ཡུལ༌ཇོངས༌ རྒལ༌ཏེ༌ སྐྱོད༌ད༌ཅིག༌

ཇིག༌རྟེན༌ དར༌ ཡང༌ ནམ༌ཁའེ༌ ཆུ༌ ལུགས༌

སྲིན༌གུན༌ནི༌ ནང༌ནེ༌ ཆར༌པ༌ བབས༌།

5 རི༌ སི༌ནཱའི༌ ཙོགས༌ལ༌,

ཡ༌ཝ༌ ཉེ༌རང༌ངི༌ རི༌གུན༌ སྲུག༌ག༌ ཛདས༌།

ང༌ཞའ༌ ཨིས༌ར༌ཨེལ༌པའེ༌ ཡ༌ཝ༌ དཀོན༌མཆོག༌,

ཉེ༌རང༌ངི༌ རི༌གུན༌ སྐུལ༌ལ༌ ཛདས༌།

6 ཨ༌ནཐ༌ཐི༌ བུ༌ཚ༌ ཤམ༌གར༌ དང༌ ཡ༌འེལ༌ གུན༌ནི༌ ཝང༌སྲུལ༌ལི༌ ཏུས༌,

མི༌གུན༌ དང༌ ཚོང༌པ༌གུན༌ གྱ༌ལམ༌གུན༌ནེ༌ གྲུལ༌ཅེས༌ ཇིགས༌ནང༌ཅན༌ ཡོད༌པ༌,

ཁོང༌གུན༌ གྱབ༌ལམ༌ ཀགས༌པོ༌གུན༌ནེ༌ གྲུལ༌གོས༌།

7 ཨིས༌ར༌ཨེལ༌པ༌གུན༌ནི༌ གྲོང༌སེབ༌བི༌ ནང༌ང༌ དུག༌ཅེས༌ ཕངས༌།

ནམ༌ ཚག༌པ༌ ང༌, དྲེབ༌རཧ༌ ཁོང༌གུན༌ནི༌ ཨ༌མ༌ ཙོགས༌ལ༌

ཨིས༌ར༌ཨེལ༌པ༌གུན༌ནི༌ གོ༌ཁྲིད༌ གྱུར༌ཏེ༌ ཁོང༌གུན༌ སྐྱོབ༌ མ༌སྐྱོབས༌།

8 ཨིས༌ར༌ཨེལ༌པ༌གུན༌ནི༌ སོ༌མ༌ ལྷ༌ལྷ༌མོ༌གུན༌ ལྡམ༌མ༌ཅིག༌,

གྱལ༌སའེ༌ གྱས༌སྒོ༌ གུན༌ནི༌ཀ༌ མག༌ ལེབ༌,

ཡང༌ ཨིས༌ར༌ཨེལ༌ལི༌ མག༌མི༌ སྟོང༌ ཞིབ༌ཅུའི༌ ལག༌ག༌,

དུང༌ ཡ༌ ཀྲང༌ང༌ཀབ༌ཅེས༌ མག༌ཆ༌ ཅིག༌གའང༌ མེད༌པིན༌།

9 ངའེ༌ སྙིང༌ ཨིས༌ར༌ཨེལ༌ལི༌ མག༌སྤོན༌གུན༌ ཉམ༌པོ༌ ཡོད༌

ཀ༌གུན༌ ཐད༌པོ༌ ཉམ༌པོ༌ མག༌གི༌ ནང༌ང༌ ནོལ༌ལ༌ ཡོངས༌།

ཡ༌ཝའ༌ སྟོད༌པ༌ ཕུལ༌།

10 བུང༌བུ༌ ཀར༌པོའེ༌ཀ༌ གྱབ༌ཆ༌ ཀྲག༌པོ༌ སྟད༌ཏེ༌ ཞོན༌ཁན༌གུན༌,

ཡང༌ གྱ༌ལམ༌ནེ༌ གྲུལ༌ཁན༌གུན༌ ནང༌སྟག༌ ཏངས༌ཏེ༌

11 གྲོང༌ཁྱེར༌རི༌ ཆུ༌དོང༌ ཡོད༌ས༌ ཛོམས༌ཏེ༌ ལུ༌ ཏང༌ཁན༌གུན༌ལ༌ ཉོན༌ཤིག༌།

ཁོང༌གུན༌ནི༌ ཡ༌ཝའེ༌ ཀྲང༌པོ༌ ཆག༌ལས༌གུན༌ ཤད༌ཏེ༌ ཨིན༌ནོག༌

ནམ༌ ཁོང༌ངི༌ ཨིས༌ར༌ཨེལ༌པ༌ ནོལ༌ཁན༌ ཀྲག༌པོ༌གུན༌ལ༌ གྱལ༌ཁ༌ སལས༌།

ཏེ༌ནེ༌ ཡ༌ཝའེ༌ མི༌གུན༌ ཐུར༌ལ༌ གྱལ༌སའེ༌ གྱས༌སྒོ༌གུན༌ ཚོག༌པ༌ སོང༌།

12 ལོངས༌, དྲེབ༌རཧ༌, ལོངས༌; ལངས༌ཏེ༌ ལུ༌ ཏོང༌།

ལོངས༌ བ༌རག༌, ཨ༌བི༌ནོ༌འམ༌མི༌ བུ༌ཚ༌ ལངས༌ཏེ༌ གྲ༌འོ༌ ཚང༌མ༌ ཟུམས༌ཏེ༌ ཁྱོང༌།

13 ཏེ༌ནེ༌ མག༌གི༌ ནང༌ང༌ སོན༌ཏེའ༌ ལུས༌ཁན༌གུན༌ ཐུར༌ལ༌

ཁོང༌གུན༌ སྐྱོབ༌ཁན༌ནི༌ གོ༌ཁྲིད༌གུན༌ ཉམ༌པོ༌ ཡོངས༌།

ཡ༌ཝའེ༌ མི༌གུན༌ ཁོང༌ངི༌ ཕིའ༌ ཀྲག༌པོ༌ ནོལ༌ཁན༌གུན༌ནི༌ གྱབ༌གལ༌ལ༌ ནོལ༌ལ༌ ཡོངས༌།

14 ཏུས༌ཤིག༌ག༌ ཨ༌མ༌ལིཀ༌པ༌གུན༌ནི༌ ཨིན༌ཁན༌ ས༌ཀྱད༌ ཨེཕ༌ར༌ཡིམ༌ནེ༌ ཁ༌ཅིག༌ ཡོངས༌

ཁོང༌གུན༌ནི༌ སྟིང༌རང༌ནེ༌ བེན༌ཡཱ༌མིན༌པ༌གུན༌ནའང༌ ཡོངས༌།

མ༌ཀིར༌རི༌ནེ༌ མག༌སྤོན༌གུན༌ ཡོངས༌།

ཟེ༌བུ༌ལོན༌ནི༌ སྡེ༌ནེ༌ ཆག༌བེར༌ ཡོད༌ཁན༌ མག༌སྤོན༌གུན༌ ཡོངས༌།

15 ཨིས༌ས༌ཁར༌ སྡེའེ༌ འུ༌སྐྱོང༌གུན༌, ང༌ དང༌ བ༌རག༌ ཉམ༌པོ༌ ཡོད༌པིན༌།

ཁོང༌གུན༌ བ༌རག༌གི༌ གྱབ༌ནེ༌ ལུང༌པའེ༌ ནང༌ང༌ གྱུགས༌ཏེ༌ སོང༌,

ཨིན༌ནའང༌ རུ༌བེན༌ནི༌ མི༌སྡེ༌ ང༌ཞའ༌ ཉམ༌པོ༌ ཡོང༌ཅེས༌ལ༌ ཐེ༌ཚོམས༌ ཅོས༌།

16 ཁྱོ༌ཞའ༌ ལུག༌ར༌ ཡོད༌ས༌ ཅི༌ཕིའ༌ དུགས༌པིན༌?

ཅི༌ ལུག༌རྫི༌གུན༌ནི༌ ལུག༌གུན༌ ཀག༌ག༌ལ༌ བོད༌ཁན༌བོ༌ ཉན༌ན༌ དུགས༌པིན༌ན༌?

རུ༌བེན༌ནི༌ མི༌སྡེ༌ ང༌ཞའ༌ ཉམ༌པོ༌ ཡོང༌ཅེས༌ལ༌ ཐེ༌ཚོམས༌ ཅོས༌།

17 གི༌ལེད༌པ༌གུན༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ དུགས༌།

ཡང༌ གྲེན༌ནི༌ མི༌སྡེ༌ ཁོ༌རང༌གུན༌ནི༌ གྲུ༌ཟིང༌གུན༌ནི༌ དུན༌ལ༌ དུགས༌།

ཨ༌ཤེར༌ མི༌སྡེ༌ ཚོའེ༌ ཐའ༌མ༌ ཡོད༌ཁན༌ ཁོ༌རང༌གུན༌ནི༌ ཁང༌པའེ༌ ནང༌ནེ༌ མ༌བིངས༌།

18 ཨིན༌ནའང༌ ཟེ༌བུ༌ལོན༌ མི༌སྡེ༌ ཁོང༌གུན༌ནི༌ སྲོག༌ ཇིགས༌པའེ༌ ནང༌ང༌ ཏངས༌ཏེ༌ ནོལ༌ལ༌ ཡོངས༌།

ནཕ༌ཐལ༌ལི༌ མི༌སྡེའང༌ ཏེན༌ན༌ ཙོགས༌ ཅོས༌།

19 ཏའ༌ནག༌གི༌ ནང༌ང༌ མེ༌གིད༌དོའེ༌ ཆུ༌མིག༌གི༌ ཉེ༌མོའ༌

ཀེ༌ནན༌པ༌ གྱལ༌པོ༌གུན༌ མག༌ཏང༌ང༌ ཡོངས༌

ཨིན༌ནའང༌ ཁོང༌གུན༌ལ༌ མུལ༌ ཡ༌ ནོར༌ ཅོམས༌ཁན༌ ཅའང༌ ཁྱེར༌ མ༌ཉན༌།

20 ནམ༌ཁའེ༌ སྐར༌མ༌གུན༌ནི༌ ནོལས༌,

རང༌ ལམ༌མི༌ ནང༌ང༌ གྲུལ༌ཁན༌ སྐར༌མ༌གུན༌ནི༌ སི༌སེ༌རའེ༌ གྱབ༌གལ༌ལ༌ ནོལས༌།

21 ཀི༌ཤོན༌ནི༌ ལྩངས༌པོའེ༌ ཁོང༌གུན༌ ཁུར༌ཏེ༌ ཁྱེརས༌,

སྔུན༌མའེ༌ ཏུས༌སི༌ ཁྱུད༌ཅན༌ ལྩངས༌པོ༌ ཀི༌ཤོན༌།

ནོལ༌ ངའེ༌ སེམས༌, སེམས༌ཤུགས༌ ཉམ༌པོ༌ ནོལ༌།

22 ཏེ༌ནེ༌ སི༌སེ༌རའེ༌ རྟ༌གུན༌ནི༌ རྐང༌པའེ༌ སྐད༌དི༌ ས༌ཀྱད༌ སྐུལས༌།

རྟ༌ ཀྲག༌པོའེ༌ མག༌མི༌གུན༌ གྱུགས༌ཏེ༌ ཡོངས༌།

23 ཡ༌ཝའེ༌ ཕོ༌ཉའེ༌ མོལས༌, ‘མེ༌རོཟ༌པ༌གུན༌ལ༌ ངན༌ ཕོག༌ཤིག༌།

ཁོང༌གུན༌ལ༌ ངན༌ རྩོག༌པོ༌ ཕོག༌ཤིག༌

ཅིའ༌ཟེར༌ན༌ ཁོང༌གུན༌ ཡ༌ཝའ༌ རོགས༌ ཅོའ༌ལ༌ མ༌ཡོངས༌

ཀེ༌ནན༌པ༌ མག༌མི༌ ཀྲག༌པོ༌གུན༌ལ༌ ནོལ༌ལ༌ མ༌ཡོངས༌།’

24 ཚང༌མའེ༌ སང༌ ཅིན༌ལབས༌ཅན༌ བུ༌མོ༌,

ཀེ༌ནན༌པ༌ ཧེ༌བེར༌རི༌ ན༌མ༌ ཡ༌འེལ༌ ཨིན༌།

ཀུར༌རི༌ ནང༌ང༌ དུག༌ཁན༌ནི༌ བུ༌མོ༌གུན༌ནི༌ ཕྲོ༌ནེ༌

ཁོ༌ ཚང༌མའེ༌ སང༌ ཅིན༌ལབས༌ཅན༌ ཨིན༌།

25 སི༌སེ༌རའེ༌ ཆུ༌ ཏོང༌ ཟེརས༌ ཨིན༌ནའང༌ ཁོའེ༌ འོ༌མ༌ ཏངས༌,

སྐུ༌ཁྲགས༌གུན༌ལ༌ ཏང༌ཅེས༌སི༌ ཕོ༌ཀྲོའེ༌ ནང༌ང༌ བུ༌མོའེ༌ ཁོའ༌ ཞོ༌ ཁྱོངས༌།

26 བུ༌མོའེ༌ ལག༌པ༌ ཡོ༌མའེ༌ ནང༌ང༌ ཀུར༌རི༌ པུར༌ཆ༌

ཡང༌ ཡས༌པའེ༌ ནང༌ང༌ ལག༌ཤེས༌པའེ༌ ཐོའ༌ ཁུརས༌།

ཁོའེ༌ སི༌སེ༌རའེ༌ གོ༌ ཅགས༌,

ཁོའེ༌ སི༌སེ༌རའེ༌ ཐོད༌པའེ༌ ལྡོ༌ནེ༌ པུར༌ཆ༌ གྱབས༌ཏེ༌ ཁོ༌ སདས༌།

27 སི༌སེ༌ར༌ ཏེ༌ བུ༌མོའེ༌ རྐང༌པའེ༌ཀ༌ བུད༌,

ཁོའེ༌ རྐང༌པའེ༌ཀ༌ གྱེལ༌ཏེ༌ ཤི༌,

གྱེལ༌སའེ༌ ཏེན༌ན༌ ནས༌སའེ༌ཀ༌ ཁོ༌ ཤི༌།

28 སི༌སེ༌རའེ༌ ཨ༌མའེ༌ ཀར༌ཁུང༌ནེ༌ ལྟེན༌

ཁོ༌ ལོགས༌ཏེ༌ ཡོང༌ཅེས༌ལ༌ སྲུངས༌ཏེ༌ ཟེརས༌,

‘ཁོའེ༌ རྟ༌རེལ༌ ལེབ༌ཅེས༌ལ༌ འི༌ཟམ༌ ཏུས༌རིང༌མོ༌ ཅིའ༌ གོར༌?

ཁོའེ༌ རྟ༌རེལ༌ལི༌ སྐད༌ ང༌ ཅིའ༌ ཚོར༌ར༌ མ༌ནོག༌?’

29 ཁོའེ༌ ཞབ༌ཤི༌ བུ༌མོ༌གུན༌ནི༌ ཕྲོ༌ནེ༌ ཤེས༌རབས༌ཅན༌བོའེ༌ ལན༌ཏངས༌,

ཏན༌ཏན༌ ཁོའེ༌ འི༌ སྤེ༌ར༌གུན༌ ལྡབས༌ཏེ༌ ཁོ༌རང༌ང༌ སེམས༌སོ༌ ཏང༌དུག༌།

30 ‘ཁོང༌གུན༌ནི༌ ཅོམས༌ཁན༌ནི༌ ནོར༌གུན༌ བགོ༌ཨིན༌ ཡོད༌གྲོ༌,

མག༌མི༌ རེ༌རེའ༌ བུ༌མོ༌ ཅིག༌ ཡ༌ ཉིས༌།

སི༌སེ༌རའེ༌ ཕིའ༌ ཚོན༌དོག༌ཅན༌ དང༌ ཚེམ༌སྲུལ༌ ཏང༌ཁན༌ནི༌ ཀོས༌ལག༌གུན༌,

ངའེ༌ ཕིའང༌ ཚེམ༌སྲུལ༌ ཏང༌ཁན༌ནི༌ ཀོས༌ ཁྱོང༌ཨིན༌།

ཏེ༌ ཚང༌མ༌ ཅོམས༌ཁན༌ནི༌ ནོར༌གུན༌ ཨིན༌ནོག༌།

31 ཡ༌ཝ༌ལེ༌, ཉེ༌རང༌ངི༌ གྲ༌འོ༌ ཚང༌མ༌ སི༌སེ༌ར༌ ཙོགས༌ལ༌ ཤི༌ཤིག༌།

ཨིན༌ནའང༌ ཉེ༌རང༌ང༌ ཅམས༌པ༌ ཅོ༌ཁན༌གུན༌ ཤེད༌ཅན༌ གྱུར༌ཏེ༌

ཉི༌མ༌ ཙོགས༌ལ༌ ཤར༌ཤིག༌།”

ཏེ༌ནེ༌ ཏེ༌ ནས༌སའེ༌ ནང༌ང༌ ལོ༌ 40 ཞི༌དེ༌ ལུས༌།

6

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ གི༌དི༌འོན༌།

6:1-40

1 ཡང༌སྐྱར༌ ཨིས༌ར༌ཨེལ༌པ༌གུན༌ནི༌ ཡ༌ཝའེ༌ སྐུན༌དུན༌ལ༌ ངན༌པ༌ ཅོས༌ ཡང༌ ཡ༌ཝའེ༌ ལོ༌ རྡུན༌ནི༌ ཕིའ༌ ཁོང༌གུན༌ མི༌དིའན༌པ༌གུན༌ནི༌ ལག༌ག༌ སྟད༌ད༌ ཛདས༌། 2 མི༌དིའན༌པ༌གུན༌ནི༌ ཨིས༌ར༌ཨེལ༌པ༌གུན༌ལ༌ ནགས༌ སྲན༌ཏྲེ༌ སྟན༌ པ༌སང༌ ཁོང༌གུན༌ རི༌, བྲག༌ཕུགས༌ ཡང༌ ཇིགས༌ནང༌ མེད༌སའེ༌ ས༌ཀྱད༌གུན༌ནི༌ ནང༌ང༌ ཨིབ༌སའེ༌ ནས༌ས༌ ཅོས༌། 3 ཨིས༌ར༌ཨེལ༌པ༌གུན༌ནི༌ སྟོན༌ཐོག༌ ཏབ༌བ༌ཅིག༌ མི༌དིའན༌པ༌, ཨ༌མ༌ལིཀ༌པ༌ ཡང༌ ཤར༌ ཆོགས༌སི༌ མི༌གུན༌ནི༌ ཁོང༌གུན༌ལ༌ སྤུང༌གོལ༌ ཅོས༌ཏེ༌ 4 ཏེ༌རུ༌ ཀུར༌ ཙུགས༌ཏེ༌ དུགས༌ཏེ༌ ག༌ཟ༌ ཚོག༌པ༌ ཁོང༌གུན༌ནི༌ སྟོན༌ཐོག༌གུན༌ མེད༌ཁན༌ ཅོའད༌པིན༌། ཁོང༌གུན༌ནི༌ ལུག༌, བ༌ལང༌ དང༌ བུང༌བུ༌ ཚང༌མའང༌ ཁྱེར༌ཏེ༌ ཨིས༌ར༌ཨེལ༌པ༌གུན༌ནི༌ ཕིའ༌ ཟའ༌ཅེས༌ ཅའང༌ ལུས༌ཤུག༌ག༌ མེད༌པིན༌། 5 ཁོང༌གུན༌ ཁོང༌རང༌གུན༌ནི༌ སེམས༌ཅན༌ དང༌ ཀུར༌གུན༌ ཉམ༌པོ༌ པར༌པར༌ཙེ༌ ཚོགས༌ ཙོགས༌ལ༌ མ༌མང༌པོ༌ ཡོང༌ངད༌པིན༌། མི༌གུན༌ དང༌ རྔ༌བོང༌གུན༌ རྩི༌ མི༌ཉན༌ཅེས༌ མང༌པོ༌ ཡོངས༌ཏེ༌ ཏེ༌ ནས༌ས༌ སྟོང༌པ༌ ཆ༌ཆ༌ དུག༌གད༌པིན༌། 6 མི༌དིའན༌པ༌གུན༌ནི༌ ཨིས༌ར༌ཨེལ༌པ༌གུན༌ མ༌ ཉལ༌བ༌ཅན༌ གྱུར༌ཅུགས༌ཏེ༌ ཁོང༌གུན༌ལ༌ རྡུག༌པོ༌ ཐོང༌ ཅུགས༌ པ༌སང༌ ཁོང༌གུན༌ནི༌ ཡ༌ཝའ༌ རོགས༌ ཅོའ༌ ཛད༌ཅེས༌ལ༌ མོས༌ལམ༌ ཞུས༌།

7 མི༌དིའན༌པ༌གུན༌ནི༌ ཞས༌ཏེ༌ ཁོང༌གུན༌ནི༌ ཡ༌ཝའ༌ མོས༌ལམ༌ ཞུའ༌ཅིག༌, 8 ཁོང༌ངི༌ ཁོང༌གུན༌ནི༌ཀ༌ ལུང༌སྟོན༌པ༌ཞིག༌ ཀལ༌ལ༌ ཛདས༌ ཡང༌ ཁོའེ༌ ཟེརས༌, “ཨིས༌ར༌ཨེལ༌ལི༌ དཀོན༌མཆོག༌ ཡ༌ཝའེ༌ འི༌ཟུག༌ མོལ༌ལ༌རག༌, ‘ངའེ༌ ཁྱོ༌ཞའེ༌ ཕ༌མེས༌པོ༌གུན༌ ཚེ༌ཡོག༌ག༌ ཡོད༌ཁན༌ ཨི༌ཇིབ༌བི༌ ནས༌ས༌ནེ༌ ཕིངས༌ཏེ༌ ཁྱོངས༌པིན༌། 9 ཨི༌ཇིབ༌པ༌གུན༌ ཐེས༌ཏེ༌ ཞན༌ ཁྱོ༌ཞའ༌ ནགས༌ སྟན༌ཁན༌ ཚང༌མའེ༌ ཀ༌ནེ༌ ངའེ༌ ཁྱོ༌རང༌གུན༌ སྐྱོབས༌ཏེ༌ ཁྱོངས༌པིན༌། ངའེ༌ ཁྱོ༌ཞའེ༌ གྲ༌འོ༌གུན༌ ཕིངས༌ཏེ༌ ཁོང༌གུན༌ནི༌ ས༌ཀྱད༌ ཁྱོ༌ཞའ༌ ཏངས༌པིན༌། 10 ངའེ༌ ཁྱོ༌ཞ༌གུན༌ལ༌ ཟེར༌པིན༌, ‘ང༌ ཁྱོ༌ཞ༌གུན༌ནི༌ དཀོན༌མཆོག༌ ཡ༌ཝ༌ ཡང༌ ཁྱོ༌ཞའེ༌ ཨ༌མོར༌པ༌གུན༌ནི༌ ལྷ༌ལྷ༌མོ༌གུན༌ལ༌ ཅོལ༌ མ༌གོས༌, ཀ༌གུན༌ནི༌ ས༌ཀྱད༌དི༌ ནང༌ང༌ ཁྱོ༌ཞའ༌ དུག༌ཨིན༌ ཨིན༌ནོག༌།’ ཨིན༌ནའང༌ ཁྱོ༌ཞ༌གུན༌ནི༌ ངའེ༌ ཁའ༌ མ༌ཉནས༌།”

11 ཡ༌ཝའེ༌ ཕོ༌ཉ༌ སྐྱོདས༌ཏེ༌ ཨོཕ༌རཧ༌ ནང༌ང༌ ཨ༌བིའེ༌ཟེར༌པ༌ ཡོ༌འཤ༌ཤི༌ ཨིན༌ཁན༌ ཨོག༌གི༌ ལྕང༌མ༌ ཆེན༌མོའེ༌ ཡོག༌ག༌ ཞུགས༌། ཏེ༌ཀ༌ མི༌དིའན༌པ༌གུན༌ནི༌ ཀ༌ནེ༌ ཨིབས༌ཏེ༌ ཡོ༌འཤ༌ཤི༌ བུ༌ཚ༌ གི༌དི༌འོན༌ནི༌ རྒུན༌ཆང༌ ཙིར༌སའེ༌ ནང༌ང༌ སྙེ༌མ༌ དུངས༌ཏེ༌ གྲོ༌ ཕིང༌ངད༌པིན༌། 12 ཡ༌ཝའེ༌ ཕོ༌ཉའ༌ ཁོ༌ ཡོད༌ས༌ སྐྱོད༌ཏེ༌ མོལས༌, “ནོལ༌ཁན༌ ཀྲག༌པོ༌ གི༌དི༌འོན༌, ཡ༌ཝ༌ ཁྱོ༌རང༌ ཉམ༌པོ༌ ཡོད༌།”

13 གི༌དི༌འོན༌ནི༌ ལན༌ཏངས༌, “སྤོན༌བོ༌ལེ༌ ཀལ༌ཏེས༌ ཡ༌ཝ༌ ང༌ཞའ༌ ཉམ༌པོ༌ ཡོད༌ན༌ ང༌ཞ༌གུན༌ནི༌ཀ༌ འི༌ ཚང༌མ༌ ཅིའ༌ ཇུངས༌ཏེ༌ ཨིན༌ནོག༌? ‘ཡ༌ཝའེ༌ ང༌དང༌གུན༌ ཨི༌ཇིབ༌བི༌ ནང༌ནེ༌ ཕིངས༌ཏེ༌ མ༌ཁྱོངས༌ས༌’ ཟེར༌ཏེ༌ ང༌ཞའེ༌ ཕ༌མེས༌པོ༌གུན༌ནི༌ ཤད༌ཁན༌ ཁོང༌ངི༌ ཧ༌ལས༌ཤེས༌སི༌ ཛད༌པ༌གུན༌ ཀ༌རུ༌ སོང༌? ཨིན༌ནའང༌ ཏ༌ ཡ༌ཝའེ༌ ང༌ཞའ༌ ཕང༌ང༌ ཛད༌ཏེ༌ མི༌དིའན༌པ༌གུན༌ནི༌ ལག༌ག༌ སྟད༌ད༌ ཛདས༌།”

14 ཏེ༌ནེ༌ ཡ༌ཝ༌ ཁོ༌ ཆོགས༌ལ༌ གྱུར༌ར༌ ཛད༌ཏེ༌ མོལས༌, “ངའེ༌ ཁྱོ༌རང༌ ཀལ༌ཏེ༌ མ༌ནོག༌ག༌? སོང༌, ཁོ༌རང༌ང༌ ཡོད༌ཁན༌ནི༌ ཤེད༌ ཀོལ༌ཏེ༌ མི༌དིའན༌པ༌གུན༌ནི༌ ལག༌ནེ༌ ཨིས༌ར༌ཨེལ༌པ༌གུན༌ སྐྱོབས༌ཏེ༌ ཁྱོང༌།” 15 ཨིན༌ནའང༌ གི༌དི༌འོན༌ནི༌ ཟེརས༌, “ཡ༌ཝ༌ལེ༌, ཀ༌ཟུག༌གི༌ ངའེ༌ ཨིས༌ར༌ཨེལ༌པ༌གུན༌ སྐྱོབ༌ཨིན༌? མ༌ནས༌སའེ༌ མི༌སྡེ༌ གང༌པོའེ༌ ནང༌ནེ༌ ང༌ཞའེ༌ མི༌རིགས༌པོ༌ ཚང༌མའེ༌སང༌ ཤེད༌མེད༌ ཡང༌ ངའེ༌ ནང༌ཚངས༌སི༌ ནང༌ནེ༌ ང༌ ཆུང༌ཤོག༌ རྩིས༌མེད༌པོ༌ ཨིན༌།”

16 ཡ༌ཝའེ༌ ཁོའ༌ མོལས༌, “ཨིན༌ནའང༌ ང༌ ཁྱོ༌རང༌ ཉམ༌པོ༌ ཡོད༌ ཡང༌ ཁྱོ༌རང༌ངི༌ མི༌དིའན༌པ༌ ཚང༌མའ༌ ཕམ༌ཀལ༌ཏེ༌ མེད༌ཁན༌ ཅོ༌ཨིན༌།”

17 གི༌དི༌འོན༌ནི༌ ལན༌ཏངས༌, “ཀལ༌ཏེས༌ ཉེ༌རང༌ ངའེ༌ཀ༌ དེན༌བའ༌ ཐུག༌ཉེས༌ན༌, ཡ༌ཝའེ༌ ཞལ༌ཏ༌ སལ༌ཁན༌བོ༌ དེན༌བ༌ ཨིན༌ཁན༌ནི༌ སྟགས༌ཤིག༌ ངའ༌ སྟན༌ན༌ ཛད༌། 18 ངའེ༌ ཉེ༌རང༌ང༌ ཕུལ༌ཅེས༌སི༌ ཆོད༌པ༌ ཁྱོང༌ཁྱོང༌ ཚག༌པ༌ ཉེ༌རང༌ སྐྱོད༌ མ༌སྐྱོད༌ད༌ འི༌ཀ༌ ཞུགས༌ལེ༌།”

ཁོང༌ངི༌ ལན༌སལས༌, “ཁྱོ༌རང༌ ལོགས༌ཏེ༌ ཡོང༌ཡོང༌ ཚག༌པ༌ ང༌ འིན༌ནི༌ཀ༌ དུག༌ཨིན༌།”

19 གི༌དི༌འོན༌ གྱོགས༌པ༌ ཁང༌པ༌ སོང༌ཏེ༌ ར༌མ༌ ཆུ༌ངུན༌ནི༌ ཤ༌ སྐོལས༌ ཡང༌ གི༌གུ༌ ཆེན༌མོ༌ གང༌ངི༌ པག༌པའེ༌ ཁྱོངས༌ཏེ༌ སྐྱུར༌ མེད༌ཁན༌ནི༌ ཏ༌གི༌ ཅོས༌། ཏེ༌ནེ༌ ཁོའེ༌ ཤ༌ པག༌ཙེ༌ ནང༌ང༌ ཡང༌ ཤ༌ཁུའ༌ ཟང༌བུའི༌ ནང༌ང༌ གྱངས༌ཏེ༌ ཁྱོངས༌ ཡང༌ ལྕང༌མ༌ ཆེན༌མོའེ༌ ཡོག༌ག༌ ཞུགས༌ཁན༌ནི༌ ཕོ༌ཉའ༌ ཆོད༌པ༌ ཕུལས༌།

20 དཀོན༌མཆོག༌གི༌ ཕོ༌ཉའེ༌ ཁོའ༌ མོལས༌, “ཤ༌ དང༌ སྐྱུར༌ མེད༌ཁན༌ནི༌ ཏ༌གི༌ འི༌ ཕོ༌ལོངས༌སི༌ཀ༌ བོར༌ཏེ༌ ཤ༌ཁུའ༌ ཏེ༌བོའེ༌ ཁེ༌ཐོག༌ག༌ ལུག༌།” ཡང༌ གི༌དི༌འོན༌ནི༌ ཁོང༌ངི༌ མོལ༌ཁན༌བོ༌ ཅོས༌། 21 ཡ༌ཝའེ༌ ཕོ༌ཉའེ༌ ཁོང༌རང༌ངི༌ ཆག༌ག༌ ནམས༌ཁན༌ནི༌ བེར༌ཀའེ༌ གོ༌ ཤ༌ དང༌ ཏ༌གིའ༌ ཐུག༌ ཅུག༌ག༌ ཛད༌ད༌ཅིག༌ ཕོ༌ལོངས༌སི༌ ནང༌ནེ༌ མེ༌ བིང༌ཏེ༌ ཟན༌ ཚང༌མ༌ མེའ༌ སྲག༌ཏེ༌ མེད༌ཁན༌ ཛདས༌ ཡང༌ ཡ༌ཝའེ༌ ཕོ༌ཉ༌ ཏེ༌ཀ༌ནེ༌ སྟོར༌།

22 གི༌དི༌འོན༌ལ༌ ཁོང༌ ཡ༌ཝའེ༌ ཕོ༌ཉ༌ ཨིན༌ཁན༌བོ༌ ཧ༌གོའ༌ཅིག༌ ཁོའེ༌ ཟེརས༌, “ཡ༌ཝ༌ ཀུན༌ཝང༌ལེ༌། ཝའོ༌, ངའེ༌ ཡ༌ཝའེ༌ ཕོ༌ཉ༌ ང༌རང༌ངི༌ མིག༌ནེ༌ ཇལ༌།”

23 ཨིན༌ནའང༌ ཡ༌ཝའེ༌ ལན༌སལས༌, “ཇིགས༌ མ༌ཇིགས༌, ཞི༌དེ༌ ཉམ༌པོ༌ དུག༌། ཁྱོ༌རང༌ ཤི༌ མི༌ཤི༌།”

24 ཏེ༌ནེ༌ གི༌དི༌འོན༌ནི༌ ཏེ༌ཀ༌ ཡ༌ཝའེ༌ ཕིའ༌ ཆོད༌ཁྲི༌ཞིག༌ རྩིགས༌ ཡང༌ ཏེ༌བོའ༌ ‘ཡ༌ཝ༌ ཞི༌དེ༌ཅན༌’ མིང༌ང༌ ཏགས༌། ཏེ༌ ཆོད༌ཁྲི༌ དི༌རིང༌ངའང༌ ཨ༌བིའེ༌ཟེར༌པ༌གུན༌ནི༌ ནས༌ས༌ ཨོཕ༌རཧའེ༌ ནང༌ང༌ ཡོད༌ཏེ༌ ཨིན༌ནོག༌།

25 ཏེན༌ན༌ ཚན༌ལ༌ ཡ༌ཝའེ༌ གི༌དི༌འོན༌ལ༌ མོལས༌, “ཁྱོ༌རང༌ངི༌ ཨ༌བའེ༌ བ༌ལང༌ངི༌ ཁྱུའི༌ ནང༌ནེ༌ ལོ༌ རྡུན༌ ཆའ༌ཁན༌ནི༌ ལང༌ཏོ༌ ཉིས༌པ༌བོ༌ ཁྱོང༌། ཁྱོ༌རང༌ངི༌ ཨ༌བའེ༌ བའལ༌ལ༌ ཅོལ༌ཅེས༌སི༌ ཕིའ༌ རྩིག༌ཁན༌ནི༌ ཆོད༌ཁྲི༌ ཤིག༌ ཡང༌ ཏེ༌བོའེ༌ དུན༌ལ༌ ཨ༌ཤེ༌རཧ༌ ལྷ༌མོའེ༌ ཕིའ༌ ལངས༌ཁན༌ནི༌ རྡུང༌མ༌བོ༌ ཏུམ༌པ༌ཏུམ༌པའེ༌ ནང༌ང༌ ཅོད༌། 26 ཏེ༌ནེ༌ འི༌ རིའི༌ གོའེ༌ཀ༌ ང༌ ཁྱོ༌ཞའེ༌ དཀོན༌མཆོག༌ ཡ༌ཝའེ༌ ཕིའ༌ རྡོའ༌གུན༌ རིགས༌ཏེ༌ ཆོད༌ཁྲི༌ཞིག༌ རྩིགས༌། ཨ༌ཤེ༌རཧའེ༌ རྡུང༌མ༌ ཅད༌ཁན༌ནི༌ ཤིང༌ ཀོལ༌ཏེ༌ ཏེ༌ ཆོད༌ཁྲི༌ཀ༌ ལང༌ཏོ༌ ཉིས༌པའེ༌ ཤ༌ མེའ༌ སྲགས༌ཏེ༌ ཆོད༌པའ༌ ཕུལ༌།”

27 ཏེ༌ནེ༌ གི༌དི༌འོན༌ནི༌ ཁོ༌རང༌ངི༌ ཡོག༌པོ༌ རྕུ༌ ཁྲིད༌ཏེ༌ ཡ༌ཝའེ༌ བཀའ༌ སལ༌ཁན༌ ནང༌ཞིན༌ ཅོས༌། ཨིན༌ནའང༌ ཁོ༌རང༌ངི༌ ནང༌ཚངས༌ དང༌ གྲོང༌ཁྱེར༌རི༌ མི༌གུན༌ལ༌ ཇིགས༌ པ༌སང༌ ཁོའེ༌ ཏེ༌བོ༌ ཚན༌ལ༌ ཅོས༌།

28 ཐོ༌རེ༌ཟུག༌པོ༌ ང༌མོ༌ གྲོང༌ཁྱེར༌རི༌ མི༌གུན༌ལ༌ བའལ༌ལི༌ ཆོད༌ཁྲི༌ ཤིགས༌ཏེ༌ ཏེ༌བོའེ༌ དུན༌ལ༌ ཡོད༌ཁན༌ནི༌ ཨ༌ཤེ༌རཧའེ༌ རྡུང༌མ༌ ཅད༌ཏེ༌ ཏེ༌ ནས༌སའེ༌ཀ༌ ཆོད༌ཁྲི༌ སོ༌མ༌ཞིག༌ རྩིགས༌ཏེ༌ ལང༌ཏོ༌ ཉིས༌པ༌ ཆོད༌པ༌ ཕུལ༌ཁན༌ནི༌ རོ༌ཏོ༌གུན༌ ཐོང༌།

29 མི༌གུན༌ནི༌ ཅིག༌ དང༌ ཅིག༌ག༌ ཟེརས༌, “འི༌བོ༌ སུའི༌ ཅོས༌ཧེ༌?” ཡང༌ ཉེ༌ཁོར༌ལ༌ ཞིབ༌སལ༌ ཅོས༌ཏེ༌ སྟག༌ཅད༌ ཅོས༌པ༌ ཁོང༌གུན༌ལ༌ ཡོ༌འཤ༌ཤི༌ བུ༌ཚ༌ གི༌དི༌འོན༌ནི༌ ཅོས༌ཁན༌བོ༌ ཧ༌གོ༌།

30 གྲོང༌ཁྱེར༌རི༌ མི༌གུན༌ནི༌ ཡོ༌འཤ༌ལ༌ ཟེརས༌, “ཁྱོ༌རང༌ངི༌ བུ༌ཚ༌ ཕིངས༌ཏེ༌ ཁྱོང༌, ཁོ༌ སད༌གོས༌ ཅིའ༌ཟེར༌ན༌ ཁོའེ༌ བའལ༌ལི༌ ཆོད༌ཁྲི༌ ཤིགས༌ཏེ༌ ཏེ༌ དུན༌ལ༌ ཡོད༌ཁན༌ ཨ༌ཤར༌རི༌ རྡུང༌མ༌ ཅད༌ཏེ༌ ཨིན༌ནོག༌།”

31 ཨིན༌ནའང༌ སྲོ༌ ཡོངས༌ཁན༌ནི༌ མི༌གུན༌ལ༌ ཡོ༌འཤ༌ཤི༌ ཟེརས༌, “ཅི༌ཕིའ༌ ཁྱོ༌རང༌གུན༌ནི༌ བའལ༌ སྐྱོབ༌བད༌? ཅིའ༌ ཁྱོ༌ཞ༌གུན༌ནི༌ བའལ༌ལི༌ ཕིའ༌ ནོལ༌ལད༌? བའལ༌ལ༌ ཆོགས༌སྐྱོར༌ ཅོས༌ཏེ༌ ནོལ༌ཁན༌ནི༌ མི༌ ང༌མོ༌ ཚོག༌པ༌ སོན༌ཏེའ༌ མི༌ལུས༌། ཀལ༌ཏེས༌ བའལ༌ དེན༌བའེ༌ ལྷ༌ ཨིན༌ན༌ ཁོའེ༌ ཆོད༌ཁྲི༌ ཤིག༌ཁན༌གུན༌ལ༌ ཆད༌པ༌ ཏངས༌ཏེ༌ ཁོ༌རང༌ སྐྱོབ༌ཨིན༌།” 32 ཏེ༌ ཏུས༌ནེ༌ ཕར༌ལ༌ གི༌དི༌འོན༌ལ༌ ཡེ༌རུབ༌བའལ༌ མིང༌ང༌ ཏགས༌ ཀ༌བོའེ༌ དོན༌ནི༌ “བའལ༌ལ༌ ཁོ༌རང༌ སྐྱོབ༌ཅུག༌” ཨིན༌ནོག༌ ཅིའ༌ཟེར༌ན༌ ཤིག༌ཁན༌ནི༌ ཆོད༌ཁྲི༌ ཁོའེ༌ ཨིན༌ནོག༌།

33 ཏ༌ མི༌དིའན༌པ༌, ཨ༌མ༌ལིཀ༌པ༌ ཡང༌ ཤར༌ ཆོགས༌སི༌ ཞན༌ མི༌ ཚང༌མ༌ ཐུན༌བྲེལ༌ སོང༌ཏེ༌ ཨིས༌ར༌ཨེལ༌པ༌གུན༌ལ༌ ནོལ༌ལ༌ ཡོར༌དཱན༌ ལྩངས༌པོ༌ རྒལ༌ཏེ༌ ཡེཟ༌རེ༌འེལ༌ལི༌ ལུང༌པའེ༌ ནང༌ང༌ ཀུར༌ ཙུགས༌ཏེ༌ དུགས༌། 34 ཏེ༌ནེ༌ ཡ༌ཝའེ༌ ཐུག༌ཉིད༌ གི༌དི༌འོན༌ནི༌ཀ༌ བབས༌པ༌ ཁོའེ༌ ཨ༌བིའེ༌ཟེར༌པ༌གུན༌ལ༌ ཁོའེ༌ གྱབ༌ནེ༌ ནོལ༌ལ༌ ཡོང༌ཅེས༌ལ༌ ཏུང༌ ཕུས༌ཏེ༌ བོདས༌། 35 ཁོའེ༌ མ༌ནས༌ས༌, ཨ༌ཤེར༌, ཟེ༌བུ༌ལོན༌ དང༌ ནཕ༌ཐལ༌ལི༌ མི༌སྡེ༌གུན༌ལ༌ ལོན༌ ཀལ༌ཏེ༌ བོདས༌ ཡང༌ ཁོང༌ངི༌ མག༌མི༌ ཚང༌མ༌ རོགས༌ ཅོ༌ཅེས༌ལ༌ ཡོངས༌།

36 ཏེ༌ནེ༌ གི༌དི༌འོན༌ནི༌ དཀོན༌མཆོག༌ག༌ མོལས༌, “ཉེ༌རང༌ངི༌ ཞལ༌ཆད༌ ནང༌ཞིན༌ ཀལ༌ཏེས༌ ཉེ༌རང༌ངི༌ ང༌ གྱུད༌ཏེ༌ ཨིས༌ར༌ཨེལ༌པ༌གུན༌ སྐྱོབ༌བ༌ ཛད༌ཅེས༌ ཨིན༌ན༌, 37 དི༌རིང༌ ཚན༌ལ༌ ངའེ༌ ཁུ༌ཡུས༌ སྐོར༌སའེ༌ ནས༌སའེ༌ཀ༌ ལུག༌གི༌ བལ༌ བོར༌ཨིན༌, ང༌མོ༌ བལ༌ ཟིལ༌པའེ༌ ལོན༌པ༌ ཨིན༌ནའང༌ ས༌ཀྱད༌པོ༌ སྐམ༌པོ༌ ཡོད༌ན༌ ཏེ༌ནེ༌ ཉེ༌རང༌ངི༌ ཞལ༌ཆད༌ ནང༌ཞིན༌ ང༌ གྱུད༌ཏེ༌ ཨིས༌ར༌ཨེལ༌པ༌གུན༌ སྐྱོབ༌བ༌ ཛད༌ཅེས༌པོ༌ ང༌ ཧ༌གོ༌ཨིན༌།” 38 ཡང༌ ཏེན༌ན༌བོ༌ ཇུང༌། ང༌མོ༌ གི༌དི༌འོན༌ ལངས༌ཏེ༌ བལ༌བོ༌ ཙིར༌ར༌ཅིག༌ གོར༌མོ༌ གང༌ངི༌ ཆུ༌ ཕིངས༌།

39 ཏེ༌ནེ༌ གི༌དི༌འོན༌ནི༌ དཀོན༌མཆོག༌ག༌ མོལས༌, “ཇུ༌ཇུ༌ ངའེ༌ཀ༌ ཐུག༌སྲོ༌ མ༌སྐྱོད༌། ཡང༌སྐྱར༌ སྟགས༌ཤིག༌ སྟན༌ན༌ ཛད༌ཅེས༌ལ༌ ང༌ ཞུ༌ཝ༌ ཕུལ༌ཅུག༌། འི༌ ལན༌ བལ༌ སྐམ༌པོ༌ ཨིན༌ནའང༌ ས༌ཀྱད༌ ལོན༌པ༌ ལུ༌ ཤུག༌ག༌ ཛད༌། 40 ཏེན༌ན༌ ཚན༌ལ༌ དཀོན༌མཆོག༌གི༌ གི༌དི༌འོན༌ནི༌ ཟེར༌ཁན༌བོ༌ ཛདས༌། ང༌མོ༌ བལ༌ སྐམ༌པོ༌ ཡང༌ ས༌ཀྱད༌ ཟིལ༌པའེ༌ ཀབས༌ཏེ༌ ཡོད༌པིན༌།

7

གི༌དི༌འོན༌ནི༌ མི༌དིའན༌པ༌གུན༌ལ༌ ཕམ༌ཀལས༌།

7:1-25

1 ཡེ༌རུབ༌བའལ༌ ཡང༌ན༌ གི༌དི༌འོན༌ དང༌ ཁོའེ༌ མག༌མི༌གུན༌ ང༌མོ༌ནེ༌ ལངས༌ཏེ༌ ཐག༌རིང༌ ཧེ༌རོད༌ ཟེར༌ཁན༌ནི༌ ཆུ༌མིག༌ ཚོག༌པ༌ སོང༌། ཁོང༌གུན༌ནི༌ བྱང༌ ཆོགས༌ལ༌ རི༌ མོ༌རེཧའེ༌ ཉེ༌མོའ༌ ལུང༌པའེ༌ ནང༌ང༌ མི༌དིའན༌པ༌ མག༌མི༌གུན༌ ཀུར༌ ཙུགས༌ཏེ༌ དུགས༌ཏེ༌ ཡོད༌པིན༌། 2 ཡ༌ཝའེ༌ གི༌དི༌འོན༌ལ༌ མོལས༌, “ངའེ༌ མི༌དིའན༌པ༌གུན༌ ཁྱོ༌རང༌ངི༌ ལག༌ག༌ སྟད༌ཨིན༌ ཨིན༌ནའང༌ ཁྱོ༌རང༌ ཉམ༌པོ༌ མག༌མི༌ མངས༌ཏེའང༌ མང༌པོ༌ ཡོད༌ པ༌སང༌ ཨིས༌ར༌ཨེལ༌པ༌གུན༌ནི༌ ཕོ༌སོ༌ ཅོས༌ཏེ༌ ཁོང༌རང༌གུན༌ནི༌ ཁྱུད༌ གྱུད༌ཏེ༌ གྱལ༌ཁ༌ ཐོབ༌ ཟེར༌སྲིད༌ཅེས༌ ཨིན༌ནོག༌། 3 ཏེ༌བོའེ༌ཕིའ༌ ‘སེམས༌ཤུག༌ ཆགས༌ཁན༌ ཡ༌ ཇིགས༌ཁན༌ མི༌གུན༌ རི༌ གི༌ལེད༌ནེ༌ ལོགས༌ཏེ༌ ཁང༌པ༌ ཆ༌ནའང༌ གྲིག༌’ ཟེར༌།” ཏེ༌ནེ༌ ཁོང༌གུན༌ནི༌ ནང༌ནེ༌ 22,000 ཁང༌པ༌ ལོགས༌ཏེ༌ སོང༌ ཡང༌ 10,000 མན༌ནེ༌ མ༌ལུས༌།

4 ཨིན༌ནའང༌ ཡ༌ཝའེ༌ གི༌དི༌འོན༌ལ༌ མོལས༌, “ཏ༌རུང༌ངའང༌ མག༌མི༌ མངས༌ཏེའང༌ མང༌པོ༌ དུག༌། ཁོང༌གུན༌ ཐུར༌ལ༌ ཆུ༌མིག༌ ཡོད༌ས༌ ཁྱེར༌ ཡང༌ ངའེ༌ ཏེ༌རུ༌ ཁྱོ༌རང༌ ཉམ༌པོ༌ ནོལ༌ལ༌ ཆ༌ཅེས༌ཅན༌ དང༌ མི༌ཆ༌ཅེས༌ཅན༌ གུན༌ ཕེ༌ཨིན༌།”

5 ཏེ༌ནེ༌ གི༌དི༌འོན༌ནི༌ མག༌མི༌གུན༌ ཐུར༌ལ༌ ཆུ༌མིག༌ ཡོད༌ས༌ ཁྱེརས༌ ཡང༌ ཡ༌ཝའེ༌ ཁོའ༌ མོལས༌, “ལག༌པའེ༌ ནང༌ང༌ ཆུ༌ ཁྱོངས༌ཏེ༌ ཁྱི༌ ཙོགས༌ལ༌ ལྕེ༌ ཉམ༌པོ༌ ཆུ༌ ཐུང༌ཁན༌གུན༌ དང༌ པིག༌མོ༌ ཙུགས༌ཏེ༌ ཁའ༌ ཉམ༌པོ༌ ཆུ༌ ཐུང༌ཁན༌གུན༌ སོ༌སོ༌ ཕེས༌།” 6 མི༌ 300 ཁོང༌རང༌གུན༌ནི༌ ལག༌པའེ༌ ནང༌ང༌ ཆུ༌ ཁྱོངས༌ཏེ༌ ཐུངས༌ ཨིན༌ནའང༌ ཞན༌ གུན༌ནི༌ པིག༌མོ༌ ཙུགས༌ཏེ༌ ཁའ༌ ཉམ༌པོ༌ ཆུ༌ ཐུངས༌།

7 ཡ༌ཝའེ༌ གི༌དི༌འོན༌ལ༌ མོལས༌, “འི༌ མི༌ 300, ཁྱི༌ ཙོགས༌ལ༌ ལྕེ༌ ཉམ༌པོ༌ ཆུ༌ ཐུང༌ཁན༌གུན༌ གྱུད༌ཏེ༌ ངའེ༌ ཁྱོ༌ཞའ༌ ཐར༌ཅུགས༌ཏེ༌ མི༌དིའན༌པ༌གུན༌ནི༌ཀ༌ གྱལ༌ཁ༌ ཐོབ༌ཅུག༌ཨིན༌། ཏ༌ ཞན༌ ཚང༌མ༌ ཁང༌པ༌ ལོགས༌ཏེ༌ ལམ༌ཅུག༌།” 8 ཏེ༌ནེ༌ གི༌དི༌འོན༌ནི༌ ཏེ༌ མག༌མི༌ 300 མ༌སྟོགས༌ ཞན༌ ཚང༌མ༌ ལོགས༌ཏེ༌ ལམ༌ཅུགས༌ ཡང༌ ལྡམ༌ཁན༌ནི༌ མག༌མི༌ སུམ༌གྱའེ༌ ཁོ༌རང༌གུན༌ནི༌ ཕིའ༌ ཁར༌ཇི༌ དང༌ ར༌ཅོའེ༌ ཏུང༌ གུན༌ ཁུརས༌།

ཏ༌ ཁོང༌གུན༌ནི༌ ཡོག༌ག༌ ལུང༌པའེ༌ ནང༌ང༌ མི༌དིའན༌པ༌གུན༌ ཀུར༌ ཙུགས༌ཏེ༌ དུགས༌ཏེ༌ ཡོད༌པིན༌། 9 ཏེ༌ ཚན༌ལ༌ ཡ༌ཝའེ༌ གི༌དི༌འོན༌ལ༌ མོལས༌, “ལོངས༌, ཐུར༌ལ༌ མི༌དིའན༌པ༌གུན༌ དུགས༌ཏེ༌ ཡོད༌ས༌ སྤུང༌གོལ༌ ཅོའ༌ལ༌ སོང༌ ཅིའ༌ཟེར༌ན༌ ངའེ༌ ཁྱོ༌ཞ༌གུན༌ནི༌ ལག༌ག༌ ཁོང༌གུན༌ སྟད༌ཨིན༌། 10 ཨིན༌ནའང༌ ཀལ༌ཏེས༌ ཁྱོ༌རང༌ སྤུང༌གོལ༌ ཅོ༌ཅེས༌ལ༌ ཇིགས༌སད༌ན༌, ཁྱོ༌རང༌ ཁྱོ༌རང༌ངི༌ ཡ༌ཏོ༌ པུ༌རཧ༌ ཉམ༌པོ༌ ཐུར༌ལ༌ ཀུར༌གུན༌ ཡོད༌ས༌ སོང༌ཏེ༌ 11 མི༌དིའན༌པ༌གུན༌ནི༌ ཟེར༌ཨིན༌ ཡོད༌ཁན༌གུན༌ ཉོན༌། ཏེ༌གུན༌ ཚོར༌ཏེ༌ ཁྱོ༌རང༌ང༌ སྤོས༌པ༌ སྐྱེས༌ཏེ༌ སྤུང༌གོལ༌ ཅོ༌ཅེས༌ལ༌ མི༌ཚབས༌།” ཏེ༌ནེ༌ གི༌དི༌འོན༌ པུ༌རཧ༌ ཁྲིད༌ཏེ༌ ཐུར༌ལ༌ གྲ༌འོ༌གུན༌ ཀུར༌ ཙུགས༌ཏེ༌ དུག༌སའེ༌ ཉེ༌མོའ༌ སོང༌། 12 པར༌པར༌ཙེ༌ ཚོགས༌ ཙོགས༌ལ༌ མི༌དིའན༌པ༌, ཨ༌མ༌ལིཀ༌པ༌ ཡང༌ ཤར༌ ཆོགས༌སི༌ མི༌ ཚང༌མ༌ ལུང༌པའེ༌ ནང༌ང༌ ཛོམས༌ཏེ༌ ཁོང༌གུན༌ནི༌ རྔ༌བོང༌གུན༌ ཚོའེ༌ ཐའ༌མའེ༌ པེ༌མ༌ ཙོགས༌ རྩི༌ མི༌ཉན༌ཅེས༌ ཡོད༌པིན༌།

13 གི༌དི༌འོན༌ ལེབ༌ ཟ༌ནེ༌ མག༌མི༌ཞིག༌གི༌ ཁོ༌རང༌ངི༌ ཕྲོ༌པའ༌ ཁོ༌རང༌ངི༌ ཉི༌ལམ༌ ཤད༌ཨིན༌ ཟེར༌རད༌པིན༌, “ང༌ ཉི༌ལམ༌ཞིག༌ ཐོང༌, ནས༌སི༌ ཏ༌གི༌ ཀིར༌ཀིར༌ ཆེན༌མོ༌ཞིག༌ མི༌དིའན༌པ༌གུན༌ དུགས༌སའེ༌ ནས༌སའེ༌ ནང༌ང༌ རི༌ལིག༌ག༌ ཡོངས༌ཏེ༌ ཏེ༌ཟམ༌ ཤེད༌ ཉམ༌པོ༌ ཀུར༌ལ༌ ཕོག༌པ༌ ཀུར༌བོ༌ གོའེ༌ཀ༌ ལོགས༌ ཡང༌ ལྡིབས༌།”

14 ཁོའེ༌ ཕྲོ༌པའེ༌ ལན༌ཏངས༌, “ཏེ༌བོའེ༌ ཏོན༌ ཨིས༌ར༌ཨེལ༌པ༌ ཡོ༌འཤ༌ཤི༌ བུ༌ཚ༌ གི༌དི༌འོན༌ནི༌ ང༌དང༌གུན༌ལ༌ སྤུང༌གོལ༌ ཅོ༌ཅེས༌པོ༌ ཨིན༌ནོག༌། དཀོན༌མཆོག༌གི༌ མི༌དིའན༌པ༌ དང༌ ཞན༌ ཚང༌མ༌ ཁོའེ༌ ལག༌ག༌ སལ༌ཏེ༌ ཨིན༌ནོག༌།”

15 གི༌དི༌འོན༌ལ༌ ཉི༌ལམ༌ དང༌ ཏེ༌བོའེ༌ ཏོན༌ ཤད༌ཁན༌བོ༌ ཚོར༌ར༌ཅིག༌ ཁོའེ༌ པུག༌དོང༌ ཙུགས༌ཏེ༌ གོ༌ སྒུས༌ ཡང༌ ཡ༌ཝའ༌ ཅོལས༌། ཏེ༌ནེ༌ ཁོ༌ ཨིས༌ར༌ཨེལ༌པ༌གུན༌ དུགས༌ཏེ༌ ཡོད༌ས༌ ལོགས༌ཏེ༌ སོང༌ ཡང༌ ཁོང༌གུན༌ལ༌ བོད༌ཏེ༌ ཟེརས༌, “ལོང༌ཤིག༌། ཡ༌ཝའེ༌ ཁྱོ༌ཞའེ༌ ལག༌ག༌ མི༌དིའན༌པ༌ དང༌ ཞན༌ ཚང༌མ༌ སལ༌ཏེ༌ ཨིན༌ནོག༌།” 16 ཁོའེ༌ མི༌ སུམ༌གྱ༌བོ༌ སྡེ༌ སུམ༌མི༌ ནང༌ང༌ བགོས༌ ཡང༌ མི༌ རེ༌རེའ༌ ར༌ཅོའེ༌ ཏུང༌ དང༌ འོད༌ ཡོད༌ཁན༌ནི༌ ཟ༌མ༌ ཏངས༌།

17 ཡང༌ གི༌དི༌འོན༌ནི༌ ཁོང༌གུན༌ལ༌ ཟེརས༌, “ཁྱོ༌ཞ༌གུན༌ནི༌ ང༌ ལྟེན༌ དུག༌། ང༌ གྲ༌འོ༌གུན༌ དུག༌སའེ༌ ཀུར༌རི༌ དུན༌ལ༌ ལེབ༌བ༌ཅིག༌ ངའེ༌ ཅོ༌ཁན༌ ཙོགས༌ ཅོས༌། 18 ང༌ དང༌ ང༌ ཉམ༌པོ༌ ཡོད༌ཁན༌ ཚང༌མའེ༌ ཏུང༌ ཕུའ༌ཅིག༌ ཁྱོ༌ཞའ༌ ཀུར༌གུན༌ ཡོད༌སའེ༌ ནས༌ས༌ སྐོར༌ཏེ༌ ཡོད༌ཁན༌ ཚང༌མེའང༌ ཏུང༌ ཕུས༌ཏེ༌ ‘ཡ༌ཝ༌ དང༌ གི༌དི༌འོན༌ནི༌ ཕིའ༌’ ཟེར༌ཏེ༌ ཀུ༌ཅོ༌ ཏོང༌།”

19 ཚན༌ སྐྱིལ༌ལི༌ སང༌ སྔུན༌ལ༌, སྲུང༌ཁན༌གུན༌ སྤོས༌ཏེ༌ སྟིང༌ནེ༌ གི༌དི༌འོན༌ དང༌ ཁོ༌ ཉམ༌པོ༌ ཡོད༌ཁན༌ མག༌མི༌ 100 མི༌དིའན༌པའེ༌ ཀུར༌གུན༌ནི༌ དུན༌ལ༌ ལེབ༌བ༌ཅིག༌ ཁོང༌གུན༌ནི༌ ཏུང༌ ཕུས༌ཏེ༌ ཟ༌མ༌གུན༌ ཅགས༌། 20 ཏེ༌ནེ༌ ཞན༌ སྡེ༌ གུན༌ནིའང༌ ཏུང༌ ཕུས༌ ཡང༌ ཟ༌མ༌གུན༌ ཅགས༌། ཁོང༌གུན༌ནི༌ ལག༌པ༌ ཡོ༌མའེ༌ ནང༌ང༌ འོད༌ ཡང༌ ཡས༌པའེ༌ ནང༌ང༌ ཏུང༌ ཁུར༌ཏེ༌ ཀུ༌ཅོ༌ ཏངས༌ཏེ༌ ཟེརས༌, “ཡ༌ཝ༌ དང༌ གི༌དི༌འོན༌ནི༌ ཕིའ༌ ང༌ཞའེ༌ ར༌འི༌གུན༌ ཀོལ༌ལད༌།” 21 གི༌དི༌འོན༌ནི༌ མག༌མི༌ ཀུར༌གུན༌ ཡོད༌སའེ༌ ནས༌ས༌ གང༌པོ༌ སྐོར༌ཏེ༌ ཁོང༌རང༌གུན༌ནི༌ ནས༌སའེ༌ཀ༌ སྟན༌པོ༌ དུགས༌ ཡང༌ མི༌དིའན༌པ༌ ཚང༌མ༌ ཐེ༌ཚོམས༌སི༌ ནང༌ང༌ ཀུ༌ཅོ༌ ཏང༌ཨིན༌ ཤོར༌ཏེ༌ སོང༌།

22 ཨིས༌ར༌ཨེལ༌པ༌ སུམ༌ གྱའེ༌ ཏུང༌གུན༌ ཕུའ༌ཅིག༌ ཡ༌ཝའེ༌ མི༌དིའན༌པའེ༌ མག༌མི༌ ཁོ༌རང༌ ཅིག༌ དང༌ ཅིག༌གི༌ གྱབ༌གལ༌ལ༌ ནོལ༌ཏེ༌ ར༌འི༌ ཉམ༌པོ༌ སད༌ ཅུག༌ག༌ ཛདས༌། མ༌ ཤི༌ཁན༌གུན༌ ཟེ༌རེ༌རཧ༌ ཆོགས༌ལ༌ བེཐ༌ ཤིཏ༌ཏཧ༌, ཐག༌རིང༌ ཏབ༌བཐ༌ཐི༌ ཉེ༌མོའ༌ ཨ༌བེལ༌ མེ༌ཧོ༌ལཧའེ༌ སན༌ཚམས༌ ཚོག༌པ༌ ཤོར༌ཏེ༌ སོང༌། 23 ཏེ༌ནེ༌ གི༌དི༌འོན༌ནི༌ མ༌ནས༌ས༌, ནཕ༌ཐལ༌ལི༌ དང༌ ཨ༌ཤེར༌ སྡེ༌གུན༌ནི༌ མག༌མི༌གུན༌ བོདས༌ ཡང༌ ཁོང༌གུན༌ནི༌ མི༌དིའན༌པ༌གུན༌ལ༌ ཏེད༌ཏེ༌ ཁྱེརས༌། 24 གི༌དི༌འོན༌ནི༌ ཨེཕ༌ར༌ཡིམ༌པའེ༌ རི༌ཡུལ༌ གང༌པོའེ༌ ནང༌ང༌ ལོན༌ ཀལ༌ཏེ༌ ཟེརས༌, “ཐུར༌ལ༌ བབས༌ཏེ༌ མི༌དིའན༌པ༌གུན༌ལ༌ ནོལ༌ལ༌ ཐག༌རིང༌ བེཐ༌ བ༌རཧ༌ ཚག༌པ༌ ཡོངས༌ཏེ༌ ཡོར༌དཱན༌ ལྩངས༌པོ༌ རྒལ༌ཏེ༌ ཆ༌སའེ༌ ནས༌ས༌ ཚང༌མ༌ ཀོའག༌ཤིག༌།”

ཏེ༌བོའེ༌ཕིའ༌ ཨེཕ༌ར༌ཡིམ༌པ༌ ཚང༌མ༌ ཡོངས༌ཏེ༌ ཐག༌རིང༌ བེཐ༌ བ༌རཧ༌ ཚག༌པའེ༌ ནས༌ས༌གུན༌ ཀགས༌། 25 ཁོང༌གུན༌ནི༌ མི༌དིའན༌པའེ༌ མག༌སྤོན༌ ཨོ༌རེབ༌ དང༌ ཟེའེབ༌ ཉིས༌ཀོ༌ ཟུམས༌ཏེ༌ ཨོ༌རེབ༌ ཨོ༌རེབ༌བི༌ རྡོའེ༌ཀ༌ ཡང༌ ཟེའེབ༌ ཟེའེབ༌བི༌ རྒུན༌ཆང༌ ཙིར༌སའེ༌ ནས༌སའེ༌ཀ༌ སདས༌། ཁོང༌གུན༌ནི༌ མི༌དིའན༌པ༌གུན༌ལ༌ ཏེད༌ཏེ༌ ཁྱེརས༌ ཡང༌ ཡོར༌དཱན༌ ལྩངས༌པོའེ༌ དུན༌ལ༌ དུགས༌ཏེ༌ ཡོད༌ཁན༌ གི༌དི༌འོན༌ལ༌ ཨོ༌རེབ༌ དང༌ ཟེའེབ༌ ཉིས༌ཀོའེ༌ གོ༌ ཁྱོངས༌།

8

གི༌དི༌འོན༌ནི༌ ཟེ༌བཧ༌ དང༌ ཟལ༌མུན༌ན༌ ཉིས༌ཀོ༌ སདས༌།

8:1-27

1 ཏེ༌ནེ༌ ཨེཕ༌ར༌ཡིམ༌པ༌གུན༌ནི༌ གི༌དི༌འོན༌ལ༌ ཏྲིས༌, “ཉེ༌རང༌ངི༌ ང༌ཞའ༌ ཉམ༌པོ༌ ཏེ༌ཟུག༌ ཅིའ༌ ཅོས༌པིན༌? མི༌དིའན༌པ༌གུན༌ལ༌ ནོལ༌ལ༌ ཆ༌ ཟ༌ནེ༌ ཉེ༌རང༌ངི༌ ང༌ཞ༌གུན༌ལ༌ ཅིའ༌ མ༌བོད༌པིན༌?” ཁོང༌གུན༌ནི༌ སྲོ༌ ཉམ༌པོ༌ གི༌དི༌འོན༌ལ༌ སྐྱོན༌རྗོད༌ སྲན༌ཏྲེ༌ ཅོས༌། 2 ཨིན༌ནའང༌ གི༌དི༌འོན༌ནི༌ ལན༌ཏངས༌, “ཁྱོ༌ཞ༌གུན༌ནི༌ ཅོ༌ཁན༌བོ༌ ཉམ༌པོ༌ ལྡུར༌ན༌ ངའེ༌ ཅའང༌ མ༌ཅོའ༌ ཨིན༌ནོག༌། ང༌ཞའ༌ ཨ༌བིའེ༌ཟེར༌པ༌གུན༌ནི༌ སྟོན༌ཐོག༌ གང༌པོ༌ རྔ༌ཁན༌བོའེ༌ སང༌ ཁྱོ༌ཞའ༌ ཨེཕ༌ར༌ཡིམ༌པ༌གུན༌ནི༌ ལུས༌ཁན༌ནི༌ སྟོན༌ཐོག༌ ལྡུམ༌ཁན༌བོ༌ མང༌ང༌ རིན༌ཅན༌ མ༌ནོག༌ག༌? 3 དཀོན༌མཆོག༌གི༌ ཨོ༌རེབ༌ དང༌ ཟེའེབ༌ མི༌དིའན༌པ༌ མག༌སྤོན༌གུན༌ ཁྱོ༌ཞའེ༌ ལག༌ག༌ སལས༌། ཁྱོ༌ཞ༌གུན༌ནི༌ ཅོ༌ཁན༌བོ༌ ཉམ༌པོ༌ ལྡུར༌ན༌, ངའེ༌ ཅའང༌ མ༌ཅོའ༌ ཨིན༌ནོག༌།” ཏེ༌བོ༌ ཚོར༌ར༌ཅིག༌ ཨེཕ༌ར༌ཡིམ༌པ༌གུན༌ནི༌ སྲོ༌ ཞུ༌ཏེ༌ མེད༌ཁན༌ སོང༌།

4 གི༌དི༌འོན༌ དང༌ ཁོའེ༌ མི༌ 300 ངལ༌ཏེ༌ ཡོད༌ནའང༌ ཡོར༌དཱན༌ ལྩངས༌པོ༌ རྒལ༌ཏེ༌ གྲ༌འོ༌གུན༌ལ༌ ཏེད༌ཏེ༌ ཁྱེརས༌། 5 ཁོང༌གུན༌ སུ༌ཀོད༌ལ༌ ལེབ༌བ༌ཅིག༌ གི༌དི༌འོན༌ནི༌ གྲོང༌ཁྱེར༌པ༌གུན༌ལ༌ ཟེརས༌, “ཇུ༌ཇུ༌ ངའེ༌ མི༌གུན༌ལ༌ ཟའ༌ཅེས༌ལ༌ ཟན༌ སལ༌, ཁོང༌གུན༌ མ༌སྲན༌ཏྲེ༌ ངལ༌ཏེ༌ ཡོད༌། ང༌ཞའེ༌ མི༌དིའན༌པའེ༌ གྱལ༌པོ༌ ཟེ༌བཧ༌ དང༌ ཟལ༌མུན༌ན༌ གུན༌ལ༌ ཏེད༌ཏེ༌ ཁྱེར༌ཅེས༌ཨིན༌།” 6 ཨིན༌ནའང༌ སུ༌ཀོད༌དི༌ སྤོན༌བོ༌གུན༌ནི༌ ལན༌ཏངས༌, “ང༌ཞའེ༌ ཁྱོ༌རང༌ངི༌ མག༌མི༌གུན༌ལ༌ ཟའ༌ཅེས༌ལ༌ ཟན༌ ཏང༌ཅེས༌, ཅི༌ ཁྱོ༌རང༌ངི༌ ཟེ༌བཧ༌ དང༌ ཟལ༌མུན༌ན༌ ཟུམས༌ཏེ༌ ཁྱོངས༌པིན༌ན༌?”

7 ཏེ༌ནེ༌ གི༌དི༌འོན༌ནི༌ ཟེརས༌, “ཡ༌ཝའེ༌ ང༌ཞའ༌ ཟེ༌བཧ༌ དང༌ ཟལ༌མུན༌ནའེ༌ཀ༌ གྱལ༌ཁ༌ སལ༌ལ༌ཅིག༌ ང༌ཞའ༌ ལོགས༌ཏེ༌ ཡོང༌ཏེ༌ ཁྱོ༌ཞའ༌ ཤ༌རྗེན༌ ཅོས༌ཏེ༌ ཐང༌ངི༌ ཚེར༌མང༌ དང༌ སེ༌ཡའ༌ མེན༌ཏོག༌གི༌ སྐང༌ ཉམ༌པོ༌ ཆད༌པ༌ ཏང༌ཨིན༌།”

8 ཏེ༌ཀ༌ནེ༌ གི༌དི༌འོན༌ ཀེན༌ལ༌ པེ༌ནིལ༌ལ༌ སོང༌ ཡང༌ ཁོང༌གུན༌ལའང༌ ཟའ༌ཅེས༌ལ༌ ཟན༌ ཏོང༌ ཟེརས༌། ཁོང༌གུན༌ནིའང༌ སུ༌ཀོད༌པ༌གུན༌ ཙོགས༌ ལན༌ཏངས༌། 9 ཁོའེ༌ པེ༌ནིལ༌པ༌གུན༌ལ༌ ཟེརས༌, “གྱལ༌ཁ༌ ཐོབ༌ཏེ༌ སྟིང༌ནེ༌ ང༌ ཡོངས༌ཏེ༌ འི༌ པི༌འུ༌ ཁྲེས༌ཏོར༌ ཅོ༌ཨིན༌།”

10 ཏ༌ ཤར༌ ཆོགས༌སི༌ མག༌མི༌ 1,20,000 ཤི༌, ཨིན༌ནའང༌ མ༌ཤིའ༌ ལུས༌ཁན༌ 15,000 ཀཪ༌ཀོར༌ གྲོང༌ཁྱེར༌རི༌ ནང༌ང༌ ཟེ༌བཧ༌ དང༌ ཟལ༌མུན༌ན༌ ཉམ༌པོ༌ ཡོད༌པིན༌། 11 ནོ༌བཧ༌ དང༌ ཡོག༌བེ༌ཧཧ༌ གྲོང༌སེབ༌གུན༌ནི༌ ཤར༌ཆོགས༌, རེ༌བོ༌ ཁུར༌ཁན༌གུན༌ གྲུལ༌སའེ༌ ལམ༌ནེ༌ གི༌དི༌འོན༌ སོང༌ ཡང༌ ཧུན༌མེད༌ལ༌ མི༌དིའན༌པའེ༌ མག༌མི༌གུན༌ནི༌ཀ༌ སྤུང༌གོལ༌ ཅོས༌ཏེ༌ ཁོང༌གུན༌ ཧ༌ལས༌ཤུགས༌། 12 མི༌དིའན༌པའེ༌ གྱལ༌པོ༌ ཟེ༌བཧ༌ དང༌ ཟལ༌མུན༌ན༌ གུན༌ ཤོར༌ཏེ༌ སོང༌ ཨིན༌ནའང༌ གི༌དི༌འོན༌ནི༌ ཁོང༌གུན༌ལ༌ ཏེད༌ཏེ༌ ཁྱེརས༌ ཡང༌ ཁོང༌གུན༌ ཟུམས༌། ཏེ༌ནེ༌ མག༌མི༌ ཚང༌མའེ༌ ནང༌ང༌ ཇིགས༌ནང༌ སྐྱེས༌ཏེ༌ ཧན༌གྲང༌ སོང༌།

13 གི༌དི༌འོན༌ ཧེ༌རེས༌སི༌ ལ༌ གྱུད༌ཏེ༌ ལོགས༌ཏེ༌ ཡོངས༌། 14 ཏེ༌རུ༌ ཁོའེ༌ སུ༌ཀོད༌པ༌ ཞུ༌ནུ༌ ཞིག༌ ཟུམས༌ཏེ༌ གྲོང༌ཁྱེར༌རི༌ སྤོན༌བོ༌ དང༌ འུ༌སྐྱོང༌ 77 ནི༌ མིང༌གུན༌ བྲི༌ཅུགས༌། 15 ཏེ༌ནེ༌ གི༌དི༌འོན༌ སོང༌ཏེ༌ སུ༌ཀོད༌པ༌གུན༌ལ༌ ཟེརས༌, “ཟེ༌བཧ༌ དང༌ ཟལ༌མུན༌ན༌ འི༌ཀ༌ནེ༌, ངའ༌ མ༌བེབས༌ ཅོས༌ཏེ༌ ཁྱོ༌རང༌གུན༌ནི༌ ཟེརས༌, ‘ང༌ཞའེ༌ ཁྱོ༌རང༌ངི༌ ངལ༌ཏེ༌ ཡོད༌ཁན༌ མག༌མི༌གུན༌ལ༌ ཟའ༌ཅེས༌ ཅིའ༌ ཏང༌ཨིན༌, ཅི༌ ཁྱོ༌རང༌ངི༌ ཟེ༌བཧ༌ དང༌ ཟལ༌མུན༌ན༌ ཟུམས༌ཏེ༌ ཁྱོངས༌པིན༌ན༌?’ ” 16 གི༌དི༌འོན༌ནི༌ གྲོང༌ཁྱེར༌རི༌ འུ༌སྐྱོང༌ དང༌ སྤོན༌བོ༌ གུན༌ ཁྱེརས༌ ཡང༌ ཁོང༌གུན༌ལ༌ ཐང༌སྟོང༌ངི༌ ཚེར༌མངས༌ དང༌ སེ༌ཡའ༌ མེན༌ཏོག༌གི༌ སྐང༌ ཉམ༌པོ༌ ཆད༌པ༌ ཏངས༌། 17 ཁོའེ༌ པེ༌ནིལ༌ལི༌ པི༌འུའང༌ ཤིགས༌ཏེ༌ གྲོང༌ཁྱེར༌རི༌ ནང༌ང༌ དུག༌ཁན༌ནི༌ བུ༌ཚ༌ ཚང༌མ༌ སདས༌།

18 ཏེ༌ནེ༌ གི༌དི༌འོན༌ནི༌ ཟེ༌བཧ༌ དང༌ ཟལ༌མུན༌ན༌ ཏྲིས༌, “ཏྲ༌བོར༌རི༌ ནང༌ང༌ ཀ༌ཟུག༌ མི༌རིག༌ ཁྱོ༌རང༌གུན༌ནི༌ སད༌པིན༌?”

ཁོང༌གུན༌ནི༌ ལན༌ཏངས༌, “ཉེ༌རང༌ ཙོགས༌ མི༌ རིག༌། ཁོང༌ ཚང༌མ༌ གྱལ༌པོའེ༌ བུ༌ཚ༌ ཙོགས༌ ཐོང༌ དུག༌པིན༌།”

19 གི༌དི༌འོན༌ནི༌ ལན༌ཏངས༌, “ཁོང༌གུན༌ ངའེ༌ སྤུན༌ལ༌, ངའེ༌ ཨ༌མའེ༌ བུ༌ཚ༌གུན༌ ཨིན༌པིན༌། ཡ༌ཝ༌ སོན༌པོའེ༌ ཚན༌ནི༌ ནང༌ང༌ ཀལ༌ཏེས༌ ཁྱོ༌རང༌གུན༌ནི༌ ཁོང༌གུན༌ མ༌སད༌པིན༌ན༌ ངའེ༌ ཁྱོ༌རང༌གུན༌ མ༌སད༌ད༌ ཡོད༌གྲོ༌།” 20 གི༌དི༌འོན༌ནི༌ ཁོ༌རང༌ངི༌ བུ༌ཚ༌ ཆེ༌ཤོག༌ ཡེ༌ཐེར༌ ཆོགས༌ལ༌ ལྟས༌ཏེ༌ ཟེརས༌, “ཁོང༌གུན༌ སོད༌” ཨིན༌ནའང༌ ཡེ༌ཐེར༌ ཞུ༌ནུ༌ཞིག༌ ཨིན༌ཅེས༌པའེ༌ ཁོ༌ ཇིགས༌ཏེ༌ ཁོ༌རང༌ངི༌ ར༌འི༌ མ༌ ཕིངས༌།

21 ཏེ༌ནེ༌ ཟེ༌བཧ༌ དང༌ ཟལ༌མུན༌ནའེ༌ གི༌དི༌འོན༌ལ༌ ཟེརས༌, “བུ༌ཚའེ༌ ལས༌པོ༌ ཕྲུ༌གུ༌ཞིག༌ག༌ ཅིའ༌ སྟད༌དད༌? ལོངས༌། ཁྱོ༌རང༌ རང༌ངི༌ ང༌ཞའ༌ སོད༌།” ཏེ༌ནེ༌ གི༌དི༌འོན༌ནི༌ ཁོང༌ ཉིས༌ཀོ༌ སདས༌ ཡང༌ ཁོང༌ངི༌ རྔ༌བོང༌གུན༌ནི༌ ཇིང༌བའེ༌ཀ༌ ཏགས༌ཏེ༌ ཡོད༌ཁན༌ནི༌ སེར༌རི༌ གྱན༌ཆ༌གུན༌ པུད༌ཏེ༌ ཁྱེརས༌།

22 ཏེ༌ནེ༌ ཨིས༌ར༌ཨེལ༌པ༌གུན༌ནི༌ གི༌དི༌འོན༌ལ༌ ཟེརས༌, “ང༌ཞའེ༌ སྤོན༌བོ༌ གྱུར༌། ཉེ༌རང༌, ཉེ༌རང༌ངི༌ བུ༌ཚ༌ དང༌ ཚ༌འོ༌ གུན༌ནི༌ ང༌ཞ༌གུན༌ནི༌ཀ༌ ཝང༌སྲུལ༌ གོས༌ ཅིའ༌ཟེར༌ན༌ ཉེ༌རང༌ངི༌ ང༌ཞའ༌ མི༌དིའན༌པ༌གུན༌ནི༌ ཀ༌ནེ༌ སྐྱོབས༌ཏེ༌ ཨིན༌ནོག༌།”

23 ཨིན༌ནའང༌ གི༌དི༌འོན༌ནི༌ ལན༌ཏངས༌, “ང༌ དང༌ ངའེ༌ བུ༌ཚ༌གུན༌ནི༌ ཁྱོ༌ཞའེ༌ཀ༌ ཝང༌ མི༌སྲུལ༌། ཡ༌ཝའེ༌ ཁྱོ༌ཞ༌གུན༌ནི༌ཀ༌ ཝང༌སྲུལ༌ཨིན༌། 24 ཨིན༌ནའང༌ ངའ༌ ཞུ༌ཝ༌ཞིག༌ ཡོད༌, ཁྱོ༌ཞའ༌ རེ༌རེའེ༌ ཅོམས༌ཁན༌ནི༌ གྱུ༌ནོར༌ ཁྱོ༌ཞའེ༌ ཁག༌གི༌ ནང༌ནེ༌ ངའ༌ ནམ༌ཅོག༌གི༌ ཨ༌ལི༌ ཅིག༌ ཏོང༌།” ༼མི༌དིའན༌པ༌གུན༌ ཨིཤ༌མ༌ཨེལ༌ལི༌ གྱུད༌ནེ༌ ཨིན༌ཅེས༌པའེ༌ སེར༌རི༌ ནམ༌ཅོག༌གི༌ ཨ༌ལི༌ ཏག༌གད༌པིན༌།༽

25 ཁོང༌གུན༌ནི༌ ལན༌ཏངས༌, “ཐད༌པོ༌ ཉམ༌པོ༌ ཏང༌ཨིན༌།” ཁོང༌གུན༌ནི༌ རས༌ཤིག༌ ཏིངས༌ ཡང༌ མི༌ རེ༌རེའེ༌ ཅོམས༌ཁན༌ནི༌ གྱུ༌ནོར༌ ཁོ༌རང༌གུན༌ནི༌ ཁག༌གི༌ ནང༌ནེ༌ སེར༌རི༌ ནམ༌ཅོག༌གི༌ ཨ༌ལི༌ ཅིག༌ ཕངས༌། 26 ལྡུམས༌ཁན༌ནི༌ སེར༌རི༌ ནམ༌ཅོག༌གི༌ ཨ༌ལི༌ ལྕིད༌པོ༌ ཀི༌ལོ༌ 19.5 ཡོད༌པིན༌། ཏེ༌བོའེ༌ ནང༌ང༌ མི༌དིའན༌ནི༌ གྱལ༌པོ༌གུན༌ནི༌ གྱན༌ཆ༌ དང༌ ཀོས༌ལག༌ ཡང༌ ཁོང༌ངི༌ རྔ༌བོང༌གུན༌ནི༌ ཀ༌ནེ༌ པུད༌ཏེ༌ ཁྱོང༌ཁན༌ནི༌ གྱན༌ཆ༌གུན༌ མ༌ཐེའ༌ ཨིན༌ནོག༌། 27 གི༌དི༌འོན༌ནི༌ ཏེ༌ སེར༌ ཉམ༌པོ༌ ཏམ༌པ༌ ཨེ༌ཕོད༌ ཡང༌ན༌ སྟུད༌ཏུང༌ ཞིག༌ ཅོས༌ཏེ༌ ཁོ༌རང༌ངི༌ གྲོང༌ཁྱེར༌ ཨོཕ༌རཧ༌ ནང༌ང༌ བོརས༌། ཨིས༌ར༌ཨེལ༌པ༌ ཚང༌མའེ༌ ཏེ༌བོའ༌ ཅོལ༌ཅེས༌ གོ༌ཟུག༌ ཡང༌ གི༌དི༌འོན༌ དང༌ ཁོའེ༌ ནང༌ཚ ངས༌ ཚང༌མའང༌ ཡ༌ཝ༌ དཀོན༌མཆོག༌ག༌ མ༌ཅོལ༌ལ༌ ཏེ༌བོའ༌ ཅོལ༌ཅེས༌སི༌ ནང༌ང༌ ཁད༌།

གི༌དི༌འོན༌ ཤི༌།

8:28-35

28 ཏེན༌ན༌ ཟུག༌གི༌ ཨིས༌ར༌ཨེལ༌པ༌གུན༌ནི༌ མི༌དིའན༌པ༌གུན༌ ང༌ཡོག༌ག༌ ཁྱོངས༌། མི༌དིའན༌པ༌གུན༌ ཤེད༌ཅན༌ གྱུར༌ཏེ༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ མ༌ནེ༌ ནོལ༌ མ༌ཐུབ༌། གི༌དི༌འོན༌ སོན༌ཏེའ༌ ཡོད༌ཏུས༌ ལོ༌ 40 ཏེ༌ ནས༌སའེ༌ ནང༌ང༌ ཞི༌དེ༌ ལུས༌།

29 ཡོ༌འཤ༌ཤི༌ བུ༌ཚ༌ གི༌དི༌འོན༌ ལོགས༌ཏེ༌ ཁང༌པ༌ མི༌ཚེ༌ པུད༌ད༌ སོང༌། 30 ཁོ༌ བུ༌ཚ༌ རྡུན༌ཅུའི༌ ཨ༌བ༌ གྱུར༌ ཅིའ༌ཟེར༌ན༌ ཁོའ༌ ན༌མ༌ མང༌པོ༌ ཡོད༌པིན༌། 31 ཤེ༌ཀེམ༌མི༌ ནང༌ང༌ ཁོའེ༌ ཚེ༌ཡོག༌ ན༌མའ༌ བུ༌ཚ༌ཞིག༌ སྐྱེས༌ ཀ༌བོའེ༌ མིང༌ང༌ ཁོའེ༌ ཨ༌བི༌མེ༌ལེག༌ ཏགས༌། 32 གི༌དི༌འོན༌ རྒད༌པོ༌ སོང༌ཏེ༌ ཤི༌ ཡང༌ ཁོའེ༌ སྤུར༌ ཨོཕ༌རཧ༌ ནང༌ང༌ ཨ༌བིའེ༌ཟེར༌རི༌ གྱུད༌ཟིན༌ ཡོ༌འཤ༌ ཁོ༌རང༌ངི༌ ཨ༌བའེ༌ སྤུར༌ཁང༌ངི༌ ནང༌ང༌ སུབས༌།

33 གི༌དི༌འོན༌ ཤི༌ཏེ༌, ཏུས༌ མང༌པོ༌ མ༌ཆ༌ ཨིས༌ར༌ཨེལ༌པ༌གུན༌ནི༌ བའལ༌ ཟེར༌ཁན༌ནི༌ སྐུན༌དྲ༌གུན༌ལ༌ ཅོལ༌ཅེས༌ གོ༌ཟུག༌། ཁོང༌གུན༌ནི༌ བའལ༌ བེ༌རིཐ༌ ལྷ༌ ཅོས༌ཏེ༌ 34 ཆོགས༌ ཚང༌མ༌ནེ༌ ཡོང༌ཁན༌ནི༌ གྲ༌འོ༌གུན༌ནི༌ ཀ༌ནེ༌ སྐྱོབ༌བ༌ ཛད༌ཁན༌ནི༌ ཁོ༌རང༌གུན༌ནི༌ དཀོན༌མཆོག༌ ཡ༌ཝ༌ རྗེདས༌། 35 ཁོང༌གུན༌ནི༌ ཡེ༌རུབ༌བའལ༌ ཡང༌ན༌ གི༌དི༌འོན༌ནི༌, ཁོང༌གུན༌ནི༌ ཕིའ༌ ཟང༌པོ༌ ལས༌ ཅོ༌ཁན༌ ཚང༌མ༌ རྗེད༌ཏེ༌ ཁོའེ༌ ནང༌ཚངས༌ལ༌ ཆོགས༌སྐྱོར༌ མ༌ཅོས༌།

9

ཨ༌བི༌མེ༌ལེག༌གི༌ ཤེ༌ཀེམ༌མི༌ ནང༌ང༌ ཝང༌སྲུལས༌།

9:1-57

1 ཞག༌ཤིག༌ གི༌དི༌འོན༌ནི༌ བུ༌ཚ༌ ཨ༌བི༌མེ༌ལེག༌ ཤེ༌ཀེམ༌མ༌ ཁོའེ༌ ཨ༌མའེ༌ མིང༌བོ༌གུན༌ལ༌ ཐུག༌ག༌ སོང༌ ཡང༌ ཁོང༌གུན༌ དང༌ ཁོའེ༌ ཨ༌མའེ༌ ཉེན༌ ཚང༌མ༌ ཟེརས༌, 2 “ཤེ༌ཀེམ༌མི༌ འུ༌སྐྱོང༌ ཚང༌མ༌ ཏྲིས༌, ‘ཁྱོ༌ཞ༌གུན༌ནི༌ཀ༌ གི༌དི༌འོན༌ནི༌ བུ༌ཚ༌ 70 ཝང༌ སྲུལ༌ན༌ གྱལ༌ཅེས༌ རག༌ག༌ ཡ༌ མི༌ ཅིག༌གི༌?’ ང༌ ཁྱོ༌ཞའེ༌ ཤ༌ཁྲག༌ ཨིན༌ཁན༌བོ༌ ཨིད༌ཏུ༌ བོར༌།”

3 ཏེ༌ནེ༌ ཨ༌བི༌མེ༌ལེག༌གི༌ ཨ༌ཞང༌གུན༌ནི༌ ཁོའེ༌ ཟེར༌ཁན༌ ཚང༌མ༌ ཤེ༌ཀེམ༌མི༌ འུ༌སྐྱོང༌གུན༌ལ༌ ཤདས༌ ཡང༌ ཁོང༌གུན༌ནི༌ ཨ༌བི༌མེ༌ལེག༌ག༌ ཆོགས༌སྐྱོར༌ ཅོ༌ཅེས༌ ཐག༌ཅད༌ཏེ༌ ཟེརས༌, “ཁོ༌ ང༌དང༌གུན༌ནི༌ ཉེན༌གྲུང༌ ཨིན༌ནོག༌།” 4 ཁོང༌གུན༌ནི༌ བའལ༌ བེ༌རིཐ༌ཐི༌ ཆོད༌ཁང༌ངི༌ ནང༌ནེ༌ མུལ༌ལི༌ པེ༌ནེ༌ 70 ཁོའ༌ ཏངས༌ ཡང༌ ཁོའེ༌ ཏེ༌བོ༌ ཁྲིམས༌མེད༌དི༌ མི༌གུན༌ ཁོའེ༌ སྟིང༌རང༌ནེ༌ ཁྱོང༌ཅེས༌ལ༌ ཀོལས༌། 5 ཁོ༌ ཁོ༌རང༌ངི༌ ཨ༌བའེ༌ ཁང༌པ༌ ཨོཕ༌རཧ༌ སོང༌ཏེ༌ ཕོ༌ལོངས༌ ཅིག༌གི༌ཀ༌ གི༌དི༌འོན༌ནི༌ བུ༌ཚ༌ ཁོ༌རང༌ངི༌ ཨ༌ཅོ༌ནོ༌ 70 སདས༌། ཨིན༌ནའང༌ གི༌དི༌འོན༌ནི༌ བུ༌ཚ༌ ཆུང༌ཤོག༌ ཡོ༌ཐམ༌ ཨིབས༌ཏེ༌ ཤོརས༌། 6 ཏེ༌ནེ༌ ཤེ༌ཀེམ༌པ༌ དང༌ བེཐ༌ མིལ༌ལོ༌པ༌ ཚང༌མ༌ ཤེ༌ཀེམ༌མི༌ རྡོའེ༌ཀ༌ ཨོག༌ ལྕང༌མའེ༌ དུན༌ལ༌ ཛོམས༌ཏེ༌ ཨ༌བི༌མེ༌ལེག༌ ཁོང༌གུན༌ནི༌ གྱལ༌པོའ༌ སྐོས༌།

7 ཏེ༌བོའེ༌ སྐོར༌ལ༌ ཡོ༌ཐམ༌མའ༌ ཚོར༌ར༌ཅིག༌ ཁོ༌ གེ༌རི༌ཟིམ༌ རི༌ གོའ༌ ཛགས༌ ཡང༌ ཀུ༌ཅོ༌ ཏངས༌ཏེ༌ ཟེརས༌, “ཤེ༌ཀེམ༌པ༌གུན༌ ངའེ༌ སྤེ༌ར༌ ཉོན༌ཤིག༌, ཏེ༌ནེ༌ དཀོན༌མཆོག༌གི༌ ཁྱོ༌ཞ༌གུན༌ལ༌ སན༌ སྲིད༌ཅེས༌ ཨིན༌ནོག༌། 8 ཞག༌ཤིག༌ ལྕང༌མ༌གུན༌ནི༌ གྱལ༌པོ༌ ལྡམ༌ཅེས༌ ཐག༌ཅད༌། གོ༌མ༌ ཏེ༌གུན༌ནི༌ ཨོ༌ལི༌ཝིའི༌ ལྕང༌མ༌ ཟེརས༌, ‘ང༌ཞ༌གུན༌ནི༌ གྱལ༌པོ༌ གྱུར༌།’ 9 ཨིན༌ནའང༌ ཨོ༌ལི༌ཝིའི༌ ལྕང༌མེའེ༌ ཟེརས༌, ‘ཁྱོ༌ཞ༌གུན༌ནི༌ཀ༌ ཝང༌སྲུལ༌ཅེས༌ལ༌ ཅི༌ ངའེ༌ ལྷ༌ལྷ༌མོ༌ དང༌ མི༌ གུན༌ལ༌ རྩི༌ཝ༌ ཏང༌ཁན༌ནི༌ ཨོ༌ལི༌ཝིའི༌ མར༌ནག༌ ཕིང༌ཅེས༌པོ༌ ཕང༌ང༌?’ ”

10 “ཏེ༌ནེ༌ ཏེ༌གུན༌ནི༌ ཕིག༌གི༌ ལྕང༌མ༌ ཟེརས༌, ‘ང༌ཞ༌གུན༌ནི༌ གྱལ༌པོ༌ གྱུར༌།’ 11 ཨིན༌ནའང༌ ཕིག༌གི༌ ལྕང༌མའེ༌ ཟེརས༌, ‘ཁྱོ༌ཞ༌གུན༌ནི༌ཀ༌ ཝང༌སྲུལ༌ཅེས༌ལ༌ ཅི༌ ངའེ༌ ང༌རང༌ངི༌ ཁ༌ཟས༌ ངར༌མོ༌ དང༌ ཞིམ༌པོ༌ ཆག༌ཤེས༌པོ༌ ཕང༌ང༌?’ ”

12 “ཏེ༌ནེ༌ ཏེ༌གུན༌ནི༌ རྒུན༌ནི༌ ལྕང༌མ༌ ཟེརས༌, ‘ང༌ཞ༌གུན༌ནི༌ གྱལ༌པོ༌ གྱུར༌།’ 13 ཨིན༌ནའང༌ རྒུན༌ནི༌ ལྕང༌མའེ༌ ཟེརས༌, ‘ཁྱོ༌ཞ༌གུན༌ནི༌ཀ༌ ཝང༌སྲུལ༌ཅེས༌ལ༌ ཅི༌ ངའེ༌ ལྷ༌ལྷ༌མོ༌ དང༌ མི༌ གུན༌ ཐད༌ ཅུག༌ཁན༌ནི༌ རྒུན༌ཆང༌ ཕིང༌ཅེས༌པོ༌ ཕང༌ང༌?’ ”

14 “ཏེ༌ནེ༌ ཏེ༌གུན༌ནི༌ སྟིང༌ཇུག༌ག༌ ཚེར༌མང༌ངི༌ ལྕང༌མ༌ ཟེརས༌, ‘སྐྱོད༌ ཡང༌ ང༌ཞ༌གུན༌ནི༌ གྱལ༌པོ༌ གྱུར༌།’ ”

15 “ཚེར༌མང༌ངི༌ ལྕང༌མ༌གུན༌ལ༌ ལན༌ཏངས༌, ‘ཀལ༌ཏེས༌ ཁྱོ༌ཞའེ༌ དེན༌བའ༌ ང༌ གྱལ༌པོ༌ ཅོའ༌ ཐད༌དད༌ན༌, ཡོང༌ ངའེ༌ ཡལ༌གའེ༌ ཡོག༌ག༌ སྲུང༌སྐྱོབ༌ ལེན༌, ཀལ༌ཏེས༌ མ༌ལེན༌ན༌ ངའེ༌ ནང༌ནེ༌ མེ༌ བིང༌ཏེ༌ ལེ༌བ༌ནོན༌ནི༌ སི༌གྲར༌ ལྕང༌མ༌གུན༌ མེད༌ཁན༌ ཆ༌ཤིག༌།’ ”

16 ཡོ༌ཐམ༌མི༌ ཏ༌རུང༌ངའང༌ ཟེརས༌, “ཅི༌ ཁྱོ༌ཞ༌གུན༌ནི༌ ཀྲང༌པོ༌ དང༌ སྙིང༌ ལག༌མོ༌ ཉམ༌པོ༌ ཨ༌བི༌མེ༌ལེག༌ ཁྱོ༌ཞའེ༌ གྱལ༌པོ༌ སྐོས༌ཏེ༌ ཨིན༌ན༌? ཅི༌ ཁྱོ༌ཞ༌གུན༌ནི༌ གི༌དི༌འོན༌ དང༌ ཁོང༌ངི༌ ནང༌ཚངས༌ ཉམ༌པོ༌ འོས༌པ༌ ཅོས༌ཏེ༌ ཨིན༌ན༌ ཡང༌ ཁོང༌ང༌ ཁྱོ༌ཞ༌གུན༌ནི༌ འོས༌པ༌ ཨིན༌ཁན༌བོ༌ ཏངས༌ཏེ༌ ཨིན༌ན༌? 17 ངའེ༌ ཨ༌བའེ༌ ཁོང༌རང༌ངི༌ སྲོག༌ ཇིགས༌པའེ༌ ནང༌ང༌ ཏངས༌ཏེ༌ ཁྱོ༌ཞ༌གུན༌ནི༌ ཕིའ༌ ནོལས༌ ཡང༌ མི༌དིའན༌པ༌གུན༌ནི༌ ཀ༌ནེ༌ ཁྱོ༌ཞའ༌ ཐར༌ཅུགས༌། 18 ཨིན༌ནའང༌ དི༌རིང༌ ཁྱོ༌ཞ༌གུན༌ནི༌ ངའེ༌ ཨ༌བ༌ དང༌ ཁོང༌ངི༌ ནང༌ཚངས༌གུན༌ནི༌ གྱབ༌གལ༌ལ༌ ངོ༌ལོག༌ ཅོས༌ཏེ༌ ཁོང༌ངི༌ བུ༌ཚ༌ 70 ཕོ༌ལོངས༌ ཅིག༌གི༌ཀ༌ སདས༌ ཡང༌ ཁྱོ༌ཞ༌གུན༌ནི༌ ཉེན༌གྲུང༌ ཨིན༌ཅེས༌པོའེ༌ ཁོང༌ངི༌ ཚེ༌ཡོག༌ ན༌མའེ༌ བུ༌ཚ༌ ཨ༌བི༌མེ༌ལེག༌ གྱལ༌པོའ༌ ལྡམས༌། 19 ཀལ༌ཏེས༌ དི༌རིང༌ ཁྱོ༌ཞ༌གུན༌ནི༌ གི༌དི༌འོན༌ དང༌ ཁོའེ༌ ནང༌ཚངས༌གུན༌ལ༌ སྙིང༌ ཀྲང༌པོ༌ནེ༌ རྩི༌ཝ༌ ཏངས༌ཏེ༌ ཨ༌བི༌མེ༌ལེག༌ གྱལ༌པོའ༌ ལྡམས༌ཏེ༌ ཨིན༌ན༌ ཁྱོ༌ཞའེ༌ ཁོའ༌ ཡང༌ ཁོའེ༌ ཁྱོ༌ཞའ༌ ཐད༌པོ༌ དང༌ གའ༌མོ༌ ཁྱོང༌ཤིག༌། 20 ཨིན༌ནའང༌ ཏེ༌ཟུག༌ མན༌ན༌ ཏེ༌ནེ༌ ཨ༌བི༌མེ༌ལེག༌གི༌ ནང༌ནེ༌ མེ༌ བིང༌ཏེ༌ ཤེ༌ཀེམ༌ དང༌ བེཐ༌ མིལ༌ལོ༌པ༌ ཚང༌མ༌ མེད༌ཁན༌ ཆ༌ཤིག༌ ཡང༌ ཁྱོ༌ཞའེ༌ ནང༌ནེ༌ མེ༌ བིང༌ཏེ༌ ཁོ༌ མེད༌ཁན༌ ཆ༌ཤིག༌།”

21 ཏེ༌ནེ༌ ཡོ༌ཐམ༌ ཁོ༌རང༌ངི༌ ཨ༌ཅོ༌ ཨ༌བི༌མེ༌ལེག༌ག༌ ཇིགས༌ པ༌སང༌ ཁོ༌ ཤོར༌ཏེ༌ བེར༌རི༌ ནས༌སའེ༌ ནང༌ང༌ དུགས༌།

22 ཨིས༌ར༌ཨེལ༌པ༌གུན༌ནི༌ཀ༌ ཨ༌བི༌མེ༌ལེག༌གི༌ ཝང༌སྲུལ༌ཏེ༌ ལོ༌ སུམ༌ ཆའ༌ཅིག༌, 23 དཀོན༌མཆོག༌གི༌ ངན༌པའེ༌ སེམས༌ཉིད༌ ཀལ༌ལ༌ ཛད༌ཏེ༌ ཨ༌བི༌མེ༌ལེག༌ དང༌ ཤེ༌ཀེམ༌པ༌ གུན༌ནི༌ པར༌ལ༌ དྲའ༌ལངས༌ ཅུག༌ག༌ ཛདས༌པ༌ ཁོང༌གུན༌ནི༌ ཨ༌བི༌མེ༌ལེག༌ག༌ ངོ༌ལོག༌ ཅོས༌། 24 དཀོན༌མཆོག༌གི༌ ཏེ༌བོ༌ ཨ༌བི༌མེ༌ལེག༌གི༌ གི༌དི༌འོན༌ནི༌ བུ༌ཚ༌ 70 སད༌ཅེས༌ ཡང༌ ཤེ༌ཀེམ༌པ༌གུན༌ནི༌ ཁོའ༌ ཏེ༌བོའེ༌ ནང༌ང༌ རོགས༌ ཅོ༌ཅེས༌ལ༌ ཆད༌པ༌ སལ༌ཏེ༌ ཨིན༌པིན༌། 25 ཨ༌བི༌མེ༌ལེག༌ སད༌ཅེས༌ལ༌ ཤེ༌ཀེམ༌པ༌ འུ༌སྐྱོང༌གུན༌ནི༌ ཀལ༌ཁན༌ནི༌ མི༌གུན༌ རི༌ ནང༌ང༌ ཨིབས༌ཏེ༌ དུགས༌ ཡང༌ ཁོང༌གུན༌ནི༌ ཏེ༌ ལམ༌ནེ༌ གྲུལ༌ཁན༌གུན༌ནའང༌ ཅོམ༌མད༌པིན༌། ཨིན༌ནའང༌ ཨ༌བི༌མེ༌ལེག༌ག༌ ཏེ༌བོའེ༌ སྐོར༌ལ༌ ཚོར༌།

26 ཏ༌ ཨེ༌བེད༌དི༌ བུ༌ཚ༌ གའལ༌ ཁོ༌རང༌ངི༌ ཨ༌ཅོ༌ནོ༌གུན༌ ཉམ༌པོ༌ ཤེ༌ཀེམ༌མ༌ དུག༌ག༌ ཡོངས༌ ཡང༌ ཤེ༌ཀེམ༌པ༌གུན༌ནི༌ ཁོའ༌ ལོ༌ཁྱེལ༌ ཅོའད༌པིན༌། 27 ཤེ༌ཀེམ༌པ༌གུན༌ནི༌ རྒུན༌ནི༌ སྟོན༌ཐོག༌ ལྡུམས༌ཏེ༌ རྒུན༌ཆང༌ ཙིར༌ཏེ༌ སྟིང༌ནེ༌ ཁོ༌རང༌གུན༌ནི༌ ལྷའེ༌ ཆོད༌ཁང༌ངི༌ ནང༌ང༌ ཏུས༌ཆེན༌ རྩིའད༌པིན༌། ཏེ༌ཏུས༌ ཁོང༌གུན༌ནི༌ ཆང༌ ཐུང༌ཨིན༌ ཟན༌ཟེན༌ ཨ༌བི༌མེ༌ལེག༌ག༌ ངན༌ ཏབས༌། 28 ཏེ༌ནེ༌ གའལ༌ལི༌ ཟེརས༌, “ཨ༌བི༌མེ༌ལེག༌ སུ༌ ཨིན༌ནོག༌ ཡང༌ ང༌དང༌ ཤེ༌ཀེམ༌པ༌གུན༌ནི༌ ཁོའ༌ ཞབས༌ཏོག༌ ཅིའ༌ ཞུ༌ཨིན༌? ཁོ༌ གི༌དི༌འོན༌ནི༌ བུ༌ཚ༌ ཡང༌ ཟེ༌བུལ༌ ཁོའེ༌ ལྡམས༌ཁན༌ནི༌ སྤོན༌བོ༌ མ༌ནོག༌ག༌? ང༌དང༌ངི༌ ཤེ༌ཀེམ༌པ༌གུན༌ནི༌ ཨ༌བ༌ ཧ༌མོར༌རི༌ བུ༌ཚ༌གུན༌ལ༌ ཞབས༌ཏོག༌ ཞུ༌གོས༌, ཨ༌བི༌མེ༌ལེག༌ག༌ ཞབས༌ཏོག༌ ཅིའ༌ ཞུ༌ཨིན༌? 29 ཀལ༌ཏེས༌ ངའ༌ ཝང༌ཆ༌ ཡོད༌པིན༌ན༌ ངའེ༌ ཨ༌བི༌མེ༌ལེག༌ ཕིངས༌ཏེ༌ ཏང༌ཅེས༌རག༌། ངའེ༌ ཁོའ༌ ཟེར༌ཨིན༌, ‘མག༌མི༌ གྲལ༌གྲིག༌ ཅོས༌ཏེ༌ ནོལ༌ལ༌ ཡོང༌།’ ”

30 ཨིན༌ནའང༌ གྱལ༌སའེ༌ ཀའ༌ལོན༌ ཟེ༌བུལ༌ལ༌ གའལ༌ལི༌ ཟེར༌ཁན༌གུན༌ ཚོར༌ར༌ཅིག༌ ཁོའ༌ སྲོ༌ སྲན༌ཏྲེ༌ ཡོངས༌། 31 ཁོའེ༌ ཨ༌རུ༌མཧའེ༌ ནང༌ང༌ ཨ༌བི༌མེ༌ལེག༌ག༌ ལོན༌ ཀལ༌ཏེ༌ ཟེརས༌, “ཤེ༌ཀེམ༌མི༌ ནང༌ང༌ དུག༌ག༌ ཡོངས༌ཁན༌ ཨེ༌བེད༌དི༌ བུ༌ཚ༌ གའལ༌ དང༌ ཁོའེ༌ ཨ༌ཅོ༌ནོ༌གུན༌ནི༌ གྱལ༌སའེ༌ མི༌གུན༌ལ༌ ཉེ༌རང༌ངི༌ གྱབ༌གལ༌ ཅོ༌ཅེས༌ལ༌ ཕུགས༌ ཏང༌དུག༌། 32 ཉེ༌རང༌ མག༌མི༌ ཉམ༌པོ༌ ཚན༌ལ༌ སྐྱོད༌ཏེ༌ ཞིང༌ངི༌ ནང༌ང༌ ཨིབས༌ཏེ༌ ཞུགས༌། 33 ང༌མོ༌ ཉི༌མ༌ ཤར༌ར༌ཅིག༌ གྱལ༌ས༌ སྤུང༌གོལ༌ ཅོས༌ཏེ༌ གའལ༌ དང༌ ཁོ༌ ཉམ༌པོ༌ ཡོད༌ཁན༌གུན༌ ཉེ༌རང༌ང༌ ནོལ༌ལ༌ ཡོང༌ང༌ཅིག༌ ཉེ༌རང༌ངི༌ ཁོང༌གུན༌ ཉམ༌པོ༌ ཉེ༌རང༌ ཐད༌ཁན༌བོ༌ ཅོས༌།”

34 ཏེ༌ནེ༌ ཨ༌བི༌མེ༌ལེག༌ དང༌ ཁོའེ༌ མག༌མི༌ ཚང༌མ༌ ཚན༌ལ༌ སོང༌ ཡང༌ སྡེ༌ ཞི༌ ནང༌ང༌ བགོས༌ཏེ༌ ཤེ༌ཀེམ༌མི༌ ཉེ༌མོའ༌ ཞིང༌ངི༌ ནང༌ང༌ ཨིབས༌ཏེ༌ དུགས༌། 35 ང༌མོ༌ གའལ༌ གྱལ༌སའེ༌ སྒོའེ༌ཀ༌ ལངས༌ཏེ༌ ཡོད༌ ཟ༌ནེ༌ ཨ༌བི༌མེ༌ལེག༌ དང༌ ཁོའེ༌ མག༌མི༌གུན༌ ཨིབ༌སའེ༌ ནས༌ས༌ནེ༌ བིང༌ཏེ༌ ཡོངས༌།

36 གའལ༌ལི༌ ཁོང༌གུན༌ ཐོང༌ང༌ཅིག༌ ཁོའེ༌ ཟེ༌བུལ༌ལ༌ ཟེརས༌, “ལྟོས༌སའང༌, རི༌ནེ༌ ཐུར༌ལ༌ མི༌གུན༌ ཡོང༌ང༌ལ༌།”

ཟེ༌བུལ༌ལི༌ ལན༌ཏངས༌, “མ༌ནོག༌, ཁོ༌རང༌ང༌ རི༌ ཀྲིབ༌ཀྱག༌གུན༌ མི༌ ཙོགས༌ ཐོང༌ཏེ༌ ཨིན༌ནོག༌།”

37 ཨིན༌ནའང༌ ཡང༌སྐྱར༌ གའལ༌ལི༌ ཟེརས༌, “ལྟོས༌སའང༌, རི༌ནེ༌ ཐུར༌ལ༌ མི༌གུན༌ ཡོང༌དུག༌ ཡང༌ མཱོ༌ཏབ༌ཁན༌གུན༌ དུག༌སའེ༌ ཨོག༌གི༌ ལྕང༌མའེ༌ ཆོགས༌ནེ༌ ཞན༌ སྡེ༌ཞིག༌ ཡོང༌ང༌ལ༌།” 38 ཏེ༌ནེ༌ ཟེ༌བུལ༌ལི༌ ཁོ༌ ཟེརས༌, “ཏ༌ ཁྱོ༌རང༌ངི༌ ཨ༌བི༌མེ༌ལེག༌ སུ༌ ཨིན༌ནོག༌ ཡང༌ ང༌དང༌གུན༌ནི༌ ཁོའ༌ ཞབས༌ཏོག༌ ཅིའ༌ ཞུ༌ཨིན༌ ཟེར༌ཏེ༌ སྤེ༌ར༌ ཆེན༌མོ༌ ཏང༌ཁན༌བོ༌ ཀ༌རེ༌? ཁྱོ༌རང༌ངི༌ སྨད༌གྲ༌ ཏང༌ཁན༌ནི༌ མི༌གུན༌, ཁོང༌གུན༌ མ༌ནོག༌ག༌? ཕི༌ལོག༌ག༌ སོང༌ཏེ༌ ཁོང༌གུན༌ལ༌ ནོལ༌།”

39 ཏེ༌ནེ༌ གའལ༌ལི༌ གོ༌ཁྲིད༌ ཅོས༌ཏེ༌ ཤེ༌ཀེམ༌པ༌གུན༌ ཨ༌བི༌མེ༌ལེག༌གི༌ གྱབ༌གལ༌ལ༌ ནོལ༌ལ༌ སོང༌། 40 ཨ༌བི༌མེ༌ལེག༌གི༌ མག༌མི༌ ཏེད༌ཏེ༌ ཁྱོངས༌པ༌ གའལ༌ དང༌ ཁོའེ༌ མི༌གུན༌ ཤོར༌ ཡང༌ གྱལ༌སའེ༌ གྱས༌སྒོ༌ ནང༌ཀུག༌ག༌ ལེབ༌བི༌སང༌ སྔུན༌ལ༌ ཤེ༌ཀེམ༌པ༌ མང༌པོ༌ མ༌སྐྱོན༌ སོང༌ཏེ༌ ཤི༌། 41 ཨ༌བི༌མེ༌ལེག༌ ལོགས༌ཏེ༌ ཨ༌རུ༌མཧ༌ སོང༌ ཡང༌ ཟེ༌བུལ༌ལི༌ གའལ༌ དང༌ ཁོའེ༌ ཨ༌ཅོ༌ནོ༌ གུན༌ ཤེ༌ཀེམ༌ནེ༌ ཕིངས༌ཏེ༌ ཏངས༌།

42 སྟིང༌མ༌ ཞག༌པོ༌ ཤེ༌ཀེམ༌པ༌གུན༌ བིང༌ཏེ༌ ཞིང༌ངི༌ཀ༌ ལས༌ ཅོའ༌ལ༌ སོང༌, ཡང༌ ཨ༌བི༌མེ༌ལེག༌ག༌ ཏེ༌བོའེ༌ སྐོར༌ལ༌ ཚོར༌། 43 ཁོའེ༌ ཁོ༌རང༌ངི༌ མག༌མི༌གུན༌ སྡེ༌ སུམ༌མི༌ ནང༌ང༌ བགོས༌ ཡང༌ ཞིང༌ངི༌ ནང༌ང༌ ཨིབས༌ཏེ༌ དུགས༌། མི༌གུན༌ གྱལ༌ས༌ནེ༌ ཕི༌ལོག༌ག༌ བིང༌ཏེ༌ ཡོང༌ང༌ཅིག༌ ཁོང༌གུན༌ ཨིབས༌ཏེ༌ ཡོད༌ས༌ནེ༌ བིང༌ཏེ༌ མི༌གུན༌ནི༌ཀ༌ སྤུང༌གོལ༌ ཅོས༌། 44 ཨ༌བི༌མེ༌ལེག༌ ཉམ༌པོ༌ ཡོད༌ཁན༌ནི༌ སྡེ༌བོ༌ གྱུགས༌ཏེ༌ སོང༌ ཡང༌ གྱལ༌སའེ༌ སྒོ༌ སྒགས༌ཏེ༌ སུའང༌ ནང༌ཀུག༌ག༌ ཆ༌ མ༌ཅུགས༌། ཞན༌ སྡེ༌ ཉིས༌ཀོའེ༌ ཞིང༌གུན༌ནི༌ ནང༌ང༌ ཡོད༌ཁན༌ མི༌གུན༌ སདས༌། 45 ཨ༌བི༌མེ༌ལེག༌གི༌ མག༌མི༌ ཉི༌མ༌ གང༌པོ༌ ནོལས༌ ཡང༌ གྱལ༌ས༌ ང༌ཡོག༌ག༌ ཁྱོངས༌ཏེ༌ མི༌གུན༌ སདས༌། ཁང༌པ༌ ཚང༌མ༌ ཤིགས༌ཏེ༌ སྟོན༌ཐོག༌ ཏབ༌སའེ༌ ས༌ཀྱད༌ གང༌པོའ༌ ཚཱ༌ * ཡོགས༌།

46 ཤེ༌ཀེམ༌མི༌ སྟན༌པོ༌ ནས༌སའེ༌ ནང༌ང༌ དུག༌ཁན༌ འུ༌སྐྱོང༌གུན༌ནི༌ ཏེ༌བོ༌ ཚོར༌ར༌ཅིག༌ ཁོང༌གུན༌ ཤོར༌ཏེ༌ ཨེལ༌ བེ༌རིཐ༌ཐི༌ ཆོད༌ཁང༌ངི༌ ཐིལ༌ལ༌ ཨིབ༌སའེ༌ ནས༌སའེ༌ ནང༌ང༌ དུགས༌། 47 ཨ༌བི༌མེ༌ལེག༌ག༌ ཁོང༌གུན༌ ཆོད༌ཁང༌ངི༌ ནང༌ང༌ ཡོད༌ཁན༌བོ༌ ཚོར༌ར༌ཅིག༌, 48 ཁོ༌ ཁོ༌རང༌ངི༌ མག༌མི༌གུན༌ ཉམ༌པོ༌ ཟལ༌མོན༌ རིའ༌ སོང༌ ཡང༌ ཁོའེ༌ སྟ༌རི༌ ཁུར༌ཏེ༌ ལྕང༌མའེ༌ ཡལ༌ག༌ ཁ༌ཅིག༌ ཅད༌ཏེ༌ ཁོ༌རང༌ངི༌ སྤུང༌པའེ༌ཀ༌ ཁུརས༌། ཁོའེ༌ ཁོ༌རང༌ངི༌ མི༌གུན༌ལ༌ ཟེརས༌, “གྱོགས༌པ༌, ངའེ༌ ཅོ༌ཁན༌ ཙོགས༌ ཅོས༌།” 49 ཏེ༌ནེ༌ མག༌མི༌ ཚང༌མའེ༌ ཡལ༌ག༌ ཁུར༌ཏེ༌ ཨ༌བི༌མེ༌ལེག༌གི༌ སྟིང༌རང༌ནེ༌ སོང༌། ཁོང༌གུན༌ནི༌ ཡལ༌ག༌གུན༌ ཆོད༌ཁང༌ངི༌ སྒོ༌ དང༌ རྩིག༌པའེ༌ཀ༌ སྤུངས༌ཏེ༌ མེ༌ ཏུགས༌། ཏེ༌ནེ༌ ཤེ༌ཀེམ༌མི༌ སྟན༌པོ༌ ནས༌སའེ༌ ནང༌ང༌ དུག༌ཁན༌ བུ༌ཚ༌ དང༌ བུ༌མོ༌ ཧ༌ལམ༌ 1,000 ཤི༌།

50 ཏེ༌ སྟིང༌ནེ༌ ཨ༌བི༌མེ༌ལེག༌གི༌ ཐེ༌བེཟ༌ གྲོང༌ཁྱེར༌ལ༌ སྤུང༌གོལ༌ ཅོས༌ཏེ༌ ང༌ཡོག༌ག༌ ཁྱོངས༌། 51 ཨིན༌ནའང༌ གྲོང༌ཁྱེར༌རི༌ ནང༌ང༌ ཨིབ༌སའེ༌ པི༌འུ༌ སྟན༌པོ༌ ཡོད༌ཁན༌བོའེ༌ ནང༌ང༌ བུ༌ཚ༌ དང༌ བུ༌མོ༌ ཡང༌ འུ༌སྐྱོང༌ ཐེས༌ཏེ༌ གྲོང༌ཁྱེར༌རི༌ མི༌ ཚང༌མ༌ ཤོར༌། ཁོང༌གུན༌ནི༌ ཏེ༌བོའ༌ ནང༌ཀུག༌ནེ༌ ཀུ༌ལིག༌ ཅུགས༌ཏེ༌ པི༌འུའི༌ ཐོག༌གི༌ཀ༌ སོང༌ཏེ༌ དུགས༌། 52 ཨ༌བི༌མེ༌ལེག༌གི༌ ཏེ༌ པི༌འུའ༌ སྤུང༌གོལ༌ ཅོས༌ཏེ༌ ཏེ༌ནང༌ང༌ ཆ༌སའེ༌ སྒོའ༌ མེའ༌ ཐུག༌ཅེས༌ གྲལ༌གྲིག༌ ཅོས༌། 53 ཐོག༌གི༌ཀ༌ ཡོད༌ཁན༌ནི༌ བུ༌མོ༌ཞིག༌གི༌ ལག༌ཐག༌གི༌ རྡོའ༌ ཡོག༌ག༌ ཕངས༌པ༌ ཨ༌བི༌མེ༌ལེག༌གི༌ གོའ༌ ཕོག༌ཏེ༌ ཁོའེ༌ གོའེ༌ རུས༌པ༌ ཅགས༌།

54 ཨ༌བི༌མེ༌ལེག༌གི༌ ཁོ༌རང༌ངི༌ མག༌ཆ༌ ཁུར༌ཁན༌བོའ༌ ཟེརས༌, “བུ༌མོ༌ཞིག༌གི༌ ངའ༌ སད༌ཏོག༌ མི༌ ཟེར༌ཅེས༌ལ༌ ཁྱོ༌རང༌ངི༌ ར༌འི༌ ཕིང༌ཏེ༌ ང༌ སོད༌།” ཏེ༌ནེ༌ ཁོའེ༌ ཨ༌བི༌མེ༌ལེག༌ག༌ ར༌འི༌ ཙུགས༌ ཡང༌ ཁོ༌ ཤི༌། 55 ཨ༌བི༌མེ༌ལེག༌གི༌ མག༌མི༌གུན༌ནི༌ ཁོ༌ ཤི༌ཁན༌བོ༌ ཐོང༌ང༌ཅིག༌ ཁོང༌གུན༌ ལོགས༌ཏེ༌ ཁོང༌རང༌གུན༌ནི༌ ཁང༌པ༌ སོང༌།

56 ཏེན༌ན༌ ཟུག༌གི༌ དཀོན༌མཆོག༌གི༌ ཨ༌བི༌མེ༌ལེག༌གི༌ ཁོ༌རང༌ངི༌ ཨ༌ཅོ༌ནོ༌ 70 སད༌ཏེ༌ ཁོ༌རང༌ངི༌ ཨ༌བའེ༌ གྱབ༌གལ༌ལ༌ ངན༌པ༌ ཅོ༌ཁན༌བོའ༌ ལན༌ སལས༌། 57 དཀོན༌མཆོག༌གི༌ ཤེ༌ཀེམ༌པ༌གུན༌ནི༌ ངན༌པ༌ ཅོ༌ཁན༌བོའང༌ ཆད༌པ༌ སལས༌། གི༌དི༌འོན༌ནི༌ བུ༌ཚ༌ ཡོ༌ཐམ༌མི༌ ངན༌ ཏབ༌ཁན༌བོ༌ དྲན༌དྲའ༌ གྲུབ༌།

10

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ ཏོ༌ལཱ༌།

10:1-2

1 ཨ༌བི༌མེ༌ལེག༌ ཤི༌ཏེ༌ སྟིང༌ནེ༌ གྲོ༌གྲོའེ༌ ཚ༌འོ༌ ཕུ༌འཧའེ༌ བུ༌ཚ༌ ཏོ༌ལཱ༌ ཨིས༌ར༌ཨེལ༌པ༌གུན༌ ཐར༌ཅུག༌ཁན༌བོ༌ གྱུར༌། ཁོ༌ ཨིས༌ས༌ཁར༌ མི༌སྡེ༌ནེ༌ ཨིན༌པིན༌ ཡང༌ ཨེཕ༌ར༌ཡིམ༌མི༌ རི༌ཡུལ༌ལི༌ ནང༌ང༌ ཡོད༌ཁན༌ ཤ༌མིར༌རི༌ གྲོང༌ཁྱེར༌རི༌ ནང༌ང༌ དུག༌གད༌པིན༌། 2 ཨིས༌ར༌ཨེལ༌པ༌གུན༌ནི༌ གོ༌ཁྲིད༌ ལོ༌ 23 ཅོས༌ཏེ༌ སྟིང༌ནེ༌ ཁོ༌ ཤི༌ ཡང༌ ཁོའེ༌ སྤུར༌ ཤ༌མིར༌རི༌ ནང༌ང༌ སུབས༌།

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ ཡ༌འིར༌།

10:3-5

3 ཏོ༌ལཱའེ༌ སྟིང༌ནེ༌ གི༌ལེད༌པ༌ ཡ༌འིར༌རི༌ ཨིས༌ར༌ཨེལ༌པ༌གུན༌ལ༌ གོ༌ཁྲིད༌ ལོ༌ 22 ཅོས༌། 4 ཁོའ༌ བུ༌ཚ༌ སུམ༌ཅུ༌ ཡོད༌པིན༌, ཡང༌ ཁོང༌གུན༌ རང༌རང༌ངི༌ བུང༌བུའི༌ཀ༌ ཞོན༌ཏེ༌ གྲུལ༌ལད༌པིན༌། ཁོང༌གུན༌ནི༌ ཝང༌ངི༌ ཡོག༌ག༌ གི༌ལེད༌ ཡུལ༌ཇོངས༌སི༌ གྲོང༌ཁྱེར༌ 30 ཡོད༌པིན༌ ཀ༌གུན༌ལ༌ དག༌སའང༌ ཡ༌འིར༌རི༌ གྲོང༌ཁྱེར༌ ཟེར༌ར༌ནོག༌། 5 ཡ༌འིར༌ ཤི༌ ཡང༌ ཁོའེ༌ སྤུར༌ ཀ༌མོན༌ གྲོང༌ཁྱེར༌རི༌ ནང༌ང༌ སུབས༌།

ཨིས༌ར༌ཨེལ༌པ༌གུན༌ནི༌ཀ༌ ཨེམ༌མོན༌པ༌གུན༌ནི༌ གོབ༌ནོན༌།

10:6-11:18

6 ཡང༌སྐྱར༌ ཨིས༌ར༌ཨེལ༌པ༌གུན༌ནི༌ ཡ༌ཝའེ༌ སྐུན༌དུན༌ལ༌ ངན༌པ༌ ཅོས༌། ཁོང༌གུན༌ནི༌ བའལ༌ དང༌ ཨཤ༌ཏོ༌རེཐ༌ སྐུན༌དྲ༌གུན༌ལ༌ ཡང༌ ཨ༌རམ༌པ༌, སི༌དོན༌པ༌, མོ༌འབ༌པ༌, ཨེམ༌མོན༌པ༌ དང༌ ཕི༌ལིས༌ཏི༌པ༌ གུན༌ནི༌ ལྷ༌ལྷ༌མོ༌ གུན༌ལ༌ ཅོལ༌ཏེ༌ ཞབས༌ཏོག༌ ཞུས༌། ཁོང༌གུན༌ནི༌ ཡ༌ཝའ༌ ཅོལ༌ཅེས༌ ཕངས༌། 7 ཨིས༌ར༌ཨེལ༌པ༌གུན༌ནི༌ཀ༌ ཡ༌ཝའ༌ ཐུག༌སྲོ༌ སྐྱོདས༌ ཡང༌ ཁོང༌ངི༌ ཕི༌ལིས༌ཏི༌པ༌ དང༌ ཨེམ༌མོན༌པ༌ གུན༌ལ༌ ཁོང༌གུན༌ནི༌ཀ༌ གྱལ༌ཁའ༌ སལས༌། 8 ཡ༌འིར༌ ཤི༌ཁན༌ནི༌ ཏེན༌ན༌ ལོའེ༌ ནང༌ང༌ གྲ༌འོ༌གུན༌ནི༌ ཨིས༌ར༌ཨེལ༌པ༌གུན༌ནི༌ཀ༌ སྙིང༌རྗེ༌ མེད༌པ༌ ཝང༌སྲུལ༌ཏེ༌ ནགས༌ སྲན༌ཏྲེ༌ སྟནས༌། ཡོར༌དཱན༌ནི༌ ལྩངས༌པོའེ༌ ཤར༌ཆོགས༌ལ༌ ཡོད༌ཁན༌ ཨ༌མོར༌པའེ༌ ས༌ཀྱད༌, གི༌ལེད༌ ཡུལ༌ཇོངས༌སི༌ ནང༌ང༌ ཁོང༌གུན༌ནི༌ ཨིས༌ར༌ཨེལ༌པ༌ ཚང༌མའེ༌ཀ༌ ལོ༌ 18 ཝང༌སྲུལས༌། 9 ཨེམ༌མོན༌པ༌གུན༌ནི༌ ཡོར༌དཱན༌ ལྩངས༌པོ༌ རྒལ༌ཏེ༌ ནུབ༌ ཆོགས༌ལ༌ ཡ༌ཧུ༌དཱ༌པ༌, བེན༌ཡཱ༌མིན༌པ༌ དང༌ ཨེཕ༌ར༌ཡིམ༌པ༌ གུན༌ལ༌ སྤུང༌གོལ༌ ཅོས༌ ཡང༌ ཨིས༌ར༌ཨེལ༌པ༌གུན༌ལ༌ རྡུག༌ངལ༌ ཀྲག༌པོ༌ ཐོང༌། 10 ཏེ༌ནེ༌ ཁོང༌གུན༌ནི༌ ཡ༌ཝའ༌ རོགས༌ ཅོའ༌ ཛད༌ཅེས༌ལ༌ མོས༌ལམ༌ ཞུས༌ཏེ༌ ཟེརས༌, “ང༌ཞ༌གུན༌ནི༌ ཉེ༌རང༌ ཕངས༌ཏེ༌ བའལ༌ལི༌ སྐུན༌དྲ༌གུན༌ལ༌ ཅོལ༌ཏེ༌ ཉེ༌རང༌ངི༌ སྐུན༌དུན༌ལ༌ སྡིག༌པ༌ ཅོས༌ཏེ༌ ཨིན༌ནོག༌།”

11 ཡ༌ཝའེ༌ ལན༌སལས༌, “ཅི༌ ངའེ༌ ཁྱོ༌ཞ༌གུན༌ ཨི༌ཇིབ༌པ༌, ཨ༌མོར༌པ༌, ཨེམ༌མོན༌པ༌, ཕི༌ལིས༌ཏི༌པ༌, 12 སི༌དོན༌པ༌, ཨ༌མ༌ལིཀ༌པ༌ དང༌ མ༌འོན༌པ༌ གུན༌ནི༌ རྡུག༌ངལ༌ ཀྲག༌པོ༌ སྟནས༌ ཟ༌ནེ༌ རོགས༌ ཅོའ༌ལ༌ མོས༌ལམ༌ ཞུའ༌ཅིག༌ ངའེ༌ ཁྱོ༌ཞའ༌ ཁོང༌གུན༌ནི༌ ལག༌ནེ༌ སྐྱོབས༌ཏེ༌ མ༌ ཁྱོངས༌ས༌?” 13 ཏེ༌ནེའང༌ ཁྱོ༌རང༌གུན༌ནི༌ ང༌ ཕངས༌ཏེ༌ ཞན༌ཡང༌ ལྷ༌ལྷ༌མོ༌ གུན༌ལ༌ ཅོལ༌ཏེ༌ ཞབས༌ཏོག༌ ཞུས༌ ཏེ༌བོའེ༌ཕིའ༌ ཏ༌ ངའེ༌ ཁྱོ༌རང༌གུན༌ མི༌ སྐྱོབ༌། 14 སོང༌ ཡང༌ ཁྱོ༌རང༌གུན༌ནི༌ ལྡམ༌ཁན༌ནི༌ ལྷ༌ལྷ༌མོ༌གུན༌ལ༌ རོགས༌ ཅོ༌ཅེས༌ལ༌ བོད༌། ཁྱོ༌ཞའ༌ རྡུག༌ངལ༌ལི༌ ནང༌ནེ༌ ཏེ༌གུན༌ལ༌ སྐྱོབ༌ ཅུག༌ཤིག༌།”

15 ཨིན༌ནའང༌ ཨིས༌ར༌ཨེལ༌པ༌གུན༌ནི༌ ཡ༌ཝའ༌ མོས༌ལམ༌ ཞུས༌, “ང༌ཞའེ༌ སྡིག༌པ༌ ཅོས༌ཏེ༌ ཨིན༌ནོག༌། འོས༌པ༌ ཨིན༌ཁན༌ནི༌ ཆད༌པ༌ ཉེ༌རང༌ངི༌ ང༌ཞའ༌ སལ༌ལ༌ ཛད༌། ཨིན༌ནའང༌ ཇུ༌ཇུ༌ དག༌ས༌ ང༌ཞ༌གུན༌ ཐར༌ཅུག༌ག༌ ཛད༌” 16 ཨིས༌ར༌ཨེལ༌པ༌གུན༌ནི༌ སྐུན༌དྲ༌གུན༌ མེད༌ཁན༌ ཅོས༌ཏེ༌ ཡ༌ཝའ༌ དཀོན༌མཆོག༌ག༌ ཅོལས༌། ཁོང༌གུན༌ལ༌ རྡུག༌ངལ༌ སྲན༌ཏྲེ༌ ཐོང༌ཨིན༌ ཡོད༌ཁན༌བོ༌ ཡ༌ཝ༌ དཀོན༌མཆོག༌ག༌ ཟིགས༌ མ༌ཐུབ༌ པ༌སང༌ ཁོང༌ང༌ ཁོང༌གུན༌ནི༌ཀ༌ སྙིང༌རྗེ༌ སྐྱེས༌།

17 ཨེམ༌མོན༌པའེ༌ མག༌མི༌གུན༌ གི༌ལེད༌དི༌ ནང༌ང༌ ཛོམས༌ཏེ༌ ཡོད༌ཏུས༌ ཨིས༌ར༌ཨེལ༌པའེ༌ མག༌མི༌གུན༌ མིཟ༌པཧའེ༌ ནང༌ང༌ ཀུར༌ ཙུགས༌ཏེ༌ དུགས༌ཏེ༌ ཡོད༌པིན༌། 18 གི༌ལེད༌དི༌ ནང༌ང༌ ཡོད༌ཁན༌ནི༌ ཨིས༌ར༌ཨེལ༌པའེ༌ སྤོན༌བོ༌གུན༌ནི༌ ཅིག༌ དང༌ ཅིག༌ག༌ ཟེརས༌, “ཨེམ༌མོན༌པ༌གུན༌ནི༌ གྱབ༌གལ༌ལ༌ སྤུང༌གོལ༌ ཅོ༌ཅེས༌ལ༌ གོ༌ཁྲིད༌ ཅོ༌ཁན༌བོ༌ ང༌ཞའ༌ ཚང༌མའེ༌ཀ༌ ཝང༌སྲུལ༌པ༌ གྱུར༌ཨིན༌།”

11

ཨིས༌ར༌ཨེལ༌པ༌གུན༌ ཐར༌ཅུག༌ཁན༌ ཡེཕ༌ཐཧ༌།

11:1-40

1 ཏ༌ གི༌ལེད༌པ༌ ཡེཕ༌ཐཧ༌, མག༌ ཏང༌ཁན༌ ཀྲག༌པོ༌ ཨིན༌པིན༌། ཁོའེ༌ ཨ༌བ༌ གི༌ལེད༌ ཡང༌ ཨ༌མ༌ ཟུགས༌ཙོང༌མ༌ཞིག༌ ཨིན༌པིན༌། 2 ཨིན༌ནའང༌ གི༌ལེད༌ལ༌ ཁོ༌རང༌ངི༌ ན༌མ༌ གྱུད༌ཏེ༌ ཞན༌ བུ༌ཚ༌གུན༌ ཇོར༌། ཏེ༌ བུ༌ཚ༌གུན༌ ལྡན༌ཏེ༌ སྟིང༌ནེ༌ ཁོང༌གུན༌ནི༌ ཡེཕ༌ཐཧ༌ ཁང༌པ༌ནེ༌ ཕིངས༌ཏེ༌ ཟེརས༌, “ང༌ཞའེ༌ ཁྱོ༌རང༌ང༌ ཨ༌བའེ༌ ནོར༌སྐལ༌ ཅའང༌ མི༌ཏང༌ ཅིའ༌ཟེར༌ན༌ ཁྱོ༌རང༌ ཟུགས༌ཙོང༌མའེ༌ བུ༌ཚ༌, ང༌ཞའེ༌ ཨ༌མའེ༌ ཕྲུ༌གུ༌ མ༌ནོག༌།” 3 ཏེ༌ནེ༌ ཡེཕ༌ཐཧ༌ ཁོ༌རང༌ངི༌ ཨ༌ཅོ༌ནོ༌གུན༌ནེ༌ ཤོར༌ཏེ༌ ཏོབ༌ ནས༌སའེ༌ ནང༌ང༌ དུགས༌, ཏེ༌རུ༌ ཁྲིམས༌ མ༌སྲུང༌ཁན༌ནི༌ མི༌ བན༌ཤིག༌ ཁོའེ༌ གྱབ༌ནེ༌ ཡོངས༌ ཡང༌ ཁོའེ༌ ཕྲོ༌པ༌ གྱུར༌།

4 ཏུས༌ བན༌ཤིག༌གི༌ སྟིང༌ནེ༌ ཨེམ༌མོན༌པ༌གུན༌ནི༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ མག༌ ཏངས༌། 5 གི༌ལེད༌པའེ༌ འུ༌སྐྱོང༌གུན༌ ཏོབ༌བ༌ ཡེཕ༌ཐཧ༌ ཡོད༌ས༌ སོང༌ཏེ༌ ཟེརས༌, 6 “ཡོང༌, ང༌ཞ༌གུན༌ནི༌ མག༌སྤོན༌ གྱུར༌ཏེ༌ ཨེམ༌མོན༌པ༌གུན༌ལ༌ མག༌ ཏང༌ཅེས༌ལ༌ ང༌ཞའ༌ རོགས༌ ཅོས༌།”

7 ཨིན༌ནའང༌ ཡེཕ༌ཐཧའེ༌ ཁོང༌གུན༌ལ༌ ཟེརས༌, “ཁྱོ༌ཞ༌གུན༌ནི༌ ངའ༌ ནཕ༌རད༌ ཅོས༌ཏེ༌ ང༌ ང༌རང༌ངི༌ ཨ༌བའེ༌ ཁང༌པ༌ནེ༌ ཕིངས༌ཏེ༌ མ༌ཏངས༌པིན༌ན༌? ཏ༌ ཀགས༌པོ༌ ཐོང༌ང༌ཅིག༌ ཅི༌ཕིའ༌ ཁྱོ༌རང༌གུན༌ ངའེ༌ཀ༌ ཡོངས༌ཏེ༌ ཨིན༌?”

8 འུ༌སྐྱོང༌གུན༌ནི༌ ལན༌ཏངས༌, “ང༌ཞའ༌ ཁྱོ༌རང༌ངི༌ རོགས༌ གོས༌སད༌། ཀལ༌ཏེས༌ ཁྱོ༌རང༌ངི༌ ང༌ཞའ༌ ཨེམ༌མོན༌པའེ༌ གྱབ༌གལ༌ལ༌ མག༌ ཏང༌ཅེས༌ལ༌ རོགས༌ ཅོ༌ན༌ ང༌ཞའེ༌ གི༌ལེད༌དི༌ ནང༌ང༌ དུག༌ཁན༌ ཚང༌མའེ༌ཀ༌ ཁྱོ༌རང༌ ཝང༌སྲུལ༌པ༌ སྐོ༌ཨིན༌།”

9 ཡེཕ༌ཐཧའེ༌ ལན༌ཏངས༌, “ཀལ༌ཏེས༌ ང༌ ཁྱོ༌ཞ༌གུན༌ལ༌ རོགས༌ ཅོའ༌ ཡོངས༌ཏེ༌ ཡ༌ཝ༌ དཀོན༌མཆོག༌གི༌ ངའ༌ ཨེམ༌མོན༌པ༌གུན༌ནི༌ཀ༌ གྱལ༌ཁ༌ སལ༌ན༌, དེན༌བའ༌ ཁྱོ༌ཞ༌གུན༌ནི༌ ངའ༌ ཁྱོ༌ཞའེ༌ འུ༌སྐྱོང༌ ལྡམ༌ ཨིན༌ན༌?”

10 འུ༌སྐྱོང༌གུན༌ནི༌ ལན༌ཏངས༌, “ཡ༌ཝ༌ སྤང༌པོ༌ ཞུགས༌ཏེ༌ ཨིན༌, ཏན༌ཏན༌ ཁྱོ༌རང༌ངི༌ ཟེར༌ཁན༌བོ༌ ང༌ཞའེ༌ ཅོ༌ཨིན༌།” 11 ཏེ༌ནེ༌ ཡེཕ༌ཐཧ༌ གི༌ལེད༌པ༌ འུ༌སྐྱོང༌གུན༌ ཉམ༌པོ༌ སོང༌, ཡང༌ ཁོང༌གུན༌ནི༌ ཁོ༌ ཁོང༌གུན༌ནི༌ཀ༌ འུ༌སྐྱོང༌ དང༌ མག༌མིའི༌ སྤོན༌བོའ༌ སྐོས༌། མིཟ༌པཧའེ༌ ནང༌ང༌ ཡ༌ཝའེ༌ སྐུན༌དུན༌ལ༌ ཡེཕ༌ཐཧའེ༌ ཟེར༌ཁན༌གུན༌ ཡང༌སྐྱར༌ ལྡབས༌ཏེ༌ ཟེརས༌།

12 ཏེ༌ནེ༌ ཡེཕ༌ཐཧའེ༌ ཨེམ༌མོན༌པ༌གུན༌ནི༌ གྱལ༌པོའ༌ ལོན༌ ཀལ༌ཏེ༌ ཏྲིས༌, “ང༌ཞའ༌ ནོལ༌ལ༌ ཡོང༌ཅེས༌ ང༌ཞའེ༌ ཁྱོ༌ཞའེ༌ གྱབ༌གལ༌ལ༌ ཅི༌ ཅོས༌?”

13 ཨེམ༌མོན༌ནི༌ གྱལ༌པོའེ༌ ཡེཕ༌ཐཧའེ༌ ལོན༌ ཁྱོང༌ཁན༌གུན༌ལ༌ ཟེརས༌, “ཨི༌ཇིབ༌ནེ༌ ཡོངས༌ཏེ༌ སྟིང༌ནེ༌ ཨིས༌ར༌ཨེལ༌པ༌གུན༌ ཨར༌ནོན༌ ལྩངས༌པོ༌ ནེ༌ ཡབ༌བོག༌ ལྩངས༌པོ༌ ཚོག༌པ༌, ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ ངའེ༌ ས༌ཀྱད༌ གང༌པོ༌ ཀོགས༌ཏེ༌ ཁྱེརས༌། ཏ༌ ཞི༌དེ༌ ཉམ༌པོ༌ ཏེ༌ ས༌ཀྱད༌གུན༌ ལོགས༌ཏེ༌ ཏོང༌།”

14 ཡེཕ༌ཐཧའེ༌ ལོན༌ཁྱེར༌ཁན༌གུན༌ ཨེམ༌མོན༌པའེ༌ གྱལ༌པོའེ༌ཀ༌ ལོགས༌ཏེ༌ ལམ༌ཅུགས༌,

15 ཁོང༌གུན༌ནི༌ ཟེརས༌, “ཡེཕ༌ཐཧའེ༌ ཟེར༌དུག༌, ‘ཨིས༌ར༌ཨེལ༌པ༌གུན༌ནི༌ མོ༌འབ༌ ཡ༌ ཨེམ༌མོན༌པའེ༌ ས༌ཀྱད༌ ཀོགས༌ཏེ༌ མ༌ཁྱེར༌ར༌ ཨིན༌ནོག༌། 16 ཨིན༌ནའང༌ ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ བིང༌ཏེ༌ ཐང༌སྟོང༌ གྱུད༌ཏེ༌ ཚོ༌ མར༌པོ༌ རྒལ༌ཏེ༌ ཀ༌དེཤ༌ལ༌ ལེབ༌ ཟ༌ནེ༌, 17 ཁོང༌གུན༌ནི༌ ཨི༌དོམ༌པའེ༌ གྱལ༌པོའ༌ ལོན༌ ཀལ༌ཏེ༌ ཟེརས༌, “ཁྱོ༌ཞའེ༌ ས༌ཀྱད༌ གྱུད༌ཏེ༌ ང༌ཞའ༌ ཆ༌ཅེས༌ལ༌ གོངས༌པ༌ སལ༌།” ཨིན༌ནའང༌ ཁོང༌གུན༌ནི༌ ཆ༌ མ༌ཅུགས༌། ཏེ༌ནེ༌ ཨིས༌ར༌ཨེལ༌པ༌གུན༌ནི༌ མོ༌འབ༌བི༌ གྱལ༌པོའ༌ ཏེན༌ན༌ ཙོགས༌ ཞུ༌ཝ༌ ཕུལས༌ ཨིན༌ནའང༌ ཁོང༌ངིའང༌ ཁོང༌གུན༌ ཆ༌ མ༌ཅུགས༌། ཏེ༌བོའེ༌ཕིའ༌ ཨིས༌ར༌ཨེལ༌པ༌གུན༌ ཀ༌དེཤ༌སི༌ ནང༌ང༌ དུགས༌།’ ”

18 “སྟིང༌ནེ༌ ཁོང༌གུན༌ ཐང༌སྟོང༌ གྱུད༌ཏེ༌ ཨི༌དོམ༌ དང༌ མོ༌འབ༌ ཡུལ༌གུན༌ནི༌ ཐའ༌མ༌ནེ༌ སོང༌ ཡང༌ མོ༌འབ༌བི༌ ཤར༌ ཆོགས༌སི༌ སན༌ཚམས༌ ཨར༌ནོན༌ ལྩངས༌པོའེ༌ འ༌ངོ༌ ཆོགས༌ལ༌ ཀུར༌ ཙུགས༌ཏེ༌ དུགས༌། ཁོང༌གུན༌ ཨར༌ནོན༌ ལྩངས༌པོ༌ རྒལ༌ཏེ༌ མོ༌འབ༌ ཡུལ༌ཇོངས༌སི༌ ནང༌ང༌ མན༌ནེ༌ མ༌སོང༌།”

19 “ཏེ༌ནེ༌ ཨིས༌ར༌ཨེལ༌པ༌གུན༌ནི༌ ཧེཤ༌བོན༌ གྱལ༌སའེ༌ ནང༌ང༌ དུག༌ཁན༌ ཨ༌མོར༌པའེ༌ གྱལ༌པོ༌ སི༌ཧོན༌ལ༌ ཁོང༌གུན༌ ཁོང༌ངི༌ ས༌ཀྱད༌ གྱུད༌ཏེ༌ ཆ༌ཅུག༌ཅེས༌ལ༌ གོངས༌པ༌ སལ༌ ཞུས༌། 20 ཨིན༌ནའང༌ གྱལ༌པོ༌ སི༌ཧོན༌ལ༌ ཨིས༌ར༌ཨེལ༌པ༌གུན༌ ཁོའེ༌ ས༌ཀྱད༌ གྱུད༌ཏེ༌ ཆ༌ཅེས༌པོའ༌ ཨིད༌ཤེས༌ མ༌ཅོས༌པ༌ ཁོའེ༌ ཡ༌ཧཟ༌ཟི༌ ནང༌ང༌ ཁོ༌རང༌ངི༌ མག༌མི༌གུན༌ བོད༌ཏེ༌ ཁོང༌གུན༌ནི༌ཀ༌ སྤུང༌གོལ༌ ཅོས༌།”

21 “ཨིན༌ནའང༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ གྱལ༌པོ༌ སི༌ཧོན༌ དང༌ ཁོང༌ངི༌ མག༌མི༌ ཚང༌མ༌ ཨིས༌ར༌ཨེལ༌པ༌གུན༌ནི༌ ལག༌ག༌ སལས༌ ཡང༌ ཁོང༌གུན༌ནི༌ ཏེ༌ ཡུལ༌ཇོངས༌སི༌ ནང༌ང༌ དུག༌ཁན༌ ཨ༌མོར༌པ༌གུན༌ནི༌ ས༌ཀྱད༌ གང༌པོ༌, 22 ལྷོ༌ ཆོགས༌སི༌ ཨར༌ནོན༌ ལྩངས༌པོ༌ནེ༌ བྱང༌ ཆོགས༌སི༌ ཡབ༌བོག༌ ལྩངས༌པོ༌ ཚོག༌པ༌ ཡང༌ ཤར༌ ཆོགས༌སི༌ ཐང༌སྟོང༌ནེ༌ ནུབ༌ ཆོགས༌སི༌ ཡོར༌དཱན༌ ལྩངས༌པོ༌ ཚོག༌པ༌ ང༌ཡོག༌ག༌ ཁྱོངས༌།”

23 “ཏ༌ ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ ཨ༌མོར༌པ༌གུན༌ནི༌ ས༌ཀྱད༌ ཨིས༌ར༌ཨེལ༌པ༌གུན༌ལ༌ སལ༌ལ༌ ཛད༌ པ༌སང༌ ཏེ༌ནེ༌ ཅིའ༌ ང༌ཞའེ༌ འི༌གུན༌ ཁྱོ༌ཞའ༌ ལོགས༌ཏེ༌ ཏང༌ཨིན༌? 24 ཁྱོ༌ཞའེ༌ ལྷ༌ ཀེ༌མོཤ༌ཤི༌ ཏང༌ཁན༌བོ༌ ཁྱོ༌ཞ༌གུན༌ནི༌ མི༌ལེན༌ན༌? ཡ༌ཝ༌ དཀོན༌མཆོག༌གི༌ ང༌ཞའ༌ སལ༌ཁན༌བོ༌ ང༌ཞའེ༌ བོར༌ཨིན༌། 25 ཅི༌ ཁྱོ༌ཞའ༌ མོ༌འབ༌བི༌ གྱལ༌པོ༌ ཟིཔ༌པོར༌རི༌ བུ༌ཚ༌ བ༌ལག༌གི༌ སང༌ ཇིགས༌ས༌ ཨིན༌ན༌? ཅི༌ ཁོའེ༌ ས༌ཀྱད༌དི༌ ཛིང༌མོའེ༌ ཕིའ༌ ཨིས༌ར༌ཨེལ༌པའེ༌ གྱབ༌གལ༌ལ༌ ཁྲིམས༌ ཙུགས༌ས༌? ཅི༌ ཁོང༌གུན༌ནི༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ མག༌ ཏངས༌ས༌? 26 ཨིས༌ར༌ཨེལ༌པ༌གུན༌ ལོ༌ 300 ནེ༌ ཕར༌ལ༌ ཧེཤ༌བོན༌, ཨ༌རོ༌འེར༌ དང༌ ཏེ༌བོའེ༌ ཉེ༌ཁོར༌རི༌ ནས༌ས༌ ཡང༌ ཨར༌ནོན༌ ལྩངས༌པོའེ༌ གྲོང༌ཁྱེར༌ ཚང༌མའེ༌ ནང༌ང༌ དུགས༌ཏེ༌ ཨིན༌ནོག༌། ཏེ༌ཏུས༌ གང༌པོ༌ ཁྱོ༌ཞ༌གུན༌ནི༌ འི༌ ས༌ཀྱད༌གུན༌ ལོགས༌ཏེ༌ ཅིའ༌ མ༌ ཁྱེར༌པིན༌? 27 ངའེ༌ ཁྱོ༌ཞའ༌ ནོར༌ཁྲུལ༌ མ༌ཅོས༌པིན༌ ཨིན༌ནའང༌ ཁྱོ༌ཞ༌གུན༌ ང༌ཞའ༌ སྤུང༌གོལ༌ ཅོའ༌ལ༌ ཡོངས༌ཏེ༌ ནོར༌ཁྲུལ༌ ཅོས༌ཏེ༌ ཨིན༌ནོག༌། དི༌རིང༌ ཨིས༌ར༌ཨེལ༌པ༌ ཡ༌ ཨེམ༌མོན༌པ༌ ཉིས༌ཀོའེ༌ ནང༌ནེ༌ སུ༌ ཀྲང༌པོ༌ ཨིན༌ ནམ༌ཁའ༌ ཞུགས༌ཁན༌ནི༌ ཁྲིམ༌སྤོན༌ ཡ༌ཝའེ༌ ཐག༌ཅད༌ ཛད༌ཤིག༌།”

28 ཨིན༌ནའང༌ ཨེམ༌མོན༌པའེ༌ གྱལ༌པོའེ༌ ཡེཕ༌ཐཧའེ༌ ལོན༌ ཀལ༌ཁན༌བོའ༌ ནང༌སྟག༌ མ༌ཏངས༌།

29 ཏེ༌ནེ༌ ཡེཕ༌ཐཧའེ༌ ནང༌ང༌ ཡ༌ཝའེ༌ ཐུག༌ཉིད༌ གངས༌ ཡང༌ ཁོ༌ གི༌ལེད༌ དང༌ མ༌ནས༌སའེ༌ ཡུལ༌ཇོངས༌ གྱུད༌ཏེ༌ སོང༌ཏེ༌ གི༌ལེད༌དི༌ མིཟ༌པཧ༌ གྱལ༌སའེ༌ ནང༌ང༌ མག༌མི༌གུན༌ ཛོམ༌ཅུགས༌ཏེ༌ ཨེམ༌མོན༌པ༌གུན༌ལ༌ ནོལ༌ལ༌ སོང༌། 30 ཡང༌ ཡེཕ༌ཐཧའེ༌ ནའ༌ ཁུར༌ཏེ༌ ཡ༌ཝའ༌ ཟེརས༌, “ཀལ༌ཏེས༌ ཉེ༌རང༌ངི༌ ངའ༌ ཨེམ༌མོན༌པ༌གུན༌ནི༌ཀ༌ གྱལ༌ཁ༌ སལ༌ན༌ 31 ང༌ ལོགས༌ཏེ༌ ཆ༌ ཟ༌ནེ༌ ངའེ༌ ཁང༌པའེ༌ ནང༌ནེ༌ གོ༌མ༌རང༌ ངའ༌ ཐུག༌ག༌ ཡོང༌ཁན༌བོ༌ ངའེ༌ མེའ༌ སྲགས༌ཏེ༌ ཉེ༌རང༌ང༌ ཆོད༌པ༌ ཕུལ༌ཨིན༌།”

32 ཏེ༌ནེ༌ ཡེཕ༌ཐཧ༌ མག༌མི༌གུན༌ ཉམ༌པོ༌ ཨེམ༌མོན༌པ༌གུན༌ལ༌ ནོལ༌ལ༌ སོང༌ ཡང༌ ཡ༌ཝའེ༌ ཁོའ༌ ཁོང༌གུན༌ནི༌ཀ༌ གྱལ༌ཁ༌ སལས༌། 33 ཁོའེ༌ ཨ༌རོ༌འེར༌ནེ༌ ཏངས༌ཏེ༌ མིན༌ནིཐ༌, ཐག༌རིང༌ ཨ༌བེལ༌ ཀེ༌ར༌མིམ༌ ཚོག༌པ༌ ཨེམ༌མོན༌པའེ༌ གྲོང༌ཁྱེར༌ ཉི༌ཤུ༌ ཁྲེས༌ཏོར༌ ཅོས༌། ཏེན༌ན༌ ཟུག༌གི༌ ཨིས༌ར༌ཨེལ༌པ༌གུན༌ནི༌ ཨེམ༌མོན༌པ༌གུན༌ལ༌ ཕམ༌ཀལས༌།

34 མིཟ༌པཧའ༌ ཡེཕ༌ཐཧ༌ ཁོ༌རང༌ངི༌ ཁང༌པ༌ ལོགས༌ཏེ༌ ལེབ༌བ༌ཅིག༌ ཁོའེ༌ བུ༌མོ༌ ཀྲམ༌བུ༌རིན༌ * རྡུང༌ཨིན༌ རྩེས༌ ཏང༌ཨིན༌ ཁོའ༌ ཐུག༌ག༌ལ༌ བིངས༌ཏེ༌ ཡོངས༌། ཁོ༌ ཁོའེ༌ ཕྲུ༌གུ༌ ཅིག༌ཅིག༌པོ༌ ཨིན༌པིན༌། ཏེན༌ན༌ བུ༌མོ༌བོ༌ མན༌ནེ༌ ཁོའ༌ ཞན༌ ཕྲུ༌གུ༌ མེད༌པིན༌། 35 བུ༌མོ༌ ཐོང༌ང༌ཅིག༌ ཁོའེ༌ ཁོ༌རང༌ངི༌ ཀོས༌ ཤགས༌ ཡང༌ སེམ༌རྡུག༌ ཉམ༌པོ༌ ཟེརས༌, “ཨོ༌, ངའེ༌ བུ༌མོ༌། ཁྱོ༌རང༌ངི༌ ང༌ སེམ༌རྡུག༌ དང༌ རྡུག༌པོ༌ སྲན༌ཏྲེ༌ ཁྱོངས༌ ཅིའ༌ཟེར༌ན༌ ངའེ༌ ཡ༌ཝའ༌ ནའ༌ ཁུར༌པིན༌ ཡང༌ ཏེ༌བོ༌ ཅག༌ ཉན༌ཅེས༌ མེད༌།”

36 བུ༌མོའེ༌ ཟེརས༌, “ཨ༌བ༌ལེ༌, ཉེ༌རང༌ངི༌ ཡ༌ཝ༌ ཉམ༌པོ༌ ནའ༌ ཁུར༌ར༌ ཛད༌ཏེ༌ ཨིན༌ནོག༌། ཡ༌ཝའེ༌ ཉེ༌རང༌ང༌ ཨེམ༌མོན༌པ༌གུན༌ནི༌ཀ༌ གྱལ༌ཁ༌ སལ༌ལ༌ ཛད༌པ༌ ཏ༌ ཉེ༌རང༌ངི༌ ཁ༌ཆད༌ ཛད༌ཁན༌བོ༌ ང༌ ཉམ༌པོ༌ ཅོས༌། 37 ཨིན༌ནའང༌ ངའེ༌ ཞུ༌ཝ༌ ཅིག༌ཅིག༌པོ༌ ང༌ སལ༌ལེ༌། ང༌ རི༌ ཡུལ༌གུན༌ལ༌ ཁོར༌ཏེ༌ ང༌རང༌ངི༌ ཛ༌མོ༌གུན༌ ཉམ༌པོ༌ རྡུག༌པོ༌ ཅོ༌ཅེས༌ལ༌ ཟླ༌ཝ༌ ཉིས༌ སལ༌ལ༌ ཛད༌ ཅིའ༌ཟེར༌ན༌ ངའ༌ ན༌མ༌ ཅོས༌ཏེ༌ ཕྲུ༌གུ༌ ཇོར༌ཅེས༌སི༌ སྐབས༌ མེད༌ཏེ༌ ཨིན༌ནོག༌།”

38 ཡེཕ༌ཐཧའེ༌ ཟེརས༌, “ཁྱོ༌རང༌ ཆ༌ནའང༌ གྲིག༌།” ཡང༌ ཁོའེ༌ བུ༌མོ༌ ཟླ༌ཝ༌ ཉིས༌སི༌ ཕིའ༌ ཆ༌ཅུགས༌། བུ༌མོ༌ དང༌ ཁོའེ༌ ཛ༌མོ༌གུན༌ རི༌ཡུལ༌གུན༌ལ༌ སོང༌ ཡང༌ རྡུག༌པོ༌ ཅོས༌ ཅིའ༌ཟེར༌ན༌ ཁོའ༌ ན༌མ༌ ཅོས༌ཏེ༌ ཕྲུ༌གུ༌ ཇོར༌ཅེས༌སི༌ སྐབས༌ མེད༌ཏེ༌ ཨིན༌ནོག༌། 39 ཟླ༌ཝ༌ ཉིས༌སི༌ སྟིང༌ནེ༌ བུ༌མོ༌ ལོགས༌ཏེ༌ ཁང༌པ༌ ཡོང༌ང༌ཅིག༌ ཨ༌བའེ༌ ནའ༌ ཁུར༌ཁན༌ ནང༌ཞིན༌ ཁོ༌ ཉམ༌པོ༌ ཅོས༌། ཏེ༌ བུ༌མོའ༌ ན༌མ༌ ཅོས༌ཏེ༌ ཕྲུ༌གུ༌ ཇོར༌ཅེས༌སི༌ སྐབས༌ མ༌ཐོབ༌བ༌ ཤི༌།

ཏེ༌བོའེ༌ ཞས༌ཏེ༌ ཨིས༌ར༌ཨེལ༌ལི༌ ནང༌ང༌ ལུག༌སྲོལ༌ཞིག༌ གོ༌ཟུག༌། 40 གི༌ལེད༌པ༌ ཡེཕ༌ཐཧའེ༌ བུ༌མོའེ༌ དྲན༌སོའེ༌ ནང༌ང༌ ཨིས༌ར༌ཨེལ༌པ༌ བུ༌མོ༌ ན༌ཆུང༌གུན༌ ལོ༌ཞུང༌ ཞག༌པོ༌ ཞིའི༌ ཕིའ༌ རི༌ཡུལ༌ལ༌ དུག༌ག༌ ཆའད༌པིན༌།

12

ཨེཕ༌ར༌ཡིམ༌པ༌གུན༌ དང༌ ཡེཕ༌ཐཧ༌།

12:1-7

1 ཏེ༌ནེ༌ ཨེཕ༌ར༌ཡིམ༌པའེ༌ བུ༌ཚ༌གུན༌ ཛོམས༌ཏེ༌ ཡོར༌དཱན༌ ལྩངས༌པོ༌ རྒལ༌ཏེ༌ ཟ༌ཕོན༌ ཆོགས༌ལ༌ སོང༌ ཡང༌ ཡེཕ༌ཐཧའ༌ ཟེརས༌, “ཨེམ༌མོན༌པ༌གུན༌ལ༌ ནོལ༌ལ༌ ཆ༌ ཟ༌ནེ༌ ཁྱོ༌རང༌ངི༌ རོགས༌ ཅོ༌ཅེས༌ལ༌ ང༌ཞའ༌ ཅིའ༌ མ༌བོད༌པིན༌? ང༌ཞའེ༌ ཁྱོ༌ཞའ༌ རགས༌ཏེ༌ ཁྱོ༌ཞའེ༌ ཁང༌པ༌གུན༌ མེའ༌ ཏུག༌ཨིན༌།”

2 ཡེཕ༌ཐཧའེ༌ ལན༌ཏངས༌, “ཨེམ༌མོན༌པ༌གུན༌ནི༌ ང༌ཞའ༌ སྲན༌ཏྲེ༌ གོབ༌ནོན༌ ཅོ༌ ཟ༌ནེ༌ ངའེ༌ ཁྱོ༌ཞའ༌ རོགས༌ ཅོ༌ཅེས༌ལ༌ བོད༌པིན༌ ཨིན༌ནའང༌ ཁྱོ༌ཞའ༌ ང༌ཞའ༌ སྐྱོབ༌བ༌ མ༌ཡོངས༌། 3 ཁྱོ༌ཞའ༌ རོགས༌ ཅོའ༌ལ༌ མི༌ཡོང༌ཅེས༌པོ༌ ཧ༌གོའ༌ཅིག༌, ངའེ༌ ང༌རང༌ངི༌ སྲོག༌ ཇིགས༌པའེ༌ ནང༌ང༌ ཏངས༌ཏེ༌ ཨེམ༌མོན༌པ༌གུན༌ལ༌ ནོལ༌ལ༌ སོང༌པིན༌ ཡང༌ ཡ༌ཝའེ༌ ངའ༌ ཁོང༌གུན༌ནི༌ཀ༌ གྱལ༌ཁ༌ སལ༌ལ༌ ཛདས༌། ཏ༌ དི༌རིང༌ ཁྱོ༌ཞའ༌ ང༌ཞ༌གུན༌ལ༌ ནོལ༌ལ༌ ཅི༌ཕིའ༌ ཡོངས༌ཏེ༌ ཨིན༌?”

4 “ཁྱོ༌ཞའ༌ ཨེཕ༌ར༌ཡིམ༌ དང༌ མ༌ནས༌ས༌ སྡེ༌གུན༌ནེ༌ ཤོར༌ཏེ༌ ཆའ༌ཁན༌གུན༌ ཨིན༌ནོག༌” ཟེར༌ཏེ༌ ཨེཕ༌ར༌ཡིམ༌པ༌གུན༌ནི༌ གི༌ལེད༌པ༌གུན༌ལ༌ མ༌བེབས༌ ཅོས༌པ༌ ཡེཕ༌ཐཧའེ༌ གི༌ལེད༌པ༌ ཚང༌མ༌ ཛོམ༌ཅུགས༌ཏེ༌ ཁོང༌གུན༌ནི༌ཀ༌ སྤུང༌གོལ༌ ཅོས༌ཏེ༌ ཕམ༌ཀལས༌། 5 ཡོར༌དཱན༌ ལྩངས༌པོ༌ རྒལ༌ ཉན༌སའེ༌ ནས༌ས༌ ཏེལ༌མོ༌ ཚང༌མ༌ གི༌ལེད༌པ༌གུན༌ནི༌ ང༌ཡོག༌ག༌ ཁྱོངས༌། ཨེཕ༌ར༌ཡིམ༌པ༌ སོན༌ཏེའ༌ ལུས༌ཁན༌གུན༌ ཆུ༌ རྒལ༌ཏེ༌ ཆ༌ཅེས༌ལ༌ ཡོང༌ང༌ཅིག༌ གི༌ལེད༌པ༌གུན༌ནི༌ ཁོང༌གུན༌ལ༌ “ཁྱོ༌ཞའ༌ ཨེཕ༌ར༌ཡིམ༌པ༌ ཨིན༌ན༌” ཟེར༌ཏེ༌ ཏྲིའད༌པིན༌? ཀལ༌ཏེས༌ ཁོང༌གུན༌ནི༌ མན༌ ཟེར༌ན༌, 6 གི༌ལེད༌པ༌གུན༌ནི༌ ཁོང༌གུན༌ལ༌ “ཤིབ༌བོ༌ལེཐ༌” ཟེར༌ ཅུག༌གད༌པིན༌ ཀལ༌ཏེས༌ ཁོང༌གུན༌ནི༌ “སིབ༌བོ༌ལེཐ༌” ཟེར༌ན༌ ཁོང༌གུན༌ནི༌ ཁོང༌གུན༌ ཏེན༌ནེ༌ཀ༌ སད༌དད༌པིན༌ ཅིའ༌ཟེར༌ན༌ ཨེཕ༌ར༌ཡིམ༌པ༌གུན༌ལ༌ ཏེ༌ ཚིགས༌པོ༌ སལ༌པོ༌ ཟེར༌ ཉན༌ན༌ མེད༌པིན༌། ཏེན༌ན༌ ཞག༌ག༌ ཁོང༌གུན༌ནི༌ ཨེཕ༌ར༌ཡིམ༌པ༌ 42,000 སདས༌།

7 ཡེཕ༌ཐཧའེ༌ ཨིས༌ར༌ཨེལ༌པ༌གུན༌ནི༌ གོ༌ཁྲིད༌ ལོ༌ 6 ཅོས༌། ཁོ༌ ཤི༌ཏེ༌ སྟིང༌ནེ༌ ཁོའེ༌ སྤུར༌ གི༌ལེད༌དི༌ ནང༌ང༌ ཡོད༌ཁན༌ ཁོའེ༌ གྲོང༌ཁྱེར༌རི༌ ནང༌ང༌ སུབས༌།

ཨིབ༌ཟན༌, ཨེ༌ལོན༌ དང༌ ཨབ༌དོན༌ གོ༌ཁྲིད༌གུན༌།

12:8-15

8 ཡེཕ༌ཐཧའེ༌ སྟིང༌ནེ༌ བེད༌ལེ༌ཧེམ༌པ༌ ཨིབ༌ཟན༌ ཨིས༌ར༌ཨེལ༌པ༌གུན༌ནི༌ གོ༌ཁྲིད༌ གྱུར༌། 9 ཁོའ༌ བུ༌ཚ༌ 30 དང༌ བུ༌མོ༌ 30 ཡོད༌པིན༌། ཁོའེ༌ ཁོ༌རང༌ངི༌ སྡེ༌ནེ༌ མན༌ཁན༌གུན༌ལ༌ ཁོ༌རང༌ངི༌ བུ༌མོ༌གུན༌ ན༌མ༌ ཏངས༌ ཡང༌ ཁོ༌རང༌ངི༌ སྡེ༌ནེ༌ མན༌ཁན༌ བུ༌མོ༌གུན༌ ཁོ༌རང༌ངི༌ བུ༌ཚ༌གུན༌ལ༌ ན༌མའ༌ ཁྱོངས༌། ཨིབ༌ཟན༌ནི༌ ཨིས༌ར༌ཨེལ༌པ༌གུན༌ལ༌ གོ༌ཁྲིད༌ ལོ༌ 7 ཅོས༌། 10 ཁོ༌ ཤི༌ཏེ༌ སྟིང༌ནེ༌ ཁོའེ༌ སྤུར༌ བེད༌ལེ༌ཧེམ༌མི༌ ནང༌ང༌ སུབས༌།

11 ཨིབ༌ཟན༌ནི༌ སྟིང༌ནེ༌ ཟེ༌བུ༌ལོན༌ནི༌ སྡེ༌ནེ༌ ཨིན༌ཁན༌ ཨེ༌ལོན༌ནི༌ ཨིས༌ར༌ཨེལ༌པ༌གུན༌ལ༌ གོ༌ཁྲིད༌ ལོ༌ 10 ཅོས༌། 12 ཁོ༌ ཤི༌ཏེ༌ སྟིང༌ནེ༌ ཁོའེ༌ སྤུར༌ ཟེ༌བུ༌ལོན༌པའེ༌ ནས༌ས༌ ཨའི༌ཡ༌ལོན༌ནི༌ ནང༌ང༌ སུབས༌།

13 ཨེ༌ལོན༌ ཤི༌ཏེ༌ སྟིང༌ནེ༌ ཕི༌ར༌ཐོན༌པ༌ ཧིལ༌ལེལ༌ལི༌ བུ༌ཚ༌ ཨབ༌དོན༌ ཨིས༌ར༌ཨེལ༌པ༌གུན༌ནི༌ གོ༌ཁྲིད༌ གྱུར༌། 14 ཁོའ༌ བུ༌ཚ༌ 40 དང༌ ཚ༌འོ༌ 30 ཡོད༌པིན༌, ཁོང༌ རེ༌རེའ༌ ཞོན༌ཏེ༌ གྲུལ༌ཅེས༌ལ༌ བུང༌བུ༌ རེ༌རེ༌ ཡོད༌པིན༌། ཁོའེ༌ ཨིས༌ར༌ཨེལ༌པ༌གུན༌ལ༌ གོ༌ཁྲིད༌ ལོ༌ 8 ཅོས༌། 15 ཁོ༌ ཤི༌ཏེ༌ སྟིང༌ནེ༌ ཁོའེ༌ སྤུར༌ ཨེཕ༌ར༌ཡིམ༌པའེ༌ ནས༌ས༌ ཕི༌ར༌ཐོན༌ནི༌ ནང༌ང༌ སུབས༌ ཀ༌བོ༌ ཨ༌མ༌ལིཀ༌པ༌གུན༌ནི༌ རི༌ཡུལ༌ ཨིན༌པིན༌།

13

ཐར༌ཅུག༌ཁན༌ སམ༌སོན༌ སྐྱེས༌།

13:1-25

1 ཡང༌སྐྱར༌ ཨིས༌ར༌ཨེལ༌པ༌གུན༌ནི༌ དཀོན༌མཆོག༌ ཡ༌ཝའེ༌ སྐུན༌དུན༌ལ༌ ངན༌པ༌ ཅོས༌། ཏེ༌བོའེ༌ཕིའ༌ ཡ༌ཝའེ༌ ཁོང༌གུན༌ ཕི༌ལིས༌ཏི༌པ༌གུན༌ནི༌ ལག༌ག༌ སྟད༌ད༌ ཛདས༌, ཁོང༌གུན༌ནི༌ ཨིས༌ར༌ཨེལ༌པ༌གུན༌ནི༌ཀ༌ ལོ༌ 40 ཝང༌ སྲུལ༌ཏེ༌ ཁོང༌གུན༌ལ༌ ནགས༌ སྟནས༌།

2 ཏེ༌ཏུས༌ལ༌ ཟོ༌རཧ༌ གྲོང༌ཁྱེར༌རི༌ དཱན༌ནི༌ མི༌སྡེ༌ནེ༌ མ༌ནོ༌འཧ༌ ཟེར༌ཁན༌ མི༌ཞིག༌ ཡོད༌པིན༌། ཁོའེ༌ ན༌མའ༌ ཕྲུ༌གུ༌ ཇོར༌ མ༌ཐུབ༌པ༌ ཁོང༌གུན༌ལ༌ ཕྲུ༌གུ༌ མེད༌པིན༌། 3 མ༌ནོ༌འཧའེ༌ ན༌མའ༌ ཡ༌ཝའེ༌ ཕོ༌ཉ༌ ཇལ༌ཏེ༌ མོལས༌, “ཁོ༌རང༌ང༌ ཕྲུ༌གུ༌ ཇོར༌ མ༌ཐུབ༌བ༌ ཨིན༌ནོག༌ ཨིན༌ནའང༌ ཏ༌ ཁྱོ༌རང༌ སྐྱེ༌ཅེས༌མ༌ གྱུར༌ཏེ༌ ཁོ༌རང༌ང༌ བུ༌ཚ༌ཞིག༌ ཇོར༌ཨིན༌། 4 ཏ༌ ནང༌སྟག༌ ཅོས༌ཏེ༌ ཁྱོ༌རང༌ རྒུན༌ དང༌ ཞན༌ ར༌རོས༌ཤེས༌ ཆང༌གུན༌ ཐུང༌ མ༌གོས༌ ཡང༌ རྩང༌མ༌ མན༌ཁན༌ནི༌ ཟན༌ ཟའ༌ མ༌གོས༌། 5 ཁྱོ༌རང༌ སྐྱེ༌ཅེས༌མ༌ གྱུར༌ཏེ༌ ཁྱོ༌རང༌ང༌ བུ༌ཚ༌ཞིག༌ ཇོར༌ཨིན༌། ཁོའེ༌ སྲ༌ མ༌ནེ༌ མ༌ བྲག༌ ཅིའ༌ཟེར༌ན༌ ཁོ༌ ན༌ཟི༌རཱའིགྲ༌ ཡང༌ན༌ ཁོ༌ སྐྱེས༌པ༌ནེ༌ ཕར༌ལ༌ དཀོན༌མཆོག༌གི༌ ཕིའ༌ ལྡམས༌ཁན༌ ཡང༌ ཁོའེ༌ ཨིས༌ར༌ཨེལ༌པ༌གུན༌ ཕི༌ལིས༌ཏི༌པ༌གུན༌ནི༌ ཀ༌ནེ༌ ཐར༌ཅུག༌ཨིན༌།”

6 ཏེ༌ནེ༌ བུ༌མོ༌ ཁོ༌རང༌ངི༌ མག༌པ༌ ཡོད༌ས༌ སོང༌ཏེ༌ ཟེརས༌, “ང༌ ཡོད༌ས༌ དཀོན༌མཆོག༌གི༌ མི༌ཞིག༌ སྐྱོདས༌། ཁོང༌ དཀོན༌མཆོག༌གི༌ ཕོ༌ཉ༌ ཙོགས༌, ཁྱུད༌ཅན༌ ཇིགས༌པོ༌ ཐོང༌དུག༌པིན༌། ངའེ༌ ཁོང༌ང༌ ཀ༌ནེ༌ སྐྱོད༌པིན༌ ཟེར༌ཏེ༌ མ༌ ཏྲིས༌པིན༌ ཡང༌ ཁོང༌ངི༌ ཁོ༌རང༌ངི༌ ཚན༌ ཤད༌ད༌ མ༌ ཛདས༌། 7 ཨིན༌ནའང༌ ཁོང༌ངི༌ ང༌ མོལ༌ལ༌རག༌, ‘ཁྱོ༌རང༌ སྐྱེ༌ཅེས༌མ༌ གྱུར༌ཏེ༌ ཁྱོ༌རང༌ང༌ བུ༌ཚ༌ཞིག༌ ཇོར༌ཨིན༌། ཁྱོ༌རང༌ རྒུན༌ དང༌ ཞན༌ ར༌རོས༌ཤེས༌ ཆང༌གུན༌ ཐུང༌ མ༌གོས༌ ཡང༌ རྩང༌མ༌ མན༌ཁན༌ནི༌ ཟན༌ ཟའ༌ མ༌གོས༌ ཅིའ༌ཟེར༌ན༌ ཁོ༌ ན༌ཟི༌རཱའིགྲ༌ ཡང༌ན༌ སྐྱེས༌པ༌ནེ༌ ཤི༌ཤི༌ ཚག༌པ༌ དཀོན༌མཆོག༌གི༌ ཕིའ༌ ལྡམས༌ཁན༌ ཨིན༌ནོག༌།’ ”

8 ཏེ༌ནེ༌ མ༌ནོ༌འཧའེ༌ ཡ༌ཝའ༌ མོས༌ལམ༌ ཞུས༌, “ཡ༌ཝ༌ལེ༌ ཇུ༌ཇུ༌ ང༌ཞའ༌ ཇོར༌ཅེས༌ཅན༌ནི༌ བུ༌ཚ༌ ལྡན༌ཅུག༌ཅེས༌སི༌ སྐོར༌ལ༌ ལབ༌ཞ༌ སལ༌ཅེས༌ལ༌ ཉེ༌རང༌ངི༌ ཀལ༌ལ༌ ཛད༌ཁན༌ནི༌ དཀོན༌མཆོག༌གི༌ མི༌བོ༌ ཡང༌སྐྱར༌ ལམ༌ཅུག༌ག༌ ཛད༌ལེ༌།”

9 དཀོན༌མཆོག༌གི༌ མ༌ནོ༌འཧའེ༌ མོས༌ལམ༌མ༌ ལན༌སལས༌ ཡང༌ ཁོའེ༌ ན༌མ༌ ཞིང༌ངི༌ཀ༌ ཡོད༌ ཟ༌ནེ༌ དཀོན༌མཆོག༌གི༌ ཕོ༌ཉ༌ ཡང༌སྐྱར༌ ཇལ༌ ཨིན༌ནའང༌ ཁོའེ༌ མག༌པ༌ མ༌ནོ༌འཧ༌ ཁོ༌ ཉམ༌པོ༌ མེད༌པིན༌། 10 ཁོ༌ གྱོགས༌པ༌ སོང༌ཏེ༌ ཁོ༌རང༌ངི༌ མག༌པ༌ ཟེརས༌, “ཞག༌ ཁ༌ཅིག༌གི༌ སྔུན༌ལ༌ ངའ༌ ཐོང༌ཁན༌ནི༌ མི༌བོ༌ ཡང༌སྐྱར༌ སྐྱོད༌ཏེ༌ དུག༌།” 11 མ༌ནོ༌འཧ༌ ཁོ༌རང༌ངི༌ ན༌མ༌ ཉམ༌པོ༌ བང༌ ཏངས༌ཏེ༌ སོང༌ ཡང༌ ཏྲིས༌, “ངའེ༌ ན༌མ༌ ཞལ༌ཏ༌ སལ༌ཁན༌ནི༌ མི༌བོ༌ ཉེ༌རང༌ ཨིན༌ན༌?”

ཁོང༌ངི༌ ལན༌སལས༌, “ང༌ ཨིན༌།”

12 ཏེ༌ནེ༌ མ༌ནོ༌འཧའེ༌ ཁོང༌ང༌ ཏྲིས༌, “ཉེ༌རང༌ངི༌ མོལ༌ཁན༌བོ༌ དྲན༌དྲའ༌ གྲུབ༌བ༌ཅིག༌, མི༌ཚེའེ༌ ཕུད༌ཅེས༌ དང༌ ལས༌ ཅོ༌ཅེས༌སི༌ ནང༌ང༌ ཁོའེ༌ ཀ༌ཟུག༌ ཁྲིམས༌ ཁའ༌ ཉན༌གོས༌?”

13 ཡ༌ཝའེ༌ ཕོ༌ཉའེ༌ ལན༌སལས༌, “ངའེ༌ ཁྱོ༌རང༌ངི༌ ན༌མའ༌ ལབ༌ཞ༌ ཏང༌ཁན༌གུན༌ ཅོ༌ ཅུག༌ཅེས༌ ཏན༌ཏན༌ ཅོས༌། 14 ཁོ༌ རྒྱུན༌ ཡ༌ བ༌ཤོ༌ ཟ༌མ༌གོས༌, རྒུན༌ དང༌ ཞན༌ ར༌རོས༌ཤེས༌ ཆང༌གུན༌ ཐུང༌ མ༌གོས༌ ཡང༌ རྩང༌མ༌ མན༌ཁན༌ནི༌ ཟན༌ ཟའ༌ མ༌གོས༌། ངའེ༌ ལབ༌ཞ༌ ཏང༌ཁན༌ ཚང༌མ༌ ཁོའེ༌ ཅོ༌གོས༌།”

15 ཏེ༌ནེ༌ མ༌ནོ༌འཧའེ༌ ཡ༌ཝའེ༌ ཕོ༌ཉའ༌ ཟེརས༌, “ཇུ༌ཇུ༌ ང༌ཞའེ༌ ར༌མ༌ ཆུ༌ངུན༌ནི༌ ཤ༌ སྐོལ༌ཏེ༌ ཁྱོང༌ཁྱོང༌ ཚོག༌པ༌ ཉེ༌རང༌ འི༌ཀ༌ ཞུགས༌།”

16 ཡ༌ཝའེ༌ ཕོ༌ཉའེ༌ ལན༌སལས༌, “ང༌ དུག༌ཨིན༌། ཨིན༌ནའང༌ ཁྱོ༌རང༌ངི༌ ཁྱོང༌ཁན༌ནི༌ ཁར༌ཇི༌ ངའེ༌ མི༌ཟ༌། ཏེ༌སང༌ཏ༌ ཁྱོ༌རང༌ངི༌ མེའ༌ སྲག༌ཅེས༌སི༌ ཆོད༌པ༌ གྲལ༌གྲིག༌ ཅོས༌ཏེ༌ ཡ༌ཝའ༌ ཕུལ༌ཉན༌ཅེས༌ ཨིན༌ནོག༌།” ༼ཁོང༌ ཡ༌ཝའེ༌ ཕོ༌ཉ༌ ཨིན༌ཁན༌བོ༌ མ༌ནོ༌འཧ༌ ངོ༌ མ༌ཤེས༌།༽

17 ཏེ༌ནེ༌ ཁོའེ༌ ཕོ༌ཉ༌ ཏྲིས༌, “ཉེ༌རང༌ངི༌ ཚན༌ལ༌ ཅི༌ ཞུ༌ཅེན༌? ཅིའ༌ཟེར༌ན༌ ཉེ༌རང༌ངི༌ མོལ༌ཁན༌བོ༌ གྲུབ༌བ༌ཅིག༌ ང༌ཞའེ༌ ཉེ༌རང༌ང༌ རྩི༌ཝ༌ ཕུལ༌ ཉན༌ཨིན༌།”

18 ཡ༌ཝའེ༌ ཕོ༌ཉའེ༌ ལན༌སལས༌, “ཁྱོ༌རང༌ངི༌ ངའེ༌ མིང༌ ཅིའ༌ ཏྲིས༌ཏེ༌ ཨིན༌? ངའེ༌ མིང༌ངི༌ ཏོན༌ ཁྱོ༌རང༌གུན༌ལ༌ ཧ༌གོ༌ མི༌ ཐུབ༌།” 19 ཏེ༌ནེ༌ མ༌ནོ༌འཧའེ༌ ར༌མ༌ ཆུ༌ངུན༌ དང༌ གྲུ༌ ཁྱོངས༌ ཡང༌ ཕོ༌ལོངས༌སི༌ཀ༌ མེའ༌ སྲགས༌ཏེ༌ ཡ༌ཝའ༌ ཆོད༌པ༌ ཕུལས༌། མ༌ནོ༌འཧ༌ དང༌ ཁོའེ༌ ན༌མ༌ ལྟས༌ཏེ༌ ཡོད༌ ཟ༌ནེ༌ ཡ༌ཝའེ༌ ཕོ༌ཉའེ༌ ཧ༌ལས༌ཤེས༌སི༌ ཆག༌ལས༌ ཛདས༌། 20 ཏེ༌ ཆོད༌ཁྲི༌ ཀ༌ནེ༌ མེ༌ལྗབ༌ བིངས༌ཏེ༌ ཀེན༌ལ༌ ཆ༌ ཟ༌ནེ༌ ཡ༌ཝའེ༌ ཕོ༌ཉ༌ ཏེ༌ མེའེ༌ ནང༌ང༌ ནམ༌ཁའ༌ སྐྱོདས༌། མ༌ནོ༌འཧ༌ དང༌ ཁོའེ༌ ན༌མའེ༌ ཏེ༌བོ༌ ཐོང༌ང༌ཅིག༌ རྩི༌ཝ༌ དང༌ ཇིགས༌སི༌ ནང༌ང༌ སའེ༌ཀ༌ གྱེལ༌ཏེ༌ ཆག༌ཕུལས༌། 21 ཡ༌ཝའེ༌ ཕོ༌ཉ༌ ཏེ༌ མེའེ༌ ནང༌ང༌ ནམ༌ཁའ༌ སྐྱོད༌ཏེ༌ ཡང༌སྐྱར༌ མ༌ཐོང༌ པ༌སང༌ མ༌ནོ༌འཧ༌ ཁོང༌ ཡ༌ཝ༌ ཞུགས༌ཁན༌བོ༌ ཧ༌གོ༌།

22 ཡང༌ ཁོའེ༌ ཁོ༌རང༌ངི༌ ན༌མ༌ ཟེརས༌, “ང༌དང༌གུན༌ ཤིའ༌ནོག༌ ཅིའ༌ཟེར༌ན༌ ང༌དང༌ངི༌ དཀོན༌མཆོག༌ ཇལ༌ཏེ༌ ཨིན༌ནོག༌།”

23 ཨིན༌ནའང༌ ཁོའེ༌ ན༌མའེ༌ ཟེརས༌, “ཀལ༌ཏེས༌ ཡ༌ཝའེ༌ ང༌དང༌གུན༌ སད༌ད༌ ཛད༌ཅེས༌ ཨིན༌པིན༌ན༌, ཁོང༌ངི༌ ང༌དང༌ངི༌ མེའ༌ སྲག༌ཁན༌ དང༌ གྲུའི༌ ཆོད༌པ༌ མ༌ ནམས༌ས༌ ཡོད༌གྲོ༌ ཡང༌ ཁོང༌ངི༌ ང༌དང༌ང༌ འི༌ ཚང༌མ༌ སྟན༌ན༌ ཡང༌ མོལ༌ལ༌ ཛད༌ཏེ༌ མེད༌གྲོ༌།”

24 ཁོའ༌ བུ༌ཚ༌ ཞིག༌ ཇོར༌ ཡང༌ ཁོའེ༌ མིང༌ང༌ སམ༌སོན༌ ཏགས༌། བུ༌ཚ༌བོ༌ ལྡན༌ཨིན༌ སོང༌ ཡང༌ ཡ༌ཝའེ༌ ཁོའ༌ ཅིན༌ལབས༌ སལས༌། 25 ཟོ༌རཧ༌ དང༌ ཨེཤ༌ཏ༌འོལ༌ གྲོང༌ཁྱེར༌གུན༌ནི༌ པར༌ལ༌ ཡོད༌ཁན༌ མ༌ཧ༌ནེཧ༌ དཱན༌ ནས༌སའེ༌ ནང༌ང༌ ཁོ༌ དུག༌ ཟ༌ནེ༌ ཡ༌ཝའེ༌ ཐུག༌ཉིད༌དི༌ ཁོའེ༌ ནང༌ང༌ ཆག༌ལས༌ ཛད༌ཅེས༌ གོ༌ཟུག༌།

14

སམ༌སོན༌ནི༌ བག༌སྟོན༌།

14:1-20

1 ཞག༌ཤིག༌ སམ༌སོན༌ ཏིམ༌ནཧའེ༌ ནང༌ང༌ ཡོད༌ཏུས༌ ཁོའ༌ ཕི༌ལིས༌ཏི༌པ༌ བུ༌མོ༌ཞིག༌ ལྡེ༌མོ༌ ཐོང༌། 2 ཁོ༌ ལོགས༌ཏེ༌ ཁང༌པ༌ ལེབ༌བ༌ཅིག༌ ཁོའེ༌ ཁོ༌རང༌ངི༌ ཕ༌མ༌གུན༌ལ༌ ཟེརས༌, “ཏིམ༌ནཧའེ༌ ནང༌ང༌ ངའ༌ ཕི༌ལིས༌ཏི༌པ༌ བུ༌མོ༌ཞིག༌ ལྡེ༌མོ༌ ཐོང༌, ཁོ༌ ང༌ ན༌མའ༌ ཁྱོང༌ང༌ ཛད༌།”

3 ཁོའེ༌ ཨ༌བ༌ དང༌ ཨ༌མའེ༌ ལན༌ཏངས༌, “ཅི༌ ང༌དང༌ངི༌ སྡེ༌ ཡ༌ ཨིས༌ར༌ཨེལ༌ གང༌པོའེ༌ ནང༌ང༌ ཁྱོ༌རང༌ ཐད༌ཁན༌ནི༌ བུ༌མོ༌ ཅིག༌གའང༌ མི༌དུག༌ག༌? ཅིའ༌ ཁྱོ༌རང༌ ཡ༌ཝའ༌ མ༌ཅོལ༌ཁན༌ ཕི༌ལིས༌ཏི༌པ༌གུན༌ནི༌ ཕྲོའ༌ ན༌མ༌ ཙལ༌ལ༌ སོང༌པིན༌?”

ཨིན༌ནའང༌ སམ༌སོན༌ནི༌ ཁོ༌རང༌ངི༌ ཨ༌བའ༌ ཟེརས༌, “ཏེན༌ན༌ བུ༌མོ༌བོ༌ ངའ༌ ན༌མ༌ ཁྱོང༌། ང༌ ཁོའ༌ ཐད༌ད༌ རག༌།” 4 ༼ཁོའེ༌ ཨ༌བ༌ དང༌ ཨ༌མ༌ འི༌བོ༌ ཡ༌ཝའེ༌ ཛད༌ཏེ༌ ཨིན༌ཁན༌བོ༌ ཧ༌ མ༌གོ༌, ཡ༌ཝའེ༌ ཨིས༌ར༌ཨེལ༌པ༌གུན༌ནི༌ཀ༌ ཝང༌ སྲུལ༌ཁན༌ ཕི༌ལིས༌ཏི༌པ༌གུན༌ལ༌ སམ༌སོན༌ གྱུད༌ཏེ༌ ནོལ༌ཅེས༌ལ༌ སྐབས༌ ཙལ༌ལ༌ ཛད༌ཏེ༌ ཨིན༌པིན༌།༽ 5 སམ༌སོན༌ དང༌ ཁོའེ༌ ཕ༌མ༌གུན༌ ཐུར༌ལ༌ ཏིམ༌ནཧའ༌ ཆ༌ ཟ༌ནེ༌ ཏིམ༌ནཧའེ༌ རྒུན༌ཚས༌སི༌ དུན༌ལ༌ ལེབ༌བ༌ཅིག༌ ཧུན༌མེད༌ལ༌ ལྡན༌ཁན༌ སིང༌གེ༌ཞིག༌ སམ༌སོན༌ ཆོགས༌ལ༌ བང༌ ཁྱོངས༌། 6 ཏེ༌ནེ༌ ཁོ༌ ཡ༌ཝའེ༌ ཐུག༌ཉིད༌དི༌ ཤེད༌དི༌ གངས༌ཏེ༌ ཁོའེ༌ ཁོ༌རང༌ངི༌ ལག༌པ༌ ཉམ༌པོ༌ སིང༌གེ༌ ཁག༌ ཉིས༌སི༌ ནང༌ང༌ ཤགས༌ ཏངས༌། རི༌གུ༌ཞིག༌ ཤག༌ག༌ ཙོགས༌ལ༌ ཁོའེ༌ ཏེ༌བོ༌ མ༌ ལ༌མོ༌ ཉམ༌པོ༌ ཅོས༌། ཨིན༌ནའང༌ ཁོའེ༌ ཅོ༌ཁན༌བོ༌ ཁོ༌རང༌ངི༌ ཨ༌བ༌ ཡ༌ ཨ༌མ༌ མ༌ཤདས༌། 7 སམ༌སོན༌ ཏིམ༌ནཧའེ༌ ནང༌ང༌ ལེབ༌བ༌ཅིག༌ ཁོའེ༌ བུ༌མོ༌བོ༌ ཉམ༌པོ༌ སྤེ༌ར༌ ཏངས༌ ཡང༌ ཁོ༌ ཏེ༌ བུ༌མོའེ༌ཀ༌ སྲན༌ཏྲེ༌ ཐད༌།

8 ཏུས༌ བན༌ཤིག༌གི༌ སྟིང༌ནེ༌ སམ༌སོན༌ ཏིམ༌ནཧའ༌ བག༌སྟོན༌ ཅོའ༌ལ༌ ཡོང༌ ཟ༌ནེ༌ ལམ༌བར༌ལ༌ ཁོ༌, ཁོའེ༌ སད༌ཁན༌ནི༌ སིང༌གེ༌བོའ༌ ལྟའ༌ལ༌ སོང༌ ཡང༌ ཏེ༌ ནང༌ང༌ བུང༌ང༌གུན༌ནི༌ རང༌རྩི༌ རྩགས༌ཏེ༌ ཡོད༌ཁན༌བོ༌ ཐོང༌། 9 ཁོའེ༌ ཁོ༌རང༌ངི༌ ལག༌པ༌ ཉམ༌པོ༌ རང༌རྩི༌ ཁྱོངས༌ཏེ༌ གྲུལ༌ཨིན༌ ཟོས༌ ཡང༌ ཁོའེ༌ ཁོ༌རང༌ངི༌ ཨ༌བ༌ དང༌ ཨ༌མ༌ ཏངས༌པ༌ ཁོང༌གུན༌ནིའང༌ ཟོས༌། ཨིན༌ནའང༌ ཁོའེ༌ ཁོང༌གུན༌ལ༌ རང༌རྩི༌ སིང༌གེ༌ རོའེ༌ ནང༌ནེ༌ ཁྱོངས༌ཏེ༌ ཨིན༌ཁན༌བོ༌ མ༌ཤདས༌ *།

10 སམ༌སོན༌ནི༌ ཨ༌བ༌ ཁོའེ༌ ན༌མའེ༌ ཁང༌པ༌ སོང༌ ཡང༌ སམ༌སོན༌ནི༌ ལུག༌སྲོལ༌ ནང༌ཞིན༌ ཏིམ༌ནཧའེ༌ ནང༌ང༌ ཞུ༌ནུ༌ བུ༌ཚ༌གུན༌ལ༌ གྲོན༌ ཏངས༌། 11 ཏིམ༌ནཧ༌པ༌གུན༌ནི ཏེ༌ གྲོན༌ནི༌ ནང༌ང༌ ཐུས༌ཏེ༌ ཁོའ༌ ཕྲོ༌པ༌ ཅོ༌ཅེས༌ལ༌ ཞུ༌ནུ༌ 30 ལྡམས༌།

12 སམ༌སོན༌ནི༌ ཁོང༌གུན༌ལ༌ ཟེརས༌, “ངའེ༌ ཁྱོ༌ཞའ༌ ཚོད༌ལེན༌ཞིག༌ ཏྲི༌ཨིན༌། ཀལ༌ཏེས༌ གྲོན༌ནི༌ ཞག༌པོ༌ རྡུན༌ནི༌ ནང༌ང༌ ཁྱོ༌ཞའེ༌ ཏེ༌བོའ༌ ལན༌ཏང༌ ཉན༌ན༌ ངའེ༌ ཁྱོ༌ཞ༌གུན༌ལ༌ ཀོས༌ ཇམ༌པོ༌ རིན༌ཅན༌ 30 དང༌ གའ༌སྟོན༌ལ༌ གོན༌ཅེས༌སི༌ ཀོས༌ལག༌ 30 ཏང༌ཨིན༌། 13 ཨིན༌ནའང༌ ཁྱོ༌ཞའ༌ ལན༌ ཏང༌ མ༌ཉན༌ན༌ ཁྱོ༌ཞའེ༌ ངའ༌ ཀོས༌ ཇམ༌པོ༌ རིན༌ཅན༌ 30 དང༌ གའ༌སྟོན༌ལ༌ གོན༌ཅེས༌སི༌ ཀོས༌ལག༌ 30 ཏང༌གོས༌།”

ཁོང༌གུན༌ནི༌ ཟེརས༌, “ཁྲིག༌ རག༌། ཚོད༌ལེན༌བོ༌ ཤོད༌, ང༌ཞའེ༌ ཉན༌ཨིན༌།”

14 ཏེ༌ནེ༌ ཁོའེ༌ ཟེརས༌,

“ཟའ༌ཁན༌ནི༌ ནང༌ནེ༌ ཟའ༌ཅེས༌ ཤིག༌།

ཤེད༌ཅན༌ནི༌ ནང༌ནེ༌ ངར༌མོ༌ བིང༌།”

ཞག༌མ༌ སུམ༌ ཁོང༌གུན༌ནི༌ ཏེ༌བོ༌ སེལ༌ཅེས༌སི༌ རྩོན༌གྲུས༌ ཅོས༌།

15 ཞག༌མ༌ ཞི༌པའེ༌ ཞག༌ག༌ ཁོང༌གུན༌ནི༌ སམ༌སོན༌ལ༌ ན༌མ༌ ཏྲིས༌ཁན༌ནི༌ བུ༌མོའ༌ ཟེརས༌, “གོབ༌སྐོར༌ཏེ༌ ཁྱོ༌རང༌ངི༌ མག༌པ༌ ཚོད༌ལེན༌ནི༌ ལན༌བོ༌ ཏྲིས༌ ཏེ༌མན༌ན༌ ང༌ཞའེ༌ ཁྱོ༌རང༌ དང༌ ཁྱོ༌རང༌ངི༌ ཨ༌བའེ༌ ནང༌ཚངས༌ མེའ༌ ཏུགས༌ཏེ༌ སད༌ཨིན༌། ཁྱོ༌རང༌ངི༌ ང༌ཞ༌གུན༌ བག༌སྟོན༌ནི༌ ནང༌ང༌ ཅོམ༌ཅེས༌ལ༌ བོད༌ པིན༌ན༌?”

16 ཏེ༌ནེ༌ སམ༌སོན༌ནི༌ ན༌མ༌ ཏྲིས༌ཁན༌ནི༌ བུ༌མོ༌ ངུ༌ཨིན༌ ཁོ༌ ཡོད༌ས༌ ཡོངས༌ཏེ༌ ཟེརས༌, “ཁྱོ༌རང༌ངི༌ ང༌ ཅེས༌པ༌ མ༌ཅོའ༌, ནཕ༌རད༌ ཅོས༌ཏེ༌ ཨིན༌ནོག༌། ཁྱོ༌རང༌ངི༌ ངའེ༌ མི༌གུན༌ལ༌ ཚོད༌ལེན༌ཞིག༌ ཏྲིས༌ཏོག༌ ཨིན༌ནའང༌ ཁྱོ༌རང༌ངི༌ ངའ༌ ཏེ༌བོའེ༌ ལན༌ མ༌ཤདས༌།”

ཁོའེ༌ ལན༌ཏངས༌, “ངའེ༌ ང༌རང༌ངི༌ ཨ༌བ༌ ཡ༌ ཨ༌མ༌ ཏེ༌བོའེ༌ ལན༌ མ༌ཤདས༌པིན༌། ཏེ༌ནེ༌ ངའེ༌ ཁྱོ༌རང༌ང༌ ཅིའ༌ ཤད༌ཨིན༌།”

17 ཏེ༌ནེ༌ བུ༌མོ༌ གའ༌སྟོན༌ནི༌ ཞག༌ རྡུན༌བོ༌ ངུ༌ཨིན༌ དུགས༌། ཞག༌མ༌ རྡུན༌པའེ༌ ཞག༌ག༌ སམ༌སོན༌ནི༌ ཁོའ༌ ལན༌བོ༌ ཤདས༌ ཅིའ༌ཟེར༌ན༌ ཁོའེ༌ ཞག༌ཏང༌ ཏྲི༌ཨིན༌ དུགས༌ཏེ༌ ཁོའ༌ སྣང༌ང༌ཚེར༌ ཅུགས༌། ཏེ༌ནེ༌ བུ༌མོའེ༌ ཚོད༌ལེན༌ནི༌ ཏོན༌བོ༌ ཞུ༌ནུ༌ གུན༌ལ༌ ཤདས༌།

18 ཞག༌མ༌ རྡུན༌པའེ༌ ཞག༌ག༌ ཉི༌མ༌ སྐྱོད༌དི༌ སང༌ སྔུན༌ལ༌, གྲོང༌ཁྱེར༌རི༌ ཞུ༌ནུ༌གུན༌ སམ༌སོན༌ ཡོད༌ས༌ ཡོངས༌ཏེ༌ ཟེརས༌,

“རང༌རྩི༌ སང༌ ངར༌མོ༌ ཅི༌ ཡོད༌?

སིང༌གེ༌ སང༌ ཤེད༌ཅན༌ སུ༌ ཨིན༌?”

སམ༌སོན༌ནི༌ ཁོང༌གུན༌ལ༌ ཟེརས༌,

“ཀལ༌ཏེས༌ ཁྱོ༌རང༌གུན༌ནི༌ ངའེ༌ ན༌མ༌ ཇིགས༌ནང༌ མ༌སྟན༌པིན༌ན༌

ཁྱོ༌ཞའ༌ འི༌བོའེ༌ ལན༌ མ༌ ཐོབ༌བ༌ ཡོད༌གྲོ༌།”

19 ཏེ༌ནེ༌ ཡ༌ཝའེ༌ ཐུག༌ཉིད༌དི༌ ཤེད༌དི༌ གངས༌ཏེ༌ ཁོ༌ ཐུར༌ལ༌ ཨཤ༌ཀེ༌ལོན༌ གྲོང༌ཁྱེར༌ལ༌ སོང༌ཏེ༌ བུ༌ཚ༌ སུམ༌ཅུ༌ སདས༌ ཡང༌ ཁོང༌གུན༌ གོན༌ཏེ༌ ཡོད༌ཁན༌གུན༌ པུད༌ཏེ༌ ཁྱོངས༌ ཡང༌ ཚོད༌ལེན༌ནི༌ ཏོན༌ ཤད༌ཁན༌ནི༌ ཞུ༌ནུ༌གུན༌ལ༌ ཁོང༌གུན༌ནི༌ ཀོས༌གུན༌ ཏངས༌། ཨིན༌ནའང༌ སམ༌སོན༌ལ༌ སྲན༌ཏྲེ༌ སྲོ༌ ཡོངས༌ ཡང༌ ཁོ༌ ཁོ༌རང༌ངི༌ ཨ༌བའེ༌ ཁང༌པ༌ ལོགས༌ཏེ༌ སོང༌། 20 ཡང༌ སམ༌སོན༌ལ༌ ན༌མ༌ ཏྲིས༌ཁན༌ནི༌ བུ༌མོ༌ ཁོའེ༌ ཛ༌འོ༌ ཉེ༌མོ༌བོའ༌ ན༌མ༌ ཏངས༌།

15

སམ༌སོན༌ནི༌ ཕི༌ལིས༌ཏི༌པ༌གུན༌ལ༌ ལན༌ཏངས༌།

15:1-20

1 སྟིང༌ནེ༌ ཀྲོའེ༌ རྔབ༌སའེ༌ ཏུས༌ལ༌ སམ༌སོན༌ནི༌ ལོ༌ ཆུ༌ངུན༌ ར༌མ༌ཞིག༌ ཁུར༌ཏེ༌ ཁོའ༌ ན༌མ༌ ཏྲི༌ཁན༌ནི༌ བུ༌མོའ༌ ཐུག༌ག༌ ཏིམ༌ནཧ༌ སོང༌། ཁོའེ༌ ཟེརས༌, “ང༌ ང༌རང༌ངི༌ ན༌མ༌ ཏྲི༌ཁན༌ནི༌ བུ༌མོའེ༌ ནང༌ང༌ ཆའད༌།” ཨིན༌ནའང༌ བུ༌མོའེ༌ ཨ༌བའེ༌ ཁོ༌ ཆ༌མ༌ཅུགས༌།

2 ཁོའེ༌ སམ༌སོན༌ལ༌ ཟེརས༌, “ངའེ༌ སམ༌, ཁྱོ༌རང༌ང༌ སྲོ༌ ཡོངས༌ཏེ༌ ཁོའ༌ ནཕ༌རད༌ ཅོའ༌ནོག༌། ཏེ༌བོའེ༌ཕིའ༌ ངའེ༌ ཁྱོ༌རང༌ངི༌ ཛ༌འོ༌ ཉེ༌མོ༌བོའ༌ ཁོ༌ ན༌མ༌ ཏངས༌པིན༌། ཨིན༌ནའང༌ ལྟོས༌སའང༌ ཁོའེ༌ ནོ༌མོ༌ ཁོའེ༌ སང༌ མང༌ང༌ ལྡེ༌མོ༌ དུག༌, ཁོ༌ ཉམ༌པོ༌ ན༌མ༌ ཅོས༌།”

3 སམ༌སོན༌ནི༌ ཟེརས༌, “ཏ༌ འི༌ལན༌, ངའ༌ ཁྱོ༌ཞའ༌ ཕི༌ལིས༌ཏི༌པ༌གུན༌ལ༌ ནོད༌པ༌ ཏང༌ཅེས༌ལ༌ ཏོན༌ཚན༌ ཡོད༌ཏེ༌ ཨིན༌ནོག༌།” 4 ཏེ༌ནེ༌ ཁོ༌ ཕི༌ལོག༌ག༌ སོང༌ ཡང༌ ཝ༌ཙེ༌ 300 ཟུམས༌ ཡང༌ ཆ༌ ཅོས༌ཏེ༌ ཏེ༌གུན༌ནི༌ ང༌མ༌ ལྡམས༌། ང༌མ༌གུན༌ནི༌ཀ༌ པམ༌བར༌ ཏགས༌ཏེ༌ 5 མེ༌ ཏུགས༌། ཏེ༌ནེ༌ ཝ༌ཙེ༌གུན༌ ཕི༌ལིས༌ཏི༌པ༌གུན༌ནི༌ ཀྲོའེ༌ ཞིང༌གུན༌ནི༌ ནང༌ང༌ བང༌ཏངས༌པ༌ རྔས༌ཁན༌ དང༌ མ༌ རྔས༌ཁན༌ ཞིང༌ ཡང༌ རྒྱུན༌ དང༌ ཨོ༌ལིཝ༌ཝི༌ ཚས༌ ཚང༌མ༌ མེ༌ ཞེན༌ཏེ༌ མེད༌ཁན༌ སོང༌།”

6 ཕི༌ལིས༌ཏི༌པ༌གུན༌ནི༌ ཏྲིས༌, “འི༌བོ༌ སུའི༌ ཅོས༌?”

“ཏིམ༌ནཧ༌པ༌ སམ༌སོན༌ནི༌ ན༌མ༌ ཏྲི༌ཁན༌ནི༌ བུ༌མོའེ༌ ཨ༌བའེ༌ ཁོའེ༌ བུ༌མོ༌ སམ༌སོན༌ནི༌ ཛ༌འོ༌ ཉེ༌མོ༌བོའ༌ ན༌མའ༌ ཏངས༌ པ༌སང༌ ཁོའེ༌ ཅོས༌” ཟེར༌ཏེ༌ ཤདས༌།

ཏེ༌ནེ༌ ཕི༌ལིས༌ཏི༌པ༌གུན༌ སོང༌ཏེ༌ ཏེ༌ བུ༌མོ༌ དང༌ ཁོའེ༌ ཨ༌བ༌ མེའ༌ སྲགས༌ཏེ༌ སདས༌། 7 ཁོང༌གུན༌ནི༌ ཏེ༌ཟུག༌ ཅོས༌ པ༌སང༌ སམ༌སོན༌ནི༌ ཟེརས༌, “ཁྱོ༌རང༌གུན༌ནི༌ ཅོ༌ཁན༌བོའ༌ ལན༌ཏངས༌ཏེ༌ མ༌ནེ༌ ང༌ ངལ༌ མི༌ཚོ༌།” 8 ཏེ༌བོའེ༌ཕིའ༌ ཁོའེ༌ ཕི༌ལིས༌ཏི༌པ༌གུན༌ནི༌ཀ༌ སྤུང༌གོལ༌ ཅོས༌ཏེ༌ ཁོང༌ མང༌པོ༌ སྙིང༌རྗེ༌ མེད༌པ༌ སདས༌། ཏེ༌ནེ༌ ཁོ༌ སོང༌ཏེ༌ ཨེ༌ཏམ༌མི༌ རི༌ བྲག༌ཕུགས༌སི༌ ནང༌ང༌ དུགས༌།

9 ཕི༌ལིས༌ཏི༌པ༌གུན༌ ཀེན༌ལ༌ སོང༌ཏེ༌ ཡ༌ཧུ༌དཱའེ༌ ནང༌ང༌ ལེ༌ཧིའི༌ གྲོང༌ཁྱེར༌རི༌ ཉེ༌ཁོར༌ལ༌ ཀུར༌ ཙུགས༌ཏེ༌ དུགས༌། 10 ཡ༌ཧུ༌དཱ༌པ༌གུན༌ནི༌ ཁོང༌གུན༌ལ༌ ཏྲིས༌, “ཁྱོ༌ཞའ༌ ང༌ཞ༌གུན༌ནི༌ཀ༌ སྤུང༌གོལ༌ ཅོའ༌ལ༌ ཅིའ༌ ཡོངས༌ཏེ༌ ཨིན༌?”

ཕི༌ལིས༌ཏི༌པ༌གུན༌ནི༌ ལན༌ཏངས༌, “ང༌ཞ༌གུན༌ནི༌ སམ༌སོན༌ ཟུམས༌ཏེ༌ ཁོའེ༌ ང༌ཞའ༌ ཅོ༌ཁན༌ ཙོགས༌ ཁོའ༌ ཅོའ༌ལ༌ ཡོངས༌ཏེ༌ ཨིན༌།”

11 ཏེ༌ནེ༌ ཡ༌ཧུ༌དཱ༌པ༌ མི༌ སྟོང༌ སུམ༌ ཐུར༌ལ༌ ཨེ༌ཏམ༌མི༌ རི༌ བྲག༌ཕུགས༌སི༌ ནས༌ས༌ སོང༌ཏེ༌ སམ༌སོན༌ལ༌ ཟེརས༌, “ཕི༌ལིས༌ཏི༌པ༌གུན༌ནི༌ ང༌དང༌གུན༌ནི༌ཀ༌ ཝང༌སྲུལ༌ཅེས༌པོ༌ ཁྱོ༌རང༌ང༌ ཧ༌ མ༌གོའ༌ ཨིན༌ན༌? ཁྱོ༌རང༌ངི༌ ང༌ཞ༌གུན༌ལ༌ འི༌ཟུག༌ ཅིའ༌ ཅོས༌ཏེ༌ ཨིན༌?”

སམ༌སོན༌ནི༌ ལན༌ཏངས༌, “ཁོང༌གུན༌ནི༌ ངའ༌ ཅོས༌ཁན༌བོ༌ ཙོགས༌ ངའེ༌ ཁོང༌གུན༌ལ༌ ཅོས༌པིན༌།”

12 ཨིན༌ནའང༌ ཡ༌ཧུ༌དཱ༌པ༌གུན༌ནི༌ ཁོའ༌ ཟེརས༌, “ང༌ཞའ༌ འི༌རུ༌ ཁྱོ༌རང༌ ལྡམས༌ཏེ༌ ཕི༌ལིས༌ཏི༌པ༌གུན༌ནི༌ ལག༌ག༌ སྟད༌ད༌ལ༌ ཡོངས༌པིན༌།”

སམ༌སོན༌ནི༌ ཟེརས༌, “ཁྱོ༌ཞ༌རང༌ངི༌ ང༌ མི༌སད༌ ཟེར༌ཏེ༌ ནའ༌ ཁུར༌།”

13 ཁོང༌གུན༌ནི༌ ལན༌ཏངས༌, “ང༌ཞའེ༌ ཁྱོ༌རང༌ མི༌སད༌ ཨིན༌ནའང༌ ལྡམས༌ཏེ༌ ཕི༌ལིས༌ཏི༌པ༌གུན༌ནི༌ ལག༌ག༌ སྟད༌ཨིན༌།” ཏེ༌ནེ༌ ཁོང༌གུན༌ནི༌ ཁོ༌ ཐག༌པ༌ སོ༌མ༌ ཉིས༌ ཉམ༌པོ༌ ལྡམས༌ ཡང༌ ཁོ༌ བྲག༌ཕུགས༌ནེ༌ ཕིངས༌ཏེ༌ ཁྱེརས༌། 14 སམ༌སོན༌ ལེ༌ཧི༌ གྲོང༌ཁྱེར༌རི༌ ཉེ༌མོའ༌ ལེབ༌བ༌ཅིག༌ ཕི༌ལིས༌ཏི༌པ༌གུན༌ གྱལ༌ཁའ༌ ཐོབ༌ཁན༌ནི༌ ཀུ༌ཅོ༌ ཏང༌ཨིན༌ ཡོངས༌། ཨིན༌ནའང༌ ཡ༌ཝའེ༌ ཐུག༌ཉིད༌དི༌ ཤེད༌དི༌ གངས༌ཏེ༌ ཁོའེ༌ ལྡམས༌ཁན༌ནི༌ ཐག༌པ༌ སོ༌མ༌བོ༌ རུལ༌ཁན༌ནི༌ ཐག༌པ༌ ཉིང༌པ༌ ཙོགས༌ལ༌ ལ༌མོ༌ ཉམ༌པོ༌ ཅདས༌། 15 ཡང༌ ཁོའེ༌ ཉེ༌ཐུབ༌རང༌ ཤི༌ཁན༌ བུང༌བུའི༌ གྲམ༌པའེ༌ རུས༌པ༌ ཁུར༌ཏེ༌ ཕི༌ལིས༌ཏི༌པ༌ སྟོང༌ཅིག༌ སདས༌།

16 ཏེ༌ནེ༌ སམ༌སོན༌ནི༌ ཟེརས༌,

“བུང༌བུའི༌ གྲམ༌པའེ༌ རུས༌པ༌ ཉམ༌པོ༌

ངའེ༌ ཁོང༌གུན༌ནི༌ རོ༌གུན༌ སྤུངས༌པིན༌།

བུང༌བུའི༌ གྲམ༌པའེ༌ རུས༌པ༌ ཉམ༌པོ༌

ངའེ༌ མི༌ སྟོང༌ཅིག༌ སད༌པིན༌།”

17 ཏེ༌བོ༌ ཟེར༌ ཚར༌ཏེ༌ སྟིང༌ནེ༌ ཁོའེ༌ གྲམ༌པའེ༌ རུས༌པ༌བོ༌ ཐག༌རིང༌ང༌ ཕངས༌། ཏེ༌ ས༌ཀྱད༌པོའ༌ གྲམ༌པའེ༌ རུས༌པའེ༌ རི༌ ཟེར༌ཏེ༌ མིང༌ ཐོགས༌།

18 སམ༌སོན༌ མ༌སྲན༌ཏྲེ༌ སྐོམས༌ཏེ༌ ཡོད༌པ༌ ཁོའེ༌ ཡ༌ཝའ༌ ཞུས༌, “ཉེ༌རང༌ངི༌, ཉེ༌རང༌ངི༌ ཡོག༌པོའ༌ གྱལ༌ཁ༌ ཀྲག༌པོ༌ སལ༌ལ༌ ཛདས༌། ཏ༌ ང༌ སྐོམས༌ཏེ༌ ཤི༌ ཅུག༌ག༌ ཛད༌ཏེ༌ ཡ༌ཝའ༌ མ༌ཅོལ༌ཁན༌ འི༌ ཕི༌ལིས༌ཏི༌པ༌གུན༌ནི༌ ལག༌ག༌ ང༌ སལ༌ལ༌ ཛད༌ཅེས༌ ཨིན༌ན༌?” 19 ཏེ༌ནེ༌ དཀོན༌མཆོག༌གི༌ ལེ༌ཧི༌ ས༌ཀྱད༌ ཁོ༌ ཡོད༌སའེ༌ཀ༌ ཆུ༌ བིང༌ ཅུག༌ག༌ ཛདས༌། སམ༌སོན༌ ཆུ༌ ཐུངས༌ ཡང༌ ཁོའེ༌ ཟུགས༌པོའེ༌ ནང༌ང༌ ཡང༌སྐྱར༌ སྟོབས༌ སྐྱེས༌། ཏེ༌ནེ༌ ཁོའེ༌ ཏེ༌ ཆུ༌མིག༌པོའ༌ “བོད༌ཁན༌ནི༌ ཆུ༌མིག༌” ཟེར༌ཏེ༌ མིང༌ ཏགས༌ ཡང༌ ཏེ༌བོ༌ དག༌སའང༌ ལེ༌ཧི༌ ནང༌ང༌ ཡོད༌ཏེ༌ ཨིན༌ནོག༌།

20 སམ༌སོན༌ནི༌ ཨིས༌ར༌ཨེལ༌པ༌གུན༌ནི༌ གོ༌ཁྲིད༌ ལོ༌ 20 ཅོས༌། ཏེ༌ཏུས༌ ཕི༌ལིས༌ཏི༌པ༌གུན༌ནི༌ ཏེ༌ ནས༌སའེ༌ ནང༌ང༌ ཝང༌སྲུལ༌ལད༌པིན༌།

16

ག༌ཟའེ༌ ནང༌ང༌ སམ༌སོན༌།

16:1-3

1 ཞག༌ཤིག༌ སམ༌སོན༌ ག༌ཟ༌ གྲོང༌ཁྱེར༌ལ༌ སོང༌, ཏེ༌རུ༌ ཁོའ༌ ཟུགས༌ཙོང༌མ༌ཞིག༌ ཐུག༌ ཡང༌ ཏེ༌ ཚན༌བོ༌ སམ༌སོན༌ ཁོ༌ ཉམ༌པོ༌ དུག༌ག༌ལ༌ སོང༌། 2 སམ༌སོན༌ ཏེ༌རུ༌ ཡོད༌ཁན༌བོ༌ ག༌ཟ༌པ༌གུན༌ལ༌ ཚོར༌ པ༌སང༌ ཁོང༌གུན༌ནི༌ ཏེ༌ ནས༌སའ༌ ཐའ༌ སྐོར༌ཏེ༌ ཚན༌ གང༌པོ༌ གྱལ༌སའེ༌ སྒོའེ༌ཀ༌ སྲུང༌ཏེ༌ དུགས༌། ཚན༌ལ༌ སྲུངས༌ཏེ༌ ཡོད༌ ཟ༌ནེ༌ ཁོང༌གུན༌ནི༌ ཟེརས༌, “ནམ༌ ལངས༌ས༌ཅིག༌ ང༌དང༌གུན༌ནི༌ ཁོ༌ སད༌ཨིན༌།”

3 ཨིན༌ནའང༌ སམ༌སོན༌ ཏེ༌རུ༌, ཚན༌ ཕེད༌ ཚོག༌པ༌ མ༌ནེ༌ མ༌དུགས༌། ཚན༌ ཕེད༌ལ༌ ཁོ༌ སོང༌ཏེ༌ གྱལ༌སའེ༌ གྱས༌སྒོའེ༌ ཀ༌ཝ༌ ཉིས༌ཀོ༌ ཐམས༌ཏེ༌ རིབ༌ཞི༌ རགས༌ཏེ༌ ཀོགས༌ ཡང༌ སྤུང༌པའེ༌ཀ༌ ཁུར༌ཏེ༌ ཧེབ༌རོན༌ནི༌ དུན༌ ཆོགས༌ལ༌ ཡོད༌ཁན༌ནི༌ རི༌ གོའེ༌ཀ༌ ཁྱེརས༌།

སམ༌སོན༌ དང༌ དེ༌ལཱེ༌ལཧ༌།

16:4-22

4 ཏུས༌ བན༌ཞིག༌གི༌ སྟིང༌ནེ༌ སོ༌རེག༌ ལུང༌པའེ༌ ནང༌ང༌ དུག༌ཁན༌ བུ༌མོ༌ དེ༌ལཱེ༌ལཧ༌ལ༌ སམ༌སོན༌ སྲན༌ཏྲེ༌ ཐད༌དད༌པིན༌། 5 ཕི༌ལིས༌ཏི༌པའེ༌ ཝང༌སྲུལ༌པ༌གུན༌ ཏེ༌ བུ༌མོ༌ ཡོད༌ས༌ སོང༌ཏེ༌ ཟེརས༌, “ཀལ༌ཏེས༌ ཁྱོ༌རང༌ངི༌ ལུས༌ཏེ༌ སམ༌སོན༌ནི༌ ཤེད༌དི༌ སང༌ཝ༌ ཡང༌ ང༌ཞའ༌ ཏེ༌ཀ༌ ཝང༌ ཅོ༌ཉན༌ཅེས༌པོ༌ གྱུས༌ཅོ༌ན༌, ང༌ཞའ༌ རེ༌རེ༌ ཁྱོ༌རང༌ང༌ མུལ༌ལི༌ པེ༌ནེ༌ 1,100 ཏང༌ཨིན༌། ཏེ༌ནེ༌ ང༌ཞ༌གུན༌ནི༌ ཁོ༌ ལྡམས༌ཏེ༌ ཝང༌ངི༌ ཡོག༌ག༌ ཁྱོང༌ཨིན༌།”

6 དེ༌ལཱེ༌ལཧའེ༌ སམ༌སོན༌ལ༌ ཟེརས༌, “ཉེ༌རང༌ངི༌ ཤེད༌ ཀྲག༌པོ༌ ཡང༌ ཉེ༌རང༌ ལྡམས༌ཏེ༌ ཝང༌ངི༌ ཡོག༌ག༌ ཁྱོང༌ ཉན༌ཅེས༌སི༌ སང༌ཝ༌བོ༌ ང༌ ཤོད༌དའང།”

7 སམ༌སོན༌ནི༌ ལན༌ཏངས༌, “ཀལ༌ཏེས༌ ངའ༌ ཞུའི༌ སྐུད༌པ༌ ལོན༌པ༌ རྡུན༌ ཉམ༌པོ༌ ལྡམ༌ན༌, ང༌ ཞན༌གུན༌ ཙོགས༌ ཤེད༌མེད༌ གྱུར༌ཨིན༌།”

8 ཏེ༌ནེ༌ ཕི༌ལིས༌ཏི༌པའེ༌ ཝང༌སྲུལ༌པ༌གུན༌ནི༌ བུ༌མོ༌བོའ༌ ཞུའི༌ སྐུད༌པ༌ ལོན༌པ༌ རྡུན༌ ཏངས༌ ཡང༌ ཁོའེ༌ ཏེ༌གུན༌ ཉམ༌པོ༌ སམ༌སོན༌ ལྡམས༌། 9 ཁོའེ༌ ཁང༌པའེ༌ ནང༌ང༌ མི༌གུན༌ ཨིབས༌ཏེ༌ ཡོད༌པིན༌། ཁོའེ༌ སམ༌སོན༌ལ༌ བོད༌ཏེ༌ ཟེརས༌, “སམ༌སོན༌, ཕི༌ལིས༌ཏི༌པ༌གུན༌ ཁྱོ༌རང༌ ཟུམ༌མ༌ ཡོངས༌ཏེ༌ དུག༌།” ཨིན༌ནའང༌ ཁོའེ༌ ཏེ༌ ཀོའེ༌ སྐུད༌པ༌གུན༌ མེའ༌ ཚིག༌ཏེ༌ ཆད༌ཁན༌ ཙོགས༌ལ༌ མ༌ ལ༌མོ༌ ཉམ༌པོ༌ ཅདས༌། ཏེ༌བོའེ༌ཕིའ༌ ཁོའེ༌ ཤེད༌དི༌ སང༌ཝ༌བོ༌ གྱུས༌ མ༌སོང༌།

10 ཏེ༌ནེ༌ དེ༌ལཱེ༌ལཧའེ༌ སམ༌སོན༌ལ༌ ཟེརས༌, “ཁྱོ༌རང༌ངི༌ ཟུན༌ ཏངས༌ཏེ༌ ང༌ བུང༌བུ༌ ཅོས༌, ཤོད༌དའང༌ ཀ༌ཟུག༌གི༌ ཁྱོ༌རང༌ སྟན༌པོ༌ ཅོས༌ཏེ༌ ལྡམ༌ ཉན༌ཨིན༌།”

11 ཁོའེ༌ ཟེརས༌, “ཀལ༌ཏེས༌ ངའ༌ མ༌ནེ༌ མ༌ ཀོལ༌ཁན༌ ཐག༌པ༌ སོ༌མ༌ ཉམ༌པོ༌ ལྡམ༌ན༌ ང༌ ཞན༌གུན༌ ཙོགས༌ ཤེད༌མེད༌ གྱུར༌ཨིན༌།”

12 ཏེ༌ནེ༌ དེ༌ལཱེ༌ལཧའེ༌ ཐག༌པ༌ སོ༌མ༌ ཁྱོངས༌ཏེ༌ ཁོ༌ སྟན༌པོ༌ ཅོས༌ཏེ༌ ལྡམས༌། ཁོའེ༌ ཁང༌པའེ༌ ནང༌ང༌ མི༌གུན༌ ཨིབས༌ཏེ༌ ཡོད༌པིན༌། ཁོའེ༌ སམ༌སོན༌ལ༌ བོད༌ཏེ༌ ཟེརས༌, “སམ༌སོན༌, ཕི༌ལིས༌ཏི༌པ༌གུན༌ ཁྱོ༌རང༌ ཟུམ༌མ༌ ཡོངས༌ཏེ༌ དུག༌།” ཨིན༌ནའང༌ སམ༌སོན༌ནི༌ ལག༌པའ༌ ལྡམས༌ཏེ༌ ཡོད༌ཁན༌ནི༌ ཐག༌པ༌བོ༌ སྐུད༌པ༌ ཙོགས༌ལ༌ ཅདས༌།

13 དེ༌ལཱེ༌ལཧའེ༌ སམ༌སོན༌ལ༌ ཟེརས༌, “ཁྱོ༌རང༌ངི༌ ཟུན༌ ཏངས༌ཏེ༌ དག༌ས༌ ཚོག༌པ༌ ངའ༌ བུང༌བུ༌ ཅོས༌། ཤོད༌དའང༌ ཀ༌ཟུག༌གི༌ ངའེ༌ ཁྱོ༌རང༌ ལྡམ༌ ཉན༌ཨིན༌།”

ཁོའེ༌ ལན༌ཏངས༌, “ཀལ༌ཏེས༌ ཁྱོ༌རང༌ངི༌ ངའེ༌ སྲའེ༌ ཏུམ༌པ༌ རྡུན༌ ཁྲི༌ཤའེ༌ ནང༌ང༌ ཐགས༌ཏེ༌ པུར༌ཆ༌ གྱབ༌ན༌, ང༌ ཞན༌གུན༌ ཙོགས༌ ཤེད༌མེད༌ གྱུར༌ཨིན༌།” ཏེ༌ནེ༌ དེ༌ལཱེ༌ལཧའེ༌ སམ༌སོན༌ ཉིད༌ལོགས༌ཏེ༌ ཡོད༌ ཟ༌ནེ༌ ཁོའེ༌ སྲའེ༌ ཏུམ༌པ༌ རྡུན༌ ཁྲི༌ཤའེ༌ ནང༌ང༌ ཐགས༌ 14 ཡང༌ པུར༌ཆ༌ གྱབས༌ཏེ༌ སྟན༌པོ༌ ཅོས༌།

ཡང༌སྐྱར༌ ཁོའ༌ ཟེརས༌, “སམ༌སོན༌ ཕི༌ལིས༌ཏི༌པ༌གུན༌ ཁྱོ༌རང༌ ཟུམ༌མ༌ ཡོངས༌ཏེ༌ དུག༌།” ཁོའེ༌ ཉིད༌ཚད༌ ཡང༌ པུར༌ཆ༌ དང༌ ཁྲི༌ཤ༌ ཉིས༌ཀོ༌ ཐགས༌ཁན༌ནི༌ སྲའ༌ ཉམ༌པོ༌ ཕུད༌ཏེ༌ ཁྱོངས༌།

15 ཏེ༌ནེ༌ བུ༌མོའེ༌ ཁོའ༌ ཟེརས༌, “ཁྱོ༌རང༌ངི༌ ང༌ ཅེས༌པ༌ ཅོའད༌ ཟེར༌ཏེ༌ ཀ༌ཟུག༌གི༌ ཟེར༌རད༌ ཀལ༌ཏེས༌ ཁྱོ༌རང༌ངི༌ ངའེ༌ཀ༌ ལོ༌ཁྱེལ༌ ཅོའ༌ མེད༌ན༌? ཁྱོ༌རང༌ངི༌ ཤེད༌ ཀྲག༌པོའེ༌ སང༌ཝ༌བོ༌ མ༌ཤད༌ད༌ ཁྱོ༌རང༌ངི༌ ང༌ ལན༌ སུམ༌པ༌ བུང༌བུ༌ ཅོས༌ཏེ༌ ཨིན༌ནོག༌།” 16 ཏེ༌ནེ༌ བུ༌མོའེ༌ ཞག༌ཏང༌ ཏེན༌ན༌བོ༌ ཏྲི༌ཨིན༌ དུགས༌ཏེ༌ ཁོའ༌ མ༌ སྲན༌ཏྲེ༌ སྣང༌ང༌ ཚེར༌ ཅུགས༌།

17 ཏེ༌བོའེ༌ཕིའ༌ ཁོའེ༌ བུ༌མོའ༌ སང༌ཝ༌བོ༌ ཤདས༌, “ང༌ སྐྱེས༌པ༌ནེ༌ ཕར༌ལ༌ ན༌ཟི༌རཱའིགྲ༌ ཡང༌ན༌ དཀོན༌མཆོག༌གི༌ ཕིའ༌ ལྡམས༌ཁན༌ ཨིན༌ཅེས༌པའེ༌ ངའེ༌ སྲའ༌ མ༌ནེ༌ མ༌ བྲག༌ག༌ ཨིན༌། ཀལ༌ཏེས༌ ངའེ༌ སྲའ༌ བྲག༌ན༌, ངའེ༌ ཤེད༌པོ༌ ངའེ༌ ནང༌ནེ༌ བིང༌ཏེ༌ ཆེན༌ ཡང༌ ང༌ ཞན༌གུན༌ ཙོགས༌ ཤེད༌མེད༌ གྱུར༌ཨིན༌།”

18 ཁོའེ༌ ཟེར༌ཁན༌བོའ༌ དེ༌ལཱེ༌ལཧ༌ དེན༌ཤེས༌ ཡང༌ ཕི༌ལིས༌ཏི༌པའེ༌ ཝང༌སྲུལ༌པ༌གུན༌ལ༌ ལོན༌ ཀལས༌, “ཡང༌ ལན༌ཅིག༌ ལོགས༌ཏེ༌ སྐྱོད༌, ཁོའེ༌ ང༌ ཅི༌ཚང༌མ༌ ཤད༌ད༌རག༌།” ཏེ༌ནེ༌ ཕི༌ལིས༌ཏི༌པའེ༌ ཝང༌སྲུལ༌པ༌གུན༌ མུལ༌ ཁུར༌ཏེ༌ ཡོངས༌། 19 བུ༌མོའེ༌ ཁོ༌རང༌ངི༌ པང༌ངི༌ཀ༌ ཁོ༌ ཉིད༌ལ༌ ཏངས༌ ཡང༌ མི༌ཞིག༌ བོད༌ཏེ༌ ཁོའེ༌ སྲའ༌ ཏུམ༌པ༌ རྡུན༌བོ༌ བྲག༌ ཅུགས༌། ཏེན༌ན༌ ཟུག༌གི༌ སམ༌སོན༌ ཤེད༌མེད༌ གྱུར༌ཅུགས༌ ཡང༌ ཁོའེ༌ ཤེད༌པོ༌ ཁོ༌ ཕངས༌ཏེ༌ སོང༌།

20 ཏེ༌ནེ༌ བུ༌མོ༌བོའེ༌ ཟེརས༌, “སམ༌སོན༌, ཕི༌ལིས༌ཏི༌པ༌གུན༌ ཁྱོ༌རང༌ ཟུམ༌མ༌ ཡོངས༌ཏེ༌ དུག༌།” ཁོའ༌ ཉིད༌ཚད༌ ཡང༌ སམ༌, “སྔུན༌ ཙོགས༌ལ༌ ངའེ༌ ཐག༌པ༌གུན༌ ཅད༌ཏེ༌ ང༌རང༌ སྐྱོབ༌ཨིན༌ ཨིན༌ནའང༌ ཡ༌ཝའ༌ ཁོ༌ ཕངས༌ཏེ༌ སྐྱོད༌ཁན༌བོ༌ ཁོའ༌ གྱུས༌ མེད༌པིན༌། 21 ཏེ༌ནེ༌ ཕི༌ལིས༌ཏི༌པ༌གུན༌ནི༌ ཁོ༌ ཟུམས༌ཏེ༌ ཁོའེ༌ མིག༌གུན༌ བྲུས༌ཏེ༌ ཕིངས༌ ཡང༌ ཁོ༌ ཐུར༌ལ༌ ག༌ཟ༌ གྲོང༌ཁྱེར༌ལ༌ ཁྱེརས༌། ཏེ༌རུ༌ ཙོན༌ཁང༌ངི༌ ནང༌ང༌ ཁོའ༌ ལྕག༌ཐག༌ ཏགས༌ཏེ༌ གྲུ༌ ཐག༌ཅེས༌སི༌ རན༌ཐག༌ སྐོར༌ ཅུག༌གད༌པིན༌། 22 ཨིན༌ནའང༌ ཁོའེ༌ སྲའ༌ ཡང༌སྐྱར༌ སྐྱེས༌།

སམ༌སོན༌ནི༌ སྟིང༌ཇུག༌གི༌ གྱལ༌ཁ༌།

16:23-31

23 ཏ༌ ཕི༌ལིས༌ཏི༌པའེ༌ ཝང༌སྲུལ༌པ༌གུན༌ ཁོང༌གུན༌ནི༌ ལྷ༌ གྲ༌གོན༌ལ༌ ཆོད༌པ༌ ཕུལ༌ཏེ༌ གའ༌སྟོན༌ རྩི༌ཅེས༌ལ༌ ཛོམས༌ ཡང༌ ཟེརས༌, “ང༌དང༌ངི༌ ལྷའེ༌ ང༌དང༌གུན༌ནི༌ གྲ༌འོ༌ སམ༌སོན༌ ང༌དང༌ངི༌ ལག༌ག༌ སལ༌ཏེ༌ ཨིན༌ནོག༌།”

24 སམ༌སོན༌ ཐོང༌ང༌ཅིག༌ མི༌གུན༌ནི༌ ཁོང༌རང༌གུན༌ནི༌ ལྷ༌ སྟོད༌པ༌ ཕུལ༌ཏེ༌ ཟེརས༌, “ང༌ཞའེ༌ ལྷའེ༌ ང༌ཞ༌གུན༌ནི༌ གྲ༌འོ༌ ང༌ཞ༌གུན༌ནི༌ ལག༌ག༌ སལ༌ཏེ༌ ཨིན༌ནོག༌། ཁོའེ༌ ང༌དང༌གུན༌ནི༌ སྟོན༌ཐོག༌ ཚང༌མ༌ མེད༌ཁན༌ ཅོས༌ ཡང༌ ང༌དང༌ མང༌པོ༌ སདས༌།”

25 ཁོང༌གུན༌ནི༌ སྐྱིད༌པོ༌ ཅོ༌ཨིན༌ ར༌རོས༌ཏེ༌ ཡོད༌ ཟ༌ནེ༌ ཀུ༌ཅོ༌ ཏངས༌ཏེ༌ ཟེརས༌, “ང༌དང༌གུན༌ལ༌ སེམས༌སྐྱིད༌ ཁྱོང༌ཅེས༌སི༌ ཕིའ༌ སམ༌སོན༌ ཙོན༌ནེ༌ ཕིངས༌ཏེ༌ ཁྱོང༌།” ཏེ༌ནེ༌ ཁོང༌གུན༌ནི༌ སམ༌སོན༌ ཙོན༌ཁང༌ནེ༌ ཕིངས༌ཏེ༌ ཁྱོངས༌ ཡང༌ ཁོང༌གུན༌ནི༌ ཟེར༌ཁན༌གུན༌ ཁོའ༌ ཅོ༌ཅུགས༌ཏེ༌ སེམས༌སྐྱིད༌ ལེནས༌།

ཏེ༌ནེ༌ ཁོང༌གུན༌ནི༌ སམ༌སོན༌ ཀ༌ཝ༌གུན༌ནི༌ པར༌ལ༌ ལངས༌ཏེ༌ བོར༌། 26 སམ༌སོན༌ནི༌ ཁོའེ༌ ལག༌པ༌ ཟུམས༌ཏེ༌ ཡོད༌ཁན༌བོའ༌ ཟེརས༌, “ཆོད༌ཁང༌ངི༌ ལྕིད༌ ཁུར༌ཁན༌ ཀ༌ཝ༌ ཁག༌ཅན༌གུན༌ནི༌ཀ༌ ངའེ༌ ལག༌པ༌ བོར༌ ང༌ ཏེ༌ཀ༌ སྟེན༌ཏེ༌ ངལ༌ཚོ༌ ཨིན༌།” 27 ཏ༌ ཆོད༌ཁང༌ བུ༌ཚ༌ དང༌ བུ༌མོ༌ མང༌པོའེ༌ གངས༌ཏེ༌ ཡོད༌པིན༌, ཏེ༌ ཕྲོའ༌ ཕི༌ལིས༌ཏི༌པའེ༌ ཝང༌སྲུལ༌པ༌ ཚང༌མ༌ ཡང༌ ཐོག༌གི༌ཀ༌ ཡོད༌ཁན༌ ཧ༌ལམ༌ བུ༌ཚ༌ དང༌ བུ༌མོ༌ སྟོང༌ སུམ༌མི༌ སམ༌སོན༌ལ༌ ཁོང༌གུན༌ ཐད༌ཁན༌ ཅོ༌ཅུགས༌ཏེ༌ སེམས༌སྐྱིད༌ ལེན༌ཁན༌བོ༌ ལྟའད༌པིན༌། 28 སམ༌སོན༌ནི༌ ཡ༌ཝའ༌ མོས༌ལམ༌ ཞུས༌, “ནམ༌ཁའེ༌ གྱལ༌པོ༌ ཡ༌ཝ༌ལེ༌ ང༌ ཨིད༌ཏུ༌ ཛད༌། དཀོན༌མཆོག༌ལེ༌ ཇུ༌ཇུ༌ ངའ༌ ཡང༌ ལན༌ཅིག༌ ཤེད༌སྟོབས༌ སལ༌ལ༌ ཛད༌། འིན༌ན༌ ལན༌ཅིག༌ ཕི༌ལིས༌ཏི༌པ༌གུན༌ནི༌ ངའེ༌ མིག༌གུན༌ བྲུས༌ཁན༌ནི༌ ཕིའ༌ ངའ༌ ལན༌ ཏང༌ཅུག༌ག༌ ཛད༌།” 29 ཏེ༌ནེ༌ སམ༌སོན༌ནི༌ ཆོད༌ཁང༌ངི༌ ཞུང༌སྐྱིལ༌ལི༌ ཀ༌ཝ༌ ཉིས༌ཀོའེ༌ཀ༌ ལག༌པ༌ བོརས༌, ཡས༌པ༌ ཅིག༌གི༌ཀ༌ ཡང༌ ཡོ༌མ༌ ཅིག༌ག༌, 30 ཡང༌ ཟེརས༌ “ང༌ ཕི༌ལིས༌ཏི༌པ༌གུན༌ ཉམ༌པོ༌ ཤི༌ཅུག༌ག༌ ཛད༌།” ཏེ༌ནེ༌ ཤེད༌ གང༌པོ༌ ཉམ༌པོ༌ ཁོའེ༌ ཀ༌ཝ༌གུན༌ ཕུལས༌། ཆོད༌ཁང༌ ཞིགས༌ཏེ༌ སྤོན༌བོ༌གུན༌ དང༌ ཏེ༌བོའེ༌ ནང༌ང༌ ཡོད༌ཁན༌ནི༌ མི༌ཚང༌མའེ༌ཀ༌ ཐོག༌ ལྡིབས༌། ཏེ༌ཟུག༌གི༌ ཁོའེ༌ ཁོ༌རང༌ སོན༌ཏེའ༌ ཡོད༌དི༌ ཏུས༌སི༌ སང༌ མང༌ང༌ མི༌ ཁོ༌ ཤི༌ ཟ༌ནེ༌ སདས༌།

31 ཁོའེ༌ ཨ༌བའེ༌ ནང༌ཚངས༌ ཚང༌མ༌ དང༌ ཁོའེ༌ ཨ༌ཅོ༌ནོ༌གུན༌ ཁོའེ༌ སྤུར༌ ཁྱོང༌ང༌ལ༌ ག༌ཟ༌ སོང༌། ཁོང༌གུན༌ནི༌ ཁོའེ༌ སྤུར༌ ཁྱོངས༌ཏེ༌ ཁོའེ༌ ཨ༌བ༌ མ༌ནོ༌འཧའེ༌ སྤུར༌ཁང༌ངི༌ ནང༌ང༌ སུབས༌ ཀ༌བོ༌ ཟོ༌རཧ༌ དང༌ ཨེཤ༌ཏ༌འོལ༌ གྲོང༌ཁྱེར༌གུན༌ནི༌ པར༌ལ༌ ཡོད༌པིན༌། སམ༌སོན༌ནི༌ ཨིས༌ར༌ཨེལ༌པ༌གུན༌ནི༌ གོ༌ཁྲིད༌ ལོ༌ 20 ཅོས༌།

17

མི༌ཀཧའེ༌ སྐུན༌དྲ༌གུན༌།

17:1-13

1 ཏ༌ ཨེཕ༌ར༌ཡིམ༌མི༌ རི༌ཡུལ༌ལ༌ དུག༌ཁན༌ མི༌ཀཧ༌ ཟེར༌ཁན༌ནི༌ མི༌ ཞིག༌ ཡོད༌པིན༌, 2 ཁོའེ༌ ཁོ༌རང༌ངི༌ ཨ༌མ༌ ཟེརས༌, “ཉེ༌རང༌ངི༌ ཀ༌ནེ༌ མུལ༌ལི༌ པེ༌ནེ༌ 1,100 རྐུས༌ཏེ༌ ཁྱེར༌ཁན༌བོའ༌ ཉེ༌རང༌ངི༌ ངན༌ ཏབ༌ཁན༌བོ༌ ངའེ༌ ཚོར༌། ཏེ༌ པེ༌ནེ༌ ངའེ༌ རྐུས༌པིན༌, ཏ༌ ངའེ༌ ཉེ༌རང༌ང༌ ལོགས༌ཏེ༌ ཏང༌ཨིན༌།”

ཁོའེ༌ ཨ༌མའེ༌ ཟེརས༌, “འི༌བོ༌ ཤད༌ཅེས༌སི༌ ཕིའ༌ ཡ༌ཝའེ༌ ཁྱོ༌རང༌ང༌ ཅིན༌ལབས༌ སལ༌ཤིག༌།” 3 བུ༌ཚའེ༌ པེ༌ནེ༌ ལོགས༌ཏེ༌ ཏང༌ང༌ཅིག༌ ཨ༌མའེ༌ ཟེརས༌, “ཁྱོ༌རང༌ངི༌ པེ༌ནེ༌ ལོགས༌ཏེ༌ ཏང༌ཁན༌ནི༌ ལས༌པོའ༌ རྩི༌ཝ༌ ཏངས༌ཏེ༌ ངའེ༌ འི༌ པེ༌ནེ༌ ཁག༌ཤིག༌ ཡ༌ཝའ༌ ཕུལ༌ཏེ༌ ཁྱོ༌རང༌ངི༌ ཕིའ༌ སྐུན༌དྲ༌ཞིག༌ ཞང༌ཅེས༌ལ༌ ཀོལ༌ཨིན༌།”

4 ཏེ༌ནེ༌ བུ༌ཚའེ༌ ལོགས༌ཏེ༌ ཏང༌ཁན༌ནི༌ པེ༌ནེ༌བོའེ༌ ནང༌ནེ༌ ཨ༌མའེ༌ མུལ༌ལི༌ པེ༌ནེ༌ 200 མུལ༌ལས༌ ཅོ༌ཁན༌ལ༌ ཏངས༌། ཁོའེ༌ ཏེ༌གུན༌ ཉམ༌པོ༌ སྐུན༌དྲ༌ཞིག༌ ཅོས༌ཏེ༌ མི༌ཀཧ༌ ཏངས༌ ཡང༌ ཁོའེ༌ ཁོ༌རང༌ངི༌ ཁང༌པའེ༌ ནང༌ང༌ བོརས༌།

5 ཏ༌ མི༌ཀཧ༌ ཆོས༌ ཅོ༌སའེ༌ ནས༌ས༌ཞིག༌ ཡོད༌པིན༌། ཁོའེ༌ ཞན༌ སྐུན༌དྲ༌ རིག༌ ཞངས༌, ཨེ༌ཕོད༌ ཡང༌ན༌ ཏམ༌པ༌ སྟུད༌ཏུང༌ ཙེམས༌ ཡང༌ ཁོ༌རང༌ངི༌ བུ༌ཚ༌ ཅིག༌ བླ༌མ༌ སྐོས༌། 6 ཏེ༌ ཏུས༌ ཨིས༌ར༌ཨེལ༌པ༌གུན༌ལ༌ གྱལ༌པོ༌ མེད༌པིན༌, ཚང༌མའེ༌ རང༌རང༌ ཐད༌ཁན༌བོ༌ ཅོའད༌པིན༌།

7 ཞག༌ཤིག༌ ཡ༌ཧུ༌དཱའེ༌ མི༌སྡེ༌ ཕྲོའ༌ བེད༌ལེ༌ཧེམ༌མ༌ དུག༌ཁན༌ ལི༌ཝི༌པ༌ ཞུ༌ནུ༌ཞིག༌, 8 བེད༌ལེ༌ཧེམ༌ནེ༌ བིང༌ཏེ༌ ནས༌ཏེ༌ དུག༌ཅེས༌ལ༌ ཞན༌ ས༌ཆ༌ཞིག༌ ཙལ༌ཨིན༌ སོང༌། བེས༌སི༌ ནང༌ང༌ ཁོ༌ ཨེཕ༌ར༌ཡིམ༌མི༌ རི༌ཡུལ༌ལ༌ དུག༌ཁན༌ མི༌ཀཧའེ༌ ཁང༌པ༌ ལེབ༌།

9 མི༌ཀཧའེ༌ ཁོའ༌ ཏྲིས༌, “ཁྱོ༌རང༌ ཀ༌ནེ༌ ཨིན༌?”

ཁོའེ༌ ལན༌ཏངས༌, “ང༌ ཡ༌ཧུ༌དཱའེ༌ ཡུལ༌ཇོངས༌ བེད༌ལེ༌ཧེམ༌ནེ༌ ལི༌ཝི༌པ༌ ཞིག༌ ཨིན༌ ཡང༌ ངའེ༌ ནས༌ཏེ༌ དུག༌ཅེས༌ལ༌ ས༌ཀྱད༌ ཞིག༌ ཙལ༌ལད༌།”

10 མི༌ཀཧའེ༌ ཟེརས༌, “ཁྱོ༌རང༌ འི༌རུ༌ ང༌ ཉམ༌པོ༌ དུགས༌ཏེ༌ ངའེ༌ བླ༌མ༌ དང༌ ང༌ ལབ༌ཞ༌ ཏང༌ཁན༌བོ༌ གྱུར༌། ཀོས༌ལག༌ དང༌ ཁར༌ཇི༌ མ༌ཐེའ༌ ངའེ༌ ཁྱོ༌རང༌ང༌ ལོའེ༌ ལ༌ཆ༌ མུལ༌ལི༌ པེ༌ནེ༌ རྕུ༌ ཏང༌ཨིན༌།” 11 ཏེ༌ནེ༌ ལི༌ཝི༌པ༌ ཞུ༌ནུ༌ ཏེ༌རུ༌ དུགས༌ ཡང༌ མི༌ཀཧའེ༌ ཕིའ༌ ཁོ༌ ཁོ༌རང༌ངི༌ བུ༌ཚ༌ཅིག༌ ཙོགས༌ ཨིན༌པིན༌། 12 མི༌ཀཧའེ༌ ཁོ༌རང༌ངི༌ ཕིའ༌ ལི༌ཝི༌པ༌ ཞུ༌ནུ༌ བླ༌མ༌ སྐོས༌ ཡང༌ ཁོ༌ མི༌ཀཧའེ༌ ཁང༌པའེ༌ ནང༌ང༌ དུགས༌། 13 མི༌ཀཧའེ༌ ཟེརས༌, “ཏ༌ ངའེ༌ ལི༌ཝི༌པ༌ ཞིག༌ བླ༌མ༌ སྐོས༌ པ༌སང༌ ཡ༌ཝའེ༌ ང༌ ཅིན༌ལབས༌ སལ༌ལ༌ ཛད༌ཨིན༌།”

18

མི༌ཀཧ༌ དང༌ དཱན༌ནི༌ མིར༌གྱུད༌།

18:1- 31

1 ཏེ༌ཏུས༌ ཨིས༌ར༌ཨེལ༌པ༌གུན༌ལ༌ གྱལ༌པོ༌ མེད༌པིན༌།

དཱན༌པ༌ མི༌སྡེའེ༌ ཚུགས༌ཏེ༌ དུག༌ཅེས༌ལ༌ ས༌ཀྱད༌ཞིག༌ ཙལ༌ལད༌པིན༌ ཅིའ༌ཟེར༌ན༌ ཞན༌ ཨིས༌ར༌ཨེལ༌པའེ༌ མི༌སྡེ༌གུན༌ནི༌ ནོར༌སྐལ༌ལ༌ ཐོབ༌ཁན༌ནི༌ ས༌ཆ༌ ང༌ཡོག༌ག༌ ལེན༌ ཚར༌ཏེ༌ ཨིན༌ནའང༌ དཱན༌པ༌ མི༌སྡེའེ༌ ཏ༌རུང༌ ཁོ༌རང༌གུན༌ནི༌ ས༌ཆ༌ ང༌ཡོག༌ག༌ ལེན༌ མ༌ཉན༌ན༌ ཨིན༌པིན༌། 2 དཱན༌པ༌གུན༌ནི༌ ཟོ༌རཧ༌ དང༌ ཨེཤ༌ཏ༌འོལ༌ གྲོང༌ཁྱེར༌པ༌ མག༌མི༌ ཀྲག༌པོ༌ ལྔ༌ སང༌ཝའེ༌ ཐོག༌ནེ༌ ས༌ཀྱད༌གུན༌ལ༌ ལྟའ༌ལ༌ ལམ༌ཅུགས༌ཏེ༌ ཟེརས༌, “སོང༌, ང༌དང༌ དུག༌ཅེས༌ལ༌ ས༌ཀྱད༌ཞིག༌ ལྟོས༌།”

མི༌གུན༌ ཨེཕ༌ར༌ཡིམ༌མི༌ རི༌ཡུལ༌ལི༌ ནང༌ང༌ མི༌ཀཧའེ༌ ཁང༌པ༌ ལེབ༌ ཡང༌ ཏེ༌རུ༌ ཁོང༌གུན༌ནི༌ ཚན༌བོ༌ ཕུདས༌། 3 ཁོང༌གུན༌ མི༌ཀཧའེ༌ ཁང༌པའེ༌ ནང༌ང༌ ཡོད༌ ཟ༌ནེ༌ ཁོང༌གུན༌ལ༌ སྤེ༌ར༌ ཏང༌ཚུལ༌བོའེ༌ ཀ༌ནེ༌ ཞུ༌ནུ༌བོ༌ ལི༌ཝི༌པ༌ ཨིན༌ཁན༌ ཤེས༌། ཁོང༌གུན༌ ཁོ༌ ཡོད༌ས༌ སོང༌ཏེ༌ ཏྲིས༌, “ཁྱོ༌རང༌ འི༌རུ༌ སུའི༌ ཁྱོངས༌? འི༌ ས༌ཆའེ༌ ནང༌ང༌ ཁྱོ༌རང༌ ཅི༌ ཅོའད༌? ཁྱོ༌རང༌ འི༌རུ༌ ཅི༌ཕིའ༌ ཡོངས༌པིན༌?”

4 མི༌ཀཧའེ༌ ཁོའེ༌ ཕིའ༌ ཅོ༌ཁན༌གུན༌ ཁོའེ༌ ཁོང༌གུན༌ལ༌ ཤདས༌ ཡང༌ ཟེརས༌, “ཁོའེ༌ ང༌ ལ༌ཆ༌ ཏངས༌ཏེ༌ བླ༌མའེ༌ ལས༌ ཅོ༌ཅེས༌ལ༌ སྐོས༌།”

5 ཏེ༌ནེ༌ ཁོང༌གུན༌ནི༌ ཁོའ༌ ཟེརས༌, “ཇུ༌ཇུ༌ ང༌ཞ༌གུན༌ནི༌ བེས༌པོ༌ ཁྲངས༌པོ༌ ལུས༌སོག༌ག༌ མི༌ ལུས༌སོག༌ མོལ༌ཏེ༌ དཀོན༌མཆོག༌ག༌ ཏྲིའ༌ ཛད༌།”

6 བླ༌མའེ༌ ཁོང༌གུན༌ལ༌ ལན༌སལས༌, “ཞི༌དེ༌ ཉམ༌པོ༌ སོང༌། ཁྱོ༌ཞའེ༌ བེས༌པོའ༌ ཡ༌ཝའེ༌ ཆོགས༌སྐྱོར༌ ཛད༌ཨིན༌།”

7 ཏེ༌ནེ༌ མི༌ ལྔ༌ཀོ༌ ཏེ༌ནེ༌ བིང༌ ཡང༌ ལཱ༌འིཤ༌ གྲོང༌ཁྱེར༌ལ༌ ལེབ༌། ཁོང༌གུན༌ནི༌ ཏེ༌རུ༌ དུག༌ཁན༌ནི༌ མི༌གུན༌ སི༌དོན༌པ༌ ཙོགས༌, སྤུང༌གོལ༌ལི༌ ཇིགས༌ནང༌ མེད༌པ༌ ཞི༌དེ༌ ནང༌ང༌ དུག༌ཁན༌, ཁོང༌གུན༌ནི༌ ས༌ཆའེ༌ ནང༌ང༌ ཅི༌ཚང༌མ༌ སྨིན༌ པ༌སང༌ ཁོང༌གུན༌ སྐྱིད༌པོ༌ དང༌ ཆུག༌པོ༌, ཁོང༌གུན༌ སི༌དོན༌པ༌གུན༌ནེ༌ མ༌ ཐག༌རིང༌ ཡང༌ ཉེ༌ཁོར༌རི༌ ཞན༌ གྱལ༌ཁམས༌གུན༌ ཉམ༌པོ༌ བྲེལ༌བྲུགས༌ མེད༌ཁན༌བོ༌ ཐོང༌།

8 མི༌ ལྔ༌ཀོ༌ ཟོ༌རཧ༌ དང༌ ཨེཤ༌ཏ༌འོལ༌ལ༌ ལོགས༌ཏེ༌ ལེབ༌བ༌ཅིག༌ ཁོང༌ངི༌ ཉེན༌གྲུང༌གུན༌ནི༌ ཁོང༌གུན༌ལ༌ ཏྲིས༌, “ཁྱོ༌ཞ༌གུན༌ལ༌ ཅི༌ གྱུས༌སོང༌?”

9 ཁོང༌གུན༌ནི༌ ལན༌ཏངས༌, “ཡོང༌ཤིག༌, ཁོང༌གུན༌ལ༌ སྤུང༌གོལ༌ ཅོ༌ཨིན༌། ཏེ༌ ས༌ཀྱད༌ མ༌ གྱལ༌ལ༌ ཡོད༌ཁན༌བོ༌ ང༌ཞ༌གུན༌ནི༌ ཐོང༌། ང༌དང༌གུན༌ ཅི༌ཕིའ༌ སྲུངས༌ཏེ༌ ཨིན༌? ཐེ༌ཚོམས༌ མ༌ཅོ༌, སྤུང༌གོལ༌ ཅོས༌ཏེ༌ ང༌ཡོག༌ག༌ ལེན༌ཨིན༌། 10 ཏེ༌རུ༌ ལེབ༌བ༌ཅིག༌ ཁྱོ༌ཞའེ༌ ཁོང༌གུན༌ སྤུང༌གོལ༌ལི༌ ཇིགས༌ནང༌ མེད༌པ༌ དུག༌ཁན༌བོ༌ ཐོང༌ཨིན༌། དཀོན༌མཆོག༌གི༌ མ༌ གྱ༌ཤན༌ དང༌ ཅའང༌ སྒོས༌དོམ༌ མེད༌ཁན༌ནི༌ ཏེ༌ ས༌ཀྱད༌པོ༌ ང༌དང༌གུན༌ནི༌ ལག༌ག༌ སལ༌ཏེ༌ ཨིན༌ནོག༌།”

11 ཏེ༌ནེ༌ དཱན༌ནི༌ མི༌སྡེའེ༌ ནང༌ནེ༌ མག༌མི༌ 600 མག༌གི༌ ཕིའ༌ གྲལ༌གྲིག༌ ཅོས༌ཏེ༌ ཟོ༌རཧ༌ དང༌ ཨེཤ༌ཏ༌འོལ༌ནེ༌ བིང༌། 12 ལམ༌བར༌ལ༌ ཁོང༌གུན༌ནི༌ ཡ༌ཧུ༌དཱའེ༌ ཡུལ༌ཇོངས༌ ཀི༌རི༌འཐ༌ ཡེ༌རིམ༌མི༌ ཉེ༌མོའ༌ ཀུར༌ ཙུགས༌ཏེ༌ དུགས༌། ཏེན༌ན༌བོའེ༌ ཞས༌ཏེ༌ ཀི༌རི༌འཐ༌ ཡེ༌རིམ༌མི༌ ནུབ༌ ཆོགས༌སི༌ ས༌ཀྱད༌པོའ༌ དག༌སའང༌ མ༌ཧ༌ནེཧ༌ དཱན༌ ཟེར༌ར༌ནོག༌། 13 ཏེ༌ཀ༌ནེ༌ ཁོང༌གུན༌ ཨེཕ༌ར༌ཡིམ༌མི༌ རི༌ཡུལ༌ལ༌ སོང༌ ཡང༌ མི༌ཀཧའེ༌ ཁང༌པའེ༌ ཉེ༌མོའ༌ ལེབ༌།

14 ཏེ༌ནེ༌ ལཱ༌འིཤ༌ ས༌ཀྱད༌དི༌ ནང༌ང༌ སང༌ཝ༌ ཐོག༌ནེ༌ ལྟ༌ ཆའ༌ཁན༌ནི༌ མི༌ ལྔ༌ཀོའེ༌ ཁོ༌རང༌གུན༌ནི༌ ཕྲོ༌པ༌གུན༌ལ༌ ཟེརས༌, “འི༌ ཁང༌པ༌ ཅིག༌གི༌ ནང༌ང༌ ཨེ༌ཕོད༌, ལྷ༌ལྷ༌མོ༌གུན༌, ཤིང༌ང༌ སྐོས༌ཏེ༌ མུལ༌ ཏུམས༌ཁན༌ནི༌ སྐུན༌དྲ༌ ཡོད༌ཁན༌བོ༌ ཁྱོ༌ཞ༌གུན༌ལ༌ གྱུས༌ཡོད༌ད༌? ཏ༌ ཅོ༌གོ༌ཤེས༌པོ༌ ང༌དང༌གུན༌ལ༌ གྱུས༌ཨིན༌ནོག༌།” 15 ཏེ༌ནེ༌ ཁོང༌གུན༌ མི༌ཀཧའེ༌ ཁང༌པ༌ ཆོགས༌ལ༌ སོང༌ ཀ༌རུ༌ ལི༌ཝི༌པ༌ ཞུན༌ནུ༌ དུག༌གད༌པིན༌ ཡང༌ ཁོའ༌ ཇུ༌ ཞུས༌། 16 དཱན༌པ༌ མག༌ཆ༌ གོན༌ཁན༌ནི༌ མག༌མི༌ 600 ཏེ༌ ཁང༌པའེ༌ གྱས༌སྒོའེ༌ཀ༌ ལངས༌ཏེ༌ དུགས༌། 17 བླ༌མ༌ དང༌ ལག༌ཆ༌ ཁུར༌ཏེ༌ ཡོད༌ཁན༌ནི༌ མག༌མི༌ 600 སྒོའེ༌ཀ༌ དུགས༌ཏེ༌ ཡོད༌ ཟ༌ནེ༌ སང༌ཝའེ༌ ཐོག༌ནེ༌ ས༌ཆའ༌ ལྟ༌ ཆའ༌ཁན༌ནི༌ མི༌ ལྔ༌ཀོ༌ ནང༌ཀུག༌ག༌ སོང༌ཏེ༌ ཤིང༌ང༌ སྐོས༌ཏེ༌ མུལ༌ ཏུམས༌ཁན༌ནི༌ སྐུན༌དྲ༌, ཨེ༌ཕོད༌ དང༌ ལྷ༌ལྷ༌མོ༌གུན༌ ཁུར༌ཏེ༌ ཁྱོངས༌།

18 མི༌ ལྔ༌ཀོ༌ མི༌ཀཧའེ༌ ཁང༌པའེ༌ ནང༌ང༌ སོང༌ཏེ༌ ཤིང༌ང༌ སྐོས༌ཏེ༌ མུལ༌ ཏུམས༌ཁན༌ནི༌ སྐུན༌དྲ༌, ཨེ༌ཕོད༌ དང༌ ལྷ༌ལྷ༌མོ༌གུན༌ ཁུར༌ཏེ༌ ཁྱོང༌ ཟ༌ནེ༌ བླ༌མའེ༌ ཁོང༌གུན༌ལ༌ ཟེརས༌, “ཁྱོ༌རང༌གུན༌ནི༌ ཅི༌ ཅོའད༌?”

19 ཁོང༌གུན༌ནི༌ ཁོའ༌ ལན༌ཏངས༌, “ཅུབ༌ ཅོད༌། སྤེ༌ར༌ ཅིག༌གའང༌ མ༌ཟེར༌། ང༌ཞ༌གུན༌ ཉམ༌པོ༌ ཡོངས༌ཏེ༌ ང༌ཞའེ༌ བླ༌མ༌ དང༌ ང༌ཞའ༌ ལབ༌ཞ༌ ཏང༌ཁན༌བོ༌ གྱུར༌, མི༌ ཅིག༌གི༌ བླ༌མ༌ སང༌ ཨིས༌ར༌ཨེལ༌པ༌ མི༌སྡེ༌ དང༌ མི༌རིགས༌གུན༌ནི༌ བླ༌མ༌ ཅོ༌ན༌ མི༌གྱལ༌ལ༌?” 20 བླ༌མ༌ ཁོང༌གུན༌ ཉམ༌པོ༌ ཆའ༌ལ༌ ཐད༌། ཨེ༌ཕོད༌, ལྷ༌ལྷ༌མོ༌གུན༌ དང༌ སྐོས༌ཁན༌ནི༌ སྐུ༌ ཁུར༌ཏེ༌ ཁོ༌ མག༌མི༌གུན༌ ཉམ༌པོ༌ སོང༌། 21 ཤེད༌མེད༌ མི༌གུན༌, སེམས༌ཅན༌གུན༌ དང༌ ནོར༌གུན༌ དུན༌ལ༌ ཏངས༌ཏེ༌ དཱན༌པ༌གུན༌ནི༌ བེས༌ ཡང༌སྐྱར༌ གོ༌ཟུག༌།

22 ཁོང༌གུན༌ མི༌ཀཧའེ༌ ཁང༌པ༌ནེ༌ བན༌ཤིག༌ ཐག༌རིང༌ང༌ སོང༌ ཚར༌ར༌ཅིག༌ མི༌ཀཧའེ༌ ཁོའེ༌ ཉེ༌ཁོར༌ལ༌ དུག༌ཁན༌ མི༌གུན༌ བོད༌ཏེ༌ དཱན༌པ༌གུན༌ལ༌ ཏེད༌ཏེ༌ ཁྱེརས༌། 23 ཁོང༌གུན༌ནི༌ ཀུ༌ཅོ༌ ཏངས༌ཏེ༌ བོད༌ད༌ཅིག༌ དཱན༌པ༌གུན༌ནི༌ གྱབ༌ལོགས༌ཏེ༌ ལྟས༌ ཡང༌ ཟེརས༌, “ཁྱོ༌རང༌ངི༌ འི༌ མི༌གུན༌ ང༌ཞའ༌ ནོལ༌ལ༌ལ༌ བོད༌ཏེ༌ ཅི༌ སམ༌མ༌རག༌?”

24 མི༌ཀཧའེ༌ ལན༌ཏངས༌, “ངའེ༌ ཅོ༌ཁན༌ནི༌ ལྷ༌ལྷ༌མོ༌གུན༌ དང༌ ངའེ༌ བླ༌མ༌ ཁྱོ༌ཞའེ༌ ཀོགས༌ཏེ༌ ཁྱེརས༌ པ༌སང༌ ངའེ༌ ལག༌ག༌ ཅའང༌ ལུས༌ཏེ༌ མེད༌། ཏེ༌ནེ༌ ཁྱོ༌རང༌ང༌ ཅི༌ སོང༌ ཟེར༌ཏེ༌ ཁྱོ༌ཞའེ༌ ཅིའ༌ ཏྲིའད༌?”

25 དཱན༌པ༌གུན༌ནི༌ ལན༌ཏངས༌, “རང༌ངི༌ ལྕེའ༌ ཉ༌ར༌ གྱོབ༌, ཏེ༌ མན༌ན༌ ང༌ཞའེ༌ ཕྲོ༌ནེ༌ སྲོན༌ཇན༌ མི༌གུན༌ནི༌ ཁྱོ༌ཞའ༌ སྤུང༌གོལ༌ ཅོས༌ཏེ༌ ཁྱོ༌རང༌ དང༌ ཁྱོ༌རང༌ངི༌ ནང༌མི༌གུན༌ སད༌ཨིན༌།” 26 ཏེ༌ནེ༌ དཱན༌པ༌གུན༌ ཁོང༌གུན༌ ཆེན༌ ཡོད༌ཁན༌ནི༌ ལམ༌ནེ༌ སོང༌ ཡང༌ མི༌ཀཧ༌ ཁོང༌གུན༌ མ༌ ཤེད༌ཅན༌ ཡོད༌ཁན༌བོ༌ ཧ༌གོ༌ པ༌སང༌ ཁོ༌ ལོགས༌ཏེ༌ ཁོ༌རང༌ངི༌ ཁང༌པ༌ སོང༌།

27 ཏེ༌ ཟུག༌གི༌ ཁོང༌གུན༌ནི༌ མི༌ཀཧའེ༌ སྐུན༌དྲ༌གུན༌ དང༌ ཁོའེ༌ བླ༌མ༌ ཁྲིད༌ཏེ༌ ཞི༌དེ༌ དང༌ ཇིགས༌ནང༌ མེད༌ད༌ དུག༌ཁན༌ ལཱ༌འིཤ༌པ༌གུན༌ལ༌ སྤུང༌གོལ༌ ཅོས༌ཏེ༌ ཁོང༌གུན༌ ར༌འི༌ ཉམ༌པོ༌ སདས༌ ཡང༌ གྱལ༌ས༌ མེའ༌ སྲག༌ཏེ༌ མེད༌ཁན༌ ཅོས༌། 28 ཁོང༌གུན༌ སྐྱོབ༌བ༌ སུའང༌ མ༌ཡོངས༌ ཅིའ༌ཟེར༌ན༌ ཁོང༌གུན༌ སི༌དོན༌ནེ༌ མ༌ ཐག༌རིང༌ང༌ དུག༌གད༌པིན༌ ཡང༌ ཉེ༌མོ༌ ཡོད༌ཁན༌ ཞན༌གུན༌ ཉམ༌པོ༌ ཁོང༌གུན༌ནི༌ བྲེལ༌ མེད༌པིན༌། ཏེ༌ གྱལ༌ས༌ བེཐ༌ རེ༌ཧོབ༌ ལུང༌པའེ༌ ནང༌ང༌ ཡོད༌ཏེ༌ ཨིན༌ནོག༌།

དཱན༌པ༌གུན༌ནི༌ ཡང༌སྐྱར༌ གྱལ༌ས༌ རྩིགས༌ ཡང༌ ཏེ༌རུ༌ ཚུགས༌ཏེ༌ དུགས༌། 29 སྔུན༌ལ༌ ཏེ༌ གྱལ༌ས༌ ལཱ༌འིཤ༌ ཟེར༌ནའང༌ དཱན༌པ༌གུན༌ནི༌ ཏེ༌བོའ༌ ཁོང༌རང༌གུན༌ནི༌ ཕ༌མེས༌པོ༌ ཨིས༌ར༌ཨེལ༌ ཡང༌ན༌ ཡ༌ཀོབ༌བི༌ བུ༌ཚ༌ དཱན༌ མིང༌ང༌ ཏགས༌། 30 ཏེ༌རུ༌ དཱན༌པ༌གུན༌ནི༌ སྐུན༌དྲའ༌ ཅོལས༌ ཡང༌ མོ༌ཟེས༌སི༌ ཚ༌འོ༌ གེར༌ཤོམ༌མི༌ བུ༌ཚ༌ ཡོ༌ན༌ཐན༌ ཁོ༌རང༌གུན༌ནི༌ བླ༌མ༌ སྐོས༌ ཡང༌ ཨིས༌ར༌ཨེལ༌པ༌གུན༌ ཨ༌སི༌རི༌ཡཱ༌ ཟུམས༌ཏེ༌ ཁྱེར༌ཁྱེར༌ ཚག༌པ༌ ཁོའེ༌ བུ༌ཚ༌གུན༌ དཱན༌པ༌གུན༌ནི༌ བླ༌མ༌ ཨིན༌པིན༌། 31 དཀོན༌མཆོག༌ག༌ ཅོལ༌སའེ༌ ཏམ༌པའེ༌ ཀུར༌ ཤི༌ལོཧའེ༌ ནང༌ང༌ ཡོད༌ཏེའང༌ ཁོང༌གུན༌ནི༌ མི༌ཀཧའེ༌ ཅོ༌ཁན༌ནི༌ སྐུན༌དྲའ༌ ཅོལ༌ལད༌པིན༌།

19

ལི༌ཝི༌པ༌ དང༌ ཁོའེ༌ ཚེ༌ཡོག༌ ན༌མ༌།

19:1- 30

1 ཏེ༌ ཏུས༌ ཨིས༌ར༌ཨེལ༌ལི༌ ནང༌ང༌ གྱལ༌པོ༌ མེད༌པིན༌།

ཏ༌ ཨེཕ༌ར༌ཡིམ༌མི༌ རི༌ཡུལ༌ལི༌ གམ༌ཡུལ༌ལི༌ ནང༌ང༌ དུག༌ཁན༌ ལི༌ཝི༌པ༌ མི༌ཞིག༌གི༌ ཡ༌ཧུ༌དཱའེ༌ ཡུལ༌ཇོངས༌སི༌ བེད༌ལེ༌ཧེམ༌ནེ༌ ཚེ༌ཡོག༌ ན༌མ༌ ཁྱོངས༌། 2 ཨིན༌ནའང༌ ཏེ༌ བུ༌མོའ༌ ཁོའེ༌ཀ༌ སྲོ༌ ཡོངས༌པ༌ ཁོ༌ ཕངས༌ཏེ༌ བེད༌ལེ༌ཧེམ༌མ༌ ཁོ༌རང༌ངི༌ ཨ༌བའེ༌ ཁང༌པ༌ ལོགས༌ཏེ༌ སོང༌། ཁོ༌ ཏེ༌རུ༌ དུགས༌ཏེ༌ ཟླ༌ཝ༌ ཞི༌ སོང༌ 3 ཏེ༌ནེ༌ ཁོའེ༌ མག༌པ༌ ཁོའ༌ ཧ༌གོ༌ཅུགས༌ཏེ༌ ལོགས༌ཏེ༌ ཁྱོང༌ང༌ བེད༌ལེ༌ཧེམ༌མ༌ སོང༌། ཁོ༌ ཉམ༌པོ༌ ཡོག༌པོ༌ དང༌ བུང༌བུ༌ ཉིས༌ ཡོད༌པིན༌། བུ༌མོའེ༌ ཁོ༌ ཁོ༌རང༌ངི༌ ཨ༌བའེ༌ ཁང༌པའེ༌ ནང༌ང༌ ཁྲིད༌ཏེ༌ ཁྱེརས༌ ཡང༌ ཁོ༌ ཐོང༌ང༌ཅིག༌ ཨ༌བའེ༌ མ༌ཐད༌པོ༌ ཉམ༌པོ༌ ཁོའ༌ གའ༌སུས༌ ཞུས༌། 4 ཁོའེ༌ ན༌མའེ༌ ཨ༌བའེ༌ ཁོའ༌ ཞག༌ ཁ༌ཅིག༌ དུགས༌ཅེས༌ལ༌ ཟེར༌པ༌ ཁོ༌ ཨ༌བ༌ ཉམ༌པོ༌ ཟའ༌ཨིན༌, ཐུང༌ཨིན༌ ཏེ༌རུ༌ ཉིད༌ལོགས༌ཏེ༌ ཞག༌མ༌ སུམ༌ དུགས༌།

5 ཞག༌ ཞི༌པའེ༌ ཞག༌ག༌ ཁོང༌གུན༌ ང༌མོ༌ནེ༌ ལངས༌ ཡང༌ ལོགས༌ཏེ༌ ཆ༌ཅེས༌ལ༌ གྲལ༌གྲིག༌ ཅོས༌, ཨིན༌ནའང༌ ཨ༌བའེ༌ ཁོ༌རང༌ངི༌ བུ༌མོའེ༌ མག༌པ༌ ཟེརས༌, “ཟན༌ ཟོས༌ཏེ༌ ཀྲོད༌པ༌ བྲངས༌ ཅུག༌ཏེ༌ སོང༌།” 6 ཏེ༌ནེ༌ ཁོང༌ ཉིས༌ཀོ༌ ཟའ༌ཅེས༌ དང༌ ཐུང༌ཅེས༌ལ༌ སའེ༌ཀ༌ དུགས༌། བུ༌མོའེ༌ ཨ༌བའེ༌ ཟེརས༌, “དི༌རིང༌ ཚན༌བོ༌ དུག༌ཏེ༌ སྐྱིད༌པོ༌ ཅོའ༌ ཛད༌།” 7 ཡང༌ ཁོ༌ ཆ༌ཅེས༌ལ༌ ལངས༌ས༌ཅིག༌ ཁོའེ༌ ན༌མའེ༌ ཨ༌བའེ༌ ཁོའ༌ དུག༌ཅེས༌ལ༌ རང༌གྱལ༌ ཏངས༌པ༌ ཁོ༌ ཏེ༌ ཚན༌བོ༌ ཏེ༌རུ༌ དུགས༌། 8 ཞག༌ ལྔ༌པའི༌ ཞག༌ག༌ ང༌མོ༌ནེ༌ ཁོ༌ ཆ༌ཅེས༌ལ༌ ལངས༌ས༌ཅིག༌ བུ༌མོའེ༌ ཨ༌བའེ༌ ཟེརས༌, “ཟན༌ ཟོས༌ཏེ༌ ཀྲོད༌པ༌ བྲངས༌ ཅུག༌ཏེ༌ ཉིང༌གུང༌ ཚོག༌པ༌ སྲུང༌།” ཁོང༌ ཉིས༌ཀོ༌ དུགས༌ཏེ༌ ཟོས༌།

9 ཏེ༌ནེ༌ ཁོ༌ ཁོ༌རང༌ངི༌ ཚེ༌ཡོག༌ ན༌མ༌ དང༌ ཡོག༌པོ༌ ཉམ༌པོ༌ ཆ༌ཅེས༌ལ༌ ལངས༌ས༌ཅིག༌ ཁོའེ༌ ན༌མའེ༌ ཨ༌བའེ༌ ཁོའ༌ ཟེརས༌, “ལྟོས༌སའང༌ ཕི༌ཏོག༌ ཆ༌ ཚར༌ཏོག༌, ཚན༌བོ༌ འི༌རུ༌ དུག༌། ཉི༌མ༌ བུད༌ ཚར༌ཀྱིས༌ དུག༌, དུགས༌ཏེ༌ སྐྱིད༌པོ༌ ཅོས༌། ཐོ༌རེ༌ ང༌མོ༌ནེ༌ ལངས༌ཏེ༌ ཁྱོ༌རང༌ ཁང༌པ༌ ལོགས༌ཏེ༌ སོང༌།” 10 ཨིན༌ནའང༌ ཡང༌ ཚན༌ཞིག༌ དུག༌ཉིན༌ མེད༌པ༌ ཁོ༌ ཁོ༌རང༌ངི༌ གྱབ༌ཆ༌ སྟད༌ཁན༌ནི༌ བུང༌བུ༌ ཉིས༌ཀོ༌ དང༌ ན༌མ༌ ཁྲིད༌ཏེ༌ ཡེ༌བས༌ ཡང༌ན༌ ཡེ༌རུ༌ཤ༌ལེམ༌ ཆོགས༌ལ༌ བིངས༌།

11 ཁོང༌གུན༌ ཡེ༌བས༌སི༌ གྱལ༌སའེ༌ ཉེ༌མོའ༌ ལེབ༌བ༌ཅིག༌ མུན༌གྲིག༌ ཆ༌ཀྱིས༌ ཡོད༌པིན༌། ཡོག༌པོའེ༌ ཁོ༌རང༌ངི༌ སྤོན༌བོའ༌ ཟེརས༌, “སྐྱོད༌, ཡེ༌བས༌པའེ༌ གྱལ༌སའེ༌ ནང༌ང༌ ཚན༌བོ༌ དུག༌ཨིན༌།”

12 སྤོན༌བོའེ༌ ལན༌ཏངས༌, “མན༌ ཨིས༌ར༌ཨེལ༌པ༌ མན༌ཁན༌ ཞན༌མི༌གུན༌ནི༌ གྱལ༌སའེ༌ ནང༌ང༌ ང༌དང༌ མི༌ དུག༌། ང༌དང༌གུན༌ གི༌བེའཧ༌ ནང༌ང༌ དུག༌ག༌ ཆེན༌། 13 ཡོང༌, ང༌དང༌གུན༌ གི༌བེའཧ༌ ཡ༌ ར༌མཧ༌ ལེབ༌ཅེས༌སི༌ རྩོན༌གྲུས༌ ཅོ༌ཨིན༌ ཡང༌ ཏེ༌ ཉིས༌ཀོའེ༌ ནང༌ནེ༌ ཅིག༌པོའེ༌ ནང༌ང༌ ང༌དང༌ངི༌ ཚན༌བོ༌ པུད༌ཨིན༌།” 14 ཏེ༌ནེ༌ ཁོང༌གུན༌ སོང༌ ཡང༌ ཁོང༌གུན༌ བེན༌ཡཱ༌མིན༌པ༌གུན༌ དུག༌སའེ༌ གི༌བེའཧ༌ ཉེ༌མོའ༌ ལེབ༌བ༌ཅིག༌ ཉི༌མ༌ སྐྱོད༌། 15 ཏེ༌རུ༌ ཚན༌བོ༌ དུག༌ཅེས༌ལ༌ ཁོང༌གུན༌ གྱལ༌སའེ༌ སྐྱིལ༌ལ༌ ཡོད༌ཁན༌ ཁྲོམས༌སི༌ ནང༌ང༌ སོང༌ཏེ༌ དུགས༌། ཨིན༌ནའང༌ སུ༌ཞིག༌གིའང༌ ཁོང༌གུན༌ ཁོ༌རང༌ངི༌ ཁང༌པའེ༌ ནང༌ང༌ ཚན༌བོ༌ དུག༌ཅེས༌ལ༌ མ༌ཁྱེརས༌།

16 ཏེན༌ན༌ ཕི༌ཏོག༌ ཨེཕ༌ར༌ཡིམ༌མི༌ རི༌ཡུལ༌པ༌ གི༌བེའཧ༌ ནང༌ང༌ དུག༌ཁན༌ མི༌རྒད༌པོ༌ ཞིག༌ ཞིང༌ངི༌ཀ༌ ལས༌ ཅོས༌ཏེ༌ ལོགས༌ཏེ༌ ཡོང༌ངད༌པིན༌། 17 ཁོའ༌ གྱལ༌སའེ༌ སྐྱིལ༌ལ༌ ཁྲོམས༌སི༌ ནང༌ང༌ བེས༌པ༌ རིག༌ ཐོང༌ང༌ཅིག༌ ཁོའེ༌ ཁོང༌གུན༌ལ༌ ཏྲིས༌, “ཁྱོ༌ཞའ༌ ཀ༌རུ༌ ཆ༌ཅེན༌ ཡང༌ ཀ༌ནེ༌ ཡོངས༌པིན༌?”

18 བུ༌ཚའེ༌ ལན༌ཏངས༌, “ང༌ཞ༌གུན༌ ཡ༌ཧུ༌དཱའེ༌ ཡུལ༌ཇོངས༌སི༌ བེད༌ལེ༌ཧེམ༌ནེ༌ ཡོངས༌པིན༌ ཡང༌ ཨེཕ༌ར༌ཡིམ༌ རི༌ཡུལ༌ལི༌ གམ༌ཡུལ༌ལ༌ ཆ༌ཅེས༌ ཨིན༌ ཀ༌རུ༌ ང༌ དུག༌གད༌། ཡང༌ ཡ༌ཧུ༌དཱའེ༌ ཡུལ༌ཇོངས༌སི༌ བེད༌ལེ༌ཧེམ༌མ༌ སོང༌པིན༌ ཡང༌ དག༌ས༌ ང༌ ཡ༌ཝ༌ ཅོལ༌སའེ༌ ནས༌ས༌ ཆ༌ཅེས༌ ཨིན༌། ཨིན༌ནའང༌ སུ༌ཞིག༌གིའང༌ ང༌ ཁོ༌རང༌གུན༌ནི༌ ཁང༌པའེ༌ ནང༌ང༌ མ༌ཁྱེརས༌། 19 ང༌ཞའེ༌ ལག༌ག༌ ང༌ཞའ༌ རང༌ངི༌ བུང༌བུའི༌ ཕིའ༌ ཕུག༌མ༌ དང༌ རྩའ༌ ཡང༌ ང༌རང༌, བུ༌མོ༌ དང༌ ངའེ༌ ཡོག༌པོའེ༌ ཕིའ༌ ཏ༌གི༌ དང༌ རྒུན༌ཆང༌ ཡོད༌། ང༌ཞ༌གུན༌ལ༌ ཅའང༌ སྒོས༌དོམ༌ མེད༌།”

20 མི༌རྒད༌པོའེ༌ ཟེརས༌, “ཉེ༌ཞའ༌ ངའེ༌ ཁང༌པའེ༌ ནང༌ང༌ གའ༌སུས༌ ཞུའད༌། ཉེ༌ཞའ༌ སྒོས༌དོམ༌ ཡོད༌ཁན༌གུན༌ ངའེ༌ ཏང༌ཨིན༌, གྱལ༌སའེ༌ ཁྲོམས༌སི༌ ནང༌ང༌ ཚན༌ ཕུད༌ད༌ མ༌ཛད༌།” 21 ཏེ༌ནེ༌ ཁོའེ༌ ཁོང༌གུན༌ ཁོ༌རང༌ངི༌ ཁང༌པ༌ ཁྱེརས༌ ཡང༌ བུང༌བུ༌གུན༌ལ༌ རྩའ༌ ཏངས༌། ཁོང༌རང༌གུན༌ནི༌ རྐང༌པ༌ ཁྲུས༌ཏེ༌ སྟིང༌ནེ༌ ཁོང༌གུན༌ནི༌ ཟན༌ ཟོས༌ ཡང༌ ཐུངས༌།

22 ཁོང༌གུན༌ནི༌ ཟེན༌ ཐུང༌ཨིན༌ སྐྱིད༌པོ༌ ཅོ༌ ཟ༌ནེ༌ གྱལ༌སའེ༌ བུ༌ཚ༌ ངན༌པ༌གུན༌ནི༌ ཁང༌པའ༌ སྐོར༌ཏེ༌ སྒོ༌ སྲན༌ཏྲེ༌ རྡུང༌ཨིན༌ ཁང༌པའེ༌ དག༌པོ༌ མི༌རྒད༌པོ༌བོའ༌ ཀུ༌ཅོ༌ ཏངས༌ཏེ༌ ཟེརས༌, “ཁྱོ༌རང༌ངི༌ ཁང༌པའ༌ ཁྱོང༌ཁན༌ བེས༌པ༌ བུ༌ཚ༌ ཉམ༌པོ༌ ང༌ཞའ༌ ལུས༌བྲེལ༌ ཅོ༌ཉན༌ཅེས༌ལ༌ ཁོ༌ ཕི༌ལོག༌ག༌ ཕིངས༌ཏེ༌ ཁྱོང༌།”

23 ཁང༌པའེ༌ དག༌པོ༌བོ༌ ཕི༌ལོག༌ག༌ སོང༌ཏེ༌ ཁོང༌གུན༌ལ༌ ཟེརས༌, “མན༌, ངའེ༌ ཛ༌འོ༌གུན༌ འི༌ཟུག༌ ངན༌པ༌ ལས༌ མ༌ཅོ༌ཤིག༌། ཁོ༌ ངའེ༌ གྲོན༌པོ༌ ཨིན༌ནོག༌, ཇུ༌ཇུ༌ ཏེ༌ཟུག༌ ཁྲེལ༌མེད༌དི༌ ལས༌ མ༌ཅོ༌ཤིག༌། 24 ལྟོས༌, བུ༌ཚ༌ ལག༌པ༌ མ༌ཐུག༌ཁན༌ ངའེ༌ བུ༌མོ༌ དང༌ ཁོའེ༌ ཚེ༌ཡོག༌ ན༌མ༌ འི༌ཀ༌ནེ༌, ངའེ༌ ཁོང༌གུན༌ ཕི༌ལོག༌ག༌ ཕིངས༌ཏེ༌ ཁྱོང༌ཨིན༌ ཡང༌ ཁོང༌གུན༌ ཉམ༌པོ༌ ཁྱོ༌ཞའེ༌ ཅི༌ ཅོ༌ཨིན༌ སམ༌ནའང༌ ཅོས༌ ཨིན༌ནའང༌ འི༌ བུ༌ཚ༌ ཉམ༌པོ༌ ཏེ༌ཟུག༌ ཁྲེལ༌མེད༌དི༌ ལས༌ མ༌ཅོ༌།”

25 ཁོང༌གུན༌ནི༌ ཁོའེ༌ ཟེར༌ཁན༌བོའ༌ མ༌ཉནས༌། ཏེ༌ནེ༌ ལི༌ཝི༌པ༌བོའེ༌ ཁོ༌རང༌ངི༌ ཚེ༌ཡོག༌ ན༌མ༌ ཁོང༌གུན༌ ཡོད༌ས༌ ཕི༌ལོག༌ག༌ ཕིངས༌ཏངས༌ ཡང༌ ཁོང༌གུན༌ནི༌ ཚན༌ གང༌པོ༌ བུ༌མོ༌ ཉམ༌པོ༌ ལུས༌བྲེལ༌ དང༌ ངན༌པ༌ ཅོས༌ཏེ༌ ནམ༌ལངས༌ལ༌ ཁོ༌ ཆ༌ཅུགས༌། 26 བུ༌མོ༌ ཁོའེ༌ སྤོན༌བོ༌ དུག༌སའེ༌ ཁང༌པ༌ ལོགས༌ཏེ༌ སོང༌ ཨིན༌ནའང༌ སྒོའེ༌ཀ༌ གྱེལ༌པ༌ ཏེ༌ཀ༌ ཉི༌མ༌ ཤར༌ཤར༌ ཚག༌པ༌ ལུས༌།

27 ང༌མོ༌ ཁོའེ༌ སྤོན༌བོ༌ ལངས༌ཏེ༌ ཁང༌པའ༌ ཆ༌ཅེས༌ལ༌ སྒོ༌ ཕེའ༌ཅིག༌ ཁོའ༌ ཁོ༌རང༌ངི༌ ཚེ༌ཡོག༌ ན༌མ༌ སྒོ༌ཐེམས༌སི༌ཀ༌ ལག༌པ༌ ཐམས༌ཏེ༌ གྱེལ༌ཏེ༌ ཡོད༌ཁན༌བོ༌ ཐོང༌། 28 ཁོའེ༌ བུ༌མོའ༌ ཟེརས༌, “ལོངས༌, ང༌དང༌ ཆེན༌།” ཨིན༌ནའང༌ ལན༌ མ༌ཐོབ༌པ༌ ཁོའེ༌ བུ༌མོའེ༌ རོ༌ ཁོ༌རང༌ངི༌ བུང༌བུའི༌ཀ༌ ཀལ༌ཏེ༌ ཁང༌པ༌ སོང༌།

29 ཁང༌པ༌ ལེབ༌བ༌ཅིག༌ ཁོའེ༌ ཁོ༌རང༌ངི༌ ཚེ༌ཡོག༌ ན༌མའེ༌ རོ༌ ཀྲི༌ ཉམ༌པོ༌ ཏུམ༌པ༌ རྕུག༌ཉིས༌སི༌ ནང༌ང༌ ཅདས༌ ཡང༌ ཨིས༌ར༌ཨེལ༌པའེ༌ མི༌སྡེ༌ རེ༌རེའ༌ ཀལས༌། 30 ཏེ༌བོ༌ ཐོང༌ཁན༌ ཚང༌མའེ༌ ཟེརས༌, “ཨིས༌ར༌ཨེལ༌པ༌གུན༌ ཨི༌ཇིབ༌ནེ༌ བིངས༌ཏེ༌ ཡོངས༌པ༌ནེ༌ དག༌ས༌ ཚོག༌པ༌ འི༌ ཙོགས༌ཤིག༌ མ༌ནེ༌ མ༌ཐོང༌ ཡ༌ མ༌ཚོར༌། འི༌བོའེ༌ སྐོར༌ལ༌ སམ༌བ༌ སྲན༌ཏྲེ༌ ཏངས༌ཏེ༌ ཐག༌ཅོད༌ཤིག༌ ང༌དང༌གུན༌ནི༌ ཅི༌ ཅོ༌གོས༌?”

20

ཨིས༌ར༌ཨེལ༌པ༌གུན༌ནི༌ བེན༌ཡཱ༌མིན༌པ༌གུན༌ལ༌ མག༌ ཏངས༌།

20:1- 48

1 ཏེ༌ནེ༌ བྱང༌ ཆོགས༌སི༌ གྱལ༌ས༌ དཱན༌ནེ༌ ཏངས༌ཏེ༌ ལྷོ༌ ཆོགས༌སི༌ གྱལ༌ས༌ བེར༌ཤེ༌བ༌ ཚོག༌པ༌ ཡང༌ ཤར༌ ཆོགས༌སི༌ གི༌ལེད༌དི༌ ཡུལ༌ཇོངས༌ནེ༌ ཨིས༌ར༌ཨེལ༌པ༌ ཚང༌མ༌ བིངས༌ ཡང༌ ཅིག༌གྲིལ༌ སོང༌ཏེ༌ མིཟ༌པཧའེ༌ ནང༌ང༌ ཡ༌ཝའེ༌ སྐུན༌དུན༌ལ༌ ཛོམས༌། 2 དཀོན༌མཆོག༌གི༌ མི༌གུན༌ ཛོམས༌ཏེ༌ ཡོད༌ས༌ ཨིས༌ར༌ཨེལ༌ལི༌ མི༌སྡེ༌ 11པོའེ༌ སྤོན༌བོ༌གུན༌ ཁོང༌རང༌གུན༌ནི༌ ནས༌སའེ༌ཀ༌ དུགས༌, ཏེ༌རུ༌ ར༌འི༌ ཁུར༌ཁན༌ མག༌མི༌ 400,000 ཡོད༌པིན༌། 3 ༼བེན༌ཡཱ༌མིན༌པ༌གུན༌ལ༌ ཞན༌ ཨིས༌ར༌ཨེལ༌པ༌གུན༌ ཀེན༌ལ༌ མིཟ༌པཧའ༌ སོང༌ཁན༌བོ༌ ཚོར༌།༽ ཨིས༌ར༌ཨེལ༌པ༌གུན༌ནི༌ ཟེརས༌, “འི༌ ནས༌ལུག༌ ངན༌པ༌བོ༌ ཀ༌ཟུག༌གི༌ ཇུང༌ ང༌ཞའ༌ ཤོད༌དའང?”

4 ཏེ༌ནེ༌ སད༌ཁན༌ནི༌ བུ༌མོའེ༌ མག༌པ༌ ལི༌ཝི༌པ༌བོའེ༌ ཁོང༌གུན༌ལ༌ ཟེརས༌, “ང༌ དང༌ ངའེ༌ ཚེ༌ཡོག༌ ན༌མ༌ ཉིས༌ཀོ༌ བེན༌ཡཱ༌མིན༌ནི༌ ཡུལ༌ཇོངས༌ གི༌བེའཧ༌ ནང༌ང༌ ཚན༌བོ༌ དུག༌ག༌ལ༌ སོང༌པིན༌། 5 ཚན༌ནི༌ ཏུས༌ལ༌ གི༌བེའཧ༌པ༌ བུ༌ཚ༌གུན༌ ཡོངས༌ཏེ༌ ང༌ཞའ༌ དུག༌སའེ༌ ཁང༌པ༌ ཐའ༌ སྐོརས༌། ང༌ སད༌ཅེས༌ ཅོས༌ ཡང༌ ཚན༌ གང༌པོ༌ ངའེ༌ ཚེ༌ཡོག༌ ན༌མ༌ ཝང༌ ཉམ༌པོ༌ ལུས༌བྲེལ༌ ཅོས༌པ༌ ཁོ༌ ཤི༌། 6 ཨིས༌ར༌ཨེལ༌ལི༌ ནང༌ང༌ ཏེ༌ཙོགས༌ ཁྲེལ༌མེད༌དི༌ ལས༌ ཅོ༌ཁན༌བོ༌ གྱུས༌ ཆ༌ཅེས༌ལ༌ ངའེ༌ ང༌རང༌ངི༌ ཚེ༌ཡོག༌ ན༌མའེ༌ རོ༌ ཁྱོངས༌ཏེ༌ ཏུམ༌པ༌ 12 ནང༌ང༌ ཅད༌ཏེ༌ ཁྱོ༌ཞའེ༌ མི༌སྡེ༌ རེ༌རེའ༌ ཀལ༌པིན༌། 7 ཏ༌ ཏེ༌བོའེ༌ སྐོར༌ལ༌ ཅི༌ ཅོ༌གོས༌ཤེས༌པོ༌ ཁྱོ༌ཞའ༌ ཨིས༌ར༌ཨེལ༌པ༌ ཚང༌མའེ༌ ཐག༌ཅོད༌།”

8 མི༌ ཚང༌མ༌ ཅིག༌གྲིལ༌ སོང༌ཏེ༌ ཟེརས༌, “ང༌དང༌ སུའང༌ ཁང༌པ༌ མི༌ཆ༌། ང༌དང༌ སུ༌ཞིག༌གའང༌ རང༌ངི༌ ཁང༌པ༌ ལོགས༌ཏེ༌ མི༌ཆ༌། 9 ཨིན༌ནའང༌ ཏ༌ གི༌བེའཧ༌པ༌གུན༌ལ༌ ང༌དང༌ངི༌ འི༌བོ༌ ཅོ༌ཨིན༌། ཏག༌རིལ༌ ཏངས༌ཏེ༌ བིང༌ཁན༌ ནང༌ཞིན༌ ང༌དང༌གུན༌ནི༌ ཁོང༌གུན༌ནི༌ཀ༌ སྤུང༌གོལ༌ ཅོ༌ཨིན༌། 10 ང༌དང༌གུན༌ནི༌ ཨིས༌ར༌ཨེལ༌པ༌ མག༌མི༌ ཚང༌མའེ༌ ནང༌ནེ༌ རྕུ༌ཁག༌པོ༌, ཁར༌ཇི༌ གྲལ༌གྲིག༌ ཅོ༌ཅེས༌ལ༌ སྐོས༌ཏེ༌ ཞན༌ ཚང༌མ༌, ཨིས༌ར༌ཨེལ༌ལི༌ ནང༌ང༌ ཏེ༌ཟུག༌ ཁྲེལ༌མེད༌དི༌ ལས༌ ཅོ༌ཅེས༌སི༌ ཕིའ༌ བེན༌ཡཱ༌མིན༌ ཡུལ༌ཇོངས༌སི༌ གི༌བེའཧ༌པ༌གུན༌ལ༌ འོས༌པ༌ ཨིན༌ཁན༌ནི༌ ཆད༌པ༌ ཏང༌ང༌ ཆེན༌།” 11 ཏེ༌ནེ༌ ཨིས༌ར༌ཨེལ༌པ༌ ཚང༌མ༌ ཛོམས༌ ཡང༌ ཏེ༌ གྱལ༌སའེ༌ གྱབ༌གལ༌ལ༌ ཅིག༌གྲིལ༌ སོང༌།

12 ཨིས༌ར༌ཨེལ༌ལི༌ མི༌སྡེ༌གུན༌ནི༌ བེན༌ཡཱ༌མིན༌ནི༌ མི༌སྡེའེ༌ གང༌པོའེ༌ ནང༌ང༌ མི༌གུན༌ ལམ༌ཅུགས༌ཏེ༌ ཏྲིས༌, “ཁྱོ༌ཞ༌གུན༌ནི༌ ཕྲོའ༌ མི༌ངན༌པ༌ ཁ༌ཅིག༌གི༌ ཁྲེལ༌མེད༌ ལས༌ ཅོས༌ཁན༌བོ༌ ཁྱོ༌ཞའ༌ གྱུས༌ ཡོད༌ད༌? 13 ཏ༌ གི༌བེའཧ༌པ༌ ཏེ༌ མི༌ངན༌གུན༌ ང༌ཞའེ༌ ལག༌ག༌ སྟོད༌ ཏེ༌ནེ༌ ང༌ཞ༌གུན༌ནི༌ ཁོང༌གུན༌ སད༌ཏེ༌ ཨིས༌ར༌ཨེལ༌ལི༌ ནང༌ང༌ ཅོ༌ཁན༌ནི༌ ངན༌པ༌ མེད༌ཁན༌ ཅོ༌ཨིན༌།”

ཨིན༌ནའང༌ ཁོང༌གུན༌ནི༌ ཟེར༌ཁན༌བོའ༌ བེན༌ཡཱ༌མིན༌པ༌གུན༌ནི༌ མ༌ཉེནས༌། 14 གྲོང༌ཁྱེར༌གུན༌ནེ༌ བེན༌ཡཱ༌མིན༌པ༌གུན༌ ཡོངས༌ཏེ༌ གི༌བེའཧ༌ ནང༌ང༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ ནོལ༌ལ༌ལ༌ ཛོམས༌། 15 ཏེན༌ན༌ ཞག༌ག༌ བེན༌ཡཱ༌མིན༌པ༌གུན༌ནི༌ གྲོང༌ཁྱེར༌གུན༌ནེ༌ ར༌འི༌ སྲུལ༌ ཉན༌ཁན༌ མི༌ 26,000 མག༌མི༌ ནང༌ང༌ ཅུགས༌ ཀ༌གུན༌ གི༌བེའཧ༌ ནང༌ང༌ དུག༌ཁན༌ མག༌མི༌ གྱལ༌ཤོག༌ 700 གུན༌ནི༌ཀ༌ ནན༌མ༌ ཨིན༌པིན༌། 16 ཏེ༌ མག༌མི༌ ཚང༌མའེ༌ ཕྲོའ༌ ལག༌པ༌ ཡོ༌མ༌ ཀོལ༌ཁན༌ མག༌མི༌ 700 ཡོད༌པིན༌། ཁོང༌གུན༌ནི༌ སྲའེ༌ སྲལ༌ཉག༌ག༌ ཡུག༌དོ༌ ཏང༌ན༌ མ༌ཕོག༌ག༌ ལུས༌ས༌ མེད༌པིན༌།

17 བེན༌ཡཱ༌མིན༌པ༌གུན༌ མ༌ཐེའ༌ ཨིས༌ར༌ཨེལ༌པ༌གུན༌ལ༌ ར༌འི༌ ཁུར༌ཁན༌ ཐོང༌ངོམས༌ཅན༌ མག༌མི༌ 400,000 ཡོད༌པིན༌།

18 དཀོན༌མཆོག༌ག༌ ཅོལ༌སའེ༌ ནས༌ས༌ བེ༌ཐེལ༌ལ༌ སོང༌ཏེ༌ ཨིས༌ར༌ཨེལ༌པ༌གུན༌ནི༌ ཁོང༌ང༌ ཏྲིའ༌ཛདས༌, “བེན༌ཡཱ༌མིན༌པ༌གུན༌ལ༌ ནོལ༌ལ༌ ང༌ཞ༌གུན༌ནི༌ ནང༌ནེ༌ གོ༌མ༌ སུ༌ ཆ༌ལེ༌?”

ཡ༌ཝའེ༌ ལན༌སལས༌, “གོ༌མ༌ ཡ༌ཧུ༌དཱ༌པ༌གུན༌ ཆ༌གོས༌།”

19 ཐོ༌རེ༌ཟུག༌པོ༌ ང༌མོ༌ ཨིས༌ར༌ཨེལ༌པ༌གུན༌ སོང༌ཏེ༌ གི༌བེའཧ༌ ཉེ༌མོའ༌ ཀུར༌ ཙུགས༌ཏེ༌ དུགས༌། 20 ཨིས༌ར༌ཨེལ༌པ༌གུན༌ གི༌བེའཧ༌ སོང༌ཏེ༌ བེན༌ཡཱ༌མིན༌པ༌གུན༌ལ༌ མག༌ ཏང༌ཅེས༌ལ༌ གྲལ༌གྲིག༌ ཅོས༌ཏེ༌ རང༌རང༌ངི༌ ནས༌ས༌ ཐམས༌ཏེ༌ དུགས༌། 21 བེན༌ཡཱ༌མིན༌པ༌གུན༌ གྱལ༌ས༌ནེ༌ བིང༌ཏེ༌ ཡོངས༌ ཡང༌ ཏེན༌ན༌ ཞག༌ག༌ མག༌ཐང༌ངི༌ཀ༌ ཁོང༌གུན༌ནི༌ ཨིས༌ར༌ཨེལ༌པའེ༌ མག༌མི༌ 22,000 སདས༌། 22-23 ཏེ༌ནེ༌ ཨིས༌ར༌ཨེལ༌པ༌གུན༌ ཡ༌ཝ༌ ཅོལ༌སའེ༌ ནས༌ས༌ སོང༌ཏེ༌ ཕི༌ཏོག༌ ཚོག༌པ༌ ངུ༌ཨིན༌ རྡུག༌པོ༌ ཅོས༌ ཡང༌ ཁོང༌ང༌ ཏྲིའ༌ ཛདས༌, “ང༌ཞའ༌ ང༌ཞའེ༌ སྤུན༌ བེན༌ཡཱ༌མིན༌པ༌གུན༌ལ༌ མག༌ ཏང༌ང༌ ཡང༌སྐྱར༌ ཆ༌ལེ༌?”

ཡ༌ཝའེ༌ ལན༌སལས༌, “སོང༌, ཁོང༌གུན༌ལ༌ ནོལ༌ལ༌ ཡང༌སྐྱར༌ སོང༌།”

ཞག༌ ཉིས༌པའེ༌ ཞག༌ག༌ ཨིས༌ར༌ཨེལ༌པ༌གུན༌ནི༌ ཅིག༌ ཏང༌ ཅིག༌ག༌ སྤོས༌པ༌ ཏངས༌ཏེ༌ ཡང༌སྐྱར༌ ནོལ༌ཅེས༌ལ༌ རང༌རང༌ངི༌ ནས༌ས༌ ལེནས༌། 24 ཨིས༌ར༌ཨེལ༌པ༌གུན༌ ལན༌ ཉིས༌པ༌ བེན༌ཡཱ༌མིན༌པ༌གུན༌ནི༌ གྱབ༌གལ༌ལ༌ ནོལ༌ལ༌ བིང༌། 25 གི༌བེའཧ༌ ནེ༌ བིང༌ཏེ༌ བེན༌ཡཱ༌མིན༌པ༌གུན༌ ནོལ༌ལ༌ ཡོངས༌ ཡང༌ འི༌ ལན༌ ཁོང༌གུན༌ནི༌ ཨིས༌ར༌ཨེལ༌པ༌ ར༌འི༌ ཁུར༌ཁན༌ ཐོང༌ངོམས༌ཅན༌ མག༌མི༌ 18,000 སདས༌།

26 ཏེ༌ནེ༌ ཨིས༌ར༌ཨེལ༌པ༌ ཚང༌མ༌ བེ༌ཐེལ༌ལ༌ སོང༌ཏེ༌ ཡ༌ཝའེ༌ སྐུན༌དུན༌ལ༌ ངུས༌། ཏེ༌ ཞག༌ག༌ ཕི༌ཏོག༌ ཚོག༌པ༌ ཁོང༌གུན༌ ཉེ༌ནས༌ལ༌ དུགས༌ཏེ༌ མེའ༌ སྲག༌ཅེས༌སི༌ ཆོད༌པ༌ དང༌ ཞི༌དེ༌ ཐུན༌བྲེལ༌ལི༌ ཆོད༌པ༌ ཕུལས༌། 27 ཨིས༌ར༌ཨེལ༌པ༌གུན༌ནི༌ ཡ༌ཝའ༌ ཏྲིའ༌ ཛདས༌, ༼ཏེ༌ ཏུས༌ལ༌ དཀོན༌མཆོག༌གི༌ ཆད༌དོན༌ནི༌ སྒམ༌བོ༌ བེ༌ཐེལ༌ལི༌ ནང༌ང༌ ཡོད༌པིན༌, 28 ཡང༌ ཨ༌རོན༌ནི༌ ཚ༌འོ༌ ཨེ༌ལི༌འ༌ཟར༌རི༌ བུ༌ཚ༌ ཕི༌ནི༌ཧས༌ བླ༌མ༌ ཨིན༌པིན༌༽ “ང༌ཞའ༌ ང༌ཞའེ༌ སྤུན༌ བེན༌ཡཱ༌མིན༌པ༌གུན༌ལ༌ ཡང༌སྐྱར༌ མག༌ ཏང༌ང༌ ཆ༌ ཡ༌ མ༌ཆ༌ ལེ༌?”

ཡ༌ཝའེ༌ ལན༌སལས༌, “སོང༌, ཐོ༌རེ༌ ཁོང༌གུན༌ ངའེ༌ ཁྱོ༌ཞའེ༌ ལག༌ག༌ སྟད༌ཨིན༌།”

29 ཨིས༌ར༌ཨེལ༌པ༌ མག༌མི༌ 10,000 སྤུང༌གོལ༌ ཅོ༌ཅེས༌ལ༌ གི༌བེའཧ༌ གྱལ༌སའེ༌ ཉེ༌ཁོར༌ལ༌ ཨིབས༌ཏེ༌ དུགས༌། 30 ཞག༌ སུམ༌པའེ༌ ཞག༌ག༌ ཨིས༌ར༌ཨེལ༌ལི༌ ཞན༌ མག༌མི༌གུན༌ བེན༌ཡཱ༌མིན༌པ༌གུན༌ལ༌ ནོལ༌ལ༌ སོང༌ཏེ༌ སྔུན༌ ཙོགས༌ལ༌ ནོལ༌ཅེས༌ལ༌ གྲལ༌གྲིག༌ ཅོས༌ཏེ༌ རང༌རང༌ངི༌ ནས༌ས༌ ཟུམས༌། 31 བེན༌ཡཱ༌མིན༌པ༌གུན༌ ནོལ༌ལ༌ བིང༌ཏེ༌ ཁོང༌གུན༌ལ༌ ཏེད༌ཏེ༌ ཁྱེར༌ པ༌སང༌ གྱལ༌ས༌ནེ༌ ཐག༌རིང༌ང༌ ལེབ༌། སྔུན༌ ཙོགས༌ལ༌ ཁོང༌གུན༌ནི༌ ཨིས༌ར༌ཨེལ༌པ༌ མང༌པོའ༌ མ༌སྐྱོན༌ ཅོས༌པ༌ ཧ༌ལམ༌ མི༌ 30 ཐང༌སྟོང༌ ཡང༌ བེ༌ཐེལ༌ དང༌ གི༌བེའཧ༌ ཆ༌སའེ༌ ལམ༌གུན༌ནི༌ཀ༌ ཤི༌། 32 བེན༌ཡཱ༌མིན༌པ༌གུན༌ནི༌ ཟེརས༌ “སྔུན༌ ཙོགས༌ལ༌ ང༌དང༌ངི༌ ཁོང༌གུན༌ལ༌ ཕམ༌ཀལ༌ཏེ༌ ཨིན༌ནོག༌” ཏེན༌ན༌ ཏུས༌ལ༌ ཨིས༌ར༌ཨེལ༌པ༌གུན༌ནི༌ ཟེརས༌, “ཁོང༌གུན༌ གྱལ༌ས༌ནེ༌ ཐག༌རིང༌ང༌ ལམ༌ ཆོགས༌ལ༌ ཁྱེར༌ཅེས༌སི༌ ཕིའ༌ ང༌དང༌གུན༌ ལོགས༌ཏེ༌ ཤོར༌ཨིན༌།”

33 ཨིས༌ར༌ཨེལ༌པ༌ ཚང༌མ༌ ཤོར༌ཏེ༌ བའལ༌ ཏ༌མར༌ལ༌ ལེབ༌བ༌ཅིག༌ ནོལ༌ཅེས༌ལ༌ རང༌རང༌ངི༌ ནས༌ས༌ ཐམས༌ཏེ༌ དུགས༌, ཏེ༌ནེ༌ གི༌བེའཧ༌ ནུབ༌ ཆོགས༌ལ༌ ཨིབས༌ཏེ༌ ཡོད༌ཁན༌ ཨིས༌ར༌ཨེལ༌པ༌གུན༌ བིང༌ ཡང༌ གྱུགས༌ཏེ༌ ནོལ༌ལ༌ ཡོངས༌། 34 ཨིས༌ར༌ཨེལ༌ལི༌ ནོལ༌ཁན༌ ཀྲག༌པོ༌ མག༌མི༌ 10,000 འི༌ གི༌བེའཧ༌པ༌གུན༌ལ༌ དུན༌ ཆོགས༌ནེ༌ སྤུང༌གོལ༌ ཅོས༌། མག༌ མ༌ སྲན༌ཏྲེ༌ སོང༌ ཡང༌ ཁོང༌ང༌ ཕམ༌ སྲན༌ཏྲེ༌ ཕོག༌ཅེས༌པོ༌ བེན༌ཡཱ༌མིན༌པ༌གུན༌ལ༌ ཧ༌ མ༌གོ༌། 35 ཡ༌ཝའེ༌ ཁོང༌གུན༌ལ༌ ཨིས༌ར༌ཨེལ༌པ༌གུན༌ནི༌ ཀ༌ནེ༌ ཕམ༌ཀལ༌ལ༌ ཛདས༌ ཡང༌ ཏེན༌ན༌ ཞག༌ག༌ ཁོང༌གུན༌ནི༌ རའི༌ ཀོལ༌ཁན༌ ཐོང༌ངོམས༌ཅན༌ བེན༌ཡཱ༌མིན༌པ༌ མག༌མི༌ 25,100 སདས༌། 36 ཏེ༌ནེ༌ ཁོང༌གུན༌ ཕམ༌ཁན༌བོ༌ བེན༌ཡཱ༌མིན༌པ༌གུན༌ནི༌ ཧ༌གོ༌།

ཨིས༌ར༌ཨེལ༌པའེ༌ ཞན༌ མག༌མི༌གུན༌ལ༌ གི༌བེའཧ༌ ཉེ༌ཁོར༌ལ༌ ཨིབས༌ཏེ༌ ཡོད༌ཁན༌ མག༌མི༌གུན༌ནི༌ ནང༌ང༌ ལོ༌ཁྱེལ༌ སྟན༌པོ༌ ཡོད༌ པ༌སང༌ བེན༌ཡཱ༌མིན༌པ༌གུན༌ལ༌ ནོལ༌ཅེས༌ ཕངས༌ཏེ༌ ཁོང༌གུན༌ ཤོར༌། 37 ཏེ༌ནེ༌ ཨིབས༌ཏེ༌ ཡོད༌ཁན༌ མག༌མི༌གུན༌ གྱུགས༌ཏེ༌ སོང༌ ཡང༌ གི༌བེའཧ༌པ༌གུན༌ནི༌ཀ༌ སྤུང༌གོལ༌ ཅོས༌ཏེ༌ གྱལ༌སའེ༌ ནང༌ང༌ ཡོད༌ཁན༌ ཚང༌མ༌ ར༌འི༌ ཉམ༌པོ༌ སདས༌། 38 ཏ༌ ཨིས༌ར༌ཨེལ༌པ༌ ཨིབས༌ཏེ༌ ཡོད༌ཁན༌གུན༌ནི༌ ཞན༌ མག༌མི༌གུན༌ལ༌ གྱལ༌སའེ༌ ནང༌ནེ༌ ཏུད༌པ༌ བིང༌ཨིན༌ ཐོང༌ང༌ཅིག༌ སྤུང༌གོལ༌ ཅོས༌ ཟེར༌ཏེ༌ ཡོད༌པིན༌། 39 ཏུད༌པ༌ བིང༌ཨིན༌ ཐོང༌ང༌ཅིག༌ ཨིས༌ར༌ཨེལ༌པ༌གུན༌ནི༌ ལོགས༌ཏེ༌ སྤུང༌གོལ༌ ཅོས༌།

བེན༌ཡཱ༌མིན༌པ༌གུན༌ནི༌ ཨིས༌ར༌ཨེལ༌པ༌ ཧ༌ལམ༌ 30 སདས༌ ཡང༌ ཟེརས༌, “སྔུན༌ ཙོགས༌ལ༌ ང༌དང༌ངི༌ ཁོང༌གུན༌ལ༌ ཕམ༌ཀལ༌ཏེ༌ ཨིན༌ནོག༌།” 40 ཨིན༌ནའང༌ བེན༌ཡཱ༌མིན༌པ༌གུན༌ནི༌ ལོགས༌ཏེ༌ ལྟའ༌ཅིག༌ ཁོང༌གུན༌ལ༌ གྱལ༌ས༌ གང༌པོའེ༌ ནང༌ནེ༌ ཏུད༌པ༌ ཀེན༌ལ༌ ནམ༌ཁའ༌ ཆེན༌ ཡོད༌ཁན༌བོའ༌ ཐོང༌། 41 ཏེ༌ནེ༌ ཨིས༌ར༌ཨེལ༌པ༌གུན༌ ཁོང༌གུན༌ལ༌ ནོལ༌ཅེས༌ལ༌ གྱབ༌ གྱུར༌ར༌ཅིག༌ བེན༌ཡཱ༌མིན༌པ༌གུན༌ལ༌ ཁོང༌གུན༌ནི༌ཀ༌ རྐྱེན༌ངན༌ ལེབ༌ཁན༌བོ༌ ཧ༌གོ༌ ཡང༌ ཁོང༌གུན༌ སྲན༌ཏྲེ༌ ཇིགས༌། 42 ཏེ༌བོའེ༌ཕིའ༌ ཁོང༌གུན༌ ཨིས༌ར༌ཨེལ༌པ༌གུན༌ནི༌ དུན༌ནེ༌ ཐང༌སྟོང༌ ཆོགས༌ལ༌ ཤོར༌ཅེས༌ ཅོས༌ ཨིན༌ནའང༌ ཁོང༌གུན༌ ཤོར༌ མ༌ཉན༌། ཡང༌ ཨིས༌ར༌ཨེལ༌པ༌ གྱལ༌སའེ༌ ནང༌ནེ༌ བིངས༌ཏེ༌ ཡོང༌ཁན༌གུན༌ནི༌ ཁོང༌གུན༌ སདས༌། 43 ཁོང༌གུན༌ནི༌ བེན༌ཡཱ༌མིན༌པ༌གུན༌ལ༌ སྐོརས༌ ཡང༌ གི༌བེའཧའེ༌ ཤར༌ ཆོགས༌སི༌ ནས༌ས༌ ཚག༌པ༌ ཏེད༌ཏེ༌ ཁྱེར༌ཏེ༌ ལ༌མོ༌ ཉམ༌པོ༌ ཁོང༌གུན༌ སདས༌། 44 བེན༌ཡཱ༌མིན༌པ༌ 18,000 ཤི༌, ཁོང༌ ཚང༌མ༌ སྤོས༌པ༌ ཉམ༌པོ༌ ནོལ༌ཁན༌ ཀྲག༌པོ༌ ཨིན༌པིན༌། 45 ལུས༌ཁན༌གུན༌ རིམ༌མོན༌ནི༌ བྲག༌ ཡོད༌ས༌ རི༌སྟོང༌ ཆོགས༌ལ༌ ཤོར༌, ཨིས༌ར༌ཨེལ༌པ༌གུན༌ནི༌ ལམ༌ནེ༌ ཤོར༌ཁན༌ མི༌ 5,000 སདས༌ ཡང༌ བེན༌ཡཱ༌མིན༌པ༌གུན༌ལ༌ གི༌དོམ༌ ཚོག༌པ༌ ཏེད༌ཏེ༌ ཁྱེར༌ཏེ༌ 2,000 སདས༌།

46 ཏེ༌ ཞག༌ག༌ བེན༌ཡཱ༌མིན༌པ༌ ར༌འི༌ སྲུལ༌ཁན༌ མག༌མི༌ 25,000 ཤི༌, ཁོང༌ ཚང༌མ༌ སྤོས༌པ༌ ཉམ༌པོ༌ ནོལ༌ཁན༌ ཀྲག༌པོ༌ ཨིན༌པིན༌། 47 ཨིན༌ནའང༌ བེན༌ཡཱ༌མིན༌པ༌ 600 རིམ༌མོན༌ནི༌ བྲག༌ ཡོད༌སའེ༌ ནས༌ས༌ ཤོར༌ ཡང༌ ཏེ༌རུ༌ ཟླ༌ཝ༌ ཞི༌ དུགས༌། 48 ཨིས༌ར༌ཨེལ༌པ༌གུན༌ བེན༌ཡཱ༌མིན༌ ཡུལ༌ཇོངས༌ལ༌ ལོགས༌ཏེ༌ སོང༌ ཡང༌ སེམས༌ཅན༌ ཐེས༌ཏེ༌ གྲོང༌ཁྱེར༌གུན༌ནི༌ ནང༌ང༌ ཡོད༌ཁན༌ ཚང༌མ༌ ར༌འི༌ ཉམ༌པོ༌ སདས༌ ཡང༌ ཅ༌ལག༌ ཚང༌མ༌ ཁྲེས༌ཏོར༌ ཅོས༌། ཁོང༌གུན༌ ཆའ༌ཁན༌ནི༌ གྲོང༌ཁྱེར༌ ཚང༌མ༌ ཁོང༌གུན༌ནི༌ མེའ༌ ཏུགས༌།

21

བེན༌ཡཱ༌མིན༌པ༌གུན༌ནི༌ ཕིའ༌ ན༌མ༌།

21:1-25

1 “ང༌དང༌གུན༌ནི༌ ནང༌ནེ༌ སུ༌ཞིག༌གིའང༌ ང༌དང༌ངི༌ བུ༌མོ༌ བེན༌ཡཱ༌མིན༌པ༌གུན༌ལ༌ ན༌མ༌ མི༌ཏང༌” ཟེར༌ཏེ༌ ཨིས༌ར༌ཨེལ༌པ༌གུན༌ནི༌ མིཟ༌པཧའེ༌ ནང༌ང༌ ནའ༌ ཁུར༌ཏེ༌ ཨིན༌པིན༌། 2 ཁོང༌གུན༌ བེ༌ཐེལ༌ལ༌ སོང༌ཏེ༌ དཀོན༌མཆོག༌གི༌ སྐུན༌དུན༌ལ༌ ཕི༌ཏོག༌ ཚོག༌པ༌ སྲན༌ཏྲེ༌ ངུ༌ཨིན༌ ཞུས༌, 3 “ཨིས༌ར༌ཨེལ༌ལི༌ དཀོན༌མཆོག༌ ཡ༌ཝ༌ལེ༌, ང༌ཞ༌གུན༌ནི༌ཀ༌ འི༌བོ༌ ཅི༌ ཇུངས༌ཏེ༌ ཨིན༌ནོག༌? དི༌རིང༌ ཨིས༌ར༌ཨེལ༌པ༌གུན༌ནི༌ ཕྲོ༌ནེ༌ སྡེ༌ ཅིག༌ སྟོར༌ཏེ༌ ཨིན༌ནོག༌?”

4 ཐོ༌རེ༌ཟུག༌པོ༌ ང༌མོ༌ མི༌གུན༌ནི༌ ཆོད༌ཁྲི༌ཞིག༌ རྩིགས༌ ཡང༌ ཏེ༌ཀ༌ མེའ༌ སྲག༌ཅེས༌སི༌ ཆོད༌པ༌ དང༌ ཐུན༌བྲེལ༌ལི༌ ཆོད༌པ༌ ཕུལས༌།

5 ཏེ༌ནེ༌ ཨིས༌ར༌ཨེལ༌པ༌གུན༌ནི༌ ཏྲིས༌, “ཡ༌ཝའེ༌ སྐུན༌དུན༌ལ༌ ཨིས༌ར༌ཨེལ༌པའེ༌ སྡེ༌ ཚང༌མའེ༌ ནང༌ནེ༌ ཀ༌བོ༌ མ༌ཛོམ༌མ༌ ཨིན༌ནོག༌?” ཅིའ༌ཟེར༌ན༌ ཡ༌ཝའེ༌ སྐུན༌དུན༌ལ༌ མ༌ཛོམ༌ཁན༌གུན༌ སད༌ཨིན༌ ཟེར༌ཏེ༌ ཁོང༌གུན༌ནི༌ མིཟ༌པཧའེ༌ ནང༌ང༌ ནའ༌ ཁུར༌ཏེ༌ ཨིན༌པིན༌།

6 ཏ༌ ཨིས༌ར༌ཨེལ༌པ༌གུན༌ནི༌ ཁོང༌རང༌གུན༌ནི༌ སྤུན༌ བེན༌ཡཱ༌མིན༌པ༌གུན༌ནི༌ ཕིའ༌ ཉ༌ངན༌ ཅོས༌ཏེ༌ ཟེརས༌, “དི༌རིང༌ ཨིས༌ར༌ཨེལ༌པ༌གུན༌ནི༌ ནང༌ནེ༌ མི༌སྡེ༌ ཅིག༌ མེད༌ཁན༌ སོང༌ཏེ༌ ཨིན༌ནོག༌། 7 ཏ༌ ལུས༌ཏེ༌ ཡོད༌ཁན༌ བེན༌ཡཱ༌མིན༌པ༌གུན༌ནི༌ ཕིའ༌ ན༌མ༌ ཀ༌ནེ༌ ཙལ༌ཨིན༌ ཅིའ༌ཟེར༌ན༌ ང༌དང༌གུན༌ནི༌ ང༌དང༌ངི༌ བུ༌མོ༌གུན༌ ཁོང༌གུན༌ལ༌ ན༌མ༌ མི༌ཏང༌ ཟེར༌ཏེ༌ ཡ༌ཝའེ༌ སྐུན༌དུན༌ལ༌ ནའ༌ ཁུར༌ཏེ༌ ཨིན༌ནོག༌།” 8 ཏེ༌ནེ༌ ཁོང༌གུན༌ནི༌ ཏྲིས༌, “ཡ༌ཝའེ༌ སྐུན༌དུན༌ལ༌ ཨིས༌ར༌ཨེལ༌པའེ༌ སྡེ༌ ཚང༌མའེ༌ ནང༌ནེ༌ ཀ༌བོ༌ མ༌ཛོམ༌མ༌ ཨིན༌ནོག༌?” ཀུར༌ ཙུགས༌ཏེ༌ ཛོམས༌ཏེ༌ ཡོད༌ས༌ ཡ༌བེཤ༌ གི༌ལེད༌ནེ༌ སུ༌ཞིག༌གའང༌ མ༌ཡོང༌ཁན༌བོ༌ ཁོང༌གུན༌ལ༌ གྱུས༌སོང༌ 9 ཅིའ༌ཟེར༌ན༌ མི༌ རྩིས༌ ཏང༌ ཟ༌ནེ༌ ཡ༌བེཤ༌ གི༌ལེད༌ནེ༌ སུའང༌ ཏེ༌རུ༌ ཡོངས༌ཏེ༌ མེད༌པིན༌།

10 ཏེ༌བོའེ༌ཕིའ༌ ཛོམས༌ཏེ༌ ཡོད༌ཁན༌གུན༌ནི༌ ཁོང༌གུན༌ནི༌ ཕྲོ༌ནེ༌ ནོལ༌ཁན༌ ཀྲག༌པོ༌ 12,000 ལབ༌ཞ༌ ཏངས༌ཏེ༌ བུ༌མོ༌ དང༌ ཕྲུ༌གུ༌གུན༌ ཐེས༌ཏེ༌ ཡ༌བེཤ༌ གི༌ལེད༌དི༌ ནང༌ང༌ དུག༌ཁན༌གུན༌ ར༌འི༌ ཉམ༌པོ༌ སད༌ཅེས༌ལ༌ ལམ༌ཅུག༌ 11 ཡང༌ ཟེརས༌, “ཁྱོ༌ཞ༌གུན༌ནི༌ འི༌བོ༌ ཅོ༌གོས༌, བུ༌ཚ༌ དང༌ ན༌མ༌ ཅོ༌ཁན༌ནི༌ བུ༌མོ༌ ཚང༌མ༌ སོད༌ ཨིན༌ནའང༌ ན༌མ༌ མ༌ཅོ༌ཁན༌ བུ༌མོ༌གུན༌ མ༌སད༌ད༌ སོན༌ཏེའ༌ བོར༌།” 12 ཁོང༌གུན༌ལ༌ ཡ༌བེཤ༌ གི༌ལེད༌དི༌ ནང༌ང༌ དུག༌ཁན༌གུན༌ནི༌ ཕྲོའ༌ བུ༌ཚ༌ ཉམ༌པོ༌ ལུས༌བྲེལ༌ མ༌ཅོ༌ཁན༌ནི༌ ན༌ཆུང༌ 400 ཐོབ༌ ཡང༌ ཁོང༌གུན༌ནི༌ ཏེ༌ བུ༌མོ༌གུན༌ ཀེ༌ནན༌ ཡུལ༌ཇོངས༌སི༌ ཤི༌ལོཧའེ༌ ནང༌ང༌ ཀུར༌ ཙུགས༌ཏེ༌ དུགས༌ས༌ ཁྲིད༌ཏེ༌ ཁྱོངས༌།

13 ཏེ༌རུ༌ ཛོམས༌ཏེ༌ ཡོད༌ཁན༌ ཚང༌མའེ༌ རིམ༌མོན༌ནི༌ བྲག༌གི༌ ནས༌སའ༌ བེན༌ཡཱ༌མིན༌པ༌གུན༌ལ༌ ཞི༌དེ༌ ཐུན༌བྲེལ༌ ཅོ༌ཅེས༌ལ༌ ལོན༌ ཀལས༌། 14 ཏེ༌ནེ༌ བེན༌ཡཱ༌མིན༌པ༌གུན༌ ལོགས༌ཏེ༌ ཡོངས༌ ཡང༌ ཨིས༌ར༌ཨེལ༌པ༌གུན༌ནི༌ ཡ༌བེཤ༌ གི༌ལེད༌ནེ༌ མ༌ སད༌ད༌ ཁྱོང༌ཁན༌ ན༌ཅུང༌གུན༌ ཁོང༌གུན༌ལ༌ ན༌མ༌ ཏངས༌། ཨིན༌ནའང༌ ཁོང༌ ཚང༌མའེ༌ ཕིའ༌ དྲན༌དྲ༌ མ༌སོང༌།

15 ཡ༌ཝའེ༌ ཨིས༌ར༌ཨེལ༌ལི༌ མི༌སྡེ༌གུན༌ནི༌ ནང༌ང༌ པར༌ ཕེའ༌ ཛད༌ པ༌སང༌ ཁོང༌གུན༌ནི༌ བེན༌ཡཱ༌མིན༌པ༌གུན༌ནི༌ ཕིའ༌ ཉ༌ངན༌ ཅོས༌། 16 ཡང༌ ཛོམས༌ཏེ༌ ཡོད༌ཁན༌ནི༌ འུ༌སྐྱོང༌གུན༌ནི༌ ཟེརས༌, “བེན༌ཡཱ༌མིན༌པ༌ བུ༌མོ༌ ཚང༌མ༌ སད༌ པ༌སང༌ ཏ༌ ལུས༌ཁན༌ འི༌ བུ༌ཚ༌གུན༌ནི༌ ཕིའ༌ ང༌དང༌ངི༌ ན༌མ༌ ཀ༌ནེ༌ ཁྱོང༌ཨིན༌? 17 ཨིས༌ར༌ཨེལ༌པའེ༌ མི༌སྡེ༌ ཅིག༌གའང༌ སྟོར༌ མི༌སྟོར༌ཅེས༌ལ༌ བེན༌ཡཱ༌མིན༌པ༌ སོན༌ཏེའ༌ ལུས༌ཁན༌གུན༌ལ༌ པུར༌གྱུད༌ ཡོང༌གོས༌། 18 ‘བེན༌ཡཱ༌མིན༌པ༌གུན༌ལ༌ བུ༌མོ༌ ན༌མ༌ ཏང༌ཁན༌གུན༌ལ༌ ངན༌ ཕོག༌ཤིག༌’ ཟེར༌ཏེ༌ ང༌དང༌ ཨིས༌ར༌ཨེལ༌པ༌གུན༌ནི༌ ནའ༌ ཁུར༌ཏེ༌ ཨིན༌ པ༌སང༌ ང༌དང༌གུན༌ནི༌ ཁོང༌གུན༌ལ༌ ང༌དང༌ངི༌ བུ༌མོ༌གུན༌ ན༌མ༌ ཏང༌ མི༌ཉན༌། 19 ཨིན༌ནའང༌ ལྟོས༌སའང༌, བེ༌ཐེལ༌ལི༌ བྱང༌ ཆོགས༌ ཡང༌ བེ༌ཐེལ༌ནེ༌ ཤེ༌ཀེམ༌མ༌ ཆའ༌ཁན༌ ཤར༌ ཆོགས༌སི༌ ལམ༌ ཡང༌ ལེ༌བོ༌ནཧའེ༌ ལྷོ༌ ཆོགས༌ལ༌ ཡོད༌ཁན༌ ཤི༌ལོཧའེ༌ ནང༌ང༌ ཡ༌ཝའེ༌ ཕིའ༌ ལོ༌ཞུང༌ རྩི༌ཁན༌ གའ༌སྟོན༌ དག༌ས༌ རྩི༌ཨིན༌ ཨིན༌ནོག༌།”

20 ཏེ༌ནེ༌ ཁོང༌གུན༌ནི༌ བེན༌ཡཱ༌མིན༌པ༌གུན༌ལ༌ ལབ༌ཞ༌ ཏངས༌ཏེ༌ ཟེརས༌, “སོང༌ ཡང༌ རྒུན༌ཚས༌གུན༌ནི༌ ནང༌ང༌ ཨིབས༌ཏེ༌ སྲུང༌ 21 ཡང༌ ལྟོས༌། ཤི༌ལོཧ༌པ༌ བུ༌མོ༌གུན༌ རྩེས༌སི༌ ནང༌ང༌ ཁག༌ ལེན༌ན༌ལ༌ བིངས༌ཏེ༌ ཡོང༌ང༌ཅིག༌, རྒུན༌ཚས༌སི༌ ནང༌ནེ༌ གྱོགས༌པ༌ བིང༌ཏེ༌ ཁྱོ༌ཞའེ༌ ཤི༌ལོཧ༌པ༌ བུ༌མོ༌ རེ༌རེ༌ ཟུམས༌ཏེ༌ ན༌མ༌ ཅོའ༌ལ༌ ཁྱོང༌ ཡང༌ བེན༌ཡཱ༌མིན༌ནི༌ ས༌ཆ༌ སོང༌། 22 ཀལ༌ཏེས༌ ཁོང༌གུན༌ནི༌ ཨ༌བ༌ ཡ༌ ཨ༌ཅོ༌ནོ༌ ང༌ཞ༌གུན༌ནི༌ཀ༌ སྐྱོན༌རྗོད༌ ཅོའ༌ ཡོང༌ན༌ ང༌ཞའེ༌ ཟེར༌ཨིན༌, ‘ཁོང༌གུན༌ལ༌ རོགས༌ ཅོས༌ཏེ༌ ང༌ཞ༌གུན༌ལ༌ ཐུག༌རྗེ༌ ཛད༌ ཅིའ༌ཟེར༌ན༌ མག༌གི༌ ནང༌ང༌ ང༌ཞའ༌ ཁོང༌ ཚང༌མའེ༌ ཕིའ༌ ན༌མ༌ མ༌ཐོབ༌ ཡང༌ ཁྱོ༌ཞ༌གུན༌ནི༌ རང༌ངི༌ བུ༌མོ༌ ཁོང༌གུན༌ལ༌ ན༌མ༌ མ༌ཏངས༌ པ༌སང༌ ཁྱོ༌ཞའ༌ ནའ༌ ཁུར༌ཁན༌བོ༌ ཅག༌ཅེས༌སི༌ ནང༌ང༌ མ༌གལ༌ལ༌ ཨིན༌ནོག༌།’ ”

23 ཏེ༌ནེ༌ བེན༌ཡཱ༌མིན༌པ༌གུན༌ནི༌ ལབ༌ཞ༌ ཏང༌ཁན༌ ནང༌ཞིན༌ ཅོས༌, བུ༌མོ༌གུན༌ རྩེ༌ཨིན༌ ཡོད༌ ཟ༌ནེ༌ ཁོང༌ རེ༌རེ༌ བུ༌མོ༌ རེ༌རེ༌ ཟུམས༌ཏེ༌ ན༌མ༌ ཅོའ༌ལ༌ ཁྱོངས༌། ཁོང༌གུན༌ ཁོང༌རང༌གུན༌ལ༌ ནོར༌སྐལ༌ལ༌ ཐོབ༌ཁན༌ནི༌ ས༌ཀྱད༌ལ༌ ལོགས༌ཏེ༌ སོང༌ ཡང༌ གྲོང༌ཁྱེར༌བོ༌ ཡང༌སྐྱར༌ རྩིགས༌ཏེ༌ ཏེ༌རུ༌ ཚུགས༌ཏེ༌ དུགས༌། 24 ཏེ༌ནེ༌ ཨིས༌ར༌ཨེལ༌པ༌གུན༌ ཏེ༌ ནས༌ས༌ནེ༌ ལོགས༌ཏེ༌ ཁང༌པ༌ ནོར༌སྐལ༌ལ༌ ཐོབ༌ཁན༌ནི༌ ས༌ཀྱད༌ ཁོང༌རང༌གུན༌ནི༌ མི༌སྡེ༌ དང༌ མི༌རིགས༌གུན༌ ཡོད༌ས༌ སོང༌།

25 ཏེ༌ ཏུས༌ ཨིས༌ར༌ཨེལ༌པ༌གུན༌ལ༌ གྱལ༌པོ༌ མེད༌པིན༌, ཚང༌མའེ༌ རང༌རང༌ ཐད༌ཁན༌བོ༌ ཅོའད༌པིན༌།

* 1:17 1:17 ཨིབ༌རི༌པའེ༌ སྐད༌དི༌ ནང༌ང༌ ཧོར༌མཧ༌ “སིང༌ མེད༌ཁན༌ ཅོ༌ཅེས༌ལ༌” ཟེར༌ར༌ནོག༌།

† 1:36 1:36 ཧིན༌དི༌ སྐད༌དི༌ ནང༌ང༌ བིད༌ཆུའ༌ ཟེར༌ར༌ནོག༌།

* 2:5 2:5 ཨིབ༌རི༌པའེ༌ སྐད༌དི༌ ནང༌ང༌ བོ༌ཀིམ༌ "ངུ༌ཁན༌གུན༌ལ༌" ཟེར༌ར༌ནོག༌།

* 9:45 9:45 སྟོན༌ཐོག༌ སྨི༌མིན༌ཅེས༌ལ༌ ཚཱ༌ ཡོག༌ག༌ནོག༌།

* 11:34 11:34 ཀྲམ༌བུ༌རིན༌ ནི༌ ལྡབ༌ ཙོགས༌ཤིག༌ ཨིན༌ནོག༌།

* 14:9 14:9 ཤི༌ཁན༌ནི༌ རོའ༌ ལག༌པ༌ རྩེས༌ཏེ༌ སམ༌སོན༌ནི༌ ན༌ཟི༌རཱའིགྲ༌ ཨིན༌ཁན༌ནི༌ ནའ༌ ཅགས༌ཏེ༌ ཨིན༌ནོག༌།

རུཐ༌

1

2

3

4

རུཐ༌

རུཐ༌ཐི༌ སྤེ༌ཆའེ༌ སྐོར༌།

འི༌ སྤེ༌ཆའེ༌ མིང༌ རུཐ༌, འི༌ རུངས༌སི༌ ནང༌ང༌ ཡོད༌ཁན༌ ཁག༌ཅན༌ མི༌, མོ༌འབ༌མ༌ བུ༌མོ༌, གྱལ༌པོ༌ དཱ༌བིད༌དི༌ ཨ༌བི༌ ཡང༌ གཙོ༌བོ༌ ཡེ༌ཤུའི༌ ཕ༌མེས༌པོ༌ རུཐ༌ཐི༌ ༼མད༌ཐཱ༌ 1:1,5༽ གྱབ༌ནེ༌ བོར༌ཏེ༌ ཨིན༌ནོག༌།

ཨིས༌ར༌ཨེལ༌ལི༌ ནང༌ང༌ སྐྱོབ༌ཁན༌ གོ༌ཁྲིད༌གུན༌ ཡོད༌ཏུས༌, དཀོན༌མཆོག༌ག༌ ཨིད༌ཤེས༌ མེད༌ཁན༌ དང༌ ཁོང༌ངི༌ ཁའ༌ མི༌ཉན༌ཅེས༌སི༌ ཏུས༌ལ༌ འི༌ རུངས༌པོ༌ ཇུངས༌ཏེ༌ ཨིན༌ནོག༌། ཏེ༌ཟུག༌ ཏུས༌སི༌ ནང༌ང༌ དཀོན༌མཆོག༌ག༌ ཨིད༌ཤེས༌ཅན༌ དང༌ ཁའ༌ཉན༌ཁན༌ མི༌ ཡོད༌ཁན༌བོ༌, མོ༌འབ༌མ༌ རུཐ༌ དང༌ ཨིས༌ར༌ཨེལ༌པ༌ བོ༌འཟ༌སི༌ མི༌ཚེ༌ གྱུད༌ཏེ༌ ཐོང༌ང༌ནོག༌། རུཐ༌ དང༌ བོ༌འཟ༌སི༌ མི༌ཚེ༌ ཕུད༌ ཚུལ༌བོ༌ དཀོན༌མཆོག༌གི༌ ཁོང༌རང༌ངི༌ མི༌གུན༌ལ༌ ཀ༌ཟུག༌ མི༌ཚེ༌ཞིག༌ ཕུད༌ མོལ༌ཁན༌ནི༌ སྤེ༌ཞིག༌ ཨིན༌ནོག༌ ཏེ༌བོ༌ དཀོན༌མཆོག༌ག༌ ཨིད༌ཤེས༌ ཅོས༌ཏེ༌ ཁོང༌ངི༌ བཀའ༌ དང༌ བཀའ༌ཁྲིམས༌གུན༌ ཁའ༌ཉན༌ཏེ༌ མི༌ཚེ༌ ཕུད༌ཅེས༌།

འི༌ སྤེ༌ཆ༌ བྲི༌ཁན༌ནི༌ མི༌ དང༌ ཏུས༌པོ༌ ཏན༌ཏན༌ གྱུས༌ མེད༌ཏེ༌ ཨིན༌ནོག༌། ཨིབ༌རི༌པའེ༌ ཆོས༌སི༌ ནང༌ང༌ ཁས༌པ༌ གུན༌ནི འི༌ སྤེ༌ཆ༌ ལུང༌སྟོན༌པ༌ ས༌མུ༌འེལ༌ལི༌ བྲིས༌ཁན༌བོ༌ ཨིད༌ཤེས༌ ཅོའ༌ནོག༌ ཨིན༌ནའང༌ འི༌བོ༌ མན༌ སྲིད༌ཅེས༌ ཨིན༌ནོག༌ ཅིའ༌ཟེར༌ན༌ འི༌ སྤེ༌ཆའེ༌ སྟིང༌ཇུག༌པོའེ༌ཀ༌ དཱ༌བིད༌དི༌ མིང༌ རྗོད༌ཏེ༌ ཡོད༌ཏེ༌ ཨིན༌ནོག༌, ཁོ༌ ས༌མུ༌འེལ༌ ཀྲོངས༌ཏེ༌ སྟིང༌ནེ༌ མ༌ནེ༌ གྱལ༌པོ༌ མ༌གྱུར༌། ས༌མུ༌འེལ༌ ཡ༌ སུ༌ཞིག༌གི༌ ༼1,100-900 BC༽ བྲིས༌ཏེ༌ ཨིན༌ནའང༌, འི༌ སྤེ༌ཆ༌ བྲི༌ཁན༌བོ༌ དཀོན༌མཆོག༌གི༌ ཏམ༌པའེ༌ ཐུག༌ཉིད༌དི༌ ཁྲིད༌ད༌ ཛད༌ཁན༌བོ༌ སལ༌པོ༌ ཧ༌གོའ༌ནོག༌། ཀྲང༌པོ༌ དཀོན༌མཆོག༌ག༌ ཨིད༌ཤེས༌ ཅོས༌ཏེ༌ ཁའ༌ཉན༌ཏེ༌ མི༌ཚེ༌ ཕུད༌ཁན༌གུན༌ནི༌ ནང༌ནེ༌ དཀོན༌མཆོག༌གི༌ ཅིན༌ལབས༌ ལུད༌ཏེ༌ ཞན༌མི༌ མང༌པོའང༌ ཐོབ༌ཅེས༌ ཧ༌གོ༌ཅེས༌ལ༌ འི༌བོ༌ བྲི༌ཅུག༌ག༌ ཛད༌ཏེ༌ ཨིན༌ནོག༌།

སྤེ༌ཆ༌ བྲི༌ཁན༌བོའེ༌ ཨིས༌ར༌ཨེལ༌པ༌ བོ༌འཟ༌ དང༌ མོ༌འབ༌མ༌ རུཐ༌ ཉིས༌ཀོའེ༌ཀ༌ མང༌ཆེའ༌ ནང༌སྟག༌ ཏངས༌ཏེ༌ ཨིན༌ནོག༌། རུཐ༌ཐི༌ ཁོ༌རང༌ངི༌ མག༌པའེ༌ ཨ༌མའ༌ སྟ༌སྟོག༌ ཅོས༌ཏེ༌ ཡ༌ཤ༌ སྟན༌ཅེས༌ལ༌ ཐད༌པོ༌ ཉམ༌པོ༌ ཁོ༌རང༌ངི༌ མིར༌གྱུད༌, ཆོས༌ དང༌ ཕ༌མ༌ ཕངས༌ཏེ༌ ཡོངས༌།

ནཱའོ༌མི༌ སྟ༌སྟོག༌ ཅོ༌ཅེས༌, ནཱའོ༌མི༌ མིར༌གྱུད༌ ཁོ༌རང༌ངི༌ ཐེས༌ཏེ༌ ཐད༌པོ༌ ཉམ༌པོ༌ ནཱའོ༌མི༌ དཀོན༌མཆོག༌ག༌ ཅོལ༌ཏེ༌ ཞབས༌ཏོག༌ ཞུ༌ཅེས༌ གྱུད༌ཏེ༌ རུཐ༌ཐི༌ ཁོ༌རང༌ངི༌ མི༌ཚེ༌ ནང༌ང༌ དཀོན༌མཆོག༌གི༌ བཀའ༌ དང༌ བཀའ༌ཁྲིམས༌གུན༌ དྲན༌དྲའ༌ གྲུབ༌ཅུག༌ཁན༌བོ༌ སྤེ༌ཆ༌ བྲི༌ཁན༌བོའེ༌ སལ༌པོ༌ ཅོས༌ཏེ༌ ཨིན༌ནོག༌། དཀོན༌མཆོག༌གི༌ ཐུག༌ཉིད༌དི༌ རུཐ༌ཐི༌ ནང༌ང༌ གྱུར༌ཇ༌ ཁྱོངས༌ཏེ༌ ཁོ༌ ཞན༌གུན༌ནི༌ ཕིའ༌ ཅིན༌ལབས༌ཅན༌ གྱུར༌ཁན༌བོ༌ སྟན༌ན༌ནོག༌། བོ༌འཟ༌ སྙིང༌རྗེ༌ཅན༌ དང༌ སྙིང༌ ཕེས༌ཏེ༌ ཏང༌ཁན༌ དཀོན༌མཆོག༌ག༌ ཅམས༌པ༌ དང༌ ཁོང༌ངི༌ ཇིགས༌ དང༌ ཁོང༌ངི༌ བཀའ༌ཁྲིམས༌གུན༌ ཁའ༌ཉན༌ཏེ༌ མི༌ཚེ༌ ཕུད༌ཁན༌ མི༌ ཨིན༌ཁན༌བོ༌ སྟན༌ན༌ནོག༌། མག༌པ༌ ཤི༌ཏེ༌ ཅི༌ཚང༌མ༌ མེད༌ཁན༌ ཆའ༌ཁན༌ནི༌ བུ༌མོ༌ རུཐ༌ དང༌ ནཱའོ༌མིའ༌ བོ༌འཟ༌སི༌ སྙིང༌རྗེ༌ སྟནས༌། ཉལ༌བ༌ཅན༌ དང༌ མག༌པ༌ ཤི༌ཁན༌ གུན༌ལ༌ ལྟ༌ཅེས༌ ཡང༌ དཀོན༌མཆོག༌གི༌ བཀའ༌ཁྲིམས༌ ནང༌ཞིན༌ ཁོའེ༌ ཁག༌པོ༌ གྲུབ༌ཅུགས༌ཏེ༌ ཁོ༌རང༌ངི༌ ཉེན༌གྲུང༌གུན༌ནི༌ སྟ༌སྟོག༌ ཅོས༌ཏེ༌ ཁོའེ༌ སེམས༌ དཀོན༌མཆོག༌གི༌ ཐུག༌གོངས༌ ནང༌ཞིན༌ གྲུལ༌ཁན༌བོ༌ ལན༌ མང༌པོ༌ སྔོན༌ཅུགས༌། བོ༌འཟ༌ དང༌ རུཐ༌ཐི༌ ཅོ༌ཁན༌ ལས༌གུན༌ གྱུད༌ཏེ༌ ཁོང༌གུན༌ དེན༌བ༌ ཡ༌ཝ༌ དཀོན༌མཆོག༌གི༌ གྱབ༌ནེ༌ གྲུལ༌ཁན༌ སྟན༌ན༌ནོག༌ ནམ༌ ཨིས༌ར༌ཨེལ༌པ༌ མང༌པོའེ༌ ཏེ༌ཙོགས༌ མི༌ཚེ༌ ཕུད༌ད༌ མེད༌པིན༌།

1

ནཱའོ༌མི༌ དང༌ རུཐ༌།

1:1-22

1 ཨིས༌ར༌ཨེལ༌ལི༌ ནང༌ང༌ སྐྱོབ༌ཁན༌ གོ༌ཁྲིད༌གུན༌ནི༌ ཝང༌སྲུལ༌ལི༌ ཏུས༌ མུ༌གེ༌ ཇུང༌, ཡ༌ཧུ༌དཱའེ༌ ཡུལ༌ཇོངས༌སི༌ བེད༌ལེ༌ཧེམ༌པ༌ མི༌ཞིག༌ ཁོང༌རང༌ངི༌ ན༌མ༌ དང༌ བུ༌ཚ༌ ཉིས༌ཀོ༌ ཁྲིད༌ཏེ༌ མོ༌འབ༌བི༌ ཡུལ༌ལ༌ དུག༌ག༌ལ༌ སོང༌། 2 ཏེ༌ མི༌བོའེ༌ མིང༌ ཨེ༌ལི༌མེ༌ལེག༌ ཨིན༌པིན༌, ཁོའེ༌ ན༌མ༌ ནཱའོ༌མི༌ ཡང༌ མཧ༌ལོན༌ དང༌ ཀི༌ལི༌འོན༌ ཁོའེ༌ བུ༌ཚ༌གུན༌ ཨིན༌པིན༌། ཁོང༌གུན༌ ཡ༌ཧུ༌དཱའེ༌ ཡུལ༌ཇོངས༌སི༌ བེད༌ལེ༌ཧེམ༌ནེ༌ ཨེ༌ཕ༌རེད༌ མིར༌གྱུད༌ནེ༌ ཨིན༌པིན༌ ཡང༌ ཁོང༌གུན༌ མོ༌འབ༌བ༌ སོང༌ཏེ༌ ཏེ༌རུ༌ ཚུགས༌ཏེ༌ དུགས༌།

3 ཏེ༌རུ༌ ནཱའོ༌མི༌ མག༌པ༌ ཨེ༌ལི༌མེ༌ལེག༌ ཤི༌ ཡང༌ ཁོ༌ དང༌ ཁོའེ༌ བུ༌ཚ༌ ཉིས༌ཀོ༌ ལུས༌། 4 བུ༌ཚ༌ ཉིས༌ཀོའེ༌ མོ༌འབ༌མ༌ བུ༌མོ༌ ཨོར༌པཧ༌ ཏང༌ རུཐ༌ ཉམ༌པོ༌ བག༌སྟོན༌ ཅོས༌། ཁོང༌གུན༌ ཧ༌ལམ༌ ལོ༌ རྕུ༌ ཏེ༌རུ༌ དུགས༌ཏེ༌ སྟིང༌ནེ༌, 5 མཧ༌ལོན༌ དང༌ ཀི༌ལི༌འོན༌ ཉིས༌ཀོའང༌ ཤི༌, བུ༌ཚ༌ ཉིས༌ཀོ༌ དང༌ མག༌པ༌ ཤི༌པ༌ ནཱའོ༌མི༌ ཅིག༌པོ༌ ལུས༌།

6 ཏེ༌ནེ༌ ཡ༌ཧུ༌དཱའེ༌ ནང༌ང༌ ཡ༌ཝའེ༌ ཁོང༌རང༌ངི༌ མི༌གུན༌ལ༌ ཅིན༌ལབས༌ སལ༌ཏེ༌ སྟོན༌ཐོག༌ གྱལ༌ལ༌ སལ༌ཁན༌བོ༌ མོ༌འབ༌བི༌ ནང༌ང༌ ནཱའོ༌མིའ༌ ཚོར༌ར༌ཅིག༌ ཁོ༌ དང༌ ཁོའེ༌ བུ༌ཚ༌གུན༌ནི༌ ན༌མ༌ མོ༌འབ༌ནེ༌ བིང༌ཏེ༌ ནཱའོ༌མིའི༌ ཡུལ༌ལ༌ ཆ༌ཅེས༌ གྲལ༌གྲིག༌ ཅོས༌། 7 ནཱའོ༌མི༌ ཁོ༌རང༌ངི༌ བུ༌ཚ༌གུན༌ནི༌ ན༌མ༌ ཁྲིད༌ཏེ༌ ཁོང༌གུན༌ དུག༌ཁན༌ནི༌ ཡུལ༌ནེ༌ བིངས༌ཏེ༌ ཡ༌ཧུ༌དཱ༌ ཆོགས༌ལ༌ ཆ༌སའེ༌ ལམ༌ནེ༌ སོང༌།

8 ཨིན༌ནའང༌ ཁོའེ༌ ཁོ༌རང༌ངི༌ བུ༌ཚ༌གུན༌ནི༌ ན༌མ༌ ཟེརས༌, “ཁྱོ༌ཞའ༌ ལོགས༌ཏེ༌ ཁྱོ༌ཞ༌རང༌ངི༌ ཨ༌མའེ༌ ཁང༌པ༌ སོང༌ཤིག༌། ཁྱོ༌ཞའེ༌ ངའ༌ དང༌ ཤི༌ཁན༌གུན༌ལ༌ བཀའ༌དྲིན༌ སྟན༌ པ༌སང༌ ཡ༌ཝའེ༌ ཁྱོ༌ཞའ༌ ཐུག༌རྗེ༌ ཛད༌ཤིག༌། 9 ཡ༌ཝའེ༌ ཁྱོ༌ཞའ༌ ཡང༌སྐྱར༌ མག༌པ༌ སལ༌ཏེ༌ ཁྱོ༌ཞའ༌ ཁྱོ༌ཞ༌རང༌ངི༌ ཁང༌པའེ༌ ནང༌ང༌ སྲུང༌སྐྱོབ༌ ཛད༌ཤིག༌།”

ཏེ༌ནེ༌ ཁོའེ༌ ཁོང༌གུན༌ལ༌ ཇུ༌ ཟེར༌ཏེ༌ པུག༌ ཏངས༌ ཡང༌ ཁོང༌གུན༌ སྲན༌ཏྲེ༌ ངུས༌། 10 བུ༌མོ༌གུན༌ནི༌ ཟེརས༌, “མན༌། ང༌ཞའ༌ ཉེ༌རང༌ ཉམ༌པོ༌ ཉེ༌རང༌ངི༌ མི༌གུན༌ ཡོད༌ས༌ ཡོང༌ཨིན༌།”

11 ཨིན༌ནའང༌ ནཱའོ༌མིའི༌ ལན༌ཏངས༌ “ངའེ༌ བུ༌མོ༌གུན༌, ཁང༌པའ༌ ལོགས༌ཏེ༌ སོང༌། ཁྱོ༌ཞའ༌ ང༌ ཉམ༌པོ༌ ཅིའ༌ ཆ༌ཉིན༌རག༌? ཁྱོ༌ཞའེ༌ བག༌སྟོན༌ ཅོ༌ཉན༌ཅེས༌ལ༌ ཅི༌ ང༌ ཞན༌ཡང༌ བུ༌ཚ༌ ཇོར༌ཨིན༌ན༌? 12 མན༌ ངའེ༌ བུ༌མོ༌གུན༌, ཁྱོ༌ཞའ༌ ལོགས༌ཏེ༌ ཁྱོ༌ཞ༌རང༌ངི༌ ཁང༌པ༌ སོང༌, ང༌ ཡང༌སྐྱར༌ བག༌སྟོན༌ ཅོ༌ཅེས༌ལ༌ མ༌ རྒད༌མོ༌ སོང༌ཏེ༌ ཨིན༌ནོག༌། ཀལ༌ཏེས༌ ཏེ༌བོ༌ ཇུངས༌ཏེ༌ ང༌ དི༌རིང༌ ཚན༌ལ༌ ན༌མ༌ ཅོས༌ཏེ༌ བུ༌ཚ༌གུན༌ ཇོར༌ ནའང༌, 13 ཁྱོ༌ཞའ༌ ཁོང༌གུན༌ ལྡན༌ལྡན༌ སྲུངས༌ཏེ༌ དུག༌ཨིན༌ན༌? ཅི༌ ཁྱོ༌ཞའ༌ ཁོང༌གུན༌ནི༌ ཕིའ༌ ན༌མ༌ མ༌ཅོའ༌ དུག༌ཨིན༌ན༌? མན༌, མ༌ནེ༌ མན༌། ངའེ༌ བུ༌མོ༌གུན༌ འི༌བོ༌ ཁྱོ༌ཞ༌གུན༌ནི༌ སང༌ ངའེ༌ ཕིའ༌ མང༌ང༌ སྐྱོ༌མོ༌ ཨིན༌ནོག༌ ཅིའ༌ཟེར༌ན༌ ཡ༌ཝའེ༌ ངའ༌ ཐུག༌རྗེ༌ སྟན༌ན༌ མ༌ཛད༌ད༌ ཨིན༌ནོག༌།”

14 ཡང༌སྐྱར༌ ཁོང༌གུན༌ སྲན༌ཏྲེ༌ ངུས༌། ཏེ༌ནེ༌ ཨོར༌པཧའེ༌ ཁོ༌རང༌ངི༌ མག༌པའེ༌ ཨ༌མ༌ པུག༌ ཏངས༌ ཡང༌ ཇུ༌ ཟེར༌ཏེ༌ ལོགས༌ཏེ༌ སོང༌ ཨིན༌ནའང༌ རུཐ༌ ནཱའོ༌མིའ༌ ཐམས༌ཏེ༌ དུགས༌།

15 ནཱའོ༌མིའི༌ ཁོའ༌ ཟེརས༌, “ལྟོས༌, ཁྱོ༌རང༌ངི༌ མག༌པའེ༌ ནོའེ༌ ན༌མ༌ ཁོ༌རང༌ངི༌ མི༌གུན༌ དང༌ ལྷ༌ལྷ༌མོ༌ གུན༌ནི༌ཀ༌ ལོགས༌ཏེ༌ ཆའ༌ལ༌, ཁྱོ༌རང༌ངའང༌ ཁོ༌ ཉམ༌པོ༌ ལོགས༌ཏེ༌ སོང༌།”

16 ཨིན༌ནའང༌ རུཐ༌ཐི༌ ལན༌ཏངས༌, “ངའ༌ ཉེ༌རང༌ ཕངས༌ཏེ༌ ལོགས༌ཏེ༌ ཆ༌ཅེས༌ལ༌ འུ༌ཙུག༌ མ༌སལ༌། ཉེ༌རང༌ ཀ༌རུ༌ སྐྱོད༌ནའང༌ ང༌ ཆེན༌ ཡང༌ ཉེ༌རང༌ ཀ༌རུ༌ ཞུགས༌ནའང༌ ང༌ དུག༌ཨིན༌། ཉེ༌རང༌ངི༌ མི༌ ངའེ༌ མི༌ ཡང༌ ཉེ༌རང༌ངི༌ དཀོན༌མཆོག༌ ངའེ༌ དཀོན༌མཆོག༌ ཨིན༌། 17 ཉེ༌རང༌ ཀ༌རུ༌ ཀྲོངས༌ན༌ ང༌ ཏེན༌ན༌རུ༌ ཤི༌ཨིན༌ ཡང༌ ཏེན༌ན༌རུ༌ སུབ༌ཨིན༌། ཤི༌ཅེས༌ མ༌སྟོག༌ ཞན༌ ཅི༌ཞིག༌གིའང༌ ང༌དང༌ ཉིས༌ཀོ༌ ཕེ༌ན༌ ཡ༌ཝའེ༌ ངའ༌ སྲན༌ཏྲེ༌ ཆད༌པ༌ སལ༌ཤིག༌།” 18 རུཐ༌ ལོགས༌ཏེ༌ མ༌ཆ༌ རངས༌ཏེ༌ དུག༌ཅེས༌པོ༌ ནཱའོ༌མིའ༌ ཧ༌གོའ༌ཅིག༌ ཁོའེ༌ ཡང༌ ཅའང༌ མ༌ཟེརས༌།

19 ཏེ༌ནེ༌ ཁོང༌ ཉིས༌ཀོའེ༌ བེས༌ གོ༌ཟུགས༌ཏེ༌ བེད༌ལེ༌ཧེམ༌ ཆོགས༌ལ༌ སོང༌། ཁོང༌གུན༌ ཏེ༌རུ༌ ལེབ༌བ༌ཅིག༌ གྲོང༌ཁྱེར༌ གང༌པོ༌ ཁོང༌གུན༌ ལོགས༌ཏེ༌ ཡོང༌ང༌ ཐོང༌ཏེ༌ སྲན༌ཏྲེ༌ ཧ༌ལས༌ ཡང༌ ཟེརས༌, “ཅི༌ འི༌བོ༌ ཏན༌ཏན༌ ནཱའོ༌མི༌ ཨིན༌ནོག༌ག༌?”

20 ནཱའོ༌མི༌ ལན༌ཏངས༌, “ངའ༌ ནཱའོ༌མི༌ * མ༌ཟེར༌ར༌ མ༌ར༌ † ཟེར༌ཤིག༌ ཅིའ༌ཟེར༌ན༌ ཀུན༌ཝང༌ དཀོན༌མཆོག༌གི༌ ངའེ༌ མི༌ཚེའེ༌ མ༌ སྐྱོ༌མོ༌ ཅོའ༌ཛདས༌། 21 ཆ༌ ཟ༌ནེ༌ ངའེ༌ ལག༌ག༌ ཅི༌ཚང༌མ༌ ཡོད༌པིན༌ ཨིན༌ནའང༌ ཡ༌ཝའེ༌ ངའ༌ ལོགས༌ཏེ༌ ཁང༌པའ༌ ལག༌པ༌ སྟོང༌པ༌ ཁྱོང༌ང༌ ཛདས༌། ངའ༌ ནཱའོ༌མི༌ ཅིའ༌ ཟེར༌ཨིན༌ ནམ༌ ཡ༌ཝའེ༌ ངའ༌ རྡུག༌ངལ༌ སལ༌ཏེ༌ ཀུན༌ཝང༌ དཀོན༌མཆོག༌གི༌ ངའ༌ རྡུག༌པོ༌ ཇུང༌ཅུག༌ག༌ ཛདས༌།”

22 ཏེན༌ན༌ ཟུག༌གི༌ ནཱའོ༌མི༌ མོ༌འབ༌ནེ༌ ལོགས༌ཏེ༌ ཡོངས༌ ཡང༌ ཁོ༌ ཉམ༌པོ༌ ཁོ༌རང༌ངི༌ བུ༌ཚའེ༌ ན༌མ༌ མོ༌འབ༌མ༌ རུཐ༌ ཡོད༌པིན༌། ཁོང༌གུན༌ བེད༌ལེ༌ཧེམ༌མ༌ ལེབ༌ ཟ༌ནེ༌ ནས༌སི༌ སྟོན༌ཐོག༌ རྔ༌ཅེས༌ གོ༌ཟུགས༌ཏེ༌ ཡོད༌པིན༌།

2

རུཐ༌ལ༌ བོ༌འཟ༌ ཐུག༌།

2:1-23

1 ཏ༌ བེད༌ལེ༌ཧེམ༌མི༌ ནང༌ང༌ ཆུག༌པོ༌ རྩི༌ཝ༌ཅན༌ བོ༌འཟ༌ ཟེར༌ཁན༌ མི༌ཞིག༌ ཡོད༌པིན༌, ཁོ༌ ནཱའོ༌མིའི༌ མག༌པ༌ ཨེ༌ལི༌མེ༌ལེག༌གི༌ ཉེན༌གྲུང༌ ཨིན༌པིན༌། 2 ཞག༌ཤིག༌ མོ༌འབ༌པ༌ རུཐ༌ཐི༌ ནཱའོ༌མིའ༌ ཟེརས༌, “ཀའ༌ཀྲིན༌ སྟན༌ཏེ༌ ཏུ༌ཅུག༌ཁན༌ནི༌ མི༌ ཞིང༌ངི༌ཀ༌, ལུས༌ཏེ༌ ཡོད༌ཁན༌ནི༌ སྟོན༌ཐོག༌ ཏུས༌ཏེ༌ ཁྱོང༌ང༌ལ༌ ང༌ ཆ༌ཅུག༌ག༌ ཛད༌།”

ནཱའོ༌མིའི༌ ལན༌ཏངས༌, “ངའེ༌ བུ༌མོ༌ སོང༌།” 3 ཏེ༌ནེ༌ རུཐ༌, སྟོན༌ཐོག༌ རྔ༌ཁན༌གུན༌ནི༌ གྱབ༌ནེ༌ སོང༌ཏེ༌ ལུས༌ཁན༌ནི༌ སྟོན༌ཐོག༌ ཏུ༌ཅེས༌ གོ༌ཟུག༌། ཏེ༌ ཞིང༌ ཁོའེ༌ མག༌པའེ༌ ཨ༌བ༌ ཨེ༌ལི༌མེ༌ལེག༌གི༌ ཉེན༌གྲུང༌ བོ༌འཟ༌སི༌ ཨིན༌ཁན༌བོ༌ ཁོའ༌ གྱུས༌མེད༌པིན༌།

4 ཁོ༌ ཏེ༌རུ༌ ཡོད༌ ཟ༌ནེ༌ བོ༌འཟ༌ བེད༌ལེ༌ཧེམ༌ནེ༌ ལེབ༌ ཡང༌ སྟོན༌ཐོག༌ རྔ༌ཁན༌གུན༌ལ༌ ལོན༌སྲུལ༌ཏེ༌ ཟེརས༌, “ཡ༌ཝ༌ དཀོན༌མཆོག༌ ཁྱོ༌ཞའ༌ ཉམ༌པོ༌ ཞུགས༌ཤིག༌།”

ཁོང༌གུན༌ནི༌ ལན༌ཏངས༌, “ཡ༌ཝའེ༌ ཉེ༌རང༌ང༌ ཅིན༌ལབས༌ སལ༌ཤིག༌།”

5 ཏེ༌ནེ༌ བོ༌འཟ༌སི༌ ཞིང༌ རྔ༌ཁན༌གུན༌ནི༌ ཁག༌ཁུར༌པ༌ བོད༌ཏེ༌ ཏྲིས༌, “འ༌ ན༌ཆུང༌བོ༌ སུའི༌ བུ༌མོ༌ ཨིན༌ནོག༌?”

6 ཁག༌ཁུར༌པ༌བོའེ༌ ལན༌ཏངས༌, “མོ༌འབ༌ནེ༌ ནཱའོ༌མི༌ ལོགས༌ཏེ༌ ཡོང༌ ཟ༌ནེ༌ འི༌ ན༌ཆུང༌བོ༌ ཁོ༌ ཉམ༌པོ༌ ཡོངས༌། 7 ‘ཞིང༌ རྔ༌ཁན༌གུན༌ནི༌ གྱབ༌ནེ༌ སོང༌ཏེ༌ སྟོན༌ཐོག༌ ལུས༌ཁན༌གུན༌ ཏུ༌ཅུག༌ག༌ཛད༌’ ཟེར༌ཏེ༌ ཁོའེ༌ ངའ༌ ཏྲིའ༌རག༌། ཁོ༌ ང༌མོ༌ནེ༌ ཕར༌ལ༌ ལས༌ ཅོ༌ཨིན༌ དུགས༌ཏེ༌ སིལ༌ལི༌ ནང༌ང༌ ངལ༌ སྲིབ༌ཅིག༌ མ༌ནེ༌ མ༌ ཚོས༌།”

8 ཏེ༌ནེ༌ བོ༌འཟ༌སི༌ རུཐ༌ལ༌ ཟེརས༌, “ཉོན༌ ངའེ༌ བུ༌མོ༌, ཁྱོ༌རང༌ སྟོན༌ཐོག༌ ལུས༌ཁན༌ ཏུའ༌ལ༌ ཞན༌མའེ༌ ཞིང༌ངི༌ཀ༌ མ༌ཆ༌, འིན༌ནེ༌ཀ༌ ང༌ཞ༌གུན༌ ཡོད༌ས༌ དུག༌། ངའེ༌ ལས༌ ཅོ༌ཁན༌ ན༌ཆུང༌གུན༌ ཉམ༌པོ༌ དུག༌། 9 བུ༌ཚ༌གུན༌ནི༌ ཞིང༌ངི༌ ཀ༌ཁག༌པོ༌ རྔ༌རུག༌ ལྟོས༌ ཡང༌ ཁོང༌གུན༌ནི༌ སྟིང༌རང༌ནེ༌ ན༌ཆུང༌གུན༌ ཉམ༌པོ༌ སོང༌། ཁྱོ༌རང༌ང༌ ལག༌པ༌ རྩེས༌ཏེ༌ ངན༌པ༌ མི༌ཅོ༌ཅེས༌ལ༌ ངའེ༌ བུ༌ཚ༌གུན༌ལ༌ བཀའ༌ ཏངས༌པིན༌། ཡང༌ ཁྱོ༌རང༌ སྐོམས༌ ཟ༌ནེ༌ ལས༌ ཅོ༌ཁན༌གུན༌ནི༌ སྐངས༌ཁན༌ནི༌ རྫའ༌མེ༌ ནང༌ནེ༌ ཆུ༌ ཕིངས༌ཏེ༌ ཐུང༌།”

10 ཏེ༌ནེ༌ རུཐ༌ ཁོའེ༌ རྐང༌པའེ༌ དུན༌ལ༌ གྱེལ༌ཏེ༌ ཟེརས༌, “ང༌ ཞན༌ཡུལ༌ལི༌ མིའ༌ འི༌ཟམ༌ ཐུག༌རྗེ༌ སྟན༌ན༌ ཛད༌ཏེ༌ ངའེ༌ ཉེ༌རང༌ང༌ ཕིའ༌ ཅི༌ ཅོས༌?”

11 བོ༌འཟ༌སི༌ ལན༌ཏངས༌, “ཁྱོ༌རང༌ངི༌ མག༌པ༌ ཀྲོངས༌པ༌ ནེ༌ ཕར༌ལ༌ ཁྱོ༌རང༌ངི༌ རང༌ངི༌ མག༌པའེ༌ ཨ༌མའེ༌ ཕིའ༌ ཅོ༌ཁན༌ ཚང༌མ༌ ངའ༌ གྱུས༌སོང༌, ཁྱོ༌རང༌ རང༌ངི༌ ཨ༌བ༌, ཨ༌མ༌ དང༌ རང༌ཡུལ༌ ཕངས༌ཏེ༌ འི༌རུ༌ མི༌ མ༌ཤེས༌ཁན༌གུན༌ ཉམ༌པོ༌ དུག༌ག༌ ཡོངས༌། 12 ཁྱོ༌རང༌ངི༌ ཅོས༌ཁན༌ ལས༌གུན༌ནི༌ ཕིའ༌ ཡ༌ཝའེ༌ ཁྱོ༌རང༌ང༌ ཅིན༌ལབས༌ སལ༌ཤིག༌། ཨིས༌ར༌ཨེལ༌པའེ༌ དཀོན༌མཆོག༌ ཡ༌ཝའེ༌ ནང༌ང༌ ཁྱོ༌རང༌ངི༌ སྲུང༌སྐྱོབ༌ ལེན༌ པ༌སང༌ ཁྱོ༌རང༌ང༌ ཁོང༌ངི༌ སོལ༌རས༌ སལ༌ལ༌ ཛད༌ཤིག༌།”

13 ཁོའེ༌ ལན༌ཏངས༌, “སྤོན༌བོ༌ལེ༌, ཉེ༌རང༌ངི༌ ཆོགས༌སྐྱོར༌ ང༌ ཉམ༌པོ༌ ཏ༌རུང༌ངའང༌ ལུས༌ཤིག༌། ངའ༌ ཉེ༌རང༌ངི༌ ལས༌ ཅོ༌ཁན༌ མན༌ནའང༌ ཉེ༌རང༌ངི༌ ངའ༌ ཉམ༌པོ༌ སྤེ༌ར༌ ཟང༌པོ༌ ཏངས༌ཏེ༌ ང༌ ཞི༌དེ༌ སལས༌།”

14 ཁར༌ཇི༌ ཟའ༌ཅེས༌སི༌ ཏུས༌ ལེབ༌བ༌ཅིག༌ བོ༌འཟ༌སི༌ རུཐ༌ལ༌ བོད༌ཏེ༌ ཟེརས༌, “འི༌རུ༌ ཡོང༌ ཡང༌ ཏ༌གི༌ ལེན༌ཏེ༌ རྒུན༌ཆང༌ སྐྱུར༌མོའེ༌ ནང༌ང༌ སྤགས༌ཏེ༌ ཟོ༌།”

ཏེ༌ནེ༌ ཁོ༌ སྟོན༌ཐོག༌ རྔོ༌ཁན༌གུན༌ ཉམ༌པོ༌ དུགས༌ ཡང༌ བོ༌འཟ༌སི༌ ཁོའ༌ རྔོ༌ཁན༌ནི༌ གྲུ༌ ཟའ༌ལ༌ ཏངས༌། ཁོ༌ ཟའ༌ ཉན༌ཁན༌བོ༌ ཟོས༌ ཡང༌ ལག༌མ༌ ལུས༌ཁན༌བོ༌ ཐེན༌ཏེ༌ བོརས༌། 15 རུཐ༌ སྟོན༌ཐོག༌ ཏུའ༌ལ༌ ཆའ༌ཅིག༌ བོ༌འཟ༌སི༌ ཁོ༌རང༌ངི༌ མི༌གུན༌ལ༌ ཟེརས༌, “ཁོའེ༌ སྟོན༌ཐོག༌ རྔ༌ཁན༌ནི༌ དུན༌ནེ༌ ཏུ༌ནའང༌ ཁོའ༌ ཅའང༌ མ༌ཟེར༌ཤིག༌། 16 མ༌ཚད༌ ལྡམས༌ཁན༌ནི༌ སྟོན༌ཐོག༌གི༌ ནང༌ནེ༌ ཁག༌རིག༌ བིངས༌ཏེ༌ ཁོའ༌ ཏུ༌ཅེས༌ལ༌ བོར༌ཤིག༌, ཁོའ༌ ཁའ༌ མ༌ སྐྱེའ༌ ཏེ༌ ཚང༌མ༌ ཏུ༌ཅུག༌།”

17 ཏེ༌བོའེ༌ཕིའ༌ རུཐ༌ཐི༌ ཏེ༌རུ༌ ཕི༌ཏོག༌ ཚག༌པ༌ སྟོན༌ཐོག༌ ཏུས༌ ཡང༌ གྲུ༌ ཕིང༌ཅེས༌ལ༌ ཏེ༌གུན༌ རྡུང༌ང༌ཅིག༌ ཧ༌ལམ༌ ཀི༌ལོ༌ རྕུག༌ཤིག༌གི༌ གྲུ༌ བིང༌། 18 ཏེ༌བོ༌ ཁུར༌ཏེ༌ ཁོ༌ གྲོང༌ཁྱེར༌ལ༌ ལོགས༌ཏེ༌ སོང༌ ཡང༌ ཁོ༌རང༌ངི༌ མག༌པའེ༌ ཨ༌མའ༌ སྟནས༌། རྔོ༌ཁན༌ནི༌ གྲུ༌ ཟོས༌ཏེ༌ ལུས༌ཁན༌ ཐེན༌ཏེ༌ བོར༌ཁན༌བོ༌ རུཐ༌ཐི༌ ཁོ༌རང༌ངི༌ མག༌པའེ༌ ཨ༌མའ༌ ཏངས༌།

19 ནཱའོ༌མིའི༌ ཁོའ༌ ཏྲིས༌, “དི༌རིང༌ ཁྱོ༌རང༌ངི༌ སྟོན༌ཐོག༌ ལུས༌ཁན༌ སུའི༌ ཞིང༌ངི༌ཀ༌ ཏུས༌པིན༌? ཁྱོ༌རང༌ངི༌ ཀ༌རུ༌ ལས༌ ཅོས༌པིན༌? ཁྱོ༌རང༌ང༌ ཀའ༌ཀྲིན༌ སྟན༌ཁན༌ མི༌བོའ༌ ཡ༌ཝའེ༌ ཅིན༌ལབས༌ སལ༌ལ༌ ཛད༌ཤིག༌།”

ཏེ༌ནེ༌ རུཐ༌ཐི༌ ཁོ༌རང༌ངི༌ མག༌པའེ༌ ཨ༌མའ༌ ཁོའེ༌ སྟོན༌ཐོག༌ ཏུ༌ཁན༌ དག༌པོའེ༌ སྐོར༌ལ༌ ཤདས༌, “དི༌རིང༌ ངའེ༌ ལས༌ ཅོ༌ཁན༌ དག༌པོའེ༌ མིང༌ང༌ བོ༌འཟ༌ ཟེར༌དུག༌།”

20 ནཱའོ༌མིའི༌ ཁོ༌རང༌ངི༌ བུ༌ཚའེ༌ ན༌མ༌ ཟེརས༌, “ཡ༌ཝའེ༌ ཁོའ༌ ཅིན༌ལབས༌ སལ༌ཤིག༌། ཁོའེ༌ ང༌དང༌ སོན༌ཏེའ༌ ཡོད༌ཁན༌ དང༌ ཤི༌ཁན༌ ཚང༌མའ༌ ཐུག༌རྗེ༌ སྟན༌ཏེ༌ ཨིན༌ནོག༌། ཏེ༌ མི༌བོ༌ ཀགས༌པོའེ༌ ཏུས༌ལ༌ ང༌དང༌ངི༌ ནང༌ཚངས༌ལ༌ སྟ༌སྟོག༌ ཅོ༌ཁན༌ ང༌དང༌ངི༌ ཉེན༌གྲུང༌ ཉེ༌མོ༌ཞིག༌ ཨིན༌ནོག༌།”

21 ཏེ༌ནེ༌ རུཐ༌ཐི༌ ཟེརས༌, “ཁོང༌ངི༌ ངའ༌ ཟེར༌ར༌རག༌, ‘ངའེ༌ སྟོན༌ཐོག༌ ཚང༌མ༌ རྔ༌ ཚར༌ཚར༌ ཁྱོ༌རང༌ ངའེ༌ སྟོན༌ཐོག༌ རྔོ༌ཁན༌གུན༌ ཉམ༌པོ༌ དུག༌།’ ”

22 ནཱའོ༌མི༌ རུཐ༌ལ༌ ཟེརས༌, “ངའེ༌ བུ༌མོ༌, ཁོའེ༌ ཟེར༌ཁན༌བོ༌ ཅོས༌། ཁོའེ༌ ལས༌ ཅོ༌ཁན༌ བུ༌མོ༌གུན༌ ཉམ༌པོ༌ ཁོའེ༌ ཞིང༌ངི༌ཀ༌ དུག༌, ཏེ༌མན༌ན༌ ཞན༌མའེ༌ ཞིང༌ངི༌ཀ༌ ལས༌ ཅོ༌ཁན༌གུན༌ནི༌ ཁྱོ༌རང༌ང༌ ལག༌པ༌ རྩེས༌ཏེ༌ ངན༌པ༌ ཅོ༌སྲིད༌ཅེས༌ ཨིན༌ནོག༌།”

23 ཏེ༌བོའེ༌ཕིའ༌ རུཐ༌ བོ༌འཟ༌སི༌ ཞིང༌ངི༌ཀ༌ བུ༌མོ༌གུན༌ ཉམ༌པོ༌ ཀྲོ༌ནས༌ ཉིས༌ཀོའེ༌ སྟོན༌ཐོག༌ རྔ༌ ཚར༌ཚར༌ སྟོན༌ཐོག༌ ལུས༌ཁན༌གུན༌ ཏུས༌ ཡང༌ ཏེ༌ཏུས༌ གང༌པོ༌ ཁོ༌ ཁོ༌རང༌ངི༌ མག༌པའེ༌ ཨ༌མ༌ ཉམ༌པོ༌ དུགས༌།

3

ཡུལ༌ཐག༌གི༌ཀ༌ བོ༌འཟ༌ དང༌ རུཐ༌།

3:1-18

1 ཞག༌ཤིག༌ ནཱའོ༌མིའི༌ རུཐ༌ལ༌ ཟེརས༌, “ངའེ༌ བུ༌མོ༌, ཁྱོ༌རང༌ང༌ སྟ༌སྟོག༌ ཅོ༌ཁན༌ ངའེ༌ ཁྱོ༌རང༌ངི༌ ཕིའ༌ མག༌པ༌ ཞིག༌ ཙལ༌གོས༌། 2 བོ༌འཟ༌ ང༌དང༌ངི༌ ཉེན༌གྲུང༌ ཉེ༌མོ༌ ཡང༌ ཁོའེ༌ ཁྱོ༌རང༌ང༌ ལས༌ཅོ༌ཁན༌ བུ༌མོ༌གུན༌ ཉམ༌པོ༌ སྟོན༌ཐོག༌ བུད༌ཁན༌ ཏུ༌ ཅུགས༌ཏེ༌ ཀའ༌ཀྲིན༌ ཅོས༌ཏེ༌ ཨིན༌ནོག༌། དི༌རིང༌ ཚན༌ལ༌ ཁོ༌ ནས༌སི༌ འོངས༌ཅར༌ཨིན༌ ཡུལ༌ཐག༌ག༌ ཡོད༌ཏེ༌ ཨིན༌ནོག༌། 3 ཏ༌ ངའེ༌ ཟེར༌ཁན༌བོ༌ ཅོས༌, ཆུའ༌ ཞུགས༌ཏེ༌ ཏྲི༌ཞིམ༌ ལུག༌ ཡང༌ ཀོས༌ལག༌ ཚང༌མའེ༌སང༌ ལྡེ༌མོ༌བོ༌ གོན༌ཏེ༌ བོ༌འཟ༌ ཡོད༌ས༌ ཡུལ༌ཐག༌ག༌ སོང༌ ཨིན༌ནའང༌ ཁོ༌ ཟའ༌ ཐུང༌ ཚར༌ཚར༌ ཁྱོ༌རང༌ ཏེ༌རུ༌ ཡོད༌ཁན༌བོ༌ གྱུས༌ ཆ༌ མ༌ཅུག༌། 4 ཁོ༌ ཉིད༌ལོག༌ག༌ ཆའ༌ཅིག༌, ཁོ༌ ཉིད༌ལོག༌སའེ༌ ནས༌ས༌བོ༌ སྟན༌པོ༌ ཨིད༌ཏུ༌ ཅོས༌། ཏེ༌ནེ༌ སོང༌ཏེ༌ ཁོ༌ གོན༌ཁན༌ནི༌ མལ༌ཙ༌ རྐང༌པའེ༌ ཀ༌ནེ༌ ཐེན༌ཏེ༌ ཁོའེ༌ རྐང༌པའེ༌ དུན༌ལ༌ ཉལ༌ཏེ༌ དུག༌། ཁོའེ༌ ཁྱོ༌རང༌ང༌ ཅོ༌གོས༌ཤེས༌པོ༌ ཤད༌ཨིན༌།”

5 རུཐ༌ཐི༌ ལན༌ཏངས༌, “ཉེ༌རང༌ངི༌ མོལ༌ཁན༌ ཚང༌མ༌ ངའེ༌ ཅོ༌ཨིན༌།”

6 ཏེ༌ནེ༌ ཁོ༌ ཐུར༌ལ༌ ཡུལ༌ཐག༌ག༌ སོང༌ ཡང༌ ཁོ༌རང༌ངི༌ མག༌པའེ༌ ཨ༌མའེ༌ ལབ༌ཞ༌ ཏང༌ཁན༌བོ༌ ཅོས༌།

7 བོ༌འཟ༌ ཟའ༌ ཐུང༌ ཚར༌ཏེ༌ སེམས༌ ཐད༌པོའེ༌ ནང༌ང༌ ཡོད༌པིན༌། ཏེ༌ནེ༌ ཁོ༌ གྲུའི༌ ལབ༌ཙེ༌ སྤུངས༌ཏེ༌ ཡོད༌སའེ༌ ཇུག༌ག༌ སོང༌ཏེ༌ ཉིད༌ལོགས༌། རུཐ༌ ཀུ༌ལེའ༌ སྐད༌ མ༌ཕིང༌ང༌ སོང༌ཏེ༌ ཁོའེ༌ རྐང༌པའེ༌ ཀ༌ནེ༌ མལ༌ཙ༌ ཐེནས༌ ཡང༌ ཏེ༌ཀ༌ ཉལ༌ཏེ༌ དུགས༌། 8 ཚན༌སྐྱིལ༌ ཞིག༌ག༌ ཧུན༌མེད༌ལ༌ བོ༌འཟ༌སི༌ ཉིད༌ཚད༌ ཡང༌ བུ༌མོ༌ཞིག༌ ཁོའེ༌ རྐང༌པའེ༌ དུན༌ལ༌ ཉིད༌ལོགས༌ཏེ༌ ཡོད༌ཁན༌བོ༌ ཐོང༌ཏེ༌ ཧ༌ལས༌།

9 ཁོའེ༌ ཏྲིས༌, “ཉེ༌རང༌ སུ༌ ཨིན༌།”

ཁོའེ༌ ལན༌ཏངས༌, “ང༌ ཉེ༌རང༌ངི༌ ཞབ༌ཤི༌ རུཐ༌ ཨིན༌། ཉེ༌རང༌ ངའེ༌ མག༌པའེ༌ ཉེན༌གྲུང༌ ཉེ༌མོ༌ ཡང༌ ཀགས༌པོའེ༌ ཏུས༌ལ༌ ང༌ཞའེ༌ ནང༌ཚངས༌ལ༌ སྟ༌སྟོག༌ ཅོ༌ཁན༌ ཨིན༌ པ༌སང༌ ཉེ༌རང༌ངི༌ མལ༌ཙ༌ རྐྱངས༌ཏེ༌ ངའ༌ ཀབ༌བ༌ ཛད༌། *”

10 བོ༌འཟ༌སི༌ ཟེརས༌, “ངའེ༌ བུ༌མོ༌, ཡ༌ཝའེ༌ ཁྱོ༌རང༌ང༌ ཅིན༌ལབས༌ སལ༌ཤིག༌། ཁྱོ༌རང༌ངི༌ ན༌མ༌ ཅོ༌ཅེས༌ལ༌ ཆུག༌པོ༌ ཡ༌ ཉལ༌བ༌ཅན༌ ཞུ༌ནུ༌ བུ༌ཚ༌ མ༌ ཙལ༌ལ༌ ང༌ ཡོད༌ས༌ ཡོངས༌ཏེ༌ ཁྱོ༌རང༌ངི༌ སྔུན༌ནི༌ སང༌ དག༌ས༌ མང༌ང༌ རང༌ངི༌ ནང༌ཚངས༌སི༌ ཕིའ༌ དད༌ སྟན༌ཏེ༌ ཨིན༌ནོག༌། 11 ཏ༌ ཚེར༌ མ༌ཚེར༌ ངའེ༌ བུ༌མོ༌, ཁྱོ༌རང༌ངི༌ ཟེར༌ཁན༌ ཚང༌མ༌ ངའེ༌ ཅོ༌ཨིན༌། ཁྱོ༌རང༌ སྕོད༌ལམ༌ ཟང༌པོ༌ཅན༌ནི༌ བུ༌མོ༌ ཨིན༌ཁན༌བོ༌ གྲོང༌ཁྱེར༌རི༌ མི༌ ཚང༌མ༌ གྱུས༌ ཨིན༌ནོག༌། 12 ང༌ ཁྱོ༌རང༌ངི༌ མག༌པའེ༌ ཉེན༌གྲུང༌ ཉེ༌མོ༌ ཨིན༌ཁན༌བོ༌ ཀྲང༌པོ༌ ཨིན༌ནོག༌ ཨིན༌ནའང༌ ངའེ༌ སང༌ མང༌ང༌ ཁྱོ༌རང༌ང༌ ཉེ༌མོ༌ ཉེན༌གྲུང༌ ཞན༌ མི༌ཞིག༌ ཡོད༌། 13 དི༌རིང༌ ཚན༌བོ༌ འི༌རུ༌ དུག༌ ཡང༌ ང༌མོ༌ ངའེ༌ ཁོའ༌ སྤེ༌ར༌ ཏངས༌ཏེ༌ ཏྲི༌ཨིན༌ ཀལ༌ཏེས༌ ཁོའེ༌ ཁྱོ༌རང༌ང༌ སྟ༌སྟོག༌ ཅོ༌ཅེས༌སི༌ ཁག༌པོ༌ ལེན༌ན༌ གྱལ༌ལ༌ རག༌ ཨིན༌ནའང༌ ཁོ༌ ཏེ༌བོ༌ ཅོའ༌ ཐད༌ད༌ མེད༌ན༌ ཏེ༌ནེ༌ ཡ༌ཝ༌ སོན༌པོའེ༌ ཚན༌ནི༌ ནང༌ང༌ ངའེ༌ ཏེ༌ ཁག༌པོ༌ ལེན༌ཨིན༌། ཏ༌ ང༌མོ༌ ཚོག༌པ༌ འི༌རུ༌ ཉིད༌ལོགས༌ཏེ༌ དུག༌།”

14 ཏེ༌ནེ༌ རུཐ༌ བོ༌འཟ༌སི༌ རྐང༌པའེ༌ དུན༌ལ༌ ང༌མོ༌ ཚོག༌པ༌ ཉལ༌ཏེ༌ དུགས༌ ཨིན༌ནའང༌ ནམ༌ ལངས༌ཏེ༌ མི༌ངོ༌ཤེས༌སི༌སང༌ སྔུན༌ལ༌ ཁོ༌ ལངས༌ཏེ༌ སོང༌ ཅིའ༌ཟེར༌ན༌ བོ༌འཟ༌སི༌ ཟེར༌ཏེ༌ ཨིན༌པིན༌ “འི༌ ཡུལ༌ཐག༌ག༌ བུ༌མོ༌ ཡོང༌ཁན༌བོ༌ སུའང༌ གྱུས༌ ཆ༌མ༌གོས༌།”

15 བོ༌འཟ༌སི༌ ཁོའ༌ ཟེརས༌, “ཁྱོ༌རང༌ གོན༌ཁན༌ནི༌ ཙ༌ཟར༌བོ༌ ཁྱོངས༌ཏེ༌ ཟུམ༌།” ཁོའེ༌ ཏེ༌ ནང༌ང༌ ཀི༌ལོ༌ 24 ནས༌ ལུགས༌ ཡང༌ བུ༌མོའེ༌ གྱབ༌བ༌ ཀལས༌། ཏེ༌ནེ༌ བོ༌འཟ༌ གྲོང༌ཁྱེར༌ལ༌ ལོགས༌ཏེ༌ སོང༌།

16 རུཐ༌ ལོགས༌ཏེ༌ ཁོ༌རང༌ངི༌ མག༌པའེ༌ ཨ༌མ༌ ཡོད༌ས༌ ལེབ༌བ༌ཅིག༌ ནཱའོ༌མིའི༌ ཁོའ༌ ཏྲིས༌, “ཅི༌ སོང༌, ངའེ༌ བུ༌མོ༌།”

བོ༌འཟ༌སི༌ ཁོའ༌ ཟེར༌ཁན༌ ཚང༌མ༌ རུཐ༌ཐི༌ ནཱའོ༌མིའ༌ ཤདས༌ 17 ཡང༌ ཟེརས༌, “ ‘ཁྱོ༌རང༌ངི༌ མག༌པའེ༌ ཨ༌མ༌ ཡོད༌ས༌ ལག༌སྟོང༌ང༌ མ༌ཆའ༌’ ཟེར༌ཨིན༌ ཁོང༌ངི༌ ངའ༌ ནས༌ ཀི༌ལོ༌ 24 ཏངས༌།”

18 ཏེ༌ནེ༌ ནཱའོ༌མིའི༌ ཁོའ༌ ཟེརས༌, “ངའེ༌ བུ༌མོ༌, ཟོད༌པ༌ ཉམ༌པོ༌ ཅི༌ ཆ༌རུག༌ ལྟོས༌། འི༌ ནས༌ལུག༌པོ༌ དི༌རིང༌ སེལ༌ཏེ༌ མན༌ནེ༌ ཁོ༌ ངལ༌ མི༌ཚོ༌།”

4

བོ༌འཟ༌སི༌ རུཐ༌ ཉམ༌པོ༌ ན༌མ༌ ཅོས༌།

4:1-12

1 བོ༌འཟ༌ གྲོང༌ཁྱེར༌རི༌ གྱས༌སྒོའེ༌ཀ༌ སོང༌ཏེ༌ དུགས༌། རུཐ༌ལ༌ ཤད༌ཁན༌ནི༌ ནཱའོ༌མིའི༌ མག༌པའེ༌ ཉེན༌གྲུང༌ ཉེ༌མོ༌ ཏེ༌རུ༌ ཡོང༌ང༌ཅིག༌ བོ༌འཟ༌སི༌ ཁོའ༌ ཟེརས༌, “འི༌ཀ༌ ཡོངས༌ཏེ༌ སའེ༌ཀ༌ དུག༌, ང༌ ཁྱོ༌རང༌ ཉམ༌པོ༌ སྤེ༌ར༌ ཏང༌གོ༌ཤེས༌ ཡོད༌།” ཁོང༌གུན༌ སའི༌ཀ༌ དུགས༌།

2 ཏེ༌ནེ༌ བོ༌འཟ༌སི༌ གྲོང༌ཁྱེར༌རི༌ འུ༌སྐྱོང༌ རྕུ༌ ཁོའེ༌ ཞུ༌ཝ༌ ཕུལ༌ཏེ༌ ཡོང༌ཁན༌གུན༌ལ༌ སའེ༌ཀ༌ ཞུགས༌ ཟེརས༌ ཡང༌ ཁོང༌གུན༌ དུགས༌། 3 བོ༌འཟ༌སི༌ ནཱའོ༌མིའི༌ མག༌པའེ༌ ཉེན༌གྲུང༌ ཉེ༌མོ༌བོའ༌ ཟེརས༌, “མོ༌འབ༌ནེ༌ ལོགས༌ཏེ༌ ཡོང༌ཁན༌ནི༌ ནཱའོ༌མིའི༌ ང༌དང༌ངི༌ ཉེན༌གྲུང༌ ཨེ༌ལི༌མེ༌ལེག༌གི༌ ས༌ཀྱད༌པོ༌ ཙོང༌དུག༌། 4 ངའེ༌ ཏེ༌བོའེ༌ སྐོར༌ལ༌ ཤད༌ཏེ༌ ཁྱོ༌རང༌ང༌ ཏེ༌བོ༌ ཉོ༌ཅེས༌སི༌ སྐབས༌ ཏང༌ཨིན༌ སམ༌ ཀལ༌ཏེས༌ ཁྱོ༌རང༌ ཐད༌དད༌ན༌ འི༌ འུ༌སྐྱོང༌གུན༌ནི༌ དུན༌ལ༌ ཏེ༌བོ༌ ཉོ༌གོས༌ ཨིན༌ནའང༌ ཐད༌ད༌ མེད༌ན༌ དག༌ས༌ ངའ༌ ཟེར༌ ཅིའ༌ཟེར༌ན༌ ཁྱོ༌རང༌ངི༌ སྟིང༌ནེ༌ ཏེ༌བོ༌ ཉོ༌ཅེས༌སི༌ ཁག༌ ང༌ ཕོག༌ག༌ནོག༌།”

མི༌བོའེ༌ ལན༌ཏངས༌, “ངའེ༌ ཏེ༌བོ༌ ཉོ༌ཨིན༌།” 5 ཏེ༌ནེ༌ བོ༌འཟ༌སི༌ ཁོའ༌ ཟེརས༌, “ཁྱོ༌རང༌ངི༌ ནཱའོ༌མི༌ ཀ༌ནེ༌ ས༌ཀྱད༌ ཉོ༌ན༌, མག༌པ༌ ཀྲོངས༌ཁན༌ མོ༌འབ༌མ༌ རུཐ༌ ཉམ༌པོའང༌ ཁྱོ༌རང༌ངི༌ ན༌མ༌ ཅོ༌གོས༌ ཅིའ༌ཟེར༌ན༌ ཤི༌ཁན༌ནི༌ ས༌ཀྱད༌ དང༌ མིར༌གྱུད༌ ལུས༌ཤེས༌ལ༌ ཁོའ༌ ཕྲུ༌གུ༌ ཇོར༌གོས༌།”

6 ཏེ༌བོ༌ ཚོར༌ར༌ཅིག༌ ཉེན༌གྲུང༌ བུ༌ཚའེ༌ ཟེརས༌, “ཏེ༌ཟུག༌ ཨིན༌ན༌ ངའེ༌ ཏེ༌ ས༌ཀྱད༌པོ༌ མི༌ ཉོ༌ ཅིའ༌ཟེར༌ན༌ ཏེ༌བོ༌ ངའེ༌ ཕྲུ༌གུ༌གུན༌ལ༌ ནོར༌སྐལ༌ལ༌ ཐོབ༌ཅེས༌ མེ༌རག༌། ཉེ༌རང༌ངི༌ ས༌ཀྱད༌པོ༌ ཉོའ༌ ཛད༌, ཏེ༌བོ༌ ངའེ༌ མི༌ཉོ༌།”

7 ༼ཏ༌ ཏེ༌ ཏུས༌ལ༌ ས༌ཀྱད༌ ཉོ༌ཅེས༌ ཡ༌ ཙོང༌ཅེས༌ སྟན༌པོ༌ ཅོ༌ཅེས༌ལ༌, ཅིག༌པོའེ༌ ཞན༌ ཅིག༌པོའ༌ རང༌ངི༌ པ༌བུ༌ ཕུད༌ཏེ༌ ཏང༌ངད༌པིན༌། ཏེན༌ན༌ ཟུག༌གི༌ ཨིས༌ར༌ཨེལ༌ལི༌ ནང༌ང༌ ཁྲིམས༌ ནང༌ཞིན༌ ཚོང༌ལེན༌གུན༌ ཐག༌ ཅད༌དད༌པིན༌།༽

8 ཏེ༌བོའེ༌ཕིའ༌ ཉེན༌གྲུང༌ ཉེ༌མོ༌བོའེ༌ ཁོ༌རང༌ངི༌ པ༌བུ༌ པུད༌ཏེ༌ བོ༌འཟ༌ལ༌ ཏངས༌ ཡང༌ ཟེརས༌, “ཉེ༌རང༌ངི༌ ས༌ཀྱད༌པོ༌ ཉོའ༌ ཛད༌།”

9 ཏེ༌ནེ༌ བོ༌འཟ༌སི༌ ཏེ༌རུ༌ ཡོད༌ཁན༌ འུ༌སྐྱོང༌གུན༌ དང༌ མི༌གུན༌ལ༌ ཟེརས༌, “དི༌རིང༌ ཨེ༌ལི༌མེ༌ལེག༌, ཀི༌ལི༌འོན༌ དང༌ མཧ༌ལོན༌ གུན༌ནི༌ ཨིན༌ཁན༌ ཅི༌ཚང༌མ༌ ནཱའོ༌མིའི༌ ཀ༌ནེ༌ ངའེ༌ ཉོས༌ཁན༌ནི༌ སྤང༌པོ༌ ཁྱོ༌ཞ༌གུན༌ ཨིན༌། 10 ཤི༌ཁན༌ནི༌ ས༌ཀྱད༌ དང༌ མིར༌གྱུད༌ ལུས༌ཤེས༌ ཡང༌ ཁོའེ༌ ཕྲུ༌གུ༌གུན༌ལ༌ ཁོའེ༌ གྱུ༌ནོར༌ ནོར༌སྐལ༌ལ༌ ཐོབ༌ཅེས༌སི༌ ཕིའ༌ མོ༌འབ༌མ༌ མཧ༌ལོན༌ ཀྲོངས༌ཁན༌ནི༌ ན༌མ༌ རུཐ༌ ཉམ༌པོ༌ ངའེ༌ བག༌སྟོན༌ ཅོད༌། འི༌བོའེ༌ སྤང༌པོ༌ དི༌རིང༌ ཁྱོ༌ཞའ༌ ཚང༌མ༌ ཨིན༌ནོག༌།”

11 ཏེ༌ནེ༌ གྱས༌སྒོའེ༌ དུན༌ལ༌ ཡོད༌ཁན༌ནི༌ འུ༌སྐྱོང༌གུན༌ དང༌ མི༌ཚང༌མའེ༌ ལན༌ཏངས༌, “ང༌ཞ༌གུན༌ སྤང༌པོ༌ ཨིན༌། ཡ༌ཝའེ༌ ཉེ༌རང༌ངི༌ ཁང༌པའ༌ ཡོང༌ཁན༌ནི༌ བུ༌མོ༌བོ༌ རེ༌ཅལ༌ དང༌ ལི༌ཡ༌ ཙོགས༌ ཛད༌ཤིག༌, ཁོང༌གུན༌ གྱུད༌ཏེ༌ ཨིས༌ར༌ཨེལ༌ལི༌ མིར༌གྱུད༌ ཚང༌མ༌ ཇུངས༌ཏེ༌ ཨིན༌ནོག༌། ཨེཕ༌ར༌ཐཧ༌ མི༌རིགས༌སི༌ ནང༌ང༌ ཉེ༌རང༌ ཅི༌ས༌ཐོག༌ནེ༌ ཆུག༌པོ༌ གྱུར༌ཏེ༌ བེད༌ལེ༌ཧེམ༌མི༌ ནང༌ང༌ མིང༌ཅན༌ གྱུར༌ཤིག༌། 12 ཡང༌ འི༌ ན༌ཆུང༌ གྱུད༌ཏེ༌ ཡ༌ཝའེ༌ ཉེ༌རང༌ང༌ པུར༌གྱུད༌ སལ༌ཁན༌གུན༌, ཏ༌མར༌ལ༌ སྐྱེ༌ཁན༌ ཡ༌ཧུ༌དཱའེ༌ བུ༌ཚ༌ པེ༌རེཟ༌ ཙོགས༌ ཡོང༌ཤིག༌།”

དཱ༌བིད༌དི༌ ཕ༌མེས༌པོ༌གུན༌།

4:13-22

13 ཏེ༌ནེ༌ བོ༌འཟ༌སི༌ རུཐ༌ ཁོ༌རང༌ངི༌ ཁང༌པའ༌ ཁྱེརས༌ ཡང༌ ཁོ༌ ཁོའེ༌ ན༌མ༌ གྱུར༌། ཁོང༌ ཉིས༌ཀོ༌ ཛོམས༌ཏེ༌ ཡ༌ཝའེ༌ རུཐ༌ སྐྱེ༌ཅེས༌མ༌ཞིག༌ གྱུར༌ཅུག༌ག༌ ཛདས༌ ཡང༌ ཁོའ༌ བུ༌ཚ༌ཞིག༌ ཇོར༌། 14 ཏེ༌ནེ༌ གྲོང༌ཁྱེར༌རི༌ བུ༌མོ༌གུན༌ནི༌ ནཱའོ༌མིའ༌ ཟེརས༌, “ཡ༌ཝའ༌ སྟོད༌པ༌། ཁོང༌ངི༌ ཁྱོ༌རང༌ང༌ གྱུད༌ཟིན༌ སྐྱོབ༌ཁན༌ བུ༌ཚ༌ཞིག༌ སལ༌ལ༌ ཛད༌ཏེ༌ ཨིན༌ནོག༌། ཨིས༌ར༌ཨེལ༌ལི༌ ནང༌ང༌ ཁོ༌ མིང༌ཅན༌ གྱུར༌ཤིག༌། 15 ཁོའེ༌ ཉེ༌རང༌ངི༌ མི༌ཚེ༌ སོས༌ཏེ༌ རྒད༌པོའེ༌ ཏུས༌ལ༌ ཉེ༌རང༌ང༌ སྟ༌སྟོག༌ ཅོ༌ཨིན༌ ཅིའ༌ཟེར༌ན༌ བུ༌ཚ༌ རྡུན༌ནི༌ སང༌ མང༌ང༌ ཉེ༌རང༌ང༌ ཅེས༌པ༌ ཅོ༌ཁན༌ ཉེ༌རང༌ངི༌ བུ༌ཚའེ༌ ན༌མའ༌ ཏེ༌ བུ༌ཚ༌ ཇོར༌ཏེ༌ ཨིན༌ནོག༌།”

16 ཏེ༌ནེ༌ ནཱའོ༌མིའི༌ ཕྲུ༌གུ༌བོ༌ པང༌ང༌ ཁུར༌ཏེ༌ ཁོའ༌ སྟ༌སྟོག༌ ཅོས༌། 17 ཁྱིམ༌ཚེས༌པའེ༌ བུ༌མོ༌གུན༌ནི༌ ཟེརས༌, “ཏ༌ འི༌ བུ༌ཚ༌ ནཱའོ༌མི༌ ཚ༌འོ༌ ཨིན༌ནོག༌།” ཡང༌ ཁོང༌གུན༌ནི༌ ཏེ༌ ཕྲུ༌གུ༌བོའེ༌ མིང༌ང༌ ཨོ༌བེད༌ ཏགས༌། ཁོང༌ ཡེ༌ཤེའེ༌ ཨ༌བ༌ གྱུར༌ ཡང༌ ཡེ༌ཤེའ༌ དཱ༌བིད༌དི༌ ཨ༌བ༌ ཨིན༌ནོག༌།

18 པེ༌རེཟ༌སི༌ པུར༌གྱུད༌གུན༌ནི༌ ཐོ༌ འི༌བོ༌ ཨིན༌།

པེ༌རེཟ༌ ཧེཟ༌རོན༌ ནི༌ ཨ༌བ༌,

19 ཧེཟ༌རོན༌ རམ༌མི༌ ཨ༌བ༌,

རམ༌ ཨམ༌མི༌ན༌དབ༌བི༌ ཨ༌བ༌,

20 ཨམ༌མི༌ན༌དབ༌ ནཧ༌ཤོན༌ནི༌ ཨ༌བ༌,

ནཧ༌ཤོན༌ སལ༌མོན༌ནི༌ ཨ༌བ༌,

21 སལ༌མོན༌ བོ༌འཟ༌སི༌ ཨ༌བ༌,

བོ༌འཟ༌ ཨོ༌བེད༌དི༌ ཨ༌བ༌,

22 ཨོ༌བེད༌ ཡེ༌ཤེའེ༌ ཨ༌བ༌,

ཡེ༌ཤེ༌ དཱ༌བིད༌དི༌ ཨ༌བ༌ ཨིན༌པིན༌།

* 1:20 1:20 ཨིབ༌རི༌པའེ༌ སྐད༌དི༌ ནང༌ང༌ ནཱའོ༌མི༌ ཏོན༌ནི༌ སྐྱིད༌པོ༌ ཨིན༌ནོག༌།

† 1:20 1:20 ཨིབ༌རི༌པའེ༌ སྐད༌དི༌ ནང༌ང༌ མ༌རའེ༌ ཏོན༌ནི༌ རྡུག༌པོ༌ ཨིན༌ནོག༌།

* 3:9 3:9 ཨིབ༌རི༌པའེ༌ ཕིའ༌ འི༌ ཚིག༌གི༌ ཏོན༌ ཞིད༌མད༌ གྱུར༌ཅེས༌ལ༌ ཞུ༌ཝ༌ ཕུལ༌ཏེ༌ ཨིན༌ནོག༌།

དཱ༌ནི༌ཨེལ༌

1

2

3

4

5

6

7

8

9

10

11

12

དཱ༌ནི༌ཨེལ༌ལི༌ བྲིའ༌ ཛད༌ཁན༌ སྤེ༌ཆ༌།

དཱ༌ནི༌ཨེལ༌ལི༌ སྤེ༌ཆའེ༌ སྐོར༌

ཆོས༌སི༌ ནང༌ང༌ ཁས༌པ༌གུན༌ནི༌ འིན༌ན༌ སྤེ༌ཆའེ༌ ལིའུ༌ 9 དང༌ 10 རྐང༌པ༌ ཉིས༌པ༌ གྱུད༌ཏེ༌ འི༌ སྤེ༌ཆ༌ དཱ༌ནི༌ཨེལ༌ལི༌ བྲིས༌ཁན༌ སལ༌པོ༌ ཧ༌གོ༌ཏེ༌ ཨིན༌ནོག༌། མད༌ཐཱའེ༌ སྤེ༌ཆའེ༌ ལིའུ༌ 24:15 ནང༌ང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ "ཁམ༌ལོག༌ ཚི༌ཏུ༌ ཅོ༌ཁན༌བོ༌" དཱ༌ནི༌ཨེལ༌ལི༌ བྲིས༌ཏེ༌ ཨིན༌ཁན༌ནི༌ སྤང༌པོ༌ སལ༌ལ༌ ཛདས༌ ཀ༌བོ༌ དཱ༌ནི༌ཨེལ༌ལི༌ སྤེ༌ཆའེ༌ 9:27, 11:31 དང༌ 12:11 ནང༌ང༌ བྲིས༌ཏེ༌ ཡོད༌ཏེ༌ ཨིན༌ནོག༌།

འི༌ སྤེ༌ཆ༌ དཱ༌ནི༌ཨེལ༌ལི༌ ཧ༌ལམ༌ གཙོ༌བོ༌ ཡེ༌ཤུ༌ ལྟམས༌སི༌ སང༌ ལོ༌ 600 སྔུན༌ལ༌, ཀ༌བོ༌ གྱལ༌པོ༌ སཱའི༌རས༌སི༌ བ༌བེ༌ལོན༌ལ༌ ཕམ༌ཀལ༌ཏེ༌ ང༌ཡོག༌ག༌ ཁྱོང༌ཁན༌ ཏུས༌སི༌ ཉེ༌ཁོར༌ལ༌ བྲིའ༌ཛད༌ཏེ༌ ཨིན༌ནོག༌།

འི༌ སྤེ༌ཆའེ༌ ནང༌ང༌ ཁག༌ཅན༌ ལབ༌ཞ༌བོ༌ དཀོན༌མཆོག༌ ནམ༌ཁའ༌ དང༌ ས༌ ཉིས༌ཀོའེ༌ གྱལ༌པོ༌ ཡང༌ ཁོང༌, མིའི༌ གྱལ༌སྲིད༌ ཚང༌མའེ༌ཀ༌ ཝང༌སྲུལ༌ཁན༌ ཡང༌ དཱ༌ནི༌ཨེལ༌ལ༌ ཐོང༌ཁན༌ནི༌ ཞལ༌ཟིགས༌ སྣ༌ཚོགས༌སི༌ ནང༌ང༌ དཀོན༌མཆོག༌ག༌ གྱབ༌གལ༌ ཅོ༌ཁན༌ ཚང༌མའེ༌ཀ༌ ཁོང༌ང༌ གྱལ༌ཁའ༌ ཐོབ༌ཁན༌བོ༌ སྟན༌ན༌ ཛདས༌། ༼དཱ༌ནི༌ཨེལ༌ 7:11, 26-27, 8:25, 9:27, 11:45༽

དཱ༌ནི༌ཨེལ༌ལི༌ སྤེ༌ཆ༌ ཁག༌ཉིས༌སི༌ ནང༌ང༌ བགོས༌ཏེ༌ ཡོད༌ཏེ༌ ཨིན༌ནོག༌, ཏང༌པོ༌ ལིའུ༌ 1-6 ཚོག༌པ༌ ཀ༌བོའེ༌ ནང༌ང༌ བ༌བེ༌ལོན༌ནི༌ ནང༌ང༌ ཇུང༌ཁན༌གུན༌ནི༌ གྱལ༌རབས༌ དང༌ དཱ༌ནི༌ཨེལ༌ དང༌ ཁོའེ༌ ཕྲོ༌པ༌ ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ནི༌ དཀོན༌མཆོག༌གི༌ཀ༌ ཨིད༌ཤེས༌ ཅོ༌ཁན༌ནི༌ སྐོར༌ བྲིས༌ཏེ༌ ཨིན༌ནོག༌། ཁོང༌ ཞི༌ཀོའེ༌ དཀོན༌མཆོག༌གི༌ བཀའ༌ ཁའ༌ཉན༌ཏེ༌ རྩང༌མ༌ མན༌ཁན༌ནི༌ ཁར༌ཇི༌ མ༌ཟོས༌ ཡང༌ གྱལ༌པོ༌ དང༌ ཁོའེ༌ སྐུན༌དྲ༌ ཆག༌ མ༌ཕུལ༌ལ༌ ཤི༌ཅེས༌ལ༌ ཐད༌ ཏེ༌བོའེ༌ཕིའ༌ ཁོང༌གུན༌ ཆད༌པ༌ སྣ༌ཚོགས༌ནེ༌ དཀོན༌མཆོག༌གི༌ ཧ༌ལས༌ཤེས༌སི༌ ཆག༌ལས༌ གྱུད༌ཏེ༌ སྐྱོབ༌བ༌ ཛདས༌། ཁོང༌གུན༌ནི༌ ཨིད༌ཤེས༌ དང༌ དཀོན༌མཆོག༌གི༌ ཧ༌ལས༌ཤེས༌སི༌ ཆག༌ལས༌གུན༌ ཐོང༌ཏེ༌ ཏེ༌ཏུས༌སི༌ གྱལ༌པོ༌གུན༌ནི༌ དཀོན༌མཆོག༌ག༌ སྟོད༌པ༌ ཕུལས༌ ཡང༌ ཁ༌ཅིག༌གི༌ ཡ༌ཝ༌ དཀོན༌མཆོག༌གི༌ཀ༌ ཏད༌པ༌ ཅོས༌།

ཉིས༌པ༌ ཁག༌པོ༌ ལིའུ༌ 7-12 ཚག༌པ༌ ཀ༌བོའེ༌ ནང༌ང༌ དཱ༌ནི༌ཨེལ༌ལ༌ ཐོང༌ཁན༌ནི༌ ཞལ༌ཟིགས༌ སྣ༌ཚོགས༌གུན༌ སལ༌པོ༌ ཅོ༌ཅེས༌ དང༌ ཏེ༌བོའེ༌ ཏོན༌ ཤད༌ཏེ༌ ཡོད༌ཏེ༌ ཨིན༌ནོག༌། ཏེ༌གུན༌ནི༌ ནང༌ང༌ དཀོན༌མཆོག༌, གྱལ༌པོ༌ ཚང༌མའེ༌ཀ༌ ཝང༌སྲུལ༌ལ༌ ཛད༌ཁན༌ནི༌ གྱལ༌པོ༌ ཞུགས༌ཁན༌བོ༌ སལ༌པོ༌ ཛད༌ཏེ༌ ཨིན༌ནོག༌། འི༌ ཞལ༌ཟིགས༌གུན༌ནི༌ ནང༌ང༌ མ༌ཡོངས༌པའེ༌ ཏུས༌སི༌ ནང༌ང༌ ཇིག༌རྟེན༌ནི༌ཀ༌ གྱལ༌སྲིད༌ སྣ༌ཚོགས༌ བིང༌ཏེ༌ ཝང༌སྲུལ༌ཅེས༌ ཀ༌བོའེ༌ ནང༌ང༌ ཏང༌པོའ༌ ཉིས༌པའེ༌ ཀ༌ནེ༌, ཉིས༌པའ༌ སུམ༌པའེ༌ ཀ༌ནེ༌, སུམ༌པའ༌ ཞི༌པ༌ ཝང༌སྲུལ༌པའེ༌ ཀ༌ནེ༌ ཕམ༌ ཕོག༌ཅེས༌། སྟིང༌ཇུག༌གི༌ རྐང༌པའེ༌ ནང༌ང༌ དཱ༌ནི༌ཨེལ༌ལི༌ མ༌ཡོངས༌པའེ༌ ཏུས༌སི༌ ཇིགས༌ནང༌ཅན༌ནི༌ ཏུས༌གུན༌ནི༌ ནང༌ང༌ ང༌དང༌ དཀོན༌མཆོག༌གི༌ མི༌གུན༌ནི༌ ཀ༌ཟུག༌གི༌ མི༌ཚེ༌ ཕུད༌ཅེས༌པོ༌ སལ༌པོ༌ ཛདས༌། དཱ༌ནི༌ཨེལ༌ལི༌ མི༌ཚེ༌ ཕུད༌ཅེས༌པོ༌ སྤེ༌ཞིག༌ ཨིན༌ནོག༌། ང༌དང༌གུན༌ནི༌ སྟིང༌ཇུག༌ ཚག༌པ༌ ཆད༌མེད༌ དཱ༌ནི༌ཨེལ༌ ཙོགས༌ལ༌ ཨིད༌ཤེས༌ཅན༌ནི༌ མི༌ཚེ༌ ཕུད༌གོས༌ ཏེ༌ནེ༌ དཀོན༌མཆོག༌གི༌ ཇིག༌རྟེན༌པ༌གུན༌ལ༌ ཁྲིམས༌ཅད༌དི༌ ཏུས༌ དཱ༌ནི༌ཨེལ༌ ཙོགས༌ལ༌ ང༌དང༌ངའང༌ སོལ༌རས༌ ཐོབ༌ཨིན༌།

1

བ༌བེ༌ལོན༌ནི༌ ནང༌ང༌ དཱ༌ནི༌ཨེལ༌ལི༌ ལོབ༌ཇོང༌།

1:1-21

1 ཡ༌ཧུ༌དཱ༌པའེ༌ གྱལ༌པོ༌ ཡ༌ཧོའ༌ཀིམ༌མི༌ ཝང༌སྲུལ༌ལི༌ ལོ༌ སུམ༌པའེ༌ ནང༌ང༌ བ༌བེ༌ལོན༌ནི༌ གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ ཡེ༌རུ༌ཤ༌ལེམ༌མི༌ཀ༌ སྤུང༌གོལ༌ ཅོས༌ཏེ༌ གྱལ༌སའ༌ མག༌མི༌ སྐོར༌ཏེ༌ བོརས༌། 2 ཡ༌ཝའེ༌ ཡ༌ཧུ༌དཱ༌པའེ༌ གྱལ༌པོ༌ ཡ༌ཧོའ༌ཀིམ༌ དང༌ དཀོན༌མཆོག༌གི༌ ཆོད༌ཁང༌ངི༌ ཅ༌ལག༌ ཁ༌ཅིག༌ ཁོའེ༌ ལག༌ག༌ སྟདས༌ ཡང༌ ནེ༌བུ༌ཀཱ༌ནེ༌ཟཱར༌རི༌ ཏེ༌ ཅ༌ལག༌གུན༌ བ༌བེ༌ལོན༌ནི༌ ནང༌ང༌ ཁོ༌རང༌ངི༌ ལྷའེ༌ ཆོད༌ཁང༌ངི༌ བང༌ཛོད༌དི༌ ནང༌ང༌ བོརས༌།

3 ཏེ༌ནེ༌ གྱལ༌པོའེ༌ ཁོ༌རང༌ངི༌ ལོན༌པོ༌ རྩད༌ཅན༌ ཨཤ༌ཕེ༌ནེས༌ལ༌ ཟེརས༌, “ཨིས༌ར༌ཨེལ༌པ༌གུན༌ནི༌ ཕྲོ༌ནེ༌ གྱལ༌གྱུད༌ ཡང༌ ཀྲག༌ཞན༌ ཁ༌ཅིག༌ ཁར༌ལ༌ ཁྱོང༌། 4 ཁོང༌གུན༌ ཞུ༌ནུ༌, ཟུགས༌སི༌ ཐོག༌ནེ༌ སྐྱོན༌ མེད༌ཁན༌, ངམ༌ཤན༌, ཤེས༌རབས༌ དང༌ རིག༌པ༌ཅན༌, ལོབ༌ཇོང༌ གྱལ༌ལ༌ ལེན༌ཁན༌, གྱོགས༌པ༌ ཧ༌གོ༌ཁན༌, གྱལ༌པོའ༌ ཞབས༌ཏོག༌ ཞུ༌ཅེས༌ལ༌ ཇོན༌པོ༌ ཡོང༌གོས༌། ཁོང༌གུན༌ལ༌ བ༌བེ༌ལོན༌པའེ༌ སྤེ༌ཆ༌ སྣ༌ཚོགས༌ སིལ༌ཅེས༌ དང༌ སྐད༌ ལབ༌གོས༌། 5 ཁོང༌གུན༌ནི༌ ཕིའ༌ ཞག༌ཏང༌ ཚད༌ ནང༌ཞིན༌ ཁར༌ཇི༌ དང༌ རྒུན༌ཆང༌ གྱལ༌པོའེ༌ ཁར༌ནེ༌ ཏོང༌ ཡང༌ ལོ༌ སུམ༌ ལོབ༌ཇོང༌ ལེན༌ཏེ༌ སྟིང༌ནེ༌ ཁོང༌གུན༌ནི༌ གྱལ༌པོའ༌ ཞབས༌ཏོག༌ ཞུ༌ཅེས༌ གོ༌ཟུག༌ ཅོ༌ཨིན༌།”

6 ཁོང༌གུན༌ནི༌ ཕྲོའ༌ ཡ༌ཧུ༌དཱ༌པ༌ དཱ༌ནི༌ཨེལ༌, ཧ༌ན༌ནཱི༌ཡཱ༌, མི༌ཤཱེལ༌ དང༌ ཨ༌ཟར༌ཡཱ༌ གུན༌ ཡོད༌པིན༌། 7 གྱལ༌པོའེ༌ ལོན༌པོ༌ རྩད༌ཅན༌ནི༌ ཏེ༌ ཁྱོག༌ཏོང༌གུན༌ནི༌ མིང༌ སྤོས༌ཏེ༌ དཱ༌ནི༌ཨེལ༌ལ༌ བེལ༌ཏེ༌ཤ༌ཟར༌, ཧ༌ན༌ནཱི༌ཡཱ༌ ཤཱད༌རག༌, མི༌ཤཱེལ༌ལ༌ མེ༌ཤཱག༌ དང༌ ཨ༌ཟར༌ཡཱ༌ ཨ༌བེད༌ནི༌གོ༌ ཏགས༌།

8 ཨིན༌ནའང༌ དཱ༌ནི༌ཨེལ༌ལི༌ གྱལ༌པོའེ༌ ཟན༌ དང༌ རྒུན༌ཆང༌ ཐུངས༌ཏེ༌ ཁོ༌རང༌ ཚི༌ཏུ༌ མི༌ཅོ༌ཅེས༌ སྟན༌པོ༌ ཐག༌ཅདས༌ ཡང༌ ཏེ༌ ཚི༌ཏུ༌ ཅོ༌ཁན༌ནི༌ ཟན༌ ཡང༌ རྒུན༌ཆང༌ མི༌ཐུང༌ཅེས༌ལ༌ ཁོའ༌ གོངས༌པ༌ སལ༌ ཟེར༌ཏེ༌ ཁོའེ༌ ལོན༌པོ༌ རྩད༌ཅན༌ལ༌ ཞུ༌ཝ༌ ཕུལས༌། 9 ཡང༌ དཀོན༌མཆོག༌གི༌ ཏེ༌ ལོན༌པོའ༌ དཱ༌ནི༌ཨེལ༌ལི༌ཀ༌ སྙིང༌རྗེ༌ སྐྱེས༌ཏེ༌ ཆོགས༌སྐྱོར༌ ཅོ༌ཅུག༌ག༌ ཛདས༌, 10 ཨིན༌ནའང༌ ལོན༌པོའེ༌ དཱ༌ནི༌ཨེལ༌ལ༌ ཟེརས༌, “ཁྱོ༌ཞའ༌ འི༌གུན༌ ཟའ༌ དང༌ ཐུང༌ ཅུག༌ཅེས༌ལ༌ ངའ༌ བཀའ༌ ཏང༌ཁན༌ ངའེ༌ གཙོ༌བོ༌ གྱལ༌པོའ༌ ངའ༌ ཇིགས༌ས༌ རག༌, ཅིའ༌ཟེར༌ན༌ གྱལ༌པོའེ༌ ཁྱོ༌ཞའ༌ དང༌ ལོ༌ ཅིག༌པོའེ༌ ཞན༌ ཞུ༌ནུ༌གུན༌ནི༌ སང༌ ཁྱོ༌ཞའ༌ རིད༌པ༌ ཐོང༌ན༌, ཁོང༌ངི༌ ང༌ ཆད༌པ༌ སལ༌ཏེ༌ ངའེ༌ གོ༌ ཅད༌ཅུག༌ ཨིན༌།”

11 ཏེ༌ནེ༌ ལོན༌པོ༌ རྩད༌ཅན༌ནི༌ དཱ༌ནི༌ཨེལ༌, ཧ༌ན༌ནཱི༌ཡཱ༌, མི༌ཤཱེལ༌, དང༌ ཨ༌ཟར༌ཡཱ༌ སྲུང༌ང༌ སྐོས༌ཁན༌ནི༌ མི༌བོའ༌ དཱ༌ནི༌ཨེལ༌ལི༌ ཟེརས༌, 12 “ཞག༌པོ༌ རྕུ༌, ང༌ཞའ༌ ཆུ༌ དང༌ ཚོད༌མ༌ ཟའ༌ལ༌ ཏངས༌ཏེ༌ ལྟའ༌ ཛད༌། 13 ཞག༌པོ༌ རྕུའི༌ སྟིང༌ནེ༌ གྱལ༌པོའེ༌ ཁར༌ཇི༌ ཟའ༌ཁན༌ནི༌ ཞུ༌ནུ༌གུན༌ ཉམ༌པོ༌ ང༌ཞའ༌ ལྡུར༌ར༌ ཛད༌, ཏེ༌ནེ༌ ཉེ༌རང༌ང༌ ཐོང༌ཁན༌ ནང༌ཞིན༌ ཐག༌ཅད༌ད༌ ཛད༌།” 14 ཁོའེ༌ ཏེ༌བོའ༌ ཁའ༌ཆམས༌ཏེ༌ ཞག༌པོ༌ རྕུ༌ སྟག༌ཅད༌ ཅོས༌། 15 ཞག༌པོ༌ རྕུའི༌ སྟིང༌ནེ༌ ཁོང༌གུན༌ནི༌ ཟུགས༌པོ༌, གྱལ༌པོའེ༌ ཁར༌ཇི༌ ཟའ༌ཁན༌ནི༌ ཞུ༌ནུ༌གུན༌ནི༌ སང༌ མང༌ང༌ ཁྲངས༌པོ༌ དང༌ ཤེད༌ཅན༌ ཐོང༌ངད༌པིན༌། 16 ཏེ༌ནེ༌ སྲུང༌ཁན༌ནི༌ མི༌བོའེ༌ ཁོང༌གུན༌ལ༌ གྱལ༌པོའེ༌ ཁར༌ཇི༌ དང༌ རྒུན༌ཆང༌ གུན༌ནི༌ ཚབས༌ལ༌ ཁོང༌གུན༌ལ༌ ཚོད༌མ༌ ཟའ༌ལ༌ ཏངས༌།

17 དཀོན༌མཆོག༌གི༌ ཁོང༌ ཞི༌ཀོའ༌ སྤེ༌ཆ༌ སྣ༌ཚོགས༌ ཚང༌མ༌ སིལ༌ཅེས༌སི༌ ཤེས༌རབས༌ དང༌ རིག༌པ༌ སལ༌ལ༌ ཛདས༌། དཱ༌ནི༌ཨེལ༌ལ༌ ཞལ༌ཟིགས༌ དང༌ ཉི༌ལམ༌ སྣ༌ཚོགས༌ ཚང༌མའེ༌ ཏོན༌ ཧ༌གོ༌ཅེས༌སི༌ ཁྱུད༌ སལ༌ལ༌ ཛདས༌།

18 ཏེ༌ནེ༌ ལོབ༌ཇོང༌ངི༌ ལོ༌ སུམ༌ ཚར༌ར༌ཅིག༌ ལོན༌པོ༌ རྩད༌ཅན༌ནི༌ ཁོང༌ ཚང༌མ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ དུན༌ལ༌ ཁྱེརས༌། 19 ཡང༌ གྱལ༌པོའེ༌ ཁོང༌གུན༌ ཉམ༌པོ༌ སྤེ༌ར༌ ཏངས༌། དཱ༌ནི༌ཨེལ༌, ཧ༌ན༌ནཱི༌ཡཱ༌, མི༌ཤཱེལ༌, དང༌ ཨ༌ཟར༌ཡཱ༌ ཞི༌ཀོ༌ ཙོགས༌ ཤེས༌རབས༌ཅན༌ སུའང༌ མ༌བིང༌, ཏེན༌ན༌བོའེ༌ཕིའ༌ ཁོང༌གུན༌ གྱལ༌པོའེ༌ ཞབས༌ཏོག༌གི༌ ལས༌སི༌ ནང༌ང༌ སྐོས༌། 20 ཤེས༌རབས༌ དང༌ རིག༌པ༌ ཚང༌མའེ༌ སྐོར༌ལ༌ གྱལ༌པོའེ༌ ཏྲི༌ཝ༌ ཏྲི༌ཁན༌ནི༌ ལན༌, གྱལ༌སྲིད༌ གང༌པོའེ༌ མོ༌ ཏབ༌ཁན༌ དང༌ ཤི༌ཁན༌ནི༌ སེམས༌ཉིད༌ བོད༌ཁན༌ ཚང༌མའེ༌ སང༌ ཁོང༌གུན༌ནི༌ རྕུ༌ལྡབ༌ གྱལ༌ལ༌ ཏང༌ངད༌པིན༌།

21 ཡང༌ དཱ༌ནི༌ཨེལ༌ གྱལ༌པོ༌ སཱའི༌རས༌སི༌ ཝང༌སྲུལ༌ལི༌ ལོ༌ ཏང༌པོ༌ ཚག༌པ༌ གྱལ༌པོའེ༌ ལས༌གུན༌ ཅོ༌ཨིན༌ ཏེ༌རུ༌ ལུས༌།

2

ནེ༌བུ༌ཀཱ༌ནེ༌ཟཱར༌རི༌ ཉི༌ལམ༌།

2:1-23

1 ནེ༌བུ༌ཀཱ༌ནེ༌ཟཱར༌རི༌ ཝང༌སྲུལ༌ལི༌ ལོ༌ ཉིས༌པའེ༌ ནང༌ང༌ གྱལ༌པོའ༌ མིན༌དྲ༌ ཉི༌ལམ༌ཞིག༌ ཐོང༌ ཀ༌བོའེ༌ ཁོའེ༌ སེམས༌ལ༌ ནགས༌ སྲན༌ཏྲེ༌ སྟན༌པ༌ ཁོའ༌ ཉིད༌ མ༌ ཡོངས༌། 2 ཏེ༌ནེ༌ གྱལ༌པོའེ༌ ཉི༌ལམ༌ ཐོང༌ཁན༌བོ༌ ཤད༌ཅེས༌ལ༌ ཁོ༌རང༌ངི༌ མོ༌ ཏབ༌ཁན༌, ཤི༌ཁན༌ནི༌ སེམས༌ཉིད༌ བོད༌ཁན༌, སྐར༌མ༌ རྩི༌ཁན༌ དང༌ ཆོས༌ངན༌ ཅོ༌ཁན༌ གུན༌ བོདས༌། ཁོང༌ ཚང༌མ༌ ཡོངས༌ཏེ༌ གྱལ༌པོའེ༌ དུན༌ལ༌ ལངས༌ཏེ༌ དུག༌ག༌ཅིག༌, 3 གྱལ༌པོའེ༌ ཁོང༌གུན༌ལ༌ ཟེརས༌, “ང༌ ངའེ༌ སེམས༌ལ༌ ནགས༌ སྲན༌ཏྲེ༌ སྟན༌ཁན༌ནི༌ ཉི༌ལམ༌ཞིག༌ ཐོང༌, ངའ༌ ཏེ༌བོའེ༌ ཏོན༌བོ༌ ཧ༌གོ༌ ཉིན༌ རག༌།”

4 ཏེ༌ནེ༌ སྐར༌མ༌ རྩི༌ཁན༌གུན༌ནི༌ ཨ༌རམ༌པའེ༌ སྐད༌དི༌ ནང༌ང༌ གྱལ༌པོའ༌ ལན༌ཏངས༌, “གྱལ༌པོ༌ སྐུན༌དུན༌ནི༌ སྐུ༌ཚེ༌ རིང༌ཤིག༌། ཉེ༌རང༌ངི༌ ཞབ༌ཤི༌གུན༌ལ༌ ཉི༌ལམ༌བོ༌ ཤད༌ད༌ ཛད༌ ཏེ༌ནེ༌ ང༌ཞའེ༌ ཏེ༌བོའེ༌ ཏོན༌བོ༌ ཤད༌ཨིན༌།”

5 ཨིན༌ནའང༌ གྱལ༌པོའེ༌ ཁོང༌གུན༌ལ༌ ཟེརས༌, “ཀལ༌ཏེས༌ ཁྱོ༌རང༌གུན༌ནི༌ ངའེ༌ ཉི༌ལམ༌ དང༌ ཏེ༌བོའེ༌ ཏོན༌བོ༌ མ༌ཤད༌ན༌ ངའེ༌ ཁྱོ༌ཞ༌གུན༌ ཏུམ༌པ༌ ཏུམ༌པའེ༌ ནང༌ང༌ ཅད༌ཏེ༌ ཁྱོ༌ཞའེ༌ ཁང༌པ༌ ཤིགས༌ཏེ༌ མེད༌ཁན༌ ཅོ༌ཅེས༌པོ༌ ངའེ༌ ཐག༌ཅད༌ ཏན༌ཏན༌ ཨིན༌། 6 ཨིན༌ནའང༌ ཉི༌ལམ༌ དང༌ ཏེ༌བོའེ༌ ཏོན༌ ཤད༌ཁན༌བོའ༌ ངའེ༌ སོལ༌རས༌ དང༌ རྩི༌ཝ༌ ཀྲག༌པོ༌ ཏང༌ཨིན༌། ཏེ༌བོའེ༌ཕིའ༌ ཉི༌ལམ༌ དང༌ ཏེ༌བོའེ༌ ཏོན༌བོ༌ ངའ༌ ཤོད༌།”

7 ཁོང༌གུན༌ནི༌ ཡང༌སྐྱར༌ ཟེརས༌, “གྱལ༌པོ༌ ཉེ༌རང༌ངི༌ ཞབ༌ཤི༌གུན༌ལ༌ ཉི༌ལམ༌བོ༌ ཤད༌ད༌ ཛད༌ ཏེ༌ནེ༌ ང༌ཞའེ༌ ཏེ༌བོའེ༌ ཏོན༌བོ༌ ཤད༌ཨིན༌།”

8 གྱལ༌པོའེ༌ ལན༌ཏངས༌, “ང༌ གྱུས༌ཡོད༌ ཁྱོ༌ཞ༌གུན༌ནི༌ ཏུས༌ ཕུད༌ཨིན༌ ཨིན༌ནོག༌ ཅིའ༌ཟེར༌ན༌ ངའེ༌ ཟེར༌ཁན༌བོ༌ ཏན༌ཏན༌ ཁྱོ༌ཞའ༌ ཉམ༌པོ༌ ཅོ༌ཅེས༌ ཁྱོ༌ཞའ༌ གྱུས༌ཨིན༌ནོག༌། 9 ཁྱོ༌ཞའེ༌ ཉི༌ལམ༌ མ༌ཤད༌ན༌ ཁྱོ༌ཞའ༌ ཚང༌མ༌ ཆད༌པ༌ ཕོག༌ཅེས༌ ཏན༌ཏན༌ ཨིན༌ནོག༌། ང༌ གོབ༌སྐོར༌ཅེས༌ལ༌ ཁའ༌ ཆམས༌ཏེ༌ ཁྱོ༌ཞའེ༌ ངའེ༌ སམ༌བའེ༌ ནང༌ང༌ གྱུར༌ཇ༌ ཡོང༌ང༌ནོག༌ སམ༌མ༌ རག༌ག༌? ཏ༌ ཉི༌ལམ༌བོ༌ ཤོད༌ ཏེ༌ནེ༌ ཏེ༌བོའེ༌ ཏོན༌ ཤད༌ཁན༌བོའེ༌ཀ༌ ང༌ དེན༌ ཤེས༌ཤེས༌ རག༌།”

10 ཏེ༌ནེ༌ སྐར༌རྩིས༌ ཏང༌ཁན༌གུན༌ནི༌ གྱལ༌པོའ༌ ལན༌ ཏངས༌, “ཇིག༌རྟེན༌ནི༌ ནང༌ང༌ སུའང༌ ཉེ༌རང༌ངི༌ ཉི༌ལམ༌ ཤད༌ མི༌ ཉན༌། ཀྲག༌པོ༌ ཡ༌ ཝང༌ཅན༌ གྱལ༌པོ༌ སུ༌ཞིག༌གིའང༌ ཁོ༌རང༌ངི༌ མོ༌ ཏབ༌ཁན༌ ཡ༌ ཤི༌ཁན༌ནི༌ སེམས༌ཉིད༌ བོད༌ཁན༌ ཡ༌ སྐར༌རྩིས༌ ཏང༌ཁན༌ གུན༌ལ༌ འི༌ ཙོགས༌སི༌ ཏྲི༌ཝ༌ མ༌ནེ༌ མ༌ ཏྲིའ༌ ཡོད༌གྲོ༌། 11 གྱལ༌པོ༌ ཉེ༌རང༌ངི༌ ཏྲི༌ཝ༌བོ༌ མ༌ ཀགས༌པོ༌ཞིག༌ ཨིན༌ནོག༌། ལྷ༌ལྷ༌མོ༌གུན༌ མན༌པ༌ ཞན༌ སུའང༌ ཏེ༌བོ༌ ཤད༌ མི༌ཐུབ༌ ཨིན༌ནའང༌ ལྷ༌ལྷ༌མོ༌གུན༌ མི༌ ཕྲོའ༌ དུག༌ག༌ མ༌ནོག༌།”

12 ཏེ༌བོའེ༌ ཞས༌ཏེ༌ གྱལ༌པོའ༌ མ༌ སྲན༌ཏྲེ༌ སྲོ༌ ཡོངས༌ ཡང༌ ཁོའེ༌ བ༌བེ༌ལོན༌ནི༌ ནང༌ང༌ ཁོང༌གུན༌ ཙོགས༌ ཤེས༌རབ༌ཅན༌ མི༌ ཚང༌མ༌ སད༌ཅེས༌ལ༌ བཀའ༌ ཏངས༌། 13 ཏེ༌ནེ༌ གྱལ༌པོའེ༌ བཀའ༌ ནང༌ཞིན༌ ཤེས༌རབ༌ཅན༌ མི༌ ཚང༌མ༌ སད༌ཅེས༌སི༌ བཀའ༌རྒྱ༌ སྤེལས༌ ཡང༌ མག༌མི༌གུན༌ནི༌ དཱ༌ནི༌ཨེལ༌ དང༌ ཁོའེ༌ ཛ༌འོ༌གུན༌ སད༌ཅེས༌ལ༌ ཙལས༌།

14 གྱལ༌པོ༌ སྲུང༌ཁན༌ནི༌ མག༌མི༌ འུ༌སྐྱོང༌ ཨ༌རི༌འོཅ༌ ཁོང༌གུན༌ སད༌ད༌ ཡོང༌ང༌ཅིག༌ དཱ༌ནི༌ཨེལ༌ལི༌ མ༌ ཤེས༌རབས༌ དང༌ རིག༌པ༌ ཉམ༌པོ༌ ཁོའ༌ ཏྲིས༌, 15 “གྱལ༌པོའེ༌ འི༌ཙོགས༌ སྙིང༌རྗེ༌ མེད༌ཁན༌ནི༌ བཀའ༌ ཅིའ༌ སལ༌ཏེ༌ ཨིན༌ནོག༌?” ཏེ༌ནེ༌ ཨ༌རི༌འོཅ༌ཅི༌ ཁོའ༌ ཏེ༌བོའེ༌ སྐོར༌ ཞིབ༌སལ༌ ཅོས༌ཏེ༌ ཤདས༌། 16 ཏེ༌བོ༌ ཚོར༌ར༌ཅིག༌ དཱ༌ནི༌ཨེལ༌ གྱལ༌པོ༌ ཡོད༌ས༌ སོང༌ཏེ༌ ཁོའེ༌ ཉི༌ལམ༌མི༌ ཏོན༌བོ༌ ཤད༌ཅེས༌ལ༌ ཁོའ༌ ཏུས༌ སལ༌ ཞུས༌།

17 ཏེ༌ནེ༌ དཱ༌ནི༌ཨེལ༌ ལོགས༌ཏེ༌ ཁང༌པ༌ སོང༌ ཡང༌ ཁོ༌རང༌ངི༌ ཛ༌འོ༌ ཧ༌ན༌ནཱི༌ཡཱ༌, མི༌ཤཱེལ༌ དང༌ ཨ༌ཟར༌ཡཱ༌ གུན༌ལ༌ ཏེ༌ ཚང༌མ༌ ཤདས༌ 18 ཡང༌ བ༌བེ༌ལོན༌པ༌ ཤེས༌རབས༌ཅན༌ མི༌གུན༌ ཐེས༌ཏེ༌ ཁོང༌ ཚང༌མ༌ མི༌སད༌ཅེས༌ལ༌ ནམ༌ཁའེ༌ དཀོན༌མཆོག༌ག༌ ཁོང༌གུན༌ལ༌ སྙིང༌རྗེ༌ ཛད༌ཏེ༌ ཏེ༌ སང༌ཝའེ༌ ཉི༌ལམ༌ དང༌ ཏེ༌བོའེ༌ ཏོན༌ སྔོན༌ཅུག༌ག༌ ཛད༌ཅེས༌ལ༌ མོས༌ལམ༌ ཞུས༌ ཟེརས༌། 19 ཚན༌ལ༌ ཞལ༌ཟིགས༌སི༌ ནང༌ང༌ དཀོན༌མཆོག༌གི༌ དཱ༌ནི༌ཨེལ༌ལ༌ ཉི༌ལམ༌ དང༌ ཏེ༌བོའེ༌ ཏོན༌བོ༌ སྔོན༌ཅུག༌ག༌ ཛདས༌ ཡང༌ ཁོའེ༌ ནམ༌ཁའེ༌ དཀོན༌མཆོག༌ག༌ སྟོད༌པ༌ ཕུལ༌ཏེ༌ ཟེརས༌,

20 “དཀོན༌མཆོག༌གི༌ ཚན༌ལ༌ ཏུས༌གྱུན༌ནེ༌གྱུན༌ སྟོད༌པ༌ ཕུལ༌,

ཤེས༌རབས༌ དང༌ ཁྱུད༌ ཁོང༌ངི༌ ཨིན༌ནོག༌།

21 ཁོང༌ང༌ ནམ༌ལ༌ དང༌ ཏུས༌ གྱུར༌ ཐུབ༌བ༌ནོག༌།

གྱལ༌པོ༌གུན༌ སྟག༌ཅེས༌ དང༌ ཕབ༌ཅེས༌ ཁོང༌ངི༌ ཛད༌ད༌ནོག༌།

ཁོང༌ངི༌ མི༌ ཁས༌པ༌གུན༌ལ༌ ཤེས༌རབས༌,

དང༌ ཧ༌གོའ༌ ཐད༌ཁན༌གུན༌ལ༌ རིག༌པ༌ སལ༌ལ༌ནོག༌།

22 ཁོང༌ངི༌ ཏིང༌ཅན༌ སྦས༌ཏེ༌ བོར༌ཁན༌གུན༌ སྔོན༌ཅུག༌ག༌ ཛད༌ད༌ནོག༌།

མུན༌གྲིག༌གི༌ ནང༌ང༌ ཡོད༌ཁན༌གུན༌ ཁོང༌ངི༌ ཁྱེན༌ན༌ ཛད༌ད༌ནོག༌

ཅིའ༌ཞུ༌ན༌ ཁོང༌ངི༌ ནང༌ང༌ འོད༌ ནས༌ཏེ༌ ཡོད༌ཏེ༌ ཨིན༌ནོག༌།

23 ངའེ༌ ཕ༌མེས༌པོ༌གུན༌ནི༌ དཀོན༌མཆོག༌ལེ༌ ཉེ༌རང༌ང༌ ངའེ༌ སྟོད༌པ༌ ཕུལ༌ཏེ༌ ཐུག༌རྗེ༌ཆེ༌ ཞུའད༌།

ཉེ༌རང༌ངི༌ ང༌ ཤེས༌རབས༌ དང༌ སྟོབས༌ སལ༌ལ༌ ཛདས༌།

ང༌ཞའེ༌ ཏྲིའ༌ ཛད༌ཁན༌བོ༌ ཉེ༌རང༌ངི༌ ངའ༌ སྔོན༌ཅུག༌ག༌ ཛདས༌།

ཉེ༌རང༌ངི༌ གྱལ༌པོའེ༌ ཉི༌ལམ༌བོ༌ ང༌ཞའ༌ ཤད༌ད༌ ཛདས༌།”

དཱ༌ནི༌ཨེལ༌ལི༌ གྱལ༌པོའེ༌ ཉི༌ལམ༌མི༌ ཏོན༌ ཤདས༌།

2:24-49

24 ཏེ༌ནེ༌ དཱ༌ནི༌ཨེལ༌, བ༌བེ༌ལོན༌པ༌ ཤེས༌རབས༌ཅན༌ མི༌གུན༌ སད༌ཅེས༌ལ༌ གྱལ༌པོའེ༌ སྐོས༌ཁན༌ ཨ༌རི༌འོཅ༌ ཡོད༌ས༌ སོང༌ཏེ༌ ཟེརས༌, “བ༌བེ༌ལོན༌པ༌ ཤེས༌རབས༌ཅན༌ མི༌གུན༌ སད༌ད༌ མ༌ཛད༌, ང༌ གྱལ༌པོ༌ ཡོད༌ས༌ ཁྱེར༌ ཡང༌ ངའེ༌ ཁོང༌ངི༌ ཉི༌ལམ༌མི༌ ཏོན༌བོ༌ ཤད༌ཨིན༌།”

25 ཨ༌རི༌འོཅ༌ཅི༌ ཁོ༌ ཏེན༌ན༌མལ༌ལ༌ གྱལ༌པོ༌ ཡོད༌ས༌ ཁྱེརས༌ ཡང༌ ཟེརས༌, “ཡ༌ཧུ༌དཱ༌པ༌ ཟུམས༌ཏེ༌ ཁྱོང༌ཁན༌གུན༌ནི༌ ཕྲོ༌ནེ༌ ངའ༌ ཉེ༌རང༌ངི༌ ཉི༌ལམ༌མི༌ ཏོན༌ ཤད༌ ཉན༌ཁན༌ མི༌ཞིག༌ ཐོབ༌།”

26 གྱལ༌པོའེ༌ བེལ༌ཏེ༌ཤ༌ཟར༌ ཟེར༌ཁན༌ དཱ༌ནི༌ཨེལ༌ལ༌ ཏྲིས༌, “ཁྱོ༌རང༌ང༌ ངའ༌ ཐོང༌ཁན༌ནི༌ ཉི༌ལམ༌བོ༌ ཤད༌ཏེ༌ ཏེ༌བོའེ༌ ཏོན༌ གྱུར༌ ཉན༌ཅེས༌ རག༌ག༌?”

27 དཱ༌ནི༌ཨེལ༌ལི༌ ལན༌ ཏངས༌, “ཤེས༌རབ༌ཅན༌ མི༌ ཡ༌ ཆོས༌ངན༌ ཅོ༌ཁན༌ ཡ༌ སྐར༌མ༌ རྩི༌ཁན༌ ཡ༌ ཤི༌ཁན༌ནི༌ སེམས༌ཉིད༌ བོད༌ཁན༌ སུ༌ཞིག༌གའང༌ གྱལ༌པོའེ༌ ཉི༌ལམ༌མི༌ སང༌ཝ༌བོ༌ ཤད༌ མི༌ཉན༌, 28 ཨིན༌ནའང༌ ནམ༌ཁའེ༌ ནང༌ང༌ ཞུགས༌ཁན༌ དཀོན༌མཆོག༌གི༌ སང༌ཝ༌བོ༌ ཤད༌ ཐུབ༌བ༌ནོག༌། ཁོང༌ངི༌ གྱལ༌པོ༌ ནེ༌བུ༌ཀཱ༌ནེ༌ཟཱར༌ལ༌ ཡོང༌ཅེས༌ཅན༌ནི༌ ཏུས༌སི༌ སྐོར༌ལ༌ ཤད༌ད༌ ཛད༌ཏེ༌ ཨིན༌ནོག༌། ཉེ༌རང༌ ཉིད༌ལོགས༌ཏེ༌ ཡོད༌ ཟ༌ནེ༌ ཐོང༌ཁན༌ནི༌ ཉི༌ལམ༌བོ༌ ནི༌:”

29 “ཉེ༌རང༌ ཉིད༌ལོགས༌ཏེ༌ ཡོད༌ ཟ༌ནེ༌ ཉེ༌རང༌ངི༌ སམ༌བ༌ ཡོང༌ཅེས༌ཅན༌ནི༌ ཏུས༌སི༌ ཆོགས༌ལ༌ སོང༌ཏེ༌ སང༌ཝ༌ སྔོན༌ཅུག༌ག༌ ཛད༌ཁན༌ དཀོན༌མཆོག༌གི༌ ཉེ༌རང༌ང༌ ཇུང༌ཅེས༌ཅན༌གུན༌ སྟན༌ན༌ ཛད༌ཏེ༌ ཨིན༌ནོག༌། 30 ཞན༌ ཚང༌མའེ༌ སང༌ ཤེས༌རབས༌ཅན༌ ཨིན༌ཅེས༌པོའེ༌ ང༌ འི༌ སང༌ཝའེ༌ ཉི༌ལམ༌མི༌ ཏོན༌ ཤེས༌ཏེ༌ མ༌ནོག༌ ཨིན༌ནའང༌ དཀོན༌མཆོག༌གི༌ ཉེ༌རང༌ང༌ འི༌ ཉི༌ལམ༌ ཐོང༌ཁན༌ནི༌ ཏོན༌ དང༌ ཏེ༌བོའེ༌ སྐོར༌ལ༌ ཉེ༌རང༌ངི༌ སམ༌ཁན༌བོ༌ ཧ༌གོ༌ཅུག༌ག༌ ཛད༌ཅེས༌པོ༌ ཨིན༌ནོག༌།”

31 “ཉི༌ལམ༌མི༌ ནང༌ང༌ གྱལ༌པོ༌ ཉེ༌རང༌, མ༌ ཆེན༌མོ༌, ལྡང༌ཤན༌, མ༌ ཧ༌ལས༌ཤེས༌ དང༌ ཇིགས༌ནང༌ཅན༌ནི༌ སྐུན༌དྲ༌ ཞིག༌གི༌ དུན༌ལ༌ ལངས༌ཏེ༌ དུག༌པིན༌། 32 ཏེ༌ སྐུན༌དྲའེ༌ གོ༌ ཅའང༌ མ༌དྲེས༌ཁན༌ སེར༌རི༌ དྲང༌ དང༌ ལག༌པ༌གུན༌ མུལ༌ལི༌, ཀྲོད༌པ༌ དང༌ རྐང༌པའེ༌ ཤལ༌དིག༌ ཟངས༌སི༌, 33 རྐང༌གུན༌ ལྕགས༌སི༌ ཡང༌ རྐང༌པ༌ ཉིས༌ཀོ༌ ལྕགས༌ དང༌ མར༌ཀ༌ལག༌ དྲེས༌ཁན༌ནི༌ ཅོས༌ཏེ༌ དུག༌པིན༌། 34 ཉེ༌རང༌ངི༌ ཟིགས༌ཨིན༌ ཡོད༌ ཟ༌ནེ༌ མི༌ ལག༌པ༌ནེ༌ མ༌ཅད༌ཁན༌ ཕོ༌ལོངས༌ བུད༌ཏེ༌ མར༌ཀ༌ལག༌ དང༌ ལྕགས༌ལ༌ ཅོ༌ཁན༌ནི༌ སྐུན༌དྲའེ༌ རྐང༌པ༌ ཕོག༌ཏེ༌ ཏེ༌གུན༌ ཁྲེས༌ཏོར༌ ཅོས༌། 35 ཏེ༌ནེ༌ སྐུན༌དྲའ༌ གང༌པོ༌ གྱེལ༌ཏེ༌ སེར༌, མུལ༌ དང༌ ལྕགས༌ ཚང༌མ༌ ཁྲེས༌ཏོར༌ སོང༌ ཡང༌ ཡར༌རི༌ ཏུས༌ལ༌ ཡུལ༌ཐག༌ག༌ ཡོད༌ཁན༌ནི༌ ཕུག༌མ༌ ཙོགས༌ལ༌ ལུངས༌པོའེ༌ ཐག༌རིང༌ང༌ ཁྱེར༌ཏེ༌ ཏེ༌བོ༌ ཡོད༌ཁན༌ནི༌ མལ༌ལའང༌ མ༌ལུས༌ ཨིན༌ནའང༌ སྐུན༌དྲའ༌ ཕོག༌ཁན༌ནི༌ རྡོའ༌བོ༌ རི༌ ཆེན༌མོ༌ཞིག༌ གྱུར༌ཏེ༌ ཇིག༌རྟེན༌ གང༌པོ༌ གང༌།”

36 “ཏེ༌བོ༌ ཉེ༌རང༌ངི༌ ཉི༌ལམ༌བོ༌ ཨིན༌པིན༌, ཏ༌ ངའེ༌ གྱལ༌པོའ༌ ཏེ༌བོའེ༌ ཏོན༌བོ༌ ཤད༌ཨིན༌། 37 གྱལ༌པོ༌ལེ༌, ཉེ༌རང༌ ཚང༌མའེ༌ སང༌ ཀྲག༌པོ༌ གྱལ༌པོ༌, ནམ༌ཁའེ༌ དཀོན༌མཆོག༌གི༌ ཉེ༌རང༌ང༌ གྱལ༌སྲིད༌, ཁྱུད༌, ཝང༌ དང༌ རྩི༌ཝ༌ སལ༌ཏེ༌ ཨིན༌ནོག༌། 38 ཁོང༌ངི༌ ཇིག༌རྟེན༌ གང༌པོའེ༌ མི༌, ནམ༌ཁའེ༌ ཅ༌ དང༌ ནག༌ཚོགས༌སི༌ སེམས༌ཅན༌ ཚང༌མ༌ ཉེ༌རང༌ངི༌ ཆག༌ག༌ སལ༌ལ༌ ཛད༌ཏེ༌ ཉེ༌རང༌ ཏེ༌ ཚང༌མའེ༌ཀ༌ ཝང༌ སྲུལ༌ཁན༌བོ༌ ཛདས༌། ཉེ༌རང༌ སེར༌རི༌ གོ༌ ཨིན༌ནོག༌།”

39 “ཨིན༌ནའང༌ ཉེ༌རང༌ངི༌ སྟིང༌ནེ༌ ཉེ༌རང༌ངི༌ སང༌ འུ༌ཐུག༌ ཡོད༌ཁན༌ གྱལ༌སྲིད༌ ཞག༌གི༌ ཉེ༌རང༌ངི༌ ནས༌ས༌ ལེན༌ཨིན༌། ཏེ༌ སྟིང༌ནེ༌ ཟངས༌སི༌ ཨིན༌ཁན༌ གྱལ༌སྲིད༌ སུམ༌པའེ༌ ཇིག༌རྟེན༌ གང༌པོའེ༌ཀ༌ ཝང༌ སྲུལ༌ཨིན༌། 40 སྟིང༌ཇུག༌པོའེ༌ཀ༌ ལྕགས༌ ཙོགས༌ སྲན༌ཏྲེ༌ ཡོད༌ཁན༌ གྱལ༌སྲིད༌ ཞི༌པ༌ བིང༌ཨིན༌། ལྕགས༌སི༌ ཞན༌ ཅ༌ལག༌གུན༌ ཁྲེས༌ཏོར༌ ཅོའ༌ ཙོགས༌ལ༌ ཏེ༌ གྱལ༌སྲིད༌པོའེ༌ ཞན༌ གྱལ༌སྲིད༌ ཚང༌མ༌ ཅགས༌ཏེ༌ ཁྲེས༌ཏོར༌ ཅོ༌ཨིན༌། 41 ཉེ༌རང༌ངི༌ ཐོང༌ཁན༌ མར༌ཀ༌ལག༌ དང༌ ལྕགས༌ དྲེས༌ཁན༌ནི༌ རྐང༌པ༌གུན༌ ཙོགས༌ལ༌ ཏེ༌ གྱལ༌སྲིད༌པོའ༌ པོ༌བུད༌ཏེ༌ ཅིག༌གྲིལ༌ མེད༌ཁན༌ ཆེན༌ ཨིན༌ནའང༌ མར༌ཀ༌ལག༌ དང༌ ལྕགས༌ དྲེས༌ཁན༌ ཙོགས༌ལ༌ ཏེ༌གུན༌ནི༌ ནང༌ང༌ ལྕགས༌ ཙོགས༌ ཤེད༌ ཙ༌པིག༌ ཡོང༌ཨིན༌། 42 ལྕགས༌ དང༌ མར༌ཀ༌ལག༌ དྲེས༌ཁན༌ ཀང༌པ༌ ཙོགས༌ལ༌ ཏེ༌ གྱལ༌སྲིད༌དི༌ ཁག༌ ཁ༌ཅིག༌ ཤེད༌ཅན༌ ཡང༌ ཁག༌ ཁ༌ཅིག༌ ཆག༌ ཆོག༌ཆོག༌ ཡོང༌ཨིན༌། 43 ལྕགས༌ དང༌ མར༌ཀ༌ལག༌ དྲེས༌ཁན༌ ཙོགས༌ལ༌ ཏེ༌ གྱལ༌སྲིད༌དི༌ ནང༌ང༌ མི༌ སྣ༌ཙོགས༌ དྲེས༌ཏེ༌ ཅིག༌གྲིལ༌ མི༌ ལུས༌ ཀ༌ཟུག༌ ལྕགས༌ དང༌ མར༌ཀ༌ལག༌ གྱལ༌ལ༌ དྲེས༌ས༌ མ༌ནོག༌།”

44 “ཏེ༌ གྱལ༌པོ༌གུན༌ནི༌ ཝང༌སྲུལ༌ལི༌ ཏུས༌ལ༌ ནམ༌ཁའེ༌ དཀོན༌མཆོག༌གི༌, མ༌ནེ༌ ཤིག༌ མི༌ ཉན༌ཅེས༌ ཡ༌ སུའང༌ ང༌ཡོག༌ག༌ ཁྱོང༌ མི༌ཉན༌ཁན༌ གྱལ༌སྲིད༌ཞིག༌ ཙུག༌ག༌ ཛད༌ཨིན༌། ཏེ༌ གྱལ༌སྲིད༌དི༌ ཞན༌ གྱལ༌སྲིད༌གུན༌ མེད༌ཁན༌ ཅོས༌ཏེ༌ ཁོང༌རང༌ངི༌ གྱལ༌སྲིད༌པོ༌ ཏུས༌གྱུན༌ནི༌ཕིའ༌ ཙུག༌ག༌ ཛད༌ཨིན༌། 45 མི༌ ལག༌པ༌ ཉམ༌པོ༌ མ༌ ཅག༌ཁན༌ རིའི༌ རྡོའ༌ བུད༌ཁན༌བོའེ༌ ལྕགས༌, མར༌ཀ༌ལག༌, ཟངས༌, མུལ༌ དང༌ སེར༌ གུན༌ ཁྲེས༌ཏོར༌ ཅོ༌ཁན༌ནི༌ ཏོན༌བོ༌ ཏེ༌བོ༌ ཨིན༌ནོག༌།”

“ཀྲག༌པོ༌ དཀོན༌མཆོག༌གི༌ གྱལ༌པོ༌ ཉེ༌རང༌ང༌, མ༌ཡོངས༌པའེ༌ ཏུས༌སི༌ ནང༌ང༌ ཇུང༌ཅེས༌པོ༌ སྟན༌ན༌ ཛད༌ཏེ༌ ཨིན༌ནོག༌། འི༌བོ༌ ཏན༌ཏན༌ལ༌ ཉེ༌རང༌ངི༌ ཉི༌ལམ༌ ཡང༌ ཏེ༌བོའེ༌ ཏོན༌ ཨིད༌ཤེས༌ ཐུབ༌བ༌ ཨིན༌ནོག༌།”

46 ཏེ༌ནེ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌ དཱ༌ནི༌ཨེལ༌ལི༌ དུན༌ལ༌ གྱེལ༌ཏེ༌ ཁོའ༌ རྩི༌ཝ༌ སྟནས༌ ཡང༌ ཁོའེ༌ ཕིའ༌ ཆོད༌པ༌ དང༌ སྤོས༌ ཁྱོང༌ཅེས༌ལ༌ བཀའ༌ ཏངས༌། 47 གྱལ༌པོའེ༌ དཱ༌ནི༌ཨེལ༌ལ༌ ཟེརས༌, “ཏན༌ཏན༌ ཁྱོ༌རང༌ངི༌ དཀོན༌མཆོག༌ ནི༌, ལྷ༌ལྷ༌མོ༌གུན༌ནི༌ དཀོན༌མཆོག༌ ཡང༌ གྱལ༌པོ༌གུན༌ནི༌ གཙོ༌བོ༌ དང༌ སང༌ཝའེ༌ ནང༌ང༌ ཇུང༌ཅེས༌གུན༌ སྔོན༌ཅུག༌ག༌ ཛད༌ཁན༌ ཞུགས༌ཏེ༌ ཨིན༌ནོག༌ ཅིའ༌ཟེར༌ན༌ ཁྱོ༌རང༌ང༌ འི༌ སང༌ཝ༌བོ༌ ཤད༌ཉན༌།

48 ཏེ༌ནེ༌ གྱལ༌པོའེ༌ དཱ༌ནི༌ཨེལ༌ ཁར༌རི༌ ནང༌ང༌ ཀོ༌ས༌ ཐོན༌པོའེ༌ཀ༌ སྐོས༌ ཡང༌ ཁོའ༌ སོལ༌རས༌ མང༌པོ༌ ཏངས༌། གྱལ༌པོའེ༌ ཁོ༌ བ༌བེ༌ལོན༌ནི༌ ཡུལ༌ཇོངས༌ གང༌པོའེ༌ཀ༌ ཝང༌ སྲུལ༌པ༌ ཅོས༌ ཡང༌ ཁོ༌ ཤེས༌རབ༌ཅན༌ མི༌ ཚང༌མའེ༌ཀ༌ གོ༌སྐྱོང༌ང༌ སྐོས༌། 49 ཏེ༌བོ༌ མན༌པ༌ དཱ༌ནི༌ཨེལ༌ལི༌ ཞུ༌ཝ༌ ནང༌ཞིན༌ གྱལ༌པོའེ༌ ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ བ༌བེ༌ལོན༌ནི༌ ཡུལ༌ཇོངས༌སི༌ ཝང༌སྲུལ༌པ༌ ཅོས༌ ཨིན༌ནའང༌ དཱ༌ནི༌ཨེལ༌ ཁར༌རི༌ ནང༌ང༌ དུགས༌ཏེ༌ གྱལ༌པོའེ༌ ཕིའ༌ ལས༌ ཅོའད༌པིན༌།

3

ནེ༌བུ༌ཀཱ༌ནེ༌ཟཱར༌རི༌ སེར༌རི༌ སྐུན༌དྲ༌།

3:1-30

1 གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ སེར༌རི༌ སྐུན༌དྲ༌ མི༌ཀྲར༌ 27 ཐོན༌པོ༌ ཡང༌ མི༌ཀྲར༌ 3 ཟམ༌ཤིག༌ ཞང༌ཅན༌ ཞང༌ཅུགས༌ཏེ༌ བ༌བེ༌ལོན༌ ཡུལ༌ཇོངས༌སི༌ དུ༌རའེ༌ ཐང༌ངི༌ཀ༌ ལངས༌ཏེ༌ བོརས༌། 2 ཏེ༌ནེ༌ གྱལ༌པོའེ༌ ཀོ༌ས༌ ཐོན༌པོའེ༌ ཀའ༌ལོན༌གུན༌, ཞན༌ སྤོན༌བོ༌གུན༌, ལོན༌པོ༌གུན༌, ཁ༌དའ༌ ཏང༌ཁན༌གུན༌, བང༌ཛོད༌དི༌ ལོན༌པོ༌གུན༌, ཁྲིམ༌སྤོན༌ རྩད༌ཅན༌གུན༌ དང༌ ཞན༌ ཁྲིམ༌སྤོན༌གུན༌, ཡུལ༌ཇོངས༌གུན༌ནི༌ འུ༌སྐྱོང༌ ཚང༌མ༌, ཏེ༌ སྐུན༌དྲའ༌ ཅོལ༌ཅེས༌ གོ༌ཟུག༌ ཅོ༌ཅེས༌སི༌ གའ༌སྟོན༌ རྩི༌ཅེས༌ལ༌ བོདས༌། 3 ཏེ༌བོའེ༌ཕིའ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ ཞང༌ཅུག༌ཁན༌ནི༌ སྐུན༌དྲའ༌ ཅོལ༌ཅེས༌སི༌ གའ༌སྟོན༌ རྩིའ༌ལ༌ ཝང༌སྲུལ༌པ༌ ཚང༌མ༌ ཛོམས༌ ཡང༌ ཏེ༌བོའེ༌ དུན༌ལ༌ ལངས༌ཏེ༌ དུགས༌། 4 ཏེ༌ནེ༌ གྱལ༌པོའེ༌ ཁྱབ༌གྲགས༌ ཅོ༌ཁན༌བོའེ༌ སྐད༌ ཆེན༌མོའེ༌ ནང༌ང༌ ཟེརས༌, “གྱལ༌ཁམས༌, སྐད༌ དང༌ མི༌ ཚང༌མ༌, གྱལ༌པོའེ༌ བཀའ༌ སལ༌དུག༌, 5 ཏུང༌, ལིང༌བུ༌, སུར༌ན༌, ཏར༌ཅན༌ནི༌ རོལ༌མོ༌, ཧརྦ༌ དང༌ ཞན༌ རོལ༌མོ༌ གུན༌ ཕུའ༌ ཚོར༌ར༌ཅིག༌ ཁྱོ༌ཞ༌གུན༌ སའེ༌ཀ༌ གྱེལ༌ཏེ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ ཞང༌ཅུག༌ཁན༌ སེར༌རི༌ སྐུན༌དྲ༌ ཆག༌ཕུལ༌ གོས༌། 6 ཆག༌ མ༌ ཕུལ༌ཁན༌གུན༌ ཏེན༌ན༌མལ༌ལ༌ མེ༌ ཀྲག༌པོ༌ བར༌ཨིན༌ ཡོད༌ཁན༌ནི༌ དོང༌ངི༌ ནང༌ང༌ ཕང༌ཨིན༌།”

7 ཏེ༌ནེ༌ ཏུང༌, ལིང༌བུ༌, སུར༌ན༌, ཏར༌ཅན༌ནི༌ རོལ༌མོ༌, ཧརྦ༌ དང༌ ཞན༌ རོལ༌མོ༌ གུན༌ནི༌ སྐད༌ ཚོར༌ར༌ཅིག༌ གྱལ༌ཁམས༌, སྐད༌ དང༌ མི༌ ཚང༌མ༌ སའེ༌ཀ༌ གྱེལ༌ཏེ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ ཞང༌ཅུག༌ཁན༌ སེར༌རི༌ སྐུན༌དྲ༌ ཆག༌ཕུལས༌།

8 ཨིན༌ནའང༌ སྐར༌རྩིས༌ ཏང༌ཁན༌ ཁ༌ཅིག༌ གྱལ༌པོའེ༌ཀ༌ སོང༌ཏེ༌ ཡ༌ཧུ༌དཱ༌པ༌གུན༌ནི༌ སྐོར༌ལ༌ མ༌བེབས༌ ཅོས༌། 9 ཁོང༌གུན༌ནི༌ གྱལ༌པོའ༌ ཟེརས༌, “གྱལ༌པོའེ༌ སྐུ༌ཚེ༌ རིང༌ཤིག༌། 10 ཉེ༌རང༌ངི༌ ཏུང༌, ལིང༌བུ༌, སུར༌ན༌, ཏར༌ཅན༌ནི༌ རོལ༌མོ༌, ཧརྦ༌ དང༌ ཞན༌ རོལ༌མོ༌ གུན༌ནི༌ སྐད༌ ཚོར༌ར༌ཅིག༌ མི༌ཚང༌མ༌ སའེ༌ཀ༌ གྱེལ༌ཏེ༌ ཉེ༌རང༌ངི༌ ཞང༌ཅུག༌ཁན༌ སེར༌རི༌ སྐུན༌དྲ༌ ཆག༌ཕུལ༌ 11 ཡང༌ ཆག༌ མ༌ ཕུལ༌ཁན༌གུན༌ མེ༌ ཀྲག༌པོ༌ བར༌ཨིན༌ ཡོད༌ཁན༌ནི༌ དོང༌ངི༌ ནང༌ང༌ ཕང༌ཨིན༌ མོལ༌ཏེ༌ བཀའ༌ སལས༌། 12 ཨིན༌ནའང༌ ཉེ༌རང༌ངི༌ བ༌བེ༌ལོན༌ནི༌ ཡུལ༌ཇོངས༌སི༌ ནང༌ང༌ ཝང༌སྲུལ༌པ༌ ཛདས༌ཁན༌ ཡ༌ཧུ༌ད༌པ༌ ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ནི༌ ཉེ༌རང༌ངི༌ མོལ༌ཁན༌བོའ༌ ནང༌སྟག༌ མ༌ཏང༌ང༌, ཉེ༌རང༌ངི༌ ལྷ༌ལྷ༌མོ༌གུན༌ནི༌ ཞབས༌ཏོག༌ མ༌ཞུའ༌ ཡང༌ ཉེ༌རང༌ངི༌ ཞང༌ཅུག༌ཁན༌ སེར༌རི༌ སྐུན༌དྲ༌ ཅོལ༌ཏེ༌ ཆག༌ མ༌ཕུལས༌།”

13 ཏེ༌བོ༌ ཚོར༌ར༌ཅིག༌ གྱལ༌པོའ༌ མ༌སྲན༌ཏྲེ༌ སྲོ༌ ཡོངས༌ ཡང༌ ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ལ༌ བོདས༌ ཡང༌ ཁོང༌གུན༌ ཡོང༌ང༌ཅིག༌ 14 གྱལ༌པོའེ༌ ཁོང༌གུན༌ལ༌ ཏྲིས༌, “ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌, ཁྱོ༌ཞའེ༌ ངའེ༌ ལྷ༌ལྷ༌མོ༌གུན༌ནི༌ ཞབས༌ཏོག༌ མ༌ཞུའ༌ ཡང༌ ངའེ༌ ཞང༌ཅུག༌ཁན༌ སེར༌རི༌ སྐུན༌དྲའ༌ ཆག༌ མ༌ཕུལ༌ཁན༌བོ༌ ཀྲང༌པོ༌ ཨིན༌ནོག༌ག༌? 15 ངའེ༌ ཁྱོ༌ཞའ༌ སྐབས༌ ཅིག༌ ཏང༌ཨིན༌ ཏུང༌, ལིང༌བུ༌, སུར༌ན༌, ཏར༌ཅན༌ནི༌ རོལ༌མོ༌, ཧརྦ༌ དང༌ ཞན༌ རོལ༌མོ༌ གུན༌ནི༌ སྐད༌ ཚོར༌ར༌ཅིག༌, སྐུན༌དྲའ༌ ཆག༌ཕུལ༌ཏེ༌ ཅོལ༌ན༌ གྱལ༌ལ༌ ཆེན༌, མ༌ ཅོལ༌ན༌ ངའེ༌ ཁྱོ༌ཞའ༌ ཏེན༌ན༌མལ༌ལ༌ མེ༌ ཀྲག༌པོ༌ བར༌ཨིན༌ ཡོད༌ཁན༌ནི༌ དོང༌ངི༌ ནང༌ང༌ ཕང༌ ཅུག༌ཨིན༌། ཏེ༌ནེ༌ ཁྱོ༌ཞའ༌ ངའེ༌ ལག༌ནེ༌ ཀ༌ ལྷ༌ལྷ༌མོ༌བོ༌ སྐྱོབ༌ ཐུབ༌ཨིན༌?”

16 ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ནི༌ ལན༌ ཏངས༌, “ཀྱེ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌ ལེ༌, ང༌ཞའེ༌ ང༌ཞ༌རང༌ སྐྱོན༌མེད༌ སྟན༌ཅེས༌སི༌ རྩོན༌གྲུས༌ མི༌ཅོ༌། 17 ཀལ༌ཏེས༌ ང༌ཞའ༌ མེ༌ ནང༌ང༌ ཕང༌ང༌ ཛད༌ན༌, ང༌ཞའེ༌ ཞབས༌ཏོག༌ ཞུ༌ཁན༌ནི༌ དཀོན༌མཆོག༌གི༌ ང༌ཞའ༌ སྐྱོབ༌ ཐུབ༌ཨིན༌། ཁོང༌ངི༌ ང༌ཞའ༌ ཉེ༌རང༌ངི༌ ལག༌པ༌ནེ༌ སྐྱོབ༌བ༌ ཛད༌ཨིན༌། 18 ཁོང༌ངི༌ སྐྱོབ༌བ༌ མ༌ཛད༌ནའང༌ ཉེ༌རང༌ང༌ འི༌བོ༌ གྱུས༌ ཆ༌གོས༌, ང༌ཞའེ༌ ཉེ༌རང༌ངི༌ ལྷ༌ལྷ༌མོ༌གུན༌ལ༌ ཞབས༌ཏོག༌ ཡ༌ ཉེ༌རང༌ངི༌ ཞང༌ཅུག༌ཁན༌ སེར༌རི༌ སྐུན༌དྲའ༌ མན༌ནེ༌ ཆག༌ མི༌ཕུལ༌།

19 ཏེ༌ནེ༌ གྱལ༌པོའ༌ ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ནི༌ཀ༌ མ༌སྲན༌ཏྲེ༌ སྲོ༌ ཡོངས༌ ཡང༌ ཁོང༌གུན༌ནི༌ ཆོགས༌ལ༌ ཁོའེ༌ སེམས༌ གྱུར༌ཏེ༌ མེ༌བོ༌ རྡུན༌ ལྡབ༌ ཚན༌ཏེ༌ ཅོ༌ཅེས༌ལ༌ ཟེརས༌། 20 གྱལ༌པོའེ༌ ཁོ༌རང༌ངི༌ ཚང༌མའེ༌ སང༌ ཤེད༌ཅན༌ མག༌མི༌ ཁ༌ཅིག༌ག༌ ཁོང༌གུན༌ ལྡམས༌ཏེ༌ ཏེ༌ ནང༌ང༌ ཕང༌ཅེས༌ལ༌ བཀའ༌ ཏངས༌། 21 ཏེ༌ནེ༌ མག༌མི༌གུན༌ནི༌ ཀོས༌, ཀང༌ཙེ༌, ཏི༌བི༌ དང༌ ཞན༌ ཀོས༌ལག༌ གུན༌ གོན༌གོན༌པ༌ ཁོང༌གུན༌ ལྡམས༌ཏེ༌ མེ༌ ནང༌ང༌ ཕངས༌། 22 གྱལ༌པོའ༌ མ༌ སྲན༌ཏྲེ༌ སྲོ༌ ཡོངས༌ཏེ༌ མེ༌བོ༌ ཏེ༌ཟམ༌ ཚན༌ཏེ༌ ཅོ༌ཅེས༌ལ༌ བཀའ༌ ཏངས༌ པ༌སང༌ ཁོང༌གུན༌ མེ༌ ནང༌ང༌ ཕང༌ཁན༌ནི༌ མག༌མི༌གུན༌ མེའ༌ ཞེན༌ཏེ༌ ཤི༌། 23 ཏེ༌ མི༌ སུམ༌ཀོ༌ སྟན༌པོ༌ ལྡམས༌ཏེ༌ ཀྲག༌པོ༌ མེ༌ ནང༌ང༌ ཕངས༌།

24 ཏེ༌ནེ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌ ཧེ༌རཱན༌ སོང༌ཏེ༌ ཆོམས༌ ཡང༌ ཁོ༌རང༌ངི༌ ཁ༌དའ༌ ཏང༌ཁན༌གུན༌ལ༌ ཏྲིས༌, “ང༌དང༌ངི༌ མེ༌ ནང༌ང༌ མི༌ སུམ༌ ལྡམས༌ཏེ༌ མ༌ཕངས༌ པིན༌ན༌?”

ཁོང༌གུན༌ནི༌ ལན༌ ཏངས༌, “ཏན༌ཏན༌ ཕངས༌པིན༌ ལེ༌།”

25 གྱལ༌པོའེ༌ ཟེརས༌, “ལྟོས༌སའང༌། མེ༌ ནང༌ང༌ མ༌ལྡམ༌ཁན༌ དང༌ མེ༌ མ༌ཚིག༌ཁན༌ མི༌ ཞི༌ གྲུལ༌ལ༌ལ༌ ཡང༌ ཞི༌པ༌བོ༌ ཕོ༌ཉ༌ ཙོགས༌ཤིག༌ དུག༌།” 26 ཏེ༌ནེ༌ གྱལ༌པོ༌ མེ༌ དོང༌ངི༌ ཁའེ༌ དུན༌ལ༌ སོང༌ཏེ༌ ཟེརས༌, “ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌, དཀོན༌མཆོག༌ ཀུན༌ཝང༌ངི༌ ཞབས༌ཏོག༌པ༌གུན༌ བིང༌ཏེ༌ ཡོང༌།”

ཏེ༌ནེ༌ ཁོང༌གུན༌ མེ༌ ནང༌ནེ༌ བིང༌ཏེ༌ ཡོངས༌། 27 ཀོ༌ས༌ ཐོན༌པོའེ༌ ཀའ༌ལོན༌གུན༌, ཞན༌ སྤོན༌བོ༌གུན༌, ལོན༌པོ༌གུན༌, ཁ༌དའ༌ ཏང༌ཁན༌གུན༌, བང༌ཛོད༌དི༌ ལོན༌པོ༌གུན༌, ཁྲིམ༌སྤོན༌ རྩད༌ཅན༌གུན༌, ཁྲིམ༌སྤོན༌གུན༌ དང༌ ཡུལ༌ཇོངས༌གུན༌ནི༌ འུ༌སྐྱོང༌ ཚང༌མ༌ ཁོང༌གུན༌ལ༌ ཁོར༌ཏེ༌ ལྟས༌། མེ༌ ཁོང༌གུན༌ནི༌ ཟུགས༌པོའ༌ ཅའང༌ ནོད༌པ༌ མ༌ཏང༌ང༌ མ༌ཚད༌ སྲའེ༌ སྲལ༌ཉག༌ ཅིག༌ ཡ༌ ཀོས༌ལག༌ མེའ༌ མ༌ཚིག༌ག༌ ཡང༌ ཁོང༌གུན༌ལ༌ ཏུད༌པའེ༌ ཏྲི༌མའང༌ མེད༌པིན༌།

28 གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ ཟེརས༌, “ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ནི༌ དཀོན༌མཆོག༌ག༌ སྟོད༌པ༌ ཕུལ༌། ཁོང༌ངི༌ ཁོང༌རང༌ངི༌ ཕོ༌ཉ༌ ཀལ༌ལ༌ ཛད༌ཏེ༌ ཁོང༌ང༌ ཨིད༌ཤེས༌ ཅོ༌ཁན༌ནི༌ ཁོང༌ངི༌ ཞབས༌ཏོག༌པ༌གུན༌ སྐྱོབ༌བ༌ ཛདས༌། ཁོང༌གུན༌ནི༌ གྱལ༌པོའེ༌ བཀའ༌ ཁའ༌ མ༌ཉན༌ན༌ ཁོ༌རང༌གུན༌ནི༌ དཀོན༌མཆོག༌ མ༌སྟོག༌ ཞན༌ཞིག༌ག༌ ཅོལ༌ལི༌སང༌ ཤི༌ཅེས༌ལ༌ ཐད༌། 29 གྱལ༌ཁམས༌, སྐད༌ དང༌ མི༌ ཚང༌མའེ༌ ཕྲོ༌ནེ༌ ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ནི༌ དཀོན༌མཆོག༌གི༌ གྱབ༌གལ༌ལ༌ ཟེར༌ཁན༌གུན༌ ཏུམ༌པ༌ ཏུམ༌པའེ༌ ནང༌ང༌ ཅད༌ཏེ༌ ཁོང༌གུན༌ནི༌ ཁང༌པ༌ ཤིགས༌ཏེ༌ མེད༌ཁན༌ ཅོ༌ཅེས༌ལ༌ ངའེ༌ བཀའ༌ ཏང༌ངད༌ ཅིའ༌ཟེར༌ན༌ ཞན༌ ལྷ༌ལྷ༌མོ༌ སུ༌ཞིག༌གའང༌ འི༌ ཙོགས༌ལ༌ སྐྱོབ༌ མི༌ཉན༌།”

30 ཏེ༌ནེ༌ གྱལ༌པོའེ༌ བ༌བེ༌ལོན༌ནི༌ ཡུལ༌ཇོངས༌སི༌ ནང༌ང༌ ཤཱད༌རག༌, མེ༌ཤཱག༌ དང༌ ཨ༌བེད༌ནི༌གོ༌ གུན༌ ཀོ༌ས༌ ཆེན༌མོའེ༌ཀ༌ སྟགས༌།

4

ནེ༌བུ༌ཀཱ༌ནེ༌ཟཱར༌རི༌ ཉིས༌པ༌ ཉི༌ལམ༌།

4:1-18

1 གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ ཇིག༌རྟེན༌ གང༌པོའེ༌ གྱལ༌ཁམས༌, སྐད༌ དང༌ མི༌ ཚང༌མ༌ལ༌ འི༌ ལོན༌བོ༌ ཀལས༌, “ཞི༌དེ༌ དང༌ ཡར༌གྱས༌ ཇུང༌ཤིག༌། 2 ཀུན༌ཝང༌ དཀོན༌མཆོག༌གི༌ ངའ༌ ཧ༌ལས༌ཤེས༌སི༌ ལྟས༌ དང༌ སྟགས༌ སྟན༌ན༌ ཛད༌ཁན༌བོ༌ ཁྱོ༌ཞའ༌ ཤད༌ ཉིན༌རག༌།

3 ཁོང༌ངི༌ སྟགས༌གུན༌ ཀྲག༌པོ༌

ཡང༌ ཁོང༌ངི༌ ལྟས༌གུན༌ ཁྱུད༌ཅན༌ ཨིན༌ནོག༌།

ཁོང༌ངི༌ གྱལ༌སྲིད༌ ཐའ༌ མེད༌ཁན༌

ཡང༌ ཁོང༌ངི༌ ཝང༌སྲུལ༌ མི༌རབས༌ནེ༌ མི༌རབས༌ ལུས༌ཨིན༌།”

4 “ང༌ ནེ༌བུ༌ཀཱ༌ནེ༌ཟཱར༌ ང༌རང༌ངི༌ ཁར༌རི༌ ནང༌ང༌ སྐྱིད༌པོ༌ དང༌ ཚིམས༌ཏེ༌ ཡོད༌ཏུས༌ 5 ངའ༌ ཇིགས༌ནང༌ཅན༌ནི༌ ཉི༌ལམ༌ཞིག༌ ཐོང༌། མལ༌ཙེ༌ཀ༌ ཉལ༌ཏེ༌ ཡོད༌ ཟ༌ནེ༌ ངའ༌ ཇིགས༌ནང༌ཅན༌ནི༌ ཞལ༌ཟིགས༌ཤིག༌ ཐོང༌། 6 ཏེ༌ནེ༌ ཏེ༌ ཉི༌ལམ༌མི༌ ཏོན༌ ཤད༌ཅེས༌ལ༌ བ༌བེ༌ལོན༌ནི༌ ཤེས༌རབ༌ཅན༌ མི༌ ཚང༌མ༌ བོད༌ཅེས༌ལ༌ ངའེ༌ བཀའ༌ ཏངས༌པིན༌། 7 མོ༌ ཏབ༌ཁན༌, ཤི༌ཁན༌ནི༌ སེམས༌ཉིད༌ བོད༌ཁན༌, སྐར༌རྩིས༌ཏང༌ཁན༌ ཏང༌ མ༌ཡོངས༌པའེ༌ ཏུས༌སི༌ སྐོར༌ལ༌ ཤད༌ཁན༌ ཚང༌མ༌ ཡོང༌ང༌ཅིག༌ ངའེ༌ ཉི༌ལམ༌བོ༌ ཤད༌པིན༌ ཨིན༌ནའང༌ ཁོང༌གུན༌ལ༌ ཏེ༌བོའེ༌ ཏོན༌ ཤད༌ མ༌ཉན༌། 8 སྟིང༌ཇུག༌པའེ༌ཀ༌ དཱ༌ནི༌ཨེལ༌ ཡོངས༌ ཡང༌ ངའེ༌ ཁོའ༌ ཉི༌ལམ༌བོ༌ ཤད༌པིན༌། ༼ངའེ༌ ལྷ༌ལྷ༌མོ༌གུན༌ནི༌ མིང༌ངི༌ གྱབ༌ནེ༌ ངའེ༌ ཁོའ༌ བེལ༌ཏེ༌ཤ༌ཟར༌ ཟེར༌རད༌པིན༌ ཡང༌ ཁོའེ༌ ནང༌ང༌ ཏམ༌པ༌ ལྷ༌ལྷ༌མོ༌གུན༌ནི༌ ཐུག༌ཉིད༌ ཡོད༌ཏེ༌ ཨིན༌ནོག༌།༽”

9 “ངའེ༌ ཟེར༌པིན༌, ‘ཆོས༌ངན༌ ཅོ༌ཁན༌གུན༌ནི༌ འུ༌སྐྱོང༌ བེལ༌ཏེ༌ཤ༌ཟར༌, ཏམ༌པ༌ ལྷ༌ལྷ༌མོ༌གུན༌ནི༌ ཐུག༌ཉིད༌ ཁྱོ༌རང༌ངི༌ ནང༌ང༌ ཡོད༌ཁན༌བོ༌ ང༌ གྱུས༌ཡོད༌། སང༌ཝ༌ ཅི༌ཞིག༌གའང༌ ཁྱོ༌རང༌ངི༌ ཕིའ༌ ཀགས༌པོ༌ མ༌ནོག༌། ང༌ འི༌ ཉི༌ལམ༌བོ༌ ཐོང༌, འི༌བོའེ༌ ཏོན༌ ངའ༌ ཤོད༌དའང༌། 10 མལ༌ཙའེ༌ ནང༌ང༌ ཡོད༌ཏུས༌ ངའ༌ འི༌ ཉི༌ལམ༌བོ༌ ཐོང༌, ཇིགས༌རྟེན༌ནི༌ ཞུང༌སྐྱིལ༌ལ༌ མ༌ ཆེན༌མོ༌ ལྕང༌མ༌ཞིག༌ དུག༌པིན༌། 11 ཏེ༌ ལྕང༌མ༌བོ༌ ལྡན༌ཨིན༌ སོང༌ཏེ༌ མ༌ ཤེད༌ཅན༌ གྱུར༌ཏེ༌ ནམ༌མ༌ ཐུགས༌ ཡང༌ ཇིག༌རྟེན༌ གང༌པོའེ༌ མི༌གུན༌ནི༌ ཐོང༌ངད༌པིན༌། 12 ཏེ༌བོའེ༌ ལོ༌མ༌གུན༌ མ༌ ལྡེ༌མོ༌ ཡང༌ ཚང༌མའ༌ གབ༌ཅེས༌ ཁ༌ཟས༌ མ༌མང༌པོ༌ ཆགས༌ཏེ༌ དུག༌པིན༌། ནམ༌མི༌ ཅ༌གུན༌ནི༌ ཏེ༌བོའེ༌ ཡལ༌ག༌གུན༌ནི༌ ནང༌ང༌ ཚངས༌ སགས༌ཏེ༌ ནག༌ཚོགས༌སི༌ སེམས༌ཅན༌གུན༌ ཏེ༌བོའེ༌ ཡོག༌ག༌ དུག༌དུག༌པིན༌། ཇིག༌རྟེན༌ནི༌ སྲོག༌ ཡོད༌ཁན༌ ཚང༌མའ༌ ཏེ༌ ལྕང༌མའེ༌ ཀ༌ནེ༌ ཟན༌ ཟ༌དུག༌པིན༌།’ ”

13 “མལ༌ཙའེ༌ཀ༌ ཉི༌ལམ༌མི༌ ནང༌ང༌ ལོན༌ ཁྱོང༌ཁན༌ ཏམ༌པ༌བོ༌ ནམ༌ཁའ༌ནེ༌ བབས༌ཏེ༌ སྐྱོད༌ཨིན༌ ང༌ ཐོང༌། 14 ཁོང༌ངི༌ ཤེད༌ནའང༌ མོལས༌, ‘ལྕང༌མ༌བོ༌ ཅོད༌ ཡང༌ ཡལ༌ག༌གུན༌ རྒོར༌, ལོ༌མ༌གུན༌ ཅད༌ཏེ༌ ཁ༌ཟས༌གུན༌ ཡོག༌། ཏེ༌བོའེ༌ ཡོག༌ག༌ ཡོད༌ཁན༌ནི༌ སེམས༌ཅན༌གུན༌ དང༌ ཡལ༌གའེ༌ཀ༌ ཡོད༌ཁན༌ནི༌ ཅ༌གུན༌ ཤོར༌ ཅུག༌། 15 ཨིན༌ནའང༌ ཏེ༌བོའེ༌ ལྡིམས༌པོ༌ ལྕགས༌ དང༌ ར༌གན༌ནི༌ ཏར༌ ཉམ༌པོ༌ ལྡམས༌ཏེ༌ པ༌ཀྲག༌གུན༌ སའེ༌ ནང༌ང༌ རྩའ༌ སྔོན༌པོའེ༌ སྐོར༌ཏེ༌ བོར༌།’ ”

“ ‘ནམ༌ཁའེ༌ ཟིལ༌པའེ༌ ཆུའ༌ ཁོ༌ ཕོག༌ཅུག༌ ཡང༌ ནག༌ཚོགས༌སི༌ སེམས༌ཅན༌ དང༌ ཞིང༌ངི༌ རྩའེ༌ ཕྲོའ༌ ཁོ༌ དུག༌ཅུག༌། 16 ལོ༌ རྡུན༌ ཚར༌ཚར༌ ཁོའ༌ མི༌ ལྡད༌པའེ༌ ཚབས༌ལ༌ སེམས༌ཅན༌ནི༌ ལྡད༌པ༌ ཡོད༌ ཅུག༌།’ ”

17 “ ‘ཐག༌ཅད༌ ཛད༌ཁན༌བོ༌ ལོན༌ ཁྱོང༌ཁན༌གུན༌ནི༌ ཤད༌ད༌ ཛདས༌, ཏམ༌པ༌ ཞུགས༌ཁན༌གུན༌ནི༌ ཁོང༌ངི༌ ཁྲིམས༌ཅད༌བོ༌ ཤད༌ད༌ ཛདས༌། ཀུན༌ཝང༌ དཀོན༌མཆོག༌གི༌ ཇིག༌རྟེན༌ནི༌ གྱལ༌སྲིད༌ ཚང༌མའེ༌ཀ༌ ཝང༌སྲུལ༌ལ༌ ཛད༌ཅེས༌པོ༌ མི༌ཚང༌མ༌ལ༌ ཧོ༌གོ༌ཅུག༌ཅེས༌ལ༌ ཏེ༌བོ༌ ཛདས༌། ཁོང༌ངི༌ ཏེ༌གུན༌ ཁོང༌ ཐུགས༌ཐད༌ཁན༌བོའ༌ སལ༌ལ༌ ཛད༌ད༌ནོག༌ ཏེ༌ནང༌ང༌ སེམས༌པས༌མོ༌ཅན༌གུན༌ ཐེས༌ཏེ༌ ཨིན༌ནོག༌།’ ”

18 “བེལ༌ཏེ༌ཤ༌ཟར༌, ཏེ༌ ཉི༌ལམ༌བོ༌ ང༌ ནེ༌བུ༌ཀཱ༌ནེ༌ཟཱར༌ལ༌ ཐོང༌། ཏ༌ ཏེ༌བོའེ༌ ཏོན༌ ཤོད༌དའང༌ ཅིའ༌ཟེར༌ན༌ ངའེ༌ གྱལ༌སྲིད༌ གང༌པོའེ༌ ཤེས༌རབ༌ཅན༌ མི༌ ཅིག༌གའང༌ ཏེ༌བོའེ༌ ཏོན༌ ཤད༌ མ༌ཉན༌། ཨིན༌ནའང༌ ཁྱོ༌རང༌ང༌ ཤད༌ ཉན༌ཨིན༌ ཅིའ༌ཟེར༌ན༌ ཏམ༌པ༌ ལྷ༌ལྷ༌མོ༌གུན༌ནི༌ ཐུག༌ཉིད༌ ཁྱོ༌རང༌ངི༌ ནང༌ང༌ ཡོད༌ཏེ༌ ཨིན༌ནོག༌།”

དཱ༌ནི༌ཨེལ༌ལི༌ ཉི༌ལམ༌མི༌ ཏོན༌ ཤདས༌།

4:19-37

19 ཏེ༌ནེ༌ ཏུས༌ བན༌ཤིག༌གི༌ ཕིའ༌ དཱ༌ནི༌ཨེལ༌ ཐེ༌ཚོམས༌ སོང༌ ཡང༌ ཉི༌ལམ༌མི༌ ཏོན༌བོ༌ སམས༌ཏེ༌ ཁོའེ༌ སེམས༌ལ༌ སྲན༌ཏྲེ༌ བར༌དོ༌ ཐོང༌། ཏེ༌ནེ༌ གྱལ༌པོའེ༌ ཟེརས༌, “བེལ༌ཏེ༌ཤ༌ཟར༌, ཉི༌ལམ༌ ཡ༌ ཏེ༌བོའེ༌ ཏོན༌བོ༌ སམས༌ཏེ༌ ཁྱོ༌རང༌ངི༌ སེམས༌ལ༌ ནགས༌ མ༌སྟན༌།”

ཁོའེ༌ ལན༌ ཏངས༌, “སྤོན༌བོ༌ ལེ༌, ཉི༌ལམ༌བོ༌ ཉེ༌རང༌ མན༌པ༌ ཉེ༌རང༌ངི༌ གྲ༌འོ༌གུན༌ ཡང༌ ཏེ༌བོའེ༌ ཏོན༌བོ༌ ཉེ༌རང༌ང༌ གྱབ༌གལ༌ ཅོ༌ཁན༌གུན༌ལ༌ ཇུང༌ཤིག༌པིའང༌། 20 ཉེ༌རང༌ང༌ ཐོང༌ཁན༌ནི༌ ལྕང༌མ༌ ལྡན༌ཏེ༌ ཤེད༌ཅན༌ གྱུར༌ ཡང༌ ཇིག༌རྟེན༌ནི༌ མི༌ ཚང༌མའེ༌ ཐོང༌ཅེས༌སི༌ ཕིའ༌ ཏེ༌བོའེ༌ གོ༌ ནམ༌མ༌ ཐུག༌, 21 ཏེ༌བོའེ༌ ལོ༌མ༌གུན༌ མ༌ ལྡེ༌མོ༌, ཏེ༌བོའེ༌ཀ༌ ཚང༌མའ༌ གབ༌ཅེས༌ ཁ༌ཟས༌ མ༌མང༌པོ༌ ཆགས༌ཏེ༌ ནམ༌མི༌ ཅ༌གུན༌ནི༌ ཏེ༌བོའེ༌ ཡལ༌ག༌གུན༌ནི༌ ནང༌ང༌ ཚངས༌ སགས༌ཏེ༌ ནག༌ཚོགས༌སི༌ སེམས༌ཅན༌གུན༌ ཏེ༌བོའེ༌ ཡོག༌ག༌ དུག༌དུག༌པིན༌། 22 གྱལ༌པོ༌ལེ༌ ཏེ༌ ལྕང༌མ༌བོ༌ ཉེ༌རང༌ ཨིན༌ནོག༌། ཉེ༌རང༌ ཀྲག༌པོ༌ དང༌ ཤེད༌ཅན༌ ཡང༌ ཉེ༌རང༌ངི༌ སྤལ༌ ནམ༌ཁའ༌ ཚོག༌པ༌ ལེབ༌ཏེ༌ ཇིག༌རྟེན༌ གང༌པོའ༌ ཉེ༌རང༌ངི༌ ཝང༌སྲུལ༌ལ༌ནོག༌།”

23 “གྱལ༌པོ༌ ཉེ༌རང༌ང༌ ལོན༌ ཁྱོང༌ཁན༌ ཏམ༌པ༌བོ༌ ནམ༌ཁའ༌ནེ༌ ཡོག༌ག༌ ཡོང༌ཨིན༌ ཐོང༌ ཡང༌ ཁོང༌ངི༌ མོལས༌, ‘ལྕང༌མ༌ ཅད༌ཏེ༌ མེད༌ཁན༌ ཅོས༌ ཨིན༌ནའང༌ ལྡིམས༌པོ༌ བོར༌ཏེ༌ ལྕགས༌ དང༌ ར༌གན༌ནི༌ ཏར༌ ཉམ༌པོ༌ ལྡོམ༌ ཡང༌ རྩའ༌ སྔོན༌པོའེ༌ སྐོར༌ཏེ༌ པ༌ཀྲག༌ སའེ༌ ནང༌ང༌ བོར༌། ནམ༌ཁའེ༌ ཟིལ༌པའེ༌ ཆུ༌ ཁོའ༌ ཕོག༌ཅུག༌ ཡང༌ ཁོ༌ ལོ༌ རྡུན༌ ནག༌ཚོགས༌སི༌ སེམས༌ཅན༌ ཉམ༌པོ༌ དུག༌ཅུག༌།’ ”

24 “གྱལ༌པོ༌ ཁྱེན༌ ཉི༌ལམ༌མི༌ ཏོན༌བོ༌ ནི༌, ཀུན༌ཝང༌ དཀོན༌མཆོག༌གི༌ ཐག༌ཅད༌ ཛད༌ཁན༌བོ༌ ཉེ༌རང༌ངི༌ཀ༌ ཇུང༌ཅེས༌ ཨིན༌ནོག༌། 25 ཉེ༌རང༌ མི༌གུན༌ནི༌ ཕྲོ༌ནེ༌ བིང༌ཏེ༌ སེམས༌ཅན༌གུན༌ ཉམ༌པོ༌ དུག༌ཨིན༌, རྩའ༌ ཟེན༌ ཡང༌ ནམ༌ཁའེ༌ ཟིལ༌པའེ༌ ཆུ༌ ཉེ༌རང༌ང༌ ཕོག༌ཨིན༌། ཀུན༌ཝང༌ དཀོན༌མཆོག༌ གྱལ༌སྲིད༌ ཚང༌མའེ༌ཀ༌ ཝང༌སྲུལ༌ལ༌ ཛད༌ཁན༌ ཡང༌ ཏེ༌བོ༌ ཁོང༌རང༌ ཐུགས༌ཐད༌ཁན༌བོའ༌ སལ༌ལ༌ ཛད༌ཅེས༌པོ༌, ཉེ༌རང༌ངི༌ ལོ༌ རྡུན༌ནི༌ སྟིང༌ནེ༌ མན༌ནེ༌ ཁས༌ལེན༌ མི༌ཅོ༌། 26 ལྕང༌མའེ༌ ལྡིམས༌ དང༌ པ༌ཀྲག༌ བོར༌ཅེས༌ལ༌ བཀའ༌ སལ༌ཁན༌ནི༌ ཏོན༌ནི༌ ཉེ༌རང༌ངི༌ དཀོན༌མཆོག༌ ཀུན༌ཝང༌ ཞུགས༌ཁན༌བོ༌ ཁས༌ལེན༌ ཅོའ༌ཅིག༌ ཉེ༌རང༌ང༌ ཉེ༌རང༌ངི༌ གྱལ༌སྲིད༌ ལོགས༌ཏེ༌ ཐོབ༌ཅེས༌པོ༌ ཨིན༌ནོག༌། 27 གྱལ༌པོ༌ ནེ༌བུ༌ཀཱ༌ནེ༌ཟཱར༌ ཁྱེན༌, ངའེ༌ ལབ༌ཞའ༌ ཉན༌ན༌ ཛད༌, སྡིག༌པ༌ ཅོ༌ཅེས༌ ཕངས༌ཏེ༌ ཀྲང༌པོ༌ ཅོའ༌ ཛད༌། ངན༌པའེ༌ སྕོད༌པ༌ ཕངས༌ཏེ༌ ཉལ༌བ༌ཅན༌གུན༌ལ༌ སྙིང༌རྗེ༌ སྟན༌ན༌ ཛད༌། ཅི༌པ༌ཏ༌ ཉེ༌རང༌ངི༌ འི༌ སྐྱིད༌པོ༌ མི༌ཚེ༌བོ༌ ཡུན༌རིངས༌ ལུས༌ སྲིད༌ཅེས༌ ཨིན༌ནོག༌།”

28 གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ཀ༌ ཏེ༌ ཚང༌མ༌ ཇུང༌། 29 ཟླ༌ 12 སྟིང༌ནེ༌ གྱལ༌པོ༌ བ༌བེ༌ལོན༌ནི༌ ཁར༌རི༌ ཐོག༌གི༌ཀ༌ གྲུལ༌ཨིན༌ ཡོད༌ ཟ༌ནེ༌ 30 ཁོའེ༌ ཟེརས༌, “ང༌ དུག༌སའེ༌ འི༌ བ༌བེ༌ལོན༌ནི༌ གྱལ༌སའ༌ ཇིགས༌པོ༌ ངའེ༌ རྩིགས༌ཏེ༌ མ༌ནོག༌ག༌? ཏེ༌བོ༌ ངའེ༌ སྤེལ༌ དང༌ ཁྱུད༌ སྟན༌ཅེས༌ལ༌ ཅོས༌ཏེ༌ མ༌ནོག༌ག༌?”

31 ཏེ༌ སྤེ༌ར༌གུན༌ ཁོའེ༌ ཁའ༌ནེ༌ བིང༌ མ༌ཚར༌ར༌ ནམ༌ཁའ༌ནེ༌ སྐད༌ཅིག༌གི༌ མོལས༌, “གྱལ༌པོ༌ ནེ༌བུ༌ཀཱ༌ནེ༌ཟཱར༌ འི༌ བཀའ༌བོ༌ ཁྱོ༌རང༌ངི༌ ཕིའ༌ ཨིན༌, གྱལ༌པོའེ༌ ཝང༌བོ༌ ངའེ༌ ཁྱོ༌རང༌ངི༌ ཀ༌ནེ༌ ཁྱེར༌རད༌། 32 ཁྱོ༌རང༌ མི༌གུན༌ནི༌ ཕྲོ༌ནེ༌ ཕིངས༌ཏེ༌ ནག༌ཚོགས༌སི༌ སེམས༌ཅན༌ནི༌ ཕྲོའ༌ དུག༌ཨིན༌ ཡང༌ བ༌ལང༌ ཙོགས༌ལ༌ རྩའ༌ ཟེན༌། ཀུན༌ཝང༌ དཀོན༌མཆོག༌ གྱལ༌སྲིད༌ ཚང༌མའེ༌ཀ༌ ཝང༌སྲུལ༌ལ༌ ཛད༌ཁན༌ ཡང༌ ཏེ༌བོ༌ ཁོང༌རང༌ ཐུགས༌ཐད༌ཁན༌བོའ༌ སལ༌ལ༌ ཛད༌ཅེས༌པོ༌ ཁས༌ལེན༌ ཅོ༌ཅོ༌ ལོ༌ རྡུན༌ ཁྱོ༌རང༌ ཏེ༌ ཙོགས༌ལ༌ དུག༌ཨིན༌།”

33 ཏེན༌ན༌མལ༌ལ༌ ནེ༌བུ༌ཀཱ༌ནེ༌ཟཱར༌རི༌ སྐོར༌ལ༌ མོལ༌ཁན༌ ཚང༌མ༌ དྲན༌དྲའ༌ གྲུབ༌། ཁོ༌ མི༌གུན༌ནི༌ ཕྲོ༌ནེ༌ ཕིངས༌ཏེ༌ བ༌ལང༌ ཙོགས༌ལ༌ རྩའ༌ ཟོས༌། ཁོའེ༌ སྲའ༌ ལག༌གི༌ ཤོག༌པ༌ ཙོགས༌ རིང༌མོ༌ ཡང༌ སེན༌མོ༌ ཅའེ༌ སེན༌མོ༌ ཙོགས༌ གྱུར༌གྱུར༌ ཚོག༌པ༌ ཁོའེ༌ ཟུགས༌པོའ༌ ནམ༌ཁའེ༌ ཟིལ༌པའེ༌ ཆུ༌ ཕོག༌།

34 “ཏེ༌ ཏུས༌པོ༌ བུད༌ཏེ༌ སྟིང༌ནེ༌ ང༌ ནེ༌བུ༌ཀཱ༌ནེ༌ཟཱར༌རི༌ ནམ༌ཁའེ༌ ཆོགས༌ལ༌ ལྟས༌པིན༌ ཡང༌ ངའེ༌ ལྡད༌པ༌ ཁྱོར༌ཁན༌བོ༌ གྱལ༌། ཏེ༌ནེ༌ ངའེ༌, ཀུན༌ཝང༌ དཀོན༌མཆོག༌ག༌ སྟོད༌པ༌ ཕུལ༌པིན༌། ཏུས༌གྱུན༌ སོན༌པོ༌ དཀོན༌མཆོག༌ག༌ ངའེ༌ རྩི༌ཝ༌ དང༌ སྤལ༌ ཕུལ༌པིན༌།

ཁོང༌ངི༌ གྱལ༌སྲིད༌ ཐའ༌མེད༌ཁན༌ནི༌ གྱལ༌སྲིད༌,

ཡང༌ ཁོང༌ངི༌ གྱལ༌སྲིད༌ མི༌རབས༌ནེ༌ མི༌རབས༌ ལུས༌ཨིན༌།

35 ཁོང༌ངི༌ སྐུན༌དུན༌ལ༌ ཇིག༌རྟེན༌པ༌ ཚང༌མ༌ ཅའང༌ མ༌ནོག༌།

ཇིག༌རྟེན༌ནི༌ མི༌ དང༌ ནམ༌ཁའེ༌ ཝང༌གུན༌ ཉམ༌པོ༌

ཁོང༌ངི༌ ཁོང༌རང༌ ཐད༌ཁན༌ ཛད༌ད༌ནོག༌།

སུ༌ཞིག༌གའང༌ ཁོང༌ངི༌ ཆག༌ ལྡམས༌ཏེ༌ བོར༌ མི༌ཉན༌

ཡ༌ འི༌བོ༌ ཅི༌ ཛད༌ཏེ༌ ཨིན༌ ཟེར༌ མི༌ཉན༌?”

36 “ཏེན༌ན༌ ཏུས༌ལ༌ ངའེ༌ ལྡད༌པ༌ ཁྱོར༌ཁན༌བོ༌ གྱལ༌ ཡང༌ ངའ༌ སྤལ༌, རྩི༌ཝ༌ དང༌ གྱལ༌སྲིད༌ གུན༌ ལོགས༌ཏེ༌ ཐོབ༌། ངའ༌ ཁ༌དའ༌ ཏང༌ཁན༌ དང༌ ངའེ༌ ལོན༌པོ༌ གུན༌ནི༌ ང༌ ཙལ༌དུག༌པིན༌། ང༌ ང༌རང༌ངི༌ ཁྲིས༌སི༌ཀ༌ སྟགས༌ ཡང༌ ང༌ སྔུན༌ནི༌ སང༌ ཀྲག༌ག༌ གྱུར༌། 37 ཏ༌ ང༌ ནེ༌བུ༌ཀཱ༌ནེ༌ཟཱར༌རི༌ ནམ༌ཁའེ༌ གྱལ༌པོའ༌ སྟོད༌པ༌, ཀུས༌པ༌ དང༌ སྤལ༌ ཕུལ༌ལད༌ ཅིའ༌ཞུ༌ན༌ ཁོང༌ངི༌ ཆག༌ལས༌ ཚང༌མ༌ ཀྲང༌པོ༌ ཨིན༌ནོག༌ ཡང༌ ཁོང༌ངི༌ ཐག༌ཅད༌ ཚང༌མ༌ འོས༌པ༌ཅན༌ ཨིན༌ནོག༌། ཀྲག༌པོ༌ ཚོར༌ཁན༌གུན༌ ཁོང༌ངི༌ པས༌མོ༌ ཛད༌ད༌ནོག༌།”

5

རྩིག༌པའེ༌ཀ༌ བྲི༌ཁན༌ནི༌ ལག༌པ༌།

5:1-31

1 གྱལ༌པོ༌ བེལ༌ཤའེ༌ཟར༌རི༌ ཁོ༌རང༌ངི༌ 1000 ལོན༌པོ༌གུན༌ལ༌ གྲོན༌ ཀྲག༌པོ༌ ཏངས༌ཏེ༌ ཁོང༌གུན༌ ཉམ༌པོ༌ རྒུན༌ཆང༌ ཐུངས༌། 2 གྱལ༌པོ༌ ར༌རོས༌ པ༌སང༌ ཁོ༌རང༌, ཁོའེ༌ ན༌མ༌གུན༌, ཚེ༌ཡོག༌ ན༌མ༌གུན༌ ཡང༌ ལོན༌པོ༌གུན༌ ཆང༌ ཐུང༌ཅེས༌སི༌ ཕིའ༌ ཁོའེ༌ ཨ༌བ༌ ནེ༌བུ༌ཀཱ༌ནེ༌ཟཱར༌རི༌ ཡེ༌རུ༌ཤ༌ལེམ༌མི༌ ཆོད༌ཁང༌ནེ༌ ཁྱོང༌ཁན༌ནི༌ སེར༌ དང༌ མུལ༌ལི༌ ཀོ༌རེ༌གུན༌ ཁྱོང༌ཅེས༌ལ༌ གྱལ༌པོའེ༌ བཀའ༌ ཏངས༌། 3 ཏེ༌ནེ༌ ཞབ༌ཤི༌གུན༌ནི༌ ཡེ༌རུ༌ཤ༌ལེམ༌མི༌ དཀོན༌མཆོག༌གི༌ ཆོད༌ཁང༌ནེ༌ ཁྱོང༌ཁན༌ནི༌ སེར༌རི༌ ཀོ༌རེ༌གུན༌ ཁྱོངས༌ ཡང༌ གྱལ༌པོ༌, ཁོའེ༌ ན༌མ༌གུན༌ དང༌ ལོན༌པོ༌གུན༌ནི༌ ཏེ༌ནང༌ང༌ རྒུན༌ཆང༌ ཐུངས༌། 4 ཆང༌ ཐུང༌ཨིན༌ ཁོང༌གུན༌ནི༌ སེར༌, མུལ༌, ར༌གན༌, ལྕགས༌, ཤིང༌ དང༌ རྡོའ༌ ཅོ༌ཁན༌ ཁོ༌རང༌གུན༌ནི༌ ལྷ༌ལྷ༌མོ༌གུན༌ལ༌ སྟོད༌པ༌ ཕུལས༌།

5 ཧུན༌མེད༌ལ༌ ལག༌པ༌ཞིག༌ སྔོན༌ཏེ༌ འོད༌སྟག༌གི༌ དུན༌ལ༌ ཁར༌རི༌ རྩིག༌པའེ༌ཀ༌ བྲིའ༌ ཛདས༌། གྱལ༌པོའེ༌ ཏེ༌ ལག༌པའེ༌ བྲི༌ཨིན༌ ཡོད༌ཁན༌བོའ༌ ལྟའད༌པིན༌། 6 ཁོའེ༌ ལྡོང༌ སེར༌པོ༌ གྱུརས༌ ཡང༌ ཁོ༌ མ༌ སྲན༌ཏྲེ༌ ཇིགས༌ཏེ༌ ཁོའེ༌ པིག༌མོ༌ དང༌ སྐང༌གུན༌ དར༌ཨིན༌ གྱལ༌པོ༌ སའེ༌ཀ༌ མ༌ཁད༌།

7 གྱལ༌པོའེ༌ ཁོ༌རང༌ངི༌ ཤི༌ཁན༌ནི༌ སེམས༌ཉིད༌ བོད༌ཁན༌, སྐར༌རྩིས༌ ཏང༌ཁན༌ དང༌ མ༌ཡོངས༌པའེ༌ ཏུས༌སི༌ སྐོར༌ལ༌ ཤད༌ཁན༌ ཚང༌མ༌ ཀུ༌ཅོ༌ ཏངས༌ཏེ༌ བོདས༌། གྱལ༌པོའེ༌ ཏེ༌ ཤེས༌རབས༌ཅན༌ མི༌གུན༌ལ༌ ཟེརས༌, “འི༌ བྲིས༌ཁན༌བོ༌ སིལ༌ཏེ༌ ཏེ༌བོའེ༌ ཏོན༌ ཤད༌ཁན༌བོའ༌ ངའེ༌ གྱལ༌པོ༌ ཙོགས༌སི༌ ཀོས༌ སྐོན༌ཏེ༌ སེར༌རི༌ ཉག༌ཐག༌ སྐྱེའ༌ སྐར༌ཨིན༌ ཡང༌ ཁོའ༌ གྱལ༌སྲིད༌དི༌ ནང༌ང༌ ཐོ༌ཤོག༌ ཀོ༌ས༌ སུམ༌པ༌བོ༌ ཏང༌ཨིན༌།”

8 གྱལ༌པོའེ༌ ཤེས༌རབ༌ཅན༌ མི༌ ཚང༌མ༌ ཡོངས༌ ཨིན༌ནའང༌ ཁོང༌གུན༌ལ༌ ཏེ༌ བྲིའ༌ ཛད༌ཁན༌བོ༌ སིལ༌ ཡ༌ ཏེ༌བོའེ༌ ཏོན༌ ཤད༌ མ༌ཉན༌། 9 ཏེ༌ནེ༌ གྱལ༌པོ༌ བེལ༌ཤའེ༌ཟར༌ མ༌ སྲན༌ཏྲེ༌ ཇིགས༌ཏེ༌ ཁོང༌ངི༌ ལྡོང༌ མང༌ང༌ སེར༌པོ༌ གྱུར༌། ཁོང༌ངི༌ ལོན༌པོ༌གུན༌ ཐེ༌ཚོམས༌ སོང༌ཏེ༌ ཅི༌ ཅོ༌ཅེས༌པོ༌ ཧ༌མ༌གོ༌།

10 གྱལ༌པོ༌ དང༌ ལོན༌པོ༌ གུན༌ནི༌ སྐད༌ ཚོར༌ཏེ༌ ཨ༌མ༌ གྱལ༌མོ༌ གྲོན༌ ཏང༌སའེ༌ ནང༌ང༌ ཡོངས༌ཏེ༌ ཟེརས༌, “གྱལ༌པོའེ༌ སྐུ༌ཚེ༌ སྟན༌ཤིག༌། ཇིགས༌ཏེ༌ སེར༌པོ༌ ཆའ༌ མ༌ཛད༌། 11 ཉེ༌རང༌ངི༌ གྱལ༌སྲིད༌དི༌ ནང༌ང༌ ཏམ༌པ༌ ལྷ༌ལྷ༌མོ༌གུན༌ནི༌ ཐུག༌ཉིད༌ ཡོད༌ཁན༌ མི༌ཞིག༌ ཡོད༌། ཉེ༌རང༌ངི༌ ཨ༌བ༌ གྱལ༌པོ༌ ནེ༌བུ༌ཀཱ༌ནེ༌ཟཱར༌རི༌ ཏུས༌ལ༌ ཁོ༌ ལྷ༌ལྷ༌མོ༌གུན༌ ཙོགས༌ ཤེས༌རབས༌ཅན༌, རིག༌པ༌ཅན༌ དང༌ ཁས༌པ༌ ཡོད༌ཁན༌བོ༌ ཐོང༌ཏེ༌ ཁོའ༌ མོ༌ ཏབ༌ཁན༌, ཤི༌ཁན༌ནི༌ སེམས༌ཉིད༌ བོད༌ཁན༌, སྐར༌རྩིས༌ཏང༌ཁན༌ ཏང༌ མ༌ཡོངས༌པའེ༌ ཏུས༌སི༌ སྐོར༌ལ༌ ཤད༌ཁན༌ གུན༌ནི༌ འུ༌སྐྱོང༌ང༌ སྐོས༌། 12 ཏེ༌ མི༌ དཱ༌ནི༌ཨེལ༌ལ༌ གྱལ༌པོའེ༌ བེལ༌ཏེ༌ཤ༌ཟར༌ ཟེར༌རད༌པིན༌, ཁོ༌ མ༌ ཤེས༌རབས༌ཅན༌, རིག༌པ༌ཅན༌ དང༌ ཁས༌པ༌ ཡོད༌ཁན༌བོ༌ གྱུས༌སོང༌ ཡང༌ ཁོའ༌ ཉི༌ལམ༌མི༌ ཏོན༌, སྐ༌ལས༌ ཀགས༌པོ༌ ཡང༌ ཚོད༌ལེན༌ གུན༌ སེལ༌ ཉན༌ནད༌པིན༌། དཱ༌ནི༌ཨེལ༌ལ༌ བོད༌ཏེ༌ འི༌ བྲིའ༌ ཛད༌ཁན༌ནི༌ ཏོན༌བོ༌ ཤད༌ ཅུག༌།”

13 ཏེ༌ནེ༌ དཱ༌ནི༌ཨེལ༌ གྱལ༌པོའེ༌ དུན༌ལ༌ ཁྱོངས༌ ཡང༌ ཁོའེ༌ ཟེརས༌, “ཁྱོ༌རང༌ ངའེ༌ ཨ༌བ༌ གྱལ༌པོའེ༌ ཡ༌ཧུ༌དཱ༌ནེ༌ ཟུམས༌ཏེ༌ ཁྱོང༌ཁན༌ དཱ༌ནི༌ཨེལ༌ ཨིན༌ན༌? 14 ཁྱོ༌རང༌ངི༌ ནང༌ང༌ ལྷ༌ལྷ༌མོ༌གུན༌ནི༌ ཐུག༌ཉིད༌ གངས༌ཏེ༌ ཁྱོ༌རང༌ མ༌ རིག༌པ༌ཅན༌, ཤེས༌རབས༌ཅན༌ དང༌ ཁས༌པ༌ ཡོད༌ཁན༌བོ༌ ངའེ༌ ཚོར༌། 15 ངའེ༌ མི༌ ཤེས༌རབ༌ཅན༌ དང༌ སྐར༌རྩིས༌ ཏང༌ཁན༌ གུན༌ལ༌ བོད༌པིན༌ ཨིན༌ནའང༌ ཁོང༌གུན༌ལ༌ འི༌བོའེ༌ ཏོན༌ ཤད༌ མ༌ཉན༌། 16 ཁྱོ༌རང༌ང༌ ཉི༌ལམ༌མི༌ ཏོན༌ དང༌ སྐ༌ལས༌ ཀགས༌པོ༌གུན༌ སེལ༌ ཉན༌དུག༌ ཟེར༌ཏེ༌ ངའ༌ ཚོར༌། ཀལ༌ཏེས༌ ཁྱོ༌རང༌ངི༌ འི༌ བྲིས༌ཁན༌བོ༌ སིལ༌ཏེ༌ ཏེ༌བོའེ༌ ཏོན༌བོ༌ ཤད༌ན༌ ངའེ༌ ཁྱོ༌རང༌ང༌ གྱལ༌པོ༌ ཙོགས༌སི༌ ཀོས༌ སྐོན༌ཏེ༌ སེར༌རི༌ ཉག༌ཐག༌ སྐྱེའ༌ སྐར༌ཨིན༌ ཡང༌ གྱལ༌སྲིད༌དི༌ ནང༌ང༌ ཐོ༌ཤོག༌ ཀོ༌ས༌ སུམ༌པ༌ ཏང༌ཨིན༌།”

17 ཏེ༌ནེ༌ དཱ༌ནི༌ཨེལ༌ལི༌ གྱལ༌པོའ༌ ལན༌ཏངས༌, “སོལ༌རས༌གུན༌ ཉེ༌རང༌ངི༌ བོར༌ར༌ ཛད༌ ཡ༌ ཞན༌ཞིག༌ག༌ སལ༌ལ༌ ཛད༌ ཨིན༌ནའང༌ ངའེ༌ ཉེ༌རང༌ང༌ འི༌ བྲིས༌ཁན༌བོ༌ སིལ༌ཏེ༌ ཏེ༌བོའེ༌ ཏོན༌བོ༌ ཤད༌ཨིན༌།

18 “གྱལ༌པོ༌ ཁྱེན༌, ཀུན༌ཝང༌ དཀོན༌མཆོག༌གི༌, ཉེ༌རང༌ངི༌ ཨ༌བ༌ ནེ༌བུ༌ཀཱ༌ནེ༌ཟཱར༌ལ༌ ཝང༌, ཁྱུད༌, སྤལ༌ དང༌ རྩི༌ཝ༌ སལ༌ལ༌ ཛདས༌། 19 ཁོའ༌ ཀོ༌ས༌ ཇིགས༌པོ༌ སལ༌ལ༌ ཛད༌ཅེས༌པོའེ༌ གྱལ༌ཁམས༌, སྐད༌ དང༌ མི༌ ཚང༌མ༌ ཁོང༌ང༌ ཇིགས༌ཏེ༌ དར༌རད༌པིན༌། གྱལ༌པོའེ༌ སད༌ ཉིན༌ གྲོ༌ཁན༌གུན༌ སད༌དད༌པིན༌, པུད༌ད༌ ཐད༌ཁན༌གུན༌ པུད༌དད༌པིན༌, སྟག༌ག༌ ཐད༌ཁན༌གུན༌ སྟག༌གད༌པིན༌ ཡང༌ ཕབ༌བ༌ ཐད༌ཁན༌གུན༌ ཕབ༌བད༌པིན༌། 20 ཨིན༌ནའང༌ ཁོའེ༌ སྙིང༌ ཕོ༌སོ༌ཅན༌ སྐྱོང༌པོ༌ གྱུར༌ར༌ཅིག༌, དཀོན༌མཆོག༌གི༌ ཁོ༌ གྱལ༌པོའེ༌ ཁྲིས༌སི༌ ཀ༌ནེ༌ ཕབས༌ཏེ༌ ཁོའེ༌ སྤལ༌བོ༌ མེད༌ཁན༌ ཛདས༌། 21 ཁོ༌ མི༌གུན༌ནི༌ ཕྲོ༌ནེ༌ ཕིངས༌ཏེ༌ ཁོའ༌ སེམས༌ཅན༌ནི༌ ལྡད༌པ༌ སལས༌། ཁོ༌ ནག༌ཚོགས༌སི༌ བུང༌བུ༌གུན༌ ཉམ༌པོ༌ དུགས༌ཏེ༌ བ༌ལང༌ ཙོགས༌ལ༌ རྩའ༌ ཟོས༌ ཡང༌ ཁོའེ༌ ཟུགས༌པོའ༌ ཟིལ༌པའེ༌ ཆུ༌ ཕོག༌ ནམ༌ ཚག༌པ༌ ཁོའེ༌ ཀུན༌ཝང༌ དཀོན༌མཆོག༌གི༌ ཇིག༌རྟེན༌ནི༌ གྱལ༌སྲིད༌ ཚང༌མའེ༌ཀ༌ ཝང༌སྲུལ༌ལ༌ ཛད༌ཅེས༌ ཡང༌ ཁོང༌ ཐུགས༌ཐད༌ཁན༌བོ༌ ཏེ༌གུན༌ནི༌ཀ༌ ཝང༌སྲུལ༌པ༌ སྐོའ༌ ཛད༌ཅེས༌པོ༌ ཁས༌ལེན༌ མ༌ཅོས༌།”

22 “ཨིན༌ནའང༌ ཁོང༌ངི༌ བུ༌ཚ༌ བེལ༌ཤའེ༌ཟར༌ ཉེ༌རང༌ང༌ ཏེ༌གུན༌ གྱུས༌ཡོད༌ཏེའང༌ པས༌མོ༌ མ༌གྱུར༌། 23 མ༌ཚད༌ ཉེ༌རང༌ངི༌ ནམ༌ཁའེ༌ གཙོ༌བོ༌ དཀོན༌མཆོག༌གི༌ གྱབ༌གལ༌ ཅོས༌ཏེ༌ ཁོང༌ངི༌ ཆོད༌ཁང༌ངི༌ ཏམ༌པ༌ ཀོ༌རེ༌གུན༌ ཁྱོངས༌ཏེ༌ ཉེ༌རང༌, ཉེ༌རང༌ངི༌ ན༌མ༌གུན༌, ཚེ༌ཡོག༌ ན༌མ༌གུན༌ ཡང༌ ལོན༌པོ༌གུན༌ལ༌ རྒུན༌ཆང༌ ཐུང༌ཅེས༌ལ༌ ཏངས༌། ཉེ༌རང༌ངི༌ མ༌ཐོང༌ཁན༌, མ༌ཚོར༌ཁན༌ དང༌ ཧ༌མ༌གོ༌ཁན༌ སེར༌, མུལ༌, ར༌གན༌, ལྕགས༌, ཤིང༌ དང༌ རྡོའེ༌ སྐུན༌དྲའ༌གུན༌ལ༌ སྟོད༌པ༌ ཕུལས༌ ཨིན༌ནའང༌ ཉེ༌རང༌ངི༌ སྲོག༌ དང༌ ཉེ༌རང༌ངི༌ མི༌ཚེ༌ ནང༌ང༌ ཅོ༌ཅེས༌ཅན༌ ཚང༌མའེ༌ཀ༌ ཝང༌ ཡོད༌ཁན༌ དཀོན༌མཆོག༌ག༌ ཉེ༌རང༌ངི༌ རྩི༌ཝ༌ མ༌སལས༌། 24 ཏེ༌བོའེ༌ཕིའ༌ ཁོང༌ངི༌ བྲི༌ཅེས༌ལ༌ འི༌ ལག༌པ༌ ཀལ༌ལ༌ ཛདས༌། 25 ཏེ༌ བྲིས༌ཁན༌བོ༌ འི༌བོ༌ ཨིན༌ནོག༌:

མེ༌ནེ༌, མེ༌ནེ༌, ཏེ༌ཀེལ༌, པར༌སིན༌།

26 མེ༌ནེ༌ ཏོན༌ ནི༌ དཀོན༌མཆོག༌གི༌ ཉེ༌རང༌ངི༌ ཝང༌སྲུལ༌ལི༌ ཞག༌པོ༌ རྩིའ༌ ཛད༌ཏེ༌ མེད༌ཁན༌ ཅོའ༌ ཛད༌ཨིན༌།

27 ཏེ༌ཀེལ༌ལི༌ ཏོན༌ ནི༌ ཉེ༌རང༌ སྐར༌ར༌ ཛདས༌ ཨིན༌ནའང༌ མ༌ ཡང༌མོ༌ བིང༌།

28 པར༌སིན༌ནི༌ ཏོན༌ ནི༌ ཉེ༌རང༌ངི༌ གྱལ༌སྲིད༌ལ༌ ཁག༌ པུད༌ཏེ༌ མེ༌དིའ༌པ༌ དང༌ པར༌ཤིའ༌པ༌ གུན༌ལ༌ ཏང༌ཨིན༌།”

29 ཏེ༌ནེ༌ བེལ༌ཤའེ༌ཟར༌རི༌ བཀའ༌ ནང༌ཞིན༌ དཱ༌ནི༌ཨེལ༌ལ༌ གྱལ༌པོ༌ ཙོགས༌ ཀོས༌ སྐོན༌ཏེ༌ སྐྱེའ༌ སེར༌རི༌ ཉག༌ཐག༌ སྐརས༌ ཡང༌ ཁོའ༌ གྱལ༌སྲིད༌དི༌ ནང༌ང༌ ཐོ༌ཤོག༌ ཀོ༌ས༌ སུམ༌པའེ༌ཀ༌ སྐོས༌།

30 ཏེན༌ན༌ ཚན༌ལ༌ གྲ༌འོ༌གུན༌ནི༌ བ༌བེ༌ལོན༌ནི༌ གྱལ༌པོ༌ བེལ༌ཤའེ༌ཟར༌ སད༌ཏེ༌ 31 མེ༌དིའ༌པ༌ གྲ༌རི༌ཡས༌སི༌ གྱལ༌སྲིད༌པོ༌ ང༌ཡོག༌ག༌ ལེནས༌། ཏེ༌ ཏུས༌ གྲ༌རི༌ཡས༌ལ༌ ལོ༌ 62 ཆའད༌པིན༌།

6

སིང༌གེ༌ དོང༌ངི༌ ནང༌ང༌ དཱ༌ནི༌ཨེལ༌།

6:1-28

1 གྱལ༌པོ༌ གྲ༌རི༌ཡས༌སི༌ ཁོ༌རང༌ངི༌ གྱལ༌སྲིད༌པོ༌ ཡུལ༌ཇོངས༌ 120 ནང༌ང༌ བགོས༌ ཡང༌ ཏེ༌ རེ༌རེ༌ཀ༌ ཝང༌ སྲུལ༌ཁན༌ནི༌ ཀའ༌ལོན༌ སྐོས༌། 2 ཏེ༌ ཀའ༌ལོན༌གུན༌ནི༌ གྱལ༌པོའེ༌ ཕན༌ཐོགས༌སི༌ ཕིའ༌ ལས༌ ཅོ༌ཅེས༌ ཏན༌ཏན༌ ཅོ༌ཅེས༌ལ༌ གྱལ༌པོའེ༌ ལྟའ༌ཁན༌ནི༌ མི༌ སུམ༌ སྐོས༌, དཱ༌ནི༌ཨེལ༌ ཁོང༌གུན༌ནི༌ ནང༌ནེ༌ ཅིག༌ ཨིན༌པིན༌། 3 ཏུས༌ ཉུ༌ངུན༌ ཞིག༌གི༌ ནང༌ང༌ དཱ༌ནི༌ཨེལ༌ལི༌ ལས༌ མ༌ གྱལ༌ལ༌ ཅོས༌ཏེ༌ ཁོ༌རང༌ངི༌ ཕྲོ༌པ༌གུན༌ དང༌ ཀའ༌ལོན༌གུན༌ནི༌ སང༌ མང༌ང༌ ཇོན༌པོ༌ ཨིན༌ཁན༌བོ༌ སྟནས༌ ཏེ༌བོའེ༌ཕིའ༌ གྱལ༌པོའེ༌ ཁོ༌ གྱལ༌སྲིད༌ གང༌པོའེ༌ཀ༌ འུ༌སྐྱོང༌ང༌ སྐོ༌ཅེས༌ ཐག༌ཅདས༌། 4 ཏེ༌བོའེ༌ ཞས༌ཏེ༌ ཁོའེ༌ ཕྲོ༌པ༌ ཉིས༌ཀོ༌ དང༌ ཀའ༌ལོན༌གུན༌ནི༌ དཱ༌ནི༌ཨེལ༌ལི༌ ལས༌སི༌ ནང༌ང༌ སྐྱོན༌ ཙལས༌ ཨིན༌ནའང༌ ཁོང༌གུན༌ལ༌ ཅའང༌ མ༌ཐོབ༌ ཅིའ༌ཟེར༌ན༌ དཱ༌ནི༌ཨེལ༌ ཨིད༌ཤེས༌ཅན༌, ཁོ༌རང༌ངི༌ ལས༌ལ༌ སྣང༌མེད༌ མ༌ཅོ༌ཁན༌ ཡང༌ ཕག༌སུབ༌བི༌ པེ༌ནེ༌ མ༌ནེ༌ ལེན༌ན༌ མེད༌པིན༌། 5 སྟིང༌ཇུག༌ག༌ ཁོང༌གུན༌ནི༌ ཟེརས༌, “ཁོའེ༌ ཁོ༌རང༌ངི༌ དཀོན༌མཆོག༌གི༌ ཁྲིམས༌ མི༌ཅག༌ཅེས༌ མ༌སྟོག༌ ང༌དང༌ང༌ འི༌ མི༌བོའེ༌ ནང༌ང༌ ཅའང༌ སྐྱོན༌ མི༌ ཐོབ༌།”

6 ཏེ༌བོའེ༌ཕིའ༌ ཁོའེ༌ ཕྲོ༌པ༌ ཉིས༌ཀོ༌ དང༌ ཀའ༌ལོན༌གུན༌ གྱལ༌པོའེ༌ཀ༌ སོང༌ཏེ༌ ཟེརས༌, “གྱལ༌པོ༌ གྲ༌རི༌ཡས༌སི༌ སྐུ༌ཚེ༌ སྟན༌ཤིག༌། 7 ང༌ཞའ༌, ཉེ༌རང༌ངི༌ ལས༌གུན༌ལ༌ ལྟའ༌ཁན༌, ཀའ༌ལོན༌གུན༌, ཁ༌དའ༌ ཏང༌ཁན༌གུན༌ དང༌ སྤོན༌བོ༌ ཚང༌མ༌ ཁའ༌ ཆམས༌ཏེ༌ གྱལ༌པོའ༌ བཀའ༌ཁྲིམས༌ ཤིག༌ སལ༌ཅེས༌ལ༌ ཞུ༌ཝ༌ ཕུལ༌ལད༌། ཡོང༌ཅེས༌ཅན༌ནི༌ ཞག༌ སུམ༌ཅུའི༌ ནང༌ང༌ སུ༌ཞིག༌གི༌ ཉེ༌རང༌ མན༌པ༌ ཞན༌ མི༌ ཡ༌ ལྷ༌ལྷ༌མོ༌ སུ༌ཞིག༌ག༌ ཅོལ༌ན༌ ཏེ༌ མི༌བོ༌ སིང༌གེ༌ དོང༌ངི༌ ནང༌ང༌ ཕང༌ཅེས༌སི༌ བཀའ༌ སལ༌ལ༌ ཛད༌། 8 གྱལ༌པོ༌ ཁྱེན༌, ཏེ༌ ཁྲིམས༌པོ༌ བྲི༌ཅེས༌ལ༌ བཀའ༌ སལ༌ ཏེ༌ནེ༌ ཏེ༌བོའ༌ སུ༌ཞིག༌གིའང༌ གྱབ༌གལ༌ ཅོ༌མི༌ཉན༌ ཡང༌ མེ༌དིའ༌པ༌ དང༌ པར༌ཤིའ༌པ༌ གུན༌ནི༌ ཁྲིམས༌ ནང༌ཞིན༌ སུ༌ཞིག༌གིའང༌ ཏེ༌བོ༌ གྱུར༌ མི༌ཉན༌།” 9 ཏེ༌ནེ༌ གྱལ༌པོ༌ གྲ༌རི༌ཡས༌སི༌ ཏེ༌ ཁྲིམས༌པོ༌ བྲི༌ ཅུགས༌།

10 དཱ༌ནི༌ཨེལ༌ལ༌ གྱལ༌པོའེ༌ བཀའ༌ ཁྲིམས༌པོ༌ གྱུས༌ ཡོད༌ཏེའང༌ ཁོ༌ ཁོ༌རང༌ངི༌ ཁང༌པའེ༌ ཡེ༌རུ༌ཤ༌ལེམ༌ ཆོགས༌ལ༌ ཀར༌ཁུང༌ ཡོད༌ཁན༌ ཁེ༌ཐོག༌གི༌ ནང༌ང༌ སོང༌ ཡང༌ ཏུས༌གྱུན༌ ཙོགས༌ལ༌ ཞག༌ཏང༌ ལན༌ སུམ༌ པིག༌དོང༌ ཙུགས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཨིན༌ མོས༌ལམ༌ ཞུའད༌པིན༌། 11 ཏེ༌ནེ༌ ཁྲིམས༌ བྲི༌ ཅུག༌ཁན༌ནི༌ མི༌གུན༌ དཱ༌ནི༌ཨེལ༌ལི༌ ཁང༌པ༌ སོང༌ ཡང༌ ཁོའེ༌ དཀོན༌མཆོག༌ག༌ རོགས༌ ཛད༌ཅེས༌ལ༌ མོས༌ལམ༌ ཞུ༌ཨིན༌ ཐོང༌། 12 ཁོང༌གུན༌ གྱལ༌པོ༌ ཡོད༌ས༌ སོང༌ཏེ༌ ཁྲིམས༌པོ༌ ཨིད༌ཏུ༌ སྐུལས༌, “ཡོང༌ཅེས༌ཅན༌ནི༌ ཞག༌ སུམ༌ཅུའི༌ ནང༌ང༌ ཉེ༌རང༌ མན༌པ༌ ཞན༌ མི༌ ཡ༌ ལྷ༌ལྷ༌མོ༌ སུ༌ཞིག༌ག༌ ཅོལ༌ན༌ ཏེ༌ མི༌བོ༌ སིང༌གེ༌ དོང༌ངི༌ ནང༌ང༌ ཕང༌ཅེས༌སི༌ བཀའ༌ སལ༌ལ༌ མ༌ཛད༌པིན༌ན༌?”

གྱལ༌པོའེ༌ ལན༌ཏངས༌, “ཁྲིམས༌པོ༌ སྟན༌པོ༌ ཨིན༌། མེ༌དིའ༌པ༌ དང༌ པར༌ཤིའ༌པ༌ གུན༌ནི༌ ཁྲིམས༌ ནང༌ཞིན༌ ཏེ༌བོ༌ སུའང༌ གྱུར༌ མི༌ཉན༌།”

13 ཏེ༌ནེ༌ ཁོང༌གུན༌ནི༌ གྱལ༌པོའ༌ ཟེརས༌, “ཡ༌ཧུ༌དཱ༌ནེ༌ ཁྱོང༌ཁན༌ནི༌ མི༌ དཱ༌ནི༌ཨེལ༌ལི༌ ཉེ༌རང༌ དང༌ ཉེ༌རང༌ངི༌ ཁྲིམས༌པོ༌ ཁའ༌ མ༌ཉན༌ན༌ ཞག༌ཏང༌ ལན༌ སུམ༌ ཁོ༌རང༌ངི༌ དཀོན༌མཆོག༌ག༌ མོས༌ལམ༌ ཞུ༌དུག༌།” 14 ཏེ༌བོ༌ ཚོར༌ར༌ཅིག༌ གྱལ༌པོའ༌ སྲན༌ཏྲེ༌ ཚེར༌ཁ༌ ཡོངས༌ ཡང༌ ཁོང༌ངི༌ ཉི༌མ༌ སྐྱོད༌ སྐྱོད༌ ཚག༌པ༌ དཱ༌ནི༌ཨེལ༌ སྐྱོབ༌ཅེས༌སི༌ རྩོན༌གྲུས༌ སྲན༌ཏྲེ༌ ཅོས༌།

15 ཏེ༌ནེ༌ ཏེ༌ མི༌གུན༌ གྱལ༌པོ༌ ཡོད༌ས༌ སོང༌ཏེ༌ ཟེརས༌, “གྱལ༌པོ༌ ལེ༌, ཨིད༌ཏུ༌ ཛད༌, མེ༌དིའ༌པ༌ དང༌ པར༌ཤིའ༌པ༌ གུན༌ནི༌ ཁྲིམས༌ ནང༌ཞིན༌ གྱལ༌པོའེ༌ སལ༌ཁན༌ནི༌ བཀའ༌ཁྲིམས༌ གྱུར༌ མི༌ཉན༌།”

16 ཏེ༌བོའེ༌ཕིའ༌ གྱལ༌པོའེ༌ བཀའ༌ ཏངས༌ ཡང༌ ཁོང༌གུན༌ནི༌ དཱ༌ནི༌ཨེལ༌ ཁྱོངས༌ཏེ༌ སིང༌གེ༌ དོང༌ངི༌ ནང༌ང༌ ཕངས༌། གྱལ༌པོའེ༌ དཱ༌ནི༌ཨེལ༌ལ༌ ཟེརས༌, “ཁྱོ༌རང༌ངི༌ ཨིད༌ཤེས༌ ཅོས༌ཏེ༌ ཞབས༌ཏོག༌ ཞུ༌ཁན༌ དཀོན༌མཆོག༌གི༌ ཁྱོ༌རང༌ སྐྱོབ༌བ༌ ཛད༌ཤིག༌།”

17 རྡོའ༌ རིལ༌ཏེ༌ དོང༌ངི༌ ཁའེ༌ཀ༌ ཀབས༌ ཡང༌ སུའང༌ དཱ༌ནི༌ཨེལ༌ སྐྱོབ༌ མི༌ཉན༌ཅེས༌ལ༌ གྱལ༌པོ༌ ཏང༌ ལོན༌པོ༌གུན༌ནི༌ ཐེ༌ཙེ༌ ཏེ༌ཀ༌ ཏངས༌། 18 ཏེ༌ནེ༌ གྱལ༌པོ༌ ཁར༌ལ༌ སོང༌ཏེ༌ ཏེ༌ ཚན༌བོ༌ ཟན༌ མ༌ཟོས༌ ཡང༌ སྐྱིད༌པོ༌ མ༌ཅོས༌ ཡང༌ ཁོའ༌ ཉིད༌དའང༌ མ༌ཡོངས༌།

19 ང༌མོ༌ ནམ༌ལངས༌ས༌ཅིག༌ གྱལ༌པོ༌ ལངས༌ཏེ༌ གྱོགས༌པ༌ སིང༌གེ༌ དོང༌ ཡོད༌ས༌ སོང༌། 20 དུན༌ལ༌ ལེབ༌བ༌ཅིག༌ ཁོང༌ངི༌ དཱ༌ནི༌ཨེལ༌ལ༌ བོད༌ཏེ༌ སེམས༌ཚེར༌ ཉམ༌པོ༌ ཟེརས༌, “ཨིད༌ཤེས༌ ཅོས༌ཏེ༌ དཀོན༌མཆོག༌ སོན༌པོའ༌ ཞབས༌ཏོག༌ ཞུ༌ཁན༌ དཱ༌ནི༌ཨེལ༌, སིང༌གེ༌གུན༌ནི༌ ཀ༌ནེ༌ ཁོང༌ང༌ ཁྱོ༌རང༌ སྐྱོབ༌ཐུབ༌བ༌?”

21 དཱ༌ནི༌ཨེལ༌ལི༌ ལན༌ ཏངས༌, “གྱལ༌པོའེ༌ སྐུ༌ཚེ༌ སྟན༌ཤིག༌། 22 ངའེ༌ དཀོན༌མཆོག༌གི༌ ཁོང༌རང༌ངི༌ ཕོ༌ཉ༌ ཀལ༌ལ༌ ཛད༌ཏེ༌ སིང༌གེ༌གུན༌ནི༌ ཁའ༌ ལྡམ༌མ༌ ཛདས༌། ཏེ༌གུན༌ནི༌ ང༌ ཅའང༌ ནོད༌པ༌ མ༌ཏངས༌ ཅིའ༌ཟེར༌ན༌ ཁོང༌ངི༌ སྐུན༌དུན༌ལ༌ ང༌ ནོངས༌མེད༌ ཨིན༌པིན༌ ཡང༌ ངའེ༌, གྱལ༌པོ༌ ཉེ༌རང༌ངའང༌ ངན༌པ༌ མ༌ ཅོས༌པིན༌།”

23 གྱལ༌པོ༌ མ༌སྲན༌ཏྲེ༌ ཐད༌ ཡང༌ དཱ༌ནི༌ཨེལ༌ དོང༌ནེ༌ ཕིང༌ཅེས༌ལ༌ བཀའ༌ ཏངས༌། དོང༌ནེ༌ ཕིང༌ང༌ཅིག༌ དཱ༌ནི༌ཨེལ༌ལི༌ ཟུགས༌པོའ༌ ཅའང༌ མ༌སྐྱོན༌ སོང༌ཏེ༌ མེད༌པིན༌ ཅིའ༌ཟེར༌ན༌ ཁོའེ༌ ཁོ༌རང༌ངི༌ དཀོན༌མཆོག༌གི༌ཀ༌ ཨིད༌ཤེས༌ ཅོས༌།

24 གྱལ༌པོའེ༌ བཀའ༌ ནང༌ཞིན༌, ན༌མ༌ དང༌ ཕྲུ༌གུ༌གུན༌ ཐེས༌ཏེ༌ དཱ༌ནི༌ཨེལ༌ལ༌ སེམས༌ངན༌ ཉམ༌པོ༌ གྱབ༌གལ༌ ཅོ༌ཁན༌གུན༌ ཁྱོངས༌ཏེ༌ སིང༌གེ༌ དོང༌ངི༌ ནང༌ང༌ ཕངས༌། དོང༌ངི༌ སའེ༌ཀ༌ ལེབ༌བི༌ སང༌ སྔུན༌ལ༌ སིང༌གེ༌གུན༌ ཁོང༌གུན༌ནི༌ཀ༌ ཆོམས༌ ཡང༌ ཤ༌ ཟོས༌ཏེ༌ རུས༌པ༌ ཚང༌མ༌ ཅགས༌།

25 ཏེ༌ནེ༌ གྱལ༌པོ༌ གྲ༌རི༌ཡས༌སི༌ གྱལ༌ཁམས༌, སྐད༌ དང༌ མི༌ ཚང༌མ༌ བྲིས༌,

“ཁྱོ༌ཞའ༌ ཡར༌གྱས༌ ཀྲག༌པོ༌ ཆ༌ཤིག༌།

26 ངའེ༌ བཀའ༌ ཏང༌ངད༌,

གྱལ༌སྲིད༌ གང༌པོའེ༌ མི༌ ཚང༌མའེ༌ དཱ༌ནི༌ཨེལ༌ལི༌ དཀོན༌མཆོག༌གི༌ ཇིགས༌ དང༌

རྩི༌ཝའེ༌ ནང༌ང༌ མི༌ཚེ༌ ཕུད༌གོས༌

ཅིའ༌ཟེར༌ན༌ ཁོང༌ སོན༌པོ༌ དཀོན༌མཆོག༌,

ཁོང༌ ཏུས༌གྱུན༌ ཞུགས༌ཁན༌,

ཁོང༌ངི༌ གྱལ༌སྲིད༌ མ༌ནེ༌ མི༌ཞིག༌

ཡང༌ ཁོང༌ངི༌ ཝང༌སྲུལ༌ལ༌ ཐའ༌མ༌ མེད༌ཏེ༌ ཨིན༌ནོག༌།

27 ཁོང༌ངི༌ ཁོང༌རང༌ངི༌ མི༌གུན༌ སྐྱོབ༌ཅེས༌ དང༌ ཐར༌ཅུག༌ག༌ ཛད༌ད༌ནོག༌,

ཁོང༌ངི༌ ནམ༌ཁའ༌ དང༌ ས༌ཞི༌ཀ༌

སྟགས༌ དང༌ ལྟས༌ གུན༌ ཛད༌ད༌ནོག༌།

ཁོང༌ངི༌ དཱ༌ནི༌ཨེལ༌ ཤེད༌ཅན༌ སིང༌གེ༌གུན༌ནི༌ ཀ༌ནེ༌ སྐྱོབ༌བ༌ ཛདས༌།”

28 པར༌ཤིའ༌པ༌ གྱལ༌པོ༌ གྲ༌རི༌ཡས༌ དང༌ སཱེ༌རས༌སི༌ ཝང༌སྲུལ༌ལི༌ ཏུས༌ལ༌ དཱ༌ནི༌ཨེལ༌ མ༌ ཁྲངས༌པོ༌ ལུས༌ཏེ༌ ཡར༌གྱས༌ ཅོས༌།

7

དཱ༌ནི༌ཨེལ༌ལི༌ ཉི༌ལམ༌།

7:1-14

1 བ༌བེ༌ལོན༌ནི༌ གྱལ༌པོ༌ བེལ༌ཤའེ༌ཟར༌རི༌ ཝང༌སྲུལ༌ལི༌ གོ༌མའེ༌ ལོའེ༌ ནང༌ང༌ དཱ༌ནི༌ཨེལ༌ལ༌ ཉི༌ལམ༌ཞིག༌ ཐོང༌། ཁོ༌ མལ༌ཙའེ༌ཀ༌ ཡོད༌ ཟ༌ནེ༌ ཁོའ༌ ཞལ༌ཟིགས༌ཤིག༌ ཐོང༌ ཡང༌ ཁོའེ༌ ཏེ༌ ནང༌ང༌ ཐོང༌ཁན༌གུན༌ བྲིས༌། 2 དཱ༌ནི༌ཨེལ༌ལི༌ བྲིས༌, “ཚན༌ལ༌ ངའ༌ ཐོང༌ཁན༌ནི༌ ཉི༌ལམ༌མི༌ ནང༌ང༌, ཆོགས༌ ཞི༌ཀོ༌ནེ༌ ལུངས༌པོ༌ ཀྲག༌པོ༌ ཡོངས༌ཏེ༌ གྱ༌ཚོའེ༌ ཆུ༌ སྲན༌ཏྲེ༌ སྲུག༌ དུག༌པིན༌། 3 གྱ༌ཚོའེ༌ ནང༌ནེ༌ ཇིགས༌ནང༌ཅན༌ནི༌ སེམས༌ཅན༌ ཞི༌ བིངས༌ཏེ༌ ཡོངས༌ ཡང༌ ཏེ༌གུན༌ སོ༌སོ༌, ཅིག༌གའང༌ ཙོགས༌ མི༌དུག༌པིན༌།”

4 “སེམས༌ཅན༌ ཏང༌པོ༌ ལག༌གི༌ ཤོག༌པ༌ ཡོད༌ཁན༌ སིང༌གེ༌ ཙོགས༌ དུག༌པིན༌། ངའེ༌ ལྟེན༌ ཡོད༌ཏུས༌ ཏེ༌བོའེ༌ ཤོག༌པ༌ ཀོགས༌ཏེ༌ ཕེས༌ ཡང༌ ཏེ༌བོ༌ མི༌ ཙོགས༌ལ༌ གྱབ༌བི༌ ཀང༌པའེ༌ཀ༌ ལངས༌ཏེ༌ དུག༌ཅུགས༌། ཏེ༌བོའ༌ མི༌ ལྡད༌པ༌ ཏངས༌།”

5 “སེམས༌ཅན༌ ཉིས༌པ༌ དྲེན༌མོ༌ ཙོགས༌, པིག༌མོའེ༌ཀ༌ ལངས༌ཏེ༌ སོའེ༌ པར༌ལ༌ རྩིབ༌མའེ༌ རུས༌པ༌ སུམ༌ ཁུར༌ཏེ༌ དུག༌པིན༌ ཡང༌ སྐད༌ཅིག༌གི༌ ཏེ༌བོའ༌, ‘ལོངས༌, མི༌ མང༌པོ༌ སད༌ཏེ༌ ཟའ༌ ཉན༌ཁན༌ ཟོ༌’ ཟེར༌ཁན༌བོ༌ ངའ༌ ཚོར༌།”

6 “ལྟེན༌ ཡོད༌ཏུས༌ སེམས༌ཅན༌ སུམ༌པ༌ བིང༌ཏེ༌ ཡོངས༌ ཡང༌ ཏེ༌བོ༌ ཤན༌ ཙོགས༌ དུག༌། ཏེ༌ སེམས༌ཅན༌ནི༌ གྱབ༌པོའེ༌ཀ༌ ཅི༌པའེ༌ ཤོག༌པ༌ ཞི༌ དང༌ གོ༌ ཞི༌ དུག༌ ཡང༌ ཏེ༌བོའ༌ ཝང༌སྲུལ༌ཅེས༌སི༌ ཝང༌ཆ༌ ཏངས༌།”

7 “ཏེ༌ནེ༌ ངའ༌ སེམས༌ཅན༌ ཞི༌པ༌ ཐོང༌། ཏེ༌བོ༌ མ༌ ཇིགས༌ནང༌ཅན༌ དང༌ ཇིགས༌པ༌ ཡང༌ མ༌ ཤེད༌ཅན༌ དུག༌པིན༌། ཏེ༌བོའ༌ ལྕགས༌སི༌ སོ༌ ཆེན༌མོ༌ ཀ༌བོའེ༌ ཅི༌ཚང༌མ༌ ཅད༌ཏེ༌ སྟུབས༌ཏེ༌ ཟོས༌ཏེ༌ ལུས༌ཁན༌བོ༌ ཀང༌པའེ༌ ཐིལ༌ལ༌ ཉེས༌ཏེ༌ མེད༌ཁན༌ ཅོ༌ དུག༌པིན༌། ཞི༌པ༌བོ༌ ཞན༌གུན༌ནི༌ སང༌ སོ༌སོ༌, ཏེ༌བོའ༌ རཱ༌ཅོ༌ རྕུ༌ དུག༌པིན༌།”

8 “ཏེ༌ རཱ༌ཅོ༌གུན༌ནི༌ སྐོར༌ལ༌ སམ༌བ༌ ཏང༌ཨིན༌ ཡོད༌ཏུས༌ ཏེ༌གུན༌ནི༌ ཕྲོ༌ནེ༌ ཡང༌ རཱ༌ཅོ༌ ཆུ༌ངུན༌ཞིག༌ བིང༌ཏེ༌ སྔུན༌ནི༌ རཱ༌ཅོ༌ སུམ༌བོ༌ པ༌ཀྲག༌ནེ༌ མེད༌ཁན༌ ཅོས༌། རཱ༌ཅོ༌ ཆུ༌ངུན༌བོའ༌ མི༌ ཙོགས༌སི༌ མིག༌ ཡང༌ ཕོ༌སོ༌ཅན༌ནི༌ སྤེ༌ར༌ ཏང༌ཁན༌ནི༌ ཁའ༌ དུག༌པིན༌།”

9 “ལྟེན༌ ཡོད༌ཏུས༌,

ཁྲིས༌གུན༌ ནས༌སའེ༌ཀ༌ བོརས༌

ཡང༌ ཏུས༌གྱུན༌ སོན༌པོ༌ ཞུགས༌ཁན༌བོ༌ ཁོང༌རང༌ངི༌ ཁྲིས༌སི༌ཀ༌ ཞུགས༌།

ཁོང༌ངི༌ ནམ༌ཟ༌ ཁ༌ ཙོགས༌ ཀར༌པོ༌,

ཁོང༌ངི༌ ཨུ༌སྲ༌ བལ༌ ཙོགས༌ ཀར༌པོ༌,

ཁོང༌ངི༌ ཁྲིས༌ མེའེ༌ མེལ༌ཇབ༌

ཡང༌ ཏེ༌བོའེ༌ ཁོར༌ལོ༌གུན༌ མེའ༌ཞེན༌ དུག༌པིན༌།

10 ཁོང༌ངི༌ ནང༌ནེ༌ མེ༌ ལྩངས༌པོ༌

བིངས༌ཏེ༌ གྱུག༌དུག༌པིན༌།

སྟོང༌ཁྲག༌ ཕོ༌ཉ༌གུན༌ནི༌ ཁོང༌ང༌ ཞབ༌ཞི༌ ཞུ༌ དུག༌པིན༌

ཡང༌ བུམ༌ཁྲག༌ མང༌པོའེ༌ ཁོང༌ང༌ ཁོར༌ཏེ༌ དུག༌པིན༌།

ཁྲིམས༌ཁུང༌ངི༌ ལས༌ གོ༌ཟུག༌

ཡང༌ སྤེ༌ཆ༌གུན༌ ཕེས༌།”

11 “ངའ༌ རཱ༌ཅོ༌ ཆུ༌ངུན༌ནི༌ ཕོ༌སོ༌ཅན༌ནི༌ སྤེ༌རའ༌ ཏང༌ཅེས༌པའེ༌ ངའེ༌ ཏེ༌བོའ༌ ལྟེན༌ དུགས༌པིན༌། ཏེ༌ ཇིགས༌ནང༌ཅན༌ནི༌ སེམས༌ཅན༌བོ༌ སད༌ཏེ༌ ཁོའེ༌ ཟུགས༌པོ༌ མེ༌ ནང༌ང༌ ཕངས༌ཏེ༌ མེད༌ཁན༌ ཅོ༌ཅོ༌ ང༌ ལྟེན༌ དུགས༌པིན༌། 12 ཞན༌ ཇིགས༌ནང༌ཅན༌ནི༌ སེམས༌ཅན༌ སུམ༌ཀོའེ༌ ཝང༌ཆ༌གུན༌ ཀོགས༌ཏེ༌ ཁྱོངས༌ ཨིན༌ནའང༌ ཏེ༌གུན༌ ཏུས༌ བན༌ཤིག༌ སོན༌ཏེའ༌ བོར༌ར༌ ཛད༌།”

13 “ཏེ༌ ཚན༌ལ༌ ཞལ༌ཟིགས༌སི༌ ནང༌ང༌ ངའ༌ མི༌རིགས༌སི༌བུ༌ ཙོགས༌ཤིག༌ ནམ༌ཁའ༌ནེ༌ སྲིན༌གུན༌ནི༌ ནང༌ང༌ སྐྱོད༌ཨིན༌ ཐོང༌། ཁོང༌ ཏུས༌གྱུན༌ སོན༌པོ༌ ཞུགས༌ཁན༌བོའེ༌ཀ༌ སྐྱོདས༌ ཡང༌ ཁོང༌ ཁོང༌ངི༌ སྐུན༌དུན༌ལ༌ ཁྱེར༌ར༌ ཛདས༌། 14 གྱལ༌ཁམས༌, སྐད༌ དང༌ མི༌ ཚང༌མའེ༌ ཅོལ༌ཅེས༌སི༌ ཕིའ༌ ཁོང༌ངི༌ མི༌རིགས༌སི༌བུའ༌ ཝང༌ཆ༌, སྤལ༌ དང༌ གྱལ༌པོའེ༌ ཝང༌ཆ༌ སལ༌ལ༌ ཛདས༌། ཁོང༌ངི༌ ཝང༌སྲུལ༌ ཏུས༌གྱུན༌ ལུས༌ཨིན༌, མེད༌ཁན༌ མི༌ཆ༌ ཡང༌ ཁོང༌ངི༌ གྱལ༌སྲིད༌ མེད༌ཁན༌ མ༌ནེ༌ ཅོ༌ མི༌ཉན༌།”

ཉི༌ལམ༌མི༌ ཏོན༌།

7:15-28

15 “ང༌ དཱ༌ནི༌ཨེལ༌ལ༌ སེམས༌ཉིད༌དི༌ ནང༌ང༌ མ༌སྲན༌ཏྲེ༌ ནགས༌ ཐོང༌ ཡང༌ ཞལ༌ཟིགས༌སི༌ ངའེ༌ སེམས༌ལ༌ རྡུག༌ངལ༌ ཐོང༌ ཅུགས༌། 16 ཏེ༌ཀ༌ ཞུགས༌ཏེ༌ ཡོད༌ཁན༌ ཕོ༌ཉ༌ ཅིག༌གི༌ དུན༌ལ༌ ངའ༌ སོང༌ཏེ༌ འི༌ ཚང༌མའེ༌ ཏོན༌ ཏྲིས༌པིན༌།

“ཁོང༌ངི༌ ང༌ ཏེ༌གུན༌ནི༌ ཏོན༌ ཤད༌ད༌ ཛདས༌, 17 ‘ཇིགས༌ནང༌ཅན༌ནི༌ སེམས༌ཅན༌ ཞི༌ ནི༌ ཇིག༌རྟེན༌ནི༌ཀ༌ ཇུང༌ཅེས༌ཅན༌ གྱལ༌སྲིད༌ ཞི༌ ཨིན༌ནོག༌། 18 ཨིན༌ནའང༌ ཀུན༌ཝང༌ དཀོན༌མཆོག༌གི༌ ཏམ༌པ༌ མི༌གུན༌ལ༌ ཁོ༌རང༌གུན༌ནི༌ གྱལ༌སྲིད༌ ཏང༌ཨིན༌ ཡང༌ ཏེ༌བོ༌ ཁོང༌གུན༌ནི༌ ལག༌ག༌ ཏུས༌གྱུན༌ནེ༌གྱུན༌ ལུས༌ཨིན༌, འོ༌ན༌ ཏུས༌གྱུན༌ནེ༌གྱུན༌།’ ”

19 “ཏེ༌ནེ༌ ང༌ སེམས༌ཅན༌ ཞི༌པ༌ ཀ༌བོ༌ ཞན༌གུན༌ནི༌ སང༌ སོ༌སོ༌, མ༌ ཇིགས༌ནང༌ཅན༌, ལྕགས༌སི༌ སོ༌ དང༌ ཀང༌པའེ༌ སེན༌མོ༌གུན༌ ཟངས༌སི༌ ཡོད༌ཁན༌བོའེ༌ ཏོན༌བོ༌ ཧ༌གོ༌ཉིན༌ ཡོད༌པིན༌། ཏེ༌བོའེ༌ ཅི༌ཚང༌མ༌ ཅད༌ཏེ༌ སྟུབས༌ཏེ༌ ཟོས༌ཏེ༌ ལུས༌ཁན༌བོ༌ ཀང༌པའེ༌ ཐིལ༌ལ༌ ཉེས༌ཏེ༌ མེད༌ཁན༌ ཅོ༌ དུག༌པིན༌། 20 ཏེ༌བོའེ༌ གོའེ༌ཀ༌ ཡོད༌ཁན༌ རཱ༌ཅོ༌ རྕུ༌ ཡང༌ ར༌ཅོ༌ ཆུ༌ངུན༌ བིང༌ཏེ༌ ཞན༌ རཱ༌ཅོ༌ སུམ༌ མེད༌ཁན༌ ཅོ༌ཁན༌, མི༌ མིག༌ ཙོགས༌ དང༌ ཕོ༌སོ༌ཅན༌ནི༌ སྤེ༌ར༌ ཏང༌ཁན༌ནི༌ ཏོན༌བོའང༌ ངའ༌ ཧ༌གོ༌ཉིན༌ ཡོད༌པིན༌། ཏེ༌བོ༌ ཞན༌གུན༌ནི༌ སང༌ མང༌ང༌ ཇིགས༌ནང༌ཅན༌ ཡོད༌པིན༌། 21 ལྟེན༌ ཡོད༌ཏུས༌ ཏེ༌ རཱ༌ཅོའེ༌ དཀོན༌མཆོག༌གི༌ ཏམ༌པ༌ མི༌གུན༌ ཉམ༌པོ༌ མག༌ ཏངས༌ཏེ༌ ཁོང༌གུན༌ལ༌ ཕམ༌ ཀལ༌ལད༌པིན༌, 22 ནམ༌ ཚོག༌པ༌ ཏུས༌གྱུན༌ སོན༌པོ༌ ཞུགས༌ཁན༌བོ༌ སྐྱོད༌ཏེ༌ ཀུན༌ཝང༌ དཀོན༌མཆོག༌གི༌ ཏམ༌པ༌ མི༌གུན༌ནི༌ ཆོག༌སྐྱོར༌ལ༌ ཐག༌ཅད༌ མ༌སལས༌། ཏེ༌ནེ༌ ཁོང༌གུན༌ནི༌ གྱལ༌སྲིད༌ ལེན༌ཅེས༌སི༌ ཏུས༌པོ༌ ལེབ༌།”

23 “ཁོང༌ངི༌ ང༌ ཏོན༌བོ༌ ཤད༌ད༌ ཛདས༌, ‘སེམས༌ཅན༌ ཞི༌པ༌ ཇིག༌རྟེན༌ནི༌ཀ༌ ཇུང༌ཅེས༌ཅན༌ གྱལ༌སྲིད༌ ཞི༌པ༌བོ༌ ཨིན༌ནོག༌། ཏེ༌བོ༌ ཞན༌ གྱལ༌སྲིད༌གུན༌ནི༌ སང༌ སོ༌སོ༌ ཡང༌ ཏེ༌བོའེ༌ ཇིག༌རྟེན༌ གང༌པོ༌ ཅད༌ཏེ༌ སྟུབས༌ཏེ༌ མེད༌ཁན༌ ཅོ༌ཨིན༌། 24 རཱ༌ཅོ༌ རྕུ༌བོ༌ ཏེ༌ གྱལ༌སྲིད༌དི༌ ནང༌ནེ༌ བིང༌ཁན༌ གྱལ༌པོ༌ རྕུ༌ ཨིན༌ནོག༌། ཁོང༌གུན༌ནི༌ སྟིང༌ནེ༌ ཞན༌ གྱལ༌པོ༌ སོ༌སོ༌ཞིག༌ བིང༌ཨིན༌ ཀ༌བོའེ༌ ཁོང༌གུན༌ནི༌ ཕྲོ༌ནེ༌ སུམ༌མ༌ ཕམ༌ཀལ༌ཏེ༌ མེད༌ཁན༌ ཅོ༌ཨིན༌། 25 ཀུན༌ཝང༌ དཀོན༌མཆོག༌གི༌ གྱབ༌གལ༌ལ༌ ཟེར༌ཏེ༌ ཁོའེ༌ ཁོང༌ངི༌ ཏམ༌པ༌ མི༌གུན༌ལ༌ ནགས༌ སྟན༌ཨིན༌ ཡང༌ ལྡམ༌མ༌ ཛད༌ཁན༌ནི༌ ཏུས༌ དང༌ ཁྲིམས༌ གུན༌ གྱུར༌ཅེས༌སི༌ རྩོན༌གྲུས༌ ཅོ༌ཨིན༌། ཏམ༌པ༌ མི༌གུན༌ ཁོའེ༌ ལག༌ག༌ སྟད༌ད༌ ཛད༌ཨིན༌ ཡང༌ ཁོའེ༌ ཁོང༌གུན༌ ལོ༌ སུམ༌ ནང༌ ཕེད༌ ཁོ༌རང༌ངི༌ ཝང༌ངི༌ ཡོག༌ག༌ བོར༌ཨིན༌།’ ”

26 “ ‘ཨིན༌ནའང༌ ནམ༌ཁའེ༌ ཁྲིམས༌ཁུང༌ ཙུགས༌ཏེ༌ ཁོའེ༌ ཀ༌ནེ༌ ཝང༌བོ༌ ཁྱེར༌ཏེ༌ ཏུས༌གྱུན༌ནི༌ ཕིའ༌ མེད༌ཁན༌ ཅོ༌ཨིན༌། 27 ཏེ༌ནེ༌ ནམ༌ཁའེ༌ ཡོག༌ག༌ ཡོད༌ཁན༌ གྱལ༌སྲིད༌གུན༌ནི༌ ཝང༌, ཁྱུད༌ དང༌ སྟོབས༌ ཚང༌མ༌, ཀུན༌ཝང༌ དཀོན༌མཆོག༌གི༌ ཏམ༌པ༌ མི༌གུན༌ནི༌ ལག༌ག༌ སལ༌ལ༌ ཛད༌ཨིན༌། ཁོང༌ངི༌ གྱལ༌སྲིད༌ ཏུས༌གྱུན༌ནེ༌གྱུན༌ ལུས༌ཨིན༌ ཡང༌ ཝང༌སྲུལ༌པ༌ ཚང༌མའེ༌ ཁོང༌ངི༌ ཁའ༌ཉན༌ཏེ༌ ཁོང༌ང༌ ཞབས༌ཏོག༌ ཞུ༌ཨིན༌།’ ”

28 “ཞལ༌ཟིགས༌པོའེ༌ ནང༌ང༌ ངའ༌ ཏེན༌ན༌བོ༌ ཐོང༌། ང༌, དཱ༌ནི༌ཨེལ༌ལི༌ སེམས༌ལ༌ སྲན༌ཏྲེ༌ ནགས༌ ཐོང༌ ཡང༌ ངའེ༌ ལྡོང༌ སེར༌པོ༌ གྱུར༌ ཨིན༌ནའང༌ ངའེ༌ ཏེ༌ ཞལ༌ཟིགས༌པོ༌ སུའང༌ མ༌ཤད༌པིན༌།”

8

དཱ༌ནི༌ཨེལ༌ལི༌ ཞལ༌ཟིགས༌སི༌ ནང༌ང༌ ར༌བོ༌ དང༌ ལུག༌ཕོ༌།

8:1-14

1 གྱལ༌པོ༌ བེལ༌ཤའེ༌ཟར༌རི༌ ཝང༌སྲུལ༌ལི༌ ལོ༌ སུམ༌པའེ༌ ནང༌ང༌ ང༌, དཱ༌ནི༌ཨེལ༌ལ༌ ཡང༌སྐྱར༌ ཞལ༌ཟིགས༌ཤིག༌ ཐོང༌། 2 ཏེ༌ ཞལ༌ཟིགས༌པོའེ༌ ནང༌ང༌ ང༌ ཨེ༌ལམ༌ ཡུལ༌ཇོངས༌སི༌ གྱང༌སྐོར༌ ཐོན༌པོ༌ ཡོད༌སའེ༌ གྱལ༌ས༌ སུ༌སཱའེ༌ ནང༌ང༌ ཨུ༌ལཱའེ༌ ཡུ༌རའེ༌ ཐའ༌མའ༌ ལངས༌ཏེ༌ དུག༌པིན༌། 3 ངའེ༌ ཀེན༌ལ༌ ལྟའ༌ཅིག༌ ངའ༌ རཱ༌ཅོ༌ རིང༌མོ༌ ཉིས༌ ཡོད༌ཁན༌ ལུག༌ཕོ༌ཞིག༌ ཡུ༌རའེ༌ ཐའ༌མའ༌ ལངས༌ཏེ༌ ཐོང༌། སྟིང༌ནེ༌ སྐྱེ༌ཁན༌ནི༌ རཱ༌ཅོ༌ སྔུན༌ལ༌ སྐྱེ༌ཁན༌བོའེ༌ སང༌ རིང༌ང༌ དུག༌པིན༌། 4 ལུག༌ཕོ༌བོའེ༌ ནུབ༌, བྱང༌ དང༌ ལྷོ༌ ཆོགས༌ ཚང༌མ༌ ནོལ༌ཅེས༌ལ༌ གྱུགས༌ ཡང༌ ཁོའེ༌ དུན༌ལ༌ སེམས༌ཅན༌ ཅིག༌གའང༌ ལངས༌ མ༌ཉན༌ ཡ༌ མ༌སྐྱོན༌ ཆ༌ཅེས༌ནེ༌ སྐྱོབ༌ མ༌ཉན༌། ཏེ༌ ལུག༌ཕོ༌བོའེ༌ ཁོ༌རང༌ ཐད༌ཁན༌བོ༌ ཅོས༌ ཡང༌ ཀྲག༌པོ༌ གྱུར༌།

5 ངའེ༌ ཏེ༌བོ༌ ལྟེན༌ ཡོད༌ ཟ༌ནེ༌ ཧུན༌མེད༌ལ༌ མིག༌གུན༌ནི༌ པར༌ལ༌ རཱ༌ཅོ༌ ཆེན༌མོ༌ ཡོད༌ཁན༌ནི༌ ར༌བོ༌ཞིག༌ ནུབ༌ ཆོགས༌ནེ༌ བིང༌ཏེ༌ རྐང༌པ༌ སའ༌ མ༌ཐུག༌ཁན༌ ཙོགས༌ འི༌ཟམ༌ གྱོགས༌པ༌ ཇིག༌རྟེན༌ གང༌པོའེ༌ཀ༌ བང༌ཏང༌ཨིན༌ ཐོང༌། 6 ཁོ༌ ངའ༌ ཡུ༌རའེ༌ དུན༌ལ༌ ལངས༌ཏེ༌ ཐོང༌ཁན༌ རཱ༌ཅོ༌ ཉིས༌ ཡོད༌ཁན༌ནི༌ ལུག༌ཕོ༌ ཡོད༌ས༌ གྱུགས༌ཏེ༌ སོང༌། 7 ར༌བོའེ༌ ལུག༌ཕོ༌བོའ༌ གོ༌ཙུག༌ སྲན༌ཏྲེ༌ ཏངས༌ཏེ༌ ཁོའེ༌ རཱ༌ཅོ༌ ཉིས༌ཀོ༌ ཅགས༌། ལུག༌ཕོ༌ ཤེད༌མེད༌ གྱུར༌ཏེ༌ ར༌བོའེ༌ གྱབ༌གལ༌ལ༌ ནོལ༌ མ༌ཉན༌། ར༌བོའེ༌ ལུག༌ཕོ༌ སའེ༌ཀ༌ ལྡབས༌ཏེ༌ ཁོ༌རང༌ངི༌ ཀང༌པའེ༌ ཡོག༌ག༌ ནནས༌ ཡང༌ སུའང༌ ཁོ༌ ར༌བོའེ༌ ཀ༌ནེ༌ སྐྱོབ༌ མ༌ཉན༌། 8 ར༌བོ༌ མ༌ ཤེད༌ཅན༌ གྱུར༌ ཡང༌ ཁོའེ༌ ཝང༌སྲུལ༌བོ༌ ཚང༌མའེ༌ སང༌ ཤེད༌ཅན༌ ཡོད༌དི༌ ཏུས༌ལ༌ ཁོའེ༌ རཱ༌ཅོ༌ ཆག༌། ཏེ༌བོའེ༌ ཚབས༌ལ༌ ཇིག༌རྟེན༌ནི༌ ཆོགས༌ ཞི༌ཀོ༌ ཆོགས༌ལ༌ ཆའ༌ཁན༌ནི༌ རཱ༌ཅོ༌ ཤེད༌ཅན༌ ཆེན༌མོ༌ ཞི༌ སྐྱེས༌།

9 ཏེན༌ན༌ ཅིག༌གི༌ ནང༌ནེ༌ ཡང༌ རཱ༌ཅོ༌ ཆུ༌ངུན༌ཞིག༌ བིང༌ ཀ༌བོ༌ ཤར༌ དང༌ ནུབ༌ ཡང༌ ལྡེ༌མོ༌ ས༌ཀྱད༌ ཡང༌ན༌ ཨིས༌ར༌ཨེལ༌ གུན༌ ཆོགས༌ལ༌ མ༌ ཤེད༌ཅན༌ གྱུར༌། 10 ཏེ༌བོའེ༌ ཤེད༌པོ༌ ནམ༌ཁའ༌ ཚག༌པ༌ ལེབ༌ ཡང༌ ཁོའེ༌ ནམ༌ཁའེ༌ མག༌མི༌ དང༌ སྐར༌མ༌ ཁ༌ཅིག༌ ཇིག༌རྟེན༌ནི༌ཀ༌ ཕངས༌ཏེ༌ ཀང༌པའེ༌ ཡོག༌ག༌ ནནས༌། 11 ཁོའེ༌ ནམ༌ཁའེ༌ མག༌མི༌ གྱལ༌ལུའི༌ སང༌ ཁོ༌རང༌ ཀྲག༌ག༌ ཐེས༌ཏེ༌ ཁོང༌ང༌ ཕུལ༌ཁན༌ནི༌ ཆོད༌པ༌གུན༌ ཕུལ༌ མ༌ཅུགས༌ ཡང༌ ཆོད༌ཁང༌ངི༌ ནས༌ས༌ ཚི༌ཏུ༌ གྱུར༌ཅུགས༌། 12 ཏེ༌བོའེ༌ ཞས༌ཏེ༌ ནམ༌ཁའེ༌ མག༌མི༌གུན༌ ཁོའེ༌ ལག༌ག༌ སྟད༌ཏེ༌ ཆོད༌པ༌གུན༌ ཁོའ༌ ཕུལ༌ཅུག༌ག༌ ཛདས༌། ཁོ༌ ཅི༌ ཚང༌མའེ༌ ནང༌ང༌ ཡར༌གྱས༌ ཅོ༌ཨིན༌ སོང༌ཏེ༌ ཀྲང༌པོ༌ ལས༌གུན༌ མེད༌ཁན༌ ཅོས༌།

13 ཏེ༌ནེ༌ ང༌ ཏམ༌པ༌ ཕོ༌ཉ༌ ཉིས༌སི༌ ཞལ༌ཏ༌ སལ༌ཨིན༌ ཚོར༌། ཁོང༌ ཅིག༌པོའེ༌ ཞན༌ ཅིག༌པོའ༌ མོལས༌, “འི༌ ཞལ༌ཟིགས༌པོ༌ གྲུབ༌ཅེས༌ལ༌ ཏུས༌ ཙམ༌ཤིག༌ གོར༌ཅེས༌ ཨིན༌ནོག༌? ནམ༌ ཚག༌པ༌ དཀོན༌མཆོག༌ག༌ གྱབ༌གལ༌ ཅོ༌ཁན༌བོའེ༌ ཆོད༌ཁང༌ངི༌ ནང༌ང༌ ཚི༌ཏུ༌ བོར༌ཏེ༌ བླ༌མ༌གུན༌ལ༌ ཆོད༌པ༌ ཕུལ༌ མི༌ཅུག༌? ཁོའེ༌ ནམ༌ཁའེ༌ མག༌མི༌གུན༌ ཀང༌པའེ༌ ཡོག༌ག༌ བོར༌ཏེ༌ ཆོད༌ཁང༌ ཁོའེ༌ ཝང༌ངི༌ ཡོག༌ག༌ ནམ༌ ཚོག༌པ༌ ལུས༌ཨིན༌?” 14 ཞན༌ ཏམ༌པ༌ ཕོ༌ཉ༌བོའེ༌ མོལས༌, “2,300 ང༌མོ༌ དང༌ ཕི༌ཏོག༌གི༌ སྟིང༌ནེ༌ ཆོད༌ཁང༌ ཡང༌སྐྱར༌ ཏམ༌པ༌ ཛད༌ཨིན༌།”

ཞལ༌ཟིགས༌སི༌ ཏོན༌།

8:15-27

15 ང༌, དཱ༌ནི༌ཨེལ༌ལི༌ ཞལ༌ཟིགས༌པོ༌ ཧ༌གོ༌ཅེས༌སི༌ རྩོན༌གྲུས༌ ཅོ༌ཨིན༌ ཡོད༌ ཟ༌ནེ༌ ངའེ༌ དུན༌ལ༌ མི༌ ཙོགས༌ ཐོང༌ཁན༌ནི༌ ཕོ༌ཉ༌ཞིག༌ ཞངས༌ཏེ༌ ཞུགས༌། 16 ཡང༌ ངའ༌ ཨུ༌ལཱའེ༌ ཡུ༌རའེ༌ ནང༌ནེ༌, “གྱེབ༌རི༌ཨེལ༌ འི༌ མི༌བོའ༌ ཞལ༌ཟིགས༌སི༌ ཏོན༌བོ༌ ཤོད༌” མོལ༌ཨིན༌ ཚོར༌།

17 ཁོང༌ ངའེ༌ དུན༌ལ༌ སྐྱོད༌ ཟ༌ནེ༌ ང༌ སྲན༌ཏྲེ༌ ཇིགས༌ཏེ༌ སའེ༌ཀ༌ གྱེལ༌ ཨིན༌ནའང༌ ཁོང༌ངི༌ ང༌ མོལས༌, “མིའི༌ ཕྲུ༌གུ༌, འི༌ ཞལ༌ཟིགས༌ ཐའ༌མའེ༌ ཏུས༌སི༌ སྐོར༌ལ༌ ཨིན༌ཁན༌ ཁོ༌རང༌ང༌ ཧ༌གོ༌ གོས༌།”

18 ཁོང༌ངི༌ ཞལ༌ཏ༌ སལ༌ ཟ༌ནེ༌ ང༌ མུན༌ཏེ༌ སའེ༌ཀ༌ གྱེལ༌། ཏེ༌ནེ༌ ཁོང༌ངི༌ ཆག༌རྩེའ༌ ཛད༌ཏེ༌ ང༌ ལང༌ཅེས༌ལ༌ རོགས༌ ཛདས༌།

19 ཁོང༌ངི༌ མོལས༌, “དཀོན༌མཆོག༌ག༌ ཐུག༌སྲོ༌ སྐྱོད༌དི༌ ཏུས༌ལ༌ ཇུང༌ཅེས༌ཅན༌གུན༌ ངའེ༌ ཁྱོ༌རང༌ང༌ ཤད༌ཨིན༌། འི༌གུན༌ ཇིག༌རྟེན༌ནི༌ ཐའ༌མའེ༌ ཏུས༌ལ༌ ཇུང༌ཨིན༌། 20 རཱ༌ཅོ༌ ཉིས༌ ཡོད༌ཁན༌ནི༌ ལུག༌ཕོ༌ ནི༌ མེ༌དིའ༌པ༌ དང༌ པར༌ཤིའ༌པ༌ གྱལ༌པོ༌གུན༌ ཨིན༌ནོག༌། 21 ར༌བོ༌ གརིས༌སི༌ གྱལ༌སྲིད༌ ཡང༌ ཁོའེ༌ མིག༌གུན༌ནི༌ པར༌རི༌ རཱ༌ཅོ༌ གྱལ༌པོ༌ ཏང༌པོ༌བོ༌ ཨིན༌ནོག༌། 22 ཏེ༌བོའེ༌ ཚབས༌ལ༌ རཱ༌ཅོ༌ ཞི༌ སྐྱེ༌ཁན༌ནི༌ ཏོན༌བོ༌, ཏེ༌ གྱལ༌སྲིད༌པོའ༌ ཁག༌ ཞི༌ བུད༌ཅེས༌ ཨིན༌ནའང༌ ཁོང༌ ཅིག༌གའང༌ གྱལ༌པོ༌ ཏང༌པོ༌ ཙོགས༌ ཀྲག༌པོ༌ མི༌ཡོང།

23 ཏེ༌ ཝང༌སྲུལ༌ལི༌ སྟིང༌ཇུག༌གི༌ ཏུས༌ ནམ༌ ངན༌པ༌ ཚད༌ནེ༌ ཐལ༌ཏེ༌ གྱས༌ས༌ཅིག༌ གོབ༌སྐོར༌ཁན༌, ཕོ༌སོ༌ཅན༌ མ༌ ངན༌པ༌ གྱལ༌པོ༌ཞིག༌ བིང༌ཨིན༌། 24 ཁོ༌ མ༌ ཤེད༌ཅན༌ གྱུར༌ཨིན༌ ཨིན༌ནའང༌ ཁོ༌རང༌ངི༌ ཁྱུད༌དི༌ ཞས༌ཏེ༌ མི༌གྱུར༌། ཁོའེ༌ གྱལ༌སྲིད༌ མང༌པོ༌ ཁྲེས༌ཏོར༌ ཅོ༌ཨིན༌ ཡང༌ ཁོའེ༌ ཅོ༌ཁན༌ནི༌ ལས༌ ཚང༌མའེ༌ ནང༌ང༌ ཁོ༌ ཁྲངས༌པོ༌ ལུས༌ཨིན༌། ཁོའེ༌ ཤེད༌ཅན༌ མི༌གུན༌ དང༌ དཀོན༌མཆོག༌གི༌ ཏམ༌པ༌ མི༌གུན༌ མེད༌ཁན༌ ཅོ༌ཨིན༌། 25 ཁོའེ༌ ངན༌པ༌ ཏར༌ ཅུགས༌ཏེ༌ ཁོ༌ མ༌ ཕོ༌སོ༌ཅན༌ གྱུར༌ཨིན༌། ཞི༌དེ༌ ཡོད༌དི༌ ཏུས༌ ཧུན༌མེད༌ལ༌ ཁོའེ༌ མི༌མང༌པོ༌ སད༌ཏེ༌ གྱལ༌པོ༌གུན༌ནི༌ གྱལ༌པོའ༌ གྱབ༌གལ༌ ཅོ༌ཨིན༌། ཨིན༌ནའང༌ མི༌ ཤེད༌ གྱུད༌ཏེ༌ མན༌པ༌ དཀོན༌མཆོག༌ ཁོང༌རང༌ངི༌ ཁོ༌ མེད༌ཁན༌ ཛད༌ཨིན༌།”

26 “ང༌མོ༌ དང༌ ཕི༌ཏོག༌གི༌ ཞལ༌ཟིགས༌ ཐོང༌ཁན༌བོ༌ ཀྲང༌པོ༌ ཨིན༌ནོག༌ ཨིན༌ནའང༌ ཏེ༌བོ༌ ཏུས༌རིང༌མོའེ༌ སྟིང༌ནེ༌ མན༌ནེ༌ ཇུང༌ཅེས༌ མན༌ པ༌སང༌ ཏེ༌བོ༌ སང༌ཝའེ༌ ནང༌ང༌ བོར༌།”

27 ང༌, དཱ༌ནི༌ཨེལ༌ མ༌ སྲན༌ཏྲེ༌ ངལ༌ ཡང༌ ཞག༌ ཁ༌ཅིག༌ ཟུ༌མོ༌ ཡོངས༌ཏེ༌ ལུས༌། ཟུ༌མོ༌ གྱལ༌ཏེ༌ སྟིང༌ནེ༌ ངའེ༌ ཡང༌སྐྱར༌ གྱལ༌པོའེ༌ ཞབ༌ཞི༌ ཞུ༌ཅེས༌ གོ༌ཟུག༌ ཅོས༌པིན༌། ཏེ༌ ཞལ༌ཟིགས༌པོའེ༌ ང༌ ཧ༌ལས༌ཏེ༌ ཐེ༌ཚོམས༌ ཆ༌ཅུགས༌ ཡང༌ ཏེ༌བོ༌ ངའེ༌ ཧ༌གོ༌ནེ༌ ཐལ༌ཏེ༌ དུག༌པིན༌།

9

དཱ༌ནི༌ཨེལ༌ལི༌ ཨིས༌ར༌ཨེལ༌པ༌གུན༌ནི༌ ཕིའ༌ མོས༌ལམ༌ ཞུས༌།

9:1-19

1 བ༌བེ༌ལོན༌ནི༌ ནང༌ང༌ ཟེརཀ༌སེས༌སི༌ བུ༌ཚ༌ མེ༌དིའ༌པ༌ གྲ༌རི༌ཡས༌ གྱལ༌པོའེ༌ ཝང༌སྲུལ༌ལི༌ གོ༌མའེ༌ ལོའེ༌ ནང༌ང༌ 2 ལུང༌སྟོན༌པ༌ ཡེ༌རེམ༌ཡཱའི༌ གྱུད༌ཏེ༌ ཡ༌ཝ༌ དཀོན༌མཆོག༌གི༌ སལ༌ཁན༌ བཀའ༌ ནང༌ཞིན༌ ཡེ༌རུ༌ཤ༌ལེམ༌ ཁྲེས༌ཏོར༌ སོང༌ཏེ༌ ལོ༌ རྡུན༌ཅུ༌ སྟོང༌པ༌ ལུས༌ཤེས༌པོ༌ ང༌ དཱ༌ནི༌ཨེལ༌ལ༌ ཧ༌གོ༌། 3 ཏེ༌ནེ༌ ངའེ༌ ཉེ༌ནས༌ བོར༌ཏེ༌, ཕ༌ཙའ༌ གོན༌ཏེ༌ ཀོག༌ཐལ༌ ཡོགས༌ཏེ༌ ཡ༌ཝ༌ དཀོན༌མཆོག༌ག༌ ཞུ༌ཝ༌ ཕུལ༌ཨིན༌ མོས༌ལམ༌ ཞུས༌པིན༌།

4 ངའེ༌ མོས༌ལམ༌ ཞུ༌ཨིན༌ ང༌ཞའེ༌ སྡིག༌པ༌ ཅོ༌ཁན༌གུན༌ ཡ༌ཝའ༌ ཤད༌ཏེ༌ ཟེར༌པིན༌, “གཙོ༌བོ༌ལེ༌ ཉེ༌རང༌ ཀྲག༌པོ༌ དང༌ ཁྱུད༌ཅན༌, ཆད༌དོན༌ ཛད༌ཁན༌ནི༌ ནང༌ང༌ ཨིད༌ཤེས༌ཅན༌ ཡང༌ ཉེ༌རང༌ངི༌ བཀའ༌རྒྱ༌ ཁའ༌ཉན༌ཏེ༌ ཉེ༌རང༌ང༌ ཡ༌ཤ༌ ཅོ༌ཁན༌གུན༌ལ༌ ཉེ༌རང༌ངི༌ ཏུས༌གྱུན༌ ཡ༌ཤ༌ ཛད༌ཅེས༌ ཁ༌ཆད༌ ཛད༌དུག༌། 5 ང༌ཞའེ༌ སྡིག༌པ༌ དང༌ ངན༌པ༌ ཡང༌ ཉེ༌རང༌ངི༌ གྱབ༌གལ༌ ཅོས༌ཏེ༌ ཉེ༌རང༌ངི༌ བཀའ༌ ཏང༌ ཁྲིམས༌ གུན༌ ཕངས༌ཏེ༌ ཨིན༌ནོག༌། 6 ཉེ༌རང༌ངི༌ ལུང༌སྟོན༌པ༌གུན༌ གྱུད༌ཏེ༌ ང༌ཞའེ༌ གྱལ༌པོ༌, གྱལ༌ལུ༌, ཕ༌མེས༌པོ༌ དང༌ མི༌ ཚང༌མ༌ལ༌ མོལ༌ལ༌ ཛད༌ཁན༌ ཚང༌མ༌ ང༌ཞའེ༌ མ༌ཉནས༌།”

7 “གཙོ༌བོ༌ ཉེ༌རང༌ངི༌ ཐག༌ཅད༌ ཀྲང༌པོ༌ ཨིན༌ནའང༌ ཉེ༌རང༌ ཉམ༌པོ༌ ཨིད༌ཤེས༌ཅན༌ མི༌དུག༌ཅེས༌པའེ༌ འི༌ཏུས༌ལ༌ ང༌ཞའ༌ ཡ༌ཧུ༌དཱ༌པ༌, ཡེ༌རུ༌ཤ༌ལེམ༌པ༌ དང༌ ཨིས༌ར༌ཨེལ༌པ༌ ཚང༌མ༌, ཉེ༌མོ༌ དང༌ ཐག༌རིང༌ ཡང༌ ང༌ཞའ༌ ཕེའ༌ ཛད༌ཁན༌ནི༌ ཡུལ༌ ཚང༌མའེ༌ ནང༌ང༌ ཁྲེལ༌བ༌ སོང༌ཏེ༌ ཨིན༌ནོག༌། 8 གཙོ༌བོ༌ལེ༌ ཉེ༌རང༌ངི༌ གྱབ༌གལ༌ལ༌ སྡིག༌པ༌ ཅོ༌ཅེས༌པའེ༌ ང༌ཞའ༌, ང༌ཞའེ༌ གྱལ༌པོ༌, གྱལ༌ལུ༌ དང༌ ཕ༌མེས༌པོ༌ ཚང༌མ༌ ཁྲེལ༌བའེ༌ གང༌ཏེ༌ ཨིན༌ནོག༌། 9 ང༌ཞའེ༌ ཉེ༌རང༌ངི༌ གྱབ༌གལ༌ ཅོ༌ནའང༌ གཙོ༌བོ༌ ང༌ཞའེ༌ དཀོན༌མཆོག༌ ཉེ༌རང༌ སྙིང༌རྗེའེ༌ དང༌ ཤགས༌པ༌ ཛད༌ཁན༌ ཞུགས༌ཏེ༌ ཨིན༌ནོག༌། 10 ཡ༌ཝ༌ ང༌ཞའེ༌ དཀོན༌མཆོག༌ ཉེ༌རང༌ངི༌ ཁའ༌ ང༌ཞའེ༌ མ༌ཉན༌ན༌ ཡང༌ ཉེ༌རང༌ངི༌ ལུང༌སྟོན༌པ༌གུན༌ གྱུད༌ཏེ༌ སལ༌ཁན༌ནི༌ ཁྲིམས༌གུན༌ མ༌ སྲུང༌ང༌ ཨིན༌ནོག༌། 11 ཨིས༌ར༌ཨེལ༌པ༌ ཚང༌མའེ༌ ཉེ༌རང༌ངི༌ ཁྲིམས༌ ཅགས༌ཏེ༌ ཉེ༌རང༌ནེ༌ ཐག༌རིང༌ང༌ སོང༌ཏེ༌ ཉེ༌རང༌ངི༌ ཁའ༌ མ༌ཉན༌ན༌ ཨིན༌ནོག༌།”

“ཏེ༌བོའེ༌ཕིའ༌ ཉེ༌རང༌ངི༌ ཞབས༌ཏོག༌པ༌ མོ༌ཟེས༌སི༌ ཁྲིམས༌སི༌ ནང༌ང༌ བྲིས༌ཁན༌ནི༌ ངན༌ དང༌ ཆད༌པ༌ གུན༌ ང༌ཞའེ༌ཀ༌ བབས༌ཏེ༌ ཨིན༌ནོག༌ ཅིའ༌ཟེར༌ན༌ ང༌ཞའེ༌ ཉེ༌རང༌ངི༌ གྱབ༌གལ༌ལ༌ སྡིག༌པ༌ ཅོས༌ཏེ༌ ཨིན༌ནོག༌། 12 ཉེ༌རང༌ངི༌ ང༌ཞའེ༌ ཝང༌སྲུལ༌པ༌ དང༌ ང༌ཞ༌གུན༌ནི༌ཀ༌ ཆད༌པ༌ ཀྲག༌པོ༌ སལ༌ཏེ༌ ཉེ༌རང༌ངི༌ ང༌ཞའེ༌ གྱབ༌གལ༌ལ༌ མོལ༌ཁན༌བོ༌ གྲུབ༌ཅུག༌ག༌ ཛད༌ཏེ༌ ཨིན༌ནོག༌། ཡེ༌རུ༌ཤ༌ལེམ༌མི༌ གྱལ༌སའ༌ ཛད༌ཁན༌ ཙོགས༌ ནམ༌ཁའེ༌ ཡོག༌ག༌ ཡོད༌ཁན༌ ཀ༌རུའང༌ མ༌ ཛདས༌། 13 མོ༌ཟེས༌སི༌ ཁྲིམས༌སི༌ ནང༌ང༌ བྲིས༌ཁན༌ ནང༌ཞིན༌ ཏེ༌ རྡུག༌ངལ༌ ཚང༌མ༌ ང༌ཞའེ༌ཀ༌ བབས༌ཏེ༌ ཨིན༌ནོག༌ ཏེ༌ནེའང༌ ང༌ཞའེ༌ སྡིག༌པ༌གུན༌ ཕངས༌ཏེ༌ ཉེ༌རང༌ ཆོགས༌ལ༌ སེམས༌ གྱུར༌ཏེ༌ ཉེ༌རང༌ངི༌ ཀྲང༌པོ༌ ལམ༌མི༌ཀ༌ མ༌གྲུལས༌། 14 ཏེན༌ན༌བོའེ༌ཕིའ༌ ཡ༌ཝ༌ ཉེ༌རང༌ངི༌ གྲལ༌གྲིག༌ ཛད༌ཁན༌ ཀྲག༌པོ༌ རྡུག༌ངལ༌ ང༌ཞའེ༌ཀ༌ ཁྱོང༌ང༌ ཛདས༌ ཅིའ༌ཟེར༌ན༌ དཀོན༌མཆོག༌གི༌ འོས༌པ༌ ཨིན༌ཁན༌བོ༌ ཛད༌ད༌ནོག༌ ཨིན༌ནའང༌ ང༌ཞའེ༌ ཁོང༌ངི༌ ཁའ༌ མ༌ཉན༌ན༌ ཨིན༌ནོག༌།”

15 “ཏ༌ གཙོ༌བོ༌ ང༌ཞའེ༌ དཀོན༌མཆོག༌, ཉེ༌རང༌ངི༌ ཨི༌ཇིབ༌ནེ༌ ཉེ༌རང༌ངི༌ མི༌གུན༌ ཁྱུད༌ ཀྲག༌པོ༌ ཉམ༌པོ༌ ཕིངས༌ཏེ༌ ཁྱོང༌ང༌ ཛད༌ཏེ༌ ཉེ༌རང༌ངི༌ ཚན༌ ཀྲག༌པོ༌ ཏུས༌གྱུན༌ ལུས༌ཤུག༌ག༌ ཛདས༌ ཨིན༌ནའང༌ ང༌ཞ༌གུན༌ ངན༌པ༌ དང༌ སྡིག༌པའེ༌ གངས༌ཏེ༌ ཡོད༌ཏེ༌ ཨིན༌ནོག༌། 16 གཙོ༌བོ༌ལེ༌ ཉེ༌རང༌ངི༌ ཨིད༌ཤེས༌ཅན༌ སྙིང༌རྗེ༌ ནང༌ང༌ ཉེ༌རང༌ངི༌ ཐུག༌སྲོ༌ སྲན༌ཏྲེ༌ དང༌ ཆད༌པ༌ གུན༌ ཡེ༌རུ༌ཤ༌ལེམ༌, ཉེ༌རང༌ངི༌ ཏམ༌པ༌ གྱལ༌སའེ༌ ཀ༌ནེ༌ ཐེན༌ན༌ ཛད༌། ང༌ཞའ༌ དང༌ ང༌ཞའེ༌ ཕ༌མེས༌པོ༌གུན༌ནི༌ སྡིག༌པ༌ ཅོས༌ཏེ༌ ཡེ༌རུ༌ཤ༌ལེམ༌མི༌ གྱལ༌ས༌ དང༌ ཉེ༌རང༌ངི༌ མི༌གུན༌ལ༌ ཉེ༌ཁོར༌རི༌ གྱལ༌ཁམས༌གུན༌ནི༌ ཚིག༌ ཏང༌ང༌ནོག༌།”

17 “ཏ༌ ང༌ཞའེ༌ དཀོན༌མཆོག༌, ངའེ༌ མོས༌ལམ༌ དང༌ ཞུ༌ཝ༌ གུན༌ སན༌ན༌ ཛད༌། ཉེ༌རང༌ངི༌ ཏོན༌ལ༌ གཙོ༌བོ༌ལེ༌, ཁྲེས༌ཏོར༌ ཆའ༌ཁན༌ནི༌ ཉེ༌རང༌ངི༌ ཆོད༌ཁང༌ངི༌ཀ༌ ཡང༌སྐྱར༌ ཐུག༌རྗེ༌ ཟིགས༌ས༌ ཛད༌། 18 ང༌ཞའེ༌ དཀོན༌མཆོག༌, གུའ༌ཛད༌ཏེ༌ ཉན༌ན༌ ཛད༌དའང༌; མིག༌ ཕེའ༌ ཛད༌ཏེ༌ ཉེ༌རང༌ངི༌ ཚན༌ ནམས༌ཁན༌ནི༌ གྱལ༌ས༌ ཞིག༌ཁན༌བོའ༌ ཟིགས༌སའང༌། ང༌ཞ༌གུན༌ ཀྲང༌པོ༌ ཨིན༌ཅེས༌པའེ༌ མན༌པ༌ ཉེ༌རང༌ངི༌ སྙིང༌རྗེ༌ ཀྲག༌པོའེ༌ ཞས༌ཏེ༌ ངའེ༌ ཞུ༌ཝ༌ ཕུལ༌ལད༌། 19 གཙོ༌བོ༌ལེ༌, གཙོ༌བོ༌ལེ༌ ཤགས༌པ༌ ཛད༌དའང༌། གཙོ༌བོ༌ལེ༌ ཉན༌ན༌ ཛད༌ཏེ༌ ལག༌ལེན༌ ཛད༌དའང༌། ཉེ༌རང༌ངི༌ ཏོན༌ལ༌ གཙོ༌བོ༌ལེ༌, གོར༌ ཅུག༌ག༌ མ༌ཛད༌ ཅིའ༌ཟེར༌ན༌ ཉེ༌རང༌ངི༌ གྱལ༌ས༌ དང༌ མི༌གུན༌ནི༌ ཉེ༌རང༌ངི༌ ཚན༌ ནམས༌ཏེ༌ ཨིན༌ནོག༌།”

ལྡམ༌མ༌ ཛད༌ཁན༌ ཏམ༌པ༌བོའེ༌ སྐོར༌ལ༌ གབ༌རི༌ཨེལ༌ལི༌ ལོན༌ ཁྱོངས༌།

9:20-27

20 ངའེ༌ མོས༌ལམ༌ ཞུ༌ཨིན༌ ང༌རང༌ དང༌ ཨིས༌ར༌ཨེལ༌པ༌གུན༌ནི༌ སྡིག༌པ༌གུན༌ ཤད༌ཨིན༌ ཡ༌ཝ༌ དཀོན༌མཆོག༌ག༌ ཏམ༌པའེ༌ རིའི༌ཀ༌ ཁོང༌ངི༌ ཆོད༌ཁང༌ངི༌ ཕིའ༌ ཞུ༌ཝའ༌ ཕུལ༌ཨིན༌ ཡོད༌ ཟ༌ནེ༌ 21 སྔོན༌ནི༌ ལྟས༌སི༌ ནང༌ང༌ ངའ༌ ཇལ༌ཁན༌ ཕོ༌ཉ༌ གབ༌རི༌ཨེལ༌, ཕི༌ཏོག༌གི༌ ཆོད༌པ༌ ཕུལ༌ཅེས༌སི༌ ཏུས༌ལ༌ ང༌ ཡོད༌ས༌ སྐྱོདས༌། 22 ཁོང༌ངི༌ ང༌ མོལ༌ལ༌ རག༌, “དཱ༌ནི༌ཨེལ༌ ང༌ དཀོན༌མཆོག༌གི༌ ལུང༌སྟོན༌པ༌ ཡེ༌རེམ༌ཡཱའི༌ སལ༌ཁན༌ནི༌ ལོན༌བོའེ༌ ཏོན༌ སལ༌པོ༌ ཅོས༌ཏེ༌ ཁྱོ༌རང༌ང༌ ཧ༌གོ༌ ཅུག༌ག༌ ཡོངས༌པིན༌། 23 ཁྱོ༌རང༌ངི༌ མོས༌ལམ༌ ཞུ༌ཅེས༌ གོ༌ཟུག༌ག༌ཅིག༌ བཀའ༌ཞིག༌ སལས༌། ང༌ ཏེ༌བོ༌ ཁྱོ༌རང༌ང༌ ཤད༌ད༌ ཡོངས༌པིན༌ ཅིའ༌ཟེར༌ན༌ ཁྱོ༌རང༌ དཀོན༌མཆོག༌གི༌ ཕིའ༌ མ༌ རིན༌ཅན༌ ཨིན༌ནོག༌། ཏེ༌བོའེ༌ཕིའ༌ ལོན༌བོ༌ ཉོན༌ ཡང༌ ཡེ༌རེམ༌ཡཱའི༌ སལ༌ཁན༌ནི༌ ལོན༌བོ༌ ཧ༌གོ༌།”

24 “ཁྱོ༌རང༌ངི༌ མི༌གུན༌ དང༌ ཏམ༌པ༌ གྱལ༌སའེ༌ དཀོན༌མཆོག༌ག༌ གྱབ༌གལ༌ ཅོ༌ཅེས༌ མེད༌ཁན༌ ཆ༌ཅེས༌, ཁོང༌གུན༌ནི༌ སྡིག༌པའེ༌ སྐྱོན༌ མེད༌ཁན༌ ཅོས༌ཏེ༌ རྩང༌མ༌ ཅོ༌ཅེས༌, ཐའ༌མེད༌པའེ༌ ཀྲང༌པོ༌ ཁྱོང༌ཅེས༌, ཡེ༌རེམ༌ཡཱའི༌ ལུང༌སྟན༌པོ༌ དྲན༌དྲའ༌ གྲུབ༌བ༌ ཛད༌ཅེས༌ ཡང༌ ཚང༌མའེ༌ སང༌ ཏམ༌པ༌ ནས༌ས༌ རྩང༌མ༌ ཛད༌ཅེས༌ལ༌ ལོ༌ རྡུན༌ཅུ༌ ལྡབ༌ རྡུན༌ གོར༌ཅེས༌ ཐག༌ཅད༌ ཛདས༌། 25 ཏ༌ ཉོན༌ ཡང༌ ཧ༌གོ༌། ཡེ༌རུ༌ཤ༌ལེམ༌མི༌ གྱལ༌ས༌ ཡང༌སྐྱར༌ རྩིག༌ཅེས༌ལ༌ བཀའ༌ ཏངས༌ཏེ༌ སྟིང༌ནེ༌ ལྡམ༌མ༌ ཛད༌ཁན༌ ཝང༌སྲུལ༌པ༌ སྐྱོད༌ཅེས༌ལ༌ རྡུན༌ ལྡབ༌ རྡུན༌ དང༌ དྲུག༌ཅུ༌རག༌ཉིས༌ ལྡབ༌ རྡུན༌ ལོ༌ གོར༌ཨིན༌། ཏུས༌ ཀགས༌པོ༌ ཡོད༌ནའང༌ ལམ༌གུན༌ དང༌ སྲུང༌སྐྱོབ༌ སྟན༌པོ༌ཅན༌ ཡེ༌རུ༌ཤ༌ལེམ༌ ཡང༌སྐྱར༌ རྩིག༌ཨིན༌།”

26 དྲུག༌ཅུ༌རག༌ཉིས༌ ལྡབ༌ རྡུན༌ ལོའེ༌ སྟིང༌ནེ༌ ལྡམ༌མ༌ ཛད༌ཁན༌བོ༌ སད༌ཏེ༌ ཅའང༌མི༌ཏང༌ ཡང༌ ཡོང༌ཅེས༌ཅན༌ ཝང༌སྲུལ༌པའེ༌ མི༌གུན༌ནི༌ ཏམ༌པ༌ གྱལ༌ས༌ དང༌ ཆོད༌ཁང༌ མེད༌ཁན༌ ཅོ༌ཨིན༌། སྟིང༌ཇུག༌པོ༌ མ༌ གྱོགས༌པ༌ ཆུ༌ལོག༌ ཙོགས༌ལ༌ ཡོང༌ཨིན༌: དཀོན༌མཆོག༌གི༌ བཀའ༌ སལ༌ཁན༌ ནང༌ཞིན༌ ཏེ༌བོ༌ མག༌ དང༌ ཁྲེས༌ཏོར༌ ཅོ༌ཅེས༌སི༌ གོ༌ཟུག༌པོ༌ ཨིན༌ནོག༌། 27 ཝང༌སྲུལ༌ཁན༌བོའེ༌ མི༌གུན༌ ཉམ༌པོ༌ ལོ༌ རྡུན༌ནི༌ ཕིའ༌ ཆད༌དོན༌ ཅོ༌ཨིན༌ ཨིན༌ནའང༌ ཏེ༌ ཏུས༌པོ༌ ཕེད༌ ཆའ༌ཅིག༌ ཁོའེ༌ ཆོད༌པ༌ དང༌ བུལ༌དུད༌ ཕུལ༌ཅེས༌ལ༌ སྒག༌ཞའ༌ ཏངས༌ཏེ༌ ཆོད༌ཁང༌ངི༌ ཏམ༌པ༌ ནས༌སའེ༌ཀ༌ ཁམ༌ལོག༌ ཚི༌ཏུ༌ ཅོ༌ཁན༌བོ༌ བོར༌ཨིན༌ ཡང༌ ཏེ༌བོ༌ ཏེན༌ནེ༌ཀ༌ ལུས༌ཨིན༌ ནམ༌ཚག༌པ༌ དཀོན༌མཆོག༌གི༌ ཏེ༌ ཝང༌སྲུལ༌ཁན༌བོ༌ མེད༌ཁན༌ མི༌ཛད༌།”

10

དཱ༌ནི༌ཨེལ༌ལ༌ ཞལ༌ཟིགས༌ ཧ༌གོ༌ ཅུག༌ཁན༌ནི༌ ཕོ༌ཉ༌།

10:1-11:1

1 པར༌ཤིའ༌པ༌ གྱལ༌པོ༌ སཱེ༌རས༌སི༌ ཝང༌སྲུལ༌ལི༌ ལོ༌ སུམ༌པའེ༌ ནང༌ང༌ བེལ༌ཏེ༌ཤ༌ཟར ཡང༌ན༌ དཱ༌ནི༌ཨེལ༌ལ༌ དཀོན༌མཆོག༌གི༌ ཆོགས༌ནེ༌ ལོན༌ཞིག༌ ཐོབ༌། ཏེ༌ ནང༌ང༌ མོལ༌ཁན༌གུན༌ ཀྲང༌པོ༌ ཡང༌ ཏེ༌བོ༌ མག༌ ཀྲག༌པོ༌ ཞིག༌གི༌ སྐོར༌ ཨིན༌པིན༌། ཏེ༌ ལོན༌བོ༌ ཁོའ༌ ཞལ༌ཟིགས༌ཤིག༌ གྱུད༌ཏེ༌ ཧ༌གོ༌ཅུག༌ག༌ ཛདས༌།

2 ཏེ༌ ཏུས༌ ང༌ དཱ༌ནི༌ཨེལ༌ལི༌ རྡུན༌ཞག༌ སུམ༌ རྡུག༌པོ༌ ཅོས༌པིན༌། 3 ཏེ༌ ཏུས༌ གང༌པོ༌ ངའེ༌ ཟན༌ ཞིམ༌པོ༌ མ༌ ཟའ༌, ཤ༌ ཡ༌ རྒུན༌ཆང༌ ཁའ༌ མ༌ ཏུག༌ག༌ ཡང༌ མར༌ མ༌ སྐུའ༌ དུགས༌པིན༌།

4 ཟླ༌ཝ༌ ཏང༌པོའེ༌ ཞག༌ 24 པའེ༌ ཞག༌ག༌ ངའ༌ ལྩངས༌པོ༌ ཀྲག༌པོ༌ ཏྲེག༌རིས༌སི༌ ཐའ༌མ༌ ལངས༌ཏེ༌ ཡོད༌ ཟ༌ནེ༌ 5 ཀེན༌ལ༌ ལྟའ༌ཅིག༌ ངའ༌ ངའེ༌ དུན༌ལ༌ རས༌ རིན༌ཅན༌ནི༌ ཀོས༌ གོན༌ཁན༌ མི༌ཞིག༌ ཐོང༌ ཡང༌ ཁོང༌ངི༌ སྐྱེད༌པ༌ ཅའང༌ མ༌ གྲེས༌ཁན༌ སེར༌རི༌ སྐྱེ༌རག༌ ཅིངས༌ཏེ༌ དུག༌པིན༌། 6 ཁོང༌ངི༌ ཟུགས༌པོ༌ ཁྲ༌ རིན༌ཅན༌ ཙོགས༌, ལྡོང༌ སྐམ༌ལག༌ བར༌ཁན༌ ཙོགས༌, མིག༌ མེའེ༌ པམ༌བར༌ ཙོགས༌, རྐང༌ལག༌གུན༌ རྩི༌ ཏང༌ཁན༌ནི༌ ཟངས༌ ཙོགས༌ ཡང༌ སྐད༌ མི༌མངས༌སི༌ སྐད༌ ཙོགས༌ རག༌པིན༌།

7 ང༌ དཱ༌ནི༌ཨེལ༌ ཅིག༌པོའ༌ ཏེ༌ ལྟས༌པོ༌ ཐོང༌, ང༌ ཉམ༌པོ༌ ཡོད༌ཁན༌གུན༌ལ༌ ཏེ༌བོ༌ མ༌ ཐོང༌ ཨིན༌ནའང༌ ཁོང༌གུན༌ མ༌སྲན༌ཏྲེ༌ ཇིགས༌ཏེ༌ ཤོར༌ ཡང༌ ཨིབས༌། 8 ཏེ༌བོའེ༌ཕིའ༌ ཏེ༌ ཞལ༌ཟིགས༌ ཀྲག༌པོའ༌ ལྟའ༌ལ༌ ང༌ ཅིག༌པོ༌ ལུས༌། ང༌ ཤེད༌མེད༌ གྱུར༌, ངའེ༌ ལྡོང༌ སེར༌པོ༌ སོང༌ ཡང༌ ངའེ༌ ནང༌ང༌ ཤེད༌ ལུས༌ཏེ༌ མེ༌རག༌པིན༌། 9 ཏེ༌ནེ༌ ང༌ ཁོང༌ངི༌ མོལ༌ཨིན༌ ཚོར༌ ཡང༌ ངའེ༌ ཁོང༌ང༌ ཉན༌པིན༌། ངའ༌ ཉིད༌ ལྕིན༌ཏྲེ༌ ཡོངས༌ཏེ༌ གྱེལ༌ ཡང༌ ངའེ༌ ལྡོང༌ སའ༌ ཐུག༌།

10 ཏེན༌ན༌ ཏུས༌, ཆག༌ཤིག༌གི༌ ཐམས༌ཏེ༌ ངའ༌ ལག༌པ༌ དང༌ པིག༌མོའེ༌ཀ༌ ལང༌ང༌ ཛདས༌ ཨིན༌ནའང༌ ང༌ དར༌རད༌པིན༌། 11 ཁོང༌ངི༌ མོལས༌, “དཱ༌ནི༌ཨེལ༌ དཀོན༌མཆོག༌གི༌ སྐུན༌དུན༌ལ༌ ཁྱོ༌རང༌ རིན༌ཅན༌ ཨིན༌ནོག༌། ངའ༌ ཁྱོ༌རང༌ ཡོད༌ས༌ ཀལ༌ཏེ༌ ཨིན༌ནོག༌ ཏེ༌བོའེ༌ཕིའ༌ ལངས༌ཏེ༌ ངའེ༌ ཟེར༌ཅེས༌ཅན༌བོའ༌ གྱལ༌ལ༌ ཅོས༌ཏེ༌ ཉོན༌།” ཁོང༌ངི༌ ཏེ༌ཟུག༌ མོལ༌ལ༌ཅིག༌ ངའ༌ དར༌ཨིན༌ ལངས༌པིན༌།

12 ཏེ༌ནེ༌ ཁོང༌ངི༌ མོལས༌, “ཇིགས༌ མ༌ ཇིགས༌, དཱ༌ནི༌ཨེལ༌། གོ༌མའེ༌ ཞག༌ག༌ ཁྱོ༌རང༌ངི༌ དཀོན༌མཆོག༌གི༌ སྐུན༌དུན༌ལ༌ བོལ༌མོ༌ གྱུར༌ཏེ༌ ཧ༌གོ༌ཅེས༌ལ༌ མོས༌ལམ༌ ཞུ༌ཁན༌གུན༌, ཁོང༌ངི༌ སན༌ན༌ ཛད༌ཏེ༌ ཏེ༌བོའེ༌ ལན༌ལ༌ ང༌ ཀལ༌ལ༌ ཛདས༌། 13 ཨིན༌ནའང༌ པར༌ཤིའ༌པའེ༌ གྱལ༌སྲིད༌ སྐྱོབ༌ཁན༌ནི༌ ངན༌པ༌ ཕོ༌ཉའེ༌ ཞག༌ 21 ང༌ སྒགས༌ཏེ༌ བོརས༌། ཏེ༌ནེ༌ མའེ༌ཀལ༌, ཕོ༌ཉ༌གུན༌ནི༌ འུ༌སྐྱོང༌ ཅིག༌ ངའ༌ རོགས༌ ཛད༌ད༌ སྐྱོད༌ ཅིའ༌ཟེར༌ན༌ ང༌ ཏེ༌རུ༌ ཏེ༌ ངན༌པ༌ ཕོ༌ཉའེ༌ སྒགས༌ཏེ༌ བོརས༌། 14 ཏ༌ ཁྱོ༌རང༌ང༌ ཡོང༌ཅེས༌ཅན༌ནི༌ ཏུས༌སི༌ ནང༌ང༌ ཁྱོ༌རང༌ངི༌ མི༌གུན༌ ཉམ༌པོ༌ ཇུང༌ཅེས༌ཅན༌བོ༌ ཤད༌ད༌ལ༌ ང༌ ཡོངས༌པིན༌། འི༌ ཞལ༌ཟིགས༌པོ༌ མ༌ཡོངས༌པའེ༌ ཏུས༌སི༌ སྐོར༌ལ༌ ཨིན༌ནོག༌།”

15 ཁོང༌ངི༌ ཏེ༌གུན༌ མོལ༌ ཟ༌ནེ༌ ངའེ༌ གོ༌ སྒུས༌ཏེ༌ ས༌ ལྟས༌པིན༌ ཡང༌ ངའ༌ ཅའང༌ ཟེར༌ མ༌ ཉན༌། 16 ཏེ༌ནེ༌ མི༌ ཙོགས༌ ཐོང༌ཁན༌བོའེ༌ ངའེ༌ ཁལ༌པག༌ག༌ ཆག༌ རྩེའ༌ ཛདས༌ ཡང༌ ངའ༌ སྤེ༌ར༌ ཏང༌ཉན༌། ངའེ༌ དུན༌ལ༌ ཞངས༌ཏེ༌ ཡོད༌ཁན༌བོའ༌ ངའེ༌ ཟེར༌པིན༌, “ཞལ༌ཟིགས༌པོའེ༌ ཞས༌ཏེ༌ ངའ༌ རྡུག༌ངལ༌ སྲན༌ཏྲེ༌ ཐོང༌པ༌ ངའེ༌ གཙོ༌བོ༌, ངའེ༌ ནང༌ང༌ ཤེད༌ ལུས༌ཏེ༌ མེ༌རག༌། 17 ངའེ༌ གཙོ༌བོ༌, ཉེ༌རང༌ངི༌ ཡོག༌པོ༌ ང༌ ཙོགས༌ཤིག༌གི༌ ཉེ༌རང༌ང༌ སྤེ༌ར༌ ཏང༌ཅེས༌སི༌ ཧམ༌པ༌ ཀ༌ཟུག༌གི༌ ཅོ༌ཨིན༌? ངའེ༌ ཤེད༌པོ༌ མེད༌ཁན༌ སོང༌ཏེ༌ ང༌ འུགས༌ ལེན༌ཅེས༌ལའང༌ ཀགས༌པོ༌ ཆའ༌རག༌།” 18 མི༌ ཙོགས༌ ཐོང༌ཁན༌བོའེ༌ ཡང༌སྐྱར༌ ང༌ ཐམས༌ས༌ ཛད༌ཏེ༌ ངའ༌ ཤེད༌ སལས༌། 19 ཁོང༌ངི༌ མོལས༌, “དཀོན༌མཆོག༌གི༌ སྐུན༌དུན༌ལ༌ རིན༌ཅན༌ མི༌, ཇིགས༌ མ༌ ཇིགས༌, ཤེད༌ཅན༌ གྱུར༌།”

ཁོང༌ངི༌ ཞལ༌ཏ༌ སལ༌ལ༌ཅིག༌ ང༌ ཤེད༌ཅན༌ གྱུར༌ཏེ༌ ངའེ༌ ཟེར༌པིན༌, “མོལ༌ལ༌ ཛད༌ གཙོ༌བོ༌ལེ༌ ཅིའ༌ཟེར༌ན༌ ཉེ༌རང༌ངི༌ ང༌ ཤེད༌ སལ༌ལ༌ ཛདས༌།” 20 ཁོང༌ངི༌ མོལས༌, “ཁྱོ༌རང༌ ཡོད༌ས༌ ང༌ ཅི༌ཕིའ༌ ཡོངས༌, གྱུས༌ ཡོད༌ད༌? ངའ༌ པར༌ཤིའ༌པའེ༌ གྱལ༌སྲིད༌ སྐྱོབ༌ཁན༌ ངན༌པ༌ ཕོ༌ཉ༌ ཉམ༌པོ༌ ནོལ༌ལ༌ ལོགས༌ཏེ༌ ཡོང༌ཨིན༌ ཡང༌ ཁོའ༌ ཕམ༌ཀལ༌ཏེ༌ ང༌ ཆའ༌ཅིག༌ གི༌རིས༌པའེ༌ གྱལ༌སྲིད༌ སྐྱོབ༌ཁན༌ ངན༌པ༌ ཕོ༌ཉ༌ ཡོང༌ཨིན༌། 21 ཨིན༌ནའང༌ ཁྱོ༌རང༌ང༌ ཀྲང༌པོ༌ སྤེ༌ཆའེ༌ ནང༌ང༌ བྲིས༌ཁན༌བོ༌ ཤད༌ཨིན༌། ༼ཏེ༌གུན༌ནི༌ གྱབ༌གལ༌ལ༌ ཨིས༌ར༌ཨེལ༌པ༌གུན༌ སྐྱོབ༌ཁན༌ནི༌ ཕོ༌ཉ༌ མའེ༌ཀལ༌ ཅིག༌པོའེ༌ ངའ༌ རོགས༌ ཅོའ༌ནོག༌།”

11

1 “གྲ༌རི༌ཡས༌ མེ༌དིའ༌པ༌ གྱལ༌པོའེ༌ ཝང༌སྲུལ༌ལི༌ གོ༌མའེ༌ ལོའེ༌ ཏུས༌ ངའེ༌ ཕོ༌ཉའེ༌ འུ༌སྐྱོང༌ ཅིག༌ མའེ༌ཀལ༌ལ༌ རོགས༌ ཅོས༌ཏེ༌ སྐྱོབས༌པིན༌།༽”

སི༌རི༌ཡཱ༌ དང༌ ཨི༌ཇིབ༌བི༌ གྱལ༌པོ༌ གུན༌།

11:2-45

2 “ཏ༌ ངའེ༌ ཁྱོ༌རང༌ང༌ ཀྲང༌པོ༌བོ༌ སྔོན༌ ཅུག༌ཨིན༌། པར༌ཤིའ༌པ༌ ཞན༌ གྱལ༌པོ༌ སུམ༌མི༌ ཝང༌ སྲུལ༌ཨིན༌, ཏེ༌སྟིང༌ནེ༌ ཁོང༌ ཚང༌མའེ༌ སང༌ མང༌ང༌ ཆུག༌པོ༌ གྱལ༌པོ༌ ཞི༌པ༌ ཡོང༌ཨིན༌། ཁོ༌རང༌ངི༌ གྱུ༌ནོར༌ གྱུད༌ཏེ༌ ཁོ༌ ཝང༌ཅན༌ གྱུར༌ར༌ཅིག༌ ཁོའེ༌ ཞན༌ གྱལ༌པོ༌ ཚང༌མ༌ གརིས༌སི༌ གྱལ༌པོའེ༌ གྱབ༌གལ༌ ཅོ༌ཅེས༌ལ༌ ལང༌ཅུག༌ཨིན༌། 3 ཏེ༌ནེ༌ ཁྱུད༌ཅན༌ གྱལ༌པོ༌ཞིག༌ བིང༌ཏེ༌ ཝང༌ ཀྲག༌པོ༌ སྲུལ༌ཏེ༌ ཁོ༌རང༌ ཐད༌ཁན༌ ཅོ༌ཨིན༌། 4 ཝང༌སྲུལ༌ ཀྲག༌པོ༌ ཡོད༌དི༌ ཏུས༌ ཁོ༌ ཤི༌ཨིན༌ ཡང༌ ཁོའེ༌ གྱལ༌སྲིད༌ལ༌ པོ༌བུད༌ཏེ༌ ཁག༌ ཞི༌ གྱུར༌ཨིན༌། གྱལ༌པོའེ༌ པུར༌གྱུད༌གུན༌ནི༌ ཝང༌ མི༌སྲུལ༌ ཡ༌ ཁོ༌ ཙོགས༌ ཁྱུད༌ཅན༌ མི༌ཡོང༌ ཅིའ༌ཟེར༌ན༌ ཁོའེ༌ གྱལ༌སྲིད༌པོ༌ པ༌ཀྲག༌ནེ༌ ཕུད༌ཏེ༌ ཞན༌གུན༌ལ༌ ཏང༌ཨིན༌།

5 ཨི༌ཇིབ༌བི༌ གྱལ༌པོ༌ ཤེད༌ཅན༌ གྱུར༌ཨིན༌ ཨིན༌ནའང༌ ཁོའེ༌ མག༌སྤོན༌ ཅིག༌ཅིག༌ ཁོའེ༌ སང༌ ཁྱུད༌ཅན༌ གྱུར༌ཏེ༌ ཁོ༌རང༌ངི༌ གྱལ༌སྲིད༌དི༌ཀ༌ ཝང༌ ཀྲག༌པོ༌ སྲུལ༌ཨིན༌། 6 ལོ༌ ཁ༌ཅིག༌གི༌ སྟིང༌ནེ༌ སི༌རི༌ཡཱ༌ དང༌ ཨི༌ཇིབ༌བི༌ གྱལ༌པོ༌ གུན༌ནི༌ ཅིག༌ དང༌ ཅིག༌ག༌ རོགས༌ ཅོ༌ཅེས༌ལ༌ ཆད༌དོན༌ ཅོས༌ཏེ༌ ཨི༌ཇིབ༌བི༌ གྱལ༌པོའེ༌ ཁོ༌རང༌ངི༌ བུ༌མོ༌ སི༌རི༌ཡཱའེ༌ གྱལ༌པོའ༌ ན༌མ༌ ཏང༌ཨིན༌ ཨིན༌ནའང༌ ཆད༌དོན༌བོ༌ ཁྲངས༌པོ༌ མི༌ལུས༌ ཅིའ༌ཟེར༌ན༌ བུ༌མོ༌, ཁོའེ༌ མག༌པ༌, ཕྲུ༌གུ༌ དང༌ ཁོའ༌ ཆོགས༌སྐྱོར༌ ཅོ༌ཁན༌གུན༌ ཕིངས༌ཏེ༌ ཏང༌ཨིན༌།”

7 “ཁོའེ༌ གྱུད༌དི༌ ནང༌ནེ༌ བུ༌ཚ༌ ཅིག༌ ཨི༌ཇིབ༌བི༌ གྱལ༌པོ༌ གྱུར༌ཨིན༌ ཡང༌ ཁོའེ༌ མག༌མིའི༌ སི༌རི༌ཡཱའེ༌ གྱལ༌པོའ༌ མག༌ ཏངས༌ཏེ༌ ཕམ༌ཀལ༌ཨིན༌། 8 ཁོ༌ ལོགས༌ཏེ༌ ཡོང༌ ཟ༌ནེ༌ ཁོའེ༌ ཁོང༌གུན༌ནི༌ ལྷ༌ལྷ༌མོའེ༌ སྐུན༌དྲ༌གུན༌ ཡང༌ སེར༌ དང༌ མུལ༌ལི༌ ཅ༌ལག༌གུན༌ ཁུར༌ཏེ༌ ཨི༌ཇིབ༌བ༌ ཁྱོང༌ཨིན༌། ཁོའེ༌ སི༌རི༌ཡཱའེ༌ གྱལ༌པོ༌ ལོ༌ ཁ༌ཅིག༌གི༌ ཕིའ༌ ཅིག༌པོ༌ བོར༌ཨིན༌། 9 ཏེ༌ སྟིང༌ནེ༌ སི༌རི༌ཡཱའེ༌ གྱལ༌པོའེ༌ ཨི༌ཇིབ༌བི༌ གྱལ༌སྲིད༌དི༌ཀ༌ སྤུང༌གོལ༌ ཅོ༌ཨིན༌ ཨིན༌ནའང༌ ཁོ༌རང༌ངི༌ ཡུལ༌ལ༌ གྱོགས༌པ༌ ལོགས༌ཏེ༌ ཆ༌གོས༌ཨིན༌། 10 སི༌རི༌ཡཱའེ༌ གྱལ༌པོའེ༌ བུ༌ཚ༌གུན༌ནི༌ མག༌མི༌ མང༌པོ༌ ཛོམས༌ ཅུགས༌ཏེ༌ མག༌ ཏང༌ཅེས༌ལ༌ གྲལ༌གྲིག༌ ཅོ༌ཨིན༌། ཁོའེ༌ མག༌མི༌ མ༌མང༌པོ༌ ཨིས༌ར༌ཨེལ༌ གང༌པོའེ༌ ནང༌ང༌ ཆུ༌ལོག༌ ཡོང༌ཁན༌ ཙོགས༌ལ༌ ཕེལ༌ཏེ༌ ཨི༌ཇིབ༌བི༌ གྱལ༌པོའེ༌ གྱལ༌སའེ༌ གྱང༌སྐོར༌ ཚོག༌པ༌ ལེབ༌ཨིན༌།”

11 ཏེ༌ནེ༌ ཨི༌ཇིབ༌བི༌ གྱལ༌པོའ༌ སྲོ༌ སྲན༌ཏྲེ༌ ཡོངས༌ཏེ༌ སི༌རི༌ཡཱའེ༌ གྱལ༌པོའ༌ མག༌ ཏང༌ང༌ བིང༌ཨིན༌། ཁོའེ༌ གྱབ༌གལ༌ལ༌ སི༌རི༌ཡཱའེ༌ གྱལ༌པོའེ༌ མག༌མི༌ མ༌ མང༌པོའེ༌ ནོལ༌ཨིན༌ ཨིན༌ནའང༌ ཨི༌ཇིབ༌བི༌ གྱལ༌པོའེ༌ ཁོང༌གུན༌ལ༌ ཕམ༌ ཀལ༌ཨིན༌། 12 ཏེ༌ཟམ༌ མང༌པོ༌ མག༌མི༌ ཟུམས༌ཏེ༌ ཕམ༌ཀལ༌ པ༌སང༌ ཨི༌ཇིབ༌བི༌ གྱལ༌པོ༌ མ༌ ཕོ༌སོ༌ཅན༌ གྱུར༌ཏེ༌ སྟོང༌ཁྲག༌གི༌ ནང༌ང༌ མག༌མི༌གུན༌ སད༌ཨིན༌ ཨིན༌ནའང༌ ཁོའེ༌ གྱལ༌ཁ༌བོ༌ ཏུས༌རིང༌མོ༌ མི༌ ལུས༌ 13 ཅིའ༌ཟེར༌ན༌ ལོ༌ ཁ༌ཅིག༌གི༌ སྟིང༌ནེ༌ སི༌རི༌ཡཱའེ༌ གྱལ༌པོ༌ སྔུན༌ནི༌ སང༌ མང༌ང༌ མག༌མི༌ དང༌ ཚོན༌ཆ༌ ཉམ༌པོ༌ ཡང༌སྐྱར༌ མག༌ཏང༌ང༌ ཡོང༌ཨིན༌།”

14 “ཏེ༌ ཏུས༌ལ༌ ཨི༌ཇིབ༌བི༌ གྱལ༌པོའེ༌ གྱབ༌གལ༌ལ༌ ཞན༌ མང༌པོ༌ ལང༌ཨིན༌། ཞལ༌ཟིགས༌པོ༌ དྲན༌དྲའ༌ གྲུབ༌ཅེས༌ལ༌ ཏེ༌ནང༌ང༌ ཁྱོ༌རང༌ངི༌ མི༌གུན༌ནི༌ ཕྲོ༌ནེ༌ སྲོན༌ཇན༌ ནོལ༌ལ༌ ཐད༌ཁན༌ མང༌པོ༌ ཐེས༌ཏེ༌ ཨིན༌ནོག༌ ཨིན༌ནའང༌ ཁོང༌གུན༌ ཁྲངས༌པོ༌ མི༌ ལུས༌། 15 ཏེ༌ཏུས༌ལ༌ སི༌རི༌ཡཱའེ༌ གྱལ༌པོ༌ ཡོངས༌ཏེ༌ ཨི༌ཇིབ༌བི༌ གྱལ༌སའེ༌ ནང༌ང༌ ཞུག༌ཅེས༌ལ༌ ལམ༌ ཁྲེད༌ཁྲེད༌ རྩིགས༌ཏེ༌ ཏེ༌བོ༌ ང༌ཡོག༌ག༌ ལེན༌ཨིན༌། ཨི༌ཇིབ༌པ༌ མག༌མི༌གུན༌ལ༌ ཏེ༌བོ༌ སྒག༌ མི༌ཐུབ༌, མག༌མི༌ ཀྲག༌ཤོག༌ གུན༌ནའང༌ ཁོང༌གུན༌ནི༌ གྱབ༌གལ༌ལ༌ ནོལ༌ མི༌ཐུབ༌། 16 སྤུང༌གོལ༌ ཅོ༌ཁན༌གུན༌ནི༌ ཁོ༌རང༌གུན༌ ཐད༌ཁན༌ ཅོ༌ཨིན༌, སུའང༌ ཁོང༌གུན༌ནི༌ གྱབ༌གལ༌ལ༌ ནོལ༌ མི༌ཐུབ༌། ཁོ༌ ཨིས༌ར༌ཨེལ༌ལི༌ ས༌ཀྱད༌ ལྡེ༌མོའེ༌ ནང༌ང༌ ཚུགས༌ཏེ༌ ཏེ༌བོ༌ མེད༌ཁན༌ ཅོ༌ཅེས༌སི༌ ཝང༌ ཁོའ༌ ཡོད༌ཏེ༌ ཨིན༌ནོག༌། 17 ཁོའེ༌ ཁོ༌རང༌ངི༌ གྱལ༌སྲིད༌ གང༌པོའེ༌ མག༌མི༌ ཉམ༌པོ༌ སྤུང༌གོལ༌ ཅོས༌ཏེ༌ གོབ༌སྐོར༌ཅེས༌ལ༌ ཨི༌ཇིབ༌བི༌ གྱལ༌པོ༌ ཉམ༌པོ༌ ཐུན༌བྲེལ༌ ཅོ༌ཅེས༌སི༌ ཐབ༌ལྡིངས༌། ཁོའེ༌ ཨི༌ཇིབ༌བི༌ གྱལ༌སྲིད༌ མེད༌ཁན༌ ཅོ༌ཅེས༌ལ༌ ཁོ༌རང༌ངི༌ བུ༌མོ༌ ཁོའ༌ ན༌མ༌ ཏང༌ཨིན༌ ཨིན༌ནའང༌ ཏེ༌ ཐབས༌པོ༌ ཁྲངས༌པོ༌ མི༌ལུས༌། 18 ཏེ༌ནེ༌ སི༌རི༌ཡཱའེ༌ གྱལ༌པོའེ༌ གྱ༌ཚོའེ༌ ཐའ༌མའེ༌ ཡུལ༌གུན༌ལ༌ སྤུང༌གོལ༌ ཅོས༌ཏེ༌ གྱལ༌སའ༌ མང༌པོ༌ ང༌ཡོག༌ག༌ ཁྱོང༌ཨིན༌ ཨིན༌ནའང༌ མག༌མི༌ འུ༌སྐྱོང༌ཞིག༌གི༌ ཁོའ༌ ཕམ༌ཀལ༌ཏེ༌ ཁོའེ༌ ཕོ༌སོ༌བོ༌ མེད༌ཁན༌ ཅོ༌ཨིན༌ ཡང༌ ཞན༌གུན༌ལ༌ ཁོའེ༌ ཅོ༌ཁན༌ ཙོགས༌ ཁོའ༌ ཅོས༌ཏེ༌ ཁྲེལ༌བ༌ སྟན༌ཨིན༌། 19 ཏེ༌ནེ༌ སི༌རི༌ཡཱའེ༌ གྱལ༌པོ༌ ཁོ༌རང༌ངི༌ ཡུལ༌ལ༌ གྱང༌སྐོར༌ ཐོན༌པོ༌ ཡོད༌སའེ༌ ཁོ༌རང༌ངི༌ གྱལ༌ས༌ ལོགས༌ཏེ༌ ཆེན༌ ཨིན༌ནའང༌ ཁོའ༌ མག༌གི༌ ནང༌ང༌ ཕམ༌ ཀལ༌ཏེ༌ སད༌ཨིན༌།”

20 “ཁོའེ༌ སྟིང༌ནེ༌ ཡོང༌ཁན༌ནི༌ གྱལ༌པོའེ༌ ཁོ༌རང༌ངི༌ གྱལ༌སྲིད༌དི༌ སྤལ༌གུན༌ ལུས༌ཤུག༌ཅེས༌ལ༌ མི༌གུན༌ནི༌ཀ༌ ཁྲལ༌ ལྕིན༌ཏྲེ༌ ཀལ༌ཨིན༌། ཏུས༌ ཉུ༌ངུན༌ ཞིག༌གི༌ སྟིང༌ནེ༌ ཁོ༌ ཤི༌ཨིན༌ ཨིན༌ནའང༌ མག༌ ཡ༌ ཛིང༌མོའེ༌ ཞས༌ཏེ༌ མི༌ཤི༌།”

21 “ཁོའེ༌ སྟིང༌ནེ༌ གྱལ༌པོ༌ གྱུར༌ཁན༌བོ༌ གྱལ༌གྱུད༌ནེ༌ མན༌ཁན༌ ངན༌པ༌ མི༌ཞིག༌ ཡོང༌ཨིན༌། ཞི༌དེ༌ ཡོད༌ཏུས༌ མི༌གུན༌ལ༌ ཁས༌པ༌ ཉམ༌པོ༌ སྐྱོན༌ ཀོལ༌ཏེ༌ ཁོ༌ གྱལ༌པོ༌ གྱུར༌ཨིན༌། 22 ཏེ༌ནེ༌ ཁོའེ༌ མག༌མི༌གུན༌ནི༌ ཁོའ༌ གྱབ༌གལ༌ ཅོ༌ཁན༌ནི༌ མག༌མི༌གུན༌ སད༌ཨིན༌། ཁོང༌གུན༌ནི༌ དཀོན༌མཆོག༌གི༌ བླ༌མ༌ ཆེན༌མོའང༌ སད༌ཨིན༌། 23 ཁོའེ༌ གོབ༌སྐོར༌ར༌ལ༌ ཞན༌ ཝང༌སྲུལ༌པ༌གུན༌ ཉམ༌པོ༌ ཐུན༌བྲེལ༌ལི༌ ཁ༌ཆད༌ ཅོ༌ཨིན༌། ཁོའ༌ ཆོགས༌སྐྱོར༌ ཅོ༌ཁན༌ ཉུང༌ངུན༌ཞིག༌ མ༌ནེ༌ མེད༌ནའང༌ ཁོ༌ མ༌ ཤེད༌ཅན༌ ཝང༌ སྲུལ༌པ༌ གྱུར༌ཨིན༌། 24 ཆུག༌པོ༌ ཡུལ༌གུན༌ནི༌ ནང༌ང༌ ཞི༌དེ༌ དང༌ ཡར༌གྱས༌ ཡོད༌ཏུས༌ ཏེ༌གུན༌ནི༌ཀ༌ སྤུང༌གོལ༌ ཅོས༌ཏེ༌ ཁོའེ༌ ཕ༌མེས༌པོ༌གུན༌ ཁྲངས༌པོ༌ མ༌ ལུས༌ཁན༌ནི༌ ལས༌གུན༌ གྲུབ༌ཅུག༌ཨིན༌། མག༌གི༌ ནང༌ང༌ ཕམ༌ཀལ༌ཁན༌གུན༌ནི༌ ཀ༌ནེ༌ ཅོམས༌ཁན༌ གྱུ༌ནོར༌ དང༌ ས༌ཀྱད༌གུན༌ ཁོའ༌ ཆོགས༌སྐྱོར༌ ཅོ༌ཁན༌གུན༌ལ༌ བགོས༌ཏེ༌ ཏང༌ཨིན༌ ཡང༌ ཁོའེ༌ གྱལ༌ས༌གུན༌ ཁྲེས༌ཏོར༌ ཅོ༌ཅེས༌ལ༌ ཐབས༌ལྡིང༌ཨིན༌། ཨིན༌ནའང༌ ཁོའེ༌ ཝང༌སྲུལ༌ལི༌ ཏུས༌ རིང༌མོ༌ མི༌ལུས༌།

25 ཨི༌ཇིབ༌བི༌ གྱལ༌པོའ༌ སྤུང༌གོལ༌ ཅོ༌ཅེས༌ལ༌ ཁོའེ༌ སྟོབས༌ དང༌ སྤོས༌པ༌ ཉམ༌པོ༌ མག༌མི༌ ཆེན༌མོ༌ ལྡུམ༌ཨིན༌། ཨི༌ཇིབ༌བི༌ གྱལ༌པོའེ༌ མ༌ སྟོབས༌ཅན༌ མག༌མི༌ མང༌པོ༌ ཉམ༌པོ༌ ནོལ༌ཅེས༌ལ༌ གྲལ༌གྲིག༌ ཅོ༌ཨིན༌ ཨིན༌ནའང༌ ཁོའེ༌ གྱབ༌གལ༌ལ༌ ཅུས༌ངན༌གུན༌ ལྡིང༌ཅེས༌པོའེ༌ ཁོའ༌ གྱལ༌ཁའ༌ མི༌ཐོབ༌། 26 གྱལ༌པོ༌ ཉམ༌པོ༌ ཟན༌ ཟའ༌ཁན༌གུན༌ནི༌ ཁོ༌ མེད༌ཁན༌ ཅོ༌ཅེས༌སི༌ རྩོན༌གྲུས༌ ཅོ༌ཨིན༌། ཁོའེ༌ མག༌མིའ༌ ཕམ༌ ཀྲག༌པོ༌ ཀལ༌ཏེ༌ མག༌གི༌ ནང༌ང༌ མང༌པོ༌ ཤི༌ཨིན༌། 27 ངན༌ སེམས༌ཅན༌ནི༌ གྱལ༌པོ༌ ཉིས༌ཀོ༌ ཅོག༌ཙེ༌ ཅིག༌གི༌ཀ༌ དུགས༌ཏེ༌ ཟན༌ ཟེན༌ ཅིག༌ དང༌ ཅིག༌ག༌ ཟུན༌ ཏང༌ཨིན༌ ཨིན༌ནའང༌ ཏེ༌བོ༌ ཁྲངས༌པོ༌ མི༌ལུས༌ ཅིའ༌ཟེར༌ན༌ ལྡམ༌མ༌ ཛད༌ཁན༌ནི༌ ཏུས༌སི༌ཀ༌ ཁོང༌གུན༌ནི༌ ཐའ༌མ༌ ལེབ༌ཨིན༌། 28 སི༌རི༌ཡཱའེ༌ གྱལ༌པོ༌ གྱུ༌ནོར༌ མང༌པོ༌ ཉམ༌པོ༌ ཁོ༌རང༌ངི༌ ཡུལ༌ལ༌ ལོགས༌ཏེ༌ ཆེན༌ ཡོད༌ ཟ༌ནེ༌ ཁའེ༌ སེམས༌སི༌ ནང༌ང༌ དཀོན༌མཆོག༌གི༌ ཆད༌དོན༌ ཁ༌ ཉན༌ཁན༌ ཏམ༌པ༌ མི༌གུན༌ནི༌ ཆོགས༌ལ༌ ངན༌པ༌ ལངས༌ཏེ༌ ཁོའེ༌ ཁོང༌གུན༌ལ༌ ནོད༌པ༌ མང༌པོ༌ སྐྱལ༌ཨིན༌།”

29 “ལྡམས༌ཁན༌ནི༌ ཏུས༌སི༌ཀ༌ ཁོའེ༌ ཡང༌སྐྱར༌ ཨི༌ཇིབ༌བ༌ སྤུང༌གོལ༌ ཅོ༌ཨིན༌ ཨིན༌ནའང༌ འི༌ཏུས༌ ཇུག༌བྲས༌པོ༌ སྔུན༌ནི༌ སང༌ སོ༌སོ༌ ཡོང༌ཨིན༌། 30 རོམ༌མི༌ མག༌གི༌ གྲུ༌ཟིང༌གུན༌ནི༌ ཁོའེ༌ གྱབ༌གལ༌ ཅོ༌ཅེས༌པའེ༌ ཁོའེ༌ སེམ༌སྟོབས༌ ཆག༌ཨིན༌། ཏེ༌བོའེ༌ཕིའ༌ ཁོའེ༌ དཀོན༌མཆོག༌གི༌ ཆད༌དོན༌ ཁ༌ ཉན༌ཁན༌ནི༌ ཏམ༌པ༌ མི༌གུན༌ནི༌ གྱབ༌གལ༌ལ༌ ཁོ༌རང༌ངི༌ སྲོ༌ སྲུག༌ཨིན༌། ཁོའེ༌ དཀོན༌མཆོག༌གི༌ ཏམ༌པ༌ ཆད༌དོན༌ ཕང༌ཁན༌གུན༌ལ༌ རྩི༌ཝ༌ ཏང༌ཨིན༌།”

31 “ཁོའེ༌ མག༌མི༌གུན༌ནི༌ ཏམ༌པ༌ ཆོད༌ཁང༌ ང༌ཡོག༌ག༌ ཁྱོངས༌ཏེ༌ ཏེ༌བོ༌ ཚི༌ཏུ༌ ཅོ༌ཨིན༌། ཞག༌ཏང༌ངི༌ ཆོད༌པ༌ ཕུལ༌ཅེས༌གུན༌ སྒག༌ཨིན༌ ཡང༌ ཏེ༌ ནང༌ང༌ ཁམ༌ལོག༌ ཚི༌ཏུ༌ ཅོ༌ཁན༌བོ༌ བོར༌ཏེ༌ ཆོད༌ཁང༌ ཚི༌ཏུ༌ གྱུར༌ ཅུག༌ཨིན༌། 32 ཁོའེ༌ སྐྱོན༌ ཀོལ༌ཏེ༌ ཏད༌པ༌ ཕང༌ཁན༌གུན༌ ཁོ༌རང༌ངི༌ ཆོགས༌ལ༌ ཁྱོངས༌ཏེ༌ ཁོ༌ ཐད༌ཁན༌བོ༌ ཅོ༌ཅུག༌ཨིན༌ ཨིན༌ནའང༌ དཀོན༌མཆོག༌ ཤེས༌ཁན༌གུན༌ ཏད༌པའེ༌ ནང༌ང༌ སྟན༌པོ༌ དུགས༌ཏེ༌ ཁོའེ༌ གྱབ༌ནེ༌ མི༌ཆ༌།”

33 “ཤེས༌རབས༌ཅན༌གུན༌ནི༌ མང༌པོའ༌ ལབ༌ཞ༌ ཏང༌ཨིན༌ ཨིན༌ནའང༌ ཏུས༌ ཉུ༌ངུན༌ཞིག༌གི༌ ཕིའ༌ ཁོང༌གུན༌ ར༌འི༌ ཉམ༌པོ༌ སད༌ཨིན༌ ཡ༌ མེའ༌ སྲག༌ཨིན༌ ཡ༌ ཁོང༌གུན༌ ཅོམ༌ཨིན༌ ཡ༌ ཙོན༌ཁང༌ངི༌ ནང༌ང༌ ཀག༌ཨིན༌། 34 ཁོང༌གུན༌ལ༌ རྡུག༌ངལ༌ ཐོང༌ ཟ༌ནེ༌ ཁོང༌ང༌ རོགས༌ ཙ༌པིག༌ ཐོབ༌ཨིན༌ ཨིན༌ནའང༌ ཁོང༌གུན༌ནི༌ ཕྲོ༌ནེ༌ ཁ༌ཅིག༌གི༌ དོད༌པ༌ ངན༌པ༌ ཉམ༌པོ༌ རོགས༌ ཅོ༌ཨིན༌། 35 ཞན༌ མང༌པོ༌ ཏམ༌པ༌ གྱུར༌ཅེས༌སི༌ ཕིའ༌ ཐའ༌མའེ༌ ཏུས༌ ཚོག༌པ༌ ཤེས༌རབས༌ཅན༌ ཁ༌ཅིག༌ ཤི༌ གོས༌ཨིན༌ ཅིའ༌ཟེར༌ན༌ ལྡམས༌ཁན༌ནི༌ ཏུས༌ ལེབ༌ཅེས༌ ཨིན༌ནོག༌།”

36 “ཏེ༌ནེ༌ སི༌རི༌ཡཱའེ༌ གྱལ༌པོའེ༌ ཁོ༌རང༌ ཐད༌ཁན༌ ཅོ༌ཨིན༌། ཁོའེ༌ ཁོ༌རང༌ང༌ སྤལ༌ ཏངས༌ཏེ༌ ཁོ༌རང༌ ལྷ༌ལྷ༌མོ༌ ཚང༌མའེ༌ སང༌ ཀྲག༌ག༌ ཐེན༌ ཡང༌ ཀུན༌ཝང༌ དཀོན༌མཆོག༌གའང༌ དད༌ལོག༌ ཞུ༌ཨིན༌། དཀོན༌མཆོག༌གི༌ ཆད༌པའེ༌ ཏུས༌ ལེབ༌ལེབ༌ ཚག༌པ༌ ཁོའེ༌ ཡར༌གྱས༌ ཅོ༌ཨིན༌ ཅིའ༌ཟེར༌ན༌ དཀོན༌མཆོག༌གི༌ ཐབས༌ལྡིང༌ང༌ ཛད༌ཁན༌བོ༌ གྲུབ༌གོས༌། 37 གྱལ༌པོའེ༌ ཁོ༌རང༌ངི༌ ཕ༌མེས༌པོ༌གུན༌ནི༌ ལྷ༌ལྷ༌མོ༌ ཡ༌ བུ༌མོ༌གུན༌ནི༌ ཅམས༌པ༌ ཅོ༌ཁན༌ ལྷ༌ ཡ༌ ཞན༌ ལྷ༌ལྷ༌མོ༌གུན༌ལ༌ རྩི༌ཝ༌ མི༌ཏང༌ ཅིའ༌ཟེར༌ན༌ ཁོའེ༌ ཁོ༌རང༌ ཁོང༌ ཚང༌མའེ༌ སང༌ ཀྲག༌པོ༌ ཐེས༌ཏེ༌ ཕོ༌སོ༌ ཅོའ༌ནོག༌། 38 ཏེ༌གུན༌ནི༌ ཚབས༌ལ༌ ཁོའེ༌ གྱང༌སྐོར༌ ཐོན༌པོའེ༌ གྱལ༌ས༌ སྐྱོབ༌ཁན༌ནི༌ ལྷའ༌ རྩི༌ཝ༌ ཏང༌ཨིན༌ ཡང༌ ཁོའེ༌ ཕ༌མེས༌པོ༌གུན༌ནི༌ མ༌ཤེས༌ཁན༌ནི༌ ལྷའ༌ སེར༌, མུལ༌, གྱན༌ཆ༌ དང༌ ཞན༌ རིན༌ཅན༌ སྐྱེས༌གུན༌ ཕུལ༌ཏེ༌ རྩི༌ཝ༌ ཏང༌ཨིན༌། 39 ཞན༌ ལྷ༌ལྷ༌མོའེ༌ རོགས༌ ལེན༌ཏེ༌ ཁོའེ༌ གྱང༌སྐོར༌ ཐོན༌པོ༌ཅན༌ནི༌ གྱལ༌ས༌གུན༌ནི༌ཀ༌ སྤུང༌གོལ༌ ཅོ༌ཨིན༌ ཡང༌ ཁོའེ༌ ཆོགས༌པ༌གུན༌ལ༌ རྩི༌ཝ༌ ཀྲག༌པོ༌ ཏངས༌ཏེ༌ ཁོང༌གུན༌ ཝང༌སྲུལ༌པ༌ སྐོ༌ཨིན༌། ཁོང༌གུན༌ལ༌ རྔན༌པའེ༌ ཚུལ༌ལ༌ ས༌ཀྱད༌གུན༌ བགོས༌ཏེ༌ ཏང༌ཨིན༌།”

40 “སྟིང༌ཇུག༌གི༌ ཏུས༌ལ༌ ཨི༌ཇིབ༌བི༌ གྱལ༌པོའེ༌ སི༌རི༌ཡཱའེ༌ གྱལ༌པོའ༌ མག༌ ཏང༌ཨིན༌ ཨིན༌ནའང༌ ཁོའེ༌ རྟ༌རེལ༌ དང༌ རྟའེ༌ཀ༌ ཞོན༌ཁན༌ ཡང༌ མག༌གི༌ གྲུ༌ཟིང༌ མང༌པོ༌ ཉམ༌པོ༌ ཨི༌ཇིབ༌བི༌ གྱལ༌པོའ༌ སྤུང༌གོལ༌ ཀྲག༌པོ༌ ཅོ༌ཨིན༌། ཆུ༌ལོག༌ ཡོང༌ང༌ ཙོགས༌ལ༌ ཁོ༌ གྱལ༌ས༌ མང༌པོའེ༌ ནང༌ང༌ ཞུགས༌ཏེ༌ མི༌གུན༌ སད༌ཨིན༌། 41 ཁོའེ༌ ལྡེ༌མོ༌ ནས༌ས༌ ཨིས༌ར༌ཨེལ༌ལི༌ཀའང༌ སྤུང༌གོལ༌ ཅོ༌ཨིན༌། གྱལ༌ཁམས༌ མང༌པོ༌ མེད༌ཁན༌ ཆེན༌ ཨིན༌ནའང༌ ཨི༌དོམ༌པ༌ དང༌ མོ༌འབ༌པ༌ ཡང༌ ཨ༌མོན༌པའེ༌ འུ༌སྐྱོང༌གུན༌ ཤོར༌ ཉན༌ཨིན༌། 42 ཁོའེ༌ ཡུལ༌ མང༌པོ༌ ང༌ཡོག༌ག༌ ཁྱོང༌ཨིན༌, ཨི༌ཇིབ༌པ༌གུན༌ནའང༌ ཁོའེ༌ ཀ༌ནེ༌ མི༌ ཐར༌། 43 ཁོའེ༌ ཨི༌ཇིབ༌བི༌ སེར༌, མུལ༌ དང༌ ཞན༌ གྱུ༌ནོར༌ ཚང༌མ༌ ཁོ༌རང༌ངི༌ ཝང༌ངི༌ ཡོག༌ག༌ ལེན༌ཨིན༌། ལི༌བི༌ཡན༌པ༌ དང༌ ཨི༌ཐིའོ༌པིའ༌པ༌ ཁོའེ༌ ཝང༌སྲུལ༌ལི༌ ཡོག༌ག༌ ཡོང༌ཨིན༌། 44 ཨིན༌ནའང༌ ཤར༌ ཆོགས༌ དང༌ བྱང༌ ཆོགས༌ནེ༌ འུ༌ཡ༌ གྱུགས༌ཏེ༌ ཁོ༌ ཇིགས༌ཅུགས༌ ཡང༌ ཁོ༌ སྲོ༌ སྲན༌ཏྲེ༌ ནང༌ང༌ ཁྲེས༌ཏོར༌ ཅོའ༌ བིངས༌ ཡང༌ ངན༌པའེ༌ ཚུལ༌ལ༌ མི༌ མང༌པོ༌ སད༌ཨིན༌། 45 ཁོའེ༌ གྱལ༌པོའེ༌ ཀུར༌བོ༌ མེ༌གྲི༌ཏྲེ༌རི༌ཡན༌ ཚོ༌ དང༌ ཡེ༌རུ༌ཤ༌ལེམ༌མི༌ ཏམ༌པ༌ ཆོད༌ཁང༌ རྩིགས༌ཁན༌ནི༌ རི༌ པར༌ལ༌ ཙུག༌ཨིན༌། ཨིན༌ནའང༌ ཁོ༌ མེད༌ཁན༌ ཆ༌ཅེས༌སི༌ ཏུས༌པོ༌ ལེབ༌ཨིན༌ ཡང༌ ཁོའ༌ སུའིང༌ རོགས༌ མི༌ཅོ༌།”

12

ཐའ༌མའེ༌ ཏུས༌།

12:1-13

1 “ཏེ༌ཏུས༌, ཁྱོ༌རང༌ངི༌ མི༌གུན༌ སྐྱོབ༌ཁན༌ ཕོ༌ཉ༌ འུ༌སྐྱོང༌ མའེ༌ཀལ༌ སྐྱོད༌ཨིན༌། ཇིག༌རྟེན༌ ཞང༌ང༌ ཛད༌པ༌ནེ༌ ཕར༌ལ༌ མ༌ཇུང༌ཁན༌ནི༌ རྡུག༌ངལ༌ལི༌ ཏུས༌ ཇུང༌ཨིན༌། ཨིན༌ནའང༌ དཀོན༌མཆོག༌གི༌ སྤེ༌ཆའེ༌ ནང༌ང༌ མིང༌ བྲིའ༌ ཛད༌ཁན༌ ཁྱོ༌རང༌ངི༌ མི༌གུན༌ སྐྱོབ༌བ༌ ཛད༌ཨིན༌། 2 སྔུན༌ལ༌ ཤི༌ཏེ༌ སུབས༌ཁན༌ མ༌ མང༌པོ༌ སོན༌ཏེའ༌ ལང༌ང༌ ཛད༌ཨིན༌, ཁ༌ཅིག༌ ཐའ༌མེད༌པའེ༌ མི༌ཚེའེ༌ ནང༌ང༌ ཡང༌ ཁ༌ཅིག༌ ཁྲེལ༌བ༌ ཉམ༌པོ༌ ཐའ༌མེད༌པའེ༌ ཉལ༌ཝའེ༌ ནང༌ང༌ ལང༌ཨིན༌། 3 ཤེས༌རབས༌ཅན༌གུན༌ ནམ༌ཁའེ༌ འོད༌ ཙོགས༌ ལྡང༌ཤན༌ ཡང༌ མི༌གུན༌ ཀྲང༌པོ༌ ཆོགས༌ལ༌ ཁྲིད༌ཁན༌ མང༌པོ༌ སྐར༌མ༌ ཙོགས༌ལ༌ ཏུས༌གྱུན༌ བར༌ཨིན༌། 4 ཨིན༌ནའང༌ དཱ༌ནི༌ཨེལ༌ ཁྱོ༌རང༌ངི༌ འི༌ སྤེ༌ར༌གུན༌ བྲིས༌ ཡང༌ སྲིལ༌ཏེ༌ ཐེ༌ཙེ༌ གྱབས༌ཏེ༌ ཐའ༌མའེ༌ ཏུས༌ ཚོག༌པ༌ བོར༌། མི༌མང༌པོ༌ འི༌ངོ༌ འ༌ངོ༌ ཚང༌མ༌ལ༌ ཆེན༌ ཡང༌ ཁོང༌གུན༌ལ༌ ལས༌ མང༌པོ༌ ལོབས༌ཏེ༌ རིག༌པའེ༌ ནང༌ང༌ གྱས༌ཨིན༌།”

5 “ཏེ༌ནེ༌ ང༌ དཱ༌ནི༌ཨེལ༌ལི༌ ལྟས༌པ༌, ངའ༌ ལྩངས༌པོའེ༌ ཐའ༌མ༌ ཉིས༌ཀོའེ༌ཀ༌ ཡང༌ ཕོ༌ཉ༌ ཉིས༌ ཞངས༌ཏེ༌ ཐོང༌། 6 ཕོ༌ཉ༌ ཅིག༌པོའེ༌ རས༌ ཀུས༌པོའེ༌ ཀོས༌ གོན༌ཁན༌, ལྩངས༌པོའེ༌ ཆུའི༌ ཁེ༌ཐོག༌ག༌ ཡོད༌ཁན༌བོའ༌ མོལས༌, “འི༌ ཇིགས༌ནང༌ དང༌ ཧ༌ལས༌ཤེས༌སི༌ ལྟས༌གུན༌ ཇུང༌ཅེས༌ལ༌ ཏུས༌ ཙམ༌ཤིག༌ གོར༌ཨིན༌?”

7 རས༌ ཀུས༌པོའེ༌ ཀོས༌ གོན༌ཁན༌, ལྩངས༌པོའེ༌ ཆུའི༌ ཁེ༌ཐོག༌ག༌ ཡོད༌ཁན༌བོའེ༌ ཁོང༌རང༌ངི༌ ཆག༌ ཉིས༌ཀོ༌ ནམ༌ཁའ༌ སྟགས༌ཏེ༌ ཏུས༌གྱུན༌ སོན༌པོ༌ ཞུགས༌ཁན༌ནི༌ ཚན༌ནི༌ ནང༌ང༌ ནའ༌ ཁུར༌ཏེ༌ མོལས༌, “ཏེ༌བོ༌ ལོ༌ སུམ༌ དང༌ ཕེད༌། རྡུག༌ངལ༌ སྟན༌ཁན༌གུན༌ནི༌ གྱབ༌གལ༌ལ༌ དཀོན༌མཆོག༌གི༌ ཏམ༌པ༌ མི༌གུན༌ནི༌ སྟོབས༌ དང༌ ཁྱུད༌ ཚང༌མ༌ མེད༌ཁན༌ ཆའ༌ཅིག༌, འི༌ ཚང༌མ༌ གྲུབ༌ཨིན༌།”

8 ངའེ༌ ཁོང༌ངི༌ མོལ༌ཁན༌བོ༌ ཚོར༌ ཨིན༌ནའང༌ ཧ༌མ༌གོ༌། ཏེ༌བོའེ༌ཕིའ༌ ངའེ༌ ཏྲིས༌པིན༌, “གཙོ༌བོ༌ལེ༌, འི༌གུན༌ནི༌ ཇུག༌བྲས༌པོ༌ ཀ༌ཟུག༌ཤིག༌ ཡོང༌ཨིན༌?”

9 ཁོང༌ངི༌ ལན༌ སལས༌, “དཱ༌ནི༌ཨེལ༌ ཁྱོ༌རང༌ ཞི༌དེ༌ ཉམ༌པོ༌ སོང༌ ཡང༌ འི༌ ཚང༌མ༌ ཐའ༌མའེ༌ ཏུས༌ ཚོག༌པ༌ ཐེ༌ཙེ༌ གྱབས༌ཏེ༌ སང༌ཝའེ༌ ནང༌ང༌ བོར༌། 10 མི༌མང༌པོ༌ ཁྲུས༌ཏེ༌ རྩང༌མ༌ ཅོས༌ཏེ༌ ལག༌མོ༌ ཀར༌པོ༌ ཅོ༌ཨིན༌ ཨིན༌ནའང༌ ངན༌པ༌གུན༌ནི༌ ཏ༌རུང༌ངའང༌ ངན༌པ༌ ཅོ༌ཅེས༌ མི༌ཕང༌། ངན༌པ༌གུན༌ལ༌ ཧ༌མི༌གོ༌ ཨིན༌ནའང༌ ཤེས༌རབས༌ཅན༌གུན༌ལ༌ ཧ༌གོ༌ཨིན༌།”

11 ཞག༌ཏང༌ངི༌ ཆོད༌པ༌ ཕུལ༌ཅེས༌གུན༌ སྒགས༌ཏེ༌ ཏེ༌ ཁམ༌ལོག༌ ཚི༌ཏུ༌ ཅོ༌ཁན༌བོ༌ ཆོད༌ཁང༌ངི༌ ནང༌ང༌ བོར༌ཏེ༌ ཞག༌ 1,290 ཆེན༌། 12 ཞག༌ 1,335 སྟིང༌ཇུག༌ ཚོག༌པ༌ སྲུངས༌ཏེ༌ དུག༌ཁན༌གུན༌ ཅིན༌ལབས༌ཅན༌ ཨིན༌།”

13 “ཏེ༌བོའེ༌ཕིའ༌ སོན༌ཏེའ༌ ལུས༌ལུས༌ ཁྱོ༌རང༌ངི༌ ཏད༌པ༌ དཀོན༌མཆོག༌གི༌ཀ༌ སྟན༌པོ༌ བོར༌། ཁྱོ༌རང༌ ཤི༌ཨིན༌ ཨིན༌ནའང༌ ཐའ༌མའེ༌ ཏུས༌ལ༌ ཐེན༌ཏེ༌ བོར༌ཁན༌ནི༌ ནོར༌སྐལ༌ ལེན༌ཅེས༌ལ༌ ཁྱོ༌རང༌ སོན༌ཏེའ༌ ལང༌ཨིན༌།”

མད༌ཐཱ༌

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

མད༌ཐཱའེ༌ བྲིའ༌ཛད༌ཁན༌ནི༌ གའ༌མོའེ༌ ནས༌ཚུལ༌།

མད༌ཐཱའེ༌ སྤེ༌ཆའེ༌ སྐོར༌།

གོ༌མའེ༌ ཆོས༌ཚོགས༌སི༌ འུ༌སྐྱོང༌གུན༌ནི༌, འི༌ སྤེ༌ཆ༌བོ༌ གཙོ༌བོ༌ ཡེ༌ཤུའི༌ སྐུ༌ཚབས༌ རྕུག༌ཉིས༌སི༌ ནང༌ནེ༌ ཅིག༌, མད༌ཐཱའེ༌ བྲིས༌ཏེ༌ ཨིན༌ཁན༌བོའེ༌ སྤང༌པོ༌ ཏང༌ང༌ནོག༌། མད༌ཐཱ༌ ཁྲལ༌ནེན༌ཁན༌ཞིག༌ ཨིན༌པིན༌, ཡེ༌ཤུའི༌ ཏུས༌ལ༌ ཁོ༌ ཨིས༌ར༌ཨེལ༌ལི༌ ནང༌ང༌ ཡོད༌པིན༌, ཀ༌བོའ༌ ཡེ༌ཤུའི༌ ངའེ༌ གྱབ༌ནེ༌ བྲངས༌ཏེ༌ ངའེ༌ སྐུ༌ཚབས༌གུན༌ནི༌ ནང༌ནེ༌ ཅིག༌ གྱུར༌ མོལས༌།

འི༌ སྤེ༌ཆ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 17 ནི༌ ཉེ༌ཁོར༌ལ༌ བྲིའ༌ ཛད༌ཏེ༌ ཨིན༌ནོག༌། འི༌ སྤེ༌ཆ༌བོ༌ མད༌ཐཱའེ༌ ཁག༌ཅན༌ ཅོས༌ཏེ༌ མང༌ཆེའ༌ ཡ༌ཧུ༌དཱ༌པ༌, ཏེ༌ནེ༌ ཡ༌ཧུ༌དཱ༌པའེ༌ ཆོས༌ ཤེས༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའ༌ བྲིའ༌ ཛད༌ཏེ༌ ཨིན༌ཁན༌བོ༌ སལ༌པོ༌ ཧ༌གོའ༌ནོག༌།

མད༌ཐཱའེ༌ དོད༌པ༌ ནི༌, སུང༌རབས༌ སྙིང༌པའེ༌ ནང༌ང༌ དཀོན༌མཆོག༌གི༌ མ༌ཤི༌ཀ༌, སྐྱབ༌གོན༌ དང༌ གྱལ༌པོ༌ སྐྱོད༌ཅེས༌སི༌ ལུང༌སྟན༌ ཛད༌ཁན༌བོ༌, ཡེ༌ཤུ༌ ཁོང༌རང༌ ཨིན༌ཁན༌ སིལ༌ཁན༌གུན༌ལ༌ ཧ༌གོ༌ཅུག༌ཅེས༌ ཨིན༌ནོག༌།

མད༌ཐཱའེ༌, ཡེ༌ཤུའི༌ ཤི༌ཁན༌གུན༌ སོན༌ཏེའ༌ ལང༌ཅུག༌ཅེས༌, ནད༌པ༌གུན༌ ཕན༌ཅུག༌ཅེས༌, རྡུད༌ ཞུགས༌ཁན༌གུན༌ ཕིང༌ཅེས༌ དང༌, ལུང༌ཚུབ༌ ཆད༌ཅུག༌ཅེས༌སི༌ ཆག༌ལས༌གུན༌ ཛད༌ཏེ༌ དཀོན༌མཆོག༌ ཙོགས༌སི༌ ཝང༌ཆ༌ དང༌ ཤེད༌ ཡོད༌ཁན༌བོ༌ ང༌དང༌གུན༌ལ༌ སྟན༌ན༌ནོག༌། ཨིན༌ནའང༌ ཁོང༌ངི༌ ཆག༌ལས༌ ཀྲག༌ཤོག༌པོ༌ མི༌གུན༌ སྡིག༌པའེ༌ ཀ༌ནེ༌ ཐར༌ཅུག༌ཏེ༌ གྱལ༌ཁམས༌ཞིག༌ ཅོའ༌ ཛད༌ཅེས༌པོ༌ ཨིན༌, ཀ༌གུན༌ དཀོན༌མཆོག༌ ཉམ༌པོ༌ ནམ༌ཁའེ༌ ནང༌ང༌ ཏུས༌གྱུན༌ དུག༌ཨིན༌།

འི༌ སྟིང༌ཇུག༌པོའེ༌ཀ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ ཇིག༌རྟེན༌ནི༌ ཁག༌ ཚང༌མ༌ སོང༌ཏེ༌ མི༌གུན༌ལ༌ ཡེ༌ཤུའི༌ཀ༌ ཏད༌པ༌ ཅོས༌ཏེ༌ ཁོང༌ང༌ བྲང༌ཤེས༌ལ༌ ཆོས༌ ཤོད༌ ཟེར༌ཏེ༌ སྟིང༌ཇུག༌གི༌ བཀའ༌བོ༌ སལས༌།

1

གཙོ༌བོ༌ ཡེ༌ཤུའི༌ ཕ༌མེས༌པོ༌གུན༌།

1:1-17

1 འི༌བོ༌ ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཕ༌མེས༌པོ༌གུན༌ནི༌ ཐོ༌ཨིན༌, ཁོང༌ གྱལ༌པོ༌ དཱ༌བིད༌ དང༌ ཨབ༌ར༌ཧམ༌མི༌ པུར༌གྱུད༌ ཨིན༌ནོག༌།

2 ཨབ༌ར༌ཧམ༌ ནི༌ ཨི༌སཱག༌གི༌ ཨ༌བ༌ ཨིན༌པིན༌།

ཨི༌སཱག༌ ནི༌ ཡ༌ཀོབ༌བི༌ ཨ༌བ༌ ཨིན༌པིན༌།

ཡ༌ཀོབ༌ ནི༌ ཡ༌ཧུ༌དཱ༌ དང༌ ཁོའེ༌ ཨ༌ཅོ༌ནོ༌ ཚང༌མའེ༌ ཨ༌བ༌ ཨིན༌པིན༌།

3 ཡ༌ཧུ༌དཱ༌ ནི༌ ཕེ༌རེས༌ དང༌ ཟེ༌རཧ༌ གུན༌ནི༌ ཨ༌བ༌,

ཡང༌ ཁོང༌གུན༌ནི༌ ཨ༌མ༌ ནི༌ ཐ༌མར༌ ཨིན༌པིན༌།

ཕེ༌རེས༌ ནི༌ ཧེས༌རོན༌ནི༌ ཨ༌བ༌ ཨིན༌པིན༌།

ཧེས༌རོན༌ ནི༌ རམ༌མི༌ ཨ༌བ༌ ཨིན༌པིན༌།

4 རམ༌ ནི༌ ཨམ༌མི༌ན༌དབ༌བི༌ ཨ༌བ༌ ཨིན༌པིན༌།

ཨམ༌མི༌ན༌དབ༌ ནི༌ ན༌ཧ༌ཤོན༌ནི༌ ཨ༌བ༌ ཨིན༌པིན༌།

ན༌ཧ༌ཤོན༌ ནི༌ སལ༌མོན༌ནི༌ ཨ༌བ༌ ཨིན༌པིན༌།

5 སལ༌མོན༌ ནི༌ བོ༌ཨཟ༌ཟི༌ ཨ༌བ༌,

ཡང༌ ཁོའེ༌ ཨ༌མ༌ ནི༌ ར༌ཧབ༌ ཨིན༌པིན༌།

བོ༌ཨཟ༌ ནི༌ ཨོ༌བེད༌དི༌ ཨ༌བ༌,

ཡང༌ ཁོའེ༌ ཨ༌མ༌ ནི༌ རུཐ༌ ཨིན༌པིན༌།

ཨོ༌བེད༌ ནི༌ ཡེ༌ཤེའེ༌ ཨ༌བ༌ ཨིན༌པིན༌།

6 ཡེ༌ཤེ༌ ནི༌ གྱལ༌པོ༌ དཱ༌བིད༌དི༌ ཨ༌བ༌ ཨིན༌པིན༌།

དཱ༌བིད༌ ནི༌ སོ༌ལོ༌མོན༌ནི༌ ཨ༌བ༌,

ཡང༌ ཁོའེ༌ ཨ༌མ༌ ནི༌ ཨུ༌རི༌ཡཱཧ༌ཧའེ༌ ན༌མ༌ བད༌ཤི༌བ༌ ཨིན༌པིན༌།

7 སོ༌ལོ༌མོན༌ ནི༌ རེ༌ཧབ༌བོ༌འམ༌མི༌ ཨ༌བ༌ ཨིན༌པིན༌།

རེ༌ཧབ༌བོ༌འམ༌ ནི༌ ཨ༌བི༌ཡཱའེ༌ ཨ༌བ༌ ཨིན༌པིན༌།

ཨ༌བི༌ཡཱ༌ ནི༌ ཨ༌སའེ༌ ཨ༌བ༌ ཨིན༌པིན༌།

8 ཨ༌ས༌ ནི༌ ཡེ༌ཧོ༌ཤ༌ཕད༌དི༌ ཨ༌བ༌ ཨིན༌པིན༌།

ཡེ༌ཧོ༌ཤ༌ཕད༌ ནི༌ ཡེ༌ཧོ༌རམ༌མི༌ ཨ༌བ༌ ཨིན༌པིན༌།

ཡེ༌ཧོ༌རམ༌ ནི༌ ཨུཟ༌ཟི༌ཡཱའི༌ ཨ༌བ༌ ཨིན༌པིན༌།

9 ཨུཟ༌ཟི༌ཡཱ༌ ནི༌ ཡོ༌ཐམ༌མི༌ ཨ༌བ༌ ཨིན༌པིན༌།

ཡོ༌ཐམ༌ ནི༌ ཨ༌ཧ༌ཟིའི༌ ཨ༌བ༌ ཨིན༌པིན༌།

ཨ༌ཧ༌ཟི༌ ནི༌ ཧི༌ཟི༌ཀི༌ཡའི༌ ཨ༌བ༌ ཨིན༌པིན༌།

10 ཧི༌ཟི༌ཀི༌ཡ༌ ནི༌ མ༌ན༌ཤེའེ༌ ཨ༌བ༌ ཨིན༌པིན༌།

མ༌ན༌ཤེ༌ ནི༌ ཨ༌མོན༌ནི༌ ཨ༌བ༌ ཨིན༌པིན༌།

ཨ༌མོན༌ ནི༌ ཡོ༌ཤི༌ཡཱའི༌ ཨ༌བ༌ ཨིན༌པིན༌།

11 ཡང༌ མག༌གི༌ སྟིང༌ནེ༌ ཡ༌ཧུ༌དཱ༌པ༌གུན༌ བ༌བེ༌ལོན༌ལ༌ ཁྱེར༌རི༌ ཏུས༌ ཡོ༌ཤི༌ཡཱ༌ ནི༌ ཡེ༌ཀོ༌ནི༌ཡཱ༌ དང༌ ཁོའེ༌ ཨ༌ཅོ༌ནོ༌གུན༌ནི༌ མེ༌མེ༌ གྱུར༌།

12 བ༌བེ༌ལོན༌ལ༌ ཁྱེར༌ཏེ༌ སྟིང༌ནེ༌

ཡེ༌ཀོ༌ནི༌ཡཱ༌ ནི༌ ཤའལ༌ཏི༌ཡེལ༌ལི༌ ཨ༌བ༌ ཨིན༌པིན༌།

ཤའལ༌ཏི༌ཡེལ༌ ནི༌ ཟེ༌རུཔ༌བ༌བེལ༌ལི༌ མེ༌མེ༌ ཨིན༌པིན༌།

13 ཟེ༌རུཔ༌བ༌བེལ༌ ནི༌ ཨ༌བི༌ཧུད༌དི༌ ཨ༌བ༌ ཨིན༌པིན༌།

ཨ༌བི༌ཧུད༌ ནི༌ ཨེ༌ལི༌ཡ༌ཀིམ༌མི༌ ཨ༌བ༌ ཨིན༌པིན༌།

ཨེ༌ལི༌ཡ༌ཀིམ༌ ནི༌ ཨ༌ཟོར༌རི༌ ཨ༌བ༌ ཨིན༌པིན༌།

14 ཨ༌ཟོར༌ ནི༌ ཟ༌དོག༌གི༌ ཨ༌བ༌ ཨིན༌པིན༌།

ཟ༌དོག༌ ནི༌ ཨ༌ཀིམ༌མི༌ ཨ༌བ༌ ཨིན༌པིན༌།

ཨ༌ཀིམ༌ ནི༌ ཨེ༌ལི༌ཧུད༌དི༌ ཨ༌བ༌ ཨིན༌པིན༌།

15 ཨེ༌ལི༌ཧུད༌ ནི༌ ཨེ༌ལི༌འ༌ཟར༌རི༌ ཨ༌བ༌ ཨིན༌པིན༌།

ཨེ༌ལི༌འ༌ཟར༌ ནི༌ མད༌ཐན༌ནི༌ ཨ༌བ༌ ཨིན༌པིན༌།

མད༌ཐན༌ ནི༌ ཡ༌ཀོབ༌བི༌ ཨ༌བ༌ ཨིན༌པིན༌།

16 ཡ༌ཀོབ༌ ནི༌ ཡོ༌སེབ༌བི༌ ཨ༌བ༌ ཡང༌ ཡོ༌སེབ༌བི༌ ན༌མ༌ ནི༌ མིར༌ཡམ༌ ཨིན༌པིན༌, ཁོའ༌ ཡེ༌ཤུ༌, དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ལྟམས༌།

17 ལྡུས༌ཏེ༌ ཟེར༌ན༌ ཨབ༌ར༌ཧམ༌ནེ༌ གྱལ༌པོ༌ དཱ༌བིད༌དི༌ པར༌ལ༌ མི༌རབས༌ 14, ཡང༌ གྱལ༌པོ༌ དཱ༌བིད༌དི༌ ཏུས༌ནེ༌ ཡ༌ཧུ༌དཱ༌པ༌གུན༌ བ༌བེ༌ལོན༌ནི༌ ཡུལ༌ལ༌ ཁྱེར༌ཁྱེར༌ ཚག༌པ༌ མི༌རབས༌ 14, ཡང༌ ཡ༌ཧུ༌དཱ༌པ༌གུན༌ བ༌བེ༌ལོན༌ལ༌ ཁྱེར༌ཁན༌ནི༌ ཏུས༌ནེ༌ མ༌ཤི༌ཀའེ༌ ཏུས༌ ཚག༌པ༌ མི༌རབས༌ 14 ཡོད༌ཏེ༌ ཨིན༌ནོག༌།

ཡེ༌ཤུ༌ མ༌ཤི༌ཀ༌ ཁྲུངས༌ཚུལ༌།

1:18-25

18 གཙོ༌བོ༌ ཡེ༌ཤུ༌, དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀའེ༌ ཁྲུང༌ ཚུལ༌ ནི༌ འི༌ཟུག༌གི༌ ཇུངས༌ཏེ༌ ཨིན༌པིན༌, ཁོང༌ངི༌ ཨ༌མ༌ མིར༌ཡམ༌ ཡོ༌སེབ༌བ༌ ན༌མ༌ ཏྲིས༌ཏེ༌ ཨིན༌པིན༌། ཨིན༌ནའང༌ ཁོང༌གུན༌ ཛོམས༌ཏེ༌ ཉམ༌པོ༌ དུག༌གི༌ སང༌ སྔུན༌ལ༌ ཏམ༌པའེ༌ ཐུག༌ཉིད༌དི༌ མིར༌ཡམ༌ སྐྱེ༌ཅེས༌མ༌ཞིག༌ གྱུར༌ཅུགས༌། 19 ཁོ༌ ན༌མ༌ ཏྲི༌ཁན༌ ཡོ༌སེབ༌, མི༌ ཀྲང༌པོ༌ཞིག༌ ཨིན༌པ༌, མིར༌ཡམ༌མ༌ མི༌གུན༌ནི༌ དུན༌ལ༌ ཁྲེལ༌བ༌ ཆ༌ མི༌ཅུག༌ སམས༌ཏེ༌, ཁོ༌རང༌ངི༌ སམ༌བའེ༌ ནང༌ང༌ སང༌ཝའེ༌ ཐོག༌ནེ༌ མིར༌ཡམ༌ ཉམ༌པོ༌ ན༌མ༌ མི༌ཅོ༌ སམས༌ཏེ༌ ཐག༌ཅདས༌།

20 ཏེ༌ཟུག༌ ཐག༌ཅད༌ཏེ༌ སྟིང༌ནེ༌, ཡོ༌སེབ༌བི༌ ཉི༌ལམ༌མི༌ ནང༌ང༌ དཀོན༌མཆོག༌གི༌ ཕོ༌ཉའེ༌ འི༌ཟུག༌ མོལ༌ཨིན༌ ཇལ༌, “གྱལ༌པོ༌ དཱ༌བིད༌དི༌ པུར༌གྱུད༌ ཡོ༌སེབ༌, མིར༌ཡམ༌མ༌ ན༌མ༌ ཅོས༌ཏེ༌ ཁྱེར༌ཅེས༌ལ༌ ཇིགས༌ མ༌ཇིགས༌, མིར༌ཡམ༌མི༌ ནང༌ང༌ ཆགས༌ཁན༌ནི༌ ཕྲུ༌གུ༌བོ༌ ཏམ༌པའེ༌ ཐུག༌ཉིད༌དི༌ ཞས༌ཏེ༌ ཨིན༌། 21 མིར༌ཡམ༌མ༌ བུ༌ཚ༌ཞིག༌ སྐྱེ༌ཨིན༌, ཡང༌ ཁྱོ༌རང༌ངི༌ ཁོང༌ངི༌ ཚན༌ལ༌ ཡེ༌ཤུ༌ * ཏག༌གོས༌ ཅིའ༌ཟེར༌ན༌ ཁོང༌ངི༌ ཁོང༌རང༌ངི༌ མི༌གུན༌ ཁོང༌གུན༌ནི༌ སྡིག༌པའེ༌ ཀ༌ནེ༌ སྐྱོབ༌བ༌ ཛད༌ཨིན༌།”

22 ལུང༌སྟོན༌པ༌ ཡེ༌ཤ༌ཡཱ༌ གྱུད༌ཏེ༌ དཀོན༌མཆོག༌གི༌ མོལ༌ཁན༌ ཚང༌མ༌ གྲུབ༌ཅེས༌སི༌ ཕིའ༌ ཏེ༌ ཚང༌མ༌ ཇུངས༌ཏེ༌ ཨིན༌ནོག༌། ཡེ༌ཤ༌ཡཱའེ༌ བྲིས༌ཁན༌བོ༌ ནི༌, 23 “ལྟོས༌ ན༌ཆུང༌, བུ༌ཚ༌ ཉམ༌པོ༌ བྲེལ༌ མ༌ཆའ༌ཁན༌ ཞིག༌གི༌ ནང༌ང༌ ཕྲུ༌གུ༌ ཆགས༌ཏེ༌ བུ༌ཚ༌ཞིག༌ ཇོར༌ཨིན༌, ཡང༌ ཁོང༌ངི༌ ཚན༌ལ༌ ཨེམ༌མ༌ནུ༌ཨེལ༌ ཞུ༌ཨིན༌ ✡, ཀ༌བོའེ༌ ཏོན༌ཏག༌པོ༌ ནི༌ ‘དཀོན༌མཆོག༌ ང༌དང༌ ཉམ༌པོ༌’ ཨིན༌ནོག༌།”

24 ཡོ༌སེབ༌བ༌ ཉིད༌ཚད༌ད༌ཅིག༌, གཙོ༌བོའེ༌ ཕོ༌ཉའེ༌ མོལ༌ཁན༌ ནང༌ཞིན༌ མིར༌ཡམ༌ ཉམ༌པོ༌ ན༌མ༌ ཅོས༌ཏེ༌ ཁོ༌རང༌ངི༌ ཁང༌པ༌ ཁྱོངས༌། 25 ཨིན༌ནའང༌ སྲས༌པོ༌ ཇོར༌ཇོར༌ ཚོག༌པ༌ ཡོ༌སེབ༌བི༌ མིར༌ཡམ༌ ཉམ༌པོ༌ ལུས༌བྲེལ༌ མ༌ནེ༌ མ༌བོརས༌, ཡང༌ སྲས༌པོའེ༌ ཚན༌ལ༌ ཡོ༌སེབ༌བི༌ ཡེ༌ཤུ༌ ཏག༌ག༌ ཛདས༌།

2

ཤར༌ ཆོགས༌ནེ༌ སྐྱོད༌ཁན༌ནི༌ ཤེས༌རབས༌ཅན༌གུན༌།

2:1-12

1 ཧེ༌རོད༌ གྱལ༌པོ༌ ཨིན༌ ཟ༌ནེ༌, ཡ༌ཧུ༌དཱའེ༌ ཡུལ༌ལི༌ བེད༌ལེ༌ཧེམ༌མི༌ ནང༌ང༌ ཡེ༌ཤུ༌ སྐུ༌ ལྟམས༌། ཏེ༌ཏུས༌ལ༌ ཤར༌ ཆོགས༌ནེ༌ ཤེས༌རབས༌ཅན༌ སྐར༌མ༌ སིལ༌ཁན༌ནི༌ མི༌ ཁ༌ཅིག༌ ཡེ༌རུ༌ཤ༌ལེམ༌མི༌ གྱལ༌ས༌ ཡོངས༌ཏེ༌ 2 ཏྲིས༌, “ཡ༌ཧུ༌དཱ༌པའེ༌ གྱལ༌པོ༌ ལྟམས༌ཁན༌བོ༌ ཀ༌ནེ༌ དུག༌? ང༌ཞའ༌ ཁོང༌ངི༌ སྐར༌མ༌ ཤར༌ ཆོགས༌ལ༌ ཐོང༌པ༌, ཁོང༌ ཇལ༌ལ༌ ཡོངས༌པིན༌།”

3 ཏེ༌ སྤེ༌ར༌བོ༌ ཚོར༌ར༌ཅིག༌, གྱལ༌པོ༌ ཧེ༌རོད༌ ཧ༌ལས༌ཏེ༌ ཇིགས༌ ཡང༌ ཡེ༌རུ༌ཤ༌ལེམ༌པ༌ ཚང༌མའང༌། 4 གྱལ༌པོ༌ ཧེ༌རོད༌དི༌ བླ༌མ༌ འུ༌སྐྱོང༌ དང༌ ཆོས༌ཁྲིམས༌ལ༌ ཁས༌པ༌ ཚང༌མ༌ བོད༌ཏེ༌ “དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཀ༌རུ༌ ཁྲུངས༌ཤེས༌ དུག༌” ཟེར༌ཏེ༌ ཏྲིས༌།

5 ཁོང༌གུན༌ནི༌ ལན༌ཏངས༌, “ཡ༌ཧུ༌དཱའེ༌ གྲོང༌ཁྱེར༌ བེད༌ལེ༌ཧེམ༌མ༌: ཀ༌ཟུག༌ ལུང༌སྟོན༌པ༌ མི༌ཀའི༌ དཀོན༌མཆོག༌གི༌ མོལ༌ལ༌ ཛད༌ཁན༌བོ༌ བྲིའ༌ ཛད༌ཏེ༌ ཨིན༌ནོག༌,

6 ‘ཡ༌ཧུ༌དཱའེ༌ གྲོང༌ཁྱེར༌ བེད༌ལེ༌ཧེམ༌,

ཡ༌ཧུ༌དཱ༌པའེ༌ ཡུལ༌ཇོངས༌སི༌ ནང༌ང༌ ཁྱོ༌ཞའེ༌ གྲོང༌ཁྱེར༌ ཆུ༌ངུན༌བོའང༌,

གྲོང༌ཁྱེར༌ མ༌ ཁག༌ཅན༌ཞིག༌ གྱུར༌ཨིན༌,

ཅིའ༌ཟེར༌ན༌ ཁྱོ༌ཞའེ༌ ཕྲོ༌ནེ༌ ཏེ༌ཟུག༌ ཝང༌སྲུལ༌པ༌ཞིག༌ ཡོང༌ཨིན༌,

ཀ༌བོའེ༌ ཨིས༌ར༌ཨེལ༌པ༌ ངའེ༌ མི༌གུན༌ལ༌ ལུག༌རྫི༌ ཚུལ༌ལ༌ སྟ༌སྟོག༌ ཅོ༌ཨིན༌།’✡”

7 ཏེ༌ནེ༌ ཧེ༌རོད༌དི༌ ཤར༌ ཆོགས༌སི༌ ཤེས༌རབས༌ཅན༌གུན༌ སུའང༌ གྱུས༌ཆའ༌ མ༌ཅུག༌ག༌ ཅིག༌པོ༌ བོད༌ཏེ༌ སྐར༌མ༌ གོ༌མ༌རང༌ ཐོང༌ཁན༌ནི༌ ཏུས༌པོ༌ གྱུས༌ཅོས༌། 8 ཁོའེ༌ ཁོང༌གུན༌ བེད༌ལེ༌ཧེམ༌མ༌ ལམ༌ཅུགས༌ཏེ༌ ཟེརས༌, “སོང༌, ཞིབ༌སལ༌ ཅོས༌ཏེ༌ ཕྲུ༌གུ༌བོ༌ ཙོལ༌, ཡང༌ ཁོང༌ ཐོབ༌བ༌ཅིག༌ ལོགས༌ཏེ༌ ཡོངས༌ཏེ༌ ངའ༌ ཤོད༌, ཅིའ༌ཟེར༌ན༌ ངའ༌ ཁོང༌ ཇལ༌ལ༌ སོང༌ཏེ༌ ཁོང༌ང༌ ཅོལ༌ཨིན༌།”

9 གྱལ༌པོའེ༌ སྤེ༌ར༌ ཟེར༌ཁན༌གུན༌ ཉན༌ཏེ༌ སྟིང༌ནེ༌, ཁོང༌གུན༌ ཤར༌ ཆོགས༌ལ༌ ཐོང༌ཁན༌ནི༌ སྐར༌མའེ༌ གྱབ༌ནེ༌ སོང༌, ཀ༌བོ༌ ཕྲུ༌གུ༌ ཡོད༌སའེ༌ ནས༌སའེ༌ཀ༌ ལེབ༌བ༌ཅིག༌, ནམ༌ཁའེ༌ ནང༌ང༌ གྲུལ༌ མ༌གྲུལ༌ལ༌ དུགས༌། 10 སྐར༌མ༌བོ༌ གྲུལ༌ མ༌གྲུལ༌ལ༌ དུགས༌ཏེ༌ ཐོང༌ང༌ཅིག༌, ཁོང༌གུན༌ནི༌ སེམས༌ ཐད༌པོའེ༌ གངས༌། 11 ཁང༌པའེ༌ ནང༌ང༌ ཆའ༌ཅིག༌, ཁོང༌གུན༌ནི༌ ཕྲུ༌གུ༌ ཁོང༌རང༌ངི༌ ཨ༌མ༌ མིར༌ཡམ༌ ཉམ༌པོ༌ ཐོང༌, ཡང༌ ཁོང༌གུན༌ནི༌ པིག༌དོང༌ ཙུགས༌ཏེ༌ ཆག༌ཕུལས༌། ཏེ༌ནེ༌ སྟེར༌སྒམ༌གུན༌ ཕེས༌ཏེ༌ སེར༌, ཕརང༌ཀེན༌སེནས༌ དང༌ མའེར༌ ཟེར༌ཁན༌ནི༌ ཏྲི༌ཞིམ༌ཅན༌ནི༌ སྤོས༌ དང༌ མར༌རི༌ སྐྱེས༌གུན༌ ཁོང༌ང༌ ཕུལས༌།

12 ཡང༌ ཉི༌ལམ༌མི༌ ནང༌ང༌ དཀོན༌མཆོག༌གི༌ ཁོང༌གུན༌ལ༌ གྱལ༌པོ༌ ཧེ༌རོད༌ ཡོད༌ས༌ ལོགས༌ཏེ༌ མི༌ཆ༌ཅེས༌ལ༌ སྤང༌པུད༌པ༌, ལམ༌ སོ༌སོ༌ཞིག༌ནེ༌ རང༌ཡུལ༌ལ༌ ལོགས༌ཏེ༌ སོང༌།

ཨི༌ཇིབ༌བི༌ ཡུལ༌ཇོངས༌ལ༌ ཤོར༌ར༌ ཛདས༌།

2:13-18

13 ཤེས༌རབས༌ཅན༌གུན༌ ལོགས༌ཏེ༌ ཆའ༌ཅིག༌, དཀོན༌མཆོག༌གི༌ ཕོ༌ཉ༌ཞིག༌ ཡོ༌སེབ༌བི༌ ཉི༌ལམ༌མི༌ ནང༌ང༌ མོལ༌ཨིན༌ ཇལ༌, “ལོངས༌, ཕྲུ༌གུ༌ དང༌ ཁོང༌ངི༌ ཨ༌མའ༌ ཨི༌ཇིབ༌བི༌ ཡུལ༌ཇོངས༌ལ༌ ཁྲིད༌ཏེ༌ ཤོར༌། ཡང༌ ནམ༌ཚོག༌པ༌ ངའེ༌ མི༌ཟེར༌ ཏེ༌ཏེ༌ཚོག༌པ༌ ཏེ༌རུ༌ དུག༌, ཅིའ༌ཟེར༌ན༌ གྱལ༌པོ༌ ཧེ༌རོད༌དི༌ འི༌ ཕྲུ༌གུ༌བོ༌ སད༌ཅེས༌ལ༌ ཙལ༌ཨིན༌།”

14 ཡོ༌སེབ༌ ལངས༌ཏེ༌ ཕྲུ༌གུ༌ དང༌ ཕྲུ༌གུའི༌ ཨ༌མ༌ མིར༌ཡམ༌ ཉིས༌ཀོ༌ ཁྲིད༌ཏེ༌ ཏེན༌ན༌ ཚན༌ལ༌ ཨི༌ཇིབ༌བི༌ ཡུལ༌ལ༌ ཤོར༌ཏེ༌ སོང༌, 15 ཀ༌རུ༌ ཁོང༌གུན༌ གྱལ༌པོ༌ ཧེ༌རོད༌ ཤི༌ཤི༌ ཚོག༌པ༌ ཞུགས༌། ཀ༌ཟུག༌གི༌ དཀོན༌མཆོག༌གི༌ ལུང༌སྟོན༌པ༌ གྱུད༌ཏེ༌, “ངའེ༌ ཨི༌ཇིབ༌ ཡུལ༌ནེ༌ ཕི༌ལོག༌ག༌ ང༌རང༌ངི༌ བུ༌ཚ༌ བོད༌པིན༌”✡ མོལ༌ཏེ༌ ཡོད༌ཁན༌བོ༌ དྲན༌དྲ༌ གྲུབ༌།

16 གྱལ༌པོ༌ ཧེ༌རོད༌དི༌ ཤེས༌རབས༌ཅན༌གུན༌ནི༌ གོབ༌སྐོར༌ ཏང༌ཁན༌བོ༌ ཧ༌གོ༌པ༌ མ༌སྲན༌ཏྲེ༌ སྲོ༌ ཡོངས༌། ཁོའེ༌ བེད༌ལེ༌ཧེམ༌ དང༌ ཏེ༌ ཉེ༌ཁོར༌རི༌ ཡུལ༌ལི༌ ནང༌ང༌ ཡོད༌ཁན༌ནི༌ བུ༌ཚ༌ ལོ༌ ཉིས༌ ཡང༌ ཏེ༌སང༌ ཆུང༌ང༌ ཚང༌མ༌ སོད༌ ཟེར༌ཏེ༌ བཀའ༌ ཏངས༌, ཀ༌བོ༌ ཤེས༌རབས༌ཅན༌གུན༌ནི༌ ཏང༌པོ༌རང༌ སྐར༌མ༌བོ༌ ཐོང༌ ཟེར༌ཁན༌ནི༌ ཏུས༌ ནང༌ཞིན༌ ཨིན༌པིན༌། 17 ཏེ༌ནེ༌ ལུང༌སྟོན༌པ༌ ཡེ༌རེམ༌ཡཱ༌ གྱུད༌ཏེ༌ དཀོན༌མཆོག༌གི༌ མོལ༌ཁན༌གུན༌ གྲུབ༌། ཏེ༌བོ༌ ནི༌,

18 “ར༌མཧའེ༌ ཡུལ༌ནེ༌ སྐད༌ ཚོར༌ཨིན༌,

ངུ༌ཨིན༌ ཡང༌ རྡུག༌པོ༌ ཅོ༌ཨིན༌།

རེ༌ཅལ༌ལི༌ པུར༌གྱུད༌ རང༌ངི༌ ཕྲུ༌གུ༌གུན༌ནི༌ ཕིའ༌ ངུ༌ཨིན༌,

ཨིན༌ནའང༌ སེམས༌སོ༌ མི༌གོས༌,

ཅིའ༌ཟེར༌ན༌ ཕྲུ༌གུ༌གུན༌ ཤི༌ཏེ༌ མེད༌།”✡

ཨི༌ཇིབ༌ནེ༌ ལོག༌ཏེ༌ སྐྱོདས༌།

2:19-23

19 གྱལ༌པོ༌ ཧེ༌རོད༌ ཤི༌ཏེ༌ སྟིང༌ནེ༌, ཡོ༌སེབ༌ ཨི༌ཇིབ༌བི༌ ཡུལ༌ལ༌ ཡོད༌དི༌ ཏུས༌ལ༌ ཁོའ༌ ཉི༌ལམ༌མི༌ ནང༌ང༌ དཀོན༌མཆོག༌གི༌ ཕོ༌ཉ༌ཞིག༌གི༌ མོལས༌, 20 “ལོངས༌, ཕྲུ༌གུ༌ དང༌ ཁོང༌ངི༌ ཨ༌མ༌ ཁྲིད༌ཏེ༌ ཨིས༌ར༌ཨེལ༌ལི༌ ཡུལ༌ལ༌ སོང༌ ཅིའ༌ཟེར༌ན༌ ཕྲུ༌གུ༌ སད༌ད༌ལ༌ ཙལ༌ཁན༌གུན༌ ཤི༌ཏེ༌ མེད༌།”

21 ཏེ༌བོའེ༌ཕིའ༌ ཡོ༌སེབ༌ ལངས༌ཏེ༌ ཕྲུ༌གུ༌ དང༌ ཨ༌མ༌ ཁྲིད༌ཏེ༌ ཨིས༌ར༌ཨེལ༌ལི༌ ཡུལ༌ལ༌ ལོགས༌ཏེ༌ སོང༌། 22 ཨིན༌ནའང༌ ཡོ༌སེབ༌བ༌ ཧེ༌རོད༌དི༌ ཚབས༌ལ༌ ཁོའེ༌ བུ༌ཚ༌ ཨར༌ཁེ༌ལཱིས༌ ཡ༌ཧུ༌དཱའེ༌ གྱལ༌པོ༌ ཅོ༌ཁན༌བོ༌ ཚོར༌ར༌ཅིག༌, ཁོ༌ ཡ༌ཧུ༌དཱའེ༌ ཡུལ༌ཇོངས༌ལ༌ ལོགས༌ཏེ༌ ཆ༌ཅེས༌ལ༌ ཇིགས༌། ཁོའ༌ ཉི༌ལམ༌མི༌ ནང༌ང༌ སྤང༌པུད༌ད༌ ཛད༌ པ༌སང༌ གཱ༌ལིལ༌ལིའི༌ ཡུལ༌ཇོངས༌ལ༌ སོང༌། 23 ཁོང༌གུན༌ སོང༌ཏེ༌ ན༌ཙ༌རེད༌ ཟེར༌ཁན༌ནི༌ གྲོང༌ཁྱེར༌རི༌ ནང༌ང༌ དུགས༌། ཏེན༌ན༌བོའེ༌ཕིའ༌ སྔུན༌མའེ༌ ལུང༌སྟོན༌པ༌གུན༌ནི༌ ཁོང༌ངི༌ སྐོར༌ལ༌ “ཁོང༌ང༌ ན༌ཙ༌རེད༌པ༌ ཞུའ༌ཨིན༌” མོལ༌ཁན༌བོ༌ དྲན༌དྲ༌ གྲུབ༌།

3

ཡོ༌ཧཱ༌ནན༌ ཁྲུས༌སལ༌ཁན༌ནི༌ མི༌གུན༌ གྲལ༌གྲིག༌ ཛདས༌།

3:1-12

1 ལོ༌ མང༌པོའེ༌ སྟིང༌ནེ༌ ཁྲུས༌སལ༌ཁན༌ ཡོ༌ཧཱ༌ནན༌ནི༌ ཆོས༌ཤད༌ཅེས༌ གོ༌ཟུགས༌, ཁོང༌ངི༌ ཡ༌ཧུ༌དཱའེ༌ རི༌སྟོང༌ངི༌ ནང༌ང༌ མི༌གུན༌ལ༌ ཆོས༌ཤད༌ཨིན༌ 2 མོལས༌, “ནམ༌ཁའེ༌ གྱལ༌སྲིད༌ ཉེ༌མོའ༌ ལེབས༌ཏེ༌ ཨིན༌ནོག༌, གྱོད༌པ༌ ཅོས༌ཏེ༌ དཀོན༌མཆོག༌ ཆོགས༌ལ༌ སེམས༌ གྱུར༌ཤིག༌།” 3 ལུང༌སྟོན༌པ༌ ཡེ༌ཤ༌ཡཱའེ༌ ཁྲུས༌སལ༌ཁན༌ ཡོ༌ཧཱ༌ནན༌ནི༌ སྐོར༌ལ༌ མོལ༌དུག༌,

“རི༌སྟོང༌ངི༌ ནང༌ང༌ སྐད༌ ཆེན༌མོ༌ཞིག༌གི༌ མོལ༌ཨིན༌,

‘གཙོ༌བོ༌ ཕེབ༌ཤེས༌ལ༌ གྲལ༌གྲིག༌ ཅོས༌,

ཡང༌ ཁོང༌ངི༌ ཕེབས༌ལམ༌བོ༌ ཀྲང༌པོ༌ ཅོས༌།’✡”

4 ཡོ༌ཧཱ༌ནན༌ནི༌ རྔ༌བོང༌ངི༌ བལ༌ལ༌ ཐགས༌ཁན༌ནི༌ ཀོས༌ དང༌ སྐེད༌པ༌ ཀོའེ༌ སྐྱེ༌རགས༌ ཅིང༌ངད༌པིན༌། ཁོང༌ངི༌ ཁར༌ཇི༌ ནི༌ པར༌པར༌ཙེ༌ དང༌ རི༌སྟོང༌ངི༌ རང༌རྩི༌ ཨིན༌པིན༌། 5 ཏེ༌ཏུས༌ ཡེ༌རུ༌ཤ༌ལེམ༌, ཡ༌ཧུ༌དཱ༌ གང༌པོ༌ དང༌ ཡོར༌དཱན༌ ལུང༌པ༌ གང༌པོའེ༌ མི༌གུན༌ ཁོང༌ང༌ ལྟ༌ཅེས༌ དང༌ ཉན༌ན༌ལ༌ སོང༌། 6 ཁོང༌གུན༌ནི༌ རང༌རང༌ངི༌ སྡིག༌པའེ༌ ལས༌གུན༌ མི༌གུན༌ནི༌ དུན༌ལ༌ ཤདས༌ པ༌སང༌ ཡོ༌ཧཱ༌ནན༌ནི༌ ཁོང༌གུན༌ལ༌ ཡོར༌དཱན༌ ལྩངས༌པོའེ༌ ནང༌ང༌ ཁྲུས༌སལ༌ལ༌ ཛདས༌།

7 ཨིན༌ནའང༌ ཕ༌རུ༌ཤི༌པ༌ དང༌ སད༌དུ༌ཀི༌པ༌ མང༌པོ༌ཞིག༌ ཁྲུས༌ལེན༌ན༌ ཡོང༌ཨིན༌ ཟིགས༌ཏེ༌ ཡོ༌ཧཱ༌ནན༌ནི༌ མོལས༌, “ཁྱོ༌ཞའ༌ ཏུག༌རུལ༌ལི༌ པུར༌གྱུད༌གུན༌, ཡོང༌ཅེས༌ཅན༌ནི༌ དཀོན༌མཆོག༌གི༌ ཆད༌པ༌ནེ༌ ཤོར༌ ཟེར༌ཏེ༌ ཁྱོ༌ཞའ༌ སྤང༌ སུའི༌ ཕུདས༌། 8 སྡིག༌པ༌ ཅོ༌ཅེས༌ སྤངས༌ཏེ༌ དཀོན༌མཆོག༌གི༌ ལམ༌མི༌ཀ༌ གྲུལ༌ཁན༌ནི༌ བྲས༌བུ༌ སྨིན༌ཅུག༌། 9 ཡང༌ ཁྱོ༌ཞའེ༌ མ༌སམ༌ཤིག༌ ‘ང༌ཞའ༌ ཨབ༌ར༌ཧམ༌མི༌ པུར༌གྱུད༌ ཨིན༌ པ༌སང༌ ཐར༌ཨིན༌།’ ངའེ༌ ཁྱོ༌ཞ༌གུན༌ལ༌ ཟེར༌རད༌, དཀོན༌མཆོག༌གི༌ འི༌ རྡོའ༌གུན༌ནི༌ ནང༌ནེ༌ ཨབ༌ར༌ཧམ༌མི༌ ཕིའ༌ པུར༌གྱུད༌ ཛད༌ཉན༌ཨིན༌། 10 ཤང༌ ཅོ༌ཤིག༌། སྟ༌རི༌ ནི༌ ལྕང༌མ༌གུན༌ནི༌ རྩའི༌ཀ༌ གྱབ༌ཆོག༌ཆོག༌ དུག༌, བྲས༌བུ༌ ཟང༌པོ༌ མ༌སྨིན༌ཁན༌ནི༌ ལྕང༌མ༌ ཚང༌མ༌ ཅད༌ཏེ༌ མེའེ༌ ནང༌ང༌ ཕང༌ཨིན༌།”

11 “ངའེ༌ ཁྱོ༌ཞའ༌ གྱོད༌པ༌ ཅོས༌ཏེ༌ དཀོན༌མཆོག༌གི༌ ཆོགས༌ལ༌ སེམས༌ གྱུར༌ཅེས༌ལ༌ ཆུའི༌ཁྲུས༌ ཏང༌ངད༌། ཨིན༌ནའང༌ ངའེ༌ སྟིང༌ནེ༌ སྐྱོད༌ཅེས༌ཅན༌, ཁོང༌ ངའེ༌ སང༌ མང༌ང༌ ཝང༌ཅན༌, ཡང༌ ང༌ ནི༌ ཞབ༌ཤི༌ ཙོགས༌ལ༌ ཁོང༌ངི༌ ཞབ༌པུལ༌ ཁུར༌ཅེས༌སི༌ འོས༌པ༌ མེད༌། ཁོང༌ངི༌ ཏམ༌པའེ༌ ཐུག༌ཉིད༌ དང༌ མེའེ༌ ཁྲུས༌སལ༌ཨིན༌། 12 ཞིང༌བད༌པའེ༌ ཡུལ༌ཐག༌ག༌ ཟར༌ ཉམ༌པོ༌, ཀྲོ༌ དང༌ ཕུག༌མ༌ ཕེས༌ཏེ༌ ཀྲོ༌ ཁོ༌རང༌ངི༌ བང༌ངེ༌ ནང༌ང༌ ཡང༌ ཕུག༌མ༌ མེའེ༌ ནང༌ང༌ སྲག༌ག༌ ཙོགས༌ལ༌ ཁོང༌ངིའང༌ ཁོང༌རང༌ངི༌ མི༌གུན༌ དང༌ མི༌ ངན༌པ༌གུན༌ སོ༌སོའ༌ ཕེའ༌ ཛད༌ཨིན༌།”

ཡེ༌ཤུའི༌ ཁྲུས༌ ལེན༌ན༌ ཛདས༌།

3:13-17

13 ཏེ༌ནེ༌ གཙོ༌བོ༌ ཡེ༌ཤུ༌ གཱ༌ལིལ༌ལི༌ ཡུལ༌ཇོངས༌ནེ༌ ཡོར༌དཱན༌ ལྩངས༌པོའ༌ ཡོ༌ཧཱ༌ནན༌ནེ༌ ཁྲུས༌ལེན༌ན༌ལ༌ སྐྱོདས༌། 14 ཨིན༌ནའང༌ ཡོ༌ཧཱ༌ནན༌ནི༌ ཡེ༌ཤུའ༌ ཁྲུས༌ ལེན༌ཅེས༌ནེ༌ སྒག༌ཅེས༌སི༌ རྩོན༌གྲུས༌ ཅོ༌ཨིན༌ མོལས༌, “ངའ༌ ཉེ༌རང༌ངི༌ ཁྲུས༌སལ༌ གོ༌ཤེས༌ ཨིན༌ནོག༌། ཏེ༌ནེ༌ ཉེ༌རང༌ ངའེ༌ཀ༌ ཁྲུས༌ ལེན༌ན༌ ཅིའ༌ སྐྱོད༌ཏེ༌ ཨིན༌?”

15 ཡེ༌ཤུའི༌ ཡོ༌ཧཱ༌ནན༌ལ༌ མོལས༌, “དག༌ས༌ ང༌ ཁྲུས༌ལེན༌ཅུག༌ ཅིའ༌ཟེར༌ན༌ འི༌ཟུག༌ ཅོ༌ཅེས༌པོའེ༌ ང༌དང༌ངི༌ དཀོན༌མཆོག༌གི༌ ཐུག༌གོངས༌ གྲུབ༌ ཅུག༌ག༌ནོག༌།” ཏེ༌ནེ༌ ཡོ༌ཧཱ༌ནན༌ ཁོང༌ང༌ ཁྲུས༌སལ༌ཅེས༌ལ༌ ཐད༌།

16 ཁྲུས༌ ནམས༌ཏེ༌ ཡེ༌ཤུ༌ ཆུའི༌ ནང༌ནེ༌ བིང༌ང༌ཅིག༌, ནམ༌ཁའ༌ བེ༌ཏེ༌, ཕུར༌གོན༌ཞིག༌གི༌ ཚུལ༌ལ༌ དཀོན༌མཆོག༌གི༌ ཐུག༌ཉིད༌ བབས༌ཏེ༌ ཁོང༌ངི༌ཀ༌ ཞུགས༌ས༌ ཛདས༌། 17 ཡང༌ ནམ༌ཁའ༌ནེ༌ སུང༌སྐད༌ཤིག༌གི༌ མོལས༌, “འི༌བོ༌ ནི༌ ངའེ༌ ཅེས༌པའེ༌ བུ༌ཚ༌ ཨིན༌, ཁྱོ༌རང༌ ཉམ༌པོ༌ ངའ༌ མ༌སྲན༌ཏྲེ༌ ཐད༌པོ༌ ཨིན༌།”

4

ཤེ༌ཏན༌ནི༌ ཡེ༌ཤུའ༌ ཚོད༌ལྟས༌།

4:1-11

1 ཏེ༌ནེ༌ རྡུད༌གུན༌ནི༌ གོ༌བའ༌ ཚོད༌ལྟ༌ ཅུག༌ཅེས༌ལ༌ དཀོན༌མཆོག༌གི༌ ཐུག༌ཉིད༌དི༌ ཡེ༌ཤུ༌ རི༌སྟོང༌ངི༌ ནང༌ང༌ ཁྱེར༌ར༌ ཛདས༌། 2 ཚན༌ཉིན༌ ཞིབ༌ཅུ༌ དོན༌ཏང༌ མ༌དོན༌ན༌ རོ༌ཟཱ༌ ཞུགས༌པ༌ ཡེ༌ཤུ༌ རིམས༌ཏེ༌ ཡོད༌པིན༌།

3 ཚོད༌ལྡ༌ཁན༌ནི༌ ཤེ༌ཏན༌ ཁོང༌ངི༌ དུན༌ལ༌ ཡོངས༌ཏེ༌ ཟེརས༌, “ཀལ༌ཏེས༌ ཉེ༌རང༌ དཀོན༌མཆོག༌གི༌ སྲས༌ ཨིན༌ན༌ འི༌ རྡོའ༌གུན༌ ཏ༌གི༌ གྱུར༌ཅེས༌ལ༌ བཀའ༌ སལ༌?”

4 གཙོ༌བོ༌ ཡེ༌ཤུའི༌ ལན༌སལས༌, “ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ དུག༌, ‘མི༌ ཏ༌གི༌ ཅིག༌པོའེ༌ སོན༌ཏེའ༌ མི༌ལུས༌ ཨིན༌ནའང༌ དཀོན༌མཆོག༌གི༌ ཞལ༌ནེ༌ བིང༌ང༌ ཛད༌ཁན༌ནི༌ ཞལ༌ཏ༌ རེ༌རེའེ༌ ཁའ༌ ཉན༌ཅེས༌ནེ༌ སོན༌ཏེའ༌ ལུས༌ཨིན༌།’✡”

5 ཏེ༌ནེ༌ ཁོའེ༌ ཡེ༌ཤུ༌ ཏམ༌པའེ༌ གྱལ༌ས༌ ཡེ༌རུ༌ཤ༌ལེམ༌མ༌ ཁྲིད༌ཏེ༌ ཁྱེརས༌ ཡང༌ ཆོད༌ཁང༌ངི༌ གོ༌ལིང༌ང༌ ཁྱེར༌ཏེ༌ 6 ཁོང༌ང༌ ཟེརས༌, “ཀལ༌ཏེས༌ ཉེ༌རང༌ དཀོན༌མཆོག༌གི༌ སྲས༌ ཨིན༌ན༌ འི༌ཀ༌ནེ༌ ཐུར༌ལ༌ ལྕེབ༌བའང༌ ཅིའ༌ཟེར༌ན༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ དུག༌

‘ཁྱོ༌རང༌ སྐྱོབ༌ཅེས༌ལ༌ དཀོན༌མཆོག༌གི༌ ཕོ༌ཉ༌གུན༌ལ༌ བཀའ༌ སལ༌ཨིན༌།

ཁྱོ༌རང༌ངི༌ རྐང༌པའང༌ རྡོའེ༌ཀ༌ ཕོག༌ མི༌ཅུག༌ཅེས༌སི༌ ཕིའ༌,

ཕོ༌ཉ༌གུན༌ནི༌ ལག༌པ༌ རྐྱངས༌ཏེ༌ ཁྱོ༌རང༌ ཟུམ༌མ༌ ཛད༌ཨིན༌།’✡”

7 ཡེ༌ཤུའི༌ ཁོའ༌ ལན༌སལས༌, “ཏམ༌པའེ༌ སུང༌རབས༌སི༌ ནང༌ང༌ འི༌བོའང༌ མོལ༌དུག༌། ‘གཙོ༌བོ༌ ཁྱོ༌ཞ༌རང༌ངི༌ དཀོན༌མཆོག༌ག༌ ཚོད༌ མ༌ལྟའ༌།’✡ ”

8 ཡང༌སྐྱར༌ རྡུད༌དི༌ གོ༌བའེ༌ ཁོང༌ རི༌ ཐོན༌པོ༌ཞིག༌གི༌ཀ༌ ཁྱེར༌ཏེ༌ ཇིག༌རྟེན༌ནི༌ གྱལ༌སྲིད༌ ཚང༌མ༌ དང༌ ཏེ༌གུན༌ནི༌ སྤལ༌ སྟན༌ཏེ༌, 9 ཟེརས༌, “ཀལ༌ཏེས༌ ཁྱོ༌རང༌ངི༌ ང༌ ཆག༌ཕུལ༌ཏེ༌ ཅོལ༌ན༌, ངའེ༌ ཁྱོ༌རང༌ང༌ འི༌ ཚང༌མ༌ ཏང༌ཨིན༌།”

10 ཡེ༌ཤུའི༌ ཁོའ༌ མོལས༌, “ཤེ༌ཏན༌ ཁྱོ༌རང༌ འི༌ཀ༌ནེ༌ སོང༌, ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ དུག༌, ‘ཁྱོ༌ཞའེ༌, ཁྱོ༌ཞ༌རང༌ངི༌ གཙོ༌བོ༌ དཀོན༌མཆོག༌ག༌ ཅོལ༌གོས༌ ཡང༌ ཁོང༌ ཅིག༌པོའ༌ ཞབས༌ཏོག༌ ཞུ༌གོས༌།’✡”

11 ཏེ༌ནེ༌ རྡུད༌གུན༌ནི༌ གོ༌བ༌ ཁོང༌ནེ༌ བེ༌ཏེ༌ སོང༌ ཡང༌ དཀོན༌མཆོག༌གི༌ ཕོ༌ཉ༌གུན༌ སྐྱོད༌ཏེ༌ ཁོང༌ང༌ ཞབས༌ཏོག༌ ཞུས༌།

གཙོ༌བོ༌ ཡེ༌ཤུའི༌ གཱ༌ལིལ༌ལིའི༌ ནང༌ང༌ ཞབས༌ཏོག༌ གོ༌ཟུག༌ ཛདས༌།

4:12-17

12 ཡོ༌ཧཱ༌ནན༌ ཟུམས༌ཏེ༌ ཙོན༌ཁང༌ང༌ ཀགས༌ཁན༌བོ༌ གཙོ༌བོ༌ ཡེ༌ཤུའི༌ སན༌ན༌ཅིག༌, ཁོང༌ གཱ༌ལིལ༌ལིའི༌ ཡུལ༌ཇོངས༌ལ༌ ལོགས༌ཏེ༌ སྐྱོད༌ད༌ ཛདས༌། 13 ན༌ཙ༌རེད༌དི༌ གྲོང༌ཁྱེར༌ལ༌ མ༌ཞུགས༌ས༌, ཚོའེ༌ དུན༌ལ༌ ཡོད༌ཁན༌ ཟེ༌བུ༌ལོན༌ དང༌ ནབ༌ཐལ༌ལིའི༌ ཡུལ༌ཇོངས༌སི༌ ཀ༌ཕར༌ན༌ཧུམ༌ གྲོང༌ཁྱེར༌ལ༌ སྐྱོད༌ཏེ༌ ཞུགས༌ས༌ ཛདས༌། 14 སྔུན༌མའེ༌ ལུང༌སྟོན༌པ༌ ཡེ༌ཤ༌ཡཱ༌ གྱུད༌ཏེ༌ དཀོན༌མཆོག༌གི༌ མོལ༌ཁན༌བོ༌ དྲན༌དྲ༌ གྲུབ༌ཐུབ༌ཅེས༌སི༌ ཕིའ༌ ཡེ༌ཤུའི༌ ཏེ༌ ཚང༌མ༌ ཅོའ༌ ཛདས༌། ཡེ༌ཤ༌ཡཱའེ༌ བྲིའ༌ ཛད༌ཏེ༌ དུག༌,

15 “ཟེ༌བུ༌ལོན༌ དང༌ ནཕ༌ཐལ༌ལི༌ ཡུལ༌གུན༌,

ཚོའེ༌ ལམ༌མི༌ཀ༌ ཡོར༌དཱན༌ ལྩངས༌པོའེ༌ ཕར༌ཀ༌,

གཱ༌ལིལ༌ལིའི༌ ཡུལ༌ཇོངས༌སི༌ ནང༌ང༌ དུག༌ཁན༌ ཡ༌ཧུ༌དཱ༌པ༌ མན༌ཁན༌,

16 མུན༌པའེ༌ ནང༌ང༌ དུག༌ཁན༌གུན༌ལ༌

འོད༌ ལྡང༌ཤན༌ཞིག༌ ཐོང༌ཨིན༌།

ཤིན༌ ཡུལ༌ མུན༌པའེ༌ ནང༌ང༌ དུག༌ཁན༌གུན༌ལ༌

ཉི༌མ༌ ཤར༌ཏེ༌ འོད༌ ཕོག༌ཨིན༌། ✡”

17 ཏེན༌ན༌ ཏུས༌ནེ༌ ཕར༌ལ༌ ཡེ༌ཤུའི༌ ཆོས༌ཤད༌ཅེས༌ གོ༌ཟུག༌ ཛདས༌, “ནམ༌ཁའེ༌ གྱལ༌སྲིད༌ ཉེ༌མོ༌ ཨིན༌ནོག༌, གྱོད༌པ༌ ཅོས༌ཏེ༌ དཀོན༌མཆོག༌ ཆོགས༌ལ༌ སེམས༌ གྱུར༌ཤིག༌།”

ཡེ༌ཤུའི༌ གོ༌མའེ༌ ལོབ༌ཕྲུགས༌གུན༌ ལྡམ༌མ༌ ཛདས༌།

4:18-22

18 གཙོ༌བོ༌ ཡེ༌ཤུ༌ གཱ༌ལིལ༌ལིའི༌ ཚོའེ༌ ཐའ༌མ༌ནེ༌ ཞབ༌གྲུལ༌ ཛད༌ཨིན༌ ཡོད༌ཏུས༌, ཁོང༌ངི༌ ཨ༌ཅོ༌ནོ༌ ཉིས༌, ཤི༌མོན༌ ཀ༌བོའ༌ པི༌ཏྲར༌རའང༌ ཟེར༌རད༌ ཡང༌ ཁོའེ༌ ནོ༌ ཨེན༌གྲིའུ༌ ཟིགས༌། ཁོང༌གུན༌ནི༌ ཚོའེ༌ ནང༌ང༌ ཉ༌དོལ༌ ཕང༌ངད༌པིན༌ ཅིའ༌ཟེར༌ན༌ ཁོང༌གུན༌ ཉ༌ ཟུམ༌ཁན༌ ཨིན༌པིན༌། 19 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ གྱབ༌ནེ༌ ཡོངས༌ཏེ༌ ངའེ༌ ལོབ༌ཕྲུགས༌ གྱུར༌, ཏ༌ནེ༌ཕར༌ལ༌ ངའེ༌ ཁྱོ༌ཞ༌གུན༌ལ༌ ཉའེ༌ ཚབས༌ལ༌ མི༌གུན༌ ཟུམ༌ཅེས༌ ལབ༌ཨིན༌།” 20 ཏེན༌ན༌མལ༌ལ༌ ཉ༌དོལ༌ སྤངས༌ཏེ༌ ཁོང༌གུན༌ ཡེ༌ཤུའི༌ གྱབ༌ནེ༌ བྲངས༌།

21 ཡེ༌ཤུ༌ ཏེ༌ཀ༌ནེ༌ སྐྱོད༌ ཟ༌ནེ༌ ཨ༌ཅོ༌ནོ༌ ཉིས༌, ཟེ༌བེད༌དིའི༌ བུ༌ཚ༌ ཡ༌ཀོབ༌ དང༌ ཡོ༌ཧཱ༌ནན༌ ཟིགས༌, ཁོང༌གུན༌ནི༌ ཨ༌བ༌ ཉམ༌པོ༌, གྲུ༌ཟིང༌ངི༌ ནང༌ང༌ ཁོ༌རང༌གུན༌ནི༌ ཉ༌དོལ༌ གྲལ༌གྲིག༌ ཅོའད༌པིན༌, ཡེ༌ཤུའི༌ ཁོང༌གུན༌ལ༌ བོད༌ད༌ ཛདས༌། 22 ཏེན༌ན༌མལ༌ལ༌ ཡ༌ཀོབ༌ དང༌ ཡོ༌ཧཱ༌ནན༌ནི༌ གྲུ༌ཟིང༌ དང༌ ཨ༌བ༌ བོར༌ཏེ༌ གཙོ༌བོ༌ ཡེ༌ཤུའི༌ གྱབ༌ནེ༌ བྲངས༌།

ཡེ༌ཤུའི༌ ནད༌པ༌གུན༌ ཕན༌ཅུག༌ག༌ ཛདས༌།

4:23-25

23 གཙོ༌བོ༌ ཡེ༌ཤུ༌ གཱ༌ལིལ༌ལིའི༌ ཡུལ༌ཇོངས༌ གང༌པོའེ༌ ནང༌ང༌ སྐྱོདས༌, ཁོང༌ངི༌ དུ༌ཁང༌གུན༌ནི༌ ནང༌ང༌ ལབ༌ཞ༌ སལ༌ཨིན༌, ནམ༌ཁའེ༌ གྱལ༌སྲིད༌དི༌ གའ༌མོའེ༌ ནས༌ཚུལ༌བོ༌ ཤད༌ད༌ ཛདས༌, ཡང༌ ཟུ༌མོ༌ དང༌ ནད༌ ཚང༌མ༌ནེ༌ མི༌གུན༌ ཕན༌ཅུག༌ག༌ ཛདས༌། 24 ཁོང༌ མིང༌ཅན༌ནི༌ ནས༌ཚུལ༌བོ༌ ཐག༌རིང༌ སི༌རི༌ཡཱ༌ ཡུལ༌ཇོངས༌ ཚོག༌པ༌ ཁྱེབས༌ པ༌སང༌ མི༌གུན༌ནི༌ ཟུ༌མོ༌ མིན༌དྲ༌ མིན༌དྲ༌ ཡོངས༌ཁན༌ནི༌ ནད༌པ༌གུན༌ ཁྱོངས༌: སྤེར༌ན༌ ན༌ཚ༌ མ༌སྲན༌ཏྲེ༌, རྡུད༌ ཞུགས༌ཁན༌, མིར༌གི༌ ཡོང༌ཁན༌ དང༌, ཟའ༌ཕོག༌ཁན༌ གུན༌, ཏེ༌ ནད༌པ༌ ཚང༌མ༌ གཙོ༌བོ༌ ཡེ༌ཤུའི༌ གྱལ༌ཅུག༌ག༌ ཛདས༌། 25 གཱ༌ལིལ༌ལི༌, གྱལ༌ས༌ རྕུ༌ ཟེར༌ས༌, ཡེ༌རུ༌ཤ༌ལེམ༌, ཡ༌ཧུ༌དཱ༌ དང༌ ཡོར༌དཱན༌ ལྩངས༌པོའེ༌ ཉེ༌ཁོར༌ནེ༌ མི༌ མང༌པོ༌ གཙོ༌བོ༌ ཡེ༌ཤུའི༌ སྟིང༌རང༌ནེ༌ ཡོངས༌།

5

གཙོ༌བོ༌ ཡེ༌ཤུའི༌ རི༌ཀ༌ ཆོས༌ སལ༌ལ༌ ཛདས༌།

5:1-12

1 མི༌ཚོགས༌ ཆེན༌མོ༌ ཛོམ༌ཨིན༌ ཟིགས༌ས༌ཅིག༌, གཙོ༌བོ༌ ཡེ༌ཤུ༌ རི༌ཀ༌ ཀེན༌ལ༌ སྐྱོད༌ཏེ༌ ཞུགས༌ས༌ ཛདས༌། ཏེ༌ནེ༌ ཁོང༌ངི༌ ལོབ༌ཕྲུགས༌གུན༌ ཁོང༌ ཡོད༌ས༌ ཡོངས༌། 2 ཡེ༌ཤུའི༌ ཁོང༌གུན༌ལ༌ ལབ༌ཞ༌ སལ༌ཅེས༌ གོ༌ཟུག༌ ཛད༌ཏེ༌ མོལས༌,

3 “དཀོན༌མཆོག༌ནེ༌ རོགས༌ ཙལ༌ཁན༌གུན༌ ཅིན༌ལབས༌ཅན༌ ཨིན༌,

ཅིའ༌ཟེར༌ན༌ ཁོང༌གུན༌ལ༌ ནམ༌ཁའེ༌ གྱལ༌སྲིད༌ ནོར༌སྐལ༌ལ༌ ཐོབ༌ཨིན༌།

4 སེམས༌སི༌ ནང༌ང༌ རྡུག༌པོ༌ ཡོད༌ཁན༌གུན༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ དཀོན༌མཆོག༌གི༌ ཁོང༌གུན༌ལ༌ སེམས༌སོ༌ སལ༌ལ༌ ཛད༌ཨིན༌།

5 པས༌མོ༌ ཡོད༌ཁན༌གུན༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁོང༌གུན༌ལ༌ ཇིག༌རྟེན༌ གང༌པོ༌ ནོར༌སྐལ༌ལ༌ ཐོབ༌ཨིན༌།

6 ཀྲང༌པོ༌ ཐེའ༌ ཛད༌ཅེས༌ལ༌ སྟོགས༌ཨིན༌ སྐོམས༌ཨིན༌ ཡོད༌ཁན༌གུན༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁོང༌གུན༌ ཚིམ༌ཤུག༌ག༌ ཛད༌ཨིན༌།

7 ཞན༌མའ༌ སྙིང༌རྗེ༌ སྟན༌ཁན༌གུན༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁོང༌གུན༌ལ༌ སྙིང༌རྗེ༌ སྟན༌ན༌ ཛད༌ཨིན༌།

8 སེམས༌ ལག༌མོ༌ ཡོད༌ཁན༌གུན༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌ ཇལ༌ཨིན༌།

9 ཐུན༌བྲེལ༌ ཁྱོང༌ཁན༌གུན༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁོང༌གུན༌ལ༌ དཀོན༌མཆོག༌གི༌ ཕྲུ༌གུ༌ མོལ༌ཨིན༌།

10 ལམ༌ ཀྲང༌པོའེ༌ཀ༌ གྲུལ༌ཅེས༌པོའེ༌ རྡུག༌ངལ༌ ཐོང༌ཁན༌གུན༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁོང༌གུན༌ལ༌ ནམ༌ཁའེ༌ གྱལ༌སྲིད༌ ནོར༌སྐལ༌ལ༌ ཐོབ༌ཨིན༌།”

11 “ངའ༌ ཏད༌པ༌ ཅོ༌ཅེས༌པོའེ༌, ཞན༌མ༌གུན༌ནི༌ ཁྲེལ༌ ཅུགས༌ཏེ༌ ནགས༌བར༌དོ༌ ཡང༌ ཟུན༌བ༌ ཏམ༌ངན༌ སྣ༌ཙོགས༌ ཕོག༌ཁན༌གུན༌ ཅིན༌ལབས༌ཅན༌ ཨིན༌། 12 གའ༌མོ༌ དང༌ ཐད༌པོ༌ ཅོ༌ཤིག༌, ཅིའ༌ཟེར༌ན༌ ནམ༌ཁའེ༌ ནང༌ང༌ ཁྱོ༌ཞའ༌ སོལ༌རས༌ ཀྲག༌པོ༌ ཡོད༌, ཁོང༌གུན༌ནི༌ ཁྱོ༌ཞའེ༌ སང༌ སྔུན༌ལ༌ ཡོངས༌ཁན༌ དཀོན༌མཆོག༌གི༌ ལུང༌སྟོན༌པ༌གུན༌ལའང༌ ཏེན༌ན༌ ཙོགས༌ ནགས༌བར༌དོ༌ སྟན༌ཏེ༌ ཨིན༌པིན༌།”

ཚཱ༌ དང༌ འོད༌།

5:13-16

13 གཙོ༌བོ༌ ཡེ༌ཤུའི༌ མོལས༌, “ཇིག༌རྟེན༌པ༌གུན༌ནི༌ ཕིའ༌ ཁྱོ༌ཞ༌གུན༌ ཚཱ༌ ཨིན༌། ཨིན༌ནའང༌ ཀལ༌ཏེས༌ ཚཱའེ༌ བྲོད༌པོ༌ ཡོལ༌ན༌ ཏེ༌བོ༌ ཀ༌ཟུག༌གི༌ ལོགས༌ཏེ༌ ཁྱོང༌ཨིན༌? ཏེ༌བོ༌ ཕི༌ལོག༌ག༌ ཕངས༌ཏེ༌ མི༌གུན༌ནི༌ རྐང༌པའེ༌ ཡོག༌ག༌ ནན༌ཅེས༌ མ༌ནེ༌ ཡང༌ ཅའང༌ ཕན༌ཐོགས༌ མེད༌ཀྱག༌།”

14 “ཇིག༌རྟེན༌པ༌གུན༌ནི༌ ཕིའ༌ ཁྱོ༌ཞའ༌ འོད༌ ཨིན༌ནོག༌, རི༌ཀ༌ ཡོད༌ཁན༌ནི༌ གྱལ༌ས༌ ཀབ༌ མི༌ཉན༌ཅེས༌ ཙོགས༌། 15 མི༌གུན༌ནི༌ འོད༌ ཏུགས༌ཏེ༌ གོར༌མོའེ༌ ཡོག༌ག༌ མ༌བོར༌ར༌ ནང༌ང༌ ཡོད༌ཁན༌ ཚང༌མའ༌ ཐོང༌ཅེས༌ལ༌ འོད༌སྟག༌གི༌ཀ༌ བོར༌ཨིན༌། 16 ཏེན༌ན༌ ཙོགས༌ལ༌ ཁྱོ༌ཞའེ༌ ལས༌ ཟང༌པོ༌གུན༌ ཐོང༌ཏེ༌ མི༌གུན༌ནི༌ ཁྱོ༌ཞའེ༌ ནམ༌ཁའ༌ ཞུགས༌ཁན༌ནི༌ ཡབ༌ དཀོན༌མཆོག༌ག༌ སྟོད༌པ༌ ཕུལ༌ཅེས༌སི༌ ཕིའ༌ ཁྱོ༌ཞའེ༌ འོད༌དི༌ ལྡངས༌པོ༌ ཁོང༌གུན༌ནི༌ཀ༌ ཕོག༌ཅུག༌ཤིག༌།”

དཀོན༌མཆོག༌གི༌ བཀའ༌ཁྲིམས༌པོ༌ ཁག༌ཅན༌ ཨིན༌།

5:17-20

17 གཙོ༌བོ༌ ཡེ༌ཤུའི༌ མོལས༌, “ང༌ མོ༌ཟེས༌སི༌ བཀའ༌ཁྲིམས༌ ཡ༌ ལུང༌སྟོན༌པ༌གུན༌ནི༌ ལབ༌ཞ༌གུན༌ མེད༌ཁན༌ ཅོའ༌ ཡོང༌ཏེ༌ ཨིན༌ནོག༌ མ༌སམ༌། ཏེ༌གུན༌ མེད༌ཁན༌ མ༌ཅོའ༌ གྲུབ༌ ཅུག༌ག༌ལ༌ ཡོངས༌པིན༌། 18 ངའེ༌ དེན༌བ༌ ཟེར༌རད༌ ནམ༌ཁའ༌ དང༌ ས༌ ཉིས༌ཀོ༌ སྟོར༌རི༌ སང༌ སྔུན༌ལ༌ དཀོན༌མཆོག༌གི༌ བཀའ༌ཁྲིམས༌སི༌ ཨི༌གེ༌ ཡ༌ ཚིག༌ཅིག༌གའང༌ མ༌སྟོར༌ར༌ ཏེ༌ ཚང༌མ༌ དྲན༌དྲ༌ གྲུབ༌ཨིན༌། 19 ཀལ༌ཏེས༌ སུ༌ཞིག༌གི༌ དཀོན༌མཆོག༌གི༌ བཀའ༌རྒྱ༌ ཚང༌མའེ༌སང༌ ཆུ༌ངུན༌ཞིག༌གའང༌ ཅག༌ན༌ ཡང༌ ཏེན༌ན༌ ཙོགས༌ ཞན༌མ༌གུན༌ལ༌ ལབ༌བད༌ན༌ ཏེ༌ མི༌བོའ༌ ནམ༌ཁའེ༌ གྱལ༌སྲིད༌དི༌ ནང༌ང༌ ཚང༌མའེ༌སང༌ རིན༌མེད༌ རྩི༌ཨིན༌། ཨིན༌ནའང༌ ཀལ༌ཏེས༌ སུ༌ཞིག༌གི༌ བཀའ༌ སྲུངས༌ཏེ༌ ཞན༌མ༌ ཏེ༌ཙོགས༌ ཅོ༌ཅེས༌ ལབ༌བད༌ན༌ ཏེ༌ མི༌བོའ༌ ནམ༌ཁའེ༌ གྱལ༌སྲིད༌དི༌ ནང༌ང༌ རིན༌ཅན༌ རྩི༌ཨིན༌།”

20 “ཏ༌ ངའེ༌ ཟེར༌རད༌, ཀལ༌ཏེས༌ ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ གུན༌ནི༌ མི༌ཚེ༌ ཀྲང༌པོ༌ཞིག༌ ཕུད༌ཁན༌བོའེ༌ སང༌ ཁྱོ༌ཞའེ༌ མི༌ཚེ༌ ཕུད༌ཁན༌བོ༌ མང༌ང༌ ཀྲང༌པོ༌ཞིག༌ མེད༌ན༌ ནམ༌ཁའེ༌ གྱལ༌སྲིད༌དི༌ ནང༌ང༌ ཁྱོ༌ཞ༌གུན༌ མ༌ནེ༌ ཞུགས༌ མི༌ཉན༌།”

སྲོའེ༌ སྐོར༌ལ༌ ཡེ༌ཤུའི༌ ལབ༌ཞ༌ སལས༌།

5:21-26

21 གཙོ༌བོ༌ ཡེ༌ཤུའི༌ མོལས༌, “དཀོན༌མཆོག༌གི༌ ང༌དང༌ངི༌ ཕ༌མེས༌པོ༌གུན༌ལ༌ མོལ༌ཁན༌བོ༌ ཁྱོ༌ཞའེ༌ ཚོར༌ཏེ༌ ཨིན༌ནོག༌། ‘མི༌ མ༌སད༌, མི༌ སད༌ཁན༌གུན༌ལ༌ ཁྲིམས༌ཅད༌ ཕོག༌ཨིན༌།’✡ 22 ཨིན༌ནའང༌ ངའེ༌ ཟེར༌རད༌ རང༌ངི༌ སྤུན༌ལ༌ སྲོ༌ ཅོ༌ཁན༌བོའང༌ ཁྲིམས༌ཅད༌ ཕོག༌ཨིན༌། ཡང༌ རང༌ངི༌ སྤུན༌ལ༌ སྨད༌གྲ༌ ཏང༌ཁན༌བོའང༌ ཁྲིམས༌ཁུང༌ང༌ ཁྱོང༌ཨིན༌། ཀལ༌ཏེས༌ ‘ཁྱོ༌རང༌ངི༌ སྤུན༌ཞིག༌ག༌ བུང༌བུ༌ སམ༌མེད༌ ཨིན༌ནོག༌’ ཟེར༌ན༌ ཁྱོ༌རང༌ང༌ ཉལ༌ཝའེ༌ མེ༌ ཆད༌པ༌ ཕོག༌ཅེས༌སི༌ ཇིགས༌པ༌ ཨིན༌ནོག༌།”

23 “ཏེ༌བོའེ༌ཕིའ༌ ཆོད༌ཁྲི༌ཀ༌ ཆོད༌པ༌ ཕུལ༌ལི༌ ཏུས༌, ཀལ༌ཏེས༌ རང༌ངི༌ སྤུན༌ཞིག༌གི༌ གྱབ༌གལ༌ལ༌ ངན༌པ༌ ཅོས༌ཁན༌བོ༌ ཁྱོ༌རང༌ང༌ ཨིད༌ཏུ༌ ཡོང༌ན༌, 24 ཆོད༌ཁྲིའི༌ དུན༌ལ༌ ཆོད༌པ༌ བོར༌ཏེ༌ གོ༌མ༌ རང༌ངི༌ སྤུན༌ ཉམ༌པོ༌ ཐུན༌བྲེལ༌ ཅོས༌, ཏེ༌ནེ༌ སོང༌ཏེ༌ ཆོད༌པ༌ ཕུལ༌།”

25 “ཁྱོ༌རང༌ང༌ ཉད༌ཀལ༌ཏེ༌ ཁྲིམས༌ཁུང༌ང༌ ཁྱེར༌ཁན༌བོ༌ ཉམ༌པོ༌ ཏེ༌རུ༌ ལེབ༌བི༌ སང༌ སྔུན༌ལ༌ ལམ༌མ༌ གྱོགས༌པ༌ ནང༌གྲིག༌ ཅོས༌། ཏེ༌ མན༌ན༌ ཁོའེ༌ ཁྱོ༌རང༌ ཁྲིམ༌སྤོན༌ལ༌ སྟད༌སྲིད༌ཅེས༌ ཨིན༌ནོག༌, ཡང༌ ཁྲིམ༌སྤོན༌ནི༌ ཁྲིམས༌ཁུང༌ངི༌ མག༌སྤོན༌ལ༌ སྟད༌ཏེ༌ ཁྱོ༌རང༌ ཙོན༌ཁང༌ང༌ ཀག༌ཨིན༌། 26 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཁྱོ༌རང༌ ཙོན༌ཁང༌ནེ༌ ཏེ༌ཏེ༌ཚོག༌པ༌ མི༌ཕུད༌ ནམ༌ཚོག༌པ༌ ཁྱོ༌རང༌ངི༌ ཆད༌པའེ༌ པེ༌ནེ༌ ཚང༌མ༌ མི༌ཤལ༌།”

ལོག༌ཡེམ༌མི༌ སྐོར༌།

5:27-30

27 གཙོ༌བོ༌ ཡེ༌ཤུའི༌ མོལས༌, “དཀོན༌མཆོག༌གི༌ མོལ༌ཁན༌བོ༌ ཁྱོ༌ཞའེ༌ ཚོར༌ཏེ༌ ཨིན༌ནོག༌, ‘རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ མ༌ཅོ༌།’✡ 28 ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, བུ༌མོའ༌ ལུས༌བྲེལ༌ལི༌ དོད༌པ༌ ཉམ༌པོ༌ ལྟའ༌ཁན༌བོའེ༌, ཁོ༌རང༌ངི༌ སྙིང༌ངི༌ ནང༌ང༌ ཁོ༌རང༌ངི༌ ཞིད༌མད༌ མན༌ཁན༌ནི༌ ཏེ༌ བུ༌མོ༌ ཉམ༌པོ༌ ལུས༌བྲེལ༌ ཅོས༌ཏེ༌ ཨིན༌ནོག༌། 29 ཀལ༌ཏེས༌ ཁྱོ༌རང༌ངི༌ མིག༌ ཡས༌པའེ༌ ཁྱོ༌རང༌ང༌ སྡིག༌པ༌ ཅོ༌ཅུག༌གད༌ན༌, ཏེ༌ མིག༌པོ༌ བྲུས༌ཏེ༌ ཕངས༌ཏོང༌, ལུས༌ གང༌པོ༌ ཉལ༌ཝའེ༌ ནང༌ང༌ ཕང༌ངི༌ སང༌ ལུས༌སི༌ ཁག༌ཅིག༌ མེད༌ཁན༌ ཆ༌ན༌ གྱལ༌། 30 ཡང༌ ཀལ༌ཏེས༌ ཁྱོ༌རང༌ངི༌ ལག༌པ༌ ཡས༌པའེ༌ ཁྱོ༌རང༌ང༌ སྡིག༌པ༌ ཅོ༌ཅུག༌གད༌ན༌, ཏེ༌ ལག༌པ༌ ཅད༌ཏེ༌ ཕངས༌ཏོང༌, ལུས༌ གང༌པོ༌ ཉལ༌ཝའེ༌ ནང༌ང༌ ཕང༌ངི༌ སང༌ ལུས༌སི༌ ཁག༌ཅིག༌ མེད༌ཁན༌ ཆ༌ན༌ གྱལ༌།”

ཞིད༌མད༌ ཅད༌ཅེས༌སི༌ སྐོར༌།

5:31-32

31 གཙོ༌བོ༌ ཡེ༌ཤུའི༌ མོལས༌, “ཁྱོ༌ཞའེ༌ འི༌བོ༌ ཚོར༌ཏེ༌ ཨིན༌ནོག༌, ‘ན༌མ༌ ཅད༌ཁན༌ནི༌ བུ༌ཚའེ༌ ཁོ༌རང༌ངི༌ ན༌མ༌ ཅད༌ཁན༌བོའ༌ ཅད༌ཁན༌ནི༌ ལག༌ཁྱེར༌ ཏང༌གོས༌།’ 32 ཨིན༌ནའང༌ ངའེ༌ ཁྱོ༌ཞ༌གུན༌ལ༌ ཟེར༌རད༌, རང༌ངི༌ ཞིད༌མད༌ མན༌ཁན༌ ཉམ༌པོ༌ ལུས༌བྲེལ༌ ཅོ༌ཅེས༌སི༌ ནས༌ལུག༌ མ༌སྟོགས༌, སུ༌ཞིག༌གི༌ ཁོ༌རང༌ངི༌ ན༌མ༌ ཅད༌ན༌, ཁོའེ༌ ཏེ༌ བུ༌མོ༌བོའ༌ ལོག༌ཡེམ༌ ཅོ༌ཅུགས༌ཏེ༌ ཨིན༌ནོག༌། ཡང༌ ཏེ༌ བུ༌མོ༌ ཉམ༌པོ༌ ན༌མ༌ ཅོ༌ཁན༌བོའེང༌ ལོག༌ཡེམ༌ ཅོས༌ཏེ༌ ཨིན༌ནོག༌།”

ནའ༌ སྐྱལ༌ཅེས༌སི༌ སྐོར༌།

5:33-37

33 གཙོ༌བོ༌ ཡེ༌ཤུའི༌ མོལས༌, “ང༌དང༌ངི༌ ཕ༌མེས༌པོ༌གུན༌ལ༌ འི༌ ཟེར༌ཁན༌བོའང༌ ཁྱོ༌ཞ༌གུན༌ནི༌ ཚོར༌ཏེ༌ ཨིན༌ནོག༌། ནའ༌ ཁུར༌ཁན༌བོ༌ མ༌ཅག༌, ཨིན༌ནའང༌ ཁྱོ༌ཞའེ༌ གཙོ༌བོ༌ ཉམ༌པོ༌ ནའ༌ ཁུར༌ཁན༌བོ༌ གྲུབ༌ཅུག༌། 34 ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, ནའ༌ མ༌ནེ༌ མ༌ཁུར༌ཤིག༌, ནམ༌ཁའེ༌ ནའ༌ མ༌ཁུར༌ ཅིའ༌ཟེར༌ན༌ ནམ༌ཁའ༌ ནི༌ དཀོན༌མཆོག༌གི༌ ཞུགས༌ཁྲིས༌ ཨིན༌, 35 ཡ༌ ཇིག༌རྟེན༌ནི༌ ནའ༌ མ༌ཁུར༌ ཅིའ༌ཟེར༌ན༌ ཇིག༌རྟེན༌ནི༌ཀ༌ དཀོན༌མཆོག༌གི༌ ཞབས༌ བོར༌ར༌ ཛད༌ད༌ནོག༌, ཡ༌ ཡེ༌རུ༌ཤ༌ལེམ༌མི༌ ནའ༌ མ༌ཁུར༌ ཅིའ༌ཟེར༌ན༌ ཡེ༌རུ༌ཤ༌ལེམ༌ ནི༌ ཀྲག༌པོ༌ གྱལ༌པོའེ༌ གྱལ༌ས༌ ཨིན༌། 36 རང༌ངི༌ གོའི༌ ནའ༌ མ༌ཁུར༌ ཅིའ༌ཟེར༌ན༌ ཁྱོ༌ཞའ༌ ཁྱོ༌ཞའེ༌ སྲ༌ ཅིག༌གའང༌ ཀར༌པོ༌ ཡ༌ ནག༌པོ༌ ཅོ༌ཉན༌ན༌ མ༌ནོག༌། 37 ཁྱོ༌ཞའེ༌ ལན༌བོ༌ ཨིན༌ན༌ ཨིན༌ ཡ༌ མན༌ན༌ མན༌ ཟེར༌ ཅིའ༌ཟེར༌ན༌ འི༌གུན༌ནི༌ སང༌ ཐལ༌ཏེ༌ ཅི༌ཞིག༌ ཟེར༌ནའང༌ ཤེ༌ཏན༌ ངན༌པ༌ནེ༌ ཇུང༌ང༌ནོག༌།”

ངན༌པའེ༌ ལན༌ལ༌ ངན༌པ༌།

5:38-42

38 གཙོ༌བོ༌ ཡེ༌ཤུའི༌ མོལས༌, “ཁྱོ༌ཞའེ༌ འི༌བོའང༌ ཚོར༌ཏེ༌ ཨིན༌ནོག༌, ཆད༌པ༌ སྐྱོན༌བོ༌ནའང༌ ཟོབ༌གོས༌, ‘མིག༌གི༌ ལན༌ལ༌ མིག༌, སོའི༌ ལན༌ལ༌ སོ༌’, 39 ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, ཁྱོ༌ཞའ༌ ངན༌པ༌ ཅོ༌ཁན༌བོའ༌ ཏེན༌ན༌ ཙོགས༌ ལན༌ མ༌ཏང༌ཤིག༌། ཀལ༌ཏེས༌ སུ༌ཞིག༌གི༌ གྲམ༌པ༌ ཡས༌པའ༌ གྲམ༌ལྕགས༌ ཏང༌ན༌, གྲམ༌པ༌ ཡོ༌མའང༌ གྲམ༌ལྕགས༌ ལེན༌ན༌ལ༌ སྟོན༌། 40 ཀལ༌ཏེས༌ སུ༌ཞིག༌གི༌ ཁྱོ༌རང༌ང༌ སྐྱོན༌ ཀལ༌ཏེ༌ ཁྲིམས༌ཁུང༌ང༌ ཁྱེར༌ཏེ༌ ཆད༌པའེ༌ ཚུལ༌ལ༌ ཁྱོ༌རང༌ངི༌ ཀྲི༌ལེན༌བོ༌ ཏོང༌ ཟེར༌ན༌ རང༌ངི༌ ཀོས༌པོའང༌ ཏངས༌ཏོང༌། 41 ཀལ༌ཏེས༌ སུ༌ཞིག༌གི༌ ཁྱོ༌ཞའ༌ ཀི༌ལོ༌མི༌ཀྲར༌ ཅིག༌ ཝང༌ ཏངས༌ཏེ༌ གྲུལ༌ཅུག༌ན༌, ཁོ༌ ཉམ༌པོ༌ ཀི༌ལོ༌མི༌ཀྲར༌ ཉིས༌ གྲུལ༌ཏོང༌། 42 ཏོང༌ ཟེར༌ཁན༌བོའ༌ ཏངས༌ཏོང༌, ཁྱོ༌ཞའེ༌ཀ༌ སྐྱིའ༌ ཡོང༌ཁན༌བོའ༌ ལག༌སྟོང༌ང༌ ལམ༌མ༌ཅུག༌།”

གྲ༌འོའ༌ ཅམས༌པ༌ ཅོས༌།

5:43-48

43 གཙོ༌བོ༌ ཡེ༌ཤུའི༌ མོལས༌, “ཁྱོ༌ཞ༌གུན༌ནི༌ འི༌བོ༌ ཚོར༌ཏེ༌ ཨིན༌ནོག༌, ‘ཁྱིམ༌ཚེས༌པ༌ ཅམས༌པ༌ ཡང༌ གྲ༌འོ༌གུན༌ལ༌ ནཕ༌རད༌ ཅོས༌།’ 44 ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, གྲ༌འོ༌གུན༌ལ༌ ཅམས༌པ༌ ཅོས༌ ཡང༌ ཁྱོ༌ཞའ༌ ནགས༌བར༌དོ༌ སྟན༌ཁན༌གུན༌ནི༌ ཕིའ༌ མོས༌ལམ༌ ཏོབ༌, 45 ཏེ༌ཟུག༌ ཅོ༌ན༌ ཁྱོ༌ཞའ༌, ནམ༌ཁའ༌ ཞུགས༌ཁན༌ནི༌ ཡབ༌བི༌ ལམ༌མི༌ཀ༌ གྲུལ༌ལ༌ནོག༌། ཉི༌མའེ༌ འོད༌ དང༌ ཆར༌པ༌ གུན༌ དཀོན༌མཆོག༌གི༌ ཟང༌ངན༌ མ༌ཕེའ༌ མི༌ཚང༌མ༌ལ༌ སལ༌ལ༌ནོག༌། 46 ཀལ༌ཏེས༌ ཁྱོ༌ཞའ༌ ཅམས༌པ༌ ཅོ༌ཁན༌གུན༌ལ༌ ཁྱོ༌ཞའེ༌ ཅམས༌པ༌ ཅོ༌ན༌, ཁྱོ༌ཞའ༌ སོལ༌རས༌ ཅིའ༌ ཐོབ༌ཨིན༌? གོབ༌སྐོར༌ ཏང༌ཁན༌ནི༌ ཁྲལ༌ནེན༌ཁན༌གུན༌ནིའང༌ ཏེ༌ཟུག༌ ཅོའ༌ནོག༌། 47 ཀལ༌ཏེས༌ ཁྱོ༌ཞའེ༌ སྤུན༌ལ༌ ཅིག༌པོའ༌ ལོན༌ སྲུལ༌ན༌, ཞན༌མ༌གུན༌ནི༌ སང༌ ཁྱོ༌ཞའེ༌ མང༌ང༌ཞིག༌ ཅི༌ ཅོས༌ཏེ༌ ཨིན༌? ཞན༌ ཆོས༌ལུག༌གི༌ མི༌གུན༌ནིའང༌ ཏེ༌ཟུག༌ ཅོའ༌ མ༌ནོག༌ག༌? 48 ཏེ༌བོའེ༌ཕིའ༌ ཁྱོ༌ཞའེ༌ ནམ༌ཁའེ༌ ཡབ༌, ཕུན༌སུམ༌ཚོགས༌པ༌ ཞུགས༌ཁན༌ ཙོགས༌ལ༌ ཁྱོ༌ཞའང༌ ཕུན༌སུམ༌ཚོགས༌པ༌ ཡོང༌གོས༌།”

6

ཅིན༌བ༌ ཏང༌ཅེས༌།

6:1-4

1 གཙོ༌བོ༌ ཡེ༌ཤུའི༌ མོལས༌, “མི༌གུན༌ལ༌ སྟན༌ཅེས༌སི༌ ཕིའ༌ ལས༌ ཟང༌པོ༌ མ༌ཅོ༌། ཏེ༌ཟུག༌ ཅོ༌ན༌ ནམ༌ཁའེ༌ ནང༌ང༌ ཞུགས༌ཁན༌ ཁྱོ༌ཞའེ༌ ཡབ༌ནེ༌ སོལ༌རས༌ ཅའང༌ མི༌ཐོབ༌། 2 སྒོས༌དོམ༌ ཡོད༌ཁན༌གུན༌ལ༌ ཅིན༌བ༌ ཏང༌ ཟ༌ནེ༌ དུ༌ཁང༌ དང༌ ལམ༌ གུན༌ལ༌ ཏུང༌ མ༌ཕུ༌ཤིག༌, ཀ༌ཟུག༌ མི༌གུན༌ནི༌ སྟོད༌པ༌ ཐོབ༌ཅེས༌ལ༌ ཁ༌ཆོས༌པ༌གུན༌ནི༌ ཅོའད༌། ངའེ༌ དེན༌བ༌ ཟེར༌རད༌, ཁོང༌གུན༌ལ༌ སོལ༌རས༌ གང༌པོ༌ ཐོབ༌ཏེ༌ ཨིན༌། 3 ཨིན༌ནའང༌ ཅིན༌བ༌ ཏང༌ ཟ༌ནེ༌ རང༌ངི༌ ལག༌པ༌ ཡོ༌མའ༌ ལག༌པ༌ ཡས༌པའེ༌ ཅི༌ ཅོའད༌ གྱུས༌ ཆ༌ མ༌ཅུག༌ཤིག༌། 4 ཅིན༌བ༌ སངས༌ཏེ༌ ཏང༌ན༌, ཏེ༌ནེ༌ ཁྱོ༌ཞའེ༌ ནམ༌ཁའེ༌ ཡབ༌བི༌ སང༌ཝའེ༌ ནང༌ང༌ ཁྱོ༌ཞའེ༌ ལས༌ ཅོ༌ཁན༌བོ༌ ཟིགས༌ཏེ༌ སོལ༌རས༌ སལ༌ཨིན༌།”

མོས༌ལམ༌མི༌ སྐོར༌།

6:5-15

5 གཙོ༌བོ༌ ཡེ༌ཤུའི༌ མོལས༌, “མོས༌ལམ༌ ཞུ༌ ཟ༌ནེ༌, ཁ༌ཆོས༌པ༌གུན༌ ཙོགས༌ ཡོང༌ མ༌གོས༌ ཅིའ༌ཟེར༌ན༌ ཁོང༌གུན༌ དུ༌ཁང༌ དང༌ སྲང༌ངི༌ ཀྲུའི༌ཀ༌ ལངས༌ཏེ༌ མིའ༌ ཐོང༌ཅུགས༌ཏེ༌ མོས༌ལམ༌ ཏབ༌བ༌ལ༌ ཐད༌ད༌ནོག༌། ངའེ༌ ཁྱོ༌ཞའ༌ དེན༌བ༌ ཟེར༌རད༌ ཏེ༌ ཁ༌ཆོས༌པ༌གུན༌ལ༌ སོལ༌རས༌ གང༌པོ༌ ཐོབ༌ཏེ༌ ཨིན༌། 6 མོས༌ལམ༌ ཏབ༌ ཟ༌ནེ༌, རང༌ངི༌ ནང༌ང༌ སོང༌ཏེ༌ སྒོ༌ ཅུགས༌ཏེ༌ སང༌ཝའེ༌ ཐོག༌ནེ༌ རང༌ངི༌ ནམ༌ཁའེ༌ ཡབ༌བ༌ མོས༌ལམ༌ ཞུ༌ཤིག༌། ཏེ༌ནེ༌ ཁྱོ༌ཞའེ༌ སང༌ཝའེ༌ ནང༌ང༌ ཅོ༌ཁན༌ནི༌ ལས༌གུན༌ ཟིགས༌ཏེ༌ ཁྱོ༌ཞའེ༌ ནམ༌ཁའེ༌ ཡབ༌བི༌ ཁྱོ༌ཞའ༌ སོལ༌རས༌ སལ༌ཨིན༌།”

7 “ཁྱོ༌ཞའེ༌ མོས༌ལམ༌ ཞུ༌ ཟ༌ནེ༌, ཏོན༌མེད༌དི༌ ཚིགས༌གུན༌ ཟེར༌ཨིན༌ ཞན༌ ཆོས༌ལུག༌གི༌ མི༌གུན༌ ཙོགས༌ མ༌ཅོ༌, ཅིའ༌ཟེར༌ན༌ ཁོང༌གུན༌ནི༌ སམ༌མ༌ནོག༌ མོས༌ལམ༌ རིང༌མོ༌ ཞུ༌ཅེས༌པོའེ༌ དཀོན༌མཆོག༌གི༌ ཁོང༌གུན༌ནི༌ མོས༌ལམ༌བོ༌ སན༌ཨིན༌། 8 ཁོང༌གུན༌ ཙོགས༌ མ༌ཅོ༌, ཅིའ༌ཟེར༌ན༌ ཞུའི༌ སང༌ སྔུན༌ལ༌ ཁྱོ༌ཞའེ༌ སྒོས༌དོམ༌གུན༌ ནམ༌ཁའེ༌ ཡབ༌བི༌ ཁྱེན༌ན༌ ཛད༌ད༌ནོག༌། 9 ཁྱོ༌ཞའེ༌ མོས༌ལམ༌ འི༌ཙོགས༌ལ༌ ཞུས༌,

‘ནམ༌ཁའ༌ ཞུགས༌ཁན༌ནི༌ ང༌ཞའེ༌ ཡབ༌,

ཉེ༌རང༌ངི༌ ཚན༌ ཏམ༌པའ༌ མི༌ ཐམས༌ཅད༌དི༌ རྩི༌ཝ༌ ཅོ༌ཤིག༌།

10 ཉེ༌རང༌ངི༌ གྱལ༌སྲིད༌ གྱོགས༌པ༌ ལེབ༌ཤིག༌།

ཉེ༌རང༌ངི༌ ཐུག༌གོངས༌ ནམ༌ཁའེ༌ ནང༌ང༌ གྲུབ༌བ༌ ཙོགས༌ལ༌,

འི༌ ཇིག༌རྟེན༌ནི༌ཀའང༌ གྲུབ༌ཤིག༌།

11 དི༌རིང༌ ང༌ཞའ༌ སྒོས༌དོམ༌མི༌ ཁར༌ཇི༌ སལ༌ལ༌ ཛད༌།

12 ང༌ཞའེ༌ སྡིག༌པ༌ ཅོ༌ཁན༌གུན༌ལ༌ ཤགས༌པ༌ སལ༌ལ༌ ཛད༌,

ཀ༌ཟུག༌གི༌ ང༌ཞའེ༌ གྱབ༌གལ༌ལ༌ སྡིག༌པ༌ ཅོ༌ཁན༌གུན༌ལ༌

ང༌ཞེའང༌ ཤགས༌པ༌ ཏངས༌པིན༌།

13 ཚོད༌ལྟའེ༌ ཏུས༌ལ༌ སྡིག༌པ༌ ཅོ༌ཅེས༌ནེ༌ ང༌ཞའ༌ སྐྱོབ༌བ༌ཛད༌,

ཡང༌ ངན༌པ༌ ཤེ༌ཏན༌ནེ༌ ང༌ཞའ༌ ཐར༌ ཅུག༌ག༌ ཛད༌།’*”

14 ཡེ༌ཤུའི༌ མོལས༌, “ཀལ༌ཏེས༌ ཁྱོ༌ཞའེ༌ གྱབ༌གལ༌ལ༌ སྡིག༌པ༌ ཅོ༌ཁན༌གུན༌ལ༌ ཤགས༌པ༌ ཏང༌ན༌, ཁྱོ༌ཞ༌གུན༌ནི༌ ནམ༌ཁའེ༌ ཡབ༌བིའང༌ ཁྱོ༌ཞ༌གུན༌ལ༌ ཤགས༌པ༌ སལ༌ལ༌ ཛད༌ཨིན༌། 15 ཨིན༌ནའང༌ ཀལ༌ཏེས༌ ཁྱོ༌ཞའེ༌ གྱབ༌གལ༌ལ༌ སྡིག༌པ༌ ཅོ༌ཁན༌གུན༌ལ༌ ཤགས༌པ༌ མ༌ཏང༌ན༌, ཁྱོ༌ཞ༌གུན༌ནི༌ ནམ༌ཁའེ༌ ཡབ༌བི༌ ཁྱོ༌ཞའེ༌ སྡིག༌པ༌གུན༌ལ༌ ཤགས༌པ༌ སལ༌ལ༌ མི༌ཛད༌།”

རོ༌ཟཱ༌ དུགས༌ཅེས༌སི༌ སྐོར༌།

6:16-18

16 “ཁྱོ༌ཞ༌གུན༌ ཉེ༌ནས༌ལ༌ དུག༌ ཟ༌ནེ༌, རྡུག༌པོ༌ མ༌ཅོ༌, ཀ༌ཟུག༌ ཁ༌ཆོས༌པ༌གུན༌ནི༌ ཁོ༌རང༌གུན༌ནི༌ ལྡོང༌བོ༌ སྡིག༌པ༌ཞིག༌ ཅོས༌ཏེ༌ ཉེ༌ནས༌ལ༌ དུག༌ཁན༌བོ༌ མི༌གུན༌ལ༌ སྔོན༌ ཅུག༌ག༌ནོག༌། ངའེ༌ ཁྱོ༌ཞ༌གུན༌ལ༌ དེན༌བ༌ ཟེར༌རད༌, ཏེ༌ ཁ༌ཆོས༌པ༌གུན༌ལ༌ སོལ༌རས༌ གང༌པོ༌ ཐོབ༌ཚར༌ཏེ༌ ཨིན༌། 17 ཨིན༌ནའང༌ ཁྱོ༌ཞ༌གུན༌ ཉེ༌ནས༌ལ༌ དུག༌ ཟ༌ནེ༌ སྲ༌ མར༌ སྐུས༌ཏེ༌ ལྡོང༌ ཁྲུས༌ཏེ༌ དུག༌ཤིག༌། 18 ཁྱོ༌ཞའ༌ ཉེ༌ནས༌ལ༌ དུག༌ཁན༌བོ༌ སུའིང༌ མ༌ཇལ༌ཁན༌ནི༌ ཁྱོ༌ཞའེ༌ ཡབ༌ མ༌སྟོགས༌ ཡང༌སུ༌ཞིག༌གའང༌ མི༌ཤེ༌ཤེས༌ལ༌ ཏེ༌ ཙོགས༌ ཅོ༌ཤིག༌། ཡབ༌ དཀོན༌མཆོག༌གི༌ ཁྱོ༌ཞའེ༌ སང༌ཝའེ༌ ནང༌ང༌ ཅོ༌ཁན༌བོ༌ ཟིགས༌ཏེ༌ སོལ༌རས༌ སལ༌ལ༌ ཛད༌ཨིན༌།”

ནམ༌ཁའེ༌ ནང༌ང༌ ནོར༌།

6:19-21

19 “ཁྱོ༌ཞ༌རང༌ངི༌ ཕིའ༌ ཇིག༌རྟེན༌ནི༌ཀ༌ ནོར༌གུན༌ མ༌སག༌ཤིག༌། ཏེ༌གུན༌ མུག༌པའེ༌ ཟའ༌ཅེས༌ དང༌ ཡའ༌ ཡོང༌ཅེས༌ མ༌ཚད༌ རྐུན༌མ༌ ཡོངས༌ཏེ༌ རྐུ༌ཨིན༌། 20 ཨིན༌ནའང༌ ཁྱོ༌ཞ༌རང༌ངི༌ ཕིའ༌ ནམ༌ཁའེ༌ ནང༌ང༌ ནོར༌ སོག༌ཤིག༌, ཏེ༌རུ༌ མུག༌པའེ༌ མི༌ཟའ༌ ཡང༌ ཡའ༌ མི༌ཡོང༌ མ༌ཚད༌ རྐུན༌མིའང༌ མི༌རྐུ༌། 21 ཁྱོ༌ཞའེ༌ ནོར༌ ཡོད༌ས༌ ཁྱོ༌ཞའེ༌ སྙིང༌ངའང༌ ཆགས༌ཨིན༌།”

ཟུགས༌སི༌ འོད༌།

6:22-23

22 “མིག༌ ནི༌ ཟུགས༌སི༌ འོད༌པོ༌ ཨིན༌། མིག༌པོ༌ ཁམ༌ཟང༌ ཡོད༌ན༌ ཁྱོ༌ཞའེ༌ ལུས༌ གང༌པོ༌ འོད༌དི༌ གང༌ཨིན༌། 23 ཨིན༌ནའང༌ ཀལ༌ཏེས༌ མིག༌པོ༌ ཁམ༌ཟང༌ མེད༌ན༌, ཁྱོ༌ཞའེ༌ ལུས༌ གང༌པོ༌ མུན༌གྲིག༌གི༌ གང༌ཨིན༌། ཀལ༌ཏེས༌ ཁྱོ༌ཞའེ༌ ཁྱོ༌ཞ༌རང༌ངི༌ སེམས༌སི༌ ནང༌ང༌ དཀོན༌མཆོག༌གི༌ འོད༌ ཡོད༌ སམ༌ཁན༌བོ༌ ངོས༌པོའ༌ མུན༌གྲིག༌ ཨིན༌ན༌ ཏེ༌ནེ༌ ཏེ༌ མུན༌གྲིག༌པོ༌ ཙམ༌ཤིག༌ ཇིགས༌ནང༌ཅན༌ མི༌ཡོང༌།”

དཀོན༌མཆོག༌ དང༌ གྱུ༌ནོར༌།

6:24

24 “སུ༌ཞིག༌གིའང༌ སྤོན༌བོ༌ ཉིས༌སི༌ ཞབས༌ཏོག༌ ཞུ༌ མི༌ཉན༌, ཅིག༌པོའ༌ ནཕ༌རད༌ ཡང༌ ཅིག༌པོའ༌ ཅེས༌པ༌ ཅོའ༌ནོག༌, ཡ༌ ཅིག༌པོའ༌ སྙིང༌ནེ༌ ཞབས༌ཏོག༌ ཞུ༌ཨིན༌ ཡང༌ ཅིག༌པོའ༌ མ༌ཐད༌ད༌ ཞབས༌ཏོག༌ ཞུའ༌ནོག༌། ཏེན༌ན༌ ཙོགས༌ལ༌ དཀོན༌མཆོག༌ དང༌ ནོར༌ ཉིས༌ཀོའ༌ ཞབས༌ཏོག༌ ཞུ༌ མི༌ཉན༌།”

ཚེར༌ མ༌ཚེར༌།

6:25-34

25 “ཏེ༌བོའེ༌ཕིའ༌ ངའེ༌ ཁྱོ༌ཞའ༌ ཟེར༌རད༌, ཅི༌ ཟེན༌, ཅི༌ ཐུང༌ཨིན༌ ཡ༌ ཟུགས༌ལ༌ ཅི༌ གོན༌ཨིན༌ སམས༌ཏེ༌ རང༌ངི༌ མི༌ཚེའེ༌ ཕིའ༌ ཚེར༌ མ༌ཚེར༌། ཟན༌ནི༌ སང༌ སྲོག༌པོ༌ ཡང༌ ཀོས༌སི༌ སང༌ ལུས༌པོ༌ ཁག༌ཆེའ༌ མ༌ནོག༌ག༌? 26 ནམ༌མི༌ ཅ༌གུན༌ལ༌ ལྟོས༌སའང༌, ཏེ༌གུན༌ནི༌ ཞིང༌ ཏབ༌བ༌ ཡ༌ ཞིང༌ རྔའ༌ ཡ༌ བང༌ངེ༌ ནང༌ང༌ ཀྲོ༌ སག༌ག༌ མི༌དུག༌, ཨིན༌ནའང༌ ཁྱོ༌ཞའེ༌ ནམ༌ཁའེ༌ ཡབ༌བི༌ ཏེ༌གུན༌ལ༌ ཟན༌ སལ༌ལ༌ ཛད༌དུག༌། ཏེ༌གུན༌ནི༌ སང༌ ཁྱོ༌ཞའ༌ མང༌ང༌ རིན༌ མི༌ཆེའ༌? 27 ཁྱོ༌ཞའ༌ སུ༌ཞིག༌གི༌ ཚེར༌ཁ༌ ཅོས༌ཏེ༌ ཁྱོ༌ཞའེ༌ མི༌ཚེ༌ ནང༌ང༌ ཆུ༌ཚོད༌ ཅིག༌ སྐྱེད༌ ཐུབ༌ཨིན༌ན༌?”

28 “ཀོས༌ལག༌གི༌ ཕིའ༌ ཅིའ༌ ཚེར༌རད༌? སྤང༌ཐང༌ངི༌ མེན༌ཏོག༌གུན༌ ཀ༌ཟུག༌གི༌ ལྡན༌དུག༌ ལྟོས༌ཤིག༌, ཏེ༌གུན༌ནི༌ ལས༌ ཅོའ༌ ཡ༌ བལ༌ ཁལ༌ཏེ༌ ཀོས༌ ཐག༌ག༌ མི༌དུག༌། 29 ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, གྱལ༌པོ༌ སོ༌ལོ༌མོན༌, ཁོ༌རང༌ངི༌ སྤལ༌ལི༌ ནང༌ང༌ མ༌ཀྲག༌པོ༌ ཀོས༌ལག༌ གོན༌ནའང༌ ཏེ༌ མེན༌ཏོག༌གུན༌ ཙོགས༌ ལྡེ༌མོ༌ དང༌ ཛེས༌པོ༌ ཐོང༌ང༌ མེད༌པིན༌། 30 ཀལ༌ཏེས༌ དཀོན༌མཆོག༌གི༌ དི༌རིང༌ ཡོད༌ཁན༌ ཐོ༌རེ༌ མེའ༌ སྲག༌ག༌ ཕང༌ཅེས༌ཅན༌ནི༌ སྤང༌ཐང༌ངི༌ མེན༌ཏོག༌གུན༌ལ༌ ཏེ༌ཙོགས༌སི༌ ཀོས༌ལག༌ སྐོན༌ ཐུབ༌བད༌ན༌, ཏད༌ཆུང༌ཅན༌གུན༌ དཀོན༌མཆོག༌གི༌ ཁྱོ༌ཞ༌གུན༌ལ༌ ཏེ༌གུན༌ནི༌ སང༌ ཀོས༌ལག༌ ཀྲག༌པོ༌ སྐོན༌ན༌ མི༌ཛད༌ད༌?”

31 “ཏེ༌བོའེ༌ཕིའ༌ ‘ང༌དང༌ ཅི༌ ཟེན༌ ཡ༌ ང༌དང༌ ཅི༌ ཐུང༌ཨིན༌ ཡ༌ ང༌དང༌ ཅི༌ གོན༌ཨིན༌’ ཟེར༌ཏེ༌ ཚེར༌ཁ༌ མ༌ཅོ༌། 32 ཞན༌ ཆོས༌ལུག༌གི༌ མི༌གུན༌ ཏེ༌ ཚང༌མའེ༌ སྟིང༌རང༌ནེ༌ བང༌ཏང༌ང༌ནོག༌, ཡང༌ ཁྱོ༌ཞའེ༌ ནམ༌ཁའེ༌ ཡབ༌བི༌ ཁྱོ༌ཞའེ༌ ཏེ༌ཙོགས༌ སྒོས༌དོམ༌གུན༌ ཁྱེན༌ན༌ ཛད༌ད༌ནོག༌། 33 ཨིན༌ནའང༌ གོ༌མ༌ ཁྱོ༌ཞ༌གུན༌ དཀོན༌མཆོག༌གི༌ གྱལ༌སྲིད༌ དང༌ མི༌ཚེ༌ ཀྲང༌པོ༌ ཕུད༌ཅེས༌སི༌ སྟིང༌རང༌ནེ༌ བང༌ཏོང༌ཤིག༌, ཏེ༌ནེ༌ ཁོང༌ངི༌ ཏེ༌ཀ༌ ནན༌ཏེ༌ ཁྱོ༌ཞའེ༌ ཞན༌ སྒོས༌དོམ༌གུན༌ནའང༌ སལ༌ལ༌ ཛད༌ཨིན༌།”

34 “ཐོ༌རེ༌ ཕིའ༌ དི༌རིང༌ ཚེར༌ཁ༌ མ༌ཅོ༌ཤིག༌ ཅིའ༌ཟེར༌ན༌ ཐོ༌རེ༌ ཇུང༌ཅེས༌སི༌ ཚེར༌ཁ༌གུན༌ནི༌ སྐོར༌ལ༌ སམ༌བ༌ ཐོ༌རེ༌ ཏང༌ཉན༌ན༌ནོག༌། དི༌རིང༌ངི༌ ཚེར༌ཁ༌ དི༌རིང༌ངི༌ ཕིའ༌ ཙམ༌ ཐའ༌ཐད༌ཨིན༌ནོག༌།”

7

ཞན༌མའ༌ སྐྱོན༌རྗོད༌ མི༌ཅོ༌ཅེས༌།

7:1-5

1 གཙོ༌བོ༌ ཡེ༌ཤུའི༌ མོལས༌, “ཁྱོ༌ཞའེ༌ ཞན༌མའ༌ སྐྱོན༌རྗོད༌ མ༌ཅོ༌ ཏེ༌ནེ༌ ཁྱོ༌ཞའང༌ སྐྱོན༌རྗོད༌ མི༌ཛད༌། 2 ཀ༌ཟུག༌ ཚུལ༌ལ༌ ཁྱོ༌ཞའེ༌ ཞན༌མ༌ སྐྱོན༌རྗོད༌ ཅོས༌ ཏེན༌ན༌ ཚུལ༌ལ༌ ཁྱོ༌ཞའང༌ སྐྱོན༌རྗོད༌ ཛད༌ཨིན༌, ཁྱོ༌ཞའེ༌ ཀོལ༌ཁན༌ནི༌ ཏབ༌ཟའ༌བོ༌ ཁྱོ༌ཞ༌གུན༌ནི༌ ཕིའང༌ ཀོལ༌ལ༌ ཛད༌ཨིན༌།”

3 “ཁྱོ༌ཞའེ༌ རང༌ངི༌ མིག༌གི༌ ནང༌ང༌ ཡོད༌ཁན༌ནི༌ རྡུང༌མ༌བོའ༌ ནང༌སྟག༌ ཅོའ༌ མེད༌ན༌ ཏེ༌ནེ༌ སྤུན༌ནི༌ མིག༌གི༌ སྣང༌ང༌ ཡོད༌ཁན༌ནི༌ ཤིང༌ཟེལ༌བོའ༌ ཅིའ༌ ལྟའད༌? 4 ཁྱོ༌རང༌ངི༌ སྤུན༌ལ༌, ངའེ༌ ཁྱོ༌རང༌ངི༌ མིག༌གི༌ ནང༌ནེ༌ ཤིང༌ཟེལ༌བོ༌ ཕིང༌ཨིན༌ ཟེར༌ཅེས༌སི༌ ཧམ༌པ༌ ཀ༌ཟུག༌གི༌ ཅོའད༌, ནམ༌ ཁྱོ༌རང༌ རང༌ངི༌ མིག༌གི༌ ནང༌ང༌ རྡུང༌མ༌བོ༌ ཡོད༌། 5 ཁྱོ༌ཞའ༌ ཁ༌ཆོས༌པ༌གུན༌, སྔུན༌ལ༌ རང༌ངི༌ མིག༌གི༌ རྡུང༌མ༌བོ༌ ཕིང༌, ཏེ༌ནེ༌ སྤུན༌ནི༌ མིག༌གི༌ ནང༌ནེ༌ ཤིང༌ཟེལ༌བོ༌ ཕིང༌ང༌ལ༌ ཁྱོ༌ཞའ༌ སལ༌པོ༌ ཅོས༌ཏེ༌ ཐོང༌ ཐུབ༌ཨིན༌།”

ཏམ༌པའེ༌ བཀའ༌ སྣང༌མེད༌ ཅོ༌ཁན༌།

7:6

6 “ཏམ༌པ༌ ཨིན༌ཁན༌བོ༌ ཁྱི༌གུན༌ལ༌ མ༌ཏང༌ ཀལ༌ཏེས༌ ཏང༌ན༌ ཏེ༌གུན༌ ཁྱོ༌ཞ༌ ཆོགས༌ལ༌ གྱུར༌ཏེ༌ སྲན༌ཏྲེ༌ ཐམས༌ཨིན༌། མུ༌ཏིག༌ རིན༌ཅན༌ ཕག༌གུན༌ནི༌ དུན༌ལ༌ མ༌ཕང༌ ཀལ༌ཏེས༌ ཕང༌ན༌ ཕག༌གུན༌ནི༌ ཏེ༌བོ༌ རྐང༌པའེ༌ ཡོག༌ག༌ ནན༌ཏེ༌ གྲུལ༌ཨིན༌།”

ཞུ༌ཅེས༌, ཙལ༌ཅེས༌ དང༌ སྒོ༌ རྡུང༌ཅེས༌།

7:7-12

7 གཙོ༌བོ༌ ཡེ༌ཤུའི༌ མོལས༌, “ཞུ༌ཨིན༌ དུག༌ ཁྱོ༌ཞའ༌ སལ༌ལ༌ ཛད༌ཨིན༌, ཙལ༌ཨིན༌ དུག༌ ཁྱོ༌ཞའ༌ ཐོབ༌ཅུག༌ག༌ ཛད༌ཨིན༌, སྒོ༌ རྡུང༌ཨིན༌ དུག༌ ཕེའ༌ ཛད༌ཨིན༌། 8 ཞུ༌ཁན༌ ཚང༌མ༌ལ༌ སལ༌ལ༌ ཛད༌ཨིན༌, ཙལ༌ཁན༌ ཚང༌མ༌ལ༌ ཐོབ༌ཨིན༌, ཡང༌ སྒོ༌ རྡུང༌ཁན༌ ཚང༌མ༌ལ༌ ཕེའ༌ ཛད༌ཨིན༌། 9 ཁྱོ༌ཞའ༌ སུ༌ཞིག༌གི༌, རང༌ངི༌ བུ༌ཚའེ༌ ཏ༌གི༌ ཏོང༌ ཟེར༌ན༌ རྡོའ༌ ཏང༌ཨིན༌ན༌? 10 ཡ༌ ཕྲུ༌གུའི༌ ཉ༌ ཏོང༌ ཟེར༌ན༌, རུལ༌ ཏང༌ཨིན༌ན༌? 11 ཁྱོ༌ཞ༌གུན༌ སྡིག༌ཅན༌ ཨིན༌ཨིན༌ནའང༌ རང༌ངི༌ ཕྲུ༌གུའ༌ ཕན༌ཐོགས༌ཅན༌ ཏང༌ཅེས༌པོ༌ ཤེས༌ན༌ ཏེ༌ནེ༌ ཁྱོ༌ཞའེ༌ ནམ༌ཁའ༌ ཞུགས༌ཁན༌ནི༌ ཡབ༌བི༌ ཁོང༌ང༌ ཞུ༌ཝ༌ ཞུ༌ཁན༌གུན༌ལ༌ མང༌ང༌ མི༌སལ༌ལ༌?”

12 “ཅི༌ཚང༌མའེ༌ ནང༌ང༌ ཀ༌ཟུག༌ ཞན༌མའེ༌ ཁྱོ༌ཞའ༌ ཅོ༌གོས༌ སམ༌ཁན༌ ཙོགས༌ ཁྱོ༌ཞ༌གུན༌ནིའང༌ ཞན༌མ༌གུན༌ལ༌ ཅོས༌, ཏེན༌ན༌བོའེ༌ བཀའ༌ཁྲིམས༌ དང༌ ལུང༌སྟོན༌པ༌གུན༌ནི༌ བྲིས༌ཁན༌གུན༌ གྲུབ༌ཏེ༌ ཨིན༌ནོག༌།”

གྱས༌སྒོ༌ ཉིས༌།

7:13-14

13 “གྱས༌སྒོ༌ ཕྲ༌མོ༌ནེ༌ ཞུགས༌ཤིག༌ ཅིའ༌ཟེར༌ན༌ ཉལ༌ཝའེ༌ ཆོགས༌ལ༌ ཆའ༌ཁན༌ནི༌ གྱས༌སྒོ༌ ཞང༌ཅན༌ དང༌ ལམ༌ ནི༌ གྲུལ༌ཅེས༌ལ༌ ལ༌མོ༌ ཡོད༌ཏེ༌ ཨིན༌ནོག༌ ཡང༌ ཏེ༌ནང༌ང༌ མི༌ མང༌པོ༌ ཞུགས༌ཏེ༌ ཆའ༌ནོག༌། 14 ཨིན༌ནའང༌ ཐའ༌མེད༌པའེ༌ མི༌ཚེའེ༌ ཆོགས༌ལ༌ ཁྲིད༌ཁན༌ནི༌ གྱས༌སྒོ༌ ཕྲ༌མོ༌ ཡང༌ ལམ༌ ནི༌ ཀགས༌པོ༌ ཡོད༌ཏེ༌ ཨིན༌ནོག༌, ཙལ༌ཁན༌ནི༌ མི༌ ཉུ༌ངུན༌ཞིག༌ག༌ མ༌ནེ༌ ཏེ༌ ལམ༌བོ༌ མི༌ཐོབ༌།”

ལྕང༌མ༌ དང༌ ཏེ༌བོའེ༌ བྲས༌བུ༌།

7:15-20

15 “ལུང༌སྟོན༌པ༌ ཟུས༌མ༌གུན༌ནི༌ ཀ༌ནེ༌ ཤང༌ ཅོ༌ཤིག༌, ནོད༌པ༌ མི༌སྐྱལ༌ཁན༌ནི༌ ལུ༌གུའ༌ ཟུས༌ཏེ༌ ཁོང༌གུན༌ ཁྱོ༌ཞའེ༌ ཕྲོའ༌ ཡོང༌ཨིན༌, ཨིན༌ནའང༌ སེམས༌སི༌ ནང༌ང༌ ཁོང༌གུན༌ ནོད༌སྐྱལ༌ ཇིགས༌ནང༌ཅན༌ནི༌ ཤང༌ཀུ༌ ཙོགས༌ ཡོད༌ཏེ༌ ཨིན༌ནོག༌། 16 ཁོང༌གུན༌ནི༌ བྲས༌བུ༌ གྱུད༌ཏེ༌ ཁྱོ༌ཞའེ༌ ཁོང༌གུན༌ ཤེས༌ཨིན༌། ཁྱོ༌ཞ༌གུན༌ནི༌ ཅི༌ སམ༌མ༌རག༌, ཁྱོ༌ཞའེ༌ ཚེར༌མང༌ངི༌ ཀ༌ནེ༌ རྒུན༌ནི༌ ཁ༌ཟས༌ ཡ༌ ལྗང༌ཙེར༌རི༌ ཀ༌ནེ༌ ཕིག༌གི༌ ཁ༌ཟས༌ ཏུ༌ཉན༌ཨིན༌ན༌? 17 ཏེན༌ན༌ ཙོགས༌ལ༌ ལྕང༌མ༌ ཟང༌པོ༌ཞིག༌ག༌ བྲས༌བུ༌ ཟང༌པོ༌ ཆགས༌ས༌ནོག༌ ཡང༌ ལྕང༌མ༌ ངན༌པ༌ཞིག༌ག༌ བྲས༌བུ༌ ངན༌པ༌། 18 ལྕང༌མ༌ ཟང༌པོའ༌ བྲས༌བུ༌ ངན༌པ༌ མི༌ཆགས༌ ཡང༌ ལྕང༌མ༌ ངན༌པའ༌ བྲས༌བུ༌ ཟང༌པོ༌ མི༌ཆགས༌། 19 བྲས༌བུ༌ ཟང༌པོ༌ མ༌སྨིན༌ཁན༌ནི༌ ལྕང༌མ༌, ཅད༌ཏེ༌ མེའ༌ ཏབ༌བ༌ ཛད༌ཨིན༌། 20 ཁོང༌གུན༌ནི༌ བྲས༌བུ༌ གྱུད༌ཏེ༌ ཁྱོ༌ཞའེ༌ ཁོང༌གུན༌ ཤེས༌ཨིན༌།”

དེན༌བའེ༌ ལོབ༌ཕྲུགས༌གུན༌།

7:21-23

21 “ངའ༌, ‘གཙོ༌བོ༌ལེ༌, གཙོ༌བོ༌ལེ༌,’ ཟེར༌ཁན༌གུན༌ནི༌ ནང༌ནེ༌ ཚང༌མ༌ ནམ༌ཁའེ༌ གྱལ༌སྲིད༌དི༌ ནང༌ང༌ ཆ༌ མི༌ཉན༌, ནམ༌ཁའ༌ ཞུགས༌ཁན༌ནི༌ ངའེ༌ ཡབ༌བི༌ ཐུག༌གོངས༌ གྲུབ༌ཅུག༌ཁན༌གུན༌ ཅིག༌པོ༌ ཆ༌ཉན༌ཨིན༌། 22 དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌ མི༌ མང༌པོའེ༌ ངའ༌ ཟེར༌ཨིན༌, ‘གཙོ༌བོ༌ལེ༌, གཙོ༌བོ༌ལེ༌, ང༌ཞའེ༌ ཉེ༌རང༌ངི༌ ཚན༌ནི༌ ནང༌ང༌ ལུང༌སྟན༌ ཤད༌པིན༌, མི༌གུན༌ནི༌ ནང༌ནེ༌ རྡུད༌གུན༌ ཕིངས༌པིན༌, ཡང༌ ཧ༌ལས༌ཤེས༌སི༌ ཛད༌པ༌ མང༌པོ༌ སྟན༌པིན༌།’ 23 ཏེ༌ནེ༌ ངའེ༌ ཁོང༌གུན༌ལ༌ ཟེར༌ཨིན༌, ‘ངའེ༌ ཁྱོ༌ཞའ༌ ཤེས༌ས༌མེད༌, ལས༌ ངན༌པ༌ ཅོ༌ཁན༌གུན༌ ངའེ༌ ཀ༌ནེ༌ ཐག༌རིང༌ང༌ སོང༌།’ ”

རྩིག༌སྤོན༌ ཉིས༌།

7:24-29

24 “ངའེ༌ སྤེ༌ར༌གུན༌ ཉན༌ཏེ༌ ཏེ༌ཀ༌ ལག༌ལེན༌ ཅོ༌ཁན༌ ཚང༌མ༌, ཁོ༌རང༌ངི༌ ཁང༌པ༌ བྲག༌གི༌ཀ༌ རྩིག༌ཁན༌ནི༌ རྩིག༌སྤོན༌ ཁས༌པ༌ ཙོགས༌ ཨིན༌། 25 ཆར༌པ༌ བབས༌ཏེ༌, ཆུ༌ལོག༌ དང༌ ལུངས༌པོ༌ ཤེད༌ཅན༌ ཡོང༌ཏེ༌ ཁང༌པའ༌ ཕོག༌ནའང༌, ཏེ༌བོ༌ རྡིབ༌ མི༌ རྡིབ༌ ཅིའ༌ཟེར༌ན༌ ཏེ༌བོ༌ བྲག༌གི༌ཀ༌ རྩིགས༌ཏེ༌ ཨིན༌ནོག༌། 26 ངའེ༌ ཟེར༌ཁན༌གུན༌ ཚོར༌ཏེ༌ ལག༌ལེན༌ མ༌ཅོ༌ཁན༌ ཚང༌མ༌, ཁོ༌རང༌ངི༌ ཁང༌པ༌ པེ༌མའེ༌ཀ༌ རྩིག༌ཁན༌ ལྡད༌པ༌ མེད༌ཁན༌ མི༌ ཙོགས༌ ཨིན༌། 27 ཆར༌པ༌ བབས༌ཏེ༌ ཆུ༌ལོག༌ དང༌ ལུངས༌པོ༌ ཤེད༌ཅན༌ ཡོངས༌ཏེ༌ ཁང༌པ༌ ཕོག༌ན༌ ཏེ༌བོ༌ རྡིབས༌ཏེ༌ པད༌ མེད༌ཁན༌ ཆེན༌།”

28 ཡེ༌ཤུའི༌ ཏེ༌ ཚང༌མ༌ མོལ༌ ཚར༌ར༌ཅིག༌, མི༌མངས༌གུན༌ ཁོང༌ངི༌ ལབ༌ཞ༌གུན༌ནི༌ཀ༌ ཧ༌ལས༌, 29 ཅིའ༌ཟེར༌ན༌ ཁོང༌ངི༌ ལབ༌ཞ༌གུན༌ ཆོས༌ཁྲིམས༌ལ༌ ཁས༌པ༌གུན༌ ཙོགས༌ མེད༌པ༌, ཝང༌ཆ༌ ཉམ༌པོ༌ སལ༌ལད༌པིན༌།

8

ཛེ༌ནད༌ ཡོད༌ཁན༌ཞིག༌ ཕན༌ཅུག༌ག༌ ཛདས༌།

8:1-4

1 གཙོ༌བོ༌ ཡེ༌ཤུ༌ རི༌ནེ༌ ཡོག༌ག༌ བབས༌ཏེ༌ སྐྱོད༌ ཟ༌ནེ༌, མི༌ཚོགས༌ ཆེན༌མོ༌ཞིག༌ ཁོང༌ངི༌ སྟིང༌རང༌ནེ༌ ཡོངས༌། 2 ཛེ༌ནད༌ཅན༌ནི༌ མི༌ཞིག༌ གཙོ༌བོའེ༌ དུན༌ལ༌ ཡོངས༌ ཡང༌ པིག༌དོང༌ ཙུགས༌ཏེ༌ ཟེརས༌, “གཙོ༌བོ༌ལེ༌, ཉེ༌རང༌ ཐུགས༌ཐད༌ན༌ ང༌ གྱལ༌ཅུགས༌ཏེ༌ རྩང༌མ༌ ཛད༌ ཉན༌ན༌ནོག༌།”

3 ཡེ༌ཤུའི༌ ཆག༌ རྐྱངས༌ཏེ༌ ཁོའ༌ ཐུག༌ཅུག༌ག༌ ཛད༌ཏེ༌ མོལས༌, “ང༌ ཁྱོ༌རང༌ གྱལ༌ ཅུག༌ཏེ༌ རྩང༌མ༌ ཅོའ༌ ཐད༌ད༌རག༌”, ཏེན༌ན༌མལ༌ལ༌ ཛེ༌ནད༌པོ༌ མེད༌ཁན༌ སོང༌། 4 ཏེ༌ནེ༌ ཡེ༌ཤུའི༌ ཏེ༌ མི༌བོའ༌ མོལས༌, “སུའང༌ མ༌ཤད༌, ཨིན༌ནའང༌ སོང༌ཏེ༌ རང༌ངི༌ ཟུགས༌པོ༌ བླ༌མ༌ སྟོན༌ ཡང༌ ལུང༌སྟོན༌པ༌ མོ༌ཟེས༌སི༌ བཀའ༌ སལ༌ཁན༌ ནང༌ཞིན༌ དཀོན༌མཆོག༌ག༌ ཆོད༌པ༌ ཕུལ༌, ཏེ༌བོ༌ མི༌གུན༌ལ༌ ཁྱོ༌རང༌ རྩང༌མ༌ ཆའ༌ཁན༌ནི༌ སྤང༌པོ༌ ཨིན༌།”

མག༌མི༌གྱའེ༌ སྤོན༌བོའེ༌ ཏད༌པ༌།

8:5-13

5 གཙོ༌བོ༌ ཡེ༌ཤུ༌ ཀ༌ཕར༌ན༌ཧུམ༌མི༌ གྲོང༌ཁྱེར༌རི༌ ནང༌ང༌ ཅབ༌ ལེབ༌བ༌ཅིག༌, རོམ༌མི༌ མག༌མི༌གྱའེ༌ སྤོན༌བོ༌ཞིག༌ ཁོང༌ངི༌ དུན༌ལ༌ ཡོངས༌ཏེ༌ རོགས༌ ཛད༌ཅེས༌ལ༌ ཞུས༌, 6 “གཙོ༌བོ༌ལེ༌, ངའེ༌ ཡོག༌པོའ༌ ཟའ༌ཕོག༌ཏེ༌ ཁང༌པའ༌ ཟུ༌མོ༌ སྲན༌ཏྲེ༌ ཡོང༌ཨིན༌ ཡོད༌།”

7 ཡེ༌ཤུའི༌ མོལས༌, “ང༌ ཡོངས༌ཏེ༌ ཁོ༌ ཕན༌ཅུག༌ཨིན༌།”

8 མག༌མི༌གྱའེ༌ སྤོན༌བོའེ༌ ཟེརས༌, “གཙོ༌བོ༌ལེ༌, ཉེ༌རང༌ ངའེ༌ ཁང༌པ༌ སྐྱོད༌ཅེས༌སི༌ འོས༌པ༌ ངའ༌ མན༌། ཨིན༌ནའང༌ ཉེ༌རང༌ངི༌ བཀའ༌ སལ༌ན༌ ངའེ༌ ཡོག༌པོ༌ ཕན༌ཨིན༌། 9 ཝང༌ཆའེ༌ ཡོག༌ག༌ ངའང༌ དུག༌གད༌ ཡང༌ ངའེ༌ ཝང༌ཆའེ༌ ཡོག༌ག༌ མག༌མི༌གུན༌ ཡོད༌། ངའེ༌ ཅིག༌ག༌ ‘སོང༌’ ཟེར༌ན༌ ཆའ༌ནོག༌ ཡང༌ ཅིག༌ག༌ ‘ཡོང༌’ ཟེར༌ན༌ ཡོང༌ང༌ནོག༌, ཡང༌ ངའེ༌ ཡོག༌པོའ༌ ‘འི༌ ལས༌པོ༌ ཅོས༌’ ཟེར༌ན༌ ཅོའ༌ནོག༌།”

10 ཡེ༌ཤུའི༌ ཏེ༌བོ༌ སན༌ན༌ཅིག༌ ཧ༌ལས༌ཏེ༌ ཁོང༌ང༌ བྲངས༌ཏེ༌ ཡོང༌ཁན༌ནི༌ མི༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བའ༌ ཟེར༌རད༌, ཨིས༌ར༌ཨེལ༌ལི༌ ནང༌ང༌ ང༌ འི༌ཙོགས༌སི༌ ཏད༌པ༌ཅན༌ཞིག༌ མ༌ནེ༌ མ༌ཐོབ༌། 11 ངའེ༌ ཁྱོ༌ཞའ༌ ཟེར༌རད༌, ཡ༌ཧུ༌དཱ༌པ༌ མན༌ཁན༌ མང༌པོ༌ ཤར༌ དང༌ ནུབ༌ནེ༌ ཡོངས༌ཏེ༌, ནམ༌ཁའེ༌ གྱལ༌སྲིད༌དི༌ ནང༌ང༌ དོན༌ཏང༌ངི༌ ཕིའ༌ ང༌དང༌ངི༌ ཕ༌མེས༌པོ༌ ཨབ༌ར༌ཧམ༌, ཨི༌སཱག༌ དང༌, ཡ༌ཀོབ༌ ཉམ༌པོ༌ རང༌ངི༌ ནས༌སའེ༌ཀ༌ དུག༌ཨིན༌། 12 ཨིན༌ནའང༌ ཨིས༌ར༌ཨེལ༌པ༌ ཀ༌གུན༌ནི༌ ཕིའ༌ ནམ༌ཁའེ༌ གྱལ༌སྲིད༌པོ༌ གྲལ༌གྲིག༌ ཅོའ༌ ཛད༌ཏེ༌ ཨིན༌པིན༌ ཁོང༌གུན༌ ཕི༌ལོག༌ག༌ མུན༌གྲིག༌གི༌ ནང༌ང༌ ཕང༌ང༌ ཛད༌ཨིན༌, ཏེ༌རུ༌ ནགས༌ སྲན༌ཏྲེ༌ ཞས༌ཏེ༌ ངུ༌ཅེས༌ དང༌ སོ༌ སྲིག༌ཅེས༌ ཡོང༌ཨིན༌།”

13 ཏེ༌ནེ༌ ཡེ༌ཤུའི༌ མག༌མི༌གྱའེ༌ སྤོན༌བོའ༌ མོལ༌ལ༌ ཛདས༌, “སོང༌, ཁྱོ༌རང༌ངི༌ ཏད༌པ༌ ཅོ༌ཁན༌ ནང༌ཞིན༌ ཁྱོ༌རང༌ངི༌ ཡོག༌པོ༌ གྱལ༌ཨིན༌།” ཡེ༌ཤུའི༌ མོལ༌ཁན༌ནི༌ ཏེན༌ན༌ ཏུས༌ཚོད༌པོའེ༌ཀ༌ ཡོག༌པོའེ༌ ཟུ༌མོ༌ གྱལས༌།

ཡེ༌ཤུའི༌ མི༌ མང༌པོ༌ ཕན༌ཅུག༌ག༌ ཛདས༌།

8:14-17

14 གཙོ༌བོ༌ ཡེ༌ཤུ༌ པི༌ཏྲར༌རི༌ ཁང༌པ༌ སྐྱོད༌ད༌ཅིག༌, ཁོང༌ངི༌ པི༌ཏྲར༌རི༌ ན༌མའེ༌ ཨ༌མ༌ ཚད༌ ཡོངས༌ཏེ༌ མལ༌ཙའེ༌ ནང༌ང༌ དུགས༌ཏེ༌ ཟིགས༌། 15 ཡེ༌ཤུའི༌ ཁོའེ༌ ལག༌པའ༌ ཆག༌ཐུག༌ག༌ ཛད༌ པ༌སང༌ ཚད༌པོ༌ མེད༌ཁན༌ སོང༌, ཁོ༌ ལངས༌ཏེ༌ ཁོང༌ང༌ ཞབས༌ཏོག༌ ཞུས༌།

16 ཏེན༌ན༌ ཕི༌ཏོག༌ མི༌གུན༌ནི༌ རྡུད༌ ཞུགས༌ཁན༌ མང༌པོ༌ ཁོང༌ ཡོད༌ས༌ ཁྲིད༌ཏེ༌ ཁྱོངས༌, ཁོང༌ངི༌ “བིང༌” མོལ༌ཏེ༌ བཀའ༌ སལ༌ པ༌སང༌ རྡུད༌གུན༌ བིངས༌ ཡང༌ ཟུ༌མོ༌ ཡོད༌ཁན༌ ཚང༌མ༌ ཕན༌ཅུག༌ག༌ ཛདས༌། 17 མ༌ཤི༌ཀའེ༌ སྐོར༌ལ༌ ལུང༌སྟོན༌པ༌ ཡེ༌ཤ༌ཡཱའེ༌ བྲིའ༌ ཛད༌ཁན༌བོ༌ དྲན༌དྲ༌ གྲུབ༌ཅེས༌ལ༌ ཡེ༌ཤུའི༌ ཏེ༌གུན༌ ཛདས༌། ཡེ༌ཤ༌ཡཱའེ༌ བྲིའ༌ ཛད༌ཁན༌བོ༌ ནི༌,

“ཁོང༌ངི༌ ང༌དང༌ ནད༌ནེ༌ སྐྱོབ༌བ༌ ཛདས༌,

ཡང༌ ཟུ༌མོ༌ནེ༌ ཕན༌ཅུག༌ག༌ ཛདས༌། ✡”

ཡེ༌ཤུའི༌ གྱབ༌ནེ༌ བྲང༌ཤེས༌ ལ༌མོ༌ མན༌།

8:18-22

18 གཙོ༌བོ༌ ཡེ༌ཤུའི༌, ཁོང༌ང༌ སྐོར༌ཁན༌ནི༌ མི༌ཚོགས༌པོ༌ ཟིགས༌ས༌ཅིག༌, ཁོང༌རང༌ངི༌ ལོབ༌ཕྲུགས༌གུན༌ལ༌ ཚོའེ༌ ཕར༌ཀ༌ ཆ༌ཅེས༌ལ༌ བཀའ༌ སལ༌ལ༌ ཛདས༌། 19 ཆོས༌ཁྲིམས༌ལ༌ ཁས༌པ༌ཞིག༌ ཡོངས༌ཏེ༌ ཟེརས༌, “ལོབ༌བོན༌ལེ༌, ཉེ༌རང༌ ཀ༌རུ༌ སྐྱོད༌ནའང༌ ང༌ ཉེ༌རང༌ང༌ བྲངས༌ཏེ༌ ཡོང༌ཨིན༌།”

20 ཡེ༌ཤུའི༌ ལན༌སལས༌, “ཝ༌ཙེའི༌ ཝ༌ཚངས༌ དང༌, ནམ༌ཁའེ༌ ཅ༌ ཅ༌ཚངས༌ ཡོད༌ཏེ༌ ཨིན༌ནོག༌, ཨིན༌ནའང༌ ང༌ མི༌རིགས༌སི༌བུའ༌ གོ༌ བོར༌ཏེ༌ ངལ༌ཚོ༌ཅེས༌སི༌ ནས༌སའང༌ མེད༌།”

21 ཞན༌ ལོབ༌ཕྲུགས༌ཞིག༌གི༌ ཟེརས༌, “གཙོ༌བོ༌ལེ༌, སྔུན༌ལ༌ ང༌ ཁང༌པ༌ སོང༌ཏེ༌ ང༌རང༌ངི༌ ཨ༌བ༌ ཤི༌ཏེ༌ སུབ༌ཅེས༌སི༌ ཕིའ༌ གྲལ༌གྲིག༌ ཅོ༌ཅེས༌ལ༌ གོངས༌པ༌ སལ༌།”

22 ཡེ༌ཤུའི༌ མོལས༌, “ངའེ༌ སྟིང༌རང༌ནེ༌ བྲོངས༌, ཡང༌ སེམས༌ཉིད༌དི༌ ཐོག༌ནེ༌ ཤི༌ཁན༌གུན༌ལ༌ ཁོ༌རང༌གུན༌ནི༌ ཤི༌ཁན༌གུན༌ སུབ༌ཅུག༌།”

ཡེ༌ཤུའི༌ ལུང༌རག༌ མེད༌ཁན༌ ཛདས༌།

8:23-27

23 ཏེ༌ནེ༌ གཙོ༌བོ༌ ཡེ༌ཤུ༌ གྲུ༌ཟིང༌ངི༌ ནང༌ང༌ ཞོན༌ན༌ ཛདས༌ ཡང༌ ལོབ༌ཕྲུགས༌གུན༌ ཁོང༌ ཉམ༌པོ༌ སོང༌། 24 ཧུན༌མེད༌ལ༌ ནམ༌ཚུབས༌ཏེ༌ ཚོའེ༌ ནང༌ང༌ ལུང༌རག༌ ཀྲག༌པོ༌ ཡོང༌ཅེས༌པོའེ༌ ཆུལ༌བག༌ གྲུ༌ཟིང༌ངི༌ ནང༌ང༌ ལེབ༌ནའང༌, ཡེ༌ཤུ༌ ནལ༌ཟིམས༌ཏེ༌ ཡོད༌པིན༌། 25 ལོབ༌ཕྲུགས༌གུན༌ སོང༌ཏེ༌ ཡེ༌ཤུའ༌ ཉིད༌ཚད༌ད༌ ཛད༌ཏེ༌ ཟེརས༌, “གཙོ༌བོ༌ལེ༌, གཙོ༌བོ༌ལེ༌, ང༌ཞ༌གུན༌ ཆུའི༌ ནང༌ང༌ ནུབ༌ཏེ༌ ཤི༌ཅེས༌ དུག༌། སྐྱོབ༌བ༌ ཛད༌དའང༌།”

26 ཡེ༌ཤུའི༌ ལན༌སལས༌, “ཏད༌པ༌ ཆུ༌ངུན༌ཅན༌, ཅིའ༌ ཇིགས༌སད༌?” ཁོང༌ ཞངས༌ཏེ༌, ལུང༌རག༌ དང༌ ཆུལ༌བག༌ གུན༌ལ༌ ཁའ༌སྐྱེའ༌ ཛད༌པ༌ ཏེན༌ན༌མལ༌ལ༌ ཏེ༌གུན༌ མེད༌ཁན༌ སོང༌ཏེ༌ ཚོའེ༌ ནང༌ང༌ པད༌ ཞི༌དེ༌ ཇུང༌།

27 ཁོང༌གུན༌ ཧ༌ལས༌ཏེ༌ ཟེརས༌, “ཁོང༌ ཀ༌ཟུག༌ མི༌ཞིག༌ ཨིན༌ཧེ༌? ལུངས༌པོ༌ དང༌ ཆུལ༌བག༌ གུན༌ནིའང༌ ཁོང༌ངི༌ ཁའ༌ ཉན༌དུག༌།”

རྡུད༌ ཞུགས༌ཁན༌ནི༌ མི༌ ཉིས༌ ཕན༌ཅུག༌ག༌ ཛདས༌།

8:28-34

28 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ ཚོའེ༌ ཕར༌ཀ༌, ག༌ད༌རཱའེ༌ ཡུལ༌ཇོངས༌ལ༌ ལེབ༌བ༌ཅིག༌, སྤུར༌ཁང༌ངི༌ ནས༌ས༌ནེ༌ བིངས༌ཏེ༌ ཡོང༌ཨིན༌ ཡོད༌ཁན༌ རྡུད༌ ཞུགས༌ཁན༌ ཉིས༌ ཡེ༌ཤུའ༌ ཐུག༌། ཁོང༌གུན༌ མ༌ ནོད༌སྐྱལ༌ ཇིགས༌ནང༌ཅན༌ ཡོད༌ཅེས༌པོའེ༌ སུ༌ཞིག༌གའང༌ ཏེ༌ ལམ༌ནེ༌ ཆ༌ཐུབ༌བ༌ མེད༌པིན༌།

29 ཁོང༌གུན༌ནི༌ ཀུ༌ཅོ༌ སྲན༌ཏྲེ༌ ཏང༌ཨིན༌ ཟེརས༌, “དཀོན༌མཆོག༌གི༌ སྲས༌ ཉེ༌རང༌ ང༌ཞའེ༌ ལས༌སི༌ ནང༌ང༌ ཅིའ༌ དྲེས༌སད༌? དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཁྲིམས༌ཅད༌དི༌ ཏུས༌པོའེ༌ སང༌ སྔུན༌ལ༌ ང༌ཞའ༌ ནགས༌ སྟན༌ན༌ལ༌ སྐྱོད༌པིན༌ན༌?”

30 ཁོང༌གུན༌ ཡོད༌སའེ༌ སང༌ ཙ༌པིག༌ ཐག༌རིང༌ང༌ ཕག༌གི༌ ཁྱུ༌ ཆེན༌མོ༌ཞིག༌ རྩཱ༌ ཟེན༌ ཡོད༌པིན༌། 31 རྡུད༌གུན༌ནི༌ ཡེ༌ཤུའ༌ ཇུ༌ཇུ༌ ཞུ༌ཨིན༌ ཟེརས༌, “ཀལ༌ཏེས༌ ཉེ༌རང༌ངི༌ ང༌ཞའ༌ ཁོང༌གུན༌ནི༌ ནང༌ནེ༌ ཕིང༌ན༌, ང༌ཞའ༌ འ༌ ཕག༌གུན༌ནི༌ ནང༌ང༌ ཆ༌ཅུག༌ག༌ ཛད༌།”

32 ཡེ༌ཤུའི༌ ཁོང༌གུན༌ལ༌ “སོང༌ཤིག༌” མོལ༌པ༌, ཏེ༌གུན༌ བིང༌ཏེ༌ ཕག༌གུན༌ནི༌ ནང༌ང༌ ཞུགས༌ས༌ཅིག༌, ཕག༌གི༌ ཁྱུ༌ གང༌པོ༌ རི༌ནེ༌ ཐུར༌ལ༌ ཚོའེ༌ ཆོགས༌ལ༌ གྱུགས༌པ༌ ཆུའི༌ ནང༌ང༌ ནུབ༌ཏེ༌ ཤི༌།

33 ཕག༌ཚོ༌ཁན༌གུན༌ གྲོང༌ཁྱེར༌ལ༌ བང༌ཏངས༌ཏེ༌ སོང༌, ཡང༌ རྡུད༌ ཞུགས༌ཁན༌ནི༌ མི༌གུན༌ལ༌ ཇུང༌ཁན༌ ཚང༌མ༌ ཤདས༌། 34 ཏེ༌ནེ༌ གྲོང༌ཁྱེར༌པ༌ ཚང༌མ༌ ཡེ༌ཤུ༌ ཇལ༌ལ༌ ཡོངས༌, ཡང༌ ཡེ༌ཤུ༌ ཇལ༌ལ༌ཅིག༌, ཁོང༌གུན༌ སྲན༌ཏྲེ༌ ཇིགས༌ པ༌སང༌ ཁོང༌ང༌, ཁོང༌གུན༌ནི༌ ཡུལ༌ནེ༌ བིང༌ཏེ༌ སྐྱོད༌ ཇུ༌ཇུ༌ ཟེརས༌།

9

ཟའ༌ཕོག༌ཁན༌ཞིག༌ ཕན༌ཅུག༌ག༌ ཛདས༌།

9:1-8

1 གཙོ༌བོ༌ ཡེ༌ཤུ༌ གྲུ༌ཟིང༌ང༌ ཞོན༌ཏེ༌ ཚོའེ༌ ཕར༌ཀ༌ ཁོང༌རང༌ངི༌ གྲོང༌ཁྱེར༌ལ༌ སྐྱོད༌ད༌ ཛདས༌། 2 ཏེ༌རུ༌ མི༌ ཁ༌ཅིག༌གི༌ ཟའ༌ཕོག༌ཁན༌ཞིག༌ མལ༌ཙའེ༌ཀ༌ ཁུར༌ཏེ༌ ཡེ༌ཤུ༌ ཡོད༌ས༌ ཁྱོངས༌། ཁོང༌གུན༌ནི༌ མི༌བོ༌ གྱལ༌ཅུག༌ཅེས༌སི༌ ཏད༌པ༌ ཅོ༌ཁན༌བོ༌ ཡེ༌ཤུའི༌ ཟིགས༌ཏེ༌ ཁོང༌ངི༌ ཟའ༌ཕོག༌ཁན༌བོའ༌ མོལས༌, “བུ༌ཚ༌ སེམས༌དེ༌ ཅོས༌, ངའེ༌ ཁྱོ༌རང༌ངི༌ སྡིག༌པ༌གུན༌ལ༌ ཤགས༌པ༌ ཏང༌ངད༌།”

3 ཏེ༌བོ༌ ཚོར༌ར༌ཅིག༌ ཆོས༌ཁྲིམས༌ལ༌ ཁས༌པ༌ ཁ༌ཅིག༌གི༌ སེམས༌སི༌ ནང༌ང༌ སམས༌, “འི༌ མི༌བོའེ༌ དད༌ལོག༌ ཅོས༌།”

4 ཁོང༌གུན༌ནི༌ སམ༌ཁན༌བོ༌ ཡེ༌ཤུའི༌ ཁྱེན༌ཏེ༌ མོལས༌, “ཁྱོ༌ཞའེ༌ ཁྱོ༌ཞ༌རང༌ངི༌ སེམས༌སི༌ ནང༌ང༌ སེམས༌ངན༌ ཅིའ༌ སམ༌མད༌། 5 ཅི༌ སམ༌མ༌རག༌, ‘ཁྱོ༌རང༌ངི༌ སྡིག༌པའ༌ ཤགས༌པ༌ ཏངས༌ཏེ༌ ཨིན༌’ ཟེར༌ཅེས༌པོ༌ ལ༌མོ༌ ཨིན༌ནོག༌ག༌ ཡ༌ ‘ལངས༌ཏེ༌ གྲུལ༌’ ཟེར༌ཅེས༌པོ༌? 6 ཨིན༌ནའང༌ མི༌རིགས༌སི༌བུའ༌ ཇིག༌རྟེན༌ནི༌ཀ༌ སྡིག༌པའ༌ ཤགས༌པ༌ ཏང༌ཅེས༌སི༌ ཝང༌ཆའ༌ ཡོད༌ཁན༌བོ༌ ཁྱོ༌ཞའ༌ སྟན༌ཨིན༌” ཏེ༌ནེ༌ ཡེ༌ཤུའི༌ ཟའ༌ཕོག༌ཁན༌བོའ༌ མོལས༌, “ལོངས༌, རང༌ངི༌ མལ༌ཙ༌ ཁུར༌ཏེ༌ ཁང༌པ༌ སོང༌།”

7 ཁོ༌ ལངས༌ ཡང༌ ཁང༌པའ༌ སོང༌། 8 མི༌ཚོགས༌སི༌ ཏེ༌བོ༌ ཐོང༌ང༌ཅིག༌, རྩི༌ཝ༌ དང༌ ཇིགས༌སི༌ ནང༌ང༌, མིའ༌ འི༌ཙོགས༌སི༌ ཝང༌ཆའ༌ སལ༌ལ༌ ཛད༌ཅེས༌ལ༌ དཀོན༌མཆོག༌ག༌ སྟོད༌པ༌ ཕུལས༌།

མད༌ཐཱའ༌ བོད༌ད༌ ཛདས༌།

9:9-13

9 གཙོ༌བོ༌ ཡེ༌ཤུ༌ ཏེ༌ཀ༌ནེ༌ སྐྱོད༌ཨིན༌ ཡོད༌ ཟ༌ནེ༌, མད༌ཐཱ༌ ཁྲལ༌ནེན༌སའེ༌ ནས༌སའེ༌ཀ༌ དུགས༌ཏེ༌ ཡོད༌ད༌ ཟིགས༌ ཡང༌ ཁོང༌ངི༌ ཁོའ༌ མོལས༌, “ངའེ༌ སྟིང༌རང༌ནེ༌ བྲོངས༌།” ཁོ༌ ལངས༌ཏེ༌ ཡེ༌ཤུའི༌ སྟིང༌རང༌ནེ༌ བྲངས༌།

10 སྟིང༌ནེ༌ ཡེ༌ཤུ༌ མད༌ཐཱའེ༌ ཁང༌པ༌ གོང༌ཟན༌ དོན༌ན༌ལ༌ སྐྱོད༌ཏེ༌ ཡོད༌ཏུས༌, ཁྲལ༌ལེན༌ཁན༌ དང༌ ཞན༌ སྡིག༌ཅན༌ མི༌ མང༌པོའང༌ ཡེ༌ཤུ༌ དང༌ ལོབ༌ཕྲུགས༌གུན༌ ཉམ༌པོ༌ ཁར༌ཇི༌ ཟའ༌ལ༌ ཡོངས༌ཏེ༌ ཡོད༌པིན༌། 11 ཕ༌རུ༌ཤི༌པ༌གུན༌ནི༌ ཏེ༌བོ༌ ཐོང༌ང༌ཅིག༌, ཁོང༌གུན༌ནི༌ ཡེ༌ཤུའི༌ ལོབ༌ཕྲུགས༌གུན༌ལ༌ ཏྲིས༌, “ཁྱོ༌ཞའེ༌ ལོབ༌བོན༌, ཁྲལ༌ལེན༌ཁན༌ དང༌ སྡིག༌ཅན༌ མི༌གུན༌ ཉམ༌པོ༌ ཅིའ༌ དོན༌ཏང༌ དོན༌ན༌ནོག༌?”

12 ཡེ༌ཤུའི༌ ཏེ༌བོ༌ སན༌ན༌ཅིག༌, ཁོང༌ངི༌ མོལས༌, “ཟུ༌མོ༌ ཡོང༌ཁན༌ཞིག༌ག༌ མ༌ནེ༌ ཁམ༌ཟང༌ མི༌ཞིག༌ག༌ ཨམ༌ཆི༌ གོས༌ས༌ མ༌ནོག༌། 13 སོང༌ ཡང༌ དཀོན༌མཆོག༌གི༌, ‘ཆོད༌པ༌ ཕུལ༌ཅེས༌ མན༌པ༌, ཅིག༌ དང༌ ཅིག༌ག༌ སྙིང༌རྗེ༌ སྟན༌ཅེས༌པོ༌ ངའེ༌ དོད༌པ༌ ཨིན༌ ✡’ མོལ༌ཁན༌ནི༌ ཏོན༌བོ༌ ཅི༌ ཨིན༌ ཧ༌གོ༌ཅེས༌སི༌ རྩོན༌གྲུས༌ ཅོས༌། ཁྱོ༌ཞ༌ ཀྲང༌པོ༌ ཨིན༌ སམ༌ཁན༌གུན༌ལ༌ མན༌པ༌, སྡིག༌ཅན༌གུན༌ལ༌ བོད༌ད༌ ངའ༌ ཡོངས༌པིན༌།”

སྙིང༌པ༌ ལུག༌སྲོལ༌གུན༌ ཡེ༌ཤུའི༌ སོ༌མ༌ ལབ༌ཞ༌གུན༌ ཉམ༌པོ༌ མ༌སྲེ༌།

9:14-17

14 ཏེ༌ནེ༌ ཡོ༌ཧཱ༌ནན༌ནི༌ ལོབ༌ཕྲུགས༌གུན༌ གཙོ༌བོ༌ ཡེ༌ཤུ༌ ཡོད༌ས༌ ཡོངས༌ཏེ༌ ཁོང༌ང༌ ཏྲིས༌, “ང༌ཞའ༌ དང༌ ཕ༌རུ༌ཤི༌པ༌གུན༌ ཉེ༌ནས༌ལ༌ ལན༌ མང༌པོ༌ དུག༌གད༌, ཨིན༌ནའང༌ ཉེ༌རང༌ངི༌ ལོབ༌ཕྲུགས༌གུན༌ ཅིའ༌ ཉེ༌ནས༌ལ༌ དུག༌ག༌ མ༌ནོག༌?”

15 ཡེ༌ཤུའི༌ ལན༌སལས༌, “བག༌སྟོན༌ནི༌ ནང༌ང༌ མག༌པ༌ ཉམ༌པོ༌ ཡོད༌ ཟ༌ནེ༌ ཁོའེ༌ གྲོན༌པོ༌གུན༌ནི༌ རྡུག༌པོ༌ ཅོ༌ཨིན༌ན༌? མི༌ཅོ༌། ཏུས༌པོ༌ ལེབ༌ཨིན༌ ནམ༌ མག༌པ༌ གྲོན༌པོ༌གུན༌ནེ༌ ཕེས༌ཏེ༌ ཁྱེར༌ཨིན༌, ཏེ༌ནེ༌ ཁོང༌གུན༌ནི༌ རྡུག༌པོ༌ ཅོས༌ཏེ༌ ཉེ༌ནས༌ལ༌ དུག༌ཨིན༌།”

16 “སུ༌ཞིག༌གིའང༌ ཀོས༌ལག༌ སྙིང༌པ༌ཞིག༌ག༌ ལྷན༌བ༌ སོ༌མ༌ ཏབ༌བ༌ མ༌ནོག༌, ཀལ༌ཏེས༌ ཏབ༌ན༌ ཀོས༌ ཁྲུའ༌ཅིག༌ ལྷན༌བ༌ སོ༌མ༌བོ༌ ཁོངས༌ཏེ༌ ཀོས༌ ཆད༌ཁན༌བོ༌ མང༌ང༌ ཐུའ༌ ཅོའ༌ནོག༌།”

17 “ཏེན༌ན༌ ཙོགས༌ལ༌ ཆང༌ སོ༌མ༌ པགས༌པའེ༌ སྐྱ༌པ༌ སྙིང༌པའེ༌ ནང༌ང༌ མི༌ལུག༌། ཀལ༌ཏེས༌ ལུག༌ན༌ ཆང༌བོའ༌ སྐྱུར༌ ལངས༌ཏེ༌ པགས༌པའེ༌ སྐྱ༌པ༌ བོས༌ཏེ༌ ཆད༌ཨིན༌, ཆང༌ བོ༌ཏེ༌ སྐྱ༌པའང༌ དོད༌མེད༌ ཆེན༌། ཨིན༌ནའང༌ ཆང༌ སོ༌མ༌ པགས༌པའེ༌ སྐྱ༌པ༌ སོ༌མའེ༌ ནང༌ང༌ ལུག༌ན༌ ཆང༌ དང༌ པགས༌པ༌ ཉིས༌ཀོ༌ སྐྱོབ༌ཨིན༌།”

ཟུ༌མོ༌ ཡོད༌ཁན༌ནི༌ བུ༌མོ༌ དང༌ བུ༌མོ༌ ཆུ༌ངུན༌ ཤི༌ཁན༌།

9:18-26

18 གཙོ༌བོ༌ ཡེ༌ཤུའི༌ ཏེ༌གུན༌ མོལ༌ཨིན༌ ཡོད༌ཏུས༌, ཡ༌ཧུ༌དཱ༌པའེ༌ དུ༌ཁང༌ངི༌ འུ༌སྐྱོང༌ཞིག༌ ཡོངས༌ཏེ༌ པིག༌དོང༌ ཙུགས༌ཏེ༌ ཁོང༌ང༌ ཟེརས༌, “ངའེ༌ བུ༌མོ༌ དག༌ས༌རང༌ ཤི༌, ཨིན༌ནའང༌ ཉེ༌རང༌ སྐྱོད༌ཏེ༌ ཉེ༌རང༌ངི༌ ཆག༌ ཁོའེ༌ཀ༌ བོར༌ར༌ ཛད༌ན༌, ཁོ༌ སོན༌ཨིན༌།”

19 ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ ཞངས༌ཏེ༌ འུ༌སྐྱོང༌ ཉམ༌པོ༌ སྐྱོད༌ད༌ ཛདས༌། 20 ཏེན༌ན༌ ཏུས༌ལ༌ བུད༌ཁན༌ནི༌ ལོ༌ རྕུག༌ཉིས༌ནེ༌ ཕར༌ལ༌ ཏུས༌གྱུན༌ ཟུགས༌པོ༌ ཞིག༌ཅེས༌སི༌ ཟུ༌མོ༌ ཡོད༌ཁན༌ནི༌ བུ༌མོ༌ཞིག༌ ཡེ༌ཤུའི༌ གྱབ༌ནེ༌ ཡོངས༌ཏེ༌ ཁོང༌ངི༌ ནམ༌ཟའེ༌ གྲུ༌ཞིག༌ག༌ ལག༌པ༌ ཏུགས༌། 21 ཁོའེ༌ ཁོ༌རང༌ངི༌ སེམས༌སི༌ ནང༌ང༌ སམ༌, “ཀལ༌ཏེས༌ ཁོང༌ངི༌ ནམ༌ཟའ༌ ལག༌པ༌ ཐུག༌ན༌ ངའེ༌ ཟུ༌མོ༌ གྱལ༌ལ༌ནོག༌།”

22 ཡེ༌ཤུའི༌ གྱབ༌ལོག༌ག༌ ཟིགས༌ཏེ༌ བུ༌མོའ༌ མོལས༌, “བུ༌མོ༌, སེམས༌ཏེ༌ ཅོས༌། ཁྱོ༌རང༌ངི༌ ཏད༌པའེ༌ ཁྱོ༌རང༌ ཕན༌ཅུགས༌ཏེ༌ ཨིན༌”, ཏེན༌ན༌མལ༌ལ༌ ཁོའེ༌ ཟུ༌མོ༌ གྱལ༌།

23 ཡེ༌ཤུ༌ འུ༌སྐྱོང༌ངི༌ ཁང༌པའེ༌ ནང༌ང༌ སྐྱོད༌ད༌ཅིག༌ ལིང༌བུ༌ ཕུ༌ཁན༌གུན༌ནི༌ ཉ༌ངན༌ནི༌ ཉགས༌ ཕུ༌ཨིན༌ ཡང༌ མི༌གུན༌ ཀུ༌ཅོ༌ ཏང༌ཨིན༌ ངུ༌ཨིན༌ ཟིགས༌། 24 ཡེ༌ཤུའི༌ ཁོང༌གུན༌ལ༌ མོལས༌, “བིང༌ཏེ༌ སོང༌, བུ༌མོ༌བོ༌ མ༌ཤིའ༌ ཉིད༌ལོགས༌ཏེ༌ ཨིན༌”, ཨིན༌ནའང༌ ཁོང༌གུན༌ནི༌ ཁྲེལ༌གོད༌ ཏངས༌། 25 ཁོང༌གུན༌ ཕི༌ལོག༌ག༌ ཕིངས༌ཏེ༌ སྟིང༌ནེ༌ ཡེ༌ཤུ༌ བུ༌མོ༌ ཡོད༌སའེ༌ ནང༌ང༌ སྐྱོད༌ཏེ༌, ཁོའེ༌ ལག༌པའ༌ ཐམས༌ས༌ཅིག༌, བུ༌མོའ༌ སྲོག༌ ལོགས༌ཏེ༌ ཐོབ༌ ཡང༌ ཀོའག༌ ལངས༌། 26 ཡང༌ ཏེ༌ ནས༌ཚུལ༌བོ༌ ཡུལ༌ གང༌པོའེ༌ ནང༌ང༌ ཕེལ༌།

ཞ༌ར༌ དང༌ ཧན༌གྲང༌ གུན༌ ཕན༌ཅུག༌ག༌ ཛད༌།

9:27-34

27 བུ༌མོའེ༌ ཁང༌པ༌ནེ༌ གཙོ༌བོ༌ ཡེ༌ཤུ༌ བིང༌ཏེ༌ སྐྱོད༌ ཟ༌ནེ༌, ཞ༌ར༌ ཉིས༌ ཁོང༌ངི༌ སྟིང༌རང༌ནེ༌ ཡོངས༌ཏེ༌ ཀུ༌ཅོ༌ ཏང༌ཨིན༌ ཟེརས༌, “གྱལ༌པོ༌ དཱ༌བིད༌དི༌ པུར༌གྱུད༌ * ང༌ཞའེ༌ཀ༌ སྙིང༌རྗེ༌ ཛད༌།”

28 ཡེ༌ཤུ༌ ཁང༌པའེ༌ ནང༌ང༌ སྐྱོད༌ད༌ཅིག༌, ཞ༌ར༌ ཉིས༌ཀོ༌ ཁོང༌ ཡོད༌ས༌ ཡོངས༌། ཁོང༌ངི༌ མོལས༌, “ངའེ༌ ཁྱོ༌ཞའ༌ ཕན༌ཅུག༌ ཉན༌ཨིན༌ སམ༌ཏེ༌ ཨིད༌ཤེས༌ ཅོའད༌ད༌?” ཁོང༌ ཉིས༌ཀོའེ༌ ཟེརས༌, “ང༌ཞའེ༌ ཨིད༌ཤེས༌ ཅོའད༌།”

29 ཏེ༌ནེ༌ ཡེ༌ཤུའི༌ ཁོང༌གུན༌ནི༌ མིག༌གི༌ཀ༌ ཆག༌ རྩེའ༌ ཛད༌ཏེ༌ མོལས༌, “ཁྱོ༌ཞའ༌ ཨིད༌ཤེས༌ ཡོད༌ཁན༌ ནང༌ཞིན༌ གྲུབ༌ཤིག༌།” 30 ཁོང༌གུན༌ནི༌ མིག༌ གྱལ༌ཏེ༌ ཐོང༌ཐུབ༌ ཡང༌ ཡེ༌ཤུའི༌ ཁོང༌གུན༌ལ༌, “འི༌བོའེ༌ སྐོར༌ལ༌ སུའང༌ མ༌ཤད༌” མོལ༌ཏེ༌ སྤང༌ པུད༌ད༌ ཛདས༌། 31 ཨིན༌ནའང༌ ཁོང༌གུན༌ ཕི༌ལོག༌ག༌ སོང༌ཏེ༌ ཡུལ༌ཇོངས༌ གང༌པོའེ༌ ནང༌ང༌ ཡེ༌ཤུའི༌ ཁོང༌གུན༌ལ༌ ཛད༌ཁན༌ནི༌ ནས༌ཚུལ༌བོ༌ ཕེལ༌ཅུགས༌།

32 ཁོང༌ ཉིས༌ཀོ༌ ཆའ༌ ཚར༌ར༌ཅིག༌, རྡུད༌ ཞུགས༌ཁན༌ ཧན༌གྲང༌ཞིག༌ ཡེ༌ཤུ༌ ཡོད༌ས༌ ཁྱོངས༌, 33 ཡང༌ རྡུད༌པོ༌ ཕིང༌ང༌ཅིག༌, ཧན༌གྲང༌བོའེ༌ སྤེ༌ར༌ ཏངས༌། མི༌ཚོགས༌ ཧ༌ལས༌ཏེ༌ ཟེརས༌, “ཨིས༌ར༌ཨེལ༌ལི༌ ནང༌ང༌ འི༌ཙོག༌ཤིག༌ མ༌ནེ༌ མ༌ཐོང༌།”

34 ཨིན༌ནའང༌ ཕ༌རུ༌ཤི༌པ༌གུན༌ནི༌ ཟེརས༌, “རྡུད༌གུན༌ནི༌ གོ༌བའེ༌ ཁོའ༌ རྡུད༌གུན༌ ཕིང༌ཅེས༌སི༌ ཁྱུད༌ ཏངས༌ཏེ༌ ཨིན༌ནོག༌།”

ལས༌མིའི༌ སྒོས༌དོམ༌།

9:35-38

35 གཙོ༌བོ༌ ཡེ༌ཤུ༌ གྲོང༌ཁྱེར༌ དང༌ གམ༌ཡུལ༌ ཚང༌མ༌ལ༌ སྐྱོད༌ཏེ༌, དུ༌ཁང༌གུན༌ནི༌ ནང༌ང༌ ལབ༌ཞ༌ སལ༌ཨིན༌ ནམ༌ཁའེ༌ གྱལ༌སྲིད༌དི༌ གའ༌མོའེ༌ ནས༌ཚུལ༌བོ༌ ཤད༌ད༌ ཛདས༌, ཡང༌ ཟུ༌མོ༌ དང༌ ནད༌ ཚང༌མ༌ ཕན༌ཅུག༌ག༌ ཛདས༌། 36 ཁོང༌ངི༌ མི༌ཚོགས༌པོ༌ ཟིགས༌ས༌ཅིག༌, ཁོང༌གུན༌ནི༌ཀ༌ སྙིང༌རྗེ༌ སྐྱེས༌ ཅིའ༌ཟེར༌ན༌ ཁོང༌གུན༌ ནགས༌ ཐོང༌ཁན༌ ཡང༌ རོགས༌ མ༌ཐོབ༌ཁན༌, ལུག༌རྫི༌ མེད༌ཁན༌ནི༌ ལུག༌ ཙོགས༌ ཡོད༌པིན༌། 37 ཏེ༌ནེ༌ ཡེ༌ཤུའི༌ ལོབ༌ཕྲུགས༌གུན༌ལ༌ མོལས༌, “སྟོན༌ཐོག༌ མང༌པོ༌ཞིག༌ རྔ༌ ཆོག༌ཆོག༌ དུག༌, ཨིན༌ནའང༌ སྟོན༌ཐོག༌ རྔ༌ཁན༌ནི༌ ལས༌མི༌ མ༌ ཉུ༌ངུན༌ཞིག༌ མ༌ནེ༌ མི༌དུག༌། 38 ཏེ༌བོའེ༌ཕིའ༌ སྟོན༌ཐོག༌གི༌ དག༌པོ༌ དཀོན༌མཆོག༌ག༌ སྟོན༌ཐོག༌ རྔ༌ཁན༌ནི༌ ལས༌མི༌ མང༌ང༌ ཀལ༌ལ༌ ཛད༌ཅེས༌ལ༌ ཞུ༌ཝ༌ ཕུལ༌།”

10

ཡེ༌ཤུའི༌ སྐུ༌ཚབས༌ རྕུག༌ཉིས༌ སྐོའ༌ ཛདས༌།

10:1-4

1 གཙོ༌བོ༌ ཡེ༌ཤུའི༌ ལོབ༌ཕྲུགས༌ རྕུག༌ཉིས༌པོའ༌ བོད༌ད༌ ཛད༌ཏེ༌, ཁོང༌གུན༌ལ༌ རྡུད༌ ཞུགས༌ཁན༌གུན༌ནི༌ ནང༌ནེ༌ རྡུད༌ ཕིང༌ཅེས༌ དང༌ ནད༌ དང༌ ཟུ༌མོའེ༌ རིགས༌ ཚང༌མ༌ གྱལ༌ཅུག༌ཅེས༌སི༌ ཝང༌ཆ༌ སལ༌ལ༌ ཛདས༌། 2 སྐུ༌ཚབས༌ རྕུག༌ཉིས༌སི༌ མིང༌གུན༌, ཏང༌པོ༌ ཤི༌མོན༌ ༼ཀ༌བོའ༌ པི༌ཏྲར༌རའང༌ ཟེར༌རད༌༽, ཡང༌ ཁོའེ༌ ནོ༌ ཨེན༌གྲིའུ༌, ཟེ༌བེད༌དིའི༌ བུ༌ཚ༌ ཡ༌ཀོབ༌ དང༌ ཁོའེ༌ ནོ༌ ཡོ༌ཧཱ༌ནན༌, 3 ཕི༌ལིབ༌, བར༌ཐོལ༌མཱ༌, ཐོ༌མཱས༌, ཁྲལ༌ལེན༌ཁན༌ མད༌ཐཱ༌, ཨལ༌ཕི༌འུས༌སི༌ བུ༌ཚ༌ ཡ༌ཀོབ༌, ཐད༌དཱ༌འུས༌, 4 ཤི༌མོན༌ ༼ཡུལ༌དད༌ཅན༌༽ དང༌ ཡུ༌དཱ༌ ཀར༌ཡོད༌པ༌, ཁོའེ༌ ཡེ༌ཤུའ༌ སྟིང༌ནེ༌ ངོ༌ལོག༌ ཅོས༌།

ཡེ༌ཤུའི༌ སྐུ༌ཚབས༌ རྕུག༌ཉིས༌པོ༌ ལམ༌ཅུག༌ག༌ ཛདས༌།

10:5-15

5 གཙོ༌བོ༌ ཡེ༌ཤུའི༌ སྐུ༌ཚབས༌ རྕུག༌ཉིས༌པོའ༌ འི༌ ལབ༌ཞ༌གུན༌ སལ༌ལ༌ ཛད༌ཏེ༌ ལམ༌ཅུག༌ག༌ ཛདས༌, “ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ མ༌ཆའ༌ ཡ༌ ས༌མར༌རི༌ཡཱའེ༌ གྲོང༌ཁྱེར༌གུན༌ནི༌ ནང༌ང༌ མ༌ཞུགས༌, 6 དཀོན༌མཆོག༌གི༌ སྟོར༌ཁན༌ནི༌ ལུག༌, ཨིས༌ར༌ཨེལ༌པ༌གུན༌ནི༌ཀ༌ སོང༌། 7 ཁྱོ༌ཞ༌ ཆའ༌ ཟ༌ནེ༌ ‘ནམ༌ཁའེ༌ གྱལ༌སྲིད༌ ཉེ༌མོའ༌ དུག༌’ ཟེར༌ཨིན༌ ལོན༌ ཟང༌པོ༌བོ༌ ཤོད༌། 8 ཡང༌ ནད༌པ༌གུན༌ གྱལ༌ཅུག༌, ཤི༌ཁན༌གུན༌ སོན༌ཅུག༌, ཛེ༌ནད༌ ཡོང༌ཁན༌གུན༌ གྱལ༌ཅུགས༌ཏེ༌ རྩང༌མ༌ ཅོས༌, རྡུད༌ ཞུགས༌ཁན༌གུན༌ནི༌ ནང༌ནེ༌ རྡུད༌གུན༌ ཕིང༌། ཏེ༌ ཝང༌ཆ༌ ཁྱོ༌ཞ༌གུན༌ལ༌ ཆོན༌ལ༌ ཐོབས༌ཏེ༌ ཨིན༌ པ༌སང༌ ལས༌གུན༌ ཆོན༌ལ༌ ཅོས༌། 9 བེས༌ལ༌ ཆ༌ ཟ༌ནེ༌ ཁོ༌མགས༌སི༌ ནང༌ང༌ སེར༌ ཡ༌ མུལ༌ ཡ༌ ར༌གན༌ནི༌ པེ༌ནེ༌, 10 ཡ༌ ཇོ༌ལ༌ ཡ༌ ཀོས༌ལག༌ ཐེ༌བ༌ ཡ༌ པ༌བུ༌ ཡ༌ གྲུལ༌ཅེས༌སི༌ ཕིའ༌ བེར༌ཀ༌ མ༌ཁུར༌ ཅིའ༌ཟེར༌ན༌ ལས༌ ཅོ༌ཁན༌གུན༌ལ༌ སྒོས༌དོམ༌གུན༌ ཐོབ༌ཅེས༌ འོས༌པ༌ ཨིན༌ནོག༌།”

11 “གྲོང༌ཁྱེར༌ དང༌ གམ༌ཡུལ༌ ཀ༌རུ༌ ལེབ༌ནའང༌, ཐད༌པོ༌ ཉམ༌པོ༌ གའ༌སུས༌ ཞུ༌ཁན༌ཞིག༌ ཙལ༌ཏེ༌ ཏེ༌ གྲོང༌ཁྱེར༌ནེ༌ ཆ༌ཆ༌ ཚག༌པ༌ ཁོའེ༌ ཁང༌པའེ༌ ནང༌ང༌ དུག༌། 12 ཏེ༌ ཁང༌པའེ༌ ནང༌ང༌ ཞུགས༌ ཟ༌ནེ༌ དཀོན༌མཆོག༌ག༌ ཁོང༌གུན༌ལ༌ ཞི༌དེ༌ ཅིན༌ལབས༌ སལ༌ཅེས༌ལ༌ ཞུས༌། 13 ཀལ༌ཏེས༌ ཁོང༌གུན༌ ཏེ༌བོའེ༌ འོས༌པ༌ ཡོད༌ན༌ དཀོན༌མཆོག༌གི༌ ཞི༌དེ༌ སལ༌ལ༌ ཛད༌ཨིན༌, ཨིན༌ནའང༌ འོས༌པ༌ མེད༌ན༌ ཏེ༌ ཞི༌དེ༌བོ༌ ཁྱོ༌ཞའ༌ ལོགས༌ཏེ༌ ལེབ༌ཨིན༌། 14 ཀལ༌ཏེས༌ ཁང༌པ༌ ཡ༌ གྲོང༌ཁྱེར༌ཞིག༌གི༌ ནང༌ང༌ སུ༌ཞིག༌གིའང༌ ཁྱོ༌ཞའ༌ གའ༌སུས༌ མ༌ཅོ༌ན༌ ཡ༌ ཁྱོ༌ཞའེ༌ ཟེར༌ཁན༌བོའ༌ མ༌ཉན༌ན༌, ཏེ༌ གྲོང༌ཁྱེར༌ ཡ༌ ཁང༌པ༌ནེ༌ བིང༌ ཟ༌ནེ༌ རང༌ངི༌ པ༌བུའི༌ ཐལ༌བ༌ སྲུག༌། 15 ངའེ༌ ཁྱོ༌ཞའ༌ དེན༌བ༌ ཟེར༌རད༌ དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌, སོ༌དོམ༌ དང༌ ག༌མོ༌ར༌ གྲོང༌ཁྱེར༌རི༌ མི༌ངན༌པ༌གུན༌ནི༌ སང༌ ཏེ༌ གྲོང༌ཁྱེར༌རི༌ མི༌གུན༌ལ༌ ཆད༌པ༌ མང༌ང༌ སྲན༌ཏྲེ༌ ཕོག༌ཨིན༌།”

ཡེ༌ཤུའི༌ ལོབ༌ཕྲུགས༌གུན༌ལ༌ རྡུག༌ངལ༌ ཐོང༌ཅེས༌།

10:16-25

16 གཙོ༌བོ༌ ཡེ༌ཤུའི༌ མོལས༌, “ངའེ༌ ཁྱོ༌ཞའ༌ ཤང༌ཀུའི༌ ཕྲོའ༌ ལུག༌ ཙོགས༌ལ༌ ལམ༌ཅུག༌གད༌། ཏེ༌བོའེ༌ཕིའ༌ རུལ༌ ཙོགས༌ ཁས༌པ༌ དང༌ ནོད༌པ༌ མ༌ཏང༌ཁན༌ ཕུར༌གོན༌ ཙོགས༌ གྱུར༌། 17 མི༌གུན༌ནི༌ ཀ༌ནེ༌ ཤང༌ ཅོས༌ཏེ༌ དུག༌, ཅིའ༌ཟེར༌ན༌ ཁྱོ༌ཞའ༌ ཏེན༌ན༌ ཡུལ༌ལི༌ ཝང༌སྲུལ༌པ༌གུན༌ནི༌ ལག༌ག༌ སྟད༌ཏེ༌ དུ༌ཁང༌གུན༌ནི༌ ནང༌ང༌ ཁྱོ༌ཞའ༌ རྟལ༌ལྕག༌ གྱབ༌ཅུག༌ཨིན༌། 18 ངའེ༌ཀ༌ ཏད༌པ༌ ཡོད༌ཅེས༌པོའེ༌ ཁྲིམས༌ཅད༌ད༌ལ༌ ཀའ༌ལོན༌ དང༌ གྱལ༌པོ༌ གུན༌ནི༌ཀ༌ ཁྱོ༌ཞའ༌ ཁྱེར༌ཨིན༌། ཏེ༌ཏུས༌ ཁྱོ༌ཞའ༌ ངའ༌ སུ༌ ཨིན༌ཁན༌བོའེ༌ སྤང༌པོ༌ ཝང༌སྲུལ༌པ༌ དང༌ ཏད༌པ༌ མེད༌ཁན༌ གུན༌ལ༌ ཏང༌ཅེས༌སི༌ སྐབས༌ ཐོབ༌ཨིན༌། 19 ཁོང༌གུན༌ནི༌ ཁྱོ༌ཞ༌ ཝང༌སྲུལ༌པའེ༌ ལག༌ག༌ སྟད༌ད༌ཅིག༌, ཅི༌ ཟེར༌ཨིན༌ ཡ༌ ཀ༌ཟུག༌གི༌ ཟེར༌ཨིན༌ སམ༌ཏེ༌ ཚེར༌ མ༌ཚེར༌, ཅིའ༌ཟེར༌ན༌ ཏེན༌ན༌ ཏུས༌ལ༌ ཁྱོ༌ཞའ༌ རེ༌རེའ༌ ཟེར༌ཅེས༌སི༌ ཚིགས༌གུན༌ སལ༌ལ༌ ཛད༌ཨིན༌། 20 ཏེ༌ཏུས༌ སྤེ༌ར༌ ཟེར༌ཁན༌བོ༌ ཁྱོ༌ཞའ༌ མན༌པ༌ ཁྱོ༌ཞའེ༌ ནང༌ང༌ ཡོད༌ཁན༌ནི༌ ཡབ༌ དཀོན༌མཆོག༌གི༌ ཐུག༌ཉིད༌དི༌ ཁྱོ༌ཞའ༌ གྱུད༌ཏེ༌ མོལ༌ལ༌ནོག༌།”

21 “ཨ༌ཅོ༌གུན༌ནི༌ ནོ༌གུན༌ལ༌ ཡང༌ ཨ༌བའེ༌ བུ༌ཚའ༌ ཡང༌ ཕྲུ༌གུའི༌ ཕ༌མ༌གུན༌ལ༌ ངོ༌ལོག༌ ཅོས༌ཏེ༌ སད༌ཅུག༌ཨིན༌། 22 ཁྱོ༌ཞའ༌ ངའེ༌ཀ༌ ཏད༌པ༌ ཡོད༌ཅེས༌པོའེ༌ མི༌ཚང༌མའེ༌ ཁྱོ༌ཞ༌གུན༌ལ༌ ནཕ༌རད༌ ཅོའ༌ནོག༌། ཨིན༌ནའང༌ ཐའ༌མ༌ ཚོག༌པ༌ ཏད༌པའེ༌ ནང༌ང༌ སྟན༌པོ༌ ལུས༌ཁན༌གུན༌ལ༌ དཀོན༌མཆོག༌གི༌ ཐའ༌མེད༌པའེ༌ མི༌ཚེ༌ སལ༌ཨིན༌། 23 ཡུལ༌ཞིག༌གི༌ ནང༌ང༌ ཁྱོ༌ཞའ༌ ནགས༌བར༌དོ༌ སྟན༌ན༌ ཡང༌ ཡུལ༌ཞིག༌ག༌ ཤོར༌ཏེ༌ སོང༌། ངའེ༌ ཁྱོ༌ཞའ༌ དེན༌བ༌ ཟེར༌རད༌, ཨིས༌ར༌ཨེལ༌ལི༌ གྲོང༌ཁྱེར༌ ཚང༌མའེ༌ ནང༌ང༌ ཁྱོ༌ཞའ༌ ལས༌ ཅོ༌ཚར༌རི༌ སང༌ སྔུན༌ལ༌ མི༌རིགས༌སི༌བུ༌ ལོགས༌ཏེ༌ ཡོང༌ཨིན༌།”

24 ཡེ༌ཤུའི༌ མོལས༌, “ལོབ༌ཕྲུགས༌ ལོབ༌བོན༌ནི༌ སང༌ ཆེའ༌, ཡང༌ ཡོག༌པོ༌ སྤོན༌བོའེ༌ སང༌ ཆེའ༌ མ༌ནོག༌། 25 ཨིན༌ནའང༌ ལོབ༌ཕྲུགས༌ ལོབ༌བོན༌ ཙོགས༌ ཡང༌ ཡོག༌པོ༌ སྤོན༌བོ༌ ཙོགས༌ གྱུར༌ཉན༌ན༌ནོག༌། ཀལ༌ཏེས༌ ངའ༌ སྤོན༌བོ༌ ཨིན༌ ཨིན༌ནའང༌ ངའ༌ བེལ༌ཟེ༌བུལ༌ ཡང༌ན༌ རྡུད༌དི༌ གོ༌བ༌ ཟེར༌རད༌ན༌, ཏེ༌ནེ༌ ཁྱོ༌ཞའ༌ ངའེ༌ ལོབ༌ཕྲུགས༌ ཨིན༌ཅེས༌པོའེ༌ མང༌ང༌ ངན༌པ༌ མི༌ཟེར༌ར༌?”

མི༌གུན༌ལ༌ མན༌པ༌ དཀོན༌མཆོག༌ག༌ ཇིག༌།

10:26-33

26 “ཁྱོ༌ཞའ༌ ཇིགས༌ནང༌ སྟན༌ཁན༌གུན༌ལ༌ མ༌ཇིགས༌, ཅིའ༌ཟེར༌ན༌ ཏུས༌པོ༌ ལེབ༌ཨིན༌ ནམ༌ དཀོན༌མཆོག༌གི༌ ཀབས༌ཏེ༌ བོར༌ཁན༌ ཚང༌མ༌ ཕིང༌ང༌ ཛད༌ཨིན༌ ཡ༌ སྦས༌ཏེ༌ བོར༌ཁན༌ ཚང༌མ༌ མི༌གུན༌ལ༌ སྔོན༌ ཅུག༌ག༌ ཛད༌ཨིན༌། 27 ངའེ༌ ཁྱོ༌ཞ༌གུན༌ལ༌ མུན༌གྲིག༌གི༌ ནང༌ང༌ ཤད༌ཁན༌གུན༌ ཉི༌མའེ༌ འོད༌དི༌ ནང༌ང༌ ཤོད༌, ཁྱོ༌ཞའེ༌ ནམ༌ཅོག༌གི༌ ནང༌ང༌ ཤུབས༌ཏེ༌ ངའེ༌ ཤད༌ཁན༌གུན༌ ཁང༌པའེ༌ ཁེ༌ཐོག༌ནེ༌ ཀུ༌ཅོ༌ ཏངས༌ཏེ༌ ཤོད༌།”

28 “སེམས༌ཉིད༌ མན༌པ༌ ལུས༌ ཅིག༌པོ༌ སད༌ ཉན༌ཁན༌གུན༌ལ༌ མ༌ཇིགས༌, ཨིན༌ནའང༌ ཉལ༌ཝའེ༌ ནང༌ང༌ ཕངས༌ཏེ༌ ལུས༌ དང༌ སེམས༌ཉིད༌ ཉིས༌ཀོ༌ མེད༌ཁན༌ ཛད༌ཉན༌ཁན༌ནི༌ དཀོན༌མཆོག༌ག༌ ཇིགས༌། 29 ཅི༌པ༌ ཉིས༌ པེན༌ཆུང༌ ཅིག༌ག༌ ཙོང༌ང༌ མི༌དུག༌ག༌? ཨིན༌ནའང༌ ནམ༌ཚོག༌པ༌ ནམ༌ཁའེ༌ ཡབ༌བི༌ གོངས༌པ༌ མི༌སལ༌ ཅི༌པ༌ ཅིག༌གའང༌ སའེ༌ཀ༌ མི༌བུད༌། 30 ཁྱོ༌ཞའེ༌ གོའེ༌ཀ༌ ཡོད༌ཁན༌ནི༌ སྲའེ༌ ཀྲངས༌ཀའང༌ ཁོང༌ངི༌ ཁྱེན༌ན༌ ཛད༌ད༌ནོག༌། 31 ཏེན༌ན༌བོའེ༌ཕིའ༌ ཇིགས༌ མ༌ཇིགས༌, དཀོན༌མཆོག༌གི༌ སྐུན༌དུན༌ལ༌ ཅི༌པ༌ མང༌པོའེ༌ སང༌ ཁྱོ༌ཞའ༌ ཅིག༌ མང༌ང༌ རིན༌ཆེའ༌ ཨིན༌ནོག༌།”

32 “མི༌གུན༌ནི༌ དུན༌ལ༌, ‘ཡེ༌ཤུ༌ ངའེ༌ གཙོ༌བོ༌ ཨིན༌’ ཟེར༌ཁན༌ ཚང༌མའ༌ ངེའང༌ ངའེ༌ ཡབ༌ ནམ༌ཁའེ༌ ནང༌ང༌ ཞུགས༌ཁན༌ནི༌ སྐུན༌དུན༌ལ༌ ཁོང༌གུན༌ ངའེ༌ དེན༌བའེ༌ ལོབ༌ཕྲུགས༌ ཨིན༌ ཟེར༌ཨིན༌། 33 ཨིན༌ནའང༌ མི༌གུན༌ནི༌ དུན༌ལ༌ ངའ༌ མི༌ཤེས༌ཟུན༌ ཏང༌ཁན༌ ཚང༌མའ༌ ངེའང༌ ངའེ༌ ཡབ༌ ནམ༌ཁའེ༌ ནང༌ང༌ ཞུགས༌ཁན༌ནི༌ སྐུན༌དུན༌ལ༌ ཁོང༌གུན༌ མི༌ཤེས༌ ཟེར༌ཨིན༌།”

ཞི༌དེ༌ མན༌པ༌ ནོལ༌ཅེས༌།

10:34-39

34 “ཁྱོ༌ཞའེ༌ ང༌ ཇིག༌རྟེན༌ནི༌ཀ༌ ཞི༌དེ༌ ཁྱོང༌ང༌ ཡོངས༌ཏེ༌ ཨིན༌ནོག༌ མ༌སམ༌། ང༌ ཞི༌དེ༌ མན༌པ༌ ནོལ༌ཅུག༌ག༌ལ༌ ཡོངས༌ཏེ༌ ཨིན༌, 35 ཅིའ༌ཟེར༌ན༌, ངའ༌ ཏད༌པ༌ ཅོ༌ཅེས༌པོའེ༌

‘བུ༌ཚའེ༌ རང༌ངི༌ ཨ༌བའ༌ ངོ༌ལོག༌ ཅོ༌ཨིན༌,

ཡང༌ བུ༌མོའེ༌ རང༌ངི༌ ཨ༌མའ༌ ངོ༌ལོག༌ ཅོ༌ཨིན༌,

ཡང༌ བུ༌ཚའེ༌ ན༌མའེ༌ རང༌ངི༌ མག༌པའེ༌ ཨ༌མའ༌ ངོ༌ལོག༌ ཅོ༌ཨིན༌,

36 མི༌ཞིག༌གི༌ གྲ༌འོ༌, ཁོ༌རང༌ངི༌ ནང༌མི༌གུན༌ གྱུར༌ཨིན༌།’✡”

37 “རང༌ངི༌ ཨ༌བ༌ ཡ༌ ཨ༌མའ༌ ངའེ༌ སང༌ མང༌ང༌ ཡ༌ཤ༌ ཅོ༌ཁན༌བོ༌ ངའེ༌ ལོབ༌ཕྲུགས༌ གྱུར༌ཅེས༌སི༌ འོས༌པ༌ མན༌, ཡང༌ རང༌ངི༌ བུ༌ཚ༌ ཡ༌ བུ༌མོའ༌ ངའེ༌ སང༌ མང༌ང༌ ཡ༌ཤ༌ ཅོ༌ཁན༌བོ༌ ངའེ༌ ལོབ༌ཕྲུགས༌ གྱུར༌ཅེས༌སི༌ འོས༌པ༌ མན༌། 38 རང༌ངི༌ རྡུག༌ངལ༌ལི༌ རྐྱང༌ཤིང༌ ཁུར༌ཏེ༌ ངའེ༌ སྟིང༌ནེ༌ མ༌བྲངས༌ཁན༌བོ༌ ངའེ༌ ལོབ༌ཕྲུགས༌ གྱུར༌ཅེས༌སི༌ འོས༌པ༌ མན༌། 39 རང༌སྲོག༌ ཐམས༌ཏེ༌ དུག༌ཁན༌གུན༌ནི༌ དེན༌བའེ༌ མི༌ཚེ༌ སྐྱལ༌ཨིན༌, ཨིན༌ནའང༌ ངའེ༌ ཕིའ༌ ཁོ༌རང༌ངི༌ སྲོག༌ སྐྱལ༌ཁན༌གུན༌ལ༌ དེན༌བའེ༌ མི༌ཚེ༌བོ༌ ཐོབ༌ཨིན༌།”

སོལ༌རས༌།

10:40-42

40 “ཁྱོ༌ཞའ༌ གའ༌སུས༌ ཅོ༌ཁན༌གུན༌ནི༌ ངའ༌ གའ༌སུས༌ ཅོས༌ཏེ༌ ཨིན༌ནོག༌, ཡང༌ ངའ༌ གའ༌སུས༌ ཅོ༌ཁན༌གུན༌ནི༌, ང༌ ཀལ༌ལ༌ ཛད༌ཁན༌བོའ༌ གའ༌སུས༌ ཞུས༌ཏེ༌ ཨིན༌ནོག༌། 41 དཀོན༌མཆོག༌གི༌ བཀའ༌ ཤད༌ཁན༌ ཨིན༌ཅེས༌པོའེ༌ ལུང༌སྟོན༌པ༌ གའ༌སུས༌ ཞུ༌ཁན༌གུན༌ལ༌ ལུང༌སྟོན༌པ༌ ཐོབ༌ཁན༌ ཙོགས༌ སོལ༌རས༌ ཐོབ༌ཨིན༌། ཡང༌ ཀྲང༌པོ༌ ཨིན༌ཅེས༌པོའེ༌ མི༌ཞིག༌ག༌ གའ༌སུས༌ ཞུ༌ཁན༌གུན༌ལ༌ མི༌ ཀྲང༌པོ༌ཞིག༌ག༌ ཐོབ༌ཁན༌ ཙོགས༌ སོལ༌རས༌ ཐོབ༌ཨིན༌། 42 ངའེ༌ ཁྱོ༌ཞའ༌ དེན༌བ༌ ཟེར༌རད༌ ངའེ༌ ལོབ༌ཕྲུགས༌ ཉམ༌ཤུང༌ཞིག༌ག༌ ཆུ༌ གྲང༌མོ༌ ཀོ༌རེ༌ གང༌ ཏང༌ཁན༌གུན༌ལ༌ ཏན༌ཏན༌ལ༌ སོལ༌རས༌ སལ༌ལ༌ ཛད༌ཨིན༌།”

11

ཡེ༌ཤུ༌ དང༌ ཁྲུས༌སལ༌ཁན༌ ཡོ༌ཧཱ༌ནན༌།

11:1-19

1 གཙོ༌བོ༌ ཡེ༌ཤུའི༌ ལོབ༌ཕྲུགས༌ རྕུག༌ཉིས༌ལ༌ ལབ༌ཞ༌ སལ༌ ཚར༌ཏེ༌ སྟིང༌ནེ༌, ཁོང༌ ཏེ༌ཀ༌ནེ༌ ལབ༌ཞ༌ སལ༌ཅེས༌ དང༌ ཆོས༌ཤད༌ཅེས༌ལ༌ གཱ༌ལིལ༌ལིའི༌ ཡུལ༌ཇོངས༌སི༌ གྲོང༌ཁྱེར༌གུན༌ལ༌ སྐྱོདས༌།

2 ཡོ༌ཧཱ༌ནན༌ནི༌ ཙོན༌ཁང༌ངི༌ ནང༌ང༌, མ༌ཤི༌ཀའེ༌ ཧ༌ལས༌ཤེས༌སི༌ ཛད༌པ༌ ཛད༌ཁན༌གུན༌ ཚོར༌ར༌ཅིག༌, ཁོང༌རང༌ངི༌ ལོབ༌ཕྲུགས༌གུན༌ ཡེ༌ཤུ༌ ཡོད༌ས༌, འི༌ ཏྲི༌ཝ༌བོ༌ ཏྲིའ༌ལ༌ ལམ༌ཅུགས༌, 3 “ལུང༌སྟོན༌པ༌གུན༌ནི༌ སྐྱོད༌ཨིན༌ མོལ༌ཁན༌ མ༌ཤི༌ཀ༌ ཉེ༌རང༌ ཞུགས༌ཏེ༌ ཨིན༌ན༌ ཡ༌ ང༌ཞའ༌ ཡང༌ཞིག༌ག༌ སྲུང༌?”

4 ཡེ༌ཤུའི༌ ལན༌སལས༌, “ལོགས༌ཏེ༌ སོང༌ ཡང༌ ཁྱོ༌ཞའེ༌ ཚོར༌ཁན༌ དང༌ ཐོང༌ཁན༌གུན༌ ཡོ༌ཧཱ༌ནན༌ལ༌ ཤོད༌། 5 ཞ༌ར༌གུན༌ལ༌ ཐོང༌, ཞ༌འོ༌གུན༌ གྲུལས༌, ཛེ༌ནད༌ཅན༌གུན༌ གྱལ༌ཏེ༌ རྩང༌མ༌ སོང༌, མ༌ཚོར༌ཁན༌གུན༌ནི༌ ཚོར༌, ཤི༌ཁན༌གུན༌ སོན༌ཏེའ༌ ལངས༌, ཡང༌ ཉལ༌བ༌ཅན༌གུན༌ལ༌ གའ༌མོའེ༌ ནས༌ཚུལ༌ ཤདས༌། 6 ཁོའ༌ ཤོད༌, ངའེ༌ ཅོ༌ཁན༌གུན༌ནི༌ ཞས༌ཏེ༌ ངའ༌ མ༌ཕང༌ཁན༌གུན༌ལ༌ ཅིན༌ལབས༌ སལ༌ལ༌ ཛད༌ཨིན༌།”

7 ཡོ༌ཧཱ༌ནན༌ནི༌ ལོབ༌ཕྲུགས༌གུན༌ ལོགས༌ཏེ༌ ཆའ༌ཅིག༌, ཡེ༌ཤུའི༌ མི༌ཚོགས༌ལ༌ ཡོ༌ཧཱ༌ནན༌ནི༌ སྐོར༌ལ༌ མོལ༌ཅེས༌ གོ༌ཟུག༌, “ཁྱོ༌ཞའ༌ རི༌སྟོང༌ངི༌ ནང༌ང༌ ཀ༌ཟུག༌ མི༌ཞིག༌ག༌ ལྟའ༌ལ༌ སོང༌པིན༌? ཆུའི༌ ཐའ༌མའེ༌ ལྡམ༌བུ༌ ལུངས༌པོའེ༌ སྐུལ༌ལ༌ ཙོགས༌ལ༌, ལབ༌ཞའེ༌ ནང༌ང༌ ཏུས༌གྱུན༌ གྱུར༌ཇ༌ ཁྱོང༌ཁན༌ ཞིག༌ག༌? 8 ཀལ༌ཏེས༌ མན༌ན༌ ཁྱོ༌ཞ༌གུན༌ ཅི༌ ལྟའ༌ལ༌ སོང༌པིན༌? མི༌ ཀོས༌ལག༌ ཇམ༌པོ༌ དང༌ རིན༌ཅན༌ གོན༌ཁན༌ཞིག༌ ཁྱོ༌ཞ༌གུན༌ནི༌ ཐོང༌ང༌? མ༌ཐོང༌། ཀོས༌ རིན༌ཅན༌ གོན༌ཁན༌གུན༌ གྱལ༌པོའེ༌ ཁར༌ལ༌ དུག༌ག༌ནོག༌། 9 ཁྱོ༌ཞའ༌ ལུང༌སྟོན༌པ༌ཞིག༌ག༌ ལྟའ༌ལ༌ སོང༌པིན༌ན༌? འོ༌ན༌, ཁོ༌ ལུང༌སྟོན༌པ༌ སང༌ ཀྲག༌ག༌ཞིག༌ ཨིན༌། 10 ཏམ༌པའེ༌ སུང༌རབས༌སི༌ ནང༌ང༌ ཁོའེ༌ སྐོར༌ལ༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌,

‘ལྟོས༌, ཁྱོ༌རང༌ངི༌ སང༌ སྔུན༌ལ༌

ངའེ༌ ང༌རང༌ངི༌ ལོན༌ཁྱེར༌ཁན༌བོ༌ ཀལ༌ཨིན༌།

ཁོའེ༌ ཁྱོ༌རང༌ངི༌ ཕིའ༌ ལམ༌ གྲལ༌གྲིག༌ ཅོ༌ཨིན༌།’✡”

11 “ངའེ༌ ཁྱོ༌ཞའ༌ དེན༌བ༌ ཟེར༌རད༌, དག༌ས༌ ཚོག༌པ༌ སྐྱེས༌ཁན༌ མི༌གུན༌ནི༌ ནང༌ནེ༌ ཡོ༌ཧཱ༌ནན༌ ཁྲུས༌སལ༌ཁན༌ནི༌ སང༌ ཀྲག༌ག༌ཞིག༌ སུའང༌ མེད༌པ༌ ཨིན༌ནོག༌, ཨིན༌ནའང༌ ནམ༌ཁའེ༌ གྱལ༌སྲིད༌དི༌ ནང༌ང༌ ཆུང༌ཤོག༌པོ༌ ཡོ༌ཧཱ༌ནན༌ནི༌ སང༌ ཀྲག༌ག༌ ཨིན༌། 12 ཁྲུས༌སལ༌ཁན༌ ཡོ༌ཧཱ༌ནན༌ནི༌ ཆོས༌ཤད༌ཅེས༌ གོ༌ཟུགས༌པ༌ནེ༌ དག༌ས༌ ཚོག༌པ༌ དཀོན༌མཆོག༌གི༌ ཝང༌ ཉམ༌པོ༌ ཁོང༌རང༌ངི༌ གྱལ༌སྲིད༌པོ༌ གྱས༌ཤུག༌ག༌ ཛད༌ཨིན༌ ཨིན༌ནོག༌, ཨིན༌ནའང༌ ནོད༌སྐྱལ༌ མི༌ ངན༌པ༌གུན༌ནི༌ ཏེ༌བོའེ༌ གྱབ༌གལ༌ལ༌ ནོལ༌ཨིན༌ ཨིན༌ནོག༌། 13 ཡོ༌ཧཱ༌ནན༌ ཡོང༌ངི༌ སང༌ སྔུན༌ལ༌ ནམ༌ཁའེ༌ གྱལ༌སྲིད༌དི༌ སྐོར༌ལ༌ བཀའ༌ཁྲིམས༌སི༌ སྤེ༌ཆ༌ དང༌ ལུང༌སྟོན༌པ༌ ཚང༌མའེ༌ ལུང༌སྟན༌ ཤད༌ད༌ ཛདས༌། 14 ཀལ༌ཏེས༌ ངའེ༌ ཟེར༌ཅེས༌པོའ༌ ཨིད༌ཤེས༌ ཅོའ༌ ཐད༌ན༌, ཡོ༌ཧཱ༌ནན༌ ནི༌ ཨེ༌ལི༌ཡཱ༌ ཨིན༌ ཀ༌བོ༌ ལུང༌སྟོན༌པ༌གུན༌ནི༌ ཡོང༌ཨིན༌ མོལ༌ཏེ༌ ཨིན༌པིན༌། 15 ནམ༌ཅོག༌ ཡོད༌ཁན༌གུན༌ནི༌ ངའེ༌ ཟེར༌ཁན༌ལ༌ ཉོན༌ཤིག༌།”

16 “ངའེ༌ འི༌ མི༌རབས༌པོ༌ སུ༌ ཉམ༌པོ༌ ལྡུར༌? ཁྲོམས༌སི༌ ནང༌ང༌ དུག༌ཁན༌ནི༌ ཕྲུ༌གུ༌གུན༌ ཙོགས༌ ཀ༌གུན༌ནི༌ ཛ༌འོ༌གུན༌ལ༌ བོད༌ཨིན༌ ཟེར༌དུག༌,

17 ‘ང༌ཞའེ༌ ལིང༌བུ༌ ཕུས༌ཏེའང༌ ཁྱོ༌ཞའ༌ མ༌རྩེས༌།

ང༌ཞའེ༌ ཤད༌པ༌ ཏང༌ ཟ༌ནེ༌ ཁྱོ༌ཞའེ༌ ཉ༌ངན༌ མ༌ཅོས༌།’ ”

18 “ཏེན༌ན༌ ཙོགས༌ལ༌ ཡོ༌ཧཱ༌ནན༌ ཡོངས༌ཏེ༌ ཟན༌ མ༌ཟོས༌ ཡ༌ ཆང༌ མ༌ཐུངས༌པ༌ མི༌གུན༌ནི༌ ‘ཁོའེ༌ ནང༌ང༌ རྡུད༌ ཞུགས༌ཏེ༌ ཨིན༌ནོག༌’ ཟེརས༌། 19 མི༌རིགས༌སི༌བུ༌ ཡོང༌ཏེ༌ ཟན༌ ཟོས༌ཏེ༌ ཆང༌ ཐུངས༌པ༌, ཁྱོ༌ཞའེ༌ ‘ཁོ༌ མུག༌ཞུགས༌ དང༌ ར༌རོས༌ཏེ༌ དུག༌ཁན༌ ཡང༌ ཁྲལ༌ལེན༌ཁན༌ དང༌ སྡིག༌ཅན༌ གུན༌ནི༌ ཛ༌འོ༌ ཨིན༌ནོག༌’ ཟེརས༌། ཨིན༌ནའང༌ ང༌ཞའ༌ ཤེས༌རབས༌སི༌ ལམ༌མི༌ཀ༌ གྲུལ༌ཁན༌བོ༌ ང༌ཞའེ༌ ལས༌སི༌ བྲས༌བུའི༌ སྟན༌ཨིན༌།”

ཏད༌པ༌ མེད༌ཁན༌གུན༌ལ༌ ཁྲིམས༌ཅད༌ད༌ ཛད༌ཨིན༌།

11:20-24

20 ཏེ༌ནེ༌ གཙོ༌བོ༌ ཡེ༌ཤུའི༌ ཁོང༌ངི༌ ཧ༌ལས༌ཤེས༌སི༌ ཛད༌པ༌ མང༌པོ༌ སྟན༌ན༌ ཛད༌ཁན༌ནི༌ གྱལ༌ས༌གུན༌ནི༌ གྱབ༌གལ༌ལ༌ མོལས༌, ཅིའ༌ཟེར༌ན༌ ཏེ༌ནང༌ང༌ ཡོད༌ཁན༌གུན༌ནི༌ སྡིག༌པ༌ སྤངས༌ཏེ༌ གྱོད༌པ༌ མ༌ཅོས༌། 21 “ཀོ༌ར༌ཟིན༌པ༌ དང༌ བེད༌སའི༌ད༌པ༌ གུན༌ ཁྱོ༌ཞ༌གུན༌ལ༌ ཙམ༌ཤིག༌གི༌ ཇིགས༌ནང༌ མ༌ནོག༌། ཀལ༌ཏེས༌ ཁྱོ༌ཞའེ༌ ནང༌ང༌ སྟན༌ཁན༌ནི༌ ཛད༌པ༌གུན༌, ཏཱ༌ཡིར༌ དང༌ སི༌དོན༌ གྲོང༌ཁྱེར༌ ངན༌པ༌གུན༌ནི༌ ནང༌ང༌ སྟན༌པིན༌ན༌, ཁོང༌གུན༌ནི༌ སྡིག༌པ༌ སྤངས༌ཏེ༌ གྱོད༌པ༌ ཅོས༌ཏེ༌ ཕ༌ཙའ༌ གོན༌ཏེ༌, ཀོག༌ཐལ༌ ཡོག༌ཨིན༌ རྡུག༌པོ༌ ཅོས༌ཏེ༌ ཡོད༌གྲོ༌། 22 ཨིན༌ནའང༌ ངའེ༌ ཁྱོ༌ཞ༌གུན༌ལ༌ ཟེར༌རད༌ དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌, ཏཱ༌ཡིར༌ དང༌ སི༌དོན༌པ༌ གྲོང༌ཁྱེར༌རི༌ མི༌གུན༌ནི༌ སང༌ ཁྱོ༌ཞའ༌ ཆད༌པ༌ མང༌ང༌ སྲན༌ཏྲེ༌ ཕོག༌ཨིན༌།”

23 “ཝ༌ ཀ༌ཕར༌ན༌ཧུམ༌པ༌གུན༌ ཅི༌ ཁྱོ༌ཞའ༌ རྩི༌ཝ༌ ཏངས༌ཏེ༌ ནམ༌ཁའ༌ ཁྱེར༌ར༌ ཛད༌ཨིན༌ སམ༌མ༌ རག༌ག༌? མ༌ནེ༌ མི༌ཐེན༌། ཁྱོ༌ཞ༌གུན༌ ཉལ༌ཝའེ༌ ནང༌ང༌ ཕང༌ང༌ ཛད༌ཨིན༌། ཀལ༌ཏེས༌ ཁྱོ༌ཞ༌གུན༌ལ༌ སྟན༌ན༌ ཛད༌ཁན༌ནི༌ ཛད༌པ༌གུན༌ སོ༌དོམ༌པ༌ མི༌ངན༌གུན༌ལ༌ སྟན༌པིན༌ན༌ གྱོད༌པ༌ ཅོས༌ཏེ༌ ཁོང༌གུན༌ དག༌ས༌ ཚོག༌པ༌ འི༌ ཇིག༌རྟེན༌ནི༌ཀ༌ ལུས༌ཏེ༌ ཡོད༌གྲོ༌། 24 ཨིན༌ནའང༌ ངའེ༌ ཁྱོ༌ཞ༌གུན༌ལ༌ ཟེར༌རད༌, དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌, སོ༌དོམ༌ གྲོང༌ཁྱེར༌རི༌ མི༌གུན༌ནི༌ སང༌ ཁྱོ༌ཞའ༌ ཆད༌པ༌ མང༌ང༌ སྲན༌ཏྲེ༌ ཕོག༌ཨིན༌།”

ངལ༌ཁན༌གུན༌ལ༌ ངལ༌ཚོ༌ སལ༌ཨིན༌།

11:25-30

25 ཏེན༌ན༌ ཏུས༌ལ༌ གཙོ༌བོ༌ ཡེ༌ཤུའི༌ མོས༌ལམ༌ ཞུ༌ཨིན༌ མོལས༌, “ངའེ༌ ཡབ༌ ནམ༌ཁའ༌ དང༌ ཇིག༌རྟེན༌ནི༌ གཙོ༌བོ༌ལེ༌, ངའེ༌ ཉེ༌རང༌ང༌ སྟོད༌པ༌ ཕུལ༌ལད༌ ཅིའ༌ཟེར༌ན༌ ཉེ༌རང༌ངི༌ ཀྲང༌པོ༌ ལམ༌བོ༌ ཁས༌པ༌ དང༌ ཡོན༌ཏན༌ཅན༌གུན༌ནེ༌ སྦས༌ཏེ༌, ཕྲུ༌གུ༌ ཙོགས༌ ཡོད༌ཁན༌གུན༌ལ༌ སྔོན༌ ཅུག༌ག༌ ཛདས༌། 26 འོ༌ན༌ ཡབ༌ལེ༌ ཏེ༌ཟུག༌ ཛད༌ཅེས༌པོའ༌ ཉེ༌རང༌ ཐུགས༌ཐད༌།”

27 “ངའེ༌ ཡབ༌ དཀོན༌མཆོག༌གི༌ ཝང༌ཆ༌ ཚང༌མ༌ ངའ༌ སྟད༌ད༌ ཛད༌ཏེ༌ ཨིན༌། ཡབ༌བི༌ མ༌ནེ༌ ཞན༌སུའིང༌ བུ༌ཚ༌ ངོ༌ མི༌ཤེས༌, ཡང༌ བུ༌ཚའེ༌ མ༌ནེ༌ ཞན༌སུའང༌ ཡབ༌ ངོ༌ མི༌ཤེས༌, ཨིན༌ནའང༌ ངའེ༌ ལྡམ༌ཁན༌གུན༌ལ༌ ཡབ༌ སྔོན༌ཅུག༌ཨིན༌།”

28 “སེམས༌སི༌ ནང༌ང༌ ངལ༌ཁན༌ དང༌ ཁུར༌རུ༌ ལྕིན༌ཏྲེ༌ ཁུར༌ཁན༌ ཚང༌མ༌ ང༌ ཡོད༌ས༌ ཡོང༌, ཡང༌ ངའེ༌ ཁྱོ༌ཞའ༌ ངལ༌ཚོ༌ ཏང༌ཨིན༌། 29 ངའེ༌ ཉ༌ཤིང༌བོ༌ ཁུར༌ ཡང༌ ངའེ༌ ཀ༌ནེ༌ ལོབ༌ ཅིའ༌ཟེར༌ན༌ ང༌ ནི༌ སེམས༌སི༌ ནང༌ང༌ བོལ༌མོ༌ དང༌ ཉམ༌ཤུང༌ ཨིན༌, ཡང༌ ཁྱོ༌ཞ༌གུན༌ནི༌ སེམས༌ལ༌ ངལ༌ཚོ༌ ཐོབ༌ཨིན༌། 30 ངའེ༌ ཉ༌ཤིང༌བོ༌ ཁུར༌ར༌ལ༌ ལ༌མོ༌ ཡང༌ ངའེ༌ ཁུ༌རུ༌བོ༌ ཡང༌མོ༌ ཡོད༌།”

12

ཡེ༌ཤུ༌ ནི༌ ཤབ༌བད༌དི༌ ཞག༌གི༌ གཙོ༌བོ༌ ཨིན༌།

12:1-8

1 ཏེན༌ན༌ ཏུས༌ཤིག༌ག༌ གཙོ༌བོ༌ ཡེ༌ཤུ༌ ཤབ༌བད༌དི༌ ངལ༌ཚོའེ༌ ཞག༌ག༌ ཞིང༌ གྱུད༌ཏེ༌ སྐྱོད༌ཨིན༌ ཡོད༌ ཟ༌ནེ༌, ཁོང༌ངི༌ ལོབ༌ཕྲུགས༌གུན༌ སྟོགས༌ཏེ༌ ཡོད༌པ༌ ཞིང༌ངི༌ སྙེ༌མ༌ ཅད༌ཏེ༌ ཟའ༌ཅེས༌ གོ༌ཟུག༌། 2 ཏེ༌བོ༌ ཐོང༌ཏེ༌ ཕ༌རུ༌ཤི༌པ༌ ཁ༌ཅིག༌གི༌ ཡེ༌ཤུའ༌ ཟེརས༌, “ཁྱོ༌རང༌ངི༌ ལོབ༌ཕྲུགས༌གུན༌ནི༌ ཤབ༌བད༌དི༌ ངལ༌ཚོའེ༌ ཞག༌ག༌ ལས༌ ཅོས༌ཏེ༌ ཆོས༌ཁྲིམས༌ ཅགས༌ཏེ༌ ཨིན༌ནོག༌།”

3 ཡེ༌ཤུའི༌ ལན༌སལས༌, “དཱ༌བིད༌ དང༌ ཁོའེ༌ ཕྲོ༌པ༌གུན༌ སྟོགས༌ཏེ༌ ཡོད༌ ཟ༌ནེ༌ ཅི༌ ཅོས༌ ཏམ༌པའེ༌ སུང༌རབས༌སི༌ ནང༌ནེ༌ ཁྱོ༌ཞའེ༌ མ༌སིལ༌པིན༌ན༌? 4 དཱ༌བིད༌ དཀོན༌མཆོག༌གི༌ ཀུར༌རི༌ ནང༌ང༌ ཆོད༌པ༌ ཕུལ༌སའེ༌ཀ༌ སོང༌, ཡང༌ ཁོ༌ དང༌ ཁོའེ༌ ཕྲོ༌པ༌གུན༌ནི༌ ཏམ༌པའེ༌ ཏ༌གི༌ ཟོས༌ཏེ༌ ཆོས༌ཁྲིམས༌ ཅགས༌, ཏེ༌བོ༌ ཡ༌ཧུ༌དཱ༌པའེ༌ བླ༌མའ༌ མ༌ནེ༌ ཟའ༌ཆོག༌ག༌ མེད༌པིན༌། 5 ཡ༌ ཆོས༌ཁྲིམས༌སི༌ ནང༌ང༌ མ༌སིལ༌པིན༌ན༌, ཆོད༌ཁང༌ངི༌ ནང༌ང༌ བླ༌མའེ༌ ཆོད༌པ༌ ཕུལ༌ཅེས༌སི༌ ལས༌ ཅོས༌ཏེ༌ ཤབ༌བད༌དི༌ ཞག༌གི༌ ཁྲིམས༌ ཅག༌ནའང༌ དཀོན༌མཆོག༌གི༌ དུན༌ལ༌ ཁོང༌གུན༌ ནོངས༌མེད༌ ཨིན༌ནོག༌། 6 ངའེ༌ ཁྱོ༌ཞའ༌ ཟེར༌རད༌, ཆོད༌ཁང༌ངི༌ སང༌ ཀྲག༌ག༌ཞིག༌ འི༌ཀ༌ ཡོད༌། 7 ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལས༌, ‘ངའེ༌ དོད༌པ༌ ནི༌ ངའ༌ ཆོད༌པ༌ ཕུལ༌ཅེས༌ མན༌པ༌ ཞན༌མ༌ སྙིང༌རྗེ༌ སྟན༌ཅེས༌པོ༌ ཨིན༌། ✡’ ཀལ༌ཏེས༌ ཏེ༌བོ༌ ཁྱོ༌ཞ༌གུན༌ལ༌ ཧ༌གོ༌ཏེ༌ ཨིན༌པིན༌ན༌ ཏེ༌ནེ༌ ཁྱོ༌ཞའེ༌ ནོངས༌མེད༌གུན༌ལ༌ སྐྱོན༌ ཀལ༌ཏེ༌ མེད༌གྲོ༌། 8 ཅིའ༌ཟེར༌ན༌ མི༌རིགས༌སི༌བུའ ཤབ༌བད༌དི༌ ངལ༌ཚོའེ༌ ཞག༌ག༌ ཅི༌ ཅོ༌ ཆོགས༌ ཡ༌ མི༌ཆོགས༌ ཟེར༌ཅེས༌སི༌ ཝང༌ཆ༌ ཡོད༌།”

ཤབ༌བད༌དི༌ ཞག༌ག༌ ནད༌པ༌ གྱལ༌ཅུག༌ག༌ ཛདས༌།

12:9-14

9 གཙོ༌བོ༌ ཡེ༌ཤུ༌ ཏེ༌ཀ༌ནེ༌ དུ༌ཁང༌ང༌ སྐྱོདས༌, 10 ཏེ༌རུ༌ ལག༌པ༌ ཁོངས༌ཏེ༌ ཀོལ༌ མ༌ཉན༌ཁན༌ནི༌ མི༌ཞིག༌ ཡོད༌པིན༌། ཕ༌རུ༌ཤི༌པ༌གུན༌ནི༌ ཡེ༌ཤུའ༌ སྐྱོན༌ ཀལ༌ཅེས༌ལ༌ ཁོང༌གུན༌ནི༌ འི༌ ཏྲི༌ཝ༌བོ༌ ཏྲིས༌, “ཆོས༌ཁྲིམས༌ ནང༌ཞིན༌ ཤབ༌བད༌དི༌ ངལ༌ཚོའེ༌ ཞག༌ག༌ མི༌ཞིག༌ གྱལ༌ཅུག༌ན༌ གྲིག༌ཏེ༌ ཨིན༌ནོག༌ག༌?”

11 ཡེ༌ཤུའི༌ ཁོང༌གུན༌ལ༌ མོལས༌, “ཀལ༌ཏེས༌ ཁྱོ༌ཞའ༌ ཅིག༌གི༌ ལུག༌ཞིག༌ ཤབ༌བད༌དི༌ ཞག༌ག༌ ས༌དོང༌ངི༌ ནང༌ང༌ བུད༌ན༌, ཁྱོ༌ཞའེ༌ ལུག༌པོ༌ ཟུམས༌ཏེ༌ ཕིང༌ མི༌ ཕིང༌ང༌? 12 ལུག༌གི༌ སང༌ མི༌ མངས༌ཏེའང༌ རིན༌ཆེའ༌ མ༌ནོག༌ག༌། ཏེ༌བོའེ༌ཕིའ༌ ཆོས༌ཁྲིམས༌ ནང༌ཞིན༌ ཤབ༌བད༌དི༌ ཞག༌ག༌ ལས༌ ཟང༌པོ༌ ཅོ༌ ཆོག༌ག༌ནོག༌།”

13 ཏེ༌ནེ༌ ཡེ༌ཤུའི༌ ལག༌པ༌ ཁོངས༌ཁན༌བོའ༌ མོལས༌, “ལག༌པ༌ རྐྱོང༌” ཡང༌ ཁོའེ༌ ལག༌པ༌ རྐྱངས༌པ༌ ཏེ༌བོ༌ སིང༌ གྱལ༌ཏེ༌ ཞན༌ ལག༌པ༌བོ༌ ཙོགས༌ ཤེད༌ཅན༌ གྱུར༌། 14 ཨིན༌ནའང༌ ཕ༌རུ༌ཤི༌པ༌གུན༌ ཕི༌ལོག༌ག༌ སོང༌ཏེ༌, ཡེ༌ཤུ༌ སད༌ཅེས༌སི༌ ཐབས༌ ངན༌པ༌ ལྡིངས༌།

དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཞབས༌ཏོག༌པ༌།

12:15-21

15 གཙོ༌བོ༌ ཡེ༌ཤུའི༌ ཁོང༌གུན༌ནི༌ ཐབས༌ལྡིང༌ཁན༌བོ༌ ཁྱེན༌ པ༌སང༌, ཏེ༌ཀ༌ནེ༌ སྐྱོདས༌། མི༌ཚོགས༌ ཆེན༌མོ༌ཞིག༌ ཁོང༌ང༌ བྲངས༌ཏེ༌ ཡོངས༌, ཡང༌ ཏེ༌ ཕྲོའ༌ ཡོད༌ཁན༌ནི༌ ནད༌པ༌ ཚང༌མ༌ ཁོང༌ངི༌ གྱལ༌ཅུག༌ག༌ ཛདས༌། 16 ཁོང༌ངི༌ གྱལ༌ཅུག༌ཁན༌གུན༌ལ༌ ཁོང༌ངི༌ ཛད༌ཁན༌བོ༌ སུའང༌ མ༌ཤད༌ མོལ༌ཏེ༌ བཀའ༌ སལས༌། 17 ལུང༌སྟོན༌པ༌ ཡེ༌ཤ༌ཡཱ༌ གྱུད༌ཏེ༌ མོལ༌ཁན༌ ཚང༌མ༌ གྲུབ༌ ཅུག༌ག༌ ཛད༌ཅེས༌ལ༌ ཁོང༌ངི༌ ཏེ༌ཟུག༌ ཅོའ༌ ཛདས༌། 18 དཀོན༌མཆོག༌གི༌ མོལས༌,

“ངའེ༌ ལྡམས༌ཁན༌ནི༌ ཞབས༌ཏོག༌པ༌ ལྟོས༌,

ཚང༌མའེ༌སང༌ མང༌ང༌ ཁོའ༌ ངའེ༌ ཅེས༌པ༌ ཅོའད༌,

ཡང༌ ཁོའེ༌ ང༌ ཐད༌པོ༌ ཆ༌ཅུག༌དུག༌།

ཁོའ༌ ངའེ༌ ང༌རང༌ངི༌ ཐུག༌ཉིད༌ ཏང༌ཨིན༌།

སྡིག༌ཅན༌གུན༌ལ༌ ཆད༌པ༌ ཡང༌ ཀྲང༌པོ༌གུན༌ལ༌

སོལ༌རས༌ ཐོབ༌ཅེས༌, ཁོའེ༌ གྱལ༌ཁམས༌གུན༌ལ༌ ཤད༌ད༌ ཛད༌ཨིན༌།

19 ཁོའེ༌ ཛིང༌མོ༌ ཡ༌ ཀུ༌ཅོ༌ མི༌ཏང༌,

ཁྲོམས༌སི༌ ནང༌ང༌ སུ༌ཞིག༌གིའང༌ ཁོའེ༌ ཀུ༌ཅོའེ༌ སྐད༌ མི༌ཚོར༌།

20 ཁོའེ༌ ན༌ཁན༌ནི༌ ལྡམ༌བུ༌ མི༌ཅག༌ ཡ༌ ཤི༌ཀྱི༌ ཡོད༌ཁན༌ནི༌ འོད༌ མི༌སད༌

ཏེན༌ན༌ ཙོགས༌ལ༌ ཁོའེ༌ ཏད༌པའེ༌ ནང༌ང༌ ཉམ༌ཤུང༌གུན༌ལ༌

ཀྲང༌པོ༌ ཁྲིམས༌ཅད༌དི༌ གྱལ༌ཁའ༌ ཁྱོང༌ཁྱོང༌ཚོག༌པ༌ སྐྱོབ༌ཏེ༌ བོར༌ར༌ ཛད༌ཨིན༌།

21 གྱལ༌ཁམས༌གུན༌ནི༌ ཁོའེ༌ཀ༌ ཨིད༌ཤེས༌ ཅོས༌ཏེ༌

ཁོང༌གུན༌ སྐྱོབ༌ཅེས༌སི༌ རེ༌ཝ༌ བོར༌ཨིན༌།”✡

ཡེ༌ཤུའི༌ གྱབ༌གལ༌ལ༌ སྤེ༌ར༌ ངན༌པ༌ ཟེར༌ཁན༌།

12:22-37

22 ཏེ༌ནེ༌ མི༌ ཁ༌ཅིག༌གི༌ རྡུད༌ ཞུགས༌ཁན༌, ཧན༌གྲང༌ དང༌ ཞ༌ར༌ ཡོད༌ཁན༌ནི༌ མི༌ཞིག༌ གཙོ༌བོ༌ ཡེ༌ཤུ༌ ཡོད༌ས༌ ཁྱོངས༌། ཁོའ༌ སྤེ༌ར༌ ཏང༌ཅུག༌ཅེས༌ དང༌ ཐོང༌ཅུག༌ཅེས༌སི༌ ཐུགས༌དོད༌ ཡེ༌ཤུའ༌ ཡོད༌ པ༌སང༌ ཁོང༌ངི༌ ཁོ༌ ཕན༌ཅུག༌ག༌ ཛདས༌། 23 མི༌ཚང༌མ༌ ཧ༌ལས༌ཏེ༌ ཟེརས༌, “འི༌ མི༌བོ༌ གྱལ༌པོ༌ དཱ༌བིད༌དི༌ པུར༌གྱུད༌ མན༌ན༌ཧེ༌ ཀ༌བོའ༌ ང༌དང༌གུན༌ སྲུངས༌ཏེ༌ ཡོད༌?”

24 ཨིན༌ནའང༌ ཕ༌རུ༌ཤི༌པ༌གུན༌ནི༌ ཏེ༌བོ༌ ཚོར༌ར༌ཅིག༌ ཟེརས༌, “བེལ༌ཟེ༌བུལ༌ རྡུད༌གུན༌ནི༌ གོ༌བའེ༌ ཁོའ༌ རྡུད༌གུན༌ ཕིང༌ཅེས༌སི༌ ཁྱུད༌ ཏངས༌ཏེ༌ ཨིན༌ནོག༌།”

25 ཁོང༌གུན༌ནི༌ སམ༌བ༌ ངན༌པ༌བོ༌ ཡེ༌ཤུའི༌ ཁྱེན༌ཏེ༌ མོལས༌, “གྱལ༌སྲིད༌དི༌ ནང༌ང༌ ཡོད༌ཁན༌གུན༌ ཐུན༌ཏེ༌ མ༌དུག༌ན༌ ཏེ༌བོ༌ མེད༌ཁན༌ ཆེན༌, ཡང༌ གྱལ༌ས༌ ཡ༌ ནང༌ཚངས༌ཞིག༌གི༌ མི༌གུན༌ ནོལ༌ཨིན༌ དུག༌ན༌ ཏེ༌གུན༌ མེད༌ཁན༌ ཆེན༌། 26 ཀལ༌ཏེས༌ ཤེ༌ཏན༌ནི༌ ཤེ༌ཏན༌ ཕིང༌ན༌, ཁོའེ༌ ཁོ༌རང༌ངི༌ གྱབ༌གལ༌ལ༌ ནོལ༌ཏེ༌ ཨིན༌ནོག༌, ཏེ༌ནེ༌ ཁོའེ༌ གྱལ༌སྲིད༌པོ༌ ཀ༌ཟུག༌གི༌ ལུས༌ཨིན༌? 27 ཡང༌ ཀལ༌ཏེས༌ ངའེ༌ རྡུད༌དི༌ གོ༌བ༌ བེལ༌ཟེ༌བུལ༌ གྱུད༌ཏེ༌ རྡུད༌གུན༌ ཕིང༌ངད༌ན༌ ཏེ༌ནེ༌ ཁྱོ༌ཞའེ༌ ལོབ༌ཕྲུགས༌གུན༌ནི༌ སུ༌ གྱུད༌ཏེ༌ རྡུད༌གུན༌ ཕིང༌ང༌ནོག༌? ཏེ༌བོའེ༌ཕིའ༌ ཁོང༌གུན༌ནི༌ ཁྱོ༌ཞའེ༌ ཟེར༌ཁན༌བོའ༌ སྐྱོན༌རྗོད༌ ཅོ༌ཨིན༌། 28 ཨིན༌ནའང༌ ཀལ༌ཏེས༌ ངའེ༌ དཀོན༌མཆོག༌གི༌ ཐུག༌ཉིད༌ གྱུད༌ཏེ༌ རྡུད༌གུན༌ ཕིང༌ངད༌ན༌ ཏེ༌ནེ༌ ཁྱོ༌ཞའེ༌ཀ༌ ནམ༌ཁའེ༌ གྱལ༌སྲིད༌ ལེབ༌ ཚར༌ཏེ༌ ཨིན༌། 29 སུའང༌ མི༌ ཤེད༌ཅན༌ཞིག༌གི༌ ཁང༌པའེ༌ ནང༌ང༌ ཞུགས༌ཏེ༌ ཁོའེ༌ ནོར༌ རྐུ༌ མི༌ཉན༌ ནམ༌ཚོག༌པ༌ ཁོའེ༌ སྔུན༌ལ༌ མི༌ ཤེད༌ཅན༌བོ༌ ལྡམ༌ མི༌ལྡམ༌, ཏེ༌ནེ༌ ཁོའེ༌ ཁང༌པའེ༌ ནང༌ང༌ ཡོད༌ཁན༌ནི༌ ནོར༌གུན༌ རྐུ༌ཉན༌ཨིན༌།”

30 “ངའེ༌ ཆོགས༌ལ༌ མན༌ཁན༌གུན༌ནི༌ ངའ༌ གྱབ༌གལ༌ལ༌ ཅོའ༌ནོག༌, ཡང༌ ང༌ ཉམ༌པོ༌ ལས༌ ཅོས༌ཏེ༌ བྲས༌བུ༌ མ༌ལྡུམ༌ཁན༌གུན༌ནི༌, ངའེ༌ ལས༌སི༌ བྲས༌བུ༌ ཡན༌ཅུག༌ག༌ནོག༌། 31 ཏེ༌བོའེ༌ཕིའ༌ ངའེ༌ ཁྱོ༌ཞའ༌ ཟེར༌རད༌, མི༌གུན༌ནི༌ སྡིག༌པ༌ ཅོ༌ཁན༌ དང༌ དཀོན༌མཆོག༌ག༌ དད༌ལོག༌ ཞུ༌ཁན༌ ཚང༌མ༌ ཤགས༌པ༌ སལ༌ལ༌ ཛད༌ཨིན༌, ཨིན༌ནའང༌ ཏམ༌པའེ༌ ཐུག༌ཉིད༌ལ༌ དད༌ལོག༌ ཞུ༌ཁན༌གུན༌ལ༌ ཤགས༌པ༌ མ༌ནེ༌ སལ༌ལ༌ མི༌ཛད༌ 32 ཡང༌ མི༌རིགས༌སི༌བུའི༌ གྱབ༌གལ༌ལ༌ ཟེར༌ཁན༌གུན༌ལ༌ ཤགས༌པ༌ སལ༌ལ༌ ཛད༌ཨིན༌, ཨིན༌ནའང༌ ཏམ༌པའེ༌ ཐུག༌ཉིད༌དི༌ གྱབ༌གལ༌ལ༌ ཟེར༌ཁན༌གུན༌ལ༌ འི༌ མི༌ཚེའེ༌ མ༌ཚད༌ ཡོང༌ཅེས༌ཅན༌ནི༌ མི༌ཚེའེ༌ ནང༌ངའང༌ ཤགས༌པ༌ མ༌ནེ༌ མི༌སལ༌།”

33 “ལྕང༌མ༌ ཟང༌པོ༌ ཨིན༌ན༌ ཏེ༌བོའ༌ ཁ༌ཟས༌ ཟང༌པོ༌ ཆགས༌ཨིན༌, ཡ༌ ལྕང༌མ༌ ངན༌པ༌ ཨིན༌ན༌ ཏེ༌བོའ༌ ཁ༌ཟས༌ ངན༌པ༌ ཆགས༌ཨིན༌། ལྕང༌མ༌ ཏེ༌བོའེ༌ བྲས༌བུའི༌ ཀ༌ནེ༌ ཤེས༌ས༌ནོག༌། 34 ཁྱོ༌རང༌ ཕ༌རུ༌ཤི༌པ༌, ཏུག༌རུལ༌ལི༌ ཕྲུ༌གུ༌གུན༌, ཁྱོ༌ཞ༌ ངན༌པ༌ ཨིན༌ཨིན༌ཞིག༌ ཀ༌ཟུག༌གི༌ སྤེ༌ར༌ ཟང༌པོ༌ ཏང༌ཨིན༌? སྙིང༌ གངས༌ཏེ༌ ལུད༌ཁན༌བོ༌ ཁའ༌ནེ༌ བིང༌ང༌ནོག༌། 35 མི༌ ཟང༌པོའེ༌ སེམས༌ ཟང༌པོའེ༌ བང༌ཛོད༌ནེ༌ བྲས༌བུ༌ ཟང༌པོ༌ སྨིན༌ན༌ནོག༌, ཡང༌ མི༌ ངན༌པའེ༌ སེམས༌ ངན༌པའེ༌ བང༌ཛོད༌ནེ༌ བྲས༌བུ༌ ངན༌པ༌ སྨིན༌ན༌ནོག༌། 36 ཨིན༌ནའང༌ ངའེ༌ ཁྱོ༌ཞ༌གུན༌ལ༌ ཟེར༌རད༌, དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌ ཁྱོ༌ཞའེ༌ སྣང༌མེད༌ ཅོས༌ཏེ༌ སྤེ༌ར༌ ཟེར༌ཁན༌ རེ༌རེ༌ ཏོན༌ དཀོན༌མཆོག༌གི༌ སྐུན༌དུན༌ལ༌ ཤད༌གོས༌ཨིན༌། 37 ཅིའ༌ཟེར༌ན༌ ཁྱོ༌ཞའེ༌ སྤེ༌ར༌ ཟེར༌ཁན༌གུན༌ནི༌ ཁྱོ༌ཞའ༌ ནོངས༌མེད༌ ཡ༌ ནོངས༌ཅན༌ ཡོད༌ཁན༌བོ༌ སྟན༌ཨིན༌།”

ལུང༌སྟོན༌པ༌ ཡོ༌ནཱའེ༌ སྟགས༌།

12:38-45

38 ཏེ༌ནེ༌ ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ ཁ༌ཅིག༌གི༌ ཡེ༌ཤུའ༌ ཟེརས༌, “ལོབ༌བོན༌ལེ༌, ང༌ཞའ༌ ཉེ༌རང༌ངི༌ ཀ༌ནེ༌ ནམ༌ཁའེ༌ སྟགས༌ཤིག༌ ལྟ༌ཉིན༌རག༌, ཀ༌བོའེ༌ ཉེ༌རང༌ང༌ དཀོན༌མཆོག༌གི༌ ཝང༌ཆ༌ སལ༌ཁན༌བོ༌ ཏན༌ཏན༌ ཅོ༌ཨིན༌།”

39 ཁོང༌ངི༌ ཁོང༌གུན༌ལ༌ ལན༌སལས༌, “མི༌རབས༌ ངན༌པ༌ དང༌ དཀོན༌མཆོག༌ག༌ ཨིད༌ཤེས༌ མེད༌ཁན༌གུན༌ནི༌ ནམ༌ཁའེ༌ སྟགས༌ སྟོན༌ ཟེར༌ར༌ནོག༌། ཨིན༌ནའང༌ ལུང༌སྟོན༌པ༌ ཡོ༌ནཱའེ༌ སྟགས༌པོ༌ མ༌ནེ༌ ཁོང༌གུན༌ལ༌ ཡང༌སྟགས༌ཤིག༌ མི༌སྟན༌། 40 ཀ༌ཟུག༌གི༌ ལུང༌སྟོན༌པ༌ ཡོ༌ནཱ༌ ཉི༌མ༌ སུམ༌ དང༌ ཚན༌ སུམ༌ ཆུའི༌ སེམས༌ཅན༌ མ༌ ཆེན༌མོ༌ཞིག༌གི༌ གྲོད༌པའེ༌ ནང༌ང༌ ལུས༌ཁན༌ ཙོགས༌ལ༌ མི༌རིགས༌སི༌བུའང༌ ཉི༌མ༌ སུམ༌ དང༌ ཚན༌ སུམ༌ སའེ༌ ནང༌ང༌ ལུས༌ཨིན༌།”

41 “དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌ ལངས༌ ཟ༌ནེ༌ ནི༌ནེ༌ཝ༌པ༌གུན༌ནི༌ འི༌ མི༌རབས༌པོའ༌ ཆད༌པ༌ ཕོག༌ཅེས༌ འོས༌པ༌ ཨིན༌ནོག༌ ཟེར༌ཨིན༌ ཅིའ༌ཟེར༌ན༌ ཁོང༌གུན༌ནི༌ ཡོ༌ནཱའེ༌ ཆོས༌ཤད༌ཁན༌བོ༌ ཉན༌ཏེ༌, གྱོད༌པ༌ ཅོས༌, ལྟོས༌སའང༌ ཡོ༌ནཱ༌ སང༌ ཀྲག༌ག༌ཞིག༌ དག༌ས༌ འི༌ཀ༌ ཡོད༌། 42 ཁྲིམས༌ཅད༌དི༌ ཞག༌ག༌ ལངས༌ ཟ༌ནེ༌ ལྷོ༌ ཆོགས༌སི༌ གྱལ༌མོའེ༌ འི༌ མི༌རབས༌པོའ༌ ཆད༌པ༌ ཕོག༌ཅེས༌ འོས༌པ༌ ཨིན༌ནོག༌ ཟེར༌ཨིན༌ ཅིའ༌ཟེར༌ན༌ ཁོ༌ གྱལ༌པོ༌ སོ༌ལོ༌མོན༌ནི༌ ཤེས༌རབས༌སི༌ སྤེ༌ར༌གུན༌ ཉན༌ན༌ལ༌ ས༌ཆ༌ མ༌ ཐག༌རིང༌ནེ༌ ཡོངས༌, ལྟོས༌སའང༌ སོ༌ལོ༌མོན༌ནི༌ སང༌ ཀྲག༌ག༌ཞིག༌ དག༌ས༌ འི༌ཀ༌ ཡོད༌།”

43 “མི༌ཞིག༌གི༌ ནང༌ནེ༌ གོང༌པོ༌ བིང༌ཏེ༌ སྟིང༌ནེ༌, གོང༌པོའེ༌ ཆུ༌ མེད༌ས༌ རི༌སྟོང༌ངི༌ ནང༌ང༌ ཁོར༌ཨིན༌ ངལ༌ཚོས༌སེ༌ ནས༌ས༌ ཙལ༌ཏེའང༌ མ༌ཐོབ༌ པ༌སང༌, 44 ཁོའེ༌ ཁོ༌རང༌ང༌ ཟེར༌ར༌ནོག༌, ‘ང༌ བིང༌ཏེ༌ ཡོང༌ཁན༌ནི༌ ཏེན༌ན༌ མིའི༌ ནང༌ང༌ ལོགས༌ཏེ༌ ཆེན༌།’ ཏེ༌རུ༌ ལེབ༌བ༌ཅིག༌, ཏེ༌ ནས༌ས༌བོ༌ སྟོང༌པ༌ དང༌ ལག༌མོ༌ ལྡུས༌ཏེ༌ ཅི༌ཚང༌མ༌ རང༌རང༌ངི༌ མལ༌ལ༌ བོར༌ཏེ༌ ཐོང༌། 45 ཏེ༌ནེ༌ ཁོ༌ སོང༌ཏེ༌ ཁོ༌རང༌ངི༌ སང༌ མང༌ང༌ ངན༌པ༌ ཞན༌ གོང༌པོ༌ རྡུན༌ ཁོ༌རང༌ ཉམ༌པོ༌ ཁྲིད༌ཏེ༌ ཁྱོངས༌ ཡང༌ ཏེན༌ན༌ ནས༌སའེ༌ ནང༌ང༌ དུགས༌, ཏེ༌ནེ༌ ཏེ༌ མི༌བོའེ༌ ནས༌ལུག༌པོ༌ སྔུན༌ནི༌ སང༌ ཐུའ༌ སོང༌།”

“འི༌ མི༌རབས༌ ངན༌པ༌གུན༌ལའང༌ ཏེན༌ན༌ ཙོགས༌ ཇིགས༌ནང༌ཅན༌ནི༌ ནས༌ལུག༌ ཤར༌ཨིན༌།”

གཙོ༌བོ༌ ཡེ༌ཤུའི༌ ཨ༌མ༌ དང༌ ནོ༌ གུན༌།

12:46-50

46 གཙོ༌བོ༌ ཡེ༌ཤུའི༌ མི༌ཚོགས༌ལ༌ ཞལ༌ཏ༌ སལ༌ཨིན༌ ཡོད༌ ཟ༌ནེ༌ ཁོང༌ངི༌ ཨ༌མ༌ དང༌ ནོ༌གུན༌ ཡོངས༌ཏེ༌, ཁོང༌ང༌ སྤེ༌ར༌ ཏང༌ཅེས༌ལ༌ ཁོང༌གུན༌ ཁང༌པའེ༌ ཕི༌ལོག༌ག༌ སྲུངས༌ཏེ༌ དུགས༌། 47 མི༌ཞིག༌གི༌ ཁོང༌ང༌ ཟེརས༌, “ཉེ༌རང༌ངི༌ ཨ༌མ༌ དང༌ ནོ༌གུན༌ ཉེ༌རང༌ང༌ སྤེ༌ར༌ ཏང༌ཅེས༌ལ༌ ཕི༌ལོག༌ག༌ སྲུང༌ཏེ༌ དུག༌།”

48 ཡེ༌ཤུའི༌ ཁོའ༌ ལན༌སལས༌, “སུ༌ ཨིན༌ནོག༌ ངའེ༌ ཨ༌མ༌ དང༌ ནོ༌གུན༌།” 49 ལོབ༌ཕྲུགས༌གུན༌ ཆོགས༌ལ༌ ཛི༌གུ༌ ཙུགས༌ཏེ༌, “འི༌གུན༌ ངའེ༌ ཨ༌མ༌ དང༌ ནོ༌གུན༌ ཨིན༌། 50 ངའེ༌ ཡབ༌ དཀོན༌མཆོག༌ ནམ༌ཁའེ༌ ནང༌ང༌ ཞུགས༌ཏེ༌ ཡོད༌ཁན༌ནི༌ ཐུག༌གོངས༌ ནང༌ཞིན༌ ཅོ༌ཁན༌གུན༌ ངའེ༌ ཨ༌མ༌ དང༌ མིང༌སྲིང༌ གུན༌ ཨིན༌།”

13

ཞིང༌བད༌པའེ༌ ས༌འོན༌ ཏབ༌ཁན༌ནི༌ རུངས༌།

13:1-23

1 ཏེན༌ན༌ ཞག༌ག༌ གཙོ༌བོ༌ ཡེ༌ཤུ༌ ཁང༌པ༌ནེ༌ བིང༌ང༌ ཛད༌ཏེ༌ ཚོའེ༌ ཐའ༌མ༌ ཞུགས༌། 2 ཁོང༌ ཡོད༌ས༌ མི༌ཚོགས༌ མངས༌ཏེའང༌ མང༌པོ༌ ཛོམ༌པ༌ ཁོང༌ གྲུ༌ཟིང༌ངི༌ ནང༌ང༌ ཞོན༌ཏེ༌ ཞུགས༌, ཡང༌ མི༌ ཚང༌མ༌ ཚོའེ༌ ཐའ༌མ༌ དུགས༌།

3 ཏེ༌ནེ༌ ཁོང༌ངི༌ མི༌གུན༌ལ༌ རུངས༌ གྱུད༌ཏེ༌ ལབ༌ཞ༌ མང༌པོ༌ སལ༌ལ༌ ཛད༌ཏེ༌ མོལས༌, “ཉོན༌ཤིག༌, ཞིང༌བད༌པ༌ཞིག༌ ས༌འོན༌ ཏབ༌བ༌ལ༌ སོང༌། 4 ཞིང༌ང༌ ས༌འོན༌ ཏབ༌ ཟ༌ནེ༌ ཁ༌ཅིག༌ ལམ༌མི༌ཀ༌ བུད༌, ཅི༌པ༌ ཡོངས༌ཏེ༌ ཏེ༌གུན༌ ཟོས༌། 5 ས༌འོན༌ ཁ༌ཅིག༌ ས༌ མང༌པོ༌ མེད༌སའེ༌ བྲག༌གི༌ཀ༌ བུད༌, ས༌ མང༌པོ༌ མེད༌ཅེས༌པོའེ༌ ས༌འོན༌བོ༌ གྱོགས༌པ༌ སྐྱེས༌། 6 ཨིན༌ནའང༌ ཉི༌མའེ༌ ཚད༌དི༌ ཞས༌ཏེ༌ ཞིང༌ སྐྱེ༌ཁན༌བོ༌ ཚིག༌, ཡང༌ པ༌ཀྲག༌ ཏིང༌ཅན༌ མེད༌ པ༌སང༌, ཏེ༌བོ༌ སྐམས༌ཏེ༌ ཤི༌། 7 ས༌འོན༌ ཁ༌ཅིག༌ ཚེར༌མང༌ངི༌ ཕྲོའ༌ བུད༌, ཡང༌ ཚེར༌མང༌ སྐྱེས༌ཏེ༌ ནན༌པ༌, ཞིང༌བོ༌ ལྡན༌ མ༌ཐུབ༌། 8 ཞན༌ ས༌འོན༌གུན༌ ས༌ གྱལ༌ལ༌ ཡོད༌སའེ༌ ཞིང༌ངི༌ཀ༌ བུད༌པ༌, སྟོན༌ཐོག༌ སྨིན༌, ཀ༌བོ༌ ས༌འོན༌ ཏབ༌ཁན༌ནི༌ སང༌ 30, 60, ཡང༌ 100 གྱུར༌ སྨིན༌། 9 ནམ༌ཅོག༌ ཡོད༌ཁན༌གུན༌ནི༌ ངའེ༌ ཟེར༌ཁན༌ལ༌ ཉོན༌ཤིག༌།”

10 ལོབ༌ཕྲུགས༌གུན༌ ཡོངས༌ཏེ༌ ཁོང༌ང༌ ཏྲིས༌, “ཉེ༌རང༌ངི༌ མི༌གུན༌ལ༌ རུངས༌ གྱུད༌ཏེ༌ ལབ༌ཞ༌ ཅིའ༌ སལ༌ལ༌ ཛད༌དད༌།”

11 ཡེ༌ཤུའི༌ ལན༌སལས༌, “ནམ༌ཁའེ༌ གྱལ༌སྲིད༌དི༌ སང༌ཝ༌གུན༌ ཧ༌གོ༌ཅེས༌སི༌ སྐབས༌ ཁྱོ༌ཞ༌གུན༌ལ༌ སལ༌ལ༌ ཛད༌ཏེ༌ ཨིན༌ནོག༌, ཨིན༌ནའང༌ ཁོང༌གུན༌ལ༌ མ༌སལས༌། 12 ངའེ༌ ལབ༌ཞ༌ ཉན༌ཁན༌གུན༌ལ༌ མང༌ང༌ ཧ༌གོ༌ཅུག༌ག༌ ཛད༌ཨིན༌, མ༌ཚད༌ ཁོང༌ངི༌ ནང༌ནེ༌ ལུད༌ཏེ༌ ཆེན༌ ཨིན༌ནའང༌ མ༌ཉན༌ཁན༌གུན༌ནི༌ ནང༌ནེ༌ ཧ༌གོ༌ཏེ༌ ཡོད༌ཁན༌བོའང༌ ཁྱེར༌ར༌ ཛད༌ཨིན༌། 13 ངའེ༌ རུངས༌ གྱུད༌ཏེ༌ ཤད༌ཅེས༌སི༌ ཏོན༌བོ༌ ནི༌ འི༌བོ༌ ཨིན༌,

ཁོང༌གུན༌ནི༌ ལྟ༌དུག༌ ཨིན༌ནའང༌ ཁོང༌གུན༌ལ༌ དེན༌བ༌ ཐོང༌ང༌ མི༌དུག༌,

ཉན༌དུག༌ ཨིན༌ནའང༌ ཁོང༌གུན༌ལ༌ ཚོར༌ར༌ ཡ༌ ཧ༌གོ༌ ཐུབ༌བ༌ མི༌དུག༌།

14 ཏེ༌བོའེ༌ ཡེ༌ཤ༌ཡཱ༌ ལུང༌སྟོན༌པའེ༌ མ༌འོང༌ ལུང༌སྟན༌བོ༌ གྲུབ༌ཏེ༌ ཨིན༌ནོག༌, ཀ༌བོ༌

‘ཁོང༌གུན༌ནི༌ ངའེ༌ ཤད༌ཁན༌གུན༌ ཚོར༌ནའང༌ ཧ༌གོ༌ཐུབ༌བ༌ མི༌དུག༌,

ཁོང༌གུན༌ནི༌ ངའེ༌ ཅོ༌ཁན༌གུན༌ ཐོང༌ནའང༌ ང༌ སུ༌ ཨིན༌ཁན༌བོ༌ ངོ༌ཤེས༌ས༌ མི༌དུག༌།

15 ཅིའ༌ཟེར༌ན༌ ཁོང༌གུན༌ནི༌ སྙིང༌ སྐྱོང༌པོ༌ གྱུར༌ཏེ༌ དུག༌།

ནམ༌ཅོག༌གུན༌ སྒགས༌ཏེ༌ མིག༌གུན༌ ཙུམས༌ཏེ༌ དུག༌

ཏེ༌ མ༌ནེ༌ ཁོང༌གུན༌ནི༌ ནམ༌ཅོག༌ནེ༌ ཚོར༌ཏེ༌ མིག༌གུན༌ནེ༌ ཐོང༌ཏེ༌,

ཁོང༌གུན༌ནི༌ སྙིང༌ནེ༌ ང༌ སུ༌ ཨིན༌ཁན༌བོ༌ ཧ༌གོ༌ཏེ༌ ང༌ ཆོགས༌ལ༌ སེམས༌ གྱུར༌ཏེ༌,

ངའེ༌ ཁོང༌གུན༌ ཕན༌ཅུགས༌ཏེ༌ ཡོད༌གྲོ༌།’✡”

16 “ཨིན༌ནའང༌ ཁྱོ༌ཞའེ༌ མིག༌ དང༌ ནམ༌ཅོག༌ གུན༌ ཅིན༌ལབས༌ཅན༌ ཨིན༌ ཅིའ༌ཟེར༌ན༌ ཁྱོ༌ཞའེ༌ མིག༌གི༌ ཐོང༌ང༌ནོག༌ ཡང༌ ནམ༌ཅོག༌གི༌ ཚོར༌ར༌ནོག༌། 17 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཁྱོ༌ཞ༌གུན༌ལ༌ ཐོང༌ཁན༌ དང༌ ཚོར༌ཁན༌ གུན༌, སྔུན༌མའེ༌ ལུང༌སྟོན༌པ༌ དང༌ མི༌ ཀྲང༌པོ༌ མང༌པོ༌ཞིག༌གི༌ ཐོང༌ཅེས༌ དང༌ ཚོར༌ཅེས༌སི༌ དོད༌པ༌ ཡོད༌ནའང༌ མ༌ཐོང༌ང༌ ཡང༌ མ༌ཚོར༌ར༌ ཨིན༌པིན༌།”

18 “ཏ༌ ཞིང༌བད༌པའེ༌ ས༌འོན༌ ཏབ༌ཁན༌ནི༌ རུངས༌སི༌ ཏོན༌བོ༌ ཉོན༌། 19 ལམ༌མ༌ ས༌འོན༌ བུད༌ཁན༌གུན༌ ནི༌ ནམ༌ཁའེ༌ གྱལ༌སྲིད༌དི༌ བཀའ༌ ཚོར༌ཏེའང༌ ཧ༌མ༌གོ༌ཁན༌གུན༌ ཨིན༌ནོག༌ ཅིའ༌ཟེར༌ན༌ ཤེ༌ཏན༌ ཡོངས༌ཏེ༌ ཁོང༌གུན༌ནི༌ སྙིང༌ངི༌ ནང༌ང༌ ཏབ༌ཁན༌བོ༌ ཀོགས༌ཏེ༌ ཁྱེར༌ར༌ནོག༌། 20 བྲག༌གི༌ཀ༌ ས༌འོན༌ བུད༌ཁན༌བོ༌ ནི༌ ནམ༌ཁའེ༌ གྱལ༌སྲིད༌དི༌ བཀའ༌ ཚོར༌ར༌ཅིག༌ ཐད༌པོ༌ ཉམ༌པོ༌ ཏད༌པ༌ ཅོ༌ཁན༌གུན༌ ཨིན༌ནོག༌། 21 ཨིན༌ནའང༌ ཏེ༌བོའ༌ པ༌ཀྲག༌ ཏིང༌ཅན༌ མེད༌ པ༌སང༌ ཏུས༌ཡུན༌རིང༌ མི༌ལུས༌། ཁོང༌གུན༌ནི༌ བཀའེ༌ ནང༌ང༌ ཏད༌པ༌ ཅོ༌ཅེས༌པོའེ༌ ནགས༌ དང༌ བར༌དོ༌ ཐོང༌ང༌ཅིག༌ ཏད༌པ༌ ཕང༌ཨིན༌། 22 ཚེར༌མངས༌སི༌ ཕྲོའ༌ ས༌འོན༌ བུད༌ཁན༌བོ༌ ནི༌ དཀོན༌མཆོག༌གི༌ བཀའ༌ ཚོར༌ཁན༌གུན༌ ཨིན༌ནོག༌, ཨིན༌ནའང༌ མི༌ཚེའེ༌ ཚེར༌ཁ༌ ཡང༌ ནོར༌རི༌ དོད༌པ༌ གུན༌ནི༌ ནན༌ཅེས༌པོའེ༌ ཏེ༌བོའ༌ བྲས༌བུ༌ སྨིན༌ན༌ མ༌ནོག༌། 23 ཨིན༌ནའང༌ ས༌ ཟང༌པོའེ༌ཀ༌ ས༌འོན༌ བུད༌ཁན༌བོ༌ ནི༌ དཀོན༌མཆོག༌གི༌ བཀའ༌ ཉན༌ཏེ༌ ཧ༌གོ༌ཁན༌གུན༌ ཨིན༌ནོག༌ ཡང༌ ཁོང༌གུན༌ལ༌ བྲས༌བུ༌, ས༌འོན༌ ཏབ༌ཁན༌བོའེ༌ སང༌ 30, 60, ཡང༌ 100 གྱུར༌ སྨིན༌ན༌ནོག༌།”

ཞིང༌ངི༌ ནང༌ང༌ ཙཱ༌ངན༌ནི༌ རུངས༌།

13:24-30

24 གཙོ༌བོ༌ ཡེ༌ཤུའི༌ ཡང༌ རུངས༌ཤིག༌ ཤད༌ད༌ ཛདས༌, “ནམ༌ཁའེ༌ གྱལ༌སྲིད༌ ནི༌ ཞིང༌བད༌པའེ༌ ཁོ༌རང༌ངི༌ ཞིང༌ང༌ ས༌འོན༌ ཟང༌པོ༌ ཏབ༌ཁན༌ ཙོགས༌ ཨིན༌། 25 ཚན༌ལ༌ ཚང༌མ༌ ཉིད༌ལོགས༌ཏེ༌ ཡོད༌ཏུས༌, ཁོའེ༌ གྲ༌འོ༌ ཡོངས༌ཏེ༌ ཀྲོ༌ ཏབ༌ཁན༌ནི༌ ཕྲོའ༌ ཙཱ༌ངན༌ནི༌ ས༌འོན༌ ཏབས༌ ཡང༌ སོང༌། 26 ཞིང༌ ལྡན༌ཏེ༌ སྙེ༌མ༌ བིང༌ང༌ཅིག༌ ཙཱ༌ངན༌ནའང༌ ཏེ༌ཕྲོའ༌ སྐྱེ༌ཁན༌བོ༌ ཐོང༌།”

27 “ལས༌མི༌གུན༌ ཡོངས༌ཏེ༌ སྤོན༌བོའ༌ ཟེརས༌, ‘ཉེ༌རང༌ངི༌ ཞིང༌ང༌ ས༌འོན༌ ཟང༌པོ༌ ཏབ༌བ༌ མ༌ཛད༌པིན༌ན༌? ཏེ༌ནེ༌ ཙཱ༌ངན༌ ཀ༌ཟུག༌གི༌ སྐྱེས༌ཏེ༌ ཨིན༌ཧེ༌?’ ”

28 “སྤོན༌བོའེ༌ ཟེརས༌, ‘གྲ༌འོའེ༌ ཏབས༌ཏེ༌ ཨིན༌ནོག༌།’ ལས༌མི༌གུན༌ནི༌ ཁོའ༌ ཟེརས༌, ‘ང༌ཞའ༌ སོང༌ཏེ༌ ཙཱ༌ངན༌པ༌གུན༌ ཕུད༌ཏེ༌ ཕང༌ང༌?’ ”

29 “ཁོའེ༌ ལན༌ཏངས༌, ‘མ༌ཆ༌, ཙཱ༌ངན༌པ༌ ཉམ༌པོ༌ གྲོའང༌ བུད༌ཏེ༌ ཡོང༌སྲིད༌ཅེས༌ ཨིན༌ནོག༌། 30 རྔབ༌ས༌ ཏང༌ཏང༌ ཚག༌པ༌ ཉིས༌ཀོ༌ ཉམ༌པོ༌ སྐྱེ༌ཅུག༌, ཏེ༌ཏུས༌ལ༌ ངའེ༌ རྔ༌ཁན༌གུན༌ལ༌ ཟེར༌ཨིན༌, སྔུན༌ལ༌ ཙཱ༌ངན༌པ༌ ཏུས༌ཏེ༌ མེའ༌ སྲག༌ག༌ལ༌ ལྡོམ༌, ཏེ༌ནེ༌ ཀྲོ༌གུན༌ བང༌ངེ༌ ནང༌ང༌ ཁྱེར༌།’ ”

ཉུང༌སྐར༌རི༌ ས༌འོན༌ནི༌ རུངས༌།

13:31-35

31 གཙོ༌བོ༌ ཡེ༌ཤུའི༌ ཡང༌ རུངས༌ཤིག༌ ཤད༌ད༌ ཛདས༌, “ནམ༌ཁའེ༌ གྱལ༌སྲིད༌ ནི༌ ཉུང༌སྐར༌རི༌ ས༌འོན༌ ཙོགས༌ ཨིན༌ནོག༌ ཀ༌བོ༌ མི༌ཞིག༌གི༌ ཁོ༌རང༌ངི༌ ཞིང༌ང༌ ཏབ༌བ༌ལ༌ ཁྱེརས༌། 32 ས༌འོན༌གུན༌ནི༌ ཕྲོ༌ནེ༌ ཏེ༌བོ༌ ཚང༌མའེ༌སང༌ ཆུ༌ངུན༌ ཨིན༌ནའང༌, ལྡན༌ ཚར༌ར༌ཅིག༌ ཚས༌སི༌ ནང༌ང༌ ཚང༌མའེ༌སང༌ ཆེན༌མོ༌ ལྕང༌མ༌ གྱུར༌, ཡང༌ ནམ༌ཁའེ༌ ཅ༌གུན༌ ཡོངས༌ཏེ༌ ཏེ༌བོའེ༌ ཡལ༌གེ༌ཀ༌ ཚངས༌ ཅོས༌།”

33 ཁོང༌ངི༌ ཡང༌ རུངས༌ཤིག༌ ཤད༌ད༌ ཛདས༌, “ནམ༌ཁའེ༌ གྱལ༌སྲིད༌ ནི༌ སྐྱུར༌ ཙོགས༌ ཨིན༌, ཀ༌བོ༌ བུ༌མོའེ༌, ཕེ༌ མང༌པོའེ༌ ནང༌ང༌ སྲེས༌ཏེ༌ རུས༌པ༌ སྐྱུར༌བོ༌ པག༌པའེ༌ གང༌པོའེ༌ ནང༌ང༌ ཁྱེད༌།”

34 ཡེ༌ཤུའི༌ མི༌ཚོགས༌ལ༌ ལབ༌ཞ༌ སལ༌ ཟ༌ནེ༌ ཏུས༌གྱུན༌ རུངས༌ ཀོལ༌ལ༌ ཛད༌དད༌པིན༌། ཁོང༌ངི༌ རུངས༌ གྱུད༌ཏེ༌ མ༌སྟོགས༌ ཅི༌ ལབ༌ཞ༌ཞིག༌གའང༌ སལ༌ལ༌ མེད༌པིན༌། 35 ཏེ༌བོའེ༌ ལུང༌སྟོན༌པ༌ གྱུད༌ཏེ༌ སྔུན༌ལ༌ མོལ༌ཁན༌གུན༌ དྲན༌དྲ༌ གྲུབ༌ཏེ༌ ཨིན༌,

“ངའེ༌ མི༌གུན༌ལ༌ རུངས༌ གྱུད༌ཏེ༌ སྤེ༌ར༌ ཏང༌ཨིན༌།

ཡང༌ ཇིག༌རྟེན༌ ཆགས༌པ༌ནེ༌ ཕར༌ལ༌

སངས༌ཏེ༌ ཡོད༌ཁན༌གུན༌ ཤད༌ཨིན༌།”✡

ཙཱ༌ངན༌ནི༌ རུངས༌སི༌ ཏོན༌།

13:36-43

36 ཏེ༌ནེ༌ གཙོ༌བོ༌ ཡེ༌ཤུ༌ མི༌ཚོགས༌པོ༌ ཕི༌ལོག༌ག༌ བོར༌ཏེ༌ ཁང༌པའེ༌ ནང༌ང༌ སྐྱོདས༌། ཁོང༌ངི༌ ལོབ༌ཕྲུགས༌གུན༌ ཡོངས༌ཏེ༌ ཁོང༌ང༌ ཟེརས༌, “ཙཱ༌ངན༌ནི༌ རུངས༌སི༌ ཏོན༌བོ༌ ང༌ཞའ༌ ཧ༌གོ༌ཅུག༌ག༌ ཛད༌དའང༌།”

37 ཁོང༌ངི༌ མོལས༌, “ས༌འོན༌ ཟང༌པོ༌ ཏབ༌ཁན༌བོ༌, མི༌རིགས༌སི༌བུ༌ ཨིན༌། 38 ཞིང༌བོ༌ ཇིག༌རྟེན༌, ས༌འོན༌ ཟང༌པོ༌ ནམ༌ཁའེ༌ གྱལ༌སྲིད༌དི༌ མི༌གུན༌, ཡང༌ ཙཱ༌ངན༌བོ༌ ངན༌པ༌ ཤེ༌ཏན༌ནི༌ མི༌གུན༌ ཨིན༌ནོག༌། 39 ཙཱ༌ངན༌ ཏབ༌ཁན༌ནི༌ གྲ༌འོ༌ ནི༌ རྡུད༌གུན༌ནི༌ གོ༌བ༌, རྔབ༌ས༌ ནི༌ ཐའ༌མའེ༌ ཏུས༌ ཡང༌ རྔ༌ཁན༌གུན༌ ནི༌ ཕོ༌ཉ༌གུན༌ ཨིན༌ནོག༌།”

40 “ཐའ༌མའེ༌ ཏུས༌ལ༌ ཙཱ༌ངན༌ ཏུས༌ཏེ༌ མེའ༌ སྲག༌ཁན༌ ཙོགས༌ ཇུང༌ཨིན༌། 41 མི༌རིགས༌སི༌བུའི༌ ཁོ༌རང༌ངི༌ ཕོ༌ཉ༌གུན༌ ཀལ༌ཨིན༌, ཡང༌ ཁོང༌གུན༌ནི༌ ཁོའེ༌ གྱལ༌སྲིད༌དི༌ ནང༌ནེ༌ སྡིག༌པའེ༌ གྱུ༌ ཚང༌མ༌ དང༌ ངན༌པ༌ ཅོ༌ཁན༌ ཚང༌མ༌ ཕིང༌ཨིན༌། 42 ཡང༌ ཕོ༌ཉ༌གུན༌ནི༌ ཁོང༌ ཚང༌མ༌ ཉལ༌ཝའེ༌ མེའེ༌ ནང༌ང༌ ཕང༌ཨིན༌, ཏེ༌རུ༌ ནགས༌ སྲན༌ཏྲེ༌ ཞས༌ཏེ༌ ངུ༌ཅེས༌ དང༌ སོ༌ སྲིག༌ཅེས༌ ཡོང༌ཨིན༌། 43 ཏེ༌ནེ༌ མི༌ ཀྲང༌པོ༌གུན༌ ཁོང༌གུན༌ནི༌ ནམ༌ཁའེ༌ ཡབ༌བི༌ གྱལ༌སྲིད༌དི༌ ནང༌ང༌ ཉི༌མ༌ ཙོགས༌ལ༌ ལྡང༌ཤན༌ བར༌ཨིན༌། ནམ༌ཅོག༌ ཡོད༌ཁན༌གུན༌ནི༌ ངའེ༌ ཟེར༌ཁན༌ལ༌ ཉོན༌ཤིག༌།”

གྱུ༌ནོར༌ རིན༌ཅན༌ སྦས༌ཏེ༌ ཡོད༌ཁན༌ནི༌ རུངས༌།

13:44-46

44 “ནམ༌ཁའེ༌ གྱལ༌སྲིད༌ ནི༌ ཞིང༌ངི༌ ནང༌ང༌ སྦས༌ཏེ༌ ཡོད༌ཁན༌ནི༌ གྱུ༌ནོར༌ རིན༌ཅན༌ ཙོགས༌ ཨིན༌། མི༌ཞིག༌ག༌ ཏེ༌བོ༌ ཐོབ༌བ༌ཅིག༌ ཐད༌ཏེ༌ ཏེན༌ན༌ ཞིང༌ངི༌ ནང༌ང༌ ཡང༌སྐྱར༌ སྦས༌, ཏེ༌ནེ༌ ཁོ༌ སོང༌ཏེ༌ ཡོད༌ཁན༌ནི༌ ནོར༌ ཚང༌མ༌ ཙོངས༌ ཡང༌ ཏེ༌ ཞིང༌བོ༌ ཉོས༌།”

45 “ནམ༌ཁའེ༌ གྱལ༌སྲིད༌ ནི༌ ཚོང༌པའེ༌ ཙལ༌ཁན༌ནི༌ མུ༌ཏིག༌ ལག༌མོ༌ རིན༌ཅན༌གུན༌ ཙོགས༌ ཨིན༌། 46 མུ༌ཏིག༌ རིན༌ཅན༌ ཐོབ༌བ༌ཅིག༌ ཁོ༌ སོང༌ཏེ༌ ཁོ༌རང༌ངི༌ གྱུ༌ནོར༌ ཚང༌མ༌ ཙོངས༌ཏེ༌, ཏེ༌བོ༌ ཉོས༌།”

ཉ༌དོལ༌ལི༌ རུངས༌།

13:47-52

47 གཙོ༌བོ༌ ཡེ༌ཤུའི༌ མོལས༌, “ནམ༌ཁའེ༌ གྱལ༌སྲིད༌ ནི༌ གྱ༌ཚོའེ༌ ནང༌ང༌ ཉ༌རིགས༌ སྣ༌ཚོགས༌ ཟུམ༌མ༌ལ༌ ཕང༌ཁན༌ནི༌ ཉ༌དོལ༌ ཙོགས༌ ཨིན༌། 48 ཉ༌དོལ༌བོ༌ གང༌ང༌ཅིག༌ ཚོའེ༌ ཐའ༌མ༌ དྲུད༌ཏེ༌ ཁྱེར༌ཨིན༌, སའེ༌ཀ༌ དུགས༌ཏེ༌ ཉ༌ གྱལ༌ལ༌གུན༌ པག༌ཙེ༌ ནང༌ང༌ གྱངས༌ ཡང༌ གྱལ༌ལ༌ མེད༌ཁན༌གུན༌ ཕངས༌། 49 ཏེན༌ན༌ ཙོགས༌ ཐའ༌མའེ༌ ཏུས༌ལ༌ ཇུང༌ཨིན༌, ཕོ༌ཉ༌གུན༌ སྐྱོད༌ཏེ༌ མི༌ ཀྲང༌པོ༌གུན༌ནི༌ ཕྲོ༌ནེ༌ ངན༌པ༌གུན༌ ཕེའ༌ ཛད༌ཏེ༌, 50 ཁོང༌གུན༌ ཉལ༌ཝའེ༌ མེའེ༌ ནང༌ང༌ ཕང༌ཨིན༌, ཏེ༌རུ༌ ནགས༌ སྲན༌ཏྲེ༌ ཞས༌ཏེ༌ ངུ༌ཅེས༌ དང༌ སོ༌ སྲིག༌ཅེས༌ ཡོང༌ཨིན༌།” 51 ཡེ༌ཤུའི༌ ཁོང༌ངི༌ ལོབ༌ཕྲུགས༌གུན༌ལ༌ ཏྲིའ༌ ཛདས༌, “འི༌ ཚང༌མ༌ ཁྱོ༌ཞའེ༌ ཧ༌གོའ༌?”

ཁོང༌གུན༌ནི༌ ལན༌ཏངས༌, “ཧ༌གོ༌ལེ༌།”

52 ཡེ༌ཤུའི༌ ཁོང༌གུན༌ལ༌ མོལས༌, “ཆོས༌ཁྲིམས༌ ལབ༌ཁན༌, ནམ༌ཁའེ༌ གྱལ༌སྲིད༌དི༌ ལོབ༌ཕྲུགས༌ གྱུར༌ཁན༌ ཚང༌མ༌ ཁང༌པའེ༌ ཁང༌དག༌ ཙོགས༌ ཨིན༌, ཀ༌བོའེ༌ བང༌ཛོད༌དི༌ ནང༌ནེ༌ རིན༌ཅན༌ ནོར༌ སོ༌མ༌ དང༌ སྙིང༌པ༌ ཉིས༌ཀོ༌ ཕིངས༌ཏེ༌ ཁྱོང༌ང༌ནོག༌།”

ལུང༌སྟོན༌པའ༌ རྩི༌ཝ༌ མི༌ཐོབ༌།

13:53-58

53 གཙོ༌བོ༌ ཡེ༌ཤུའི༌ རུངས༌གུན༌ ཤད༌ ཚར༌ར༌ཅིག༌ ཁོང༌ ཏེ༌ཀ༌ནེ༌ སྐྱོདས༌། 54 ཁོང༌རང༌ངི༌ གྲོང༌ཁྱེར༌ལ༌ སྐྱོད༌ཏེ༌ དུ༌ཁང༌ངི༌ ནང༌ང༌ མི༌གུན༌ལ༌ ལབ༌ཞ༌ སལ༌ཅེས༌ གོ༌ཟུགས༌། མི༌གུན༌ ཧ༌ལས༌ཏེ༌ ཏྲིས༌, “འི༌ མི༌བོའ༌ ཤེས༌རབས༌ དང༌ ཛད༌པ༌གུན༌ སྟན༌ཅེས༌སི༌ ཁྱུད༌ ཀ༌ནེ༌ ཐོབ༌ཀྱག༌? 55 ཁོ༌ ཤིང༌ཁན༌བོའེ༌ བུ༌ཚ༌ མ༌ནོག༌ག༌? ཁོའེ༌ ཨ༌མ༌ མིར༌ཡམ༌ ཡང༌ ཡ༌ཀོབ༌, ཡོ༌སེབ༌, ཤི༌མོན༌ དང༌ ཡུ༌དཱ༌ གུན༌ ཁོའེ༌ ནོ༌ མ༌ནོག༌ག༌? 56 ཁོའེ༌ སྲིང༌མོ༌ ཚང༌མ༌ ང༌དང༌གུན༌ ཉམ༌པོ༌ མེད༌ད༌? ཏེ༌ནེ༌ འི༌ མི༌བོའ༌ ཏེ༌ ཁྱུད༌གུན༌ ཀ༌ནེ༌ ཐོབ༌ཀྱག༌?” 57 ཁོང༌གུན༌ ཚིག༌ཅེས༌པོའེ༌ ཁོང༌ངི༌ཀ༌ ཏད༌པ༌ མ༌ཅོས༌།

ཡེ༌ཤུའི༌ ཁོང༌གུན༌ལ༌ མོལས༌, “ལུང༌སྟོན༌པ༌ཞིག༌ག༌ ཁོ༌རང༌ངི༌ ཡུལ༌ ཡང༌ ཁོ༌རང༌ངི༌ ནང༌ཚངས༌སི༌ ནང༌ང༌ མ༌ནེ༌, ཞན༌ ཀ༌རུང༌ས༌ རྩི༌ཝ༌ ཅོ༌རུག༌།” 58 ཁོང༌གུན༌ནི༌ ཏད༌པ༌ མི༌ཅོ༌ཅེས༌པོའེ༌ ཞས༌ཏེ༌, ཡེ༌ཤུའི༌ ཏེ༌རུ༌ ཧ༌ལས༌ཤེས༌སི༌ ཛད༌པ༌ མང༌པོ༌ སྟན༌ན༌ མ༌ཛདས༌།

14

ཡོ༌ཧཱ༌ནན༌ ཀྲོངས༌ཁན༌ནི༌ སྐོར༌།

14:1-12

1 ཏེན༌ན༌ ཏུས༌ལ༌ ཀའ༌ལོན༌ ཧེ༌རོད༌ལ༌ གཙོ༌བོ༌ ཡེ༌ཤུའི༌ ཆག༌ལས༌གུན༌ནི༌ སྐོར༌ལ༌ ཚོར༌ཏེ༌ 2 ཁོའེ༌, ཁོའ༌ ཁད༌ད༌ ཏང༌ཁན༌གུན༌ལ༌ ཟེརས༌, “འི༌ མི༌བོ༌ ཁྲུས༌སལ༌ཁན༌ ཡོ༌ཧཱ༌ནན༌ ཨིན༌ནོག༌, ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ པ༌སང༌ ཁོང༌ང༌ ཛད༌པ༌ སྟན༌ཅེས༌སི༌ ཁྱུད༌ ཡོད༌ཏེ༌ ཨིན༌ནོག༌།”

3 ཧེ༌རོད༌དི༌ ཡོ༌ཧཱ༌ནན༌ ཟུམས༌ཏེ༌ ལྕག༌ཐག༌ག༌ ཏགས༌ཏེ༌ ཙོན༌ཁང༌ང༌ ཀག༌ཅུགས༌ཏེ༌ ཨིན༌པིན༌། ཁོའེ༌ ཏེ༌བོ༌ ཁོ༌རང༌ངི༌ ཨ༌ཅོ༌ ཕི༌ལིབ༌བི༌ ན༌མ༌ ཧེ༌རོ༌དཱིས༌སི༌ ཕིའ༌ ཅོས༌, 4 ཅིའ༌ཟེར༌ན༌ ཡོ༌ཧཱ༌ནན༌ནི༌ ཧེ༌རོད༌ལ༌ མོལ༌ལད༌པིན༌, “ཁྱོ༌རང༌ངི༌ ཨ༌ཅོའེ༌ ན༌མ༌ ཉམ༌པོ༌ ན༌མ༌ ཅོ༌ཅེས༌པོ༌ དཀོན༌མཆོག༌གི༌ ཁྲིམས༌སི༌ གྱབ༌གལ༌ ཨིན༌ནོག༌།” 5 ཧེ༌རོད༌ལ༌ ཡོ༌ཧཱ༌ནན༌ སད༌ཉིན༌ ཡོད༌པིན༌, ཨིན༌ནའང༌ མི༌ཚོགས༌ལ༌ ཇིགས༌སད༌པིན༌ ཅིའ༌ཟེར༌ན༌ ཁོང༌གུན༌ནི༌ ཡོ༌ཧཱ༌ནན༌ལ༌ ལུང༌སྟོན༌པ༌ རྩིའད༌པིན༌།

6 ཨིན༌ནའང༌ ཧེ༌རོད༌དི༌ སྐྱེ༌ཞག༌གི༌ ཞག༌ག༌, གྲོན༌པོ༌གུན༌ནི༌ དུན༌ལ༌ ཧེ༌རོ༌དཱིས༌སི༌ བུ༌མོའེ༌ རྩེས༌ཏང༌ཏེ༌ ཧེ༌རོད༌ སྲན༌ཏྲེ༌ ཐད༌ ཅུགས༌པ༌, 7 ཁོའེ༌ བུ༌མོའ༌ ཅི༌ གོས༌ནའང༌ ཏང༌ཨིན༌ ཟེར༌ཏེ༌ ནའ༌ ཁུརས༌། 8 བུ༌མོའེ༌ ཨ༌མའེ༌ ཟེར༌ཁན༌ ནང༌ཞིན༌, “ངའ༌ ཁྲུས༌སལ༌ཁན༌ ཡོ༌ཧཱ༌ནན༌ནི༌ གོ༌ ཐལ༌ལི༌ཞིག༌གི༌ཀ༌ སལ༌” ཟེརས༌། 9 གྱལ༌པོ༌ ཚེར༌ ཨིན༌ནའང༌ གྲོན༌པོ༌གུན༌ནི༌ དུན༌ལ༌ ནའ༌ ཁུར༌ཁན༌བོའེ༌ ཞས༌ཏེ༌ བུ༌མོའ༌ གོས༌ཁན༌བོ༌ ཏོང༌ ཟེར༌ཏེ༌ བཀའ༌ ཏངས༌། 10 ཏེ༌ནེ༌ ཙོན༌ཁང༌ངི༌ ནང༌ང༌ ཡོ༌ཧཱ༌ནན༌ནི༌ གོ༌ ཅད༌ཏེ༌ 11 ཐལ༌ལི༌ཀ༌ ཁྱོངས༌ཏེ༌ ཧེ༌རོ༌དཱིས༌སི༌ བུ༌མོའ༌ ཏངས༌། བུ༌མོའེ༌ ཏེ༌བོ༌ ཁོ༌རང༌ངི༌ ཨ༌མ༌ ཡོད༌ས༌ ཁྱོངས༌། 12 ཡོ༌ཧཱ༌ནན༌ནི༌ ལོབ༌ཕྲུགས༌གུན༌ ཡོངས༌ཏེ༌ ཁོང༌ངི༌ སྤུར༌བོ༌ ཁྱེར༌ཏེ༌ སུབས༌། ཏེ༌ནེ༌ ཁོང༌གུན༌ སོང༌ཏེ༌ ཡེ༌ཤུའ༌ ཤདས༌།

མི༌ སྟོང༌ལྔ༌ གྲངས༌ཤུག༌ག༌ ཛདས༌།

14:13-21

13 གཙོ༌བོ༌ ཡེ༌ཤུའི༌ ཏེ༌ ཇུང༌ཁན༌བོ༌ སན༌ན༌ཅིག༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ གྲུ༌ཟིང༌ཞིག༌གི༌ ནང༌ང༌ ཞོན༌ཏེ༌ སུའང༌ མེད༌སའེ༌ ནས༌ས༌ཞིག༌ག༌ སྐྱོདས༌། མི༌ཚོགས༌སི༌ ཏེ༌བོ༌ ཚོར༌ར༌ཅིག༌ གྲོང༌ཁྱེར༌གུན༌ནེ༌ བིང༌ཏེ༌ ཡེ༌ཤུ༌ སྐྱོད༌སའེ༌ ནས༌ས༌ གྲུལ༌ཏེ༌ སོང༌། 14 གྲུ༌ཟིང༌ནེ༌ བབས༌ཏེ༌ ཡེ༌ཤུའི༌ མི༌ཚོགས༌ ཆེན༌མོ༌ ཟིགས༌ས༌ཅིག༌, ཁོང༌ང༌ ཁོང༌གུན༌ནི༌ཀ༌ སྙིང༌རྗེ༌ སྐྱེའ༌ ཛད༌ཏེ༌ ནད༌པ༌གུན༌ གྱལ༌ཅུག༌ག༌ ཛདས༌།

15 ཉི༌མ༌ སྐྱོད༌ད༌ཅིག༌ ལོབ༌ཕྲུགས༌གུན༌ ཁོང༌ ཡོད༌ས༌ ཡོངས༌ཏེ༌ ཟེརས༌, “གམ༌ཡུལ༌གུན༌ལ༌ སོང༌ཏེ༌ ཁོ༌རང༌གུན༌ནི༌ ཕིའ༌ ཟན༌ ཉོ༌ཅེས༌ལ༌ མི༌ཚོགས༌པོ༌ ལམ༌ཅུག༌ག༌ ཛད༌དའང༌ ཅིའ༌ཟེར༌ན༌ ང༌དང༌གུན༌ ཅའང༌ མེད༌སའེ༌ རི༌སྟོང༌ངི༌ ནང༌ང༌ ཨིན༌ནོག༌ ཡང༌ མུན༌ཅུའང༌ རུབ༌ཀྱིས༌ དུག༌།”

16 ཡེ༌ཤུའི༌ ལན༌སལས༌, “ཁོང༌གུན༌ ཆ༌གོས༌ མེད༌། ཁྱོ༌ཞའེ༌ ཁོང༌གུན༌ལ༌ ཟའ༌ཅེས༌ ཏོང༌།”

17 ཁོང༌གུན༌ནི༌ ཟེརས༌, “ང༌ཞའེ༌ ལག༌ག༌ ཏ༌གི༌ ལྔ༌ དང༌ ཉ༌ ཉིས༌ མ༌ནེ༌ མེད༌།”

18 ཡེ༌ཤུའི༌ མོལས༌ “ཏེ༌གུན༌ ངའེ༌ཀ༌ ཁྱོང༌།” 19 ཏེ༌ནེ༌ མི༌ཚོགས༌པོའ༌ རྩའི༌ཀ༌ དུག༌ཅེས༌ལ༌ མོལས༌། ཏ༌གི༌ ལྔ༌ དང༌ ཉ༌ ཉིས༌པོ༌ ཆག༌ག༌ ནམས༌ ཡང༌ ནམ༌ཁའ༌ ཟིགས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌, ཏ༌གི༌ ཅགས༌ཏེ༌ མི༌ཚོགས༌ལ༌ བགོ༌ཅེས༌སི༌ ཕིའ༌ ལོབ༌ཕྲུགས༌གུན༌ལ༌ སལ༌ལ༌ ཛདས༌། 20 ཁོང༌ ཚང༌མ༌ གྲང༌གྲང༌ ཟོས༌ ཡང༌ ལོབ༌ཕྲུགས༌གུན༌ནི༌ ལག༌ལུས༌གུན༌ ལྡུས༌པ༌ པག༌ཙེ༌ རྕུག༌ཉིས༌ གང༌། 21 བུ༌མོ༌ དང༌ ཕྲུ༌གུ༌གུན༌ མ༌ཐེའ༌ སྟོང༌ལྔ༌ ཟམ༌ཤིག༌ ཏེ༌རུ༌ ཟན༌ ཟའ༌ཁན༌ ཡོད༌པིན༌།

ཡེ༌ཤུའི༌ ཚོའེ༌ཀ༌ ཞབ༌གྲུལ༌ ཛདས༌།

14:22-36

22 ཏེན༌ན༌མལ༌ལ༌ གཙོ༌བོ༌ ཡེ༌ཤུའི༌ མི༌ཚོགས༌པོ༌ ལོགས༌ཏེ༌ ལམ༌ཅུག༌ག༌ ཛད༌ ཟ༌ནེ༌ ཁོང༌ངི༌ ལོབ༌ཕྲུགས༌གུན༌ ཁོང༌རང༌ངི༌ སང༌ སྔུན༌ལ༌ གྲུ༌ཟིང༌ངི༌ ནང༌ང༌ ཚོའེ༌ འ༌ངོ༌ ཆོགས༌ལ༌ ལམ༌ཅུག༌ག༌ ཛདས༌། 23 མི༌ཚོགས༌ ལོག༌ཏེ༌ ལམ༌ཅུག༌ ཚར༌ར༌ཅིག༌ ཡེ༌ཤུ༌ ཅིག༌པོ༌ རི༌ཀ༌ མོས༌ལམ༌ ཞུའ༌ སྐྱོདས༌། ཁོང༌ ཏེ༌རུ༌ ཅིག༌པོ༌ ཡོད༌དི༌ ཏུས༌ མུན༌ཅུ༌རུབ༌།

24 ཏེན༌ན༌ ཏུས༌ལ༌ གྲུ༌ཟིང༌བོ༌ ས༌ཀྱད༌ནེ༌ ཐག༌རིང༌ང༌ ལེབས༌ཏེ༌ ཡོད༌ ཟ༌ནེ༌, དུན༌ནེ༌ ལུངས༌པོ༌ ཀྲག༌པོ༌ ཡོངས༌པ༌ ཆུལ༌བག༌ གྲུ༌ཟིང༌ང༌ གྱབས༌། 25 ཧ༌ལམ༌ ང༌ཏོག༌ ཆུ༌ཚོད༌ སུམ༌པ༌ཞིག༌གི༌ཀ༌ ཡེ༌ཤུ༌ ཚོའེ༌ ཀ༌ནེ༌ གྲུལ༌ཨིན༌ ལོབ༌ཕྲུགས༌གུན༌ ཡོད༌ས༌ སྐྱོདས༌། 26 ལོབ༌ཕྲུགས༌གུན༌ནི༌ ཡེ༌ཤུ༌ ཚོའེ༌ ཀ༌ནེ༌ ཞབ༌གྲུལ༌ལ༌ སྐྱོད༌ཨིན༌ ཐོང༌ང༌ཅིག༌ མ༌སྲན༌ཏྲེ༌ ཇིགས༌ཏེ༌, ཀུ༌ཅོ༌ ཏང༌ཨིན༌, “ཤིན༌དྲེ༌ ཨིན༌ནོག༌” ཟེརས༌།

27 ཨིན༌ནའང༌ ཏེན༌ན༌མལ༌ལ༌ ཡེ༌ཤུའི༌ ཁོང༌གུན༌ལ༌ མོལས༌, “ཇིགས༌ མ༌ཇིགས༌ ང༌ ཨིན༌། ཧམ༌པ༌ ཅོས༌།”

28 པི༌ཏྲར༌རི༌ ལན༌ཏངས༌, “གཙོ༌བོ༌ ཉེ༌རང༌ ཨིན༌ན༌ ངའ༌ ཆུའི༌ཀ༌ གྲུལ༌ཏེ༌ ཉེ༌རང༌ ཡོད༌ས༌ ཡོང༌ མོལ༌ལའང༌།”

29 ཡེ༌ཤུའི༌, “ཡོང༌” མོལས༌།

པི༌ཏྲར༌ གྲུ༌ཟིང༌ནེ༌ བབས༌ཏེ༌ ཆུའི༌ཀ༌ གྲུལ༌ཨིན༌ ཡེ༌ཤུ༌ ཡོད༌ས༌ སོང༌། 30 ཨིན༌ནའང༌ ལུངས༌པོ༌ སྲན༌ཏྲེ༌ དང༌ ཆུལ༌བག༌ ཐོང༌ང༌ཅིག༌ ཁོ༌ ཇིགས༌ ཡང༌ ནུབ༌ཅེས༌ གོ༌ཟུག༌པ༌ ཀུ༌ཅོ༌ ཏངས༌ཏེ༌ ཟེརས༌, “གཙོ༌བོ༌ལེ༌, ང༌ སྐྱོབ༌བ༌ ཛད༌།”

31 ཏེན༌ན༌མལ༌ལ༌ ཡེ༌ཤུའི༌ ཆག༌ རྐྱང༌ང༌ ཛད༌ཏེ༌ ཁོ༌ ཟུམས༌, “ཏད༌པ༌ ཆུ༌ངུན༌ ཡོད༌ཁན༌ ཁྱོ༌རང༌ངི༌ ཐེ༌ཚོམས༌ ཅིའ༌ ཅོའད༌” མོལས༌།

32 ཁོང༌ ཉིས༌ཀོ༌ གྲུ༌ཟིང༌ངི༌ ནང༌ང༌ ཞོན༌ན༌ཅིག༌ ལུངས༌པོ༌བོ༌ ཆད༌། 33 གྲུ༌ཟིང༌ངི༌ ནང༌ང༌ ཡོད༌ཁན༌གུན༌ནི༌ ཁོང༌ང༌ ཅོལ༌ཨིན༌ ཟེརས༌, “དེན༌བ༌, ཉེ༌རང༌ དཀོན༌མཆོག༌གི༌ སྲས༌ ཨིན༌ནོག༌།”

34 ཁོང༌གུན༌ ཚོའེ༌ འ༌ངོ༌ ཆོགས༌ལ༌ སྐྱོདས༌ ཡང༌ ཆུའི༌ ཐའ༌མ༌ གེ༌ནེ༌ས༌རེད༌དི༌ གྲོང༌ཁྱེར༌ལ༌ ལེབ༌། 35 ཏེ༌ གྲོང༌ཁྱེར༌པ༌གུན༌ནི༌ ཡེ༌ཤུ༌ ཨིན༌ཁན༌བོ༌ ངོ༌ཤེས༌པ༌ ཉེ༌ཁོར༌རི༌ ནས༌ས༌ ཚང༌མ༌ལ༌ ཡེ༌ཤུ༌ སྐྱོད༌ཏེ༌ དུག༌ ཟེར༌ཏེ༌ ལོན༌ ཀལས༌། མི༌གུན༌ནི༌ ཟུ༌མོ༌ ཡོད༌ཁན༌ ཚང༌མ༌ ཁོང༌ ཡོད༌ས༌ ཁྱོངས༌། 36 ཁོང༌གུན༌ནི༌ ཟུ༌མོ༌ ཡོད༌ཁན༌གུན༌ལ༌ ཡེ༌ཤུའི༌ ནམ༌ཟའེ༌ ཀྲུ༌ཞིག༌ག༌ ལག༌པ༌ རྩེ༌ ཅུག༌ག༌ ཛད༌ཅེས༌ལ༌ ཇུ༌ཇུ༌ ཟེར༌ཨིན༌ ཞུ༌ཝ༌ ཕུལས༌, ཡང༌ ཁོང༌ངི༌ ནམ༌ཟའ༌ ལག༌པ༌ རྩེ༌ཁན༌ ཚང༌མ༌ ཕན༌།

15

རྩང༌མ༌ དང༌ ཚི༌ཏུ༌།

15:1-20

1 ཏེ༌ནེ༌ ཕ༌རུ༌ཤི༌པ༌ དང༌ ཆོས༌ཁྲིམས༌ལ༌ ཁས༌པ༌ ཁ༌ཅིག༌ ཡེ༌རུ༌ཤ༌ལེམ༌མི༌ གྱལ༌ས༌ནེ༌ གཙོ༌བོ༌ ཡེ༌ཤུ༌ ཡོད༌ས༌ ཡོངས༌ཏེ༌ ཏྲིས༌, 2 “ཉེ༌རང༌ངི༌ ལོབ༌ཕྲུགས༌གུན༌ནི༌ ང༌དང༌ངི༌ ཕ༌མེས༌པོའེ༌ ལུག༌སྲོལ༌ ཅིའ༌ ཅག༌ག༌ནོག༌? ཁོང༌གུན༌ནི༌ ཟན༌ ཟའེ༌ སང༌ སྔུན༌ལ༌ ལག༌པ༌ ཁྲུའ༌ མི༌དུག༌།”

3 ཡེ༌ཤུའི༌ ཁོང༌གུན༌ལ༌ ལན༌སལས༌, “ཁྱོ༌ཞའེ༌ ཁྱོ༌ཞ༌རང༌ངི༌ ལམ༌ལུག༌སྲོལ༌ སྲུང༌ཅེས༌ལ༌ དཀོན༌མཆོག༌གི༌ བཀའ༌ ཅིའ༌ ཅག༌གད༌? 4 སྤེར༌ན༌ དཀོན༌མཆོག༌གི༌ མོལ༌ཏེ༌ ཨིན༌ནོག༌, ‘རང༌ངི༌ ཨ༌བ༌ དང༌ ཨ༌མའ༌ རྩི༌ཝ༌ ཅོས༌,’✡ ཡང༌ ‘རང༌ངི༌ ཨ༌བ༌ ཡ༌ ཨ༌མའ༌ ངན༌ ཏབ༌ཁན༌གུན༌ སད༌གོས༌།’✡ 5 ཨིན༌ནའང༌ ཁྱོ༌ཞའེ༌ མི༌གུན༌ལ༌ ཁོ༌རང༌ངི༌ ཨ༌བ༌ ཡ༌ ཨ༌མའ༌, ‘ངའེ༌ ཉེ༌རང༌ང༌ རོགས༌ ཅོ༌གོ༌ཤེས༌པོ༌ དཀོན༌མཆོག༌ག༌ ཕུལ༌ཨིན༌ ཟེར༌ཏེ༌ ཞལ༌ཆད༌ ཅོས༌ཏེ༌ ཨིན༌ ཟེར༌ཅེས༌ ལབ༌དུག༌།’ 6 ཏེ༌ཟུག༌ ཅོ༌ཅེས༌ནེ༌ ཁྱོ༌ཞ༌གུན༌ནི༌ ཁོང༌གུན༌ལ༌ རང༌ངི༌ ཨ༌བ༌ ཡ༌ ཨ༌མའ༌ རྩི༌ཝ༌ ཅོ༌ མ༌ཅུག༌ག༌ ཨིན༌ནོག༌, ཏེན༌ན༌བོའེ༌ཕིའ༌ ཁྱོ༌ཞ༌རང༌ངི༌ ལམ༌ལུག༌སྲོལ༌ སྲུང༌ཅེས༌སི༌ ནང༌ང༌ ཁྱོ༌ཞའེ༌ དཀོན༌མཆོག༌གི༌ བཀའ༌ ཅགས༌ཏེ༌ ཨིན༌ནོག༌། 7 ཁ༌ཆོས༌པ༌ ཁྱོ༌ཞའེ༌ སྐོར༌ལ༌ དཀོན༌མཆོག༌གི༌ ཡེ༌ཤ༌ཡཱ༌ གྱུད༌ཏེ༌ མ༌འོང༌ ལུང༌སྟན༌ སལ༌ཁན༌བོ༌ དེན༌བ༌ ཨིན༌ནོག༌, ཀ༌བོའེ༌ ནང༌ང༌,

8 ‘འི༌ མི༌གུན༌ནི༌ ཁའ༌ནེ༌ ངའ༌ རྩི༌ཝ༌ ཅོ༌ནའང༌

ཁོང༌གུན༌ནི༌ སྙིང༌གུན༌ ང༌ནེ༌ ཐག༌རིང༌ དུག༌།

9 ཁོང༌གུན༌ནི༌ ངའ༌ ཅོལ༌ཅེས༌པོ༌ ཕན༌མི༌ཐོགས༌ ཨིན༌ནོག༌,

ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌གི༌ བཀའ༌ཁྲིམས༌སི༌ ཚབས༌ལ༌

ཁོང༌རང༌གུན༌ནི༌ ཅོ༌ཁན༌ནི༌ ཁྲིམས༌གུན༌ ལབ༌དུག༌།’✡”

10 ཡེ༌ཤུའི༌ མི༌ཚོགས༌ལ༌ བོད༌ད༌ ཛད༌ཏེ༌ མོལས༌, “ངའེ༌ ཟེར༌ཁན༌བོ༌ ཉན༌ཏེ༌ ཧ༌གོ༌ཅེས༌སི༌ རྩོན༌གྲུས༌ ཅོས༌། 11 ཁའེ༌ ནང༌ང༌ ཆའ༌ཁན༌གུན༌ནི༌ མི༌ ཚི༌ཏུ༌ གྱུར༌ཅུག༌ག༌ མ༌ནོག༌, ཨིན༌ནའང༌ ཁའེ༌ ནང༌ནེ༌ སྤེ༌ར༌ ངན༌པ༌ བིང༌ཁན༌བོའེ༌ ཚི༌ཏུ༌ གྱུར༌ ཅུག༌ག༌ནོག༌།”

12 ཏེ༌ནེ༌ ལོབ༌ཕྲུགས༌གུན༌ ཁོང༌ ཡོད༌ས༌ ཡོངས༌ཏེ༌ ཟེརས༌, “ཉེ༌རང༌ངི༌ མོལ༌ཁན༌བོའེ༌ ཕ༌རུ༌ཤི༌པ༌གུན༌ མ༌སྲན༌ཏྲེ༌ ཁྲེལ༌བ༌ ཆ༌ཅུག༌ཁན༌བོ༌ ཉེ༌རང༌ངི༌ ཁྱེན༌ན༌?”

13 ཡེ༌ཤུའི༌ ལན༌སལས༌, “ངའེ༌ ནམ༌ཁའེ༌ ཡབ༌བི༌ མ༌ཙུག༌ཁན༌ནི༌ ལྕང༌མ༌གུན༌ པ༌ཀྲག༌ནེ༌ ཕུད༌ད༌ ཛད༌ཨིན༌། 14 ཚེར༌ཁའ༌ མ༌ཅོ༌, ཏེ༌ ཕ༌རུ༌ཤི༌པ༌གུན༌ ཞ༌རའ༌ ལམ༌སྟན༌ཁན༌ནི༌ ཞ༌ར༌གུན༌ ཨིན༌ནོག༌, ཀལ༌ཏེས༌ ཞ༌ར༌ཞིག༌གི༌ ཞ༌ར༌ཞིག༌ག༌ ལམ༌སྟན༌ན༌ ཉིས༌ཀོ༌ ས༌དོང༌ངི༌ ནང༌ང༌ བུད༌ཨིན༌།”

15 པི༌ཏྲར༌རི༌ ཟེརས༌, “ང༌ཞ༌གུན༌ལ༌ ཏེ༌ རུངས༌པོ༌ ཧ༌གོ༌ཅུག༌ག༌ ཛད༌དའང༌།”

16 ཡེ༌ཤུའི༌ ཁོང༌གུན༌ལ༌ ཏྲིའ༌ ཛདས༌, “ཏ༌རུང༌ངའང༌ ཁྱོ༌ཞའ༌ ཧ༌མ༌གོའ༌? 17 ཐོང༌ང༌ མི༌དུག༌ག༌, ཁའ༌ནེ༌ ཟའ༌ཁན༌ནི༌ ཟན༌བོ༌ གྲོད༌པའེ༌ ནང༌ང༌ ལེབས༌ཏེ༌ ཟུགས༌པོ༌ནེ༌ ཕི༌ལོག༌ག༌ བིང༌ང༌ནོག༌? 18 ཨིན༌ནའང༌ ཁའ༌ནེ༌ བིང༌ཁན༌ སྤེ༌ར༌ སེམས༌སི༌ ནང༌ནེ༌ བིང༌ཏེ༌ མི༌གུན༌ ཚི༌ཏུ༌ གྱུར༌ ཅུག༌ག༌ནོག༌། 19 ཅིའ༌ཟེར༌ན༌ སམ༌བ༌ ངན༌པ༌, མི༌ སད༌ཅེས༌, རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌, ལུས༌བྲེལ༌ ངན༌པ༌, རྐུ༌ཅེས༌, ཁྲིམས༌ཁུང༌ང༌ ཟུན༌བ༌ སྤང༌པོ༌ ཏང༌ཅེས༌ དང༌ ཞན༌མའེ༌ སྕོད༌པའེ༌ སྐོར༌ལ༌ ངན༌པ༌ ཟེར༌ཅེས༌ གུན༌ སེམས༌སི༌ ནང༌ནེ༌ བིང༌ང༌ནོག༌། 20 ཏེ༌ ཚང༌མའེ༌ མི༌གུན༌ ཚི༌ཏུ༌ གྱུར༌ ཅུག༌ག༌ནོག༌, ཨིན༌ནའང༌ ལག༌པ༌ མ༌ཁྲུའ༌ ཟན༌ ཟའ༌ཅེས༌པོའེ༌ མི༌ ཚི༌ཏུ༌ གྱུར༌ཅུག༌ག༌ མ༌ནོག༌།”

ཀེ༌ནན༌མ༌ཞིག༌གི༌ ཏད༌པ༌།

15:21-28

21 ཏེ༌ཀ༌ནེ༌ བིང༌ཏེ༌ གཙོ༌བོ༌ ཡེ༌ཤུ༌ ཏཱ༌ཡིར༌ དང༌ སི༌དོན༌ནི༌ གྱལ༌ས༌གུན༌ལ༌ སྐྱོདས༌། 22 ཏེ༌ ཡུལ༌ཇོངས༌སི༌ ཀེ༌ནན༌མ༌ བུ༌མོ༌ཞིག༌ ཁོང༌ ཡོད༌ས༌ ཡོངས༌ཏེ༌ ཀུ༌ཅོ༌ ཏང༌ཨིན༌ ཟེརས༌, “གྱལ༌པོ༌ དཱ༌བིད༌དི༌ པུར༌གྱུད༌ གཙོ༌བོ༌ལེ༌, ངའེ༌ཀ༌ སྙིང༌རྗེ༌ ཛད༌། ངའེ༌ བུ༌མོའེ༌ ནང༌ང༌ རྡུད༌ ཞུགས༌ཏེ༌ ནགས༌ སྲན༌ཏྲེ༌ སྟན༌དུག༌།”

23 ཡེ༌ཤུའི༌ ཅའང༌ མ༌མོལས༌། ལོབ༌ཕྲུགས༌གུན༌ ཡེ༌ཤུ༌ ཡོད༌ས༌ ཡོངས༌ཏེ༌ ཟེརས༌, “ཇུ༌ཇུ༌ འི༌ བུ༌མོ༌བོ༌ ལོགས༌ཏེ༌ ལམ༌ཅུག༌ག༌ ཛད༌དའང༌ ཅིའ༌ཟེར༌ན༌ ཁོ༌ ཀུ༌ཅོ༌ ཏང༌ཨིན༌ ང༌དང༌གུན༌ནི༌ གྱབ༌ནེ༌ ཡོང༌དུག༌།”

24 ཡེ༌ཤུའི༌ ཏེ༌ བུ༌མོ༌བོའ༌ ལན༌སལས༌, “ང༌ དཀོན༌མཆོག༌གི༌ ལུག༌ སྟོར༌ཁན༌ ཨིས༌ར༌ཨེལ༌པ༌གུན༌ ཅིག༌པོའེ༌ ཕིའ༌ ཀལ༌ལ༌ ཛད༌ཏེ༌ ཨིན༌།”

25 ཁོ༌ ཁོང༌ངི༌ དུན༌ལ༌ ཡོངས༌ཏེ༌ པིག༌དོང༌ ཙུགས༌ཏེ༌ ཟེརས༌, “གཙོ༌བོ༌ལེ༌, ངའ༌ རོགས༌ ཅོའ༌ ཛད༌དའང༌།”

26 ཡེ༌ཤུའི༌ མོལས༌, “ཕྲུ༌གུའི༌ ཏ༌གི༌བོ༌ ལེན༌ཏེ༌ ཁྱིའ༌ ཕང༌ན༌ མ༌གྲིག༌ག༌ ཨིན༌ནོག༌།”

27 ཁོའེ༌ ལན༌ཏངས༌, “དེན༌བ༌ ཨིན༌ནོག༌ གཙོ༌བོ༌ལེ༌, ཨིན༌ནའང༌ ཁང༌དག༌གི༌ ཅོག༌ཙེ༌ ཀ༌ནེ༌ ཁར༌ཇི༌ བུད༌ཁན༌གུན༌ ཁྱི༌ ཆུ༌ངུན༌གུན༌ནིའང༌ ཟའ༌དུག༌།”

28 ཡེ༌ཤུའི༌ ལན༌སལས༌, “བུ༌མོ༌, ཁྱོ༌རང༌ང༌ ཏད༌པ༌ ཀྲག༌པོ༌ དུག༌། ཁྱོ༌རང༌ངི༌ དོད༌པ༌ ཅོ༌ཁན༌བོ༌ གྲུབ༌ཤིག༌།” ཏེན༌ན༌ ཏུས༌ཚོད༌པོའེ༌ཀ༌ རྡུད༌ བིང༌ཏེ༌ སོང༌ ཡང༌ ཁོའེ༌ བུ༌མོ༌ ཕན༌།

ཡེ༌ཤུའི༌ མི༌ མང༌པོ༌ ཕན༌ཅུག༌ག༌ ཛདས༌།

15:29-31

29 གཙོ༌བོ༌ ཡེ༌ཤུ༌ ཏེ༌ཀ༌ནེ༌ ཞངས༌ཏེ༌ གཱ༌ལིལ༌ལིའི༌ ཚོའེ༌ ཐའ༌མ༌ གྱུད༌ཏེ༌ ཀེན༌ལ༌ རི༌ཞིག༌གི༌ཀ༌ སྐྱོད༌ཏེ༌ ཞུགས༌ས༌ ཛདས༌། 30 ཏེ༌རུ༌ ཞ༌འོ༌, ཞ༌ར༌, ཧན༌གྲང༌, ལུས༌སྐྱོན༌བ༌ དང༌ ཞན༌ མང༌པོ༌ ཁྲིད༌ཏེ༌ མི༌ཚོགས༌ ཆེན༌མོ༌ཞིག༌ ཡེ༌ཤུའི༌ དུན༌ལ༌ ཛོམས༌, ཡང༌ ཁོང༌ངི༌ ཁོང༌གུན༌ ཕན༌ཅུག༌ག༌ ཛདས༌། 31 ཧན༌གྲང༌གུན༌ནི༌ སྤེ༌ར༌ ཏང༌ཅེས༌, ཁོངས༌ཁན༌གུན༌ ཁྲངས༌པོ༌ སོང༌ཏེ༌, ཞ༌འོ༌གུན༌ གྲུལ༌ཅེས༌ ཡང༌ ཞ༌ར༌གུན༌ལ༌ ཐོང༌ཅེས༌ མི༌གུན༌ནི༌ ཐོང༌ང༌ཅིག༌ ཁོང༌གུན༌ ཧ༌ལས༌ཏེ༌ ཨིས༌ར༌ཨེལ༌ལི༌ དཀོན༌མཆོག༌ག༌ སྟོད༌པ༌ ཕུལས༌།

ཡེ༌ཤུའི༌ མི༌ སྟོང༌ཞི༌ གྲངས༌ཤུག༌ག༌ ཛདས༌།

15:32-39

32 གཙོ༌བོ༌ ཡེ༌ཤུའི༌ ལོབ༌ཕྲུགས༌གུན༌ བོད༌ད༌ ཛད༌ཏེ༌ མོལས༌, “འི༌ མི༌གུན༌ ང༌ ཉམ༌པོ༌ དུགས༌ཏེ༌ ཞག༌མ༌ སུམ༌ སོང༌ ཡང༌ ཟའ༌ཅེས༌ལ༌ ཅའང༌ མེད༌ པ༌སང༌, ང༌ སྙིང༌རྗེའ༌ སྐྱེའ༌རག༌། ངའེ༌ ཁོང༌གུན༌ སྟོག༌རིའ༌ ལམ༌ཅུག༌ཉིན༌ མེ༌རག༌ ཅིའ༌ཟེར༌ན༌ ཁོང༌གུན༌ ལམ༌མ༌ གོ༌ཡོང༌ ཁོར༌ཏེ༌ གྱེལ༌ སྲིད༌ཅེས༌ ཨིན༌ནོག༌།”

33 ཁོང༌ངི༌ ལོབ༌ཕྲུགས༌གུན༌ནི༌ ལན༌ཏངས༌, “ང༌དང༌ང༌ འི༌ མི༌ཚོགས༌ ཆེན༌མོའ༌ ཏང༌ཅེས༌སི༌ ཏ༌གི༌ འི༌ རི༌སྟོང༌ངི༌ ནང༌ང༌ ཀ༌ནེ༌ ཐོབ༌ཨིན༌?”

34 ཡེ༌ཤུའི༌ ཁོང༌གུན༌ལ༌ ཏྲིའ༌ ཛདས༌, “ང༌དང༌ངི༌ ལག༌ག༌ ཏ༌གི༌ ཙམ༌ ཡོད༌?” ཁོང༌གུན༌ནི༌ ལན༌ཏངས༌, “ཏ༌གི༌ རྡུན༌ ཡང༌ ཉ༌ ཆུ༌ངུན༌ ཁ༌ཅིག༌ ཡོད༌ལེ༌།”

35 ཡེ༌ཤུའི༌ མི༌ཚོགས༌པོའ༌ སའེ༌ཀ༌ དུག༌ཅེས༌ལ༌ མོལས༌། 36 ཁོང༌ངི༌ ཏ༌གི༌ རྡུན༌ དང༌ ཉ༌གུན༌ ནམས༌ས༌ ཛད༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌, ཡང༌ ཏེ༌གུན༌ ཅགས༌ཏེ༌ ལོབ༌ཕྲུགས༌གུན༌ལ༌ སལས༌, ཡང༌ ཁོང༌གུན༌ནི༌ མི༌ཚོགས༌ལ༌ བགོས༌ཏེ༌ ཏངས༌།

37 ཁོང༌ ཚང༌མའེ༌ ཚིམས༌ཚིམས༌ ཟོས༌། སྟིང༌ནེ༌ ལོབ༌ཕྲུགས༌གུན༌ནི༌ ལག༌མ༌ ལུས༌ཁན༌ནི༌ ཏ༌གི༌གུན༌ དུམས༌པ༌ པག༌ཙེ༌ ཆེན༌མོ༌ རྡུན༌ གང༌། 38 བུ༌མོ༌ དང༌ ཕྲུ༌གུ༌གུན༌ མ༌ཐེའ༌ ཁར༌ཇི༌ ཟའ༌ཁན༌ནི༌ མི༌ སྟོང༌ཞི༌ ཡོད༌པིན༌། 39 མི༌ཚོགས༌ ལོགས༌ཏེ༌ ལམ༌ཅུག༌ག༌ ཛད༌ཏེ༌ ཡེ༌ཤུ༌ ལོབ༌ཕྲུགས༌གུན༌ ཉམ༌པོ༌ གྲུ༌ཟིང༌ངི༌ ནང༌ང༌ ཞོན༌ཏེ༌ མ༌ག༌དན༌ནི༌ ཡུལ༌ཇོངས༌ལ༌ སྐྱོདས༌།

16

ཧ༌ལས༌ཤེས༌སི༌ སྟགས༌ སྟན༌ཅེས༌ལ༌ ཟེརས༌།

16:1-4

1 ཕ༌རུ༌ཤི༌པ༌གུན༌ དང༌ སད༌དུ༌ཀི༌པ༌གུན༌ ཡོངས༌ཏེ༌ གཙོ༌བོ༌ ཡེ༌ཤུའ༌ ཚོད༌ལྟས༌ཏེ༌ ཁོང༌ང༌ དཀོན༌མཆོག༌གི༌ ཝང༌ཆ༌ སལ༌ཁན༌བོ༌ ཏན༌ཏན༌ ཅོ༌ཅེས༌ལ༌ ནམ༌ཁའ༌ནེ༌ སྟགས༌ཤིག༌ སྟོན༌ ཟེརས༌།

2 ཁོང༌ངི༌ ལན༌སལས༌, “ཕི༌ཏོག༌ ནམ༌ མར༌པོ༌ ཡོད༌ད༌ ཐོང༌ཏེ༌ ཁྱོ༌ཞའེ༌ ཐོ༌རེ༌ ནམ༌ལ༌ གྱལ༌ལ༌ ཡོང༌ང༌ནོག༌ ཟེར༌དུག༌, 3 ཡང༌ ང༌ཏོག༌ སྲིན༌ནག༌ གངས༌ཏེ༌ ནམ༌ཚུབས༌ཏེ༌ ཐོང༌ན༌, དི༌རིང༌ ལུང༌རག༌ དང༌ ཆར༌པ༌ ཏང༌ང༌ནོག༌ ཟེར༌དུག༌། ཁྱོ༌ཞ༌གུན༌ནི༌ ནམ༌ཁའེ༌ ནང༌ང༌ ཇུང༌ཁན༌ནི༌ ནམ༌ལའེ༌ སྟགས༌གུན༌ ཤད༌ཉན༌དུག༌, ཨིན༌ནའང༌ ཁྱོ༌ཞ༌གུན༌ནི༌ འི༌ཏུས༌སི༌ སྟགས༌གུན༌ ཅིའ༌ ཤད༌ཉན༌ན༌ མེ༌རག༌། 4 མི༌རབས༌ ངན༌པ༌ དང༌ དཀོན༌མཆོག༌ག༌ ཨིད༌ཤེས༌ མེད༌ཁན༌གུན༌ནི༌ ནམ༌ཁའ༌ནེ༌ སྟགས༌ སྟོན༌ ཟེར༌ར༌ནོག༌། ཨིན༌ནའང༌ ལུང༌སྟོན༌པ༌ ཡོ༌ནཱའེ༌ སྟགས༌པོ༌ མ༌ནེ༌ ཡང༌སྟགས༌ཤིག༌ མི༌སྟན༌།” ཏེ༌ནེ༌ ཁོང༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཏེ༌ཀ༌ནེ༌ སྐྱོདས༌།

ཟུས༌མའེ༌ ལབ༌ཞ༌གུན༌ནི༌ ཀ༌ནེ༌ ཤང༌ སྐུལས༌།

16:5-12

5 ཚོའེ༌ ཕར༌ཀའ༌ ལེབ༌བ༌ཅིག༌ ལོབ༌ཕྲུགས༌གུན༌ལ༌ ཏ༌གི༌ ཁུར༌ར༌ལ༌ རྗེད༌ཁན༌བོ༌ ཨིད༌ཏུ༌ ཡོངས༌། 6 གཙོ༌བོ༌ ཡེ༌ཤུའི༌ ཁོང༌གུན༌ལ༌ མོལས༌, “ཕ༌རུ༌ཤི༌པ༌ དང༌ སད༌དུ༌ཀི༌པའེ༌ སྐྱུར༌ནེ༌ ཤང༌ ཅོས༌།”

7 ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, “ང༌དང༌ངི༌ ཏ༌གི༌ ཁུར༌ཏེ༌ མེད༌པ༌ ཁོང༌ངི༌ ཏེ༌བོ༌ མོལ༌ཏེ༌ ཨིན༌ནོག༌ག༌?” 8 ཡེ༌ཤུའི༌ ཏེ༌བོ༌ ཁྱེན༌ཏེ༌ ཏྲིའ༌ ཛདས༌, “ཁྱོ༌ཞའ༌ ཏད༌པ༌ ཆུ༌ངུན༌གུན༌, ཏ༌གི༌ མེད༌ཁན༌ནི༌ སྐོར༌ལ༌ ཁྱོ༌ཞ༌གུན༌ནི༌ ཅིའ༌ སྤེ༌ར༌ ཏང༌ངད༌? 9 ཏ༌རུང༌ངའང༌ ཁྱོ༌ཞ༌གུན༌ལ༌ ཧ༌མ༌གོའ༌? ཨིད༌ཏུ༌ མེ༌རག༌ག༌ ཏ༌གི༌ ལྔ༌ནེ༌ མི༌ སྟོང༌ལྔ༌ གྲངས༌ཅུགས༌ཏེ༌ ལུས༌ཁན༌ནི༌ ཏ༌གི༌ ཁྱོ༌ཞའེ༌ ལྡུས༌པ༌ པག༌ཙེ༌ ཙམ༌ གང༌, 10 ཡ༌ ཏ༌གི༌ རྡུན༌ནེ༌ མི༌ སྟོང༌ཞི༌ གྲངས༌ཅུགས༌ཏེ༌ ལུས༌ཁན༌ནི༌ ཏ༌གི༌ ཁྱོ༌ཞའེ༌ ལྡུས༌པ༌ པག༌ཙེ༌ ཙམ༌ གང༌? 11 ངའེ༌ ཏ༌གི༌ སྐོར༌ལ༌ སྤེ༌ར༌ ཏངས༌ཏེ༌ མན༌ཁན༌བོ༌ ཁྱོ༌ཞའེ༌ ཅིའ༌ ཧ༌གོའ༌ མེ༌རག༌? ཨིན༌ནའང༌ ཕ༌རུ༌ཤི༌པ༌ དང༌ སད༌དུ༌ཀི༌པའེ༌ སྐྱུར༌རི༌ ཀ༌ནེ༌ ཤང༌ ཅོས༌།”

12 ཏེ༌ནེ༌ ཁོང༌གུན༌ལ༌ ཏ༌གི༌ ཅོ༌ཅེས༌ལ༌ ཀོལ༌ཁན༌ནི༌ སྐྱུར༌རི༌ སྐོར༌ མན༌པ༌, ཕ༌རུ༌ཤི༌པ༌ དང༌ སད༌དུ༌ཀི༌པའེ༌ ལབ༌ཞ༌གུན༌ནེ༌ ཤང༌ ཅོ༌ཅེས༌ལ༌ ཞུ༌ཁན༌བོ༌ ཧ༌གོ༌།

པི༌ཏྲར༌རི༌ ཡེ༌ཤུ༌ སུ༌ ཨིན༌ཁན༌བོ༌ ཤདས༌།

16:13-20

13 གཙོ༌བོ༌ ཡེ༌ཤུ༌ ཀཱེ༌སར༌རིའ༌ ཕི༌ལི༌པི༌ ཡུལ༌ཇོངས༌ལ༌ ལེབ༌བ༌ཅིག༌, ཁོང༌ངི༌ ཁོང༌རང༌ངི༌ ལོབ༌ཕྲུགས༌གུན༌ལ༌ ཏྲིའ༌ ཛདས༌, “མི༌གུན༌ནི༌ མི༌རིགས༌སི༌བུ༌ སུ༌ ཨིན༌ནོག༌ ཟེར༌དུག༌?”

14 ཁོང༌གུན༌ནི༌ ལན༌ཏངས༌, “ཁ༌ཅིག༌གི༌ ཁྲུས༌སལ༌ཁན༌ ཡོ༌ཧཱ༌ནན༌, ཁ༌ཅིག༌གི༌ ལུང༌སྟོན༌པ༌ ཨེ༌ལི༌ཡཱ༌ ཡང༌ ཞན༌མ༌གུན༌ནི༌ ལུང༌སྟོན༌པ༌ ཡེ༌རེམ༌ཡཱ༌ ཡ༌ ལུང༌སྟོན༌པ༌གུན༌ནི༌ ཕྲོ༌ནེ༌ ཅིག༌ཅིག༌ ཞུགས༌ཏེ༌ ཨིན༌ནོག༌ ཟེར༌དུག༌།”

15 “ཨིན༌ནའང༌ ཁྱོ༌ཞའེ༌ ཅི༌ སམ༌མ༌རག༌?” ཡེ༌ཤུའི༌ ཏྲིའ༌ ཛདས༌, “ང༌ སུ༌ ཨིན༌ནོག༌?”

16 ཤི༌མོན༌ པི༌ཏྲར༌རི༌ ལན༌ཏངས༌, “ཉེ༌རང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, སོན༌པོ༌ དཀོན༌མཆོག༌གི༌ སྲས༌ ཨིན༌ནོག༌།”

17 ཡེ༌ཤུའི༌ མོལས༌, “ཡོ༌ནཱའེ༌ བུ༌ཚ༌ ཤི༌མོན༌ ཁྱོ༌རང༌ ཅིན༌ལབས༌ཅན༌ ཨིན༌ནོག༌། ཏེ༌བོ༌ ཁྱོ༌རང༌ང༌ མིའི༌ ཆོགས༌ནེ༌ མན༌པ༌ ངའེ༌ ནམ༌ཁའེ༌ ཡབ༌བི༌ སྔོན༌ཅུག༌ག༌ ཛད༌ཏེ༌ ཨིན༌། 18 ངའེ༌ ཁྱོ༌རང༌ང༌ ཟེར༌རད༌, ཁྱོ༌རང༌ པི༌ཏྲར༌ * ཨིན༌ནོག༌, ཡང༌ འི༌ བྲག༌གི༌ཀ༌ ངའེ༌ ང༌རང༌ངི༌ ཆོས༌ཚོགས༌ རྩིག༌ཨིན༌། ཤེ༌ཏན༌ནི༌ ཝང༌ངའི༌ ངའེ༌ ཆོས༌ཚོགས༌ལ༌ ཕམ༌ཀལ༌ མ༌ནེ༌ མི༌ཉན༌། † 19 ནམ༌ཁའེ༌ གྱལ༌སྲིད༌དི༌ ཀུ༌ལིག༌གུན༌ ངའེ༌ ཁྱོ༌རང༌ང༌ ཏང༌ཨིན༌། ཇིག༌རྟེན༌ནི༌ཀ༌ ཁྱོ༌རང༌ངི༌ གོངས༌པ༌ མ༌ཏང༌ཁན༌བོའ༌ ནམ༌ཁའེ༌ དཀོན༌མཆོག༌གིའང༌ གོངས༌པ༌ སལ༌ལ༌ མི༌ཛད༌, ཡང༌ ཇིག༌རྟེན༌ནི༌ཀ༌ ཁྱོ༌རང༌ངི༌ གོངས༌པ༌ ཏང༌ཁན༌བོའ༌ ནམ༌ཁའེ༌ དཀོན༌མཆོག༌གིའང༌ གོངས༌པ༌ སལ༌ལ༌ ཛད༌ཨིན༌།”

20 ཏེ༌ནེ༌ ཁོང༌རང༌ངི༌ ལོབ༌ཕྲུགས༌གུན༌ལ༌ ཁོང༌ མ༌ཤི༌ཀ༌ ཨིན༌ཁན༌བོ༌ སུའང༌ མ༌ཤད༌ མོལ༌ཏེ༌ བཀའ༌ སལས༌།

ཡེ༌ཤུའི༌ ཁོང༌རང༌ ཀྲོང༌ཤེས༌སི༌ སྐོར༌ལ༌ ལུང༌སྟན༌ ཛདས༌།

16:21-28

21 ཏེ༌ནེ༌ཕར༌ལ༌ གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌, ཁོང༌ ཡེ༌རུ༌ཤ༌ལེམ༌མ༌ སོང༌ཏེ༌ ཡ༌ཧུ༌དཱ༌པའེ༌ འུ༌སྐྱོང༌གུན༌, བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ རྡུག༌ངལ༌ མང༌པོ༌ སྟན༌ཏེ༌ སད༌ཅེས༌ ཡང༌ ཞག༌ སུམ༌པའེ༌ ཞག༌ག༌ སོན༌པོ༌ ལང༌ཅེས༌སི༌ སྐོར༌གུན༌ ཧ༌གོ༌ཅུག༌ཅེས༌ གོ༌ཟུག༌ ཛདས༌།

22 པི༌ཏྲར༌རི༌ ཁོང༌ སོ༌སོའ༌ ཁྱེར༌ཏེ༌ ཁའ༌སྐྱེས༌ ཡང༌ ཟེརས༌, “གཙོ༌བོ༌ལེ༌, ཏེ༌ཟུག༌ དཀོན༌མཆོག༌གི༌ ཆ༌ཅུག༌ག༌ མི༌ཛད༌། ཉེ༌རང༌ང༌ འི༌ཙོགས༌ མ༌ནེ༌ ཆའ༌ མ༌གོས༌།”

23 ཡེ༌ཤུའི༌ པི༌ཏྲར༌ ཆོགས༌ལ༌ ཟིགས༌ཏེ༌ མོལས༌, “ཤེ༌ཏན༌, ང༌ནེ༌ ཐག༌རིང༌ང༌ སོང༌། ཁྱོ༌རང༌ངི༌ ངའ༌ སྒག༌གྱབ༌ ཅུག༌ག༌ནོག༌། ཁྱོ༌རང༌ངི༌ སམ༌ཚུལ༌ དཀོན༌མཆོག༌གི༌ ཆོགས༌ནེ༌ མན༌པ༌, མིའི༌ ཆོགས༌ནེ༌ ཨིན༌ནོག༌།”

24 ཏེ༌ནེ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, “ངའེ༌ སྟིང༌རང༌ནེ༌ ཡོང༌ང༌ ཐད༌ཁན༌གུན༌, རང༌དོད༌ ཕངས༌ཏེ༌ རང༌ངི༌ རྡུག༌ངལ༌ལི༌ རྐྱང༌ཤིང༌ ཁུར༌ཏེ༌ ངའ༌ བྲངས༌གོས༌། 25 རང༌སྲོག༌ སྐྱོབ༌ཉིན༌ ཡོད༌ཁན༌གུན༌ནི༌ དེན༌བའེ༌ མི༌ཚེ༌ སྐྱལ༌ཨིན༌, ཨིན༌ནའང༌ ངའེ༌ ཕིའ༌ ཁོ༌རང༌ངི༌ སྲོག༌ སྐྱལ༌ཁན༌གུན༌ལ༌ དེན༌བའེ༌ མི༌ཚེ༌བོ༌ ཐོབ༌ཨིན༌། 26 མི༌ཞིག༌ག༌ ཇིག༌རྟེན༌ གང༌པོ༌ ཐོབ༌ཏེའང༌ རང༌ངི༌ ཐའ༌མེད༌པའེ༌ མི༌ཚེ༌ སྐྱལ༌ན༌ ཅི༌ ཕན༌ཐོགས༌, ཡ༌ ཏེ༌བོའེ༌ ཚབས༌ལ༌ མི༌ཞིག༌གི༌ ཅི༌ ཏང༌ཉན༌ཨིན༌? 27 མི༌རིགས༌སི༌བུ༌ ནམ༌ཁའེ༌ ཡབ༌བི༌ ཟིར༌རྗིད༌དི༌ ནང༌ང༌ ཁོང༌ངི༌ ཕོ༌ཉ༌ ཉམ༌པོ༌ ཡོངས༌ཏེ༌, མི༌ རེ༌རེའ༌ རང༌རང༌ངི༌ ལས༌ ནང༌ཞིན༌ སོལ༌རས༌ ཏང༌ཨིན༌། 28 ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ཀ༌ ཡོད༌ཁན༌ ཁ༌ཅིག༌གི༌ མི༌རིགས༌སི༌བུ༌ ཁོ༌རང༌ངི༌ གྱལ༌སྲིད༌དི༌ ནང༌ང༌ སྐྱོད༌ཅེས༌པོ༌ ཐོང༌ཏེ༌ མ༌ནེ༌ མི༌ཤི༌།”

17

ཡེ༌ཤུའི༌ ཟིར༌རྗིད༌ ཇལ༌།

17:1-13

1 ཞག༌ དྲུག༌གི༌ སྟིང༌ནེ༌, གཙོ༌བོ༌ ཡེ༌ཤུའི༌ པི༌ཏྲར༌, ཡ༌ཀོབ༌ དང༌ ཁོའེ༌ ནོ༌ ཡོ༌ཧཱ༌ནན༌ ཁྲིད༌ཏེ༌ སུའང༌ མེད༌ས༌ རི༌ ཐོན༌པོ༌ཞིག༌གི༌ཀ༌ སྐྱོདས༌། 2 ཏེ༌རུ༌ ཁོང༌གུན༌ནི༌ དུན༌ལ༌ ཡེ༌ཤུའི༌ སྐུ༌ཟུགས༌ གང༌པོ༌ གྱུར༌ཏེ༌, ཁོང༌ངི༌ ཞལ༌དོང༌ ཉི༌མའེ༌ ཟེར༌ ཙོགས༌ ཡང༌ ཁོང༌ངི༌ ནམ༌ཟ༌ ཀར༌པོ༌ ལྡང༌ཤན༌ གྱུར༌། 3 ཧུན༌མེད༌ལ༌ ཁོང༌གུན༌ནི༌ ལུང༌སྟོན༌པ༌ མོ༌ཟེས༌ དང༌ ཨེ༌ལི༌ཡཱའེ༌ ཡེ༌ཤུ༌ ཉམ༌པོ༌ ཞལ༌ཏ༌ སལ༌ཨིན༌ ཇལ༌།

4 པི༌ཏྲར༌རི༌ ཡེ༌ཤུའ༌ ཟེརས༌, “གཙོ༌བོ༌ལེ༌, ང༌ཞའ༌ འི༌ཀ༌ ཡོད༌ཅེས༌པོ༌ མ༌གྱལ༌ལ༌ སོང༌། ཀལ༌ཏེས༌ ཉེ༌རང༌ ཐུགས༌ཐད༌ན༌ ངའེ༌ ཞུགས༌ས༌ སུམ༌ རྩིག༌ཨིན༌, ཉེ༌རང༌ངི༌ ཕིའ༌ ཅིག༌, མོ༌ཟེས༌སི༌ ཕིའ༌ ཅིག༌, ཡང༌ ཨེ༌ལི༌ཡཱའེ༌ ཕིའ༌ ཅིག༌།”

5 ཁོའེ༌ ཏེ༌གུན༌ ཟེར༌ཨིན༌ ཡོད༌ ཟ༌ནེ༌, སྲིན༌ ལྡང༌ཤན༌ཞིག༌གི༌ ཁོང༌གུན༌ ཀབས༌ ཡང༌ སྲིན༌ནི༌ ནང༌ནེ༌ སུང༌སྐད༌ཅིག༌གི༌ མོལས༌, “འི༌བོ༌ ངའེ༌ ཅེས༌པའེ༌ བུ༌ཚ༌ ཨིན༌, ཁོ༌ ཉམ༌པོ༌ ང༌ མ༌སྲན༌ཏྲེ༌ ཐད༌པོ༌ ཨིན༌, ཁོའེ༌ ཟེར༌ཁན༌གུན༌ལ༌ ཉོན༌།” 6 ཏེ༌བོ༌ ཚོར༌ར༌ཅིག༌ ལོབ༌ཕྲུགས༌གུན༌ མ༌སྲན༌ཏྲེ༌ ཇིགས༌ཏེ༌ ཁལ༌བུག༌ག༌ གྱེལ༌།

7 ཨིན༌ནའང༌ ཡེ༌ཤུ༌ སྐྱོད༌ཏེ༌ ཁོང༌གུན༌ལ༌ ཆག༌ཐུག༌ག༌ ཛད༌ཏེ༌ མོལས༌, “ལོང༌ཤིག༌ ཇིགས༌ མ༌ཇིགས༌།” 8 ཁོང༌གུན༌ནི༌ གོ༌ སྟགས༌ཏེ༌ ལྟའ༌ཅིག༌ ཡེ༌ཤུ༌ ཅིག༌པོ༌ མ༌ནེ༌ མ༌ཐོང༌།

9 རི༌ནེ༌ བབས༌ཏེ༌ སྐྱོད༌ཨིན༌ ཡོད༌ ཟ༌ནེ༌, ཡེ༌ཤུའི༌ ཁོང༌གུན༌ལ༌ བཀའ༌ སལས༌, “མི༌རིགས༌སི༌བུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌ མ༌ནེ༌, ཁྱོ༌ཞའ༌ ཐོང༌ཁན༌བོ༌ སུའང༌ མ༌ཤད༌།”

10 ལོབ༌ཕྲུགས༌གུན༌ནི༌ ཁོང༌ང༌ ཏྲིས༌, “ཏེ༌ནེ༌ ཆོས༌ཁྲིམས༌ལ༌ ཁས༌པ༌གུན༌ནི༌ མ༌ཤི༌ཀ༌ སྐྱོད༌དི༌ སང༌ སྔུན༌ལ༌ ལུང༌སྟོན༌པ༌ ཨེ༌ལི༌ཡཱ༌ སྐྱོད༌གོས༌ ཅིའ༌ ཟེར༌ཏེ༌ ཨིན༌ནོག༌།”

11 ཡེ༌ཤུའི༌ ལན༌སལས༌, “ཏན༌ཏན༌ལ༌, ཅི༌ཚང༌མ༌ གྲལ༌གྲིག༌ ཅོ༌ཅེས༌ལ༌ ཨེ༌ལི༌ཡཱ༌ སྔུན༌ལ༌ ཡོང༌གོས༌། 12 ངའེ༌ ཁྱོ༌ཞའ༌ ཟེར༌རད༌, ཨེ༌ལི༌ཡཱ༌ ཡོང༌ ཚར༌ཏེ༌ ཨིན༌, ཨིན༌ནའང༌ ཁོང༌གུན༌ནི༌ ཁོ༌ ངོ༌མ༌ཤེས༌ ཡང༌ ཁོ༌ ཉམ༌པོ༌ ཅོ༌ཨིན༌ སམ༌ཁན༌ ཚང༌མ༌ ཅོས༌། ཏེན༌ན༌ ཙོགས༌ལ༌ མི༌རིགས༌སི༌བུའང༌ ཁོང༌གུན༌ནི༌ ལག༌ནེ༌ རྡུག༌ངལ༌ ཉོང༌གོས༌ཨིན༌།” 13 ཏེ༌ནེ༌ ཡེ༌ཤུའི༌ ཁྲུས༌སལ༌ཁན༌ ཡོ༌ཧཱ༌ནན༌ནི༌ སྐོར༌ལ༌ མོལ༌ཏེ༌ ཨིན༌ཁན༌བོ༌ ལོབ༌ཕྲུགས༌གུན༌ལ༌ ཧ༌གོ༌།

ཡེ༌ཤུའི༌ རྡུད༌ ཞུགས༌ཁན༌ནི༌ ཕྲུ༌གུ༌ཞིག༌ ཕན༌ཅུག༌ག༌ ཛདས༌།

17:14-20

14 ཁོང༌གུན༌ རི༌ནེ༌ བབས༌ཏེ༌ མི༌ཚོགས༌ ཡོད༌ས༌ སྐྱོད༌ད༌ཅིག༌, མི༌ཞིག༌ ཡེ༌ཤུའི༌ དུན༌ལ༌ ཡོངས༌ཏེ༌ པིག༌དོང༌ ཙུགས༌ཏེ༌ 15 ཞུས༌, “གཙོ༌བོ༌ལེ༌, ངའེ༌ བུ༌ཚའེ༌ཀ༌ སྙིང༌རྗེ༌ ཛད༌དའང༌ ཇུ༌ཇུ༌། ཁོ༌ གྱེལ༌ཏེ༌ ཟུགས༌པོ༌ གང༌པོ༌ དར༌ཨིན༌ ནགས༌ སྲན༌ཏྲེ༌ ཐོང༌དུག༌། ལན༌ མང༌པོ༌ ཁོ༌ མེ༌ ཡང༌ ཆུའི༌ ནང༌ང༌ གྱེལ༌། 16 ཉེ༌རང༌ངི༌ ལོབ༌ཕྲུགས༌གུན༌ ཡོད༌ས༌ ཁྱོངས༌པིན༌ ཨིན༌ནའང༌ ཁོང༌གུན༌ནི༌ ཁོའ༌ ཕན༌ཅུག༌ མ༌ཉན༌།”

17 ཡེ༌ཤུའི༌ མོལས༌, “ཏད༌པ༌ མེད༌ཁན༌ དང༌ མི༌རབས༌ ངན༌པ༌, ནམ༌ཚོག༌པ༌ ང༌ ཁྱོ༌ཞ༌གུན༌ ཉམ༌པོ༌ དུག༌? ནམ༌ཚོག༌པ༌ ངའེ༌ ཁྱོ༌རང༌གུན༌ལ༌ སྲན༌གོས༌? བུ༌ཚ༌བོ༌ འི༌ཀ༌ ང༌ ཡོད༌ས༌ ཁྱོང༌།” 18 ཡེ༌ཤུའི༌ རྡུད༌པོའ༌ ཁའ༌སྐྱེའ༌ ཛད༌པ༌ ཁོ༌ ཕྲུ༌གུའི༌ ནང༌ནེ༌ བིང༌ཏེ༌ སོང༌ ཡང༌ ཏེན༌ན༌མལ༌ལ༌ ཕྲུ༌གུ༌བོ༌ གྱལ༌།

19 ཏེ༌ནེ༌ ལོབ༌ཕྲུགས༌གུན༌ ཡེ༌ཤུ༌ ཡོད༌ས༌ ཡོངས༌ཏེ༌ སུའང༌ ཚོར༌ མ༌ཅུག༌ག༌ ཏྲིས༌, “ང༌ཞ༌གུན༌ལ༌ རྡུད༌པོ༌ ཅིའ༌ ཕིང༌ མ༌ཉན༌ན༌ ཨིན༌ནོག༌?”

20 ཁོང༌ངི༌ ལན༌སལས༌, “ཅིའ༌ཟེར༌ན༌ ཁྱོ༌ཞའ༌ དཀོན༌མཆོག༌གི༌ ནང༌ང༌ ཏད༌པ༌ མངས༌ཏེའང༌ ཆུ༌ངུན༌ ཡོད༌ཏེ༌ ཨིན༌ནོག༌། ངའེ༌ ཁྱོ༌ཞའ༌ དེན༌བ༌ ཟེར༌རད༌, ཀལ༌ཏེས༌ ཁྱོ༌ཞའ༌ ཉུང༌སྐར༌རི༌ ས༌འོན༌ ཆུ༌ངུན༌ ཟམ༌ཤིག༌གི༌ ཏད༌པ༌ ཡོད༌ན༌ འི༌ རི༌བོ༌ འི༌ཀ༌ནེ༌ འ༌ཀ༌ སོང༌ ཟེར༌ན༌ ཆེན༌, ཡང༌ ཁྱོ༌ཞ༌གུན༌ལ༌ ཅོ༌ མི༌ཉན༌ཅེས༌ ཅའང༌ མི༌ཡོང༌།”

ཡེ༌ཤུའི༌ ཁོང༌རང༌ ཀྲོང༌ཤེས༌སི༌ སྐོར༌ལ༌ ཡང༌སྐྱར༌ མོལས༌།

17:21-23

21 * 22 ལོབ༌ཕྲུགས༌ རྕུག༌ཉིས༌པོ༌ གཱ༌ལིལ༌ལིའི༌ ཡུལ༌ཇོངས༌སི༌ ནང༌ང༌ ཛོམ༌ཏེ༌ ཡོད༌ཏུས༌, ཁོང༌གུན༌ལ༌ ཡེ༌ཤུའི༌ མོལས༌, “མི༌རིགས༌སི༌བུའ༌ ངོ༌ལོག༌ ཅོས༌ཏེ༌ གྲ༌འོ༌གུན༌ནི༌ ལག༌ག༌ སྟད༌ཨིན༌ 23 ཁོང༌གུན༌ནི༌ ཁོ༌ སད༌ཨིན༌ ཡང༌ ཞག༌ སུམ༌པའེ༌ ཞག༌ག༌ སོན༌ཏེའ༌ ལངས༌ཤུག༌ག༌ ཛད༌ཨིན༌།” ལོབ༌ཕྲུགས༌གུན༌ནི༌ སེམས༌ ཚེར༌ཁའེ༌ གངས༌།

ཆོད༌ཁང༌ངི༌ ཕིའ༌ ཁྲལ༌ཤལ༌ཅེས༌།

17:24-27

24 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ ཀ༌ཕར༌ན༌ཧུམ༌མི༌ གྱལ༌ས༌ ལེབ༌བ༌ཅིག༌, ཆོད༌ཁང༌ངི༌ ཁྲལ༌ ལྡུ༌ཁན༌བོ༌ པི༌ཏྲར༌ ཡོད༌ས༌ ཡོངས༌ཏེ༌ ཏྲིས༌, “ཁྱོ༌རང༌ངི༌ ལོབ༌བོན༌ནི༌ ཆོད༌ཁང༌ངི༌ ཕིའ༌ ཁྲལ༌ ཤལ༌ལ༌ མ༌ནོག༌ག༌?”

25 པི༌ཏྲར༌རི༌ ཟེརས༌, “ཤལ༌ལ༌ ཛད༌ད༌ནོག༌།” པི༌ཏྲར༌ ནང༌ང༌ ཡོང༌ང༌ཅིག༌ ཁོའེ༌ ཟེར༌རི༌ སང༌ སྔུན༌ལ༌ ཡེ༌ཤུའི༌ ཏྲིའ༌ ཛདས༌, “ཤི༌མོན༌, ཅི༌ སམ༌མ༌རག༌? ཇིག༌རྟེན༌ནི༌ གྱལ༌པོ༌གུན༌ནི༌ ཁྲལ༌ སུའི༌ ཀ༌ནེ༌ ལེན༌དུག༌, ཁོ༌རང༌ངི༌ ཕྲུ༌གུ༌ ཀ༌ནེ༌ ལེན༌དུག༌ག༌ ཡ༌ ཞན༌མའེ༌ ཀ༌ནེ༌?”

26 པི༌ཏྲར༌རི༌ ལན༌ཏངས༌, “ཞན༌མ༌གུན༌ནི༌ ཀ༌ནེ༌།” ཡེ༌ཤུའི༌ མོལས༌, “ཏེ༌ནེ༌ ཕྲུ༌གུ༌གུན༌ནི༌ ཁྲལ༌ ཤལ༌ མ༌གོས༌། 27 ཨིན༌ནའང༌ ཁོང༌གུན༌ལ༌ ང༌ཏི༌ཀ༌ སྲོ༌ མི༌ཡོང༌ཅེས༌སི༌ ཕིའ༌ ཚོའ༌ སོང༌ཏེ༌ ཉ༌ཀུག༌ ཏོང༌, ཡང༌ ཉ༌ གོ༌མ༌ ཟུམ༌ཁན༌བོའེ༌ ཁའ༌ ཕེས༌, ཏེ༌ནང༌ང༌ ཁྱོ༌རང༌ང༌ མུལ༌ལི༌ པེ༌ནེ༌ཞིག༌ ཐོབ༌ཨིན༌། ཏེ༌བོ༌ ཁྱེར༌ཏེ༌ ང༌དང༌ ཉིས༌ཀོའེ༌ ཁྲལ༌ ཁོང༌གུན༌ལ༌ ཤོལ༌།”

18

ནམ༌ཁའེ༌ གྱལ༌སྲིད༌དི༌ ནང༌ང༌ ཀྲག༌ཤོག༌།

18:1-10

1 ཏེ༌ཏུས༌ ལོབ༌ཕྲུགས༌གུན༌ གཙོ༌བོ༌ ཡེ༌ཤུའི༌ཀ༌ ཡོངས༌ཏེ༌ ཏྲིས༌, “ནམ༌ཁའེ༌ གྱལ༌སྲིད༌དི༌ ནང༌ང༌ ཀྲག༌ཤོག༌ སུ༌ ཨིན༌ནོག༌?”

2 ཡེ༌ཤུའི༌ ཕྲུ༌གུ༌ ཆུ༌ངུན༌ཞིག༌ག༌ བོད༌ཏེ༌ ཁོང༌གུན༌ནི༌ སྐྱིལ༌ལ༌ ལང༌ཅུག༌ག༌ ཛདས༌། 3 ཁོང༌ངི༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, གྱོད༌པ༌ ཅོས༌ཏེ༌ ཁྱོ༌ཞའེ༌ སེམས༌ ཕྲུ༌གུ༌ ཆུ༌ངུན༌ ཙོགས༌ གྱུར༌ཏེ༌ མ༌ནེ༌ ཁྱོ༌ཞ༌ ནམ༌ཁའེ༌ གྱལ༌སྲིད༌དི༌ ནང༌ང༌ མ༌ནེ༌ ཞུགས༌ མི༌ཉན༌། 4 ཏེ༌བོའེ༌ཕིའ༌ ཕྲུ༌གུ༌ ཙོགས༌ལ༌ པས༌མོ༌ གྱུར༌ཁན༌གུན༌ ནམ༌ཁའེ༌ གྱལ༌སྲིད༌དི༌ ནང༌ང༌ ཆེ༌ཤོག༌པོ༌ ཨིན༌།”

5 “ངའེ༌ མིང༌ངི༌ ནང༌ང༌ སུ༌ཞིག༌གི༌ འི༌ ཕྲུ༌གུ༌ ཙོགས༌ཤིག༌ག༌ གའ༌སུས༌ ཅོ༌ན༌ ངའ༌ གའ༌སུས༌ ཅོས༌ཏེ༌ ཨིན༌, 6 ཨིན༌ནའང༌ ང༌ ཏད༌པ༌ ཅོ༌ཁན༌ འི༌ ཆུ༌ངུན༌གུན༌ནི༌ ནང༌ནེ༌ ཅིག༌ག༌ སྡིག༌པ༌ ཅོ༌ཅུག༌གི༌ སང༌ ཁོ༌རང༌ངི༌ སྐྱེའ༌ རན༌ཐག༌གི༌ རྡོའ༌ ཆེན༌མོ༌ ཏགས༌ཏེ༌, གྱ༌ཚོའེ༌ ནང༌ང༌ ནུབས༌ཏེ༌ ཤི༌ན༌ གྱལ༌།”

7 “སྡིག༌པའེ༌ ནང༌ང༌ གྱེལ༌ཅུག༌ཁན༌ ཇིག༌རྟེན༌པ༌གུན༌ལ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཏེ༌བོ༌ ཏན༌ཏན༌ ཇུང༌ཨིན༌, ཨིན༌ནའང༌ ཏེ༌བོ༌ ཇུང༌ཅུག༌ཁན༌བོའ༌ ཙམ༌ཤིག༌གི༌ ཇིགས༌པ༌ མི༌ཡོང༌། 8 ཀལ༌ཏེས༌ ཁྱོ༌རང༌ངི༌ ལག༌པ༌ ཡ༌ རྐང༌པའེ༌ སྡིག༌པ༌ ཅོ༌ཅུག༌གད༌ན༌, ཅད༌ཏེ༌ ཕངས༌ཏོང༌, ལག༌པ༌ ཉིས༌ དང༌ རྐང༌པ༌ ཉིས༌ ཡོད༌ཏེ༌ ཉལ༌ཝའེ༌ ནང༌ང༌ ཕང༌ཅུག༌གི༌ སང༌, ལག༌པ༌ ཅིག༌ དང༌ རྐང༌པ༌ ཅིག༌ ཉམ༌པོ༌ ཐའ༌མེད༌པའེ༌ མི༌ཚེའེ༌ ནང༌ང༌ ཆ༌ན༌ གྱལ༌། 9 ཡང༌ ཀལ༌ཏེས༌ ཁྱོ༌རང༌ངི༌ མིག༌གི༌ སྡིག༌པ༌ ཅོ༌ཅུག༌ན༌, ཏེ༌བོ༌ བྲུས༌ཏེ༌ ཕངས༌ཏོང༌། མིག༌ ཉིས༌ ཡོད༌ཏེ༌ ཉལ༌ཝའེ༌ ནང༌ང༌ ཕང༌ཅུག༌གི༌ སང༌, མིག༌ ཅིག༌ ཉམ༌པོ༌ ཐའ༌མེད༌པའེ༌ མི༌ཚེའེ༌ ནང༌ང༌ ཆ༌ན༌ གྱལ༌།”

10 “འི༌ ཕྲུ༌གུ༌ ཆུ༌ངུན༌གུན༌ ཅིག༌གའང༌ རིན༌མེད༌དི༌ མིག༌ ཉམ༌པོ༌ མ༌ལྟའ༌། ངའེ༌ ཁྱོ༌ཞའ༌ ཟེར༌རད༌, ཁོང༌གུན༌ སྐྱོབ༌ཁན༌ནི༌ ཕོ༌ཉའ༌ ངའེ༌ ནམ༌ཁའེ༌ ཡབ༌བི༌ དུན༌ལ༌ ཏུས༌གྱུན༌ ཞུགས༌ཏེ༌ ཁོང༌ངི༌ ནས༌ཚུལ༌ ཤད༌ད༌ནོག༌།”

ལུག༌ སྟོར༌ཁན༌ནི༌ རུངས༌།

18:11-14

11 * 12 གཙོ༌བོ༌ ཡེ༌ཤུའི༌ མོལས༌, “ཅི༌ སམ༌མ༌རག༌? མི༌ཞིག༌ག༌ ལུག༌ གྱ༌ ཡོད༌ཁན༌བོའེ༌ ནང༌ནེ༌ ལུག༌ ཅིག༌ སྟོར༌ན༌, ཞན༌ གུབ༌ཅུ༌ གོར༌གུ༌བོ༌ རིའ༌ བོར༌ཏེ༌ སྟོར༌ཁན༌ནི༌ ལུག༌ ཅིག༌པོ༌ མི༌ཙལ༌ལ༌? 13 ངའེ༌ ཁྱོ༌ཞའ༌ དེན༌བ༌ ཟེར༌རད༌ ཀལ༌ཏེས༌ ལུག༌ སྟོར༌ཁན༌བོ༌ ཐོབ༌ན༌, མ༌སྟོར༌ཁན༌ནི༌ ལུག༌ གུབ༌ཅུ༌ གོར༌གུའི༌ སང༌ འི༌ སྟོར༌ཏེ༌ ཐོབ༌ཁན༌ནི༌ ལུག༌ ཅིག༌པོའེ༌ ཕིའ༌ ཁོ༌ མང༌ང༌ ཐད༌པོ༌ ཆེན༌། 14 ཏེན༌ན༌ ཙོགས༌ལ༌ ཁྱོ༌ཞའེ༌ ནམ༌ཁའེ༌ ཡབ༌, ཏད༌པ༌ ཡོད༌ཁན༌ འི༌ ཆུ༌ངུན༌གུན༌ནི༌ ནང༌ནེ༌ ཅིག༌གའང༌ སྟོར༌ཅེས༌ལ༌ ཐུགས༌ཐད༌ད༌ མ༌ནོག༌།”

སྤུན༌ སྡིག༌ཅན༌ཞིག༌ ཀྲང༌པོའེ༌ ལམ༌མི༌ཀ༌ ཁྱོང༌ཅེས༌།

18:15-20

15 “ཀལ༌ཏེས༌ ཏད༌པ༌ཅན༌ སྤུན༌ཞིག༌གི༌ ཁྱོ༌རང༌ངི༌ གྱབ༌གལ༌ལ༌ སྡིག༌པ༌ ཅོ༌ན༌, ཁོ༌ ཡོད༌ས༌ ཅིག༌པོ༌ སོང༌ཏེ༌ ཁོའེ༌ སྐྱོན༌བོ༌ སྟོན༌། ཀལ༌ཏེས༌ ཁོའེ༌ ཁྱོ༌རང༌ངི༌ ཟེར༌ཁན༌བོ༌ ཉན༌ཏེ༌ གྱོད༌པ༌ ཅོ༌ན༌, ཁྱོ༌རང༌ང༌ ཁྱོ༌རང༌ངི༌ སྤོན༌བོ༌ ཡང༌སྐྱར༌ ལོགས༌ཏེ༌ ཐོབ༌ཏེ༌ ཨིན༌ནོག༌། 16 ཨིན༌ནའང༌ ཀལ༌ཏེས༌ ཁོའེ༌ ཁྱོ༌རང༌ངི༌ ཟེར༌ཁན༌གུན༌ མ༌ཉན༌ན༌ ‘ཟེར༌ཁན༌གུན༌ མི༌ ཉིས༌ ཡ༌ སུམ༌མི༌ སྤང༌པོ༌ ཏངས༌ཏེ༌ ཏན༌ཏན༌ ཅོ༌ཅེས༌ལ༌ ✡’ ཁྱོ༌རང༌ངི༌ ཏད༌པ༌ཅན༌ སྤུན༌ ཅིག༌ ཡ༌ ཉིས༌ ཁྲིད༌ཏེ༌ ཁྱེར༌། 17 ཀལ༌ཏེས༌ ཁོའེ༌ ཏེ༌ སྤང༌པོ༌གུན༌ལ༌ མ༌ཉན༌ན༌, ཏེ༌ནེ༌ ཆོས༌ཚོགས༌ལ༌ ཤོད༌, ཡང༌ ཀལ༌ཏེས༌ ཁོའེ༌ ཆོས༌ཚོགས༌ལའང༌ མ༌ཉན༌ན༌, ཏེ༌ནེ༌ ཁོའ༌ ཁྲལ༌ནེན༌ཁན༌ དང༌ ཞན༌ ཏད༌པ༌ མེད༌ཁན༌གུན༌ ཙོགས༌ རྩི༌ཤིག༌།”

18 “ངའེ༌ ཁྱོ༌ཞའ༌ དེན༌བ༌ ཟེར༌རད༌ ཇིག༌རྟེན༌ནི༌ཀ༌ ཁྱོ༌ཞའེ༌ གོངས༌པ༌ མ༌ཏང༌ཁན༌བོའ༌ ནམ༌ཁའེ༌ དཀོན༌མཆོག༌གིའང༌ གོངས༌པ༌ སལ༌ལ༌ མི༌ཛད༌, ཡང༌ ཇིག༌རྟེན༌ནི༌ཀ༌ ཁྱོ༌ཞའེ༌ གོངས༌པ༌ ཏང༌ཁན༌བོའ༌ ནམ༌ཁའེ༌ དཀོན༌མཆོག༌གིའང༌ གོངས༌པ༌ སལ༌ལ༌ ཛད༌ཨིན༌།”

19 “ཡང༌སྐྱར༌ ངའེ༌ ཁྱོ༌ཞ༌གུན༌ལ༌ ཟེར༌རད༌, ཀལ༌ཏེས༌ ཇིག༌རྟེན༌ནི༌ཀ༌ ཏད༌པ༌ཅན༌ ཉིས༌ ཞུ༌ཝ༌ ཕུལ༌ཅེས༌ལ༌ ཅི༌ཞིག༌གི༌ཀ༌ ཁའ༌ཆམས༌ན༌, ཏེ༌བོ༌ ངའེ༌ ནམ༌ཁའེ༌ ཡབ༌བི༌ ཁྱོ༌ཞའེ༌ ཕིའ༌ ཅོའ༌ ཛད༌ཨིན༌། 20 ཅིའ༌ཟེར༌ན༌ ཀ༌རུ༌ ངའེ༌ མིང༌ ཁུར༌ཁན༌ ཉིས༌ ཡ༌ སུམ༌ ཛོམ༌མད༌ ང༌ ཏེ༌རུ༌ ཁོང༌གུན༌ ཉམ༌པོ༌ ཡོད༌།”

སྙིང༌རྗེ༌ མེད༌ཁན༌ནི༌ ཡོག༌པོའེ༌ རུངས༌།

18:21-35

21 ཏེ༌ནེ༌ པི༌ཏྲར༌ གཙོ༌བོ༌ ཡེ༌ཤུ༌ ཡོད༌ས༌ ཡོངས༌ཏེ༌ ཏྲིས༌, “གཙོ༌བོ༌ལེ༌, ཀལ༌ཏེས༌ ངའེ༌ སྤུན༌ཞིག༌གི༌ ངའེ༌ གྱབ༌གལ༌ལ༌ སྡིག༌པ༌ ཅོ༌ན༌, ཏེ༌ནེ༌ ལན༌ ཙམ༌ ངའེ༌ ཁོའ༌ ཤགས༌པ༌ ཏང༌གོས༌? ལན༌ རྡུན༌ † ཏང༌ན༌ གྲིག༌ག༌ ལེ༌?”

22 ཡེ༌ཤུའི༌ ལན༌སལས༌, “ངའེ༌ ཁྱོ༌རང༌ང༌ ཟེར༌རད༌, ལན༌ རྡུན༌ མན༌པ༌ རྡུན༌ཅུ༌པ༌ ལན༌ རྡུན༌ ཏོང༌།”

23 “སྤེར༌ན༌ ནམ༌ཁའེ༌ གྱལ༌སྲིད༌ ནི༌, ཁོ༌རང༌ངི༌ ཡོག༌པོ༌གུན༌ནི༌ ཀ༌ནེ༌ རྩི༌རུག༌ ལེན༌ཅེས༌ལ༌ ཐག༌ཅད༌ཁན༌ནི༌ གྱལ༌པོ༌ ཙོགས༌ ཨིན༌། 24 རྩི༌རུག༌ ལེན༌ཅེས༌ གོ༌ཟུག༌ག༌ཅིག༌, གྱལ༌པོའེ༌ དུན༌ལ༌ ཀ༌རོར༌ མང༌པོའེ༌ པེ༌ནེ༌ བུ༌ལོན༌ ཡོད༌ཁན༌ནི༌ མི༌ཞིག༌ ཁྱོངས༌། 25 བུ༌ལོན༌ ཤལ༌གྱུ༌ མེད༌ པ༌སང༌ གྱལ༌པོའེ༌ ཏེ༌ མི༌བོ༌, ཁོའེ༌ ན༌མ༌ དང༌ ཕྲུ༌གུ༌གུན༌ ཡང༌ ནོར༌ ཡོད༌ཁན༌ ཚང༌མ༌ ཙོངས༌ཏེ༌, བུ༌ལོན༌ ཤལ༌ཅེས༌ལ༌ བཀའ༌ ཏངས༌།”

26 “ཡོག༌པོ༌ གྱལ༌པོའེ༌ དུན༌ལ༌ གྱེལ༌ཏེ༌ ཇུ༌ཇུ༌, ‘ངའ༌ ཉམ༌པོ༌ ཟོད༌པ༌ ཛད༌, གྱགས༌པ༌ ངའེ༌ བུ༌ལོན༌ གང༌པོ༌ ལོགས༌ཏེ༌ ཕུལ༌ཨིན༌’, ཟེར༌ཏེ༌ ཞུ༌ཝ༌ ཕུལས༌། 27 གྱལ༌པོའ༌ སྙིང༌རྗེ༌ སྐྱེས༌, ཡང༌ ཁོའེ༌ བུ༌ལོན༌བོ༌ མེད༌ཁན༌ ཅོས༌ཏེ༌ ཁོ༌ ཆ༌ཅུགས༌།”

28 “ཨིན༌ནའང༌ ཡོག༌པོ༌ ཕི༌ལོག༌ག༌ སོང༌ཏེ༌ སྟིང༌ནེ༌ པེ༌ནེ༌ ཉུ༌ངུན༌ སྟོན༌ ཁ༌ཅིག༌ བུ༌ལོན༌ལ༌ ཏང༌ཁན༌ནི༌ ཁོའེ༌ ཕྲོ༌པ༌ ཡོག༌པོའེ༌ཀ༌ སོང༌, ཡང༌ ཁོ༌ ཟུམས༌ཏེ༌ སྐྱེ༌ ལྡམས༌ཏེ༌, ‘ངའེ༌ བུ༌ལོན༌ ལོགས༌ཏེ༌ ཏོང༌’ ཟེརས༌།”

29 “ཁོའེ༌ ཕྲོ༌པ༌ ཡོག༌པོའེ༌ སའེ༌ཀ༌ གྱེལ༌ཏེ༌ ཇུ༌ཇུ༌, ‘ངའ༌ ཉམ༌པོ༌ ཟོད༌པ༌ ཛད༌ གྱགས༌པ༌ ངའེ༌ བུ༌ལོན༌ ལོགས༌ཏེ༌ ཕུལ༌ཨིན༌’ ཟེར༌ཏེ༌ ཞུ༌ཝ༌ ཕུལས༌། 30 ཨིན༌ནའང༌ ཁོའེ༌ ཞུ༌ཝ༌བོ༌ མ༌ཉནས༌ མ༌ཚད༌ བུ༌ལོན༌ ཤལ༌ཤལ༌ ཚོག༌པ༌ ཁོ༌ ཙོན༌ཁང༌ང༌ ཀག༌ཅུགས༌།”

31 “ཞན༌ ཡོག༌པོ༌ ཕྲོ༌པ༌གུན༌ལ༌ ཏེ༌བོ༌ ཐོང༌ཏེ༌ སྲོ༌ སྲན༌ཏྲེ༌ ཡོངས༌, ཡང༌ གྱལ༌པོ༌ ཡོད༌ས༌ སོང༌ཏེ༌ ཇུང༌ཁན༌ ཚང༌མ༌ ཤདས༌། 32 ཏེ༌ནེ༌ གྱལ༌པོའེ༌ ཡོག༌པོ༌ སྙིང༌རྗེ༌ མེད༌ཁན༌བོ༌ བོད༌ཏེ༌ ཁྱོངས༌ ཡང༌ ཁོའ༌ ཟེརས༌, ‘ཡོག༌པོ༌ ངན༌པ༌ ཁྱོད༌, ཁྱོ༌རང༌ངི༌ ང༌ ཇུ༌ཇུ༌ ཞུས༌པ༌ སྙིང༌རྗེ༌ སྐྱེས༌ཏེ༌, ངའེ༌ ཁྱོ༌རང༌ངི༌ བུ༌ལོན༌ ཚང༌མ༌ མེད༌ཁན༌ ཅོས༌པིན༌། 33 ངའ༌ ཁྱོ༌རང༌ངི༌ཀ༌ སྙིང༌རྗེ༌ སྐྱེའ༌ ཙོགས༌ལ༌, ཁྱོ༌རང༌ངའང༌ ཁྱོ༌རང༌ངི༌ ཕྲོ༌པའེ༌ཀ༌ སྙིང༌རྗེ༌ སྐྱེ༌ མ༌གོས༌ས༌?’ 34 གྱལ༌པོའ༌ སྲོ༌ ཡོངས༌ཏེ༌, བུ༌ལོན༌ གང༌པོ༌ ཤལ༌ཤལ༌ ཚོག༌པ༌ ཁོ༌ ཙོན༌ཁང༌ང༌ ཀགས༌ཏེ༌ ནགས༌ སྟན༌ན༌ལ༌ བཀའ༌ ཏངས༌།”

35 “ཀལ༌ཏེས༌ ཁྱོ༌ཞའེ༌ ཁྱོ༌ཞ༌རང༌ངི༌ སྤུན༌ལ༌ སྙིང༌ནེ༌ ཤགས༌པ༌ མ༌ཏང༌ན༌ ངའེ༌ ནམ༌ཁའེ༌ ཡབ༌བིའང༌ ཁྱོ༌ཞ༌ རེ༌རེ༌ ཉམ༌པོ༌ ཏེན༌ན༌ ཙོགས༌ ཅོ༌ཨིན༌།”

19

ཞིད༌མད༌ ཅད༌ཅེས༌ དང༌ ན༌མ༌ ཅོ༌ཅེས༌སི༌ ལབ༌ཞ༌།

19:1-12

1 ལབ༌ཞ༌ སལ༌ ཚར༌ཏེ༌ སྟིང༌ནེ༌, གཙོ༌བོ༌ ཡེ༌ཤུ༌ གཱ༌ལིལ༌ལི༌ནེ༌ ཡོར༌དཱན༌ ལྩངས༌པོའེ༌ ཕར༌ཀ༌ ཡ༌ཧུ༌དཱ༌ ཡུལ༌ཇོངས༌ལ༌ སྐྱོདས༌། 2 མི༌ཚོགས༌ ཆེན༌མོ༌ ཁོང༌ངི༌ སྟིང༌རང༌ནེ༌ ཡོངས༌ ཡང༌ ཁོང༌ངི༌ ཟུ༌མོ༌ ཡོད༌ཁན༌གུན༌ ཕན༌ཅུག༌ག༌ ཛདས༌།

3 ཚོད༌ལྟ༌ཅེས༌ལ༌ ཕ༌རུ༌ཤི༌པ༌ ཁ༌ཅིག༌ ཁོང༌ ཡོད༌ས༌ ཡོངས༌ཏེ༌ ཏྲིས༌, “གྱུན༌ཚན༌ ཆུ༌ངུན༌ ཡོད༌གྲོ༌ ཡ༌ ཆེན༌མོ༌, བུ༌ཚ༌ཞིག༌ག༌ ཁྲིམས༌ ནང༌ཞིན༌ ཁོ༌རང༌ངི༌ ན༌མ༌ ཅད༌ ཆོག༌ག༌ནོག༌ག༌?”

4 ཡེ༌ཤུའི༌ ལན༌སལས༌, “ཁྱོ༌ཞའེ༌ ཏམ༌པའེ༌ སུང༌རབས༌སི༌ ནང༌ནེ༌ མ༌སིལ༌པིན༌ན༌? ‘གོ༌ཟུག༌གི༌ཀ༌ དཀོན༌མཆོག༌གི༌ ཇིག༌རྟེན༌ ཛད༌ ཟ༌ནེ༌ བུ༌ཚ༌ དང༌ བུ༌མོ༌ ཛད༌ཏེ༌,’✡ 5 མོལས༌, ‘ཏེན༌ན༌ གྱུན༌ཚན༌བོའེ༌ ཕིའ༌ བུ༌ཚ༌ ཁོ༌རང༌ངི༌ ཨ༌བ༌ དང༌ ཨ༌མ༌ནེ༌ བེ༌ཏེ༌ ཁོ༌རང༌ངི༌ ན༌མ༌ ཉམ༌པོ༌ ཛོམས༌ཏེ༌ ཁོང༌ ཉིས༌ཀོ༌ ཟུགས༌པོ༌ ཅིག༌ གྱུར༌ར༌ནོག༌། ✡’ 6 ཏ༌ ཁོང༌གུན༌ ཉིས༌ མན༌པ༌ ཅིག༌ ཨིན༌ནོག༌། ཏེ༌བོའེ༌ཕིའ༌ དཀོན༌མཆོག༌གི༌ ཅིག༌ ཛད༌ཁན༌བོ༌ སུ༌ཞིག༌གའང༌ ཕེ༌ མ༌ཅུག༌།”

7 ཏེ༌ནེ༌ ཕ༌རུ༌ཤི༌པ༌གུན༌ནི༌ ཁོང༌ང༌ ཏྲིས༌, “ཏེ༌བོ༌ ཨིན༌ན༌, ན༌མ༌ ཅད༌ན༌, ན༌མའ༌ ཅད༌ཁན༌ནི༌ ལག༌ཁྱེར༌ ཁོའ༌ ཏོང༌ ཟེར༌ཏེ༌ ཅི༌ཕིའ༌ མོ༌ཟེས༌སི༌ བཀའ༌ སལ༌ཏེ༌ ཨིན༌ནོག༌?”

8 ཡེ༌ཤུའི༌ ལན༌སལས༌, “ཁྱོ༌ཞའེ༌ ཕ༌མེས༌པོ༌གུན༌ནི༌ སྙིང༌ སྐྱོང༌པོ༌ ཡོད༌ཅེས༌པོའེ༌ མོ༌ཟེས༌སི༌ ཁྱོ༌ཞའ༌ ན༌མ༌ ཅད༌ཅེས༌ལ༌ གོངས༌པ༌ ཏངས༌, ཨིན༌ནའང༌ གོ༌ཟུག༌གི༌ཀ༌ ཏེ༌ཟུག༌ མེད༌པིན༌། 9 ངའེ༌ ཁྱོ༌ཞ༌གུན༌ལ༌ ཟེར༌རད༌, རང༌ངི༌ ཞིད༌མད༌ མན༌ཁན༌ ཉམ༌པོ༌ ལུས༌བྲེལ༌ ཅོ༌ཅེས༌སི༌ ནས༌ལུག༌ མ༌སྟོགས༌, སུ༌ཞིག༌གི༌ ཁོ༌རང༌ངི༌ ན༌མ༌ ཅད༌ཏེ༌ ཞན༌ བུ༌མོ༌ཞིག༌ ཉམ༌པོ༌ ན༌མ༌ ཅོ༌ན༌ ཁོའེ༌ ལོག༌ཡེམ༌ ཅོས༌ཏེ༌ ཨིན༌ནོག༌།”

10 ལོབ༌ཕྲུགས༌གུན༌ནི༌ ཡེ༌ཤུའ༌ ཟེརས༌, “ཀལ༌ཏེས༌ ན༌མ༌ དང༌ མག༌པའེ༌ ནང༌ང༌ ཏེ༌ཟུག༌ ནས༌ལུག༌ ཆ༌ན༌ ན༌མ༌ མ༌ཅོ༌ན༌ གྱལ༌ཅེས༌ རག༌།”

11 ཡེ༌ཤུའི༌ མོལས༌, “དཀོན༌མཆོག༌གི༌ བག༌མ༌ མ༌ཅོའ༌ དུག༌ཅེས༌སི༌ ཁྱུད༌ སལ༌ལ༌ ཛད༌ཁན༌གུན༌ མ༌སྟོགས༌, ཚང༌མ༌ལ༌ ཁྱོ༌ཞའེ༌ ཟེར༌ཁན༌ནི༌ མི༌ཚེ༌ ཕུད༌ཉན༌ན༌ མ༌ནོག༌། 12 སྤེར༌ན༌ བུ༌ཚ༌ ཁ༌ཅིག༌, སྐྱེས༌པ༌ནེ༌ ཕར༌ལ༌ ཨ༌བ༌ གྱུར༌ཅེས༌སི༌ ཁྱུད༌ མེད༌ཁན༌, ཡང༌ ཁ༌ཅིག༌ག༌ མི༌གུན༌ནི༌ ཨ༌བ༌ གྱུར༌ཅེས༌སི༌ ཁྱུད༌པོ༌ མེད༌ཁན༌ ཅོས༌པ༌, ཡང༌ ཁ༌ཅིག༌གི༌ ནམ༌ཁའེ༌ གྱལ༌སྲིད༌ལ༌ ཞབས༌ཏོག༌ ཞུ༌ཅེས༌སི༌ ཕིའ༌ ན༌མ༌ ཅོའ༌ མ༌ནོག༌། སུ༌ཞིག༌ག༌ འི༌ ཙོགས༌སི༌ མི༌ཚེ༌ ཕུད༌ཉན༌ན༌ ཕུད༌ཤིག༌།”

ཡེ༌ཤུ༌ དང༌ ཕྲུ༌གུ༌ ཆུ༌ངུན༌གུན༌།

19:13-15

13 ཏེ༌ནེ༌ ཕ༌མ༌གུན༌ནི༌ ཕྲུ༌གུ༌ ཆུ༌ངུན༌གུན༌ གཙོ༌བོ༌ ཡེ༌ཤུའི༌ ཆག༌ བོར༌ར༌ ཛད༌ཏེ༌ མོས༌ལམ༌ ཞུ༌ཅེས༌ལ༌ ཁོང༌ ཡོད༌ས༌ ཁྱོངས༌། ཨིན༌ནའང༌ ཁོང༌ངི༌ ལོབ༌ཕྲུགས༌གུན༌ནི༌ ཕ༌མ༌གུན༌ལ༌ ཡེ༌ཤུའ༌ འོབ༌གྱལ༌ སྟན༌ པ༌སང༌ ཁའ༌སྐྱེས༌།

14 ཡེ༌ཤུའི༌ མོལས༌, “ཕྲུ༌གུ༌ ཆུ༌ངུན༌གུན༌ སྒག༌ མ༌སྒག༌ག༌ ང༌ ཡོད༌ས༌ ཡོང༌ཅུག༌ འི༌ཙོགས༌གུན༌ནི༌ ཕིའ༌ ནམ༌ཁའེ༌ གྱལ༌སྲིད༌པོ༌ ཨིན༌།” 15 ཁོང༌གུན༌ནི༌ཀ༌ ཆག༌ བོར༌ར༌ ཛད༌ཏེ༌ ཅིན༌ལབས༌ སལ༌ལ༌ ཛདས༌, ཏེ༌ནེ༌ ཡེ༌ཤུ༌ ཏེ༌ཀ༌ནེ༌ སྐྱོདས༌།

ཞུ༌ནུ༌ ཆུག༌པོ༌ཞིག༌།

19:16-30

16 མི༌ཞིག༌ གཙོ༌བོ༌ ཡེ༌ཤུ༌ ཡོད༌ས༌ ཡོངས༌ཏེ༌ ཟེརས༌, “ལོབ༌བོན༌ལེ༌, ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ ཕིའ༌ ངའེ༌ ཟང༌པོ༌ ལས༌ ཅི༌ ཅོ༌གོས༌?”

17 ཁོང༌ངི༌ ཁོའ༌ མོལས༌, “ཟང༌པོ༌ ཅི༌ ཨིན༌ ཟེར༌ཏེ༌ ངའ༌ ཅིའ༌ ཏྲིའད༌། དཀོན༌མཆོག༌ ཅིག༌པོ༌ མ༌སྟོག༌ སུའང༌ ཟང༌པོ༌ མན༌། ཀལ༌ཏེས༌ ཁྱོ༌རང༌ང༌ ཐའ༌མེད༌པའེ༌ མི༌ཚེ༌ གོས༌ཨིན༌ ཡོད༌ན༌, ཏེ༌ནེ༌ དཀོན༌མཆོག༌གི༌ བཀའ༌རྒྱ༌གུན༌ སྲུང༌།”

18 ཁོའེ༌ ཡེ༌ཤུའ༌ ཏྲིས༌, “ཀ༌གུན༌?”

ཡེ༌ཤུའི༌ ལན༌སལས༌, “ ‘མི༌ མ༌སད༌, རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ མ༌ཅོ༌, རྐུ༌མ༌རྐུ༌, སྤང༌པོ༌ ཟུན༌བ༌ མ༌ཏང༌, 19 རང༌ངི༌ ཨ༌བ༌ དང༌ ཨ༌མའ༌ རྩི༌ཝ༌ ཅོས༌,’✡ ཡང༌ ‘རང༌ང༌ ཅམས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པ༌ ཅམས༌པ༌ ཅོས༌།’✡”

20 ཞོན༌ནུའི༌ ཡེ༌ཤུའ༌ ཟེརས༌, “ཏེ༌ ཚང༌མ༌ ངའེ༌ ཅོའད༌ལེ༌, ཏེ༌ཀ༌ ཐེ༌བ༌ ངའེ༌ ཅི༌ ཅོ༌གོས༌?”

21 ཡེ༌ཤུའི༌ མོལས༌, “ཀལ༌ཏེས༌ ཁྱོ༌རང༌ ཕུན༌སུམ༌ཚོགས༌པ༌ཞིག༌ གྱུར༌ཉིན༌ ཡོད༌ན༌, སོང༌ ཡང༌ ཁྱོ༌རང༌ངི༌ གྱུ༌ནོར༌གུན༌ ཙོངས༌ཏེ༌ པེ༌ནེ༌བོ༌ ཉལ༌བ༌ཅན༌གུན༌ལ༌ ཏོང༌, ནམ༌ཁའེ༌ ནང༌ང༌ ཁྱོ༌རང༌ང༌ བང༌ཛོད༌ ཐོབ༌ཨིན༌། ཏེ༌ནེ༌ ཡོངས༌ཏེ༌ ངའེ༌ གྱབ༌ནེ༌ བྲོངས༌།”

22 ཏེ༌བོ༌ ཚོར༌ར༌ཅིག༌, ཁོའ༌ ཚེར༌ཁའ༌ ཡོངས༌ཏེ༌ སོང༌ ཅིའ༌ཟེར༌ན༌ ཁོ༌ མ༌ཆུག༌པོ༌ ཡོད༌པིན༌།

23 ཏེ༌ནེ༌ ཡེ༌ཤུའི༌ ལོབ༌ཕྲུགས༌གུན༌ལ༌ མོལས༌, “ངའེ༌ དེན༌བ༌ ཟེར༌རད༌, མི༌ ཆུག༌པོ༌ ནམ༌ཁའེ༌ གྱལ༌སྲིད༌དི༌ ནང༌ང༌ ལེབ༌ཅེས༌ མ༌ ཀགས༌པོ༌ ཨིན༌ནོག༌། 24 ཡང༌སྐྱར༌ ངའེ༌ ཁྱོ༌ཞའ༌ ཟེར༌རད༌ མི༌ ཆུག༌པོ༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ལེབ༌ཅེས༌སི༌ སང༌ ཁབ༌བི༌ མིག༌ནེ༌ རྔ༌བོང༌ བིང༌ཅེས༌པོ༌ ལ༌མོ༌ ཆེན༌།”

25 ཏེ༌བོ༌ ཚོར༌ར༌ཅིག༌ ལོབ༌ཕྲུགས༌གུན༌ མ༌ཧ༌ལས༌ཏེ༌ ཏྲིས༌, “ཏེ༌ནེ༌ སུའ༌ ཐར༌པ༌ ཐོབ༌ཨིན༌?”

26 ཡེ༌ཤུའི༌ ཁོང༌གུན༌ལ༌ ཟིགས༌ཏེ༌ མོལས༌, “འི༌བོ༌ མིའ༌ ཅོ༌ མ༌ནེ༌ མི༌ཉན༌, ཨིན༌ནའང༌ དཀོན༌མཆོག༌ག༌ ཅི༌ཚང༌མ༌ ཛད༌ ཉན༌ན༌ནོག༌།”

27 པི༌ཏྲར༌རི༌ ཡེ༌ཤུའ༌ ཟེརས༌, “ང༌ཞའེ༌ ཅི༌ཚང༌མ༌ ཕངས༌ཏེ༌, ཉེ༌རང༌ང༌ བྲངས༌པིན༌། ང༌ཞའ༌ སོལ༌རས༌ ཅི༌ ཐོབ༌ཨིན༌?”

28 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, དཀོན༌མཆོག༌གི༌ ཅི༌ཚང༌མ༌ ཡང༌སྐྱར༌ སོ༌མ༌ ཅོའ༌ ཛད༌ཅེས༌ ཡང༌ མི༌རིགས༌སི༌བུ༌ ཟིར༌རྗིད༌ཅན༌ནི༌ ཁྲིས༌སི༌ཀ༌ དུག༌ ཟ༌ནེ༌ ངའེ༌ སྟིང༌རང༌ནེ༌ བྲངས༌ཁན༌ ཁྱོ༌ཞ༌གུན༌ནའང༌ ཨིས༌ར༌ཨེལ༌ལི༌ སྡེ༌ རྕུག༌ཉིས༌སི༌ཀ༌ ཝང༌སྲུལ༌ཅེས༌ལ༌ ཁྲིས༌ རྕུག༌ཉིས༌སི༌ཀ༌ དུག༌ཨིན༌། 29 ངའེ༌ ཏོན༌ལ༌ ཁང༌པ༌ ཡ༌ ཨ༌ཅོ༌ནོ༌ ཡ༌ ཨ༌ཅེ༌ ནོ༌མོ༌ ཡ༌ ཨ༌བ༌ ཡ༌ ཨ༌མ༌ ཡ༌ ཕྲུ༌གུ༌ ཡ༌ ཞིང༌ ཕངས༌ཁན༌ ཚང༌མ༌ལ༌ ཏེ༌གུན༌ནི༌ གྱ༌ལྡབ༌ མ༌ཚད༌ ཐའ༌མེད༌པའེ༌ མི༌ཚེའང༌ ཐོབ༌ཨིན༌། 30 ཨིན༌ནའང༌ དག༌ས༌ གོའ༌ ཡོད༌ཁན༌ མང༌པོ༌ སྟིང༌ཇུག༌ག༌ ལུས༌ཨིན༌ ཡང༌ དག༌ས༌ སྟིང༌ཇུག༌གི༌ཀ༌ ཡོད༌ཁན༌ མང༌པོ༌ གོའ༌ ལེབ༌ཨིན༌།”

20

རྒུན༌ཚས༌སི༌ ལ༌པ༌གུན༌ནི༌ རུངས༌།

20:1-16

1 གཙོ༌བོ༌ ཡེ༌ཤུའི༌ མོལས༌, “ནམ༌ཁའེ༌ གྱལ༌སྲིད༌ ནི༌ རྒུན༌ཚས༌སི༌ དག༌པོ༌ ང༌མོ༌ནེ༌ རྒུན༌ཚས༌སི༌ ནང༌ང༌ ལས༌ ཅོ༌ཅེས༌ལ༌ ལ༌པ༌ ཙལ༌ལ༌ བིང༌ཁན༌ ཙོགས༌ ཨིན༌། 2 ལ༌པ༌གུན༌ལ༌ ཉི༌མ༌ཅིག༌གི༌ ལ༌ ཏང༌ཅེས༌ ཁའ༌ཆམས༌ཏེ༌ རྒུན༌ཚས༌སི༌ ནང༌ང༌ ལས༌ ཅོའ༌ ལམ༌ཅུགས༌།”

3 “ཧ༌ལམ༌ ཆུ༌ཚོད༌ རྒུ༌པ༌ཞིག༌གི༌ཀ༌ དག༌པོ༌ ཕི༌ལོག༌ག༌ བིང༌ཏེ༌ སོང༌, ཡང༌ ཁྲོམས༌སི༌ ནང༌ང༌ ལས༌ མ༌ཐོབ༌ཁན༌ནི༌ ཞན༌ ལ༌པ༌གུན༌ ཐོང༌ཏེ༌ 4 ཁོང༌གུན༌ལ༌ ཟེརས༌, ‘ཁྱོ༌ཞ༌གུན༌ནའང༌ ངའེ༌ རྒུན༌ཚས༌སི༌ ནང༌ང༌ ལས༌ ཅོའ༌ སོང༌, འོས༌པ༌ ཨིན༌ཁན༌ནི༌ ལ༌ཆ༌ ངའེ༌ ཏང༌ཨིན༌།’ 5 ཏེ༌ནེ༌ ཁོང༌གུན༌ ལས༌ ཅོའ༌ལ༌ སོང༌། ཆུ༌ཚོད༌ རྕུག༌ཉིས༌ དང༌ སུམ༌པའེ༌ཀ༌ དག༌པོ༌ ཡང༌སྐྱར༌ ཕི༌ལོག༌ག༌ སོང༌ཏེ༌, ཏེན༌ན༌ ཙོགས༌ ཅོས༌།”

6 “ཕི༌ཏོག༌ ཆུ༌ཚོད༌ ལྔ༌པའེ༌ཀ༌ དག༌པོ༌ ཡང༌སྐྱར༌ ཕི༌ལོག༌ག༌ བིང༌ཏེ༌ སོང༌, ཏེ༌རུ༌ ལས༌ མ༌ཐོབ༌ཁན༌ནི༌ ལ༌པ༌གུན༌ དུགས༌ཏེ༌ ཡོད༌ད༌ ཐོང༌ཏེ༌ ཁོང༌གུན༌ལ༌ ཏྲིས༌, ‘ཁྱོ༌ཞའ༌ ཉི༌མ༌ ཚེ༌རེ༌ ལས༌ མ༌ཅོའ༌ འི༌ཀ༌ དུགས༌ཏེ༌ ཅི༌ ཅོས༌ཏེ༌ ཨིན༌?’ ”

7 “ཁོང༌གུན༌ནི༌ ལན༌ཏངས༌, ‘ང༌ཞའ༌ ལས༌ ཅོའ༌ལ༌ སུའིང༌ མ༌ཁྱེརས༌།’ ”

“རྒུན༌ཚས༌སི༌ དག༌པོའེ༌ ཟེརས༌, ‘ཁྱོ༌ཞ༌གུན༌ནའང༌ སོང༌ཏེ༌ ངའེ༌ རྒུན༌ཚས༌སི༌ ནང༌ང༌ ལས༌ ཅོས༌།’ ”

8 “ཕི༌ཏོག༌ རྒུན༌ཚས༌སི༌ དག༌པོའེ༌ ཆག༌ཟོད༌ལ༌ ཟེརས༌, ‘ལ༌པ༌གུན༌ལ༌ བོད༌ཏེ༌ སྟིང༌ཇུག༌ག༌ ཁྱོང༌ཁན༌གུན༌ནེ༌ གོ༌ཟུགས༌ཏེ༌ གོ༌མ༌ ཁྱོང༌ཁན༌གུན༌ ཙུགས༌པ༌ ལ༌ཆ༌ ཏོང༌།’ 9 ཆུ༌ཚོད༌ ལྔ༌པའེ༌ཀ༌ ལས༌ ཅོའ༌ལ༌ ཁྱོང༌ཁན༌གུན༌ལ༌ ཉི༌མ༌ ཅིག༌གི༌ ལ༌ཆ༌ ཐོབ༌ པ༌སང༌ 10 གོ༌ཟུག༌གི༌ཀ༌ ལས༌ ཅོའ༌ ཁྱོང༌ཁན༌གུན༌ ལ༌ཆའ༌ ལེན༌ན༌ ལེབ༌བ༌ཅིག༌ ཞན༌གུན༌ནི༌ སང༌ མང༌ང༌ ཐོབ༌བ༌ནོག༌ སམ༌། ཨིན༌ནའང༌ ཁོང༌གུན༌ལའང༌ ཉི༌མ༌ ཅིག༌གི༌ ཉིན༌ལ༌ མ༌ནེ༌ མ༌ཐོབ༌། 11 ལ༌ཆའ༌ ཐོབ༌པ༌ཅིག༌ ཁོང༌གུན༌ནི༌ མ༌བེབས༌ ཅོས༌ཏེ༌ དག༌པོའ༌ ཟེརས༌, 12 ‘ཆུ༌ཚོད༌ ཅིག༌ མ༌ནེ༌ ལས༌ མ༌ཅོ༌ཁན༌གུན༌ལའང༌ ཉེ༌རང༌ངི༌ ང༌ཞའ༌, ཉི༌མའེ༌ ཚད༌དི༌ ནང༌ང༌ ནགས༌ ཐོང༌ཨིན༌ ཉི༌མ༌ ཚེ༌རེ༌ ལས༌ ཅོ༌ཁན༌གུན༌ ཙོགས༌ ལ༌ཆའ༌ ཏངས༌།’ ”

13 “ཨིན༌ནའང༌ དག༌པོའེ༌ ལན༌ཏངས༌ཏེ༌ ཁོང༌ ཅིག༌ག༌ ཟེརས༌, ‘ཛ༌འོ༌ལེ༌, ངའེ༌ ཁྱོ༌རང༌ ཉམ༌པོ༌ མི༌འོས༌པ༌ མ༌ཅོས༌པིན༌། ཁྱོ༌རང༌ངི༌ ཉིན༌ལ༌, ལས༌ ཅོ༌ཅེས༌སི༌ ཁ༌ཆད༌ མ༌ཅོས༌པིན༌ན༌? 14 རང༌ངི༌ པེ༌ནེ༌ ཁུར༌ཏེ༌ སོང༌། སྟིང༌ཇུག༌གི༌ ལས༌མི༌གུན༌ལའང༌ ཁྱོ༌རང༌ དྲན༌དྲ༌ ལ༌ཆ༌ ཏང༌ཅེས༌ ང༌རང༌ངི༌ དོད༌པ༌ ཨིན༌པིན༌། 15 ངའེ༌ ང༌རང༌ངི༌ པེ༌ནེའ༌ ཅི༌ ཅོ༌ནའང༌ ང༌རང༌ མི༌ཐད༌ད༌? ཡ༌ ངའེ༌ སྙིང༌ ཕེས༌ཏེ༌ ཏངས༌ པ༌སང༌ ཚིག༌ཅེས༌ ཡོང༌ང༌ རག༌ག༌?’ ”

16 “ཏེན༌ན༌བོའེ༌ཕིའ༌ དག༌ས༌ གོའ༌ ཡོད༌ཁན༌གུན༌ སྟིང༌ཇུག༌ག༌ ལུས༌ཨིན༌ ཡང༌ དག༌ས༌ སྟིང༌ཇུག༌གི༌ཀ༌ ཡོད༌ཁན༌གུན༌ གོའ༌ ལེབ༌ཨིན༌།”

ཡེ༌ཤུའི༌ ཁོང༌རང༌ ཀྲོང༌ཤེས༌སི༌ སྐོར༌ ཤད༌ད༌ ཛདས༌།

20:17-19

17 གཙོ༌བོ༌ ཡེ༌ཤུ༌ ཀེན༌ལ༌ ཡེ༌རུ༌ཤ༌ལེམ༌མ༌ སྐྱོད༌ཨིན༌ ཡོད༌ཏུས༌ ལོབ༌ཕྲུགས༌ རྕུག༌ཉིས༌པོ༌ སོ༌སོ༌ ཁྱེར༌ཏེ༌ མོལས༌, 18 “ཉོན༌ཤིག༌, ང༌དང༌གུན༌ ཀེན༌ལ༌ ཡེ༌རུ༌ཤ༌ལེམ༌མ༌ ཆ༌ཅེས༌ ཨིན༌ནོག༌, མི༌རིགས༌སི༌བུ༌ བླ༌མ༌ འུ༌སྐྱོང༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ ལག༌ག༌ སྟད༌ཨིན༌, ཡང༌ ཁོང༌གུན༌ནི༌ ཁོའ༌ ཤི༌ཅེས༌སི༌ ཆད༌པ༌ ཅད༌ཏེ༌ 19 ཡ༌ཧུ༌དཱ༌པ༌ མན༌ཁན༌གུན༌ནི༌ ལག༌ག༌ སྟད༌ཨིན༌། ཏེ༌ནེ༌ ཁོང༌གུན༌ནི༌ ཁོའ༌ ཁྲེལ༌བ༌ སྟན༌ཏེ༌, རྟལ༌ལྕག༌ གྱབས༌ཏེ༌ རྐྱང༌ཤིང༌ངི༌ཀ༌ རྐྱང༌ཏེ༌ སད༌ཨིན༌, ཡང༌ ཞག༌ སུམ༌པའེ༌ ཞག༌ག༌ སོན༌ཏེའ༌ ལངས༌ཤུག༌ག༌ ཛད༌ཨིན༌།”

ཞན༌མ༌གུན༌ལ༌ ཞབས༌ཏོག༌ ཞུ༌ཅེས༌།

20:20-28

20 ཏེ༌ནེ༌ ཟེ༌བེད༌དིའི༌ ན༌མ༌, ཡ༌ཀོབ༌ དང༌ ཡོ༌ཧཱ༌ནན༌ནི༌ ཨ༌མ༌, ཁོང༌གུན༌ ཉམ༌པོ༌ གཙོ༌བོ༌ ཡེ༌ཤུའི༌ སྐུ༌དུན༌ལ༌ ཡོངས༌ ཡང༌ པིག༌དོང༌ ཙུགས༌ཏེ༌ ཁོའེ༌ཀ༌ ཀའ༌ཀྲིན༌ ཛད༌ཅེས༌ལ༌ ཟེརས༌།

21 ཡེ༌ཤུའི༌ ཁོའ༌ མོལས༌, “ཉེ༌རང༌ང༌ ཅི༌ གོས༌སད༌?”

ཁོའེ༌ ཟེརས༌, “ཉེ༌རང༌ངི༌ གྱལ༌སྲིད༌དི༌ ནང༌ང༌ ངའེ༌ བུ༌ཚ༌ ཉིས༌ཀོ༌ ཉེ༌རང༌ངི༌ ཆག༌ ཡས༌པ༌ དང༌ ཡོ༌མའེ༌ རྩི༌ཝ༌ཅན༌ ཀོ༌སའེ༌ཀ༌ དུག༌ ཅུག༌ག༌ ཛད༌ལེ༌།”

22 ཡེ༌ཤུའི༌ ཁོང༌གུན༌ལ༌ ལན༌སལས༌, “ཁྱོ༌ཞའེ༌ ཞུ༌ཝ༌ ཕུལ༌ཁན༌བོ༌ ཁྱོ༌ཞའ༌ ཧ༌མ༌གོའ༌ ཨིན༌ནོག༌, ང༌ ཐུང༌ཅེས༌ཅན༌ནི༌ རྡུག༌ངལ༌ལི༌ ཀོ༌རེ༌བོ༌ ཁྱོ༌ཞའེ༌ ཐུང༌ཉན༌ཅེས༌ རག༌ག༌?”

ཁོང༌གུན༌ནི༌ ཟེརས༌, “ཉན༌ཅེས༌རག༌ལེ༌།”

23 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞ༌གུན༌ནི༌ ཏན༌ཏན༌ལ༌ ངའེ༌ རྡུག༌ངལ༌ལི༌ ཀོ༌རེ༌ ནང༌ནེ༌ ཐུང༌ཨིན༌, ཨིན༌ནའང༌ ངའེ༌ ཡས༌པ༌ དང༌ ཡོ༌མའེ༌ཀ༌ དུག༌ཅུག༌ཅེས༌སི༌ ཝང༌ཆ༌ ངའ༌ མེད༌། ངའེ༌ ཡབ༌བི༌ ཏེ༌ ནས༌ས༌གུན༌ ཁོང༌ངི༌ ལྡམ༌མ༌ ཛད༌ཁན༌གུན༌ནི༌ ཕིའ༌ གྲལ༌གྲིག༌ ཛད༌ཏེ༌ ཨིན༌།”

24 ཏེ༌བོ༌ ཚོར༌ར༌ཅིག༌, ཞན༌ ལོབ༌ཕྲུགས༌ རྕུ༌བོའ༌ ཁོང༌ ཉིས༌ཀོའེ༌ཀ༌ སྲོ༌ ཡོངས༌། 25 ཡེ༌ཤུའི༌ ཁོང༌ ཚང༌མའ༌ བོད༌ད༌ ཛད༌ཏེ༌ མོལས༌, “ཁྱོ༌ཞའ༌ གྱུས༌མེད༌ད༌? ཡ༌ཧུ༌དཱ༌པ༌ མན༌ཁན༌ ཝང༌སྲུལ༌པ༌གུན༌ནི༌ ཁོ༌རང༌ངི༌ ཡུལ༌མི༌གུན༌ནི༌ཀ༌ སྙིང༌རྗེ༌ མེད༌པ༌ ཝང༌སྲུལ༌ལ༌ནོག༌, ཡང༌ ཁོང༌གུན༌ནི༌ ལོན༌པོ༌གུན༌ནིའང༌ མི༌གུན༌ལ༌ སྲན༌ཏྲེ༌ ནགས༌ སྟན༌ཨིན༌ ཝང༌སྲུལ༌ལ༌ནོག༌། 26 ཁྱོ༌ཞའེ༌ ནང༌ང༌ ཏེ༌ཙོགས༌ ཡོང༌ མ༌གོས༌། ཁྱོ༌ཞའེ༌ ཕྲོ༌ནེ༌ ཀྲག༌པོ༌ གྱུར༌ཉིན༌ ཡོད༌ཁན༌བོ༌ ཞན༌མ༌གུན༌ནི༌ ཡོག༌པོ༌ གྱུར༌གོས༌, 27 ཡང༌ ཁྱོ༌ཞའེ༌ ཕྲོ༌ནེ༌ གོའ༌ ལེབ༌ཉིན༌ ཡོད༌ཁན༌བོ༌ ཞན༌གུན༌ནི༌ ཚེ༌ཡོག༌ གྱུར༌གོས༌། 28 ཀ༌ཟུག༌ མི༌རིགས༌སི༌བུ༌ ཞབས༌ཏོག༌ ཞུ༌ཅུག༌ཅེས༌ལ༌ མན༌པ༌ ཞབས༌ཏོག༌ ཞུའ༌ལ༌ ཡོངས༌པིན༌, ཡང༌ མི༌ མང༌པོའེ༌ སྲོག༌རིན༌ ཤལ༌ཅེས༌ལ༌ ཁོང༌རང༌ངི༌ སྲོག༌ ཏང༌ཨིན༌།”

ཡེ༌ཤུའི༌ ཞ༌ར༌ ཉིས༌ལ༌ ཐོང༌ ཅུག༌ག༌ ཛདས༌།

20:29-34

29 ཡེ༌རི༌ཀོ༌ གྲོང༌ཁྱེར༌ནེ༌ གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ བིང༌ཏེ༌ སྐྱོད༌ ཟ༌ནེ༌, མི༌ཚོགས༌ ཆེན༌མོ༌ཞིག༌ ཁོང༌ངི༌ སྟིང༌རང༌ནེ༌ ཡོངས༌། 30 ལམ༌མི༌ ཐའ༌མའེ༌ཀ༌ ཡོད༌ཁན༌ནི༌ ཞ༌ར༌ ཉིས༌སི༌ ཡེ༌ཤུ༌ ཏེ༌ཀ༌ནེ༌ སྐྱོད༌དུག༌ ཟེར༌ཏེ༌ ཚོར༌ར༌ཅིག༌ ཀུ༌ཅོ༌ ཏང༌ཨིན༌ ཟེརས༌, “གཙོ༌བོ༌, གྱལ༌པོ༌ དཱ༌བིད༌དི༌ པུར༌གྱུད༌, ང༌ཞའེ༌ཀ༌ སྙིང༌རྗེ༌ ཛད༌།”

31 མི༌ཚོགས༌སི༌ ཞ༌ར༌ ཉིས༌ཀོའ༌ ཁའ༌སྐྱེས༌ཏེ༌ ཅུབ༌ཅོད༌ ཟེརས༌།

ཨིན༌ནའང༌ ཁོང༌གུན༌ནི༌ མང༌ང༌ ཀུ༌ཅོ༌ ཏངས༌ཏེ༌ ཟེརས༌, “གྱལ༌པོ༌ དཱ༌བིད༌དི༌ པུར༌གྱུད༌, ང༌ཞའེ༌ཀ༌ སྙིང༌རྗེ༌ ཛད༌དའང༌།”

32 ཡེ༌ཤུ༌ སྲུང༌ང༌ ཛདས༌ ཡང༌ ཁོང༌གུན༌ལ༌ བོད༌ཏེ༌ ཏྲིའ༌ ཛདས༌, “ངའེ༌ ཁྱོ༌ཞའེ༌ ཕིའ༌ ཅི༌ ཅོ༌?”

33 ཁོང༌གུན༌ནི༌ ཟེརས༌, “གཙོ༌བོ༌ལེ༌, ང༌ཞའ༌ ཐོང༌ཅེས༌སི༌ ཁྱུད༌པོ༌ སལ༌ལའང༌།” 34 ཡེ༌ཤུའ༌ ཁོང༌ངི༌ཀ༌ སྙིང༌རྗེ༌ སྐྱེས༌ཏེ༌ ཁོང༌གུན༌ནི༌ མིག༌གི༌ཀ༌ ཆག༌ རྩེའ༌ ཛདས༌, ཏེན༌ན༌མལ༌ལ༌ ཁོང༌གུན༌ལ༌ ཐོང༌ཐུབ༌ ཡང༌ ཁོང༌གུན༌ ཡེ༌ཤུའ༌ བྲངས༌ཏེ༌ སོང༌།

21

ཡེ༌ཤུའ༌ གྱལ༌པོའེ༌ ཚུལ༌ལ༌ གའ༌སུས༌ ཞུས༌།

21:1-11

1 ཡེ༌རུ༌ཤ༌ལེམ༌མི༌ གྱལ༌སའེ༌ ཉེ༌མོའ༌ ཨོ༌ལིཝ༌ཝི༌ རི༌ཀ༌ * ཡོད༌ཁན༌ བེད༌ཕ༌གེའེ༌ གྲོང༌སེབ༌བ༌ ལེབ༌ཀྱིས༌ ཡོད༌ད༌ཅིག༌, གཙོ༌བོ༌ ཡེ༌ཤུའི༌ ལོབ༌ཕྲུགས༌ ཉིས༌ སྔུན༌ལ༌ ལམ༌ཅུག༌ག༌ ཛད༌ཏེ༌ 2 མོལས༌, “འ༌ གྲོང༌སེབ༌བི༌ ནང༌ང༌ སོང༌, ཏེ༌རུ༌ ལེབ༌བ༌ཅིག༌ བུང༌བུ༌ཞིག༌ ཁོ༌རང༌ངི༌ བུང༌སར༌ ཉམ༌པོ༌ ཏགས༌ཏེ༌ ཐོང༌ཅེན༌། ཏེ༌གུན༌ ཀྲོལ༌ཏེ༌ ང༌ ཡོད༌ས༌ ཁྱོང༌། 3 ཀལ༌ཏེས༌ སུ༌ཞིག༌གི༌ ཅི༌ ཅོའད༌ ཟེར༌ཏེ༌ ཏྲི༌ན༌, ‘གཙོ༌བོའ༌ སྒོས༌དོམ༌ དུག༌’ ཟེར༌། ཏེན༌ན༌མལ༌ལ༌ ཁོའེ༌ ཁྱོ༌ཞའ༌ ཏེ༌གུན༌ ཁྱེར༌ ཅུག༌ག༌ནོག༌།”

4 ལུང༌སྟོན༌པ༌ གྱུད༌ཏེ༌ དཀོན༌མཆོག༌གི༌ མོལ༌ཁན༌བོ༌ དྲན༌དྲ༌ གྲུབ༌ཅེས༌སི༌ ཕིའ༌, ཏེ༌བོ༌ ཇུངས༌ཏེ༌ ཨིན༌ནོག༌,

5 “ཡེ༌རུ༌ཤ༌ལེམ༌པ༌གུན༌ལ༌† ཟེར༌,

‘ལྟོས༌སའང༌, ཁྱོ༌ཞའེ༌ གྱལ༌པོ༌ ཁྱོ༌ཞའ༌ ཡོད༌ས༌ ཡོང༌དུག༌,

ཁོང༌ ནི༌ ཉམ༌ཤུང༌, བུང༌སར༌རི༌ཀ༌ ཞོན༌ཏེ༌ ཡོང༌དུག༌།’✡”

6 ལོབ༌ཕྲུགས༌གུན༌ སོང༌ཏེ༌ ཡེ༌ཤུའི༌ བཀའ༌ སལ༌ཁན༌ ནང༌ཞིན༌ ཅོས༌། 7 ཏེ༌ནེ༌ ཁོང༌གུན༌ནི༌ བུང༌བུ༌ དང༌ བུང༌སར༌བོ༌ ཁྱོངས༌ཏེ༌ ཁོང༌རང༌གུན༌ནི༌ ཀོས༌ ཏེ༌གུན༌ནི༌ཀ༌ སྡདས༌ ཡང༌ ཡེ༌ཤུ༌ བུང༌སར༌རི༌ཀ༌ ཞོན༌ན༌ ཛདས༌།

8 མི༌ཚོགས༌སི༌ ནང༌ནེ༌ མང༌ཆེའ༌བོའེ༌ རང༌རང༌ངི༌ ཀོས༌ ཡེ༌ཤུ༌ སྐྱོད༌སའེ༌ ལམ༌མི༌ཀ༌ ཏིངས༌ ཡང༌ ཞན༌གུན༌ནི༌ ལྕང༌མའེ༌ ཡལ༌ག༌ ཅད༌ཏེ༌ ཏིངས༌། 9 ཡེ༌ཤུའི༌ དུན༌ནེ༌ གྲུལ༌ཁན༌ ཡང༌ གྱབ༌ནེ༌ ཡོང༌ཁན༌ནི༌ མི༌ཚོགས༌སི༌ ཀུ༌ཅོ༌ ཏང༌ཨིན༌ ཟེརས༌,

“གྱལ༌པོ༌ དཱ༌བིད༌དི༌ པུར༌གྱུད༌དི༌ ཕིའ༌ དཀོན༌མཆོག༌ག༌ སྟོད༌པ༌ ཕུལ༌,

གཙོ༌བོ༌ དཀོན༌མཆོག༌གི༌ ཝང༌ཆའེ༌ ནང༌ང༌ སྐྱོད༌ཁན༌བོ༌ ཅིན༌ལབས༌ཅན༌།

ནམ༌ཁའ༌ ཞུགས༌ཁན༌ནི༌ དཀོན༌མཆོག༌ག༌ སྟོད༌པ༌ ཕུལ༌།”

10 ཡེ༌རུ༌ཤ༌ལེམ༌མི༌ ནང༌ཀུག༌ག༌ ལེབ༌བ༌ཅིག༌, གྱལ༌ས༌ གང༌པོའེ༌ ནང༌ང༌ ཧི༌ལིངས༌ ཤོར༌ ཡང༌ མི༌གུན༌ནི༌ ཅིག༌ དང༌ ཅིག༌ག༌ ཏྲིས༌, “འི༌ མི༌བོ༌ སུ༌ ཨིན༌ནོག༌།”

11 ཡེ༌ཤུ༌ ཉམ༌པོ༌ ཡོད༌ཁན༌ནི༌ མི༌ཚོགས༌སི༌ ལན༌ཏངས༌, “ཁོང༌ ནི༌ ལུང༌སྟོན༌པ༌ ཡེ༌ཤུ༌ གཱ༌ལིལ༌ལིའི༌ ཡུལ༌ཇོངས༌ ན༌ཙ༌རེད༌ནེ༌ ཨིན༌ནོག༌།”

ཚོང༌པ༌གུན༌ ཆོད༌ཁང༌ངི༌ ནང༌ནེ༌ ཕིང༌ང༌ ཛདས༌།

21:12-17

12 གཙོ༌བོ༌ ཡེ༌ཤུ༌, ཆོད༌ཁང༌ང༌ སྐྱོད༌ཏེ༌ སྲོག༌ཆོད༌ལ༌ ཕུལ༌ཅེས༌སི༌ སེམས༌ཅན༌ ཙོང༌ཁན༌ དང༌ ཉོ༌ཁན༌ གུན༌ ཕིང༌ང༌ ཛདས༌། པེ༌ནེ༌ ཞེབ༌ཁན༌ནི༌ ཅོག༌ཙེ༌གུན༌ དང༌ ཕུར༌གོན༌ ཙོང༌ཁན༌ནི༌ ཕོས༌སྟག༌གུན༌ ལོག༌ག༌ ཛདས༌། 13 ཡེ༌ཤུའི༌ ཁོང༌གུན༌ལ༌ མོལས༌, “ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌, ‘ངའེ༌ ཁང༌པའ༌ མོས༌ལམ༌ ཞུས༌སའེ༌ ཁང༌པ༌ ཟེར༌ཨིན༌,’✡ ཨིན༌ནའང༌ ‘ཁྱོ༌ཞ༌གུན༌ནི༌ ཏེ༌བོ༌ ཅག༌པ༌གུན༌ནི༌ བའོ༌ ཅོས༌ཏེ༌ དུག༌།’✡”

14 ཆོད༌ཁང༌ངི༌ ནང༌ང༌ ཡེ༌ཤུ༌ ཡོད༌ས༌ ཞ༌ར༌ དང༌ ཞ༌འོ༌ གུན༌ ཡོངས༌པ༌ ཁོང༌ངི༌ ཁོང༌གུན༌ ཕན༌ཅུག༌ག༌ ཛདས༌། 15 ཨིན༌ནའང༌ བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ ཡེ༌ཤུའི༌ ཧ༌ལས༌སི༌ ཛད༌པ༌ ཛད༌ཁན༌ ཡང༌ ཕྲུ༌གུ༌གུན༌ནི༌ ཆོད༌ཁང༌ངི༌ ནང༌ང༌, “གྱལ༌པོ༌ དཱ༌བིད༌དི༌ པུར༌གྱུད༌དི༌ ཕིའ༌ དཀོན༌མཆོག༌ག༌ སྟོད༌པ༌ ཕུལ༌” ཟེར༌ཨིན༌ ཀུ༌ཅོ༌ ཏང༌ང༌ ཐོང༌པ༌, ཁོང༌གུན༌ལ༌ མ༌སྲན༌ཏྲེ༌ སྲོ༌ ཡོངས༌།

16 ཁོང༌གུན༌ནི༌ ཡེ༌ཤུའ༌ ཏྲིས༌, “ཁྱོ༌རང༌ང༌ ཚོར༌ར༌, འི༌ ཕྲུ༌གུ༌གུན༌ནི༌ ཅི༌ ཟེར༌ར༌རག༌?”

ཡེ༌ཤུའི༌ ལན༌སལས༌, “ཚོར༌། ཏམ༌པའེ༌ སུང༌རབས༌སི༌ ནང༌ང༌ ‘དཀོན༌མཆོག༌གི༌ ཁོང༌རང༌ང༌ སྟོད༌པ༌ ཏང༌ཅེས༌ལ༌ འོམ༌ཐུང༌ དང༌ ཞན༌ ཕྲུ༌གུ༌གུན༌ གྲལ༌གྲིག༌ ཛདས༌’ བྲིའ༌ ཛད༌ཁན༌བོ༌ ཁྱོ༌ཞའེ༌ མ༌སིལ༌པིན༌ན༌?” 17 ཏེ༌ སྟིང༌ནེ༌ ཡེ༌ཤུ༌ བེད༌ཐཱ༌ནི༌ གྲོང༌སེབ༌བ༌ སྐྱོདས༌ ཡང༌ ཚན༌ལ༌ ཏེ༌རུ༌ ཞུགས༌།

ཕིག༌ ཁ༌ཟས༌སི༌ ལྕང༌མ༌ སྐམས༌།

21:18-22

18 ང༌ཏོག༌ང༌མོ༌ནེ༌ གྱལ༌ས༌ ལོགས༌ཏེ༌ སྐྱོད༌ཨིན༌ ཡོད༌ ཟ༌ནེ༌ ལམ༌མ༌ ཡེ༌ཤུ༌ སྟོགས༌ས༌ ཛདས༌། 19 ལམ༌མི༌ ཐའ༌མ༌ ཁོང༌ངི༌ ཕིག༌ ཁ༌ཟས༌སི༌ ལྕང༌མ༌ཞིག༌ ཟིགས༌, ཁོང༌ ཏེ༌ ལྕང༌མ༌ ཡོད༌ས༌ སྐྱོདས༌ ཨིན༌ནའང༌ ཏེ༌ཀ༌ ལོ༌མ༌ མ༌ནེ༌ ཁ༌ཟས༌ མེད༌ཁན༌བོ༌ ཟིགས༌པ༌ ཁོང༌ངི༌ ལྕང༌མའ༌ མོལས༌, “ཁྱོ༌རང༌ང༌ ཡང༌སྐྱར༌ ཁ༌ཟས༌ མ༌ནེ༌ མི༌ཆགས༌།” ཏེན༌ན༌མལ༌ལ༌ ལྕང༌མ༌བོ༌ སྐམས༌།

20 ཕིག༌གི༌ ཁ༌ཟས༌སི༌ ལྕང༌མ༌ སྐམས༌ས༌ལ༌ ཐོང༌ཏེ༌ ལོབ༌ཕྲུགས༌གུན༌ ཧ༌ལས༌ ཡང༌ ཡེ༌ཤུའ༌ ཏྲིས༌, “འི༌ཟམ༌ གྱོགས༌པ༌ ཕིག༌གི༌ ལྕང༌མ༌བོ༌ ཀ༌ཟུག༌གི༌ སྐམས༌ཏེ༌ ཨིན༌ནོག༌?”

21 ཡེ༌ཤུའི༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, ཀལ༌ཏེས༌ ཐེ༌ཚོམས༌ མེད༌པ༌ དཀོན༌མཆོག༌ག༌ ཏད༌པ༌ ཅོ༌ན༌, ཁྱོ༌ཞའེ༌, ངའེ༌ ཕིག༌གི༌ ལྕང༌མའ༌ ཅོ༌ཁན༌བོ༌ མ༌ཚད༌ འི༌ རི༌བོའང༌, ‘སོང༌, ཁྱོ༌རང༌ གྱ༌ཚོའེ༌ ནང༌ང༌ ཕོང༌’ ཟེར༌ན༌ ཏེ༌བོ༌ ཅོའ༌ ཛད༌ཨིན༌། 22 ཀལ༌ཏེས༌ ཏད༌པ༌ ཅོས༌ཏེ༌ ཁྱོ༌ཞའེ༌ མོས༌ལམ༌མི༌ ནང༌ང༌ ཅི༌ཞིག༌ ཞུ༌ནའང༌ ཁྱོ༌ཞ༌གུན༌ལ༌ ཐོབ༌ཨིན༌།”

ཡེ༌ཤུའ༌ ཝང༌ཆའེ༌ སྐོར༌ལ༌ ཏྲི༌ཝ༌ ཏྲིས༌།

21:23-27

23 གཙོ༌བོ༌ ཡེ༌ཤུ༌ ཆོད༌ཁང༌ངི༌ ནང༌ང༌ སྐྱོདས༌ ཡང༌ ལབ༌ཞ༌ སལ༌ཨིན༌ ཡོད༌ཏུས༌ བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ ཡོངས༌ཏེ༌ ཏྲིས༌, “ཀ༌ ཝང༌ཆ༌ ཉམ༌པོ༌ ཁྱོ༌རང༌ངི༌ འི༌གུན༌ ཅོའད༌ ཡང༌ ཁྱོ༌རང༌ང༌ འི༌ ཝང༌ཆ༌ སུའི༌ ཏངས༌?”

24 ཡེ༌ཤུའི༌ ཁོང༌གུན༌ལ༌ མོལས༌, “ངེའང༌ ཁྱོ༌ཞ༌གུན༌ལ༌ ཏྲི༌ཝ༌ཞིག༌ ཏྲི༌ཨིན༌, ཀལ༌ཏེས༌ ཁྱོ༌ཞའེ༌ ལན༌ཏང༌ན༌, ཏེ༌ནེ༌ ངེའང༌ ཀ༌ ཝང༌ཆ༌ གྱུད༌ཏེ༌ འི༌གུན༌ ཅོའད༌ ཁྱོ༌ཞའ༌ ཤད༌ཨིན༌།” 25 “ཡོ༌ཧཱ༌ནན༌ལ༌ ཁྲུས༌སལ༌ཅེས༌སི༌ ཝང༌ཆ༌ དཀོན༌མཆོག༌གི༌ ཆོགས༌ནེ༌ ཐོབ༌ཏེ༌ ཨིན༌ནོག༌ག༌ ཡ༌ མི༌ ཆོགས༌ནེ༌?”

ཁོང༌གུན༌ནི༌ ཁོ༌རང༌གུན༌ནི༌ ཕྲོའ༌ སྤེ༌ར༌ ཏངས༌ཏེ༌ ཟེརས༌, “ཀལ༌ཏེས༌ ‘དཀོན༌མཆོག༌གི༌ ཆོགས༌ནེ༌ ཨིན༌ནོག༌’ ཟེར༌ན༌ ཁོའེ༌ ང༌དང༌ང༌, ‘ཁྱོ༌ཞའེ༌ ཁོའེ༌ཀ༌ ཨིད༌ཤེས༌ ཅིའ༌ མ༌ཅོས༌པིན༌’ ཟེར༌ཨིན༌། 26 ཨིན༌ནའང༌ ཀལ༌ཏེས༌ ‘མིའི༌ ཆོགས༌ནེ༌ ཨིན༌ནོག༌’ ཟེར༌ན༌, མི༌ཚོགས༌ལ༌ སྲོ༌ ཡོང༌ཨིན༌, ཅིའ༌ཟེར༌ན༌ ཁོང༌གུན༌ནི༌ ཡོ༌ཧཱ༌ནན༌ལ༌ ལུང༌སྟོན༌པ༌ རྩིའད༌པིན༌།” 27 ཏེ༌བོའེ༌ཕིའ༌ ཁོང༌གུན༌ནི༌ ཡེ༌ཤུའ༌ ལན༌ཏངས༌, “ང༌ཞའ༌ གྱུས༌མེད༌།”

ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ངེའང༌ མི༌ཤད༌, སུའི༌ ཝང༌ཆའེ༌ ནང༌ང༌ ངའེ༌ འི༌གུན༌ ཅོའད༌།”

བུ༌ཚ༌ ཉིས༌སི༌ སྐོར༌ལ༌ རུངས༌།

21:28-32

28 གཙོ༌བོ༌ ཡེ༌ཤུའི༌ མོལས༌, “ཁྱོ༌ཞའེ༌ ཅི༌ སམ༌མ༌རག༌? མི༌ཞིག༌ག༌ བུ༌ཚ༌ ཉིས༌ ཡོད༌པིན༌། ཁོ༌ བུ༌ཚ༌ ཆེན༌མོ༌ ཡོད༌ས༌ སོང༌ཏེ༌ ཟེརས༌, ‘བུ༌ཚ༌, ཁྱོ༌རང༌ དི༌རིང༌ རྒུན༌ཚས༌སི༌ ནང༌ང༌ ལས༌ ཅོའ༌ལ༌ སོང༌།’ 29 ཁོའེ༌ ཟེརས༌, ‘ང༌ ཆ༌མེད༌’ ཨིན༌ནའང༌ སྟིང༌ནེ༌ སེམ༌བ༌ གྱུར༌ཏེ༌ ལས༌ ཅོའ༌ སོང༌། 30 ཏེ༌ནེ༌ ཨ༌བ༌ བུ༌ཚ༌ ཆུ༌ངུན༌ ཡོད༌ས༌ སོང༌ཏེ༌ ཏེན༌ན༌ ཙོགས༌ ཟེརས༌པ༌ ཁོའེ༌, ‘འོ༌ ཨ༌བ༌ལེ༌ ང༌ ཆེན༌’ ཟེརས༌ ཨིན༌ནའང༌ མ༌སོང༌།”

31 “ཁོང༌ ཉིས༌ཀོའེ༌ ནང༌ནེ༌ ཨ༌བའེ༌ ཁའ༌ སུའི༌ ཉནས༌?”

ཁོང༌གུན༌ནི༌ ཟེརས༌, “བུ༌ཚ༌ ཆེན༌མོའེ༌།”

ཡེ༌ཤུའི༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, ཁྲལ༌ནེན༌ཁན༌གུན༌ དང༌ ཟུགས༌ཙོང༌མ༌གུན༌ ཁྱོ༌ཞའེ༌ སང༌ སྔུན༌ལ༌ ནམ༌ཁའེ༌ གྱལ༌སྲིད༌དི༌ ནང༌ང༌ ལེབ༌ཨིན༌ ཨིན༌ནོག༌། 32 ཀྲང༌པོ༌ མི༌ཚེ༌ ཕུད༌ཅེས༌སི༌ ལམ༌སྟན༌ན༌ལ༌ ཡོ༌ཧཱ༌ནན༌ ཁྱོ༌ཞའ༌ ཡོད༌ས༌ ཡོངས༌ཏེའང༌, ཁྱོ༌ཞ༌གུན༌ནི༌ ཏད༌པ༌ མ༌ཅོས༌, ཨིན༌ནའང༌ ཁྲལ༌ནེན༌ཁན༌གུན༌ དང༌ ཟུགས༌ཙོང༌མ༌གུན༌ནི༌ ཏད༌པ༌ ཅོས༌། ཁྱོ༌ཞའེ༌ ཏེ༌གུན༌ ཐོང༌ཏེའང༌ ཁོའེ༌ ལོན༌བོའེ༌ ནང༌ང༌ ཏད༌པ༌ ཅོས༌ཏེ༌ གྱོད༌པ༌ མ༌ཅོས༌།”

རྒུན༌ཚས༌ ཤས༌ལ༌ ཏང༌ཁན༌ནི༌ རུངས༌།

21:33-46

33 གཙོ༌བོ༌ ཡེ༌ཤུའི༌ མོལས༌, “ཡང༌ རུངས༌ཤིག༌ ཉོན༌, ཞིང༌ངི༌ དག༌པོའེ༌ ཁོ༌རང༌ངི༌ ཞིང༌ང༌ རྒུན༌ ལྕང༌མ༌ ཙུགས༌ཏེ༌ གྱང༌སྐོར༌ ཏངས༌། རྒུན༌ ཙིར༌སའེ༌ ནས༌ས༌ བྲུས༌, ཡང༌ རྒུན༌ཚས༌ལ༌ ལྟ༌ཅེས༌སི༌ ཕིའ༌ པི༌འུ༌ རྩིགས༌། ཏེ༌ནེ༌ རྒུན༌ཚས༌པོ༌ ཞན༌ ཞིང༌བད༌པ༌གུན༌ལ༌ ཤས༌ལ༌ ཏང༌ཏེ༌ ཁོ༌རང༌ ཞན༌ཡུལ༌ཞིག༌ག༌ དུག༌ག༌ སོང༌། 34 སྟོན༌ཐོག༌གི༌ ཏུས༌པོ༌ ཉེ༌མོའ༌ ལེབ༌བ༌ཅིག༌, དག༌པོའེ༌ ཤིང༌ཏོག༌གི༌ སྐལ༌ལ༌ ལེན༌ན༌ལ༌ ཁོ༌རང༌ངི༌ ཡོག༌པོ༌གུན༌ ཤས༌ལ༌ ཏང༌ཁན༌གུན༌ནི༌ཀ༌ ལམ༌ཅུགས༌། 35 ཤས༌པ༌གུན༌ནི༌ ཡོག༌པོ༌གུན༌ ཟུམས༌ཏེ༌, ཅིག༌ག༌ རྡུངས༌, ཅིག༌ སདས༌, ཡང༌ ཅིག༌ག༌ རྡོའ༌ གྱབས༌། 36 ཏེ༌ནེ༌ དག༌པོའེ༌ སྔུན༌ནི༌ སང༌ མང༌ང༌ ཡོག༌པོ༌ ལམ༌ཅུགས༌, ཨིན༌ནའང༌ ཁོང༌གུན༌ནི༌ ཁོང༌གུན༌ལའང༌ ཏེན༌ན༌ ཙོགས༌ ངན༌པ༌ ཅོས༌།”

37 “སྟིང༌ཇུག༌པོའེ༌ཀ༌ ཁོའེ༌ ཁོ༌རང༌ངི༌ བུ༌ཚ༌ ལམ༌ཅུགས༌ཏེ༌, ‘ཁོང༌གུན༌ནི༌ ཏན༌ཏན༌ལ༌ ངའེ༌ བུ༌ཚའ༌ རྩི༌ཝ༌ ཅོའ༌ནོག༌’ སམ༌།”

38 “ཨིན༌ནའང༌ ཤས༌པ༌གུན༌ནི༌ བུ༌ཚ༌ ཐོང༌ང༌ཅིག༌, ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, ‘འི༌ ཞིང༌ ནོར༌སྐལ༌ལ༌ ཐོབ༌ཅེས༌ཅན༌བོ༌ ཡོང༌ང༌ལ༌, ཡོང༌ཤིག༌, ཁོ༌ སད༌ཏེ༌ ང༌དང༌ངི༌ ཁོའེ༌ ནོར༌སྐལ༌བོ༌ ཀོག༌ཨིན༌།’ 39 ཏེ༌བོའེ༌ཕིའ༌ ཁོང༌གུན༌ནི༌ ཁོ༌ ཟུམས༌ཏེ༌ རྒུན༌ཚས༌ནེ༌ ཕི༌ལོག༌ག༌ ཕིངས༌ཏེ༌ སདས༌།”

40 ཡེ༌ཤུའི༌ ཡ༌ཧུ༌དཱ༌པའེ༌ སྤོན༌བོ༌གུན༌ལ༌ ཏྲིའ༌ ཛདས༌, “ཏ༌ རྒུན༌ཚས༌སི༌ དག༌པོ༌ ཡོང༌ང༌ཅིག༌, ཁོའེ༌ ཤས༌པ༌གུན༌ལ༌ ཅི༌ ཅོ༌ཨིན༌?”

41 ཁོང༌གུན༌ནི༌ ལན༌ཏངས༌, “ཁོའེ༌ ཏེ༌ མི༌ངན༌གུན༌ལ༌ ནགས༌ སྲན༌ཏྲེ༌ སྟན༌ཏེ༌ སད༌ཨིན༌ ཡང༌ རྒུན༌ཚས༌པོ༌ ཁོའ༌ སྟོན༌ཐོག༌གི༌ སྐ༌ལ༌ ཏང༌ཁན༌ནི༌ ཞན༌ ཞིང༌བད༌པ༌ རིག༌ག༌ ཤས༌ལ༌ ཏང༌ཨིན༌།”

42 ཡེ༌ཤུའི༌ ཁོང༌གུན༌ལ༌ མོལས༌, “ཏམ༌པའེ༌ སུང༌རབས༌སི༌ ནང༌ང༌ བྲིས༌ཏེ༌ ཡོད༌ཁན༌བོ༌ ཁྱོ༌ཞའེ༌ མ༌སིལ༌པིན༌ན༌?

‘ཀ༌ རྡོའ༌བོ༌ ཁང༌པ༌ རྩིག༌ཁན༌གུན༌ནི༌ ཕན༌མི༌ཐོགས༌ ཐེས༌,

ཏེན༌ན༌ རྡོའ༌བོ༌ ཁང༌པའེ༌ ཀྲུ༌རྡོའ༌བོ༌ གྱུར༌

ཀ༌བོ༌ ཚང༌མའེ༌སང༌ ཁག༌ཅན༌ རྡོའ༌བོ༌ ཨིན༌ནོག༌།

འི༌བོ༌ གཙོ༌བོའེ༌ ཅོའ༌ ཛད༌ཏེ༌ ཨིན༌ནོག༌,

ཏེ༌བོ༌ ཐོང༌ཏེ༌ ང༌དང༌ མ༌ ཧ༌ལས༌ཨིན༌།’✡”

43 “ཏེ༌བོའེ༌ཕིའ༌ ངའེ༌ ཁྱོ༌རང༌གུན༌ལ༌ ཟེར༌རད༌, ཏ༌ ནམ༌ཁའེ༌ གྱལ༌སྲིད༌དི༌ ནང༌ང༌ ལེབ༌ཅེས༌སི༌ སྐབས༌ ཁྱོ༌ཞ༌གུན༌ནི༌ ཀ༌ནེ༌ ཁྱེར༌ར༌ ཛད༌ཏེ༌ ནམ༌ཁའེ༌ གྱལ༌སྲིད༌དི༌ བྲས༌བུ༌ ཟང༌པོ༌ སྐྱེ༌ཁན༌ མི༌གུན༌ལ༌ སལ༌ལ༌ ཛད༌ཨིན༌། 44 ཏེ༌ རྡོའེ༌ཀ༌ སྒག༌གྱབ༌ཁན༌གུན༌ ཏུམ༌པ༌ཏུམ༌པའེ༌ ནང༌ང༌ ཆག༌ཨིན༌, ཨིན༌ནའང༌ ཏེ༌ རྡོའ༌བོ༌ ཁོང༌གུན༌ནི༌ཀ༌ བུད༌ན༌, ཁོང༌གུན༌ མེད༌ཁན༌ ཆེན༌། ‡”

45 བླ༌མ༌ འུ༌སྐྱོང༌གུན༌ དང༌ ཕ༌རུ༌ཤི༌པ༌གུན༌ནི༌ རུངས༌པོ༌ ཚོར༌ར༌ཅིག༌, ཡེ༌ཤུའི༌ ཁོང༌གུན༌ནི༌ སྐོར༌ལ༌ མོལ༌ཁན༌བོ༌ ཧ༌གོ༌། 46 ཁོང༌གུན༌ལ༌ ཡེ༌ཤུ༌ ཟུམ༌ཅེས༌སི༌ དོད༌པ༌ ཡོད༌པིན༌, ཨིན༌ནའང༌ ཁོང༌གུན༌ མི༌གུན༌ལ༌ ཇིགས༌ ཅིའ༌ཟེར༌ན༌ མི༌གུན༌ནི༌ ཡེ༌ཤུའ༌ ལུང༌སྟོན༌པ༌ རྩིའད༌པིན༌།

22

བག༌སྟོན༌ནི༌ རུངས༌།

22:1-14

1 གཙོ༌བོ༌ ཡེ༌ཤུའི༌ ཆོས༌སི༌ འུ༌སྐྱོང༌གུན༌ལ༌ ཡང༌སྐྱར༌ རུངས༌ གྱུད༌ཏེ༌ ལབ༌ཞ༌ སལས༌, 2 “ནམ༌ཁའེ༌ གྱལ༌སྲིད༌ ནི༌ གྱལ༌པོའེ༌ ཁོ༌རང༌ངི༌ བུ༌ཚའེ༌ བག༌སྟོན༌ནི༌ ཕིའ༌ དོན༌ཏང༌ གྲལ༌གྲིག༌ ཅོ༌ཁན༌ ཙོགས༌ ཨིན༌། 3 བག༌སྟོན༌ལ༌ བོད༌ཏེ༌ ཡོད༌ཁན༌གུན༌ལ༌ ཡོང༌ ཟེར༌ཏེ༌ བོད༌ད༌ལ༌ གྱལ༌པོའེ༌ ཁོ༌རང༌ངི༌ ཡོག༌པོ༌གུན༌ ལམ༌ཅུགས༌, ཨིན༌ནའང༌ ཁོང༌གུན༌ ཡོང༌ང༌ལ༌ མ༌ཐད༌།”

4 “གྱལ༌པོའེ༌ ཡང༌སྐྱར༌ ཞན༌ ཡོག༌པོ༌གུན༌ བོད༌ད༌ལ༌ ལམ༌ཅུགས༌ཏེ༌ ཟེརས༌, ‘བག༌སྟོན༌ལ༌ བོད༌ཁན༌གུན༌ལ༌, ངའེ༌ དོན༌ཏང༌ གྲལ༌གྲིག༌ ཅོ༌ ཚར༌, ལང༌ཏོ༌ དང༌ བ༌ལང༌ གྱགས༌པ༌ གུན༌ སད༌ཏེ༌ ཅི༌ཚང༌མ༌ གྲུབ༌ ཚར༌, བག༌སྟོན༌ནི༌ དོན༌ཏང༌ང༌ ཡོང༌ཤིག༌’ ཟེར༌། 5 ཨིན༌ནའང༌ ཁོང༌གུན༌ནི༌ ཏེ༌བོའ༌ ནང༌སྟག༌ མ༌ཏང༌ང༌, ཁ༌ཅིག༌ ཞིང༌ང༌ སོང༌, ཁ༌ཅིག༌ ཚོང༌ང༌ སོང༌། 6 ཞན༌ ལུས༌ཁན༌གུན༌ནི༌ ཡོག༌པོ༌གུན༌ ཟུམས༌ཏེ༌ ཁོང༌ ཉམ༌པོ༌ ངན༌པ༌ ཅོས༌ཏེ༌ སད༌།”

7 “གྱལ༌པོའ༌ སྲོ༌ མ༌སྲན༌ཏྲེ༌ ཡོངས༌, ཡང༌ ཁོ༌རང༌ངི༌ མག༌མི༌ ལམ༌ཅུགས༌ཏེ༌, ཏེ༌ མི༌ སད༌གུན༌ མེད༌ཁན༌ ཅོས༌ ཡང༌ ཁོང༌གུན༌ནི༌ གྱལ༌ས༌ མེའ༌ སྲགས༌། 8 ཏེ༌ནེ༌ ཁོ༌རང༌ངི༌ ཡོག༌པོ༌གུན༌ལ༌ ཟེརས༌, ‘བག༌སྟོན༌ནི༌ དོན༌ཏང༌ གྲལ༌གྲིག༌ ཅོ༌ཚར༌, ཨིན༌ནའང༌ ངའེ༌ བོད༌ཁན༌གུན༌ ཏེ༌ནང༌ང༌ ཐུ༌ཤེས༌ འོས༌པ༌ མི༌དུག༌། 9 སོང༌ཏེ༌ ལམ༌གུན༌ནི༌ཀ༌ ཡོད༌ཁན༌ ཚང༌མ༌ བག༌སྟོན༌ནི༌ གྲོན༌ལ༌ ཡོང༌ ཟེར༌ཏེ༌ བོད༌།’ 10 གྱལ༌པོའེ༌ ཡོག༌པོ༌གུན༌ ལམ༌གུན༌ལ༌ སོང༌ཏེ༌ ཏེ༌ཀ༌ ཡོད༌ཁན༌ ཟང༌པོ༌ དང༌ ངན༌པ༌ མི༌ཚང༌མ༌ ལྡུམས༌ཏེ༌ ཁྱོངས༌པ༌, བག༌སྟོན༌ནི༌ ཁང༌པ༌ གྲོན༌པོའེ༌ གང༌།”

11 “ཨིན༌ནའང༌ གྱལ༌པོ༌ གྲོན༌པོ༌གུན༌ལ༌ ཐུག༌ག༌ལ༌ ཡོང༌ང༌ཅིག༌, བག༌སྟོན༌ནང༌ ཟོབས༌པའེ༌ ཀོས༌ལག༌ མ༌གོན༌ཁན༌ཞིག༌ ཐོང༌ཏེ༌, 12 ཁོའེ༌ ཟེརས༌, ‘ཛ༌འོ༌ལེ༌, ཁྱོ༌རང༌ ཟབ༌ མ༌ཟབ༌བ༌ བག༌སྟོན༌ལ༌ ཀ༌ཟུག༌གི༌ ཡོངས༌པིན༌?’ ཁོའ༌ ཅའང༌ ལན༌ཏང༌ མ༌ཉན༌། 13 ཏེ༌ནེ༌ གྱལ༌པོའེ༌ ཁོ༌རང༌ངི༌ ཡ༌ཏོ༌གུན༌ལ༌ ཟེརས༌, ‘འི༌ མི༌བོའེ༌ རྐང༌ལག༌གུན༌ ལྡམས༌ཏེ༌, ཕི༌ལོག༌ག༌ མུན༌གྲིག༌གི༌ ནང༌ང༌ ཕོང༌, ཏེ༌རུ༌ ནགས༌ སྲན༌ཏྲེ༌ ཞས༌ཏེ༌ ངུ༌ཅེས༌ དང༌ སོ༌ སྲིག༌ཅེས༌ ཡོང༌ཨིན༌།’ ”

14 ཡེ༌ཤུའི༌ མོལས༌, “ནམ༌ཁའེ༌ གྱལ༌སྲིད༌དི༌ ནང༌ང༌ མང༌པོའ༌ བོད༌ད༌ ཛདས༌, ཨིན༌ནའང༌ ཉུ༌ངུན༌ཞིག༌ མ༌ནེ༌ ལྡམ༌མ༌ མ༌ཛདས༌།”

རོམ༌པའེ༌ གྱལ༌པོའ༌ ཁྲལ༌ཤལ༌ཅེས༌།

22:15-22

15 ཏེ༌ནེ༌ ཕ༌རུ༌ཤི༌པ༌གུན༌ ཏེ༌ཀ༌ནེ༌ སོང༌ ཡང༌ ཁོང༌གུན༌ནི༌ གཙོ༌བོ༌ ཡེ༌ཤུའི༌ མོལ༌ཁན༌ནི༌ སྤེ༌ར༌རིག༌ གྱུད༌ཏེ༌ ཁོང༌ ཁད༌ཅུག༌ཅེས༌ལ༌ གྲབས༌ ཅོས༌ཏེ༌ 16 ཁོ༌རང༌གུན༌ནི༌ ལོབ༌ཕྲུགས༌གུན༌ གྱལ༌པོ༌ ཧེ༌རོད༌དི༌ ཆོགས༌པ༌གུན༌ ཉམ༌པོ༌ ཡེ༌ཤུའི༌ཀ༌ འི༌ཟུག༌ ཟེར༌ཅེས༌ལ༌ ལམ༌ཅུགས༌, “ལོབ༌བོན༌ལེ༌, ཉེ༌རང༌ ཀྲང༌པོ༌ ཛད༌ཁན༌བོ༌ ང༌ཞའ༌ གྱུས༌ཡོད༌, ཡང༌ ཉེ༌རང༌ངི༌ ཀྲང༌པོ༌ ཉམ༌པོ༌ དཀོན༌མཆོག༌གི༌ ལམ༌མི༌ཀ༌ གྲུལ༌ཅེས༌ ལབ༌བ༌ ཛད༌ད༌ནོག༌། ཉེ༌རང༌ངི༌ མི༌ ནང༌ང༌ ཡ༌ཕེས༌ ཛད༌ད༌ མ༌ནོག༌ ཅིའ༌ཟེར༌ན༌ ཉེ༌རང༌ངི༌ ཁོང༌གུན༌ སུ༌ ཨིན༌ཁན༌བོའེ༌ཀ༌ སྣང༌ང༌ ཛད༌ད༌ མ༌ནོག༌། 17 མོལ༌ལ༌ ཛད༌དའང༌ ཉེ༌རང༌ངི༌ ཐུགས༌སམ༌ ཅི༌ ཨིན༌? རོམ༌མི༌ གྱལ༌པོའ༌ ཁྲལ༌ ཤལ༌ཅེས༌པོ༌ འོས༌པ༌ ཨིན༌ནོག༌ག༌ ཡ༌ མ༌ནོག༌?”

18 ཨིན༌ནའང༌ ཡེ༌ཤུའི༌ ཁོང༌གུན༌ནི༌ ཅུས༌ངན༌ ཁྱེན༌ཏེ༌ མོལས༌, “ཁ༌ཆོས༌པ༌གུན༌ ཅིའ༌ ང༌ སྤེ༌རའེ༌ ནང༌ང༌ སྐར༌ཅེས༌སི༌ རྩོན༌གྲུས༌ ཅོའད༌? 19 ཁྲལ༌ལ༌ ཏང༌ཁན༌ནི༌ པེ༌ནེ༌ཞིག༌ ངའ༌ སྟོན༌ནའང༌།” ཁོང༌གུན༌ནི༌ ཡེ༌ཤུའ༌ རོམ༌པའེ༌ མུལ༌ལི༌ པེ༌ནེ༌ཞིག༌ སྟནས༌། 20 ཡེ༌ཤུའི༌ ཁོང༌གུན༌ལ༌ མོལས༌, “འི༌ པེ༌ནེ༌ཀ༌ ཡོད༌ཁན༌ནི༌ པར༌ དང༌ མིང༌ སུའི༌ ཨིན༌ནོག༌?”

21 ཁོང༌གུན༌ནི༌ ལན༌ཏངས༌, “རོམ༌མི༌ གྱལ༌པོའེ༌།”

ཏེ༌ནེ༌ ཁོང༌ངི༌ ཁོང༌གུན༌ལ༌ མོལས༌, “གྱལ༌པོའེ༌ ཨིན༌ཁན༌བོ༌ གྱལ༌པོའ༌ ཏོང༌ ཡང༌ དཀོན༌མཆོག༌གི༌ ཨིན༌ཁན༌བོ༌ དཀོན༌མཆོག༌ག༌ ཕུལ༌།”

22 ཁོང༌གུན༌ནི༌ ཏེ༌བོ༌ ཚོར༌ར༌ཅིག༌, ཧ༌ལས༌ཏེ༌ ཡེ༌ཤུ༌ བོར༌ཏེ༌ ཏེ༌ཀ༌ནེ༌ སོང༌།

སོན༌ཏེའ༌ ལང༌ཅེས༌སི༌ སྐོར༌ལ༌ ཏྲི༌ཝ༌།

22:23-33

23 ཏེན༌ན༌ ཞག༌ག༌, ཤི༌ཁན༌གུན༌ སོན༌ཏེའ༌ ལང༌ང༌ མ༌ནོག༌ ཟེར༌ཁན༌ནི༌ སད༌དུ༌ཀི༌པ༌གུན༌ ཡེ༌ཤུ༌ ཡོད༌ས༌ ཏྲི༌ཝ༌ཞིག༌ ཏྲིའ༌ལ༌ ཡོངས༌ཏེ༌ ཟེརས༌ 24 “ལོབ༌བོན༌ལེ༌ མོ༌ཟེས༌སི༌ མོལ༌ཏེ༌ ཨིན༌པིན༌, ‘ཀལ༌ཏེས༌ བུ༌ཚ༌ཞིག༌ ཕྲུ༌གུ༌ མེད༌པ༌ ཤི༌ན༌, ཨ༌ཅོ༌ ཡ༌ ནོའེ༌ ཁོའེ༌ མིར༌གྱུད༌ ལུས༌ཤེས༌སི༌ ཕིའ༌ ཤི༌ཁན༌ནི༌ ན༌མ༌ ཉམ༌པོ༌ བག༌སྟོན༌ ཅོས༌ཏེ༌ ཕྲུ༌གུ༌ ཇོར༌ཅུག༌ གོས༌།’ 25 ཏ༌ ཨ༌ཅོ༌ནོ༌ རྡུན༌ ཡོད༌པིན༌, ཏང༌པོ༌བོའེ༌ ན༌མ༌ ཅོས༌, ཡང༌ ཕྲུ༌གུ༌ མེད༌པ༌ ཤི༌, ཁོའེ༌ ནོའེ༌ ཏེ༌ བུ༌མོའ༌ ན༌མ༌ ཅོས༌ 26 ཏེན༌ན༌ ཙོགས༌ ཉིས༌པ༌ དང༌ སུམ༌པ༌ དང༌ རྡུན༌པའ༌ ཚག༌པ༌ སོང༌། 27 སྟིང༌ཇུག༌ག༌ བུ༌མོ༌བོའང༌ ཤི༌། 28 བུ༌མོ༌བོའེ༌ ཁོང༌ ཚང༌མ༌ ཉམ༌པོ༌ ན༌མ༌ ཅོས༌པ༌, ཤི༌ཁན༌གུན༌ སོན༌ཏེའ༌ ལང༌ངི༌ ཏུས༌ལ༌ ཁོ༌ ཁོང༌གུན༌ནི༌ ནང༌ནེ༌ སུའི༌ ན༌མ༌ གྱུར༌ཨིན༌?”

29 ཡེ༌ཤུའི༌ མོལས༌, “ཁྱོ༌ཞའེ༌ ནོར༌ཁྲུལ༌བོ༌ ནི༌ ཁྱོ༌ཞ༌གུན༌ལ༌ དཀོན༌མཆོག༌གི༌ སྟོབས༌ ཡ༌ ཏམ༌པའེ༌ སུང༌རབས༌པོ༌ ཧ༌མ༌གོའ༌ ཨིན༌ནོག༌། 30 དཀོན༌མཆོག༌གི༌ ཤི༌ཁན༌གུན༌ སོན༌ཏེའ༌ ལང༌ང༌ ཛད༌ ཟ༌ནེ༌, ཁོང༌གུན༌ནི༌ ན༌མ༌ མི༌ཅོ༌ ཡ༌ བག༌མ༌ མི༌ཏང༌, ཁོང༌གུན༌ ནམ༌ཁའེ༌ ཕོ༌ཉ༌ ཙོགས༌ གྱུར༌ཨིན༌།”

31 “ཨིན༌ནའང༌ ཤི༌ཁན༌གུན༌ སོན༌ཏེའ༌ ལང༌ང༌ ཛད༌ཅེས༌སི༌ སྐོར༌ལ༌ ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌ཁན༌བོ༌ ཁྱོ༌ཞའེ༌ མ༌སིལ༌པིན༌ན༌? 32 ཏེ༌བོ༌ ནི༌, ‘ང༌ ནི༌ ཨབ༌ར༌ཧམ༌མི༌ དཀོན༌མཆོག༌, ཨི༌སཱག༌གི༌ དཀོན༌མཆོག༌ དང༌ ཡ༌ཀོབ༌བི༌ དཀོན༌མཆོག༌ ཨིན༌།’✡ ཁོང༌ ནི༌ ཤི༌ཁན༌གུན༌ནི༌ དཀོན༌མཆོག༌ མན༌པ༌, སོན༌པོ༌གུན༌ནི༌ དཀོན༌མཆོག༌ ཨིན༌ནོག༌།”

33 ཏེ༌གུན༌ ཚོར༌ར༌ཅིག༌ མི༌ཚོགས༌ ཁོང༌ངི༌ ལབ༌ཞ༌གུན༌ནི༌ཀ༌ ཧ༌ལས༌།

བཀའ༌རྒྱ༌ ཚང༌མའེ༌སང༌ ཁག༌ཅན༌།

22:34-40

34 སད༌དུ༌ཀི༌པ༌གུན༌ནི༌ གཙོ༌བོ༌ ཡེ༌ཤུའི༌ མོལ༌ཁན༌བོའ༌ ལན༌ཏང༌ མ༌ཉན༌པ༌ ཕ༌རུ༌ཤི༌པ༌གུན༌ ཛོམས༌། 35 ཁོང༌གུན༌ནི༌ ནང༌ནེ༌ ཆོས༌ཁྲིམས༌ལ༌ ཁས༌པ༌ཞིག༌གི༌ ཡེ༌ཤུའ༌ ཚོད༌ལྟ༌ཅེས༌ལ༌ འི༌ ཏྲི༌ཝ༌བོ༌ ཏྲིས༌, 36 “ལོབ༌བོན༌ལེ༌, བཀའ༌ཁྲིམས༌སི༌ ནང༌ནེ༌ ཀ༌ བཀའ༌རྒྱ༌བོ༌ ཚང༌མའེ༌སང༌ ཁག༌ཅན༌ ཨིན༌ནོག༌?”

37 ཡེ༌ཤུའི༌ མོལས༌, “ ‘གཙོ༌བོ༌ ཁྱོ༌ཞའེ༌ དཀོན༌མཆོག༌ག༌ སྙིང༌ གང༌པོ༌, སེམས༌ གང༌པོ༌, དང༌ སམ༌བ༌ གང༌པོ༌ནེ༌ ཅེས༌པ༌ ཅོས༌།’✡ 38 ཏེ༌བོ༌ ནི༌ བཀའ༌རྒྱ༌ མ༌ ཁག༌ཅན༌ དང༌ ཀྲག༌ཤོག༌པོ༌ ཨིན༌། 39 ཏེན༌ན༌ ཙོགས༌ལ༌ བཀའ༌རྒྱ༌ ཁག༌ཅན༌ ཉིས༌པ༌བོ༌ ནི༌, ‘རང༌ང༌ ཅམས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པ༌ ཅམས༌པ༌ ཅོས༌།’✡ 40 མོ༌ཟེས༌སི༌ བཀའ༌ཁྲིམས༌ དང༌ ལུང༌སྟོན༌པ༌གུན༌ནི༌ སྤེ༌ཆའེ༌ ནང༌ང༌ བྲིས༌ཁན༌གུན༌ ཏེ༌ བཀའ༌རྒྱ༌ ཉིས༌ཀོའེ༌ ནང༌ང༌ ཚང༌ཏེ༌ ཨིན༌ནོག༌།”

མ༌ཤི༌ཀ༌ སུའི༌ པུར༌གྱུད༌ ཨིན༌།

22:41-46

41 ཕ༌རུ༌ཤི༌པ༌གུན༌ ཛོམས༌ཏེ༌ ཡོད༌ཏུས༌, ཡེ༌ཤུའི༌ ཁོང༌གུན༌ལ༌ ཏྲིའ༌ ཛདས༌, 42 “དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀའེ༌ སྐོར༌ལ༌ ཁྱོ༌ཞའེ༌ ཅི༌ སམ༌མ༌རག༌? ཁོ༌ སུའི༌ པུར༌གྱུད༌ ཨིན༌ནོག༌?”

ཁོང༌གུན༌ནི༌ ལན༌ཏངས༌, “གྱལ༌པོ༌ དཱ༌བིད༌དི༌ པུར༌གྱུད༌ ཨིན༌ནོག༌།”

43 ཡེ༌ཤུའི༌ ཁོང༌གུན༌ལ༌ མོལས༌, “དཱ༌བིད༌དི༌ མ༌ཤི༌ཀའ༌, ཏམ༌པའེ༌ ཐུག༌ཉིད༌ གྱུད༌ཏེ༌ གཙོ༌བོ༌ ཅི༌ཕིའ༌ ཟེར༌ཏེ༌ ཨིན༌ནོག༌? དཱ༌བིད༌དི༌ ཟེརས༌,

44 ‘དཀོན༌མཆོག༌གི༌ ངའེ༌ གཙོ༌བོའ༌ མོལས༌,

ངའེ༌ ཁྱོ༌རང༌ངི༌ གྲ༌འོ༌ ཚང༌མ༌,

ཁྱོ༌རང༌ངི༌ རྐང༌པའེ༌ ཕོས༌སྟག༌ ཅོ༌ཅོ༌ ཚག༌པ༌,

ཁྱོ༌རང༌ ངའེ༌ ལག༌པ༌ ཡས༌པའེ༌ ཁྲིས༌སི༌ཀ༌ དུག༌།’✡

45 ཀལ༌ཏེས༌ དཱ༌བིད༌དི༌ མ༌ཤི༌ཀའ༌ ‘གཙོ༌བོ༌’ ཟེར༌རད༌ན༌, ཏེ༌ནེ༌ ཀ༌ཟུག༌གི༌ མ༌ཤི༌ཀ༌ ཁོའེ༌ པུར༌གྱུད༌ ཨིན༌ནོག༌?”

46 སུ༌ཞིག༌གའང༌ ལན༌ཏང༌ མ༌ཉན༌, མ༌ཚད༌ ཏེ༌ ཞག༌ནེ༌ ཕར༌ལ༌ སུ༌ཞིག༌གིའང༌ ཁོང༌ང༌ ཏྲི༌ཝ༌ ཏྲི༌ཅེས༌སི༌ ཧམ༌པ༌ མ༌ཅོས༌།

23

ཡེ༌ཤུའི༌ ཆོས༌སི༌ འུ༌སྐྱོང༌གུན༌ལ༌ སྐྱོན༌རྗོད༌ ཛདས༌།

23:1-36

1 གཙོ༌བོ༌ ཡེ༌ཤུའི༌ མི༌ཚོགས༌ དང༌ ཁོང༌ངི༌ ལོབ༌ཕྲུགས༌གུན༌ལ༌ མོལས༌, 2 “ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ གུན༌ལ༌, མོ༌ཟེས༌སི༌ ཁྲིམས༌གུན༌ ཡ༌ཧུ༌དཱ༌པ༌གུན༌ལ༌ ཧ༌གོ༌ཅུག༌ཅེས༌སི༌ ཝང༌ཆ༌ ཡོད༌ཏེ༌ ཨིན༌ནོག༌། 3 ཏེ༌བོའེ༌ཕིའ༌ ཁོང༌གུན༌ནི༌ ཁྱོ༌ཞའ༌ ལབ༌ཁན༌གུན༌ ཁའ༌ཉན༌ཏེ༌ ཅོ༌ཤིག༌། ཨིན༌ནའང༌ ཁོང༌གུན༌ནི༌ ཅོ༌ཁན༌ ཙོགས༌པོ༌ ཁྱོ༌ཞ༌གུན༌ནི༌ མ༌ཅོ༌ཤིག༌ ཅིའ༌ཟེར༌ན༌ ཁོང༌གུན༌ནི༌ ལབ༌ཁན༌བོ༌ ཁོ༌རང༌གུན༌ནི༌ ལག༌ལེན༌ ཅོའ༌ མ༌ནོག༌། 4 ཆོས༌ཁྲིམས༌སི༌ ཁུ༌རུ༌ ལྕིན༌ཏྲེ༌ ཞན༌མའེ༌ གྱབ༌བ༌ ཀལ༌ཅེས༌ལ༌ ཁོང༌གུན༌ ཐད༌ད༌ནོག༌, ཨིན༌ནའང༌ ཡ༌ཏོ༌ ཅོ༌ཅེས༌ལ༌ ཁོ༌རང༌གུན༌ནི༌ ཛི༌གུ༌ སྐུ༌ལའང༌ ཐད༌ད༌ མ༌ནོག༌།”

5 “ཁོང༌གུན༌ནི༌ ལས༌ ཅོ༌ཁན༌ ཚང༌མ༌ མི༌གུན༌ལ༌ སྟན༌ཅེས༌སི༌ ཕིའ༌ ཅོའ༌ནོག༌, སྤེར༌ན༌ ཁོང༌གུན༌ནི༌ ཐོད༌པ༌ དང༌ ལག༌པའེ༌ཀ༌ ལྡམས༌ཁན༌ ཆོས༌ བྲིས༌ཁན༌གུན༌ ཞང༌ཅན༌ དང༌ ཤན༌ཏབ༌བི༌ རུ༌གུན༌ རིང༌མོ༌ ཅོའ༌ནོག༌། 6 གྲོན༌ནི༌ ནང༌ང༌ གྲལ༌གོ༌ ཡང༌ དུ༌ཁང༌ངི༌ ནང༌ང༌ རྩི༌ཝ༌ཅན༌ནི༌ ནས༌ས༌ ཙལ༌ལ༌ནོག༌། 7 ཁྲོམས༌སི༌ ནང༌ང༌ མི༌གུན༌ནི༌ ཀ༌ནེ༌ རྩི༌ཝ༌ ཐོབ༌ཅེས༌ དང༌ ལོབ༌བོན༌ ཟེར༌ཏེ༌ བོད༌ད༌ལ༌ ཐད༌ད༌ནོག༌།”

8 “ཨིན༌ནའང༌ ཁྱོ༌ཞ༌གུན༌ལ༌ ‘རབ༌བི༌’* ཟེར༌ མ༌ཅུག༌ ཅིའ༌ཟེར༌ན༌ ཁྱོ༌ཞའ༌ ལོབ༌བོན༌ ཅིག༌ཅིག༌ མ༌ནེ༌ མེད༌, ཡང༌ ཁྱོ༌ཞའ༌ ཚང༌མ༌ སྤུན༌ ཨིན༌ནོག༌། 9 ཡང༌ ཇིག༌རྟེན༌ནི༌ཀ༌ སུའང༌ ‘ཡབ༌’ མ༌ཟེར༌, ཅིའ༌ཟེར༌ན༌ ནམ༌ཁའ༌ ཞུགས༌ཁན༌བོ༌ ནི༌ ཁྱོ༌ཞ༌གུན༌ནི༌ ཡབ༌ ཅིག༌པོ༌ ཨིན༌། 10 ཡ༌ ཁྱོ༌ཞ༌གུན༌ལ༌ ‘ལོབ༌བོན༌’ ཟེར༌ མ༌ཅུག༌ ཅིའ༌ཟེར༌ན༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཅིག༌པོ༌ ནི༌ ཁྱོ༌ཞ༌གུན༌ནི༌ ལོབ༌བོན༌ ཨིན༌། 11 ཁྱོ༌ཞ༌གུན༌ནི༌ ཕྲོ༌ནེ༌ ཀྲག༌ཤོག༌ གྱུར༌ཉིན༌ ཡོད༌ཁན༌བོ༌ ཞན༌གུན༌ནི༌ ཡོག༌པོ༌ གྱུར༌གོས༌། 12 ཀྲག༌པོ༌ སྟན༌ཁན༌གུན༌ལ༌ པས༌མོ༌ ཅོའ༌ ཛད༌ཨིན༌ ཡང༌ ཁོ༌རང༌ པས༌མོ༌ བོར༌ཁན༌གུན༌ལ༌ རྩི༌ཝ༌ སལ༌ལ༌ ཛད༌ཨིན༌།”

13 “ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ ཁ༌ཆོས༌པ༌གུན༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞའེ༌ མི༌གུན༌ལ༌ ནམ༌ཁའེ༌ གྱལ༌སྲིད༌དི༌ སྒོ༌ ཅུག༌དུག༌, ཁྱོ༌ཞ༌རང༌གུན༌ ཏེ༌ནང༌ང༌ ཆ༌ མི༌དུག༌ མ༌ཚད༌ ཏེ༌ནང༌ང༌ ཆ༌ཅེས༌སི༌ རྩོན༌གྲུས༌ ཅོ༌ཁན༌གུན༌ལའང༌ ཆ༌ཅུག༌ག༌ མི༌དུག༌།”

14 † 15 “ཁྱོ༌ཞའ༌ ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ གུན༌ལ༌ ཙམ༌ཤིག༌གི༌ ཇིགས༌པ༌ མི༌ཡོང༌། མི༌ ཅིག༌ ལོབ༌ཕྲུགས༌ ཅོ༌ཅེས༌ལ༌ ཁྱོ༌ཞའ༌ ས༌ཀྱད༌ དང༌ ཚོ༌ མང༌པོ༌ རྒལ༌ཏེ༌ ཆ༌དུག༌། ལོབ༌ཕྲུགས༌ གྱུར༌ ཚར༌ར༌ཅིག༌, ཁོང༌གུན༌ ཁྱོ༌ཞ༌རང༌ངི༌ སང༌ ཉི༌ལྡབ༌ ཐུའ༌ གྱུར༌ཅུག༌དུག༌།”

16 “ལམ༌སྟན༌པ༌ ཞ༌ར༌ ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞ༌གུན༌ནི༌ ཟེར༌དུག༌, ཆོད༌ཁང༌ངི༌ ནའ༌ སྐྱལ༌ཁན༌གུན༌ལ༌ ཅའང༌ མི༌སྟོ༌, ཨིན༌ནའང༌ ཆོད༌ཁང༌ངི༌ ནང༌ང༌ ཡོད༌ཁན༌ནི༌ སེར༌རི༌ ནའ༌ སྐྱལ༌ཁན༌གུན༌ལ༌ ཏེ༌ ནའ༌ སྐྱལ༌ཁན༌བོ༌ ཅོ༌གོས༌ཨིན༌། 17 ཞ༌ར༌, སམ༌བ༌ མེད༌ཁན༌གུན༌ སེར༌བོ༌ ཀྲག༌ག༌ ཨིན༌ནོག༌ག༌ ཡ༌ ཆོད༌ཁང༌ ཀ༌བོའེ༌ ཏེ༌ སེར༌པོ༌ ཏམ༌པ༌ ཅོའད༌? 18 ཁྱོ༌ཞ༌གུན༌ནི༌ ཟེར༌དུག༌, ཆོད༌ཁྲི༌ ནའ༌ སྐྱལ༌ཁན༌གུན༌ལ༌ ཅའང༌ མི༌སྟོ༌, ཨིན༌ནའང༌ ཆོད༌ཁྲི༌ཀ༌ ཡོད༌ཁན༌ནི༌ ཆོད༌པའེ༌ ནའ༌ སྐྱལ༌ཁན༌གུན༌ལ༌ ཏེ༌ ནའ༌ སྐྱལ༌ཁན༌བོ༌ ཅོ༌གོས༌ཨིན༌། 19 ཞ༌ར༌གུན༌, ཆོད༌པ༌ ཀྲག༌ག༌ ཨིན༌ནོག༌ག༌ ཡ༌ ཆོད༌ཁྲི༌ ཀ༌བོའེ༌ ཆོད༌པ༌བོ༌ ཏམ༌པ༌ ཅོའད༌? 20 ཏེ༌ནེ༌ ཆོད༌ཁྲི༌ ནའ༌ སྐྱལ༌ཁན༌གུན༌ནི༌ ཆོད༌ཁྲི༌ དང༌ ཆོད༌ཁྲི༌ཀ༌ ཡོད༌ཁན༌ ཚང༌མའེ༌ ནའ༌ སྐྱལ༌ཏེ༌ ཨིན༌ནོག༌། 21 ཡང༌ ཆོད༌ཁང༌ངི༌ ནའ༌ སྐྱལ༌ཁན༌གུན༌ནི༌ ཆོད༌ཁང༌ དང༌ ཆོད༌ཁང༌ངི༌ ནང༌ང༌ ནས༌ས༌ ཛད༌ཁན༌བོའེ༌ ནའ༌ སྐྱལ༌ཏེ༌ ཨིན༌ནོག༌། 22 ཡང༌ ནམ༌ཁའེ༌ ནའ༌ སྐྱལ༌ཁན༌གུན༌ནི༌ དཀོན༌མཆོག༌གི༌ ཞུགས༌ཁྲིས༌ དང༌ ཏེ༌ཀ༌ ཞུགས༌ཏེ༌ ཡོད༌ཁན༌ནི༌ དཀོན༌མཆོག༌གི༌ ནའ༌ སྐྱལ༌ཏེ༌ ཨིན༌ནོག༌།”

23 “ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ ཁ༌ཆོས༌པ༌གུན༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞ༌གུན༌ནི༌ ཚ༌མིག༌གི༌ ཚས༌སི༌ ཀ༌ནེ༌ ཡོང༌གོ༌ ཆུང༌ཤོག༌གི༌ ནང༌ནེའང༌ རྕུ༌ཁག༌བོ༌ ཕུལ༌དུག༌པ༌, ཨིན༌ནའང༌ མོ༌ཟེས༌སི༌ མ༌ ཁག༌ཅན༌ བཀའ༌ཁྲིམས༌གུན༌ལ༌ སྣང༌མེད༌ ཅོ༌རུག༌ སྤེར༌ན༌ འོས༌པའེ༌ ཁྲིམས༌ཅད༌, སྙིང༌རྗེ༌ དང༌ ཨིད༌ཤེས༌ཅན༌ནི༌ མི༌ཚེ༌ ཕུད༌ཅེས༌། ཁྱོ༌ཞའེ༌ ཏེ༌ བཀའ༌ཁྲིམས༌གུན༌ལ༌ སྣང༌ང༌ ཅོ༌ཅེས༌ མ༌ཚད༌ ཡོང༌གོའེ༌ རྕུ༌ཁག༌པོའང༌ དཀོན༌མཆོག༌ག༌ ཕུལ༌གོས༌། 24 ཆོས༌སི༌ ལམ༌སྟན༌ཁན༌ ཞ༌ར༌གུན༌, ཁྱོ༌ཞའེ༌ ཆུ༌ ཐུང༌ངི༌ སང༌ སྔུན༌ལ༌ ཏེ༌ནང༌ནེ༌ ཚི༌ཏུ༌ ཅོ༌ཁན༌ནི༌ བུ༌ཙིག༌ ཆུ༌ངུན༌བོ༌ ཕིང༌དུག༌ ཨིན༌ནའང༌ སྔ༌བོང༌བོ༌ སྨིད༌ཏང༌དུག༌།”

25 “ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ ཁ༌ཆོས༌པ༌ གུན༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཀོ༌རེ༌ དང༌ ཐལ༌ལི༌ ཕི༌ལོག༌པོ༌ ལག༌མོ༌ ཅོ༌རུག༌, ཨིན༌ནའང༌ ཁྱོ༌ཞའེ༌ ནང༌ཀུག༌པོ༌ ནབ༌སེམས༌ དང༌ རང༌དོད༌དི༌ གངས༌ཏེ༌ དུག༌། 26 ཕ༌རུ༌ཤི༌པ༌ ཞ༌ར༌གུན༌, གོ༌མ༌ ཀོ༌རེ༌ དང༌ ཐལ༌ལི༌ ནང༌ཀུག༌པོ༌ ལག༌མོ༌ ཅོས༌སའང༌, ཏེ༌ནེ༌ ཕི༌ལོག༌པོའང༌ ལག༌མོ༌ ཆེན༌།”

27 “ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ ཁ༌ཆོས༌པ༌ གུན༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞ༌གུན༌ ཀར༌ཙི༌ སྐུས༌ཁན༌ནི༌ རོམ༌ཁང༌ ཙོགས༌ ཨིན༌ནོག༌, ཀ༌བོ༌ ཕི༌ལོག༌ནེ༌ ལྡེ༌མོ༌ ཐོང༌ནའང༌ ནང༌ཀུག༌པོ༌ རོའེ༌ རུས༌པ༌ དང༌ ཚི༌ཏུའི༌ རིགས༌ ཚང༌མ༌ གངས༌ཏེ༌ ཡོད༌ཏེ༌ ཨིན༌ནོག༌། 28 ཏེན༌ན༌ ཙོགས༌ལ༌ ཁྱོ༌ཞའ༌ ཕི༌ལོག༌ནེ༌ མི༌གུན༌ལ༌ ཀྲང༌པོ༌ ཐོང༌ནའང༌ ཁྱོ༌ཞའེ༌ ནང༌ཀུག༌པོ༌ ཁ༌ཆོས༌ དང༌ ངན༌པ༌ གུན༌ནི༌ གངས༌ཏེ༌ ཡོད༌ཏེ༌ ཨིན༌ནོག༌།”

29 “ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ ཁ༌ཆོས༌པ༌གུན༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞའེ༌ ལུང༌སྟོན༌པ༌གུན༌ནི༌ སྤུར༌ཁང༌ རྩིག༌དུག༌, ཡང༌ མི༌ ཀྲང༌པོ༌གུན༌ནི༌ སྤུར༌ཁང༌ང༌ རྩི༌སྲུལ༌ཏེ༌ ལྡེ༌མོ༌ ཅོ༌རུག༌། 30 ཡང༌ ཁྱོ༌ཞའེ༌ ཟེར༌དུག༌, ཀལ༌ཏེས༌ ང༌ཞའ༌ ང༌ཞའེ༌ ཕ༌མེས༌པོ༌གུན༌ནི༌ ཏུས༌ལ༌ ཡོད༌པིན༌ན༌, ལུང༌སྟོན༌པ༌གུན༌ སད༌ཅེས༌སི༌ ནང༌ང༌ ང༌ཞའ༌ དྲེས༌ཏེ༌ མེད༌གྲོ༌།”

31 “ཁྱོ༌ཞའེ༌ ཟེར༌ཁན༌བོའེ༌ ཁྱོ༌ཞའ༌ ལུང༌སྟོན༌པ༌གུན༌ སད༌ཁན༌ནི༌ པུར༌གྱུད༌ ཨིན༌ཁན༌བོའེ༌ སྤང༌པོ༌ ཏང༌ང༌ནོག༌། 32 ཏ༌ སོང༌ཏེ༌ ཁྱོ༌ཞའེ༌ ཕ༌མེས༌པོ༌གུན༌ནི༌ གོ༌ཟུག༌ ཅོ༌ཁན༌ནི༌ ལས༌ངན༌བོ༌ གྲུབ༌ཅུག༌། 33 རུལ༌གུན༌, ཁྱོ༌ཞའ༌ ཏུག༌རུལ༌ལི༌ གྱུད༌གུན༌, ཉལ༌ཝའེ༌ ཆད༌པ༌ནེ༌ ཀ༌ཟུག༌གི༌ ཁྱོ༌ཞའ༌ ཐར༌ཐུབ༌ཨིན༌?”

34 “ཏེ༌བོའེ༌ཕིའ༌ ཁྱོ༌ཞའེ༌ཀ༌ ངའེ༌ ལུང༌སྟོན༌པ༌གུན༌, ཤེས༌རབས༌ཅན༌གུན༌ དང༌ ལོབ༌བོན༌གུན༌ ཀལ༌ཨིན༌། ཡང༌ ཁོང༌གུན༌ ཙལ༌ལ༌ གྲོང༌ཁྱེར༌ནེ༌ གྲོང༌ཁྱེར༌ལ༌ སོང༌ཏེ༌ ཁྱོ༌ཞའེ༌ ཁ༌ཅིག༌ རྐྱང༌ཤིང༌ང༌ རྐྱངས༌ཏེ༌ སད༌ཨིན༌, ཁ༌ཅིག༌ག༌ དུ༌ཁང༌ངི༌ ནང༌ང༌ རྟལ༌ལྕག༌ གྱབ༌ཨིན༌། 35 ཏེ༌བོའེ༌ ཞས༌ཏེ༌ ཇིག༌རྟེན༌ ཆགས༌པ༌ནེ༌ ཕར༌ལ༌ མི༌ ཀྲང༌པོ༌ ཚང༌མའེ༌ སྲོག༌ ལེན༌ཁན༌ནི༌ ཉད༌གལ༌བོ༌ ཁྱོ༌ཞ༌གུན༌ནི༌ཀ༌ ཕོག༌ཨིན༌, ཨ༌བེལ༌ མི༌ ཀྲང༌པོ༌ སད༌ཁན༌ནེ༌ ཏངས༌ཏེ༌ ཆོད༌ཁང༌ དང༌ ཆོད༌ཁྲིའི༌ པར༌ལ༌ སད༌ཁན༌ནི༌ བ༌རག༌ཡཱའི༌ བུ༌ཚ༌ ཟ༌ཀ༌རི༌ཡཱའེ༌ ཚག༌པ༌། 36 ངའེ༌ དེན༌བ༌ ཟེར༌རད༌, ཏེ༌ ཇུང༌ཁན༌ ཚང༌མའེ༌ ཆད༌པ༌བོ༌ འི༌ མི༌རབས༌པོའེ༌ཀ༌ ཕོག༌ཨིན༌།”

ཡེ༌ཤུའི༌ ཡེ༌རུ༌ཤ༌ལེམ༌པ༌གུན༌ནི༌ཀ༌ ཐུགས༌ཚེར༌ ཛདས༌།

23:37-39

37 གཙོ༌བོ༌ ཡེ༌ཤུའི༌ མོལས༌, “ཡེ༌རུ༌ཤ༌ལེམ༌པ༌, ཡེ༌རུ༌ཤ༌ལེམ༌པ༌, ལུང༌སྟོན༌པ༌གུན༌ སད༌ཁན༌ ཡང༌ ཁྱོ༌ཞའེ༌ཀ༌ ལམ༌ཅུག༌ག༌ ཛད༌ཁན༌གུན༌ལ༌ རྡོའ༌ གྱབས༌ཏེ༌ སད༌ཁན༌གུན༌, ཅ༌མོའེ༌ རང༌ངི༌ ཅབ༌ཕྲུག༌གུན༌ སྐྱོབ༌ཅེས༌ལ༌ ཤོག༌པའེ༌ ཡོག༌ག༌ ལྡུའ༌ ཙོགས༌ལ༌, ངེའང༌ ཁྱོ༌ཞའ༌ ལན༌ མང༌པོ༌ ལྡུ༌ཅེས༌སི༌ དོད༌པ༌ ཅོས༌པིན༌, ཨིན༌ནའང༌ ཁྱོ༌ཞའེ༌ ངའ༌ ཅོ༌ མ༌ཅུགས༌། 38 ཏ༌ ལྟོས༌, ནས༌ཏེ༌ ཡོད༌ཁན༌བོ༌ བིང༌ཏེ༌ སྐྱོད༌པ༌ ཁྱོ༌ཞའེ༌ ཆོད༌ཁང༌ སྟོང༌པ༌ ཨིན༌ནོག༌། 39 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཁྱོ༌ཞའ༌ ང༌ ཡང༌སྐྱར༌ མི༌ཐོང༌, ནམ༌ཚོག༌པ༌ ཁྱོ༌ཞའེ༌ ‘གཙོ༌བོ༌ དཀོན༌མཆོག༌གི༌ ཝང༌ཆའེ༌ ནང༌ང༌ སྐྱོད༌ཁན༌བོ༌ ཅིན༌ལབས༌ཅན༌ ཨིན༌ ✡’ མི༌ཟེར༌།”

24

ཐའ༌མའེ༌ ཏུས༌སི༌ སྟགས༌གུན༌།

24:1-51

1 གཙོ༌བོ༌ ཡེ༌ཤུ༌ ཆོད༌ཁང༌ནེ༌ བིང༌ཏེ༌ སྐྱོད༌ཨིན༌ ཡོད༌ ཟ༌ནེ༌ ཁོང༌ ཡོད༌ས༌ ལོབ༌ཕྲུགས༌གུན༌ ཡོངས༌ཏེ༌ ཆོད༌ཁང༌ ཧ༌ལས༌ཤེས༌ རྩིགས༌ཏེ༌ ཡོད༌ཁན༌བོ༌ ཡེ༌ཤུའ༌ སྟན༌ན༌ ཛདས༌། 2 ཡེ༌ཤུའི༌ ཁོང༌གུན༌ལ༌ མོལས༌, “འི༌ ཚང༌མ༌ ཁྱོ༌ཞའ༌ ཐོང༌དུག༌ག༌? ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ རྡོའ༌ ཅིག༌གའང༌ ཅིག༌གི༌ཀ༌ རྩགས༌ཏེ༌ མི༌ལུས༌, ཚང༌མ༌ ཤིག༌ཨིན༌།”

3 ཨོ༌ལིཝ༌ཝི༌ རི༌ཀ༌ ཡེ༌ཤུ༌ ཞུགས༌ཏེ༌ ཡོད༌ ཟ༌ནེ༌, ལོབ༌ཕྲུགས༌གུན༌ ཁོང༌ ཅིག༌པོ༌ ཡོད༌ས༌ ཡོངས༌ཏེ༌ ཏྲིས༌, “ང༌ཞའ༌ ཤད༌ད༌ ཛད༌དའང༌ ཏེ༌བོ༌ ནམ༌ ཇུང༌ཨིན༌། ཉེ༌རང༌ ཇིག༌རྟེན༌ནི༌ཀ༌ ལོགས༌ཏེ༌ སྐྱོད༌ཅེས༌ ཡང༌ ཏུས༌སི༌ ཐའ༌མའེ༌ སྟགས༌པོ༌ ཀ༌ཟུག༌ རིག༌ ཡོང༌ཨིན༌?”

4 ཡེ༌ཤུའི༌ ལན༌སལས༌, “སུ༌ཞིག༌གིའང༌ ཁྱོ༌ཞའ༌ གོབ༌སྐོར༌ ཏང༌མི༌ཅུག༌ཅེས༌ལ༌ ཤང༌ ཅོས༌, 5 ཅིའ༌ཟེར༌ན༌ ངའེ༌ མིང༌ ཁུར༌ཏེ༌ ‘ང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌’ ཟེར༌ཁན༌ མང༌པོ༌ཞིག༌ ཡོངས༌ཏེ༌ མི༌ མང༌པོའ༌ གོབ༌སྐོར༌ ཏང༌ཨིན༌། 6 ཡང༌ ཁྱོ༌ཞ༌གུན༌ནི༌ མག༌ དང༌ མག༌གི༌ སྐོར༌ལ༌ འུ༌ཡ༌གུན༌ ཚོར༌ར༌ཅིག༌, ཇིགས༌ མ༌ཇིག༌ཤིག༌; ཏེ༌གུན༌ ཇུང༌གོས༌, ཨིན༌ནའང༌ ཐའ༌མའེ༌ ཏུས༌ ཏ༌རུང༌ མི༌ལེབ༌། 7 གྱལ༌ཁམས༌ ཅིག༌ དང༌ ཅིག༌གི༌ ཡང༌ གྱལ༌སྲིད༌ ཅིག༌ དང༌ ཅིག༌གི༌ གྱབ༌གལ༌ལ༌ མག༌ ཏང༌ཨིན༌། ནས༌ས༌ མང༌པོའེ༌ ནང༌ང༌ མུ༌གེ༌ དང༌ སང༌གུལ༌ ཡོང༌ཨིན༌། 8 ཨིན༌ནའང༌ ཏེ༌ ཚང༌མ༌ ནི༌ ཕྲུ༌གུ༌ སྐྱེ༌ཅེས༌སི༌ གོ༌ཟུག༌གི༌ ཟུག༌ཟེར༌བོ༌ ཙོགས༌ ཨིན༌།”

9 “ཏེ༌ནེ༌ ཁྱོ༌ཞའ༌ རྡུག༌ངལ༌ སྟན༌ཅེས༌ལ༌ སྟད༌ཏེ༌ སད༌ཨིན༌། ཁྱོ༌ཞའེ༌ ངའེ༌ ནང༌ང༌ ཏད༌པ༌ ཅོ༌ཅེས༌པོའེ༌ གྱལ༌ཁམས༌ ཚང༌མའེ༌ མི༌གུན༌ནི༌ ཁྱོ༌ཞ༌གུན༌ལ༌ ནཕ༌རད༌ ཅོ༌ཨིན༌། 10 ཏེ༌ཏུས༌ལ༌ མི༌ མང༌པོའེ༌ ངའེ༌ ནང༌ང༌ ཏད༌པ༌ ཅོ༌ཁན༌བོ༌ ཕང༌ཨིན༌ ཡང༌ ཁོ༌རང༌ ཅིག༌ དང༌ ཅིག༌ག༌ ནཕ༌རད༌ ཅོས༌ཏེ༌ གྲ༌འོའེ༌ ལག༌ག༌ སྟད༌ཨིན༌། 11 ཟུས༌མའེ༌ ལུང༌སྟོན༌པ༌ མང༌པོ༌ ཡོངས༌ཏེ༌ མི༌ མང༌པོའ༌ གོབ༌སྐོར༌ ཏང༌ཨིན༌། 12 ཇིག༌རྟེན༌ནི༌ ནང༌ང༌ ངན༌སེམས༌ གྱས༌ཤེས༌པོའེ༌ མང༌པོ༌ཞིག༌གི༌ དཀོན༌མཆོག༌ དང༌ མི༌གུན༌ནི༌ ཕིའ༌ ཡ༌ཤ༌བོ༌ ཉམས༌ཨིན༌། 13 ཨིན༌ནའང༌ ཐའ༌མ༌ ཚོག༌པ༌ ངའེ༌ཀ༌ ཏད༌པ༌ སྟན༌པོ༌ བོར༌ཁན༌གུན༌ ཐར༌ཨིན༌། 14 གྱལ༌ཁམས༌ ཚང༌མའེ༌ མི༌གུན༌ནི༌ ཚོར༌ཅེས༌སི༌ ཕིའ༌ ཇིག༌རྟེན༌ གང༌པོའེ༌ ནང༌ང༌ ནམ༌ཁའེ༌ གྱལ༌སྲིད༌དི༌ གའ༌མོའེ༌ ནས༌ཚུལ༌བོ༌ ཤད༌ཨིན༌, ཏེ༌ནེ༌ ཏུས༌སི༌ ཐའ༌མ༌ ལེབ༌ཨིན༌།”

15 “ཁྱོ༌ཞའེ༌, ལུང༌སྟོན༌པ༌ དཱ༌ནི༌ཨེལ༌ལི༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཁན༌ ‘ཁམ༌ལོག༌ ཚི༌ཏུ༌ ཅོ༌ཁན༌བོ༌ ✡’ ཏམ༌པའེ༌ ཆོད༌ཁང༌ངི༌ ནང༌ང༌ ཐོང༌ང༌ཅིག༌, ༼སིལ༌ཁན༌གུན༌ནི༌ ངའེ༌ ཟེར༌ཅེས༌ཅན༌གུན༌ནི༌ཀ༌ སྣང༌ང༌ ཏོང༌༽ 16 ཡ༌ཧུ༌དཱའེ༌ ཡུལ༌ཇོངས༌སི༌ ནང༌ང༌ དུག༌ཁན༌གུན༌ རི༌གུན༌ལ༌ ཤོར༌གོས༌། 17 ཁང༌པའེ༌ ཁེ༌ཐོག༌ག༌ ཡོད༌ཁན༌གུན༌ ཡོག༌ག༌ བབས༌ཏེ༌ ཁང༌པའེ༌ ནང༌ང༌ ནོར༌གུན༌ ལེན༌ན༌ལ༌ མ༌ཆ༌། 18 ཞིང༌ངི༌ཀ༌ ལས༌ ཅོ༌ཨིན༌ ཡོད༌ཁན༌གུན༌ ལོགས༌ཏེ༌ ཁང༌པའ༌ ཀོས༌ ཁྱོང༌ང༌ལ༌ མ༌ཆ༌། 19 ཏེ༌ཏུས༌ལ༌ སྐྱེ༌ཅེས༌མ༌ དང༌ ཕྲུ༌གུའ༌ པི༌བི༌ ཏང༌ཁན༌ནི༌ ཨ༌མ༌གུན༌ལ༌ ཙམ༌ཤིག༌གི༌ ཇིགས༌ནང༌ མ༌ནོག༌། 20 ཁྱོ༌ཞའ༌ ཤོར༌ཅེས༌སི༌ ཏུས༌པོ༌ དགུན༌ཏུས༌ ཡ༌ ཤབ༌བད༌དི༌ ངལ༌ཚོའེ༌ ཞག༌ག༌ མི༌ཇུང༌ཅེས༌ལ༌ མོས༌ལམ༌ ཞུས༌། 21 ཏེ༌ཏུས༌ལ༌ འི༌ཟམ༌ རྡུག༌ངལ༌ ཀྲག༌པོ༌ ཇུང༌ཨིན༌, ཀ༌བོ༌ ཇིག༌རྟེན༌ ཛད༌པ༌ནེ༌ ཕར༌ལ༌ དག༌ས༌ ཚག༌པ༌ མ༌ཇུང༌ང༌ ཨིན༌ནོག༌ ཡང༌ སྟིང༌ཞིན༌ནའང༌ མི༌ཇུང༌། 22 ཀལ༌ཏེས༌ ཏེ༌ཏུས༌པོ༌ ཉུ༌ངུན༌ མ༌ཛད༌པིན༌ན༌ སུ༌ཞིག༌གའང༌ སོན༌ཏེའ༌ ལུས༌ཏེ༌ མེད༌གྲོ༌, ཨིན༌ནའང༌ ལྡམ༌མ༌ ཛད༌ཁན༌གུན༌ནི༌ ཏོན༌ལ༌ ཏེ༌ཏུས༌པོ༌ ཉུ༌ངུན༌ ཅོའ༌ ཛདས༌།”

23 “ཏེ༌ཏུས༌ལ༌ ཀལ༌ཏེས༌ སུ༌ཞིག༌གི༌ ཁྱོ༌ཞའ༌, ‘ལྟོས༌ཤིག༌ མ༌ཤི༌ཀ༌ འི༌ཀ༌ནེ༌’ ཡ༌ ‘འ༌ཀ༌ནེ༌ ཞུགས༌ཏེ༌ དུག༌’ ཟེར༌ན༌ ཨིད༌ཤེས༌ མ༌ཅོ༌། 24 ཅིའ༌ཟེར༌ན༌ མ༌ཤི༌ཀ༌ ཟུས༌མ༌ དང༌ ལུང༌སྟོན༌པ༌ ཟུས༌མ༌ གུན༌ ཡོངས༌ཏེ༌ ཧ༌ལས༌སི༌ ཛད༌པ༌ དང༌ ལྟས༌གུན༌ སྟན༌ཏེ༌ དཀོན༌མཆོག༌གི༌ ལྡམ༌མ༌ ཛད༌ཁན༌གུན༌ལའང༌ གོབ༌སྐོར༌ ཏང༌ཅེས༌སི༌ རྩོན༌གྲུས༌ ཅོ༌ཨིན༌ ཨིན༌ནའང༌ ཏང༌ མི༌ཉན༌། 25 ཤང༌ ཅོས༌, ཏུས༌པོ༌ ལེབ༌བི༌ སང༌ སྔུན༌ལ༌ ངའེ༌ ཁྱོ༌ཞའ༌ ཤད༌ཏེ༌ ཨིན༌།”

26 “ཀལ༌ཏེས༌ སུ༌ཞིག༌གི༌ ‘མ༌ཤི༌ཀ༌ འ༌ རི༌སྟོང༌ངི༌ ནང༌ང༌ དུག༌’ ཟེར༌ན༌ མ༌ཆ༌, ཡ༌ ‘ཁོང༌ འ༌ ནང༌ནེ༌ དུག༌’ ཟེར༌ན༌ ཨིད༌ཤེས༌ མ༌ཅོ༌། 27 སྐམ༌ལག༌གི༌ འོད༌ ནམ༌ཁའེ༌ ནང༌ང༌ ཤར༌ནེ༌ ནུབ༌ ཚག༌པ༌ ཁྱེབས༌ས༌ ཙོགས༌, མི༌རིགས༌སི༌བུ༌ ལོགས༌ཏེ༌ ཡོང༌ ཟ༌ནེའང༌ ཆེན༌། 28 རོ༌ ཡོད༌ས༌ ཤ༌ ཟའ༌ཁན༌ནི༌ ཅ༌གུན༌ ཁོར༌ར༌ནོག༌། ༼ཁྱོ༌ཞའེ༌ ཏེ༌ སྟགས༌གུན༌ ཇུང༌ང༌ ཐོང༌ང༌ཅིག༌ ཐའ༌མའེ༌ ཏུས༌ ལེབ༌ཅེས༌པོ༌ ཁྱོ༌ཞའ༌ ཧ༌གོ༌གོས༌།༽”

29 “ཏེ༌ཏུས༌སི༌ རྡུག༌ངལ༌ལི༌ ཅབ༌ སྟིང༌ནེ༌,

‘ཉི༌མ༌ མུན༌གྲིག༌ གྱུར༌ཨིན༌,

ཟླ༌ཝའེ༌ འོད༌ མི༌ཏང༌

ནམ༌ནེ༌ སྐར༌མ༌གུན༌ བུད༌ཨིན༌

ཡང༌ ནམ༌ཁའེ༌ ཝང༌གུན༌ སྲུག༌ག༌ ཛད༌ཨིན༌།’✡”

30 “ཏེ༌ནེ༌ མི༌རིགས༌སི༌བུ༌ ཡོང༌ཅེས༌སི༌ སྟགས༌ ནམ༌མི༌ ནང༌ང༌ ཇུངས༌པ༌ ཇིག༌རྟེན༌ནི༌ གྱལ༌ཁམས༌ ཚང༌མའེ༌ མི༌གུན༌ནི༌ ཉ༌ངན༌ ཅོ༌ཨིན༌། ཏེ༌ནེ༌ ཁོང༌གུན༌ནི༌ མི༌རིགས༌སི༌བུ༌ ཝང༌ དང༌ ཟིར༌རྗིད༌ ཀྲག༌པོ༌ ཉམ༌པོ༌ སྲིན༌ནི༌ཀ༌ དུགས༌ཏེ༌ ཡོང༌ང༌ ཐོང༌ཨིན༌། 31 ཏུང༌སྐད༌ ཆེན༌མོ༌ ཕུའ༌ཅིག༌ ཁོའེ༌, ཕོ༌ཉ༌གུན༌ ཇིག༌རྟེན༌ གང༌པོའེ༌ ནང༌ནེ༌ ཁོང༌རང༌ངི༌ ལྡམ༌ཁན༌གུན༌ ལྡུ༌ཅེས༌ལ༌ ཀལ༌ཨིན༌།”

32 “ཕིག༌ ཁ༌ཟས༌སི༌ ལྕང༌མའེ༌ ཀ༌ནེ༌ ལབ༌ཞ༌ ལེན༌ནའང༌; ཏེ༌བོའེ༌ ཡལ༌ག༌ སྔོན༌པོ༌ སོང༌ཏེ༌ ལོ༌མ༌ སོ༌མ༌ བིང༌ང༌ཅིག༌, ཡར༌ ཉེ༌མོ༌ ལེབ༌ཁན༌བོ༌ ཤེས༌ས༌ནོག༌། 33 ཏེན༌ན༌ ཙོགས༌ལ༌ ཁྱོ༌ཞ༌གུན༌ནི༌ ཏེ༌ སྟགས༌ ཚང༌མ༌ ཐོང༌ང༌ཅིག༌, ང༌ ལོགས༌ཏེ༌ ཡོང༌ཅེས༌སི༌ ཏུས༌ ཉེ༌མོ༌, སྒོའེ༌ དུན༌ལ༌ ལེབས༌ཏེ༌ ཡོད༌ཁན༌བོ༌ ཁྱོ༌ཞ༌གུན༌ནི༌ ཤེས༌ཨིན༌། 34 ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ མི༌རབས༌པོ༌ མེད༌ཁན༌ ཆེ༌ སང༌ སྔུན༌ལ༌ ཏེ༌ ཚང༌མ༌ ཇུང༌ཨིན༌། 35 ནམ༌ཁའ༌ དང༌ ཇིག༌རྟེན༌ ཉིས༌ཀོ༌ མེད༌ཁན༌ ཆེན༌, ཨིན༌ནའང༌ ངའེ༌ ཟེར༌ཁན༌གུན༌ མེད༌ཁན༌ མ༌ནེ༌ མི༌ཆ༌།”

36 “ཏེ༌ ཚང༌མ༌ ཇུང༌ཅེས༌སི༌ ཞག༌ ཡ༌ ཏུས༌ཚོད༌པོ༌ དཀོན༌མཆོག༌ ཡབ༌ ཅིག༌པོའ༌ མ༌ནེ༌ ཡང༌ སུའང༌ གྱུས༌མེད༌, ནམ༌ཁའེ༌ ཕོ༌ཉ༌ ཡ༌ བུ༌ཚའང༌།”

37 “མི༌ ཀྲང༌པོ༌ ནོ༌ཨའེ༌ ཏུས༌ལ༌ ཇུང༌ཁན༌ ཙོགས༌ མི༌རིགས༌སི༌བུ༌ ཡོང༌ངི༌ ཏུས༌ལའང༌ ཇུང༌ཨིན༌། 38 ཇིག༌རྟེན༌ནི༌ཀ༌ ཆུ༌ལོག༌ ཡོང༌ངི༌ སང༌ སྔུན༌ལ༌, ནོ༌ཨ༌ གྲུ༌ཟིང༌ངི༌ ནང༌ང༌ ཆ༌ཆ༌ ཚག༌པ༌ མི༌གུན༌ ཟེན༌ དང༌ ཐུང༌ཨིན༌, ན༌མ༌ ཅོ༌ཨིན༌ དང༌ བག༌མ༌ ཏང༌ཨིན༌ དུགས༌། 39 ཆུ༌ལོག༌ ཡོངས༌ཏེ༌ ཁོང༌ ཚང༌མ༌ ཁྱེར༌ཏེ༌ ཤི༌ཤི༌ ཚོག༌པ༌ ཁོང༌གུན༌ལ༌ ཏེ༌ ཇུང༌ཅེས༌པོ༌ གྱུས༌ ཅའང༌ མེད༌པིན༌, ཏེན༌ན༌ ཙོགས༌ མི༌རིགས༌སི༌བུ༌ ཡོང༌ ཟ༌ནེའང༌ ཇུང༌ཨིན༌།”

40 “ཞིང༌ངི༌ཀ༌ ཡོད༌ཁན༌ མི༌ ཉིས༌སི༌ ནང༌ནེ༌ ཅིག༌པོ༌ ནམ༌ཁའ༌ ཁྱེར༌ར༌ ཛད༌ཨིན༌ ཡང༌ ཅིག༌པོ༌ བོར༌ཨིན༌། 41 རང༌ཐག༌གི༌ཀ༌ ཀྲོ༌ ཐག༌ཨིན༌ ཡོད༌ཁན༌ བུ༌མོ༌ ཉིས༌སི༌ ནང༌ནེ༌ ཅིག༌པོ༌ ནམ༌ཁའ༌ ཁྱེར༌ར༌ ཛད༌ཨིན༌ ཡང༌ ཅིག༌པོ༌ བོར༌ཨིན༌།”

42 “ཏེ༌བོའེ༌ཕིའ༌ ཤང༌ ཅོས༌, ཅིའ༌ཟེར༌ན༌ ཁྱོ༌ཞ༌གུན༌ལ༌ ཁྱོ༌ཞའེ༌ གཙོ༌བོ༌ ཡོང༌ཅེས༌སི༌ ཞག༌པོ༌ གྱུས༌མེད༌ཏེ༌ ཨིན༌ནོག༌། 43 ཨིན༌ནའང༌ འི༌བོ༌ ཧ༌གོ༌ཤིག༌, ཀལ༌ཏེས༌ ཚན༌ལ༌ རྐུན༌མ༌ ཡོང༌ཅེས༌སི༌ ཏུས༌ཚོད༌པོ༌ ཁང༌དག༌ག༌ གྱུས༌ཡོད༌པིན༌ན༌, ཁོ༌ སྲུངས༌ཏེ༌ དུགས༌ཏེ༌ ཁོའེ༌ ཁོ༌རང༌ངི༌ ཁང༌པའེ༌ ནང༌ང༌ རྐུན༌མ༌ ཞུགས༌ མི༌ཅུག༌། 44 ཏེན༌ན༌བོའེ༌ཕིའ༌ ཁྱོ༌ཞའ༌ ཏུས༌གྱུན༌ གྲལ༌གྲིག༌ དུག༌གོས༌ ཅིའ༌ཟེར༌ན༌ ཁྱོ༌ཞ༌གུན༌ནི༌ རེ༌ཝ༌ མེད༌དི༌ ཏུས༌ལ༌ མི༌རིགས༌སི༌བུ༌ ཡོང༌སྲིད༌ཅེས༌ ཨིན༌ནོག༌།”

45 “སྤོན༌བོའེ༌ ཁོ༌རང༌ངི༌ ཁང༌པའེ༌ སྟ༌སྟོག༌ དང༌ ཞན༌ ཡོག༌པོ༌གུན༌ལ༌ ཏུས༌སི༌ཀ༌ ཞག༌ཏང༌ངི༌ ཁར༌ཇི༌ ཏང༌ཅེས༌སི༌ ཕིའ༌ སྐོས༌ཁན༌ ཨིད༌ཤེས༌ཅན༌ དང༌ ཤེས༌རབས༌ཅན༌ནི༌ ཡོག༌པོ༌ སུ༌ ཨིན༌ནོག༌? 46 སྤོན༌བོ༌ ལོགས༌ཏེ༌ ཡོང༌ང༌ཅིག༌ ཡོག༌པོ༌བོའེ༌ ཁོའེ༌ སྐོས༌ཁན༌ནི༌ ལས༌པོ༌ ཅོ༌ཨིན༌ ཐོང༌ན༌ ཁོའ༌ སོལ༌རས༌ ཏང༌ཨིན༌། 47 ངའེ༌ ཁྱོ༌ཞའ༌ དེན༌བ༌ ཟེར༌རད༌, སྤོན༌བོའེ༌, ཁོ༌རང༌ངི༌ ནོར༌ ཚང༌མ༌ སྟ༌སྟོག༌ ཅོ༌ཅེས༌སི༌ ཁག༌པོ༌ ཁོའ༌ ཏང༌ཨིན༌། 48 ཨིན༌ནའང༌ ཡོག༌པོ༌བོ༌ ངན༌པ༌ ཨིན༌ན༌ ཁོའེ༌, ‘ངའེ༌ སྤོན༌བོ༌ ཏུས༌ཡུན༌རིང༌ ལོགས༌ཏེ༌ མི༌ཡོང༌’ སམས༌ཏེ༌ 49 ཁོ༌རང༌ངི༌ ཕྲོ༌པ༌ ཡོག༌པོ༌གུན༌ལ༌ རྡུང༌ཅེས༌ གོ༌ཟུག༌ ཅོས༌ཏེ༌, ར༌རོས༌ཁན༌གུན༌ ཉམ༌པོ༌ ཟེན༌ ཆང༌ ཐུང༌ཨིན༌ དུག༌ཨིན༌། 50 ཁོའེ༌ རེ༌ཝ༌ མི༌ཅོའེ༌ ཞག༌ག༌ ཡང༌ ཁོའ༌ གྱུས༌མེད༌དི༌ ཏུས༌ཚོད༌པོའེ༌ཀ༌ སྤོན༌བོ༌ ཡོངས༌ཏེ༌ 51 ཁོ༌ ཏུམ༌པ༌ཏུམ༌པའེ༌ ནང༌ང༌ སྟུབས༌ཏེ༌ ཁ༌ཆོས༌པ༌གུན༌ ཉམ༌པོ༌ བོར༌ཨིན༌, ཏེ༌རུ༌ ནགས༌ སྲན༌ཏྲེ༌ ཞས༌ཏེ༌ ངུ༌ཅེས༌ དང༌ སོ༌ སྲིག༌ཅེས༌ ཡོང༌ཨིན༌།”

25

ན༌ཆུང༌ རྕུའི༌ རུངས༌།

25:1-13

1 གཙོ༌བོ༌ ཡེ༌ཤུའི༌ མོལས༌, “ནམ༌ཁའེ༌ གྱལ༌སྲིད༌ ནི༌ སྐྱོང༌ཙེ༌ ཁུར༌ཏེ༌ མག༌པའ༌ སུས༌ཏེ༌ ཆའ༌ཁན༌ནི༌ ན༌ཆུང༌ རྕུ༌ ཙོགས༌ ཨིན༌། 2 ཁོང༌གུན༌ནི༌ ནང༌ང༌ སམ༌མེད༌ ལྔ༌ དང༌ སམ༌བ༌ཅན༌ ལྔ༌ ཡོད༌པིན༌། 3 སམ༌མེད༌ ལྔ༌ཀོའེ༌ སྐྱོང༌ཙེ༌ཏ༌ ཁུརས༌, ཨིན༌ནའང༌ སྐྱོང༌ཙེ༌ ནང༌ང༌ ནན༌ཅེས༌སི༌ ཕིའ༌ ཐེ༌བ༌ མར༌ནག༌ ཁུར༌ར༌ལ༌ རྗེད༌། 4 སམ༌བ༌ཅན༌གུན༌ནི༌ སྐྱོང༌ཙེ༌ ཉམ༌པོ༌ སྐྱོང༌ཙེ༌ ནང༌ང༌ ནན༌ཅེས༌སི༌ ཕིའ༌ ཐེ༌བ༌ མར༌ནག༌གའང༌ ཁུརས༌། 5 མག༌པ༌ ལེབ༌བ༌ལ༌ ཏུས༌ མང༌པོ༌ གོར༌པ༌ ཁོང༌ ཚང༌མ༌ ངལ༌ཏེ༌ ཉིད༌ལ༌ སོང༌།”

6 “ཚན༌ཕེད༌ཤིག༌ག༌ ‘མག༌པ༌ ལེབ༌དུག༌, ཐུག༌ག༌ལ༌ ཡོང༌ཤིག༌’ ཟེར༌ཏེ༌ སྐད༌ ཚོར༌། 7 ན༌ཆུང༌ ཚང༌མ༌ ལངས༌ཏེ༌ འོད༌གུན༌ སལ༌པོ༌ ཅོས༌། 8 སམ༌མེད༌ ལྔ༌ཀོའེ༌ སམ༌བ༌ཅན༌ ལྔ༌ཀོའ༌ ཟེར༌, ‘ང༌ཞའེ༌ འོད༌པོ༌ ཤི༌རུག༌པ༌ ཇུ༌ཇུ༌ ང༌ཞའ༌ མར༌ནག༌ ཙ༌པིག༌ ཏོང༌ངའང༌།’ ”

9 “ཁོང༌གུན༌ནི༌ ཟེརས༌, ‘ཏང༌ང༌མེད༌། ང༌ཞའེ༌ ཁྱོ༌ཞའ༌ ཏང༌ན༌ ང༌དང༌ ཚང༌མ༌ལ༌ ཉུ༌ངུན༌ ཆེན༌, ཏེ༌སང༌ མར༌ནག༌ ཙོང༌ཁན༌ནི༌ཀ༌ སོང༌ཏེ༌ ཁྱོ༌ཞ༌རང༌ངི༌ ཕིའ༌ ཉོས༌།’ 10 ཁོང༌གུན༌ མར༌ནག༌ ཉོའ༌ལ༌ སོང༌ཏེ༌ མེད༌ ཟ༌ནེ༌ མག༌པ༌ ལེབ༌། གྲལ༌གྲིག༌ ཡོད༌ཁན༌ ན༌ཆུང༌གུན༌ མག༌པ༌ ཉམ༌པོ༌ བག༌སྟོན༌ནི༌ གྲོན༌ལ༌ སོང༌ ཡང༌ སྒོ༌བོ༌ ཅུགས༌།”

11 “སྟིང༌ནེ༌ ཞན༌ ལྔ༌ཀོའང༌ ཡོངས༌ཏེ༌ མག༌པའ༌ ཟེརས༌, ‘ཨ༌ཅོ༌ལེ༌, ཨ༌ཅོ༌ལེ༌, ང༌ཞའེ༌ ཕིའ༌ སྒོ༌ ཕེའ༌ཛད༌དའང༌’ 12 ཨིན༌ནའང༌ ཁོའེ༌ ལན༌ཏངས༌, ‘ངའེ༌ དེན༌བ༌ ཟེར༌རད༌, ངའེ༌ ཁྱོ༌ཞའ༌ ཤེས༌ས༌མེད༌།’ ”

13 ཡེ༌ཤུའི༌ མོལས༌, “མི༌རིགས༌སི༌བུ༌ ཀ༌ཞག༌ དང༌ ཏུས༌ཚོད༌དི༌ཀ༌ ལོགས༌ཏེ༌ ཡོང༌ཅེས༌པོ༌, ཁྱོ༌ཞའ༌ གྱུས༌མེད༌པ༌ ཤང༌ ཅོས༌།”

ཡོག༌པོ༌ སུམ༌མི༌ རུངས༌།

25:14-30

14 གཙོ༌བོ༌ ཡེ༌ཤུའི༌ མོལས༌, “ནམ༌ཁའེ༌ གྱལ༌སྲིད༌ ནི༌ བེས༌ལ༌ ཆེ༌ སང༌ སྔུན༌ལ༌ མི༌ཞིག༌གི༌ ཁོ༌རང༌ངི༌ ཡོག༌པོ༌གུན༌ བོད༌ཏེ༌ ནོར༌ སྟད༌ཁན༌ ཙོགས༌ ཨིན༌། 15 ཁོའེ༌ ཡོག༌པོ༌ རེ༌རེའ༌ ཁྱུད༌ ནང༌ཞིན༌ མུལ༌ལི༌ པེ༌ནེ༌ སྐངས༌ཁན༌ནི༌ གི༌གུ༌, ཏང༌པོ༌བོའ༌ ལྔ༌, ཉིས༌པ༌བོའ༌ ཉིས༌, ཡང༌ སུམ༌པ༌བོའ༌ ཅིག༌ ཏངས༌ཏེ༌ ཁོ༌རང༌ བེས༌ལ༌ སོང༌།”

16 “མུལ༌ལི༌ པེ༌ནེ༌ གི༌གུ༌ ལྔ༌ ཐོབ༌ཁན༌བོའེ༌ ཏེན༌ན༌མལ༌ལ༌ སོང༌ཏེ༌, པེ༌ནེ༌བོ༌ ལས༌སི༌ ནང༌ང༌ ཏངས༌པ༌ ཐེ༌བ༌ གི༌གུ༌ ལྔ༌ ཇོར༌། 17 ཏེན༌ན༌ ཙོགས༌ གི༌གུ༌ ཉིས༌ ཐོབ༌ཁན༌བོའང༌ ཐེ༌བ༌ གི༌གུ༌ ཉིས༌ ཇོར༌། 18 ཨིན༌ནའང༌ གི༌གུ༌ ཅིག༌ ཐོབ༌ཁན༌བོའེ༌ སའ༌ བྲུས༌ཏེ༌ སྤོན༌བོའེ༌ པེ༌ནེ༌ ཏངས༌ཁན༌བོ༌ སྦས༌ཏེ༌ བོརས༌།”

19 “ཏུས༌ མང༌པོའེ༌ སྟིང༌ནེ༌ སྤོན༌བོ༌ ལོགས༌ཏེ༌ ཡོངས༌ ཡང༌ ཡོག༌པོ༌ སུམ༌ཀོའེ༌ ཀ༌ནེ༌ རྩི༌རུག༌ ལེནས༌། 20 གི༌གུ༌ ལྔ༌ སྐངས༌ཏེ༌ མུལ༌ ཐོབ༌ཁན༌བོའེ༌ ཡང༌ ཐེ༌བ༌ གི༌གུ༌ ལྔ༌ ཁྱོངས༌ཏེ༌ ཟེརས༌, ‘སྤོན༌བོ༌ལེ༌ ཉེ༌རང༌ངི༌ ངའ༌ གི༌གུ༌ ལྔ༌ སལས༌, ཟིགས༌སའང༌ ང༌ ཐེ༌བ༌ ལྔ༌ ཇོར༌།’ ”

21 “སྤོན༌བོའེ༌ ཟེརས༌, ‘གྱལ༌ལ༌ ཅོས༌, ཡོག༌པོ༌ ཟང༌པོ༌ དང༌ ཨིད༌ཤེས༌ཅན༌, ཁྱོ༌རང༌ ཉུ༌ངུན༌ཞིག༌གི༌ ནང༌ང༌ ཨིད༌ཤེས༌ཅན༌ ལུས༌པ༌, ངའེ༌ ཁྱོ༌རང༌ང༌ ནོར༌ མང༌པོའེ༌ཀ༌ ཝང༌ཆ༌ ཏང༌ཨིན༌, ཡོང༌ ང༌ ཉམ༌པོ༌ གའ༌མོ༌ ཅོས༌།’ ”

22 “གི༌གུ༌ ཉིས༌ སྐངས༌ཏེ༌ མུལ༌ ཐོབ༌ཁན༌བོའེ༌ ཟེརས༌, ‘སྤོན༌བོ༌ལེ༌ ཉེ༌རང༌ངི༌ ང༌ གི༌གུ༌ ཉིས༌ སལས༌, ཟིགས༌སའང༌ ངའ༌ ཐེ༌བ༌ གི༌གུ༌ ཉིས༌ ཇོར༌།’ ”

23 “སྤོན༌བོའེ༌ ཟེརས༌, ‘མ༌ གྱལ༌ལ༌ སོང༌, ཡོག༌པོ༌ ཟང༌པོ༌ དང༌ ཨིད༌ཤེས༌ཅན༌, ཁྱོ༌རང༌ངི༌ ཉུ༌ངུན༌ཞིག༌གི༌ ནང༌ང༌ ཀྲང༌པོ༌ ཅོས༌པ༌, ངའེ༌ ཁྱོ༌རང༌ང༌ ནོར༌ མང༌པོའེ༌ཀ༌ ཝང༌ཆ༌ ཏང༌ཨིན༌, ཡོང༌ ང༌ ཉམ༌པོ༌ གའ༌མོ༌ ཅོས༌།’ ”

24 “ཏེ༌ནེ༌ གི༌གུ༌ ཅིག༌ སྐངས༌ཏེ༌ མུལ༌ ཐོབ༌ཁན༌བོའེ༌ ཟེརས༌, ‘སྤོན༌བོ༌ལེ༌, ཉེ༌རང༌ སྙིང༌རྗེ༌ མེད༌ཁན༌, ཁོ༌རང༌ངི༌ མ༌ཏབ༌ཁན༌ནི༌ ས༌ཀྱད༌དི༌ ཀ༌ནེ༌ རྔ༌ཁན༌ དང༌ ས༌འོན༌ མ༌ཡོག༌ཁན༌ནི༌ ས༌ཀྱད༌དི༌ ཀ༌ནེ༌ ལྡུ༌ཁན༌ ཨིན༌ཁན༌བོ༌ ང༌ གྱུས༌ཡོད༌ པ༌སང༌ 25 ང༌ ཉེ༌རང༌ང༌ ཇིགས༌ཏེ༌, ཉེ༌རང༌ངི༌ མུལ༌ལི༌ པེ༌ནེ༌ གི༌གུ༌ སའེ༌ ཡོག༌ག༌ སྦས༌ཏེ༌ བོར༌པིན༌, ཉེ༌རང༌ངི༌ པེ༌ནེ༌བོ༌ ལོགས༌ཏེ༌ ནམས༌།’ ”

26 “སྤོན༌བོའེ༌ ཟེརས༌, ‘ཡོག༌པོ༌ ངན༌པ༌, ལས༌མི༌ལམ༌། ང༌ ང༌རང༌ངི༌ མ༌ཏབ༌ཁན༌ནི༌ ས༌ཀྱད༌དི༌ ཀ༌ནེ༌ རྔ༌ཁན༌ དང༌ ངའེ༌ ས༌འོན༌ མ༌ཡོག༌ཁན༌ནི༌ ས༌ཀྱད༌དི༌ ཀ༌ནེ༌ ལྡུ༌ཁན༌ ཨིན༌ཁན༌བོ༌ ཁྱོ༌རང༌ང༌ གྱུས༌ཡོད༌ཏེའང༌, 27 ཁྱོ༌རང༌ངི༌ ངའེ༌ པེ༌ནེ༌བོ༌ མུལ༌ཛོད༌ཁང༌ངི༌ ནང༌ང༌ ཅི༌ཕིའ༌ མ༌ཏངས༌པིན༌? ཀལ༌ཏེས༌ ཏངས༌པིན༌ན༌, ང༌ ཡོངས༌ཏེ༌ ཕར༌ཉམ༌པོ༌ ང༌རི༌ པེ༌ནེ༌ ལེན༌ཏེ༌ ཡོད༌གྲོ༌།’ ”

28 “སྤོན༌བོའེ༌ ཟེརས༌, ‘ཁོའེ༌ ཀ༌ནེ༌ གི༌གུ༌ སྐངས༌ཁན༌ནི༌ པེ༌ནེ༌བོ༌ ལེན༌ཏེ༌ གི༌གུ༌ རྕུ༌ ཡོད༌ཁན༌བོའ༌ ཏོང༌། 29 ཏངས༌ཁན༌བོ༌ གྱལ༌ལ༌ ཅོས༌ཏེ༌ ཀོལ༌ཁན༌གུན༌ལ༌ མང༌ང༌ ཏང༌ཅེས༌ མ༌ཚད༌ ཁོང༌ངི༌ ནང༌ནེ༌ ལུད༌ཏེ༌ ཆེན༌, ཨིན༌ནའང༌ མ༌ཀོལ༌ཁན༌གུན༌ནི༌ ཀ༌ནེ༌ ཉུ༌ངུན༌ ཡོད༌ཁན༌བོའང༌ ཁྱེར༌ཨིན༌། 30 འི༌ ཕན༌མི༌ཐོགས༌སི༌ ཡོག༌པོ༌ ཕི༌ལོག༌ག༌ མུན༌གྲིག༌གི༌ ནང༌ང༌ ཕོང༌, ཏེ༌རུ༌ ནགས༌ སྲན༌ཏྲེ༌ ཞས༌ཏེ༌ ངུ༌ཅེས༌ དང༌ སོ༌ སྲིག༌ཅེས༌ ཡོང༌ཨིན༌།’ ”

སྟིང༌ཇུག༌གི༌ ཁྲིམས༌ཅད༌།

25:31-46

31 གཙོ༌བོ༌ ཡེ༌ཤུའི༌ མོལས༌, “མི༌རིགས༌སི༌བུ༌ ཟིར༌རྗིད༌དི༌ ནང༌ང༌ ཕོ༌ཉ༌ ཚང༌མ༌ ཉམ༌པོ༌ ཡོང༌ངི༌ ཏུས༌, ཁོ༌ གྱལ༌པོའེ༌ ཚུལ༌ལ༌ ཁོ༌རང༌ངི༌ ཟིར༌རྗིད༌དི༌ ཁྲིས༌སི༌ཀ༌ དུག༌ཨིན༌། 32 གྱལ༌ཁམས༌ ཚང༌མའེ༌ མི༌གུན༌ ཁོའེ༌ དུན༌ལ༌ ལྡུས༌ཨིན༌, ལུག༌རྫི༌ ར༌མའེ༌ ཕྲོ༌ནེ༌ ལུག༌གུན༌ ཕེའ༌ ཙོགས༌ལ༌ ཁོའེ༌ མི༌གུན༌ སོ༌སོ༌ ཕེ༌ཨིན༌། 33 ཁོའེ༌ ཡས༌པ༌ ཆོགས༌ལ༌ ལུག༌ དང༌ ཡོ༌མ༌ ཆོགས༌ལ༌ ར༌མ༌ གུན༌ བོར༌ཨིན༌།”

34 “ཏེ༌ནེ༌ གྱལ༌པོའེ༌ ཡས༌ལ༌ ཡོད༌ཁན༌གུན༌ལ༌ ཟེར༌ཨིན༌ ངའེ༌ ཡབ༌བི༌ ཅིན༌ལབས༌ སལ༌ཁན༌གུན༌, ཁྱོ༌ཞའེ༌ ནོར༌སྐལ༌ ནམ༌ཁའེ༌ གྱལ༌སྲིད༌པོ༌ ལེན༌ན༌ལ༌ ཡོང༌, ཀ༌བོ༌ ཁྱོ༌ཞའེ༌ ཕིའ༌ ཇིག༌རྟེན༌ ཛད༌པ༌ནེ༌ ཕར༌ལ༌ གྲལ༌གྲིག༌ ཛད༌ཏེ༌ ཨིན༌། 35 ང༌ སྟོགས༌ ཟ༌ནེ༌ ཁྱོ༌ཞའེ༌ ཟན༌ ཏངས༌ ཡང༌ ང༌ སྐོམས༌ ཟ༌ནེ༌ ཁྱོ༌ཞའེ༌ ཐུང༌ཅེས༌ ཏངས༌, ངོ༌མ༌ཤེས༌ནའང༌ ངའ༌ ཁྱོ༌ཞའེ༌ ཁང༌པའེ༌ ནང༌ང༌ གའ༌སུས༌ ཞུས༌། 36 ང༌ ལྗེར༌ཉལ༌ལ༌ ཡོད༌ ཟ༌ནེ༌ ཀོས༌ལག༌ སྐོནས༌, ང༌ ཟུ༌མོ༌ ཡོད༌ ཟ༌ནེ༌ སྟ༌སྟོག༌ ཅོས༌, ཡང༌ ང༌ ཙོན༌ཁང༌ང༌ ཡོད༌ ཟ༌ནེ༌ ཐུག༌ག༌ལ༌ ཡོངས༌།”

37 “ཏེ༌ནེ༌ ཏེ༌ མི༌ ཀྲང༌པོ༌གུན༌ནི༌ ཟེར༌ཨིན༌, ‘གཙོ༌བོ༌ལེ༌, ནམ༌ ཉེ༌རང༌ སྟོག༌རིའ༌ ཐོང༌ཏེ༌ ང༌ཞའེ༌ ཁར༌ཇི༌ ཏངས༌ ཡ༌ སྐོམ༌ས༌ ཐོང༌ཏེ༌ ཐུང༌ཅེས༌ ཏངས༌? 38 ནམ༌ ཉེ༌རང༌ ང༌ཞའེ༌ ཐོང༌ཏེ༌ ངོ༌མ༌ཤེས༌ནའང༌ ཁང༌པའེ༌ ནང༌ང༌ གའ༌སུས༌ ཞུས༌, ཡ༌ ལྗེར༌ཉལ༌ལ༌ ཐོང༌ཏེ༌ ཀོས༌ལག༌ སྐོནས༌? 39 ཡང༌ ཟུ༌མོ༌ ཡ༌ ཙོན༌ཁང༌ང༌ ཡོད༌ད༌ ཐོང༌ཏེ༌ ནམ༌ ཐུག༌ག༌ལ༌ ཡོངས༌?’ ”

40 “ཏེ༌ནེ༌ གྱལ༌པོའེ༌ ཟེར༌ཨིན༌, ‘ངའེ༌ ཁྱོ༌ཞའ༌ དེན༌བ༌ ཟེར༌རད༌ ཁྱོ༌ཞའེ༌ ངའེ༌ སྤུན༌ འུ༌ཐུགས༌ ཆུང༌ཤོག༌ ཅིག༌ག༌ ཅོས༌ཁན༌གུན༌ ངའ༌ ཅོས༌ཏེ༌ ཨིན༌།’ ”

41 “ཏེ༌ནེ༌ ཡོ༌མ༌ ཆོགས༌ལ༌ ཡོད༌ཁན༌གུན༌ལ༌ ཟེར༌ཨིན༌, ‘རྔན༌ ཕོག༌ཁན༌, ཁྱོ༌ཞ༌གུན༌ ང༌ནེ༌ ཐག༌རིང༌ང༌ མ༌ནེ༌ མི༌ཤི༌ཅེས༌སི༌ མེའེ༌ ནང༌ང༌ སོང༌ ཀ༌བོ༌ ཤེ༌ཏན༌ དང༌ ཁོའེ༌ ཕོ༌ཉ༌ ངན༌པ༌གུན༌ནི༌ ཕིའ༌ ཅོའ༌ ཛད༌ཏེ༌ ཨིན༌། 42 ང༌ སྟོགས༌ ཟ༌ནེ༌ ཁྱོ༌ཞའེ༌ ཟའ༌ཅེས༌ལ༌ ཅའང༌ མ༌ཏངས༌, ང༌ སྐོམས༌ ཟ༌ནེ༌ ཐུང༌ཅེས༌ལ༌ ཅའང༌ མ༌ཏངས༌། 43 ཁྱོ༌ཞའེ༌ ང༌ ངོ༌མ༌ཤེས༌ ཟ༌ནེ༌ ཁང༌པའེ༌ ནང༌ང༌ གའ༌སུས༌ མ༌ཞུས༌, ལྗེར༌ཉལ༌ ཡོད༌ ཟ༌ནེ༌ ཀོས༌ལག༌ མ༌སྐོནས༌, ཟུ༌མོ༌ ཡ༌ ཙོན༌ཁང༌ང༌ ཡོད༌ ཟ༌ནེ༌ ང༌ སྟ༌སྟོག༌ མ༌ཅོས༌།’ ”

44 “ཁོང༌གུན༌ནི༌ ལན༌ཏང༌ཨིན༌, ‘གཙོ༌བོ༌ལེ༌, ནམ༌ ང༌ཞའ༌ ཉེ༌རང༌ སྟོག༌རིའ༌, སྐོམས༌རིའ༌, ངོ༌མ༌ཤེས༌ས༌, ཡ༌ ལྗེར༌ཉལ༌ལ༌, ཡ༌ ཟུ༌མོ༌, ཡ༌ ཙོན༌ཁང༌ང༌ ཡོད༌ད༌ ཐོང༌ཏེ༌ ཉེ༌རང༌ང༌ རོགས༌ མ༌ཅོས༌?’ ”

45 “ཏེ༌ནེ༌ གྱལ༌པོའེ༌ ཟེར༌ཨིན༌, ‘ངའེ༌ ཁྱོ༌ཞའ༌ དེན༌བ༌ ཟེར༌རད༌, ངའེ༌ སྤུན༌ འུ༌ཐུགས༌ ཆུང༌ཤོག༌ ཅིག༌ག༌ ཡ༌ཏོ༌ མ༌ཅོས༌པ༌, ངའ༌ མ༌ཅོའ༌ཨིན༌།’ ”

46 “ཁོང༌གུན༌ ཐའ༌མེད༌པའེ༌ ཆད༌པའེ༌ ནང༌ང༌ ཁྱེར༌ཨིན༌ ཨིན༌ནའང༌ མི༌ ཀྲང༌པོ༌གུན༌ ཐའ༌མེད༌པའེ༌ མི༌ཚེ༌ ནང༌ང༌ ཆེན༌།”

26

ཡེ༌ཤུ༌ སད༌ཅེས༌སི༌ ཅུས༌ངན༌ ལྡིངས༌།

26:1-5

1 གཙོ༌བོ༌ ཡེ༌ཤུའི༌ ཏེ༌ ཚང༌མ༌ མོལ༌ ཚར༌ཏེ༌ སྟིང༌ནེ༌ ཁོང༌ངི༌ ལོབ༌ཕྲུགས༌གུན༌ལ༌ མོལས༌, 2 “ཞག༌མ༌ ཉིས༌སི༌ སྟིང༌ནེ༌ པེ༌སག༌གི༌ ཏུས༌ཆེན༌ ཨིན༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌, ཡང༌ ཏེ༌ ཞག༌ག༌ མི༌རིགས༌སི༌བུ༌ གྲ༌འོའེ༌ ལག༌ག༌ རྐྱང༌ཤིང༌ངི༌ཀ༌ རྐྱང༌ང༌ལ༌ སྟད༌ཨིན༌།”

3 ཏེ༌ནེ༌ བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌, བླ༌མ༌ ཆེན༌མོ༌ ཀ༌ཡ༌ཕཱས༌ ཟེར༌ཁན༌ནི༌ ཕོ༌གྲང༌ངི༌ ནང༌ང༌ ཛོམས༌ཏེ༌ 4 སང༌ཝའེ༌ ནང༌ང༌ ཡེ༌ཤུ༌ ཟུམས༌ཏེ༌ སད༌ཅེས༌སི༌ ཅུས༌ངན༌ ལྡིངས༌། 5 ཨིན༌ནའང༌ ཁོང༌གུན༌ནི༌ ཟེརས༌, “པེ༌སག༌གི༌ ཏུས༌ཆེན༌ནི༌ ཏུས༌ལ༌ མི༌ཟུམ༌ ཅིའ༌ཟེར༌ན༌ མི༌ཚོགས༌ལ༌ སྲོ༌ ཡོངས༌ཏེ༌ ཧི༌ལིངས༌ ཕིང༌སྲིད༌ཅེས༌ ཨིན༌ནོག༌།”

ཡེ༌ཤུའི༌ ཨུའ༌ ཏྲི༌ཞིམ༌ཅན༌ནི༌ མར༌ ལུགས༌།

26:6-13

6 གཙོ༌བོ༌ ཡེ༌ཤུ༌ བེད༌ཐཱ༌ནི༌ གྲོང༌སེབ༌བ༌ ཛེ༌ནད༌ནེ༌ ཕན༌ཁན༌ ཤི༌མོན༌ནི༌ ཁང༌པའེ༌ ནང༌ང༌ 7 ཅོག༌ཙེ༌ཀ༌ སྟེན༌ཏེ༌ ཡོད༌ཏུས༌, ཀའ༌ཡོལ༌ལི༌ ནོད༌ ཏྲི༌ཞིམ༌མི༌ མར༌ ཀུས༌པོ༌ སྐངས༌ཏེ༌ ཁུར༌ཁན༌ནི༌ བུ༌མོ༌ཞིག༌ ཡོངས༌ ཡང༌ ཏྲི༌ཞིམ༌བོ༌ ཁོང༌ངི༌ ཨུའི༌ཀ༌ ལུགས༌།

8 ཏེ༌བོ༌ ཐོང༌ང༌ཅིག༌ ལོབ༌ཕྲུགས༌གུན༌ལ༌ སྲོ༌ ཡོངས༌ཏེ༌, ཅིག༌ དང༌ ཅིག༌ག༌ ཟེརས༌, “ཅིའ༌ ཏེ༌བོ༌ གོད༌ལ༌ ཏངས༌ཏེ༌ ཨིན༌ནོག༌? 9 འི༌ ཏྲི༌ཞིམ༌མི༌ མར༌བོ༌ རིན༌ ཆེན༌མོ༌ཞིག༌ག༌ ཙོངས༌ཏེ༌ པེ༌ནེ༌བོ༌ ཉལ༌བ༌ཅན༌གུན༌ལ༌ ཏང༌ཤིག༌པིའང༌།”

10 ཡེ༌ཤུའི༌ ཏེ༌བོ༌ ཁྱེན༌ཏེ༌ ཁོང༌གུན༌ལ༌ མོལས༌, “ཁྱོ༌ཞའེ༌ འི༌ བུ༌མོའེ༌ སེམས༌ལ༌ ཅིའ༌ ནགས༌ སྟན༌ནད༌? ཁོའེ༌ ངའེ༌ ཕིའ༌ ལས༌ ཟང༌པོ༌ ཅོས༌ཏེ༌ ཨིན༌ནོག༌། 11 ཉལ༌བ༌ཅན༌གུན༌ ཏུས༌གྱུན༌ ཁྱོ༌ཞའ༌ ཉམ༌པོ༌ ལུས༌ཨིན༌, ཨིན༌ནའང༌ ང༌ ཁྱོ༌ཞའ༌ ཉམ༌པོ༌ ཏུས༌གྱུན༌ མི༌ལུས༌། 12 ཁོའེ༌ ངའེ༌ ཟུགས༌པོའ༌ ཏྲི༌ཞིམ༌ ལུགས༌ཏེ༌ ངའེ༌ ཟུགས༌པོ༌ སྤུར༌ཁང༌ང༌ ཁྱེར༌ཅེས༌སི༌ ཕིའ༌ གྲལ༌གྲིག༌ ཅོས༌ཏེ༌ ཨིན༌ནོག༌། 13 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཇིག༌རྟེན༌ གང༌པོའེ༌ ནང༌ང༌ ཀ༌རུ༌ གའ༌མོའེ༌ ནས༌ཚུལ༌ ཤད༌ནའང༌ འི༌ བུ༌མོ༌བོའེ༌ ངའ༌ ཅོས༌ཁན༌བོའང༌ ཤད༌ཏེ༌ ཁོ༌ ཨིད༌ཏུ༌ ཅོ༌ཨིན༌།”

ཀར༌ཡོད༌པ༌ ཡུ༌དཱའེ༌ ཡེ༌ཤུའ༌ ངོ༌ལོག༌ ཅོས༌།

26:14-16

14 ཏེ༌ནེ༌ ལོབ༌ཕྲུགས༌ རྕུག༌ཉིས༌སི༌ ནང༌ནེ༌ ཀར༌ཡོད༌པ༌ ཡུ༌དཱ༌ ཟེར༌ཁན༌བོ༌ བླ༌མ༌ འུ༌སྐྱོང༌གུན༌ ཡོད༌ས༌ སོང༌ཏེ༌ 15 ཏྲིས༌, “ཀལ༌ཏེས༌ ངའེ༌ ཡེ༌ཤུ༌ ཁྱོ༌ཞ༌གུན༌ལ༌ སྟད༌ན༌, ངའ༌ ཅི༌ ཏང༌ཨིན༌?” ཁོང༌གུན༌ནི༌ ཁོའ༌ མུལ༌ལི༌ པེ༌ནེ༌ སུམ༌ཅུ༌ ཏངས༌། 16 ཏེན༌ན༌ ཏུས༌ནེ༌ ཕར༌ལ༌ ཡུ༌དཱའེ༌ ཡེ༌ཤུ༌ སྟད༌ཅེས༌སི༌ སྐབས༌ ཙལ༌ཅེས༌ གོ༌ཟུགས༌།

ཡེ༌ཤུའི༌ ལོབ༌ཕྲུགས༌གུན༌ ཉམ༌པོ༌ པེ༌སག༌གི༌ དོན༌ཏང༌ དོནས༌།

26:17-30

17 སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ནི༌ གོ༌མའེ༌ ཞག༌ག༌, ལོབ༌ཕྲུགས༌གུན༌ གཙོ༌བོ༌ ཡེ༌ཤུའི༌ཀ༌ ཡོངས༌ཏེ༌ ཏྲིས༌, “ང༌ཞའེ༌ ཉེ༌རང༌ དོན༌ཅེས༌སི༌ ཕིའ༌ པེ༌སག༌གི༌ དོན༌ཏང༌ ཀ༌རུ༌ གྲལ༌གྲིག༌ ཅོ༌ལེ༌།”

18 ཁོང༌ངི༌ མོལས༌, “ཡེ༌རུ༌ཤ༌ལེམ༌མི༌ གྱལ༌སའེ༌ ནང༌ང༌ ངའེ༌ ཟེར༌ཁན༌ནི༌ མི༌བོའེ༌ཀ༌ སོང༌ཏེ༌ ཁོའ༌ ཟེར༌, ‘ལོབ༌བོན༌ནི༌ ཟེར༌དུག༌ ངའེ༌ ཕིའ༌ ལྡམ༌མ༌ ཛད༌ཁན༌ནི༌ ཏུས༌པོ༌ ཉེ༌མོ༌ དུག༌། ང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཁྱོ༌རང༌ངི༌ ཁང༌པའེ༌ ནང༌ང༌ ངའ༌ པེ༌སག༌གི༌ དོན༌ཏང༌ ཟེན༌།’ ” 19 ཏེ༌ནེ༌ ལོབ༌ཕྲུགས༌གུན༌ནི༌ ཡེ༌ཤུའི༌ མོལ༌ཁན༌ ནང༌ཞིན༌ པེ༌སག༌གི༌ དོན༌ཏང༌ངི༌ གྲལ༌གྲིག༌ ཅོས༌།

20 ཕི༌ཏོག༌ ཆའ༌ཅིག༌ ལོབ༌ཕྲུགས༌ རྕུག༌ཉིས༌ ཉམ༌པོ༌ ཡེ༌ཤུ༌ ཅོག༌ཙེ༌ཀ༌ སྟེན༌ཏེ༌ 21 དོན༌ཏང༌ དོན༌ཨིན༌ ཡོད༌ཏུས༌, ཁོང༌ངི༌ ལོབ༌ཕྲུགས༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌ ཁྱོ༌ཞའེ༌ ནང༌ནེ༌ ཅིག༌ཅིག༌གི༌ ངའ༌ ངོ༌ལོག༌ ཅོ༌ཨིན༌།”

22 ཁོང༌གུན༌ མ༌སྲན༌ཏྲེ༌ ཚེར༌ཏེ༌ ཁོང༌ང༌ ཅིག༌གི༌ སྟིང༌ནེ༌ ཅིག༌གི༌ ཏྲིས༌, “གཙོ༌བོ༌ལེ༌, ཏན༌ཏན༌ ང༌ཏ༌ མན༌གྲོ༌?” 23 ཡེ༌ཤུའི༌ ལན༌སལས༌, “ང༌ ཉམ༌པོ༌ ད༌བེན༌ ཅིག༌གི༌ ནང༌ནེ༌ ཟའ༌ཁན༌བོའེ༌ ངའ༌ གྲ༌འོའེ༌ ལག༌ག༌ སྟད༌ཨིན༌། 24 ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ ཡོད༌ཁན༌ ནང༌ཞིན༌ མི༌རིགས༌སི༌བུ༌ ཤི༌གོས༌, ཨིན༌ནའང༌ མི༌རིགས༌སི༌བུ༌ གྲ༌འོའེ༌ ལག༌ག༌ སྟད༌ཁན༌ནི༌ མི༌བོའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཏེ༌ སང༌ཏ༌ ཁོ༌ མ༌སྐྱེས༌པིན༌ན༌ ཁོའེ༌ ཕིའ༌ གྱལ༌ལ༌ ཡོད༌གྲོ༌།”

25 ཏེ༌ནེ༌ ཡེ༌ཤུ༌ གྲ༌འོའེ༌ ལག༌ག༌ སྟད༌ཅེས༌ཅན༌ནི༌ ཡུ༌དཱའེ༌ ཟེརས༌, “ལོབ༌བོན༌ལེ༌ ཏན༌ཏན༌ ང༌ཏ༌ མན༌གྲོ༌།”

ཡེ༌ཤུའི༌ མོལས༌, “འོ༌ན༌ ཁྱོ༌རང༌ ཨིན༌།”

26 ཁོང༌གུན༌ དོན༌ཏང༌ དོན༌ཨིན༌ ཡོད༌ཏུས༌, ཡེ༌ཤུའི༌ ཏ༌གི༌ ནམས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ཏེ༌ ཅག༌ག༌ ཛདས༌ ཡང༌ ལོབ༌ཕྲུགས༌གུན༌ལ༌ སལ༌ཨིན༌ མོལས༌, “འི༌བོ༌ ངའེ༌ ཟུགས༌པོ༌ ཨིན༌, ལེན༌ཏེ༌ ཟོ༌།”

27 ཏེ༌ནེ༌ དོན༌སྐྱོག༌པོ༌ ནམས༌ ཡང༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ཏེ༌ ཁོང༌གུན༌ལ༌ སལ༌ཨིན༌ མོལས༌, “ཁྱོ༌ཞའ༌ ཚང༌མའེ༌ འི༌ ནང༌ནེ༌ ཐུང༌ 28 འི༌བོ༌ ངའེ༌ ཁྲག༌ ཨིན༌ ཀ༌བོའེ༌ དཀོན༌མཆོག༌ དང༌ ཁོང༌ངི༌ མི༌གུན༌ནི༌ པར༌ལ༌ ཆད༌དོན༌བོ༌ ཏན༌ཏན༌ ཛད༌ད༌ནོག༌, ཡང༌ མི༌ མང༌པོའེ༌ སྡིག༌པའེ༌ ཕིའ༌ སྲོག༌ཆོད༌དི༌ ཚུལ༌ལ༌ ཕོས༌། 29 ངའེ༌ ཁྱོ༌ཞའ༌ ཟེར༌རད༌, འི༌ རྒུན༌ཆང༌བོ༌ ཁྱོ༌ཞ༌གུན༌ ཉམ༌པོ༌ ངའེ༌ ཡང༌སྐྱར༌ མི༌ཐུང༌ ནམ༌ཚོག༌པ༌ ང༌རང༌ངི༌ ཡབ༌བི༌ གྱལ༌སྲིད༌དི༌ ནང༌ང༌ འི༌བོའ༌ སོ༌མ༌ ཏོན༌ཏག༌ མི༌སལ༌།”

30 ཁོང༌གུན༌ནི༌ དཀོན༌མཆོག༌ག༌ སྟོད༌པའེ༌ ལུ༌ ཕུལ༌ ཚར༌ར༌ཅིག༌, ཁོང༌གུན༌ ཨོ༌ལིཝ༌ཝི༌ རིའ༌ སྐྱོདས༌།

པི༌ཏྲར༌རི༌ ཡེ༌ཤུའ༌ མི༌ཤེས༌ཟུན༌ ཏང༌ཅེས༌པོ༌ ལུང༌སྟན༌ ཛདས༌།

26:31-35

31 ཏེ༌ནེ༌ གཙོ༌བོ༌ ཡེ༌ཤུའི༌ ལོབ༌ཕྲུགས༌གུན༌ལ༌ མོལས༌, “དི༌རིང༌ ཚན༌ལ༌ ཁྱོ༌ཞའ༌ ཚང༌མའེ༌ ངའ༌ ཕངས༌ཏེ༌ ཆེན༌ ཅིའ༌ཟེར༌ན༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌,

‘ངའེ༌ ལུག༌རྫི༌བོ༌ སད༌ཅུག༌ཨིན༌,

ཡང༌ ལུག༌ཁྱུའི༌ ལུག༌གུན༌ ཡན༌ཏེ༌ ཆེན༌།’✡

32 ཨིན༌ནའང༌ སོན༌ཏེའ༌ ལང༌ང༌ ཛད༌ཏེ༌ སྟིང༌ནེ༌ ང༌ ཁྱོ༌ཞའེ༌ སང༌ སྔུན༌ལ༌ གཱ༌ལིལ༌ལིའི༌ ཡུལ༌ཇོངས༌ལ༌ ཆེན༌།”

33 པི༌ཏྲར༌རི༌ ལན༌ཏངས༌, “ཚང༌མའེ༌ ཉེ༌རང༌ ཕང༌ནའང༌, ངའེ༌ ཉེ༌རང༌ མ༌ནེ༌ མི༌ཕང༌།”

34 ཡེ༌ཤུའི༌ མོལས༌, “ངའེ༌ ཁྱོ༌རང༌ང༌ དེན༌བ༌ ཟེར༌རད༌ འིན༌ན༌ ཚན༌ལ༌ ཅ༌པོའེ༌ ཅ༌སྐད༌ ཏང༌ངི༌ སང༌ སྔུན༌ལ༌, ཁྱོ༌རང༌ངི༌ ངའ༌ ལན༌ སུམ༌ མི༌ཤེས༌ཟུན༌ ཏང༌ཨིན༌།”

35 པི༌ཏྲར༌རི༌ འུ༌ཙུག༌ ཏངས༌ཏེ༌ ཟེརས༌, “ངའ༌ ཉེ༌རང༌ ཉམ༌པོ༌ ཤི༌གོས༌ནའང༌, ངའེ༌ ཉེ༌རང༌ མི༌ཤེས༌ཟུན༌ མ༌ནེ༌ མི༌ཏང༌།” ཏེན༌ན༌ ཙོགས༌ ཞན༌ ལོབ༌ཕྲུགས༌ ཚང༌མེའང༌ ཟེརས༌།

གེད༌ཤེ༌མ༌ནེ༌ ཚས༌སི༌ ནང༌ང༌ ཡེ༌ཤུའི༌ མོས༌ལམ༌ ཞུས༌།

26:36-46

36 ཏེ༌ནེ༌ གཙོ༌བོ༌ ཡེ༌ཤུ༌ ལོབ༌ཕྲུགས༌གུན༌ ཉམ༌པོ༌ གེད༌ཤེ༌མ༌ནེ༌ ཟེར༌སའེ༌ ནས༌ས༌ སྐྱོདས༌ ཡང༌ ཁོང༌ངི༌ ཁོང༌གུན༌ལ༌ མོལས༌, “ཁྱོ༌ཞ༌གུན༌ འི༌ཀ༌ དུག༌, ང༌ འ༌ཀ༌ མོས༌ལམ༌ ཞུའ༌ ཆའད༌” 37 ཁོང༌ངི༌ པི༌ཏྲར༌ ཡང༌ ཟེ༌བེད༌དིའི༌ བུ༌ཚ༌ ཡ༌ཀོབ༌ དང༌ ཡོ༌ཧཱ༌ནན༌ ཉིས༌ཀོ༌, ཁོང༌རང༌ ཉམ༌པོ༌ ཁྱེར༌ར༌ ཛདས༌, ཡེ༌ཤུའ༌ ཐུགས༌ཚེར༌ སྐྱོད༌ཏེ༌ ཁོང༌ ཚབས༌ས༌ ཛདས༌། 38 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ སེམས༌ལ༌ ཚེར༌ཁ༌ མ༌སྲན༌ཏྲེ༌ ཤི༌ཅེས༌ ཙོགས༌ རག༌། ང༌ ཉམ༌པོ༌ ཤང༌ ཅོས༌ཏེ༌ འི༌ཀ༌ དུག༌།”

39 ཡེ༌ཤུ༌ ཁོང༌གུན༌ནི༌ སང༌ ཙ༌པིག༌ ཐག༌རིང༌ང༌ སྐྱོད༌ཏེ༌, གྱེལ༌ཏེ༌ ཞལ༌དོང༌ སའ༌ ཕབས༌ཏེ༌, མོས༌ལམ༌ ཞུ༌ཨིན༌ མོལས༌, “ངའེ༌ ཡབ༌ལེ༌, ཞན༌ ཐབས༌ཤིག༌ ཡོད༌ན༌ འི༌ རྡུག༌ངལ༌ལི༌ ཀོ༌རེ༌བོ༌ ངའེ༌ ཀ༌ནེ༌ ཐེན༌ན༌ ཛད༌དའང༌, ཨིན༌ནའང༌ ངའེ༌ དོད༌པ༌ ནང༌ཞིན༌ མན༌པ༌, ཉེ༌རང༌ངི༌ ཐུག༌གོངས༌ ནང༌ཞིན༌ ཅོའ༌ ཛད༌།”

40 ཏེ༌ནེ༌ ཡེ༌ཤུ༌ ལོགས༌ཏེ༌ སྐྱོདས༌ ཡང༌ ཁོང༌ ཚང༌ཀོ༌ ཉིད༌ལ༌ སོང༌ཏེ༌ ཟིགས༌། ཁོང༌ངི༌ པི༌ཏྲར༌ལ༌ མོལས༌, “ཆུ༌ཚོད༌ ཅིག༌གའང༌ ང༌ ཉམ༌པོ༌ ཉིད༌ མ༌ཏང༌ང༌ དུག༌མ༌ཉན༌ན༌? 41 ཁྱོ༌ཞའ༌ སྡིག༌པའེ༌ ནང༌ང༌ མི༌གྱེལ༌ཅེས༌སི༌ ཕིའ༌ ཉིད༌ མ༌ཏང༌ང༌ མོས༌ལམ༌ ཞུས༌། སེམས༌ཉིད༌དི༌ དོད༌པ༌ སྡིག༌པའེ༌ ནང༌ང༌ མི༌གྱེལ༌ཅེས༌ ཡོད༌ནའང༌ ཟུགས༌པོ༌ འུ༌ཐུགས༌ ཡོད༌ཏེ༌ ཨིན༌ནོག༌།”

42 ལན༌ ཉིས༌པ༌ ཁོང༌ ཙ༌པིག༌ ཐག༌རིང༌ང༌ སྐྱོད༌ཏེ༌ མོས༌ལམ༌ ཞུའ༌ ཛདས༌, “ངའེ༌ ཡབ༌ལེ༌, ཀལ༌ཏེས༌ འི༌ རྡུག༌ངལ༌ལི༌ ཀོ༌རེ༌བོ༌ ངའེ༌ ཐུངས༌ཏེ༌ མ༌ནེ༌ ཐེན༌ ཉན༌ཅེས༌ མེད༌ན༌, ཉེ༌རང༌ངི༌ ཐུག༌གོངས༌ ནང༌ཞིན༌ གྲུབ༌ཤིག༌།” 43 ཁོང༌ ལོགས༌ཏེ༌ སྐྱོད༌ད༌ཅིག༌, ཡང༌སྐྱར༌ ལོབ༌ཕྲུགས༌ ཚང༌ཀོ༌ ཉིད༌ལ༌ སོང༌ཏེ༌ ཟིགས༌ ཅིའ༌ཟེར༌ན༌ ཁོང༌གུན༌ སྲན༌ཏྲེ༌ ངལ༌ཏེ༌ ཡོད༌པིན༌།

44 ལོབ༌ཕྲུགས༌གུན༌ ཡང༌སྐྱར༌ བོར༌ཏེ༌ ཁོང༌ ཙ༌པིག༌ ཐག༌རིང༌ང༌ སྐྱོད༌ཏེ༌ ལན༌ སུམ༌པ༌ སྔུན༌མ༌ ཙོགས༌ལ༌ མོས༌ལམ༌ ཞུའ༌ ཛདས༌། 45 ཏེ༌ནེ༌ ཁོང༌ ལོབ༌ཕྲུགས༌གུན༌ ཡོད༌ས༌ ལོགས༌ཏེ༌ སྐྱོད༌ཏེ༌ མོལས༌, “ཏ༌རུང༌ངའང༌ ཁྱོ༌ཞའ༌ ཉིད༌ ཏང༌ཨིན༌ ངལ༌ཚོའ༌ད༌? ལྟོས༌, མི༌རིགས༌སི༌བུའ༌ ངོ༌ལོག༌ ཅོས༌ཏེ༌ སྡིག༌ཅན༌གུན༌ནི༌ ལག༌ག༌ སྟད༌ཅེས༌སི༌ ཏུས༌ཚོད༌པོ༌ ལེབ༌ ཚར༌། 46 ལོངས༌, ང༌དང༌གུན༌ ཆེན༌། ལྟོས༌, ངའ༌ ངོ༌ལོག༌ ཅོ༌ཁན༌བོ༌ ཡོང༌ང༌ལ༌།”

ཡེ༌ཤུ༌ ཟུམས༌།

26:47-56

47 གཙོ༌བོ༌ ཡེ༌ཤུའི༌ ཞལ༌ཏ༌ སལ༌ཨིན༌ ཡོད༌ ཟ༌ནེ༌ ལོབ༌ཕྲུགས༌ རྕུག༌ཉིས༌པོའེ༌ ནང༌ནེ༌ ཡུ༌དཱ༌ ཏེ༌ཀ༌ ལེབ༌, ཁོ༌ ཉམ༌པོ༌ བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཀལ༌ཁན༌ནི༌ མི༌ མང༌པོ༌ ར༌འི༌ དང༌ བེར༌ཀ༌ ཁུར༌ཏེ༌ ཡོངས༌། 48 ངོ༌ལོག༌ ཅོ༌ཁན༌བོའེ༌ ཁོང༌གུན༌ལ༌ ཡེ༌ཤུ༌ ཟུམ༌མ༌ལ༌ རྡ༌ཞིག༌ ཏང༌ཨིན༌, “ངའེ༌ པུག༌ ཏང༌ཁན༌ནི༌ མི༌བོ༌ ཁྱོ༌ཞའེ༌ ཟུམ༌” ཟེརས༌། 49 ཏེན༌ན༌མལ༌ལ༌ ཡུ༌དཱ༌ ཡེ༌ཤུ༌ ཡོད༌ས༌ ཡོངས༌ཏེ༌, “ལོབ༌བོན༌ལེ༌, ཇུ༌ལེ༌” ཟེར༌ཏེ༌ པུག༌ ཏངས༌།

50 ཡེ༌ཤུའི༌ ཁོའ༌ མོལས༌, “ཛ༌འོ༌, ཁྱོ༌རང༌ ཅོའ༌ལ༌ ཡོངས༌ཁན༌བོ༌ ཅོས༌།” ཏེ༌ནེ༌ ཁོང༌གུན༌ ཡོངས༌ཏེ༌ ཡེ༌ཤུ༌ ཟུམས༌ ཡང༌ ལྕག༌ཐག༌ ཉམ༌པོ༌ ཏགས༌། 51 ཧུན༌མེད༌ལ༌ ལོབ༌ཕྲུགས༌ ཅིག༌གི༌ ཁོ༌རང༌ངི༌ ར༌འི༌ ཕིངས༌ཏེ༌ བླ༌མ༌ ཆེན༌མོའེ༌ ཡོག༌པོའ༌ གྱབས༌ཏེ༌ ཁོའེ༌ ནམ༌ཅོག༌པོ༌ ཅད༌ཏངས༌།

52 ཡེ༌ཤུའི༌ ཁོའ༌ མོལས༌, “ར༌འི༌ ཤུབས༌སི༌ ནང༌ང༌ གྱོང༌ ཅིའ༌ཟེར༌ན༌ ར༌འི༌ ཀོལ༌ཁན༌ ཚང༌མ༌ ར༌འི༌ ཀ༌ནེ༌ ཤི༌ཨིན༌། 53 ཁྱོ༌རང༌ངི༌ ཅི༌ སམ༌, ཀལ༌ཏེས༌ ངའེ༌ ང༌རང༌ངི༌ ཡབ༌བ༌ ཞུ༌ན༌ ཏེན༌ན༌མལ༌ལ༌ ཕོ༌ཉའེ༌ མག༌མི༌ ཀྲངས༌ མེད༌ཤིག༌ ངའ༌ སྐྱོབ༌བ༌ ཀལ༌ལ༌ མི༌ཛད༌ད༌? 54 ཨིན༌ནའང༌ ཀལ༌ཏེས༌ ཏེ༌བོ༌ ངའེ༌ ཅོ༌ན༌, ཏེ༌ནེ༌ ཏམ༌པའེ༌ སུང༌རབས༌སི༌ ནང༌ང༌ འི༌གུན༌ ངའེ༌ཀ༌ ཇུང༌གོས༌ མོལ༌ཁན༌བོ༌ ཀ༌ཟུག༌གི༌ དྲན༌དྲ༌ གྲུབ༌ཨིན༌།”

55 ཏེ༌ནེ༌ ཡེ༌ཤུའི༌ ཁོང༌ ཟུམ༌ཁན༌གུན༌ལ༌ མོལས༌, “ར༌འི༌ དང༌ བེར༌ཀ༌ ཁུར༌ཏེ༌ ང༌ ཟུམ༌མ༌ ཡོངས༌ཏེ༌ ཅི༌ ང༌ ཅག༌པ༌ ཨིན༌ནོག༌ག༌? ཆོད༌ཁང༌ངི༌ ནང༌ང༌ ཞག༌ཏང༌ ངའེ༌ ལབ༌ཞ༌ ཏང༌ ཟ༌ནེ༌ ཁྱོ༌ཞའེ༌ ང༌ ཅིའ༌ མ༌ཟུམས༌པིན༌? 56 ཨིན༌ནའང༌ ཏམ༌པའེ༌ སུང༌རབས༌སི༌ ནང༌ང༌ ལུང༌སྟོན༌པའེ༌ བྲིས༌ཁན༌གུན༌ གྲུབ༌ཅེས༌སི༌ ཕིའ༌ འི༌ ཚང༌མ༌ ཇུང༌གོས༌།” ཏེ༌ནེ༌ ཁོང༌ ཕངས༌ཏེ༌ ལོབ༌ཕྲུགས༌ ཚང༌མ༌ ཤོར༌།

ཡེ༌ཤུ༌ ཡ༌ཧུ༌དཱ༌པའེ༌ ཚོགས༌དུའི༌ དུན༌ལ༌ ཁྱེརས༌།

26:57-68

57 གཙོ༌བོ༌ ཡེ༌ཤུ༌ ཟུམ༌ཁན༌གུན༌ནི༌, ཁོང༌ བླ༌མ༌ ཆེན༌མོ༌ ཀ༌ཡ༌ཕཱས༌སི༌ཀ༌ ཁྱེརས༌, ཀ༌རུ༌ ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ ཛོམས༌ཏེ༌ ཡོད༌པིན༌། 58 ཨིན༌ནའང༌ པི༌ཏྲར༌ བླ༌མ༌ ཆེན༌མོའེ༌ ཕོ༌གྲང༌ངི༌ གྱང༌སྐོར༌ ཚོག༌པ༌ ཐག༌རིང༌ཞིག༌ནེ༌ ཁོང༌ངི༌ གྱབ༌ནེ༌ སོང༌ ཡང༌ ནང༌ཀུག༌ག༌ སོང༌ཏེ༌ ཡེ༌ཤུའ༌ ཅི༌ ཅོ༌རུག༌ ལྟའ༌ལ༌ སྲུང༌ཁན༌གུན༌ ཉམ༌པོ༌ སའེ༌ཀ༌ དུགས༌།

59 བླ༌མ༌ ཆེན༌མོ༌ དང༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌ ཚང༌མའེ༌ ཡེ༌ཤུ༌ སད༌ཉན༌ཅེས༌སི༌ ཟུན༌ནི༌ སྤང༌པོ༌ ཙལས༌། 60 མི༌ མང༌པོའེ༌ ཟུན༌ནི༌ སྤང༌པོ༌ ཏང༌ནའང༌ ཁོང༌ སད༌ཉན༌ཅེས༌སི༌ སྤང༌པོ༌ཞིག༌ མ༌ཐོབ༌། སྟིང༌ཇུག༌ག༌ མི༌ ཉིས༌ ཡོངས༌ཏེ༌ 61 ཟེརས༌, “འི༌ མི༌བོའེ༌ ཟེར༌ར༌རག༌པིན༌, ‘ངའེ༌ དཀོན༌མཆོག༌གི༌ ཆོད༌ཁང༌ ཤིགས༌ཏེ༌, ཞག༌ སུམ༌མི༌ ནང༌ང༌ ཡང༌སྐྱར༌ རྩིག༌ཉན༌ཨིན༌།’ ”

62 ཏེ༌ནེ༌ བླ༌མ༌ ཆེན༌མོ༌ ལངས༌ཏེ༌ ཡེ༌ཤུའ༌ ཟེརས༌, “ཁྱོ༌རང༌ངི༌ གྱབ༌གལ༌ལ༌ སྤང༌པོ༌ ཏང༌ཁན༌གུན༌ལ༌ ལན༌ཏང༌ང༌ མེད༌ད༌? རང༌ སྐྱོབ༌ཅེས༌སི༌ ཕིའ༌ ཁྱོ༌རང༌ང༌ ཟེར༌ཅེས༌ མེད༌ད༌?” 63 ཨིན༌ནའང༌ ཡེ༌ཤུ༌ ཅུབ༌ཅད༌ཏེ༌ ཞུགས༌། ཏེ༌ནེ༌ བླ༌མ༌ ཆེན༌མོའེ༌ ཟེརས༌, “ངའེ༌ ཁྱོ༌རང༌ང༌ དཀོན༌མཆོག༌ སོན༌པོའེ༌ ནའ༌ ཀལ༌ལད༌, ང༌ཞའ༌ ཤོད༌དའང༌ ཁྱོ༌རང༌ ལྡམ༌མ༌ ཛད༌ཁན༌ནི༌ མ༌ཤི༌ཀའ༌, དཀོན༌མཆོག༌གི༌ སྲས༌ ཨིན༌ན༌?”

64 ཡེ༌ཤུའི༌ མོལས༌, “འོ༌ན༌ ཉེ༌རང༌ངི༌ ཟེར༌ཁན༌བོ༌ ཨིན༌, ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, མ༌འོངས༌པའེ༌ ཏུས༌སི༌ ནང༌ང༌ མི༌རིགས༌སི༌བུ༌ ཀུན༌ཝང༌ དཀོན༌མཆོག༌གི༌ ཆག༌ ཡས༌པའེ༌ ཁྲིས༌སི༌ཀ༌ དུགས༌ཏེ༌, ཡང༌ ནམ༌ཁའེ༌ སྲིན༌ནི༌ཀ༌ ཞོན༌ཏེ༌ ཡོང༌ང༌ ཁྱོ༌ཞའེ༌ ཐོང༌ཨིན༌།”

65 ཏེ༌ནེ༌ བླ༌མ༌ ཆེན༌མོ༌ ཁོ༌རང༌ངི༌ ཀོས༌པོ༌ ཤགས༌ ཡང༌ ཟེརས༌, “ཁོའེ༌ དཀོན༌མཆོག༌ག༌ དད༌ལོག༌ ཅོས༌ཏེ༌ ཨིན༌ནོག༌། ང༌དང༌ང༌ འི༌ སང༌ མང༌ང༌ སྤང༌པོ༌ ཅི༌ གོས༌ཨིན༌? ཁོའེ༌ དད༌ལོག༌ ཅོ༌ཁན༌བོ༌ དག༌ས༌རང༌ ཁྱོ༌ཞའེ༌ ཚོར༌ཏེ༌ ཨིན༌ནོག༌། 66 ཁྱོ༌ཞའེ༌ ཅི༌ ཐག༌ཅད༌དད༌?” ཁོང༌གུན༌ནི༌ ལན༌ཏངས༌, “ཁོ༌ སད༌གོ༌ཤེས༌སི༌ འོས༌པ༌ ཨིན༌ནོག༌།”

67 ཏེ༌ནེ༌ ཁོང༌གུན༌ནི༌ ཁོང༌ངི༌ ཞལ༌དོང༌ངི༌ཀ༌ ཐུ༌ གྱབས༌ཏེ༌ མུལ༌ཁྲུག༌ ཅོས༌ཏེ༌ རྡུངས༌ ཡང༌ ཞན༌གུན༌ནི༌ ཁོང༌ང༌ གྲམ༌ལྕགས༌ དང༌ 68 ཧབ༌གོད༌ ཏང༌ཨིན༌ ཟེརས༌, “ལྡམ༌མ༌ ཛད༌ཁན༌ནི༌ མ༌ཤི༌ཀ༌ ང༌ཞའ༌ ལུང༌སྟན༌ སལ༌ལའང༌, ཁྱོ༌རང༌ང༌ རྡུང༌ཁན༌བོ༌ སུ༌ ཨིན༌ནོག༌?”

པི༌ཏྲར༌རི༌ ཡེ༌ཤུ༌ མི༌ཤེས༌ཟུན༌ ཏངས༌།

26:69-75

69 པི༌ཏྲར༌ ཕི༌ལོག༌ག༌ ཕོ༌གྲང༌ངི༌ ཚོམས༌སི༌ ནང༌ང༌ དུགས༌ཏེ༌ ཡོད༌ ཟ༌ནེ༌, ཡོག༌མོ༌ཞིག༌ ཁོ༌ ཡོད༌ས༌ ཡོངས༌ཏེ༌ ཟེརས༌, “གཱ༌ལིལ༌ལི༌པ༌ ཡེ༌ཤུ༌ ཉམ༌པོ༌ ཁྱོ༌རང༌ངའང༌ མེད༌པིན༌ན༌?”

70 ཨིན༌ནའང༌ ཁོའེ༌ ཁོང༌ ཚང༌མའེ༌ དུན༌ལ༌ ཟུན༌ ཏངས༌ཏེ༌ ཟེརས༌, “ཁྱོ༌རང༌ངི༌ ཅི༌ ཟེར༌ཏེ༌ ཨིན༌ ངའ༌ ཧ༌གོའ༌ མེ༌རག༌།”

71 ཏེ༌ནེ༌ ཁོ༌ གྱས༌སྒོའེ༌ཀ༌ སོང༌, ཏེ༌རུ༌ ཞན༌ ཡོག༌མོ༌ཞིག༌གི༌ ཁོ༌ ཐོང༌ཏེ༌ ཉེ༌ཁོར༌ལ༌ ཡོད༌ཁན༌གུན༌ལ༌ ཟེརས༌, “འི༌ མི༌བོ༌ ན༌ཙ༌རེད༌པ༌ ཡེ༌ཤུ༌ ཉམ༌པོ༌ དུག༌པིན༌།”

72 ཁོའེ༌ ཡང༌སྐྱར༌ མི༌ཤེས༌ཟུན༌ ཏང༌ཨིན༌ ནའ༌ སྐྱལ༌ཏེ༌ ཟེརས༌, “ཏེ༌ མི༌བོ༌ ངའེ༌ ཤེས༌ས༌མེད༌།”

73 ཙ༌པིག༌ཤིག༌གི༌ སྟིང༌ནེ༌ ཏེ༌ཀ༌ ལངས༌ཏེ༌ ཡོད༌ཁན༌གུན༌ པི༌ཏྲར༌ ཡོད༌ས༌ སོང༌ཏེ༌ ཟེརས༌, “ཏན༌ཏན༌ ཁྱོ༌རང༌ ཁོའེ༌ ཕྲོ༌པ༌གུན༌ནི༌ ནང༌ནེ༌ ཅིག༌ ཨིན༌ནོག༌ ཅིའ༌ཟེར༌ན༌ ཁྱོ༌རང༌ངི༌ སྤེ༌ར༌ ཏང༌ཚུལ༌བོ༌ གཱ༌ལིལ༌ལི༌པ༌ ཙོགས༌ རག༌།”

74 པི༌ཏྲར༌རི༌ ཁོ༌ ངན༌ ཕོག༌ཤིག༌ ཟེར༌ཨིན༌ ནའ༌ སྐྱལ༌ཏེ༌ ཟེརས༌, “ངའེ༌ ཏེ༌ མི༌བོ༌ ཤེས༌ས༌མེད༌།” ཏེན༌ན༌མལ༌ལ༌ ཅ༌པོའེ༌ སྐད༌ ཏངས༌།

75 ཏེ༌ནེ༌ པི༌ཏྲར༌ལ༌ ཡེ༌ཤུའི༌, “ཅ༌པོའེ༌ ཅ༌སྐད༌ ཏང༌ངི༌ སང༌ སྔུན༌ལ༌, ཁྱོ༌རང༌ངི༌ ངའ༌ ལན༌ སུམ༌ མི༌ཤེས༌ཟུན༌ ཏང༌ཨིན༌” མོལ༌ཁན༌བོ༌ ཨིད༌ཏུ༌ ཡོངས༌, ཡང༌ ཁོ༌ ཕི༌ལོག༌ག༌ སོང༌ཏེ༌ མ༌སྲན༌ཏྲེ༌ ངུས༌།

27

ཡེ༌ཤུ༌ པི༌ལ༌ཏུའི༌ཀ༌ ཁྱེརས༌།

27:1-2

1 ང༌ཏོག༌ ང༌མོ༌ནེ༌, བླ༌མ༌ འུ༌སྐྱོང༌ ཚང༌མ༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ གཙོ༌བོ༌ ཡེ༌ཤུ༌ སད༌གོས༌ ཟེར༌ཏེ༌ ཐག༌ཅདས༌། 2 ཁོང༌གུན༌ནི༌ ཁོང༌ངི༌ ཆག༌ ལྡམས༌ཏེ༌ ཀའ༌ལོན༌ པི༌ལ༌ཏུའི༌ ལག༌ག༌ སྟད༌ད༌ ཁྱེརས༌།

ཡུ༌དཱ༌ ཨོག༌སྐིལ༌ལི༌ག༌ ཞུགས༌།

27:3-10

3 ངོ༌ལོག༌ ཅོ༌ཁན༌ནི༌ ཡུ༌དཱའེ༌ གཙོ༌བོ༌ ཡེ༌ཤུའ༌ སད༌ཅེས༌སི༌ ཆད༌པ༌ ཕོག༌ག༌ ཐོང༌ཏེ༌ ཁོའེ༌ ཅོ༌ཁན༌བོའེ༌ཀ༌ ཚེར༌ཁའ༌ ཡོངས༌ཏེ༌ མུལ༌ལི༌ པེ༌ནེ༌ སུམ༌ཅུ༌བོ༌ བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ལོགས༌ཏེ༌ ཁྱེརས༌, 4 ཡང༌ ཁོའེ༌ ཟེརས༌, “ངའེ༌ ནོངས༌མེད༌ཁན༌ཞིག༌ག༌ ངོ༌ལོག༌ ཅོས༌ཏེ༌ སྡིག༌པ༌ ཅོས༌ཏོག༌།”

ཁོང༌གུན༌ནི༌ ཟེརས༌, “ང༌ཞའེ༌ ཅིའ༌ ཚེར༌ཁའ༌ ཅོ༌ཨིན༌། ཏེ༌བོའ༌ ཚེར༌ཁའ༌ ཁོ༌རང༌ངི༌ ཅོས༌།”

5 ཏེ༌ནེ༌ ཡུ༌དཱའེ༌ ཆོད༌ཁང༌ངི༌ ནང༌ང༌ མུལ༌ལི༌ པེ༌ནེ༌གུན༌ ཕངས༌ ཡང༌ ཕི༌ལོག༌ག༌ སོང༌ཏེ༌ ཨོག༌སྐིལ༌ལི༌ག༌ ཞུགས༌།

6 བླ༌མ༌ འུ༌སྐྱོང༌གུན༌ནི༌ མུལ༌ལི༌ པེ༌ནེ༌གུན༌ ཏུས༌ཏེ༌ ཟེརས༌, “འི༌ པེ༌ནེ༌ ཁྲག༌རིན༌ ཨིན༌ པ༌སང༌, ཆོད༌ཁང༌ངི༌ བང༌ཛོད༌དི༌ ནང༌ང༌ བོར༌ཅེས༌པོ༌ ཁྲིམས༌ ནང༌ཞིན༌ གལ༌ཏེ༌ ཨིན༌ནོག༌” 7 ཁོང༌གུན༌ནི༌ ཏེ༌ པེ༌ནེ༌བོའ༌ ཟ༌མ༌ ཅོ༌ཁན༌ནི༌ ཞིང༌བོ༌ ཉོས༌ཏེ༌ ཞན༌ཡུལ༌ལི༌ མི༌གུན༌ ཤི༌ན༌ སུབ༌ཅེས༌སི༌ ཕིའ༌ ནས༌ས༌ ཅོ༌ཅེས༌ལ༌ ཐག༌ཅདས༌། 8 ཏེན༌ན༌ གྱུན༌ཚན༌བོའེ༌ ཕིའ༌ དག༌སའང༌ ཏེ༌ ཞིང༌བོའ༌ ཁྲག༌གི༌ ཞིང༌ ཟེར༌ར༌ནོག༌། 9 སྔུན༌མའེ༌ ལུང༌སྟོན༌པ༌ ཡེ༌རེམ༌ཡཱའི༌ མོལ༌ཁན༌བོ༌ དྲན༌དྲ༌ གྲུབ༌ཏེ༌ ཨིན༌ནོག༌, ཁོང༌ངི༌ མོལས༌,

“ཨིས༌ར༌ཨེལ༌པ༌གུན༌ནི༌ སྲོག༌ རིན༌ ཅད༌ཁན༌ནི༌

མུལ༌ལི༌ པེ༌ནེ༌ སུམ༌ཅུ༌ ཁུར༌ཏེ༌

10 ཟ༌མ༌ ཅོ༌ཁན༌ནི༌ ཞིང༌བོ༌ ཉོས༌།

ཀ༌ཟུག༌ གཙོ༌བོ༌ དཀོན༌མཆོག༌གི༌ ངའ༌ བཀའ༌ སལ༌ལ༌ ཛདས༌།”✡

པི༌ལ༌ཏུའི༌ ཡེ༌ཤུའ༌ ཏྲི༌ཝ༌ ཏྲིས༌།

27:11-26

11 གཙོ༌བོ༌ ཡེ༌ཤུ༌ པི༌ལ༌ཏུའི༌ དུན༌ལ༌ ཞངས༌ཏེ༌ ཡོད༌ ཏུས༌ ཁོའེ༌ ཁོང༌ང༌ ཏྲིས༌, “ཁྱོ༌རང༌ ཡ༌ཧུ༌དཱ༌པའེ༌ གྱལ༌པོ༌ ཨིན༌ན༌?”

ཡེ༌ཤུའི༌ ལན༌སལས༌, “ཨིན༌, ཉེ༌རང༌ངི༌ ཟེར༌ཁན༌བོ༌ ཨིན༌།”

12 བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཁོང༌ང༌ ཉད༌ ཀལ༌ ཟ༌ནེ༌ ཁོང༌ངི༌ ཅའང༌ ལན༌སལ༌ལ༌ མ༌ཛདས༌། 13 ཏེ༌ནེ༌ པི༌ལ༌ཏུའི༌ ཁོང༌ང༌ ཏྲིས༌, “ཁོང༌གུན༌ནི༌ སྐྱོན༌ མང༌པོ༌ ཀལ༌ཁན༌བོ༌ ཁྱོ༌རང༌ང༌ ཚོར༌ར༌ མེ༌རག༌ག༌?” 14 ཁོང༌ངི༌ སྐྱོན༌ ཀལ༌ཁན༌ ཅིག༌གའང༌ ལན༌ མ༌སལ༌པ༌, ཀའ༌ལོན༌ མ༌སྲན༌ཏྲེ༌ ཧ༌ལས༌།

15 ལུག༌སྲོལ༌ ནང༌ཞིན༌ པེ༌སག༌གི༌ ཏུས༌ཆེན༌ནི༌ ཏུས༌ལ༌, ཀའ༌ལོན༌ནི༌ མི༌ཚོགས༌སི༌ ལྡམ༌ཁན༌ནི༌ ཙོན༌པ༌ ཅིག༌ ཕུད༌དད༌པིན༌། 16 ཏེ༌ཏུས༌ལ༌ ལས༌ངན༌ ཅོས༌ཏེ༌ མིང༌ཅན༌ གྱུར༌ཁན༌ བཱ༌ར༌བས༌ ཙོན༌པ༌ཞིག༌ ཡོད༌པིན༌། 17 མི༌ཚོགས༌ ཛོམ༌མ༌ཅིག༌, པི༌ལ༌ཏུའི༌ ཁོང༌གུན༌ལ༌ ཏྲིས༌, “བཱ༌ར༌བས༌ ཡ༌ ཡེ༌ཤུ༌ ཀ༌བོའ༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཟེར༌རད༌, ཁོང༌ ཉིས༌ཀོའེ༌ ནང༌ནེ༌ ཕུད༌ད༌ལ༌ ཁྱོ༌ཞའེ༌ ཀ༌བོ༌ ལྡམ༌མད༌?” 18 ༼བླ༌མ༌ འུ༌སྐྱོང༌གུན༌ ཡེ༌ཤུའི༌ཀ༌ ཚིག༌ཅེས༌པོའེ༌ ཁོང༌ ཁོའེ༌ ལག༌ག༌ སྟད༌ཁན༌བོ༌ པི༌ལ༌ཏུའ༌ གྱུས༌སོང༌།༽

19 པི༌ལ༌ཏུ༌ ཁྲིམ༌སྤོན༌ནི༌ ཁྲིས༌སི༌ཀ༌ དུགས༌ཏེ༌ ཡོད༌ ཟ༌ནེ༌, ཁོའེ༌ ན༌མའེ༌ འི༌ ལོན༌བོ༌ ཀལས༌, “ཏེ༌ མི༌ ནོངས༌མེད༌པོའ༌ ཁྲིམས༌ཅད༌ཅེས༌སི༌ ནང༌ང༌ དྲེས༌ མ༌དྲེས༌ ཅིའ༌ཟེར༌ན༌ དའང༌ངི༌ ཚན༌ལ༌ ཁོའེ༌ སྐོར༌ལ༌ ཇིགས༌ནང༌ཅན༌ ཉི༌ལམ༌ ཐོང༌ཅེས༌པོའེ༌ ངའ༌ རྡུག༌ངལ༌ ཆེན༌མོ༌ ཐོང༌།”

20 ཨིན༌ནའང༌ བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ བཱ༌ར༌བས༌ ཕུད༌ཅེས༌ དང༌ ཡེ༌ཤུ༌ སད༌ཅུག༌ཅེས༌སི༌ ཕིའ༌ མི༌ཚོགས༌ལ༌ ཀའ༌ལོན༌ལ༌ ཞུ༌ཝ༌ ཕུལ༌ཅུག༌ཅེས༌སི༌ ཕིའ༌ ལྕེ༌ ཀོལ༌ཏེ༌ ཁའ༌ཆམས༌ ཅུགས༌། 21 ཀའ༌ལོན༌ནི༌ ཡང༌སྐྱར༌ མི༌ཚོགས༌ལ༌ ཏྲིས༌, “ཁོང༌ ཉིས༌ཀོའེ༌ ནང༌ནེ༌ ངའེ༌ ཁྱོ༌ཞའེ༌ ཕིའ༌ སུ༌ ཕུད༌?”

མི༌ཚོགས༌སི༌ ལན༌ཏངས༌, “བཱ༌ར༌བས༌ ཕུད༌ད༌ ཛད༌།”

22 པི༌ལ༌ཏུའི༌ ཏྲིས༌, “ཏེ༌ནེ༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, ཡེ༌ཤུའ༌ ངའེ༌ ཅི༌ ཅོ༌?”

མི༌ཚོགས༌སི༌ ལན༌ཏངས༌, “ཁོ༌ རྐྱང༌ཤིང༌ང༌ རྐྱོང༌།”

23 པི༌ལ༌ཏུའི༌ ཏྲིས༌, “ཅི༌ཕིའ༌, ཁོའེ༌ ཁྲིམས༌སི༌ གྱབ༌གལ༌ ཅི༌ ཅོས༌ཏོག༌?” ཨིན༌ནའང༌ མི༌ཚོགས༌སི༌ ཀུ༌ཅོ༌ སྲན༌ཏྲེ༌ ཏང༌ཨིན༌ ཟེརས༌, “རྐྱང༌ཤིང༌ངི༌ཀ༌ རྐྱོང༌།”

24 པི༌ལ༌ཏུའི༌ མི༌ཚོགས༌སི༌ ནང༌ང༌ གྱུར༌ཇ༌ ཁྱོང༌ མི༌ཉན༌ནོག༌ སམ༌ མ༌ཚད༌ ཁོང༌གུན༌ལ༌ སྲོ༌ ཡོངས༌ཏེ༌ ཧི༌ལིངས༌ ཕིང༌ཅེས༌ གོ༌ཟུགས༌པ༌ ཁོའེ༌ མི༌ཚོགས༌སི༌ དུན༌ལ༌ ཆུ༌ ཁྱོངས༌ཏེ༌ ཁོ༌རང༌ངི༌ ལག༌པ༌ ཁྲུས༌ ཡང༌ ཟེརས༌, “འི༌ མི༌བོ༌ སད༌ཅེས༌སི༌ ནང༌ང༌ ང༌ ནོངས༌མེད༌ ཨིན༌, འི༌བོའེ༌ ཕིའ༌ ཁྱོ༌ཞའ༌ ནོངས༌ཅན༌ ཨིན༌ནོག༌།”

25 མི༌ཚོགས༌སི༌ ཟེརས༌, “ཁོ༌ སད༌ཅེས༌སི༌ ཉད༌གལ༌བོ༌ ང༌ཞའ༌ དང༌ ང༌ཞའེ༌ ཕྲུ༌གུ༌གུན༌ལ༌ ཕོག༌ཤིག༌།”

26 ཏེ༌ནེ༌ ཁོང༌གུན༌ནི༌ ཕིའ༌ པི༌ལ༌ཏུའི༌ བཱ༌ར༌བས༌ ཙོན༌ཁང༌ནེ༌ ཕུད༌ཅུགས༌ ཡང༌ ཡེ༌ཤུའ༌ རྟལ༌ལྕག༌ གྱབ༌ཏེ༌ རྐྱང༌ཤིང༌ངི༌ཀ༌ རྐྱང༌ཅེས༌ལ༌ མག༌མི༌གུན༌ལ༌ སྟདས༌།

མག༌མི༌གུན༌ནི༌ ཡེ༌ཤུའ༌ ཚིག༌པ༌ སྲགས༌།

27:27-31

27 ཏེ༌ནེ༌ ཀའ༌ལོན༌ནི༌ མག༌མི༌གུན༌ནི༌, ཀའ༌ལོན༌ནི༌ ཁར༌རི༌ མག༌མི༌ ཛོམས༌སེ༌ ནས༌སའེ༌ ནང༌ང༌ གཙོ༌བོ༌ ཡེ༌ཤུ༌ ཁྱེར༌ཏེ༌ མག༌ཚོགས༌ གང༌པོ༌ ཁོང༌ང༌ ཁོར༌ཏེ༌ དུགས༌། 28 ཁོང༌གུན༌ནི༌ ཁོང༌ངི༌ ནམ༌ཟའ༌ ཕུད༌ཏེ༌, གྱལ༌པོ༌ གོན༌ཁན༌ ཙོགས༌སི༌ ནམ༌ཟའ༌ མར༌པོ༌ཞིག༌ སྐོནས༌, 29 ཡང༌ ཚེར༌མའེ༌ ཐོར༌ཤོག༌ སླས༌ཏེ༌ ཁོང༌ངི༌ ཨུའ༌ སྐོནས༌། ཁོང༌ངི༌ ཆག༌ ཡས༌པའེ༌ ནང༌ང༌ སྙུག༌བེར༌ཞིག༌ ཀལས༌ ཡང༌ ཁོང༌ངི༌ དུན༌ལ༌ པིག༌དོང༌ ཙུགས༌ཏེ༌ ཁོང༌ང༌ ཚིག༌པ༌ སྲག༌ཨིན༌ ཟེརས༌, “ཡ༌ཧུ༌དཱ༌པའེ༌ གྱལ༌པོའ༌ ཆག༌ཚལ༌།” 30 ཐུ༌ གྱབ༌, སྙུག༌བེར༌བོ༌ ཁུར༌ཏེ༌ ཁོང༌ངི༌ ཨུའ༌ ལན༌ མང༌པོ༌ གྱབས༌། 31 ཚིག༌པ༌ སྲགས༌ཏེ༌ སྟིང༌ནེ༌ ཁོང༌གུན༌ནི༌ གྱལ༌པོའེ༌ ནམ༌ཟའ༌ མར༌པོ༌བོ༌ ཕུད༌ཏེ༌, ཡེ༌ཤུའ༌ ཁོང༌རང༌ངི༌ ནམ༌ཟའ༌བོ༌ སྐོནས༌། ཏེ༌ནེ༌ ཁོང༌ རྐྱང༌ཤིང༌ངི༌ཀ༌ རྐྱང༌ཅེས༌ལ༌ ཁྱེརས༌།

ཡེ༌ཤུ༌ རྐྱང༌ཤིང༌ང༌ རྐྱངས༌།

27:32-44

32 ཁོང༌གུན༌ནི༌ གཙོ༌བོ༌ ཡེ༌ཤུ༌ ཡེ༌རུ༌ཤ༌ལེམ༌མི༌ གྱལ༌ས༌ནེ༌ ཕིངས༌ཏེ༌ ཁྲིད༌ཏེ༌ ཁྱེར༌ ཟ༌ནེ༌ ཀི༌རིན༌པ༌ ཤི༌མོན༌ ཐུག༌, ཡང༌ མག༌མི༌གུན༌ནི༌ ཁོའ༌ ཝང༌ ཏངས༌ཏེ༌ ཡེ༌ཤུའི༌ རྐྱང༌ཤིང༌ ཁུར༌ཅུགས༌། 33 ཁོང༌གུན༌ གོལ༌གོ༌ཐཱ༌ ༼ཀ༌བོའེ༌ ཏོན༌ཏག༌པོ༌ གོའི༌ རུས༌པའེ༌ ས༌ཀྱད༌༽ ཟེར༌ཁན༌ནི༌ ནས༌སའེ༌ཀ༌ ལེབ༌། 34 ཏེ༌རུ༌ ཁོང༌གུན༌ནི༌ ཡེ༌ཤུའ༌ གལ༌ * སྲེས༌ཁན༌ནི༌ རྒུན༌ཆང༌ དོན༌ཅེས༌ལ༌ ཕུལས༌, ཨིན༌ནའང༌ ཁོང༌ངི༌ ཏེ༌བོ༌ ཉངས༌ཏེ༌ དོན༌ན༌ མ༌ཛདས༌།

35 ཡེ༌ཤུ༌ རྐྱང༌ཤིང༌ངི༌ཀ༌ རྐྱངས༌ ཚར༌ར༌ཅིག༌, ཁོང༌ངི༌ ནམ༌ཟའ༌ བགོས༌ཏེ༌ སུའ༌ ཐོབ༌དུག༌ ལྟ༌ཅེས༌ལ༌ ཆོ༌ལོ༌ རིལས༌། 36 ཡང༌ མག༌མི༌གུན༌ སའེ༌ཀ༌ དུགས༌ཏེ༌ ཡེ༌ཤུ༌ སྲུངས༌། 37 ཁོང༌ངི༌ ཨུའི༌ སྟག༌ག༌ ཉད༌གལ༌ ཀལ༌ཁན༌ནི༌ སྟགས༌པོའེ༌ཀ༌ འི༌བོ༌ ཡེ༌ཤུ༌ ཡ༌ཧུ༌དཱ༌པའེ༌ གྱལ༌པོ༌ ཨིན༌ བྲིས༌ཏེ༌ ཡོད༌པིན༌། 38 ཅག༌པ༌ ཉིས༌ ཁོང༌ ཉམ༌པོ༌ རྐྱང༌ཤིང༌ངི༌ཀ༌ རྐྱངས༌, ཅིག༌པོ༌ ཁོང༌ངི༌ ཡས༌པ༌ ཡང༌ ཅིག༌པོ༌ ཡོ༌མའ༌།

39 ཏེ༌ ནས༌ས༌ གྱུད༌ཏེ༌ གྲུལ༌ཁན༌གུན༌ནི༌ གོ༌ ཡུག༌ཏེ༌ སྨད༌གྲ༌ ཏང༌ཨིན༌ ཟེརས༌, 40 “ཆོད༌ཁང༌ ཤིགས༌ཏེ༌ ཞག༌ སུམ༌མི༌ ནང༌ང༌ རྩིག༌ཨིན༌ ཟེར༌ཁན༌ ཁྱོད༌, ཀལ༌ཏེས༌ དཀོན༌མཆོག༌གི༌ སྲས༌ ཨིན༌ན༌ རྐྱང༌ཤིང༌ངི༌ ཀ༌ནེ༌ ཡོག༌ག༌ བབས༌ཏེ༌ རང༌ སྐྱོབ༌བའང༌།”

41 ཏེན༌ན༌ ཙོགས༌ལ༌ བླ༌མ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནིའང༌ ཁོང༌ང༌ ཚིག༌པ༌ སྲག༌ཨིན༌ ཟེརས༌, 42 “ཁོའེ༌ ཞན༌མ༌གུན༌ སྐྱོབས༌, ཨིན༌ནའང༌ ཁོ༌རང༌ སྐྱོབ༌ཉན༌ན༌ མི༌དུག༌། ཨིས༌ར༌ཨེལ༌པའེ༌ གྱལ༌པོ༌ རྐྱང༌ཤིང༌ངི༌ ཀ༌ནེ༌ དག༌ས༌ བབས༌ཏེ༌ ཡོང༌ན༌, ང༌ཞའེ༌ ཏད༌པ༌ ཅོ༌ཨིན༌། 43 དཀོན༌མཆོག༌ག༌ ཨིད༌ཤེས༌ ཅོས༌ཏེ༌ ཁོའེ༌ ཟེར༌རད༌པིན༌, ‘ང༌ དཀོན༌མཆོག༌གི༌ སྲས༌ ཨིན༌’, ཏ༌ སྟེན༌བ༌ དཀོན༌མཆོག༌གི༌ ཁོ༌ སྐྱོབ༌བ༌ཛད༌ དུག༌ག༌?” 44 ཏེན༌ན༌ ཙོགས༌ལ༌ ཁོང༌ ཉམ༌པོ༌ རྐྱང༌ཤིང༌ངི༌ཀ༌ རྐྱངས༌ཁན༌ ཅག༌པ༌གུན༌ནིའང༌ ཁོང༌ང༌ ཚིག༌ ཏངས༌།

གཙོ༌བོ༌ ཡེ༌ཤུ༌ ཀྲོངས༌།

27:45-56

45 ཉིང༌གུང༌ནེ༌ ཆུ༌ཚོད༌ སུམ༌པ༌ ཚག༌པ༌ ཡུལ༌ གང༌པོ༌ མུན༌གྲིག༌ སོང༌། 46 ཆུ༌ཚོད༌ སུམ༌པ༌ ཟོད༌ཤིག༌ག༌ ཡེ༌ཤུའི༌ ཨིབ༌རི༌པའེ༌ སྐད༌དི༌ ནང༌ང༌ ཀུ༌ཅོ༌ སྲན༌ཏྲེ༌ སལ༌ཨིན༌ མོལས༌, “ཨེ༌ལོའི༌ ཨེ༌ལོའི༌ ལེ༌མ༌ ས༌བའཅ༌ཐ༌ནི༌” ཀ༌བོའེ༌ ཏོན༌ཏག༌པོ༌, “ངའེ༌ དཀོན༌མཆོག༌, ངའེ༌ དཀོན༌མཆོག༌, ཉེ༌རང༌ངི༌ ངའ༌ ཅིའ༌ ཕང༌ང༌ ཛད༌ཏེ༌ ཨིན༌?”

47 ཏེ༌ཀ༌ ཡོད༌ཁན༌གུན༌ནི༌ ནང༌ནེ༌ ཁ༌ཅིག༌གི༌ ཏེ༌བོ༌ ཚོར༌ར༌ཅིག༌ ཟེརས༌, “ཁོའེ༌ ལུང༌སྟོན༌པ༌ ཨེ༌ལི༌ཡཱ༌ བོད༌ད༌རག༌།” 48 ཏེན༌ན༌མལ༌ལ༌ ཁོང༌གུན༌ནི༌ ཕྲོ༌ནེ༌ ཅིག༌ བང༌ཏངས༌ཏེ༌ རས༌བལ༌ཞིག༌ རྒུན༌ཆང༌ སྐྱུར༌མོའེ༌ ནང༌ང༌ ཅུགས༌ ཡང༌ བེར༌ཀའེ༌ཀ༌ སྐྱོན༌ཏེ༌ ཡེ༌ཤུའ༌ དོན༌ཅེས༌ལ༌ ཏངས༌། 49 ཞན༌གུན༌ནི༌ ཟེརས༌, “དུག༌ཅུག༌གའང༌། ལུང༌སྟོན༌པ༌ ཨེ༌ལི༌ཡཱའ༌ ཁོ༌ སྐྱོབ༌བ༌ལ༌ སྐྱོད༌དུག༌ག༌ སྟེན༌བ༌།”

50 ཡེ༌ཤུའི༌ ཡང༌སྐྱར༌ སྐད༌ ཆེན༌མོ༌ ཉམ༌པོ༌ ཀུ༌ཅོ༌ སལ༌ཏེ༌ རང༌ངི༌ སྐུ༌སྲོག༌པོ༌ སལས༌། 51 ཏེན༌ན༌ ཟ༌ནེ༌ ཆོད༌ཁང༌ངི༌ ཡོ༌ལ༌ གོ༌ནེ༌ ཇུག༌ ཚོག༌པ༌ ཁག༌ཉིས༌སི༌ ནང༌ང༌ ཆད༌། 52 རོམ༌ཁང༌གུན༌ བེ༌ཏེ༌ ཤི༌ཁན༌ནི༌ མི༌ ཏམ༌པ༌ མང༌པོ༌ སོན༌ཏེའ༌ ལང༌ང༌ ཛདས༌། 53 ཡེ༌ཤུ༌ སོན༌ཏེའ༌ ལང༌ང༌ ཛད༌ཏེ༌ སྟིང༌ནེ༌ རོམ༌ཁང༌ནེ༌ བིངས༌ཏེ༌ ཡོང༌ཁན༌གུན༌ ཏམ༌པའེ༌ ཡེ༌རུ༌ཤ༌ལེམ༌མི༌ གྱལ༌ས༌ སོང༌ ཡང༌ མི༌ མང༌པོ༌ཞིག༌ག༌ ཐོང༌།

54 ཡེ༌ཤུ༌ སྲུང༌ཏེ༌ ཡོད༌ཁན༌ མག༌མི༌གྱའེ༌ སྤོན༌བོ༌ དང༌ ཞན༌ མག༌མི༌གུན༌ནི༌, སང༌གུལ༌ དང༌ ཇུང༌ཁན༌ ཚང༌མ༌ ཐོང༌ཏེ༌ མ༌སྲན༌ཏྲེ༌ ཇིགས༌ ཡང༌ ཟེརས༌, “འི༌ མི༌ དཀོན༌མཆོག༌གི༌ སྲས༌ ཨིན༌ཁན༌བོ༌ ཏན༌ཏན༌ ཨིན༌ནོག༌།”

55 ཐག༌རིང༌ཞིག༌ནེ༌ བུ༌མོ༌ མང༌པོའེ༌ ཡེ༌ཤུ༌ ཀྲོང༌ཤེས༌པོ༌ ལྟེན༌ ཡོད༌པིན༌, ཁོང༌གུན༌ནི༌ ཡེ༌ཤུའི༌ སྒོས༌དོམ༌གུན༌ རིགས༌ཏེ༌ ཞབ༌ཤི༌ ཞུ༌ཨིན༌ ཁོང༌ ཉམ༌པོ༌ གཱ༌ལིལ༌ལི༌ནེ༌ པར༌ལ༌ ཡོངས༌ཏེ༌ ཨིན༌པིན༌། 56 ཁོང༌གུན༌ནི༌ ཕྲོའ༌ མིར༌ཡམ༌ མག༌དལ༌ལ༌མ༌, ཡོ༌སེབ༌ དང༌ ཁོའེ༌ ནོ༌ ཡ༌ཀོབ༌བི༌ ཨ༌མ༌ མིར༌ཡམ༌ དང༌ ཟེ༌བེད༌དིའི༌ བུ༌ཚའ༌ གུན༌ནི༌ ཨ༌མ༌ ཡོད༌པིན༌།

ཡེ༌ཤུའི༌ སྤུར༌ སྤུར༌ཁང༌ངི༌ ནང༌ང༌ བོར༌ར༌ ཛདས༌།

27:57-61

57 མུན༌ཅུ༌རུབ༌ཀྱིས༌ ཡོད༌ ཟ༌ནེ༌ ཡོ༌སེབ༌ ཟེར༌ཁན༌ ཨ༌རི༌མ༌ཐཱ༌པ༌ མི༌ ཆུག༌པོ༌ཞིག༌ ཏེ༌རུ༌ ཡོངས༌, ཁོའང༌ ཡེ༌ཤུའི༌ ལོབ༌ཕྲུགས༌ཞིག༌ ཨིན༌པིན༌། 58 ཁོ༌ པི༌ལ༌ཏུའི༌ཀ༌ སོང༌ཏེ༌, ཁོའ༌ ཡེ༌ཤུའི༌ སྤུར༌ སལ༌ ཟེར༌ཏེ༌ ཞུ༌ཝ༌ ཕུལས༌, ཏེ༌ནེ༌ པི༌ལ༌ཏུའི༌ ཏེ༌བོ༌ ཁོའ༌ ཏོང༌ ཟེར༌ཏེ༌ བཀའ༌ ཏངས༌། 59 ཡོ༌སེབ༌བི༌ ཡེ༌ཤུའི༌ སྤུར༌ ཁྱེར༌ཏེ༌ རས༌ ལག༌མོ༌ ཀུས༌པོའེ༌ ནང༌ང༌ ཏུམས༌ཏེ༌ 60 བྲག༌གི༌ ནང༌ང༌ ཁོ༌རང༌ངི༌ ཕིའ༌ སྐོས༌ཏེ༌ ཡོད༌ཁན༌ནི༌ སོ༌མ༌ སྤུར༌ཁང༌བོའེ༌ ནང༌ང༌ ཡེ༌ཤུའི༌ སྤུར༌ བོརས༌ ཡང༌ སྤུར༌ཁང༌ངི༌ ཁའེ༌ཀ༌ ཁར༌རྡོ༌ ཆེན༌མོ༌ཞིག༌ རིལ༌ཏེ༌ ཁོ༌ སོང༌། 61 མག༌དལ༌ལ༌མ༌ མིར༌ཡམ༌ དང༌ ཞན༌ མིར༌ཡམ༌ གུན༌ སྤུར༌ཁང༌ངི༌ འ༌ངོ༌ ཆོགས༌ལ༌ དུགས༌ཏེ༌ ཡོད༌པིན༌།

མག༌མི༌གུན༌ནི༌ ཡེ༌ཤུའི༌ སྤུར༌ཁང༌ སྲུངས༌།

27:62-66

62 ཐོ༌རེ༌ཟུག༌པོ༌ ཤབ༌བད༌དི༌ ཞག༌ག༌, བླ༌མ༌ འུ༌སྐྱོང༌གུན༌ དང༌ ཕ༌རུ༌ཤི༌པ༌གུན༌ པི༌ལ༌ཏུ༌ ཡོད༌ས༌ སོང༌། 63 ཁོང༌གུན༌ནི༌ ཟེརས༌, “སྤོན༌བོ༌ལེ༌, ཏེ༌ གོབ༌སྐོར༌ཁན༌བོའེ༌ སོན༌ཏེའ༌ ཡོད༌ཏུས༌ ཁོའེ༌, ‘ཞག༌ སུམ༌མི༌ སྟིང༌ནེ༌ ང༌ སོན༌ཏེའ༌ ལང༌ཨིན༌’ ཟེར༌ཁན༌བོ༌ ང༌ཞའ༌ ཨིད༌ཏུ༌རག༌། 64 ཏེ༌བོའེ༌ཕིའ༌ ཞག༌ སུམ༌ ཚག༌པའ༌ ཁོའེ༌ རོམ༌ཁང༌ང༌ སྲུང༌ཁན༌ རིག༌ བོར༌ར༌ ཛད༌, ཏེ༌ མ༌ནེ༌ ཁོའེ༌ ལོབ༌ཕྲུགས༌གུན༌ ཡོངས༌ཏེ༌ རོ༌བོ༌ སྐུས༌ཏེ༌ ཁྱེར༌ཏེ༌ མི༌གུན༌ལ༌ ཁོ༌ ཤི༌ཁན༌གུན༌ནི༌ ཕྲོ༌ནེ༌ ལངས༌ ཟེར༌སྲིད༌ཅེས༌ ཨིན༌ནོག༌། ཏེ༌ནེ༌ ང༌དང༌གུན༌ནི༌ ཕིའ༌ སྟིང༌ཇུག༌གི༌ གོབ༌སྐོར༌བོ༌ སྔུན༌མའེ༌ སང༌ མང༌ང༌ ཐུའ༌ ཡོང༌ཨིན༌།”

65 པི༌ལ༌ཏུའི༌ ཟེརས༌, “མག༌མི༌གུན༌ ཁྱེར༌ཏེ༌ ཙམ༌ཐུབ༌ ཉན༌ནའང༌ སྟན༌པོ༌ ཅོས༌ཏེ༌ སྲུང༌ཅུག༌།” 66 ཏེ༌ནེ༌ ཁོང༌གུན༌ སོང༌ཏེ༌ སྤུར༌ཁང༌བོ༌ སྟན༌པོ༌ ཅོས༌ཏེ༌ སྒོའེ༌ཀ༌ ཐེ༌ཙེ༌ གྱབས༌, ཡང༌ མག༌མི༌གུན༌ སྲུང༌ང༌ བོརས༌།

28

ཡེ༌ཤུ༌ སོན༌ཏེའ༌ ལང༌ང༌ ཛདས༌།

28:1-10

1 ཤབ༌བད༌, ངལ༌ཚོའེ༌ ཞག༌གི༌ སྟིང༌ནེ༌ ཟ༌ཉི༌མའེ༌ ཞག༌ག༌ ང༌ཏོག༌ ཉི༌མ༌ ཤར༌ཀིས༌ལ༌, མག༌དལ༌ལ༌མ༌ མིར༌ཡམ༌ དང༌ ཞན༌ མིར༌ཡམ༌ཞིག༌ སྤུར༌ཁང༌ང༌ ལྟའ༌ལ༌ སོང༌།

2 ཧུན༌མེད༌ལ༌ སང༌གུལ༌ མ༌ ཆེན༌མོ༌ཞིག༌ ཡོངས༌ ཅིའ༌ཟེར༌ན༌ དཀོན༌མཆོག༌གི༌ ཕོ༌ཉ༌ ནམ༌ཁའ༌ནེ༌ བབས༌ཏེ༌ སྤུར༌ཁང༌ངི༌ སྒོའེ༌ ཀ༌ནེ༌ ཁར༌རྡོ༌ རིལ༌ཏེ༌, ཏེ༌ཀ༌ ཞུགས༌། 3 ཁོང༌ངི༌ ཞལ༌དོང༌ སྐམ༌ལག༌ ཙོགས༌ལ༌ ལྡང༌ཤན༌ ཡང༌ ནམ༌ཟའ༌ ཁའ༌ ཙོགས༌ ཀར༌པོ༌ ཡོད༌པིན༌། 4 ཁོང༌ ཐོང༌ཏེ༌ སྲུང༌ཨིན༌ ཡོད༌ཁན༌ མག༌མི༌གུན༌ མ༌སྲན༌ཏྲེ༌ ཇིགས༌ཏེ༌ དར༌ཨིན༌ སའེ༌ཀ༌ གྱེལ༌ཏེ༌ ཤི༌ཁན༌ ཙོགས༌ གྱུར༌།

5 ཕོ༌ཉའེ༌ བུ༌མོ༌ ཉིས༌ཀོའ༌ མོལས༌, “ཇིགས༌ མ༌ཇིགས༌, ཁྱོ༌ཞའེ༌ རྐྱང༌ཤིང༌ངི༌ཀ༌ རྐྱངས༌ཁན༌ ཡེ༌ཤུའ༌ ཙལ༌ཁན༌བོ༌ ང༌ གྱུས༌ཡོད༌། 6 ཁོང༌ འི༌ཀ༌ མེད༌; ཁོང༌ངི༌ མོལ༌ཁན༌ ནང༌ཞིན༌ ཁོང༌ སོན༌ཏེའ༌ ཞངས༌ཏེ༌ ཨིན༌། ཡོངས༌ཏེ༌ ཁོང༌ངི༌ སྤུར༌ བོར༌སའེ༌ ནས༌ས༌ ལྟོས༌། 7 ཏེ༌ནེ༌ གྱོགས༌པ༌ སོང༌ཏེ༌ ཁོང༌ངི༌ ལོབ༌ཕྲུགས༌གུན༌ལ༌ ཤོད༌, ‘ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཏེ༌, ཁྱོ༌ཞའེ༌ སང༌ སྔུན༌ལ༌ གཱ༌ལིལ༌ལིའི༌ ཡུལ༌ཇོངས༌སི༌ ནང༌ང༌ སྐྱོད༌ཨིན༌། ཏེ༌རུ༌ ཁྱོ༌ཞ༌གུན༌ལ༌ ཁོང༌ ཇལ༌ཨིན༌།’ ངའེ༌ ཤད༌ཁན༌གུན༌ ཨིད༌ཏུ༌ བོར༌།”

8 ཏེ༌ནེ༌ བུ༌མོ༌གུན༌ ཇིགས༌ནང༌ ཐད༌ཏེ༌ གའ༌མོ༌ ཉམ༌པོ༌ སྤུར༌ཁང༌ནེ༌ བང༌ཏང༌ཨིན༌ ཁོང༌ངི༌ ལོབ༌ཕྲུགས༌གུན༌ལ༌ ཤད༌ད༌ལ༌ སོང༌། 9 ཁོང༌ ཉིས༌ཀོ༌ ཆེན༌ ཡོད༌ ཟ༌ནེ༌ ཧུན༌མེད༌ལ༌ ཡེ༌ཤུ༌ ཁོང༌གུན༌ནི༌ དུན༌ལ༌ ཇལ༌ཏེ༌, “ཇུ༌ལེ༌” མོལས༌། ཁོང༌གུན༌ ཡེ༌ཤུའི༌ དུན༌ལ༌ སོང༌ ཡང༌ ཁོང༌ངི༌ ཞབས༌ལ༌ ཐམས༌ཏེ༌ ཆག༌ཕུལས༌། 10 ཡེ༌ཤུའི༌ ཁོང༌གུན༌ལ༌ མོལས༌, “ཇིགས༌ མ༌ཇིགས༌། སོང༌ཏེ༌ ངའེ༌ སྤུན༌གུན༌ལ༌, གཱ༌ལིལ༌ལིའ༌ སོང༌ ཟེར༌ ཡང༌ ཁོང༌གུན༌ནི༌ ངའ༌ ཏེ༌རུ༌ ཐོང༌ཨིན༌།”

སྤུར༌ཁང༌ སྲུང༌ཁན༌གུན༌ནི༌ ནས༌ཚུལ༌ ཤདས༌།

28:11-15

11 བུ༌མོ༌ ཉིས༌ཀོ༌ ཆེན༌ ཡོད༌ ཟ༌ནེ༌, མག༌མི༌ སྲུང༌ཁན༌ ཁ༌ཅིག༌ ཡེ༌རུ༌ཤ༌ལེམ༌མི༌ གྱལ༌སའ༌ ཡོངས༌ཏེ༌ ཇུང༌ཁན༌ ཚང༌མ༌ བླ༌མ༌ འུ༌སྐྱོང༌གུན༌ལ༌ ཤདས༌། 12 བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ ཛོམས༌ཏེ༌ མག༌མི༌གུན༌ལ༌ པེ༌ནེ༌ མང༌པོ༌ ཏངས༌ཏེ༌ ཟུན༌ ཏང༌ཅུག༌ཅེས༌སི༌ ཐབ༌ལྡིངས༌། 13 ཁོང༌གུན༌ནི༌ མག༌མི༌གུན༌ལ༌ ཟེརས༌, “ཁྱོ༌ཞའེ༌, ‘ཚན༌ལ༌ ང༌ཞའ༌ ཉིད༌ལ༌ སོང༌ཏེ༌ ཡོད༌ ཟ༌ནེ༌ ཁོའེ༌ ལོབ༌ཕྲུགས༌གུན༌ ཡོངས༌ཏེ༌ རོ༌ རྐུས༌ཏེ༌ ཁྱེར༌ཏོག༌’ ཟེར༌གོས༌། 14 ཀལ༌ཏེས༌ ཏེ༌བོ༌ ཀའ༌ལོན༌ནི༌ ཚོར༌ན༌, ང༌ཞའེ༌ སྐྱོབས༌ཏེ༌ ཁྱོ༌ཞའ༌ ཆད༌པ༌ ཕོག༌ མི༌ཅུག༌།” 15 ཏེ༌ནེ༌ མག༌མི༌གུན༌ནི༌ པེ༌ནེ༌ ལེན༌ཏེ༌ ཁོང༌གུན༌ནི༌ ཟེར༌ཁན༌ ནང༌ཞིན༌ ཅོས༌ པ༌སང༌, ཡ༌ཧུ༌དཱ༌པའེ༌ ཕྲོའ༌ དི༌རིང༌ ཚོག༌པའང༌ ཏེ༌ སྤེ༌ར༌བོ༌ ཁྱེབས༌ཨིན༌ ཨིན༌ནོག༌།

ཡེ༌ཤུའི༌ སྟིང༌ཇུག༌གི༌ ལབ༌ཞ༌ སལས༌།

28:16-20

16 ཏེ༌ནེ༌ གཱ༌ལིལ༌ལིའི༌ ནང༌ང༌ ཡེ༌ཤུའི༌ སོང༌ མོལ༌ཁན༌ནི༌ རི༌ཀ༌ ལོབ༌ཕྲུགས༌ ཅུག༌ཤིག༌པོ༌ སོང༌། 17 ཁོང༌གུན༌ནི༌ ཡེ༌ཤུ༌ ཇལ༌ལ༌ཅིག༌ ཆག༌ཕུལས༌, ཨིན༌ནའང༌ ཁ༌ཅིག༌གི༌ ༼ཁོང༌ ཡེ༌ཤུ༌ ཨིན༌ན༌ཧེ༌ སམས༌ཏེ༌༽ ཐེ༌ཚོམས༌ ཅོས༌།

18 ཡེ༌ཤུ༌ ཁོང༌གུན༌ ཡོད༌ས༌ སྐྱོད༌ཏེ༌ མོལས༌, “ནམ༌ཁའ༌ དང༌ ཇིག༌རྟེན༌ནི༌ ནང༌ང༌ ཡོད༌ཁན༌ ཚང༌མའེ༌ཀ༌ ཝང༌ཆ༌ གང༌པོ༌ ང༌ སལ༌ལ༌ ཛད༌ཏེ༌ ཨིན༌། 19 ཏེ༌བོའེ༌ཕིའ༌ གྱལ༌ཁམས༌ ཚང༌མའེ༌ ནང༌ང༌ སོང༌ཏེ༌ མི༌གུན༌ ངའེ༌ ལོབ༌ཕྲུགས༌ གྱུར༌ཅུག༌ཅེས༌ལ༌ རྩོན༌གྲུས༌ ཅོས༌ཏེ༌ ཁོང༌གུན༌ལ༌ ཡབ༌, སྲས༌ དང༌ ཏམ༌པའེ༌ ཐུག༌ཉིད༌དི༌ ཚན༌ནི༌ ནང༌ང༌ ཁྲུས༌ ཏོང༌། 20 ཡང༌ ངའེ༌ ཁྱོ༌ཞའ༌ ཏང༌ཁན༌ནི༌ བཀའ༌ ཚང༌མ༌ ཁའ༌ཉན༌ཅེས༌ལ༌ ཁོང༌གུན༌ལ༌ ལབ༌ཞ༌ ཏོང༌, ཡང༌ ང༌ ཏུས༌སི༌ ཐའ༌མ༌ ཚོག༌པའང༌ ཁྱོ༌ཞའ༌ ཉམ༌པོ༌ ཏུས༌གྱུན༌ དུག༌ཅེས༌པོ༌ ཨིད༌ཏུ༌ བོར༌།”

* 1:21 1:21 ཡེ༌ཤུའི༌ ཏོན༌ “གཙོ༌བོ༌ དཀོན༌མཆོག༌གི༌ སྐྱོབ༌བ༌ ཛད༌ད༌ནོག༌” ཨིན༌ནོག༌།

✡ 1:23 1:23 ཡེ༌ཤ༌ཡཱ༌ 7:14

✡ 2:6 2:6 མི༌ཀའ༌ 5:2

✡ 2:15 2:15 ཧོ༌ཤཱ༌ཡི༌ 11:1

✡ 2:18 2:18 ཡེ༌རེམ༌ཡཱ༌ 31:15

✡ 3:3 3:3 ཡེ༌ཤ༌ཡཱ༌ 40:3

✡ 4:4 4:4 བཀའ༌ཁྲིམས༌ ཉིས༌པ༌ 8:3

✡ 4:6 4:6 སུང༌གུར༌ 91:11,12

✡ 4:7 4:7 བཀའ༌ཁྲིམས༌ ཉིས༌པ༌ 6:16

✡ 4:10 4:10 བཀའ༌ཁྲིམས༌ ཉིས༌པ༌ 6:13

✡ 4:16 4:16 ཡེ༌ཤ༌ཡཱ༌ 9:1,2

✡ 5:21 5:21 བིང༌ཏེ༌ ཆའ༌ཁན༌ 20:13

✡ 5:27 5:27 བིང༌ཏེ༌ ཆའ༌ཁན༌ 20:14

* 6:13 6:13 སྔུན༌མའེ༌ གརིས༌སི༌ སྤེ༌ཆ༌ མང༌ཆེའེ༌ ནང༌ང༌ “གྱལ༌སྲིད༌ དང༌ ཝང༌ དང༌ ཟིར༌རྗིད༌ ནི༌ ཏུས༌གྱུན༌ ཉེ༌རང༌ངི༌ ཨིན༌, ཨ༌མེན༌” ཚིགས༌པོ༌ བྲིས༌ཏེ༌ མེད༌ཏེ༌ ཨིན༌ནོག༌།

✡ 8:17 8:17 ཡེ༌ཤ༌ཡཱ༌ 53:4

✡ 9:13 9:13 ཧོ༌ཤཱ༌ཡི༌ 6:6

* 9:27 9:27 ཨིས༌ར༌ཨེལ༌པའེ༌ ཕིའ༌ “གྱལ༌པོ༌ དཱ༌བིད༌དི༌ པུར༌གྱུད༌” ཟེར༌ཅེས༌སི༌ ཏོན༌ ནི༌ “དཀོན༌མཆོག༌གི༌ ཞལ༌ཆད༌ ཛད༌ཁན༌ནི༌ སྐྱབ༌གོན༌” ཟེར༌ཏེ༌ ཨིན༌ནོག༌།

✡ 10:36 10:36 མི༌ཀའ༌ 7:6

✡ 11:10 11:10 མ༌ལ༌ཀཱའི༌ 3:1

✡ 12:7 12:7 ཧོ༌ཤཱ༌ཡི༌ 6:6

✡ 12:21 12:21 ཡེ༌ཤ༌ཡཱ༌ 42:1-4

✡ 13:15 13:15 ཡེ༌ཤ༌ཡཱ༌ 6:9,10

✡ 13:35 13:35 སུང༌གུར༌ 78:2

✡ 15:4 15:4 བིང༌ཏེ༌ ཆའ༌ཁན༌ 20:12

✡ 15:4 15:4 བིང༌ཏེ༌ ཆའ༌ཁན༌ 21:17

✡ 15:9 15:9 ཡེ༌ཤ༌ཡཱ༌ 29:13

* 16:18 16:18 གརིས༌པའེ༌ སྐད༌དི༌ ནང༌ང༌ པི༌ཏྲར༌རི༌ ཏོན༌ནི༌ བྲག༌ ཨིན༌ནོག༌།

† 16:18 16:18 སྔུན༌མའེ༌ གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ “ཉལ༌ཝའེ༌ གྱས༌སྒོ༌གུན༌ནི༌ ངའེ༌ ཆོས༌ཚོགས༌ལ༌ ཕམ༌ཀལ༌ མི༌ཉན༌” བྲིས༌ཏེ༌ ཡོད༌ཏེ༌ ཨིན༌ནོག༌།

* 17:21 17:21 སྔུན༌མའེ༌ གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ 17:21 བྲིས༌ཏེ༌ མེད༌ཏེ༌ ཨིན༌ནོག༌། ཨིན༌ནའང༌ སྟིང༌མ༌གུན༌ནི༌ ཏེ༌བོའེ༌ ནང༌ང༌ “ཨིན༌ནའང༌ འི༌ཙོགས༌སི༌ རྡུད༌གུན༌ མོས༌ལམ༌ དང༌ ཉེ༌ནས༌ལ༌ དུག༌ཅེས༌ གྱུད༌ཏེ༌ མ༌སྟོགས༌ ཕིང༌ ཉན༌ན༌ མ༌ནོག༌” བྲིས༌ཏེ༌ ཡོད༌ཏེ༌ ཨིན༌ནོག༌།

* 18:11 18:11 སྔུན༌མའེ༌ གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ 18:11 “སྟོར༌ཏེ༌ ཡོད༌ཁན༌གུན༌ སྐྱོབ༌བ༌ལ༌ མི༌རིགས༌སི༌བུ༌ ཡོངས༌” བྲིས༌ཏེ༌ མེད༌ཏེ༌ ཨིན༌ནོག༌།

✡ 18:16 18:16 བཀའ༌ཁྲིམས༌ ཉིས༌པ༌ 19:15

† 18:21 18:21 ཡེ༌ཤུའི༌ ཏུས༌ལ༌ ཡ༌ཧུ༌དཱ༌པའེ༌ ལབ༌ཞ༌ ནང༌ཞིན༌ སུ༌ཞིག༌གི༌ ཁྱོ༌ཞའེ༌ གྱབ༌གལ༌ལ༌ སྡིག༌པ༌ ཅོ༌ན༌ ཁོའ༌ ལན༌ སུམ༌ ཤགས༌པ༌ ཏང༌གོས༌། པི༌ཏྲར༌རི༌ ལན༌ རྡུན༌ ཤགས༌པ༌ ཏང༌ང༌ ཟེར༌ ཟ༌ནེ༌ ཁོའེ༌ སྒོས༌དོམ༌མི༌ སང༌ མང༌ང༌ ཏངས༌ཏེ༌ ཨིན༌ སམ༌།

✡ 19:4 19:4 གོ༌ཟུག༌ 1:27

✡ 19:5 19:5 གོ༌ཟུག༌ 2:24

✡ 19:19 19:19 བིང༌ཏེ༌ ཆའ༌ཁན༌ 20:12-16

✡ 19:19 19:19 བཀའ༌ཁྲིམས༌ ཏང༌པོ༌ 19:18

* 21:1 21:1 ཏེ༌ རི༌བོའི༌ཀ༌ ཨོ༌ལིཝ༌ཝི༌ ལྕང༌མ༌ མང༌པོ༌ སྐྱེས༌ཏེ༌ ཡོད༌པ༌ ཏེ༌བོའ༌ ཨོ༌ལིཝ༌ཝི༌ རི༌ ཟེར༌རད༌པིན༌།

† 21:5 21:5 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ འི༌ ཚིགས༌པོ༌ “རི༌ ཟི༌ཡོན༌ནི༌ བུ༌མོའ༌ ཟེར༌” བྲིས༌ཏེ༌ དུག༌།

✡ 21:5 21:5 ཟ༌ཀར༌ཡཱ༌ 9:9

✡ 21:13 21:13 ཡེ༌ཤ༌ཡཱ༌ 56:7

✡ 21:13 21:13 ཡེ༌རེམ༌ཡཱ༌ 7:11

✡ 21:42 21:42 སུང༌གུར༌ 118:22,23

‡ 21:44 21:44 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ ཁ༌ཅིག༌གི༌ ནང༌ང༌ འི༌ 21:44 བྲིས༌ཏེ༌ མེད༌ཏེ༌ ཨིན༌ནོག༌།

✡ 22:32 22:32 བིང༌ཏེ༌ ཆའ༌ཁན༌ 3:6

✡ 22:37 22:37 བཀའ༌ཁྲིམས༌ ཉིས༌པ༌ 6:5

✡ 22:39 22:39 བཀའ༌ཁྲིམས༌ ཏང༌པོ༌ 19:18

✡ 22:44 22:44 སུང༌གུར༌ 110:1

* 23:8 23:8 ཨིབ༌རི༌པའེ༌ སྐད༌དི༌ ནང༌ང༌ རབ༌བི༌ ཏོན༌ནི༌ ལོབ༌བོན༌ ཨིན༌ནོག༌།

† 23:14 23:14 སྔན༌མའེ༌ གརིས༌པའེ༌ སྐད༌དི༌ སྤེ༌ཆའེ༌ 23:14 བྲིས༌ཏེ༌ མེད༌ཏེ༌ ཨིན༌ནོག༌, ཨིན༌ནའང༌ སྟིང༌མ༌གུན༌ནི༌ ནང༌ང༌ “ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌, ཁྱོ༌ཞ༌གུན༌ལ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁ༌ཆོས༌པ༌ ཁྱོ༌ཞ༌གུན༌ནི༌ ཨ༌ནེ༌མ༌རང༌མོ༌གུན༌ལ༌ གོབ༌སྐོར༌ཏེ༌ ཁོང༌ངི༌ ཁང༌པ༌གུན༌ ཁྱེར༌ཅེས༌, ཡང༌ མི༌གུན༌ལ༌ སྟན༌ཅེས༌སི༌ ཕིའ༌ མོས༌ལམ༌ རིང༌མོ༌ ཞུ༌དུག༌། ཏེན༌ན༌བོའེ༌ཕིའ༌ ཁྱོ༌ཞ༌གུན༌ལ༌ ཆད༌པ༌ སྲན༌ཏྲེ༌ ཏང༌ཨིན༌” བྲིས༌ཏེ༌ ཡོད༌ཏེ༌ ཨིན༌ནོག༌།

✡ 23:39 23:39 སུང༌གུར༌ 118:26

✡ 24:15 24:15 དཱ༌ནི༌ཨེལ༌ 9:27, 11:31, 12:11

✡ 24:29 24:29 ཡེ༌ཤ༌ཡཱ༌ 13:10, 34:4

✡ 26:31 26:31 ཟ༌ཀར༌ཡཱ༌ 13:7

✡ 27:10 27:10 ཟ༌ཀར༌ཡཱ༌ 11:12,13

* 27:34 27:34 རྐྱང༌ཤིང༌ངི༌ཀ༌ རྐྱངས༌ཁན༌ནི༌ མི༌གུན༌ལ༌ ཟུ༌མོ༌ ཉུ༌ངུན༌ ཚོར༌ཅེས༌སི༌ ཕིའ༌ གལ༌ ཐུང༌ང༌ ཏང༌ང༌ནོག༌

མར༌ཀུས༌

1

2

3

4

5

6

7

8

9

10

11

12

13

14

15

16

མར༌ཀུས༌སི༌ བྲིའ༌ ཛད༌ཁན༌ནི༌ གའ༌མོའེ༌ ནས༌ཚུལ༌།

མར༌ཀུས༌སི༌ སྤེ༌ཆའེ༌ སྐོར༌།

འི༌ སྤེ༌ཆའེ༌ ནང༌ང༌ འི༌ སྤེ༌ཆ༌ བྲི༌ཁན༌བོའེ༌ སྐོར༌ལ༌ ཅའང༌ བྲིས༌ཏེ༌ མེད༌ཏེ༌ ཨིན༌ནོག༌, ཨིན༌ནའང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ནི༌ བྲིས༌ཁན༌གུན༌ གྱུད༌ཏེ༌ འི༌ སྤེ༌ཆ༌ བྲི༌ཁན༌ ཡོ༌ཧཱ༌ནན༌ མར༌ཀུས༌ ཨིན༌ཁན༌བོ༌ གྱུས༌ ཆའ༌ནོག༌། ཁོའེ༌ སྐོར༌ལ༌ མ༌ཤི༌ཀའེ༌ སྐུ༌ཚབས༌གུན༌ནི༌ ཆག༌ལས༌སི༌ སྤེ༌ཆའེ༌ 12:12 དང༌ 25 ཡང༌ 15:37 ནང༌ང༌ བྲིའ༌ ཛད༌ཏེ༌ ཡོད༌ཏེ༌ ཨིན༌ནོག༌། མར༌ཀུས༌ པི༌ཏྲར༌རི༌ ཕྲོ༌པ༌ མ༌ ཉེ༌མོ༌ཞིག༌ ཨིན༌པིན༌, ཡང༌ ཁོའ༌ པི༌ཏྲར༌རི༌ ཏེ༌ཏུས༌སི༌ མ༌ཤི༌ཀ༌པ༌གུན༌ལ༌ ལབ༌ཞ༌ མང༌པོ༌ སལ༌ཁན༌གུན༌ གྱུད༌ཏེ༌ གཙོ༌བོའེ༌ མོལ༌ཁན༌ དང༌ ཆག༌ལས༌ ཚང༌མའེ༌ སྐོར༌ལ༌ ཚོར༌། ཚོར༌ཏེ༌ སྟིང༌ནེ༌, ཁོའེ༌ ཏེ༌ ཚང༌མ༌ ཚིར༌ ནང༌ཞིན༌ བྲིའ༌ ཛདས༌, ཀ༌བོ༌ ང༌དང༌གུན༌ལ༌ དག༌ས༌ མར༌ཀུས༌སི༌ བྲིའ༌ ཛད༌ཁན༌ནི༌ གའ༌མོའེ༌ ནས༌ཚུལ༌ལི༌ ནང༌ང༌ ཐོབ༌བ༌ནོག༌།

ཆོས༌སི༌ ཁས༌པ༌ མང༌ཆེའ༌ འི༌ སྤེ༌ཆ༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 17 དང༌ 27 ནི༌ ཉེ༌ཁོར༌ལ༌ བྲིའ༌ ཛད༌ཁན༌བོའ༌ ཁའ༌ཆམས༌ཏེ༌ ཨིན༌ནོག༌། རོམ༌མི༌ གྱལ༌པོ༌ ནེ༌རོའེ༌ ཏད༌པ༌ཅན༌གུན༌ལ༌ ནགས༌ སྟན༌ཅེས༌ གོ༌ཟུག༌གི༌ སང༌ སྔུན༌ལ༌ མར༌ཀུས༌སི༌ འི༌ ཆག༌བྲིས༌པོ༌ ཁོང༌ རོམ༌མི༌ གྱལ༌སའེ༌ ནང༌ང༌ ཡོད༌ ཟ༌ནེ༌, ཏེ༌རུ༌ དུག༌ཁན༌ ཡ༌ཧུ༌དཱ༌པ༌ མན༌ཁན༌ ཏད༌པ༌ཅན༌གུན༌ནི༌ ཕིའ༌ བྲིའ༌ ཛདས༌།

འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌གུན༌ ནི༌:

1. ཏད༌པ༌ ཅོ༌ཁན༌ དང༌ མ༌ཅོ༌ཁན༌ ཉིས༌ཀོའེ༌ སྙིང༌ངི༌ ནང༌ང༌ ཡེ༌ཤུ༌ དཀོན༌མཆོག༌གི༌ སྲས༌ ཨིན༌ཁན༌བོ༌ ཏན༌ཏན༌ ཅོ༌ཅུག༌ཅེས༌པོ༌ ཨིན༌ནོག༌།

2. མ༌ཤི༌ཀ༌པ༌གུན༌ལ༌ རྡུག༌ངལ༌ ཇུང༌ཅེས༌སི༌ ཕིའ༌ གྲལ༌གྲིག༌ ཅོ༌ཅེས༌ ཀ༌ཟུག༌ ཡེ༌ཤུའི༌ ཁོང༌ གྲུལ༌ལ༌ ཛད༌ཁན༌ནི༌ ལམ༌མི༌ཀ༌ གྲུལ༌ཁན༌གུན༌ལ༌ རྡུག༌ངལ༌ ཐོང༌ཨིན༌ མོལ༌ཏེ༌ ལན༌ མང༌པོ༌ ལབ༌བ༌ ཛདས༌།

3. ཡེ༌ཤུ༌ མ༌ཤི༌ཀ༌ དཀོན༌མཆོག༌གི༌ སྲས༌ ཨིན༌ ཨིན༌ནའང༌, འི༌ ཇིག༌རྟེན༌ནི༌ཀ༌ ཞབས༌ཏོག༌ ལེན༌ཅེས༌ལ༌ མན༌པ༌, ཞབས༌ཏོག༌ ཞུའ༌ལ༌ སྐྱོདས༌།

4. ཡེ༌ཤུའི༌ ཞབས༌ཏོག༌གི༌ ཆག༌ལས༌པོ༌ ནི༌, མི༌གུན༌ སྡིག༌པའེ༌ ཀ༌ནེ༌ སྐྱོབ༌ཅེས༌པོ༌ ཨིན༌པིན༌།

5. ཡེ༌ཤུའི༌ ཆག༌ལས༌གུན༌ནི༌ ཁོང༌ ཅི༌ཚང༌མའེ༌, ༼ཡང༌ན༌ འི༌ ཇིག༌རྟེན༌, སེམས༌ཉིད༌དི༌ ཇིག༌རྟེན༌, ནམ༌ལ༌, ཟུ༌མོ༌གུན༌ དང༌ ཤི༌ཅེས༌སི༌༽ གཙོ༌བོ༌ དང༌ སྤོན༌བོ༌ ཨིན༌ཁན༌བོ༌ སྟན༌ན༌ནོག༌།

1

ཡོ༌ཧཱ༌ནན༌ ཁྲུས༌སལ༌ཁན༌ནི༌ མི༌གུན༌ གྲལ༌གྲིག༌ ཅོའ༌ ཛདས༌།

1:1-8

1 འི༌བོ༌ ནི༌ དཀོན༌མཆོག༌གི༌ སྲས༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ གའ༌མོའེ༌ ནས༌ཚུལ༌བོ༌ ཨིན༌ནོག༌། འི༌བོའེ༌ གོ༌ཟུག༌ ནི༌, 2 ལུང༌སྟོན༌པ༌ ཡེ༌ཤ༌ཡཱའེ༌ སྤེ༌ཆའེ༌ ནང༌ང༌ བྲིའ༌ ཛད༌ཁན༌ ནང༌ཞིན༌ དཀོན༌མཆོག༌གི༌ མོལས༌,

“ལྟོས༌, ཁྱོ༌རང༌ངི༌ སང༌ སྔུན༌ལ༌ ངའེ༌ ང༌རང༌ངི༌ ལོན༌ཁྱེར༌ཁན༌བོ༌ ཀལ༌ཨིན༌།

ཁོའེ༌ ཁྱོ༌རང༌ངི༌ ཕིའ༌ ལམ༌ གྲལ༌གྲིག༌ ཅོ༌ཨིན༌།”✡

3 “ཁོའེ༌ རི༌སྟོང༌ངི༌ ནང༌ང༌ ཀུ༌ཅོ༌ ཏང༌ཨིན༌ མི༌གུན༌ལ༌ ཟེར༌ཨིན༌,

‘གཙོ༌བོ༌ ཕེབ༌ཤེས༌ལ༌ གྲལ༌གྲིག༌ ཅོས༌,

ཡང༌ ཁོང༌ངི༌ ཕེབས༌ལམ༌བོ༌ ཀྲང༌པོ༌ ཅོས༌།’✡”

4 ཁྲུས༌སལ༌ཁན༌ ཡོ༌ཧཱ༌ནན༌ སྐྱོད༌ཏེ༌ རི༌སྟོང༌ངི༌ ནང༌ང༌ མི༌གུན༌ལ༌ ཤགས༌པ༌ ཐོབ༌ཅེས༌སི༌ ཕིའ༌ སྡིག༌པ༌ ཅོ༌ཁན༌གུན༌ནི༌ཀ༌ གྱོད༌པ༌ ཅོས༌ཏེ༌ ཁྲུས༌ལེན༌ཅེས༌ལ༌ ཆོས༌ཤདས༌། 5 ཡེ༌རུ༌ཤ༌ལེམ༌མི༌ གྱལ༌སའེ༌ མི༌གུན༌ ཐེས༌ཏེ༌ ཡ༌ཧུ༌དཱའེ༌ ཡུལ༌མི༌ གང༌པོ༌ བིངས༌ཏེ༌ ཡོ༌ཧཱ༌ནན༌ལ༌ ལྟ༌ཅེས༌ དང༌ ཉན༌ན༌ལ༌ སོང༌། ཁོང༌གུན༌ནི༌ རང༌རང༌ངི༌ སྡིག༌པའེ༌ ལས༌གུན༌ མི༌གུན༌ནི༌ དུན༌ལ༌ ཤདས༌ པ༌སང༌ ཡོ༌ཧཱ༌ནན༌ནི༌ ཁོང༌གུན༌ལ༌ ཡོར༌དཱན༌ ལྩངས༌པོའེ༌ ནང༌ང༌ ཁྲུས༌སལ༌ལ༌ ཛདས༌། 6 ཡོ༌ཧཱ༌ནན༌ནི༌ རྔ༌བོང༌ངི༌ བལ༌ལ༌ ཐགས༌ཁན༌ནི༌ ཀོས༌ དང༌, སྐེད༌པ༌ ཀོའེ༌ སྐྱེ༌རགས༌ ཅིང༌ངད༌པིན༌, ཡང༌ པར༌པར༌ཙེ༌ དང༌ རི༌སྟོང༌ངི༌ རང༌རྩི༌ ཟའད༌པིན༌།

7 ཡོ༌ཧཱ༌ནན༌ནི༌ ཁྱབ༌གྲགས༌ ཅོས༌, “ངའེ༌ སྟིང༌ནེ༌ སྐྱོད༌ཅེས༌ཅན༌བོ༌, ངའེ༌ སང༌ མང༌ང༌ ཝང༌ཅན༌, ཡང༌ ཞབ༌ཤི༌ ཙོགས༌ལ༌ ངའ༌ སྒུས༌ཏེ༌ ཁོང༌ངི༌ ཞབ༌པུལ༌ ལྡམས༌ཁན༌བོ༌ ཀྲོལ༌ཅེས༌སི༌ འོས༌པ༌ མེད༌། 8 ངའེ༌ ཁྱོ༌ཞ༌གུན༌ལ༌ ཆུ༌ ཉམ༌པོ༌ ཁྲུས༌ ཏང༌ངད༌, ཨིན༌ནའང༌ ཁོང༌ངི༌, ཁྱོ༌ཞ༌གུན༌ལ༌ ཏམ༌པའེ༌ ཐུག༌ཉིད༌ ཉམ༌པོ༌ ཁྲུས༌སལ༌ཨིན༌།”

ཡེ༌ཤུའ༌ ཁྲུས༌སལས༌།

1:9-11

9 ཞག༌ཤིག༌ ཡེ༌ཤུ༌ གཱ༌ལིལ༌ལིའི༌ ཡུལ༌ཇོངས༌སི༌ ན༌ཙ༌རེད༌ གྲོང༌ཁྱེར༌ནེ༌ སྐྱོདས༌, ཡང༌ ཡོ༌ཧཱ༌ནན༌ནི༌ ཁོང༌ང༌ ཡོར༌དཱན༌ནི༌ ལྩངས༌པོའེ༌ ནང༌ང༌ ཁྲུས༌སལ༌ལ༌ ཛདས༌། 10 ཡེ༌ཤུ༌ ཆུའི༌ ནང༌ནེ༌ བིང༌ང༌ཅིག༌, ཁོང༌ང༌ ནམ༌ཁའ༌ བེ༌ཏེ༌ ཏམ༌པའེ༌ ཐུག༌ཉིད༌ ཁོང༌ངི༌ཀ༌ ཕུར༌གོན༌ཞིག༌གི༌ ཚུལ༌ལ༌ བབས༌ཨིན༌ ཟིགས༌། 11 ཡང༌ ནམ༌ཁའ༌ནེ༌ སུང༌སྐད༌ཤིག༌གི༌ མོལས༌, “ཁྱོ༌རང༌ ངའེ༌ བུ༌ཚ༌ ཅེས༌པ༌བོ༌ ཨིན༌, ཁྱོ༌རང༌ ཉམ༌པོ༌ ངའ༌ མ༌སྲན༌ཏྲེ༌ ཐད༌པོ༌ ཨིན༌།”

ཤེ༌ཏན༌ནི༌ ཡེ༌ཤུ༌ སྡིག༌པའེ༌ ནང༌ང༌ གྱེལ༌ཅུག༌ཅེས༌སི༌ རྩོན༌གྲུས༌།

1:12-15

12 ཏེན༌ན༌མལ༌ལ༌ དཀོན༌མཆོག༌གི༌ ཐུག༌ཉིད༌དི༌ གཙོ༌བོ༌ ཡེ༌ཤུ༌ རི༌སྟོང༌ངི༌ ནང༌ང༌ ཁྱེར༌ར༌ ཛདས༌། 13 ཀ༌རུ༌ ཤེ༌ཏན༌ནི༌, ཞག༌ 40 ཡེ༌ཤུ༌ སྡིག༌པའེ༌ ནང༌ང༌ གྱེལ༌ཅུག༌ཅེས༌སི༌ རྩོན༌གྲུས༌ ཅོས༌། ཏེ༌ཏུས༌ ཁོང༌ རིའི༌ སེམས༌ཅན༌གུན༌ནི༌ ཕྲོའ༌ ཡོད༌ ཟ༌ནེ༌, དཀོན༌མཆོག༌གི༌ ཕོ༌ཉ༌གུན༌ནི༌ ཁོང༌ང༌ ཞབས༌ཏོག༌ ཞུའ༌ ཛདས༌།

14 ཡོ༌ཧཱ༌ནན༌ ཟུམས༌ཏེ༌ ཙོན༌ཁང༌ངི༌ ནང༌ང༌ ཀགས༌ཏེ༌ སྟིང༌ནེ༌ ཡེ༌ཤུ༌ གཱ༌ལིལ༌ལིའི༌ ཡུལ༌ཇོངས༌སི༌ ནང༌ང༌ སྐྱོད༌ད༌ ཛད༌ཏེ༌ དཀོན༌མཆོག༌གི༌ གའ༌མོའེ༌ ནས༌ཚུལ༌བོ༌ ཤད༌ད༌ ཛདས༌། 15 ཡེ༌ཤུའི༌ མོལས༌, “ཞལ༌ཆད༌ ཛད༌ཁན༌ནི༌ ཏུས༌པོ༌ ལེབས༌ཏེ༌ ཨིན༌ནོག༌། དཀོན༌མཆོག༌གི༌ གྱལ༌སྲིད༌ ཉེ༌མོ༌ ཨིན༌ནོག༌། ཏེ༌བོའེ༌ཕིའ༌ གྱོད༌པ༌ ཅོས༌ཏེ༌ རང༌རང༌ངི༌ སྡིག༌པ༌གུན༌ ཕངས༌ཏེ༌ གའ༌མོའེ༌ ནས༌ཚུལ༌ལི༌ ནང༌ང༌ ཏད༌པ༌ ཅོས༌།”

གོ༌མའེ༌ ལོབ༌ཕྲུགས༌གུན༌།

1:16-20

16 གཙོ༌བོ༌ ཡེ༌ཤུ༌ གཱ༌ལིལ༌ལིའི༌ ཚོའེ༌ ཐའ༌མ༌ནེ༌ ཞབ༌གྲུལ༌ ཛད༌ཨིན༌ ཡོད༌ཏུས༌, ཁོང༌ངི༌ ཤི༌མོན༌ དང༌ ཁོའེ༌ ནོ༌ ཨེན༌གྲིའུ༌ ཚོའེ༌ ནང༌ང༌ ཉ༌དོལ༌ ཕང༌ཨིན༌ ཟིགས༌, ཅིའ༌ཟེར༌ན༌ ཁོང༌གུན༌ ཉ༌ ཟུམ༌ཁན༌ ཨིན༌པིན༌། 17 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ གྱབ༌ནེ༌ ཡོངས༌ཏེ༌ ངའེ༌ ལོབ༌ཕྲུགས༌ གྱུར༌, ཏ༌ནེ༌ཕར༌ལ༌ ངའེ༌ ཁྱོ༌ཞ༌གུན༌ལ༌ ཉའེ༌ ཚབས༌ལ༌ མི༌གུན༌ ཟུམ༌ཅེས༌ ལབ༌ཨིན༌།” 18 ཏེན༌ན༌མལ༌ལ༌ ཉ༌དོལ༌ སྤངས༌ཏེ༌ ཁོང༌གུན༌ ཡེ༌ཤུའི༌ གྱབ༌ནེ༌ བྲངས༌།

19 ཏེ༌ཀ༌ནེ༌ ཙ༌པིག༌ ཐག༌རིང༌ང༌ སྐྱོད༌ད༌ཅིག༌, ཡེ༌ཤུའི༌ ཟེ༌བེད༌དིའི༌ བུ༌ཚ༌ ཡ༌ཀོབ༌ དང༌ ཡོ༌ཧཱ༌ནན༌ ཟིགས༌། ཁོང༌གུན༌ནི༌ གྲུ༌ཟིང༌ངི༌ ནང༌ང༌ ཁོ༌རང༌གུན༌ནི༌ ཉ༌དོལ༌ གྲལ༌གྲིག༌ ཅོའད༌པིན༌། 20 ཏེན༌ན༌མལ༌ལ༌ ཡེ༌ཤུའི༌ ཁོང༌གུན༌ལ༌ བོད༌ད༌ ཛདས༌, ཡང༌ ཁོང༌གུན༌ ཁོ༌རང༌གུན༌ནི༌ ཨ༌བ༌ ཟེ༌བེད༌དི༌ ལ༌པ༌གུན༌ ཉམ༌པོ༌ གྲུ༌ཟིང༌ངི༌ ནང༌ང༌ བོར༌ཏེ༌ ཡེ༌ཤུའི༌ གྱབ༌ནེ༌ བྲངས༌།

ཡེ༌ཤུའི༌ གོང༌པོ༌གུན༌ ཕིང༌ང༌ ཛདས༌།

1:21-28

21 གཙོ༌བོ༌ ཡེ༌ཤུ༌ དང༌ ཁོང༌ངི༌ ཕྲོ༌པ༌གུན༌ ཀ༌ཕར༌ན༌ཧུམ༌ གྲོང༌ཁྱེར༌ལ༌ སྐྱོདས༌། ཤབ༌བད༌དི༌ ངལ༌ཚོའེ༌ ཞག༌པོ༌ ལེབ༌བ༌ཅིག༌, ཁོང༌ ཡ༌ཧུ༌དཱ༌པའེ༌ དུ༌ཁང༌ངི༌ ནང༌ང༌ སྐྱོད༌ཏེ༌ ཆོས༌ཤད༌ཅེས༌ གོ༌ཟུགས༌། 22 མི༌གུན༌ ཁོང༌ངི༌ ལབ༌ཞ༌གུན༌ནི༌ཀ༌ ཧ༌ལས༌, ཅིའ༌ཟེར༌ན༌ ཁོང༌ངི༌ ལབ༌ཞ༌གུན༌ ཆོས༌ཁྲིམས༌ལ༌ ཁས༌པ༌གུན༌ ཙོགས༌ མེད༌པ༌, ཝང༌ཆ༌ ཉམ༌པོ༌ སལ༌ལད༌པིན༌།

23 དུ༌ཁང༌ངི༌ ནང༌ང༌ གོང༌པོ༌ ཞུགས༌ཁན༌ནི༌ མི༌ཞིག༌གི༌ ཧུན༌མེད༌ལ༌ ཀུ༌ཅོ༌ སྲན༌ཏྲེ༌ ཏང༌ཨིན༌ ཟེརས༌, 24 “ན༌ཙ༌རེད༌པ༌ ཡེ༌ཤུ༌, ཉེ༌རང༌ང༌ ང༌ཞ༌གུན༌ནི༌ ཀ༌ནེ༌ ཅི༌ གོས༌སད༌? ཉེ༌རང༌ ང༌ཞ༌གུན༌ མེད༌ཁན༌ ཅོའ༌ལ༌ སྐྱོད༌ཏེ༌ ཨིན༌ན༌? ཉེ༌རང༌ སུ༌ ཞུགས༌ཏེ༌ ཨིན༌ཁན༌བོ༌ ངའ༌ གྱུས༌ཡོད༌། ཉེ༌རང༌ དཀོན༌མཆོག༌གི༌ ཏམ༌པ༌བོ༌ ཞུགས༌ཏེ༌ ཨིན༌ནོག༌།”

25 ཨིན༌ནའང༌ ཡེ༌ཤུའི༌ ཁོའ༌ ཁའ༌སྐྱེའ༌ ཛད༌ཏེ༌ མོལས༌, “ཅུབ༌ཅོད༌, ཁོའེ༌ ནང༌ནེ༌ བིང༌ཏེ༌ ཡོང༌།” 26 ཏེན༌ན༌མལ༌ལ༌, གོང༌པོ༌བོའེ༌ ཏེ༌ མི༌བོ༌ མ༌སྲན༌ཏྲེ༌ སྲུགས༌, ཡང༌ ཀུ༌ཅོ༌ ཏང༌ཨིན༌ ཁོའེ༌ ནང༌ནེ༌ བིང༌ཏེ༌ སོང༌།

27 མི༌ཚང༌མ༌ སྲན༌ཏྲེ༌ ཧ༌ལས༌ཏེ༌ ཅིག༌ དང༌ ཅིག༌ག༌ ཏྲིས༌, “འི༌བོ༌ ཀ༌ཟུག༌ཤིག༌ ཨིན༌ནོག༌? སོ༌མ༌ ལབ༌ཞ༌ ཝང༌ཆ༌ ཡོད༌ཁན༌ཞིག༌། ཁོའེ༌ བཀའ༌ ཏང༌ཁན༌བོའ༌ གོང༌པོ༌གུན༌ནིའང༌ ཁའ༌ ཉན༌དུག༌།” 28 ཁོང༌ངི༌ སྐོར༌ལ༌ ནས༌ཚུལ༌བོ༌ གཱ༌ལིལ༌ལིའི༌ ཡུལ༌ཇོངས༌ གང༌པོའེ༌ ནང༌ང༌ གྱོགས༌པ༌ ཕེལ༌།

ཡེ༌ཤུའི༌ མི༌ མང༌པོ༌ཞིག༌ ཕན༌ཅུག༌ག༌ ཛདས༌།

1:29-34

29 གཙོ༌བོ༌ ཡེ༌ཤུ༌ ཡ༌ཀོབ༌ དང༌ ཡོ༌ཧཱ༌ནན༌ གུན༌ ཉམ༌པོ༌ དུ༌ཁང༌ནེ༌ བིང༌ཏེ༌ ཁོང༌ངི༌ ལོབ༌ཕྲུགས༌ ཤི༌མོན༌ དང༌ ཁོའེ༌ ནོ༌ ཨེན༌གྲིའུ༌འི༌ ཁང༌པ༌ སྐྱོདས༌། 30 ཁོང༌གུན༌ནི༌ ཡེ༌ཤུའ༌ ཤི༌མོན༌ནི༌ ན༌མའེ༌ ཨ༌མ༌ ཚད༌ ཡོངས༌ཏེ༌ མལ༌ཙའེ༌ ནང༌ང༌ ཡོད༌ཁན༌བོའེ༌ སྐོར༌ལ༌ ཤདས༌, 31 ཡེ༌ཤུ༌ ཨ༌མ༌ ཡོད༌ས༌ སྐྱོད༌ཏེ༌ ཁོའེ༌ ལག༌པ༌ ཟུམས༌ཏེ༌ ཁོའ༌ ལང༌ཅེས༌ལ༌ རོགས༌ ཛདས༌། ཏེ༌ནེ༌ ཁོའེ༌ ཚད༌པོ༌ མེད༌ཁན༌ སོང༌, ཡང༌ ཁོའེ༌ ཁོང༌གུན༌ལ༌ ཞབས༌ཏོག༌ ཞུས༌།

32 ཏེན༌ན༌ ཕི༌ཏོག༌ ཉི༌མ༌ སྐྱོད༌ ཚར༌ཏེ༌ སྟིང༌ནེ༌, མི༌གུན༌ནི༌ ཟུ༌མོ༌ ཡོད༌ཁན༌ དང༌ རྡུད༌ ཞུགས༌ཁན༌ ཚང༌མ༌ ཡེ༌ཤུ༌ ཡོད༌ས༌ ཁྱོངས༌། 33 གྲོང༌ཁྱེར༌རི༌ མི༌ གང༌པོ༌ སྒོའེ༌ དུན༌ལ༌ ཛོམས༌། 34 ཟུ༌མོ༌ སྣ༌ཚོགས༌ ཡོངས༌ཁན༌ མང༌པོ༌ ཡེ༌ཤུའི༌ ཕན༌ཅུག༌ག༌ ཛདས༌, ཡང༌ རྡུད༌ ཞུགས༌ཁན༌ མང༌པོའེ༌ ནང༌ནེ༌ རྡུད༌ ཕིང༌ང༌ ཛདས༌, ཨིན༌ནའང༌ ཁོང༌ངི༌, རྡུད༌གུན༌ལ༌ སྤེ༌ར༌ ཏང༌ ཅུག༌ག༌ མ༌ཛདས༌, ཅིའ༌ཟེར༌ན༌ ཏེ༌གུན༌ནི༌ ཁོང༌ སུ༌ ཞུགས༌ཏེ༌ ཨིན༌ཁན༌བོ༌ ཤེས༌སད༌པིན༌།

ཡེ༌ཤུའི༌ གཱ༌ལིལ༌ལིའི༌ ཡུལ༌ཇོངས༌སི༌ ནང༌ང༌ ཆོས༌ཤད༌ད༌ ཛདས༌།

1:35-39

35 སྟིང༌མ༌ཞག༌གི༌ ང༌ཏོག༌ ནམ༌ལངས༌སི༌ སང༌ སྔུན༌ལ༌, གཙོ༌བོ༌ ཡེ༌ཤུ༌ ཞངས༌ས༌ ཛད༌ཏེ༌ སུའང༌ མེད༌སའེ༌ ནས༌ས༌ཞིག༌ག༌ མོས༌ལམ༌ ཞུའ༌ལ༌ སྐྱོདས༌། 36 ཤི༌མོན༌ དང༌ ཁོའེ༌ ཕྲོ༌པ༌གུན༌ ཁོང༌ ཙལ༌ལ༌ སོང༌། 37 ཁོང༌ ཐོབ༌བ༌ཅིག༌ ཁོང༌གུན༌ནི༌ ཟེརས༌, “ཚང༌མའེ༌ ཉེ༌རང༌ ཙལ༌དུག༌།”

38 ཨིན༌ནའང༌ ཡེ༌ཤུའི༌ ལན༌སལས༌, “ང༌དང༌གུན༌ ཉེ༌ཁོར༌རི༌ ཞན༌ཡང༌ གྲོང༌ཁྱེར༌གུན༌ལ༌ ཆེན༌ ཡང༌ ངའེ༌ ཁོང༌གུན༌ལའང༌ ཆོས༌ཤད༌ཨིན༌། ཏེན༌ན༌ གྱུན༌ཚན༌བོའེ༌ ཕིའ༌ ངའ༌ ཡོངས༌ཏེ༌ ཨིན༌།” 39 ཏེ༌བོའེ༌ཕིའ༌ ཁོང༌ གཱ༌ལིལ༌ལིའི༌ ཡུལ༌ཇོངས༌ གང༌པོའེ༌ དུ༌ཁང༌གུན༌ནི༌ ནང༌ང༌ ལབ༌ཞ༌ སལ༌ཨིན༌, རྡུད༌ ཞུགས༌ཁན༌གུན༌ནི༌ ནང༌ནེ༌ རྡུད༌གུན༌ ཕིང༌ཨིན༌ སྐྱོདས༌།

ཡེ༌ཤུའི༌ ཛེ༌ནད༌ཅན༌ནི༌ མི༌ཞིག༌ ཕན༌ཅུག༌ག༌ ཛདས༌།

1:40-45

40 ཛེ༌ནད༌ཅན༌ནི༌ མི༌ཞིག༌ གཙོ༌བོ༌ ཡེ༌ཤུའི༌ དུན༌ལ༌ ཡོངས༌ ཡང༌ པིག༌དོང༌ ཙུགས༌ཏེ༌ ཇུ༌ཇུ༌ ཞུ༌ཨིན༌ ཟེརས༌, “ཉེ༌རང༌ ཐུགས༌ཐད༌ན༌ ང༌ གྱལ༌ཅུགས༌ཏེ༌ རྩང༌མ༌ ཛད༌ ཉན༌ན༌ནོག༌།”

41 སྙིང༌རྗེ༌ གངས༌ཏེ༌ ཡོད༌ཅེས༌པོའེ༌, ཡེ༌ཤུའི༌ ཆག༌ རྐྱངས༌ཏེ༌ ཁོའ༌ ཐུག༌ཅུག༌ག༌ ཛད༌ཏེ༌ མོལས༌, “ང༌ ཁྱོ༌རང༌ གྱལ༌ ཅུག༌ཏེ༌ རྩང༌མ༌ ཅོའ༌ ཐད༌ད༌རག༌།” 42 ཏེན༌ན༌མལ༌ལ༌ ཛེ༌ནད༌ པགས༌པའེ༌ ནད༌པོ༌ མེད༌ཁན༌ སོང༌ ཡང༌ མི༌བོ༌ ཕན༌། 43 ཡེ༌ཤུའི༌ ཁོ༌ ལོགས༌ཏེ༌ ལམ༌ཅུག༌ག༌ ཛད༌ ཟ༌ནེ༌, སྤང༌ པུད༌ཨིན༌ མོལ༌ལ༌ ཛདས༌, 44 “སུའང༌ མ༌ཤད༌, ཨིན༌ནའང༌ སོང༌ཏེ༌ རང༌ངི༌ ཟུགས༌པོ༌ བླ༌མ༌ སྟོན༌ ཡང༌ ལུང༌སྟོན༌པ༌ མོ༌ཟེས༌སི༌ བཀའ༌ སལ༌ཁན༌ ནང༌ཞིན༌ དཀོན༌མཆོག༌ག༌ ཆོད༌པ༌ ཕུལ༌, ཏེ༌བོ༌ མི༌གུན༌ལ༌ ཁྱོ༌རང༌ རྩང༌མ༌ ཆའ༌ཁན༌ནི༌ སྤང༌པོ༌ ཨིན༌།”

45 ཨིན༌ནའང༌ ཁོ༌ སོང༌ཏེ༌ ཁོའ༌ ཇུང༌ཁན༌གུན༌ མི༌ཚང༌མ༌ལ༌ ཤད༌ཨིན༌ ནས༌ཚུལ༌བོ༌ ཁྱེབས༌ཤུགས༌, ཏེ༌བོའེ༌ ཞས༌ཏེ༌ ཁོང༌ མི༌གུན༌ལ༌ ཐོང༌ཅུགས༌ཏེ༌ ཀ༌ཟུག༌ གྲོང༌ཁྱེར༌ཞིག༌གི༌ ནང༌ངའང༌ སྐྱོད༌ མ༌ཉན༌། ཁོང༌ མི༌ མེད༌སའེ༌ ནས༌སའེ༌ ནང༌ང༌ ཞུགས༌, ཏེ༌ནེའང༌ མི༌གུན༌ ཀ༌རུང༌ས༌ནེ༌ ཁོང༌ ཡོད༌ས༌ ཡོངས༌།

2

གྲུལ༌ མ༌ཉན༌ཁན༌ནི༌ མི༌ཞིག༌ ཕན༌ཅུག༌ག༌ ཛདས༌།

2:1-12

1 ཞག༌ ཁ༌ཅིག༌གི༌ སྟིང༌ནེ༌ ཡེ༌ཤུ༌ ཀ༌ཕར༌ན༌ཧུམ༌མི༌ གྲོང༌ཁྱེར༌ལ༌ ལོགས༌ཏེ༌ སྐྱོད༌ད༌ཅིག༌, ཁོང༌ ཁང༌པ༌ ལོགས༌ཏེ༌ སྐྱོད༌ཁན༌ནི༌ ནས༌ཚུལ༌བོ༌ གྱོགས༌པ༌ ཕེལ༌ 2 ཡང༌ འི༌ཟམ༌ མི༌ མང༌པོ༌ ཛོམ༌, ཁོང༌ངི༌ ཁང༌པ༌ མ༌ཚད༌ སྒོའེ༌ ཕི༌ལོག༌གའང༌ ནས༌ས༌ སྟོང༌པ༌ མ༌ལུས༌། ཁོང༌ངི༌ མི༌གུན༌ལ༌ དཀོན༌མཆོག༌གི༌ བཀའ༌ ཤད༌ད༌ ཛདས༌ ཟ༌ནེ༌ 3 མི༌གུན༌ནི༌ ཟའ༌ཕོག༌ཁན༌ཞིག༌ ཁོང༌ ཡོད༌ས༌ ཁྱོངས༌, ཁོ༌ མིང༌གོ༌ ཞི༌ མལ༌ཙའེ༌ཀ༌ ཁུར༌ཏེ༌ ཡོད༌པིན༌། 4 མི༌ཚོགས༌སི༌ ཞས༌ཏེ༌, ཁོང༌གུན༌ལ༌ ཁོ༌ ཡེ༌ཤུ༌ ཡོད༌ས༌ ཁྱོང༌ མ༌ཉན༌། ཁོང༌གུན༌ ཁང༌པའེ༌ ཁེ༌ཐོག༌ག༌ སོང༌ཏེ༌ ཡེ༌ཤུ༌ ཞུགས༌ཏེ༌ ཡོད༌སའེ༌ ཁ༌དྲང༌ང༌ ཧོལ༌ཏོར༌ པུད༌ཏེ༌ མལ༌ཙའ༌ ཉམ༌པོ༌ ཁོ༌ ཡེ༌ཤུའི༌ དུན༌ལ༌ ཕབས༌། 5 ཁོང༌གུན༌ནི༌ མི༌བོ༌ གྱལ༌ཅུག༌ཅེས༌སི༌ ཏད༌པ༌ ཅོ༌ཁན༌བོ༌ ཡེ༌ཤུའི༌ ཟིགས༌ཏེ༌ ཁོང༌ངི༌ ཟའ༌ཕོག༌ཁན༌བོའ༌ མོལས༌, “བུ༌ཚ༌, ངའེ༌ ཁྱོ༌རང༌ངི༌ སྡིག༌པ༌གུན༌ལ༌ ཤགས༌པ༌ ཏང༌ངད༌།”

6 ཏེ༌ཀ༌ དུགས༌ཏེ༌ ཡོད༌ཁན༌ནི༌ ཆོས༌ཁྲིམས༌ལ༌ ཁས༌པ༌ ཁ༌ཅིག༌གི༌ སེམས༌སི༌ ནང༌ང༌ སམས༌, 7 “ཁོའེ༌ ཏེ༌ཟུག༌ ཅིའ༌ ཟེར༌ར༌ནོག༌? ཁོའེ༌ དད༌ལོག༌ ཅོས༌ཏེ༌ ཨིན༌ནོག༌། དཀོན༌མཆོག༌ མ༌སྟོག༌ སུའ༌ སྡིག༌པ༌ ཤགས༌པ༌ སལ༌ ཉན༌ཨིན༌།”

8 ཏེན༌ན༌མལ༌ལ༌ ཁོང༌གུན༌ནི༌ སེམས༌སི༌ ནང༌ང༌ སམ༌ཁན༌བོ༌ ཡེ༌ཤུའི༌ ཁྱེན༌ཏེ༌ ཁོང༌གུན༌ལ༌ མོལས༌, “ཁྱོ༌ཞའེ༌ ཁྱོ༌ཞ༌རང༌ངི༌ སེམས༌སི༌ ནང༌ང༌ འི༌ཟུག༌ ཅིའ༌ སམ༌མད༌? 9 ཟའ༌ཕོག༌ཁན༌བོའ༌, ‘ཁྱོ༌རང༌ངི༌ སྡིག༌པའ༌ ཤགས༌པ༌ ཏངས༌ཏེ༌ ཨིན༌’ ཟེར༌ཅེས༌པོ༌ ལ༌མོ༌ ཨིན༌ནོག༌ག༌ ཡ༌ ‘ལངས༌ཏེ༌ ཁྱོ༌རང༌ངི༌ མལ༌ཙ༌ ཁུར༌ཏེ༌ གྲུལ༌’ ཟེར༌ཅེས༌པོ༌? 10 ཨིན༌ནའང༌ མི༌རིགས༌སི༌བུའ༌ ཇིག༌རྟེན༌ནི༌ཀ༌ སྡིག༌པའ༌ ཤགས༌པ༌ ཏང༌ཅེས༌སི༌ ཝང༌ཆའ༌ ཡོད༌ཁན༌བོ༌ ཁྱོ༌ཞའ༌ སྟན༌ཨིན༌” ཏེ༌ནེ༌ ཡེ༌ཤུའི༌ ཟའ༌ཕོག༌ཁན༌བོའ༌ མོལས༌, 11 “ངའེ༌ ཁྱོ༌རང༌ང༌ ཟེར༌རད༌, ལོངས༌, རང༌ངི༌ མལ༌ཙ༌ ཁུར༌ཏེ༌ ཁང༌པ༌ སོང༌།”

12 ཏེན༌ན༌མལ༌ལ༌ མི༌ ལྟའ༌ཁན༌ ཚང༌མའེ༌ དུན༌ལ༌ ཁོ༌ ལངས༌ཏེ༌ ཁོ༌རང༌ངི༌ མལ༌ཙ༌བོ༌ ཁུརས༌ ཡང༌ གྲུལ༌ཏེ༌ སོང༌། ཁོང༌ ཚང༌མ༌ ཧ༌ལས༌ཏེ༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཟེརས༌, “ང༌ཞ༌གུན༌ལ༌, འི༌ ཙོགས༌ཤིག༌ མ༌ནེ༌ མ༌ཐོང༌།”

ཡེ༌ཤུའི༌ མད༌ཐཱ༌ བོད༌ད༌ ཛདས༌།

2:13-17

13 ཏེ༌ནེ༌ ཡང༌སྐྱར༌ གཙོ༌བོ༌ ཡེ༌ཤུ༌ གཱ༌ལིལ༌ལིའི༌ ཚོའེ༌ ཐའ༌མ༌ སྐྱོདས༌, ཡང༌ ཁོང༌ ཡོད༌ས༌ ཡོང༌ཁན༌ནི༌ མི༌ཚོགས༌གུན༌ལ༌ ཆོས༌ཤད༌ད༌ ཛདས༌། 14 ཁོང༌ ཞབ༌གྲུལ༌ལ༌ སྐྱོད༌ ཟ༌ནེ༌ ཁོང༌ངི༌ ཨལ༌ཕི༌འུས༌སི༌ བུ༌ཚ༌ ལི༌ཝི༌, ཁྲལ༌ནེན༌སའེ༌ ནས༌སའེ༌ཀ༌ དུགས༌ཏེ༌ ཡོད༌ད༌ ཟིགས༌ ཡང༌ ཁོང༌ངི༌ ཁོའ༌ མོལས༌, “ངའེ༌ སྟིང༌རང༌ནེ༌ བྲོངས༌།” ཁོ༌ ལངས༌ཏེ༌ ཡེ༌ཤུའི༌ སྟིང༌རང༌ནེ༌ བྲངས༌།

15 སྟིང༌ནེ༌ ཡེ༌ཤུ༌ ལི༌ཝིའི༌ ཁང༌པ༌ གོང༌ཟན༌ དོན༌ན༌ལ༌ སྐྱོདས༌, ཁྲལ༌ལེན༌ཁན༌ དང༌ ཞན༌ སྡིག༌ཅན༌ མི༌ མང༌པོའང༌ ཡེ༌ཤུ༌ དང༌ ལོབ༌ཕྲུགས༌གུན༌ ཉམ༌པོ༌ ཁར༌ཇི༌ ཟའ༌ལ༌ ཡོད༌པིན༌ ༼ཡེ༌ཤུའི༌ སྟིང༌རང༌ནེ༌ བྲངས༌ཁན༌ མང༌ཆེའ༌ ཏེ༌ཙོགས༌སི༌ མི༌གུན༌ ཨིན༌པིན༌།༽ 16 ཕ༌རུ༌ཤི༌པ༌ ཆོས༌ཁྲིམས༌ལ༌ ཁས༌པ༌གུན༌ནི༌, ཡེ༌ཤུ༌ ཁྲལ༌ནེན༌ཁན༌ དང༌ སྡིག༌ཅན༌ གུན༌ ཉམ༌པོ༌ དོན༌ཏང༌ དོན༌ཨིན༌ ཐོང༌ང༌ཅིག༌, ཁོང༌ངི༌ ལོབ༌ཕྲུགས༌གུན༌ལ༌ ཏྲིས༌, “ཁོང༌ ཁྲལ༌ལེན༌ཁན༌ དང༌ སྡིག༌ཅན༌ མི༌གུན༌ ཉམ༌པོ༌ ཅིའ༌ དོན༌ཏང༌ དོན༌ན༌ནོག༌?”

17 ཡེ༌ཤུའི༌ ཏེ༌བོ༌ སན༌ན༌ཅིག༌ ཁོང༌གུན༌ལ༌ མོལས༌, “ཟུ༌མོ༌ ཡོང༌ཁན༌ཞིག༌ག༌ མ༌ནེ༌ ཁམ༌ཟང༌ མི༌ཞིག༌ག༌ ཨམ༌ཆི༌ གོས༌ས༌ མ༌ནོག༌། ངའ༌ ཁྱོ༌ཞ༌ ཀྲང༌པོ༌ ཨིན༌ སམ༌ཁན༌གུན༌ལ༌ མན༌པ༌, སྡིག༌ཅན༌གུན༌ལ༌ བོད༌ད༌ ཡོངས༌པིན༌།”

ཡེ༌ཤུའི༌ ནང༌ང༌ མི༌ཚེ༌ ཕུད༌ཚུལ༌ སོ༌མ༌བོ༌, སྙིང༌པ༌བོ༌ སང༌ སོ༌སོ༌ ཨིན༌ནོག༌།

2:18-22

18 ཡོ༌ཧཱ༌ནན༌ནི༌ ལོབ༌ཕྲུགས༌གུན༌ དང༌ ཕ༌རུ༌ཤི༌པ༌གུན༌ ཉེ༌ནས༌ལ༌ * དུགས༌ཏེ༌ ཡོད༌དི༌ ཏུས༌ཤིག༌ག༌, མི༌ ཁ༌ཅིག༌, ཡེ༌ཤུ༌ ཡོད༌ས༌ ཡོངས༌ཏེ༌ ཏྲིས༌, “ཡོ༌ཧཱ༌ནན༌ནི༌ ལོབ༌ཕྲུགས༌གུན༌ དང༌ ཕ༌རུ༌ཤི༌པ༌གུན༌ ཉེ༌ནས༌ལ༌ དུག༌དུག༌, ཨིན༌ནའང༌ ཉེ༌རང༌ངི༌ ལོབ༌ཕྲུགས༌གུན༌ ཅིའ༌ ཉེ༌ནས༌ལ༌ དུག༌ག༌ མ༌ནོག༌?”

19 ཡེ༌ཤུའི༌ ལན༌སལས༌, “བག༌སྟོན༌ནི༌ ནང༌ང༌ མག༌པ༌ ཉམ༌པོ༌ ཡོད༌ ཟ༌ནེ༌ ཁོའེ༌ གྲོན༌པོ༌གུན༌ ཉེ༌ནས༌ལ༌ དུག༌ཨིན༌ན༌? མི༌དུག༌། 20 ཨིན༌ནའང༌ ཏུས༌པོ༌ ལེབ༌ཨིན༌ ནམ༌ མག༌པ༌ གྲོན༌པོ༌གུན༌ནེ༌ ཕེས༌ཏེ༌ ཁྱེར༌ཨིན༌, ཏེ༌ནེ༌ ཁོང༌གུན༌ནི༌ རྡུག༌པོ༌ ཅོས༌ཏེ༌ ཉེ༌ནས༌ལ༌ དུག༌ཨིན༌།”

21 “སུ༌ཞིག༌གིའང༌ ཀོས༌ལག༌ སྙིང༌པ༌ཞིག༌ག༌ ལྷན༌བ༌ སོ༌མ༌ ཏབ༌བ༌ མ༌ནོག༌, ཀལ༌ཏེས༌ ཏབ༌ན༌ ཀོས༌ ཁྲུའ༌ཅིག༌ ལྷན༌བ༌ སོ༌མ༌བོ༌ ཁོངས༌ཏེ༌ ཀོས༌ ཆད༌ཁན༌བོ༌ མང༌ང༌ ཐུའ༌ ཅོའ༌ནོག༌།”

22 “ཏེན༌ན༌ ཙོགས༌ལ༌ ཆང༌ སོ༌མ༌ པགས༌པའེ༌ སྐྱ༌པ༌ སྙིང༌པའེ༌ ནང༌ང༌ མི༌ལུག༌། ཀལ༌ཏེས༌ ལུག༌ན༌ ཆང༌བོའ༌ སྐྱུར༌ ལངས༌ཏེ༌ པགས༌པའེ༌ སྐྱ༌པ༌ བོས༌ཏེ༌ ཆད༌ཨིན༌, ཆང༌ བོ༌ཏེ༌ སྐྱ༌པའང༌ དོད༌མེད༌ ཆེན༌། ཆང༌ སོ༌མ༌ པགས༌པའེ༌ སྐྱ༌པ༌ སོ༌མའེ༌ ནང༌ང༌ ལུག༌ཨིན༌།”

ཡེ༌ཤུ༌ ཤབ༌བད༌དི༌ ཞག༌གི༌ གཙོ༌བོ༌།

2:23-28

23 གཙོ༌བོ༌ ཡེ༌ཤུ༌ ཤབ༌བད༌དི༌ ངལ༌ཚོའེ༌ ཞག༌ག༌ ཞིང༌ གྱུད༌ཏེ༌ སྐྱོད༌ཨིན༌ ཡོད༌ ཟ༌ནེ༌, ཁོང༌ངི༌ ལོབ༌ཕྲུགས༌གུན༌ ཁོང༌ ཉམ༌པོ༌ གྲུལ༌ལད༌པིན༌། ཁོང༌གུན༌ནི༌ ཞིང༌ངི༌ སྙེ༌མ༌ ཅད༌ཅེས༌ གོ༌ཟུག༌། 24 ཕ༌རུ༌ཤི༌པ༌གུན༌ནི༌ ཡེ༌ཤུའ༌ ཟེརས༌, “ལྟོས༌སའང༌ ཁོང༌གུན༌ནི༌ ཤབ༌བད༌དི༌ ངལ༌ཚོའེ༌ ཞག༌ག༌ ལས༌ ཅོས༌ཏེ༌ ཅིའ༌ ཆོས༌ཁྲིམས༌ ཅག༌ག༌ནོག༌?”

25 ཡེ༌ཤུའི༌ ལན༌སལས༌, “དཱ༌བིད༌ དང༌ ཁོའེ༌ ཕྲོ༌པ༌གུན༌ སྟོགས༌ཏེ༌ ཡང༌ སྒོས༌དོམ༌མི༌ ནང༌ང༌ ཡོད༌ ཟ༌ནེ༌ ཅི༌ ཅོས༌ ཏམ༌པའེ༌ སུང༌རབས༌སི༌ ནང༌ནེ༌ ཁྱོ༌ཞའེ༌ མ༌ནེ༌ མ༌སིལ༌པིན༌ན༌? 26 ཨ༌བི༌འ༌ཐར༌ ཡ༌ཧུ༌དཱ༌པའེ༌ བླ༌མ༌ ཆེན༌མོ༌ འིན༌ནི༌ ཏུས༌, དཱ༌བིད༌ དཀོན༌མཆོག༌གི༌ ཀུར༌རི༌ ནང༌ང༌ ཆོད༌པ༌ ཕུལ༌སའེ༌ཀ༌ སོང༌ཏེ༌ ཏམ༌པའེ༌ ཏ༌གི༌ ཟོས༌, ཏེ༌བོ༌ ཡ༌ཧུ༌དཱ༌པའེ༌ བླ༌མའ༌ མ༌ནེ༌ ཟའ༌ཆོག༌ག༌ མེད༌པིན༌, ཡང༌ ཁོའེ༌, ཕྲོ༌པ༌གུན༌ལའང༌ ཏངས༌།”

27 ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “མི༌ ངལ༌ཚོའེ༌ ཞག༌པོའེ༌ ཕན༌ཐོགས༌སི༌ ཕིའ༌ མན༌པ༌, ངལ༌ཚོའེ༌ ཞག༌པོ༌ མིའི༌ ཕན༌ཐོགས༌སི༌ ཕིའ༌ ཅོའ༌ ཛདས༌། 28 ཏེན༌ན༌བོའེ༌ཕིའ༌ མི༌རིགས༌སི༌བུའ ཤབ༌བད༌དི༌ ངལ༌ཚོའེ༌ ཞག༌ག༌ ཅི༌ ཅོ༌ ཆོགས༌ ཡ༌ མི༌ཆོགས༌ ཟེར༌ཅེས༌སི༌ ཝང༌ཆ༌ ཡོད༌།”

3

ཡེ༌ཤུའི༌ ཤབ༌བད༌དི༌ ཞག༌ག༌ མི༌ཞིག༌ ཕན༌ཅུག༌ག༌ ཛདས༌།

3:1-6

1 གཙོ༌བོ༌ ཡེ༌ཤུ༌ དུ༌ཁང༌ང༌ ཡང༌སྐྱར༌ སྐྱོདས༌, ཏེ༌རུ༌ ལག༌པ༌ ཁོངས༌ཏེ༌ ཀོལ༌ མ༌ཉན༌ཁན༌ནི༌ མི༌ཞིག༌ ཡོད༌པིན༌། 2 ཡེ༌ཤུའི༌ ཁོ༌ གྱལ༌ཅུག༌ན༌ ཤབ༌བད༌དི༌ ངལ༌ཚོའེ༌ ཞག༌ག༌ ལས༌ ཅོ༌ཅེས༌པོའ༌ སྐྱོན༌ ཀལ༌ཅེས༌ལ༌ ཕ༌རུ༌ཤི༌པ༌གུན༌ནི༌ ཁོང༌ང༌ གྱལ༌ལ༌ ཅོས༌ཏེ༌ སྟེན༌དུགས༌།

3 ལག༌པ༌ ཁོངས༌ཁན༌ནི༌ མི༌བོའ༌ ཡེ༌ཤུའི༌ མོལས༌, “ཡོང༌ ཡང༌ ཚང༌མའེ༌ དུན༌ལ༌ ལོངས༌།” 4 ཏེ༌ནེ༌ ཁོང༌ངི༌ ཁོང༌གུན༌ལ༌ ཏྲིའ༌ ཛདས༌, “ཆོས༌ཁྲིམས༌ ནང༌ཞིན༌ ཤབ༌བད༌དི༌ ཞག༌ག༌ ལས༌ ཟང༌པོ༌ ཅོ༌ ཆོག༌ག༌ནོག༌ག༌ ཡ༌ ངན༌པ༌, སྲོག༌ སྐྱོབ༌ ཆོག༌ག༌ནོག༌ག༌ ཡ༌ སད༌?” ཨིན༌ནའང༌ ཁོང༌གུན༌ནི༌ ཁོང༌ང༌ ལན༌ མ༌ཏངས༌།

5 ཡེ༌ཤུའི༌ ཐུགས༌སྲོའེ༌ ནང༌ང༌ ཁོང༌ རེ༌རེའ༌ ཟིགས༌, ཡང༌ ཁོང༌གུན༌ནི༌ སྙིང༌ སྐྱོང༌པོ༌ ཟིགས༌ཏེ༌ ཁོང༌ང༌ མ༌སྲན༌ཏྲེ༌ ཐུགས༌ཚེར༌ སྐྱོདས༌། ཁོང༌ངི༌ ལག༌པ༌ ཁོངས༌ཁན༌བོའ༌ མོལས༌, “ལག༌པ༌ རྐྱོང༌” ཡང༌ ཁོའེ༌ ལག༌པ༌ རྐྱངས༌པ༌ ཏེ༌བོ༌ སིང༌ གྱལ༌། 6 ཏེ༌ནེ༌ ཕ༌རུ༌ཤི༌པ༌གུན༌ ཕི༌ལོག༌ག༌ སོང༌ཏེ༌, གྱལ༌པོ༌ ཧེ༌རོད༌དི༌ ཆོགས༌པ༌གུན༌ ཉམ༌པོ༌ ཡེ༌ཤུ༌ སད༌ཅེས༌སི༌ ཐབས༌ ངན༌པ༌ ལྡིངས༌།

མི༌ཚོགས༌ ཡེ༌ཤུའི༌ སྟིང༌རང༌ནེ༌ སོང༌།

3:7-12

7 གཙོ༌བོ༌ ཡེ༌ཤུ༌ ལོབ༌ཕྲུགས༌གུན༌ ཉམ༌པོ༌ ཚོའེ༌ ཆོགས༌ལ༌ སྐྱོདས༌, ཡང༌ གཱ༌ལིལ༌ལི༌ནེ༌ མི༌ཚོགས༌ ཆེན༌མོ༌ཞིག༌ ཁོང༌ངི༌ སྟིང༌རང༌ནེ༌ ཡོངས༌། 8 ཡེ༌ཤུའི༌ ཛད༌ཁན༌ ཚང༌མའེ༌ སྐོར༌ལ༌ ཚོར༌པ༌, ཏེ༌ མི༌ཚོགས༌པོ༌ ཡ༌ཧུ༌དཱ༌ ཡུལ༌ཇོངས༌, ཡེ༌རུ༌ཤ༌ལེམ༌མི༌ གྱལ༌ས༌, ཨི༌དུ༌མེའ༌, ཡོར༌དཱན༌ ལྩངས༌པོའེ༌ ཤར༌ ཆོགས༌སི༌ ས༌ཆ༌གུན༌, ཡང༌ བྱང༌ ཆོགས༌སི༌ ཐག༌རིང༌ངི༌ ནས༌ས༌ ཏཱ༌ཡིར༌ དང༌ སི༌དོན༌ གྱལ༌ས༌ གུན༌ནེ༌ ཡོངས༌ཏེ༌ ཨིན༌པིན༌།

9 མི༌ཚོགས༌སི༌ ཁོང༌ ནན༌ མི༌ནན༌ཅེས༌སི༌ ཕིའ༌ ཡེ༌ཤུའི༌ ཁོང༌ངི༌ ལོབ༌ཕྲུགས༌གུན༌ལ༌ གྲུ༌ཟིང༌ཞིག༌ གྲལ༌གྲིག༌ ཅོ༌ཅེས༌ལ༌ མོལས༌། 10 ཁོང༌ངི༌ མི༌ མང༌པོ༌ ཕན༌ཅུག༌ག༌ ཛད༌ཅེས༌པོའེ༌, ཟུ༌མོ༌ ཡོང༌ཁན༌ ཚང༌མའེ༌ ཁོང༌ང༌ ལག༌པ༌ ཐུག༌ཅེས༌ལ༌ ནན༌ཏེ༌ ཁྱོང༌ངད༌པིན༌། 11 ཡང༌ གོང༌པོ༌གུན༌ནི༌ ཁོང༌ ཇལ༌ལ༌ཅིག༌, ཁོང༌གུན༌ ཞུགས༌ཏེ༌ ཡོད༌ཁན༌ནི༌ མི༌གུན༌ ཡེ༌ཤུའི༌ སྐུན༌དུན༌ལ༌ སའ༌ གྱབས༌ཏེ༌ ཀུ༌ཅོ༌ ཏང༌ཨིན༌ ཟེརས༌, “ཉེ༌རང༌ དཀོན༌མཆོག༌གི༌ སྲས༌ ཞུགས༌ཏེ༌ ཨིན༌ནོག༌།” 12 ཨིན༌ནའང༌ ཡེ༌ཤུའི༌ གོང༌པོ༌གུན༌ལ༌ ཁོང༌ སུ༌ ཞུགས༌ཏེ༌ ཨིན༌ཁན༌བོ༌ མི༌ཤད༌ཅེས༌ལ༌ བཀའ༌ སལ༌ལ༌ ཛདས༌།

ཡེ༌ཤུའི༌ སྐུ༌ཚབས༌ རྕུག༌ཉིས༌གུན༌ ལྡམ༌མ༌ ཛདས༌།

3:13-19

13 ཏེ༌བོའེ༌ སྟིང༌ནེ༌ གཙོ༌བོ༌ ཡེ༌ཤུ༌ རི༌ཞིག༌གི༌ཀ༌ སྐྱོད༌ཏེ༌ ཁོང༌ངི༌ ལྡམ༌མ༌ ཛད༌ཁན༌གུན༌ལ༌ བོད༌ད༌ ཛདས༌, ཡང༌ ཁོང༌གུན༌ ཁོང༌ ཡོད༌ས༌ ཡོངས༌། 14 ཁོང༌ངི༌ བོད༌ད༌ ཛད༌ཁན༌ རྕུག༌ཉིས༌པོ༌ ཁོང༌རང༌ངི༌ སྐུ༌ཚབས༌ལ༌ སྐོའ༌ ཛདས༌། ཁོང༌གུན༌ནི༌ ཁོང༌ང༌ ཕྲོ༌པ༌ ཅོ༌ཅེས༌ ཡང༌ ཁོང༌ངི༌ ཁོང༌གུན༌ ཆོས༌ཤད༌ཅེས༌ལ༌ ལམ༌ཅུག༌ག༌ ཛད༌ཨིན༌, 15 ཡང༌ ཁོང༌གུན༌ལ༌ རྡུད༌གུན༌ ཕིང༌ཅེས༌སི༌ ཝང༌ཆ༌ སལ༌ལ༌ ཛདས༌། 16 ཁོང༌ངི༌ སྐོའ༌ ཛད༌ཁན༌ནི༌ སྐུ༌ཚབས༌ རྕུག༌ཉིས༌པོ༌ ནི༌, ཤི༌མོན༌ ༼ཡེ༌ཤུའི༌ ཁོའེ༌ མིང༌ང༌ པི༌ཏྲར༌ ཏག༌ག༌ ཛདས༌༽, 17 ཟེ༌བེད༌དིའི༌ བུ༌ཚ༌ ཡ༌ཀོབ༌ དང༌ ཁོའེ༌ ནོ༌ ཡོ༌ཧཱ༌ནན༌ ༼ཁོང༌ ཉིས༌ཀོ༌ སྲོན༌ཇན༌ ཡོད༌པ༌, ཡེ༌ཤུའི༌ ཁོང༌གུན༌ལ༌ “བོ༌ཡ༌ནེར༌གེ༌” ཡང༌ན༌ “བྲུག༌ལྡིར༌རི༌ བུ༌ཚ༌གུན༌” མིང༌ ཏག༌ག༌ ཛདས༌།༽ 18 ཨེན༌གྲིའུ༌, ཕི༌ལིབ༌, བར༌ཐོལ༌མཱ༌, མད༌ཐཱ༌, ཐོ༌མཱས༌, ཨལ༌ཕི༌འུས༌སི༌ བུ༌ཚ༌ ཡ༌ཀོབ༌, ཐད༌དཱ༌འུས༌, ཤི༌མོན༌ ༼ཡུལ༌དད༌ཅན༌༽, 19 དང༌ ཡུ༌དཱ༌ ཀར༌ཡོད༌པ༌ ཀ༌བོའེ༌ གཙོ༌བོ༌ ཡེ༌ཤུའ༌ སྟིང༌ནེ༌ ངོ༌ལོག༌ ཅོས༌།

ཡེ༌ཤུའི༌ གྲ༌འོ༌གུན༌ནི༌ ཁོང༌ང༌ རྡུད༌གུན༌ནི༌ གྱལ༌པོ༌ ཟེརས༌།

3:20-30

20 ཏེ༌ནེ༌ གཙོ༌བོ༌ ཡེ༌ཤུ༌ ཁང༌པ༌ཞིག༌གི༌ ནང༌ང༌ སྐྱོདས༌། མི༌ཚོགས༌ ཛོམ༌ཅེས༌ གོ༌ཟུགས༌པ༌, ཁོང༌ དང༌ ཁོང༌ངི༌ ལོབ༌ཕྲུགས༌གུན༌ལ༌ ཟན༌ནའང༌ ཟའ༌ཅེས༌སི༌ ཏུས༌ མ༌ཐོབ༌། 21 ཏེ༌ ཚང༌མ༌ ཡེ༌ཤུའི༌ ནང༌མི༌གུན༌ལ༌ ཚོར༌ར༌ཅིག༌, ཁོང༌གུན༌ ཡེ༌ཤུ༌ ཁང༌པ༌ ཁྲིད༌ཏེ༌ ཁྱེར༌ཅེས༌ལ༌ ཡོངས༌, ཅིའ༌ཟེར༌ན༌ མི༌གུན༌ནི༌, “ཁོང༌ སྙོས༌ཏེ༌ ཨིན༌ནོག༌” ཟེར༌རད༌པིན༌།

22 ཨིན༌ནའང༌ ཡེ༌རུ༌ཤ༌ལེམ༌ གྱལ༌ས༌ནེ༌ ཡོངས༌ཁན༌ནི༌ ཆོས༌ཁྲིམས༌ལ༌ ཁས༌པ༌གུན༌ནི༌ ཟེརས༌, “ཁོའེ༌ ནང༌ང༌ བེལ༌ཟེ༌བུལ༌ ཞུགས༌ཏེ༌ ཨིན༌ནོག༌། ཏེ༌ རྡུད༌གུན༌ནི༌ གོ༌བའེ༌ ཁོའ༌ རྡུད༌གུན༌ ཕིང༌ཅེས༌སི༌ ཁྱུད༌ ཏངས༌ཏེ༌ ཨིན༌ནོག༌།”

23 ཡེ༌ཤུའི༌ ཁོང༌གུན༌ལ༌ བོད༌ད༌ ཛད༌ཏེ༌ སྤེ༌ སལ༌ཨིན༌ ལན༌སལ༌ལ༌ ཛདས༌, “ཀ༌ཟུག༌གི༌ ཤེ༌ཏན༌ནི༌ ཤེ༌ཏན༌ ཁོ༌རང༌ ཕིང༌ ཉན༌ན༌ནོག༌? 24 ཀལ༌ཏེས༌ གྱལ༌སྲིད༌དི༌ ནང༌ང༌ ཡོད༌ཁན༌གུན༌ ཐུན༌ཏེ༌ མ༌དུག༌ན༌ ཏེ༌བོ༌ ཁྲངས༌པོ༌ མི༌ལུས༌། 25 ཀལ༌ཏེས༌ ནང༌ཚངས༌ཞིག༌གི༌ མི༌གུན༌ ནོལ༌ཨིན༌ དུག༌ན༌ ཁོང༌གུན༌ནི༌ ནང༌ང༌ ཐུན༌བྲེལ༌ མི༌ལུས༌། 26 ཀལ༌ཏེས༌ ཤེ༌ཏན༌ནི༌ ཁོ༌རང༌ངི༌ གྱབ༌གལ༌ལ༌ ནོལ༌ཏེ༌ པོ༌པུད༌ན༌ ཁོའེ༌ ཀ༌ཟུག༌གི༌ ཝང༌སྲུལ༌ཨིན༌? ཁོ༌ མེད༌ཁན༌ ཆ༌ཅེས༌སི༌ ཏུས༌པོ༌ ལེབས༌ཏེ༌ ཨིན༌། 27 ང༌ ཡང༌ སྤེ༌ཞིག༌ ཏང༌ཅུག༌, སུའང༌ མི༌ ཤེད༌ཅན༌ཞིག༌གི༌ ཁང༌པའེ༌ ནང༌ང༌ ཞུགས༌ཏེ༌ ཁོའེ༌ ནོར༌ རྐུ༌ མི༌ཉན༌ ནམ༌ཚོག༌པ༌ ཁོའེ༌ སྔུན༌ལ༌ མི༌ ཤེད༌ཅན༌བོ༌ ལྡམ༌ མི༌ལྡམ༌, ཏེ༌ནེ༌ ཁོའེ༌ ཁང༌པའེ༌ ནང༌ང༌ ཡོད༌ཁན༌ནི༌ ནོར༌གུན༌ རྐུ༌ཉན༌ཨིན༌།”

28 “ངའེ༌ ཁྱོ༌ཞའ༌ དེན༌བ༌ ཟེར༌རད༌, མི༌གུན༌ནི༌ སྡིག༌པ༌ ཅོ༌ཁན༌ དང༌ དཀོན༌མཆོག༌ག༌ དད༌ལོག༌ ཞུ༌ཁན༌ ཚང༌མ༌ ཤགས༌པ༌ སལ༌ལ༌ ཛད༌ཨིན༌, 29 ཨིན༌ནའང༌ ཏམ༌པའེ༌ ཐུག༌ཉིད༌ལ༌ དད༌ལོག༌ ཞུ༌ཁན༌གུན༌ལ༌ ཤགས༌པ༌ མ༌ནེ༌ སལ༌ལ༌ མི༌ཛད༌; ཐའ༌མེད༌པའེ༌ སྡིག༌པ༌ ཅོ༌ཅེས༌སི༌ ནོངས༌ཅན༌ ཁོ༌ ཨིན༌ནོག༌།” 30 ཁོང༌ངི༌ ཁོང༌གུན༌ལ༌ ཏེ༌བོ༌ མོལ༌ལ༌ ཛདས༌ ཅིའ༌ཟེར༌ན༌, ཁོང༌གུན༌ནི༌ “ཡེ༌ཤུའི༌ ནང༌ང༌ རྡུད༌ ཞུགས༌ཏེ༌ ཨིན༌ནོག༌” ཟེར༌རད༌པིན༌།

ཡེ༌ཤུའི༌ ནང༌ཚངས༌ ངོས༌མ༌གུན༌།

3:31-35

31 ཏེ༌ནེ༌ གཙོ༌བོ༌ ཡེ༌ཤུའི༌ ཨ༌མ༌ དང༌ ནོ༌གུན༌ ཡོངས༌, ཡང༌ ཕི༌ལོག༌ག༌ དུགས༌ཏེ༌ མི༌ཞིག༌ ཁོང༌ང༌ བོད༌ད༌ལ༌ ཀལས༌། 32 ཡེ༌ཤུའ༌ སྐོར༌ཏེ༌ ཡོད༌ཁན༌ནི༌ མི༌ཚོགས༌སི༌ ཟེརས༌, “ཉེ༌རང༌ངི༌ ཨ༌མ༌ དང༌ ནོ༌གུན༌ ཉེ༌རང༌ ཙལ༌ཨིན༌ ཕི༌ལོག༌ག༌ དུག༌།”

33 ཡེ༌ཤུའི༌ ལན༌སལས༌, “སུ༌ ཨིན༌ནོག༌ ངའེ༌ ཨ༌མ༌ དང༌ ནོ༌གུན༌?” 34 ཏེ༌ནེ༌ ཁོང༌ངི༌ ཁོང༌ང༌ སྐོར༌ཏེ༌ ཡོད༌ཁན༌གུན༌ལ༌ ཟིགས༌ཏེ༌ མོལས༌, “ངའེ༌ ཨ༌མ༌ དང༌ ནོ༌གུན༌ འི༌གུན༌ ཨིན༌། 35 ནམ༌ཁའེ༌ ནང༌ང༌ ཞུགས༌ཁན༌ དཀོན༌མཆོག༌གི༌ ཐུག༌གོངས༌ ནང༌ཞིན༌ ཅོ༌ཁན༌གུན༌ ངའེ༌ ཨ༌མ༌ དང༌ མིང༌སྲིང༌ གུན༌ ཨིན༌།”

4

ཞིང༌བད༌པའེ༌ ས༌འོན༌ ཏབ༌ཁན༌ནི༌ རུངས༌།

4:1-20

1 ཡང༌སྐྱར༌ གཙོ༌བོ༌ ཡེ༌ཤུའི༌ གཱ༌ལིལ༌ལིའི༌ ཚོའེ༌ ཐའ༌མའ༌ ལབ༌ཞ༌ སལ༌ཅེས༌ གོ༌ཟུག༌ ཛདས༌། ཁོང༌ ཡོད༌ས༌ མི༌ཚོགས༌ མངས༌ཏེའང༌ མང༌པོ༌ ཛོམ༌པ༌ ཁོང༌ གྲུ༌ཟིང༌ངི༌ ནང༌ང༌ ཞོན༌ཏེ༌ ཞུགས༌, ཡང༌ མི༌ ཚང༌མ༌ ཚོའེ༌ ཐའ༌མ༌ དུགས༌། 2 ཁོང༌ངི༌ མི༌གུན༌ལ༌ རུངས༌ གྱུད༌ཏེ༌ ལབ༌ཞ༌ མང༌པོ༌ སལ༌ལ༌ ཛད༌ཏེ༌ མོལས༌, 3 “ཉོན༌ཤིག༌, ཞིང༌བད༌པ༌ཞིག༌ ས༌འོན༌ ཏབ༌བ༌ལ༌ སོང༌། 4 ཞིང༌ང༌ ས༌འོན༌ ཏབ༌ ཟ༌ནེ༌ ཁ༌ཅིག༌ ལམ༌མི༌ཀ༌ བུད༌, ཅི༌པ༌ ཡོངས༌ཏེ༌ ཏེ༌གུན༌ ཟོས༌། 5 ཁ༌ཅིག༌ ས༌ མང༌པོ༌ མེད༌སའེ༌ བྲག༌གི༌ཀ༌ བུད༌, ས༌ མང༌པོ༌ མེད༌ཅེས༌པོའེ༌ ས༌འོན༌བོ༌ གྱོགས༌པ༌ སྐྱེས༌། 6 ཨིན༌ནའང༌ ཉི༌མའེ༌ ཚད༌དི༌ ཞས༌ཏེ༌, ཞིང༌ སྐྱེ༌ཁན༌བོ༌ ཚིག༌, ཡང༌ པ༌ཀྲག༌ ཏིང༌ཅན༌ མེད༌ པ༌སང༌, ཏེ༌བོ༌ སྐམས༌ཏེ༌ ཤི༌། 7 ས༌འོན༌ ཁ༌ཅིག༌ ཚེར༌མང༌ངི༌ ཕྲོའ༌ བུད༌, ཡང༌ ཚེར༌མང༌ སྐྱེས༌ཏེ༌ ནན༌པ༌, ཞིང༌བོ༌ ལྡན༌ མ༌ཐུབ༌, ཏེ༌བོའེ༌ ཞས༌ཏེ༌ ཀྲོ༌ མ༌སྨིནས༌། 8 ཞན༌ ས༌འོན༌གུན༌ ས༌ གྱལ༌ལ༌ ཡོད༌སའེ༌ ཞིང༌ངི༌ཀ༌ བུད༌པ༌, ཏེ༌གུན༌ སྐྱེས༌ཏེ༌ ལྡན༌ཏེ༌ སྟོན༌ཐོགས༌ སྨིན༌, ཀ༌བོ༌ ས༌འོན༌ ཏབ༌ཁན༌ ནི༌ 30, 60, མ༌ཚད༌ 100 གྱུར༌རའང༌ སྨིན༌།” 9 ཏེ༌ནེ༌ ཁོང༌ངི༌ མོལས༌, “ནམ༌ཅོག༌ ཡོད༌ཁན༌གུན༌ནི༌ ངའེ༌ ཟེར༌ཁན༌ལ༌ ཉོན༌ཤིག༌།”

10 སྟིང༌ནེ༌ ཡེ༌ཤུ༌ ཅིག༌པོ༌ ཡོད༌ ཟ༌ནེ༌, ཁོང༌ང༌ སྐོར༌ཏེ༌ ཡོད༌ཁན༌ནི༌ ཁོང༌ངི༌ ལོབ༌ཕྲུགས༌ རྕུག༌ཉིས༌ དང༌ ཞན༌གུན༌ནི༌ ཁོང༌ངི༌ ཤད༌ད༌ ཛད༌ཁན༌ནི༌ རུངས༌སི༌ ཏོན༌ཏག༌པོ༌ ཏྲིས༌།

11 ཁོང༌ངི༌ ལན༌སལ༌ལ༌ ཛདས༌, “དཀོན༌མཆོག༌གི༌ གྱལ༌སྲིད༌དི༌ སང༌ཝ༌གུན༌ ཧ༌གོ༌ཅེས༌སི༌ སྐབས༌ ཁྱོ༌ཞ༌གུན༌ལ༌ སལ༌ལ༌ ཛད༌ཏེ༌ ཨིན༌ནོག༌། ཨིན༌ནའང༌ དཀོན༌མཆོག༌གི༌ གྱལ༌སྲིད༌དི༌ ཕི༌ལོག༌ག༌ ཡོད༌ཁན༌གུན༌ལ༌ ངའེ༌, ཅི༌ཚང༌མ༌ རུངས༌ གྱུད༌ཏེ༌ ཤད༌དད༌། 12 ཏམ༌པའེ༌ སུང༌རབས༌སི༌ ནང༌ང༌ བྲིས༌ཁན༌བོ༌ དྲན༌དྲ༌ གྲུབ༌ཅེས༌ལ༌ ངའེ༌ ཏེ༌བོ༌ ཅོའད༌། ཏེ༌བོ༌ ནི༌,

‘ཁོང༌གུན༌ནི༌ ངའེ༌ ཅོ༌ཁན༌གུན༌ ཐོང༌ནའང༌ ང༌ སུ༌ ཨིན༌ཁན༌བོ༌ ངོ༌ཤེས༌ས༌ མི༌དུག༌།

ཁོང༌གུན༌ནི༌ ངའེ༌ ཤད༌ཁན༌གུན༌ ཚོར༌ནའང༌ ཧ༌གོ༌ཐུབ༌བ༌ མི༌དུག༌,

ཏེ༌ མ༌ནེ༌ ཁོང༌གུན༌ནི༌ སེམས༌ ངའེ༌ ཆོགས༌ལ༌ གྱུར༌ཏེ༌

ཁོང༌ངི༌ སྡིག༌པ༌གུན༌ལ༌ ཤགས༌པ༌ ཐོབ༌ཏེ༌ ཡོད༌གྲོ༌།’✡”

13 ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ཀལ༌ཏེས༌ ཁྱོ༌ཞ༌གུན༌ལ༌ འི༌ རུངས༌པོའེ༌ ཏོན༌ཏག༌པོ༌ ཧ༌མ༌གོ༌ན༌, ཏེ༌ནེ༌ ཞན༌ཡང༌ རུངས༌ ཚང༌མའེ༌ ཏོག༌ཏག༌གུན༌ ཀ༌ཟུག༌གི༌ ཧ༌གོ༌ཨིན༌? 14 ཞིང༌བད༌པའེ༌ ས༌འོན༌ ཏབ༌ཅེས༌པོ༌ ནི༌, དཀོན༌མཆོག༌གི༌ བཀའ༌ ཤད༌ཅེས༌པོ༌ ཨིན༌ནོག༌། 15 ལམ༌མི༌ཀ༌ ས༌འོན༌ བུད༌ཁན༌གུན༌ ནི༌ དཀོན༌མཆོག༌གི༌ བཀའ༌ ཚོར༌ཁན༌གུན༌ ཨིན༌ནོག༌, ཨིན༌ནའང༌ ཤེ༌ཏན༌ ཡོངས༌ཏེ༌ ཁོང༌གུན༌ནི༌ སྙིང༌ངི༌ ནང༌ང༌ ཏབ༌ཁན༌བོ༌ ཀོགས༌ཏེ༌ ཁྱེར༌ར༌ནོག༌། 16 བྲག༌གི༌ཀ༌ ས༌འོན༌ བུད༌ཁན༌བོ༌ ནི༌ དཀོན༌མཆོག༌གི༌ གྱལ༌སྲིད༌དི༌ བཀའ༌ ཚོར༌ར༌ཅིག༌ ཐད༌པོ༌ ཉམ༌པོ༌ ཏད༌པ༌ ཅོ༌ཁན༌གུན༌ ཨིན༌ནོག༌། 17 ཨིན༌ནའང༌ ཏེ༌བོའ༌ པ༌ཀྲག༌ ཏིང༌ཅན༌ མེད༌ པ༌སང༌ ཏུས༌ཡུན༌རིང༌ མི༌ལུས༌། ཁོང༌གུན༌ནི༌ བཀའེ༌ ནང༌ང༌ ཏད༌པ༌ ཅོ༌ཅེས༌པོའེ༌ ནགས༌ དང༌ བར༌དོ༌ ཐོང༌ང༌ཅིག༌ ཏད༌པ༌ ཕང༌ཨིན༌། 18 ཚེར༌མངས༌སི༌ ཕྲོའ༌ ས༌འོན༌ བུད༌ཁན༌བོ༌ ནི༌ དཀོན༌མཆོག༌གི༌ བཀའ༌ ཚོར༌ཁན༌གུན༌ ཨིན༌ནོག༌, 19 ཨིན༌ནའང༌ མི༌ཚེའེ༌ ཚེར༌ཁ༌ ཡང༌ ནོར༌ དང༌ ཇིག༌རྟེན༌ནི༌ ཞན༌ དོད༌པ༌ གུན༌ནི༌ ནན༌ཅེས༌པོའེ༌ ཏེ༌བོའ༌ བྲས༌བུ༌ སྨིན༌ན༌ མ༌ནོག༌། 20 ས༌ ཟང༌པོའེ༌ཀ༌ ས༌འོན༌ བུད༌ཁན༌བོ༌ ནི༌ དཀོན༌མཆོག༌གི༌ བཀའ༌ ཉན༌ཏེ༌ ཏད༌པ༌ ཅོ༌ཁན༌གུན༌ ཨིན༌ནོག༌, ཁོང༌གུན༌ལ༌ བྲས༌བུ༌, ས༌འོན༌ ཏབ༌ཁན༌བོའེ༌ སང༌ 30, 60, ཡང༌ 100 གྱུར༌ སྨིན༌ན༌ནོག༌།”

འོད༌དི༌ རུངས༌།

4:21-25

21 ཏེ༌ནེ༌ གཙོ༌བོ༌ ཡེ༌ཤུའི༌ ཁོང༌གུན༌ལ༌ ཏྲིའ༌ ཛདས༌, “ཅི༌ ཁྱོ༌ཞའེ༌ འོད༌ ཏུགས༌ཏེ༌ གོར༌མོ༌ ཡ༌ ཉལ༌ཁྲི༌ ཡོག༌ག༌ བོར༌ཨིན༌ན༌? འོད༌པོ༌ འོད༌སྟག༌གི༌ཀ༌ མི༌བོར༌ར༌? 22 སྦས༌ཏེ༌ བོར༌ཁན༌ ཚང༌མ༌ ཞག༌ཤིག༌ སྔོན༌ཅུག༌ག༌ ཛད༌ཨིན༌, ཡང༌ ཀབས༌ཏེ༌ བོར༌ཁན༌ ཚང༌མ༌ ཕི༌ལོག༌ག༌ ཕིང༌ང༌ ཛད༌ཨིན༌། 23 ཀལ༌ཏེས༌ ནམ༌ཅོག༌ ཡོད༌ན༌ ངའེ༌ ཟེར༌ཁན༌ལ༌ ཉོན༌ཤིག༌།”

24 ཁོང༌ངི༌ མོལས༌, “ཁྱོ༌ཞའེ༌ ཚོར༌ཁན༌གུན༌ལ༌ ནང༌སྟག༌ གྱལ༌ལ༌ ཏོང༌ཤིག༌། ཁྱོ༌ཞའེ༌ ཀོལ༌ཁན༌ནི༌ ཏབ༌ཟའ༌བོ༌ ཁྱོ༌ཞ༌གུན༌ནི༌ ཕིའང༌ ཀོལ༌ལ༌ ཛད༌ཨིན༌, ཡང༌ ཏེ༌སང༌ མང༌ང༌ སལ༌ཨིན༌། 25 ངའེ༌ ལབ༌ཞ༌ ཉན༌ཁན༌གུན༌ལ༌ མང༌ང༌ ཧ༌གོ༌ཅུག༌ག༌ ཛད༌ཨིན༌, ཨིན༌ནའང༌ མ༌ཉན༌ཁན༌གུན༌ནི༌ ནང༌ནེ༌ ཧ༌གོ༌ཏེ༌ ཡོད༌ཁན༌བོའང༌ ཁྱེར༌ར༌ ཛད༌ཨིན༌།”

ས༌འོན༌ ལྡན༌ཨིན༌ ཡོད༌ཁན༌ནི༌ རུངས༌།

4:26-29

26 གཙོ༌བོ༌ ཡེ༌ཤུའི༌ འི༌བོའང༌ མོལས༌, “དཀོན༌མཆོག༌གི༌ གྱལ༌སྲིད༌ ནི༌, ས༌འོན༌ ཞིང༌ང༌ ཡོག༌ཁན༌ནི༌ ཞིང༌བད༌པ༌ཞིག༌ ཙོགས༌ ཨིན༌ནོག༌། 27 ཁོ༌ ཉིད༌ ཏངས༌ཏེ༌ ཡ༌ ལངས༌ཏེ༌ ཡོད༌གྲོ༌, ཉིན༌ཚན༌ མེད༌པ༌ ས༌འོན༌བོ༌ སྐྱེས༌ཏེ༌ ལྡན༌ན༌ནོག༌, ཨིན༌ནའང༌ ཏེ༌བོ༌ ཀ༌ཟུག༌གི༌ ལྡན༌ནད༌, ཁོའ༌ ཅའང༌ གྱུས༌ མེད༌ཀྱག༌། 28 ས༌ ཁོ༌རང༌ངི༌ ས༌འོན༌ སྐྱེ༌ཅུགས༌ཏེ༌ ཞིང༌ ལྡན༌ཏེ༌ སྙེ༌མའེ༌ གོ༌ བིང༌ཏེ༌ བྲུ༌ གང༌ཅུག༌ག༌ནོག༌། 29 ཀྲོ༌ ཚོས༌ས༌ཅིག༌, ཞིང༌བད༌པ༌བོ༌ ཡོངས༌ཏེ༌ ཟོ༌ར༌ ཉམ༌པོ༌ ཏེ༌བོ༌ རྔའ༌ནོག༌ ཅིའ༌ཟེར༌ན༌, རྔབ༌སའེ༌ ཏུས༌པོ༌ ལེབས༌ཏེ༌ ཨིན༌ནོག༌།”

ཉུང༌སྐར༌རི༌ ས༌འོན༌ནི༌ རུངས༌།

4:30-34

30 གཙོ༌བོ༌ ཡེ༌ཤུའི༌ མོལས༌, “དཀོན༌མཆོག༌གི༌ གྱལ༌སྲིད༌པོ༌ ངའེ༌ ཁྱོ༌ཞའ༌ ཀ༌ཟུག༌གི༌ ཧ༌གོ༌ཅུག༌? ཏེ༌བོ༌ ཧ༌གོ༌ཅུག༌ཅེས༌སི༌ ཕིའ༌ ངའེ༌ ཀ༌རུངས༌པོ༌ ཀོལ༌? 31 ཏེ༌བོ༌ ནི༌, ཉུང༌སྐར༌རི༌ ས༌འོན༌ ཚང༌མའེ༌སང༌ ཆུ༌ངུན༌ སའེ༌ ནང༌ང༌ ཏབ༌ཁན༌བོ༌ ཙོགས༌ ཨིན༌ནོག༌། 32 ཨིན༌ནའང༌, ཏབ༌བ༌ཅིག༌ ལྡན༌ཏེ༌ ཚས༌སི༌ ནང༌ང༌ ཚང༌མའེ༌སང༌ ཆེན༌མོ༌ ལྕང༌མ༌ གྱུར༌ཨིན༌, ཡང༌ ཡལ༌ག༌གུན༌ འི༌ཟམ༌ ཆེན༌མོ༌ ཆེན༌ ནམ༌ཁའེ༌ ཅ༌གུན༌ནི༌ ཏེ༌བོའེ༌ སིལ༌ལི༌ ནང༌ང༌ ཚངས༌ ཅོ༌ཨིན༌།”

33 ཡེ༌ཤུའི༌ ཏེན༌ན༌ ཙོགས༌སི༌ རུངས༌ མང༌པོ༌ ཀོལ༌ཏེ༌ མི༌གུན༌ནི༌ ཧ༌གོ༌ཅེས༌སི༌ ཁྱུད༌ ཚག༌པ༌ དཀོན༌མཆོག༌གི༌ བཀའ༌ ཤད༌ད༌ ཛདས༌། 34 ཁོང༌ངི༌ རུངས༌ གྱུད༌ཏེ༌ མ༌སྟོགས༌ ཅི༌ ལབ༌ཞ༌ཞིག༌གའང༌ སལ༌ལ༌ མེད༌པིན༌, ཨིན༌ནའང༌ ཁོང༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཅིག༌པོ༌ ཡོད༌ ཟ༌ནེ༌, ཁོང༌ངི༌ རུངས༌ ཚང༌མའེ༌ ཏོན༌བོ༌ ཧ༌གོ༌ཅུག༌ག༌ ཛད༌དད༌པིན༌།

ཡེ༌ཤུའི༌ ལུང༌རག༌ དང༌ ཆུལ༌བག༌ མེད༌ཁན༌ ཛདས༌།

4:35-41

35 ཕི༌ཏོག༌ ལེབ༌བ༌ཅིག༌, གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, “ང༌དང༌ ཚོའེ༌ ཕར༌ཀ༌ ཆེན༌།” 36 མི༌ཚོགས༌པོ༌ བོར༌ཏེ༌ ཁོང༌གུན༌ ཡེ༌ཤུ༌ ཉམ༌པོ༌ གྲུ༌ཟིང༌ངི༌ ནང༌ང༌ ཞོན༌ཏེ༌ སོང༌། ཞན༌ གྲུ༌ཟིང༌གུན༌ནའང༌ ཁོང༌ངི༌ གྱབ༌ནེ༌ ཡོངས༌། 37 ཧུན༌མེད༌ལ༌ ནམ༌ཚུབས༌ཏེ༌ ལུང༌རག༌ ཀྲག༌པོ༌ ཡོངས༌, ཡང༌ ཆུལ༌བག༌ གྲུ༌ཟིང༌ངི༌ ནང༌ང༌ ལེབས༌ཏེ༌ ཏེ༌བོ༌ ནུབ༌ཅེས༌ སོང༌།

38 ཡེ༌ཤུ༌ གྲུ༌ཟིང༌ངི༌ ཇུག༌ག༌ ཉས༌སི༌ཀ༌ ཨུ༌ ཕབས༌ཏེ༌ ནལ༌ཟིམས༌ཏེ༌ ཡོད༌པིན༌། ལོབ༌ཕྲུགས༌གུན༌ནི༌ ཁོང༌ང༌ ཉིད༌ཚད༌ད༌ ཛད༌ཏེ༌ ཟེརས༌, “ལོབ༌བོན༌ལེ༌, ང༌ཞའ༌ ཆུའི༌ ནང༌ང༌ ནུབ༌ཅེས༌ དུག༌, སྐྱོབ༌བ༌ ཛད༌ད༌ མེད༌ད༌?”

39 ཡེ༌ཤུ༌ ཞངས༌ཏེ༌ ལུངས༌པོའ༌ ཁའ༌སྐྱེས༌ཏེ༌ ཆུལ༌བག༌གུན༌ལ༌ མོལས༌, “ཅུབ༌ཅོད༌, ཀུ༌ཅོ༌ མ༌ཏང༌།” ཏེ༌ནེ༌ ལུང༌རག༌ མེད༌ཁན༌ སོང༌ཏེ༌ ཚོའེ༌ ནང༌ང༌ པད༌ ཞི༌དེ༌ ཇུང༌། 40 ཁོང༌ངི༌ ཁོང༌གུན༌ལ༌ ཏྲིའ༌ ཛདས༌, “ཅིའ༌ ཇིགས༌སད༌? ཁྱོ༌ཞ༌གུན༌ལ༌ ངའེ༌ཀ༌ ཏ༌རུང༌ངའང༌ ཏད༌པ༌ མེད༌པ༌ ཨིན༌ན༌?”

41 ལོབ༌ཕྲུགས༌གུན༌ སྲན༌ཏྲེ༌ ཇིགས༌ཏེ༌ ཅིག༌ དང༌ ཅིག༌ག༌ ཏྲིས༌, “ཁོང༌ སུ༌ ཨིན༌ནོག༌? ལུངས༌པོ༌ དང༌ ཆུལ༌བག༌ གུན༌ནིའང༌ ཁོང༌ངི༌ ཁའ༌ ཉན༌དུག༌།”

5

ཡེ༌ཤུའི༌ རྡུད༌ ཞུགས༌ཁན༌ནི༌ མི༌ཞིག༌ ཕན༌ཅུག༌ག༌ ཛདས༌།

5:1-20

1 ཁོང༌གུན༌ ཚོའེ༌ ཕར༌ཀའ༌, ག༌ད༌རཱའེ༌ ཡུལ༌ཇོངས༌ལ༌ སྐྱོདས༌། 2 གཙོ༌བོ༌ ཡེ༌ཤུ༌ གྲུ༌ཟིང༌ནེ༌ བིང༌ང༌ ཛད༌ད༌ཅིག༌, རྡུད༌ ཞུགས༌ཁན༌ ཞིག༌ ཁོང༌ ཇལ༌ལ༌ལ༌ རོམ༌ཁང༌ངི༌ ནས༌ས༌ནེ༌ བིངས༌ཏེ༌ ཡོངས༌། 3 ཁོ༌ རོམ༌ཁང༌གུན༌ནི༌ ནང༌ང༌ དུག༌གད༌པིན༌, སུ༌ཞིག༌གའང༌ ཁོ༌ ལྡམས༌ཏེ༌ བོར༌ མ༌ཉན༌ན༌ ཨིན༌པིན༌, ལྕག༌ཐག༌ ཉམ༌པོའང༌། 4 ལན༌ མང༌པོ༌ཞིག༌ ཁོའེ༌ རྐང༌ལག༌གུན༌ ལྕག༌ཐག༌ ཉམ༌པོ༌ ཏགས༌ཏེ༌ བོར༌ནའང༌ ཁོའེ༌ ལྕག༌ཐག༌ ཅད༌ཏེ༌ ཕངས༌, སུ༌ཞིག༌གའང༌ ཁོ༌ ལྡམས༌ཏེ༌ བོར༌ཅེས༌སི༌ ཤེད༌ མེད༌པིན༌། 5 ཉིན༌ཚན༌ མེད༌པ༌ ཁོ༌ རི༌ དང༌ རོམ༌ཁང༌གུན༌ནི༌ ཕྲོའ༌ ཁོར༌ཨིན༌, ཀུ༌ཅོ༌ ཏང༌ཨིན༌, རྡོའ༌ ནོན༌པོ༌ ཉམ༌པོ༌ རང༌ངི༌ ཟུགས༌པའེ༌ ཤ༌གུན༌ ཅད༌དད༌པིན༌།

6 ཁོའེ༌ ཐག༌རིང༌ནེ༌ ཡེ༌ཤུ༌ ཇལ༌ལ༌ཅིག༌, བང༌ཏངས༌ཏེ༌ ཁོང༌ངི༌ དུན༌ལ༌ ཁོ༌རང༌ངི༌ པིག༌དོང༌ ཙུགས༌། 7 ཁོའེ༌ ནང༌ང༌ ཞུགས༌ཁན༌ནི༌ རྡུད༌པོའེ༌ ཀུ༌ཅོ༌ ཤེད༌ཅན༌ ཏངས༌ཏེ༌ ཟེརས༌, “ཡེ༌ཤུ༌ དཀོན༌མཆོག༌ ཀུན༌ཝང༌ངི༌ སྲས༌ ཉེ༌རང༌ ངའེ༌ ལས༌སི༌ ནང༌ང༌ ཅིའ༌ དྲེས༌སད༌? ང༌ ནགས༌ མི༌སྟན༌ཅེས༌ལ༌, དཀོན༌མཆོག༌གི༌ ཚན༌ནི༌ ནང༌ང༌ ནའ༌ ཁུར༌ར༌ ཛད༌།” 8 ཅིའ༌ཟེར༌ན༌ ཡེ༌ཤུའི༌ ཁོའ༌, “རྡུད༌, ཁྱོ༌རང༌ འི༌ མི༌བོའེ༌ ནང༌ནེ༌ བིང༌ཏེ༌ ཡོང༌” མོལ༌ལ༌ ཛད༌ཏེ༌ ཨིན༌པིན༌།

9 ཏེ༌ནེ༌ ཡེ༌ཤུའི༌ ཁོའ༌ ཏྲིའ༌ ཛདས༌, “ཁྱོ༌རང༌ངི༌ མིང༌ང༌ ཅི༌ ཨིན༌?”

ཁོའེ༌ ལན༌ཏངས༌, “ངའེ༌ མིང༌ང༌ རྡུད༌ཚོགས༌ ཨིན༌, ཅིའ༌ཟེར༌ན༌ ང༌ཞའ༌ མང༌པོ༌ཞིག༌ འི༌ མི༌བོའེ༌ ནང༌ང༌ ནས༌ཏེ༌ ཡོད༌།” 10 ཏེ༌ནེ༌ ཁོའེ༌ ཡེ༌ཤུའ༌ ཁོང༌གུན༌ འི༌ གྱལ༌ཁག༌ནེ༌ ཐག༌རིང༌ང༌ མི༌ཕིང༌ཅེས༌ལ༌ ཇུ༌ཇུ༌ ཞུ༌ཨིན༌ ཡང༌ནེ༌ ཡང༌ ཞུ༌ཝ༌ ཕུལས༌།

11 རི༌ ཉེ༌མོ༌ཞིག༌གི༌ཀ༌ ཕག༌གི༌ ཁྱུ༌ ཆེན༌མོ༌ཞིག༌ རྩཱ༌ ཟེན༌ ཡོད༌པིན༌། 12 རྡུད༌གུན༌ནི༌ ཡེ༌ཤུའ༌ ཇུ༌ཇུ༌ ཞུ༌ཨིན༌ ཟེརས༌, “ང༌ཞའ༌ འ༌ ཕག༌གུན༌ནི༌ ནང༌ང༌ ཀལ༌ལ༌ ཛད༌, ང༌ཞའ༌ ཏེ༌གུན༌ནི༌ ནང༌ང༌ ཆ༌ཅུག༌ག༌ ཛད༌།”

13 ཡེ༌ཤུའི༌ གོངས༌པ༌ སལ༌ལ༌ ཛད༌པ༌, རྡུད༌གུན༌ བིང༌ཏེ༌ ཕག༌གུན༌ནི༌ ནང༌ང༌ ཞུགས༌། ཏེ༌ ཕག༌གི༌ ཁྱུ༌ ཧ༌ལམ༌ 2,000 ཞིག༌, རི༌ནེ༌ ཐུར༌ལ༌ བང༌ཏངས༌ཏེ༌ ཚོའེ༌ ནང༌ང༌ བུད༌ ཡང༌ ཆུའི༌ ནང༌ང༌ ནུབ༌ཏེ༌ ཤི༌།

14 ཕག༌ཚོ༌ཁན༌གུན༌ གྲོང༌ཁྱེར༌ དང༌ ཉེ༌ཁོར༌རི༌ ནས༌ས༌གུན༌ལ༌ བང༌ཏངས༌ཏེ༌ སོང༌ ཡང༌ ཇུང༌ཁན༌ ཚང༌མ༌ ཤདས༌, མི༌གུན༌ ཇུང༌ཁན༌གུན༌ ལྟའ༌ལ༌ སོང༌། 15 ཁོང༌གུན༌ ཡེ༌ཤུ༌ ཡོད༌ས༌ ལེབ༌བ༌ཅིག༌, རྡུད༌ ཚོགས༌ ཞུགས༌ཁན༌ནི༌ མི༌བོ༌, ཀོས༌ལག༌ གོན༌ཏེ༌ སྙོ༌ མ༌སྙོའ༌ ཏེ༌ཀ༌ དུགས༌ཏེ༌ ཐོང༌པ༌ ཁོང༌གུན༌ ཇིགས༌། 16 ཏེ༌ ཚང༌མ༌ ཐོང༌ཁན༌གུན༌ནི༌ རྡུད༌གུན༌ ཞུགས༌ཁན༌ནི༌ མི༌ དང༌ ཕག༌གུན༌ལ༌ ཇུང༌ཁན༌ནི༌ སྐོར༌བོ༌ མི༌གུན༌ལ༌ ཞིབ༌སལ༌ ཅོས༌ཏེ༌ ཤདས༌། 17 ཏེ༌ནེ༌ མི༌གུན༌ནི༌ ཡེ༌ཤུའ༌, ཁོང༌གུན༌ནི༌ ཡུལ༌ནེ༌ བིང༌ཏེ༌ སྐྱོད༌ ཇུ༌ཇུ༌ ཟེརས༌།

18 ཡེ༌ཤུ༌ གྲུ༌ཟིང༌ངི༌ ནང༌ང༌ ཞོན༌ན༌ ཛད༌ ཟ༌ནེ༌ སྔུན༌ལ༌ རྡུད༌གུན༌ ཞུགས༌ཏེ༌ ཡོད༌ཁན༌ནི༌ མི༌བོའེ༌ ཡེ༌ཤུའ༌, ཁོ༌ ཁོང༌ ཉམ༌པོ༌ ཡོང༌ ཅུག༌ག༌ ཛད༌ཅེས༌ལ༌ ཇུ༌ཇུ༌ ཟེར༌ཨིན༌ ཞུ༌ཝ༌ ཕུལས༌། 19 ཨིན༌ནའང༌ ཡེ༌ཤུའི༌ ཁོ༌ ཡོང༌ མ༌ཅུགས༌ ཡང༌ མོལས༌, “ཁང༌པ༌ ཁྱོ༌རང༌ངི༌ ནང༌མི༌གུན༌ ཡོད༌ས༌ སོང༌ཏེ༌, གཙོ༌བོའེ༌ ཁྱོ༌རང༌ངི༌ ཕིའ༌ ཛད༌ཁན༌ ཚང༌མ༌ དང༌ ཁྱོ༌རང༌ངི༌ཀ༌ ཁོང༌ངི༌ ཙམ༌ཤིག༌གི༌ སྙིང༌རྗེ༌ སྟན༌ན༌ ཛད༌ཁན༌བོ༌ ཤོད༌།” 20 ཏེ༌ནེ༌ ཁོ༌ ཏེ༌ཀ༌ནེ༌ སོང༌ཏེ༌ གྱལ༌ས༌ རྕུ༌ ཡོད༌ཁན༌ནི༌ གྱལ༌ཁག༌གི༌ ནང༌ང༌ ཡེ༌ཤུའི༌ ཁོའ༌ ཛད༌ཁན༌ ཚང༌མ༌ ཤདས༌, ཡང༌ ཁོའེ༌ ཤད༌ཁན༌གུན༌ ཚོར༌ཏེ༌ མི༌གུན༌ ཧ༌ལས༌།

བུ༌མོ༌ ཆུ༌ངུན༌ ཤི༌ཁན༌ དང༌ ཟུ༌མོ༌ ཡོང༌ཁན༌ནི༌ ན༌ཆུང༌ཞིག༌།

5:21-43

21 གཙོ༌བོ༌ ཡེ༌ཤུ༌ ཡང༌སྐྱར༌ གྲུ༌ཟིང༌ངི༌ ནང༌ང༌ ཚོའེ༌ འ༌ངོ༌ ཆོགས༌སི༌ ཕར༌ཀ༌ ལེབ༌བ༌ཅིག༌, ཚོའེ༌ ཐའ༌མ༌ ཡོད༌ ཟ༌ནེ༌ མི༌ཚོགས༌ ཆེན༌མོ༌ཞིག༌ ཛོམས༌ཏེ༌ ཁོང༌ང༌ ཁོར༌ཏེ༌ དུགས༌། 22 ཏེ༌ནེ༌ ཡ༌ཧུ༌དཱ༌པའེ༌ དུ༌ཁང༌ངི༌ འུ༌སྐྱོང༌ ཡའེ༌རས༌ ཟེར༌ཁན༌བོ༌ ཏེ༌རུ༌ ཡོངས༌། ཡེ༌ཤུ༌ ཇལ༌ལ༌ཅིག༌, ཁོ༌ ཁོང༌ངི༌ ཞབས༌སི༌ དུན༌ལ༌ གྱེལ༌ཏེ༌ 23 སྙིང༌ནེ༌ ཇུ༌ཇུ༌ ཞུ༌ཨིན༌ ཟེརས༌, “ངའེ༌ བུ༌མོ༌ ཆུ༌ངུན༌བོ༌ ཤི༌ཀྱིས༌ དུག༌། ཇུ༌ཇུ༌ སྐྱོད༌ཏེ༌ ཉེ༌རང༌ངི༌ ཆག༌ ཁོའེ༌ཀ༌ བོར༌ར༌ ཛད༌ན༌ ཁོ༌ ཕན༌ཏེ༌ སོན༌ཨིན༌།”

24 ཡེ༌ཤུ༌ ཁོ༌ ཉམ༌པོ༌ སྐྱོད༌ད༌ ཛདས༌། མི༌ཚོགས༌ ཆེན༌མོ༌, ཁོང༌ངི༌ སྟིང༌རང༌ནེ༌ ཡོངས༌ཏེ༌ ཁོང༌ང༌ ནན༌ཏེ༌ ཁྱོངས༌། 25 བུད༌ཁན༌ནི༌ ལོ༌ རྕུག༌ཉིས༌ནེ༌ ཕར༌ལ༌ ཏུས༌གྱུན༌ ཟུགས༌པོ༌ ཞིག༌ཅེས༌སི༌ ཟུ༌མོ༌ ཡོངས༌ཁན༌ནི༌ བུ༌མོ༌ཞིག༌ མི༌ཚོགས༌སི༌ ཕྲོའ༌ ཡོད༌པིན༌། 26 ཨམ༌ཆི༌གུན༌ནི༌ སྟ༌སྟོག༌གི༌ ནང༌ང༌ ནགས༌ མང༌པོ༌ ཐོང༌ཏེ༌ ཁོ༌རང༌ངི༌ པེ༌ནེ༌ ཚང༌མ༌ སྐྱགས༌ཏེའང༌, ཁོ༌ གྱལ༌ལ༌ ཆ༌ཅེས༌སི༌ སང༌ མང༌ང༌ ཐུའ༌ སོང༌ཏེ༌ ཡོད༌པིན༌།

27 ཁོའ༌ ཡེ༌ཤུའི༌ སྐོར༌ལ༌ ཚོར༌པ༌, མི༌ཚོགས༌སི༌ ནང༌ང༌ ཁོང༌ངི༌ གྱབ༌ནེ༌ ཡོངས༌ཏེ༌ ཁོང༌ངི༌ ནམ༌ཟའ༌ ལག༌པ༌ ཏུགས༌། 28 ཅིའ༌ཟེར༌ན༌ ཁོའེ༌ ཁོ༌རང༌ངི༌ སེམས༌སི༌ ནང༌ང༌ སམ༌, “ཀལ༌ཏེས༌ ཁོང༌ངི༌ ནམ༌ཟའ༌ ལག༌པ༌ ཐུག༌ན༌ ངའེ༌ ཟུ༌མོ༌ གྱལ༌ལ༌ནོག༌” 29 ཏེན༌ན༌མལ༌ལ༌ ཁྲག༌པོ༌ ཆད༌ཏེ༌ རྩོག༌པོ༌ ཟུ༌མོ༌ནེ༌ ཕན༌ཁན༌བོ༌ ཁོའ༌ གྱུས༌སོང༌།

30 ཏེན༌ན༌ ཏུས༌ལ༌, ཁོང༌ངི༌ ནང༌ནེ༌ ཕན༌ཅུག༌ཁན༌ནི༌ སྟོབས༌ བིངས༌ཏེ༌ ཆའ༌ཁན༌བོ༌ ཡེ༌ཤུའི༌ ཁྱེན༌། ཁོང༌ངི༌ འི༌ངོ༌ འ༌ངོ༌ གྱུར༌ཨིན༌ མི༌ཚོགས༌ལ༌ ཟིགས༌ཏེ༌ ཏྲིས༌, “སུའི༌ ངའེ༌ ཀོས༌ལག༌ག༌ ལག༌པ༌ ཏུགས༌?”

31 ཁོང༌ངི༌ ལོབ༌ཕྲུགས༌གུན༌ནི༌ ཁོང༌ང༌ ཟེརས༌, “མི༌ཚོགས༌སི༌ ནན༌ཨིན༌ ཕུལ༌ཨིན༌ ཁྱོང༌ཅེས༌པོ༌ ཉེ༌རང༌ངི༌ ཟིགས༌ས༌ནོག༌, ཏེ༌ནེ༌ ཉེ༌རང༌ངི༌ སུའི༌ ངའ༌ ལག༌པ༌ ཏུགས༌ མོལ༌ཏེ༌ ཅིའ༌ ཏྲིའ༌ ཛད༌ད༌?”

32 ཨིན༌ནའང༌ ལག༌པ༌ ཏུགས༌ཁན༌བོའ༌ ཟིག༌ཤེས༌ལ༌ ཁོང༌ངི༌ འི༌ངོ༌ འ༌ངོའ༌ ཟིགས༌ཨིན༌ ཞུགས༌། 33 ཏེ༌ནེ༌ བུ༌མོ༌བོའེ༌ ཁོ༌རང༌ང༌ ཇུང༌ཁན༌གུན༌ གྱུས༌ཡོད༌པ༌, ཇིགས༌ཨིན༌ ཏར༌ཨིན༌ ཡེ༌ཤུའི༌ དུན༌ལ༌ ཡོངས༌ཏེ༌ ཁོང༌ངི༌ ཞབས༌སི༌ཀ༌ གྱེལས༌ ཡང༌ ཁོང༌ང༌ ཅི༌ཚང༌མ༌ ཀྲང༌པོ༌ ཤདས༌། 34 ཡེ༌ཤུའི༌ ཁོའ༌ མོལས༌, “བུ༌མོ༌ ཁྱོ༌རང༌ངི༌ ཏད༌པའེ༌ ཁྱོ༌རང༌ ཕན༌ཅུགས༌ཏེ༌ ཨིན༌། ཞི༌དེའེ༌ ཉམ༌པོ༌ སོང༌, ཁྱོ༌རང༌ངི༌ རྡུག༌ངལ༌བོ༌ མེད༌ཁན༌ སོང༌ཏེ༌ ཨིན༌ནོག༌།”

35 ཁོང༌ངི༌ ཞལ༌ཏ༌ སལ༌ཨིན༌ ཡོད༌ ཟ༌ནེ༌, དུ༌ཁང༌ངི༌ འུ༌སྐྱོང༌ ཡའེ༌རས༌སི༌ ཁང༌པ༌ནེ༌ མི༌ ཁ༌ཅིག༌ ཡོངས༌ཏེ༌ ཁོའ༌ ཟེརས༌, “ཉེ༌རང༌ངི༌ བུ༌མོ༌བོ༌ ཤི༌, ཏ༌ ལོབ༌བོན༌ལེའ༌ འོབ༌གྱལ༌ སྟན༌ན༌ མ༌ཛད༌།”

36 ཨིན༌ནའང༌ ཡེ༌ཤུའི༌ ཁོང༌གུན༌ནི༌ ཟེར༌ཁན༌བོའ༌ སྣང༌ང༌ མ༌སལ༌ལ༌ ཡའེ༌རས༌ལ༌ མོལས༌, “ཇིགས༌ མ༌ཇིགས༌། ཏད༌པ༌ རང༌ ཅོས༌།”

37 ཏེ༌ནེ༌ ཡེ༌ཤུའི༌ པི༌ཏྲར༌, ཡ༌ཀོབ༌ དང༌, ཁོའེ༌ ནོ༌ ཡོ༌ཧཱ༌ནན༌ མ༌སྟོགས༌ ཞན༌སུ༌ཞིག༌གའང༌ ཁོང༌ ཉམ༌པོ༌ ཡོང༌ ཅུག༌ག༌ མ༌ཛདས༌། 38 ཁོང༌གུན༌ དུ༌ཁང༌ངི༌ འུ༌སྐྱོང༌ངི༌ ཁང༌པ༌ ལེབ༌བ༌ཅིག༌, ཀུ༌ཅོ༌ ཏང༌ཨིན༌, ངུ༌ཨིན༌ མི༌ མང༌པོ༌ཞིག༌གི༌ ཧི༌ལིངས༌ ཏང༌ང༌ ཡེ༌ཤུའི༌ ཟིགས༌། 39 ཁོང༌ ནང༌ཀུག༌ག༌ སྐྱོད༌ཏེ༌, “ཅི༌ཕིའ༌ ངུ༌ཨིན༌ ཧི༌ལིངས༌ ཏང༌ངད༌? ཕྲུ༌གུ༌བོ༌ མ༌ཤིའ༌ ཉིད༌ལོགས༌ཏེ༌ ཨིན༌” མོལ༌པ༌ 40 ཁོང༌གུན༌ནི༌ ཁྲེལ༌གོད༌ ཏངས༌།

ཡེ༌ཤུའི༌ ཁོང༌ ཚང༌མ༌ ཁང༌པ༌ནེ༌ ཕི༌ལོག༌ག༌ བིངས༌ཏེ༌ བུ༌མོའེ༌ ཕ༌མ༌ དང༌, ཁོང༌རང༌ངི༌ ལོབ༌ཕྲུགས༌ སུམ༌ཀོ༌ ཁྲིད༌ཏེ༌ བུ༌མོ༌ ཡོད༌སའེ༌ ནང༌ང༌ སྐྱོདས༌ 41 ཡང༌ བུ༌མོའེ༌ ལག༌པ༌ ཐམས༌ས༌ ཛད༌ཏེ༌ ཁོའ༌ མོལས༌, “ཏ༌ལི༌ཐའ༌ ཀོའམ༌” ཀ༌བོའེ༌ ཏོན༌ཏག༌པོ༌ “བུ༌མོ༌ ཆུ༌ངུན༌ ལོངས༌” ཟེར༌ར༌ནོག༌། 42 ཏེན༌ན༌མལ༌ལ༌ ལོ༌ རྕུག༌ཉིས༌ ཆའ༌ཁན༌ནི༌ བུ༌མོ༌བོ༌ ཀོའག༌ ལངས༌ཏེ༌ གྲུལས༌། ཏེ༌བོ༌ ཐོང༌ཏེ༌ ཁོང༌གུན༌ མ༌སྲན༌ཏྲེ༌ ཧ༌ལས༌། 43 ཇུང༌ཁན༌བོ༌ སུའང༌ མི༌ཤད༌ཅེས༌ལ༌ ཡེ༌ཤུའི༌ ཁོང༌གུན༌ལ༌ བཀའ༌ སལས༌, ཡང༌ ཁོང༌གུན༌ལ༌ བུ༌མོ༌བོའ༌ ཅི༌ཏོང༌ཤིག༌ ཟའ༌ ཏང༌ཅེས༌ལ༌ མོལས༌།

6

ཡེ༌ཤུའ༌ རྩི༌ཝ༌ མ༌ཅོས༌།

6:1-6

1 གཙོ༌བོ༌ ཡེ༌ཤུ༌ ཏེ༌ཀ༌ནེ༌ ལོབ༌ཕྲུགས༌གུན༌ ཉམ༌པོ༌ ཁོང༌རང༌ངི༌ གྲོང༌ཁྱེར༌ ན༌ཙ༌རེད༌ལ༌ སྐྱོདས༌། 2 ཤབ༌བད༌ ངལ༌ཚོའེ༌ ཞག༌ག༌, ཁོང༌ངི༌ དུ༌ཁང༌ངི༌ ནང༌ང༌ ལབ༌ཞ༌ སལ༌ཅེས༌ གོ༌ཟུག༌, ཡང༌ ཁོང༌ང༌ ཚོར༌ཁན༌ མང༌པོའེ༌ ཧ༌ལས༌ཏེ༌ ཏྲིས༌, “འི༌ མི༌བོའ༌ འི༌ ཚང༌མ༌ ཀ༌ནེ༌ ཐོབ༌ཀྱག༌? ཁོའ༌ འི༌ཙོགས༌ ཤེས༌རབས༌ སུའི༌ ཏངས༌ཀྱག༌? ཀ༌ཟུག༌གི༌ ཁོའེ༌ འི༌ཙོགས༌ ཧ༌ལས༌ཤེས༌སི༌ ཛད༌པ༌གུན༌ སྟན༌ན༌ནོག༌? 3 ཁོ༌ ཤིང༌ཁན༌བོ༌ མ༌ནོག༌ག༌? ཁོ༌ མིར༌ཡམ༌མི༌ བུ༌ཚ༌ ཡང༌ ཡ༌ཀོབ༌, ཡོ༌སེབ༌, ཡུ༌དཱ༌ དང༌, ཤི༌མོན༌ གུན༌ནི༌ ཨ༌ཅོ༌ མ༌ནོག༌ག༌? ཁོའེ༌ སྲིང༌མོ༌གུན༌ འི༌ཀ༌ ང༌དང༌གུན༌ ཉམ༌པོ༌ མེད༌ད༌?” ཁོང༌གུན༌ ཚིག༌ཅེས༌པོའེ༌ ཁོང༌ངི༌ཀ༌ ཏད༌པ༌ མ༌ཅོས༌།

4 ཡེ༌ཤུའི༌ ཁོང༌གུན༌ལ༌ མོལས༌, “ལུང༌སྟོན༌པ༌ཞིག༌ག༌ ཁོ༌རང༌ངི༌ གྲོང༌ཁྱེར༌, ཉེན༌གྲུང༌ དང༌ ཁོ༌རང༌ངི༌ ནང༌ཚངས༌སི༌ ནང༌ང༌ མ༌ནེ༌, ཞན༌ ཀ༌རུང༌ས༌ རྩི༌ཝ༌ ཅོ༌རུག༌།” 5 ཁོང༌གུན༌ནི༌ ཏད༌པ༌ མི༌ཅོ༌ཅེས༌པོའེ༌ ཞས༌ཏེ༌, ཁོང༌ངི༌ ཁོང༌གུན༌ནི༌ ཕྲོའ༌ ཟུ༌མོ༌ ཡོང༌ཁན༌ ཁ༌ཅིག༌གི༌ཀ༌ ཁོང༌རང༌ངི༌ ཆག༌ བོར༌ཏེ༌ ཕན༌ཅུག༌ག༌ ཛད༌ཅེས༌ མ༌སྟོགས༌, ཞན༌ཡང༌ ཅའང༌ ཧ༌ལས༌སི༌ ཛད༌པ༌ སྟན༌ན༌ མ༌ཛདས༌། 6 ཡང༌ ཁོང༌གུན༌ནི༌ ཏད༌པ༌ མེད༌ཅེས༌པོ༌ ཟིགས༌ཏེ༌ ཁོང༌ ཧ༌ལས༌།

ཡེ༌ཤུའི༌ རྕུག༌ཉིས༌པོ༌ ལམ༌ཅུག༌ག༌ ཛདས༌།

6:6-13

ཏེ༌ནེ༌ ཡེ༌ཤུ༌ ལབ༌ཞ༌ སལ༌ལ༌ལ༌ གམ༌ཡུལ༌ ཅིག༌ནེ༌ ཅིག༌ག༌ སྐྱོདས༌། 7 ཁོང༌ངི༌ ལོབ༌ཕྲུགས༌ རྕུག༌ཉིས༌པོའ༌ བོད༌ད༌ ཛདས༌, ཡང༌ ཉིས༌ཉིས༌ ཅོས༌ཏེ༌ རྡུད༌ ཞུགས༌ཁན༌གུན༌ནི༌ ནང༌ནེ༌ རྡུད༌ ཕིང༌ཅེས༌སི༌ ཝང༌ཆ༌ སལ༌ལ༌ ཛད༌ཏེ༌ ཁོང༌གུན༌ ལམ༌ཅུག༌ག༌ ཛདས༌། 8 ཁོང༌ངི༌ ཁོང༌གུན༌ལ༌ ལབ༌ཞའ༌ སལ༌ཏེ༌ མོལས༌, “ཁྱོ༌རང༌གུན༌ནི༌ བེས༌སི༌ ཕིའ༌ གྲུལ༌ཅེས༌སི༌ བེར༌ཀ༌ མ༌སྟོགས༌, ཁར༌ཇི༌, ཇོ༌ལ༌ དང༌ ཁོ༌མགས༌སི༌ ནང༌ང༌ པེ༌ནེ༌ མ༌ཁུར༌། 9 པ༌བུ༌ གོན༌ ཨིན༌ནའང༌ ཀོས༌ལག༌ སྤོ༌ཅེས༌ མ༌ཁུར༌།”

10 “ཁྱོ༌ཞའ༌ དུག༌ས༌ ཏང༌ཁན༌ནི༌ ཏེན༌ན༌ ཁང༌པའེ༌ ནང༌ང༌ དུག༌ ནམ༌ ཚོག༌པ༌ ཏེ༌ གྲོང༌ཁྱེར༌ནེ༌ བིང༌ཏེ༌ མི༌ཆའ༌། 11 ཀལ༌ཏེས༌ གྲོང༌ཁྱེར༌ཞིག༌གི༌ ནང༌ང༌ སུ༌ཞིག༌གིའང༌ ཁྱོ༌ཞའ༌ གའ༌སུས༌ མ༌ཅོ༌ན༌, ཡ༌ ཁྱོ༌ཞའེ༌ ཟེར༌ཁན༌བོའ༌ མ༌ཉན༌ན༌, ཏེ༌ནེ༌ བིང༌ཏེ༌ ཆ༌ ཟ༌ནེ༌, རང༌ངི༌ པ༌བུའི༌ ཐལ༌བ༌ སྲུགས༌ཏེ༌ ཁོང༌གུན༌ དཀོན༌མཆོག༌གི༌ ཆད༌པའེ༌ ཕིའ༌ བོར༌ཁན༌བོ༌ སྟོན༌།”

12 ཏེ༌ནེ༌ ཁོང༌གུན༌ སྐྱོད༌ཏེ༌ མི༌གུན༌ལ༌ སྡིག༌པའེ༌ ཀ༌ནེ༌ གྱོད༌པ༌ ཅོས༌ཏེ༌ དཀོན༌མཆོག༌གི༌ ཆོགས༌ལ༌ སེམས༌ གྱུར༌ཅེས༌ལ༌ ཆོས༌ཤདས༌། 13 ཁོང༌གུན༌ནི༌ རྡུད༌ མང༌པོ༌ ཕིངས༌ཏེ༌ ཟུ༌མོ༌ ཡོང༌ཁན༌ མང༌པོ༌ཞིག༌ག༌ ཨོ༌ལིཝ༌ཝི༌ མར༌ སྐུས༌ཏེ༌ ཕན༌ཅུགས༌།

ཁྲུས༌སལ༌ཁན༌ ཡོ༌ཧཱ༌ནན༌ ཀྲོངས༌།

6:14-29

14 གཙོ༌བོ༌ ཡེ༌ཤུའི༌ ཚན༌ མིང༌ཅན༌ གྱུར༌ཅེས༌པོའེ༌ གྱལ༌པོ༌ ཧེ༌རོད༌དི༌ ཁོང༌ངི༌ སྐོར༌ལ༌ ཚོར༌། ཁ༌ཅིག༌གི༌ ཟེར༌རད༌པིན༌, “ཁྲུས༌སལ༌ཁན༌ ཡོ༌ཧཱ༌ནན༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ པ༌སང༌ ཁོང༌ང༌ ཛད༌པ༌ སྟན༌ཅེས༌སི༌ ཁྱུད༌ ཡོད༌ཏེ༌ ཨིན༌ནོག༌།” 15 ཞན༌གུན༌ནི༌ ཟེརས༌, “ཁོང༌ ནི༌ ལུང༌སྟོན༌པ༌ ཨེ༌ལི༌ཡཱ༌ ཨིན༌ནོག༌།” ཡང༌ ཞན༌གུན༌ནི༌, “སྔུན༌མའེ༌ ལུང༌སྟོན༌པ༌ ཙོགས༌ལ༌ ཁོང༌ ལུང༌སྟོན༌པ༌ཞིག༌ ཨིན༌ནོག༌།”

16 ཏེ༌གུན༌ ཚོར༌ར༌ཅིག༌, ཧེ༌རོད༌དི༌ ཟེརས༌, “ངའེ༌ གོ༌ ཅད༌ཅུག༌ཁན༌ནི༌ ཡོ༌ཧཱ༌ནན༌, ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌ ཨིན༌ནོག༌།”

17 ཧེ༌རོད༌དི༌ ཡོ༌ཧཱ༌ནན༌ ཟུམས༌ཏེ༌ ལྕག༌ཐག༌ག༌ ཏགས༌ཏེ༌ ཙོན༌ཁང༌ང༌ ཀག༌ཅེས༌ལ༌ བཀའ༌ ཏངས༌ཏེ༌ ཨིན༌པིན༌། ཁོའེ༌ ཏེ༌བོ༌ ཁོ༌རང༌ངི༌ ནོ༌ ཕི༌ལིབ༌བི༌ ན༌མ༌ ཧེ༌རོ༌དཱིས༌སི༌ ཕིའ༌ ཅོས༌, ཧེ༌རོད༌དི༌ ཁོ༌ ཉམ༌པོ༌ ན༌མ༌ ཅོས༌ཏེ༌ ཨིན༌པིན༌། 18 ཡོ༌ཧཱ༌ནན༌ནི༌ ཧེ༌རོད༌ལ༌ མོལ༌ལད༌པིན༌, “ཁྱོ༌རང༌ངི༌ ནོའེ༌ ན༌མ༌ ཉམ༌པོ༌ ན༌མ༌ ཅོ༌ཅེས༌པོ༌ དཀོན༌མཆོག༌གི༌ ཁྲིམས༌སི༌ གྱབ༌གལ༌ ཨིན༌ནོག༌།” 19 ཧེ༌རོ༌དཱིས༌སི༌ ཡོ༌ཧཱ༌ནན༌ལ༌ ནཕ༌རད༌ ཅོས༌ཏེ༌ ཁོང༌ སད༌ཉིན༌ ཡོད༌པིན༌, ཨིན༌ནའང༌ ཁོའ༌ ཅའང༌ ཅོ༌ མ༌ཉན༌, 20 ཅིའ༌ཟེར༌ན༌ ཧེ༌རོད༌དི༌ ཡོ༌ཧཱ༌ནན༌ མི༌ ཟང༌པོ༌ དང༌ ཏམ༌པ༌ ཨིན༌ཁན༌བོ༌ ཤེས༌པ༌, རྩི༌ཝ༌ དང༌ ཇིགས༌སི༌ ནང༌ང༌ ཁོང༌ སྐྱོབས༌ཏེ༌ བོརས༌། ཡོ༌ཧཱ༌ནན༌ནི༌ མོལ༌ཁན༌གུན༌ ཉན༌ ཟ༌ནེ༌, གྱལ༌པོ༌ ཧེ༌རོད༌ལ༌ སེམས༌སི༌ ནང༌ང༌ མི༌དེ༌ཅེས༌ ཡོང༌ནའང༌ ཁོ༌ ཡོ༌ཧཱ༌ནན༌ནི༌ མོལ༌ཁན༌གུན༌ ཉན༌ཅེས༌ལ༌ ཐད༌དད༌པིན༌།

21 ཨིན༌ནའང༌ གྱལ༌པོ༌ ཧེ༌རོད༌དི༌ སྐྱེ༌ཞག༌གི༌ ཞག༌ག༌ ཧེ༌རོ༌དཱིས༌ལ༌ སྐབས༌ ཐོབ༌། ཏེ༌ ཞག༌ག༌ ཧེ༌རོད༌དི༌ ཁོ༌རང༌ངི༌ ལས༌མི༌ འུ༌སྐྱོང༌, མག༌མི༌ སྤོན༌བོ༌གུན༌ དང༌, གཱ༌ལིལ༌ལིའི༌ སྤོན༌བོ༌གུན༌ གྲོན༌ལ༌ བོད༌ཏེ༌ ཡོད༌པིན༌། 22 ཧེ༌རོ༌དཱིས༌སི༌ བུ༌མོ༌ ཡོངས༌ཏེ༌ རྩེས༌ མ༌ ལྡེ༌མོ༌ ཏངས༌པ༌, ཧེ༌རོད༌ དང༌ ཁོང༌ངི༌ གྲོན༌པོ༌གུན༌ སྲན༌ཏྲེ༌ ཐད༌། གྱལ༌པོའེ༌ བུ༌མོ༌བོའ༌ ཟེརས༌, “ཁྱོ༌རང༌ང༌ དོད༌པ༌ ཡོད༌ཁན༌བོ༌ ངའ༌ ཤོད༌, ཡང༌ ངའེ༌ ཏེ༌བོ༌ ཁྱོ༌རང༌ང༌ ཏང༌ཨིན༌།” 23 ཁོའེ༌ ནའ༌ ཁུར༌ཏེ༌ ཟེརས༌, “ཁྱོ༌རང༌ངི༌ ཅི༌ཞིག༌ ཏོང༌ ཟེར༌ནའང༌, ངའེ༌ ཏང༌ཨིན༌, ངའེ༌ གྱལ༌སྲིད༌དི༌ ཕེད༌པོའང༌།”

24 ཁོ༌ ཕི༌ལོག༌ག༌ སོང༌ཏེ༌ ཁོ༌རང༌ངི༌ ཨ༌མ༌ ཏྲིས༌, “ངའེ༌ ཅི༌ ཏོང༌ ཟེར༌།” ཨ༌མའེ༌ ཁོའ༌ ཟེརས༌, “ཁྲུས༌སལ༌ཁན༌ ཡོ༌ཧཱ༌ནན༌ནི༌ གོ༌ ཏོང༌ ཟེར༌།” 25 ཏེན༌ན༌མལ༌ལ༌ བུ༌མོ༌ གྱལ༌པོ༌ ཡོད༌ས༌ གྱོགས༌པ༌ སོང༌ཏེ༌ ཟེརས༌, “དག༌ས༌རང༌ ངའ༌ ཁྲུས༌སལ༌ཁན༌ ཡོ༌ཧཱ༌ནན༌ནི༌ གོ༌ ཐལ༌ལི༌ཞིག༌གི༌ཀ༌ གོས༌སད༌།”

26 གྱལ༌པོ༌ མ༌སྲན༌ཏྲེ༌ ཚེར༌ ཨིན༌ནའང༌ གྲོན༌པོ༌གུན༌ནི༌ དུན༌ལ༌ ནའ༌ ཁུར༌ཁན༌བོའེ༌ ཞས༌ཏེ༌, ཁོའེ༌ བུ༌མོའ༌ མན༌ ཟེར༌ མ༌ཉན༌། 27 ཏེ༌ནེ༌ ཁོའེ༌ ཏེན༌ན༌མལ༌ལ༌ མི༌ སད༌ཅེས༌སི༌ ལས༌ ཅོ༌ཁན༌ནི༌ མི༌བོ༌ ཙོན༌ཁང༌ང༌ ཡོ༌ཧཱ༌ནན༌ནི༌ གོ༌ ཁྱོང༌ཅེས༌ལ༌ ལམ༌ཅུགས༌། ཁོ༌ སོང༌ཏེ༌ ཙོན༌ཁང༌ངི༌ ནང༌ང༌ ཡོ༌ཧཱ༌ནན༌ནི༌ གོ༌ ཅདས༌། 28 ཁོའེ༌ ཁོང༌ངི༌ གོ༌བོ༌ ཐལ༌ལི༌ཞིག༌གི༌ཀ༌ ཁྱོངས༌ཏེ༌, བུ༌མོ༌བོའ༌ ཏངས༌, ཏེ༌ནེ༌ ཁོའེ༌ ཁོ༌རང༌ངི༌ ཨ༌མ༌ ཏངས༌། 29 ཏེ༌བོ༌ ཚོར༌ར༌ཅིག༌, ཡོ༌ཧཱ༌ནན༌ནི༌ ལོབ༌ཕྲུགས༌གུན༌ ཡོངས༌ཏེ༌ ཁོང༌ངི༌ སྤུར༌བོ༌ ཁྱེར༌ཏེ༌ སྤུར༌ཁང༌ངི༌ ནང༌ང༌ བོརས༌།

ཡེ༌ཤུའི༌ མི༌ སྟོང༌ལྔ༌ ཟའ༌ཅེས༌ སལ༌ལ༌ ཛདས༌།

6:30-44

30 སྐུ༌ཚབས༌གུན༌ གཙོ༌བོ༌ ཡེ༌ཤུ༌ ཡོད༌ས༌ ལོགས༌ཏེ༌ ཡོངས༌, ཡང༌ ཁོང༌གུན༌ནི༌ ཅོས༌ཁན༌ དང༌ ལབ༌ཁན༌ ཚང༌མའེ༌ སྐོར༌ལ༌ ཤདས༌། 31 མི༌ མང༌པོ༌ ཆེན༌ ཡོང༌ཨིན༌ དུགས༌པ༌, ཡེ༌ཤུ༌ དང༌ ཁོང༌ངི༌ སྐུ༌ཚབས༌གུན༌ལ༌ ངལ༌ཚོས༌ཏེ༌ དོན༌ཏང༌ དོན༌ཅེས༌སི༌ ཏུས༌ མ༌ཐོབ༌། ཏེ༌བོའེ༌ཕིའ༌ ཡེ༌ཤུའི༌ མོལས༌, “ཡོང༌ཤིག༌ ང༌དང༌རང༌ སུའང༌ མེད༌སའེ༌ ནས༌ས༌ཞིག༌ག༌ སོང༌ཏེ༌ ངལ༌ཚོ༌ ཨིན༌།”

32 ཏེ༌ནེ༌ ཁོང༌གུན༌ གྲུ༌ཟིང༌ཞིག༌གི༌ ནང༌ང༌ ཞོན༌ཏེ༌ སུའང༌ མེད༌སའེ༌ ནས༌ས༌ཞིག༌ག༌ སྐྱོདས༌། 33 ཨིན༌ནའང༌ མི༌ མང༌པོ༌ཞིག༌གི༌ ཁོང༌གུན༌ ཏེ༌ཀ༌ནེ༌ སྐྱོད༌ད༌ལ༌ ཐོང༌ ཡང༌ ངོ༌ཤེས༌། གྱ༌ཚོའེ༌ ཐའ༌མ༌ ཡོད༌ཁན༌ནི༌ གྲོང༌ཁྱེར༌ ཚང༌མ༌ནེ༌ མི༌གུན༌ བང༌ཏང༌ཨིན༌ སོང༌ཏེ༌ ཁོང༌གུན༌ནི༌ སང༌ སྔུན༌ལ༌ ཏེ༌ ནས༌སའེ༌ཀ༌ ལེབ༌། 34 གྲུ༌ཟིང༌ནེ༌ བབས༌ཏེ༌ ཡེ༌ཤུའི༌ མི༌ཚོགས༌ ཆེན༌མོ༌ ཟིགས༌ས༌ཅིག༌, ཁོང༌ང༌ ཁོང༌གུན༌ནི༌ཀ༌ སྙིང༌རྗེ༌ སྐྱེའ༌ ཛདས༌ ཅིའ༌ཟེར༌ན༌ ཁོང༌གུན༌ ལུག༌རྫི༌ མེད༌ཁན༌ནི༌ ལུག༌ ཙོགས༌ ཡོད༌པིན༌། ཡང༌ ཁོང༌ངི༌ ཁོང༌གུན༌ལ༌ ལབ༌ཞ༌ མང༌པོ༌ སལ༌ཅེས༌ གོ༌ཟུགས༌།

35 ཉི༌མ༌ གོར༌གོར༌ལ༌ ཡེ༌ཤུའི༌ ལོབ༌ཕྲུགས༌གུན༌ ཁོང༌ ཡོད༌ས༌ ཡོངས༌ཏེ༌ ཟེརས༌, “ང༌དང༌གུན༌ ཅའང༌ མེད༌སའེ༌ རི༌སྟོང༌ངི༌ ནང༌ང༌ ཨིན༌ནོག༌ ཡང༌ མུན༌ཅུའང༌ རུབ༌ཀྱིས༌ དུག༌། 36 ཉེ༌ཁོར༌རི༌ ནས༌ས༌ དང༌ གམ༌ཡུལ༌གུན༌ལ༌ སོང༌ཏེ༌ ཁོ༌རང༌གུན༌ནི༌ ཕིའ༌ ཟན༌ ཉོ༌ཅེས༌ལ༌ མི༌ཚོགས༌པོ༌ ལམ༌ཅུག༌ག༌ ཛད༌དའང༌།”

37 ཨིན༌ནའང༌ ཡེ༌ཤུའི༌ མོལས༌, “ཁྱོ༌ཞའེ༌ ཁོང༌གུན༌ལ༌ ཟའ༌ཅེས༌ ཏོང༌།”

ཁོང༌གུན༌ནི༌ ལན༌ཏངས༌, “འི༌ མི༌ཚང༌མ༌ ཁར༌ཇི༌ ཏང༌ཅེས༌སི༌ ཕིའ༌ ཟླ༌ཝ༌ 8 དི༌ ལ༌ཆ༌ དྲན༌དྲའེ༌ པེ༌ནེ༌ གོས༌སོག༌། ང༌ཞའ༌ སོང༌ཏེ༌ ཏེ༌ཟམ༌ཤིག༌གི༌ པེ༌ནེ༌ སྐྱགས༌ཏེ༌ ཁོང༌གུན༌ལ༌ ཁར༌ཇི༌ ཟའ༌ཅེས༌ ཉོའ༌?”

38 ཁོང༌ངི༌ ཏྲིའ༌ ཛདས༌, “ཁྱོ༌ཞའེ༌ ལག༌ག༌ ཏ༌གི༌ ཙམ༌ ཡོད༌། སོང༌ཏེ༌ ལྟོས༌?”

ཁོང༌གུན༌ སོང༌ཏེ༌ ལྟས༌ ཡང༌ ཟེརས༌, “ཏ༌གི༌ ལྔ༌ དང༌ ཉ༌ ཉིས༌ དུག༌ལེ༌།”

39 ཏེ༌ནེ༌ ཡེ༌ཤུའི༌ ལོབ༌ཕྲུགས༌གུན༌ལ༌ མི༌གུན༌ སྡེ༌སྡེ༌ ཅོས༌ཏེ༌ རྩཱ༌ སྔོན༌པོའེ༌ཀ༌ དུག༌ཅུག༌ཅེས༌སི༌ ཕིའ༌ མོལས༌། 40 མི༌གུན༌ 50 ཡ༌ 100 སྡེ༌ ཅོས༌ཏེ༌ སའེ༌ཀ༌ དུགས༌།

41 ཡེ༌ཤུའི༌ ཏ༌གི༌ ལྔ༌ དང༌ ཉ༌ ཉིས༌པོ༌ ཆག༌ག༌ ནམས༌ ཡང༌ ནམ༌ཁའ༌ ཟིགས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌, ཏ༌གི༌ ཅགས༌ཏེ༌ མི༌ཚོགས༌ལ༌ བགོ༌ཅེས༌སི༌ ཕིའ༌ ལོབ༌ཕྲུགས༌གུན༌ལ༌ སལ༌ལ༌ ཛདས༌། ཏེན༌ན༌ ཙོགས༌ལ༌ ཁོང༌ངི༌ ཉ༌བོའང༌ བགོས༌ཏེ༌ ཁོང༌ ཚང༌མ༌ལ༌ སལ༌ལ༌ ཛདས༌། 42 ཁོང༌ ཚང༌མ༌ གྲང༌གྲང༌ ཟོས༌ 43 ཡང༌ ལོབ༌ཕྲུགས༌གུན༌ནི༌ ཏ༌གི༌ དང༌ ཉའེ༌ ལག༌ལུས༌གུན༌ ལྡུས༌པ༌ པག༌ཙེ༌ རྕུག༌ཉིས༌ གང༌། 44 ཏ༌གི༌ དང༌ ཉ༌ ཟའ༌ཁན༌གུན༌ནི༌ ཕྲོའ༌ ལྡན༌ཁན༌ནི༌ བུ༌ཚའ༌ སྟོང༌ལྔ༌ ཡོད༌པིན༌།

ཡེ༌ཤུའི༌ ཆུའི༌ ཁེ༌ཐོག༌ག༌ ཞབ༌གྲུལ༌ ཛདས༌།

6:45-56

45 ཏེན༌ན༌མལ༌ལ༌ གཙོ༌བོ༌ ཡེ༌ཤུའི༌ མི༌ཚོགས༌པོ༌ ལོགས༌ཏེ༌ ལམ༌ཅུག༌ག༌ ཛད༌ ཟ༌ནེ༌, ཁོང༌ངི༌ ལོབ༌ཕྲུགས༌གུན༌ ཁོང༌རང༌ངི༌ སང༌ སྔུན༌ལ༌ གྲུ༌ཟིང༌ངི༌ ནང༌ང༌ ཚོའེ༌ འ༌ངོ༌ ཆོགས༌ལ༌ བེད༌སེ༌དཱའེ༌ གྲོང༌ཁྱེར༌ལ༌ ལམ༌ཅུག༌ག༌ ཛདས༌། 46 མི༌ཚོགས༌ སོང༌ཚར༌ཏེ༌ སྟིང༌ནེ༌ ཁོང༌ རི༌ཀ༌ མོས༌ལམ༌ ཞུའ༌ སྐྱོདས༌།

47 མུན༌ཅུ༌རུབ༌བ༌ཅིག༌ ལོབ༌ཕྲུགས༌གུན༌ གྲུ༌ཟིང༌ངི༌ ནང༌ང༌ ཚོའེ༌ སྐྱིལ༌ལ༌, ཡང༌ ཡེ༌ཤུ༌ རི༌ཀ༌ ཅིག༌པོ༌ ཡོད༌པིན༌། 48 དུན༌ནེ༌ ལུངས༌པོ༌ ཀྲག༌པོ༌ ཡོངས༌པ༌ ཁོང༌གུན༌ལ༌ གྲུ༌ཟིང༌ སྲུལ༌ཅེས༌ལ༌ ནགས༌ མང༌པོ༌ ཐོང༌ཨིན༌ ཡོད༌ཁན༌བོ༌ ཡེ༌ཤུའི༌ ཟིགས༌། ཧ༌ལམ༌ ང༌ཏོག༌ ཆུ༌ཚོད༌ སུམ༌པ༌ཞིག༌གི༌ཀ༌ ཡེ༌ཤུ༌ ཚོའེ༌ ཀ༌ནེ༌ ཞབ༌གྲུལ༌ལ༌ ཁོང༌གུན༌ནི༌ ཆོགས༌ལ༌ སྐྱོདས༌, ཡང༌ ཁོང༌གུན༌ནི༌ ལྡོ༌ཆོགས༌ནེ༌ སྐྱོད༌ཅེས༌ ཡོད༌པིན༌ 49 ཁོང༌གུན༌ནི༌ ཡེ༌ཤུ༌ ཚོའེ༌ ཀ༌ནེ༌ ཞབ༌གྲུལ༌ལ༌ སྐྱོད༌ཨིན༌ ཐོང༌ང༌ཅིག༌, ཤིན༌དྲེ༌ ཨིན༌ནོག༌ སམས༌ཏེ༌ ཀུ༌ཅོ༌ ཏངས༌། 50 ཡེ༌ཤུ༌ ཐོང༌ང༌ཅིག༌, ཁོང༌ ཚང༌མ༌ མ༌སྲན༌ཏྲེ༌ ཇིགས༌། ཏེན༌ན༌མལ༌ལ༌ ཡེ༌ཤུའི༌ ཁོང༌གུན༌ལ༌ མོལས༌, “ཇིགས༌ མ༌ཇིགས༌ ང༌ ཨིན༌, ཧམ༌པ༌ ཅོས༌།” 51 ཏེ༌ནེ༌ ཡེ༌ཤུ༌ གྲུ༌ཟིང༌ངི༌ ནང༌ང༌ ཞོན༌ན༌ ཛདས༌, ཡང༌ ལུངས༌པོ༌བོ༌ ཆད༌། ཁོང༌ ཚང༌མ༌ པད༌ ཧ༌ལས༌། 52 ཁོང༌གུན༌ལ༌ ཡེ༌ཤུའི༌ ཏ༌གི༌ ཉམ༌པོ༌ ཛད༌པ༌ ཛད༌ཁན༌བོ༌ ཐོང༌ཏེའང༌ ཁོང༌ སུ༌ ཞུགས༌ཏེ༌ ཨིན༌ཁན༌བོ༌ ཏ༌རུང༌ངའང༌ ཧ༌མ༌གོའ༌, ཁོང༌ངི༌ སྙིང༌གུན༌ མ༌ སྐྱོང༌པོ༌ ཡོད༌པིན༌།

53 ཁོང༌གུན༌ ཚོའེ༌ འ༌ངོ༌ ཆོགས༌ལ༌ སྐྱོདས༌ ཡང༌ ཆུའི༌ ཐའ༌མ༌ གེ༌ནེ༌ས༌རེད༌དི༌ གྲོང༌ཁྱེར༌ལ༌ ལེབ༌བ༌ཅིག༌ གྲུ༌ཟིང༌བོ༌ ལྡམས༌། 54 གྲུ༌ཟིང༌ནེ༌ ཕི༌ལོག༌ག༌ བིང༌ང༌ཅིག༌, མི༌གུན༌ནི༌ ཡེ༌ཤུ༌ ཨིན༌ཁན༌བོ༌ ངོ༌ཤེས༌། 55 ཁོང༌གུན༌ ཡུལ༌ཇོངས༌ གང༌པོའེ༌ ནང༌ང༌ བང༌ཏང༌ཨིན༌ སོང༌ཏེ༌ ཟུ༌མོ༌ ཡོད༌ཁན༌གུན༌ མལ༌ཙའེ༌ཀ༌ ཁུར༌ཏེ༌ ཡེ༌ཤུ༌ ཞུགས༌ཏེ༌ དུག༌ ཟེརས༌སའེ༌ ནས༌སའེ༌ཀ༌ ཁྱོངས༌། 56 ཁོང༌ གམ༌ཡུལ༌, གྲོང༌ཁྱེར༌ ཡ༌ གྲོང༌སེབ༌ ཀ༌རུ༌ སྐྱོད༌ནའང༌ མི༌གུན༌ནི༌ ཟུ༌མོ༌ ཡོད༌ཁན༌གུན༌, ཁྲོམས༌སི༌ ནང༌ང༌ ཕི༌ལོག༌ག༌ ཕིངས༌ཏེ༌ ཁྱོངས༌། ཁོང༌གུན༌ནི༌ ཟུ༌མོ༌ ཡོད༌ཁན༌གུན༌ལ༌ ཡེ༌ཤུའི༌ ནམ༌ཟའེ༌ ཀྲུ༌ཞིག༌ག༌ ལག༌པ༌ རྩེ༌ ཅུག༌ག༌ ཛད༌ཅེས༌ལ༌ ཇུ༌ཇུ༌ ཟེར༌ཨིན༌ ཞུ༌ཝ༌ ཕུལས༌, ཡང༌ ཁོང༌ངི༌ ནམ༌ཟའ༌ ལག༌པ༌ རྩེ༌ཁན༌ ཚང༌མ༌ ཕན༌།

7

རྩང༌མ༌ དང༌ ཚི༌ཏུ༌།

7:1-23

1 ཡེ༌རུ༌ཤ༌ལེམ༌མི༌ གྱལ༌ས༌ནེ༌ ཡོངས༌ཁན༌ནི༌ ཕ༌རུ༌ཤི༌པ༌ དང༌ ཆོས༌ཁྲིམས༌ལ༌ ཁས༌པ༌ ཁ༌ཅིག༌ གཙོ༌བོ༌ ཡེ༌ཤུ༌ ཡོད༌ས༌ ཛོམས༌། 2 ཁོང༌གུན༌ནི༌ ཡེ༌ཤུའི༌ ལོབ༌ཕྲུགས༌ ཁ༌ཅིག༌གི༌ ཁར༌ཇི༌ ཟའེ༌ སང༌ སྔུན༌ལ༌ ཡ༌ཧུ༌དཱ༌པའེ༌ ལུག༌སྲོལ༌ ནང༌ཞིན༌ ལག༌པ༌ མ༌ཁྲུ༌ཁན༌བོ༌ ཐོང༌། 3 ༼ཡ༌ཧུ༌དཱ༌པ༌, མིག༌སལ༌ལི༌ ཕ༌རུ༌ཤི༌པ༌གུན༌ནི༌, ཁོ༌རང༌གུན༌ནི༌ ཕ༌མེས༌པོའེ༌ ལུག༌སྲོལ༌ ནང༌ཞིན༌ ལག༌པ༌ ཁྲུས༌ཏེ༌ མ༌ནེ༌ ཟན༌ ཟའ༌མེད༌པིན༌། 4 ཁོང༌གུན༌ ཁྲོམས༌ནེ༌ ཡོངས༌ཏེ༌, ཁོ༌རང༌གུན༌ནི༌ ལུག༌སྲོལ༌ ནང༌ཞིན༌ ལག༌པ༌ ཁྲུས༌ཏེ༌ མ༌ནེ༌, ཟན༌ ཟའ༌མེད༌པིན༌། ཁོང༌གུན༌ནི༌ ཡང༌ ལུག༌སྲོལ༌ མང༌པོ༌ཞིག༌ སྲུང༌ངད༌པིན༌ སྤེར༌ན༌, ཀོ༌རེ༌, ཆུ༌ནོད༌ དང༌ ཁྲ༌གུ༌ ཁྲུ༌ཅེས༌གུན༌།༽

5 ཏེ༌བོའེ༌ཕིའ༌ ཕ༌རུ༌ཤི༌པ༌ དང༌ ཆོས༌ཁྲིམས༌ལ༌ ཁས༌པ༌ གུན༌ནི༌ ཡེ༌ཤུའ༌ ཏྲིས༌, “ཉེ༌རང༌ངི༌ ལོབ༌ཕྲུགས༌གུན༌ནི༌ ལག༌པ༌ ཚི༌ཏུ༌ ཉམ༌པོ༌ ཟན༌ ཟོས༌ཏེ༌ ཅིའ༌ ང༌དང༌ངི༌ ཕ༌མེས༌པོའེ༌ ལམ༌ ལུག༌སྲོལ༌ལི༌ཀ༌ གྲུལ༌ལ༌ མ༌ནོག༌?”

6 ཡེ༌ཤུའི༌ ལན༌སལ༌ལ༌ ཛདས༌, “ཁ༌ཆོས༌པ༌ ཁྱོ༌ཞའེ༌ སྐོར༌ལ༌ དཀོན༌མཆོག༌གི༌ ཡེ༌ཤ༌ཡཱ༌ གྱུད༌ཏེ༌ ལུང༌སྟན༌ སལ༌ཁན༌བོ༌ དེན༌བ༌ ཨིན༌ནོག༌, ཀ༌བོའེ༌ ནང༌ང༌,

‘འི༌ མི༌གུན༌ནི༌ ཁའ༌ནེ༌ ངའ༌ རྩི༌ཝ༌ ཅོ༌ནའང༌

ཁོང༌གུན༌ནི༌ སྙིང༌གུན༌ ང༌ནེ༌ ཐག༌རིང༌ དུག༌།

7 ཁོང༌གུན༌ནི༌ ངའ༌ ཅོལ༌ཅེས༌པོ༌ ཕན༌མི༌ཐོགས༌ ཨིན༌ནོག༌,

ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌གི༌ བཀའ༌ཁྲིམས༌སི༌ ཚབས༌ལ༌

ཁོང༌རང༌གུན༌ནི༌ ཅོ༌ཁན༌ནི༌ ཁྲིམས༌གུན༌ ལབ༌དུག༌།’✡

8 ཁྱོ༌ཞ༌གུན༌ནི༌, དཀོན༌མཆོག༌གི༌ བཀའ༌ཁྲིམས༌ སྣང༌མེད༌ ཅོས༌ཏེ༌ ཏེ༌བོའེ༌ ཚབས༌ལ༌ ཁྱོ༌ཞ༌རང༌ངི༌ ལུག༌སྲོལ༌གུན༌ སྲུང༌དུག༌།”

9 ཏེ༌ནེ༌ ཡེ༌ཤུའི༌ མོལས༌, “ཁྱོ༌ཞའེ༌, ཁྱོ༌ཞ༌རང༌ངི༌ ལམ༌ལུག༌སྲོལ༌ སྲུང༌ཅེས༌ལ༌ ཐབས༌ ཁས༌པ༌ ཉམ༌པོ༌ དཀོན༌མཆོག༌གི༌ བཀའ༌ཁྲིམས༌གུན༌ ཕང༌དུག༌། 10 སྤེར༌ན༌ མོ༌ཟེས༌སི༌ ཟེརས༌, ‘རང༌ངི༌ ཨ༌བ༌ དང༌ ཨ༌མའ༌ རྩི༌ཝ༌ ཅོས༌,’✡ ཡང༌ ‘རང༌ངི༌ ཨ༌བ༌ ཡ༌ ཨ༌མའ༌ ངན༌ ཏབ༌ཁན༌གུན༌ སད༌གོས༌།’✡ 11 ཨིན༌ནའང༌ ཁྱོ༌ཞའེ༌ མི༌གུན༌ལ༌ ཁོ༌རང༌ངི༌ ཨ༌བ༌ ཡ༌ ཨ༌མའ༌, ‘ངའེ༌ ཉེ༌རང༌ང༌ རོགས༌ ཅོ༌གོ༌ཤེས༌པོ༌ ཀོར༌བན༌ ༼ཡང༌ན༌ དཀོན༌མཆོག༌ག༌ ཕུལ༌ཨིན༌ ཟེར༌ཏེ༌ ཞལ༌ཆད༌༽ ཅོས༌ཏེ༌ ཨིན༌ ཟེར༌ཅེས༌ ལབ༌དུག༌།’ 12 ཏེ༌ཟུག༌ ཅོ༌ཅེས༌ནེ༌ ཁྱོ༌ཞ༌གུན༌ནི༌ ཁོང༌གུན༌ལ༌ རང༌ངི༌ ཨ༌བ༌ ཡ༌ ཨ༌མའ༌ རོགས༌ ཅོ༌ མ༌ཅུག༌ག༌ ཨིན༌ནོག༌, 13 ཏེན༌ན༌བོའེ༌ཕིའ༌ ཁྱོ༌ཞ༌རང༌ངི༌ ལམ༌ལུག༌སྲོལ༌ སྲུང༌ཅེས༌སི༌ ནང༌ང༌ ཁྱོ༌ཞའེ༌ དཀོན༌མཆོག༌གི༌ བཀའ༌ ཅག༌ཅེས༌ མ༌ཚད༌ ཞན༌ ཏེ༌ཙོགས༌སི༌ ལས༌ མང༌པོ༌ ཅོའ༌ནོག༌།”

14 ཏེ༌ནེ༌ ཡེ༌ཤུའི༌ མི༌ཚོགས༌ལ༌ བོད༌ད༌ ཛད༌ཏེ༌ མོལས༌, “ཁྱོ༌ཞའ༌ ཚང༌མའེ༌, ངའེ༌ ཟེར༌ཁན༌བོ༌ ཉན༌ཏེ༌ ཧ༌གོ༌ཅེས༌སི༌ རྩོན༌གྲུས༌ ཅོས༌། 15 ཕི༌ལོག༌ནེ༌ ཟུགས༌པོའེ༌ ནང༌ང༌ ཆའ༌ཁན༌གུན༌ནི༌, ཁྱོ༌ཞའ༌ ཚི༌ཏུ༌ གྱུར༌ཅུག༌ག༌ མ༌ནོག༌, ཨིན༌ནའང༌ ཁྱོ༌ཞ༌གུན༌ནི༌ སེམས༌ནེ༌ བིང༌ཁན༌བོའེ༌, ཁྱོ༌ཞ༌གུན༌ ཚི༌ཏུ༌ གྱུར༌ ཅུག༌ག༌ནོག༌།” 16 *

17 ཏེ༌ནེ༌ ཡེ༌ཤུ༌ མི༌ཚོགས༌ནེ༌ བེ༌ཏེ༌ ཁང༌པ༌ཞིག༌གི༌ ནང༌ང༌ སྐྱོདས༌, ཁོང༌ངི༌ ལོབ༌ཕྲུགས༌གུན༌ནི༌ ཁོང༌ང༌, སྤེ༌ སལ༌ཁན༌བོ༌ ཧ༌གོ༌ཅུག༌ཅེས༌ལ༌ ཟེརས༌། 18 ཁོང༌ངི༌ ཏྲིའ༌ ཛདས༌, “ཁྱོ༌ཞའ༌ ཧ༌མ༌གོའ༌? ཐོང༌ང༌ མི༌དུག༌ག༌, ཁྱོ༌ཞའེ༌ ཟའ༌ཁན༌ནི༌ ཁར༌ཇི༌བོའེ༌ ཁྱོ༌ཞ༌གུན༌ ཚི༌ཏུ༌ གྱུར༌ཅུག༌ག༌ མ༌ནོག༌, 19 ཁར༌ཇི༌ ཁྱོ༌ཞའེ༌ སྙིང༌ངི༌ ནང༌ང༌ མ༌ཆའ༌ གྲོད༌པའེ༌ ནང༌ང༌ ལེབས༌ཏེ༌ ཟུགས༌པོ༌ནེ༌ ཕི༌ལོག༌ག༌ བིང༌ང༌ནོག༌།” ༼ཏེ༌ཟུག༌ མོལ༌ཅེས༌པོའེ༌ ཡེ༌ཤུའི༌ ཟའ༌ཅེས༌སི༌ རིགས༌ ཚང༌མ༌ རྩང༌མ༌ ཨིན༌ཁན༌བོ༌, ཧ༌གོ༌ཅུག༌ག༌ ཛདས༌།༽

20 ཁོང༌ངི༌ མོལས༌, “ཁྱོ༌ཞའེ༌ ནང༌ནེ༌ བིང༌ཁན༌བོའེ༌ ཁྱོ༌ཞ༌གུན༌ ཚི༌ཏུ༌ གྱུར༌ ཅུག༌ག༌ནོག༌, 21 ཅིའ༌ཟེར༌ན༌ མི༌ཞིག༌གི༌ སེམས༌ནེ༌ སམ༌བ༌ ངན༌པ༌, ལུས༌བྲེལ༌ ངན༌པ༌, རྐུ༌ཅེས༌, མི༌ སད༌ཅེས༌, 22 རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ ཅོ༌ཅེས༌, ནབས༌, ངན༌སེམས༌, གོབ༌སྐོར༌ཅེས༌, ཏུས༌གྱུན༌ ལུས༌བྲེལ༌ ངན༌པའེ༌ དོད༌པ༌, ཚིག༌ཅེས༌, ཞན༌མའེ༌ སྕོད༌པའེ༌ སྐོར༌ལ༌ ངན༌པ༌ ཟེར༌ཅེས༌, ཕོ༌སོ༌ དང༌ སམ༌བ༌ མེད༌ཁན༌ གུན༌ བིང༌ང༌ནོག༌། 23 ཏེ༌ ཚང༌མ༌ ནང༌ཀུག༌ནེ༌ བིངས༌ཏེ༌ ཁྱོ༌ཞ༌གུན༌ ཚི༌ཏུ༌ གྱུར༌ ཅུག༌ག༌ནོག༌།”

ཡ༌ཧུ༌དཱ༌པ༌ མན༌ཁན༌ནི༌ བུ༌མོ༌ཞིག༌གི༌ ཏད༌པ༌།

7:24-30

24 ཏེ༌ཀ༌ནེ༌ བིང༌ཏེ༌ གཙོ༌བོ༌ ཡེ༌ཤུ༌ ཏཱ༌ཡིར༌ གྱལ༌སའེ༌ ཆོགས༌ལ༌ སྐྱོདས༌། ཁོང༌ ཞུགས༌ཏེ༌ ཡོད༌སའེ༌ ཁང༌པ༌བོ༌ སུ༌ཞིག༌གའང༌ གྱུས༌ ཆ༌ཅུག༌ཉིན༌ མེད༌པིན༌, ཨིན༌ནའང༌ ཏེ༌བོ༌ སང༌ཝའེ༌ ནང༌ང༌ བོར༌ མ༌ཉན༌། 25 རྡུད༌ ཞུགས༌ཏེ༌ ཡོད༌ཁན༌ བུ༌མོ༌ ཆུ༌ངུན༌ནི༌ ཨ༌མའ༌ ཡེ༌ཤུ༌ སྐྱོད༌ཏེ༌ དུག༌ ཟེར༌ཏེ༌ ཚོར༌ར༌ཅིག༌, ཁོ༌ ཡོངས༌ཏེ༌ ཁོང༌ངི༌ ཞབས༌སི༌ དུན༌ལ༌ གྱེལ༌ཏེ༌ 26 ཁོའེ༌ ཕྲུ༌གུའི༌ ནང༌ནེ༌ རྡུད༌པོ༌ ཕིང༌ང༌ ཛད༌ཅེས༌ལ༌ ཇུ༌ཇུ༌ ཞུ༌ཨིན༌ ཁོང༌ང༌ ཞུ༌ཝ༌ ཕུལས༌། ཁོ༌ སི༌རི༌ཡཱའེ༌ ཡུལ༌ཇོངས༌སི༌ ཕོ༌ནི༌ཤི༌འེ༌ གྱལ༌སའེ༌ ནང༌ང༌ སྐྱེས༌ཏེ༌ ཡ༌ཧུ༌དཱ༌པ༌ མན༌པིན༌།

27 ཡེ༌ཤུའི༌ ཁོའ༌ མོལས༌, “གོ༌མ༌ ངའེ༌ དཀོན༌མཆོག༌གི༌ ཕྲུ༌གུ༌, ཨིས༌ར༌ཨེལ༌པ༌གུན༌ལ༌ གྲང༌གྲངས༌ ཟའ༌ཅུག༌ གོས༌། ཕྲུ༌གུའི༌ ཏ༌གི༌བོ༌ ལེན༌ཏེ༌ ཁྱིའ༌ ཕང༌ན༌ མ༌གྲིག༌ག༌ ཨིན༌ནོག༌།”

28 ཁོའེ༌ ལན༌ཏངས༌, “དེན༌བ༌ ཨིན༌ནོག༌ གཙོ༌བོ༌ལེ༌, ཨིན༌ནའང༌ ཕྲུ༌གུ༌གུན༌ནི༌ ཁར༌ཇི༌ བུད༌ཁན༌གུན༌ ཅོག༌ཙེ༌ ཡོག༌ག༌ ཡོད༌ཁན༌ནི༌ ཁྱི༌ ཆུ༌ངུན༌གུན༌ནིའང༌ ཟའ༌དུག༌།”

29 ཁོང༌ངི༌ མོལས༌, “ཏ༌ ཁང༌པ༌ སོང༌, ཁྱོ༌རང༌ངི༌ ལན༌ གྱལ༌ལ༌ ཏང༌ཅེས༌པོའེ༌, རྡུད༌ ཁྱོ༌རང༌ངི༌ བུ༌མོའེ༌ ནང༌ནེ༌ བིང༌ཏེ༌ མེད༌།” 30 ཁོ༌ ཁང༌པ༌ ལེབ༌བ༌ཅིག༌, ཁོའེ༌ བུ༌མོ༌ ཆུ༌ངུན༌བོ༌ མལ༌ཙའེ༌ཀ༌ ཉལ༌ཏེ༌ རྡུད༌ བིངས༌ཏེ༌ མེད༌ཁན༌བོ༌ ཐོང༌།

ཡེ༌ཤུའི༌, རྒུད༌ཤིག༌ ཕན༌ཅུག༌ག༌ ཛདས༌།

7:31-37

31 གཙོ༌བོ༌ ཡེ༌ཤུ༌ ཏཱ༌ཡིར༌ནེ༌ བིངས༌ཏེ༌ སི༌དོན༌ ཡུལ༌ཇོངས༌ གྱུད༌ཏེ༌ གྱལ༌ས༌ རྕུའི༌ ཡུལ༌ཇོངས༌སི༌ ནང༌ང༌ གཱ༌ལིལ༌ལིའི༌ ཚོ༌ ཆོགས༌ལ༌ སྐྱོདས༌། 32 མི༌ ཁ༌ཅིག༌གི༌ མ༌ཚོར༌ཁན༌ དང༌ སྤེ༌ར༌ སལ༌པོ༌ ཏང༌ མ༌ཉན༌ཁན༌ནི༌ མི༌ཞིག༌ ཁོང༌ ཡོད༌ས༌ ཁྱོངས༌, ཡང༌ ཡེ༌ཤུའ༌ ཇུ༌ཇུ༌ ཞུ༌ཨིན༌ ཁོང༌ངི༌ ཆག༌ ཁོའེ༌ཀ༌ བོར༌ར༌ ཛད༌ཅེས༌ལ༌ ཞུ༌ཝ༌ ཕུལས༌།

33 ཡེ༌ཤུའི༌ མི༌བོ༌ མི༌ཚོགས༌ནེ༌ འ༌ཟམ༌མ༌ ཁྱེར༌ར༌ ཛད༌ཏེ༌ ཁོང༌རང༌ངི༌ ཛི༌གུ༌གུན༌ ཁོའེ༌ ནམ༌ཅོག༌གུན༌ནི༌ ནང༌ང༌ ཅུགས༌, ཏེ༌སྟིང༌ནེ༌ ཁོང༌རང༌ངི༌ ཛི༌གུ༌གུན༌ནི༌ཀ༌ ཐུ༌མག༌ གྱབས༌ཏེ༌ ཁོའེ༌ ལྕེའ༌ ཐུག༌ཅུག༌ག༌ ཛདས༌། 34 ཏེ༌ནེ༌ ཁོང༌ངི༌ ཀེན༌ལ༌ ནམ༌ཁའ༌ ཟིགས༌ཏེ༌ སྙིང༌ཤུགས༌ ཉམ༌པོ༌ མོལས༌, “ཨེ༌ཕ༌ཐའ༌” ཀ༌བོའེ༌ ཏོན༌ཏག༌པོ༌ “བེ༌ཤིག༌” ཨིན༌ནོག༌། 35 ཏེན༌ན༌མལ༌ལ༌ མི༌བོའ༌ གྱལ༌ལ༌ ཅོས༌ཏེ༌ ཚོར༌ ཡང༌ ཁོའེ༌ ལྕེ༌བོ༌ གྲོལ༌ཏེ༌ ཁོའ༌ སྤེ༌ར༌ སལ༌པོ༌ ཏང༌ཉན༌།

36 ཡེ༌ཤུའི༌ མི༌ཚོགས༌ལ༌ སུའང༌ མི༌ཤད༌ཅེས༌ལ༌ བཀའ༌ སལས༌། ཙམ༌ཤིག༌ མང༌ང༌ ཁོང༌ངི༌ མི༌ཤད༌ཅེས༌ལ༌ མོལ༌ནའང༌ མི༌གུན༌ནི༌ མང༌ང༌ མང༌པོ༌ ནས༌ཚུལ༌བོ༌ ཕེལ༌ཅུགས༌། 37 མི༌གུན༌ མ༌སྲན༌ཏྲེ༌ ཧ༌ལས༌ཏེ༌ ཟེརས༌, “ཁོང༌ངི༌ ཅི༌ ཛད༌ནའང༌ ཧ༌ལས༌ཤེས༌ ཡོང༌དུག༌། ཁོང༌ངི༌, མ༌ཚོར༌ཁན༌ལ༌ ཚོར༌ཅུག༌ཅེས༌ དང༌ སྤེ༌ར༌ ཏང༌ མ༌ཉན༌ཁན༌ལ༌ སྤེ༌ར༌ ཏང༌ཅུག༌ག༌ ཛད༌དུག༌།”

8

ཡེ༌ཤུའི༌ མི༌ སྟོང༌ ཞིའ༌ ཁར༌ཇི༌ སལ༌ལ༌ ཛདས༌།

8:1-10

1 ཧ༌ལམ༌ ཏེན༌ན༌ཏུས༌ཤིག༌ག༌ ཞན༌ཡང༌ མི༌ཚོགས༌ ཆེན༌མོ༌ཞིག༌ ཛོམས༌, མི༌གུན༌ལ༌ ཟ༌གྱུ༌ མེད༌པ༌, གཙོ༌བོ༌ ཡེ༌ཤུའི༌ ལོབ༌ཕྲུགས༌གུན༌ བོད༌ད༌ ཛད༌ཏེ༌ མོལས༌, 2 “འི༌ མི༌གུན༌ ང༌ ཉམ༌པོ༌ དུགས༌ཏེ༌ ཞག༌མ༌ སུམ༌ སོང༌ ཡང༌ ཟའ༌ཅེས༌ལ༌ ཅའང༌ མེད༌ པ༌སང༌, ང༌ སྙིང༌རྗེའ༌ སྐྱེའ༌རག༌། 3 ཀལ༌ཏེས༌ ངའེ༌ ཁོང༌གུན༌ ཁང༌པ༌ སྟོག༌རིའ༌ ལམ༌ཅུག༌ན༌, ཁོང༌གུན༌ ལམ༌བར༌ལ༌ གོ༌ཡོང༌ ཁོར༌ཏེ༌ གྱེལ༌ཨིན༌, ཅིའ༌ཟེར༌ན༌ ཁོང༌གུན༌ནི༌ ཕྲོའ༌ མ༌ ཐག༌རིང༌ནེ༌ ཡོངས༌ཁན༌ ཁ༌ཅིག༌གའང༌ ཡོད༌ཏེ༌ ཨིན༌ནོག༌།”

4 ཁོང༌ངི༌ ལོབ༌ཕྲུགས༌གུན༌ནི༌ ལན༌ཏངས༌, “ང༌དང༌ང༌ འི༌ མི༌གུན༌ལ༌ ཏང༌ཅེས༌སི༌ ཕིའ༌ ཏ༌གི༌ འི༌ རི༌སྟོང༌ངི༌ ནང༌ང༌ ཀ༌ནེ༌ ཐོབ༌ཨིན༌?”

5 ཡེ༌ཤུའི༌ ཁོང༌གུན༌ལ༌ ཏྲིའ༌ ཛདས༌, “ང༌དང༌ངི༌ ལག༌ག༌ ཏ༌གི༌ ཙམ༌ ཡོད༌།” ཁོང༌གུན༌ནི༌ ལན༌ཏངས༌, “ཏ༌གི༌ རྡུན༌ ཡོད༌ལེ༌།”

6 ཏེ༌ནེ༌ ཡེ༌ཤུའི༌ མི༌ཚོགས༌པོའ༌ སའེ༌ཀ༌ དུག༌ཅེས༌ལ༌ མོལས༌། ཁོང༌ངི༌ ཏ༌གི༌ རྡུན༌བོ༌ ནམས༌ས༌ ཛད༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌, ཡང༌ ཏེ༌གུན༌ ཅགས༌ཏེ༌ བགོ༌ཅེས༌སི༌ ཕིའ༌ ལོབ༌ཕྲུགས༌གུན༌ལ༌ སལས༌, ཡང༌ ཁོང༌གུན༌ནི༌ མི༌ཚོགས༌ལ༌ བགོས༌ཏེ༌ ཏངས༌། 7 ཁོང༌གུན༌ནི༌ ལག༌ག༌ ཉ༌ ཆུ༌ངུན༌ ཁ༌ཅིག༌གའང༌ ཡོད༌པིན༌, ཡེ༌ཤུའི༌ ཏེ༌གུན༌ནི༌ ཕིའང༌ ཐུག༌རྗེ༌ཆེ༌ ཞུས༌ཏེ༌ ཁོང༌རང༌ངི༌ ལོབ༌ཕྲུགས༌གུན༌ལ༌ བགོས༌ཏེ༌ ཏང༌ཅེས༌སི༌ ཕིའ༌ མོལ༌ལ༌ ཛདས༌།

8 ཁོང༌གུན༌ནི༌ ཚིམས༌ཚིམས༌ ཟོས༌། སྟིང༌ནེ༌ ལོབ༌ཕྲུགས༌གུན༌ནི༌ ལག༌མ༌ ལུས༌ཁན༌ནི༌ ཏ༌གི༌གུན༌ དུམས༌པ༌ པག༌ཙེ༌ ཆེན༌མོ༌ རྡུན༌ གང༌། 9 ཏེ༌ མི༌ཚོགས༌སི༌ ནང༌ང༌ མི༌ 4,000 ཟམ༌ཤིག༌ ཡོད༌པིན༌། མི༌གུན༌ ཁང༌པ༌ ལོགས༌ཏེ༌ ལམ༌ཅུག༌ག༌ ཛད༌ཏེ༌ 10 ཡེ༌ཤུ༌ ལོབ༌ཕྲུགས༌གུན༌ ཉམ༌པོ༌ གྲུ༌ཟིང༌ངི༌ ནང༌ང༌ ཞོན༌ཏེ༌ དལ༌མ༌ནུ༌ཐ༌ ཡུལ༌ཇོངས༌ལ༌ སྐྱོདས༌།

ཕ༌རུ༌ཤི༌པ༌གུན༌ནི༌ ལྟས༌ སྟན༌ཅེས༌ལ༌ ཟེརས༌།

8:11-13

11 ཕ༌རུ༌ཤི༌པ༌གུན༌ ཡོངས༌ཏེ༌ གཙོ༌བོ༌ ཡེ༌ཤུའ༌ ཚོད༌ལྟས༌ཏེ༌ ཁོང༌ང༌ དཀོན༌མཆོག༌གི༌ ཝང༌ཆ༌ སལ༌ཁན༌བོ༌ ཏན༌ཏན༌ ཅོ༌ཅེས༌ལ༌ ནམ༌ཁའ༌ནེ༌ སྟགས༌ཤིག༌ སྟོན༌ ཟེར༌ཏེ༌ འུ༌ཙུག༌ ཏངས༌།

12 ཏེ༌བོ༌ སན༌ན༌ཅིག༌ ཁོང༌ངི༌ སྙིང༌ཤུགས༌ ཏངས༌ཏེ༌ མོལས༌, “ཅི༌ཕིའ༌ འི༌ མི༌རབས༌པོའེ༌ ནམ༌ཁའ༌ནེ༌ སྟགས༌ སྟོན༌ ཟེར༌ར༌ནོག༌? ངའེ༌ ཁྱོ༌ཞའ༌ དེན༌བ༌ ཟེར༌རད༌, ངའེ༌ འི༌ མི༌རབས༌པོའ༌ ཏེ༌ཙོགས༌ སྟགས༌ཤིག༌ མ༌ནེ༌ མི༌སྟན༌།” 13 ཏེ༌ནེ༌ ཁོང༌གུན༌ བོར༌ཏེ༌ ཁོང༌ ཚོའེ༌ འ༌ངོ༌ ཆོགས༌ལ༌ གྲུ༌ཟིང༌ངི༌ ནང༌ང༌ ཞོན༌ཏེ༌ སྐྱོད༌ད༌ ཛདས༌།

ཕ༌རུ༌ཤི༌པ༌གུན༌ དང༌ ཧེ༌རོད༌དི༌ གྱབ༌གལ༌ལ༌ ཤང༌ སྐུལ༌ལ༌ ཛདས༌།

8:14-21

14 ལོབ༌ཕྲུགས༌གུན༌ལ༌ ཏ༌གི༌ ཁུར༌ར༌ལ༌ རྗེད༌, གྲུ༌ཟིང༌ངི༌ ནང༌ང༌ ཁོང༌གུན༌ནི༌ ལག༌ག༌ ཏ༌གི༌ ཅིག༌ མ༌ནེ༌ མེད༌པིན༌། 15 གཙོ༌བོ༌ ཡེ༌ཤུའི༌ ཁོང༌གུན༌ལ༌ སྤང༌པུད༌ད༌ ཛད༌ཏེ༌ མོལས༌, “ཕ༌རུ༌ཤི༌པ༌གུན༌ དང༌ ཧེ༌རོད༌དི༌ སྐྱུར༌ནེ༌ ཤང༌ ཅོས༌།”

16 ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, “ང༌དང༌ངི༌ ཏ༌གི༌ ཁུར༌ཏེ༌ མེད༌པ༌, ཁོང༌ངི༌ ཏེ༌བོ༌ མོལ༌ཏེ༌ ཨིན༌ནོག༌ག༌?” 17 ཡེ༌ཤུའི༌ ཏེ༌བོ༌ ཁྱེན༌ཏེ༌ ཏྲིའ༌ ཛདས༌, “ཏ༌གི༌ མེད༌ཁན༌ནི༌ སྐོར༌ལ༌ ཁྱོ༌ཞ༌གུན༌ནི༌ ཅིའ༌ སྤེ༌ར༌ ཏང༌ངད༌? ཏ༌རུང༌ངའང༌, ཁྱོ༌ཞ༌གུན༌ལ༌ མ༌ཐོང༌ང༌ ཡ༌ ཧ༌མ༌གོའ༌? ཁྱོ༌ཞ༌གུན༌ནི༌ སྙིང༌ ཏེ༌ཙམ༌ སྐྱོང༌པོ༌ ཨིན༌ན༌? 18 ཁྱོ༌ཞ༌གུན༌ལ༌ མིག༌ ཡོད༌ཏེའང༌ ཐོང༌ཐུབ༌བ༌ མེ༌རག༌ག༌?, ནམ༌ཅོག༌ ཡོད༌ཏེའང༌, ཚོར༌ཐུབ༌བ༌ མེ༌རག༌ག༌? ཅི༌ ཁྱོ༌ཞ༌གུན༌ལ༌ ཅའང༌ ཨིད༌ཏུ༌ མེ༌རག༌ག༌? 19 ངའེ༌ ཏ༌གི༌ ལྔ༌ནེ༌ མི༌ སྟོང༌ལྔ༌ གྲངས༌ཅུགས༌ཏེ༌ ལུས༌ཁན༌ནི༌ ཏ༌གི༌ ཁྱོ༌ཞའེ༌ ལྡུས༌པ༌ པག༌ཙེ༌ ཙམ༌ གང༌?”

ཁོང༌གུན༌ནི༌ ཟེརས༌, “རྕུག༌ཉིས༌ལེ༌།”

20 “ཡང༌ ཏ༌གི༌ རྡུན༌ནེ༌ མི༌ སྟོང༌ཞི༌ གྲངས༌ཅུགས༌ཏེ༌ ལུས༌ཁན༌ནི༌ ཏ༌གི༌ ཁྱོ༌ཞའེ༌ ལྡུས༌པ༌ པག༌ཙེ༌ ཙམ༌ གང༌?”

ཁོང༌གུན༌ནི༌ ཟེརས༌, “རྡུན༌ལེ༌།”

21 ཁོང༌ངི༌ ཁོང༌གུན༌ལ༌ ཏྲིའ༌ ཛདས༌, “ཏེ༌ནེ༌ ཏ༌རུང༌ངའང༌ ཁྱོ༌ཞ༌གུན༌ལ༌ ཧ༌གོའ༌ མེ༌རག༌ག༌?”

ཞ༌ར༌ཞིག༌ ཕན༌ཅུག༌ག༌ ཛདས༌།

8:22-26

22 ཁོང༌གུན༌ བེད༌སའི༌ད༌ གྲོང༌ཁྱེར༌ལ༌ ལེབ༌བ༌ཅིག༌, མི༌ ཁ༌ཅིག༌གི༌ ཞ༌ར༌ཞིག༌ ཡེ༌ཤུ༌ ཡོད༌ས༌ ཁྱོངས༌, ཡང༌ ཇུ༌ཇུ༌ ཞུ༌ཨིན༌ ཁོའ༌ ཆག༌ རྩེའ༌ ཛད༌ཅེས༌ལ༌ ཞུ༌ཝ༌ ཕུལས༌། 23 ཡེ༌ཤུའི༌ ཞ༌ར༌བོའ༌ ལག༌པ༌ ཐམས༌ཏེ༌ གྲོང༌ཁྱེར༌ནེ༌ ཕི༌ལོག༌ག༌ ཁྱེར༌ར༌ ཛདས༌། ཁོའེ༌ མིག༌གི༌ཀ༌ ཐུ༌མག༌ གྱབས༌ཏེ༌ ཁོང༌རང༌ངི༌ ཆག༌ ཁོའེ༌ཀ༌ བོར༌ཏེ༌ ཏྲིའ༌ ཛདས༌, “ཁྱོ༌རང༌ང༌ ཅི༌ཏོང༌ཤིག༌ ཐོང༌དུག༌ག༌?”

24 ཁོའེ༌ འ༌ངོ༌ འི༌ངོའ༌ ལྟས༌ ཡང༌ ཟེརས༌, “ངའ༌ མི༌གུན༌ ཐོང༌དུག༌ལེ༌, ཨིན༌ནའང༌ སལ༌པོ༌ མན༌པ༌, ལྕང༌མ༌ གྲུལ༌ཁན༌ ཙོགས༌རིག༌།”

25 ཡེ༌ཤུའི༌ ཡང༌སྐྱར༌ ཁོང༌རང༌ངི༌ ཆག༌ ཁོའེ༌ མིག༌གུན༌ནི༌ཀ༌ བོར༌ར༌ ཛདས༌། ཏེ༌ནེ༌ ཁོའེ༌ མིག༌གུན༌ བེ༌ཏེ༌ ཁོའ༌ ཐོང༌ཅེས༌སི༌ ཁྱུད༌པོ༌ ལོགས༌ཏེ༌ ཐོབ༌, ཡང༌ ཁོའ༌ ཅི༌ཚང༌མ༌ སལ༌པོ༌ ཅོས༌ཏེ༌ ཐོང༌། 26 ཁོ༌ ཁང༌པ༌ ལམ༌ཅུག༌ག༌ ཛད༌ཨིན༌ ཡེ༌ཤུའི༌ མོལས༌, “ཁྱོ༌རང༌ ལོགས༌ཏེ༌ ཆ༌ ཟ༌ནེ༌, གྲོང༌ཁྱེར༌རི༌ ནང༌ང༌ མ༌ཆ༌།”

ཡེ༌ཤུ༌ སུ༌ ཨིན༌ཁན༌བོ༌ པི༌ཏྲར༌རི༌ ཤདས༌།

8:27-30

27 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ གཱ༌ལིལ༌ལི༌ནེ༌ ཀཱེ༌སར༌རིའ༌ ཕི༌ལི༌པི༌ ཉེ༌ཁོར༌རི༌ གྲོང༌སེབ༌གུན༌ལ༌ སྐྱོདས༌། ཁོང༌གུན༌ སྐྱོད༌ ཟ༌ནེ༌ ལམ༌མ༌ ཁོང༌ངི༌ ལོབ༌ཕྲུགས༌གུན༌ལ༌ ཏྲིའ༌ ཛདས༌, “མི༌གུན༌ནི༌ ང༌ སུ༌ ཨིན༌ནོག༌ ཟེར༌དུག༌?”

28 ཁོང༌གུན༌ནི༌ ལན༌ཏངས༌, “ཁ༌ཅིག༌གི༌ ཁྲུས༌སལ༌ཁན༌ ཡོ༌ཧཱ༌ནན༌, ཁ༌ཅིག༌གི༌ ལུང༌སྟོན༌པ༌ ཨེ༌ལི༌ཡཱ༌, ཡང༌ ཞན༌མ༌གུན༌ནི༌ ལུང༌སྟོན༌པ༌གུན༌ནི༌ ཕྲོ༌ནེ༌ ཅིག༌ཅིག༌ ཞུགས༌ཏེ༌ ཨིན༌ནོག༌ ཟེར༌དུག༌།”

29 ཏེ༌ནེ༌ ཁོང༌ངི༌ ཁོང༌གུན༌ལ༌ ཏྲིའ༌ ཛདས༌, “ཨིན༌ནའང༌ ཁྱོ༌ཞའེ༌ ང༌ སུ༌ ཨིན༌ནོག༌ ཟེར༌རད༌?” པི༌ཏྲར༌རི༌ ལན༌ཏངས༌, “ཉེ༌རང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཞུགས༌ཏེ༌ ཨིན༌ནོག༌།”

30 ཨིན༌ནའང༌ ཡེ༌ཤུའི༌ ཁོང༌གུན༌ལ༌ ཁོང༌ངི༌ སྐོར༌ལ༌ སུའང༌ མ༌ཤད༌ མོལ༌ཏེ༌ བཀའ༌ སལས༌།

ཡེ༌ཤུའི༌ ཁོང༌རང༌ ཀྲོང༌ཤེས༌སི༌ སྐོར༌ལ༌ ལུང༌སྟན༌ ཛདས༌།

8:31-9:1

31 ཏེ༌ནེ༌ ཡ༌ཧུ༌དཱ༌པའེ༌ འུ༌སྐྱོང༌གུན༌, བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ ཀ༌ནེ༌ མི༌རིགས༌སི༌བུའ༌ རྡུག༌ངལ༌ མང༌པོ༌ ཉོངས༌ཏེ༌ སད༌གོ༌ཤེས༌ ཡང༌ ཞག༌ སུམ༌མི༌ སྟིང༌ནེ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ཅེས༌སི༌ སྐོར༌གུན༌ གཙོ༌བོ༌ ཡེ༌ཤུའི༌ ལོབ༌ཕྲུགས༌གུན༌ལ༌ ལབ༌ཅེས༌ གོ༌ཟུག༌ ཛདས༌། 32 ཏེ༌བོའེ༌ སྐོར༌ལ༌ ཁོང༌ངི༌ སལ༌པོ༌ ཅོས༌ཏེ༌ ཤད༌ད༌ ཛད༌པ༌, པི༌ཏྲར༌རི༌ ཁོང༌ སོ༌སོའ༌ ཁྱེར༌ཏེ༌ ཁའ༌སྐྱེས༌།

33 ཨིན༌ནའང༌ ཡེ༌ཤུ༌ གྱུར༌ར༌ ཛད༌ཏེ༌ ལོབ༌ཕྲུགས༌གུན༌ལ༌ ཟིགས༌ཨིན༌ པི༌ཏྲར༌ལ༌ ཁའ༌སྐྱེའ༌ ཛད༌ཨིན༌ མོལས༌, “ཤེ༌ཏན༌, ང༌ནེ༌ ཐག༌རིང༌ང༌ སོང༌། ཁྱོ༌རང༌ངི༌ སམ༌ཚུལ༌ དཀོན༌མཆོག༌གི༌ ཆོགས༌ནེ༌ མན༌པ༌, མིའི༌ ཆོགས༌ནེ༌ ཨིན༌ནོག༌།”

34 ཏེ༌ནེ༌ མི༌ཚོགས༌ དང༌ ལོབ༌ཕྲུགས༌གུན༌ལ༌ ཁོང༌ ཡོད༌ས༌ ཛོམ༌ཅེས༌ལ༌ བོད༌ད༌ ཛདས༌ ཡང༌ མོལས༌, “ངའེ༌ སྟིང༌རང༌ནེ༌ ཡོང༌ང༌ ཐད༌ཁན༌གུན༌, རང༌དོད༌ ཕངས༌ཏེ༌ རང༌ངི༌ རྡུག༌ངལ༌ལི༌ རྐྱང༌ཤིང༌ ཁུར༌ཏེ༌ ངའ༌ བྲངས༌གོས༌། 35 རང༌སྲོག༌ སྐྱོབ༌ཉིན༌ ཡོད༌ཁན༌གུན༌ནི༌ དེན༌བའེ༌ མི༌ཚེ༌ སྐྱལ༌ཨིན༌, ཨིན༌ནའང༌ ང༌ དང༌ གའ༌མོའེ༌ ནས༌ཚུལ༌ལི༌ ཏོན༌ལ༌ ཁོ༌རང༌ངི༌ སྲོག༌ སྐྱལ༌ཁན༌གུན༌ནི༌ དེན༌བའེ༌ མི༌ཚེ༌བོ༌ སྐྱོབ༌ཨིན༌། 36 མི༌ཞིག༌ག༌ ཇིག༌རྟེན༌ གང༌པོ༌ ཐོབ༌ཏེའང༌ རང༌ངི༌ ཐའ༌མེད༌པའེ༌ མི༌ཚེ༌ སྐྱལ༌ན༌ ཅི༌ ཕན༌ཐོགས༌? 37 ཡ༌ ཏེ༌བོའེ༌ ཚབས༌ལ༌ མི༌ཞིག༌གི༌ ཅི༌ ཏང༌ཉན༌ཨིན༌? 38 འི༌ མི༌རབས༌ དཀོན༌མཆོག༌གི༌ གྱབ༌ནེ༌ གྲུལ༌ཅེས༌ ཕངས༌ཁན༌ དང༌ སྡིག༌ཅན༌ གུན༌ནི༌ ཕྲོའ༌ ཀལ༌ཏེས༌ སུ༌ཞིག༌གི༌ ང༌ དང༌ ངའེ༌ ལབ༌ཞའེ༌ སྤང༌པོ༌ ཏང༌ཅེས༌ལ༌ ཁྲེལ༌བ༌ ཚོར༌ན༌, ང༌ མི༌རིགས༌སི༌བུ༌ ང༌རང༌ངི༌ ཡབ༌བི༌ ཟིར༌རྗིད༌དི༌ ནང༌ང༌ ཏམ༌པའེ༌ ཕོ༌ཉ༌གུན༌ ཉམ༌པོ༌ ལོགས༌ཏེ༌ ཡོང༌ ཟ༌ནེ༌, ངའང༌ ཁོའེ༌ཀ༌ ཁྲེལ༌བ༌ ཚོར༌ཨིན༌།”

9

1 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ཀ༌ ཡོད༌ཁན༌ ཁ༌ཅིག༌གི༌ དཀོན༌མཆོག༌གི༌ གྱལ༌སྲིད༌ ཝང༌ངི༌ ནང༌ང༌ སྐྱོད༌ཅེས༌པོ༌ ཐོང༌ཏེ༌ མ༌ནེ༌ མི༌ཤི༌།”

ཡེ༌ཤུའི༌ ཟིར༌རྗིད༌ སྔོནས༌།

9:2-13

2 ཞག༌ དྲུག༌གི༌ སྟིང༌ནེ༌ གཙོ༌བོ༌ ཡེ༌ཤུའི༌ པི༌ཏྲར༌, ཡ༌ཀོབ༌ དང༌ ཡོ༌ཧཱ༌ནན༌ གུན༌ ཁྲིད༌ཏེ༌ སུའང༌ མེད༌ས༌ རི༌ ཐོན༌པོ༌ཞིག༌གི༌ཀ༌ སྐྱོདས༌། ཏེ༌རུ༌ ཁོང༌གུན༌ནི༌ དུན༌ལ༌ ཡེ༌ཤུའི༌ སྐུ༌ཟུགས༌ གང༌པོ༌ གྱུར༌ཏེ༌ 3 ཁོང༌ངི༌ ནམ༌ཟའ༌ ལྟ༌མི༌ཉན༌ཅེས༌ འོད༌ཅན༌ ཀར༌པོ༌ གྱུར༌, ཇིག༌རྟེན༌ནི༌ ཀར༌པོ༌ ཅོ༌ཅེས༌སི༌ ཟས༌ ཅིག༌གིའང༌ ཏེ༌ཙོགས༌ ཀར༌པོ༌ ཅོ༌ མི༌ཉན༌། 4 ཏེ༌ནེ༌ ཁོང༌གུན༌ནི༌ ལུང༌སྟོན༌པ༌ མོ༌ཟེས༌ དང༌ ཨེ༌ལི༌ཡཱའེ༌ ཡེ༌ཤུ༌ ཉམ༌པོ༌ ཞལ༌ཏ༌ སལ༌ཨིན༌ ཇལ༌།

5 པི༌ཏྲར༌རི༌ ཡེ༌ཤུའ༌ ཟེརས༌, “ལོབ༌བོན༌ལེ༌* ང༌ཞའ༌ འི༌ཀ༌ ཡོད༌ཅེས༌པོ༌ མ༌གྱལ༌ལ༌ སོང༌། ང༌ཞའེ༌ ཞུགས༌ས༌ སུམ༌ རྩིག༌ཨིན༌, ཉེ༌རང༌ངི༌ ཕིའ༌ ཅིག༌, མོ༌ཟེས༌སི༌ ཕིའ༌ ཅིག༌, ཡང༌ ཨེ༌ལི༌ཡཱའེ༌ ཕིའ༌ ཅིག༌།” 6 ཁོའ༌ ཅི༌ ཟེར༌གོ༌ཤེས༌པོ༌ ཧ༌མ༌གོ༌པ༌, ཁོའེ༌ ཏེ༌བོ༌ ཟེརས༌, ཁོང༌གུན༌ མ༌སྲན༌ཏྲེ༌ ཇིགས༌ཏེ༌ ཡོད༌པིན༌།

7 ཏེ༌ནེ༌ ཁོང༌གུན༌ སྲིན༌ནི༌ ཀབས༌, ཡང༌ སྲིན༌ནི༌ ནང༌ནེ༌ སུང༌སྐད༌ཅིག༌གི༌ མོལས༌, “འི༌བོ༌ ངའེ༌ ཅེས༌པའེ༌ བུ༌ཚ༌ ཨིན༌, ཁོའེ༌ ཟེར༌ཁན༌གུན༌ལ༌ ཉོན༌།” 8 ཧུན༌མེད༌ལ༌, ཁོང༌གུན༌ནི༌ ཐའ༌ཐོ༌ཐའ༌མའ༌ ལྟའ༌ཅིག༌ ཡེ༌ཤུ༌ ཅིག༌པོ༌ མ༌ནེ༌ མོ༌ཟེས༌ དང༌ ཨེ༌ལི༌ཡཱའ༌ མ༌ཐོང༌།

9 རི༌ནེ༌ བབས༌ཏེ༌ སྐྱོད༌ཨིན༌ ཡོད༌ ཟ༌ནེ༌ ཡེ༌ཤུའི༌ ཁོང༌གུན༌ལ༌ མི༌རིགས༌སི༌བུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌ མ༌ནེ༌ ཁོང༌གུན༌ནི༌ ཐོང༌ཁན༌བོ༌ སུའང༌ མི༌ཤད༌ཅེས༌ལ༌ བཀའ༌ སལས༌། 10 ཏེ༌བོའེ༌ཕིའ༌ ཁོང༌གུན༌ནི༌ ཏེ༌གུན༌ སུ༌ཞིག༌གའང༌ མ༌ཤད༌ད༌ སང༌ཝའེ༌ ནང༌ང༌ བོརས༌ ཨིན༌ནའང༌ ཁོང༌རང༌ ཅིག༌ དང༌ ཅིག༌ག༌ ཏྲིས༌, “ ‘ཤི༌ཁན༌གུན༌ནི༌ ཕྲོ༌ནེ༌ ལངས༌ཤེས༌པོ༌’ ཅི༌ མོལ༌ཏེ༌ ཨིན༌ཧེ༌?”

11 ཏེ༌ནེ༌ ཁོང༌གུན༌ནི༌ ཡེ༌ཤུའ༌ ཏྲིས༌, “ཆོས༌ཁྲིམས༌ལ༌ ཁས༌པ༌གུན༌ནི༌ མ༌ཤི༌ཀ༌ སྐྱོད༌དི༌ སང༌ སྔུན༌ལ༌ ལུང༌སྟོན༌པ༌ ཨེ༌ལི༌ཡཱ༌ སྐྱོད༌གོས༌ ཅིའ༌ ཟེར༌ཏེ༌ ཨིན༌ནོག༌?”

12 ཡེ༌ཤུའི༌ ལན༌སལས༌, “ཏན༌ཏན༌ལ༌, ཅི༌ཚང༌མ༌ གྲལ༌གྲིག༌ ཅོ༌ཅེས༌ལ༌ ཨེ༌ལི༌ཡཱ༌ སྔུན༌ལ༌ ཡོང༌གོས༌། ཏེ༌ནེ༌ ཅི༌ཕིའ༌ ཏམ༌པའེ༌ སུང༌རབས༌སི༌ ནང༌ང༌ མོལ༌ལ༌ནོག༌, ‘མི༌རིགས༌སི༌བུའ༌ རྡུག༌ངལ༌ ཐོང༌ཏེ༌ རིན༌མེད༌ ཅོས༌ཏེ༌ ཕང༌གོས༌’? 13 ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, ཨེ༌ལི༌ཡཱ༌ ཡོང༌ ཚར༌ཏེ༌ ཨིན༌, ཁོང༌གུན༌ནི༌ ཁོ༌ ཉམ༌པོ༌ ཅོ༌ཨིན༌ སམ༌ཁན༌ ཚང༌མ༌ ཅོས༌, ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ ཁོའེ༌ སྐོར༌ལ༌ བྲིའ༌ཛད༌ཏེ༌ ཡོད༌།”

ཡེ༌ཤུའི༌ རྡུད༌ ཞུགས༌ཁན༌ནི༌ བུ༌ཚ༌ཞིག༌ ཕན༌ཅུག༌ག༌ ཛདས༌།

9:14-29

14 ཁོང༌གུན༌ རི༌ནེ༌ བབས༌ཏེ༌ སྐྱོད༌ད༌ཅིག༌, མི༌ཚོགས༌ ཆེན༌མོ༌ཞིག༌གི༌ ཞན༌ ལོབ༌ཕྲུགས༌གུན༌ལ༌ སྐོར༌ཏེ༌ ཡང༌ ཆོས༌ཁྲིམས༌ལ༌ ཁས༌པ༌ ཁ༌ཅིག༌གི༌ ཁོང༌གུན༌ ཉམ༌པོ༌ ཟེར༌ཟེར༌ ཏང༌ཨིན༌ ཟིགས༌། 15 མི༌ཚོགས༌ གང༌པོའེ༌ ཡེ༌ཤུ༌ ཇལ༌ལ༌ཅིག༌, ཁོང༌གུན༌ སྲན༌ཏྲེ༌ ཐད༌ཏེ༌ ཧན༌གྲང༌ སོང༌ ཡང༌ བང༌ཏང༌ཨིན༌ ཁོང༌ང༌ ཐུག༌ག༌ལ༌ སོང༌།

16 ཡེ༌ཤུའི༌ ལོབ༌ཕྲུགས༌གུན༌ལ༌ ཏྲིའ༌ ཛདས༌, “ཁྱོ༌ཞའེ༌ ཁོང༌གུན༌ ཉམ༌པོ༌ ཅི༌ སྐོར༌ལ༌ ཟེར༌ཟེར༌ ཏང༌ངད༌པིན༌།”

17 མི༌ཚོགས༌སི༌ ཕྲོ༌ནེ༌ མི༌ཞིག༌གི༌ ལན༌ཏངས༌, “ལོབ༌བོན༌ལེ༌ ངའེ༌ ང༌རང༌ངི༌ བུ༌ཚ༌ རྡུད༌ ཞུགས༌ཏེ༌ སྤེ༌ར༌ ཏང༌མ༌ཉན༌ཁན༌བོ༌ ཉེ༌རང༌ངི༌ཀ༌ ཁྱོངས༌པིན༌། 18 རྡུད༌པོ༌ ཁོའེ༌ ནང༌ང༌ ཞུགས༌ས༌ཅིག༌ ཁོའེ༌, ཁོ༌ སའེ༌ཀ༌ གྱབ༌དུག༌ ཡང༌ ཁའ༌ནེ༌ སྦོའ༌ བིང༌ཨིན༌ སོ༌ སྲིགས༌ཏེ༌ ཟུགས༌པོ༌ སྲན༌ཏྲེ༌ གྱུར༌དུག༌། ངའེ༌ ཉེ༌རང༌ངི༌ ལོབ༌ཕྲུགས༌གུན༌ལ༌ རྡུད༌པོ༌ ཕིང༌ཅེས༌ལ༌ ཞུ༌ཝ༌ ཕུལ༌པིན༌, ཨིན༌ནའང༌ ཁོང༌གུན༌ལ༌ ཏེ༌བོ༌ ཕིང༌ མ༌ཉན༌།”

19 ཡེ༌ཤུའི༌ མོལས༌, “ཏད༌པ༌ མེད༌ཁན༌ནི༌ མི༌རབས༌, ནམ༌ཚོག༌པ༌ ང༌ ཁྱོ༌ཞ༌གུན༌ ཉམ༌པོ༌ དུག༌? ནམ༌ཚོག༌པ༌ ངའེ༌ ཁྱོ༌རང༌གུན༌ལ༌ སྲན༌གོས༌? བུ༌ཚ༌བོ༌ ང༌ ཡོད༌ས༌ ཁྱོང༌།”

20 ཏེ༌ནེ༌ ཁོང༌གུན༌ནི༌ བུ༌ཚ༌བོ༌ ཁྱོངས༌། ཡེ༌ཤུ༌ ཐོང༌ང༌ཅིག༌, རྡུད༌པོའེ༌ ཕྲུ༌གུའི༌ ཟུགས༌པོ༌ མ༌སྲན༌ཏྲེ༌ སྲུགས༌, ཡང༌ ཁོ༌ སའེ༌ཀ༌ གྱེལ༌། ཟུགས༌པོ༌ འི༌ངོ༌ འ༌ངོའ༌ རིལ༌ཨིན༌ ཁོའེ༌ ཁའེ༌ ནང༌ནེ༌ སྦོའ༌ བིང༌།

21 ཡེ༌ཤུའི༌ ཕྲུ༌གུའི༌ ཨ༌བའ༌ ཏྲིའ༌ ཛདས༌, “ཁོའ༌ འི༌ ཟུ༌མོ༌བོ༌ ནམ༌ནེ༌ ཕར༌ལ༌ ཡོད༌པིན༌?”

ཁོའེ༌ ལན༌ཏངས༌, “ཁོ༌ ཕྲུ༌གུ༌ ཆུ༌ངུན༌ ཡོད༌ ཟ༌ནེ༌ ཕར༌ལ༌། 22 རྡུད༌དི༌ ཁོ༌ ལན༌ མང༌པོ༌ སད༌ཅེས༌སི༌ ཕིའ༌ མེ༌ དང༌ ཆུའི༌ ནང༌ང༌ ཕངས༌, ཀལ༌ཏེས༌ ཉེ༌རང༌ང༌ ཅི༌ཏོང༌ཤིག༌ ཛད༌ཉན༌ཅེས༌ ཡོད༌ན༌ སྙིང༌རྗེ༌ ཛད༌ཏེ༌ ང༌ཞའ༌ རོགས༌ ཅོའ༌ ཛད༌།”

23 ཡེ༌ཤུའི༌ ཁོའ༌ མོལས༌, “ཅིའ༌ ཟེར༌རད༌ ‘ཀལ༌ཏེས༌ ཉེ༌རང༌ང༌ ཉན༌ན༌?’ ངའེ༌ཀ༌ ཨིད༌ཤེས༌ ཅོ༌ཁན༌གུན༌ནི༌ ཕིའ༌ ངའ༌ ཅི༌ཚང༌མ༌ ཅོ༌ཐུབ༌ཅེས༌ ཡོད༌།”

24 ཏེན༌ན༌མལ༌ལ༌ ཕྲུ༌གུའི༌ ཨ༌བའེ༌ ཀུ༌ཅོ༌ ཏངས༌ཏེ༌ ཟེརས༌, “ངའེ༌ ཏད༌པ༌ ཅོའད༌, ངའེ༌ ཏད༌པ༌བོ༌ ལྡན༌ཅུག༌ག༌ ཛད༌ཏེ༌ སྟན༌པོ༌ གྱུར༌ཅེས༌སི༌ ནང༌ང༌ རོགས༌ ཛད༌དའང༌།”

25 ཡེ༌ཤུའི༌ མི༌ཚོགས༌ བང༌ཏང༌ཨིན༌ ཁོང༌ ཡོད༌ས༌ ཡོང༌ང༌ ཟིགས༌ས༌ཅིག༌, རྡུད༌པོའ༌ ཁའ༌སྐྱེའ༌ ཛད༌ཏེ༌ མོལས༌, “ཚོར༌ མི༌ཅུག༌ཁན༌ དང༌ སྤེ༌ར༌ ཏང༌ མི༌ཅུག༌ཁན༌ནི༌ རྡུད༌, ངའེ༌ ཁྱོ༌རང༌ང༌ འི༌ ཕྲུ༌གུའི༌ ནང༌ནེ༌ བིངས༌ཏེ༌ ཡང༌སྐྱར༌ ཁོའེ༌ ནང༌ང༌ མ༌ནེ༌ མི༌ཆ༌ཅེས༌ལ༌ བཀའ༌ ཏང༌ངད༌།”

26 ཏེ༌ནེ༌ རྡུད༌པོའེ༌ ཀུ༌ཅོ༌ ཏངས༌ཏེ༌ བུ༌ཚའེ༌ ཟུགས༌པོ༌ མ༌སྲན༌ཏྲེ༌ སྲུག༌ཨིན༌ སའ༌ གྱབས༌ ཡང༌ ཁོའེ༌ ནང༌ནེ༌ བིངས༌ཏེ༌ ཡོངས༌། བུ༌ཚ༌བོ༌ ཤི༌ཁན༌ ཙོགས༌ ཐོང༌ ཡང༌ མི༌ མང༌ཆེའེ༌, “ཁོ༌ ཤི༌ཏེ༌ ཨིན༌ནོག༌” ཟེརས༌། 27 ཨིན༌ནའང༌ ཡེ༌ཤུའི༌ ཆག༌ རྐྱང༌ང༌ ཛད༌ཏེ༌ བུ༌ཚ༌བོའ༌ ལང༌ཅེས༌ལ༌ རོགས༌ ཛདས༌, ཡང༌ ཁོ༌ ཀོའག༌ ལངས༌།

28 སྟིང༌ནེ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ ཁང༌པའེ༌ ནང༌ང༌ ཅིག༌པོ༌ ཡོད༌ ཟ༌ནེ༌, ཁོང༌གུན༌ནི༌ ཡེ༌ཤུའ༌ ཏྲིས༌, “ང༌ཞ༌གུན༌ལ༌ རྡུད༌པོ༌ ཅིའ༌ ཕིང༌ མ༌ཉན༌ན༌ ཨིན༌ནོག༌?”

29 ཁོང༌ངི༌ ཁོང༌གུན༌ལ༌ མོལས༌, “འི༌ ཙོགས༌སི༌ རྡུད༌གུན༌, མོས༌ལམ༌ ཅིག༌པོ༌ གྱུད༌ཏེ༌ ཕིང༌ ཉན༌ན༌ནོག༌།”

ཡེ༌ཤུའི༌ ཡང༌སྐྱར༌ ཁོང༌རང༌ ཀྲོང༌ཤེས༌སི༌ སྐོར༌ལ༌ ལུང༌སྟན༌ ཛདས༌།

9:30-32

30 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌, ཏེ༌ ནས༌ས༌ནེ༌ བིངས༌ཏེ༌ གཱ༌ལིལ༌ལིའི༌ ཡུལ༌ཇོངས༌ གྱུད༌ཏེ༌ སྐྱོདས༌། ཡེ༌ཤུའི༌ ཁོང༌ ཡོད༌སའེ༌ ནས༌ས༌ སུའང༌ གྱུས༌ ཆ༌ཅུག༌ཉིན༌ མེད༌པིན༌, 31 ཅིའ༌ཞུ༌ན༌ ཁོང༌ངི༌ ཁོང༌རང༌ངི༌ ལོབ༌ཕྲུགས༌གུན༌ལ༌ ལབ༌ཞ༌ སལ༌ཅེས༌ ཨིན༌པིན༌། ཁོང༌ངི༌ ཁོང༌གུན༌ལ༌ མོལས༌, “མི༌རིགས༌སི༌བུའ༌ ངོ༌ལོག༌ ཅོས༌ཏེ༌ གྲ༌འོ༌གུན༌ནི༌ ལག༌ག༌ སྟད༌ཨིན༌། ཁོང༌གུན༌ནི༌ ཁོ༌ སད༌ཨིན༌, ཡང༌ ཞག༌མ༌ སུམ༌མི༌ སྟིང༌ནེ༌ སོན༌ཏེའ༌ ལངས༌ཤུག༌ག༌ ཛད༌ཨིན༌།” 32 ཁོང༌གུན༌ལ༌ ཁོང༌ངི༌ མོལ༌ཁན༌བོ༌ ཧ༌མ༌གོ༌, ཨིན༌ནའང༌ ཁོང༌གུན༌ལ༌ ཏེ༌བོའེ༌ ཏོན༌བོ༌ ཏྲི༌ཅེས༌སི༌ ཧམ༌པ༌ མ༌ཡོངས༌།

དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཀྲག༌ཤོག༌།

9:33-37

33 ཀ༌ཕར༌ན༌ཧུམ༌མི༌ གྲོང༌ཁྱེར༌ལ༌ ལེབས༌ཏེ༌ ཁང༌པ༌ཞིག༌གི༌ ནང༌ང༌ དུགས༌ཏེ༌ ཡོད༌ཏུས༌, ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ ཏྲིའ༌ ཛདས༌, “ང༌དང༌གུན༌ གྲུལ༌ཏེ༌ ཡོང༌ ཟ༌ནེ༌, ཁྱོ༌ཞ༌གུན༌ནི༌ ཅི༌ སྐོར༌ལ༌ ཟེར༌ཟེར༌ ཏང༌ངད༌པིན༌?” 34 ཨིན༌ནའང༌ ཁོང༌གུན༌ནི༌ ལན༌ མ༌ཏངས༌, ཅིའ༌ཟེར༌ན༌ ཁོང༌གུན༌ནི༌ ཁོ༌རང༌གུན༌ནི༌ ཕྲོ༌ནེ༌ ཀྲག༌ཤོག༌ སུ༌ ཨིན༌ཁན༌བོའེ༌ སྐོར༌ལ༌ ཟེར༌ཟེར༌ ཏང༌ངད༌པིན༌། 35 ཁོང༌ སའེ༌ཀ༌ ཞུགས༌ཏེ༌ ལོབ༌ཕྲུགས༌ རྕུག༌ཉིས༌པོའ༌ ཁོང༌རང༌ ཡོད༌ས༌ བོད༌ད༌ ཛདས༌ ཡང༌ མོལས༌, “ཚང༌མའེ༌སང༌ གོ༌ཤོག༌པོ༌ གྱུར༌ཉིན༌ ཡོད༌ཁན༌གུན༌ ཚང༌མའེ༌སང༌ སྟིང༌ཇུག༌པོ༌ ཡང༌ ཚང༌མའེ༌ ཡོག༌པོ༌ གྱུར༌གོས༌།”

36 ཕྲུ༌གུ༌ ཆུ༌ངུན༌ཞིག༌ ཁྱོངས༌ཏེ༌ ཁོང༌གུན༌ནི༌ སྐྱིལ༌ལ༌ ལང༌ཅུག༌ག༌ ཛདས༌། ཡེ༌ཤུའི༌ ཕྲུ༌གུ༌བོ༌ ཁུར༌ར༌ ཛདས༌ཏེ༌ ཁོང༌གུན༌ལ༌ མོལས༌, 37 “ངའེ༌ མིང༌ངི༌ ནང༌ང༌ སུ༌ཞིག༌གི༌ འི༌ ཕྲུ༌གུ༌ ཆུ༌ངུན༌ཞིག༌ག༌ གའ༌སུས༌ ཅོ༌ན༌ ངའ༌ གའ༌སུས༌ ཅོས༌ཏེ༌ ཨིན༌, ཡང༌ སུ༌ཞིག༌གི༌ ངའ༌ གའ༌སུས༌ ཅོ༌ན༌, ཁོའེ༌ ངའ༌ ཅིག༌པོའ༌ མན༌པ༌, ང༌ ཀལ༌ལ༌ ཛད༌ཁན༌ནི༌ ཡབ༌བའང༌ གའ༌སུས༌ ཞུས༌ཏེ༌ ཨིན༌ནོག༌།”

ང༌དང༌ངི༌ གྱབ༌གལ༌ མ༌ཅོ༌ཁན༌གུན༌ ང༌དང༌ངི༌ ཆོགས༌པ༌ ཨིན༌ནོག༌།

9:38-41

38 ཡོ༌ཧཱ༌ནན༌ནི༌ ཟེརས༌, “ལོབ༌བོན༌ལེ༌ མི༌ཞིག༌གི༌ ཉེ༌རང༌ངི༌ ཚན༌ ཁུར༌ཏེ༌ རྡུད༌ ཕིང༌ང༌ ང༌ཞའེ༌ ཐོང༌, ཡང༌ ང༌ཞའེ༌ ཁོའ༌ ཏེ༌བོ༌ མ༌ཅོ༌ ཟེར༌པིན༌ ཅིའ༌ཟེར༌ན༌ ཁོ༌ ང༌དང༌ངི༌ ཕྲོ༌པ༌ མན༌པིན༌།”

39 ཡེ༌ཤུའི༌ མོལས༌, “ཁོའ༌ སྒག༌ མ༌སྒག༌, ངའེ༌ མིང༌ ཁྱུད༌ཅན༌ ཀོལ༌ཏེ༌ ལྟས༌ སྟན༌ཏེ༌ སྟིང༌ནེ༌ ཁོའ༌ ངའེ༌ སྐོར༌ལ༌ སྤེ༌ར༌ ངན༌པ༌ ཟེར༌ མི༌ཉན༌། 40 ང༌དང༌ངི༌ གྱབ༌གལ༌ མ༌ཅོ༌ཁན༌གུན༌ ང༌དང༌གུན༌ནི༌ ཆོགས༌པ༌ ཨིན༌ནོག༌། 41 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཁྱོ༌ཞའ༌ མ༌ཤི༌ཀའེ༌ ཨིན༌ཅེས༌པོའེ༌ ཆུ༌ ཀོ༌རེ༌ གང༌ ཏང༌ཁན༌གུན༌ལ༌ ཏན༌ཏན༌ལ༌ སོལ༌རས༌ སལ༌ལ༌ ཛད༌ཨིན༌།”

སྡིག༌པའེ༌ ནང༌ང༌ གྱེལ༌ཅུག༌ཅེས༌།

9:42-50

42 “ཨིན༌ནའང༌ ང༌ ཏད༌པ༌ ཅོ༌ཁན༌ འི༌ ཆུ༌ངུན༌གུན༌ནི༌ ནང༌ནེ༌ ཅིག༌ག༌ སྡིག༌པ༌ ཅོ༌ཅུག༌གི༌ སང༌ ཁོ༌རང༌ངི༌ སྐྱེའ༌ རན༌ཐག༌གི༌ རྡོའ༌ ཆེན༌མོ༌ ཏགས༌ཏེ༌ གྱ༌ཚོའེ༌ ནང༌ང༌ ཕང༌ན༌ གྱལ༌། 43 ཀལ༌ཏེས༌ ཁྱོ༌རང༌ངི༌ ལག༌པའེ༌ ཁྱོ༌རང༌ང༌ སྡིག༌པ༌ ཅོ༌ཅུག༌གད༌ན༌, ཅད༌ཏེ༌ ཕངས༌ཏོང༌། ལག༌པ༌ ཉིས༌ ཡོད༌ཏེ༌ ཉལ༌ཝའེ༌ མེའེ༌, མ༌ནེ༌ མ༌ཤི༌ཁན༌ནི༌ ནང༌ང༌ ཕང༌ཅུག༌གི༌ སང༌, ལག༌པ༌ ཅིག༌ ཉམ༌པོ༌ ཐའ༌མེད༌པའེ༌ མི༌ཚེའེ༌ ནང༌ང༌ ཆ༌ན༌ གྱལ༌། 44 † 45 ཀལ༌ཏེས༌ ཁྱོ༌རང༌ངི༌ རྐང༌པའེ༌, ཁྱོ༌རང༌ང༌ སྡིག༌པ༌ ཅོ༌ཅུག༌གད༌ན༌ ཏེ༌བོ༌ ཅད༌ཏོང༌། རྐང༌པ༌ ཉིས༌ ཡོད༌ཏེ༌ ཉལ༌ཝའེ༌ ནང༌ང༌ ཕང༌ཅུག༌གི༌ སང༌ རྐང༌པ༌ ཅིག༌ ཉམ༌པོ༌ ཐའ༌མེད༌པའེ༌ མི༌ཚེའེ༌ ནང༌ང༌ ཆ༌ན༌ གྱལ༌། 46 ‡ 47 ཡང༌ ཀལ༌ཏེས༌ ཁྱོ༌རང༌ངི༌ མིག༌གི༌ སྡིག༌པ༌ ཅོ༌ཅུག༌ན༌, ཏེ༌བོ༌ བྲུས༌ཏོང༌། མིག༌ ཉིས༌ ཡོད༌ཏེ༌ ཉལ༌ཝའེ༌ ནང༌ང༌ ཕང༌ཅུག༌གི༌ སང༌, མིག༌ ཅིག༌ ཉམ༌པོ༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཆ༌ན༌ གྱལ༌། 48 ‘ཉལ༌ཝའེ༌ ནང༌ང༌ ཤའ༌ ཟའ༌ཁན༌ནི༌ བུ༌ཙིག༌གུན༌ མ༌ནེ༌ མི༌ཤི༌, ཡང༌ མེ༌བོ༌ ཏུས༌གྱུན༌ བར༌ཨིན༌ དུག༌ག༌ནོག༌།’✡”

49 “ཚཱ༌ ཉམ༌པོ༌ ཆོད༌པ༌ ལག༌མོ༌ ཅོའ༌ ཙོགས༌ལ༌, ངའེ༌ ནང༌ང༌ ཏད༌པ༌ ཅོ༌ཁན༌ ཚང༌མའ༌, མེ༌ གྱུད༌ཏེ༌ ལག༌མོ༌ ཅོ༌ཨིན༌། 50 ཚཱ༌ ཕན༌ཐོགས༌ཅན༌ ཨིན༌ནོག༌, ཨིན༌ནའང༌ ཀལ༌ཏེས༌ ཚཱའེ༌ བྲོད༌པོ༌ ཡོལ༌ན༌ ཏེ༌བོ༌ ཁྱོ༌ཞའེ༌ ཀ༌ཟུག༌གི༌ ལོགས༌ཏེ༌ ཁྱོང༌ཨིན༌? ཁྱོ༌ཞའེ༌ མི༌ཚེ༌བོ༌ ཚཱ༌ ཙོགས༌ལ༌ བྲོད༌ཅན༌ ཡོང༌གོས༌, ཡང༌ ཅིག༌ དང༌ ཅིག༌གི༌ ནང༌ང༌ ཞི༌དེ༌ ཉམ༌པོ༌ དུག༌།”

10

ན༌མ༌ ཅད༌ཅེས༌སི༌ སྐོར༌ལ༌ གྲོས༌དུར༌།

10:1-12

1 གཙོ༌བོ༌ ཡེ༌ཤུ༌ ཀ༌ཕར༌ན༌ཧུམ༌ནེ༌ བིང༌ཏེ༌ ཡ༌ཧུ༌དཱའེ༌ ཡུལ༌ཇོངས༌ དང༌ ཡོར༌དཱན༌ ལྩངས༌པོའེ༌ ཕར༌ཀ༌ སྐྱོདས༌། ཡང༌སྐྱར༌ མི༌ཚོགས༌ ཁོང༌ ཡོད༌ས༌ ཛོམས༌, ཡང༌ ལོབས༌ ནང༌ཞིན༌ ཁོང༌ངི༌ ཁོང༌གུན༌ལ༌ ལབ༌བ༌ ཛདས༌།

2 ཚོད༌ལྟ༌ཅེས༌ལ༌ ཕ༌རུ༌ཤི༌པ༌ ཁ༌ཅིག༌ ཁོང༌ ཡོད༌ས༌ ཡོངས༌ཏེ༌ ཏྲིས༌, “བུ༌ཚ༌ཞིག༌ག༌ ཁྲིམས༌ ནང༌ཞིན༌ ཁོ༌རང༌ངི༌ ན༌མ༌ ཅད༌ ཆོག༌ག༌ནོག༌ག༌?”

3 ཡེ༌ཤུའི༌ ལན༌སལ༌ལ༌ ཛདས༌, “ན༌མ༌ ཅད༌ཅས༌སི༌ སྐོར༌ལ༌ ལུང༌སྟོན༌པ༌ མོ༌ཟེས༌སི༌ ཁྲིམས༌སི༌ ནང༌ང༌ ཅི༌ བྲིས༌ཏེ༌ དུག༌?”

4 ཁོང༌གུན༌ནི༌ ལན༌ཏངས༌, “མོ༌ཟེས༌སི༌ ན༌མའ༌ ཅད༌ཁན༌ནི༌ ལག༌ཁྱེར༌ ཏངས༌ཏེ༌ བུ༌ཚ༌ཞིག༌ག༌ ན༌མ༌ ཅད༌ཅེས༌སི༌ གོངས༌པ༌ སལ༌དུག༌།”

5 ཨིན༌ནའང༌ ཡེ༌ཤུའི༌ ལན༌སལས༌, “མོ༌ཟེས༌སི༌ འི༌ ཁྲིམས༌པོ༌ ཁྱོ༌ཞའེ༌ ཕ༌མེས༌པོ༌གུན༌ནི༌ སྙིང༌ སྐྱོང༌པོ༌ ཡོད༌ཅེས༌པོའེ༌ བྲིས༌ཏེ༌ ཨིན༌ནོག༌། 6 ཨིན༌ནའང༌ ‘གོ༌ཟུག༌གི༌ཀ༌ ཅི༌ཚང༌མ༌ ཛད༌ ཟ༌ནེ༌, དཀོན༌མཆོག༌གི༌ བུ༌ཚ༌ དང༌ བུ༌མོ༌ ཅོའ༌ ཛདས༌།’✡ 7 ‘ཏེན༌ན༌ གྱུན༌ཚན༌བོའེ༌ ཕིའ༌ བུ༌ཚ༌ ཁོ༌རང༌ངི༌ ཨ༌བ༌ དང༌ ཨ༌མ༌ནེ༌ བེ༌ཏེ༌ ཁོ༌རང༌ངི༌ ན༌མ༌ ཉམ༌པོ༌ ཛོམས༌ཏེ༌ 8 ཁོང༌ ཉིས༌ཀོ༌ ཟུགས༌པོ༌ ཅིག༌ གྱུར༌ར༌ནོག༌’✡ ཏ༌ ཁོང༌གུན༌ ཉིས༌ མན༌པ༌ ཅིག༌ ཨིན༌ནོག༌། 9 ཏེ༌བོའེ༌ཕིའ༌ དཀོན༌མཆོག༌གི༌ ཅིག༌ ཛད༌ཁན༌བོ༌ སུ༌ཞིག༌གའང༌ ཕེ༌ མ༌ཅུག༌།”

10 ཡེ༌ཤུ༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཁང༌པའེ༌ ནང༌ང༌ ཞུགས༌ཏེ༌ ཡོད༌ཏུས༌, ཁོང༌གུན༌ནི༌ ཁོང༌ང༌ ཏེ༌བོའེ༌ སྐོར༌ལ༌ ཏྲིས༌། 11 ཁོང༌ངི༌ ཁོང༌གུན༌ལ༌ མོལས༌, “ཁོ༌རང༌ངི༌ ན༌མ༌ ཅད༌ཏེ༌ ཞན༌ བུ༌མོ༌ཞིག༌ ཉམ༌པོ༌ ན༌མ༌ ཅོ༌ཁན༌བོའེ༌ ཁོ༌རང༌ངི༌ ན༌མའེ༌ གྱབ༌གལ༌ལ༌ ལོག༌ཡེམ༌ * ཅོས༌ཏེ༌ ཨིན༌ནོག༌ 12 ཡང༌ ཀལ༌ཏེས༌ བུ༌མོ༌ཞིག༌གི༌ ཁོ༌རང༌ངི༌ མག༌པ༌ ཅད༌ཏེ༌ ཞན༌ཞིག༌ ཉམ༌པོ༌ བག༌མ༌ ཅོ༌ན༌, ཁོའེ༌ ལོག༌ཡེམ༌ ཅོས༌ཏེ༌ ཨིན༌ནོག༌།”

ཡེ༌ཤུའི༌ ཕྲུ༌གུ༌གུན༌ལ༌ ཅིན༌ལབས༌ སལ༌ལ༌ ཛདས༌།

10:13-16

13 ཕ༌མ༌གུན༌ནི༌ ཕྲུ༌གུ༌ ཆུ༌ངུན༌གུན༌ གཙོ༌བོ༌ ཡེ༌ཤུའི༌ ཆག༌རྩེའ༌ ཛད༌ཏེ༌ ཅིན༌ལབས༌ སལ༌ཅེས༌ལ༌ ཁྱོངས༌། ཨིན༌ནའང༌ ཁོང༌ངི༌ ལོབ༌ཕྲུགས༌གུན༌ནི༌ ཕ༌མ༌གུན༌ལ༌ ཡེ༌ཤུའ༌ འོབ༌གྱལ༌ སྟན༌ པ༌སང༌ ཁའ༌སྐྱེས༌།

14 ཏེ༌བོ༌ ཟིགས༌ཏེ༌ ཡེ༌ཤུའ༌ ཐུགས༌སྲོ༌ སྐྱོདས༌ ཡང༌ ཁོང༌གུན༌ལ༌ མོལས༌, “ཕྲུ༌གུ༌ ཆུ༌ངུན༌གུན༌ སྒག༌ མ༌སྒག༌ག༌ ང༌ ཡོད༌ས༌ ཡོང༌ཅུག༌, འི༌ཙོགས༌གུན༌ནི༌ ཕིའ༌ དཀོན༌མཆོག༌གི༌ གྱལ༌སྲིད༌པོ༌ ཨིན༌། 15 ངའེ༌ ཁྱོ༌ཞའ༌ དེན༌བ༌ ཟེར༌རད༌ དཀོན༌མཆོག༌གི༌ གྱལ༌སྲིད༌, ཕྲུ༌གུ༌ ཆུ༌ངུན༌གུན༌ ཙོགས༌ལ༌ ལེན༌ཏེ༌ མ༌ནེ༌ ཏེ༌ནང༌ང༌ ཞུགས༌ མི༌ཉན༌།” 16 ཏེ༌ནེ༌ ཁོང༌ངི༌ ཕྲུ༌གུ༌གུན༌ ཁོང༌རང༌ངི༌ དུན༌ལ༌ ཁྱོང༌ང༌ ཛདས༌, ཡང༌ ཁོང༌གུན༌ནི༌ཀ༌ ཆག༌ བོར༌ར༌ ཛད༌ཏེ༌ ཅིན༌ལབས༌ སལ༌ལ༌ ཛདས༌།

མི༌ ཆུག༌པོ༌།

10:17-31

17 གཙོ༌བོ༌ ཡེ༌ཤུ༌ ལམ༌ནེ༌ སྐྱོད༌ ཟ༌ནེ༌, མི༌ཞིག༌ བང༌ཏང༌ཨིན༌ ཡོངས༌ཏེ༌ ཁོང༌ངི༌ དུན༌ལ༌ པིག༌དོང༌ ཙུགས༌ཏེ༌ ཏྲིས༌, “ལོབ༌བོན༌ ཟང༌པོ༌ལེ༌, ཐའ༌མེད༌པའེ༌ མི༌ཚེ༌ ནོར༌སྐལ༌ལ༌ ཐོབ༌ཅེས༌སི༌ ཕིའ༌ ངའེ༌ ཅི༌ ཅོ༌གོས༌?”

18 ཡེ༌ཤུའི༌ ཏྲིའ༌ ཛདས༌, “ཅི༌ཕིའ༌ ཁྱོ༌རང༌ངི༌ ངའ༌ ཟང༌པོ༌ ཟེར༌རད༌? དཀོན༌མཆོག༌ ཅིག༌པོ༌ མ༌སྟོག༌ སུའང༌ ཟང༌པོ༌ མན༌།” 19 ཏེ༌ནེ༌ ཡེ༌ཤུའི༌ ཁོའེ༌ ཏྲི༌ཝའ༌ ལན༌སལས༌, “ཁྱོ༌རང༌ང༌ བཀའ༌རྒྱ༌གུན༌ ཤེས༌ས༌ནོག༌; ‘མི༌ མ༌སད༌, རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ མ༌ཅོ༌, རྐུ༌མ༌རྐུ༌, སྤང༌པོ༌ ཟུན༌བ༌ མ༌ཏང༌, གོབ༌སྐོར༌ཏེ༌ པེ༌ནེ༌ མ༌ཁྱེར༌, ཨ༌བ༌ དང༌ ཨ༌མའ༌ རྩི༌ཝ༌ ཅོས༌ ✡།’ ”

20 ཁོའེ༌ ལན༌ཏངས༌, “ལོབ༌བོན༌ལེ༌, ཏེ༌ ཚང༌མ༌ ངའེ༌ ཆུང༌ཏུས༌ནེ༌ ཕར༌ལ༌ སྲུངས༌ཏེ༌ ཨིན༌།”

21 ཡེ༌ཤུའི༌ ཁོའ༌ ཟིགས༌ཏེ༌ ཁོའེ༌ཀ༌ ཅམས༌པ༌ སྐྱེས༌ ཡང༌ མོལས༌, “ཏ༌རུང༌ ཁྱོ༌རང༌ང༌ ཅོ༌གོ༌ཤེས༌ ཅིག༌ ལུས༌ཏེ༌ དུག༌། སོང༌ ཡང༌ ཁྱོ༌རང༌ངི༌ གྱུ༌ནོར༌ ཚང༌མ༌ ཙོངས༌ཏེ༌ པེ༌ནེ༌བོ༌ ཉལ༌བ༌ཅན༌གུན༌ལ༌ ཏོང༌, ནམ༌ཁའེ༌ ནང༌ང༌ ཁྱོ༌རང༌ང༌ བང༌ཛོད༌ ཐོབ༌ཨིན༌། ཏེ༌ནེ༌ ཡོངས༌ཏེ༌ ངའེ༌ གྱབ༌ནེ༌ བྲོངས༌།”

22 ཏེ༌བོ༌ ཚོར༌ར༌ཅིག༌ ཁོའེ༌ གོ༌ སྒུས༌ ཡང༌ ཚེར༌ཁའ༌ ཡོངས༌ཏེ༌ སོང༌, ཅིའ༌ཟེར༌ན༌ ཁོ༌ མ༌ཆུག༌པོ༌ ཡོད༌པིན༌།

23 ཡེ༌ཤུའི༌ ཁོང༌ང༌ སྐོར༌ཁན༌ནི༌ མི༌ཚོགས༌ལ༌ ཟིགས༌ ཡང༌ ལོབ༌ཕྲུགས༌གུན༌ལ༌ མོལས༌, “ཆུག༌པོ༌གུན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ལེབ༌ཅེས༌ ཙམ༌ཤིག༌གི༌ ཀགས༌པོ༌ མ༌ནོག༌།” 24 ཏེ༌བོ༌ ཚོར༌ཏེ༌ ཁོང༌གུན༌ མ༌ ཧ༌ལས༌། ཨིན༌ནའང༌ ཡེ༌ཤུའི༌ ཡང༌སྐྱར༌ མོལས༌, “ཅེས༌པའེ༌ ཕྲུ༌གུ༌གུན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ལེབ༌ཅེས༌ མ༌ ཀགས༌པོ༌ ཨིན༌ནོག༌། 25 མི༌ ཆུག༌པོ༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ལེབ༌ཅེས༌སི༌ སང༌ ཁབ༌བི༌ མིག༌ནེ༌ རྔ༌བོང༌ བིང༌ཅེས༌པོ༌, ལ༌མོ༌ ཆེན༌།”

26 ལོབ༌ཕྲུགས༌གུན༌ མང༌ང༌ ཧ༌ལས༌ཏེ༌ ཏྲིས༌, “ཏེ༌ནེ༌ སུའ༌ ཐར༌པ༌ ཐོབ༌ཨིན༌།”

27 ཡེ༌ཤུའི༌ ཁོང༌གུན༌ལ༌ ཟིགས༌ཏེ༌ མོལས༌, “འི༌བོ༌ མིའ༌ ཅོ༌ མ༌ནེ༌ མི༌ཉན༌, ཨིན༌ནའང༌ དཀོན༌མཆོག༌ག༌ ཅི༌ཚང༌མ༌ ཛད༌ ཉན༌ན༌ནོག༌།”

28 པི༌ཏྲར༌རི༌ ཡེ༌ཤུའ༌ ཟེརས༌, “ང༌ཞའེ༌ ཅི༌ཚང༌མ༌ ཕངས༌ཏེ༌, ཉེ༌རང༌ང༌ བྲངས༌ཏེ༌ ཨིན༌།”

29 ཡེ༌ཤུའི༌ ལན༌སལས༌, “ངའེ༌ དེན༌བ༌ ཟེར༌རད༌, ངའ༌ ཡ༌ གའ༌མོའེ༌ ནས༌ཚུལ༌ལི༌ ཏོན༌ལ༌ ཁང༌པ༌ ཡ༌ ཨ༌ཅོ༌ནོ༌ ཡ༌ ཨ༌ཅེ༌ ནོ༌མོ༌ ཡ༌ ཨ༌བ༌ ཡ༌ ཨ༌མ༌ ཡ༌ ཕྲུ༌གུ༌ ཡ༌ ཞིང༌ ཕངས༌ཁན༌ ཚང༌མ༌ལ༌ 30 འིན༌ན༌ མི༌ཚེ༌ ནང༌ང༌, ཁང༌པ༌, ཨ༌ཅོ༌ནོ༌, ཨ༌ཅེ༌ ནོ༌མོ༌, ཨ༌བ༌, ཨ༌མ༌, ཕྲུ༌གུ༌, ཞིང༌ གུན༌ནི༌ གྱ༌ལྡབ༌ མ༌ཚད༌ དཀོན༌མཆོག༌གི༌ གྱལ༌སྲིད༌དི༌ ཏུས༌ལ༌ ཐའ༌མེད༌པའེ༌ མི༌ཚེ༌ ཐོབ༌ཨིན༌ ཨིན༌ནའང༌ ཇིག༌རྟེན༌པ༌གུན༌ནི༌ ནགས༌བར༌དོ༌ སྟན༌ཨིན༌། 31 དག༌ས༌ གོའ༌ ཡོད༌ཁན༌ མང༌པོ༌ སྟིང༌ཇུག༌ག༌ ལུས༌ཨིན༌ ཡང༌ དག༌ས༌ སྟིང༌ཇུག༌གི༌ཀ༌ ཡོད༌ཁན༌ མང༌པོ༌ གོའ༌ ལེབ༌ཨིན༌།”

ཡེ༌ཤུའི༌ ཡང༌སྐྱར༌ ཁོང༌རང༌ ཀྲོང༌ཤེས༌སི༌ སྐོར༌ལ༌ ཤད༌ད༌ ཛདས༌།

10:32-34

32 གཙོ༌བོ༌ ཡེ༌ཤུའི༌ གོ༌ ཛད༌ཏེ༌ ཁོང༌གུན༌ ཀེན༌ལ༌ ཡེ༌རུ༌ཤ༌ལེམ༌མི༌ གྱལ༌ས༌ སྐྱོད༌ཨིན༌ ཡོད༌པ༌ ལོབ༌ཕྲུགས༌གུན༌ ཧ༌ལས༌ ཡང༌ ཁོང༌ངི༌ གྱབ༌ནེ༌ བྲངས༌ཏེ༌ ཡོང༌ཁན༌གུན༌ ཇིགས༌སད༌པིན༌། ཡེ༌ཤུའི༌, ཁོང༌རང༌ངི༌ ལོབ༌ཕྲུགས༌ རྕུག༌ཉིས༌པོ༌ སོ༌སོ༌ ཁྱེར༌ཏེ༌ ཁོང༌ ཉམ༌པོ༌ ཇུང༌ཅེས༌གུན༌ ཤད༌ད༌ ཛདས༌, 33 “ཉོན༌ཤིག༌, ང༌དང༌གུན༌ ཀེན༌ལ༌ ཡེ༌རུ༌ཤ༌ལེམ༌མ༌ ཆ༌ཅེས༌ ཨིན༌ནོག༌, མི༌རིགས༌སི༌བུ༌ བླ༌མ༌ འུ༌སྐྱོང༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ ལག༌ག༌ སྟད༌ཨིན༌ ཡང༌ ཁོང༌གུན༌ནི༌ ཁོའ༌ ཤི༌ཅེས༌སི༌ ཆད༌པ༌ ཅད༌ཏེ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ལག༌ག༌ སྟད༌ཨིན༌། 34 ཏེ༌ནེ༌ ཁོང༌གུན༌ནི༌ ཁོའ༌ ཁྲེལ༌བ༌ སྟན༌ཏེ༌, ཆིལ༌མག༌ དང༌ རྟལ༌ལྕག༌ གྱབས༌ཏེ༌ སད༌ཨིན༌, ཨིན༌ནའང༌ ཞག༌མ༌ སུམ༌མི༌ སྟིང༌ནེ༌ ཡང༌སྐྱར༌ སོན༌ཏེའ༌ ལང༌ཨིན༌།”

ཡ༌ཀོབ༌ དང༌ ཡོ༌ཧཱ༌ནན༌ནི༌ ཞུ༌ཝ༌།

10:35-45

35 ཏེ༌ནེ༌ ཟེ༌བེད༌དིའི༌ བུ༌ཚ༌ ཡ༌ཀོབ༌ དང༌ ཡོ༌ཧཱ༌ནན༌ ཡེ༌ཤུ༌ ཡོད༌ས༌ ཡོངས༌ཏེ༌ ཟེརས༌, “ལོབ༌བོན༌ལེ༌, ཉེ༌རང༌ངི༌ ང༌ཞའེ༌ ཞུ༌ཝ༌ ཞུ༌ཅེས༌པོ༌ ཅོའ༌ ཛད༌དའང༌།”

36 ཁོང༌ངི༌ ཏྲིའ༌ ཛདས༌, “ཁྱོ༌ཞའེ༌ ཕིའ༌ ངའེ༌ ཅི༌ ཅོ༌?”

37 ཁོང༌གུན༌ནི༌ ལན༌ཏངས༌, “ཉེ༌རང༌ ཉེ༌རང༌ངི༌ ཟིར༌རྗིད༌ཅན༌ནི༌ ཞུགས༌ཁྲིས༌སི༌ཀ༌ ཞུགས༌ ཟ༌ནེ༌, ང༌ཞའ༌ ཉེ༌རང༌ངི༌ ཆག༌ ཡས༌པ༌ དང༌ ཡོ༌མའེ༌ རྩི༌ཝ༌ཅན༌ ཀོ༌སའེ༌ཀ༌ དུག༌ ཅུག༌ག༌ ཛད༌ལེ༌།”

38 ཨིན༌ནའང༌ ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞའེ༌ ཞུ༌ཝ༌ ཕུལ༌ཁན༌བོ༌ ཁྱོ༌ཞའ༌ ཧ༌མ༌གོའ༌ ཨིན༌ནོག༌, ང༌ ཐུང༌ཅེས༌ཅན༌ནི༌ རྡུག༌ངལ༌ལི༌ ཀོ༌རེ༌བོ༌ ཁྱོ༌ཞའེ༌ ཐུང༌ཉན༌ཅེས༌ རག༌ག༌ ཡ༌ རྡུག༌ངལ༌ལི༌ ཁྲུས༌ ངའེ༌ ལེན༌ཅེས༌ཅན༌བོ༌ ཁྱོ༌ཞའེ༌ ལེན༌ ཉན༌ཅེས༌ རག༌ག༌?”

39 ཁོང༌གུན༌ནི༌ ཟེརས༌, “ཉན༌ཅེས༌རག༌ལེ༌།”

ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞ༌གུན༌ནི༌ ཏན༌ཏན༌ལ༌ ངའེ༌ རྡུག༌ངལ༌ལི༌ ཀོ༌རེ༌ ནང༌ནེ༌ ཐུང༌ཨིན༌ ཡང༌ རྡུག༌ངལ༌ལི༌ ཁྲུས༌ ངའེ༌ ལེན༌ཅེས༌ཅན༌བོ༌ ཉམ༌པོ༌ ཁྱོ༌ཞའེ༌ ཁྲུས༌ལེན༌ཨིན༌། 40 ཨིན༌ནའང༌ ངའེ༌ ཡས༌པ༌ དང༌ ཡོ༌མའེ༌ཀ༌ དུག༌ཅུག༌ཅེས༌སི༌ ཝང༌ཆ༌ ངའ༌ མེད༌། དཀོན༌མཆོག༌གི༌ ཏེ༌ ནས༌ས༌གུན༌ ལྡམ༌མ༌ ཛད༌ཁན༌གུན༌ནི༌ ཕིའ༌ གྲལ༌གྲིག༌ ཛད༌ཏེ༌ ཨིན༌།”

41 ཏེ༌བོ༌ ཚོར༌ར༌ཅིག༌, ཞན༌ ལོབ༌ཕྲུགས༌ རྕུ༌བོའ༌ ཡ༌ཀོབ༌ དང༌ ཡོ༌ཧཱ༌ནན༌ནི༌ཀ༌ སྲོ༌ ཡོངས༌། 42 ཡེ༌ཤུའི༌ ཁོང༌ ཚང༌མའ༌ བོད༌ད༌ ཛད༌ཏེ༌ མོལས༌, “ཁྱོ༌ཞའ༌ གྱུས༌མེད༌ད༌? ཡ༌ཧུ༌དཱ༌པ༌ མན༌ཁན༌ ཝང༌སྲུལ༌པ༌གུན༌ནི༌ ཁོ༌རང༌ངི༌ ཡུལ༌མི༌གུན༌ནི༌ཀ༌ སྙིང༌རྗེ༌ མེད༌པ༌ ཝང༌སྲུལ༌ལ༌ནོག༌, ཡང༌ ཁོང༌གུན༌ནི༌ ལོན༌པོ༌གུན༌ནིའང༌ མི༌གུན༌ལ༌ སྲན༌ཏྲེ༌ ནགས༌ སྟན༌ཨིན༌ ཝང༌སྲུལ༌ལ༌ནོག༌། 43 ཁྱོ༌ཞའེ༌ ནང༌ང༌ ཏེ༌ཙོགས༌ ཡོང༌ མ༌གོས༌། ཁྱོ༌ཞའེ༌ ཕྲོ༌ནེ༌ ཀྲག༌པོ༌ གྱུར༌ཉིན༌ ཡོད༌ཁན༌བོ༌ ཞན༌མ༌གུན༌ནི༌ ཡོག༌པོ༌ གྱུར༌གོས༌, 44 ཡང༌ ཁྱོ༌ཞའེ༌ ཕྲོ༌ནེ༌ གོའ༌ ལེབ༌ཉིན༌ ཡོད༌ཁན༌བོ༌ ཞན༌ ཚང༌མའེ༌ ཚེ༌ཡོག༌ གྱུར༌གོས༌། 45 ཀ༌ཟུག༌ མི༌རིགས༌སི༌བུ༌ ཞབས༌ཏོག༌ ཞུ༌ཅུག༌ཅེས༌ལ༌ མན༌པ༌ ཞབས༌ཏོག༌ ཞུའ༌ལ༌ ཡོངས༌པིན༌, ཡང༌ མི༌ མང༌པོའེ༌ སྲོག༌རིན༌ ཤལ༌ཅེས༌ལ༌ ཁོའེ༌ རང༌སྲོག༌ ཏང༌ཨིན༌།”

བར༌ཏི༌མུས༌ ཟེར༌ཁན༌ནི༌ ཞ༌ར༌ ཕན༌ཅུག༌ག༌ ཛདས༌།

10:46-52

46 ཁོང༌གུན༌ ཡེ༌རི༌ཀོའེ༌ གྲོང༌ཁྱེར༌ལ༌ ལེབ༌། གཙོ༌བོ༌ ཡེ༌ཤུ༌, ཁོང༌ངི༌ ལོབ༌ཕྲུགས༌གུན༌ དང༌ མི༌ཚོགས༌ ཆེན༌མོ༌ཞིག༌ ཡེ༌རི༌ཀོ༌ནེ༌ བིངས༌ཏེ༌ སྐྱོད༌ ཟ༌ནེ༌, ཏི༌མ༌འུས༌སི༌ བུ༌ཚ༌ བར༌ཏི༌མུས༌ ཞ༌ར༌བོ༌ ལམ༌མི༌ ཐའ༌མ༌ ལྩང༌ང༌ལ༌ དུགས༌ཏེ༌ ཡོད༌པིན༌། 47 བར༌ཏི༌མུས༌སི༌ ན༌ཙ༌རེད༌པ༌ ཡེ༌ཤུ༌ སྐྱོད༌ཨིན༌ ཨིན༌ནོག༌ ཟེར༌ཏེ༌ ཚོར༌ར༌ཅིག༌, ཁོའེ༌ ཀུ༌ཅོ༌ ཏང༌ཅེས༌ གོ༌ཟུགས༌ཏེ༌ ཟེརས༌, “ཡེ༌ཤུ༌, གྱལ༌པོ༌ དཱ༌བིད༌དི༌ པུར༌གྱུད༌ ངའེ༌ཀ༌ སྙིང༌རྗེ༌ ཛད༌།”

48 མི༌ མང༌པོའེ༌ ཁོའ༌ ཁའ༌སྐྱེས༌ཏེ༌ ཅུབ༌ཅོད༌ ཟེརས༌, ཨིན༌ནའང༌ ཁོའེ༌ མང༌ང༌ ཀུ༌ཅོ༌ ཏངས༌ཏེ༌ ཟེརས༌, “གྱལ༌པོ༌ དཱ༌བིད༌དི༌ པུར༌གྱུད༌, ངའེ༌ཀ༌ སྙིང༌རྗེ༌ ཛད༌དའང༌།”

49 ཡེ༌ཤུ༌ སྲུང༌ང༌ ཛདས༌ ཡང༌ མོལས༌, “ཁོའ༌ འི༌ཀ༌ བོད༌།” ཏེ༌ནེ༌ ཁོང༌གུན༌ནི༌ ཞ༌ར༌བོའ༌ བོད༌ཏེ༌ ཟེརས༌, “ཐད༌པོ༌ ཅོས༌, ལོངས༌, ཁོང༌ངི༌ ཁྱོ༌རང༌ང༌ བོད༌ད༌ ཛད༌དུག༌།” 50 བར༌ཏི༌མུས༌སི༌ ཁོ༌རང༌ངི༌ ཀོས༌པོ༌ ཐའ༌མ༌ ཕངས༌, ཆོམས༌ཏེ༌ ཁོ༌རང༌ངི༌ རྐང༌པའེ༌ཀ༌ ལངས༌ ཡང༌ ཡེ༌ཤུ༌ ཡོད༌ས༌ ཡོངས༌།

51 ཡེ༌ཤུའི༌ ཁོའ༌ ཏྲིའ༌ ཛདས༌, “ངའེ༌ ཁྱོ༌རང༌ངི༌ ཕིའ༌ ཅི༌ ཅོ༌?” ཞ༌ར༌བོའེ༌ ཟེརས༌, “ལོབ༌བོན༌ལེ༌, ངའ༌ ཡང༌སྐྱར༌ ཐོང༌ ཅུག༌ག༌ ཛད༌།”

52 ཡེ༌ཤུའི༌ ཁོའ༌ མོལས༌, “སོང༌ ཁྱོ༌རང༌ངི༌ ཏད༌པའེ༌ ཁྱོ༌རང༌ ཕན༌ཅུགས༌ཏེ༌ ཨིན༌།” ཏེན༌ན༌མལ༌ལ༌ ཁོའ༌ ཐོང༌ཐུབ༌, ཡང༌ ཁོ༌ ཏེན༌ན༌ ལམ༌ནེ༌ ཡེ༌ཤུའ༌ བྲངས༌ཏེ༌ སོང༌།

11

ཡེ༌ཤུའ༌ གྱལ༌པོའེ༌ ཚུལ༌ལ༌ གའ༌སུས༌ ཞུས༌།

11:1-11

1 ཡེ༌རུ༌ཤ༌ལེམ༌མི༌ གྱལ༌སའེ༌ ཉེ༌མོའ༌ ཨོ༌ལིཝ༌ཝི༌ རི༌ཀ༌ * ཡོད༌ཁན༌ བེད༌ཕ༌གེ༌ དང༌ བེད༌ཐཱ༌ནི༌ གྲོང༌སེབ༌གུན༌ལ༌ ལེབ༌ཀྱིས༌ ཡོད༌ད༌ཅིག༌, གཙོ༌བོ༌ ཡེ༌ཤུའི༌ ལོབ༌ཕྲུགས༌ ཉིས༌ སྔུན༌ལ༌ ལམ༌ཅུག༌ག༌ ཛད༌ཏེ༌ 2 མོལས༌, “འ༌ གྲོང༌སེབ༌བི༌ ནང༌ང༌ སོང༌, ཏེ༌རུ༌ ལེབ༌བ༌ཅིག༌, སུའང༌ མ༌ཞོན༌ཁན༌ནི༌ བུང༌སར༌ཞིག༌ ཏགས༌ཏེ༌ ཐོང༌ཅེན༌, ཏེ༌བོ༌ ཀྲོལ༌ཏེ༌ འི༌རུ༌ ཁྱོང༌། 3 ཀལ༌ཏེས༌ སུ༌ཞིག༌གི༌ ཁྱོ༌ཞ༌གུན༌ལ༌, ‘ཅི༌ ཅོའད༌’ ཟེར༌ཏེ༌ ཏྲི༌ན༌ ‘གཙོ༌བོའ༌ སྒོས༌དོམ༌ དུག༌ ཡང༌ གྱོགས༌པ༌ ལོགས༌ཏེ༌ ཁྱོང༌ཨིན༌’ ཟེར༌།”

4 ཁོང༌གུན༌ སོང༌ ཡང༌ བུང༌སར༌བོ༌ སྲང༌ངི༌ཀ༌ སྒོའེ༌ ཕི༌ལོག༌ག༌ ཏགས༌ཏེ༌ ཡོད༌ཁན༌བོ༌ ཐོང༌། ཁོང༌གུན༌ནི༌ ཏེ༌བོ༌ ཀྲོལ༌ ཟ༌ནེ༌ 5 ཏེ༌ཀ༌ ལངས༌ཏེ༌ ཡོད༌ཁན༌ནི༌ མི༌ ཁ༌ཅིག༌གི༌ ཏྲིས༌, “ཁྱོ༌ཞ༌གུན༌ནི༌ བུང༌སར༌བོ༌ ཀྲོལ༌ཏེ༌ ཅི༌ ཅོས༌ཏེ༌ ཨིན༌?” 6 ཡེ༌ཤུའི༌ བཀའ༌ སལ༌ཁན༌ ནང༌ཞིན༌ ཁོང༌གུན༌ནི༌ ལན༌ཏངས༌པ༌, ཁོང༌གུན༌ལ༌ བུང༌སར༌བོ༌ ཁྱེར༌ཅུགས༌། 7 ཏེ༌ནེ༌ ཁོང༌གུན༌ནི༌ བུང༌སར༌བོ༌ ཡེ༌ཤུ༌ ཡོད༌ས༌ ཁྱོངས༌ཏེ༌ ཁོང༌རང༌གུན༌ནི༌ ཀོས༌ ཏེ༌བོའ༌ སྟདས༌ ཡང༌ ཡེ༌ཤུ༌ ཏེ༌བོའེ༌ཀ༌ ཞོན༌ན༌ ཛདས༌།

8 མི༌ མང༌པོ༌ཞིག༌གི༌ རང༌རང༌ངི༌ ཀོས༌ ཡེ༌ཤུ༌ སྐྱོད༌སའེ༌ ལམ༌མི༌ཀ༌ ཏིངས༌, ཡང༌ ཞན༌གུན༌ནི༌ ཞིང༌ངི༌ ཐའ༌མའ༌ ཡོད༌ཁན༌ནི༌ ལྕང༌མའེ༌ ཡལ༌ག༌ ཅད༌ཏེ༌ ཏིངས༌། 9 ཡེ༌ཤུའི༌ དུན༌ནེ༌ གྲུལ༌ཁན༌ ཡང༌ གྱབ༌ནེ༌ ཡོང༌ཁན༌ གུན༌ནི༌ ཀུ༌ཅོ༌ ཏང༌ཨིན༌ ཟེརས༌།

“དཀོན༌མཆོག༌ག༌ སྟོད༌པ༌ ཕུལ༌།

‘གཙོ༌བོ༌ དཀོན༌མཆོག༌གི༌ ཝང༌ཆའེ༌ ནང༌ང༌ སྐྱོད༌ཁན༌བོ༌ ཅིན༌ལབས༌ཅན༌།’✡

10 ང༌དང༌གུན༌ནི༌ ཕ༌མེས༌པོ༌ དཱ༌བིད༌དི༌ ཡོང༌ཅེས༌ཅན༌ནི༌

གྱལ༌སྲིད༌ལ༌ ཅིན༌ལབས༌ སལ༌ཤིག༌།

ནམ༌ཁའེ༌ ཐོ༌ཤོག༌ག༌ ཞུགས༌ཁན༌ནི༌ དཀོན༌མཆོག༌ག༌ སྟོད༌པ༌ ཕུལ༌།”

11 ཡེ༌རུ༌ཤ༌ལེམ༌མི༌ ནང༌ཀུག༌ག༌ ལེབ༌བ༌ཅིག༌ ཡེ༌ཤུ༌ ཆོད༌ཁང༌ངི༌ ནང༌ང༌ སྐྱོདས༌། ཁོང༌ངི༌ ཀ༌རུང༌ས༌ ཟིགས༌, ཨིན༌ནའང༌ ཕི༌ཏོག༌ གོར༌ཏེ༌ ཨིན༌ པ༌སང༌, ཁོང༌ ལོབ༌ཕྲུགས༌ རྕུག༌ཉིས༌ ཉམ༌པོ༌ བེད༌ཐཱ༌ནིའ༌ ལོགས༌ཏེ༌ སྐྱོདས༌།

ཡེ༌ཤུའི༌ ཕིག༌གི༌ ལྕང༌མ༌ ངན༌ ཏབ༌བ༌ ཛདས༌།

11:12-14

12 སྟིང༌མ༌ཞག༌གི༌ ང༌མོ༌, ཁོང༌གུན༌ བེད༌ཐཱ༌ནི༌ནེ༌ སྐྱོད༌ ཟ༌ནེ༌ གཙོ༌བོ༌ ཡེ༌ཤུ༌ སྟོགས༌ས༌ ཛདས༌། 13 ཁོང༌ངི༌ འ༌ཟམ༌ཤིག༌ག༌ ཕིག༌ ཁ༌ཟས༌སི༌ ལྕང༌མ༌ ལོ༌མའེ༌ གངས༌ཏེ༌ ཡོད༌ཁན༌ཞིག༌ ཟིགས༌, ཏེ༌ཀ༌ ཁ༌ཟས༌ ཡོད༌གྲོ༌ སམས༌ཏེ༌ ཟིགས༌ས༌ལ༌ སྐྱོདས༌། ཨིན༌ནའང༌ དུན༌ལ༌ ལེབ༌བ༌ཅིག༌, ཁོང༌ངི༌ ལོ༌མ༌ མ༌ནེ༌ ཁ༌ཟས༌ མ༌ཟིགས༌, ཅིའ༌ཟེར༌ན༌ ཁ༌ཟས༌ སྨིན༌ཅེས༌སི༌ ཏུས༌པོ༌ མ༌ལེབ༌བ༌ ཨིན༌པིན༌། 14 ཏེ༌ནེ༌ ཁོང༌ངི༌ ལྕང༌མའ༌ མོལས༌, “ཏ༌ནེ༌ཕར༌ལ༌ སུ༌ཞིག༌གིའང༌, ཁྱོ༌རང༌ངི༌ ཀ༌ནེ༌ ཁ༌ཟས༌ མི༌ཟ༌” ཡང༌ ཁོང༌ངི༌ མོལ༌ཁན༌བོ༌ ལོབ༌ཕྲུགས༌གུན༌ནི༌ ཚོར༌།

ཡེ༌ཤུའི༌ ཆོད༌ཁང༌ རྩང༌མ༌ ཛདས༌།

11:15-26

15 ཁོང༌གུན༌ ཡེ༌རུ༌ཤ༌ལེམ༌མ༌ ལོགས༌ཏེ༌ སྐྱོདས༌, ཏེ༌རུ༌ ལེབ༌བ༌ཅིག༌ ཡེ༌ཤུ༌, ཆོད༌ཁང༌ང༌ སྐྱོད༌ཏེ༌ སྲོག༌ཆོད༌ལ༌ ཕུལ༌ཅེས༌སི༌ སེམས༌ཅན༌ ཙོང༌ཁན༌ དང༌ ཉོ༌ཁན༌ གུན༌ ཕིང༌ཅེས༌ གོ༌ཟུག༌ ཛདས༌། པེ༌ནེ༌ ཞེབ༌ཁན༌ནི༌ ཅོག༌ཙེ༌གུན༌ དང༌ ཕུར༌གོན༌ ཙོང༌ཁན༌ནི༌ ཕོས༌སྟག༌གུན༌ ལོག༌ག༌ ཛདས༌, 16 ཡང༌ ཁོང༌ངི༌ ཆོད༌ཁང༌ངི༌ ནང༌ང༌ ཚོང༌ངི༌ ཅ༌ལག༌ འ༌ངོ༌ འི༌ངོ༌ ཁྱེར༌ཁན༌ ཚང༌མ༌ སྒག༌ག༌ ཛདས༌།

17 ཡེ༌ཤུའི༌ ཁོང༌གུན༌ལ༌ མོལས༌, “ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌, ‘ངའེ༌ ཁང༌པའ༌ གྱལ༌ཁམས༌ ཚང༌མའེ༌ མི༌གུན༌ནི༌ མོས༌ལམ༌ ཞུས༌སའེ༌ ཁང༌པ༌ ཟེར༌ཨིན༌,✡’ ཨིན༌ནའང༌ ‘ཁྱོ༌ཞ༌གུན༌ནི༌ ཏེ༌བོ༌ ཅག༌པ༌གུན༌ནི༌ བའོ༌ ཅོས༌ཏེ༌ དུག༌།’✡”

18 བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌, ཡེ༌ཤུའི༌ ཛད༌ཁན༌བོ༌ ཚོར༌ར༌ཅིག༌, ཁོང༌གུན༌ནི༌ ཁོང༌ སད༌ཅེས༌སི༌ ཐབས༌ ཙལ༌ཅེས༌ གོ༌ཟུགས༌། ཨིན༌ནའང༌ ཁོང༌གུན༌ ཁོང༌ང༌ ཇིགས༌སད༌པིན༌, ཅིའ༌ཟེར༌ན༌ ཡེ༌ཤུའི༌ ཤེས༌རབས༌ཅན༌ནི༌ ལབ༌ཞ༌ སལ༌ཁན༌བོའེ༌ཀ༌ མི༌ཚོགས༌ གང༌པོ༌ ཧ༌ལས༌ཏེ༌ ཡོད༌པིན༌།

19 ཕི༌ཏོག༌ ལེབ༌བ༌ཅིག༌, ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ གྱལ༌ས༌ནེ༌ བིངས༌ཏེ༌ སྐྱོདས༌།

20 སྟིང༌མ༌ཞག༌ག༌ ང༌མོ༌, ཁོང༌གུན༌ ཡེ༌ཤུའི༌ ངན༌ ཏབ༌བ༌ ཛད༌ཁན༌ནི༌ ཕིག༌གི༌ ལྕང༌མའེ༌ དུན༌ནེ༌ ཆའ༌ཅིག༌, ལོབ༌ཕྲུགས༌གུན༌ནི༌ ཏེ༌བོ༌ པ༌ཀྲག༌ནེ༌ ཕར༌ལ༌ སྐམས༌ཏེ༌ ཐོང༌། 21 ཡེ༌ཤུའི༌ མོལ༌ལ༌ ཛད༌ཁན༌བོ༌, པི༌ཏྲར༌ལ༌ ཨིད༌ཏུ༌ ཡོངས༌ཏེ༌ ཁོང༌ང༌ ཟེརས༌, “ལོབ༌བོན༌ལེ༌ ཟིགས༌སའང༌, ཉེ༌རང༌ངི༌ ངན༌ ཏབ༌བ༌ ཛད༌ཁན༌ནི༌ ཕིག༌གི༌ ལྕང༌མ༌བོ༌ སྐམས༌ཏོག༌།”

22 ཡེ༌ཤུའི༌ ལན༌སལས༌, “དཀོན༌མཆོག༌གི༌ ནང༌ང༌ ཏད༌པ༌ ཅོས༌། 23 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཀལ༌ཏེས༌ ཁྱོ༌ཞའེ༌ འི༌ རི༌བོའ༌, ‘སོང༌ ཡང༌ ཁྱོ༌རང༌ ཚོའེ༌ ནང༌ང༌ ཕོང༌’ ཟེར༌ན༌, ཡང༌ སྙིང༌ངི༌ ནང༌ང༌ ཐེ༌ཚོམས༌ མ༌ཅོའ༌ ཟེར༌ཁན༌བོ༌ གྲུབ༌བ༌ནོག༌ སམས༌ཏེ༌ ཏད༌པ༌ ཅོ༌ན༌, ཏེ༌བོ༌ ཁྱོ༌ཞའེ༌ ཕིའ༌ ཅོའ༌ ཛད༌ཨིན༌། 24 ངའེ༌ ཁྱོ༌ཞ༌གུན༌ལ༌ ཟེར༌རད༌, ཁྱོ༌ཞའེ༌ མོས༌ལམ༌མི༌ ནང༌ང༌ ཅི༌ཞིག༌ ཞུ༌ནའང༌ ཏེ༌བོ༌ ཐོབ༌ཚར༌ཏེ༌ ཨིན༌ སམས༌ཏེ༌ ཏད༌པ༌ ཅོ༌ན༌, ཏེ༌བོ༌ ཁྱོ༌ཞ༌གུན༌ལ༌ ཐོབ༌ཨིན༌། 25 ཨིན༌ནའང༌ ཁྱོ༌ཞ༌གུན༌ནི༌ མོས༌ལམ༌ ཞུའི༌ སང༌ སྔུན༌ལ༌, གོ༌མ༌ ཁྱོ༌ཞའེ༌ གྱབ༌གལ༌ལ༌ ངན༌པ༌ ཅོས༌ཏེ༌ ཡོད༌ཁན༌གུན༌ལ༌ ཤགས༌པ༌ ཏོང༌ཤིག༌། ཏེ༌ནེ༌ ནམ༌ཁའེ༌ ནང༌ང༌ ཞུགས༌ཁན༌ནི༌ ཁྱོ༌ཞའེ༌ ཡབ༌བི༌, ཁྱོ༌ཞ༌གུན༌ནི༌ སྡིག༌པ༌གུན༌ལའང༌ ཤགས༌པ༌ སལ༌ལ༌ ཛད༌ཨིན༌།” 26 †

ཡེ༌ཤུའི༌ ཝང༌ཆའེ༌ སྐོར༌ལ༌ གྲོས༌དུར༌།

11:27-33

27 ཡང༌སྐྱར༌ ཁོང༌གུན༌ ཡེ༌རུ༌ཤ༌ལེམ༌མི༌ ནང༌ང༌ ལེབ༌, ཡེ༌ཤུ༌ ཆོད༌ཁང༌ངི༌ གྱང༌སྐོར༌རི༌ ནང༌ང༌, ཞབ༌གྲུལ༌ལ༌ སྐྱོད༌ ཟ༌ནེ༌ བླ༌མ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ ཁོང༌ ཡོད༌ས༌ ཡོངས༌ཏེ༌ 28 ཏྲིས༌, “ཀ༌ ཝང༌ཆ༌ ཉམ༌པོ༌ ཁྱོ༌རང༌ངི༌ འི༌གུན༌ ཅོའད༌ ཡང༌ ཁྱོ༌རང༌ང༌ འི༌ ཝང༌ཆ༌ སུའི༌ ཏངས༌?”

29 ཡེ༌ཤུའི༌ ཁོང༌གུན༌ལ༌ མོལས༌, “ངེའང༌ ཁྱོ༌ཞ༌གུན༌ལ༌ ཏྲི༌ཝ༌ཞིག༌ ཏྲི༌ཨིན༌, ཀལ༌ཏེས༌ ཁྱོ༌ཞའེ༌ ལན༌ཏང༌ན༌, ཏེ༌ནེ༌ ངེའང༌ ཀ༌ ཝང༌ཆ༌ གྱུད༌ཏེ༌ འི༌གུན༌ ཅོའད༌ ཁྱོ༌ཞའ༌ ཤད༌ཨིན༌། 30 ངའ༌ ཤོད༌དའང༌, ཡོ༌ཧཱ༌ནན༌ལ༌ ཁྲུས༌སལ༌ཅེས༌སི༌ ཝང༌ཆ༌ དཀོན༌མཆོག༌གི༌ ཆོགས༌ནེ༌ ཐོབ༌ཏེ༌ ཨིན༌ནོག༌ག༌ ཡ༌ མི༌ ཆོགས༌ནེ༌?”

31 ཁོང༌གུན༌ནི༌ ཁོ༌རང༌གུན༌ནི༌ ཕྲོའ༌ སྤེ༌ར༌ ཏངས༌ཏེ༌ ཟེརས༌, “ཀལ༌ཏེས༌ དཀོན༌མཆོག༌གི༌ ཆོགས༌ནེ༌ ཨིན༌ནོག༌ ཟེར༌ན༌ ཁོའེ༌ ང༌དང༌ང༌, ཁྱོ༌ཞའེ༌ ཁོའེ༌ཀ༌ ཨིད༌ཤེས༌ ཅིའ༌ མ༌ཅོས༌པིན༌ ཟེར༌ཨིན༌? 32 ཨིན༌ནའང༌ ང༌དང༌ངི༌ མིའི༌ ཆོགས༌ནེ༌ ཨིན༌ནོག༌ ཟེར༌ཅེས༌སི༌ ཧམ༌པ༌ ཅོའ༌ད༌?” ༼ཁོང༌གུན༌ མི༌ཚོགས༌ལ༌ ཇིགས༌སད༌པིན༌, ཅིའ༌ཟེར༌ན༌ མི༌ཚང༌མའེ༌ ཡོ༌ཧཱ༌ནན༌ལ༌ ལུང༌སྟོན༌པ༌ རྩིའད༌པིན༌།༽ 33 ཏེ༌བོའེ༌ཕིའ༌ ཁོང༌གུན༌ནི༌ ཡེ༌ཤུའ༌ ལན༌ཏངས༌, “ང༌ཞའ༌ གྱུས༌མེད༌།”

ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ངེའང༌ མི༌ཤད༌, སུའི༌ ཝང༌ཆའེ༌ ནང༌ང༌ ངའེ༌ འི༌གུན༌ ཅོའད༌།”

12

ཞིང༌བད༌པ༌ ངན༌པ༌གུན༌ནི༌ རུངས༌།

12:1-12

1 ཏེ༌ནེ༌ གཙོ༌བོ༌ ཡེ༌ཤུའི༌ ཁོང༌གུན༌ལ༌ རུངས༌གུན༌ གྱུད༌ཏེ༌ ལབ༌ཅེས༌ གོ༌ཟུག༌ ཛདས༌, “མི༌ཞིག༌གི༌ ཁོ༌རང༌ངི༌ ཞིང༌ང༌ རྒུན༌ ཙུགས༌ཏེ༌ གྱང༌སྐོར༌ ཏངས༌། རྒུན༌ ཙིར༌སའེ༌ ནས༌ས༌ བྲུས༌, ཡང༌ རྒུན༌ཚས༌ལ༌ ལྟ༌ཅེས༌སི༌ ཕིའ༌ པི༌འུ༌ རྩིགས༌། ཏེ༌ནེ༌ རྒུན༌ཚས༌པོ༌ ཞན༌ ཞིང༌བད༌པ༌གུན༌ལ༌ ཤས༌ལ༌ ཏང༌ཏེ༌ ཁོ༌རང༌ ཞན༌ཡུལ༌ཞིག༌ག༌ དུག༌ག༌ སོང༌། 2 སྟོན༌ཐོག༌གི༌ ཏུས༌ལ༌ ཤིང༌ཏོག༌གི༌ སྐལ༌ལ༌ ལེན༌ན༌ལ༌ ཁོའེ༌ ཁོ༌རང༌ངི༌ ཡོག༌པོ༌ཞིག༌ ཤས༌ལ༌ ཏང༌ཁན༌གུན༌ནི༌ཀ༌ ལམ༌ཅུགས༌། 3 ཨིན༌ནའང༌ ཁོང༌གུན༌ནི༌ ཡོག༌པོ༌བོ༌ ཟུམས༌ཏེ༌ རྡུངས༌, ཡང༌ ཁོ༌ ལག༌སྟོང༌ང༌ ལོགས༌ཏེ༌ ལམ༌ཅུགས༌། 4 ཞིང༌ངི༌ དག༌པོའེ༌ ཞན༌ཡང༌ ཡོག༌པོ༌ཞིག༌ ལམ༌ཅུགས༌, ཨིན༌ནའང༌ ཁོང༌གུན༌ནི༌ ཁོའེ༌ གོ༌ རྡུངས༌ ཡང༌ ཁྲེལ༌བ༌ སྟནས༌། 5 ཞན༌ཡང༌ ཡོག༌པོ༌ ལམ༌ཅུག༌ཁན༌བོ༌ སདས༌། ཁོའེ༌ ཞན༌ ཡོག༌པོ༌ མང༌པོ༌ ལམ༌ཅུག༌ཁན༌གུན༌ནའང༌ ཏེན༌ན༌ ཙོགས༌ ཅོས༌, ཁ༌ཅིག༌ག༌ རྡུངས༌, ཡང༌ ཁ༌ཅིག༌ སདས༌། 6 ཏ༌ ལམ༌ཅུག༌ག༌ལ༌ ཅིག༌ཅིག༌ ལུས༌ཏེ༌ ཡོད༌པིན༌, ཁོ༌རང༌ངི༌ ཅེས༌པ༌ ཅོ༌ཁན༌ནི༌ བུ༌ཚ༌། སྟིང༌ཇུག༌ག༌ ཞིང༌ དག༌པོའེ༌ ཁོ༌ ལམ༌ཅུགས༌ཏེ༌, ‘ཁོང༌གུན༌ནི༌ ཏན༌ཏན༌ལ༌ ངའེ༌ བུ༌ཚའ༌ རྩི༌ཝ༌ ཅོའ༌ནོག༌’ སམ༌།”

7 “ཨིན༌ནའང༌ ཤས༌པ༌གུན༌ནི༌ ཅིག༌ དང༌ ཅིག༌ག༌ ཟེརས༌, ‘འི༌ ཞིང༌ ནོར༌སྐལ༌ལ༌ ཐོབ༌ཅེས༌ཅན༌བོ༌ ཡོང༌ང༌ལ༌, ཡོང༌ཤིག༌, ཁོ༌ སད༌ཨིན༌ ཏེ༌ནེ༌ ཁོའེ༌ ནོར༌སྐལ༌བོ༌ ང༌དང༌ང༌ ཐོབ༌ཨིན༌།’ 8 ཏེ༌བོའེ༌ཕིའ༌ ཁོང༌གུན༌ནི༌ ཁོ༌ ཟུམས༌ཏེ༌ སདས༌, ཡང༌ ཁོའེ༌ ཟུགས༌པོ༌བོ༌ རྒུན༌ཚས༌ནེ༌ ཕི༌ལོག༌ག༌ ཕངས༌ཏངས༌།”

9 ཡེ༌ཤུའི༌ ཏྲིའ༌ ཛདས༌, “ཏེ༌ནེ༌ རྒུན༌ཚས༌སི༌ དག༌པོའེ༌ ཅི༌ ཅོ༌ཨིན༌? ཁོ༌ ཡོངས༌ཏེ༌, ཤས༌པ༌གུན༌ སད༌ཨིན༌, ཡང༌ རྒུན༌ཚས༌པོ༌ ཞན༌ ཞིང༌བད༌པ༌ རིག༌ག༌ ཤས༌ལ༌ ཏང༌ཨིན༌། 10 ཅི༌ ཁྱོ༌ཞ༌གུན༌ནི༌ ཏམ༌པའེ༌ སུང༌རབས༌སི༌ ནང༌ནེ༌ འི༌བོ༌ མ༌སིལ༌པིན༌ན༌?

‘ཀ༌ རྡོའ༌བོ༌ ཁང༌པ༌ རྩིག༌ཁན༌གུན༌ནི༌ ཕན༌མི༌ཐོགས༌ ཐེས༌,

ཏེན༌ན༌ རྡོའ༌བོ༌ ཁང༌པའེ༌ ཀྲུ༌རྡོའ༌བོ༌ གྱུར༌

ཀ༌བོ༌ ཚང༌མའེ༌སང༌ ཁག༌ཅན༌ རྡོའ༌བོ༌ ཨིན༌ནོག༌།

11 འི༌བོ༌ གཙོ༌བོའེ༌ ཅོའ༌ ཛད༌ཏེ༌ ཨིན༌ནོག༌,

ཏེ༌བོ༌ ཐོང༌ཏེ༌ ང༌དང༌ ཧ༌ལས༌ཨིན༌།’✡”

12 བླ༌མ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌, ཡེ༌ཤུ༌ ཟུམ༌ཅེས༌སི༌ དོད༌པ༌ ཡོད༌པིན༌, ཅིའ༌ཟེར༌ན༌ རུངས༌པོ༌ ཁོང༌གུན༌ནི༌ གྱབ༌གལ༌ལ༌ ཤད༌ཏེ༌ ཨིན༌ཁན༌བོ༌ ཧ༌གོ༌། ཨིན༌ནའང༌ ཁོང༌གུན༌ མི༌ཚོགས༌ ཆེན༌མོའ༌ ཇིགས༌ཤེས༌པའེ༌ ཡེ༌ཤུ༌ བོར༌ཏེ༌ ཏེ༌ཀ༌ནེ༌ སོང༌།

རོམ༌མི༌ གྱལ༌པོའ༌ ཁྲལ༌།

12:13-17

13 སྟིང༌ནེ༌ འུ༌སྐྱོང༌གུན༌ནི༌, ཕ༌རུ༌ཤི༌པ༌ ཁ༌ཅིག༌ དང༌ ཧེ༌རོད༌དི༌ ཆོགས༌པ༌ ཁ༌ཅིག༌ གཙོ༌བོ༌ ཡེ༌ཤུའི༌ མོལ༌ཁན༌ནི༌ སྤེ༌ར༌རིག༌ གྱུད༌ཏེ༌ ཁོང༌ ཁད༌ཅུག༌ཅེས༌ལ༌ ལམ༌ཅུགས༌། 14 ཁོང༌གུན༌ ཡོངས༌ཏེ༌ ཁོང༌ང༌ ཟེརས༌, “ལོབ༌བོན༌ལེ༌, ཉེ༌རང༌ ཀྲང༌པོ༌ ཛད༌ཁན༌བོ༌ ང༌ཞའ༌ གྱུས༌ཡོད༌། ཉེ༌རང༌ངི༌ མི༌ ནང༌ང༌ ཡ༌ཕེས༌ ཛད༌ད༌ མ༌ནོག༌ ཅིའ༌ཟེར༌ན༌ ཉེ༌རང༌ངི༌ ཁོང༌གུན༌ སུ༌ ཨིན༌ཁན༌བོའེ༌ཀ༌ སྣང༌ང༌ མ༌ཛད༌ད༌ ཀྲང༌པོ༌ ཉམ༌པོ༌ དཀོན༌མཆོག༌གི༌ ལམ༌མི༌ཀ༌ གྲུལ༌ཅེས༌ ལབ༌བ༌ ཛད༌ད༌ནོག༌། རོམ༌མི༌ གྱལ༌པོའ༌ ཁྲལ༌ ཤལ༌ཅེས༌པོ༌ འོས༌པ༌ ཨིན༌ནོག༌ག༌ ཡ༌ མ༌ནོག༌? 15 ང༌ཞ༌གུན༌ནི༌ ཁྲལ༌ ཤལ༌གོས༌ས༌ ཡ༌ མ༌གོས༌?”

ཁོང༌གུན༌ནི༌ ཁ༌ཆོས༌ ཅོ༌ཁན༌བོ༌ ཁྱེན༌ཏེ༌ ཡེ༌ཤུའི༌ མོལས༌, “ཅིའ༌ ང༌ སྤེ༌རའེ༌ ནང༌ང༌ སྐར༌ཅེས༌སི༌ རྩོན༌གྲུས༌ ཅོའད༌? རོམ༌པའེ༌ མུལ༌ལི༌ པེ༌ནེ༌ཞིག༌ ཁྱོངས༌ཏེ༌ ངའ༌ སྟོན༌ནའང༌།” 16 ཁོང༌གུན༌ནི༌ པེ༌ནེ༌ཞིག༌ ཁྱོངས༌, ཡང༌ ཁོང༌ངི༌ ཏྲིའ༌ ཛདས༌, “འི༌ པེ༌ནེ༌ཀ༌ ཡོད༌ཁན༌ནི༌ པར༌ དང༌ མིང༌ སུའི༌ ཨིན༌ནོག༌?”

ཁོང༌གུན༌ནི༌ ལན༌ཏངས༌, “རོམ༌མི༌ གྱལ༌པོའེ༌།”

17 ཏེ༌ནེ༌ ཁོང༌ངི༌ ཁོང༌གུན༌ལ༌ མོལས༌, “གྱལ༌པོའེ༌ ཨིན༌ཁན༌བོ༌ གྱལ༌པོའ༌ ཏོང༌ ཡང༌ དཀོན༌མཆོག༌གི༌ ཨིན༌ཁན༌བོ༌ དཀོན༌མཆོག༌ག༌ ཕུལ༌།” ཁོང༌ངི༌ ལན༌ སལ༌ཁན༌བོའེ༌ཀ༌, ཁོང༌གུན༌ མ༌སྲན༌ཏྲེ༌ ཧ༌ལས༌།

སོན༌ཏེའ༌ ལང༌ཅེས༌སི༌ སྐོར༌ལ༌ ཏྲི༌ཝ༌།

12:18-27

18 ཏེ༌ནེ༌ ཤི༌ཁན༌གུན༌ སོན༌ཏེའ༌ ལང༌ང༌ མ༌ནོག༌ ཟེར༌ཁན༌ནི༌ སད༌དུ༌ཀི༌པ༌གུན༌ ཡེ༌ཤུ༌ ཡོད༌ས༌ ཏྲི༌ཝ༌ཞིག༌ ཏྲིའ༌ལ༌ ཡོངས༌ ཡང༌ ཟེརས༌, 19 “ལོབ༌བོན༌ལེ༌ མོ༌ཟེས༌སི༌ ང༌དང༌གུན༌ལ༌ ཁྲིམས༌ཤིག༌ སལ༌ལ༌ ཛད༌ཏེ༌ དུག༌, ‘ཀལ༌ཏེས༌ བུ༌ཚ༌ཞིག༌ ཕྲུ༌གུ༌ མེད༌པ༌ ཤི༌ན༌, ཨ༌ཅོ༌ ཡ༌ ནོའེ༌ ཁོའེ༌ མིར༌གྱུད༌ ལུས༌ཤེས༌སི༌ ཕིའ༌ ཤི༌ཁན༌ནི༌ ན༌མ༌ ཉམ༌པོ༌ བག༌སྟོན༌ ཅོས༌ཏེ༌ ཕྲུ༌གུ༌ ཇོར༌ཅུག༌ གོས༌།’ 20 ཏ༌ ཨ༌ཅོ༌ནོ༌ རྡུན༌ ཡོད༌པིན༌, ཨ༌ཅོ༌ ཆེ༌ཤོག༌པོའེ༌ བག༌མ༌ ཅོས༌, ཡང༌ ཕྲུ༌གུ༌ མེད༌པ༌ ཤི༌། 21 ཏེ༌ནེ༌ ནོ༌ ཉིས༌པ༌བོའེ༌, ཏེན༌ན༌ བུ༌མོ༌ ཉམ༌པོ༌ ན༌མ༌ ཅོས༌, ཨིན༌ནའང༌ ཁོའང༌ ཕྲུ༌གུ༌ མེད༌པ༌ ཤི༌། ཏེན༌ན༌ ཙོགས༌ སུམ༌པ༌བོ༌ ཉམ༌པོ༌ སོང༌ 22 མ༌ཚད༌ ཁོང༌ རྡུན༌ཀོ༌ ཕྲུ༌གུ༌ མེད༌པ༌ ཤི༌, ཡང༌ སྟིང༌ཇུག༌ག༌ བུ༌མོ༌བོའང༌ ཤི༌། 23 བུ༌མོ༌བོའེ༌ ཁོང༌ རྡུན༌ཀོ༌ ཉམ༌པོ༌ ན༌མ༌ ཅོས༌པ༌, ཤི༌ཁན༌གུན༌ སོན༌ཏེའ༌ ལང༌ངི༌ ཏུས༌ལ༌ ཁོ༌ ཁོང༌གུན༌ནི༌ ནང༌ནེ༌ སུའི༌ ན༌མ༌ གྱུར༌ཨིན༌?”

24 ཡེ༌ཤུའི༌ མོལས༌, “ཁྱོ༌ཞའེ༌ ནོར༌ཁྲུལ༌བོ༌ ནི༌ ཁྱོ༌ཞ༌གུན༌ལ༌ དཀོན༌མཆོག༌གི༌ སྟོབས༌ ཡ༌ ཏམ༌པའེ༌ སུང༌རབས༌པོ༌ ཧ༌མ༌གོའ༌ ཨིན༌ནོག༌། 25 དཀོན༌མཆོག༌གི༌ ཤི༌ཁན༌གུན༌ སོན༌ཏེའ༌ ལང༌ང༌ ཛད༌ ཟ༌ནེ༌, ཁོང༌གུན༌ནི༌ ན༌མ༌ མི༌ཅོ༌ ཡ༌ བག༌མ༌ མི༌ཏང༌, ཁོང༌གུན༌ ནམ༌ཁའེ༌ ཕོ༌ཉ༌ ཙོགས༌ གྱུར༌ཨིན༌།”

26 “ཨིན༌ནའང༌ ཤི༌ཁན༌གུན༌ སོན༌ཏེའ༌ ལང༌ཅེས༌སི༌ སྐོར༌བོ༌, ཁྱོ༌ཞ༌གུན༌ནི༌ མོ༌ཟེས༌སི༌ བྲིས༌ཏེ༌ ཡོད༌ཁན༌ནི༌ སྤེ༌ཆའེ༌ ནང༌ང༌ མ༌སིལ༌པིན༌ན༌? ལྕང༌མ༌ ཆུ༌ངུན༌ མེའ༌ བར༌ཁན༌ནི༌ རུངས༌སི༌ ནང༌ང༌ དཀོན༌མཆོག༌གི༌ མོ༌ཟེས༌ལ༌ མོལ༌ལ༌ ཛདས༌, ‘ང༌ ནི༌, ཨབ༌ར༌ཧམ༌མི༌ དཀོན༌མཆོག༌, ཨི༌སཱག༌གི༌ དཀོན༌མཆོག༌ དང༌ ཡ༌ཀོབ༌བི༌ དཀོན༌མཆོག༌ ཨིན༌ ✡།’ 27 ཁོང༌ ནི༌ ཤི༌ཁན༌གུན༌ནི༌ དཀོན༌མཆོག༌ མན༌པ༌, སོན༌པོ༌གུན༌ནི༌ དཀོན༌མཆོག༌ ཨིན༌ནོག༌། ཁྱོ༌ཞ༌གུན༌ནི༌ ནོར༌ཁྲུལ༌ ཆེན༌མོ༌ ཅོས༌ཏེ༌ ཨིན༌ནོག༌།”

བཀའ༌རྒྱ༌ ཚང༌མའེ༌སང༌ ཁག༌ཅན༌།

12:28-34

28 གྲོས༌དུར༌ལ༌ ཉན༌ཨིན༌, ཏེ༌རུ༌ ཆོས༌ཁྲིམས༌ལ༌ ཁས༌པ༌ཞིག༌ ཡོད༌པིན༌། གཙོ༌བོ༌ ཡེ༌ཤུའི༌ ལན༌ གྱལ༌ལ༌ སལ༌ཁན༌བོ༌ ཚོར༌ཏེ༌ ཁོའེ༌ ཡེ༌ཤུའ༌ ཏྲིས༌, “བཀའ༌རྒྱ༌ ཚང༌མའེ༌ ནང༌ནེ༌ ཀ༌བོ༌ ཚང༌མའེ༌སང༌ ཁག༌ཅན༌ ཨིན༌ནོག༌?”

29 ཡེ༌ཤུའི༌ ལན༌སལས༌, “ཚང༌མའེ༌སང༌ བཀའ༌རྒྱ༌ ཁག༌ཅན༌བོ༌ ནི༌ འི༌བོ༌ ཨིན༌ནོག༌ ‘ཉོན༌ ཝ༌ ཨིས༌ར༌ཨེལ༌པ༌གུན༌, གཙོ༌བོ༌ ང༌དང༌གུན༌ནི༌ དཀོན༌མཆོག༌, གཙོ༌བོ༌ ཅིག༌ཅིག༌ ཞུགས༌ཏེ༌ ཨིན༌ནོག༌། 30 གཙོ༌བོ༌ ཁྱོ༌ཞའེ༌ དཀོན༌མཆོག༌ག༌ སྙིང༌ གང༌པོ༌, སེམས༌ གང༌པོ༌, སམ༌བ༌ གང༌པོ༌ དང༌ སྟོབས༌ གང༌པོ༌ནེ༌ ཅེས༌པ༌ ཅོས༌།’✡ 31 ཉིས༌པ༌བོ༌, ‘རང༌ང༌ ཅེས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པ༌ ཅམས༌པ༌ ཅོས༌,’✡ འི༌གུན༌ནི༌ སང༌ ཆེའ༌ ཞན༌ཡང༌ བཀའ༌རྒྱ༌ཞིག༌ མེད༌།”

32 ཆོས༌ཁྲིམས༌ལ༌ ཁས༌པ༌བོའེ༌ ལན༌ཏངས༌, “གྱལ༌ལ༌ མོལས༌ ལོབ༌བོན༌ལེ༌, ཉེ༌རང༌ངི༌ དཀོན༌མཆོག༌ ཅིག༌ཅིག༌ མ༌ནེ༌, ཞན༌ཡང༌ མེད༌ཏེ༌ ཨིན༌ནོག༌ མོལ༌ཅེས༌པོ༌ ཀྲང༌པོ༌ མོལ༌ཏེ༌ ཨིན༌ནོག༌། 33 མེ༌ ནང༌ང༌ ཆོད༌པ༌ དང༌ སྲོག༌གི༌ ཆོད༌པ༌ ཚང༌མ༌ ཕུལ༌ཅེས༌སི༌ སང༌ མང༌ང༌ ཁག༌ཅན༌ དཀོན༌མཆོག༌ག༌ སྙིང༌ གང༌པོ༌, ཧ༌གོ༌ གང༌པོ༌ དང༌ སྟོབས༌ གང༌པོ༌ནེ༌ ཅམས༌པ༌ ཅོ༌ཅེས༌ མ༌ཚད༌ རང༌ང༌ ཅེས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པ༌ ཅམས༌པ༌ ཅོ༌གོ༌ཤེས༌པོ༌ ཨིན༌ནོག༌།”

34 ཁོའེ༌ མ༌ ཤེས༌རབས༌ཅན༌ནི༌ ལན༌ཏང༌ཁན༌བོ༌ ཁྱེན༌ན༌ ཛད༌ཏེ༌ ཡེ༌ཤུའི༌ ཁོའ༌ མོལས༌, “ཁྱོ༌རང༌ དཀོན༌མཆོག༌གི༌ གྱལ༌སྲིད༌ནེ༌ ཐག༌རིང༌ང༌ མི༌དུག༌།” ཏེ༌ ཞག༌ནེ༌ ཕར༌ལ༌ སུ༌ཞིག༌གིའང༌ ཁོང༌ང༌ ཏྲི༌ཝ༌ ཏྲི༌ཅེས༌སི༌ ཧམ༌པ༌ མ༌ཅོས༌།

མ༌ཤི༌ཀ༌ སུའི༌ པུར༌གྱུད༌ ཨིན༌།

12:35-40

35 གཙོ༌བོ༌ ཡེ༌ཤུའི༌ མི༌གུན༌ལ༌ ཆོད༌ཁང༌ངི༌ ནང༌ང༌ ལབ༌ཞ༌ སལ༌ ཟ༌ནེ༌, ཁོང༌ངི༌ ཏྲིའ༌ ཛདས༌, “ཆོས༌ཁྲིམས༌ལ༌ ཁས༌པ༌གུན༌ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, གྱལ༌པོ༌ དཱ༌བིད༌དི༌ པུར༌གྱུད༌ ཨིན༌ནོག༌ ཀ༌ཟུག༌གི༌ ཟེར༌ར༌ནོག༌? 36 དཱ༌བིད༌ ཁོ༌རང༌ངི༌, ཏམ༌པའེ༌ ཐུག༌ཉིད༌ གྱུད༌ཏེ༌ འི༌ཟུག༌ ཟེརས༌,

‘དཀོན༌མཆོག༌གི༌ ངའེ༌ གཙོ༌བོའ༌ མོལས༌,

ངའེ༌ ཁྱོ༌རང༌ངི༌ གྲ༌འོ༌ ཚང༌མ༌,

ཁྱོ༌རང༌ངི༌ རྐང༌པའེ༌ ཕོས༌སྟག༌ ཅོ༌ཅོ༌ ཚག༌པ༌,

ཁྱོ༌རང༌ ངའེ༌ ལག༌པ༌ ཡས༌པའེ༌ ཁྲིས༌སི༌ཀ༌ དུག༌།’✡”

37 “ཀལ༌ཏེས༌ དཱ༌བིད༌དི༌ མ༌ཤི༌ཀའ༌ ‘གཙོ༌བོ༌’ ཟེར༌རད༌ན༌, ཏེ༌ནེ༌ ཀ༌ཟུག༌གི༌ མ༌ཤི༌ཀ༌ ཁོའེ༌ པུར༌གྱུད༌ ཨིན༌ནོག༌?” མི༌ཚོགས༌ ཆེན༌མོའེ༌ ཁོང༌ང༌ ཐད༌པོ༌ ཉམ༌པོ༌ ཉན༌ནད༌པིན༌།

38 ལབ༌ཞ༌ སལ༌ ཟ༌ནེ༌ ཡེ༌ཤུའི༌ མོལས༌, “ཆོས༌ཁྲིམས༌ལ༌ ཁས༌པ༌གུན༌ནི༌ ཀ༌ནེ༌ ཤང༌ ཅོས༌། ཁོང༌གུན༌ ཆོས༌སི༌ ཀོས༌ལག༌ ཐུལ༌ཅན༌ གོན༌ཏེ༌ གྲུལ༌ལ༌ལ༌, ཡང༌ ཁྲོམས༌སི༌ ནང༌ང༌ མི༌གུན༌ནི༌ ཀ༌ནེ༌ རྩི༌ཝ༌ ཐོབ༌ཅེས༌ལ༌ ཐད༌ད༌ནོག༌། 39 དུ༌ཁང༌ངི༌ ནང༌ང༌ རྩི༌ཝ༌ཅན༌ནི༌ ནས༌སའེ༌ཀ༌ ཡང༌ གྲོན༌ནི༌ ནང༌ང༌ གྲལ༌གོའ༌ དུག༌ག༌ལ༌ ཐད༌ད༌ནོག༌། 40 ཨ༌ནེ༌མ༌རང༌མོ༌གུན༌ལ༌ གོབ༌སྐོར༌ཏེ༌ ཁོང༌ངི༌ ཁང༌པ༌གུན༌ ཁྱེར༌ཅེས༌, ཡང༌ མི༌གུན༌ལ༌ སྟན༌ཅེས༌སི༌ ཕིའ༌ མོས༌ལམ༌ རིང༌མོ༌ ཞུ༌དུག༌། ཏེ༌བོའེ༌ ཞས༌ཏེ༌ ཁོང༌གུན༌ལ༌ ཆད༌པ༌ སྲན༌ཏྲེ༌ ཕོག༌ཨིན༌།”

ཨ༌ནེ༌མ༌རང༌མོའི༌ བུལ༌ལྡུས༌།

12:41-44

41 ཆོད༌ཁང༌ངི༌ ནང༌ང༌ གཙོ༌བོ༌ ཡེ༌ཤུ༌ པེ༌ནེ༌ ལྡུ༌ཅེས༌སི༌ སྒམ༌མི༌ དུན༌ལ༌ སའེ༌ཀ༌ ཞུགས༌ཏེ༌ ཏེ༌ནང༌ང༌ པེ༌ནེ༌ ཕུལ༌ཁན༌ནི༌ མི༌ཚོགས༌ལ༌ ཟིགས༌སད༌པིན༌། མི༌ ཆུག༌པོ༌ མང༌པོའེ༌ པེ༌ནེ༌ མང༌པོ༌ ཕུལས༌། 42 ཉལ༌བ༌ཅན༌ ཨ༌ནེ༌མ༌རང༌མོ༌ཞིག༌ ཡོངས༌ཏེ༌ ཟངས༌སི༌ པེ༌ནེ༌ ཉིས༌ ཕུལས༌, ཀ༌བོ༌ རིན༌ཐང༌ མ༌ ཉུ༌ངུན༌ཅན༌ ཨིན༌པིན༌།

43 ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ བོད༌ད༌ ཛདས༌ཏེ༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ ཨ༌ནེ༌མ༌རང༌མོ༌ ཉལ༌བ༌ཅན༌བོའེ༌ བུལ༌ལྡུས༌སི༌ སྒམ༌མི༌ ནང༌ང༌ པེ༌ནེ༌ ཞན༌ ཚང༌མའེ༌ སང༌ མང༌ང༌ ཕུལས༌, 44 ཁོང༌ ཚང༌མའེ༌ ཁོ༌རང༌གུན༌ལ༌ མང༌པོ༌ ཡོད༌ཁན༌ནི༌ ནང༌ནེ༌ ཉུ༌ངུན༌ཞིག༌ ཏངས༌, ཨིན༌ནའང༌ འི༌ ཨ༌ནེ༌མ༌རང༌མོ༌བོའེ༌ ཉལ༌བ༌ཅན༌ ཨིན༌ཏེའང༌ ཁོ༌ སོན༌ཏེའ༌ ལུས༌ཤེས༌སི༌ སྒོས༌དོམ༌ ཡོད༌ཁན༌ ཚང༌མ༌ ཏངས༌།”

13

ཐའ༌མའེ༌ ཏུས༌སི༌ སྟགས༌གུན༌།

13:1-37

1 གཙོ༌བོ༌ ཡེ༌ཤུ༌ ཆོད༌ཁང༌ནེ༌ བིང༌ཏེ༌ སྐྱོད༌ཨིན༌ ཡོད༌ ཟ༌ནེ༌, ཁོང༌ངི༌ ལོབ༌ཕྲུགས༌ ཅིག༌གི༌ ཟེརས༌, “ལོབ༌བོན༌ལེ༌ འི༌ ཧ༌ལས༌ཤེས༌སི༌ ཆོད༌ཁང༌ང༌ ཟིགས༌སའང༌, ཙམ༌ཤིག༌གི༌ ཆེན༌མོ༌ རྡོའ༌གུན༌ རྩིག༌ཅེས༌ལ༌ ཀོལ༌ཏེ༌ ཨིན༌ནོག༌།”

2 ཡེ༌ཤུའི༌ ལན༌སལས༌, “ཁྱོ༌ཞ༌གུན༌ནི༌ འི༌ ཆོད༌ཁང༌ ཧ༌ལས༌ཤེས༌ རྩིགས༌ཁན༌བོ༌ ཐོང༌དུག༌ག༌? འི༌ རྡོའ༌ ཅིག༌གའང༌ ཅིག༌གི༌ཀ༌ རྩགས༌ཏེ༌ མི༌ལུས༌, ཚང༌མ༌ ཤིག༌ཨིན༌།”

3 ཆོད༌ཁང༌ངི༌ འ༌ངོ༌ ཆོགས༌སི༌ ལུང༌པའེ༌ ཨོ༌ལིཝ༌ཝི༌ རི༌ཀ༌ ཡེ༌ཤུ༌ ཞུགས༌ཏེ༌ ཡོད༌ ཟ༌ནེ༌, པི༌ཏྲར༌, ཡ༌ཀོབ༌, ཁོའེ༌ ནོ༌ ཡོ༌ཧཱ༌ནན༌ དང༌ ཨེན༌གྲིའུ༌ གུན༌ སུའང༌ གྱུས༌ཆའ༌ མ༌ཅུག༌ག༌ ཡེ༌ཤུ༌ ཡོད༌ས༌ ཡོངས༌ཏེ༌ ཏྲིས༌, 4 “ང༌ཞའ༌ ཤད༌ད༌ ཛད༌དའང༌ ཏེ༌བོ༌ ནམ༌ ཇུང༌ཨིན༌, ཡང༌ ཏེ༌ ཚང༌མ༌ དྲན༌དྲ༌ གྲུབ༌ཅེས༌སི༌ སྟགས༌གུན༌ ཀ༌ཟུག༌ རིག༌ ཡོང༌ཨིན༌?”

5 ཡེ༌ཤུའི༌ ཁོང༌གུན༌ལ༌ མོལས༌, “སུ༌ཞིག༌གིའང༌ ཁྱོ༌ཞའ༌ གོབ༌སྐོར༌ ཏང༌མི༌ཅུག༌ཅེས༌ལ༌ ཤང༌ ཅོས༌, 6 ཅིའ༌ཟེར༌ན༌ ‘ངའེ༌ མིང༌ ཁུར༌ཏེ༌ ང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌’ ཟེར༌ཁན༌ མང༌པོ༌ཞིག༌ ཡོངས༌ཏེ༌ མི༌ མང༌པོའ༌ གོབ༌སྐོར༌ ཏང༌ཨིན༌། 7 ཁྱོ༌ཞ༌གུན༌ནི༌ མག༌ དང༌ མག༌གི༌ སྐོར༌ལ༌ འུ༌ཡ༌གུན༌ ཚོར༌ར༌ཅིག༌, ཇིགས༌ མ༌ཇིག༌ཤིག༌; ཏེ༌གུན༌ ཇུང༌གོས༌, ཨིན༌ནའང༌ ཐའ༌མའེ༌ ཏུས༌ ཏ༌རུང༌ མི༌ལེབ༌། 8 གྱལ༌ཁམས༌ ཅིག༌ དང༌ ཅིག༌གི༌ ཡང༌ གྱལ༌སྲིད༌ ཅིག༌ དང༌ ཅིག༌གི༌ གྱབ༌གལ༌ལ༌ མག༌ ཏང༌ཨིན༌། ནས༌ས༌ མང༌པོའེ༌ ནང༌ང༌ མུ༌གེ༌ དང༌ སང༌གུལ༌ ཡོང༌ཨིན༌། ཨིན༌ནའང༌ ཏེ༌གུན༌ ནི༌ ཕྲུ༌གུ༌ སྐྱེ༌ཅེས༌སི༌ གོ༌ཟུག༌གི༌ ཟུག༌ཟེར༌བོ༌ ཙོགས༌ ཨིན༌།”

9 “ཏེ༌ཏུས༌ལ༌ ཁྱོ༌ཞ༌གུན༌ ཤང༌ ཅོས༌ཏེ༌ དུག༌། ཁྱོ༌ཞ༌གུན༌ ཏེན༌ན༌ ཡུལ༌ལི༌ ཝང༌སྲུལ༌པ༌གུན༌ནི༌ ལག༌ག༌ སྟད༌ཏེ༌ དུ༌ཁང༌གུན༌ནི༌ ནང༌ང༌ ཁྱོ༌ཞའ༌ རྟལ༌ལྕག༌ གྱབ༌ཅུག༌ཨིན༌། ངའེ༌ཀ༌ ཏད༌པ༌ ཡོད༌ཅེས༌པོའེ༌ ཁྲིམས༌ཅད༌ད༌ལ༌ ཀའ༌ལོན༌ དང༌ གྱལ༌པོ༌ གུན༌ནི༌ཀ༌ ཁྱོ༌ཞའ༌ ཁྱེར༌ཨིན༌, ཏེ༌ཏུས༌ ཁྱོ༌ཞའ༌ ངའ༌ སུ༌ ཨིན༌ཁན༌བོའེ༌ སྤང༌པོ༌ ཁོང༌གུན༌ལ༌ ཏང༌ཅེས༌སི༌ སྐབས༌ ཐོབ༌ཨིན༌། 10 ཐའ༌མའེ༌ ཏུས༌ ལེབ༌བི༌ སང༌ སྔུན༌ལ༌, གའ༌མོའེ༌ ནས༌ཚུལ༌བོ༌ གྱལ༌ཁམས༌ ཚང༌མ༌ལ༌ ཤད༌གོས༌། 11 ཁྱོ༌ཞ༌གུན༌ ཟུམས༌ཏེ༌ ཁྲིམས༌ཅད༌ཅེས༌ལ༌ ཁྱོང༌ང༌ཅིག༌, ཅི༌ ཟེར༌ཨིན༌ སམས༌ཏེ༌ སྔུན༌ལ༌ ཚེར༌ མ༌ཚེར༌། ཏེན༌ན༌ ཏུས༌ལ༌, ཁྱོ༌ཞའ༌ ཅི༌ ཟེར༌ཅེས༌ལ༌ སལ༌ལ༌ ཛད༌ནའང༌, ཏེན༌ན༌བོ༌ ཟེར༌, ཅིའ༌ཟེར༌ན༌ སྤེ༌ར༌ ཏང༌ཁན༌བོ༌ ཁྱོ༌ཞ༌གུན༌ མན༌པ༌, ཏམ༌པའེ༌ ཐུག༌ཉིད༌ ཨིན༌ནོག༌།”

12 “ཨ༌ཅོ༌གུན༌ནི༌ ནོ༌གུན༌ལ༌ ཡང༌ ཨ༌བའེ༌ བུ༌ཚའ༌ ཡང༌ ཕྲུ༌གུའི༌ ཕ༌མ༌གུན༌ལ༌ ངོ༌ལོག༌ ཅོས༌ཏེ༌ སད༌ཅུག༌ཨིན༌། 13 ངའེ༌ཀ༌ ཏད༌པ༌ ཅོ༌ཅེས༌པོའེ༌ མི༌ཚང༌མའེ༌ ཁྱོ༌ཞ༌གུན༌ལ༌ ནཕ༌རད༌ ཅོའ༌ནོག༌, ཨིན༌ནའང༌ ཐའ༌མ༌ ཚོག༌པ༌ ངའེ༌ཀ༌ ཏད༌པ༌ སྟན༌པོ༌ བོར༌ཁན༌གུན༌ ཐར༌ཨིན༌།”

14 “ནམ༌ ‘ཁམ༌ལོག༌ ཚི༌ཏུ༌ ཅོ༌ཁན༌བོ༌’ ཏམ༌པའེ༌ ཆོད༌ཁང༌ངི༌ ནང༌ང༌ ཡོད༌ཅེས༌པོ༌ འོས༌པ༌ མན༌ཨིན༌ནའང༌ བོར༌ཏེ༌ ཐོང༌ང༌ཅིག༌ ༼སིལ༌ཁན༌གུན༌ནི༌ ངའེ༌ ཟེར༌ཅེས༌ཅན༌གུན༌ནི༌ཀ༌ སྣང༌ང༌ ཏོང༌༽ ཡ༌ཧུ༌དཱའེ༌ ཡུལ༌ཇོངས༌སི༌ ནང༌ང༌ དུག༌ཁན༌གུན༌ རི༌གུན༌ལ༌ ཤོར༌གོས༌། 15 ཁང༌པའེ༌ ཁེ༌ཐོག༌ག༌ ཡོད༌ཁན༌གུན༌ ཡོག༌ག༌ བབས༌ཏེ༌ ཁང༌པའེ༌ ནང༌ང༌ ནོར༌གུན༌ ལེན༌ན༌ལ༌ མ༌ཆ༌། 16 ཞིང༌ངི༌ཀ༌ ལས༌ ཅོ༌ཨིན༌ ཡོད༌ཁན༌གུན༌ ལོགས༌ཏེ༌ ཁང༌པའ༌ ཀོས༌ ཁྱོང༌ང༌ལ༌ མ༌ཆ༌། 17 ཏེ༌ཏུས༌ལ༌ སྐྱེ༌ཅེས༌མ༌ དང༌ ཕྲུ༌གུའ༌ པི༌བི༌ ཏང༌ཁན༌ནི༌ ཨ༌མ༌གུན༌ལ༌ ཙམ༌ཤིག༌གི༌ ཇིགས༌ནང༌ མ༌ནོག༌། 18 འི༌གུན༌ དགུན༌ཏུས༌ལ༌ མི༌ཇུང༌ཅེས༌ལ༌ མོས༌ལམ༌ ཞུས༌, 19 ཅིའ༌ཟེར༌ན༌ ཏེ༌ཏུས༌ལ༌ འི༌ཟམ༌ རྡུག༌ངལ༌ ཀྲག༌པོ༌ ཇུང༌ཨིན༌, ཀ༌བོ༌ དཀོན༌མཆོག༌གི༌ ཇིག༌རྟེན༌ ཛད༌པ༌ནེ༌ ཕར༌ལ༌ དག༌ས༌ ཚག༌པ༌ མ༌ཇུང༌ང༌ ཨིན༌ནོག༌ ཡང༌ སྟིང༌ཞིན༌ནའང༌ མི༌ཇུང༌། 20 ཀལ༌ཏེས༌ གཙོ༌བོ༌ དཀོན༌མཆོག༌གི༌ ཏེ༌ཏུས༌པོ༌ ཉུ༌ངུན༌ མ༌ཛད༌པིན༌ན༌ སུ༌ཞིག༌གའང༌ སོན༌ཏེའ༌ ལུས༌ཏེ༌ མེད༌གྲོ༌, ཨིན༌ནའང༌ ཁོང༌ངི༌ ལྡམ༌མ༌ ཛད༌ཁན༌གུན༌ནི༌ ཏོན༌ལ༌, ཏེ༌ཏུས༌པོ༌ ཉུ༌ངུན༌ ཅོའ༌ ཛདས༌།”

21 “ཏེ༌ཏུས༌ལ༌ ཀལ༌ཏེས༌ སུ༌ཞིག༌གི༌ ཁྱོ༌ཞའ༌, ‘ལྟོས༌ཤིག༌ མ༌ཤི༌ཀ༌ འི༌ཀ༌ནེ༌ ཡ༌ འ༌ཀ༌ནེ༌ ཞུགས༌ཏེ༌ དུག༌’ ཟེར༌ན༌ ཨིད༌ཤེས༌ མ༌ཅོ༌། 22 ཅིའ༌ཟེར༌ན༌ ཟུས༌མ༌ མ༌ཤི༌ཀ༌ དང༌ ཟུས༌མ༌ ལུང༌སྟོན༌པ༌གུན༌ ཡོངས༌ཏེ༌ ཛད༌པ༌ དང༌ ལྟས༌གུན༌ སྟན༌ཏེ༌ དཀོན༌མཆོག༌གི༌ ལྡམ༌མ༌ ཛད༌ཁན༌གུན༌ལའང༌ གོབ༌སྐོར༌ ཏང༌ཅེས༌སི༌ རྩོན༌གྲུས༌ ཅོ༌ཨིན༌ ཨིན༌ནའང༌ ཏང༌ མི༌ཉན༌། 23 ཤང༌ ཅོས༌, ཏུས༌པོ༌ ལེབ༌བི༌ སང༌ སྔུན༌ལ༌ ངའེ༌ ཁྱོ༌ཞའ༌ ཅི༌ཚང༌མ༌ ཤད༌ཏེ༌ ཨིན༌།”

24 “ཏེ༌ཏུས༌ལ༌, རྡུག༌ངལ༌ལི༌ སྟིང༌ནེ༌

‘ཉི༌མ༌ མུན༌གྲིག༌ གྱུར༌ཨིན༌,

ཟླ༌ཝའེ༌ འོད༌ མི༌ཏང༌

25 ནམ༌ནེ༌ སྐར༌མ༌གུན༌ བུད༌ཨིན༌

ཡང༌ ནམ༌ཁའེ༌ ཝང༌གུན༌ སྲུག༌ག༌ ཛད༌ཨིན༌།’✡”

26 “ཏེ༌ནེ༌ མི༌ཚང༌མའེ༌, མི༌རིགས༌སི༌བུ༌ ཝང༌ དང༌ ཟིར༌རྗིད༌ ཀྲག༌པོ༌ ཉམ༌པོ༌ སྲིན༌ནི༌ཀ༌ ཞོན༌ཏེ༌ ཡོང༌ང༌ ཐོང༌ཨིན༌། 27 ཡང༌ ཁོའེ༌, ཕོ༌ཉ༌གུན༌ ཇིག༌རྟེན༌ གང༌པོའེ༌ ནང༌ནེ༌ ཁོ༌རང༌ངི༌ ལྡམ༌ཁན༌གུན༌ ལྡུ༌ཅེས༌ལ༌ ཀལ༌ཨིན༌།”

28 “ཕིག༌ ཁ༌ཟས༌སི༌ ལྕང༌མའེ༌ ཀ༌ནེ༌ ལབ༌ཞ༌ ལེན༌ནའང༌; ཏེ༌བོའེ༌ ཡལ༌ག༌ སྔོན༌པོ༌ སོང༌ཏེ༌ ལོ༌མ༌ སོ༌མ༌ བིང༌ང༌ཅིག༌, ཡར༌ ཉེ༌མོ༌ ལེབ༌ཁན༌བོ༌ ཤེས༌ས༌ནོག༌། 29 ཏེན༌ན༌ ཙོགས༌ལ༌ ཁྱོ༌ཞ༌གུན༌ནི༌ ཏེ༌ སྟགས༌གུན༌ ཐོང༌ང༌ཅིག༌, ང༌ ལོགས༌ཏེ༌ ཡོང༌ཅེས༌སི༌ ཏུས༌ ཉེ༌མོ༌, སྒོའེ༌ དུན༌ལ༌ ལེབས༌ཏེ༌ ཡོད༌ཁན༌བོ༌ ཁྱོ༌ཞ༌གུན༌ནི༌ ཤེས༌ཨིན༌། 30 ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ མི༌རབས༌པོ༌ མེད༌ཁན༌ ཆེ༌ སང༌ སྔུན༌ལ༌ ཏེ༌ ཚང༌མ༌ ཇུང༌ཨིན༌། 31 ནམ༌ཁའ༌ དང༌ ཇིག༌རྟེན༌ ཉིས༌ཀོ༌ མེད༌ཁན༌ ཆེན༌, ཨིན༌ནའང༌ ངའེ༌ ཟེར༌ཁན༌གུན༌ མེད༌ཁན༌ མ༌ནེ༌ མི༌ཆ༌།”

32 “ཏེ༌ ཚང༌མ༌ ཇུང༌ཅེས༌སི༌ ཞག༌ ཡ༌ ཏུས༌ཚོད༌པོ༌ དཀོན༌མཆོག༌ ཡབ༌ ཅིག༌པོའ༌ མ༌ནེ༌ ཡང༌ སུའང༌ གྱུས༌མེད༌, ནམ༌ཁའེ༌ ཕོ༌ཉ༌ ཡ༌ བུ༌ཚའང༌། 33 ཏེ༌ཏུས༌པོ༌ ཁྱོ༌ཞ༌གུན༌ལ༌ གྱུས༌མེད༌ པ༌སང༌, ཉིད༌ མ༌ཏང༌ང༌ ཤང༌ ཅོས༌ཏེ༌ དུག༌།”

34 “ཏེ༌བོ༌ ནི༌ མི༌ཞིག༌ ས༌ཆ༌ ཐག༌རིང༌ཞིག༌ག༌ བེས༌ལ༌ ཆའ༌ཁན༌ ཙོགས༌ ཨིན༌ནོག༌། ཁང༌པ༌ནེ༌ བིང༌ངི༌ སང༌ སྔུན༌ལ༌ ཁོའེ༌ ཡོག༌པོ༌གུན༌ལ༌ རང༌རང༌ངི༌ ལས༌ ཅོ༌ཅེས༌ལ༌ ཁག༌ ཀལ༌ཏེ༌ སྒོ༌ སྲུང༌པ༌བོའ༌ ཤང༌ ཅོས༌ཏེ༌ ཁོ༌ ལོགས༌ཏེ༌ ཡོང༌ཅེས༌ལ༌ སྲུངས༌ཏེ༌ དུག༌ ཟེར༌ར༌ནོག༌། 35 ཏེ༌བོའེ༌ཕིའ༌ ཤང༌ ཅོས༌, ཅིའ༌ཟེར༌ན༌ ཁང༌དག༌ ཕི༌ཏོག༌, ཚན༌ནི༌ སྐྱིལ༌, ནམ༌ལངས༌སི༌ སང༌ སྔུན༌ལ༌, ཡ༌ ཉི༌མ༌ ཤར༌ཏེ༌ སྟིང༌ནེ༌, ནམ༌ ལོགས༌ཏེ༌ ཡོང༌ཨིན༌ ཁྱོ༌ཞ༌གུན༌ལ༌ གྱུས༌མེད༌ཏེ༌ ཨིན༌ནོག༌། 36 ཀལ༌ཏེས༌ ཁོ༌ ཧུན༌མེད༌ལ༌ ལེབ༌ན༌, ཁྱོ༌ཞ༌གུན༌ ཉིད༌ལོགས༌ཏེ༌ ཡོད༌ཁན༌བོ༌ ཐོང༌ མ༌གོས༌། 37 ངའེ༌ ཁྱོ༌ཞ༌གུན༌ལ༌ ཟེར༌ཁན༌བོ༌ ཚང༌མ༌ལ༌ ཟེར༌རད༌; ཤང༌ ཅོ༌ཤིག༌།”

14

ཡེ༌ཤུའི༌ ཨུའི༌ཀ༌ ཏྲི༌ཞིམ༌ཅན༌ནི༌ མར༌ནག༌ ལུགས༌།

14:1-9

1 ཞག༌མ༌ ཉིས༌སི༌ སྟིང༌ནེ༌ པེ༌སག༌ དང༌ སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ ལེབ༌ཅེས༌ ཨིན༌པིན༌ ཡང༌ བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ སང༌ཝའེ༌ ཐོག༌ནེ༌ གཙོ༌བོ༌ ཡེ༌ཤུ༌ ཟུམས༌ཏེ༌ སད༌ཅེས༌སི༌ སྐབས༌ ཙལ༌ལད༌པིན༌། 2 ཨིན༌ནའང༌ ཁོང༌གུན༌ནི༌ ཟེརས༌, “པེ༌སག༌གི༌ ཏུས༌ཆེན༌ནི༌ ཏུས༌ལ༌ མི༌ཟུམ༌ ཅིའ༌ཟེར༌ན༌ མི༌ཚོགས༌ལ༌ སྲོ༌ ཡོངས༌ཏེ༌ ཧི༌ལིངས༌ ཕིང༌སྲིད༌ཅེས༌ ཨིན༌ནོག༌།”

3 ཡེ༌ཤུ༌ བེད༌ཐཱ༌ནི༌ གྲོང༌སེབ༌བ༌ ཛེ༌ནད༌ནེ༌ ཕན༌ཁན༌ ཤི༌མོན༌ནི༌ ཁང༌པའེ༌ ནང༌ང༌ ཅོག༌ཙེ༌ཀ༌ སྟེན༌ཏེ༌ ཡོད༌ཏུས༌, ཀའ༌ཡོལ༌ལི༌ ནོད༌ ཏྲི༌ཞིམ༌མི༌ མར༌ ཀུས༌པོ༌ སྐངས༌ཏེ༌ ཁུར༌ཁན༌ནི༌ བུ༌མོ༌ཞིག༌ ཡོངས༌, ཡང༌ ནོད༌པོ༌ ཅགས༌ཏེ༌ ཏྲི༌ཞིམ༌བོ༌ ཁོང༌ངི༌ ཨུའི༌ཀ༌ ལུགས༌།

4 ཏེ༌ཀ༌ ཡོད༌ཁན༌ ཁ༌ཅིག༌ག༌ སྲོ༌ ཡོངས༌ཏེ༌ ཅིག༌ དང༌ ཅིག༌ག༌ ཟེརས༌, “ཅིའ༌ འི༌ཙོགས༌སི༌ ཏྲི༌ཞིམ༌ རིན༌ཅན༌བོ༌ གོད༌ལ༌ ཏངས༌ཏེ༌ ཨིན༌ནོག༌? 5 འི༌བོ༌ ལོ༌ ཅིག༌གི༌ ལ༌ཆ༌ ཟམ༌ཤིག༌ག༌ ཙོངས༌ཏེ༌ པེ༌ནེ༌བོ༌ ཉལ༌བ༌ཅན༌གུན༌ལ༌ ཏང༌ཤིག༌པིའང༌།” ཁོང༌གུན༌ནི༌ བུ༌མོ༌བོའ༌ མ༌སྲན༌ཏྲེ༌ ཁའ༌སྐྱེས༌།

6 ཨིན༌ནའང༌ ཡེ༌ཤུའི༌ ཁོང༌གུན༌ལ༌ མོལས༌, “བོར༌རའང༌, ཁོའ༌ ཅིའ༌ ཁའ༌ སྐྱེའད༌? ཁོའེ༌ ངའེ༌ ཕིའ༌ ལས༌ ཟང༌པོ༌ ཅོས༌ཏེ༌ ཨིན༌ནོག༌། 7 ཉལ༌བ༌ཅན༌གུན༌ ཏུས༌གྱུན༌ ཁྱོ༌ཞའ༌ ཉམ༌པོ༌ ལུས༌ཨིན༌, ཡང༌ ཁྱོ༌ཞ༌གུན༌ནི༌ ནམ༌ ཅོ༌ཨིན༌ སམ༌ནའང༌ ཁོང༌གུན༌ལ༌ རོགས༌ ཅོ༌ ཉན༌ཨིན༌། ཨིན༌ནའང༌ ང༌ ཁྱོ༌ཞའ༌ ཉམ༌པོ༌ ཏུས༌གྱུན༌ མི༌ལུས༌། 8 ཁོའེ༌ ཁོ༌རང༌ང༌ ཉན༌ཁན༌བོ༌ ཅོས༌ཏེ༌ ཨིན༌ནོག༌, ཁོའེ༌ ཏུས༌སི༌ སང༌ སྔུན༌ལ༌ ངའེ༌ ཟུགས༌པོའ༌ ཏྲི༌ཞིམ༌ ལུགས༌ཏེ༌ ངའེ༌ ཟུགས༌པོ༌ སྤུར༌ཁང༌ང༌ ཁྱེར༌ཅེས༌སི༌ ཕིའ༌ གྲལ༌གྲིག༌ ཅོས༌ཏེ༌ ཨིན༌ནོག༌། 9 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཇིག༌རྟེན༌ གང༌པོའེ༌ ནང༌ང༌ ཀ༌རུ༌ གའ༌མོའེ༌ ནས༌ཚུལ༌ ཤད༌ནའང༌ འི༌ བུ༌མོ༌བོའེ༌ ངའ༌ ཅོས༌ཁན༌བོའང༌ ཤད༌ཏེ༌ ཁོ༌ ཨིད༌ཏུ༌ ཅོ༌ཨིན༌།”

ཡུ༌དཱའེ༌ ཡེ༌ཤུའ༌ ངོ༌ལོག༌ ཅོ༌ཅེས༌ལ༌ ཁའ༌ཆམས༌།

14:10-11

10 ཏེ༌ནེ༌ ལོབ༌ཕྲུགས༌ རྕུག༌ཉིས༌སི༌ ནང༌ནེ༌ ཅིག༌, ཀར༌ཡོད༌པ༌ ཡུ༌དཱ༌ བླ༌མ༌ འུ༌སྐྱོང༌གུན༌ ཡོད༌ས༌ སོང༌ཏེ༌ གཙོ༌བོ༌ ཡེ༌ཤུའ༌ ངོ༌ལོག༌ ཅོས༌ཏེ༌ ཁོང༌གུན༌ནི༌ ལག༌ག༌ སྟད༌ཅེས༌ལ༌ ཐབ༌ལྡིངས༌། 11 ཏེ༌བོ༌ ཚོར༌ཏེ༌ ཁོང༌གུན༌ མ༌སྲན༌ཏྲེ༌ ཐད༌, ཡང༌ ཁོའ༌ པེ༌ནེ༌ ཏང༌ཅེས༌སི༌ ཁ༌ཆད༌ ཅོས༌། ཏེ༌ནེ༌ ཁོའེ༌ ཡེ༌ཤུ༌ སྟད༌ཅེས༌སི༌ སྐབས༌ ཙལ༌ཅེས༌ གོ༌ཟུགས༌།

སྟིང༌ཇུག༌གི༌ གོང༌ཟན༌།

14:12-26

12 སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ནི༌ གོ༌མའེ༌ ཞག༌, ནམ༌ པེ༌སག༌གི༌ ལུ༌གུ༌བོ༌ སྲོག༌ཆོད༌ལ༌ ཕུལ༌ལད༌, གཙོ༌བོ༌ ཡེ༌ཤུའི༌ ལོབ༌ཕྲུགས༌གུན༌ནི༌ ཁོང༌ང༌ ཏྲིས༌, “ང༌ཞའ༌ སོང༌ཏེ༌ ཉེ༌རང༌ དོན༌ཅེས༌སི༌ ཕིའ༌ པེ༌སག༌གི༌ དོན༌ཏང༌ ཀ༌རུ༌ གྲལ༌གྲིག༌ ཅོ༌ལེ༌?”

13 ཏེ༌ནེ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌ ཉིས༌ ཡེ༌རུ༌ཤ༌ལེམ༌མ༌ ལམ༌ཅུག༌ག༌ ཛད༌ཨིན༌ མོལས༌, “གྱལ༌སའེ༌ ནང༌ང༌ སོང༌, ཏེ༌རུ༌ ཆུ༌ཀར༌ ཁུར༌ཁན༌ནི༌ མི༌ཞིག༌ ཁྱོ༌ཞ༌གུན༌ལ༌ ཐུག༌ཅེན༌, ཁོའེ༌ སྟིང༌རང༌ནེ༌ སོང༌། 14 ཁོ༌ ཞུགས༌ཏེ༌ ཆ༌སའེ༌ ཁང༌པའེ༌ ཁང༌དག༌པོའ༌ ཟེར༌ ‘ལོབ༌བོན༌ནི༌ ཏྲིའ༌རག༌, གྲོན༌པོ༌ ཞུག༌སའེ༌ ནང༌བོ༌ ཀ༌ནེ༌ ཡོད༌, ཏེ༌རུ༌ ངའེ༌ ང༌རང༌ངི༌ ལོབ༌ཕྲུགས༌གུན༌ ཉམ༌པོ༌ པེ༌སག༌གི༌ དོན༌ཏང༌ ཟེན༌?’ 15 ཁོའེ༌ ཁྱོ༌ཞའ༌ སྟང༌ཐོག༌ག༌ གྲལ༌གྲིག༌ ཅོས༌ཁན༌ནི༌ ནང༌ ཆེན༌མོ༌ཞིག༌ སྟན༌ཅེན༌, ང༌དང༌གུན༌ནི༌ ཕིའ༌ ཏེ༌རུ༌ དོན༌ཏང༌ངི༌ གྲལ༌གྲིག༌ ཅོས༌།” 16 ལོབ༌ཕྲུགས༌གུན༌ གྱལ༌སའེ༌ ནང༌ང༌ སོང༌, ཡང༌ ཅི༌ཚང༌མ༌ ཡེ༌ཤུའི༌ མོལ༌ཁན༌ ནང༌ཞིན༌ ཐོང༌། ཁོང༌གུན༌ནི༌ ཏེ༌རུ༌ པེ༌སག༌གི༌ དོན༌ཏང༌ངི༌ གྲལ༌གྲིག༌ ཅོས༌།

17 ཕི༌ཏོག༌ ཆའ༌ཅིག༌ ཡེ༌ཤུ༌ ལོབ༌ཕྲུགས༌ རྕུག༌ཉིས༌ ཉམ༌པོ༌ ཏེ༌རུ༌ ལེབ༌། 18 ཁོང༌གུན༌ ཅོག༌ཙེ༌ཀ༌ དོན༌ཏང༌ དོན༌ཨིན༌ ཡོད༌ཏུས༌ ཡེ༌ཤུའི༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ཀ༌ ང༌ ཉམ༌པོ༌ ཟེན༌ ཡོད༌ཁན༌གུན༌ནི༌ ནང༌ནེ༌ ཅིག༌ཅིག༌གི༌ ངའ༌ ངོ༌ལོག༌ ཅོ༌ཨིན༌།”

19 ཁོང༌གུན༌ མ༌སྲན༌ཏྲེ༌ ཚེར༌ཏེ༌ ཡེ༌ཤུའ༌ ཅིག༌གི༌ སྟིང༌ནེ༌ ཅིག༌གི༌ ཏྲིས༌, “ཏན༌ཏན༌ ང༌ཏ༌ མན༌གྲོ༌?”

20 ཁོང༌ངི༌ ལན༌སལས༌, “ང༌ ཉམ༌པོ༌ ད༌བེན༌ ཅིག༌གི༌ ནང༌ནེ༌ ཟའ༌ཁན༌ ཁྱོ༌ཞའ༌ རྕུག༌ཉིས༌པོའེ༌ ནང༌ནེ༌ ཅིག༌ ཨིན༌། 21 ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ ཡོད༌ཁན༌ ནང༌ཞིན༌ མི༌རིགས༌སི༌བུ༌ ཤི༌གོས༌, ཨིན༌ནའང༌ མི༌རིགས༌སི༌བུ༌ གྲ༌འོའེ༌ ལག༌ག༌ སྟད༌ཁན༌ནི༌ མི༌བོའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཏེ༌ སང༌ཏ༌ ཁོ༌ མ༌སྐྱེས༌པིན༌ན༌ ཁོའེ༌ ཕིའ༌ གྱལ༌ལ༌ ཡོད༌གྲོ༌།”

22 ཁོང༌གུན༌ དོན༌ཏང༌ དོན༌ཨིན༌ ཡོད༌ཏུས༌, ཡེ༌ཤུའི༌ ཏ༌གི༌ ནམས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ཏེ༌ ཅག༌ག༌ ཛདས༌ ཡང༌ ལོབ༌ཕྲུགས༌གུན༌ལ༌ སལ༌ཨིན༌ མོལས༌, “འི༌བོ༌ ངའེ༌ ཟུགས༌པོ༌ ཨིན༌, ལེན༌ཏེ༌ ཟོ༌།”

23 ཏེ༌ནེ༌ དོན༌སྐྱོག༌པོ༌ ནམས༌ ཡང༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ཏེ༌ ཁོང༌གུན༌ལ༌ སལས༌ ཡང༌ ཁོང༌ ཚང༌མའེ༌ ཏེ༌ནང༌ནེ༌ ཐུངས༌། 24 ཁོང༌ངི༌ ཁོང༌གུན༌ལ༌ མོལས༌, “འི༌བོ༌ ངའེ༌ ཁྲག༌ ཨིན༌ ཀ༌བོའེ༌ དཀོན༌མཆོག༌ དང༌ ཁོང༌ངི༌ མི༌གུན༌ནི༌ པར༌ལ༌ ཆད༌དོན༌བོ༌ ཏན༌ཏན༌ ཛད༌ད༌ནོག༌, ཡང༌ མི༌ མང༌པོའེ༌ ཕིའ༌ སྲོག༌ཆོད༌དི༌ ཚུལ༌ལ༌ ཕོས༌། 25 ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ རྒུན༌ཆང༌བོ༌ ངའེ༌ ཡང༌སྐྱར༌ མི༌ཐུང༌ ནམ༌ཚོག༌པ༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ འི༌བོའ༌ སོ༌མ༌ ཏོན༌ཏག༌ མི༌སལ༌།”

26 ཁོང༌གུན༌ནི༌ དཀོན༌མཆོག༌ག༌ སྟོད༌པའེ༌ ལུ༌ ཕུལ༌ ཚར༌ར༌ཅིག༌, ཁོང༌གུན༌ ཨོ༌ལིཝ༌ཝི༌ རིའ༌ སྐྱོདས༌།

པི༌ཏྲར༌རི༌ ཡེ༌ཤུའ༌ མི༌ཤེས༌ཟུན༌ ཏང༌ཅེས༌པོ༌ ལུང༌སྟན༌ ཛདས༌།

14:27-31

27 ཏེ༌ནེ༌ གཙོ༌བོ༌ ཡེ༌ཤུའི༌ ལོབ༌ཕྲུགས༌གུན༌ལ༌ མོལས༌, “ཁྱོ༌ཞའ༌ ཚང༌མའེ༌ ངའ༌ ཕངས༌ཏེ༌ ཆེན༌, ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌,

‘ངའེ༌ ལུག༌རྫི༌བོ༌ སད༌ཅུག༌ཨིན༌

ཡང༌ ལུག༌གུན༌ ཡན༌ཏེ༌ ཆེན༌’✡

28 ཨིན༌ནའང༌ སོན༌ཏེའ༌ ལང༌ང༌ ཛད༌ཏེ༌ སྟིང༌ནེ༌ ང༌ ཁྱོ༌ཞའེ༌ སང༌ སྔུན༌ལ༌ གཱ༌ལིལ༌ལིའི༌ ཡུལ༌ཇོངས༌ལ༌ ཆེན༌།”

29 པི༌ཏྲར༌རི༌ ཟེརས༌, “ཚང༌མའེ༌ ཉེ༌རང༌ ཕང༌ནའང༌, ངའེ༌ མ༌ནེ༌ མི༌ཕང༌།”

30 ཡེ༌ཤུའི༌ ལན༌སལས༌, “ངའེ༌ ཁྱོ༌རང༌ང༌ དེན༌བ༌ ཟེར༌རད༌, འིན༌ན༌ ཚན༌ལ༌ ཅ༌པོའེ༌ ཅ༌སྐད༌ ལན༌ ཉིས༌ ཏང༌ངི༌ སང༌ སྔུན༌ལ༌, ཁྱོ༌རང༌ངི༌ ངའ༌ ལན༌ སུམ༌ མི༌ཤེས༌ཟུན༌ ཏང༌ཨིན༌།”

31 པི༌ཏྲར༌རི༌ འུ༌ཙུག༌ ཏངས༌ཏེ༌ ཟེརས༌, “ངའ༌ ཉེ༌རང༌ ཉམ༌པོ༌ ཤི༌གོས༌ནའང༌, ངའེ༌ ཉེ༌རང༌ མི༌ཤེས༌ཟུན༌ མ༌ནེ༌ མི༌ཏང༌།” ཏེན༌ན༌ ཙོགས༌ ཞན༌ ཚང༌མེའང༌ ཟེརས༌།

གེད༌ཤེ༌མ༌ནེ༌ ཚས༌སི༌ ནང༌ང༌ ཡེ༌ཤུའི༌ མོས༌ལམ༌ ཞུས༌།

14:32-42

32 ཁོང༌གུན༌ གེད༌ཤེ༌མ༌ནེ༌ ཟེར༌སའེ༌ ནས༌ས༌ སྐྱོདས༌, ཡང༌ གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, “ང༌ སོང༌ཏེ༌ མོས༌ལམ༌ ཞུ༌ ཟ༌ནེ༌ ཁྱོ༌ཞ༌གུན༌ འི༌ཀ༌ དུག༌།”

33 ཁོང༌ངི༌ པི༌ཏྲར༌, ཡ༌ཀོབ༌ དང༌ ཡོ༌ཧཱ༌ནན༌ གུན༌ ཁོང༌རང༌ ཉམ༌པོ༌ ཁྱེར༌ར༌ ཛདས༌, ཡང༌ ཡེ༌ཤུའ༌ ཐུགས༌ཚེར༌ སྐྱོད༌ཏེ༌ ཁོང༌ ཚབས༌ས༌ ཛདས༌། 34 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ སེམས༌ལ༌ ཚེར༌ཁ༌ མ༌སྲན༌ཏྲེ༌ ཤི༌ཅེས༌ ཙོགས༌ རག༌། ཤན༌ ཅོས༌ཏེ༌ འི༌ཀ༌ དུག༌།”

35 ཁོང༌ ཙ༌པིག༌ཤིག༌ ཐག༌རིང༌ང༌ སྐྱོདས༌ ཡང༌ སའེ༌ཀ༌ གྱེལ༌ཏེ༌, ཀལ༌ཏེས༌ ཉན༌ན༌ ཁོང༌ངི༌ ཀ༌ནེ༌ འི༌ རྡུག༌ངལ༌ལི༌ ཏུས༌པོ༌ ཐེན༌ན༌ ཛད༌ མོལ༌ཨིན༌ མོས༌ལམ༌ ཞུའ༌ ཛདས༌། 36 ཁོང༌ངི༌ མོལས༌, “ཨ༌བ༌, ངའེ༌ ཡབ༌ལེ༌, ཉེ༌རང༌ང༌ ཅི༌ཚང༌མ༌ ཛད༌ ཉན༌ན༌ནོག༌། ཐུག༌རྗེ༌ ཛད༌ཏེ༌ འི༌ རྡུག༌ངལ༌ལི༌ ཀོ༌རེ༌བོ༌ ངའེ༌ ཀ༌ནེ༌ ཐེན༌ན༌ ཛད༌དའང༌, ཨིན༌ནའང༌ ངའེ༌ དོད༌པ༌ ནང༌ཞིན༌ མན༌པ༌, ཉེ༌རང༌ངི༌ ཐུག༌གོངས༌ ནང༌ཞིན༌ ཅོའ༌ ཛད༌།”

37 ཏེ༌ནེ༌ ཡེ༌ཤུ༌ ལོགས༌ཏེ༌ སྐྱོདས༌ ཡང༌ ཁོང༌ ཚང༌ཀོ༌ ཉིད༌ལ༌ སོང༌ཏེ༌ ཟིགས༌། ཁོང༌ངི༌ པི༌ཏྲར༌ལ༌ མོལས༌, “ཤི༌མོན༌ ཁྱོ༌རང༌ ཉིད༌ལ༌ སོང༌ཏེ༌ ཨིན༌ན༌? ཆུ༌ཚོད༌ ཅིག༌གའང༌ ང༌ ཉམ༌པོ༌ ཉིད༌ མ༌ཏང༌ང༌ དུག༌མ༌ཉན༌ན༌? 38 ཁྱོ༌ཞའ༌ སྡིག༌པའེ༌ ནང༌ང༌ མི༌གྱེལ༌ཅེས༌སི༌ ཕིའ༌ ཉིད༌ མ༌ཏང༌ང༌ མོས༌ལམ༌ ཞུས༌། སེམས༌ཉིད༌དི༌ དོད༌པ༌ སྡིག༌པའེ༌ ནང༌ང༌ མི༌གྱེལ༌ཅེས༌སི༌ ཡོད༌ནའང༌ ཟུགས༌པོ༌ འུ༌ཐུགས༌ ཡོད༌ཏེ༌ ཨིན༌ནོག༌།”

39 ཡང༌སྐྱར༌ ཙ༌པིག༌ ཐག༌རིང༌ང༌ སྐྱོད༌ཏེ༌ ཡེ༌ཤུའི༌ ཏེན༌ན༌ ཙོགས༌ མོས༌ལམ༌ ཞུའ༌ ཛདས༌། 40 ཁོང༌ ལོགས༌ཏེ༌ སྐྱོད༌ད༌ཅིག༌, ཡང༌སྐྱར༌ ལོབ༌ཕྲུགས༌ ཚང༌ཀོ༌ ཉིད༌ལ༌ སོང༌ཏེ༌ ཟིགས༌ ཅིའ༌ཟེར༌ན༌ ཁོང༌གུན༌ སྲན༌ཏྲེ༌ ངལ༌ཏེ༌ ཡོད༌པིན༌, ཡང༌ ཁྲེལ༌ཏེ༌ ཁོང༌གུན༌ནི༌ ཡེ༌ཤུའ༌ ཅའང༌ ཟེར༌ མ༌ཉན༌།

41 ཡེ༌ཤུ༌ ལན༌ སུམ༌པ༌ ལོགས༌ཏེ༌ སྐྱོད༌ད༌ཅིག༌, ཁོང༌ངི༌ མོལས༌, “ཏ༌རུང༌ངའང༌ ཁྱོ༌ཞའ༌ ཉིད༌ ཏང༌ཨིན༌ ངལ༌ཚོའ༌ད༌? ཏ༌ གྲིག༌། ལྟོས༌, མི༌རིགས༌སི༌བུའ༌ ངོ༌ལོག༌ ཅོས༌ཏེ༌ སྡིག༌ཅན༌གུན༌ནི༌ ལག༌ག༌ སྟད༌ཅེས༌སི༌ ཏུས༌ཚོད༌པོ༌ ལེབ༌ ཚར༌། 42 ལོངས༌, ང༌དང༌གུན༌ ཆེན༌། ལྟོས༌, ངའ༌ ངོ༌ལོག༌ ཅོ༌ཁན༌བོ༌ ཡོང༌ང༌ལ༌།”

ཡེ༌ཤུ༌ ཟུམས༌།

14:43-52

43 གཙོ༌བོ༌ ཡེ༌ཤུའི༌ ཞལ༌ཏ༌ སལ༌ཨིན༌ ཡོད༌ ཟ༌ནེ༌ ལོབ༌ཕྲུགས༌ རྕུག༌ཉིས༌པོའེ༌ ནང༌ནེ༌ ཡུ༌དཱ༌ ཏེ༌ཀ༌ ལེབ༌, ཁོ༌ ཉམ༌པོ༌ བླ༌མ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཀལ༌ཁན༌ནི༌ མི༌ཚོགས༌, ར༌འི༌ དང༌ བེར༌ཀ༌ ཁུར༌ཏེ༌ ཡོངས༌། 44 ངོ༌ལོག༌ ཅོ༌ཁན༌བོའེ༌ ཁོང༌གུན༌ལ༌ ཡེ༌ཤུ༌ ཟུམ༌མ༌ལ༌ རྡ༌ཞིག༌ ཏང༌ཨིན༌, “ངའེ༌ པུག༌ ཏང༌ཁན༌ནི༌ མི༌བོ༌ ཁྱོ༌ཞའེ༌ ཟུམས༌ཏེ༌ སྟན༌པོ༌ ཅོས༌ཏེ༌ ཁྲིད༌ཏེ༌ ཁྱེར༌” ཟེརས༌། 45 ཏེན༌ན༌མལ༌ལ༌ ཡུ༌དཱ༌ ཡེ༌ཤུ༌ ཡོད༌ས༌ སོང༌ཏེ༌, “ལོབ༌བོན༌ལེ༌” ཟེར༌ཏེ༌ པུག༌ ཏངས༌།

46 ཏེ༌ནེ༌ ཞན༌མ༌གུན༌ནི༌ ཡེ༌ཤུ༌ ཟུམས༌ཏེ༌ ལྕག༌ཐག༌ ཉམ༌པོ༌ ཏགས༌། 47 ཨིན༌ནའང༌ ཡེ༌ཤུའི༌ དུན༌ལ༌ ཡོད༌ཁན༌ ཅིག༌གི༌, ར༌འི༌ ཕིངས༌ཏེ༌ བླ༌མ༌ ཆེན༌མོའེ༌ ཡོག༌པོའ༌ གྱབས༌ཏེ༌ ཁོའེ༌ ནམ༌ཅོག༌པོ༌ ཅད༌ཏངས༌།

48 ཡེ༌ཤུའི༌ ཁོང༌གུན༌ལ༌ མོལས༌, “ར༌འི༌ དང༌ བེར༌ཀ༌ ཁུར༌ཏེ༌ ང༌ ཟུམ༌མ༌ ཡོངས༌ཏེ༌ ཅི༌ ང༌ ཅག༌པ༌ ཨིན༌ནོག༌ག༌? 49 ཆོད༌ཁང༌ངི༌ ནང༌ང༌ ཞག༌ཏང༌ ངའེ༌ ལབ༌ཞ༌ ཏང༌ ཟ༌ནེ༌ ཁྱོ༌ཞའེ༌ ང༌ ཅིའ༌ མ༌ཟུམས༌པིན༌? ཨིན༌ནའང༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཁན༌བོ༌ དྲན༌དྲ༌ གྲུབ༌གོས༌།”

50 ཏེ༌ནེ༌ ཡེ༌ཤུ༌ ཕངས༌ཏེ༌ ལོབ༌ཕྲུགས༌ ཚང༌མ༌ ཤོར༌། 51 ཀུས༌པོ༌ རས༌སི༌ ཀོས༌ ཅིག༌པོ༌ གོན༌ཁན༌ནི༌ ཁྱོག༌ཏོང༌ཞིག༌ ཁོང༌ངི༌ གྱབ༌ནེ༌ ཡོང༌ངད༌པིན༌, མི༌ཚོགས༌སི༌ ཁོ༌ ཟུམ༌ཅེས༌ ཅོས༌པ༌, 52 ཀོས༌པོ༌ ཕངས༌ཏེ༌ ཁོ༌ ལྗེར༌ཉལ༌ལ༌ ཤོར༌ཏེ༌ སོང༌།

ཡེ༌ཤུ༌ ཡ༌ཧུ༌དཱ༌པའེ༌ ཚོགས༌དུའི༌ དུན༌ལ༌ ཁྱེརས༌།

14:53-65

53 ཁོང༌གུན༌ནི༌ ཡེ༌ཤུ༌ བླ༌མ༌ ཆེན༌མོ༌ ཡོད༌ས༌ ཁྱེརས༌, ཀ༌རུ༌ བླ༌མ༌ འུ༌སྐྱོང༌ ཚང༌མ༌, ཡ༌ཧུ༌དཱ༌པའེ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ ཛོམས༌ཏེ༌ ཡོད༌པིན༌། 54 པི༌ཏྲར༌ བླ༌མ༌ ཆེན༌མོའེ༌ ཕོ༌གྲང༌ངི༌ གྱང༌སྐོར༌རི༌ ནང༌ཀུག༌ ཚོག༌པ༌ ཐག༌རིང༌ཞིག༌ནེ༌ ཁོང༌ངི༌ གྱབ༌ནེ༌ ཡོངས༌། ཏེ༌རུ༌ ཁོ༌ སྲུང༌ཁན༌གུན༌ ཉམ༌པོ༌ མེའ༌ སྲོ༌ཨིན༌ དུགས༌།

55 བླ༌མ༌ ཆེན༌མོ༌ དང༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌ ཚང༌མའེ༌, ཡེ༌ཤུ༌ སད༌ཉན༌ཅེས༌སི༌ སྤང༌པོ༌ ཙལས༌, ཨིན༌ནའང༌ ཁོང༌གུན༌ལ༌ སུའང༌ མ༌ཐོབ༌། 56 ཁོང༌ངི༌ གྱབ༌གལ༌ལ༌ མི༌ མང༌པོའེ༌ ཟུན༌ནི༌ སྤང༌པོ༌ ཏངས༌, ཨིན༌ནའང༌ ཁོང༌གུན༌ནི༌ སྤང༌པོ༌ ཏང༌ཁན༌གུན༌ ཟོབས༌ མ༌ཟོབས༌། 57 སྟིང༌ཇུག༌ག༌ ཁ༌ཅིག༌ ལངས༌ཏེ༌ ཡེ༌ཤུའི༌ གྱབ༌གལ༌ལ༌ ཟུན༌ནི༌ སྤང༌པོ༌ ཏང༌ཨིན༌ནའང༌ ཟེརས༌, 58 “ཁོའེ༌ ཟེར༌ར༌རག༌པིན༌ ‘ངའེ༌, འི༌ ཆོད༌ཁང༌ མིའི༌ ལག༌པ༌ནེ༌ རྩིག༌ཁན༌བོ༌ ཤིགས༌ཏེ༌ ཞག༌ སུམ༌མི༌ ནང༌ང༌ མིའི༌ ལག༌པ༌ནེ༌ མ༌རྩིག༌ཁན༌ ཞན༌ཡང༌ཞིག༌ རྩིག༌ཨིན༌།’ ” 59 ཨིན༌ནའང༌ ཁོང༌གུན༌ནི༌ སྤང༌པོ༌ ཏང༌ཁན༌གུན༌ནའང༌ ཟོབས༌ མ༌ཟོབས༌།

60 ཏེ༌ནེ༌ ཚང༌མའེ༌ དུན༌ལ༌ བླ༌མ༌ ཆེན༌མོ༌ ལངས༌ཏེ༌ ཡེ༌ཤུའ༌ ཏྲིས༌, “ཁྱོ༌རང༌ངི༌ གྱབ༌གལ༌ལ༌ སྤང༌པོ༌ ཏང༌ཁན༌གུན༌ལ༌ ལན༌ཏང༌ང༌ མེད༌ད༌? རང༌ སྐྱོབ༌ཅེས༌སི༌ ཕིའ༌ ཁྱོ༌རང༌ང༌ ཟེར༌ཅེས༌ མེད༌ད༌?” 61 ཨིན༌ནའང༌ ཡེ༌ཤུའི༌ ལན༌ མ༌སལ༌ལ༌ ཅུབ༌ཅད༌ཏེ༌ ཞུགས༌། ཏེ༌ནེ༌ བླ༌མ༌ ཆེན༌མོའེ༌ ཁོང༌ང༌ ཡང༌སྐྱར༌ ཏྲིས༌, “ཁྱོ༌རང༌ ལྡམ༌མ༌ ཛད༌ཁན༌ནི༌ མ༌ཤི༌ཀའ༌, དཀོན༌མཆོག༌གི༌ སྲས༌ ཨིན༌ན༌?”

62 ཡེ༌ཤུའི༌ མོལས༌, “ང༌ ཨིན༌, ཡང༌ མི༌རིགས༌སི༌བུ༌ ཀུན༌ཝང༌ དཀོན༌མཆོག༌གི༌ ཆག༌ ཡས༌པའེ༌ ཁྲིས༌སི༌ཀ༌ དུགས༌ཏེ༌, ཡང༌ ནམ༌ཁའེ༌ སྲིན༌ནི༌ཀ༌ ཞོན༌ཏེ༌ ཡོང༌ང༌ ཁྱོ༌ཞའེ༌ ཐོང༌ཨིན༌།”

63 ཏེ༌ནེ༌ བླ༌མ༌ ཆེན༌མོ༌ ལངས༌ཏེ༌ ཁོ༌རང༌ངི༌ ཀོས༌པོ༌ ཤགས༌ ཡང༌ ཟེརས༌, “ང༌དང༌ང༌ འི༌ སང༌ མང༌ང༌ སྤང༌པོ༌ ཅི༌ གོས༌ཨིན༌? 64 ཁོའེ༌ དད༌ལོག༌ ཅོ༌ཁན༌བོ༌ ཁྱོ༌ཞའེ༌ ཚོར༌ཏེ༌ ཨིན༌ནོག༌། ཁྱོ༌ཞའེ༌ ཅི༌ ཐག༌ཅད༌དད༌?”

ཁོང༌ ཚང༌མའེ༌ ཁོ༌ སད༌གོ༌ཤེས༌སི༌ འོས༌པ༌ ཨིན༌ནོག༌ ཟེར༌ཏེ༌ ཐག༌ཅདས༌། 65 ཏེ༌ནེ༌ ཁོང༌ ཁ༌ཅིག༌གི༌ ཡེ༌ཤུའ༌ ཐུ༌ གྱབ༌ཅེས༌ གོ༌ཟུག༌ ཡང༌ ཁོང༌ངི༌ མིག༌, ལག༌ཕིས༌ ཉམ༌པོ༌ ཀབས༌ཏེ༌ ཁོང༌ང༌ མུལ༌ཁྲུག༌ ཅོས༌ཏེ༌ རྡུང༌ཨིན༌ ཧབ༌གོད༌ ཏང༌ཨིན༌ ཟེརས༌, “ལུང༌སྟན༌ སལ༌ལའང༌ ཁྱོ༌རང༌ང༌ རྡུང༌ཁན༌བོ༌ སུ༌ ཨིན༌ནོག༌?” ཡང༌ སྲུང༌ཁན༌གུན༌ནིའང༌ ཁྱེར༌ཏེ༌ ཁོང༌ང༌ རྡུངས༌།

པི༌ཏྲར༌རི༌ ཡེ༌ཤུ༌ མི༌ཤེས༌ཟུན༌ ཏངས༌།

14:66-72

66 པི༌ཏྲར༌ ཕོ༌གྲང༌ངི༌ ཚོམས༌སི༌ ནང༌ང༌ ཡོད༌ ཟ༌ནེ༌ བླ༌མ༌ ཆེན༌མོའེ༌ ཡོག༌མོ༌ཞིག༌ ཡོངས༌། 67 པི༌ཏྲར༌ མེའ༌ སྲོ༌ཨིན༌ དུགས༌ཏེ༌ ཐོང༌ང༌ཅིག༌ ཡོག༌མོ༌བོའེ༌ ཁོའ༌ ཞིབ༌ཅ༌ ཅོས༌ཏེ༌ ལྟས༌ ཡང༌ ཟེརས༌, “ཁྱོ༌རང༌ངའང༌ ན༌ཙ༌རེད༌པ༌ ཡེ༌ཤུ༌ ཉམ༌པོ༌ དུག༌པིན༌།”

68 ཨིན༌ནའང༌ པི༌ཏྲར༌རི༌ མི༌ཤེས༌ཟུན༌ ཏང༌ཨིན༌ ཟེརས༌, “ཁྱོ༌རང༌ངི༌ ཅི༌ ཟེར༌ཏེ༌ ཨིན༌ ངའ༌ ཧ༌གོའ༌ ཡ༌ ཤེས༌ས༌ མེ༌རག༌།” ཁོ༌ ཚོམས༌སི༌ སྒོའེ༌ དུན༌ལ༌ སོང༌ཏེ༌ དུགས༌, ཏེ༌ནེ༌ ཅ༌པོའེ༌ ཅ༌སྐད༌ ཏངས༌།

69 ཡོག༌མོ༌བོའེ༌ པི༌ཏྲར༌ ཏེ༌ཀ༌ ཐོང༌ང༌ཅིག༌, ཁོའེ༌ ཏེ༌ཀ༌ ཡོད༌ཁན༌ ཞན༌མ༌གུན༌ལ༌ ཡང༌སྐྱར༌ ཟེརས༌, “ཁོང༌གུན༌ནི༌ ཕྲོ༌ནེ༌ ཅིག༌ འི༌ མི༌བོའང༌ ཨིན༌ནོག༌།”

70 ཨིན༌ནའང༌ པི༌ཏྲར༌རི༌ ཡང༌སྐྱར༌ མི༌ཤེས༌ཟུན༌ ཏངས༌།

ཙ༌པིག༌ཤིག༌གི༌ སྟིང༌ནེ༌ ཏེ༌ཀ༌ ལངས༌ཏེ༌ ཡོད༌ཁན༌ ཞན༌ཡང༌ ཁ༌ཅིག༌གི༌ པི༌ཏྲར༌ལ༌ ཟེརས༌, “ཏན༌ཏན༌ ཁྱོ༌རང༌ ཁོའེ༌ ཕྲོ༌པ༌གུན༌ནི༌ ནང༌ནེ༌ ཅིག༌ ཨིན༌ནོག༌, ཅིའ༌ཟེར༌ན༌ ཁྱོ༌རང༌ངའང༌ གཱ༌ལིལ༌ལི༌པ༌ ཨིན༌ནོག༌།”

71 པི༌ཏྲར༌རི༌ ཁོའ༌ ངན༌ ཕོག༌ཤིག༌ ཟེར༌ཨིན༌ ནའ༌ སྐྱལ༌ཏེ༌ ཟེརས༌, “ཁྱོ༌རང༌གུན༌ནི༌ སྤེ༌ར༌ ཏང༌ཁན༌ནི༌ མི༌བོ༌ ངའེ༌ ཤེས༌ས༌མེད༌།” 72 ཏེན༌ན༌མལ༌ལ༌ ལན༌ ཉིས༌པ༌ ཅ༌པོའེ༌ སྐད༌ ཏངས༌།

ཏེ༌ནེ༌ པི༌ཏྲར༌ལ༌ ཡེ༌ཤུའི༌, “ཅ༌པོའེ༌ ཅ༌སྐད༌ ཉིས༌པ༌ ཏང༌ངི༌ སང༌ སྔུན༌ལ༌, ཁྱོ༌རང༌ངི༌ ངའ༌ ལན༌ སུམ༌ མི༌ཤེས༌ཟུན༌ ཏང༌ཨིན༌” མོལ༌ཁན༌བོ༌ ཨིད༌ཏུ༌ ཡོངས༌, ཡང༌ ཁོའེ༌ སེམས༌ ཆགས༌ཏེ༌ ཁོ༌ ངུས༌།

15

ཡེ༌ཤུ༌ པི༌ལ༌ཏུ༌ ཡོད༌ས༌ ཁྱེརས༌།

15:1-15

1 ང༌ཏོག༌ མ༌ ང༌མོ༌ནེ༌ བླ༌མ༌ འུ༌སྐྱོང༌གུན༌, ཡ༌ཧུ༌དཱ༌པའེ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌ གང༌པོའེ༌ གཙོ༌བོ༌ ཡེ༌ཤུ༌ སད༌ཅེས༌ལ༌ ཐག༌ཅདས༌། ཁོང༌གུན༌ནི༌ ཁོང༌ངི༌ ཆག༌ ལྡམས༌ཏེ༌ ཀའ༌ལོན༌ པི༌ལ༌ཏུའི༌ ལག༌ག༌ སྟད༌ད༌ ཁྱེརས༌།

2 པི༌ལ༌ཏུའི༌ ཡེ༌ཤུའ༌ ཏྲིས༌, “ཁྱོ༌རང༌ ཡ༌ཧུ༌དཱ༌པའེ༌ གྱལ༌པོ༌ ཨིན༌ན༌?”

ཡེ༌ཤུའི༌ ལན༌སལས༌, “ཨིན༌, ཉེ༌རང༌ངི༌ ཟེར༌ཁན༌བོ༌ ཨིན༌།”

3 ཏེ༌ནེ༌ བླ༌མ༌ འུ༌སྐྱོང༌གུན༌ནི༌ ཁོང༌ངི༌ གྱབ༌གལ༌ལ༌ ཉད༌གལ༌ མང༌པོ༌ ཀལས༌། 4 པི༌ལ༌ཏུའི༌ ཡང༌སྐྱར༌ ཁོང༌ང༌ ཏྲིས༌, “ཁྱོ༌རང༌ངི༌ ཁོང༌གུན༌ལ༌ ལན༌ཏང༌ང༌ མེད༌ད༌? ལྟོས༌སའང༌! ཁྱོ༌རང༌ངི༌ གྱབ༌གལ༌ལ༌ ཁོང༌གུན༌ནི༌ ཙམ༌ཤིག༌གི༌ སྐྱོན༌རྗོད༌ ཅོ༌རུག༌?” 5 ཨིན༌ནའང༌ ཡེ༌ཤུའི༌ ཅའང༌ ལན༌ མ༌སལ༌པ༌, པི༌ལ༌ཏུ༌ ཧ༌ལས༌།

6 ལུག༌སྲོལ༌ ནང༌ཞིན༌ པེ༌སག༌གི༌ ཏུས༌ཆེན༌ནི༌ ཏུས༌ལ༌, ཀའ༌ལོན༌ནི༌ མི༌གུན༌ནི༌ ཞུ༌ཝ༌ ནང༌ཞིན༌ ཙོན༌པ༌ ཅིག༌ ཕུད༌དད༌པིན༌། 7 ཏེ༌ཏུས༌ལ༌ རོམ༌མི༌ ཞུང༌ངི༌ གྱབ༌གལ༌ལ༌ ངོ༌ལོག༌ ཅོས༌ཏེ༌ མི༌ སད༌ཁན༌ བཱ༌ར༌བས༌ དང༌ ཁོའེ༌ ཕྲོ༌པ༌གུན༌ ཙོན༌ཁང༌ངི༌ ནང༌ང༌ ཡོད༌པིན༌། 8 མི༌ཚོགས༌ པི༌ལ༌ཏུ༌ ཡོད༌ས༌ ཡོངས༌ཏེ༌ ཁོའ༌ ཏུས༌གྱུན༌ ཙོགས༌ལ༌ ཙོན༌པ༌ཞིག༌ ཕུད༌ཅེས༌སི༌ ཕིའ༌ ཟེརས༌།

9 པི༌ལ༌ཏུའི༌ ཏྲིས༌, “ཁྱོ༌ཞའེ༌ ཕིའ༌ ངའེ༌ ཡ༌ཧུ༌དཱ༌པའེ༌ གྱལ༌པོ༌བོ༌ ཕུད༌ད༌?” 10 ༼བླ༌མ༌ འུ༌སྐྱོང༌གུན༌ ཡེ༌ཤུའི༌ཀ༌ ཚིག༌ཅེས༌པོའེ༌, ཁོང༌ ཁོའེ༌ ལག༌ག༌ སྟད༌ཁན༌བོ༌ པི༌ལ༌ཏུའ༌ གྱུས༌སོང༌།༽ 11 ཨིན༌ནའང༌ བླ༌མ༌ འུ༌སྐྱོང༌གུན༌ནི༌ མི༌ཚོགས༌ལ༌ ལྕེ༌ ཀོལ༌ཏེ༌ ཡེ༌ཤུའི༌ ཚབས༌ལ༌ བཱ༌ར༌བས༌ ཕུད༌ཅེས༌སི༌ ཕིའ༌ པི༌ལ༌ཏུའ༌ ཞུ༌ཝ༌ ཕུལ༌ཅུགས༌། 12 པི༌ལ༌ཏུའི༌ ཁོང༌གུན༌ལ༌ ཏྲིས༌, “ཏེ༌ནེ༌ ངའེ༌ ཁྱོ༌ཞ༌གུན༌ནི༌ ཡ༌ཧུ༌དཱའེ༌ གྱལ༌པོ༌ ཟེར༌ཁན༌ནི༌ མི༌བོའ༌ ཅི༌ ཅོ༌?”

13 ཁོང༌གུན༌ནི༌ ཀུ༌ཅོ༌ ཏང༌ཨིན༌ ལན༌ཏངས༌, “ཁོ༌ རྐྱང༌ཤིང༌ང༌ རྐྱོང༌།”

14 པི༌ལ༌ཏུའི༌ ཏྲིས༌, “ཅི༌ཕིའ༌, ཁོའེ༌ ཁྲིམས༌སི༌ གྱབ༌གལ༌ ཅི༌ ཅོས༌ཏོག༌?”

ཨིན༌ནའང༌ མི༌ཚོགས༌སི༌ ཀུ༌ཅོ༌ སྲན༌ཏྲེ༌ ཏང༌ཨིན༌ ཟེརས༌, “ཁོ༌ རྐྱང༌ཤིང༌ངི༌ཀ༌ རྐྱོང༌།”

15 མི༌ཚོགས༌པོ༌ ཐད༌ཅུགས༌ཏེ༌ པི༌ལ༌ཏུའི༌ ཁོང༌གུན༌ནི༌ ཕིའ༌ བཱ༌ར༌བས༌ ཙོན༌ཁང༌ནེ༌ ཕུད༌ཅུགས༌ ཡང༌ ཡེ༌ཤུའ༌ རྟལ༌ལྕག༌ གྱབ༌ཏེ༌ རྐྱང༌ཤིང༌ངི༌ཀ༌ རྐྱང༌ཅེས༌ལ༌ མག༌མི༌ གུན༌ལ༌ སྟདས༌།

མག༌མི༌གུན༌ནི༌ ཡེ༌ཤུའ༌ ཚིག༌པ༌ སྲགས༌།

15:16-20

16 མག༌མི༌གུན༌ནི༌ ཀའ༌ལོན༌ནི༌ ཁར༌, ཀ༌བོའ༌ པརའ༌ཏོ༌རི༌འུམ༌ ཟེར༌རད༌, ཏེ༌ ནང༌ང༌ གཙོ༌བོ༌ ཡེ༌ཤུ༌ ཁྱེར༌ཏེ༌ མག༌ཚོགས༌ གང༌པོའ༌ ཛོམ༌ཅེས༌ལ༌ བོདས༌། 17 ཁོང༌གུན༌ནི༌ ཁོང༌ང༌ གྱལ༌པོ༌ གོན༌ཁན༌ ཙོགས༌སི༌ ནམ༌ཟའ༌ མར༌པོ༌ཞིག༌ སྐོནས༌, ཡང༌ ཚེར༌མའེ༌ ཐོར༌ཤོག༌ སླས༌ཏེ༌ ཁོང༌ངི༌ ཨུའ༌ སྐོནས༌། 18 ཁོང༌གུན༌ནི༌ ཁོང༌ང༌ ཚིག༌པ༌ སྲག༌ཨིན༌ ཟེརས༌, “ཡ༌ཧུ༌དཱ༌པའེ༌ གྱལ༌པོའ༌ ཆག༌ཚལ༌།” 19 ཁོང༌གུན༌ནི༌ ཁོང༌ངི༌ ཨུའ༌ བེར༌ཀ༌ ཉམ༌པོ༌ ལན༌ མང༌པོ༌ རྡུངས༌ཏེ༌ ཁོང༌ང༌ ཆིལ༌མག༌ གྱབས༌, ཡང༌ ཡེ༌ཤུའི༌ དུན༌ལ༌ པིག༌མོའེ༌ཀ༌ གྱེལ༌ཏེ༌ ཁོང༌ང༌ ཆག༌ཕུལ༌ ཟུན༌ཏངས༌། 20 ཚིག༌པ༌ སྲགས༌ཏེ༌ སྟིང༌ནེ༌ ཁོང༌གུན༌ནི༌ ནམ༌ཟའ༌ མར༌པོ༌བོ༌ ཕུད༌ཏེ༌, ཡེ༌ཤུའ༌ ཁོང༌རང༌ངི༌ ནམ༌ཟའ༌བོ༌ སྐོནས༌། ཏེ༌ནེ༌ ཁོང༌ རྐྱང༌ཤིང༌ངི༌ཀ༌ རྐྱང༌ཅེས༌ལ༌ ཁྱེརས༌།

རྐྱང༌ཤིང༌ངི༌ཀ༌ རྐྱངས༌།

15:21-32

21 གཙོ༌བོ༌ ཡེ༌ཤུ༌ ཁྲིད༌ཏེ༌ ཁྱེར༌ ཟ༌ནེ༌ ཨ༌ལེག༌ཟན༌དེར༌ དང༌ རུ༌ཕུས༌སི༌ ཨ༌བ༌, ཀི༌རིན༌པ༌ ཤི༌མོན༌ གམ༌ཡུལ༌ནེ༌ གྱལ༌སའེ༌ ནང༌ང༌ ཡོང༌ངད༌པིན༌ ཡང༌ མག༌མི༌གུན༌ནི༌ ཁོའ༌ ཝང༌ ཏངས༌ཏེ༌ ཡེ༌ཤུའི༌ རྐྱང༌ཤིང༌ ཁུར༌ཅུགས༌། 22 ཁོང༌གུན༌ནི༌ ཡེ༌ཤུ༌ གོལ༌གོ༌ཐཱ༌ ༼ཀ༌བོའེ༌ ཏོན༌ཏག༌པོ༌ “གོའི༌ རུས༌པའེ༌ ས༌ཀྱད༌”༽ ཟེར༌ཁན༌ནི༌ ནས༌སའེ༌ཀ༌ ཁྱེརས༌། 23 ཏེ༌ནེ༌ ཁོང༌གུན༌ནི༌ ཡེ༌ཤུའ༌ མའེར༌ * ཟེར༌ཁན༌ནི༌ སྨན༌ རྒུན༌ཆང༌ངི༌ ནང༌ང༌ སྲེས༌ཏེ༌ ཏངས༌, ཨིན༌ནའང༌ ཁོང༌ངི༌ ཏེ༌བོ༌ དོན༌ན༌ མ༌ཛདས༌། 24 ཁོང༌གུན༌ནི༌ ཡེ༌ཤུ༌ རྐྱང༌ཤིང༌ངི༌ཀ༌ རྐྱངས༌ ཡང༌ ཁོང༌ངི༌ ནམ༌ཟའ༌ བགོས༌ཏེ༌ སུའ༌ ཐོབ༌དུག༌ ལྟ༌ཅེས༌ལ༌ ཆོ༌ལོ༌ རིལས༌།

25 ཡེ༌ཤུ༌ རྐྱང༌ཤིང༌ངི༌ཀ༌ རྐྱང༌ ཟ༌ནེ༌, ང༌ཏོག༌གི༌ ཆུ༌ཚོད༌ རྒུ༌པ༌ ཆའད༌པིན༌། 26 ཁོང༌ངི༌ ཨུའི༌ སྟག༌ག༌ ཉད༌གལ༌ ཀལ༌ཁན༌ནི༌ སྟགས༌པོའེ༌ཀ༌ “ཡ༌ཧུ༌དཱ༌པའེ༌ གྱལ༌པོ༌” བྲིས༌ཏེ༌ ཡོད༌པིན༌། 27 ཅག༌པ༌ ཉིས༌ ཁོང༌ ཉམ༌པོ༌ རྐྱང༌ཤིང༌ངི༌ཀ༌ རྐྱངས༌, ཅིག༌པོ༌ ཁོང༌ངི༌ ཡས༌པ༌ ཡང༌ ཅིག༌པོ༌ ཡོ༌མའ༌། 28 †

29 ཏེ༌ ནས༌ས༌ གྱུད༌ཏེ༌ གྲུལ༌ཁན༌གུན༌ནི༌ གོ༌ ཡུག༌ཏེ༌ སྨད༌གྲ༌ ཏང༌ཨིན༌ ཟེརས༌, “ཆོད༌ཁང༌ ཤིགས༌ཏེ༌ ཞག༌ སུམ༌མི༌ ནང༌ང༌ རྩིག༌ཨིན༌ ཟེར༌ཁན༌ ཁྱོད༌, 30 རྐྱང༌ཤིང༌ངི༌ ཀ༌ནེ༌ ཡོག༌ག༌ བབས༌ཏེ༌ རང༌ སྐྱོབ༌བའང༌།”

31 ཏེན༌ན༌ ཙོགས༌ལ༌ བླ༌མ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནིའང༌ ཁོང༌ང༌ ཚིག༌པ༌ སྲག༌ཨིན༌ ཟེརས༌, “ཁོའེ༌ ཞན༌མ༌གུན༌ སྐྱོབས༌, ཨིན༌ནའང༌ ཁོ༌རང༌ སྐྱོབ༌ཉན༌ན༌ མི༌དུག༌། 32 འི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, ཨིས༌ར༌ཨེལ༌པའེ༌ གྱལ༌པོ༌, རྐྱང༌ཤིང༌ངི༌ ཀ༌ནེ༌ དག༌ས༌ བབས༌ཏེ༌ ཡོང༌ན༌, ང༌ཞའེ༌ ཐོང༌ཏེ༌ ཏད༌པ༌ ཅོ༌ཨིན༌།” ཡེ༌ཤུ༌ ཉམ༌པོ༌ རྐྱང༌ཤིང༌ངི༌ཀ༌ རྐྱངས༌ཁན༌གུན༌ནིའང༌ ཁོང༌ང༌ ཚིག༌ ཏངས༌།

གཙོ༌བོ༌ ཡེ༌ཤུ༌ ཀྲོངས༌།

15:33-41

33 ཉིང༌གུང༌ནེ༌ ཆུ༌ཚོད༌ སུམ༌པ༌ ཚག༌པ༌ ཡུལ༌ གང༌པོ༌ མུན༌གྲིག༌ སོང༌། 34 ཏེ༌ནེ༌ ཆུ༌ཚོད༌ སུམ༌པའེ༌ཀ༌ ཡེ༌ཤུའི༌ སུང༌སྐད༌ ཆེན༌མོའེ༌ ནང༌ང༌ བོད༌ད༌ ཛདས༌, “ཨེ༌ལོའི༌, ཨེ༌ལོའི༌, ལེ༌མ༌ ས༌བའཅ༌ཐ༌ནི༌?” ཀ༌བོའེ༌ ཏོན༌ཏག༌པོ༌ “ངའེ༌ དཀོན༌མཆོག༌ ངའེ༌ དཀོན༌མཆོག༌ ཉེ༌རང༌ངི༌ ངའ༌ ཅིའ༌ ཕང༌ང༌ ཛད༌ཏེ༌ ཨིན༌?” མོལ༌ཏེ༌ ཨིན༌ནོག༌།

35 ཏེ༌ཀ༌ ཡོད༌ཁན༌གུན༌ནི༌ ནང༌ནེ༌ ཁ༌ཅིག༌གི༌ ཏེ༌བོ༌ ཚོར༌ར༌ཅིག༌ ཟེརས༌, “ཉོན༌ཤིག༌གའང༌ ཁོའེ༌ ལུང༌སྟོན༌པ༌ ཨེ༌ལི༌ཡཱ༌ བོད༌ད༌རག༌།” 36 ཁོང༌གུན༌ནི༌ ཕྲོ༌ནེ༌ ཅིག༌ བང༌ཏངས༌ཏེ༌ སོང༌ ཡང༌ རས༌བལ༌ཞིག༌ རྒུན༌ཆང༌ སྐྱུར༌མོའེ༌ ནང༌ང༌ ཅུགས༌ཏེ༌ བེར༌ཀའེ༌ཀ༌ སྐྱོན༌ཏེ༌ ཡེ༌ཤུའ༌ དོན༌ཅེས༌ལ༌ ཏངས༌། ཞན༌ཅིག༌གི༌ ཟེརས༌, “དུག༌ཅུག༌གའང༌། ལུང༌སྟོན༌པ༌ ཨེ༌ལི༌ཡཱའ༌ ཁོ༌ སྐྱོབ༌བ༌ལ༌ སྐྱོད༌དུག༌ག༌ སྟེན༌བ༌།”

37 ཏེ༌ནེ༌ ཡེ༌ཤུའི༌ སྐད༌ ཆེན༌མོ༌ ཉམ༌པོ༌ ཀུ༌ཅོ༌ སལ༌ཏེ༌ སྟིང༌ཇུག༌གི༌ འུགས༌པོ༌ ནེན༌ན༌ ཛདས༌ ཡང༌ ཀྲོངས༌། 38 ཏེན༌ན༌ ཏུས༌ལ༌ ཆོད༌ཁང༌ངི༌ ཡོ༌ལ༌ ཐུག༌མོ༌བོ༌ ‡ གོ༌ནེ༌ ཇུག༌ ཚོག༌པ༌ ཁག༌ཉིས༌སི༌ ནང༌ང༌ ཆད༌།

39 ཡེ༌ཤུའི༌ དུན༌ལ༌ ཡོད༌ཁན༌ནི༌ མག༌མི༌གྱའེ༌ སྤོན༌བོའེ༌ ཁོང༌ ཀྲོངས༌ཚུལ༌བོ༌ ཐོང༌ཏེ༌ ཟེརས༌, “འི༌ མི༌ དཀོན༌མཆོག༌གི༌ སྲས༌ ཨིན༌ཁན༌བོ༌ ཏན༌ཏན༌ ཨིན༌ནོག༌།”

40 ཐག༌རིང༌ཞིག༌ནེ༌ བུ༌མོ༌ ཁ༌ཅིག༌གི༌ ཡེ༌ཤུ༌ ཀྲོང༌ཤེས༌པོ༌ ལྟེན༌ ཡོད༌པིན༌། ཁོང༌གུན༌ནི༌ ཕྲོའ༌ མིར༌ཡམ༌ མག༌དལ༌ལ༌མ༌, ཡོ༌སེབ༌ དང༌ ཁོའེ༌ ནོ༌ ཡ༌ཀོབ༌བི༌ ཨ༌མ༌ མིར༌ཡམ༌ དང༌ ས༌ལོ༌མི༌ གུན༌ ཡོད༌པིན༌། 41 གཱ༌ལིལ༌ལིའི༌ ནང༌ང༌ ཁོང༌གུན༌ ཡེ༌ཤུའི༌ གྱབ༌ནེ༌ གྲུལ༌ཏེ༌ ཁོང༌ངི༌ སྒོས༌དོམ༌གུན༌ རིགས༌ཏེ༌ ཞབ༌ཤི༌ ཞུའད༌པིན༌། ཁོང༌ ཉམ༌པོ༌ ཡེ༌རུ༌ཤ༌ལེམ༌མ༌ ཡོང༌ཁན༌ནི༌ བུ༌མོ༌ མང༌པོ༌ཞིག༌གའང༌ ཏེ༌རུ༌ ཡོད༌པིན༌།

ཡེ༌ཤུའི༌ སྤུར༌ སྤུར༌ཁང༌ངི༌ ནང༌ང༌ བོར༌ར༌ ཛདས༌།

15:42-47

42 ཟ༌པ༌སང༌ངི༌ ཞག༌ ༼ཡང༌ན༌ ཤབ༌བད༌དི༌ ངལ༌ཚོའེ༌ ཞག༌གི༌ སང༌ སྔུན༌མའེ༌ ཞག༌པོ༌༽, གྲལ༌གྲིག༌གི༌ ཞག༌ ཨིན༌པིན༌, མུན༌ཅུ༌རུབ༌ཀྱིས༌ ཡོད༌ ཟ༌ནེ༌, 43 ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌ ཁག༌ཅན༌ ཨིན༌ཁན༌ ཨ༌རི༌མ༌ཐཱ༌པ༌ ཡོ༌སེབ༌, ཀ༌བོ༌ དཀོན༌མཆོག༌གི༌ གྱལ༌སྲིད༌ ལེབ༌ཅེས༌ལ༌ སྲུངས༌ཏེ༌ ཡོད༌པིན༌, ཁོའེ༌ ཧམ༌པ༌ ཅོས༌ཏེ༌ པི༌ལ༌ཏུའི༌ཀ༌ སོང༌ཏེ༌ ཁོའ༌ གཙོ༌བོ༌ ཡེ༌ཤུའི༌ སྤུར༌ སལ༌ ཟེར༌ཏེ༌ ཞུ༌ཝ༌ ཕུལས༌། 44 ཡེ༌ཤུ༌ ཀྲོང༌ཚར༌ཁན༌བོ༌ ཚོར༌ཏེ༌ པི༌ལ༌ཏུ༌ ཧ༌ལས༌, ཡང༌ མག༌མི༌གྱའེ༌ སྤོན༌བོ༌ བོད༌ཏེ༌ ཡེ༌ཤུ༌ ཀྲོངས༌ ཚར༌ཏོག༌ག༌ ཟེར༌ཏེ༌ ཏྲིས༌། 45 ཁོའེ༌ ཀ༌ནེ༌ ཡེ༌ཤུ༌ ཀྲོངས༌ཚར༌ཁན༌བོ༌ ཚོར༌ཏེ༌ སྟིང༌ནེ༌, པི༌ལ༌ཏུའི༌ ཡོ༌སེབ༌བ༌ ཁོང༌ངི༌ སྤུར༌བོ༌ ཁྱེར༌ཅེས༌ལ༌ གོངས༌པ༌ ཏངས༌། 46 ཏེ༌ནེ༌ ཡོ༌སེབ༌བི༌ རས༌ ཀུས༌པོ༌ ཁྱོངས༌ ཡང༌ ཡེ༌ཤུའི༌ སྤུར༌བོ༌ རྐྱང༌ཤིང༌ངི༌ ཀ༌ནེ༌ ཕབས༌ཏེ༌ ཏེ༌ནང༌ང༌ ཏུམས༌, ཡང༌ བྲག༌གི༌ ནང༌ང༌ སྐོས༌ཏེ༌ ཡོད༌ཁན༌ནི༌ སྤུར༌ཁང༌ཞིག༌གི༌ ནང༌ང༌ བོརས༌། ཏེ༌ནེ༌ ཁོའེ༌ སྤུར༌ཁང༌ངི༌ ཁའེ༌ཀ༌ ཁར༌རྡོ༌ ཆེན༌མོ༌ཞིག༌ རིལ༌ཏེ༌ ཀབས༌། 47 མག༌དལ༌ལ༌མ༌ མིར༌ཡམ༌ དང༌ ཡོ༌སེབ༌བི༌ ཨ༌མ༌ མིར༌ཡམ༌མི༌ ཡེ༌ཤུའི༌ སྤུར༌ བོར༌ར༌ ཛད༌ཁན༌ནི༌ ནས༌ས༌བོ༌ ཐོང༌།

16

ཡེ༌ཤུ༌ སོན༌ཏེའ༌ ཞངས༌།

16:1-8

1 ཟ༌སྤེན༌བའེ༌ ཕི༌ཏོག༌ ཤབ༌བད༌དི༌ ཞག༌པོ༌ ཚར༌ར༌ཅིག༌, མིར༌ཡམ༌ མག༌དལ༌ལ༌མ༌, མིར༌ཡམ༌ ཡ༌ཀོབ༌བི༌ ཨ༌མ༌ དང༌ ས༌ལོ༌མི༌ གུན༌ ཡེ༌ཤུའི༌ སྤུར༌ལ༌ སྐུ༌ཅེས༌སི༌ ཕིའ༌ ཏྲི༌ཞིམ༌ཅན༌ནི༌ མར༌ དང༌ མར༌ནག༌ ཉོའ༌ སོང༌། 2 ཟ༌ཉི༌མའེ༌ ཞག༌ག༌ ང༌ཏོག༌ ང༌མོ༌ ཉི༌མ༌ ཤར༌ར༌ཅིག༌, ཁོང༌གུན༌ ཡེ༌ཤུའི༌ སྤུར༌ཁང༌ང༌ སོང༌། 3 ཆེན༌ ཡོད༌ ཟ༌ནེ༌ ཁོང༌གུན༌ནི༌ ཅིག༌ དང༌ ཅིག༌ག༌ ཏྲིས༌, “སྤུར༌ཁང༌ངི༌ ཁའ༌ ཀབས༌ཏེ༌ ཡོད༌ཁན༌ནི༌ ཁར༌རྡོ༌བོ༌ ང༌དང༌ངི༌ ཕིའ༌ སུའི༌ རིལ༌ཨིན༌?” 4 ཏེ༌ཀ༌ ལེབ༌བ༌ཅིག༌ ཁོང༌གུན༌ནི༌ ཁར༌རྡོ༌བོ༌ རིལ༌ཚར༌ཏེ༌ ཐོང༌།

5 སྤུར༌ཁང༌ངི༌ ནང༌ང༌ ཞུགས༌ས༌ཅིག༌, ཁོང༌གུན༌ནི༌ ཡས༌པའེ༌ཀ༌ ཀོས༌ལག༌ ཀར༌པོ༌ གོན༌ཁན༌ནི༌ ཁྱོག༌ཏོང༌ཞིག༌ དུགས༌ཏེ༌ ཐོང༌པ༌, མ༌སྲན༌ཏྲེ༌ ཇིགས༌། 6 ཨིན༌ནའང༌ ཁོང༌གུན༌ལ༌ མོལས༌, “ཇིགས༌ མ༌ཇིགས༌, ཁྱོ༌ཞའེ༌ རྐྱང༌ཤིང༌ངི༌ཀ༌ རྐྱངས༌ཁན༌ ན༌ཙ༌རེད༌པ༌ ཡེ༌ཤུ༌ ཙལ༌ལ༌ནོག༌། ཁོང༌ སོན༌ཏེའ༌ ཞངས༌ཏེ༌ འི༌ཀ༌ མེད༌། ཁོང༌ངི༌ སྤུར༌ བོར༌སའེ༌ ནས༌ས༌ ལྟོས༌། 7 ཏ༌ སོང༌ཏེ༌ ཁོང༌ངི༌ ལོབ༌ཕྲུགས༌གུན༌ དང༌ པི༌ཏྲར༌ལ༌ ཤོད༌, ‘ཡེ༌ཤུ༌ ཁྱོ༌ཞ༌གུན༌ནི༌ སང༌ སྔུན༌ལ༌ གཱ༌ལིལ༌ལིའི༌ ཡུལ༌ཇོངས༌སི༌ ནང༌ང༌ སྐྱོད༌ཨིན༌། ཏེ༌རུ༌ ཁྱོ༌ཞ༌གུན༌ལ༌ ཁོང༌ ཇལ༌ཨིན༌, ཀ༌ཟུག༌ ཁོང༌ངི༌ སྔུན༌ལ༌ མོལ༌ལ༌ ཛདས༌།’ ”

8 བུ༌མོ༌གུན༌ ཇིགས༌ཏེ༌ དར༌ཨིན༌ ཐེ༌ཚོམས༌ ཉམ༌པོ༌ སྤུར༌ཁང༌ནེ༌ གྱུགས༌ཏེ༌ སོང༌། ཐོང༌ཁན༌ ཚང༌མ༌ སུ༌ཞིག༌གའང༌ མ༌ཤདས༌, ཅིའ༌ཟེར༌ན༌ ཁོང༌གུན༌ སྲན༌ཏྲེ༌ ཇིགས༌ཏེ༌ ཡོད༌པིན༌། *

མར༌ཀུས༌སི༌ སྤེ༌ཆའེ༌ ཐེ༌བ༌ ཇུག༌དུས༌།

16:9-20

9 གཙོ༌བོ༌ ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌ ཟ༌ཉི༌མའེ༌ ཞག༌ག༌ ང༌མོ༌ནེ༌, ཁོང༌རང༌ གོ༌མ༌ སྔོན༌ ཅུག༌ག༌ ཛད༌ཁན༌བོ༌ ཁོང༌ངི༌ རྡུད༌ རྡུན༌ ཕིང༌ང༌ ཛད༌ཁན༌ནི༌ བུ༌མོ༌ མིར༌ཡམ༌ མག༌དལ༌ལ༌མ༌ ཨིན༌པིན༌། 10 ཁོ༌ སོང༌ཏེ༌ ཁོའ༌ ཐོང༌ཁན༌ ཚང༌མ༌ རྡུག༌པོ༌ ཅོ༌ཨིན༌ ངུ༌ཨིན༌ ཡོད༌ཁན༌ནི༌ ལོབ༌ཕྲུགས༌གུན༌ལ༌ ཤདས༌། 11 ཨིན༌ནའང༌ ཡེ༌ཤུ༌ སོན༌ཏེའ༌ ལང༌ང༌ ཛད༌ཏེ༌ དུག༌, ཡང༌ ཁོའེ༌ ཐོང༌ ཟེར༌ཁན༌བོའ༌ ཁོང༌གུན༌ནི༌ ཨིད༌ཤེས༌ མ༌ཅོས༌།

12 ཏེ༌བོའེ༌ སྟིང༌ནེ༌ ཡེ༌ཤུའི༌ ཨིབས༌ སོ༌སོ༌ཞིག༌གི༌ ནང༌ང༌ ཁོང༌རང༌, ཡེ༌རུ༌ཤ༌ལེམ༌ གྱལ༌སའེ༌ ཕི༌ལོག༌ནེ༌ གྲུལ༌ཏེ༌ ཆེན༌ ཡོད༌ཁན༌ནི༌ ལོབ༌ཕྲུགས༌ ཉིས༌ལ༌ སྔོན༌ ཅུག༌ག༌ ཛདས༌། 13 ཁོང༌ ཉིས༌ཀོ༌ ཞན༌ཡང༌ ལོབ༌ཕྲུགས༌གུན༌ལ༌ ཤད༌ད༌ལ༌ ལོགས༌ཏེ༌ སོང༌; ཨིན༌ནའང༌ ཁོང༌གུན༌ནི༌ ཁོང༌ངི༌ ཤད༌ཁན༌བོའ༌ དེན༌ མ༌ཤེས༌།

14 ཏེ༌ སྟིང༌ནེ༌ ལོབ༌ཕྲུགས༌ ཅུག༌ཤིག༌པོ༌ ཟན༌ཟེན༌ ཡོད༌ ཟ༌ནེ༌, ཡེ༌ཤུའི༌ ཁོང༌རང༌ ཁོང༌གུན༌ལ༌ སྔོན༌ ཅུག༌ག༌ ཛདས༌, ཡང༌ ཁོང༌གུན༌ནི༌ ཏད༌པ༌ མི༌ཅོ༌ཅེས༌ དང༌ སྙིང༌ སྐྱོང༌པོ༌ ཅོས༌ཏེ༌ ཡེ༌ཤུ༌ སོན༌ཏེའ༌ ལང༌ང༌ ཛད༌ཏེ༌ ཐོང༌ཁན༌ནི༌ མི༌གུན༌ནི༌ཀ༌ ཨིད༌ཤེས༌ མི༌ཅོ༌ཅེས༌པོའེ༌ཀ༌ ཁོང༌གུན༌ལ༌ ཁའ༌སྐྱེའ༌ ཛདས༌།

15 ཡེ༌ཤུའི༌ ཁོང༌གུན༌ལ༌ མོལས༌, “ཇིག༌རྟེན༌ གང༌པོའེ༌ ནང༌ང༌ སོང༌ཏེ༌ མི༌ཚང༌མ༌ལ༌ གའ༌མོའེ༌ ནས༌ཚུལ༌བོ༌ ཤོད༌། 16 ཏད༌པ༌ ཅོས༌ཏེ༌ ཁྲུས༌ལེན༌ཁན༌གུན༌ སྐྱོབ༌ཨིན༌། ཨིན༌ནའང༌ ཏད༌པ༌ མ༌ཅོ༌ཁན༌གུན༌ལ༌ ཉལ༌ཝའེ༌ ཆད༌པ༌ ཕོག༌ཨིན༌། 17 ཏད༌པ༌ ཅོ༌ཁན༌གུན༌ནི༌ འི༌ ལྟས༌གུན༌ སྟན༌ཨིན༌: ཁོང༌གུན༌ནི༌ ངའེ༌ ཝང༌ངི༌ ནང༌ང༌ རྡུད༌གུན༌ ཕིང༌ཨིན༌, མ༌ཤེས༌ཁན༌ནི༌ སྐད༌གུན༌ནི༌ ནང༌ང༌ སྤེ༌ར༌ ཏང༌ཨིན༌, 18 རུལ༌གུན༌ ལག༌པའེ༌ ནང༌ང༌ ལེན༌ཨིན༌, ཏུག༌ ཐུང༌ནའང༌ ཁོང༌གུན༌ལ༌ ཅའང༌ ནོད༌པ༌ མི༌ཡོང༌, ཁོང༌གུན༌ནི༌ ལག༌པ༌ བོར༌ཁན༌ནི༌ ནད༌པ༌གུན༌ ཕན༌ཨིན༌།”

19 གཙོ༌བོ༌ ཡེ༌ཤུའི༌ ཁོང༌གུན༌ལ༌ ཞལ༌ཏ༌ སལ༌ཚར༌ཏེ༌ སྟིང༌ནེ༌ ཁོང༌ ནམ༌ཁའ༌ ལེན༌ན༌ ཛདས༌, ཡང༌ དཀོན༌མཆོག༌གི༌ ཆག༌ ཡས༌པའེ༌ ཁྲིས༌སི༌ཀ༌ ཞུགས༌ས༌ ཛདས༌། 20 ལོབ༌ཕྲུགས༌གུན༌ ཀ༌རུང༌ས༌ སོང༌ཏེ༌ གའ༌མོའེ༌ ནས༌ཚུལ༌ ཤདས༌, ཡང༌ གཙོ༌བོའེ༌ ཁོང༌གུན༌ནི༌ ལྟས༌ སྟན༌ཁན༌གུན༌ གྱུད༌ཏེ༌ ཁོང༌གུན༌ནི༌ ཤད༌ཁན༌བོ༌ ཀྲང༌པོ༌ ཨིན༌ཁན༌ ཏན༌ཏན༌ ཛདས༌།

✡ 1:2 1:2 མ༌ལ༌ཀཱའི༌ 3:1

✡ 1:3 1:3 ཡེ༌ཤ༌ཡཱ༌ 40:3

* 2:18 2:18 ཉེ༌ནས༌ ནི༌ རོ༌ཟཱ༌ ཟེར༌ར༌ནོག༌།

✡ 4:12 4:12 ཡེ༌ཤ༌ཡཱ༌ 6:9,10

✡ 7:7 7:7 ཡེ༌ཤ༌ཡཱ༌ 29:13

✡ 7:10 7:10 བིང༌ཏེ༌ ཆའ༌ཁན༌ 20:12

✡ 7:10 7:10 བིང༌ཏེ༌ ཆའ༌ཁན༌ 21:17

* 7:16 7:16 སྔུན༌མའེ༌ གརིས༌པའེ༌ སྐད༌དི༌ མར༌ཀུས༌སི༌ སྤེ༌ཆའེ༌ ནང༌ང༌ 7:16 མེད༌ཏེ༌ ཨིན༌ནོག༌ ཨིན༌ནའང༌ སྟིང༌མ༌ གུན༌ནི༌ ནང༌ང༌ “ནམ༌ཅོག༌ ཡོད༌ཁན༌གུན༌ནི༌ ངའེ༌ ཟེར༌ཁན༌ལ༌ གྱལ༌ལ༌ ཅོས༌ཏེ༌ ཉོན༌ཤིག༌” བྲིས༌ཏེ༌ ཡོད༌ཏེ༌ ཨིན༌ནོག༌།

* 9:5 9:5 ཨིབ༌རི༌པའེ༌ སྐད༌དི༌ ནང༌ང༌ རབ༌བི༌ ཏོན༌ནི༌ ལོབ༌བོན༌ ཨིན༌ནོག༌།

† 9:44 9:44 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 9:44 མེད༌ཏེ༌ ཨིན༌ནོག༌ ཨིན༌ནའང༌ ཁ༌ཅིག༌གི༌ ནང༌ང༌ “ཏེ༌རུ༌ ཤའ༌ ཟའ༌ཁན༌ནི༌ བུ༌ཙིག༌གུན༌ མ༌ནེ༌ མི༌ཤི༌ ཡང༌ མེ༌ ཏུས༌གྱུན༌ བར༌ཨིན༌ དུག༌ག༌ནོག༌” བྲིས༌ཏེ༌ ཡོད༌ཏེ༌ ཨིན༌ནོག༌

‡ 9:46 9:46 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 9:46 མེད༌ཏེ༌ ཨིན༌ནོག༌ ཨིན༌ནའང༌ ཁ༌ཅིག༌གི༌ ནང༌ང༌ “ཏེ༌རུ༌ ཤའ༌ ཟའ༌ཁན༌ནི༌ བུ༌ཙིག༌གུན༌ མ༌ནེ༌ མི༌ཤི༌ ཡང༌ མེ༌ ཏུས༌གྱུན༌ བར༌ཨིན༌ དུག༌ག༌ནོག༌” བྲིས༌ཏེ༌ ཡོད༌ཏེ༌ ཨིན༌ནོག༌།

✡ 9:48 9:48 ཡེ༌ཤ༌ཡཱ༌ 66:24

✡ 10:6 10:6 གོ༌ཟུག༌ 1:27

✡ 10:8 10:8 གོ༌ཟུག༌ 2:24

* 10:11 10:11 རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ ཅོ༌ཅེས༌ལ༌ ལོག༌ཡེམ༌ ཟེར༌ར༌ནོག༌།

✡ 10:19 10:19 བིང༌ཏེ༌ ཆའ༌ཁན༌ 20:12-16

* 11:1 11:1 ཏེ༌ རི༌བོའི༌ཀ༌ ཨོ༌ལིཝ༌ཝི༌ ལྕང༌མ༌ མང༌པོ༌ སྐྱེས༌ཏེ༌ ཡོད༌པ༌ ཏེ༌བོའ༌ ཨོ༌ལིཝ༌ཝི༌ རི༌ ཟེར༌རད༌པིན༌།

✡ 11:9 11:9 སུང༌གུར༌ 118:25,26

✡ 11:17 11:17 ཡེ༌ཤ༌ཡཱ༌ 56:7

✡ 11:17 11:17 ཡེ༌རེམ༌ཡཱ༌ 7:11

† 11:26 11:26 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 11:26 མེད༌ཏེ༌ ཨིན༌ནོག༌། སྟིང༌མ༌ ཁ༌ཅིག༌གི༌ ནང༌ང༌ “ཨིན༌ནའང༌ ཀལ༌ཏེས༌ ཁྱོ༌ཞའེ༌ ཤགས༌པ༌ མ༌ཏང༌ན༌ ནམ༌ཁའེ༌ ནང༌ང༌ ཞུགས༌ཁན༌ནི༌ ཁྱོ༌ཞའེ༌ ཡབ༌བི༌ ཁྱོ༌ཞའེ༌ སྡིག༌པ༌གུན༌ལའང༌ ཤགས༌པ༌ སལ༌ལ༌ མི༌ཛད༌” བྲིས༌ཏེ༌ ཡོད༌ཏེ༌ ཨིན༌ནོག༌།

✡ 12:11 12:11 སུང༌གུར༌ 118:22,23

✡ 12:26 12:26 བིང༌ཏེ༌ ཆའ༌ཁན༌ 3:6

✡ 12:30 12:30 བཀའ༌ཁྲིམས༌ ཉིས༌པ༌ 6:4,5

✡ 12:31 12:31 བཀའ༌ཁྲིམས༌ ཏང༌པོ༌ 19:18

✡ 12:36 12:36 སུང༌གུར༌ 110:1

✡ 13:25 13:25 ཡེ༌ཤ༌ཡཱ༌ 13:10, 34:4

✡ 14:27 14:27 ཟ༌ཀར༌ཡཱ༌ 13:7

* 15:23 15:23 རྐྱང༌ཤིང༌ངི༌ཀ༌ རྐྱངས༌ཁན༌ནི༌ མི༌གུན༌ལ༌ ཟུ༌མོ༌ ཉུ༌ངུན༌ ཚོར༌ཅེས༌སི༌ ཕིའ༌ མའེར༌ ཐུང༌ང༌ ཏང༌ང༌ནོག༌

† 15:28 15:28 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 15:28 མེད༌ཏེ༌ ཨིན༌ནོག༌། སྟིང༌མའེ༌ ཁ༌ཅིག༌གི༌ ནང༌ང༌ “འི༌བོའེ༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཁན༌ ‘ཁོང༌ སྡིག༌ཅན༌གུན༌ནི༌ ཕྲོའ༌ རྩི༌ཨིན༌’ ཟེར༌ཁན༌བོ༌ དྲན༌དྲའ༌ གྲུབ༌ཏེ༌ ཨིན༌ནོག༌” བྲིས༌ཏེ༌ ཡོད༌ཏེ༌ ཨིན༌ནོག༌།

‡ 15:38 15:38 ཆོད༌ཁང༌ངི༌ ནང༌ང༌ འི༌ ཡོ༌ལ༌བོ༌ ཚང༌མའེ༌སང༌ ཏམ༌པའེ༌ ནས༌ས༌ དང༌ ལུས༌ཁན༌ནི༌ ནས༌སའེ༌ ནང༌ང༌ པར༌ ཕེ༌ཅེས༌ལ༌ ཏངས༌ཏེ༌ ཡོད༌པིན༌།

* 16:8 16:8 མར༌ཀུས༌སི༌ བྲིའ༌ ཛད༌ཁན༌ནི༌ གའ༌མོའེ༌ ནས༌ཚུལ༌ ཐུང༌ང༌བོ༌ འི༌ ལིའུའི༌ རྐང༌པ༌ 8 པོའེ༌ཀ༌ ཚར༌ར༌ནོག༌། ཨིན༌ནའང༌ རིང༌མོ༌བོ༌ རྐང༌པ༌ 20 ཚོག༌པ༌ བྲིས༌ཏེ༌ ཡོད༌ཏེ༌ ཨིན༌ནོག༌།

ལུ༌ཀ༌

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ལུ༌ཀའེ༌ བྲིའ༌ཛད༌ཁན༌ནི༌ གའ༌མོའེ༌ ནས༌ཚུལ༌།

ལུ༌ཀའེ༌ སྤེ༌ཆའེ༌ སྐོར༌།

འི༌ སྤེ༌ཆ༌ བྲི༌ཁན༌ ལུ༌ཀའེ༌ “མ༌ཤི༌ཀའེ༌ སྐུ༌ཚབས༌གུན༌ནི༌ ཆག༌ལས༌སི༌ སྤེ༌ཆའང༌” བྲིའ༌ ཛད༌ཏེ༌ ཨིན༌ནོག༌། ཁོང༌ གྱལ༌ལ༌ སིལ༌ཁན༌ ཨམ༌ཆི༌ ཡང༌ན༌ དྲོག༌ཏྲར༌, ཡ༌ཧུ༌དཱ༌པ༌ མན༌ཁན༌ ཏད༌པ༌ཅན༌ དང༌ སྐུ༌ཚབས༌ པ༌འུ༌ལུའི༌ ཕྲོ༌པ༌ཞིག༌ ཨིན༌པིན༌། འི༌ སྤེ༌ཆ༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ ཉི༌ཤུ༌ ཙབ༌རྒྱད༌དི༌ ཉེ༌ཁོར༌ལ༌ བྲིའ༌ ཛད༌ཏེ༌ ཨིན༌ནོག༌།

ཁོང༌ངི༌ འི༌ སྤེ༌ཆ༌བོ༌ ཐེའུ༌ཕེ༌ལུས༌ ཟེར༌ཁན༌བོའ༌ བྲིའ༌ ཛདས༌། འི༌ ནང༌ང༌ ལུ༌ཀའེ༌ བྲི༌ཁན༌གུན༌ གྱུད༌ཏེ༌ ཁོ༌ མ༌ ཁག༌ཅན༌ སྤོན༌བོ༌ དང༌ ཡེ༌ཤུ༌ མ༌ཤི༌ཀའེ༌ཀ༌ ཏད༌པ༌ ཅོ༌ཁན༌ཞིག༌ ཨིན༌ཁན༌བོ༌ ང༌དང༌ང༌ ཧ༌གོའ༌ནོག༌།

ལུ༌ཀའེ༌ འི༌ སྤེ༌ཆ༌ བྲིའ༌ཛད༌ཅེས༌སི༌ གྱུན༌ཚན༌གུན༌།

1. ཇིག༌རྟེན༌པ༌གུན༌ནི༌ ཕིའ༌ ཡེ༌ཤུ༌ མ༌ཤི༌ཀ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ སྐྱབ༌གོན༌ ཨིན༌ཁན༌བོ༌ སལ༌པོ༌ ཅོས༌ཏེ༌ སྟན༌ཅེས༌།

2. ཡེ༌ཤུའི༌ མི༌ཚེའེ༌, ཁོང༌ ལྟམས༌པ༌ནེ༌ ཀྲོངས༌ཤེས༌ མ༌ཚད༌ སོན༌ཏེའ༌ ཞང༌ང༌ ཛད༌ཁན༌ ཚག༌པ༌, ཏུས༌ མང༌པོའེ༌ སྔུན༌ལ༌ དཀོན༌མཆོག༌གི༌ ལུང༌སྟོན༌པ༌གུན༌ནི༌ ལུང༌སྟན༌ སལ༌ཁན༌ ཚང༌མ༌ གྲུབ༌ ཅུག༌ག༌ ཛད༌ཁན༌བོ༌ ཤད༌ཅེས༌།

3. ཡེ༌ཤུའི༌ མི༌ཚེ༌བོ༌ ཅི༌ཚང༌མའེ༌ ནང༌ང༌ སོ༌སོ༌, མིག༌སལ༌, ཅིག༌ཅིག༌ མ༌ནེ༌ མེད༌ཁན༌བོ༌ སྟན༌ཅེས༌།

4. ཡེ༌ཤུའ༌ རྡུག༌ངལ༌ ཐོངས༌ཏེ༌ རྐྱང༌ཤིང༌ངི༌ཀ༌ ཤི༌གོས༌ནའང༌ ཡེ༌རུ༌ཤ༌ལེམ༌མ༌ སྐྱོད༌ཅེས༌སི༌ ཐག༌ཅད༌ མ༌སྟན༌པོ༌ ཡོད༌པིན༌ ཅིའ༌ཟེར༌ན༌ ཏེ༌གུན༌ ཡང༌ ཁོང༌ སོན༌ཏེའ༌ ཞངས༌ཤེས༌ གྱུད༌ཏེ༌ ཇིག༌རྟེན༌པ༌གུན༌ནི༌ ཕིའ༌ ཁོང༌ སྐྱབ༌གོན༌ གྱུར༌ཅེས༌སི༌ དཀོན༌མཆོག༌གི༌ ཐབ༌ལྡིངས༌པོ༌ དྲན༌དྲའ༌ གྲུབ༌ཅེས༌ ཐུག༌གྱུས༌ ཡོད༌པིན༌།

1

འི༌ ཆག༌བྲིས༌ བྲི༌ཅེས༌སི༌ སྐོར༌།

1:1-4

1 ཅེས༌པའེ༌ ཐེའུ༌ཕེ༌ལུས༌, གོ༌མའེ༌ ལོབ༌ཕྲུགས༌གུན༌ནི༌ དུན༌ལ༌ གཙོ༌བོ༌ ཡེ༌ཤུའི༌ མི༌ཚེའེ༌ ནང༌ང༌ ཇུང༌ཁན༌གུན༌ མི༌ མང༌པོའེ༌ དུམས༌ཏེ༌ ཚིར༌ ནང༌ཞིན༌ བྲི༌ཅེས༌སི༌ རྩོན༌གྲུས༌ ཅོས༌ཏེ༌ ཨིན༌ནོག༌། 2 གོ༌མའེ༌ ལོབ༌ཕྲུགས༌གུན༌ནི༌ མིག༌ནེ༌ ཐོང༌ཏེ༌ ང༌ཞའ༌ ཤད༌ཁན༌གུན༌ ཁོང༌གུན༌ནི༌ བྲིས༌ཏེ༌ ཨིན༌ནོག༌། 3 གོ༌ཟུག༌ནེ༌ པར༌ལ༌ ཅི༌ཚང༌མའ༌ གྱལ༌ལ༌ ཅོས༌ཏེ༌ རྩར༌ཅོད༌ ཏངས༌ཏེ༌ ངེའང༌ ཇུང༌ཁན༌གུན༌ ཚིར༌ ནང༌ཞིན༌, མ༌ རྩི༌ཝ༌ཅན༌ ཐེའུ༌ཕེ༌ལུས༌ ཉེ༌རང༌ངི༌ ཕིའ༌ བྲི༌ཅེས༌ ཐག༌ཅད༌པིན༌། 4 ཉེ༌རང༌ང༌ ཡེ༌ཤུའི༌ སྐོར༌ལ༌ ལབ༌ཞ༌ ཐོབ༌ཁན༌གུན༌ ཀྲང༌པོ༌ ཨིན༌ཁན༌བོ༌ ཏན༌ཏན༌ ཅོ༌ཅེས༌སི༌ ཕིའ༌ ངའེ༌ བྲིའད༌།

ཡོ༌ཧཱ༌ནན༌ ཁྲུས༌སལ༌ཁན༌ སྐྱེ༌ཅེས༌སི༌ ལུང༌སྟན༌།

1:5-25

5 ཧེ༌རོད༌, ཡ༌ཧུ༌དཱ༌ ཡུལ༌ཇོངས༌སི༌ གྱལ༌པོ༌ ཨིན༌ཏུས༌, ཟ༌ཀ༌རི༌ཡཱ༌ བླ༌མ༌གུན༌ནི༌ སྡེ༌ ཨ༌བི༌ཡཱའེ༌ ཟེར༌ཁན༌བོའེ༌ ཐུས༌མི༌ བླ༌མ༌ཞིག༌ ཨིན༌པིན༌། ཨ༌བི༌ཡཱའེ༌, བླ༌མ༌ ཆེན༌མོ༌ ཨ༌རོན༌ནི༌ པུར༌གྱུད༌ ཨིན༌པིན༌, ཡང༌ ཟ༌ཀ༌རི༌ཡཱའེ༌ ན༌མ༌ ཨེ༌ལི༌ས༌བེད༌དའང༌ ཨ༌རོན༌ནི༌ གྱུད༌ནེ༌ ཨིན༌པིན༌། 6 ཟ༌ཀ༌རི༌ཡཱ༌ དང༌ ཨེ༌ལི༌ས༌བེད༌ ཉིས༌ཀོ༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ མི༌རིག༌ ཨིན༌པིན༌ ཅིའ༌ཟེར༌ན༌, ཁོང༌གུན༌ནི༌ གཙོ༌བོ༌ དཀོན༌མཆོག༌གི༌ བཀའ༌རྒྱ༌ དང༌ ཁྲིམས༌ ཚང༌མའ༌ སྲུང༌ཅེས༌ལ༌ སྣང༌ང༌ གྱལ༌ལ༌ ཏང༌ངད༌པིན༌། 7 ཨིན༌ནའང༌ ཁོང༌གུན༌ལ༌ ཕྲུ༌གུ༌ མེད༌པིན༌ ཅིའ༌ཟེར༌ན༌ ཨེ༌ལི༌ས༌བེད༌ལ༌ ཕྲུ༌གུ༌ མ༌ཇོར༌ར༌, ཁོང༌གུན༌ སྒས༌ཏེ༌ ཡོད༌པིན༌།

8 ཟ༌ཀ༌རི༌ཡཱ༌ ཡོད༌ཁན༌ནི༌ བླ༌མའེ༌ ཁག༌པའེ༌ ཆོད༌ཁང༌ངི༌ ནང༌ང༌ ཞབས༌ཏོག༌ ཞུ༌ཅེས༌སི༌ ཁྲལ༌ ཨིན༌ ཟ༌ནེ༌ ཟ༌ཀ༌རི༌ཡཱའེ༌ ཆོད༌ཁང༌ངི༌ ནང༌ང༌ དཀོན༌མཆོག༌གི༌ སྐུན༌དུན༌ལ༌ ཞབས༌ཏོག༌ ཞུའད༌པིན༌། 9 བླ༌མ༌གུན༌ནི༌ ལུག༌སྲོལ༌ ནང༌ཞིན༌ གྱན༌ གྱབས༌ཏེ༌ དཀོན༌མཆོག༌གི༌ ཆོད༌ཁང༌ངི༌ ནང༌ང༌ སྤོས༌ དུག༌ཅེས༌ལ༌ ཟ༌ཀ༌རི༌ཡཱའེ༌ མིང༌ བིང༌། 10 ཁོའེ༌ སྤོས༌ དུག༌ཨིན༌ ཡོད༌ ཟ༌ནེ༌ མི༌ཚོགས༌པོ༌ ཕི༌ལོག༌ག༌ དུགས༌ཏེ༌ མོས༌ལམ༌ ཞུའད༌པིན༌།

11 ཏེ༌ནེ༌ ཟ༌ཀ༌རི༌ཡཱ༌ གཙོ༌བོའེ༌ ཕོ༌ཉ༌ཞིག༌ སྤོས༌ དུག༌ཁན༌ནི༌ ཆོད༌ཁྲིའི༌ ཡས༌ ཆོགས༌ལ༌ ཞངས༌ཏེ༌ ཇལ༌། 12 ཟ༌ཀ༌རི༌ཡཱའེ༌ ཕོ༌ཉ༌བོ༌ ཇལ༌ལ༌ཅིག༌ ཁོ༌ དྲོགས༌ཏེ༌ སྲན༌ཏྲེ༌ ཇིགས༌། 13 ཨིན༌ནའང༌ ཕོ༌ཉའེ༌ ཁོའ༌ མོལས༌, “ཟ༌ཀ༌རི༌ཡཱ༌, ཇིགས༌ མ༌ཇིགས༌། དཀོན༌མཆོག༌གི༌ ཁྱོ༌རང༌ངི༌ མོས༌ལམ༌ སན༌ན༌ ཛདས༌། ཁྱོ༌རང༌ངི༌ ན༌མ༌ ཨེ༌ལི༌ས༌བེད༌ལ༌ བུ༌ཚ༌ཞིག༌ ཇོར༌ཨིན༌ ཡང༌ ཁྱོ༌རང༌ངི༌ ཁོའེ༌ མིང༌ང༌ ཡོ༌ཧཱ༌ནན༌ ཏོག༌། 14 ཁོའེ༌ ཁྱོ༌རང༌ང༌ གའ༌མོ༌ དང༌ སྐྱིད༌པོ༌ ཁྱོང༌ཨིན༌ ཡང༌ ཁོ༌ སྐྱེ༌ཅེས༌པོའེ༌ མི༌ མང༌པོའེ༌ གའ༌མོ༌ ཅོ༌ཨིན༌, 15 ཅིའ༌ཟེར༌ན༌ གཙོ༌བོ༌ དཀོན༌མཆོག༌གི༌ སྐུན༌དུན༌ལ༌ ཁོ༌ མ༌ ཁག༌ཅན༌ གྱུར༌ཨིན༌། ཁོའེ༌ ཆང༌ ཡ༌ ཞན༌ ར༌རོ༌ཤེས༌གུན༌ ཐུང༌ མ༌གོས༌། སྐྱེས༌ སང༌ སྔུན༌ལ༌ ཁོ༌ ཨ༌མའེ༌ ཅང༌ཁོག༌ག༌ ཡོད༌ ཟ༌ནེའང༌ ཏམ༌པའེ༌ ཐུག༌ཉིད༌དི༌ གང༌ཨིན༌། 16 ཁོའེ༌ ཨིས༌ར༌ཨེལ༌པ༌ མང༌པོ༌ གཙོ༌བོ༌ ཁོང༌གུན༌ནི༌ དཀོན༌མཆོག༌གི༌ཀ༌ ལོགས༌ཏེ༌ ཁྱོང༌ཨིན༌། 17 ལུང༌སྟོན༌པ༌ ཨེ༌ལི༌ཡཱའ༌ ཙོགས༌སི༌ སེམས༌ཉིད༌ དང༌ ཝང༌ ཉམ༌པོ༌ ཁོ༌ གཙོ༌བོའེ༌ སྔུན༌ལ༌ སོང༌ཏེ༌, ཨ༌བ༌ དང༌ ཕྲུ༌གུ༌ གུན༌ནི༌ ནང༌ང༌ ཐུན༌བྲེལ༌ ཆ༌ཅུག༌ཨིན༌, ཡང༌ ཁའ༌ མི༌ཉན༌ཁན༌གུན༌ དཀོན༌མཆོག༌གི༌ སྕོད༌ལམ༌མི༌ ནང༌ང༌ གྲུལ༌ཁན༌གུན༌ནི༌ ཤེས༌རབས༌གུན༌ལ༌ ཉན༌ཅུགས༌ཏེ༌ གཙོ༌བོ༌ སྐྱོད༌ཅེས༌སི༌ ཏུས༌སི༌ ཕིའ༌ མི༌གུན༌ གྲལ༌གྲིག༌ ཅོ༌ཨིན༌།”

18 ཏེ༌ནེ༌ ཟ༌ཀ༌རི༌ཡཱའེ༌ ཕོ༌ཉའ༌ ཟེརས༌, “ཉེ༌རང༌ངི༌ མོལ༌ཁན༌གུན༌ ཏན༌ཏན༌ ཇུང༌ཅེས༌པོ༌ ངའེ༌ ཀ༌ཟུག༌གི༌ ཨིད༌ཤེས༌ ཨིན༌ ཅིའ༌ཟེར༌ན༌ ང༌ སྒས༌ ཡང༌ ངའེ༌ ན༌མའེ༌ ལོའང༌ ཆེན༌མོ༌ ཨིན༌ནོག༌།”

19 ཕོ༌ཉའེ༌ མོལས༌, “ངའ༌ གབ༌རི༌ཨེལ༌, དཀོན༌མཆོག༌གི༌ སྐུན༌དུན༌ལ༌ ལངས༌ཏེ༌ དུག༌ཁན༌ ཡང༌ ཁྱོ༌རང༌ང༌ འི༌ ལོན༌ ཟང༌པོ༌བོ༌ ཤད༌ད༌ལ༌ ཀལ༌ལ༌ ཛད༌ཏེ༌ ཨིན༌། 20 ཨིན༌ནའང༌ ཁྱོ༌རང༌ངི༌ ངའེ༌ ཟེར༌ཁན༌གུན༌ ཨིད༌ མ༌ཤེས༌པ༌, ཁྱོ༌རང༌ངི༌ བུ༌ཚ༌ སྐྱེ༌སྐྱེ༌ ཚོག༌པ༌ ཁྱོ༌རང༌ ཧན༌གྲང༌ གྱུར༌ཏེ༌ སྤེ༌ར༌ ཏང༌ མི༌ཉན༌, ཅིའ༌ཟེར༌ན༌ ངའེ༌ ཟེར༌ཁན༌གུན༌ ལྡམ༌མ༌ ཛད༌ཁན༌ནི༌ ཏུས༌སི༌ཀ༌ དྲན༌དྲའ༌ གྲུབ༌ཨིན༌།”

21 ཏེན༌ན༌ ཟ༌ནེ༌ ཕི༌ལོག༌ག༌ སྲུངས༌ཏེ༌ ཡོད༌ཁན༌གུན༌ནི༌ ཟ༌ཀ༌རི༌ཡཱ༌ ཆོད༌ཁང༌ངི༌ ནང༌ང༌ ཅི༌ཕིའ༌ མང༌པོ༌ གོར༌ར༌ནོག༌ སམ༌། 22 ཟ༌ཀ༌རི༌ཡཱ༌ ཕི༌ལོག༌ག༌ བིང༌ང༌ཅིག༌ སྤེ༌ར༌ ཏང༌ མ༌ཉན༌། ཁོའ༌ ཆོད༌ཁང༌ངི༌ ནང༌ང༌ ཞལ༌ཟིགས༌ ཐོང༌ཁན༌བོ༌ ཁོང༌གུན༌ལ༌ ཧ༌གོ༌, ཅིའ༌ཟེར༌ན༌ སྤེ༌ར༌ ཏང༌ མ༌ཉན༌པ༌ ཁོའེ༌ ལག༌པ༌ ཉམ༌པོ༌ སྟགས༌ ཅོས༌།

23 བླ༌མའེ༌ ཞབས༌ཏོག༌ ཞུ༌ཅེས༌སི༌ ཏུས༌ ཚར༌ར༌ཅིག༌, ཁོ༌ ཁང༌པའ༌ ལོགས༌ཏེ༌ སོང༌། 24 ཏུས༌བན༌ཤིག༌གི༌ སྟིང༌ནེ༌ ཁོའེ༌ ན༌མ༌ ཨེ༌ལི༌ས༌བེད༌ ཕན༌ཅེས༌མ༌ གྱུར༌, ཡང༌ ཁོ༌ ཟླ༌ཝ༌ ལྔ༌ ཚག༌པ༌ སུའང༌ མ༌ཐུག༌ག༌ ཁང༌པ༌ དུགས༌། 25 ཨེ༌ལི༌ས༌བེད༌དི༌ ཟེརས༌, “ང༌ ཕྲུ༌གུ༌ མི༌ཇོར༌ཅེས༌སི༌ ཁྲེལ༌བ༌བོ༌ མི༌གུན༌ནི༌ དུན༌ལ༌ མེད༌ཁན༌ ཛད༌ཏེ༌ གཙོ༌བོ༌ དཀོན༌མཆོག༌གི༌ ངའེ༌ཀ༌ ཙམ༌ཤིག༌གི༌ ཐུག༌རྗེ༌ ཛད༌ཏེ༌ ཨིན༌ནོག༌།”

གཙོ༌བོ༌ ཡེ༌ཤུ༌ ལྟམ༌ཤེས༌སི༌ ལུང༌སྟན༌།

1:26-38

26 ཨེ༌ལི༌ས༌བེད༌ སྐྱེ༌ཅེས༌ མ༌གྱུར༌ཏེ༌ ཟླ༌ཝ༌ དྲུག༌པའེ༌ ནང༌ང༌ དཀོན༌མཆོག༌གི༌ ཕོ༌ཉ༌ གབ༌རི༌ཨེལ༌, གཱ༌ལིལ༌ལིའི༌ ཡུལ༌ཇོངས༌སི༌ གྲོང༌ཁྱེར༌ ན༌ཙ༌རེད༌ལ༌, 27 མིར༌ཡམ༌ ཟེར༌ཁན༌ནི༌ རྩང༌མ༌ ན༌ཆུང༌ཞིག༌ ཡོད༌ས༌ ཀལ༌ལ༌ ཛདས༌། ཁོ༌ གྱལ༌པོ༌ དཱ༌བིད༌དི༌ པུར༌གྱུད༌ ཡོ༌སེབ༌ ཟེར༌ཁན༌བོའ༌ ན༌མའ༌ ཏྲིས༌ཏེ༌ ཨིན༌པིན༌། 28 ཕོ༌ཉ༌ མིར༌ཡམ༌ ཡོད༌ས༌ སྐྱོད༌ཏེ༌ མོལས༌, “ཇུ༌ལེ༌, ཅིན༌ལབས༌ཅན༌ནི༌ བུ༌མོ༌, གཙོ༌བོ༌ དཀོན༌མཆོག༌ ཁྱོ༌རང༌ ཉམ༌པོ༌ ཡོད༌།”

29 མིར༌ཡམ༌མི༌ ཕོ༌ཉའེ༌ མོལ༌ཁན༌གུན༌ ཚོར༌ར༌ཅིག༌, ཁོའེ༌ སེམས༌ ཐེ༌ཚོམས༌ སོང༌ཏེ༌ འི༌ མོལ༌ཁན༌གུན༌ནི༌ ཏོན༌ ཅི༌ ཨིན༌ཧེ༌ སམ༌། 30 ཨིན༌ནའང༌ ཕོ༌ཉའེ༌ མོལས༌, “མིར༌ཡམ༌, ཇིགས༌ མ༌ཇིགས༌, དཀོན༌མཆོག༌གི༌ ཁྱོ༌རང༌ང༌ ཐུག༌རྗེ༌ ཛད༌ཏེ༌ ཨིན༌ནོག༌། 31 ཕན༌ཅེས༌མ༌ གྱུར༌ཏེ༌ ཁྱོ༌རང༌ང༌ སྲས༌ཤིག༌ ལྟམས༌ཨིན༌ ཡང༌ ཁྱོ༌རང༌ངི༌ ཁོང༌ངི༌ ཚན༌ལ༌ ཡེ༌ཤུ༌ ཏོག༌། 32 ཁོང༌ ནི༌ མ༌ ཀྲག༌པོ༌ ཞུགས༌ཏེ༌ ཁོང༌ང༌ ཀུན༌ཝང༌ དཀོན༌མཆོག༌གི༌ སྲས༌ ཞུ༌ཨིན༌། གཙོ༌བོ༌ དཀོན༌མཆོག༌གི༌ ཁོང༌ང༌, ཁོང༌རང༌ངི༌ ཕ༌མེས༌པོ༌ གྱལ༌པོ༌ དཱ༌བིད༌དི༌ ཞུགས༌ཁྲིས༌ སལ༌ཨིན༌། 33 ཁོང༌ངི༌ ཨིས༌ར༌ཨེལ༌ལི༌ མིར༌གྱུད༌དི༌ཀ༌ ཏུས༌གྱུན༌ ཝང༌སྲུལ༌ལ༌ ཛད༌ཨིན༌། ཁོང༌ངི༌ གྱལ༌སྲིད༌དི༌ ཐའ༌མ༌ མ༌ནེ༌ མི༌ཡོང༌།”

34 མིར༌ཡམ༌མི༌ ཕོ༌ཉའ༌ ཟེརས༌, “ང༌ བུ༌ཚ༌ ཉམ༌པོ༌ བྲེལ༌ མ༌ཆའ༌ཁན༌ནི༌ ན༌ཆུང༌ཞིག༌ ཨིན༌པ༌ ཏེ༌བོ༌ ཀ༌ཟུག༌གི༌ གྲུབ༌ ཐུབ༌ཨིན༌?” 35 ཕོ༌ཉའེ༌ ལན༌སལས༌, “ཏམ༌པའེ༌ ཐུག༌ཉིད༌ ཁྱོ༌རང༌ངི༌ཀ༌ བབས༌ཏེ༌ ཀུན༌ཝང༌ དཀོན༌མཆོག༌གི༌ ཤེད༌དི༌ ཀྲིབ༌ཀྱག༌ ཙོགས༌ལ༌ ཁྱོ༌རང༌ ཀབ༌བ༌ ཛད༌ཨིན༌། ཏེན༌ན༌བོའེ༌ཕིའ༌ ཁྱོ༌རང༌ང༌ ལྟམས༌ཁན༌ནི༌ ཏམ༌པ༌ ཕྲུ༌གུ༌བོའ༌ དཀོན༌མཆོག༌གི༌ སྲས༌ ཞུ༌ཨིན༌། 36 སྒས༌ཏེ༌ ཡོད༌ཁན༌ ཁྱོ༌རང༌ངི༌ ཉེན༌ ཨེ༌ལི༌ས༌བེད༌དའང༌ ཕྲུ༌གུ༌ ཇོར༌ཅེས༌ ཡོད༌། ཁོའ༌ ཕྲུ༌གུ༌ ཇོར༌མ༌ཉན༌ཁན༌ ཟེར༌ནའང༌ ཁོ༌ ཕན༌ཅེས༌མ༌ གྱུར༌ཏེ༌ ཟླ༌ཝ༌ དྲུག༌པོའེ༌ ནང༌ང༌ ཨིན༌། 37 ཅིའ༌ཟེར༌ན༌ དཀོན༌མཆོག༌ག༌ ཛད༌ མི༌ཉན༌ཅེས༌ ཅའང༌ མེད༌ཀྱག༌།”

38 ཏེ༌ནེ༌ མིར༌ཡམ༌མི༌ ཟེརས༌, “ང༌ གཙོ༌བོ༌ དཀོན༌མཆོག༌གི༌ ཞབས༌ཏོག༌མ༌ ཨིན༌། ཉེ༌རང༌ངི༌ མོལ༌ཁན༌ ནང༌ཞིན༌ གྲུབ༌ཤིག༌།” ཏེ༌ནེ༌ ཁོ༌ བོར༌ཏེ༌ ཏེ༌ཀ༌ནེ༌ ཕོ༌ཉ༌ སྐྱོདས༌།

མིར༌ཡམ༌ དང༌ ཨེ༌ལི༌ས༌བེད༌ ཐུགས༌།

1:39-45

39 ཏེན༌ན༌ སྟིང༌ནེ༌ མིར༌ཡམ༌མི༌ གྲལ༌གྲིག༌ ཅོས༌ཏེ༌, ཡ༌ཧུ༌དཱའེ༌ རི༌ ཡུལ༌ལི༌ ནང༌ང༌ གྲོང༌ཁྱེར༌ཞིག༌ག༌ གྱོགས༌པ༌ སོང༌, 40 ཏེ༌རུ༌ ཟ༌ཀ༌རི༌ཡཱ༌ དང༌ ཨེ༌ལི༌ས༌བེད༌དི༌ ཁང༌པའ༌ ལེབས༌ཏེ༌ ཁོའེ༌ ཨེ༌ལི༌ས༌བེད༌ལ༌ “ཇུ༌” ཟེརས༌། 41 ཨེ༌ལི༌ས༌བེད༌ལ༌ མིར༌ཡམ༌མི༌ ཇུ༌ ཟེར༌ར༌ ཚོར༌ར༌ཅིག༌, ཁོའེ༌ ཅང༌ཁོག༌ག༌ ཡོད༌ཁན༌ནི༌ ཕྲུ༌གུ༌བོ༌ ཕར༌ ཡང༌ ཨེ༌ལི༌ས༌བེད༌ ཏམ༌པའེ༌ ཐུག༌ཉིད༌དི༌ གང༌།

42 ཨེ༌ལི༌ས༌བེད༌དི༌ མིར༌ཡམ༌མའ༌ ཤེད༌ནའང༌ ཟེརས༌, “བུ༌མོ༌གུན༌ནི༌ ནང༌ནེ༌ དཀོན༌མཆོག༌གི༌ ཉེ༌རང༌ང༌ ཅིན༌ལབས༌ སལ༌ལ༌ ཛདས༌། ཉེ༌རང༌ང༌ ཇོར༌ཅེས༌ཅན༌ནི༌ སྲས༌པོའང༌ ཅིན༌ལབས༌ཅན༌ ཨིན༌། 43 ང༌ ཡོད༌ས༌ ངའེ༌ གཙོ༌བོའེ༌ ཨ༌མ༌ སྐྱོད༌ཏེ༌ ང༌ ཙམ༌ཤིག༌གི༌ རྩི༌ཝ༌ སལ༌ལ༌ ཛད༌ཏེ༌ ཨིན༌ནོག༌། 44 ཉེ༌རང༌ངི༌ ཇུ༌ མོལ༌ལ༌ ཚོར༌ར༌ཅིག༌ ངའེ༌ ཅང༌ཁོག༌ག༌ ཡོད༌ཁན༌ནི༌ ཕྲུ༌གུ༌བོ༌ ཐད༌ཏེ༌ ཕར༌། 45 ཉེ༌རང༌ ཅིན༌ལབས༌ཅན༌ ཨིན༌ནོག༌ ཅིའ༌ཟེར༌ན༌ གཙོ༌བོའེ༌ མོལ༌ཁན༌བོ༌ དྲན༌དྲ༌ གྲུབ༌ཅུག༌ག༌ ཛད༌ཅེས༌པོའ༌ ཉེ༌རང༌ངི༌ ཨིད༌ཤེས༌ ཅོས༌།”

མིར༌ཡམ༌མི༌ སྟོད༌ལུ༌།

1:46-56

46 ཡང༌ མིར༌ཡམ༌མི༌ ཟེརས༌,

“ངའེ༌ སེམས༌སི༌ ཐིལ༌ནེ༌ གཙོ༌བོ༌ དཀོན༌མཆོག༌ག༌ སྟོད༌པ༌ ཕུལ༌ལད༌,

47 ཡང༌ ངའེ༌ སེམས༌ཉིད༌དི༌ གའ༌མོ༌ ཅོའད༌,

ཅིའ༌ཞུ༌ན༌ ཁོང༌ ངའ༌ སྐྱོབ༌བ༌ ཛད༌ཁན༌ནི༌ དཀོན༌མཆོག༌ ཨིན༌།

48 ཁོང༌ངི༌ ཁོང༌རང༌ངི༌ ཉམ༌ཤུང༌ ཞབས༌ཏོག༌པ༌ ཐུག༌རྗེ༌ སྟན༌ཏེ༌ སྣང༌ང༌ ཛདས༌།

ཏ༌ནེ༌ཕར༌ལ༌ མི༌རབས༌ ཚང༌མའེ༌ ངའ༌ ཅིན༌ལབས༌ཅན༌ ཟེར༌ཨིན༌།

49 ཅིའ༌ཟེར༌ན༌ ངའེ༌ ཕིའ༌ ཀུན༌ཝང༌ དཀོན༌མཆོག༌གི༌ ཆག༌ལས༌ གངས༌ཅན༌ ཛདས༌།

ཁོང༌ངི༌ ཚན༌ ཏམ༌པ༌ ཨིན༌།

50 ཁོང༌ང༌ རྩི༌ཝ༌ དང༌ ཇིགས༌སི༌ ནང༌ང༌ གྲུལ༌ཁན༌གུན༌ ཉམ༌པོ༌,

ཁོང༌ངི༌ སྙིང༌རྗེ༌ མི༌རབས༌ནེ༌ མི༌རབས༌ ལུས༌ཨིན༌།

51 ཁོང༌ངི༌ ཁོང༌རང༌ངི༌ སྟོབས༌ཅན༌ནི༌ ཆག༌ རྐྱང༌ང༌ ཛད༌ཏེ༌

ཕོ༌སོ༌ཅན༌གུན༌ ཡན༌ཅུག༌ག༌ ཛདས༌།

52 ཁོང༌ངི༌ ཝང༌སྲུལ༌པ༌གུན༌ ཁྲིས༌སི༌ ཀ༌ནེ༌ ཕབ༌བ༌ ཛདས༌,

ཨིན༌ནའང༌ ཉམས༌ཆུང༌གུན༌ སྟག༌ག༌ ཛདས༌།

53 ཁོང༌ངི༌ སྟོགས༌ཁན༌གུན༌ ཚིམ༌ ཅུག༌ག༌ ཛདས༌,

ཨིན༌ནའང༌ ཆུག༌པོ༌གུན༌ སྟོང༌པ༌ ལོགས༌ཏེ༌ སལས༌།

54 ཁོང༌ངི༌ སྙིང༌རྗེ༌ ཛད༌ཅེས༌པོ༌ རྗེད༌ད༌ མ༌ཛད༌ད༌

ཁོང༌རང༌ངི༌ ཡོག༌པོ༌ ཨིས༌ར༌ཨེལ༌པ༌གུན༌ལ༌ རོགས༌ ཛདས༌།

55 ཅིའ༌ཟེར༌ན༌ ཁོང༌ངི༌ ཨབ༌ར༌ཧམ༌ དང༌ ཁོའེ༌ པུར༌གྱུད༌,

ང༌དང༌ངི༌ ཕ༌མེས༌པོ༌གུན༌ལ༌ ཏེ༌ ཐའ༌མེད༌པའེ༌ ཞལ༌ཆད༌པོ༌ ཛདས༌།”

56 མིར༌ཡམ༌ ཨེ༌ལི༌ས༌བེད༌ ཉམ༌པོ༌ ཟླ༌ཝ༌ སུམ༌ ཟམ༌ཤིག༌ དུགས༌ཏེ༌ སྟིང༌ནེ༌ ཁོ༌རང༌ངི༌ ཁང༌པའ༌ ན༌ཙ༌རེད༌ལ༌ ལོགས༌ཏེ༌ སོང༌།

ཡོ༌ཧཱ༌ནན༌ ཁྲུས༌སལ༌ཁན༌ ལྟམས༌།

1:57-66

57 ཨེ༌ལི༌ས༌བེད༌ལ༌ ཕྲུ༌གུ༌ ཇོར༌ཅེས༌སི༌ ཏུས༌ ལེབ༌བ༌ཅིག༌ ཁོའ༌ བུ༌ཚ༌ཞིག༌ ཇོར༌། 58 ཉེན༌གྲུང༌ དང༌ ཁྱིམ༌ཚེས༌པ༌ གུན༌ནི༌ ཨེ༌ལི༌ས༌བེད༌ལ༌ གཙོ༌བོའེ༌ སྙིང༌རྗེ༌ ཆེན༌མོ༌ ཛད༌ཁན༌བོ༌ ཚོར༌ཏེ༌, ཁོང༌གུན༌ནི༌ ཁོ༌ ཉམ༌པོ༌ གའ༌མོ༌ ཅོས༌།

59 ཞག༌ རྒྱད༌པའེ༌ ཞག༌ག༌ ཁོང༌གུན༌ ཕྲུ༌གུ༌བོའ༌ སུན༌ནད༌ * ཅོ༌ཅེས༌ལ༌ ཛོམ༌ཏེ༌, ཨ༌བའེ༌ མིང༌ ཙོགས༌ལ༌ ཕྲུ༌གུའང༌ ཟ༌ཀ༌རི༌ཡཱ༌ མིང༌ ཏག༌ཅེས༌ ཅོས༌། 60 ཨིན༌ནའང༌ ཁོའེ༌ ཨ༌མའེ༌ ཟེརས༌, “མན༌ ཁོའེ༌ མིང༌ང༌ ཡོ༌ཧཱ༌ནན༌ ཏག༌གོས༌།”

61 ཁོང༌གུན༌ནི༌ ཁོའ༌ ཟེརས༌, “ཁྱོ༌ཞའེ༌ གྱུད༌དི༌ ནང༌ནེ༌ འི༌ མིང༌བོ༌ སུའང༌ མེད༌།” 62 ཏེ༌ནེ༌ ཁོང༌གུན༌ནི༌ ལག༌པ༌ ཉམ༌པོ༌ སྟགས༌ ཅོ༌ཨིན༌ ཁོའེ༌ ཨ༌བའ༌ ཁོའེ༌ མིང༌ ཅི༌ ཏག༌ཉིན༌རག༌ ཟེར༌ཏེ༌ ཏྲིས༌། 63 ཟ༌ཀ༌རི༌ཡཱའེ༌ སྟགས༌ ཅོ༌ཨིན༌ ལག༌ཤིང༌ཞིག༌ ཏོང༌ ཟེརས༌ ཡང༌ ཁོའེ༌ ཏེ༌ཀ༌, “ཁོའེ༌ མིང༌ང༌ ཡོ༌ཧཱ༌ནན༌ ཏོག༌” བྲིས༌པ༌ ཁོང༌ ཚང༌མ༌ ཧ༌ལས༌། 64 ཏེན༌ན༌མལ༌ལ༌ ཁོའ༌ ཡང༌སྐྱར༌ སྤེ༌ར༌ ཏང༌ཉན༌ ཡང༌ ཁོའེ༌ དཀོན༌མཆོག༌ག༌ སྟོད༌པ༌ ཕུལས༌།

65 ཏེ༌གུན༌ ཚོར༌ཏེ༌ ཁྱིམ༌ཚེས༌པ༌གུན༌ དཀོན༌མཆོག༌གི༌ ཇིགས༌སི༌ གང༌, ཡང༌ ཡ༌ཧུ༌དཱའེ༌ རི༌ ཡུལ༌ གང༌པོའེ༌ ནང༌ང༌ ཏེ༌ ཇུང༌ཁན༌གུན༌ནི༌ ནས༌ཚུལ༌བོ༌ ཕེལ༌། 66 ཏེ༌ ནས༌ཚུལ༌ ཚོར༌ཁན༌ ཚང༌མའེ༌ གཙོ༌བོའེ༌ ཁོའེ༌ཀ༌ ཆག༌ བོར༌ཏེ༌ ཅིན༌ལབས༌ སལ༌ཁན༌བོ༌ ཧ༌གོ༌ཏེ༌ ཁོ༌རང༌ ཅིག༌ དང༌ ཅིག༌ག༌ ཏྲིས༌, “ལྡན༌ཏེ༌ འི༌ ཕྲུ༌གུ༌བོ༌ ཅི༌ཞིག༌ གྱུར༌ཨིན༌ཧེ༌?”

ཟ༌ཀ༌རི༌ཡཱའེ༌ ལུང༌སྟན༌།

1:67-80

67 ཏེ༌ནེ༌ ཨ༌བ༌ ཟ༌ཀ༌རི༌ཡཱ༌ ཏམ༌པའེ༌ ཐུག༌ཉིད༌དི༌ གངས༌ཏེ༌ ལུང༌སྟན༌ ཤདས༌,

68 “ཨིས༌ར༌ཨེལ༌ལི༌ གཙོ༌བོ༌ དཀོན༌མཆོག༌ག༌ སྟོད༌པ༌ ཕུལ༌

ཅིའ༌ཞུ༌ན༌ ཁོང༌ སྐྱོད༌ཏེ༌ ཁོང༌རང༌ངི༌ མི༌གུན༌ ཐར༌ ཅུག༌ག༌ ཛདས༌།

69-70 སྔུན༌མའེ༌ ལུང༌སྟོན༌པ༌ ཏམ༌པ༌གུན༌ གྱུད༌ཏེ༌

དཀོན༌མཆོག༌གི༌ མོལ༌ཁན༌ ནང༌ཞིན༌, ང༌དང༌ངི༌ ཕིའ༌

ཁོང༌ངི༌ ཞབས༌ཏོག༌པ༌ གྱལ༌པོ༌ དཱ༌བིད༌དི༌ པུར༌གྱུད༌ནེ༌

ཁྱུད༌ཅན༌ སྐྱབ༌གོན༌ཞིག༌ ཀལ༌ལ༌ ཛདས༌,

71 ཏ༌ གྲ༌འོ༌ དང༌ ནཕ༌རད༌ ཅོ༌ཁན༌ ཚང༌མ༌ནེ༌ ང༌དང༌གུན༌ སྐྱོབ༌བ༌ ཛད༌ཨིན༌།

72 དཀོན༌མཆོག༌གི༌ ང༌དང༌ངི༌ ཕ༌མེས༌པོ༌གུན༌ལ༌ ཏམ༌པ༌ ཆད༌དོན༌ ཛད༌ཁན༌བོ༌

ཨིད༌ཏུ༌ བོར༌ར༌ ཛད༌ཏེ༌ ཁོང༌གུན༌ནི༌ཀ༌ སྙིང༌རྗེ༌ ཛདས༌།

73 ཁོང༌ངི༌ ང༌དང༌ངི༌ ཕ༌མེས༌པོ༌ ཨབ༌ར༌ཧམ༌ ཉམ༌པོ༌

ནའ༌ ཁུར༌ར༌ ཛད༌ཏེ༌ ཏེ༌ ཆད༌དོན༌བོ༌ ཛདས༌།

74-75 ང༌དང༌གུན༌ ང༌དང༌གུན༌ནི༌ གྲ༌འོའེ༌ ལག༌ནེ༌ ཐར༌ཅུག༌ ཛདས༌

ཏ༌ ང༌དང༌གུན༌ནི༌ མི༌ཚེ༌ གང༌པོ༌ ཇིགས༌ནང༌ མེད༌པ༌

ཏམ༌པ༌ དང༌ ཀྲང༌པོའེ༌ ནང༌ང༌ དཀོན༌མཆོག༌ག༌ ཞབས༌ཏོག༌ ཞུ༌ཉན༌ཨིན༌།

76 ངའེ༌ བུ༌ཚ༌, ཁྱོ༌རང༌ང༌ ཀུན༌ཝང༌ དཀོན༌མཆོག༌གི༌ ལུང༌སྟོན༌པ༌ ཟེར༌ཨིན༌

ཁྱོ༌རང༌ གཙོ༌བོའེ༌ སང༌ སྔུན༌ལ༌ སོང༌ཏེ༌,

ཁོང༌ སྐྱོད༌ཅེས༌ལ༌ གྲལ༌གྲིག༌ ཅོ༌ཨིན༌།

77 མི༌གུན༌ནི༌ སྡིག༌པ༌གུན༌ལ༌ ཤགས༌པ༌ ཛད༌ཅེས༌པོ༌ གྱུད༌ཏེ༌

ཁྱོ༌རང༌ངི༌ གཙོ༌བོའེ༌ མི༌གུན༌ལ༌ ཐར༌པ༌ ཐོབ༌ཅེས༌སི༌ ལམ༌བོ༌ སྟན༌ཨིན༌།

78 དཀོན༌མཆོག༌གི༌ ཅམས༌པ༌ གངས༌ཁན༌ནི༌ སྙིང༌རྗེ༌ གྱུད༌ཏེ༌

ཁོང༌ངི༌ མ༌ཤི༌ཀ༌ ང༌མོའེ༌ འོད༌ ལྡང༌ཤན༌བོ༌

ང༌དང༌གུན༌ནི༌ཀ༌ ཤར༌ ཅུག༌ག༌ ཛད༌ཨིན༌།

79 སེམས༌ཉིད༌དི༌ མུན༌གྲིག༌ དང༌ ཤི༌ཅེས༌སི༌ ཇིགས༌ནང༌ངི༌

ནང༌ང༌ ཡོད༌ཁན༌གུན༌ལ༌ འོད༌ ཤར༌ ཅུག༌ག༌ ཛད༌ཏེ༌

ང༌དང༌གུན༌ ཞི༌དེ༌ ལམ༌མི༌ཀ༌ ཁྱོང༌ང༌ ཛད༌ཨིན༌།”

80 ཏེ༌ནེ༌ ཡོ༌ཧཱ༌ནན༌ ལྡན༌ཏེ༌ ཐུག༌ཉིད༌དི༌ ནང༌ང༌ ཤེད༌ཅན༌ སོང༌། ཨིས༌ར༌ཨེལ༌པ༌གུན༌ལ༌ ཆོས༌ཤད༌ཅེས༌ གོ༌ཟུག༌ ཅོ༌ཅོ༌ ཚོག༌པ༌ ཁོང༌ རི༌སྟོང༌ངི༌ ནང༌ང༌ ཞུགས༌།

2

ཡེ༌ཤུ༌ མ༌ཤི༌ཀ༌ ལྟམས༌།

2:1-7

1 ཏེ༌ཏུས༌ལ༌ རོམ༌མི༌ གྱལ༌པོ༌ ཨའུ༌གུས༌དུས༌སི༌ རོམ༌ གྱལ༌སྲིད༌དི༌ ཡོག༌ག༌ ཡོད༌ཁན༌ནི༌ ཡུལ༌ ཚང༌མའེ༌ མི༌ཀྲངས༌ རྩི༌ཅེས༌ལ༌ བཀའ༌ ཏངས༌། 2 ༼ཀྱི༌རི༌ནི༌འུས༌ སི༌རི༌ཡཱ༌ ཡུལ༌ཇོངས༌སི༌ ཀའ༌ལོན༌ འིན༌ནི༌ ཏུས༌ལ༌, འི༌ མི༌ཀྲངས༌ རྩི༌ཅེས༌པོ༌ ཏང༌པོ༌རང༌ ཨིན༌པིན༌༽ 3 ཡང༌ མི༌ཚང༌མ༌ མིང༌ ཅུག༌ཅེས༌ལ༌ རང༌རང༌ངི༌ ཕ༌མེས༌པོའེ༌ ཡུལ༌ལ༌ སོང༌། 4 ཡོ༌སེབ༌ གྱལ༌པོ༌ དཱ༌བིད༌དི༌ པུར༌གྱུད༌ནེ༌ ཨིན༌པ༌, ཁོའང༌ གཱ༌ལིལ༌ལི༌ ཡུལ༌ཇོངས༌སི༌ ན༌ཙ༌རེད༌ གྲོང༌ཁྱེར༌ནེ༌, ཡ༌ཧུ༌དཱ༌ ཡུལ༌ཇོངས༌སི༌ དཱ༌བིད༌དི༌ གྲོང༌ཁྱེར༌ བེད༌ལེ༌ཧེམ༌མ༌ སོང༌། 5 ཡོ༌སེབ༌བི༌ ན༌མའ༌ ཏྲིས༌ཏེ༌ ཨིན༌ཁན༌ནི༌ མིར༌ཡམ༌, ཀ༌བོའ༌ ཕྲུ༌གུ༌ ཇོར༌ཅེས༌ ཡོད༌པིན༌, ཁོ༌ ཉམ༌པོ༌ མིང༌ ཅུག༌ག༌ལ༌ ཁྱེརས༌།

6 ཏེ༌རུ༌ ཡོད༌ཏུས༌, ཕྲུ༌གུ༌ ཇོར༌ཅེས༌སི༌ ཏུས༌པོ༌ ལེབ༌། 7 ཡང༌ མིར༌ཡམ༌མ༌ གོ༌མ༌ ཕྲུ༌གུ༌, བུ༌ཚ༌ཞིག༌ ལྟམས༌། ཁོའེ༌ ཕྲུ༌གུ༌ རས༌སི༌ ནང༌ང༌ ཏུམས༌ཏེ༌ བྲེས༌སི༌ ནང༌ང༌ བོརས༌, ཅིའ༌ཟེར༌ན༌ ཁོང༌གུན༌ལ༌ བྲང༌ས༌ དུག༌སའེ༌ ནང༌ མ༌ཐོབ༌བ༌ ཨིན༌པིན༌།

ལུག༌རྫི༌གུན༌ དང༌ ནམ༌ཁའེ༌ ཕོ༌ཉ༌གུན༌།

2:8-21

8 ཏེ༌ ཚན༌ལ༌, ཉེ༌ཁོར༌རི༌ ཐང༌ཞིག༌གི༌ཀ༌ ལུག༌རྫི༌གུན༌ དུགས༌ཏེ༌ ཁོང༌རང༌ངི༌ ལུག༌གུན༌ སྲུང༌ངད༌པིན༌། 9 གཙོ༌བོའེ༌ ཕོ༌ཉ༌ཞིག༌ ཁོང༌གུན༌ནི༌ ཇལ༌, ཡང༌ གཙོ༌བོའེ༌ ཟིར༌རྗིད༌དི༌ ཁོང༌གུན༌ ཡོད༌སའེ༌ ཉེ༌ཁོར༌རི༌ ནས༌ས༌ འོད༌ཅན༌ གྱུར༌པ༌, ཁོང༌གུན༌ སྲན༌ཏྲེ༌ ཇིགས༌། 10 ཨིན༌ནའང༌ ཕོ༌ཉའེ༌ ཁོང༌གུན༌ལ༌ མོལས༌, “མ༌ཇིགས༌ཤིག༌, ངའེ༌ མི༌ཚང༌མ༌ལ༌ མ༌ གའ༌མོ༌ ཁྱོང༌ཅེས༌ཅན༌ནི༌ གའ༌མོའེ༌ ནས༌ཚུལ༌ ཤད༌དད༌། 11 དི༌རིང༌ ཁྱོ༌ཞའེ༌ ཕ༌མེས༌པོའེ༌ གྱལ༌པོ༌ དཱ༌བིད༌དི༌ གྲོང༌ཁྱེར༌རི༌ ནང༌ང༌ སྐྱབ༌གོན༌བོ༌ ཁྲུངས༌ཏེ༌ ཨིན༌། ཁོང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, གཙོ༌བོ༌བོ༌ ཨིན༌། 12 ཡང༌ ཏེ༌བོའེ༌ སྟགས༌པོ༌ ནི༌ ཁྱོ༌ཞ༌གུན༌ལ༌ ཕྲུ༌གུ༌ཞིག༌ རས༌སི༌ ནང༌ང༌ ཏུམས༌ཏེ༌, བྲེས༌སི༌ ནང༌ང༌ ཉལ༌ཏེ༌ ཐོང༌ཨིན༌།”

13 ཧུན༌མེད༌ལ༌ ནམ༌ཁའེ༌ ཕོ༌ཉའེ༌ ཚོགས༌ ཆེན༌མོ༌ཞིག༌ སྔོན༌ཏེ༌, ཏེ༌ ཕོ༌ཉ༌ ཉམ༌པོ༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ མོལས༌,

14 “དཀོན༌མཆོག༌ ཉམ༌པོ༌ ནམ༌ཁའེ༌ ཐོ༌ཤོག༌ག༌ ཞུགས༌ཏེ༌ ཡོད༌ཁན༌གུན༌ནི༌

ཁོང༌ང༌ སྟོད༌པ༌ ཕུལ༌,

ཡང༌ དཀོན༌མཆོག༌ ཐུགས༌ཐད༌ད༌ ཛད༌ཁན༌ནི༌

ཇིག༌རྟེན༌པ༌གུན༌ནི༌ཀ༌ ཞི༌དེ༌ ཇུང༌།”

15 ཁོང༌གུན༌ བོར༌ཏེ༌ ཕོ༌ཉ༌གུན༌ ནམ༌ཁའ༌ ལོགས༌ཏེ༌ སྐྱོད༌ད༌ཅིག༌, ལུག༌རྫི༌གུན༌ནི༌ ཅིག༌ དང༌ ཅིག༌ག༌ ཟེརས༌, “ཏ༌ གཙོ༌བོའེ༌ ང༌དང༌ང༌ མོལ༌ཁན༌ ཇུང༌ཁན༌གུན༌ ལྟའ༌ལ༌ ང༌དང༌ བེད༌ལེ༌ཧེམ༌མ༌ ཆེན༌།”

16 ཏེ༌ནེ༌ ཁོང༌གུན༌ གྱོགས༌པ༌ སོང༌ཏེ༌, མིར༌ཡམ༌, ཡོ༌སེབ༌ དང༌ བྲེས༌སི༌ ནང༌ང༌ ཉལ༌ཁན༌ ཕྲུ༌གུ༌བོ༌ ཇལ༌། 17 ཕྲུ༌གུ༌ ཇལ༌ཏེ༌ སྟིང༌ནེ༌ ལུག༌རྫི༌གུན༌ནི༌ ཕྲུ༌གུའི༌ སྐོར༌ལ༌ མོལ༌ཁན༌ནི༌ ནས༌ཚུལ༌བོ༌ ཚང༌མ༌ལ༌ ཤདས༌། 18 ལུག༌རྫི༌གུན༌ནི༌ ཤད༌ཁན༌གུན༌ ཚོར༌ཁན༌ནི༌ མི༌ ཚང༌མ༌ ཧ༌ལས༌། 19 ཨིན༌ནའང༌ མིར༌ཡམ༌མི༌ ཇུང༌ཁན༌ ཚང༌མ༌ སྙིང༌ངི༌ ནང༌ང༌ ཁུར༌ཏེ༌ ཡང༌ ཏེ༌ ཚང༌མའེ༌ སྐོར༌ལ༌ སམ༌བ༌ ཏང༌ཨིན༌ དུགས༌། 20 ལུག༌རྫི༌གུན༌ནི༌ ཚོར༌ཁན༌ དང༌ ཐོང༌ཁན༌ ཚང༌མའེ༌ ཕིའ༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ལོགས༌ཏེ༌ སོང༌, ཅིའ༌ཟེར༌ན༌ ཏེ༌གུན༌ ཕོ༌ཉའེ༌ མོལ༌ཁན༌ ནང༌ཞིན༌ དྲན༌དྲའ༌ ཡོད༌པིན༌། 21 ཞག༌ རྒྱད༌པའེ༌ ཞག༌ག༌, ནམ༌ ཕྲུ༌གུའ༌ སུན༌ནད༌ ཅོ༌ཅེས༌སི༌ ཏུས༌ ཨིན༌པིན༌, ཕྲུ༌གུའི༌ ཚན༌ལ༌ ཡེ༌ཤུ༌ ཏགས༌, ཀ༌ཟུག༌ ཕྲུ༌གུ༌ མིར༌ཡམ༌མི༌ ཅང༌ཁོག༌ག༌ ཆགས༌སི༌ སང༌ སྔུན༌ལ༌ ཕོ༌ཉའེ༌, ཏེ༌ མིང༌བོ༌ ཏག༌ག༌ ཛད༌ཅེས༌ལ༌ མོལ༌ཏེ༌ ཨིན༌པིན༌།

གཙོ༌བོ༌ ཡེ༌ཤུ༌ ཆོད༌ཁང༌ང༌ ཁྱེར༌ར༌ ཛདས༌།

2:22-40

22 ལུང༌སྟོན༌པ༌ མོ༌ཟེས༌སི༌ བཀའ༌ཁྲིམས༌ ནང༌ཞིན༌ ཕྲུ༌གུ༌ སྐྱེས༌ཏེ༌ སྟིང༌ནེ༌ ཨ༌མ༌ རྩང༌མ༌ ཆ༌ཅེས༌སི༌ ཏུས༌ ཚང༌ང༌ཅིག༌, ཡོ༌སེབ༌ དང༌ མིར༌ཡམ༌མི༌ ཕྲུ༌གུ༌བོ༌ གཙོ༌བོ༌ དཀོན༌མཆོག༌གི༌ ཨིན༌ཁན༌ སྟན༌ཅེས༌སི༌ ཕིའ༌ ཡེ༌རུ༌ཤ༌ལེམ༌མི༌ ཆོད༌ཁང༌ང༌ ཁྱེརས༌། 23 ༼གཙོ༌བོའེ༌ བཀའ༌ཁྲིམས༌སི༌ ནང༌ང༌ བྲིས༌ཏེ༌ དུག༌, “བུ༌ཚ༌ གོ༌བུ༌ ཚང༌མ༌ གཙོ༌བོའ༌ སྟད༌ཁན༌བོ༌ སྟན༌གོས༌།”✡༽ 24 གཙོ༌བོའེ༌ བཀའ༌ཁྲིམས༌ ནང༌ཞིན༌, “ཕུར༌གོན༌ ཀར༌པོ༌ ཆའ༌ཅིག༌ ཡ༌ ཕུར༌གོན༌ནི༌ ཕྲུ༌གུ༌ ཉིས༌” ཁོང༌གུན༌ནི༌ སྲོག༌ཆོད༌ལ༌ ཕུལས༌། ✡ 25 ཏེན༌ན༌ ཏུས༌ལ༌ ཡེ༌རུ༌ཤ༌ལེམ༌མི༌ ནང༌ང༌ ཤི༌མི༌འོན༌ ཏད༌པ༌ཅན༌ དང༌ ཀྲང༌པོ༌ མི༌ཞིག༌, ཨིས༌ར༌ཨེལ༌པ༌གུན༌ལ༌ ཐར༌པ༌ ཁྱོང༌ཁན༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ སྐྱོད༌ཅེས༌ལ༌ སྲུངས༌ཏེ༌ ཡོད༌པིན༌། ཡང༌ ཏམ༌པའེ༌ ཐུག༌ཉིད༌ ཁོ༌ ཉམ༌པོ༌ ཡོད༌པིན༌། 26 ཏམ༌པའེ༌ ཐུག༌ཉིད༌དི༌ ཁོའ༌ ནམ༌ཚོག༌པ༌ ཁོའེ༌ གཙོ༌བོ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ མི༌ཇལ༌ ཏེ༌ཏེ༌ཚོག༌པ༌ ཁོ༌ མི༌ཤི༌ མོལ༌ཏེ༌ སྔོན༌ ཅུག༌ག༌ ཛདས༌། 27 ཏམ༌པའེ༌ ཐུག༌ཉིད༌དི༌ ཤི༌མི༌འོན༌ ཆོད༌ཁང༌ང༌ ཁྱེར༌ར༌ ཛདས༌། བཀའ༌ཁྲིམས༌སི༌ ལུག༌སྲོལ༌ ནང༌ཞིན༌ ཕྲུ༌གུའ༌ ཅོ༌གོ༌ཤེས༌པོ༌ ཅོའ༌ལ༌ ཕ༌མའེ༌ ཡེ༌ཤུ༌ ཆོད༌ཁང༌ང༌ ཁྱོང༌ང༌ཅིག༌, 28 ཤི༌མི༌འོན༌ནི༌ ཕྲུ༌གུ༌ ལག༌པའེ༌ ནང༌ང༌ ཁུར༌ཏེ༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཟེརས༌,

29 “གཙོ༌བོ༌ ཀུན༌ཝང༌, ཉེ༌རང༌ངི༌ ཞལ༌ཆད༌ ཛད༌ཁན༌བོ༌ གྲུབ༌ པ༌སང༌,

ཉེ༌རང༌ངི༌ ཞབས༌ཏོག༌པ༌ ཞི༌དེ༌ ཉམ༌པོ༌ ཤི༌ཅེས༌ལ༌ གོངས༌པ༌ སལ༌།

30 ངའེ༌ མིག༌ནེ༌ ཉེ༌རང༌ངི༌ ཐར༌པ༌བོ༌ ཇལ༌,

31 ཀ༌བོ༌ མི༌ ཚང༌མའེ༌ ཕིའ༌ ཉེ༌རང༌ངི༌ གྲལ༌གྲིག༌ ཛད༌ཏེ༌ ཨིན༌།

32 ཁོང༌ ནི༌ ཡ༌ཧུ༌དཱ༌པ༌ མན༌ཁན༌གུན༌ལ༌ དཀོན༌མཆོག༌ སྔོན༌ཅུག༌ཁན༌ནི༌ འོད༌ ཨིན༌,

ཡང༌ ཉེ༌རང༌ངི༌ མི༌ ཨིས༌ར༌ཨེལ༌པ༌གུན༌ནི༌ སྤལ༌བོ༌ ཨིན༌།”

33 ཁོང༌ངི༌ སྐོར༌ལ༌ མོལ༌ཁན༌གུན༌ ཚོར༌ཏེ༌ ཕྲུ༌གུའི༌ ཨ༌བ༌ དང༌ ཨ༌མ༌ ཧ༌ལས༌། 34 ཏེ༌ནེ༌ ཤི༌མི༌འོན༌ནི༌ ཁོང༌གུན༌ལ༌ ཅིན༌ལབས༌ སལ༌ཏེ༌, ཨ༌མ༌ མིར༌ཡམ༌མ༌ མོལས༌, “དཀོན༌མཆོག༌གི༌ ཐབ༌ལྡིངས༌ ནང༌ཞིན༌ འི༌ ཕྲུ༌གུ༌བོ༌ གྱུད༌ཏེ༌ ཨིས༌ར༌ཨེལ༌པ༌ མང༌པོ༌ཞིག༌ གྱེལ༌ཅེས༌ ཡང༌ མང༌པོ༌ཞིག༌ག༌ ཐར༌པ༌ ཐོབ༌ཨིན༌། ཁོང༌ དཀོན༌མཆོག༌གི༌ ཆོགས༌ནེ༌ ཨིན༌ཁན༌བོ༌ མི༌གུན༌ལ༌ ཧ༌གོ༌ཏེའང༌ མང༌པོའེ༌ ཁོང༌ང༌ གྱབ༌གལ༌ ཅོ༌ཨིན༌། 35 ཏེ༌བོའེ༌ ཞས༌ཏེ༌ མི༌ མང༌པོའེ༌ སྙིང༌ངི༌ ཐིལ༌ལི༌ སམ༌ཚུལ༌གུན༌ སྔོན༌ཅུག༌ག༌ ཛད༌ཨིན༌ ཡང༌ ཁྱོ༌རང༌ངི༌ སེམས༌ལའང༌ ར༌འི༌ ཟུག༌ཁན༌ ཙོགས༌ ཚེར༌ཁ༌ ཡོང༌ཨིན༌།”

36 ཨ༌ཤེར༌རི༌ སྡེ༌ནེ༌ ཨིན༌ཁན༌ནི༌ ཕ༌ནུ༌འེལ༌ལི༌ བུ༌མོ༌ ཨན༌ནཱ༌, མ༌ རྒད༌མོ༌ ལུང༌སྟོན༌མ༌ཞིག༌ ཡོད༌པིན༌། ན༌མ༌ ཅོས༌ཏེ༌ ལོ༌ རྡུན༌ནི༌ སྟིང༌ནེ༌ ཁོའེ༌ མག༌པ༌ ཤི༌། 37 ཨ༌ནེ༌མ༌རང༌མོ༌ གྱུར༌ཏེ༌ སྟིང༌ནེ༌ ཁོའེ༌ ཡང༌སྐྱར༌ ན༌མ༌ མ༌ཅོས༌། ཁོ༌ ཆོད༌ཁང༌ནེ༌ མ༌ནེ༌ མ༌བིང༌ང༌, ཚན༌ དང༌ ཉི༌མ༌ དཀོན༌མཆོག༌ག༌ ཅོལ༌ཨིན༌, ཉེ༌ནས༌ ༼ཡང༌ན༌ རོ༌ཟཱ༌༽ དུགས༌ཏེ༌ མོས༌ལམ༌ ཞུའད༌པིན༌། ཏ༌ ཁོའ༌ ལོ༌ 84 ཆའད༌པིན༌, 38 ཤི༌མི༌འོན༌ནི༌ ཡོ༌སེབ༌ དང༌ མིར༌ཡམ༌མ༌ སྤེ༌ར༌ ཏངས༌ས༌ ཁོ༌ ཡོངས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཨིན༌, ཁོའེ༌ ཡེ༌རུ༌ཤ༌ལེམ༌པ༌གུན༌ལ༌ ཐར༌པ༌ ཐོབ༌ཅེས༌ལ༌ སྲུངས༌ཏེ༌ ཡོད༌ཁན༌ ཚང༌མ༌ལ༌ ཕྲུ༌གུ༌བོའེ༌ སྐོར༌ལ༌ ཤདས༌།

39 གཙོ༌བོའེ༌ བཀའ༌ཁྲིམས༌སི༌ སྒོས༌དོམ༌ ནང༌ཞིན༌ ཅོ༌ ཚར༌ར༌ཅིག༌ ཡོ༌སེབ༌ དང༌ མིར༌ཡམ༌ གཱ༌ལིལ༌ལིའི༌ ཡུལ༌ཇོངས༌, ཁོ༌རང༌གུན༌ནི༌ གྲོང༌ཁྱེར༌ ན༌ཙ༌རེད༌ལ༌ ལོགས༌ཏེ༌ སྐྱོདས༌། 40 ཡང༌ ཕྲུ༌གུ༌ ལྡན༌ཏེ༌ ཤེད༌ཅན༌ གྱུར༌། ཁོང༌ ཤེས༌རབས༌སི༌ གངས༌ཏེ༌ དཀོན༌མཆོག༌གི༌ ཐུག༌རྗེ༌ ཁོང༌ངི༌ཀ༌ ཡོད༌པིན༌།

ཞུན༌ནུ༌ ཡེ༌ཤུ༌ ཆོད༌ཁང༌ང༌ སྐྱོདས༌།

2:41-52

41 གཙོ༌བོ༌ ཡེ༌ཤུའི༌ ཕ༌མ༌ ལོ༌ཞུང༌ པེ༌སག༌གི༌ ཏུས༌ཆེན༌ རྩིའ༌ལ༌ ཡེ༌རུ༌ཤ༌ལེམ༌མ༌ སྐྱོད༌དད༌པིན༌། 42 ཡེ༌ཤུའ༌ གུང༌ལོ༌ རྕུག༌ཉིས༌ ཆ༌ ཟ༌ནེ༌ ལུག༌སྲོལ༌ ནང༌ཞིན༌ ཁོང༌གུན༌ ཡེ༌རུ༌ཤ༌ལེམ༌ གྱལ༌ས༌ ཏུས༌ཆེན༌ རྩིའ༌ སྐྱོདས༌། 43 ཏུས༌ཆེན༌ རྩི༌ ཚར༌ཏེ༌ ཁོང༌གུན༌ རང༌ཡུལ༌ལ༌ ལོག༌ཏེ༌ ཆའ༌ ཟ༌ནེ༌ བུ༌ཚ༌ ཡེ༌ཤུ༌ ཕ༌མ༌ ཉམ༌པོ༌ མ༌ཆའ༌ ཡེ༌རུ༌ཤ༌ལེམ༌མ༌ ཞུགས༌, ཨིན༌ནའང༌ ཁོང༌ངི༌ ཕ༌མའ༌ ཏེ༌བོ༌ གྱུས༌ མ༌སོང༌། 44 ཁོང༌གུན༌ནི༌ ཡེ༌ཤུ༌ ཕྲོ༌པ༌གུན༌ ཉམ༌པོ༌ ཡོད༌གྲོ༌ སམ༌ཏེ༌ ཞག༌ཅིག༌གི༌ ལམ༌ གྲུལ༌ཏེ༌ སྟིང༌ནེ༌ ཉེན༌ དང༌ ཛ༌འོ༌ གུན༌ནི༌ ཕྲོའ༌ ཕྲུ༌གུ༌བོ༌ ཙལ༌ཅེས༌ གོ༌ཟུག༌།

45 མ༌ཐོབ༌ པ༌སང༌ ཡེ༌རུ༌ཤ༌ལེམ༌མ༌ ལོག༌ཏེ༌ ཁོང༌ ཙལ༌ལ༌ སོང༌། 46 ཞག༌ སུམ༌པའེ༌ ཞག༌ག༌ ཁོང༌ ཆོད༌ཁང༌ངི༌ ནང༌ང༌ ཆོས༌ ཤད༌ཁན༌ནི༌ གེར༌གན༌གུན༌ནི༌ ཕྲོའ༌ ཞུགས༌ཏེ༌ ཁོང༌གུན༌ལ༌ ཉན༌ཨིན༌ ཏྲི༌ཝ༌ ཏྲི༌ཨིན༌ ཐོང༌། 47 ཁོང༌ངི༌ མོལ༌ལ༌ ཚོར༌ཁན༌ ཚང༌མ༌ ཁོང༌ངི༌ རིག༌པ༌ དང༌ ཁས༌པ༌ ལན༌ སལ༌ཁན༌བོའེ༌ཀ༌ ཧ༌ལས༌།

48 ཁོང༌གུན༌ ཉམ༌པོ༌ ཡེ༌ཤུ༌ ཐོང༌ང༌ཅིག༌ ཕ༌མ༌ ཧ༌ལས༌ ཡང༌ ཨ༌མའེ༌ ཁོང༌ང༌ ཟེརས༌, “བུ༌ཚ༌, ཁྱོ༌རང༌ངི༌ ང༌ཞའ༌ འི༌ཟུག༌ ཅིའ༌ ཅོས༌པིན༌། ཁྱོ༌རང༌ངི༌ ཨ༌བ༌ དང༌ ངའེ༌ ཚེར༌ཁའ༌ ཉམ༌པོ༌ ཁྱོ༌རང༌ ཙལ༌པིན༌།”

49 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞའེ༌ ཅི༌ཕིའ༌ ངའ༌ ཙལ༌པིན༌། ངའེ༌ ཡབ༌བི༌ ཁང༌པའེ༌ ནང༌ང༌ ང༌ དུག༌གོ༌ཤེས༌པོ༌ གྱུས༌མེད༌ད༌?” 50 ཨིན༌ནའང༌ ཁོང༌ངི༌ མོལ༌ཁན༌བོ༌ ཕ༌མའ༌ ཧ༌མ༌གོ༌།

51 ཏེ༌ནེ༌ ཡེ༌ཤུ༌ ཁོང༌གུན༌ ཉམ༌པོ༌ ན༌ཙ༌རེད༌ལ༌ ལོགས༌ཏེ༌ སྐྱོདས༌, ཡང༌ ཕ༌མའེ༌ ཁའ༌ཉན༌ན༌ ཛདས༌། ཁོང༌ངི༌ ཨ༌མའེ༌ ཇུང༌ཁན༌ ཚང༌མ༌ རིན༌ཅན༌ ཅོས༌ཏེ༌ ཁོ༌རང༌ངི༌ སེམས༌སི༌ ནང༌ང༌ ཁུར༌ཏེ༌ དུགས༌། 52 ཡེ༌ཤུ༌ ཤེས༌རབས༌ དང༌ སྐུ༌ཟུགས༌སི༌ ནང༌ང༌ ལྡན༌ན༌ ཛདས༌, ཁོང༌ང༌ མི༌གུན༌ནེ༌ རྩི༌ཝ༌ ཡང༌ དཀོན༌མཆོག༌ ཁོང༌ངི༌ཀ༌ ཐུག༌ཉེས༌ས༌ ཛདས༌།

3

ཡོ༌ཧཱ༌ནན༌ ཁྲུས༌སལ༌ཁན༌ནི༌ ཆོས༌ཤད༌ད༌ ཛདས༌།

3:1-20

1 རོམ༌མི༌ གྱལ༌པོ༌ ཏི༌བིར༌ཡུས༌སི༌ ཝང༌སྲུལ༌ལི༌ ལོ༌ 15 པ༌, ནམ༌ པོན༌ཏིའུ༌ པི༌ལ༌ཏུ༌ ཡ༌ཧུ༌དཱ༌ ཡུལ༌ཇོངས༌སི༌ ཀའ༌ལོན༌, ཧེ༌རོད༌ གཱ༌ལིལ༌ལི༌ ཡུལ༌ཇོངས༌སི༌ ལོན༌པོ༌, ཁོའེ༌ ཨ༌ཅོ༌ ཕི༌ལིབ༌ ཨི༌ཏུ༌ར༌ཡཱ༌ དང༌ ཏྲ༌གོ༌ནི༌ཏིས༌ ཡུལ༌ཇོངས༌སི༌ ལོན༌པོ༌, ལི༌སན༌ཡས༌ ཨ༌བི༌ལེ༌ནེ༌ ཡུལ༌ཇོངས༌སི༌ ལོན༌པོ༌ 2 ཡང༌ ཨན༌ནཱས༌ དང༌ ཀ༌ཡ༌ཕཱས༌ བླ༌མ༌ ཆེན༌མོའེ༌ ཀོ༌སའེ༌ཀ༌ ཡོད༌དི༌ ཏུས༌ རི༌སྟོང༌ངི༌ ནང༌ང༌ དཀོན༌མཆོག༌གི༌ བཀའ༌ ཟ༌ཀ༌རི༌ཡཱའེ༌ བུ༌ཚའ༌ ཡོ༌ཧཱ༌ནན༌ལ༌ ཀལ༌ལ༌ ཛདས༌། 3 ཡོར༌དཱན༌ ལྩངས༌པོའེ༌ ཉེ༌ཁོར༌རི༌ ཡུལ༌ ཚང༌མ༌ལ༌ ཡོ༌ཧཱ༌ནན༌ སྐྱོད༌ཏེ༌ ཤགས༌པ༌ ཐོབ༌ཅེས༌སི༌ ཕིའ༌ སྡིག༌པ༌ ཅོ༌ཁན༌གུན༌ནི༌ཀ༌ གྱོད༌པ༌ ཅོས༌ཏེ༌ ཁྲུས༌ལེན༌ཅེས༌ལ༌ ཆོས༌ཤདས༌། 4 ལུང༌སྟོན༌པ༌ ཡེ༌ཤ༌ཡཱའེ༌ སྤེ༌ཆའེ༌ ནང༌ང༌ ཡོ༌ཧཱ༌ནན༌ནི༌ སྐོར༌ལ༌ བྲིའ༌ ཛད༌ཏེ༌ ཨིན༌ནོག༌,

“རི༌སྟོང༌ངི༌ ནང༌ང༌ སྐད༌ ཆེན༌མོ༌ཞིག༌གི༌ མོལ༌ཨིན༌,

‘གཙོ༌བོ༌ ཕེབ༌ཤེས༌ལ༌ གྲལ༌གྲིག༌ ཅོ༌ཤིག༌,

ཡང༌ ཁོང༌ངི༌ ཕེབས༌ལམ༌བོ༌ ཀྲང༌པོ༌ ཅོ༌ཤིག༌།

5 ལུང༌པ༌ ཚང༌མ༌ སྐང༌ང༌ ཛད༌ཨིན༌།

ཡང༌ རི༌ ཆེན༌མོ༌ དང༌ ཆུ༌ངུན༌གུན༌ མ༌མོ༌ ཛད༌ཨིན༌།

ལམ༌ ཀྱག༌ཀྱོག༌གུན༌ སྲོང༌,

ཡང༌ གང༌ཧོབས༌གུན༌ སྙོམས༌ཏེ༌ ཏིང༌ཏིང༌ ཅོ༌ཤིག༌།

6 ཡང༌ མི༌ཚང༌མའེ༌ དཀོན༌མཆོག༌གི༌ ཐར༌ལམ༌བོ༌ ཇལ༌ཨིན༌།’✡”

7 ཡོ༌ཧཱ༌ནན༌ནི༌ ཁྲུས༌ལེན༌ན༌ ཡོང༌ཁན༌ནི༌ མི༌ཚོགས༌ལ༌ མོལས༌, “ཁྱོ༌ཞའ༌ ཏུག༌རུལ༌ལི༌ པུར༌གྱུད༌གུན༌, ཡོང༌ཅེས༌ཅན༌ནི༌ དཀོན༌མཆོག༌གི༌ ཆད༌པ༌ནེ༌ ཤོར༌ ཟེར༌ཏེ༌ ཁྱོ༌ཞའ༌ སྤང༌ སུའི༌ ཕུདས༌? 8 སྡིག༌པ༌ ཅོ༌ཅེས༌ སྤངས༌ཏེ༌ དཀོན༌མཆོག༌གི༌ ལམ༌མི༌ཀ༌ གྲུལ༌ཁན༌ནི༌ བྲས༌བུ༌ སྨིན༌ཅུག༌། ཡང༌ རང༌ དང༌ རང༌ང༌ མ༌ཟེར༌, ‘ང༌ཞའ༌ ཨབ༌ར༌ཧམ༌མི༌ པུར༌གྱུད༌ ཨིན༌ པ༌སང༌ ཐར༌ཨིན༌།’ ངའེ༌ ཁྱོ༌ཞ༌གུན༌ལ༌ ཟེར༌རད༌, དཀོན༌མཆོག༌གི༌ འི༌ རྡོའ༌གུན༌ནི༌ ནང༌ནེ༌ ཨབ༌ར༌ཧམ༌མི༌ ཕིའ༌ པུར༌གྱུད༌ ཛད༌ཉན༌ཨིན༌། 9 ཤང༌ ཅོ༌ཤིག༌, སྟ༌རི༌ ནི༌ ལྕང༌མ༌གུན༌ནི༌ རྩའི༌ཀ༌ གྱབ༌ཆོག༌ཆོག༌ དུག༌, བྲས༌བུ༌ ཟང༌པོ༌ མ༌སྨིན༌ཁན༌ནི༌ ལྕང༌མ༌ ཚང༌མ༌ ཅད༌ཏེ༌ མེའེ༌ ནང༌ང༌ ཕང༌ཨིན༌།”

10 མི༌ཚོགས༌པོའེ༌ ཡོ༌ཧཱ༌ནན༌ལ༌ ཏྲིས༌, “ཏ༌ ང༌ཞ༌གུན༌ནི༌ ཅི༌ ཅོ༌གོས༌?”

11 ཡོ༌ཧཱ༌ནན༌ནི༌ ཁོང༌གུན༌ལ༌ མོལས༌, “ཀོས༌ ཉིས༌ ཡོད༌ཁན༌གུན༌ནི༌ ཅིག༌པོ༌ མེད༌ཁན༌གུན༌ལ༌ ཏོང༌ ཡང༌ ཟན༌ ཡོད༌ཁན༌གུན༌ནི༌ མེད༌ཁན༌གུན༌ལ༌ བགོས༌ཏེ༌ ཏོང༌།”

12 ཁྲལ༌ལེན༌ཁན༌གུན༌ནའང༌ ཁྲུས༌ལེན༌ན༌ ཡོངས༌ཏེ༌ ཏྲིས༌, “ལོབ༌བོན༌ལེ༌ ང༌ཞ༌གུན༌ནི༌ ཅི༌ ཅོ༌གོས༌?”

13 ཁོང༌ངི༌ ཁོང༌གུན༌ལ༌ མོལས༌, “ལེན༌གོ༌ཤེས༌སི༌ སང༌ ཐལ༌ཏེ༌ ཁྲལ༌ མ༌ལེན༌།”

14 ཏེ༌ནེ༌ མག༌མི༌ ཁ༌ཅིག༌གི༌ ཡོ༌ཧཱ༌ནན༌ལ༌ ཏྲིས༌, “ང༌ཞ༌གུན༌ནི༌ ཅི༌ ཅོ༌གོས༌?”

ཁོང༌ངི༌ ཁོང༌གུན༌ལ༌ མོལས༌, “ཇིགས༌ནང༌ སྟན༌ཏེ༌ ཡ༌ ཟུན༌ནི༌ ཉད༌གལ༌ ཀལ༌ཏེ༌ སུ༌ཞིག༌གི༌ ཀ༌ནེ༌ པེ༌ནེ༌ མ༌ལེན༌། རང༌ང༌ ཕོགས༌ ཐོབ༌ཁན༌བོའེ༌ཀ༌ ཚིམས༌ཏེ༌ དུག༌།”

15 མི༌གུན༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ སྐྱོད༌ཅེས༌ལ༌ སྲུངས༌ཏེ༌ ཡོད༌ པ༌སང༌ ཁོང༌གུན༌ནི༌ ཡོ༌ཧཱ༌ནན༌ ཁོང༌རང༌ མ༌ཤི༌ཀ༌ ཨིན༌ མན༌ན༌ཧེ༌ སམ༌མད༌པིན༌། 16 ཡོ༌ཧཱ༌ནན༌ནི༌ མི༌གུན༌ལ༌ མོལས༌, “ངའེ༌ ཁྱོ༌ཞའ༌ ཆུའི༌ཁྲུས༌ ཏང༌ངད༌། ཨིན༌ནའང༌ ངའེ༌ སྟིང༌ནེ༌ སྐྱོད༌ཅེས༌ཅན༌བོ༌, ངའེ༌ སང༌ མང༌ང༌ ཝང༌ཅན༌, ཡང༌ ངའ༌ ཞབ༌ཤི༌ ཙོགས༌ལ༌ ཁོང༌ངི༌ ཞབ༌པུལ༌ ལྡམས༌ཁན༌བོ༌ ཀྲོལ༌ཅེས༌སི༌ འོས༌པ༌ མེད༌། ཁོང༌ངི༌ ཏམ༌པའེ༌ ཐུག༌ཉིད༌ དང༌ མེའེ༌ ཁྲུས༌སལ༌ཨིན༌། 17 ཞིང༌བད༌པའེ༌ ཡུལ༌ཐག༌ག༌ ཟར༌ ཉམ༌པོ༌, ཀྲོ༌ དང༌ ཕུག༌མ༌ ཕེས༌ཏེ༌ ཀྲོ༌ ཁོ༌རང༌ངི༌ བང༌ངེ༌ ནང༌ང༌ ཡང༌ ཕུག༌མ༌ མེའེ༌ ནང༌ང༌ སྲག༌ག༌ ཙོགས༌ལ༌ ཁོང༌ངིའང༌ ཁོང༌རང༌ངི༌ མི༌གུན༌ དང༌ མི༌ ངན༌པ༌གུན༌ སོ༌སོའ༌ ཕེའ༌ ཛད༌ཨིན༌།” 18 ཡོ༌ཧཱ༌ནན༌ནི༌ མི༌གུན༌ལ༌ ཏེ༌ཙོགས༌ མང༌པོ༌ སྤང༌པུད༌ ཨིན༌ནའང༌ གའ༌མོའེ༌ ནས༌ཚུལ༌བོ༌ ཤདས༌།

19 ཨིན༌ནའང༌ ཡོ༌ཧཱ༌ནན༌ནི༌ ཀའ༌ལོན༌ ཧེ༌རོད༌ལ༌, ཨ༌ཅོའེ༌ ན༌མ༌ ཧེ༌རོ༌དཱིས༌ ཉམ༌པོ༌ ན༌མ༌ ཅོ༌ཅེས༌ དང༌ ཞན༌ ལས༌ངན༌ ཅོ༌ཁན༌ ཚང༌མའེ༌ ཕིའ༌ སྐྱོན༌རྗོད༌ ཅོའ༌ ཛདས༌, 20 ཏེ༌ མ༌ཚད༌ ཧེ༌རོད༌དི༌ ཡོ༌ཧཱ༌ནན༌ ཙོན༌ལ༌ ཀགས༌ཏེ༌ སྡིག༌པ༌ ཅོས༌།

ཡེ༌ཤུའ༌ ཁྲུས༌སལ༌ཁན༌ དང༌ ཁོང༌ངི༌ ཕ༌མེས༌པོ༌གུན༌།

3:21-38

21 མི༌ཚང༌མའེ༌ ཁྲུས༌ལེན༌ ཟ༌ནེ༌ གཙོ༌བོ༌ ཡེ༌ཤུའིང༌ ཁྲུས༌ལེན༌ན༌ ཛདས༌། ཁོང༌ངི༌ མོས༌ལམ༌ ཞུའ༌ ཛད༌ ཟ༌ནེ༌ ནམ༌ཁའ༌ བེ༌ཏེ༌ 22 ཏམ༌པའེ༌ ཐུག༌ཉིད༌ ཕུར༌གོན༌ ཙོགས༌ལ༌ ཁོང༌ངི༌ཀ༌ བབས༌། ཡང༌ ནམ༌ཁའ༌ནེ༌ སུང༌སྐད༌ཤིག༌གི༌ མོལས༌, “ཁྱོ༌རང༌ ངའེ༌ བུ༌ཚ༌ ཅེས༌པ༌བོ༌ ཨིན༌, ཁྱོ༌རང༌ ཉམ༌པོ༌ ངའ༌ མ༌སྲན༌ཏྲེ༌ ཐད༌པོ༌ ཨིན༌།”

23 ཡེ༌ཤུའི༌ དཀོན༌མཆོག༌གི༌ ཞབས༌ཏོག༌ ཛད༌ཅེས༌ གོ༌ཟུག༌ ཟ༌ནེ༌ ཁོང༌ངི༌ གུང༌ལོ༌ སུམ༌ཅུ༌ ཟམ༌ ཆའད༌པིན༌། མི༌གུན༌ནི༌ ཡེ༌ཤུ༌ ཡོ༌སེབ༌བི༌ བུ༌ཚ༌ ཨིན༌ནོག༌ སམ༌མད༌པིན༌།

ཡོ༌སེབ༌ ནི༌ ཧེ༌ལིའི༌ བུ༌ཚ༌ ཨིན༌པིན༌།

24 ཧེ༌ལི༌ ནི༌ མད༌ཐད༌དི༌ བུ༌ཚ༌,

མད༌ཐད༌ ནི༌ ལི༌ཝིའི༌ བུ༌ཚ༌,

ལི༌ཝི༌ ནི༌ མེལ༌ཀིའི༌ བུ༌ཚ༌,

མེལ༌ཀི༌ ནི༌ ཡན༌ནཱ༌ཡིའི༌ བུ༌ཚ༌,

ཡན༌ནཱ༌ཡི༌ ནི༌ ཡོ༌སེབ༌བི༌ བུ༌ཚ༌ ཨིན༌པིན༌།

25 ཡོ༌སེབ༌ ནི༌ མད༌ཏ༌ཐི༌ཡཱའི༌ བུ༌ཚ༌

མད༌ཏ༌ཐི༌ཡཱ༌ ནི༌ ཨ༌མོས༌སི༌ བུ༌ཚ༌,

ཨ༌མོས༌ ནི༌ ན༌ཧུམ༌མི༌ བུ༌ཚ༌,

ན༌ཧུམ༌ ནི༌ ཨེས༌ལིའི༌ བུ༌ཚ༌,

ཨེས༌ལི༌ ནི༌ ནག༌གཱ༌ཡིའི༌ བུ༌ཚ༌ ཨིན༌པིན༌།

26 ནག༌གཱ༌ཡི༌ ནི༌ མཱ༌འད༌དི༌ བུ༌ཚ༌,

མཱ༌འད༌ ནི༌ མད༌ཏ༌ཐི༌ཡཱའི༌ བུ༌ཚ༌,

མད༌ཏ༌ཐི༌ཡཱ༌ ནི༌ སེ༌མེ༌འིན༌ནི༌ བུ༌ཚ༌,

སེ༌མེ༌འིན༌ ནི༌ ཡོ༌སེག༌གི༌ བུ༌ཚ༌,

ཡོ༌སེག༌ ནི༌ ཡུ༌དཱའེ༌ བུ༌ཚ༌ ཨིན༌པིན༌།

27 ཡུ༌དཱ༌ ནི༌ ཡོ༌འན༌ནན༌ནི༌ བུ༌ཚ༌,

ཡོ༌འན༌ནན༌ ནི༌ རེ༌སཱའི༌ བུ༌ཚ༌,

རེ༌སཱ༌ ནི༌ ཟེ༌རུཔ༌བ༌བེལ༌ལི༌ བུ༌ཚ༌,

ཟེ༌རུཔ༌བ༌བེལ༌ ནི༌ ཤའལ༌ཏི༌ཡེལ༌ལི༌ བུ༌ཚ༌,

ཤའལ༌ཏི༌ཡེལ༌ ནི༌ ནེ༌རིའི༌ བུ༌ཚ༌ ཨིན༌པིན༌།

28 ནེ༌རི༌ ནི༌ མེལ༌ཀིའི༌ བུ༌ཚ༌,

མེལ༌ཀི༌ ནི༌ ཨད༌དིའི༌ བུ༌ཚ༌,

ཨད༌དི༌ ནི༌ ཀོ༌སམ༌མི༌ བུ༌ཚ༌,

ཀོ༌སམ༌ ནི༌ ཨེལ༌མ༌དཱམ༌མི༌ བུ༌ཚ༌,

ཨེལ༌མ༌དཱམ༌ ནི༌ ཨེར༌རི༌ བུ༌ཚ༌ ཨིན༌པིན༌།

29 ཨེར༌ ནི༌ ཡོ༌ཤུའེ༌ བུ༌ཚ༌,

ཡོ༌ཤུའ༌ ནི༌ ཨེ༌ལི༌འེ༌ཟེར༌རི༌ བུ༌ཚ༌,

ཨེ༌ལི༌འེ༌ཟེར༌ ནི༌ ཡོ༌རེམ༌མི༌ བུ༌ཚ༌,

ཡོ༌རེམ༌ ནི༌ མད༌ཐད༌དི༌ བུ༌ཚ༌,

མད༌ཐད༌ ནི༌ ལི༌ཝིའི༌ བུ༌ཚ༌ ཨིན༌པིན༌།

30 ལི༌ཝི༌ ནི༌ ཤི༌མི༌འོན༌ནི༌ བུ༌ཚ༌,

ཤི༌མི༌འོན༌ ནི༌ ཡ༌ཧུ༌དཱའེ༌ བུ༌ཚ༌,

ཡ༌ཧུ༌དཱ༌ ནི༌ ཡོ༌སེབ༌བི༌ བུ༌ཚ༌,

ཡོ༌སེབ༌ ནི༌ ཡོ༌ནམ༌མི༌ བུ༌ཚ༌,

ཡོ༌ནམ༌ ནི༌ ཨེ༌ལི༌ཡ༌ཀིམ༌མི༌ བུ༌ཚ༌ ཨིན༌པིན༌།

31 ཨེ༌ལི༌ཡ༌ཀིམ༌ ནི༌ མེ༌ལེ༌འེ༌ བུ༌ཚ༌,

མེ༌ལེ༌འ༌ ནི༌ མེན༌ན༌ནི༌ བུ༌ཚ༌,

མེན༌ན༌ ནི༌ མད༌ཏ༌ཐཱའི༌ བུ༌ཚ༌,

མད༌ཏ༌ཐཱ༌ ནི༌ ན༌ཐན༌ནི༌ བུ༌ཚ༌,

ན༌ཐན༌ ནི༌ དཱ༌བིད༌དི༌ བུ༌ཚ༌ ཨིན༌པིན༌།

32 དཱ༌བིད༌ ནི༌ ཡེ༌ཤེའེ༌ བུ༌ཚ༌,

ཡེ༌ཤེ༌ ནི༌ ཨོ༌བེད༌དི༌ བུ༌ཚ༌,

ཨོ༌བེད༌ ནི༌ བོ༌ཨཟ༌ཟི༌ བུ༌ཚ༌,

བོ༌ཨཟ༌ ནི༌ སལ༌མོན༌ནི༌ བུ༌ཚ༌,

སལ༌མོན༌ ནི༌ ན༌ཧ༌ཤོན༌ནི༌ བུ༌ཚ༌ ཨིན༌པིན༌།

33 ན༌ཧ༌ཤོན༌ ནི༌ ཨམ༌མི༌ན༌དབ༌བི༌ བུ༌ཚ༌,

ཨམ༌མི༌ན༌དབ༌ ནི༌ ཨད༌མིན༌ནི༌ བུ༌ཚ༌,

ཨད༌མིན༌ ནི༌ ཨར༌ནིའི༌ བུ༌ཚ༌,

ཨར༌ནི༌ ནི༌ ཧེས༌རོན༌ནི༌ བུ༌ཚ༌,

ཧེས༌རོན༌ ནི༌ ཕེ༌རེས༌སི༌ བུ༌ཚ༌,

ཕེ༌རེས༌ ནི༌ ཡ༌ཧུ༌དཱའེ༌ བུ༌ཚ༌ ཨིན༌པིན༌།

34 ཡ༌ཧུ༌དཱ༌ ནི༌ ཡ༌ཀོབ༌བི༌ བུ༌ཚ༌,

ཡ༌ཀོབ༌ ནི༌ ཨི༌སཱག༌གི༌ བུ༌ཚ༌,

ཨི༌སཱག༌ ནི༌ ཨབ༌ར༌ཧམ༌མི༌ བུ༌ཚ༌

ཨབ༌ར༌ཧམ༌ ནི༌ ཏི༌རཧའེ༌ བུ༌ཚ༌,

ཏི༌རཧ༌ ནི༌ ན༌ཧོར༌རི༌ བུ༌ཚ༌ ཨིན༌པིན༌།

35 ན༌ཧོར༌ ནི༌ སེ༌རུག༌གི༌ བུ༌ཚ༌,

སེ༌རུག༌ ནི༌ རེ༌འུའི༌ བུ༌ཚ༌,

རེ༌འུ༌ ནི༌ ཕེ༌ལེག༌གི༌ བུ༌ཚ༌,

པེ༌ལེག༌ ནི༌ ཨེ༌བེར༌རི༌ བུ༌ཚ༌,

ཨེ༌བེར༌ ནི༌ ཤེ༌ལག༌གི༌ བུ༌ཚ༌ ཨིན༌པིན༌།

36 ཤེ༌ལག༌ ནི༌ ཀེ༌ནན༌ནི༌ བུ༌ཚ༌,

ཀེ༌ནན༌ ནི༌ ཨར༌པག༌ཤཱད༌དི༌ བུ༌ཚ༌,

ཨར༌པག༌ཤཱད༌ ནི༌ ཤེམ༌མི༌ བུ༌ཚ༌,

ཤེམ༌ ནི༌ ནོ༌ཨའེ༌ བུ༌ཚ༌,

ནོ༌ཨ༌ ནི༌ ལ༌མེག༌གི༌ བུ༌ཚ༌ ཨིན༌པིན༌།

37 ལ༌མེག༌ ནི༌ མ༌ཐུ༌ཤེ༌ལག༌གི༌ བུ༌ཚ༌,

མ༌ཐུ༌ཤེ༌ལག༌ ནི༌ ཨེ༌ནོག༌གི༌ བུ༌ཚ༌,

ཨེ༌ནོག༌ ནི༌ ཡེ༌རེད༌དེ༌ བུ༌ཚ༌,

ཡེ༌རེད༌ ནི༌ མ༌ཧ༌ལ༌ལེལ༌ལི༌ བུ༌ཚ༌,

མ༌ཧ༌ལ༌ལེལ༌ ནི༌ ཀེ༌ནན༌ནི༌ བུ༌ཚ༌ ཨིན༌པིན༌།

38 ཀེ༌ནན༌ ནི༌ ཨེ༌ནོཤ༌ཤི༌ བུ༌ཚ༌,

ཨེ༌ནོཤ༌ ནི༌ སེད༌དི༌ བུ༌ཚ༌,

སེད༌ ནི༌ ཨ༌དམ༌མི༌ བུ༌ཚ༌,

ཡང༌ ཨ༌དམ༌ ནི༌ དཀོན༌མཆོག༌གི༌ ཛད༌ཁན༌ནི༌ མི༌བོ༌ ཨིན༌པིན༌།

4

ཤེ༌ཏན༌ནི༌ ཡེ༌ཤུའ༌ ཚོད༌ལྟ༌ ལེནས༌།

4:1-13

1 གཙོ༌བོ༌ ཡེ༌ཤུ༌ ཏམ༌པའེ༌ ཐུག༌ཉིད༌དི༌ གངས༌ཏེ༌ ཡོར༌དཱན༌ ལྩངས༌པོ༌ནེ༌ ལོགས༌ཏེ༌ སྐྱོདས༌, ཡང༌ ཏམ༌པའེ༌ ཐུག༌ཉིད༌དི༌ ཁོང༌ རི༌སྟོང༌ངི༌ ནང༌ང༌ ཁྱེར༌ར༌ ཛདས༌། 2 ཚན༌ཉིན༌ ཞིབ༌ཅུ༌ རྡུད༌གུན༌ནི༌ གོ༌བའེ༌ ཡེ༌ཤུ༌ སྡིག༌པའེ༌ ནང༌ང༌ གྱེལ༌ཅུག༌ཅེས༌ལ༌ རྩོན༌གྲུས༌ ཅོས༌། ཏེ༌ཏུས༌ གང༌པོ༌ ཁོང༌ དོན༌ཏང༌ ཅའང༌ མ༌དོན༌པ༌ སྟིང༌ཇུག༌པའེ༌ཀ༌ ཁོང༌ རིམས༌།

3 རྡུད༌གུན༌ནི༌ གོ༌བ༌བོའེ༌ ཁོང༌ང༌ ཟེརས༌, “ཀལ༌ཏེས༌ ཉེ༌རང༌ དཀོན༌མཆོག༌གི༌ སྲས༌ ཨིན༌ན༌ འི༌ རྡོའ༌གུན༌ ཏ༌གི༌ གྱུར༌ཅེས༌ལ༌ བཀའ༌ སལ༌?”

4 ཡེ༌ཤུའི༌ ལན༌སལས༌, “ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ དུག༌,

‘མི༌ ཏ༌གི༌ ཅིག༌པོའེ༌ སོན༌ཏེའ༌ མི༌ལུས༌།’✡”

5 རྡུད༌གུན༌ནི༌ གོ༌བའེ༌ ཁོང༌ ནས༌ས༌ ཐོན༌པོ༌ཞིག༌གི༌ཀ༌ ཁྱེར༌ཏེ༌ ཁོང༌ང༌ ཇིག༌རྟེན༌ནི༌ གྱལ༌སྲིད༌ ཚང༌མ༌ སྲིབ༌ཅིག༌གི༌ ནང༌ང༌ སྟན༌ཏེ༌, 6 ཁོའེ༌ ཡེ༌ཤུའ༌ ཟེརས༌, “ངའེ༌ ཁྱོ༌རང༌ང༌ འི༌གུན༌ནི༌ སྤལ༌ དང༌ ཝང༌ཆའ༌ ཚང༌མ༌ ཏང༌ཨིན༌, ཅིའ༌ཟེར༌ན༌ ཏེ༌གུན༌ ངའ༌ ཏངས༌ཏེ༌ ཨིན༌པ༌ ངའེ༌, ང༌རང༌ ཐད༌ཁན༌བོའ༌ ཏང༌ཨིན༌། 7 ཀལ༌ཏེས༌ ཁྱོ༌རང༌ངི༌ ང༌ ཆག༌ཕུལ༌ཏེ༌ ཅོལ༌ན༌ ངའེ༌ ཁྱོ༌རང༌ང༌ འི༌ ཚང༌མ༌ ཏང༌ཨིན༌།”

8 ཡེ༌ཤུའི༌ ཁོའ༌ ལན༌སལས༌, “ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ དུག༌,

‘ཁྱོ༌ཞའེ༌, ཁྱོ༌ཞ༌རང༌ངི༌ གཙོ༌བོ༌ དཀོན༌མཆོག༌ག༌ ཅོལ༌གོས༌།

ཡང༌ ཁོང༌ ཅིག༌པོའ༌ ཞབས༌ཏོག༌ ཞུ༌གོས༌།’✡”

9 ཏེ༌ནེ༌ རྡུད༌གུན༌ནི༌ གོ༌བའེ༌ ཡེ༌ཤུ༌ ཡེ༌རུ༌ཤ༌ལེམ༌མི༌ གྱལ༌ས༌ ཁྲིད༌ཏེ༌ ཁྱེརས༌ ཡང༌ ཆོད༌ཁང༌ངི༌ གོ༌ལིང༌ང༌ ཁྱེར༌ཏེ༌ ཟེརས༌, “ཀལ༌ཏེས༌ ཉེ༌རང༌ དཀོན༌མཆོག༌གི༌ སྲས༌ ཨིན༌ན༌ འི༌ཀ༌ནེ༌ ཐུར༌ལ༌ ལྕེབ༌བའང༌ 10 ཅིའ༌ཟེར༌ན༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ དུག༌,

‘ཁྱོ༌རང༌ སྐྱོབ༌ཅེས༌ལ༌ དཀོན༌མཆོག༌གི༌ ཕོ༌ཉ༌གུན༌ལ༌ བཀའ༌ སལ༌ཨིན༌,

11 ཁྱོ༌རང༌ངི༌ རྐང༌པའང༌ རྡོའེ༌ཀ༌ ཕོག༌ མི༌ཅུག༌ཅེས༌སི༌ ཕིའ༌

ཕོ༌ཉ༌གུན༌ནི༌ ལག༌པ༌ རྐྱངས༌ཏེ༌ ཁྱོ༌རང༌ ཟུམ༌མ༌ ཛད༌ཨིན༌།’✡”

12 ཡེ༌ཤུའི༌ ཁོའ༌ ལན༌སལས༌, “ཏམ༌པའེ༌ སུང༌རབས༌སི༌ ནང༌ང༌ འི༌བོའང༌ མོལ༌དུག༌, ‘གཙོ༌བོ༌ ཁྱོ༌ཞ༌རང༌ངི༌ དཀོན༌མཆོག༌ག༌ ཚོད༌ མ༌ལྟའ༌།’✡” 13 རྡུད༌གུན༌ནི༌ གོ༌བའེ༌ ཡེ༌ཤུའ༌ ཚོད༌ལྟའ༌ ཚར༌ར༌ཅིག༌ ཁོའ༌ ཡང༌སྐབས༌ ཐོབ༌ཐོབ༌ ཚག༌པ༌ ཁོང༌ནེ༌ བེ༌ཏེ༌ སོང༌།

ན༌ཙ༌རེད༌པ༌གུན༌ནི༌ ཡེ༌ཤུའ༌ རྩི༌ཝ༌ མ༌ཅོས༌།

4:14-30

14 ཏེ༌ནེ༌ གཙོ༌བོ༌ ཡེ༌ཤུ༌ ཏམ༌པའེ༌ ཐུག༌ཉིད༌དི༌ སྟོབས༌སི༌ གངས༌ཏེ༌, གཱ༌ལིལ༌ལིའི༌ ཡུལ༌ཇོངས༌ལ༌ ལོགས༌ཏེ༌ སྐྱོདས༌ ཡང༌ ཁོང༌ངི༌ སྐོར༌ལ༌ ནས༌ཚུལ༌ ཡུལ༌ཇོངས༌ གང༌པོའེ༌ ནང༌ང༌ ཕེལ༌། 15 ཁོང༌ངི༌ ཡ༌ཧུ༌དཱ༌པའེ༌ དུ༌ཁང༌གུན༌ནི༌ ནང༌ང༌ ལབ༌ཞ༌ སལ༌ཅེས༌ གོ༌ཟུག༌ ཛདས༌ ཡང༌ ཚང༌མའེ༌ ཁོང༌ངའ༌ སྟོད༌པ༌ ཕུལས༌།

16 ཡེ༌ཤུ༌ ན༌ཙ༌རེད༌དི༌ གྲོང༌ཁྱེར༌ལ༌ སྐྱོདས༌ ཀ༌རུ༌ ཁོང༌ ལྡན༌ཏེ༌ ཨིན༌པིན༌ ཡང༌ ཁོང༌རང༌ངི༌ ལོབས༌ ནང༌ཞིན༌ ཤབ༌བད༌ ངལ༌ཚོའེ༌ ཞག༌ག༌ དུ༌ཁང༌ངི༌ ནང༌ང༌ སྐྱོདས༌, ཡང༌ ཏམ༌པའེ༌ སུང༌རབས༌སི༌ ནང༌ནེ༌ སིལ༌ལ༌ ཛད༌ཅེས༌ལ༌ ཞངས༌། 17 ཡེ༌ཤ༌ཡཱའེ༌ ལུང༌སྟོན༌པའེ༌ བྲིས༌ཁན༌ནི༌ སྤེ༌ཆ༌ ཁོང༌ངི༌ ལག༌ག༌ ཏངས༌ ཡང༌ སྤེ༌ཆ༌ ཕེས༌ཏེ༌ ཙལ༌ལ༌ ཛད༌ཁན༌བོ༌ ཐོབ༌, ཏེ༌བོ༌ ནི༌,

18-19 “གཙོ༌བོ༌ དཀོན༌མཆོག༌གི༌ ཐུག༌ཉིད༌ ངའེ༌ཀ༌ ནས༌,

ཅིའ༌ཟེར༌ན༌ ཁོང༌ངི༌ ང༌ ཉམ༌ཤུང༌གུན༌ལ༌

གའ༌མོའེ༌ ནས༌ཚུལ༌ ཤད༌ཅེས༌ལ༌ སྐོའ༌ ཛདས༌།

ཙོན༌པ༌གུན༌ལ༌ ཐར༌པ༌ ཐོབ༌ཅེས༌, ཞ༌ར༌གུན༌ལ༌ ཐོང༌ཅེས༌,

རྡུག༌ངལ༌ལི༌ ནང༌ང༌ ཡོད༌ཁན༌གུན༌ ཕུད༌ཅེས༌

ཡང༌ གཙོ༌བོ༌ དཀོན༌མཆོག༌གི༌ ཁོང༌རང༌ངི༌ མི༌གུན༌ནི༌ཀ༌

ཐུག༌རྗེ༌ ཛད༌ཅེས༌སི༌ ཏུས༌ ལེབ༌ཁན༌བོ༌ ཁྱབ༌གྲགས༌ ཅོ༌ཅེས༌ལ༌

ཁོང༌ངི༌ ང༌ ཀལ༌ལ༌ ཛདས༌། ✡”

20 ཁོང༌ངི༌ སྤེ༌ཆ༌ སིལ༌ ཚར༌ར༌ཅིག༌, སྲིལ༌ཏེ༌ དུ༌ཁང༌ངི༌ རོགས༌ ཅོ༌ཁན༌བོའ༌ སལ༌ཏེ༌ སའེ༌ཀ༌ ཞུགས༌། དུ༌ཁང༌ངི༌ ནང༌ང༌ ཛོམས༌ཏེ༌ ཡོད༌ཁན༌ ཚང༌མའེ༌ ཁོང༌ང༌ ལྟས༌ཏེ༌ དུགས༌། 21 ཁོང༌ངི༌ ཁོང༌གུན༌ལ༌ མོལས༌, “ཏམ༌པའེ༌ སུང༌རབས༌སི༌ ནང༌ནེ༌ དག༌ས༌ ཁྱོ༌ཞའེ༌ ཚོར༌ཁན༌གུན༌, དི༌རིང༌ དྲན༌དྲ༌ གྲུབ༌ཏེ༌ ཨིན༌ནོག༌།”

22 ཚང༌མའེ༌ ཁོང༌ང༌ སྟོད༌པ༌ ཏངས༌ ཡང༌ ཁོང༌ངི༌ ཁས༌པ༌ དང༌ ལག༌མོ༌ ཞལ༌ཏ༌གུན༌ ཚོར༌ཏེ༌ ཚང༌མ༌ ཧ༌ལས༌ ཡང༌ ཟེརས༌, “ཁོ༌ ཡོ༌སེབ༌བི༌ བུ༌ཚའ༌ མ༌ནོག༌ག༌?”

23 ཡེ༌ཤུའི༌ ཁོང༌གུན༌ལ༌ མོལས༌, “ཏན༌ཏན༌ལ༌ ཁྱོ༌ཞའེ༌ འི༌ ཏམ༌སྤེ༌བོ༌ ངའ༌ ཟེར༌ཨིན༌, ‘ཨམ༌ཆི༌ རང༌ ཕན༌ཅུག༌གའང༌, ཀ༌ཕར༌ན༌ཧུམ༌མི༌ གྲོང༌ཁྱེར༌རི༌ ནང༌ང༌ ཅོ༌ཁན༌ནི༌ ལས༌ ང༌ཞའེ༌ ཚོར༌ཁན༌གུན༌ ཙོགས༌ རང༌ངི༌ ཡུལ༌ལི༌ ནང༌ང༌ ཅོས༌སའང༌།’ 24 ངའེ༌ ཁྱོ༌ཞའ༌ དེན༌བ༌ ཟེར༌རད༌, ལུང༌སྟོན༌པ༌ཞིག༌ག༌ ཁོ༌རང༌ངི༌ གྲོང༌ཁྱེར༌རི༌ ནང༌ང༌ རྩི༌ཝ༌ མི༌ཐོབ༌།”

25 “ལུང༌སྟོན༌པ༌ ཨེ༌ལི༌ཡཱའེ༌ ཏུས༌ལ༌ ལོ༌ སུམ༌ནང༌ཕད༌ ཆར༌པ༌ མ༌བབས༌ས༌ ཡུལ༌ གང༌པོའེ༌ ནང༌ང༌ མུ༌གེ༌ ཀྲག༌པོ༌ ཇུང༌ངི༌ ཏུས༌ལ༌ ཨིས༌ར༌ཨེལ༌ལི༌ ཡུལ༌ལི༌ ནང༌ང༌ ཨ༌ནེ༌མ༌རང༌མོ༌ མང༌པོ༌ ཡོད༌ཁན༌བོ༌ ཏན༌ཏན༌ ཨིན༌ནོག༌། 26 ཨིན༌ནའང༌ དཀོན༌མཆོག༌གི༌ ལུང༌སྟོན༌པ༌ ཨེ༌ལི༌ཡཱ༌ ཁོང༌ སུ༌ཞིག༌གི༌ཀའང༌ ཀལ༌ལ༌ མ༌ཛད༌ད༌, ཡ༌ཧུ༌དཱ༌པ༌ མན༌ཁན༌ སི༌དོན༌ ཡུལ༌ཇོངས༌སི༌ ཟ༌རེ༌པད༌ ཡུལ༌ལི༌ ནང༌ང༌ དུག༌ཁན༌ནི༌ ཨ༌ནེ༌མ༌རང༌མོ༌བོའེ༌ཀ༌ ཀལ༌ལ༌ ཛདས༌། 27 ཡང༌ ལུང༌སྟོན༌པ༌ ཨེ༌ལི༌ཤའེ༌ ཏུས༌ལའང༌ ཨིས༌ར༌ཨེལ༌ལི༌ ནང༌ང༌ ཛེ༌ནད༌ཅན༌ནི༌ མི༌ མང༌པོ༌ ཡོད༌ཁན༌ནི༌ ཕྲོ༌ནེ༌ ཅིག༌གའང༌ ཕན༌ཅུག༌ག༌ མ༌ཛད༌ད༌ སི༌རི༌ཡཱ༌པ༌ ནཱའ༌མན༌ ཅིག༌པོ༌ ཕན༌ཅུག༌ག༌ ཛད༌ཏེ༌ རྩང༌མ༌ ཛདས༌།”

28 ཏེ༌བོ༌ ཚོར༌ཏེ༌ དུ༌ཁང༌ངི༌ ནང༌ང༌ ཡོད༌ཁན༌ ཚང༌མ༌ལ༌ སྲོ༌ སྲན༌ཏྲེ༌ ཡོངས༌། 29 ཁོང༌གུན༌ ལངས༌ཏེ༌ ཡེ༌ཤུ༌ གྲོང༌ཁྱེར༌ནེ༌ ཕིངས༌ཏེ༌ གྲོང༌ཁྱེར༌བོ༌ ཚུགས༌ཏེ༌ ཡོད༌ཁན༌ནི༌ རི༌ ཟུར༌ནེ༌ ཕང༌ཅེས༌ལ༌ ཁོང༌ ཁྱེརས༌། 30 ཨིན༌ནའང༌ ཁོང༌ ཁོང༌གུན༌ནི༌ ཕྲོ༌ནེ༌ བིང༌ཏེ༌ སྐྱོདས༌།

ཡེ༌ཤུའི༌ རྡུད༌པོ༌ ཕིང༌ང༌ ཛདས༌།

4:31-37

31 ཏེ༌ནེ༌ གཙོ༌བོ༌ ཡེ༌ཤུ༌ གཱ༌ལིལ༌ལིའི༌ ཡུལ༌ཇོངས༌སི༌ ཀ༌ཕར༌ན༌ཧུམ༌ གྲོང༌ཁྱེར༌ལ༌ སྐྱོདས༌ ཡང༌ ཤབ༌བད༌དི༌ ངལ༌ཚོའེ༌ ཞག༌ག༌ མི༌མངས༌ལ༌ ལབ༌ཞ༌ སལ༌ཅེས༌ གོ༌ཟུགས༌། 32 ཁོང༌གུན༌ ཡེ༌ཤུའི༌ ལབ༌ཞ༌གུན༌ནི༌ཀ༌ ཧ༌ལས༌, ཅིའ༌ཟེར༌ན༌ ཁོང༌ངི༌ ཝང༌ཆ༌ ཉམ༌པོ༌ མོལ༌ལ༌ ཛད༌དད༌པིན༌།

33 དུ༌ཁང༌ངི༌ ནང༌ང༌ རྡུད༌ ཞུགས༌ཁན༌ནི༌ མི༌ཞིག༌ ཡོད༌པིན༌། ཁོའེ༌ ཀུ༌ཅོ༌ སྲན༌ཏྲེ༌ ཏང༌ཨིན༌ ཟེརས༌, 34 “ན༌ཙ༌རེད༌པ༌ ཡེ༌ཤུ༌, ཉེ༌རང༌ང༌ ང༌ཞ༌གུན༌ནི༌ ཀ༌ནེ༌ ཅི༌ གོས༌སད༌? ཉེ༌རང༌ ང༌ཞ༌གུན༌ མེད༌ཁན༌ ཅོའ༌ལ༌ སྐྱོད༌ཏེ༌ ཨིན༌ན༌? ཉེ༌རང༌ སུ༌ ཞུགས༌ཏེ༌ ཨིན༌ཁན༌བོ༌ ངའ༌ གྱུས༌ཡོད༌། ཉེ༌རང༌ དཀོན༌མཆོག༌གི༌ ཏམ༌པ༌བོ༌ ཞུགས༌ཏེ༌ ཨིན༌ནོག༌།”

35 ཡེ༌ཤུའི༌ ཁོའ༌ ཁའ༌སྐྱེའ༌ ཛད༌ཏེ༌ མོལས༌, “ཅུབ༌ཅོད༌ ཁོའེ༌ ནང༌ནེ༌ བིང༌ཏེ༌ ཡོང༌།” ཏེན༌ན༌མལ༌ལ༌ རྡུད༌པོའེ༌ མི༌གུན༌ནི༌ དུན༌ལ༌ ཏེ༌ མི༌བོ༌ ས༌ རྡབས༌ཏེ༌ ནོད༌པ༌ མ༌སྐྱལ༌ལ༌ ཁོའེ༌ ནང༌ནེ༌ བིང༌ཏེ༌ སོང༌།

36 མི༌ཚང༌མ༌ ཧ༌ལས༌ཏེ༌ ཅིག༌ དང༌ ཅིག༌ག༌ ཟེརས༌, “འི༌ མི༌བོའེ༌ ཙམ༌ཤིག༌གི༌ ཁྱུད༌ དང༌ ཝང༌ཆའ༌ ཉམ༌པོ༌ ཟེར༌དུག༌, ཁོའེ༌ བཀའ༌ ཏང༌ཁན༌བོའ༌ རྡུད༌གུན༌ནིའང༌ ཁའ༌ ཉན༌ཏེ༌ བིང༌ཏེ༌ ཡོང༌དུག༌།” 37 ཡང༌ ཁོང༌ངི༌ སྐོར༌ལ༌ ནས༌ཚུལ༌བོ༌ ཡུལ༌ཇོངས༌ གང༌པོའ༌ ཕེལ༌།

ཡེ༌ཤུའི༌ ནད༌པ༌གུན༌ ཕན༌ཅུག༌ག༌ ཛདས༌།

4:38-44

38 གཙོ༌བོ༌ ཡེ༌ཤུ༌ དུ༌ཁང༌ནེ༌ བིང༌ཏེ༌ ཤི༌མོན༌ པི༌ཏྲར༌རི༌ ཁང༌པ༌ སྐྱོདས༌། ཤི༌མོན༌ནི༌ ན༌མའེ༌ ཨ༌མ༌ ཚད༌ སྲན༌ཏྲེ༌ ཡོངས༌ཏེ༌ ཡོད༌པིན༌ ཡང༌ ཁོང༌གུན༌ནི༌ ཡེ༌ཤུའ༌ ཁོའ༌ རོགས༌ ཛད༌ཅེས༌ལ༌ ཞུས༌པ༌ 39 ཁོང༌ ཁོའེ༌ མལ༌ཙའེ༌ དུན༌ལ༌ ཞངས༌ཏེ༌ ཚད༌པོའ༌ ཁའ༌སྐྱེའ༌ཅིག༌ ཚད༌པོ༌ མེད༌ཁན༌ སོང༌, ཏེན༌ན༌མལ༌ལ༌ ཁོ༌ ལངས༌ཏེ༌ ཁོང༌གུན༌ལ༌ ཞབས༌ཏོག༌ ཞུས༌།

40 ཉི༌མ༌ ནུབ༌ཨིན༌ ཡོད༌ ཟ༌ནེ༌ མི༌གུན༌ནི༌ ཟུ༌མོ༌ སྣ༌ཚོགས༌ ཡོད༌ཁན༌ ཚང༌མ༌ ཡེ༌ཤུ༌ ཡོད༌ས༌ ཁྱོངས༌, ཡང༌ ཁོང༌ངི༌ རེ༌རེ༌ཀ༌ ཆག༌ བོར༌ར༌ ཛད༌ཏེ༌, ཁོང༌གུན༌ གྱལ༌ཅུག༌ག༌ ཛདས༌། 41 ཁོང༌ མང༌པོའེ༌ ནང༌ནེ༌ རྡུད༌གུན༌ བིངས༌ཏེ༌ ཡོང༌ ཟ༌ནེ༌ ཀུ༌ཅོ༌ ཏང༌ཨིན༌ ཟེརས༌, “ཉེ༌རང༌ དཀོན༌མཆོག༌གི༌ སྲས༌ ཨིན༌ནོག༌།” ཨིན༌ནའང༌ ཡེ༌ཤུའི༌ ཏེ༌གུན༌ལ༌ ཁའ༌སྐྱེས༌ཏེ༌ སྤེ༌ར༌ ཟེར༌ མ༌ཅུགས༌ ཅིའ༌ཟེར༌ན༌ ཏེ༌གུན༌ནི༌ ཁོང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌བོ༌ ཤེས༌སད༌པིན༌། 42 ནམ༌ལངས༌ས༌ཅིག༌ ཡེ༌ཤུ༌ ཡང༌སུའང༌ མེད༌སའེ༌ ནས༌ས༌ཞིག༌ག༌ སྐྱོདས༌། མི༌ཚོགས༌སི༌ ཁོང༌ ཙལ༌ལད༌པིན༌ ཡང༌ ཁོང༌ ཐོབ༌བ༌ཅིག༌ ཁོང༌གུན༌ནི༌ ཡེ༌ཤུའ༌ ཇུ༌ཇུ༌ ཞུ༌ཨིན༌ ཁོང༌གུན༌ བོར༌ཏེ༌ མི༌སྐྱོད༌ཅེས༌ལ༌ ཟེརས༌། 43 ཁོང༌ངི༌ ཁོང༌གུན༌ལ༌ མོལས༌, “ངའ༌ ཞན༌ གྲོང༌ཁྱེར༌གུན༌ནི༌ ནང༌ངའང༌ དཀོན༌མཆོག༌གི༌ གྱལ༌སྲིད༌དི༌ གའ༌མོའེ༌ ནས༌ཚུལ༌ ཤད༌གོས༌། ཏེན༌ན༌ གྱུན༌ཚན༌བོའེ༌ ཕིའ༌ དཀོན༌མཆོག༌གི༌ ང༌ ཀལ༌ལ༌ ཛད༌ཏེ༌ ཨིན༌།” 44 ཏེ༌ནེ༌ ཁོང༌ངི༌ ཡ༌ཧུ༌དཱའེ༌ ཡུལ༌ཇོངས༌ གང༌པོའེ༌ ནང༌ང༌ སྐྱོད༌ཏེ༌ དུ༌ཁང༌གུན༌ནི༌ ནང༌ང༌ ལབ༌ཞ༌ སལ༌ལད༌པིན༌།

5

ཡེ༌ཤུའི༌ ལོབ༌ཕྲུགས༌ ཏང༌པོ༌།

5:1-11

1 ཞག༌ཤིག༌ གཙོ༌བོ༌ ཡེ༌ཤུ༌ གེ༌ནེ༌ས༌རེད༌ ཚོའེ༌ ཐའ༌མ༌ ཞངས༌ཏེ༌ ཡོད༌ཏུས༌, དཀོན༌མཆོག༌གི༌ བཀའ༌ ཉན༌ཅེས༌ལ༌ ཁོང༌ང༌ མི༌ཚོགས༌ ཆེན༌མོ༌ཞིག༌གི༌ སྐོར༌ཏེ༌ ནན༌ཨིན༌ ཁྱོང༌ངད༌པིན༌། 2 ཁོང༌ངི༌ གྲུ༌ཟིང༌ ཉིས༌ ཚོའེ༌ ཐའ༌མ༌ བོར༌ཏེ༌ ཟིགས༌, ཉ༌པ༌གུན༌ ཏེ༌ནང༌ནེ༌ བིངས༌ཏེ༌ ཉ༌དོལ༌གུན༌ ཁྲུ༌འད༌པིན༌། 3 ཤི༌མོན༌ པི༌ཏྲར༌རི༌ ཨིན༌ཁན༌ནི༌ གྲུ༌ཟིང༌བོའེ༌ ནང༌ང༌ སྐྱོད༌ཏེ༌ ཡེ༌ཤུའི༌ ཁོའ༌ གྲུ༌ཟིང༌བོ༌ ཐའ༌མ༌ནེ༌ ཙ༌པིག༌ ཆུའི༌ ནང༌ང༌ ཁྱེར༌ཅེས༌ལ༌ མོལས༌ ཡང༌ གྲུ༌ཟིང༌ངི༌ཀ༌ ཞུགས༌ཏེ༌ མི༌ཚོགས༌ལ༌ ལབ༌ཞ༌ སལས༌།

4 ལབ༌ཞ༌ སལ༌ ཚར༌ར༌ཅིག༌ ཁོང༌ངི༌ ཤི༌མོན༌ལ༌ མོལས༌, “ཆུ༌ ཀོན༌དྲོ༌ ཡོད༌ས༌ གྲུ༌ཟིང༌ ཁྱེར༌ཏེ༌ ཉ༌ ཟུམ༌ཅེས༌ལ༌ ཉ༌དོལ༌བོ༌ ཕོང༌།”

5 ཤི༌མོན༌ནི༌ ཁོང༌ང༌ ཟེརས༌, “སྤོན༌བོ༌ལེ༌, ང༌ཞའེ༌ ཚན༌ གང༌པོ༌ རྩོན༌གྲུས༌ སྲན༌ཏྲེ༌ ཅོས༌ཏེའང༌ ཉ༌ ཅིག༌གའང༌ མ༌ཁད༌། ཨིན༌ནའང༌ ཉེ༌རང༌ངི༌ མོལ༌ པ༌སང༌ ངའེ༌ ཉ༌དོལ༌ ཕང༌ཨིན༌།” 6 ཡང༌ ཁོང༌གུན༌ནི༌ ཏེ༌ཟུག༌ ཅོའ༌ཅིག༌, ཉ༌ མ༌མང༌པོ༌ ཁད༌ཏེ༌ ཁོང༌གུན༌ནི༌ ཉ༌དོལ༌ ཆད༌ཀྱིས༌ སོང༌། 7 ཞན༌ གྲུ༌ཟིང༌ངི༌ ནང༌ང༌ ཡོད༌ཁན༌ ཕྲོ༌པ༌གུན༌ལ༌ ལག༌པ༌ ཡུགས༌ཏེ༌ རོགས༌ ཅོའ༌ལ༌ ཡོང༌ ཟེརས༌། ཁོང༌གུན༌ ཡོངས༌ཏེ༌ གྲུ༌ཟིང༌ ཉིས༌ཀོ༌ ཆུའི༌ ནང༌ང༌ ནུབ༌ཀྱིས༌ ཆ༌ཆ༌ ཚོག༌པ༌ ཉའེ༌ སྐངས༌།

8 ཏེ༌བོ༌ ཐོང༌ང༌ཅིག༌ ཤི༌མོན༌ པི༌ཏྲར༌ ཡེ༌ཤུའི༌ དུན༌ལ༌ གྱེལ༌ཏེ༌ ཟེརས༌, “གཙོ༌བོ༌, ང༌ནེ༌ ཐག༌རིང༌ང༌ སྐྱོད༌ ང༌ སྡིག༌ཅན༌ཞིག༌ ཨིན༌།” 9 ཅིའ༌ཟེར༌ན༌ ཁོ༌ དང༌ ཁོའེ༌ ཕྲོ༌པ༌གུན༌ ཉ༌ ཁད༌ཁན༌ནི༌ ཛད༌པ༌བོ༌ ཐོང༌ཏེ༌ མ༌ ཧ༌ལས༌ 10 ཡང༌ ཤི༌མོན༌ནི༌ ཚོང༌པ༌ ཕྲོ༌པ༌ ཟེ༌བེད༌དིའི༌ བུ༌ཚ༌ ཡ༌ཀོབ༌ དང༌ ཡོ༌ཧཱ༌ནན༌ནའང༌ ཧ༌ལས༌། ཡེ༌ཤུའི༌ ཤི༌མོན༌ལ༌ མོལས༌, “མ༌ཇིགས༌ཤིག༌, ཏ༌ནེ༌ཕར༌ལ༌ ཁྱོ༌ཞའེ༌ ཉའེ༌ ཚབས༌ལ༌ མི༌གུན༌ ཟུམ༌ཡིན༌།” 11 ཏེ༌ནེ༌ ཁོང༌གུན༌ནི༌ གྲུ༌ཟིང༌གུན༌ ཐའ༌མ༌ ཁྱོངས༌ ཡང༌ ཅི༌ཚང༌མ༌ ཕངས༌ཏེ༌ ཡེ༌ཤུའི༌ གྱབ༌ནེ༌ བྲངས༌།

ཡེ༌ཤུའི༌ ཛེ༌ནད༌ ཡོད༌ཁན༌ཞིག༌ ཕན༌ཅུག༌ག༌ ཛདས༌།

5:12-16

12 གཙོ༌བོ༌ ཡེ༌ཤུ༌ གྲོང༌ཁྱེར༌ཞིག༌གི༌ ནང༌ང༌ ཡོད༌ཏུས༌ ཏེ༌རུ༌ ཟུགས༌པོ༌ གང༌པོའ༌ ཛེ༌ནད༌ ཡོད༌ཁན༌ནི༌ མི༌ཞིག༌ ཡོད༌པིན༌། ཁོའེ༌ ཡེ༌ཤུ༌ ཇལ༌ལ༌ཅིག༌, སའེ༌ཀ༌ གྱེལ༌ཏེ༌ ཇུ༌ཇུ༌ ཞུ༌ཨིན༌ ཟེརས༌, “གཙོ༌བོ༌ལེ༌, ཉེ༌རང༌ ཐུགས༌ཐད༌ན༌ ང༌ གྱལ༌ཅུགས༌ཏེ༌ རྩང༌མ༌ ཛད༌ ཉན༌ན༌ནོག༌།”

13 ཡེ༌ཤུའི༌ ཆག༌ རྐྱངས༌ཏེ༌ ཁོའ༌ ཐུག༌ཅུག༌ག༌ ཛད༌ཏེ༌ མོལས༌, “ང༌ ཁྱོ༌རང༌ གྱལ༌ ཅུག༌ཏེ༌ རྩང༌མ༌ ཅོའ༌ ཐད༌ད༌རག༌།” ཏེན༌ན༌མལ༌ལ༌ ཛེ༌ནད༌པོ༌ མེད༌ཁན༌ སོང༌། 14 ཏེ༌ནེ༌ ཁོང༌ངི༌ ཁོའ༌ བཀའ༌ སལས༌, “སུའང༌ མ༌ཤད༌, ཨིན༌ནའང༌ སོང༌ཏེ༌ རང༌ངི༌ ཟུགས༌པོ༌ བླ༌མ༌ སྟོན༌ ཡང༌ ལུང༌སྟོན༌པ༌ མོ༌ཟེས༌སི༌ བཀའ༌ སལ༌ཁན༌ ནང༌ཞིན༌ དཀོན༌མཆོག༌ག༌ ཆོད༌པ༌ ཕུལ༌, ཏེ༌བོ༌ མི༌གུན༌ལ༌ ཁྱོ༌རང༌ རྩང༌མ༌ ཆའ༌ཁན༌ནི༌ སྤང༌པོ༌ ཨིན༌།”

15 ཨིན༌ནའང༌ ཁོང༌ངི༌ སྐོར༌ལ༌ ནས༌ཚུལ༌བོ༌ མང༌ང༌ ཕེལ༌། ཏེ༌བོའེ༌ ཞས༌ཏེ༌ མི༌ཚོགས༌གུན༌ ཁོང༌ང༌ ཉན༌ཅེས༌ དང༌ ནད༌ནེ༌ ཕན༌ཅེས༌ལ༌ ཁོང༌ ཡོད༌ས༌ ཡོངས༌། 16 ཨིན༌ནའང༌ ཡེ༌ཤུ༌ ཡང༌ནེ༌ ཡང༌ མོས༌ལམ༌ ཞུའ༌ལ༌ སུའང༌ མེད༌སའེ༌ ནས༌ས༌ སྐྱོད༌དད༌པིན༌།

ཡེ༌ཤུའི༌ ཁོངས༌ཁན༌ཞིག༌ ཕན༌ཅུག༌ག༌ ཛདས༌།

5:17-26

17 ཞག༌ཤིག༌ གཙོ༌བོ༌ ཡེ༌ཤུའི༌ ལབ༌ཞ༌ སལ༌ལ༌ ཛད༌ ཟ༌ནེ༌ གཱ༌ལིལ༌ལི༌ དང༌ ཡ༌ཧུ༌དཱའེ༌ གམ༌ཡུལ༌ ཚང༌མ༌ དང༌ ཡེ༌རུ༌ཤ༌ལེམ༌ གྱལ༌ས༌ནེ༌ ཡོངས༌ཁན༌ནི༌ ཕ༌རུ༌ཤི༌པ༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ ཏེ༌རུ༌ སའེ༌ཀ༌ དུགས༌ཏེ༌ ཡོད༌པིན༌, ཡང༌ ཕན༌ཅུག༌ཅེས༌སི༌ དཀོན༌མཆོག༌གི༌ སྟོབས༌ ཡེ༌ཤུ༌ ཉམ༌པོ༌ ཡོད༌པིན༌།

18 ཏེ༌ནེ༌ མི༌ ཁ༌ཅིག༌གི༌ ཟའ༌ཕོག༌ཁན༌ཞིག༌ མལ༌ཙའེ༌ཀ༌ ཁུར༌ཏེ༌ ཁྱོངས༌ ཡང༌ ཁང༌པའེ༌ ནང༌ང༌ ཡེ༌ཤུ༌ ཡོད༌ས༌ ཁྱེར༌ཅེས༌སི༌ རྩོན༌གྲུས༌ ཅོས༌། 19 མི༌ཚོགས༌སི༌ ཞས༌ཏེ༌ ཁོང༌གུན༌ལ༌ ཁོ༌ ནང༌ཀུག༌ག༌ ཁྱེར༌ མ༌ཉན༌། ཁོང༌གུན༌ ཁང༌པའེ༌ ཁེ༌ཐོག༌ག༌ སོང༌ཏེ༌ ཐོགས༌ས༌ ཀོགས༌ཏེ༌ མལ༌ཙའ༌ ཉམ༌པོ༌ ཁོ༌ མི༌ཚོགས༌སི༌ ཞུང༌ང༌ ཡེ༌ཤུའི༌ དུན༌ལ༌ ཕབས༌། 20 ཁོང༌གུན༌ནི༌ མི༌བོ༌ གྱལ༌ཅུག༌ཅེས༌སི༌ ཏད༌པ༌ ཅོ༌ཁན༌བོ༌ ཡེ༌ཤུའི༌ ཟིགས༌ཏེ༌ ཁོང༌ངི༌ ཟའ༌ཕོག༌ཁན༌བོའ༌ མོལས༌, “ཛ༌འོ༌, ངའེ༌ ཁྱོ༌རང༌ངི༌ སྡིག༌པ༌གུན༌ལ༌ ཤགས༌པ༌ ཏང༌ངད༌།”

21 ཏེ༌ནེ༌ ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ གུན༌ནི༌ སེམས༌སི༌ ནང༌ང༌ སམས༌, “དད༌ལོག༌ ཞུ༌ཁན༌ནི༌ འི༌ མི༌བོ༌ སུ༌ ཨིན༌ནོག༌། དཀོན༌མཆོག༌ མ༌སྟོག༌ སུའ༌ སྡིག༌པ༌ ཤགས༌པ༌ སལ༌ ཉན༌ཨིན༌།”

22 ཁོང༌གུན༌ནི༌ སམ༌ཁན༌བོ༌ ཡེ༌ཤུའི༌ ཁྱེན༌ཏེ༌ ཏྲིའ༌ ཛདས༌, “ཁྱོ༌ཞའེ༌ ཁྱོ༌ཞ༌རང༌ངི༌ སེམས༌སི༌ ནང༌ང༌ འི༌ཟུག༌ ཅིའ༌ སམ༌མད༌? 23 ཅི༌ སམ༌མ༌རག༌, ‘ཁྱོ༌རང༌ངི༌ སྡིག༌པའ༌ ཤགས༌པ༌ ཏངས༌ཏེ༌ ཨིན༌’ ཟེར༌ཅེས༌པོ༌ ལ༌མོ༌ ཨིན༌ནོག༌ག༌ ཡ༌ ‘ལངས༌ཏེ༌ གྲུལ༌’ ཟེར༌ཅེས༌པོ༌? 24 ཨིན༌ནའང༌ མི༌རིགས༌སི༌བུའ༌ ཇིག༌རྟེན༌ནི༌ཀ༌ སྡིག༌པའ༌ ཤགས༌པ༌ ཏང༌ཅེས༌སི༌ ཝང༌ཆའ༌ ཡོད༌ཁན༌བོ༌ ངའེ༌ ཁྱོ༌ཞའ༌ སྟན༌ཨིན༌།” ཏེ༌ནེ༌ ཡེ༌ཤུའི༌ ཟའ༌ཕོག༌ཁན༌བོའ༌ མོལས༌, “ངའེ༌ ཁྱོ༌རང༌ ཟེར༌རད༌, ལོངས༌, རང༌ངི༌ མལ༌ཙ༌ ཁུར༌ཏེ༌ ཁང༌པ༌ སོང༌།”

25 ཏེན༌ན༌མལ༌ལ༌ ཁོང༌གུན༌ནི༌ དུན༌ལ༌ ཁོ༌ ལངས༌ཏེ༌ ཁོ༌རང༌ ཉལ༌ཁན༌ནི༌ མལ༌ཙ༌བོ༌ ཁུར༌ཏེ༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཁང༌པ༌ སོང༌། 26 མི༌ཚང༌མ༌ ཧ༌ལས༌ཏེ༌ དཀོན༌མཆོག༌ག༌ སྟོད༌པ༌ ཕུལས༌, ཡང༌ རྩི༌ཝ༌ དང༌ ཇིགས༌སི༌ ནང༌ང༌ ཟེརས༌, “དི༌རིང༌ ང༌དང༌གུན༌ནི༌ ཧ༌ལས༌ཤེས༌སི༌ ཆག༌ལས༌ ཐོང༌།”

ཡེ༌ཤུའི༌ ཁྲལ༌ནེན༌ཁན༌ ལི༌ཝིའ༌ བོད༌ད༌ ཛདས༌།

5:27-32

27 ཏེ༌ སྟིང༌ནེ༌ གཙོ༌བོ༌ ཡེ༌ཤུ༌ ཕི༌ལོག༌ག༌ སྐྱོདས༌ ཡང༌ ལི༌ཝི༌ ཟེར༌ཁན༌བོ༌ ཁྲལ༌ནེན༌སའེ༌ ནས༌སའེ༌ཀ༌ དུགས༌ཏེ༌ ཡོད༌ད༌ ཟིགས༌ ཡང༌ ཁོང༌ངི༌ ཁོའ༌ མོལས༌, “ངའེ༌ སྟིང༌རང༌ནེ༌ བྲོངས༌།” 28 ཁོ༌ ལངས༌ ཡང༌ ཅི༌ཚང༌མ༌ ཕངས༌ཏེ༌ ཡེ༌ཤུའི༌ སྟིང༌རང༌ནེ༌ བྲངས༌།

29 ཏེ༌ནེ༌ ལི༌ཝི༌ ཡེ༌ཤུའི༌ ཕིའ༌ ཁོ༌རང༌ངི༌ ཁང༌པ༌ གྲོན༌ ཆེན༌མོ༌ཞིག༌ ཏངས༌། ཁྲལ༌ལེན༌ཁན༌ དང༌ ཞན༌, མི༌ཚོགས༌ ཆེན༌མོ༌ཞིག༌གི༌ ཁོང༌གུན༌ ཉམ༌པོ༌ ཁར༌ཇི༌ ཟའད༌པིན༌། 30 ཨིན༌ནའང༌ ཕ༌རུ༌ཤི༌པ༌གུན༌ དང༌ ཏེན༌ན༌ སྡེ༌ ཆོས༌ཁྲིམས༌ལ༌ ཁས༌པ༌གུན༌ནི༌ ཡེ༌ཤུའི༌ ལོབ༌ཕྲུགས༌གུན༌ལ༌ སྐྱོན༌རྗོད༌ ཅོ༌ཨིན༌ ཟེརས༌, “ཁྱོ༌ཞའེ༌ ཁྲལ༌ལེན༌ཁན༌ དང༌ སྡིག༌ཅན༌ མི༌གུན༌ ཉམ༌པོ༌ ཅིའ༌ ཟའད༌ ཡང༌ ཐུང༌ངད༌?”

31 ཡེ༌ཤུའི༌ ཁོང༌གུན༌ལ༌ ལན༌སལས༌, “ཟུ༌མོ༌ ཡོང༌ཁན༌ཞིག༌ག༌ མ༌ནེ༌ ཁམ༌ཟང༌ མི༌ཞིག༌ག༌ ཨམ༌ཆི༌ གོས༌ས༌ མ༌ནོག༌། 32 ངའ༌ ཁྱོ༌ཞ༌ ཀྲང༌པོ༌ ཨིན༌ སམ༌ཁན༌གུན༌ལ༌ མན༌པ༌, སྡིག༌ཅན༌གུན༌ལ༌ གྱོད༌པ༌ ཅོ༌ཅེས༌ལ༌ བོད༌ད༌ ཡོངས༌པིན༌།”

རོ༌ཟཱ༌ དུགས༌ཅེས༌སི༌ སྐོར༌།

5:33-39

33 ཏེ༌ནེ༌ ཁོང༌གུན༌ནི༌ ཡེ༌ཤུའ༌ ཟེརས༌, “ཡོ༌ཧཱ༌ནན༌ནི༌ ལོབ༌ཕྲུགས༌གུན༌ དང༌ ཕ༌རུ༌ཤི༌པའེ༌ ལོབ༌ཕྲུགས༌གུན༌ ལན༌ མང༌པོ༌ ཉེ༌ནས༌ལ༌ དུགས༌ཏེ༌ མོས༌ལམ༌ ཞུ༌རུག༌, ཨིན༌ནའང༌ ཉེ༌རང༌ངི༌ ལོབ༌ཕྲུགས༌གུན༌ ཏུས༌གྱུན༌ ཟེན༌ ཐུང༌ཨིན༌ ཅིའ༌ དུག༌ག༌ནོག༌?”

34 ཡེ༌ཤུའི༌ ལན༌སལས༌, “བག༌སྟོན༌ནི༌ ནང༌ང༌ མག༌པ༌ ཉམ༌པོ༌ ཡོད༌ ཟ༌ནེ༌ ཁོའེ༌ གྲོན༌པོ༌གུན༌ ཉེ༌ནས༌ལ༌ དུག༌ཨིན༌ན༌? མི༌དུག༌། 35 ཨིན༌ནའང༌ ཏུས༌པོ༌ ལེབ༌ཨིན༌ ནམ༌ མག༌པ༌ གྲོན༌པོ༌གུན༌ནེ༌ ཕེས༌ཏེ༌ ཁྱེར༌ཨིན༌, ཏེ༌ནེ༌ ཁོང༌གུན༌ནི༌ རྡུག༌པོ༌ ཅོས༌ཏེ༌ ཉེ༌ནས༌ལ༌ དུག༌ཨིན༌།”

36 ཡེ༌ཤུའི༌ འི༌ རུངས༌པོ༌ ཤད༌ད༌ ཛདས༌, “སུ༌ཞིག༌གིའང༌ ཀོས༌ལག༌ སོ༌མ༌ ཅད༌ཏེ༌ སྙིང༌པའེ༌ཀ༌ ལྷན༌བ༌ ཏབ༌བ༌ མ༌ནོག༌, ཀལ༌ཏེས༌ ཏབ༌ན༌ ཀོས༌ལག༌ སོ༌མ༌བོ༌ ཆད༌ཨིན༌ ཡང༌ ལམ༌བ༌ སོ༌མ༌བོ༌ སྙིང༌པའེ༌ཀ༌ མི༌ཟོབས༌།”

37 “ཏེན༌ན༌ ཙོགས༌ལ༌ ཆང༌ སོ༌མ༌ པགས༌པའེ༌ སྐྱ༌པ༌ སྙིང༌པའེ༌ ནང༌ང༌ མི༌ལུག༌། ཀལ༌ཏེས༌ ལུག༌ན༌ ཆང༌བོའ༌ སྐྱུར༌ ལངས༌ཏེ༌ པགས༌པའེ༌ སྐྱ༌པ༌ བོས༌ཏེ༌ ཆད༌ཨིན༌, ཆང༌ བོ༌ཏེ༌ སྐྱ༌པའང༌ དོད༌མེད༌ ཆེན༌། 38 ཆང༌ སོ༌མ༌ སྐྱ༌པ༌ སོ༌མའེ༌ ནང༌ང༌ གྱང༌གོས༌། 39 ཡང༌ ཆང༌ སྙིང༌པ༌ ཐུངས༌ཏེ༌ སྟིང༌ནེ༌ སུ༌ཞིག༌གིའང༌ སོ༌མ༌ ཐུང༌ཨིན༌ གྲོའ༌ མ༌ནོག༌། ‘ཆང༌ སྙིང༌པ༌ བྲོད༌ཅན༌ རག༌’ ཟེར༌ཨིན༌།”

6

ཡེ༌ཤུ༌, ཤབ༌བད༌དི༌ གཙོ༌བོ༌།

6:1-11

1 གཙོ༌བོ༌ ཡེ༌ཤུ༌ ཤབ༌བད༌དི༌ ངལ༌ཚོའེ༌ ཞག༌ག༌ ཞིང༌ གྱུད༌ཏེ༌ སྐྱོད༌ཨིན༌ ཡོད༌ ཟ༌ནེ༌, ཁོང༌ངི༌ ལོབ༌ཕྲུགས༌གུན༌ནི༌ ཞིང༌ངི༌ སྙེ༌མ༌ ཅད༌ཏེ༌ ལག༌པའེ༌ཀ༌ སྙེས༌ཏེ༌ ཟོས༌། 2 ཕ༌རུ༌ཤི༌པ༌ ཁ༌ཅིག༌གི༌ ཏྲིས༌, “ཁྱོ༌ཞ༌གུན༌ནི༌ ཤབ༌བད༌དི༌ ངལ༌ཚོའེ༌ ཞག༌ག༌ ལས༌ ཅོས༌ཏེ༌ ཅིའ༌ ཆོས༌ཁྲིམས༌ ཅག༌གད༌?”

3 ཡེ༌ཤུའི༌ ཁོང༌གུན༌ལ༌ ལན༌སལས༌, “དཱ༌བིད༌ དང༌ ཁོའེ༌ ཕྲོ༌པ༌གུན༌ སྟོགས༌ཏེ༌ ཡོད༌ ཟ༌ནེ༌ ཅི༌ ཅོས༌ ཏམ༌པའེ༌ སུང༌རབས༌སི༌ ནང༌ནེ༌ ཁྱོ༌ཞའེ༌ མ༌ནེ༌ མ༌སིལ༌པིན༌ན༌? 4 དཱ༌བིད༌ དཀོན༌མཆོག༌གི༌ ཀུར༌རི༌ ནང༌ང༌ ཆོད༌པ༌ ཕུལ༌སའེ༌ཀ༌ སོང༌ཏེ༌ ཏམ༌པའེ༌ ཏ༌གི༌ ཁུར༌ཏེ༌ ཟོས༌, ཏེ༌བོ༌ ཡ༌ཧུ༌དཱ༌པའེ༌ བླ༌མའ༌ མ༌ནེ༌ ཟའ༌ཆོག༌ག༌ མེད༌པིན༌, ཡང༌ ཁོའེ༌, ཕྲོ༌པ༌གུན༌ལའང༌ ཏངས༌།” 5 ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “མི༌རིགས༌སི༌བུའ ཤབ༌བད༌དི༌ ངལ༌ཚོའེ༌ ཞག༌ག༌ ཅི༌ ཅོ༌ ཆོགས༌ ཡ༌ མི༌ཆོགས༌ ཟེར༌ཅེས༌སི༌ ཝང༌ཆ༌ ཡོད༌།”

6 ཞན༌ ཤབ༌བད༌དི༌ ཞག༌ཤིག༌ག༌ ཡེ༌ཤུ༌ དུ༌ཁང༌ང༌ སྐྱོད༌ཏེ༌ ལབ༌ཞ༌ སལས༌, ཏེ༌རུ༌ ལག༌པ༌ ཡས༌པ༌ ཁོངས༌ཏེ༌ ཀོལ༌ མ༌ཉན༌ཁན༌ནི༌ མི༌ཞིག༌ ཡོད༌པིན༌། 7 ཡེ༌ཤུའི༌ ཁོ༌ གྱལ༌ཅུག༌ན༌ ཤབ༌བད༌དི༌ ཞག༌ག༌ ལས༌ ཅོ༌ཅེས༌པོའ༌ སྐྱོན༌ ཀལ༌ཅེས༌ལ༌ ཆོས༌ཁྲིམས༌ལ༌ ཁས༌པ༌གུན༌ དང༌ ཕ༌རུ༌ཤི༌པ༌གུན༌ནི༌ ཁོང༌ང༌ གྱལ༌ལ༌ ཅོས༌ཏེ༌ སྟེན༌དུགས༌།

8 ཁོང༌གུན༌ནི༌ སམ༌བ༌བོ༌ ཁྱེན༌ཏེའང༌ ལག༌པ༌ ཁོངས༌ཁན༌ནི༌ མི༌བོའ༌ ཡེ༌ཤུའི༌ མོལས༌, “ཡོང༌ ཡང༌ ཚང༌མའེ༌ དུན༌ལ༌ ལོངས༌།” ཏེ༌ནེ༌ ཁོ༌ ཡོངས༌ཏེ༌ ལངས༌ཏེ༌ དུགས༌། 9 ཏེ༌ནེ༌ ཁོང༌ངི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ ཏྲིའད༌, ཆོས༌ཁྲིམས༌ ནང༌ཞིན༌ ཤབ༌བད༌དི༌ ཞག༌ག༌ ལས༌ ཟང༌པོ༌ ཅོ༌ ཆོག༌ག༌ནོག༌ག༌ ཡ༌ ངན༌པ༌, སྲོག༌ སྐྱོབ༌ ཆོག༌ག༌ནོག༌ག༌ ཡ༌ སད༌?”

10 ཡེ༌ཤུའི༌ ཨུ༌ གྱུར༌ཨིན༌ ཁོང༌ རེ༌རེའ༌ ཟིགས༌, ཏེ༌ནེ༌ ལག༌པ༌ ཁོངས༌ཁན༌བོའ༌ མོལས༌, “ལག༌པ༌ རྐྱོང༌” ཡང༌ ཁོའེ༌ ལག༌པ༌ རྐྱངས༌པ༌ ཏེ༌བོ༌ སིང༌ གྱལ༌། 11 ཨིན༌ནའང༌ ཁོང༌གུན༌ལ༌ སྲོ༌ སྲན༌ཏྲེ༌ ཡོངས༌ཏེ༌ ཡེ༌ཤུ༌ ཉམ༌པོ༌ ཅི༌ ཅོ༌ཨིན༌ ཟེར༌ཏེ༌ ཁོ༌རང༌གུན༌ནི༌ ནང༌ང༌ གྲབས༌ ཅོ༌ཅེས༌ གོ༌ཟུག༌།

ཡེ༌ཤུའི༌ སྐུ༌ཚབས༌ རྕུག༌ཉིས༌པོ༌ སྐོའ༌ ཛདས༌།

6:12-16

12 ཞག༌ཤིག༌ གཙོ༌བོ༌ ཡེ༌ཤུ༌ མོས༌ལམ༌ ཞུའ༌ལ༌ རི༌ཞིག༌གི༌ཀ༌ སྐྱོདས༌, ཡང༌ ཚན༌ གང༌པོ༌ དཀོན༌མཆོག༌ག༌ མོས༌ལམ༌ ཞུས༌། 13 ང༌ཏོག༌ ཆའ༌ཅིག༌ ལོབ༌ཕྲུགས༌གུན༌ བོད༌ད༌ ཛདས༌ ཡང༌ ཁོང༌གུན༌ནི༌ ཕྲོ༌ནེ༌ རྕུག༌ཉིས༌ ལྡམ༌མ༌ ཛད༌ཏེ༌ ཁོང༌གུན༌ སྐུ༌ཚབས༌ལ༌ སྐོའ༌ ཛདས༌། 14 སྐུ༌ཚབས༌ རྕུག༌ཉིས༌པོའེ༌ མིང༌གུན༌,

ཤི༌མོན༌ ༼ཡེ༌ཤུའི༌ ཁོའེ༌ མིང༌ང༌ པི༌ཏྲར༌ ཏག༌ག༌ ཛདས༌༽, ཁོའེ༌ ནོ༌ ཨེན༌གྲིའུ༌, ཡ༌ཀོབ༌, ཡོ༌ཧཱ༌ནན༌, ཕི༌ལིབ༌, བར༌ཐོལ༌མཱ༌, 15 མད༌ཐཱ༌, ཐོ༌མཱས༌ དང༌ ཨལ༌ཕི༌འུས༌སི༌ བུ༌ཚ༌ ཡ༌ཀོབ༌, ཤི༌མོན༌ ༼ཁོའ༌ ཡུལ༌དད༌ཅན༌ ཟེར༌རད༌པིན༌༽, 16 ཡུ༌དཱ༌* ཡ༌ཀོབ༌བི༌ བུ༌ཚ༌ དང༌ ཡུ༌དཱ༌ ཀར༌ཡོད༌པ༌ ཀ༌བོའེ༌ གཙོ༌བོ༌ ཡེ༌ཤུའ༌ སྟིང༌ནེ༌ ངོ༌ལོག༌ ཅོས༌།

ཅིན༌ལབས༌ དང༌ ཇིགས༌ནང༌།

6:17-26

17 གཙོ༌བོ༌ ཡེ༌ཤུ༌ ལོབ༌ཕྲུགས༌གུན༌ ཉམ༌པོ༌ རི༌ནེ༌ བབས༌ཏེ༌ ནས༌ས༌ ཉོམ༌ཤིག༌ ཕལ༌ཅན༌ཞིག༌གི༌ཀ༌ ཞུགས༌། ཏེ༌ཀ༌ ཁོང༌ངི༌ ལོབ༌ཕྲུགས༌ མང༌པོ༌ དང༌ ཡ༌ཧུ༌དཱ༌ ཡུལ༌ཇོངས༌, ཡེ༌རུ༌ཤ༌ལེམ༌ གྱལ༌ས༌ ཡང༌ གྱ༌ཚོའེ༌ ཐའ༌མ༌ ཡོད༌ཁན༌ནི༌ ཏཱ༌ཡིར༌ དང༌ སི༌དོན༌ གྱལ༌ས༌གུན༌ནེ༌ ཡོངས༌ཁན༌ནི༌ མི༌ཚོགས༌ ཆེན༌མོ༌ ཛོམ༌ཏེ༌ ཡོད༌པིན༌། 18 ཁོང༌གུན༌ ཡེ༌ཤུ༌ ཡོད༌ས༌ ཁོང༌ངི༌ ལབ༌ཞ༌ ཉན༌ཅེས༌ ཡང༌ ཁོང༌རང༌གུན༌ནི༌ ནད༌ གྱལ༌ཅུག༌ག༌ལ༌ ཡོངས༌, ཡང༌ གོང༌པོ༌ ཞུགས༌ཏེ༌ ཡོད༌ཁན༌གུན༌ནའང༌ ཡེ༌ཤུའི༌ ཕན༌ཅུག༌ག༌ ཛདས༌། 19 མི༌ཚང༌མའེ༌ ཡེ༌ཤུའ༌ ལག༌པ༌ ཐུག༌ཅེས༌སི༌ རྩོན༌གྲུས༌ ཅོའད༌པིན༌ ཅིའ༌ཟེར༌ན༌ ཁོང༌ངི༌ ནང༌ནེ༌ ཕན༌ཅུག༌ཅེས༌སི༌ སྟོབས༌ བིངས༌ཏེ༌ ནད༌པ༌ ཚང༌མ༌ གྱལ༌ཅུག༌ག༌ ཛདས༌།

20 ཏེ༌ནེ༌ ཡེ༌ཤུའི༌ ལོབ༌ཕྲུགས༌གུན༌ལ༌ ཟིགས༌ཏེ༌ མོལས༌,

“ཉལ༌བ༌ཅན༌ ཁྱོ༌ཞའ༌ ཅིན༌ལབས༌ཅན༌ ཨིན༌,

ཅིའ༌ཟེར༌ན༌ ཁྱོ༌ཞའ༌ དཀོན༌མཆོག༌གི༌ གྱལ༌སྲིད༌ ནོར༌སྐལ༌ལ༌ ཐོབ༌ཨིན༌།

21 དག༌ས༌ སྟོགས༌ཁན༌གུན༌ ཁྱོ༌ཞའ༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁྱོ༌ཞ༌གུན༌ ཚིམ༌ཤུག༌ག༌ ཛད༌ཨིན༌།

དག༌ས༌ ངུ༌ཁན༌གུན༌ ཁྱོ༌ཞའ༌ ཅིན༌ལབས༌ཅན༌ ཨིན༌

ཅིའ༌ཟེར༌ན༌ ཁྱོ༌ཞ༌གུན༌ གོད༌ཨིན༌།

22 མི༌རིགས༌སི༌བུའ༌ ཏད༌པ༌ ཅོ༌ཅེས༌པོའེ༌

མི༌གུན༌ནི༌ ནཕ༌རད༌ ཅོས༌ཏེ༌,

ཁྲེལ༌ ཅུགས༌ཏེ༌ ཕྲོའ༌ མ༌སྲེའ༌ ངན༌པ༌ ཐེ༌ཁན༌གུན༌

ཁྱོ༌ཞའ༌ ཅིན༌ལབས༌ཅན༌ ཨིན༌།

23 ཏེ༌ཟུག༌ ཇུང༌ང༌ཅིག༌ ཐད༌པོ༌ ཅོས༌ཏེ༌ ཆོམས༌, ཅིའ༌ཟེར༌ན༌ ནམ༌ཁའེ༌ ནང༌ང༌ ཁྱོ༌ཞའ༌ སོལ༌རས༌ ཀྲག༌པོ༌ ཡོད༌། ཏེན༌ན༌ ཙོགས༌ ངན༌པ༌ ཁོང༌ངི༌ ཕ༌མེས༌པོ༌གུན༌ནིའང༌ དཀོན༌མཆོག༌གི༌ ལུང༌སྟོན༌པ༌གུན༌ ཉམ༌པོ༌ ཅོས༌པིན༌,

24 ཨིན༌ནའང༌ ཁྱོ༌ཞའ༌ ཆུག༌པོ༌གུན༌ལ༌ ཙམ༌ཤིག༌གི༌ ཇིགས༌པ༌ མི༌ཡོང༌

ཁྱོ༌ཞ༌གུན༌ལ༌ སྐྱིད༌པོ༌ ཐོབ༌ ཚར༌ཏེ༌ ཨིན༌།

25 དག༌ས༌ གྲོད༌པ༌ གྲངས༌ཁན༌གུན༌ ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌

ཁྱོ༌ཞའ༌ སྟོག༌རི༌ སྲན༌ཏྲེ༌ ཐོང༌ཨིན༌།

དག༌ས༌ གོད༌ཁན༌གུན༌ ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌,

ཁྱོ༌ཞ༌གུན༌ལ༌ རྡུག༌པོ༌ དང༌ ངུ༌ཅེས༌ ཡོང༌ཨིན༌།

26 མི༌ཚང༌མའེ༌ སྟོད༌པ༌ ཏང༌ཁན༌ ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌

ཁོང༌གུན༌ནི༌ ཕ༌མེས༌པོ༌གུན༌ནིའང༌ ཟུས༌མའེ༌ ལུང༌སྟོན༌པ༌གུན༌ལ༌

སྟོད༌པ༌ ཏངས༌ཏེ༌ ཨིན༌པིན༌།”

གྲ༌འོ༌གུན༌ལ༌ ཡ༌ཤ༌ ཅོ༌ཅེས༌།

6:27-36

27 “ཨིན༌ནའང༌ ངའེ༌ ཁྱོ༌ཞའ༌ ཉན༌ཁན༌གུན༌ལ༌ ཟེར༌རད༌, གྲ༌འོ༌གུན༌ལ༌ ཅམས༌པ༌ ཡང༌ ཁྱོ༌ཞའ༌ ནཕ༌རད༌ ཅོ༌ཁན༌གུན༌ལ༌ ཟང༌པོ༌ ཅོས༌, 28 ཁྱོ༌ཞའ༌ ངན༌ ཏབས༌ཁན༌གུན༌ལ༌ ཅིན༌ལབས༌ ཏོང༌ ཡང༌ ཁྱོ༌ཞའ༌ ངན༌པ༌ ཅོ༌ཁན༌གུན༌ནི༌ ཕིའ༌ མོས༌ལམ༌ ཏོབ༌། 29 ཀལ༌ཏེས༌ སུ༌ཞིག༌གི༌ ཁྱོ༌ཞའེ༌ གྲམ༌པ༌ ཡས༌པའ༌ གྲམ༌ལྕགས༌ ཏང༌ན༌, གྲམ༌པ༌ ཡོ༌མའང༌ གྲམ༌ལྕགས༌ ལེན༌ན༌ལ༌ སྟོན༌། ཀལ༌ཏེས༌ སུ༌ཞིག༌གི༌ ཁྱོ༌ཞའེ༌ ཀོས༌པོ༌ ཀོགས༌ཏེ༌ ཁྱེར༌ན༌ ཁོའ༌ ཀ༌མིས༌པོའང༌ ཁྱེར༌ཅེས༌ནེ༌ སྒག༌ མ༌སྒག༌། 30 ཏོང༌ ཟེར༌ཁན༌ ཚང༌མ༌ལ༌ ཏོང༌, ཡང༌ མི༌འོས༌པ༌ ཅོས༌ཏེ༌ ཁྱོ༌ཞའེ༌ ནོར༌ ཁྱེར༌ཁན༌བོའ༌ ལོགས༌ཏེ༌ ཁྱོང༌ མ༌ཟེར༌། 31 ཞན༌མའེ༌ ཁྱོ༌ཞའ༌ ཅོ༌གོས༌ སམ༌ཁན༌ ཙོགས༌ ཁྱོ༌ཞ༌གུན༌ནིའང༌ ཞན༌མ༌གུན༌ལ༌ ཅོས༌།”

32 “ཀལ༌ཏེས༌ ཁྱོ༌ཞའ༌ ཅམས༌པ༌ ཅོ༌ཁན༌གུན༌ལ༌ ཁྱོ༌ཞའེ༌ ཅམས༌པ༌ ཅོ༌ན༌, ཁྱོ༌ཞའ༌ ཅི༌ ཕན༌ཐོགས༌ ཐོབ༌ཨིན༌། སྡིག༌ཅན༌གུན༌ནིའང༌ ཁོང༌ང༌ ཅམས༌པ༌ ཅོ༌ཁན༌གུན༌ལ༌ ཅམས༌པ༌ ཅོའ༌ནོག༌། 33 ཡང༌ ཀལ༌ཏེས༌ ཁྱོ༌ཞའེ༌ ཁྱོ༌ཞའ༌ ཟང༌པོ༌ ཅོ༌ཁན༌གུན༌ལ༌ ཟང༌པོ༌ ཅོ༌ན༌ ཁྱོ༌ཞའ༌ ཅི༌ ཕན༌ཐོགས༌ ཐོབ༌ཨིན༌། མི༌ སྡིག༌ཅན༌གུན༌ནིའང༌ ཏེ༌ཟུག༌ ཅོའ༌ནོག༌། 34 ཡང༌ ཀལ༌ཏེས༌ ཁྱོ༌ཞའེ༌ ལོགས༌ཏེ༌ ཐོབ༌ཅེས༌སི༌ རེ༌ཝའ༌ ཡོད༌ཁན༌གུན༌ལ༌ སྐྱིས༌ཏེ༌ ཏང༌ན༌, ཁྱོ༌ཞའ༌ ཅི༌ ཕན༌ཐོགས༌ ཐོབ༌ཨིན༌། མི༌ སྡིག༌ཅན༌གུན༌ནིའང༌ སྡིག༌ཅན༌གུན༌ལ༌ སྐྱིས༌ཏེ༌ གང༌པོ༌ ལོགས༌ཏེ༌ ཐོབ༌ཅེས༌སི༌ རེ༌ཝའ༌ བོར༌ར༌ནོག༌།”

35 “ཨིན༌ནའང༌ ཁྱོ༌ཞའེ༌ གྲ༌འོ༌གུན༌ལ༌ ཅམས༌པ༌ དང༌ ཟང༌པོ༌ ཅོས༌ ཡང༌ ལོགས༌ཏེ༌ ཐོབ༌ཅེས༌སི༌ སམ༌བ༌ མ༌ཏང༌ང༌ ཁོང༌གུན༌ལ༌ སྐྱིས༌། ཏེ༌ནེ༌ ཁྱོ༌ཞའ༌ སོལ༌རས༌ ཆེན༌མོ༌ ཐོབ༌ཨིན༌ ཡང༌ ཁྱོ༌ཞ༌གུན༌ ཀུན༌ཝང༌ དཀོན༌མཆོག༌གི༌ ཕྲུ༌གུ༌གུན༌ གྱུར༌ཨིན༌ ཅིའ༌ཟེར༌ན༌ ཁོང༌ངི༌, ཀའ༌ཀྲིན༌ མི༌ཀྲན༌ཁན༌ དང༌ མི༌ངན༌པ༌ ཚང༌མ༌ལ༌ ཐུག༌རྗེ༌ ཟིག༌ས༌ནོག༌། 36 ཁྱོ༌ཞའེ༌ ནམ༌ཁའེ༌ ཡབ༌ སྙིང༌རྗེ༌ཅན༌ ཞུགས༌ཁན༌ ཙོགས༌ལ༌ ཁྱོ༌ཞའང༌ སྙིང༌རྗེ༌ཅན༌ གྱུར༌།”

ཞན༌མའེ༌ སྐྱོན༌ ཕིང༌ཅེས༌།

6:37-42

37 “ཁྱོ༌ཞའེ༌ ཞན༌མའ༌ སྐྱོན༌རྗོད༌ མ༌ཅོ༌ ཏེ༌ནེ༌ ཁྱོ༌ཞའང༌ སྐྱོན༌རྗོད༌ མི༌ཛད༌། ཞན༌མའ༌ ཉལ༌ཝའེ༌ ནང༌ང༌ ལེབ༌ཅེས༌སི༌ འོས༌པ༌ དུག༌ མ༌ཟེར༌, ཏེ༌ནེ༌ ཁྱོ༌ཞའང༌ ཉལ༌ཝའེ༌ ཆད༌པ༌ མི༌ཕོག༌། ཤགས༌པ༌ ཏོང༌ ཏེ༌ནེ༌ ཁྱོ༌ཞའང༌ ཤགས༌པ༌ སལ༌ལ༌ ཛད༌ཨིན༌། 38 ཞན༌མ༌ ཏོང༌, ཏེ༌ནེ༌ ཁྱོ༌ཞའང༌ སལ༌ལ༌ ཛད༌ཨིན༌, ཏེ༌བོ༌ ཏབ༌ཅེས༌སི༌ ནོད༌དི༌ ནང༌ང༌ ནན༌ཏེ༌ སྐངས༌ཏེ༌ ལུད༌ཨིན༌ དཀོན༌མཆོག༌གི༌ སེམས༌སངས༌ཏེ༌ ཁྱོ༌ཞའེ༌ ཐོའེ༌ ནང༌ང༌ སལ༌ཨིན༌། ཁྱོ༌ཞའེ༌ ཀོལ༌ཁན༌ནི༌ ཏབ༌ཟའ༌བོ༌ ཁྱོ༌ཞ༌གུན༌ནི༌ ཕིའང༌ ཀོལ༌ལ༌ ཛད༌ཨིན༌།”

39 ཁོང༌གུན༌ལ༌ རུངས༌ གྱུད༌ཏེ༌ ཡེ༌ཤུའི༌ མོལས༌, “ཞ༌ར༌ཞིག༌གི༌ ཞ༌རའ༌ ལམ༌སྟན༌ ཉན༌ཨིན༌ན༌? ཉིས༌ཀ༌ ས༌དོང༌ངི༌ ནང༌ང༌ མི༌གྱེལ༌ལའ༌? 40 ལོབ༌ཕྲུགས༌ ལོབ༌བོན༌ནི༌ སང༌ ཆེའ༌ མ༌ནོག༌, ཨིན༌ནའང༌ ལོབ༌བོན༌ནེ༌ ལོབ༌ཇོང༌ ཐར༌ཁྱེལ༌ ཐོབས༌ཏེ༌ སྟིང༌ནེ༌ ལོབ༌ཕྲུག༌གའང༌ ཁོ༌ ཙོགས༌ གྱུར༌ཨིན༌།”

41 “ཁྱོ༌ཞའེ༌ རང༌ངི༌ མིག༌གི༌ ནང༌ང༌ ཡོད༌ཁན༌ནི༌ རྡུང༌མ༌བོའ༌ ནང༌སྟག༌ ཅོའ༌ མེད༌ན༌ ཏེ༌ནེ༌ སྤུན༌ནི༌ མིག༌གི༌ ནང༌ང༌ ཡོད༌ཁན༌ནི༌ ཤིང༌ཟེལ༌བོའ༌ ཅིའ༌ ལྟའད༌? 42 ཁྱོ༌རང༌ངི༌ སྤུན༌ལ༌, ‘ངའེ༌ ཁྱོ༌རང༌ངི༌ མིག༌གི༌ ནང༌ནེ༌ ཤིང༌ཟེལ༌བོ༌ ཕིང༌ཨིན༌’ ཟེར༌ཅེས༌སི༌ ཧམ༌པ༌ ཀ༌ཟུག༌གི༌ ཅོའད༌, ནམ༌ ཁྱོ༌རང༌ རང༌ངི༌ མིག༌གི༌ ནང༌ང༌ ཡོད༌ཁན༌ནི༌ རྡུང༌མ༌བོ༌ ཁྱོ༌རང༌ང༌ ཐོང༌ང༌ མི༌དུག༌། ཁྱོ༌ཞའ༌ ཁ༌ཆོས༌པ༌གུན༌, སྔུན༌ལ༌ རང༌ངི༌ མིག༌གི༌ རྡུང༌མ༌བོ༌ ཕིང༌, ཏེ༌ནེ༌ སྤུན༌ནི༌ མིག༌གི༌ ནང༌ནེ༌ ཤིང༌ཟེལ༌བོ༌ ཕིང༌ང༌ལ༌ ཁྱོ༌ཞའ༌ སལ༌པོ༌ ཅོས༌ཏེ༌ ཐོང༌ ཐུབ༌ཨིན༌།”

ལྕང༌མ༌ དང༌ ཏེ༌བོའེ༌ བྲས༌བུ༌།

6:43-45

43 “ལྕང༌མ༌ ཟང༌པོ༌ཞིག༌ག༌ བྲས༌བུ༌ ངན༌པ༌ མི༌ཆགས༌ ཡང༌ ལྕང༌མ༌ ངན༌པ༌ཞིག༌ག༌ བྲས༌བུ༌ ཟང༌པོ༌ མི༌ཆགས༌། 44 ལྕང༌མའེ༌ རིགས༌པོ༌ ཏེ༌བོའེ༌ བྲས༌བུའི༌ ཀ༌ནེ༌ ཤེས༌ས༌ནོག༌། ཚེར༌མང༌ངི༌ ཀ༌ནེ༌ ཕིག༌གི༌ ཁ༌ཟས༌ ཡ༌ ལྕང༌ཚེར༌རི༌ ཀ༌ནེ༌ རྒུན༌ནི༌ ཁ༌ཟས༌ མི༌ཏུ༌། 45 མི༌ ཟང༌པོའེ༌ སེམས༌ ཟང༌པོའེ༌ བང༌ཛོད༌ནེ༌ བྲས༌བུ༌ ཟང༌པོ༌ སྨིན༌ན༌ནོག༌, ཡང༌ མི༌ ངན༌པའེ༌ སེམས༌ ངན༌པའེ༌ བང༌ཛོད༌ནེ༌ བྲས༌བུ༌ ངན༌པ༌ སྨིན༌ན༌ནོག༌། སྙིང༌ གངས༌ཏེ༌ ལུད༌ཁན༌བོ༌ ཁའ༌ནེ༌ བིང༌ང༌ནོག༌།”

མག༌ལྡན༌ སྣ༌ ཉིས༌།

6:46-49

46 “ཁྱོ༌ཞའེ༌ ང༌ གཙོ༌བོ༌ལེ༌ གཙོ༌བོ༌ལེ༌ ཅིའ༌ ཟེར༌རད༌, ནམ༌ ཁྱོ༌ཞའེ༌ ངའེ༌ ཟེར༌ཁན༌གུན༌ ཅོའ༌ མི༌དུག༌? 47 ངའེ༌ཀ༌ ཡོངས༌ཏེ༌ ངའེ༌ སྤེ༌ར༌གུན༌ ཉན༌ཏེ༌ ཏེ༌ཀ༌ ལག༌ལེན༌ ཅོ༌ཁན༌བོ༌ ཀ༌ཟུག༌ མི༌ཞིག༌ ཨིན༌ ངའེ༌ ཁྱོ༌ཞའ༌ སྟན༌ཨིན༌། 48 ཁོ༌, ཁང༌པ༌ རྩིག༌ཅེས༌ལ༌ ཀོན༌དྲོ༌ བྲུས༌ཏེ༌ བྲག༌གི༌ཀ༌ མག༌ལྡན༌ ཏང༌ཁན༌ནི༌ མི༌ ཙོགས༌ ཨིན༌། ཆུ༌ལོག༌ ཡོངས༌ཏེ༌ ཁང༌པ༌ སྲན༌ཏྲེ༌ ཕོག༌ནའང༌ ཞིག༌ མ༌ཞིག༌ ཅིའ༌ཟེར༌ན༌ ཏེ༌བོ༌ སྟན༌པོ༌ རྩིགས༌ཏེ༌ ཡོད༌པིན༌། 49 ངའེ༌ ཟེར༌ཁན༌གུན༌ ཚོར༌ཏེ༌ ལག༌ལེན༌ མ༌ཅོ༌ཁན༌བོ༌, མག༌ལྡན༌ མ༌ཏང༌ང༌ ཁང༌པ༌ སའེ༌ཀ༌ རྩིགས༌ཁན༌ ཙོགས༌ ཨིན༌། ཆུ༌ལོག༌གི༌ ཆུ༌ ཕོག༌ག༌ཅིག༌ ཁང༌པ༌བོ༌ རྡིབས༌ཏེ༌ པད༌ མེད༌ཁན༌ ཆེན༌།”

7

མག༌མི༌གྱའེ༌ སྤོན༌བོའེ༌ ཏད༌པ༌།

7:1-10

1 མི༌གུན༌ལ༌ ལབ༌ཞ༌ ཚང༌མ༌ སལ༌ ཚར༌ར༌ཅིག༌, གཙོ༌བོ༌ ཡེ༌ཤུ༌ ཀ༌ཕར༌ན༌ཧུམ༌མི༌ གྲོང༌ཁྱེར༌ལ༌ སྐྱོདས༌། 2 ཏེ༌རུ༌ རོམ༌པ༌ མག༌མི༌གྱའེ༌ སྤོན༌བོའེ༌, མ༌ ཅེས༌པ༌ ཅོ༌ཁན༌ནི༌ ཡོག༌པོ༌ཞིག༌ག༌ ཟུ༌མོ༌ སྲན༌ཏྲེ༌ ཡོངས༌ཏེ༌ ཤི༌ཀྱིས༌ ཡོད༌པིན༌། 3 མག༌མི༌ སྤོན༌བོའ༌ ཡེ༌ཤུའི༌ སྐོར༌ལ༌ ཚོར༌ར༌ཅིག༌, སྐྱོད༌ཏེ༌ ཡོག༌པོ༌བོ༌ ཕན༌ཅུག༌ག༌ ཛད༌ཅེས༌སི༌ ཞུ༌ཝའ༌ ཕུལ༌ཅེས༌ལ༌ ཡ༌ཧུ༌དཱ༌པའེ༌ སྤོན༌བོ༌ ཁ༌ཅིག༌ ཡེ༌ཤུ༌ ཡོད༌ས༌ ལམ༌ཅུགས༌། 4 ཁོང༌གུན༌ ཡེ༌ཤུ༌ ཡོད༌ས༌ ཡོངས༌ ཡང༌ སྙིང༌ནེ༌ ཞུ༌ཝའ༌ སྲན༌ཏྲེ༌ ཕུལ༌ཏེ༌ ཟེརས༌, “འི༌ མི༌བོ༌ ཉེ༌རང༌ངི༌ རོགས༌ ཛད༌ཅེས༌སི༌ འོས༌པ༌ ཨིན༌ 5 ཅིའ༌ཟེར༌ན༌ ཁོའེ༌ ང༌དང༌ངི༌ མི༌གུན༌ལ༌ ཅམས༌པ༌ ཅོས༌ཏེ༌ ང༌དང༌ངི༌ དུ༌ཁང༌བོ༌ རྩིག༌ག༌ལ༌ རོགས༌ ཅོས༌ཏེ༌ ཨིན༌།” 6 ཏེ༌ནེ༌ ཡེ༌ཤུ༌ ཁོང༌གུན༌ ཉམ༌པོ༌ སྐྱོདས༌།

ཁང༌པའེ༌ ཉེ༌མོའ༌ ལེབས༌ཏེ༌ ཡོད༌ ཟ༌ནེ༌, མག༌མི༌གྱའེ༌ སྤོན༌བོའེ༌ ཁོ༌རང༌ངི༌ ཛ༌འོ༌གུན༌ ཡེ༌ཤུའ༌ འི༌ཟུག༌ ཟེར༌ཅེས༌ལ༌ ཀལས༌, “གཙོ༌བོ༌ འོབ༌གྱལ༌ མ༌ཛད༌, ཉེ༌རང༌ ངའེ༌ ཁང༌པ༌ སྐྱོད༌ཅེས༌སི༌ འོས༌པ༌ ངའ༌ མན༌། 7 ཏེན༌ན༌ གྱུན༌ཚན༌བོའེ༌ ཕིའ༌ ངའ༌ ཉེ༌རང༌ངི༌ དུན༌ལ༌ ཇལ༌ཅེས༌པོའང༌ འོས༌པ༌ མ༌ཚོར༌། ཨིན༌ནའང༌ ཉེ༌རང༌ངི༌ བཀའ༌ སལ༌ན༌, ངའེ༌ ཡོག༌པོ༌ ཕན༌ཨིན༌ 8 ཝང༌ཆའེ༌ ཡོག༌ག༌ ངའང༌ དུག༌གད༌ ཡང༌ ངའེ༌ ཝང༌ཆའེ༌ ཡོག༌ག༌ མག༌མི༌གུན༌ ཡོད༌། ངའེ༌ ཅིག༌ག༌ སོང༌ ཟེར༌ན༌ ཆའ༌ནོག༌ ཡང༌ ཅིག༌ག༌ ཡོང༌ ཟེར༌ན༌ ཡོང༌ང༌ནོག༌, ཡང༌ ངའེ༌ ཡོག༌པོའ༌ འི༌ ལས༌པོ༌ ཅོས༌ ཟེར༌ན༌ ཅོའ༌ནོག༌།”

9 ཡེ༌ཤུའི༌ ཏེ༌བོ༌ སན༌ན༌ཅིག༌, ཧ༌ལས༌ཏེ༌ ཁོང༌ང༌ བྲངས༌ཏེ༌ ཡོང༌ཁན༌ནི༌ མི༌ཚོགས༌ ཆོགས༌ལ༌ གྱུར༌ཏེ༌ མོལས༌, “ངའེ༌ ཁྱོ༌ཞའ༌ ཟེར༌རད༌, ཨིས༌ར༌ཨེལ༌ལི༌ ནང༌ངའང༌ ང༌ འི༌ཙོགས༌སི༌ ཏད༌པ༌ཅན༌ཞིག༌ མ༌ནེ༌ མ༌ཐོབ༌།” 10 ཏེ༌ནེ༌ ལམ༌ཅུག༌ཁན༌ནི༌ མི༌གུན༌ ཁང༌པ༌ ལོག༌ཏེ༌ ལེབ༌བ༌ཅིག༌, ཡོག༌པོ༌བོའ༌ ཟུ༌མོ༌ གྱལ༌ཏེ༌ ཐོང༌།

ཡེ༌ཤུའི༌ མ༌རང༌མོ༌ཞིག༌གི༌ བུ༌ཚ༌ སོན༌ཏེའ༌ ལང༌ང༌ ཛདས༌།

7:11-17

11 སྟིང༌མ༌ ཞག༌ག༌ གཙོ༌བོ༌ ཡེ༌ཤུ༌ ནཱ༌ཡིན༌ གྲོང༌ཁྱེར༌ལ༌ སྐྱོདས༌, ཡང༌ ཁོང༌ངི༌ ལོབ༌ཕྲུགས༌ དང༌ མི༌ཚོགས༌ ཆེན༌མོ༌ཞིག༌ ཁོང༌ ཉམ༌པོ༌ སོང༌། 12 གྲོང༌ཁྱེར༌རི༌ གྱས༌སྒོའེ༌ ཉེ༌མོ༌ ལེབ༌བ༌ཅིག༌ ཨ༌ནེ༌མ༌རང༌མོ༌ཞིག༌གི༌ བུ༌ཚའ༌ ཅིག༌ཅིག༌པོ༌ ཤི༌ཁན༌ནི༌ རོ༌ ཕི༌ལོག༌ག༌ ཕིངས༌ཏེ༌ ཁྱོང༌ངད༌པིན༌ ཡང༌ ཏེ༌ གྲོང༌ཁྱེར༌རི༌ མི༌ཚོགས༌ ཆེན༌མོ༌ ཁོ༌ ཉམ༌པོ༌ ཡོད༌པིན༌། 13 ཡེ༌ཤུའི༌ བུ༌མོ༌བོ༌ ཟིགས༌ས༌ཅིག༌, སྙིང༌རྗེ༌ སྐྱེས༌ཏེ༌ ཁོའ༌ མོལས༌, “ངུ༌ མ༌ངུ༌།” 14 ཏེ༌ནེ༌ རོ༌སྒམ༌མི༌ དུན༌ལ༌ སྐྱོད༌ཏེ༌ ཆག༌རྩེའ༌ ཛདས༌, སྤུར༌ ཁུར༌ཁན༌གུན༌ གྲུལ༌ མ༌གྲུལ༌ལ༌ དུགས༌། ཁོང༌ངི༌ མོལས༌, “ཁྱོག༌ཏོང༌ ཁྱོ༌རང༌ང༌ ངའེ༌ ཟེར༌རད༌, ལོངས༌།” 15 ཤི༌ཁན༌བོ༌ ལངས༌ཏེ༌ སྤེ༌ར༌ ཏང༌ཅེས༌ གོ༌ཟུག༌ ཡང༌ ཡེ༌ཤུའི༌ ཁོ༌ ཁོ༌རང༌ངི༌ ཨ༌མ༌ སྟད༌ད༌ ཛདས༌།

16 མི༌ཚང༌མའེ༌ རྩི༌ཝ༌ དང༌ ཇིགས༌སི༌ ནང༌ང༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཟེརས༌, “ལུང༌སྟོན༌པ༌ ཀྲག༌པོ༌ཞིག༌ ང༌དང༌ངི༌ ཕྲོའ༌ སྐྱོད༌ཏེ༌ ཨིན༌ནོག༌། དཀོན༌མཆོག༌ ང༌དང༌ངི༌ མི༌གུན༌ལ༌ རོགས༌ ཛད༌ད༌ལ༌ སྐྱོད༌ཏེ༌ ཨིན༌ནོག༌།” 17 ཏེ༌ ནས༌ཚུལ༌བོ༌ ཡ༌ཧུ༌དཱའེ༌ ཡུལ༌ཇོངས༌ གང༌པོ༌ དང༌ ཉེ༌ཁོར༌རི༌ ཡུལ༌ ཚང༌མའེ༌ ནང༌ང༌ ཁྱེབས༌།

ཡེ༌ཤུ༌ དང༌ ཡོ༌ཧཱ༌ནན༌ ཁྲུས༌སལ༌ཁན༌།

7:18-35

18 ཡོ༌ཧཱ༌ནན༌ནི༌ ལོབ༌ཕྲུགས༌གུན༌ནི༌ ཁོང༌ང༌ གཙོ༌བོ༌ ཡེ༌ཤུའི༌ ཛད༌ཁན༌ ཚང༌མ༌ ཤདས༌པ༌, ལོབ༌ཕྲུགས༌ ཉིས༌ བོད༌ཏེ༌, 19 ཡེ༌ཤུ༌ ཡོད༌ས༌ འི༌ ཏྲི༌ཝ༌བོ༌ ཏྲིའ༌ལ༌ ལམ༌ཅུགས༌, “ལུང༌སྟོན༌པ༌གུན༌ནི༌ སྐྱོད༌ཨིན༌ མོལ༌ཁན༌ མ༌ཤི༌ཀ༌ ཉེ༌རང༌ ཞུགས༌ཏེ༌ ཨིན༌ན༌ ཡ༌ ང༌ཞའ༌ ཡང༌ཞིག༌ག༌ སྲུང༌?”

20 ཁོང༌གུན༌ ཡེ༌ཤུ༌ ཡོད༌ས༌ ལེབ༌བ༌ཅིག༌ ཟེརས༌, “ཡོ༌ཧཱ༌ནན༌ ཁྲུས༌སལ༌ཁན༌ནི༌ ང༌ཞའ༌ འི༌བོ༌ ཏྲིའ༌ལ༌ ཀལས༌, ‘ལུང༌སྟོན༌པ༌གུན༌ནི༌ སྐྱོད༌ཨིན༌ མོལ༌ཁན༌ མ༌ཤི༌ཀ༌ ཉེ༌རང༌ ཞུགས༌ཏེ༌ ཨིན༌ན༌ ཡ༌ ང༌ཞའ༌ ཡང༌ཞིག༌ག༌ སྲུང༌?’ ”

21 ཏེན༌ན༌ ཏུས༌ལ༌ ཡེ༌ཤུའི༌ ནད༌ ཡོང༌ཁན༌, ཟུ༌མོ༌ ཡོད༌ཁན༌ མང༌པོ༌ ཕན༌ཅུགས༌, གོང༌པོ༌ ཞུགས༌ཁན༌ མང༌པོ༌ ཕིང༌ང༌ ཛདས༌ ཡང༌ ཞ༌ར༌ མང༌པོའ༌ མིག༌ནེ༌ ཐོང༌ ཅུག༌ག༌ ཛདས༌། 22 ཡེ༌ཤུའི༌ ལོན༌ ཁྱོང༌ཁན༌གུན༌ལ༌ ལན༌སལས༌, “ལོགས༌ཏེ༌ སོང༌ ཡང༌ ཁྱོ༌ཞའེ༌ ཐོང༌ཁན༌ དང༌ ཚོར༌ཁན༌ གུན༌ ཡོ༌ཧཱ༌ནན༌ལ༌ ཤོད༌། ཞ༌ར༌གུན༌ལ༌ ཐོང༌, ཞ༌འོ༌གུན༌ གྲུལས༌, ཛེ༌ནད༌ཅན༌གུན༌ གྱལ༌ཏེ༌ རྩང༌མ༌ སོང༌, མ༌ཚོར༌ཁན༌གུན༌ནི༌ ཚོར༌, ཤི༌ཁན༌གུན༌ སོན༌ཏེའ༌ ལངས༌, ཡང༌ ཉལ༌བ༌ཅན༌གུན༌ལ༌ གའ༌མོའེ༌ ནས༌ཚུལ༌ ཤདས༌། 23 ཁོའ༌ ཤོད༌, ངའེ༌ ཅོ༌ཁན༌གུན༌ནི༌ ཞས༌ཏེ༌ ངའ༌ མ༌ཕང༌ཁན༌གུན༌ལ༌ ཅིན༌ལབས༌ སལ༌ལ༌ ཛད༌ཨིན༌།”

24 ཡོ༌ཧཱ༌ནན༌ནི༌ ལོན༌ ཁྱོང༌ཁན༌གུན༌ ལོགས༌ཏེ༌ ཆ༌ ཚར༌ར༌ཅིག༌, ཡེ༌ཤུའི༌ མི༌ཚོགས༌ལ༌ ཡོ༌ཧཱ༌ནན༌ནི༌ སྐོར༌ལ༌ མོལ༌ཅེས༌ གོ༌ཟུག༌, “ཁྱོ༌ཞའ༌ རི༌སྟོང༌ངི༌ ནང༌ང༌ ཀ༌ཟུག༌ མི༌ཞིག༌ག༌ ལྟའ༌ལ༌ སོང༌པིན༌? ཆུའི༌ ཐའ༌མའེ༌ ལྡམ༌བུ༌ ལུངས༌པོའེ༌ སྐུལ༌ལ༌ ཙོགས༌ལ༌, ལབ༌ཞའེ༌ ནང༌ང༌ ཏུས༌གྱུན༌ གྱུར༌ཇ༌ ཁྱོང༌ཁན༌ ཞིག༌ག༌? 25 ཀལ༌ཏེས༌ མན༌ན༌ ཁྱོ༌ཞ༌གུན༌ ཅི༌ ལྟའ༌ལ༌ སོང༌པིན༌? མི༌ ཀོས༌ལག༌ ཇམ༌པོ༌ དང༌ རིན༌ཅན༌ གོན༌ཁན༌ཞིག༌ ཁྱོ༌ཞ༌གུན༌ནི༌ ཐོང༌ང༌? མ༌ཐོང༌། ཀོས༌ རིན༌ཅན༌ གོན༌ཁན༌ དང༌ རིན༌ཅན༌ ཅ༌ལག༌ ཀོལ༌ཨིན༌ མི༌ཚེ༌ ཕུད༌ཁན༌གུན༌ གྱལ༌པོའེ༌ ཁར༌ལ༌ དུག༌ག༌ནོག༌། 26 ཁྱོ༌ཞའ༌ ལུང༌སྟོན༌པ༌ཞིག༌ག༌ ལྟའ༌ལ༌ སོང༌པིན༌ན༌? འོ༌ན༌, ཁོ༌ ལུང༌སྟོན༌པ༌ སང༌ ཀྲག༌ག༌ཞིག༌ ཨིན༌། 27 ཏམ༌པའེ༌ སུང༌རབས༌སི༌ ནང༌ང༌ ཁོའེ༌ སྐོར༌ལ༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌,

‘ལྟོས༌, ཁྱོ༌རང༌ངི༌ སང༌ སྔུན༌ལ༌ ངའེ༌ ང༌རང༌ངི༌ ལོན༌ཁྱེར༌ཁན༌བོ༌ ཀལ༌ཨིན༌།

ཁོའེ༌ ཁྱོ༌རང༌ངི༌ ཕིའ༌ ལམ༌ གྲལ༌གྲིག༌ ཅོ༌ཨིན༌།’✡

28 ངའེ༌ ཁྱོ༌ཞའ༌ ཟེར༌རད༌, དག༌ས༌ ཚོག༌པ༌ སྐྱེས༌ཁན༌ མི༌གུན༌ནི༌ ནང༌ནེ༌ ཡོ༌ཧཱ༌ནན༌ནི༌ སང༌ ཀྲག༌ག༌ཞིག༌ སུའང༌ མེད༌པ༌ ཨིན༌ནོག༌, ཨིན༌ནའང༌ ནམ༌ཁའེ༌ གྱལ༌སྲིད༌དི༌ ནང༌ང༌ ཆུང༌ཤོག༌པོ༌ ཡོ༌ཧཱ༌ནན༌ནི༌ སང༌ ཀྲག༌ག༌ ཨིན༌།”

29 ༼ཁྲལ༌ནེན༌ཁན༌གུན༌ནའང༌ ཐེས༌ཏེ༌ ཡེ༌ཤུའི༌ མོལ༌ཁན༌གུན༌ ཚོར༌ཁན༌ ཚང༌མའེ༌, དཀོན༌མཆོག༌གི༌ བཀའ༌ དེན༌བ༌ ཨིན༌ནོག༌ ཟེརས༌ ཅིའ༌ཟེར༌ན༌ ཁོང༌གུན༌ནི༌ ཡོ༌ཧཱ༌ནན༌ནི༌ སལ༌ཁན༌ནི༌ ཁྲུས༌ ལེན༌ཏེ༌ ཨིན༌པིན༌། 30 ཨིན༌ནའང༌ ཕ༌རུ༌ཤི༌པ༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ ཡོ༌ཧཱ༌ནན༌ནེ༌ ཁྲུས༌ མ༌ལེན༌ན༌ ཁོ༌རང༌གུན༌ནི༌ ཕིའ༌ དཀོན༌མཆོག༌གི༌ ཐུགས༌དོད༌པོ༌ ཕངས༌།༽

31 ཡེ༌ཤུའི༌ མོལས༌, “ངའེ༌ འི༌ མི༌རབས༌པོ༌ སུ༌ ཉམ༌པོ༌ ལྡུར༌? ཁོང༌གུན༌ སུ༌ ཙོགས༌ ཨིན༌ནོག༌? 32 ཁྲོམས༌སི༌ ནང༌ང༌ དུག༌ཁན༌ནི༌ ཕྲུ༌གུ༌གུན༌ ཙོགས༌ ཀ༌གུན༌ནི༌ ཅིག༌ དང༌ ཅིག༌ག༌ བོད༌ཨིན༌ ཟེར༌དུག༌,

‘ང༌ཞའེ༌ ལིང༌བུ༌ ཕུས༌ཏེའང༌ ཁྱོ༌ཞའ༌ མ༌རྩེས༌།

ང༌ཞའེ༌ ཤད༌པ༌ ཏང༌ ཟ༌ནེ༌ ཁྱོ༌ཞའ༌ མ༌ངུས༌།’ ”

33 “ཏེན༌ན༌ ཙོགས༌ལ༌ ཡོ༌ཧཱ༌ནན༌ ཁྲུས༌སལ༌ཁན༌ ཡོངས༌ཏེ༌ ཟན༌ མ༌ཟོས༌ ཡ༌ ཆང༌ མ༌ཐུངས༌པ༌ ཁྱོ༌ཞའེ༌ ‘ཁོའེ༌ ནང༌ང༌ རྡུད༌ ཞུགས༌ཏེ༌ ཨིན༌ནོག༌’ ཟེརས༌། 34 མི༌རིགས༌སི༌བུ༌ ཡོང༌ཏེ༌ ཟན༌ ཟོས༌ཏེ༌ ཆང༌ ཐུངས༌པ༌, ཁྱོ༌ཞའེ༌ ‘ཁོ༌ མུག༌ཞུགས༌ དང༌ ར༌རོས༌ཏེ༌ དུག༌ཁན༌ ཡང༌ ཁྲལ༌ལེན༌ཁན༌ དང༌ སྡིག༌ཅན༌ གུན༌ནི༌ ཛ༌འོ༌ ཨིན༌ནོག༌’ ཟེརས༌། 35 ཨིན༌ནའང༌ ང༌ཞའ༌ ཤེས༌རབས༌སི༌ ལམ༌མི༌ཀ༌ གྲུལ༌ཁན༌བོ༌ ཤེས༌རབས༌ཅན༌ ཚང༌མ༌ ཤེས༌ས༌ནོག༌།”

ཡེ༌ཤུའི༌ སྡིག༌ཅན༌ བུ༌མོ༌ཞིག༌ག༌ ཤགས༌པ༌ སལས༌།

7:36-50

36 ཏེ༌ནེ༌ ཕ༌རུ༌ཤི༌པ༌ཞིག༌གི༌ གཙོ༌བོ༌ ཡེ༌ཤུའ༌ ཁོའེ༌ ཁང༌པ༌ དོན༌ཏང༌ང༌ བོད༌པ༌, ཡེ༌ཤུ༌ ཁོའེ༌ ཁང༌པ༌ སྐྱོད༌ཏེ༌ དོན༌ཏང༌ དོན༌ན༌ལ༌ ཅོག༌ཙེ༌ དུན༌ལ༌ ཞུགས༌། 37 ཏེ༌ གྲོང༌ཁྱེར༌རི༌ ནང༌ང༌ སྕོད༌ལམ༌ ངན༌པ༌ ཡོད༌ཁན༌ནི༌ བུ༌མོ༌ཞིག༌ག༌ ཡེ༌ཤུ༌ ཕ༌རུ༌ཤི༌པའེ༌ ཁང༌པ༌ དོན༌ཏང༌ དོན༌ན༌ ཞུགས༌ཏེ༌ ཡོད༌ཁན༌བོ༌ ཚོར༌ར༌ཅིག༌, ཁོ༌ ཀའ༌ཡོལ༌ལི༌ ནོད༌ ཏྲི༌ཞིམ༌མི༌ མར༌ནག༌ ཀུས༌པོ༌ སྐངས༌ཁན༌ ཁུར༌ཏེ༌ ཡོངས༌། 38 ཡེ༌ཤུའི༌ གྱབ༌བ༌ ཁོང༌ངི༌ ཞབས༌སི༌ དུན༌ལ༌ པིག༌དོང༌ ཙུགས༌ཏེ༌ ངུ༌ཨིན༌ནའང༌ ཆི༌མ༌ ཉམ༌པོ༌ ཁོང༌ངི༌ ཞབས༌ ལོན༌པ༌ ཅོས༌ཏེ༌ ཁོ༌རང༌ངི༌ སྲ༌ ཉམ༌པོ༌ ཕི༌ཨིན༌, པུག༌ ཏང༌ཨིན༌, ཁོའེ༌ ཏྲི༌ཞིམ༌ཅན༌ནི༌ མར༌ནག༌ ལུགས༌།

39 ཡེ༌ཤུ༌ དོན༌ཏང༌ང༌ བོད༌ཁན༌ནི༌ ཕ༌རུ༌ཤི༌པ༌བོའེ༌ ཏེ༌གུན༌ ཐོང༌ཏེ༌, “ཀལ༌ཏེས༌ ཁོང༌ ལུང༌སྟོན༌པ༌ཞིག༌ ཨིན༌ན༌, ཁོང༌ང༌ ལག༌པ༌ རྩེ༌ཨིན༌ ཡོད༌ཁན༌ནི༌ བུ༌མོ༌བོ༌ སྡིག༌ཅན༌ཞིག༌ ཨིན༌ཁན༌ ཤེས༌གོས༌” སམ༌།

40 ཁོའེ༌ སམ༌ཨིན༌ ཡོད༌ཁན༌བོའ༌ ཡེ༌ཤུའི༌ ལན༌སལས༌, “ཤི༌མོན༌ ངའེ༌ ཁྱོ༌རང༌ང༌ ཅིག༌ ཟེར༌ཨིན༌།” ཁོའེ༌ ཟེརས༌, “ལོབ༌བོན༌ལེ༌ མོལ༌ལ༌ ཛད༌།”

41 “བུ༌ལོན༌ ཏང༌ཁན༌ཞིག༌གི༌ མི༌ ཉིས༌ལ༌ པེ༌ནེ༌ བུ༌ལོན༌ ཏངས༌, ཅིག༌པོའ༌ ཞག༌ ལྔབ༌གྱའེ༌ ལ༌ཆ༌ ཟམ༌ཤིག༌ ཡང༌ ཅིག༌པོའ༌ ཞག༌ ལྔབ༌ཅུའི༌ ལ༌ཆ༌ ཟམ༌ཤིག༌། 42 ཁོང༌ ཉིས༌ཀོའ༌ བུ༌ལོན༌ ལོགས༌ཏེ༌ ཤལ༌ མ༌ཉན༌ པ༌སང༌ བུ༌ལོན༌ ཏང༌ཁན༌བོའེ༌ ཁོང༌གུན༌ནི༌ བུ༌ལོན༌བོ༌ ཕུད༌ཏངས༌། ཏ༌ ཁོང༌གུན༌ནི༌ ནང༌ནེ༌ སུའི༌ བུ༌ལོན༌ ཏང༌ཁན༌བོའ༌ མང༌ང༌ ཅེས༌པ༌ ཅོ༌ཨིན༌།”

43 ཤི༌མོན༌ནི༌ ཟེརས༌, “ངའེ༌ སམ༌མ༌རག༌ བུ༌ལོན༌ མང༌ང༌ ཕུད༌ཁན༌བོའེ༌།” ཡེ༌ཤུའི༌ མོལས༌, “ཁྱོ༌རང༌ངི༌ ཀྲང༌པོ༌ ཟེརས༌།”

44 ཏེ༌ནེ༌ བུ༌མོ༌བོ༌ ཆོགས༌ལ༌ ཟིགས༌ཏེ༌ ཡེ༌ཤུའི༌ ཤི༌མོན༌ལ༌ མོལས༌, “འི༌ བུ༌མོ༌ ཐོང༌ངའ༌? ང༌ ཁྱོ༌རང༌ངི༌ ཁང༌པ༌ ཡོངས༌ཏེའང༌ ཁྱོ༌རང༌ངི༌ ངའེ༌ རྐང༌པ༌ ཁྲུའ༌ལ༌ ཆུ༌ མ༌ཏངས༌, ཨིན༌ནའང༌ འི༌ བུ༌མོ༌བོའེ༌ ངའེ༌ རྐང༌པ༌ ཁོ༌རང༌ངི༌ ཆི༌མ༌ ཉམ༌པོ༌ ཁྲུས༌ཏེ༌ སྲའ༌ ཉམ༌པོ༌ ཕིས༌། 45 ཁྱོ༌རང༌ངི༌ ངའ༌ པུག༌ མ༌ཏངས༌ ཨིན༌ནའང༌ འི༌ བུ༌མོ༌བོའེ༌ ང༌ ནང༌ང༌ ཡོངས༌པ༌ནེ༌ ཕར༌ལ༌ ངའེ༌ རྐང༌པའ༌ པུག༌ ཏང༌ཨིན༌ དུགས༌། 46 ཁྱོ༌རང༌ངི༌ ངའེ༌ གོའ༌ མར༌ནག༌ མ༌སྐུས༌ ཨིན༌ནའང༌ འི༌ བུ༌མོའེ༌ ཏྲི༌ཞིམ༌བོ༌ ངའེ༌ རྐང༌པའེ༌ཀ༌ ལུགས༌།”

47 “ངའེ༌ ཁྱོ༌རང༌ང༌ ཟེར༌རད༌, འི༌ བུ༌མོའེ༌ སྡིག༌པ༌ ཅོ༌ཁན༌ མང༌པོའ༌ ཤགས༌པ༌ ཏངས༌པ༌, ཁོའེ༌ ཅེས༌པ༌ མང༌པོ༌ ཅོས༌། ཨིན༌ནའང༌ སྡིག༌པ༌ ཉུ༌ངུན༌ ཅོ༌ཁན༌ནི༌ སྡིག༌པ༌ ཤགས༌པ༌ ཏང༌ཁན༌བོའེ༌ ཅམས༌པ༌ ཉུ༌ངུན༌ ཅོས༌།”

48 ཏེ༌ནེ༌ ཡེ༌ཤུའི༌ བུ༌མོ༌བོའ༌ མོལས༌, “ཁྱོ༌རང༌ངི༌ སྡིག༌པ༌གུན༌ལ༌ ཤགས༌པ༌ ཏངས༌ཏེ༌ ཨིན༌།”

49 ཞན༌ གྲོན༌པོ༌གུན༌ནི༌ ཁོ༌རང༌ ཅིག༌ དང༌ ཅིག༌ག༌ ཟེརས༌, “སྡིག༌པ༌ ཤགས༌པ༌ ཏང༌ཅེས༌སི༌ ཧམ༌པ༌ ཅོ༌ཁན༌ནི༌ འི༌ མི༌བོ༌ སུ༌ ཨིན༌ནོག༌།”

50 ཡེ༌ཤུའི༌ བུ༌མོ༌བོའ༌ མོལས༌, “ཁྱོ༌རང༌ངི༌ ཏད༌པའེ༌ ཁྱོ༌རང༌ སྐྱོབས༌ཏེ༌ ཨིན༌། ཏ༌ སོང༌ དཀོན༌མཆོག༌གི༌ ཞི༌དེ༌ ཁོ༌རང༌ ཉམ༌པོ༌ ལུས༌ཨིན༌།”

8

ཡེ༌ཤུའ༌ ཞབས༌ཏོག༌ ཞུ༌ཁན༌ནི༌ བུ༌མོ༌གུན༌།

8:1-3

1 སྟིང༌མ༌ ཞག༌ག༌ གཙོ༌བོ༌ ཡེ༌ཤུ༌ དཀོན༌མཆོག༌གི༌ གྱལ༌སྲིད༌དི༌ གའ༌མོའེ༌ ནས༌ཚུལ༌ ཤད༌ཅེས༌ལ༌ གྲོང༌ཁྱེར༌ དང༌ གམ༌ཡུལ༌ ཅིག༌ནེ༌ ཅིག༌ག༌ སྐྱོདས༌, ཡང༌ ཁོང༌ ཉམ༌པོ༌ ལོབ༌ཕྲུགས༌ རྕུག༌ཉིས༌པོ༌ ཡང༌ 2 རྡུད༌ ཞུགས༌ཁན༌ དང༌ ནད༌ གུན༌ནེ༌ གྱལ༌ཅུག༌ག༌ ཛད༌ཁན༌ནི༌ བུ༌མོ༌ ཁ༌ཅིག༌ ཡོད༌པིན༌: རྡུད༌ རྡུན༌ ཕིང༌ང༌ ཛད༌ཁན༌ནི༌ མིར༌ཡམ༌ མག༌དལ༌ལ༌མ༌, 3 ཧེ༌རོད༌དི༌ ཆག༌ཟོད༌ ཀུ༌ཟཱའེ༌ ན༌མ༌ ཡོ༌འན༌ནཱ༌, སུ༌སན༌ནཱ༌ དང༌ ཡང༌ བུ༌མོ༌ མང༌པོ༌། ཁོང༌གུན༌ནི༌ རང༌ངི༌ ནོར༌ གྱུད༌ཏེ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌ རྕུག༌ཉིས༌པོའེ༌ སྒོས༌དོམ༌གུན༌ རིག༌གད༌པིན༌།

ཞིང༌བད༌པའེ༌ ས༌འོན༌ ཏབ༌ཁན༌ནི༌ རུངས༌།

8:4-15

4 གྲོང༌ཁྱེར༌ སོ༌སོ༌ནེ༌ མི༌གུན༌ ཡོང༌ཏེ༌ གཙོ༌བོ༌ ཡེ༌ཤུ༌ ཡོད༌ས༌ མི༌ཆོགས༌ ཆེན༌མོ༌ ཛོམ༌ཨིན༌ ཡོད༌ ཟ༌ནེ༌ ཁོང༌ངི༌ འི༌ རུངས༌པོ༌ ཤད༌ད༌ ཛདས༌, 5 “ཞིང༌བད༌པ༌ཞིག༌ ས༌འོན༌ ཏབ༌བ༌ལ༌ སོང༌། ཞིང༌ང༌ ས༌འོན༌ ཏབ༌ ཟ༌ནེ༌ ཁ༌ཅིག༌ ལམ༌མི༌ཀ༌ བུད༌, ཏེ༌གུན༌ མིའི༌ རྐང༌པའེ༌ ནནས༌ ཡང༌ ཅི༌པ༌ ཡོངས༌ཏེ༌ ཟོས༌། 6 ས༌འོན༌ ཁ༌ཅིག༌ བྲག༌གི༌ཀ༌ བུད༌ ཡང༌ སྐྱེའ༌ཅིག༌, སའེ༌ ནང༌ང༌ ཧུས༌ མེད༌པ༌ སྐམས༌ཏེ༌ ཤི༌། 7 ས༌འོན༌ ཁ༌ཅིག༌ ཚེར༌མང༌ངི༌ ཕྲོའ༌ བུད༌ ཡང༌ ས༌འོན༌ ཉམ༌པོ༌ ཚེར༌མང༌ སྐྱེས༌ཏེ༌ ནན༌པ༌ ཞིང༌བོ༌ ལྡན༌ མ༌ཐུབ༌། 8 ཞན༌ ས༌འོན༌གུན༌ ས༌ གྱལ༌ལ༌ ཡོད༌སའེ༌ ཞིང༌ངི༌ཀ༌ བུད༌པ༌, སྐྱེས༌ཏེ༌ སྟོན༌ཐོག༌ སྨིན༌, ཀ༌བོ༌ ས༌འོན༌ ཏབ༌ཁན༌ ནི༌ 100 གྱུར༌ སྨིན༌།” ཏེ༌བོ༌ མོལ༌ ཚར༌ར༌ཅིག༌ ཁོང༌ངི༌ ཤེད༌ནའང༌ མོལས༌, “ནམ༌ཅོག༌ ཡོད༌ཁན༌གུན༌ནི༌ ངའེ༌ ཟེར༌ཁན༌ལ༌ ཉོན༌ཤིག༌།”

9 ཏེ༌ནེ༌ ཡེ༌ཤུའི༌ ལོབ༌ཕྲུགས༌གུན༌ནི༌ ཁོང༌ངི༌ ཤད༌ད༌ ཛད༌ཁན༌ནི༌ རུངས༌སི༌ ཏོན༌བོ༌ ཁོང༌ང༌ ཏྲིས༌། 10 ཁོང༌ངི༌ ཁོང༌གུན༌ལ༌ མོལས༌, “དཀོན༌མཆོག༌གི༌ གྱལ༌སྲིད༌དི༌ སང༌ཝ༌གུན༌ ཁྱོ༌ཞའ༌ ཧ༌གོ༌ཅེས༌ལ༌ གོངས༌པ༌ སལ༌ལ༌ ཛད༌ཏེ༌ ཨིན༌ནོག༌, ཨིན༌ནའང༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཁན༌བོ༌ དྲན༌དྲ༌ གྲུབ༌ཅེས༌ལ༌ ངའེ༌ ཞན༌གུན༌ལ༌ རུངས༌ གྱུད༌ཏེ༌ ཤད༌དད༌, ཏེ༌བོ༌ ནི༌,

‘ཁོང༌གུན༌ནི༌ ངའེ༌ ཅོ༌ཁན༌གུན༌ ཐོང༌ནའང༌ ང༌ སུ༌ ཨིན༌ཁན༌བོ༌ ངོ༌ཤེས༌ས༌ མི༌དུག༌,

ཁོང༌གུན༌ནི༌ ངའེ༌ ཤད༌ཁན༌གུན༌ ཚོར༌ནའང༌ ཧ༌གོ༌ཐུབ༌བ༌ མི༌དུག༌།’✡”

11 “ཏེ༌ རུངས༌སི༌ ཏོན༌ ནི༌ འི༌བོ༌ ཨིན༌, ས༌འོན༌བོ༌ ནི༌ དཀོན༌མཆོག༌གི༌ བཀའ༌ ཨིན༌། 12 ལམ༌མི༌ཀ༌ ས༌འོན༌ བུད༌ཁན༌གུན༌ ནི༌ དཀོན༌མཆོག༌གི༌ བཀའ༌ ཚོར༌ཁན༌གུན༌ ཨིན༌ནོག༌, ཨིན༌ནའང༌ ཏད༌པ༌ ཅོས༌ཏེ༌ ཐར༌པ༌ མི༌ཐོབ༌ཅེས༌ལ༌ ཤེ༌ཏན༌ ཡོངས༌ཏེ༌ ཁོང༌གུན༌ནི༌ སྙིང༌ངི༌ ནང༌ནེ༌ ཏེ༌བོ༌ ཀོགས༌ཏེ༌ ཁྱེར༌ར༌ནོག༌། 13 བྲག༌གི༌ཀ༌ ས༌འོན༌ བུད༌ཁན༌བོ༌ ནི༌ དཀོན༌མཆོག༌གི༌ བཀའ༌ ཚོར༌ར༌ཅིག༌ ཐད༌པོ༌ ཉམ༌པོ༌ ཏད༌པ༌ ཅོ༌ཁན༌གུན༌ ཨིན༌ནོག༌། ཏེ༌བོའ༌ པ༌ཀྲག༌ ཏིང༌ཅན༌ མེད༌ པ༌སང༌ ཁོང༌གུན༌ནི༌ ཏུས༌ ཉུ༌ངུན༌ཞིག༌གི༌ ཕིའ༌ ཏད༌པ༌ ཅོ༌རུག༌, ཡང༌ ཚོད༌ལྟའེ༌ ཏུས༌ལ༌ ཏད༌པ༌ ཕང༌ཨིན༌། 14 ཚེར༌མངས༌སི༌ ཕྲོའ༌ བུད༌ཁན༌ནི༌ ས༌འོན༌གུན༌ ནི༌, དཀོན༌མཆོག༌གི༌ བཀའ༌ ཚོར༌ཁན༌གུན༌ ཨིན༌ནོག༌ ཨིན༌ནའང༌ མི༌ཚེ༌ ཚེར༌ཁ༌, གྱུ༌ནོར༌ དང༌ སྐྱིད༌པོ༌ གུན༌ནི༌ ནན༌ཏེ༌ ཁོང༌གུན༌ནི༌ ཏད༌པ༌ ལྡན༌ན༌ མ༌ནོག༌། 15 ཨིན༌ནའང༌ ས༌ ཟང༌པོའེ༌ཀ༌ ས༌འོན༌ བུད༌ཁན༌བོ༌ ནི༌ སྙིང༌ ཟང༌པོ༌ དང༌ ཀྲང༌པོ༌ ཉམ༌པོ༌ དཀོན༌མཆོག༌གི༌ བཀའ༌ ཉན༌ཁན༌གུན༌ ཨིན༌ནོག༌ ཡང༌ ཟོད༌པ༌ ཉམ༌པོ༌ ཏེ༌བོ༌ སྟན༌པོ༌ ཐམས༌ཏེ༌ དུགས༌པ༌ བྲས༌བུ༌ མང༌པོ༌ སྨིན༌ན༌ནོག༌།”

འོད༌ དང༌ འོད༌སྟག༌གི༌ རུངས༌།

8:16-18

16 “མི༌གུན༌ནི༌ འོད༌ ཏུགས༌ཏེ༌ གོར༌མོའེ༌ ཡོག༌ག༌ སྦས༌ཏེ༌ ཡ༌ ཉལ༌ཁྲི༌ ཡོག༌ག༌ མ༌བོར༌ར༌ ནང༌ང༌ ཡོང༌ཁན༌གུན༌ནི༌ ཏེ༌བོའེ༌ ལྡངས༌སི༌ ནང༌ང༌ ཐོང༌ཅེས༌ལ༌ འོད༌སྟག༌གི༌ཀ༌ བོར༌ཨིན༌། 17 སྦས༌ཏེ༌ བོར༌ཁན༌ ཚང༌མ༌ ཕི༌ལོག༌ག༌ ཕིང༌ང༌ ཛད༌ཨིན༌, ཡང༌ ཀབས༌ཏེ༌ བོར༌ཁན༌ ཚང༌མ༌ འོད༌དི༌ ནང༌ང༌ ཁྱོང༌ང༌ ཛད༌ཏེ༌ ཚང༌མ༌ སྔོན༌ཅུག༌ག༌ ཛད༌ཨིན༌།”

18 “ཏེ༌བོའེ༌ཕིའ༌ ཁྱོ༌ཞའེ༌ ཉན༌ཚུལ༌བོའེ༌ཀ༌ སྣང༌ང༌ ཏོང༌། ངའེ༌ ལབ༌ཞ༌ ཉན༌ཁན༌གུན༌ལ༌ མང༌ང༌ ཧ༌གོ༌ཅུག༌ག༌ ཛད༌ཨིན༌, ཨིན༌ནའང༌ མ༌ཉན༌ཁན༌གུན༌ནེ༌ ཧ༌གོ༌ཏེ༌ ཨིན༌ སམ༌ཁན༌བོའང༌ ཁྱེར༌ར༌ ཛད༌ཨིན༌།”

ཡེ༌ཤུའི༌ དེན༌བའེ༌ ནང༌མི༌

8:19-21

19 ཏེ༌ནེ༌ གཙོ༌བོ༌ ཡེ༌ཤུའི༌ ཨ༌མ༌ དང༌ ནོ༌གུན༌ ཁོང༌ ཐུག༌ག༌ ཡོངས༌, ཨིན༌ནའང༌ མི༌ཚོགས༌ ཆེན༌མོ༌ ཡོད༌ཅེས༌པོའེ༌ ཁོང༌ངི༌ དུན༌ལ༌ ལེབ༌ མ༌ཐུབ༌། 20 མི༌ཞིག༌གི༌ ཁོང༌ང༌ ཟེརས༌, “ཉེ༌རང༌ངི༌ ཨ༌མ༌ དང༌ ནོ༌གུན༌ ཉེ༌རང༌ ཐུག༌ག༌ ཕི༌ལོག༌ག༌ སྲུང༌ཏེ༌ དུག༌།”

21 ཡེ༌ཤུའི༌ ལན༌སལས༌, “དཀོན༌མཆོག༌གི༌ བཀའ༌ ཉན༌ཏེ༌ ལག༌ལེན༌ ཅོ༌ཁན༌གུན༌ ངའེ༌ ཨ༌མ༌ དང༌ ནོ༌གུན༌ ཨིན༌།”

ཡེ༌ཤུའི༌ ལུང༌རག༌ མེད༌ཁན༌ ཛདས༌།

8:22-25

22 ཞག༌ཤིག༌ གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, “ང༌དང༌ ཚོའེ༌ ཕར༌ཀ༌ ཆེན༌།” ཏེ༌ནེ༌ ཁོང༌གུན༌ གྲུ༌ཟིང༌ཞིག༌གི༌ ནང༌ང༌ ཞོན༌ཏེ༌ སྐྱོདས༌། 23 གྲུ༌ཟིང༌ངི༌ ནང༌ང༌ ཆའ༌ ཟ༌ནེ༌ ཡེ༌ཤུ༌ ནལ༌ལ༌ སྐྱོདས༌། ནམ༌ཚུབས༌ཏེ༌ ཚོའེ༌ ནང༌ང༌ ལུང༌རག༌ ཀྲག༌པོ༌ ཡོངས༌ཏེ༌ གྲུ༌ཟིང༌ ཆུའི༌ གངས༌ཏེ༌ ནུབ༌ཅེས༌སི༌ ཇིགས༌ནང༌ ཡོད༌པིན༌།

24 ལོབ༌ཕྲུགས༌གུན༌ སོང༌ཏེ༌ ཡེ༌ཤུའི༌ ཉིད༌ཚད༌ད༌ ཛད༌ཏེ༌ ཟེརས༌, “སྤོན༌བོ༌ལེ༌, སྤོན༌བོ༌ལེ༌, ང༌ཞ༌གུན༌ ཆུའི༌ ནང༌ང༌ ནུབ༌ཏེ༌ ཤི༌ཅེས༌ དུག༌།” ཁོང༌ ཞངས༌ཏེ༌ ལུང༌རག༌ དང༌ ཆུལ༌བག༌ གུན༌ལ༌ ཁའ༌སྐྱེའ༌ ཛདས༌, ཏེན༌ན༌མལ༌ལ༌ ཏེ༌གུན༌ མེད༌ཁན༌ སོང༌ཏེ༌ ཞི༌དེ༌ ཇུང༌། 25 ཁོང༌ངི༌ ཁོང༌གུན༌ལ༌ མོལས༌, “ཁྱོ༌ཞའེ༌ ཏད༌པ༌ ཀ༌རུ༌ སོང༌།”

ལོབ༌ཕྲུགས༌གུན༌ ཇིགས༌ཨིན༌ ཧ༌ལས༌ཏེ༌ ཅིག༌ དང༌ ཅིག༌ག༌ ཟེརས༌, “ཁོང༌ སུ༌ ཨིན༌ནོག༌? ཁོང༌ངི༌ བཀའ༌ སལ༌ལ༌ཅིག༌ ལུངས༌པོ༌ དང༌ ཚོའིང༌ ཁའ༌ ཉན༌དུག༌།”

ཡེ༌ཤུའི༌ མི༌ཞིག༌ནེ༌ རྡུད༌གུན༌ ཕིང༌ང༌ ཛདས༌།

8:26-39

26 ཏེ༌ནེ༌ ཁོང༌གུན༌ གྲུ༌ཟིང༌ངི༌ ནང༌ང༌ གཱ༌ལིལ༌ལི༌ ཡུལ༌ཇོངས༌ནེ༌ ཚོའེ༌ ཕར༌ཀ༌ ཡོད༌ཁན༌ནི༌ ག༌ད༌རཱའེ༌ ཡུལ༌ཇོངས༌ལ༌ ལེབ༌། 27 གཙོ༌བོ༌ ཡེ༌ཤུ༌ གྲུ༌ཟིང༌ནེ༌ བིང༌ང༌ ཛད༌ད༌ཅིག༌, ཏེན༌ན༌ གྲོང༌ཁྱེར༌རི༌ མི༌, རྡུད༌ ཞུགས༌ཁན༌ ཞིག༌ ཁོང༌ ཇལ༌ལ༌ལ༌ ཡོངས༌། ཁོ༌ ཏུས༌ མང༌པོ༌ཞིག༌ནེ༌ ཕར༌ལ༌ ཁང༌པ༌ མ༌དུག༌ག༌ རོམ༌ཁང༌གུན༌ནི༌ ནང༌ང༌ ལྗེར༌ཉལ༌ལ༌ དུག༌གད༌པིན༌།

28 ཁོའེ༌ ཡེ༌ཤུ༌ ཇལ༌ལ༌ཅིག༌ ཀུ༌ཅོ༌ སྲན༌ཏྲེ༌ ཏང༌ཨིན༌ ཡེ༌ཤུའི༌ ཞབས༌སི༌ དུན༌ལ༌ གྱེལ༌ཏེ༌ ཟེརས༌, “ཡེ༌ཤུ༌ དཀོན༌མཆོག༌ ཀུན༌ཝང༌ངི༌ སྲས༌, ཉེ༌རང༌ ངའེ༌ ལས༌སི༌ ནང༌ང༌ ཅིའ༌ དྲེས༌སད༌? ཇུ༌ཇུ༌ ང༌ ནགས༌ སྟན༌ན༌ མ༌ཛད༌” 29 ཅིའ༌ཟེར༌ན༌ ཡེ༌ཤུའི༌ རྡུད༌པོའ༌, མི༌བོའེ༌ ནང༌ནེ༌ བིང༌ཏེ༌ ཡོང༌ མོལ༌ཏེ༌ བཀའ༌ སལས༌། ༼མི༌བོའེ༌ རྐང༌ལག༌ ལྕག༌ཐགས༌ ཉམ༌པོ༌ ཅིངས༌ཏེ༌ སྲུང༌ཁན༌ དུགས༌ཏེའང༌ རྡུད༌པོའེ༌ ལན༌ མང༌པོ༌ ཁོའེ༌ཀ༌ ཝང༌ སྲུལ༌ཏེ༌ ལྕག༌ཐགས༌ ཅགས༌ཏེ༌ ཁོ༌ རི༌སྟོང༌ང༌ ཁྱེར༌རད༌པིན༌།༽

30 ཡེ༌ཤུའི༌ ཁོའ༌ ཏྲིའ༌ ཛདས༌, “ཁྱོ༌རང༌ངི༌ མིང༌ ཅི༌ ཨིན༌།”

ཁོའེ༌ ལན༌ཏངས༌, “རྡུད༌ཚོགས༌” ཅིའ༌ཟེར༌ན༌ མི༌བོའེ༌ ནང༌ང༌ རྡུད༌ མང༌པོ༌ ཞུགས༌ཏེ༌ ཡོད༌པིན༌། 31 ཡང༌ ཏེ༌གུན༌ནི༌ ལན༌ མང༌པོ༌ ཡེ༌ཤུའ༌ ཁོང༌གུན༌ ཐའ༌ མ༌ནེ༌ མེད༌ཁན༌ནི༌ ས༌དོང༌ ཏིང༌ཅན༌ནི༌ ནང༌ང༌ ཕང༌ང༌ མི༌ཛད༌ཅེས༌ལ༌ ཇུ༌ཇུ༌ ཞུས༌།

32 ཏེ༌རུ༌ རི༌ཀ༌ ཕག༌གི༌ ཁྱུ༌ ཆེན༌མོ༌ཞིག༌ རྩཱ༌ ཟེན༌ ཡོད༌པིན༌། རྡུད༌གུན༌ནི༌ ཡེ༌ཤུའ༌ ཇུ༌ཇུ༌ ཞུས༌ཏེ༌ ཁོང༌གུན༌ ཏེ༌ ཕག༌གུན༌ནི༌ ནང༌ང༌ ཆ༌ཅུག༌ག༌ ཛད༌ཅེས༌ལ༌ ཟེརས༌, ཡེ༌ཤུའི༌ ཏེ༌གུན༌ལ༌ གོངས༌པ༌ སལ༌ལ༌ ཛདས༌། 33 ཏེ༌ནེ༌ རྡུད༌གུན༌ མི༌བོའེ༌ ནང༌ནེ༌ བིང༌ཏེ༌ ཕག༌གུན༌ནི༌ ནང༌ང༌ ཞུགས༌། ཡང༌ ཕག༌གི༌ ཁྱུ༌ རི༌ནེ༌ ཐུར༌ལ༌ བང༌ཏངས༌ཏེ༌ ཚོའེ༌ ནང༌ང༌ བུད༌ ཡང༌ ཆུའི༌ ནང༌ང༌ ནུབ༌ཏེ༌ ཤི༌།

34 ཕག༌ཚོ༌ཁན༌གུན༌ནི༌ ཇུང༌ཁན༌གུན༌ ཐོང༌ང༌ཅིག༌, གྲོང༌ཁྱེར༌ དང༌ ཉེ༌ཁོར༌རི༌ ནས༌ས༌གུན༌ལ༌ བང༌ཏངས༌ཏེ༌ སོང༌ ཡང༌ ཏེ༌གུན༌ ཤདས༌། 35 ཏེ༌ནེ༌ ཇུང༌ཁན༌གུན༌ ལྟའ༌ལ༌ མི༌གུན༌ སོང༌, ཡེ༌ཤུ༌ ཡོད༌ས༌ ལེབ༌བ༌ཅིག༌, རྡུད༌གུན༌ ཕིང༌ཁན༌ནི༌ མི༌བོ༌ ཡེ༌ཤུའི༌ ཞབས༌སི༌ དུན༌ལ༌ ཀོས༌ལག༌ གོན༌ཏེ༌ སྙོ༌ མ༌སྙོའ༌ དུགས༌ཏེ༌ ཐོང༌པ༌ ཁོང༌གུན༌ ཇིགས༌། 36 ཏེ༌ ཚང༌མ༌ ཐོང༌ཁན༌གུན༌ནི༌ རྡུད༌གུན༌ ཞུགས༌ཁན༌ནི༌ མི༌བོ༌ ཡེ༌ཤུའི༌ ཀ༌ཟུག༌གི༌ གྱལ༌ཅུག༌ག༌ ཛདས༌ཁན༌བོ༌ མི༌གུན༌ལ༌ ཞིབ༌སལ༌ ཅོས༌ཏེ༌ ཤདས༌། 37 ག༌ད༌རཱ༌ ཡུལ༌ཇོངས༌སི༌ མི༌ཚང༌མ༌ མ༌སྲན༌ཏྲེ༌ ཇིགས༌པ༌, ཁོང༌གུན༌ནི༌ ཡེ༌ཤུའ༌ ཁོང༌གུན༌ནི༌ ཡུལ༌ནེ༌ བིང༌ཏེ༌ སྐྱོད༌ ཟེརས༌། ཏེ༌ནེ༌ ཡེ༌ཤུ༌ དང༌ ལོབ༌ཕྲུགས༌གུན༌ གྲུ༌ཟིང༌ང༌ ཞོན༌ཏེ༌ ལོགས༌ཏེ༌ སྐྱོདས༌།

38 རྡུད༌གུན༌ ཕིང༌ཁན༌ནི༌ མི༌བོའེ༌ ཡེ༌ཤུའ༌, ཁོ༌ ཁོང༌ ཉམ༌པོ༌ ཡོང༌ ཅུག༌ག༌ ཛད༌ཅེས༌ལ༌ ཇུ༌ཇུ༌ ཟེར༌ཨིན༌ ཞུ༌ཝ༌ ཕུལས༌, ཨིན༌ནའང༌ ཡེ༌ཤུའི༌ ཁོ༌ ལོགས༌ཏེ༌ ལམ༌ཅུག༌ག༌ ཛད༌ཏེ༌ མོལས༌, 39 “ཁང༌པ༌ ལོགས༌ཏེ༌ སོང༌, ཡང༌ མི༌ཚང༌མ༌ལ༌ ཁྱོ༌རང༌ངི༌ ཕིའ༌ དཀོན༌མཆོག༌གི༌ ཛད༌ཁན༌ ཚང༌མ༌ ཤོད༌།” ཏེ༌ནེ༌ ཁོ༌ སོང༌ཏེ༌ གྲོང༌ཁྱེར༌ གང༌པོའེ༌ ནང༌ང༌ ཡེ༌ཤུའི༌ ཁོའེ༌ ཕིའ༌ ཛད༌ཁན༌ ཚང༌མ༌ ཤདས༌།

བུ༌མོ༌ ཆུ༌ངུན༌ ཤི༌ཁན༌ དང༌ ན༌ཆུང༌ ཟུ༌མོ༌ ཡོང༌ཁན༌།

8:40-56

40 ཚོའེ༌ འ༌ངོ༌ ཆོགས༌སི༌ ཕར༌ཀ༌ ལེབ༌བ༌ཅིག༌ མི༌ཚོགས༌ ཆེན༌མོ༌ཞིག༌གི༌ ཡེ༌ཤུའ༌ གའ༌སུས༌ ཞུས༌ ཅིའ༌ཟེར༌ན༌ ཁོང༌གུན༌ ཁོང༌ སྐྱོད༌ཅེས༌ལ༌ སྲུངས༌ཏེ༌ ཡོད༌པིན༌། 41 ཏེ༌ནེ༌ ཡ༌ཧུ༌དཱ༌པའེ༌ དུ༌ཁང༌ངི༌ འུ༌སྐྱོང༌ ཡའེ༌རས༌ ཟེར༌ཁན༌བོ༌ ཡོངས༌ཏེ༌ ཡེ༌ཤུའི༌ ཞབས༌སི༌ དུན༌ལ༌ གྱེལ༌ཏེ༌ ཇུ༌ཇུ༌ ཞུ༌ཨིན༌ ཁོའེ༌ ཁང༌པ༌ སྐྱོད༌ཅེས༌ལ༌ ཟེརས༌, 42 ཅིའ༌ཟེར༌ན༌ ཧ༌ལམ༌ ལོ༌ རྕུག༌ཉིས༌ ཆའ༌ཁན༌ནི༌ ཁོའེ༌ བུ༌མོ༌ ཅིག༌ཅིག༌པོ༌ ཤི༌ཀྱིས༌ ཡོད༌པིན༌།

ཡེ༌ཤུ༌ ཁོ༌ ཉམ༌པོ༌ སྐྱོད༌ ཟ༌ནེ༌ མི༌ཚོགས༌ ཆེན༌མོའེ༌ ཁོང༌ང༌ ནན༌ཏེ༌ ཁྱོངས༌, 43 བུད༌ཁན༌ནི༌ ལོ༌ རྕུག༌ཉིས༌ནེ༌ ཕར༌ལ༌ ཏུས༌གྱུན༌ ཟུགས༌པོ༌ ཞིག༌ཅེས༌སི༌ ཟུ༌མོ༌ ཡོངས༌ཁན༌ནི༌ བུ༌མོ༌ཞིག༌ མི༌ཚོགས༌སི༌ ཕྲོའ༌ ཡོད༌པིན༌། སུ༌ཞིག༌གའང༌ ཁོ༌ ནད༌པོ༌ནེ༌ ཕན༌ཅུག༌ མ༌ཉན༌། 44 ཁོ༌ ཡེ༌ཤུའི༌ གྱབ༌ནེ༌ ཡོངས༌ཏེ༌ ཁོང༌ངི༌ ནམ༌ཟའེ༌ གྲུ༌ཞིག༌ག༌ ལག༌པ༌ ཏུག༌ག༌ཅིག༌, ཁོའེ༌ ཁྲག༌པོ༌ ཆད༌།

45 ཡེ༌ཤུའི༌ མོལས༌, “ངའ༌ སུའི༌ ལག༌པ༌ ཏུགས༌།”

མི༌ཚང༌མའེ༌ ལག༌པ༌ མ༌ཏུགས༌པིན༌ ཟེརས༌, ཏེ༌ནེ༌ པི༌ཏྲར༌རི༌ ཟེརས༌, “སྤོན༌བོ༌ལེ༌, མི༌ཚོགས༌སི༌ ཉེ༌རང༌ ནན༌ཨིན༌ ཕུལ༌ཨིན༌ ཁྱོང༌དུག༌།”

46 ཨིན༌ནའང༌ ཡེ༌ཤུའི༌ མོལས༌, “སུ༌ཞིག༌གི༌ ང༌ ལག༌པ༌ ཏུགས༌ ཅིའ༌ཟེར༌ན༌ ངའེ༌ ནང༌ནེ༌ ཕན༌ཅུག༌ཁན༌ནི༌ སྟོབས༌ བིང༌ཏེ༌ ཆའ༌ཁན༌བོ༌ ང༌ ཚོར༌།” 47 ཏེ༌ནེ༌ བུ༌མོ༌བོའེ༌ ཏེ༌བོ༌ སྦས༌ཏེ༌ བོར༌ མི༌ཉན༌ན༌ནོག༌ སམ༌ཏེ༌, དར༌ཨིན༌ ཡེ༌ཤུའི༌ དུན༌ལ༌ ཡོངས༌ཏེ༌ ཁོང༌ངི༌ ཞབས༌སི༌ཀ༌ གྱེལས༌། མི༌ཚང༌མའེ༌ དུན༌ལ༌ ཁོའེ༌ ཡེ༌ཤུའ༌ ལག༌པ༌ ཅིའ༌ རྩེས༌པིན༌ ཡང༌ ལག༌པ༌ ཏུག༌ག༌ཅིག༌ ཏེན༌ན༌མལ༌ལ༌ ཁོའེ༌ ཟུ༌མོ༌ ཕན༌ཁན༌བོ༌ ཤདས༌། 48 ཏེ༌ནེ༌ ཡེ༌ཤུའི༌ ཁོའ༌ མོལས༌, “བུ༌མོ༌ ཁྱོ༌རང༌ངི༌ ཏད༌པའེ༌ ཁྱོ༌རང༌ ཕན༌ཅུགས༌ཏེ༌ ཨིན༌། ཞི༌དེའེ༌ ཉམ༌པོ༌ སོང༌།”

49 ཁོང༌ངི༌ ཞལ༌ཏ༌ སལ༌ཨིན༌ ཡོད༌ ཟ༌ནེ༌, དུ༌ཁང༌ངི༌ འུ༌སྐྱོང༌ ཡའེ༌རས༌སི༌ ཁང༌པ༌ནེ༌ མི༌ཞིག༌ ཡོངས༌ཏེ༌ ཁོའ༌ ཟེརས༌, “ཉེ༌རང༌ངི༌ བུ༌མོ༌བོ༌ ཤི༌། ཏ༌ ལོབ༌བོན༌ལེའ༌ འོབ༌གྱལ༌ སྟན༌ན༌ མ༌ཛད༌།”

50 ཏེ༌བོ༌ ཚོར༌ར༌ཅིག༌, ཡེ༌ཤུའི༌ ཡའེ༌རས༌ལ༌ མོལས༌, “ཇིགས༌ མ༌ཇིགས༌, ཏད༌པ༌ རང༌ ཅོས༌ ཁྱོ༌རང༌ངི༌ བུ༌མོ༌ གྱལ༌ཨིན༌།”

51 ཡེ༌ཤུ༌ ཡའེ༌རས༌སི༌ ཁང༌པ༌ ལེབ༌བ༌ཅིག༌, པི༌ཏྲར༌, ཡ༌ཀོབ༌, ཡོ༌ཧཱ༌ནན༌ དང༌ བུ༌མོའེ༌ ཕ༌མ༌ མ༌སྟོགས༌ ཞན༌སུ༌ཞིག༌གའང༌ ཁོང༌ ཉམ༌པོ༌ ཡོང༌ ཅུག༌ག༌ མ༌ཛདས༌། 52 ཏེན༌ན༌ ཏུས༌ལ༌ མི༌ཚང༌མ༌ ངུ༌ཨིན༌ ཉ༌ངན༌ ཅོའད༌པིན༌, ཡེ༌ཤུའི༌ ཁོང༌གུན༌ལ༌ མོལས༌, “མ༌ངུ༌, ཁོ༌ མ༌ཤིའ༌ ཉིད༌ལོགས༌ཏེ༌ ཨིན༌།”

53 ཁོང༌གུན༌ནི༌ ཁྲེལ༌གོད༌ ཏངས༌ ཅིའ༌ཟེར༌ན༌ ཁོང༌གུན༌ལ༌ བུ༌མོ༌ ཤི༌ཏེ༌ ཨིན༌ཁན༌ གྱུས༌ཡོད༌པིན༌། 54 ཨིན༌ནའང༌ ཡེ༌ཤུའི༌ བུ༌མོའེ༌ ལག༌པ༌ ཐམས༌ས༌ ཛད༌ཏེ༌ ཁོའ༌ མོལས༌, “ངའེ༌ ཕྲུ༌གུ༌, ལོངས༌།” 55 ཏེན༌ན༌མལ༌ལ༌ བུ༌མོའེ༌ སེམས༌ཉིད༌ ལོགས༌ཏེ༌ ཡོངས༌པ༌ ཁོ༌ ཀོའག༌ ལངས༌ ཡང༌ ཡེ༌ཤུའི༌ ཁོང༌གུན༌ལ༌ བུ༌མོ༌བོའ༌ ཅི༌ཏོང༌ཤིག༌ ཟའ༌ ཏང༌ཅེས༌ལ༌ མོལས༌། 56 ཕ༌མ༌གུན༌ མ༌སྲན༌ཏྲེ༌ ཧ༌ལས༌ ཨིན༌ནའང༌ ཡེ༌ཤུའི༌ ཁོང༌གུན༌ལ༌ ཇུང༌ཁན༌བོ༌ སུའང༌ མི༌ཤད༌ཅེས༌ལ༌ བཀའ༌ སལས༌།

9

ཡེ༌ཤུའི༌ ལོབ༌ཕྲུགས༌ རྕུག༌ཉིས༌པོ༌ ཀལ༌ལ༌ ཛདས༌།

9:1-9

1 གཙོ༌བོ༌ ཡེ༌ཤུའི༌ ལོབ༌ཕྲུགས༌ རྕུག༌ཉིས༌པོའ༌ བོད༌ད༌ ཛད༌ཏེ༌ རྡུད༌ ཞུགས༌ཁན༌གུན༌ནི༌ ནང༌ནེ༌ རྡུད༌ ཚང༌མ༌ ཕིང༌ཅེས༌ དང༌ ནད༌ ཕན༌ཅུག༌ཅེས༌སི༌ ཁྱུད༌ དང༌ ཝང༌ཆ༌ སལ༌ལ༌ ཛདས༌། 2 ཡང༌ དཀོན༌མཆོག༌གི༌ གྱལ༌སྲིད༌དི༌ གའ༌མོའེ༌ ནས༌ཚུལ༌ ཤད༌ཅེས༌ དང༌ ཟུ༌མོ༌ ཡོང༌ཁན༌གུན༌ ཕན༌ཅུག༌ཅེས༌ལ༌ ཏེ༌ཀ༌ནེ༌ ལམ༌ཅུག༌ག༌ ཛདས༌། 3 ཁོང༌གུན༌ལ༌ མོལས༌, “ཁྱོ༌རང༌གུན༌ནི༌ བེས༌སི༌ ཕིའ༌ གྲུལ༌ཅེས༌སི༌ བེར༌ཀ༌, ཡ༌ ཇོ༌ལ༌, ཡ༌ ཁར༌ཇི༌ ཡ༌ པེ༌ནེ༌ ཡ༌ ཀོས༌ལག༌ ཐེ༌བ༌ མ༌ཁུར༌། 4 ཁྱོ༌ཞའ༌ དུག༌ས༌ ཏང༌ཁན༌ནི༌ ཏེན༌ན༌ ཁང༌པའེ༌ ནང༌ང༌ དུག༌ ནམ༌ ཚོག༌པ༌ ཏེ༌ གྲོང༌ཁྱེར༌ནེ༌ བིང༌ཏེ༌ མི༌ཆའ༌། 5 ཀལ༌ཏེས༌ གྲོང༌ཁྱེར༌ཞིག༌གི༌ ནང༌ང༌ སུ༌ཞིག༌གིའང༌ ཁྱོ༌ཞའ༌ གའ༌སུས༌ མ༌ཅོ༌ན༌, ཏེ༌ གྲོང༌ཁྱེར༌ནེ༌ བིང༌ཏེ༌ ཆའ༌ ཟ༌ནེ༌ རང༌ངི༌ པ༌བུའི༌ ཐལ༌བ༌ སྲུགས༌ཏེ༌ ཁོང༌གུན༌ དཀོན༌མཆོག༌གི༌ ཆད༌པའེ༌ ཕིའ༌ བོར༌ཁན༌བོ༌ སྟོན༌།”

6 ཁོང༌གུན༌ གམ༌ཡུལ༌ནེ༌ གམ༌ཡུལ༌ལ༌ སྐྱོད༌ཏེ༌ ཀ༌རུང༌ས༌ གའ༌མོའེ༌ ནས༌ཚུལ༌ ཤདས༌ ཡང༌ ཟུ༌མོ༌ ཡོང༌ཁན༌གུན༌ ཕན༌ཅུག༌ག༌ ཛདས༌།

7 ཀའ༌ལོན༌ ཧེ༌རོད༌ལ༌ ཡེ༌ཤུའི༌ ཛད༌ཁན༌ ཚང༌མ༌ ཚོར༌པ༌ ཐ༌མ༌ཐེ༌ཚོམས༌ སོང༌ ཅིའ༌ཟེར༌ན༌ ཁ༌ཅིག༌གི༌ ཡོ༌ཧཱ༌ནན༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌ ཨིན༌ནོག༌ ཟེར༌རད༌པིན༌། 8 ཞན༌ ཁ༌ཅིག༌གི༌ སྔུན༌མའེ༌ ལུང༌སྟོན༌པ༌ ཨེ༌ལི༌ཡཱ༌ སྔོན༌ཏེ༌ ཨིན༌ནོག༌ ཡང༌ ཁ༌ཅིག༌གི༌ སྔུན༌མའེ༌ ལུང༌སྟོན༌པ༌གུན༌ནི༌ ཕྲོ༌ནེ༌ ཅིག༌ སོན༌ཏེའ༌ ལངས༌ཏེ༌ ཨིན༌ནོག༌ ཟེརས༌། 9 ཧེ༌རོད༌དི༌ ཟེརས༌, “ངའེ༌ ཡོ༌ཧཱ༌ནན༌ནི༌ གོ༌ ཅད༌ཅུགས༌ཏེ༌ ཨིན༌པིན༌། ཏེ༌ནེ༌ འི༌བོ༌ སུ༌ ཨིན༌ནོག༌ ཀ༌བོའེ༌ སྐོར༌ལ༌ ང༌ ཧ༌ལས༌ཤེས༌སི༌ སྤེ༌ར༌གུན༌ ཚོར༌ཨིན༌ ཨིན༌ནོག༌” ཡང༌ ཁོའེ༌ ཡེ༌ཤུ༌ ཐོང༌ཅེས༌སི༌ སྐབ༌ཞིག༌ ཙལ༌ལད༌པིན༌།

ཡེ༌ཤུའི༌ མི༌ སྟོང༌ལྔའ༌ ཁར༌ཇི༌ སལས༌།

9:10-17

10 གཙོ༌བོ༌ ཡེ༌ཤུའི༌ སྐུ༌ཚབས༌གུན༌ ལོག༌ཏེ༌ ཡོངས༌ཏེ༌ ཁོང༌གུན༌ནི༌ ཅོས༌ཁན༌ ཚང༌མའེ༌ སྐོར༌ལ༌ ཤདས༌, ཡང༌ ཡེ༌ཤུའི༌ ཁོང༌གུན༌ ཅིག༌པོ༌ ཁྲིད༌ཏེ༌ བེད༌སའི༌ད༌ ཟེར༌ཁན༌ནི༌ གྲོང༌ཁྱེར༌ལ༌ སྐྱོདས༌། 11 ཨིན༌ནའང༌ མི༌ཚོགས༌ལ༌ ཏེ༌བོ༌ གྱུས༌སོང༌ཏེ༌ ཁོང༌ངི༌ སྟིང༌རང༌ནེ༌ བྲངས༌ཏེ༌ སོང༌། ཡེ༌ཤུའི༌ ཁོང༌གུན༌ལ༌ གའ༌སུས༌ ཞུས༌ཏེ༌ དཀོན༌མཆོག༌གི༌ གྱལ༌སྲིད༌དི༌ སྐོར༌ལ༌ ཤད༌ད༌ ཛདས༌ ཡང༌ ཁོང༌ངི༌ ཟུ༌མོ༌ ཡོངས༌ཏེ༌ ཡོད༌ཁན༌གུན༌ ཕན༌ཅུག༌ག༌ ཛདས༌།

12 ཉི༌མ༌ གོར༌གོར༌ལ༌, ལོབ༌ཕྲུགས༌ རྕུག༌ཉིས༌པོ༌ ཡེ༌ཤུ༌ ཡོད༌ས༌ ཡོངས༌ཏེ༌ ཟེརས༌, “ཉེ༌ཁོར༌རི༌ ནས༌ས༌ དང༌ གམ༌ཡུལ༌གུན༌ལ༌ སོང༌ཏེ༌ ཁོ༌རང༌གུན༌ནི༌ ཕིའ༌ ཟན༌ ཉོ༌ཅེས༌ ཡང༌ དུག༌ས༌ ཙལ༌ཅེས༌ལ༌ མི༌ཚོགས༌པོ༌ ལམ༌ཅུག༌ག༌ ཛད༌དའང༌ ཅིའ༌ཟེར༌ན༌ ང༌དང༌གུན༌ ཅའང༌ མེད༌སའེ༌ རི༌སྟོང༌ངི༌ ནང༌ང༌ ཨིན༌ནོག༌།”

13 ཡེ༌ཤུའི༌ མོལས༌, “ཁྱོ༌ཞའེ༌ ཁོང༌གུན༌ལ༌ ཟའ༌ཅེས༌ ཏོང༌།”

ཁོང༌གུན༌ནི༌ ལན༌ཏངས༌, “ང༌ཞའ༌ འི༌ མི༌ཚོགས༌ལ༌ གབ༌ཅེས༌སི༌ ཟན༌ ཉོའ༌ སོང༌ཏེ༌ མ༌ནེ༌, ང༌ཞའེ༌ ལག༌ག༌ ཏ༌གི༌ ལྔ༌ དང༌ ཉ༌ ཉིས༌ མ༌ནེ༌ མེད༌” 14 ཏེ༌རུ༌ ཡོད༌ཁན༌ནི༌ བུ༌ཚ༌གུན༌ ནི༌ * ཀྲངས༌ཀ༌ སྟོང༌ལྔ༌ ཟམ༌ཤིག༌ ཡོད༌པིན༌།

ཡེ༌ཤུའི༌ ལོབ༌ཕྲུགས༌གུན༌ལ༌ མོལས༌, “ཏ༌ ཚང༌མ༌ ཧ༌ལམ༌ ལྔབ༌ཅུ༌ ལྔབ༌ཅུའི༌ སྡེ༌ ཅོས༌ཏེ༌ དུག༌ཅུག༌།”

15 ཏེ༌ནེ༌ ཁོང༌ངི༌ མོལ༌ཁན༌ ནང༌ཞིན༌ ཁོང༌གུན༌ནི༌ མི༌ཚང༌མ༌ དུག༌ཅུགས༌། 16 ཡེ༌ཤུའི༌ ཏ༌གི༌ ལྔ༌ དང༌ ཉ༌ ཉིས༌པོ༌ ཆག༌ག༌ ནམས༌ ཡང༌ ནམ༌ཁའ༌ ཟིགས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌, ཏ༌གི༌ ཅགས༌ཏེ༌ མི༌ཚོགས༌ལ༌ བགོ༌ཅེས༌སི༌ ཕིའ༌ ལོབ༌ཕྲུགས༌གུན༌ལ༌ སལ༌ལ༌ ཛདས༌། 17 ཁོང༌ ཚང༌མ༌ གྲང༌གྲང༌ ཟོས༌ ཡང༌ ལོབ༌ཕྲུགས༌གུན༌ནི༌ ལག༌ལུས༌གུན༌ ལྡུས༌པ༌ པག༌ཙེ༌ རྕུག༌ཉིས༌ གང༌།

པི༌ཏྲར༌རི༌ ཡེ༌ཤུ༌ སུ༌ ཨིན༌ཁན༌བོ༌ ཤདས༌།

9:18-27

18 ཞག༌ཤིག༌ གཙོ༌བོ༌ ཡེ༌ཤུ༌ ཅིག༌པོ༌ མོས༌ལམ༌ ཞུའ༌ སྐྱོདས༌ ཁོང༌ངི༌ ལོབ༌ཕྲུགས༌གུན༌ ཁོང༌ངི༌ ཉེ༌མོའ༌ ཡོད༌པིན༌, ཁོང༌ངི༌ ཁོང༌གུན༌ལ༌ ཏྲིའ༌ ཛདས༌, “མི༌གུན༌ནི༌ ང༌ སུ༌ ཨིན༌ནོག༌ ཟེར༌དུག༌?”

19 ཁོང༌གུན༌ནི༌ ལན༌ཏངས༌, “ཁ༌ཅིག༌གི༌ ཁྲུས༌སལ༌ཁན༌ ཡོ༌ཧཱ༌ནན༌, ཁ༌ཅིག༌གི༌ ལུང༌སྟོན༌པ༌ ཨེ༌ལི༌ཡཱ༌, ཡང༌ ཞན༌མ༌གུན༌ནི༌ ལུང༌སྟོན༌པ༌ ཤི༌ཁན༌གུན༌ནི༌ ཕྲོ༌ནེ༌ ཅིག༌ཅིག༌ སོང༌ཏེའ༌ ལངས༌ཏེ༌ ཨིན༌ནོག༌ ཟེར༌དུག༌།”

20 ཡེ༌ཤུའི༌ མོལས༌, “ཁྱོ༌ཞའེ༌ ང༌ སུ༌ ཨིན༌ནོག༌ ཟེར༌རད༌།”

པི༌ཏྲར༌རི༌ ལན༌ཏངས༌, “ཉེ༌རང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཞུགས༌ཏེ༌ ཨིན༌ནོག༌།”

21 ཡེ༌ཤུའི༌ ཁོང༌གུན༌ལ༌ ཏེ༌ སྤེ༌ར༌གུན༌ སུའང༌ མི༌ཤད༌ཅེས༌ལ༌ བཀའ༌ སལས༌། 22 ཁོང༌ངི༌ མོལས༌, “ཡ༌ཧུ༌དཱ༌པའེ༌ འུ༌སྐྱོང༌གུན༌, བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ ཀ༌ནེ༌ མི༌རིགས༌སི༌བུའ༌ རྡུག༌ངལ༌ མང༌པོ༌ ཉོངས༌ཏེ༌ ཤི༌གོ༌ཤེས༌ ཡང༌ ཞག༌ སུམ༌པའེ༌ ཞག༌ག༌ སོན༌པོ༌ ལང༌ཨིན༌།”

23 ཏེ༌ནེ༌ ཁོང༌ངི༌ ཁོང༌ ཚང༌མ༌ལ༌ མོལས༌, “ངའེ༌ སྟིང༌རང༌ནེ༌ ཡོང༌ང༌ ཐད༌ཁན༌གུན༌, རང༌དོད༌ ཕངས༌ཏེ༌ ཞག༌ཏང༌ རང༌ངི༌ རྡུག༌ངལ༌ལི༌ རྐྱང༌ཤིང༌ ཁུར༌ཏེ༌ ངའ༌ བྲངས༌གོས༌། 24 རང༌སྲོག༌ སྐྱོབ༌ཉིན༌ ཡོད༌ཁན༌གུན༌ནི༌ དེན༌བའེ༌ མི༌ཚེ༌ སྐྱལ༌ཨིན༌, ཨིན༌ནའང༌ ངའེ༌ ཕིའ༌ ཁོ༌རང༌ངི༌ སྲོག༌ སྐྱལ༌ཁན༌གུན༌ནི༌ དེན༌བའེ༌ མི༌ཚེ༌བོ༌ སྐྱོབ༌ཨིན༌། 25 མི༌ཞིག༌ག༌ ཇིག༌རྟེན༌ གང༌པོ༌ ཐོབ༌ཏེའང༌ རང༌ངི༌ དེན༌བའེ༌ མི༌ཚེ༌ སྐྱལ༌ན༌ ཅི༌ ཕན༌ཐོགས༌། 26 ཀལ༌ཏེས༌ སུ༌ཞིག༌གི༌ ང༌ དང༌ ངའེ༌ ལབ༌ཞའེ༌ སྤང༌པོ༌ ཏང༌ཅེས༌ལ༌ ཁྲེལ༌བ༌ ཚོར༌ན༌, ང༌ མི༌རིགས༌སི༌བུ༌ ང༌རང༌ངི༌ ཟིར༌རྗིད༌ དང༌ ཡབ༌བི༌ ཟིར༌རྗིད༌དི༌ ནང༌ང༌ ཏམ༌པའེ༌ ཕོ༌ཉ༌གུན༌ ཉམ༌པོ༌ ལོགས༌ཏེ༌ ཡོང༌ ཟ༌ནེ༌, ངེའང༌ ཁོའེ༌ཀ༌ ཁྲེལ༌བ༌ ཚོར༌ཨིན༌། 27 ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ཀ༌ ཡོད༌ཁན༌ ཁ༌ཅིག༌གི༌ དཀོན༌མཆོག༌གི༌ གྱལ༌སྲིད༌ ཐོང༌ཏེ༌ མ༌ནེ༌ མི༌ཤི༌།”

ཡེ༌ཤུའི༌ ཟིར༌རྗིད༌ ཇལ༌།

9:28-36

28 ཏེ༌གུན༌ མོལ༌ཏེ༌ ཧ༌ལམ༌ ཞག༌ རྒྱད༌དི༌ སྟིང༌ནེ༌ ཡེ༌ཤུའི༌ པི༌ཏྲར༌, ཡོ༌ཧཱ༌ནན༌ དང༌ ཡ༌ཀོབ༌ ཁྲིད༌ཏེ༌ རི༌ཞིག༌གི༌ཀ༌ མོས༌ལམ༌ ཞུའ༌ལ༌ སྐྱོདས༌། 29 མོས༌ལམ༌ ཞུ༌ཨིན༌ ཡོད༌ ཟ༌ནེ༌ ཁོང༌ངི༌ ཞལ༌དོང༌ངི༌ ནང༌ང༌ གྱུར༌ཇ༌ ཡོངས༌, ཡང༌ ཁོང༌ངི༌ ནམ༌ཟའ༌ ལྟ༌མི༌ཉན༌ཅེས༌ འོད༌ཅན༌ ཀར༌པོ༌ གྱུར༌། 30 ཧུན༌མེད༌ལ༌ ཁོང༌གུན༌ནི༌ མི༌ ཉིས༌, མོ༌ཟེས༌ དང༌ ཨེ༌ལི༌ཡཱའེ༌ ཡེ༌ཤུ༌ ཉམ༌པོ༌ ཞལ༌ཏ༌ སལ༌ཨིན༌ ཇལ༌། 31 ཟིར༌རྗིད༌དི༌ ནང༌ང༌ ཁོང༌གུན༌ནི༌ ཡེ༌ཤུ༌ ཇིག༌རྟེན༌ནེ༌ སྐྱོད༌ཅེས༌སི༌ སྐོར༌ལ༌ མོལ༌ལ༌ ཛད༌ཨིན༌ ཚོར༌, ཀ༌བོ༌ ཡེ༌རུ༌ཤ༌ལེམ༌མི༌ ནང༌ང༌ ཁོང༌ངི༌ གྱོགས༌པ༌ གྲུབ༌ཅུག༌ག༌ ཛད༌ཨིན༌།

32 པི༌ཏྲར༌ དང༌ ཁོའེ༌ ཕྲོ༌པ༌གུན༌ ཉིད༌ལ༌ ཆེན༌ ཡོད༌པིན༌, ཨིན༌ནའང༌ ཉིད༌ ཚད༌ད༌ཅིག༌ ཁོང༌གུན༌ནི༌ ཡེ༌ཤུའི༌ ཟིར༌རྗིད༌ དང༌ ཁོང༌ ཉམ༌པོ༌ ཞངས༌ཏེ༌ ཡོད༌ཁན༌ནི༌ མི༌ ཉིས༌ཀོ༌ ཇལ༌། 33 ཡང༌ མོ༌ཟེས༌ དང༌ ཨེ༌ལི༌ཡཱ༌ ཡེ༌ཤུ༌ནེ༌ བེ༌ཏེ༌ སྐྱོད༌ ཟ༌ནེ༌ པི༌ཏྲར༌རི༌ ཡེ༌ཤུའ༌ ཟེརས༌, “སྤོན༌བོ༌ལེ༌, ང༌ཞའ༌ འི༌ཀ༌ ཡོད༌ཅེས༌པོ༌ གྱལ༌ལ༌ སོང༌། ང༌ཞའེ༌ ཞུགས༌ས༌ སུམ༌ རྩིག༌ཨིན༌, ཉེ༌རང༌ངི༌ ཕིའ༌ ཅིག༌, མོ༌ཟེས༌སི༌ ཕིའ༌ ཅིག༌, ཡང༌ ཨེ༌ལི༌ཡཱའེ༌ ཕིའ༌ ཅིག༌།” ཁོའ༌ ཅི༌ ཟེར༌གོ༌ཤེས༌པོ༌ ཧ༌མ༌གོ༌པ༌, ཁོའེ༌ ཏེ༌བོ༌ ཟེརས༌།

34 ཁོའེ༌ ཏེ༌གུན༌ ཟེར༌ཨིན༌ ཡོད༌ ཟ༌ནེ༌ སྲིན༌ཞིག༌ བབས༌ཏེ༌ ཁོང༌གུན༌ ཀབས༌, སྲིན༌ནི༌ ཀབ༌ཨིན༌ ཡོད༌ ཟ༌ནེ༌ ཁོང༌གུན༌ སྲན༌ཏྲེ༌ ཇིགས༌། 35 ཏེ༌ནེ༌ སྲིན༌ནི༌ ནང༌ནེ༌ སུང༌སྐད༌ཅིག༌གི༌ མོལས༌, “འི༌བོ༌ ངའེ༌ སྲས༌ ང༌རང༌ངི༌ ལྡམ༌ཁན༌བོ༌ ཨིན༌, ཁོའེ༌ ཟེར༌ཁན༌གུན༌ལ༌ ཉོན༌།” 36 སུང༌སྐད༌པོ༌ ཚར༌ར༌ཅིག༌, ཁོང༌གུན༌ནི༌ ཡེ༌ཤུ༌ ཅིག༌པོ༌ མ༌སྟོགས༌ སུའང༌ མ༌ཇལ༌། ལོབ༌ཕྲུགས༌གུན༌ནི༌ ཐོང༌ཁན༌ དང༌ ཚོར༌ཁན༌གུན༌ ཏེ༌ཏུས༌ལ༌ སུའང༌ མ༌ཤད༌ད༌ སངས༌ཏེ༌ བོརས༌།

ཡེ༌ཤུའི༌ བུ༌ཚ༌ཞིག༌གི༌ ནང༌ནེ༌ རྡུད༌ ཕིང༌ང༌ ཛདས༌།

9:37-45

37 སྟིང༌མ༌ཞག༌ག༌ ཁོང༌གུན༌ རི༌ནེ༌ བབས༌ཏེ༌ སྐྱོད༌ད༌ཅིག༌, མི༌ཚོགས༌ ཆེན༌མོ༌ཞིག༌ ཡེ༌ཤུ༌ ཐུག༌ག༌ལ༌ ཡོངས༌། 38 མི༌ཚོགས༌སི༌ ཕྲོ༌ནེ༌ མི༌ཞིག༌གི༌ ཀུ༌ཅོ༌ ཏང༌ཨིན༌ ཟེརས༌, “ལོབ༌བོན༌ལེ༌, ཇུ༌ཇུ༌ ངའེ༌ བུ༌ཚ༌ ཕན༌ཅུག༌ག༌ ཛད༌དའང༌, ཁོ༌ ངའེ༌ ཕྲུ༌གུའ༌ ཅིག༌ཅིག༌པོ༌ ཨིན༌། 39 རྡུད༌པོ༌ ངའེ༌ བུ༌ཚའེ༌ ནང༌ང༌ ཞུགས༌ས༌ཅིག༌ ཁོའེ༌ ཀུ༌ཅོ༌ སྲན༌ཏྲེ༌ ཏང༌དུག༌ ཡང༌ ཁོ༌ ས༌ གྱབས༌ཏེ༌ ཟུགས༌པོ༌ གང༌པོ༌ དར༌ཨིན༌ ཁའ༌ནེ༌ སྦོའ༌ བིང༌དུག༌། ཏུས༌ མང༌ཆེའ༌ རྡུད༌པོ༌ ཁོའེ༌ ནང༌ང༌ དུགས༌ཏེ༌ ཁོའ༌ ནགས༌ སྲན༌ཏྲེ༌ སྟན༌དུག༌། 40 ཉེ༌རང༌ངི༌ ལོབ༌ཕྲུགས༌གུན༌ལ༌ རྡུད༌པོ༌ ཕིང༌ ཇུ༌ཇུ༌ ཟེར༌ཏེ༌ ཞུ༌ཝ༌ ཕུལ༌པིན༌ ཨིན༌ནའང༌ ཁོང༌གུན༌ལ༌ ཏེ༌བོ༌ ཕིང༌ མ༌ཉན༌།”

41 ཡེ༌ཤུའི༌ མོལས༌, “ཏད༌པ༌ མེད༌ཁན༌ དང༌ མི༌རབས༌ ངན༌པ༌, ནམ༌ཚོག༌པ༌ ང༌ ཁྱོ༌ཞ༌གུན༌ ཉམ༌པོ༌ དུག༌? ནམ༌ཚོག༌པ༌ ངའེ༌ ཁྱོ༌རང༌གུན༌ལ༌ སྲན༌གོས༌? ཁྱོ༌རང༌ངི༌ བུ༌ཚ༌བོ༌ འི༌ཀ༌ ཁྱོང༌།”

42 བུ༌ཚ༌བོ༌ ཡོང༌ ཟ༌ནེ༌ རྡུད༌པོའེ༌ ཁོ༌ ས༌ གྱབས༌ཏེ༌ ཟུགས༌པོ༌བོ༌ དར༌ཨིན༌ ལུས༌། ཨིན༌ནའང༌ ཡེ༌ཤུའི༌ རྡུད༌པོའ༌ ཁའ༌སྐྱེའ༌ ཛད༌ཏེ༌ བུ༌ཚ༌བོ༌ ཕན༌ཅུག༌ག༌ ཛདས༌ ཡང༌ ཁོ༌ ཁོ༌རང༌ངི༌ ཨ༌བའ༌ སྟདས༌། 43 ཁོང༌ ཚང༌མ༌ དཀོན༌མཆོག༌གི༌ ཆག༌ལས༌ ཇིགས༌པོ༌ ཐོང༌ཏེ༌ ཧ༌ལས༌།

མི༌ཚང༌མའེ༌ ཡེ༌ཤུའི༌ ཛད༌ཁན༌ ཚང༌མ༌ ཧ༌ལས༌ཏེ༌ ལྟེན༌ ཡོད༌ ཟ༌ནེ༌, ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, 44 “ངའེ༌ ཟེར༌ཅེས༌ཅན༌བོའ༌ གྱལ༌ལ༌ ཅོས༌ཏེ༌ ཉོན༌: མི༌རིགས༌སི༌བུའ༌ ངོ༌ལོག༌ ཅོས༌ཏེ༌ གྲ༌འོ༌གུན༌ནི༌ ལག༌ག༌ སྟད༌ཨིན༌།” 45 ཨིན༌ནའང༌ ཁོང༌གུན༌ལ༌ ཡེ༌ཤུའི༌ མོལ༌ཁན༌བོ༌ ཧ༌མ༌གོ༌ ཅིའ༌ཟེར༌ན༌ ཏེ༌གུན༌ སང༌ཝའེ༌ ནང༌ང༌ བོར༌ར༌ ཛད༌ཏེ༌ ཨིན༌པིན༌, ཡང༌ ཁོང༌གུན༌ལ༌ ཏེ༌བོའེ༌ ཏོན༌བོ༌ ཏྲི༌ཅེས༌སི༌ ཧམ༌པ༌ མ༌ཡོངས༌།

དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཀྲག༌ཤོག༌།

9:46-50

46 ལོབ༌ཕྲུགས༌གུན༌ནི༌ ནང༌ང༌ ཁོ༌རང༌གུན༌ནི༌ ཕྲོ༌ནེ༌ ཀྲག༌ཤོག༌ སུ༌ ཨིན༌ ཟེར༌ཨིན༌ ཟེར༌ཟེར༌ གོ༌ཟུག༌། 47 གཙོ༌བོ༌ ཡེ༌ཤུའི༌ ཁོང༌གུན༌ནི༌ སམ༌བ༌ ཁྱེན༌པ༌ ཁོང༌ངི༌ ཕྲུ༌གུ༌ ཆུ༌ངུན༌ཞིག༌ ཁྱོངས༌ཏེ༌ ཁོང༌རང༌ངི༌ ལྡོའ༌ ལང༌ཅུག༌ག༌ ཛདས༌། 48 ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ མིང༌ངི༌ ནང༌ང༌ སུ༌ཞིག༌གི༌ འི༌ ཕྲུ༌གུ༌ ཙོགས༌ཤིག༌ག༌ གའ༌སུས༌ ཅོ༌ན༌ ངའ༌ གའ༌སུས༌ ཅོས༌ཏེ༌ ཨིན༌ ཡང༌ སུ༌ཞིག༌གི༌ ངའ༌ གའ༌སུས༌ ཅོ༌ན༌ ང༌ ཀལ༌ལ༌ ཛད༌ཁན༌ནི༌ ཡབ༌བ༌ གའ༌སུས༌ ཞུས༌ཏེ༌ ཨིན༌། ཁྱོ༌ཞའེ༌ ཕྲོ༌ནེ༌ ཆུང༌ཤོག༌པོ༌ ཀྲག༌ཤོག༌ ཨིན༌།”

49 ཡོ༌ཧཱ༌ནན༌ནི༌ ཟེརས༌, “གཙོ༌བོ༌, མི༌ཞིག༌གི༌ ཉེ༌རང༌ངི༌ ཚན༌ ཁུར༌ཏེ༌ རྡུད༌ ཕིང༌ང༌ ང༌ཞའེ༌ ཐོང༌, ཡང༌ ང༌ཞའེ༌ ཁོའ༌ ཏེ༌བོ༌ ཅོ༌ མི༌ཅུག༌ཅེས༌སི༌ རྩོན༌གྲུས༌ ཅོས༌པིན༌ ཅིའ༌ཟེར༌ན༌ ཁོ༌ ང༌དང༌ངི༌ ཕྲོ༌པ༌ མན༌པིན༌།”

50 ཨིན༌ནའང༌ ཡེ༌ཤུའི༌ མོལས༌, “ཁོའ༌ སྒག༌ མ༌སྒག༌, སུ༌ཞིག༌གི༌ ཁྱོ༌ཞའེ༌ གྱབ༌གལ༌ མ༌ཅོ༌ན༌ ཁོ༌ ཁྱོ༌ཞའེ༌ ཆོགས༌ལ༌ ཨིན༌ནོག༌།”

ས༌མར༌རི༌ཡཱ༌པ༌གུན༌ནི༌ ཡེ༌ཤུའ༌ རྩི༌ཝ༌ མ༌ཅོས༌།

9:51-56

51 གཙོ༌བོ༌ ཡེ༌ཤུ༌ ནམ༌ཁའ༌ ལེན༌ཅེས༌སི༌ ཏུས༌ ཉེ༌མོ༌ ལེབ༌པ༌ སེམས༌སི༌ ནང༌ང༌ ཐེ༌ཚོམས༌ མ༌ཛད༌ད༌ ཁོང༌ ཡེ༌རུ༌ཤ༌ལེམ༌ ཆོགས༌ལ༌ སྐྱོད༌ད༌ ཛདས༌། 52 ཁོང༌ངི༌ ལོན༌ ཁྱེར༌ཁན༌ ཁག༌ཅིག༌ སྔུན༌ལ༌ ལམ༌ཅུག༌ག༌ ཛདས༌, ཆེན༌ ཡོད༌ ཟ༌ནེ༌ ཁོང༌གུན༌ ས༌མར༌རི༌ཡཱ༌ ཡུལ༌ཇོངས༌སི༌ གམ༌ཡུལ༌ཞིག༌ག༌ སོང༌ཏེ༌ ཡེ༌ཤུ༌ མི༌གུན༌ ཉམ༌པོ༌ ཐུག༌ཅེས༌ལ༌ གྲལ༌གྲིག༌ ཅོས༌། 53 ཨིན༌ནའང༌ ཏེ༌ གམ༌ཡུལ༌པ༌གུན༌ནི༌ ཁོང༌ང༌ གའ༌སུས༌ མ༌ཞུས༌ ཅིའ༌ཟེར༌ན༌ ཁོང༌ ཡེ༌རུ༌ཤ༌ལེམ༌མ༌ སྐྱོད༌ད༌ ཛད༌ཅེས༌པོ༌ ཁོང༌གུན༌ལ༌ གྱུས༌སོང༌། 54 ཁོང༌ངི༌ ལོབ༌ཕྲུགས༌ ཡ༌ཀོབ༌ དང༌ ཡོ༌ཧཱ༌ནན༌ནི༌ ཏེ༌བོ༌ ཐོང༌ང༌ཅིག༌ ཟེརས༌, “གཙོ༌བོ༌, ཉེ༌རང༌ ཐུགས༌ཐད༌ན༌ ང༌ཞའེ༌ ནམ༌ཁའ༌ནེ༌ མེ༌ བབས༌ཏེ༌ ཁོང༌གུན༌ མེད༌ཁན༌ ཅོ༌ཅེས༌ལ༌ བཀའ༌ ཏང༌ངའ༌?”

55 ཨིན༌ནའང༌ ཡེ༌ཤུའི༌ ཁོང༌ ཆོགས༌ལ༌ གྱུར༌ར༌ ཛད༌ཏེ༌ ཁའ༌སྐྱེའ༌ ཛདས༌། 56 ཏེ༌ནེ༌ ཁོང༌གུན༌ ཞན༌ གམ༌ཡུལ༌ཞིག༌ག༌ སྐྱོདས༌།

ཡེ༌ཤུའ༌ བྲང༌ཤེས༌ ལ༌མོ༌ མན༌།

9:57-62

57 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ ལམ༌ནེ༌ སྐྱོད༌ ཟ༌ནེ༌ མི༌ཞིག༌གི༌ ཡེ༌ཤུའ༌ ཟེརས༌, “ཉེ༌རང༌ ཀ༌རུ༌ སྐྱོད༌ནའང༌ ང༌ ཉེ༌རང༌ང༌ བྲངས༌ཏེ༌ ཡོང༌ཨིན༌།”

58 ཡེ༌ཤུའི༌ ལན༌སལས༌, “ཝ༌ཙེའ༌ ཝ༌ཚངས༌ དང༌, ནམ༌ཁའེ༌ ཅ༌ ཅ༌ཚངས༌ ཡོད༌ཏེ༌ ཨིན༌ནོག༌, ཨིན༌ནའང༌ ང༌ མི༌རིགས༌སི༌བུའ༌ གོ༌ བོར༌ཏེ༌ ངལ༌ཚོ༌ཅེས༌སི༌ ནས༌སའང༌ མེད༌།”

59 ཡེ༌ཤུའི༌ ཞན༌ མི༌ཞིག༌ག༌ མོལས༌, “ངའེ༌ སྟིང༌རང༌ནེ༌ བྲོངས༌”, ཨིན༌ནའང༌ ཁོའེ༌ ཟེརས༌, “གཙོ༌བོ༌ལེ༌, སྔུན༌ལ༌ ང༌ ཁང༌པ༌ སོང༌ཏེ༌ ང༌རང༌ངི༌ ཨ༌བ༌ ཤི༌ཏེ༌ སུབ༌ཅེས༌སི༌ ཕིའ༌ གྲལ༌གྲིག༌ ཅོ༌ཅེས༌ལ༌ གོངས༌པ༌ སལ༌།”

60 ཡེ༌ཤུའི༌ ཁོའ༌ མོལས༌, “སེམས༌ཉིད༌དི༌ ཐོག༌ནེ༌ ཤི༌ཁན༌གུན༌ལ༌ ཁོ༌རང༌གུན༌ནི༌ ཤི༌ཁན༌གུན༌ སུབ༌ཅུག༌, ཨིན༌ནའང༌ ཁྱོ༌རང༌ སོང༌ཏེ༌ མི༌གུན༌ལ༌ དཀོན༌མཆོག༌གི༌ གྱལ༌སྲིད༌དི༌ སྐོར༌ལ༌ ཤོད༌།”

61 ཡང༌ མི༌ཞིག༌གི༌ ཟེརས༌, “གཙོ༌བོ༌, ང༌ ཉེ༌རང༌ངི༌ སྟིང༌རང༌ནེ༌ བྲངས༌ཨིན༌, ཨིན༌ནའང༌ སྔུན༌ལ༌ ང༌ ངའེ༌ ནང༌ཚངས༌ལ༌ ཇུ༌ ཟེར༌ར༌ལ༌ ཆ༌ཅུག༌ག༌ ཛད༌།”

62 ཡེ༌ཤུའི༌ ཁོའ༌ མོལས༌, “ཤོལ༌ལ༌ ཐམས༌ཏེ༌ གྱབ༌བ༌ ལྟའ༌ཁན༌གུན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཞབ༌ཤི༌ ཞུའ༌ཅེས༌སི༌ འོས༌པ༌ མན༌།”

10

ལོབ༌ཕྲུགས༌ རྡུན༌ཅུ༌དོན༌ཉིས༌ ཀལ༌ལ༌ ཛདས༌།

10:1-20

1 ཏེ༌ སྟིང༌ནེ༌ གཙོ༌བོའེ༌ ཞན༌ ལོབ༌ཕྲུགས༌ རྡུན༌ཅུ༌དོན༌ཉིས༌ ལྡམ༌མ༌ ཛདས༌ ཡང༌ ཁོང༌གུན༌ ཉིས༌ཉིས༌ ཅོས༌ཏེ༌ ཁོང༌ངི༌ སང༌ སྔུན༌ལ༌ ཁོང༌ སྐྱོད༌ཅེས༌ཅན༌ནི༌ གྲོང༌ཁྱེར༌ དང༌ ནས༌ས༌ ཚང༌མ༌ལ༌ ཀལ༌ལ༌ ཛདས༌། 2 ཡེ༌ཤུའི༌ ཁོང༌གུན༌ལ༌ མོལས༌, “སྟོན༌ཐོག༌ མང༌པོ༌ཞིག༌ རྔ༌ ཆོག༌ཆོག༌ དུག༌, ཨིན༌ནའང༌ སྟོན༌ཐོག༌ རྔ༌ཁན༌ནི༌ ལས༌མི༌ མ༌ ཉུ༌ངུན༌ཞིག༌ མ༌ནེ༌ མི༌དུག༌། ཏེ༌བོའེ༌ཕིའ༌ སྟོན༌ཐོག༌གི༌ དག༌པོ༌ དཀོན༌མཆོག༌ག༌ སྟོན༌ཐོག༌ རྔ༌ཁན༌ནི༌ ལས༌མི༌ མང༌ང༌ ཀལ༌ལ༌ ཛད༌ཅེས༌ལ༌ ཞུ༌ཝ༌ ཕུལ༌། 3 ཏ༌ སོང༌ ངའེ༌ ཁྱོ༌ཞའ༌ ཤང༌ཀུའི༌ ཕྲོའ༌ ལུ༌གུ༌ ཙོགས༌ལ༌ ལམ༌ཅུག༌གད༌། 4 ཁོ༌མགས༌ ཡ༌ ཇོ༌ལ༌ ཡ༌ པ༌བུ༌ མ༌ཁུར༌, ཡང༌ ལམ༌མ༌ མི༌གུན༌ལ༌ ལོན༌སྲུལ༌ཨིན༌ དུགས༌ཏེ༌ ཏུས༌ གོད༌ལ༌ མ༌ཏང༌།”

5 “ཁྱོ༌ཞ༌ ཁང༌པ༌ཞིག༌གི༌ ནང༌ང༌ ཆའ༌ཅིག༌ གོ༌མ༌རང༌ ཟེར༌, ‘དཀོན༌མཆོག༌གི༌ ཞི༌དེ༌ ཏེ༌ ཁང༌པ༌བོའ༌ སལ༌ཤིག༌།’ 6 ཏེ༌ ཁང༌པའེ༌ ནང༌ང༌ ཞི༌དེ༌ཅན༌ མི༌ཞིག༌ ཡོད༌ན༌, དཀོན༌མཆོག༌གི༌ ཞི༌དེ༌ ཁོའ༌ སལ༌ཨིན༌། ཀལ༌ཏེས༌ མེད༌ན༌, ཏེ༌ ཞི༌དེ༌བོ༌ ཁྱོ༌ཞའ༌ ལོགས༌ཏེ༌ ལེབ༌ཨིན༌། 7 ཁྱོ༌ཞའ༌ ཅི༌ ཏང༌ཁན༌བོ༌ ཟེན༌ ཐུང༌ཨིན༌ ཏེན༌ན༌ ཁང༌པའེ༌ ནང༌ང༌ དུག༌, ཅིའ༌ཟེར༌ན༌ ལས༌ ཅོ༌ཁན༌ནི༌ མིའ༌ ལ༌ཆའ༌ ཐོབ༌ཅེས༌ འོས༌པ༌ ཨིན༌ནོག༌། ཁང༌པ༌ ཅིག༌ནེ༌ ཅིག༌ག༌ གྲུལ༌ཨིན༌ མི༌དུག༌།”

8 “གྲོང༌ཁྱེར༌ཞིག༌ག༌ ལེབ༌བ༌ཅིག༌ ཁྱོ༌ཞའ༌ གའ༌སུས༌ ཅོ༌ན༌ ཁོང༌གུན༌ནི༌ ཏང༌ཁན༌ནི༌ ཟན༌གུན༌ ཟོ༌། 9 ཏེ༌རུ༌ ཡོད༌ཁན༌ནི༌ ནད༌པ༌གུན༌ ཕན༌ཅུག༌ ཡང༌ ཁོང༌གུན༌ལ༌, ‘དཀོན༌མཆོག༌གི༌ གྱལ༌སྲིད༌ ཁྱོ༌ཞའེ༌ ཉེ༌མོ༌ ཨིན༌ནོག༌’ ཟེར༌ཏེ༌ ཤོད༌། 10 ཨིན༌ནའང༌ གྲོང༌ཁྱེར༌ཞིག༌གི༌ ནང༌ང༌ ལེབས༌ཏེ༌ སུ༌ཞིག༌གིའང༌ ཁྱོ༌ཞ༌ གའ༌སུས༌ མ༌ཅོ༌ན༌, ཏེ༌ གྲོང༌ཁྱེར༌རི༌ ལམ༌མི༌ཀ༌ སོང༌ ཡང༌ ཟེར༌, 11 ‘ང༌ཞའེ༌ པ༌བུའ༌ ཇར༌ཁན༌ནི༌ ཁྱོ༌ཞའེ༌ གྲོང༌ཁྱེར༌རི༌ ཐལ༌བ༌བོའང༌ ཕིས༌ཏེ༌ ང༌ཞའེ༌ ཁྱོ༌ཞ༌གུན༌ དཀོན༌མཆོག༌གི༌ ཆད༌པའེ༌ ཕིའ༌ བོར༌ཏེ༌ ཨིན༌ཁན༌བོ༌ སྟན༌ནད༌། ཏེ༌ནེའང༌ འི༌བོ༌ ཧ༌གོ༌གོས༌: དཀོན༌མཆོག༌གི༌ གྱལ༌སྲིད༌ ཉེ༌མོ༌ ཨིན༌ནོག༌།’ 12 ངའེ༌ ཁྱོ༌ཞའ༌ ཟེར༌རད༌, དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཞག༌ག༌, སོ༌དོམ༌ གྲོང༌ཁྱེར༌རི༌ མི༌ངན༌པ༌གུན༌ནི༌ སང༌ ཏེ༌ གྲོང༌ཁྱེར༌རི༌ མི༌གུན༌ལ༌ ཆད༌པ༌ མང༌ང༌ སྲན༌ཏྲེ༌ ཕོག༌ཨིན༌།”

13 “ཀོ༌ར༌ཟིན༌པ༌ དང༌ བེད༌སའི༌ད༌པ༌ གུན༌ ཁྱོ༌ཞ༌གུན༌ལ༌ ཙམ༌ཤིག༌གི༌ ཇིགས༌ནང༌ མ༌ནོག༌། ཀལ༌ཏེས༌ ཁྱོ༌ཞའེ༌ ནང༌ང༌ སྟན༌ཁན༌ནི༌ ཛད༌པ༌གུན༌, ཏཱ༌ཡིར༌ དང༌ སི༌དོན༌ གྲོང༌ཁྱེར༌ ངན༌པ༌གུན༌ནི༌ ནང༌ང༌ སྟན༌པིན༌ན༌, ཁོང༌གུན༌ནི༌ སྡིག༌པ༌ སྤངས༌ཏེ༌ གྱོད༌པ༌ ཅོས༌ཏེ༌ ཕ༌ཙའ༌ གོན༌ཏེ༌, ཀོག༌ཐལ༌ ཡོག༌ཨིན༌ རྡུག༌པོ༌ ཅོས༌ཏེ༌ ཡོད༌གྲོ༌། 14 ཨིན༌ནའང༌ དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌, ཏཱ༌ཡིར༌ དང༌ སི༌དོན༌པ༌ གྲོང༌ཁྱེར༌རི༌ མི༌ངན༌པ༌གུན༌ནི༌ སང༌ ཁྱོ༌ཞའ༌ ཆད༌པ༌ མང༌ང༌ སྲན༌ཏྲེ༌ ཕོག༌ཨིན༌། 15 ཝ༌ ཀ༌ཕར༌ན༌ཧུམ༌པ༌གུན༌ ཁྱོ༌ཞའ༌, རྩི༌ཝ༌ ཏངས༌ཏེ༌ ནམ༌ཁའ༌ ཁྱེར༌ར༌ ཛད༌ཨིན༌ སམ༌མ༌ རག༌ག༌? མ༌ནེ༌ མི༌ཁྱེར༌། ཁྱོ༌ཞ༌གུན༌ ཉལ༌ཝའེ༌ ནང༌ང༌ ཕང༌ང༌ ཛད༌ཨིན༌།”

16 ཡེ༌ཤུའི༌ ཁོང༌ངི༌ ལོབ༌ཕྲུགས༌གུན༌ལ༌ མོལས༌, “ཁྱོ༌ཞའེ༌ ལོན༌ ཉན༌ཁན༌གུན༌ནི༌ ངའང༌ ཉན༌ཏེ༌ ཨིན༌ནོག༌, ཡང༌ ཁྱོ༌ཞའེ༌ ལོན༌ མ༌ཉན༌ཁན༌གུན༌ནི༌ ངའང༌ མ༌ཉན༌ན༌ ཨིན༌ནོག༌། ང༌ མ༌ཉན༌ཁན༌གུན༌ནི༌ ང༌ ཀལ༌ལ༌ ཛད༌ཁན༌བོའ༌ མ༌ཉན༌ན༌ ཨིན༌ནོག༌།”

17 ཏེ༌ནེ༌ རྡུན༌ཅུ༌དོན༌ཉིས༌པོ༌ སྐྱིད༌པོ༌ ཉམ༌པོ༌ ལོགས༌ཏེ༌ ལེབས༌ཏེ༌ ཟེརས༌, “གཙོ༌བོ༌, ཉེ༌རང༌ངི༌ ཚན༌ནི༌ ནང༌ང༌, རྡུད༌ ཚང༌མེའང༌ ང༌ཞའེ༌ ཁའ༌ཉནས༌།”

18 ཡེ༌ཤུའི༌ ཁོང༌གུན༌ལ༌ མོལས༌, “ཤེ༌ཏན༌ སྐམ༌ལག༌ ཙོགས༌ལ༌ ནམ༌ཁའེ༌ ནང༌ནེ༌ བུད༌ད༌ལ༌ ངའེ༌ ཐོང༌། 19 ལྟོས༌, ངའེ༌ ཁྱོ༌ཞ༌གུན༌ལ༌ རུལ༌ དང༌ སྡིག༌པ༌རཱ༌ཙེ༌ * གུན༌ རྐང༌ཡོག༌ག༌ ནན༌ཅེས༌སི༌ ཝང༌ ཡང༌ ང༌དང༌གུན༌ནི༌ གྲ༌འོ༌ ཤེ༌ཏན༌ནི༌ ཝང༌ ཚང༌མ༌ མེད༌ཁན༌ ཅོ༌ཅེས༌སི༌ ཁྱུད༌དའང༌ ཏངས༌ཏེ༌ ཨིན༌ ཡང༌ ཁྱོ༌ཞ༌གུན༌ལ༌ སུ༌ཞིག༌གིའང༌ ནོད༌སྐྱལ༌ མི༌ཉན༌། 20 རྡུད༌གུན༌ ཁྱོ༌ཞའེ༌ ཁའ༌ ཉན༌ཁན༌བོའེ༌ཀ༌ གའ༌མོ༌ མ༌ཅོ༌, ཨིན༌ནའང༌ ཁྱོ༌ཞ༌གུན༌ནི༌ མིང༌ ནམ༌ཁའེ༌ ནང༌ང༌ བྲིས༌ཏེ༌ ཨིན༌ཁན༌བོའེ༌ཀ༌ གའ༌མོ༌ ཅོས༌།”

ཡེ༌ཤུའི༌ ཡབ༌ དཀོན༌མཆོག༌ག༌ སྟོད༌པ༌ ཕུལ༌ལ༌ ཛདས༌།

10:21-24

21 ཏེན༌ན༌ ཏུས༌ལ༌ གཙོ༌བོ༌ ཡེ༌ཤུ༌ ཏམ༌པའེ༌ ཐུག༌ཉིད༌ གྱུད༌ཏེ༌ གའ༌མོའེ༌ གངས༌ཏེ༌ མོལས༌, “ངའེ༌ ཡབ༌ ནམ༌ཁའ༌ དང༌ ཇིག༌རྟེན༌ནི༌ གཙོ༌བོ༌ལེ༌, ངའེ༌ ཉེ༌རང༌ང༌ སྟོད༌པ༌ ཕུལ༌ལད༌ ཅིའ༌ཟེར༌ན༌ ཉེ༌རང༌ངི༌ ཀྲང༌པོ༌ ལམ༌བོ༌ ཁས༌པ༌ དང༌ ཡོན༌ཏན༌ཅན༌གུན༌ནེ༌ སྦས༌ཏེ༌, ཕྲུ༌གུ༌ ཙོགས༌ ཡོད༌ཁན༌གུན༌ལ༌ སྔོན༌ ཅུག༌ག༌ ཛདས༌། འོ༌ན༌ ཡབ༌ལེ༌ ཏེ༌ཟུག༌ ཛད༌ཅེས༌པོའ༌ ཉེ༌རང༌ ཐུགས༌ཐད༌།”

22 “ངའེ༌ ཡབ༌ དཀོན༌མཆོག༌གི༌ ཝང༌ཆ༌ ཚང༌མ༌ ངའ༌ སྟད༌ད༌ ཛད༌ཏེ༌ ཨིན༌། ཡབ༌བི༌ མ༌ནེ༌ ཞན༌སུའིང༌ བུ༌ཚ༌ ངོ༌ མི༌ཤེས༌, ཡང༌ བུ༌ཚའེ༌ མ༌ནེ༌ ཞན༌སུའིང༌ ཡབ༌ ངོ༌ མི༌ཤེས༌, ཨིན༌ནའང༌ ངའེ༌ ལྡམས༌ཁན༌གུན༌ལ༌ ཡབ༌ སྔོན༌ཅུག༌ཨིན༌།”

23 ཏེ༌ནེ༌ ལོབ༌ཕྲུགས༌གུན༌ ཆོགས༌ལ༌ གྱུར༌ཏེ༌ ཞན༌མ༌གུན༌ལ༌ ཚོར༌ མ༌ཅུག༌ག༌ མོལས༌, “ངའེ༌ ཅོ༌ཁན༌གུན༌ ཐོང༌ཁན༌ནི༌ ཁྱོ༌ཞའེ༌ མིག༌གུན༌ ཅིན༌ལབས༌ཅན༌ ཨིན༌། 24 ངའེ༌ ཁྱོ༌ཞའ༌ དེན༌བ༌ ཟེར༌རད༌, ཁྱོ༌ཞ༌གུན༌ལ༌ ཐོང༌ཁན༌ དང༌ ཚོར༌ཁན༌ གུན༌, སྔུན༌མའེ༌ ལུང༌སྟོན༌པ༌ དང༌ གྱལ༌པོ༌ མང༌པོ༌ཞིག༌གི༌ ཐོང༌ཅེས༌ དང༌ ཚོར༌ཅེས༌སི༌ དོད༌པ༌ ཡོད༌ནའང༌ མ༌ཐོང༌ང༌ ཡང༌ མ༌ཚོར༌ར༌ ཨིན༌པིན༌།”

ས༌མར༌རི༌ཡཱ༌པ༌ ཟང༌པོའེ༌ རུངས༌།

10:25-37

25 ཆོས༌ཁྲིམས༌ལ༌ ཁས༌པ༌ཞིག༌ ལངས༌ཏེ༌ གཙོ༌བོ༌ ཡེ༌ཤུའ༌ ཚོད༌ལྟ༌ཅེས༌ལ༌ ཏྲིས༌, “ལོབ༌བོན༌ལེ༌, ཐའ༌མེད༌པའེ༌ མི༌ཚེ༌ ནོར༌སྐལ༌ལ༌ ཐོབ༌ཅེས༌སི༌ ཕིའ༌ ངའེ༌ ཅི༌ ཅོ༌གོས༌?”

26 ཡེ༌ཤུའི༌ ཁོའ༌ མོལས༌, “བཀའ༌ཁྲིམས༌སི༌ སྤེ༌ཆ༌གུན༌ནི༌ ནང༌ང༌ ཅི༌ བྲིའ༌ ཛད༌ཏེ༌ དུག༌། ཁྱོ༌རང༌ངི༌ ཏེ༌གུན༌ནི༌ ནང༌ནེ༌ ཅི༌ ཧ༌གོ༌?”

27 ཁོའེ༌ ལན༌ཏངས༌, “གཙོ༌བོ༌ དཀོན༌མཆོག༌ག༌ སྙིང༌ གང༌པོ༌, སེམས༌ གང༌པོ༌, སྟོབས༌ གང༌པོ༌ དང༌ སམ༌བ༌ གང༌པོ༌ནེ༌ ཅམས༌པ༌ ཅོས༌ ✡, ཡང༌ རང༌ང༌ ཅམས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པའང༌ ཅམས༌པ༌ ཅོས༌།”✡

28 ཡེ༌ཤུའི༌ ཁོའ༌ མོལས༌, “ཁྱོ༌རང༌ངི༌ ལན༌ ཀྲང༌པོ༌ ཏངས༌། ཏ༌ ཏེན༌ན༌ ཙོགས༌ ཅོ༌ན༌ ཐའ༌མེད༌པའེ༌ མི༌ཚེ༌ ཐོབ༌ཨིན༌།”

29 ཁོའེ༌ ཁོ༌རང༌ ཤེས༌རབས༌ཅན༌ ཨིན༌ཁན༌བོ༌ སྟན༌ཅེས༌ལ༌ ཡེ༌ཤུའ༌ ཏྲིས༌, “ངའེ༌ ཁྱིམ༌ཚེས༌ སུ༌ ཨིན༌ནོག༌?”

30 ཡེ༌ཤུའི༌ རུངས༌ གྱུད༌ཏེ༌ ལན༌སལས༌, “ཡ༌ཧུ༌དཱ༌པ༌ཞིག༌ ཡེ༌རུ༌ཤ༌ལེམ༌ནེ༌ ཐུར༌ལ༌ ཡེ༌རི༌ཀོའ༌ སོང༌, ཁོའ༌ ལམ༌མ༌ ཅག༌པའེ༌ སྤུང༌གོལ༌ ཅོས༌ཏེ༌ ལྗེར༌ཉལ༌ ཅོས༌ ཡང༌ ཁོའ༌ སྲན༌ཏྲེ༌ རྡུངས༌ཏེ༌ ཤི༌ཅེས༌ལ༌ བོརས༌། 31 ཏེན༌ན༌ ལམ༌ནེ༌ ཡ༌ཧུ༌དཱ༌པའེ༌ བླ༌མ༌ཞིག༌ སོང༌, ཡང༌ ཁོ༌ ཐོང༌ང༌ཅིག༌ རོགས༌ ཅོའེ༌ སང༌ ཁོ༌ ལམ༌མི༌ འ༌ངོ༌ ཆོགས༌ནེ༌ སོང༌། 32 ཏེན༌ན༌ ཙོགས༌ལ༌ ཆོད༌ཁང༌ངི༌ ནང༌ང༌ ཞབས༌ཏོག༌ ཞུ༌ཁན༌ ལི༌ཝི༌ཞིག༌ ཏེ༌ཀ༌ ལེབས༌ཏེ༌ ཁོ༌ ཐོང༌ང༌ཅིག༌ ཁོའང༌ ལམ༌མི༌ འ༌ངོ༌ ཆོགས༌ནེ༌ སོང༌།”

33 “ཨིན༌ནའང༌ ས༌མར༌རི༌ཡཱ༌པ༌ བེས༌པ༌ཞིག༌ ཏེ༌ཀ༌ ལེབ༌ ཡང༌ ཁོའེ༌ ཕོག༌ཁན༌ནི༌ མི༌བོ༌ ཐོང༌ང༌ཅིག༌ ཁོའེ༌ཀ༌ སྙིང༌རྗེ༌ སྐྱེས༌། 34 ཁོའེ༌ དུན༌ལ༌ སོང༌ཏེ༌ མ༌ཁའ༌གུན༌ གྱལ༌ཅེས༌ལ༌ མར༌ནག༌ དང༌ རྒུན༌ཆང༌ ལུགས༌ཏེ༌ རས༌ ལག༌མོ༌ སྲིལས༌། ཏེ༌ནེ༌ ཁོ༌རང༌ངི༌ བུང༌བུའི༌ཀ༌ སྐྱོན༌ཏེ༌ བེས༌ཁང༌ང༌ ཁྱེར༌ཏེ༌ ཁོའ༌ སྟ༌སྟོག༌ ཅོས༌། 35 སྟིང༌མ༌ཞག༌པོ༌ ཁོའེ༌ བེས༌ཁང༌ སྲུལ༌ཁན༌བོའ༌ མུལ༌ལི༌ པེ༌ནེ༌ ཉིས༌ ཏངས༌ཏེ༌, ‘འི༌ མི༌བོའ༌ སྟ༌སྟོག༌ ཅོས༌, འི༌ སང༌ མང༌ང༌ ཆ༌ན༌ ང༌ ལོགས༌ཏེ༌ ཡོང༌ང༌ཅིག༌ ཁྱོ༌རང༌ང༌ ཏང༌ཨིན༌’ ཟེརས༌།”

36 “ཏེ༌ སུམ༌མི༌ ཕྲོ༌ནེ༌ ཅག༌པའེ༌ སྤུང༌གོལ༌ ཅོ༌ཁན༌ མི༌བོའེ༌ ཁྱིམ༌ཚེས༌པ༌བོ༌ ཁྱོ༌རང༌ངི༌ སུ༌ ཨིན༌ནོག༌ སམ༌མ༌རག༌?”

37 ཆོས༌ཁྲིམས༌ལ༌ ཁས༌པ༌བོའེ༌ ལན༌ཏངས༌, “ཁོའ༌ སྙིང༌རྗེ༌ སྟན༌ཁན༌བོ༌།” ཡེ༌ཤུའི༌ ཁོའ༌ མོལས༌, “སོང༌ཏེ༌ ཏེན༌ན༌ ཙོགས༌ ཅོས༌།”

ཡེ༌ཤུ༌ མིར༌ཡམ༌ དང༌ མར༌ཐཱའེ༌ ཁང༌པ༌ སྐྱོདས༌།

10:38-42

38 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ ཡེ༌རུ༌ཤ༌ལེམ༌མ༌ སྐྱོད༌ ཟ༌ནེ༌ གམ༌ཡུལ༌ཞིག༌ག༌ ལེབ༌, ཏེ༌རུ༌ མར༌ཐཱ༌ ཟེར༌ཁན༌ནི༌ བུ༌མོ༌ཞིག༌གི༌ ཁོང༌ང༌ ཁོ༌རང༌ངི༌ ཁང༌པའ༌ གའ༌སུས༌ ཞུས༌། 39 ཁོའེ༌ ནོ༌མོ༌ མིར༌ཡམ༌ གཙོ༌བོའེ༌ ཞབས༌སི༌ དུན༌ལ༌ དུགས༌ཏེ༌ ཁོང༌ངི༌ ལབ༌ཞ༌གུན༌ལ༌ ཉན༌ནད༌པིན༌། 40 ཨིན༌ནའང༌ ཡེ༌ཤུའ༌ དོན༌ཏང༌ གྱས༌པ༌ གྲལ༌གྲིག༌ ཅོ༌ཅེས༌སི༌ ནང༌ང༌ མར༌ཐཱ༌ ཨེལ༌ཏེ༌ ལུས༌། ཁོ༌ ཡེ༌ཤུ༌ ཡོད༌ས༌ ཡོངས༌ཏེ༌ ཟེརས༌, “གཙོ༌བོ༌ལེ༌, ངའེ༌ ནོ༌མོའེ༌ ང༌རང༌ ཅིག༌པོའ༌ ལས༌ ཚང༌མ༌ ཅོ༌ ཅུག༌ཁན༌བོའ༌ སྣང༌ང༌ སལ༌ལ༌ མེད༌ད༌? ཁོའ༌ ངའ༌ ཡ༌ཏོ༌ ཅོས༌ མོལ༌ལའང༌།”

41 ཨིན༌ནའང༌ གཙོ༌བོའེ༌ ཁོའ༌ མོལས༌, “མར༌ཐཱ༌, མར༌ཐཱ༌, ཏེ༌ ལས༌ མང༌པོའེ༌ ཕིའ༌ ཁྱོ༌རང༌ངི༌ ཚེར༌ཁ༌ ཅོས༌ཏེ༌ ཁྱོ༌རང༌ ཨེལ༌དུག༌། 42 ཨིན༌ནའང༌ ལས༌ ཅིག༌ཅིག༌ ནི༌ ཁག༌ཅན༌ ཨིན༌ ཡང༌ མིར༌ཡམ༌མི༌ ཏེ༌བོ༌ ལྡམས༌ཏེ༌ ཨིན༌ནོག༌, ཁོའེ༌ ཀ༌ནེ༌ ཏེ༌བོ༌ སུའང༌ ཀོགས༌ཏེ༌ ཁྱེར༌ མི༌ཉན༌།”

11

མོས༌ལམ༌ ཞུ༌ཅེས༌ ལབ༌བ༌ ཛདས༌།

11:1-13

1 ཞག༌ཤིག༌ ཡེ༌ཤུའི༌ ནས༌ས༌ཞིག༌གི༌ཀ༌ མོས༌ལམ༌ ཞུའད༌པིན༌, མོས༌ལམ༌ ཞུ༌ ཚར༌ར༌ཅིག༌ ལོབ༌ཕྲུགས༌ ཅིག༌གི༌ ཁོང༌ང༌ ཟེརས༌, “གཙོ༌བོ༌ལེ༌, ང༌ཞའ༌ མོས༌ལམ༌ ཞུ༌ཅེས༌ ལབ༌བ༌ ཛད༌དའང༌ ཀ༌ཟུག༌ ཡོ༌ཧཱ༌ནན༌ནི༌ ཁོ༌རང༌ངི༌ ལོབ༌ཕྲུགས༌གུན༌ལ༌ ལབ༌བ༌ ཛདས༌།”

2 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞའེ༌ མོས༌ལམ༌ ཞུ༌ ཟ༌ནེ༌ འི༌ཟུག༌ ཟེར༌,

‘ཡབ༌ལེ༌, ཉེ༌རང༌ངི༌ ཚན༌ ཏམ༌པའ༌ མི༌ ཐམས༌ཅད༌དི༌ རྩི༌ཝ༌ ཅོ༌ཤིག༌།

ཉེ༌རང༌ངི༌ གྱལ༌སྲིད༌ གྱོགས༌པ༌ ལེབ༌ཤིག༌།

3 ཞག༌ཏང༌ ང༌ཞའ༌ སྒོས༌དོམ༌མི༌ ཁར༌ཇི༌ སལ༌ལ༌ ཛད༌།

4 ང༌ཞའེ༌ སྡིག༌པ༌ ཅོ༌ཁན༌གུན༌ལ༌ ཤགས༌པ༌ སལ༌ལ༌ ཛད༌,

ཅིའ༌ཞུ༌ན༌ ང༌ཞའེ༌ གྱབ༌གལ༌ལ༌ སྡིག༌པ༌ ཅོ༌ཁན༌ ཚང༌མ༌ལ༌

ང༌ཞེའང༌ ཤགས༌པ༌ ཏང༌ངད༌།

ཚོད༌ལྟའེ༌ ཏུས༌ལ༌ སྡིག༌པ༌ ཅོ༌ཅེས༌ནེ༌ ང༌ཞའ༌ སྐྱོབ༌བ༌ཛད༌།’ ”

5-6 ཏེ༌ནེ༌ ཁོང༌ངི༌ ཁོང༌གུན༌ལ༌ རུང༌ཞིག༌ ཤད༌ད༌ ཛདས༌, “ཁྱོ༌ཞ༌ ཅིག༌, ཁོ༌རང༌ངི༌ ཛ༌འོའེ༌ ཁང༌པ༌ ཚན༌ཕེད༌ལ༌ སོང༌ཏེ༌ ཟེར༌ན༌ ‘ཛ༌འོ༌ ཇུ༌ཇུ༌ ང༌ ཏ༌གི༌ སུམ༌ སྐྱིས༌ཏེ༌ ཏོང༌ངའང༌, བེས༌སི༌ ནང༌ང༌ ཡོད༌ཁན༌ནི༌ ངའེ༌ ཛ༌འོ༌ཞིག༌ ཡོངས༌པ༌ ངའ༌ ཁོའ༌ ཟའ༌ལ༌ ཏང༌ཅེས༌ ཅའང༌ མེད༌།’ 7 ཏེ༌ནེ༌ ནང༌ཀུག༌ནེ༌ ཟེརས༌, ‘ང༌ ནགས༌ མ༌སྟན༌། སྒོ༌ ཅུག༌ཚར༌ ཡང༌ ང༌ དང༌ ངའེ༌ ཕྲུ༌གུ༌གུན༌ མལ༌ཙའེ༌ ནང༌ང༌ ཞུགས༌ཚར༌། ངའེ༌ ཁྱོ༌རང༌ང༌ རོགས༌ ཅོ༌ཉན༌ཅེས༌ མེ༌རག༌།’ 8 ངའེ༌ ཁྱོ༌ཞའ༌ ཟེར༌རད༌, ཛ༌འོ༌ ཨིན༌ཅེས༌པོའེ༌ ཁོའེ༌ ལངས༌ཏེ༌ ཏ༌གི༌ མ༌ཏང༌ང༌, ཁོའེ༌ ཁྲེལ༌ མེད༌པ༌ ཏོང༌ ཟེར༌ཨིན༌ དུགས༌ པ༌སང༌ ཁོ༌ ལངས༌ཏེ༌ ཁོའ༌ སྒོས༌དོམ༌ ཡོད༌ཁན༌བོ༌ ཏང༌ཨིན༌།”

9 “ཏེ༌བོའེ༌ཕིའ༌ ངའེ༌ ཁྱོ༌ཞའ༌ ཟེར༌རད༌, ཞུ༌ཨིན༌ དུག༌ ཁྱོ༌ཞའ༌ སལ༌ལ༌ ཛད༌ཨིན༌, ཙལ༌ཨིན༌ དུག༌ ཁྱོ༌ཞའ༌ ཐོབ༌ཅུག༌ག༌ ཛད༌ཨིན༌, སྒོ༌ རྡུང༌ཨིན༌ དུག༌ ཕེའ༌ ཛད༌ཨིན༌། 10 ཞུ༌ཁན༌ ཚང༌མ༌ལ༌ སལ༌ལ༌ ཛད༌ཨིན༌, ཙལ༌ཁན༌ ཚང༌མ༌ལ༌ ཐོབ༌ཨིན༌, ཡང༌ སྒོ༌ རྡུང༌ཁན༌ ཚང༌མ༌ལ༌ ཕེའ༌ ཛད༌ཨིན༌།”

11 “ཁྱོ༌ཞ༌གུན༌ནི༌ ཕྲོ༌ནེ༌ ཀ༌ ཨ༌བ༌བོའེ༌ རང༌ངི༌ བུ༌ཚའེ༌ ཉ༌ ཏོང༌ ཟེར༌ན༌ རུལ༌ ཏང༌ཨིན༌ན༌? 12 ཡ༌ ཕྲུ༌གུའི༌ ཁྲུལ༌ ཏོང༌ ཟེར༌ན༌ ཁོའ༌ སྡིག༌པ༌རཱ༌ཙེ༌ ཏང༌ཨིན༌ན༌? 13 ཁྱོ༌ཞ༌གུན༌ སྡིག༌ཅན༌ ཨིན༌ཨིན༌ནའང༌ རང༌ངི༌ ཕྲུ༌གུའ༌ ཕན༌ཐོགས༌ཅན༌ ཏང༌ཅེས༌ ཤེས༌སད༌ན༌, ཁྱོ༌ཞའེ༌ ནམ༌ཁའ༌ ཞུགས༌ཁན༌ནི༌ ཡབ༌བི༌ ཁོང༌ང༌ ཞུ༌ཝ༌ ཞུ༌ཁན༌གུན༌ལ༌ མང༌ང༌ ཕན༌ཐོགས༌ཅན༌ ཏམ༌པའེ༌ ཐུག༌ཉིད༌ མི༌སལ༌ལ༌?”

ཡེ༌ཤུ༌ དང༌ རྡུད༌དི༌ གོ༌བ༌ བེལ༌ཟེ༌བུལ༌།

11:14-28

14 གཙོ༌བོ༌ ཡེ༌ཤུའི༌ མི༌ ཧན༌གྲང༌ཞིག༌ནེ༌ རྡུད༌ ཕིང༌ང༌ ཛདས༌། རྡུད༌པོ༌ བིང༌ང༌ཅིག༌, ཧན༌གྲང༌བོའེ༌ སྤེ༌ར༌ ཏངས༌, ཡང༌ མི༌ཚོགས༌པོ༌ ཧ༌ལས༌། 15 ཨིན༌ནའང༌ ཁོང༌ ཁ༌ཅིག༌གི༌ ཟེརས༌, “བེལ༌ཟེ༌བུལ༌ རྡུད༌གུན༌ནི༌ གོ༌བའེ༌ ཁོའ༌ རྡུད༌གུན༌ ཕིང༌ཅེས༌སི༌ ཁྱུད༌ ཏངས༌ཏེ༌ ཨིན༌ནོག༌།” 16 ཞན༌ ཁ༌ཅིག༌གི༌ ཁོང༌ང༌ ཚོད༌ལྟས༌ཏེ༌ དཀོན༌མཆོག༌གི༌ ཝང༌ཆ༌ སལ༌ཁན༌བོ༌ ཏན༌ཏན༌ ཅོ༌ཅེས༌ལ༌ ནམ༌ཁའ༌ནེ༌ སྟགས༌ཤིག༌ སྟོན༌ ཟེརས༌།

17 ཁོང༌གུན༌ནི༌ སམ༌བ༌ ངན༌པ༌བོ༌ ཡེ༌ཤུའི༌ ཁྱེན༌ཏེ༌ མོལས༌, “གྱལ༌སྲིད༌དི༌ ནང༌ང༌ ཡོད༌ཁན༌གུན༌ ཐུན༌ཏེ༌ མ༌དུག༌ན༌ ཏེ༌བོ༌ མེད༌ཁན༌ ཆེན༌, ཡང༌ ནང༌ཚངས༌ཞིག༌གི༌ མི༌གུན༌ ནོལ༌ཨིན༌ དུག༌ན༌ ཏེ༌བོ༌ ཞིག༌ཨིན༌། 18 ཀལ༌ཏེས༌ ཤེ༌ཏན༌ནི༌ ཁོ༌རང༌ང༌ ནོལ༌ལད༌ན༌, ཏེ༌ནེ༌ ཁོའེ༌ གྱལ༌སྲིད༌པོ༌ ཀ༌ཟུག༌གི༌ ལུས༌ཨིན༌? ངའེ༌ ཏེ༌བོ༌ ཟེར༌རད༌, ཅིའ༌ཟེར༌ན༌ ཁྱོ༌ཞའེ༌, ངའེ༌ རྡུད༌དི༌ གོ༌བ༌ བེལ༌ཟེ༌བུལ༌ གྱུད༌ཏེ༌ རྡུད༌གུན༌ ཕིང༌དུག༌ ཟེར༌ར༌ནོག༌། 19 ཀལ༌ཏེས༌ ངའེ༌ རྡུད༌དི༌ གོ༌བ༌ བེལ༌ཟེ༌བུལ༌ གྱུད༌ཏེ༌ རྡུད༌གུན༌ ཕིང༌ངད༌ན༌ ཏེ༌ནེ༌ ཁྱོ༌ཞའ༌ བྲངས༌ཁན༌གུན༌ནི༌ སུ༌ གྱུད༌ཏེ༌ རྡུད༌གུན༌ ཕིང༌ང༌ནོག༌? ཏེ༌བོའེ༌ཕིའ༌ ཁོང༌གུན༌ནི༌ ཁྱོ༌ཞའེ༌ ཟེར༌ཁན༌བོའ༌ སྐྱོན༌རྗོད༌ ཅོ༌ཨིན༌། 20 ཨིན༌ནའང༌ ཀལ༌ཏེས༌ ངའེ༌ དཀོན༌མཆོག༌གི༌ ཁྱུད༌ གྱུད༌ཏེ༌ རྡུད༌གུན༌ ཕིང༌ངད༌ན༌ ཏེ༌ནེ༌ ཁྱོ༌ཞའེ༌ཀ༌ ནམ༌ཁའེ༌ གྱལ༌སྲིད༌ ལེབ༌ ཚར༌ཏེ༌ ཨིན༌། 21 མི༌ ཤེད༌ཅན༌ཞིག༌གི༌ ལག༌ཆ༌ ཁུར༌ཏེ༌ རང༌ངི༌ ཁར༌ སྲུང༌ན༌ ཁོའེ༌ ནོར༌གུན༌ རྐུ༌ མི༌ཉན༌། 22 ཨིན༌ནའང༌ ཁོའེ༌ སང༌ ཤེད༌ ཆེའ༌ཞིག༌གི༌ ཁོའ༌ ནོལ༌ཏེ༌ ཕམ༌ཀལ༌ཏེ༌ ཁོ༌ སྐྱོབ༌ཅེས༌ལ༌ ལོ༌ཁྱེལ༌ ཡོད༌ཁན༌ནི༌ ལག༌ཆ༌གུན༌ ཀོགས༌ཏེ༌ ཁོའེ༌ ནོར༌གུན༌ ཁྱེར༌ཨིན༌།”

23 “ངའེ༌ ཆོགས༌ལ༌ མན༌ཁན༌གུན༌ནི༌ ངའ༌ གྱབ༌གལ༌ ཅོའ༌ནོག༌, ཡང༌ ང༌ ཉམ༌པོ༌ ལས༌ ཅོས༌ཏེ༌ བྲས༌བུ༌ མ༌ལྡུམ༌ཁན༌གུན༌ནི༌, ངའེ༌ ལས༌སི༌ བྲས༌བུ༌ ཡན༌ཅུག༌ག༌ནོག༌།”

24 “མི༌ཞིག༌གི༌ ནང༌ནེ༌ གོང༌པོ༌ བིང༌ཏེ༌ སྟིང༌ནེ༌, གོང༌པོའེ༌ ཆུ༌ མེད༌ས༌ རི༌སྟོང༌ངི༌ ནང༌ང༌ ཁོར༌ཨིན༌ ངལ༌ཚོས༌སེ༌ ནས༌ས༌ ཙལ༌ཏེའང༌ མ༌ཐོབ༌ པ༌སང༌, ཁོའེ༌ ཁོ༌རང༌ང༌ ཟེར༌ར༌ནོག༌, ‘ང༌ བིང༌ཏེ༌ ཡོང༌ཁན༌ནི༌ ཏེན༌ན༌ མི༌བོའེ༌ ནང༌ང༌ ལོགས༌ཏེ༌ ཆེན༌།’ 25 ཏེ༌རུ༌ ལེབ༌བ༌ཅིག༌, ཏེ༌ ནས༌ས༌བོ༌ ལག༌མོ༌ ལྡུས༌ཏེ༌ ཅི༌ཚང༌མ༌ རང༌རང༌ངི༌ མལ༌ལ༌ བོར༌ཏེ༌ ཐོང༌། 26 ཏེ༌ནེ༌ ཁོ༌ སོང༌ཏེ༌ ཁོ༌རང༌ངི༌ སང༌ མང༌ང༌ ངན༌པ༌ ཞན༌ གོང༌པོ༌ རྡུན༌ ཁྲིད༌ཏེ༌ ཁྱོངས༌ ཡང༌ ཏེན༌ན༌ ནས༌སའེ༌ ནང༌ང༌ དུགས༌། ཏེ༌ནེ༌ ཏེ༌ མི༌བོའེ༌ ནས༌ལུག༌པོ༌ སྔུན༌ནི༌ སང༌ ཐུའ༌ སོང༌།”

27 ཡེ༌ཤུའི༌ འི༌ ཞལ༌ཏ༌གུན༌ མོལ༌ཨིན༌ ཡོད༌ ཟ༌ནེ༌ མི༌ཚོགས༌སི༌ ཕྲོ༌ནེ༌ བུ༌མོ༌ཅིག༌གི༌ ཀུ༌ཅོ༌ ཏང༌ཨིན༌ ཟེརས༌, “ཉེ༌རང༌ ལྟམས༌ཁན༌ ཡང༌ ཉེ༌རང༌ང༌ པི༌བི༌ ཏང༌ཁན༌ནི༌ ཨ༌མ༌ ཅིན༌ལབས༌ཅན༌ ཨིན༌།”

28 ཡེ༌ཤུའི༌ ལན༌སལས༌, “དཀོན༌མཆོག༌གི༌ བཀའ༌ ཉན༌ཏེ༌ ཏེ༌གུན༌ནི༌ཀ༌ ལག༌ལེན༌ ཅོ༌ཁན༌གུན༌ མང༌ང༌ ཅིན༌ལབས༌ཅན༌ ཨིན༌།”

ཡེ༌ཤུའ༌ སྟགས༌ སྟན༌ཅེས༌ལ༌ ཟེརས༌།

11:29-32

29 མི༌ཚོགས༌པོ༌ གྱས༌ཨིན༌ སོང༌པ༌ ཡེ༌ཤུའི༌ མོལས༌, “འི༌ མི༌རབས༌ ངན༌པའེ༌ ངའ༌ ནམ༌ཁའ༌ནེ༌ སྟགས༌ སྟོན༌ ཟེར༌ར༌ནོག༌, ཨིན༌ནའང༌ ལུང༌སྟོན༌པ༌ ཡོ༌ནཱའེ༌ སྟགས༌པོ༌ མ༌ནེ༌ ཁོང༌གུན༌ལ༌, ཡང༌སྟགས༌ཤིག༌ མི༌སྟན༌། 30 ལུང༌སྟོན༌པ༌ ཡོ༌ནཱ༌ ཇུང༌ཁན༌བོ༌ ནི༌ནེ༌ཝ༌པ༌གུན༌ནི༌ ཕིའ༌ དཀོན༌མཆོག༌གི༌ ཁོ༌ ཀལ༌ལ༌ ཛད༌ཁན༌ནི༌ སྟགས༌ཤིག༌ ཨིན༌པིན༌, ཏེན༌ན༌ ཙོགས༌ལ༌ མི༌རིགས༌སི༌བུ༌ ཉམ༌པོ༌ ཇུང༌ཅེས༌ཅན༌བོའང༌ འི༌ མི༌རབས༌སི༌ ཕིའ༌ སྟགས༌ཤིག༌ ཨིན༌།”

31 “ཁྲིམས༌ཅད༌དི༌ ཞག༌ག༌ ལངས༌ ཟ༌ནེ༌ ལྷོ༌ ཆོགས༌སི༌ གྱལ༌མོའེ༌ འི༌ མི༌རབས༌པོའ༌ ཆད༌པ༌ ཕོག༌ཅེས༌ འོས༌པ༌ ཨིན༌ནོག༌ ཟེར༌ཨིན༌ ཅིའ༌ཟེར༌ན༌ ཁོ༌ གྱལ༌པོ༌ སོ༌ལོ༌མོན༌ནི༌ ཤེས༌རབས༌སི༌ སྤེ༌ར༌གུན༌ ཉན༌ན༌ལ༌ ས༌ཆ༌ མ༌ ཐག༌རིང༌ནེ༌ ཡོངས༌, ལྟོས༌སའང༌ སོ༌ལོ༌མོན༌ནི༌ སང༌ ཀྲག༌ག༌ཞིག༌ དག༌ས༌ འི༌ཀ༌ ཡོད༌། 32 དཀོན༌མཆོག༌གི༌ ཁྲིམས༌ཅད༌དི༌ ཞག༌ག༌ ལངས༌ ཟ༌ནེ༌ ནི༌ནེ༌ཝ༌པ༌གུན༌ནིའང༌ འི༌ མི༌རབས༌པོའ༌ ཆད༌པ༌ ཕོག༌ཅེས༌ འོས༌པ༌ ཨིན༌ནོག༌ ཟེར༌ཨིན༌ ཅིའ༌ཟེར༌ན༌ ཁོང༌གུན༌ནི༌ ཡོ༌ནཱའེ༌ ཆོས༌ཤད༌ཁན༌བོ༌ ཉན༌ཏེ༌, གྱོད༌པ༌ ཅོས༌, ལྟོས༌སའང༌ ཡོ༌ནཱ༌ སང༌ ཀྲག༌ག༌ཞིག༌ དག༌ས༌ འི༌ཀ༌ ཡོད༌།”

དཀོན༌མཆོག༌གི༌ འོད༌།

11:33-36

33 “སུ༌ཞིག༌གིའང༌ འོད༌ ཏུགས༌ཏེ༌ སྦས༌ཏེ༌ ཡ༌ གོར༌མོའེ༌ ཡོག༌ག༌ མ༌བོར༌ར༌, ནང༌ང༌ ཡོང༌ཁན༌ ཚང༌མའེ༌ ཐོང༌ཅེས༌ལ༌ འོད༌སྟག༌གི༌ཀ༌ བོར༌ཨིན༌།”

34 “ཁྱོ༌ཞའེ༌ མིག༌ ནི༌ ཟུགས༌སི༌ འོད༌པོ༌ ཨིན༌། མིག༌པོ༌ ཁམ༌ཟང༌ ཡོད༌ན༌, ཁྱོ༌ཞའེ༌ ལུས༌ གང༌པོ༌ འོད༌དི༌ གང༌ཨིན༌, ཨིན༌ནའང༌ མིག༌པོ༌ ཁམ༌ཟང༌ མེད༌ན༌, ཁྱོ༌ཞའེ༌ ལུས༌ གང༌པོ༌ མུན༌གྲིག༌གི༌ གང༌ཨིན༌། 35 ཏན༌ཏན༌ ཅོ༌ཤིག༌, ཁྱོ༌ཞ༌རང༌ངི༌ ནང༌ང༌ འོད༌ ཡོད༌ སམ༌ཁན༌བོ༌ ངོས༌པོའ༌ མུན༌གྲིག༌ཏ༌ མན༌ན༌? 36 ཏ༌ ཀལ༌ཏེས༌ ཁྱོ༌ཞའེ༌ ཟུགས༌པོ༌ གང༌པོ༌ འོད༌དི༌ གངས༌ཏེ༌, ཁག༌ཅིག༌གའང༌ མུན༌གྲིག༌གི༌ ནང༌ང༌ མ༌ལུས༌ན༌, ཏེ༌ནེ༌ ཁྱོ༌ཞའེ༌ཀ༌ འོད༌ ཀྲག༌པོ༌ ཕོག༌ཁན༌ ཙོགས༌ལ༌ ཁྱོ༌ཞའེ༌ ཟུགས༌པོ༌ གང༌པོ༌ ལྡང༌ཤན༌ གྱུར༌ཨིན༌།”

ཡེ༌ཤུའི༌ ཆོས༌སི༌ འུ༌སྐྱོང༌གུན༌ལ༌ སྐྱོན༌རྗོད༌ ཅོའ༌ ཛདས༌།

11:37-54

37 གཙོ༌བོ༌ ཡེ༌ཤུའི༌ ཞལ༌ཏའ༌ མོལ༌ ཚར༌ར༌ཅིག༌, ཕ༌རུ༌ཤི༌པ༌ཞིག༌གི༌ ཁོང༌ང༌ ཁོ༌རང༌ངི༌ ཁང༌པ༌ དོན༌ཏང༌ང༌ སྐྱོད༌ ཞུས༌པ༌ ཡེ༌ཤུ༌ སྐྱོད༌ཏེ༌ ཅོག༌ཙེ༌ དུན༌ལ༌ ཞུགས༌། 38 ཕ༌མེས༌པོའེ༌ ལུག༌སྲོལ༌ ནང༌ཞིན༌ ཆག༌ མ༌སིལ༌ལ༌ ཁོང༌ དོན༌ཏང༌ དོན༌ན༌ ཞུག༌ཅེས༌པོ༌ ཐོང༌ཏེ༌ ཕ༌རུ༌ཤི༌པ༌ ཧ༌ལས༌།

39 ཏེ༌ནེ༌ གཙོ༌བོའེ༌ ཁོའ༌ མོལས༌, “ཁྱོ༌ཞའ༌ ཕ༌རུ༌ཤི༌པ༌གུན༌ནི༌ ཀོ༌རེ༌ དང༌ ཐལ༌ལི༌ ཕི༌ལོག༌པོ༌ ལག༌མོ༌ ཅོ༌རུག༌, ཨིན༌ནའང༌ ཁྱོ༌ཞའེ༌ ནང༌ཀུག༌པོ༌ ནབ༌སེམས༌ དང༌ རང༌དོད༌དི༌ གངས༌ཏེ༌ དུག༌། 40 ཁྱོ༌ཞའ༌ སམ༌བ༌ མེད༌ཁན༌གུན༌ ཕི༌ལོག༌ ཛད༌ཁན༌བོའེ༌ ནང༌ཀུག༌པོའང༌ ཛད༌ཏེ༌ མ༌ནོག༌ག༌? 41 ཁྱོ༌ཞའེ༌ སྙིང༌ནེ༌ སྒོས༌དོམ༌ ཡོད༌ཁན༌གུན༌ལ༌ ཅིན༌བ༌ ཏོང༌, ཏེ༌ནེ༌ ཁྱོ༌ཞའ༌ ནང༌ཀུག༌ དང༌ ཕི༌ལོག༌ ཉིས༌ཀོ༌ནེ༌ ལག༌མོ༌ ཐེའ༌ ཛད༌ཨིན༌།”

42 “ཕ༌རུ༌ཤི༌པ༌གུན༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞ༌གུན༌ནི༌ ཚ༌མིག༌གི༌ ཚས༌སི༌ ཡོང༌གོ༌ ཆུང༌ཤོག༌གི༌ ནང༌ནེའང༌ རྕུ༌ཁག༌བོ༌ ཕུལ༌དུག༌པ༌, ཨིན༌ནའང༌ འོས༌པའེ༌ ཁྲིམས༌ཅད༌ དང༌ དཀོན༌མཆོག༌ག༌ ཡ༌ཤ༌ ཅོ༌ཅེས༌ གུན༌ལ༌ སྣང༌ང༌ བོར༌ར༌ མི༌དུག༌། ཁྱོ༌ཞའེ༌ ཏེ༌ བཀའ༌ཁྲིམས༌གུན༌ལ༌ སྣང༌ང༌ ཅོ༌ཅེས༌ མ༌ཚད༌ ཡོང༌གོའེ༌ རྕུ༌ཁག༌པོའང༌ དཀོན༌མཆོག༌ག༌ ཕུལ༌གོས༌།”

43 ཡེ༌ཤུའི༌ མོལས༌, “ཕ༌རུ༌ཤི༌པ༌གུན༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞའེ༌ དུ༌ཁང༌ངི༌ ནང༌ང༌ རྩི༌ཝ༌ཅན༌ནི༌ ནས༌ས༌ ཙལ༌ལ༌ནོག༌, ཡང༌ ཁྲོམས༌སི༌ ནང༌ང༌ མི༌གུན༌ནི༌ ཀ༌ནེ༌ རྩི༌ཝ༌ ཐོབ༌ཅེས༌ལ༌ ཐད༌ད༌ནོག༌། 44 ཁྱོ༌ཞ༌གུན༌ལ༌ ཙམ༌ཤིག༌གི༌ ཇིགས༌པ༌ མི༌ཡོང༌, ཁྱོ༌ཞ༌གུན༌ སྟགས༌ མེད༌ཁན༌ནི༌ རོམ༌ཁང༌ ཙོགས༌ ཨིན༌ནོག༌, ཏེ༌ ནས༌ས༌བོ༌ མ༌ཤེས༌ས༌ ཏེ༌ཀ༌ གྲུལ༌ པ༌སང༌ མི༌གུན༌ ཚི༌ཏུ༌ གྱུར༌ར༌ནོག༌།”

45 ཆོས༌ཁྲིམས༌ལ༌ ཁས༌པ༌གུན༌ནི༌ ཕྲོ༌ནེ༌ཅིག༌གི༌ ཡེ༌ཤུའ༌ ཟེརས༌, “ལོབ༌བོན༌ལེ༌, འི༌ཟུག༌ མོལ༌ཏེ༌ ཉེ༌རང༌ངི༌ ང༌ཞའང༌ ཁྲེལ༌བ༌ ཅོས༌།”

46 ཡེ༌ཤུའི༌ ལན༌སལས༌, “ཆོས༌ཁྲིམས༌ལ༌ ཁས༌པ༌གུན༌ ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌, ཁྱོ༌ཞ༌གུན༌ནི༌ ཁུར༌ མི༌ཉན༌ཅེས༌སི༌ ཁྲིམས༌སི༌ ཁུ༌རུ༌ ལྕིན༌ཏྲེ༌ མི༌གུན༌ལ༌ ཀལ༌ལ༌ནོག༌, ཨིན༌ནའང༌ ཡ༌ཏོ༌ ཅོ༌ཅེས༌ལ༌ ཁོ༌རང༌གུན༌ནི༌ ཛི༌གུའང༌ རྩེའ༌ ཐད༌ད༌ མ༌ནོག༌། 47 ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞའེ༌ ལུང༌སྟོན༌པ༌གུན༌ནི༌ སྤུར༌ཁང༌ རྩིག༌དུག༌ ཀ༌གུན༌ ཁྱོ༌ཞའེ༌ ཕ༌མེས༌པོ༌གུན༌ནི༌ སདས༌། 48 ཁྱོ༌ཞའེ༌ ཁྱོ༌ཞ༌རང༌ངི༌ ཕ༌མེས༌པོ༌གུན༌ནི༌ ཅོས༌ཁན༌གུན༌ལ༌ ཁའ༌ཆམས༌ཏེ༌ སྤང༌པོ༌ ཏང༌དུག༌ ཅིའ༌ཟེར༌ན༌ ཁོང༌གུན༌ནི༌ ལུང༌སྟོན༌པ༌གུན༌ སདས༌ ཡང༌ ཁྱོ༌ཞའེ༌ ཁོང༌གུན༌ནི༌ སྤུར༌ཁང༌ རྩིགས༌། 49 ཏེ༌བོའེ༌ ཞས༌ཏེ༌ དཀོན༌མཆོག༌གི༌ ཤེས༌རབས༌སི༌ ནང༌ང༌ ཁྱོ༌ཞའེ༌ སྐོར༌ལ༌ མོལས༌, ‘ངའེ༌ ཁོང༌གུན༌ནི༌ཀ༌ ལུང༌སྟོན༌པ༌གུན༌ དང༌ སྐུ༌ཚབས༌གུན༌ ཀལ༌ཨིན༌, ཁོང༌གུན༌ནི༌ ཁ༌ཅིག༌ སད༌ཨིན༌ ཡང༌ ཁ༌ཅིག༌ག༌ ནགས༌བར༌དོ༌ སྟན༌ཨིན༌།’ ”

50 “ཏེ༌བོའེ༌ཕིའ༌ ཇིག༌རྟེན༌ ཆགས༌པ༌ནེ༌ ཕར༌ལ༌ ལུང༌སྟོན༌པ༌ ཚང༌མའེ༌ སྲོག༌ ལེན༌ཁན༌ནི༌ ཉད༌གལ༌བོ༌ འིན༌ན༌ མི༌རབས༌པོའེ༌ཀ༌ ཕོག༌ཨིན༌, 51 ཨ༌བེལ༌ སད༌ཁན༌ནེ༌ ཏངས༌ཏེ༌ ཆོད༌ཁང༌ དང༌ ཆོད༌ཁྲིའི༌ པར༌ལ༌ སད༌ཁན༌ནི༌ བ༌རག༌ཡཱའི༌ བུ༌ཚ༌ ཟ༌ཀ༌རི༌ཡཱའེ༌ ཚག༌པ༌། ངའེ༌ དེན༌བ༌ ཟེར༌རད༌, ཏེ༌ ཇུང༌ཁན༌ ཚང༌མའེ༌ ཆད༌པ༌བོ༌ འི༌ མི༌རབས༌པོའེ༌ཀ༌ ཕོག༌ཨིན༌།”

52 “ཆོས༌ཁྲིམས༌ལ༌ ཁས༌པ༌, ཁྱོ༌ཞའ༌ ཙམ༌ཤིག༌གི༌ ཇིགས༌པ༌ མི༌ཡོང༌། ཁྱོ༌ཞའེ༌ དཀོན༌མཆོག༌ ཤེ༌ཤེས༌སི༌ ལམ༌བོ༌ སྦས༌ཏེ༌ བོར༌དུག༌, ཁྱོ༌ཞ༌རང༌གུན༌ ཏེ༌ནང༌ང༌ ཆ༌ མི༌དུག༌ མ༌ཚད༌ ཏེ༌ནང༌ང༌ ཆེན༌ ཡོད༌ཁན༌གུན༌ལ༌ སྒག༌སྐྱིལ༌ ཏང༌དུག༌།”

53-54 ཡེ༌ཤུ༌ ཏེ༌ཀ༌ནེ༌ བིང༌ཏེ༌ སྐྱོད༌ ཟ༌ནེ༌ ཆོས༌ཁྲིམས༌ལ༌ ཁས༌པ༌ དང༌ ཕ༌རུ༌ཤི༌པ༌ ཚང༌མའ༌ སྲོ༌ ཡོངས༌ པ༌སང༌ ཁོང༌ང༌ ཏྲི༌ཝ༌ མང༌པོ༌ ཏྲིས༌ཏེ༌ ཁོང༌ ཁད༌ཅུག༌ཅེས༌སི༌ རྩོན༌གྲུས༌ ཅོས༌།

12

ཤང༌ ཅོ༌ཅེས༌ དང༌ སྤོས༌པ༌ ཏང༌ཅེས༌།

12:1-12

1 ཏེ༌ཏུས༌ལ༌ སྟོང༌ཕྲག༌ མང༌པོའེ༌ མི༌ཚོགས༌ ཛོམ༌ཅེས༌པོའེ༌ ཅིག༌ དང༌ ཅིག༌ ནན༌ནད༌པིན༌, ཡེ༌ཤུའི༌ སྔུན༌ལ༌ ཁོང༌རང༌ངི༌ ལོབ༌ཕྲུགས༌གུན༌ལ༌ ཟིགས༌ཏེ༌ མོལས༌, “ཕ༌རུ༌ཤི༌པའེ༌ སྐྱུར༌ནེ༌ ཤང༌ ཅོས༌ ཀ༌བོ༌ ཁོང༌ངི༌ ཁ༌ཆོས༌པོ༌ ཨིན༌ནོག༌། 2 ཀབས༌ཏེ༌ བོར༌ཁན༌ ཚང༌མ༌ ཕིང༌ང༌ ཛད༌ཨིན༌ ཡང༌ སྦས༌ཏེ༌ བོར༌ཁན༌ ཚང༌མ༌ མི༌གུན༌ལ༌ སྔོན༌ ཅུག༌ག༌ ཛད༌ཨིན༌། 3 ཁྱོ༌ཞའེ༌ མུན༌གྲིག༌གི༌ ནང༌ང༌ ཟེར༌ཁན༌གུན༌ ཉི༌མའེ༌ འོད༌དི༌ ནང༌ང༌ ཚོར༌ཨིན༌, ཡང༌ ཁྱོ༌ཞའེ༌ ཁང༌པའེ༌ ནང༌ཀུག༌ག༌ ནམ༌ཅོག༌གི༌ ནང༌ང༌ ཤུབས༌ཏེ༌ ཟེར༌ཁན༌གུན༌ ཁང༌པའེ༌ ཁེ༌ཐོག༌ནེ༌ ཀུ༌ཅོ༌ ཏངས༌ཏེ༌ ཤད༌ཨིན༌།”

4 “ངའེ༌ ཛ༌འོ༌གུན༌ ཁྱོ༌ཞའ༌ ཟེར༌རད༌, ལུས༌ ཅིག༌པོ༌ སད༌ ཉན༌ཁན༌གུན༌ལ༌ མ༌ཇིགས༌ ཏེ༌སང༌ མང༌ང༌ ཁོང༌ང༌ ཅའང༌ ཅོ༌མི༌ཉན༌། 5 ཨིན༌ནའང༌ ཇིགས༌གོ༌ཤེས༌ཅན༌བོ༌ ངའེ༌ ཁྱོ༌ཞ༌གུན༌ལ༌ ཤད༌ཨིན༌, ལུས༌ སད༌ཏེ༌ སྟིང༌ནེ༌ ཉལ༌ཝའེ༌ ནང༌ང༌ ཕང༌ང༌ ཛད༌ཅེས༌སི༌ ཝང༌ཆ༌ ཡོད༌ཁན༌ནི༌ དཀོན༌མཆོག༌ག༌ ཇིགས༌། འོ༌ན༌ ངའེ༌ ཁྱོ༌ཞའ༌ ཟེར༌རད༌, ཁོང༌ང༌ ཇིགས༌།”

6 “པེ༌ནེ༌ ཉིས༌ལ༌ ཅི༌པ༌ ལྔ༌ ཙོང༌ང༌ མི༌དུག༌ག༌? ཨིན༌ནའང༌ དཀོན༌མཆོག༌གི༌ ཏེ༌གུན༌ནི༌ ནང༌ནེ༌ ཅིག༌གའང༌ རྗེད༌ད༌ ཛད༌ད༌ མི༌དུག༌། 7 ཁྱོ༌ཞའེ༌ གོའེ༌ཀ༌ ཡོད༌ཁན༌ནི༌ སྲའེ༌ ཀྲངས༌ཀའང༌ ཁོང༌ངི༌ ཁྱེན༌ན༌ ཛད༌ད༌ནོག༌། ཏེན༌ན༌བོའེ༌ཕིའ༌ ཇིགས༌ མ༌ཇིགས༌, དཀོན༌མཆོག༌གི༌ སྐུན༌དུན༌ལ༌ ཅི༌པ༌ མང༌པོའེ༌ སང༌ ཁྱོ༌ཞའ༌ ཅིག༌ མང༌ང༌ རིན༌ཆེའ༌ ཨིན༌ནོག༌།”

8 “ངའེ༌ ཁྱོ༌ཞའ༌ ཟེར༌རད༌, མི༌གུན༌ནི༌ དུན༌ལ༌, ཡེ༌ཤུ༌ ངའེ༌ གཙོ༌བོ༌ ཨིན༌ ཟེར༌ཁན༌ ཚང༌མའ༌ མི༌རིགས༌སི༌བུའིང༌ དཀོན༌མཆོག༌གི༌ ཕོ༌ཉ༌གུན༌ནི༌ དུན༌ལ༌ ཁོང༌གུན༌ ཁོའེ༌ དེན༌བའེ༌ ལོབ༌ཕྲུགས༌ ཨིན༌ ཟེར༌ཨིན༌། 9 ཨིན༌ནའང༌ མི༌གུན༌ནི༌ དུན༌ལ༌ ངའ༌ མི༌ཤེས༌ཟུན༌ ཏང༌ཁན༌ ཚང༌མའ༌, ངེའང༌ དཀོན༌མཆོག༌གི༌ ཕོ༌ཉ༌གུན༌ནི༌ དུན༌ལ༌ ཁོང༌གུན༌ མི༌ཤེས༌ ཟེར༌ཨིན༌། 10 མི༌རིགས༌སི༌བུའི༌ གྱབ༌གལ༌ལ༌ ཟེར༌ཁན༌ ཚང༌མའ༌ ཤགས༌པ༌ སལ༌ལ༌ ཛད༌ཨིན༌, ཨིན༌ནའང༌ ཏམ༌པའེ༌ ཐུག༌ཉིད༌དི༌ གྱབ༌གལ༌ལ༌ ཟེར༌ཁན༌གུན༌ལ༌ ཤགས༌པ༌ མ༌ནེ༌ མི༌སལ༌།”

11 “ཁོང༌གུན༌ནི༌ ཁྱོ༌ཞའ༌ དུ༌ཁང༌, ཝང༌སྲུལ༌པ༌ དང༌ ཝང༌ཆ༌ ཡོད༌ཁན༌ གུན༌ནི༌ དུན༌ལ༌ ཁྱོང༌ང༌ཅིག༌ རང༌ ནོངས༌མེད༌ ཀ༌ཟུག༌གི༌ སྟན༌ཨིན༌ ཡ༌ ཅི༌ ཟེར༌ཨིན༌ སམ༌ཏེ༌ ཚེར༌ མ༌ཚེར༌། 12 ཅིའ༌ཟེར༌ན༌ ཏེན༌ན༌ ཏུས༌ལ༌ ཟེར༌གོ༌ཤེས༌པོ༌ ཏམ༌པའེ༌ ཐུག༌ཉིད༌དི༌ ཁྱོ༌ཞའ༌ སལ༌ལ༌ ཛད༌ཨིན༌།”

སམ༌བ༌ མེད༌ཁན༌ནི༌ མི༌ ཆུག༌པོ༌ཞིག༌གི༌ རུངས༌།

12:13-21

13 ཏེ༌ནེ༌ མི༌ཚོགས༌སི༌ ཕྲོ༌ནེ༌ མི༌ཞིག༌གི༌ གཙོ༌བོ༌ ཡེ༌ཤུའ༌ ཟེརས༌, “ལོབ༌བོན༌ལེ༌, ང༌ཞའ༌ ནོར༌སྐལ༌ ཐོབ༌ཁན༌བོ༌ ང༌ ཉམ༌པོ༌ བགོ༌ཅེས༌ལ༌ ངའེ༌ ཨ༌ཅོ༌ མོལ༌ལའང༌།”

14 ཡེ༌ཤུའི༌ ཁོའ༌ མོལས༌, “ཛ༌འོ༌ ཁྱོ༌ཞའེ༌ ནོར༌སྐལ༌ བགོས༌ཁན༌ནི༌ ཁྲིམ༌སྤོན༌ ཡ༌ བར༌མིའ༌ ངའ༌ སུའི༌ སྐོས༌?” 15 ཏེ༌ནེ༌ ཁོང༌ངི༌ མི༌ཚོགས༌ལ༌ མོལས༌, “ཤང༌ ཅོས༌, ནབ༌སེམས༌སི༌ རིགས༌ ཚང༌མ༌ནེ༌ ཐག༌རིང༌ང༌ ཁྱོ༌ཞའེ༌ རང༌ སྐྱོབས༌ཏེ༌ བོར༌ ཅིའ༌ཟེར༌ན༌ མི༌ཞིག༌གི༌ མི༌ཚེ༌ རིན༌བོ༌ ཁོའ༌ ཡོད༌ཁན༌ནི༌ ནོར༌རི༌ཀ༌ རག༌ལས༌ས༌ མ༌ནོག༌།”

16 ཏེ༌ནེ༌ ཡེ༌ཤུའི༌ རུངས༌ཤིག༌ ཤད༌ད༌ ཛདས༌, “མི༌ ཆུག༌པོ༌ཞིག༌གི༌ ས༌ཀྱད༌ལ༌ སྟོན༌ཐོག༌ གྱལ༌ལ༌ མ༌ མང༌པོ༌ སྨིན༌། 17 ཁོའེ༌ སམ༌ ‘ཏ༌ ངའེ༌ ཅི༌ ཅོ༌ཨིན༌? འི༌ སྟོན༌ཐོག༌ ཚང༌མ༌ ཆུད༌ཅེས༌སི༌ བང༌ང༌ ངའ༌ མེད༌།’ 18 ཏེ༌ནེ༌ ཁོའེ༌ ཁོ༌རང༌ང༌ ཟེརས༌, ‘ངའེ༌ བང༌ང༌གུན༌ དང༌ ཅ༌ལག༌ བོར༌ས༌ ཤིགས༌ཏེ༌ ཆེན༌མོ༌ རིག༌ རྩིག༌ཨིན༌ ཡང༌ ཏེ༌གུན༌ནི༌ ནང༌ང༌ ངའེ༌ ཀྲོ༌ནས༌ དང༌ ནོར༌ ཚང༌མ༌ བོར༌ཨིན༌། 19 ངའེ༌ ང༌རང༌ང༌ ཟེར༌ཨིན༌, “ངའ༌ སོ༌དེ༌ཅན༌, ཏ༌ ལོ༌ མང༌པོའེ༌ ཕིའ༌ ནོར༌ དུག༌། ངལ༌ཚོས༌ཏེ༌ ཟོ༌ཐུང༌, སྐྱིད༌པོ༌ དང༌ ཐད༌པོ༌ ཅོས༌།” ’ ”

20 “ཨིན༌ནའང༌ དཀོན༌མཆོག༌གི༌ ཁོའ༌ མོལས༌, ‘སམ༌མེད༌ ཁྱོ༌རང༌, དི༌རིང༌ ཚན༌ལ༌ ཁྱོ༌རང༌ངི༌ སྲོག༌ ངའེ༌ ཁྱེར༌ཨིན༌། རང༌ངི༌ ཕིའ༌ སགས༌ཁན༌ནི༌ ནོར༌གུན༌ སུའ༌ ཕན༌ཨིན༌?’ ”

21 “དཀོན༌མཆོག༌གི༌ དུན༌ལ༌ ཆུག༌པོ༌ མ༌གྱུར༌ར༌ རང༌ངི༌ ཕིའ༌ ཇིག༌རྟེན༌ནི༌ཀ༌ ནོར༌ སག༌ཁན༌གུན༌ལ༌ ཏེན༌ན༌ ཙོགས༌ ཆེན༌།”

ཚེར༌ མ༌ཚེར༌།

12:22-34

22 ཏེ༌ནེ༌ ཡེ༌ཤུའི༌ རང༌ངི༌ ལོབ༌ཕྲུགས༌གུན༌ལ༌ མོལས༌, “ཏེ༌བོའེ༌ཕིའ༌ ངའེ༌ ཁྱོ༌ཞའ༌ ཟེར༌རད༌, ཅི༌ ཟེན༌, ཡ༌ ཟུགས༌ལ༌ ཅི༌ གོན༌ཨིན༌ སམས༌ཏེ༌ རང༌ངི༌ མི༌ཚེའེ༌ ཕིའ༌ ཚེར༌ མ༌ཚེར༌། 23 ཟན༌ནི༌ སང༌ སྲོག༌པོ༌ ཡང༌ ཀོས༌སི༌ སང༌ ལུས༌པོ༌ ཁག༌ཆེའ༌ མ༌ནོག༌ག༌? 24 ཕོ༌རོག༌གུན༌ལ༌ ལྟོས༌, ཏེ༌གུན༌ནི༌ ཞིང༌ ཏབ༌བ༌ ཡ༌ ཞིང༌ རྔའ༌ མི༌དུག༌, ཏེ༌གུན༌ལ༌ ཛོད༌ ཡ༌ བང༌ང༌ མི༌དུག༌, ཨིན༌ནའང༌ དཀོན༌མཆོག༌གི༌ ཏེ༌གུན༌ལ༌ ཟན༌ སལ༌ལ༌ ཛད༌དུག༌། ཅ༌གུན༌ནི༌ སང༌ ཁྱོ༌ཞའ༌ མང༌ང༌ རིན༌ མི༌ཆེའ༌། 25 ཁྱོ༌ཞའ༌ སུ༌ཞིག༌གི༌ ཚེར༌ཁ༌ ཅོས༌ཏེ༌ ཁྱོ༌ཞའེ༌ མི༌ཚེ༌ ནང༌ང༌ ཆུ༌ཚོད༌ ཅིག༌ སྐྱེད༌ ཐུབ༌ཨིན༌ན༌? 26 ཁྱོ༌ཞའེ༌ ཚེར༌ཁ༌ ཅོས༌ཏེ༌ ཏེ༌ཙོགས༌ ཆུ༌ངུན༌ ལས༌ཤིག༌ ཅོ༌ མ༌ཉན༌ན༌, ཏེ༌ནེ༌ ཞན༌ ལུས༌ཁན༌གུན༌ནི༌ ཕིའ༌ ཅིའ༌ ཚེར༌ཁ༌ ཅོའད༌?”

27 “སྤང༌ཐང༌ངི༌ མེན༌ཏོག༌གུན༌ ཀ༌ཟུག༌གི༌ ལྡན༌དུག༌ ལྟོས༌ཤིག༌, ཏེ༌གུན༌ནི༌ ལས༌ ཅོའ༌ ཡ༌ བལ༌ ཁལ༌ཏེ༌ ཀོས༌ ཐག༌ག༌ མི༌དུག༌། ཨིན༌ནའང༌ ངའེ༌ ཁྱོ༌ཞའ༌ ཟེར༌རད༌, གྱལ༌པོ༌ སོ༌ལོ༌མོན༌, ཁོ༌རང༌ངི༌ སྤལ༌ལི༌ ནང༌ང༌ མ༌ཀྲག༌པོ༌ ཀོས༌ལག༌ གོན༌ནའང༌ ཏེ༌ མེན༌ཏོག༌གུན༌ ཙོགས༌ ལྡེ༌མོ༌ དང༌ ཛེས༌པོ༌ ཐོང༌ང༌ མེད༌པིན༌། 28 ཀལ༌ཏེས༌ དཀོན༌མཆོག༌གི༌ དི༌རིང༌ ཡོད༌ཁན༌ ཐོ༌རེ༌ མེའ༌ སྲག༌ག༌ ཕང༌ཅེས༌ཅན༌ནི༌ སྤང༌ཐང༌ངི༌ མེན༌ཏོག༌གུན༌ལ༌ ཏེ༌ཙོགས༌སི༌ ཀོས༌ལག༌ སྐོན༌ ཐུབ༌བད༌ན༌, ཏད༌ཆུང༌ཅན༌གུན༌ དཀོན༌མཆོག༌གི༌ ཁྱོ༌ཞ༌གུན༌ལ༌ ཏེ༌གུན༌ནི༌ སང༌ ཀོས༌ལག༌ ཀྲག༌པོ༌ སྐོན༌ན༌ མི༌ཛད༌ད༌?”

29 “ཏེ༌བོའེ༌ཕིའ༌ ཏུས༌གྱུན༌ ཁྱོ༌ཞའེ༌ ཅི༌ ཟེན༌ ཡ༌ ཐུང༌ཨིན༌ མ༌སམ༌, ཏེ༌གུན༌ནི༌ ཕིའ༌ ཚེར༌ཁ༌ མ༌ཅོ༌། 30 ཇིག༌རྟེན༌ནི༌ ཞན༌ ཆོས༌ལུག༌གི༌ མི༌གུན༌ ཏེ༌ ཚང༌མའེ༌ སྟིང༌རང༌ནེ༌ བང༌ཏང༌ང༌ནོག༌, ཡང༌ ཁྱོ༌ཞའེ༌ ནམ༌ཁའེ༌ ཡབ༌བི༌, ཁྱོ༌ཞའེ༌ ཏེ༌ཙོགས༌ སྒོས༌དོམ༌གུན༌ ཁྱེན༌ན༌ ཛད༌ད༌ནོག༌། 31 ཨིན༌ནའང༌ ཁྱོ༌ཞ༌གུན༌ དཀོན༌མཆོག༌གི༌ གྱལ༌སྲིད༌དི༌ སྟིང༌རང༌ནེ༌ བང༌ཏོང༌, ཏེ༌ནེ༌ ཁོང༌ངི༌ ཏེ༌ཀ༌ ནན༌ཏེ༌ ཁྱོ༌ཞའེ༌ ཞན༌ སྒོས༌དོམ༌གུན༌ནའང༌ སལ༌ལ༌ ཛད༌ཨིན༌།”

32 “ངའེ༌ ལུག༌ ཁྱུ༌ ཆུ༌ངུན༌, ཇིགས༌ མ༌ཇིགས༌། ཁྱོ༌ཞའེ༌ ནམ༌ཁའེ༌ ཡབ༌ ཁྱོ༌ཞ༌གུན༌ལ༌ ཁོང༌རང༌ངི༌ གྱལ༌སྲིད༌ སལ༌ལ༌ ཐུགས༌ཐད༌ད༌ནོག༌། 33 རང༌ངི༌ ནོར༌གུན༌ ཙོངས༌ཏེ༌ ཉལ༌བ༌ཅན༌གུན༌ལ༌ ཅིན༌བ༌ ཏོང༌། ཏེ༌ཟུག༌ ཅོ༌ན༌ ཁྱོ༌ཞའེ༌ ཁྱོ༌ཞ༌རང༌ངི༌ ཕིའ༌ མ༌ནེ༌ མི༌ཆད༌ཅེས༌སི༌ ཁོ༌མགས༌ དང༌ ནམ༌ཁའེ༌ ནང༌ང༌ མི༌ཚར༌ཅེས༌སི༌ ནོར༌ ཐོབ༌ཨིན༌, ཏེ༌རུ༌ རྐུན༌མ༌ མི༌ཡོང༌ ཡ༌ མུག༌པའེ༌ མི༌ཟའ༌། 34 ཁྱོ༌ཞའེ༌ ནོར༌ ཡོད༌ས༌ ཁྱོ༌ཞའེ༌ སྙིང༌ངའང༌ ཆགས༌ཨིན༌།”

ཤང༌ ཅོ༌ཅེས༌།

12:35-48

35 “ཞབས༌ཏོག༌ ཞུ༌ཅེས༌སི༌ ཕིའ༌ གྲལ༌གྲིག༌ ཅོས༌ཏེ༌ ཁྱོ༌ཞ༌རང༌ངི༌ འོད༌ སྤར༌ཏེ༌ བོར༌, 36 ཀ༌ཟུག༌ སྤོན༌བོ༌ བག༌སྟོན༌ནི༌ གྲོན༌ནེ༌ ལོག༌ཏེ༌ ལེབ༌ཅེས༌ལ༌ སྲུངས༌ཏེ༌ དུག༌ཁན༌ནི༌ ཡོག༌པོ༌གུན༌ནི༌ ཅོའད༌། སྒོ༌ རྡུང༌ང༌ཅིག༌ ཁོང༌གུན༌ནི༌ གོར༌ མ༌ཅུག༌ག༌ སྤོན༌བོའ༌ སྒོ༌ ཕེས༌། 37 སྤོན༌བོ༌ ཡོང༌ང༌ཅིག༌ སྲུངས༌ཏེ༌ ཉིད༌ མ༌ཏང༌ང༌ ཐོང༌ཁན༌ནི༌ ཡོག༌པོ༌གུན༌ནི༌ཀ༌ ཐད༌པོ༌ ཆེན༌། ངའེ༌ ཁྱོ༌ཞའ༌ དེན༌བ༌ ཟེར༌རད༌, སྤོན༌བོའེ༌ ཞབས༌ཏོག༌པའེ༌ ཀོས༌ལག༌ གོན༌ཏེ༌ ཁོང༌གུན༌ ཟན༌ ཟའ༌སའེ༌ ཅོག༌ཙེ༌ དུན༌ལ༌ དུག༌ཅུགས༌ཏེ༌, ཁོང༌གུན༌ལ༌ ཞབས༌ཏོག༌ ཞུ༌ཨིན༌། 38 སྤོན༌བོ༌ ཚན༌ཕེད༌ལ༌ ཡ༌ ནམ༌ལང༌སྐྱིའ༌ ཡོངས༌ཏེའང༌ ཁོང༌གུན༌ ཉིད༌ མ༌ཏང༌ང༌ ཤང༌ ཅོས༌ཏེ༌ ཐོང༌ན༌, ཁོང༌གུན༌ལ༌ སོལ༌རས༌ ཏང༌ཨིན༌།”

39 “ཨིན༌ནའང༌ འི༌བོ༌ ཧ༌གོ༌ཤིག༌, ཀལ༌ཏེས༌ ཚན༌ལ༌ རྐུན༌མ༌ ཡོང༌ཅེས༌སི༌ ཏུས༌ཚོད༌པོ༌ ཁང༌དག༌ག༌ གྱུས༌ཡོད༌པིན༌ན༌, ཁོའེ༌ ཁོ༌རང༌ངི༌ ཁང༌པའེ༌ ནང༌ང༌ རྐུན༌མ༌ ཞུགས༌ མི༌ཅུག༌། 40 ཏེ༌བོའེ༌ཕིའ༌ ཁྱོ༌ཞའ༌ ཏུས༌གྱུན༌ གྲལ༌གྲིག༌ དུག༌གོས༌ ཅིའ༌ཟེར༌ན༌ ཁྱོ༌ཞ༌གུན༌ནི༌ རེ༌ཝ༌ མེད༌དི༌ ཏུས༌ལ༌ མི༌རིགས༌སི༌བུ༌ ཡོང༌སྲིད༌ཅེས༌ ཨིན༌ནོག༌།”

41 པི༌ཏྲར༌རི༌ ཏྲིས༌, “གཙོ༌བོ༌, འི༌ རུངས༌སི༌ སྤེ༌བོ༌ ང༌ཞའེ༌ ཕིའ༌ ཨིན༌ན༌ ཡ༌ མི༌ཚང༌མའེ༌ ཕིའ༌ ཨིན༌?”

42 གཙོ༌བོའེ༌ ཡང༌ རུངས༌ཤིག༌ གྱུད༌ཏེ༌ ལན༌སལས༌, “སྤོན༌བོའེ༌ ཁོ༌རང༌ངི༌ ཁང༌པའེ༌ སྟ༌སྟོག༌ དང༌ ཞན༌ ཡོག༌པོ༌གུན༌ལ༌ ཏུས༌སི༌ཀ༌ ཞག༌ཏང༌ངི༌ ཁར༌ཇི༌ ཏང༌ཅེས༌སི༌ ཕིའ༌ སྐོས༌ཁན༌ ཨིད༌ཤེས༌ཅན༌ དང༌ ཤེས༌རབས༌ཅན༌ནི༌ ཆག༌ཟོད༌ སུ༌ ཨིན༌ནོག༌? 43 སྤོན༌བོ༌ ལོགས༌ཏེ༌ ཡོང༌ང༌ཅིག༌ ཡོག༌པོ༌བོའེ༌ ཁོའེ༌ སྐོས༌ཁན༌ནི༌ ལས༌པོ༌ ཅོ༌ཨིན༌ ཐོང༌ན༌ ཁོའ༌ སོལ༌རས༌ ཏང༌ཨིན༌། 44 ངའེ༌ ཁྱོ༌ཞའ༌ དེན༌བ༌ ཟེར༌རད༌, སྤོན༌བོའེ༌, ཁོ༌རང༌ངི༌ ནོར༌ ཚང༌མ༌ སྟ༌སྟོག༌ ཅོ༌ཅེས༌སི༌ ཁག༌པོ༌ ཁོའ༌ ཏང༌ཨིན༌། 45 ཨིན༌ནའང༌ ཀལ༌ཏེས༌ ཡོག༌པོ༌བོའེ༌, ངའེ༌ སྤོན༌བོ༌ ཏུས༌ཡུན༌རིང༌ ལོགས༌ཏེ༌ མི༌ཡོང༌ སམས༌ཏེ༌ ཞན༌ ཡོག༌པོ༌ དང༌ ཡོག༌མོ༌ གུན༌ལ༌ རྡུང༌ཅེས༌ གོ༌ཟུག༌ ཅོས༌ཏེ༌ ཟེན༌ ཆང༌ ཐུང༌ཨིན༌ ར༌རོས༌ན༌, 46 ཁོའེ༌ རེ༌ཝ༌ མི༌ཅོའེ༌ ཞག༌ག༌ ཡང༌ ཁོའ༌ གྱུས༌མེད༌དི༌ ཏུས༌ཚོད༌པོའེ༌ཀ༌ སྤོན༌བོ༌ ཡོངས༌ཏེ༌ ཁོ༌ ཏུམ༌པ༌ཏུམ༌པའེ༌ ནང༌ང༌ སྟུབས༌ཏེ༌ ཏད༌པ༌ མེད༌ཁན༌གུན༌ ཕང༌སའེ༌ ནས༌སའེ༌ ནང༌ང༌ ཕང༌ཨིན༌།”

47 “སྤོན༌བོའེ༌ ཐུགས༌དོད༌པོ༌ གྱུས༌ཡོད༌ཏེའང༌ གྲལ༌གྲིག༌ ཡ༌ ཏེ༌གུན༌ ལག༌ལེན༌ མ༌ཅོ༌ཁན༌ནི༌ ཡོག༌པོ༌གུན༌ལ༌ ཆད༌པ༌ སྲན༌ཏྲེ༌ ཏང༌ཨིན༌། 48 ཨིན༌ནའང༌ སྤོན༌བོའེ༌ ཐུགས༌དོད༌པོ༌ མ༌ཤེས༌ས༌ ཆད༌པ༌ ཕོག༌ཅེས༌སི༌ ལས༌ ཅོ༌ཁན༌ནི༌ ཡོག༌པོ༌གུན༌ལ༌ ཆད༌པ༌ ཉུ༌ངུན༌ ཕོག༌ཨིན༌། ཁག༌ མང༌ང༌ ཀལ༌ཁན༌གུན༌ནི༌ ཀ༌ནེ༌ ཞབས༌ཏོག༌ མང༌ང༌ ཐོབ༌ཅེས༌སི༌ རེ༌ཝ༌ བོར༌ཨིན༌, ཡང༌ མང༌ང༌ སྟད༌ཁན༌གུན༌ནི༌ ཀ༌ནེ༌ མང༌ང༌ རྩོད༌ཨིན༌།”

ཞི༌དེ༌ མན༌ པོ༌ པུད༌ཅེས༌།

12:49-53

49 “ང༌ འི༌ ཇིག༌རྟེན༌པ༌གུན༌ནི༌ སེམས༌སི༌ ནང༌ང༌ མེ༌ སྤར༌ར༌ ཡོངས༌པིན༌, ཡང༌ ངའེ༌ དོད༌པ༌ ནི༌ སྤར༌ ཚར༌ཏེ༌ བར༌ཨིན༌ ཡོད༌ཅེས༌པོ༌ ཨིན༌། 50 ཨིན༌ནའང༌ ངའེ༌ རྡུག༌ངལ༌ལི༌ ཁྲུས༌ཤིག༌ ལེན༌ཅེས༌ ཨིན༌, ཏེ༌བོ༌ དྲན༌དྲ༌ གྲུབ༌གྲུབ༌ ཚག༌པ༌ ངའ༌ སེམས༌ལྡོམ༌ སྲན༌ཏྲེ༌ རག༌། 51 ཁྱོ༌ཞའེ༌ ང༌ ཇིག༌རྟེན༌ནི༌ཀ༌ ཞི༌དེ༌ ཁྱོང༌ང༌ ཡོངས༌ཏེ༌ ཨིན༌ནོག༌ སམ༌མ༌ རག༌ག༌? མན༌, ངའེ༌ ཁྱོ༌ཞའ༌ ཟེར༌རད༌, ངའ༌ པོ༌ པུད༌ད༌ལ༌ ཡོངས༌ཏེ༌ ཨིན༌། 52 ཏ༌ནེ༌ཕར༌ལ༌, སྤེར༌ན༌ ནང༌མི༌ ལྔའེ༌ ནང༌ཚངས༌སི༌ ནང༌ང༌ པོ༌ བུད༌ཨིན༌, སུམ༌བོའེ༌ ཉིས༌སི༌ གྱབ༌གལ༌ ཡ༌ ཉིས༌པོའེ༌ སུམ༌མི༌ གྱབ༌གལ༌ ཅོ༌ཨིན༌,

53 ངའེ༌ཀ༌ ཏད༌པ༌ ཅོ༌ཅེས༌པོའེ༌,

ཨ༌བའེ༌ རང༌ངི༌ བུ༌ཚ༌ ངོ༌ལོག༌ ཡང༌

བུ༌ཚའེ༌ རང༌ངི༌ ཨ༌བའ༌ ངོ༌ལོག༌ ཅོ༌ཨིན༌།

ཨ༌མའེ༌ རང༌ངི༌ བུ༌མོའ༌ ངོ༌ལོག༌ ཡང༌

བུ༌མོའེ༌ རང༌ངི༌ ཨ༌མའ༌ ངོ༌ལོག༌ ཅོ༌ཨིན༌།

བུ༌ཚའེ༌ ཨ༌མའེ༌ བུ༌ཚའེ༌ ན༌མའ༌ ངོ༌ལོག༌ ཡང༌

བུ༌ཚའེ༌ ན༌མའེ༌ རང༌ངི༌ མག༌པའེ༌ ཨ༌མའ༌ ངོ༌ལོག༌ ཅོ༌ཨིན༌།”

སྟགས༌གུན༌ ཧ༌གོ༌ཅེས༌།

12:54-59

54 གཙོ༌བོ༌ ཡེ༌ཤུའི༌ མི༌ཚོགས༌ལ༌ མོལས༌, “ཁྱོ༌ཞའེ༌ ནུབ༌ ཆོགས༌ནེ༌ སྲིན༌ ལང༌ང༌ ཐོང༌ང༌ཅིག༌, ཆར༌པ༌ ཏང༌ཅེས༌ ཨིན༌ནོག༌ ཟེར༌དུག༌, ཡང༌ ཆར༌པ༌ ཏང༌དུག༌། 55 ཡང༌ ལྷོ༌ ཆོགས༌ནེ༌ ལུངས༌པོ༌ གྱུག༌ག༌ཅིག༌, ཁྱོ༌ཞའེ༌ ཚད༌ ཡོང༌ཅེས༌ ཨིན༌ནོག༌ ཟེར༌དུག༌, ཡང༌ ཚད༌ ཡོང༌དུག༌། 56 ཝ༌ ཁ༌ཆོས༌པ༌གུན༌, ཁྱོ༌ཞའེ༌ ནམ༌ཁའ༌ དང༌ སའེ༌ཀ༌ ཇུང༌ཁན༌ནི༌ ནམ༌ལའེ༌ སྟགས༌གུན༌ ཤད༌ཉན༌དུག༌, ཨིན༌ནའང༌ ཁྱོ༌ཞ༌གུན༌ནི༌ འི༌ཏུས༌སི༌ སྟགས༌གུན༌ ཅིའ༌ ཤད༌ཉན༌ན༌ མེ༌རག༌?”

57 “ཀྲང༌པོ༌ ཅི༌ ཨིན༌ ཁྱོ༌ཞ༌རང༌ངི༌ ཐག༌ཅད༌ ཅིའ༌ ཉན༌ན༌ མེ༌རག༌? 58 ཁྱོ༌རང༌ངི༌ ཉད༌གལ༌པ༌ ཉམ༌པོ༌ ཁྲིམ༌སྤོན༌ནི༌ དུན༌ལ༌ ལེབ༌བི༌ སང༌ སྔུན༌ལ༌ ལམ༌མ༌ ནང༌གྲིག༌ ཅོ༌ཅེས༌སི༌ རྩོན༌གྲུས༌ ཅོས༌, ཏེ༌ མན༌ན༌ ཁོའེ༌ ཁྱོ༌རང༌ ཁྲིམ༌སྤོན༌ནི༌ དུན༌ལ༌ ཁྱེར༌སྲིད༌ཅེས༌ ཨིན༌ནོག༌, ཡང༌ ཁྲིམ༌སྤོན༌ནི༌ ཁྲིམས༌ཁུང༌ངི༌ མག༌སྤོན༌ལ༌ སྟད༌ཏེ༌, ཁྱོ༌རང༌ ཙོན༌ཁང༌ང༌ ཀག༌ཨིན༌། 59 ངའེ༌ ཁྱོ༌ཞའ༌ ཟེར༌རད༌, ཁྱོ༌རང༌ ཙོན༌ཁང༌ནེ༌ ཏེ༌ཏེ༌ཚོག༌པ༌ མི༌ཕུད༌ ནམ༌ཚོག༌པ༌ ཁྱོ༌རང༌ངི༌ ཆད༌པའེ༌ པེ༌ནེ༌ ཚང༌མ༌ མི༌ཤལ༌།”

13

སྡིག༌པ༌གུན༌ནི༌ཀ༌ གྱོད༌པ༌ ཅོ༌ཅེས༌།

13:1-9

1 མི༌ ཁ༌ཅིག༌གི༌ གཙོ༌བོ༌ ཡེ༌ཤུའ༌ རོམ༌མི༌ ཀའ༌ལོན༌ པི༌ལ༌ཏུའི༌ གཱ༌ལིལ༌ལི༌པ༌ ཁ༌ཅིག༌ ཆོད༌ཁང༌ང༌ ཆོད༌པ༌ ཕུལ༌ ཟ༌ནེ༌ སད༌ཁན༌བོའེ༌ སྐོར༌ལ༌ ཤདས༌། 2 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞ༌གུན༌ནི༌ ཏེ༌ གཱ༌ལིལ༌ལི༌པ༌གུན༌ལ༌ ཏེ༌ཟུག༌ རྡུག༌ངལ༌ ཐོང༌པ༌, ཞན༌ གཱ༌ལིལ༌ལི༌པ༌ ཚང༌མའེ༌ སང༌ མང༌ང༌ སྡིག༌ཅན༌ ཨིན༌གྲོ༌ སམ༌མ༌ རག༌ག༌? 3 ངའེ༌ ཁྱོ༌ཞའ༌ ཟེར༌རད༌, ཏེ༌བོ༌ དེན༌བ༌ མ༌ནོག༌, ཨིན༌ནའང༌ གྱོད༌པ༌ མ༌ཅོ༌ན༌, ཁྱོ༌ཞ༌གུན༌ནའང༌ མེད༌ཁན༌ ཅོའ༌ ཛད༌ཨིན༌། 4 ཡ༌ སི༌ལོམ༌མི༌ རྩིག༌པ༌ རྡིབས༌ཏེ༌ ཤི༌ཁན༌ནི༌ མི༌ ཅོབ༌རྒྱད༌པོ༌ ཡེ༌རུ༌ཤ༌ལེམ༌པ༌ ཚང༌མའེ༌སང༌ མང༌ང༌ སྡིག༌ཅན༌ ཨིན༌གྲོ༌ སམ༌མ༌ རག༌ག༌? 5 ངའེ༌ ཁྱོ༌ཞའ༌ ཟེར༌རད༌, ཏེ༌བོ༌ དེན༌བ༌ མ༌ནོག༌, ཨིན༌ནའང༌ ཁྱོ༌ཞའེ༌ གྱོད༌པ༌ མ༌ཅོ༌ན༌, ཁྱོ༌ཞ༌གུན༌ནའང༌ མེད༌ཁན༌ ཅོའ༌ ཛད༌ཨིན༌།”

6 ཏེ༌ནེ༌ ཡེ༌ཤུའི༌ འི༌ རུངས༌པོ༌ ཤད༌ད༌ ཛདས༌, “མི༌ཞིག༌གི༌ ཁོ༌རང༌ངི༌ རྒུན༌ཚས༌སི༌ ནང༌ང༌ ཕིག༌གི༌ ཁ༌ཟས༌སི༌ ལྕང༌མ༌ ཙུགས༌ཏེ༌, བྲས༌བུ༌ ཙལ༌ལ༌ སོང༌ ཨིན༌ནའང༌ བྲས༌བུ༌ མ༌ཐོབ༌། 7 ཁོའེ༌ ཚས༌ཁན༌ལ༌ ཟེརས༌, ‘ལོ༌ སུམ༌ སོང༌ འི༌ ལྕང༌མའེ༌ ཀ༌ནེ༌ ང༌ བྲས༌བུ༌ ཅིག༌གའང༌ མ༌ཐོབ༌། ཅད༌ཏེ༌ ཕངས༌ཏོང༌, ཏོན༌མེད༌ལ༌ ནས༌ས༌ སྒགས༌ཏེ༌ བོར༌དུག༌།’ ”

8 “ཚས༌ཁན༌ནི༌ ལན༌ཏངས༌, ‘སྤོན༌བོ༌, ཏ༌རུང༌ ལོ༌ ཅིག༌ བོར༌ར༌ ཛད༌, ངའེ༌ ཀྱིར༌སྐོར༌ཏེ༌ ས༌ སྐོས༌ཏེ༌ ལུད༌ ཏང༌ཨིན༌། 9 ཀལ༌ཏེས༌ སྟིང༌མ༌ ལོ༌ བྲས༌བུ༌ ཆགས༌ན༌ གྱལ༌ལ༌ སོང༌, ཨིན༌ནའང༌ མ༌ཆགས༌ན༌ ཅད༌ཨིན༌།’ ”

ཡེ༌ཤུའི༌ ཤབ༌བད༌དི༌ ཞག༌ག༌ ཕན༌ཅུག༌ག༌ ཛདས༌།

13:10-17

10 ཤབ༌བད༌དི༌ ངལ༌ཚོའེ༌ ཞག༌ག༌ གཙོ༌བོ༌ ཡེ༌ཤུའི༌ ཡ༌ཧུ༌དཱ༌པའེ༌ དུ༌ཁང༌ཞིག༌གི༌ ནང༌ང༌ ལབ༌ཞ༌ སལ༌ ཟ༌ནེ༌ 11 བུད༌ཁན༌ནི༌ ལོ༌ ཅོབ༌རྒྱད༌ནེ༌ ཕར༌ལ༌ གོང༌པོའེ༌ ཁོངས༌ཅུག༌ཁན༌ནི༌ བུ༌མོ༌ཞིག༌ ཡོད༌པིན༌, ཁོ༌ གུ༌རུ༌ སོང༌ཏེ༌ ཀྲང༌པོའ༌ ལངས༌ ཉན༌ན༌ མེད༌པིན༌། 12 ཡེ༌ཤུའི༌ ཁོ༌ ཟིགས༌ས༌ཅིག༌ དུན༌ལ༌ བོད༌ད༌ ཛད༌ཏེ༌ མོལས༌, “བུ༌མོ༌, ཁྱོ༌རང༌ འི༌ ཟུ༌མོ༌ནེ༌ ཐར༌ཨིན༌།” 13 ཁོང༌ངི༌ ཁོའེ༌ཀ༌ ཆག༌ བོར༌ར༌ ཛད༌ད༌ཅིག༌, ཏེན༌ན༌མལ༌ལ༌ ཁོ༌ ཀྲང༌པོའ༌ ལང༌ཉན༌ཏེ༌ དཀོན༌མཆོག༌ག༌ སྟོད༌པ༌ ཕུལས༌།

14 ཨིན༌ནའང༌ དུ༌ཁང༌ངི༌ འུ༌སྐྱོང༌ངི༌ ཤབ༌བད༌དི༌ ཞག༌ག༌ ཡེ༌ཤུའི༌ ནད༌ ཕན༌ཅུག༌ག༌ ཛད༌ པ༌སང༌, སྲོ༌ ཡོངས༌ཏེ༌ མི༌ཚོགས༌ལ༌ ཟེརས༌, “ཞག༌ དྲུག༌ ལས༌ ཅོ༌ ཆོགས༌ཏེ༌ ཨིན༌ནོག༌། ཏེན༌ན༌ ཞག༌ དྲུག༌གི༌ ནང༌ང༌ ནད༌ནེ༌ ཕན༌ཅུག༌ཅེས༌ལ༌ ཡོང༌, ཨིན༌ནའང༌ ཤབ༌བད༌དི༌ ཞག༌ག༌ ཕན༌ཅུག༌ མི༌ཉན༌།”

15 གཙོ༌བོའེ༌ ཁོའ༌ མོལས༌, “ཁ༌ཆོས༌པ༌ ཁྱོ༌ཞའེ༌ ལང༌ཏོ༌ དང༌ བུང༌བུ༌ ཤབ༌བད༌དི༌ ཞག༌ག༌ བྲེས༌ནེ༌ ཀྲོལ༌ཏེ༌ ཆུ༌ ཏང༌ང༌ ཁྱེར༌ར༌ མེད༌ད༌? 16 ཏེ༌ནེ༌ བུད༌ཁན༌ནི༌ ལོ༌ ཅོབ༌རྒྱད༌ནེ༌ ཕར༌ལ༌ ཤེ༌ཏན༌ནི༌ ལྡམས༌ཏེ༌ བོར༌ཁན༌ནི༌ ཨབ༌ར༌ཧམ༌མི༌ པུར༌གྱུད༌ འི༌ བུ༌མོ༌བོ༌ ཤབ༌བད༌དི༌ ཞག༌ག༌ ཐར༌ཅུག༌ མ༌གོས༌ས༌?” 17 ཡེ༌ཤུའི༌ ཏེ༌གུན༌ མོལ༌ལ༌ཅིག༌, ཁོང༌ངི༌ གྲ༌འོ༌གུན༌ ཁྲེལ༌བ༌ སོང༌, ཨིན༌ནའང༌ མི༌ཚོགས༌ གང༌པོ༌ ཡེ༌ཤུའི༌ ཛད༌ཁན༌ནི༌ ཧ༌ལས༌ཤེས༌སི༌ ཆག༌ལས༌གུན༌ ཐོངས༌ཏེ༌ མ༌ ཐད༌པོ༌ སོང༌།

ཉུངས༌སྐར༌རི༌ ས༌འོན༌ནི༌ རུངས༌།

13:18-21

18 ཏེ༌ནེ༌ གཙོ༌བོ༌ ཡེ༌ཤུའི༌ མོལས༌, “དཀོན༌མཆོག༌གི༌ གྱལ༌སྲིད༌པོ༌ ཅི༌ ཙོགས༌ ཨིན༌ནོག༌? ངའེ༌ ཏེ༌བོ༌ ཅི༌ཞིག༌ ཉམ༌པོ༌ ལྡུར༌? 19 ཏེ༌བོ༌ ནི༌ ཉུང༌སྐར༌རི༌ ས༌འོན༌ ཙོགས༌ ཨིན༌ནོག༌ ཀ༌བོ༌ མི༌ཞིག༌གི༌ ཁོ༌རང༌ངི༌ ཚས༌སི༌ ནང༌ང༌ ཏབ༌བ༌ལ༌ ཁྱེརས༌, ཏེ༌བོ༌ སྐྱེས༌ཏེ༌ ལྕང༌མའ༌ ལྡན༌, ཡང༌ ནམ༌ཁའེ༌ ཅ༌གུན༌ནི༌ ཏེ༌བོའེ༌ ཡལ༌གེ༌ཀ༌ ཚངས༌ ཅོས༌།”

20 ཡེ༌ཤུའི༌ ཡང༌སྐྱར༌ ཏྲིའ༌ ཛདས༌, “ངའེ༌ དཀོན༌མཆོག༌གི༌ གྱལ༌སྲིད༌པོ༌ ཅི༌ཞིག༌ ཉམ༌པོ༌ ལྡུར༌? 21 ཏེ༌བོ༌ སྐྱུར༌ ཙོགས༌ ཨིན༌, ཀ༌བོ༌ བུ༌མོའེ༌, ཕེ༌ མང༌པོའེ༌ ནང༌ང༌ སྲེས༌ཏེ༌ རུས༌པ༌ སྐྱུར༌བོ༌ པག༌པའེ༌ གང༌པོའེ༌ ནང༌ང༌ ཁྱེད༌།”

གྱས༌སྒོ༌ ཕྲ༌མོའི༌ རུངས༌།

13:22-30

22 གཙོ༌བོ༌ ཡེ༌ཤུ༌ གྲོང༌ཁྱེར༌ དང༌ གམ༌ཡུལ༌ གུན༌ གྱུད༌ཏེ༌ ཡེ༌རུ༌ཤ༌ལེམ༌ ཆོགས༌ལ༌ སྐྱོད༌ ཟ༌ནེ༌ ཁོང༌ངི༌ ལབ༌ཞ༌ སལ༌ལ༌ ཛདས༌། 23 མི༌ཞིག༌གི༌ ཡེ༌ཤུའ༌ ཏྲིས༌, “གཙོ༌བོ༌ལེ༌ མི༌ ཉུ༌ངུན༌ཞིག༌ག༌ མ༌ནེ༌ ཐར༌པ༌ མི༌ཐོབ༌བ༌?”

ཁོང༌ངི༌ ལན༌སལས༌, 24 “སྒོ༌ ཕྲ༌མོ༌ནེ༌ ཞུགས༌ཤེས༌སི༌ རྩོན༌གྲུས༌ སྲན༌ཏྲེ༌ ཅོས༌, ཅིའ༌ཟེར༌ན༌ ངའེ༌ ཁྱོ༌ཞའ༌ ཟེར༌རད༌, མི༌ མང༌པོའེ༌ ཏེ༌ནང༌ནེ༌ ཞུགས༌ཤེས༌སི༌ རྩོན༌གྲུས༌ ཅོ༌ཨིན༌, ཨིན༌ནའང༌ ཞུགས༌ མི༌ཉན༌། 25 ཁང༌དག༌ ལངས༌ཏེ༌ སྒོ༌ ཅུག༌ཚར༌ར༌ཅིག༌, ཁྱོ༌ཞ༌གུན༌ ཕི༌ལོག༌ག༌ ལུས༌ཏེ༌ སྒོ༌ རྡུང༌ཨིན༌ ཇུ༌ཇུ༌, ‘གཙོ༌བོ༌ལེ༌ ང༌ཞའེ༌ ཕིའ༌ སྒོ༌ ཕེའ༌ཛད༌’ ཟེར༌ཨིན༌། ཁོའེ༌ ལན༌ཏང༌ཨིན༌, ‘ངའེ༌ ཁྱོ༌ཞའ༌ ཤེས༌ས༌མེད༌ ཡ༌ ཁྱོ༌ཞའ༌ ཀ༌ནེ༌ ཡོངས༌ཏེ༌ ཨིན༌ ངའ༌ གྱུས༌མེད༌།’ 26 ཏེ༌ནེ༌ ཁྱོ༌ཞའེ༌ ཟེར༌ཨིན༌, ‘ང༌ཞའེ༌ ཉེ༌རང༌ ཉམ༌པོ༌ ཟོས༌པིན༌ ཐུངས༌པིན༌, ང༌ཞའེ༌ གྲོང༌ཁྱེར༌རི༌ ལམ༌གུན༌ནི༌ཀ༌ ཉེ༌རང༌ངི༌ ལབ༌ཞ༌ སལ༌ལ༌ ཛདས༌།’ 27 ཨིན༌ནའང༌ ཁོའེ༌ ལན༌ཏང༌ཨིན༌, ‘ངའེ༌ ཁྱོ༌ཞའ༌ ཤེས༌ས༌མེད༌ ཡ༌ ཁྱོ༌ཞའ༌ ཀ༌ནེ༌ ཡོངས༌ཏེ༌ ཨིན༌ ངའ༌ གྱུས༌མེད༌, ལས༌ ངན༌པ༌ ཅོ༌ཁན༌གུན༌ ངའེ༌ ཀ༌ནེ༌ ཐག༌རིང༌ང༌ སོང༌།’ ”

28 “ཨབ༌ར༌ཧམ༌, ཨི༌སཱག༌, ཡ༌ཀོབ༌ དང༌ ལུང༌སྟོན༌པ༌ ཚང༌མ༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཡང༌ ཁྱོ༌ཞ༌གུན༌ ཕི༌ལོག༌ག༌ ཕངས༌ཁན༌བོ༌ ཁྱོ༌ཞའེ༌ ཐོང༌ང༌ཅིག༌, ཁྱོ༌ཞའ༌ ངུ༌ཅེས༌ དང༌ སོ༌ སྲིག༌ཅེས༌ ཡོང༌ཨིན༌། 29 མི༌གུན༌ ཤར༌, ལྷོ༌, ནུབ༌, བྱང༌ནེ༌ ཡོངས༌ཏེ༌, དཀོན༌མཆོག༌གི༌ གྱལ༌སྲིད༌དི༌ ནང༌ང༌ དོན༌ཏང༌ངི༌ ཕིའ༌ རང༌ངི༌ ནས༌སའེ༌ཀ༌ དུག༌ཨིན༌། 30 ཏན༌ཏན༌, སྟིང༌ཇུག༌ག༌ ཡོད༌ཁན༌གུན༌ གོའ༌ ལེབ༌ཨིན༌ ཡང༌ གོའ༌ ཡོད༌ཁན༌གུན༌ སྟིང༌ཇུག༌ག༌ ལུས༌ཨིན༌།”

ཡེ༌ཤུའ༌ ཡེ༌རུ༌ཤ༌ལེམ༌པ༌གུན༌ནི༌ཀ༌ ཐུགས༌སྐྱོ༌མོ༌ སྐྱོདས༌།

13:31-35

31 ཏེན༌ན༌ ཏུས༌ལ༌ ཕ༌རུ༌ཤི༌པ༌ ཁ༌ཅིག༌ ཡོངས༌ཏེ༌ ཁོང༌ང༌ ཟེརས༌, “འི༌ཀ༌ནེ༌ ཞན༌ ནས༌ས༌ཞིག༌ག༌ སྐྱོད༌ ཅིའ༌ཟེར༌ན༌ གྱལ༌པོ༌ ཧེ༌རོད༌དི༌ ཉེ༌རང༌ སད༌ཅེས༌སི༌ སྐབས༌ ཙལ༌དུག༌།”

32 གཙོ༌བོ༌ ཡེ༌ཤུའི༌ ཁོང༌གུན༌ལ༌ མོལས༌, “སོང༌ ཡང༌ ཏེ༌ ཝ༌ཙེའ༌ ཟེར༌, ‘དི༌རིང༌ དང༌ ཐོ༌རེ༌ ངའེ༌ རྡུད༌གུན༌ ཕིང༌ཅེས༌ དང༌ ནད༌པ༌གུན༌ ཕན༌ཅུག༌གད༌ ཡང༌ ཞག༌ སུམ༌པའེ༌ ཞག༌ག༌ ང༌ ཅོའ༌ ཡོང༌ཁན༌ནི༌ ལས༌པོ༌ གྲུབ༌ཨིན༌།’ 33 འོ༌ན༌, དི༌རིང༌, ཐོ༌རེ༌ དང༌ ནངས༌ གུན༌ ངའེ༌ ཡེ༌རུ༌ཤ༌ལེམ༌མ༌ ཆ༌ཅེས༌སི༌ ང༌རང༌ངི༌ བེས༌པོ༌ སྒག༌ མ༌གོས༌, ཅིའ༌ཟེར༌ན༌ ཏན༌ཏན༌ ལུང༌སྟོན༌པ༌ཞིག༌ ཡེ༌རུ༌ཤ༌ལེམ༌མི༌ ཕི༌ལོག༌ག༌ མི༌སད༌།”

34 “ཡེ༌རུ༌ཤ༌ལེམ༌པ༌, ཡེ༌རུ༌ཤ༌ལེམ༌པ༌, ལུང༌སྟོན༌པ༌གུན༌ སད༌ཁན༌ ཡང༌ ཁྱོ༌ཞའེ༌ཀ༌ ལམ༌ཅུག༌ག༌ ཛད༌ཁན༌གུན༌ལ༌ རྡོའ༌ གྱབས༌ཏེ༌ སད༌ཁན༌ གུན༌, ཅ༌མོའེ༌ རང༌ངི༌ ཅབ༌ཕྲུག༌གུན༌ སྐྱོབ༌ཅེས༌ལ༌ ཤོག༌པའེ༌ ཡོག༌ག༌ ལྡུའ༌ ཙོགས༌ལ༌, ངེའང༌ ཁྱོ༌ཞའ༌ ལན༌ མང༌པོ༌ ལྡུ༌ཅེས༌སི༌ དོད༌པ༌ ཅོས༌པིན༌, ཨིན༌ནའང༌ ཁྱོ༌ཞའེ༌ ངའ༌ ཅོ༌ མ༌ཅུགས༌། 35 ཏ༌ ལྟོས༌, ཁྱོ༌ཞའེ༌ ཆོད༌ཁང༌ངི༌ ནང༌ང༌ ནས༌ཏེ༌ ཡོད༌ཁན༌བོ༌ བིང༌ཏེ༌ སྐྱོདས༌། ངའེ༌ ཁྱོ༌ཞའ༌ དེན༌བ༌ ཟེར༌རད༌, ཁྱོ༌ཞའ༌ ང༌ ཡང༌སྐྱར༌ མི༌ཐོང༌ ནམ༌ཚོག༌པ༌ ཁྱོ༌ཞའེ༌, ‘གཙོ༌བོ༌ དཀོན༌མཆོག༌གི༌ ཝང༌ཆའེ༌ ནང༌ང༌ སྐྱོད༌ཁན༌བོ༌ ཅིན༌ལབས༌ཅན༌ ཨིན༌’ མི༌ཟེར༌། ✡”

14

ཡེ༌ཤུའི༌ ཤབ༌བད༌དི༌ ཞག༌ག༌ ནད༌པ༌ཞིག༌ ཕན༌ཅུག༌ག༌ ཛདས༌།

14:1-14

1 ཤབ༌བད༌དི༌ ངལ༌ཚོའེ༌ ཞག༌ཤིག༌ག༌ ཡེ༌ཤུ༌ ཕ༌རུ༌ཤི༌པའེ༌ སྤོན༌བོ༌ཞིག༌གི༌ ཁང༌པ༌ དོན༌ཏང༌ང༌ སྐྱོདས༌, ཕ༌རུ༌ཤི༌པ༌གུན༌ནི༌ ཁོང༌ང༌ ཞིབ༌ཅ༌ ཅོས༌ཏེ༌ སྟེན༌དུགས༌། 2 ཡེ༌ཤུའི༌ དུན༌ལ༌ རྐང༌ལག༌ག༌ ཆུ༌ ཞུགས༌ཁན༌ནི༌ ནད༌པ༌ཞིག༌ ཡོད༌པིན༌། 3 ཡེ༌ཤུའི༌ ཕ༌རུ༌ཤི༌པ༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ལ༌ མོལས༌, “ཤབ༌བད༌དི༌ ཞག༌ག༌ ཆོས༌ཁྲིམས༌ ནང༌ཞིན༌ ནད༌ནེ༌ ཕན༌ཅུག༌ན༌ གྲིགས༌ཏེ༌ ཨིན༌ནོག༌ག༌ ཡ༌ མ༌ནོག༌?” 4 ཨིན༌ནའང༌ ཁོང༌གུན༌ནི༌ ཅའང༌ ལན༌ མ༌ཏངས༌། ཁོང༌ངི༌ ཁོའ༌ ཆག༌རྩེའ༌ ཛད༌ཏེ༌ ཕན༌ཅུག༌ག༌ ཛདས༌, ཡང༌ ཁོ༌ ཁོ༌རང༌ངི༌ ཁང༌པ༌ ལམ༌ཅུག༌ག༌ ཛདས༌། 5 ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ཀལ༌ཏེས༌ ཤབ༌བད༌དི༌ ཞག༌ག༌ ཁྱོ༌ཞའ༌ ཅིག༌གི༌ ཕྲུ༌གུ༌ ཡ༌ ལང༌ཏོ༌ ཆུ༌དོང༌ངི༌ ནང༌ང༌ བུད༌ན༌, ཁྱོ༌ཞའེ༌ ཏེན༌ན༌མལ༌ལ༌ ཁོ༌ ཕིང༌ མི༌ ཕིང༌ང༌?” 6 ཡང༌སྐྱར༌ ཁོང༌གུན༌ནི༌ ལན༌ ཏང༌ མ༌ཉན༌།

7 གྲོན༌པོ༌གུན༌ནི༌ གྲལ༌གོའ༌ ཙལ༌ཁན༌བོ༌ ཡེ༌ཤུའི༌ ཟིགས༌ས༌ཅིག༌ ཁོང༌ངི༌ འི༌ རུངས༌པོ༌ ཤད༌ད༌ ཛདས༌, 8 “མི༌ཞིག༌གི༌ ཁྱོ༌རང༌ང༌ བག༌སྟོན༌ནི༌ གྲོན༌ལ༌ བོད༌ན༌, གྲལ༌གོའེ༌ཀ༌ མ༌དུག༌, ཅི༌ གྱུས༌, གྲོན༌ ཏང༌ཁན༌བོའེ༌ ཁྱོ༌རང༌ངི༌ སང༌ ཁག༌ཅན༌ གྲོན༌པོ༌ཞིག༌ བོད༌ཏེ༌ ཡོད༌གྲོ༌། 9 ཀལ༌ཏེས༌ ཡོད༌ན༌ ཁྱོ༌ཞའ༌ ཉིས༌ཀོའ༌ གྲོན༌ ཏང༌ཁན༌བོ༌ ཡོངས༌ཏེ༌ ཁྱོ༌རང༌ང༌ ‘ཁྱོ༌རང༌ དུག༌ཁན༌ནི༌ ནས༌ས༌ འི༌ མི༌བོའ༌ ཏོང༌’ ཟེར༌ན༌ ཁྱོ༌རང༌ ཁྲེལ༌བ༌ ཆེན༌ ཡང༌ ཁྱོ༌རང༌ གྲལ༌ལི༌ ཇུག༌ག༌ ཆ༌གོས༌ཨིན༌།”

10 “ཨིན༌ནའང༌ ཁྱོ༌རང༌ང༌ གྲོན༌ལ༌ བོད༌ན༌ སོང༌ཏེ༌ གྲལ༌ལི༌ ཇུག༌ག༌ དུག༌། གྲོན༌ལ༌ བོད༌ཁན༌བོ༌ ཡོངས༌ཏེ༌ ཁྱོ༌རང༌ང༌, ‘ཛ༌འོ༌ གྲལ༌གོའ༌ སྐྱོད༌’ ཟེར༌ཨིན༌། ཏེ༌ནེ༌ ཞན༌མ༌ གྲོན༌པོ༌ ཚང༌མའེ༌ དུན༌ལ༌ ཁྱོ༌རང༌ང༌ རྩི༌ཝ༌ ཐོབ༌ཨིན༌། 11 ཀྲག༌པོ༌ སྟན༌ཁན༌ ཚང༌མ༌ པས༌མོ༌ ཅོའ༌ ཛད༌ཨིན༌ ཡང༌ ཁོ༌རང༌ པས༌མོ༌ བོར༌ཁན༌བོའ༌ རྩི༌ཝ༌ སལ༌ལ༌ ཛད༌ཨིན༌།”

12 ཏེ༌ནེ༌ ཡེ༌ཤུའི༌ གྲོན༌ ཏང༌ཁན༌བོའ༌ མོལས༌, “ཁྱོ༌རང༌ངི༌ ཛ༌ར༌ ཡ༌ གོང༌ཟན༌ ཏང༌ ཟ༌ནེ༌ རང༌ངི༌ ཛ༌འོ༌གུན༌, ཡ༌ ཨ༌ཅོ༌ ཡ༌ ནོ༌, ཡ༌ ཉེན༌གྲུང༌ ཡ༌ ཁྱིམ༌ཚེས༌ ཆུག༌པོ༌གུན༌ལ༌ མ༌བོད༌། ཀལ༌ཏེས༌ བོད༌ན༌, ཁོང༌གུན༌ནི༌ ཁྱོ༌རང༌ང༌ གྲོན༌ ལན༌ཏངས༌ཏེ༌ ཁྱོ༌རང༌ངི༌ ཀྲིན༌ལན༌ ལོག༌སྲིད༌ཅེས༌ ཨིན༌ནོག༌། 13 ཨིན༌ནའང༌ ཁྱོ༌རང༌ངི༌ གྲོན༌ ཏང༌ ཟ༌ནེ༌ ཉལ༌བ༌ཅན༌, ལུས༌སྐྱོན༌བ༌, ཞ༌འོ༌ དང༌ ཞ༌ར༌ གུན༌ལ༌ བོད༌། 14 ཏེ༌ནེ༌ ཁྱོ༌རང༌ང༌ ཅིན༌ལབས༌ ཐོབ༌ཨིན༌། ཁོང༌གུན༌ནི༌ གྲོན༌ལན༌ ཏང༌ མ༌ཐུབ༌ནའང༌ དཀོན༌མཆོག༌གི༌ མི༌ ཀྲང༌པོ༌གུན༌ སོན༌ཏེའ༌ ལང༌ཅུག༌ག༌ ཛད༌ ཟ༌ནེ༌ ཁྱོ༌རང༌ང༌ སོལ༌རས༌ སལ༌ཨིན༌།”

གྲོན༌ ཆེན༌མོ༌ཞིག༌གི༌ རུངས༌།

14:15-24

15 ཏེ༌བོ༌ ཚོར༌ཏེ༌ གྲོན༌པོ༌ ཅིག༌གི༌ ཡེ༌ཤུའ༌ ཟེརས༌, “དཀོན༌མཆོག༌གི༌ གྱལ༌སྲིད༌དི༌ ནང༌ང༌ གྲོན༌ ཟའ༌ཁན༌གུན༌ ཅིན༌ལབས༌ཅན༌ ཨིན༌ནོག༌།”

16 ཨིན༌ནའང༌ ཡེ༌ཤུའི༌ ལན༌སལས༌, “མི༌ཞིག༌གི༌ གྲོན༌ ཆེན༌མོ༌ ཏང༌ཅེས༌ གྲལ༌གྲིག༌ ཅོས༌ཏེ༌ གྲོན༌པོ༌ མང༌པོའ༌ བོདས༌། 17 དོན༌ཏང༌ གྲུབ༌བ༌ཅིག༌ བོད༌ཏེ༌ ཡོད༌ཁན༌གུན༌ལ༌, ‘ཡོང༌ཤིག༌, དོན༌ཏང༌ གྲུབ༌ཏེ༌ ཡོད༌’ ཟེར༌ཏེ༌ བོད༌ད༌ ཁོ༌རང༌ངི༌ ཡོག༌པོ༌གུན༌ ལམ༌ཅུགས༌། 18 ཨིན༌ནའང༌ ཁོང༌ ཚང༌མའེ༌ ཉད༌ཏག༌ཅེས༌ གོ༌ཟུགས༌ཏེ༌ ཏང༌པོ༌ མི༌བོའེ༌ ཟེརས༌, ‘ངའེ༌ དག༌ས༌རང༌ ཞིང༌ཞིག༌ ཉོས༌པིན༌, ཏེ༌བོའ༌ ལྟའ༌ལ༌ ཆ༌གོས༌སད༌, ཇུ༌ཇུ༌ ང༌ གོངས༌པ༌ སལ༌།’ 19 ཞན༌ཞིག༌གི༌ ཟེརས༌, ‘ངའེ༌ ལང༌ཏོ༌ ཆ༌ལྔ༌ ཉོས༌པིན༌, ཏེ༌གུན༌ ཞིང༌ངི༌ཀ༌ ཀོལ༌ཏེ༌ ལྟའ༌ལ༌ ཆ༌གོས༌སད༌, ཇུ༌ཇུ༌ ང༌ གོངས༌པ༌ སལ༌།’ 20 ཞན༌ཞིག༌གི༌ ཟེརས༌, ‘ངའེ༌ དག༌ས༌རང༌ ན༌མ༌ ཅོས༌པིན༌ ང༌ ཡོང༌ཉན༌ཅེས༌ མེ༌རག༌།’ ”

21 “ཏེ༌ནེ༌ ཡོག༌པོ༌བོ༌ ལོག༌ཏེ༌ ཡོངས༌ཏེ༌ སྤོན༌བོའ༌ ཏེ༌གུན༌ ཤད༌། སྤོན༌བོའ༌ སྲོ༌ མ༌སྲན༌ཏྲེ༌ ཡོངས༌ ཡང༌ ཡོག༌པོའ༌ ཟེརས༌, ‘གྱོགས༌པ༌ གྲོང༌ཁྱེར༌རི༌ ལམ༌ དང༌ སྲང༌ གུན༌ལ༌ སོང༌ཏེ༌ ཉལ༌བ༌ཅན༌, ལུས༌སྐྱོན༌བ༌, ཞ༌ར༌ དང༌ ཞ༌འོ༌ གུན༌ ཁྱོང༌།’ 22 ཡོག༌པོའེ༌ ཟེརས༌, ‘སྤོན༌བོ༌ལེ༌, ཉེ༌རང༌ངི༌ མོལ༌ཁན༌ ནང༌ཞིན༌ ཅོས༌པིན༌, ཨིན༌ནའང༌ ཏ༌རུང༌ངའང༌ ནས༌ས༌ སྟོང༌པ༌ དུག༌།’ 23 ཏེ༌ནེ༌ སྤོན༌བོའེ༌ ཡོག༌པོ༌བོའ༌ ཟེརས༌, ‘ངའེ༌ ཁང༌པ༌ གང༌ཅུག༌ཅེས༌ལ༌ གྲོང༌ཁྱེར༌ནེ༌ ཕི༌ལོག༌གི༌ ལམ༌ དང༌ སྲང༌ གུན༌ལ༌ སོང༌ཏེ༌ ཏེ༌རུ༌ ཡོད༌ཁན༌གུན༌ བོད༌ཏེ༌ ཁྱོང༌། 24 ངའེ༌ ཁྱོ༌རང༌ང༌ ཟེར༌རད༌, གྲོན༌ལ༌ བོད༌ཁན༌གུན༌ནི༌ ནང༌ནེ༌ ཅིག༌གའང༌ ངའེ༌ གྲལ༌གྲིག༌ ཅོས༌ཁན༌ནི༌ གྲོན༌ནི༌ ཁར༌ཇི༌ ཉང༌ཅེས༌སི༌ སྐབས༌ མི༌ཐོབ༌།’ ”

ཡེ༌ཤུའི༌ ལོབ༌ཕྲུགས༌ གྱུར༌ཅེས༌ལ༌ ཅི༌ཚང༌མ༌ ཕང༌གོས༌།

14:25-35

25 མི༌ཚོགས༌ ཆེན༌མོ༌ཞིག༌ ཡེ༌ཤུའི༌ སྟིང༌རང༌ནེ༌ ཡོངས༌, ཡང༌ ཁོང༌གུན༌ནི༌ ཆོགས༌ལ༌ གྱུར༌ཏེ༌ ཁོང༌ངི༌ མོལས༌, 26 “ངའེ༌ སྟིང༌རང༌ནེ༌ ཡོང༌དུག༌ ཨིན༌ནའང༌ རང༌ངི༌ ཨ༌བ༌, ཨ༌མ༌, ན༌མ༌, ཕྲུ༌གུ༌, མིང༌སྲིང༌ མ༌ཚད༌ རང༌ངི༌ སྲོག༌གའང༌ ངའེ༌ སང༌ མང༌ང༌ ཡ༌ཤ༌ ཅོ༌ཁན༌བོ༌ ངའེ༌ ལོབ༌ཕྲུགས༌ གྱུར༌ མི༌ཉན༌། 27 ཡང༌ རང༌ངི༌ རྡུག༌ངལ༌ལི༌ རྐྱང༌ཤིང༌ ཁུར༌ཏེ༌ ངའེ༌ སྟིང༌ནེ༌ མ༌བྲངས༌ཁན༌བོ༌ ངའེ༌ ལོབ༌ཕྲུགས༌ གྱུར༌ མི༌ཉན༌།”

28 “ཀལ༌ཏེས༌ ཁྱོ༌ཞ༌ ཅིག༌གི༌ ཁང༌པ༌ ཀྲག༌པོ༌ཞིག༌ རྩིག༌ཨིན༌ སམ༌ན༌, སྔུན༌ལ༌ དུགས༌ཏེ༌ ཏེ༌བོ༌ རྩིག༌ཅེས༌སི༌ སྒོས༌དོམ༌མི༌ པེ༌ནེ༌ ཁོ༌རང༌ངི༌ ལག༌ག༌ དུག༌ག༌ མི༌དུག༌ མི༌ལྟའ༌? 29 ཏེ༌ མན༌ན༌ མག༌ལྡན༌ ཏིངས༌ཏེ༌ ཁང༌པ༌ གང༌པོ༌ གྲུབ༌ མི༌ཐུབ༌, ཏེ༌ནེ༌ ཏེ༌བོ༌ ཐོང༌ཁན༌ ཚང༌མའེ༌ ཧབ༌གོད༌ ཏངས༌ཏེ༌ 30 ཟེར༌ཨིན༌ ‘འི༌ མི༌བོའེ༌ ཁར༌ རྩིག༌ཅེས༌ ཅོས༌པ༌ ཨིན༌ནའང༌ གྲུབ༌ མ༌ཐུབ༌།’ ”

31 “ཡ༌ མག༌མི༌ སྟོང༌ཅུ༌ ཡོད༌ཁན༌ནི༌ གྱལ༌པོའེ༌, མག༌མི༌ སྟོང༌ཉི༌ཤུ༌ ཁྲིད༌ཏེ༌ ཡོང༌ཁན༌ནི༌ གྱལ༌པོའེ༌ གྱབ༌གལ༌ལ༌ མག༌ཏང༌ང༌ ཆའེ༌ སང༌ སྔུན༌ལ༌ ཁོའེ༌ ལག༌ག༌ ཏེ༌ གྱལ༌པོ༌བོའ༌ ཕམ༌ཀལ༌ཅེས༌སི༌ ཁྱུད༌ དུག༌ག༌ མི༌དུག༌ ལྟའ༌ མི༌ལྟའ༌? 32 ཀལ༌ཏེས༌ ཁྱུད༌ མེད༌ན༌ ཁོའེ༌ ཏ༌རུང༌ ཐག༌རིང༌ང༌ ཡོད༌ཁན༌ནི༌ གྲ༌འོའ༌ ཞི༌དེ༌ ཕིའ༌ ནང༌གྲིག༌ ཅོ༌ཅེས༌ལ༌ ཐུས༌མི༌གུན༌ ཀལ༌ཨིན༌། 33 ཏེན༌ན༌ ཙོགས༌ལ༌ ཁྱོ༌ཞ༌གུན༌ནི༌ ཡོད༌ཁན༌ ཚང༌མ༌ ཕང༌ མ༌ཕང༌ན༌ ཁྱོ༌ཞའ༌ ངའེ༌ ལོབ༌ཕྲུགས༌ གྱུར༌ མི༌ཉན༌།”

34 “ཚཱ༌ ཕན༌ཐོགས༌ཅན༌ ཨིན༌ནོག༌, ཨིན༌ནའང༌ ཀལ༌ཏེས༌ ཚཱའེ༌ བྲོད༌པོ༌ ཡོལ༌ན༌ ཏེ༌བོ༌ ཀ༌ཟུག༌གི༌ ལོགས༌ཏེ༌ ཁྱོང༌ཨིན༌? 35 ཏེ༌ ཚཱའ༌ ཞིང༌ངི༌ ནང༌ང༌ ཡ༌ ལུད༌ལའང༌ མི༌ཕན༌, ཏེ༌བོ༌ ཕི༌ལོག༌ག༌ ཕང༌ཨིན༌། ནམ༌ཅོག༌ ཡོད༌ཁན༌གུན༌ནི༌ ངའེ༌ ཟེར༌ཁན༌ལ༌ ཉོན༌ཤིག༌།”

15

ལུག༌ སྟོར༌ཁན༌ནི༌ རུངས༌།

15:1-7

1 ཁྲལ༌ནེན༌ཁན༌གུན༌ དང༌ སྡིག༌ཅན༌གུན༌ ཡེ༌ཤུའི༌ ལབ༌ཞ༌གུན༌ ཉན༌ན༌ལ༌ ཡོངས༌། 2 ཨིན༌ནའང༌ ཕ༌རུ༌ཤི༌པ༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ བ༌ག༌བོ༌གེ༌ ཤད༌ཨིན༌ ཟེརས༌, “འི༌ མི༌བོའེ༌ སྡིག༌ཅན༌གུན༌ལ༌ གའ༌སུས༌ ཞུས༌ཏེ༌ ཁོང༌གུན༌ ཉམ༌པོ༌ ཟན༌ ཟའ༌དུག༌།”

3 ཏེ༌ནེ༌ ཡེ༌ཤུའི༌ ཁོང༌གུན༌ལ༌ འི༌ རུངས༌པོ༌ ཤད༌ད༌ ཛདས༌, 4 “ཁྱོ༌ཞ༌ ཅིག༌ག༌ ལུག༌ གྱ༌ ཡོད༌ཁན༌བོའེ༌ ནང༌ནེ༌ ལུག༌ ཅིག༌ སྟོར༌ན༌, ཞན༌ གུབ༌ཅུ༌ གོར༌གུ༌བོ༌ ཐང༌སྟོང༌ང༌ བོར༌ཏེ༌ སྟོར༌ཁན༌བོ༌ ཐོབ༌ཐོབ༌ ཚག༌པ༌ ཙལ༌ལ༌ མི༌ཆའ༌? 5 ཐོབ༌བ༌ཅིག༌, གའ༌མོ༌ ཉམ༌པོ༌ ཇིང༌བའེ༌ཀ༌ ཁུར༌ཏེ༌ 6 ཁང༌པ༌ ཁྱེར༌ཨིན༌། ཏེ༌ནེ༌ ཁོའེ༌ ཁོ༌རང༌ངི༌ ཛ༌འོ༌ དང༌ ཁྱིམ༌ཚེས༌ གུན༌ བོད༌ཏེ༌ ཟེར༌ཨིན༌, ‘ང༌ ཉམ༌པོ༌ གའ༌མོ༌ སྐྱིད༌པོ༌ ཅོས༌ ཅིའ༌ཟེར༌ན༌ ངའེ༌ ལུག༌ སྟོར༌ཁན༌བོ༌ ཐོབ༌།’ 7 ངའེ༌ ཁྱོ༌ཞའ༌ ཟེར༌རད༌, ཏེན༌ན༌ ཙོགས༌ལ༌ ནམ༌ཁའེ༌ ནང༌ང༌ མི༌ ཀྲང༌པོ༌ སྡིག༌པའེ༌ ཀ༌ནེ༌ གྱོད༌པ༌ ཅོ༌གོས༌མེད༌ སམ༌ཁན༌ གུབ༌ཅུ༌ གོར༌གུ༌ སང༌ གྱོད༌པ༌ ཅོ༌ཁན༌ནི༌ སྡིག༌ཅན༌ ཅིག༌གི༌ ཕིའ༌ མང༌ང༌ གའ༌མོ༌ ཅོ༌ཨིན༌།”

པེ༌ནེ༌ སྟོར༌ཁན༌ནི༌ རུངས༌།

15:8-10

8 “བུ༌མོ༌ཞིག༌ག༌ མུལ༌ལི༌ པེ༌ནེ༌ རྕུ༌ ཡོད༌ཁན༌བོའེ༌ ནང༌ནེ༌ ཅིག༌ སྟོར༌ན༌, ཁོའེ༌ འོད༌ དུགས༌ཏེ༌ ཁང༌པ༌ ལྡུས༌ཏེ༌ པེ༌ནེ༌ སྟོར༌ཁན༌བོ༌ ཐོབ༌ཐོབ༌ ཚག༌པ༌ གྱལ༌ལ༌ ཅོས༌ཏེ༌ མི༌ཙལ༌ལ༌? 9 ཐོབ༌བ༌ཅིག༌, ཁྱིམ༌ཚེས༌ དང༌ ཛ༌འོ༌ གུན༌ བོད༌ཏེ༌ ཟེར༌ཨིན༌, ‘ང༌ ཉམ༌པོ༌ སྐྱིད༌པོ༌ ཅོས༌ ཅིའ༌ཟེར༌ན༌ ངའེ༌ པེ༌ནེ༌ སྟོར༌ཁན༌བོ༌ ཐོབ༌།’ 10 ངའེ༌ ཁྱོ༌ཞའ༌ ཟེར༌རད༌, ཏེན༌ན༌ ཙོགས༌ལ༌ གྱོད༌པ༌ ཅོ༌ཁན༌ནི༌ སྡིག༌ཅན༌ ཅིག༌གི༌ ཕིའ༌ དཀོན༌མཆོག༌གི༌ ཕོ༌ཉ༌གུན༌ནིའང༌ གའ༌མོ༌ ཅོ༌ཨིན༌།”

བུ༌ཚའ༌ སྟོར༌ཁན༌ནི༌ རུངས༌།

15:11-32

11 གཙོ༌བོ༌ ཡེ༌ཤུའི༌ ཏ༌རུང༌ངའང༌ མོལས༌, “མི༌ཞིག༌ག༌ བུ༌ཚ༌ ཉིས༌ ཡོད༌པིན༌། 12 བུ༌ཚ༌ ཆུ༌ངུན༌བོའེ༌ ཨ༌བ༌ ཟེརས༌, ‘ཨ༌བ༌ ངའེ༌ སྐལ༌ལེ༌ ནོར༌སྐལ༌བོ༌ སལ༌།’ ཏེ༌ནེ༌ ཨ༌བའེ༌ ཁོ༌རང༌ངི༌ ནོར༌བོ༌ བུ༌ཚ༌ ཉིས༌ཀོའེ༌ ནང༌ང༌ བགོས༌།”

13 “ཞག༌ ཁ༌ཅིག༌གི༌ སྟིང༌ནེ༌, བུ༌ཚ༌ ཆུ༌ངུན༌བོ༌ ནོར༌ ཚང༌མ༌ ཁུར༌ཏེ༌, ཐག༌རིང༌ངི༌ ཡུལ༌ཞིག༌ག༌ སོང༌། ཁོའེ༌ ནོར༌ ཚང༌མ༌ སམ༌བ༌ མ༌ཏང༌ང༌ སྕོད༌པ༌ ངན༌པའེ༌ ནང༌ང༌ གོད༌ལ༌ ཏངས༌། 14 ནོར༌ ཡོད༌ཁན༌ ཚང༌མ༌ སྐྱག༌ ཚར༌ར༌ཅིག༌, ཏེ༌ ཡུལ༌ལ༌ མུ༌གེ༌ ཀྲག༌པོ༌ ལངས༌, ཡང༌ ཁོའ༌ སྟོག༌རི༌ དང༌ ཁྱག༌རི༌ ཐོང༌། 15 ཏེ༌ནེ༌ ཁོ༌ ལས༌ ཙལ༌ལ༌ ཏེ༌ ཡུལ༌ལི༌ མི༌ཞིག༌གི༌ཀ༌ སོང༌, ཡང༌ ཁོའེ༌ ཞིང༌ངི༌ཀ༌ ཕག༌གུན༌ལ༌ ཟན༌ ཏང༌ང༌ ཁོ༌ ལམ༌ཅུགས༌། 16 ཁོའེ༌ ཕག༌གི༌ ཟན༌བོ༌ ཟོས༌ཏེ༌ ཁོ༌རང༌ངི༌ གྲོད༌པ༌ གྲང༌ཅུག༌ཅེས༌སི༌ དོད༌པ༌ ཅོས༌, ཨིན༌ནའང༌ ཁོའ༌ སུའིང༌ ཅའང༌ མ༌ཏངས༌།”

17 “ཏེ༌ནེ༌ ཁོའ༌ སམ༌བ༌ ཡོངས༌ཏེ༌ ཟེརས༌, ‘ངའེ༌ ཨ༌བའེ༌ ལ༌པ༌ མང༌པོའེ༌ བྲང༌བྲངས༌ ཟོས༌ཏེ༌ ལག༌ལུས༌ བོར༌རད༌པིན༌, ཨིན༌ནའང༌ ང༌ འི༌ཀ༌ སྟོག༌རི༌ ཐོང༌ཏེ༌ ཤི༌ཀྱིས༌ རག༌། 18 ང༌ ང༌རང༌ངི༌ ཨ༌བའེ༌ཀ༌ ལོགས༌ཏེ༌ སོང༌ཏེ༌ ཟེར༌ཨིན༌, “ངའེ༌ དཀོན༌མཆོག༌ དང༌ ཉེ༌རང༌ངི༌ གྱབ༌གལ༌ལ༌ སྡིག༌པ༌ ཅོས༌ཏེ༌ ཨིན༌ནོག༌། 19 ངའ༌ ཉེ༌རང༌ངི༌ བུ༌ཚ༌ ཨིན༌ ཟེར༌ཅེས༌སི༌ འོས༌པ༌ མན༌, ཉེ༌རང༌ངི༌ ལ༌པ༌ཞིག༌ ཙོགས༌ལ༌ ངའ༌ བོར༌ར༌ ཛད༌།” ’ 20 ཏེ༌ནེ༌ ཁོ༌ ལངས༌ཏེ༌ ཁོ༌རང༌ངི༌ ཨ༌བ༌ ཡོད༌ས༌ སོང༌།”

“ཁོ༌ ཨ༌བ༌ནེ༌ ཏ༌རུང༌ ཐག༌རིང༌ང༌ ཡོད༌ཏེའང༌ ཁོའེ༌ བུ༌ཚའ༌ ཡོང༌ང༌ ཐོང༌ཏེ༌ ཨ༌བའེ༌ སེམས༌ སྙིང༌རྗེ༌ གངས༌། ཨ༌བ༌ བང༌ཏངས༌ཏེ༌ སོང༌ ཡང༌ བུ༌ཚའ༌ ཁྲིལ༌ཏེ༌ པུག༌ ཏངས༌། 21 བུ༌ཚའེ༌ ཁོའ༌ ཟེརས༌, ‘ཨ༌བ༌ལེ༌, ངའེ༌ དཀོན༌མཆོག༌ དང༌ ཉེ༌རང༌ངི༌ གྱབ༌གལ༌ལ༌ སྡིག༌པ༌ ཅོས༌ཏེ༌ ཨིན༌ནོག༌། ངའ༌ ཉེ༌རང༌ངི༌ བུ༌ཚ༌ ཨིན༌ ཟེར༌ཅེས༌སི༌ འོས༌པ༌ མན༌།’ ”

22 “ཨིན༌ནའང༌ ཨ༌བའེ༌ ཡོག༌པོ༌གུན༌ བོད༌ཏེ༌ ཟེརས༌, ‘གྱོགས༌པ༌ ཅོས༌, ཚང༌མའེ༌སང༌ རིན༌ཅན༌ ཀོས༌ ཁྱོངས༌ཏེ༌ ཁོའ༌ སྐོན༌, ལག༌པ༌ སེར༌རི༌ སེར༌དུབ༌ དང༌ རྐང༌པ༌ པ༌བུ༌ སྐོན༌། 23 བེ༌ཙོ༌ གྱགས༌པ༌ ཁྱོངས༌ཏེ༌ སོད༌, ང༌དང༌གུན༌ནི༌ གྲོན༌ ཏངས༌ཏེ༌ གའ༌མོ༌ སྐྱིད༌པོ༌ ཅོ༌ཨིན༌, 24 ཅིའ༌ཟེར༌ན༌ ངའེ༌ འི༌ བུ༌ཚ༌བོ༌ ཤི༌ཏེ༌ ཨིན༌པིན༌, ཏ༌ སོན༌ཏེ༌ ཨིན༌ནོག༌། སྟོར༌ཏེ༌ ཨིན༌པིན༌, ཏ༌ ཐོབ༌ཏེ༌ ཨིན༌ནོག༌།’ ཡང༌ ཁོང༌གུན༌ནི༌ གའ༌མོ༌ སྐྱིད༌པོ༌ ཅོ༌ཅེས༌ གོ༌ཟུག༌།”

25 “ཏེན༌ན༌ ཏུས༌ལ༌ བུ༌ཚའ༌ ཆེན༌མོ༌བོ༌ ཞིང༌ནེ༌ ལོག༌ཏེ༌ ཁང༌པའེ༌ ཉེ༌མོ༌ ལེབ༌བ༌ཅིག༌, ཁོའ༌ ལུ༌ དང༌ རྩེས༌ ཏང༌ཁན༌ ཚོར༌། 26 ཁོའེ༌ ཡོག༌པོ༌ཞིག༌ བོད༌ཏེ༌ ཅི༌ ཨིན༌ནོག༌ ཟེར༌ཏེ༌ ཏྲིས༌, 27 ཡོག༌པོ༌བོའེ༌ ལན༌ཏངས༌, ‘ཉེ༌རང༌ངི༌ ནོ༌ ལོགས༌ཏེ༌ ཡོངས༌ ཡང༌ ཁོ༌ ཁམ༌ཟང༌ ཁྲངས༌པོ༌ ལེབ༌ པ༌སང༌ ཉེ༌རང༌ངི༌ ཨ༌བའེ༌ པེ༌ཙེ༌ གྱགས༌པ༌བོ༌ སད༌ཏེ༌ གའ༌མོ༌ སྐྱིད༌པོ༌ ཅོ༌ཨིན༌ ཨིན༌ནོག༌།’ ”

28 “ཨ༌ཅོའ༌ སྲོ༌ ཡོངས༌ཏེ༌ ནང༌ཀུག༌ག༌ མ༌སོང༌། ཏེ༌ནེ༌ ཨ༌བ༌ ཕི༌ལོག༌ག༌ ཡོངས༌ཏེ༌ ཁོའ༌ ཇུ༌ཇུ༌ ནང༌ང༌ ཡོང༌ ཟེརས༌། 29 ཨིན༌ནའང༌ བུ༌ཚའེ༌ ཨ༌བའ༌ ཟེརས༌, ‘ངའེ༌ འི༌ཟམ༌ ལོ༌ མང༌པོ༌ ཉེ༌རང༌ང༌ ཡོག༌པོ༌ ཙོགས༌ལ༌ ཞབས༌ཏོག༌ ཞུས༌པིན༌ ཡང༌ ཉེ༌རང༌ངི༌ ཁའ༌ ནམ༌ མ༌ཉནས༌? ངའ༌ ང༌རང༌ངི༌ ཛ༌འོ༌གུན༌ ཉམ༌པོ༌ གའ༌མོ༌ ཅོའ༌ལ༌ ཉེ༌རང༌ངི༌ རེ༌གུ༌ཞིག༌གའང༌ མ༌ཏངས༌། 30 ཨིན༌ནའང༌ ཉེ༌རང༌ངི༌ འི༌ བུ༌ཚ༌ ཀ༌བོའེ༌ ཟུགས༌ཙོང༌མ༌གུན༌ ཉམ༌པོ༌ ཉེ༌རང༌ངི༌ ནོར༌ ཚང༌མ༌ གོད༌ལ༌ ཏངས༌ཏེ༌ ལོགས༌ཏེ༌ ཡོང༌ང༌ཅིག༌, ཉེ༌རང༌ངི༌ ཁོའེ༌ ཕིའ༌ པེ༌ཙེ༌ གྱགས༌པ༌བོ༌ སདས༌།’ ”

31 “ཏེ༌ནེ༌ ཨ༌བའེ༌ ཁོའ༌ ཟེརས༌, ‘ངའེ༌ བུ༌ཚ༌ ཁྱོ༌རང༌ ཏུས༌གྱུན༌ ང༌ ཉམ༌པོ༌ ཨིན༌ནོག༌, ཡང༌ ངའེ༌ ཨིན༌ཁན༌ ཚང༌མ༌ ཁྱོ༌རང༌ངི༌ ཨིན༌ནོག༌། 32 ཨིན༌ནའང༌ ང༌དང༌གུན༌ནི༌ གའ༌མོ༌ སྐྱིད༌པོ༌ ཅོ༌གོས༌ ཅིའ༌ཟེར༌ན༌ འི༌ ཁྱོ༌རང༌ངི༌ ནོ༌ ཤི༌ཏེ༌ ཨིན༌པིན༌, ཏ༌ སོན༌ཏེ༌ ཨིན༌ནོག༌། ཁོ༌ སྟོར༌ཏེ༌ ཨིན༌པིན༌, ཏ༌ ཐོབ༌ཏེ༌ ཨིན༌ནོག༌།’ ”

16

ཆག༌ཟོད༌ ཧུ༌ཤར༌ཞིག༌གི༌ རུངས༌།

16:1-15

1 གཙོ༌བོ༌ ཡེ༌ཤུའི༌ ལོབ༌ཕྲུགས༌གུན༌ལ༌ མོལས༌, “མི༌ ཆུག༌པོ༌ཞིག༌ག༌ ཁོའེ༌ ཆག༌ཟོད༌པོའེ༌ ནོར༌ གོད༌ལ༌ ཏང༌དུག༌ ཟེར༌ཏེ༌ སྤེ༌ར༌ ཚོར༌པ༌ 2 ཁོའེ༌ ཆག༌ཟོད༌པོ༌ བོད༌ཏེ༌ ཟེརས༌, ‘ཁྱོ༌རང༌ངི༌ སྐོར༌ལ༌ ངའེ༌ ཅི༌ ཚོར༌ར༌ནོག༌? ཁྱོ༌རང༌ང༌ ཀལ༌ཁན༌ནི༌ ཁག༌ དང༌ པེ༌ནེ༌ རྩི༌རུག༌གུན༌ ཏོང༌, ཏ༌ནེ༌ཕར༌ལ༌ ངའེ༌ ཁྱོ༌རང༌ ཆག༌ཟོད༌དི༌ ཀོ༌སའེ༌ཀ༌ བོར༌ར༌མེད༌།’ ”

3 “ཆག༌ཟོད༌པོའེ༌ ཁོ༌རང༌ང༌ ཟེརས༌, ‘ཏ༌ ངའེ༌ ཅི༌ ཅོ༌གོས༌? སྤོན༌བོའེ༌ ངའ༌ ལས༌ནེ༌ ཕིངས༌། ས༌ སྐོ༌ཅེས༌སི༌ ཁྱུད༌ ངའ༌ མེ༌རག༌, ལྩང༌ང༌ལ༌ ངའ༌ ཁྲེལ༌ཅེས༌རག༌། 4 ལས༌ནེ༌ ཕིངས༌ཏེ༌ སྟིང༌ནེ༌ མི༌གུན༌ནི༌ ང༌ ཁོང༌གུན༌ནི༌ ཁང༌པའེ༌ ནང༌ང༌ དུག༌ས༌ དང༌ ཟན༌ ཏང༌ཅེས༌སི༌ ཕིའ༌ ཅི༌ ཅོ༌གོ༌ཤེས༌པོ༌ ང༌ ཧ༌གོ༌།’ ”

5 “ཏེ༌ནེ༌ ཁོའེ༌ སྤོན༌བོའེ༌ བུ༌ལོན༌ ཏངས༌ཏེ༌ ཡོད༌ཁན༌ ཚང༌མ༌ རེ༌རེ༌ ཅོས༌ཏེ༌ བོདས༌། ཏང༌པོ༌བོའ༌ ཏྲིས༌, ‘ཁྱོ༌རང༌ང༌ ངའེ༌ སྤོན༌བོའ༌ ཤལ༌གོ༌ཤེས༌སི༌ བུ༌ལོན༌ ཙམ༌ ཡོད༌?’ 6 ཁོའེ༌ ལན༌ཏངས༌, ‘ཨོ༌ལིཝ༌ཝི༌ མར༌ནག༌ ལི༌ཀྲར༌ སྟོང༌སུམ༌།’ ཁོའེ༌ ཟེརས༌, ‘གྱོགས༌པ༌ ཁྱོ༌རང༌ངི༌ བུ༌ལོན༌ནི༌ ཐོ༌ ཁྱོངས༌ཏེ༌ སྟོང༌ ཅིག༌ནང༌ཕེད༌ བྲིས༌།’ ”

7 “ཏེ༌ནེ༌ ཁོའེ༌ ཡང༌ཅིག༌ག༌ ཏྲིས༌, ‘ཁྱོ༌རང༌ང༌ བུ༌ལོན༌ ཤལ༌གོ༌ཤེས༌ ཙམ༌ ཡོད༌?’ ཁོའེ༌ ལན༌ཏངས༌, ‘ཀྲོ༌ ཀྱི༌ལོ༌ག༌རམ༌ སྟོན༌ ཉི༌ཤུ༌’, ཡང༌ ཁོའེ༌ ཟེརས༌, ‘ཁྱོ༌རང༌ངི༌ བུ༌ལོན༌ནི༌ ཐོ༌ ཁྱོངས༌ཏེ༌ སྟོན༌ ཅུ༌རུག༌ བྲིས༌།’ ”

8 “སྤོན༌བོའེ༌ ཀྲང༌པོ༌ མེད༌ཁན༌ནི༌ ཆག༌ཟོད༌པོའ༌, སམ༌བ༌ཅན༌ནི༌ ལས༌ ཅོས༌ཁན༌བོའེ༌ ཕིའ༌ སྟོད༌པ༌ ཏངས༌། འི༌ ཇིག༌རྟེན༌པ༌གུན༌ ཁོ༌རང༌གུན༌ནི༌ ཕྲོ༌པ༌གུན༌ ཉམ༌པོ༌ བྲེལ༌ ཅོ༌ཅེས༌སི༌ ནང༌ང༌, དཀོན༌མཆོག༌གི༌ འོད༌དི༌ ནང༌ང༌ དུག༌ཁན༌ མི༌གུན༌ནི༌ སང༌ མང༌ང༌ ཤང༌པོ༌ ཡོད༌ཏེ༌ ཨིན༌ནོག༌། 9 ངའེ༌ ཁྱོ༌ཞ༌གུན༌ལ༌ ཟེར༌རད༌, ཁྱོ༌ཞའེ༌ ཇིག༌རྟེན༌ནི༌ ནོར༌གུན༌ ཞན༌མ༌ ཕན༌ཐོགས༌ ཏང༌ཅེས༌ དང༌ ཁོང༌གུན༌ ཉམ༌པོ༌ ཛ༌འོ༌ ཅོ༌ཅེས༌ལ༌ ཀོལ༌། ཏེ༌ནེ༌ ནོར༌བོ༌ མེད༌ཁན༌ ཆའ༌ཅིག༌, ནམ༌ཁའེ༌ ཁང༌པའེ༌ ནང༌ང༌ ཁྱོ༌ཞ༌གུན༌ལ༌ གའ༌སུས༌ ཞུ༌ཨིན༌།”

10 “ཉུ༌ངུན༌ཞིག༌གི༌ ནང༌ང༌ ལོ༌ཁྱེལ༌ཅན༌གུན༌, མང༌པོའེ༌ ནང༌ངའང༌ ལོ༌ཁྱེལ༌ཅན༌ ལུས༌ཨིན༌། ཉུ༌ངུན༌ཞིག༌གི༌ ནང༌ང༌ ཀྲང༌པོ༌ མ༌ཅོ༌ཁན༌གུན༌ནི༌ མང༌པོའེ༌ ནང༌ངའང༌ ཀྲང༌པོ༌ མི༌ཅོ༌། 11 ཀལ༌ཏེས༌ ཁྱོ༌ཞ༌ ཇིག༌རྟེན༌ནི༌ ནོར༌རི༌ ལག༌ལེན༌ ཅོ༌ཅེས༌སི༌ ནང༌ང༌ ལོ༌ཁྱེལ༌ཅན༌ མེད༌ན༌ ཏེ༌ནེ༌ སུའི༌ ཁྱོ༌ཞའ༌ ནམ༌ཁའེ༌ དེན༌བའེ༌ ནོར༌ སྟད༌ཨིན༌། 12 ཀལ༌ཏེས༌ ཁྱོ༌ཞའ༌ ཞན༌མའེ༌ ནོར༌རི༌ ནང༌ང༌ ལོ༌ཁྱེལ༌ཅན༌ མེད༌ན༌, ཏེ༌ནེ༌ ཁྱོ༌ཞ༌རང༌ངི༌ ཨིན༌ཁན༌བོ༌ སུའི༌ ཁྱོ༌ཞའ༌ ཏང༌ཨིན༌།”

13 “ཡོག༌པོ༌ཞིག༌གི༌ སྤོན༌བོ༌ ཉིས༌སི༌ ཞབས༌ཏོག༌ ཅོ༌ མི༌ཉན༌, ཅིག༌པོའ༌ ནཕ༌རད༌ ཡང༌ ཅིག༌པོའ༌ ཅེས༌པ༌ ཅོ༌ཨིན༌, ཡ༌ ཅིག༌པོའ༌ སྙིང༌ནེ༌ ཞབས༌ཏོག༌ ཡང༌ ཅིག༌པོའ༌ མ༌ཐད༌ད༌ ཞབས༌ཏོག༌ ཞུའ༌ནོག༌། ཏེན༌ན༌ ཙོགས༌ལ༌ དཀོན༌མཆོག༌ དང༌ ནོར༌ ཉིས༌ཀོའ༌ ཞབས༌ཏོག༌ ཞུ༌ མི༌ཉན༌།”

14 ཏེ༌ ཚང༌མ༌ ཏེ༌ཀ༌ ཡོད༌ཁན༌ནི༌ ནོར༌དོད༌ཅན༌ ཕ༌རུ༌ཤི༌པ༌གུན༌ནི༌ ཚོར༌པ༌, ཁོང༌གུན༌ནི༌ ཡེ༌ཤུའ༌ ཁྲེལ༌གོད༌ ཏངས༌། 15 ཡེ༌ཤུའི༌ ཁོང༌གུན༌ལ༌ མོལས༌, “མི༌གུན༌ནི༌ དུན༌ལ༌ ཁྱོ༌ཞ༌གུན༌ནི༌ ཁྱོ༌ཞ༌རང༌ ཀྲང༌པོ༌ ཨིན༌ཁན༌ སྟན༌ཅེས༌ལ༌ ཐད༌དུག༌, ཨིན༌ནའང༌ ཁྱོ༌ཞའེ༌ སྙིང༌གུན༌ དཀོན༌མཆོག༌གི༌ ཁྱེན༌ན༌ནོག༌། མི༌གུན༌ནི༌ མ༌ རིན༌ཅན༌ ཐེ༌ཁན༌བོ༌, དཀོན༌མཆོག༌གི༌ སྐུན༌དུན༌ལ༌ ཏེ༌བོ༌ ཁམ༌ལོག༌ ཐེ༌ཨིན༌།”

ཞན༌ཡང༌ ལབ༌ཞའ༌ རིག༌།

16:16-18

16 གཙོ༌བོ༌ ཡེ༌ཤུའི༌ མོལས༌, “བཀའ༌ཁྲིམས༌ དང༌ ལུང༌སྟོན༌པ༌གུན༌ནི༌ བྲིའ༌ ཛད༌ཁན༌གུན༌ ཡོ༌ཧཱ༌ནན༌ནི༌ ཏུས༌ ཚག༌པ༌ ཤད༌ད༌ ཛདས༌། ཏེ༌ཏུས༌ནེ༌ ཕར༌ལ༌ དཀོན༌མཆོག༌གི༌ གྱལ༌སྲིད༌དི༌ གའ༌མོའེ༌ ནས༌ཚུལ༌ ཤད༌ཨིན༌ ཨིན༌ནོག༌, ཡང༌ ཏེ༌ནང༌ང༌ ཆ༌ཅེས༌སི༌ རྩོན༌གྲུས༌ ཚང༌མའེ༌ ཅོ༌ཨིན༌ ཨིན༌ནོག༌། 17 ཨིན༌ནའང༌ དཀོན༌མཆོག༌གི༌ བཀའ༌ཁྲིམས༌སི༌ ཨི༌གེ༌ ཡ༌ ཙག༌ཅིག༌ སྟོར༌རི༌ སང༌, ནམ༌ཁའ༌ དང༌ ས༌ ཉིས༌ཀོ༌ སྟོར༌ཅེས༌པོ༌ ལ༌མོ༌ ཨིན༌།”

18 “ཁོ༌རང༌ངི༌ ན༌མ༌ ཅད༌ཏེ༌ ཞན༌ བུ༌མོ༌ཞིག༌ ཉམ༌པོ༌ ན༌མ༌ ཅོ༌ཁན༌བོའེ༌ ལོག༌ཡེམ༌ ཅོས༌ཏེ༌ ཨིན༌ནོག༌, ཡང༌ ཅད༌ཁན༌ནི༌ བུ༌མོ༌ ཉམ༌པོ༌ ན༌མ༌ ཅོ༌ཁན༌བོའེང༌ ལོག༌ཡེམ༌ ཅོས༌ཏེ༌ ཨིན༌ནོག༌།”

མི༌ ཆུག༌པོ༌ཞིག༌ དང༌ ལ༌ཟར༌རས༌།

16:19-31

19 “ཆུག༌པོ༌ མི༌ཞིག༌ ཀོ༌ཤེན༌ དང༌ རི༌ཤེམ༌མི༌ ཀོས༌ལག༌ རིན༌ཅན༌ གོན༌ཏེ༌, ཞག༌ཏང༌ གྲོན༌ཏང༌ཨིན༌ སྐྱིད༌པོ༌ ཅོ༌ཨིན༌ དུག༌གད༌པིན༌། 20 ཁོའེ༌ སྒོའེ༌ དུན༌ལ༌ ཟུགས༌པོ༌ གང༌པོའ༌ ཤོའ༌ བིང༌ཏེ༌ ཡོད༌ཁན༌ ལ༌ཟར༌རས༌ ཟེར༌ཁན༌ནི༌ ལྩང༌ཁན༌ཞིག༌ དུག༌གད༌པིན༌། 21 ཁོའེ༌ མི༌ ཆུག༌པོ༌བོའེ༌ ཅོག༌ཙེ༌ ཀ༌ནེ༌ བུད༌ཁན༌གུན༌ ཟའ༌ཅེས༌སི༌ དོད༌པ༌ ཅོའད༌པིན༌, ཏེ༌ཀ༌ ནན༌མ༌ ཁྱི༌གུན༌ ཡོངས༌ཏེ༌ ཁོའེ༌ མ༌ཁའ༌གུན༌ ལྡག༌གད༌པིན༌།”

22 “ཞག༌ཤིག༌ ལྩང༌ཁན༌བོ༌ ཤི༌, ཡང༌ དཀོན༌མཆོག༌གི༌ ཕོ༌ཉ༌གུན༌ སྐྱོད༌ཏེ༌ ཁོ༌ ཨབ༌ར༌ཧམ༌ ཡོད༌ས༌ ཁུར༌ཏེ༌ ཁྱེར༌ར༌ ཛདས༌། མི༌ ཆུག༌པོ༌བོའང༌ ཤི༌ ཡང༌ སུབས༌། 23 ཉལ༌ཝའེ༌ ནང༌ང༌ རྡུག༌ངལ༌ སྲན༌ཏྲེ༌ ཐོང༌ཨིན༌, ཁོའེ༌ ནམ༌ཁའ༌ ལྟས༌པ༌ ཐག༌རིང༌ཞིག༌ནེ༌ ཨབ༌ར༌ཧམ༌ དང༌ ཁོང༌ངི༌ དུན༌ལ༌ ལ༌ཟར༌རས༌ ཐོང༌།”

24 “ཁོའེ༌ སྐད༌ ཆེན༌མོ༌ ཉམ༌པོ༌ ཟེརས༌, ‘ཨ༌བ༌ ཨབ༌ར༌ཧམ༌, ངའེ༌ཀ༌ སྙིང༌རྗེ༌ ཛདས༌ཏེ༌ ལ༌ཟར༌རས༌སི༌ ཛི༌གུ༌བོ༌ ཆུའི༌ ནང༌ང༌ ཅུགས༌ཏེ༌ ངའེ༌ ལྕེ༌བོ༌ ཀྲང༌མོ༌ ཅོ༌ ཅུག༌ག༌ ཀལ༌ལ༌ ཛད༌དའང༌, ཅིའ༌ཟེར༌ན༌ ང༌ འི༌ མེ༌ ནང༌ང༌ རྡུག༌ངལ༌ ཆེན༌མོ༌ ཐོང༌ང༌རག༌།’ ”

25 “ཨིན༌ནའང༌ ཨབ༌ར༌ཧམ༌མི༌ ལན༌ཏངས༌, ‘བུ༌ཚ༌ ཨིད༌ཏུ༌ ཅོས༌, ཁྱོ༌རང༌ང༌ རང༌ངི༌ མི༌ཚེ༌ ནང༌ང༌ སྐྱིད༌པོ༌གུན༌ ཐོབ༌ ཟ༌ནེ༌ ལ༌ཟར༌རས༌ལ༌ རྡུག༌ངལ༌གུན༌ ཐོང༌ཏེ༌ ཨིན༌པིན༌། ཏ༌ འི༌ཀ༌ ལ༌ཟར༌རས༌ལ༌ སྐྱིད༌པོ༌ ཡང༌ ཁྱོ༌རང༌ང༌ རྡུག༌ངལ༌ ཐོང༌དུག༌, 26 ཏེ༌ ཚང༌མ༌ མ༌ཚད༌ ང༌ཞའ༌ དང༌ ཁྱོ༌རང༌ངི༌ པར༌ལ༌ ལུང༌པ༌ ཆེན༌མོ༌ཞིག༌ ཡོད༌། འི༌ཀ༌ནེ༌ ཁྱོ༌རང༌ ཆོགས༌ལ༌ ཆའ༌ ཐད༌ནའང༌ ཆའ༌ མི༌ཉན༌, ཡང༌ ཏེ༌ཀ༌ནེ༌ སུ༌ཞིག༌གའང༌ ང༌ཞའ༌ ཡོད༌ས༌ ཡོང༌ མི༌ཉན༌།’ ”

27 “ཁོའེ༌ ཟེརས༌, ‘ཇུ༌ཇུ༌ ཡབ༌ ཨབ༌ར༌ཧམ༌, ལ༌ཟར༌རས༌ ངའེ༌ ཨ༌བའེ༌ ཁང༌པ༌ ཀལ༌ལ༌ ཛད༌ཏེ༌ 28 ངའེ༌ ཨ༌ཅོ༌ནོ༌ ལྔ༌ཀོའ༌ སྡིག༌པའེ༌ མི༌ཚེ༌ ཕུད༌ཅེས༌ མ༌ཕང༌ན༌ ཁོང༌གུན༌ནའང༌ འི༌ བར༌དོ༌ཅན༌ནི༌ ནས༌སའེ༌ ནང༌ང༌ ལེབ༌ཨིན༌ མོལ༌ཏེ༌ སྤང༌པུད༌ ཅུག༌ག༌ ཛད༌དའང༌།’ ”

29 “ཨིན༌ནའང༌ ཨབ༌ར༌ཧམ༌མི༌ ལན༌ཏངས༌, ‘མོ༌ཟེས༌ དང༌ ཞན༌ ལུང༌སྟོན༌པ༌གུན༌ནི༌ བྲི༌ཁན༌གུན༌ ཁོང༌གུན༌ནི༌ ལག༌ག༌ ཡོད༌ཏེ༌ ཨིན༌ནོག༌, ཏེ༌གུན༌ལ༌ ཉན༌གོས༌།’ ”

30 “ཁོའེ༌ ཟེརས༌, ‘ཡབ༌ ཨབ༌ར༌ཧམ༌ ཏེ༌ཟུག༌ མ༌མོལ༌། ཀལ༌ཏེས༌ ཤི༌ཁན༌གུན༌ནེ༌ ཕྲོ༌ནེ༌ ཅིག༌ ཁོང༌གུན༌ནི༌ཀ༌ ཆ༌ན༌, ཁོང༌གུན༌ནི༌ གྱོད༌པ༌ ཅོས༌ཏེ༌ སེམས༌ གྱུར༌ཨིན༌།’ ”

31 “ཨབ༌ར༌ཧམ༌མི༌ ཁོའ༌ ཟེརས༌, ‘ཀལ༌ཏེས༌ ཁོང༌གུན༌ནི༌ མོ༌ཟེས༌ དང༌ ལུང༌སྟོན༌པ༌གུན༌ནི༌ བྲིས༌ཁན༌གུན༌ ཁའ༌ མ༌ཉན༌ན༌, ཤི༌ཁན༌གུན༌ནི༌ ཕྲོ༌ནེ༌ ལངས༌ཏེ༌ ཆའ༌ཁན༌བོའེ༌ ཁའང༌ ཁོང༌གུན༌ནི༌ མི༌ཉན༌།’ ”

17

སྡིག༌པ༌, ཏད༌པ༌ དང༌ ཁག༌ ཁུར༌ཅེས༌།

17:1-10

1 གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, “སྡིག༌པའེ༌ ནང༌ང༌ གྱེལ༌ཅུག༌ཁན༌ ཏན༌ཏན༌ ཇུང༌ཨིན༌, ཨིན༌ནའང༌ ཏེ༌བོ༌ ཇུང༌ཅུག༌ཁན༌བོའ༌ ཙམ༌ཤིག༌གི༌ ཇིགས༌པ༌ མི༌ཡོང༌། 2 འི༌ ཆུ༌ངུན༌གུན༌ནི༌ ནང༌ནེ༌ ཅིག༌ག༌ སྡིག༌པ༌ ཅོ༌ཅུག༌གི༌ སང༌ ཁོ༌རང༌ངི༌ སྐྱེའ༌ རན༌ཐག༌གི༌ རྡོའ༌ ཏགས༌ཏེ༌ གྱ༌ཚོའེ༌ ནང༌ང༌ ཕང༌ན༌ གྱལ༌། 3 ཏེ༌ནེ༌ ཁྱོ༌ཞའེ༌ ཞས༌ཏེ༌ སུ༌ཞིག༌གའང༌ སྡིག༌པའེ༌ ནང༌ང༌ མི༌གྱེལ༌ཅེས༌ལ༌ ཏན༌ཏན༌ ཅོས༌།”

“ཀལ༌ཏེས༌ ཁྱོ༌ཞའེ༌ སྤུན༌ཞིག༌གི༌ སྡིག༌པ༌ ཅོ༌ན༌, ཁོའ༌ ཁའ༌སྐྱེས༌ཏེ༌ སྐྱོང༌, ཡང༌ ཀལ༌ཏེས༌ ཁོའེ༌ གྱོད༌པ༌ ཅོ༌ན༌ ཤགས༌པ༌ ཏོང༌། 4 ཀལ༌ཏེས༌ ཁོའེ༌ ཉི༌མ༌ ཅིག༌གི༌ ནང༌ང༌ ལན༌ རྡུན༌ ཁྱོ༌ཞའེ༌ གྱབ༌གལ༌ལ༌ སྡིག༌པ༌ ཅོས༌ཏེ༌ ལན༌ རྡུན༌ ཁྱོ༌ཞའེ༌ཀ༌ ཡོངས༌ཏེ༌ གྱོད༌པ༌ ཅོ༌ན༌, ཁྱོ༌ཞའེ༌ ཁོའ༌ ཤགས༌པ༌ ཏོང༌།”

5 སྐུ༌ཚབས༌གུན༌ནི༌ གཙོ༌བོའ༌ ཟེརས༌, “ང༌ཞའ༌ ཏད༌པའེ༌ ནང༌ང༌ ལྡན༌ ཅུག༌ག༌ ཛད༌།”

6 གཙོ༌བོའེ༌ ལན༌སལས༌, “ཀལ༌ཏེས༌ ཁྱོ༌རང༌ང༌ ཉུང༌སྐར༌རི༌ ས༌འོན༌ ཆུ༌ངུན༌ ཟམ༌ཤིག༌གི༌ ཏད༌པ༌ ཡོད༌ན༌ ཁྱོ༌རང༌ངི༌ འོ༌སེ༌ ལྕང༌མའ༌ ཟེར༌, ‘པ༌ཀྲག༌ནེ༌ པུད༌ཏེ༌ ཚོའེ༌ ནང༌ང༌ སོང༌’ ཡང༌ ཏེ༌བོའེ༌ ཁྱོ༌རང༌ངི༌ ཁའ༌ ཉན༌ཨིན༌།”

7 “ཁྱོ༌རང༌ངི༌ ཡོག༌པོ༌ཞིག༌ ཞིང༌སྔོའ༌ ཡ༌ ལུག༌ ཚོའ༌ སོང༌ཏེ༌ ཁང༌པ༌ ལོག༌ཏེ༌ ཡོང༌ང༌ཅིག༌, ཁྱོ༌རང༌ངི༌ ཁོའ༌ ཟེར༌ཨིན༌ན༌, ‘ཡོང༌, འི༌ཀ༌ དུགས༌ཏེ༌ ཁར༌ཇི༌ ཟོ༌’? 8 ཁྱོ༌རང༌ངི༌ ཁོའ༌ མི༌ཟེར༌ར༌, ‘གོང༌ཟན༌ནི༌ གྲལ༌གྲིག༌ ཅོས༌, ཡང༌ ང༌ ཟའ༌ དང༌ ཐུང༌ ཚར༌ཚར༌ ཚག༌པ༌ སྐྱེ༌རགས༌ ཅིངས༌ཏེ༌ ཞབས༌ཏོག༌ ཅོས༌, ཏེ༌ སྟིང༌ནེ༌ ཁྱོ༌རང༌ ཟ༌ཐུང༌ནའང༌ གྲིག༌’ 9 ཟེར༌ཁན༌ ནང༌ཞིན༌ ཡོག༌པོ༌བོའེ༌ ཅོས༌པ༌, ཁྱོ༌རང༌ངི༌ ཁོའ༌ ཐུག༌རྗེ༌ཆེ༌ ཟེར༌ཨིན༌ན༌? ཏན༌ཏན༌ལ༌ མི༌ཟེར༌། 10 ཏེན༌ན༌ ཙོགས༌ལ༌ མོལ༌ཁན༌ ནང༌ཞིན༌ ཁྱོ༌ཞའེ༌, ཅི༌ཚང༌མ༌ ཅོ༌ཚར༌ཏེ༌, ཁྱོ༌ཞའེ༌ ཟེར༌གོས༌, ‘ང༌ཞའ༌ རྩི༌ཝའེ༌ འོས༌པ༌ མན༌ཁན༌ ཡོག༌པོ༌ ཨིན༌, ཁག༌ ཀལ༌ཁན༌ནི༌ ལས༌པོ༌ ང༌ཞའེ༌ ཅོས༌པིན༌།’ ”

ཛེ༌ནད༌ ཡོང༌ཁན༌ རྕུ༌ གྱལ༌ཅུག༌ག༌ ཛདས༌།

17:11-19

11 གཙོ༌བོ༌ ཡེ༌ཤུ༌ ཡེ༌རུ༌ཤ༌ལེམ༌མི༌ གྱལ༌ས༌ ཆོགས༌ལ༌ སྐྱོད༌ ཟ༌ནེ༌ ས༌མར༌རི༌ཡཱ༌ དང༌ གཱ༌ལིལ༌ལིའི༌ ཡུལ༌ཇོངས༌སི༌ པར༌ཚམས༌ནེ༌ སྐྱོདས༌། 12 ཁོང༌ གམ༌ཡུལ༌ཞིག༌གི༌ ནང༌ང༌ སྐྱོད༌ ཟ༌ནེ༌ ཛེ༌ནད༌ ཡོང༌ཁན༌ རྕུའི༌ ཡེ༌ཤུ༌ ཐོང༌ ཡང༌ ཐག༌རིང༌ང༌ དུགས༌ཏེ༌ 13 ཀུ༌ཅོ༌ ཏང༌ཨིན༌ ཁོང༌གུན༌ནི༌ ཟེརས༌, “ཡེ༌ཤུ༌ སྤོན༌བོ༌ལེ༌, ང༌ཞའེ༌ཀ༌ སྙིང༌རྗེ༌ ཛད༌དའང༌།”

14 ཁོང༌གུན༌ ཟིགས༌ས༌ཅིག༌ ཁོང༌ངི༌ མོལས༌, “སོང༌, ཁྱོ༌ཞ༌རང༌ངི༌ ཟུགས༌པོ༌ བླ༌མ༌གུན༌ལ༌ སྟོན༌།” ལམ༌ནེ༌ ཆེན༌ ཡོད༌ ཟ༌ནེ༌ ཁོང༌གུན༌ ཛེ༌ནད༌ནེ༌ ཕན༌།

15 ཁོང༌གུན༌ནི༌ ཕྲོ༌ནེ༌ ཅིག༌གི༌ ནད༌ གྱལ༌ཁན༌བོ༌ ཐོང༌ཏེ༌ སྐད༌ ཆེན༌མོའེ༌ ནང༌ང༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ལོགས༌ཏེ༌ སོང༌། 16 ཡང༌ ཡེ༌ཤུའི༌ ཞབས༌སི༌ དུན༌ལ༌ གྱེལ༌ཏེ༌ ཁོང༌ང༌ ཐུག༌རྗེ༌ཆེ༌ ཞུས༌། ཁོ༌ ས༌མར༌རི༌ཡཱ༌པ༌ཞིག༌ ཨིན༌པིན༌།

17 ཡེ༌ཤུའི༌ མོལས༌, “ཁྱོ༌ཞ༌ རྕུ༌ ནད༌ནེ༌ ཕན༌ མ༌ཕན༌ས༌? ཞན༌ རྒུ༌བོ༌ ཀ༌རེ༌? 18 ཡ༌ཧུ༌དཱ༌པ༌ མན༌ཁན༌ ཁྱོ༌རང༌ ཅིག༌པོ༌ མ༌ནེ༌, ཞན༌ ཚང༌མ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའ༌ལ༌ ལོགས༌ཏེ༌ མ༌ཡོངས༌ས༌?” 19 ཏེ༌ནེ༌ ཁོང༌ངི༌ ཁོའ༌ མོལས༌, “ལོངས༌ ཡང༌ སོང༌, ཁྱོ༌རང༌ངི༌ ཏད༌པའེ༌ ཁྱོ༌རང༌ གྱལ༌ཅུགས༌ཏེ༌ ཨིན༌།”

དཀོན༌མཆོག༌གི༌ གྱལ༌སྲིད༌ ཉེ༌མོ༌ ལེབ༌།

17:20-37

20 ཞག༌ཤིག༌ ཕ༌རུ༌ཤི༌པ༌གུན༌ནི༌ དཀོན༌མཆོག༌གི༌ གྱལ༌སྲིད༌ ནམ༌ ལེབ༌ཨིན༌ ཟེར༌ཏེ༌ ཏྲི༌ཁན༌བོའ༌ གཙོ༌བོ༌ ཡེ༌ཤུའི༌ ལན༌སལས༌, “ཞིབ༌ཅ༌ ཅོས༌ཏེ༌ ལྟེན༌ དུག༌ནའང༌ དཀོན༌མཆོག༌གི༌ གྱལ༌སྲིད༌པོ༌ ལེབ༌བ༌ མི༌ཐོང༌, 21 ཡ༌ མི༌གུན༌ནི༌ ‘འི༌ཀ༌ནེ༌ ཡ༌ འ༌ཀ༌ནེ༌ དུག༌’ མི༌ཟེར༌ ཅིའ༌ཟེར༌ན༌ དཀོན༌མཆོག༌གི༌ གྱལ༌སྲིད༌ ནི༌ ཁྱོ༌ཞ༌གུན༌ནི༌ ཕྲོའ༌ ཡོད༌ཏེ༌ ཨིན༌ནོག༌།”

22 ཏེ༌ནེ༌ ཁོང༌ངི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, “ཏུས༌པོ༌ ལེབ༌ཨིན༌ ནམ༌ ཁྱོ༌ཞ༌གུན༌ནི༌ མི༌རིགས༌སི༌བུ༌ ལོགས༌ཏེ༌ ཡོང༌ཅེས༌སི༌ ཞག༌པོ༌ ཐོང༌ཅེས༌སི༌ དོད༌པ༌ བོར༌ཨིན༌ ཨིན༌ནའང༌ ཐོང༌ མི༌ཐུབ༌། 23 མི༌གུན༌ནི༌ ཁྱོ༌ཞའ༌ ཟེར༌ཨིན༌, ‘ལྟོས༌, ཁོང༌ འི༌ཀ༌ནེ༌ ཡ༌ འ༌ཀ༌ནེ༌ དུག༌’, ཁོང༌གུན༌ནི༌ སྟིང༌རང༌ནེ༌ བང༌ཏངས༌ཏེ༌ མ༌ཆ༌། 24 སྐམ༌ལག༌གི༌ འོད༌ ནམ༌ཁའེ༌ ཆོགས༌ ཅིག༌ནེ༌ ཞན༌ཆོགས༌ ཅིག༌ག༌ ཁྱེབས༌ས༌ ཙོགས༌ མི༌རིགས༌སི༌བུ༌ ལོགས༌ཏེ༌ ཡོང༌ ཟ༌ནེའང༌ ཆེན༌། 25 ཨིན༌ནའང༌ ཏེ༌ཏུས༌སི༌ སང༌ སྔུན༌ལ༌ ཁོའ༌ རྡུག༌ངལ༌ མང༌པོ༌ ཐོངས༌ཏེ༌ འི༌ མི༌རབས༌པོའེ༌ ཁོ༌ སུ༌ ཨིན༌ཁན༌བོའེ༌ཀ༌ ཏད༌པ༌ མ༌ཅོའ༌ ཕང༌ཨིན༌།”

26 “མི༌ ཀྲང༌པོ༌ ནོ༌ཨའེ༌ ཏུས༌ལ༌ ཇུང༌ཁན༌ ཙོགས༌ མི༌རིགས༌སི༌བུ༌ ཡོང༌ངི༌ ཏུས༌ལའང༌ ཇུང༌ཨིན༌ 27 ནོ༌ཨ༌ གྲུ༌ཟིང༌ངི༌ ནང༌ང༌ ཞུགས༌སི༌ ཞག༌ ཚོག༌པ༌ མི༌གུན༌ ཟེན༌, ཐུང༌ཨིན༌, ན༌མ༌ ཅོ༌ཨིན༌ དང༌ བག༌མ༌ ཏང༌ཨིན༌ དུགས༌། ཏེ༌ནེ༌ ཇིག༌རྟེན༌ནི༌ཀ༌ ཆུ༌ལོག༌ ཡོངས༌ཏེ༌ མི༌ཚང༌མ༌ ཆུའི༌ ནང༌ང༌ ནུབ༌ཏེ༌ ཤི༌།”

28 “ཏེན༌ན༌ ཙོགས༌ལ༌ ལོད༌ ཟེར༌ཁན༌ནི༌ ཏུས༌ལའང༌ སོང༌པིན༌, མི༌གུན༌ ཟེན༌, ཐུང༌ཨིན༌, ཉོ༌ཨིན༌, ཚོང༌ཏང༌ཨིན༌, ཞིང༌ ཏབ༌ཨིན༌ དང༌ ཁང༌པ༌ རྩིག༌ཨིན༌ ཡོད༌པིན༌, 29 ཨིན༌ནའང༌ ལོད༌ སོ༌དོམ༌མི༌ གྱལ༌ས༌ནེ༌ བིང༌ང༌ཅིག༌, ནམ༌ཁའ༌ནེ༌ མེ༌ དང༌ མུ༌ཟི༌ ཞེན༌ཨིན༌ ཡོད༌ཁན༌གུན༌ བབས༌ཏེ༌ ཚང༌མ༌ མེད༌ཁན༌ སོང༌། 30 ཏེན༌ན༌ ཙོགས༌ མི༌རིགས༌སི༌བུ༌ ཡང༌སྐྱར༌ སྐྱོད༌དི༌ ཏུས༌ལ༌ ཇུང༌ཨིན༌། 31 ཏེ༌ ཞག༌ག༌ ཁང༌པའེ༌ ཁེ༌ཐོག༌ག༌ ཡོད༌ཁན༌གུན༌ ཡོག༌ག༌ བབས༌ཏེ༌ ཁང༌པའེ༌ ནང༌ང༌ ནོར༌གུན༌ ལེན༌ན༌ལ༌ མ༌ཆ༌། ཏེན༌ན༌ ཙོགས༌ལ༌ ཞིང༌ངི༌ཀ༌ ལས༌ ཅོ༌ཨིན༌ ཡོད༌ཁན༌གུན༌ ལོགས༌ཏེ༌ ཁང༌པའ༌ ཅི༌ཏོང༌ ལེན༌ན༌ལ༌ མ༌ཆ༌། 32 ལོད༌དི༌ ན༌མའ༌ ཇུང༌ཁན༌བོ༌ ཨིད༌ཏུ༌ ཅོས༌། 33 རང༌སྲོག༌ ཐམས༌ཏེ༌ དུག༌ཁན༌གུན༌ནི༌ དེན༌བའེ༌ མི༌ཚེ༌ སྐྱལ༌ཨིན༌, ཨིན༌ནའང༌ ངའེ༌ ཕིའ༌ ཁོ༌རང༌ངི༌ སྲོག༌ སྐྱལ༌ཁན༌གུན༌ནི༌ དེན༌བའེ༌ མི༌ཚེ༌བོ༌ སྐྱོབ༌ཨིན༌། 34 ངའེ༌ ཁྱོ༌ཞ༌གུན༌ལ༌ ཟེར༌རད༌, ཏེ༌ ཚན༌ལ༌ མི༌ ཉིས༌ མལ༌ཙ༌ ཅིག༌གི༌ཀ༌ ཉིད༌ ཏངས༌ཏེ༌ ཡོད༌ཁན༌གུན༌ནི༌ ནང༌ནེ༌ ཅིག༌པོ༌ ནམ༌ཁའ༌ ཁྱེར༌ར༌ ཛད༌ཨིན༌ ཡང༌ ཅིག༌པོ༌ བོར༌ཨིན༌། 35 རང༌ཐག༌གི༌ཀ༌ ཀྲོ༌ ཐག༌ཨིན༌ ཡོད༌ཁན༌ བུ༌མོ༌ ཉིས༌སི༌ ནང༌ནེ༌ ཅིག༌པོ༌ ནམ༌ཁའ༌ ཁྱེར༌ར༌ ཛད༌ཨིན༌ ཡང༌ ཅིག༌པོ༌ བོར༌ཨིན༌།” 36 *

37 ཁོང༌གུན༌ནི༌ ཏྲིས༌, “གཙོ༌བོ༌, འི༌ ཚང༌མ༌ ཀ༌རུ༌ ཇུང༌ཨིན༌?”

ཁོང༌ངི༌ ལན༌སལས༌, “རོ༌ ཡོད༌ས༌ ཤ༌ ཟའ༌ཁན༌ནི༌ ཅ༌གུན༌ ཁོར༌ར༌ནོག༌། ༼ཁྱོ༌ཞའེ༌ ཏེ༌ སྟགས༌གུན༌ ཇུང༌ང༌ ཐོང༌ང༌ཅིག༌ ཐའ༌མའེ༌ ཏུས༌ ལེབ༌ཅེས༌པོ༌ ཁྱོ༌ཞའ༌ ཧ༌གོ༌གོས༌།༽”

18

སྙིང༌རུས༌ཅན༌ནི༌ ཨ༌ནེ༌མ༌རང༌མོ༌།

18:1-8

1 ཞག༌ཤིག༌ གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ སུན༌ མ༌སུན༌ན༌ ཏུས༌གྱུན༌ མོས༌ལམ༌ ཞུ༌གོ༌ཤེས༌ལ༌ ལབ༌ཞ༌ སལ༌ཨིན༌ རུངས༌ཤིག༌ ཤད༌ད༌ ཛདས༌། 2 “གྱལ༌ས༌ཞིག༌གི༌ ནང༌ང༌ དཀོན༌མཆོག༌ག༌ མི༌ཇིགས༌ཁན༌ ཡང༌ མི༌གུན༌ལ༌ རྩི༌ཝ༌ མེད༌ཁན༌ནི༌ ཁྲིམ༌སྤོན༌ཞིག༌ ཡོད༌པིན༌། 3 ཏེན༌ན༌ གྱལ༌སའེ༌ ནང༌ང༌ ཨ༌ནེ༌མ༌རང༌མོ༌ཞིག༌ ཞག༌ཏང༌ ཁོའེ༌ཀ༌ ཡོངས༌ཏེ༌ ‘ང༌ ངའེ༌ གྲ༌འོའེ༌ ཀ༌ནེ༌ འོས༌པའེ༌ ཁྲིམས༌ཅད༌ ཅོའ༌ ཛད༌’ ཟེར༌ཨིན༌ ཞུ༌ཝའ༌ ཕུལ༌ལད༌པིན༌། 4 ཁྲིམ༌སྤོན༌ནི༌ ལན༌ མང༌པོ༌ ཁོའེ༌ ཞུ༌ཝའ༌ སྣང༌ང༌ མ༌ཏངས༌ ཨིན༌ནའང༌ སྟིང༌ཇུག༌ག༌ ཁོའེ༌ སམ༌, ‘ང༌ དཀོན༌མཆོག༌ག༌ མི༌ཇིགས༌ཁན༌ ཡང༌ མི༌གུན༌ལ༌ རྩི༌ཝ༌ མེད༌ཁན༌ 5 ཨིན༌ནའང༌ འི༌ ཨ༌ནེ༌མ༌རང༌མོ༌བོའེ༌ ངའ༌ སྣང༌ང༌ ཚེར༌ཅུགས༌པ༌, ངའེ༌ ཁོའ༌ འོས༌པའེ༌ ཁྲིམས༌ཅད༌ ཏང༌ཨིན༌, ཏེ༌ མ༌ནེ༌ ཁོ༌ ཞག༌ཏང༌ ཡོངས༌ཏེ༌ ང༌ འུན༌ལ༌ ཐུག༌ཅུག༌གོག༌།’ ”

6 གཙོ༌བོའེ༌ མོལས༌, “ཁྲིམ༌སྤོན༌, འོས༌པ༌ མ༌ཅོ༌ཁན༌ནི༌ རུངས༌པོའེ༌ ཀ༌ནེ༌ ལབ༌ཞའ༌ ལེན༌། 7 དཀོན༌མཆོག༌གི༌ ཉིན༌ཚན༌ མེད༌པ༌ ཁོང༌ང༌ མོས༌ལམ༌ ཞུ༌ཁན༌, ཁོང༌ངི༌ ལྡམ༌མ༌ ཛད༌ཁན༌གུན༌ལ༌ འོས༌པའེ༌ ཁྲིམས༌ཅད༌ མི༌ཛད༌ད༌? ཅི༌ དཀོན༌མཆོག༌གི༌ ཁོང༌གུན༌ལ༌ རོགས༌ ཅོའ༌ལ༌ གོར༌ཅུག༌ག༌ ཛད༌ཨིན༌ན༌? 8 ངའེ༌ ཁྱོ༌ཞའ༌ ཟེར༌རད༌, གྱོགས༌པ༌ ཁོང༌གུན༌ལ༌ འོས༌པའེ༌ ཁྲིམས༌ཅད༌ སལ༌ཨིན༌། ཨིན༌ནའང༌ མི༌རིགས༌སི༌བུ༌ ཡོང༌ངི༌ ཏུས༌ལ༌ ཁོའ༌ ཇིག༌རྟེན༌ནི༌ཀ༌ ཏད༌པ༌ཅན༌ ཐོབ༌ཨིན༌ན༌?”

ཕ༌རུ༌ཤི༌པ༌ དང༌ ཁྲལ༌ལེན༌ཁན༌ནི༌ རུངས༌།

18:9-14

9 རང༌ ཀྲང༌པོ༌ ཨིན༌ཁན༌བོའེ༌ཀ༌ ལོ༌ཁྱེལ༌ ཡང༌ ཞན༌ ཚང༌མ༌ ཐུ༌ཤོག༌ སམ༌ཁན༌ ཁ༌ཅིག༌ག༌, གཙོ༌བོ༌ ཡེ༌ཤུའི༌ འི༌ རུངས༌པོ༌ ཤད༌ད༌ ཛདས༌, 10 “མི༌ ཉིས༌ ཆོད༌ཁང༌ང༌ མོས༌ལམ༌ ཞུའ༌ལ༌ སོང༌, ཅིག༌པོ༌ ཕ༌རུ༌ཤི༌པ༌ ཡང༌ ཅིག༌པོ༌ ཁྲལ༌ནེན༌ཁན༌,* 11 ཕ༌རུ༌ཤི༌པ༌བོ༌ ལངས༌ཏེ༌ ཁོ༌རང༌ངི༌ སྐོར༌ལ༌ མོས༌ལམ༌ ཞུས༌, ‘དཀོན༌མཆོག༌, ང༌ ཉེ༌རང༌ངི༌ ཞན༌ མི༌གུན༌ ཡང༌ན༌ ཅག༌པ༌, མི༌ངན༌པ༌, ལོག༌ཡེམ༌ ཅོ༌ཁན༌, ཡ༌ འི༌ ཁྲལ༌ནེན༌ཁན༌བོ༌ ཙོགས༌ མི༌ཛད༌ཅེས༌ལ༌ ངའེ༌ ཐུག༌རྗེ༌ཆེ༌ ཞུའད༌། 12 ངའ༌ རྡུན༌ཞག༌གི༌ ནང༌ང༌ ལན༌ ཉིས༌ རོ༌ཟཱ༌ དུག༌གད༌, ཡང༌ ངའེ༌ ཡོང༌གོ༌ ཚང༌མའེ༌ རྕུ༌ ཁག༌པོ༌ ཉེ༌རང༌ང༌ ཕུལ༌ལད༌།’ ”

13 “ཨིན༌ནའང༌ ཁྲལ༌ནེན༌ཁན༌བོ༌ ཞན༌གུན༌ནི༌ སང༌ ཐག༌རིང༌ང༌ ལངས༌ཏེ༌ གོ༌ སྒུས༌ཏེ༌ ནམ༌ཁའ༌ མ༌ལྟའ༌, ཀྲང༌ རྡུང༌ཨིན༌ མོས༌ལམ༌ ཞུས༌, ‘ཀྱེ༌ དཀོན༌མཆོག༌, ང༌ སྡིག༌ཅན༌ལ༌ སྙིང༌རྗེ༌ ཛད༌།’ ”

14 “ངའེ༌ ཁྱོ༌ཞའ༌ ཟེར༌རད༌, དཀོན༌མཆོག༌གི༌ སྐུན༌དུན༌ལ༌ ཕ༌རུ༌ཤི༌པ༌བོ༌ མན༌པ༌ འི༌ མི༌བོའ༌ ཤགས༌པ༌ ཐོབ༌ཏེ༌ ཁོ༌རང༌ངི༌ ཁང༌པ༌ ལོགས༌ཏེ༌ སོང༌ ཅིའ༌ཟེར༌ན༌ ཀྲག༌པོ༌ སྟན༌ཁན༌ ཚང༌མ༌ པས༌མོ༌ ཅོའ༌ ཛད༌ཨིན༌ ཡང༌ ཁོ༌རང༌ པས༌མོ༌ བོར༌ཁན༌བོའ༌ རྩི༌ཝ༌ སལ༌ལ༌ ཛད༌ཨིན༌།”

གཙོ༌བོ༌ ཡེ༌ཤུའི༌ ཕྲུ༌གུ༌ ཆུ༌ངུན༌གུན༌ལ༌ ཅིན༌ལབས༌ སལས༌།

18:15-17

15 ཞག༌ཤིག༌ ཕ༌མ༌གུན༌ནི༌ ཕྲུ༌གུ༌ ཆུ༌ངུན༌གུན༌ གཙོ༌བོ༌ ཡེ༌ཤུའི༌ ཆག༌རྩེའ༌ ཛད༌ཏེ༌ ཅིན༌ལབས༌ སལ༌ཅེས༌ལ༌ ཁྱོངས༌། ཏེ༌བོ༌ ཐོང༌ང༌ཅིག༌ ལོབ༌ཕྲུགས༌གུན༌ནི༌ ཕ༌མ༌གུན༌ལ༌ ཡེ༌ཤུའ༌ འོབ༌གྱལ༌ སྟན༌ པ༌སང༌ ཁའ༌སྐྱེས༌།

16 ཨིན༌ནའང༌ ཡེ༌ཤུའི༌ ཕྲུ༌གུ༌གུན༌ ཁོང༌རང༌ ཡོད༌ས༌ བོད༌ད༌ ཛད༌ཏེ༌ མོལས༌, “ཕྲུ༌གུ༌ ཆུ༌ངུན༌གུན༌ སྒག༌ མ༌སྒག༌ག༌ ང༌ ཡོད༌ས༌ ཡོང༌ཅུག༌, འི༌ཙོགས༌གུན༌ནི༌ ཕིའ༌ དཀོན༌མཆོག༌གི༌ གྱལ༌སྲིད༌པོ༌ ཨིན༌། 17 ངའེ༌ ཁྱོ༌ཞའ༌ དེན༌བ༌ ཟེར༌རད༌, དཀོན༌མཆོག༌གི༌ གྱལ༌སྲིད༌ ཕྲུ༌གུ༌ ཆུ༌ངུན༌གུན༌ ཙོགས༌ལ༌ ལེན༌ཏེ༌ མ༌ནེ༌ ཏེ༌ནང༌ང༌ ཞུགས༌ མི༌ཉན༌།”

མི༌ ཆུག༌པོ༌ཞིག༌གི༌ རུངས༌།

18:18-30

18 ཡ༌ཧུ༌དཱ༌པའེ༌ སྤོན༌བོ༌ཞིག༌གི༌ གཙོ༌བོ༌ ཡེ༌ཤུའ༌ ཏྲིས༌, “ལོབ༌བོན༌ ཟང༌པོ༌ལེ༌, ཐའ༌མེད༌པའེ༌ མི༌ཚེ༌ ནོར༌སྐལ༌ལ༌ ཐོབ༌ཅེས༌སི༌ ཕིའ༌ ཅི༌ ཅོ༌གོས༌?”

19 ཡེ༌ཤུའི༌ ཁོའ༌ ཏྲིའ༌ ཛདས༌, “ཅི༌ཕིའ༌ ཁྱོ༌རང༌ངི༌ ངའ༌ ཟང༌པོ༌ ཟེར༌རད༌? དཀོན༌མཆོག༌ ཅིག༌པོ༌ མ༌སྟོག༌ སུའང༌ ཟང༌པོ༌ མན༌། 20 ཁྱོ༌རང༌ངི༌ བཀའ༌རྒྱ༌གུན༌ ཤེས༌ས༌ནོག༌: ‘རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ མ༌ཅོ༌, མི༌ མ༌སད༌, རྐུ༌མ༌རྐུ༌, སྤང༌པོ༌ ཟུན༌བ༌ མ༌ཏང༌, རང༌ངི༌ ཨ༌བ༌ དང༌ ཨ༌མའ༌ རྩི༌ཝ༌ ཅོས༌།’✡”

21 ཁོའེ༌ ཡེ༌ཤུའ༌ ཟེརས༌, “ཏེ༌ ཚང༌མ༌ ངའེ༌ ཆུང༌ཏུས༌ནེ༌ ཕར༌ལ༌ སྲུངས༌ཏེ༌ ཨིན༌།”

22 ཏེ༌བོ༌ སན༌ན༌ཅིག༌ ཡེ༌ཤུའི༌ ཁོའ༌ མོལས༌, “ཏ༌རུང༌ ཁྱོ༌རང༌ང༌ ཅོ༌གོ༌ཤེས༌ ཅིག༌ ལུས༌ཏེ༌ དུག༌། སོང༌ ཡང༌ ཁྱོ༌རང༌ངི༌ གྱུ༌ནོར༌ ཚང༌མ༌ ཙོངས༌ཏེ༌ པེ༌ནེ༌བོ༌ ཉལ༌བ༌ཅན༌གུན༌ལ༌ ཏོང༌, ནམ༌ཁའེ༌ ནང༌ང༌ ཁྱོ༌རང༌ང༌ བང༌ཛོད༌ ཐོབ༌ཨིན༌། ཏེ༌ནེ༌ ཡོངས༌ཏེ༌ ངའེ༌ གྱབ༌ནེ༌ བྲོངས༌།”

23 ཏེ༌བོ༌ ཚོར༌ར༌ཅིག༌, ཁོའ༌ ཚེར༌ཁ༌ སྲན༌ཏྲེ༌ ཡོངས༌ ཅིའ༌ཟེར༌ན༌ ཁོ༌ མ༌ཆུག༌པོ༌ ཡོད༌པིན༌། 24 ཡེ༌ཤུའི༌ ཁོའ༌ ཟིགས༌ཏེ༌ མོལས༌, “ཆུག༌པོ༌གུན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ལེབ༌ཅེས༌ ཙམ༌ཤིག༌གི༌ ཀགས༌པོ༌ མ༌ནོག༌། 25 ཏན༌ཏན༌, མི༌ ཆུག༌པོ༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ལེབ༌ཅེས༌སི༌ སང༌ ཁབ༌བི༌ མིག༌ནེ༌ རྔ༌བོང༌ བིང༌ཅེས༌པོ༌ ལ༌མོ༌ ཆེན༌།”

26 ཏེ༌བོ༌ ཚོར༌ཁན༌གུན༌ནི༌ ཁོང༌ང༌ ཏྲིས༌, “ཏེ༌ནེ༌ སུའ༌ ཐར༌པ༌ ཐོབ༌ཨིན༌།”

27 ཡེ༌ཤུའི༌ ལན༌སལས༌, “མིའ༌ ཅོ༌ མི༌ཉན༌ཅེས༌པོ༌ དཀོན༌མཆོག༌ག༌ ཛད༌ ཉན༌ན༌ནོག༌།”

28 པི༌ཏྲར༌རི༌ ཡེ༌ཤུའ༌ ཟེརས༌, “ཟིགས༌སའང༌ ང༌ཞའེ༌ ཅི༌ཚང༌མ༌ ཕངས༌ཏེ༌ ཉེ༌རང༌ང༌ བྲངས༌པིན༌།”

29 ཁོང༌ངི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, དཀོན༌མཆོག༌གི༌ གྱལ༌སྲིད༌དི༌ ཕིའ༌ ཁང༌པ༌ ཡ༌ ན༌མའ༌ ཡ༌ ཨ༌ཅོ༌ནོ༌ ཡ༌ ཕ༌མ༌ ཡ༌ ཕྲུ༌གུ༌ ཕངས༌ཁན༌ ཚང༌མ༌ལ༌, 30 འིན༌ན༌ མི༌ཚེ༌ ནང༌ང༌, ཏེ༌གུན༌ནི༌ ལྡབ༌ མང༌པོ༌ མ༌ཚད༌ དཀོན༌མཆོག༌གི༌ གྱལ༌སྲིད༌དི༌ ཏུས༌ལ༌ ཐའ༌མེད༌པའེ༌ མི༌ཚེ༌ ཐོབ༌ཨིན༌།”

གཙོ༌བོ༌ ཡེ༌ཤུའི༌ ལན༌ སུམ༌པ༌ ཁོང༌རང༌ ཀྲོང༌ཤེས༌སི༌ ལུང༌སྟན༌ སལ༌ལ༌ ཛདས༌།

18:31-34

31 གཙོ༌བོ༌ ཡེ༌ཤུའི༌ ཁོང༌ངི༌ ལོབ༌ཕྲུགས༌ རྕུག༌ཉིས༌པོ༌ སོ༌སོ༌ ཁྱེར༌ཏེ༌ མོལས༌, “ང༌དང༌གུན༌ ཀེན༌ལ༌ ཡེ༌རུ༌ཤ༌ལེམ༌མ༌ ཆ༌ཅེས༌ ཨིན༌ནོག༌, ཡང༌ ལུང༌སྟོན༌པ༌གུན༌ནི༌ མི༌རིགས༌སི༌བུའི༌ སྐོར༌ལ༌ བྲིས༌ཁན༌ ཚང༌མ༌ དྲན༌དྲ༌ གྲུབ༌ཨིན༌། 32 ཁོ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ལག༌ག༌ སྟད༌ཨིན༌ ཡང༌ ཁོང༌གུན༌ནི༌ ཁོའ༌ ཁྲེལ༌བ༌ སྟན༌ཏེ༌, ཆིལ༌མག༌ དང༌ རྟལ༌ལྕག༌ གྱབས༌ཏེ༌ སད༌ཨིན༌། 33 ཡང༌ ཞག༌ སུམ༌པའེ༌ ཞག༌ག༌ ཡང༌སྐྱར༌ སོན༌ཏེའ༌ ལང༌ཨིན༌།”

34 ཨིན༌ནའང༌ ལོབ༌ཕྲུགས༌གུན༌ལ༌ ཁོང༌ངི༌ མོལ༌ཁན༌གུན༌ ཅའང༌ ཧ༌མ༌གོ༌། ཏེ༌ སྤེ༌རའེ༌ ཏོན༌གུན༌ སང༌ཝའེ༌ ནང༌ང༌ བོར༌པ༌ ཁོང༌གུན༌ལ༌ ཧ༌གོ༌ མ༌ཐུབ༌།

ཞ༌ར༌ ལྩང༌ཁན༌ཞིག༌ ཕན༌ཅུག༌ག༌ ཛདས༌།

18:35-43

35 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌, ཡེ༌རི༌ཀོའེ༌ ཉེ༌མོའ༌ ལེབ༌ཨིན༌ ཡོད༌ ཟ༌ནེ༌, ཞ༌ར༌ཞིག༌ ལམ༌མི༌ ཐའ༌མ༌ ལྩང༌ཨིན༌ དུགས༌ཏེ༌ ཡོད༌པིན༌། 36 ཏེ༌ཀ༌ནེ༌ མི༌ཚོགས༌ ཆེན༌ ཡོད༌ཁན༌བོ༌ ཚོར༌ཏེ༌ ཁོའེ༌ ཁོང༌གུན༌ལ༌ ཅི༌ ཨིན༌ནོག༌ ཟེར༌ཏེ༌ ཏྲིས༌? 37 ཁོང༌གུན༌ནི༌ ཟེརས༌, “ན༌ཙ༌རེད༌པ༌ ཡེ༌ཤུ༌ སྐྱོད༌ཨིན༌ ཨིན༌ནོག༌།” 38 ཏེ༌ནེ༌ ཁོའེ༌ ཀུ༌ཅོ༌ ཏང༌ཨིན༌ ཟེརས༌, “ཡེ༌ཤུ༌, གྱལ༌པོ༌ དཱ༌བིད༌དི༌ པུར༌གྱུད༌ ངའེ༌ཀ༌ སྙིང༌རྗེ༌ ཛད༌།”

39 སྔུན༌ལ༌ ཆའ༌ཁན༌གུན༌ནི༌ ཁོའ༌ ཁའ༌སྐྱེས༌ཏེ༌ ཅུབ༌ཅོད༌ ཟེརས༌, ཨིན༌ནའང༌ ཁོའེ༌ མང༌ང༌ ཀུ༌ཅོ༌ ཏངས༌ཏེ༌ ཟེརས༌, “གྱལ༌པོ༌ དཱ༌བིད༌དི༌ པུར༌གྱུད༌, ངའེ༌ཀ༌ སྙིང༌རྗེ༌ ཛད༌དའང༌།”

40 ཡེ༌ཤུ༌ སྲུང༌ང༌ ཛད༌ཏེ༌ ཞ༌ར༌བོ༌ ཁོང༌ངི༌ དུན༌ལ༌ ཁྱོང༌ཅེས༌ལ༌ མོལས༌། ཁོ༌ ཡེ༌ཤུའི༌ དུན༌ལ༌ ལེབ༌བ༌ཅིག༌, ཁོང༌ངི༌ ཁོའ༌ ཏྲིའ༌ ཛདས༌, 41 “ངའེ༌ ཁྱོ༌རང༌ངི༌ ཕིའ༌ ཅི༌ ཅོ༌།”

ཁོའེ༌ ཟེརས༌, “གཙོ༌བོ༌ལེ༌, ངའ༌ ཡང༌སྐྱར༌ ཐོང༌ ཅུག༌ག༌ ཛད༌།”

42 ཡེ༌ཤུའི༌ ཁོའ༌ མོལས༌, “ཐོང༌ཅེས༌སི༌ ཁྱུད༌པོ༌ ལེན༌, ཁྱོ༌རང༌ངི༌ ཏད༌པའེ༌ ཁྱོ༌རང༌ ཕན༌ཅུགས༌ཏེ༌ ཨིན༌།” 43 ཏེན༌ན༌མལ༌ལ༌ ཁོའ༌ ཐོང༌ཐུབ༌, དཀོན༌མཆོག༌ག༌ སྟོད༌པ༌ ཕུལ༌ཨིན༌ ཡེ༌ཤུའ༌ བྲངས༌ཏེ༌ སོང༌། མི༌ཚང༌མའེ༌ ཏེ༌བོ༌ ཐོང༌ང༌ཅིག༌ ཁོང༌གུན༌ནིའང༌ དཀོན༌མཆོག༌ག༌ སྟོད༌པ༌ ཕུལས༌།

19

ཟཀ༌ཀཱ༌འེས༌ ཁྲལ༌ནེན༌ཁན༌ནི༌ སྐོར༌།

19:1-10

1 གཙོ༌བོ༌ ཡེ༌ཤུ༌ ཡེ༌རི༌ཀོ༌ གྲོང༌ཁྱེར༌ གྱུད༌ཏེ༌ སྐྱོད༌ ཟ༌ནེ༌, 2 ཏེ༌རུ༌ ཁྲལ༌ནེན༌ཁན༌ནི༌ སྤོན༌བོ༌ ཟཀ༌ཀཱ༌འེས༌ ཟེར༌ཁན༌ མི༌ ཆུག༌པོ༌ཞིག༌ ཡོད༌པིན༌། 3 ཁོའ༌ ཡེ༌ཤུ༌ ཇལ༌ཅེས༌སི༌ དོད༌པ༌ ཡོད༌པིན༌, ཨིན༌ནའང༌ མི༌ཚོགས༌ དང༌ ཁོའེ༌ གོ༌བོ༌ ཆུ༌ངུན༌ ཡོད༌ཅེས༌པོའེ༌ ཡེ༌ཤུ༌ ཇལ༌ མ༌ཉན༌། 4 ཁོ༌ སྔུན༌ལ༌ བང༌ཏངས༌ཏེ༌ ཡེ༌ཤུའ༌ ལྟ༌ཅེས༌ལ༌ ཁོང༌ སྐྱོད༌ཅེས༌ཅན༌ནི༌ ལམ༌མི༌ཀ༌ ཡོད༌ཁན༌ནི༌ སི༌ཀ༌མོར༌རི༌ ལྕང༌མའེ༌ཀ༌ ཛགས༌།

5 ཡེ༌ཤུ༌ ཏེ༌ ནས༌སའེ༌ཀ༌ ལེབ༌བ༌ཅིག༌, ཀེན༌ལ༌ ཟིགས༌ཏེ༌ ཁོའ༌ མོལས༌, “ཟཀ༌ཀཱ༌འེས༌, ཡོག༌ག༌ གྱོགས༌པ༌ བབས༌ཏེ༌ ཡོང༌། དི༌རིང༌ ངའ༌ ཁྱོ༌རང༌ངི༌ ཁང༌པ༌ བྲང༌ས༌ དུག༌གོས༌།” 6 ཏེ༌ནེ༌ ཁོ༌ གྱོགས༌པ༌ བབས༌ཏེ༌, མ༌ ཐད༌པོ༌ ཉམ༌པོ༌ ཡེ༌ཤུའ༌ ཁོ༌རང༌ངི༌ ཁང༌པ༌ གའ༌སུས༌ ཞུས༌། 7 ཏེ༌རུ༌ ཡོད༌ཁན༌ནི༌ མི༌ཚང༌མའེ༌ ཏེ༌བོ༌ ཐོང༌ཏེ༌ བ༌ག༌བོ༌གེ༌ ཤད༌ཨིན༌ ཟེརས༌, “ཁོང༌ མི༌ སྡིག༌ཅན༌ ཉམ༌པོ༌ ཞུགས༌ས༌ སྐྱོད༌།”

8 ཟཀ༌ཀཱ༌འེས༌ ལངས༌ཏེ༌ གཙོ༌བོའ༌ ཟེརས༌, “གཙོ༌བོ༌ལེ༌ ཟིགས༌སའང༌ ངའ༌ ཡོད༌ཁན༌ནི༌ ནོར༌ ཕེད༌པོ༌ ངའེ༌ ཉལ༌བ༌ཅན༌གུན༌ལ༌ ཏང༌ཨིན༌ ཡང༌ ཀལ༌ཏེས༌ ངའེ༌ སུ༌ཞིག༌ག༌ གོབ༌སྐོར༌ཏེ༌ པེ༌ནེ༌ ལེན༌ཏེ༌ ཡོད༌ན༌, ཏེ༌བོའེ༌ ཞི༌ལྡབ༌ ངའེ༌ ལོགས༌ཏེ༌ ཏང༌ཨིན༌།”

9 ཡེ༌ཤུའི༌ ཁོའ༌ མོལས༌, “དི༌རིང༌ འི༌ ཁང༌པའེ༌ ནང༌ང༌ ཐར༌པ༌ ལེབས༌ཏེ༌ ཨིན༌ ཅིའ༌ཟེར༌ན༌ ཁོའང༌ ཨབ༌ར༌ཧམ༌མི༌ པུར༌གྱུད༌ ཨིན༌ནོག༌། 10 མི༌རིགས༌སི༌བུ༌ སྟོར༌ཁན༌གུན༌ ཙལ༌ཅེས༌ དང༌ སྐྱོབ༌ཅེས༌ལ༌ ཡོངས༌ཏེ༌ ཨིན༌།”

ཡོག༌པོ༌ རྕུའི༌ རུངས༌།

19:11-27

11 མི༌གུན༌ནི༌ ཉན༌ཨིན༌ ཡོད༌ ཟ༌ནེ༌, གཙོ༌བོ༌ ཡེ༌ཤུའི༌ ཁོང༌གུན༌ལ༌ རུངས༌ཤིག༌ ཤད༌ད༌ ཛདས༌ ཅིའ༌ཟེར༌ན༌ ཁོང༌ ཡེ༌རུ༌ཤ༌ལེམ༌ གྱལ༌སའེ༌ ཉེ༌མོའ༌ ཡོད༌པིན༌ ཡང༌ མི༌གུན༌ནི༌ དཀོན༌མཆོག༌གི༌ གྱལ༌སྲིད༌ ཏེན༌ན༌ ཟ༌ནེ༌ སྔོན༌ཅེས༌ ཨིན༌ནོག༌ སམ༌མད༌པིན༌། 12 ཁོང༌ངི༌ མོལས༌, “སྐུ༌ཁྲག༌ཞིག༌ ཡུལ༌ ཐག༌རིང༌ཞིག༌ག༌ གྱལ༌པོའེ༌ ཀོ༌ས༌ ལེན༌ཏེ༌ ལོགས༌ཏེ༌ ཡོང༌ཅེས༌ལ༌ སོང༌། 13 ཁོ༌ ཆའེ༌ སང༌ སྔུན༌ལ༌ ཁོ༌རང༌ངི༌ ཡོག༌པོ༌ རྕུ༌ བོད༌ཏེ༌, ཁོང༌ རེ༌རེའ༌ ཟླ༌ཝ༌ སུམ༌མི༌ ལ༌ཆའ༌ དྲན༌དྲའེ༌ པེ༌ནེ༌ ཏངས༌ཏེ༌ ཟེརས༌, ‘ང༌ ལོགས༌ཏེ༌ ཡོང༌ཡོང༌ ཚག༌པ༌ འི༌ པེ༌ནེ༌བོའ༌ ཚོང༌ལེན༌ ཅོས༌།’ 14 ཨིན༌ནའང༌ ཏེ༌ ཡུལ༌ལི༌ མི༌ཚང༌མའེ༌ ཁོའ༌ ནཕ༌རད༌ ཅོས༌པ༌, ཁོའེ༌ སྟིང༌རང༌ནེ༌ མི༌ ཁ༌ཅིག༌, ‘འི༌ མི༌བོ༌ ང༌ཞའེ༌ གྱལ༌པོ༌ ཅོའ༌ལ༌ ང༌ཞ༌གུན༌ ཐད༌ད༌ མེ༌རག༌ ཟེར༌ར༌ལ༌ ཀལས༌།’ ”

15 “ཨིན༌ནའང༌ ཁོ༌ གྱལ༌པོ༌ གྱུར༌ཏེ༌ ལོག༌ཏེ༌ ཡོངས༌། ཏེ༌ནེ༌ ཚོང༌ ཏངས༌ཏེ༌ ཙམ༌ ཁྱེ༌ ཐོབ༌ཏོག༌ ལྟ༌ཅེས༌ལ༌ ཁོའེ༌ པེ༌ནེ༌ ཏངས༌ཁན༌ནི༌ ཡོག༌པོ༌གུན༌ བོདས༌། 16 ཡོག༌པོ༌ ཏང༌པོ༌ ཡོངས༌ཏེ༌ ཟེརས༌, ‘སྤོན༌བོ༌ལེ༌, ཉེ༌རང༌ངི༌ པེ༌ནེ༌ ཏང༌ཁན༌བོའེ༌ རྕུ༌ལྡབ༌པོ༌ ངའ༌ ཇོར༌།’ ”

17 “སྤོན༌བོའེ༌ ཁོའ༌ ཟེརས༌, ‘གྱལ༌ལ༌ ཅོས༌, ཡོག༌པོ༌ ཟང༌པོ༌, ཁྱོ༌རང༌ ཉུ༌ངུན༌ཞིག༌གི༌ ནང༌ང༌ ཨིད༌ཤེས༌ཅན༌ ལུས༌པ༌, ཁྱོ༌རང༌ང༌ ངའེ༌ གྱལ༌ས༌ རྕུའི༌ཀ༌ ཝང༌ཆ༌ ཏང༌ངད༌།’ ”

18 “ཡོག༌པོ༌ ཉིས༌པ༌བོ༌ ཡོངས༌ཏེ༌ ཟེརས༌, ‘སྤོན༌བོ༌ལེ༌, ཉེ༌རང༌ངི༌ པེ༌ནེ༌ ཏང༌ཁན༌བོའེ༌ ལྔ༌ལྡབ༌པོ༌ ངའ༌ ཇོར༌།’ ”

19 “སྤོན༌བོའེ༌ ཁོའ༌ ཟེརས༌, ‘ཁྱོ༌རང༌ང༌ གྱལ༌ས༌ ལྔའེ༌ཀ༌ ཝང༌ཆ༌ ཏང༌ངད༌།’ ”

20 “ཏེ༌ནེ༌ ཡོག༌པོ༌ སུམ༌པ༌ ཡོངས༌ཏེ༌ ཟེརས༌, ‘སྤོན༌བོ༌, ཉེ༌རང༌ངི༌ པེ༌ནེ༌ ངའེ༌ ལག༌ཕིས༌སི༌ ནང༌ང༌ ཏུམས༌ཏེ༌ སྦས༌ཏེ༌ བོར༌པིན༌, ཏ༌ ལོགས༌ཏེ༌ ནམས༌། 21 ང༌ ཉེ༌རང༌ང༌ ཇིགས༌ ཅིའ༌ཟེར༌ན༌ ཉེ༌རང༌ སྤོན༌བོ༌ སྙིང༌རྗེ༌ མེད༌ཁན༌, མ༌ཏང༌ང༌ ལེན༌ཁན༌ དང༌ མ༌ཏབ༌ཁན༌ནི༌ ཀ༌ནེ༌ རྔ༌ཁན༌ ཨིན༌ནོག༌།’ ”

22 “སྤོན༌བོའེ༌ ཁོའ༌ ཟེརས༌, ‘ཡོག༌པོ༌ ངན༌པ༌, ཁྱོ༌རང༌ངི༌ ཟེར༌ཁན༌གུན༌ གྱུད༌ཏེ༌ ངའེ༌ ཁྱོ༌རང༌ང༌ ཁྲིམས༌ཅད༌ཨིན༌། ང༌ སྙིང༌རྗེ༌ མེད༌ཁན༌ ཡང༌ ང༌ མ༌ཏང༌ང༌ ལེན༌ཁན༌ དང༌ མ༌ཏབ༌ཁན༌ནི༌ ཀ༌ནེ༌ རྔ༌ཁན༌ ཨིན༌ཁན༌བོ༌ གྱུས༌ཡོད༌ཏེའང༌, 23 ཁྱོ༌རང༌ངི༌ ངའེ༌ པེ༌ནེ༌བོ༌ མུལ༌ཛོད༌ཁང༌ངི༌ ནང༌ང༌ ཅི༌ཕིའ༌ མ༌ཏངས༌པིན༌? ཀལ༌ཏེས༌ ཏངས༌པིན༌ན༌, ང༌ ཡོངས༌ཏེ༌ ཕར༌ཉམ༌པོ༌ ང༌རི༌ པེ༌ནེ༌ ལེན༌ཏེ༌ ཡོད༌གྲོ༌།’ ”

24 “ཏེ༌ནེ༌ སྤོན༌བོའེ༌ ཏེ༌ཀ༌ ལངས༌ཏེ༌ ཡོད༌ཁན༌གུན༌ལ༌ ཟེརས༌, ‘ཁོའེ༌ ཀ༌ནེ༌ པེ༌ནེ༌བོ༌ ལེན༌ཏེ༌ རྕུ༌ལྡབ༌ ཇོར༌ཁན༌བོའ༌ ཏོང༌།’ ”

25 “ཁོང༌གུན༌ནི༌ ཟེརས༌, ‘སྤོན༌བོ༌, ཁོའེ༌ ལག༌ག༌ རྕུ༌ལྡབ༌ མང༌ང༌ པེ༌ནེ༌ ཡོད༌ཏེ༌ ཨིན༌ནོག༌།’ ”

26 “སྤོན༌བོའེ༌ ལན༌ཏངས༌, ‘འོ༌ན༌, ཏངས༌ཁན༌བོ༌ གྱལ༌ལ༌ ཅོས༌ཏེ༌ ཀོལ༌ཁན༌གུན༌ལ༌ མང༌ང༌ ཏང༌ཨིན༌, ཨིན༌ནའང༌ མ༌ཀོལ༌ཁན༌གུན༌ནི༌ ཀ༌ནེ༌ ཉུ༌ངུན༌ ཡོད༌ཁན༌བོའང༌ ཁྱེར༌ཨིན༌། 27 ཏ༌ ངའ༌ གྱལ༌པོ༌ གྱུར༌ཏེ༌ ཁོང༌གུན༌ནི༌ཀ༌ ཝང༌སྲུལ༌ མ༌ཐད༌ཁན༌ནི༌ ངའེ༌ གྲ༌འོ༌གུན༌ ངའེ༌ དུན༌ལ༌ ཁྱོངས༌ཏེ༌ སོད༌།’ ”

ཡེ༌ཤུའ༌ གྱལ༌པོའེ༌ ཚུལ༌ལ༌ གའ༌སུས༌ ཞུས༌།

19:28-40

28 ཏེ༌གུན༌ མོལ༌ ཚར༌ར༌ཅིག༌ གཙོ༌བོ༌ ཡེ༌ཤུ༌ ལོབ༌ཕྲུགས༌གུན༌ནི༌ སྔུན༌སྔུན༌ལ༌ ཡེ༌རུ༌ཤ༌ལེམ༌མ༌ སྐྱོད༌། 29 ཁོང༌ ཨོ༌ལིཝ༌ཝི༌ རི༌ཀ༌ * ཡོད༌ཁན༌ བེད༌ཕ༌གེ༌ དང༌ བེད༌ཐཱ༌ནི༌ གྲོང༌སེབ༌གུན༌ལ༌ ལེབ༌ཀྱིས༌ ཡོད༌ད༌ཅིག༌, ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌ ཉིས༌ སྔུན༌ལ༌ ལམ༌ཅུག༌ག༌ ཛད༌ཏེ༌, 30 མོལས༌, “འ༌ གྲོང༌སེབ༌བི༌ ནང༌ང༌ སོང༌, ཏེ༌རུ༌ ལེབ༌བ༌ཅིག༌, སུའང༌ མ༌ཞོན༌ཁན༌ནི༌ བུང༌སར༌ཞིག༌ ཏགས༌ཏེ༌ ཐོང༌ཅེན༌, ཏེ༌བོ༌ ཀྲོལ༌ཏེ༌ འི༌རུ༌ ཁྱོང༌། 31 ཀལ༌ཏེས༌ སུ༌ཞིག༌གི༌, ‘ཁྱོ༌ཞའེ༌ བུང༌སར༌བོ༌ ཅི༌ཕིའ༌ ཀྲོལ༌ལད༌’ ཟེར༌ན༌, ‘གཙོ༌བོའ༌ སྒོས༌དོམ༌ དུག༌’ ཟེར༌།”

32 སྔུན༌ལ༌ ཀལ༌ཁན༌ནི༌ ལོབ༌ཕྲུགས༌གུན༌ སོང༌ཏེ༌ ཡེ༌ཤུའི༌ མོལ༌ཁན༌ ནང༌ཞིན༌ ཐོང༌། 33 བུང༌སར༌བོ༌ ཀྲོལ༌ ཟ༌ནེ༌ ཏེ༌བོའེ༌ དག༌པོ༌གུན༌ནི༌ ཁོང༌གུན༌ལ༌ ཏྲིས༌, “བུང༌སར༌བོ༌ ཅི༌ཕིའ༌ ཀྲོལ༌ལད༌?”

34 ཁོང༌གུན༌ནི༌ ལན༌ཏངས༌, “གཙོ༌བོའ༌ སྒོས༌དོམ༌ དུག༌།” 35 ཏེ༌ནེ༌ ཁོང༌གུན༌ནི༌ བུང༌སར༌བོ༌ ཡེ༌ཤུ༌ ཡོད༌ས༌ ཁྱོངས༌ཏེ༌ ཁོང༌རང༌གུན༌ནི༌ ཀོས༌ ཏེ༌བོའ༌ སྟདས༌ ཡང༌ ཡེ༌ཤུ༌ ཏེ༌བོའེ༌ཀ༌ ཞོནས༌།

36 ཡེ༌ཤུ༌ སྐྱོད༌ ཟ༌ནེ༌, མི༌གུན༌ནི༌ རང༌རང༌ངི༌ ཀོས༌ ཁོང༌ སྐྱོད༌སའེ༌ ལམ༌མི༌ཀ༌ ཏིངས༌། 37 ཁོང༌ ཨོ༌ལིཝ༌ཝི༌ རི༌ནེ༌ ཐུར༌ལ༌ ཆའ༌ཁན༌ནི༌ ལམ༌མི༌ ནས༌སའེ༌ ཉེ༌མོའ༌ ལེབ༌བ༌ཅིག༌, ཁོང༌ང༌ བྲངས༌ཏེ༌ ཡོང༌ཁན༌ ཚང༌མའེ༌, ཁོང༌ངི༌ ཧ༌ལས༌ཤེས༌སི༌ ཛད༌པ༌གུན༌ ཐོང༌ པ༌སང༌ གའ༌མོ༌ ཉམ༌པོ༌ དཀོན༌མཆོག༌ག༌ སྟོད༌པ༌ ཕུལ༌ཅེས༌ གོ༌ཟུགས༌ཏེ༌ ཟེརས༌,

38 “ ‘གཙོ༌བོ༌ དཀོན༌མཆོག༌གི༌ ཝང༌ཆའེ༌ ནང༌ང༌

སྐྱོད༌ཁན༌ནི༌ གྱལ༌པོ༌ ཅིན༌ལབས༌ཅན༌།’✡

ནམ༌ཁའེ༌ ནང༌ང༌ ཞི༌དེ༌ དང༌ ནམ༌ཁའེ༌ ཐོ༌ཤོག༌ག༌

ཞུགས༌ཁན༌ནི༌ དཀོན༌མཆོག༌ག༌ སྤལ༌ ཁྱོང༌ཨིན༌།”

39 ཏེ༌ མི༌ཚོགས༌སི༌ ཕྲོ༌ནེ༌ ཕ༌རུ༌ཤི༌པ༌ ཁ༌ཅིག༌གི༌ ཡེ༌ཤུའ༌ ཟེརས༌, “ལོབ༌བོན༌ལེ༌, ཉེ༌རང༌ངི༌ ལོབ༌ཕྲུགས༌གུན༌ལ༌ ཁའ༌སྐྱེའ༌ ཛད༌ཏེ༌ ཏེ༌ཟུག༌ ཟེར༌ཅེས༌ནེ༌ སྒག༌ག༌ ཛད༌དའང༌།”

40 ཁོང༌ངི༌ ལན༌སལས༌, “ངའེ༌ ཁྱོ༌ཞའ༌ ཟེར༌རད༌, ཀལ༌ཏེས༌ ཁོང༌གུན༌ ཅུབ༌ཅད༌ན༌, འི༌ རྡོའ༌གུན༌ནི༌ ཀུ༌ཅོ༌ ཏང༌ཏེ༌ སྟོད༌པ༌ ཕུལ༌ཨིན༌།”

ཡེ༌ཤུ༌ ཡེ༌རུ༌ཤ༌ལེམ༌པ༌གུན༌ནི༌ ཕིའ༌ ངུའ༌ ཛདས༌།

19:41-44

41 ཡེ༌རུ༌ཤ༌ལེམ༌ གྱལ༌སའེ༌ ཉེ༌མོ༌ ལེབ༌བ༌ཅིག༌ གྱལ༌སའ༌ ཟིགས༌ཏེ༌ གཙོ༌བོ༌ ཡེ༌ཤུ༌ ཤུམ༌ས༌ ཛདས༌ 42 ཡང༌ ཁོང༌ངི༌ མོལས༌, “ཀལ༌ཏེས༌ ཁྱོ༌ཞའ༌ ཡེ༌རུ༌ཤ༌ལེམ༌པ༌གུན༌ནི༌ དི༌རིང༌ངི༌ ཞག༌ག༌ ཞི༌དེ༌ ཐོབ༌ཅེས༌སི༌ ལམ༌བོ༌ ཤེས༌པིན༌ན༌, ཁྱོ༌ཞའ༌ ཐོབ༌ཏེ༌ ཡོད༌གྲོ༌ ཨིན༌ནའང༌ དག༌ས༌ ཏེ༌བོ༌ ཁྱོ༌ཞ༌གུན༌ནི༌ མིག༌ནེ༌ སྦས༌ཏེ༌ བོར༌ཏེ༌ ཨིན༌ནོག༌། 43 ཁྱོ༌ཞ༌གུན༌ནི༌ཀ༌ ཏེ༌ ཞག༌པོ༌ ལེབ༌ཨིན༌ ནམ༌ ཁྱོ༌ཞའེ༌ གྲ༌འོ༌གུན༌ནི༌ ཁྱོ༌ཞའེ༌ གྱལ༌ས༌ ཀྱིར༌སྐོར༌ཏེ༌ རྩིག༌པ༌ རྩིགས༌ཏེ༌ ཆོགས༌ ཚང༌མ༌ནེ༌ ཁྱོ༌ཞའེ༌ཀ༌ སྤུང༌གོལ༌ ཅོ༌ཨིན༌། 44 གྱལ༌ས༌བོ༌ ཁྲེས༌ཏོར༌ ཅོས༌ཏེ༌ མི༌གུན༌ སད༌ཏེ༌ མེད༌ཁན༌ ཅོ༌ཨིན༌། རྡོའ༌ ཅིག༌གའང༌ ཅིག༌གི༌ཀ༌ རྩགས༌ཏེ༌ མི༌ལུས༌ ཅིའ༌ཟེར༌ན༌ དཀོན༌མཆོག༌ ཁྱོ༌ཞའ༌ སྐྱོབ༌བ༌ ཡོང༌ཁན༌ནི༌ ཏུས༌པོ༌ ཁྱོ༌ཞ༌གུན༌ནི༌ ངོ༌ མ༌ཤེས༌།”

ཚོང༌པ༌གུན༌ ཆོད༌ཁང༌ངི༌ ནང༌ནེ༌ ཕིང༌ང༌ ཛདས༌།

19:45-48

45 ཏེ༌ནེ༌ གཙོ༌བོ༌ ཡེ༌ཤུ༌ ཆོད༌ཁང༌ང༌ སྐྱོད༌ཏེ༌ སྲོག༌ཆོད༌ལ༌ ཕུལ༌ཅེས༌སི༌ སེམས༌ཅན༌ ཙོང༌ཁན༌གུན༌ ཕིང༌ཅེས༌ གོ༌ཟུག༌ ཛདས༌། 46 ཡེ༌ཤུའི༌ ཁོང༌གུན༌ལ༌ མོལས༌, “ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌, ‘ངའེ༌ ཁང༌པའ༌ མོས༌ལམ༌ ཞུས༌སའེ༌ ཁང༌པ༌ ཟེར༌ཨིན༌’,✡ ཨིན༌ནའང༌ ‘ཁྱོ༌ཞ༌གུན༌ནི༌ འི༌བོ༌ ཅག༌པ༌གུན༌ནི༌ བའོ༌ ཅོས༌ཏེ༌ དུག༌།’✡ ”

47 ཞག༌ཏང༌ ཁོང༌ངི༌ ཆོད༌ཁང༌ངི༌ ནང༌ང༌ ལབ༌ཞ༌ སལ༌ལ༌ ཛད༌དད༌པིན༌། བླ༌མ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡུལ༌མིའི༌ འུ༌སྐྱོང༌གུན༌ནི༌ ཁོང༌ སད༌ཅེས༌སི༌ ཐབས༌ ཙལ༌ཅེས༌ གོ༌ཟུག༌། 48 ཨིན༌ནའང༌ ཁོང༌གུན༌ལ༌ སྐབས༌ མ༌ཐོབ༌ ཅིའ༌ཟེར༌ན༌ ཡེ༌ཤུའི༌ ལབ༌ཞ༌ ཆུ༌ངུན༌ཞིག༌གའང༌ བུད༌ མ༌ཅུག༌ག༌ ཉན༌ཅེས༌ལ༌ མི༌ཚང༌མའ༌ ཐད༌དད༌པིན༌།

20

ཡེ༌ཤུའི༌ ཝང༌ཆ༌ གྱབ༌གལ༌།

20:1-8

1 ཞག༌ཤིག༌ གཙོ༌བོ༌ ཡེ༌ཤུའི༌ མི༌གུན༌ལ༌ ཆོད༌ཁང༌ངི༌ ནང༌ང༌ ལབ༌ཞ༌ སལ༌ཨིན༌ གའ༌མོའེ༌ ནས༌ཚུལ༌ ཤད༌ད༌ ཛད༌ཨིན༌ ཡོད༌ ཟ༌ནེ༌, བླ༌མ༌ འུ༌སྐྱོང༌གུན༌, ཆོས༌ཁྲིམས༌ལ༌ ཁས༌པ༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ ཁོང༌ ཡོད༌ས༌ ཡོངས༌ཏེ༌ 2 ཏྲིས༌, “ང༌ཞའ༌ ཤོད༌དའང༌, ཀ༌ ཝང༌ཆ༌ ཉམ༌པོ༌ ཁྱོ༌རང༌ངི༌ འི༌གུན༌ ཅོའད༌ ཡང༌ ཁྱོ༌རང༌ང༌ འི༌ ཝང༌ཆ༌ སུའི༌ ཏངས༌?”

3 ཡེ༌ཤུའི༌ ཁོང༌གུན༌ལ༌ མོལས༌, “ངེའང༌ ཁྱོ༌ཞ༌གུན༌ལ༌ ཏྲི༌ཝ༌ཞིག༌ ཏྲི༌ཨིན༌, ཤོད༌དའང༌, 4 ཡོ༌ཧཱ༌ནན༌ལ༌ ཁྲུས༌སལ༌ཅེས༌སི༌ ཝང༌ཆ༌ དཀོན༌མཆོག༌གི༌ ཆོགས༌ནེ༌ ཐོབ༌ཏེ༌ ཨིན༌ནོག༌ག༌ ཡ༌ མི༌ ཆོགས༌ནེ༌?”

5 ཁོང༌གུན༌ནི༌ ཁོ༌རང༌གུན༌ནི༌ ཕྲོའ༌ སྤེ༌ར༌ ཏངས༌ཏེ༌ ཟེརས༌, “ཀལ༌ཏེས༌ དཀོན༌མཆོག༌གི༌ ཆོགས༌ནེ༌ ཨིན༌ནོག༌ ཟེར༌ན༌ ཁོའེ༌ ང༌དང༌ང༌, ‘ཁྱོ༌ཞའེ༌ ཁོའེ༌ཀ༌ ཨིད༌ཤེས༌ ཅིའ༌ མ༌ཅོས༌པིན༌’ ཟེར༌ཨིན༌། 6 ཨིན༌ནའང༌ ཀལ༌ཏེས༌ ‘མིའི༌ ཆོགས༌ནེ༌ ཨིན༌ནོག༌’ ཟེར༌ན༌, མི༌ཚང༌མའེ༌ ང༌དང༌ང༌ རྡོའ༌ གྱབས༌ཏེ༌ སད༌ཨིན༌ ཅིའ༌ཟེར༌ན༌ ཁོང༌གུན༌ནི༌ ཡོ༌ཧཱ༌ནན༌ ལུང༌སྟོན༌པ༌ ཨིན༌ཁན༌བོའ༌ ཏད༌པ༌ ཅོའ༌ནོག༌།” 7 ཏེ༌བོའེ༌ཕིའ༌ ཁོང༌གུན༌ནི༌ ཡེ༌ཤུའ༌ ལན༌ཏངས༌, “ཀ༌ནེ༌ ཐོབ༌ཏེ༌ ཨིན༌ ང༌ཞའ༌ གྱུས༌མེད༌།”

8 ཡེ༌ཤུའི༌ ཁོང༌གུན༌ལ༌ མོལས༌, “ངེའང༌ མི༌ཤད༌, སུའི༌ ཝང༌ཆའེ༌ ནང༌ང༌ ངའེ༌ འི༌གུན༌ ཅོའད༌།”

ཚས༌ཁན༌ ངན༌པ༌གུན༌ནི༌ རུངས༌།

20:9-19

9 གཙོ༌བོ༌ ཡེ༌ཤུའི༌ མི༌གུན༌ལ༌ འི༌ རུངས༌པོ༌ ཤད༌ད༌ ཛདས༌, “མི༌ཞིག༌གི༌ ཁོ༌རང༌ངི༌ ཞིང༌ང༌ རྒུན༌ ཙུགས༌ཏེ༌ ཞན༌ ཞིང༌བད༌པ༌གུན༌ལ༌ ཤས༌ལ༌ ཏངས༌ ཡང༌ ལོ༌ ཁ༌ཅིག༌ ཁོ༌རང༌ ཞན༌ཡུལ༌ཞིག༌ག༌ དུག༌ག༌ སོང༌། 10 སྟོན༌ཐོག༌གི༌ ཏུས༌ལ༌ ཤིང༌ཏོག༌གི༌ སྐལ༌ལ༌ ལེན༌ན༌ལ༌ ཁོའེ༌ ཁོ༌རང༌ངི༌ ཡོག༌པོ༌ཞིག༌ ཤས༌ལ༌ ཏང༌ཁན༌གུན༌ནི༌ཀ༌ ལམ༌ཅུགས༌། ཨིན༌ནའང༌ ཁོང༌གུན༌ནི༌ ཡོག༌པོ༌བོའ༌ རྡུངས༌ཏེ༌, ཁོ༌ ལག༌སྟོང༌ང༌ ལོགས༌ཏེ༌ ལམ༌ཅུགས༌། 11 ཞིང༌ངི༌ དག༌པོའེ༌ ཞན༌ཡང༌ ཡོག༌པོ༌ཞིག༌ ལམ༌ཅུགས༌, ཨིན༌ནའང༌ ཁོང༌གུན༌ནི༌ ཁོའང༌ རྡུངས༌ ཡང༌ ཁྲེལ༌བ༌ སྟན༌ཏེ༌ ལག༌སྟོང༌ང༌ ལོགས༌ཏེ༌ ལམ༌ཅུགས༌། 12 ཁོའེ༌ ཡོག༌པོ༌ སུམ༌པ༌བོ༌ ལམ༌ཅུགས༌པ༌ ཁོང༌གུན༌ནི༌ ཁོའ༌ རྡུངས༌ཏེ༌ མ༌ཁའ༌ ཕིངས༌ཏེ༌ ཕི༌ལོག༌ག༌ ཕངས༌ཏངས༌།”

13 “ཏེ༌ནེ༌ རྒུན༌ཚས༌སི༌ དག༌པོའེ༌ སམ༌, ‘ངའེ༌ ཅི༌ ཅོ༌གོས༌? ངའེ༌ ཅེས༌པ༌ ཅོ༌ཁན༌ནི༌ བུ༌ཚ༌ ལམ༌ཅུག༌ན༌ ཁོའ༌ རྩི༌ཝ༌ ཅོ༌ མི༌ཅོའ༌ཧེ༌།’ ”

14 “ཨིན༌ནའང༌ ཤས༌པ༌གུན༌ནི༌ བུ༌ཚ༌ ཐོང༌ང༌ཅིག༌, ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, ‘འི༌ ཞིང༌ ནོར༌སྐལ༌ལ༌ ཐོབ༌ཅེས༌ཅན༌བོ༌ ཡོང༌ང༌ལ༌། ཡོང༌ཤིག༌, ཁོ༌ སད༌ཨིན༌ ཏེ༌ནེ༌ ཁོའེ༌ ནོར༌སྐལ༌བོ༌ ང༌དང༌ང༌ ཐོབ༌ཨིན༌།’ 15 ཏེ༌བོའེ༌ཕིའ༌ ཁོང༌གུན༌ནི༌ ཁོ༌ རྒུན༌ཚས༌ནེ༌ ཕི༌ལོག༌ག༌ ཕིངས༌ཏེ༌ སདས༌།” ཡེ༌ཤུའི༌ ཏྲིའ༌ ཛདས༌, “ཏེ༌ནེ༌ ཁོང༌གུན༌ལ༌ རྒུན༌ཚས༌སི༌ དག༌པོའེ༌ ཅི༌ ཅོ༌ཨིན༌? 16 ཁོ༌ ཡོངས༌ཏེ༌, ཤས༌པ༌གུན༌ སད༌ཨིན༌, ཡང༌ རྒུན༌ཚས༌པོ༌ ཞན༌ ཞིང༌བད༌པ༌ རིག༌ག༌ ཤས༌ལ༌ ཏང༌ཨིན༌།”

མི༌གུན༌ནི༌ ཏེ༌ རུངས༌པོ༌ ཚོར༌ར༌ཅིག༌ ཟེརས༌, “ཏེ༌ཙོགས༌ ངན༌པ༌ མ༌ནེ༌ མ༌ཇུང༌ཤིག༌།”

17 ཨིན༌ནའང༌ ཁོང༌ངི༌ ཁོང༌གུན༌ལ༌ ཟིགས༌ཏེ༌ མོལས༌, “ཏེ༌ནེ༌ ཏམ༌པའེ༌ སུང༌རབས༌སི༌ ནང༌ང༌ འི༌ བྲིས༌ཁན༌བོའེ༌ ཏོན༌ཏག༌པོ༌ ཅི༌ ཨིན༌ནོག༌,

‘ཀ༌ རྡོའ༌བོ༌ ཁང༌པ༌ རྩིག༌ཁན༌གུན༌ནི༌ ཕན༌མི༌ཐོགས༌ ཐེས༌,

ཏེན༌ན༌ རྡོའ༌བོ༌ ཁང༌པའེ༌ ཀྲུ༌རྡོའ༌བོ༌ གྱུར༌

ཀ༌བོ༌ ཚང༌མའེ༌སང༌ ཁག༌ཅན༌ རྡོའ༌བོ༌ ཨིན༌ནོག༌།’✡

18 ཏེ༌ རྡོའེ༌ཀ༌ སྒག༌གྱབ༌ཁན༌ ཚང༌མ༌ ཏུམ༌པ༌ཏུམ༌པའེ༌ ནང༌ང༌ ཆག༌ཨིན༌, ཨིན༌ནའང༌ ཏེ༌ རྡོའ༌བོ༌ ཁོང༌གུན༌ནི༌ཀ༌ བུད༌ན༌, ཁོང༌གུན༌ མེད༌ཁན༌ ཆེན༌།”

19 ཆོས༌ཁྲིམས༌ལ༌ ཁས༌པ༌གུན༌ དང༌ བླ༌མ༌ འུ༌སྐྱོང༌གུན༌ནི༌ ཏེན༌ན༌མལ༌ལ༌ ཡེ༌ཤུ༌ ཟུམ༌ཅེས༌སི༌ དོད༌པ༌ ཡོད༌པིན༌, ཅིའ༌ཟེར༌ན༌ ཏེ༌ རུངས༌པོ༌ ཁོང༌གུན༌ནི༌ གྱབ༌གལ༌ལ༌ ཤད༌ཏེ༌ ཨིན༌ཁན༌བོ༌ ཧ༌གོ༌། ཨིན༌ནའང༌ ཁོང༌གུན༌ མི༌གུན༌ལ༌ ཇིགས༌།

རོམ༌མི༌ གྱལ༌པོའ༌ ཁྲལ༌ཤལ༌ཅེས༌།

20:20-26

20 ཁོང༌གུན༌ནི༌ མི༌ ཀྲང༌པོ༌ ཨིན༌ཟུན༌ ཏངས༌ཏེ༌ སང༌ཝའེ༌ ཐོག༌ནེ༌ གཙོ༌བོ༌ ཡེ༌ཤུའི༌ཀ༌ ནང༌སྟག༌ བོར༌ཁན༌གུན༌ ཀལས༌། ཁོང༌གུན༌ནི༌ ཡེ༌ཤུའི༌ མོལ༌ཁན༌ནི༌ སྤེ༌རའེ༌ ནང༌ང༌ ཁོང༌ ཁད༌ཅུགས༌ཏེ༌ རོམ༌མི༌ ཀའ༌ལོན༌ནི༌ ལག༌ག༌ སྟད༌ཅེས༌སི༌ དོད༌པ༌ ཅོའད༌པིན༌། 21 ཏེ༌ མི༌གུན༌ནི༌ ཡེ༌ཤུའ༌ ཏྲིས༌, “ལོབ༌བོན༌ལེ༌, ཉེ༌རང༌ངི༌ མོལ༌ཁན༌ དང༌ ལབ༌ཞ༌ སལ༌ཁན༌བོ༌ ཀྲང༌པོ༌ ཡང༌ མི༌ ནང༌ང༌ ཡ༌ཕེས༌ མ༌ཛད༌ད༌ ཀྲང༌པོ༌ ཉམ༌པོ༌ དཀོན༌མཆོག༌གི༌ ལམ༌མི༌ཀ༌ གྲུལ༌ཅེས༌ ལབ༌བ༌ ཛད༌ཁན༌བོ༌ ང༌ཞའ༌ གྱུས༌ཡོད༌། 22 མོལ༌ལ༌ ཛད༌དའང༌, རོམ༌མི༌ གྱལ༌པོའ༌ ཁྲལ༌ ཤལ༌ཅེས༌པོ༌ འོས༌པ༌ ཨིན༌ནོག༌ག༌ ཡ༌ མ༌ནོག༌?”

23 ཡེ༌ཤུའི༌ ཁོང༌གུན༌ནི༌ ཅུས༌ངན༌ ཁྱེན༌ཏེ༌, ཁོང༌གུན༌ལ༌ མོལས༌ 24 “རོམ༌པའེ༌ མུལ༌ལི༌ པེ༌ནེ༌ཞིག༌ ངའ༌ སྟོན༌ནའང༌། འི༌ པེ༌ནེ༌ཀ༌ ཡོད༌ཁན༌ནི༌ པར༌ དང༌ མིང༌ སུའི༌ ཨིན༌ནོག༌?”

ཁོང༌གུན༌ནི༌ ལན༌ཏངས༌, “རོམ༌མི༌ གྱལ༌པོའེ༌།”

25 ཁོང༌ངི༌ ཁོང༌གུན༌ལ༌ མོལས༌, “གྱལ༌པོའེ༌ ཨིན༌ཁན༌བོ༌ གྱལ༌པོའ༌ ཏོང༌ ཡང༌ དཀོན༌མཆོག༌གི༌ ཨིན༌ཁན༌བོ༌ དཀོན༌མཆོག༌ག༌ ཕུལ༌།”

26 མི༌གུན༌ནི༌ དུན༌ལ༌ ཁོང༌ངི༌ མོལ༌ཁན༌བོ༌ གྱུད༌ཏེ༌ ཡེ༌ཤུ༌ ཁད༌ཅུག༌ མ༌ཉན༌ ཡང༌ ཁོང༌ངི༌ ལན༌སལ༌ཁན༌བོའ༌ ཧ༌ལས༌ཏེ༌ ཁོང༌གུན༌ ཧན༌གྲང༌ སོང༌།

སོན༌ཏེའ༌ ལང༌ཅེས༌སི༌ སྐོར༌ལ༌ ཏྲི༌ཝ༌།

20:27-40

27 ཏེ༌ནེ༌ ཤི༌ཁན༌གུན༌ སོན༌ཏེའ༌ ལང༌ང༌ མ༌ནོག༌ ཟེར༌ཁན༌ནི༌ སད༌དུ༌ཀི༌པ༌ ཁ༌ཅིག༌ གཙོ༌བོ༌ ཡེ༌ཤུ༌ ཡོད༌ས༌ ཏྲི༌ཝ༌ཞིག༌ ཏྲིའ༌ལ༌ ཡོངས༌, 28 ཁོང༌གུན༌ནི༌ ཟེརས༌, “ལོབ༌བོན༌ལེ༌ མོ༌ཟེས༌སི༌ ང༌དང༌གུན༌ལ༌ ཁྲིམས༌ཤིག༌ སལ༌ལ༌ ཛད༌ཏེ༌ དུག༌, ‘ཀལ༌ཏེས༌ བུ༌ཚ༌ཞིག༌ ཕྲུ༌གུ༌ མེད༌པ༌ ཤི༌ན༌, ཨ༌ཅོ༌ ཡ༌ ནོའེ༌ ཁོའེ༌ མིར༌གྱུད༌ ལུས༌ཤེས༌སི༌ ཕིའ༌ ཤི༌ཁན༌ནི༌ ན༌མ༌ ཉམ༌པོ༌ བག༌སྟོན༌ ཅོས༌ཏེ༌ ཕྲུ༌གུ༌ ཇོར༌ཅུག༌ གོས༌།’ 29 ཏ༌ ཨ༌ཅོ༌ནོ༌ རྡུན༌ ཡོད༌པིན༌, ཏང༌པོ༌བོའེ༌ ན༌མ༌ ཅོས༌ ཡང༌ ཕྲུ༌གུ༌ མེད༌པ༌ ཤི༌།, 30 ཏེན༌ན༌ ཙོགས༌ ཉིས༌པ༌ 31 དང༌ སུམ༌པ༌བོ༌ མ༌ཚད༌ རྡུན༌ཀོའེ༌ ཏེན༌ན༌ བུ༌མོ༌ ཉམ༌པོ༌ ན༌མ༌ ཅོས༌ ཨིན༌ནའང༌ ཕྲུ༌གུ༌ མེད༌པ༌ ཤི༌, 32 ཡང༌ སྟིང༌ཇུག༌ག༌ བུ༌མོ༌བོའང༌ ཤི༌། 33 བུ༌མོ༌བོའེ༌ ཁོང༌ རྡུན༌ཀོ༌ ཉམ༌པོ༌ ན༌མ༌ ཅོས༌པ༌, ཤི༌ཁན༌གུན༌ སོན༌ཏེའ༌ ལང༌ངི༌ ཏུས༌ལ༌ ཁོ༌ ཁོང༌གུན༌ནི༌ ནང༌ནེ༌ སུའི༌ ན༌མ༌ གྱུར༌ཨིན༌?”

34 ཡེ༌ཤུའི༌ ལན༌སལས༌, “འི༌ ཇིག༌རྟེན༌ནི༌ མི༌གུན༌ནི༌ བག༌མ༌ ཅོའ༌ནོག༌། 35 ཨིན༌ནའང༌ ཡོང༌ཅེས༌ཅན༌ནི༌ ཏུས༌སི༌ ནང༌ང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ཅེས༌སི༌ འོས༌པ༌ ཡོད༌ཁན༌གུན༌ནི༌ ན༌མ༌ མི༌ཅོ༌ ཡ༌ བག༌མ༌ མི༌ཏང༌, 36 ཡང༌ ཁོང༌གུན༌ ཡང༌སྐྱར༌ མ༌ནེ༌ མི༌ཤི༌ ཅིའ༌ཟེར༌ན༌ ཁོང༌གུན༌ ནམ༌ཁའེ༌ ཕོ༌ཉ༌ ཙོགས༌ ཨིན༌ནོག༌། ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ པ༌སང༌ ཁོང༌གུན༌ དཀོན༌མཆོག༌གི༌ ཕྲུ༌གུ༌གུན༌ ཨིན༌ནོག༌།”

37 “ཆུ༌ངུན༌ ལྕང༌མ༌ མེའ༌ བར༌ཁན༌ནི༌ སྐོར༌ལ༌ བྲིའ༌ ཛད༌ཁན༌བོའེ༌ ནང༌ང༌ མོ༌ཟེས༌སིའང༌ ཤི༌ཁན༌གུན༌ སོན༌ཏེའ༌ ལང༌ང༌ ཛད༌ཅེས༌པོ༌ སྟན༌ན༌ནོག༌, ཅིའ༌ཟེར༌ན༌ ཁོའེ༌ གཙོ༌བོ༌ དཀོན༌མཆོག༌ག༌ ‘ཨབ༌ར༌ཧམ༌མི༌ དཀོན༌མཆོག༌, ཨི༌སཱག༌གི༌ དཀོན༌མཆོག༌ དང༌ ཡ༌ཀོབ༌བི༌ དཀོན༌མཆོག༌’✡ ཟེརས༌། 38 ཏེ༌བོའེ༌ ཁོང༌ ནི༌ ཤི༌ཁན༌གུན༌ནི༌ དཀོན༌མཆོག༌ མན༌པ༌, སོན༌པོ༌གུན༌ནི༌ དཀོན༌མཆོག༌ ཞུགས༌ཏེ༌ ཨིན༌ཁན༌བོ༌ སྟན༌ན༌ནོག༌, ཅིའ༌ཟེར༌ན༌ ཁོང༌ ཚང༌མ༌ དཀོན༌མཆོག༌གི༌ དུན༌ལ༌ སོན༌ཏེའ༌ ཨིན༌ནོག༌།”

39 ཆོས༌ཁྲིམས༌ལ༌ ཁས༌པའེ༌ མི༌ ཁ༌ཅིག༌གི༌ ཁོང༌ང༌ ཟེརས༌, “ལོབ༌བོན༌ལེ༌, ཉེ༌རང༌ངི༌ ལན༌ གྱལ༌ལ༌ སལས༌།” 40 ཏེ༌ནེ༌ ཕར༌ལ༌ སུ༌ཞིག༌གིའང༌ ཁོང༌ང༌ ཏྲི༌ཝ༌ ཏྲི༌ཅེས༌སི༌ ཧམ༌པ༌ མ༌ཅོས༌།

གྱལ༌པོ༌ དཱ༌བིད༌དི༌ སྲས༌ སུ༌ ཨིན༌།

20:41-44

41 ཏེ༌ནེ༌ གཙོ༌བོ༌ ཡེ༌ཤུའི༌ ཁོང༌གུན༌ལ༌ མོལས༌, “དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, གྱལ༌པོ༌ དཱ༌བིད༌དི༌ པུར༌གྱུད༌ ཨིན༌ནོག༌ ཀ༌ཟུག༌གི༌ ཟེར༌ར༌ནོག༌། 42-43 སུང༌གུར༌རི༌ སྤེ༌ཆའེ༌ ནང༌ང༌ དཱ༌བིད༌དི༌ བྲིས༌ཏེ༌ དུག༌,

‘དཀོན༌མཆོག༌གི༌ ངའེ༌ གཙོ༌བོའ༌ མོལས༌,

“ངའེ༌ ཁྱོ༌རང༌ངི༌ གྲ༌འོ༌ ཚང༌མ༌,

ཁྱོ༌རང༌ངི༌ རྐང༌པའེ༌ ཕོས༌སྟག༌ ཅོ༌ཅོ༌ ཚག༌པ༌,

ཁྱོ༌རང༌ ངའེ༌ ལག༌པ༌ ཡས༌པའེ༌ ཁྲིས༌སི༌ཀ༌ དུག༌།”✡’

44 ཀལ༌ཏེས༌ དཱ༌བིད༌དི༌ མ༌ཤི༌ཀའ༌ ‘གཙོ༌བོ༌’ ཟེར༌རད༌ན༌, ཏེ༌ནེ༌ ཀ༌ཟུག༌གི༌ མ༌ཤི༌ཀ༌ ཁོའེ༌ པུར༌གྱུད༌ ཨིན༌ནོག༌?”

ཆོས༌ཁྲིམས༌ལ༌ ཁས༌པ༌གུན༌ནེ༌ ཤང༌ ཅོས༌།

20:45-47

45 མི༌ཚང༌མ༌ ཉན༌ཨིན༌ ཡོད༌ ཟ༌ནེ༌ གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, 46 “ཆོས༌ཁྲིམས༌ལ༌ ཁས༌པ༌གུན༌ནི༌ ཀ༌ནེ༌ ཤང༌ ཅོས༌། ཁོང༌གུན༌ ཆོས༌སི༌ ཀོས༌ལག༌ ཐུལ༌ཅན༌ གོན༌ཏེ༌ གྲུལ༌ལ༌ལ༌, ཡང༌ ཁྲོམས༌སི༌ ནང༌ང༌ མི༌གུན༌ནི༌ ཀ༌ནེ༌ རྩི༌ཝ༌ ཐོབ༌ཅེས༌ལ༌ ཐད༌ད༌ནོག༌། དུ༌ཁང༌ངི༌ ནང༌ང༌ རྩི༌ཝ༌ཅན༌ནི༌ ནས༌སའེ༌ཀ༌ ཡང༌ གྲོན༌ནི༌ ནང༌ང༌ གྲལ༌གོའ༌ དུག༌ག༌ལ༌ ཐད༌ད༌ནོག༌། 47 ཨ༌ནེ༌མ༌རང༌མོ༌གུན༌ལ༌ གོབ༌སྐོར༌ཏེ༌ ཁོང༌ངི༌ ཁང༌པ༌གུན༌ ཁྱེར༌ཅེས༌, ཡང༌ མི༌གུན༌ལ༌ སྟན༌ཅེས༌སི༌ ཕིའ༌ མོས༌ལམ༌ རིང༌མོ༌ ཞུ༌དུག༌། ཏེ༌བོའེ༌ ཞས༌ཏེ༌ ཁོང༌གུན༌ལ༌ ཆད༌པ༌ སྲན༌ཏྲེ༌ ཕོག༌ཨིན༌།”

21

ཨ༌ནེ༌མ༌རང༌མོའི༌ བུལ༌ལྡུས༌།

21:1-4

1 གཙོ༌བོ༌ ཡེ༌ཤུའི༌ ཆོད༌ཁང༌ངི༌ ནང༌ང༌ ཡོད༌ཏུས༌ མི༌ ཆུག༌པོ༌གུན༌ནི༌ བུལ༌ལྡུས༌སི༌ སྒམ༌མི༌ ནང༌ང༌ ཁོ༌རང༌གུན༌ནི༌ བུལ༌ལྡུས༌ ཕུལ༌ཨིན༌ ཟིགས༌། 2 ཁོང༌ངི༌ ཉལ༌བ༌ཅན༌ ཨ༌ནེ༌མ༌རང༌མོ༌ ཞིག༌གི༌ ཟངས༌སི༌ པེ༌ནེ༌ ཉིས༌ ཕུལ༌ཁན༌བོའང༌ ཟིགས༌།

3 ཁོང༌ངི༌ མོལས༌, “ངའེ༌ ཁྱོ༌ཞའ༌ དེན༌བ༌ ཟེར༌རད༌, ཞན༌ ཚང༌མའེ༌ སང༌ འི༌ ཨ༌ནེ༌མ༌རང༌མོ༌ ཉལ༌བ༌ཅན༌བོའེ༌ མང༌ང༌ ཕུལས༌, 4 ཅིའ༌ཟེར༌ན༌ མི༌ཚང༌མའེ༌ ཁོ༌རང༌གུན༌ལ༌ མང༌པོ༌ ཡོད༌ཁན༌ནི༌ ནང༌ནེ༌ ཉུ༌ངུན༌ཞིག༌ ཏངས༌, ཨིན༌ནའང༌ འི༌ ཨ༌ནེ༌མ༌རང༌མོ༌བོའེ༌ ཉལ༌བ༌ཅན༌ ཨིན༌ཏེའང༌ ཁོ༌ སོན༌ཏེའ༌ ལུས༌ཤེས༌སི༌ སྒོས༌དོམ༌ ཡོད༌ཁན༌ ཚང༌མ༌ ཏངས༌།”

ཐའ༌མའེ༌ ཏུས༌སི༌ སྟགས༌གུན༌།

21:5-38

5 གཙོ༌བོ༌ ཡེ༌ཤུའི༌ ལོབ༌ཕྲུགས༌ ཁ༌ཅིག༌གི༌ ཆོད༌ཁང༌ ཧ༌ལས༌ཤེས༌ རྩིགས༌ཏེ༌ རིན༌ཅན༌ རྡོའ༌གུན༌ ཡང༌ མི༌གུན༌ནི༌ དཀོན༌མཆོག༌ག༌ ཕུལ༌ཁན༌ནི༌ སྟགས༌གུན༌ ཉམ༌པོ༌ མ༌ ལྡེ༌མོ༌ ཅོས༌ཏེ༌ ཡོད༌ཁན༌བོའེ༌ སྐོར༌ལ༌ སྤེ༌ར༌ ཏང༌ཨིན༌ ཡོད༌ ཟ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, 6 “ཁྱོ༌ཞ༌གུན༌ནི༌ འི༌བོ༌ ཐོང༌དུག༌ག༌? ཏེ༌ཏུས༌པོའང༌ ལེབ༌ཨིན༌ ནམ༌ འི༌ རྡོའ༌ ཅིག༌གའང༌ ཅིག༌གི༌ཀ༌ རྩགས༌ཏེ༌ མི༌ལུས༌, ཚང༌མ༌ ཤིག༌ཨིན༌།”

7 ཁོང༌གུན༌ནི༌ ཁོང༌ང༌ ཏྲིས༌, “ལོབ༌བོན༌ལེ༌, ཏེ༌བོ༌ ནམ༌ ཇུང༌ཨིན༌, ཡང༌ ཏེ༌གུན༌ དྲན༌དྲ༌ གྲུབ༌ཅེས༌སི༌ སྟགས༌ ཀ༌ཟུག༌ རིག༌ ཡོང༌ཨིན༌?”

8 ཡེ༌ཤུའི༌ ལན༌སལས༌, “སུ༌ཞིག༌གིའང༌ ཁྱོ༌ཞའ༌ གོབ༌སྐོར༌ ཏང༌མི༌ཅུག༌ཅེས༌ལ༌ ཤང༌ ཅོས༌, ཅིའ༌ཟེར༌ན༌ ངའེ༌ མིང༌ ཁུར༌ཏེ༌ ‘ང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ ཡང༌ ཏུས༌པོ༌ ཉེ༌མོ༌ དུག༌’ ཟེར༌ཁན༌ མང༌པོ༌ ཡོང༌ཅེན༌། ཁོང༌གུན༌ནི༌ སྟིང༌རང༌ནེ༌ མ༌ཆ༌། 9 མག༌ དང༌ ཝང༌སྲུལ༌པ༌ ངོ༌ལོག༌ ཅོ༌ཅེས༌གུན༌ ཚོར༌ར༌ཅིག༌ ཇིགས༌ མ༌ཇིགས༌། གོ༌མ༌ ཏེ༌གུན༌ ཇུང༌གོས༌ ཨིན༌ནའང༌ ཐའ༌མའེ༌ ཏུས༌ ཏ༌རུང༌ མི༌ལེབ༌།” 10 ཏེ༌ནེ༌ ཁོང༌ངི༌ ཁོང༌གུན༌ལ༌ མོལས༌, “གྱལ༌ཁམས༌ ཅིག༌ དང༌ ཅིག༌གི༌ ཡང༌ གྱལ༌སྲིད༌ ཅིག༌ དང༌ ཅིག༌གི༌ གྱབ༌གལ༌ལ༌ མག༌ ཏང༌ཨིན༌། 11 ནས༌ས༌ མང༌པོའེ༌ ནང༌ང༌ མུ༌གེ༌, སང༌གུལ༌ དང༌ ཇར༌ནད༌ གུན༌ ཡོང༌ཨིན༌, ཡང༌ ནམ༌ཁའེ༌ ནང༌ང༌ ཇིགས༌ནང༌ཅན༌ནི༌ ལྟས༌གུན༌ དང༌ ཀྲག༌པོ༌ སྟགས༌གུན༌ ཇུང༌ཨིན༌།”

12 “ཨིན༌ནའང༌ ཏེ༌གུན༌ ཇུང༌ངི༌ སང༌ སྔུན༌ལ༌ ངའེ༌ཀ༌ ཏད༌པ༌ ཅོ༌ཅེས༌པོའེ༌ ཁོང༌གུན༌ནི༌ ཁྱོ༌ཞའ༌ ཟུམས༌ཏེ༌ ནགས༌ སྟན༌ཨིན༌, དུ༌ཁང༌གུན༌ནི༌ ནང༌ང༌ ཁྱེར༌ཏེ༌ ཙོན༌ཁང༌ང༌ ཀག༌ཨིན༌ ཡང༌ ཁྲིམས༌ཅད༌ད༌ལ༌ ཀའ༌ལོན༌ དང༌ གྱལ༌པོ༌ གུན༌ནི༌ཀ༌ ཁྱེར༌ཨིན༌། 13 ཏེ༌ཏུས༌ ཁྱོ༌ཞའ༌, ངའ༌ སུ༌ ཨིན༌ཁན༌བོའེ༌ སྤང༌པོ༌ ཁོང༌གུན༌ལ༌ ཏང༌ཅེས༌སི༌ སྐབས༌ ཐོབ༌ཨིན༌། 14 ཨིན༌ནའང༌ ཁོང༌གུན༌ནི༌ དུན༌ལ༌ ཁྱོ༌ཞའ༌ ནོངས༌མེད༌ ཀ༌ཟུག༌གི༌ སྟན༌ཨིན༌ སམས༌ཏེ༌ སྔུན༌ལ༌ ཚེར༌ མ༌ཚེར༌། 15 ཅིའ༌ཟེར༌ན༌ ངའེ༌ ཁྱོ༌ཞ༌གུན༌ལ༌ ཏེ༌ཟུག༌ སྤེ༌ར༌ དང༌ ཤེས༌རབས༌ ཏང༌ཨིན༌, ཁྱོ༌ཞའེ༌ གྲ༌འོ༌ སུ༌ཞིག༌གའང༌ ཏེ༌བོའ༌ གྱབ༌གལ༌ ཡ༌ ལན༌ ཏང༌ མི༌ཉན༌། 16 ཕ༌མ༌, ཨ༌ཅོ༌ནོ༌, ཉེན༌ དང༌ ཛ༌འོ༌ གུན༌ནིའང༌ ཁྱོ༌ཞའ༌ ངོ༌ལོག༌ ཅོས༌ཏེ༌ ཁྱོ༌ཞ༌ ཁ༌ཅིག༌ སད༌ཅུག༌ཨིན༌། 17 ཁྱོ༌ཞའ༌ ངའེ༌ཀ༌ ཏད༌པ༌ ཅོ༌ཅེས༌པོའེ༌ མི༌ཚང༌མའེ༌ ཁྱོ༌ཞའ༌ ནཕ༌རད༌ ཅོ༌ཨིན༌། 18 ཇིག༌ མ༌ཇིག༌ཤིག༌ ཁྱོ༌ཞ༌གུན༌ནི༌ གོའི༌ སྲ༌ཉག༌ ཅིག༌གའང༌ མེད༌ཁན༌ ཆ༌ཅུག༌ག༌ མི༌ཛད༌། 19 ངའེ༌ ནང༌ང༌ སྟན༌པོ༌ དུག༌ན༌ ཁྱོ༌ཞའ༌ ཐའ༌མེད༌པའེ༌ མི༌ཚེ༌ ཐོབ༌ཨིན༌།”

20 “ཁྱོ༌ཞའེ༌, ཡེ༌རུ༌ཤ༌ལེམ༌མི༌ གྱལ༌ས༌ མག༌མི༌གུན༌ནི༌ སྐོར༌ཏེ༌ ཐོང༌ང༌ཅིག༌, ཏེ༌བོ༌ མེད༌ཁན༌ ཆ༌ཅེས༌སི༌ ཏུས༌ ཉེ༌མོ༌ ལེབས༌ཏེ༌ ཨིན༌ཁན༌བོ༌ ཤེས༌གོས༌། 21 ཏེ༌ནེ༌ ཡ༌ཧུ༌དཱའེ༌ ཡུལ༌ཇོངས༌སི༌ ནང༌ང༌ དུག༌ཁན༌གུན༌ རི༌གུན༌ལ༌ ཤོར༌གོས༌, ཡེ༌རུ༌ཤ༌ལེམ༌མི༌ གྱལ༌སའེ༌ ནང༌ང༌ ཡོད༌ཁན༌གུན༌ ཕི༌ལོག༌ག༌ བིང༌གོས༌, ཡང༌ ཕི༌ལོག༌ག༌ ཡོད༌ཁན༌གུན༌ གྱལ༌སའེ༌ ནང༌ང༌ ལོགས༌ཏེ༌ ཆ༌ མ༌གོས༌ 22 འི༌ཏུས༌པོ༌ ནི༌ དཀོན༌མཆོག༌གི༌ ཆད༌པའེ༌ ཏུས༌ ཨིན༌, ཏེ༌བོའེ༌ ཏམ༌པའེ༌ སུང༌རབས༌སི༌ ནང༌ང༌ བྲིས༌ཁན༌ ཚང༌མ༌ གྲུབ༌ཨིན༌། 23 ཏེ༌ཏུས༌ལ༌ སྐྱེ༌ཅེས༌མ༌ དང༌ ཕྲུ༌གུའ༌ པི༌བི༌ ཏང༌ཁན༌ནི༌ ཨ༌མ༌གུན༌ལ༌ ཙམ༌ཤིག༌གི༌ ཇིགས༌ནང༌ མ༌ནོག༌, འི༌ ནས༌སའེ༌ ནང༌ང༌ རྡུག༌ངལ༌ ཀྲག༌པོ༌ ཇུང༌ཨིན༌, ཡང༌ འི༌ མི༌གུན༌ནི༌ཀ༌ ཐུགས༌སྲོ༌ ཀྲག༌པོ༌ བབས༌ཨིན༌། 24 གྲ༌འོའེ༌ མག༌མི༌གུན༌ནི༌ ཁོང༌གུན༌ སད༌ཨིན༌ ཡང༌ ཞན༌ གྱལ༌ཁམས༌ ཚང༌མའེ༌ ནང༌ང༌ ཙོན༌པ༌ ཅོས༌ཏེ༌ ཁྱེར༌ཨིན༌, ཡང༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཡེ༌རུ༌ཤ༌ལེམ༌པ༌གུན༌ ཝང༌ངི༌ ཡོག༌ག༌ ནན༌ཏེ༌ བོར༌ཨིན༌ ནམ༌ ཚག༌པ༌ ཁོང༌གུན༌ནི༌ ཏུས༌པོ༌ ཚང༌ མི༌ཚང༌།”

25 “ཉི༌མ༌, ཟླ༌ཝ༌ དང༌ སྐར༌མ༌ གུན༌ནི༌ ནང༌ང༌ སྟགས༌གུན༌ ཐོང༌ཨིན༌། གྱ༌ཚོའེ༌ སྐད༌ ཀྲག༌པོ༌ དང༌ ཆུལ༌བག༌ ཆེན༌མོ༌ ལང༌ཅེས༌པོའེ༌ ཇིག༌རྟེན༌ནི༌ཀ༌ གྱལ༌ཁམས༌ ཚང༌མའེ༌ མི༌གུན༌ ཇིགས༌ཏེ༌ ཅིག༌ ནང༌ ཅིག༌ག༌ ཅི༌ ཇུངས༌ཏེ༌ ཨིན༌ནོག༌ ཟེར༌ཏེ༌ ཏྲི༌ཨིན༌། 26 དཀོན༌མཆོག༌གི༌ ནམ༌ཁའེ༌ ཝང༌གུན༌ སྲུག༌ག༌ ཛད༌ཁན༌བོ༌ ཐོང༌ང༌ཅིག༌ ཇིག༌རྟེན༌ནི༌ཀ༌ ཅི༌ ཇུང༌ཨིན༌ སམས༌ཏེ༌ ཇིགས༌ནང༌ངི༌ ནང༌ང༌ མི༌གུན༌ མུན༌ཨིན༌། 27 ཏེ༌ནེ༌ ཁོང༌གུན༌ནི༌ མི༌རིགས༌སི༌བུ༌ ཝང༌ དང༌ ཟིར༌རྗིད༌ ཀྲག༌པོ༌ ཉམ༌པོ༌, སྲིན༌ནི༌ཀ༌ ཞོན༌ཏེ༌ ཡོང༌ང༌ ཐོང༌ཨིན༌། 28 ཏེ༌གུན༌ ཇུང༌ང༌ ཐོང༌ང༌ཅིག༌, ལངས༌ཏེ༌ གོ༌ སྟོགས༌ཏེ༌ ཀེན༌ལ༌ ལྟོས༌ ཅིའ༌ཟེར༌ན༌ ཁྱོ༌ཞའེ༌ ཐར༌པ༌ ཉེ༌མོ༌ ལེབས༌ཏེ༌ ཨིན༌ནོག༌།”

29 ཏེ༌ནེ༌ ཡེ༌ཤུའི༌ ཁོང༌གུན༌ལ༌ འི༌ རུངས༌པོ༌ ཤད༌ད༌ ཛདས༌, “ཕིག༌ ཁ༌ཟས༌སི༌ ལྕང༌མ༌ དང༌ ལྕང༌མ༌ ཚང༌མ༌ ལྟོས༌། 30 ཏེ༌གུན༌ལ༌ ལོ༌མ༌ བིང༌ང༌ཅིག༌, ཁྱོ༌ཞའ༌ ཡར༌ ཉེ༌མོ༌ ལེབ༌ཁན༌བོ༌ ཤེས༌ས༌ནོག༌། 31 ཏེན༌ན༌ ཙོགས༌ལ༌ ཁྱོ༌ཞ༌གུན༌ནི༌ ཏེ༌ སྟགས༌གུན༌ ཐོང༌ང༌ཅིག༌, ཁྱོ༌ཞའེ༌ དཀོན༌མཆོག༌གི༌ གྱལ༌སྲིད༌ ཉེ༌མོའ༌ ལེབས༌ཏེ༌ ཡོད༌ཁན༌བོ༌ ཤེས༌ཨིན༌། 32 ངའེ༌ ཁྱོ༌ཞའ༌ དེན༌བ༌ ཟེར༌རད༌, འི༌ མི༌རབས༌པོ༌ མེད༌ཁན༌ ཆེ༌ སང༌ སྔུན༌ལ༌ ཏེ༌ ཚང༌མ༌ ཇུང༌ཨིན༌། 33 ནམ༌ཁའ༌ དང༌ ཇིག༌རྟེན༌ ཉིས༌ཀོ༌ མེད༌ཁན༌ ཆེན༌, ཨིན༌ནའང༌ ངའེ༌ ཟེར༌ཁན༌གུན༌ མེད༌ཁན༌ མ༌ནེ༌ མི༌ཆ༌།”

34 “གྲོན༌ ཏང༌ཅེས༌ དང༌ ར༌རོས༌ཤེས༌ དང༌ འི༌ མི༌ཚེའེ༌ ཚེར༌ཁ༌གུན༌ནི༌ ཁྱོ༌ཞ༌གུན༌ནི༌ སེམས༌ དཀོན༌མཆོག༌ནེ༌ ཐག༌རིང༌ང༌ མི༌ཁྱེར༌ཅེས༌ལ༌ ཤང༌ ཅོས༌། ཏེ༌ཟུག༌ མ༌ཅོ༌ན༌, ཏེ༌ ཞག༌པོ༌ ལེབས༌ཏེ༌ ཧུན༌མེད༌ལ༌ ཁྱོ༌ཞ༌གུན༌ ཁད༌ཨིན༌, 35 ཏེ༌ ཞག༌པོ༌ ཇིག༌རྟེན༌ནི༌ཀ༌ མི༌ཚེ༌ ཕུད༌ཁན༌ ཚང༌མའེ༌ཀ༌ བབས༌ཨིན༌། 36 ཏུས༌གྱུན༌ ཤང༌ ཅོས༌ཏེ༌ དུག༌ ཡང༌ འི༌ ཇུང༌ཅེས༌ཅན༌ནི༌ ནས༌ལུག༌ ཚང༌མ༌ནེ༌ ཐར༌ཅེས༌ དང༌ མི༌རིགས༌སི༌བུའི༌ དུན༌ལ༌ ཇིགས༌ མ༌ཇིགས༌ས༌ ལངས༌ཏེ༌ དུག༌ ཐུབ༌ཅེས༌ལ༌ མོས༌ལམ༌ ཞུས༌།”

37 ཡེ༌ཤུའི༌ ཞག༌ཏང༌ ཆོད༌ཁང༌ང༌ ལབ༌ཞ༌ སལ༌ལ༌ ཛདས༌ ཡང༌ ཕི༌ཏོག༌ བིང༌ཏེ༌ ཨོ༌ལིཝ༌ཝི༌ རི༌ ཟེརས༌སའེ༌ ནས༌ས༌ སྐྱོད༌ཏེ༌ ཚན༌ལ༌ ཞུགས༌ས༌ ཛད༌དད༌པིན༌། 38 ཡང༌ མི༌ཚོགས༌ ཞག༌ཏང༌ མ༌ ང༌མོ༌ནེ༌ ཁོང༌ངི༌ ལབ༌ཞ༌ ཉན༌ན༌ལ༌ ཆོད༌ཁང༌ང༌ ཡོང༌ངད༌པིན༌།

22

ཀར༌ཡོད༌པ༌ ཡུ༌དཱའེ༌ ངོ༌ལོག༌ ཅོས༌།

22:1-6

1 ཏ༌ སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ ཀ༌བོའ༌ པེ༌སག༌གི༌ ཏུས༌ཆེན༌ ཟེར༌རད༌ ཉེ༌མོ༌ ཡོད༌པིན༌, 2 བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ སང༌ཝའེ༌ ཐོག༌ནེ༌ ཡེ༌ཤུ༌ སད༌ཅེས༌སི༌ ཐབས༌ ཙལས༌ ཅིའ༌ཟེར༌ན༌ མི༌ཚོགས༌སི༌ ཏེ༌བོའ༌ གྱབ༌གལ༌ ཅོའ༌ནོག༌ སམ༌ཏེ༌ ཁོང༌གུན༌ ཇིགས༌སད༌པིན༌།

3 ཏེ༌ནེ༌ ལོབ༌ཕྲུགས༌ རྕུག༌ཉིས༌སི༌ ནང༌ནེ༌ ཅིག༌, ཀར༌ཡོད༌པ༌ ཟེར༌ཁན༌ནི༌ ཡུ༌དཱའེ༌ ནང༌ང༌ ཤེ༌ཏན༌ ཞུགས༌, 4 ཡང༌ ཁོ༌ བླ༌མ༌ འུ༌སྐྱོང༌གུན༌ དང༌ ཆོད༌ཁང༌ སྲུང༌ཁན༌ནི༌ མག༌མི༌ འུ༌སྐྱོང༌གུན༌ ཡོད༌ས༌ སོང༌ཏེ༌ ཡེ༌ཤུའ༌ ངོ༌ལོག༌ ཅོས༌ཏེ༌ ཀ༌ཟུག༌གི༌ ཁོང༌གུན༌ནི༌ ལག༌ག༌ སྟད༌ཨིན༌ ཟེར༌ཏེ༌ གྲབས༌ ཅོས༌། 5 ཁོང༌གུན༌ མ༌སྲན༌ཏྲེ༌ ཐད༌ཏེ༌ ཁོའ༌ པེ༌ནེ༌ ཏང༌ཅེས༌ལ༌ ཁའ༌ཆམས༌། 6 ཁོའང༌ ཏེ༌བོའ༌ ཁའ༌ཆམས༌ཏེ༌ མི༌ཚོགས༌ མེད༌ ཟ༌ནེ༌ ཡེ༌ཤུ༌ ཁོང༌གུན༌ནི༌ ལག༌ག༌ སྟད༌ཅེས༌སི༌ སྐབས༌ ཙལ༌ཅེས༌ གོ༌ཟུག༌།

སྟིང༌ཇུག༌གི༌ དོན༌ཏང༌ ནམས༌།

22:7-30

7 ཏེ༌ནེ༌ སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ ལེབ༌, ཏེ༌ ཞག༌ག༌ པེ༌སག༌གི༌ ལུ༌གུ༌བོ༌ སྲོག༌ཆོད༌ལ༌ ཕུལ༌ལད༌པིན༌, 8 གཙོ༌བོ༌ ཡེ༌ཤུའི༌ པི༌ཏྲར༌ དང༌ ཡོ༌ཧཱ༌ནན༌ ལམ༌ཅུག༌ག༌ ཛད༌ཨིན༌ མོལས༌, “སོང༌ཏེ༌ ང༌དང༌གུན༌ ཟའ༌ཅེས༌ལ༌ པེ༌སག༌གི༌ དོན༌ཏང༌ གྲལ༌གྲིག༌ ཅོས༌།”

9 ཁོང༌གུན༌ནི༌ ཡེ༌ཤུའ༌ ཏྲིས༌, “ང༌ཞའེ༌ པེ༌སག༌གི༌ དོན༌ཏང༌ ཀ༌རུ༌ གྲལ༌གྲིག༌ ཅོ༌ལེ༌?”

10 ཡེ༌ཤུའི༌ ཁོང༌གུན༌ལ༌ མོལས༌, “གྱལ༌སའེ༌ ནང༌ང༌ ཞུགས༌ ཟ༌ནེ༌, ཏེ༌རུ༌ ཆུ༌ཀར༌ ཁུར༌ཁན༌ནི༌ མི༌ཞིག༌ ཁྱོ༌ཞ༌གུན༌ལ༌ ཐུག༌ཅེན༌, ཁོའེ༌ སྟིང༌རང༌ནེ༌ སོང༌། ཁོ༌ ཞུགས༌ཏེ༌ ཆ༌སའེ༌ ཁང༌པའེ༌ 11 ཁང༌དག༌པོའ༌ ཟེར༌ ‘ལོབ༌བོན༌ནི༌ ཏྲིའ༌རག༌, “གྲོན༌པོ༌ ཞུག༌སའེ༌ ནང༌བོ༌ ཀ༌ནེ༌ ཡོད༌, ཏེ༌རུ༌ ངའེ༌ ང༌རང༌ངི༌ ལོབ༌ཕྲུགས༌གུན༌ ཉམ༌པོ༌ པེ༌སག༌གི༌ དོན༌ཏང༌ ཟེན༌?” ’ 12 ཁོའེ༌ ཁྱོ༌ཞའ༌ སྟང༌ཐོག༌ག༌ གྲལ༌གྲིག༌ ཅོས༌ཁན༌ནི༌ ནང༌ ཆེན༌མོ༌ཞིག༌ སྟན༌ཅེན༌, ཏེ༌རུ༌ དོན༌ཏང༌ངི༌ གྲལ༌ ཅོས༌།” 13 ཏེ༌ནེ༌ ཁོང༌གུན༌ སོང༌ ཡང༌ ཅི༌ཚང༌མ༌ ཡེ༌ཤུའི༌ མོལ༌ཁན༌ ནང༌ཞིན༌ ཐོང༌། ཁོང༌གུན༌ནི༌ ཏེ༌རུ༌ པེ༌སག༌གི༌ དོན༌ཏང༌ངི༌ གྲལ༌གྲིག༌ ཅོས༌།

14 ཏུས༌ཚོད༌ ལེབ༌བ༌ཅིག༌ ཡེ༌ཤུ༌ ཁོང༌རང༌ངི༌ སྐུ༌ཚབས༌གུན༌ ཉམ༌པོ༌ ཅོག༌ཙེ༌ཀ༌ སྟེན༌ཏེ༌ ཞུགས༌ 15 ཡང༌ ཁོང༌ངི༌ སྐུ༌ཚབས༌གུན༌ལ༌ མོལས༌, “ང༌ རྡུག༌ངལ༌ ཉུང༌ངི༌ སང༌ སྔུན༌ལ༌ འི༌ པེ༌སག༌གི༌ དོན༌ཏང༌ ཁྱོ༌ཞའ༌ ཉམ༌པོ༌ དུགས༌ཏེ༌ ཟའ༌ཅེས༌སི༌ དོད༌པ༌ ཆེན༌མོ༌ ཡོད༌པིན༌, 16 ཅིའ༌ཟེར༌ན༌ ངའེ༌ ཁྱོ༌ཞ༌གུན༌ལ༌ ཟེར༌རད༌, ངའེ༌ འི༌བོ༌ ཡང༌སྐྱར༌ མ༌ནེ༌ མི༌ཟ༌ ནམ༌ཚོག༌པ༌ འི༌བོའེ༌ ཏོན༌ཏག༌པོ༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ དྲན༌དྲ༌ མི༌གྲུབ༌།”

17 ཏེ༌ནེ༌ ཡེ༌ཤུའི༌ དོན༌སྐྱོག༌པོ༌ ནམས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ ཡང༌ ཁོང༌གུན༌ལ༌ མོལས༌, “འི༌བོ༌ ལེན༌ཏེ༌ ཁྱོ༌ཞ༌རང༌གུན༌ནི༌ ནང༌ང༌ བགོས༌། 18 ངའེ༌ ཁྱོ༌ཞའ༌ ཟེར༌རད༌, འི༌ རྒུན༌ཆང༌བོ༌ ངའེ༌ ཡང༌སྐྱར༌ མི༌ཐུང༌ ནམ༌ཚོག༌པ༌ དཀོན༌མཆོག༌གི༌ གྱལ༌སྲིད༌ མི༌ལེབ༌།”

19 ཏེ༌ནེ༌ དོན༌ཀྱིར༌ ནམས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ ཡང༌ ཅག༌ག༌ ཛད༌ཏེ༌ ལོབ༌ཕྲུགས༌གུན༌ལ༌ སལས༌ ཡང༌ མོལས༌, “འི༌བོ༌ ཁྱོ༌ཞ༌གུན༌ནི༌ ཕིའ༌ ཏངས༌ཁན༌ནི༌ ངའེ༌ ཟུགས༌པོ༌ ཨིན༌། ང༌ ཨིད༌ཏུ༌ ཅོ༌ཅེས༌ལ༌ འི༌བོ༌ ཅོས༌།”

20 ཏེན༌ན༌ ཙོགས༌ལ༌ ཁར༌ཇི༌ སྟིང༌ནེ༌ ཡང༌སྐྱར༌ རྒུན༌ཆང༌ངི༌ དོན༌སྐྱོག༌པོ༌ ནམས༌ ཡང༌ མོལས༌, “འི༌ ཀོ༌རེ༌བོ༌ དཀོན༌མཆོག༌ དང༌ ཁོང༌ངི༌ མི༌གུན༌ནི༌ པར༌ལ༌ ངའེ༌ ཁྲག༌ ཉམ༌པོ༌ ཅོས༌ཁན༌ནི༌ ཆད༌དོན༌ སོ༌མ༌ ཨིན༌། 21 ཨིན༌ནའང༌ ལྟོས༌, ང༌ གྲ༌འོའེ༌ ལག༌ག༌ སྟད༌ཁན༌ནི༌ ལག༌པ༌ འི༌ ཅོག༌ཙེ༌ཀ༌ ང༌ ཉམ༌པོ༌ དུག༌། 22 ཐག༌ཅད༌ད༌ ཛད༌ཁན༌ ནང༌ཞིན༌ མི༌རིགས༌སི༌བུ༌ ཤི༌གོས༌, ཨིན༌ནའང༌ ཁོ༌ གྲ༌འོའེ༌ ལག༌ག༌ སྟད༌ཁན༌ནི༌ མི༌བོའ༌ ཙམ༌ཤིག༌གི༌ ཇིགས༌པ༌ མི༌ཡོང༌།” 23 ཏེ༌བོ༌ སུའི༌ ཅོ༌ཨིན༌ ཟེར༌ཏེ༌ ལོབ༌ཕྲུགས༌གུན༌ནི༌ ཁོ༌རང༌ ཅིག༌ དང༌ ཅིག༌ག༌ ཏྲི༌ཅེས༌ གོ༌ཟུག༌།

24 ཏེ༌ནེ༌ ལོབ༌ཕྲུགས༌གུན༌ནི༌ ནང༌ང༌ ཁོ༌རང༌གུན༌ནི༌ ཕྲོ༌ནེ༌ ཀྲག༌ཤོག༌ སུ༌ ཨིན༌ ཟེར༌ཨིན༌ ཟེར༌ཟེར༌ སོང༌། 25 ཡེ༌ཤུའི༌ ཁོང༌གུན༌ལ༌ མོལས༌, “ཡ༌ཧུ༌དཱ༌པ༌ མན༌ཁན༌ནི༌ གྱལ༌པོ༌གུན༌ནི༌ མི༌གུན༌ནི༌ཀ༌ སྙིང༌རྗེ༌ མེད༌པ༌ ཝང༌སྲུལ༌ལ༌ནོག༌, ཡང༌ མི༌གུན༌ནི༌ཀ༌ ཝང༌ཆ༌ ཡོད༌ཁན༌གུན༌ནི༌ ཁོ༌རང༌གུན༌ལ༌ ‘མི༌གུན༌ལ༌ ཕན༌ཐོགས༌ ཏང༌ཁན༌’ ཟེར༌ར༌ནོག༌། 26 ཁྱོ༌ཞའེ༌ ནང༌ང༌ ཏེ༌ཙོགས༌ ཡོང༌ མ༌གོས༌། ཁྱོ༌ཞའེ༌ ཕྲོ༌ནེ༌ ཀྲག༌པོ༌ ཨིན༌ཁན༌བོ༌ ཆུང༌ཤོག༌ གྱུར༌གོས༌ ཡང༌ ཝང༌སྲུལ༌ཁན༌བོ༌ ཞབས༌ཏོག༌ ཞུ༌ཁན༌ གྱུར༌གོས༌། 27 ཅོག༌ཙེ༌ཀ༌ ཟན༌ཟའ༌ལ༌ དུག༌ཁན༌བོ༌ ཆེའ༌ ཨིན༌ནོག༌ག༌ ཡ༌ ཞབ༌ཤི༌ ཞུ༌ཁན༌བོ༌? ཅོག༌ཙེ༌ཀ༌ ཟན༌ཟའ༌ལ༌ དུག༌ཁན༌བོ༌ མི༌ཆེའ༌? ཨིན༌ནའང༌ ངའེ༌ ཞབ༌ཤི༌ ཞུ༌ཁན༌ནི༌ ཚུལ༌ལ༌ ཁྱོ༌ཞ༌གུན༌ནི༌ ཕྲོའ༌ མི༌ཚེ༌ ཕུད༌དད༌།”

28 “ང༌ ཀགས༌པོ༌ ཐོང༌ངི༌ ཏུས༌ལ༌ ཁྱོ༌ཞའ༌ ང༌ ཉམ༌པོ༌ དུག༌ཁན༌གུན༌ ཨིན༌ནོག༌། 29 ཀ༌ཟུག༌ ངའེ༌ ཡབ༌བི༌ ངའ༌ གྱལ༌སྲིད༌ཞིག༌ ཝང༌སྲུལ༌ལ༌ སལས༌ ཏེན༌ན༌ ཙོགས༌ ངེའང༌ ཁྱོ༌ཞ༌གུན༌ལ༌ གྱལ༌སྲིད༌ཞིག༌ ཝང༌སྲུལ༌ལ༌ ཏང༌ཨིན༌། 30 ཁྱོ༌ཞ༌ ངའེ༌ གྱལ༌སྲིད༌དི༌ ནང༌ང༌ ང༌ ཉམ༌པོ༌ ངའེ༌ ཅོག༌ཙེ༌ ཀ༌ནེ༌ ཟེན༌, ཐུང༌ཨིན༌ ཡང༌ ཨིས༌ར༌ཨེལ༌ལི༌ སྡེ༌ རྕུག༌ཉིས༌སི༌ཀ༌ ཝང༌སྲུལ༌ཅེས༌ལ༌ ཁྲིས༌སི༌ཀ༌ དུག༌ཨིན༌།”

པི༌ཏྲར༌རི༌ ཡེ༌ཤུ༌ ངོ༌ མི༌ཤེས༌ཟུན༌ གྱབ༌ཅེས༌པོ༌ ཡེ༌ཤུའི༌ ལུང༌སྟན༌ ཛདས༌།

22:31-38

31 གཙོ༌བོའེ༌ ཡེ༌ཤུའི༌ མོལས༌, “ཤི༌མོན༌, ཤི༌མོན༌, ཁྱོ༌ཞ༌གུན༌ ཚོད༌ལྟའེ༌ ནང༌ང༌ ཀྲོ༌ སིག༌ག༌ ཙོགས༌ལ༌ སིག༌ཅུག༌ཅེས༌ལ༌ ཤེ༌ཏན༌ནི༌ དཀོན༌མཆོག༌ག༌ ཞུ༌ཝ༌ ཕུལས༌། 32 ཨིན༌ནའང༌ ཁྱོ༌རང༌ངི༌ ཏད༌པ༌ མི༌ཕང༌ཅེས༌ ཡང༌ གྱོད༌པ༌ ཅོས༌ཏེ༌ ཡང༌སྐྱར༌ ངའེ༌ཀ༌ ཏད༌པ༌ ཅོའ༌ཅིག༌, ཁྱོ༌རང༌ངི༌ སྤུན༌གུན༌ལ༌ སྤོས༌པ༌ ཏང༌ཅེས༌ལ༌ མོས༌ལམ༌ ཞུས༌པིན༌།”

33 པི༌ཏྲར༌རི༌ ལན༌ཏངས༌, “གཙོ༌བོ༌, ང༌ ཉེ༌རང༌ ཉམ༌པོ༌ ཙོན༌ལ༌ ཆ༌ཅེས༌ མ༌ཚད༌ ཤི༌ཅེས༌ལའང༌ གྲལ༌གྲིག༌ ཨིན༌།”

34 ཡེ༌ཤུའི༌ པི༌ཏྲར༌ལ༌ མོལས༌, “ངའེ༌ ཁྱོ༌རང༌ང༌ ཟེར༌རད༌, དི༌རིང༌ ཅ༌པོའེ༌ ཅ༌སྐད༌ ཏང༌ངི༌ སང༌ སྔུན༌ལ༌ ཁྱོ༌རང༌ངི༌ ངའ༌ ལན༌ སུམ༌ མི༌ཤེས༌ཟུན༌ ཏང༌ཨིན༌།”

35 ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ ཁོ༌མགས༌, ཇོ༌ལ༌ དང༌ པ༌བུ༌ མེད༌པ༌ ཀལ༌ ཟ༌ནེ༌ ཁྱོ༌ཞ༌གུན༌ལ༌ སྒོས༌དོམ༌གུན༌ དྲན༌དྲ༌ མ༌སོང༌ང༌?”

ཁོང༌གུན༌ནི༌ ཟེརས༌, “དྲན༌དྲ༌ སོང༌ལེ༌།”

36 “ཨིན༌ནའང༌ ཁོ༌མགས༌ ཡོད༌ཁན༌གུན༌ནི༌ ཏེ༌བོ༌ ཁུར༌གོས༌ ཏེན༌ན༌ ཙོགས༌ལ༌ ཇོ༌ལའང༌། ར༌འི༌ མེད༌ཁན༌གུན༌ནི༌ རང༌ངི༌ ཀོས༌ ཙོངས༌ཏེ༌ ར༌འི༌ ཉོ༌གོས༌། 37 ངའེ༌ ཁྱོ༌ཞའ༌ ཟེར༌རད༌, ཏམ༌པའེ༌ སུང༌རབས༌སི༌ ནང༌ང༌ ‘ཁོ༌ ཁྲིམས༌ ཅག༌ཁན༌གུན༌ནི༌ ཕྲོའ༌ རྩི༌ཨིན༌’✡ བྲིས༌ཁན༌བོ༌ ངའེ༌ ནང༌ང༌ གྲུབ༌གོས༌། ཏན༌ཏན༌ ངའེ༌ སྐོར༌ལ༌ ཏེ༌ བྲིས༌ཁན༌བོ༌ གྲུབ༌ཨིན༌ ཨིན༌ནོག༌།”

38 ཁོང༌གུན༌ནི༌ ཟེརས༌, “གཙོ༌བོ༌ལེ༌, ང༌ཞའེ༌ ལག༌ག༌ ར༌འི༌ ཉིས༌ ཡོད༌།”

ཡེ༌ཤུའི༌ མོལས༌, “ར༌འི༌ སྐོར༌ལ༌ མང༌པོ༌ ཟེརས༌, ཏ༌ བྲའོག༌།”

ཡེ༌ཤུའི༌ ཨོ༌ལིཝ༌ཝི༌ རི༌ཀ༌ མོས༌ལམ༌ ཞུའ༌ ཛདས༌།

22:39-46

39 གཙོ༌བོ༌ ཡེ༌ཤུ༌ ལོབས༌ ནང༌ཞིན༌ གྱལ༌ས༌ནེ༌ ཕི༌ལོག༌ག༌ བིངས༌ཏེ༌ ཨོ༌ལིཝ༌ཝི༌ རི༌ཀ༌ སྐྱོདས༌ ཡང༌ ཁོང༌ངི༌ ལོབ༌ཕྲུགས༌གུན༌ ཁོང༌ངི༌ སྟིང༌རང༌ནེ༌ སོང༌། 40 ཏེ༌ ནས༌སའེ༌ཀ༌ ལེབ༌བ༌ཅིག༌ ཁོང༌ངི༌ ཁོང༌གུན༌ལ༌ མོལས༌, “ཁྱོ༌ཞའ༌ སྡིག༌པའེ༌ ནང༌ང༌ མི༌གྱེལ༌ཅེས༌སི༌ ཕིའ༌ མོས༌ལམ༌ ཞུས༌།”

41 ཏེ༌ནེ༌ རྡོའ༌ ཕངས༌ཏེ༌ ལེབ༌ཚད༌ ཟམ༌ཤིག༌ ཁོང༌གུན༌ནེ༌ ཐག༌རིང༌ང༌ སྐྱོད༌ཏེ༌ པིག༌དོང༌ ཙུགས༌ཏེ༌ མོས༌ལམ༌ ཞུས༌, 42 “ཡབ༌ལེ༌ ཀལ༌ཏེས༌ ཉེ༌རང༌ ཐུགས༌ཐད༌ན༌ འི༌ རྡུག༌ངལ༌ལི༌ ཀོ༌རེ༌བོ༌ ངའེ༌ ཀ༌ནེ༌ ཐེན༌ན༌ ཛད༌, ཨིན༌ནའང༌ ངའེ༌ དོད༌པ༌ ནང༌ཞིན༌ མན༌པ༌, ཉེ༌རང༌ངི༌ ཐུག༌གོངས༌ ནང༌ཞིན༌ ཅོའ༌ ཛད༌།” 43 ཏེ༌ནེ༌ ནམ༌ཁའ༌ནེ༌ ཕོ༌ཉ༌ཞིག༌ སྐྱོད༌ཏེ༌ ཁོང༌ང༌ སྟོབས༌ ཅུག༌ག༌ ཛདས༌། 44 རྡུག༌ངལ༌ སྲན༌ཏྲེ༌ ནང༌ང༌ སྙིང༌ངི༌ ཐིལ༌ནེ༌ མོས༌ལམ༌ ཞུའ༌ ཛདས༌, ཡང༌ ཁོང༌ངི༌ ཞལ༌དོང༌ནེ༌ བིང༌ཁན༌ནི༌ མུལ༌ཆུ༌ ཁྲག༌གི༌ ཐིགས༌པ༌ ཙོགས༌ལ༌ སའེ༌ཀ༌ བུད༌།

45 མོས༌ལམ༌ ཞུ༌ ཚར༌ར༌ཅིག༌, ཁོང༌ ཞངས༌ཏེ༌ ལོབ༌ཕྲུགས༌གུན༌ ཡོད༌ས༌ ལོགས༌ཏེ༌ སྐྱོདས༌། ཁོང༌གུན༌ ཉིད༌ལ༌ སོང༌ཏེ༌ ཟིགས༌, ཚེར༌ཁའེ༌ ཞས༌ཏེ༌ ཁོང༌གུན༌ སྲན༌ཏེ༌ ངལ༌ཏེ༌ ཡོད༌པིན༌། 46 ཁོང༌ངི༌ ཁོང༌གུན༌ལ༌ ཏྲིའ༌ ཛདས༌, “ཁྱོ༌ཞའ༌ ཅིའ༌ ཉིད༌ལོགས༌ཏེ༌ ཨིན༌། ལོང༌ཤིག༌, ཁྱོ༌ཞའ༌ སྡིག༌པའེ༌ ནང༌ང༌ མི༌གྱེལ༌ཅེས༌སི༌ ཕིའ༌ མོས༌ལམ༌ ཞུས༌།”

ཡེ༌ཤུ༌ ཟུམས༌།

22:47-53

47 གཙོ༌བོ༌ ཡེ༌ཤུའི༌ ཞལ༌ཏ༌ སལ༌ཨིན༌ ཡོད༌ ཟ༌ནེ༌ ལོབ༌ཕྲུགས༌ རྕུག༌ཉིས༌པོའེ༌ ནང༌ནེ༌ ཅིག༌, ཡུ༌དཱ༌ ཟེར༌ཁན༌བོའེ༌ མི༌ཚོགས༌ལ༌ གོ༌ ཅོས༌ཏེ༌ ཡེ༌ཤུའ༌ པུག༌ ཏང༌ང༌ལ༌ ཁོང༌ ཡོད༌ས༌ ཡོངས༌། 48 ཨིན༌ནའང༌ ཡེ༌ཤུའི༌ ཁོའ༌ མོལས༌, “ཡུ༌དཱ༌, ཁྱོ༌རང༌ངི༌ པུག༌ ཏངས༌ཏེ༌ མི༌རིགས༌སི༌བུའ༌ ངོ༌ལོག༌ ཅོའ༌དའ༌?”

49 ཁོང༌ངི༌ ལོབ༌ཕྲུགས༌གུན༌ནི༌ ཇུང༌ཅེས༌ཅན༌བོ༌ ཐོང༌ང༌ཅིག༌ ཁོང༌གུན༌ནི༌ ཟེརས༌, “གཙོ༌བོ༌ལེ༌, ང༌ཞའེ༌ ར༌འི༌ གྱབ༌བ༌?” 50 ཡང༌ ཁོང༌ ཅིག༌ཅིག༌གི༌ བླ༌མ༌ ཆེན༌མོའེ༌ ཡོག༌པོའ༌ ར༌འི༌ གྱབས༌ཏེ༌ ཁོའེ༌ ནམ༌ཅོག༌ ཡས༌པ༌ ཅད༌ཏངས༌།

51 ཨིན༌ནའང༌ ཡེ༌ཤུའི༌ མོལས༌, “ཏ༌ བྲའོག༌, འི༌ཙོགས༌ མ༌ཅོ༌” ཡང༌ ཏེ༌ མི༌བོའེ༌ ནམ༌ཅོག༌པོའ༌ ཆག༌ རྩེས༌ཏེ༌ ཕན༌ཅུག༌ག༌ ཛདས༌།

52 ཏེ༌ནེ༌ ཡེ༌ཤུའི༌ བླ༌མ༌ འུ༌སྐྱོང༌, ཆོད༌ཁང༌ སྲུང༌ཁན༌ནི༌ མག༌མི༌ འུ༌སྐྱོང༌ དང༌ ཡ༌ཧུ༌དཱ༌པའེ༌ འུ༌སྐྱོང༌ ཁོང༌ ཟུམ༌མ༌ ཡོང༌ཁན༌གུན༌ལ༌ མོལས༌, “ར༌འི༌ དང༌ བེར༌ཀ༌ ཁུར༌ཏེ༌ ང༌ ཟུམ༌མ༌ ཡོངས༌ཏེ༌ ཅི༌ ང༌ ཅག༌པ༌ ཨིན༌ནོག༌ག༌? 53 ཆོད༌ཁང༌ངི༌ ནང༌ང༌ ཞག༌ཏང༌ ངའེ༌ ལབ༌ཞ༌ ཏང༌ ཟ༌ནེ༌ ཁྱོ༌ཞའེ༌ ང༌ ཅིའ༌ མ༌ཟུམས༌པིན༌?, ཨིན༌ནའང༌ འི༌བོ༌ ནི༌ ཁྱོ༌ཞ༌གུན༌ནི༌ ཏུས༌ཚོད༌, མུན༌གྲིག༌གི༌ ཝང༌སྲུལ༌ལི༌ ཏུས༌ ཨིན༌ནོག༌།”

པི༌ཏྲར༌རི༌ ཡེ༌ཤུ༌ མི༌ཤེས༌ཟུན༌ ཏངས༌།

22:54-65

54 ཏེ༌ནེ༌ ཆོད༌ཁང༌ སྲུང༌ཁན༌གུན༌ནི༌ ཁོང༌ ཟུམས༌ཏེ༌, བླ༌མ༌ ཆེན༌མོའེ༌ ཕོ༌གྲང༌ང༌ ཁྱེརས༌ ཡང༌ པི༌ཏྲར༌ ཐག༌རིང༌ཞིག༌ནེ༌ ཁོང༌ངི༌ གྱབ༌ནེ༌ སོང༌། 55 ཁོང༌གུན༌ནི༌ ཕོ༌གྲང༌ངི༌ གྱང༌སྐོར༌རི༌ ཞུང༌ང༌ མེའ༌ ཏངས༌ཏེ༌ ཏེ༌བོའ༌ ཁོར༌ཏེ༌ དུགས༌, པི༌ཏྲར༌རའང༌ ཁོང༌གུན༌ ཉམ༌པོ༌ དུགས༌། 56 ཏེ༌ནེ༌ ཡོག༌མོ༌ཞིག༌གི༌ པི༌ཏྲར༌ མེའ༌ དུགས༌ཏེ༌ ཐོང༌པ༌ ཁོའ༌ ཞིབ༌ཅ༌ ཅོས༌ཏེ༌ ལྟས༌ ཡང༌ ཟེརས༌, “འི༌ མི༌བོའང༌ ཡེ༌ཤུ༌ ཉམ༌པོ༌ དུག༌པིན༌།”

57 ཨིན༌ནའང༌ པི༌ཏྲར༌རི༌ ཟུན༌ ཏངས༌ཏེ༌ ཟེརས༌, “བུ༌མོ༌, ངའེ༌ ཁོ༌ ཤེས༌ས༌མེད༌།”

58 ཙ༌པིག༌ སྟིང༌ནེ༌ ཡང༌ མི༌ཞིག༌གི༌ ཁོ༌ ཐོང༌ཏེ༌ ཟེརས༌, “ཁྱོ༌རང༌ངའང༌ ཁོང༌གུན༌ནི༌ ཕྲོ༌པ༌ ཅིག༌ ཨིན༌ནོག༌།”

པི༌ཏྲར༌རི༌ ཁོའ༌ ཟེརས༌, “ཛ༌འོ༌, ངའ༌ མན༌།”

59 ཆུ༌ཚོད༌ ཅིག༌ ཛོད༌ ཅིག༌གི༌ སྟིང༌ནེ༌ ཞན༌ མི༌ཞིག༌གི༌ ཟེརས༌, “ཏན༌ཏན༌ འི༌ མི༌བོའང༌ ཁོའེ༌ ཕྲོ༌པ༌གུན༌ནི༌ ནང༌ནེ༌ ཅིག༌ ཨིན༌ནོག༌ ཅིའ༌ཟེར༌ན༌ ཁོ༌ གཱ༌ལིལ༌ལི༌པ༌ ཨིན༌ནོག༌།”

60 ཨིན༌ནའང༌ པི༌ཏྲར༌རི༌ ལན༌ཏངས༌, “ཁྱོ༌རང༌ངི༌ ཅི༌ ཟེར༌ཏེ༌ ཨིན༌ ང༌ ཧ༌གོའ༌ མེ༌རག༌།” ཁོའེ༌ ཏེ༌བོ༌ ཟེར༌ཨིན༌ ཡོད༌ ཟ༌ནེ༌, ཅ༌པོའེ༌ ཅ༌སྐད༌ ཏངས༌།

61 གཙོ༌བོའེ༌ གྱུར༌ཏེ༌ པི༌ཏྲར༌ལ༌ ཟིགས༌། ཏེ༌ནེ༌ པི༌ཏྲར༌ལ༌ གཙོ༌བོའེ༌, “ཅ༌པོའེ༌ ཅ༌སྐད༌ ཏང༌ངི༌ སང༌ སྔུན༌ལ༌ ཁྱོ༌རང༌ངི༌ ངའ༌ ལན༌ སུམ༌ མི༌ཤེས༌ཟུན༌ ཏང༌ཨིན༌” མོལ༌ཁན༌བོ༌ ཨིད༌ཏུ༌ ཡོངས༌, 62 ཡང༌ ཁོ༌ ཕི༌ལོག༌ག༌ སོང༌ཏེ༌ མ༌སྲན༌ཏྲེ༌ ངུས༌།

63 ཡེ༌ཤུ༌ སྲུང༌ཁན༌གུན༌ནི༌ ཁོང༌ང༌ ཚིག༌ ཏང༌ཨིན༌ རྡུང༌ཅེས༌ གོ༌ཟུག༌། 64 ཁོང༌གུན༌ནི༌ ཁོང༌ངི༌ མིག༌ ལག༌ཕིས༌ ཉམ༌པོ༌ ཀབས༌ ཡང༌ ལྡབས༌ཏེ༌ ཟེརས༌, “ལུང༌སྟན༌ སལ༌ལའང༌ ཁྱོ༌རང༌ང༌ རྡུང༌ཁན༌བོ༌ སུ༌ ཨིན༌ནོག༌?” 65 ཡང༌ སྤེ༌ར༌ རྩོག༌པོ༌ མང༌པོ༌ ཟེར༌ཏེ༌ ཁོང༌ང༌ ཁྲེལ༌བ༌ སྟནས༌།

ཡེ༌ཤུ༌ ཡ༌ཧུ༌དཱ༌པའེ༌ ཚོགས༌དུའི༌ ནང༌ང༌ ཁྱེརས༌།

22:66-71

66 ནམ༌ལངས༌ས༌ཅིག༌ ཡ༌ཧུ༌དཱ༌པའེ༌ འུ༌སྐྱོང༌གུན༌, བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ ཚོགས༌དུ༌ ཚོགས༌ཏེ༌ གཙོ༌བོ༌ ཡེ༌ཤུ༌ ཁོང༌གུན༌ནི༌ དུན༌ལ༌ ཁྱོང༌ཅུགས༌། 67 ཁོང༌གུན༌ནི༌ ཟེརས༌, “ང༌ཞའ༌ ཤོད༌དའང༌, ཁྱོ༌རང༌ ལྡམ༌མ༌ ཛད༌ཁན༌ནི༌ མ༌ཤི༌ཀའ༌ ཨིན༌ན༌?”

ཁོང༌ངི༌ ལན༌སལས༌, “ཀལ༌ཏེས༌ ངའེ༌ ཁྱོ༌ཞའ༌ ཟེར༌ན༌ ཁྱོ༌ཞའ༌ དེན༌ མི༌ཤེས༌, 68 ཡང༌ ཀལ༌ཏེས༌ ངའེ༌ ཏྲི༌ཝ༌ཞིག༌ ཏྲི༌ན༌ ཁྱོ༌ཞའེ༌ ལན༌ མི༌ཏང༌། 69 ཨིན༌ནའང༌ ཏ༌ནེ༌ཕར༌ལ༌ མི༌རིགས༌སི༌བུ༌ ཀུན༌ཝང༌ དཀོན༌མཆོག༌གི༌ ཆག༌ ཡས༌པའེ༌ ཁྲིས༌སི༌ཀ༌ དུག༌ཨིན༌།”

70 ཁོང༌ ཚང༌མའེ༌ ཟེརས༌, “ཁྱོ༌རང༌ དཀོན༌མཆོག༌གི༌ སྲས༌ ཨིན༌ན༌?” ཁོང༌ངི༌ ལན༌སལས༌ “ཁྱོ༌ཞའེ༌ ཟེར༌ཁན༌བོ༌ ང༌ ཨིན༌།”

71 ཏེ༌ནེ༌ ཁོང༌གུན༌ནི༌ ཟེརས༌, “ང༌དང༌ང༌ འི༌ སང༌ མང༌ང༌ སྤང༌པོ༌ ཅི༌ གོས༌ཨིན༌? ཁོའེ༌ ཟེར༌ཁན༌བོ༌ ང༌དང༌གུན༌ནི༌ ཚོར༌།”

23

ཡེ༌ཤུ༌ ཀའ༌ལོན༌ པི༌ལ༌ཏུའི༌ཀ༌ ཁྱེརས༌།

23:1-7

1 ཏེ༌ནེ༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌ གང༌པོ༌ ལངས༌ཏེ༌ གཙོ༌བོ༌ ཡེ༌ཤུ༌ རོམ༌པའེ༌ ཀའ༌ལོན༌ པི༌ལ༌ཏུའི༌ཀ༌ ཁྱེརས༌། 2 ཁོང༌གུན༌ནི༌ ཡེ༌ཤུའ༌ སྐྱོན༌ ཀལ༌ཨིན༌ ཟེརས༌, “འི༌ མི༌བོའེ༌ མི༌གུན༌ལ༌ རོམ༌མི༌ གྱལ༌པོའ༌ ངོ༌ལོག༌ ཅོ༌ཅུགས༌ཏེ༌ ཁྲལ༌ མ༌ཤལ༌ ཡང༌ ཁོ༌རང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, གྱལ༌པོ༌ ཨིན༌ ཟེར༌དུག༌།”

3 ཏེ༌ནེ༌ ཀའ༌ལོན༌ པི༌ལ༌ཏུའི༌ ཡེ༌ཤུའ༌ ཏྲིས༌, “ཁྱོ༌རང༌ ཡ༌ཧུ༌དཱ༌པའེ༌ གྱལ༌པོ༌ ཨིན༌ན༌?”

ཁོང༌ངི༌ ལན༌སལས༌, “ཨིན༌, ཉེ༌རང༌ངི༌ ཟེར༌ཁན༌བོ༌ ཨིན༌།”

4 ཨིན༌ནའང༌ པི༌ལ༌ཏུའི༌ བླ༌མ༌ འུ༌སྐྱོང༌གུན༌ དང༌ མི༌ཚོགས༌གུན༌ལ༌ ཟེརས༌, “ངའ༌ འི༌ མི༌བོའེ༌ ནང༌ང༌ སྐྱོན༌ ཅའང༌ ཐོབ༌བ༌ མི༌དུག༌།”

5 ཁོང༌གུན༌ནི༌ འུ༌ཙུག༌ ཏངས༌ཏེ༌ ཟེརས༌, “འི༌ མི༌བོའེ༌ ཁོ༌རང༌ངི༌ ལབ༌ཞ༌ གྱུད༌ཏེ༌ ཡ༌ཧུ༌དཱའེ༌ ཡུལ༌ཇོངས༌ གང༌པོའེ༌ མི༌གུན༌ ཁྲུགས༌ ཤུགས༌, གཱ༌ལིལ༌ལིའི༌ ཡུལ༌ནེ༌ གོ༌ཟུགས༌ཏེ༌ འི༌ ཚག༌པ༌ ལེབ༌།”

6 ཏེ༌བོ༌ ཚར༌ཏེ༌ པི༌ལ༌ཏུའི༌, ཁོ༌ གཱ༌ལིལ༌ལི༌པ༌ ཨིན༌ནོག༌ག༌ ཟེར༌ཏེ༌ ཏྲིས༌། 7 ཁོང༌ ཧེ༌རོད༌དི༌ ཝང༌ངི༌ ཡོག༌ག༌ ཨིན༌ཁན༌བོ༌ ཁོའ༌ གྱུས༌ ཆའ༌ཅིག༌ ཁོའེ༌ ཡེ༌ཤུ༌ ཧེ༌རོད༌ ཡོད༌ས༌ ཀལས༌, ཏེ༌ཏུས༌ལ༌ ཧེ༌རོད༌ ཡེ༌རུ༌ཤ༌ལེམ༌མི༌ ནང༌ང༌ ཡོད༌པིན༌།

ཧེ༌རོད༌དི༌ དུན༌ལ༌ ཡེ༌ཤུ༌ ཁྱོངས༌།

23:8-12

8 ཧེ༌རོད༌ལ༌ གཙོ༌བོ༌ ཡེ༌ཤུའ༌ ཐུག༌ཅེས༌སི༌ སྐབས༌ ཐོབ༌པ༌ མ༌སྲན༌ཏྲེ༌ ཐད༌ ཅིའ༌ཟེར༌ན༌ ཁོའ༌ ཁོང༌ངི༌ སྐོར༌ལ༌ ཚོར༌ཏེ༌ ཏུས༌ མང༌པོ༌ཞིག༌ནེ༌ ཕར༌ལ༌ ཡེ༌ཤུ༌ ཇལ༌ཏེ༌ ཁོང༌ནེ༌ ལྟས༌ཤིག༌ ལྟ༌ཅེས༌སི༌ དོད༌པ༌ ཆེན༌མོ༌ ཡོད༌པིན༌། 9 ཁོའེ༌ ཡེ༌ཤུའ༌ ཏྲི༌ཝ༌ མང༌པོ༌ ཏྲིས༌ ཨིན༌ནའང༌ ཁོང༌ངི༌ ལན༌ ཅིག༌གའང༌ མ༌སལས༌། 10 ཏེ༌ཀ༌ ཡོད༌ཁན༌ནི༌ བླ༌མ༌ འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ནི༌ སྲོའེ༌ ནང༌ང༌ ཀུ༌ཅོ༌ ཏངས༌ཏེ༌ ཁོང༌ང༌ ཉད༌གལ༌ ཀལ༌ཨིན༌ དུགས༌། 11 ཧེ༌རོད༌ དང༌ ཁོའེ༌ མག༌མི༌གུན༌ནི༌ ཡེ༌ཤུའ༌ ཁྲེལ༌བ༌ སྟན༌ཏེ༌ ཧབ༌གོད༌ ཏངས༌, ཏེ༌ནེ༌ ཁོང༌ང༌ ནམ༌ཟའ༌ ཀྲག༌པོ༌ སྐོན༌ཏེ༌ པི༌ལ༌ཏུ༌ ཡོད༌ས༌ ལོགས༌ཏེ༌ ཀལས༌། 12 ཏེ༌ ཞག༌ག༌ པི༌ལ༌ཏུ༌ དང༌ ཧེ༌རོད༌ ཛ༌འོ༌ གྱུར༌, སྔུན༌ལ༌ ཁོང༌ ཉིས༌ཀ༌ ཐུན༌ན༌ མེད༌པིན༌།

མི༌སད༌ ཕུདས༌ ཡང༌ ཡེ༌ཤུའ༌ ཤི༌ཅེས༌སི༌ ཆད༌པ༌ ཕོག༌།

23:13-25

13 ཏེ༌ནེ༌ པི༌ལ༌ཏུའི༌ བླ༌མ༌ འུ༌སྐྱོང༌གུན༌, ཡ༌ཧུ༌དཱ༌པའེ༌ འུ༌སྐྱོང༌གུན༌ དང༌ མི༌གུན༌ བོད༌ཏེ༌, 14 ཁོང༌གུན༌ལ༌ ཟེརས༌, “ཁྱོ༌ཞ༌གུན༌ནི༌ འི༌ མི༌བོའེ༌ མི༌གུན༌ལ༌ རོམ༌མི༌ གྱལ༌པོའ༌ ངོ༌ལོག༌ ཅོ༌ཅུག༌ཁན༌ནི༌ ཉད༌གལ༌ ཀལ༌ཏེ༌ ངའེ༌ དུན༌ལ༌ ཁྱོངས༌། ངའེ༌ ཁྱོ༌ཞའེ༌ དུན༌ལ༌ ཁོའ༌ རྩར༌ཅོད༌ ཏངས༌ཏེའང༌, ཁོའེ༌ ནང༌ང༌ ཁྱོ༌ཞ༌གུན༌ནི༌ ཀལ༌ཁན༌ནི༌ སྐྱོན༌ ཅའང༌ མ༌ཐོབ༌། 15 ཧེ༌རོད༌དའང༌ ཅའང༌ སྐྱོན༌ མ༌ཐོབ༌བ༌, ངའེ༌ཀ༌ ལོགས༌ཏེ༌ ཀལ༌ཁན༌བོ༌ ཁྱོ༌ཞའེ༌ ཐོང༌ཨིན༌ ཨིན༌ནོག༌, ཁོ༌ སད༌གོ༌ཤེས༌སི༌ སྐྱོན༌ཞིག༌ ཅའང༌ ཐོབ༌བ༌ མི༌དུག༌། 16 ཏེན༌ན༌བོའེ༌ཕིའ༌ ཁོའ༌ རྟལ༌ལྕག༌ གྱབ༌ཅུགས༌ཏེ༌ ཕུད༌ཨིན༌།” 17 *

18 ཁོང༌ ཚང༌མ༌ ཅིག༌ སོང༌ཏེ༌ ཀུ༌ཅོ༌ ཏང༌ཨིན༌ ཟེརས༌, “འི༌ མི༌བོ༌ སད༌ད༌ ཁྱེར༌ ཡང༌ བཱ༌ར༌བས༌ ང༌ཞའེ༌ ཕིའ༌ ཕུད༌ད༌ ཛད༌།” 19 ༼ཡེ༌རུ༌ཤ༌ལེམ༌མི༌ གྱལ༌སའེ༌ ནང༌ང༌ རོམ༌མི༌ ཝང༌སྲུལ༌པའེ༌ ངོ༌ལོག༌ ཅོས༌ཏེ༌ མི༌ སད༌ཅེས༌པོའེ༌ བཱ༌ར༌བས༌ ཙོན༌ལ༌ ཀགས༌ཏེ༌ ཡོད༌པིན༌།༽ 20 པི༌ལ༌ཏུའ༌ ཡེ༌ཤུ༌ ཕུད༌ཅེས༌སི༌ དོད༌པ༌ ཡོད༌པ༌ ཡང༌སྐྱར༌ མི༌ཚོགས༌ལ༌ ཏྲིས༌, 21 ཨིན༌ནའང༌ ཁོང༌གུན༌ནི༌ མང༌ང༌ ཀུ༌ཅོ༌ ཏང༌ཨིན༌ ཟེརས༌, “ཁོ༌ རྐྱང༌ཤིང༌ང༌ རྐྱོང༌, རྐྱང༌ཤིང༌ང༌ རྐྱོང༌།”

22 པི༌ལ༌ཏུའི༌ ལན༌ སུམ༌པ༌ ཁོང༌གུན༌ལ༌ ཟེརས༌, “ཅི༌ཕིའ༌, ཁོའེ༌ ཁྲིམས༌སི༌ གྱབ༌གལ༌ ཅི༌ ཅོས༌ཏོག༌། སད༌གོ༌ཤེས༌སི༌ སྐྱོན༌ཞིག༌ ཁོའེ༌ ནང༌ང༌ ངའ༌ ཅའང༌ མ༌ཐོབ༌། ཏེ༌བོའེ༌ཕིའ༌ ངའེ༌ ཁོའ༌ རྟལ༌ལྕག༌ གྱབ༌ཅུགས༌ཏེ༌ ཕུད༌ཨིན༌།”

23 ཁོང༌ ཚང༌མའེ༌ ཆད༌མེད༌ལ༌ སྐད༌ ཆེན༌མོའེ༌ ནང༌ང༌ ཁོ༌ རྐྱང༌ཤིང༌ང༌ རྐྱོང༌ ཟེར༌ཏེ༌ ཀུ༌ཅོ༌ ཏངས༌, ཡང༌ ཁོང༌གུན༌ནི༌ ཀུ༌ཅོ༌ ཏང༌ཁན༌བོ༌ ཁྲངས༌པོ༌ ལུས༌། 24 པི༌ལ༌ཏུའི༌ ཁོང༌གུན༌ནི༌ ཟེར༌ཁན༌ ནང༌ཞིན༌ ཅོས༌། 25 ངོ༌ལོག༌ ཅོས༌ཏེ༌ མི༌ སད༌ཅེས༌པོའེ༌ ཙོན༌ལ༌ ཀགས༌ཁན༌ནི༌ མི༌ ཁོང༌གུན༌ནི༌ ཕུད༌ ཟེར༌ཁན༌བོ༌ ཕུདས༌ ཡང༌ ཁོང༌གུན༌ནི༌ དོད༌པ༌ ནང༌ཞིན༌ ཡེ༌ཤུ༌ རྐྱང༌ཤིང༌ང༌ རྐྱང༌ཅེས༌ལ༌ སྟདས༌།

ཡེ༌ཤུ༌ རྐྱང༌ཤིང༌ངི༌ཀ༌ རྐྱངས༌།

23:26-43

26 གཙོ༌བོ༌ ཡེ༌ཤུ༌ ཁྲིད༌ཏེ༌ ཁྱེར༌ ཟ༌ནེ༌ མག༌མི༌གུན༌ནི༌ གམ༌ཡུལ༌ནེ༌ ཡོང༌ཁན༌ནི༌ ཀི༌རིན༌པ༌ ཤི༌མོན༌ ཟུམས༌ ཡང༌ རྐྱང༌ཤིང༌བོ༌ ཀལ༌ཏེ༌ ཡེ༌ཤུའི༌ སྟིང༌རང༌ནེ༌ གྲུལ༌ཅུགས༌། 27 མི༌ཚོགས༌ ཆེན༌མོ༌ཞིག༌ ཡེ༌ཤུའི༌ གྱབ༌ནེ༌ ཡོངས༌, ཁོང༌གུན༌ནི༌ ཕྲོའ༌ ཡེ༌ཤུའི༌ ཕིའ༌ རྡུག༌པོ༌ ཅོས༌ཏེ༌ ངུ༌ཨིན༌ ཡོད༌ཁན༌ནི༌ བུ༌མོ༌གུན༌ནའང༌ ཨིན༌ནོག༌། 28 ཡེ༌ཤུའི༌ གྱབ༌བ༌ ཟིགས༌ཏེ༌ ཁོང༌གུན༌ལ༌ མོལས༌, “ཡེ༌རུ༌ཤ༌ལེམ༌མི༌ བུ༌མོ༌གུན༌ ངའེ༌ ཕིའ༌ མ༌ངུ༌, ཁྱོ༌ཞ༌རང༌ དང༌ ཁྱོ༌ཞའེ༌ ཕྲུ༌གུ༌གུན༌ནི༌ ཕིའ༌ ངུས༌། 29 ཏུས༌པོ༌ ལེབ༌ཨིན༌, ནམ༌ ཁྱོ༌ཞ༌གུན༌ནི༌ ཟེར༌ཨིན༌, ‘ཕྲུ༌གུ༌ མ༌ཇོར༌ཁན༌, ཅང༌ཁོག༌ག༌ ཕྲུ༌གུ༌ མ༌ཁུར༌ཁན༌ དང༌ འོ༌མ༌ མ༌སྟེར༌ཁན༌ནི༌ པི༌བི༌, ཅིན༌ལབས༌ཅན༌ ཨིན༌།’ 30 ཏེ༌ཏུས༌ལ༌ མི༌གུན༌ནི༌ རི༌གུན༌ལ༌ ཟེར༌ཨིན༌, ‘ང༌ཞའེ༌ཀའ༌ དིབ༌ཤིག༌གའང༌’, ཡང༌ བྲག༌གུན༌ལ༌ ‘ང༌ཞའ༌ ཀོབ༌ཤིག༌གའང༌། ✡’ 31 ཀལ༌ཏེས༌ ལྕང༌མ༌ སྔོན༌པོའ༌ ཡོད༌ ཟ༌ནེ༌ མི༌གུན༌ནི༌ འི༌ཟུག༌ ཅོ༌ན༌, ཏེ༌ནེ༌ ལྕང༌མ༌ སྐམས༌ཏེ༌ སྟིང༌ནེ༌ ཁོང༌གུན༌ནི༌ ཅི༌ མི༌ཅོ༌?”

32 ཁྲིམས༌ ཅག༌ཁན༌ནི༌ ཞན༌མི༌ ཉིས༌སའང༌ སད༌ཅེས༌ལ༌ ཡེ༌ཤུ༌ ཉམ༌པོ༌ ཁྲིད༌ཏེ༌ ཁྱེརས༌། 33 གོའི༌ རུས༌པ༌ ཟེར༌ཁན༌ནི༌ ནས༌སའེ༌ཀ༌ ལེབ༌བ༌ཅིག༌, མག༌མི༌གུན༌ནི༌ ཡེ༌ཤུ༌ རྐྱང༌ཤིང༌ངི༌ཀ༌ རྐྱངས༌, ཁོང༌ ཉམ༌པོ༌ ཁྲིམས༌ ཅག༌ཁན༌ནི༌ མི༌ ཉིས༌ཀོའང༌ རྐྱང༌ཤིང༌ངི༌ཀ༌ རྐྱངས༌, ཅིག༌པོ༌ ཁོང༌ངི༌ ཡས༌པ༌ ཡང༌ ཅིག༌པོ༌ ཡོ༌མའ༌།

34 ཡེ༌ཤུའི༌ མོལས༌, “ཡབ༌ལེ༌, ཁོང༌གུན༌ལ༌ ཤགས༌པ༌ སལ༌ ཅིའ༌ཟེར༌ན༌ ཁོང༌གུན༌ནི༌ ཅི༌ ཅོ༌ཨིན༌ ཡོད༌ཁན༌བོ༌ མ༌ཤེས༌ས༌ ཅོས༌ཏེ༌ ཨིན༌ནོག༌།” མག༌མི༌གུན༌ནི༌ ཁོང༌ངི༌ ནམ༌ཟའ༌ བགོ༌ཅེས༌ལ༌ གྱན༌ གྱབས༌།

35 མི༌གུན༌ནི༌ ཇུང༌ཁན༌ ཚང༌མ༌ ལྟེན༌ དུགས༌ ཨིན༌ནའང༌ འུ༌སྐྱོང༌གུན༌ནི༌ ཚིགས༌ ཏང༌ཨིན༌ ཟེརས༌, “ཁོའེ༌ ཞན༌མ༌གུན༌ སྐྱོབས༌, ཀལ༌ཏེས༌ ཁོ༌ དཀོན༌མཆོག༌གི༌ མ༌ཤི༌ཀ༌ ལྡམ༌མ༌ ཛད༌ཁན༌བོ༌ ཨིན༌ན༌ ཁོ༌རང༌ སྐྱོབ༌ཅུག༌གའང༌།” 36 ཡང༌ མག༌མི༌གུན༌ནིའང༌ ཚིགས༌ ཏང༌ཨིན༌ ཁོང༌ངི༌ དུན༌ལ༌ ཡོངས༌ཏེ༌ ཁོང༌ང༌ རྒུན༌ཆང༌ སྐྱུར༌མོ༌ ཏངས༌ 37 ཡང༌ ཟེརས༌, “ཀལ༌ཏེས༌ ཁྱོ༌རང༌ ཡ༌ཧུ༌དཱ༌པའེ༌ གྱལ༌པོ༌ ཨིན༌ན༌, རང༌ སྐྱོབ༌བའང༌།” 38 ཁོང༌ངི༌ ཨུའི༌ སྟག༌ག༌ “འི༌ མི༌བོ༌ ཡ༌ཧུ༌དཱ༌པའེ༌ གྱལ༌པོ༌ ཨིན༌” བྲིས༌ཏེ༌ ཡོད༌པིན༌།

39 རྐྱང༌ཤིང༌ངི༌ཀ༌ རྐྱངས༌ཁན༌ནི༌ ཁྲིམས༌ཅག༌ཁན༌ ཅིག༌པོའེ༌ ཁོང༌ང༌ ཚིགས༌ ཏངས༌ཏེ༌ ཟེརས༌, “ཁྱོ༌རང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ མན༌ན༌? ཁྱོ༌རང༌ དང༌ ང༌ཞའ༌ སྐྱོབ༌བའང༌།”

40 ཞན༌ ཅིག༌པོའེ༌ ཁོའ༌ ཁའ༌སྐྱེས༌ཏེ༌ ཟེརས༌, “ཁོང༌ ཙོགས༌ ཁྱོ༌རང༌ང༌ ཤི༌ཅེས༌སི༌ ཆད༌པ༌ ཕོག༌ཏེའང༌ དཀོན༌མཆོག༌གི༌ ཁྲིམས༌ཅད༌ལ༌ ཇིགས༌ས༌ མེ༌རག༌ག༌? 41 ང༌དང༌ ཉིས༌ཀོའ༌ ང༌དང༌ངི༌ ལས༌ ངན༌པ༌ ཅོ༌ཁན༌ནི༌ འོས༌པའེ༌ ཆད༌པ༌ ཕོག༌ཏེ༌ ཨིན༌ནོག༌, ཨིན༌ནའང༌ འི༌ མི༌བོའེ༌ ངན༌པ༌ ལས༌ ཅའང༌ ཅོའ༌ མ༌ཛདས༌།” 42 ཏེ༌ནེ༌ ཁོའེ༌ ཡེ༌ཤུའ༌ ཟེརས༌, “གཙོ༌བོ༌ལེ༌, ཉེ༌རང༌ ཉེ༌རང༌ངི༌ གྱལ༌སྲིད༌དི༌ ནང༌ང༌ སྐྱོད༌ད༌ཅིག༌, ང༌ ཨིད༌ཏུ༌ བོར༌ར༌ ཛད༌།”

43 ཡེ༌ཤུའི༌ ལན༌སལས༌, “ངའེ༌ ཁྱོ༌རང༌ང༌ དེན༌བ༌ ཟེར༌རད༌, དི༌རིང༌ ཁྱོ༌རང༌ ང༌ ཉམ༌པོ༌ ནམ༌ཁའེ༌ ནང༌ང༌ ལེབ༌ཨིན༌།”

གཙོ༌བོ༌ ཡེ༌ཤུ༌ ཀྲོངས༌།

23:44-49

44 ཉིང༌གུང༌ ཟམ༌ཤིག༌ནེ༌ ཆུ༌ཚོད༌ སུམ༌པ༌ ཚག༌པ༌ ཡུལ༌ གང༌པོ༌ མུན༌གྲིག༌ སོང༌། 45 ཉི༌མའེ༌ འོད༌ མེད༌ཁན༌ སོང༌ ཡང༌ ཆོད༌ཁང༌ངི༌ ཡོ༌ལ༌ གོ༌ནེ༌ ཇུག༌ ཚོག༌པ༌ ཁག༌ཉིས༌སི༌ ནང༌ང༌ ཆད༌། 46 ཏེ༌ནེ༌ ཡེ༌ཤུའི༌ སྐད༌ ཆེན༌མོའེ༌ ནང༌ང༌ མོལས༌, “ཀྱེ༌ ཡབ༌, ངའེ༌ སེམས༌ཉིད༌ ཉེ༌རང༌ངི༌ ཆག༌ག༌ སྟད༌དད༌” ཏེ༌ཟུག༌ མོལ༌ ཚར༌ར༌ཅིག༌ ཁོང༌ ཀྲོངས༌།

47 མག༌མི༌གྱའེ༌ སྤོན༌བོའེ༌ ཇུང༌ཁན༌གུན༌ ཐོང༌ཏེ༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཟེརས༌, “འི༌ མི༌བོ༌ ཀྲང༌པོ༌ མི༌ཞིག༌ ཨིན༌ཁན༌བོ༌ ཏན༌ཏན༌ ཨིན༌ནོག༌།” 48 ཏེ༌རུ༌ རྐྱང༌ཤིང༌ང༌ རྐྱང༌ཅེས༌ ལྟའ༌ལ༌ ཡོང༌ཁན༌ནི༌ མི༌ཚང༌མའེ༌ ཇུང༌ཁན༌ ཚང༌མ༌ ཐོང༌ང༌ཅིག༌ ཀྲང༌ རྡུང༌ཏང༌ཨིན༌ ལོགས༌ཏེ༌ སོང༌ 49 ཨིན༌ནའང༌ གཱ༌ལིལ༌ལིའི༌ ཡུལ༌ནེ༌ ཡེ༌ཤུའི༌ སྟིང༌རང༌ནེ༌ ཡོངས༌ཁན༌ནི༌ བུ༌མོ༌གུན༌ ཐེས༌ཏེ༌ ཁོང༌ ཤེས༌ཁན༌ ཚང༌མའེ༌ ཐག༌རིང༌ང༌ དུགས༌ཏེ༌ ཇུང༌ཁན༌གུན༌ ལྟས༌།

ཡེ༌ཤུའི༌ སྤུར༌ སྤུར༌ཁང༌ངི༌ ནང༌ང༌ བོར༌ར༌ ཛདས༌།

23:50-56

50 ཏ༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌ ཡོ༌སེབ༌ ཟེར༌ཁན༌ནི༌ ཀྲང༌པོ༌ དང༌ ཟང༌པོ༌ མི༌ཞིག༌ ཡོད༌པིན༌, 51 ཁོང༌གུན༌ནི༌ ཐབ༌ལྡིངས༌ དང༌ ལས༌གུན༌ལ༌ ཁོའེ༌ ཁའ༌མ༌ཆམས༌། ཁོ༌ ཡ༌ཧུ༌དཱའེ༌ གྲོང༌ཁྱེར༌ ཨ༌རི༌མ༌ཐཱ༌པ༌, དཀོན༌མཆོག༌གི༌ གྱལ༌སྲིད༌ ལེབ༌ཅེས༌ལ༌ སྲུངས༌ཏེ༌ ཡོད༌པིན༌། 52 ཁོ༌ པི༌ལ༌ཏུའི༌ཀ༌ སོང༌ཏེ༌ གཙོ༌བོ༌ ཡེ༌ཤུའི༌ སྤུར༌ ཁོའ༌ སལ༌ ཟེར༌ཏེ༌ ཞུ༌ཝ༌ ཕུལས༌། 53 སྤུར༌ རྐྱང༌ཤིང༌ངི༌ ཀ༌ནེ༌ བབས༌ཏེ༌ རས༌ ཀུས༌པོའེ༌ ནང༌ང༌ ཏུམས༌ ཡང༌ བྲག༌གི༌ ནང༌ང༌ སྐོས༌ཁན༌ནི༌ སྤུར༌ཁང༌ རོ༌ མ༌ནེ༌ མ༌བོར༌ཁན༌ཞིག༌གི༌ ནང༌ང༌ ཁོང༌ངི༌ སྤུར༌བོ༌ བོརས༌། 54 ཏེ༌ ཞག༌པོ༌ ཤབ༌བད༌དི༌ ཕིའ༌ གྲལ༌ཅོ༌ཅེས༌ ཡང༌ ཤབ༌བད༌དི༌ ཞག༌པོ༌ གོ༌ཟུག༌ ཆ༌ཀྱིས༌ ཡོད༌པིན༌།

55 གཱ༌ལིལ༌ལིའི༌ ཡུལ༌ཇོངས༌ནེ༌ ཡེ༌ཤུ༌ ཉམ༌པོ༌ ཡོངས༌ཁན༌ནི༌ བུ༌མོ༌གུན༌ ཡོ༌སེབ༌བི༌ གྱབ༌གྱབ༌ནེ༌ སོང༌ ཡང༌ ཡེ༌ཤུའི༌ སྤུར༌ བོར༌ར༌ ཛད༌ཁན༌ནི༌ སྤུར༌ཁང༌བོ༌ ཐོང༌། 56 ཏེ༌ནེ༌ ཁོང༌གུན༌ ཁང༌པ༌ ལོགས༌ཏེ༌ ཡོངས༌ ཡང༌ སྤུར༌ལ༌ སྐུ༌ཅེས༌སི༌ ཕིའ༌ ཏྲི༌ཞིམ༌ཅན༌ནི༌ མར༌ དང༌ མར༌ནག༌ གྲལ༌གྲིག༌ ཅོས༌། བཀའ༌ཁྲིམས༌ ནང༌ཞིན༌ ཁོང༌གུན༌ ཤབ༌བད༌དི༌ ངལ༌ཚོའེ༌ ཞག༌ག༌ ངལ༌ཚོས༌ཏེ༌ དུགས༌།

24

གཙོ༌བོ༌ ཡེ༌ཤུ༌ སྐུ༌ སོན༌ཏེའ༌ ཞངས༌།

24:1-12

1 ཟ༌ཉི༌མའེ༌ ཞག༌ག༌ ང༌མོ༌ ཟང༌ཟིང༌ནེ༌ བུ༌མོ༌གུན༌ གྲལ༌གྲིག༌ ཅོས༌ཁན༌ནི༌ ཏྲི༌ཞིམ༌ཅན༌ མར༌ དང༌ མར༌ནག༌ ཁུར༌ཏེ༌ སྤུར༌ཁང༌ངི༌ དུན༌ལ༌ ལེབ༌བ༌ཅིག༌, 2 སྤུར༌ཁང༌ང༌ ཀབས༌ཏེ༌ ཡོད༌ཁན༌ནི༌ ཁར༌རྡོ༌བོ༌ ཐེན༌ཏེ༌ ཐོང༌། 3 ཁོང༌གུན༌ སྤུར༌ཁང༌ངི༌ ནང༌ང༌ ཞུགས༌ས༌ཅིག༌ གཙོ༌བོ༌ ཡེ༌ཤུའི༌ སྤུར༌ མ༌ཐོང༌། 4 ཁོང༌ ཧན༌པན༌ སོང༌ཏེ༌ འི༌ སྐོར༌ལ༌ སམ༌ཨིན༌ ཡོད༌ཏུས༌ ཧུན༌མེད༌ལ༌ མ༌ ལྡང༌ཤན༌ ཀོས༌ལག༌ གོན༌ཁན༌ནི༌ མི༌ ཉིས༌ ཁོང༌གུན༌ནི༌ དུན༌ལ༌ ཞངས༌ཏེ༌ ཞུགས༌།

5 སྲན༌ཏྲེ༌ ཇིགས༌པ༌ བུ༌མོ༌གུན༌ནི༌ གོ༌ སྒུས༌ཏེ༌ སའ༌ ལྟས༌, ཨིན༌ནའང༌ ཁོང༌ ཉིས༌ཀོའེ༌ ཁོང༌གུན༌ལ༌ མོལས༌, “ཁྱོ༌ཞའེ༌ ཤི༌ཁན༌གུན༌ནི༌ ཕྲོའ༌ སོན༌ཏེ༌ ཅིའ༌ ཙལ༌ལད༌? 6-7 ཁོང༌ འི༌ཀ༌ མེད༌, ཁོང༌ སོན༌ཏེའ༌ ཞངས༌ཏེ༌ ཨིན༌། གཱ༌ལིལ༌ལིའི༌ ཡུལ༌ཇོངས༌སི༌ ནང༌ང༌ ཡོད༌ ཟ༌ནེ༌ ཁོང༌ངི༌ ཁྱོ༌ཞའ༌, ‘མི༌རིགས༌སི༌བུ༌ སྡིག༌ཅན༌གུན༌ནི༌ ལག༌ག༌ སྟད༌ཏེ༌, རྐྱང༌ཤིང༌ངི༌ཀ༌ རྐྱང༌ཨིན༌ ཡང༌ ཞག༌ སུམ༌པའེ༌ ཞག༌ག༌ སོན༌ཏེའ༌ ལང༌ང༌ ཛད༌ཨིན༌’ མོལ༌ཁན༌བོ༌ ཨིད༌ཏུ༌ ཅོས༌།’ ”

8 ཏེ༌ནེ༌ ཁོང༌གུན༌ལ༌ ཁོང༌ངི༌ མོལ༌ཁན༌གུན༌ ཨིད༌ཏུ༌ ཡོངས༌། 9 སྤུར༌ཁང༌ནེ༌ ལོགས༌ཏེ༌ ལེབ༌བ༌ཅིག༌ སྐུ༌ཚབས༌ ཅུག༌ཤིག༌ དང༌ ཞན༌ ཚང༌མ༌ལ༌ ཇུང༌ཁན༌ ཚང༌མ༌ ཤདས༌། 10 སྐུ༌ཚབས༌གུན༌ལ༌ ཏེ༌ ལོན༌ ཁྱོང༌ཁན༌གུན༌ མིར༌ཡམ༌ མག༌དལ༌ལ༌མ༌, ཡོ༌འན༌ནཱ༌ དང༌ ཡ༌ཀོབ༌བི༌ ཨ༌མ༌ མིར༌ཡམ༌ དང༌ ཁོང༌ངི༌ ཕྲོ༌པ༌ བུ༌མོ༌གུན༌ ཨིན༌པིན༌། 11 ཏེ༌ སྤེ༌ར༌གུན༌ ཏོན༌མེད༌ ཚོར༌པ༌ ཁོང༌གུན༌ནི༌ ཨིད༌ཤེས༌ མ༌ཅོས༌། 12 ཨིན༌ནའང༌ པི༌ཏྲར༌ ལངས༌ཏེ༌ སྤུར༌ཁང༌ང༌ གྱུགས༌ཏེ༌ སོང༌, སྒུས༌ཏེ༌ ལྟས༌པ༌ སྤུར༌རས༌པོ༌ ཅིག༌པོ༌ བོར༌ཏེ༌ ཐོང༌། ཏེ༌གུན༌ ཅི༌ ཇུངས༌ཏེ༌ ཨིན༌ སམ༌ཨིན༌ ཁོ༌ ཧན༌པན༌ སོང༌ཏེ༌ ཁང༌པ༌ ལོགས༌ཏེ༌ སོང༌།

ཨེ༌མ༌འུས༌ལ༌ ཆ༌སའེ༌ ལམ༌མི༌ཀ༌ ཡེ༌ཤུ༌ ཇལ༌།

24:13-35

13 ཏེན༌ན༌ ཞག༌ག༌ ཁོང༌གུན༌ནི༌ ཕྲོ༌ནེ༌ ལོབ༌ཕྲུགས༌ ཉིས༌ ཡེ༌རུ༌ཤ༌ལེམ༌ནེ༌ ཀི༌ལོ༌མི༌ཀྲར༌ རྕུག༌ཅིག༌ ཐག༌རིང༌ང༌ ཡོད༌ཁན༌ནི༌ ཨེ༌མ༌འུས༌ ཟེར༌ཁན༌ནི༌ གྲོང༌ཁྱེར༌ལ༌ ཆའད༌པིན༌། 14 ཁོང༌ ཉིས༌ཀོའེ༌ ཇུང༌ཁན༌ ཚང༌མའེ༌ སྐོར༌ལ༌ སྤེ༌ར༌ ཏང༌ངད༌པིན༌། 15 སྤེ༌ར༌ ཏང༌ཨིན༌, གྲོས༌དུར༌ ཅོ༌ ཟ༌ནེ༌ གཙོ༌བོ༌ ཡེ༌ཤུ༌ ཁོང༌ངི༌ གྱབ༌ནེ༌ སྐྱོད༌ཏེ༌ ཁོང༌གུན༌ ཉམ༌པོ༌ གྲུལ༌ལ༌ ཛདས༌, 16 ཨིན༌ནའང༌ ཡེ༌ཤུ༌ ཨིན༌ཁན༌བོ༌ ཁོང༌ང༌ ངོ༌ཤེས༌ ཅུག༌ག༌ མ༌ཛད༌།

17 ཁོང༌ངི༌ ཁོང༌གུན༌ལ༌ མོལས༌, “ཁྱོ༌ཞའེ༌ ཆེན༌ནའང༌ ཅི༌ སྐོར༌ལ༌ སྤེ༌ར༌ ཏང༌ངད༌?”

ཁོང༌ ཐེན༌ཞིག༌ སྲུངས༌, ཡང༌ ཁོང༌གུན༌ ཚེར༌ཏེ༌ དུག༌པིན༌། 18 ཁོང༌ངི༌ ཕྲོ༌ནེ༌ ཀེལེ༌འོ༌པས༌ ཟེར༌ཁན༌བོའེ༌ ཁོང༌ང༌ ཟེརས༌, “དང༌དི༌རིང༌ང༌ ཡེ༌རུ༌ཤ༌ལེམ༌མི༌ ནང༌ང༌ ཇུང༌ཁན༌གུན༌ གྱུས༌ མེད༌ཁན༌ནི༌ བེས༌པ༌ ཉེ༌རང༌ ཅིག༌པོ༌ ཨིན༌ན༌?”

19 ཁོང༌ངི༌ ཁོང༌གུན༌ལ༌ ཏྲིའ༌ ཛདས༌, “ཅི༌ ཇུང༌ཀྱག༌?”

ཁོང༌གུན༌ནི༌ ལན༌ཏངས༌, “ཡེ༌ཤུ༌ ན༌ཙ༌རེད༌པའེ༌ སྐོར༌། ཁོང༌ ནི༌ ལུང༌སྟོན༌པ༌, ཧ༌ལས༌ཤེས༌སི༌ ཛད༌པ༌ ཛད༌ཁན༌ ཡང༌ དཀོན༌མཆོག༌ དང༌ མི༌ཚང༌མའེ༌ དུན༌ལ༌ ཝང༌ཆ༌ ཉམ༌པོ༌ ཧ༌ལས༌ཤེས༌སི༌ ལབ༌ཞ༌ སལ༌ཁན༌བོ༌ ཨིན༌པིན༌། 20 བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཁོང༌ང༌ སྲོག༌གི༌ ཆད༌པ༌ ཏང༌ང༌ལ༌ སྟདས༌ ཡང༌ ཁོང༌ རྐྱང༌ཤིང༌ངི༌ཀ༌ རྐྱངས༌། 21 ཨིན༌ནའང༌ ཁོང༌ ཨིས༌ར༌ཨེལ༌པ༌གུན༌ ཐར༌ ཅུག༌ག༌ ཛད༌ཅེས༌ལ༌ སྐྱོད༌ཏེ༌ ཨིན༌ཁན༌བོ༌ ང༌ཞའེ༌ རེ༌ཝ༌ ཡོད༌པིན༌, ཏེ༌གུན༌ ཇུངས༌ཏེ༌ དི༌རིང༌ ཞག༌ སུམ༌པའེ༌ ཞག༌ག༌, 22 ང༌ཞའེ༌ ཕྲོ༌ནེ༌ བུ༌མོ༌ ཁ༌ཅིག༌གི༌ འི༌ ནས༌ཚུལ༌བོ༌ ཤད༌ཏེ༌ ང༌ཞའ༌ ཧ༌ལས༌ཤུགས༌། ཁོང༌གུན༌ ང༌ཏོག༌ནེ༌ ཁོང༌ངི༌ སྤུར༌ཁང༌ང༌ སོང༌, 23 ཨིན༌ནའང༌ ཏེ༌ནང༌ང༌ ཁོང༌ངི༌ སྤུར༌ མེད༌ པ༌སང༌ ང༌ཞའ༌ ཡོད༌ས༌ ལོགས༌ཏེ༌ ཡོངས༌ཏེ༌ ཁོང༌གུན༌ལ༌ ཞལ༌ཟིགས༌སི༌ ནང༌ང༌ ཕོ༌ཉ༌གུན༌ ཇལ༌ཏེ༌ ཡེ༌ཤུ༌ སོན༌ཏེའ༌ ཞངས༌ཏེ༌ ཡོད༌ མོལ༌ལ༌རག༌ ཟེར༌ཨིན༌ ཤདས༌། 24 ང༌ཞའེ༌ ཕྲོ༌ནེ༌ ཁ༌ཅིག༌ སྤུར༌ཁང༌ང༌ སོང༌ཏེ༌ བུ༌མོ༌གུན༌ནི༌ ཤད༌ཁན༌ ནང༌ཞིན༌ ཡེ༌ཤུའི༌ སྤུར༌ སྤུར༌ཁང༌ངི༌ ནང༌ང༌ མེད༌ཁན༌བོ༌ ཐོང༌ཏོག༌།”

25 ཏེ༌ནེ༌ ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞའ༌ ཙམ༌ཤིག༌ སམ༌བ༌ མེད༌ཁན༌ ཡང༌ ཁྱོ༌ཞའེ༌ ཀགས༌པོ༌ ཉམ༌པོ༌ མ༌ནེ༌ ལུང༌སྟོན༌པ༌གུན༌ནི༌ མོལ༌ཁན༌ ཚང༌མའ༌ ཨིད༌ཤེས༌ ཅོའ༌ མི༌དུག༌། 26 མ༌ཤི༌ཀའ༌ ཏེ༌ རྡུག༌ངལ༌གུན༌ ཉུངས༌ཏེ༌ མ༌ནེ༌ སྤལ༌ མི༌ཐོབ༌ མོལ༌ཁན༌བོ༌ གྱུས༌མེད༌ད༌?” 27 ཏེ༌ནེ༌ ཁོང༌ངི༌ ལུང༌སྟོན༌པ༌ མོ༌ཟེས༌ནེ༌ གོ༌ཟུགས༌ཏེ༌ ལུང༌སྟོན༌པ༌ ཚང༌མའེ༌ ཁོང༌ངི༌ སྐོར༌ལ༌ ཏམ༌པའེ༌ སུང༌རབས༌ ཚང༌མའེ༌ ནང༌ང༌ བྲིའ༌ ཛད༌ཁན༌ནི༌ ཏོན༌ ཁོང༌གུན༌ལ༌ ཧ༌གོ༌ཅུག༌ག༌ ཛདས༌།

28 ཁོང༌གུན༌ ཨེ༌མ༌འུས༌ལ༌ ལེབ༌ཅེས༌ དང༌ བེས༌པོ༌ ཚར༌ཅེས༌ ཉེ༌མོ༌ ལེབ༌བ༌ཅིག༌, ཡེ༌ཤུ༌ ཁོང༌གུན༌ནི༌ སང༌ ནས༌ས༌ ཐག༌རིང༌ང༌ སྐྱོད༌ཅེས༌པོ༌ ཐོང༌ 29 ཨིན༌ནའང༌ ཁོང༌གུན༌ནི༌ ཁོང༌ང༌ འུ༌ཙུག༌ ཏངས༌ཏེ༌ ཟེརས༌, “ང༌ཞའ༌ ཉམ༌པོ༌ ཞུགས༌ས༌ ཛད༌ ཅིའ༌ཟེར༌ན༌ མུན༌ཅུ༌རུབས༌ཏེ༌ ཚན༌ ཆ༌ཀྱིས༌དུག༌།” ཏེ༌ནེ༌ ཁོང༌ ཁོང༌གུན༌ ཉམ༌པོ༌ ཞུག༌ཅེས༌ལ༌ ནང༌ང༌ སྐྱོདས༌། 30 གོང༌ཟན༌ དོན༌ན༌ ཅོག༌ཙེ༌ དུན༌ལ༌ ཞུགས༌ས༌ཅིག༌ ཡེ༌ཤུའི༌ དོན༌ཀྱིར༌ ཆག༌ག༌ ནམས༌ཏེ༌ ཐུག༌རྗེ༌ཆེ༌ ཞུས༌ཏེ༌ ཅག༌ག༌ ཛདས༌, ཡང༌ ཁོང༌ང༌ སལས༌། 31 ཏེ༌ནེ༌ ཁོང༌གུན༌ནི༌ མིག༌ ཕེད༌ཏེ༌ ཁོང༌ སུ༌ ཨིན༌ཁན༌བོ༌ ངོ༌ཤེས༌ས༌ཅིག༌ ཁོང༌ ཁོང༌གུན༌ནི༌ དུན༌ནེ༌ སྟོར༌།

32 ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, “ཁོང༌ངི༌ ལམ༌མ༌ ང༌དང༌ང༌ ཞལ༌ཏ༌ ཛད༌ཨིན༌ ཏམ༌པའེ༌ སུང༌རབས༌སི༌ ནང༌ནེ༌ ཧ༌གོ༌ཅུག༌ག༌ ཛད༌ ཟ༌ནེ༌, ང༌དང༌གུན༌ནི༌ སྙིང༌ངི༌ ནང༌ང༌ མེ༌ བར༌ཁན༌ ཙོགས༌ མ༌ཚོར༌ར༌?” 33 ཏེན༌ན༌མལ༌ལ༌, ཁོང༌གུན༌ ལངས༌ཏེ༌ ཡེ༌རུ༌ཤ༌ལེམ༌མ༌ ལོགས༌ཏེ༌ སོང༌ ཡང༌ སྐུ༌ཚབས༌ རྕུག༌ཅིག༌པོ༌ ཞན༌ ཕྲོ༌པ༌གུན༌ ཉམ༌པོ༌ ཛོམས༌ཏེ༌ ཡོད༌ཁན༌བོ༌ ཐོང༌། 34 ཁོང༌ ཉིས༌ཀོའ༌ ཁོང༌གུན༌ནི༌, “གཙོ༌བོ༌ དེན༌བ༌ སོན༌ཏེའ༌ ཞངས༌ཏེ༌ ཤི༌མོན༌ནི༌ ཇལ༌ཏོག༌” ཟེར༌ཨིན༌ ཚོར༌། 35 ཏེ༌ནེ༌ ཁོང༌ ཉིས༌ཀོའེང༌ ལམ༌མ༌ ཇུང༌ཁན༌ ཚང༌མའེ༌ སྐོར༌ དང༌ ཁོང༌ངི༌ དོན༌ཀྱིར༌ ཅག༌ག༌ ཛད༌ད༌ཅིག༌ ཁོང༌ ངོ༌ཤེས༌ཁན༌བོ༌ ཤདས༌།

ཡེ༌ཤུ༌ ལོབ༌ཕྲུགས༌གུན༌ལ༌ ཇལ༌།

24:36-49

36 ཁོང༌ ཉིས༌ཀོའེ༌ སྤེ༌ར༌གུན༌ ཤད༌ཨིན༌ ཡོད༌ ཟ༌ནེ༌ ཧུན༌མེད༌ལ༌ གཙོ༌བོ༌ ཡེ༌ཤུ༌ ཁོང༌གུན༌ནི༌ སྐྱིལ༌ལ༌ སྐྱོདས༌ ཡང༌ མོལས༌, “དཀོན༌མཆོག༌གི༌ ཞི༌དེ༌ ཁྱོ༌ཞའ༌ ཉམ༌པོ༌ ལུས༌ཤིག༌།”

37 ཨིན༌ནའང༌ ཁོང༌གུན༌ དྲོགས༌ ཡང༌ ཇིགས༌, ཁོང༌ང༌ ཤིན༌དྲེ༌ཞིག༌ ཐོང༌ཏེ༌ ཨིན༌ནོག༌ སམ༌། 38 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞའ༌ ཅིའ༌ ཇིགས༌ས༌རག༌ ཡང༌ ཁྱོ༌ཞའེ༌ སྙིང༌ངི༌ ནང༌ང༌ ཐེ༌ཚོམས༌ ཅིའ༌ སྐྱེའ༌རག༌? 39 ངའེ༌ རྐང༌པ༌ ལག༌པ༌ གུན༌ལ༌ ལྟོས༌སའང༌, ང༌རང༌ ཨིན༌། ལག༌པ༌ རྩེས༌ཏེ༌ ངའ༌ ཉུག༌གའང༌, ཤིན༌དྲེའ༌ ཤ༌ དང༌ རུས༌པ༌ ཡོང༌ང༌ མ༌ནོག༌ ཨིན༌ནའང༌ ང༌ ཏེ༌གུན༌ ཡོད༌།” 40 ཏེ༌བོ༌ མོལ༌ཏེ༌ ཁོང༌ངི༌ ཁོང༌རང༌ངི༌ ཆག༌ དང༌ ཞབས༌ གུན༌ ཁོང༌གུན༌ལ༌ སྟན༌ན༌ ཛདས༌། 41 ཐད༌པོ༌ དང༌ གའ༌མོ༌ ཆ༌ནའང༌ ཏ༌རུང༌ ཁོང༌གུན༌ནི༌ ཨིད༌ཤེས༌ མ༌ཅོས༌པ༌ ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞའེ༌ ལག༌ག༌ ཟའ༌ཅེས༌ཤིག༌ ཡོད༌ད༌?”

42 ཁོང༌གུན༌ནི༌ ཉ༌ སྲགས༌ཁན༌ནི༌ ཁག༌ཞིག༌ ཁོང༌ང༌ ཏངས༌། 43 ཁོང༌ངི༌ ཏེ༌བོ༌ ནམས༌ཏེ༌ ཁོང༌གུན༌ནི༌ དུན༌ལ༌ དོནས༌།

44 ཏེ༌ནེ༌ ཁོང༌གུན༌ལ༌ མོལས༌, “ང༌ ཁྱོ༌ཞའ༌ ཉམ༌པོ༌ ཡོད༌ ཟ༌ནེ༌ ངའེ༌ འི༌གུན༌ ཟེར༌པིན༌, ‘མོ༌ཟེས༌སི༌ བཀའ༌ཁྲིམས༌, ལུང༌སྟོན༌པ༌གུན༌ དང༌ སུང༌གུར༌རི༌ སྤེ༌ཆ༌གུན༌ནི༌ ནང༌ང༌ ངའེ༌ སྐོར༌ལ༌ བྲིས༌ཁན༌ ཚང༌མ༌ དྲན༌དྲའ༌ གྲུབ༌གོས༌།’ ” 45 ཏེ༌ནེ༌ ཡེ༌ཤུའི༌ ཁོང༌གུན༌ལ༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཁན༌གུན༌ ཧ༌གོ༌ཅེས༌སི༌ ཁྱུད༌ སལས༌། 46 ཁོང༌ངི༌ ཁོང༌གུན༌ལ༌ མོལས༌, “འི༌བོ༌ བྲིའ༌ ཛད༌ཏེ༌ དུག༌,

‘དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ རྡུག༌ངལ༌ ཉུང༌ཨིན༌

ཡང༌ ཞག༌ སུམ༌པའེ༌ ཞག༌ག༌

ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཨིན༌།

47 ཡེ༌རུ༌ཤ༌ལེམ༌ནེ༌ གོ༌ཟུགས༌ཏེ༌ གྱལ༌ཁམས༌ ཚང༌མའེ༌ ནང༌ང༌

སྡིག༌པ༌ནེ༌ གྱོད༌པ༌ ཅོ༌ཅེས༌ དང༌ སྡིག༌པ༌ སེལ༌ཅེས༌སི༌ ཕིའ༌

ཁོང༌ངི༌ ཚན༌ནི༌ ནང༌ང༌ ཆོས༌ཤད༌ཨིན༌།’

48 ཏེ༌ ཚང༌མའེ༌ སྤང༌པོ༌ ཏང༌ཨིན༌ ཁྱོ༌ཞའེ༌ མི༌ཚང༌མ༌ལ༌ ཤོད༌། 49 ངའེ༌ ཡབ༌བི༌, ཏམ༌པའེ༌ ཐུག༌ཉིད༌དི༌ ཞལ༌ཆད༌ ཛད༌ཁན༌བོ༌ ངའེ༌ ཁྱོ༌ཞ༌གུན༌ལ༌ ཀལ༌ཨིན༌། ཨིན༌ནའང༌ ནམ༌ཁའ༌ནེ༌ ཏམ༌པའེ༌ ཐུག༌ཉིད༌ སྐྱོད༌ཏེ༌ ཁྱོ༌ཞ༌གུན༌ ཁྱུད༌དི༌ སྐང༌སྐང༌ ཚག༌པ༌ ཁྱོ༌ཞའ༌ འིན༌ན༌ གྱལ༌སའེ༌ ནང༌ང༌ དུག༌།”

དཀོན༌མཆོག༌གི༌ ཡེ༌ཤུ༌ ནམ༌ཁའ༌ ཁྱེར༌ར༌ ཛདས༌།

24:50-53

50 ཏེ༌ནེ༌ གཙོ༌བོ༌ ཡེ༌ཤུའི༌ ཁོང༌གུན༌ ཕི༌ལོག༌ག༌ བེད༌ཐཱ༌ནི༌ གྲོང༌སེབ༌བི༌ ཉེ༌མོ༌ཞིག༌ག༌ ཁྱེར༌ར༌ ཛདས༌, ཡང༌ ནམ༌ཁའ༌ ཆོགས༌ལ༌ ཆག༌ རྐྱང༌ང༌ ཛད༌ཏེ༌ ཁོང༌གུན༌ལ༌ ཅིན༌ལབས༌ སལས༌། 51 ཁོང༌གུན༌ལ༌ ཅིན༌ལབས༌ སལ༌ཨིན༌ ཡོད༌ ཟ༌ནེ༌ ཁོང༌གུན༌ནེ༌ ཕེས༌ཏེ༌ ཡེ༌ཤུ༌ ནམ༌ཁའ༌ ཁྱེར༌ར༌ ཛདས༌། 52 ཁོང༌གུན༌ནི༌ ཁོང༌ང༌ ཅོལ༌ཨིན༌, མ༌ ཐད༌པོ༌ ཉམ༌པོ༌ ཡེ༌རུ༌ཤ༌ལེམ༌མ༌ ལོགས༌ཏེ༌ སོང༌། 53 ཞག༌ཏང༌ ཁོང༌གུན༌ ཆོད༌ཁང༌ང༌ སྐྱོད༌ཏེ༌ དཀོན༌མཆོག༌ག༌ སྟོད༌པ༌ ཕུལ༌ལད༌པིན༌།

* 1:59 1:59 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཟེར༌ར༌ནོག༌།

✡ 2:23 2:23 བིང༌ཏེ༌ ཆའ༌ཁན༌ 13:2,12

✡ 2:24 2:24 བཀའ༌ཁྲིམས༌ ཏང༌པོ༌ 12:8

✡ 3:6 3:6 ཡེ༌ཤ༌ཡཱ༌ 40:3-5

✡ 4:4 4:4 བཀའ༌ཁྲིམས༌ ཉིས༌པ༌ 8:3

✡ 4:8 4:8 བཀའ༌ཁྲིམས༌ ཉིས༌པ༌ 6:13

✡ 4:11 4:11 སུང༌གུར༌ 91:11,12

✡ 4:12 4:12 བཀའ༌ཁྲིམས༌ ཉིས༌པ༌ 6:16

✡ 4:18-19 4:18-19 ཡེ༌ཤ༌ཡཱ༌ 61:1,2

* 6:16 6:16 ཡུ༌དཱ༌ ཐད༌དཱ༌འུས༌སའང༌ ཟེར༌རད༌པིན༌།

✡ 7:27 7:27 མ༌ལ༌ཀཱའི༌ 3:1

✡ 8:10 8:10 ཡེ༌ཤ༌ཡཱ༌ 6:9

* 9:14 9:14 ཏེ༌ མི༌ཚོགས༌སི༌ ནང༌ང༌ བུ༌མོ༌ དང༌ ཕྲུ༌གུ༌ གུན༌ནའང༌ ཡོད༌པིན༌ ཨིན༌ནའང༌ ཁོང༌གུན༌ མ༌རྩིའ༌ ཨིན༌ནོག༌

* 10:19 10:19 ཧིན༌དི༌ སྐད༌དི༌ ནང༌ང༌ བིད༌ཆུའ༌ ཟེར༌ར༌ནོག༌།

✡ 10:27 10:27 བཀའ༌ཁྲིམས༌ ཉིས༌པ༌ 6:5

✡ 10:27 10:27 བཀའ༌ཁྲིམས༌ ཏང༌པོ༌ 19:18

✡ 13:35 13:35 སུང༌གུར༌ 118:26

* 17:36 17:36 སྔུན༌མའེ༌ གརིས༌པའེ༌ སྐད༌དི༌ སྤེ༌ཆའེ༌ མང༌ཆེའེ༌ ནང༌ང༌ 17:36 མེད༌ཏེ༌ ཨིན༌ནོག༌། སྟིང༌མ༌ ཁ༌ཅིག༌གི༌ “མི༌ ཉིས༌ ཞིང༌ང༌ ཡོད༌ཏུས༌ ཅིག༌པོ༌ ལེན༌ཨིན༌, ཡང༌ ཅིག༌པོ༌ བོར༌ཨིན༌” བྲིས༌ཏེ༌ ཡོད༌ཏེ༌ ཨིན༌ནོག༌།

* 18:10 18:10 ཨིས༌ར༌ཨེལ༌པ༌གུན༌ནི༌ ཁྲལ༌ནེན༌ཁན༌གུན༌ལ༌ སྡིག༌ཅན༌ ཐུ༌ཤོག༌ ཐེའད༌པིན༌

✡ 18:20 18:20 བིང༌ཏེ༌ ཆའ༌ཁན༌ 20:12-16

* 19:29 19:29 ཏེ༌ རི༌བོའི༌ཀ༌ ཨོ༌ལིཝ༌ཝི༌ ལྕང༌མ༌ མང༌པོ༌ སྐྱེས༌ཏེ༌ ཡོད༌པ༌ ཏེ༌བོའ༌ ཨོ༌ལིཝ༌ཝི༌ རི༌ ཟེར༌རད༌པིན༌།

✡ 19:38 19:38 སུང༌གུར༌ 118:26

✡ 19:46 19:46 ཡེ༌ཤ༌ཡཱ༌ 56:7

✡ 19:46 19:46 ཡེ༌རེམ༌ཡཱ༌ 7:11

✡ 20:17 20:17 སུང༌གུར༌ 118:22

✡ 20:37 20:37 བིང༌ཏེ༌ ཆའ༌ཁན༌ 3:6

✡ 20:42-43 20:42,43 སུང༌གུར༌ 110:1

✡ 22:37 22:37 ཡེ༌ཤ༌ཡཱ༌ 53:12

* 23:17 23:17 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 23:17 མེད༌ཏེ༌ ཨིན༌ནོག༌། སྟིང༌མ༌ ཁ༌ཅིག༌གི༌ ནང༌ང༌ “འི༌ ཏུས༌ཆེན༌ནི༌ སྐབས༌ལ༌ ཙོན༌པ༌གུན༌ནི༌ ཕྲོ༌ནེ༌ ཅིག༌ ཕུད༌ཏང༌ཅེས༌སི༌ ཁྲིམས༌ ཡོད༌པིན༌།” བྲིས༌ཏེ༌ ཡོད༌ཏེ༌ ཨིན༌ནོག༌།

✡ 23:30 23:30 ཧོ༌ཤཱ༌ཡི༌ 10:8

ཡོ༌ཧཱ༌ནན༌

1

2

3

4

5

6

7

8

9

10

11

12

13

14

15

16

17

18

19

20

21

ཡོ༌ཧཱ༌ནན༌ནི༌ བྲིའ༌ཛད༌ཁན༌ནི༌ གའ༌མོའེ༌ ནས༌ཚུལ༌།

ཡོ༌ཧཱ༌ནན༌ནི༌ སྤེ༌ཆའེ༌ སྐོར༌།

གཙོ༌བོ༌ ཡེ༌ཤུའི༌ སྐུ༌ཚབས༌ ཡོ༌ཧཱ༌ནན༌ནི༌ འི༌ སྤེ༌ཆའེ༌ ནང༌ང༌ མིང༌ བྲིའ༌ མ༌ཛད༌ད༌, ཁོང༌རང༌ང༌ “ཡེ༌ཤུའི༌ ཅེས༌པ༌ ཛད༌ཁན༌ནི༌ ལོབ༌ཕྲུགས༌པོ༌” མོལ༌ཏེ༌ དུག༌། འི༌ སྤེ༌ཆའེ༌ བྲི༌ཚུལ༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌ འི༌བོ༌ སྐུ༌ཚབས༌ ཡོ༌ཧཱ༌ནན༌ནི༌ བྲིའ༌ཛད༌ཏེ༌ ཨིན༌ཁན༌བོ༌ ང༌དང༌ང༌ ཧ༌གོའ༌ནོག༌།

ཡོ༌ཧཱ༌ནན༌ནི༌ འི༌ སྤེ༌ཆ༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 50 ཉེ༌ཁོར༌ལ༌ བྲིའ༌ ཛད༌ཏེ༌ ཨིན༌ནོག༌།

ཡེ༌ཤུ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ དང༌ ཁོང༌ དཀོན༌མཆོག༌གི༌ སྲས༌ ཨིན༌ཁན༌བོའེ༌ཀ༌ ང༌དང༌ངི༌ ཏད༌པ༌ ཁྱོང༌ཅེས༌ ཡང༌ ཏེ༌ ཏད༌པ༌བོ༌ གྱུད༌ཏེ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ གྱུན༌ཚན༌བོའེ༌ ཕིའ༌ ཡོ༌ཧཱ༌ནན༌ནི༌ འི༌ སྤེ༌ཆ༌བོ༌ བྲིའ༌ ཛད༌ཏེ༌ ཨིན༌ནོག༌།

ཡོ༌ཧཱ༌ནན༌ནི༌ ཡེ༌ཤུའི༌ ལྟས༌ སོ༌སོ༌ རྡུན༌ དང༌ ལབ༌ཞའ༌ རྡུན༌ གུན༌ནི༌ སྐོར༌ལ༌ བྲི༌ཅེས༌ ཐག༌ཅད༌ད༌ ཛདས༌། འི༌ ལབ༌ཞ༌ དང༌ ལྟས༌ གུན༌ བྲེལ༌ཏེ༌ ཨིན༌ནོག༌ ཅིའ༌ཟེར༌ན༌ ལབ༌ཞ༌ ཁ༌ཅིག༌ ལྟས༌ སྟན༌ཅེས༌པོའེ༌ ཇུངས༌ཏེ༌ ཨིན༌ནོག༌ ཡང༌ པར༌རི༌ག༌ ལབ༌ཞ༌ ཧ༌གོ༌ཅེས༌ལ༌ ལྟས༌ སྟན༌ན༌ ཛད༌ཏེ༌ ཨིན༌ནོག༌། འི༌ ལབ༌ཞ༌ དང༌ ལྟས༌ གུན༌ནི༌, ཡེ༌ཤུ༌ ཙོགས༌ སུའང༌ མན༌ཁན༌, ཁོང༌ངི༌ ཛད༌ཁན༌གུན༌ སུའང༌ ཅོ༌མི༌ཉན༌ཅེས༌ ཡང༌ ཁོང༌ ནི༌ འི༌ ཇིག༌རྟེན༌ནི༌ སྐྱབ༌གོན༌ ཨིན༌ཁན༌བོ༌ སྟན༌ན༌ནོག༌།

ལུས༌ཁན༌ནི༌ སྤེ༌ཆའ༌བོའེ༌ ནང༌ང༌ ཡོ༌ཧཱ༌ནན༌ནི༌ ཡེ༌ཤུའི༌ ཁོང༌ངི༌ཀ༌ ཏད༌པ༌ ཅོ༌ཁན༌གུན༌ལ༌ ཅིག༌ དང༌ ཅིག༌ག༌ ཅམས༌པ༌ ཅོ༌ཅེས༌སི༌ སྐོར༌ལ༌ ལབ༌ཞ༌ སལ༌ཅེས༌ མ༌ཚད༌, ཡེ༌ཤུ༌ ཁོང༌ངི༌ ཡབ༌བི༌ཀ༌ ནམ༌ཁའ༌ ལོགས༌ཏེ༌ སྐྱོད༌ནའང༌ ཁོང༌ ཁོང༌ངི༌ ལོབ༌ཕྲུགས༌གུན༌ ཉམ༌པོ༌ ཏམ༌པའེ༌ ཐུག༌ཉིད༌ གྱུད༌ཏེ༌ ཞུགས༌ཤེས༌པོའེ༌ཀ༌ ཤེད༌ སལ༌ཏེ༌ ཨིན༌ནོག༌།

1

མ༌ཤི༌ཀ༌, ཐའ༌མེད༌པའེ༌ བཀའ༌།

1:1-18

1 ཇིག༌རྟེན༌ ཆགས༌སི༌ སང༌ སྔུན༌ལ༌ བཀའ༌ ཡོད༌པིན༌།

བཀའ༌བོ༌ དཀོན༌མཆོག༌ ཉམ༌པོ༌ ཡོད༌པིན༌,

ཡང༌ ཏེན༌ན༌ བཀའ༌བོ༌ ནི༌ དཀོན༌མཆོག༌ ཁོང༌རང༌ ཨིན༌པིན༌།

2 ཁོང༌ གོ༌མ༌ནེ༌ ཕར༌ལ༌ དཀོན༌མཆོག༌ ཉམ༌པོ༌ ཞུགས༌ཏེ༌ ཡོད༌པིན༌།

3 ཁོང༌ གྱུད༌ཏེ༌ དཀོན༌མཆོག༌གི༌ ཅི༌ཚང༌མ༌ ཞང༌ང༌ ཛདས༌,

ཁོང༌ མེད༌པའ༌ ཅི༌ཞིག༌གའང༌ ཞང༌ང༌ མ༌ཛདས༌།

4 ཁོང༌ ནི༌ སྲོག༌ ཚང༌མའེ༌ ཇུང༌ཁུངས༌པོ༌ ཨིན༌ནོག༌།

ཡང༌ ཁོང༌ངི༌ སྐུ༌ཚེ༌, མི༌ཚང༌མའེ༌ ཕིའ༌ འོད༌ ཨིན༌ནོག༌,

5 འི༌ འོད༌པོའེ༌ མུན༌གྲིག༌ ལྡང༌ཤན༌ ཛད༌ད༌ནོག༌,

ཡང༌ མུན༌གྲིག༌གི༌ ཏེ༌བོའ༌ ཕམ༌ཀལ༌ མི༌ཉན༌།

6 དཀོན༌མཆོག༌གི༌ མི༌ཞིག༌ ཀལ༌ལ༌ ཛདས༌, ཀ༌བོའ༌ ཡོ༌ཧཱ༌ནན༌ ཁྲུས༌སལ༌ཁན༌ ཟེར༌རད༌པིན༌། 7 ཁོང༌ གྱུད༌ཏེ༌ མི༌ཚང༌མའེ༌ ཏེ༌ འོད༌པོའེ༌ཀ༌ ཏད༌པ༌ ཁྱོང༌ཅེས༌སི༌ ཕིའ༌ ཁོང༌ ཏེ༌བོའེ༌ སྐོར༌ལ༌ སྤང༌པོ༌ ཏང༌ཅེས༌ལ༌ སྐྱོདས༌། 8 ཡོ༌ཧཱ༌ནན༌ ཁོང༌རང༌ ཏེ༌ འོད༌པོ༌ མན༌པིན༌, ཨིན༌ནའང༌ ཁོང༌ ཏེ༌ འོད༌པོའེ༌ སྐོར༌ལ༌ སྤང༌པོ༌ སལ༌ལ༌ སྐྱོདས༌། 9 མི༌ཚང༌མ༌ལ༌ འོད༌ སལ༌ཁན༌ནི༌ ཏེ༌ དེན༌བའེ༌ འོད༌པོ༌ ཇིག༌རྟེན༌ནི༌ ནང༌ང༌ སྐྱོད༌ད༌ ཛད༌ཏེ༌ ཨིན༌ནོག༌།

10 ཇིག༌རྟེན༌ ཛད༌ཁན༌བོ༌ ཇིག༌རྟེན༌ནི༌ ནང༌ང༌ སྐྱོད༌ཏེའང༌, ཇིག༌རྟེན༌པ༌གུན༌ནི༌ ཁོང༌ ངོ༌ མ༌ཤེས༌། 11 ཁོང༌ ཁོང༌རང༌ངི༌ མི༌གུན༌ནི༌ཀ༌ སྐྱོདས༌, ཨིན༌ནའང༌ ཁོང༌གུན༌ནི༌ ཁོང༌ང༌ གའ༌སུས༌ མ༌ཞུས༌། 12 ཁོང༌ང༌ གའ༌སུས༌ ཞུས༌ཁན༌ ཡང༌ ཏད༌པ༌ ཅོས༌ཁན༌གུན༌ལ༌ ཁོང༌ངི༌, དཀོན༌མཆོག༌གི༌ ཕྲུ༌གུ༌ གྱུར༌ཅེས༌སི༌ འོས༌པ༌ ཐེས༌། 13 རང༌ཞིན༌ནི༌ མིར༌གྱུད༌ ཡ༌ མི༌ ཐབས༌ ཡ༌ ཨ༌བའེ༌ དོད༌པའེ༌ ཞས༌ཏེ༌ ཁོང༌གུན༌ དཀོན༌མཆོག༌གི༌ ཕྲུ༌གུ༌ མ༌གྱུར༌ར༌ དཀོན༌མཆོག༌ ཁོང༌རང༌ནེ༌ སྐྱེས༌ཏེ༌ ཨིན༌ནོག༌།

14 ཏེ༌ བཀའ༌བོ༌ སྐུ༌ལུས༌ལ༌ གྱུར༌ར༌ ཛདས༌ ཡང༌ ང༌ཞ༌གུན༌ནི༌ ཕྲོའ༌ ཞུགས༌ས༌ ཛདས༌། ང༌ཞ༌གུན༌ནི༌ ཁོང༌ངི༌ ཟིར༌རྗིད༌པོ༌ ཇལ༌, ཏེ༌ ཟིར༌རྗིད༌པོ༌ ཡབ༌བི༌ སྲས༌ ཅིག༌ཅིག༌པོ༌, ཐུག༌རྗེ༌ དང༌ དེན༌བའེ༌ གངས༌ཁན༌བོ༌ ཨིན༌།

15 ཡོ༌ཧཱ༌ནན༌ནི༌ ཁོང༌ངི༌ སྐོར༌ལ༌ སྤང༌པོ༌ སལ༌ཏེ༌ ཀུ༌ཅོ༌ ཏང༌ཨིན༌ མོལས༌, “ཁོང༌ ནི༌ ངའེ༌ ཟེར༌ཁན༌ ཏེན༌ན༌བོ༌ ཨིན༌, ‘ངའེ༌ སྟིང༌ནེ༌ སྐྱོད༌ཅེས༌ཅན༌བོ༌ ངའེ༌ སང༌ ཀྲག༌པོ༌ ཞུགས༌ཏེ༌ ཨིན༌, ཅིའ༌ཟེར༌ན༌ ཁོང༌ ངའེ༌ སང༌ སྔུན༌ལ༌ ཞུགས༌ཏེ༌ ཡོད༌པིན༌།’ ”

16 ཁོང༌ ཐུག༌རྗེ༌ གངས༌ཏེ༌ ཡོད༌ཅེས༌པོའེ༌, ང༌དང༌གུན༌ལ༌ ཐུག༌རྗེ༌ཅན༌ནི༌ ཅིན༌ལབས༌ ཅིག༌གི༌ སྟིང༌ནེ༌ ཅིག༌ ཐོབ༌, 17 ལུང༌སྟོན༌པ༌ མོ༌ཟེས༌ གྱུད༌ཏེ༌ དཀོན༌མཆོག༌གི༌ བཀའ༌ཁྲིམས༌གུན༌ ང༌དང༌གུན༌ལ༌ སལ༌ལ༌ ཛད༌ཏེ༌ ཨིན༌པིན༌, ཡང༌ ཐུག༌རྗེ༌ དང༌ དེན༌བའེ༌ ལམ༌ ང༌དང༌གུན༌ལ༌ ཡེ༌ཤུ༌ མ༌ཤི༌ཀ༌ གྱུད༌ཏེ༌ སལ༌ལ༌ ཛད༌ཏེ༌ ཨིན༌། 18 དཀོན༌མཆོག༌ ནི༌ སུའིང༌ མ༌ཇལ༌ལ༌ ཨིན༌ནོག༌, ཨིན༌ནའང༌ ཡབ༌ དཀོན༌མཆོག༌གི༌ སྙིང༌ནེ༌ ཅེས༌པ༌ ཛད༌ཁན༌ སྲས༌ ཅིག༌ཅིག༌པོ༌, ཀ༌བོ༌ དཀོན༌མཆོག༌ ཨིན༌, ཁོང༌ངི༌ ང༌དང༌ང༌ ཡབ༌ སྔོན༌ ཅུག༌ག༌ ཛདས༌།

ཡོ༌ཧཱ༌ནན༌ ཁྲུས༌སལ༌ཁན༌ནི༌ སྤང༌པོ༌།

1:19-28

19 ཡེ༌རུ༌ཤ༌ལེམ༌མི༌ གྱལ༌སའེ༌ ནང༌ང༌ ཡོད༌ཁན༌ནི༌ ཡ༌ཧུ༌དཱ༌པའེ༌ ཝང༌སྲུལ༌ཁན༌གུན༌ནི༌, བླ༌མ༌གུན༌ དང༌ ལི༌ཝི༌པ༌གུན༌ ཡོ༌ཧཱ༌ནན༌ནི༌ཀ༌ ཁོང༌ སུ༌ ཨིན༌ ཟེར༌ཏེ༌ ཏྲིའ༌ལ༌ ལམ༌ཅུགས༌། 20 ཡོ༌ཧཱ༌ནན༌ནི༌ ཐེ༌ཚོམས༌ མེད༌པ༌ སལ༌པོ༌ དང༌ ཀྲང༌པོ༌ མོལས༌, “ང༌ ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ མན༌།”

21 ཁོང༌གུན༌ནི༌ ཏྲིས༌, “ཏེ༌ནེ༌ ཉེ༌རང༌ སུ༌ ཞུགས༌ཏེ༌ ཨིན༌, ཉེ༌རང༌ ལུང༌སྟོན༌པ༌ ཨེ༌ལི༌ཡཱ༌ ཨིན༌ན༌?”

ཡོ༌ཧཱ༌ནན༌ནི༌ མོལས༌, “ངའ༌ མན༌།”

ཁོང༌གུན༌ནི༌ ཏྲིས༌, “ཏེ༌ནེ༌ ཉེ༌རང༌ དཀོན༌མཆོག༌གི༌ ཀལ༌ལ༌ ཛད༌ཅེས༌སི༌ ཁ༌ཆད༌ ཅོའ༌ ཛད༌ཁན༌ནི༌ ལུང༌སྟོན༌པ༌བོ༌ ཨིན༌ན༌?”

ཁོང༌ངི༌ མོལས༌, “མན༌།”

22 སྟིང༌ཇུག༌ག༌ ཏེ༌ མི༌གུན༌ནི༌ ཁོང༌ང༌ ཏྲིས༌, “ཏེ༌ནེ༌ ཉེ༌རང༌ ཨིན༌བོ༌ སུ༌ ཨིན༌, ཤོད༌དའང༌ ཅིའ༌ཟེར༌ན༌ ང༌ཞའ༌, ང༌ཞའ༌ ཀལ༌ཁན༌གུན༌ལ༌ ལན༌ཏང༌གོས༌སད༌། ཉེ༌རང༌ངི༌ རང༌ངི༌ སྐོར༌ལ༌ ཅི༌ མོལ༌ལད༌?”

23 ཡོ༌ཧཱ༌ནན༌ནི༌ ལུང༌སྟོན༌པ༌ ཡེ༌ཤ༌ཡཱའེ༌ མོལ༌ཁན༌ ནང༌ཞིན༌ལ༌ ལན༌སལས༌, “རི༌སྟོང༌ངི༌ ནང༌ང༌ སྐད༌ ཆེན༌མོ༌ ཏང༌ཁན༌བོ༌ ང༌ ཨིན༌, ‘གཙོ༌བོའེ༌ ཕེབས༌ལམ༌བོ༌ ཀྲང༌པོ༌ ཅོ༌ཤིག༌།’✡”

24 ཏེ༌ནེ༌ ཀལ༌ཁན༌ནི༌ ཕ༌རུ༌ཤི༌པ༌གུན༌ནི༌ 25 ཡོ༌ཧཱ༌ནན༌ལ༌ ཏྲིས༌, “ཀལ༌ཏེས༌ ཉེ༌རང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཡ༌ ཨེ༌ལི༌ཡཱ༌ ཡ༌ ཏེ༌ ལུང༌སྟོན༌པ༌བོ༌ མན༌ན༌, ཏེ༌ནེ༌ ཉེ༌རང༌ངི༌ ཁྲུས༌ ཅིའ༌ སལ༌ལད༌?”

26 ཡོ༌ཧཱ༌ནན༌ནི༌ ཁོང༌གུན༌ལ༌ ལན༌སལས༌, “ངའེ༌ མི༌གུན༌ལ༌ ཆུ༌ ཉམ༌པོ༌ ཁྲུས༌ ཏང༌ངད༌, ཨིན༌ནའང༌ ཁྱོ༌ཞ༌གུན༌ནི༌ ཕྲོའ༌ ཁྱོ༌ཞའེ༌ མ༌ཤེས༌ཁན༌ནི༌ མི༌བོ༌ ཞུགས༌ཏེ༌ ཡོད༌། 27 ཁོང༌ ངའེ༌ སྟིང༌ནེ༌ སྐྱོད༌ཨིན༌, ངའ༌ ཁོང༌ངི༌ ཞབ༌ཤི༌ ཙོགས༌ལ༌ ཞབ༌པུལ༌ ལྡམས༌ཁན༌བོ༌ ཀྲོལ༌ཅེས༌སི༌ འོས༌པ༌ མེད༌།”

28 འི༌ ཚང༌མ༌ ཡོ༌ཧཱ༌ནན༌ནི༌ མི༌གུན༌ལ༌ ཁྲུས༌སལ༌སའེ༌ ཡོར༌དཱན༌ ལྩངས༌པོའེ༌ ཤར༌ ཆོགས༌ལ༌ ཡོད༌ཁན༌ནི༌ བེད༌ཐཱ༌ནི༌ གྲོང༌ཁྱེར༌ལ༌ ཇུང༌།

ཡེ༌ཤུ༌ དཀོན༌མཆོག༌གི༌ ལུ༌གུ༌།

1:29-34

29 ཐོ༌རེ༌ཟུག༌པོ༌ ཡོ༌ཧཱ༌ནན༌ནི༌ ཡེ༌ཤུ༌ ཁོང༌རང༌ ཆོགས༌ལ༌ སྐྱོད༌ད༌ ཟིགས༌ཏེ༌ མོལས༌, “ལྟོས༌ཤིག༌ ཁོང༌ ནི༌ དཀོན༌མཆོག༌གི༌ ལུ༌གུ༌ , ཇིག༌རྟེན༌པ༌གུན༌ནི༌ སྡིག༌པ༌ མེད༌ཁན༌ ཅོའ༌ ཛད༌ཁན༌བོ༌ ཨིན༌ནོག༌། 30 ཁོང༌ ཏེན༌ན༌བོ༌ ཞུགས༌ཏེ༌ ཨིན༌, ཀ༌བོའེ༌ སྐོར༌ལ༌ ངའེ༌ ཟེར༌པིན༌, ‘ངའེ༌ སྟིང༌ནེ༌ སྐྱོད༌ཅེས༌ཅན༌བོ༌ ངའེ༌ སང༌ ཀྲག༌པོ༌ ཞུགས༌ཏེ༌ ཨིན༌ ཅིའ༌ཟེར༌ན༌ ཁོང༌ ངའེ༌ སང༌ སྔུན༌ལ༌ ཞུགས༌ཏེ༌ ཡོད༌པིན༌།’ 31 སྔུན༌ལ༌ ངེའང༌ ཁོང༌ ངོ༌ མ༌ཤེས༌, ཨིན༌ནའང༌ ཨིས༌ར༌ཨེལ༌པ༌གུན༌ལ༌ ཁོང༌ སྔོན༌ཅུག༌ཅེས༌སི༌ ཕིའ༌, ངའེ༌ ཆུ༌ ཉམ༌པོ༌ ཁྲུས༌ ཏང༌ཨིན༌ ཡོངས༌པིན༌།”

32 ཏེ༌ནེ༌ ཡོ༌ཧཱ༌ནན༌ནི༌ སྤང༌པོ༌ སལས༌, “ངའེ༌ ཏམ༌པའེ༌ ཐུག༌ཉིད༌ ཕུར༌གོན༌ཞིག༌གི༌ ཚུལ༌ལ༌ ནམ༌ཁའ༌ནེ༌ བབས༌ཏེ༌ ཁོང༌ངི༌ཀ༌ ཞུགས༌ས༌ལ༌ ཐོང༌། 33 གོ༌མ༌ ངའེ༌ ཁོང༌ སུ༌ ཨིན༌ཁན༌བོ༌ ངོ༌ཤེས༌ས༌ མེད༌པིན༌, ཨིན༌ནའང༌ ང༌ ཆུ༌ ཉམ༌པོ༌ ཁྲུས༌ ཏང༌ང༌ལ༌ ཀལ༌ལ༌ ཛད༌ཁན༌བོའེ༌ མོལས༌, ‘ཁྱོ༌རང༌ངི༌ ཏམ༌པའེ༌ ཐུག༌ཉིད༌ བབས༌ཏེ༌ ཞུགས༌ས༌ལ༌ ཐོང༌ཁན༌བོའེ༌, ཏམ༌པའེ༌ ཐུག༌ཉིད༌ ཉམ༌པོ༌ ཁྲུས༌སལ༌ལ༌ ཛད༌ཨིན༌།’ 34 ངའེ༌ ཁོང༌ ཇལ༌པ༌ ངའེ༌ ཁོང༌ དཀོན༌མཆོག༌གི༌ སྲས༌ ཨིན༌ཁན༌བོའེ༌ སྤང༌པོ༌ ཏང༌ངད༌།”

གཙོ༌བོ༌ ཡེ༌ཤུའི༌ ལོབ༌ཕྲུགས༌ ཏང༌པོ༌།

1:35-42

35 སྟིང༌མ༌ ཞག༌ག༌ ཡོ༌ཧཱ༌ནན༌ ཡང༌སྐྱར༌ ཁོང༌རང༌ངི༌ ལོབ༌ཕྲུགས༌ ཉིས༌ ཉམ༌པོ༌ ཡོད༌པིན༌, 36 ཁོང༌ངི༌ ཡེ༌ཤུ༌ ཏེ༌ཀ༌ནེ༌ གྲུལ༌ཨིན༌ སྐྱོད༌ད༌ལ༌ ཟིགས༌ཏེ༌ མོལས༌, “ལྟོས༌ཤིག༌, ཁོང༌ དཀོན༌མཆོག༌གི༌ ལུ༌གུ༌ ཨིན༌ནོག༌”, 37 ཡང༌ ཡོ༌ཧཱ༌ནན༌ནི༌ ལོབ༌ཕྲུགས༌ ཉིས༌ཀོའ༌ ཁོང༌ངི༌ ཏེ༌ཟུག༌ མོལ༌ལ༌ ཚོར༌ར༌ཅིག༌, ཁོང༌གུན༌ ཡེ༌ཤུའི༌ སྟིང༌རང༌ནེ༌ སོང༌།

38 ཡེ༌ཤུའི༌ གྱབ༌ ལོགས༌ཏེ༌ ཁོང༌གུན༌ སྟིང༌རང༌ནེ༌ ཡོང༌ང༌ ཟིགས༌པ༌, ཁོང༌གུན༌ལ༌ ཏྲིའ༌ ཛདས༌, “ཁྱོ༌ཞའ༌ ཅི༌ གོས༌སད༌?”

ཁོང༌གུན༌ནི༌ ལན༌ཏངས༌, “རབ༌བི༌” ༼ཡང༌ན༌ “ལོབ༌བོན༌ལེ༌”༽ “ཉེ༌རང༌ ཀ༌རུ༌ ཞུགས༌སད༌?”

39 ཡེ༌ཤུའི༌ ཁོང༌གུན༌ལ༌ ལན༌སལས༌, “ང༌ ཉམ༌པོ༌ ཡོངས༌ཏེ༌ ལྟོས༌ཤིག༌།” ཏེ༌ནེ༌ ཁོང༌ ཉིས༌ཀ༌ ཡེ༌ཤུ༌ ཉམ༌པོ༌ སོང༌ཏེ༌ ཁོང༌ ཞུག༌སའེ༌ ནས༌ས༌བོ༌ ཐོང༌། ཏེ༌ ཟ༌ནེ༌ ཕི༌ཏོག༌གི༌ ཆུ༌ཚོད༌ ཞི༌པ༌ ཟོད༌ སོང༌པ༌ ཏེ༌ ཚན༌བོ༌ ཁོང༌གུན༌ ཡེ༌ཤུ༌ ཉམ༌པོ༌ དུགས༌།

40 ཡོ༌ཧཱ༌ནན༌ནི༌ མོལ༌ཁན༌གུན༌ ཚོར༌ཏེ༌, ཡེ༌ཤུའི༌ གྱབ༌ནེ༌ བྲངས༌ཁན༌ ཉིས༌སི༌ ནང༌ནེ༌ ཅིག༌པོ༌ ཤི༌མོན༌ པི༌ཏྲར༌རི༌ ནོ༌ ཨེན༌གྲིའུ༌ ཨིན༌པིན༌། 41 ཚང༌མའེ༌ སང༌ སྔུན༌ལ༌ ཨེན༌གྲིའུ༌འི༌ ཁོའེ༌ ཨ༌ཅོ༌ ཤི༌མོན༌ པི༌ཏྲར༌ ཙལ༌ཏེ༌ ཁོའ༌ ཟེརས༌, “ང༌ཞའ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ༼ཡང༌ན༌ སྐོའ༌ ཛད༌ཁན༌བོ༌༽ ཐོབ༌།”

42 ཨེན༌གྲིའུ༌འི༌ ཤི༌མོན༌ ཁྲིད༌ཏེ༌ ཡེ༌ཤུའི༌ཀ༌ ཁྱེརས༌། ཡེ༌ཤུའི༌ ཁོའ༌ ཟིགས༌ཏེ༌ མོལས༌, “ཁྱོ༌རང༌ ཡོ༌ཧཱ༌ནན༌ནི༌ བུ༌ཚ༌ ཤི༌མོན༌ མན༌ན༌? ཏ༌ནེ༌ཕར༌ལ༌ ཁྱོ༌རང༌ངི༌ མིང༌ང༌ ཀྱེ༌ཕས༌ ༼ཡང༌ན༌ པི༌ཏྲར༌༽ ཟེར༌ཨིན༌།”

ཕི༌ལིབ༌ དང༌ ན༌ཐན༌ནི༌འེལ༌ ལྡམ༌མ༌ ཛདས༌།

1:43-51

43 ཐོ༌རེ༌ཟུག༌པོ༌ ཡེ༌ཤུ༌ གཱ༌ལིལ༌ལིའི༌ ཡུལ༌ཇོངས༌ལ༌ སྐྱོད༌ཅེས༌ ཐག༌ཅད༌ད༌ ཛདས༌། ཕི༌ལིབ༌ ཐོབ༌བ༌ཅིག༌ ཁོང༌ངི༌ ཁོའ༌ མོལས༌, “ངའེ༌ སྟིང༌རང༌ནེ༌ ཡོང༌།” 44 ཕི༌ལིབ༌, ཨེན༌གྲིའུ༌ དང༌ པི༌ཏྲར༌རི༌ གྲོང༌ཁྱེར༌ བེད༌སའི༌ད༌ ཨིན༌པིན༌།

45 ན༌ཐན༌ནི༌འེལ༌ ཐོབ༌བ༌ཅིག༌ ཕི༌ལིབ༌བི༌ ཟེརས༌, “མོ༌ཟེས༌ དང༌ ལུང༌སྟོན༌པ༌གུན༌ནི༌ བྲིའ༌ ཛད༌ཁན༌ནི༌ མི༌བོ༌ ང༌ཞའ༌ ཐོབ༌། ཁོང༌ ནི༌ ཡོ༌སེབ༌བི༌ བུ༌ཚ༌ ན༌ཙ༌རེད༌པ༌ ཡེ༌ཤུ༌ ཨིན༌ནོག༌།”

46 ན༌ཐན༌ནི༌འེལ༌ལི༌ ཁོའ༌ ཟེརས༌, “ན༌ཙ༌རེད༌ནེ༌ མི༌ ཟང༌པོ༌ཞིག༌ བིང༌ སྲིད༌ད༌ནོག༌ག༌?” ཕི༌ལིབ༌བི༌ ཁོའ༌ ཟེརས༌, “ཡོངས༌ཏེ༌ ལྟོས༌།”

47 ཡེ༌ཤུའི༌ ན༌ཐན༌ནི༌འེལ༌ ཡོང༌ང༌ ཟིགས༌ཏེ༌ ཁོའེ༌ སྐོར༌ལ༌ མོལས༌, “ལྟོས༌ཤིག༌, འི༌ མི༌བོའ༌ ཨིས༌ར༌ཨེལ༌པ༌ ཟེར༌ཅེས༌ འོས༌པ༌ ཨིན༌ནོག༌, ཅིའ༌ཟེར༌ན༌ ཁོའེ༌ སུ༌ཞིག༌གའང༌ མ༌ནེ༌ གོབས༌མི༌སྐོར༌།”

48 ན༌ཐན༌ནི༌འེལ༌ལི༌ ཡེ༌ཤུའ༌ ཟེརས༌, “ཉེ༌རང༌ངི༌ ང༌ ཀ༌ཟུག༌གི༌ ཁྱེན༌ནད༌།”

ཡེ༌ཤུའི༌ ཁོའ༌ མོལས༌, “ཕི༌ལིབ༌བི༌ བོད༌དི༌ སང༌ སྔུན༌ལ༌ ངའེ༌ ཁྱོ༌རང༌ ཕིག༌ ཁ༌ཟས༌སི༌ ལྕང༌མའེ༌ ཡོག༌ག༌ དུགས༌ཏེ༌ ཐོང༌།”

49 ན༌ཐན༌ནི༌འེལ༌ལི༌ ཟེརས༌, “ལོབ༌བོན༌ལེ༌, ཉེ༌རང༌ དཀོན༌མཆོག༌གི༌ སྲས༌ དང༌ ཁོང༌ངི༌ ཨིས༌ར༌ཨེལ༌ལི༌ ཕིའ༌ སྐོའ༌ ཛད༌ཁན༌ནི༌ གྱལ༌པོ༌ ཨིན༌ནོག༌།”

50 ཡེ༌ཤུའི༌ ན༌ཐན༌ནི༌འེལ༌ལ༌ མོལས༌, “ངའེ༌ ཁྱོ༌རང༌ ཕིག༌ ཁ༌ཟས༌སི༌ ལྕང༌མའེ༌ ཡོག༌ག༌ དུགས༌ཏེ༌ ཐོང༌ ཟེར༌པ༌ ཁྱོ༌རང༌ངི༌ ཏད༌པ༌ ཅོས༌ཏེ༌ ཨིན༌ན༌? ཁྱོ༌རང༌ངི༌ འི༌ སང༌ ཧ༌ལས༌ཤེས༌སི༌ ལས༌ ཆེའ༌ ཐོང༌ཨིན༌།” 51 ཡེ༌ཤུའི༌ ཏ༌རུང༌ངའང༌ མོལས༌, “ངའེ༌ ཁྱོ༌རང༌ང༌ དེན༌བ༌ ཟེར༌རད༌, ཁྱོ༌རང༌ངི༌ ནམ༌ཁའ༌ བེས༌ཏེ༌ ཡང༌ དཀོན༌མཆོག༌གི༌ ཕོ༌ཉ༌གུན༌, ང༌ མི༌རིགས༌སི༌བུའི༌ཀ༌ ཛགས༌ཨིན༌ ཡང༌ བབས༌ཨིན༌ ཐོང༌ཨིན༌།”*

2

ཡེ༌ཤུའི༌ ཆུ༌ རྒུན༌ཆང༌ གྱུར༌ ཅུག༌ག༌ ཛདས༌།

2:1-12

1 ཞག༌ ཉིས༌སི༌ སྟིང༌ནེ༌, གཱ༌ལིལ༌ལིའི༌ ཡུལ༌ཇོངས༌སི༌ ཀ༌ནཱའེ༌ གྲོང༌ཁྱེར༌རི༌ ནང༌ང༌ བག༌སྟོན༌ཞིག༌ ཡོད༌པིན༌, ཡང༌ ཡེ༌ཤུའི༌ ཨ༌མ༌ ཏེ༌རུ༌ སོང༌། 2 ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ནའང༌ ཏེ༌ བག༌སྟོན༌ལ༌ བོད༌ཏེ༌ ཡོད༌པིན༌། 3 ཏེ༌རུ༌ བག༌སྟོན༌ནི༌ གྲོན༌ནི༌ ཏུས༌ལ༌ རྒུན༌ཆང༌ ཚར༌ར༌ཅིག༌, ཡེ༌ཤུའི༌ ཨ༌མའེ༌ ཡེ༌ཤུའ༌ ཟེརས༌, “ཁོང༌གུན༌ལ༌ རྒུན༌ཆང༌ ཚར༌ཏེ༌ མི༌དུག༌།”

4 ཡེ༌ཤུའི༌ ཨ༌མའ༌ མོལས༌, “ཅེས༌པའེ༌ བུ༌མོ༌, ང༌ འི༌ ནང༌ང༌ ཅིའ༌ སྲེའད༌། ཏ༌རུང༌ ངའེ༌ ཏུས༌ མ༌ལེབ༌བ༌ཨིན༌།”

5 ཨ༌མའེ༌ ཡོག༌པོ༌གུན༌ལ༌ ཟེརས༌, “ཁོང༌ངི༌ ཅི༌ མོལ༌ནའང༌ ཏེ༌ཟུག༌ ཅོས༌།”

6 ཏེན༌ན༌ དུན༌ལ༌ ཡ༌ཧུ༌དཱ༌པའེ༌ རྩང༌མ༌ ཅོ༌ཅེས༌སི༌ ལུག༌སྲོལ༌ ནང༌ཞིན༌ ཁྲུ༌ཅེས༌ལ༌ ཆུའི༌ ཟ༌མ༌ དྲུག༌ ཡོད༌པིན༌། འི༌ ཟ༌མ༌ རེ༌རེ༌ ནང༌ང༌ ཧ༌ལམ༌ ཆུ༌ ལི༌ཀྲར༌ 80-120 ཟམ༌ ཆུད༌དད༌པིན༌།

7 ཡེ༌ཤུའི༌ ཡོག༌པོ༌གུན༌ལ༌ མོལས༌, “ཏེ༌ ཛ༌མ༌གུན༌ནི༌ ནང༌ང༌ ཆུ༌ སྐོང༌,” ཡོག༌པོ༌གུན༌ནི༌ ཁོང༌ངི༌ མོལ༌ཁན༌ ནང༌ཞིན༌ ཛ༌མ༌གུན༌ གང༌ཅུགས༌ཏེ༌ ཆུ༌ སྐངས༌།

8 ཏེ༌ སྟིང༌ནེ༌ ཡེ༌ཤུའི༌ ཡོག༌པོ༌གུན༌ལ༌ མོལས༌, “ཏ༌ ཟ༌མའེ༌ ནང༌ནེ༌ ཆུ༌ ཅུས༌ཏེ༌, གྲོན༌ནི༌ ལྡིང༌སྤོན༌ལ༌ ཁྱེར༌,” ཡང༌ ཁོང༌གུན༌ནི༌ ཡེ༌ཤུའི༌ མོལ༌ཁན༌བོ༌ ཅོས༌།

9 རྒུན༌ཆང༌ གྱུར༌ཁན༌ནི༌ ཆུ༌བོ༌ ལྡིང༌སྤོན༌ནི༌ ཉངས༌, ཁོའ༌ འི༌ རྒུན༌ཆང༌བོ༌ ཀ༌ནེ༌ ཁྱོངས༌ གྱུས༌ མེད༌པིན༌, ༼ཨིན༌ནའང༌ ལྡིངས༌སྤོན༌ལ༌ ཆུ༌ ཁྱེར༌ཁན༌ནི༌ ཡོག༌པོ༌གུན༌ལ༌ གྱུས༌ཡོད༌པིན༌༽ ཁོའེ༌ མག༌པའ༌ བོད༌ཏེ༌ ཟེརས༌, 10 “ཚང༌མའེ༌ གྲོན༌པོ༌གུན༌ལ༌ ཆང༌ གྱལ༌ལ༌བོ༌ སྔུན༌ལ༌ ཏངས༌ཏེ༌ གྲོན༌པོ༌གུན༌ ར༌རོས༌ས༌ཅིག༌ ཆང༌ ཐུའ༌བོ༌ ཁྱོང༌ཅེན༌, ཨིན༌ནའང༌ ཁྱོ༌རང༌ངི༌ ཚང༌མའེ༌སང༌ ཆང༌ གྱལ༌ལ༌བོ༌ དག༌ས༌ ཚག༌པ༌ བོར༌ཏེ༌ རག༌།”

11 འི༌བོ༌ ཡེ༌ཤུའི༌ ཧ༌ལས༌ཤེས༌སི༌ ལྟས༌ ཏང༌པོ༌བོ༌ ཨིན༌པིན༌, ཀ༌བོ༌ ཁོང༌ངི༌ གཱ༌ལིལ༌ལི༌ ཡུལ༌ཇོངས༌སི༌ ཀ༌ནཱའེ༌ གྲོང༌ཁྱེར༌ལ༌ སྟན༌ན༌ ཛད༌ཏེ༌ ཁོང༌རང༌ངི༌ ཟིར༌རྗིད༌ སྔོན༌ ཅུག༌ག༌ ཛདས༌, ཡང༌ ཁོང༌ངི༌ ལོབ༌ཕྲུགས༌གུན༌ནི༌ ཁོང༌ངི༌ཀ༌ ཏད༌པ༌ ཅོས༌།

12 ཏེ༌ སྟིང༌ནེ༌ ཡེ༌ཤུ༌, ཁོང༌ངི༌ ཨ༌མ༌, ནོ༌ དང༌ ལོབ༌ཕྲུགས༌ གུན༌ ཀ༌ཕར༌ན༌ཧུམ༌ གྲོང༌ཁྱེར༌ལ༌ སྐྱོདས༌, ཏེ༌རུ༌ ཞག༌ ཁ༌ཅིག༌ ཞུགས༌།

ཆོད༌ཁང༌ རྩང༌མ༌ ཛདས༌།

2:13-25

13 ཡ༌ཧུ༌དཱ༌པའེ༌ པེ༌སག༌གི༌ ཏུས༌ཆེན༌ ཉེ༌མོ༌ ལེབ༌བ༌ཅིག༌, ཡེ༌ཤུ༌ ཀེན༌ལ༌ ཡེ༌རུ༌ཤ༌ལེམ༌མ༌ སྐྱོདས༌། 14 ཁོང༌ངི༌ ཏེ༌རུ༌ ཆོད༌ཁང༌ངི༌ གྱང༌སྐོར༌རི༌ ནང༌ང༌ ལང༌ཏོ༌, ལུག༌ དང༌, ཕུར༌གོན༌ གུན༌ ཙོང༌ཁན༌ ཡང༌ པེ༌ནེ༌ རྡེབ༌ཁན༌ གུན༌ ཁོ༌རང༌གུན༌ནི༌ ཅོག༌ཙེ༌ དུན༌ལ༌ དུག༌ཏེ༌ ཡོད༌ད༌ ཟིགས༌། 15 ཡེ༌ཤུའི༌ ཐག༌པ༌ཞིག༌ག༌ རྟལ༌ལྕག༌ ཛད༌ཏེ༌, ཆོད༌ཁང༌ངི༌ གྱང༌སྐོར༌རི༌ ནང༌ང༌ ཡོད༌ཁན༌ནི༌ ལུག༌, ལང༌ཏོ༌ དང༌ ཕུར༌གོན༌ ཚང༌མ༌ ཕི༌ལོག༌ག༌ ཕིང༌ང༌ ཛདས༌, ཡང༌ པེ༌ནེ༌ རྡེབ༌ཁན༌གུན༌ནི༌ ལྕགས༌སི༌ པེ༌ནེ༌གུན༌ ཁྲེས༌ཏོར༌ ཛད༌ཏེ༌ ཅོག༌ཙེ༌གུན༌ ལོག༌ག༌ ཛདས༌། 16 ཡང༌ ཕུར༌གོན༌ ཙོང༌ཁན༌གུན༌ལ༌ མོལས༌, “འི༌ ཚང༌མ༌ ཕིངས༌ཏེ༌ ཁྱེར༌, ངའེ༌ ཡབ༌བི༌ ཞུགས༌ས༌བོ༌ ཁྲོམས༌ས༌ མ༌ཅོ༌ཤིག༌།”

17 ཡེ༌ཤུའི༌ ལོབ༌ཕྲུགས༌གུན༌ལ༌ ཏམ༌པའེ༌ སུང༌རབས༌སི༌ ནང༌ང༌ བྲིས༌ཏེ༌ ཡོད༌ཁན༌བོ༌ ཨིད༌ཏུ༌ ཡོངས༌, “ངའེ༌ སེམས༌སི༌ ནང༌ང༌ ཉེ༌རང༌ངི༌ ཏམ༌པ༌ ནས༌སའེ༌ ཕིའ༌ ཅམས༌པ༌བོ༌ ནི༌, མེ༌ བར༌ཁན༌ ཙོགས༌ ཨིན༌ ཀ༌བོའེ༌ ང༌ མེད༌ཁན༌ ཅོ༌ཨིན༌།”✡

18 ཡ༌ཧུ༌དཱ༌པའེ༌ སྤོན༌བོ༌གུན༌ནི༌ ཡེ༌ཤུའ༌ ཟེརས༌, “འི༌གུན༌ ཅོ༌ཅེས༌སི༌ ཝང༌ ཡོད༌ཁན༌བོ༌ སྟན༌ཅེས༌ལ༌ ཁྱོ༌རང༌ངི༌ ཅི༌ ཧ༌ལས༌ཤེས༌སི༌ སྟགས༌ཤིག༌ སྟན༌ཨིན༌།”

19 ཡེ༌ཤུའི༌ ཏེ༌ མི༌གུན༌ལ༌ ལན༌སལ༌ཨིན༌ མོལས༌, “འི༌ ཆོད༌ཁང༌བོ༌ ཤིག༌, ངའེ༌ ཞག༌ སུམ༌མི༌ ནང༌ང༌ ཡང༌ ལང༌ཨིན༌།”

20 ཏེ༌གུན༌ནི༌ ཁོང༌ང༌ ཏྲིས༌, “འི༌ ཆོད༌ཁང༌བོ༌ རྩིག༌ག༌ལ༌ ལོ༌ ཞིབ༌ཅུ༌ ཞ༌རུག༌ གོར༌ཏེ༌ ཨིན༌པིན༌, ཅི༌ ཁྱོ༌རང༌ངི༌ འི༌བོ༌ ཞག༌ སུམ༌མི༌ ནང༌ང༌ ཞང༌ཨིན༌ན༌?” 21 ཨིན༌ནའང༌ ཡེ༌ཤུའི༌ མོལ༌ཁན༌ནི༌ ཆོད༌ཁང༌བོ༌ ནི༌ ཁོང༌རང༌ངི༌ སྐུ༌ཟུགས༌སི༌ སྐོར༌ལ༌ ཨིན༌པིན༌། 22 ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཏེ༌ སྟིང༌ནེ༌ ཁོང༌ངི༌ ལོབ༌ཕྲུགས༌གུན༌ལ༌ ཁོང༌ངི༌ འི༌ ཞལ༌ཏ༌ མོལ༌ཁན༌གུན༌ ཨིད༌ཏུ༌ ཡོངས༌, ཡང༌ ཁོང༌གུན༌ནི༌ ཏམ༌པའེ༌ སུང༌རབས༌ དང༌ ཡེ༌ཤུའི༌ མོལ༌ཁན༌ནི༌ ཞལ༌ཏ༌གུན༌ནི༌ཀ༌ ཏད༌པ༌ ཅོས༌།

23 ཡེ༌ཤུ༌ པེ༌སག༌གི༌ ཏུས༌ཆེན༌ལ༌ ཡེ༌རུ༌ཤ༌ལེམ༌མ༌ ཞུགས༌ཏེ༌ ཡོད༌ ཟ༌ནེ༌, ཏེ༌རུ༌ མི༌ མང༌པོའེ༌ ཁོང༌ངི༌ ཧ༌ལས༌ཤེས༌སི༌ ཛད༌པ༌གུན༌ ཐོང༌ཏེ༌, ཁོང༌ངི༌ཀ༌ ཏད༌པ༌ ཁྱོངས༌། 24 ཨིན༌ནའང༌ ཡེ༌ཤུའ༌ ཏེ༌ མི༌གུན༌ནི༌ཀ༌ ལོ༌མ༌ཁྱེལ༌ ཅིའ༌ཞུ༌ན༌ ཁོང༌ངི༌ ཚང༌མའེ༌ སྙིང༌ ཁྱེན༌ན༌ ཛདས༌། 25 མི༌གུན༌ ཀ༌ཟུག༌ཤིག༌ ཨིན༌ཁན༌བོ༌ ཁོང༌ང༌ སུའིང༌ ཤད༌གོས༌ མེད༌ཀྱག༌ ཅིའ༌ཞུ༌ན༌ ཁོང༌ངི༌ ཁོང༌གུན༌ནི༌ སྙིང༌ངི༌ ནང༌ང༌ ཡོད༌ཁན༌བོ༌ ཁྱེན༌ན༌ ཛད༌ད༌ནོག༌།

3

གཙོ༌བོ༌ ཡེ༌ཤུ༌ དང༌ ནི༌ཀོ༌དེ༌མས༌།

3:1-21

1 ནི༌ཀོ༌དེ༌མས༌ ཟེར༌ཁན༌ནི༌ ཕ༌རུ༌ཤི༌པ༌ཞིག༌ ཡོད༌པིན༌, ཁོ༌ ཡ༌ཧུ༌དཱ༌པ༌ ཝང༌སྲུལ༌པའེ༌ ཚོགས༌དུའི༌ ཐུས༌མི༌ཞིག༌ ཨིན༌པིན༌། 2 ཞག༌ཤིག༌ ཁོ༌ ཡེ༌ཤུ༌ ཡོད༌ས༌ ཚན༌ལ༌ ཡོངས༌ཏེ༌ ཟེརས༌, “ལོབ༌བོན༌ལེ༌,* ཉེ༌རང༌ དཀོན༌མཆོག༌གི༌ ཆོགས༌ནེ༌ ཕེབས༌ཁན༌ནི༌ ལོབ༌བོན༌ ཨིན༌ཁན༌བོ༌ ང༌ཞའེ༌ ཤེས༌, ཅིའ༌ཞུ༌ན༌ དཀོན༌མཆོག༌ ཉམ༌པོ༌ ཡོད༌ཏེ༌ མ༌ནེ༌ སུ༌ཞིག༌གའང༌, ཉེ༌རང༌ངི༌ སྟན༌ན༌ ཛད༌ཁན༌ནི༌ ཧ༌ལས༌ཤེས༌སི༌ ལྟས༌གུན༌ སྟན༌ མི༌ཉན༌།”

3 ཡེ༌ཤུའི༌ ཁོའ༌ ལན༌སལས༌, “ངའེ༌ ཁྱོ༌རང༌ང༌ དེན༌བ༌ དེན༌བ༌ ཟེར༌རད༌, ནམ༌ཚོག༌པ༌ སུ༌ཞིག༌ ཡང༌སྐྱར༌ མི༌སྐྱེ༌, དཀོན༌མཆོག༌གི༌ གྱལ༌སྲིད༌པོ༌ ཁོའ༌ མི༌ཐོང༌།”

4 ནི༌ཀོ༌དེ༌མས༌སི༌ ཟེརས༌, “མི༌ རྒད༌པོ༌ཞིག༌ ཡང༌སྐྱར༌ ཀ༌ཟུག༌གི༌ སྐྱེའ༌ནོག༌། ཁོ༌རང༌ངི༌ ཨ༌མའེ༌ ཅང༌ཁོག༌གི༌ ནང༌ང༌ ཞུགས༌ཏེ༌ ལན༌ ཉིས༌པ༌ སྐྱེ༌ མི༌ཐུབ༌།”

5 ཡེ༌ཤུའི༌ ལན༌སལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ནམ༌ཚོག༌པ༌ མི༌ཞིག༌ ཆུ༌ དང༌ ཐུག༌ཉིད༌ནེ༌ སྐྱེ༌ མི༌སྐྱེ༌, ཏེ༌གུན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཞུགས༌ མི༌ཉན༌། 6 མི༌ཞིག༌ ཟུགས༌པོའེ༌ ཐོག༌ག༌ ཕ༌མ༌ནེ༌ སྐྱེའ༌ནོག༌, ཨིན༌ནའང༌ ཐུག༌ཉིད༌ནེ༌ སྐྱེས༌ཁན༌གུན༌ ནི༌ ཏམ༌པའེ༌ ཐུག༌ཉིད༌ནེ༌ སྐྱེའ༌ནོག༌། 7 ངའེ༌ ‘ཁྱོ༌རང༌ང༌ ཡང༌སྐྱར༌ སྐྱེ༌གོས༌’ ཟེར༌ཁན༌བོའ༌ ཧ༌མ༌ལས༌། 8 ལུངས༌པོ༌ ཀ༌རུ༌ ཐད༌ནའང༌ ཏེན༌ན༌ ཆོགས༌ལ༌ གྱུག༌ག༌ནོག༌། ཁྱོ༌རང༌ང༌ ཏེ༌བོའེ༌ སྐད༌ ཚོར༌ར༌ནོག༌, ཨིན༌ནའང༌ ཏེ༌བོ༌ ཀ༌ནེ༌ ཡོང༌ངད༌ ཡང༌ ཀ༌རུ༌ ཆའད༌ ཤེས༌ས༌ མ༌ནོག༌, ཏེན༌ན༌ ཙོགས༌ ཐུག༌ཉིད༌ནེ༌ སྐྱེས༌ཁན༌ ཚང༌མ༌ ཉམ༌པོ༌ ཨིན༌ནོག༌།”

9 ནི༌ཀོ༌དེ༌མས༌སི༌ ཟེརས༌, “ཀ༌ཟུག༌གི༌ ཏེ༌བོ༌ དེན༌བ༌ ཨིན༌ནོག༌?”

10 ཡེ༌ཤུའི༌ ལན༌སལས༌, “ཁྱོ༌རང༌ ཨིས༌ར༌ཨེལ༌པའེ༌ ཆོས༌སི༌ ལོབ༌བོན༌ཞིག༌ ཨིན༌ཏེའང༌ ཁྱོ༌རང༌ང༌ ཧ༌གོའ༌ མེད༌ད༌? 11 ངའེ༌ ཁྱོ༌རང༌ང༌ དེན༌བ༌ དེན༌བ༌ ཟེར༌རད༌, ང༌ཞའེ༌ གྱུས༌ཡོད༌ཁན༌གུན༌ ཟེར༌རད༌ ཡང༌ ཐོང༌ཏེ༌ ཨིན༌ཁན༌བོའེ༌ སྤང༌པོ༌ ཏང༌ངད༌། ཏེ༌ནེའང༌ ཁྱོ༌ཞ༌གུན༌ནི༌ ང༌ཞའེ༌ སྤང༌པོ༌བོའ༌ དེན༌ཤེས༌ས༌ མི༌དུག༌། 12 ངའེ༌ ཁྱོ༌ཞ༌གུན༌ལ༌ ཇིག༌རྟེན༌ དང༌ བྲེལ༌ཁན༌ནི༌ སྤེ༌ར༌ ཤད༌པིན༌, ཨིན༌ནའང༌ ཏེ༌བོའ༌ ཁྱོ༌ཞའེ༌ དེན༌ མ༌ཤེས༌། ཀལ༌ཏེས༌ ངའེ༌ ནམ༌ཁའ༌ དང༌ བྲེལ༌ཁན༌ནི༌ སྤེ༌ར༌ ཤད༌ན༌, ཁྱོ༌རང༌ངི༌ ཀ༌ཟུག༌ག༌ དེན༌ཤེས༌ཨིན༌། 13 ནམ༌ཁའ༌ནེ༌ ཡོངས༌ཏེ༌ ཨིན༌ཁན༌ མི༌རིགས༌སི༌བུ༌ མན༌པ༌ སུ༌ཞིག༌གའང༌ ནམ༌ཁའ༌ མ༌སོང༌། 14-15 ཀ༌ཟུག༌ རི༌སྟོང༌ངི༌ ནང༌ང༌ མོ༌ཟེས༌སི༌ ཨིས༌ར༌ཨེལ༌པ༌གུན༌ སྐྱོབ༌ཅེས༌ལ༌ ར༌གན༌ནི༌ རུལ༌ཞིག༌ བེར༌ཀའེ༌ཀ༌ སྟག༌ག༌ ཙོགས༌ལ༌, མི༌རིགས༌སི༌བུའི༌ཀ༌ ཏད༌པ༌ ཁྱོང༌ཁན༌གུན༌ལ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ ཕིའ༌ ངའང༌ སྟག༌གོས༌ཨིན༌།”

16 “དཀོན༌མཆོག༌གི༌ ཇིག༌རྟེན༌པ༌གུན༌ལ༌ འི༌ཟམ༌ ཅམས༌པ༌ ཛདས༌, ཁོང༌ངི༌ ཁོང༌རང༌ངི༌ སྲས༌ ཅིག༌ཅིག༌པོའང༌ སལ༌ལ༌ ཛདས༌, ཁོང༌ངི༌ སྲས༌སི༌ཀ༌ ཏད༌པ༌ ཅོ༌ཁན༌ ཚང༌མ༌ མེད༌ཁན༌ མ༌ཆའ༌ ཐའ༌མེད༌པའེ༌ མི༌ཚེ༌ ཐོབ༌ཨིན༌། 17 དཀོན༌མཆོག༌གི༌ རང༌ངི༌ སྲས༌ ཇིག༌རྟེན༌པ༌གུན༌ལ༌ ཆད༌པ༌ ཅད༌ཅེས༌ལ༌ མན༌པ༌, ཁོང༌ གྱུད༌ཏེ༌ ཐར༌པ༌ སལ༌ཅེས༌སི༌ ཕིའ༌ ཇིག༌རྟེན༌ནི༌ ནང༌ང༌ ཀལ༌ལ༌ ཛདས༌།”

18 “སྲས༌སི༌ཀ༌ ཏད༌པ༌ ཅོ༌ཁན༌གུན༌ ཉལ༌ཝའེ༌ ནང༌ང༌ མ༌ནེ༌ ཕང༌ང༌ མི༌ཛད༌, ཨིན༌ནའང༌ ཏད༌པ༌ མ༌ཅོ༌ཁན༌གུན༌ལ༌ ཉལ༌ཝའེ༌ ཆད༌པ༌ ཕོག༌ ཚར༌ཏེ༌ ཨིན༌ ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌གི༌ སྲས༌ ཅིག༌ཅིག༌པོའེ༌ཀ༌ ཏད༌པ༌ མ༌ཅོས༌། 19 ཏེ༌ ཆད༌པ༌ སལ༌ཅེས༌སི༌ ཏོན༌བོ༌ ནི༌: དཀོན༌མཆོག༌གི༌ འོད༌ ཇིག༌རྟེན༌ནི༌ ནང༌ང༌ སྐྱོདས༌ ཨིན༌ནའང༌ མི༌གུན༌ འོད༌དི༌ སང༌ མུན༌གྲིག༌པོའ༌ ཐད༌ ཅིའ༌ཟེར༌ན༌ ཁོང༌གུན༌ནི༌ ལས༌གུན༌ ངན༌པ༌ ཡོད༌ཏེ༌ ཨིན༌ནོག༌། 20 ལས༌ ངན༌པ༌ ཅོ༌ཁན༌ ཚང༌མའེ༌ འོད༌ལ༌ ནཕ༌རད༌ ཅོའ༌ནོག༌, ཁོང༌གུན༌ནི༌ ལས༌ངན༌གུན༌ ཞན༌མ༌གུན༌ལ༌ སྔོན༌ཨིན༌ སམ༌ཏེ༌ འོད༌དི༌ ནང༌ང༌ ཡོང༌ང༌ མ༌ནོག༌། 21 ཨིན༌ནའང༌ ཀྲང༌པོའེ༌ ལམ༌མི༌ཀ༌ གྲུལ༌ཨིན༌ ཡོད༌ཁན༌གུན༌, འོད༌དི༌ ནང༌ང༌ ཡོང༌ང༌ ཐད༌ད༌ནོག༌, ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌ ཐུགས༌ཐད༌ད༌ ཛད༌ཁན༌ནི༌ ལས༌ ཅོ༌ཨིན༌ ཡོད༌ཁན༌བོ༌ ཞན༌མ༌གུན༌ནི༌ ཐོང༌ཐུབ༌ཨིན༌།”

གཙོ༌བོ༌ ཡེ༌ཤུ༌ དང༌ ཡོ༌ཧཱ༌ནན༌ ཁྲུས༌སལ༌ཁན༌།

3:22-36

22 ཏེ༌བོའེ༌ སྟིང༌ནེ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ གྱལ༌ས༌ནེ༌ བིང༌ཏེ༌ ཡ༌ཧུ༌དཱའེ༌ གྲོང༌སེབ༌གུན༌ལ༌ སྐྱོདས༌, ཡང༌ ཏེ༌རུ༌ ཞག༌བན༌ཤིག༌ ཞུགས༌ཏེ༌ ཁོང༌ངི༌ མི༌གུན༌ལ༌ ཁྲུས༌སལ༌ལ༌ ཛདས༌།

23 ཡོ༌ཧཱ༌ནན༌ནིའང༌ ཤ༌ལིམ༌ གྲོང༌སེབ༌ དང༌ ཉེ༌མོའ༌ ཡོད༌ཁན༌ ཨེ༌ནོན༌ནི༌ ནང༌ང༌ ཁྲུས༌སལ༌ལད༌པིན༌ ཅིའ༌ཟེར༌ན༌ ཏེ༌རུ༌ ཆུ༌ མང༌པོ༌ ཡོད༌པིན༌, ཡང༌ མི༌གུན༌ ཁྲུས༌ ལེན༌ན༌ལ༌ ཡོང༌ཨིན༌ དུག༌གད༌པིན༌། 24 ༼འི༌ ཚང༌མ༌ ཡོ༌ཧཱ༌ནན༌ ཙོན༌ལ༌ ཀག༌གི༌ སང༌ སྔུན༌ལ༌ ཇུངས༌༽ 25 ཡོ༌ཧཱ༌ནན༌ནི༌ ལོབ༌ཕྲུགས༌གུན༌ དང༌ ཡ༌ཧུ༌དཱ༌པ༌ཞིག༌གི༌ ནང༌ང༌ ཆུ༌ ཉམ༌པོ༌ རྩང༌མ༌ ཅོ༌ཅེས༌སི༌ ལུག༌སྲོལ༌ལི༌ སྐོར༌ལ༌ ཟེར༌ཟེར༌ སོང༌། 26 ཏེ༌ནེ༌ ཡོ༌ཧཱ༌ནན༌ནི༌ ལོབ༌ཕྲུགས༌གུན༌ ཁོང༌ ཡོད༌ས༌ ཡོངས༌ཏེ༌ ཡེ༌ཤུའི༌ སྐོར༌ལ༌ ཤདས༌, “ལོབ༌བོན༌ལེ༌, ཡོར༌དཱན༌ནི༌ ལྩངས༌པོའེ༌ ཕར༌ཀ༌ ཉེ༌རང༌ ཉམ༌པོ༌ ཡོད༌ཁན༌ནི༌ མི༌ ཀ༌བོའེ༌ ཕིའ༌ ཉེ༌རང༌ངི༌ སྤང༌པོ༌ སལ༌ལད༌པིན༌, ཁོང༌ངིའང༌ ཁྲུས༌སལ༌དུག༌ ཡང༌ མི༌ཚང༌མ༌ ཁོང༌ངི༌ཀ༌ ཆ༌རུག༌།”

27 ཡོ༌ཧཱ༌ནན༌ནི༌ ལན༌ལ༌ མོལས༌, “ནམ༌ཚོག༌པ༌ དཀོན༌མཆོག༌གི༌ ནམ༌ཁའ༌ནེ༌ གོངས༌པ༌ མི༌སལ༌, སུ༌ཞིག༌གའང༌ ཅའང༌ ཐོབ༌ མི༌ཐུབ༌། 28 ངའེ༌ ཁྱོ༌ཞའ༌ ཟེར༌ཁན༌ ནང༌ཞིན༌, ‘ང༌ ལྡམ༌མ༌ ཛདས༌ཁན༌ནི༌ མ༌ཤི༌ཀ༌ མན༌ ཨིན༌ནའང༌ ཁོང༌ངི༌ སང༌ སྔུན༌ལ༌ ཀལ༌ལ༌ ཛད༌ཁན༌བོ༌ ཨིན༌’, ཏེ༌བོའེ༌ སྤང༌པོ༌ ཁྱོ༌ཞའ༌ ཨིན༌ནོག༌། 29 ན༌མ༌ ནི༌ མག༌པའེ༌ ཕིའ༌ ཨིན༌ནོག༌, ཨིན༌ནའང༌ མག༌རོག༌ ནི༌ མག༌པའེ༌ སྐད༌ ཉན༌ཏེ༌ སྐྱིད༌པོ༌ ཅོའ༌ལ༌ ཐད༌ད༌ནོག༌། ཏེ༌བོའེ༌ཕིའ༌ ཏེ༌ ནས༌ཚུལ༌བོ༌ ཚོར༌ཏེ༌ ངའེ༌ སྙིང༌ངའང༌ ཐད༌པོའེ༌ གང༌། 30 ཁོང༌ མིང༌ཅན༌ ཡང༌ ངའ༌ རིན༌མེད༌ གྱུར༌གོས༌།”

31 “ནམ༌ཁའ༌ནེ༌ སྐྱོད༌ཁན༌བོ༌ ཚང༌མའེ༌སང༌ ཇིགས༌པོ༌ ཨིན༌ནོག༌, ང༌དང༌གུན༌ ནི༌ ཇིག༌རྟེན༌ནི༌ ཨིན༌པ༌ ཇིག༌རྟེན༌པའེ༌ ཚུལ༌ལ༌ སྤེ༌ར༌ ཏང༌ང༌ནོག༌། ཨིན༌ནའང༌ ནམ༌ཁའ༌ནེ༌ སྐྱོད༌ཁན༌བོ༌ ཚང༌མའེ༌སང༌ ཐོ༌ཤོག༌པོ༌ ཨིན༌ནོག༌། 32 ཁོང༌ངི༌ དཀོན༌མཆོག༌ནེ༌ ཚོར༌ཁན༌ ཡང༌ ཟིགས༌ཁན༌གུན༌ནི༌ སྤང༌པོ༌ སལ༌ལ༌ནོག༌, ཨིན༌ནའང༌ སུ༌ཞིག༌གའང༌ ཁོང༌ངི༌ སྤང༌པོའེ༌ཀ༌ ཨིད༌ཤེས༌ མ༌ཅོས༌། 33 ཁོང༌ངི༌ ལོན༌ནི༌ཀ༌ ཨིད༌ཤེས༌ ཅོ༌ཁན༌གུན༌ནི༌ གཙོ༌བོ༌ དཀོན༌མཆོག༌གི༌ ཀྲང༌པོ༌ མོལ༌ཁན༌བོའེ༌ སྤང༌པོ༌ ཏངས༌ཏེ༌ ཨིན༌ནོག༌། 34 དཀོན༌མཆོག༌གི༌ ཀལ༌ལ༌ ཛད༌ཁན༌བོའེ༌ དཀོན༌མཆོག༌གི༌ ཞལ༌ཏ༌ མོལ༌ལ༌ནོག༌ ཅིའ༌ཟེར༌ན༌ དཀོན༌མཆོག༌གི༌ ཁོང༌ང༌ ཏམ༌པའེ༌ ཐུག༌ཉིད༌ ཚད༌མེད༌པ༌ སལ༌ལ༌ ཛད༌དུག༌། 35 ཡབ༌ དཀོན༌མཆོག༌གི༌ སྲས༌ལ༌ ཅམས༌པ༌ ཛད༌པ༌ ཁོང༌ངི༌ ཅི༌ཚང༌མ༌ སྲས༌སི༌ ཆག༌ག༌ སྟད༌ད༌ ཛདས༌། 36 སྲས༌སི༌ཀ༌ ཏད༌པ༌ ཁྱོང༌ཁན༌གུན༌ལ༌ ཐའ༌མེད༌པའེ༌ མི༌ཚེ༌བོ༌ ཐོབ༌ ཚར༌ཏེ༌ ཨིན༌ནོག༌། ཨིན༌ནའང༌ སྲས༌སི༌ཀ༌ ཏད༌པ༌ མ༌ཅོའ༌ ཁའ༌ མ༌ཉན༌ཁན༌གུན༌ལ༌ ཏེ༌ མི༌ཚེ༌བོ༌ མ༌ནེ༌ མི༌ཐོབ༌, ཡང༌ དཀོན༌མཆོག༌གི༌ ཐུགས༌སྲོ༌ ཁོང༌གུན༌ནི༌ཀ༌ ལུས༌ཨིན༌།”

4

གཙོ༌བོ༌ ཡེ༌ཤུ༌ དང༌ ས༌མར༌རི༌ཡཱ༌མ༌ བུ༌མོ༌།

4:1-26

1 གཙོ༌བོ༌ ཡེ༌ཤུའི༌ ཁྲུས༌སལ༌ཨིན༌ ཡོ༌ཧཱ༌ནན༌ནི༌ སང༌ མང༌ང༌ ལོབ༌ཕྲུགས༌ གྱུར༌ཏེ༌ དུག༌ ཟེར༌ཏེ༌ ཕ༌རུ༌ཤི༌པ༌གུན༌ལ༌ ཚོར༌། 2 ༼ངོས༌མ༌བོ༌ ཡེ༌ཤུ༌ མན༌པ༌ ཁོང༌ངི༌ ལོབ༌ཕྲུགས༌གུན༌ནི༌ ཁྲུས༌སལ༌ལད༌པིན༌༽, 3 ཏེ༌བོ༌ ཡེ༌ཤུའ༌ ཐུག༌གྱུས༌ སྐྱོད༌ད༌ཅིག༌ ཁོང༌ ཡ༌ཧུ༌དཱའེ༌ ཡུལ༌ཇོངས༌ནེ༌ བིང༌ཏེ༌ གཱ༌ལིལ༌ལིའི༌ ཡུལ༌ཇོངས༌ལ༌ ལོགས༌ཏེ༌ སྐྱོདས༌།

4 ཡེ༌ཤུ༌ ས༌མར༌རི༌ཡཱའེ༌ ཡུལ༌ཇོངས༌ གྱུད༌ཏེ༌ སྐྱོད༌གོས༌པ༌ 5 ཁོང༌ ས༌མར༌རི༌ཡཱ༌ ཡུལ༌ཇོངས༌སི༌ སའི༌ཀར༌ གྲོང༌ཁྱེར༌, ཏུས༌ མང༌པོའེ༌ སྔུན༌ལ༌ ཡ༌ཀོབ༌བི༌ རང༌ངི༌ བུ༌ཚ༌ ཡོ༌སེབ༌བ༌ ཏངས༌ཁན༌ནི༌ ས༌ཀྱད༌དི༌ ཉེ༌མོའ༌ ལེབ༌། 6 ཏེ༌ཀ༌ ཡ༌ཀོབ༌བི༌ ཆུ༌དོང༌ཞིག༌ ཡོད༌པིན༌, ཡེ༌ཤུ༌ ཐག༌རིང༌ནེ༌ ཞབ༌གྲུལ༌ལ༌ སྐྱོད༌པ༌ ཐུག༌ངལ༌ཏེ༌ ཏེ༌ ཆུ༌དོང༌ངི༌ དུན༌ལ༌ ཞུགས༌, ཏེ༌བོ༌ ཉིང༌གུང༌ ཟོད༌ཅིག༌ག༌ ཨིན༌པིན༌། 7 ས༌མར༌རི༌ཡཱ༌མ༌ཞིག༌ ཆུ༌ ཕིང༌ང༌ལ༌ ཡོངས༌, ཡང༌ ཡེ༌ཤུའི༌ ཏེ༌ བུ༌མོ༌བོའ༌ མོལས༌, “ང༌ ཐུང༌ཅེས༌ལ༌ ཆུ༌ ཙ༌པིག༌ སལ༌།” 8 ༼ཅིའ༌ཞུ༌ན༌ ཁོང༌ངི༌ ལོབ༌ཕྲུགས༌གུན༌ ཁྲོམས༌ལ༌ ཟའ༌ཅེས༌ ཉོའ༌ལ༌ སོང༌ཏེ༌ མེད༌པིན༌།༽

9 ས༌མར༌རི༌ཡཱ༌པ༌ བུ༌མོ༌བོའེ༌ ཡེ༌ཤུའ༌ ཟེརས༌, “ཉེ༌རང༌ ཡ༌ཧུ༌དཱ༌པ༌ ཡང༌ ང༌ ས༌མར༌རི༌ཡཱ༌མ༌ཞིག༌, ཀ༌ཟུག༌གི༌ ཉེ༌རང༌ངི༌ ང༌ ཐུང༌ཅིས༌ལ༌ ཆུ༌ ཏོང༌ མོལ༌ཏེ༌ ཨིན༌” ༼ཅིའ༌ཟེར༌ན༌ ཡ༌ཧུ༌དཱ༌པ༌གུན༌ནི༌ ས༌མར༌རི༌ཡཱ༌པ༌གུན༌ ཉམ༌པོ༌ བྲེལ༌ བོར༌ར༌ མ༌ནོག༌།༽

10 ཡེ༌ཤུའི༌ ཏེ༌ བུ༌མོ༌བོའ༌ མོལས༌, “ཀལ༌ཏེས༌ ཁྱོ༌རང༌ངི༌ དཀོན༌མཆོག༌གི༌ སྐྱེས༌པོ༌ དང༌ ཁྱོ༌རང༌ང༌ ཆུ༌ ཏོང༌ ཟེར༌ཁན༌བོ༌ ཤེས༌པིན༌ན༌ ཁྱོ༌རང༌ངི༌ ངའ༌ ཏོང༌ ཟེར༌ཏེ༌ ཡོད༌གྲོ༌, ཡང༌ ངའེ༌ ཁྱོ༌རང༌ང༌ ཚེ༌ ཏང༌ཁན༌ནི༌ ཆུ༌ ཏངས༌ཏེ༌ ཡོད༌གྲོ༌།”

11 བུ༌མོ༌བོའེ༌ ཟེརས༌, “སྤོན༌བོ༌ལེ༌ ཉེ༌རང༌ངི༌ ལག༌ག༌ ཆུ༌ ཅུ༌ཅེས༌ལ༌ ནོད༌ ཅའང༌ མི༌དུག༌, ཡང༌ འི༌ ཆུ༌དོང༌བོ༌ མ༌ ཀོན༌དྲོ༌ ཡོད༌པ༌ ཉེ༌རང༌ང༌ ཚེ༌ ཏང༌ཁན༌ནི༌ ཆུ༌བོ༌ ཀ༌ནེ༌ ཐོབ༌ཨིན༌། 12 ཅི༌ ཉེ༌རང༌ ང༌ཞ༌གུན༌ལ༌ འི༌ ཆུ༌དོང༌ སལ༌ཁན༌ ང༌ཞའེ༌ ཕ༌མེས༌པོ༌ ཡ༌ཀོབ༌བི༌ སང༌ ཇིགས༌ས༌ཞིག༌ ཨིན༌ན༌? ཁོང༌, ཁོང༌ངི༌ ཕྲུ༌གུ༌གུན༌ དང༌ ཁོང༌ངི༌ སེམས༌ཅན༌གུན༌ནི༌ འིན༌ན༌ ཆུ༌དོང༌བོའེ༌ ཆུ༌ ཐུངས༌ཏེ༌ ཨིན༌པིན༌།”

13 ཡེ༌ཤུའི༌ ལན༌སལས༌, “འི༌ ཆུ༌དོང༌ནེ༌ ཆུ༌ ཐུང༌ཁན༌གུན༌ ཡང༌སྐྱར༌ སྐོམས༌ཨིན༌, 14 ཨིན༌ནའང༌ ངའེ༌ ཏང༌ཁན༌ནི༌ ཆུ༌ ཐུང༌ཁན༌གུན༌ ཡང༌སྐྱར༌ མ༌ནེ༌ མི༌སྐོམས༌། ངའེ༌ ཏང༌ཁན༌ནི༌ ཆུ༌བོ༌ ཁོང༌གུན༌ནི༌ ནང༌ང༌ ཐའ༌མེད༌པའེ༌ མི༌ཚེའེ༌ ཏང༌ཁན༌ནི༌ ཆུ༌མིག༌ག༌ གྱུར༌ཨིན༌།”

15 བུ༌མོ༌བོའེ༌ ཟེརས༌, “གཙོ༌བོ༌ ཡང༌སྐྱར༌ མ༌ནེ༌ མི༌སྐོམ༌ཅེས༌ དང༌ འི༌ཀ༌ ཆུ༌ ནེན༌ན༌ལ༌ ཡོང༌ མི༌གོ༌ཤེས༌སི༌ ཕིའ༌ ཇུ༌ཇུ༌ ཏེ༌ ཆུ༌བོ༌ ང༌ སལ༌ལ༌ ཛད༌།”

16 ཡེ༌ཤུའི༌ བུ༌མོ༌བོའ༌ མོལས༌, “སོང༌ཏེ༌ རང༌ངི༌ མག༌པ༌ འི༌ཀ༌ ཁྲིད༌ཏེ༌ ཁྱོང༌།”

17 བུ༌མོ༌བོའེ༌ ལན༌ཏངས༌, “ང༌ མག༌པ༌ མེད༌།”

ཡེ༌ཤུའི༌ ཁོའ༌ མོལས༌, “ཁྱོ༌རང༌ངི༌ ང༌ མག༌པ༌ མེད༌ ཟེར༌ཁན༌བོ༌ ཀྲང༌པོ༌ ཨིན༌ནོག༌། 18 ངོས༌མ༌བོ༌ ཁྱོ༌རང༌ང༌ མག༌པ༌ ལྔ༌ ཡོད༌པིན༌, དག༌ས༌ ཁྱོ༌རང༌ ཉམ༌པོ༌ ཡོད༌ཁན༌བོ༌ ཁྱོ༌རང༌ངི༌ མག༌པ༌ མན༌། ཁྱོ༌རང༌ངི༌ ཟེར༌ཁན༌བོ༌ དེན༌བ༌ ཨིན༌།”

19 བུ༌མོ༌བོའེ༌ ཟེརས༌, “གཙོ༌བོ༌ ཉེ༌རང༌ ལུང༌སྟོན༌པ༌ཞིག༌ ཨིན༌ཅེས༌ དུག༌། 20 ང༌ཞའ༌ ས༌མར༌རི༌ཡཱ༌པ༌གུན༌ནི༌, ང༌ཞའེ༌ ཕ༌མེས༌པོ༌གུན༌ནི༌ ཅོལ༌ཁན༌ནི༌ འི༌ རི༌བོའི༌ཀ༌ དཀོན༌མཆོག༌ག༌ ཅོལ༌ལད༌, ཨིན༌ནའང༌ ཁྱོ༌ཞའ༌ ཡ༌ཧུ༌དཱ༌པ༌གུན༌ནི༌ དཀོན༌མཆོག༌ག༌ ཡེ༌རུ༌ཤ༌ལེམ༌མི༌ ནང༌ང༌ ཅོལ༌གོས༌ ཅིའ༌ ཟེར༌ར༌ནོག༌?”

21 ཡེ༌ཤུའི༌ མོལས༌, “བུ༌མོ༌ ངའེ༌ ཟེར༌ཅེས༌ཅན༌བོའ༌ དེན༌ཤེས༌, ཏུས༌པོ༌ ཉེ༌མོ༌ ཡོད༌, ནམ༌ ཁྱོ༌ཞ༌གུན༌ནི༌ རང༌ངི༌ ཡབ༌ དཀོན༌མཆོག༌ག༌ འི༌ རི༌བོའི༌ཀ༌ ཡ༌ ཡེ༌རུ༌ཤ༌ལེམ༌མི༌ ནང༌ང༌ མི༌ཅོལ༌། 22 ཁྱོ༌ཞའ༌ ས༌མར༌རི༌ཡཱ༌པ༌གུན༌ནི༌ ཅོལ༌ཁན༌བོ༌ ཤེས༌ས༌ མི༌དུག༌, ང༌ཞ༌གུན༌ནི༌ ཅོལ༌ཁན༌བོ༌ ཤེས༌སད༌ ཅིའ༌ཟེར༌ན༌ ཡ༌ཧུ༌དཱ༌པ༌གུན༌ གྱུད༌ཏེ༌ ཐར༌པ༌བོ༌ ལེབས༌ཏེ༌ ཨིན༌། 23 ཨིན༌ནའང༌ ཏུས༌པོ༌ ཉེ༌མོ༌ ཨིན༌ནོག༌, མ༌ཚད༌ ལེབ༌ ཚར༌ཏེ༌ ཨིན༌, ནམ༌ དེན༌བའེ༌ ཅོལ༌ཁན༌གུན༌ནི༌ ཡབ༌ དཀོན༌མཆོག༌ག༌ ཐུག༌ཉིད༌ དང༌ ཀྲང༌པོའེ༌ ཐོག༌ནེ༌ ཅོལ༌ཨིན༌, ཅིའ༌ཟེར༌ན༌ འི༌ཙོགས༌ལ༌ ཅོལ༌ཁན༌གུན༌ ཡབ༌བི༌ ཙལ༌ལ༌ ཛད༌དུག༌། 24 དཀོན༌མཆོག༌ ནི༌ ཐུག༌ཉིད༌ ཨིན༌ནོག༌, ཁོང༌ང༌ ཅོལ༌ཁན༌བོའེ༌ ཁོང༌ང༌ ཐུག༌ཉིད༌ དང༌ དེན༌བའེ༌ ཐོག༌ནེ༌ ཅོལ༌གོས༌།”

25 བུ༌མོ༌བོའེ༌ ཟེརས༌, “དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཕེབ༌ཤེས༌ཅན༌བོ༌ ང༌ གྱུས༌ཡོད༌, ཁོང༌ སྐྱོད༌ད༌ཅིག༌, ང༌ཞའ༌, ཅི༌ཚང༌མ༌ ཧ༌གོ༌ཅུག༌ག༌ ཛད༌ཨིན༌།”

26 ཡེ༌ཤུའི༌ བུ༌མོ༌བོའ༌ མོལས༌, “ཁྱོ༌རང༌ ཉམ༌པོ༌ སྤེ༌ར༌ ཏང༌ཁན༌ ངའ༌ ཏེན༌ན༌བོ༌ ཨིན༌།”

ལོབ༌ཕྲུགས༌གུན༌ ལོགས༌ཏེ༌ སྐྱོདས༌།

4:27-38

27 གཙོ༌བོ༌ ཡེ༌ཤུའི༌ ཏེ༌ཟུག༌ མོལ༌ ཚར༌ར༌ཅིག༌ ཁོང༌ངི༌ ལོབ༌ཕྲུགས༌གུན༌ ལོགས༌ཏེ༌ ལེབ༌། ཡེ༌ཤུའི༌ བུ༌མོ༌ཞིག༌ ཉམ༌པོ༌ ཞལ༌ཏའ༌ སལ༌ཨིན༌ ཐོང༌པ༌ ཁོང༌གུན༌ ཧ༌ལས༌,* ཨིན༌ནའང༌ ཡེ༌ཤུའ༌, “ཉེ༌རང༌ང༌ ཅི༌ གོས༌སད༌?” ཡ༌ “ཅི༌ཕིའ༌ ཉེ༌རང༌ངི༌ ཏེ༌ བུ༌མོ༌བོའ༌ ཞལ༌ཏའ༌ སལ༌ལད༌?” ཟེར༌ཏེ༌ སུའིང༌ མ༌ཏྲིས༌། 28 བུ༌མོའེ༌ ཆུ༌ཁར༌བོ༌ ཏེ༌ནེ༌ཀ༌ བོར༌ཏེ༌ ཁོ༌རང༌ངི༌ གྲོང༌ཁྱེར༌ལ༌ བང༌ཏངས༌ཏེ༌ སོང༌ ཡང༌ མི༌གུན༌ལ༌ ཟེརས༌, 29 “ངའེ༌ མི༌ཚེའེ༌ ནང༌ང༌ ཅོས༌ཁན༌ ཚང༌མའ༌ ཤད༌ད༌ ཛད༌ཁན༌ནི༌ མི༌བོའ༌ ལྟའ༌ལ༌ ཡོང༌ཤིག༌། ཁོང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ན༌ཧེ༌?” 30 མི༌གུན༌ གྲོང༌ཁྱེར༌ནེ༌ བིང༌ཏེ༌ ཡེ༌ཤུ༌ ཡོད༌ས༌ ཆོགས༌ལ༌ ཡོངས༌།

31 ཏེན༌ན༌ ཏུས༌ལ༌ ཡེ༌ཤུའི༌ ལོབ༌ཕྲུགས༌གུན༌ནི༌ ཁོང༌ང༌ ཟེརས༌, “ལོབ༌བོན༌ལེ༌, ཅི༌ཏོང༌ཤིག༌ དོན༌ན༌ ཛད༌།”

32 ཨིན༌ནའང༌ ཡེ༌ཤུའི༌ ཁོང༌གུན༌ལ༌ མོལས༌, “ངའ༌ ཟའ༌ཅེས༌སི༌ ཁར༌ཇི༌ཞིག༌ ཡོད༌, ཏེ༌བོའེ༌ སྐོར༌ལ༌ ཁྱོ༌ཞའ༌ ཅའང༌ གྱུས༌མེད༌།”

33 ཏེ༌བོ༌ ཚོར༌ར༌ཅིག༌ ལོབ༌ཕྲུགས༌གུན༌ནི༌ ཅིག༌ དང༌ ཅིག༌ག༌ ཟེརས༌, “སུ༌ཞིག༌གི༌ ཁོང༌ང༌ དོན༌ཏང༌ ཁྱོངས༌པིན༌ན༌ ཧེ༌?”

34 ཡེ༌ཤུའི༌ མོལས༌, “ངའེ༌ ཁར༌ཇི༌བོ༌ ནི༌ ང༌ ཀལ༌ལ༌ ཛད༌ཁན༌ནི༌ དཀོན༌མཆོག༌གི༌ ཐུགས༌ཐད༌གུན༌ ཅོ༌ཅེས༌ དང༌ ཁོང༌ངི༌ ཆག༌ལས༌ གུན༌ དྲན༌དྲ༌ གྲུབ༌ཅུག༌ཅེས༌པོ༌ ཨིན༌། 35 ཁྱོ༌ཞའ༌ ཟེར༌ལོ༌ཞིག༌ མེད༌ད༌, ‘སྟོན༌ཐོག༌ སྨིན༌ཅེས༌ལ༌ ཟླ༌ཝ༌ ཞི༌ ལུས༌ཏེ༌ ཨིན༌ནོག༌’? ངའེ༌ ཁྱོ༌ཞ༌གུན༌ལ༌ ཟེར༌རད༌, རང༌རང༌ངི༌ མིག༌ ཕེས༌ཏེ༌ ཞིང༌གུན༌ལ༌ ལྟོས༌ཤིག༌, ཏེ༌ སྟོན༌ཐོག༌གུན༌ ཚོས༌ཏེ༌ རྔབ༌ས༌ རན༌ ཚར༌ཏེ༌ དུག༌། 36 རྔབ༌ས༌ ཏང༌ཁན༌གུན༌ལ༌ ལ༌ཆ༌ གྱལ༌ལ༌ ཐོབ༌ཨིན༌ ཨིན༌ནོག༌, ཡང༌ མི༌གུན༌ ཐའ༌མེད༌པའེ༌ མི༌ཚེའེ༌ ནང༌ང༌ ཁྱོང༌ཅེས༌པོ༌ ཁོང༌ངི༌ རྔ༌ཁན༌ནི༌ ཁ༌ཟས༌པོ༌ ཨིན༌ནོག༌། ཏེ༌ནེ༌ ས༌འོན༌ ཏབ༌ཁན༌ དང༌ རྔབ༌ས༌ ཏང༌ཁན༌ ཉིས༌ཀོའ༌ ཙམ༌ཤིག༌གི༌ སྐྱིད༌པོ༌ མི༌ཡོང༌། 37 འི༌ ཟེར༌ལོ༌བོ༌ དེན༌བ༌ ཨིན༌ནོག༌, ‘ཅིག༌གི༌ ཏབ༌ཨིན༌, ཞན༌ཞིག༌གི༌ རྔ༌ཨེན༌།’ 38 ངའེ༌ ཁྱོ༌ཞ༌གུན༌ ཁྱོ༌ཞའེ༌ མ༌ཏབ༌ཁན༌ནི༌ སྟོན༌ཐོག༌པོ༌ རྔའ༌ལ༌ ཀལ༌པིན༌། ཞན༌མ༌གུན༌ནི༌ རྩོན༌གྲུས༌ སྲན༌ཏྲེ༌ ཅོས༌ ཡང༌ ཁྱོ༌ཞ༌གུན༌ནི༌ ཁོང༌ངི༌ རྩོན༌གྲུས༌སི༌ བྲས༌བུ༌གུན༌ རྔས༌།”

ས༌མར༌རི༌ཡཱ༌པ༌གུན༌ནི༌ ཏད༌པ༌ ཅོས༌།

4:39-42

39 ཏེ༌ བུ༌མོ༌བོའེ༌, “གཙོ༌བོ༌ ཡེ༌ཤུའི༌ ངའེ༌ མི༌ཚེའེ༌ ནང༌ང༌ ཅོས༌ཁན༌ ཚང༌མའ༌ ཤད༌ད༌ ཛདས༌” ཟེར༌ཨིན༌ སྤང༌པོ༌ ཏངས༌ པ༌སང༌ ས༌མར༌རི༌ཡཱ༌པ༌ མང༌པོ༌ཞིག༌གི༌ ཡེ༌ཤུའི༌ཀ༌ ཏད༌པ༌ ཅོས༌། 40 ཏེ༌ནེ༌ ས༌མར༌རི༌ཡཱ༌པ༌གུན༌ ཡེ༌ཤུ༌ ཡོད༌ས༌ ཡོངས༌ཏེ༌ ཇུ༌ཇུ༌ ཁོང༌གུན༌ ཉམ༌པོ༌ ཞུགས༌ས༌ ཛད༌ ཟེར༌ཏེ༌ ཞུ༌ཝ༌ ཕུལས༌པ༌, ཁོང༌ ཞག༌མ༌ ཉིས༌ ཏེ༌རུ༌ ཞུགས༌། 41 ཁོང༌ངི༌ ལབ༌ཞ༌གུན༌ ཚོར༌ཏེ༌ ཞན༌མི༌ མང༌པོ༌ཞིག༌གི༌ ཏད༌པ༌ ཅོས༌། 42 མི༌གུན༌ནི༌ ཏེ༌ བུ༌མོ༌བོའ༌ ཟེརས༌, “ང༌ཞའེ༌ ཁྱོ༌རང༌ངི༌ ཟེར༌ཁན༌ནི༌ སྤེ༌ར༌ ཚོར༌ཅེས༌ ཅིག༌པོ༌ མན༌པ༌, ང༌ཞ༌རང༌ངི༌ ནམ༌ཅོག༌ནེ༌ ཁོང༌ངི༌ མོལ༌ཁན༌གུན༌ ཚོར༌ཅེས༌པོའེ༌ ཏད༌པ༌ ཅོའད༌, ཡང༌ དེན༌བ༌ འི༌ མི༌བོ༌ ཇིག༌རྟེན༌པ༌གུན༌ནི༌ སྐྱབ༌གོན༌ ཨིན༌ཁན༌བོ༌ ང༌ཞའེ༌ ཤེས༌སད༌།”

ཡེ༌ཤུའི༌ ལོན༌པོ༌ཞིག༌གི༌ བུ༌ཚ༌ ཕན༌ཅུག༌ག༌ ཛདས༌།

4:43-54

43 ཞག༌ ཉིས༌སི༌ སྟིང༌ནེ༌ གཙོ༌བོ༌ ཡེ༌ཤུ༌ ཡང༌ གཱ༌ལིལ༌ལིའི༌ ཡུལ༌ཇོངས༌ ཆོགས༌ལ༌ ལོགས༌ཏེ༌ སྐྱོདས༌། 44 ༼ཡེ༌ཤུའི༌ སྔུན༌ལ༌ ལུང༌སྟོན༌པ༌ སུ༌ཞིག༌གའང༌ ཁོ༌རང༌ངི༌ ཡུལ༌ལི༌ ནང༌ང༌ རྩི༌ཝ༌ མི༌ཐོབ༌ མོལ༌ཏེ༌ ཨིན༌པིན༌༽ 45 ཁོང༌ གཱ༌ལིལ༌ལིའ༌ ལེབ༌བ༌ཅིག༌, གཱ༌ལིལ༌ལི༌པ༌གུན༌ནི༌ ཁོང༌ང༌ གའ༌སུས༌ ཞུས༌ ཅིའ༌ཟེར༌ན༌ པེ༌སག༌གི༌ ཏུས༌ཆེན༌ ཟ༌ནེ༌ ཡེ༌རུ༌ཤ༌ལེམ༌མི༌ ནང༌ང༌ ཡེ༌ཤུའི༌ ཛད༌ཁན༌ ཚང༌མ༌ ཁོང༌གུན༌ནི༌ ཐོང༌།

46 ཡེ༌ཤུ༌ ལན༌ ཉིས༌པ༌ གཱ༌ལིལ༌ལིའི༌ ཡུལ༌ཇོངས༌སི༌ ཀ༌ནཱ༌ གྲོང༌ཁྱེར༌ལ༌ སྐྱོདས༌, ཀ༌རུ༌ ཁོང༌ངི༌ ཆུ༌ རྒུན༌ཆང༌ང༌ གྱུར༌ ཅུག༌ག༌ ཛད༌ཏེ༌ ཨིན༌པིན༌། ཀ༌ནཱའེ༌ ཉེ༌མོའ༌ ཀ༌ཕར༌ན༌ཧུམ༌ གྱལ༌སའེ༌ ནང༌ང༌ ལོན༌པོ༌ཞིག༌གི༌ བུ༌ཚའ༌ ཟུ༌མོ༌ ཡོངས༌ཏེ༌ ཡོད༌པིན༌། 47 ལོན༌པོའ༌ ཡེ༌ཤུ༌ ཡ༌ཧུ༌དཱ༌ནེ༌ གཱ༌ལིལ༌ལིའ༌ ལོགས༌ཏེ༌ སྐྱོད༌ཏོག༌ ཟེར༌ཏེ༌ ཚོར༌པ༌ ཁོ༌ ཡེ༌ཤུ༌ ཡོད༌ས༌ སོང༌ ཡང༌ ཇུ༌ཇུ༌ སྐྱོད༌ཏེ༌ ཁོའེ༌ བུ༌ཚ༌ ཤི༌ཀྱིས༌ ཡོད༌ཁན༌བོ༌ ཕན༌ཅུག༌ག༌ ཛད༌ ཟེར༌ཏེ༌ ཞུ༌ཝ༌ ཕུལས༌།

48 ཡེ༌ཤུའི༌ ལོན༌པོ༌བོའ༌ མོལས༌, “ཁྱོ༌ཞ༌གུན༌ནི༌ ཧ༌ལས༌ཤེས༌སི༌ ལྟས༌ དང༌ སྟགས༌ ཐོངས༌ཏེ༌ མ༌ནེ༌ ཏད༌པ༌ མི༌ཅོ༌།”

49 ལོན༌པོ༌བོའེ༌ ཟེརས༌, “གཙོ༌བོ༌ ངའེ༌ ཕྲུ༌གུ༌ ཤིའི༌ སང༌ སྔུན༌ལ༌ སྐྱོད༌ད༌ ཛད༌དའང༌།”

50 ཡེ༌ཤུའི༌ ཁོའ༌ མོལས༌, “ཏ༌ སོང༌ ཁྱོ༌རང༌ངི༌ བུ༌ཚ༌ མི༌ཤི༌།” ཁོའེ༌ ཡེ༌ཤུའི༌ མོལ༌ཁན༌བོའ༌ དེན༌ཤེས༌ ཡང༌ ཁང༌པ༌ ལོགས༌ཏེ༌ ཆ༌ཅེས༌ གོ༌ཟུག༌།

51 ཁོ༌ ལམ༌བར༌ལ༌ ཡོད༌ ཟ༌ནེ༌, ཁོའེ༌ ཡོག༌པོ༌གུན༌ ཁོའེ༌ བུ༌ཚ༌ ཟུ༌མོ༌ ཡོངས༌ཁན༌བོ༌ གྱལ༌ཏེ༌ ཁམ༌ཟང༌ གྱུར༌ཁན༌ནི༌ ནས༌ཚུལ༌ ཤད༌ད༌ལ༌ ཡོངས༌། 52 ལོན༌པོ༌བོའེ༌ ཁོའེ༌ བུ༌ཚ༌བོ༌ ཙམ༌ ཟོད༌ཤིག༌ག༌ གྱལ༌ ཟེར༌ཏེ༌ ཏྲིས༌པ༌ ཁོང༌གུན༌ནི༌ ཟེརས༌, “དའང༌ ཛར༌རེ༌ ཆུ༌ཚོད༌ ཅིག༌པ༌ ཟོད༌ཅིག༌ག༌ ཁོའེ༌ ཚད༌པོ༌ མེད༌ཁན༌ སོང༌།” 53 ཏེ༌ནེ༌ ཨ༌བ༌བོའ༌, ཏེན༌ན༌ ཏུས༌པོའེ༌ཀ༌ ཡེ༌ཤུའི༌ ཁོའ༌, “ཁྱོ༌རང༌ངི༌ བུ༌ཚ༌ མི༌ཤི༌” མོལ༌ཁན༌བོ༌ ཨིད༌ཏུ༌ ཡོངས༌། ཁོ༌ དང༌ ཁོའེ༌ ནང༌ཚང༌ གང༌པོའེ༌ ཡེ༌ཤུའི༌ཀ༌ ཏད༌པ༌ ཅོས༌། 54 ཏེ༌བོ༌ ཡ༌ཧུ༌དཱ༌ནེ༌ གཱ༌ལིལ༌ལིའ༌ སྐྱོད༌ཏེ༌ ཡེ༌ཤུའི༌ ཧ༌ལས༌ཤེས༌སི༌ ཛད༌པ༌ ཉིས༌པ༌བོ༌ ཛད༌ཏེ༌ ཨིན༌པིན༌།

5

བེད༌སེ༌དཱའེ༌ ཟིང༌ངི༌ཀ༌ ནད༌པ༌ གྱལ༌ཅུག༌ག༌ ཛདས༌།

5:1-15

1 ཏེ༌ སྟིང༌ནེ༌ ཡ༌ཧུ༌དཱ༌པ༌གུན༌ནི༌ ཏུས༌ཆེན༌ཞིག༌གི༌ ཏུས༌ གཙོ༌བོ༌ ཡེ༌ཤུ༌ ཡེ༌རུ༌ཤ༌ལེམ༌ གྱལ༌ས༌ སྐྱོདས༌། 2 ཡེ༌རུ༌ཤ༌ལེམ༌མི༌ ནང༌ང༌ ལུག༌ ཟེར༌ཁན༌ནི༌ གྱས༌སྒོའེ༌ ཉེ༌མོའ༌ ཟིང༌ཞིག༌ ཡོད༌པིན༌, ཀ༌བོའ༌ ཨིབ༌རི༌པའེ༌ སྐད༌ལ༌ བེད༌སའི༌ད༌ ཟེར༌རད༌པིན༌, ཡང༌ ཏེ༌བོའ༌ ཐོག༌ ཡོད༌ཁན༌ནི༌ ཡབས༌ ལྔའེ༌ སྐོར༌ཏེ༌ ཡོད༌པིན༌། 3 ཏེ༌ ཡབས༌གུན༌ནི༌ཀ༌ ནད༌པ༌: ཁོངས༌ཁན༌, ཞ༌ར༌ དང༌ ཞ༌འོ༌ མང༌པོ༌ཞིག༌ ཉལ༌ཏེ༌ ཡོད༌པིན༌། 4 * 5 ཏེ༌ཀ༌ ཁོངས༌ཏེ༌ ལོ༌ 38 ཆའ༌ཁན༌ནི༌ མི༌ཞིག༌ ཡོད༌པིན༌། 6 ཡེ༌ཤུའི༌ ཁོ༌ ཟིགས༌ཏེ༌ ལོ༌ མང༌པོ༌ཞིག༌ནེ༌ ཕར༌ལ༌ ཁོངས༌ཏེ༌ ཡོད༌ཁན༌བོ༌ ཁྱེན༌ན༌ ཛད༌པ༌ ཁོང༌ངི༌ ཁོའ༌ ཏྲིའ༌ ཛདས༌, “ཁྱོ༌རང༌ འི༌ ཟུ༌མོ༌བོ༌ནེ༌ ཕན༌ན༌ ཐད༌ད༌ རག༌ག༌?”

7 ཁོའེ༌ ཟེརས༌, “གཙོ༌བོ༌, ཟིང༌ངི༌ ཆུ༌བོ༌ སྲུག༌ ཟ༌ནེ༌ ང༌ འི༌ ནང༌ང༌ ཞུགས༌ཤེས༌ལ རོགས༌ ཅོ༌ཁན༌ སུའང༌ མེད༌, ཡང༌ ང༌ དུན༌ལ༌ ལེབ༌བི༌ སང༌ སྔུན༌ལ༌ ཡང༌སུ༌ཞིག༌ ཏེ༌ནང༌ང༌ ཞུགས༌ ཚར༌དུག༌།”

8 ཡེ༌ཤུའི༌ ཁོའ༌ མོལས༌, “ལོངས༌, རང༌ངི༌ མལ༌ཙ༌ ཁུར༌ ཡང༌ གྲུལ༌།”

9 ཁོ༌ ཏེན༌ན༌མལ༌ལ༌ གྱལ༌, རང༌ངི༌ ཉལ༌སྟན༌ ཁུར༌ཏེ༌ གྲུལ༌ཅེས༌ གོ༌ཟུག༌, ཏེ༌ ཛད༌པ༌བོ༌ ཤབ༌བད༌དི༌ ངལ༌ཚོའེ༌ ཞག༌ག༌ ཇུང༌ཏེ༌ ཨིན༌པིན༌། 10 ཏེན༌ན༌བོའེ༌ཕིའ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ གྱལ༌ཅུག༌ག༌ ཛད༌ཁན༌ནི༌ མི༌བོའ༌ ཟེརས༌, “དི༌རིང༌ ཤབ༌བད༌དི༌ ངལ༌ཚོའེ༌ ཞག༌ག༌ ཁྱོ༌རང༌ངི༌ ལས༌ ཅོ༌མི༌ཆོག༌། ཆོས༌ཁྲིམས༌ ནང༌ཞིན༌ ཁྱོ༌རང༌ང༌ ཉལ༌སྟན༌ ཁུར༌ཅེས༌སི༌ གོངས༌པ༌ མི༌ཏང༌།”

11 ཁོའེ༌ ཁོང༌གུན༌ལ༌ ལན༌ཏངས༌, “ང༌ ཕན༌ཅུག༌ག༌ ཛད༌ཁན༌ནི༌ མི༌བོའེ༌ མོལ༌ལ༌རག༌ ‘རང༌ངི༌ ཉལ༌སྟན༌ ཁུར༌ཏེ༌ གྲུལ༌།’ ”

12 ཁོང༌གུན༌ནི༌ ཁོའ༌ ཏྲིས༌, “ཁྱོ༌རང༌ང༌ ཉལ༌སྟན༌ ཁུར༌ཏེ༌ གྲུལ༌ ཟེར༌ཁན༌བོ༌ སུ༌ ཨིན༌ནོག༌?”

13 ཁོའ༌ ཁོ༌ ཕན༌ཅུག༌ཁན༌བོ༌ སུ༌ ཨིན༌ གྱུས༌ མེད༌པིན༌, ཅིའ༌ཞུ༌ན༌ ཡེ༌ཤུ༌ ཏེ༌རུ༌ མི༌ཚོགས༌སི༌ ནང༌ང༌ སྟོར༌ སོང༌། 14 སྟིང༌ནེ༌ ཡེ༌ཤུའི༌ ཁོ༌ ཆོད༌ཁང༌ངི༌ ནང༌ང༌ ཟིགས༌ ཡང༌ ཁོའ༌ མོལས༌, “ལྟོས༌ ཏ༌ ཁྱོ༌རང༌ གྱལ༌ཏེ༌ ཨིན༌ནོག༌། སྡིག༌པ༌ ཅོ༌ཅེས༌ ཕོང༌, ཏེ༌ མན༌ན༌ ཁྱོ༌རང༌ང༌ འི༌ སང༌ ཐུའ༌ ཇུང༌སྲིད༌ཅེས༌ ཨིན༌ནོག༌།” 15 ཏེ༌ནེ༌ ཁོ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ཀ༌ སོང༌ཏེ༌ ཟེརས༌, “ང༌ ཕན༌ཅུག༌ག༌ ཛདས༌ཁན༌བོ༌ ནི༌ ཡེ༌ཤུ༌ ཨིན༌ནོག༌།”

དཀོན༌མཆོག༌གི༌ སྲས༌སི༌ ཝང༌ཆ༌།

5:16-30

16 གཙོ༌བོ༌ ཡེ༌ཤུའི༌ ཏེན༌ན༌ ཙོགས༌སི༌ ཧ༌ལས༌ཤེས༌སི༌ ཛད༌པ༌གུན༌ ཤབ༌བད༌དི༌ ངལ༌ཚོའེ༌ ཞག༌ག༌ ཛད༌ པ༌སང༌, ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཁོང༌ངི༌ མོལ༌ཁན༌ དང༌ ཛད༌ཁན༌ གུན༌ནི༌ གྱབ༌གལ༌ ཅོ༌ཅེས༌ གོ༌ཟུག༌། 17 ཨིན༌ནའང༌ ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཡབ༌ དཀོན༌མཆོག༌གི༌ ཏུས༌གྱུན༌ ཆག༌ལས༌ ཛད༌ཅེས༌པོའེ༌, ངེའང༌ ཅོའད༌།” 18 ཡ༌ཧུ༌དཱ༌པ༌གུན༌ནི༌ ཁོང༌ སད༌ཅེས༌སི༌ རྩོན༌གྲུས༌ མང༌ང༌ སྲན༌ཏྲེ༌ ཅོས༌, ཅིའ༌ཟེར༌ན༌ ཡེ༌ཤུའི༌ ཡ༌ཧུ༌དཱ༌པོའེ༌ ཤབ༌བད༌དི༌ ཞག༌གི༌ ཁྲིམས༌པོ༌ ཅག༌ཅེས༌, མ༌ཚད༌ ཁོང༌ངི༌ དཀོན༌མཆོག༌ག༌ ཁོང༌རང༌ངི༌ ཡབ༌ མོལ༌ཏེ༌ ཁོང༌རང༌ དཀོན༌མཆོག༌ དྲན༌དྲ༌ ཐེའ༌ཛདས༌།

19 ཡེ༌ཤུའི༌ ཁོང༌གུན༌ལ༌ ལན༌སལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, སྲས༌ ཁོ༌རང༌ ཅིག༌པོའ༌ ཅའང༌ ཅོ༌ཉན༌ན༌ མ༌ནོག༌། ཡབ༌ དཀོན༌མཆོག༌གི༌ ཛད༌ཁན༌ ཁོའེ༌ ཐོང༌ཁན༌བོ༌ མ༌ནེ༌ སྲས༌སི༌ ཅོའ༌ མ༌ནོག༌། ཡབ༌བི༌ ཅི༌ ཅོའ༌ ཛད༌ནའང༌ སྲས༌སིའང༌ ཅོའ༌ནོག༌། 20 ཡབ༌བི༌ སྲས༌ལ༌ ཅམས༌པ༌ ཛད༌ཅེས༌པོའེ༌ ཁོང༌ངི༌ ཆག༌ལས༌ ཚང༌མ༌ སྲས༌ལ༌ སྟན༌ན༌ ཛད༌ད༌ནོག༌། ཡབ༌བི༌ འི༌གུན༌ནི༌ སང༌ ཇིགས༌པོ༌ ལས༌གུན༌ སྲས༌ལ༌ ཅོ༌ཅེས༌ལ༌ སྟན༌ན༌ ཛད༌ཨིན༌, ཏེ༌ནེ༌ ཁྱོ༌ཞ༌གུན༌ མང༌ང༌ ཧ༌ལས༌ཨིན༌། 21 སྤེར༌ན༌ ཀ༌ཟུག༌ ཡབ༌བི༌ ཤི༌ཁན༌གུན༌ སོན༌ཏེའ༌ ལང༌ང༌ ཛད༌ཏེ༌ སྲོག༌ སལ༌ལད༌, ཏེན༌ན༌ ཙོགས༌ལ༌ སྲས༌སིའང༌ ཁོ༌རང༌ ཐད༌ཁན༌གུན༌ལ༌ མི༌ཚེ༌ ཏང༌ཨིན༌། 22 ཡབ༌བི༌ སུ༌ཞིག༌གའང༌ ཤགས༌ མ༌ཛད༌ད༌, ཤགས༌ ཅད༌ཅེས༌སི༌ ཝང༌ ཚང༌མ༌ སྲས༌ལ༌ སལ༌ལ༌ ཛད༌ཏེ༌ ཨིན༌། 23 ཏེ༌ ཝང༌བོ༌ སལ༌ལ༌ ཛད༌ཅེས༌སི༌ གྱུན༌ཚན༌བོ༌ ནི༌, ཀ༌ཟུག༌གི༌ ཡབ༌བ༌ མི༌ཚང༌མའེ༌ རྩི༌ཝ༌ ཅོའད༌ ཏེན༌ན༌ ཙོགས༌ལ༌ མི༌ཚང༌མའེ༌ སྲས༌ལའང༌ རྩི༌ཝ༌ ཏང༌ཅེས༌པོ༌ ཨིན༌ནོག༌། སྲས༌ལ༌ རྩི༌ཝ༌ མ༌ཅོ༌ཁན༌གུན༌ནི༌ ཏན༌ཏན༌ལ༌ སྲས༌ ཀལ༌ལ༌ ཛད༌ཁན༌ནི༌ ཡབ༌བའང༌ རྩི༌ཝ༌ མ༌ཅོའ༌ ཨིན༌ནོག༌།”

24 “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ངའེ༌ ལོན༌གུན༌ལ༌ ཉན༌ཏེ༌ ང༌ ཀལ༌ཁན༌ནི༌ དཀོན༌མཆོག༌གི༌ཀ༌ ཏད༌པ༌ ཁྱོང༌ཁན༌གུན༌ལ༌ ཐའ༌མེད༌པའེ༌ མི༌ཚེ༌ ཡོད༌, ཡང༌ ཁོང༌གུན༌ནི༌ སྡིག༌པ༌གུན༌ལ༌ ཆད༌པ༌ མི༌ཕོག༌། ཁོང༌གུན༌ ཤི༌ཅེས༌ནེ༌ ཐར༌ཏེ༌ ཐའ༌མེད༌པའེ༌ མི༌ཚེ༌ ནང༌ང༌ ལེབས༌ཏེ༌ ཨིན༌ནོག༌།”

25 “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ཏུས༌པོ༌ ལེབ༌ཅེས༌ ཡོད༌ མ༌ཚད༌ ལེབ༌ ཚར༌ཏེ༌ ཨིན༌, ནམ༌ སེམས༌ཉིད༌དི༌ ཐོག༌ནེ༌ ཤི༌ཁན༌གུན༌ནི༌, དཀོན༌མཆོག༌གི༌ སྲས༌སི༌ སྐད༌ ཚོར༌ཨིན༌། ཡང༌ ཚོར༌ཏེ༌ ཨིད༌ཤེས༌ ཅོ༌ཁན༌གུན༌ སོན༌ཏེའ༌ ལུས༌ཨིན༌། 26 ཀ༌ཟུག༌གི༌ ཡབ༌བ༌ སྲོག༌ སལ༌ཅེས༌སི༌ ཝང༌ ཡོད༌, ཏེན༌ན༌ ཙོགས༌ལ༌ ཁོང༌ངི༌ སྲས༌ལ༌ སྲོག༌ ཏང༌ཅེས༌སི༌ ཝང༌བོ༌ སལ༌ལ༌ ཛད༌ཏེ༌ ཨིན༌། 27 ཁོ༌ ནི༌ མི༌རིགས༌སི༌བུ༌ ཨིན༌ པ༌སང༌, ཡབ༌བི༌ ཁོའ༌ ཤགས༌ ཅད༌ཅེས༌སི༌ ཝང༌ཆ༌ སྟད༌ད༌ ཛད༌ཏེ༌ ཨིན༌། 28 ངའེ༌ ཟེར༌ཁན༌བོའ༌ ཧ༌ མ༌ལས༌ཤིག༌, ཏེ༌ཏུས༌པོ༌ ལེབ༌ཅེས༌ ཡོད༌, ནམ༌ ཤི༌ཁན༌ ཚང༌མའེ༌ སྤུར༌ཁང༌ངི༌ ནང༌ང༌ དཀོན༌མཆོག༌གི༌ སྲས༌སི༌ སྐད༌པོ༌ ཚོར༌ཏེ༌ 29 སྤུར༌ཁང༌གུན༌ནེ༌ བིང༌ཏེ༌ ཡོང༌ཨིན༌། ལས༌ ཟང༌པོ༌ ཅོ༌ཁན༌གུན༌ ཐའ༌མེད༌པའེ༌ མི༌ཚེ༌ ཕིའ༌, ཡང༌ ངན༌པ༌ ཅོ༌ཁན༌གུན༌ ཐའ༌མེད༌པའེ༌ ཆད༌པའེ༌ ཕིའ༌ ལང༌ཨིན༌། 30 ངའ༌ ང༌རང༌ང༌ ཅའང༌ ཅོ༌ མི༌ཉན༌, དཀོན༌མཆོག༌གི༌ མོལ༌ཁན༌ ནང༌ཞིན༌ལ༌ ཤགས༌ ཏང༌ངད༌, ཡང༌ ངའེ༌ ཤགས༌གུན༌ནི༌ ཀྲང༌པོ༌ ཨིན༌ ཅིའ༌ཟེར༌ན༌ ངའེ༌ ང༌རང༌ ཐད༌ཁན༌ ནང༌ཞིན༌ མན༌པ༌, ང༌ ཀལ༌ལ༌ ཛད༌ཁན༌ནི༌ ཡབ༌བི༌ ཐུགས༌ཐད༌ ནང༌ཞིན༌ ཅོའད༌།”

གཙོ༌བོ༌ ཡེ༌ཤུའི༌ སྐོར༌ལ༌ སྤང༌པོ༌།

5:31-47

31 གཙོ༌བོ༌ ཡེ༌ཤུའི༌ ཏ༌རུང༌ངའང༌ མོལས༌, “ཀལ༌ཏེས༌ ངའེ༌ ང༌རང༌ངི༌ སྐོར༌ལ༌ སྤང༌པོ༌ ཏང༌ངད༌ན༌ ངའེ༌ སྤང༌པོ༌བོའ༌ ཞན༌མ༌གུན༌ དེན༌ མི༌ཤེས༌། 32 ཞན༌མ༌ཞིག༌གི༌ ངའེ༌ སྐོར༌ལ༌ སྤང༌པོ༌ སལ༌ལད༌, ཡང༌ ང༌ གྱུས༌ཡོད༌ ཁོང༌ངི༌ ངའེ༌ སྐོར༌ལ༌ སལ༌ཁན༌ནི༌ སྤང༌པོ༌ ཀྲང༌པོ༌ ཨིན༌། 33 ཁྱོ༌ཞའེ༌ ཡོ༌ཧཱ༌ནན༌ནི༌ཀ༌ མི༌གུན༌ ཏྲིའ༌ལ༌ ཀལས༌པ༌, ཁོང༌ངི༌ ངའེ༌ སྐོར༌ལ༌ དེན༌བའེ༌ སྤང༌པོ༌ ཏངས༌། 34 ང༌ མི༌གུན༌ནི༌ སྤང༌པོའ༌ རག༌ལས༌ཏེ༌ མེད༌, ཨིན༌ནའང༌ ཁྱོ༌ཞ༌གུན༌ལ༌ ཐར༌པ༌ ཐོབ༌ཅེས༌སི༌ ཕིའ༌ ཡོ༌ཧཱ༌ནན༌ནི༌ སྤང༌པོའེ༌ སྐོར༌ལ༌ ཤད༌དད༌། 35 ཡོ༌ཧཱ༌ནན༌ ནི༌ འོད༌ ལྡང༌ཤན༌ བར༌ཨིན༌ ཡོད༌ཁན༌ཞིག༌ ཨིན༌པིན༌, ཡང༌ ཁྱོ༌ཞ༌གུན༌ སྐབས༌སྟོགས༌ཤིག༌ ཏེ༌ འོད༌པོའེ༌ ལྡངས༌སི༌ ནང༌ང༌ དུགས༌ཏེ༌ ཐད༌པོ༌ ཅོས༌། 36 ངའེ༌ ལག༌ག༌ ཡོ༌ཧཱ༌ནན༌ནི༌ སྤང༌པོའེ༌ སང༌ ཇིགས༌པོ༌ སྤང༌པོ༌ཞིག༌ ཡོད༌, ཡབ༌ དཀོན༌མཆོག༌གི༌ ངའ༌ གྲུབ༌ཅུག༌ཅེས༌ལ༌ སྟད༌ད༌ ཛད༌ཁན༌ནི༌ ལས༌གུན༌ ངའེ༌ ཅོ༌ཨིན༌ ཡོད༌ ཡང༌ ཏེན༌ན༌ ལས༌གུན༌, ང༌ ཡབ༌བི༌ ཀལ༌ལ༌ ཛད༌ཁན༌བོའེ༌ སྤང༌པོ༌ ཨིན༌། 37 ང༌ ཀལ༌ལ༌ ཛད༌ཁན༌ནི༌ ཡབ༌བི༌, ངའེ༌ སྐོར༌ལ༌ སྤང༌པོ༌ སལ༌ཏེ༌ ཨིན༌། ཁྱོ༌ཞ༌གུན༌ནི༌ ཁོང༌ངི༌ སུང༌སྐད༌ མ༌ནེ༌ མ༌ཚོར༌ར༌ ཡ༌ ཁོང༌ངི༌ ཡིབས༌ མ༌ནེ༌ མ༌ཇལ༌ལ༌ ཨིན༌ནོག༌། 38 ཁོང༌ངི༌ ལོན༌ ཁྱོ༌ཞ༌གུན༌ནི༌ སྙིང༌ངི༌ ནང༌ང༌ ལུས༌ས༌ མི༌དུག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ ང༌ དཀོན༌མཆོག༌གི༌ ཀལ༌ལ༌ ཛད༌ཁན༌བོའེ༌ཀ༌ དེན༌ མ༌ཤེས༌།”

39 “ཁྱོ༌ཞའེ༌ ཏམ༌པའེ༌ སུང༌རབས༌ལ༌ མ༌ ཞིབ༌སལ༌ ཉམ༌པོ༌ ལོབ༌ཇོང༌ ཅོ༌རུག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ ཏམ༌པའེ༌ སུང༌རབས༌ གྱུད༌ཏེ༌ ཐའ༌མེད༌པའེ༌ མི༌ཚེ༌ ཐོབ༌བ༌ནོག༌ སམ༌དུག༌། ཏེན༌ན༌ སུང༌རབས༌པོའེ༌ ངའེ༌ སྐོར༌ལ༌ སྤང༌པོ༌ ཏང༌ང༌ནོག༌། 40 ཏེ༌ནེའང༌ ངའེ༌ཀ༌ ཨིད༌ཤེས༌ ཅོས༌ཏེ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌ལ༌ ཁྱོ༌ཞའ༌ ཐད༌ད༌ མི༌དུག༌།”

41 “ང༌ ནི༌ མི༌གུན༌ནི༌ སྟོད༌པ༌ ཏང༌ཅེས༌པོའ༌ ཐད༌ད༌མེད༌, 42 ཨིན༌ནའང༌ ཁྱོ༌ཞ༌གུན༌ནི༌ སེམས༌སི༌ ནང༌ང༌ དཀོན༌མཆོག༌གི༌ ཕིའ༌ ཅམས༌པ༌ མེད༌ཁན༌བོ༌ ང༌ གྱུས༌ཡོད༌། 43 ང༌ ང༌རང༌ངི༌ ཡབ༌བི༌ ཝང༌ཆའེ༌ ནང༌ང༌ ཡོང༌ནའང༌ ཁྱོ༌ཞ༌གུན༌ནི༌ ང༌ གའ༌སུས༌ མ༌ཅོས༌། ཀལ༌ཏེས༌ ཞན༌ཞིག༌ ཁོ༌རང༌ངི༌ ཝང༌ཆའེ༌ ནང༌ང༌ ཡོང༌ན༌ ཁྱོ༌ཞ༌གུན༌ནི༌ ཁོའ༌ གའ༌སུས༌ ཅོ༌ཨིན༌། 44 ཁྱོ༌ཞ༌གུན༌ནི༌ ཀ༌ཟུག༌གི༌ ངའེ༌ཀ༌ ཏད༌པ༌ ཁྱོང༌ཨིན༌, ནམ༌ ཁྱོ༌ཞ༌གུན༌ ཅིག༌ དང༌ ཅིག༌ནེ༌ སྟོད༌པ༌ ཐོབ༌ཅེས༌ལ༌ ཐད༌དུག༌, ཨིན༌ནའང༌ དཀོན༌མཆོག༌ ཅིག༌ཅིག༌པོའེ༌ སྟོད༌པ༌ ཐོབ༌ཅེས༌པོ༌ ཙལ༌ལ༌ མི༌དུག༌།”

45 “ཁྱོ༌ཞའེ༌ མ༌སམ༌ཤིག༌ ཡབ༌བི༌ སྐུན༌དུན༌ལ༌ ངའེ༌ ཁྱོ༌ཞ༌གུན༌ལ༌ སྐྱོན༌ ཀལ༌ཨིན༌། ཁྱོ༌ཞ༌གུན༌ལ༌ སྐྱོན༌ ཀལ༌ཁན༌བོ༌ ཁྱོ༌ཞ༌རང༌ངི༌ རེ༌ཝ༌ བོར༌ཁན༌ནི༌ མོ༌ཟེས༌ ཨིན༌ནོག༌། 46 ཀལ༌ཏེས༌ ཁྱོ༌ཞ༌གུན༌ནི༌ མོ༌ཟེས༌སི༌ཀ༌ ཏད༌པ༌ ཅོས༌པིན༌ན༌, ངའེ༌ཀའང༌ ཏད༌པ༌ ཅོས༌ཏེ༌ ཡོད༌གྲོ༌, ཅིའ༌ཟེར༌ན༌ ཁོང༌ངི༌ ངའེ༌ སྐོར༌ལ༌ བྲིའ༌ ཛད༌ཏེ༌ ཨིན༌ནོག༌། 47 ཁྱོ༌ཞ༌གུན༌ནི༌ མོ༌ཟེས༌སི༌ བྲིའ༌ ཛད༌ཁན༌བོའ༌ ཨིད༌ མ༌ཤེས༌ པ༌སང༌, ངའེ༌ ཟེར༌ཁན༌གུན༌ལ༌ ཁྱོ༌ཞའེ༌ ཀ༌ཟུག༌གི༌ དེན༌ཤེས༌ཨིན༌།”

6

གཙོ༌བོ༌ ཡེ༌ཤུའི༌ མི༌ སྟོང༌ལྔ༌ གྲངས༌ཤུག༌ག༌ ཛདས༌།

6:1-15

1 ཞག༌བན༌ཤིག༌གི༌ སྟིང༌ནེ༌ གཙོ༌བོ༌ ཡེ༌ཤུ༌ གྲུ༌ཟིང༌ངི༌ ནང༌ང༌ ཞོན༌ན༌ ཛད༌ཏེ༌, གཱ༌ལིལ༌ལིའི༌ ཚོའེ༌ ཕར༌ཀའ༌ སྐྱོད༌ ཀ༌བོའ༌ ཏི༌བེ༌རི༌ཡཱས༌སི༌ ཚོའང༌ ཟེར༌ར༌ནོག༌། 2 མི༌ཚོགས༌ ཆེན༌མོ༌ཞིག༌ ཁོང༌ང༌ བྲངས༌ཏེ༌ ཡོངས༌, ཅིའ༌ཟེར༌ན༌ ཁོང༌གུན༌ནི༌ ཡེ༌ཤུའི༌ ནད༌པ༌ ཕན༌ཅུག༌ག༌ ཛད༌ཁན༌ནི༌ ལྟས༌གུན༌ ཐོང༌ཏེ༌ ཨིན༌པིན༌། 3 ཡེ༌ཤུ༌ རིའ༌ ཛགས༌ཏེ༌ སྐྱོད༌ཏེ༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ སའེ༌ཀ༌ ཞུགས༌། 4 ཡ༌ཧུ༌དཱ༌པའེ༌ པེ༌སག༌གི༌ ཏུས༌ཆེན༌ ཉེ༌མོ༌ ཡོད༌པིན༌། 5 ཡེ༌ཤུའི༌ ཨུ༌ སྟགས༌པ༌ མི༌ཚོགས༌ ཆེན༌མོ༌ ཁོང༌ ཆོགས༌ལ༌ ཡོང༌ཨིན༌ ཟིགས༌ ཡང༌ ཁོང༌ངི༌ ཕི༌ལིབ༌བ༌ མོལས༌, “འི༌ མི༌ཚང༌མ༌ ཟའ༌ལ༌ ཏང༌ཅེས༌སི༌ ཏ༌གི༌ ང༌དང༌ངི༌ ཀ༌ནེ༌ ཉོ༌ཨིན༌།” 6 ཡེ༌ཤུའི༌ ཁོའེ༌ ཅི༌ ཟེར༌དུག༌ ལྟ༌ཅེས༌ལ༌ ཏེ༌བོ༌ ཏྲིའ༌ ཛདས༌, ཅིའ༌ཟེར༌ན༌ ཁོང༌ངི༌ ཅོའ༌ ཛད༌ཅེས༌པོ༌ ཁོང༌ང༌ ཐུག༌གྱུས༌ ཡོད༌པིན༌།

7 ཕི༌ལིབ༌བི༌ ཁོང༌ང༌ ཟེརས༌, “ཀལ༌ཏེས༌ ཞག༌མ༌ ཉིབ༌གྱའེ༌ ལ༌ཆའེ༌ པེ༌ནེའ༌ ཏ༌གི༌ ཉོ༌ནའང༌ འི༌ མི༌ཚང༌མ༌ལ༌ ཁམ༌བུ༌ རེ༌རེ༌ ཏ༌གི༌ མི༌ཐོབ༌།”

8 ཡེ༌ཤུའི༌ ཡང༌ ལོབ༌ཕྲུགས༌ ཅིག༌, ཤི༌མོན༌ པི༌ཏྲར༌རི༌ ནོ༌ ཨེན༌གྲིའུ༌འི༌ ཁོང༌ང༌ ཟེརས༌, 9 “འི༌ཀ༌ ཕྲུ༌གུ༌ཞིག༌གི༌ ལག༌ག༌ ནས༌སའེ༌ ཏ༌གི༌ ལྔ༌ དང༌ ཉ༌ ཆུ༌ངུན༌ ཉིས༌ དུག༌, ཨིན༌ནའང༌ ཏེ༌བོའེ༌ འི༌ཟམ༌ཤིག༌གི༌ མིའ༌ ཅི༌ ཅོ༌ཨིན༌?”

10 ཡེ༌ཤུའི༌ མོལས༌, “མི༌གུན༌ སའེ༌ཀ༌ དུག༌ཅུག༌།” ཏེ༌རུ༌ སྤང༌ སྔོན༌པོ༌ མང༌པོ༌ ཡོད༌པིན༌ མི༌ཚང༌མ༌ སའེ༌ཀ༌ དུགས༌, ཏེ༌ མི༌ཚོགས༌སི༌ ནང༌ང༌ བུ༌ཚའ༌ ལྡན༌ཁན༌ ཅིག༌པོ༌ སྟོང༌ལྔ༌ ཟམ༌ཤིག༌ ཡོད༌པིན༌། 11 ཡེ༌ཤུའི༌ ཏ༌གི༌གུན༌ ཆག༌ག༌ ནམས༌ ཡང༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ཏེ༌, དུགས༌ཏེ༌ ཡོད༌ཁན༌ ཚང༌མ༌ལ༌ རང༌རང༌ངི༌ སྒོས༌དོམ༌ ནང༌ཞིན༌ བགོས༌ཏེ༌ ཏང༌ང༌ སལས༌, ཏེན༌ན༌ ཙོགས༌ ཉ༌གུན༌ ཉམ༌པོ༌ ཛདས༌། 12 ཁོང༌ ཚང༌མ༌ ཟོས༌ཏེ༌ ཚིམས༌ས༌ཅིག༌, ཡེ༌ཤུའི༌ ལོབ༌ཕྲུགས༌གུན༌ལ༌ མོལས༌, “གོད༌ལ༌ ཅའང༌ མི༌ཆ༌ཅེས༌སི༌ ཕིའ༌ ལག༌མ༌གུན༌ ལྡུས༌ཏེ༌ ཁྱོང༌།” 13 ཏེ༌ནེ༌ མི༌གུན༌ནི༌ ནས༌སི༌ ཏ༌གི༌ ལྔའེ༌ ཀ༌ནེ༌ ཟོས༌ཏེ༌ ལག༌མ༌ བོར༌ཁན༌ ཁོང༌གུན༌ནི༌ ལྡུས༌པ༌ པག༌ཙེ༌ རྕུག༌ཉིས༌ གང༌།

14 མི༌གུན༌ནི༌ ཁོང༌ངི༌ ཧ༌ལས༌ཤེས༌སི༌ ལྟས༌པོ༌ ཐོང༌ང༌ཅིག༌, “ཏན༌ཏན༌ལ༌ ང༌དང༌ སྲུངས༌ཏེ༌ ཡོད༌ཁན༌ནི༌ ལུང༌སྟོན༌པ༌, འིན༌ན༌བོ༌ ཨིན༌ནོག༌” ཟེརས༌། 15 ཁོང༌གུན༌ནི༌ ཡེ༌ཤུ༌ ཟུམས༌ཏེ༌ ཝང༌ ཉམ༌པོ༌ ཁོ༌རང༌གུན༌ནི༌ གྱལ༌པོའ༌ སྐོ༌ཅེས༌པོ༌ ཁོང༌ངི༌ ཁྱེན༌ པ༌སང༌ ཅུབ༌ཅད༌ཏེ༌ མི༌ཚོགས༌སི༌ ནང༌ནེ༌ བིང༌ཏེ༌ ཁོང༌རང༌ ཅིག༌པོ༌ རི༌ཀ༌ ཛགས༌ཏེ༌ སྐྱོདས༌།

གཙོ༌བོ༌ ཡེ༌ཤུ༌ ཆུའི༌ཀ༌ གྲུལ༌ལ༌ ཛདས༌།

6:16-24

16 མུན༌ཅུ༌རུབ༌བ༌ཅིག༌ ཁོང༌ངི༌ ལོབ༌ཕྲུགས༌གུན༌ ཐུར༌ལ༌ བབས༌ཏེ༌ ཚོའེ༌ ཆོགས༌ལ༌ སྐྱོདས༌, 17 ཡང༌ ཚོའེ༌ ཕར༌ཀའ༌ ཀ༌ཕར༌ན༌ཧུམ༌མི༌ གྱལ༌ས༌ ལོགས༌ཏེ༌ ཆ༌ཅེས༌ལ༌ གྲུ༌ཟིང༌ངི༌ ནང༌ང༌ ཞོནས༌། ཏ༌ མུན༌ཅུ༌རུབས༌ཏེ༌ ཡོད༌པིན༌ ཡང༌ གཙོ༌བོ༌ ཡེ༌ཤུ༌ ཁོང༌གུན༌ ཉམ༌པོ༌ མ༌སྐྱོད༌ད༌ ཨིན༌པིན༌། 18 ཧུན༌མེད༌ལ༌ གྱ༌ཚོའེ༌ ནང༌ང༌ ལུང༌རག༌ ཡོངས༌ཏེ༌ ཆུལ༌བག༌ ཀྲག༌པོ༌ ལངས༌། 19 གྲུ༌ཟིང༌བོ༌ ཚོའེ༌ ཐའ༌མ༌ནེ༌ ཀི༌ལོ༌མི༌ཀྲར༌ ལྔ༌ ཡ༌ དྲུག༌ ཟམ༌ཤིག༌ ཐག༌རིང༌ང༌ ལེབས༌ཏེ༌ ཡོད༌ ཟ༌ནེ༌ ལོབ༌ཕྲུགས༌གུན༌ནི༌ ཡེ༌ཤུ༌ གྲུ༌ཟིང༌ ཆོགས༌ལ༌ ཆུའི༌ཀ༌ ཞབ༌གྲུལ༌ལ༌ སྐྱོད༌ད༌ ཐོང༌ཏེ༌ མ༌སྲན༌ཏྲེ༌ ཇིགས༌། 20 ཨིན༌ནའང༌ ཡེ༌ཤུའི༌ ཁོང༌གུན༌ལ༌ བོད༌ད༌ ཛད༌ཏེ༌ མོལས༌, “ཇིགས༌ མ༌ཇིགས༌ ང༌ ཨིན༌།” 21 ཏེ༌ནེ༌ ཁོང༌གུན༌ནི༌ ཡེ༌ཤུ༌ གྲུ༌ཟིང༌ངི༌ ནང༌ང༌ སྐྱོད༌ཅུགས༌, ཁོང༌གུན༌ནི༌ གྲུ༌ཟིང༌བོ༌ ཏེན༌ན༌མལ༌ལ༌ འ༌ངོ༌ལྡོའི༌ ཕར༌ཀ༌ ལེབ༌ ཀ༌རུ༌ ཁོང༌གུན༌ ཆ༌ཅེས༌ ཨིན༌པིན༌། 22 སྟིང༌མ༌ཞག༌པོ༌ ཚོའེ༌ ཕར༌ཀ༌ དུགས༌ཏེ༌ ཡོད༌ཁན༌ནི༌ མི༌ཚོགས༌པོའ༌ ཏེ༌རུ༌ གྲུ༌ཟིང༌ ཅིག༌ཅིག༌ མ༌ནེ༌ མེད༌ཁན༌ ཡང༌ ཡེ༌ཤུ༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཏེ༌ གྲུ༌ཟིང༌ངི༌ ནང༌ང༌ མ༌སྐྱོད༌ཁན༌བོ༌ གྱུས༌སོང༌། 23 ཏེ༌ནེ༌ ཏི༌བེ༌རི༌ཡཱས༌སི༌ གྱལ༌ས༌ནེ༌ ཞན༌ གྲུ༌ཟིང༌ རིག༌ ལེབས༌ཏེ༌ ཏེན༌ན༌ ནས༌ས༌བོའ༌ དུགས༌, ཀ༌རུ༌ གཙོ༌བོའེ༌ དོན༌ཀྱིར༌རི༌ ཕིའ༌ ཐུག༌རྗེ༌ཆེ༌ ཕུལ༌ཏེ༌ ཡང༌ མི༌ཚོགས༌གུན༌ནི༌ ཟོས༌ཏེ༌ ཨིན༌པིན༌། 24 མི༌ཚོགས༌སི༌ ཡེ༌ཤུ༌ ཡ༌ ཁོང༌ངི༌ ལོབ༌ཕྲུགས༌གུན༌ ཏེ༌ཀ༌ མེད༌ཁན༌བོ༌ ཧ༌གོའ༌ཅིག༌, ཁོང༌གུན༌ གྲུ༌ཟིང༌གུན༌ནི༌ ནང༌ང༌ ཞོན༌ཏེ༌, ཀ༌ཕར༌ན༌ཧུམ༌མི༌ གྱལ༌ས༌ ཡེ༌ཤུ༌ ཙལ༌ལ༌ སོང༌།

ཡེ༌ཤུ༌ ནི༌ སྲོག༌ སལ༌ཁན༌ནི༌ དོན༌ཀྱིར༌།

6:25-59

25 ཚོའེ༌ ཕར༌ཀ༌ མི༌ཚོགས༌ལ༌ གཙོ༌བོ༌ ཡེ༌ཤུ༌ ཐོབ༌བ༌ཅིག༌ ཟེརས༌, “ལོབ༌བོན༌ལེ༌, ཉེ༌རང༌ འི༌ཀ༌ ནམ༌ སྐྱོད༌པིན༌?”

26 ཡེ༌ཤུའི༌ ཁོང༌གུན༌ལ༌ ལན༌སལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ཁྱོ༌ཞའེ༌ ངའེ༌ ཧ༌ལས༌ཤེས༌སི༌ ཛད༌པ༌གུན༌ ཧ༌གོ༌ཅེས༌པོའེ༌ མན༌པ༌ ངའེ༌ ཁྱོ༌ཞའ༌ ཟའ༌ཅེས༌ལ༌ ཏ༌གི༌ ཏངས༌ པ༌སང༌ ང༌ ཙལ༌ཏེ༌ ཨིན༌ནོག༌། 27 རུལ༌ཅེས༌ཅན༌ མན༌པ༌, ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ ཟན༌ ཙལ༌ཅེས༌ལ༌ རྩོན༌གྲུས༌ ཅོ༌ཤིག༌, ཏེ༌བོ༌ མི༌རིགས༌སི༌བུའི༌ ཁྱོ༌ཞ༌གུན༌ལ༌ ཏང༌ཨིན༌ ཅིའ༌ཟེར༌ན༌ ཡབ༌ དཀོན༌མཆོག༌གི༌ ཏེ༌བོ༌ ཏང༌ཅེས༌སི༌ ཝང༌ཆ༌ ངའ༌ སལ༌ལ༌ ཛད༌ཏེ༌ ཨིན༌།”

28 ཁོང༌གུན༌ནི༌ ཡེ༌ཤུའ༌ ཟེརས༌, “དཀོན༌མཆོག༌ ཐུགས༌ཐད༌ ཅུག༌ཅེས༌ལ༌ ང༌ཞའེ༌ ཅི༌ ལས༌ རིག༌ ཅོ༌གོས༌?”

29 ཡེ༌ཤུའི༌ ཁོང༌གུན༌ལ༌ མོལས༌, “དཀོན༌མཆོག༌ ཐུགས༌ཐད༌ཁན༌ནི༌ ལས༌པོ༌ ནི༌ ཁོང༌ངི༌ ཀལ༌ལ༌ ཛད༌ཁན༌བོའེ༌ཀ༌ ཏད༌པ༌ ཅོ༌ཅེས༌པོ༌ ཨིན༌ནོག༌།”

30 ཏེ༌ནེ༌ ཁོང༌གུན༌ནི༌ ཡེ༌ཤུའ༌ ཟེརས༌, “ཉེ༌རང༌ངི༌ ཅི༌ ཅོའ༌ ཛད༌ཨིན༌? ང༌ཞའེ༌ ཉེ༌རང༌ངི༌ཀ༌ ཏད༌པ༌ ཁྱོང༌ཅེས༌ལ༌ ཉེ༌རང༌ངི༌ ང༌ཞའ༌ ཧ༌ལས༌ཤེས༌སི༌ སྟགས༌ ཀ༌ཟུག༌ཤིག༌ སྟན༌ན༌ ཛད༌ཨིན༌? 31 སྤེར༌ན༌ ང༌ཞའེ༌ ཕ༌མེས༌པོ༌གུན༌ནི༌ རི༌སྟོང༌ངི༌ ནང༌ང༌ མན༌ན༌ ཟེར༌ཁན༌ནི༌ ཏ༌གི༌ ཟོས༌, སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, ‘མོ༌ཟེས༌སི༌ ཁོང༌གུན༌ལ༌ ནམ༌ཁའ༌ནེ༌ ཟའ༌ཅེས༌ལ༌ ཏ༌གི༌ སལས༌།’✡”

32 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ཏེ༌ ཏ༌གི༌གུན༌ ནམ༌ཁའ༌ནེ༌ ཁྱོ༌ཞའེ༌ ཕ༌མེས༌པོ༌གུན༌ལ༌ མོ༌ཟེས༌ མན༌པ༌, ངའེ༌ ཡབ༌བི༌ སལ༌ལ༌ ཛད༌ཏེ༌ ཨིན༌པིན༌, ཁོང༌ངི༌ ནམ༌ཁའ༌ནེ༌ དེན༌བའེ༌ ཏ༌གི༌བོ༌ སལ༌ལ༌ ཛད༌ད༌ནོག༌། 33 དཀོན༌མཆོག༌གི༌ ཏ༌གི༌ ནི༌ ནམ༌ཁའ༌ནེ༌ ཡོངས༌ཏེ༌ ཇིག༌རྟེན༌པ༌གུན༌ལ༌ ཚེ༌ སལ༌ཁན༌བོ༌ ཨིན༌།”

34 ཁོང༌གུན༌ནི༌ ཟེརས༌, “གཙོ༌བོ༌ལེ༌, འི༌ ཏ༌གི༌བོ༌ ང༌ཞའ༌ ཏུས༌གྱུན༌ སལ༌ལ༌ ཛད༌།”

35 ཡེ༌ཤུའི༌ ཁོང༌གུན༌ལ༌ མོལས༌, “ང༌ ནི༌ ཚེ༌ ཏང༌ཁན༌ནི༌ ཏ༌གི༌ ཨིན༌། ངའེ༌ཀ༌ ཡོང༌ཁན༌གུན༌ མ༌ནེ༌ མི༌སྟོགས༌, ཡང༌ ངའེ༌ཀ༌ ཏད༌པ༌ ཅོ༌ཁན༌གུན༌ མ༌ནེ༌ མི༌སྐོམས༌། 36 ཨིན༌ནའང༌ ཀ༌ཟུག༌ ངའེ༌ ཁྱོ༌ཞ༌གུན༌ལ༌ ཟེར༌པིན༌, ཁྱོ༌ཞ༌གུན༌ནི༌ ངའེ༌ ལས༌གུན༌ ཐོང༌ཏེའང༌ ཏད༌པ༌ མ༌ཅོས༌། 37 ཡབ༌བི༌ ང༌ སལ༌ལ༌ ཛད༌ཁན༌ ཚང༌མ༌ ངའེ༌ཀ༌ ཡོང༌ཨིན༌, ཡང༌ ངའེ༌ཀ༌ ཡོང༌ཁན༌གུན༌ ངའེ༌ མ༌ནེ༌ མི༌ཕང༌། 38 ང༌རང༌ངི༌ དོད༌པ༌ མན༌པ༌ ང༌ ཀལ༌ལ༌ ཛད༌ཁན༌ ངའེ༌ ཡབ༌བི༌ ཐུག༌གོངས༌གུན༌ གྲུབ༌ཅུག༌ཅེས༌སི༌ ཕིའ༌ ང༌ ནམ༌ཁའ༌ནེ༌ ཡོག༌ག༌ ཡོངས༌པིན༌། 39 ང༌ ཀལ༌ལ༌ ཛད༌ཁན༌བོའེ༌ ཐུག༌གོངས༌ ནི༌, ཁོང༌ངི༌ ངའ༌ སལ༌ལ༌ ཛད༌ཁན༌ ཚང༌མའེ༌ ནང༌ནེ༌ ཅིག༌གའང༌ སྟོར༌ མ༌ཅུག༌ག༌, ཐའ༌མའེ༌ ཞག༌ག༌ ཁོང༌གུན༌ སོན༌ཏེའ༌ ལང༌ཅུག༌ཅེས༌པོ༌ ཨིན༌། 40 འོ༌ན༌ ངའེ༌ ཡབ༌བི༌ ཐུག༌གོངས༌ ནི༌, སྲས༌ ཐོང༌ཏེ༌ ཏད༌པ༌ ཅོ༌ཁན༌ ཚང༌མ༌ལ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌ ཡང༌ ངའེ༌ ཁོང༌གུན༌ ཐའ༌མའེ༌ ཞག༌ག༌ སོན༌ཏེའ༌ ལང༌ཅེས༌པོ༌ ཨིན༌།”

41 “ང༌ ནི༌ ནམ༌ཁའ༌ནེ༌ བབས༌ཁན༌ནི༌ ཏ༌གི༌བོ༌ ཨིན༌” མོལ༌ཅེས༌པོའེ༌ ཡ༌ཧུ༌དཱ༌པ༌གུན༌ནི༌ ཁོང༌ངི༌ སྐོར༌ལ༌ བུག༌ཅེས༌ གོ༌ཟུགས༌། 42 ཁོང༌གུན༌ནི༌ ཟེརས༌, “ཁོ༌ ཅི༌ ཡོ༌སེབ༌བི༌ བུ༌ཚ༌ ཡེ༌ཤུ༌ མ༌ནོག༌ག༌? ཁོའེ༌ ཕ༌མ༌གུན༌ ང༌དང༌གུན༌ནི༌ ཤེས༌ས༌ནོག༌། ཏེ༌ནེ༌ ཁོའེ༌ ཀ༌ཟུག༌ག༌ ཟེར༌ར༌ནོག༌, ‘ང༌ ནམ༌ཁའ༌ནེ༌ བབས༌ཏེ༌ ཨིན༌’?”

43 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཟེར༌ཁན༌གུན༌ནི༌ སྐོར༌ལ༌ ཁྱོ༌ཞ༌གུན༌ནི༌ སྐྱོན༌རྗོད༌ ཅོ༌ཅེས༌ ཕོང༌ཤིག༌། 44 སུ༌ཞིག༌གའང༌ ངའེ༌ཀ༌ ཡོང༌ མི༌ཉན༌ ནམ༌ཚོག༌པ༌ ང༌ ཀལ༌ལ༌ ཛད༌ཁན༌ནི༌ ཡབ༌བི༌ ཁོ༌ ངའེ༌ཀ༌ ཁྱོང༌ང༌ མི༌ཛད༌, ཡང༌ ངའེ༌ ཁོ༌ ཐའ༌མའེ༌ ཞག༌ག༌ སོན༌ཏེའ༌ ལང༌ཨིན༌། 45 ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཏེ༌ དུག༌, ‘དཀོན༌མཆོག༌གི༌ ཁོང༌ ཚང༌མ༌ལ༌ ལབ༌བ༌ ཛད༌ཨིན༌ ✡’ ཡབ༌བི༌ ལབ༌ཞ༌ ཉན༌ཏེ༌ ཁོང༌ངི༌ ཀ༌ནེ༌ ལོབས༌ཁན༌ནི༌ མི༌གུན༌ ངའེ༌ཀ༌ ཡོང༌ཨིན༌། 46 དཀོན༌མཆོག༌གི༌ ཆོགས༌ནེ༌ ཡོང༌ཁན༌བོ༌ མན༌པ༌ སུ༌ཞིག༌གིའང༌ ཡབ༌ མ༌ཇལ༌, ཁོ༌ ཅིག༌པོའེ༌ ཡབ༌ ཇལ༌ཏེ༌ ཨིན༌།”

47 “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ངའེ༌ཀ༌ ཏད༌པ༌ ཁྱོང༌ཁན༌གུན༌ལ༌ ཐའ༌མེད༌པའེ༌ མི༌ཚེ༌ ཐོབ༌ཏེ༌ ཨིན༌། 48 ང༌ ནི༌ སྲོག༌ ཏང༌ཁན༌ནི༌ ཏ༌གི༌བོ༌ ཨིན༌། 49 ཁྱོ༌ཞའེ༌ ཕ༌མེས༌པོ༌གུན༌ནི༌ རི༌སྟོང༌ངི༌ ནང༌ང༌ མན༌ན༌ ཟེར༌ཁན༌ནི༌ ཏ༌གི༌ ཟོས༌ ཨིན༌ནའང༌ ཁོང༌གུན༌ ཤི༌། 50 འི༌ཀ༌ ནམ༌ཁའ༌ནེ༌ བབས༌ཁན༌ནི༌ ཏ༌གི༌བོ༌ ཡོད༌, འི༌ ཏ༌གི༌ ཟའ༌ཁན༌གུན༌ མ༌ནེ༌ མི༌ཤི༌། 51 འོ༌ན༌ ང༌ ནམ༌ཁའ༌ནེ༌ བབས༌ཁན༌ནི༌ ཚེ༌ ཏང༌ཁན༌ནི༌ ཏ༌གི༌བོ༌ ཨིན༌། ཀལ༌ཏེས༌ སུ༌ཞིག༌གི༌ འི༌ ཏ༌གི༌ ཀ༌ནེ༌ ཟའ༌ན༌, ཁོ༌ ཐའ༌མེད༌པ༌ སོན༌ཏེའ༌ ལུས༌ཨིན༌། འི༌ ཏ༌གི༌བོ༌ ངའེ༌ ཤ༌བོ༌ ཨིན༌, ཀ༌བོ༌ ངའེ༌ ཇིག༌རྟེན༌པ༌གུན༌ལ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ ཕིའ༌ ཆོད༌པ༌ ཏང༌ཨིན༌།”

52 ཡ༌ཧུ༌དཱ༌པ༌གུན༌ནི༌ ཕྲོའ༌ ཟེར༌ཟེར༌ གོ༌ཟུགས༌ ཡང༌ ཁོང༌གུན༌ནི༌ ཟེརས༌, “འི༌ མི༌བོའེ༌ ཀ༌ཟུག༌གི༌ ང༌དང༌གུན༌ལ༌ ཁོའེ༌ ཤ༌ ཟའ༌ ཏང༌ང༌ནོག༌?”

53 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ནམ༌ཚག༌པ༌ ཁྱོ༌ཞ༌གུན༌ནི༌ མི༌རིགས༌སི༌བུའི༌ ཤ༌བོ༌ མི༌ཟའ༌, ཡང༌ ཁོའེ༌ ཁྲག༌པོ༌ མི༌ཐུང༌ ཁྱོ༌ཞ༌གུན༌ནི༌ ནང༌ང༌ དེན༌བའེ༌ མི༌ཚེ༌ མེད༌། 54 ངའེ༌ ཤ༌ ཟོས༌ཏེ༌ ངའེ༌ ཁྲག༌ ཐུང༌ཁན༌གུན༌ལ༌ ཐའ༌མེད༌པའེ༌ མི༌ཚེ༌ ཡོད༌། ཐའ༌མའེ༌ ཞག༌ག༌ ངའེ༌ ཁོང༌གུན༌ སོན༌ཏེའ༌ ལང༌ཨིན༌, 55 ཅིའ༌ཟེར༌ན༌ ངའེ༌ ཤ༌ དེན༌བའེ༌ ཟན༌ ཡང༌ ངའེ༌ ཁྲག༌ དེན༌བའེ༌ ཐུང༌ཅེས༌པོ༌ ཨིན༌། 56 ཡང༌ ངའེ༌ ཤ༌ ཟོས༌ཏེ༌ ངའེ༌ ཁྲག༌ ཐུང༌ཁན༌གུན༌ ངའེ༌ ནང༌ང༌ ཡང༌ ང༌ ཁོང༌གུན༌ནི༌ ནང༌ང༌ ནས༌ཏེ༌ ཡོད༌། 57 སྲོག༌ སལ༌ལ༌ ཛད༌ཁན༌ནི༌ ཡབ༌ ཀ༌བོའེ༌ ང༌ ཀལ༌ལ༌ ཛདས༌ ཁོང༌ངི༌ ཞས༌ཏེ༌ ང༌ སོན༌ཏེའ༌ ཨིན༌, ཏེན༌ན༌ ཙོགས༌ལ༌ སུ༌ཞིག༌གི༌ ངའེ༌ ཀ༌ནེ༌ ཟའ༌ན༌ ངའེ༌ ཞས༌ཏེ༌ ཁོ༌ སོན༌ཏེའ༌ ལུས༌ཨིན༌། 58 ང༌ ནམ༌ཁའ༌ནེ༌ བབས༌ཁན༌ནི༌ ཏ༌གི༌བོ༌ ཨིན༌། ཁྱོ༌ཞའེ༌ ཕ༌མེས༌པོ༌གུན༌ མན༌ན༌ ཟེར༌ཁན༌ནི༌ ཏ༌གི༌ ཟོས༌ཏེ༌ ཤི༌, ཨིན༌ནའང༌ འི༌ ཏ༌གི༌ ཟའ༌ཁན༌གུན༌ ཐའ༌མེད༌པ༌ སོན༌ཏེའ༌ ལུས༌ཨིན༌།”

59 ཡེ༌ཤུའི༌ ཀ༌ཕར༌ན༌ཧུམ༌མི༌ གྱལ༌སའེ༌ དུ༌ཁང༌ངི༌ ནང༌ང༌ ལབ༌ཞའ༌ སལ༌ ཟ༌ནེ༌ ཁོང༌ངི༌ ཏེ༌གུན༌ མོལས༌།

ལོབ༌ཕྲུགས༌ མང༌པོའེ༌ ཡེ༌ཤུ༌ སྤངས༌།

6:60-71

60 གཙོ༌བོ༌ ཡེ༌ཤུའི༌ ཞལ༌ཏ༌གུན༌ ཚོར༌ཏེ༌ ཁོང༌ངི༌ ལོབ༌ཕྲུགས༌ མང༌པོའེ༌ ཟེརས༌, “ཁོང༌ངི༌ ལབ༌ཞ༌གུན༌ མ༌ ཀགས༌པོ༌ དུག༌ སུའི༌ ཉན༌ཏེ༌ ཏེ༌བོའེ༌ཀ༌ གྲུལ༌ ཐུབ༌ཨིན༌?”

61 ལོབ༌ཕྲུགས༌གུན༌ནི༌ ཡེ༌ཤུའི༌ མོལ༌ཁན༌གུན༌ནི༌ གྱབ༌གལ༌ལ༌ ཟེར༌གྱུ༌ ཏང༌ཁན༌བོ༌ ཁོང༌ངི༌ ཁྱེན༌ པ༌སང༌, ཁོང༌གུན༌ལ༌ མོལས༌, “ངའེ༌ སྤེ༌ར༌ ཟེར༌ཁན༌གུན༌ ཁྱོ༌ཞའ༌ ཁམ༌ལོག༌ ཚོར༌ར༌? 62 ཀལ༌ཏེས༌ ཁྱོ༌ཞ༌གུན༌ནི༌ མི༌རིགས༌སི༌བུ༌ ནམ༌ཁའ༌ སྟག༌ག༌ལ༌ ཐོང༌ན༌ ཀ༌རུ༌ ཁོ༌ སྔུན༌ལ༌ ཡོད༌པིན༌, ཏེ༌ནེ༌ ཅི༌ སམ༌ཨིན༌? 63 དཀོན༌མཆོག༌གི༌ ཐུག༌ཉིད༌དི༌ ཐའ༌མེད༌པའེ༌ མི༌ཚེ༌ སལ༌ལ༌ནོག༌, མིའི༌ རྩོན༌གྲུས༌ གྱུད༌ཏེ༌ ཏེ༌བོ༌ ཐོབ༌ཅེས༌ མེད༌ཀྱག༌། ངའེ༌ ཁྱོ༌ཞའ༌ ཟེར༌ཁན༌གུན༌ དཀོན༌མཆོག༌གི༌ ཐུག༌ཉིད༌ནེ༌ ཨིན༌ ཡང༌ ཚེ༌ སལ༌ལ༌ནོག༌། 64 ཏེ༌ནེའང༌ ཁྱོ༌ཞ༌གུན༌ནི༌ ཕྲོ༌ནེ༌ ཁ༌ཅིག༌གི༌ ངའེ༌ཀ༌ ཏད༌པ༌ མ༌ཅོས༌།” ༼སུའི༌ ཁོང༌ངི༌ཀ༌ ཏད༌པ༌ མི༌ཅོ༌ ཡང༌ སུའི༌ ཁོང༌ང༌ ངོ༌ལོག༌ ཅོ༌ཅེས༌པོ༌ ཡེ༌ཤུའ༌ གོ༌མ༌ནེ༌ ཕར༌ལ༌ ཐུག༌གྱུས༌ ཡོད༌པིན༌།༽ 65 ཡེ༌ཤུའི༌ མོལས༌, “ཏེན༌ན༌བོའེ༌ཕིའ༌ ངའེ༌ ཁྱོ༌ཞ༌གུན༌ལ༌ ཟེར༌པིན༌, སུ༌ཞིག༌གིའང༌ ངའེ༌ཀ༌ ཏད༌པ༌ ཁྱོང༌ མི༌ཉན༌ ནམ༌ཚོག༌པ༌ ངའེ༌ ཡབ༌བི༌ ཁོ༌ ངའ༌ མི༌སལ༌།”

66 ཏེ༌བོ༌ ཚོར༌ར༌ཅིག༌ ཁོང༌ངི༌ ལོབ༌ཕྲུགས༌ མང༌པོའེ༌ ཁོང༌ ཕངས༌ཏེ༌ ཁོང༌ངི༌ སྟིང༌རང༌ནེ༌ མ༌བྲངས༌། 67 ཏེ༌ནེ༌ ཡེ༌ཤུའི༌ ལོབ༌ཕྲུགས༌ རྕུག༌ཉིས༌པོའ༌ མོལས༌, “ཁྱོ༌ཞ༌གུན༌ནའང༌ ང༌ ཕངས༌ཏེ༌ ཆའ༌ ཐད༌ད༌ རག༌ག༌?”

68 ཤི༌མོན༌ པི༌ཏྲར༌རི༌ ཟེརས༌, “གཙོ༌བོ༌ལེ༌, ང༌ཞའ༌ སུའི༌ཀ༌ ཆའ༌? ཐའ༌མེད༌པའེ༌ མི༌ཚེ༌ སལ༌ཁན༌ནི༌ ཞལ༌ཏ༌ ཉེ༌རང༌ང༌ དུག༌། 69 ཉེ༌རང༌ དཀོན༌མཆོག༌གི༌ ཆོགས༌ནེ༌ སྐྱོད༌ཁན༌ནི༌ ཏམ༌པ༌ ཨིན༌ཁན༌བོ༌ ང༌ཞའ༌ ཨིད༌ཤེས༌ ཡང༌ གྱུས༌ཡོད༌།”

70 ཡེ༌ཤུའི༌ ལན༌སལས༌, “ཁྱོ༌ཞའ༌ རྕུག༌ཉིས༌པོ༌ ངའེ༌ ང༌རང༌ངི༌ ལོབ༌ཕྲུགས༌ག༌ མ༌ལྡམས༌ས༌? ཨིན༌ནའང༌ ཁྱོ༌ཞའེ༌ ཕྲོ༌ནེ༌ ཅིག༌ཅིག༌ རྡུད༌གུན༌ནི༌ གོ༌བའེ༌ ཝང༌ངི༌ ཡོག༌ག༌ དུག༌།” 71 ༼ཁོང༌ངི༌ ཤི༌མོན༌ ཀར༌ཡོད༌པའེ༌ བུ༌ཚ༌ ཡུ༌དཱའེ༌ སྐོར༌ལ༌ མོལ༌ཏེ༌ ཨིན༌ནོག༌, ཁོ༌ རྕུག༌ཉིས༌སི༌ ཕྲོ༌ནེ༌ ཅིག༌ ཨིན༌ཏེའང༌ སྟིང༌ནེ༌ ཡེ༌ཤུའ༌ ངོ༌ལོག༌ ཅོས༌ཏེ༌ ཨིན༌པིན༌།༽

7

ཡེ༌ཤུ༌ དང༌ ཁོང༌ངི༌ ནོ༌གུན༌།

7:1-13

1 ཏེ༌ སྟིང༌ནེ༌ གཙོ༌བོ༌ ཡེ༌ཤུ༌ གཱ༌ལིལ༌ལི༌ ཡུལ༌ཇོངས༌སི༌ ནས༌ས༌ མང༌པོའེ༌ ནང༌ང༌ སྐྱོདས༌། ཁོང༌ ཡ༌ཧུ༌དཱའེ༌ ཡུལ༌ཇོངས༌སི༌ ནང༌ང༌ སྐྱོད༌ཉིན༌ མེད༌པིན༌, ཅིའ༌ཞུ༌ན༌ ཏེ༌རུ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཁོང༌ སད༌ཅེས༌སི༌ སྐབས༌ ཙལ༌ལད༌པིན༌། 2 ཚེ༌ལེ༌ ནང༌ང༌ དུག༌ཅེས༌སི༌ ཡ༌ཧུ༌དཱ༌པའེ༌ ཏུས༌ཆེན༌ ཉེ༌མོ༌ ཡོད༌པིན༌། 3 ཡེ༌ཤུའི༌ ནོ༌གུན༌ནི༌ ཡེ༌ཤུའ༌ ཟེརས༌, “འི༌ནེ༌ བིང༌ཏེ༌ ཡ༌ཧུ༌དཱའེ༌ ཡུལ༌ཇོངས༌ལ༌ སྐྱོད༌, ཏེ༌ནེ༌ ཏེ༌རུ༌ ཡོད༌ཁན༌ནི༌ ལོབ༌ཕྲུགས༌གུན༌ནིའང༌ ཉེ༌རང༌ངི༌ ཧ༌ལས༌ཤེས༌སི༌ ཛད༌པ༌གུན༌ ཐོང༌ཉན༌ཨིན༌། 4 མིང༌ཅན༌ གྱུར༌ཅེས༌སི༌ དོད༌པ༌ ཡོད༌ཁན༌གུན༌ནི༌ ཨིབས༌ཏེ༌ ལས༌ ཅོའ༌ མ༌ནོག༌། ཀལ༌ཏེས༌ ཉེ༌རང༌ང༌ འི༌ཟུག༌ ཛད༌པ༌གུན༌ ཛད༌ཉན༌ནད༌ན༌ ཇིག༌རྟེན༌ གང༌པོའ༌ སྔོན༌ ཅུག༌གའང༌།” 5 ཁོང༌ངི༌ ནོ༌གུན༌ནིའང༌ ཁོང༌ངི༌ཀ༌ ཏད༌པ༌ མ༌ཅོས༌།

6 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞ༌གུན༌ ཡེ༌རུ༌ཤ༌ལེམ༌མི༌ ནང༌ང༌ ནམ༌ ཆ༌ནའང༌ གྲིག༌ག༌ནོག༌, ཨིན༌ནའང༌ ངའེ༌ ཏུས༌པོ༌ ཏ༌རུང༌ མ༌ལེབ༌བ༌ཨིན༌། 7 ཁྱོ༌ཞ༌གུན༌ལ༌ ཇིག༌རྟེན༌པ༌ ཏད༌པ༌ མེད༌ཁན༌གུན༌ནི༌ ནཕ༌རད༌ མི༌ཅོ༌, ཨིན༌ནའང༌ ངའ༌ ནཕ༌རད༌ ཅོའ༌ནོག༌, ཅིའ༌ཟེར༌ན༌ ངའེ༌ ཁོང༌གུན༌ནི༌ ལས༌ ངན༌པ༌གུན༌ནི༌ སྐོར༌ལ༌ སྤང༌པོ༌ ཏང༌ངད༌། 8 ཁྱོ༌ཞ༌གུན༌ ཏུས༌ཆེན༌ལ༌ སོང༌ཤིག༌, ང༌ མི༌ཆ༌ ཅིའ༌ཟེར༌ན༌ ངའེ༌ ཏུས༌ ཏ༌རུང༌ མ༌ལེབ༌བ༌ཨིན༌།” 9 ཏེ༌བོ༌ མོལ༌ཏེ༌ ཡེ༌ཤུ༌ གཱ༌ལིལ༌ལིའི༌ ཡུལ༌ཇོངས༌ལ༌ ཞུགས༌ས༌ ཛདས༌། 10 ཨིན༌ནའང༌ ཁོང༌ངི༌ ནོ༌གུན༌ ཏུས༌ཆེན༌ལ༌ སོང༌ཏེ༌ སྟིང༌ནེ༌, སུའང༌ ཤེས༌ མ༌ཤུག༌ག༌ ཨིབས༌ཏེ༌ ཁོང༌ངའང༌ ཡེ༌རུ༌ཤ༌ལེམ༌མི༌ ནང༌ང༌ ཏུས༌ཆེན༌ལ༌ སྐྱོདས༌། 11 ཏེ༌རུ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཏུས༌ཆེན༌ནི༌ ཏུས༌ལ༌, “ཁོ༌ ཀ༌ནེ༌ དུག༌” ཟེར༌ཨིན༌ ཙལ༌ལད༌པིན༌། 12 ཏེ༌རུ༌ མི༌ཚོགས༌སི༌ ནང༌ང༌ ཁོང༌ངི༌ སྐོར༌ལ༌ ཤབ༌ཤུབ༌ ཏངས༌ཏེ༌ ཁ༌ཅིག༌གི༌, “ཁོང༌ ཟང༌པོ༌ ཨིན༌ནོག༌” ཡང༌ ཁ༌ཅིག༌གི༌, “ཁོའེ༌ མི༌གུན༌ལ༌ གོབ༌སྐོར༌ཏེ༌ ཨིན༌ནོག༌” ཟེརས༌། 13 ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ཇིགས༌ པ༌སང༌, སུ༌ཞིག༌གིའང༌ ཁོང༌ང༌ སྟོད༌པ༌ ཚང༌མའེ༌ དུན༌ལ༌ ཏང༌ང༌ མེད༌པིན༌།

ཡེ༌ཤུའི༌ ཆོད༌ཁང༌ངི༌ ནང༌ང༌ ལབ༌ཞ༌ སལས༌།

7:14-24

14 ཏུས༌ཆེན༌ རྩི༌ཅེས༌སི༌ ཏུས༌ ཕེད༌ ཟོད༌ཅིག༌ག༌, གཙོ༌བོ༌ ཡེ༌ཤུ༌ ཀེན༌ལ༌ ཆོད༌ཁང༌ང༌ སྐྱོད༌ཏེ༌ ལབ༌ཞ༌ སལ༌ཅེས༌ གོ༌ཟུག༌ ཛདས༌། 15 ཡ༌ཧུ༌དཱ༌པའེ༌ འུ༌སྐྱོང༌གུན༌ ཧ༌ལས༌ཏེ༌ ཟེརས༌, “ལོབ༌ཇོང༌ མ༌ནེ༌ མ༌ཐོབ༌ཁན༌ འི༌ མི༌བོ༌ འི༌ཟམ༌ ཡོན༌ཏན༌ཅན༌ཞིག༌ ཀ༌ཟུག༌ག༌ ཨིན༌ནོག༌?”

16 ཡེ༌ཤུའི༌ ལན༌སལས༌, “ངའེ༌ ལབ༌ཞ༌གུན༌ ང༌རང༌ངི༌ མན༌, ང༌ ཀལ༌ལ༌ ཛད༌ཁན༌ནི༌ དཀོན༌མཆོག༌གི༌ ཆོགས༌ནེ༌ ཨིན༌། 17 དཀོན༌མཆོག༌གི༌ ཐུག༌གོངས༌ ནང༌ཞིན༌ གྲུལ༌ལ༌ ཐད༌ཁན༌གུན༌ལ༌ ཧ༌གོའ༌ནོག༌, ངའེ༌ ལབ༌ཞ༌གུན༌ དཀོན༌མཆོག༌གི༌ ཆོགས༌ནེ༌ ཨིན༌ནོག༌ག༌ ཡ༌ ང༌ ང༌རང༌ངི༌ ཆོགས༌ནེ༌། 18 ཁོ༌རང༌ངི༌ ཝང༌ཆའེ༌ ནང༌ང༌ ཟེར༌ཁན༌བོའེ༌ རང༌སྟོད༌ ཙལ༌ཏེ༌ ཨིན༌ནོག༌, ཨིན༌ནའང༌ ཁོ༌ ཀལ༌ལ༌ ཛད༌ཁན༌བོའ༌ རྩི༌ཝ༌ ཙལ༌ཁན༌བོའེ༌ ཟུན༌ མ༌ཏང༌ང༌ ཀྲང༌པོ༌ ཟེར༌ར༌ནོག༌། 19 ཁྱོ༌ཞའེ༌ ཕ༌མེས༌པོ༌གུན༌ལ༌ མོ༌ཟེས༌སི༌ བཀའ༌ཁྲིམས༌གུན༌ སལ༌ཏེ༌ མན༌པིན༌ན༌? ཨིན༌ནའང༌ ཁྱོ༌ཞའ༌ སུ༌ཞིག༌གིའང༌ ཏེ༌བོའ༌ ཁའ༌ མ༌ཉནས༌། ཁྱོ༌ཞ༌གུན༌ནི༌ ཅིའ༌ ང༌ སད༌ཅེས༌སི༌ རྩོན༌གྲུས༌ ཅོའད༌?”

20 མི༌ཚོགས༌སི༌ ལན༌ཏངས༌, “ཁྱོ༌རང༌ངི༌ ནང༌ང༌ རྡུད༌ ཞུགས༌ཏེ༌ ཨིན༌ནོག༌། སུའི༌ ཁྱོ༌རང༌ སད༌ཅེས༌སི༌ རྩོན༌གྲུས༌ ཅོ༌རུག༌?”

21 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཧ༌ལས༌ཤེས༌ ཛད༌པ༌ཞིག༌ ཅོས༌པ༌ ཁྱོ༌ཞ༌གུན༌ ཧ༌ལས༌། 22 ཨིན༌ནའང༌ མོ༌ཟེས༌སི༌ སུན༌ནད༌ ཅོས༌ ཟེར༌ཁན༌ ནང༌ཞིན༌ ༼ངོས༌པོའ༌ ཁྱོ༌ཞའེ༌ ཕ༌མེས༌པོ༌གུན༌ནི༌ མོ༌ཟེས༌སི༌ སང༌ སྔུན༌ལ༌ ཏེ༌ ཚིར༌བོ༌ གོ༌ཟུགས༌ཏེ༌ ཨིན༌པིན༌༽, ཁྱོ༌ཞ༌གུན༌ནི༌ ཤབ༌བད༌དི༌ ངལ༌ཚོའེ༌ ཞག༌ག༌ ཕྲུ༌གུ༌ བུ༌ཚ༌གུན༌ལ༌ སུན༌ནད༌ ཅོ༌རུག༌། 23 ཏ༌ ཁྱོ༌ཞ༌གུན༌ནི༌ མོ༌ཟེས༌སི༌ བཀའ༌ཁྲིམས༌པོ༌ ཅག༌ མི༌ཅག༌ཅེས༌སི༌ ཕིའ༌, ཀལ༌ཏེས༌ ཤབ༌བད༌དི༌ ཞག༌ག༌ ཁྱོ༌ཞ༌གུན༌ནི༌ རང༌རང༌ངི༌ ཕྲུ༌གུ༌ བུ༌ཚའ༌ སུན༌ནད༌ ཅོ༌ཅུག༌ ཉན༌ནད༌ན༌, ཏེ༌ནེ༌ ཤབ༌བད༌དི༌ ངལ༌ཚོའེ༌ ཞག༌ག༌ ངའེ༌ མི༌ཞིག༌ ནད༌ནེ༌ ཕན༌ཅུག༌ན༌ ཁྱོ༌ཞ༌གུན༌ལ༌ ངའེ༌ཀ༌ ཅིའ༌ སྲོ༌ ཡོང༌ང༌རག༌། 24 མིའི༌ སམ༌ཚུལ༌ནེ༌ ཐག༌མ༌ཅད༌ད༌ ཀྲང༌པོའེ༌ ཐག༌ཅད༌ ཅོ༌ཤིག༌།”

ཡེ༌ཤུ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ནོག༌ག༌?

7:25-44

25 ཡེ༌རུ༌ཤ༌ལེམ༌པ༌ ཁ༌ཅིག༌གི༌ ཏྲི༌ཅེས༌ གོ༌ཟུགས༌, “ཁོང༌གུན༌ནི༌ སད༌ཅེས༌སི༌ རྩོན༌གྲུས༌ ཅོ༌ཁན༌ནི༌ མི༌བོ༌ འིན༌ན༌བོ༌ མ༌ནོག༌ག༌? 26 ལྟོས༌ཤིག༌གའང༌ ཁོའེ༌ ང༌དང༌ ཚང༌མའེ༌ དུན༌ལ༌ སྔོན༌ཏེ༌ ལབ༌ཞ༌ ཏང༌ང༌ལ༌, ཡང༌ འུ༌སྐྱོང༌གུན༌ནི༌ ཁོང༌ངི༌ གྱབ༌གལ༌ལ༌ ཅའང༌ ཟེར༌ར༌ མི༌དུག༌། ཅི༌ ཁོང༌གུན༌ནི༌ ཁོ༌ མ༌ཤི༌ཀ༌ ཨིན༌ནོག༌ ཟེར༌ཏེ༌ ཏད༌པ༌ ཅོས༌ཏེ༌ ཨིན༌ན༌ཧེ༌? 27 འི༌ མི༌ ཀ༌ནེ༌ ཨིན༌ ང༌ཞའ༌ གྱུས༌ཡོད༌, ཨིན༌ནའང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ སྐྱོད༌ད༌ཅིག༌ ཁོང༌ ཀ༌ནེ༌ ཨིན༌ སུའང༌ གྱུས༌ མི༌ཆ༌།”

28 གཙོ༌བོ༌ ཡེ༌ཤུའི༌ ཆོད༌ཁང༌ངི༌ ནང༌ང༌ ལབ༌ཞ༌ སལ༌ ཟ༌ནེ༌ ཤེད༌ ནང༌ མོལས༌, “ཁྱོ༌ཞ༌གུན༌ནི༌ དེན༌བ༌ ང༌ ཤེས༌སད༌ད༌? ཡང༌ ང༌ ཀ༌ནེ༌ ཨིན༌ དེན༌བ༌ གྱུས༌ཡོད༌ད༌? ངའ༌ ང༌རང༌ངི༌ ཝང༌ཆའེ༌ ནང༌ང༌ འི༌རུ༌ མ༌ཡོངས༌པིན༌ ཨིན༌ནའང༌ ང༌ ཀལ༌ལ༌ ཛད༌ཁན༌བོ༌ ཏན༌ཏན༌ ཨིན༌, ཁྱོ༌ཞ༌གུན༌ནི༌ ཁོང༌ ཤེས༌ས༌ མ༌ནོག༌། 29 ངའེ༌ ཁོང༌ ཤེས༌སད༌ ཅིའ༌ཟེར༌ན༌ ང༌ ཁོང༌ངི༌ ཆོགས༌ནེ༌ ཡོངས༌ཏེ༌ ཨིན༌ ཡང༌ ཁོང༌ངི༌ ང༌ ཀལ༌ལ༌ ཛད༌ཏེ༌ ཨིན༌།” 30 ཏེ༌བོ༌ ཚོར༌ར༌ཅིག༌ འུ༌སྐྱོང༌གུན༌ནི༌ ཁོང༌ ཟུམ༌ཅེས༌སི༌ རྩོན༌གྲུས༌ ཅོས༌, ཨིན༌ནའང༌ སུ༌ཞིག༌གིའང༌ ཁོང༌ང༌ ལག༌པ༌ མ༌རྩེས༌ ཅིའ༌ཟེར༌ན༌ ཁོང༌ངི༌ ཏུས༌པོ༌ ཏ༌རུང༌ མ༌ལེབ༌བ༌ ཨིན༌པིན༌།

31 ཨིན༌ནའང༌ མི༌ཚོགས༌སི༌ ཕྲོ༌ནེ༌ མང༌པོའེ༌ ཁོང༌ངི༌ཀ༌ ཏད༌པ༌ ཅོས༌ཏེ༌ ཟེརས༌, “ཅི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ སྐྱོད༌ད༌ཅིག༌ འི༌ མི༌བོའེ༌ སང༌ མང༌ང༌ ཧ༌ལས༌ཤེས༌སི༌ ལྟས༌གུན༌ སྟན༌ཨིན༌ན༌ཧེ༌?”

32 མི༌ཚོགས༌སི༌ ཡེ༌ཤུའི༌ སྐོར༌ལ༌ ཏེ༌ཟུག༌ ཤབ༌ཤུབ༌ ཏང༌ཅེས༌པོ༌ ཕ༌རུ༌ཤི༌པ༌གུན༌ནི༌ ཚོར༌ར༌ཅིག༌, ཁོང༌གུན༌ དང༌ བླ༌མ༌ འུ༌སྐྱོང༌གུན༌ནི༌ ཆོད༌ཁང༌ སྲུང༌ཁན༌ནི༌ མག༌མི༌གུན༌ ཁོང༌ ཟུམས༌ཏེ༌ ཁྱོང༌ཅེས༌ལ༌ ཀལས༌། 33 ཡེ༌ཤུའི༌ མི༌གུན༌ལ༌ མོལས༌, “ཏུས༌ ཉུ༌ངུན༌ཞིག༌ ང༌ ཁྱོ༌ཞ༌གུན༌ ཉམ༌པོ༌ ཡོད༌, ཏེ༌ནེ༌ ང༌ ཀལ༌ལ༌ ཛད༌ཁན༌ནི༌ཀ༌ ལོགས༌ཏེ༌ ཆའད༌། 34 ཁྱོ༌ཞ༌གུན༌ནི༌ ང༌ ཙལ༌ཨིན༌, ཨིན༌ནའང༌ ང༌ མི༌ཐོབ༌, ཡང༌ ང༌ ཡོད༌ས༌ ཁྱོ༌ཞའ༌ ཡོང༌ མི༌ཉན༌།”

35 ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཅིག༌ དང༌ ཅིག༌ག༌ ཟེརས༌, “ང༌དང༌གུན༌ནི༌ ཙལ༌ མི༌ཉན༌ཅེས༌ འི༌ མི༌བོ༌ ཀ༌རུ༌ ཆེན༌ ཟེར༌ཏེ༌ ཨིན༌ནོག༌། ཅི༌ ཁོ༌ གརིས༌པ༌གུན༌ནི༌ ཕྲོའ༌ ཡན༌ཏེ༌ ཡོད༌ཁན༌ནི༌ ང༌དང༌ངི༌ མི༌གུན༌ ཡོད༌ས༌ སོང༌ཏེ༌ གརིས༌པ༌གུན༌ལ༌ ལབ༌ཞ༌ ཏང༌ཨིན༌ སམ༌ཏེ༌ ཨིན༌ནོག༌ག༌? 36 ཁོའེ༌ ‘ཁྱོ༌ཞ༌གུན༌ནི༌ ང༌ ཙལ༌ཨིན༌, ཨིན༌ནའང༌ ང༌ མི༌ཐོབ༌, ཡང༌ ང༌ ཡོད༌ས༌ ཁྱོ༌ཞའ༌ ཡོང༌ མི༌ཉན༌’ ཟེར༌ཅེས༌སི༌ ཏོན༌བོ༌ ཅི༌ ཨིན༌ཧེ༌?”

37 ཏུས༌ཆེན༌ནི༌ སྟིང༌ཇུག༌གི༌ ཞག༌, ཚང༌མའེ༌ སང༌ རྩད༌ཅན༌ནི༌ ཞག༌ག༌ ཡེ༌ཤུའི༌ ཞངས༌ཏེ༌ ཀུ༌ཅོ༌ སལ༌ཨིན༌ མོལས༌, “སྐོམས༌ཁན༌གུན༌ ངའེ༌ཀ༌ ཡོང༌ཤིག༌, 38 ཡང༌ ངའེ༌ཀ༌ ཏད༌པ༌ ཅོ༌ཁན༌གུན༌ ཡོངས༌ཏེ༌ ཐུང༌ཤིག༌, ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ལ༌ནག༌, ‘ཏད༌པ༌ ཅོ༌ཁན༌ནི༌ སེམས༌སི༌ ནང༌ནེ༌ ཚེ༌ ཏང༌ཁན༌ནི༌ ཆུའི༌ ལྩངས༌པོ༌གུན༌ གྱུག༌ཨིན༌།’ ” 39 ༼ཚེ༌ ཏང༌ཁན༌ནི༌ ཆུ༌བོ༌ ནི༌ ཏམ༌པའེ༌ ཐུག༌ཉིད༌ ཨིན༌, ཀ༌བོ༌ ཁོང༌ངི༌ཀ༌ ཏད༌པ༌ ཁྱོང༌ཁན༌གུན༌ལ༌ སྟིང༌ནེ༌ ཐོབ༌ཅེས༌ ཨིན༌པིན༌, ཨིན༌ནའང༌ ཏེ༌ཏུས༌ ཚག༌པ༌ ཏམ༌པའེ༌ ཐུག༌ཉིད༌ སལ༌ལ༌ མ༌ཛད༌ད༌ ཨིན༌པིན༌, ཅིའ༌ཟེར༌ན༌ ཏ༌རུང༌ ཡེ༌ཤུ༌ སྟག༌ག༌ ཛད༌ཏེ༌ ཁོང༌ང༌ སྤལ༌ མ༌ཐོབ༌བ༌ ཨིན༌པིན༌།༽

40 ཏེ༌ སྤེ༌ར༌གུན༌ ཚོར༌ཏེ༌ ཁ༌ཅིག༌གི༌ ཟེརས༌, “ཏན༌ཏན༌ འི༌ མི༌བོ༌ དཀོན༌མཆོག༌གི༌ ལུང༌སྟོན༌པ༌ སྐྱོད༌ཅེས༌ཅན༌བོ༌ ཨིན༌ནོག༌ ཀ༌བོའ༌ ང༌དང༌གུན༌ སྲུངས༌ཏེ༌ ཡོད༌པིན༌།” 41 ཡང༌ ཁ༌ཅིག༌གི༌ ཟེརས༌, “ཁོང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ནོག༌” ཞན༌ ཁ༌ཅིག༌གི༌, “གཱ༌ལིལ༌ལི༌པ༌ཞིག༌ མ༌ཤི༌ཀ༌ ཀ༌ཟུག༌གི༌ ཨིན༌ ཐུབ༌ཨིན༌? མ༌ནེ༌ མི༌ཐུབ༌། 42 ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ མི༌དུག༌ག༌? མ༌ཤི༌ཀ༌ གྱལ༌པོ༌ དཱ༌བིད༌དི༌ པུར༌གྱུད༌ ཡང༌ གྱལ༌པོ༌ དཱ༌བིད༌ སྐྱེས༌སའེ༌ ཡུལ༌ བེད༌ལེ༌ཧེམ༌མི༌ གྲོང༌ཁྱེར༌ནེ༌ བིང༌ཨིན༌།” 43 ཏེན༌ན༌བོའེ༌ཕིའ༌ ཡེ༌ཤུའི༌ ཞས༌ཏེ༌ མི༌ཚོགས༌སི༌ ནང༌ང༌ པོ༌ མང༌པོ༌ བུད༌། 44 ཁ༌ཅིག༌གི༌ ཁོང༌ ཟུམ༌ཅེས༌སི༌ དོད༌པ༌ བོར༌རད༌པིན༌, ཨིན༌ནའང༌ སུ༌ཞིག༌གིའང༌ ཁོང༌ང༌ ལག༌པ༌ མ༌རྩེས༌།

ཡ༌ཧུ༌དཱ༌པའེ༌ འུ༌སྐྱོང༌ ཁ༌ཅིག༌གི༌ ཡེ༌ཤུའི༌ཀ༌ ཏད༌པ༌ ཁྱོངས༌།

7:45-53

45 ཆོད༌ཁང༌ སྲུང༌ཁན༌ནི༌ མག༌མི༌གུན༌, ཕ༌རུ༌ཤི༌པ༌ དང༌ བླ༌མ༌ འུ༌སྐྱོང༌ གུན༌ནི༌ཀ༌ ལོགས༌ཏེ༌ ལེབ༌བ༌ཅིག༌, ཁོང༌གུན༌ནི༌ མག༌མི༌གུན༌ལ༌ ཏྲིས༌, “ཁྱོ༌ཞ༌གུན༌ནི༌ ཁོ༌ ཟུམས༌ཏེ༌ ཅིའ༌ མ༌ཁྱོངས༌པིན༌?”

46 མག༌མི༌གུན༌ནི༌ ལན༌ཏངས༌, “ང༌ཞའ༌ འི༌ཙོགས༌སི༌ ལབ༌ཞ༌ སལ༌ཁན༌ཞིག༌ མ༌ནེ༌ མ༌ཐོང༌།”

47 ཏེ༌ནེ༌ ཕ༌རུ༌ཤི༌པ༌གུན༌ནི༌ ཟེརས༌, “ཁྱོ༌རང༌གུན༌ནའང༌ ཁོའེ༌ གོབ༌སྐོར༌རི༌ ནང༌ང༌ ཡོངས༌ཏེ༌ ཨིན༌ན༌? 48 ཝང༌སྲུལ༌པ༌གུན༌ དང༌ ཕ༌རུ༌ཤི༌པ༌གུན༌ནི༌ ནང༌ནེ༌ ཅིག༌གིའང༌ ཁོའེ༌ཀ༌ ཏད༌པ༌ ཅོས༌ས༌? 49 མ༌ཅོས༌། ཨིན༌ནའང༌ བཀའ༌ཁྲིམས༌སི༌ སྐོར༌ལ༌ ཅའང༌ གྱུས༌ མེད༌ཁན༌ནི༌ འི༌ མི༌ཚོགས༌པོའེ༌ ཁོའེ༌ཀ༌ ཏད༌པ༌ ཅོས༌། ཁོང༌གུན༌ལ༌ ངན༌ ཕོག༌ཏེ༌ ཨིན༌ནོག༌།”

50 ཁོང༌གུན༌ནི༌ ཕྲོ༌པ༌ ཕ༌རུ༌ཤི༌པ༌ ནི༌ཀོ༌དེ༌མས༌ ཀ༌བོ༌ སྔུན༌ལ༌ ཡེ༌ཤུའ༌ ཏྲི༌ཝ༌ ཏྲིའ༌ལ༌ སོང༌ཏེ༌ ཨིན༌པིན༌, ཁོའེ༌ ཁོང༌གུན༌ལ༌ ཏྲིས༌, 51 “ང༌དང༌ངི༌ བཀའ༌ཁྲིམས༌ ནང༌ཞིན༌ སྔུན༌ལ༌ མི༌ཞིག༌ག༌ ཁོའེ༌ ཅོས༌ཁན༌ནི༌ སྐོར༌ལ༌ ཉན༌ཏེ༌ མ༌ནེ༌ ཁོའ༌ ཁྲིམས༌ཅད༌ མི༌ཉན༌ ཟེར༌ཏེ༌ མི༌དུག༌ག༌?”

52 ཁོང༌གུན༌ནི༌ ཟེརས༌, “ཅི༌ ཁྱོ༌རང༌ངའང༌ གཱ༌ལིལ༌ལི༌པ༌ ཨིན༌ན༌? ཏམ༌པའེ༌ སུང༌རབས༌སི༌ ནང༌ང༌ ཙལ༌ན༌ ཁྱོ༌རང༌ང༌ གཱ༌ལིལ༌ལི༌ནེ༌ ལུང༌སྟོན༌པ༌ཞིག༌ བིང༌ཁན༌བོ༌ མ༌ནེ༌ མི༌ཐོབ༌།”

53 ༼ཏེ༌ནེ༌ ཁོང༌ ཚང༌མ༌ ལངས༌ཏེ༌ རང༌རང༌ངི༌ ཁང༌པ༌ སོང༌།

8

ལོག༌ཡེམ༌ ཅོ༌ཁན༌ནི༌ བུ༌མོ༌།

8:1-11

1 ཏེ༌ནེ༌ གཙོ༌བོ༌ ཡེ༌ཤུ༌ ཨོ༌ལིཝ༌ཝི༌ རི༌ ཟེརས༌སའེ༌ ནས༌ས༌ སྐྱོད༌ཏེ༌ ཞུགས༌ས༌ ཛདས༌, 2 ནམ༌ལངས༌ས༌ཅིག༌ ཁོང༌ ལོགས༌ཏེ༌ ཆོད༌ཁང༌ང༌ སྐྱོདས༌། མི༌ཚང༌མ༌ ཁོང༌ ཡོད༌ས༌ ཛོམས༌, ཡེ༌ཤུ༌ མི༌ཚོགས༌ལ༌ ལབ༌ཞ༌ སལ༌ཅེས༌ལ༌ སའེ༌ཀ༌ ཞུགས༌། 3 ཏེན༌ན༌ ཏུས༌ལ༌ ཆོས༌ཁྲིམས༌ལ༌ ཁས༌པ༌གུན༌ དང༌ ཕ༌རུ༌ཤི༌པ༌གུན༌ནི༌ བུ༌མོ༌ཞིག༌ ཁྱོངས༌ ཀ༌བོ༌ ཁོ༌རང༌ངི༌ ཞིད༌མད༌ མན༌པ༌ ཡང༌ མི༌ཞིག༌ ཉམ༌པོ༌ ལུས༌བྲེལ༌ ཅོ༌ཨིན༌ ཟུམས༌ཏེ༌ ཨིན༌པིན༌, ཡང༌ ཁོའ༌ མི༌ཚོགས༌སི༌ དུན༌ལ༌ ལང༌ཅུགས༌།

4 ཁོང༌གུན༌ནི༌ ཡེ༌ཤུའ༌ ཟེརས༌, “ལོབ༌བོན༌ལེ༌, འི༌ བུ༌མོ༌བོ༌ ལོག༌ཡེམ༌ ཅོ༌ཨིན༌ ཟུམས༌པིན༌། 5 མོ༌ཟེས༌སི༌ ཁྲིམས༌ ནང༌ཞིན༌ལ༌, འི༌ཙོགས༌སི༌ བུ༌མོའ༌ རྡོའ༌ གྱབས༌ཏེ༌ སད༌ཅེས༌སི༌ ང༌དང༌ང༌ བཀའ༌ ཡོད༌, ཨིན༌ནའང༌ ཉེ༌རང༌ངི༌ ཅི༌ མོལ༌ལད༌?”

6 ཁོང༌གུན༌ནི༌ འི༌ ཏྲི༌ཝ༌བོ༌ ཡེ༌ཤུའ༌ བཀའ༌ཁྲིམས༌ནེ༌ གལ༌ཅེས༌སི༌ ཉད༌གལ༌ ཀལ༌ཅེས༌ལ༌ ཏྲིས༌།

ཨིན༌ནའང༌ ཡེ༌ཤུའི༌ ཨུ༌ སྒུས༌ཏེ༌ ཛི༌གུ༌ ཉམ༌པོ༌ སའེ༌ཀ༌ བྲིའ༌ ཛད༌ཅེས༌ གོ༌ཟུག༌། 7 ཁོང༌གུན༌ནི༌ ཡང༌ དང༌ ཡང༌ ཁོང༌ང༌ ཏྲི༌ཨིན༌ དུགས༌པ༌ ཁོང༌ངི༌ ཨུ༌ སྟགས༌ཏེ༌ ཁོང༌གུན༌ལ༌ མོལས༌, “ཁྱོ༌ཞའེ༌ ཕྲོ༌ནེ༌ དག༌ས༌ ཚག༌པ༌ སྡིག༌པ༌ མ༌ནེ༌ མ༌ཅོའ༌ ཡོད༌ཁན༌བོའ༌ གོ༌མ༌ འི༌ བུ༌མོ༌བོའ༌ རྡོའ༌ གྱབ༌ཅུག༌།” 8 ཡང༌སྐྱར༌ ཁོང༌ངི༌ ཨུ༌ སྒུས༌ཏེ༌ སའེ༌ཀ༌ བྲིའ༌ ཛདས༌།

9 ཏེ༌བོ༌ ཚོར༌ར༌ཅིག༌, ཏྲི༌ཝ༌ ཏྲི༌ཁན༌གུན༌ རེ༌རེ༌ ཅོས༌ཏེ༌ ཏེ༌ཀ༌ནེ༌ སོང༌, རྒད༌པོ༌གུན༌ནེ༌ གོ༌ཟུགས༌ཏེ༌ ཏེ༌ཏེ༌ཚོག༌པ༌ ནམ༌ ཡེ༌ཤུ༌ ཅིག༌པོ༌ མ༌ནེ༌ ལངས༌ཏེ༌ ཡོད༌ཁན༌ནི༌ བུ༌མོ༌ ཡོད༌ས༌ མ༌ལུས༌། 10 ཡེ༌ཤུ༌ ཞངས༌ཏེ༌ ཁོའ༌ མོལས༌, “བུ༌མོ༌, ཁོང༌ ཚང༌མ༌ ཀ༌རུ༌ སོང༌? སུ༌ཞིག༌གིའང༌ ཁྱོ༌རང༌ང༌ སྲོག༌གི༌ ཉེས༌ཆད༌ མ༌ཀལ༌ས༌?”

11 ཁོའེ༌ ཟེརས༌, “གཙོ༌བོ༌ལེ༌, སུ༌ཞིག༌གིའང༌ ཅའང༌ མ༌ཅོས༌།”

ཏེ༌ནེ༌ ཡེ༌ཤུའི༌ མོལས༌, “ངེའང༌ སྐྱོན༌ མི༌ཀལ༌། སོང༌, ཏ༌ནེ༌ཕར༌ལ༌ སྡིག༌པ༌ མ༌ཅོ༌ *”།༽

སྐྱབ༌གོན༌ ཡེ༌ཤུ༌ ནི༌ ཇིག༌རྟེན༌ནི༌ འོད༌།

8:12-30

12 གཙོ༌བོ༌ ཡེ༌ཤུའི༌ མི༌གུན༌ལ༌ ལབ༌ཞ༌ སལ༌ཨིན༌ མོལས༌, “ང༌ ནི༌ ཇིག༌རྟེན༌པ༌གུན༌ནི༌ ཕིའ༌ འོད༌ ཨིན༌། ངའེ༌ སྟིང༌རང༌ནེ༌ བྲངས༌ཁན༌གུན༌ མུན༌གྲིག༌གི༌ ནང༌ང༌ མི༌གྲུལ༌, ཅིའ༌ཟེར༌ན༌ ཐའ༌མེད༌པའེ༌ མི༌ཚེའེ༌ ཆོགས༌ལ༌ ཁྲིད༌ཁན༌ནི༌ འོད༌ ཁོང༌གུན༌ནི༌ ནང༌ང༌ ཡོད༌ཏེ༌ ཨིན༌ནོག༌།”

13 ཏེ༌བོ༌ ཚོར༌ར༌ཅིག༌ ཕ༌རུ༌ཤི༌པ༌གུན༌ནི༌ ཡེ༌ཤུའ༌ ཟེརས༌, “ཁྱོ༌རང༌ངི༌ རང༌ངི༌ ཕིའ༌ སྤང༌པོ༌ ཏངས༌པ༌ ཁྲིམས༌ ནང༌ཞིན༌ ཁྱོ༌རང༌ངི༌ སྤང༌པོ༌བོ༌ རིན༌མེད༌ ཐེའ༌ནོག༌།”

14 ཡེ༌ཤུའི༌ ཁོང༌གུན༌ལ༌ ལན༌སལས༌, “ངའེ༌ ང༌རང༌ངི༌ སྐོར༌ལ༌ སྤང༌པོ༌ ཏང༌ངད༌ནའང༌ ངའེ༌ སྤང༌པོ༌བོ༌ རིན༌མེད༌ མན༌ ཅིའ༌ཟེར༌ན༌ ང༌ ཀ༌ནེ༌ ཡོངས༌ཏེ༌ ཨིན༌, ཡང༌ ཀ༌རུ༌ ཆ༌ཅེས༌ ཨིན༌ ང༌ གྱུས༌ཡོད༌། ཨིན༌ནའང༌ ཁྱོ༌ཞ༌གུན༌ལ༌ ཏེ༌གུན༌ གྱུས༌མེད༌། 15 ཁྱོ༌ཞ༌གུན༌ནི༌ མིའི༌ སམ༌ཚུལ༌ ནང༌ཞིན༌ ཤགས༌ ཅད༌དུག༌, ཨིན༌ནའང༌ ངའེ༌ སུའང༌ ཤགས༌ ཅད༌ད༌མེད༌། 16 ཀལ༌ཏེས༌ ཁྲིམས༌ཅད༌ན༌ ངའེ༌ ཁྲིམས༌ཅད༌པོ༌ ཀྲང༌པོ༌ ཡོང༌ཨིན༌ ཅིའ༌ཟེར༌ན༌ ཁྲིམས༌ཅད༌ ཟ༌ནེ༌ ང༌ ཅིག༌པོ༌ མེད༌, ང༌ ཀལ༌ལ༌ ཛད༌ཁན༌ནི༌ ཡབ༌ ང༌ ཉམ༌པོ༌ ཡོད༌། 17 ཁྱོ༌ཞའེ༌ ཁྲིམས༌སི༌ ནང༌ང༌ བྲིའ༌ ཛད༌ཏེ༌ དུག༌ ‘མི༌ ཉིས༌སི༌ སྤང༌པོ༌ ཏང༌ན༌, སྐྱོན༌བོ༌ དེན༌བ༌ ཐེན༌’ 18 ངའེ༌ ང༌རང༌ངི༌ ཕིའ༌ སྤང༌པོ༌ ཏང༌ངད༌, ཡང༌ ངའེ༌ སྤང༌པོ༌ ཉིས༌པ༌ ནི༌ ང༌ ཀལ༌ལ༌ ཛད༌ཁན༌ནི༌ ཡབ༌ ཨིན༌།”

19 ཏེ༌ནེ༌ ཕ༌རུ༌ཤི༌པ༌གུན༌ནི༌ ཡེ༌ཤུའ༌ ཏྲིས༌, “ཁྱོ༌རང༌ངི༌ ཡབ༌ ཀ༌རེ༌?”

ཡེ༌ཤུའི༌ ལན༌སལས༌, “ཁྱོ༌ཞ༌གུན༌ནི༌ ང༌ མ༌ཤེས༌ ཡ༌ ངའེ༌ ཡབ༌བའང༌། ཀལ༌ཏེས༌ ཁྱོ༌ཞའེ༌ ང༌ ཤེས༌པིན༌ན༌ ངའེ༌ ཡབ༌བའང༌ ཤེས༌ཏེ༌ ཡོད༌གྲོ༌།” 20 ཆོད༌ཁང༌ངི༌ བུལ༌ལྡུས༌ ཕུལ༌སའེ༌ སྒམ༌མི༌ དུན༌ལ༌ ལབ༌ཞ༌ སལ༌ཏུས༌ ཁོང༌ངི༌ ཏེ༌ སྤེ༌ར༌གུན༌ མོལ༌ལ༌ ཛདས༌། ཨིན༌ནའང༌ སུ༌ཞིག༌གིའང༌ ཁོང༌ མ༌ཟུམས༌ ཅིའ༌ཟེར༌ན༌ ཁོང༌ངི༌ ཏུས༌པོ༌ ཏ༌རུང༌ མ༌ལེབ༌བ༌ ཨིན༌པིན༌།

21 ཡེ༌ཤུའི༌ ཡང༌སྐྱར༌ ཁོང༌གུན༌ལ༌ མོལས༌, “ང༌ ཆའད༌, ཁྱོ༌ཞའེ༌ ང༌ ཙལ༌ཨིན༌, ཨིན༌ནའང༌ ཁྱོ༌ཞའ༌ ཁྱོ༌ཞའེ༌ སྡིག༌པའེ༌ ནང༌ང༌ ཤི༌ཨིན༌། ཀ༌རུ༌ ང༌ ཆའད༌ ཁྱོ༌ཞ༌ ཏེ༌རུ༌ ཡོང༌ མི༌ཉན༌།”

22 ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཟེརས༌, “ཅི༌ ཁོའེ༌ ཁོ༌རང༌ སད༌ཅེས༌ ཨིན༌ནོག༌ག༌? ཏེ༌བོའེ༌ཕིའ༌ ཁོའེ༌ ‘ཀ༌རུ༌ ང༌ ཆའད༌ ཁྱོ༌ཞའ༌ ཡོང༌ མི༌ཉན༌’ ཟེར༌ཏེ༌ ཨིན༌ནོག༌ག༌?”

23 ཡེ༌ཤུའི༌ ཏ༌རུང༌ངའང༌ མོལས༌, “ཁྱོ༌ཞ༌གུན༌ ཡོག༌ནེ༌ ཨིན༌ནོག༌, ཡང༌ ང༌ སྟག༌ནེ༌ ཨིན༌། ཁྱོ༌ཞ༌གུན༌ འི༌ ཇིག༌རྟེན༌ནེ༌ ཨིན༌ནོག༌, ང༌ འི༌ ཇིག༌རྟེན༌ནེ༌ མན༌། 24 ངའེ༌ ཁྱོ༌ཞ༌གུན༌ལ༌ ཟེར༌པིན༌, ཁྱོ༌ཞའ༌ ཁྱོ༌ཞའེ༌ སྡིག༌པའེ༌ ནང༌ང༌ ཤི༌ཨིན༌། ཀལ༌ཏེས༌ ཁྱོ༌ཞའེ༌ ང༌ ཏེན༌ན༌བོ༌ ཨིན༌ ཟེར༌ཁན༌བོའ༌ དེན༌ མ༌ཤེས༌ན༌, ཁྱོ༌ཞའ༌ ཁྱོ༌ཞའེ༌ སྡིག༌པའེ༌ ནང༌ང༌ ཤི༌ཨིན༌།”

25 ཁོང༌གུན༌ནི༌ ཏྲིས༌, “ཁྱོ༌རང༌ སུ༌ ཨིན༌?”

ཡེ༌ཤུའི༌ མོལས༌, “ང༌ ཏེན༌ན༌བོ༌ ཨིན༌ ཀ༌ཟུག༌ གོ༌མ༌ནེ༌ ཕར༌ལ༌ ངའེ༌ ཁྱོ༌ཞ༌གུན༌ལ༌ ཟེར༌རད༌པིན༌། 26 ཁྱོ༌ཞའེ༌ སྐོར༌ལ༌ ང༌ ཟེར༌གྱུ༌ དང༌ ཤགས༌ ཅོ༌གྱུ༌ མང༌པོ༌ ཡོད༌, ཨིན༌ནའང༌ ངའེ༌ མི༌ཅོ༌། ངའེ༌ ང༌ ཀལ༌ལ༌ ཛད༌ཁན༌ནི༌ ཀ༌ནེ༌ ཚོར༌ཁན༌གུན༌ ཇིག༌རྟེན༌པ༌གུན༌ལ༌ ཤད༌དད༌ ཡང༌ ཁོང༌ ནི༌ ཨིད༌ཤེས༌ཅན༌ ཞུགས༌ཏེ༌ ཨིན༌།” 27 ཁོང༌ངི༌ དཀོན༌མཆོག༌ ཡབ༌བི༌ སྐོར༌ལ༌ མོལ༌ཁན༌བོ༌ འུ༌སྐྱོང༌གུན༌ནི༌ ཧ༌ མ༌གོ༌།

28 ཏེ༌ནེ༌ ཡེ༌ཤུའི༌ མོལས༌, “ཁྱོ༌ཞའེ༌ མི༌རིགས༌སི༌བུ༌ རྐྱང༌ཤིང༌ངི༌ཀ༌ སྟག༌ ཟ༌ནེ༌, ཁྱོ༌ཞ༌གུན༌ལ༌ ང༌ ཏེན༌ན༌བོ༌ ཨིན༌ཁན༌ གྱུས༌ཆེན༌། ངའེ༌ ང༌རང༌ངི༌ ཅའང༌ ཅོའ༌མེད༌, ཨིན༌ནའང༌ ཡབ༌བི༌ ང༌ ལབ༌བ༌ ཛད༌ཁན༌བོ༌ ཟེར༌རད༌། 29 ཡང༌ ང༌ ཀལ༌ལ༌ ཛད༌ཁན༌བོ༌ ང༌ ཉམ༌པོ༌ ཡོད༌, ཁོང༌ངི༌ ང༌ ཅིག༌པོ༌ ཕངས༌ཏེ༌ བོར༌ར༌ མ༌ཛདས༌ ཅིའ༌ཞུ༌ན༌ ངའེ༌ ཏུས༌གྱུན༌ ཁོང༌ ཐུགས༌ཐད༌ཁན༌བོ༌ ཅོའད༌།” 30 ཡེ༌ཤུའི༌ ཏེ༌ ཞལ༌ཏ༌གུན༌ མོལ༌ཨིན༌ ཡོད༌ ཟ༌ནེ༌ མི༌ མང༌པོའེ༌ ཁོང༌ངི༌ཀ༌ ཏད༌པ༌ ཅོས༌།

ཨབ༌ར༌ཧམ༌ ཡ༌ རྡུད༌གུན༌ནི༌ གོ༌བའེ༌ པུར༌གྱུད༌།

8:31-47

31 གཙོ༌བོ༌ ཡེ༌ཤུའི༌ ཁོང༌ངི༌ཀ༌ ཏད༌པ༌ ཁྱོང༌ཁན༌ནི༌ ཡ༌ཧུ༌དཱ༌པ༌གུན༌ལ༌ མོལས༌, “ཀལ༌ཏེས༌ ཁྱོ༌ཞའ༌ ངའེ༌ ལབ༌ཞ༌གུན༌ནི༌ཀ༌ སྟན༌པོ༌ དུག༌ན༌, ཁྱོ༌ཞའ༌ ངའེ༌ དེན༌བའེ༌ ལོབ༌ཕྲུགས༌གུན༌ ཨིན༌། 32 ཏེ༌ནེ༌ ཁྱོ༌ཞའ༌ དཀོན༌མཆོག༌གི༌ དེན༌བ༌བོ༌ ཧ༌གོ༌ ཐུབ༌ཨིན༌ ཡང༌ ཏེན༌ན༌ དེན༌བ༌བོའེ༌ ཁྱོ༌ཞའ༌ རང༌ཝང༌ ཏང༌ཨིན༌།”

33 ཁོང༌གུན༌ནི༌ ལན༌ཏངས༌, “ང༌ཞའ༌ ཨབ༌ར༌ཧམ༌མི༌ པུར༌གྱུད༌ ཨིན༌ ཡང༌ མ༌ནེ༌ ཚེ༌ཡོག༌ག༌ མ༌ལུས༌ས༌ ཨིན༌པིན༌། ཉེ༌རང༌ངི༌ ང༌ཞའ༌ རང༌ཝང༌ ཐོབ༌ཨིན༌ ཟེར༌ཅེས༌སི༌ ཏོན༌བོ༌ ཅི༌ ཨིན༌།”

34 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, སྡིག༌པ༌ ཅོ༌ཁན༌ ཚང༌མ༌ སྡིག༌པའེ༌ ཚེ༌ཡོག༌ ཨིན༌ནོག༌། 35 ཡང༌ ཚེ༌ཡོག༌ སྤོན༌བོའེ༌ ནང༌མི༌ མ༌ནེ༌ མི༌གྱུར༌, ཨིན༌ནའང༌ བུ༌ཚ༌ ཏུས༌གྱུན༌ ནང༌ཚངས༌སི༌ ཁག༌ཞིག༌ ཨིན༌ནོག༌། 36 ཀལ༌ཏེས༌ སྲས༌སི༌ ཁྱོ༌ཞ༌གུན༌ལ༌ རང༌ཝང༌ ཏང༌ན༌ ཁྱོ༌ཞ༌གུན༌ལ༌ དེན༌བའ༌ རང༌ཝང༌ ཐོབ༌ཨིན༌། 37 ཁྱོ༌ཞའ༌ ཨབ༌ར༌ཧམ༌མི༌ པུར༌གྱུད༌ ཨིན༌ཁན༌བོ༌ ངའེ༌ ཤེས༌སད༌, ཏེ༌ནེའང༌ ཁྱོ༌ཞའེ༌ ང༌ སད༌ཅེས༌སི༌ རྩོན༌གྲུས༌ ཅོ༌རུག༌ ཅིའ༌ཟེར༌ན༌ ཁྱོ༌ཞ༌གུན༌ནི༌ སེམས༌སི༌ ནང༌ང༌ ངའེ༌ ལབ༌ཞའེ༌ ཕིའ༌ ནས༌ས༌ མེད༌ཏེ༌ ཨིན༌ནོག༌། 38 ཡབ༌བི༌ དུན༌ལ༌ ཡོད༌ ཟ༌ནེ༌ ཐོང༌ཁན༌གུན༌ ངའེ༌ ཁྱོ༌ཞའ༌ ཤད༌དད༌, ཨིན༌ནའང༌ ཁྱོ༌ཞ༌གུན༌ནི༌ ཁྱོ༌ཞའེ༌ ཨ༌བའེ༌ ཀ༌ནེ༌ ཚོར༌ཁན༌གུན༌ ཅོའ༌ནོག༌།”

39 ཁོང༌གུན༌ནི༌ ལན༌ཏངས༌, “ང༌ཞའེ༌ ཨ༌བ༌ ཨབ༌ར༌ཧམ༌ ཨིན༌།”

ཡེ༌ཤུའི༌ ཁོང༌གུན༌ལ༌ མོལས༌, “ཀལ༌ཏེས༌ ཁྱོ༌ཞ༌གུན༌ ཨབ༌ར༌ཧམ༌མི༌ པུར༌གྱུད༌ ཨིན༌པིན༌ན༌ ཁྱོ༌ཞེའང༌ ཨབ༌ར༌ཧམ༌ ཙོགས༌སི༌ ལས༌གུན༌ ཅོའད༌གྲོ༌། 40 ངའེ༌ ཁྱོ༌ཞ༌གུན༌ལ༌ དཀོན༌མཆོག༌ནེ༌ ཚོར༌ཁན༌ནི༌ ཀྲང༌པོའེ༌ སྤེ༌ར༌གུན༌ ཤད༌ པ༌སང༌, ཁྱོ༌ཞའེ༌ ང༌ སད༌ཅེས༌སི༌ རྩོན༌གྲུས༌ ཅོ༌རུག༌། ཨབ༌ར༌ཧམ༌མི༌ ཏེ༌ཟུག༌ མ༌ནེ༌ མ༌ཅོས༌། 41 ཁྱོ༌ཞའེ༌ ཨ༌བའེ༌ ཅོ༌ཁན༌ནི༌ ལས༌གུན༌ ཁྱོ༌ཞའེ༌ ཅོའ༌ནོག༌།”

ཁོང༌གུན༌ནི༌ ཡེ༌ཤུའ༌ ཟེརས༌, “ང༌ཞ༌གུན༌ ན༌ལུ༌ མན༌, དཀོན༌མཆོག༌ ཁོང༌རང༌ཙ༌ ང༌ཞའེ༌ ཡབ༌ ཨིན༌།”

42 ཡེ༌ཤུའི༌ ཁོང༌གུན༌ལ༌ མོལས༌, “ཀལ༌ཏེས༌ ཁྱོ༌ཞ༌གུན༌ནི༌ ཡབ༌, དཀོན༌མཆོག༌ ཨིན༌པིན༌ན༌, ཁྱོ༌ཞའེ༌ ང༌ ཅམས༌པ༌ ཅོའད༌གྲོ༌, ཅིའ༌ཟེར༌ན༌ ང༌ དཀོན༌མཆོག༌ནེ༌ ཡོངས༌ཏེ༌ དག༌ས༌ འི༌ཀ༌ ཡོད༌། ང༌ འི༌ཀ༌ ང༌རང༌ངི༌ ཝང༌ཆའེ༌ ནང༌ང༌ ཡོངས༌ཏེ༌ མན༌, ཁོང༌ངི༌ ང༌ ཀལ༌ལ༌ ཛད༌ཏེ༌ ཨིན༌། 43 ཅིའ༌, ཁྱོ༌ཞའ༌ ངའེ༌ སྤེ༌ར༌གུན༌ ཧ༌ མ༌གོ༌ ཨིན༌ནོག༌? ཅིའ༌ཟེར༌ན༌ ཁྱོ༌ཞའ༌ ངའེ༌ ལབ༌ཞ༌གུན༌ལ༌ ཏད༌པ༌ ཅོའ༌ལ༌ ཐད༌ད༌ མ༌ནོག༌། 44 ཁྱོ༌ཞ༌གུན༌ནི༌ ཨ༌བ༌ ནི༌ རྡུད༌གུན༌ནི༌ གོ༌བ༌ ཨིན༌ནོག༌, ཡང༌ ཁྱོ༌ཞའ༌ ཁྱོ༌ཞའེ༌ ཨ༌བའེ༌ དོད༌པ༌ ནང༌ཞིན༌ ལས༌གུན༌ ཅོའ༌ ཐད༌ད༌ནོག༌། ཁོ༌ ཇིག༌རྟེན༌ ཆགས༌པ༌ནེ༌ ཕར༌ལ༌ མི༌སད༌ཞིག༌ ཨིན༌, ཡང༌ དཀོན༌མཆོག༌གི༌ དེན༌བའེ༌ ལབ༌ཞ༌གུན༌ལ༌ ནཕ༌རད༌ ཅོའ༌ནོག༌, ཁོའེ༌ ནང༌ང༌ ཀྲང༌པོ༌ ཅའང༌ མེད༌ཏེ༌ ཨིན༌ནོག༌། ཁོའེ༌ ཟུན༌ ཏང༌ ཟ༌ནེ༌ ཁོ༌རང༌ངི༌ སྐད༌ ཏངས༌ཏེ༌ ཨིན༌ནོག༌ ཅིའ༌ཟེར༌ན༌ ཁོ༌ ཟུན༌ཇན༌ ཡང༌ ཟུན༌གུན༌ནི༌ ཨ༌བ༌ ཨིན༌ནོག༌། 45 ཨིན༌ནའང༌ ངའེ༌ དཀོན༌མཆོག༌གི༌ དེན༌བའེ༌ ལབ༌ཞ༌ ཤད༌ཅེས༌པོའེ༌ ཁྱོ༌ཞ༌གུན༌ནི༌ ངའེ༌ཀ༌ དེན༌ཤེས༌ས༌ མ༌ནོག༌། 46 ཁྱོ༌ཞའེ༌ ཕྲོ༌ནེ༌ སུའི༌ ང༌ སྡིག༌པའེ༌ ལས༌ ཅོས༌ཏེ༌ ནོངས༌ཅན༌ ཨིན༌ཁན༌བོ༌ སྟན༌ ཐུབ༌ཨིན༌? ཀལ༌ཏེས༌ དཀོན༌མཆོག༌གི༌ དེན༌བའེ༌ ལབ༌ཞ༌ ངའེ༌ ཁྱོ༌ཞའ༌ ཤད༌དད༌ན༌, ཏེ༌ནེ༌ ཁྱོ༌ཞ༌གུན༌ནི༌ ངའེ༌ཀ༌ ཏད༌པ༌ ཅིའ༌ ཅོའ༌མེད༌? 47 དཀོན༌མཆོག༌གི༌ ཨིན༌ཁན༌གུན༌ནི༌ ཁོང༌ངི༌ མོལ༌ཁན༌ ཚང༌མ༌ ཉན༌ན༌ནོག༌, ཨིན༌ནའང༌ ཁྱོ༌ཞའེ༌ མི༌ཉན༌ཅེས༌སི༌ གྱུན༌ཚན༌བོ༌ ནི༌ ཁྱོ༌ཞ༌གུན༌ དཀོན༌མཆོག༌གི༌ མ༌ནོག༌།”

གཙོ༌བོ༌ ཡེ༌ཤུ༌ ཨབ༌ར༌ཧམ༌མི༌ སང༌ ཀྲག༌པོ༌།

8:48-59

48 ཡ༌ཧུ༌དཱ༌པ༌གུན༌ནི༌ ལན༌ཏངས༌, “ང༌ཞའེ༌ ཁྱོ༌རང༌ ས༌མར༌རི༌ཡཱ༌པ༌ ཡང༌ ཁྱོ༌རང༌ངི༌ ནང༌ང༌ རྡུད༌ ཞུགས༌ཏེ༌ ཨིན༌ནོག༌ ཟེར༌ཁན༌བོ༌ དེན༌བ༌ མ༌ནོག༌ག༌?”

49 ཡེ༌ཤུའི༌ མོལས༌, “ངའེ༌ ནང༌ང༌ རྡུད༌ ཞུགས༌ཏེ༌ མེད༌། ངའེ༌ ང༌རང༌ངི༌ ཡབ༌བ༌ རྩི༌ཝ༌ ཅོའད༌, ཨིན༌ནའང༌ ཁྱོ༌ཞ༌གུན༌ནི༌ ང༌ རྩི༌ཝ༌ ཅོའ༌ མི༌དུག༌། 50 ངའེ༌ ང༌རང༌ང༌ རྩི༌ཝ༌ ཙལ༌ལ༌ མེད༌། འོ༌ན༌ ངའ༌ རྩི༌ཝ༌ ཙལ༌ལ༌ ཛད༌ཁན༌ཞིག༌ ཡོད༌ ཡང༌ ཁོང༌ ནི༌ ཁྲིམས༌ཅད༌ ཛད༌ཁན༌བོ༌ ཨིན༌། 51 ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ངའེ༌ ལབ༌ཞ༌གུན༌ལ༌ ཁའ༌ ཉན༌ཁན༌གུན༌ མ༌ནེ༌ མི༌ཤི༌།”

52 ཁོང༌གུན༌ནི༌ ཁོང༌ང༌ ཟེརས༌, “ཏ༌ ང༌ཞའ༌ ཧ༌གོ༌ ཁྱོ༌རང༌ངི༌ ནང༌ང༌ རྡུད༌ ཞུགས༌ཏེ༌ ཡོད༌ཏེ༌ ཨིན༌ནོག༌། ཨབ༌ར༌ཧམ༌ ཀྲོངས༌ ཡང༌ ཏེན༌ན༌ ཙོགས༌ལ༌ ཞན༌ ལུང༌སྟོན༌པ༌གུན༌ནའང༌, ཨིན༌ནའང༌ ཁྱོ༌རང༌ངི༌ ཟེར༌ར༌ནོག༌ ཁྱོ༌རང༌ངི༌ ལབ༌ཞའ༌ ཁའ༌ ཉན༌ཁན༌གུན༌ མ༌ནེ༌ མི༌ཤི༌། 53 ཁྱོ༌རང༌ ཅི༌ ང༌ཞའེ༌ ཕ༌མེས༌པོ༌ ཨབ༌ར༌ཧམ༌མི༌ སང༌ ཇིགས༌པོ༌ ཨིན༌ན༌? ཁོང༌ ཀྲོངས༌ ཡང༌ ལུང༌སྟོན༌པ༌གུན༌ནའང༌, ཁྱོ༌རང༌ རང༌དང༌རང༌ སུ༌ ཨིན༌ སམ༌མ༌རག༌?”

54 ཡེ༌ཤུའི༌ མོལས༌, “ཀལ༌ཏེས༌ ངའེ༌ ང༌རང༌ང༌ རང༌སྟོད༌ ཏང༌ན༌ ཏེ༌ སྟོད༌པ༌བོ༌ ཏོན༌མེད༌ ཨིན༌ནོག༌། ངའེ༌ ཡབ༌བི༌ ངའ༌ སྤལ༌ སལ༌ཨིན༌, ཁྱོ༌ཞའེ༌ ཁོང༌ང༌ ཁྱོ༌ཞའ༌ རང༌ངི༌ དཀོན༌མཆོག༌ ཟེར༌དུག༌། 55 ཁྱོ༌ཞའེ༌ ཁོང༌ ཤེས༌ས༌ མ༌ནོག༌ ཨིན༌ནའང༌ ངའེ༌ ཁོང༌ ཤེས༌སད༌། ཀལ༌ཏེས༌ ངའེ༌ ཤེས༌ས༌མེད༌ ཟེར༌ན༌ ངའང༌ ཁྱོ༌ཞ༌གུན༌ ཙོགས༌ལ༌ ཟུན༌ཇན༌ གྱུར༌ཨིན༌། ཨིན༌ནའང༌ ངའེ༌ ཁོང༌ ཤེས༌སད༌ ཡང༌ ངའེ༌ ཁོང༌ངི༌ བཀའ༌ ཁའ༌ཉན༌ནད༌། 56 ཁྱོ༌ཞའེ༌ ཕ༌མེས༌པོ༌ ཨབ༌ར༌ཧམ༌མི༌ ངའེ༌ ཏུས༌པོ༌ ཐོང༌ཅེས༌སི༌ སྐོར༌ལ༌ སམ༌ ཟ༌ནེ༌ ཁོང༌ མ༌སྲན༌ཏྲེ༌ ཐད༌། ཁོང༌ངི༌ ཏེ༌བོ༌ ཐོང༌ ཡང༌ མ༌ ཐད༌པོ༌ སོང༌།”

57 ཡ༌ཧུ༌དཱ༌པ༌གུན༌ནི༌ ཡེ༌ཤུའ༌ ཟེརས༌, “ཁྱོ༌རང༌ངི༌ ལོ༌ ཏ༌རུང༌ ལྔབ༌ཅུའང༌ མ༌སོང༌, ཁྱོ༌རང༌ངི༌ ཨབ༌ར༌ཧམ༌ ཐོང༌ ཟེར༌ཏེ༌ ཀ༌ཟུག༌གི༌ ཟེར༌རད༌?”

58 ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ང༌ ནི༌ ཨབ༌ར༌ཧམ༌ མ༌སྐྱེའེ༌ སང༌ སྔུན༌ལ༌ ཡོད༌པིན༌། †” 59 ཏེ༌བོ༌ ཚོར༌ར༌ཅིག༌ ཡ༌ཧུ༌དཱ༌པ༌གུན༌ནི༌ ཁོང༌ སད༌ཅེས༌ལ༌ རྡོའ༌ ཁུརས༌, ཨིན༌ནའང༌ ཡེ༌ཤུ༌ ཁོང༌གུན༌ནེ༌ ཨིབས༌ཏེ༌ ཆོད༌ཁང༌ནེ༌ བིངས༌ཏེ༌ སྐྱོདས༌།

9

ཡེ༌ཤུའི༌ ཞ༌ར༌ཞིག༌ ཕན༌ཅུག༌ག༌ ཛདས༌།

9:1-12

1 གཙོ༌བོ༌ ཡེ༌ཤུ༌ ལམ༌ནེ༌ སྐྱོད༌ ཟ༌ནེ༌ ཁོང༌ངི༌ སྐྱེས༌པ༌ནེ༌ ཕར༌ལ༌ ཞ༌ར༌ ཡོད༌ཁན༌ནི༌ མི༌ཞིག༌ ཟིགས༌། 2 ཁོང༌ངི༌ ལོབ༌ཕྲུགས༌གུན༌ནི༌ ཁོང༌ང༌ ཏྲིས༌, “ལོབ༌བོན༌ལེ༌, སུའི༌ སྡིག༌པའེ༌ ཞས༌ཏེ༌ ཁོ༌ ཞ༌ར༌ སྐྱེས༌ཏེ༌ ཨིན༌ནོག༌, ཁོ༌རང༌ངི༌ ཡ༌ ཁོའེ༌ ཕ༌མ༌གུན༌ནི༌?”

3 ཡེ༌ཤུའི༌ ཁོང༌གུན༌ལ༌ མོལས༌, “ཁོའེ༌ ཡ༌ ཁོའེ༌ ཕ༌མ༌གུན༌ནི༌ སྡིག༌པའེ༌ ཞས༌ཏེ༌ མ༌ནོག༌, ཨིན༌ནའང༌ དཀོན༌མཆོག༌གི༌ ཆག༌ལས༌གུན༌ ཁོའེ༌ མི༌ཚེ༌ ནང༌ང༌ སྔོན༌ ཅུག༌ག༌ ཛད༌ཅེས༌སི༌ ཕིའ༌ ཁོ༌ ཞ༌ར༌ སྐྱེས༌ཏེ༌ ཨིན༌ནོག༌། 4 ཉི༌མའེ༌ འོད༌པོ༌ ཡོད༌ ཟ༌ནེ༌ ང༌དང༌གུན༌ནི༌ ང༌ ཀལ༌ལ༌ ཛད༌ཁན༌ནི༌ ཆག༌ལས༌གུན༌ ཅོ༌གོས༌། ཚན༌ ལེབ༌ཨིན༌ ནམ༌ སུའིང༌ ལས༌ ཅོ༌ མི༌ཉན༌། 5 ནམ༌ཚོག༌པ༌ ང༌ ཇིག༌རྟེན༌ནི༌ ནང༌ང༌ ཡོད༌ ང༌ ཇིག༌རྟེན༌པ༌གུན༌ནི༌ ཕིའ༌ འོད༌ ཨིན༌།”

6 ཏེ༌ཟུག༌ མོལ༌ཏེ༌ སྟིང༌ནེ༌ ཡེ༌ཤུའི༌ སའེ༌ཀ༌ ཐུ༌ ཕང༌ང༌ ཛདས༌, ཡང༌ ཏེ༌བོའ༌ ཀ༌ལག༌ ཅོའ༌ ཛད༌ཏེ༌ ཞ༌ར༌བོའེ༌ མིག༌ག༌ སྐུའ༌ ཛདས༌། 7 ཁོང༌ངི༌ ཁོའ༌ མོལས༌, “སོང༌ཏེ༌ ཁྱོ༌རང༌ངི༌ མིག༌ སི༌ལོམ༌མི༌ ཟིང༌ངི༌ ནང༌ང༌ ཁྲུས༌” ༼སི༌ལོམ༌མི༌ ཏོན༌ ནི༌ ལམ༌ ཅུག༌ཅེས༌ལ༌ ཟེར༌ར༌ནོག༌།༽ ཏེ༌ནེ༌ ཁོ༌ སོང༌ཏེ༌ ཁོ༌རང༌ངི༌ མིག༌ ཟིང༌ངི༌ ནང༌ང༌ ཁྲུས༌ ཡང༌ ཁོའ༌ མིག༌ནེ༌ ཐོང༌ཨིན༌ ཁོ༌རང༌ངི༌ ཁང༌པ༌ ལོགས༌ཏེ༌ སོང༌།

8 ཞ༌ར༌བོའེ༌ ཁྱིམ༌ཚེས༌གུན༌ དང༌ སྔུན༌ལ༌ ཁོ༌ ཞ༌ར༌ ལྩང༌ཨིན༌ ཐོང༌ཁན༌གུན༌ནི༌ ཅིག༌ དང༌ ཅིག༌ག༌ ཏྲིས༌, “ཁོ༌ ལམ༌མི༌ ཐའ༌མ༌ དུགས༌ཏེ༌ ལྩང༌ཁན༌ནི༌ མི༌བོ༌ མ༌ནོག༌ག༌?” 9 ཁ༌ཅིག༌གི༌, “ཏེན༌ན༌བོ༌ ཨིན༌ནོག༌” ཡང༌ ཞན༌གུན༌ནི༌, “མ༌ནོག༌, ཁོ༌ ཏེ༌ མི༌བོ༌ ཙོགས༌ཤིག༌ ཐོང༌དུག༌” ཟེརས༌།

ཨིན༌ནའང༌ ཏེ༌ མི༌བོའེ༌ འུ༌ཙུག༌ ཏང༌ཨིན༌ ཟེརས༌, “ང༌ ཏེན༌ན༌ ཞ༌ར༌བོ༌ ཨིན༌།”

10 ཁོང༌གུན༌ནི༌ ཏྲིས༌, “ཏེ༌ནེ༌ ཁྱོ༌རང༌ངི༌ མིག༌ ཀ༌ཟུག༌གི༌ ཕན༌?”

11 ཁོའེ༌ ལན༌ཏངས༌, “ཡེ༌ཤུ༌ ཟེར༌ཁན༌ནི༌ མི༌བོའེ༌ ཀ༌ལག༌ ཅོས༌ཏེ༌ ངའེ༌ མིག༌གི༌ཀ༌ སྐུའ༌ ཛད༌ཏེ༌ ངའ༌ སོང༌ཏེ༌ སི༌ལོམ༌མི༌ ཟིང༌ངི༌ ནང༌ང༌ མིག༌པོ༌ ཁྲུ༌ཅེས༌ལ༌ མོལས༌། ཏེ༌ནེ༌ ང༌ སོང༌ཏེ༌ མིག༌ ཟིང༌ངི༌ ནང༌ང༌ ཁྲུའ༌ཅིག༌ ངའ༌ མིག༌ནེ༌ ཐོང༌།”

12 ཁོང༌གུན༌ནི༌ ཏྲིས༌, “ཡེ༌ཤུ༌ ཀ༌ནེ༌ དུག༌?”

ཁོའེ༌ ཟེརས༌, “ང༌ གྱུས༌མེད༌།”

ཕ༌རུ༌ཤི༌པ༌གུན༌ནི༌ རྩར༌ཅོད༌ ཏངས༌།

9:13-34

13 ཏེ༌ནེ༌ ཁོང༌གུན༌ནི༌ སྐྱེས༌པ༌ནེ༌ ཕར༌ལ༌ ཞ༌ར༌ ཡོད༌ཁན༌ནི༌ མི༌བོ༌ ཕ༌རུ༌ཤི༌པ༌གུན༌ནི༌ཀ༌ ཁྱོངས༌། 14 གཙོ༌བོ༌ ཡེ༌ཤུའི༌ ཀ༌ལག༌ ཅོའ༌ ཛད༌ཏེ༌ ཞ༌ར༌བོའེ༌ མིག༌ ཕན༌ཅུག༌ག༌ ཛད༌ཁན༌ནི༌ ཞག༌པོ༌ ཤབ༌བད༌དི༌ ངལ༌ཚོའེ༌ ཞག༌ ཨིན༌པིན༌། 15 ཏེན༌ན༌བོའེ༌ཕིའ༌ ཕ༌རུ༌ཤི༌པ༌གུན༌ནིའང༌ ཁོའ༌ ཏྲིས༌, “ཁྱོ༌རང༌ང༌ ཀ༌ཟུག༌གི༌ ཐོང༌ཐུབ༌?” ཁོའེ༌ ལན༌ཏངས༌, “ཡེ༌ཤུའི༌ ངའེ༌ མིག༌གི༌ཀ༌ ཀ༌ལག༌ སྐུའ༌ ཛདས༌ ཡང༌ ངའེ༌ ཁྲུའ༌ཅིག༌ ང༌ མིག༌ནེ༌ ཐོང༌།”

16 ཕ༌རུ༌ཤི༌པ༌ ཁ༌ཅིག༌གི༌ ཟེརས༌, “ཡེ༌ཤུ༌ ཟེར༌ཁན༌ནི༌ མི༌བོ༌ ནི༌ དཀོན༌མཆོག༌གི༌ ཆོགས༌ནེ༌ མ༌ནོག༌ ཅིའ༌ཟེར༌ན༌ ཁོའེ༌ ཤབ༌བད༌དི༌ ཞག༌གི༌ ཁྲིམས༌གུན༌ མ༌སྲུངས༌།”

ཞན༌ ཁ༌ཅིག༌གི༌ ཟེརས༌, “སྡིག༌ཅན༌ཞིག༌ག༌ འི༌ཙོགས༌སི༌ ལྟས༌གུན༌ ཀ༌ཟུག༌གི༌ སྟན༌ ཉན༌ཨིན༌?” ཏེ༌བོའེ༌ཕིའ༌ ཁོང༌གུན༌ནི༌ ནང༌ང༌ ཁག༌ བུད༌།

17 ཏེ༌ནེ༌ ཁོང༌གུན༌ནི༌ ཞ༌ར༌བོའ༌ ཡང༌སྐྱར༌ ཏྲིས༌, “ཁྱོ༌རང༌ངི༌ མིག༌ ཕན༌ཅུག༌ཁན༌ནི༌ མི༌བོའེ༌ སྐོར༌ལ༌ ཁྱོ༌རང༌ངི༌ ཅི༌ སམ༌བ༌ ཨིན༌?”

ཁོའེ༌ ལན༌ཏངས༌, “ཏན༌ཏན༌ ཁོང༌ ལུང༌སྟོན༌པ༌ཞིག༌ ཨིན༌ནོག༌།”

18 ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ འི༌ མི༌བོ༌ ཞ༌ར༌ ཡོད༌ཁན༌ ཡང༌ དག༌ས༌ ཐོང༌ ཟེར༌ཁན༌བོ༌ ཏ༌རུང༌ངའང༌ དེན༌ མ༌ཤེས༌པ༌ ཁོའེ༌ ཕ༌མ༌གུན༌ བོད༌ཏེ༌ ཁྱོངས༌། 19 ཁོང༌གུན༌ནི༌ ཁོའེ༌ ཕ༌མ༌གུན༌ལ༌ ཏྲིས༌, “འི༌ མི༌བོ༌ ཁྱོ༌ཞའེ༌ བུ༌ཚ༌ ཨིན༌ན༌? ཅི༌ ཁོ༌ ཞ༌ར༌ སྐྱེས༌ས༌? ཏེ༌ནེ༌ ཁོའ༌ དག༌ས༌ ཀ༌ཟུག༌ག༌ ཐོང༌ཏེ༌ ཨིན༌ནོག༌?”

20 ཕ༌མ༌གུན༌ནི༌ ལན༌ཏངས༌, “ཁོ༌ ང༌ཞའེ༌ བུ༌ཚ༌ ཨིན༌ ཡང༌ ཁོ༌ སྐེ༌ ཟ༌ནེ༌ ཞ༌ར༌ ཡོད༌པིན༌། 21 ཨིན༌ནའང༌ ཁོའ༌ ཀ༌ཟུག༌གི༌ དག༌ས༌ ཐོང༌ངད༌ ཡང༌ སུའི༌ ཁོའེ༌ མིག༌ ཕན༌ཅུགས༌ ང༌ཞའ༌ ཅའང༌ གྱུས༌མེད༌, ཁོ༌རང༌ང༌ ཏྲིའ༌ ཛད༌། ཁོ༌ ལྡན༌ཁན༌ཞིག༌ ཨིན༌པ༌ ཁོའེ༌ ཉེ༌ཞའེ༌ ཏྲི༌ཝ༌གུན༌ལ༌ ལན༌ ཏང༌ཉན༌ན༌ནོག༌།” 22 ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ཇིགས༌ཤེས༌པའེ༌, ཁོའེ༌ ཕ༌མ༌གུན༌ནི༌ ཏེ༌ཟུག༌ ཟེརས༌ ཅིའ༌ཟེར༌ན༌ འུ༌སྐྱོང༌གུན༌ནི༌, ཡེ༌ཤུའ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ནོག༌ ཟེར༌ཁན༌གུན༌ ཆོས༌ཚོགས༌སི༌ ཕྲོ༌ནེ༌ ཕིངས༌ ཏང༌ཨིན༌ ཟེར༌ཏེ༌ ཐག༌ཅད༌ཏེ༌ ཨིན༌པིན༌། 23 ཏེན༌ན༌ གྱུན༌ཚན༌བོའེ༌ ཕིའ༌ ཁོའེ༌ ཕ༌མ༌གུན༌ནི༌ ཟེརས༌, “ཁོ༌ ལྡན༌ཁན༌ཞིག༌ ཨིན༌ནོག༌ ཁོ༌རང༌ང༌ ཏྲིའ༌ ཛད༌།”

24 འུ༌སྐྱོང༌གུན༌ནི༌ སྔུན༌ལ༌ ཞ༌ར༌ ཡོད༌ཁན༌ནི༌ མི༌བོའ༌ ལན༌ ཉིས༌པ༌ བོད༌ཏེ༌ ཏྲིས༌, “དཀོན༌མཆོག༌ག༌ ཇིགས༌ཏེ༌ ཀྲང༌པོ༌ ཟེར༌། ང༌ཞའ༌ གྱུས༌ཡོད༌ ཡེ༌ཤུ༌ ཟེར༌ཁན༌ནི༌ མི༌བོ༌ སྡིག༌ཅན༌ཞིག༌ ཨིན༌ནོག༌།”

25 ཁོའེ༌ ལན༌ཏངས༌, “ཁོང༌ སྡིག༌ཅན༌ ཨིན༌ན༌ མན༌ ང༌ གྱུས༌མེད༌, ཨིན༌ནའང༌ སྤེ༌ར༌ ཅིག༌ ང༌ ཏན༌ཏན༌ ཤེས༌སད༌ ང༌ སྔུན༌ལ༌ ཞ༌ར༌ ཨིན༌པིན༌ དག༌ས༌ ང༌ ཐོང༌ངད༌།”

26 ཁོང༌གུན༌ནི༌ ཁོའ༌ ཡང༌སྐྱར༌ ཏྲིས༌, “ཁོའེ༌ ཁྱོ༌རང༌ང༌ ཅི༌ ཅོས༌? ཁྱོ༌རང༌ངི༌ མིག༌པོ༌ ཁོའེ༌ ཀ༌ཟུག༌ག༌ ཕན༌ཅུགས༌?”

27 ཁོའེ༌ ཟེརས༌, “ངའེ༌ ཁྱོ༌ཞ༌གུན༌ལ༌ སྔུན༌ལ༌ ཟེར༌པིན༌, ཨིན༌ནའང༌ ཁྱོ༌ཞ༌གུན༌ནི༌ ཉན༌ན༌ མི༌དུག༌། ཏ༌ ཏེན༌ན༌ སྤེ༌ར༌བོ༌ ཡང༌སྐྱར༌ ཉན༌ཉིན༌ རག༌ག༌? ཅི༌ ཁྱོ༌ཞ༌གུན༌ནའང༌ ཁོང༌ངི༌ ལོབ༌ཕྲུགས༌ གྱུར༌ཉིན༌ རག༌ག༌?”

28 ཏེ༌ནེ༌ འུ༌སྐྱོང༌གུན༌ནི༌ ཁོའ༌ ཁྲེལ༌བ༌ ཅོ༌ཨིན༌ ཟེརས༌, “ཁྱོ༌རང༌ ཁོའེ༌ ལོབ༌ཕྲུགས༌ ཨིན༌ནོག༌། ང༌ཞའ༌ ནི༌ མོ༌ཟེས༌སི༌ ལོབ༌ཕྲུགས༌ ཨིན༌། 29 དཀོན༌མཆོག༌གི༌ མོ༌ཟེས༌ ཉམ༌པོ༌ ཞལ༌ཏ༌ སལ༌ཏེ༌ ཨིན༌ཁན༌བོ༌ ང༌ཞའ༌ ཤེས༌སད༌, ཨིན༌ནའང༌ འི༌ མི༌བོ༌ ཀ༌ནེ༌ ཡོངས༌ཏེ༌ ཨིན༌ ང༌ཞའ༌ ཅའང༌ གྱུས༌མེད༌།”

30 ཁོའེ༌ ལན༌ཏངས༌, “འི༌བོ༌ མ༌ ཡམ༌ཚན༌ རག༌། ཁྱོ༌ཞ༌གུན༌ནི༌ ཁོང༌ ཀ༌ནེ༌ ཡོངས༌ཏེ༌ ཨིན༌ ཤེས༌ས༌ མེད༌ནའང༌ ཁོང༌ངི༌ ངའེ༌ མིག༌ ཕན༌ཅུག༌ག༌ ཛདས༌། 31 འི༌བོ༌ ཚང༌མའེ༌ ཤེས༌ས༌ནོག༌, དཀོན༌མཆོག༌གི༌ སྡིག༌ཅན༌གུན༌ལ༌ སན༌ན༌ མ༌ནོག༌, ཨིན༌ནའང༌ དཀོན༌མཆོག༌གི༌ རྩི༌ཝ༌ དང༌ ཇིགས༌སི༌ ནང༌ང༌ གྲུལ༌ཏེ༌ ཁོང༌ངི༌ ཐུག༌གོངས༌ ནང༌ཞིན༌ ཅོ༌ཁན༌གུན༌ལ༌ སན༌ན༌ནོག༌། 32 སྐྱེས༌པ༌ནེ༌ ཕར༌ལ༌ ཞ༌ར༌ ཨིན༌ཁན༌ཞིག༌ ཕན༌ཅུག༌ག༌ ཛད༌ཁན༌ནི༌ སྐོར༌ལ༌ སུ༌ཞིག༌གིའང༌ དག༌ས༌ ཚོག༌པ༌ ཚོར༌ཏེ༌ མེད༌གྲོ༌། 33 ཀལ༌ཏེས༌ འི༌ མི༌བོ༌ དཀོན༌མཆོག༌གི༌ ཆོགས༌ནེ༌ མན༌པིན༌ན༌ ཁོང༌ང༌ ཅའང༌ ཅོ༌ཉན༌ཏེ༌ མེད༌གྲོ༌།”

34 ཁོང༌གུན༌ནི༌ ཟེརས༌, “ཁྱོ༌རང༌ སྐྱེས༌པ༌ནེ༌ ཕར༌ལ༌ སྡིག༌པའེ༌ གངས༌ཏེ༌ ཡོད༌ཏེ༌ ཨིན༌ནོག༌། ང༌ཞ༌གུན༌ལ༌ ལབ༌ཅེས༌སི༌ ཧམ༌པ༌ ཀ༌ཟུག༌གི༌ ཡོངས༌།” ཏེ༌ནེ༌ ཁོང༌གུན༌ནི༌ འི༌ མི༌བོ༌ ཆོས༌ཚོགས༌སི༌ ཕྲོ༌ནེ༌ ཕིངས༌།

སེམ༌ཉིད༌དི༌ ཐོག༌ནེ༌ ཞ༌ར༌།

9:35-41

35 ཡ༌ཧུ༌དཱ༌པའེ༌ ཆོས༌ཚོགས༌སི༌ ཕྲོ༌ནེ༌ ཕིང༌ཁན༌ནི༌ མི༌བོའེ༌ སྐོར༌ལ༌ གཙོ༌བོ༌ ཡེ༌ཤུའི༌ སན༌, ཁོ༌ ཐོབ༌བ༌ཅིག༌ ཁོང༌ངི༌ ཏྲིའ༌ ཛདས༌, “ཁྱོ༌རང༌ངི༌ མི༌རིགས༌སི༌བུའི༌ཀ༌ ཏད༌པ༌ ཅོའད༌ད༌?”

36 ཁོའེ༌ ཟེརས༌, “ཁོང༌ སུ༌ ཨིན༌ནོག༌? ཁོང༌ངི༌ཀ༌ ཏད༌པ༌ ཅོ༌ཉན༌ཅེས༌ལ༌ ངའ༌ ཤད༌ད༌ ཛད༌དའང༌།”

37 ཡེ༌ཤུའི༌ ཁོའ༌ མོལས༌, “ཁྱོ༌རང༌ངི༌ ཁོ༌ ཐོངས༌ཏེ༌ ཨིན༌, ཡང༌ དག༌ས༌ ཁྱོ༌རང༌ ཉམ༌པོ༌ སྤེ༌ར༌ ཏང༌ཁན༌བོ༌ ཁོ༌ ཨིན༌།”

38 ཁོའེ༌ ཟེརས༌, “ཀྱེ༌ གཙོ༌བོ༌, ངའེ༌ ཉེ༌རང༌ངི༌ཀ༌ ཏད༌པ༌ ཅོའད༌” ཡང༌ ཁོའེ༌ ཡེ༌ཤུའ༌ ཆག༌ ཕུལ༌ཏེ༌ ཅོལས༌།

39 ཡེ༌ཤུའི༌ མོལས༌, “ཞ༌ར༌གུན༌ལ༌ ཐོང༌ཅུག༌ཅེས༌ ཡང༌ ཐོང༌ཁན༌གུན༌ལ༌ ཞ༌ར༌ ཨིན༌ཁན༌བོ༌ སྟན༌ཏེ༌ ཇིག༌རྟེན༌པ༌གུན༌ལ༌ ཁྲིམས༌ཅད༌ ཅོ༌ཅེས༌སི༌ ཕིའ༌ ངའ༌ ཡོངས༌ཏེ༌ ཨིན༌།”

40 ཁོང༌ ཉམ༌པོ༌ ཡོད༌ཁན༌ནི༌ ཕ༌རུ༌ཤི༌པ༌ ཁ༌ཅིག༌གི༌ ཏེ༌བོ༌ ཚོར༌ཏེ༌ ཟེརས༌, “ཅི༌, ང༌ཞ༌གུན༌ནའང༌ ཞ༌ར༌ ཨིན༌ནོག༌ག༌?”

41 ཡེ༌ཤུའི༌ མོལས༌, “ཀལ༌ཏེས༌ ཁྱོ༌ཞ༌གུན༌ ཞ༌ར༌ ཨིན༌པིན༌ན༌ ཁྱོ༌ཞ༌གུན༌ནི༌ ནང༌ང༌ སྡིག༌པ༌ ཅོ༌ཁན༌ནི༌ སྐྱོན༌ ཐོབ༌ཏེ༌ མེད༌གྲོ༌, ཨིན༌ནའང༌ དག༌ས༌ ཁྱོ༌ཞའེ༌ ང༌ཞའ༌ མིག༌ནེ༌ ཐོང༌ངད༌ ཟེར༌པ༌ ཁྱོ༌ཞའེ༌ ནང༌ང༌ སྐྱོན༌ ལུས༌ཏེ༌ ཨིན༌ནོག༌།”

10

སྐྱབ༌གོན༌ ཡེ༌ཤུ༌ ནི༌ ལུག༌རྫི༌ ཟང༌པོ༌།

10:1-21

1 གཙོ༌བོ༌ ཡེ༌ཤུའི༌ མོལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ལུག༌རའེ༌ ནང༌ང༌ སྒོ༌ནེ༌ མ༌ཡོང༌ང༌ རྩིག༌པའེ༌ ཀ༌ནེ༌ ཛགས༌ཏེ༌ ཡོང༌ཁན༌གུན༌ རྐུན༌མ༌ དང༌ ཅག༌པ༌ ཨིན༌ནོག༌། 2 སྒོ༌ནེ༌ ཡོང༌ཁན༌བོ༌ ལུག༌གུན༌ནི༌ ལུག༌རྫི༌ ཨིན༌ནོག༌། 3 སྒོ༌སྲུང༌པའེ༌ ལུག༌རྫིའ༌ སྒོ༌ ཕེའ༌ནོག༌ ཡང༌ ལུག༌གུན༌ནི༌ ལུག༌རྫིའི༌ སྐད༌བོ༌ ངོ༌ཤེས༌ས༌ནོག༌། ལུག༌རྫིའི༌ ཁོ༌རང༌ངི༌ ལུག༌ རེ༌རེའ༌ མིང༌ བོད༌ཨིན༌ ཕི༌ལོག༌ག༌ ཁྲིད༌ཏེ༌ ཁྱེར༌ར༌ནོག༌། 4 ཁོའེ༌ རང༌ངི༌ ལུག༌ ཚང༌མ༌ ཕི༌ལོག༌ག༌ ཕིང༌ ཚར༌ར༌ཅིག༌, ཁོ༌ ལུག༌གུན༌ནི༌ སང༌ སྔུན༌ལ༌ གྲུལ༌ཨིན༌ ཡང༌ ལུག༌གུན༌ ཁོའེ༌ སྟིང༌རང༌ནེ༌ ཡོང༌ཨིན༌ ཅིའ༌ཟེར༌ན༌ ཏེ༌གུན༌ནི༌ ཁོའེ༌ སྐད༌ ངོ༌ཤེས༌ས༌ནོག༌། 5 ལུག༌གུན༌ ཞན༌མ༌ མིའི༌ གྱབ༌ནེ༌ མ༌ཆའ༌ ཐག༌རིང༌ང༌ ཤོར༌ཏེ༌ ཆེན༌, ཅིའ༌ཟེར༌ན༌ ལུག༌གུན༌ནི༌ ཞན༌མ༌ མི༌བོའེ༌ སྐད༌ ངོ༌ཤེས༌ས༌ མ༌ནོག༌།”

6 ཡེ༌ཤུའི༌ ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ཏེ༌ སྤེ༌བོ༌ སལ༌ལ༌ ཛདས༌, ཨིན༌ནའང༌ ཁོང༌ངི༌ ཁོང༌གུན༌ལ༌ མོལ༌ཁན༌བོ༌ ཧ༌མ༌གོ༌།

7 ཏེན༌ན༌བོའེ༌ཕིའ༌ ཡེ༌ཤུའི༌ ཡང༌སྐྱར༌ མོལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ང༌ ནི༌ ལུག༌རའེ༌ སྒོ༌བོ༌ ཨིན༌། 8 ངའེ༌ སང༌ སྔུན༌ལ༌ ཡོངས༌ཁན༌ ཚང༌མ༌ ནི༌ རྐུན༌མ༌ དང༌ ཅག༌པ༌ ཨིན༌པིན༌, ཨིན༌ནའང༌ ངའེ༌ ལུག༌གུན༌ནི༌ ཁོང༌གུན༌ནི༌ ཟེར༌ཁན༌གུན༌ མ༌ཉནས༌། 9 ང༌ ནི༌ སྒོ༌བོ༌ ཨིན༌, ང༌ གྱུད༌ཏེ༌ ལུག༌རའེ༌ ནང༌ཀུག༌ག༌ ཞུགས༌ཁན༌གུན༌ལ༌ ཐར༌པ༌ ཐོབ༌ཨིན༌། སྒག༌ཞའ༌ མེད༌པ༌ ཁོང༌གུན༌ ནང༌ཀུག༌ག༌ ཡོང༌ཅེས༌ དང༌ ཕི༌ལོག༌ག༌ ཆེན༌ ཡང༌ རྩཱ༌ཁའ༌ གྱལ༌ལ༌ ཐོབ༌ཨིན༌། 10 རྐུན༌མ༌ ནི༌ ངའེ༌ ལུག༌གུན༌ རྐུ༌ཅེས༌, སད༌ཅེས༌ དང༌ མེད༌ཁན༌ ཅོ༌ཅེས༌ ཅིག༌པོའེ༌ ཕིའ༌ ཡོང༌ང༌ནོག༌། ཨིན༌ནའང༌ ང༌ ནི༌ ཏེ༌གུན༌ལ༌ གང༌པོ༌ མི༌ཚེ༌ ཚིམས༌པོ༌ཞིག༌ ཏང༌ཅེས༌ལ༌ ཡོངས༌ཏེ༌ ཨིན༌།”

11 “ང༌ ནི༌ ལུག༌རྫི༌ ཟང༌པོ༌བོ༌ ཨིན༌། ལུག༌རྫི༌ ཟང༌པོའེ༌ ལུག༌གུན༌ནི༌ ཕིའ༌ ཁོ༌རང༌ངི༌ སྲོག༌ ཏང༌ང༌ནོག༌། 12 ལ༌པ༌ ལུག༌གུན༌ནི༌ དག༌པོ༌ ཡང༌ ལུག༌རྫི༌ ཟང༌པོ༌ མན༌ པ༌སང༌, ཤང༌ཀུ༌ ཡོང༌ང༌ ཐོང༌ང༌ཅིག༌ ཁོ༌ ལུག༌གུན༌ ཕངས༌ཏེ༌ ཤོར༌ར༌ནོག༌། ཏེ༌ནེ༌ ཤང༌ཀུའི༌ ལུག༌གུན༌ལ༌ ཐམས༌ཏེ༌ ལུག༌ཁྱུ༌ ཡན༌ ཅུག༌ཨིན༌། 13 ཁོ༌ ཤོར༌ཏེ༌ ཆའ༌ནོག༌ ཅིའ༌ཟེར༌ན༌ ཁོ༌ ལ༌པ༌ཞིག༌ ཨིན༌ནོག༌ ཡང༌ ལུག༌གུན༌ལ༌ ཅི༌ཆ༌ནའང༌ ཚེར༌ཁ༌ མེད༌ཀྱག༌།”

14 “ང༌ ལུག༌རྫི༌ ཟང༌པོ༌བོ༌ ཨིན༌། ངའེ༌ ང༌རང༌ངི༌ ལུག༌གུན༌ ཤེས༌སད༌ ཡང༌ ངའེ༌ ལུག༌གུན༌ནི༌ ང༌ ཤེས༌ས༌ནོག༌, 15 ཀ༌ཟུག༌ ཡབ༌བི༌ ང༌ ཤེས༌སད༌, ངེའང༌ ཡབ༌ ཤེས༌སད༌། ཡང༌ ལུག༌གུན༌ནི༌ ཕིའ༌ ངའེ༌ ང༌རང༌ངི༌ སྲོག༌ ཏང༌ཨིན༌། 16 ང༌ འི༌ ལུག༌ཁྱུའི༌ ཕྲོའ༌ མེད༌ཁན༌ནི༌ ཡང༌ ལུག༌ རིག༌གའང༌ ཡོད༌། ངའེ༌ ཏེ༌གུན༌ནའང༌ ཁྱོང༌གོས༌, ཏེ༌གུན༌ནིའང༌ ངའེ༌ སྐད༌ལ༌ ཉན༌ཨིན༌, ཏེ༌ནེ༌ ལུག༌ཁྱུ༌ ཅིག༌ དང༌ ལུག༌རྫི༌ ཅིག༌ གྱུར༌ཨིན༌།”

17 “ངའེ༌ ཡབ༌བི༌ ང༌ ཅམས༌པ༌ ཛད༌ཅེས༌སི༌ གྱུན༌ཚན༌ ནི༌ ངའེ༌ ང༌རང༌ངི༌ སྲོག༌པོ༌ ཆོད༌པའ༌ ཏང༌ཅེས༌པོ༌ ཨིན༌, ཡང༌སྐྱར༌ ལོགས༌ཏེ༌ ཐོབ༌ཅེས༌སི༌ ཕིའ༌ ངའེ༌ ཏེ༌བོ༌ ཅོའད༌། 18 སུ༌ཞིག༌གའང༌ ངའེ༌ སྲོག༌ ངའེ༌ ཀ༌ནེ༌ ལེན༌ མི༌ཉན༌, ང༌ ང༌རང༌ ཐད༌ཏེ༌ ང༌རི༌ སྲོག༌པོ༌ ཏང༌ངད༌། ང༌ འི༌བོ༌ ཏང༌ཅེས༌ ཡང༌ ལོགས༌ཏེ༌ ལེན༌ཅེས༌སི༌ ཝང༌ ཡོད༌ ཅིའ༌ཟེར༌ན༌ ཡབ༌ དཀོན༌མཆོག༌གི༌ ང༌ བཀའ༌ སལ༌ལ༌ ཛད༌ཏེ༌ ཡོད༌།”

19 ཏེ༌ཟུག༌ མོལ༌ཁན༌བོའེ༌ ཞས༌ཏེ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ནང༌ང༌ ཁག༌ བུད༌། 20 ཁོང༌ མང༌པོའེ༌ ཟེརས༌, “ཁོའ༌ རྡུད༌ ཞུགས༌ཏེ༌ སྙོས༌ཏེ༌ ཨིན༌ནོག༌, ཁོའ༌ ཅིའ༌ ཉན༌ནད༌?” 21 ཨིན༌ནའང༌ ཞན༌ ཁ༌ཅིག༌གི༌ ཟེརས༌, “འི༌ སྤེ༌ར༌གུན༌ རྡུད༌ ཞུགས༌ཁན༌ཞིག༌གི༌ མ༌ནོག༌། རྡུད༌དི༌ ཞ༌རའ༌ མིག༌ནེ༌ ཐོང༌ཅུག༌ ཉན༌ན༌ནོག༌ག༌? མ༌ནེ༌ ཉན༌ན༌ མ༌ནོག༌།”

ཡ༌ཧུ༌དཱ༌པ༌གུན༌ནི༌ གཙོ༌བོ༌ ཡེ༌ཤུའི༌ཀ༌ ཏད༌པ༌ མ༌ཁྱོངས༌།

10:22-42

22 དགུན༌ཏུས༌ལ༌ ཡེ༌རུ༌ཤ༌ལེམ༌མི༌ ནང༌ང༌ ཆོད༌ཁང༌ གྲུབ༌ཁན༌ནི༌ ཞག༌ ཨིད༌ཏུ༌ ཅོ༌ཨིན༌ ཏུས༌ཆེན༌ རྩིའི༌ ཏུས༌ལ༌ 23 ཡེ༌ཤུ༌ ཆོད༌ཁང༌ངི༌ ནང༌ང༌ སོ༌ལོ༌མོན༌ནི༌ ཡབས༌ ཟེར༌ཁན༌ནི༌ཀ༌ གྲུལ༌ལ༌ ཛད༌དད༌པིན༌། 24 ཡ༌ཧུ༌དཱ༌པ༌གུན༌ ཁོང༌ང༌ སྐོར༌ཏེ༌ དུགས༌ ཡང༌ ཟེརས༌, “ནམ༌ཚོག༌པ༌ ང༌ཞ༌གུན༌ ཐེ༌ཚོམས༌སི༌ ནང༌ང༌ བོར༌རད༌། ང༌ཞའ༌ སལ༌པོ༌ ཤོད༌དའང༌, ཁྱོ༌རང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌བོ༌ ཨིན༌ན༌?”

25 ཡེ༌ཤུའི༌ ལན༌སལས༌, “ངའེ༌ ཁྱོ༌ཞ༌གུན༌ལ༌ ཤད༌པིན༌, ཨིན༌ནའང༌ ཁྱོ༌ཞའེ༌ དེན༌ཤེས༌ས༌ མི༌དུག༌། ངའེ༌ ང༌རང༌ངི༌ ཡབ༌བི༌ ཝང༌ངི༌ ནང༌ང༌ ཅོ༌ཁན༌ནི༌ ཧ༌ལས༌ཤེས༌སི༌ ལས༌གུན༌ནི༌ ངའེ༌ ཕིའ༌ སྤང༌པོ༌ ཏང༌ང༌ནོག༌། 26 ཨིན༌ནའང༌ ཁྱོ༌ཞ༌གུན༌ནི༌ དེན༌ཤེས༌ས༌ མི༌དུག༌ ཅིའ༌ཟེར༌ན༌ ཁྱོ༌ཞའ༌ ངའེ༌ ལུག༌ མ༌ནོག༌། 27 ངའེ༌ ལུག༌གུན༌ནི༌ ངའེ༌ སྐད༌ ཉན༌ན༌ནོག༌ ཡང༌ ངའེ༌ ཁོང༌གུན༌ ཤེས༌སད༌། ཁོང༌གུན༌ ངའེ༌ གྱབ༌ནེ༌ ཡོང༌ང༌ནོག༌། 28 ངའེ༌ ཁོང༌གུན༌ལ༌ ཐའ༌མེད༌པའེ༌ མི༌ཚེ༌ ཏང༌ཨིན༌ ཡང༌ ཁོང༌གུན༌ ཉལ༌ཝའེ༌ ནང༌ང༌ མ༌ནེ༌ མི༌ཕང༌། སུ༌ཞིག༌གིའང༌ ཁོང༌གུན༌ ངའེ༌ ལག༌ནེ༌ ཀོགས༌ཏེ༌ ཁྱེར༌ མི༌ཉན༌། 29 འི༌ ལུག༌གུན༌ ངའེ༌ ལག༌ག༌ སྟད༌ད༌ ཛད༌ཁན༌ནི༌ ངའེ༌ ཡབ༌ ཚང༌མའེ༌སང༌ ཝང༌ཅན༌ ཞུགས༌ཏེ༌ ཨིན༌། སུ༌ཞིག༌གིའང༌ ངའེ༌ ཡབ༌བི༌ ལག༌ནེ༌ ཁོང༌གུན༌ ཀོགས༌ཏེ༌ ཁྱེར༌ མི༌ཉན༌། 30 ང༌ དང༌ ཡབ༌ ཉིས༌ཀོ༌ ཅིག༌ ཨིན༌།”

31 ཡང༌སྐྱར༌ ཡ༌ཧུ༌དཱ༌པ༌གུན༌ནི༌ ཁོང༌ང༌ རྡོའ༌ གྱབས༌ཏེ༌ སད༌ཅེས༌སི༌ ཕིའ༌ རྡོའ༌ ཁུརས༌། 32 ཨིན༌ནའང༌ ཡེ༌ཤུའི༌ ཁོང༌གུན༌ལ༌ མོལས༌, “ངའེ༌ ང༌རང༌ངི༌ ཡབ༌བི༌ ཆོགས༌ནེ༌ ཧ༌ལས༌ཤེས༌སི༌ ལྟས༌ མང༌པོ༌ སྟན༌པིན༌, ཏེ༌གུན༌ནི༌ ནང༌ནེ༌ ཀ༌བོའེ༌ ཕིའ༌ ང༌ རྡོའ༌ གྱབས༌ཏེ༌ སད༌ཅེས༌ ཅོའད༌?”

33 ཡ༌ཧུ༌དཱ༌པ༌གུན༌ནི༌ ཁོང༌ང༌ ཟེརས༌, “ང༌ཞའེ༌ ཁྱོ༌རང༌ངི༌ ཧ༌ལས༌སེས༌སི༌ ལྟས༌གུན༌ནི༌ ཕིའ༌ མན༌པ༌, ཁྱོ༌རང༌ མི༌ ཨིན༌ ཨིན༌ནའང༌ རང༌དང༌རང༌ང༌ དཀོན༌མཆོག༌ ཨིན༌ ཟེར༌ཨིན༌ དཀོན༌མཆོག༌ག༌ དད༌ལོག༌ ཞུས༌ཁན༌བོའེ༌ ཕིའ༌ རྡོའ༌ གྱབས༌ཏེ༌ སད༌ཨིན༌།”

34 ཡེ༌ཤུའི༌ ལན༌སལས༌, “ཁྱོ༌ཞ༌རང༌ངི༌ བཀའ༌ཁྲིམས༌སི༌ སྤེ༌ཆའེ༌ ནང༌ང༌ དཀོན༌མཆོག༌གི༌ འི༌ཟུག༌ མོལ༌ལ༌ ཛད༌ཏེ༌ མི༌དུག༌ག༌? ‘ངའེ༌ ཟེར༌པིན༌, “ཁྱོ༌ཞ༌གུན༌ དཀོན༌མཆོག༌ ཙོགས༌ ཨིན༌།” ’✡ 35 ཀལ༌ཏེས༌ དཀོན༌མཆོག༌གི༌ བཀའ༌ ཐོབ༌ཁན༌ནི༌ མི༌གུན༌ལ༌ དཀོན༌མཆོག༌ ཙོགས༌ ཨིན༌ མོལ༌ལད༌ན༌, ༼ཡང༌ ཏམ༌པའེ༌ སུང༌རབས༌ མ༌ནེ༌ གྱུར༌ མི༌ཉན༌ཅེས༌པོ༌ ཁྱོ༌ཞའ༌ གྱུས༌ཨིན༌ནོག༌༽ 36 ཏེ༌ནེ༌ ཡབ༌བི༌ ཁོང༌ངི༌ ཆག༌ལས༌ ཅོ༌ཅེས༌ལ༌ སྐོའ༌ ཛད༌ཏེ༌ འི༌ ཇིག༌རྟེན༌ནི༌ ནང༌ང༌ ཀལ༌ལ༌ ཛད༌ཁན༌བོའ༌ ཅི༌ མོལ༌ཨིན༌? ངའེ༌ ‘ང༌ དཀོན༌མཆོག༌གི༌ བུ༌ཚ༌ ཨིན༌’ ཟེར༌ཁན༌བོའ༌, དཀོན༌མཆོག༌གི༌ དད༌ལོག༌ ཞུས༌ཏེ༌ ཨིན༌ནོག༌ ཅིའ༌ ཟེར༌རད༌? 37 ཀལ༌ཏེས༌ ངའེ༌ ང༌རང༌ངི༌ ཡབ༌བི༌ ལས༌པོ༌ མ༌ཅོ༌ན༌ ཏེ༌ནེ༌ ངའེ༌ཀ༌ ཨིད༌ མ༌ཤེས༌ཤིག༌། 38 ཀལ༌ཏེས༌ ངའེ༌ ཏེ༌གུན༌ ཅོས༌ཏེ༌ ཁྱོ༌ཞའེ༌ ངའེ༌ཀ༌ ཨིད༌ མ༌ཤེས༌ནའང༌ ཧ༌ལས༌ཤེས༌སི༌ ལྟས༌གུན༌ནི༌ཀ༌ཏ༌ ཨིད༌ཤེས༌ ཅོས༌སའང༌, ཀ༌བོའེ༌ ཡབ༌ ངའེ༌ ནང༌ང༌ ཡང༌ ང༌ ཡབ༌བི༌ ནང༌ང༌ ཨིན༌ཁན༌བོ༌ ཁྱོ༌ཞའ༌ གྱུས༌སོང༌ཏེ༌ ཧ༌གོ༌ ཐུབ༌ཨིན༌།” 39 ཁོང༌གུན༌ནི༌ ཁོང༌ ཡང༌སྐྱར༌ ཟུམ༌ཅེས༌ ཅོས༌, ཨིན༌ནའང༌ ཁོང༌ ཁོང༌གུན༌ནི༌ ལག༌ནེ༌ ཤོར༌ཉན༌།

40 ཏེ༌ནེ༌ ཡེ༌ཤུ༌ ཡང༌སྐྱར༌ ཡོར༌དཱན༌ནི༌ ལྩངས༌པོའེ༌ ཕར༌ཀ༌ སྔུན༌ལ༌ ཡོ༌ཧཱ༌ནན༌ནི༌ ཁྲུས༌ ཏངས༌ཁན༌ནི༌ ནས༌སའེ༌ཀ༌ ལོགས༌ཏེ༌ སྐྱོདས༌ ཡང༌ ཏེ༌རུ༌ ཞུགས༌། 41 མི༌ མང༌པོ༌ ཁོང༌ ཡོད༌ས༌ ཡོངས༌ཏེ༌ ཅིག༌ དང༌ ཅིག༌ག༌ ཟེརས༌, “ཡོ༌ཧཱ༌ནན༌ནི༌ ཧ༌ལས༌སི༌ ལྟས༌ མ༌ནེ༌ མ༌སྟན༌ནའང༌ ཁོང༌ངི༌ འི༌ མི༌བོའེ༌ སྐོར༌ལ༌ མོལ༌ཁན༌ ཚང༌མ༌ ཀྲང༌པོ༌ ཨིན༌ནོག༌།” 42 ཡང༌ ཏེ༌རུ༌ ཡོད༌ཁན༌ མི༌ མང༌པོའེ༌ ཁོང༌ངི༌ཀ༌ ཏད༌པ༌ ཁྱོངས༌།

11

ལ༌ཟར༌རས༌ སོན༌ཏེའ༌ ལང༌ང༌ ཛདས༌།

11:1-16

1 ཏ༌ ལ༌ཟར༌རས༌ ཟེར༌ཁན༌ནི༌ མི༌ཞིག༌ག༌ ཟུ༌མོ༌ ཡོངས༌ཏེ༌ ཡོད༌པིན༌། ཁོ༌, ཁོའེ༌ ཨ༌ཅེ༌ མིར༌ཡམ༌ དང༌ མར༌ཐཱ༌ གུན༌ བེད༌ཐཱ༌ནི༌ གྲོང༌ཁྱེར༌ནེ༌ ཨིན༌པིན༌། 2 མིར༌ཡམ༌ ཏེན༌ན༌ བུ༌མོ༌བོ༌ ཨིན༌ནོག༌, ཀ༌བོའེ༌ སྟིང༌ནེ༌ གཙོ༌བོ༌ ཡེ༌ཤུའི༌ ཞབས༌ལ༌ ཨ༌ཏིར༌ ལུགས༌ཏེ༌ ཁོ༌རང༌ངི༌ སྲ༌ ཉམ༌པོ༌ ཕིས༌། ཁོའེ༌ མིང༌བོ༌ ལ༌ཟར༌རས༌ལ༌ ཟུ༌མོ༌ ཡོད༌པིན༌། 3 ཏེ༌བོའེ༌ཕིའ༌ སྲིང༌མོ༌ ཉིས༌ཀོའེ༌, “གཙོ༌བོ༌ལེ༌, ཉེ༌རང༌ངི༌ ཅམས༌པ༌ ཛད༌ཁན༌ནི༌ ལ༌ཟར༌རས༌ལ༌ ཟུ༌མོ༌ སྲན༌ཏྲེ༌ དུག༌” ཟེར༌ཏེ༌ ཡེ༌ཤུའ༌ ཞུ༌ལོན༌ ཀལས༌།

4 གཙོ༌བོ༌ ཡེ༌ཤུའི༌ ཏེ༌བོ༌ སན༌ན༌ཅིག༌ མོལས༌, “འི༌ ཟུ༌མོ༌བོ༌ ཁོ༌ ཤི༌ཅུག༌ཅེས༌ལ༌ མ༌ནོག༌། འི༌བོ༌ དཀོན༌མཆོག༌གི༌ སྤལ༌ལི༌ ཕིའ༌ ཨིན༌ནོག༌, ཀ༌བོ༌ གྱུད༌ཏེ༌ ཁོང༌ངི༌ སྲས༌ལའང༌ སྤལ༌ ཐོབ༌ཨིན༌།” 5 ཡེ༌ཤུའི༌ མར༌ཐཱ༌, ཁོའེ༌ ནོ༌མོ༌ མིར༌ཡམ༌ དང༌ ལ༌ཟར༌རས༌ལ༌ ཅམས༌པ༌ ཛད༌དད༌པིན༌། 6 ལ༌ཟར༌རས༌ལ༌ ཟུ༌མོ༌ ཡོད༌ཁན༌ནི༌ ནས༌ཚུལ༌ སན༌ཏེའང༌ ཁོང༌ མ༌སྐྱོད༌ད༌, ཏེན༌ན༌རུ༌ ཡང༌ ཞག༌མ༌ ཉིས༌ ཞུགས༌།

7 ཏེ༌ སྟིང༌ནེ༌ ཁོང༌ངི༌ ལོབ༌ཕྲུགས༌གུན༌ལ༌ མོལས༌, “ང༌དང༌ ལོགས༌ཏེ༌ ཡ༌ཧུ༌དཱ༌ ཆེན༌།”

8 ཨིན༌ནའང༌ ལོབ༌ཕྲུགས༌གུན༌ནི༌ ཟེརས༌, “ལོབ༌བོན༌ལེ༌, ཞག༌ ཁ༌ཅིག༌གི༌ སྔུན༌ལ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཉེ༌རང༌ང༌ རྡོའ༌ གྱབས༌ཏེ༌ སད༌ཅེས༌ ཅོས༌, ཏེ༌ནེའང༌ ཉེ༌རང༌ ཏེ༌རུ༌ སྐྱོད༌དད༌ད༌?”

9 གཙོ༌བོ༌ ཡེ༌ཤུའི༌ ལན༌སལས༌, “ཉི༌མའེ༌ ཆུ༌ཚོད༌ རྕུག༌ཉིས༌པོ༌ འོད༌ མེད༌ཀྱག༌ག༌? ཉི༌མའེ༌ འོད༌དི༌ ནང༌ང༌ གྲུལ༌ཁན༌གུན༌ སྒག༌གྱབས༌ཏེ༌ གྱེལ༌ལ༌ མ༌ནོག༌, ཅིའ༌ཟེར༌ན༌ ཇིག༌རྟེན༌ནི༌ཀ༌ ཕོག༌ཁན༌ནི༌ འོད༌དི༌ ཁོང༌ང༌ ཐོང༌ ཐུབ༌བ༌ནོག༌། 10 ཨིན༌ནའང༌ ཚན༌ནི༌ མུན༌གྲིག༌གི༌ ནང༌ང༌ གྲུལ༌ ཟ༌ནེ༌ ཁོ༌ སྒག༌གྱབས༌ཏེ༌ གྱེལ༌ལ༌ནོག༌, ཅིའ༌ཟེར༌ན༌ འོད༌ མེད༌པ༌ ཨིན༌ནོག༌།”

11 ཏེ༌ཟུག༌ མོལ༌ཏེ༌ སྟིང༌ནེ༌, གཙོ༌བོ༌ ཡེ༌ཤུའི༌ ཁོང༌གུན༌ལ༌ མོལས༌, “ང༌དང༌གུན༌ནི༌ ཛ༌འོ༌ ལ༌ཟར༌རས༌ ཉིད༌ལ༌ སོང༌ཏེ༌ ཨིན༌ནོག༌, ཨིན༌ནའང༌ ང༌ ཏེ༌རུ༌ ཁོའ༌ ཉིད༌ཚད༌ད༌ལ༌ ཆའད༌།”

12 ལོབ༌ཕྲུགས༌གུན༌ནི༌ ཡེ༌ཤུའ༌ ཟེརས༌, “གཙོ༌བོ༌ལེ༌, ཀལ༌ཏེས༌ ཁོ༌ ཉིད༌ལ༌ སོང༌ཏེ༌ ཨིན༌ན༌ ཁོའེ༌ ཟུ༌མོ༌ གྱལ༌ལ༌ནོག༌།” 13 ཡེ༌ཤུའི༌ ཁོ༌ ཤི༌ཏེ༌ ཨིན༌ནོག༌ མོལ༌ཏེ༌ ཨིན༌པིན༌, ཨིན༌ནའང༌ ཁོང༌ངི༌ ལོབ༌ཕྲུགས༌གུན༌ནི༌ ཁོ༌ དེན༌བའ༌ ཉིད༌ལ༌ སོང༌ཏེ༌ ཨིན༌ཀྱག༌ སམ༌།

14 ཡེ༌ཤུའི༌ ཁོང༌གུན༌ལ༌ སལ༌པོ༌ ཤད༌ད༌ ཛདས༌, “ལ༌ཟར༌རས༌ ཤི༌ཏེ༌ ཨིན༌ནོག༌, 15 ཨིན༌ནའང༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཁོ༌ ཤི༌ ཟ༌ནེ༌ ང༌ ཁོ༌ ཉམ༌པོ༌ ཏེ༌རུ༌ མེད༌པ༌ མ༌ ཐད༌པོ༌ རག༌ ཅིའ༌ཟེར༌ན༌ ཏེ༌ནེ༌ ཁྱོ༌ཞའེ༌ དེན༌བ༌ ཏད༌པ༌ ཅོ༌ཨིན༌། ཏ༌ ང༌དང༌གུན༌ ཁོ༌ ཡོད༌ས༌ ཆེན༌།”

16 ཐོ༌མཱས༌སི༌ ༼ཀ༌བོའ༌ ཚག༌ཕྲུག༌གའང༌ ཟེར༌རད༌པིན༌༽ ཞན༌མ༌ ལོབ༌ཕྲུགས༌གུན༌ལ༌ ཟེརས༌, “ཡོང༌ཤིག༌, ང༌དང༌གུན༌ ཤི༌གོས༌ནའང༌ ལོབ༌བོན༌ ཉམ༌པོ༌ ཆེན༌།”

ཐའ༌མེད༌པའེ༌ མི༌ཚེ༌ ཡེ༌ཤུ༌ནེ༌ ཐོབ༌ཨིན༌།

11:17-37

17 གཙོ༌བོ༌ ཡེ༌ཤུ༌ དང༌ ཁོང༌ངི༌ ལོབ༌ཕྲུགས༌གུན༌ བེད༌ཐཱ༌ནི༌ གྲོང༌ཁྱེར༌རི༌ ཉེ༌མོའ༌ ལེབ༌བ༌ཅིག༌, ལ༌ཟར༌རས༌སི༌ སྤུར༌ སྤུར༌ཁང༌ངི༌ ནང༌ང༌ བོར༌ཏེ༌ ཞག༌ ཞི༌ * སོང༌ཁན༌བོ༌ ཡེ༌ཤུའ༌ གྱུས༌ སྐྱོད༌། 18 བེད༌ཐཱ༌ནི༌ གྲོང༌ཁྱེར༌, ཡེ༌རུ༌ཤ༌ལེམ༌ནེ༌ ཀི༌ལོ༌མི༌ཀྲར༌ སུམ༌མི༌ ཐག༌རིང༌ང༌ ཡོད༌ཏེ༌ ཨིན༌ནོག༌། 19 ཡང༌ ཡ༌ཧུ༌དཱ༌པ༌ མང༌པོ༌ཞིག༌ མར༌ཐཱ༌ དང༌ མིར༌ཡམ༌མི༌ མིང༌བོ༌ ཤི༌ཅེས༌པོའེ༌ ཁོང༌ང༌ སེམས༌སོ༌ ཏང༌ཅེས༌ལ༌ ཡོངས༌ཏེ༌ ཡོད༌པིན༌། 20 མར༌ཐཱའེ༌ ཡེ༌ཤུ༌ སྐྱོད༌དུག༌ ཟེར༌ཏེ༌ ཚོར༌ར༌ཅིག༌, ཡེ༌ཤུ༌ ཇལ༌ལ༌ལ༌ ཕི༌ལོག༌ག༌ སོང༌, ཨིན༌ནའང༌ མིར༌ཡམ༌ ཁང༌པའེ༌ ནང༌ང༌ དུགས༌།

21 མར༌ཐཱའེ༌ ཡེ༌ཤུའ༌ ཟེརས༌, “གཙོ༌བོ༌ལེ༌, ཀལ༌ཏེས༌ ཉེ༌རང༌ འི༌ཀ༌ ཡོད༌པིན༌ན༌ ངའེ༌ ནོ༌ མ༌ཤིའ༌ ཡོད༌གྲོ༌། 22 ཨིན༌ནའང༌ ང༌ གྱུས༌ཡོད༌, ཉེ༌རང༌ངི༌ ཅི༌ཞིག༌ དཀོན༌མཆོག༌ག༌ ཞུ༌ནའང༌ ཁོང༌ངི༌ སལ༌ལ༌ ཛད༌ད༌ནོག༌།”

23 ཡེ༌ཤུའི༌ ཁོའ༌ མོལས༌, “ཁྱོ༌རང༌ངི༌ ནོ༌ ཡང༌སྐྱར༌ སོན༌ཏེའ༌ ལང༌ཨིན༌།”

24 མར༌ཐཱའེ༌ ལན༌ཏངས༌, “ང༌ གྱུས༌ཡོད༌ལེ༌, ཐའ༌མའེ༌ ཞག༌ག༌ ཤི༌ཁན༌གུན༌ སོན༌ཏེའ༌ ལང༌ངི༌ ཏུས༌ལ༌, ཁོའང༌ སོན༌ཏེའ༌ ལང༌ཨིན༌།”

25 ཡེ༌ཤུའི༌ ཁོའ༌ མོལས༌, “ང༌ ནི༌ ཤི༌ཁན༌གུན༌ སོན༌ཏེའ༌ ལང༌ཁན༌ དང༌ ཐའ༌མེད༌པའེ༌ མི༌ཚེ༌ ཏང༌ཁན༌བོ༌ ཨིན༌། ངའེ༌ཀ༌ ཏད༌པ༌ ཅོ༌ཁན༌གུན༌ ཤི༌ཏེའང༌ སོན༌ཏེའ༌ ལུས༌ཨིན༌, 26 ཡང༌ ངའེ༌ཀ༌ ཏད༌པ༌ ཅོས༌ཏེ༌ སོན༌ཏེའ༌ ཡོད༌ཁན༌གུན༌ མ༌ནེ༌ མི༌ཤི༌། ཁྱོ༌རང༌ངི༌ ཏེ༌བོའ༌ ཨིད༌ཤེས༌ ཅོའད༌ད༌?”

27 མར༌ཐཱའེ༌ ཟེརས༌, “འོ༌ན༌ གཙོ༌བོ༌ལེ༌, ངའེ༌ ཏད༌པ༌ ཅོའད༌, ཉེ༌རང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, དཀོན༌མཆོག༌གི༌ སྲས༌ འི༌ ཇིག༌རྟེན༌ལ༌ སྐྱོད༌ཁན༌བོ༌ ཨིན༌ནོག༌།”

28 ཏེ༌བོ༌ ཟེར༌ཏེ༌ སྟིང༌ནེ༌ ཁོ༌ ལོགས༌ཏེ༌ སོང༌, ཡང༌ མིར༌ཡམ༌ སོ༌སོའ༌ བོད༌ཏེ༌ ཟེརས༌, “ལོབ༌བོན༌ འི༌རུ༌ སྐྱོད༌ཏེ༌ ཁྱོ༌རང༌ང༌ བོད༌ད༌ ཛད༌དུག༌།” 29 ཏེ༌བོ༌ ཚོར༌ར༌ཅིག༌, མིར༌ཡམ༌ ཀོའག༌ ལངས༌ ཡང༌ གྱུགས༌ཏེ༌ ཡེ༌ཤུ༌ ཡོད༌ས༌ སོང༌། 30 ཡེ༌ཤུ༌ ཏ༌རུང༌ གྲོང༌སེབ༌བི༌ ནང༌ང༌ མ༌ལེབ༌བ༌ ཏེན༌ན༌ ནས༌ས༌བོའེ༌ཀ༌ ཞུགས༌ཏེ༌ ཡོད༌པིན༌, ཀ༌རུ༌ མར༌ཐཱ༌ ཁོང༌ང༌ ཐུག༌ག༌ལ༌ ཡོངས༌། 31 ཁང༌པའེ༌ ནང༌ང༌ མིར༌ཡམ༌མ༌ སེམས༌སོ༌ ཏང༌ང༌ དུགས༌ཏེ༌ ཡོད༌ཁན༌གུན༌ནི༌ མིར༌ཡམ༌ ཀོའག༌ ལངས༌ཏེ༌ ཕི༌ལོག༌ག༌ ཆའ༌ ཐོང༌པ༌, ཁོང༌གུན༌ནའང༌ ལངས༌ཏེ༌ ཁོའེ༌ སྟིང༌རང༌ནེ༌ སོང༌, ཅིའ༌ཟེར༌ན༌ ཁོང༌གུན༌ནི༌ མིར༌ཡམ༌ སྤུར༌ཁང༌ང༌ ངུའ༌ལ༌ སོང༌ཏེ༌ ཨིན༌ནོག༌ སམ༌།

32 མིར༌ཡམ༌ ཡེ༌ཤུ༌ ཞུགས༌ཏེ༌ ཡོད༌ས༌ ལེབ༌བ༌ཅིག༌, ཡེ༌ཤུ༌ ཐོང༌ཏེ༌ ཁོང༌ངི༌ ཞབས༌སི༌ དུན༌ལ༌ གྱེལ༌ཏེ༌ ཟེརས༌, “གཙོ༌བོ༌ལེ༌, ཀལ༌ཏེས༌ ཉེ༌རང༌ འི༌རུ༌ ཞུགས༌ཏེ༌ ཡོད༌པིན༌ན༌ ངའེ༌ ནོ༌ མ༌ཤིའ༌ ཡོད༌གྲོ༌།”

33 ཡེ༌ཤུའི༌ མིར༌ཡམ༌ དང༌ ཁོ༌ ཉམ༌པོ༌ ཡོད༌ཁན༌ནི༌ ཡ༌ཧུ༌དཱ༌པ༌གུན༌ ངུའ༌ ཟིགས༌ཏེ༌ སྙིང༌ངི༌ ཐིལ༌ནེ༌ ཐུགས༌སྐྱོ༌མོ༌ སྐྱོདས༌ 34 ཡང༌ ཁོང༌གུན༌ལ༌ མོལས༌, “ལ༌ཟར༌རས༌ ཀ༌རུ༌ བོར༌ཏེ༌ ཡོད༌?”

ཁོང༌གུན༌ནི༌ ཟེརས༌, “གཙོ༌བོ༌ལེ༌, སྐྱོད༌ཏེ༌ ཟིགས༌སའང༌།”

35 ཡེ༌ཤུ༌ ཤུམ༌ས༌ ཛདས༌།

36 ཏེ༌ནེ༌ ཡ༌ཧུ༌དཱ༌པ༌གུན༌ནི༌ ཟེརས༌, “ལྟོས༌སའང༌, ཁོང༌ངི༌ ལ༌ཟར༌རས༌ལ༌ ཙམ༌ཤིག༌ ཅེས༌པ༌ ཅོའ༌ ཛད༌དུག༌།”

37 ཨིན༌ནའང༌ ཏེ༌ ཕྲོ༌ནེ༌ ཁ༌ཅིག༌གི༌ ཟེརས༌, “ཁོང༌ངི༌ ཞ༌རའ༌ ཐོང༌ཅུག༌དུག༌, ཅི༌ ལ༌ཟར༌རས༌ ཤི༌ཅེས༌ནེ༌ སྐྱོབ༌ མི༌ཉན༌ན༌?”

ཡེ༌ཤུའི༌ ལ༌ཟར༌རས༌ སོན༌ཏེའ༌ ལང༌ང༌ ཛདས༌།

11:38-44

38 གཙོ༌བོ༌ ཡེ༌ཤུ༌ སྙིང༌ངི༌ ཐིལ༌ནེ༌ ཐུགས༌སྐྱོ༌མོ༌ སྐྱོད༌ཏེ༌ སྤུར༌ཁང༌ང༌ སྐྱོདས༌, ཏེ༌བོ༌ ཁར༌རྡོ༌ ཀབས༌ཁན༌ནི༌ བྲག༌ཕུག༌ཤིག༌ ཡོད༌པིན༌། 39 ཡེ༌ཤུའི༌ མོལས༌, “ཁར༌རྡོ༌བོ༌ ཐའ༌མའ༌ རིལ༌།”

ཤི༌ཁན༌བོའེ༌ སྲིང༌མོ༌ མར༌ཐཱའེ༌ ཡེ༌ཤུའ༌ ཟེརས༌, “གཙོ༌བོ༌ལེ༌, ཁོའེ༌ སྤུར༌བོ༌ ཏེ༌ནང༌ང༌ བོར༌ཏེ༌ ཞག༌མ༌ ཞི༌ སོང༌, ཏྲི༌མ༌ རྩོག༌པོ༌ ཡོངས༌ཏེ༌ ཡོད༌གྲོ༌།”

40 ཡེ༌ཤུའི༌ མོལས༌, “ངའེ༌ ཟེར༌ར༌ མེ༌རག༌ག༌ ཀལ༌ཏེས༌ ཏད༌པ༌ ཅོ༌ན༌ དཀོན༌མཆོག༌གི༌ སྤལ༌ ཁྱོ༌རང༌ང༌ ཐོང༌ཨིན༌།”

41 ཏེ༌ནེ༌ ཁོང༌གུན༌ནི༌ ཁར༌རྡོ༌བོ༌ ཐའ༌མ༌ རིལས༌ ཡང༌ ཡེ༌ཤུའི༌ ནམ༌ཁའ༌ ཟིགས༌ཏེ༌ མོལས༌, “ཀྱེ༌ ངའེ༌ ཡབ༌, ངའ༌ སན༌ན༌ ཛདས༌པའ༌ ངའེ༌ ཉེ༌རང༌ང༌ ཐུག༌རྗེ༌ཆེ༌ ཞུའད༌། 42 ཉེ༌རང༌ངི༌ ཏུས༌གྱུན༌ ངའ༌ སན༌ན༌ ཛད༌ཅེས༌པོ༌ ང༌ གྱུས༌ཡོད༌, ཨིན༌ནའང༌ ངའ༌ ཁོར༌ཏེ༌ ཡོད༌ཁན༌གུན༌ནི༌ ཉེ༌རང༌ངི༌ ངའ༌ ཀལ༌ལ༌ ཛད༌ཁན༌བོ༌ ཏད༌པ༌ ཅོས༌ཏེ༌ ཕན༌ཐོགས༌ ཐོབ༌ཅེས༌ལ༌, ངའེ༌ འིན༌ན༌བོ༌ ཟེར༌རད༌།”

43 ཏེ༌བོ༌ མོལ༌ཏེ༌ སྟིང༌ནེ༌ ཡེ༌ཤུའི༌ ཤེད༌ནང༌ མོལས༌, “ལ༌ཟར༌རས༌ ཕི༌ལོག༌ག༌ བིང༌ཏེ༌ ཡོང༌།” 44 ཡང༌ ཤི༌ཁན༌ནི༌ མི༌བོ༌ བིང༌ཏེ༌ ཡོངས༌, ཁོའེ༌ རྐང༌ལག༌ ཚང༌མ༌ རོ༌རས༌ ཉམ༌པོ༌ སྲིལ༌ཏེ༌ ཡང༌ གོའ༌ རས༌ཤིག༌ སྐོན༌ཏེ༌ ཡོད༌པིན༌།

ཡེ༌ཤུའི༌ ཁོང༌གུན༌ལ༌ མོལས༌, “སྲིལ༌ཁན༌བོ༌ ཀྲོལ༌ཏེ༌ ཁོ༌ ཆ༌ཅུག༌།”

ཡེ༌ཤུ༌ སད༌ཅེས༌སི༌ གྲབས༌ ཅོས༌།

11:45-57

45 མིར༌ཡམ༌མ༌ ཐུག༌ག༌ ཡོངས༌ཏེ༌ ཡོད༌ཁན༌ནི༌ ཡ༌ཧུ༌དཱ༌པ༌ མང༌པོའེ༌ གཙོ༌བོ༌ ཡེ༌ཤུའི༌ ཛད༌ཁན༌བོ༌ ཐོང༌ཏེ༌ ཁོང༌ངི༌ཀ༌ ཏད༌པ༌ ཅོས༌། 46 ཨིན༌ནའང༌ ཁ༌ཅིག༌ ཕ༌རུ༌ཤི༌པ༌གུན༌ནི༌ཀ༌ སོང༌ཏེ༌ ཡེ༌ཤུའི༌ ཛད༌ཁན༌བོ༌ ཁོང༌གུན༌ལ༌ ཤདས༌།

47 ཏེ༌ནེ༌ བླ༌མ༌ འུ༌སྐྱོང༌གུན༌ དང༌ ཕ༌རུ༌ཤི༌པ༌གུན༌ནི༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌གུན༌ ཛོམ༌ཅེས༌ལ༌ བོད༌ཏེ༌ གྲབས༌ ཅོས༌, “ང༌དང༌གུན༌ནི༌ ཅི༌ ཅོ༌ཨིན༌? འི༌ མི༌བོའེ༌ ཧ༌ལས༌ཤེས༌སི༌ ལྟས༌ མང༌པོ༌ སྟན༌དུག༌། 48 ཀལ༌ཏེས༌ ང༌དང༌གུན༌ནི༌ ཁོ༌ འིན༌ན༌ ཟུག༌ག༌ ཕུད༌ཏང༌ན༌ ཚང༌མའེ༌ ཁོའེ༌ཀ༌ ཏད༌པ༌ ཅོ༌ཨིན༌། ཏེ༌ནེ༌ རོམ༌པ༌ མག༌མི༌གུན༌ ཡོངས༌ཏེ༌ ང༌དང༌ངི༌ ཆོད༌ཁང༌ དང༌ ང༌དང༌ངི༌ གྱལ༌ཁམས༌པོ༌ མེད༌ཁན༌ ཅོའ༌ནོག༌།”

49 ཁོང༌གུན༌ནི༌ ཕྲོ༌ནེ༌ ཏེན༌ན༌ ལོའེ༌ བླ༌མ༌ ཆེན༌མོ༌ ཨིན༌ཁན༌ ཀ༌ཡ༌ཕཱས༌སི༌ ཟེརས༌, “ཁྱོ༌ཞ༌གུན༌ལ༌ ཅའང༌ ཤེས༌ས༌ མི༌དུག༌། 50 ཁྱོ༌ཞ༌གུན༌ལ༌ ཧ༌གོ༌གོས༌ ཁྱོ༌ཞའེ༌ ཕིའ༌ ང༌དང༌ངི༌ གྱལ༌ཁམས༌པོ༌ སྟོར༌རི༌ སང༌ ཏེ༌ ཏོན༌ལ༌ མི༌ ཅིག༌ ཤི༌ན༌ མི༌གྱལ༌ལ༌?”

51 ཏེ༌ སྤེ༌ར༌གུན༌ ཁོའེ༌ རང༌ངི༌ ཆོགས༌ནེ༌ མ༌ཟེར༌ར༌ ཏེ༌ ལོའེ༌ བླ༌མ༌ ཆེན༌མོ༌ ཨིན༌ཅེས༌པོའེ༌, ཁོའེ༌ ཡ༌ཧུ༌དཱ༌པའེ༌ གྱལ༌ཁམས༌སི༌ ཏོན༌ལ༌ ཡེ༌ཤུ༌ ཤི༌ཅེས༌སི༌ ལུང༌སྟན༌ ཤད༌ཏེ༌ ཨིན༌པིན༌། 52 ཡང༌ ཡ༌ཧུ༌དཱ༌པའེ༌ གྱལ༌ཁམས༌ ཅིག༌པོ༌ མ༌ཚད༌, ཁྲེས༌ཏོར༌ སོང༌ཁན༌ནི༌ དཀོན༌མཆོག༌གི༌ མི༌གུན༌ ཀུགས༌ཏེ༌ ཏེ༌བོ༌ ཉམ༌པོ༌ ཅིག༌ གྱུར༌ཅུག༌ཅེས༌སི༌ ཕིའང༌ ཨིན༌པིན༌། 53 ཏེན༌ན༌ ཞག༌ནེ༌ ཕར༌ལ༌ ཁོང༌གུན༌ནི༌ ཡེ༌ཤུ༌ སད༌ཅེས༌སི༌ ཐབ༌ལྡིངས༌།

54 ཏེ༌བོའེ༌ཕིའ༌ ཏེ༌ནེ༌ཕར༌ལ༌ ཡེ༌ཤུ༌ སྔོན༌ཅུགས༌ཏེ༌ ཡ༌ཧུ༌དཱ༌པ༌གུན༌ནི༌ ཕྲོའ༌ སྐྱོད༌ད༌ མ༌ཛད༌ད༌, རི༌སྟོང༌ནེ༌ ཉེ༌མོ༌ ཨེཕ༌ར༌ཡིམ༌ ཟེར༌སའེ༌ གྲོང༌ཁྱེར༌ལ༌ སྐྱོད༌ཏེ༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཞུགས༌།

55 ཡ༌ཧུ༌དཱ༌པའེ༌ པེ༌སག༌གི༌ ཏུས༌ཆེན༌ ཉེ༌མོ༌ ལེབ༌བ༌ཅིག༌, ཡུལ༌ ཆོགས༌ ཚང༌མ༌ནེ༌ མི༌ མང༌པོ༌ པེ༌སག༌ ལེབ༌བི༌ སང༌ སྔུན༌ལ༌ རྩང༌རའེ༌ ཚིར༌གུན༌ དྲན༌དྲ༌ ཅོ༌ཅེས༌ལ༌ ཡེ༌རུ༌ཤ༌ལེམ༌མི༌ གྱལ༌ས༌ ཡོངས༌། 56 ཁོང༌གུན༌ནི༌ ཡེ༌ཤུ༌ ཙལ༌ལད༌པིན༌, ཡང༌ ཆོད༌ཁང༌ངི༌ ནང༌ང༌ ཡོད༌ ཟ༌ནེ༌ ཅིག༌ དང༌ ཅིག༌ག༌ ཏྲིས༌, “ཅི༌ སམ༌མ༌རག༌? ཁོ༌ ཏུས༌ཆེན༌ལ༌ འི༌རུ༌ མི༌ཡོང༌ང༌?” 57 ཏེན༌ན༌ ཏུས༌ལ༌ བླ༌མ༌ འུ༌སྐྱོང༌གུན༌ དང༌ ཕ༌རུ༌ཤི༌པ༌གུན༌ནི༌ ཀལ༌ཏེས༌ སུ༌ཞིག༌ག༌ ཡེ༌ཤུ༌ འི༌རུ༌ ཡོད༌ཁན༌བོ༌ གྱུས༌ཆའ༌ན༌ ལོན༌ ཁྱོང༌གོས༌ ཟེར༌ཏེ༌ བཀའ༌ ཏངས༌, ཅིའ༌ཟེར༌ན༌ ཁོང༌གུན༌ནི༌ ཡེ༌ཤུ༌ ཟུམ༌ཅེས༌ ཨིན༌པིན༌།

12

ཡེ༌ཤུའི༌ ཞབས༌སི༌ཀ༌ ཏྲི༌ཞིམ༌ཅན༌ནི༌ མར༌ ལུགས༌།

12:1-11

1 པེ༌སག༌གི༌ ཏུས༌ཆེན༌ནི༌ སང༌ ཞག༌ དྲུག༌གི༌ སྔུན༌ལ༌ གཙོ༌བོ༌ ཡེ༌ཤུ༌ བེད༌ཐཱ༌ནི༌ གྲོང༌ཁྱེར༌ལ༌ སོན༌ཏེའ༌ ལང༌ང༌ ཛད༌ཁན༌ ལ༌ཟར༌རས༌སི༌ ཁང༌པ༌ སྐྱོདས༌། 2 ཏེ༌རུ༌ གཙོ༌བོ༌ ཡེ༌ཤུའི༌ རྩི༌ཝའེ༌ ནང༌ང༌ གོང༌ཟན༌ནི༌ གྲལ༌གྲིག༌ ཅོས༌ཏེ༌ མར༌ཐཱའེ༌ ཞབས༌ཏོག༌ ཞུའད༌པིན༌, ཡེ༌ཤུ༌ ཉམ༌པོ༌ དོན༌ཏང༌ དོན༌ཁན༌གུན༌ནི༌ ཕྲོའ༌ ལ༌ཟར༌རས༌སའང༌ ཡོད༌པིན༌། 3 ཏེ༌ ཏུས༌ མིར༌ཡམ༌མི༌ མ༌ ཀུས༌པོ༌ ཏྲི༌ཞིམ༌ཅན༌ནི༌ མར༌ནག༌ ལི༌ཀྲར༌ ཕེད༌ ཟམ༌ཤིག༌ ཡེ༌ཤུའི༌ ཞབས༌སི༌ཀ༌ ལུགས༌ཏེ༌ ཁོ༌རང༌ངི༌ སྲ༌ ཉམ༌པོ༌ ཕིས༌, ཏེ༌ནེ༌ ཁང༌པ༌ གང༌པོ༌ ཏྲི༌ཞིམ༌མི༌ གང༌།

4 ཨིན༌ནའང༌ ཁོང༌ངི༌ ལོབ༌ཕྲུགས༌གུན༌ནི༌ ཕྲོ༌ནེ༌ ཡུ༌དཱ༌ ཀར༌ཡོད༌པའེ༌ ༼ཀ༌བོའེ༌ སྟིང༌ནེ༌ ཡེ༌ཤུའ༌ ངོ༌ལོག༌ ཅོས༌༽ མིར༌ཡམ༌མ༌ ཟེརས༌, 5 “འི༌ ཏྲི༌ཞིམ༌མི༌ མར༌བོ༌ ཙོངས༌ཏེ༌ པེ༌ནེ༌ ཉལ༌བ༌ཅན༌གུན༌ལ༌ ཅིའ༌ མ༌ཏང༌ང༌ ཨིན༌ཧེ༌? འི༌བོའ༌ ལོ༌ ཅིག༌གི༌ ལ༌ཆ༌ ཟམ༌ཤིག༌ རི༌ཅེས༌ དུག༌།” 6 ཉལ༌བ༌ཅན༌གུན༌ནི༌ ཕིའ༌ ཚེར༌ཁ༌ ཡོད༌ཏེ༌ མན༌པ༌ ཁོ༌རང༌ རྐུན༌མ༌ ཨིན༌ པ༌སང༌ ཁོའེ༌ ཏེ༌བོ༌ ཟེརས༌། ལོབ༌ཕྲུགས༌གུན༌ནི༌ ཀོལ༌ཅེས༌སི༌ པེ༌ནེ༌ ཁོ༌མགས༌, ཁོའེ༌ ལག༌ག༌ བོར༌ཁན༌བོའེ༌ ནང༌ནེ༌ ཁོའེ༌ རྐུའད༌པིན༌།

7 ཡེ༌ཤུའི༌ མོལས༌, “ཁོ༌ ཚེར༌ཁ༌ མ༌སྟན༌, ཁོའེ༌ འི༌བོ༌ ཅོས༌ཏེ༌ ངའེ༌ ཟུགས༌པོ༌ སྤུར༌ཁང༌ང༌ ཁྱེར༌ཅེས༌སི༌ ཕིའ༌ གྲལ༌གྲིག༌ ཅོས༌ཏེ༌ ཨིན༌། 8 ཉལ༌བ༌ཅན༌གུན༌ ཏུས༌གྱུན༌ ཁྱོ༌ཞའ༌ ཉམ༌པོ༌ ལུས༌ཨིན༌, ཨིན༌ནའང༌ ང༌ ཁྱོ༌ཞའ༌ ཉམ༌པོ༌ ཏུས༌གྱུན༌ མི༌ལུས༌།”

9 ཏེན༌ན༌ ཏུས༌ལ༌ ཡ༌ཧུ༌དཱ༌པའེ༌ མི༌ཚོགས༌ ཆེན༌མོའ༌ ཡེ༌ཤུ༌ ཏེ༌རུ༌ ཡོད༌ཁན༌བོ༌ གྱུས༌སོང༌པ༌ ཁོང༌གུན༌ ཡོངས༌, ཅིའ༌ཟེར༌ན༌ ཁོང༌གུན༌ལ༌ ཡེ༌ཤུ༌ ཐུག༌ཅེས༌ ཅིག༌པོ༌ མན༌པ༌, ཁོང༌ངི༌ སོན༌ཏེའ༌ ལང༌ང༌ ཛད༌ཁན༌ནི༌ ལ༌ཟར༌རས༌ལའང༌ ལྟ༌ཉིན༌ ཡོད༌པིན༌། 10 ཏེ༌ནེ༌ བླ༌མ༌ འུ༌སྐྱོང༌གུན༌ནི༌ ལ༌ཟར༌རས༌སའང༌ སད༌ཅེས༌སི༌ ཅུས༌ངན༌ ལྡིངས༌ 11 ཅིའ༌ཟེར༌ན༌ ལ༌ཟར༌རས༌ལ༌ ཇུང༌ཁན༌བོའེ༌ ཡ༌ཧུ༌དཱ༌པ༌ མང༌པོ༌ཞིག༌གི༌ བླ༌མ༌གུན༌ ཕངས༌ཏེ༌ ཡེ༌ཤུའི༌ཀ༌ ཏད༌པ༌ ཅོའད༌པིན༌།

གཙོ༌བོ༌ ཡེ༌ཤུའ༌ གྱལ༌པོའེ༌ ཚུལ༌ལ༌ གའ༌སུས༌ ཞུས༌།

12:12-19

12 སྟིང༌མ༌ཞག༌པོ༌ ཏུས༌ཆེན༌ལ༌ ཡོངས༌ཁན༌ནི༌ མི༌ཚོགས༌ ཆེན༌མོའེ༌ གཙོ༌བོ༌ ཡེ༌ཤུ༌ ཡེ༌རུ༌ཤ༌ལེམ༌མ༌ སྐྱོད༌དུག༌ ཟེར༌ཏེ༌ ཚོར༌པ༌, 13 ཁོང༌གུན༌ནི༌ ཁ༌སོར༌ ལྕང༌མའེ༌ ཡལ༌ག༌ ཁུར༌ཏེ༌ ཁོང༌ང༌ གའ༌སུས༌ ཞུའ༌ལ༌ བིང༌ཏེ༌ ཀུ༌ཅོ༌ ཏང༌ཨིན༌ ཟེརས༌,

“སྟོད༌པ༌ ཕུལ༌ཤིག༌།

‘གཙོ༌བོ༌ དཀོན༌མཆོག༌གི༌ ཝང༌ཆའེ༌ ནང༌ང༌ སྐྱོད༌ཁན༌བོ༌ ཅིན༌ལབས༌ཅན༌། ✡’

ཨིས༌ར༌ཨེལ༌ལི༌ གྱལ༌པོ༌ ཅིན༌ལབས༌ཅན༌།”

14 ཡེ༌ཤུའི༌ བུང༌སར༌ཞིག༌ ཟིགས༌པ༌ ལུང༌སྟན༌ དྲན༌དྲ༌ གྲུབ༌ཅེས༌སི༌ ཕིའ༌ ཁོང༌ ཏེ༌ཀ༌ ཞོན༌ན༌ ཛདས༌, ཀ༌བོ༌ ནི༌,

15 “ཡེ༌རུ༌ཤ༌ལེམ༌པ༌གུན༌* མ༌ཇིགས༌ཤིག༌།

ལྟོས༌སའང༌ ཁྱོ༌ཞའེ༌ གྱལ༌པོ༌,

བུང༌སར༌རི༌ཀ༌ ཞོན༌ཏེ༌ སྐྱོད༌ད༌ལ༌།”✡

16 ཏེ༌ཏུས༌ ལོབ༌ཕྲུགས༌གུན༌ལ༌ ཁོང༌ངི༌ ཛད༌ཁན༌གུན༌ ཅའང༌ ཧ༌མ༌གོ༌, ཨིན༌ནའང༌ ཡེ༌ཤུའ༌ སྤལ༌ † ཐོབ༌ཏེ༌ སྟིང༌ནེ༌, ཁོང༌ངི༌ཀ༌ ཏེ༌ ཇུང༌ཁན༌ ཚང༌མ༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ ཡོད༌ཁན༌བོ༌ ཁོང༌གུན༌ལ༌ ཧ༌གོ༌།

17 ཡེ༌ཤུའི༌ ལ༌ཟར༌རས༌ལ༌ སྤུར༌ཁང༌ནེ༌ བོད༌ད༌ ཛད༌ཏེ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ ཟ༌ནེ༌, ཏེ༌རུ༌ ཡོད༌ཁན༌ནི༌ མི༌ཚོགས༌པོའེ༌ ཏེ༌ ནས༌ཚུལ༌བོ༌ ཀ༌ནེ༌ཀ༌རུ༌ ཁྱེབ༌ཤུག༌གད༌པིན༌། 18 ཡེ༌ཤུའི༌ ཏེ༌ ཧ༌ལས༌ཤེས༌སི༌ ཛད༌པ༌ ཛད༌ཁན༌བོ༌ ཚོར༌ཏེ༌ མི༌ མང༌པོ༌ ཡེ༌རུ༌ཤ༌ལེམ༌ནེ༌ ཁོང༌ང༌ ཐུག༌ག༌ལ༌ ཡོངས༌། 19 ཕ༌རུ༌ཤི༌པ༌གུན༌ནི༌ ཅིག༌ དང༌ ཅིག༌ག༌ ཟེརས༌, “ལྟོས༌ཤིག༌གའང༌ ང༌དང༌གུན༌ནི༌ ཐབས༌པོ༌ ཀ༌རུའང༌ ལེབ༌ མི༌ཅུག༌གོག༌, ཚང༌མ༌ ཁོའེ༌ སྟིང༌རང༌ནེ༌ ཆའ༌ལ༌།”

གཙོ༌བོ༌ ཡེ༌ཤུའི༌ ཁོང༌ ཀྲོང༌ཤེས༌པོ༌ ལུང༌སྟན༌ ཛདས༌།

12:20-36

20 ཏ༌ ཏུས༌ཆེན༌ནི༌ ཏུས༌ དཀོན༌མཆོག༌ག༌ ཅོལ༌ལ༌ ཡོང༌ཁན༌གུན༌ནི༌ ཕྲོའ༌ ཡ༌ཧུ༌དཱ༌པ༌ མན༌ཁན༌ ཁ༌ཅིག༌གའང༌ ཡོད༌པིན༌། 21 གཱ༌ལིལ༌ལིའི༌ ཡུལ༌ཇོངས༌ བེད༌སའི༌ད༌ནེ༌ ཨིན༌ཁན༌གུན༌, ཕི༌ལིབ༌བི༌ཀ༌ ཡོངས༌ཏེ༌ ཁོའ༌ ཞུ༌ཝ༌ ཕུལས༌, “སྤོན༌བོ༌ལེ༌, ང༌ཞ༌གུན༌ལ༌ གཙོ༌བོ༌ ཡེ༌ཤུ༌ ཇལ༌ ཉིན༌རག༌།” 22 ཕི༌ལིབ༌ ཨེན༌གྲིའུ༌ ཤད༌ད༌ལ༌ སོང༌, ཡང༌ ཁོང༌ ཉིས༌ཀོ༌ སོང༌ཏེ༌ ཡེ༌ཤུའ༌ ཤདས༌།

23 ཡེ༌ཤུའི༌ ལན༌སལས༌, “མི༌རིགས༌སི༌བུའ༌ དཀོན༌མཆོག༌གི༌ ཆོགས༌ནེ༌ སྤལ༌ ཐོབ༌ཅེས༌སི༌ ཏུས༌ ལེབ༌ ཚར༌། 24 ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ནམ༌ཚོག༌པ༌ ཀྲོའེ༌ ས༌འོན༌ སའེ༌ ནང༌ང༌ བུད༌ཏེ༌ ཤི༌ མི༌ཤི༌ ཏེ༌བོ༌ ཀྲོ༌ ཅིག༌ག༌ ལུས༌ས༌ནོག༌, ཨིན༌ནའང༌ ཤི༌ཏེ༌ སྟིང༌ནེ༌ སྨིན༌ཏེ༌ ཏེ༌བོའ༌ བྲས༌བུ༌ མང༌པོ༌ ཆགས༌ས༌ནོག༌། 25 ང༌ སང༌ མང༌ང༌ རང༌ངི༌ སྲོག༌ག༌ ཡ༌ཤ༌ ཅོ༌ཁན༌གུན༌ནི༌ དེན༌བའེ༌ མི༌ཚེ༌ སྐྱལ༌ཨིན༌, ཨིན༌ནའང༌ རང༌ངི༌ སྲོག༌གི༌ སང༌ མང༌ང༌ ངའ༌ ཡ༌ཤ༌ ཅོ༌ཁན༌གུན༌ནི༌ ཁོ༌རང༌ངི༌ སྲོག༌པོ༌ ཐའ༌མེད༌པའེ༌ མི༌ཚེའེ༌ ཕིའ༌ སྐྱོབ༌ཨིན༌། 26 ངའ༌ ཞབས༌ཏོག༌ ཞུ༌ཁན༌གུན༌ ངའེ༌ གྱབ༌ནེ༌ བྲངས༌གོས༌, ང༌ ཡོད༌ས༌ ངའེ༌ ཡོག༌པོ༌གུན༌ནའང༌ དུག༌ཨིན༌། ངའ༌ ཞབས༌ཏོག༌ ཞུ༌ཁན༌གུན༌ལ༌ ངའེ༌ ནམ༌ཁའ༌ ཞུགས༌ཁན༌ནི༌ ཡབ༌བིའང༌ རྩི༌ཝ༌ ཛད༌ཨིན༌།”

27 “ངའེ༌ སེམས༌ལ༌ མ༌སྲན༌ཏྲེ༌ ནགས༌ རག༌། ཏེ༌ནེ༌ ཅི༌ ངའེ༌ ཟེར༌ར༌, ‘ཀྱེ༌ ངའེ༌ ཡབ༌, ཏ༌ ང༌ འི༌ རྡུག༌ངལ༌ལི༌ ཏུས༌པོ༌ནེ༌ སྐྱོབ༌བ༌ ཛད༌?’ མ༌ནེ༌ མི༌ཟེར༌ ཅིའ༌ཟེར༌ན༌ ང༌ འིན༌ན༌ གྱུན༌ཚན༌བོའེ༌ ཕིའ༌ ཡོངས༌ཏེ༌ ཨིན༌། 28 ཀྱེ༌ ཡབ༌, ཉེ༌རང༌ངི༌ ཚན༌ལ༌ སྤལ༌ ཐོབ༌ ཅུག༌ག༌ ཛད༌།”

ཏེ༌ནེ༌ ནམ༌ཁའ༌ནེ༌ སུང༌སྐད༌ཅིག༌ ཚོར༌, “ངའེ༌ སྤལ༌ ཏངས༌ཏེ༌ ཨིན༌, ཏ༌རུང༌ངའང༌ སྤལ༌ ཏང༌ཨིན༌།” 29 ཏེ༌རུ༌ ཡོད༌ཁན༌ མི༌ཚོགས༌ སུང༌སྐད༌ ཚོར༌ཁན༌གུན༌ནི༌ བྲུག༌ལྡིར༌ར༌ རག༌ ཟེརས༌, ཡང༌ ཁ༌ཅིག༌གི༌ ཟེརས༌, “ཕོ༌ཉའེ༌ ཁོང༌ང༌ ཞལ༌ཏ༌ སལ༌ཏེ༌ ཨིན༌ནོག༌།”

30 ཡེ༌ཤུའི༌ མོལས༌, “འི༌ སུང༌སྐད༌པོ༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཨིན༌, ངའེ༌ ཕིའ༌ མན༌། 31 ཏ༌ འི༌ ཇིག༌རྟེན༌པ༌གུན༌ལ༌ ཁྲིམས༌ཅད༌ཅེས༌སི༌ ཏུས༌ ལེབས༌ཏེ༌ ཨིན༌, འི༌ ཇིག༌རྟེན༌ནི༌ ཏད༌པ༌ མེད༌ཁན༌གུན༌ནི༌ ཝང༌སྲུལ༌པ༌ ཤེ༌ཏན༌, ཕི༌ལོག༌ག༌ ཕིང༌ང༌ ཛད༌ཨིན༌། 32 ཡང༌ ང༌ ཀེན༌ལ༌ སྟག༌ ཟ༌ནེ༌ ངའེ༌ མི༌ཚང༌མའེ༌ སེམས༌ ང༌རང༌ ཆོགས༌ལ༌ ཁྱོང༌ཨིན༌།” 33 ཡེ༌ཤུའི༌ ཏེ༌ཟུག༌ མོལ༌ཏེ༌ ཁོང༌ ཀྲོངས༌ཚུལ༌བོ༌ སྔོན༌ ཅུག༌ག༌ ཛདས༌།

34 མི༌ཚོགས༌སི༌ ཟེརས༌, “ང༌ཞའེ༌ ཏམ༌པའེ༌ སུང༌རབས༌སི༌ ནང༌ནེ༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཏུས༌གྱུན༌ ཞུགས༌ཨིན༌ ཟེར༌ཏེ༌ ཚོར༌། ཏེ༌ནེ༌ ཉེ༌རང༌ངི༌ ཀ༌ཟུག༌ག༌ མོལ༌ལད༌, ‘མི༌རིགས༌སི༌བུ༌ ཐོན༌པོའ༌ སྟག༌གོས༌?’ འི༌ མི༌རིགས༌སི༌བུ༌ སུ༌ ཨིན༌ནོག༌?”

35 ཡེ༌ཤུའི༌ མོལས༌, “ངའེ༌ འོད༌པོ༌ ཁྱོ༌ཞ༌གུན༌ ཉམ༌པོ༌ ཏུས༌ ཉུ༌ངུན༌ཞིག༌གི༌ ཕིའ༌ ལུས༌ཨིན༌། མུན༌གྲིག༌གི༌ ཁྱོ༌ཞ༌གུན༌ནི༌ཀ༌ ཝང༌ མི༌སྲུལ༌ཅེས༌སི༌ ཕིའ༌ ཏེ༌ འོད༌ ཡོད༌ཡོད༌པོ༌ ཏེ༌ནང༌ང༌ གྲུལ༌ཤིག༌། མུན༌གྲིག༌གི༌ ནང༌ང༌ གྲུལ༌ཁན༌གུན༌ལ༌ ཀ༌རུ༌ ཆ༌ཅེན༌ ཅའང༌ གྱུས༌ མེད༌ཀྱག༌། 36 ཁྱོ༌ཞ༌གུན༌ ཉམ༌པོ༌ འོད༌ ཡོད༌དི༌ ཏུས༌ལ༌ ཁྱོ༌ཞ༌གུན༌ ཏེ༌ འོད༌དི༌ ཕྲུ༌གུ༌ གྱུར༌ཅེས༌སི༌ ཕིའ༌ ཏེ༌ འོད༌པོའེ༌ཀ༌ ཏད༌པ༌ ཁྱོང༌གོས༌།” ཏེ༌བོ༌ མོལ༌ཏེ༌ སྟིང༌ནེ༌ ཡེ༌ཤུ༌ ཏེ༌ཀ༌ནེ༌ བིངས༌ཏེ༌ སྐྱོདས༌ ཡང༌ ཁོང༌གུན༌ནེ༌ ཨིབ༌བ༌ ཛདས༌།

མི༌གུན༌ནི༌ ཏ༌རུང༌ངའང༌ ཏད༌པ༌ མ༌ཅོས༌།

12:37-50

37 གཙོ༌བོ༌ ཡེ༌ཤུའི༌ ཧ༌ལས༌ཤེས༌སི༌ ལྟས༌གུན༌ སྟན༌ཏེའང༌ མི༌ མང༌ཆེའ༌ ཁོང༌ངི༌ཀ༌ ཏད༌པ༌ མ༌ཅོས༌། 38 འི༌བོ༌ ལུང༌སྟོན༌པ༌ ཡེ༌ཤ༌ཡཱའེ༌ མོལ༌ཁན༌བོ༌ དྲན༌དྲ༌ གྲུབ༌ཏེ༌ ཨིན༌,

“ཉེ༌རང༌ངི༌ ཁྱུད༌ཅན༌ ཆག༌ལས༌གུན༌ སྔོན༌ཅུགས༌ཏེའང༌,

གཙོ༌བོ༌ལེ༌, སུའི༌ ང༌དང༌ངི༌ ལོན༌བོའ༌ ཨིད༌ཤེས༌ ཅོས༌།”

39 ཏེན༌ན༌ གྱུན༌ཚན༌བོའེ༌ ཕིའ༌ ཁོང༌གུན༌ནི༌ ཏད༌པ༌ མ༌ཁྱོངས༌། ཏམ༌པའེ༌ སུང༌རབས༌སི༌ ཡང༌ ཁག༌ཤིག༌གི༌ཀ༌ ལུང༌སྟོན༌པ༌ ཡེ༌ཤ༌ཡཱའེ༌ མོལ༌ཏེ༌ དུག༌,

40 “ཁོང༌ངི༌ ཁོང༌གུན༌ནི༌ མིག༌གུན༌ ཞ༌ར༌ དང༌

སྙིང༌གུན༌ སྐྱོང༌པོ༌ ཅོའ༌ ཛད༌ པ༌སང༌

ཁོང༌གུན༌ནི༌ མིག༌ནེ༌ མི༌ཐོང༌

ཡང༌ སྙིང༌གུན༌ལ༌ ཧ༌གོ༌ མི༌ཐུབ༌,

ཏེ༌ མན༌ནེ༌ ཁོང༌གུན༌ནི༌ གྱོད༌པ༌ ཅོས༌ཏེ༌

ངའེ༌ ཁོང༌གུན༌ ཕན༌ཅུགས༌ཏེ༌ ཡོད༌གྲོ༌།”✡

41 ལུང༌སྟོན༌པ༌ ཡེ༌ཤ༌ཡཱའེ༌ ཡེ༌ཤུའི༌ སྤལ༌བོ༌ ཐོང༌ པ༌སང༌, ཁོང༌ངི༌ སྐོར༌ལ༌ ཏེ༌གུན༌ མོལ༌ཏེ༌ ཨིན༌པིན༌།

42 ཏེ༌ཏུས༌ལ༌ མི༌ མང༌པོ༌ཞིག༌གི༌ ཀ༌བོའེ༌ ཕྲོའ༌ ཡ༌ཧུ༌དཱ༌པའེ༌ འུ༌སྐྱོང༌ ཁ༌ཅིག༌གའང༌ ཡོད༌པིན༌, ཡེ༌ཤུའི༌ ནང༌ང༌ ཏད༌པ༌ ཁྱོངས༌, ཨིན༌ནའང༌ སུའང༌ མ༌ཤདས༌, ཅིའ༌ཟེར༌ན༌ ཕ༌རུ༌ཤི༌པ༌གུན༌ནི༌ ཁོང༌གུན༌ ཆོས༌ཚོགས༌སི༌ ཕྲོ༌ནེ༌ ཕིངས༌ ཏང༌ང༌ནོག༌ སམ༌ཏེ༌ ཇིགས༌སད༌པིན༌། 43 ཁོང༌གུན༌ནི༌ དཀོན༌མཆོག༌གི༌ སྟོད༌པའེ༌ སང༌ མི༌ཆོགས༌སི༌ སྟོད༌པ༌ རིན༌ཆེའ༌ ཚོར༌རད༌པིན༌།

44 ཏེ༌ནེ༌ ཡེ༌ཤུའི༌ ཀུ༌ཅོ༌ སལ༌ཏེ༌ མོལས༌, “ང༌ ཏད༌པ༌ ཅོ༌ཁན༌གུན༌ནི༌ ང༌ ཅིག༌པོ༌ མན༌པ༌ ང༌ ཀལ༌ལ༌ ཛད༌ཁན༌བོའང༌ ཏད༌པ༌ ཅོའ༌ནོག༌། 45 ཡང༌ ང༌ ཐོང༌ཁན༌གུན༌ནི༌ ང༌ ཀལ༌ལ༌ ཛད༌ཁན༌ནི༌ ཡབ༌ ཇལ༌ཏེ༌ ཨིན༌ནོག༌། 46 ངའེ༌ཀ༌ ཏད༌པ༌ ཁྱོང༌ཁན༌གུན༌ མུན༌གྲིག༌གི༌ ནང༌ང༌ མི༌ལུས༌ཤེས༌སི༌ ཕིའ༌ ང༌ ཇིག༌རྟེན༌ནི༌ ནང༌ང༌ འོད༌དི༌ ཚུལ༌ལ༌ ཡོངས༌ཏེ༌ ཨིན༌།”

47 “ངའེ༌ སྤེ༌ར༌གུན༌ ཉན༌ཏེ༌ ལག༌ལེན༌ མ༌ཅོ༌ཁན༌གུན༌ལ༌ ངའེ༌ སྐྱོན༌ མི༌ཀལ༌, ཅིའ༌ཟེར༌ན༌ ང༌ ཇིག༌རྟེན༌པ༌གུན༌ལ༌ སྐྱོན༌ ཀལ༌ལ༌ མན༌པ༌ ཐར༌པ༌ ཏང༌ང༌ ཡོངས༌ཏེ༌ ཨིན༌། 48 ང༌ ཕངས༌ཏེ༌ ངའེ༌ སྤེ༌ར༌གུན༌ མ༌ཉན༌ཁན༌ ཚང༌མའ༌ ངའེ༌ ཟེར༌ཁན༌ ཏེན༌ན༌ སྤེ༌ར༌གུན༌ནི༌ ཐའ༌མའེ༌ ཞག༌ག༌ ཁོང༌གུན༌ལ༌ ཤགས༌ ཅད༌ཨིན༌། 49 ངའེ༌ ང༌རང༌ངི༌ ཝང༌ངི༌ ནང༌ང༌ ཟེར༌ར༌མེད༌, ཨིན༌ནའང༌ ང༌ ཀལ༌ལ༌ ཛད༌ཁན༌ ནམ༌ཁའ༌ ཞུགས༌ཁན༌ནི༌ ཡབ༌བི༌ ང༌ ཅི༌ ཟེར༌ཅེས༌ དང༌ ཀ༌ཟུག༌གི༌ ཟེར༌ཅེས༌ལ༌ བཀའ༌ སལ༌ལ༌ ཛད༌ཏེ༌ ཨིན༌། 50 ཁོང༌ངི༌ བཀའེ༌ ཐའ༌མེད༌པའེ༌ མི༌ཚེའེ༌ ནང༌ང༌ ཁྲིད༌ད༌ ཛད༌ཅེས༌པོ༌ ངའེ༌ ཤེས༌སད༌། ཏེན༌ན༌བོའེ༌ཕིའ༌ ངའེ༌ ཡབ༌བི༌ ངའ༌ ཟེར༌ཅེས༌སི༌ བཀའ༌ སལ༌ཁན༌བོ༌ ངའེ༌ ཟེར༌རད༌།”

13

ཡེ༌ཤུའི༌ ལོབ༌ཕྲུགས༌གུན༌ནི༌ རྐང༌པ༌ ཁྲུའ༌ ཛདས༌།

13:1-17

1 པེ༌སག༌གི༌ དོན༌ཏང༌ངི༌ སང༌ སྔུན༌ལ༌, གཙོ༌བོ༌ ཡེ༌ཤུའ༌ འི༌ ཇིག༌རྟེན༌བོ༌ ཕངས༌ཏེ༌ ཁོང༌རང༌ངི༌ ཡབ༌བི༌ཀ༌ སྐྱོད༌ཅེས༌སི༌ ཏུས༌ ལེབས༌ཏེ༌ ཨིན༌ཁན༌བོ༌ ཐུག༌གྱུས༌ ཡོད༌པིན༌། ཁོང༌ངི༌ འི༌ ཇིག༌རྟེན༌ནི༌ ནང༌ང༌ ཁོང༌རང༌ངི༌ མི༌གུན༌ལ༌ ཅམས༌པ༌ ཛདས༌, ཏ༌ ཁོང༌ངི༌ ཁོང༌རང༌ངི༌ ཅམས༌པ༌ ཁོང༌གུན༌ལ༌ ཚད༌ གང༌པོ༌ སྟན༌ན༌ ཛདས༌། 2 ཁོང༌གུན༌ ཕི༌ཏོག༌གི༌ དོན༌ཏང༌ དོན༌ཨིན༌ ཡོད༌པིན༌, ཤེ༌ཏན༌ནི༌ ཤི༌མོན༌ནི༌ བུ༌ཚ༌ ཡུ༌དཱ༌ ཀར༌ཡོད༌པའེ༌ སྙིང༌ངི༌ ནང༌ང༌ ཡེ༌ཤུའ༌ ངོ༌ལོག༌ ཅོ༌ཅུག༌ཅེས༌སི༌ སམ༌བ༌ སྐྱེ༌ཅུགས༌ ཚར༌ཏེ༌ ཨིན༌པིན༌།

3 ཡེ༌ཤུའི༌ ཡབ༌བི༌ ཅི༌ཚང༌མ༌ ཁོང༌ངི༌ ཆག༌ག༌ སྟད༌ད༌ ཛད༌ཁན༌ དང༌ ཁོང༌ དཀོན༌མཆོག༌གི༌ ཆོགས༌ནེ༌ སྐྱོད༌ཁན༌ ཡང༌ དཀོན༌མཆོག༌གི༌ སྐུན༌དུན༌ལ༌ ལོགས༌ཏེ༌ སྐྱོད༌ཅེས༌པོ༌ ཁྱེན༌ན༌ ཛད༌དད༌པིན༌། 4 ཏེ༌ནེ༌ ཁོང༌ ཅོག༌ཙེ༌ དུན༌ལ༌ ཞངས༌ ཡང༌ རང༌ངི༌ ཁེ༌ཐོག༌གི༌ ནམ༌ཟའ༌ ཕུད༌ད༌ ཛདས༌ཏེ༌ ལག༌ཕིས༌ ཆེན༌མོ༌ཞིག༌ ཁོང༌རང༌ངི༌ སྐྱེད༌པ༌ སྲིལ༌ལ༌ ཛདས༌། 5 ཏེ༌ སྟིང༌ནེ༌ ཁོང༌ངི༌ ཅི༌ལིམ༌ཅི༌ ནང༌ང༌ ཆུ༌ ལུགས༌ཏེ༌ ཁོང༌རང༌ངི༌ ལོབ༌ཕྲུགས༌གུན༌ནི༌ རྐང༌པ༌ ཁྲུ༌ཅེས༌ གོ༌ཟུག༌ ཛད༌ཏེ༌ སྐྱེད༌པ༌ སྲིལ༌ལ༌ ཛད༌ཁན༌ནི༌ ལག༌ཕིས༌ ཆེན༌མོ༌ ཉམ༌པོ༌ ཕིའ༌ ཛདས༌།

6 ཁོང༌ ཤི༌མོན༌ པི༌ཏྲར༌རི༌ དུན༌ལ༌ ལེབ༌བ༌ཅིག༌, པི༌ཏྲར༌རི༌ ཟེརས༌, “གཙོ༌བོ༌ ཉེ༌རང༌ངི༌ ངའེ༌ རྐང༌པ༌ ཁྲུའ༌ ཛད༌དད༌ད༌?”

7 ཡེ༌ཤུའི༌ ཁོའ༌ ལན༌སལས༌, “ངའེ༌ ཅོ༌ཁན༌བོ༌ དག༌ས༌ ཁྱོ༌རང༌ང༌ ཧ༌མི༌གོ༌, ཨིན༌ནའང༌ སྟིང༌ནེ༌ ཧ༌གོ༌ཨིན༌།”

8 པི༌ཏྲར༌རི༌ ཟེརས༌, “མན༌, ཉེ༌རང༌ངི༌ ངའེ༌ རྐང༌པ༌ མ༌ནེ༌ ཁྲུ༌ མ༌ཛད༌།”

ཡེ༌ཤུའི༌ ཁོའ༌ མོལས༌, “ཀལ༌ཏེས༌ ངའེ༌ ཁྱོ༌རང༌ངི༌ རྐང༌པ༌ མ༌ཁྲུ༌ན༌ ཏེ༌ནེ༌ ངའེ༌ ནོར༌སྐལ༌ལི༌ ནང༌ང༌ ཁྱོ༌རང༌ང༌ ཁག༌ མེད༌།”

9 ཤི༌མོན༌ པི༌ཏྲར༌རི༌ ཟེརས༌, “ཏེ༌ཟུག༌ ཨིན༌ན༌, ཏེ༌ནེ༌ གཙོ༌བོ༌ ངའེ༌ རྐང༌པ༌ མ༌ཚད༌, ལག༌ དང༌ གོའང༌ ཁྲུའ༌ཛད༌།”

10 ཡེ༌ཤུའི༌ ཁོའ༌ ལན༌སལས༌, “ཆུའ༌ ཞུགས༌ཁན༌ནི༌ མི༌བོའེ༌ རྐང༌པ༌ཙ༌ མ༌ནེ༌ ཁྲུ༌གོས༌ མེད༌ཏེ༌ ཨིན༌ནོག༌, ཁོའེ༌ ཟུགས༌པོ༌ གང༌པོ༌ ལག༌མོ༌ ཨིན༌ནོག༌། ཅིག༌ཅིག༌ མ༌སྟོགས༌ ཁྱོ༌ཞའ༌ ཚང༌མ༌ རྩང༌མ༌ ཨིན༌།” 11 ཡེ༌ཤུའ༌ ངོ༌ལོག༌ ཅོ༌ཅེས༌ཅན༌ནི༌ མི༌བོ༌ ཐུག༌གྱུས༌ ཡོད༌ པ༌སང༌, “ཅིག༌ཅིག༌ མ༌སྟོགས༌ ཁྱོ༌ཞའ༌ ཚང༌མ༌ རྩང༌མ༌ ཨིན༌” མོལས༌།

12 ཡེ༌ཤུའི༌ ལོབ༌ཕྲུགས༌གུན༌ནི༌ རྐང༌པ༌ ཁྲུ༌ ཚར༌ར༌ཅིག༌ ནམ༌ཟའ༌ ནམས༌ཏེ༌ ཁོང༌རང༌ངི༌ ནས༌སའེ༌ཀ༌ ཞུགས༌, ཡང༌ ཁོང༌ངི༌ ལོབ༌ཕྲུགས༌གུན༌ལ༌ ཏྲིའ༌ ཛདས༌, “ངའེ༌ ཅོས༌ཁན༌ནི༌ ཏོན༌བོ༌ ཁྱོ༌ཞའ༌ ཧ༌གོའ༌? 13 ཁྱོ༌ཞའེ༌ ང༌ ལོབ༌བོན༌ དང༌ གཙོ༌བོ༌ ཟེར༌ར༌ནོག༌, ཏེ༌ཟུག༌ ཟེར༌ཅེས༌པོ༌ ཀྲང༌པོ༌ ཨིན༌ནོག༌, ཅིའ༌ཟེར༌ན༌ ང༌ ཏེ༌བོ༌ ཨིན༌ནའང༌ ཨིན༌། 14 ཏ༌ ང༌ ཁྱོ༌ཞ༌གུན༌ནི༌ ལོབ༌བོན༌ དང༌ གཙོ༌བོ༌ ཨིན༌ཨིན༌ཞིག༌ ཁྱོ༌ཞའེ༌ རྐང༌པ༌ ཁྲུའད༌ན༌, ཁྱོ༌ཞ༌གུན༌ནིའང༌ ཅིག༌ དང༌ ཅིག༌གི༌ རྐང༌པ༌ ཁྲུ༌གོས༌། 15 ངའེ༌ ཅོས༌ཁན༌གུན༌ ཁྱོ༌ཞེའང༌ ཅོ༌ཅེས༌སི༌ ཕིའ༌ ཁྱོ༌ཞ༌གུན༌ལ༌ ངའེ༌ སྤེ༌ཞིག༌ སྟན༌ཏེ༌ ཨིན༌། 16 ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ཡོག༌པོ༌ སྤོན༌བོའེ༌ སང༌ ཆེའ༌ མ༌ནོག༌, ཡང༌ ལོན༌ ཁྱོང༌ཁན༌བོ༌ ལོན༌ ཀལ༌ཁན༌བོའེ༌ སང༌ ཆེའ༌ མ༌ནོག༌། 17 ཏ༌ ཁྱོ༌ཞ༌གུན༌ལ༌ འི༌གུན༌ ཧ༌གོ༌ཏེ༌ ཨིན༌ནོག༌། འི༌གུན༌ནི༌ཀ༌ ལག༌ལེན༌ ཅོ༌ན༌ ཅིན༌ལབས༌ ཐོབ༌ཨིན༌།”

ཡེ༌ཤུའ༌ ངོ༌ལོག༌ ཅོ༌ཅེས༌པོ༌ ཁོང༌ངི༌ ལུང༌སྟན༌ སལས༌།

13:18-30

18 གཙོ༌བོ༌ ཡེ༌ཤུའི༌ མོལས༌, “ངའེ༌ ཁྱོ༌ཞའ༌ ཚང༌མའེ༌ སྐོར༌ལ༌ ཟེར༌ར༌མེད༌, ངའེ༌ ལྡམས༌ཁན༌གུན༌ ང༌ གྱུས༌ཡོད༌། ཨིན༌ནའང༌ ཏམ༌པའེ༌ སུང༌རབས༌སི༌ ནང༌ང༌, ‘ང༌ ཉམ༌པོ༌ ཟའ༌ཁན༌བོའེ༌ ངའ༌ ངོ༌ལོག༌ ཅོ༌ཨིན༌ ✡’ བྲིས༌ཁན༌བོ༌ དྲན༌དྲ༌ གྲུབ༌གོས༌། 19 འི༌གུན༌ ཇུང༌ ཟ༌ནེ༌ ཁྱོ༌ཞ༌གུན༌ནི༌ ང༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌བོ༌ ཏད༌པ༌ ཅོ༌ཅེས༌སི༌ ཕིའ༌ ངའེ༌ འི༌བོ༌ ཇུང༌ངི༌ སང༌ སྔུན༌ལ༌ དག༌ས༌ ཁྱོ༌ཞ༌གུན༌ལ༌ ཟེར༌རད༌། 20 ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ངའེ༌ ཀལ༌ཁན༌གུན༌ལ༌ གའ༌སུས༌ ཅོ༌ཁན༌གུན༌ནི༌ ངའ༌ གའ༌སུས༌ ཅོས༌ཏེ༌ ཨིན༌, ཡང༌ ང༌ གའ༌སུས༌ ཅོ༌ཁན༌གུན༌ནི༌ ང༌ ཀལ༌ལ༌ ཛད༌ཁན༌བོའ༌ གའ༌སུས༌ ཞུས༌ཏེ༌ ཨིན༌ནོག༌།”

21 ཏེ༌བོ༌ མོལ༌ཏེ༌ སྟིང༌ནེ༌ ཡེ༌ཤུའི༌ སེམས༌ལ༌ མ༌སྲན༌ཏྲེ༌ ནགས༌ ཐོང༌, ཡང༌ སྤང༌པོ༌ སལ༌ཏེ༌ མོལས༌, “ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ཁྱོ༌ཞའེ༌ ཕྲོ༌ནེ༌ ཅིག༌ཅིག༌གི༌ ངའ༌ ངོ༌ལོག༌ ཅོ༌ཨིན༌།”

22 ཏེ༌ནེ༌ ལོབ༌ཕྲུགས༌གུན༌ནི༌ ཅིག༌ དང༌ ཅིག༌ག༌ ལྟས༌, ཅིའ༌ཟེར༌ན༌ ཁོང༌ངི༌ སུའི༌ སྐོར༌ལ༌ མོལ༌ཏེ༌ ཨིན༌ སུའང༌ གྱུས༌ མེད༌པིན༌། 23 ཡེ༌ཤུའི༌ ཅེས༌པ༌ ཛད༌ཁན༌ནི༌ ལོབ༌ཕྲུགས༌པོ༌ ཁོང༌ངི༌ ལྡོའེ༌ཀ༌ དུགས༌ཏེ༌ ཡོད༌པིན༌། 24 ཤི༌མོན༌ པི༌ཏྲར༌རི༌ ཏེ༌ ལོབ༌ཕྲུགས༌པོའ༌, སུའི༌ སྐོར༌ལ༌ མོལ༌ཏེ༌ ཨིན༌ ཡེ༌ཤུའ༌ ཏྲི༌ཅེས༌ལ༌ རྡའ༌ ཏངས༌?

25 ཁོ༌ ཡེ༌ཤུའི༌ ཆོགས༌ལ༌ ཉེས༌ཏེ༌ ཁོང༌ང༌ ཏྲིས༌, “གཙོ༌བོ༌ ཁོ༌ སུ༌ ཨིན༌ནོག༌?”

26 ཡེ༌ཤུའི༌ ལན༌སལས༌, “ངའེ༌ ཏ༌གི༌ ད༌བེན༌ནི༌ ནང༌ང༌ སྤགས༌ཏེ༌ ཏང༌ཅེས༌ཅན༌བོ༌ ཨིན༌།” ཏེ༌ནེ༌ ཡེ༌ཤུའི༌ ཤི༌མོན༌ ཀར༌ཡོད༌པའེ༌ བུ༌ཚ༌ ཡུ༌དཱ༌ ཏ༌གི༌ སྤགས༌ཁན༌བོ༌ སལས༌། 27 ཏ༌གི༌ ཁམ༌བུ༌བོ༌ ཟའ༌ཅིག༌ ཤེ༌ཏན༌ ཁོའེ༌ ནང༌ང༌ ཞུགས༌། ཡེ༌ཤུའི༌ ཁོའ༌ མོལས༌, “ཁྱོ༌རང༌ངི༌ ཅོ༌ཅེས༌ཅན༌བོ༌ གྱོགས༌པ༌ ཅོས༌།” 28 ཨིན༌ནའང༌ ཁར༌ཇི༌ ཟེན༌ ཡོད༌ཁན༌ ཞན༌ཚང༌མའ༌ ཡེ༌ཤུའི༌ ཁོའ༌ ཏེ༌ཟུག༌ ཅིའ༌ མོལ༌ཏེ༌ ཨིན༌ ཅའང༌ ཧ༌མ༌གོ༌། 29 ཡུ༌དཱ༌ པེ༌ནེ༌ ཁག༌ཁུར༌པ༌ ཨིན༌པ༌, ཁ༌ཅིག༌གི༌ ཡེ༌ཤུའི༌ ཁོའ༌ ཏུས༌ཆེན༌ནི༌ ཕིའ༌ སྒོས༌དོམ༌གུན༌ ཉོ༌ཅེས༌ ཡ༌ ཉལ༌བ༌ཅན༌ གུན༌ལ༌ པེ༌ནེ༌ ཏང༌ཅེས༌སི༌ ཕིའ༌ མོལ༌ཏེ༌ ཨིན༌གྲོ༌ སམ༌། 30 ཡུ༌དཱའེ༌ ཏ༌གི༌ ཁམ༌བུ༌བོ༌ ཟོས༌ཏེ༌ ཁོ༌ ཕི༌ལོག༌ག༌ བིང༌ཏེ༌ སོང༌, ཏེ༌ ཟ༌ནེ༌ ཚན༌ སོང༌ཏེ༌ ཡོད༌པིན༌།

པི༌ཏྲར༌རི༌ མི༌ཤེས༌ཟུན༌ ཏང༌ཅེས༌ ཡེ༌ཤུའི༌ ལུང༌སྟན༌ ཛདས༌།

13:31-38

31 ཡུ༌དཱ༌ སོང༌ ཚར༌ར༌ཅིག༌ གཙོ༌བོ༌ ཡེ༌ཤུའི༌ མོལས༌, “ཏ༌ མི༌རིགས༌སི༌བུའ༌ སྤལ༌ ཐོབ༌ཨིན༌, ཡང༌ ཁོ༌ གྱུད༌ཏེ༌ དཀོན༌མཆོག༌ག༌ སྤལ༌ ཐོབ༌ཨིན༌། 32 ཀལ༌ཏེས༌ ཁོའེ༌ ཞས༌ཏེ༌ དཀོན༌མཆོག༌ག༌ སྤལ༌ ཐོབ༌བད༌ན༌, དཀོན༌མཆོག༌གི༌ ཁོང༌རང༌ངི༌ ནང༌ང༌ སྲས༌ལའང༌ སྤལ༌ གྱོགས༌པ༌ སལ༌ལ༌ ཛད༌ཨིན༌། 33 ངའེ༌ ཕྲུ༌གུ༌གུན༌, ཁྱོ༌ཞ༌གུན༌ ཉམ༌པོ༌ ང༌ ཏ༌རུང༌ ཏུས༌ ཉུ༌ངུན༌ཞིག༌ ལུས༌ཨིན༌། ཁྱོ༌ཞའེ༌ ང༌ ཙལ༌ཨིན༌, ཀ༌ཟུག༌ ངའེ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ཟེར༌པིན༌ དག༌ས༌ ཁྱོ༌ཞ༌གུན༌ལའང༌ ཟེར༌རད༌, ཀ༌རུ༌ ང༌ ཆའད༌ ཁྱོ༌ཞ༌གུན༌ ཏེ༌རུ༌ ཡོང༌ མི༌ཉན༌། 34 ངའེ༌ ཁྱོ༌ཞ༌གུན༌ལ༌ བཀའ༌རྒྱ༌ སོ༌མ༌ཞིག༌ ཏང༌ངད༌, ཅིག༌ དང༌ ཅིག༌ག༌ ཅམས༌པ༌ ཅོས༌། ངའེ༌ ཁྱོ༌ཞའ༌ ཅམས༌པ༌ ཅོའ༌ ཙོགས༌ལ༌, ཁྱོ༌ཞ༌གུན༌ནིའང༌ ཅིག༌ དང༌ ཅིག༌ག༌ ཅམས༌པ༌ ཅོ༌གོས༌། 35 ཏེ༌བོའེ༌ མི༌ཚང༌མ༌ལ༌ ཁྱོ༌ཞ༌གུན༌ ངའེ༌ ལོབ༌ཕྲུགས༌ ཨིན༌ཁན༌བོ༌ ཤེས༌ཨིན༌, ཀལ༌ཏེས༌ ཁྱོ༌ཞའེ༌ ཅིག༌ དང༌ ཅིག༌ག༌ ཅམས༌པ༌ ཅོ༌ན༌།”

36 ཤི༌མོན༌ པི༌ཏྲར༌རི༌ ཡེ༌ཤུའ༌ ཟེརས༌, “གཙོ༌བོ༌ ཉེ༌རང༌ ཀ༌རུ༌ སྐྱོད༌ཅེས༌ ཨིན༌?”

ཡེ༌ཤུའི༌ ལན༌སལས༌, “ང༌ ཆ༌སའ༌ དག༌ས༌ ཁྱོ༌རང༌ ཡོང༌ མི༌ཉན༌, ཨིན༌ནའང༌ སྟིང༌ནེ༌ ཁྱོ༌རང༌ ངའ༌ བྲངས༌ཏེ༌ ཡོང༌ཨིན༌།”

37 པི༌ཏྲར༌རི༌ ཏྲིས༌, “ཀྱེ༌ གཙོ༌བོ༌ ང༌ ཉེ༌རང༌ ཉམ༌པོ༌ དག༌ས༌ ཅིའ༌ ཡོང༌ མི༌ཉན༌། ཉེ༌རང༌ངི༌ ཕིའ༌ ངའེ༌ སྲོག༌ ཏང༌ཨིན༌།”

38 ཡེ༌ཤུའི༌ ལན༌སལས༌, “ཁྱོ༌རང༌ངི༌ ངའེ༌ ཏོན༌ལ༌ རང༌ངི༌ སྲོག༌པོ༌ ཏང༌ཨིན༌ན༌? ངའེ༌ ཁྱོ༌རང༌ང༌ དེན༌བ༌ དེན༌བ༌ ཟེར༌རད༌, ཅ༌པོའེ༌ ཅ༌སྐད༌ ཏང༌ངི༌ སང༌ སྔུན༌ལ༌, ཁྱོ༌རང༌ངི༌ ངའ༌ ལན༌ སུམ༌ མི༌ཤེས༌ཟུན༌ ཏང༌ཨིན༌།”

14

ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ སེམས༌སོ༌ སལས༌།

14:1-4

1 གཙོ༌བོ༌ ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ལ༌ མོལས༌, “ཁྱོ༌ཞ༌གུན༌ནི༌ སེམས༌ལ༌ ནགས༌ མ༌སྟན༌། དཀོན༌མཆོག༌གི༌ཀ༌ ཨིད༌ཤེས༌ ཅོས༌ ཡང༌ ངའེ༌ཀའང༌ ཨིད༌ཤེས༌ ཅོས༌། 2 ངའེ༌ ཡབ༌བི༌ ཁང༌པའེ༌ ནང༌ང༌ ནས༌ས༌ མང༌པོ༌ ཡོད༌། ཀལ༌ཏེས༌ མེད༌པིན༌ན༌ ངའེ༌ ཅིའ༌ ཟེར༌ཨིན༌ ང༌ ཁྱོ༌ཞ༌གུན༌ནི༌ ཕིའ༌ ཏེ༌རུ༌ ནས༌ས༌ གྲལ༌གྲིག༌ ཅོའ༌ ཆའད༌། 3 ཀལ༌ཏེས༌ ང༌ སོང༌ཏེ༌ ནས༌ས༌ གྲལ༌གྲིག༌ ཅོ༌ན༌, ང༌ ལོགས༌ཏེ༌ ཡོངས༌ཏེ༌ ཁྱོ༌ཞ༌གུན༌ ང༌རང༌ ཉམ༌པོ༌ ཁྲིད༌ཏེ༌ ཁྱེར༌ཨིན༌, ཏེ༌ནེ༌ ང༌ ཡོད༌ས༌ ཁྱོ༌ཞ༌གུན༌ནའང༌ དུག༌ཨིན༌། 4 ཁྱོ༌ཞ༌གུན༌ལ༌ ང༌ ཆ༌ཅེས༌སི༌ ནས༌སའེ༌ ལམ༌བོ༌ གྱུས༌ཡོད༌།”

ཡབ༌བི༌ཀ༌ ཆ༌ཅེས༌སི༌ ལམ༌བོ༌ ཡེ༌ཤུ༌ ཨིན༌།

14:5-14

5 ཐོ༌མཱས༌སི༌ གཙོ༌བོ༌ ཡེ༌ཤུའ༌ ཟེརས༌, “གཙོ༌བོ༌, ང༌ཞའ༌ ཉེ༌རང༌ ཀ༌རུ༌ སྐྱོད༌ད༌ ཛད༌ཅེས༌པོ༌ གྱུས༌མེད༌, ཏེ༌ནེ༌ ང༌ཞའ༌ ཀ༌ཟུག༌གི༌ ཏེ༌ ལམ༌བོ༌ ཤེས༌ཨིན༌།”

6 ཡེ༌ཤུའི༌ མོལས༌, “ང༌ ནི༌ ལམ༌བོ༌, དེན༌བ༌བོ༌ དང༌ ཚེ༌བོ༌ ཨིན༌, ང༌ ཅིག༌པོ༌ གྱུད༌ཏེ༌ མ༌ནེ༌ སུ༌ཞིག༌གའང༌ ཡབ༌བི༌ སྐུན༌དུན༌ལ༌ མི༌ལེབ༌། 7 ཀལ༌ཏེས༌ ཁྱོ༌ཞ༌གུན༌ནི༌ ང༌ སུ༌ ཨིན༌ཁན༌བོ༌ ཏན༌ཏན༌ ཤེས༌ཏེ༌ ཨིན༌པིན༌ན༌, ཁྱོ༌ཞ༌གུན༌ནི༌ ངའེ༌ ཡབ༌བའང༌ ཤེས༌ཏེ༌ ཡོད༌གྲོ༌། ཏ༌ནེ༌ཕར༌ལ༌ ཁྱོ༌ཞའེ༌ ཁོང༌ ཤེས༌ཏེ༌ ཡང༌ ཇལ༌ཏེ༌ ཨིན༌ནོག༌།”

8 ཕི༌ལིབ༌བི༌ ཟེརས༌, “གཙོ༌བོ༌ ང༌ཞའ༌ ཡབ༌ དཀོན༌མཆོག༌ ཇལ༌ཅུག༌ག༌ ཛད༌དའང༌, ཡང༌ ཏེ༌བོ༌ ང༌ཞའེ༌ ཕིའ༌ ཙམ༌ ཐད༌ཐད༌ ཨིན༌།”

9 ཡེ༌ཤུའི༌ ཕི༌ལིབ༌བ༌ མོལས༌, “ང༌ ཁྱོ༌ཞའ༌ ཉམ༌པོ༌ འི༌ཟམ༌ ཏུས༌ མང༌པོ༌ དུགས༌ཏེའང༌ ཁྱོ༌རང༌ང༌ ཏ༌རུང༌ངའང༌ ང༌ མ༌ཤེས༌ས༌? ང༌ ཐོང༌ཁན༌གུན༌ནི༌ ཡབ༌བའང༌ ཇལ༌ཏེ༌ ཨིན༌། ཏེ༌ནེ༌ ཁྱོ༌རང༌ངི༌ ཀ༌ཟུག༌ག༌ ཟེར༌རད༌ ‘ང༌ཞའ༌ ཡབ༌ ཇལ༌ཅུག༌’ ཟེར༌ཏེ༌? 10 ཁྱོ༌རང༌ང༌ ང༌ ཡབ༌བི༌ ནང༌ང༌ ཡང༌ ཡབ༌ ངའེ༌ ནང༌ང༌ ཡོད༌ཁན༌བོ༌ དེན༌ཤེས༌ས༌ མེ༌རག༌ག༌? ངའེ༌ ཅི༌ སྤེ༌ར༌ཞིག༌ ཁྱོ༌ཞ༌གུན༌ལ༌ ཟེར༌རད༌ ཏེ༌གུན༌ ངའེ༌ ཆོགས༌ནེ༌ མན༌པ༌ ངའེ༌ ཡབ༌བི༌ ཆོགས༌ནེ༌ ཨིན༌, ཁོང༌ ངའེ༌ ནང༌ང༌ ཞུགས༌ཏེ༌ ཁོང༌རང༌ངི༌ ཆག༌ལས༌ ཛད༌དད༌། 11 ངའེ༌ ང༌ ཡབ༌བི༌ ནང༌ང༌ ཡང༌ ཡབ༌ ངའེ༌ ནང༌ང༌ ཨིན༌ ཟེར༌ཁན༌བོའ༌ དེན༌ཤེས༌ཤིག༌། འི༌བོའ༌ དེན༌ མ༌ཤེས༌ནའང༌ ངའེ༌ སྐོར༌ལ༌ སྤང༌པོ༌ ཏང༌ཁན༌ནི༌ ཛད༌པ༌གུན༌ ཐོང༌ཏེ༌ དེན༌ཤེས༌ཤིག༌། 12 ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ངའེ༌ཀ༌ ཏད༌པ༌ ཅོ༌ཁན༌གུན༌ནི༌ ངའེ༌ ཅོ༌ཁན༌ནི༌ ལས༌གུན༌ ཙོགས༌ ཅོ༌ཨིན༌, མ༌ཚད༌ ཏེ༌སང༌ ཀྲག༌ག༌ ལས༌གུན༌ ཅོ༌ཨིན༌, ཅིའ༌ཟེར༌ན༌ ང༌ ནི༌ ཡབ༌བི༌ཀ༌ ཆའད༌། 13 སྲས༌སི༌ ཡབ༌བ༌ སྤལ༌ ཁྱོང༌ཅེས༌སི༌ ཕིའ༌ ཁྱོ༌ཞ༌གུན༌ནི༌ ཅི༌ཞིག༌ ངའེ༌ མིང༌ངི༌ ནང༌ང༌ ཞུ༌ཝ༌ ཕུལ༌ནའང༌ ངའེ༌ ཁྱོ༌ཞའ༌ ཏང༌ཨིན༌། 14 ཁྱོ༌ཞའེ༌ ཅི༌ཞིག༌གི༌ ཕིའ༌ ངའེ༌ མིང༌ངི༌ ནང༌ང༌ ངའ༌ ཞུ༌ཝ༌ ཕུལ༌ནའང༌, ངའེ༌ ཏེ༌བོ༌ ཅོ༌ཨིན༌།”

ཡེ༌ཤུའི༌ ཏམ༌པའེ༌ ཐུག༌ཉིད༌ སལ༌ཅེས༌སི༌ ཞལ༌ཆད༌།

14:15-31

15 གཙོ༌བོ༌ ཡེ༌ཤུའི༌ མོལས༌, “ཀལ༌ཏེས༌ ཁྱོ༌ཞའེ༌ ང༌ ཅམས༌པ༌ ཅོའད༌ན༌ ཁྱོ༌ཞའེ༌ ངའེ༌ བཀའ༌ ཏང༌ཁན༌གུན༌ སྲུང༌ཨིན༌, 16 ངའེ༌ ཡབ༌བ༌ ཞུ༌ཝ༌ ཕུལ༌ཨིན༌ ཡང༌ ཁོང༌ངི༌ ཁྱོ༌ཞ༌གུན༌ལ༌ ཞན༌ རོགས༌ ཛད༌ཁན༌ཞིག༌ སལ༌ལ༌ ཛད༌ཨིན༌, ཁོང༌ ཏུས༌གྱུན༌ ཁྱོ༌ཞའ༌ ཉམ༌པོ༌ ཞུགས༌ཨིན༌། 17 ཁོང༌ ནི༌ མི༌གུན༌ ཀྲང༌པོའེ༌ ཆོགས༌ལ༌ ཁྲིད༌ཁན༌ ཏམ༌པའེ༌ ཐུག༌ཉིད༌བོ༌ ཨིན༌། ཇིག༌རྟེན༌པ༌གུན༌ནི༌ ཁོང༌ངི༌ ནང༌ང༌ ཏད༌པ༌ མི༌ཅོ༌ ཅིའ༌ཟེར༌ན༌ ཁོང༌གུན༌ནི༌ ཁོང༌ ཐོང༌ང༌ མ༌ནོག༌ ཡང༌ ཤེས༌སའང༌ མ༌ནོག༌། ཨིན༌ནའང༌ ཁྱོ༌ཞའེ༌ ཁོང༌ ཤེས༌ས༌ནོག༌ ཅིའ༌ཟེར༌ན༌ ཁོང༌ ཁྱོ༌ཞའེ༌ ནང༌ང༌ ནས༌ཏེ༌ ཁྱོ༌ཞའ༌ ཉམ༌པོ༌ ཞུགས༌ས༌ནོག༌། 18 ངའེ༌ ཁྱོ༌ཞའ༌, ཏཱོ༌ཙེ༌ ཙོགས༌ལ༌ མི༌ཕང༌, ང༌ ཁྱོ༌ཞ༌གུན༌ ཡོད༌ས༌ ཡོང༌ཨིན༌། 19 ཙ༌པིག༌ཤིག༌ནེ༌ ཇིག༌རྟེན༌པ༌གུན༌ནི༌ ང༌ མི༌ཐོང༌, ཨིན༌ནའང༌ ཁྱོ༌ཞའེ༌ ང༌ ཐོང༌ཨིན༌། ང༌ སོན༌ཏེའ༌ ཨིན༌ཅེས༌པོའེ༌ ཁྱོ༌ཞ༌གུན༌ནའང༌ སོན༌ཏེའ༌ ལུས༌ཨིན༌། 20 ང༌ སོན༌ཏེའ༌ ལང༌ངི༌ ཞག༌ག༌, ང༌ ཡབ༌བི༌ ནང༌ང༌ ཡང༌ ཁྱོ༌ཞ༌གུན༌ ངའེ༌ ནང༌ང༌ ཡང༌ ང༌ ཁྱོ༌ཞའེ༌ ནང༌ང༌ ཨིན༌ཁན༌བོ༌ ཁྱོ༌ཞའེ༌ ཧ༌གོ༌ཨིན༌། 21 ངའེ༌ བཀའ༌གུན༌ ཉན༌ཏེ༌ སྲུང༌ཁན༌གུན༌ ནི༌ ངའ༌ ཅམས༌པ༌ ཅོ༌ཁན༌གུན༌ ཨིན༌ནོག༌། ངའ༌ ཅེས༌པ༌ ཅོ༌ཁན༌གུན༌ལ༌ ངའེ༌ ཡབ༌བིའང༌ ཅེས༌པ༌ ཅོའ༌ ཛད༌ཨིན༌, ཡང༌ ངེའང༌ ཁོང༌གུན༌ལ༌ ཅམས༌པ༌ ཅོས༌ཏེ༌, ང༌རང༌ ཁོང༌གུན༌ལ༌ སྔོན༌ཅུག༌ཨིན༌།”

22 ཏེ༌ནེ༌ ཡུ༌དཱའེ༌ ༼ཀར༌ཡོད༌པ༌ མན༌ཁན༌བོའེ༌༽ ཟེརས༌, “ཀྱེ༌ གཙོ༌བོ༌, ཉེ༌རང༌ ང༌ཞ༌གུན༌ལ༌ སྔོན༌ཅུག༌ཅེས༌ ཡང༌ ཇིག༌རྟེན༌པ༌གུན༌ལ༌ སྔོན༌ མི༌ཅུག༌ཅེས༌པོ༌ ཅི༌ཕིའ༌ ཨིན༌?”

23 ཡེ༌ཤུའི༌ ལན༌སལས༌, “ང༌ ཅམས༌པ༌ ཅོ༌ཁན༌གུན༌ནི༌ ངའེ༌ ལབ༌ཞ༌གུན༌ནི༌ཀ༌ ལག༌ལེན༌ ཅོ༌ཨིན༌། ངའེ༌ ཡབ༌བི༌ ཁོང༌གུན༌ལ༌ ཅམས༌པ༌ ཛད༌ཨིན༌ ཡང༌ ང༌ཞའ༌ ཉིས༌ཀོ༌ ཁོང༌གུན༌ནི༌ཀ༌ ཡོངས༌ཏེ༌ ཁོང༌གུན༌ ཉམ༌པོ༌ དུག༌ཨིན༌། 24 ང༌ ཅམས༌པ༌ མ༌ཅོ༌ཁན༌གུན༌ནི༌ ངའེ༌ ལབ༌ཞ༌གུན༌ སྲུང༌ང༌ མ༌ནོག༌། ཁྱོ༌ཞའེ༌ ཚོར༌ཁན༌ནི༌ འི༌ ལོན༌བོ༌ ང༌རང༌ངི༌ མན༌, ང༌ ཀལ༌ལ༌ ཛད༌ཁན༌ནི༌ ངའེ༌ ཡབ༌བི༌ ཆོགས༌ནེ༌ ཨིན༌། 25 ང༌ ཁྱོ༌ཞ༌གུན༌ ཉམ༌པོ༌ ཡོད༌ ཟ༌ནེ༌ ངའེ༌ འི༌ ཚང༌མ༌ ཟེར༌ཏེ༌ ཨིན༌། 26 ཨིན༌ནའང༌ ཡབ༌བི༌ ངའེ༌ ཚབས༌ལ༌ རོགས༌ ཛད༌ཁན༌, ཏམ༌པའེ༌ ཐུག༌ཉིད༌ ཁྱོ༌ཞའ༌ ཀལ༌ལ༌ ཛད༌ཨིན༌། ཁོང༌ངི༌ ཁྱོ༌ཞ༌གུན༌ལ༌ ཅི༌ཚང༌མ༌ ལབ༌བ༌ ཛད༌ཏེ༌ ངའེ༌ ཤད༌ཁན༌ ཚང༌མ༌ ཁྱོ༌ཞ༌གུན༌ལ༌ ཨིད༌ཏུ༌ སྐུལ༌ཨིན༌། 27 ཞི༌དེ༌, ངའེ༌ ཁྱོ༌ཞའ༌ ཉམ༌པོ༌ བོར༌རད༌, ངའེ༌ ཞི༌དེ༌བོ༌ ཁྱོ༌ཞའ༌ ཏང༌ངད༌, ངའེ༌ ཞི༌དེ༌བོ༌ ཇིག༌རྟེན༌པའེ༌ ཞི༌དེ༌ ཙོགས༌ མན༌། ཁྱོ༌ཞ༌གུན༌ནི༌ སེམས༌ལ༌ ནགས༌ མ༌སྟན༌ ཡང༌ ཇིགས༌ མ༌ཇིགས༌། 28 ང༌ ཆའད༌ ཡང༌ ཁྱོ༌ཞའེ༌ཀ༌ ལོགས༌ཏེ༌ ཡོང༌ཨིན༌ ངའེ༌ ཟེར༌ཁན༌བོ༌ ཁྱོ༌ཞའེ༌ ཚོར༌ཏེ༌ ཨིན༌ནོག༌། ཀལ༌ཏེས༌ ཁྱོ༌ཞའེ༌ ང༌ ཅམས༌པ༌ ཅོའད༌ན༌ ང༌ ཡབ༌བི༌ཀ༌ ཆ༌ཅེས༌ལ༌ ཁྱོ༌ཞའ༌ ཐད༌པོ༌ ཡོད༌གྲོ༌, ཅིའ༌ཟེར༌ན༌ ཡབ༌ ངའེ༌ སང༌ ཀྲག༌ག༌ ཨིན༌། 29 ཏེ༌གུན༌ ཇུང༌ང༌ཅིག༌ ཁྱོ༌ཞའེ༌ ངའེ༌ཀ༌ ཏད༌པ༌ ཁྱོང༌ཅེས༌སི༌ ཕིའ༌ འི༌ ཚང༌མ༌ ཇུང༌ངི༌ སང༌ སྔུན༌ལ༌ ངའེ༌ ཁྱོ༌ཞ༌གུན༌ལ༌ ཤད༌ཏེ༌ ཨིན༌། 30 ངའ༌ ཁྱོ༌ཞ༌གུན༌ལ༌ སྤེ༌ར༌ ཏང༌ཅེས༌སི༌ ཏུས༌ མང༌པོ༌ཞིག༌ མེད༌, ཅིའ༌ཟེར༌ན༌ འི༌ ཇིག༌རྟེན༌ནི༌ ཝང༌སྲུལ༌པ༌བོ༌ ཡོང༌དུག༌, ཁོའ༌ ངའེ༌ཀ༌ ཅའང༌ ཝང༌ མེད༌། 31 ཨིན༌ནའང༌ ངའེ༌ ཡབ༌བ༌ ཅམས༌པ༌ དང༌ ཁོང༌ངི༌ ང༌ བཀའ༌ སལ༌ལ༌ ཛད༌ཁན༌གུན༌ དྲན༌དྲ༌ ཅོ༌ཅེས༌པོ༌ ཇིག༌རྟེན༌པ༌གུན༌ལ༌ གྱུས༌ ཡོང༌གོས༌། ཏ༌ ལོངས༌ ང༌དང༌གུན༌ འི༌ཀ༌ནེ༌ ཆེན༌།”

15

རྒུན༌ནི༌ ལྕང༌མ༌ དང༌ ཡལ༌ག༌།

15:1-17

1 གཙོ༌བོ༌ ཡེ༌ཤུའི༌ མོལས༌, “ང༌ ནི༌ རྒུན༌ནི༌ ལྕང༌མ༌ དེན༌བ༌ ཡང༌ ངའེ༌ ཡབ༌ ཚས༌ཁན༌བོ༌ ཨིན༌། 2 བྲས༌བུ༌ མ༌ཆགས༌ཁན༌ནི༌ ཡལ༌ག༌གུན༌ ངའེ༌ ཀ༌ནེ༌ ཅད༌ཏེ༌ ཕང༌ང༌ ཛད༌དུག༌, ཡང༌ བྲས༌བུ༌ ཆགས༌ཁན༌ནི༌ ཡལ༌ག༌གུན༌ལ༌ མང༌ང༌ ཆགས༌ཤེས༌སི༌ ཕིའ༌ གོར༌ར༌ ཛད༌དུག༌། 3 ངའེ༌ ཁྱོ༌ཞའ༌ ཤད༌ཁན༌ནི༌ ལབ༌ཞ༌གུན༌ནི༌ ཁྱོ༌ཞ༌གུན༌ རྩང༌མ༌ ཅོ༌ ཚར༌ཏེ༌ ཨིན༌། 4 ངའེ༌ ནང༌ང༌ དུག༌ཤིག༌ ཡང༌ ང༌ ཁྱོ༌ཞའེ༌ ནང༌ང༌ དུག༌ཨིན༌། ཡལ༌ག༌ ཅིག༌པོའ༌ བྲས༌བུ༌ ཆགས༌ ཉན༌ན༌ མ༌ནོག༌, ཏེ༌བོ༌ རྒུན༌ནི༌ ལྕང༌མའེ༌ ནང༌ང༌ ནས༌ཏེ༌ ལུས༌གོས༌། ཏེན༌ན༌ ཙོགས༌ལ༌ ཀལ༌ཏེས༌ ཁྱོ༌ཞའ༌ ངའེ༌ ནང༌ང༌ མ༌དུག༌ན༌ ཁྱོ༌ཞ༌གུན༌ནའང༌ བྲས༌བུ༌ མི༌ཆགས༌།”

5 “ང༌ ནི༌ རྒུན༌ནི༌ ལྕང༌མ༌ ཡང༌ ཁྱོ༌ཞའ༌ ངའེ༌ ཡལ༌ག༌གུན༌ ཨིན༌། ངའེ༌ ནང༌ང༌ ནས༌ཁན༌ ཡང༌ ང༌ ཁོང༌གུན༌ནི༌ ནང༌ང༌ ནས༌ཁན༌གུན༌ལ༌ བྲས༌བུ༌ མང༌པོ༌ ཆགས༌ཨིན༌, ང༌ནེ༌ བེ༌ཏེ༌ ཁྱོ༌ཞ༌གུན༌ལ༌ ཅའང༌ ཅོ༌ མི༌ཉན༌། 6 ངའེ༌ ནང༌ང༌ མ༌དུག༌ཁན༌གུན༌, སྐམས༌ཁན༌ནི༌ ཡལ༌ག༌ ཐག༌རིང༌ང༌ ཕངས༌ཁན༌ ཙོགས༌ ཨིན༌, ཏེ༌གུན༌ ལྡུས༌ཏེ༌ མེ༌ ནང༌ང༌ ཕངས༌ཏེ༌ སྲག༌ཨིན༌། 7 ཀལ༌ཏེས༌ ཁྱོ༌ཞའ༌ ངའེ༌ ནང༌ང༌ ནས༌ཏེ༌ ངའེ༌ ལབ༌ཞ༌གུན༌ ཁྱོ༌ཞའེ༌ སེམས༌སི༌ ནང༌ང༌ ལུས༌ན༌, ཁྱོ༌ཞའེ༌ དོད༌པ༌ ཅོས༌ཏེ༌ ཅི༌ཞིག༌ ཏོང༌ ཟེར༌ནའང༌ ཁྱོ༌ཞའ༌ སལ༌ཨིན༌། 8 ཁྱོ༌ཞའ༌ བྲས༌བུ༌ མང༌པོ༌ ཆགས༌ཏེ༌ ངའེ༌ དེན༌བའེ༌ ལོབ༌ཕྲུགས༌ ཨིན༌ཁན༌བོ༌ སྟན༌ན༌ཅིག༌ ངའེ༌ ཡབ༌བ༌ སྤལ༌ ཐོབ༌ཨིན༌།”

9 “ཡབ༌བི༌ ང༌ ཅམས༌པ༌ ཛད༌ད༌ ཙོགས༌ལ༌ ངའེ༌ ཁྱོ༌ཞའ༌ ཅམས༌པ༌ ཅོའད༌། ངའེ༌ ཅམས༌པའེ༌ ནང༌ང༌ ནས༌ཏེ༌ དུག༌ཤིག༌། 10 ཀལ༌ཏེས༌ ཁྱོ༌ཞའེ༌ ངའེ༌ བཀའ༌གུན༌ལ༌ ཁའ༌ཉན༌ན༌ ཁྱོ༌ཞ༌གུན༌ ངའེ༌ ཅམས༌པའེ༌ ནང༌ང༌ ལུས༌ཨིན༌ ཀ༌ཟུག༌ ངའེ༌ ང༌རང༌ངི༌ ཡབ༌བི༌ བཀའ༌གུན༌ལ༌ ཁའ༌ཉན༌ཏེ༌ ཁོང༌ངི༌ ཅམས༌པའེ༌ ནང༌ང༌ ལུས༌ཏེ༌ ཨིན༌། 11 ངའེ༌ ཐད༌པོ༌ ཁྱོ༌ཞའེ༌ ནང༌ང༌ ལུས༌ཤེས༌ ཡང༌ ཁྱོ༌ཞ༌གུན༌ལ༌ ཐད༌པོ༌ གང༌པོ༌ ཐོབ༌ཅེས༌སི༌ ཕིའ༌ ངའེ༌ འི༌ སྤེ༌ར༌གུན༌ ཁྱོ༌ཞའ༌ ཟེར༌ཏེ༌ ཨིན༌། 12 ངའེ༌ བཀའ༌ ནི༌ འི༌བོ༌ ཨིན༌, ངའེ༌ ཁྱོ༌ཞ༌གུན༌ལ༌ ཅམས༌པ༌ ཅོ༌ཁན༌ ཙོགས༌ ཁྱོ༌ཞའེ༌ ཅིག༌ དང༌ ཅིག༌ག༌ ཅམས༌པ༌ ཅོ༌ཤིག༌། 13 ཛ༌འོ༌གུན༌ནི༌ ཕིའ༌ ཁོ༌རང༌ངི༌ སྲོག༌པོ༌ ཏང༌ཅེས༌སི༌ སང༌ ཆེའ༌ ཡ༌ཤ༌ཤིག༌ མེད༌། 14 ངའེ༌ བཀའ༌ ཏང༌ཁན༌གུན༌ ཅོ༌ན༌ ཁྱོ༌ཞའ༌ ངའེ༌ ཛ༌འོ༌ ཨིན༌། 15 ཏ༌ནེ༌ཕར༌ལ༌ ངའེ༌ ཁྱོ༌ཞའ༌ ཡོག༌པོ༌ མི༌ཟེར༌ ཅིའ༌ཟེར༌ན༌ ཡོག༌པོའ༌ སྤོན༌བོའེ༌ ལས༌སི༌ སྐོར༌ལ༌ གྱུས༌ ཡོང༌ང༌ མ༌ནོག༌། ཨིན༌ནའང༌ ཁྱོ༌ཞ༌གུན༌ལ༌ ངའེ༌ ཛ༌འོ༌ ཟེར༌རད༌ ཅིའ༌ཟེར༌ན༌ ཡབ༌ནེ༌ ཚོར༌ཁན༌ ཚང༌མ༌ ངའེ༌ ཁྱོ༌ཞའ༌ ཤད༌ཏེ༌ ཨིན༌། 16 ཁྱོ༌ཞའེ༌ ང༌ ལྡམས༌ཏེ༌ མན༌, ངའེ༌ ཁྱོ༌ཞ༌གུན༌ ལྡམས༌ཏེ༌ ཨིན༌། ཁྱོ༌ཞ༌གུན༌ སོང༌ཏེ༌ ཏུས༌གྱུན༌ ལུས༌ཤེས༌སི༌ བྲས༌བུ༌ སྨིན༌ཅུག༌ཅེས༌ལ༌ ངའེ༌ སྐོས༌ཏེ༌ ཨིན༌། ཏེ༌ནེ༌ ངའེ༌ མིང༌ངི༌ ནང༌ང༌ ཁྱོ༌ཞའེ༌ ངའེ༌ ཡབ༌བ༌ ཅི༌ཞིག༌ ཞུ༌ནའང༌ སལ༌ལ༌ ཛད༌ཨིན༌། 17 ངའེ༌ ཁྱོ༌ཞའ༌ འི༌ བཀའ༌བོ༌ ཏང༌ངད༌, ཅིག༌ དང༌ ཅིག༌ག༌ ཅམས༌པ༌ ཅོས༌།”

ཇིག༌རྟེན༌པ༌གུན༌ནི༌ ཡེ༌ཤུའི༌ ལོབ༌ཕྲུགས༌གུན༌ལ༌ ནཕ༌རད༌ ཅོས༌།

15:18-16:4

18 གཙོ༌བོ༌ ཡེ༌ཤུའི༌ མོལས༌, “ཀལ༌ཏེས༌ ཇིག༌རྟེན༌པ༌གུན༌ནི༌ ཁྱོ༌ཞའ༌ ནཕ༌རད༌ ཅོ༌ན༌ ཨིད༌ཏུ༌ ཅོས༌, ཁོང༌གུན༌ནི༌ ནཕ༌རད༌ ཅོ༌ཁན༌ ཏང༌པོ༌བོ༌ ང༌ ཨིན༌པིན༌། 19 ཀལ༌ཏེས༌ ཁྱོ༌ཞའ༌ ཇིག༌རྟེན༌པའེ༌ ཨིན༌པིན༌ན༌, ཁོང༌ངི༌ ཁྱོ༌ཞའ༌ ཁོ༌རང༌གུན༌ནི༌ ཕྲུ༌གུ༌ ཙོགས༌ལ༌ ཅེས༌པ༌ ཅོས༌ཏེ༌ ཡོད༌གྲོ༌། ཨིན༌ནའང༌ ཏ༌ ཁྱོ༌ཞའ༌ ཇིག༌རྟེན༌པའེ༌ ཁག༌ཤིག༌ མ༌ནོག༌། ངའེ༌ ཇིག༌རྟེན༌པའེ༌ ཕྲོ༌ནེ༌ ཁྱོ༌ཞ༌གུན༌ ལྡམས༌ པ༌སང༌, ཁོང༌གུན༌ནི༌ ཁྱོ༌ཞའ༌ ནཕ༌རད༌ ཅོའ༌ནོག༌། 20 ངའེ༌ ཁྱོ༌ཞའ༌ འི༌ སྤེ༌ར༌ ཟེར༌ཁན༌བོ༌ ཨིད༌ཏུའ༌ བོར༌ཤིག༌, ‘ཡོག༌པོ༌ སྤོན༌བོའེ༌ སང༌ ཆེའ༌ མ༌ནོག༌’ ཀལ༌ཏེས༌ ཁོང༌གུན༌ནི༌ ང༌ ནགས༌བར༌དོ༌ སྟན༌ཏེ༌ ཨིན༌ན༌ ཏེ༌ནེ༌ ཁོང༌གུན༌ནི༌ ཁྱོ༌ཞའང༌ ནགས༌བར༌དོ༌ སྟན༌ཨིན༌། ཀལ༌ཏེས༌ ཁོང༌གུན༌ནི༌ ངའེ༌ ལབ༌ཞ༌གུན༌ནི༌ཀ༌ ལག༌ལེན༌ ཅོས༌པིན༌ན༌ ཏེ༌ནེ༌ ཁྱོ༌ཞའེ༌ ལབ༌ཞ༌གུན༌ནི༌ཀའང༌ ལག༌ལེན༌ ཅོ༌ཨིན༌། 21 ཁྱོ༌ཞའ༌ ངའེ༌ ཨིན༌ཅེས༌པོའེ༌ ཁོང༌གུན༌ནི༌ ཁྱོ༌ཞའ༌ ཏེ༌ཟུག༌ ཅོ༌ཨིན༌, ཅིའ༌ཟེར༌ན༌ ཁོང༌གུན༌ནི༌ ང༌ ཀལ༌ལ༌ ཛད༌ཁན༌བོ༌ ཤེས༌ས༌ མ༌ནོག༌། 22 ཀལ༌ཏེས༌ ང༌ ཡོངས༌ཏེ༌ ཁོང༌གུན༌ལ༌ ངའེ༌ ཡབ༌བི༌ ལོན༌བོ༌ མ༌ཤད༌པིན༌ན༌ ཁོང༌གུན༌ ཁོང༌རང༌གུན༌ནི༌ སྡིག༌པའེ༌ ཕིའ༌ ནོངས༌ཅན༌ མན༌གྲོ༌། ཨིན༌ནའང༌ ཏ༌ ཁོང༌གུན༌ནི༌ ཁོ༌རང༌ངི༌ སྡིག༌པའེ༌ ཕིའ༌ ཅའང༌ སྐྱོན༌ ཅོ༌ མི༌ཉན༌། 23 ངའ༌ ནཕ༌རད༌ ཅོ༌ཁན༌གུན༌ནི༌ ངའེ༌ ཡབ༌བའང༌ ནཕ༌རད༌ ཅོའ༌ནོག༌། 24 ཀལ༌ཏེས༌ ངའེ༌ ཁོང༌གུན༌ནི༌ ཕྲོའ༌ ཞན༌ སུའིང༌ མ༌ཅོས༌ཁན༌ནི༌ ཏེ༌ ཧ༌ལས༌ཤེས༌སི༌ ལྟས༌གུན༌ མ༌སྟན༌པིན༌ན༌, ཁོང༌གུན༌ ཁོང༌རང༌གུན༌ནི༌ སྡིག༌པའེ༌ ཕིའ༌ ནོངས༌ཅན༌ མན༌གྲོ༌། ཨིན༌ནའང༌ ཁོང༌གུན༌ནི༌ ཏེ༌གུན༌ ཐོང༌ཏེའང༌ ང༌ དང༌ ངའེ༌ ཡབ༌ ཉིས༌ཀོའ༌ ནཕ༌རད༌ ཅོས༌། 25 ཁོང༌གུན༌ནི༌ བཀའ༌ཁྲིམས༌སི༌ ནང༌ང༌, ‘ཁོང༌གུན༌ནི༌ ངའ༌ ཏོན༌ཏག༌ མེད༌པ༌ ནཕ༌རད༌ ཅོས༌ ✡’ བྲིས༌ཏེ༌ ཡོད༌ཁན༌བོ༌ དྲན༌དྲ༌ གྲུབ༌དུག༌།”

26 “ཨིན༌ནའང༌ ངའེ༌ རོགས༌ ཛད༌ཁན༌བོ༌ ཁྱོ༌ཞ༌གུན༌ལ༌ ཀལ༌ཨིན༌། ཁོང༌ ནི༌ མི༌གུན༌ ཀྲང༌པོའེ༌ ཆོགས༌ལ༌ ཁྲིད༌ཁན༌ ཏམ༌པའེ༌ ཐུག༌ཉིད༌ ཨིན༌། ཁོང༌ ཡབ༌ དཀོན༌མཆོག༌གི༌ ཆོགས༌ནེ༌ སྐྱོད༌ཏེ༌ ངའེ༌ སྐོར༌ལ༌ སྤང༌པོ༌ སལ༌ཨིན༌། 27 ཁྱོ༌ཞ༌གུན༌ནིའང༌ ངའེ༌ སྐོར༌ལ༌ སྤང༌པོ༌ ཏང༌གོས༌, ཅིའ༌ཟེར༌ན༌ ཁྱོ༌ཞ༌གུན༌ གོ༌མ༌ནེ༌ ཕར༌ལ༌ ང༌ ཉམ༌པོ༌ ཡོད༌ཏེ༌ ཨིན༌ནོག༌།”

16

1 ཡེ༌ཤུའི༌ མོལས༌, “ཁྱོ༌ཞ༌གུན༌ནི༌ ངའེ༌ཀ༌ ཏད༌པ༌ ཡོད༌ཁན༌བོ༌ ཕང༌ མི༌ཕང༌ཅེས༌ལ༌ ངའེ༌ འི༌ སྤེ༌ར༌ ཚང༌མ༌ ཁྱོ༌ཞ༌གུན༌ལ༌ ཤད༌ཏེ༌ ཨིན༌། 2 ཁོང༌གུན༌ནི༌ ཁྱོ༌ཞའ༌ ཆོས༌ཚོགས༌སི༌ ཕྲོ༌ནེ༌ ཕིངས༌ ཏང༌ཨིན༌། ཏེ༌ཟུག༌ ཏུས༌སང༌ ལེབ༌ཨིན༌, ཁྱོ༌ཞའ༌ སད༌ཁན༌གུན༌ནི༌ སམ༌ཨིན༌ ཁོང༌གུན༌ནི༌ དཀོན༌མཆོག༌ག༌ ཞབས༌ཏོག༌ ཞུས༌ཏེ༌ ཨིན༌། 3 ཁོང༌གུན༌ནི༌ ཏེ༌ཙོགས༌སི༌ ལས༌གུན༌ ཅོ༌ཨིན༌ ཅིའ༌ཟེར༌ན༌ ཁོང༌གུན༌ནི༌ ཡབ༌ མ༌ཤེས༌ ཡ༌ ངའང༌། 4 ཏེ༌ཏུས༌པོ༌ ལེབ༌བ༌ཅིག༌, ངའེ༌ སྔུན༌ལ༌ སྤང༌པུད༌ཁན༌བོ༌ ཁྱོ༌ཞ༌གུན༌ལ༌ ཨིད༌ཏུ༌ ཡོང༌ཅེས༌སི༌ ཕིའ༌ ངའེ༌ འི༌གུན༌ ཁྱོ༌ཞའ༌ ཤད༌ཏེ༌ ཨིན༌། སྔུན༌ལ༌ ངའེ༌ ཁྱོ༌ཞ༌གུན༌ལ༌ འི༌ ཚང༌མ༌ མ༌ཤད༌པིན༌ ཅིའ༌ཟེར༌ན༌ ང༌ ཁྱོ༌ཞ༌གུན༌ ཉམ༌པོ༌ ཡོད༌པིན༌།”

ཏམ༌པའེ༌ ཐུག༌ཉིད༌དི༌ ཆག༌ལས༌།

16:5-15

5 གཙོ༌བོ༌ ཡེ༌ཤུའི༌ མོལས༌, “ཏ༌ ང༌, ངའ༌ ཀལ༌ལ༌ ཛད༌ཁན༌ནི༌ ཡབ༌བི༌ སྐུན༌དུན༌ལ༌ ལོགས༌ཏེ༌ ཆའད༌, ཨིན༌ནའང༌ ཁྱོ༌ཞའེ༌ ཕྲོ༌ནེ༌ སུ༌ཞིག༌གིའང༌ ང༌ ‘ཀ༌རུ༌ ཆད༌’ ཟེར༌ཏེ༌ ཏྲིའ༌ མི༌དུག༌, 6 ཅིའ༌ཟེར༌ན༌ ངའེ༌ འི༌ ཚང༌མ༌ ཤད༌པ༌ ཁྱོ༌ཞའ༌ ཚེར༌ཁའེ༌ གངས༌ཏེ༌ ཡོད༌ཏེ༌ ཨིན༌ནོག༌། 7 ཨིན༌ནའང༌ ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ང༌ འི༌ཀ༌ནེ༌ ཆ༌ཅེས༌པོ༌ ཁྱོ༌ཞའེ༌ ཕིའ༌ ཕན༌ཐོགས༌ཅན༌ ཨིན༌, ཅིའ༌ཟེར༌ན༌ ནམ༌ཚོག༌པ༌ ང༌ མི༌ཆའ༌ ཏེ༌ རོགས༌ ཛད༌ཁན༌བོ༌ ཁྱོ༌ཞའེ༌ཀ༌ མི༌སྐྱོད༌, ཨིན༌ནའང༌ ཀལ༌ཏེས༌ ང༌ ཆ༌ན༌ ངའེ༌ ཁོང༌ ཁྱོ༌ཞའེ༌ཀ༌ ཀལ༌ཨིན༌། 8 ཁོང༌ སྐྱོད༌ད༌ཅིག༌, ཁོང༌ངི༌ སྡིག༌པ༌, ཀྲང༌པོ༌ དང༌ དཀོན༌མཆོག༌གི༌ ཁྲིམས༌ཅད༌ གུན༌ནི༌ སྐོར༌ལ༌ ཇིག༌རྟེན༌པ༌གུན༌ནི༌ སམ༌ཚུལ༌ ནོར༌ཏེ༌ ཨིན༌ཁན༌བོ༌ སྟན༌ན༌ ཛད༌ཨིན༌། 9 སྡིག༌པ༌ ནི༌ ཁོང༌གུན༌ནི༌ ངའེ༌ཀ༌ ཏད༌པ༌ མིང༌ནའང༌ མི༌ཅོ༌ཅེས༌པོ༌ ཨིན༌། 10 ཀྲང༌པོ༌ ནི༌ ང༌ ཨིན༌ ཅིའ༌ཟེར༌ན༌ ང༌ ང༌རང༌ངི༌ ཡབ༌བི༌ཀ༌ ལོགས༌ཏེ༌ ཆའད༌ ཡང༌ ཁྱོ༌ཞ༌གུན༌ནི༌ ང༌ མི༌ཐོང༌། 11 དཀོན༌མཆོག༌གི༌ ཁྲིམས༌ཅད༌བོ༌ ནི༌ ཡོང༌ཨིན༌ ཅིའ༌ཟེར༌ན༌ དཀོན༌མཆོག༌གི༌ ཇིག༌རྟེན༌པ༌གུན༌ནི༌ཀ༌ ཝང༌སྲུལ༌ཁན༌ ཤེ༌ཏན༌ལ༌ ཁྲིམས༌ཅད༌ད༌ ཛད༌ ཚར༌ཏེ༌ ཨིན༌།”

12 “ཏ༌རུང༌ ང༌ ཤད༌གྱུ༌ མ༌ མང༌པོ༌ ཡོད༌, ཨིན༌ནའང༌ ཁྱོ༌ཞ༌གུན༌ལ༌ དག༌ས༌ ལྕིད༌པོ༌ ཁུར༌ ཐུབ༌ཅེས༌ མི༌དུག༌། 13 མི༌གུན༌ ཀྲང༌པོའེ༌ ཆོགས༌ལ༌ ཁྲིད༌ཁན༌ ཏམ༌པའེ༌ ཐུག༌ཉིད༌ སྐྱོད༌ད༌ཅིག༌, ཁྱོ༌ཞ༌གུན༌ལ༌ དཀོན༌མཆོག༌གི༌ དེན༌བའེ༌ ལམ༌སྟན༌ན༌ ཛད༌ད༌ནོག༌། ཁོང༌ངི༌ ཁོང༌རང༌ངི༌ ཆོགས༌ནེ༌ མ༌མོལ༌ལ༌ ཡབ༌ནེ༌ ཚོར༌ཁན༌ ཅིག༌པོ༌ མོལ༌ལ༌ནོག༌, ཡང༌ ཁྱོ༌ཞ༌གུན༌ལ༌ ཡོང༌ཅེས༌ཅན༌ནི༌ ཏུས༌སི༌ སྐོར༌ལ༌ ཤད༌ད༌ ཛད༌ཨིན༌། 14 ཁོང༌ངི༌ ངའ༌ སྤལ༌ ཁྱོང༌ཨིན༌ ཅིའ༌ཟེར༌ན༌ ངའེ༌ ཟེར༌ཁན༌གུན༌ ཁྱོ༌ཞ༌གུན༌ལ༌ ཤད༌ད༌ ཛད༌ཨིན༌། 15 ཡབ༌བི༌ ཨིན༌ཁན༌ ཚང༌མ༌ ངའེ༌ ཨིན༌། ཏེན༌ན༌བོའེ༌ཕིའ༌ ངའེ༌ ཟེར༌རད༌ ཏམ༌པའེ༌ ཐུག༌ཉིད༌དི༌ ངའེ༌ ཁའ༌ནེ༌ ཚོར༌ཁན༌ ཚང༌མ༌ ཁྱོ༌ཞ༌གུན༌ལ༌ ཤད༌ད༌ ཛད༌ད༌ནོག༌།”

ལོབ༌ཕྲུགས༌གུན༌ནི༌ ཚེར༌ཁ༌ ཐད༌པོའ༌ གྱུར༌།

16:16-33

16 གཙོ༌བོ༌ ཡེ༌ཤུའི༌ མོལས༌, “ཙ༌པིག༌ཤིག༌གི༌ སྟིང༌ནེ༌ ཁྱོ༌ཞའེ༌ ང༌ མི༌ཐོང༌ ཡང༌ ཙ༌པིག༌ཤིག༌ སྟིང༌ནེ༌ ཁྱོ༌ཞའེ༌ ང༌ ཡང༌སྐྱར༌ ཐོང༌ཨིན༌།”

17 ཁོང༌ངི༌ ལོབ༌ཕྲུགས༌ ཁ༌ཅིག༌གི༌ ཁོང༌རང༌ ཅིག༌ དང༌ ཅིག༌ག༌ ཏྲིས༌, “ཁོང༌ངི༌ ‘ཙ༌པིག༌ཤིག༌གི༌ སྟིང༌ནེ༌ ཁྱོ༌ཞའེ༌ ང༌ མི༌ཐོང༌ ཡང༌ ཙ༌པིག༌ཤིག༌ སྟིང༌ནེ༌ ཁྱོ༌ཞའེ༌ ང༌ ཡང༌སྐྱར༌ ཐོང༌ཨིན༌’ ཡང༌ ‘ཅིའ༌ཟེར༌ན༌ ང༌ ཡབ༌བི༌ཀ༌ ཆའད༌’ མོལ༌ཁན༌གུན༌ནི༌ ཏོན༌བོ༌ ཅི༌ ཨིན༌ནོག༌?” 18 ཁོང༌གུན༌ནི༌ ཅིག༌ དང༌ ཅིག༌ག༌ ཏྲི༌ཨིན༌ དུགས༌, “ ‘ཙ༌པིག༌ཤིག༌གི༌’ ཏོན༌ཏག༌པོ༌ ཅི༌ ཨིན༌ནོག༌? ཁོང༌ངི༌ མོལ༌ཁན༌བོ༌ ང༌དང༌གུན༌ནི༌ ཧ༌གོའ༌ མེ༌རག༌།”

19 ཡེ༌ཤུའི༌ ཁོང༌གུན༌ནི༌ ཏེ༌བོའེ༌ སྐོར༌ལ༌ ཁོང༌ང༌ ཏྲི༌ཉིན༌ ཡོད༌ཁན༌བོ༌ ཁྱེན༌པ༌, ཁོང༌ངི༌ ལོབ༌ཕྲུགས༌གུན༌ལ༌ མོལས༌, “ཁྱོ༌ཞ༌གུན༌ནི༌ ངའེ༌, ‘ཙ༌པིག༌ཤིག༌གི༌ སྟིང༌ནེ༌ ཁྱོ༌ཞའེ༌ ང༌ མི༌ཐོང༌ ཡང༌ ཙ༌པིག༌ཤིག༌ སྟིང༌ནེ༌ ཁྱོ༌ཞའེ༌ ང༌ ཡང༌སྐྱར༌ ཐོང༌ཨིན༌’ ཟེར༌ཁན༌ནི༌ ཏོན༌བོ༌ ཅིག༌ དང༌ ཅིག༌ག༌ ཏྲིའ༌ད༌? 20 ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ཇིག༌རྟེན༌པ༌གུན༌ནི༌ གའ༌མོ༌ ཅོ༌ ཟ༌ནེ༌ ཁྱོ༌ཞའ༌ ངུ༌ཨིན༌, རྡུག༌པོ༌ ཅོ༌ཨིན༌། ཁྱོ༌ཞ༌གུན༌ནི༌ རྡུག༌པོ༌ ཅོ༌ཨིན༌ ཨིན༌ནའང༌ ཁྱོ༌ཞའེ༌ རྡུག༌པོ༌ ཐད༌པོའེ༌ ནང༌ང༌ གྱུར༌ཨིན༌། 21 བུ༌མོ༌ཞིག༌ག༌ ཕྲུ༌གུ༌ ཇོར༌ ཟ༌ནེ༌ ཟུ༌མོ༌ སྲན༌ཏྲེ༌ ཡོང༌ང༌ནོག༌ ཅིའ༌ཟེར༌ན༌ ཁོའེ༌ ཏུས༌པོ༌ ལེབས༌ཏེ༌ ཨིན༌ནོག༌, ཨིན༌ནའང༌ ཕྲུ༌གུ༌ ཇོར༌ ཚར༌ར༌ཅིག༌, ཁོའ༌ ཟུ༌མོ༌བོ༌ རྗེད༌ཨིན༌ ཅིའ༌ཟེར༌ན༌ ཇིག༌རྟེན༌ནི༌ ནང༌ང༌ ཕྲུ༌གུ༌ སྐྱེས༌ཁན༌བོའེ༌ཀ༌ ཁོ༌ ཐད༌པོ༌ ཆའ༌ནོག༌། 22 ཏེན༌ན༌ ཙོགས༌ལ༌, དག༌ས༌ ཁྱོ༌ཞའེ༌ རྡུག༌པོ༌ ཅོ༌ཨིན༌, ཨིན༌ནའང༌ ང༌ ཁྱོ༌ཞའ༌ ཡང༌སྐྱར༌ ཐུགས༌ པ༌སང༌ ཁྱོ༌ཞ༌གུན༌ལ༌ ཐད༌པོ༌ ཡོང༌ཨིན༌། ཁྱོ༌ཞའེ༌ ཀ༌ནེ༌ ཏེ༌ གའ༌མོ༌བོ༌ སུའིང༌ ཀོགས༌ཏེ༌ ཁྱེར༌ མི༌ཉན༌། 23 ཏེ༌ཏུས༌ལ༌ ཁྱོ༌ཞའེ༌, ང༌ ཅའང༌ ཏྲི༌ཅེས༌སི༌ སྒོས༌དོམ༌ མི༌ཡོང༌། ངའེ༌ ཁྱོ༌ཞའ༌ དེན༌བ༌ དེན༌བ༌ ཟེར༌རད༌, ངའེ༌ མིང༌ངི༌ ནང༌ང༌ ཁྱོ༌ཞའེ༌ ངའེ༌ ཡབ༌བ༌ ཅི༌ཞིག༌ ཞུ༌ནའང༌ སལ༌ལ༌ ཛད༌ཨིན༌། 24 ཁྱོ༌ཞའེ༌ དག༌ས༌ ཚག༌པ༌ ངའེ༌ མིང༌ངི༌ ནང༌ང༌ ངའེ༌ ཡབ༌བ༌ ཅི༌ཞིག༌གི༌ ཕིའང༌ མ༌ཞུས༌། ཞུ༌ན༌ ཁྱོ༌ཞ༌གུན༌ལ༌ ཐོབ༌ཏེ༌ ཐད༌པོའེ༌ གང༌ཨིན༌།”

25 “དག༌ས༌ ངའེ༌ འི༌གུན༌ སྤེ༌ གྱུད༌ཏེ༌ ཤད༌ཏེ༌ ཨིན༌, ཏུས༌པོ༌ ལེབ༌ཨིན༌, ནམ༌ ངའེ༌ ང༌རང༌ངི༌ ཡབ༌བི༌ སྐོར༌ལ༌ ཁྱོ༌ཞ༌གུན༌ལ༌ སྤེ༌ མན༌པ༌ སལ༌པོ༌ སྤེ༌ར༌ གྱུད༌ཏེ༌ ཤད༌ཨིན༌། 26 ཏེ༌ ཞག༌ག༌ ཁྱོ༌ཞའེ༌ ངའེ༌ མིང༌ངི༌ ནང༌ང༌ ཞུ༌ཝ༌ ཕུལ༌ཨིན༌། ངའེ༌ ཁྱོ༌ཞ༌གུན༌ནི༌ ཚབས༌ལ༌ ཡབ༌བ༌ ཞུ༌ཝ༌ ཕུལ༌ཨིན༌ ཟེར༌ཏེ༌ མན༌, 27 ཅིའ༌ཟེར༌ན༌ ཁྱོ༌ཞ༌གུན༌ནི༌ ངའ༌ ཅམས༌པ༌ ཅོ༌ཅེས༌ ཡང༌ ང༌ ཡབ༌བི༌ ཆོགས༌ནེ༌ ཡོང༌ཁན༌བོའ༌ ཏད༌པ༌ ཡོད༌ཅེས༌པོའེ༌ ཡབ༌ ཁོང༌རང༌ངི༌ ཁྱོ༌ཞ༌གུན༌ལ༌ ཅམས༌པ༌ ཛད༌དུག༌། 28 ང༌ ཡབ༌བི༌ ཆོགས༌ནེ༌ ཇིག༌རྟེན༌ནི༌ ནང༌ང༌ ཡོངས༌ཏེ༌ ཨིན༌, ཏ༌ ང༌ ཇིག༌རྟེན༌ བོར༌ཏེ༌ ཡབ༌བི༌ སྐུན༌དུན༌ལ༌ ལོགས༌ཏེ༌ ཆའད༌།”

29 ཏེ༌ནེ༌ ཡེ༌ཤུའི༌ ལོབ༌ཕྲུགས༌གུན༌ནི༌ ཟེརས༌, “ཏ༌ ཉེ༌རང༌ངི༌ ང༌ཞ༌གུན༌ལ༌ སྤེ༌ གྱུད༌ཏེ༌ མ༌མོལ༌ལ༌, ཞལ༌ཏ༌ སལ༌པོ༌ སལ༌པོ༌ མོལ༌ལ༌ ཛད༌དུག༌། 30 ཏ༌ ང༌ཞ༌གུན༌ལ༌ ཧ༌གོ༌, ཉེ༌རང༌ངི༌ ཅི༌ཚང༌མ༌ ཁྱེན༌ན༌ནོག༌, ཉེ༌རང༌ང༌ སུ༌ཞིག༌གིའང༌ ཏྲི༌ཝ༌ ཅོ༌ཅེས༌སི༌ སྒོས༌དོམ༌ མི༌དུག༌, ཅིའ༌ཟེར༌ན༌ ང༌ཞའེ༌ ཏྲི༌ཨིན༌ སམ༌ཁན༌གུན༌ ཉེ༌རང༌ངི༌ སྔུན༌ལ༌ ཁྱེན༌ན༌ ཛད༌དུག༌། ཏེ༌བོའེ༌ ཞས༌ཏེ༌ ཉེ༌རང༌ དཀོན༌མཆོག༌གི༌ ཆོགས༌ནེ༌ སྐྱོད༌ཏེ༌ ཨིན༌ཁན༌བོའ༌ ང༌ཞའེ༌ ཏད༌པ༌ ཅོའད༌།”

31 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞ༌གུན༌ནི༌ དེན༌བ༌ ཨིད༌ཤེས༌ ཅོའད༌ད༌? 32 ཨིན༌ནའང༌ ཏུས༌པོ༌ ལེབ༌ཨིན༌ ཡང༌ ལེབ༌ ཚར༌ཏེ༌ ཨིན༌ ནམ༌ ཁྱོ༌ཞའ༌ ཡན༌ཏེ༌ ང༌ ཅིག༌པོ༌ ཕངས༌ཏེ༌ རང༌རང༌ངི༌ ཁང༌པའ༌ ཤོར༌ཨིན༌། ཏེ༌ནེའང༌ ང༌ ཅིག༌པོ༌ མན༌ ཅིའ༌ཟེར༌ན༌ ངའེ༌ ཡབ༌ ང༌ ཉམ༌པོ༌ ཞུགས༌ཏེ༌ ཡོད༌།”

33 “ངའ༌ ཉམ༌པོ༌ བྲེལ༌ ཡོད༌ཅེས༌པོའེ༌, ཁྱོ༌ཞ༌གུན༌ལ༌ ཞི༌དེ༌ ཐོབ༌ཅེས༌ལ༌ ངའེ༌ འི༌ སྤེ༌ར༌གུན༌ ཟེར༌ཏེ༌ ཨིན༌། འི༌ ཇིག༌རྟེན༌ནི༌ ནང༌ང༌ ཁྱོ༌ཞ༌གུན༌ལ༌ རྡུག༌ངལ༌ ཐོང༌ཨིན༌, ཨིན༌ནའང༌ སྤོས༌པ༌ བོར༌ཤིག༌, ཇིག༌རྟེན༌ནི༌ ཝང༌སྲུལ༌པ༌གུན༌ནི༌ཀ༌ ངའ༌ གྱལ༌ ཐོབ༌ཏེ༌ ཨིན༌།”

17

ཡེ༌ཤུའི༌ ཁོང༌རང༌ངི༌ ཕིའ༌ མོས༌ལམ༌ ཞུས༌།

17:1-5

1 ཏེ༌གུན༌ མོལ༌ ཚར༌ར༌ཅིག༌, གཙོ༌བོ༌ ཡེ༌ཤུའི༌ ནམ༌ཁའ༌ ཟིགས༌ཏེ༌ མོས༌ལམ༌ ཞུས༌, “ཀྱེ༌ ཡབ༌ལེ༌, ཏ༌ ཏུས༌ ལེབ༌ཚར༌, ཉེ༌རང༌ངི༌ སྲས༌སི༌ ཉེ༌རང༌ང༌ སྤལ༌ ཏང༌ཅེས༌སི༌ ཕིའ༌ ཉེ༌རང༌ངི༌ སྲས༌ལ༌ སྤལ༌ སལ༌ལ༌ ཛད༌། 2 ངའ༌ སལ༌ལ༌ ཛད༌ཁན༌ ཚང༌མའ༌ ཐའ༌མེད༌པའེ༌ མི༌ཚེ༌ ཏང༌ཅེས༌ལ༌ ཉེ༌རང༌ངི༌ ངའ༌ མི༌ཚང༌མའེ༌ཀ༌ ཝང༌ཆ༌ སལ༌ཏེ༌ ཨིན༌། 3 ཐའ༌མེད༌པའེ༌ མི༌ཚེ༌ ནི༌, ཉེ༌རང༌ དེན༌བའེ༌ དཀོན༌མཆོག༌ ཅིག༌པོ༌ དང༌ ཉེ༌རང༌ངི༌ ཀལ༌ལ༌ ཛད༌ཁན༌ནི༌ ཡེ༌ཤུ༌ མ༌ཤི༌ཀའ༌ ཤེ༌ཤེས༌པོ༌ ཨིན༌ནོག༌། 4 ཉེ༌རང༌ངི༌ ང༌ སྟད༌ད༌ ཛད༌ཁན༌ནི༌ ལས༌གུན༌ གྲུབ༌ཅུགས༌ཏེ༌, ཇིག༌རྟེན༌ནི༌ཀ༌ ངའེ༌ ཉེ༌རང༌ང༌ སྤལ༌ ཁྱོངས༌ཏེ༌ ཨིན༌། 5 ཏ༌ ཀྱེ༌ ཡབ༌ལེ༌, ང༌ ཉེ༌རང༌ངི༌ སྐུན༌དུན༌ལ༌ སྤལ༌ སལ༌ལ༌ ཛད༌, ཀ༌སྤལ༌བོ༌ ངའ༌ ཇིག༌རྟེན༌ ཆགས༌སི༌ སང༌ སྔུན༌ལ༌ ཉེ༌རང༌ ཉམ༌པོ༌ ཡོད༌པིན༌།”

ཡེ༌ཤུའི༌ ཁོང༌རང༌ངི༌ ལོབ༌ཕྲུགས༌གུན༌ནི༌ ཕིའ༌ མོས༌ལམ༌ ཞུས༌།

17:6-19

6 གཙོ༌བོ༌ ཡེ༌ཤུའི༌ ཏ༌རུང༌ངའང༌ མོས༌ལམ༌ ཞུ༌ཨིན༌ མོལས༌, “ཇིག༌རྟེན༌པ༌གུན༌ནི༌ ཕྲོ༌ནེ༌ ཉེ༌རང༌ངི༌ ལྡམ༌མ༌ ཛད༌ཏེ༌ ང༌ སལ༌ཁན༌གུན༌ལ༌ ངའེ༌ ཉེ༌རང༌ སྔོན༌ཅུགས༌པིན༌། ཁོང༌གུན༌ ཉེ༌རང༌ངི༌ ཨིན༌པིན༌; ཉེ༌རང༌ངི༌ ཁོང༌གུན༌ ང༌ སལ༌ཏེ༌ ཨིན༌, ཡང༌ ཁོང༌གུན༌ནི༌ ཉེ༌རང༌ངི༌ བཀའ༌ ཁའ༌ཉན༌ཏེ༌ ཨིན༌ནོག༌། 7 ཏ༌ ཉེ༌རང༌ངི༌ ངའ༌ སལ༌ཁན༌ ཚང༌མ༌ ཉེ༌རང༌ངི༌ ཆོགས༌ནེ༌ ཨིན༌ཁན༌བོ༌ ཁོང༌གུན༌ལ༌ ཧ༌གོ༌ཏེ༌ ཨིན༌ནོག༌། 8 ཅིའ༌ཟེར༌ན༌ ཉེ༌རང༌ངི༌ ང༌ སལ༌ཁན༌ནི༌ བཀའ༌གུན༌ ངའེ༌ ཁོང༌གུན༌ལ༌ ཏངས༌པིན༌། ཁོང༌གུན༌ནི༌ ཐད༌པོ༌ ཉམ༌པོ༌ ལེན༌ཏེ༌ ང༌ ཉེ༌རང༌ངི༌ ཆོགས༌ནེ༌ ཡོངས༌ཏེ༌ ཨིན༌ཁན༌བོ༌ ཁོང༌གུན༌ལ༌ ཏན༌ཏན༌ ཧ༌གོ༌, ཡང༌ ཁོང༌གུན༌ནི༌ ང༌ ཉེ༌རང༌ངི༌ ཀལ༌ལ༌ ཛད༌ཁན༌བོའ༌ ཨིད༌ཤེས༌།”

9 “ངའེ༌ ཁོང༌གུན༌ནི༌ ཕིའ༌ མོས༌ལམ༌ ཞུའད༌, ངའེ༌ ཇིག༌རྟེན༌པ༌གུན༌ མན༌པ༌ ཉེ༌རང༌ངི༌ ང༌ སལ༌ལ༌ ཛད༌ཁན༌གུན༌ནི༌ ཕིའ༌ མོས༌ལམ༌ ཞུའད༌, ཅིའ༌ཟེར༌ན༌ ཁོང༌གུན༌ ཉེ༌རང༌ངི༌ ཨིན༌ནོག༌། 10 ངའེ༌ ཨིན༌ཁན༌ ཚང༌མ༌ ཉེ༌རང༌ངི༌ ཨིན༌ ཡང༌ ཉེ༌རང༌ངི༌ ཨིན༌ཁན༌གུན༌ ངའེ༌ ཨིན༌། ངའ༌ ཁོང༌གུན༌ གྱུད༌ཏེ༌ སྤལ༌ ཐོབས༌ཏེ༌ ཨིན༌། 11 ང༌ འི༌ ཇིག༌རྟེན༌ནི༌ ནང༌ང༌ མང༌པོ༌ཞིག༌ མི༌ལུས༌, ཁོང༌གུན༌ ཏ༌རུང༌ ཇིག༌རྟེན༌ནི༌ ནང༌ང༌ ལུས༌ཨིན༌, ང༌ ཉེ༌རང༌ངི༌ཀ༌ ཡོང༌ངད༌། ཀྱེ༌ ཡབ༌ ཏམ༌པ༌ལེ༌, ཀ༌ཟུག༌ ང༌དང༌ ཉིས༌ཀོ༌ ཅིག༌ ཨིན༌ ཏེན༌ན༌ ཙོགས༌ལ༌ ཁོང༌གུན༌ནའང༌ ཅིག༌གྲིལ༌ ལུས༌ཤེས༌སི༌ ཕིའ༌ ཉེ༌རང༌ངི༌ ངའ༌ སལ༌ལ༌ ཛད༌ཁན༌ནི༌ ཝང༌ཆའེ༌ ནང༌ང༌ ཁོང༌གུན༌ སྐྱོབས༌ཏེ༌ བོར༌ར༌ ཛད༌། 12 ང༌ ཁོང༌གུན༌ ཉམ༌པོ༌ ཡོད༌ ཟ༌ནེ༌, ངའེ༌ ཁོང༌གུན༌ ཉེ༌རང༌ངི༌ སལ༌ལ༌ ཛད༌ཁན༌ནི༌ ཝང༌ཆ༌ གྱུད༌ཏེ༌ སྐྱོབས༌ཏེ༌ བོར༌པིན༌། ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཁན༌བོ༌ གྲུབ༌ཅེས༌ལ༌, ཁོང༌གུན༌ནི༌ ཕྲོ༌ནེ༌ ཉལ༌ཝའེ༌ ནང༌ང༌ ལེབ༌ཅེས༌ སྐལ༌ཏེ༌ ཡོད༌ཁན༌ ཅིག༌ཅིག༌ མ༌སྟོགས༌, སུ༌ཞིག༌གའང༌ མ༌སྟོར༌།”

13 “ང༌ ཉེ༌རང༌ངི༌ཀ༌ ཡོང༌ངད༌, ཨིན༌ནའང༌ ང༌ འི༌ ཇིག༌རྟེན༌ནི༌ ནང༌ང༌ ཡོད༌ ཟ༌ནེ༌ ཁོང༌གུན༌ལ༌ ངའེ༌ ཐད༌པོ༌ གང༌པོ༌ ཐོབ༌ཅེས༌སི༌ ཕིའ༌, ངའེ༌ འི༌གུན༌ ཟེར༌པིན༌། 14 ངའེ༌ ཁོང༌གུན༌ལ༌ ཉེ༌རང༌ངི༌ བཀའ༌ ཏངས༌པིན༌, ཡང༌ ཇིག༌རྟེན༌པ༌གུན༌ནི༌ ཁོང༌གུན༌ལ༌ ནཕ༌རད༌ ཅོས༌, ཅིའ༌ཟེར༌ན༌ ང༌ ཇིག༌རྟེན༌ནེ༌ མན༌ཁན༌ ཙོགས༌ལ༌ ངའེ༌ ལོབ༌ཕྲུགས༌གུན༌ནའང༌ ཇིག༌རྟེན༌ནེ༌ མན༌། 15 ངའེ༌ མོས༌ལམ༌ ཞུ༌ཅེས༌པོ༌ ནི༌, ཉེ༌རང༌ང༌ ཁོང༌གུན༌ འི༌ ཇིག༌རྟེན༌ནེ༌ ཁྱེར༌ཅེས༌སི༌ ཕིའ༌ མན༌པ༌, ཁོང༌གུན༌ ཤེ༌ཏན༌ནེ༌ སྐྱོབས༌ཏེ༌ བོར༌ར༌ ཛད༌ཅེས༌སི༌ ཕིའ༌ ཨིན༌། 16 ང༌ ཇིག༌རྟེན༌ནེ༌ མན༌ཁན༌ ཙོགས༌ལ༌ ངའེ༌ ལོབ༌ཕྲུགས༌གུན༌ནའང༌ ཇིག༌རྟེན༌ནེ༌ མན༌། 17 ཉེ༌རང༌ངི༌ བཀའ༌ དེན༌བ༌ ཨིན༌ནོག༌ ཏེན༌ན༌ དེན༌བ༌བོ༌ ཉམ༌པོ༌ ཁོང༌གུན༌ རྩང༌མ༌ ཅོའ༌ ཛད༌། 18 ཉེ༌རང༌ངི༌ ང༌ འི༌ ཇིག༌རྟེན༌ནི༌ ནང༌ང༌ ཀལ༌ལ༌ ཛད༌ཁན༌ ཙོགས༌ལ༌ ངེའང༌ ཁོང༌གུན༌ ཇིག༌རྟེན༌ནི༌ ནང༌ང༌ ཀལ༌ལད༌། 19 ཉེ༌རང༌ངི༌ དེན༌བ༌ ཉམ༌པོ༌ ཁོང༌གུན༌ ཏམ༌པ༌ ཅོ༌ཅེས༌སི༌ ཕིའ༌ ངའེ༌ ང༌རང༌ ཁོང༌གུན༌ནི༌ ཏོན༌ལ༌ ཏམ༌པ༌ ཆོད༌པའེ༌ ཚུལ༌ལ༌ ཕུལ༌ལད༌།”

ཏད༌པ༌ ཅོ༌ཅེས༌ཅན༌གུན༌ནི༌ ཕིའ༌ ཡེ༌ཤུའི༌ མོས༌ལམ༌ ཞུས༌།

17:20-26

20 “ངའེ༌ མོས༌ལམ༌ ཁོང༌གུན༌ ཅིག༌པོ༌ མན༌པ༌, ཁོང༌གུན༌ནི༌ ལོན༌ གྱུད༌ཏེ༌ ངའེ༌ཀ༌ ཏད༌པ༌ ཁྱོང༌ཅེས༌ཅན༌གུན༌ནི༌ ཕིའང༌ ཨིན༌། 21 ངའེ༌ ཁོང༌ ཚང༌མ༌ ཅིག༌ གྱུར༌ཅེས༌སི༌ ཕིའ༌ མོས༌ལམ༌ ཕུལ༌ལད༌། ཀྱེ༌ ཡབ༌, ཀ༌ཟུག༌ ང༌ ཉེ༌རང༌ངི༌ ནང༌ང༌ ཡང༌ ཉེ༌རང༌ ངའེ༌ ནང༌ང༌ ཞུགས༌ཏེ༌ ཨིན༌, ཉེ༌རང༌ངི༌ ང༌ ཀལ༌ལ༌ ཛད༌ཁན༌བོའེ༌ཀ༌ ཇིག༌རྟེན༌པ༌གུན༌ནི༌ ཏད༌པ༌ ཁྱོང༌ཅེས༌སི༌ ཕིའ༌, ཁོང༌གུན༌ནའང༌ ང༌དང༌ ཉིས༌ཀོའེ༌ ནང༌ང༌ དུག༌ ཅུག༌ག༌ ཛད༌།”

22 “ང༌དང༌ ཉིས༌ཀོ༌ ཅིག༌ ཨིན༌ན༌ ཙོགས༌ལ༌ ཁོང༌གུན༌ ཅིག༌ གྱུར༌ཅེས༌སི༌ ཕིའ༌ ངའེ༌ ཉེ༌རང༌ངི༌ ངའ༌ སལ༌ཁན༌ནི༌ སྤལ༌བོ༌ ཁོང༌གུན༌ལ༌ ཏངས༌པིན༌། 23 ང༌ ཁོང༌གུན༌ནི༌ ནང༌ང༌ ཡང༌ ཉེ༌རང༌ ངའེ༌ ནང༌ང༌ ཡོད༌། ཉེ༌རང༌ངི༌ ང༌ ཀལ༌ལ༌ ཛད༌ཁན༌ དང༌ ཉེ༌རང༌ངི༌ ངའ༌ ཅམས༌པ༌ ཛད༌ཁན༌ ཙོགས༌ ཏད༌པ༌ཅན༌གུན༌ལའང༌ ཅམས༌པ༌ ཛད༌ཅེས༌, ཇིག༌རྟེན༌པ༌གུན༌ལ༌ ཧ༌གོ༌ཅེས༌སི༌ ཕིའ༌ ཁོང༌གུན༌ ཅི༌ས༌ཐོག༌ནེ༌ ཅིག༌གྲིལ༌ གྱུར༌ ཅུག༌ག༌ ཛད༌། 24 ཀྱེ༌ ཡབ༌ལེ༌, ཉེ༌རང༌ངི༌ ང༌ སལ༌ཁན༌གུན༌ ང༌ ཆ༌སའེ༌ ནས༌ས༌ ངའ༌ ཉམ༌པོ༌ ཡོང༌ ཅུག༌ག༌ ཛད༌ཅེས༌ལ༌ ངའེ༌ དོད༌པ༌ ཅོའད༌། ཏེ༌ནེ༌ ཁོང༌གུན༌ནི༌ ཉེ༌རང༌ངི༌ ང༌ སལ༌ལ༌ ཛད༌ཁན༌ནི༌ སྤལ༌བོ༌ ཐོང༌ ཐུབ༌ཨིན༌, ཅིའ༌ཞུ༌ན༌ ཉེ༌རང༌ངི༌ ཇིག༌རྟེན༌ ཆགས༌སི༌ སང༌ སྔུན༌ལ༌ ང༌ ཅམས༌པ༌ ཛད༌དད༌པིན༌།”

25 “ཀྲང༌པོ༌ ཡབ༌ལེ༌, ཇིག༌རྟེན༌པ༌གུན༌ནི༌ ཉེ༌རང༌ མ༌ཤེས༌ནའང༌, ངའེ༌ ཉེ༌རང༌ ཤེས༌སད༌, ཡང༌ ངའེ༌ ལོབ༌ཕྲུགས༌གུན༌ནི༌ ཉེ༌རང༌ངི༌ ང༌ ཀལ༌ལ༌ ཛད༌ཁན༌བོ༌ ཤེས༌ས༌ནོག༌། 26 ངའེ༌ ཁོང༌གུན༌ལ༌ ཉེ༌རང༌ སྔོན༌ཅུགས༌པིན༌, ཏ༌རུང༌ངའང༌ སྔོན༌ཅུག༌ཨིན༌ ཨིན༌། ཏེ༌ནེ༌ ཉེ༌རང༌ངི༌ ངའེ༌ ཕིའ༌ ཅམས༌པ༌ ཡོད༌ཁན༌བོ༌ ཁོང༌གུན༌ནི༌ ནང༌ང༌ ཡང༌ ངའང༌ ཁོང༌གུན༌ནི༌ ནང༌ང༌ ལུས༌ཨིན༌།”

18

ཡེ༌ཤུ༌ ཟུམས༌།

18:1-11

1 མོས༌ལམ༌ ཞུ༌ ཚར༌ར༌ཅིག༌, གཙོ༌བོ༌ ཡེ༌ཤུ༌, ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཏེ༌ ནས༌ས༌ནེ༌ བིང༌ཏེ༌ ཀིད༌རོན༌ནི༌ ལུང༌པའེ༌ འ༌ངོ༌ ཆོགས༌ལ༌ ཡོད༌ཁན༌ནི༌ ཨོ༌ལིཝ༌ཝི༌ ཚས༌སི༌ ནང༌ང༌ སྐྱོདས༌། 2 ཁོང༌ང༌ ངོ༌ལོག༌ ཅོ༌ཁན༌ནི༌ ཡུ༌དཱ༌ ཏེ༌ ནས༌ས༌བོ༌ གྱུས༌ཡོད༌པིན༌, ཅིའ༌ཟེར༌ན༌ ཡེ༌ཤུ༌ ལན༌ མང༌པོ༌ ཁོང༌རང༌ངི༌ ལོབ༌ཕྲུགས༌གུན༌ ཉམ༌པོ༌ ཏེ༌རུ༌ སྐྱོད༌ད༌ ཛད༌དད༌པིན༌། 3 ཏེ༌ནེ༌ ཡུ༌དཱ༌ ཕ༌རུ༌ཤི༌པ༌གུན༌ དང༌ བླ༌མ༌ འུ༌སྐྱོང༌གུན༌ནི༌ ཀལ༌ཁན༌ནི༌ རོམ༌པའེ༌ མག༌མི༌ སྡེ༌ཞིག༌ དང༌ ཆོད༌ཁང༌ སྲུང༌ཁན༌ གུན༌ ཁྲིད༌ཏེ༌ ཚས༌སི༌ ནང༌ང༌ ལེབ༌། ཁོང༌གུན༌ནི༌ པམ༌བར༌, ལལ༌ཀྲེན༌ དང༌ ཚོན༌ཆ༌ ཁུར༌ཏེ༌ ཡོད༌པིན༌། 4 ཡེ༌ཤུའ༌ ཁོང༌ངི༌ཀ༌ ཇུང༌ཅེས༌ ཚང༌མ༌ གྱལ༌ལ༌ ཅོས༌ཏེ༌ ཁྱེན༌ནད༌པིན༌, ཏེན༌ན༌བོའེ༌ཕིའ༌ ཁོང༌ ཕི༌ལོག༌ག༌ སྐྱོད༌ཏེ༌ ཁོང༌གུན༌ལ༌ ཏྲིའ༌ ཛདས༌, “ཁྱོ༌ཞའེ༌ སུ༌ ཙལ༌ལད༌?”

5 ཁོང༌གུན༌ནི༌ ལན༌ཏངས༌, “ན༌ཙ༌རེད༌པ༌ ཡེ༌ཤུ༌།”

ཡེ༌ཤུའི༌ ཁོང༌གུན༌ལ༌ མོལས༌, “ང༌ ཨིན༌།”

༼ཁོང༌ང༌ ངོ༌ལོག༌ ཅོ༌ཁན༌ནི༌ ཡུ༌དཱའང༌ ཁོང༌གུན༌ ཉམ༌པོ༌ ཡོད༌པིན༌༽ 6 ཡེ༌ཤུའི༌, “ང༌ ཨིན༌” མོལ༌ལ༌ཅིག༌, ཁོང༌གུན༌ གྱབ༌ལོག༌ག༌ སོང༌ ཡང༌ སའེ༌ཀ༌ གྱེལ༌། 7 ཡེ༌ཤུའི༌ ཡང༌ ལྡབས༌ཏེ༌ མོལས༌, “ཁྱོ༌ཞའེ༌ སུ༌ ཙལ༌ལད༌?”

ཁོང༌གུན༌ནི༌ ཟེརས༌, “ན༌ཙ༌རེད༌པ༌ ཡེ༌ཤུ༌།”

8 ཡེ༌ཤུའི༌ མོལས༌, “ངའེ༌ ཁྱོ༌ཞའ༌ ཟེར༌པིན༌ ‘ཁོ༌ ང༌ ཨིན༌’, ཀལ༌ཏེས༌ ཁྱོ༌ཞའེ༌ ང༌ ཙལ༌ལད༌ན༌ ངའེ༌ ལོབ༌ཕྲུགས༌གུན༌ ཆ༌ཅུག༌།” 9 ཏེ༌བོ༌ ནི༌ ཁོང༌ངི༌ “ཉེ༌རང༌ངི༌ ང༌ སལ༌ཁན༌ནི༌ ཕྲོ༌ནེ༌ ཅིག༌གའང༌ མ༌སྟོར༌” མོལ༌ཁན༌བོ༌ དྲན༌དྲ༌ གྲུབ༌ཅེས༌པོ༌ ཨིན༌པིན༌།

10 ཤི༌མོན༌ པི༌ཏྲར༌རི༌ ཁོའེ༌ ལག༌ག༌ ཡོད༌ཁན༌ནི༌ ར༌འི༌ ཕིངས༌ཏེ༌ བླ༌མ༌ ཆེན༌མོའེ༌ ཡོག༌པོའ༌ གྱབས༌ཏེ༌ ཁོའེ༌ ནམ༌ཅོག༌ ཡས༌པ༌ ཅད༌ཏངས༌ ༼ཏེ༌ ཡོག༌པོའེ༌ མིང༌བོ༌ མལ༌ཁུས༌ ཨིན༌པིན༌།༽ 11 ཡེ༌ཤུའི༌ པི༌ཏྲར༌ལ༌ བཀའ༌ སལ༌ཏེ༌ མོལས༌, “ར༌འི༌བོ༌ ཤུབས༌སི༌ ནང༌ང༌ གྱོང༌། ཅི༌ ཡབ༌བི༌ ངའ༌ སལ༌ཁན༌ནི༌ རྡུག༌ངལ༌ལི༌ དོན༌སྐྱོག༌པོ༌ ངའེ༌ མི༌ཐུང༌ང༌?”

ཡེ༌ཤུ༌ བླ༌མ༌ ཆེན༌མོའེ༌ཀ༌ ཁྱེརས༌།

18:12-14

12 ཏེ༌ནེ༌ རོམ༌པའེ༌ མག༌མི༌, ཁོང༌གུན༌ནི༌ མག༌སྤོན༌ དང༌ ཆོད༌ཁང༌ སྲུང༌ཁན༌གུན༌ནི༌ གཙོ༌བོ༌ ཡེ༌ཤུ༌ ཟུམས༌ ཡང༌ ཁོང༌ངི༌ ཆག༌ ལྡམས༌ཏེ༌ 13 ཨན༌ནཱས༌ ཡོད༌ས༌ ཁྱེརས༌, ཁོ༌ ཀ༌ཡ༌ཕཱས༌སི༌ ན༌མའེ༌ ཨ༌བ༌ ཨིན༌པིན༌, ཡང༌ ཀ༌ཡ༌ཕཱས༌ ཏེ༌ ལོའེ༌ བླ༌མ༌ ཆེན༌མོ༌ ཨིན༌པིན༌། 14 ༼འིན༌ན༌ ཀ༌ཡ༌ཕཱས༌སི༌ ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ཁ༌དའ༌ ཏངས༌ཏེ༌ “མི༌གུན༌ནི༌ ཏོན༌ལ༌ མི༌ ཅིག༌ ཤི༌ན༌ གྱལ༌” ཟེར༌ཏེ༌ ཨིན༌པིན༌།༽

པི༌ཏྲར༌རི༌ ཡེ༌ཤུ༌ མི༌ཤེས༌ཟུན༌ ཏངས༌།

18:15-18

15 ཤི༌མོན༌ པི༌ཏྲར༌ དང༌ ཞན༌ ལོབ༌ཕྲུགས༌ ཅིག༌ ཡེ༌ཤུའི༌ གྱབ༌གྱབ༌ནེ༌ སོང༌, ཞན༌ ལོབ༌ཕྲུགས༌པོ༌ བླ༌མ༌ ཆེན༌མོའེ༌ ངོ༌ཤེས༌ཁན༌ ཨིན༌པ༌ ཁོ༌ གཙོ༌བོ༌ ཡེ༌ཤུ༌ ཉམ༌པོ༌ བླ༌མ༌ ཆེན༌མོའེ༌ ཕོ༌གྲང༌ངི༌ གྱང༌སྐོར༌རི༌ ནང༌ང༌ ཡོང༌ཅུགས༌། 16 ཨིན༌ནའང༌ པི༌ཏྲར༌ གྱས༌སྒོའེ༌ ཕི༌ལོག༌ག༌ ལུས༌། བླ༌མ༌ ཆེན༌མོའེ༌ ངོ༌ཤེས༌ཁན༌ནི༌ ལོབ༌ཕྲུགས༌པོ༌ ལོགས༌ཏེ༌ ཡོངས༌ ཡང༌ སྒོ༌ སྲུང༌མ༌བོའ༌ སྤེ༌ར༌ ཏངས༌ཏེ༌ པི༌ཏྲར༌ ནང༌ཀུག༌ག༌ ཁྲིད༌ཏེ༌ ཁྱེརས༌། 17 ཏེ༌ སྒོ༌ སྲུང༌ཁན༌ནི༌ བུ༌མོ༌བོའེ༌ པི༌ཏྲར༌ལ༌ ཏྲིས༌, “ཁྱོ༌རང༌ངའང༌ ཁོང༌ངི༌ ལོབ༌ཕྲུགས༌ ཅིག༌ མན༌ན༌?”

པི༌ཏྲར༌རི༌ ཟེརས༌, “ང༌ མན༌།”

18 གྲང༌མོ༌ ཡོད༌ཅེས༌པོའེ༌, ཏེ༌རུ༌ ཡོད༌ཁན༌ནི༌ ཡོག༌པོ༌གུན༌ དང༌ སྲུང༌ཁན༌གུན༌ནི༌ མེ༌ ཏངས༌ཏེ༌ ཚང༌མ༌ ཀྱིར༌ཁོར༌ཏེ༌ མེའ༌ སྲོའད༌པིན༌, ཁོང༌གུན༌ནི༌ ཕྲོའ༌ པི༌ཏྲར༌རིའང༌ མེ༌ སྲོའད༌པིན༌།

བླ༌མ༌ ཆེན༌མོའེ༌ ཡེ༌ཤུའ༌ ཏྲི༌ཝ༌ ཏྲིས༌།

18:19-24

19 ཏེ༌ ཟ༌ནེ༌ བླ༌མ༌ ཆེན༌མོའེ༌,* གཙོ༌བོ༌ ཡེ༌ཤུའ༌ ཁོང༌ངི༌ ལོབ༌ཕྲུགས༌ དང༌ ལབ༌ཞ༌ གུན༌ནི༌ སྐོར༌ལ༌ ཏྲིས༌།

20 ཡེ༌ཤུའི༌ ལན༌སལས༌, “ངའེ༌ སྦ༌ མ༌སྦའ༌ མི༌ཚང༌མའེ༌ དུན༌ལ༌ ཤད༌པིན༌, ངའེ༌ ཡ༌ཧུ༌དཱ༌པ༌ ཚང༌མ༌ ཛོམས༌སེ༌ དུ༌ཁང༌གུན༌ དང༌ ཆོད༌ཁང༌ངི༌ ནང༌ང༌ ཏུས༌གྱུན༌ ལབ༌ཞ༌ ཏང༌ངད༌པིན༌། ངའེ༌ སང༌ཝའེ༌ ནང༌ང༌ ཅི༌ཞིག༌གའང༌ མ༌ཟེར༌པིན༌། 21 ཉེ༌རང༌ངི༌ ང༌ ཅིའ༌ ཏྲིའད༌། ངའེ༌ ལབ༌ཞ༌ ཚོར༌ཁན༌གུན༌ལ༌ ཏྲིས༌, ངའེ༌ ཟེར༌ཁན༌གུན༌ ཁོང༌གུན༌ལ༌ ཏན༌ཏན༌ གྱུས༌ཨིན༌ནོག༌།”

22 ཡེ༌ཤུའི༌ ཏེ༌བོ༌ མོལ༌ལ༌ཅིག༌, ཆོད༌ཁང༌ སྲུང༌ཁན༌གུན༌ནི༌ ཕྲོ༌ནེ༌ ཡེ༌ཤུའི༌ དུན༌ལ༌ དུགས༌ཏེ༌ ཡོད༌ཁན༌ ཅིག༌གི༌ ཁོང༌ང༌ གྲམ༌ལྕགས༌ ཏངས༌ཏེ༌ ཟེརས༌, “བླ༌མ༌ ཆེན༌མོའ༌ འི༌ཙོགས༌ལ༌ ལན༌ཏང༌ང༌ནོག༌ག༌?”

23 ཡེ༌ཤུའི༌ ཁོའ༌ མོལས༌, “ཀལ༌ཏེས༌ ངའེ༌ རྩོག༌པོ༌ཞིག༌ ཟེར༌ཏེ༌ ཨིན༌ན༌ ཏེ༌བོ༌ སྟན༌ཏེ༌ ཏོང༌། ཨིན༌ནའང༌ དེན༌བ༌ ཟེར༌ཏེ༌ ཨིན༌ན༌ ཏོན༌མེད༌ལ༌ ང༌ ཅིའ༌ རྡུང༌ངད༌?” 24 ཏེ༌ནེ༌ ཨན༌ནཱས༌སི༌ ཆག༌ དམ༌དམས༌པོའེ༌ཀ༌ ཡེ༌ཤུ༌ བླ༌མ༌ ཆེན༌མོ༌ ཀ༌ཡ༌ཕཱས༌སི༌ཀ༌ ཀལས༌།

པི༌ཏྲར༌རི༌ ཡང༌སྐྱར༌ ཡེ༌ཤུ༌ ངོ༌ མི༌ཤེས༌ཟུན༌ ཏངས༌།

18:25-27

25 ཤི༌མོན༌ པི༌ཏྲར༌ མེའ༌ སྲོ༌ཨིན༌ ཡོད༌ ཟ༌ནེ༌ ཅིག༌ཅིག༌གི༌ ཁོང༌ང༌ ཏྲིས༌, “ཁྱོ༌རང༌ངའང༌ ཁོང༌ངི༌ ལོབ༌ཕྲུགས༌གུན༌ནི༌ ཕྲོ༌ནེ༌ ཅིག༌ མན༌ན༌?”

པི༌ཏྲར༌རི༌ ཟུན༌ ཏངས༌ཏེ༌ ཟེརས༌, “ང༌ མན༌།”

26 བླ༌མ༌ ཆེན༌མོའེ༌ ཡོག༌པོ༌གུན༌ནི༌ ཕྲོ༌ནེ༌ ཅིག༌ པི༌ཏྲར༌རི༌ ར༌འི༌ ཉམ༌པོ༌ ནམ༌ཅོག༌ ཅད༌ཁན༌ནི༌ མི༌བོའེ༌ ཉེན༌ ཨིན༌པིན༌, ཁོའེ༌ པི༌ཏྲར༌ལ༌ ཟེརས༌, “ངའེ༌ ཁྱོ༌རང༌ ཁོ༌ ཉམ༌པོ༌ ཚས༌སི༌ ནང༌ང༌ ཐོང༌ཏེ༌ མན༌པིན༌ན༌?” 27 པི༌ཏྲར༌རི༌ ཡང༌ ལན༌ཅིག༌ མི༌ཤེས༌ཟུན༌ ཏངས༌, ཏེན༌ན༌མལ༌ལ༌ ཅ༌པོའེ༌ ཅ༌སྐད༌ ཏངས༌།

ཡེ༌ཤུའ༌ པི༌ལ༌ཏུའི༌ དུན༌ལ༌ ཁྲིམས༌ཅདས༌།

18:28-40

28 ཏེ༌ནེ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ང༌མོ༌ ཟང༌ཟིང༌ནེ༌ གཙོ༌བོ༌ ཡེ༌ཤུ༌ ཀ༌ཡ༌ཕཱས༌སི༌ ཀ༌ནེ༌ རོམ༌པའེ༌ ཀའ༌ལོན༌ནི༌ ཁར༌ལ༌ ཁྱེརས༌། ཁོང༌གུན༌ ཚི༌ཏུ༌ སོང༌ཏེ༌ པེ༌སག༌གི༌ དོན༌ཏང༌ ཟའ༌མི༌ཉན༌ སམ༌ཏེ༌ ཇིགས༌པ༌ ཁར༌རི༌ ནང༌ཀུག༌ག༌ མ༌སོང༌། 29 ཏེ༌བོའེ༌ཕིའ༌ པི༌ལ༌ཏུ༌ ཁོང༌གུན༌ནི༌ དུན༌ལ༌ ཕི༌ལོག༌ག༌ བིངས༌ཏེ༌ ཡོངས༌ ཡང༌ ཟེརས༌, “འི༌ མི༌བོའེ༌ཀ༌ ཁྱོ༌ཞ༌གུན༌ནི༌ ཅི༌ ཉད༌ཀལ༌ལད༌?”

30 ཁོང༌གུན༌ནི༌ ཟེརས༌, “ཀལ༌ཏེས༌ ཁོ༌ ཁྲིམས༌ཅག༌ཁན༌ཞིག༌ མན༌པིན༌ན༌ ང༌ཞའེ༌ ཁོ༌ ཉེ༌རང༌ངི༌ ལག༌ག༌ སྟད༌ཏེ༌ མེད༌གྲོ༌།”

31 པི༌ལ༌ཏུའི༌ ཟེརས༌, “ཁྱོ༌ཞའེ༌ ཁྱེར༌ཏེ༌ ཁྱོ༌ཞ༌རང༌ངི༌ བཀའ༌ཁྲིམས༌ ནང༌ཞིན༌ལ༌ ཁོའེ༌ཀ༌ ཁྲིམས༌ཅོད༌།”

ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཟེརས༌, “ང༌ཞའ༌ སུ༌ཞིག༌གའང༌ སད༌ཅེས༌སི༌ ཝང༌ མེད༌།” 32 ༼ཡེ༌ཤུའི༌ ཁོང༌ ཀ༌ལུགས༌ལ༌ ཀྲོང༌གོས༌ཨིན༌ མོལ༌ཁན༌བོ༌ དྲན༌དྲ༌ གྲུབ༌ཅེས༌ལ༌ ཏེ༌གུན༌ ཇུང༌།༽

33 ཏེ༌ནེ༌ པི༌ལ༌ཏུ༌ ཁར༌རི༌ ནང༌ཀུག༌ག༌ སོང༌ ཡང༌ ཡེ༌ཤུ༌ བོད༌ཏེ༌ ཁྱོང༌ཅུགས༌ཏེ༌ ཏྲིས༌, “ཅི༌ ཁྱོ༌རང༌ ཡ༌ཧུ༌དཱ༌པའེ༌ གྱལ༌པོ༌ ཨིན༌ན༌?”

34 ཡེ༌ཤུའི༌ ལན༌སལས༌, “འི༌ ཏྲི༌ཝ༌བོ༌ ཉེ༌རང༌ རང༌ངི༌ ཏྲིས༌ཏེ༌ ཨིན༌ན༌ ཡ༌ ཞན༌མ༌གུན༌ནི༌ ངའེ༌ སྐོར༌ལ༌ ཤད༌ད༌རག༌?”

35 པི༌ལ༌ཏུའི༌ ཟེརས༌, “ཅི༌ ང༌ ཡ༌ཧུ༌དཱ༌པ༌ ཨིན༌ནོག༌ག༌? ཁྱོ༌རང༌ རང༌ངི༌ མི༌གུན༌ དང༌ བླ༌མ༌ འུ༌སྐྱོང༌གུན༌ནི༌ ཁྱོ༌རང༌ ངའེ༌ ལག༌ག༌ སྟདས༌། ཁྱོ༌རང༌ངི༌ ཅི༌ ཅོས༌པིན༌?”

36 ཡེ༌ཤུའི༌ ལན༌སལས༌, “ངའེ༌ གྱལ༌སྲིད༌པོ༌ ནི༌, འི༌ ཇིག༌རྟེན༌ནི༌ གྱལ༌སྲིད༌ཞིག༌ མན༌། ཀལ༌ཏེས༌ ཨིན༌པིན༌ན༌ ཏེ༌ནེ༌ ངའེ༌ ཡོག༌པོ༌གུན༌ནི༌ མག༌ ཏངས༌ཏེ༌ ང༌ ཡ༌ཧུ༌དཱ༌པ༌གུན༌ནི༌ ལག༌ག༌ སྟད༌ཅུགས༌ཏེ༌ མེད༌གྲོ༌, ཨིན༌ནའང༌ ངའེ༌ གྱལ༌སྲིད༌པོ༌ ནི༌ འི༌ ཇིག༌རྟེན༌ནེ༌ མན༌།”

37 པི༌ལ༌ཏུའི༌ ཟེརས༌, “ཏེ༌ནེ༌ ཁྱོ༌རང༌ གྱལ༌པོ༌ཞིག༌ ཨིན༌རག༌?”

ཡེ༌ཤུའི༌ ཁོའ༌ མོལས༌, “ཉེ༌རང༌ངི༌ ཟེར༌ཁན༌བོ༌ ཀྲང༌པོ༌ ཨིན༌ནོག༌, ང༌ གྱལ༌པོ༌ ཨིན༌། དེན༌བ༌, ང༌ ཏེ༌བོའེ༌ཕིའ༌ སྐྱེས༌ཏེ༌ ཨིན༌ ཡང༌ དཀོན༌མཆོག༌གི༌ དེན༌བའེ༌ ལམ༌མི༌ སྤང༌པོ༌ ཏང༌ཅེས༌སི༌ ཕིའ༌ འི༌ ཇིག༌རྟེན༌ནི༌ ནང༌ང༌ ཡོངས༌ཏེ༌ ཨིན༌། དེན༌བ༌བོའ༌ ཅམས༌པ༌ ཅོ༌ཁན༌ ཚང༌མའེ༌ ངའེ༌ ཟེར༌ཁན༌གུན༌ ཀྲང༌པོ༌ ཨིན༌ཁན༌བོ༌ ཤེས༌ས༌ནོག༌།”

38 པི༌ལ༌ཏུའི༌ ཏྲིས༌, “དེན༌བ༌བོ༌ ཅི༌ ཨིན༌ནོག༌།” ཏེན༌ན༌བོ༌ ཟེར༌ཏེ༌ ཁོ༌ ཡང༌སྐྱར༌ ཕི༌ལོག༌ག༌ མི༌གུན༌ ཡོད༌ས༌ སོང༌ཏེ༌ ཟེརས༌, “ང༌ འི༌ མི༌བོའེ༌ ནང༌ང༌ ཅའང༌ སྐྱོན༌ ཐོབ༌བ༌ མི༌དུག༌། 39 ཨིན༌ནའང༌ ཁྱོ༌ཞའེ༌ ལུག༌སྲོལ༌ ནང༌ཞིན༌, ངའེ༌ པེ༌སག༌གི༌ ཏུས༌ལ༌ ཁྱོ༌ཞ༌གུན༌ནི༌ ཕིའ༌ ཙོན༌པ༌ཞིག༌ ཕུད༌དད༌། ངའེ༌ ཡ༌ཧུ༌དཱ༌པའེ༌ གྱལ༌པོ༌བོ༌ ཕུད༌ད༌?” 40 ཁོང༌གུན༌ནི༌ ཀུ༌ཅོ༌ ཏང༌ཨིན༌ ཟེརས༌, “མན༌ ཁོ༌ མ༌ཕུད༌། ང༌ཞའེ༌ ཕིའ༌ བཱ༌ར༌བས༌ ཕུད༌ད༌ ཛད༌” ༼བཱ༌ར༌བས༌ རོམ༌མི༌ ཝང༌སྲུལ༌པ༌ ངོ༌ལོག༌ ཅོ༌ཁན༌ཞིག༌ ཨིན༌པིན༌།༽

19

ཡེ༌ཤུ༌ སད༌ཅེས༌སི༌ བཀའ༌ ཏངས༌།

19:1-16

1 ཏེ༌ནེ༌ ཀའ༌ལོན༌ པི༌ལ༌ཏུའི༌ གཙོ༌བོ༌ ཡེ༌ཤུའ༌ རྟལ༌ལྕག༌ གྱབ༌ཅེས༌སི༌ བཀའ༌ ཏངས༌། 2 མག༌མི༌གུན༌ནི༌ ཚེར༌མའེ༌ ཐོར༌ཤོག༌ སླས༌ཏེ༌ ཁོང༌ངི༌ ཨུའ༌ སྐོནས༌ ཡང༌ གྱལ༌པོའེ༌ ནམ༌ཟའ༌ མར༌པོ༌ ཙོགས༌ ཁོང༌ང༌ སྐོནས༌། 3 ཁོང༌གུན༌ ལན༌ མང༌པོ༌ ཁོང༌ངི༌ དུན༌ལ༌ ཡོང༌ཨིན༌, “ཡ༌ཧུ༌དཱ༌པའེ༌ གྱལ༌པོའ༌ ཆག༌ཚལ༌” ཟེར༌ཨིན༌ ཙིག༌པ༌ སྲགས༌ཏེ, ཁོང༌ང༌ གྲམ༌ལྕགས༌ ཏངས༌།

4 པི༌ལ༌ཏུ༌ ཡང༌ ལན༌ཅིག༌ ཕི༌ལོག༌ག༌ ཡོངས༌ཏེ༌ ཡ༌ཧུ༌དཱ༌པ༌གུན༌ལ༌ ཟེརས༌, “ལྟོས༌ཤིག༌ ང༌ ཁོའེ༌ ནང༌ང༌ སྐྱོན༌ ཀལ༌ཅེས༌སི༌ གྱུན༌ཚན༌ཞིག༌ མ༌ཐོབ༌ཁན༌བོ༌ ཁྱོ༌ཞ༌གུན༌ལ༌ ཧ༌གོ༌ཅུག༌ཅེས༌སི༌ ཕིའ༌ ངའེ༌ ཁོ༌ ཕི༌ལོག༌ག༌ ཁྱོ༌ཞའེ༌ དུན༌ལ༌ ཁྱོང༌ངད༌།” 5 ཏེ༌ནེ༌ ཡེ༌ཤུ༌ ཚེར༌མའེ༌ ཐོར༌ཤོག༌ དང༌ ནམ༌ཟའ༌ མར༌པོ༌ ནམས༌ཏེ༌ ཕི༌ལོག༌ག༌ སྐྱོད༌ད༌ཅིག༌, པི༌ལ༌ཏུའི༌ ཡ༌ཧུ༌དཱ༌པ༌གུན༌ལ༌ ཟེརས༌, “ལྟོས༌ཤིག༌ ཏེན༌ན༌ མི༌བོའ༌ འི༌ནེ༌།”

6 བླ༌མ༌ འུ༌སྐྱོང༌གུན༌ དང༌ ཁོང༌ སྲུང༌ཁན༌གུན༌ནི༌ ཡེ༌ཤུ༌ ཐོང༌ང༌ཅིག༌ ཀུ༌ཅོ༌ ཏང༌ཨིན༌ ཟེརས༌, “ཁོ༌ རྐྱང༌ཤིང༌ང༌ རྐྱོང༌, རྐྱང༌ཤིང༌ང༌ རྐྱོང༌” ཏེ༌བོ༌ ཚོར༌ར༌ཅིག༌ པི༌ལ༌ཏུའི༌ ཁོང༌གུན༌ལ༌ ཟེརས༌, “ངའ༌ ཁོ༌ རྐྱང༌ཤིང༌ང༌ རྐྱང༌ཅེས༌སི༌ ཅའང༌ གྱུན༌ཚན༌ཞིག༌ མ༌ཐོབ༌ ཁྱོ༌ཞ༌རང༌ངི༌ ཁྱེར༌ཏེ༌ ཁོ༌ རྐྱང༌ཤིང༌ང༌ རྐྱོང༌ཤིག༌།”

7 ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ འུ༌ཙུག༌ ཏང༌ཨིན༌ ཟེརས༌, “ང༌ཞའ༌ བཀའ༌ཁྲིམས༌ཤིག༌ ཡོད༌, ཏེ༌ ནང༌ཞིན༌ལ༌ ཁོ༌ ཤི༌གོས༌, ཅིའ༌ཟེར༌ན༌ ཁོའེ༌ ཁོ༌རང༌ དཀོན༌མཆོག༌གི༌ སྲས༌ ཨིན༌ ཟེར༌དུག༌།”

8 ཏེ༌བོ༌ ཚོར༌ར༌ཅིག༌ པི༌ལ༌ཏུ༌ སྔུན༌ནི༌ སང༌ མང༌ང༌ ཇིགས༌། 9 ལོགས༌ཏེ༌ ཁར༌རི༌ ནང༌ང༌ སོང༌ ཡང༌ ཁོའེ༌ ཡེ༌ཤུའ༌ ཟེརས༌, “ཁྱོ༌རང༌ ཀ༌ནེ༌ ཨིན༌?” ཨིན༌ནའང༌ ཡེ༌ཤུའི༌ ཁོའ༌ ཅའང༌ ལན༌ མ༌སལས༌། 10 “ཅི༌ ཁྱོ༌རང༌ངི༌ ང༌ ལན༌ཏང༌ང༌ མེད༌ད༌? ང༌ ཁྱོ༌རང༌ ཕུད༌ཏང༌ཅེས༌ ཡ༌ རྐྱང༌ཤིང༌ང༌ རྐྱང༌ཅེས༌སི༌ ཝང༌ ཡོད༌ཁན༌བོ༌ ཁྱོ༌རང༌ང༌ གྱུས༌མེད༌ད༌?”

11 ཡེ༌ཤུའི༌ ཁོའ༌ ལན༌སལས༌, “དཀོན༌མཆོག༌གི༌ མ༌སལ༌པིན༌ན༌ ཁྱོ༌རང༌ང༌ ངའེ༌ཀ༌ འི༌ ཝང༌བོ༌ མ༌ནེ༌ མེད༌གྲོ༌, ཨིན༌ནའང༌ ང༌ ཁྱོ༌རང༌ངི༌ ལག༌ག༌ སྟད༌ཁན༌བོའ༌ ཁྱོ༌རང༌ངི༌ སང༌ ཆེའ༌ སྡིག༌པའེ༌ སྐྱོན༌ ཕོག༌ཏེ༌ ཨིན༌ནོག༌།”

12 ཏེ༌ སྟིང༌ནེ༌ པི༌ལ༌ཏུའི༌ ཡེ༌ཤུ༌ ཕུད༌ཅེས༌སི༌ རྩོན༌གྲུས༌ ཅོས༌, ཨིན༌ནའང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཀུ༌ཅོ༌ ཏང༌ཨིན༌ ཟེརས༌, “ཀལ༌ཏེས༌ ཉེ༌རང༌ངི༌ འི༌ མི༌བོ༌ ཕུད༌ན༌, ཉེ༌རང༌ རོམ༌མི༌ གྱལ༌པོའེ༌ ཛ༌འོ༌ མ༌ནོག༌། ཁོ༌རང༌ གྱལ༌པོ༌ ཨིན༌ ཟེར༌ཁན༌གུན༌ རོམ༌མི༌ གྱལ༌པོའེ༌ གྲ༌འོ༌ ཨིན༌ནོག༌།”

13 ཏེ༌བོ༌ ཚོར༌ར༌ཅིག༌ པི༌ལ༌ཏུའི༌ མག༌མི༌གུན༌ལ༌ བཀའ༌ ཏངས༌ཏེ༌, ཡེ༌ཤུ༌ ཕི༌ལོག༌ག༌ ཁྱོངས༌ ཡང༌ ཀའ༌ལོན༌ ཁོ༌རང༌ ཁྲིམ༌སྤོན༌ནི༌ ཁྲིས༌སི༌ཀ༌ དུགས༌། ཏེ༌ ནས༌ས༌བོའ༌ “རྡོའེ༌ལམ༌” ཟེར༌རད༌པིན༌ ༼ཨིབ༌རི༌པའེ༌ སྐད༌དི༌ ནང༌ང༌ “ག༌བ༌ཐཱ༌” ཟེར༌ར༌ནོག༌།༽ 14 ཏེ༌ཏུས༌པོ༌ པེ༌སག༌གི༌ གྲལ༌གྲིག༌ ཅོ༌ཅེས༌སི༌ ཞག༌གི༌ ཉིང༌གུང༌ ཨིན༌པིན༌, པི༌ལ༌ཏུའི༌ ཡ༌ཧུ༌དཱ༌པ༌གུན༌ལ༌ ཟེརས༌, “ལྟོས༌ཤིག༌, ཁྱོ༌ཞའེ༌ གྱལ༌པོ༌།”

15 ཨིན༌ནའང༌ ཁོང༌གུན༌ནི༌ ཀུ༌ཅོ༌ ཏང༌ཨིན༌ ཟེརས༌, “ཁོ༌ ཁྱེར༌, ཁྱེར༌ཏེ༌ ཁོ༌ རྐྱང༌ཤིང༌ང༌ རྐྱོང༌།”

པི༌ལ༌ཏུའི༌ ཁོང༌གུན༌ལ༌ ཟེརས༌, “ཁྱོ༌ཞ༌རང༌ངི༌ གྱལ༌པོ༌བོ༌ རྐྱང༌ཤིང༌ང༌ རྐྱང༌ང༌?”

བླ༌མ༌ འུ༌སྐྱོང༌གུན༌ནི༌ ཟེརས༌, “ང༌ཞའ༌ རོམ༌མི༌ གྱལ༌པོ༌ མན༌པ༌ ཞན༌ གྱལ༌པོ༌ སུའང༌ མེད༌།”

16 ཏེ༌ནེ༌ པི༌ལ༌ཏུའི༌ ཁོང༌གུན༌ནི༌ དོད༌པ༌ ནང༌ཞིན༌ ཡེ༌ཤུ༌ རྐྱང༌ཤིང༌ངི༌ཀ༌ རྐྱང༌ཅེས༌ལ༌ མག༌མི༌གུན༌ལ༌ སྟདས༌།

ཡེ༌ཤུ༌ རྐྱང༌ཤིང༌ང༌ རྐྱངས༌།

19:16-27

མག༌མི༌གུན༌ནི༌ ཁོང༌ ཁྲིད༌ཏེ༌ རྐྱང༌ཤིང༌ང༌ རྐྱང༌ཅེས༌ལ༌ ཁྱེརས༌། 17 གཙོ༌བོ༌ ཡེ༌ཤུའི༌ ཁོང༌རང༌ངི༌ རྐྱང༌ཤིང༌ ནམས༌ཏེ༌ ཡེ༌རུ༌ཤ༌ལེམ༌ནེ༌ ཕི༌ལོག༌ག༌ “གོའི༌ རུས༌པ༌” ཟེར༌ཁན༌ནི༌ ནས༌སའེ༌ཀ༌ སྐྱོདས༌, ཀ༌བོའ༌ ཨིབ༌རི༌པའེ༌ སྐད༌དི༌ ནང༌ང༌ “གོལ༌གོ༌ཐཱ༌” ཟེར༌ར༌ནོག༌། 18 ཏེ༌རུ༌ ཁོང༌གུན༌ནི༌ ཡེ༌ཤུ༌ རྐྱང༌ཤིང༌ང༌ རྐྱངས༌ ཡང༌ ཁོང༌ ཉམ༌པོ༌ ཞན༌ ཉིས༌སའང༌, ལྡ༌ལྡོ༌ ཉིས༌ཀོའ༌ རེ༌རེ༌ ཡང༌ ཡེ༌ཤུ༌ ཞུང༌ང༌། 19 པི༌ལ༌ཏུའི༌ མག༌མི༌གུན༌ལ༌ “ཡེ༌ཤུ༌ ན༌ཙ༌རེད༌པ༌ ཡ༌ཧུ༌དཱ༌པའེ༌ གྱལ༌པོ༌” བྲིས༌ཁན༌ནི༌ ལག༌ཤིང༌ཞིག༌ ཡེ༌ཤུའི༌ སྟག༌ག༌ རྐྱང༌ཤིང༌ངི༌ཀ༌ ཏག༌ཅེས༌ལ༌ བཀའ༌ ཏངས༌། 20 ཡེ༌ཤུ༌ རྐྱང༌ཤིང༌ང༌ རྐྱངས༌ཁན༌ནི༌ ནས༌ས༌བོ༌ གྱལ༌ས༌ནེ༌ ཉེ༌མོའ༌ ཡོད༌པ༌ ཡ༌ཧུ༌དཱ༌པ༌ མང༌པོའེ༌ ཏེ༌ བྲིས༌ཁན༌བོ༌ སིལས༌, ཏེ༌བོ༌ ཨིབ༌རི༌པ༌, རོམ༌པ༌ དང༌ གརིས༌པའེ༌ སྐད༌ སུམ༌ཀོའེ༌ ནང༌ང༌ བྲིས༌ཏེ༌ ཡོད༌པིན༌།

21 ཏེ༌ནེ༌ ཡ༌ཧུ༌དཱ༌པའེ༌ བླ༌མ༌ འུ༌སྐྱོང༌གུན༌ནི༌ པི༌ལ༌ཏུའི༌ བྲིས༌ཁན༌བོའ༌ གྱབ༌གལ༌ ཅོས༌ཏེ༌, “ཡ༌ཧུ༌དཱ༌པའེ༌ གྱལ༌པོ༌ མ༌བྲིའ༌ ཁོ༌རང༌ངི༌ ‘ང༌ ཡ༌ཧུ༌དཱ༌པའེ༌ གྱལ༌པོ༌ ཨིན༌ ཟེར༌རད༌པིན༌’ བྲིའ༌ ཛད༌” ཟེར༌ཏེ༌ ཞུ༌ཝ༌ ཕུལས༌།

22 པི༌ལ༌ཏུའི༌ ལན༌ཏངས༌, “ངའེ༌ ཅི༌ཞིག༌ བྲིས༌ཏེ༌ ཡོད༌ནའང༌ བྲི༌ཚར༌, གྱུར༌ར༌ མེད༌།”

23 མག༌མི༌གུན༌ནི༌ ཡེ༌ཤུ༌ རྐྱང༌ཤིང༌ང༌ རྐྱང༌ ཚར༌ར༌ཅིག༌, ཚང༌མ༌ལ༌ ཐོབ༌ཅེས༌སི༌ ཕིའ༌, ཁོང༌ངི༌ ནམ༌ཟའ༌བོའ༌ པོ༌ཞི༌ ཕུདས༌། ཨིན༌ནའང༌ ཁོང༌ངི༌ ནང༌ཀུག༌གི༌ ནམ༌ཟའ༌ ཚེམ༌པོ༌ མ༌ནེ༌ མེད༌ཁན༌ གོ༌ནེ༌ ཇུག༌ ཚག༌པ༌ སླས༌ཏེ༌ ཡོད༌ པ༌སང༌ 24 ཁོང༌རང༌ ཅིག༌ དང༌ ཅིག༌ག༌ ཟེརས༌ “འི༌བོའ༌ པོ༌མི༌བུད༌, ཆོ༌ལོ༌ རིལ༌ཏེ༌ སུའ༌ ཐོབ༌དུག༌ ལྟེན༌།” ཏེ༌བོ༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཁན༌ ནང༌ཞིན༌ དྲན༌དྲ༌ གྲུབ༌ཅེས༌སི༌ ཕིའ༌ ཇུང༌,

“ཁོང༌གུན༌ནི༌ ངའེ༌ ཀོས༌ལག༌གུན༌ བགོས༌ཏེ༌

ངའེ༌ ཀོས༌པོའ༌ གྱན༌ གྱབས༌།”✡

25 ཡེ༌ཤུའི༌ རྐྱང༌ཤིང༌ངི༌ དུན༌ལ༌ ཁོང༌ངི༌ ཨ༌མ༌, ཨ༌མའེ༌ ནོ༌མོ༌, ཀོལོ༌ཕཱས༌སི༌ ན༌མ༌ མིར༌ཡམ༌ དང༌ མིར༌ཡམ༌ མག༌དལ༌ལ༌མ༌ གུན༌ ལངས༌ཏེ༌ ཡོད༌པིན༌། 26 ཡེ༌ཤུའི༌ ཁོང༌ངི༌ ཨ༌མ༌ དང༌ ཁོང༌ངི༌ ཅེས༌པ༌ ཅོའ༌ ཛད༌ཁན༌ནི༌ ལོབ༌ཕྲུགས༌པོ༌ དུན༌ལ༌ ལངས༌ཏེ༌ ཟིགས༌པ༌, ཁོང༌ངི༌ ཨ༌མའ༌ མོལས༌, “ཅེས༌པའེ༌ བུ༌མོ༌, ཏ༌ནེ༌ཕར༌ལ༌ ཁོ༌ ཁྱོ༌རང༌ངི༌ བུ༌ཚ༌ ཨིན༌”, 27 ཡང༌ ལོབ༌ཕྲུགས༌པོའ༌ མོལས༌, “ཏ༌ནེ༌ཕར༌ལ༌ ཁོ༌ ཁྱོ༌རང༌ངི༌ ཨ༌མ༌ ཨིན༌།” ཏེན༌ན༌ ཞག༌ནེ༌ ཕར༌ལ༌ ལོབ༌ཕྲུགས༌པོའེ༌ ཡེ༌ཤུའི༌ ཨ༌མ༌ ཁོ༌རང༌ངི༌ ཁང༌པ༌ ཁྱེརས༌།

ཡེ༌ཤུ༌ ཀྲོངས༌།

19:28-37

28 གཙོ༌བོ༌ ཡེ༌ཤུའི༌ ཁོང༌ངི༌ ལས༌ ཅོ༌ཅེས༌ ཚང༌མ༌ གྲུབ༌ཏེ༌ ཨིན༌ཁན༌བོ༌ ཁྱེན༌ཏེ༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཁན༌བོ༌ གྲུབ༌ཅེས༌ལ༌ ཁོང༌ངི༌ མོལས༌, “ང༌ སྐོམ༌ས༌རག༌།” 29 ཏེ༌རུ༌ ནོད༌ཞིག༌གི༌ ནང༌ང༌ རྒུན༌ཆང༌ སྐྱུར༌མོ༌ ཡོད༌པ༌, ཁོང༌གུན༌ནི༌ ཆུས༌བལ༌ཞིག༌ ཏེ༌ནང༌ང༌ ཅུགས༌ཏེ༌ ཧི༌སོབ༌བི༌ ཡལ༌ག༌ཞིག༌གི༌ གོའ༌ སྐོན༌ཏེ༌ ཡེ༌ཤུའི༌ ཞལ༌ལི༌ཀ༌ ཕུལས༌། 30 ཡེ༌ཤུའི༌ ཏེ༌བོ༌ ཉང༌ ཚར༌ར༌ཅིག༌, “ཏ༌ གྲུབ༌” མོལས༌ ཡང༌ ཨུ༌ སྒུའ༌ ཛད༌ཏེ༌ ཁོང༌རང༌ངི༌ སེམས༌ཉིད༌པོ༌ དཀོན༌མཆོག༌ག༌ སྟད༌ད༌ ཛདས༌།

31 ཏེ༌ ཞག༌པོ༌ ཤབ༌བད༌དི༌ ཞག༌གི༌ ཕིའ༌ གྲལ༌གྲིག༌ ཅོ༌ཅེས༌ ཡང༌ ཐོ༌རེ༌ཟུག༌པོ༌ མིག༌སལ༌ལི༌ ཤབ༌བད༌དི༌ ཞག༌ ཨིན༌པིན༌། ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཤབ༌བད༌དི༌ ཞག༌ག༌ ཟུགས༌པོ༌ རྐྱང༌ཤིང༌ངི༌ཀ༌ བོར༌ཅེས༌པོ༌ མ༌ཐད༌པ༌, ཁོང༌གུན༌ པི༌ལ༌ཏུའི༌ཀ༌ སོང༌ཏེ༌ གྱོགས༌པ༌ ཤི༌ཅེས༌སི༌ ཕིའ༌ ཏེ༌ མི༌གུན༌ནི༌ རྐང༌པ༌ ཅག༌ཅེས༌ དང༌ ཟུགས༌པོ༌གུན༌ ཕབས༌ཏེ༌ ཁྱེར༌ཅེས༌ལ༌ བཀའ༌ སལ༌ ཟེར༌ཏེ༌ ཞུ༌ཝ༌ ཕུལས༌། 32 ཏེན༌ན༌བོའེ༌ཕིའ༌ མག༌མི༌གུན༌ ཡོངས༌ཏེ༌ ཡེ༌ཤུ༌ ཉམ༌པོ༌ རྐྱང༌ཤིང༌ང༌ རྐྱངས༌ཏེ༌ ཡོད༌ཁན༌ ཉིས༌ཀོའེ༌ རྐང༌པ༌ ཅགས༌། 33 ཨིན༌ནའང༌ ཡེ༌ཤུའི༌ དུན༌ལ༌ ལེབ༌བ༌ཅིག༌, ཁོང༌ ཀྲོངས༌ ཚར༌ཏེ༌ ཐོང༌པ༌, ཁོང༌ངི༌ ཞབས༌ མ༌ཅགས༌། 34 ཏེ༌ མག༌མི༌ ཕྲོ༌ནེ༌ ཅིག༌གི༌ ཁོ༌རང༌ངི༌ རྡུང༌བོ༌ ཡེ༌ཤུའི༌ རྩིབ༌མའེ༌ པར༌ལ༌ ཙུག༌ག༌ཅིག༌, ཁྲག༌ དང༌ ཆུ༌ བིང༌། 35 མིག༌ནེ༌ ངོས༌མ༌ འི༌གུན༌ ཐོང༌ཁན༌ནི༌ མི༌བོའེ༌ སྤང༌པོ༌ ཏང༌ངད༌ ཡང༌ ཁོའེ༌ སྤང༌པོ༌བོ༌ དེན༌བ༌ ཨིན༌། ཁོའེ༌ ཀྲང༌པོ༌ ཟེར༌ཁན༌བོ༌ ཁོའེ༌ ཤེས༌ས༌ནོག༌, ཡང༌ ཁྱོ༌ཞ༌གུན༌ནིའང༌ ཏད༌པ༌ ཅོ༌ཅེས༌སི༌ ཕིའ༌ ཁོའེ༌ སྤང༌པོ༌ ཏང༌ཨིན༌ ཨིན༌། 36 ཏམ༌པའེ༌ སུང༌རབས༌སི༌ ནང༌ང༌ “ཁོང༌ངི༌ རུས༌པ༌ ཅིག༌གའང༌ མི༌ཅག༌”✡ བྲིས༌ཏེ༌ ཡོད༌ཁན༌ ཚང༌མ༌ དྲན༌དྲ༌ གྲུབ༌ཅེས༌སི༌ ཕིའ༌ འི༌ ཚང༌མ༌ ཇུང༌ཏེ༌ ཨིན༌ནོག༌། 37 ཏམ༌པའེ༌ སུང༌རབས༌སི༌ ཡང༌ ནས༌ས༌ཞིག༌གི༌ ནང༌ང༌ མོལ༌ཏེ༌ དུག༌, “ཁོང༌གུན༌ནི༌ ཁོ༌རང༌གུན༌ནི༌ རྡུང༌ ཙུག༌ཁན༌ནི༌ མི༌བོའ༌ ལྟེན༌།”✡

ཡེ༌ཤུའི༌ སྤུར༌ སྤུར༌ཁང༌ངི༌ ནང༌ང༌ བོར༌ར༌ ཛདས༌།

19:38-42

38 སྟིང༌ནེ༌ ཨ༌རི༌མ༌ཐཱ༌པ༌, ཡོ༌སེབ༌ པི༌ལ༌ཏུའི༌ཀ༌ སོང༌ཏེ༌ ཡེ༌ཤུའི༌ སྤུར༌ ཁྱེར༌ཅེས༌ལ༌ གོངས༌པ༌ སལ༌ ཟེརས༌། ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ཇིགས༌ པ༌སང༌, སྔོན༌མ༌ཅུག༌ག༌ ཡོ༌སེབ༌ གཙོ༌བོ༌ ཡེ༌ཤུའི༌ ལོབ༌ཕྲུགས༌ ཅིག༌ ཨིན༌པིན༌། ཁོའེ༌ པི༌ལ༌ཏུའི༌ ཀ༌ནེ༌ གོངས༌པ༌ ལེན༌ཏེ༌ ཡེ༌ཤུའི༌ སྤུར༌བོ༌ ཕབས༌ཏེ༌ ཁྱེརས༌། 39 སྔུན༌མ༌ ཚན༌ཞིག༌ག༌ ཡེ༌ཤུ༌ ཇལ༌ལ༌ ཡོངས༌ཁན༌ནི༌ ནི༌ཀོ༌དེ༌མས༌སའང༌ ཁོ༌ ཉམ༌པོ༌ ཡོངས༌། ཁོའེ༌ མའེར༌ དང༌ འེལ༌ཝ༌ ནེ༌ ཅོ༌ཁན༌ནི༌ ཏྲི༌ཞིམ༌ཅན༌ནི༌ མར༌ རིན༌ཅན༌ ཧ༌ལམ༌ ཀྱི༌ལོ༌ 35 ཞིག༌ ཁྱོངས༌། 40 ཡ༌ཧུ༌དཱ༌པའེ༌ སྤུར༌ སུབ༌ཅེས༌སི༌ ལུག༌སྲོལ༌ ནང༌ཞིན༌, ཁོང༌ ཉིས༌ཀོའེ༌ ཡེ༌ཤུའི༌ སྤུར༌བོ༌ ཁྱེར༌ཏེ༌, ཏྲི༌ཞིམ༌གུན༌ སྐུས༌ཏེ༌ རས༌ ཀུས༌པོའེ༌ ནང༌ང༌ ཏུམས༌། 41 ཡེ༌ཤུ༌ རྐྱང༌ཤིང༌ངི༌ཀ༌ རྐྱངས༌ཁན༌ནི༌ ནས༌སའེ༌ དུན༌ལ༌ ཚས༌ཤིག༌ ཡོད༌པིན༌, ཏེ༌ ཚས༌པོའེ༌ ནང༌ང༌ སྔུན༌ལ༌ རོ༌ མ༌ནེ༌ མ༌བོར༌ཁན༌ནི༌ སྤུར༌ཁང༌ སོ༌མ༌ཞིག༌ ཡོད༌པིན༌། 42 སྤུར༌ཁང༌བོ༌ ཉེ༌མོའ༌ ཡོད༌ཅེས༌ ཡང༌ ཏེ༌ ཞག༌པོ༌ ཡ༌ཧུ༌དཱ༌པའེ༌ མིག༌སལ༌ ཤབ༌བད༌དི༌ གྲལ༌གྲིག༌གི༌ ཞག༌ ཨིན༌ པ༌སང༌, ཁོང༌གུན༌ནི༌ ཡེ༌ཤུའི༌ སྤུར༌ ཏེན༌ན༌ སྤུར༌ཁང༌ངི༌ ནང༌ང༌ བོརས༌།

20

སྤུར༌ཁང༌ སྟོང༌པ༌།

20:1-10

1 ཟ༌ཉི༌མའེ༌ ཞག༌ག༌ ང༌མོ༌ ཟང༌ཟིང༌ནེ༌ ནམ༌ མ༌ལངས༌ས༌ ཡོད༌ ཟ༌ནེ༌ མིར༌ཡམ༌ མག༌དལ༌ལ༌མ༌ སྤུར༌ཁང༌ང༌ སོང༌, ཡང༌ ཁོའ༌ སྤུར༌ཁང༌ངི༌ ཁར༌རྡོ༌བོ༌ ཐེན༌ཏེ༌ ཐོང༌། 2 ཁོ༌ བང༌ཏང༌ཨིན༌ ཤི༌མོན༌ པི༌ཏྲར༌ དང༌ ཞན༌ ལོབ༌ཕྲུགས༌ གཙོ༌བོ༌ ཡེ༌ཤུའི༌ ཅེས༌པ༌ ཛད༌ཁན༌བོའེ༌ཀ༌ ཡོངས༌ཏེ༌ ཟེརས༌, “ཁོང༌གུན༌ནི༌ གཙོ༌བོ༌ སྤུར༌ཁང༌ནེ༌ ཕིངས༌ཏེ༌ ཁྱེར༌ཏེ༌ མི༌དུག༌ ཡང༌ ཀ༌རུ༌ ཁྱེརས༌ ང༌ཞའ༌ ཅའང༌ གྱུས༌མེད༌།”

3 ཏེ༌ནེ༌ པི༌ཏྲར༌ དང༌ ཞན༌ ལོབ༌ཕྲུགས༌པོ༌ སྤུར༌ཁང༌ང༌ ཆ༌ཅེས༌ གོ༌ཟུག༌, 4 ཁོང༌གུན༌ བང༌ཏང༌ཨིན༌ ཆའད༌པིན༌, ཨིན༌ནའང༌ ཞན༌ ལོབ༌ཕྲུགས༌པོ༌ པི༌ཏྲར༌རི༌ སང༌ གྱགས༌པ༌ བང༌ཏངས༌ཏེ༌ སྔུན༌ལ༌ སྤུར༌ཁང༌ང༌ ལེབ༌། 5 ཁོའེ༌ སྒུས༌ཏེ༌ ལྟས༌, སྤུར༌ལ༌ སྲིལ༌ཁན༌ནི༌ རས༌གུན༌ ཏེ༌ཀ༌ བོར༌ཏེ༌ ཐོང༌ ཨིན༌ནའང༌ ནང༌ཀུག༌ག༌ མ༌སོང༌། 6 ཏེ༌ནེ༌ ཤི༌མོན༌ པི༌ཏྲར༌ ཁོའེ༌ གྱབ༌ནེ༌ ཏེ༌ཀ༌ ལེབས༌ཏེ༌ ཁ༌དྲང༌ང༌ སྤུར༌ཁང༌ངི༌ ནང༌ཀུག༌ག༌ ཞུགས༌ཏེ༌ སོང༌། ཁོའང༌ ཏེ༌རུ༌ སྤུར༌ལ༌ སྲིལ༌ཁན༌ནི༌ རས༌གུན༌ བོར༌ཏེ༌ ཐོང༌, 7 ཡེ༌ཤུའི༌ ཨུའ༌ སྐོན༌ཏེ༌ ཡོད༌ཁན༌ནི༌ རས༌པོ༌ ལྟབས༌ཏེ༌ ཞན༌ སྲིལ༌ཁན༌ནི༌ རས༌སི༌ སང༌ སོ༌སོའ༌ བོར༌ཏེ༌ ཐོང༌། 8 ཏེ༌ནེ༌, སྔུན༌ལ༌ སྤུར༌ཁང༌ང༌ ལེབ༌ཁན༌ནི༌ ཞན༌ ལོབ༌ཕྲུགས༌པོའང༌ ནང༌ཀུག༌ག༌ སོང༌, ཏེ༌གུན༌ ཐོང༌ཏེ༌ ཁོའེ༌ ཏད༌པ༌ ཅོས༌། 9 ༼ཁོང༌གུན༌ལ༌ ཏ༌རུང༌ངའང༌ ཏམ༌པའེ༌ སུང༌རབས༌སི༌ ནང༌ང༌ ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ གོ༌ཤེས༌ ཁག༌ཅན༌ ཨིན༌ བྲིས༌ཁན༌བོ༌ ཧ༌མ༌གོའ༌ ཨིན༌པིན༌༽ 10 ཏེ༌ནེ༌ ལོབ༌ཕྲུགས༌གུན༌ ཁོ༌རང༌གུན༌ནི༌ ཁང༌པ༌ ལོགས༌ཏེ༌ སོང༌།

མིར༌ཡམ༌ མག༌དལ༌ལ༌མ༌ ཡེ༌ཤུ༌ ཇལ༌།

20:11-18

11 ཨིན༌ནའང༌ མིར༌ཡམ༌ སྤུར༌ཁང༌ངི༌ ཕི༌ལོག༌ག༌ ངུ༌ཨིན༌ ཡོད༌པིན༌། ཁོའེ༌ ངུ༌ཨིན༌ སྒུས༌ཏེ༌ སྤུར༌ཁང༌ངི༌ ནང༌ཀུག༌ག༌ ལྟས༌། 12 ཁོའ༌ ཏེ༌རུ༌ ནམ༌ཟའ༌ ཀར༌པོ༌ གོན༌ཁན༌ནི༌ ཕོ༌ཉ༌ ཉིས༌ གཙོ༌བོ༌ ཡེ༌ཤུའི༌ སྤུར༌ བོར༌སའེ༌ཀ༌ ཅིག༌པོ༌ ཨུའི༌ ཆོགས༌ལ༌ ཡང༌ ཅིག༌པོ༌ ཞབས༌སི༌ ཆོགས༌ལ༌ དུགས༌ཏེ༌ ཐོང༌།

13 ཕོ༌ཉ༌གུན༌ནི༌ མིར༌ཡམ༌མ༌ མོལས༌, “བུ༌མོ༌ ཁྱོ༌རང༌ ཅིའ༌ ངུའད༌?”

མིར༌ཡམ༌མི༌ ལན༌ཏངས༌, “ཁོང༌གུན༌ནི༌ ངའེ༌ གཙོ༌བོ༌ ཁྱེར༌ཏེ༌ མི༌དུག༌ ཡང༌ ཀ༌རུ༌ ཁྱེརས༌ ང༌ ཅའང༌ གྱུས༌མེད༌།”

14 ཏེ༌བོ༌ ཟེར༌ ཚར༌ར༌ཅིག༌, ཁོ༌ གྱུར༌པ༌ ཏེ༌རུ༌ ཡེ༌ཤུ༌ ཞངས༌ཏེ༌ ཇལ༌, ཨིན༌ནའང༌ ཁོའ༌ ཡེ༌ཤུ༌ ཨིན༌ཁན༌བོ༌ ངོ༌ མ༌ཤེས༌། 15 ཡེ༌ཤུའི༌ མོལས༌, “བུ༌མོ༌ ཁྱོ༌རང༌ ཅིའ༌ ངུའད༌? ཁྱོ༌རང༌ངི༌ སུ༌ ཙལ༌ལད༌?”

མིར༌ཡམ༌མི༌ ཁོ༌ ཚས༌ཁན༌ ཨིན༌གྲོ༌ སམ༌ཏེ༌ ཁོང༌ང༌ ཟེརས༌, “ཨ༌ཅོ༌ལེ༌, ཀལ༌ཏེས༌ ཉེ༌རང༌ངི༌ ཁོང༌ངི༌ སྤུར༌བོ༌ ཁྱེར༌ཏེ༌ ཨིན༌ན༌ ངའ༌ ཤོད༌དའང༌ ཀ༌རུ༌ བོར༌ཏེ༌ ཡོད༌, ངའེ༌ ཁོང༌ངི༌ སྤུར༌བོ༌ ཁྱེར༌ཨིན༌།”

16 ཡེ༌ཤུའི༌ མོལས༌, “མིར༌ཡམ༌།”

ཏེ༌བོ༌ ཚོར༌ར༌ཅིག༌, ཁོ༌ གྱུར༌ཏེ༌, ཡེ༌ཤུའི༌ ཆོགས༌ལ༌ ལྟས༌ཏེ༌ ཨིབ༌རི༌པའེ༌ སྐད༌དི༌ ནང༌ང༌ ཟེརས༌, “ར༌བོན༌ནི༌” ༼ཡང༌ན༌ “ལོབ༌བོན༌ལེ༌”།༽

17 ཡེ༌ཤུའི༌ ཁོའ༌ མོལས༌, “ང༌ མ༌ཐམས༌ ཅིའ༌ཟེར༌ན༌ ང༌ ཏ༌རུང༌ ང༌རང༌ངི༌ ཡབ༌བི༌ཀ༌ ལོགས༌ཏེ༌ མ༌ཆའ༌ ཨིན༌། ཏེ༌སང༌ སོང༌ཏེ༌ ངའེ༌ སྤུན༌གུན༌ལ༌ ཟེར༌, ‘ང༌ ནི༌ ངའེ༌ ཡབ༌ དང༌ ཁྱོ༌ཞའེ༌ ཡབ༌, ངའེ༌ དཀོན༌མཆོག༌ དང༌ ཁྱོ༌ཞའེ༌ དཀོན༌མཆོག༌ ཡོད༌ས༌ ལོགས༌ཏེ༌ ཆའད༌།’ ”

18 མིར༌ཡམ༌ མག༌དལ༌ལ༌མ༌ སོང༌ཏེ༌ ལོབ༌ཕྲུགས༌གུན༌ལ༌ ཟེརས༌, “ང༌ གཙོ༌བོ༌ ཇལ༌” ཡང༌ ཁོའེ༌ ཁོང༌གུན༌ལ༌ ཡེ༌ཤུའི༌ ལོན༌ ཀལ༌ལ༌ ཛད༌ཁན༌བོ༌ ཤདས༌།

ལོབ༌ཕྲུགས༌གུན༌ལ༌ ཡེ༌ཤུ༌ ཇལ༌།

20:19-23

19 ཟ༌ཉི༌མའེ༌ ཞག༌གི༌ ཕི༌ཏོག༌, ལོབ༌ཕྲུགས༌གུན༌ ཛོམས༌ཏེ༌ ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ ཇིགས༌པ༌ སྒོ༌ སྲན༌ཏྲེ༌ ཅུགས༌ཏེ༌ དུགས༌ཏེ༌ ཡོད༌ ཟ༌ནེ༌, ཧུན༌མེད༌ལ༌ གཙོ༌བོ༌ ཡེ༌ཤུ༌ ཁོང༌གུན༌ནི༌ སྐྱིལ༌ལ༌ སྐྱོདས༌ ཡང༌ མོལས༌, “དཀོན༌མཆོག༌གི༌ ཞི༌དེ༌ ཁྱོ༌ཞའ༌ ཉམ༌པོ༌ ལུས༌ཤིག༌།” 20 ཏེ༌བོ༌ མོལ༌ཏེ༌ ཁོང༌ངི༌ ཁོང༌རང༌ངི༌ ཆག༌ དང༌ རྩིབ༌མའེ༌ མ༌ཁའ༌གུན༌ ཁོང༌གུན༌ལ༌ སྟན༌ན༌ ཛདས༌། གཙོ༌བོ༌ ཇལ༌ པ༌སང༌ ལོབ༌ཕྲུགས༌གུན༌ མ༌སྲན༌ཏྲེ༌ ཐད༌། 21 ཡེ༌ཤུའི༌ ཡང༌སྐྱར༌ ཁོང༌གུན༌ལ༌ མོལས༌, “དཀོན༌མཆོག༌གི༌ ཞི༌དེ༌ ཁྱོ༌ཞའ༌ ཉམ༌པོ༌ ལུས༌ཤིག༌, ཡབ༌བི༌ ང༌ ཀལ༌ལ༌ ཛད༌ཁན༌ ཙོགས༌ལ༌ ངེའང༌ ཁྱོ༌ཞ༌གུན༌ ཀལ༌ལད༌།” 22 ཏེ༌ཟུག༌ མོལ༌ཏེ༌ ཁོང༌གུན༌ནི༌ཀ༌ ཕུ༌ སལ༌ལ༌ ཛད༌ཏེ༌ མོལས༌, “ཏམ༌པའེ༌ ཐུག༌ཉིད༌ ལེན༌ཤིག༌། 23 ཀལ༌ཏེས༌ སུ༌ཞིག༌གི༌ སྡིག༌པའ༌ ཁྱོ༌ཞའེ༌ ཤགས༌པ༌ ཏང༌ན༌ དཀོན༌མཆོག༌གི༌ ཁོང༌གུན༌ནི༌ སྡིག༌པ༌ ཤགས༌པ༌ སལ༌ཨིན༌, ཡང༌ ཀལ༌ཏེས༌ སུ༌ཞིག༌གི༌ སྡིག༌པ༌ ཁྱོ༌ཞའེ༌ ཤགས༌པ༌ མ༌ཏང༌ན༌ དཀོན༌མཆོག༌གི༌ ཁོང༌གུན༌ནི༌ སྡིག༌པ༌ ཤགས༌པ༌ མི༌སལ༌།”

ཡེ༌ཤུ༌ ཐོ༌མཱས༌ལ༌ ཇལ༌།

20:24-31

24 ལོབ༌ཕྲུགས༌ རྕུག༌ཉིས༌སི༌ ཕྲོ༌ནེ༌ ཅིག༌ ཐོ༌མཱས༌ ༼ཀ༌བོའ༌ ཚག༌ཕྲུག༌ ཟེར༌རད༌པིན༌༽ གཙོ༌བོ༌ ཡེ༌ཤུ༌ སྐྱོད༌དི༌ ཏུས༌ལ༌ ཞན༌ ལོབ༌ཕྲུགས༌གུན༌ནི༌ ཕྲོའ༌ མེད༌པིན༌། 25 ཞན༌ ལོབ༌ཕྲུགས༌གུན༌ནི༌ ཁོའ༌ ཟེརས༌, “ང༌ཞའེ༌ གཙོ༌བོ༌ ཇལ༌།”

ཨིན༌ནའང༌ ཐོ༌མཱས༌སི༌ ཁོང༌གུན༌ལ༌ ཟེརས༌, “ནམ༌ཚོག༌པ༌ ངའེ༌ ཁོང༌ངི༌ ཆག༌གི༌ཀ༌ ཟེ༌རུའི༌ མལ༌གུན༌ མི༌ཐོང༌ ཡང༌ ཏེ༌གུན༌ནི༌ ནང༌ང༌ ང༌རི༌ ཛི༌གུ༌ མི༌ཏང༌, ཡང༌ ང༌རི༌ ལག༌པ༌ ཁོང༌ངི༌ རྩིབ༌མའེ༌ ནང༌ང༌ ཏངས༌ཏེ༌ མ༌ནེ༌ ང༌ དེན༌ཤེ༌ཤེས༌ མེ༌རག༌།”

26 རྡུན༌ཞག༌ཅིག༌གི༌ སྟིང༌ནེ༌ ཡེ༌ཤུའི༌ ལོབ༌ཕྲུགས༌གུན༌ ཡང༌སྐྱར༌ ཏེན༌ན༌ ཁང༌པའེ༌ ནང༌ང༌ ཛོམས༌ཏེ༌ ཐོ༌མཱས༌སའང༌ ཁོང༌གུན༌ ཉམ༌པོ༌ ཡོད༌པིན༌། སྒོ༌ སྲན༌ཏྲེ༌ ཅུགས༌ཏེ༌ ཡོད༌ནའང༌ ཡེ༌ཤུ༌ སྐྱོད༌ཏེ༌ ཁོང༌གུན༌ནི༌ ཕྲོའ༌ ཞངས༌ཏེ༌ མོལས༌, “དཀོན༌མཆོག༌གི༌ ཞི༌དེ༌ ཁྱོ༌ཞའ༌ ཉམ༌པོ༌ ལུས༌ཤིག༌།” 27 ཏེ༌ནེ༌ ཁོང༌ངི༌ ཐོ༌མཱས༌ལ༌ མོལས༌, “ཁྱོ༌རང༌ངི༌ ཛི༌གུ༌ ངའེ༌ ལག༌པའེ༌ མ༌ཁའེ༌ ནང༌ང༌ ཙུག༌ཏེ༌ ལྟོས༌, ཡང༌ ལག༌པ༌ རྐྱངས༌ཏེ༌ ངའེ༌ རྩིབ༌མའེ༌ མ༌ཁའེ༌ ནང༌ང༌ ཅུག༌། ཐེ༌ཚོམས༌ ཕོངས༌ཏེ༌ ཨིད༌ཤེས༌ ཅོས༌།”

28 ཐོ༌མཱས༌སི༌ ཡེ༌ཤུའ༌ ཟེརས༌, “ངའེ༌ གཙོ༌བོ༌ ཡང༌ ངའེ༌ དཀོན༌མཆོག༌ལེ༌།”

29 ཡེ༌ཤུའི༌ ཁོའ༌ མོལས༌, “ཁྱོ༌རང༌ངི༌ ང༌ ཐོངས༌ པ༌སང༌ ཏད༌པ༌ ཅོས༌། ཨིན༌ནའང༌ ང༌ མ༌ཐོང༌ང༌ ཏད༌པ༌ ཅོ༌ཁན༌གུན༌ལ༌ དཀོན༌མཆོག༌གི༌ ཅིན༌ལབས༌ ཐོབ༌ཨིན༌།”

30 ཡེ༌ཤུ༌ ལོབ༌ཕྲུགས༌གུན༌ ཉམ༌པོ༌ ཡོད༌ ཟ༌ནེ༌ ཞན༌ ཧ༌ལས༌ཤེས༌སི༌ ཛད༌པ༌ མང༌པོ༌ ཛདས༌, ཀ༌གུན༌ འི༌ སྤེ༌ཆའེ༌ ནང༌ང༌ བྲིས༌ཏེ༌ མེད༌། 31 ཨིན༌ནའང༌ ཁྱོ༌ཞ༌གུན༌ནི༌ ཡེ༌ཤུ༌ ཁོང༌རང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཡང༌ དཀོན༌མཆོག༌གི༌ སྲས༌ ཨིན༌ཁན༌བོའེ༌ཀ༌ ཏད༌པ༌ ཅོ༌ཅེས༌སི༌ ཕིའ༌ ངའེ༌ འི༌གུན༌ བྲིས༌ཏེ༌ ཨིན༌, ཡང༌ ཏེ༌བོའ༌ ཏད༌པ༌ ཅོ༌ཅེས༌པོའེ༌ ཁྱོ༌ཞ༌གུན༌ལ༌ ཁོང༌ངི༌ ཝང༌ གྱུད༌ཏེ༌ ཐའ༌མེད༌པའེ༌ མི༌ཚེ༌ ཐོབ༌ཨིན༌།

21

ཡེ༌ཤུ༌ ལོབ༌ཕྲུགས༌ རྡུན༌ལ༌ ཇལ༌།

21:1-14

1 ཏི༌བེ༌རི༌ཡཱས༌སི༌ ཚོའེ༌ ཐའ༌མ༌ ཡང༌ ལན༌ཅིག༌ གཙོ༌བོ༌ ཡེ༌ཤུའི༌ ཁོང༌རང༌ ལོབ༌ཕྲུགས༌གུན༌ལ༌ སྔོན༌ ཅུག༌ག༌ ཛདས༌, ཏེ༌བོ༌ འི༌ཟུག༌གི༌ ཇུངས༌། 2 ཤི༌མོན༌ པི༌ཏྲར༌, ཚག༌ཕྲུག༌ ཟེར༌ཁན༌ནི༌ ཐོ༌མཱས༌, གཱ༌ལིལ༌ལིའི༌ ཡུལ༌ཇོངས༌སི༌ ཀ༌ནཱ༌པ༌ ན༌ཐན༌ནི༌འེལ༌, ཟེ༌བེད༌དིའི༌ བུ༌ཚ༌ ཉིས༌ཀོ༌ དང༌ ཡང༌ ལོབ༌ཕྲུགས༌ ཉིས༌སའང༌ ཏེ༌རུ༌ ཛོམས༌ཏེ༌ ཡོད༌པིན༌།

3 ཏེན༌ན༌ ཏུས༌ལ༌ ཤི༌མོན༌ པི༌ཏྲར༌རི༌ ཁོང༌གུན༌ལ༌ ཟེརས༌, “ང༌ ཉ༌ ཟུམ༌མ༌ ཆའད༌།”

ཁོང༌གུན༌ནི༌ ཟེརས༌, “ང༌ཞའང༌ ཉམ༌པོ༌ ཡོང༌ཨིན༌།” ཏེ༌བོ༌ ཟེར༌ཏེ༌ ཁོང༌གུན༌ གྲུ༌ཟིང༌ངི༌ ནང༌ང༌ ཞོན༌ཏེ༌ སོང༌, ཨིན༌ནའང༌ ཏེ༌ ཚན༌ གང༌པོ༌ ཁོང༌གུན༌ལ༌ ཉ༌ མ༌ནེ༌ མ༌ཁད༌།

4 ནམ༌ལངས༌ས༌ཅིག༌ ཡེ༌ཤུ༌ ཚོའེ༌ ཐའ༌མ༌ ཞངས༌ཏེ༌ ཡོད༌པིན༌, ཨིན༌ནའང༌ ལོབ༌ཕྲུགས༌གུན༌ནི༌ ཁོང༌ ཡེ༌ཤུ༌ ཨིན༌ཁན༌བོ༌ ངོ༌ མ༌ཤེས༌། 5 ཡེ༌ཤུའི༌ ཁོང༌གུན༌ལ༌ བོད༌ད༌ ཛད༌ཏེ༌ མོལས༌, “ཛ༌འོ༌གུན༌ ཁྱོ༌ཞའ༌ ཉ༌ མ༌ཐུབ༌བ༌?”

ཁོང༌གུན༌ནི༌ ཟེརས༌, “མ༌ཐུབ༌ལེ༌།”

6 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞའེ༌ ཉ༌དོལ༌བོ༌ གྲུ༌ཟིང༌ངི༌ ཡས༌ ཆོགས༌ལ༌ ཕོང༌ཤིག༌, ཏེ༌ནེ༌ ཁྱོ༌ཞའ༌ ཉ༌ ཐུབ༌ཨིན༌།”

ཁོང༌གུན༌ནི༌ ཡེ༌ཤུའི༌ མོལ༌ཁན༌བོ༌ ཅོས༌, ཡང༌ འི༌ཟམ༌ ཉ༌ མ༌མང༌པོ༌ ཁད༌, ཉ༌དོལ༌བོ༌ གྲུ༌ཟིང༌ངི༌ ནང༌ང༌ ཐེན༌ཏེ༌ ཁྱོང༌ མ༌ཉན༌།

7 ཏེ༌ནེ༌ ཡེ༌ཤུའི༌ ལོབ༌ཕྲུགས༌ ཅེས༌པ༌བོའེ༌, ཤི༌མོན༌ པི༌ཏྲར༌ལ༌ ཟེརས༌, “ཁོང༌ ནི༌ གཙོ༌བོ༌ལེ༌ ཨིན༌ནོག༌།” ཏེ༌བོ༌ ཚོར༌ར༌ཅིག༌ ཤི༌མོན༌ པི༌ཏྲར༌རི༌ ཁོ༌རང༌ངི༌ ཀོས༌པོ༌ གོནས༌ ༼ཀ༌བོ༌ ཁོའེ༌ སྔུན༌ལ༌ ཉ༌ ཟུམ༌ཅེས༌སི༌ ཕིའ༌ ཕུད༌ཏེ༌ ཡོད༌པིན༌༽ ཡང༌ ཆུའི༌ ནང༌ང༌ ལྕེབས༌ཏེ༌ ཐའ༌མ༌ སོང༌། 8 ཞན༌ ལོབ༌ཕྲུགས༌གུན༌ནི༌ ཉ༌ གངས༌ཁན༌ནི༌ ཉ༌དོལ༌བོ༌ གྲུ༌ཟིང༌ང༌ ཏགས༌ ཡང༌ དྲུད༌ཨིན༌ པི༌ཏྲར༌རི༌ སྟིང༌རང༌ནེ༌ གྲུ༌ཟིང༌བོ༌ ཁྱོངས༌, ཁོང༌གུན༌ ཚོའེ༌ ཐའ༌མ༌ནེ༌ མ༌ ཐག༌རིང༌ང༌ མེད༌པིན༌, ཧ༌ལམ༌ མི༌ཀྲར༌ 92 ཟམ༌ཤིག༌། 9 ཡང༌ ཐའ༌མ༌ ལེབ༌བ༌ཅིག༌, ཁོང༌གུན༌ནི༌ སོལ༌ལེ༌ མེ༌ཀ༌ ཉ༌ དང༌ ཏ༌གི༌ གུན༌ ཐོང༌།

10 ཡེ༌ཤུའི༌ ཁོང༌གུན༌ལ༌ མོལས༌, “ཁྱོ༌ཞ༌གུན༌ནི༌ དག༌ས༌ ཟུམ༌ཁན༌ནི༌ ཉ༌ ཁ༌ཅིག༌ འི༌ཀ༌ ཁྱོང༌།” 11 ཤི༌མོན༌ པི༌ཏྲར༌ གྲུ༌ཟིང༌ངི༌ ནང༌ང༌ སོང༌ཏེ༌ ཉ༌དོལ༌བོ༌ ཆུའི༌ ཐའ༌མ༌ ཚོག༌པ༌ དྲུད༌ཏེ༌ ཁྱོངས༌, ཀ༌བོ༌ ཉ༌ ཆེན༌མོ༌ 153 གངས༌ཏེ༌ ཡོད༌པིན༌, ཉ༌ ཏེ༌ཟམ༌ མང༌པོ༌ ཡོད༌ཏེའང༌ ཉ༌དོལ༌བོ༌ མ༌ཆའད༌།

12 ཡེ༌ཤུའི༌ ཁོང༌གུན༌ལ༌ མོལས༌, “ཆིན༌ནན༌ ཟའ༌ལ༌ ཡོང༌ཤིག༌།” ལོབ༌ཕྲུགས༌གུན༌ནི༌ ཕྲོ༌ནེ༌ སུ༌ཞིག༌གིའང༌ ཁོང༌ང༌ “ཉེ༌རང༌ སུ༌ ཨིན༌?” ཟེར༌ཏེ༌ ཏྲི༌ཅེས༌སི༌ ཧམ༌པ༌ མ༌ཡོངས༌། ཁོང༌གུན༌ལ༌ ཁོང༌ གཙོ༌བོ༌ ཞུགས༌ཏེ༌ ཨིན༌ཁན༌བོ༌ ཤེས༌ཏེ༌ ཨིན༌པིན༌། 13 ཡེ༌ཤུ༌ མེ༌ ཡོད༌ས༌ སྐྱོད༌ཏེ༌ ཏ༌གི༌ ནམས༌ཏེ༌ ཁོང༌གུན༌ལ༌ སལས༌, ཏེན༌ན༌ ཙོགས༌ ཁོང༌ངི༌ ཉ༌ ཉམ༌པོ༌ ཅོའ༌ ཛདས༌། 14 ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལན༌ སུམ༌པ༌ ལོབ༌ཕྲུགས༌གུན༌ལ༌ ཇལ༌ ཅུག༌ག༌ ཛད༌ཏེ༌ ཨིན༌པིན༌།

ཡེ༌ཤུ༌ དང༌ ཤི༌མོན༌ པི༌ཏྲར༌།

21:15-25

15 ཁོང༌གུན༌ནི༌ ཆིན༌ནན༌ དོན༌ ཚར༌ར༌ཅིག༌, གཙོ༌བོ༌ ཡེ༌ཤུའི༌ ཤི༌མོན༌ པི༌ཏྲར༌ལ༌ ཏྲིའ༌ ཛདས༌, “ཤི༌མོན༌ ཡོ༌ཧཱ༌ནན༌ནི༌ བུ༌ཚ༌, དེན༌བ༌ ཁྱོ༌རང༌ངི༌ ང༌ ཁོང༌གུན༌ནི༌ སང༌ མང༌ང༌ ཅམས༌པ༌ ཅོའ༌དའ༌?”

ཁོའེ༌ ལན༌ཏངས༌, “ཅོའད༌ལེ༌, གཙོ༌བོ༌ ངའེ༌ ཉེ༌རང༌ང༌ ཅམས༌པ༌ ཅོ༌ཁན༌བོ༌ ཉེ༌རང༌ངི༌ ཁྱེན༌ན༌ནོག༌།”

ཡེ༌ཤུའི༌ ཁོའ༌ མོལས༌, “ངའེ༌ ལུག༌གུན༌ ཚོས༌།” 16 ཡེ༌ཤུའི༌ ཡང༌སྐྱར༌ ཁོའ༌ ཏྲིའ༌ ཛདས༌, “ཤི༌མོན༌ ཡོ༌ཧཱ༌ནན༌ནི༌ བུ༌ཚའ༌, དེན༌བ༌ ཁྱོ༌རང༌ངི༌ ང༌ ཅམས༌པ༌ ཅོའ༌དའ༌?”

ཁོའེ༌ ལན༌ཏངས༌, “ཅོའད༌ལེ༌, ཀྱེ༌ གཙོ༌བོ༌ ངའེ༌ ཉེ༌རང༌ང༌ ཅམས༌པ༌ ཅོ༌ཁན༌བོ༌ ཉེ༌རང༌ངི༌ ཁྱེན༌ན༌ནོག༌།”

ཡེ༌ཤུའི༌ ཁོའ༌ མོལས༌, “ཏེ༌ནེ༌ ངའེ༌ ལུག༌གུན༌ ཉ༌ར༌ ཅོས༌།”

17 ཁོང༌ངི༌ ལན༌ སུམ༌པ༌ ཁོའ༌ ཏྲིའ༌ ཛདས༌, “ཡོ༌ཧཱ༌ནན༌ནི༌ བུ༌ཚ༌ ཤི༌མོན༌, ཁྱོ༌རང༌ངི༌ ང༌ ཅམས༌པ༌ ཅོའ༌དའ༌?”

ཡེ༌ཤུའི༌ ཁོའ༌ ལན༌ སུམ༌པ༌ “ཁྱོ༌རང༌ངི༌ ང༌ ཅམས༌པ༌ ཅོའ༌དའ༌” མོལ༌ཏེ༌ ཏྲིའ༌ ཛདས༌པ༌ པི༌ཏྲར༌ལ༌ སེམས༌སི༌ ནང༌ང༌ ཕོག༌, པི༌ཏྲར༌རི༌ ཟེརས༌, “གཙོ༌བོ༌ ཉེ༌རང༌ང༌ ཅི༌ཚང༌མ༌ ཁྱེན༌ན༌ནོག༌, ངའེ༌ ཉེ༌རང༌ང༌ ཅམས༌པ༌ ཅོ༌ཁན༌བོ༌ ཉེ༌རང༌ངི༌ ཁྱེན༌ན༌ནོག༌།”

ཡེ༌ཤུའི༌ ཁོའ༌ མོལས༌, “ངའེ༌ ལུག༌གུན༌ ཚོས༌།”

18 ཡེ༌ཤུའི༌ མོལས༌, “ངའེ༌ ཁྱོ༌རང༌ང༌ དེན༌བ༌ དེན༌བ༌ ཟེར༌རད༌, ཁྱོ༌རང༌ ཁྱོག༌ཏོང༌ ཡོད༌ ཟ༌ནེ༌, ཁྱོ༌རང༌ རང༌ངི༌ ཀོས༌ལག༌ གོན༌ཏེ༌ ཀ༌རུ༌ ཆེན༌ སམ༌ནའང༌ ཆའད༌པིན༌, ཨིན༌ནའང༌ སྒས༌ས༌ཅིག༌ ཁྱོ༌རང༌ངི༌ ལག༌པ༌ རྐྱང༌ཨིན༌ ཡང༌ ཞན༌མ༌ཞིག༌གི༌ སྐོན༌ཏེ༌ ཁྱོ༌རང༌ མ༌ཐད༌ཁན༌ནི༌ ས༌ཆ༌གུན༌ལ༌ ཁྲིད༌ཏེ༌ ཁྱེར༌ཨིན༌།” 19 ཡེ༌ཤུའི༌ པི༌ཏྲར༌ ཤི༌ཚུལ༌བོ༌ གྱུད༌ཏེ༌ དཀོན༌མཆོག༌ག༌ སྤལ༌ ཁྱོང༌ཅེས༌པོ༌ ཁོའ༌ ཧ༌གོ༌ཅེས༌ལ༌ ཏེ༌བོ༌ མོལས༌། ཏེ༌ནེ༌ ཡེ༌ཤུའི༌ ཁོའ༌ མོལས༌, “ངའེ༌ སྟིང༌རང༌ནེ༌ བྲོངས༌།”

20 པི༌ཏྲར༌རི༌ གྱབ༌ ལོགས༌ཏེ༌ ལྟས༌པ༌ ཡེ༌ཤུའི༌ ཅེས༌པ༌ ཛད༌ཁན༌ནི༌ ལོབ༌ཕྲུགས༌པོ༌ ཁོང༌གུན༌ནི༌ གྱབ༌ནེ༌ ཡོང༌ངད༌པིན༌, ཁོ༌ ཕི༌ཏོག༌གི༌ དོན༌ཏང༌ངི༌ ཏུས༌ལ༌ ཡེ༌ཤུའ༌ ཉེས༌ཏེ༌ “ཀྱེ༌ གཙོ༌བོ༌ ཉེ༌རང༌ང༌ ངོ༌ལོག༌ ཅོ༌ཅེས༌ཅན༌བོ༌ སུ༌ ཨིན༌” ཟེར༌ཏེ༌ ཏྲིས༌ཁན༌ནི༌ ལོབ༌ཕྲུགས༌པོ༌ ཨིན༌། 21 པི༌ཏྲར༌རི༌ ཁོ༌ ཐོང༌ཏེ༌ ཡེ༌ཤུའ༌ ཏྲིས༌, “ཀྱེ༌ གཙོ༌བོ༌ ཁོའ༌ ཅི༌ ཆེན༌?”

22 ཡེ༌ཤུའི༌ ལན༌སལས༌, “ཀལ༌ཏེས༌ ངའེ༌ ང༌ ལོགས༌ཏེ༌ ཡོང༌ཡོང༌ ཚག༌པ༌ ཁོ༌ སོན༌ཏེའ༌ བོར༌ར༌ ཐད༌ན༌ ཁྱོ༌རང༌ང༌ ཅི༌ རག༌? ཁྱོ༌རང༌ ངའེ༌ སྟིང༌རང༌ནེ༌ བྲོངས༌།” 23 ཏེ༌བོའེ༌ཕིའ༌ སྤུན༌གུན༌ནི༌ ནང༌ང༌ འི༌ ལོབ༌ཕྲུགས༌པོ༌ མ༌ནེ༌ མི༌ཤི༌ཅེས༌ ཨིན༌ནོག༌ ཟེར༌ཏེ༌ འུ༌ཡ༌ གྱུག༌། ཨིན༌ནའང༌ ཡེ༌ཤུའི༌ ཁོ༌ མ༌ནེ༌ མི༌ཤི༌ མོལ༌ཏེ༌ མན༌པིན༌, ཁོང༌ངི༌, “ཀལ༌ཏེས༌ ངའེ༌ ང༌ ལོགས༌ཏེ༌ ཡོང༌ཡོང༌ ཚག༌པ༌ ཁོ༌ སོན༌ཏེའ༌ བོར༌ར༌ ཐད༌ན༌ ཁྱོ༌རང༌ང༌ ཅི༌ རག༌?” ཅིག༌པོ༌ མོལ༌ཏེ༌ ཨིན༌པིན༌།

24 ཏེན༌ན༌ ལོབ༌ཕྲུགས༌པོ༌ ནི༌ འི༌ སྤེ༌ཆའེ༌ ནང༌ང༌ འི༌ ཚང༌མའེ༌ སྐོར༌ལ༌ བྲིས༌ཏེ༌ སྤང༌པོ༌ ཏང༌ཁན༌བོ༌ ཨིན༌, ཡང༌ ང༌ཞ༌གུན༌ལ༌ ངའེ༌ སྤང༌པོ༌གུན༌ དེན༌བ༌ ཨིན༌ཁན༌བོ༌ གྱུས༌ཡོད༌། 25 ཡེ༌ཤུའི༌ ཞན༌ མང༌པོ༌ ཆག༌ལས༌སའང༌ ཛད༌ཏེ༌ ཨིན༌ནོག༌། ཀལ༌ཏེས༌ ཏེ༌ ཚང༌མ༌ བྲིས༌ཏེ༌ ཨིན༌པིན༌ན༌, ངའེ༌ སམ༌མ༌རག༌ འི༌ ཇིག༌རྟེན༌ གང༌པོའེ༌ ནང༌ང༌ ཏེ༌ སྤེ༌ཆ༌གུན༌ བོར༌སའེ༌ ནས༌ས༌ མེད༌གྲོ༌།

✡ 1:23 1:23 ཡེ༌ཤ༌ཡཱ༌ 40:3

* 1:51 1:51 གོ༌ཟུག༌གི༌ སྤེ༌ཆའེ༌ 28:10-17 ཡ༌ཀོབ༌བ༌ ཉིད༌ལམ༌མི༌ ནང༌ང༌ ཕོ༌ཉ༌ མང༌པོ༌ ཇིག༌རྟེན༌ནི༌ ཀ༌ནེ༌ ནམ༌ཁའ༌ ཛགས༌བབས༌ ཏང༌ཨིན༌ ཐོང༌ཁན༌ནི༌ སྲེས༌ཀ༌བོ༌ ཁོང༌ ཨིན༌ མོལ༌ཏེ༌ ཨིན༌ནོག༌།

✡ 2:17 2:17 སུང༌གུར༌ 69:9

* 3:2 3:2 ཨིབ༌རི༌པའེ༌ སྐད༌དི༌ ནང༌ང༌ རབ༌བི༌ ཏོན༌ནི༌ ལོབ༌བོན༌ ཨིན༌ནོག༌།

* 4:27 4:27 ལོབ༌ཕྲུགས༌གུན༌ ཧ༌ལས༌ ཅིའ༌ཟེར༌ན༌ ཡེ༌ཤུའི༌ ཏུས༌ལ༌ ཡ༌ཧུ༌དཱ༌པ༌ ཆོས༌སི༌ གེར༌གན༌ སུ༌ཞིག༌གིའང༌ བུ༌མོ༌ ཉམ༌པོ༌ སྤེ༌ར༌ ཏང༌ང༌ མེད༌པིན༌། ཁོང༌གུན༌ནི༌ ཏེ༌བོ༌ ཏུས༌ གོད༌ལ༌ ཏང༌ཏེ༌ ཨིན༌ནོག༌ སམ༌མད༌པིན༌།

* 5:4 5:4 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 5:3b-4 མེད༌ཏེ༌ ཨིན༌ནོག༌། སྟིང༌མ༌ ཁ༌ཅིག༌གི༌ ནང༌ང༌ “གཙོ༌བོ༌ དཀོན༌མཆོག༌གི༌ ཕོ༌ཉ༌ ཧུན༌མེད༌ལ༌ པར༌པར༌ལ༌ སྐྱོད༌ཏེ༌ ཏེ༌ ཟིང༌ངི༌ ཆུ༌བོ༌ སྐུལ༌ལད༌པིན༌། ཏེ༌ ཆུ༌བོ༌ སྐུལ༌ལ༌ཅིག༌ ཏེ༌ ཟིང༌ངི༌ ནང༌ང༌ གོ༌མ༌རང༌ ཞུགས༌ཉན༌ཁན༌ནི༌ ནད༌པ༌བོ༌ ནད༌ནེ༌ གྱལ༌ལད༌པིན༌ ཏེ༌བོའེ༌ཕིའ༌ ནད༌པ༌ མང༌པོ༌ ཏེ༌ ཟིང༌ངི༌ ཆུ༌ སྐུལ༌ལ༌ ཛད༌ཅེས༌ལ༌ སྲུངས༌ཏེ༌ དུག༌གད༌པིན༌” བྲིས༌ཏེ༌ ཡོད༌ཏེ༌ ཨིན༌ནོག༌།

✡ 6:31 6:31 སུང༌གུར༌ 78:24,25

✡ 6:45 6:45 ཡེ༌ཤ༌ཡཱ༌ 54:13

* 8:11 8:11 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ ཡོ༌ཧཱ༌ནན༌ནི༌ 7:53-8:11 བྲིས༌ཏེ༌ མེད༌ཏེ༌ ཨིན༌ནོག༌ ཨིན༌ནའང༌ བྲིས༌ཏེ༌ ཡོད༌ཁན༌གུན༌ནི༌ ནང༌ང༌ འི༌བོ༌ ཡོ༌ཧཱ༌ནན༌ནི༌ 21:24 སྟིང༌ནེ༌, ཡང༌ ལུ༌ཀའེ༌ 21:38 སྟིང༌ནེ༌ ཐོབ༌དུག༌།

† 8:58 8:58 ཡེ༌ཤུའི༌, ང༌ ནི༌ ཨབ༌ར༌ཧམ༌ མ༌སྐྱེའེ༌ སང༌ སྔུན༌ལ༌ ཡོད༌པིན༌ ཟེར༌ཅེས༌པོ༌ ཡ༌ཧུ༌དཱ༌པ༌གུན༌ནི༌ ཡེ༌ཤུའི༌ ཁོང༌རང༌ དཀོན༌མཆོག༌ ཨིན༌ ཟེར༌ཁན༌བོ༌ ཧ༌གོ༌ པ༌སང༌ ཁོང༌གུན༌ལ༌ སྲོ༌ ཡོངས༌ཏེ༌ ཡེ༌ཤུ༌ སད༌ཅེས༌ ཅོས༌།

✡ 10:34 10:34 སུང༌གུར༌ 82:6

* 11:17 11:17 ཡ༌ཧུ༌དཱ༌པ༌གུན༌ནི༌ མི༌ ཤི༌ཏེ༌ སྟིང༌ནེ༌ ཁོའེ༌ སེམས༌ཉིད༌པོ༌ ཟུགས༌པོའེ༌ ཉེ༌ཁོར༌ལ༌ ཞག༌མ༌ སུམ༌ ཚག༌པ༌ ལུས༌ཤེས༌ ཨིན༌ནའང༌ ཏེ༌སྟིང༌ནེ༌ མི༌བོའེ༌ སེམས༌ཉིད༌ ལོགས༌ཏེ༌ ཁྱོང༌ མི༌ཉན༌ཅེས༌པོ༌ ཏད༌པ༌ ཅོའད༌པིན༌། ཡེ༌ཤུ༌ ལ༌ཟར༌རས༌ ཡོད༌ས༌ གོར༌ཏེ༌ སྐྱོད༌ཅེས༌སི༌ ཏོན༌བོ༌ ནི༌, མི༌གུན༌ལ༌ ཁོའེ༌ སེམས༌ཉིད༌པོ༌ ལོགས༌ཏེ༌ ཡོངས༌ཏེ༌ ཨིན༌ནོག༌ ཡང༌ ཁོང༌ངི༌ ཧ༌ལས༌ཤེས༌སི༌ ཛད༌པ༌ མ༌ཛད༌ད༌ ཨིན༌ནོག༌ ཟེར༌ མི༌ཅུག༌ཅེས༌པོ༌ ཨིན༌པིན༌།

✡ 12:13 12:13 སུང༌གུར༌ 118:25,26

* 12:15 12:15 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ འི༌ ཚིགས༌པོ༌ ནི༌ “ཏ༌ རི༌ ཟི༌ཡོན༌ནི༌ བུ༌མོ༌ ཇིགས༌ མ༌ཇིགས༌” བྲིས༌ཏེ༌ དུག༌།

✡ 12:15 12:15 ཟ༌ཀར༌ཡཱ༌ 9:9

† 12:16 12:16 སྤལ༌ལི༌ ཏོན༌ ནི༌ ཡེ༌ཤུ༌ ཀྲོངས༌ཏེ༌ སྐུ༌ སོན༌ཏེའ༌ ཞངས༌ཏེ༌ ནམ༌ཁའ༌ ཁྱེར༌ར༌ ཛད༌ཅེས༌པོ༌ ཨིན༌ནོག༌།

✡ 12:40 12:40 ཡེ༌ཤ༌ཡཱ༌ 6:10

✡ 13:18 13:18 སུང༌གུར༌ 41:9

✡ 15:25 15:25 སུང༌གུར༌ 35:19, 69:4

* 18:19 18:19 ཏེན༌ན༌ ལོའེ༌ བླ༌མ༌ ཆེན༌མོ༌ ཀ༌ཡ༌ཕཱས༌ ཨིན༌ཏེའང༌ ཨན༌ནཱས༌ལ༌ ཏ༌རུང༌ངའང༌ བླ༌མ༌ ཆེན༌མོའེ༌ མིང༌བོ༌ ཐོབ༌བད༌པིན༌། འི༌ཀ༌ བླ༌མ༌ ཆེན༌མོ༌ ཨན༌ནཱས༌ལ༌ ཟེར༌ཏེ༌ ཨིན༌ནོག༌

✡ 19:24 19:24 སུང༌གུར༌ 22:18

✡ 19:36 19:36 སུང༌གུར༌ 34:20

✡ 19:37 19:37 ཟ༌ཀར༌ཡཱ༌ 12:10

ཆག༌ལས༌

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

མ༌ཤི༌ཀའེ༌ སྐུ༌ཚབས༌གུན༌ནི༌ ཆག༌ལས༌།

མ༌ཤི༌ཀའེ༌ སྐུ༌ཚབས༌གུན༌ནི༌ ཆག༌ལས༌སི༌ སྤེ༌ཆའེ༌ སྐོར༌།

གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌གུན༌ནི༌ ཆག༌ལས༌སི༌ སྐོར༌ལ༌ འི༌ སྤེ༌ཆ༌བོ༌ ལུ༌ཀའེ༌ བྲིའ༌ ཛད༌ཏེ༌ ཨིན༌ནོག༌, ཁོང༌ ནི༌ ལུ༌ཀའེ༌ གའ༌མོའེ༌ ནས༌ཚུལ༌ བྲིའ༌ ཛད༌ཁན༌ནི༌ ཏེན༌ན༌ མི༌བོ༌ ཨིན༌ནོག༌། ཁོང༌ངི༌ འི༌ སྤེ༌ཆ༌བོ༌ ཡེ༌ཤུ༌ མ༌ཤི༌ཀ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 34 ཉེ༌ཁོར༌ལ༌ བྲིའ༌ ཛདས༌། ལུ༌ཀའེ༌ འི༌ སྤེ༌ཆ༌བོ༌ ཐེའུ༌ཕེ༌ལུས༌ལ༌ བྲིའ༌ ཛདས༌ཏེ༌ ཨིན༌ནོག༌, ཀ༌བོའ༌ ཁོང༌ངི༌ སྔུན༌ལ༌ མ༌ཤི༌ཀའེ༌ མི༌ཚེ༌ སྐོར༌ལ༌ གའ༌མོའེ༌ ནས༌ཚུལ༌ལི༌ སྤེ༌ཆ༌བོའང༌ བྲིའ༌ ཛད༌ཏེ༌ ཨིན༌པིན༌།

འི༌ སྤེ༌ཆ༌བོ༌ ཁག༌ཅན༌ཞིག༌ ཨིན༌ནོག༌, ཅིའ༌ཟེར༌ན༌ འི༌བོ༌ གའ༌མོའེ༌ ནས༌ཚུལ༌ལི༌ སྤེ༌ཆ༌ ཞི༌ཀོ༌ ཉམ༌པོ༌ བྲེལ༌ཏེ༌ ཡོད༌ཏེ༌ ཨིན༌ནོག༌, ཀ༌གུན༌ནི༌ མ༌ཤི༌ཀའེ༌ ཆག༌ལས༌ དང༌ ལབ༌ཞ༌གུན༌ནི༌ སྐོར༌ལ༌ ཤད༌དད༌། ཡེ༌ཤུ༌ ནམ༌ཁའ༌ ལེན༌ན༌ ཛད༌ཏེ༌ སྟིང༌ནེ༌ ཆོས༌ཚོགས༌གུན༌ ཀ༌ཟུག༌གི༌ ལྡན༌, ཏེ༌བོའེ༌ སྐོར༌ ཤད༌ཅེས༌པོའེ༌ འི༌ སྤེ༌ཆ༌བོ༌ གའ༌མོའེ༌ ནས༌ཚུལ༌གུན༌ ཉམ༌པོ༌ བྲེལ༌ཏེ༌ ཨིན༌ནོག༌། འི༌ སྤེ༌ཆའེ༌ མ༌ཤི༌ཀའེ༌ ནང༌ང༌ ཏད༌པ༌ཅན༌གུན༌ ཀ༌ཟུག༌གི༌ ཡ༌ཧུ༌དཱའེ༌ ཡུལ༌ནེ༌ ཇིག༌རྟེན༌ གང༌པོའེ༌ མི༌རིགས༌སི༌ ནང༌ང༌ ཕེལ༌ཁན༌བོ༌ སྟན༌ན༌ ཛད༌ད༌ནོག༌། གོ༌མའེ༌ ལོ༌ 34 ནང༌ང༌ ཆོས༌ཚོགས༌གུན༌ ཀ༌ཟུག༌གི༌ ལྡན༌ཏེ༌ ཕེལ༌ཁན༌བོའེ༌ སྐོར༌ལ༌ འི༌ ནང༌ང༌ བྲིས༌ཏེ༌ ཡོད༌ཏེ༌ ཨིན༌ནོག༌།

འི༌ སྤེ༌ཆའེ༌ ཡེ༌ཤུའི༌ སྐུ༌ཚབས༌གུན༌ནི༌ དཀོན༌མཆོག༌གི༌ གྱལ༌སྲིད༌དི༌ གའ༌མོའེ༌ ནས༌ཚུལ༌ལི༌ སྐོར༌ལ༌ ལབ༌ཞའ༌ སལ༌ཅེས༌པོའེ༌, ཡེ༌ཤུ༌ མ༌ཤི༌ཀའེ༌ ཆག༌ལས༌གུན༌ ཏ༌རུང༌ངའང༌ ཅོའ༌ ཛད༌ཁན༌བོ༌ སྟན༌ན༌ནོག༌། ཡང༌ དཀོན༌མཆོག༌གི༌ ཁོང༌གུན༌ནི༌ ཕྲོའ༌ ཛད༌པ༌ ཛད༌ཁན༌གུན༌ གྱུད༌ཏེ༌ ཁོང༌གུན༌ནི༌ ཤད༌ཁན༌གུན༌ ཀྲང༌པོ༌ ཨིན༌ཁན༌བོ༌ སྟན༌ན༌ནོག༌, ཏེ༌གུན༌ མ༌ཚད༌ ཀ༌ཟུག༌གི༌ ཆོས༌ཚོགས༌གུན༌ལ༌ ནགས༌ སྟན༌ཁན༌ནི༌ པ༌འུ༌ལུའི༌ ནང༌ང༌ གྱུར༌ཇ༌ ཡོངས༌ཏེ༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ ལབ༌ཅེས༌ དང༌ ཆོས༌ཤད༌ཅེས༌སི༌ ཕིའ༌ ནགས༌བར༌དོ༌ ནམས༌ཁན༌བོའང༌ སྟན༌ན༌ནོག༌།

འི༌ སྤེ༌ཆའེ༌ ང༌དང༌ང༌ པ༌འུ༌ལུའི༌ ཀ༌ཟུག༌ ནས༌ལུག༌གི༌ ནང༌ང༌ ཆོས༌ཚོགས༌ སོ༌སོའ༌ ཆག༌བྲིས༌གུན༌ བྲིའ༌ ཛད༌ཁན༌བོ༌ ཧ༌གོ༌ཅེས༌ལ༌ རོགས༌ ཅོའ༌ནོག༌, ཏེ༌ ནས༌ལུག༌གུན༌ པ༌འུ༌ལུའ༌ ནགས༌ ཐོང༌ཁན༌ ཚང༌མ༌ ཡང༌ ཆོས༌ཚོགས༌གུན༌ནི༌ ནགས༌བར༌དོའེ༌ དོང༌ལེན༌ ཅོ༌ཁན༌གུན༌ ཨིན༌།

1

ཏམ༌པའེ༌ ཐུག༌ཉིད༌དི༌ ཞལ༌ཆད༌།

1:1-5

1-2 ཅེས༌པའེ༌ ཐེའུ༌ཕེ༌ལུས༌ ངའེ༌ བྲིས༌ཁན༌ནི༌ སྤེ༌ཆ༌ ཏང༌པོའེ༌ ནང༌ང༌, གཙོ༌བོ༌ ཡེ༌ཤུ༌ དཀོན༌མཆོག༌གི༌ ནམ༌ཁའ༌ ལེན༌ལེན༌ ཚོག༌པ༌ ཁོང༌ངི༌ ལབ༌ཞ༌ སལ༌ཁན༌ དང༌ ཆག༌ལས༌ ཛད༌ཁན༌ ཚང༌མའེ༌ སྐོར༌ལ༌ བྲིས༌ཏེ༌ ཡོད༌། ནམ༌ཁའ༌ ལེན༌ན༌ ཛད༌དི༌ སང༌ སྔུན༌ལ༌, ཡེ༌ཤུའི༌ ཁོང༌རང༌ངི༌ ལྡམ༌མ༌ ཛད༌ཁན༌ནི༌ སྐུ༌ཚབས༌གུན༌ལ༌ ཏམ༌པའེ༌ ཐུག༌ཉིད༌ གྱུད༌ཏེ༌ ལབ༌ཞ༌ སལ༌ཏེ༌ ཨིན༌པིན༌། 3 རྡུག༌ངལ༌ ནམས༌ཏེ༌ སྟིང༌ནེ༌ ཡེ༌ཤུའི༌ ཁོང༌ སོན༌ཏེའ༌ ཞངས༌ཁན༌ནི༌ སྟགས༌ མང༌པོ༌ ཁོང༌གུན༌ལ༌ སྟན༌ན༌ ཛད༌ཏེ༌, ཞག༌ 40 ཁོང༌གུན༌ལ༌ ཁོང༌རང༌ སྔོན༌ ཅུག༌ག༌ ཛདས༌ ཡང༌ དཀོན༌མཆོག༌གི༌ གྱལ༌སྲིད༌དི༌ སྐོར༌ལ༌ ཤད༌ད༌ ཛདས༌།

4 ལན༌ཅིག༌ ལོབ༌ཕྲུགས༌གུན༌ ཉམ༌པོ༌ དོན༌ཏང༌ དོན༌ནི༌ ཏུས༌ ཡེ༌ཤུའི༌ མོལས༌, “ངའེ༌ ཁྱོ༌ཞ༌གུན༌ལ༌ ཟེར༌ཁན༌ ནང༌ཞིན༌, ངའེ༌ ཡབ༌བི༌ ཞལ༌ཆད༌ ཛད༌ཁན༌བོ༌ ཐོབ༌ཐོབ༌ ཚག༌པ༌ ཁྱོ༌ཞའ༌ ཡེ༌རུ༌ཤ༌ལེམ༌ནེ༌ ཕི༌ལོག༌ག༌ མ༌ཆ༌། 5 ཡོ༌ཧཱ༌ནན༌ནི༌ མི༌གུན༌ལ༌ ཆུའི༌ཁྲུས༌ ཏངས༌ཏེ༌ ཨིན༌པིན༌, ཨིན༌ནའང༌ ཞག༌ ཁ༌ཅིག༌གི༌ ནང༌ང༌ ཁྱོ༌ཞ༌གུན༌ལ༌ ཏམ༌པའེ༌ ཐུག༌ཉིད༌དི༌ ཁྲུས༌ཐོབ༌ཨིན༌།”

དཀོན༌མཆོག༌གི༌ ཡེ༌ཤུ༌ ནམ༌ཁའ༌ ལེན༌ན༌ ཛདས༌།

1:6-11

6 སྐུ༌ཚབས༌གུན༌ ཡེ༌ཤུ༌ ཉམ༌པོ༌ ཛོམས༌ཏེ༌ ཡོད༌ ཟ༌ནེ༌ ཁོང༌གུན༌ནི༌ ཟེརས༌, “གཙོ༌བོ༌ལེ༌, ཉེ༌རང༌ངི༌ ཨིས༌ར༌ཨེལ༌པ༌གུན༌ལ༌ རོམ༌མི༌ ཝང༌ནེ༌ རང༌ཝང༌ སལ༌ཏེ༌ ང༌དང༌ངི༌ གྱལ༌སྲིད༌པོ༌ ལོགས༌ཏེ༌ ཁྱོང༌ང༌ ཛད༌ཅེས༌སི༌ ཏུས༌པོ༌ ཨིན༌ན༌?”

7 ཡེ༌ཤུའི༌ ཁོང༌གུན༌ལ༌ མོལས༌, “ཏེ༌ ཏུས༌སྐབས༌ དང༌ ནས༌ལུག༌ གུན༌ ལྡམ༌མ༌ ཛད༌ཅེས༌སི༌ ཝང༌བོ༌ ཡབ༌ ཅིག༌པོའ༌ ཡོད༌ཏེ༌ ཨིན༌ནོག༌, ཡང༌ ཁྱོ༌ཞའ༌ ཏེ༌གུན༌ ཤེས༌གོས༌ མེད༌པ༌ ཨིན༌ནོག༌། 8 ཏམ༌པའེ༌ ཐུག༌ཉིད༌ ཁྱོ༌ཞའེ༌ཀ༌ བབས༌སི༌ ཏུས༌, ཁྱོ༌ཞ༌གུན༌ལ༌ སྟོབས༌ ཐོབ༌ཏེ༌ ཁྱོ༌ཞ༌གུན༌ནི༌ ཡེ༌རུ༌ཤ༌ལེམ༌, ཡ༌ཧུ༌དཱ༌ ཡུལ༌ གང༌པོ༌, ས༌མར༌རི༌ཡཱ༌ ཡང༌ ཇིག༌རྟེན༌ གང༌པོའེ༌ ནང༌ང༌ ངའེ༌ སྤང༌པོ༌ ཏང༌ཨིན༌།”

9 ཏེ༌ ཚང༌མ༌ མོལ༌ཏེ༌ སྟིང༌ནེ༌ ཁོང༌གུན༌ནི༌ མིག༌གི༌ དུན༌ལ༌ གཙོ༌བོ༌ ཡེ༌ཤུ༌ ནམ༌ཁའ༌ ཁྱེར༌ར༌ ཛད༌ཏེ༌ སྲིན༌ནི༌ ཀབ༌བ༌ ཛདས༌ ཡང༌ ཁོང༌གུན༌ནི༌ ཁོང༌ ཇལ༌ མ༌ཐུབ༌། 10 ཁོང༌གུན༌ནི༌ ཡེ༌ཤུ༌ ནམ༌ཁའ༌ ལེན༌ན༌ ཛད༌ཁན༌བོའ༌ ལྟེན༌ དུགས༌ཏེ༌ ཡོད༌ ཟ༌ནེ༌, ཧུན༌མེད༌ལ༌ མི༌ ཀོས༌ ཀར༌པོ༌ གོན༌ཁན༌ ཉིས༌ ཁོང༌གུན༌ནི༌ དུན༌ལ༌ ཇལ༌ཏེ༌ 11 མོལས༌, “གཱ༌ལིལ༌ལི༌པ༌གུན༌, ཅི༌ཕིའ༌ ནམ༌ཁའ༌ ལྟས༌ཏེ༌ དུག༌གད༌? ཀ༌ཟུག༌ ཁྱོ༌ཞའེ༌ ཡེ༌ཤུ༌ ནམ༌ཁའ༌ ལེན༌ན༌ ཛད༌ཁན༌བོ༌ ཐོང༌, ཏེན༌ན༌ ཙོགས༌ལ༌ ཁོང༌ ཡང༌སྐྱར༌ ལོགས༌ཏེ༌ སྐྱོད༌ཨིན༌།”

ཡུ༌དཱའེ༌ ཚབས༌ལ༌ སྐུ༌ཚབས༌ སྐོའ༌ ཛདས༌།

1:12-26

12 ཏེ༌ སྟིང༌ནེ༌ ཁོང༌གུན༌ ཨོ༌ལིཝ༌ཝི༌ རི༌ * ཀ༌ནེ༌ བབས༌ཏེ༌ ཡེ༌རུ༌ཤ༌ལེམ༌མ༌ ལོགས༌ཏེ༌ སྐྱོདས༌, ཀ༌བོ༌ གྱལ༌ས༌ནེ༌ ཀི༌ལོ༌མི༌ཀྲར༌ ཅིག༌ ཐག༌རིང༌ང༌ ཡོད༌པིན༌། 13 ཏེ༌རུ༌ ལེབ༌བ༌ཅིག༌, སྐུ༌ཚབས༌གུན༌ སྔུན༌ལ༌ དུགས༌ཏེ༌ ཡོད༌ཁན༌ནི༌ ཁང༌པའེ༌ སྟང༌ཐོག༌ག༌ སོང༌།

ཁོང༌གུན༌ པི༌ཏྲར༌, ཡོ༌ཧཱ༌ནན༌, ཡ༌ཀོབ༌, ཨེན༌གྲིའུ༌, ཕི༌ལིབ༌, ཐོ༌མཱས༌, བར༌ཐོལ༌མཱ༌, མད༌ཐཱ༌, ཨལ༌ཕི༌འུས༌སི༌ བུ༌ཚའ༌ ཡ༌ཀོབ༌, ཤི༌མོན༌ ཡུལ༌དད༌ཅན༌ དང༌ ཡ༌ཀོབ༌བི༌ བུ༌ཚའ༌ ཡུ༌དཱ༌ གུན༌ ཨིན༌པིན༌། 14 ཏེ༌ སྐུ༌ཚབས༌ ཚང༌མ༌ སེམས༌ ཅིག༌ སོང༌ཏེ༌ ཏུས༌གྱུན༌ མོས༌ལམ༌ ཞུའ༌ལ༌ ཛོམ༌མད༌པིན༌, ཞན༌ བུ༌མོ༌ ཁ༌ཅིག༌, ཡེ༌ཤུའི༌ ཨ༌མ༌ མིར༌ཡམ༌ དང༌, ཡེ༌ཤུའི༌ ནོ༌གུན༌ནའང༌, ཁོང༌གུན༌ ཉམ༌པོ༌ ཛོམ༌མད༌པིན༌།

15 ལན༌ ཅིག༌ ནམ༌ ཏད༌པ༌ཅན༌ནི༌ མི༌ 120 ཛོམས༌ཏེ༌ ཡོད༌དི༌ ཏུས༌, པི༌ཏྲར༌ ལངས༌ཏེ༌ མོལས༌, 16 “སྤུན༌གུན༌ ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཁན༌ ནང༌ཞིན༌, ཏམ༌པའེ༌ ཐུག༌ཉིད༌དི༌ གྱལ༌པོ༌ དཱ༌བིད༌ གྱུད༌ཏེ༌ ཡུ༌དཱའེ༌ སྐོར༌ལ༌ ལུང༌སྟན༌ ཤད༌ཁན༌གུན༌ གྲུབ༌གོས༌ཏེ༌ ཨིན༌ནོག༌, ཀ༌བོ༌ ཡུ༌དཱ༌ ནི༌ ཡེ༌ཤུ༌ ཟུམ༌ཁན༌གུན༌ནི༌ ལམ༌སྟན༌པ༌ གྱུར༌། 17 ཁོ༌ ང༌ཞའེ༌ ཕྲོ༌པ༌ ཡང༌ ཁོའེ༌ ང༌ཞའ༌ ཉམ༌པོ༌ ཞབས༌ཏོག༌ ཞུས༌ཏེ༌ ཨིན༌པིན༌།”

18 ༼ཨིན༌ནའང༌ ཁོའེ༌ ལས༌ངན༌བོའེ༌ རིན༌བོའ༌ ཞིང༌ཞིག༌ ཉོས༌, ཤི༌ཏེ༌ སའེ༌ཀ༌ བུད༌, ཁོའེ༌ གྲོད༌པ༌ ཆད༌ཏེ༌ ནང༌ཆ༌ ཚང༌མ༌ བིང༌། 19 ཡང༌ ཏེ༌ཟུག༌ ཇུང༌ཁན༌བོ༌ ཡེ༌རུ༌ཤ༌ལེམ༌པ༌ ཚང༌མའེ༌ ཚོར༌, ཏེ༌ ཞིང༌བོའེ༌ མིང༌ང༌ ཨིབ༌རི༌པའེ༌ སྐད༌དི༌ ནང༌ང༌ ཨ༌ཀེལ༌ད༌མ༌ ཏགས༌, ཀ༌བོའེ༌ ཏོན༌བོ༌ ཁྲག༌གི༌ ཞིང༌ ཨིན༌ནོག༌།༽

20 པི༌ཏྲར༌རི༌ མོལས༌, “སུང༌གུར༌རི༌ སྤེ༌ཆའེ༌ ནང༌ང༌ ‘ཁོའེ༌ ཁང༌པའེ༌ ནང༌ང༌ སུའང༌ མ༌དུག༌ག༌ ནང༌སྟོང༌ ཆ༌ཤིག༌ ✡།’ སུང༌གུར༌རི༌ ཞན༌ཡང༌ ནས༌ས༌ཞིག༌གི༌ཀ༌, ‘ཁོའེ༌ ཝང༌སྲུལ༌ཅེས༌སི༌ ཀོ༌ས༌ ཞན༌ཞིག༌གི༌ ཁྱེར༌ཨིན༌’✡ བྲིའ༌ ཛད༌ཏེ༌ ཨིན༌ནོག༌།”

21-22 “ཏེ༌བོའེ༌ཕིའ༌ གཙོ༌བོ༌ ཡེ༌ཤུ༌ ང༌དང༌གུན༌ ཉམ༌པོ༌ ཡོད༌ ཟ༌ནེ༌ ༼ཡོ༌ཧཱ༌ནན༌ནི༌ ཡེ༌ཤུའ༌ ཁྲུས༌སལ༌ལི༌ ཏུས༌ནེ༌ ཁོང༌ ནམ༌ཁའ༌ ལེན༌ལེན༌ ཚག༌པ༌༽ ཏུས༌གྱུན༌ ང༌དང༌ ཉམ༌པོ༌ ཡོད༌ཁན༌གུན༌ནི༌ ཕྲོ༌ནེ༌ ང༌དང༌ངི༌, ཡུ༌དཱའེ༌ ཚབས༌ཤིག༌ ལྡམ༌གོས༌། སུ༌ཞིག༌ ལྡམ༌ནའང༌ ཁོ༌ ང༌དང༌ ཉམ༌པོ༌ ཡེ༌ཤུ༌ སོན༌ཏེའ༌ ཞངས༌ཁན༌ནི༌ སྤང༌པོ༌ གྱུར༌གོས༌།”

23 ཏེ༌ནེ༌ ཁོང༌གུན༌ནི༌ མི༌ ཉིས༌སི༌ མིང༌ ལྡམ༌མ༌ལ༌ ཁྱོངས༌, མིང༌ ཅིག༌པོ༌ ཡོ༌སེབ༌ ཡ༌ བཱར༌ས༌བས༌ ༼ཁོའ༌ ཡུས༌ཏུས༌སའང༌ ཟེར༌རད༌པིན༌༽ ཡང༌ མིང༌ ཅིག༌པོ༌ མད༌ཐི༌ཡས༌ ཨིན༌པིན༌། 24-25 ཏེ༌ནེ༌ ཁོང༌གུན༌ནི༌ མོས༌ལམ༌ ཞུས༌, “ཀྱེ༌ གཙོ༌བོ༌, ཉེ༌རང༌ངི༌ མི༌ཚང༌མའེ༌ སྙིང༌ ཁྱེན༌ན༌ནོག༌། སྐུ༌ཚབས༌སི༌ ལས༌ ཕངས༌ཏེ༌ འོས༌པ༌ ཨིན༌ཁན༌ནི༌ ཉལ༌ཝའེ༌ ནང༌ང༌ སོང༌ཁན༌ནི༌ ཡུ༌དཱའེ༌ ཚབས༌ལ༌, ཡེ༌ཤུའི༌ སྐུ༌ཚབས༌ དང༌ ཞབས༌ཏོག༌ ཞུ༌ཅེས༌སི༌ ཕིའ༌ འི༌ ཉིས༌ཀོའེ༌ ནང༌ནེ༌ ཉེ༌རང༌ངི༌ ལྡམ༌མ༌ ཛད༌ཁན༌བོ༌ ང༌ཞའ༌ སྟན༌ན༌ ཛད༌།” 26 ཆོ༌ལོ༌ རིལ༌ཏེ༌ གྱན༌ གྱབས༌པ༌ མད༌ཐི༌ཡས༌སི༌ མིང༌ བིང༌, ཡང༌ ཁོ༌ སྐུ༌ཚབས༌ རྕུག༌ཤིག༌གི༌ ཕྲོའ༌ སྲེས༌།

2

ཏད༌པ༌ཅན༌གུན༌ནི༌ཀ༌ ཏམ༌པའེ༌ ཐུག༌ཉིད༌ བབས༌།

2:1-13

1 པེན༌ཏི༌ཀོས༌སི༌ ཏུས༌ཆེན༌ནི༌ ཞག༌ག༌ * ཁོང༌ ཚང༌མ༌ ཁང༌པ༌ཞིག༌གི༌ ནང༌ང༌ ཛོམས༌ཏེ༌ ཡོད༌ ཟ༌ནེ༌ 2 ཧུན༌མེད༌ལ༌ ནམ༌ཁའ༌ནེ༌ ལུང༌རག༌ ཀྲག༌པོའེ༌ སྐད༌ ཙོགས༌ཤིག༌ ཡོངས༌ཏེ༌ ཁོང༌ ཚང༌མ༌ ཛོམས༌ཏེ༌ ཡོད༌ཁན༌ནི༌ ཁང༌པ༌བོ༌ གང༌། 3 ཏེ༌ནེ༌ ཁོང༌གུན༌ལ༌ མེ༌ མེ༌ལྡབ༌ ཙོགས༌ མང༌པོ༌ ཐོང༌ ཀ༌གུན༌ སོ༌སོ༌ བེས༌ཏེ༌ ཁོང༌ རེ༌རེ༌ཀ༌ བབས༌། 4 ཁོང༌ ཚང༌མ༌ ཏམ༌པའེ༌ ཐུག༌ཉིད༌དི༌ གངས༌ ཡང༌ ཐུག༌ཉིད༌དི༌ ཁོང༌གུན༌ལ༌ ཁྱུད༌ སལ༌ཅེས༌པོའེ༌, ཁོང༌གུན༌ནི༌ སྐད༌ སོ༌སོའེ༌ ནང༌ང༌ སྤེ༌ར༌ ཏང༌ཅེས༌ གོ༌ཟུག༌།

5 ཏེ༌ཏུས༌ལ༌ དཀོན༌མཆོག༌ག༌ ཏད༌པ༌ ཅོ༌ཁན༌ནི༌ ཡ༌ཧུ༌དཱ༌པ༌གུན༌ ཇིག༌རྟེན༌ནི༌ ཆོགས༌ ཚང༌མ༌ནེ༌ ཡོངས༌ཏེ༌, ཡེ༌རུ༌ཤ༌ལེམ༌མ༌ ཛོམ༌ཏེ༌ ཡོད༌པིན༌། 6 ཏེ༌ སྐད༌གུན༌ ཚོར༌ར༌ཅིག༌ མི༌ མང༌པོ༌ ཛོམ༌, ཡང༌ ཚང༌མ༌ ཧ༌ལས༌ཏེ༌ ཧན༌གྲང༌ སོང༌ ཅིའ༌ཟེར༌ན༌ ཁོང༌ ཚང༌མའེ༌ ཁོ༌རང༌གུན༌ནི༌ སྐད༌དི༌ ནང༌ང༌ ལོབ༌ཕྲུགས༌གུན༌ནི༌ སྤེ༌ར༌ ཏང༌ཨིན༌ ཚོར༌།

7 ཁོང༌གུན༌ མ༌སྲན༌ཏྲེ༌ ཧ༌ལས༌ཏེ༌ ཅིག༌ དང༌ ཅིག༌ག༌ ཟེརས༌, “ཉོན༌ཤིག༌, འི༌ སྤེ༌ར༌ ཏང༌ཁན༌ ཚང༌མ༌ གཱ༌ལིལ༌ལི༌པ༌ མ༌ནོག༌ག༌? 8 ཏེ༌ནེ༌ ཀ༌ཟུག༌གི༌ ཁོང༌གུན༌ནི༌ ང༌དང༌ རེ༌རེ༌ སྐད༌དི༌ ནང༌ང༌ སྤེ༌ར༌ ཏང༌ཨིན༌ ཚོར༌ར༌ནོག༌། 9 ང༌དང༌གུན༌ནི༌ ཕྲོའ༌ པར༌ཐ༌པ༌, མེད༌ཡེའ༌པ༌, ཨེ༌ལམ༌པ༌, མེ༌སོ༌པོ༌ཏོ༌མིའ༌པ༌, ཡ༌ཧུ༌དཱ༌པ༌, ཀ༌པ༌དོ༌ཀི༌ཡཱ༌པ༌, པོན༌ཏུས༌པ༌, ཨ༌སི༌ཨཱ༌པ༌, 10 ཕརིག༌འེ༌ཡཱ༌པ༌, པམ༌ཕིལ༌ཡཱ༌པ༌, ཨི༌ཇིབ༌པ༌, ཀི༌རིན༌ནི༌ ཉེ༌མོ༌ ཡོད༌ཁན༌ནི༌ ལིབ༌ཡཱ༌པ༌, རོམ༌མི༌ གྱལ༌སའེ༌ བེས༌པ༌, 11 ༼ཡ༌ཧུ༌དཱ༌པ༌ དང༌ ཡ༌ཧུ༌དཱ༌པའེ༌ ཆོས༌ལ༌ ཏད༌པ༌ ཁྱོང༌ཁན༌ ཡ༌ཧུ༌དཱ༌པ༌ མན༌ཁན༌གུན༌༽ ཡང༌ ཀརིཏྲ༌པ༌ དང༌ ཨ༌ར༌བིའ༌པ༌ གུན༌ ཡོད༌ཏེ༌ མ༌ནོག༌ག༌? ཨིན༌ནའང༌ ང༌དང༌གུན༌ལ༌ འི༌ མི༌གུན༌ནི༌ ང༌དང༌རང༌ངི༌ སྐད༌དི༌ ནང༌ང༌ དཀོན༌མཆོག༌གི༌ ཧ༌ལས༌ཤེས༌སི༌ ཆག༌ལས༌གུན༌ ཤད༌ཨིན༌ ཚོར༌ཨིན༌ ཨིན༌ནོག༌།” 12 ཁོང༌ ཚང༌མ༌ ཧ༌ལས༌ཏེ༌ ཐེ༌ཚོམས༌ སོང༌ཏེ༌ ཅིག༌ དང༌ ཅིག༌ག༌, “འི༌ ནས༌ལུག༌གི༌ ཏོན༌བོ༌ ཅི༌ ཨིན༌ནོག༌?” ཟེར༌ཨིན༌ ཏྲིས༌།

13 ཞན༌ ཁ༌ཅིག༌གི༌ ཁྲེལ༌གོད༌ ཏང༌ཨིན༌ ཟེརས༌, “འི༌གུན༌ ཆང༌ མང༌པོ༌ ཐུངས༌ཏེ༌ ར༌རོས༌ཏེ༌ ཨིན༌ནོག༌།”

སྐུ༌ཚབས༌ པི༌ཏྲར༌རི༌ མི༌ཚོགས༌ལ༌ ཧ༌གོ༌ཅུག༌ག༌ ཛདས༌།

2:14-41

14 ཏེ༌ནེ༌ པི༌ཏྲར༌ སྐུ༌ཚབས༌ རྕུག༌ཅིག༌པོ༌ ཉམ༌པོ༌ མི༌ཚོགས༌སི༌ དུན༌ལ༌ སྐྱོད༌ཏེ༌ སྐད༌ ཆེན༌མོའེ༌ ནང༌ང༌ མོལས༌, “ཡ༌ཧུ༌དཱ༌པ༌ དང༌ ཡེ༌རུ༌ཤ༌ལེམ༌མ༌ དུག༌ཁན༌ གུན༌ ངའེ༌ ཟེར༌ཅེས༌ཅན༌བོའ༌ གྱལ༌ལ༌ ཅོས༌ཏེ༌ ཉོན༌ཤིག༌། འི༌ ཇུང༌ཁན༌གུན༌ ངའེ༌ ཁྱོ༌ཞའ༌ ཧ༌གོ༌ཅུག༌ཨིན༌, 15 ཁྱོ༌ཞའེ༌ འི༌ མི༌གུན༌ ར༌རོས༌ཏེ༌ ཨིན༌ནོག༌ སམ༌ཁན༌བོ༌ ཀྲང༌པོ༌ མ༌ནོག༌, ལྟོས༌ཤིག༌གའང༌ ང༌ཏོག༌གི༌ ཆུ༌ཚོད༌ རྒུ༌པ༌ མ༌ནེ༌ ཆ༌ མི༌དུག༌། 16 ཨིན༌ནའང༌ ཏུས༌ མང༌པོའེ༌ སྔུན༌ལ༌ འི༌བོའེ༌ སྐོར༌ལ༌ ལུང༌སྟོན༌པ༌ ཡོ༌ཨེལ༌ལི༌ མོལས༌,

17 གཙོ༌བོ༌ དཀོན༌མཆོག༌གི༌ མོལས༌, ‘ཐའ༌མའེ༌ ཏུས༌ལ༌

ངའེ༌ ང༌རང༌ངི༌ སེམས༌ཉིད༌ མི༌ཚང༌མའེ༌ཀ༌ ལུག༌ཨིན༌,

ཡང༌ ཁྱོ༌ཞའེ༌ བུ༌ཚ༌ དང༌ བུ༌མོ༌ གུན༌ནི༌ ལུང༌སྟན༌ ཏང༌ཨིན༌།

ཁྱོ༌ཞའེ༌ ཞུ༌ནུ༌གུན༌ནི༌ ཞལ༌ཟིགས༌ ཐོང༌ཨིན༌,

ཡང༌ ཁྱོ༌ཞའེ༌ རྒད༌པོ༌གུན༌ལ༌ ཉི༌ལམ༌ ཐོང༌ཨིན༌།

18 ཡང༌ ངའེ༌ ཏེན༌ན༌ ཏུས༌ལ༌ ངའེ༌ ཡོག༌པོ༌

དང༌ ཡོག༌མོ༌ གུན༌ནི༌ཀའང༌ ང༌རང༌ངི༌ སེམས༌ཉིད༌ ལུག༌ཨིན༌,

ཡང༌ ཁོང༌གུན༌ནི༌ ལུང༌སྟན༌ ཏང༌ཨིན༌།

19 ངའེ༌ ནམ༌ཁའེ༌ ནང༌ང༌ ཧ༌ལས༌ཤེས༌སི༌ ལས༌ དང༌

ཇིག༌རྟེན༌ནི༌ཀ༌ སྟགས༌ གུན༌ སྟན༌ཨིན༌,

ཏེ༌གུན༌ ཁྲག༌, མེ༌ དང༌ ཏུད༌པ༌ ནག༌པོ༌ གུན༌ ཨིན༌།

20 གཙོ༌བོའེ༌ ཀྲག༌ཅན༌ དང༌ སྤལ༌ཅན༌ ཞག༌པོ༌ ཇུང༌ངི༌ སང༌

སྔུན༌ལ༌ ཉི༌མ༌ མུན༌གྲིག༌ ཆེན༌

ཡང༌ ཟླ༌ཝ༌ ཁྲག༌ ཙོགས༌ མར༌པོ༌ གྱུར༌ཨིན༌།

21 ཨིན༌ནའང༌ གཙོ༌བོའེ༌ ཚན༌ ཁུར༌ཁན༌ ཚང༌མའ༌

ཐར༌པ༌ ཐོབ༌ཨིན༌།’✡”

22 “ཏ༌ ཁྱོ༌ཞའ༌ ཨིས༌ར༌ཨེལ༌པ༌གུན༌ ངའེ༌ སྤེ༌ར༌ ཉོན༌ཤིག༌། ཁྱོ༌ཞ༌གུན༌ལ༌ གྱུས༌ཨིན༌ནོག༌ དཀོན༌མཆོག༌གི༌ ཡེ༌ཤུ༌ གྱུད༌ཏེ༌ ཧ༌ལས༌ཤེས༌སི༌ ཛད༌པ༌, ལྟས༌ དང༌ སྟགས༌ གུན༌ ཛད༌ཏེ༌ ཁོང༌ངི༌ ན༌ཙ༌རེད༌པ༌ ཡེ༌ཤུ༌ ཀལ༌ལ༌ ཛད༌ཏེ༌ ཨིན༌ཁན༌བོ༌ སྟན༌ན༌ ཛདས༌། 23 དཀོན༌མཆོག༌གི༌ ཇུང༌ཅེས༌ཅན༌གུན༌ ཁྱེན༌ཏེ༌ ཁོང༌རང༌ངི༌ ཐབས༌ ནང༌ཞིན༌ ཡེ༌ཤུ༌ ཁྱོ༌ཞ༌གུན༌ནི༌ ལག༌ག༌ སྟད༌ཅུགས༌ ཡང༌ དཀོན༌མཆོག༌གི༌ ཁྲིམས༌ ཁའ༌ མ༌ཉན༌ཁན༌གུན༌ནི༌ རོགས༌ ཉམ༌པོ༌ ཁྱོ༌ཞ༌གུན༌ནི༌ ཁོང༌ རྐྱང༌ཤིང༌ངི༌ཀ༌ རྐྱང༌ཅུགས༌ཏེ༌ སདས༌། 24 ཨིན༌ནའང༌ དཀོན༌མཆོག༌གི༌ ཁོང༌ ཤི༌ཏེ༌ རྡུག༌ངལ༌ལི༌ ནང༌ང༌ ལུས༌ མ༌ཤུག༌ག༌ སོན༌ཏེའ༌ ལང༌ང༌ ཛདས༌, ཅིའ༌ཞུ༌ན༌ ཤི༌ཅེས༌སི༌ ཝང༌ངི༌ ཁོང༌ ཟུམས༌ཏེ༌ མ༌ནེ༌ བོར༌ མི༌ཉན༌། 25 སུང༌རབས༌སི༌ ནང༌ང༌ གྱལ༌པོ༌ དཱ༌བིད༌དི༌ མ༌ཤི༌ཀའེ༌ སྐོར༌ལ༌ མོལ༌དུག༌,

‘ངའ༌ ཐོང༌, གཙོ༌བོ༌ ངའེ༌ དུན༌ལ༌ ཏུས༌གྱུན༌ ཞུགས༌ཏེ༌ དུག༌།

ཁོང༌ ངའ༌ རོགས༌ ཛད༌ད༌ ང༌ ཉམ༌པོ༌ ཞུགས༌ པ༌སང༌

ང༌ ཅའང༌ ཇིགས༌གོས༌ མེད༌།

26 ཏེན༌ན༌བོའེ༌ཕིའ༌ ངའེ༌ སེམས༌ ཐད༌པོ༌ ཨིན༌,

ཡང༌ ངའེ༌ ལྕེ༌ ཉེ༌རང༌ང༌ སྟོད༌པ༌ ཕུལ༌ལད༌།

མ༌ཚད༌ ཞི༌དེ༌ ཉམ༌པོ༌ ངའེ༌ ཟུགས༌པོའང༌ རེ༌ཝ༌ ཡོད༌,

27 ཅིའ༌ཟེར༌ན༌ ཉེ༌རང༌ངི༌ ངའེ༌ སེམས༌ཉིད༌པོ༌

ཤི༌ཁན༌གུན༌ནི༌ ཕྲོའ༌ ཕངས༌ཏེ༌ བོར༌ར༌ མི༌ཛད༌,

ཡ༌ ཉེ༌རང༌ངི༌ ཏམ༌པའེ༌ ཞབས༌ཏོག༌པ༌བོ༌ རུལ༌ ཅུག༌ག༌ མི༌ཛད༌།

28 ཉེ༌རང༌ངི༌ ངའ༌ སོན༌ཏེ༌ ལང༌ཅེས༌སི༌ ལམ༌བོ༌ སྟན༌ན༌ ཛད༌,

ཉེ༌རང༌ ང༌ ཉམ༌པོ༌ ཞུག༌ཤེས༌པའེ༌, ངའ༌ གའ༌མོའེ༌ གང༌།’✡”

29 “ཡ༌ཧུ༌དཱ༌པའེ༌ སྤུན༌གུན༌, ང༌དང༌ངི༌ ཕ༌མེས༌པོ༌ གྱལ༌པོ༌ དཱ༌བིད༌ ཤི༌, སྤུར༌བོ༌ སྤུར༌ཁང༌ང༌ སུབས༌ ཡང༌ ཁོང༌ངི༌ སྤུར༌ཁང༌བོ༌ དག༌སའང༌ ང༌དང༌ངི༌ ཕྲོའ༌ ཡོད༌ཁན༌བོ༌ ངའེ༌ ཏན༌ཏན༌ ཟེར༌ ཐུབ༌ཅེས༌རག༌། 30 ཨིན༌ནའང༌ ཁོང༌ ལུང༌སྟོན༌པ༌ ཨིན༌པིན༌, ཡང༌ དཀོན༌མཆོག༌གི༌ ཁོང༌ ཉམ༌པོ༌ ཞལ༌ཆད༌ ཛད༌ཁན༌ ནང༌ཞིན༌ ཁོང༌ངི༌ པུར༌གྱུད༌ནེ༌ ཅིག༌ ཁོང༌ངི༌ ཞུགས༌ཁྲིས༌སི༌ཀ༌ སྟག༌ག༌ ཛད༌ཅེས༌པོའང༌ གྱུས༌ ཡོད༌པིན༌། 31 གྱལ༌པོ༌ དཱ༌བིད༌དི༌ ཡོང༌ཅེས༌ཅན༌ནི༌ ཏུས༌སི༌ ནང༌ང༌ ཇུང༌ཅེས༌གུན༌ ཐོང༌ཏེ༌ མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཅེས༌པོ༌ ལུང༌སྟན༌ སལ༌ཏེ༌ མོལས༌, ‘ཁོང༌ ཤི༌ཁན༌གུན༌ནི༌ ཕྲོའ༌ ཕངས༌ཏེ༌ བོར༌ར༌ མ༌ཛདས༌ ཡ༌ ཁོང༌ངི༌ སྐུ༌ཤ༌ རུལ༌ ཅུག༌ག༌ མི༌ཛད༌།’ ”

32 “ཏེན༌ན༌ ཡེ༌ཤུ༌, དཀོན༌མཆོག༌གི༌ སོན༌ཏེའ༌ ལང༌ང༌ ཛདས༌, ང༌ཞ༌གུན༌ནི༌ ཏེ༌བོ༌ སྤང༌པོ༌ ཏང༌ངད༌། 33 ཁོང༌ང༌ དཀོན༌མཆོག༌གི༌ ཆག༌ ཡས༌པའ༌ དུག༌ཅེས༌སི༌ སྤལ༌ ཐོབ༌, ཡང༌ ཡབ༌ དཀོན༌མཆོག༌གི༌ ཞལ༌ཆད༌ ཛད༌ཁན༌ནི༌ ཏམ༌པའེ༌ ཐུག༌ཉིད༌ སལ༌ལ༌ ཛད༌ཁན༌བོ༌ ཡེ༌ཤུའི༌ ང༌ཞའ༌ ཚང༌མ༌ལའང༌ སལ༌ལ༌ ཛད༌ཨིན༌ ཨིན༌ནོག༌, ཡང༌ ཏེ༌བོ༌ ཁྱོ༌ཞའེ༌ དག༌ས༌ ཐོང༌ཨིན༌ ཡང༌ ཚོར༌ཨིན༌ ཨིན༌ནོག༌།” 34-35 “གྱལ༌པོ༌ དཱ༌བིད༌ ནམ༌ཁའ༌ མ༌ཁྱེར༌ནའང༌ ཁོའེ༌ མོལས༌,

‘གཙོ༌བོ༌ དཀོན༌མཆོག༌གི༌ ངའེ༌ གཙོ༌བོའ༌ མོལས༌,

ངའེ༌ ཁྱོ༌རང༌ངི༌ གྲ༌འོ༌ ཚང༌མ༌,

ཁྱོ༌རང༌ངི༌ རྐང༌པའེ༌ ཕོས༌སྟག༌ ཅོ༌ཅོ༌ ཚག༌པ༌,

ཁྱོ༌རང༌ ངའེ༌ ལག༌པ༌ ཡས༌པའེ༌ ཁྲིས༌སི༌ཀ༌ དུག༌།’✡”

36 “ཏེན༌ན༌བོའེ༌ཕིའ༌ ཨིས༌ར༌ཨེལ༌པ༌ ཚང༌མ༌ལ༌ ཏན༌ཏན༌ ཧ༌གོ༌གོས༌: ཏེན༌ན༌ ཡེ༌ཤུ༌ ཀ༌བོ༌ ཁྱོ༌ཞ༌གུན༌ནི༌ རྐྱང༌ཤིང༌ང༌ རྐྱངས༌, གཙོ༌བོ༌ དཀོན༌མཆོག༌གི༌ ཁོང༌ ཁོང༌ངི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ དང༌ གཙོ༌བོ༌ ཉིས༌ཀོ༌ ཛདས༌།”

37 པི༌ཏྲར༌རི༌ སྤེ༌ར༌གུན༌ ཚོར༌ར༌ཅིག༌ ཁོང༌གུན༌ སྙིང༌ང༌ དའ༌ ཟུག༌ཁན༌ ཙོགས༌ སྐྱོ༌མོ༌ སོང༌ཏེ༌, ཁོང༌གུན༌ནི༌ པི༌ཏྲར༌ དང༌ ཞན༌ སྐུ༌ཚབས༌གུན༌ལ༌ ཞུས༌, “སྤུན༌གུན༌, ང༌ཞའེ༌ ཅི༌ ཅོ༌གོས༌?”

38 པི༌ཏྲར༌རི༌ ལན༌སལས༌, “ཁྱོ༌ཞའེ༌ སྡིག༌པ༌གུན༌ལ༌ ཤགས༌པ༌ ཐོབ༌ཅེས༌སི༌ ཕིའ༌ རང༌རང༌ངི༌ སྡིག༌པའེ༌ཀ༌ གྱོད༌པ༌ ཅོས༌ཏེ༌ ཡེ༌ཤུ༌ མ༌ཤི༌ཀའེ༌ ཚན༌ནི༌ ནང༌ང༌ ཁྲུས༌ལེན༌། ཏེ༌ནེ༌ ཁྱོ༌ཞ༌གུན༌ལ༌ ཏམ༌པའེ༌ ཐུག༌ཉིད༌དི༌ ཅིན༌ལབས༌ ཐོབ༌ཨིན༌། 39 འི༌ ཞལ༌ཆད༌པོ༌ ཁྱོ༌ཞའ༌, ཁྱོ༌ཞའེ༌ པུར༌གྱུད༌ དང༌ ཡ༌ཧུ༌དཱ༌པ༌ མན༌ཁན༌ གུན༌ནི༌ ཕིའ༌ ཨིན༌ནོག༌, ཀ༌གུན༌ལ༌ ང༌དང༌ངི༌ གཙོ༌བོ༌ དཀོན༌མཆོག༌གི༌ ཁོང༌རང༌ངི༌ མི༌གུན༌ གྱུར༌ཅེས༌ལ༌ བོད༌ད༌ ཛདས༌།” 40 ཏེ༌ནེ༌ པི༌ཏྲར༌རི༌ ལབ༌ཞ༌ མང༌པོ༌ སལ༌ཨིན༌ སྤང༌པུད༌ཏེ༌ སྙིང༌ནེ༌ ཞུ༌ཝ༌ ཕུལ༌ཨིན༌ མོལས༌, “འི༌ མི༌རབས༌ ངན༌པའ༌ ཕོག༌ཅེས༌སི༌ ཆད༌པ༌ནེ༌ ཁྱོ༌ཞ༌རང༌གུན༌ སྐྱོབ༌ཤིག༌།”

41 ཁོའེ༌ ཆོས༌ཤད༌ཁན༌བོའ༌ ཏད༌པ༌ ཅོ༌ཁན༌གུན༌ནི༌ ཁྲུས༌ལེནས༌, ཡང༌ ཏེ༌ ཞག༌ག༌ མ༌ཤི༌ཀའེ༌ཀ༌ ཏད༌པ༌ ཅོ༌ཁན༌ སྟོང༌སུམ༌ ཟོད༌ཅིག༌ ཆོས༌ཚོགས༌སི༌ ཕྲོའ༌ ཐེའ༌ ཛདས༌།

ཏད༌པ༌ཅན༌གུན༌ནི༌ བྲེལ༌ ཅོ༌ཅེས༌།

2:42-47

42 ཁོང༌གུན༌ སྐུ༌ཚབས༌གུན༌ནེ༌ ལབ༌ཞ༌ ལེན༌ཅེས༌, སྤོས༌པ༌ ཏང༌ཅེས༌, ཁར༌ཇི༌ བགོས༌ཏེ༌ ཟའ༌ཅེས༌ ༼ཀ༌བོའེ༌ ནང༌ང༌ གཙོ༌བོ༌ ཡེ༌ཤུ༌ ཨིད༌ཏུ༌ ཅོ༌ཨིན༌ དོན༌ཏང༌ དོན༌ཅེས༌༽ དང༌ མོས༌ལམ༌ ཞུ༌ཅེས༌ གུན༌ མ༌ ཁག༌ཅན༌ སམས༌ཏེ༌ ཏུས༌གྱུན༌ ཛོམ༌མད༌པིན༌།

43 སྐུ༌ཚབས༌གུན༌ནི༌ ཧ༌ལས༌ཤེས༌སི༌ ཛད༌པ༌ དང༌ ལྟས༌ མང༌པོ༌ སྟན༌ན༌ ཛད༌ཅེས༌པོའེ༌ མི༌ཚང༌མའེ༌, ཇིགས༌སི༌ ནང༌ང༌ དཀོན༌མཆོག༌ག༌ རྩི༌ཝ༌ ཛདས༌། 44 ཏད༌པ༌ཅན༌ ཚང༌མ༌ ལན༌ མང༌པོ༌ ཛོམས༌ཏེ༌, ཅི༌ཚང༌མ༌ ཅིག༌ དང༌ ཅིག༌ ཉམ༌པོ༌ བགོའད༌པིན༌། 45 ཡོད༌ཁན༌ནི༌ ནོར༌གུན༌ ཙོངས༌ཏེ༌ སྒོས༌དོམ༌ ཡོད༌ཁན༌གུན༌ལ༌ བགོས༌ཏེ༌ ཏང༌ངད༌པིན༌། 46 ཁོང༌གུན༌ ཞག༌ཏང༌ ཆོད༌ཁང༌ངི༌ གྱང༌སྐོར༌རི༌ ནང༌ང༌ ཛོམ༌མད༌པིན༌། ཁང༌པ༌གུན༌ནི༌ ནང༌ང༌ གཙོ༌བོ༌ ཨིད༌ཏུ༌ ཅོ༌ཨིན༌ དོན༌ཀྱིར༌ ཅགས༌ཏེ༌ གའ༌མོ༌ དང༌ ཐད༌པོ༌ ཉམ༌པོ༌ སྙིང༌ ཕེས༌ཏེ༌ ཚང༌མ༌ ཉམ༌པོ༌ བགོས༌ཏེ༌ ཟེན༌, 47 དཀོན༌མཆོག༌ག༌ སྟོད༌པ༌ ཕུལ༌ཨིན༌, མི༌ཚང༌མའེ༌ ཆོགས༌སྐྱོར༌ ཐོབ༌ཅེས༌ལ༌ ཁོང༌གུན༌ནི༌ ཐད༌པོ༌ ཅོས༌། ཐར༌པ༌ ཐོབ༌ཁན༌གུན༌ནི༌ ཀྲངས༌ཀ༌ ཞག༌པ༌སང༌ཞག༌ གཙོ༌བོ༌ ཡེ༌ཤུའི༌ ཕེལ༌ ཅུག༌ག༌ ཛདས༌།

3

གྲུལ༌ མ༌ཉན༌ཁན༌ ལྩང༌ཁན༌ཞིག༌ ཕན༌ཅུག༌ག༌ ཛདས༌།

3:1-11

1 ཞག༌ཤིག༌ ཉི༌མའེ༌ ཆུ༌ཚོད༌ སུམ༌པ༌ མོས༌ལམ༌ ཞུ༌ཅེས༌སི༌ ཏུས༌པའེ༌ཀ༌ པི༌ཏྲར༌ དང༌ ཡོ༌ཧཱ༌ནན༌ ཀེན༌ལ༌ ཆོད༌ཁང༌ང༌ སྐྱོདས༌། 2 སྐྱེས༌པ༌ནེ༌ ཕར༌ལ༌ ཞ༌འོ༌ མི༌ཞིག༌ ཆོད༌ཁང༌ངི༌ ལྡེ༌མོ༌ ཟེར༌ཁན༌ནི༌ གྱས༌སྒོའེ༌ཀ༌ ཞག༌ཏང༌ ཆོད༌ཁང༌ང༌ ཆའ༌ཁན༌གུན༌ནི༌ ཀ༌ནེ༌ ལྩང༌ཅེས༌ལ༌ ཁྱོངས༌ཏེ༌ བོར༌རད༌པིན༌། 3 ཁོའེ༌ པི༌ཏྲར༌ དང༌ ཡོ༌ཧཱ༌ནན༌ ཆོད༌ཁང༌ང༌ ཆའ༌ ཐོང༌ཏེ༌ ཁོང༌ང༌ པེ༌ནེ༌ ཏོང༌ ཟེར༌ཨིན༌ ལྩངས༌།

4 པི༌ཏྲར༌ དང༌ ཡོ༌ཧཱ༌ནན༌ནི༌ ཁོ༌ ཆོགས༌ལ༌ མིག༌ གྱངས༌ཏེ༌ ལྟས༌ ཡང༌ པི༌ཏྲར༌རི༌ མོལས༌, “ང༌ཞའ༌ ལྟོས༌།” 5 ཁོའེ༌ པེ༌ནེ༌ ཏང༌ང༌ནོག༌ སམས༌ཏེ༌ ཁོང༌གུན༌ལ༌ ལྟས༌ཏེ༌ དུགས༌། 6 ཏེ༌ནེ༌ པི༌ཏྲར༌རི༌ མོལས༌, “མུལ༌ ཡ༌ སེར༌ ནི༌ ངའ༌ མེད༌, ངའ༌ ཡོད༌ཁན༌བོ༌ ཁྱོ༌རང༌ང༌ ཏང༌ཨིན༌, ན༌ཙ༌རེད༌པ༌ ཡེ༌ཤུ༌ མ༌ཤི༌ཀའེ༌ ཚན༌ནི༌ ནང༌ང༌ ལངས༌ཏེ༌ གྲུལ༌།”

7 པི༌ཏྲར༌རི༌ ཁོའེ༌ ལག༌པ༌ ཡས༌པ༌ ཟུམས༌ཏེ༌ ཁོ༌ ལང༌ང༌ལ༌ རོགས༌ ཅོས༌, ཏེན༌ན༌མལ༌ལ༌ ཁོའེ༌ རྐང༌པ༌ དང༌ རྐང༌ཚིགས༌ ཚང༌མ༌ ཕན༌ཏེ༌ ཤེད༌ཅན༌ གྱུར༌། 8 ཁོ༌ ཆོམས༌ཏེ༌ ཀོའག༌ ལངས༌ ཡང༌ གྲུལ༌ཅེས༌ གོ༌ཟུག༌། ཏེ༌ནེ༌ ཁོ༌ ཆོམས༌ཨིན༌, གྲུལ༌ཨིན༌, དཀོན༌མཆོག༌ག༌ སྟོད༌པ༌ ཕུལ༌ཨིན༌, ཁོང༌གུན༌ ཉམ༌པོ༌ ཆོད༌ཁང༌ང༌ སོང༌།

9 མི༌ཚང༌མའེ༌ ཁོ༌ གྲུལ༌ཨིན༌, དཀོན༌མཆོག༌ག༌ སྟོད༌པ༌ ཕུལ༌ཨིན༌ ཐོང༌ཏེ༌ 10 ཆོད༌ཁང༌ངི༌ ལྡེ༌མོ༌ ཟེར༌ཁན༌ནི༌ གྱས༌སྒོའེ༌ དུན༌ལ༌ དུག༌ཁན༌ནི༌ ལྩང༌ཁན༌ ཨིན༌ཁན༌བོ༌ ངོ༌ཤེས༌། ཡང༌ ཁོའེ༌ ཏེ༌ཟུག༌ ཅོ༌ཨིན༌ ཐོང༌པ༌ ཁོང༌གུན༌ ཧ༌ལས༌ཏེ༌ ཧན༌གྲང༌ སོང༌། 11 ཏེ༌ མི༌བོའེ༌ པི༌ཏྲར༌ དང༌ ཡོ༌ཧཱ༌ནན༌ནི༌ ལག༌པ༌ ཐམས༌ཏེ༌ ཡོད༌ ཟ༌ནེ༌, མི༌ཚང༌མ༌ ཧ༌ལས༌ཏེ༌ ཁོང༌གུན༌ ཡོད༌སའེ༌, ཆོད༌ཁང༌ངི༌ ནང༌ང༌ སོ༌ལོ༌མོན༌ནི༌ ཡབས༌ ཟེར༌སའེ༌ ནས༌སའེ༌ཀ༌ གྱུགས༌ཏེ༌ སོང༌།

པི༌ཏྲར༌རི༌ ཆོད༌ཁང༌ངི༌ ནང༌ང༌ ཆོས༌ སལས༌།

3:12-26

12 པི༌ཏྲར༌རི༌ མི༌མངས༌གུན༌ ཛོམ༌མ༌ ཐོང༌ཏེ༌ མོལས༌, “ཨིས༌ར༌ཨེལ༌པ༌གུན༌, ཁྱོ༌ཞ༌གུན༌ ཅིའ༌ ཧ༌ལས༌ཏེ༌ ཨིན༌? ང༌ཞ༌རང༌ངི༌ སྟོབས༌ ཡ༌ ང༌ཞའ༌ ཏམ༌པ༌ ཡོད༌ཅེས༌པོའེ༌, འི༌ མི༌བོ༌ གྲུལ༌ཅུག༌ ཉན༌ཏེ༌ ཨིན༌ནོག༌ སམས༌ཏེ༌ ང༌ཞའ༌ ཅིའ༌ ལྟས༌ཏེ༌ དུག༌གད༌། 13 ཨབ༌ར༌ཧམ༌, ཨི༌སཱག༌, ཡ༌ཀོབ༌བི༌ དཀོན༌མཆོག༌, ང༌དང༌ངི༌ ཕ༌མེས༌པོ༌གུན༌ནི༌ དཀོན༌མཆོག༌གི༌ ཁོང༌ངི༌ ཞབས༌ཏོག༌པ༌ ཡེ༌ཤུའ༌ སྤལ༌ སལ༌ལ༌ ཛདས༌། ཨིན༌ནའང༌ ཁྱོ༌ཞ༌གུན༌ནི༌ ཁོང༌ ཟུམས༌ཏེ༌ གྲ༌འོའེ༌ ལག༌ག༌ སད༌ད༌ ཏངས༌, ཡང༌ པི༌ལ༌ཏུའི༌ ཁོང༌ ཕུད༌ཅེས༌སི༌ ཐག༌ཅད༌ནའང༌, ཁྱོ༌ཞ༌གུན༌ནི༌ པི༌ལ༌ཏུའི༌ དུན༌ལ༌ ཁོང༌ ང༌ཞའེ༌ གྱལ༌པོ༌ མན༌ ཟེརས༌། 14 ཁྱོ༌ཞ༌གུན༌ནི༌ ཏམ༌པ༌ དང༌ ཀྲང༌པོ༌ ཨིན༌ཁན༌བོ༌ ཕངས༌ཏེ༌ པི༌ལ༌ཏུའ༌ ཁྱོ༌ཞའེ༌ ཕིའ༌ མི༌སད༌ཞིག༌ ཕུད༌ཅེས༌ལ༌ ཞུ༌ཝ༌ ཕུལས༌། 15 ང༌ཞའེ༌ སྤང༌པོ༌ ཏང༌ངད༌, ཁྱོ༌ཞའེ༌ སྲོག༌ སལ༌ཁན༌བོ༌ སདས༌, ཨིན༌ནའང༌ དཀོན༌མཆོག༌གི༌ ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌ ཨིན༌ནོག༌།”

16 “ཡེ༌ཤུའི༌ ཚན༌ནི༌ ནང༌ང༌ ཏད༌པ༌ ཅོ༌ཅེས༌པོའེ༌ ཁྱོ༌ཞའེ༌ ཐོངས༌ཏེ༌ ངོ༌ཤེས༌ཁན༌ནི༌ འི༌ མི༌བོ༌ ཤེད༌ཅན༌ ཅོའ༌ ཛདས༌། ཡེ༌ཤུའི༌ ནང༌ང༌ ཏད༌པ༌ ཅོ༌ཅེས༌པོའེ༌ འི༌ མི༌བོའེ༌ ཟུགས༌པོ༌ གྱལ༌ཏེ༌ ཤེད༌ཅན༌ གྱུར༌ཁན༌བོ༌ ཁྱོ༌ཞའ༌ ཚང༌མའེ༌ ཐོང༌ ཐུབ༌ཏེ༌ ཨིན༌ནོག༌།”

17 “ཏ༌ ངའེ༌ སྤུན༌གུན༌ ང༌ གྱུས༌ཡོད༌, ཁྱོ༌ཞའ༌ དང༌ ཁྱོ༌ཞའེ༌ འུ༌སྐྱོང༌ གུན༌ནི༌ ཡེ༌ཤུ༌ ཉམ༌པོ༌ ཅོ༌ཁན༌གུན༌ ཁོང༌ སུ༌ ཨིན༌ཁན༌བོ༌ མ༌ཤེས༌ས༌ ཅོས༌ཏེ༌ ཨིན༌པིན༌། 18 ཨིན༌ནའང༌ དཀོན༌མཆོག༌གི༌ སྔུན༌མའེ༌ ལུང༌སྟོན༌པ༌ ཚང༌མ༌ གྱུད༌ཏེ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀའ༌ རྡུག༌ངལ༌ ཉོང༌གོས༌ཨིན༌ མོལ༌ཁན༌བོ༌ གྲུབ༌ ཅུག༌ག༌ ཛདས༌། 19 སྡིག༌པ༌ སེལ༌ལ༌ ཛད༌ཅེས༌སི༌ ཕིའ༌ ཁྱོ༌ཞའ༌ རང༌ངི༌ སྡིག༌པའེ༌ཀ༌ གྱོད༌པ༌ ཅོས༌ཏེ༌ དཀོན༌མཆོག༌ ཆོགས༌ལ༌ ལོག༌ཏེ༌ ཡོང༌ཤིག༌། 20 ཏེ༌ནེ༌ ཁྱོ༌ཞའ༌ དང༌ གཙོ༌བོའེ༌ ནང༌ང༌ བྲེལ༌ ཡོད༌ཅེས༌པོའེ༌, ཁྱོ༌ཞའེ༌ སེམས༌ལ༌ སྤོས༌པ༌ ཐོབས༌ཏེ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌, ཡེ༌ཤུ༌ ཡང༌སྐྱར༌ ཁྱོ༌ཞའེ༌ཀ༌ ཀལ༌ལ༌ ཛད༌ཨིན༌། 21 ཏུས༌ མང༌པོའེ༌ སྔུན༌ལ༌ ཏམ༌པའེ༌ ལུང༌སྟོན༌པ༌གུན༌ གྱུད༌ཏེ༌ མོལ༌ལ༌ ཛད༌ཁན༌ ནང༌ཞིན༌ ཡེ༌ཤུ༌ ཏེ༌ཏེ༌ཚོག༌པ༌ ནམ༌ཁའ༌ ཞུགས༌གོས༌ཨིན༌ ནམ༌ཚོག༌པ༌ དཀོན༌མཆོག༌གི༌ ཛད༌ཁན༌ ཚང༌མ༌ ཡང༌སྐྱར༌ སོ༌མ༌ མི༌ཛད༌། 22 ལུང༌སྟོན༌པ༌ མོ༌ཟེས༌སི༌ མོལས༌, ‘གཙོ༌བོ༌ ཁྱོ༌ཞའེ༌ དཀོན༌མཆོག༌གི༌ ཁྱོ༌ཞ༌གུན༌ནི༌ ཕིའ༌ ང༌ ཙོགས༌ལ༌ ཁྱོ༌ཞ༌རང༌ངི༌ སྤུན༌གུན༌ནི༌ ཕྲོ༌ནེ༌ ལུང༌སྟོན༌པ༌ཞིག༌ ཀལ༌ལ༌ ཛད༌ཨིན༌། ཡང༌ ཁྱོ༌ཞ༌གུན༌ནི༌ ཁོང༌ངི༌ མོལ༌ཁན༌ ཚང༌མའ༌ ཁའ༌ཉན༌གོས༌། 23 ཏེ༌ ལུང༌སྟོན༌པའེ༌ ཁ༌ མི༌ཉན༌ཁན༌བོ༌ དཀོན༌མཆོག༌གི༌ མི༌གུན༌ནི༌ ཕྲོ༌ནེ༌ ཕེས༌ཏེ༌ མེད༌ཁན༌ ཅོའ༌ ཛད༌ཨིན༌།’✡”

24 པི༌ཏྲར༌རི༌ ཏ༌རུང༌ངའང༌ མོལས༌, “ས༌མུ༌འེལ༌ནེ༌ གོ༌ཟུགས༌ཏེ༌ ལུང༌སྟོན༌པ༌ ཚང༌མའེ༌, འི༌ ཞག༌གུན༌ནི༌ སྐོར༌ལ༌ ལུང༌སྟན༌ ཤད༌ད༌ ཛདས༌། 25 ཁྱོ༌ཞ༌ ལུང༌སྟོན༌པ༌གུན༌ནི༌ ཞལ༌ཆད༌གུན༌ ནོར༌སྐལ༌ ཐོབ༌ཅེས༌ཅན༌ ཡང༌ དཀོན༌མཆོག༌གི༌ ཁྱོ༌ཞའེ༌ ཕ༌མེས༌པོ༌གུན༌ ཉམ༌པོ༌ ཆད༌དོན༌ ཛད༌ཁན༌བོའེ༌ ནང༌ང༌ ཁྱོ༌ཞ༌ ཐེས༌ཏེ༌ ཨིན༌ནོག༌, ཀ༌ཟུག༌ དཀོན༌མཆོག༌གི༌ ཨབ༌ར༌ཧམ༌མ༌ མོལ༌ལ༌ ཛདས༌, ‘ངའེ༌ ཁྱོ༌རང༌ངི༌ པུར༌གྱུད༌གུན༌ གྱུད༌ཏེ༌ ཇིག༌རྟེན༌པ༌གུན༌ལ༌ ཅིན༌ལབས༌ ཏང༌ཨིན༌ ✡།’ 26 དཀོན༌མཆོག༌གི༌ ཁོང༌རང༌ངི༌ ཞབས༌ཏོག༌པ༌, ཡེ༌ཤུ༌ སོན༌ཏེའ༌ ལང༌ང༌ ཛད༌ཏེ༌ ཁྱོ༌ཞ༌རང༌ངི༌ ངན༌པའེ༌ ལམ༌གུན༌ ཕང༌ ཐུབ༌ཅེས༌སི༌ ཅིན༌ལབས༌ སལ༌ཅེས༌ལ༌ ཁོང༌ གོ༌མ༌རང༌ ཁྱོ༌ཞ༌གུན༌ནི༌ཀ༌ ཀལ༌ལ༌ ཛདས༌།”

4

པི༌ཏྲར༌ དང༌ ཡོ༌ཧཱ༌ནན༌ ཚོགས༌དུའི༌ དུན༌ལ༌ ཁྱེརས༌།

4:1-22

1 པི༌ཏྲར༌ དང༌ ཡོ༌ཧཱ༌ནན༌ནི༌ མི༌མངས༌ལ༌ ལབ༌ཞ༌ སལ༌ཨིན༌ ཡོད༌ ཟ༌ནེ༌ བླ༌མ༌གུན༌, ཆོད༌ཁང༌ སྲུང༌ཁན༌ནི༌ མག༌སྤོན༌ དང༌ སད༌དུ༌ཀི༌པ༌གུན༌ ཏེ༌རུ༌ ཡོངས༌། 2 ཏེ༌ འུ༌སྐྱོང༌གུན༌ལ༌ སྲོ༌ ཡོངས༌ཏེ༌ ཡོད༌པིན༌ ཅིའ༌ཟེར༌ན༌ སྐུ༌ཚབས༌གུན༌ནི༌ མི༌ཚོགས༌ལ༌ ཡེ༌ཤུ༌ གྱུད༌ཏེ༌ ཤི༌ཁན༌གུན༌ སོན༌ཏེའ༌ ལང༌ང༌ ཛད༌ཅེས༌སི༌ ལབ༌ཞ༌ སལ༌ལད༌པིན༌། 3 ཁོང༌གུན༌ནི༌ པི༌ཏྲར༌ དང༌ ཡོ༌ཧཱ༌ནན༌ ཟུམས༌ཏེ༌ སྟིང༌མ༌ཞག༌ ཚག༌པ༌ ཙོན༌ཁང༌ང༌ ཀག༌ཅུགས༌, ཅིའ༌ཟེར༌ན༌ མུན༌གྲིག༌ སོང༌ ཚར༌ཏེ༌ ཡོད༌པིན༌། 4 ཨིན༌ནའང༌ ཁོང༌ངི༌ ཆོས༌ ཚོར༌ཁན༌ མང༌པོའེ༌ གཙོ༌བོ༌ ཡེ༌ཤུའི༌ཀ༌ ཏད༌པ༌ ཁྱོངས༌, ཏད༌པ༌ཅན༌གུན༌ནི༌ ཀྲངས༌ཀ༌ སྟོང༌ལྔ༌ ཟམ༌ཤིག༌ ཡོད༌པིན༌, ཀ༌བོའེ༌ ནང༌ང༌ བུ༌མོ༌ དང༌ ཕྲུ༌གུ༌གུན༌ མ༌ཐེའ༌ ཨིན༌ནོག༌།

5 ཏེ༌ནེ༌ སྟིང༌མ༌ཞག༌ག༌ ཡུལ༌ལི༌ སྤོན༌བོ༌གུན༌, འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ ཡེ༌རུ༌ཤ༌ལེམ༌མ༌ ཛོམ༌། 6 བླ༌མ༌ ཆེན༌མོ༌ ཨན༌ནཱས༌, ཀ༌ཡ༌ཕཱས༌, བླ༌མ༌ ཆེན༌མོའེ༌ ཉེན༌: ཡོ༌ཧཱ༌ནན༌, ཨ༌ལེག༌ཟན༌དེར༌ དང༌ ཞན༌གུན༌ ཏེ༌ཕྲོའ༌ ཡོད༌པིན༌། 7 ཁོང༌གུན༌ནི༌ པི༌ཏྲར༌ དང༌ ཡོ༌ཧཱ༌ནན༌ ཚོགས༌དུའི༌ དུན༌ལ༌ བོད༌ཏེ༌ ཏྲིས༌, “ཁྱོ༌རང༌གུན༌ནི༌ སུའི༌ ཝང༌ངི༌ ནང༌ང༌ ཡ༌ སུའི༌ མིང༌ ཁུར༌ཏེ༌ ཏེ༌ ལས༌གུན༌ ཅོས༌ཏེ༌ ཨིན༌?”

8 ཏེ༌ནེ༌ ཏམ༌པའེ༌ ཐུག༌ཉིད༌དི༌ གངས༌ཏེ༌ པི༌ཏྲར༌རི༌ ལན༌ཏངས༌, “མི༌གུན༌ནི༌ སྤོན༌བོ༌ དང༌ འུ༌སྐྱོང༌ གུན༌, 9 ང༌ཞའེ༌ ཁོངས༌ཁན༌ནི༌ མི༌ ཕན༌ཅུགས༌ཏེ༌ ལས༌ ཟང༌པོ༌ ཅོ༌ཅེས༌པོའེ༌, དི༌རིང༌ ང༌ཞའ༌ ཏྲི༌ཝ༌ ཏྲིའ༌ད༌? ཁོ༌ ཀ༌ཟུག༌གི༌ གྱལ༌, གྱུས༌ཆའ༌ ཉིན༌རག༌ག༌? 10 འི༌བོ༌ ཁྱོ༌ཞའ༌ དང༌ ཨིས༌ར༌ཨེལ༌པ༌ ཚང༌མའེ༌ ཤེས༌གོས༌, ན༌ཙ༌རེད༌པ༌ ཡེ༌ཤུ༌ མ༌ཤི༌ཀ༌ ཁྱོ༌ཞའེ༌ རྐྱང༌ཤིང༌ངི༌ཀ༌ རྐྱངས༌ ཨིན༌ནའང༌ དཀོན༌མཆོག༌གི༌ ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛདས༌ཁན༌ནི༌ ཚན༌ནི༌ ནང༌ང༌ འི༌ མི༌བོ༌ ཕན༌ཏེ༌ ཁྱོ༌ཞའེ༌ དུན༌ལ༌ ལངས༌ཏེ༌ ཨིན༌ནོག༌། 11 ཁོང༌ངི༌ སྐོར༌ལ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

‘ཀ༌ རྡོའ༌བོ༌ ཁང༌པ༌ རྩིག༌ཁན༌གུན༌ནི༌ ཕན༌མི༌ཐོགས༌ ཐེས༌,

ཏེན༌ན༌ རྡོའ༌བོ༌ ཁང༌པའེ༌ ཀྲུ༌རྡོའ༌བོ༌ གྱུར༌

ཀ༌བོ༌ ཚང༌མའེ༌སང༌ ཁག༌ཅན༌ རྡོའ༌བོ༌ ཨིན༌ནོག༌།’✡”

12 “ཡེ༌ཤུ༌ མ༌ཤི༌ཀ༌ མ༌སྟོགས༌ ཞན༌ སུ༌ཞིག༌ གྱུད༌ཏེ༌ ང༌དང༌ང༌ ཐར༌པ༌ མི༌ཐོབ༌, ཇིག༌རྟེན༌ གང༌པོའེ༌ ནང༌ང༌ ཞན༌ སུ༌ཞིག༌ག༌ དཀོན༌མཆོག༌གི༌ ཏེ༌ མིང༌བོ༌ སལ༌ལ༌ མ༌ཛདས༌, ཀ༌བོ༌ གྱུད༌ཏེ༌ ང༌དང༌གུན༌ལ༌ ཐར༌པ༌ ཐོབ༌ཨིན༌།”

13 ཏེ༌ནེ༌ ཁོང༌གུན༌ནི༌ པི༌ཏྲར༌ དང༌ ཡོ༌ཧཱ༌ནན༌ མ༌སིལ༌ཁན༌, ཁས༌པ༌ མི༌ མན༌ ཨིན༌ནའང༌ མ༌ སྤོས༌པ༌ ཉམ༌པོ༌ སྤང༌པོ༌ ཏང༌ཅེས༌ ཐོང༌ཏེ༌ ཧ༌ལས༌, ཡང༌ ཁོང༌ ཉིས༌ཀོ༌ ཡེ༌ཤུའི༌ ཕྲོ༌པ༌ ཨིན༌ཁན༌བོ༌ ཧ༌གོ༌། 14 ཁོང༌གུན༌ནི༌ ཕན༌ཅུག༌ཁན༌ནི༌ མི༌བོ༌ ཁོང༌ ཉམ༌པོ༌ ལངས༌ཏེ༌ ཡོད༌པ༌, ཁོང༌གུན༌ལ༌ པི༌ཏྲར༌ དང༌ ཡོ༌ཧཱ༌ནན༌ནི༌ གྱབ༌གལ༌ལ༌ ཅའང༌ ཟེར༌ མ༌ཉན༌། 15 ཏེ༌བོའེ༌ཕིའ༌ ཁོང༌ ཉིས༌ཀོ༌ ཡ༌ཧུ༌དཱ༌པའེ༌ ཚོགས༌དུ༌ནེ༌ ཕི༌ལོག༌ག༌ ཕིངས༌, ཡང༌ ཁོང༌གུན༌ནི༌ གྲབས༌ ཅོས༌ཏེ༌ ཅིག༌ དང༌ ཅིག༌ག༌ ཏྲིས༌, 16 “ང༌དང༌གུན༌ནི༌ འི༌ མི༌ ཉིས༌ཀོའ༌ ཅི༌ ཅོ༌ཨིན༌? ཏེ༌ ལྟས༌པོ༌ མ༌ཇུང༌ ང༌དང༌ངི༌ ཟེར༌ མི༌ཉན༌ ཅིའ༌ཟེར༌ན༌ ཁོང༌གུན༌ནི༌ ཧ༌ལས༌ཤེས༌སི༌ ཛད༌པ༌ སྟན༌ཁན༌བོ༌ ཡེ༌རུ༌ཤ༌ལེམ༌པ༌ ཚང༌མ༌ལ༌ གྱུས༌ཨིན༌ནོག༌། 17 ཨིན༌ནའང༌ ཡེ༌ཤུའི༌ སྐོར༌ལ༌ ལོན༌བོ༌ མི༌མངས༌སི༌ ནང༌ང༌ ཏ༌རུང༌ངའང༌ མི༌ གྱས༌ཅེས༌སི༌ ཕིའ༌ ང༌དང༌ངི༌ ཁོང༌ ཉིས༌ཀོའ༌ ཏ༌ནེ༌ཕར༌ལ༌ ཡེ༌ཤུའི༌ མིང༌ ཁུར༌ཏེ༌ ཆོས༌ཤད༌ མི༌ཆོག༌ ཟེར༌ཏེ༌ བཀའ༌ཏང༌ཨིན༌།” 18 ཏེ༌ནེ༌ ཁོང༌ ཉིས༌ཀོ༌ ནང༌ང༌ བོད༌ཏེ༌ ཡེ༌ཤུའི༌ སྐོར༌ལ༌ སུའང༌ སྤེ༌ར༌ ཡ༌ ཆོས༌ཤད༌ མི༌ཆོག༌ ཟེར༌ཏེ༌ བཀའ༌ ཏངས༌།

19 ཨིན༌ནའང༌ པི༌ཏྲར༌ དང༌ ཡོ༌ཧཱ༌ནན༌ནི༌ ཁོང༌གུན༌ལ༌ མོལས༌, “ཁྱོ༌ཞའེ༌ ཅི༌ སམ༌མ༌རག༌, དཀོན༌མཆོག༌གི༌ སྐུན༌དུན༌ལ༌ ཀ༌བོ༌ ཀྲང༌པོ༌ ཨིན༌ནོག༌, ཁོང༌ངི༌ བཀའ༌ ཁའ༌ ཉན༌ཅེས༌པོ༌ ཨིན༌ནོག༌ག༌ ཡ༌ ཁྱོ༌ཞའེ༌? 20 ང༌ཞའེ༌ ཐོང༌ཁན༌ དང༌ ཚོར༌ཁན༌ གུན༌ མི༌གུན༌ལ༌ མ༌ཤད༌ད༌ དུག༌ཉན༌ཅེས༌ མེད༌།”

21 ཏེ༌ ཇུང༌ཁན༌བོ༌ ཐོང༌ཏེ༌ མི༌ ཚང༌མའེ༌ དཀོན༌མཆོག༌ག༌ སྟོད༌པ༌ ཕུལ༌པ༌, མི༌གུན༌ནི༌ ཧི༌ལིངས༌ མ༌ཕིང༌ང༌ ཡ༌ཧུ༌དཱ༌པའེ༌ ཚོགས༌དུའི༌ ཁོང༌ ཉིས༌ཀོའ༌ ཆད༌པ༌ ཀ༌ཟུག༌ཤིག༌ ཅད༌ཅེས༌པོ༌ ཐག༌ཅད༌ མ༌ཉན༌། ཏེན༌ན༌བོའེ༌ཕིའ༌ ཁོང༌གུན༌ནི༌ སྤང༌པུད༌ཏེ༌ ཁོང༌ ཉིས༌ཀོ༌ ཕུད༌ཏངས༌། 22 ཧ༌ལས༌ཤེས༌སི༌ ཛད༌པ༌ ཛད༌ཏེ༌ ཕན༌ཅུག༌ཁན༌ནི༌ མི༌བོའ༌ ལོ༌ ཞིབ༌ཅུ༌ སང༌ མང༌ང༌ ཆའད༌པིན༌།

ཏད༌པ༌ཅན༌གུན༌ནི༌ སྤོས༌པའེ༌ ཕིའ༌ མོས༌ལམ༌།

4:23-31

23 ཁོང༌ ཉིས༌ཀོ༌ ཕུད༌ཏེ༌ སྟིང༌ནེ༌ ཞན༌ ཏད༌པ༌ཅན༌ སྤུན༌གུན༌ནི༌ ཕྲོའ༌ སོང༌ ཡང༌ བླ༌མ༌ ཆེན༌མོ༌ དང༌ འུ༌སྐྱོང༌ གུན༌ནི༌ ཟེར༌ཁན༌ ཚང༌མ༌ ཁོང༌གུན༌ལ༌ ཤདས༌། 24 ཁོང༌གུན༌ནི༌ ཏེ༌བོ༌ ཚོར༌ར༌ཅིག༌ ཚང༌མའེ༌ སྐད༌ ཆེན༌མོའེ༌ ནང༌ང༌ དཀོན༌མཆོག༌ག༌ མོས༌ལམ༌ ཞུས༌, “ཀྱེ༌ གཙོ༌བོ༌, ཉེ༌རང༌ངི༌ ནམ༌ཁའ༌, ཇིག༌རྟེན༌, གྱ༌ཚོ༌ དང༌ ཏེ༌གུན༌ནི༌ ནང༌ང༌ ཡོད༌ཁན༌ ཚང༌མ༌ ཛད༌ཏེ༌ ཨིན༌། 25 ཏམ༌པའེ༌ ཐུག༌ཉིད༌ གྱུད༌ཏེ༌ ཉེ༌རང༌ངི༌ ཡོག༌པོ༌ ང༌ཞའེ༌ ཕ༌མེས༌པོ༌ གྱལ༌པོ༌ དཱ༌བིད༌དི༌ ཞལ༌ནེ༌ མོལས༌,

‘གྱལ༌ཁམས༌གུན༌ལ༌ སྲོ༌ སྲན༌ཏྲེ༌ ཅིའ༌ ཡོང༌ང༌ནོག༌།

མི༌གུན༌ནི༌ གོ༌མི༌ཆོད༌ཅེས༌སི༌ ཅུས༌ངན༌ ཅིའ༌ ལྡིང༌ང༌ནོག༌།

26 དཀོན༌མཆོག༌ དང༌ ཁོང༌ངི༌ ལྡམ༌མ༌ ཛད༌ཁན༌ནི༌ མ༌ཤི༌ཀའེ༌ གྱབ༌གལ༌ལ༌,

ཇིག༌རྟེན༌ནི༌ གྱལ༌པོ༌གུན༌ མག༌གི༌ ཕིའ༌ གྲལ༌གྲིག༌ དུག༌,

ཡང༌ ཝང༌སྲུལ༌པ༌གུན༌ ཛོམས༌ཏེ༌ དུག༌།’✡”

27 “ཏན༌ཏན༌ལ༌ འི༌ གྱལ༌སའེ༌ ནང༌ང༌ གྱལ༌པོ༌ ཧེ༌རོད༌ དང༌ རོམ༌མི༌ ཀའ༌ལོན༌ པོན༌ཏིའུ༌ པི༌ལ༌ཏུ༌, ཡ༌ཧུ༌དཱ༌པ༌ མན༌ཁན༌གུན༌ དང༌ ཨིས༌ར༌ཨེལ༌པ༌གུན༌ ཉམ༌པོ༌ ཛོམས༌ཏེ༌ ཉེ༌རང༌ངི༌ ལྡམ༌མ༌ ཛད༌ཁན༌ ཏམ༌པའེ༌ ཞབས༌ཏོག༌པ༌ ཡེ༌ཤུའི༌ གྱབ༌གལ༌ལ༌ ཅུས༌ངན༌ ལྡིངས༌། 28 ཁོང༌གུན༌ནི༌ མ༌ཤི༌ཀ༌ ཅོས༌ཁན༌བོ༌ ནི༌ ཉེ༌རང༌ངི༌ ཝང༌ དང༌ ཐུག༌གོངས༌ ནང༌ཞིན༌ སྔུན༌ལ༌ ཐག༌ཅད༌ད༌ ཛད༌ཏེ༌ ཨིན༌པིན༌། 29 ཏ༌ ཀྱེ༌ གཙོ༌བོ༌, ཁོང༌གུན༌ནི༌ ལྡམ༌ཞག༌ ཏངས༌ཁན༌བོ༌ སན༌ན༌ ཛད༌ཏེ༌ ང༌ཞའ༌ ཉེ༌རང༌ངི༌ ཡོག༌པོ༌གུན༌ལ༌ ཉེ༌རང༌ངི༌ ཏམ༌པའེ༌ བཀའ༌ ཧམ༌པ༌ ཉམ༌པོ༌ ཤད༌ཅེས༌སི༌ ཤེད༌ སལ༌། 30 ཉེ༌རང༌ངི༌ ཆག༌ རྐྱང༌ང༌ ཛད༌ཏེ༌ གྱལ༌ཅུག༌ཅེས༌, ཉེ༌རང༌ངི༌ ཏམ༌པའེ༌ ཞབས༌ཏོག༌པ༌ ཡེ༌ཤུའི༌ ཚན༌ ཝང༌ཅན༌ནི༌ ནང༌ང༌ ཧ༌ལས༌ཤེས༌སི༌ སྟགས༌ དང༌ ཛད༌པ༌ གུན༌ ཅོའ༌ ཛད༌།”

31 མོས༌ལམ༌ ཏབ༌ ཚར༌ར༌ཅིག༌ ཁོང༌གུན༌ ཛོམས༌ཏེ༌ ཡོད༌ཁན༌ནི༌ ནང༌བོ༌ སྐུལ༌ལ༌ ཛདས༌། ཚང༌མ༌ ཏམ༌པའེ༌ ཐུག༌ཉིད༌དི༌ གངས༌ཏེ༌ དཀོན༌མཆོག༌གི༌ བཀའ༌ ཧམ༌པ༌ ཉམ༌པོ༌ ཤདས༌།

ཏད༌པ༌ཅན༌གུན༌ནི༌ ནོར༌གུན༌ བགོས༌ཏེ༌ ཏངས༌།

4:32-37

32 ཏད༌པ༌ཅན༌ ཚང༌མ༌ སྙིང༌སེམས༌ ཐུན༌ཏེ༌ སུ༌ཞིག༌གིའང༌ རང༌ངི༌ ནོར༌བོ༌ ང༌རང༌ངི༌ ཨིན༌ མ༌ཟེར༌ར༌ ཅི༌ཚང༌མ༌ ཞན༌མ༌གུན༌ ཉམ༌པོ༌ བགོའད༌པིན༌། 33 སྐུ༌ཚབས༌གུན༌ནི༌ སྟོབས༌ ཆེན༌མོ༌ ཉམ༌པོ༌ གཙོ༌བོ༌ ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཁན༌བོའེ༌ སྤང༌པོ༌ ཏངས༌ ཡང༌ ཚང༌མའེ༌ཀ༌ ཐུག༌རྗེ༌ ཆེན༌མོ༌ བབས༌། 34 ཁོང༌གུན༌ནི༌ ཕྲོ༌ནེ༌ སྒོས༌དོམ༌ཅན༌ སུའང༌ མེད༌པིན༌, ཅིའ༌ཟེར༌ན༌ ཞིང༌ ཡ༌ ཁང༌པ༌ ཡོད༌ཁན༌གུན༌ནི༌ ཏེ༌གུན༌ ཙོངས༌ཏེ༌ 35 སྐུ༌ཚབས༌གུན༌ནི༌ ཞབས༌སི༌ དུན༌ལ༌ ཏེ༌ པེ༌ནེ༌གུན༌ ཕུལ༌ལད༌པིན༌། ཏེ༌ནེ༌ ཁོང༌གུན༌ནི༌ སྒོས༌དོམ༌ ནང༌ཞིན༌ ཏེ༌བོ༌ ཚང༌མ༌ལ༌ བགོས༌ཏེ༌ སལ༌ལད༌པིན༌།

36 ནོར༌ ཙོང༌ཁན༌གུན༌ནི༌ ནང༌ནེ༌ ཀིབ༌རུས༌སི༌ ཡུལ༌ནེ༌ ཨིས༌ར༌ཨེལ༌ལི༌ སྡེ༌ ལི༌ཝི༌པ༌ ཡོ༌སེབ༌ ཟེར༌ཁན༌ཞིག༌ ཀ༌བོའ༌ སྐུ༌ཚབས༌གུན༌ནི༌ བཱར༌ན༌བས༌ མིང༌ང༌ ཏགས༌ ༼ཏེ༌བོའེ༌ ཏོན༌བོ༌ “སེམ༌སྟོབས༌ཏང༌ཁན༌ནི༌བུ༌” ཨིན༌ནོག༌།༽ 37 ཁོའེ༌ རང༌ངི༌ ཞིང༌བོ༌ ཙོངས༌ ཡང༌ པེ༌ནེ༌བོ༌ ཁྱོངས༌ཏེ༌ སྐུ༌ཚབས༌གུན༌ནི༌ ཞབས༌སི༌ དུན༌ལ༌ ཕུལས༌།

5

ཨ༌ན༌ནི༌ཡཱས༌ དང༌ ཁོའེ༌ ན༌མ༌ སབ༌ཕི༌རའ༌།

5:1-11

1 ཏ༌ ཨ༌ན༌ནི༌ཡཱས༌ དང༌ ཁོའེ༌ ན༌མ༌ སབ༌ཕི༌རའ༌ ཟེར༌ཁན༌ནི༌ ཞིད༌མད༌ཤིག༌གི༌ རང༌ངི༌ ས༌ཀྱད༌དི༌ ཁག༌ཅིག༌ ཙོངས༌, 2 ཡང༌ ཐོབ༌ཁན༌ནི༌ པེ༌ནེ༌བོའེ༌ ནང༌ནེ༌ ཁག༌ཅིག༌ སུའང༌ གྱུས༌ཆའ༌ མ༌ཅུག༌ག༌ བོར༌ཏེ༌ ལུས༌ཁན༌བོ༌ སྐུ༌ཚབས༌གུན༌ནི༌ ཞབས༌སི༌ དུན༌ལ༌ ཕུལས༌། ཁོའེ༌ ན༌མའེ༌ འི༌ ཚང༌མའེ༌ ནང༌ང༌ ཁའ༌ཆམས༌ཏེ༌ ཨིན༌པིན༌།

3 ཏེ༌ནེ༌ པི༌ཏྲར༌རི༌ མོལས༌, “ཨ༌ན༌ནི༌ཡཱས༌, ཅིའ༌ ཁྱོ༌རང༌ངི༌ སྙིང༌ངི༌ ནང༌ང༌ ཤེ༌ཏན༌ ཡོང༌ཅུགས༌ཏེ༌, ས༌ཀྱད༌ ཙོང༌ཁན༌ནི༌ རིན༌ནི༌ ཁག༌ཅིག༌ རང༌ངི༌ ཕིའ༌ བོར༌ཏེ༌ ཏམ༌པའེ༌ ཐུག༌ཉིད༌ལ༌ ཟུན༌ ཏང༌ངད༌། 4 ཏེ༌ ས༌ཀྱད༌པོ༌ ཙོང༌ངི༌ སང༌ སྔུན༌ལའང༌ ཁྱོ༌རང༌ངི༌ མན༌པིན༌ན༌? ཙོངས༌ཏེ༌ སྟིང༌ནེའང༌ ཏེ༌ པེ༌ནེ༌བོའ༌ ཁྱོ༌རང༌ངི༌ ཅི༌ ཅོ༌ནའང༌ མི༌ཐད༌ད༌? ཏེ༌ནེ༌ ཁྱོ༌རང༌ང༌ སྐྱོན༌ ཅོ༌ཅེས༌སི༌ འི༌ སམ༌བ༌བོ༌ ཀ༌ནེ༌ ཡོངས༌། ཁྱོ༌རང༌ངི༌ ང༌ཞ༌གུན༌ལ༌ མན༌པ༌ དཀོན༌མཆོག༌ག༌ ཟུན༌ ཏངས༌ཏེ༌ ཨིན༌ནོག༌།”

5 ཏེ༌གུན༌ ཚོར༌ར༌ཅིག༌ ཨ༌ན༌ནི༌ཡཱས༌ སའེ༌ཀ༌ གྱེལ༌ ཡང༌ ཤི༌། ཏེ༌ ཇུང༌ཁན༌གུན༌ ཚོར༌ཁན༌ ཚང༌མ༌ སྲན༌ཏྲེ༌ ཇིགས༌། 6 ཏེ༌རུ༌ ཡོད༌ཁན༌ནི༌ ཁྱོག༌ཏོང༌ ཁ༌ཅིག༌ ཡོངས༌ཏེ༌ ཁོའེ༌ རོ༌བོ༌ རས༌སི༌ ནང༌ང༌ དུམས༌ ཡང༌ ཕི༌ལོག༌ག༌ སུབ༌བ༌ལ༌ ཁྱེརས༌།

7 ཆུ༌ཚོད༌ སུམ༌ཞིག༌གི༌ སྟིང༌ནེ༌, ཁོའེ༌ ན༌མ༌ ཏེ༌རུ༌ ཡོངས༌, ཏེ༌རུ༌ ཇུངས༌ཁན༌བོ༌ ཁོའ༌ གྱུས༌ མེད༌པིན༌། 8 ཏེ༌ནེ༌ པི༌ཏྲར༌རི༌ ཏེ༌ བུ༌མོ༌བོའ༌ མོལས༌, “ཤོད༌དའང༌! འི༌ པེ༌ནེ༌བོ༌ ཁྱོ༌རང༌ དང༌ ཁྱོ༌རང༌ངི༌ མག༌པའེ༌ ས༌ཀྱད༌ ཙོངས༌ཏེ༌ རིན༌ ཐོབ༌ཁན༌ གང༌པོ༌ ཨིན༌ན༌?”

ཁོའེ༌, “རིན༌ གང༌པོ༌ ཨིན༌ལེ༌” ཞུས༌།

9 པི༌ཏྲར༌རི༌ མོལས༌, “ཀ༌ཟུག༌གི༌ ཁྱོ༌རང༌ ཉིས༌ཀོའེ༌ གཙོ༌བོའེ༌ ཐུག༌ཉིད༌ལ༌ ཚོད༌ལྟ༌ཅེས༌སི༌ ཐབས༌ ངན༌པ༌ ལྡིངས༌པིན༌། ཏ༌ ཁྱོ༌རང༌ངི༌ མག༌པ༌ སུབ༌བ༌ ཁྱེར༌ཁན༌གུན༌ སྒོའེ༌ཀ༌ ཡོད༌, ཡང༌ ཁྱོ༌རང༌ངའང༌ ཕི༌ལོག༌ག༌ ཁུར༌ཏེ༌ ཁྱེར༌ཨིན༌།”

10 ཏེན༌ན༌མལ༌ལ༌ ཏེ༌ བུ༌མོ༌བོ༌ ཁོང༌ངི༌ ཞབས༌སི༌ཀ༌ གྱེལ༌ཏེ༌ ཤི༌། ཁྱོག༌ཏོང༌གུན༌ ནང༌ང༌ ཡོངས༌ ཡང༌ བུ༌མོ༌ ཤི༌ཏེ༌ ཐོང༌པ༌, ཁོའང༌ ཕི༌ལོག༌ག༌ ཁྱེར༌ཏེ༌ ཁོ༌རང༌ངི༌ མག༌པ༌ ཉམ༌པོ༌ སུབས༌། 11 མ༌ཤི༌ཀའེ༌ ཆོས༌ཚོགས༌ གང༌པོ༌ ཡང༌ ཏེ༌ སྐོར༌ལ༌ ཚོར༌ཁན༌ ཚང༌མ༌ སྲན༌ཏྲེ༌ ཇིགས༌།

སྐུ༌ཚབས༌གུན༌ནི༌ ནད༌པ༌གུན༌ ཕན༌ཅུག༌ག༌ ཛདས༌།

5:12-16

12 སྐུ༌ཚབས༌གུན༌ནི༌ མི༌ཚོགས༌སི༌ ནང༌ང༌ ཧ༌ལས༌ཤེས༌སི༌ ཛད༌པ༌ མང༌པོ༌ སྟན༌ན༌ ཛདས༌, ཡང༌ ཏད༌པ༌ཅན༌ ཚང༌མ༌ ཆོད༌ཁང༌ངི༌ ནང༌ང༌ སོ༌ལོ༌མོན༌ནི༌ ཡབས༌སི༌ཀ༌ ཛོམ༌མད༌པིན༌། 13 ཡུལ༌མི༌ ཚང༌མའེ༌ ཁོང༌གུན༌ལ༌ རྩི༌ཝ༌ མ༌ ཀྲག༌པོ༌ ཅོའད༌པིན༌, ཨིན༌ནའང༌ ཁོང༌གུན༌ནི༌ ཕྲོའ༌ དྲེས༌ཤེས༌སི༌ ཧམ༌པ༌ སུ༌ཞིག༌གའང༌ མ༌ཡོངས༌། 14 ཏེ༌ནེའང༌ བུ༌ཚའ༌ དང༌ བུ༌མོ༌ མང༌པོ༌ཞིག༌གི༌ གཙོ༌བོའེ༌ཀ༌ ཏད༌པ༌ ཁྱོངས༌ ཡང༌ ཏད༌པ༌ཅན༌གུན༌ནི༌ ཀྲངས༌ཀ༌ གྱས༌། 15 པི༌ཏྲར༌རི༌ ཧ༌ལས༌ཤེས༌སི༌ ཛད༌པ༌ སྟན༌ན༌ ཛད༌ཅེས༌པོའེ༌, ཁོང༌ ལམ༌ནེ༌ སྐྱོད༌ ཟ༌ནེ༌ ཁོང༌ངི༌ ཀྲིབ༌ཀྱག༌ ཕོག༌ན༌ གྱལ༌ཨིན༌ སམས༌ཏེ༌ མི༌གུན༌ནི༌ ནད༌པ༌གུན༌ ཁྱོངས༌ཏེ༌ ལམ༌མི༌ཀ༌ ཤག༌སྟན༌ དང༌ ཉལ༌ཁྲི༌ གུན༌ནི༌ཀ༌ བོར༌རད༌པིན༌། 16 ཡེ༌རུ༌ཤ༌ལེམ༌མི༌ ཉེ༌ཁོར༌རི༌ གྲོང༌ཁྱེར༌གུན༌ནེ༌ མི༌མངས༌ མང༌པོ༌ ཛོམས༌, མང༌པོ༌ཞིག༌གི༌ ནད༌པ༌ དང༌ གོང༌པོ༌ ཞུགས༌ཏེ༌ ནགས༌ སྟན༌ཁན༌ གུན༌ ཁྲིད༌ཏེ༌ ཁྱོངས༌, ཡང༌ པི༌ཏྲར༌རི༌ ཚང༌མ༌ ཕན༌ཅུག༌ག༌ ཛདས༌།

སྐུ༌ཚབས༌གུན༌ལ༌ རྡུག༌ངལ༌ སྟན༌།

5:17-42

17 ཏེ༌བོ༌ ཐོང༌ཏེ༌ བླ༌མ༌ ཆེན༌མོ༌ དང༌ ཁོང༌ངི༌ ཕྲོ༌པ༌ སད༌དུ༌ཀི༌པ༌གུན༌ལ༌ སྲན༌ཏྲེ༌ ཚིག༌ཅེས༌ ཡོངས༌། 18 ཁོང༌གུན༌ནི༌ སྐུ༌ཚབས༌གུན༌ ཟུམ༌ཅུགས༌ཏེ༌ ཁོང༌གུན༌ ཙོན༌ལ༌ ཀགས༌, 19 ཨིན༌ནའང༌ ཚན༌ལ༌ གཙོ༌བོའེ༌ ཕོ༌ཉའེ༌ ཙོན༌ཁང༌ངི༌ སྒོ༌གུན༌ ཕེས༌ཏེ༌ ཁོང༌གུན༌ ཕི༌ལོག༌ག༌ ཕིངས༌ཏེ༌ ཁྱོངས༌ ཡང༌ མོལས༌, 20 “ཏ༌ ཆོད༌ཁང༌ངི༌ གྱང༌སྐོར༌རི༌ ནང༌ང༌ སོང༌ཏེ༌ མི༌གུན༌ལ༌ མི༌ཚེ༌ སོ༌མ༌ ཐོབ༌ཅེས༌སི༌ ལོན༌བོ༌ གང༌པོ༌ ཤོད༌ཤིག༌།”

21 ནམ༌ ལངས༌ས༌ཅིག༌, ཁོང༌གུན༌ ཆོད༌ཁང༌ངི༌ གྱང༌སྐོར༌རི༌ ནང༌ང༌ སོང༌ཏེ༌ མོལ༌ཁན༌ ནང༌ཞིན༌ ཆོས༌ཤད༌ད༌ ཛདས༌། བླ༌མ༌ ཆེན༌མོ༌ དང༌ ཁོང༌ངི༌ ཕྲོ༌པ༌གུན༌ ལེབ༌བ༌ཅིག༌, ཡ༌ཧུ༌དཱ༌པའེ༌ ཚོགས༌དུ༌ ༼ཡང༌ན༌ ཨིས༌ར༌ཨེལ༌ལི༌ འུ༌སྐྱོང༌གུན༌ནི༌ ཐུས༌མི༌ ཚང༌མ༌༽ བོད༌ཏེ༌, ཁོང༌གུན༌ནི༌ མག༌མི༌ ཁ༌ཅིག༌ སྐུ༌ཚབས༌གུན༌ ཁྱོང༌ང༌ལ༌ ཙོན༌ཁང༌ང༌ ལམ༌ཅུགས༌། 22 ཨིན༌ནའང༌ ཏེ༌ མག༌མི༌གུན༌ ཙོན༌ཁང༌ང༌ ལེབ༌བ༌ཅིག༌ ཁོང༌གུན༌ལ༌ ཏེ༌རུ༌ སྐུ༌ཚབས༌གུན༌ མ༌ཐོབ༌, ཡང༌ ལོགས༌ཏེ༌ སོང༌ཏེ༌ འི༌ སྐོར༌བོ༌ འུ༌སྐྱོང༌གུན༌ལ༌ ཤདས༌, 23 “ཙོན༌ཁང༌ངི༌ སྒོའ༌ ཀུ༌ལིག༌ ཅུགས༌ཏེ༌ མ༌སྟན༌པོ༌ ཅོས༌ཏེ༌ སྒོ༌ སྲུང༌པ༌གུན༌ སྒོ༌གུན༌ནི༌ཀ༌ སྲུངས༌ཏེ༌ དུག༌པིན༌, ཨིན༌ནའང༌ ང༌ཞའེ༌ སྒོ༌ ཕེས༌ཏེ༌ ནང༌ཀུག༌ག༌ ལྟས༌པ༌ སུའང༌ མི༌དུག༌།” 24 ཏེ༌ སྤེ༌ར༌བོ༌ ཚོར༌ར༌ཅིག༌, ཆོད༌ཁང༌ངི༌ གྱ༌སྤོན༌ དང༌ བླ༌མ༌ འུ༌སྐྱོང༌ ཚང༌མ༌ ཧ༌ལས༌, ཡང༌ ཅི༌ ཆ༌ཅེས༌ ཨིན༌ནོག༌ སམས༌ཏེ༌ ཐེ༌ཚོམས༌ སྐྱེས༌།

25 ཏེ༌རུ༌ མི༌ཞིག༌ ཡོངས༌ཏེ༌ ཟེརས༌, “ལྟོས༌སའང༌, ཁྱོ༌ཞའེ༌ ཙོན༌ལ༌ ཀགས༌ཁན༌ནི༌ མི༌གུན༌ནི༌ ཆོད༌ཁང༌ངི༌ གྱང༌སྐོར༌རི༌ ནང༌ང༌ མི༌གུན༌ལ༌ ཆོས༌ཤད༌དུག༌།” 26 ཏེ༌ནེ༌ གྱ༌སྤོན༌ མག༌མི༌གུན༌ ཉམ༌པོ༌ སོང༌ཏེ༌ སྐུ༌ཚབས༌གུན༌ ཝང༌ མ༌ཅོའ༌ ཁྲིད༌ཏེ༌ ཁྱོངས༌, ཅིའ༌ཟེར༌ན༌ མི༌གུན༌ནི༌ རྡོའ༌ གྱབས༌ཏེ༌ སད༌ཨིན༌ སམས༌ཏེ༌ ཁོང༌གུན༌ ཇིགས༌། 27 ཁོང༌གུན༌ནི༌ སྐུ༌ཚབས༌གུན༌ ཡ༌ཧུ༌དཱ༌པའེ༌ ཐུས༌མི༌གུན༌ནི༌ ཚོགས༌པའེ༌ དུན༌ལ༌ ཁྱོངས༌, ཡང༌ བླ༌མ༌ ཆེན༌མོའེ༌ ཁོང༌གུན༌ལ༌ ཟེརས༌, 28 “ང༌ཞའེ༌ ཁྱོ༌ཞ༌གུན༌ལ༌ ཡེ༌ཤུའི༌ མིང༌ ཁུར༌ཏེ༌ ཆོས༌ མ༌ཤད༌ ཟེར༌ཏེ༌ སལ༌པོ༌ བཀའ༌ ཏངས༌པིན༌, ཨིན༌ནའང༌ ཁྱོ༌ཞ༌གུན༌ནི༌ ཡེ༌རུ༌ཤ༌ལེམ༌ གང༌པོའེ༌ ནང༌ང༌ ཏེ༌ ཆོས༌པོ༌ ཁྱེབས༌ ཅུགས༌ཏོག༌, ཡང༌ ཁོ༌ སད༌ཁན༌ནི༌ ཉད༌པོ༌ ང༌ཞའེ༌ཀ༌ ཀལ༌ཅེས༌སི༌ རྩོན༌གྲུས༌ ཅོ༌རུག༌།”

29 པི༌ཏྲར༌ དང༌ ཞན༌ སྐུ༌ཚབས༌གུན༌ནི༌ ལན༌སལས༌, “ང༌ཞའེ༌ མི༌ སང༌ དཀོན༌མཆོག༌གི༌ ཁའ༌ཉན༌གོས༌། 30 ང༌ཞའེ༌ ཕ༌མེས༌པོའེ༌ དཀོན༌མཆོག༌གི༌ ཁྱོ༌ཞའེ༌ རྐྱང༌ཤིང༌ངི༌ཀ༌ རྐྱངས༌ཏེ༌ སད༌ཁན༌ནི༌ གཙོ༌བོ༌ ཡེ༌ཤུ༌, ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛདས༌། 31 ཨིས༌ར༌ཨེལ༌པ༌གུན༌ནི༌ སྡིག༌པ༌ ཅོ༌ཁན༌གུན༌ནི༌ཀ༌ གྱོད༌པ༌ ཅོས༌ཏེ༌ ཤགས༌པ༌ ཐོབ༌ཅེས༌སི༌ ཕིའ༌ དཀོན༌མཆོག༌གི༌ ཡེ༌ཤུའ༌ གྱལ༌ལུ༌ དང༌ སྐྱབ༌གོན༌ ཅོའ༌ ཛད༌ཏེ༌, རྩི༌ཝ༌ཅན༌ནི༌ ཀོ༌ས༌, ཆག༌ ཡས༌པའེ༌ཀ༌ བོར༌ར༌ ཛདས༌། 32 ང༌ཞའ༌ ཏེ༌གུན༌ནི༌ སྤང༌པོ༌ ཨིན༌ ཡང༌ ཏམ༌པའེ༌ ཐུག༌ཉིད༌དའང༌, ཏེན༌ན༌ ཐུག༌ཉིད༌བོ༌ དཀོན༌མཆོག༌གི༌ ཁའ༌ཉན༌ཁན༌གུན༌ལ༌ སལ༌ལ༌ ཛདས༌།”

33 ཏེ༌གུན༌ ཚོར༌པ༌ སྲོ༌ སྲན༌ཏྲེ༌ ཡོངས༌ཏེ༌ ཁོང༌གུན༌ནི༌ སྐུ༌ཚབས༌གུན༌ སད༌ཅེས༌སི༌ སམ༌བ༌ ཏངས༌། 34 ཨིན༌ནའང༌ གཱ༌མ༌ལི༌ཨེལ༌ ཟེར༌ཁན༌ནི༌ ཕ༌རུ༌ཤི༌པ༌ ཆོས༌ཁྲིམས༌ལ༌ ཁས༌པ༌ དང༌ ཡུལ༌མི༌ ཚང༌མའེ༌ རྩི༌ཝ༌ཅན༌ནི༌ མི༌ཞིག༌ ཡ༌ཧུ༌དཱ༌པའེ༌ ཚོགས༌དུའི༌ ཕྲོ༌ནེ༌ ལངས༌ཏེ༌ ཁོང༌གུན༌ ཙ༌པིག༌ཤིག༌གི༌ ཕིའ༌ ཕི༌ལོག༌ག༌ ཁྱེར༌ ཟེར༌ཏེ༌ བཀའ༌ ཏངས༌། 35 ཏེ༌ནེ༌ ཁོའེ༌ ཁོང༌གུན༌ལ༌ ཟེརས༌, “ངའེ༌ ཕྲོ༌པ༌ ཨིས༌ར༌ཨེལ༌པ༌གུན༌ ཁྱོ༌ཞའེ༌ ཏེ༌ མི༌གུན༌ལ༌ ཅི༌ ཅོ༌ནའང༌ སམ༌བ༌ ཏངས༌ཏེ༌ ཅོ༌ཤིག༌, 36 ཅིའ༌ཟེར༌ན༌ འི༌ སང༌ སྔུན༌མ༌ཞིག༌ ཐེའུ༌དཱས༌ ཟེར༌ཁན༌ཞིག༌ བིང༌ཏེ༌ ཁོ༌ མ༌ ཁག༌ཅན༌ མི༌ཞིག༌ ཨིན༌ཟུན༌ ཏངས༌པ༌ མི༌ ཞིབ༌གྱ༌ ཟམ༌ཤིག༌ ཁོའེ༌ གྱབ༌ནེ༌ བྲངས༌ ཨིན༌ནའང༌ ཁོ༌ སདས༌། ཏེ༌ནེ༌ ཁོའ༌ ཆོགས༌ ཅོ༌ཁན༌ ཚང༌མ༌ ཡན༌ཏེ༌ ཁོའེ༌ ལས༌ལ༌ བྲས༌བུ༌ མ༌སྨིན༌། 37 ཏེ༌བོའེ༌ སྟིང༌ནེ༌ མི༌ཀྲངས༌ རྩིའི༌ ཏུས༌ལ༌, གཱ༌ལིལ༌ལི༌པ༌ ཡུ༌དཱ༌ ཟེར༌ཁན༌ཞིག༌ བིང༌པིན༌, ཁོའེ༌ གྱབ༌ནེའང༌ མི༌ མང༌པོ༌ སོང༌, ཁོའང༌ སདས༌, ཡང༌ ཁོའ༌ བྲངས༌ཁན༌ ཚང༌མ༌ ཡན༌ཏེ༌ མེད༌ཁན༌ སོང༌།”

38 “ཏེན༌ན༌བོའེ༌ཕིའ༌ དག༌ས༌ འི༌ ནས༌ལུག༌པོའ༌ ལྟས༌ཏེ༌ ངའེ༌ ཁྱོ༌ཞ༌གུན༌ལ༌ ཟེར༌རད༌, ཏེ༌ མི༌གུན༌ལ༌ ཅའང༌ མ༌ཅོའ༌ ཕུད༌དོང༌, ཀལ༌ཏེས༌ ཁོང༌ངི༌ ལས༌གུན༌ མི༌ ཆོགས༌ནེ༌ ཨིན༌ན༌ ཏེ༌གུན༌ལ༌ བྲས༌བུ༌ མི༌སྨིན༌། 39 ཀལ༌ཏེས༌ ཏེ༌གུན༌ དཀོན༌མཆོག༌ ཆོགས༌ནེ༌ ཨིན༌ན༌, ཁྱོ༌ཞའ༌ ཁོང༌གུན༌ནི༌ ལས༌པོ༌ སྒག༌ མི༌ཉན༌, མ༌ཚད༌ ཁྱོ༌ཞ༌གུན༌ལ༌ ཧ༌གོ༌གོས༌ ཁྱོ༌ཞའེ༌ དཀོན༌མཆོག༌གི༌ གྱབ༌གལ༌ ཅོས༌ཏེ༌ ཨིན༌ནོག༌།” ཁོང༌གུན༌ནི༌ ཁོའེ༌ ཟེར༌ཁན༌བོའ༌ ཁའ༌ཆམས༌།

40 ཏེ༌ནེ༌ སྐུ༌ཚབས༌གུན༌ལ༌ བོདས༌ ཡང༌ རྟལ༌ལྕག༌ གྱབ༌ཅུགས༌ཏེ༌ ཏ༌ནེ༌ཕར༌ལ༌ ཡེ༌ཤུའི༌ ཚན༌ ཁུར༌ཏེ༌ ཆོས༌ཤད༌ མི༌ཆོགས༌ ཟེར༌ཏེ༌ ཁོང༌གུན༌ ཕུད༌ཏངས༌།

41 ཁོང༌གུན༌ལ༌ ཡེ༌ཤུའི༌ ཚན༌ནི༌ ནང༌ང༌ རྡུག༌ངལ༌ ཁུར༌ཅེས༌སི༌ རྩི༌ཝ༌ ཐོབ༌ པ༌སང༌, ཁོང༌གུན༌ ཡ༌ཧུ༌དཱ༌པའེ༌ ཚོགས༌དུ༌ནེ༌ ཕི༌ལོག༌ག༌ ཐད༌ཨིན༌ བིང༌ཏེ༌ སོང༌། 42 ཁོང༌གུན༌ནི༌ ཆོས༌ཤད༌ཅེས༌ མ༌ཕང༌ང༌ ཞག༌ཏང༌ ཆོད༌ཁང༌ དང༌ ཁང༌པ༌གུན༌ལ༌ སོང༌ཏེ༌, ཡེ༌ཤུ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌བོའེ༌ སྐོར༌ལ༌ ཆད༌མེད༌ལ༌ གའ༌མོའེ༌ ནས༌ཚུལ༌ ཤདས༌།

6

ཞབས༌ཏོག༌པ༌ རྡུན༌ ལྡམ༌མ༌ ཛདས༌།

6:1-7

1 ཏད༌པ༌ཅན༌གུན༌ནི༌ ཀྲངས༌ཀ༌ ཕེལ༌ཨིན༌ ཡོད༌ ཟ༌ནེ༌, གརིས༌པའེ༌ ཨ༌ནེ༌མ༌རང༌མོ༌གུན༌ལ༌ ཞག༌ཏང༌ངི༌ ཟན༌ བགོ༌ཅེས༌སི༌ ནང༌ང༌ ཡ༌ཕེས༌ ཅོ༌ཅེས༌པོ༌ ཐོང༌ཏེ༌ གརིས༌པའེ༌ ཏད༌པ༌ཅན༌གུན༌ནི༌ ཨིབ༌རི༌པའེ༌ ཏད༌པ༌ཅན༌གུན༌ནི༌ གྱབ༌གལ༌ལ༌ སྐྱོན༌རྗོད༌ ཅོས༌།

2 ཏེ༌བོ༌ ཚོར༌ར༌ཅིག༌ སྐུ༌ཚབས༌ རྕུག༌ཉིས༌པོའེ༌ ཞན༌ ལོབ༌ཕྲུགས༌གུན༌ ལྡུས༌ཏེ༌ ཁོང༌གུན༌ལ༌ མོལས༌, “ཀལ༌ཏེས༌ ཁར༌ཇི༌ བགོ༌ཨིན༌ དུགས༌ཏེ༌ དཀོན༌མཆོག༌གི༌ བཀའ༌ ལབ༌ཅེས༌པོའ༌ སྣང༌ང༌ མ༌ཏང༌ན༌ ང༌ཞ༌གུན༌ནི༌ ནོར༌ཁྲུལ༌ ཅོས༌ཏེ༌ ཨིན༌ནོག༌། 3 ཏེན༌ན༌བོའེ༌ཕིའ༌ སྤུན༌གུན༌, ཁྱོ༌ཞ༌རང༌ངི༌ ཕྲོ༌ནེ༌ ཏམ༌པའེ༌ ཐུག༌ཉིད༌ དང༌ ཤེས༌རབས༌ གངས༌ཁན༌ རྩི༌ཝ༌ཅན༌ བུ༌ཚ༌ རྡུན༌ ལྡོམ༌ཤིག༌, ང༌ཞའེ༌ ཁོང༌གུན༌ལ༌ ཏེ༌ ལས༌པོ༌ ཅོ༌ཅེས༌སི༌ ཁག༌ སྟད༌ཨིན༌། 4 ཏེ༌ནེ༌ ང༌ཞ༌གུན༌ནི༌ ཏུས༌ ཚང༌མ༌ མོས༌ལམ༌ ཞུ༌ཅེས༌ དང༌ བཀའ༌ ལབ༌ཅེས༌སི༌ ཞབས༌ཏོག༌གི༌ ནང༌ང༌ ཏང༌ ཐུབ༌ཨིན༌།”

5 ཏེ༌ སྤེ༌ར༌བོ༌ ཚོར༌ཏེ༌ ཏེ༌རུ༌ ཛོམས༌ཁན༌ ཚང༌མ༌ ཐད༌ ཡང༌ ཁོང༌གུན༌ནི༌ ལྡམ༌ཁན༌གུན༌: སྟེ༌ཕན༌ ༼ཏད༌པ༌ དང༌ ཏམ༌པའེ༌ ཐུག༌ཉིད༌དི༌ གངས༌ཁན༌༽, ཕི༌ལིབ༌, པོརོ༌ཀོར༌འུས༌, ནི༌ཀ༌ནོར༌, ཏི༌མོན༌, པར༌མེ༌ནཱས༌, སྔུན༌ལ༌ ཡ༌ཧུ༌དཱ༌པའེ༌ ཆོས༌ལ༌ སྟེན༌ཁན༌ ཨན༌ཏི༌ཡོག༌པ༌ ནི༌ཀོ༌ལཱ༌ རྡུན༌ཀོ༌ ཨིན༌ནོག༌། 6 ཏེ༌ རྡུན༌ཀོ༌ སྐུ༌ཚབས༌གུན༌ནི༌ དུན༌ལ༌ ཁྱེར༌པ༌ ཁོང༌གུན༌ནི༌ ཁོང༌གུན༌ནི༌ གོའེ༌ཀ༌ ཆག༌ བོར༌ཏེ༌ མོས༌ལམ༌ ཞུའ༌ ཛདས༌།

7 དཀོན༌མཆོག༌གི༌ བཀའ༌ མང༌ང༌ གྱས༌ཨིན༌ སོང༌, ཏད༌པ༌ཅན༌གུན༌ནི༌ ཀྲངས༌ཀ༌ ཡེ༌རུ༌ཤ༌ལེམ༌མི༌ ནང༌ང༌ མང༌པོ༌ ཕེལ༌ ཡང༌ ཡ༌ཧུ༌དཱ༌པའེ༌ བླ༌མ༌ མང༌པོ༌ཞིག༌གིའང༌ ཏད༌པ༌ ཅོས༌།

སྟེ༌ཕན༌ ཟུམས༌།

6:8-15

8 དཀོན༌མཆོག༌གི༌ ཐུག༌རྗེ༌ དང༌ སྟོབས༌སི༌ གངས༌ཏེ༌, སྟེ༌ཕན༌ནི༌ མི༌གུན༌ནི༌ ཕྲོའ༌ ཧ༌ལས༌ཤེས༌སི༌ ཛད༌པ༌ དང༌ ལྟས༌ མང༌པོ༌ སྟན༌ནད༌པིན༌། 9 ཚེ༌ཡོག༌ནེ༌ ཐར༌ཁན༌གུན༌ནི༌ དུ༌ཁང༌ངི༌ ཐུས༌མི༌ ཁ༌ཅིག༌གི༌ སྟེ༌ཕན༌ ཉམ༌པོ༌ ཟེར༌ཟེར༌ གོ༌ཟུག༌ ཅོས༌། ཁོང༌གུན༌ ཀི༌རིན༌, ཨ༌ལེག༌ཟན༌དྲིའ༌, ཀཱི༌ལི༌ཀི༌ཡཱ༌ དང༌ ཨ༌སི༌ཨཱ༌ནེ༌ ཡོངས༌ཁན༌ནི༌ ཡ༌ཧུ༌དཱ༌པ༌གུན༌ ཨིན༌པིན༌། 10 ཨིན༌ནའང༌ སྟེ༌ཕན༌ནི༌ ཏམ༌པའེ༌ ཐུག༌ཉིད༌ ཡང༌ ཤེས༌རབས༌ ཉམ༌པོ༌ མོལ༌ཁན༌བོའེ༌ཀ༌ ཁོང༌གུན༌ ལོ༌ མ༌ཐུབ༌།

11 ཏེ༌ནེ༌ ཁོང༌གུན༌ནི༌ སང༌ཝའེ༌ ཐོག༌ནེ༌ ལྕེ༌ ཀོལ༌ཁན༌ནི༌ མི༌ ཁ༌ཅིག༌ག༌, “སྟེ༌ཕན༌ནི༌ ལུང༌སྟོན༌པ༌ མོ༌ཟེས༌ དང༌ དཀོན༌མཆོག༌ག༌ དད༌ལོག༌ ཞུ༌ཅེས༌པོ༌ ང༌ཞའེ༌ ཚོར༌” ཟེར༌ཅུགས༌། 12 ཏེ༌ཟུག༌ ཚོར༌ཅེས༌པོའེ༌ མི༌གུན༌, འུ༌སྐྱོང༌གུན༌ དང༌ ཆོས༌ཁྲིམས༌ལ༌ ཁས༌པ༌གུན༌ལ༌ སྟེ༌ཕན༌ནི༌ཀ༌ སྲོ༌ སྲན༌ཏྲེ༌ ལངས༌། ཁོང༌གུན༌ནི༌ སྟེ༌ཕན༌ ཟུམས༌ཏེ༌ ཡ༌ཧུ༌དཱ༌པའེ༌ ཚོགས༌དུའི༌ དུན༌ལ༌ ཁྱེརས༌།

13 ཁོང༌གུན༌ནི༌ ཟུན༌མ༌ སྤང༌པོ༌ མང༌པོ༌ ཕིངས༌ ཡང༌ ཁོང༌གུན༌ལ༌ ཟེར༌ཅུགས༌, “འི༌ མི༌བོའེ༌ ཏུས༌གྱུན༌ ཏམ༌པའེ༌ ཆོད༌ཁང༌ དང༌ བཀའ༌ཁྲིམས༌གུན༌ནི༌ གྱབ༌གལ༌ལ༌ ཟེར༌དུག༌། 14 སྤེར༌ན༌ ན༌ཙ༌རེད༌པ༌ ཡེ༌ཤུའི༌ འི༌ ཆོད༌ཁང༌བོ༌ ཤིག༌ཅེས༌ ཡང༌ ལུང༌སྟོན༌པ༌ མོ༌ཟེས༌སི༌ ང༌དང༌ང༌ སལ༌ཁན༌ནི༌ ལུག༌སྲོལ༌གུན༌ གྱུར༌ཨིན༌ ཟེར༌ཁན༌བོ༌ ང༌ཞའེ༌ ཚོར༌།”

15 ཡ༌ཧུ༌དཱ༌པའེ༌ ཚོགས༌དུའི༌ ནང༌ང༌ ལྡུས༌ཏེ༌ ཡོད༌ཁན༌གུན༌ནི༌ སྟེ༌ཕན༌ལ༌ ཇག༌པོ༌ ཅོས༌ཏེ༌ ལྟས༌, ཅིའ༌ཟེར༌ན༌ ཁོའེ༌ ལྡོང༌བོ༌ དཀོན༌མཆོག༌གི༌ ཕོ༌ཉའེ༌ ཞལ༌དོང༌ ཙོགས༌ ཐོང༌ངད༌པིན༌།

7

སྟེ༌ཕན༌ནི༌ ཡ༌ཧུ༌དཱ༌པའེ༌ ཚོགས༌དུའི༌ ནང༌ང༌ རང༌ངི༌ སྤང༌པོ༌ ཏངས༌།

7:1-53

1 ཏེ༌ནེ༌ བླ༌མ༌ ཆེན༌མོའེ༌ སྟེ༌ཕན༌ལ༌ ཏྲིས༌, “ཁྱོ༌རང༌ངི༌ཀ༌ ཀལ༌ཁན༌ནི༌ འི༌ སྐྱོན༌གུན༌ ཀྲང༌པོ༌ ཨིན༌ནོག༌ག༌?”

2 སྟེ༌ཕན༌ནི༌ ལན༌སལས༌, “ངའེ༌ སྤུན༌ དང༌ འུ༌སྐྱོང༌ གུན༌ ཉོན༌ཤིག༌, ང༌དང༌ངི༌ ཕ༌མེས༌པོ༌ ཨབ༌ར༌ཧམ༌ ཧ༌རན༌ ཡུལ༌ལ༌ ནས༌སི༌ སང༌ སྔུན༌ལ༌ མེ༌སོ༌པོ༌ཏོ༌མིའ༌ ཡོད༌ ཟ༌ནེ༌ ཁོང༌ང༌ ཟིར༌རྗིད༌ཅན༌ནི༌ དཀོན༌མཆོག༌ ཇལ༌། 3 ཡང༌ དཀོན༌མཆོག༌གི༌ ཁོང༌ང༌ བཀའ༌ སལས༌, ‘ཁྱོ༌རང༌ངི༌ ཕ༌ཡུལ༌ དང༌ ཉེན༌གུན༌ བོར༌ཏེ༌ ངའེ༌ སྟན༌ཅེས༌ཅན༌ནི༌ ཡུལ༌ལ༌ སོང༌ ✡།’ 4 ཨབ༌ར༌ཧམ༌ ཀཱལ༌དིའ༌ ཡུལ༌ནེ༌ བིང༌ཏེ༌, ཧ༌རན༌ ཟེར༌སའེ༌ ཡུལ༌ལ༌ ནས༌ཏེ༌ དུགས༌, ཡང༌ ཁོང༌ངི༌ ཨ༌བ༌ ཀྲོངས༌ཏེ༌ སྟིང༌ནེ༌ དཀོན༌མཆོག༌གི༌ ཁོང༌ ཁྱོ༌ཞའ༌ དུགས༌ཏེ༌ ཡོད༌ཁན༌ནི༌ འི༌ ས༌ཀྱད༌པོའེ༌ཀ༌ ཁྱོངས༌།”

5 “དཀོན༌མཆོག༌གི༌ ནོར༌སྐལ༌ ཅའང༌ མ༌སལས༌, མི༌ཀྲར༌ ཅིག༌གི༌ ས༌ཀྱད༌དང༌། ཏེ༌ཏུས༌ལ༌ ཨབ༌ར༌ཧམ༌མ༌ ཕྲུ༌གུ༌ མེད༌ནའང༌ དཀོན༌མཆོག༌གི༌ འི༌ ས༌ཀྱད༌པོ༌ ཁོང༌ དང༌ ཁོང༌ངི༌ པུར༌གྱུད༌གུན༌ལ༌ ཏང༌ཨིན༌ མོལ༌ཏེ༌ ཨབ༌ར༌ཧམ༌མ༌ ཞལ༌ཆད༌ ཛདས༌། 6 ཡང༌ དཀོན༌མཆོག༌གི༌ ཨབ༌ར༌ཧམ༌མ༌ མོལས༌, ‘ཁྱོ༌རང༌ངི༌ པུར༌གྱུད༌གུན༌ ཞན༌ཡུལ༌ཞིག༌གི༌ ནང༌ང༌ ཁྱམ༌པོ༌ ཙོགས༌ལ༌ དུག༌ཨིན༌། ཏེ༌ ཡུལ༌ལི༌ མི༌གུན༌ནི༌ ཁོང༌གུན༌ ཚེ༌ཡོག༌ ཅོས༌ཏེ༌ ལོ༌ ཞིབ༌གྱ༌ ཟམ༌ཤིག༌ ཁོང༌གུན༌ལ༌ ནགས༌ སྟན༌ཨིན༌། 7 ཨིན༌ནའང༌ ངའེ༌ ཁྱོ༌ཞའ༌ ཚེ༌ཡོག༌ག༌ བོར༌ཁན༌ནི༌ མིར༌གྱུད༌གུན༌ལ༌ ཆད༌པ༌ ཅད༌ཨིན༌, ཡང༌ ཁྱོ༌རང༌ངི༌ པུར༌གྱུད༌གུན༌ ཏེ༌ ཡུལ༌ནེ༌ བིང༌ཏེ༌, ཁོང༌གུན༌ནི༌ འི༌ ཡུལ༌ལི༌ ནང༌ང༌ ངའ༌ ཅོལ༌ཨིན༌ ✡།’ ”

8 “ཏེ༌ཏུས༌ལ༌ དཀོན༌མཆོག༌གི༌ ཨབ༌ར༌ཧམ༌ ཉམ༌པོ༌ སུན༌ནད༌ ཅོ༌གོ༌ཤེས༌སི༌ ཆད༌དོན༌ * ཛདས༌། ཏེ༌ནེ༌ ཨབ༌ར༌ཧམ༌ ཨ༌བ༌ གྱུར༌ཏེ༌ ཞག༌ རྒྱད༌པའེ༌ ཞག༌ག༌ ཁོའེ༌ ཁོ༌རང༌ངི༌ བུ༌ཚའ༌ ཨི༌སཱག༌ག༌ སུན༌ནད༌ ཅོ༌ཅུགས༌། ཏེན༌ན༌ ལོབས༌པོ༌ ཨི༌སཱག༌ ཡ༌ཀོབ༌བི༌ ཨ༌བ༌ གྱུར༌ ཟ༌ནེ༌, ཡང༌ ཡ༌ཀོབ༌ ང༌དང༌ངི༌ ཕ༌མེས༌པོ༌ རྕུག༌ཉིས༌པའེ༌ ཨ༌བ༌ གྱུར༌ ཟ༌ནེའང༌, ཅོས༌།”

9 “ཡ༌ཀོབ༌བི༌ ཞན༌ ཕྲུ༌གུ༌གུན༌ ཡོ༌སེབ༌བི༌ཀ༌ ཚིགས༌ པ༌སང༌, ཁོང༌གུན༌ནི༌ ནོ༌ ཡོ༌སེབ༌ ཨི༌ཇིབ༌པ༌ རིག༌ག༌ ཚེ༌ཡོག༌གི༌ ཕིའ༌ ཙོངས༌, ཨིན༌ནའང༌ དཀོན༌མཆོག༌ ཡོ༌སེབ༌ ཉམ༌པོ༌ ཡོད༌པིན༌། 10 དཀོན༌མཆོག༌གི༌ ཡོ༌སེབ༌ རྡུག༌ངལ༌ ཚང༌མ༌ནེ༌ སྐྱོབས༌ཏེ༌ བོར༌ར༌ ཛདས༌། དཀོན༌མཆོག༌གི༌ ཁོའ༌ ཨི༌ཇིབ༌བི༌ གྱལ༌པོ༌ ཕེ༌རོའེ༌ ཆོགས༌སྐྱོར༌ ཐོབ༌ཅུག༌ག༌ ཛདས༌, ཡང༌ ཤེས༌རབས༌ སལ༌ལ༌ ཛད༌ཅེས༌པོའེ༌ ཁོ༌ ཏེ༌ ཡུལ༌ དང༌ ཁར༌ གང༌པོའེ༌ཀ༌ ཝང༌སྲུལ༌པ༌ སྐོས༌།”

11 “ཏེ༌ནེ༌ ཨི༌ཇིབ༌ དང༌ ཀེ༌ནན༌ ཡུལ༌ གང༌པོའེ༌ ནང༌ང༌ མུ༌གེ༌ ལངས༌ཏེ༌ མ༌ རྡུག༌ངལ༌ ཆེན༌མོ༌ ཐོང༌། ང༌དང༌ངི༌ ཕ༌མེས༌པོ༌གུན༌ལའང༌ ཟ༌གྱུ༌ སྐོན༌མོ༌ སོང༌པིན༌། 12 ཡ༌ཀོབ༌བ༌ ཨི༌ཇིབ༌ ཡུལ༌ལི༌ ནང༌ང༌ ཀྲོ༌ནས༌ ཡོད༌ཁན༌བོ༌ ཚོར༌ཏེ༌, ཁོའེ༌ ང༌དང༌ངི༌ ཕ༌མེས༌པོ༌གུན༌ ཨི༌ཇིབ༌བི༌ ཡུལ༌ལ༌ ཀལས༌, ཏེ༌རུ༌ ཁོང༌གུན༌ གོ༌མ༌རང༌ སོང༌ཏེ༌ ཨིན༌པིན༌། 13 ལན༌ ཉིས༌པ༌ ཡོང༌ ཟ༌ནེ༌ ཡོ༌སེབ༌བི༌ ཁོ༌རང༌ངི༌ ཨ༌ཅོ༌ནོ༌གུན༌ལ༌ ཁོ༌ སུ༌ ཨིན༌ཁན༌བོ༌ ཤདས༌, ཡང༌ ཨི༌ཇིབ༌བི༌ གྱལ༌པོ༌ ཕེ༌རོའང༌ ཡོ༌སེབ༌བི༌ ནང༌ཚངས༌སི༌ སྐོར༌ལ༌ གྱུས༌ སོང༌། 14 ཏེ༌ སྟིང༌ནེ༌ ཡོ༌སེབ༌བི༌ རང༌ངི༌ ཨ༌བ༌ ཡ༌ཀོབ༌ དང༌ ཁོང༌ངི༌ ནང༌མི༌ 75 ཚང༌མ༌ ཨི༌ཇིབ༌བ༌ བོད༌ཏེ༌ ཁྱོངས༌། 15 ཡ༌ཀོབ༌ ཨི༌ཇིབ༌ ཡུལ༌ལ༌ སོང༌ ཡང༌ ཏེ༌རུ༌ ཁོང༌ དང༌ ང༌དང༌ངི༌ ཕ༌མེས༌པོ༌ ཚང༌མ༌ ཀྲོངས༌། 16 ཁོང༌གུན༌ནི༌ སྤུར༌གུན༌ ཤེ༌ཀེམ༌མ༌ ཁྱེར༌ཏེ༌ སྤུར༌ཁང༌ངི༌ ནང༌ང༌ བོརས༌, ཀ༌ ས༌ཀྱད༌པོ༌ ཨབ༌ར༌ཧམ༌མི༌ ཤེ༌ཀེམ༌པ༌ ཧ༌མོར༌རི༌ བུ༌ཚ༌གུན༌ནི༌ ཀ༌ནེ༌ ཉོས༌ཏེ༌ ཨིན༌པིན༌།”

17 “དཀོན༌མཆོག༌གི༌ ཨབ༌ར༌ཧམ༌མ༌ ཞལ༌ཆད༌ ཛད༌ཁན༌བོའེ༌ ཏུས༌ དྲན༌དྲ༌ ཆ༌ཅེས༌ ཉེ༌མོ༌ ལེབ༌བ༌ཅིག༌, ཨི༌ཇིབ༌བི༌ ནང༌ང༌ ང༌དང༌ངི༌ མི༌གུན༌ མང༌པོ༌ ཕེལ༌ཏེ༌ ཡོད༌པིན༌། 18 ཏེ༌ནེ༌ ཨི༌ཇིབ༌བི༌ ནང༌ང༌ གྱལ༌པོ༌ སོ༌མ༌ བིང༌ཁན༌བོའ༌ ཡོ༌སེབ༌བི༌ ཅོས༌ཁན༌ནི༌ སྐོར༌ལ༌ ཅའང༌ གྱུས༌ མེད༌པིན༌། 19 ཏེ༌ གྱལ༌པོ༌བོའེ༌ ང༌དང༌ངི༌ ཕ༌མེས༌པོ༌གུན༌ ཉམ༌པོ༌ སྐྱོན༌ ཀོལ༌ཏེ༌ ཁོང༌གུན༌ལ༌ ནགས༌ སྲན༌ཏྲེ༌ སྟནས༌, སྤེར༌ན༌ ཕ༌མ༌གུན༌ལ༌ ཝང༌ ཀོལ༌ཏེ༌ ཁོང༌ངི༌ ཕྲུ༌གུ༌ སྐྱེས༌ཁན༌གུན༌ ཤི༌ཅེས༌ལ༌ ཕང༌ཅུགས༌།”

20 “ཏེན༌ན༌ ཏུས༌ལ༌ མོ༌ཟེས༌ སྐྱེས༌ ཡང༌ ཁོ༌ ཉམ༌པོ༌ དཀོན༌མཆོག༌ ཐུག༌ཉེས༌ས༌ ཛདས༌། ཟླ༌ཝ༌ སུམ༌ ཚག༌པ༌ ཁོའ༌ ཁོ༌རང༌ངི༌ ཕ༌མའེ༌ སྟ༌སྟོག༌ ཅོས༌། 21 ཡང༌ ཁོའེ༌ ཕ༌མའ༌ ཁོ༌ ཁང༌པ༌ནེ༌ ཕི༌ལོག༌ག༌ བོར༌གོས༌ས༌ཅིག༌, ཨི༌ཇིབ༌བི༌ གྱལ༌པོ༌ ཕེ༌རོའེ༌ བུ༌མོའེ༌ ཁོ༌ སོས༌བུའ༌ ལེན༌ཏེ༌ རང༌ངི༌ ཕྲུ༌གུ༌ ཚོགས༌ལ༌ སྲལ༌ཏེ༌ བོརས༌། 22 མོ༌ཟེས༌སི༌ ཨི༌ཇིབ༌པའེ༌ ཤེས༌རབས༌སི༌ ཡོན༌ཏན༌ ཚང༌མ༌ ཇངས༌ཏེ༌ ཁོ༌ སྤེ༌ར༌ དང༌ ལས༌སི༌ ནང༌ང༌ ཁས༌པ༌ ཡོད༌པིན༌།”

23 “ལོ༌ ཞིབ༌ཅུ༌ ཆའ༌ཅིག༌ མོ༌ཟེས༌སི༌ ཁོ༌རང༌ངི༌ མི༌ ཨིས༌ར༌ཨེལ༌པ༌གུན༌ལ༌ ཐུག༌ཅེས༌ ཐག༌ཅདས༌། 24 ཏེ༌ནེ༌ ཨིས༌ར༌ཨེལ༌པ༌ཞིག༌གི༌ཀ༌ མི༌འོས༌པ༌ ཆ༌ ཐོང༌པ༌ ཁོ༌ སྐྱོབ༌བ༌ལ༌ སོང༌, ཡང༌ ཏེ༌བོའ༌ ལན༌ཏངས༌ཏེ༌ ཁོའེ༌ ཨི༌ཇིབ༌པ༌བོ༌ སད༌དངས༌། 25 མོ༌ཟེས༌སི༌, དཀོན༌མཆོག༌གི༌ ཁོ༌ གྱུད༌ཏེ༌ ཨིས༌ར༌ཨེལ༌པ༌ ཚང༌མ༌ ཨི༌ཇིབ༌པའེ༌ ང༌ཡོག༌ནེ༌ ཕུད༌ཅེས༌པོ༌ ཁོའེ༌ མི༌གུན༌ནི༌ ཧ༌གོ༌ཨིན༌ སམ༌མད༌པིན༌, ཨིན༌ནའང༌ ཁོང༌གུན༌ལ༌ ཧ༌མ༌གོ༌།”

26 “ཐོ༌རེ༌ཟུག༌པོ༌ མོ༌ཟེས༌སི༌ ཨིས༌ར༌ཨེལ༌པ༌ ཉིས༌ ནོལ༌ཨིན༌ ཐོང༌ཏེ༌ ཁོང༌གུན༌ལ༌ ཐུན༌ཅུག༌ཅེས༌སི༌ རྩོན༌གྲུས༌ ཅོ༌ཨིན༌ ཟེརས༌, ‘ཁྱོ༌ཞའ༌ སྤུན༌ ཨིན༌ནོག༌, ཅིའ༌ ཅིག༌ དང༌ ཅིག༌ ནོལ༌ལད༌།’ ”

27 “ཨིན༌ནའང༌ ཏེ༌ མི༌འོས༌པ༌ ཅོ༌ཁན༌ མི༌བོའེ༌ མོ༌ཟེས༌ འ༌ངོའ༌ རིལ༌ཏངས༌ཏེ༌ ཟེརས༌, ‘ཁྱོ༌རང༌ སུའི༌ ང༌ཞའེ༌ཀ༌ ཝང༌སྲུལ༌པ༌ དང༌ ཁྲིམ༌སྤོན༌ལ༌ སྐོས༌? 28 དའང༌ ཏེ༌ ཨི༌ཇིབ༌པ༌བོ༌ སད༌ད༌ ཙོགས༌ལ༌ ཁྱོ༌རང༌ངི༌ ངའང༌ སད༌ཨིན༌ན༌ ✡?’ 29 ཏེ༌ཟུག༌ ཚོར༌ར༌ཅིག༌ མོ༌ཟེས༌ མི༌དི༌ཡའན༌ ཟེར༌སའེ༌ ཡུལ༌ལ༌ ཤོར༌ཏེ༌ སོང༌, ཡང༌ ཏེ༌རུ༌ ཤོར༌བུ༌ཞིག༌གི༌ ཚུལ༌ལ༌ དུགས༌ཏེ༌ བུ༌ཚ༌ ཉིས༌སི༌ ཨ༌བ༌ གྱུར༌།”

30 “ལོ༌ ཞིབ༌ཅུའི༌ སྟིང༌ནེ༌, སི༌ནཱའི༌ རི༌ ཉེ༌མོ༌ ཡོད༌ཁན༌ནི༌ རི༌སྟོང༌ཞིག༌གི༌ ནང༌ང༌, ལྕང༌མ༌ ཆུ༌ངུན༌ མེ༌ བར༌ཁན༌ཞིག༌གི༌ ནང༌ནེ༌ དཀོན༌མཆོག༌གི༌ ཕོ༌ཉ༌ཞིག༌ ཁོང༌ང༌ ཇལ༌། 31 ཏེ༌བོ༌ ཐོང༌ཏེ༌ མོ༌ཟེས༌ ཧ༌ལས༌, ཡང༌ ཏེ༌ མེ༌བོའ༌ ལྟའ༌ལ༌ ཉེ༌མོའ༌ སོང༌པ༌ ཁོའ༌ ཏེ༌ནང༌ནེ༌ གཙོ༌བོ༌ དཀོན༌མཆོག༌གི༌ སྐད༌ ཚོར༌, 32 ‘ང༌ ནི༌ ཁྱོ༌རང༌ངི༌ ཕ༌མེས༌པོ༌གུན༌ནི༌ དཀོན༌མཆོག༌, ཨབ༌ར༌ཧམ༌, ཨི༌སཱག༌ དང༌ ཡ༌ཀོབ༌བི༌ དཀོན༌མཆོག༌ ཨིན༌ ✡’, མོལ༌ཁན༌བོ༌ ཚོར༌པ༌ མོ༌ཟེས༌ ཇིགས༌ཏེ༌ དར༌, ཡང༌ ཁོང༌ང༌ ལྟ༌ མ༌ཁྱུད༌།”

33 “ཏེ༌ནེ༌ གཙོ༌བོ༌ དཀོན༌མཆོག༌གི༌ མོ༌ཟེས༌ལ༌ མོལས༌, ‘ཁྱོ༌རང༌ངི༌ པ༌བུ༌ ཕུད༌ ཅིའ༌ཟེར༌ན༌ ཁྱོ༌རང༌ ལངས༌ཏེ༌ ཡོད༌ཁན༌ནི༌ ས༌ཀྱད༌པོ༌ ཏམ༌པ༌ ཨིན༌། 34 ང༌ ཨི༌ཇིབ༌ ཡུལ༌ལ༌ ཡོད༌ཁན༌ནི༌ ངའེ༌ མི༌གུན༌ནི༌ རྡུག༌ངལ༌ བར༌དོ༌གུན༌ ཐོང༌, ཡང༌ ཉ༌ངན༌ནི༌ ཀུ༌ཅོ༌གུན༌ ཚོར༌པ༌ ང༌ ཁོང༌གུན༌ ཐར༌ཅུག༌ཅེས༌ལ༌ བབས༌ཏེ༌ ཡོངས༌ཏེ༌ ཨིན༌། ཏ༌ སོང༌, ཁྱོ༌རང༌ ངའེ༌ ཨི༌ཇིབ༌བ༌ ལོགས༌ཏེ༌ ཀལ༌ལད༌།’✡”

35 “འི༌བོ༌ ཏེན༌ན༌ མོ༌ཟེས༌ ཨིན༌པིན༌ ཀ༌བོའ༌, ཨིས༌ར༌ཨེལ༌པ༌གུན༌ནི༌ ‘ཁྱོ༌རང༌ སུའི༌ ང༌ཞའེ༌ཀ༌ ཝང༌སྲུལ༌པ༌ དང༌ ཁྲིམ༌སྤོན༌ལ༌ སྐོས༌’ ཟེར༌ཏེ༌ མ༌རྩིའ༌ ཨིན༌པིན༌། ཏེན༌ན༌ མོ༌ཟེས༌ལ༌ ལྕང༌མ༌ ཆུ༌ངུན༌ མེའ༌ བར༌ཁན༌ནི༌ ཕྲོ༌ནེ༌ ཇལ༌ཁན༌ནི༌ ཕོ༌ཉ༌ གྱུད༌ཏེ༌ དཀོན༌མཆོག༌གི༌ ཝང༌སྲུལ༌པ༌ དང༌ ཐར༌ཅུག༌ཁན༌ལ༌ སྐོའ༌ ཛདས༌། 36 ཁོའེ༌ ཨིས༌ར༌ཨེལ༌པ༌ ཚང༌མ༌ ཨི༌ཇིབ༌ནེ༌ ཕི༌ལོག༌ག༌ ཕིངས༌ཏེ༌ ཁྱེརས༌, ཡང༌ ཧ༌ལས༌ཤེས༌སི༌ ལྟས༌གུན༌ ཨི༌ཇིབ༌, གྱ༌ཚོ༌ མར༌པོ༌ དང༌ རི༌སྟོང༌ངི༌ ནང༌ང༌ ལོ༌ ཞིབ༌ཅུ༌ སྟན༌ན༌ ཛདས༌།”

37 “འི༌བོ༌ ཏེན༌ན༌ མོ༌ཟེས༌ ཨིན༌ནོག༌, ཀ༌བོའེ༌ ཨིས༌ར༌ཨེལ༌པ༌གུན༌ལ༌ མོལས༌, ‘དཀོན༌མཆོག༌གི༌ ཁྱོ༌ཞ༌གུན༌ནི༌ ཕྲོ༌ནེ༌ ང༌ ཙོགས༌སི༌ ལུང༌སྟོན༌པ༌ཞིག༌ ལང༌ང༌ ཛད༌ཨིན༌ ✡།’ 38 ཁོང༌ རི༌སྟོང༌ངི༌ ནང༌ང༌ ང༌དང༌ངི༌ ཕ༌མེས༌པོ༌གུན༌ ཉམ༌པོ༌ ཡོད༌པིན༌ ནམ༌ ཁོང༌ང༌ རི༌ སི༌ནཱའི༌ཀ༌ ཕོ༌ཉའེ༌ སྤེ༌ར༌ སལས༌, ཡང༌ ཏེ༌རུ༌ མོ༌ཟེས༌ལ༌ ང༌དང༌ ཚང༌མ༌ལ༌ ཏང༌ཅེས༌སི༌ ཕིའ༌ སྲོག༌ སལ༌ཁན༌ནི༌ བཀའ༌གུན༌ ཐོབ༌།”

39 “ཨིན༌ནའང༌ ང༌དང༌ངི༌ ཕ༌མེས༌པོ༌གུན༌ མོ༌ཟེས༌སི༌ ཁའ༌ཉན༌ཅེས༌ལ༌ མ༌ཐད༌། ཁོང༌གུན༌ལ༌ མོ༌ཟེས༌ ཕངས༌ཏེ༌ ཨི༌ཇིབ༌ ཡུལ༌ལ༌ ལོགས༌ཏེ༌ ཆ༌ཅེས༌སི༌ དོད༌པ༌ སྐྱེས༌། 40 ཁོང༌གུན༌ནི༌ ཨ༌རོན༌ལ༌ ཟེརས༌, ‘ཁྱོ༌རང༌ངི༌ ང༌ཞའ༌ ལམ༌སྟན༌ཁན༌ནི༌ སྐུན༌དྲ༌གུན༌ ཅོས༌ ཅིའ༌ཟེར༌ན༌ ཨི༌ཇིབ༌ ཡུལ༌ནེ༌ ཕིངས༌ཏེ༌ ཁྱོང༌ཁན༌ནི༌ མོ༌ཟེས༌ལ༌ ཅི༌ སོང༌ ང༌ཞའ༌ གྱུས༌མེད༌ ✡།’ 41 ཏེ༌ཏུས༌ལ༌ ཁོང༌གུན༌ནི༌ བེ༌ཙོ༌ ཙོགས༌སི༌ སྐུན༌དྲ༌ཞིག༌ ཅོས༌, ཡང༌ རང༌ངི༌ ལག༌པ༌ནེ༌ ཅོས༌ཁན༌ནི༌ སྐུན༌དྲའ༌ སྟོད༌པ༌ ཕུལ༌ཨིན༌ གའ༌མོ༌ ཅོས༌། 42 ཨིན༌ནའང༌ དཀོན༌མཆོག༌གི༌ ཁོང༌གུན༌ལ༌ གྱབ༌ གྱུར༌ར༌ ཛད༌ཏེ༌, ནམ༌ཁའེ༌ སྐར༌མ༌གུན༌ལ༌ ཅོལ༌ཅེས༌ལ༌ ཕུད༌ སལས༌, ཀ༌ཟུག༌ ལུང༌སྟོན༌པ༌གུན༌ནི༌ སྤེ༌ཆའེ༌ ནང༌ང༌ བྲིའ༌ ཛད༌ཏེ༌ ཨིན༌ནོག༌,

‘ཁྱོ༌ཞའ༌ ཨིས༌ར༌ཨེལ༌པ༌གུན༌ རི༌སྟོང༌ང༌ ལོ༌ ཞིབ༌ཅུ༌ ཡོད༌དི༌ ཏུས༌ལ༌

ཅི༌ ཁྱོ༌ཞའེ༌ ང༌ སྲོག༌གི༌ ཆོད༌པ༌ དང༌ བུལ༌ལྡུས༌ གུན༌ ཕུལ༌པིན༌ན༌?

43 ཨིན༌ནའང༌ ཁྱོ༌ཞའེ༌ མོ༌ལོག༌གི༌ ཀུར༌ དང༌,

རེ༌ཕན༌ ཟེར༌ཁན༌ནི༌ སྐར༌མའེ༌ སྐུན༌དྲ༌ ཉིས༌ཀོ༌ ཁུར༌ཏེ༌ ཁྱེར༌རད༌པིན༌,

ཀ༌བོ༌ ཁྱོ༌ཞ༌རང༌ངི༌ ཅོལ༌ཅེས༌ལ༌ ཅོས༌།

ཏེ༌བོའེ༌ཕིའ༌ ངའེ༌ ཁྱོ༌ཞའ༌ ཁྱོ༌ཞ༌རང༌ངི༌ ཡུལ༌ནེ༌,

བ༌བེ༌ལོན༌ནི༌ སང༌ ཐག༌རིང༌ང༌ ཁྱམས༌ ཅུག༌ཨིན༌།’✡”

44 “རི༌སྟོང༌ངི༌ ནང༌ང༌ དཀོན༌མཆོག༌ ནས༌ཁན༌ནི༌ སྤང༌པོའེ༌ ཀུར༌བོ༌ ང༌དང༌ངི༌ ཕ༌མེས༌པོ༌གུན༌ ཉམ༌པོ༌ ཡོད༌པིན༌། ཡང༌ ཏེ༌ ཀུར༌བོ༌ དཀོན༌མཆོག༌གི༌ མོ༌ཟེས༌ལ༌ སྟན༌ན༌ ཛད༌ཁན༌ནི༌ སྤེ༌ ནང༌ཞིན༌ ཅོས༌ཏེ༌ ཨིན༌པིན༌། 45 ཏེ༌ སྟིང༌ནེ༌ ང༌དང༌ངི༌ ཕ༌མེས༌པོ༌གུན༌ནི༌ ཏེ༌ ཀུར༌བོ༌ ཁུར༌ཏེ༌ ཡོ༌ཤུའེ༌ ཝང༌ངི༌ ཡོག༌ག༌ འི༌ ས༌ཀྱད༌པོའེ༌ཀ༌ ཁྱོངས༌, ཏེ༌ ཡུལ༌ལི༌ མི༌གུན༌ ང༌དང༌ངི༌ ཕ༌མེས༌པོ༌གུན༌ནི༌ ཕིའ༌ དཀོན༌མཆོག༌གི༌ ཕིང༌ང༌ ཛདས༌། ཡང༌ ཏེ༌ ཀུར༌བོ༌ གྱལ༌པོ༌ དཱ༌བིད༌དི༌ ཏུས༌ ཚག༌པ༌ འི༌ ནས༌སའེ༌ཀ༌ ལུས༌།”

46 “དཀོན༌མཆོག༌གི༌ ཆོགས༌སྐྱོར༌ ཛད༌ཁན༌ནི༌ གྱལ༌པོ༌ དཱ༌བིད༌དི༌ ཨིས༌ར༌ཨེལ༌པའེ༌ ཅོལ༌ཁན༌ནི༌ དཀོན༌མཆོག༌གི༌ ཕིའ༌ ནས༌ཁང༌ཞིག༌ ཞང༌ཅེས༌ལ༌ ཞུ༌ཝ༌ ཕུལས༌། 47 ཨིན༌ནའང༌ དཱ༌བིད༌དི༌ བུ༌ཚ༌ སོ༌ལོ༌མོན༌ནི༌ དཀོན༌མཆོག༌གི༌ ཕིའ༌ ཏེ༌ ནས༌ཁང༌བོ༌ ཞངས༌། 48 ཨིན༌ནའང༌, ཀུན༌ཝང༌ དཀོན༌མཆོག༌ ནི༌ མིའི༌ ལག༌པ༌ནེ༌ རྩིགས༌ཁན༌ནི༌ ནས༌སའེ༌ ནང༌ང༌ ཞུགས༌ས༌ མ༌ནོག༌, ཀ༌ཟུག༌ དཀོན༌མཆོག༌གི༌ ལུང༌སྟོན༌པ༌ གྱུད༌ཏེ༌ མོལས༌,

49 ‘ནམ༌ཁའ༌ ནི༌ ངའེ༌ ཞུགས༌ཁྲིས༌ ཨིན༌

ཡང༌ ཇིག༌རྟེན༌ ནི༌ ངའེ༌ རྐང༌པ༌ བོར༌ས༌།

ཁྱོ༌རང༌ངི༌ ངའེ༌ ཕིའ༌ ཀ༌ཟུག༌ ཁང༌པ༌ཞིག༌ རྩིག༌ཨིན༌?

ཡ༌ ང༌ ངལ༌ཚོ༌སའེ༌ ནས༌ས༌ ཀ༌རུ༌ ཡོང༌གོས༌?

50 ཅི༌ཚང༌མ༌ ངའེ༌ ལག༌ནེ༌ ཅོས༌ཁན༌ མ༌ནོག༌ག༌?’✡”

51 “ཁྱོ༌ཞ༌ སྐྱོང༌པོ༌ ཁྲེད༌ཁྲེད༌, ཏད༌པ༌ མེད༌ཁན༌ནི༌ སྙིང༌, ཡང༌ དཀོན༌མཆོག༌གི༌ བཀའ༌ ཉན༌ཅེས༌སི༌ ནང༌ང༌ རྒུད༌གུན༌, ཁྱོ༌ཞའེ༌ ཕ༌མེས༌པོ༌གུན༌ ཙོགས༌ལ༌ ཁྱོ༌རང༌གུན༌ནིའང༌ ཏམ༌པའེ༌ ཐུག༌ཉིད༌ལ༌ ཏུས༌གྱུན༌ གྱབ༌གལ༌ ཅོའ༌ནོག༌། 52 ཁྱོ༌ཞའེ༌ ཕ༌མེས༌པོ༌གུན༌ནི༌ ནགས༌ མ༌སྟན༌ཁན༌ནི༌ ལུང༌སྟོན༌པ༌ཞིག༌ སུ༌ ཡོད༌། ཏེ༌གུན༌ནི༌ ཀྲང༌པོ༌ སྐྱོད༌ཅེས༌ཅན༌ནི༌ སྐོར༌ལ༌ ཤད༌ཁན༌ནི༌ ལུང༌སྟོན༌པ༌གུན༌ནའང༌ སད༌ཏེ༌ ཨིན༌པིན༌, ཁྱོ༌ཞའེ༌ ཏེ༌ ཀྲང༌པོ༌ མི༌བོ༌ གྲ༌འོའེ༌ ལག༌ག༌ སྟད༌ཏེ༌ སད༌ཅུགས༌། 53 དཀོན༌མཆོག༌གི༌ ཕོ༌ཉ༌གུན༌ གྱུད༌ཏེ༌ ཐོབ༌ཁན༌ནི༌ བཀའ༌ཁྲིམས༌གུན༌ལ༌ ཁྱོ༌ཞའེ༌ མ༌སྲུངས༌།”

སྟེ༌ཕན༌ སདས༌།

7:54-8:1

54 ཏེ༌ སྤེ༌ར༌གུན༌ ཚོར༌ར༌ཅིག༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌ ཚང༌མ༌ལ༌ སྲོ༌ སྲན༌ཏྲེ༌ ཡོངས༌ཏེ༌ སོ༌ སྲིགས༌། 55 ཨིན༌ནའང༌ ཏམ༌པའེ༌ ཐུག༌ཉིད༌དི༌ གངས༌ཏེ༌ སྟེ༌ཕན༌ནི༌ ནམ༌ཁའ༌ ཟིགས༌པ༌, ཁོའ༌ དཀོན༌མཆོག༌གི༌ ཟིར༌རྗིད༌ དང༌ ཁོང༌ངི༌ རྩི༌ཝ༌ཅན༌ནི༌ ཆག༌ ཡས༌པའེ༌ ཆོགས༌ལ༌ ཡེ༌ཤུ༌ ཞངས༌ཏེ༌ ཇལ༌། 56 ཁོའེ༌ ཟེརས༌, “ལྟོས༌ཤིག༌གའང༌! ནམ༌ཁའ༌ བེ༌ཏེ༌ ངའ༌ མི༌རིགས༌སི༌བུ༌ དཀོན༌མཆོག༌གི༌ ཆག༌ ཡས༌པའེ༌ ཆོགས༌ལ༌ ཞངས༌ཏེ༌ ཇལ༌དུག༌།”

57 ཏེ༌ནེ༌ ཁོང༌གུན༌ནི༌ ནམ༌ཅོག༌ ཀབས༌ཏེ༌ ཀུ༌ཅོ༌ སྲན༌ཏྲེ༌ ཏང༌ཨིན༌ སྟེ༌ཕན༌ ཆོགས༌ལ༌ གྱུགས༌། 58 ཁོའ༌ དྲུད༌ཨིན༌ གྱལ༌ས༌ནེ༌ ཕི༌ལོག༌ག༌ ཕིངས༌ཏེ༌ སད༌ད༌ལ༌ རྡོའ༌ གྱབ༌ཅེས༌ གོ༌ཟུག༌, ཡང༌ སྟེ༌ཕན༌ལ༌ སྐྱོན༌ ཀལ༌ཁན༌གུན༌ནི༌ རང༌ངི༌ ཀོས༌གུན༌ ཕུད༌ཏེ༌ ས༌འུལ༌ ཟེར༌ཁན༌ནི༌ ཁྱོག༌ཏོང༌བོའེ༌ དུན༌ལ༌ བོརས༌།

59 རྡོའ༌ གྱབ༌ཨིན༌ ཡོད༌ ཟ༌ནེ༌ སྟེ༌ཕན༌ནི༌, “ཀྱེ༌ གཙོ༌བོ༌ ཡེ༌ཤུ༌ ངའེ༌ སེམས༌ཉིད༌པོ༌ ནམས༌ས༌ ཛད༌” ཟེར༌ཨིན༌ མོས༌ལམ༌ ཞུས༌། 60 ཏེ༌ནེ༌ ཁོའེ༌ པིག༌དོང༌ ཙུགས༌ཏེ༌ སྐད༌ ཆེན༌མོ༌ ཉམ༌པོ༌, “ཀྱེ༌ གཙོ༌བོ༌, ཁོང༌གུན༌ནི༌ གྱབ༌གལ༌ལ༌ འི༌ སྡིག༌པ༌བོ༌ ཨིད༌ཏུ༌ བོར༌ར༌ མ༌ཛད༌” མོལ༌ཏེ༌ ཁོ༌ ཀྲོངས༌།

8

1 ཡང༌ སྟེ༌ཕན༌ སད༌ཅེས༌སི༌ ནང༌ང༌ ས༌འུལ༌ལིའང༌ ཆོགས༌སྐྱོར༌ ཅོས༌ཏེ༌ ཨིན༌ནོག༌།

ཡེ༌རུ༌ཤ༌ལེམ༌མི༌ ཆོས༌ཚོགས༌ལ༌ ནགས༌ སྟནས༌།

8:1-3

ཏེན༌ན༌ ཞག༌ནེ༌ ཕར༌ལ༌ ཡེ༌རུ༌ཤ༌ལེམ༌མི༌ ནང༌ང༌ ཡོད༌ཁན༌ནི༌ ཆོས༌ཚོགས༌ལ༌ སྲན༌ཏྲེ༌ ནགས༌ སྟན༌ཅེས༌ གོ༌ཟུག༌, ཏེ༌བོའེ༌ ཞས༌ཏེ༌ སྐུ༌ཚབས༌གུན༌ མ༌སྟོག༌ ཞན༌ ཏད༌པ༌ཅན༌ ཚང༌མ༌ ཡ༌ཧུ༌དཱ༌ དང༌ ས༌མར༌རི༌ཡཱ༌ ཡུལ༌ཇོངས༌ གང༌པོའེ༌ ནང༌ང༌ བེ༌ཏེ༌ ཤོར༌གོས༌། 2 དཀོན༌མཆོག༌གི༌ སྕོད༌ལམ༌མི༌ཀ༌ གྲུལ༌ཁན༌ ཁ༌ཅིག༌གི༌ སྟེ༌ཕན༌ནི༌ སྤུར༌བོ༌ ཁྱེར༌ཏེ༌ སྤུར༌ཁང༌ངི༌ ནང༌ང༌ བོརས༌, ཡང༌ ཁོང༌ངི༌ ཕིའ༌ རྡུག༌པོ༌ སྲན༌ཏྲེ༌ ཅོས༌། 3 ཨིན༌ནའང༌ ས༌འུལ༌ལི༌, ཆོས༌ཚོགས༌ ཁྲེས༌ཏོར༌ ཅོ༌ཅེས༌ གོ༌ཟུག༌, ཁང༌པ༌ རེ༌རེའེ༌ ནང༌ང༌ སོང༌ཏེ༌ ཁོའེ༌ ཏད༌པ༌ཅན༌ནི༌ བུ༌ཚ༌ དང༌ བུ༌མོ༌ ཚང༌མ༌ དྲུད༌ཏེ༌ ཁྱེར༌ཏེ༌ ཙོན༌ལ༌ ཀག༌གད༌པིན༌།

ཕི༌ལིབ༌བི༌ ས༌མར༌རི༌ཡཱ༌ ནང༌ང༌ གའ༌མོའེ༌ ནས༌ཚུལ༌ ཤདས༌།

8:4-8

4 ཏད༌པ༌ཅན༌ ཤོར༌ཁན༌ནི༌ མི༌གུན༌ ཀ༌རུ༌ ལེབ༌ནའང༌ གའ༌མོའེ༌ ནས༌ཚུལ༌ ཤད༌ཨིན༌ སོང༌། 5 ཕི༌ལིབ༌ ས༌མར༌རི༌ཡཱའེ༌ གྱལ༌ས༌ ལེབ༌བ༌ཅིག༌, ཁོའེ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀའེ༌ སྐོར༌ལ༌ ཤདས༌། 6 ཕི༌ལིབ༌བི༌ སྤེ༌ར༌གུན༌ ཚོར༌ཏེ༌ ཡང༌ ཁོའེ༌ ཧ༌ལས༌ཤེས༌སི༌ ཛད༌པ༌གུན༌ ཐོང༌པ༌, མི༌གུན༌ནི༌ ཁོའེ༌ སྤེ༌ར༌གུན༌ མ༌ ནང༌སྟག༌ ཏངས༌ཏེ༌ ཉན༌ནད༌པིན༌། 7 སྤེར༌ན༌ མི༌ མང༌པོ༌ཞིག༌གི༌ ནང༌ནེ༌ གོང༌པོ༌གུན༌ ཕིངས༌པ༌ ཏེ༌གུན༌ ཀུ༌ཅོ༌ ཏང༌ཨིན༌ བིང༌ཏེ༌ སོང༌, ཡང༌ ཁོངས༌ཁན༌ དང༌ ཞ༌འོ༌ མང༌པོ༌ གྱལ༌། 8 ཏེ༌བོའེ༌ ཞས༌ཏེ༌ ཏེ༌ གྱལ༌སའེ༌ མི༌གུན༌ མང༌པོ༌ ཐད༌།

ཤི༌མོན༌ ཆོས༌ངན༌ ཅོ༌ཁན༌།

8:9-25

9 ཏུས༌བན༌ཤིག༌གི༌ སྔུན༌ལ༌ ཤི༌མོན༌ ཟེར༌ཁན༌ནི༌ མི༌ཞིག༌གི༌ ཁོ༌རང༌ངི༌ ཆོས༌ངན༌ ཅོ༌ཅེས༌སི༌ ཁྱུད༌ གྱུད༌ཏེ༌ ས༌མར༌རི༌ཡཱ༌ གྱལ༌སའེ༌ མི༌ཚང༌མ༌ ཧ༌ལས༌ ཅུགས༌ཏེ༌ ཁོའེ༌ ཁོ༌རང༌ མ༌ མི༌ཀྲག༌པོ༌ཞིག༌ ཨིན༌ ཟེར༌རད༌པིན༌། 10 ཏེ༌ ཡུལ༌ལི༌མི༌ ཁག༌ཅན༌ དང༌ ཉམ༌ཤུང༌ ཚང༌མའེ༌, ཁོའེ༌ ཟེར༌ཁན༌གུན༌ལ༌ སྣང༌ང༌ མ༌སྲན༌ཏྲེ༌ ཏངས༌ཏེ༌ ཁོང༌གུན༌ནི༌ ཟེར༌རད༌པིན༌, “འི༌ མི༌བོའེ༌ ནང༌ང༌ དཀོན༌མཆོག༌གི༌ ཤེད༌ ཆེན༌མོ༌ དུག༌།” 11 ཏུས༌བན༌ཤིག༌ནེ༌ ཕར༌ལ༌ ཁོའེ༌ ཆོས༌ངན༌ ཅོ༌ཅེས༌ གྱུད༌ཏེ༌ མི༌ཚང༌མ༌ ཧ༌ལས༌ ཅུགས༌པ༌ མི༌གུན༌ནི༌ ཁོའེ༌ སྤེ༌ར༌གུན༌ལ༌ གྱལ༌ལ༌ ཅོས༌ཏེ༌ ཉན༌ནད༌པིན༌།

12 ཨིན༌ནའང༌ ཕི༌ལིབ༌བི༌ དཀོན༌མཆོག༌གི༌ གྱལ༌སྲིད༌ དང༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ ཆོས༌ཤད༌ཅེས༌པོའེ༌, མི༌གུན༌ནི༌ ཏད༌པ༌ ཅོས༌ཏེ༌ ཁྲུས༌ལེནས༌, བུ༌ཚ༌ དང༌ བུ༌མོ༌ ཉིས༌ཀོའེ༌། 13 ཆོས༌ངན༌ ཅོ༌ཁན༌ ཤི༌མོན༌ནིའང༌ ཏད༌པ༌ ཅོས༌ཏེ༌ ཁྲུས༌ལེནས༌། ཕི༌ལིབ༌ ཀ༌རུ༌ ཆ༌ནའང༌ ཁོ༌ སྟིང༌རང༌ནེ༌ སོང༌ ཡང༌ ཧ༌ལས༌ཤེས༌སི༌ ཛད༌པ༌ དང༌ སྟགས༌ གུན༌ ཐོང༌ཏེ༌ ཁོ༌ ཧན༌གྲང༌ སོང༌།

14 ཏེ༌ནེ༌ ཡེ༌རུ༌ཤ༌ལེམ༌མི༌ ནང༌ང༌ སྐུ༌ཚབས༌གུན༌ལ༌ ས༌མར༌རི༌ཡཱ༌པ༌གུན༌ནི༌ དཀོན༌མཆོག༌གི༌ བཀའེ༌ཀ༌ ཏད༌པ༌ ཁྱོངས༌ཏོག༌ ཟེར༌ཏེ༌ ཚོར༌པ༌, ཁོང༌གུན༌ནི༌ པི༌ཏྲར༌ དང༌ ཡོ༌ཧཱ༌ནན༌ ཉིས༌ཀོ༌ ཏེ༌ ཡུལ༌ལ༌ ཀལས༌། 15 པི༌ཏྲར༌ དང༌ ཡོ༌ཧཱ༌ནན༌ ཏེ༌རུ༌ ལེབ༌བ༌ཅིག༌, ས༌མར༌རི༌ཡཱ༌པ༌ ཏད༌པ༌ཅན༌གུན༌ལ༌ ཐུག༌ཉིད༌ བབས༌ཤེས༌སི༌ ཕིའ༌ མོས༌ལམ༌ ཞུའ༌ ཛདས༌, 16 ཅིའ༌ཟེར༌ན༌ ཁོང༌གུན༌ལ༌ གཙོ༌བོ༌ ཡེ༌ཤུའི༌ ཚན༌ནི༌ ནང༌ང༌ ཁྲུས༌ ཐོབ༌ནའང༌ ཏ༌རུང༌ ཚོག༌པ༌ སུ༌ཞིག༌གི༌ཀའང༌ ཏམ༌པའེ༌ ཐུག༌ཉིད༌ མ༌བབས༌ས༌ ཨིན༌པིན༌། 17 ཏེ༌ནེ༌ ཁོང༌ ཉིས༌ཀོའེ༌ ཁོང༌གུན༌ནི༌ཀ༌ ལག༌པ༌ བོར༌ར༌ ཛད༌ད༌ཅིག༌, ཁོང༌ ཚང༌མའེ༌ཀ༌ ཏམ༌པའེ༌ ཐུག༌ཉིད༌ བབས༌།

18 སྐུ༌ཚབས༌གུན༌ནི༌ ཆག༌ བོར༌ཅེས༌པོའེ༌ ཏམ༌པའེ༌ ཐུག༌ཉིད༌ ཐོབ༌བ༌ ཐོང༌ང༌ཅིག༌, ཤི༌མོན༌ནི༌ ཁོང༌ ཉིས༌ཀོའེ༌ དུན༌ལ༌ པེ༌ནེ༌ ཕུལ༌ཏེ༌ ཟེརས༌ 19 “ངའེ༌ ལག༌པ༌ བོར༌ཁན༌གུན༌ལའང༌ ཏམ༌པའེ༌ ཐུག༌ཉིད༌ ཐོབ༌ཅེས༌སི༌ ཁྱུད༌པོ༌ ངའ༌ སལ༌ལ༌ ཛད༌།”

20 ཨིན༌ནའང༌ པི༌ཏྲར༌རི༌ ཁོའ༌ མོལས༌, “ཁྱོ༌རང༌ངི༌ པེ༌ནེ༌ ཏངས༌ཏེ༌ དཀོན༌མཆོག༌གི༌ ཁྱུད༌པོ༌ ཉོ༌ཉན༌ན༌ནོག༌ སམ༌བ༌ ཁྱོ༌རང༌ དང༌ ཁྱོ༌རང༌ངི༌ པེ༌ནེ༌ ཉིས༌ཀོ༌ མེད༌ཁན༌ སོང༌ཤིག༌། 21 ཁྱོ༌རང༌ངི༌ སྙིང༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ མེད༌ཅེས༌པོའེ༌ ཁྱོ༌རང༌ང༌ ང༌ཞའ༌ ཉམ༌པོ༌ འི༌ ལས༌ ཅོ༌ཅེས༌སི༌ ནང༌ང༌ ཅའང༌ ཁག༌ མེད༌པ༌ ཨིན༌ནོག༌། 22 ཁྱོ༌རང༌ངི༌ ནང༌ང༌ ངན༌སེམས༌ སྐྱེ༌ཁན༌བོའེ༌ ཕིའ༌ གྱོད༌པ༌ ཅོས༌ཏེ༌ གཙོ༌བོའ༌ མོས༌ལམ༌ ཞུས༌། ཅི༌ གྱུས༌ ཁོང༌ངི༌ ཁྱོ༌རང༌ངི༌ ཏེ༌ སེམས༌ངན༌ སམ༌ཁན༌བོའ༌ ཤགས༌པ༌ སལ༌སྲིད༌ཨིན༌། 23 ང༌ ཐོང༌ཅེས༌ལ༌ ཁྱོ༌རང༌ངི༌ སྙིང༌ ཚིག༌རི༌ གངས༌ཏེ༌ ཁྱོ༌རང༌ སྡིག༌པའེ༌ ཟུམས༌ཏེ༌ བོར༌ཏེ༌ དུག༌།”

24 ཏེ༌ནེ༌ ཤི༌མོན༌ནི༌ ཟེརས༌, “ཉེ༌རང༌ངི༌ མོལ༌ཁན༌གུན༌ ངའེ༌ཀ༌ མི༌བབས༌ཤེས༌སི༌ ཕིའ༌ ཇུ༌ཇུ༌ གཙོ༌བོའ༌ མོས༌ལམ༌ ཞུའ༌ ཛད༌།”

25 པི༌ཏྲར༌ དང༌ ཡོ༌ཧཱ༌ནན༌ནི༌ གཙོ༌བོའེ༌ བཀའ༌ ཤད༌ད༌ ཛད༌ཅེས༌ དང༌ སྤང༌པོ༌ སལ༌ཏེ༌ སྟིང༌ནེ༌ ཡེ༌རུ༌ཤ༌ལེམ༌མ༌ ལོགས༌ཏེ༌ སྐྱོད༌ ཟ༌ནེ༌ ས༌མར༌རི༌ཡཱའེ༌ གམ༌ཡུལ༌ མང༌པོ༌ཞིག༌གི༌ ནང༌ངའང༌ གའ༌མོའེ༌ ནས༌ཚུལ༌ ཤད༌ད༌ ཛདས༌།

ཕི༌ལིབ༌ དང༌ ཨི༌ཐིའོ༌པིའ༌པ༌ ཐུག༌།

8:26-40

26 གཙོ༌བོའེ༌ ཕོ༌ཉ༌ཞིག༌གི༌ ཕི༌ལིབ༌བ༌ མོལས༌, “ཏ༌ ལྷོ༌ ཆོགས༌ལ༌ ཡེ༌རུ༌ཤ༌ལེམ༌ནེ༌ ག༌ཟ༌ ཆོགས༌ལ༌ ཆའ༌ཁན༌ནི༌ ཐང༌ལམ༌བོའེ༌ཀ༌ སོང༌།” 27 ཏེ༌ནེ༌ ཁོ༌ སོང༌ ཡང༌ ལམ༌མ༌ ཁོའ༌ ཨི༌ཐིའོ༌པིའ༌པ༌ མི༌ཞིག༌ ཐུག༌, ཀ༌བོ༌ ཨི༌ཐིའོ༌པིའ༌པའེ༌ གྱལ༌མོ༌ ཀེན༌གྲས༌སི༌ བང༌ཛོད༌དི༌ ལོན༌པོ༌ མ༌ ཝང༌ཅན༌ཞིག༌ ཨིན༌པིན༌། ཁོ༌ ཡེ༌རུ༌ཤ༌ལེམ༌མི༌ ཆོད༌ཁང༌ང༌ ཅོལ༌ལ༌ སོང༌ཏེ༌ 28 རྟ༌རེལ༌ལི༌ཀ༌ ཞོན༌ཏེ༌ རང༌ཡུལ༌ལ༌ ལོགས༌ཏེ༌ ཆའ༌ ཟ༌ནེ༌ ལུང༌སྟོན༌པ༌ ཡེ༌ཤ༌ཡཱའེ༌ སྤེ༌ཆ༌ སིལ༌ལད༌པིན༌།

29 ཏེ༌ནེ༌ ཏམ༌པའེ༌ ཐུག༌ཉིད༌དི༌ ཕི༌ལིབ༌བ༌ མོལས༌, “རྟ༌རེལ༌ལི༌ ཉེ༌མོའ༌ སོང༌།”

30 ཕི༌ལིབ༌ གྱུགས༌ཏེ༌ རྟ༌རེལ༌ལི༌ ཉེ༌མོའ༌ སོང༌, ཡང༌ ཏེ༌ཀ༌ ཞོན༌ཏེ༌ ཡོད༌ཁན༌བོའེ༌ ལུང༌སྟོན༌པ༌ ཡེ༌ཤ༌ཡཱའེ༌ སྤེ༌ཆ༌ སིལ༌ཨིན༌ ཡོད༌ཁན༌བོ༌ ཚོར༌། ཕི༌ལིབ༌བི༌ ཁོའ༌ ཏྲིས༌, “ཉེ༌རང༌ངི༌ སིལ༌ཨིན༌ ཡོད༌ཁན༌ནི༌ ཏོན༌བོ༌ ཉེ༌རང༌ང༌ ཧ༌གོའ༌?”

31 ཏེ༌ མི༌བོའེ༌ ལན༌ཏངས༌, “ཧ༌གོ༌ཅུག༌ཁན༌ མེད༌པ༌, ང༌ ཀ༌ཟུག༌གི༌ ཧ༌གོ༌ ཐུབ༌ཨིན༌”, ཡང༌ ཕི༌ལིབ༌བ༌ ཁོ༌ ཉམ༌པོ༌ ཤིང༌རྟའེ༌ ནང༌ང༌ ཞོན༌ན༌ལ༌ ཟེརས༌།

32 ཁོའེ༌ སིལ༌ཨིན༌ ཡོད༌ཁན༌ནི༌ ཏམ༌པའེ༌ སུང༌རབས༌པོ༌ ནི༌,

“ཁོང༌ ལུག༌ ཙོགས༌ལ༌ སད༌ད༌ལ༌ ཁྱེརས༌,

ཡང༌ ཀ༌ཟུག༌ ལུག༌ རང༌ངི༌ བལ༌ བྲག༌ཁན༌ནི༌ དུན༌ལ༌

ཁའ༌རོགས༌ཏེ༌ དུག༌གད༌, ཏེན༌ན༌ ཙོགས༌ལ༌

ཁོང༌ངིའང༌ རང༌ངི༌ ཞལ༌ མ༌ཕེས༌།

33 ཁྲེལ༌བ༌ ཅོ༌ཨིན༌ནའང༌ ཁོང༌ང༌ ཀྲང༌པོ༌ ཤགས༌ མ༌ཅོས༌།

ཁོང༌ངི༌ པུར༌གྱུད༌དི༌ སྐོར༌ལ༌ སུའིང༌ ཤད༌ མི༌ཉན༌,

ཇིག༌རྟེན༌ནི༌ ཀ༌ནེ༌ ཁོང༌ངི༌ མི༌ཚེ༌ ཆུ༌ངུན༌ལ༌ ཀོགས༌ཏེ༌ ཁྱེརས༌།”✡

34 ལོན༌པོ༌བོའེ༌ ཕི༌ལིབ༌བ༌ ཟེརས༌, “ལུང༌སྟོན༌པའེ༌ འི༌ ཚིགས༌པོ༌ ཁོང༌རང༌ངི༌ སྐོར༌ལ༌ བྲིའ༌ ཛད༌ཏེ༌ ཨིན༌ནོག༌ག༌ ཡ༌ ཞན༌མ༌ཞིག༌གི༌ སྐོར༌ལ༌, ཐུག༌རྗེ༌ ཛད༌ཏེ༌ ང༌ ཧ༌གོ༌ཅུག༌ག༌ཛད༌?” 35 ཏེ༌ནེ༌ ཕི༌ལིབ༌བི༌ སུང༌རབས༌སི༌ ཏེན༌ན༌ ཚིགས༌པོ༌ནེ༌ གོ༌ཟུགས༌ཏེ༌ ཁོའ༌ ཡེ༌ཤུའི༌ སྐོར༌ལ༌ གའ༌མོའེ༌ ནས༌ཚུལ༌ ཤད༌ད༌ ཛདས༌།

36 ཁོང༌གུན༌ ལམ༌ནེ༌ ཆའ༌ ཟ༌ནེ༌ ཆུ༌ ཡོད༌སའེ༌ ནས༌ས༌ཞིག༌ག༌ ལེབ༌པ༌, ལོན༌པོའེ༌ ཟེརས༌, “ཟིགས༌སའང༌ འི༌ཀ༌ ཆུ༌ དུག༌, ཏ༌ ཅིའ༌ ངའེ༌ ཁྲུས༌ མི༌ལེན༌།” 37 * 38 ཁོའེ༌ ཤིང༌རྟ༌བོ༌ སྒོག༌ ཟེར༌ཏེ༌ བཀའ༌ ཏངས༌, ཕི༌ལིབ༌ དང༌ ལོན༌པོ༌ ཉིས༌ཀོ༌ ཆུའི༌ ནང༌ང༌ ཞུགས༌, ཡང༌ ཕི༌ལིབ༌བི༌ ཁོའ༌ ཁྲུས༌ཏངས༌། 39 ཁོང༌གུན༌ ཆུ༌ནེ༌ ཕི༌ལོག༌ག༌ བིང༌ང༌ཅིག༌, དཀོན༌མཆོག༌གི༌ ཐུག༌ཉིད༌དི༌ ཕི༌ལིབ༌ ཁོའེ༌ དུན༌ནེ༌ ཁྱེར༌ར༌ ཛད༌པ༌ ལོན༌པོའེ༌ ཁོང༌ ཡང༌ མ༌ནེ༌ མ༌ཐུག༌, ཡང༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཁོ༌རང༌ངི༌ ཡུལ༌ལ༌ ལོགས༌ཏེ༌ སོང༌། 40 ཕི༌ལིབ༌བི༌ ཁོ༌རང༌ ཨ༌ཟོ༌ཏུས༌ གྱལ༌ས༌ ལེབས༌ཏེ༌ ཐོང༌, ཡང༌ ཀཱེ༌སར༌རིའ༌ ལེབ༌ ལེབ༌ ཚག༌པ༌ ཁོང༌ ཆའ༌ཁན༌ནི༌ གྲོང༌ཁྱེར༌ ཚང༌མའེ༌ ནང༌ང༌ གའ༌མོའེ༌ ནས༌ཚུལ༌ ཤད༌ཨིན༌ སོང༌།

9

ས༌འུལ༌ལི༌ གཙོ༌བོ༌ ཡེ༌ཤུའི༌ཀ༌ ཏད༌པ༌ ཁྱོངས༌།

9:1-19

1 འིན༌ན༌ ཏུས༌ལ༌ གཙོ༌བོའེ༌ ལོབ༌ཕྲུགས༌ ཚང༌མ༌ སད༌ཨིན༌ ཟེར༌ཁན༌ནི༌ ས༌འུལ༌ བླ༌མ༌ ཆེན༌མོའེ༌ཀ༌ སོང༌ཏེ༌, 2 མ༌ཤི༌ཀའེ༌ ལམ༌མི༌ཀ༌ གྲུལ༌ཁན༌ནི༌ བུ༌ཚ༌ དང༌ བུ༌མོ༌ ཚང༌མ༌ ཟུམས༌ཏེ༌, ཙོན༌པ༌ ཅོས༌ཏེ༌ ཡེ༌རུ༌ཤ༌ལེམ༌མ༌ ཁྱོང༌ཉན༌ཅེས༌ལ༌ ཁོའ༌ ཆོགས༌སྐྱོར༌ ཅོས༌ ཟེར༌ཏེ༌ དཱ༌མེས༌ཀས༌སི༌ ཡ༌ཧུ༌དཱ༌པའེ༌ དུ༌ཁང༌གུན༌ནི༌ ནང༌ང༌ སྟན༌ཅེས༌ལ༌ ཨི༌གེ༌ཞིག༌ བྲིས༌ཏེ༌ ཏོང༌ ཞུས༌། 3 ས༌འུལ༌ དཱ༌མེས༌ཀས༌སི༌ ཉེ༌མོའ༌ ལེབ༌བ༌ཅིག༌, ཧུན༌མེད༌ལ༌ ནམ༌ཁའ༌ནེ༌ བབས༌ཁན༌ནི༌ འོད༌ ལྡང༌ཤན༌ཞིག༌གི༌ ཁོའ༌ སྐོརས༌། 4 ཁོ༌ སའེ༌ཀ༌ གྱེལ༌ ཡང༌ ཁོའ༌ སུང༌སྐད༌ཅིག༌ ཚོར༌, “ས༌འུལ༌ ས༌འུལ༌ ཁྱོ༌རང༌ངི༌ ང༌ ཅིའ༌ ནགས༌བར༌དོ༌ སྟན༌ནད༌?”

5 ས༌འུལ༌ལི༌ ཟེརས༌, “གཙོ༌བོ༌ ཉེ༌རང༌ སུ༌ ཨིན༌།”

ཁོང༌ངི༌ ལན༌སལས༌, “ང༌ ནི༌ ཡེ༌ཤུ༌, ཁྱོ༌རང༌ངི༌ ནགས༌བར༌དོ༌ སྟན༌ཁན༌བོ༌ ཨིན༌། 6 ཏ༌ ཁྱོ༌རང༌ གྱལ༌ས༌ སོང༌, ཡང༌ ཏེ༌རུ༌ ཁྱོ༌རང༌ང༌ ཅོ༌གོ༌ཤེས༌པོ༌ ཤད༌ཨིན༌།”

7 ས༌འུལ༌ ཉམ༌པོ༌ ཆའ༌ཁན༌ནི༌ མི༌གུན༌ ཧ༌ལས༌ཏེ༌ ཧན༌གྲང༌ སོང༌ ཅིའ༌ཟེར༌ན༌ ཁོང༌གུན༌ལ༌ སྐད༌ ཚོར༌ ཨིན༌ནའང༌ སུའང༌ མ༌ཐོང༌། 8 ས༌འུལ༌ལི༌ སའེ༌ཀ༌ནེ༌ ལངས༌ཏེ༌ མིག༌ ཕེས༌པ༌ ཁོའ༌ ཅའང༌ མ༌ཐོང༌། ཁོའེ༌ ཕྲོ༌པ༌གུན༌ནི༌ ཁོའ༌ ལག༌པ༌ ཐམས༌ཏེ༌ དཱ༌མེས༌ཀས༌ལ༌ ཁྲིད༌ཏེ༌ ཁྱེརས༌། 9 ཞག༌ སུམ༌ ཚག༌པ༌, ཁོའ༌ མིག༌ནེ༌ མ༌ཐོང༌ ཡང༌ ཏེན༌ན༌ ཏུས༌པོ༌ ཁོའེ༌ ཅའང༌ ཟའང༌ མ༌ཟོས༌, ཅའང༌ ཐུང༌ངའང༌ མ༌ཐུངས༌།

10 དཱ༌མེས༌ཀས༌སི༌ ནང༌ང༌ ཡེ༌ཤུའི༌ཀ༌ ཏད༌པ༌ ཅོ༌ཁན༌ ཨ༌ན༌ནི༌ཡཱས༌ ཟེར༌ཁན༌བོ༌ དུག༌གད༌པིན༌, གཙོ༌བོའེ༌ ཞལ༌ཟིགས༌ཤིག༌གི༌ ནང༌ང༌ ཁོའ༌ མོལས༌, “ཨ༌ན༌ནི༌ཡཱས༌།”

ཁོའེ༌ ལན༌ཏངས༌, “གཙོ༌བོ༌ལེ༌།”

11 གཙོ༌བོའེ༌ ཁོའ༌ མོལས༌, “ཁ༌དྲང༌ ཟེར༌ཁན༌ནི༌ སྲང༌ངི༌ ནང༌ང༌ ཡོད༌ཁན༌ནི༌ ཡུ༌དཱའེ༌ ཁང༌པ༌ སོང༌ཏེ༌, ཏར༌སས༌པ༌ ས༌འུལ༌ ཟེར༌ཁན༌ནི༌ མི༌བོའེ༌ སྐོར༌ལ༌ ཏྲིས༌, དག༌ས༌ ཁོའེ༌ མོས༌ལམ༌ ཞུ༌རུག༌། 12 ས༌འུལ༌ལ༌ ཞལ༌ཟིགས༌ཤིག༌གི༌ ནང༌ང༌ ཨ༌ན༌ནི༌ཡཱས༌ ཡོངས༌ཏེ༌ ཡང༌སྐྱར༌ ཐོང༌ཐུབ༌ཅེས༌ལ༌ ཁོའེ༌ གོའེ༌ཀ༌ ལག༌པ༌ བོར༌ར༌ ཐོང༌།”

13 ཨ༌ན༌ནི༌ཡཱས༌སི༌ ཞུས༌, “ཀྱེ༌ གཙོ༌བོ༌, འི༌ མི༌བོའེ༌ ཉེ༌རང༌ངི༌ ཏམ༌པ༌ མི༌གུན༌ ཉམ༌པོ༌ ཡེ༌རུ༌ཤ༌ལེམ༌མི༌ ནང༌ང༌ ཙམ༌ཤིག༌ ནོད༌པ༌ སྐྱལ༌ཁན༌བོའེ༌ སྐོར༌ལ༌ ངའ༌ ཞན༌མི༌ མང༌པོ༌ནེ༌ ཚོར༌། 14 ཁོ༌ འི༌རུའང༌ བླ༌མ༌ འུ༌སྐྱོང༌གུན༌ནི༌ ཆོགས༌ནེ༌ ཝང༌ཆ༌ ཐོབ༌ཏེ༌ ཉེ༌རང༌ངི༌ ཚན༌ ཁུར༌ཁན༌ ཚང༌མ༌ ཟུམས༌ཏེ༌ ཁྱེར༌ཅེས༌སི༌ ཕིའ༌ ཡོངས༌ཏེ༌ ཨིན༌ནོག༌།”

15 ཨིན༌ནའང༌ གཙོ༌བོའེ༌ ཨ༌ན༌ནི༌ཡཱས༌ལ༌ མོལས༌, “ཏ༌ ཁྱོ༌རང༌ སོང༌ ཅིའ༌ཟེར༌ན༌ ཁོ༌ ངའེ༌ ལྡམས༌ཁན༌ནི༌ ཞབས༌ཏོག༌པ༌ ཡ༌ཧུ༌དཱ༌པ༌ མན༌ཁན༌གུན༌, གྱལ༌པོ༌གུན༌ དང༌ ཨིས༌ར༌ཨེལ༌པ༌གུན༌ལ༌ ངའེ༌ སྐོར༌ལ༌ ཤད༌ཁན༌བོ༌ ཨིན༌། 16 ངའེ༌ ཚན༌ ཁུར༌ཅེས༌ལ༌ ཁོའ༌ ཙམ༌ཤིག༌གི༌ ནགས༌ ལེན༌གོ༌ཤེས༌པོ༌ ངའེ༌ ཁོའ༌ སྟན༌ཨིན༌།”

17 ཏེ༌ནེ༌ ཨ༌ན༌ནི༌ཡཱས༌ ས༌འུལ༌ དུགས༌ཏེ༌ ཡོད༌སའེ༌ ཁང༌པ༌ ལེབ༌ ཡང༌ ནང༌ཀུག༌ག༌ སོང༌ཏེ༌ ཁོའེ༌ ལག༌པ༌ ས༌འུལ༌ལི༌ཀ༌ བོར༌ཏེ༌ མོལས༌, “སྤུན༌ ས༌འུལ༌, ཁྱོ༌རང༌ འི༌རུ༌ ཡོང༌ ཟ༌ནེ༌ ལམ༌མ༌ གཙོ༌བོ༌ ཡེ༌ཤུ༌ ཇལ༌ཏེ༌ ཨིན༌པིན༌། ཁོང༌ངི༌ ཁྱོ༌རང༌ང༌ ཡང༌སྐྱར༌ ཐོང༌ཅེས༌ དང༌ ཏམ༌པའེ༌ ཐུག༌ཉིད༌དི༌ གང༌ཅེས༌སི༌ ཕིའ༌ ང༌ འི༌ཀ༌ ཀལ༌ལ༌ ཛདས༌།” 18 ཏེན༌ན༌མལ༌ལ༌ ས༌འུལ༌ལི༌ མིག༌གི༌ ཀ༌ནེ༌ པགས༌པ༌ ཙོགས༌ཤིག༌ བུད༌ཏེ༌ ཁོའ༌ ཡང༌སྐྱར༌ ཐོང༌ཐུབ༌། ཏེ༌ནེ༌ ལངས༌ཏེ༌ ཁོའེ༌ ཁྲུས༌ལེནས༌, 19 ཁར༌ཇི༌ ཟོས༌ཏེ༌ སྟིང༌ནེ༌ ཁོའེ༌ ཟུགས༌པོའེ༌ ནང༌ང༌ སྟོབས༌ སྐྱེས༌།

ས༌འུལ༌ལི༌ དཱ༌མེས༌ཀས༌ དང༌ ཡེ༌རུ༌ཤ༌ལེམ༌མི༌ ནང༌ང༌ སྤང༌པོ༌ སལས༌།

9:19-31

ཏེ༌ནེ༌ ས༌འུལ༌ ཞག༌བན༌ཤིག༌ ལོབ༌ཕྲུགས༌གུན༌ ཉམ༌པོ༌ དཱ༌མེས༌ཀས༌ལ༌ དུགས༌ 20 ཡང༌ ཡ༌ཧུ༌དཱ༌པའེ༌ དུ༌ཁང༌གུན༌ནི༌ ནང༌ང༌ ཡེ༌ཤུའི༌ སྐོར༌ལ༌ ཤད༌ཅེས༌ གོ༌ཟུགས༌ཏེ༌ མོལས༌, “ཁོང༌ ནི༌ དཀོན༌མཆོག༌གི༌ སྲས༌ ཏན༌ཏན༌ ཨིན༌ནོག༌།” 21 ཏེ༌རུ༌ ཡོད༌ཁན༌གུན༌ནི༌ ཁོང༌ངི༌ ལབ༌ཞ༌ ཚོར༌ར༌ཅིག༌ ཧ༌ལས༌ཏེ༌ ཅིག༌ དང༌ ཅིག༌ག༌ ཏྲིས༌, “འི༌ མི༌བོ༌ ཡེ༌རུ༌ཤ༌ལེམ༌མི༌ ནང༌ང༌ གཙོ༌བོ༌ ཡེ༌ཤུའི༌ ཚན༌ ཁུར༌ཁན༌གུན༌ ཁྲེས༌ཏོར༌ ཅོ༌ཅེས༌སི༌ རྩོན༌གྲུས༌ སྲན༌ཏྲེ༌ ཅོ༌ཁན༌ ཡང༌ འི༌རུའང༌ ཁོང༌གུན༌ ཟུམས༌ཏེ༌ ཙོན༌པ༌ ཅོས༌ཏེ༌ བླ༌མ༌ འུ༌སྐྱོང༌གུན༌ནི༌ དུན༌ལ༌ ཁྱེར༌ར༌ལ༌ ཡོངས༌ཏེ༌ མ༌ནོག༌ག༌?” 22 ས༌འུལ༌ ཆོས༌ཤད༌ཅེས༌སི༌ ནང༌ང༌ མང༌ང༌ སྟོབས༌ཅན༌ གྱུར༌ཨིན༌ སོང༌, ཡང༌ དཱ༌མེས༌ཀས༌སི༌ ནང༌ང༌ ཡོད༌ཁན༌ནི༌ ཡ༌ཧུ༌དཱ༌པ༌གུན༌ནི༌, ས༌འུལ༌ལི༌ ཡེ༌ཤུ༌ ནི༌ ཏན༌ཏན༌ལ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌ སྟན༌ཁན༌བོའེ༌ གྱབ༌གལ༌ལ༌ ཅའང༌ ཟེར༌ མ༌ཉན༌།

23 ཏུས༌བན༌ཤིག༌གི༌ སྟིང༌ནེ༌ ཡ༌ཧུ༌དཱ༌པ༌གུན༌ནི༌ ཁོང༌ སད༌ཅེས༌སི༌ གྲབས༌ ཏངས༌, 24 ཨིན༌ནའང༌ ས༌འུལ༌ལ༌ ཁོང༌གུན༌ནི༌ ཅུས༌ངན༌གུན༌ གྱུས༌སོང༌། ཏེ༌གུན༌ ཚན༌ཉིན༌ མེད༌པ༌ གྱལ༌སའེ༌ སྒོ༌གུན༌ནི༌ཀ༌ ཁོང༌ སད༌ཅེས༌ལ༌ སྲུངས༌ཏེ༌ དུག༌གད༌པིན༌། 25 ཨིན༌ནའང༌ ས༌འུལ༌ལི༌ ལོབ༌ཕྲུགས༌གུན༌ནི༌ ཁོང༌ ཚན༌ལ༌ ཙེ༌པོ༌ཞིག༌གི༌ ནང༌ང༌ གྱངས༌ཏེ༌ གྱལ༌སའེ༌ རྩིག༌པའེ༌ * ནང༌ང༌ ཡོད༌ཁན༌ནི༌ ཀར༌ཁུང༌ཞིག༌ནེ༌ ཐུར༌ལ༌ ཕབས༌།

26 ཁོང༌ ཡེ༌རུ༌ཤ༌ལེམ༌མ༌ ལེབ༌བ༌ཅིག༌, ལོབ༌ཕྲུགས༌གུན༌ ཉམ༌པོ༌ དུག༌ཅེས༌སི༌ རྩོན༌གྲུས༌ ཅོས༌, ཨིན༌ནའང༌ ཁོང༌ ཚང༌མ༌ ཇིགས༌ ཅིའ༌ཟེར༌ན༌, ས༌འུལ༌ དེན༌བ༌ མ༌ཤི༌ཀའེ༌ ལོབ༌ཕྲུགས༌ གྱུར༌ཏེ༌ ཨིན༌ཁན༌བོའེ༌ཀ༌ ཁོང༌གུན༌ དེན༌ མ༌ཤེས༌། 27 ཨིན༌ནའང༌ བཱར༌ན༌བས༌སི༌ ས༌འུལ༌ ཁོང༌རང༌ ཉམ༌པོ༌ སྐུ༌ཚབས༌གུན༌ནི༌ ཕྲོའ༌ ཁྲིད༌ཏེ༌ ཁྱོངས༌། བཱར༌ན༌བས༌སི༌ ཁོང༌གུན༌ལ༌ ཟེརས༌, ས༌འུལ༌ ལམ༌ནེ༌ ཆེན༌ ཡོད༌ ཟ༌ནེ༌ གཙོ༌བོ༌ ཇལ༌ཏེ༌ ཁོ༌ ཉམ༌པོ༌ ཞལ༌ཏའ༌ ཛད༌ཁན༌ ཡང༌ ཀ༌ཟུག༌ ཧམ༌པ༌ ཉམ༌པོ༌ དཱ༌མེས༌ཀས༌སི༌ ནང༌ང༌ ཁོང༌ངི༌ ཡེ༌ཤུའི༌ སྤང༌པོ༌ ཏངས༌ཁན༌གུན༌ནི༌ སྐོར༌ལ༌ ཤདས༌། 28 ས༌འུལ༌ སྐུ༌ཚབས༌གུན༌ ཉམ༌པོ༌ དུགས༌, ཡང༌ ཡེ༌རུ༌ཤ༌ལེམ༌ གང༌པོའེ༌ ནང༌ང༌ ཧམ༌པ༌ ཉམ༌པོ༌ གཙོ༌བོའེ༌ སྐོར༌ལ༌ ཤད༌ཨིན༌ གྲུལས༌། 29 ཁོང༌ངི༌ གརིས༌པའེ༌ སྐད༌ ཏང༌ཁན༌ནི༌ ཡ༌ཧུ༌དཱ༌པ༌གུན༌ ཉམ༌པོའང༌ གྲོས༌དུར༌ ཅོའད༌པིན༌, ཨིན༌ནའང༌ ཏེ༌གུན༌ནི༌ ཁོང༌ སད༌ཅེས༌སི༌ རྩོན༌གྲུས༌ ཅོས༌། 30 ཏད༌པ༌ཅན༌གུན༌ལ༌ ཏེ༌བོ༌ གྱུས༌ཆའ༌ཅིག༌, ཁོང༌གུན༌ ཡོངས༌ཏེ༌ ས༌འུལ༌ ཀཱེ༌སར༌རིའ༌ གྱལ༌ས༌ ཁྱེར༌ཏེ༌ ཏར༌སས༌སི༌ གྲོང༌ཁྱེར༌ལ༌ ལམ༌ཅུགས༌།

31 ཏེ༌ནེ༌ ཡ༌ཧུ༌དཱ༌, གཱ༌ལིལ༌ལི༌ དང༌ ས༌མར༌རི༌ཡཱ༌ ཡུལ༌ གང༌པོའེ༌ ནང༌ང༌ ཡོད༌ཁན༌ནི༌ ཆོས༌ཚོགས༌གུན༌ལ༌ རྡུག༌ངལ༌ མ༌ཐོང༌ང༌ ཞི༌དེ༌ ཡོད༌པིན༌། ཏམ༌པའེ༌ ཐུག༌ཉིད༌ གྱུད༌ཏེ༌ ཁོང༌གུན༌ལ༌ ཤེད༌ དང༌ སྤོས༌པ༌ ཐོབ༌, ཡང༌ གཙོ༌བོའེ༌ ཇིགས༌ དང༌ རྩི༌ཝའེ༌ ནང༌ང༌ མི༌ཚེ༌ ཕུད༌ཅེས༌པོའེ༌ ཁོང༌གུན༌ནི༌ ཀྲངས༌ཀ༌ གྱས༌ཨིན༌ སོང༌།

ཨེ༌ནི༌ཡཱས༌ དང༌ ཏ༌བི༌ཏའ༌།

9:32-43

32 པི༌ཏྲར༌ ནས༌ས༌ ཅིག༌ནེ༌ ཅིག༌ག༌ ཆའ༌ ཟ༌ནེ༌, ཁོང༌ ལིད༌དཱ༌ གྲོང༌ཁྱེར༌རི༌ ནང༌ང༌ དུག༌ཁན༌ནི༌ ཏད༌པ༌ཅན༌གུན༌ནི༌ ཕྲོའ༌ ལེབ༌། 33 ཏེ༌རུ༌ ཁོང༌ང༌ ཨེ༌ནི༌ཡཱས༌ ཟེར༌ཁན༌ནི༌ མི༌ཞིག༌ ཐུག༌ ཀ༌བོའ༌ ཟའ༌ཕོག༌ཏེ༌ གྲུལ༌ མ༌ཉན༌ན༌ མལ༌ཙའེ༌ཀ༌ དུགས༌ཏེ༌ ལོ༌ རྒྱད༌ ཆའད༌པིན༌། 34 ཏེ༌ནེ༌ པི༌ཏྲར༌རི༌ ཁོའ༌, “ཨེ༌ནི༌ཡཱས༌ ཡེ༌ཤུ༌ མ༌ཤི༌ཀའེ༌ ཁྱོ༌རང༌ ཕན༌ཅུག༌ག༌ ཛད༌ཏེ༌ ཨིན༌; ཏ༌ ལོངས༌, རང༌ངི༌ མལ༌ཙ༌ སྲིལ༌” མོལ༌པ༌ ཁོ༌ ཏེན༌ན༌མལ༌ལ༌ ཀོའག༌ ལངས༌། 35 ཏེ༌ མི༌ ཐོང༌ཁན༌ ལིད༌དཱ༌པ༌ དང༌ ཤ༌རོན༌པ༌ ཚང༌མའེ༌ གཙོ༌བོའེ༌ཀ༌ ཏད༌པ༌ ཁྱོངས༌།

36 ཡོཔ༌པའ༌ གྲོང༌ཁྱེར༌རི༌ ནང༌ང༌ ཏ༌བི༌ཏའ༌ ༼གརིས༌པའེ༌ སྐད༌དི༌ ནང༌ང༌ དོར༌ཀས༌༽ ཟེར༌ཁན༌ནི༌ ཏད༌པ༌ཅན༌ནི༌ བུ༌མོ༌ཞིག༌ ཡོད༌པིན༌། ཁོའེ༌ ཏུས༌གྱུན༌ ལས༌ ཟང༌པོ༌ དང༌ ཉལ༌བ༌ཅན༌ གུན༌ལ༌ རོགས༌ ཅོའད༌པིན༌། 37 པི༌ཏྲར༌ ལིད༌དཱའེ༌ ནང༌ང༌ ཡོད༌ཏུས༌, ཏེ༌ བུ༌མོ༌བོའ༌ ཟུ༌མོ༌ སྲན༌ཏྲེ༌ ཡོངས༌ཏེ༌ ཤི༌, ཡང༌ ཁོའེ༌ ཟུགས༌པོ༌ ཁྲུས༌ཏེ༌ སྟང༌ཐོག༌གི༌ ནང༌ཞིག༌གི༌ ནང༌ང༌ བོརས༌། 38 ལིད༌དཱ༌ གྲོང༌ཁྱེར༌བོ༌ ཡོཔ༌པའ༌ནེ༌ ཉེ༌མོ༌ ཡོད༌པ༌, ལོབ༌ཕྲུགས༌གུན༌ལ༌ པི༌ཏྲར༌ ལིད༌དཱ༌ ཡོད༌ཁན༌བོ༌ ཚོར༌ཏེ༌, ཁོང༌གུན༌ནི༌ པི༌ཏྲར༌རི༌ཀ༌ མི༌ ཉིས༌, “ཐུག༌རྗེ༌ ཛད༌ཏེ༌ འི༌རུ༌ གྱོགས༌པ༌ སྐྱོད༌ད༌ ཛད༌” ཞུའ༌ལ༌ ལམ༌ཅུགས༌།

39 པི༌ཏྲར༌ ཏེ༌ མི༌ ཉིས༌ཀོ༌ ཉམ༌པོ༌ སྐྱོདས༌ ཡང༌ ཁོང༌ ཏེ༌རུ༌ ལེབ༌བ༌ཅིག༌, མི༌གུན༌ནི༌ ཁོང༌ སྟང༌ཐོག༌གི༌ ནང༌བོའེ༌ ནང༌ང༌ ཁྱེརས༌། ཏེ༌རུ༌ ཨ༌ནེ༌མ༌རང༌མོ༌ ཚང༌མ༌ ངུ༌ཨིན༌, དོར༌ཀས༌ ཁོང༌གུན༌ ཉམ༌པོ༌ ཡོད༌ ཟ༌ནེ༌ ཁོའེ༌ ཙེམས༌ཁན༌ནི༌ ཀོས༌ལག༌གུན༌ པི༌ཏྲར༌ལ༌ སྟནས༌།

40 པི༌ཏྲར༌རི༌ ཏེ༌ ནང༌ངི༌ ནང༌ང༌ ཡོད༌ཁན༌ ཚང༌མ༌ ཕི༌ལོག༌ག༌ ཕིངས༌, ཡང༌ པིག༌དོང༌ ཙུགས༌ཏེ༌ མོས༌ལམ༌ ཞུའ༌ ཛདས༌། ཏེ༌ནེ༌ ཤི༌ཁན༌ནི༌ ཟུགས༌པོའེ༌ ཆོགས༌ལ༌ ལྟས༌ཏེ༌, “ཏ༌བི༌ཏའ༌ ལོངས༌” མོལས༌། ཏ༌བི༌ཏའེ༌ རང༌ངི༌ མིག༌ ཕེས༌ ཡང༌ པི༌ཏྲར༌ ཐོང༌ཏེ༌ ལངས༌། 41 པི༌ཏྲར༌རི༌ ལག༌པ༌ ཐམས༌ཏེ༌ ཁོ༌ རྐང༌པའེ༌ཀ༌ ལང༌ ཅུག༌ག༌ ཛདས༌། ཏེ༌ནེ༌ ཏད༌པ༌ཅན༌ དང༌ ཨ༌ནེ༌མ༌རང༌མོ༌ གུན༌ བོད༌ཏེ༌ ཏ༌བི༌ཏའ༌ སོན༌ཏེའ༌ ཨིན༌ཁན༌བོ༌ སྟན༌ན༌ ཛདས༌། 42 འི༌ སྐོར༌རི༌ ནས༌ཚུལ༌གུན༌ ཡོཔ༌པའ༌ གྲོང༌ཁྱེར༌ གང༌པོའེ༌ ནང༌ང༌ ཁྱེབས༌, ཡང༌ མི༌ མང༌པོའེ༌ གཙོ༌བོའེ༌ཀ༌ ཏད༌པ༌ ཁྱོངས༌། 43 པི༌ཏྲར༌ ཞག༌བན༌ཤིག༌ ཡོཔ༌པའེ༌ ནང༌ང༌ ཤི༌མོན༌ ཀོའ༌ ཉེ༌ཁན༌ནི༌ ཁང༌པ༌ དུགས༌།

10

ཀོར༌ནེ༌ལི༌འུས༌སི༌ པི༌ཏྲར༌ལ༌ སྐྱོད༌ ཞུའ༌ལ༌ མི༌ ཀལས༌།

10:1-8

1 ཀཱེ༌སར༌རིའེ༌ ནང༌ང༌ ཨི༌ཏྲི༌ལི༌པའེ༌ མག༌ཚོགས༌སི༌ མག༌མི༌གྱའེ༌ སྤོན༌བོ༌ ཀོར༌ནེ༌ལི༌འུས༌ ཟེར༌ཁན༌ཞིག༌ ཡོད༌པིན༌། 2 ཁོ༌ དང༌ ཁོའེ༌ ནང༌མི༌ ཚང༌མ༌ མ༌ ཏད༌པ༌ཅན༌ དང༌ དཀོན༌མཆོག༌ག༌ རྩི༌ཝ༌ ཅོ༌ཨིན༌ ཁོང༌ངི༌ ཇིགས༌སི༌ ནང༌ང༌ མི༌ཚེ༌ ཕུད༌ཁན༌ ཡོད༌པིན༌། ཁོ༌ ཉལ༌བ༌ཅན༌གུན༌ལ༌ སྙིང༌ ཕེས༌ཏེ༌ ཏང༌ཁན༌ དང༌ ཞག༌ཏང༌ དཀོན༌མཆོག༌ག༌ མོས༌ལམ༌ ཞུ༌ཁན༌ཞིག༌ ཡོད༌པིན༌། 3 ཞག༌ཤིག༌ ཛར༌རེ༌ སྟིང༌ནེ༌ ཧ༌ལམ༌ ཆུ༌ཚོད༌ སུམ༌པ༌ཞིག༌གི༌ཀ༌, ཞལ༌ཟིགས༌ཤིག༌གི༌ ནང༌ང༌ དཀོན༌མཆོག༌གི༌ ཕོ༌ཉ༌ ཁོའེ༌ དུན༌ལ༌ སྐྱོད༌ཏེ༌ སལ༌པོ༌ ཐོང༌ ཡང༌ ཁོང༌ངི༌ མོལས༌, “ཀོར༌ནེ༌ལི༌འུས༌།”

4 ཀོར༌ནེ༌ལི༌འུས༌ ཇིགས༌ཨིན༌ ཕོ༌ཉའེ༌ ཆོགས༌ལ༌ མིག༌ གྱངས༌ཏེ༌ ལྟས༌, ཡང༌ ཁོའེ༌ ཟེརས༌, “ཀྱེ༌ གཙོ༌བོ༌ ཅི༌ ཅོ༌ལེ༌།”

ཕོ༌ཉའེ༌ ལན༌སལས༌, “ཁྱོ༌རང༌ངི༌ ཅིན༌བ༌ དང༌ མོས༌ལམ༌ གུན༌ ཆོད༌པའེ༌ ཚུལ༌ལ༌ དཀོན༌མཆོག༌གི༌ ནམས༌ས༌ ཛདས༌། 5 ཏ༌ མི༌ ཁ༌ཅིག༌ ཡོཔ༌པའ༌ ལམ༌ཅུགས༌ཏེ༌ ཤི༌མོན༌ པི༌ཏྲར༌ ཟེར༌ཁན༌ནི༌ མི༌བོ༌ འི༌རུ༌ བོད༌ཏེ༌ ཁྱོང༌། 6 ཁོ༌ ཀོའ༌ ཉེ༌ཁན༌ ཤི༌མོན༌ནི༌ ཁང༌པ༌ དུགས༌ཏེ༌ ཡོད༌, ཁོའེ༌ ཁང༌པ༌ གྱ༌ཚོའེ༌ ཐའ༌མ༌ ཡོད༌།”

7 འི༌གུན༌ མོལ༌ཏེ༌ ཕོ༌ཉའ༌ སྐྱོད༌ ཚར༌ར༌ཅིག༌, ཀོར༌ནེ༌ལི༌འུས༌སི༌ རང༌ངི༌ ཡོག༌པོ༌ ཉིས༌ དང༌ ཁོའེ༌ ཞབས༌ཏོག༌པ༌ ལོ༌ཁྱེལ༌ཅན༌ནི༌ མག༌མི༌བོའ༌ བོདས༌, 8 ཡང༌ ཁོང༌གུན༌ལ༌ ཇུང༌ཁན༌ ཚང༌མ༌ ཤད༌ཏེ༌ ཡོཔ༌པའ༌ ལམ༌ཅུགས༌།

པི༌ཏྲར༌ལ༌ ཞལ༌ཟིགས༌ ཐོང༌།

10:9-23

9 སྟིང༌མ༌ ཞག༌པོ༌ ཁོང༌ ཚང༌ཀོ༌ ཕེས༌སི༌ ནང༌ང༌ ཡོཔ༌པའེ༌ ཉེ༌མོའ༌ ལེབ༌བ༌ཅིག༌, ཉིང༌གུང༌ ཟམ༌ཤིག༌ག༌ པི༌ཏྲར༌ ཁང༌པའེ༌ ཁེ༌ཐོག༌ག༌ མོས༌ལམ༌ ཞུའ༌ལ༌ སྐྱོདས༌། 10 ཁོང༌ སྟོགས༌པ༌ ཅི༌ཏོང༌ཤིག༌ ཟེན༌ སམ༌, ཡང༌ ཁར༌ཇི༌ གྲལ༌གྲིག༌ ཅོ༌ཨིན༌ ཡོད༌ ཏུས༌, ཁོང༌ང༌ ཞལ༌ཟིགས༌ཤིག༌ ཐོང༌། 11 ཁོང༌ང༌ ནམ༌ཁའ༌ ཕེ༌ཏེ༌ རས༌ ཆེན༌མོ༌ ཙོགས༌ཤིག༌ ཆོགས༌ཞི༌ ཀ༌ནེ༌ ཐམས༌ཏེ༌ ཇིག༌རྟེན༌ ཆོགས༌ལ༌ ཕབ༌ཨིན༌ ཐོང༌། 12 ཏེ༌ནང༌ང༌ ཇིག༌རྟེན༌ནི༌ཀ༌ ཡོད༌ཁན༌ནི༌ སེམས༌ཅན༌, བུ༌ཙིག༌ དང༌ ཅ༌ཅིའུ༌ ན༌མི༌ན༌ ཚངས༌ གུན༌ དུག༌པིན༌། 13 ཏེ༌ནེ༌ ཁོང༌ང༌ སུང༌སྐད༌ཅིག༌གི༌, “པི༌ཏྲར༌ ལངས༌ཏེ༌ འི༌གུན༌ སད༌ཏེ༌ ཟོ༌” མོལ༌ཨིན༌ ཚོར༌།

14 ཨིན༌ནའང༌ པི༌ཏྲར༌རི༌ ལན༌སལས༌, “ཀྱེ༌ གཙོ༌བོ༌, ཤི༌ནའང༌ འི༌གུན༌ མི༌ཟའ༌, ངའེ༌ དི༌རིང༌ ཚག༌པ༌ ཚི༌ཏུ༌ ཡ༌ ཟའ༌ མི༌ཆོག༌ཅེས༌སི༌ ཟན༌ཞིག༌ མ༌ནེ༌ མ༌ཟོས༌པིན༌།”

15 ཏེ༌ནེ༌ ཁོང༌ང༌ ཏེན༌ན༌ སུང༌སྐད༌པོའེ༌ ལན༌ ཉིས༌པ༌ མོལས༌, “དཀོན༌མཆོག༌གི༌ རྩང༌མ༌ ཛད༌ཁན༌བོའ༌ ཚི༌ཏུ༌ མ༌ཟེར༌།”

16 ལན༌ སུམ༌ ཏེན༌ན༌ ཙོགས༌ སོང༌, ཏེ༌ནེ༌ ཧུན༌མེད༌ལ༌ ཏེ༌ རས༌པོ༌ ནམ༌ཁའ༌ ཐེན༌ཏེ༌ ཁྱེར༌ར༌ ཛདས༌།

17 ཏེ༌ ཞལ༌ཟིགས༌པོའེ༌ ཏོན༌ ཅི༌ ཨིན༌ཧེ༌ སམས༌ཏེ༌ པི༌ཏྲར༌ ཐའ༌མ༌ ཐེ༌ཚོམས༌ སོངས༌ཏེ༌ ཡོད༌ ཟ༌ནེ༌ ཀོར༌ནེ༌ལི༌འུས༌སི༌ པི༌ཏྲར༌ ཁྱོང༌ང༌ ལམ༌ཅུག༌ཁན༌གུན༌ ཤི༌མོན༌ནི༌ ཁང༌པའེ༌ སྒོའེ༌ཀ༌ ལེབ༌། 18 ཏེ༌ མི༌གུན༌ནི༌ བོད༌ཏེ༌ ཤི༌མོན༌ པི༌ཏྲར༌ ཟེར༌ཁན༌བོ༌ ཏེ༌རུ༌ དུགས༌ཏེ༌ ཡོད༌ད༌ ཟེར༌ཏེ༌ ཏྲིས༌།

19 པི༌ཏྲར༌, ཁོའ༌ ཐོང༌ཁན༌ནི༌ ཞལ༌ཟིགས༌པོའེ༌ སྐོར༌ལ༌ སམ༌བ༌ ཏང༌ཨིན༌ ཡོད༌ཏུས༌ ཏམ༌པའེ༌ ཐུག༌ཉིད༌དི༌ ཁོང༌ང༌ མོལས༌, “ཤི༌མོན༌ མི༌ སུམ༌མི༌ ཁྱོ༌རང༌ ཙལ༌དུག༌། 20 ཏ༌ ལངས༌ཏེ༌ ཡོག༌ག༌ སོང༌, ཡང༌ ཁོང༌གུན༌ ཉམ༌པོ༌ ཆ༌ཅེས༌ལ༌ ཐེ༌ཚོམས༌ མ༌ཅོ༌, ཅིའ༌ཟེར༌ན༌ ཁོང༌གུན༌ ངའེ༌ ལམ༌ཅུགས༌ཏེ༌ ཨིན༌།”

21 ཏེ༌ནེ༌ པི༌ཏྲར༌ ཡོག༌ག༌ བབས༌ཏེ༌ སོང༌, ཡང༌ ཁོང༌གུན༌ལ༌, “ཁྱོ༌ཞའེ༌ ཙལ༌ཁན༌ནི༌ མི༌བོ༌ ང༌ ཨིན༌, ཁྱོ༌ཞའ༌ ཅི༌ཕིའ༌ ཡོངས༌པིན༌?” ཟེར༌ཏེ༌ ཏྲིས༌།

22 ཁོང༌གུན༌ནི༌ ལན༌ཏངས༌, “ང༌ཞ༌གུན༌ མག༌མི༌གྱའེ༌ སྤོན༌བོ༌ ཀོར༌ནེ༌ལི༌འུས༌སི༌ ཆོགས༌ནེ༌ ཡོངས༌ཏེ༌ ཨིན༌, ཁོང༌ ཀྲང༌པོ༌ དང༌ དཀོན༌མཆོག༌ག༌ རྩི༌ཝ༌ ཅོ༌ཨིན༌ ཁོང༌ངི༌ ཇིགས༌སི༌ ནང༌ང༌ མི༌ཚེ༌ ཕུད༌ཁན༌ཞིག༌ ཨིན༌, ཡང༌ ཡ༌ཧུ༌དཱ༌པ༌ ཚང༌མའེ༌ ཁོང༌ང༌ རྩི༌ཝ༌ ཅོའད༌། དཀོན༌མཆོག༌གི༌ ཏམ༌པའེ༌ ཕོ༌ཉའེ༌ ཁོང༌ང༌ ཤི༌མོན༌ པི༌ཏྲར༌རི༌ མོལ༌ཁན༌གུན༌ ཉན༌ཐུབ༌ཅེས༌ལ༌ ཉེ༌རང༌ ཁོང༌ངི༌ ཁང༌པ༌ བོད༌ མོལ༌ཏེ༌ བཀའ༌ སལ༌ཏོག༌།” 23 ཏེ༌ནེ༌ པི༌ཏྲར༌རི༌ ཁོང༌གུན༌ ནང༌ང༌ བོད༌ཏེ༌ ཏེ༌རུ༌ དུག༌ ཅུག༌ག༌ ཛདས༌།

པི༌ཏྲར༌ ཀོར༌ནེ༌ལི༌འུས༌སི༌ ཁང༌པ༌ སྐྱོདས༌།

10:23-33

སྟིང༌མ༌ཞག༌པོ༌ པི༌ཏྲར༌ ཏེ༌ མི༌གུན༌ ཉམ༌པོ༌ སྐྱོདས༌, ཡང༌ ཁོང༌ ཉམ༌པོ༌ ཡོཔ༌པའ༌ནེ༌ ཞན༌ ཏད༌པ༌ཅན༌གུན༌ནའང༌ སོང༌། 24 སྟིང༌མ༌ཞག༌པོ༌ ཁོང༌གུན༌ ཀཱེ༌སར༌རིའ༌ ལེབ༌། ཀོར༌ནེ༌ལི༌འུས༌ ཁོང༌ སྐྱོད༌ཅེས༌ལ༌ སྲུངས༌ཏེ༌ ཡོད༌པིན༌, ཡང༌ ཁོའེ༌ རང༌ངི༌ ཉེན༌གྲུང༌གུན༌ དང༌ ཛ༌འོ༌ ཉེ༌མོ༌གུན༌ བོད༌ཏེ༌ ཡོད༌པིན༌། 25 པི༌ཏྲར༌ ཁང༌པ༌ ལེབས༌ཏེ༌ ཀོར༌ནེ༌ལི༌འུས༌ ཐུག༌ག༌ཅིག༌, ཁོའེ༌ ཁོང༌ངི༌ ཞབས༌སི༌ཀ༌ གྱེལ༌ཏེ༌ ཆག༌ཕུལས༌། 26 ཨིན༌ནའང༌ པི༌ཏྲར༌རི༌ ཁོའ༌ “ལོང༌” མོལ༌ཏེ༌ ལང༌ང༌ ཛདས༌, “ང༌ ནི༌ ཁྱོ༌རང༌ ཙོགས༌ མི༌ཞིག༌ ཨིན༌ ངའ༌ ཆག༌མ༌ཕུལ༌” མོལས༌།

27 ཏེ༌ནེ༌ པི༌ཏྲར༌ ཀོར༌ནེ༌ལི༌འུས༌ ཉམ༌པོ༌ སྤེ༌ར༌ སལ༌ཨིན༌ ཁང༌པའེ༌ ནང༌ང༌ སྐྱོདས༌, ཡང༌ མི༌ མང༌པོ༌ཞིག༌ ཛོམས༌ཏེ༌ ཡོད༌ཁན༌བོ༌ ཟིགས༌། 28 ཁོང༌ངི༌ ཏེ༌ མི༌གུན༌ལ༌ མོལས༌, “ཡ༌ཧུ༌དཱ༌པ༌ཞིག༌ག༌ ཡ༌ཧུ༌དཱ༌པ༌ མན༌ཁན༌ཞིག༌ ཉམ༌པོ༌ བྲེལ༌ བོར༌ཅེས༌པོ༌ ཡ༌ཧུ༌དཱ༌པའེ༌ ཁྲིམས༌ ནང༌ཞིན༌ གལ༌ཏེ༌ ཨིན༌ཁན༌ ཁྱོ༌ཞ༌གུན༌ལ༌ གྱུས༌ཨིན༌ནོག༌། ཨིན༌ནའང༌ ངའེ༌ སུ༌ཞིག༌གའང༌ རིགས༌ངན༌ ཡ༌ ཚི༌ཏུ༌ ཟེར༌ མི༌ཆོག༌ཅེས༌པོ༌, དཀོན༌མཆོག༌གི༌ ང༌ སྔོན༌ ཅུག༌ག༌ ཛདས༌། 29 ཏེ༌བོའེ༌ཕིའ༌ ཁྱོ༌ཞ༌གུན༌ནི༌ ང༌ འི༌རུ༌ བོད༌ ཟ༌ནེ༌ ངའེ༌ ཅའང༌ གྱབ༌གལ༌ མ༌ཅོའ༌ ཡོངས༌པིན༌། ཏ༌ ཁྱོ༌ཞའེ༌ ང༌ ཅི༌ཕིའ༌ འི༌རུ༌ བོད༌ཏེ༌ ཨིན༌?”

30 ཀོར༌ནེ༌ལི༌འུས༌སི༌ ལན༌ཏངས༌, “དི༌རིང༌ངི༌ སང༌ ཞག༌ ཞིའི༌ སྔུན༌ལ༌ ཛར༌རེ༌ སྟིང༌ནེ༌ ཆུ༌ཚོད༌ སུམ༌པ༌, འིན༌ན༌ ཏུས༌ཚོད༌ ཟམ༌ཤིག༌གི༌ཀ༌, ངའེ༌ ང༌རང༌ངི༌ ཁང༌པའེ༌ ནང༌ང༌ མོས༌ལམ༌ ཞུའད༌པིན༌, ཧུན༌མེད༌ལ༌ ནམ༌ཟའ༌ ལྡང༌ཤན༌ ནམས༌ཁན༌ནི༌ མི༌ཞིག༌ ངའེ༌ དུན༌ལ༌ ཞངས༌ཏེ༌ ཞུགས༌། 31 ཁོང༌ངི༌ ངའ༌ མོལ༌ལ༌རག༌, ‘ཀོར༌ནེ༌ལི༌འུས༌ དཀོན༌མཆོག༌གི༌ ཁྱོ༌རང༌ངི༌ མོས༌ལམ༌གུན༌ སན༌ན༌ ཛདས༌, ཡང༌ ཁྱོ༌རང༌ངི༌ ཅིན༌བ༌ ཏང༌ཁན༌གུན༌ནི༌ཀ༌ སྣང༌ང༌ སལས༌། 32 ཏ༌ སུ༌ཞིག༌ ཡོཔ༌པའ༌ ལམ༌ཅུགས༌ཏེ༌ ཤི༌མོན༌ པི༌ཏྲར༌ ཟེར༌ཁན༌བོ༌ འི༌རུ༌ བོད༌ཏེ༌ ཁྱོང༌། ཁོང༌ ཤི༌མོན༌ ཀོའ༌ ཉེ༌ཁན༌ནི༌ ཁང༌པ༌ དུགས༌ཏེ༌ ཡོད༌, ཁོའེ༌ ཁང༌པ༌ གྱ༌ཚོའེ༌ ཐའ༌མ༌ ཡོད༌།’ 33 ཏེན༌ན༌བོའེ༌ཕིའ༌ ཏེན༌ན༌མལ༌ལ༌ ངའེ༌ ཉེ༌རང༌ང༌ བོད༌ད༌ མི༌ ཀལ༌པིན༌ ཡང༌ ཉེ༌རང༌ འི༌ཀ༌ སྐྱོད༌པ༌ ང༌ཞའ༌ མ༌ ཐད༌པོ༌ སོང༌། གཙོ༌བོའེ༌ ཉེ༌རང༌ང༌ མོལ༌ཁན༌གུན༌ ཉན༌ཅེས༌ལ༌ དཀོན༌མཆོག༌གི༌ སྐུན༌དུན༌ལ༌ ང༌ཞའ༌ ཚང༌མ༌ འི༌ཀ༌ ཛོམས༌ཏེ༌ ཨིན༌།”

ཡ༌ཧུ༌དཱ༌པ༌ མན༌ཁན༌གུན༌ནི༌ གའ༌མོའེ༌ ནས༌ཚུལ༌ ཚོར༌།

10:34-48

34 ཏེ༌ནེ༌ པི༌ཏྲར༌རི༌ མོལ༌ཅེས༌ གོ༌ཟུག༌, “དཀོན༌མཆོག༌གི༌ སུའང༌ ཆོགས༌ མི༌ཛད༌ཅེས༌པོ༌ ངའ༌ ཏན༌ཏན༌ ཧ༌གོ༌། 35 ཨིན༌ནའང༌ དཀོན༌མཆོག༌གི༌ གྱལ༌ཁམས༌ ཚང༌མའེ༌ ནང༌ནེ༌ ཁོང༌ངི༌ རྩི༌ཝ༌ དང༌ ཇིགས༌སི༌ ནང༌ང༌ ལམ༌ ཟང༌པོའེ༌ཀ༌ གྲུལ༌ཁན༌གུན༌ལ༌ གའ༌མོའེ༌ ནས༌ཚུལ༌ ཉན༌ཅེས༌ལ༌ གའ༌སུས༌ ཛད༌ད༌ནོག༌། 36 ཨིས༌ར༌ཨེལ༌པ༌གུན༌ནི༌ ཕིའ༌ གའ༌མོའེ༌ ནས༌ཚུལ༌ ནི༌, ཡེ༌ཤུ༌ མ༌ཤི༌ཀ༌ ང༌དང༌ ཚང༌མའེ༌ གཙོ༌བོ༌ ཡང༌ ཁོང༌ གྱུད༌ཏེ༌ དཀོན༌མཆོག༌ ཉམ༌པོ༌ ཐུན༌བྲེལ༌ ཡོད༌ཅེས༌པོ༌ ཨིན༌ནོག༌། 37 ཡོ༌ཧཱ༌ནན༌ནི༌ ཁྲུས༌ལེན༌ཅེས༌སི༌ སྐོར༌ལ༌ ཤད༌ཏེ༌ སྟིང༌ནེ༌, གཱ༌ལིལ༌ལིའི༌ ཡུལ༌ནེ༌ གོ༌ཟུགས༌ཏེ༌ ཡ༌ཧུ༌དཱ༌ གང༌པོའེ༌ ནང༌ང༌ ཇུང༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌: 38 དཀོན༌མཆོག༌གི༌ ན༌ཙ༌རེད༌པ༌ ཡེ༌ཤུ༌ ཏམ༌པའེ༌ ཐུག༌ཉིད༌ དང༌ སྟོབས༌ ཉམ༌པོ༌ སྐོའ༌ ཛདས༌, ཡང༌ ཁོང༌ ནས༌ས༌ མང༌པོའ༌ སྐྱོད༌ཏེ༌ ཆག༌ལས༌ ཟང༌པོ༌ ཛད༌ཅེས༌ དང༌ རྡུད༌གུན༌ནི༌ གོ༌བའེ༌ ཝང༌ངི༌ ཡོག༌ག༌ ཡོད༌ཁན༌གུན༌ ཕན༌ཅུག༌ག༌ ཛདས༌, ཅིའ༌ཞུ༌ན༌ དཀོན༌མཆོག༌ ཁོང༌ ཉམ༌པོ༌ ཞུགས༌ཏེ༌ ཨིན༌པིན༌།”

39 “ཡེ༌ཤུའི༌ ཡ༌ཧུ༌དཱའེ༌ ཡུལ༌ དང༌ ཡེ༌རུ༌ཤ༌ལེམ༌མི༌ ནང༌ང༌ ཛད༌ཁན༌གུན༌ནི༌ སྤང༌པོ༌ ང༌ཞ༌གུན༌ ཨིན༌། ཁོང༌གུན༌ནི༌ ཁོང༌ རྐྱང༌ཤིང༌ང༌ རྐྱངས༌ཏེ༌ སདས༌། 40 ཨིན༌ནའང༌ དཀོན༌མཆོག༌གི༌ ཁོང༌ ཞག༌ སུམ༌པའེ༌ ཞག༌ག༌ སོན༌ཏེའ༌ ལང༌ང༌ ཛད༌ཏེ༌ ང༌ཞ༌གུན༌ལ༌ སྔོན༌ ཅུག༌ག༌ ཛདས༌། 41 ཚང༌མ༌ལ༌ ཁོང༌ མ༌ཇལ༌, ཨིན༌ནའང༌ དཀོན༌མཆོག༌གི༌ སྤང༌པོ༌ ཏང༌ང༌ལ༌ ལྡམ༌མ༌ ཛད༌ཁན༌ ང༌ཞ༌གུན༌ནི༌ ཁོང༌ ཇལ༌། ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཏེ༌ ང༌ཞ༌གུན༌ནི༌ ཁོང༌ ཉམ༌པོ༌ ཟོས༌པིན༌ ཡང༌ ཐུངས༌པིན༌། 42 དཀོན༌མཆོག༌གི༌ ང༌ཞའ༌ མི༌གུན༌ལ༌ ཡེ༌ཤུ༌ ནི༌, ཤི༌སོན༌ ཉིས༌ཀོའེ༌ཀ༌ ཤགས༌ ཛད༌ཅེས༌ལ༌ ཁོང༌ངི༌ སྐོའ༌ ཛད༌ཁན༌བོའེ༌ སྤང༌པོ༌ ཏང༌ཅེས༌ དང༌ ཆོས༌ཤད༌ཅེས༌ལ༌ བཀའ༌ སལས༌། 43 ཡེ༌ཤུའི༌ཀ༌ ཏད༌པ༌ ཅོ༌ཁན༌ ཚང༌མ༌ལ༌ ཁོང༌ངི༌ ཚན༌ གྱུད༌ཏེ༌ སྡིག༌པ༌ ཅོ༌ཁན༌གུན༌ལ༌ ཤགས༌པ༌ ཐོབ༌ཨིན༌ ཟེར༌ཏེ༌ ཁོང༌ངི༌ སྐོར༌ལ༌ ལུང༌སྟོན༌པ༌ ཚང༌མའེ༌ སྤང༌པོ༌ སལ༌ཏེ༌ ཨིན༌ནོག༌།”

44 པི༌ཏྲར༌རི༌ འི༌ སྤེ༌ར༌གུན༌ ཤད༌ཨིན༌ ཡོད༌ ཟ༌ནེ༌, ཁོང༌ངི༌ ལོན༌ ཉན༌ཨིན༌ ཡོད༌ཁན༌ ཚང༌མའེ༌ཀ༌ ཏམ༌པའེ༌ ཐུག༌ཉིད༌ བབས༌། 45 པི༌ཏྲར༌ ཉམ༌པོ༌ ཡོངས༌ཁན༌ནི༌ ཡ༌ཧུ༌དཱ༌པ༌ ཏད༌པ༌ཅན༌གུན༌ནི༌, ཡ༌ཧུ༌དཱ༌པ༌ མན༌ཁན༌གུན༌ནི༌ཀའང༌ ཏམ༌པའེ༌ ཐུག༌ཉིད༌ བབས༌ཁན༌བོ༌ ཐོང༌ཏེ༌ ཧ༌ལས༌, 46 ཅིའ༌ཟེར༌ན༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཞན༌ སྐད༌གུན༌ནི༌ ནང༌ང༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཁོང༌གུན༌ནི༌ ཚོར༌།

ཏེ༌ནེ༌ པི༌ཏྲར༌རི༌ མོལས༌, 47 “ཁོང༌གུན༌ལ༌ ཆུའི༌ཁྲུས༌ ལེན༌ཅེས༌ནེ༌ སྒག༌ཅེས༌སི༌ ཧམ༌པ༌ སུའི༌ ཅོ༌ཨིན༌ ཀ༌གུན༌ལ༌ ང༌ཞའ༌ ཐོབ༌ཁན༌ནི༌ ཏེན༌ན༌ ཏམ༌པའེ༌ ཐུག༌ཉིད༌བོ༌ ཐོབ༌ཏེ༌ ཨིན༌ནོག༌།” 48 པི༌ཏྲར༌རི༌ ཁོང༌གུན༌ལ༌ ཡེ༌ཤུ༌ མ༌ཤི༌ཀའེ༌ ཚན༌ནི༌ ནང༌ང༌ ཁྲུས༌ ལེན༌གོས༌ ཟེར༌ཏེ༌ བཀའ༌ སལས༌། ཏེ༌ནེ༌ ཁོང༌གུན༌ནི༌ པི༌ཏྲར༌ལ༌ ཞག༌ ཁ༌ཅིག༌ ཁོང༌ ཉམ༌པོ༌ ཞུག༌ཅེས༌ལ༌ ཞུ༌ཝ༌ ཕུལས༌།

11

པི༌ཏྲར༌རི༌ ཁོའེ༌ ལས༌གུན༌ སལ༌པོ༌ ཧ༌གོ༌ཅུག༌ག༌ ཛདས༌།

11:1-18

1 ཡ༌ཧུ༌དཱའེ༌ ནང༌ང༌ ཡོད༌ཁན༌ནི༌ སྐུ༌ཚབས༌གུན༌ དང༌ ཞན༌ ཏད༌པ༌ཅན༌གུན༌ལ༌ ཡ༌ཧུ༌དཱ༌པ༌ མན༌ཁན༌གུན༌ནིའང༌ དཀོན༌མཆོག༌གི༌ བཀའེ༌ཀ༌ ཏད༌པ༌ ཁྱོངས༌ཏོག༌ ཟེར༌ཏེ༌ ཚོར༌། 2 པི༌ཏྲར༌ ཡེ༌རུ༌ཤ༌ལེམ༌མ༌ ལོགས༌ཏེ༌ སྐྱོད༌ད༌ཅིག༌, ཡ༌ཧུ༌དཱ༌པ༌ ཏད༌པ༌ཅན༌ ཁ༌ཅིག༌གི༌ ཁོང༌ང༌ སྐྱོན༌རྗོད༌ ཅོས༌ཏེ༌ ཟེརས༌, 3 “ཉེ༌རང༌ ཡ༌ཧུ༌དཱ༌པ༌ མན༌ཁན༌ ཚི༌ཏུ༌གུན༌ནི༌ ཁང༌པ༌ སོང༌ཏེ༌ ཁོང༌གུན༌ ཉམ༌པོ༌ ཟན༌ ཟོས༌ཏོག༌།”

4 ཏེ༌ནེ༌ པི༌ཏྲར༌རི༌ ཇུང༌ཁན༌ ཚང༌མ༌ གོ༌ནེ༌ ཇུག༌ ཚག༌པ༌ ཚིར༌ཚིར༌ ཚིར༌ལ༌ ཁོང༌གུན༌ལ༌ ཤདས༌། 5 “ངའེ༌ ཡོཔ༌པའ༌ གྲོང༌ཁྱེར༌རི༌ ནང༌ང༌ མོས༌ལམ༌ ཞུ༌ཨིན༌ ཡོད༌པིན༌, ཧུན༌མེད༌ལ༌ ང༌ འི༌ ཞལ༌ཟིགས༌པོ༌ ཐོང༌: ནམ༌ཁའ༌ནེ༌ རས༌ ཆེན༌མོ༌ ཙོགས༌ཤིག༌ ཀྲུ༌ ཞི༌ཀོ༌ནེ༌ ཟུམས༌ཏེ༌ ངའེ༌ དུན༌ལ༌ ཕབས༌། 6 ངའེ༌ ཏེ༌བོའ༌ ཏན༌ཏན༌ ཅོས༌ཏེ༌ ལྟས༌པ༌, ཏེ༌ནང༌ང༌ སྲལ༌ཁན༌ དང༌ ནག༌ཚོགས༌སི༌ སེམས༌ཅན༌, བུ༌ཙིག༌ ན༌མི༌ན༌ ཚངས༌ དང༌ ཅ༌ཅིའུ༌ གུན༌ ཐོང༌། 7 ཏེ༌ནེ༌ ང༌ སུང༌སྐད༌ཅིག༌གི༌ ‘པི༌ཏྲར༌, ཏ༌ ལངས༌ཏེ༌ འི༌གུན༌ སད༌ཏེ༌ ཟོ༌’ མོལ༌ཨིན༌ ཚོར༌།”

8 “ངའེ༌ ཟེར༌པིན༌, ‘ཀྱེ༌ གཙོ༌བོ༌ མ༌ནེ༌ མི༌ཟའ༌, དི༌རིང༌ ཚག༌པ༌ ངའེ༌ ཡ༌ཧུ༌དཱ༌པའེ༌ ཁྲིམས༌ སྲུངས༌ཏེ༌ འི༌ཙོགས༌སི༌ ཚི༌ཏུ༌ དང༌ ཁམ༌ལོག༌ ཟན༌གུན༌ མ༌ཟོས༌པིན༌།’ ”

9 “ནམ༌ཁའ༌ནེ༌ ཏེ༌ སུང༌སྐད༌པོའེ༌ ལན༌ ཉིས༌པ༌ མོལས༌, ‘དཀོན༌མཆོག༌གི༌ རྩང༌མ༌ ཛད༌ཁན༌གུན༌ལ༌ ཁྱོ༌རང༌ངི༌ ཚི༌ཏུ༌ མ༌ཟེར༌།’ 10 ཏེན༌ན༌བོ༌ ཚེར༌ སུམ༌ ཇུང༌, ཏེ༌ སྟིང༌ནེ༌ ཏེ༌ ཚང༌མ༌ ལོགས༌ཏེ༌ ནམ༌ཁའ༌ ཐེན༌ན༌ ཛདས༌།”

11 “ཏེན༌ན༌ ཏུས༌ལ༌ ཀཱེ༌སར༌རིའ༌ནེ༌ ང༌ ཡོད༌ས༌ ཀལ༌ཁན༌ནི༌ མིང༌གོ༌ སུམ༌, ང༌ བྲང༌ས༌ དུག༌ཁན༌ནི༌ ཁང༌པ༌བོའེ༌ སྒོའེ༌ཀ༌ ལེབ༌། 12 ཏམ༌པའེ༌ ཐུག༌ཉིད༌དི༌ ང༌ མོལས༌ ‘ཁྱོ༌རང༌ འི༌ མི༌གུན༌ ཉམ༌པོ༌ ཐེ༌ཚོམས༌ མེད༌པ༌ སོང༌།’ འི༌ ཏད༌པ༌ཅན༌ དྲུག༌གའང༌ ང༌ ཉམ༌པོ༌ ཡོངས༌, ཡང༌ ང༌ཞ༌གུན༌ ང༌ བོད༌ད༌ ཀལ༌ཁན༌ནི༌ མི༌བོའེ༌ ཁང༌པའེ༌ ནང༌ང༌ སོང༌པིན༌། 13 ཁོའེ༌ ང༌ཞའ༌ ཤདས༌, ཁོའ༌ ཁོ༌རང༌ངི༌ ཁང༌པའེ༌ ནང༌ང༌ དཀོན༌མཆོག༌གི༌ ཕོ༌ཉ༌ཞིག༌ ཇལ༌ཏེ༌ ‘ཡོཔ༌པའ༌ ཟེར༌ས༌ མི༌གུན༌ ལམ༌ཅུགས༌ཏེ༌ ཤི༌མོན༌ པི༌ཏྲར༌ ཟེར༌ཁན༌ནི༌ མི༌བོ༌ འི༌རུ༌ བོད༌ཏེ༌ ཁྱོང༌། 14 ཁོའེ༌ ཤད༌ཁན༌ནི༌ ལོན༌བོའེ༌ ཁྱོ༌རང༌ དང༌ ཁྱོ༌རང༌ངི༌ ནང༌ཚངས༌ ཚང༌མའ༌ ཐར༌པ༌ ཐོབ༌ཨིན༌ མོལ༌ལ༌ རག༌།’ ”

15 “ངའེ༌ ཤད༌ཅེས༌ གོ༌ཟུག༌ ཅོའ༌ཅིག༌, ཁོང༌གུན༌ནི༌ཀའང༌ ཏམ༌པའེ༌ ཐུག༌ཉིད༌ བབས༌ ཀ༌ཟུག༌གི༌ ང༌དང༌གུན༌ནི༌ཀ༌ གོ༌མ༌ བབས༌ཏེ༌ ཨིན༌པིན༌། 16 ཏེ༌ནེ༌ ང༌ གཙོ༌བོ༌ ཡེ༌ཤུའི༌ ‘ཡོ༌ཧཱ༌ནན༌ནི༌ ཆུའི༌ ཁྲུས༌སལ༌ཏེ༌ ཨིན༌པིན༌, ཨིན༌ནའང༌ ཁྱོ༌ཞ༌གུན༌ལ༌ ཏམ༌པའེ༌ ཐུག༌ཉིད༌དི༌ ཁྲུས༌ཐོབ༌ཨིན༌’ མོལ༌ཁན༌བོ༌ ཨིད༌ཏུ༌ ཡོངས༌། 17 གཙོ༌བོ༌ ཡེ༌ཤུ༌ མ༌ཤི༌ཀ༌ ཏད༌པ༌ ཅོ༌ཁན༌ ང༌དང༌གུན༌ལ༌ སལ༌ཁན༌ནི༌ ཏེན༌ན༌ ཅིན༌ལབས༌པོ༌ དཀོན༌མཆོག༌གི༌ ཁོང༌གུན༌ལའང༌ སལ༌ཏེ༌ ཨིན༌ན༌, ཏེ༌ནེ༌ དཀོན༌མཆོག༌ག༌ གྱབ༌གལ༌ ཅོ༌ཉན༌ཨིན༌ སམ༌ཁན༌ ང༌ སུ༌ ཨིན༌ནོག༌?”

18 སྐྱོན༌རྗོད༌ ཅོ༌ཁན༌གུན༌ནི༌ ཏེ༌ སྤེ༌ར༌གུན༌ ཚོར༌ར༌ཅིག༌, ཁོང༌གུན༌ནི༌ གྱབ༌གལ༌ ཅོ༌ཅེས༌ ཕངས༌ཏེ༌ དཀོན༌མཆོག༌ག༌ སྟོད༌པ༌ ཕུལ༌ཨིན༌ ཟེརས༌, “ཏ༌ ཧ༌གོ༌, གྱོད༌པ༌ ཅོ༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ལའང༌ དཀོན༌མཆོག༌གི༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ སྐབས༌ སལ༌ལ༌ ཛད༌ཏེ༌ ཨིན༌ནོག༌།”

ཨན༌ཏི༌ཡོག༌ གྱལ༌སའེ༌ ནང༌ང༌ ཡོད༌ཁན༌ནི༌ ཆོས༌ཚོགས༌།

11:19-30

19 སྟེ༌ཕན༌ སད༌ཏེ༌ སྟིང༌ནེ༌ ནགས༌ ཐོང༌ཁན༌ནི༌ ཏད༌པ༌ཅན༌གུན༌ ཤོར༌ཏེ༌ ཐག༌རིང༌ངི༌ ཡུལ༌, ཕོ༌ནི༌ཤི༌འ༌, ཀིབ༌རུས༌ དང༌ ཨན༌ཏི༌ཡོག༌ གྱལ༌ས༌ གུན༌ལ༌ ལེབ༌། ཁོང༌གུན༌ནི༌ དཀོན༌མཆོག༌གི༌ བཀའ༌ ཡ༌ཧུ༌དཱ༌པ༌གུན༌ལ༌ མ༌ནེ༌ མ༌ཤདས༌། 20 ཨིན༌ནའང༌ ཁོང༌གུན༌ནི༌ ཕྲོ༌ནེ༌ ཀིབ༌རུས༌ དང༌ ཀི༌རིན༌ ཡུལ༌ནེ༌ ཨིན༌ཁན༌ ཁ༌ཅིག༌ ཨན༌ཏི༌ཡོག༌ གྱལ༌ས༌ སོང༌ཏེ༌ ཡ༌ཧུ༌དཱ༌པ༌ མན༌ཁན༌གུན༌ལ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ གའ༌མོའེ༌ ནས༌ཚུལ༌ ཤད༌ཅེས༌ གོ༌ཟུག༌ ཅོས༌། 21 གཙོ༌བོ༌ དཀོན༌མཆོག༌གི༌ ཁྱུད༌ ཁོང༌གུན༌ ཉམ༌པོ༌ ཡོད༌པིན༌, ཡང༌ མི༌ མང༌པོའེ༌ ལོན༌བོའེ༌ཀ༌ ཏད༌པ༌ ཁྱོངས༌ཏེ༌ གཙོ༌བོ༌ ཡེ༌ཤུའི༌ གྱབ༌ནེ༌ བྲངས༌།

22 ཏེ༌ ནས༌ཚུལ༌བོ༌ ཡེ༌རུ༌ཤ༌ལེམ༌མ༌ ཡོད༌ཁན༌ནི༌ ཆོས༌ཚོགས༌སི༌ ཚོར༌, ཡང༌ ཁོང༌གུན༌ནི༌ བཱར༌ན༌བས༌ ཨན༌ཏི༌ཡོག༌ག༌ ལམ༌ཅུགས༌། 23 བཱར༌ན༌བས༌ ཏེ༌རུ༌ ལེབ༌བ༌ཅིག༌, དཀོན༌མཆོག༌གི༌ ཏེ༌ ཏད༌པ༌ཅན༌གུན༌ནི༌ ནང༌ང༌ ཆག༌ལས༌ ཛད༌ཅེས༌པོ༌ ཐོང༌ཏེ༌ མང༌པོ༌ ཐད༌, ཡང༌ ཁོང༌གུན༌ལ༌ གཙོ༌བོ༌ ཡེ༌ཤུའི༌ ནང༌ང༌ སྟན༌པོ༌ དུག༌ཅེས༌ལ༌ རྩོན༌གྲུས༌ སྲན༌ཏྲེ༌ ཅོ༌ཅེས༌སི༌ སྤོས༌པ༌ སལས༌། 24 བཱར༌ན༌བས༌ ནི༌ མ༌ མི༌ ཟང༌པོ༌ཞིག༌, ཏམ༌པའེ༌ ཐུག༌ཉིད༌དི༌ གངས༌ཏེ༌ ཏད༌པ༌ སྟན༌པོ༌ཅན༌ ཨིན༌པིན༌། ཁོང༌ གྱུད༌ཏེ༌ མི༌ མང༌པོའེ༌ གཙོ༌བོ༌ ཡེ༌ཤུའི༌ ནང༌ང༌ ཏད༌པ༌ ཁྱོངས༌།

25 ཏེ༌ནེ༌ བཱར༌ན༌བས༌ ས༌འུལ༌ ཙལ༌ལ༌ ཏར༌སས༌སི༌ གྱལ༌ས༌ སྐྱོདས༌། 26 ས༌འུལ༌ ཐོབ༌བ༌ཅིག༌, ཁོང༌ ཨན༌ཏི༌ཡོག༌ག༌ ཁོང༌རང༌ ཉམ༌པོ༌ ཁྱོངས༌། ཏེ༌རུ༌ ཁོང༌ ཉིས༌ཀོ༌ ལོ༌ གང༌པོ༌ ཆོས༌ཚོགས༌སི༌ ནང༌ང༌ ཛོམས༌ཏེ༌ མི༌ མ༌ མང༌པོའ༌ ཡེ༌ཤུའི༌ སྐོར༌ལ༌ ལབ༌བ༌ ཛདས༌། ཨན༌ཏི༌ཡོག༌གི༌ ནང༌ང༌ གོ༌མ༌རང༌ མ༌ཤི༌ཀའེ༌ ལོབ༌ཕྲུགས༌གུན༌ལ༌ མ༌ཤི༌ཀ༌པ༌ ཟེརས༌།

27 ཏེན༌ན༌ ཏུས༌ལ༌ ལུང༌སྟོན༌པ༌ ཁ༌ཅིག༌ ཡེ༌རུ༌ཤ༌ལེམ༌ནེ༌ བབས༌ཏེ༌ ཨན༌ཏི༌ཡོག༌ག༌ སྐྱོདས༌། 28 ཁོང༌གུན༌ནི༌ ཕྲོ༌ནེ༌ ཅིག༌ ཨ༌ག༌བས༌ ཟེར༌ཁན༌བོ༌ ལངས༌ཏེ༌ ཏམ༌པའེ༌ ཐུག༌ཉིད༌ གྱུད༌ཏེ༌ རོམ༌མི༌ ངའ༌ཡོག༌ག༌ ཡོད༌ཁན༌ནི༌ ཡུལ༌ གང༌པོའེ༌ ནང༌ང༌ མུ༌གེ༌ སྲན༌ཏྲེ༌ ལང༌ཅེས༌སི༌ ལུང༌སྟན༌བོ༌ སལས༌། ༼འི༌ མུ༌གེ༌བོ༌ རོམ༌མི༌ གྱལ༌པོ༌ ཀོལོ༌དི༌འས༌སི༌ ཏུས༌ལ༌ ཇུངས༌ཏེ༌ ཨིན༌།༽ 29 ལོབ༌ཕྲུགས༌གུན༌ནི༌ རང༌རང༌ངི༌ ཁྱུད༌ ནང༌ཞིན༌ ཡ༌ཧུ༌དཱའེ༌ ནང༌ང༌ ཡོད༌ཁན༌ནི༌ ཏད༌པ༌ཅན༌གུན༌ལ༌ པེ༌ནེ༌ རོགས༌ ཅོ༌ཅེས༌ལ༌ ཐག༌ཅདས༌། 30 ཡེ༌རུ༌ཤ༌ལེམ༌མི༌ ཆོས༌ཚོགས༌སི༌ འུ༌སྐྱོང༌གུན༌ནི༌ ལག༌ག༌ ཏང༌ཅེས༌ལ༌ ས༌འུལ༌ དང༌ བཱར༌ན༌བས༌ ཉམ༌པོ༌ ཁོང༌གུན༌ནི༌ པེ༌ནེ༌ ལྡུས༌ཁན༌བོ༌ ཀལས༌།

12

ཆོས༌ཚོགས༌གུན༌ལ༌ མང༌ང༌ ནགས༌ སྟནས༌།

12:1-19

1 ཧ༌ལམ༌ ཏེན༌ན༌ ཏུས༌ལ༌ གྱལ༌པོ༌ ཧེ༌རོད༌དི༌ ཆོས༌ཚོགས༌སི༌ ཏད༌པ༌ཅན༌ ཁ༌ཅིག༌ག༌ ནགས༌ སྟན༌ཅེས༌ གོ༌ཟུག༌། 2 ཁོའེ༌, ཡོ༌ཧཱ༌ནན༌ནི༌ ཨ༌ཅོ༌ ཡ༌ཀོབ༌ ར༌འི༌ ཉམ༌པོ༌ སད༌ཅུགས༌། 3 ཏེ༌ ལས༌གུན༌ནི༌ ཡ༌ཧུ༌དཱ༌པ༌གུན༌ ཐད༌པོ༌ ཆའ༌ ཐོང༌ཏེ༌ གྱལ༌པོའེ༌ པི༌ཏྲར༌རའང༌ ཟུམ༌ཅུགས༌ ༼ཏེ༌བོ༌ པེ༌སག༌གི༌ ཏུས༌ཆེན༌ནི༌ ཏུས༌ལ༌ ཇུང༌།༽ 4 པི༌ཏྲར༌ ཟུམས༌ཏེ༌ སྟིང༌ནེ༌ ཧེ༌རོད༌དི༌ ཁོང༌ ཙོན༌ཁང༌ངི༌ ནང༌ང༌ ཀག༌ཅུགས༌, ཡང༌ སྲུང༌ཅེས༌ལ༌ མག༌མི༌ ཞི༌ཅན༌ནི༌ སྡེ༌ ཞིའ༌ ཁག༌ ཀལས༌། ཧེ༌རོད༌དི༌ པེ༌སག༌གི༌ ཏུས༌ཆེན༌ནི༌ སྟིང༌ནེ༌ པི༌ཏྲར༌ མི༌མངས༌སི༌ དུན༌ལ༌ ཁྱོངས༌ཏེ༌ ཁོང༌ང༌ ཁྲིམས༌ ཆད༌ཨིན༌ སམ༌།

5 པི༌ཏྲར༌ ཙོན༌ནི༌ ནང༌ང༌ ཡོད༌ ཟ༌ནེ༌, ཆོས༌ཚོགས༌པོའེ༌ སྙིང༌ ཐག༌པ༌ནེ༌ དཀོན༌མཆོག༌ག༌ ཁོང༌ངི༌ ཕིའ༌ མོས༌ལམ༌ ཞུའད༌པིན༌།

6 ཧེ༌རོད༌དི༌ པི༌ཏྲར༌ མི༌མངས༌སི༌ དུན༌ལ༌ ཁྲིམས༌ཅད༌དི༌ ཕིའ༌ ཁྱོང༌ངི༌ སང༌ ཚན༌ ཅིག༌གི༌ སྔུན༌ལ༌, ལྕག༌ཐག༌ ཉིས༌ལ༌ ཏགས༌ཏེ༌ ཁོང༌ མག༌མི༌ ཉིས༌སི༌ པར༌ལ༌ ཉིད༌ལ༌ སོང༌ཏེ༌ ཡོད༌པིན༌, ཡང༌ ཙོན༌ཁང༌ངི༌ སྒོའེ༌ཀ༌ མག༌མི༌གུན༌ སྲུངས༌ཏེ༌ ཡོད༌དི༌ ཏུས༌, 7 ཧུན༌མེད༌ལ༌ དཀོན༌མཆོག༌གི༌ ཕོ༌ཉ༌ཞིག༌ ཏེ༌ཀ༌ སྐྱོད༌པ༌, ཏེ༌ནང༌ གང༌པོ༌ འོད༌དི༌ གངས༌། ཏེ༌ ཕོ༌ཉ༌བོའེ༌ པི༌ཏྲར༌ སྐུལ༌ལ༌ ཛད༌ཏེ༌ ཁོང༌ང༌ ཉིད༌ཚད༌ ཡང༌ མོལས༌, “གྱོགས༌པ༌ ལོངས༌” པི༌ཏྲར༌རི༌ ལག༌པའ༌ ཏག༌ཁན༌ནི༌ ལྕག༌ཐག༌པོ༌ བུད༌།

8 ཏེ༌ནེ༌ ཕོ༌ཉའེ༌ པི༌ཏྲར༌ལ༌ མོལས༌, “རང༌ངི༌ སྐྱེ༌རགས༌ ཅིང༌ ཡང༌ པ༌བུ༌ གོན༌།” པི༌ཏྲར༌རི༌ ཏེན༌ན༌བོ༌ ཅོས༌, ཡང༌ ཕོ༌ཉའེ༌ ཁོང༌ང༌ མོལས༌, “རང༌ངི༌ ཙ༌ཟར༌ གོན༌ ཡང༌ ངའེ༌ གྱབ༌ནེ༌ ཡོང༌།” 9 པི༌ཏྲར༌ ཕོ༌ཉའེ༌ སྟིང༌རང༌ནེ༌ ཙོན༌ཁང༌ནེ༌ ཕི༌ལོག༌ག༌ སྐྱོདས༌, ཁོའེ༌ ཕོ༌ཉའེ༌ ཛད༌ཁན༌གུན༌ ཞལ༌ཟིགས༌ཤིག༌ ཨིན༌ནོག༌ སམ༌, ཏེ༌ ཚང༌མ༌ ངོས༌པོའ༌ ཇུང༌ཏེ༌ ཨིན༌ཁན༌བོ༌ དེན༌ མ༌ཤེས༌། 10 ཁོང༌ ཉིས༌ཀོ༌ སྒོ༌སྲུང༌པ༌ ཏང༌པོ༌ དང༌ ཉིས༌པའེ༌ དུན༌ནེ༌ སོང༌ཏེ༌ ལྕགས༌སི༌ གྱས༌སྒོའེ༌ཀ༌ ལེབ༌, ཀ༌བོ༌ གྱལ༌ས༌ ཆོགས༌ལ༌ བེའད༌པིན༌། ཁོང༌གུན༌ནི༌ ཕིའ༌ ཏེ༌ སྒོ༌བོ༌ ཁོ༌རང༌ བེ༌སོང༌, ཁོང༌གུན༌ སྒོ༌ནེ༌ བིང༌ཏེ༌ གྲུལ༌ཨིན༌ སོང༌, ཡང༌ སྲང༌ངི༌ ཇུག༌ག༌ ལེབ༌བ༌ཅིག༌, ཕོ༌ཉ༌བོ༌ ཧུན༌མེད༌ལ༌ ཁོང༌ངི༌ དུན༌ནེ༌ སྟོརས༌།

11 ཏེ༌ནེ༌ པི༌ཏྲར༌ལ༌ ཧ༌གོ༌ཏེ༌ མོལས༌, “ཏ༌ ང༌ ཅའང༌ ཐེ༌ཚོམས༌ མེ༌རག༌, དཀོན༌མཆོག༌གི༌ ཁོང༌རང༌ངི༌ ཕོ༌ཉ༌ ཀལ༌ལ༌ ཛད༌ཏེ༌ ཧེ༌རོད༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ ཅུས༌ངན༌ནེ༌ ང༌ ཐར༌ ཅུག༌ག༌ ཛདས༌།”

12 པི༌ཏྲར༌རི༌ ཇུང༌ཁན༌གུན༌ ཧ༌གོའ༌ཅིག༌, ཁོང༌ ཡོ༌ཧཱ༌ནན༌ ཀ༌བོའ༌ མར༌ཀུས༌སའང༌ ཟེར༌རད༌པིན༌ ཁོའེ༌ ཨ༌མ༌ མིར༌ཡམ༌མི༌ ཁང༌པ༌ སྐྱོདས༌། ཏེ༌རུ༌ སྤུན༌ མང༌པོ༌ ཛོམས༌ཏེ༌ མོས༌ལམ༌ ཞུའད༌པིན༌། 13 པི༌ཏྲར༌རི༌ ཕི༌ལོག༌གི༌ སྒོ༌ རྡུངས༌པ༌, རོ༌དཱ༌ ཟེར༌ཁན༌ནི༌ ཡ༌ཏོ༌ བུ༌མོ༌, སྒོ༌ ཕེའ༌ལ༌ ཡོངས༌། 14 ཁོའ༌ པི༌ཏྲར༌རི༌ སྐད༌ ཤེས༌པ༌ འི༌ཟམ༌ ཐད༌པོ༌ སོང༌ ཁོའེ༌ སྒོ༌ མ༌ཕེའ༌ གྱུག༌ཨིན༌ ལོགས༌ཏེ༌ སོང༌ཏེ༌, “པི༌ཏྲར༌ ཕི༌ལོག༌ག༌ སྒོའེ༌ཀ༌ ཡོངས༌ཏེ༌ རག༌” ཟེརས༌།

15 སྤུན༌གུན༌ནི༌ ལན༌ཏངས༌, “ཁྱོ༌རང༌ སྙོས༌ཏེ༌ ཨིན༌ནོག༌།” ཨིན༌ནའང༌ ཏེ༌ བུ༌མོ༌བོའེ༌ འུ༌ཙུག༌ ཏངས༌ཏེ༌ དེན༌བ༌ ཁོང༌ པི༌ཏྲར༌ ཨིན༌རག༌ ཟེར༌པ༌ ཁོང༌གུན༌ནི༌ ཟེརས༌, “པི༌ཏྲར༌རི༌ ཕོ༌ཉའ༌ ཨིན༌གྲོ༌།”

16 ཨིན༌ནའང༌ པི༌ཏྲར༌རི༌ སྒོ༌ རྡུང༌ཨིན༌ དུགས༌ ཡང༌ སྒོ༌ ཕེས༌པ༌ པི༌ཏྲར༌ ཐོང༌ཏེ༌ ཁོང༌གུན༌ ཧ༌ལས༌། 17 པི༌ཏྲར༌རི༌ ལག༌པ༌ ཉམ༌པོ༌ ཅུབ༌ཅད༌ཅེས༌ལ༌ སྟགས༌ ཅོས༌, ཡང༌ ཁོང༌ དཀོན༌མཆོག༌གི༌ ཙོན༌ཁང༌ནེ༌ ཕིང༌ང༌ ཛད༌ཁན༌ནི༌ སྐོར༌ ཤད༌ད༌ ཛདས༌། ཡང༌ “ཡ༌ཀོབ༌ དང༌ སྤུན༌གུན༌ལ༌ འི༌གུན༌ ཤོད༌” མོལ༌ཏེ༌ ཁོང༌རང༌ ཞན༌ ནས༌ས༌ཞིག༌ག༌ སྐྱོདས༌།

18 ནམ༌ལངས༌ས༌ཅིག༌ པི༌ཏྲར༌ མེད༌པ༌, ཁོང༌ ཉམ༌པོ༌ ཅི༌ སོང༌ སམ༌ཏེ༌ མག༌མི༌གུན༌ལ༌ ཧི༌ལིངས༌ སྲན༌ཏྲེ༌ ཞུགས༌། 19 ཧེ༌རོད༌དི༌ པི༌ཏྲར༌ ཀ༌རུང༌ས༌ གྱལ༌ལ༌ ཅོས༌ཏེ༌ ཙལ༌ཅུགས༌, ཨིན༌ནའང༌ ཁོང༌ངི༌ སྐོར༌ལ༌ ཅའང༌ གྱུས༌ མ༌སོང༌པ༌ ཁོའེ༌ སྒོ༌ སྲུང༌པ༌གུན༌ལ༌ ཏྲི༌སོ༌ ཏངས༌ཏེ༌ ཁོང༌གུན༌ སད༌ཅེས༌སི༌ བཀའ༌ ཏངས༌།

གྱལ༌པོ༌ ཧེ༌རོད༌ ཤི༌།

12:19-25

ཏེ༌ནེ༌ ཧེ༌རོད༌, ཡ༌ཧུ༌དཱ༌ནེ༌ ཀཱེ༌སར༌རིའ༌ སོང༌ཏེ༌ ཏེ༌རུ༌ ཏུས༌བན༌ཤིག༌ དུགས༌། 20 ཏ༌ ཧེ༌རོད༌ལ༌ ཏཱ༌ཡིར༌ དང༌ སི༌དོན༌ནི༌ མི༌གུན༌ ཉམ༌པོ༌ མ༌སྲན༌ཏྲེ༌ སྲོ༌ ཡོད༌པིན༌། ཏེ༌ ཡུལ༌ལི༌ འུ༌སྐྱོང༌གུན༌ སྤེ༌ར༌ ཏང༌ང༌ལ༌ ཡོངས༌, ཡང༌ གྱལ༌པོའེ༌ ལོ༌ཁྱེལ༌ཅན༌ནི༌ ལོན༌པོ༌ བ༌ལས༌ཏུས༌སི༌ ཆོགས༌སྐྱོར༌ ཐོབས༌ཏེ༌ ཞི༌དེ༌ ཁྱོང༌ཅེས༌སི༌ ཕིའ༌ ཞུ༌ཝ༌ ཕུལས༌, ཅིའ༌ཟེར༌ན༌ ཟ༌གྱུ༌ ཉོ༌ཅེས༌ལ༌ ཁོང༌གུན༌ ཧེ༌རོད༌དི༌ ཡུལ༌ལི༌ཀ༌ རག༌ལས༌ཏེ༌ ཡོད༌པིན༌།

21 ལྡམ༌ཁན༌ནི༌ ཞག༌ག༌ ཧེ༌རོད༌དི༌ གྱལ༌པོའེ༌ ཀོས༌ལག༌ གོན༌ཏེ༌ རང༌ངི༌ ཁྲིས༌སི༌ཀ༌ དུགས༌ཏེ༌ མི༌མངས༌ལ༌ སྤེ༌ར༌ ཏངས༌། 22 ཏེ༌ མི༌གུན༌ནི༌ ཀུ༌ཅོ༌ ཏང༌ཨིན༌ ཟེརས༌, “འི༌ སུང༌སྐད༌བོ༌ མི༌ མན༌པ༌ དཀོན༌མཆོག༌གི༌ ཨིན༌ནོག༌།” 23 ཧེ༌རོད༌ མི༌མངས༌གུན༌ནི༌ དཀོན༌མཆོག༌ག༌ སྟོད༌པ༌ མ༌ཕུལ༌ལ༌ ཁོའ༌ སྟོད༌པ༌ ཕུལ༌ཅེས༌པོའ༌ ཐད༌ པ༌སང༌ ཏེན༌ན༌མལ༌ལ༌ དཀོན༌མཆོག༌གི༌ ཕོ༌ཉའེ༌ ཁོའ༌ ཆད༌པ༌ སལས༌, ཡང༌ བུ༌ཙིག༌གི༌ ཁོའེ༌ ཟུགས༌པོ༌ ཀུ༌ལེ༌ ཀུ༌ལེ༌ ཁོ༌ ཤི༌ཤི༌ ཚག༌པ༌ ཟོས༌།

24 ཨིན༌ནའང༌ དཀོན༌མཆོག༌གི༌ བཀའ༌ གྱས༌ཏེ༌ ཕེལ༌ཨིན༌ སོང༌།

25 བཱར༌ན༌བས༌ དང༌ ས༌འུལ༌ལི༌ པེ༌ནེ༌ རོགས༌ ཀལ༌ཁན༌བོ༌ ཆོས༌ཚོགས༌སི༌ འུ༌སྐྱོང༌གུན༌ལ༌ སྟདས༌། ཏེ༌སྟིང༌ནེ༌ ཁོང༌གུན༌ མར༌ཀུས༌ ཟེར༌ཁན༌ནི༌ ཡོ༌ཧཱ༌ནན༌ ཁྲིད༌ཏེ༌ ཡེ༌རུ༌ཤ༌ལེམ༌ནེ༌ ལོགས༌ཏེ༌ སྐྱོདས༌།

13

བཱར༌ན༌བས༌ དང༌ ས༌འུལ༌ ཆོས༌ཤད༌ཅེས༌ལ༌ སྐོའ༌ ཛདས༌།

13:1-3

1 ཨན༌ཏི༌ཡོག༌གི༌ ཆོས༌ཚོགས༌སི༌ ནང༌ང༌ ལུང༌སྟོན༌པ༌ དང༌ ལོབ༌བོན༌ གུན༌ ཡོད༌པིན༌, ཁོང༌གུན༌ནི༌ ཕྲོའ༌ བཱར༌ན༌བས༌, ཤི༌མི༌འོན༌ མི༌ནག༌ ཟེར༌ཁན༌, ཀི༌རིན༌པ༌ ལུ༌ཀེ༌འུས༌, མ༌ན༌ཧེན༌ ༼གྱལ༌པོ༌ ཧེ༌རོད༌ ཉམ༌པོ༌ ལྡན༌ཁན༌༽ དང༌ ས༌འུལ༌ ཡོད༌པིན༌། 2 ཁོང༌གུན༌ ཉེ༌ནས༌ ཡང༌ན༌ རོ༌ཟཱ༌ དུགས༌ཏེ༌ གཙོ༌བོའ༌ ཅོལ༌ཨིན༌ ཡོད༌ ཟ༌ནེ༌ ཏམ༌པའེ༌ ཐུག༌ཉིད༌དི༌ ཁོང༌གུན༌ལ༌ མོལས༌, “ངའེ༌ བོད༌ཁན༌ནི༌ ལས༌ ཅོ༌ཅེས༌ལ༌ བཱར༌ན༌བས༌ དང༌ ས༌འུལ༌ ཉིས༌ཀོ༌ སྐོས༌།” 3 ཁོང༌གུན༌ ཉེ༌ནས༌ལ༌ དུགས༌ ཡང༌ མོས༌ལམ༌ ཞུས༌ཏེ༌ ཁོང༌ ཉིས༌ཀོའེ༌ཀ༌ ལག༌པ༌ བོར༌ཏེ༌ ཁོང༌གུན༌ ལམ༌ཅུག༌ག༌ ཛདས༌།

ཀིབ༌རུས༌ལ༌ ཆོས༌ ཤདས༌།

13:4-12

4 ཏམ༌པའེ༌ ཐུག༌ཉིད༌ གྱུད༌ཏེ༌ ལམ༌ཅུག༌ག༌ ཛད༌ཁན༌ནི༌ བཱར༌ན༌བས༌ དང༌ ས༌འུལ༌ སེ༌ལུ༌ཀི༌ཡཱ༌ ཟེར༌ས༌ ལེབ༌ ཡང༌ ཏེ༌ཀ༌ནེ༌ ཁོང༌གུན༌ གྲུ༌ཟིང༌ང༌ ཞོན༌ཏེ༌ ཀིབ༌རུས༌ ཟེར༌ས༌ སྐྱོདས༌། 5 ཁོང༌གུན༌ ས༌ལ༌མིས༌ལ༌ ལེབ༌བ༌ཅིག༌, ཏེ༌རུ༌ ཡ༌ཧུ༌དཱ༌པའེ༌ དུ༌ཁང༌གུན༌ནི༌ ནང༌ང༌ དཀོན༌མཆོག༌གི༌ བཀའ༌ ཤདས༌། ཡོ༌ཧཱ༌ནན༌ མར༌ཀུས༌ ཁོང༌གུན༌ ཉམ༌པོ༌ རོགས༌ ཅོའ༌ལ༌ ཡོངས༌ཏེ༌ ཡོད༌པིན༌།

6 ཁོང༌གུན༌ ཏེ༌ ཚོ༌ལིང༌ངི༌,* གྲོང༌ཁྱེར༌ནེ༌ གྲོང༌ཁྱེར༌ གྱུད༌ཏེ༌ པ༌ཕོས༌ ཟེར༌ས༌ ལེབ༌། ཏེ༌རུ༌ ཁོང༌གུན༌ལ༌ ཡ༌ཧུ༌དཱ༌པའེ༌ ལུང༌སྟོན༌པ༌ ཟུས༌མ༌, བར༌ཡེ༌ཤུ༌ ཟེར༌ཁན༌ནི༌ ཆོས༌ངན༌ ཅོ༌ཁན༌བོ༌ ཐུག༌། 7 ཁོ༌ ཏེ༌ ཡུལ༌ལི༌ ཀའ༌ལོན༌ སེར༌གི༌འུས༌ པ༌འུ༌ལུས༌སི༌ ཡོག༌ག༌ ལས༌ ཅོ༌ཁན༌ཞིག༌ ཨིན༌པིན༌། ཏེ༌ རིག༌པ༌ཅན༌ ཀའ༌ལོན༌བོའེ༌, བཱར༌ན༌བས༌ དང༌ ས༌འུལ༌ བོད༌ཏེ༌ ཁྱོངས༌, ཅིའ༌ཟེར༌ན༌ ཁོའ༌ དཀོན༌མཆོག༌གི༌ བཀའ༌ ཉན༌ཅེས༌སི༌ དོད༌པ༌ ཡོད༌པིན༌། 8 ཨིན༌ནའང༌ ཨེ༌ལི༌མཱའས༌སི༌ ༼གརིས༌པའེ༌ སྐད༌དི༌ ནང༌ང༌ ཆོས༌ངན༌ ཅོ༌ཁན༌ལ༌ ཟེར༌ར༌ནོག༌༽ ཁོང༌གུན༌ནི༌ གྱབ༌གལ༌ ཅོས༌ཏེ༌ ཀའ༌ལོན༌ སེར༌གི༌འུས༌ལ༌ ཏད༌པ༌ ཅོ༌ཅེས༌ནེ༌ སྒག༌ཅེས༌སི༌ རྩོན༌གྲུས༌ ཅོས༌།

9 ཏེ༌ནེ༌ ས༌འུལ༌ ཀ༌བོའ༌ པ༌འུ༌ལུའང༌ ཞུའད༌པིན༌, ཏམ༌པའེ༌ ཐུག༌ཉིད༌དི༌ གངས༌ཏེ༌ ཆོས༌ངན༌ ཅོ༌ཁན༌བོའ༌ མིག༌ གྱངས༌ཏེ༌ ལྟས༌ ཡང༌ མོལས༌, 10 “ཝ༌, རྡུད༌གུན༌ནི༌ གོ༌བའེ༌ གྱུད༌ དང༌ ཀྲང༌པོའེ༌ གྲ༌འོ༌, ཁྱོ༌རང༌ངི༌ ནང༌ང༌ གོབ༌སྐོར༌ཅེས༌ དང༌ ངན༌སེམས༌ ཚང༌མ༌ གངས༌ཏེ༌ དུག༌། ཁྱོ༌རང༌ངི༌ གཙོ༌བོའེ༌ ལམ༌ ཀྲང༌པོ༌ ཨིན༌ཁན༌བོ༌ ཀྲང༌པོ༌ མ༌ནོག༌ ཟེར༌ཅེས༌པོ༌ མི༌ཕང༌ང༌? 11 ཏ༌ ལྟོས༌, དཀོན༌མཆོག༌གི༌ ཆག༌ ཁྱོ༌རང༌ངི༌ གྱབ༌གལ༌ལ༌ ཨིན༌། ཁྱོ༌རང༌ ཞ༌རའ༌ གྱུར༌ཏེ༌ ཏུས༌བན༌ཤིག༌ ཉི༌མ༌ མི༌ཐོང༌” མོལ༌པ༌, ཏེན༌ན༌མལ༌ལ༌ ཁོའེ༌ དུན༌ལ༌ མུན༌གྲིག༌ སོང༌, ཡང༌ སུ༌ཞིག༌གི༌ ཁོའ༌ ལག༌པ༌ ཐམས༌ཏེ༌ ཁྱེར༌ཅེས༌ལ༌ ཁོའེ༌ འི༌ངོ༌ འ༌ངོའ༌ མུན༌ཉུག༌ ཏངས༌།

12 ཀའ༌ལོན༌ནི༌ ཇུང༌ཁན༌བོ༌ ཐོང༌ཏེ༌ ཡེ༌ཤུའི༌ཀ༌ ཏད༌པ༌ ཅོས༌, ཅིའ༌ཟེར༌ན༌ གཙོ༌བོ༌ ཡེ༌ཤུའི༌ སྐོར༌ལ༌ ལབ༌ཞ༌གུན༌ ཚོར༌ཏེ༌ ཁོ༌ ཧ༌ལས༌།

པི༌སིད༌ཡཱ༌ ཡུལ༌ལི༌ གྱལ༌ས༌ ཨན༌ཏི༌ཡོག༌།

13:13-52

13 ཏེ༌ནེ༌ པ༌ཕོས༌ གྱལ༌ས༌ནེ༌ པ༌འུ༌ལུ༌ ཁོང༌ངི༌ ཕྲོ༌པ༌གུན༌ ཉམ༌པོ༌ གྲུ༌ཟིང༌ང༌ ཞོན༌ཏེ༌ པམ༌ཕིལ༌ཡཱ༌ ཡུལ༌ལི༌ ནང༌ང༌ ཡོད༌ཁན༌ནི༌ པེར༌ག༌ ཟེར༌སའེ༌ ནས༌ས༌ ལེབ༌། ཏེ༌རུ༌ པ༌འུ༌ལུ༌ དང༌ བཱར༌ན༌བས༌ གུན༌ བོར༌ཏེ༌ ཡོ༌ཧཱ༌ནན༌ མར༌ཀུས༌ ཡེ༌རུ༌ཤ༌ལེམ༌མ༌ ལོགས༌ཏེ༌ སོང༌, 14 ཨིན༌ནའང༌ པ༌འུ༌ལུ༌ དང༌ བཱར༌ན༌བས༌ པེར༌ག༌ནེ༌ བིང༌ཏེ༌ པི༌སིད༌ཡཱ༌ ཟེར༌སའེ༌ ཡུལ༌ལི༌ ཨན༌ཏི༌ཡོག༌ གྱལ༌ས༌ སྐྱོདས༌།

ཤབ༌བད༌དི༌ ངལ༌ཚོའེ༌ ཞག༌ག༌ ཡ༌ཧུ༌དཱ༌པའེ༌ དུ༌ཁང༌ང༌ སྐྱོད༌ཏེ༌ སའེ༌ཀ༌ ཞུགས༌། 15 ཡང༌ བཀའ༌ཁྲིམས༌ དང༌ ལུང༌སྟོན༌པའེ༌ སྤེ༌ཆ༌ གུན༌ སིལ༌ ཚར༌ར༌ཅིག༌, ཡ༌ཧུ༌དཱ༌པའེ༌ དུ༌ཁང༌ངི༌ འུ༌སྐྱོང༌གུན༌ནི༌ ཁོང༌ ཉིས༌ཀོའ༌ ཟེརས༌, “སྤུན༌གུན༌, ཀལ༌ཏེས༌ ཁྱོ༌ཞ༌གུན༌ནི༌ མི༌ཚོགས༌ལ༌ སྤོས༌པའེ༌ བཀའ༌ ཤད༌ཅེས༌ ཡོད༌ན༌ ཤད༌ད༌ ཛད༌།”

16 ཏེ༌ནེ༌ པ༌འུ༌ལུ༌ ཞངས༌ཏེ༌ མི༌གུན༌ལ༌ ཅུབ༌ཅད༌ཏེ༌ དུག༌ཅེས༌ལ༌ ལག༌པ༌ ཉམ༌པོ༌ སྟགས༌ ཅོས༌ཏེ༌ མོལས༌, “ཨིས༌ར༌ཨེལ༌པ༌གུན༌ དང༌ དཀོན༌མཆོག༌གི༌ ཇིགས༌ དང༌ རྩི༌ཝའེ༌ ནང༌ང༌ གྲུལ༌ཁན༌ ཡ༌ཧུ༌དཱ༌པ༌ མན༌ཁན༌གུན༌ ངའེ༌ སྤེ༌ར༌ ཉོན༌ཤིག༌། 17 ཨིས༌ར༌ཨེལ༌པའེ༌ ཅོལ༌ཁན༌ནི༌ དཀོན༌མཆོག༌གི༌ ང༌དང༌ངི༌ ཕ༌མེས༌པོ༌གུན༌ ལྡམ༌མ༌ ཛདས༌། ཨི༌ཇིབ༌ ཡུལ༌ལི༌ ནང༌ང༌ ཡོད༌ ཟ༌ནེ༌, ཁོང༌གུན༌ནི༌ ཀྲངས༌ཀ༌ གྱས༌ཏེ༌ ཤེད༌ཅན༌ གྱུར༌, ཡང༌ ཏེ༌ ཡུལ༌ནེ༌ ཁྱུད༌ཅན༌ དཀོན༌མཆོག༌གི༌ ཁོང༌གུན༌ ཕིངས༌ཏེ༌ ཁྱོང༌ང༌ ཛདས༌། 18 རི༌སྟོང༌ངི༌ ནང༌ང༌ ལོ༌ ཞིབ༌ཅུ༌ ཚོག༌པ༌ ཏེ༌ མི༌གུན༌ ཁའ༌ མི༌ཉན༌ ཡོད༌ནའང༌ དཀོན༌མཆོག༌གི༌ ཟོད༌པ༌ ཉམ༌པོ༌ ཐག༌ག༌ ཛདས༌། 19 ཁོང༌ངི༌ ཀེ༌ནན༌ནི༌ གྱལ༌ཁམས༌ རྡུན༌བོ༌ མེད༌ཁན༌ ཛད༌ཏེ༌ ཏེ༌ ས༌ཀྱད༌གུན༌ ཁོང༌རང༌ངི༌ མི༌གུན༌ལ༌ ནོར༌སྐལ༌ལ༌ སལས༌། 20 འི༌ ཚང༌མ༌ གྲུབ༌ཅེས༌ལ༌ ཧ༌ལམ༌ ལོ༌ 450 གོར༌།”

“ཏེ༌ སྟིང༌ནེ༌ དཀོན༌མཆོག༌གི༌ ས༌མུ༌འེལ༌ ལུང༌སྟོན༌པའེ༌ ཏུས༌ ཚག༌པ༌ ཁོང༌གུན༌ལ༌ འུ༌སྐྱོང༌གུན༌ སལ༌ལ༌ ཛདས༌། 21 ཏེ༌ནེ༌ མི༌གུན༌ནི༌ དཀོན༌མཆོག༌ག༌ གྱལ༌པོ༌ཞིག༌ སལ༌ཅེས༌ལ༌ ཞུ༌ཝ༌ ཕུལ༌པ༌, དཀོན༌མཆོག༌གི༌ ཨིས༌ར༌ཨེལ༌ལི༌ སྡེ༌ བེན༌ཡཱ༌མིན༌ནི༌ ནང༌ནེ༌ ཁིས༌སི༌ བུ༌ཚ༌ ས༌འུལ༌ སལ༌ལ༌ ཛདས༌, ཡང༌ ཁོའེ༌ ལོ༌ ཞིབ༌ཅུ༌ ཝང༌སྲུལས༌། 22 དཀོན༌མཆོག༌གི༌ ས༌འུལ༌ གྱལ༌པོའེ༌ ཝང༌ནེ༌ ཐེན༌ན༌ ཛད༌ཏེ༌ དཱ༌བིད༌ ཁོང༌གུན༌ནི༌ གྱལ༌པོ༌ ཅོའ༌ ཛདས༌། དཀོན༌མཆོག༌གི༌ དཱ༌བིད༌དི༌ སྐོར༌ལ༌ མོལ༌ཏེ༌ ཨིན༌ནོག༌, ‘ང༌ ཡེ༌ཤེའེ༌ བུ༌ཚ༌ དཱ༌བིད༌ ཐོབ༌, ཁོའེ༌ དོད༌པ༌གུན༌ ང༌ ཙོགས༌ དུག༌། ཁོའེ༌ ཅི༌ཚང༌མ༌ ངའེ༌ དོད༌པ༌ ནང༌ཞིན༌ ཅོ༌ཨིན༌།’ ”

23 “དཀོན༌མཆོག༌གི༌ རང༌ངི༌ ཞལ༌ཆད༌ ཛད༌ཁན༌ ནང༌ཞིན༌, དཱ༌བིད༌དི༌ པུར༌གྱུད༌ནེ༌ ཨིས༌ར༌ཨེལ༌པ༌གུན༌ནི༌ སྐྱབ༌གོན༌, ཡེ༌ཤུ༌ ཀལ༌ལ༌ ཛདས༌། 24 ཡེ༌ཤུ༌ སྐྱོད༌དི༌ སང༌ སྔུན༌ལ༌, ཡོ༌ཧཱ༌ནན༌ནི༌ ཨིས༌ར༌ཨེལ༌པ༌ ཚང༌མ༌ལ༌ ཆོས༌ཤད༌ཨིན༌, གྱོད༌པ༌ ཅོས༌ཏེ༌ ཁྲུས༌ལེན༌ཅེས༌ལ༌ མོལ༌ལ༌ ཛདས༌། 25 ཡོ༌ཧཱ༌ནན༌ནི༌ ལས༌གུན༌ གྲུབ༌ ཚར༌ཀྱིས༌ ཡོད༌ ཟ༌ནེ༌, ཁོང༌ངི༌ མོལས༌, ‘ཁྱོ༌ཞ༌གུན༌ནི༌ ང༌ སུ༌ ཨིན༌ནོག༌ སམ༌མ༌རག༌? ང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ མན༌། ཁོང༌ ངའེ༌ སྟིང༌ནེ༌ སྐྱོད༌ཨིན༌, ང༌ ཁོང༌ངི༌ ཞབ༌ཤི༌ ཙོགས༌ལ༌ ཞབ༌པུལ༌ ལྡམས༌ཁན༌བོ༌ ཀྲོལ༌ཅེས༌སི༌ འོས༌པ༌ མེད༌།’ ”

26 “ངའེ༌ ཕྲོ༌པ༌ ཨབ༌ར༌ཧམ༌མི༌ པུར༌གྱུད༌ དང༌ དཀོན༌མཆོག༌གི༌ ཇིགས༌ དང༌ རྩི༌ཝའེ༌ ནང༌ང༌ མི༌ཚེ༌ ཕུད༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌, འི༌ ཐར༌པའེ༌ ལོན༌བོ༌ ང༌དང༌གུན༌ནི༌ ཕིའ༌ ཀལ༌ལ༌ ཛད༌ཏེ༌ ཨིན༌ནོག༌། 27 ཡེ༌རུ༌ཤ༌ལེམ༌པ༌ དང༌ ཁོང༌གུན༌ནི༌ ཝང༌སྲུལ༌པ༌ གུན༌ནི༌ ཡེ༌ཤུ༌ ངོ༌ མ༌ཤེས༌, ཨིན༌ནའང༌ ཁོང༌ང༌ ཀྲོང༌ཤེས༌སི༌ ཁྲིམས༌ཅད༌ཏེ༌ ཤབ༌བད༌ རིམས༌སི༌ སིལ༌ཁན༌ནི༌ ལུང༌སྟོན༌པ༌གུན༌ནི༌ མོལ༌ཁན༌གུན༌ དྲན༌དྲ༌ གྲུབ༌ཅུགས༌། 28 ཁོང༌གུན༌ལ༌ ཡེ༌ཤུའ༌ སྲོག༌གི༌ ཆད༌པ༌ ཕོག༌ཅུག༌ཅེས༌ལ༌ ཅའང༌ སྐྱོན༌ མ༌ཐོབ༌ནའང༌ ཁོང༌གུན༌ནི༌ པི༌ལ༌ཏུའ༌ ཁོང༌ སད༌ཅེས༌ལ༌ ཞུ༌ཝ༌ ཕུལས༌། 29 ཡེ༌ཤུའི༌ སྐོར༌ལ༌ བྲིའ༌ ཛད༌ཏེ༌ ཡོད༌ཁན༌ ཚང༌མ༌ དྲན༌དྲ༌ གྲུབ༌ཅུགས༌ཏེ༌ སྟིང༌ནེ༌ ཁོང༌ངི༌ སྤུར༌བོ༌ རྐྱང༌ཤིང༌ངི༌ ཀ༌ནེ༌ ཕབས༌ཏེ༌ ཁོང༌གུན༌ནི༌ སྤུར༌ཁང༌ངི༌ ནང༌ང༌ ཞུས༌། 30 ཨིན༌ནའང༌ དཀོན༌མཆོག༌གི༌ ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛདས༌, 31 ཡང༌ ཞག༌ མང༌པོ༌ཞིག༌ གཱ༌ལིལ༌ལིའི༌ ཡུལ༌ནེ༌ ཁོང༌ ཉམ༌པོ༌ ཡེ༌རུ༌ཤ༌ལེམ༌མ༌ ཡོངས༌ཏེ༌ ཡོད༌ཁན༌གུན༌ལ༌ ཁོང༌ ཇལ༌། ཁོང༌གུན༌ནི༌ ཏ༌ ཨིས༌ར༌ཨེལ༌པ༌ ཚང༌མའེ༌ དུན༌ལ༌ ཁོང༌ངི༌ སྤང༌པོ༌ སལ༌ཨིན༌ ཨིན༌ནོག༌།”

32 “ང༌ཞའེ༌ འི༌ གའ༌མོའེ༌ ནས༌ཚུལ༌བོ༌ ཤད༌དད༌: དཀོན༌མཆོག༌གི༌ ང༌དང༌ངི༌ ཕ༌མེས༌པོ༌གུན༌ ཉམ༌པོ༌ ཞལ༌ཆད༌པོ༌ ཛདས༌, 33 ཁོང༌གུན༌ནི༌ པུར༌གྱུད༌ ང༌དང༌གུན༌ལ༌, གཙོ༌བོ༌ ཡེ༌ཤུ༌ སོན༌ཏེའ༌ ལང༌ང༌ ཛད༌ཏེ༌ དཀོན༌མཆོག༌གི༌ ཏེ༌ ཞལ༌ཆད༌པོ༌ གྲུབ༌ ཅུག༌ག༌ ཛདས༌, ཀ༌ཟུག༌ སུང༌གུར༌ ཉིས༌པའེ༌ ནང༌ང༌ ཡེ༌ཤུའི༌ སྐོར༌ལ༌ བྲིའ༌ ཛད༌ཏེ༌ ཨིན༌ནོག༌,

‘ཁྱོ༌རང༌ ངའེ༌ བུ༌ཚ༌ ཨིན༌།

དི༌རིང༌ ང༌ ཁྱོ༌རང༌ངི༌ ཨ༌བའ༌ གྱུར༌ཏེ༌ ཨིན༌།’✡

34 དཀོན༌མཆོག༌གི༌ ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ པ༌སང༌, ཁོང༌ ཏ༌ མ༌ནེ༌ མི༌རུལ༌། དཀོན༌མཆོག༌གི༌ མོལ༌ལ༌ ཛདས༌,

‘དཱ༌བིད༌ ཉམ༌པོ༌ ཁ༌ཆད༌ ཅོ༌ཁན༌ནི༌ ཏམ༌པ༌ ཅིན༌ལབས༌

ངའེ༌ ཁྱོ༌ཞ༌གུན༌ལ༌ ཏང༌ཨིན༌།’✡

35 ཞན༌ སུང༌གུར༌ཞིག༌གི༌ ནང༌ང༌ མོལ༌ཏེ༌ ཨིན༌ནོག༌།

‘རང༌ངི༌ ཏམ༌པ༌བོ༌ ཉེ༌རང༌ངི༌ རུལ༌ ཅུག༌ག༌ མི༌ཛད༌།’✡”

36 “དཱ༌བིད༌དི༌ རང༌ངི༌ མི༌ཚེའེ༌ ནང༌ང༌ དཀོན༌མཆོག༌གི༌ ཐུག༌གོངས༌ ནང༌ཞིན༌ ཁོང༌ང༌ ཞབས༌ཏོག༌ ཞུས༌ཏེ༌ སྟིང༌ནེ༌ ཀྲོངས༌, ཡང༌ ཕ༌མེས༌པོ༌གུན༌ ཉམ༌པོ༌ ཁོང༌ངི༌ ཟུགས༌པོ༌ སྤུར༌ཁང༌ངི༌ ནང༌ང༌ བོར༌པ༌ རུལ༌། 37 ཨིན༌ནའང༌ དཀོན༌མཆོག༌གི༌ སོན༌ཏེའ༌ ལང༌ང༌ ཛད༌ཁན༌བོའ༌ རུལ༌ཅེས༌ ཉོང༌ མ༌ཐུབ༌། 38 སྤུན༌གུན༌ ཉོན༌ཤིག༌, ང༌ཞའ༌ འི༌ཀ༌ ཡེ༌ཤུ༌ གྱུད༌ཏེ༌ ཁྱོ༌ཞའེ༌ སྡིག༌པ༌གུན༌ལ༌ ཤགས༌པ༌ ཐོབ༌ཅེས༌པོ༌ ཁྱོ༌ཞ༌གུན༌ལ༌ ཤད༌ད༌ལ༌ ཡོངས༌པིན༌། 39 ཡེ༌ཤུའི༌ཀ༌ ཏད༌པ༌ ཁྱོང༌ཁན༌ ཚང༌མའ༌ སྡིག༌པ༌གུན༌ནེ༌ ཐར༌ཏེ༌ སྐྱོན༌མེད༌ གྱུར༌ཏེ༌ ཨིན༌ནོག༌, ཀ༌བོ༌ ཁྱོ༌ཞ༌གུན༌ལ༌ མོ༌ཟེས༌སི༌ བཀའ༌ཁྲིམས༌ གྱུད༌ཏེ༌ ཐོབ༌ ཉན༌ཅེས༌ མ༌ནེ༌ མེད༌པིན༌། 40 ཤང༌ ཅོས༌, ལུང༌སྟོན༌པ༌གུན༌ནི༌ མོལ༌ཁན༌གུན༌ ཁྱོ༌ཞ༌གུན༌ནི༌ཀ༌ ཇུང༌ མ༌ཅུག༌ཤིག༌,

41 ‘ལྟོས༌ཤིག༌, ངའ༌ ཚིག༌ ཏང༌ཁན༌གུན༌

ཧ༌ལས༌ཨིན༌ ཡང༌ ཤི༌ཨིན༌།

ངའེ༌ ཁྱོ༌ཞའེ༌ ཏུས༌སི༌ ནང༌ང༌ ཏེ༌ཟུག༌ ལས༌ཤིག༌ ཅོ༌ཅེས༌ ཨིན༌,

ཀ༌བོའེ༌ སྐོར༌ ཁྱོ༌ཞའ༌ ཤད༌ནའང༌ ཁྱོ༌ཞ༌གུན༌ལ༌ མ༌ནེ༌ དེན༌ མ༌ཤེས༌།’✡”

42 པ༌འུ༌ལུ༌ དང༌ བཱར༌ན༌བས༌ དུ༌ཁང༌ནེ༌ ཕི༌ལོག༌ག༌ བིངས༌ཏེ༌ སྐྱོད༌ ཟ༌ནེ༌ མི༌གུན༌ནི༌ ཁོང༌གུན༌ལ༌, སྟིང༌མ༌ ཤབ༌བད༌དི༌ ངལ༌ཚོའེ༌ ཞག༌ག༌, འི༌ཙོགས༌སི༌ ལབ༌ཞ༌ མང༌ང༌ ཤད༌ད༌ ཛད༌ ཟེར༌ཏེ༌ ཞུ༌ཝ༌ ཕུལས༌། 43 མི༌ཚོགས༌ ཤོལ༌ལ༌ཅིག༌ ཡ༌ཧུ༌དཱ༌པ༌ དང༌ ཡ༌ཧུ༌དཱ༌པའེ༌ ཆོས༌ལ༌ ཏད༌པ༌ ཁྱོང༌ཁན༌ མང༌པོ༌ཞིག༌ པ༌འུ༌ལུ༌ དང༌ བཱར༌ན༌བས༌སི༌ གྱབ༌ནེ༌ སོང༌། ཁོང༌ ཉིས༌ཀོའེ༌ ཁོང༌གུན༌ལ༌ སྤེ༌ར༌ ཏང༌ཨིན༌ དཀོན༌མཆོག༌གི༌ ཐུག༌རྗེ༌ཀ༌ སྟེན༌ཏེ༌ དུག༌ཅེས༌ལ༌ མ༌སྲན༌ཏྲེ༌ ཞུ༌ཝ༌ ཕུལས༌།

44 སྟིང༌མ༌ ཤབ༌བད༌དི༌ ཞག༌ག༌, ཧ༌ལམ༌ གྱལ༌ས༌ གང༌པོའེ༌ མི༌གུན༌ གཙོ༌བོ༌ ཡེ༌ཤུའི༌ བཀའ༌ ཉན༌ན༌ལ༌ ཛོམ༌། 45 ཏེ༌ཟུག༌ མི༌ཚོགས༌ ཆེན༌མོ༌ ཐོང༌ཏེ༌ ཡ༌ཧུ༌དཱ༌པ༌གུན༌ལ༌ ཚིག༌ཅེས༌ ཡོངས༌, ཡང༌ པ༌འུ༌ལུའི༌ ལབ༌ཞ༌གུན༌ལ༌ གྱབ༌གལ༌ ཅོས༌ཏེ༌ ཁོང༌ངི༌ སྕོད༌ལམ༌མི༌ སྐོར༌ལ༌ ངན༌པ༌ ཟེརས༌།

46 ཏེ༌ནེ༌ པ༌འུ༌ལུ༌ དང༌ བཱར༌ན༌བས༌སི༌ མ༌ ཧམ༌པ༌ ཉམ༌པོ༌ ཡ༌ཧུ༌དཱ༌པ༌གུན༌ལ༌ ལན༌སལས༌, “ང༌ཞའ༌ དཀོན༌མཆོག༌གི༌ བཀའ༌ གོ༌མ༌ ཁྱོ༌ཞ༌གུན༌ལ༌ ཤད༌གོས༌ཏེ༌ ཨིན༌པིན༌། ཁྱོ༌ཞའེ༌ ཏེ༌བོ༌ ཕངས༌ཏེ༌ ཁྱོ༌ཞ༌རང༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ འོས༌པ༌ མ༌ཐེས༌ པ༌སང༌ ང༌ཞའེ༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཉན༌ཅེས༌སི༌ སྐབས༌ ཏང༌ངད༌, 47 ཅིའ༌ཟེར༌ན༌ དཀོན༌མཆོག༌གི༌ ང༌ཞའ༌ འི༌ བཀའ༌བོ༌ སལས༌,

‘ཇིག༌རྟེན༌ནི༌ ཀྲུ༌ཀྲུའི༌ ནང༌ང༌ ཐར༌པ༌ ཁྱོང༌ཅེས༌ལ༌

ངའེ༌ ཁྱོ༌རང༌གུན༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ འོད༌ ཙོགས༌ལ༌ ཀལ༌ཏེ༌ ཨིན༌།’✡”

48 ཏེ༌བོ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཚོར༌ར༌ཅིག༌, ཁོང༌གུན༌ སྲན༌ཏྲེ༌ ཐད༌ཏེ༌ གཙོ༌བོའེ༌ བཀའ༌ སྟོད༌པ༌ ཕུལས༌, ཡང༌ དཀོན༌མཆོག༌གི༌ ཐའ༌མེད༌པའེ༌ མི༌ཚེ༌ ཕིའ༌ ལྡམ༌མ༌ ཛདས༌ཁན༌གུན༌ནི༌ ཏད༌པ༌ ཁྱོངས༌། 49 གཙོ༌བོའེ༌ བཀའ༌ ཏེ༌ ཡུལ༌ཇོངས༌ གང༌པོའེ༌ ནང༌ང༌ ཕེལ༌།

50 ཨིན༌ནའང༌ ཡ༌ཧུ༌དཱ༌པའེ༌ ནང༌ནེ༌ ཁ༌ཅིག༌གི༌ ཏེ༌ གྱལ༌སའེ༌ ཆོས༌པ༌ བུ༌མོ༌ རྩི༌ཝ༌ཅན༌ དང༌ འུ༌སྐྱོང༌ གུན༌ལ༌ པ༌འུ༌ལུ༌ དང༌ བཱར༌ན༌བས༌སི༌ གྱབ༌གལ༌ལ༌ སྲོ༌ ཡོང༌ཅུགས༌པ༌, ཁོང༌གུན༌ནི༌ མི༌གུན༌ལ༌ ཁོང༌ ཉིས༌ཀོའ༌ ནགས༌ སྟན༌ཅུགས༌ཏེ༌ གྱལ༌ས༌ནེ༌ ཕི༌ལོག༌ག༌ ཕིང༌ཅུགས༌། 51 ཁོང༌ ཉིས༌ཀོའེ༌ ཁོང༌རང༌གུན༌ནི༌ པ༌བུའི༌ ཐལ༌བ༌ སྲུགས༌ཏེ༌ ཁོང༌གུན༌ དཀོན༌མཆོག༌གི༌ ཆད༌པའེ༌ ཕིའ༌ བོར༌ཁན༌བོ༌ སྟན༌ན༌ ཛདས༌ ཡང༌ ཁོང༌གུན༌ ཏེ༌ཀ༌ནེ༌ ཨི༌ཀོ༌ནི༌འམ༌མ༌ སྐྱོདས༌། 52 ཨན༌ཏི༌ཡོག༌གི༌ ནང༌ང༌ ཡོད༌ཁན༌ནི༌ ལོབ༌ཕྲུགས༌གུན༌ ཐད༌པོ༌ དང༌ ཏམ༌པའེ༌ ཐུག༌ཉིད༌དི༌ གང༌།

14

པ༌འུ༌ལུ༌ དང༌ བཱར༌ན༌བས༌ ཨི༌ཀོ༌ནི༌འམ༌མ༌ ཞུགས༌།

14:1-7

1 ཨི༌ཀོ༌ནི༌འམ༌མི༌ ནང༌ངའང༌ པ༌འུ༌ལུ༌ དང༌ བཱར༌ན༌བས༌, ལོབས༌ ནང༌ཞིན༌ ཡ༌ཧུ༌དཱ༌པའེ༌ དུ༌ཁང༌ངི༌ ནང༌ང༌ སྐྱོད༌ཏེ༌ སེམས༌ ཆག༌ཅེས༌ ཆོས༌ ཀྲག༌པོ༌ ཤད༌པ༌, ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌ མང༌པོའེ༌ ཏད༌པ༌ ཅོས༌། 2 ཨིན༌ནའང༌ ཏད༌པ༌ མ༌ཁྱོངས༌ཁན༌ ཡ༌ཧུ༌དཱ༌པ༌གུན༌ནི༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཁོང༌ངི༌ སྕོད༌ལམ༌མི༌ སྐོར༌ལ༌ ངན༌པ༌ ཟེར༌ཏེ༌ སྲོ༌ སྐུལ༌ཏེ༌ ཁོང༌གུན༌ནི༌ ནང༌ང༌ ཏད༌པ༌ཅན༌གུན༌ནི༌ ཆོགས༌ལ༌ སེམས༌ངན༌ སྐྱེ༌ཅུགས༌། 3 ཏེན༌ན༌བོའེ༌ཕིའ༌ པ༌འུ༌ལུ༌ དང༌ བཱར༌ན༌བས༌ ཏེ༌རུ༌ ཏུས༌ མང༌པོ༌ཞིག༌ ཞུགས༌ཏེ༌, མ༌ སེམ༌སྟོབས༌ ཆེན༌མོ༌ ཉམ༌པོ༌ མ༌ཤི༌ཀའེ༌ ཐུག༌རྗེ༌ སྐོར༌ལ༌ ཤད༌ད༌ ཛདས༌, ཡང༌ གཙོ༌བོ༌ ཡེ༌ཤུའི༌ ཁོང༌གུན༌ལ༌ ཧ༌ལས༌ཤེས༌སི༌ ལྟས༌ དང༌ ཛད༌པ༌ གུན༌ ཅོ༌ཅེས༌སི༌ ཁྱུད༌ སལ༌ཏེ༌, ཏེ༌ ལོན༌བོ༌ དེན༌བ༌ ཨིན༌ཁན༌བོའེ༌ སྤང༌པོ༌ སལ༌ལ༌ ཛདས༌། 4 ཨིན༌ནའང༌ གྱལ༌སའེ༌ མི༌གུན༌ནི༌ ནང༌ང༌ པོ༌བུད༌ཏེ༌ ཁ༌ཅིག༌གི༌ ཡ༌ཧུ༌དཱ༌པ༌གུན༌ནི༌ ཡང༌ ཁ༌ཅིག༌གི༌ སྐུ༌ཚབས༌གུན༌ནི༌ ཆོགས༌ ཅོས༌།

5 ཡ༌ཧུ༌དཱ༌པ༌, ཡ༌ཧུ༌དཱ༌པ༌ མན༌ཁན༌ དང༌ ཁོང༌གུན༌ནི༌ འུ༌སྐྱོང༌ ཚང༌མའེ༌ ཛོམས༌ཏེ༌ སྐུ༌ཚབས༌གུན༌ལ༌ ངན༌པ༌ ཅོས༌ཏེ༌ རྡོའ༌ གྱབས༌ཏེ༌ སད༌ཅེས༌སི༌ ཅུས༌ངན༌ ལྡིངས༌། 6 ཨིན༌ནའང༌ པ༌འུ༌ལུ༌ དང༌ བཱར༌ན༌བས༌ལ༌ ཏེ༌ ཅུས༌ངན༌བོའེ༌ སྐོར༌ལ༌ གྱུས༌སོང༌པ༌ ཁོང༌གུན༌ ཏེ༌ཀ༌ནེ༌ ཤོར༌ཏེ༌ ལི༌ཀ༌འོན༌ཡིའ༌ ཡུལ༌ཇོངས༌སི༌ ལིས༌ཏྲའ༌ དང༌ དེར༌བེ༌ གྱལ༌ས༌ ཡང༌ ཏེ༌ ཉེ༌ཁོར༌རི༌ ནས༌ས༌གུན༌ནི༌ ནང༌ང༌ སྐྱོདས༌, 7 ཡང༌ ཁོང༌གུན༌ནི༌ ཏེ༌རུ༌ གའ༌མོའེ༌ ནས༌ཚུལ༌ ཤདས༌།

ལིས༌ཏྲའ༌ དང༌ དེར༌བེ༌ གྱལ༌ས༌།

14:8-20

8 ལིས༌ཏྲའེ༌ ནང༌ང༌ ཞ༌འོ༌ཞིག༌ ཡོད༌པིན༌, ཁོ༌ སྐྱེས༌པ༌ནེ༌ པར༌ལ༌ གྲུལ༌ མ༌ཉན༌ན༌ ཨིན༌པིན༌། ཁོ༌ སའེ༌ཀ༌ དུགས༌ཏེ༌ 9 པ༌འུ༌ལུའི༌ མོལ༌ཁན༌གུན༌ལ༌ ཉན༌ནད༌པིན༌། པ༌འུ༌ལུའི༌ ཁོའ༌ ཁ༌དྲང༌ང༌ ཟིགས༌ ཡང༌ ཁོའེ༌ ནང༌ང༌ ཁོ༌ གྱལ༌ཐུབ༌ཅེས༌སི༌ ཏད༌པ༌ ཐོང༌ཏེ༌ 10 ཁོང༌ངི༌ ཏེ༌ ཞ༌འོ༌བོའ༌ ཤེད༌ནང༌ མོལས༌, “རང༌ངི༌ རྐང༌པའེ༌ཀ༌ ཀོའག༌ ལོངས༌།” ཁོ༌ ཆོམས༌ ཡང༌ ལངས༌ཏེ༌ གྲུལས༌།

11 མི༌ཚོགས༌སི༌ པ༌འུ༌ལུའི༌ ཆག༌ལས༌པོ༌ ཐོང༌ང༌ཅིག༌, ཁོང༌གུན༌ནི༌ ལི༌ཀ༌འོན༌ཡིའ༌པའེ༌ སྐད༌དི༌ ནང༌ང༌ ཀུ༌ཅོ༌ ཏངས༌, “ལྷ༌གུན༌ མིའ༌ ཟུས༌ཏེ༌ བབས༌ཏེ༌ སྐྱོད༌ཏེ༌ དུག༌།” 12 ཁོང༌གུན༌ནི༌ བཱར༌ན༌བས༌ལ༌ ཟེ༌ཡུས༌ ཡང༌ པ༌འུ༌ལུའ༌ ཧར༌མེས༌ མིང༌ང༌ ཏགས༌ ཅིའ༌ཟེར༌ན༌ པ༌འུ༌ལུ༌ ཆོས༌ཤད༌ཁན༌ གོ༌སྐྱོང༌བོ༌ ཨིན༌པིན༌། 13 ཟེ༌ཡུས༌སི༌ ཆོད༌ཁང༌ གྱལ༌སའེ༌ ཕི༌ལོག༌པོའེ༌ཀ༌ ཡོད༌ཁན༌ནི༌ བླ༌མའེ༌ མེན༌ཏོག༌གི༌ སྐེ༌ཆ༌ དང༌ ལང༌ཏོ༌ཞིག༌ གྱལ༌སའེ༌ གྱས༌སྒོའེ༌ཀ༌ ཁྲིད༌ཏེ༌ ཁྱོངས༌, ཅིའ༌ཟེར༌ན༌ ཁོ༌ དང༌ ཡུལ༌མི༌གུན༌ནི༌ སྐུ༌ཚབས༌ ཉིས༌ཀོའ༌ ཆོད༌པ༌ ཕུལ༌ཨིན༌ སམ༌།

14 ཨིན༌ནའང༌ ཏེ༌བོ༌ པ༌འུ༌ལུ༌ དང༌ བཱར༌ན༌བས༌སི༌ ཚོར༌ར༌ཅིག༌, ཁོང༌ངི༌ རང༌ངི༌ ནམ༌ཟའ༌གུན༌ ཤགས༌ ཡང༌ མི༌ཚོགས༌སི༌ ཕྲོའ༌ གྱུག༌ཨིན༌ སོང༌ཏེ༌ ཀུ༌ཅོ༌ ཏང༌ཨིན༌ མོལས༌, 15 “ཁྱོ༌ཞའེ༌ འི༌ཟུག༌ ཅིའ༌ ཅོའད༌? ང༌ཞའང༌ ཁྱོ༌ཞ༌གུན༌ ཙོགས༌ མི༌ ཨིན༌, ང༌ཞའེ༌ ཁྱོ༌ཞ༌གུན༌ལ༌ གའ༌མོའེ༌ ནས༌ཚུལ༌ ཤད༌ཅེས༌སི༌ གྱུན༌ཚན༌བོ༌ ནི༌ འི༌ཙོགས༌སི༌ ཏོན༌མེད༌དི༌ ལས༌གུན༌ ཕངས༌ཏེ༌ སོན༌པོ༌ དཀོན༌མཆོག༌ ཆོགས༌ལ༌ སེམས༌ གྱུར༌ཅེས༌པོ༌ ཨིན༌, ཁོང༌ངི༌ ནམ༌ཁའ༌, ཇིག༌རྟེན༌, གྱ༌ཚོ༌ ཡང༌ ཏེ༌གུན༌ནི༌ ནང༌ང༌ ཡོད༌ཁན༌ ཚང༌མ༌ ཛདས༌ཏེ༌ ཨིན༌ནོག༌། 16 བུད༌ཁན༌ནི༌ མི༌རབས༌གུན༌ནི༌ ནང༌ང༌ དཀོན༌མཆོག༌གི༌ གྱལ༌ཁབ༌ ཚང༌མ༌ རང༌རང༌ ཐད༌སའེ༌ ལམ༌མི༌ཀ༌ གྲུལ༌ ཅུག༌ག༌ ཛདས༌། 17 ཏེ༌ནེའང༌ དཀོན༌མཆོག༌གི༌ ཁོང༌གུན༌ ཉམ༌པོ༌ ཁོང༌ དང༌ ཁོང༌ངི༌ ཐུག༌རྗེ༌ ཡོད༌ཁན༌ནི༌ སྤང༌པོ༌ སལ༌ཨིན༌ ཞུགས༌, སྤེར༌ན༌ ཁྱོ༌ཞའ༌ ཆར༌པ༌ དང༌ སྟོན༌ཐོག༌ གྱལ༌ལ༌, ཟའ༌ཅེས༌ལ༌ ཟན༌ ཡང༌ སེམས༌ཐད༌པོའེ༌ སྐང༌ང༌ ཛདས༌།” 18 ཏེ༌ སྤེ༌ར༌གུན༌ ཤད༌ཏེའང༌, ཁོང༌གུན༌ལ༌ ཆོད༌པ༌ ཕུལ༌ཅེས༌ནེ༌ མི༌ཚོགས༌པོའ༌ སྒག༌ཅེས༌ མ༌ ཀགས༌པོ༌ སོང༌།

19 ཏེ༌ནེ༌ ཨན༌ཏི༌ཡོག༌ དང༌ ཨི༌ཀོ༌ནི༌འམ༌ནེ༌ ཡོངས༌ཁན༌ནི༌ ཡ༌ཧུ༌དཱ༌པ༌ ཁ༌ཅིག༌གི༌ ཏེ༌ ཡུལ༌ལི༌ མི༌གུན༌ ཁོ༌རང༌གུན༌ནི༌ ཆོགས༌ལ༌ ཁྱོངས༌ཏེ༌ པ༌འུ༌ལུའ༌ རྡོའ༌ གྱབས༌, ཡང༌ ཁོང༌ ཤི༌ཏེ༌ ཨིན༌ནོག༌ སམས༌ཏེ༌ གྱལ༌ས༌ནེ༌ ཕི༌ལོག༌ག༌ དྲུད༌ཏེ༌ ཁྱེརས༌། 20 ཨིན༌ནའང༌ ལོབ༌ཕྲུགས༌གུན༌ པ༌འུ༌ལུའི༌ དུན༌ལ༌ ཛོམ༌མ༌ཅིག༌, ཁོང༌ ལངས༌ཏེ༌ གྱལ༌ས༌ ལོགས༌ཏེ༌ སྐྱོདས༌། སྟིང༌མ༌ཞག༌པོ༌ ཁོང༌ བཱར༌ན༌བས༌ ཉམ༌པོ༌ དེར༌བེའ༌ སྐྱོདས༌།

པ༌འུ༌ལུ༌ དང༌ བཱར༌ན༌བས༌ ཨན༌ཏི༌ཡོག༌ག༌ ལོགས༌ཏེ༌ སྐྱོདས༌།

14:21-28

21 པ༌འུ༌ལུ༌ དང༌ བཱར༌ན༌བས༌སི༌ དེར༌བེ༌ གྱལ༌སའེ༌ ནང༌ང༌ གའ༌མོའེ༌ ནས༌ཚུལ༌ ཤད༌པ༌ མི༌ མང༌པོ༌ཞིག༌གི༌ ཏད༌པ༌ ཁྱོངས༌། ཏེ༌ནེ༌ ཁོང༌གུན༌ ལིས༌ཏྲའ༌, ཨི༌ཀོ༌ནི༌འམ༌ དང༌ ཨན༌ཏི༌ཡོག༌གི༌ གྱལ༌ས༌གུན༌ལ༌ ལོགས༌ཏེ༌ སྐྱོདས༌། 22 ཁོང༌གུན༌ནི༌ ལོབ༌ཕྲུགས༌གུན༌ལ༌ ཏད༌པའེ༌ ནང༌ང༌ སྟན༌པོ༌ དུག༌ཅེས༌ལ༌ སྤོས༌པ༌ ཏང༌ཨིན༌ མོལས༌, “དཀོན༌མཆོག༌གི༌ གྱལ༌སྲིད༌དི༌ ནང༌ང༌ ལེབ༌བ༌ལ༌ ང༌དང༌ང༌ སྐ༌ལས༌ མང༌པོའེ༌ དོང༌ལེན༌ ཅོ༌གོས༌ཨིན༌།” 23 ཁོང༌ ཉིས༌ཀོའེ༌ ཆོས༌ཚོགས༌ ཚང༌མའེ༌ ནང༌ང༌ ཏད༌པ༌ཅན༌གུན༌ནི༌ ཕིའ༌ འུ༌སྐྱོང༌གུན༌ ལྡམ༌མ༌ ཛདས༌, ཡང༌ ཉེ༌ནས༌ ཡང༌ན༌ རོ༌ཟཱ༌ དུགས༌ཏེ༌ མོས༌ལམ༌ ཞུས༌ཏེ༌ ཁོང༌གུན༌ གཙོ༌བོ༌ ཡེ༌ཤུའི༌ ཆག༌ག༌ སྟད༌ད༌ ཛདས༌ ཀ༌བོའེ༌ ནང༌ང༌ ཁོང༌གུན༌ནི༌ ཏད༌པ༌ ཁྱོངས༌། 24 ཏེ༌ནེ༌ ཁོང༌ ཉིས༌ཀོ༌ པི༌སིད༌ཡཱ༌ གྱུད༌ཏེ༌ པམ༌ཕིལ༌ཡཱའེ༌ ཡུལ༌ལ༌ སྐྱོདས༌། 25 ཁོང༌གུན༌ནི༌ པེར༌ག༌ གྲོང༌ཁྱེར༌རི༌ ནང༌ང༌ གའ༌མོའེ༌ ནས༌ཚུལ༌ ཤད༌ད༌ ཛད༌ཏེ༌ སྟིང༌ནེ༌ ཨ༌ཏ༌ལིཡཱ༌ ཆོགས༌ལ༌ སྐྱོདས༌།

26 ཏེ༌ཀ༌ནེ༌ པ༌འུ༌ལུ༌ དང༌ བཱར༌ན༌བས༌ གྲུ༌ཟིང༌ང༌ ཞོན༌ཏེ༌ ཨན༌ཏི༌ཡོག༌ གྱལ༌ས༌ ལོགས༌ཏེ༌ སྐྱོདས༌, ཀ༌རུ༌ ཏད༌པ༌ཅན༌གུན༌ནི༌ ཁོང༌ ཉིས༌ཀོའ༌ ལས༌ ཅོ༌ཅེས༌ལ༌ དཀོན༌མཆོག༌གི༌ ཐུག༌རྗེའེ༌ ཆག༌ག༌ སྟད༌ད༌ ཛད༌ཏེ༌ ཨིན༌པིན༌, ཀ༌བོ༌ ཁོང༌གུན༌ནི༌ གྲུབ༌ཅུག༌ ཚར༌ཏེ༌ ཨིན༌ནོག༌། 27 ཨན༌ཏི༌ཡོག༌ག༌ ལེབས༌ཏེ༌ ཁོང༌གུན༌ནི༌ ཆོས༌ཚོགས༌པོ༌ ཛོམས༌ ཅུགས༌ཏེ༌, དཀོན༌མཆོག༌གི༌ ཁོང༌ གྱུད༌ཏེ༌ ཛད༌ཁན༌ནི༌ ལས༌གུན༌ དང༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཏད༌པ༌ ཅོ༌ཅུག༌ག༌ ཛད༌ཁན༌ནི༌ སྐོར༌གུན༌ ཤདས༌། 28 ཡང༌ ཁོང༌གུན༌ ཏེ༌རུ༌ ལོབ༌ཕྲུགས༌གུན༌ ཉམ༌པོ༌ ཏུས༌བན༌ཤིག༌ ཞུགས༌།

15

ཡེ༌རུ༌ཤ༌ལེམ༌མི༌ ཚོགས༌དུ༌།

15:1-21

1 ཡ༌ཧུ༌དཱ༌ ཡུལ༌ནེ༌ ཨན༌ཏི༌ཡོག༌ག༌ ཡོང༌ཁན༌ནི༌ མི༌ ཁ༌ཅིག༌གི༌ ཏད༌པ༌ཅན༌གུན༌ལ༌, “ཀལ༌ཏེས༌ ལུང༌སྟོན༌པ༌ མོ༌ཟེས༌སི༌ བཀའ༌ཁྲིམས༌ ནང༌ཞིན༌ ཁྱོ༌ཞའེ༌ བུ༌ཚ༌གུན༌ལ༌ སུན༌ནད༌ * མ༌ཅོ༌ན༌ ཁྱོ༌ཞ༌གུན༌ལ༌ ཐར༌པ༌ མི༌ཐོབ༌” ཟེར༌ཨིན༌ ལབ༌ཞའ༌ ཏངས༌། 2 ཡང༌ པ༌འུ༌ལུ༌ དང༌ བཱར༌ན༌བས༌སི༌ ཁོང༌གུན༌ནི༌ ལབ༌ཞའེ༌ གྱབ༌གལ༌ ཅོ༌ཅེས༌པོའེ༌ ཁོང༌གུན༌ ཉམ༌པོ༌ སྲན༌ཏྲེ༌ ཟེར༌ཟེར༌ སོང༌། ཏེ༌ ཆོས༌ཚོགས༌སི༌, པ༌འུ༌ལུ༌, བཱར༌ན༌བས༌ ཡང༌ ཏད༌པ༌ཅན༌ ཁ༌ཅིག༌ ཡེ༌རུ༌ཤ༌ལེམ༌མ༌ སྐུ༌ཚབས༌ དང༌ འུ༌སྐྱོང༌ གུན༌ནི༌ དུན༌ལ༌ ཏེ༌ ལབ༌ཞའེ༌ སྐོར༌ལ༌ སྤེ༌ར༌ ཏང༌ང༌ ཆ༌ཅེས༌ལ༌ ལྡམས༌། 3 ཆོས༌ཚོགས༌སི༌ ཁོང༌གུན༌ ལམ༌ཅུགས༌, ཡང༌ ཁོང༌གུན༌ ཕོ༌ནི༌ཤི༌འ༌ དང༌ ས༌མར༌རི༌ཡཱ༌ ཡུལ༌གུན༌ གྱུད༌ཏེ༌ ཆའ༌ ཟ༌ནེ༌ ཁོང༌གུན༌ནི༌ ཏད༌པ༌ཅན༌གུན༌ལ༌ ཡ༌ཧུ༌དཱ༌པ༌ མན༌ཁན༌གུན༌ནི༌ མ༌ཤི༌ཀའེ༌ཀ༌ ཏད༌པ༌ ཁྱོང༌ཨིན༌ ཡོད༌ཁན༌བོ༌ ཤདས༌, ཏེ༌བོ༌ ཚོར༌ཏེ༌ སྤུན༌ ཚང༌མ༌ མང༌པོ༌ ཐད༌།

4 ཡེ༌རུ༌ཤ༌ལེམ༌མ༌ ལེབ༌བ༌ཅིག༌, ཏེ༌རུ༌ ཡོད༌ཁན༌ནི༌ ཆོས༌ཚོགས༌, སྐུ༌ཚབས༌གུན༌ དང༌ འུ༌སྐྱོང༌གུན༌ནི༌ ཁོང༌གུན༌ལ༌ གའ༌སུས༌ ཞུས༌། དཀོན༌མཆོག༌གི༌ ཁོང༌གུན༌ གྱུད༌ཏེ༌ ཛད༌ཁན༌ནི༌ ཆག༌ལས༌གུན༌ནི༌ སྐོར༌ལ༌ ཁོང༌ངི༌ ཤད༌ད༌ ཛདས༌། 5 ཨིན༌ནའང༌ ཕ༌རུ༌ཤི༌པའེ༌ སྡེ༌ ནང༌ནེ༌ ཨིན༌ཁན༌ ཏད༌པ༌ཅན༌ ཁ༌ཅིག༌ ལངས༌ཏེ༌ ཟེརས༌, “ཏད༌པ༌ཅན༌ ཡ༌ཧུ༌དཱ༌པ༌ མན༌ཁན༌ བུ༌ཚ༌གུན༌ལ༌ སུན༌ནད༌ ཅོ༌གོས༌ ཡང༌ ལུང༌སྟོན༌པ༌ མོ༌ཟེས༌སི༌ བཀའ༌ཁྲིམས༌གུན༌ ཁའ༌ཉན༌གོས༌།”

6 ཏེན༌ན༌བོའེ༌ཕིའ༌ སྐུ༌ཚབས༌ དང༌ འུ༌སྐྱོང༌ གུན༌ ཏེ༌ ལབ༌ཞའེ༌ སྐོར༌ལ༌ གྲབས༌ ཛད༌ཅེས༌ལ༌ ཛོམས༌། 7 མ༌མང༌པོ༌ གྲབས༌ ཅོས༌ཏེ༌ སྟིང༌ནེ༌ པི༌ཏྲར༌ ལངས༌ཏེ༌ ཁོང༌གུན༌ལ༌ མོལས༌, “སྤུན༌གུན༌ ཁྱོ༌ཞ༌གུན༌ལ༌ གྱུས༌ཨིན༌ནོག༌, ཏུས༌བན༌ཤིག༌གི༌ སྔུན༌ལ༌, གོ༌མ༌རང༌ ཡ༌ཧུ༌དཱ༌པ༌ མན༌ཁན༌གུན༌ནི༌ གའ༌མོའེ༌ ནས༌ཚུལ༌ ཚོར༌ཏེ༌ ཏད༌པ༌ ཁྱོང༌ཅེས༌སི༌ ཕིའ༌ དཀོན༌མཆོག༌གི༌ ཁྱོ༌ཞའེ༌ ཕྲོ༌ནེ༌ ངའ༌ ཁོང༌གུན༌ལ༌ ཆོས༌ཤད༌ཅེས༌ལ༌ ལྡམ༌མ༌ ཛདས༌། 8 ང༌དང༌གུན༌ནི༌ སེམས༌སི༌ ནང༌ང༌ ཡོད༌ཁན༌ ཚང༌མ༌ ཁྱེན༌ན༌ ཛད༌ཁན༌ནི༌ དཀོན༌མཆོག༌གི༌ ང༌དང༌གུན༌ ཙོགས༌ལ༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཏམ༌པའེ༌ ཐུག༌ཉིད༌ སལ༌ལ༌ ཛད༌ཏེ༌ ཁོང༌གུན༌ནའང༌ དཀོན༌མཆོག༌གི༌ ཨིན༌ཁན༌བོའེ༌ སྤང༌པོ༌ སལས༌། 9 དཀོན༌མཆོག༌གི༌ ང༌དང༌ དང༌ ཁོང༌གུན༌ནི༌ ནང༌ང༌ ཅའང༌ ཁྱད༌ བོར༌ར༌ མ༌ཛདས༌, ཅིའ༌ཟེར༌ན༌ ཏད༌པ༌ ཁྱོང༌ཅེས༌པོའེ༌ ཁོང༌གུན༌ནི༌ སེམས༌ ལག༌མོ༌ ཛདས༌། 10 ཏ༌ ཡ༌ཧུ༌དཱ༌ མན༌ཁན༌ ཏད༌པ༌ཅན༌གུན༌ནི༌ སྤུང༌པའེ༌ཀ༌, ང༌དང༌ ཡ༌ ང༌དང༌ངི༌ ཕ༌མེས༌པོ༌གུན༌ནི༌ ཁུར༌ མ༌ཉན༌ཁན༌ནི༌ ཁུ༌རུ༌ ལྕིན༌ཏྲེ༌ ཀལ༌ཏེ༌ ཁྱོ༌ཞ༌གུན༌ནི༌ ཅིའ༌ དཀོན༌མཆོག༌ག༌ ཐུགས༌སྲོ༌ སྐྱོད༌ཅུག༌གད༌? 11 མན༌, གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ གྱུད༌ཏེ༌ ང༌དང༌ང༌ ཐར༌པ༌ ཐོབ༌ཁན༌ ཙོགས༌ལ༌ ཁོང༌གུན༌ལའང༌ ཐོབ༌ཏེ༌ ཨིན༌ཁན༌བོའ༌ ང༌དང༌ངི༌ ཏད༌པ༌ ཅོའ༌ནོག༌།”

12 ཏེ༌ནེ༌ ཏེ༌རུ༌ ཛོམས༌ཁན༌ནི༌ མི༌ཚང༌མ༌ ཅུབ༌ཅད༌ཏེ༌ བཱར༌ན༌བས༌ དང༌ པ༌འུ༌ལུ༌ གྱུད༌ཏེ༌ དཀོན༌མཆོག༌གི༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ ཀ༌ཟུག༌ ཧ༌ལས༌ཤེས༌སི༌ ཆག༌ལས༌ དང༌ ཛད༌པ༌ ཛད༌ཁན༌ནི༌ སྐོར༌ལ༌ ཤད༌ཁན༌གུན༌ ཉནས༌།

13 ཁོང༌གུན༌ནི༌ མོལ༌ ཚར༌ཏེ༌ སྟིང༌ནེ༌ ཡ༌ཀོབ༌བི༌ མོལས༌, “སྤུན༌གུན༌ ངའེ༌ སྤེ༌རའ༌ ཉན༌ན༌ ཛད༌། 14 དཀོན༌མཆོག༌གི༌ གོ༌མ༌རང༌ ཡ༌ཧུ༌དཱ༌པ༌ མན༌ཁན༌གུན༌ནི༌ཀ༌ སྙིང༌རྗེ༌ སྐྱེས༌ཏེ༌ ཁོང༌གུན༌ནི༌ ཕྲོ༌ནེ༌ ཁོང༌རང༌ངི༌ ཕིའ༌ མི༌གུན༌ ལྡམ༌མ༌ ཛད༌ཁན༌བོའེ༌ སྐོར༌ལ༌ ཤི༌མོན༌ པི༌ཏྲར༌རི༌ ང༌དང༌ང༌ ཤད༌ད༌ ཛདས༌། 15 ལུང༌སྟོན༌པ༌གུན༌ནི༌ ལུང༌སྟན༌བོ༌ ཏེ༌བོ༌ གྱུད༌ཏེ༌ དྲན༌དྲའ༌ གྲུབ༌ཏེ༌ ཨིན༌ནོག༌, ཀ༌ཟུག༌ སུང༌རབས༌སི༌ ནང༌ང༌ བྲིའ༌ ཛད༌ཏེ༌ ཨིན༌ནོག༌,

16 ‘ཏེ༌བོའེ༌ སྟིང༌ནེ༌ ང༌ ལོགས༌ཏེ༌ ཡོང༌ཨིན༌

ཡང༌ གྱལ༌པོ༌ དཱ༌བིད༌དི༌ གྱལ༌སྲིད༌ ཞིག༌ཁན༌བོ༌ ཡང༌སྐྱར༌ ལང༌ཨིན༌

ཞིག༌ཁན༌གུན༌ རྩིགས༌ཏེ༌ ཡང༌སྐྱར༌ སོ༌མ༌ ཅོ༌ཨིན༌

17 ཏེ༌གུན༌ ཅོ༌ཅེས༌སི༌ གྱུན༌ཚན༌བོ༌ ནི༌

ལུས༌ཁན༌ནི༌ ཇིག༌རྟེན༌པ༌གུན༌ནི༌ གཙོ༌བོ༌ ཙལ༌ཐུབ༌ཅེས༌ ཡང༌

ངའེ༌ མིང༌ ཁུར༌ཁན༌ནི༌ ཡ༌ཧུ༌དཱ༌པ༌ མན༌ཁན༌ ཚང༌མེའང༌ ✡།

18 ངའེ༌ གོ༌མ༌ནེ༌ ཕར༌ལ༌ ཏེ༌ ཚང༌མ༌ སྔོན༌ ཅུགས༌ཏེ༌ ཨིན༌།’ ”

19 “ཏེན༌ན༌བོའེ༌ཕིའ༌ ངའེ༌ ཐག༌ཅད༌བོ༌ ནི༌, ང༌དང༌གུན༌ནི༌ དཀོན༌མཆོག༌ ཆོགས༌ལ༌ སེམས༌ གྱུར༌ཨིན༌ ཡོད༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཀགས༌པོ༌ ཐོང༌ཅུག༌ མ༌གོས༌། 20 ཨིན༌ནའང༌ ཨི༌གེ༌ བྲིས༌ཏེ༌ ཁོང༌གུན༌ལ༌ སྐུན༌དྲ༌གུན༌ལ༌ ཆོད༌པ༌ ཕུལ༌ཏེ༌ ཚི༌ཏུ༌ ཆའ༌ཁན༌ནི༌ ཟན༌ མི༌ཟའ༌ཅེས༌, ལུས༌བྲེལ༌ ངན༌པ༌གུན༌ནེ༌ ཐག༌རིང༌ང༌ དུག༌ཅེས༌, སྐྱེ༌ཀྱིགས༌ཏེ༌ སད༌ཁན༌ནི༌ སེམས༌ཅན༌གུན༌ནི༌ ཤ༌ ཡང༌ ཁྲག༌ཅན༌ནི༌ ཤ༌ མི༌ཟའ༌ཅེས༌སི༌ སྐོར༌ལ༌ སལ༌པོ༌ ཅོས༌ཏེ༌ ཤད༌གོས༌། 21 ཅིའ༌ཟེར༌ན༌ མོ༌ཟེས༌སི༌ བཀའ༌ཁྲིམས༌སི༌ ནང༌ང༌ ཏེ༌གུན༌ སྔུན༌ མ༌ནེ༌ ཕར༌ལ༌ གྱལ༌ས༌ ཚང༌མའེ༌ དུ༌ཁང༌གུན༌ནི༌ ནང༌ང༌ ཤབ༌བད༌ རིམས༌སི༌ མི༌གུན༌ནི༌ ཕིའ༌ སིལ༌ཨིན༌ ཨིན༌ནོག༌།”

ཏད༌པ༌ཅན༌ནི༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཨི༌གེ༌ བྲིས༌།

15:21-35

22 ཏེ༌ནེ༌ སྐུ༌ཚབས༌གུན༌, འུ༌སྐྱོང༌གུན༌ དང༌ ཆོས༌ཚོགས༌ གང༌པོ༌ ཛོམས༌ཏེ༌ ཁོང༌གུན༌ནི༌ ཕྲོ༌ནེ༌ མི༌ ཉིས༌ ལྡམས༌ཏེ༌ པ༌འུ༌ལུ༌ དང༌ བཱར༌ན༌བས༌ ཉམ༌པོ༌ ཨན༌ཏི༌ཡོག༌ག༌ ལམ༌ཅུག༌ཅེས༌ལ༌ ཐག༌ཅདས༌། ཏེ༌ ལྡམས༌ཁན༌གུན༌ ཆོས༌ཚོགས༌སི༌ འུ༌སྐྱོང༌ བཱར༌ས༌བས༌ ཟེར༌ཁན༌ནི༌ ཡུ༌དཱ༌ དང༌ སི༌ལས༌ ཉིས༌ཀོ༌ ཨིན༌པིན༌། 23 ཁོང༌གུན༌ ཉམ༌པོ༌ འི༌ ཆག༌བྲིས༌པོ༌ ཀལས༌,

“སྐུ༌ཚབས༌ དང༌ འུ༌སྐྱོང༌ གུན༌ནི༌ ཆོགས༌ནེ༌, ཨན༌ཏི༌ཡོག༌, སི༌རི༌ཡཱའ༌, ཀཱི༌ལི༌ཀི༌ཡཱའེ༌ ནང༌ང༌ ཡོད༌ཁན༌ནི༌ ཡ༌ཧུ༌དཱ༌པ༌ མན༌ཁན༌ནི༌ སྤུན༌གུན༌ལ༌ ཇུ༌ལེ༌།”

24 “ང༌ཞའེ༌ ཕྲོ༌ནེ༌ ང༌ཞའེ༌ མ༌ཀལ༌ཁན༌ནི༌ མི༌ ཁ༌ཅིག༌ ཁྱོ༌ཞའེ༌ ཕྲོའ༌ ལེབས༌ཏེ༌ སྤེ༌ར༌ རིག༌ ཟེར༌ཏེ༌ ཁྱོ༌ཞའེ༌ སེམས༌ལ༌ ཐེ༌ཚོམས༌ སྐྱེ༌ཅུག༌ཁན༌བོ༌ ང༌ཞའེ༌ ཚོར༌། 25 ཏེན༌ན༌བོའེ༌ཕིའ༌ ང༌ཞ༌གུན༌ནི༌ ང༌ཞའེ༌ ཕྲོ༌ནེ༌ མི༌ ཉིས༌ ལྡམས༌ཏེ༌ ང༌ཞའེ༌ ཅེས༌པ༌ པ༌འུ༌ལུ༌ དང༌ བཱར༌ན༌བས༌ ཉམ༌པོ༌ ཁྱོ༌ཞ༌གུན༌ནི༌ཀ༌ ཀལ༌ཅེས༌ལ༌ གྲབས༌ སོང༌། 26 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཕིའ༌ བཱར༌ན༌བས༌ དང༌ པ༌འུ༌ལུ༌ སྲོག༌ སལ༌ཅེས༌ལ༌ མ༌ཇིགས༌། 27 ང༌ཞའེ༌ འི༌ ཨི༌གེ༌ ནང༌ང༌ བྲིས༌ཁན༌བོའེ༌ སྤང༌པོ༌ ཏང༌ཅེས༌ལ༌ ཡུ༌དཱ༌ དང༌ སི༌ལས༌, ཁོང༌གུན༌ ཉམ༌པོ༌ ཀལ༌ལད༌།”

28 “འི༌ སྤེ༌ར༌ ཁག༌ཅན༌གུན༌ མན༌པ༌ ཞན༌ཡང༌ ལྕིད༌ཅིག༌ ཁྱོ༌ཞ༌གུན༌ནི༌ཀ༌ མི༌ ཀལ༌ཅེས༌ལ༌ ཏམ༌པའེ༌ ཐུག༌ཉིད༌ དང༌ ང༌ཞ༌གུན༌ནི༌ ཐག༌ཅདས༌། 29 ཁྱོ༌ཞའེ༌ སྐུན༌དྲ༌གུན༌ལ༌ ཆོད༌པ༌ ཕུལ༌ཁན༌ནི༌ ཟན༌, ཡང༌ ཁྲག༌ ཡོད༌ཁན༌ནི༌ ཤ༌, དང༌ སེམས༌ཅན༌ སྐྱེ༌ཀྱིགས༌ཏེ༌ སད༌ཁན༌ནི༌ ཤ༌ མ༌ཟའ༌, ཡང༌ ལུས༌བྲེལ༌ ངན༌པ༌གུན༌ནེ༌ ཐག༌རིང༌ང༌ དུག༌ཤིག༌། འི༌གུན༌ ཁའ༌ཉན༌ན༌ ཁྱོ༌ཞའ༌ གྱལ༌ལ༌ ཆེན༌, ཇུ༌ལེ༌།”

30 ཏེ༌ནེ༌ ལམ༌ཅུགས༌པ༌ ཁོང༌གུན༌ ཨན༌ཏི༌ཡོག༌ག༌ སོང༌ ཡང༌ ཏེ༌རུ༌ ཆོས༌ཚོགས༌ གང༌པོའ༌ བོད༌ཏེ༌ ཆག༌བྲིས༌པོ༌ ཁོང༌གུན༌ནི༌ ལག༌ག༌ ཏངས༌། 31 ཏེ༌ སྤོས༌པ༌ཅན༌ནི༌ ཨི༌གེ༌ སིལ༌པ༌ མི༌གུན༌ ཐད༌པོ༌ སོང༌།

32 ལུང༌སྟོན༌པ༌ ཨིན༌ཁན༌ ཡུ༌དཱ༌ དང༌ སི༌ལས༌ གུན༌ནི༌ ཏད༌པ༌ཅན༌གུན༌ལ༌ སྤོས༌པ༌ཅན༌ནི༌ ལབ༌ཞའ༌ མང༌པོ༌ སལ༌ཏེ༌ ཁོང༌གུན༌ ཏད༌པའེ༌ ནང༌ང༌ སྟན༌པོ༌ གྱུར༌ ཅུག༌ག༌ ཛདས༌། 33 ཞག༌ ཁ༌ཅིག༌གི༌ སྟིང༌ནེ༌ སྤུན༌གུན༌ནི༌ སི༌ལས༌ དང༌ ཡུ༌དཱ༌ ཁོང༌ ཀལ༌ཁན༌ནི༌ ཕྲོ༌པ༌གུན༌ ཡོད༌ས༌ ཁམ༌ཟང༌ ལེབ༌ཅེས༌ལ༌ མོས༌ལམ༌ ཞུས༌ཏེ༌ ཁོང༌གུན༌ ལོགས༌ཏེ༌ ལམ༌ཅུགས༌། 34 † 35 ཨིན༌ནའང༌ པ༌འུ༌ལུ༌ དང༌ བཱར༌ན༌བས༌ ཨན༌ཏི༌ཡོག༌གི༌ ནང༌ང༌ ཞུགས༌, ཏེ༌རུ༌ ཁོང༌གུན༌ དང༌ ཞན༌མ༌ མང༌པོའེ༌, གཙོ༌བོ༌ ཡེ༌ཤུའི༌ བཀའ༌གུན༌ ཤད༌ཨིན༌ ལབ༌ཞའ༌ སལ༌ལ༌ ཛདས༌།

པ༌འུ༌ལུ༌ དང༌ བཱར༌ན༌བས༌ ཉིས༌ཀོ༌ བེས༌།

15:36-41

36 ཏུས༌བན༌ཤིག༌གི༌ སྟིང༌ནེ༌ པ༌འུ༌ལུའི༌ བཱར༌ན༌བས༌ལ༌ མོལས༌, “ང༌དང༌ངི༌ གཙོ༌བོའེ༌ བཀའ༌ ཤད༌ཁན༌ནི༌ གྲོང༌ཁྱེར༌གུན༌ལ༌ ང༌དང༌ ཡང༌སྐྱར༌ སོང༌ཏེ༌ ཏད༌པ༌ཅན༌གུན༌ནི༌ ཏད༌པའེ༌ ནས༌ལུག༌པོ༌ ཀ༌ཟུག༌ཤིག༌ དུག༌ ལྟེན༌ན༌?” 37 བཱར༌ན༌བས༌སི༌ ཡོ༌ཧཱ༌ནན༌ ཀ༌བོའ༌ མར༌ཀུས༌སའང༌ ཟེར༌རད༌པིན༌, ཁོང༌གུན༌ ཉམ༌པོ༌ ཁྱེར༌ཉིན༌ ཡོད༌པིན༌། 38 ཨིན༌ནའང༌ པ༌འུ༌ལུའི༌, མར༌ཀུས༌ ཁོང༌གུན༌ ཉམ༌པོ༌ ཁྱེར༌ཅེས༌པོ༌ སམ༌བ༌ཅན༌ནི༌ ལས༌ མ༌ནོག༌ སམ༌, ཅིའ༌ཟེར༌ན༌ ཁོའེ༌ པམ༌ཕིལ༌ཡཱའེ༌ ནང༌ང༌ ཁོང༌གུན༌ ཉམ༌པོ༌ ལས༌ ཅོ༌ཨིན༌ མ༌དུག༌ག༌ ཕངས༌ཏེ༌ སོང༌ཏེ༌ ཨིན༌པིན༌། 39 པ༌འུ༌ལུ༌ དང༌ བཱར༌ན༌བས༌སི༌ ནང༌ང༌ སྲན༌ཏྲེ༌ ཟེར༌ཟེར༌ སོང༌པ༌ ཁོང༌གུན༌ སོ༌སོ༌ བེ༌གོས༌, བཱར༌ན༌བས༌ མར༌ཀུས༌ ཁྲིད༌ཏེ༌ གྲུ༌ཟིང༌ང༌ ཞོན༌ཏེ༌ ཀིབ༌རུས༌ལ༌ སོང༌། 40 ཨིན༌ནའང༌ པ༌འུ༌ལུའི༌ སི༌ལས༌ ཁོང༌ ཉམ༌པོ༌ ཁྱེར༌ཅེས༌ལ༌ ལྡམས༌, ཡང༌ ཏད༌པ༌ཅན༌གུན༌ནི༌ ཁོང༌གུན༌ དཀོན༌མཆོག༌གི༌ ཐུག༌རྗེ༌ ཆག༌ག༌ སྟདས༌། 41 པ༌འུ༌ལུ༌ སི༌རི༌ཡཱ༌ དང༌ ཀཱི༌ལི༌ཀི༌ཡཱ༌ གྱུད༌ཏེ༌ ཆོས༌ཚོགས༌གུན༌ སྟན༌པོ༌ ཛད༌ཨིན༌ སྐྱོདས༌།

16

པ༌འུ༌ལུ༌ དང༌ སི༌ལས༌ལ༌ ཏི༌མོ༌ཐི༌ ཐུག༌།

16:1-5

1 པ༌འུ༌ལུ༌ དང༌ སི༌ལས༌ དེར༌བེ༌ སྟིང༌ནེ༌ ལིས༌ཏྲའ༌ སྐྱོདས༌, ཏེ༌རུ༌ ཏི༌མོ༌ཐི༌ ཟེར༌ཁན༌ནི༌ ལོབ༌ཕྲུགས༌པོ༌ དུག༌གད༌པིན༌། ཁོའེ༌ ཨ༌མ༌ ཏད༌པ༌ཅན༌ ཡ༌ཧུ༌དཱ༌མ༌ ཡང༌ ཨ༌བ༌ གརིས༌པ༌ ཨིན༌པིན༌། 2 ལིས༌ཏྲའ༌ དང༌ ཨི༌ཀོ༌ནི༌འམ༌མི༌ ནང༌ང༌ ཡོད༌ཁན༌ ཏད༌པ༌ཅན༌གུན༌ནི༌ ཏི༌མོ༌ཐི༌ སྕོད༌ལམ༌གུན༌ལ༌ སྟོད༌དད༌པིན༌། 3 པ༌འུ༌ལུའ༌ ཏི༌མོ༌ཐི༌ ཁོང༌ ཉམ༌པོ༌ ཁྱེར༌ཅེས༌ལ༌ དོད༌པ༌ ཡོད༌པ༌, ཁོང༌ངི༌ ཏི༌མོ༌ཐིའ༌ སུན༌ནད༌ ཅོ༌ ཅུགས༌, ཅིའ༌ཟེར༌ན༌ ཏེ༌ ཡུལ༌ལི༌ ཉེ༌ཁོར༌ལ༌ ཡོད༌ཁན༌ནི༌ ཡ༌ཧུ༌དཱ༌པ༌གུན༌ལ༌ ཁོའེ༌ ཨ༌བ༌ གརིས༌པ༌ ཨིན༌ཁན༌བོ༌ གྱུས༌ཡོད༌པིན༌། 4 ཁོང༌གུན༌ གྲོང༌ཁྱེར༌ ཅིག༌ནེ༌ ཅིག༌ག༌ སྐྱོད༌ ཟ༌ནེ༌, ཏེ༌ ཡུལ༌ལི༌ ཏད༌པ༌ཅན༌གུན༌ལ༌ ཡེ༌རུ༌ཤ༌ལེམ༌མི༌ ནང༌ང༌ ཡོད༌ཁན༌ནི༌ སྐུ༌ཚབས༌ དང༌ འུ༌སྐྱོང༌ གུན༌ནི༌ ཐག༌ཅད༌ཁན༌གུན༌ སིལ༌ཏེ༌ ཤད༌ཨིན༌, ཡང༌ ཏེ༌གུན༌ ཁའ༌ཉན༌ཅེས༌ལ༌ སྤོས༌པ༌ སལ༌ཨིན༌ སྐྱོདས༌། 5 ཏེ༌ཟུག༌ ཛད༌ཅེས༌པོའེ༌ ཆོས༌ཚོགས༌གུན༌ ཏད༌པའེ༌ ནང༌ང༌ སྟན༌པོ༌ སོང༌ ཡང༌ ཏད༌པ༌ཅན༌གུན༌ནི༌ ཀྲངས༌ཀ༌ ཞག༌ཏང༌ གྱས༌ཨིན༌ སོང༌།

པ༌འུ༌ལུའ༌ ཞལ༌ཟིགས༌ ཐོང༌།

16:6-10

6 པ༌འུ༌ལུ༌ དང༌ ཁོང༌ངི༌ ཕྲོ༌པ༌གུན༌ལ༌ ཏམ༌པའེ༌ ཐུག༌ཉིད༌དི༌ ཨ༌སི༌ཨཱ༌ ནང༌ང༌ ཆོས༌ཤད༌ཅེས༌ནེ༌ སྒག༌ག༌ ཛདས༌པ༌ ཁོང༌གུན༌ ཕརིག༌འེ༌ཡཱ༌ དང༌ གཱ༌ལ༌ཏི༌ཡ༌ ཡུལ༌གུན༌ གྱུད༌ཏེ༌ སྐྱོདས༌། 7 ཁོང༌གུན༌ མི༌སི༌འ༌ ཡུལ༌ལི༌ སན༌ཚམས༌ལ༌ ལེབ༌བ༌ཅིག༌, ཁོང༌གུན༌ནི༌ བི༌ཏི༌ནི༌ཡཱ༌ ནང༌ང༌ སྐྱོད༌ཅེས༌ ཅོས༌ ཨིན༌ནའང༌ ཡེ༌ཤུའི༌ ཐུག༌ཉིད༌དི༌ ཁོང༌གུན༌ ཏེ༌རུ༌ སྐྱོད༌ མ༌ཅུགས༌། 8 ཏེ༌བོའེ༌ཕིའ༌ ཁོང༌གུན༌ མི༌སི༌འ༌ ཡུལ༌ གྱུད༌ཏེ༌ ཏྲོ༌འེས༌ གྱལ༌ས༌ སྐྱོདས༌།

9 ཏེན༌ན༌ ཚན༌ལ༌ ཞལ༌ཟིགས༌ཤིག༌གི༌ ནང༌ང༌ པ༌འུ༌ལུའ༌ མ༌ཀེ༌དོ༌ནི༌ཡཱ༌པ༌ ཞིག༌ ཁོང༌ངི༌ དུན༌ལ༌ ལངས༌ཏེ༌, “ཇུ༌ཇུ༌ མ༌ཀེ༌དོ༌ནི༌ཡཱ༌ སྐྱོད༌ཏེ༌ ང༌ཞའ༌ རོགས༌ ཛད༌” ཟེར༌ཨིན༌ ཞུ༌ཝ༌ ཕུལ༌ལ༌ ཐོང༌། 10 པ༌འུ༌ལུའི༌ ཞལ༌ཟིགས༌པོ༌ ཟིགས༌ཏེ༌ སྟིང༌ནེ༌ ཏེན༌ན༌མལ༌ལ༌ ང༌ཞའེ༌ མ༌ཀེ༌དོ༌ནི༌ཡཱ༌ ཆ༌ཅེས༌སི༌ གྲལ༌ ཅོས༌, ཅིའ༌ཟེར༌ན༌ དཀོན༌མཆོག༌གི༌ ང༌ཞའ༌, ཁོང༌གུན༌ལ༌ གའ༌མོའེ༌ ནས༌ཚུལ༌ ཤད༌ཅེས༌ལ༌ བོད༌ད༌ ཛད༌ཁན༌བོ༌ ཧ༌གོ༌།

ཕི༌ལི༌པི༌པ༌ ལི༌དི༌ཡཱའེ༌ ཏད༌པ༌ ཁྱོངས༌།

16:11-15

11 ཏྲོ༌འེས༌ནེ༌ ང༌ཞ༌གུན༌ གྲུ༌ཟིང༌ང༌ ཞོན༌ཏེ༌ སུ༌མོ༌ཏྲ༌ཀེའ༌ ལེབ༌, ཡང༌ སྟིང༌མ༌ཞག༌པོའ༌ ནེ༌ཡཱ༌པོ༌ལུས༌ལ༌ ལེབ༌། 12 ཏེ༌ཀ༌ནེ༌ ང༌ཞ༌གུན༌ མ༌ཀེ༌དོ༌ནི༌ཡཱ༌ ཡུལ༌ཇོངས༌སི༌ གྱལ༌ས༌ མ༌ རྩད༌ཅན༌ ཕི༌ལི༌པིའ༌ སོང༌པིན༌, ཀ༌བོའེ༌ ནང༌ང༌ རོམ༌པ༌ མང༌པོ༌ཞིག༌ དུག༌གད༌པིན༌། ཏེ༌རུ༌ ང༌ཞ༌གུན༌ ཞག༌བན༌ཤིག༌ དུགས༌པིན༌།

13 ཤབ༌བད༌དི༌ ངལ༌ཚོའེ༌ ཞག༌ག༌ མོས༌ལམ༌ ཞུས༌སའེ༌ ནས༌ས༌ཞིག༌ ཐོབ༌ཨིན༌ སམ༌ཏེ༌ ང༌ཞ༌གུན༌ གྱལ༌སའེ༌ སྒོ༌ནེ༌ བིངས༌ཏེ༌ ལྩངས༌པོ༌ ཆོགས༌ལ༌ སོང༌པིན༌། ཏེ༌རུ༌ ཛོམས༌ཏེ༌ ཡོད༌ཁན༌ནི༌ བུ༌མོ༌གུན༌ ཡོད༌ས༌ དུགས༌ཏེ༌ ཁོང༌གུན༌ ཉམ༌པོ༌ སྤེ༌ར༌ ཏངས༌པིན༌། 14 སྤེ༌ར༌ ཉན༌ཁན༌གུན༌ནི༌ ཕྲོའ༌ ལི༌དི༌ཡཱ༌ ཟེར༌ཁན༌ བུ༌མོ༌ཞིག༌ དུག༌པིན༌, ཁོ༌ ཐི༌འ༌ཏི༌རཱ༌ གྱལ༌ས༌ནེ༌ གྱལ༌པོའེ༌ ཀོས༌ལག༌ ཙོགས༌ རས༌ རིན༌ཅན༌ནི༌ ཚོང༌ ཅོ༌ཁན༌ དང༌ དཀོན༌མཆོག༌ག༌ ཅོལ༌ཁན༌ཞིག༌ ཨིན༌པིན༌། གཙོ༌བོའེ༌, ཁོའེ༌ སེམས༌ པ༌འུ༌ལུའི༌ མོལ༌ཁན༌གུན༌ལ༌ ཏད༌པ༌ ཁྱོང༌ཅེས༌སི༌ ཕིའ༌ ཕེའ༌ཛདས༌། 15 ཁོ༌ དང༌ ཁོའེ༌ ནང༌མི༌ གུན༌ནི༌ ཁྲུས༌ལེནས༌ ཡང༌ ཁོའེ༌ ང༌ཞའ༌ ཞུ༌ཝ༌ ཕུལས༌, “ཀལ༌ཏེས༌ ཉེ༌ཞའེ༌ ང༌ གཙོ༌བོ༌ ཡེ༌ཤུའི༌ ནང༌ང༌ ཏད༌པ༌ཅན༌ཞིག༌ ཨིན༌ནོག༌ སམ༌མད༌ན༌, སྐྱོད༌ཏེ༌ ངའེ༌ ཁང༌པ༌ ཞུགས༌ས༌ ཛད༌།” ཁོའེ༌ ང༌ཞའ༌ ཞུ༌ཝ༌ ཕུལ༌ཨིན༌ དུགས༌པ༌ ང༌ཞ༌གུན༌ ཁོའེ༌ ཁང༌པ༌ དུགས༌པིན༌།

པ༌འུ༌ལུ༌ དང༌ སི༌ལས༌ གུན༌ ཟུམས༌།

16:16-40

16 ཞག༌ཤིག༌ ང༌ཞའ༌ མོས༌ལམ༌ ཞུས༌སའེ༌ ནས༌ས༌ ཆོགས༌ལ༌ ཆེན༌ ཡོད༌ ཟ༌ནེ༌, ང༌ཞ༌གུན༌ལ༌ ཚེ༌ཡོག༌ བུ༌མོ༌ཞིག༌ ཐུག༌, ཁོའེ༌ ནང༌ང༌ ལྷའ༌ ཞུགས༌ཏེ༌ མི༌གུན༌ལ༌ ཡོང༌ཅེས༌ཅན༌ནི༌ ཏུས༌སི༌ སྐོར༌ལ༌ སྔུན༌ཁྱེན༌ ཏངས༌ཏེ༌ ཁོའེ༌ དག༌པོ༌གུན༌ནི༌ ཕིའ༌ པེ༌ནེ༌ མང༌པོ༌ ཅོའད༌པིན༌། 17 བུ༌མོ༌བོ༌ པ༌འུ༌ལུ༌ དང༌ ང༌ཞའེ༌ སྟིང༌རང༌ནེ༌ ཡོངས༌ཏེ༌ ཀུ༌ཅོ༌ ཏང༌ཨིན༌ ཟེརས༌, “ཀུན༌ཝང༌ དཀོན༌མཆོག༌གི༌ ཞབས༌ཏོག༌པ༌ ཨིན༌ཁན༌ནི༌ འི༌ མི༌གུན༌ནི༌ ཁྱོ༌ཞ༌གུན༌ལ༌ ཐར༌པའེ༌ ལམ༌མི༌ སྐོར༌ལ༌ ཤད༌ད༌ནོག༌།”

18 ཁོའེ༌ ཞག༌ཏང༌ ཏེན༌ན༌ ཙོགས༌ ཅོ༌ཨིན༌ དུགས༌པ༌, སྟིང༌ཇུག༌ག༌ མ༌སྲན༌ཏྲེ༌ སྣང༌ང༌ ཚེར༌ཏེ༌ པ༌འུ༌ལུའི༌ གྱབ༌ལོག༌ག༌ ཟིགས༌ ཡང༌ སེམས༌ཉིད༌ ངན༌པ༌བོའ༌ མོལས༌, “ངའེ༌ ཁྱོ༌རང༌ང༌ ཡེ༌ཤུ༌ མ༌ཤི༌ཀའེ༌ ཚན༌ནི༌ ནང༌ང༌ ཁོའེ༌ ནང༌ནེ༌ བིངས༌ཏེ༌ ཡོང༌ཅེས༌ལ༌ བཀའ༌ ཏང༌ངད༌།” ཏེན༌ན༌མལ༌ལ༌ ཏེ༌ སེམས༌ཉིད༌ ངན༌པ༌བོ༌ ཁོའེ༌ ནང༌ནེ༌ བིངས༌ཏེ༌ སོང༌།

19 ཁོའེ༌ དག༌པོ༌གུན༌ནི༌ པེ༌ནེ༌ ཅོ༌ཅེས༌སི༌ སྐབས༌ མེད༌ཁན༌ ཆའ༌ཁན༌བོ༌ ཧ༌གོའ༌ཅིག༌, ཁོང༌གུན༌ནི༌ པ༌འུ༌ལུ༌ དང༌ སི༌ལས༌ ཟུམས༌ཏེ༌ ཁྲོམས༌སི༌ ནང༌ང༌ ཝང༌སྲུལ༌པ༌གུན༌ནི༌ དུན༌ལ༌ དྲུད༌ཨིན༌ ཁྱེརས༌། 20 ཁོང༌གུན༌ ཁྲིམ༌སྤོན༌གུན༌ནི༌ དུན༌ལ༌ ལེབ༌བ༌ཅིག༌, “འི༌ ཡ༌ཧུ༌དཱ༌པ༌གུན༌ ང༌དང༌ངི༌ གྱལ༌སའེ༌ ནང༌ང༌ ཡོངས༌ཏེ༌ ཧི༌ལིངས༌ ཕིང༌དུག༌, 21 ཡང༌ ང༌དང༌ངི༌ རོམ༌པའེ༌ བཀའ༌ཁྲིམས༌ནེ༌ གལ༌ཁན༌ནི༌ ལམ༌ ལུག༌སྲོལ༌ རིག༌ ང༌དང༌ང༌ ལབ༌དུག༌” ཟེརས༌།

22 ཏེ༌བོ༌ ཚོར༌ར༌ཅིག༌ མི༌ཚོགས༌སིའང༌ པ༌འུ༌ལུ༌ དང༌ སི༌ལས༌སི༌ གྱབ༌གལ༌ ཅོས༌, ཡང༌ ཁྲིམ༌སྤོན༌གུན༌ནི༌ ཁོང༌ ཉིས༌ཀོའ༌ ལྗེར༌ཉལ༌ ཕུད༌ཏེ༌ བེར༌ཀ༌ ཏང༌ཅེས༌སི༌ བཀའ༌ ཏངས༌། 23 ཁོང༌གུན༌ལ༌ བེར༌ཀ༌ ཉམ༌པོ༌ མ༌སྲན༌ཏྲེ༌ རྡུངས༌ ཡང༌ ཙོན༌ལ༌ ཀགས༌ཏེ༌ ཙོན༌ཁང༌ངི༌ སྤོན༌བོའ༌ གྱལ༌ལ༌ ཅོས༌ཏེ༌, སྲུང༌ཅུག༌ཅེས༌ལ༌ བཀའ༌ ཏངས༌། 24 བཀའ༌ ཏངས༌ཁན༌བོ༌ ཐོབ༌བ༌ཅིག༌, ཁོའེ༌ ཁོང༌ ཉིས༌ཀོ༌ ཚང༌མའེ༌སང༌ ནང༌ཀུག༌ག༌ ཡོད༌ཁན༌ནི༌ ཙོན༌ཁང༌ངི༌ ནང༌ང༌ རྐང༌པ༌གུན༌ ཤིང༌ངི༌ ནང༌ང༌ ཅུགས༌ཏེ༌ ལྡམས༌ཏེ༌ བོརས༌།

25 ཚན༌ཕེད༌ལ༌ པ༌འུ༌ལུ༌ དང༌ སི༌ལས༌ ཉིས༌ཀོའེ༌ དཀོན༌མཆོག༌ག༌ མོས༌ལམ༌ ཞུ༌ཨིན༌, གུར༌མ༌ ཏང༌ངད༌པིན༌, ཡང༌ ཞན༌ ཙོན༌པ༌གུན༌ནི༌ ཁོང༌ང༌ ཉན༌ཏེ༌ ཡོད༌པིན༌། 26 ཧུན༌མེད༌ལ༌ སང༌གུལ༌ ཀྲག༌པོ༌ ཡོངས༌ཏེ༌ ཙོན༌ཁང༌ངི༌ མག༌ལྡན༌གུན༌ སྐུལས༌། ཏེན༌ན༌མལ༌ལ༌ སྒོ༌ ཚང༌མ༌ བེ༌, ཡང༌ ཏེ༌རུ༌ ཡོད༌ཁན༌ནི༌ ཙོན༌པ༌ ཚང༌མའེ༌ ལྕག༌ཐག༌གུན༌ བྲོལ༌ཏེ༌ བུད༌། 27 ཙོན༌ཁང༌ངི༌ སྤོན༌བོའ༌ ཉིད༌ཚད༌ ཡང༌ ཁོའེ༌ ཙོན༌ཁང༌ངི༌ སྒོ༌གུན༌ ཕེས༌ཏེ༌ ཐོང༌། ཙོན༌པ༌ ཚང༌མ༌ ཤོར༌ཏེ༌ མེད༌ཀྱག༌ སམ༌ཏེ༌, ཁོའེ༌ རང༌ངི༌ ར༌འི༌ ཕིངས༌ཏེ༌ རང༌སྲོག༌ ཅད༌ཅེས༌ ཅོས༌། 28 པ༌འུ༌ལུའི༌ ཀུ༌ཅོ༌ ཏངས༌ཏེ༌ ཁོའ༌ མོལས༌, “རང༌ངི༌ སྲོག༌ མ༌ཅད༌, ང༌ཞའ༌ ཚང༌མ༌ འི༌ནེ༌ཀ༌ནེ༌ ཡོད༌།”

29 ཙོན༌ཁང༌ངི༌ སྤོན༌བོའེ༌ འོད༌ ཁྱོང༌ ཟེར༌ཏེ༌ བོདས༌ ཡང༌ ཁོ༌ ནང༌ཀུག༌ག༌ བང༌ཏངས༌ཏེ༌ སོང༌ ཡང༌ དར༌ཨིན༌ཞིག༌ པ༌འུ༌ལུ༌ དང༌ སི༌ལས༌སི༌ དུན༌ལ༌ གྱེལ༌། 30 ཁོའེ༌ ཁོང༌གུན༌ ཕི༌ལོག༌ག༌ ཁྱོངས༌ཏེ༌ ཟེརས༌, “སྤོན༌བོ༌ལེ༌ ངའེ༌ ཐར༌པ༌ ཐོབ༌ཅེས༌ལ༌ ཅི༌ ཅོ༌གོས༌?”

31 ཁོང༌གུན༌ནི༌ ལན༌སལས༌, “གཙོ༌བོ༌ ཡེ༌ཤུའི༌ཀ༌ ཏད༌པ༌ ཁྱོང༌, ཏེ༌ནེ༌ ཁོ༌རང༌ང༌ ཐར༌པ༌ ཐོབ༌ཨིན༌, མ༌ཚད༌ ཁྱོ༌རང༌ངི༌ ཁང༌པའེ༌ ནང༌ང༌ དུག༌ཁན༌གུན༌ནའང༌།” 32 ཁོང༌གུན༌ནི༌ ཙོན༌ཁང༌ངི༌ སྤོན༌བོ༌ དང༌ ཁོའེ༌ ནང༌མི༌ གུན༌ལ༌ གཙོ༌བོ༌ ཡེ༌ཤུའི༌ སྐོར༌ལ༌ ཤད༌ད༌ ཛདས༌། 33 ཚན༌ནི༌ ཏེན༌ན༌ ཏུས༌ལ༌ ཙོན༌ཁང༌ངི༌ སྤོན༌བོ༌བོའེ༌ ཁོང༌གུན༌ ཁྱེར༌ཏེ༌ ཁོང༌གུན༌ནི༌ མ༌ཁའ༌གུན༌ ཁྲུས༌, ཡང༌ ཏེན༌ན༌ ཏུས༌ལ༌ ཁོ༌ དང༌ ཁོའེ༌ ནང༌མི༌ ཚང༌མའེ༌ ཁྲུས༌ལེནས༌། 34 ཁོའེ༌ པ༌འུ༌ལུ༌ དང༌ སི༌ལས༌ ཁོ༌རང༌ངི༌ ཁང༌པ༌ ཁྱེར༌ཏེ༌ དོན༌ཏང༌ ཕུལས༌, ཁོ༌ དང༌ ཁོའེ༌ ནང༌མི༌ ཚང༌མའ༌ སྐྱིད༌པོ༌ སོང༌ ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌གི༌ཀ༌ ཏད༌པ༌ ཁྱོངས༌།

35 ནམ༌ལངས༌ས༌ཅིག༌, ཁྲིམ༌སྤོན༌གུན༌ནི༌ ཙོན༌ཁང༌ངི༌ སྤོན༌བོའེ༌ཀ༌ མག༌མི༌གུན༌ ཀལ༌ཏེ༌, “ཁོང༌གུན༌ ཕུད༌དོང༌” ཟེར༌ཏེ༌ བཀའ༌ ཏངས༌། 36 ཙོན༌ཁང༌ངི༌ སྤོན༌བོ༌བོའེ༌ པ༌འུ༌ལུ༌ ཞུས༌, “ཁྲིམ༌སྤོན༌གུན༌ནི༌ ཉེ༌ཞའ༌ ཕུད༌ ཟེར༌ཏེ༌ བཀའ༌ ཏངས༌ཏོག༌། ཏ༌ ཉེ༌ཞའ༌གུན༌ ཞི༌དེ༌ ཉམ༌པོ༌ སྐྱོད༌།”

37 ཨིན༌ནའང༌ པ༌འུ༌ལུའི༌ ལན༌སལས༌, “ང༌ཞའ༌ རོམ༌པ༌ ཨིན༌ཏེའང༌ ཁྲིམ༌སྤོན༌གུན༌ནི༌ ང༌ཞའེ༌ཀ༌ ཁྲིམས༌ མ༌སྲུལ༌ལ༌ མི༌གུན༌ནི༌ དུན༌ལ༌ ང༌ཞའ༌ རྡུངས༌ཏེ༌ ཙོན༌ཁང༌ང༌ ཀགས༌། ཏ༌ ཅི༌ ཁོང༌གུན༌ནི༌ ང༌ཞའ༌ སུའང༌ གྱུས༌ ཆ༌ མ༌ཅུག༌ག༌ ཕུད༌ཏང༌ཨིན༌ སམ༌མ༌ནོག༌ག༌? ང༌ཞའ༌ མི༌ཆའ༌། ཁོ༌རང༌གུན༌ འི༌ཀ༌ ཡོངས༌ཏེ༌, ང༌ཞའ༌ ཙོན༌ནེ༌ ཕིངས༌ཏེ༌ ཁྱེར༌གོས༌།”

38 མག༌མི༌གུན༌ སོང༌ཏེ༌ སྤེ༌ར༌གུན༌ ཤདས༌ ཡང༌ པ༌འུ༌ལུ༌ དང༌ སི༌ལས༌ གུན༌ རོམ༌པ༌ ཨིན༌ཁན༌བོ༌ ཚོར༌ཏེ༌ ཁྲིམ༌སྤོན༌གུན༌ སྲན༌ཏྲེ༌ ཇིགས༌། 39 ཁྲིམ༌སྤོན༌གུན༌ ཙོན༌ཁང༌ང༌ ཡོངས༌ ཡང༌ པ༌འུ༌ལུ༌ དང༌ སི༌ལས༌ལ༌ གོངས༌པ༌ སལ༌ཅེས༌ལ༌ ཞུས༌། ཁོང༌གུན༌ ཙོན༌ནེ༌ ཕི༌ལོག༌ག༌ ཁྱེར༌ཏེ༌ ཁོང༌གུན༌ལ༌ གྱལ༌ས༌ནེ༌ བིངས༌ཏེ༌ ཆ༌ཅེས༌ལ༌ ཞུ༌ཝ༌ ཕུལས༌། 40 པ༌འུ༌ལུ༌ དང༌ སི༌ལས༌ ཙོན༌ཁང༌ནེ༌ བིང༌ཏེ༌ ལི༌དི༌ཡཱའེ༌ ཁང༌པ༌ སྐྱོདས༌, ཏེ༌རུ༌ ཁོང༌གུན༌ སྤུན༌གུན༌ ཉམ༌པོ༌ ཐུག༌ཏེ༌ ཁོང༌གུན༌ལ༌ སྤོས༌པ༌ སལ༌ལ༌ ཛདས༌, ཡང༌ ཏེ༌ ཡུལ༌ནེ༌ སྐྱོདས༌།

17

པ༌འུ༌ལུ༌ ཐེ༌ས༌ལོ༌ནི༌ཀའ༌ སྐྱོདས༌།

17:1-9

1 ཏེ༌ སྟིང༌ནེ༌ པ༌འུ༌ལུ༌ དང༌ སི༌ལས༌ ཉིས༌ཀོ༌ ཨམ༌ཕི༌པོ༌ལིས༌ དང༌ ཨ༌པོ༌ལོ༌ནི༌ཡཱ༌ གྲོང༌ཁྱེར༌ གུན༌ གྱུད༌ཏེ༌ ཐེ༌ས༌ལོ༌ནི༌ཀའེ༌ གྱལ༌ས༌ ལེབ༌, ཏེ༌རུ༌ ཡ༌ཧུ༌དཱ༌པའེ༌ དུ༌ཁང༌ཞིག༌ ཡོད༌པིན༌། 2 པ༌འུ༌ལུ༌, ཁོང༌རང༌ངི༌ ལོབས༌ ནང༌ཞིན༌ དུ༌ཁང༌ངི༌ ནང༌ང༌ སྐྱོདས༌, ཡང༌ ཤབ༌བད༌ སུམ༌མི༌ ཞག༌གུན༌ལ༌ ཏེ༌རུ༌ ཡོད༌ཁན༌གུན༌ ཉམ༌པོ༌ ཏམ༌པའེ༌ སུང༌རབས༌སི༌ སྐོར༌ལ༌ གྲོས༌དུར༌ ཛདས༌། 3 ཁོང༌ངི༌ སུང༌རབས༌སི༌ ནང༌ནེ༌ མ༌ཤི༌ཀ༌ རྡུག༌ངལ༌ ཉུང༌གོ༌ཤེས༌ དང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌གོ༌ཤེས༌པོ༌ ཧ༌གོ༌ཅུགས༌ཏེ༌ ཏན༌ཏན༌ ཨིན༌ཁན༌བོ༌ སྟན༌ན༌ ཛདས༌ ཡང༌ མོལས༌, “ངའེ༌ སྤང༌པོ༌ ཏང༌ཁན༌ནི༌ ཡེ༌ཤུ༌ ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ནོག༌།” 4 ཡ༌ཧུ༌དཱ༌པ༌ ཁ༌ཅིག༌, གརིས༌པ༌ དཀོན༌མཆོག༌གི༌ ཇིགས༌ དང༌ རྩི༌ཝའེ༌ ནང༌ང༌ གྲུལ༌ཁན༌ མང༌པོ༌ དང༌ ཏེ༌ ཡུལ༌ལི༌ རྩི༌ཝ༌ཅན༌ བུ༌མོ༌ བན༌ཤིག༌གིའང༌ ཁོང༌ངི༌ ཆོས༌ཤད༌ཁན༌བོ༌ དེན༌བ༌ ཨིན༌ཁན༌བོ༌ ཧ༌གོ༌ཏེ༌ པ༌འུ༌ལུ༌ དང༌ སི༌ལས༌ གུན༌ནི༌ ཕྲོའ༌ དྲེས༌།

5 ཨིན༌ནའང༌ ཡ༌ཧུ༌དཱ༌པ༌གུན༌ལ༌ ཚིག༌ཅེས༌ ཡོངས༌ཏེ༌ ཁྲོམས༌སི༌ ནང༌ང༌ ཁོར༌ཨིན༌ དུག༌ཁན༌ནི༌ མི༌ རྩོག༌པོ༌ བན༌ཤིག༌ ལྡུས༌ཏེ༌ ཁྱོངས༌, ཡང༌ གྱལ༌སའེ༌ ནང༌ང༌ ཧི༌ལིངས༌ ཕིང༌ཅུགས༌། ཁོང༌གུན༌ནི༌ མི༌ཚོགས༌སི༌ ཕྲོའ༌ ཁྱོང༌ཅེས༌ལ༌ པ༌འུ༌ལུ༌ དང༌ སི༌ལས༌ གུན༌ ཙལ༌ཨིན༌ ཡ༌སོན༌ནི༌ ཁང༌པའ༌ སྤུང༌གོལ༌ ཅོས༌། 6 ཁོང༌གུན༌ མ༌ཐོབ༌པ༌, ཁོང༌གུན༌ནི༌ ཡ༌སོན༌ དང༌ ཞན༌ མ༌ཤི༌ཀ༌པ༌ ཁ༌ཅིག༌ གྱལ༌སའེ༌ ཝང༌སྲུལ༌པ༌གུན༌ནི༌ དུན༌ལ༌ དྲུད༌ཨིན༌ ཁྱེརས༌, ཡང༌ ཀུ༌ཅོ༌ ཏང༌ཨིན༌ ཟེརས༌ “མི༌ ཉིས༌སི༌ ཇིག༌རྟེན༌ གང༌པོའེ༌ ནང༌ང༌ ཧི༌ལིངས༌ ཕིངས༌ཏེ༌, ཏ༌ འི༌རུ༌ ང༌དང༌ངི༌ གྱལ༌ས༌ ལེབས༌ཏེ༌ ཨིན༌ནོག༌། 7 ཡ༌སོན༌ནི༌ ཁོང༌གུན༌ ཁོ༌རང༌ངི༌ ཁང༌པའེ༌ ནང༌ང༌ དུག༌ཅུགས༌, ཡང༌ ཡེ༌ཤུ༌ ཟེར༌ཁན༌ནི༌ ཞན༌ཡང༌ གྱལ༌པོ༌ཞིག༌ ཡོད༌ ཟེར༌ཏེ༌ ཁོང༌གུན༌ནི༌ རོམ༌མི༌ གྱལ༌པོའེ༌ ཁྲིམས༌སི༌ གྱབ༌གལ༌ ཅོས༌ཏེ༌ ཨིན༌ནོག༌།”

8 ཏེ༌ སྤེ༌ར༌བོ༌ ཚོར༌ར༌ཅིག༌ མི༌མངས༌ དང༌ ཡུལ༌ལི༌ ཝང༌སྲུལ༌པ༌གུན༌ནི༌ ནང༌ང༌ ཧི༌ལིངས༌ ཤོར༌། 9 ཡང༌ ཝང༌སྲུལ༌པ༌གུན༌ནི༌ ཡ༌སོན༌ དང༌ ཁོའེ༌ ཕྲོ༌པ༌ ཏད༌པ༌ཅན༌གུན༌ལ༌ པེ༌ནེ༌ ཆད༌པ༌ ཅད༌ཏེ༌ ཕུད༌ཏངས༌།

པ༌འུ༌ལུ༌ དང༌ སི༌ལས༌ བེ༌རེ༌ཨཱ༌ གྱལ༌ས༌ སྐྱོདས༌།

17:10-15

10 ཏེན༌ན༌ ཚན༌ལ༌ ཏེ༌རུ༌ ཡོད༌ཁན༌ནི༌ ཏད༌པ༌ཅན༌གུན༌ནི༌ པ༌འུ༌ལུ༌ དང༌ སི༌ལས༌ བེ༌རེ༌ཨཱ༌ ཟེར༌སའེ༌ ནས༌ས༌ ལམ༌ཅུགས༌། ཏེ༌རུ༌ ལེབ༌བ༌ཅིག༌ ཁོང༌གུན༌ ཡ༌ཧུ༌དཱ༌པའེ༌ དུ༌ཁང༌ངི༌ ནང༌ང༌ སྐྱོདས༌། 11 བེ༌རེ༌ཨཱ༌པ༌གུན༌ ཐེ༌ས༌ལོ༌ནི༌ཀ༌པ༌གུན༌ ཙོགས༌ སྙིང༌སྐྱོང༌པོ༌ མི༌དུག༌པིན༌, ཅིའ༌ཟེར༌ན༌ ཁོང༌གུན༌ནི༌ པ༌འུ༌ལུའི༌ ལབ༌ཞའ༌ མ༌ཐད༌པོ༌ ཉམ༌པོ༌ ཉནས༌། ཡང༌ ཏམ༌པའེ༌ སུང༌རབས༌གུན༌ ཞག༌ཏང༌ སིལ༌ཏེ༌ ཁོང༌ངི༌ མོལ༌ཁན༌གུན༌ ཏན༌ཏན༌ ཨིན༌ནོག༌ག༌ མ༌ནོག༌ ལྟ༌ཅེས༌ལ༌ རྩར༌ཅོད༌ ཅོའད༌པིན༌། 12 ཡ༌ཧུ༌དཱ༌པ༌ མང༌པོ༌ མ༌ཚད༌ གརིས༌པ༌ བུ༌ཚ༌ དང༌ བུ༌མོ༌ ཀྲག༌ཞན༌ མང༌པོ༌ཞིག༌གིའང༌ ཏད༌པ༌ ཁྱོངས༌།

13 ཨིན༌ནའང༌ ཐེ༌ས༌ལོ༌ནི༌ཀའེ༌ ནང༌ང༌ ཡོད༌ཁན༌ནི༌ ཡ༌ཧུ༌དཱ༌པ༌གུན༌ལ༌ པ༌འུ༌ལུའི༌ དཀོན༌མཆོག༌གི༌ བཀའ༌ བེ༌རེ༌ཨཱ༌ ཟེར༌སའེ༌ ཡུལ༌ལི༌ ནང༌ང༌ ཤད༌དུག༌ ཟེར༌ཏེ༌ ཚོར༌ར༌ཅིག༌, ཁོང༌གུན༌ ཏེ༌རུའང༌ སོང༌ཏེ༌, པ༌འུ༌ལུའི༌ གྱབ༌གལ༌ལ༌ ཟེར༌ཏེ༌ མི༌མངས༌སི༌ ནང༌ང༌ ཧི༌ལིངས༌ བིང༌ཅུགས༌། 14 ཏེན༌ན༌མལ༌ལ༌ ཏེ༌རུ༌ ཡོད༌ཁན༌ནི༌ ཏད༌པ༌ཅན༌གུན༌ནི༌ པ༌འུ༌ལུ༌ གྱ༌ཚོ༌ ཐའ༌མའེ༌ ནས༌སའ༌ ལམ༌ཅུག༌ག༌ ཁྱེརས༌, ཨིན༌ནའང༌ སི༌ལས༌ དང༌ ཏི༌མོ༌ཐི༌ བེ༌རེ༌ཨཱའེ༌ ནང༌ང༌ ཞུགས༌། 15 པ༌འུ༌ལུ༌ ལམ༌ཅུག༌ག༌ ཆའ༌ཁན༌གུན༌ ཨེ༌ཐེན༌ གྱལ༌ས༌ ཚག༌པ༌ ཁོང༌ ལམ༌ཅུག༌ག༌ སོང༌, ཡང༌ སི༌ལས༌ དང༌ ཏི༌མོ༌ཐི༌ ཉིས༌ཀོའ༌ ཙམ༌ཐུབ༌ གྱོགས༌པ༌ པ༌འུ༌ལུ༌ ཡོད༌ས༌ ཡོང༌ཅེས༌ལ༌ ལོན༌ ཁུར༌ཏེ༌ ལོགས༌ཏེ༌ ཡོངས༌།

ཨེ༌ཐེན༌ནི༌ ནང༌ང༌ པ༌འུ༌ལུའི༌ ཆོས༌ཤད༌ད༌ ཛདས༌།

17:16-34

16 པ༌འུ༌ལུ༌ ཨེ༌ཐེན༌ནི༌ ནང༌ང༌ སི༌ལས༌ དང༌ ཏི༌མོ༌ཐི༌ ཕིའ༌ སྲུངས༌ཏེ༌ ཡོད༌ ཟ༌ནེ༌ ཏེ༌ གྱལ༌ས༌བོ༌ སྐུན༌དྲའེ༌ གངས༌ཏེ༌ ཟིགས༌པ༌ ཁོང༌ ཐུགས༌སྐྱོ༌མོ༌ སོང༌། 17 ཏེ༌བོའེ༌ཕིའ༌ ཞག༌ཏང༌ ཁོང༌ངི༌ ཡ༌ཧུ༌དཱ༌པའེ༌ དུ༌ཁང༌ངི༌ ནང༌ང༌ ཡ༌ཧུ༌དཱ༌པ༌གུན༌ དང༌ དཀོན༌མཆོག༌གི༌ ཇིགས༌ དང༌ རྩི༌ཝའེ༌ ནང༌ང༌ གྲུལ༌ཁན༌ནི༌ གརིས༌པ༌གུན༌ ཉམ༌པོ༌ གྲོས༌དུར༌ ཡང༌ ཁྲོམས༌སི༌ ནང༌ང༌ ཡོད༌ཁན༌ནི༌ མི༌གུན༌ལ༌ ཆོས༌ཤད༌ད༌ ཛདས༌།

18 ཏེ༌རུ༌ ཨེ༌པི༌ཀུར༌ དང༌ སྟྲོ༌འིཀ༌ ཚན༌ཉིད༌པ༌གུན༌ནི༌ * པ༌འུ༌ལུ༌ ཉམ༌པོ༌ གྲོས༌དུར༌ ཅོ༌ཅེས༌ གོ༌ཟུག༌ ཅོས༌ཏེ༌ ཁ༌ཅིག༌གི༌, “ཁོའེ༌ ཅི༌ ཆོལ༌བེ༌ སྤེ༌ར༌ ཟེར༌ར༌ནོག༌” ཡང༌ ཁ༌ཅིག༌གི༌, “ཁོའེ༌ ཞན༌ ལྷ༌ལྷ༌མོ༌ གུན༌ནི༌ སྐོར༌ལ༌ ཤད༌ཏེ༌ ཨིན༌ཏིག༌དུག༌” ཟེརས༌, ༼ཅིའ༌ཟེར༌ན༌ པ༌འུ༌ལུའི༌ ཡེ༌ཤུ༌ དང༌ ཤི༌ཁན༌གུན༌ སོན༌ཏེའ༌ ལང༌ཅེས༌སི༌ སྐོར༌ལ༌ གའ༌མོའེ༌ ནས༌ཚུལ༌ ཤད༌ད༌ ཛདས༌།༽

19 ཏེ༌ནེ༌ ཁོང༌གུན༌ནི༌ པ༌འུ༌ལུ༌ གརིས༌པའེ༌ དུ༌ཁང༌ ཨ༌རི༌འོ༌པ༌གོས ཟེར༌ས༌ ཁྲིད༌ཏེ༌ ཁྱེརས༌, ཡང༌ ཁོང༌ང༌ ཟེརས༌, “ཏ༌ ང༌ཞའ༌, ཁྱོ༌རང༌ངི༌ ཤད༌ཁན༌ནི༌ ལབ༌ཞའ༌ སོ༌མ༌བོའེ༌ སྐོར༌ལ༌ ཤད༌ད༌ ཛད༌། 20 ཁྱོ༌རང༌ངི༌ ཟེར༌ཁན༌གུན༌ ཡམ༌ཚན༌ སྤེ༌ར༌ རིག༌ རག༌, ཏེ༌གུན༌ནི༌ ཏོན༌བོ༌ ང༌ཞའ༌ ཧ༌གོ༌ཉིན༌ རག༌།” 21 ༼ཨེ༌ཐེན༌ནི༌ ཡུལ༌པ༌ དང༌ ཕི༌ལོག༌ནེ༌ ཡོངས༌ཏེ༌ ཏེ༌རུ༌ དུག༌ཁན༌ ཚང༌མའེ༌ རང༌ངི༌ ཏུས༌ མང༌ཆེའ༌བོ༌ སམ༌བ༌ སོ༌མ༌ ཤད༌ཅེས༌ དང༌ ཉན༌ཅེས༌སི༌ ནང༌ང༌ ཕུད༌དད༌ཀྱག༌།༽

22 ཏེ༌ནེ༌ པ༌འུ༌ལུ༌ ཨ༌རི༌འོ༌པ༌གོས དུ༌ཁང༌ངི༌ ཞུང༌ང༌ ཞངས༌ཏེ༌ མོལས༌, “ཨེ༌ཐེན༌པ༌གུན༌, ངའེ༌ ཐོང༌ཅེས༌ལ༌ ཁྱོ༌ཞའ༌ ཅི༌ས༌ཐོག༌ནེ༌ མ༌ ཆོས༌པ༌ དུག༌། 23 ཁྱོ༌ཞའེ༌ གྱལ༌སའེ༌ ནང༌ང༌ གྲུལ༌ ཟ༌ནེ༌ ངའ༌ གྱལ༌ས༌ གང༌པོ༌བོ༌ སྐུན༌དྲ༌ དང༌ ཆོད༌པ༌ ཕུལ༌ཅེས༌སི༌ ཆོད༌ཁྲི༌ གུན༌ གངས༌ཏེ༌ ཐོང༌, ཡང༌ ཆོད༌ཁྲི༌ ཅིག༌ཅིག༌གི༌ཀ༌, ‘གྱུས༌མེད༌ དཀོན༌མཆོག༌ག༌’ ཟེར༌ཏེ༌ བྲིས༌ཁན༌ཞིག༌ ངའ༌ ཐོང༌། ཁྱོ༌ཞ༌གུན༌ནི༌ མ༌ཤེས༌ས༌ ཅོལ༌ཁན༌ནི༌ ཏེན༌ན༌ དཀོན༌མཆོག༌གི༌ སྐོར༌ལ༌ ངའེ༌ ཤད༌ཨིན༌།”

24 “འི༌ ཇིག༌རྟེན༌ དང༌ ཏེ༌ནང༌ང༌ ཡོད༌ཁན༌ ཚང༌མ༌ ཛད༌ཁན༌ནི༌ དཀོན༌མཆོག༌, ཁོང༌ ས༌ དང༌ ནམ༌ཁའེ༌ གཙོ༌བོ༌ ཞུགས༌ཏེ༌ ཨིན༌ནོག༌། ཁོང༌ མིའི༌ རྩིགས༌ཁན༌ནི༌ ཆོད༌ཁང༌ གུན༌ནི༌ ནང༌ང༌ ཞུགས༌ས༌ མ༌ནོག༌། 25 ཀལ༌ཏེས༌ མིའི༌, ཁོང༌ང༌ སྒོས༌དོམ༌མི༌ ནང༌ང༌ ཞབས༌ཏོག༌ ཞུ༌ཨིན༌ སམ༌ན༌, ཞུ༌ མི༌ཉན༌ ཅིའ༌ཟེར༌ན༌ ཁོང༌ང༌ སྒོས༌དོམ༌ མ༌ནེ༌ མེད༌ཀྱག༌། ཁོང༌ངི༌ ཚང༌མ༌ལ༌ སྲོག༌ དང༌ མི༌ཚེ༌ མ༌ཚད༌ ཅི༌ཚང༌མ༌ སལ༌ལ༌ ཛད༌ད༌ནོག༌། 26 ཁོང༌ངི༌ ཁོང༌རང༌ངི༌ ཆག༌ནེ༌ ཛད༌ཁན༌ནི༌ མི༌ ཅིག༌ནེ༌, འི༌ ཇིག༌རྟེན༌ གང༌པོའེ༌ མིར༌གྱུད༌ ཚང༌མ༌ ཇུང༌ ཅུག༌ག༌ ཛདས༌, མ༌ཚད༌པའེ༌ ཏེ༌གུན༌ ཝང༌ངི༌ ནང༌ང༌ བུབ༌ཤེས༌ དང༌ ལང༌ཅེས༌སི༌ ཏུས༌, ཡང༌ དུགས༌སའེ༌ ནས༌སའེ༌ སན༌ཚམས༌ གུན༌ ལྡམ༌མ༌ ཛདས༌།”

27 “མི༌གུན༌ནི༌ དཀོན༌མཆོག༌ ཙལ༌ན༌ ཐོབ༌ཅེས༌ལ༌ ཁོང༌ངི༌ ཏེ༌ ཚང༌མ༌ ཅོའ༌ ཛདས༌, ཨིན༌ནའང༌ དཀོན༌མཆོག༌ ནི༌ ཏན༌ཏན༌ལ༌ ང༌དང༌ རེ༌རེ༌ནེ༌ ཐག༌རིང༌ང༌ མེད༌པ༌ ཨིན༌ནོག༌, 28 ཅིའ༌ཞུ༌ན༌ ང༌དང༌གུན༌ ཁོང༌ངི༌ ནང༌ང༌ གྲུལ༌ཨིན༌, མི༌ཚེ༌ ཕུད༌ཨིན༌, སོན༌ཏེའ༌ ལུས༌ཏེ༌ ཨིན༌ནོག༌, ཀ༌ཟུག༌ ཁྱོ༌ཞའེ༌ རྩོམ༌པ༌པོ༌ ཁ༌ཅིག༌གི༌ ཟེར༌དུག༌, ‘ང༌དང༌གུན༌ ཁོང༌ངི༌ ཕྲུ༌གུ༌ ཨིན༌ནོག༌།’ 29 ང༌དང༌གུན༌ དཀོན༌མཆོག༌གི༌ ཕྲུ༌གུ༌ ཨིན༌ པ༌སང༌ ང༌དང༌གུན༌ནི༌ དཀོན༌མཆོག༌, མི༌ ཁྱུད༌ དང༌ སམ༌བ༌ གྱུད༌ཏེ༌ ཅོས༌ཁན༌ནི༌ སེར༌ ཡ༌ མུལ༌ ཡ༌ རྡོའེ༌ སྐུན༌དྲ༌ ཨིན༌ནོག༌ སམ༌ མ༌གོས༌།”

30 “སྔུན༌མའེ༌ ཏུས༌ལ༌ དཀོན༌མཆོག༌གི༌ ཏེ༌ སམ༌བ༌ མེད༌ཁན༌ནི༌ ལས༌གུན༌ལ༌ སྣང༌མེད༌ ཛདས༌, ཨིན༌ནའང༌ ཏ༌ ཁོང༌ངི༌ ཀ༌རུང༌ས༌ ཡོད༌ཁན༌ནི༌ མི༌ཚང༌མ༌ལ༌ སྡིག༌པ༌ སྤངས༌ཏེ༌ གྱོད༌པ༌ ཅོ༌ཅེས༌ལ༌ བཀའ༌ སལ༌ལ༌ ཛདས༌། 31 དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཞག༌ག༌ ཁོང༌ངི༌ ལྡམ༌མ༌ ཛད༌ཁན༌ནི༌ མི༌ ཡེ༌ཤུ༌ གྱུད༌ཏེ༌ ཇིག༌རྟེན༌པ༌ ཚང༌མའེ༌ཀ༌ ཤགས༌ ཅད༌ཨིན༌, ཡང༌ ཤི༌ཁན༌གུན༌ནི༌ ཕྲོ༌ནེ༌ ཁོང༌ སོན༌ཏེའ༌ ལང༌ང༌ ཛད༌ཏེ༌ མི༌ཚང༌མ༌ལ༌ ཏེ༌བོ༌ ཀྲང༌པོ༌ ཨིན༌ཁན༌བོ༌ སྟན༌ན༌ ཛདས༌།”

32 ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ཅེས༌སི༌ སྐོར༌ལ༌ ཚོར༌ར༌ཅིག༌, ཁ༌ཅིག༌གི༌ ཧབ༌གོད༌ ཏངས༌, ཨིན༌ནའང༌ ཁ༌ཅིག༌གི༌, “སྟིང༌མ༌ཞིག༌ འི༌ སྐོར༌ལ༌ ང༌ཞའ༌ ཏ༌རུང༌ངའང༌ ཉན༌ཉིན༌རག༌” ཟེརས༌། 33 ཏེ༌ སྟིང༌ནེ༌ པ༌འུ༌ལུ༌ ཁོང༌གུན༌ནི༌ ཕྲོ༌ནེ༌ བིངས༌ཏེ༌ སྐྱོདས༌། 34 མི༌ ཁ༌ཅིག༌གི༌ ཁོང༌ངི༌ ལབ༌ཞ༌ ཨིད༌ཤེས༌ཏེ༌ ཡེ༌ཤུ༌ མ༌ཤི༌ཀའེ༌ཀ༌ ཏད༌པ༌ ཁྱོངས༌། ཏེ༌ཕྲོའ༌ ཨ༌རི༌འོ༌པ༌གོས༌སི༌ ཚོགས༌པའེ༌ ཐུས༌མི༌ དི༌འོ༌ནི༌སི༌འུས༌ ཟེར༌ཁན༌, དཱ༌མ༌རི༌ ཟེར༌ཁན༌ནི༌ བུ༌མོ༌ དང༌ ཞན༌མ༌གུན༌ ཡོད༌པིན༌།

18

པ༌འུ༌ལུ༌ ཀོ༌རིན༌ཐིའ༌ སྐྱོདས༌།

18:1-17

1 ཏེ༌ སྟིང༌ནེ༌ པ༌འུ༌ལུ༌ ཨེ༌ཐེན༌ གྱལ༌ས༌ནེ༌ ཀོ༌རིན༌ཐི༌ གྱལ༌ས༌ སྐྱོདས༌། 2 ཏེ༌རུ༌ པ༌འུ༌ལུའ༌ པོན༌ཏུས༌སི༌ ནང༌ང༌ སྐྱེས༌ཁན༌, ཨ༌ཀུའི༌ལ༌ ཟེར༌ཁན༌ནི༌ ཡ༌ཧུ༌དཱ༌པ༌ཞིག༌ ཐུག༌, ཁོ༌ ཁོ༌རང༌ངི༌ ན༌མ༌ པརི༌སི༌ལ༌ ཉམ༌པོ༌ ངེ༌ཐུབ༌ཅིག༌རང༌ ཨི༌ཏྲི༌ལི༌ ཡུལ༌ནེ༌ ཀོ༌རིན༌ཐི༌ གྱལ༌ས༌ ཡོངས༌ཏེ༌ ཨིན༌པིན༌, ཅིའ༌ཟེར༌ན༌ རོམ༌མི༌ གྱལ༌པོ༌ ཀོལོ༌དི༌འས༌སི༌ ཡ༌ཧུ༌དཱ༌པ༌ ཚང༌མ༌ རོམ༌ གྱལ༌ས༌ནེ༌ བིང༌ཏེ༌ ཆ༌གོས༌ ཟེར༌ཏེ༌ བཀའ༌ ཏངས༌ཏེ༌ ཨིན༌པིན༌། 3 ཨ༌ཀུའི༌ལའ༌ དང༌ པརི༌སི༌ལ༌ གུན༌ ཙོགས༌ལ༌ པ༌འུ༌ལུའང༌ ཀུར༌ ཙེམས༌ཅེས༌སི༌ ལས༌ ཛད༌ཁན༌ ཨིན༌པ༌, པ༌འུ༌ལུ༌ ཁོང༌གུན༌ནི༌ ཁང༌པ༌ ཞུགས༌ཏེ༌ ཁོང༌གུན༌ ཉམ༌པོ༌ ལས༌ ཅོས༌། 4 ཤབ༌བད༌ རིམས༌སི༌ ཁོང༌ ཡ༌ཧུ༌དཱ༌པའེ༌ དུ༌ཁང༌ང༌ སྐྱོད༌ཏེ༌ ཡ༌ཧུ༌དཱ༌པ༌ དང༌ གརིས༌པ༌ གུན༌ལ༌ ཁོང༌ངི༌ ལོན༌བོའི༌ཀ༌ ཏད༌པ༌ ཁྱོང༌ཅུག༌ཅེས༌སི༌ རྩོན༌གྲུས༌ ཅོ༌ཨིན༌ ཁོང༌གུན༌ ཉམ༌པོ༌ གྲོས༌དུར༌ ཛད༌དད༌པིན༌།

5 སི༌ལས༌ དང༌ ཏི༌མོ༌ཐི༌ མ༌ཀེ༌དོ༌ནི༌ཡཱ༌ནེ༌ ལེབ༌བ༌ཅིག༌, པ༌འུ༌ལུའི༌ རང༌ངི༌ ཏུས༌ གང༌པོ༌ ཆོས༌ཤད༌ཨིན༌ ཡ༌ཧུ༌དཱ༌པ༌གུན༌ལ༌ ཡེ༌ཤུ༌ ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌བོའེ༌ སྤང༌པོ༌ ཏང༌ཅེས༌སི༌ ནང༌ང༌ ཕུདས༌། 6 ཨིན༌ནའང༌ ཡ༌ཧུ༌དཱ༌པ༌གུན༌ནི༌ པ༌འུ༌ལུའ༌ གྱབ༌གལ༌ ཅོས༌ཏེ༌ ཁོང༌ངི༌ སྐོར༌ལ༌ ངན༌པ༌ ཟེར༌པ༌ ཁོང༌ངི༌ ཁོང༌རང༌ངི༌ ནམ༌ཟའ༌བོ༌ སྲུགས༌ཏེ༌ ཁོང༌གུན༌ལ༌ སྤང༌པུད༌ཨིན༌ མོལས༌, “སྡིག༌པ༌ ཅོ༌ཅེས༌པོའེ༌ ཁྱོ༌ཞའ༌ ཆད༌པ༌ ཕོག༌ན༌ ཁྱོ༌ཞ༌རང༌ངི༌ སྐྱོན༌ ཨིན༌, ངའེ༌ མན༌། ཏ༌ནེ༌ཕར༌ལ༌ ང༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཆོས༌ཤད༌ད༌ ཆའད༌།”

7 ཏེ༌ནེ༌ ཁོང༌ ཡ༌ཧུ༌དཱ༌པའེ༌ དུ༌ཁང༌ནེ༌ བིང༌ཏེ༌ དཀོན༌མཆོག༌ག༌ ཅོལ༌ཁན༌ནི༌ མི༌ ཏི༌ཏུས༌ ཡུས༌ཏུས༌ ཟེར༌ཁན༌ནི༌ ཁང༌པ༌ སྐྱོདས༌, ཀ༌བོ༌ དུ༌ཁང༌ངི༌ ལྡོའེ༌ཀ༌ ཡོད༌པིན༌། 8 ཏེ༌ དུ༌ཁང༌ངི༌ འུ༌སྐྱོང༌ ཀརིས༌པུས༌ ཟེར༌ཁན༌ དང༌ ཁོའེ༌ ནང༌ཚངས༌ གང༌པོའེ༌ གཙོ༌བོའེ༌ཀ༌ ཏད༌པ༌ ཁྱོངས༌, ཁོང༌གུན༌ མན༌པ༌ ཀོ༌རིན༌ཐི༌པ༌ མང༌པོ༌ཞིག༌གིའང༌ པ༌འུ༌ལུའི༌ ཆོས༌ ཚོར༌ཏེ༌ ཏད༌པ༌ ཁྱོངས༌, ཡང༌ ཁྲུས༌ལེནས༌།

9 ཞག༌ཤིག༌ ཚན༌ལ༌ ཞལ༌ཟིགས༌ཤིག༌གི༌ ནང༌ང༌ གཙོ༌བོ༌ ཡེ༌ཤུའི༌ པ༌འུ༌ལུའ༌ མོལས༌, “ཇིགས༌ མ༌ཇིགས༌, ཅུབ༌ཅད༌ཏེ༌ མ༌དུག༌ག༌ ཆོས༌ ཤོད༌། 10 ང༌ ཁྱོ༌རང༌ ཉམ༌པོ༌ ཡོད༌ ཡང༌ སུ༌ཞིག༌གིའང༌ ཁྱོ༌རང༌ང༌ ནོད༌སྐྱལ༌ མི༌ཉན༌, ཅིའ༌ཟེར༌ན༌ འི༌ གྱལ༌སའེ༌ ནང༌ང༌ ངའེ༌ཀ༌ ཏད༌པ༌ ཅོ༌ཅེས༌ལ༌ ངའེ༌ མི༌ མང༌པོ༌ཞིག༌ ལྡམས༌ཏེ༌ ཡོད༌།” 11 ཏེ༌བོའེ༌ཕིའ༌ པ༌འུ༌ལུ༌ ཏེ༌རུ༌ ལོ༌ ཅིག༌ ནང༌ ཕེད༌ དཀོན༌མཆོག༌གི༌ བཀའ༌ ཤད༌ཨིན༌ ཞུགས༌།

12 གལ༌ལི༌འོ༌ ཟེར༌ཁན༌བོ༌ ཨ༌ཀ༌ཡཱ༌ ཡུལ༌ཇོངས༌སི༌ ཀའ༌ལོན༌ འིན༌ནི༌ ཏུས༌ལ༌, པ༌འུ༌ལུའི༌ གྱབ༌གལ༌ལ༌ ཡ༌ཧུ༌དཱ༌པ༌གུན༌ ཅིག༌ སོང༌ཏེ༌ ཁོང༌ ཟུམས༌ཏེ༌ ཁྲིམས༌ཁུང༌ང༌ ཁྱེརས༌། 13 ཁོང༌གུན༌ནི༌ ཉད༌ཀལ༌ཏེ༌ ཟེརས༌, “འི༌ མི༌བོའེ༌ མི༌གུན༌ལ༌ དཀོན༌མཆོག༌ག༌ ཅོལ༌ཅེས༌སི༌ ཏེ༌ཟུག༌ ཚུལ༌ རིག༌གི༌ ལབ༌ཞའ༌ ཏང༌དུག༌, ཀ༌བོ༌ ང༌ཞའེ༌ བཀའ༌ཁྲིམས༌སི༌ གྱབ༌གལ༌ ཨིན༌ནོག༌།”

14 པ༌འུ༌ལུའི༌ མོལ༌ཅེས༌ ཅོའ༌ཅིག༌, གལ༌ལི༌འོའེ༌ ཡ༌ཧུ༌དཱ༌པ༌གུན༌ལ༌ ཟེརས༌, “ཀལ༌ཏེས༌ འི༌ མི༌བོའེ༌ རོམ༌པའེ༌ བཀའ༌ཁྲིམས༌ དང༌ གལ༌ཁན༌ནི༌ མི༌འོས༌པ༌ ཆུ༌ངུན༌ ཡ༌ ཆེན༌མོ༌ཞིག༌ ཅོས༌ཏེ༌ ཡོད༌པིན༌ན༌ ངའེ༌ ཁྱོ༌ཞའེ༌ སྐྱོན༌རྗོད༌ ཅོ༌ཁན༌བོ༌ ཉན༌ཅེས༌རག༌པ༌, 15 ཨིན༌ནའང༌ ཁྱོ༌ཞའེ༌ ཉད༌གལ༌བོ༌ ནི༌ ཁྱོ༌ཞ༌རང༌ངི༌ བཀའ༌ཁྲིམས༌, མིང༌ དང༌ སྤེ༌ར༌ གུན༌ནི༌ སྐོར༌ལ༌ ཨིན༌ནོག༌, ཏེ༌གུན༌ ཁྱོ༌ཞ༌རང༌གུན༌ནི༌ ཐག༌ཅོད༌། ངའེ༌ ཏེ༌ ཙོགས༌གུན༌ནི༌ཀ༌ ཁྲིམས༌ཅད༌ ཏང༌ང༌མེད༌།” 16 ཏེ༌ཟུག༌ ཟེར༌ཏེ༌ ཁོའེ༌ ཁོང༌གུན༌ ཁྲིམས༌ཁུང༌ནེ༌ ཕིངས༌ཏེ༌ ཏངས༌།

17 ཏེ༌ནེ༌ ཁོང༌གུན༌ནི༌ དུ༌ཁང༌ངི༌ འུ༌སྐྱོང༌ སོས༌ཐེ༌ནེས༌ ཟེར༌ཁན༌བོ༌ ཟུམས༌ཏེ༌ ཁྲིམས༌ཁུང༌ངི༌ སྣང༌ང༌ སྲན༌ཏྲེ༌ རྡུངས༌, ཨིན༌ནའང༌ གལ༌ལི༌འོའེ༌ ཏེ༌བོའེ༌ཀ༌ སྣང༌ང༌ མ༌ཏངས༌།

པ༌འུ༌ལུ༌ ཨན༌ཏི༌ཡོག༌ག༌ ལོགས༌ཏེ༌ སྐྱོདས༌།

18:18-28

18 ཏུས༌བན༌ཤིག༌ ཀོ༌རིན༌ཐིའ༌ ཞུགས༌ཏེ༌ སྟིང༌ནེ༌ པ༌འུ༌ལུའི༌ ཏད༌པ༌ཅན༌གུན༌ལ༌ སྟིང༌ཇུག༌གི༌ ཇུ༌ ཞུས༌ཏེ༌ གྲུ༌ཟིང༌ངི༌ ནང༌ང༌ ཞོན༌ཏེ༌ སི༌རི༌ཡཱའེ༌ ཡུལ༌ཇོངས༌ལ༌ སྐྱོདས༌, ཁོང༌ ཉམ༌པོ༌ པརི༌སི༌ལ༌ དང༌ ཨ༌ཀུའི༌ལ༌ ཡོད༌པིན༌། གྲུ༌ཟིང༌ངི༌ ནང༌ང༌ ཆའེ༌སང༌ སྔུན༌ལ༌ དཀོན༌མཆོག༌ག༌ ཁ༌ཆད༌ ཛད༌ཏེ༌ ཡོད༌ཁན༌བོའེ༌ ཞས༌ཏེ༌ པ༌འུ༌ལུའི༌ ཀེན༌ཅརེ༌འ༌ ཟེར༌སའེ༌ ནང༌ང༌ ཁོང༌རང༌ངི༌ སྲ༌ བྲགས༌།

19 ཁོང༌གུན༌ ཨེ༌ཕེ༌སས༌ལ༌ ལེབ༌བ༌ཅིག༌ པ༌འུ༌ལུའི༌, ཨ༌ཀུའི༌ལའ༌ དང༌ པརི༌སི༌ལ༌ ཚོའེ༌ ཐའ༌མ༌ བོརས༌ ཡང༌ ཁོང༌ ཡ༌ཧུ༌དཱ༌པའེ༌ དུ༌ཁང༌ང༌ སྐྱོད༌ཏེ༌ ཡ༌ཧུ༌དཱ༌པ༌གུན༌ ཉམ༌པོ༌ སུང༌རབས༌སི༌ སྐོར༌ལ༌ གྲོས༌དུར༌ ཛདས༌། 20 ཁོང༌གུན༌ནི༌ པ༌འུ༌ལུའ༌ ཏ༌རུང༌ མང༌ང༌ ཞུགས༌ ཟེར༌ཏེ༌ ཞུ༌ཝ༌ ཕུལས༌པ༌, ཁོང༌ མ༌ཞུགས༌། 21 ཨིན༌ནའང༌ ཁོང༌ དུ༌ཁང༌ནེ༌ བིང༌ཏེ༌ སྐྱོད༌ ཟ༌ནེ༌ མོལས༌, “ཀལ༌ཏེས༌ དཀོན༌མཆོག༌གི༌ ཐུག༌གོངས༌ ཡོད༌ན༌ ང༌ ཁྱོ༌ཞ༌གུན༌ ཡོད༌ས༌ ཡང༌སྐྱར༌ ཡོང༌ཨིན༌།” ཏེ༌ནེ༌ ཁོང༌ གྲུ༌ཟིང༌ང༌ ཞོན༌ན༌ ཛད༌ཏེ༌ ཨེ༌ཕེ༌སས༌ནེ༌ སྐྱོདས༌། 22 ཚོའེ༌ ཐའ༌མའེ༌ གྱལ༌ས༌ ཀཱེ༌སར༌རིའ༌ ལེབ༌བ༌ཅིག༌, ཁོང༌ ཡེ༌རུ༌ཤ༌ལེམ༌མ༌ སྐྱོད༌ཏེ༌, ཏེ༌རུ༌ ཡོད༌ཁན༌ནི༌ ཏད༌པ༌ཅན༌གུན༌ལ༌ ཐུག༌། ཏེ༌ནེ༌ ཨན༌ཏི༌ཡོག༌ གྱལ༌ས༌ ཆོགས༌ལ༌ སྐྱོདས༌།

23 ཨན༌ཏི༌ཡོག༌ག༌ ཏུས༌བན༌ཤིག༌ ཞུགས༌ཏེ༌ སྟིང༌ནེ༌, ཁོང༌ གཱ༌ལ༌ཏི༌ཡ༌ དང༌ ཕརིག༌འེ༌ཡཱ༌ གྱལ༌ཁག༌གི༌ ཡུལ༌ ཚང༌མ༌ལ༌ སྐྱོད༌ཏེ༌, ལོབ༌ཕྲུགས༌གུན༌ནི༌ ཏད༌པ༌ སྟན༌པོ༌ ཅོའ༌ ཛདས༌།

24 ཏེན༌ན༌ ཏུས༌ལ༌ ཨ༌ལེག༌ཟན༌དྲིའ༌པ༌ ཨ༌པོ༌ལོས༌ ཟེར༌ཁན༌ནི༌ ཡ༌ཧུ༌དཱ༌པ༌ཞིག༌, ཨེ༌ཕེ༌སས༌ལ༌ ལེབ༌, ཁོ༌ གྱལ༌ལ༌ སིལ༌ཁན༌ སྤེ༌ར༌ ཏང༌ང༌ ཁས༌པ༌ ཡང༌ ཁོའ༌ ཡ༌ཧུ༌དཱ༌པའེ༌ སུང༌རབས༌སི༌ ནང༌ང༌ ཧ༌གོ༌ ཐར༌ཁྱེལ༌ ཡོད༌པིན༌། 25 ཁོའ༌ གཙོ༌བོའེ༌ ཐར༌པའེ༌ ལམ༌མི༌ སྐོར༌ལ༌ ལབ༌ཞའ༌ ཐོབ༌ཏེ༌ སེམས༌ཤུགས༌ དང༌ སྟོབས༌ ཆེན༌མོ༌ ཉམ༌པོ༌ ཡེ༌ཤུའི༌ སྐོར༌ལ༌ ཤད༌ཁན༌གུན༌ དེན༌བ༌ ཨིན༌པིན༌, ཨིན༌ནའང༌ ཁོའ༌ ཡོ༌ཧཱ༌ནན༌ནི༌ སལ༌ཁན༌ནི༌ ཁྲུས༌ ཅིག༌པོའེ༌ སྐོར༌ མ༌ནེ༌ གྱུས༌མེད༌པིན༌། 26 ཁོའེ༌ དུ༌ཁང༌ངི༌ ནང༌ང༌ དཀོན༌མཆོག༌གི༌ བཀའ༌ མ༌ སྟོབས༌ཤུགས༌ ཉམ༌པོ༌ ཤད༌ཅེས༌ གོ༌ཟུགས༌། པརི༌སི༌ལ༌ དང༌ ཨ༌ཀུའི༌ལའ༌, ཨ༌པོ༌ལོས༌སི༌ ཆོས༌ཤད༌ཁན༌བོ༌ ཚོར༌ར༌ཅིག༌, ཁོང༌གུན༌ནི༌ ཁོ༌ འ༌ཟམ༌ཤིག༌ག༌ ཁྱེར༌ཏེ༌ དཀོན༌མཆོག༌གི༌ ཐར༌པའེ༌ ལམ༌མི༌ སྐོར༌ གང༌པོ༌ དང༌ མང༌ང༌ སལ༌པོ༌ ཅོས༌ཏེ༌ ཧ༌གོ༌ཅུགས༌།

27 ཨ༌པོ༌ལོས༌སི༌ ཨ༌ཀ༌ཡཱ༌ སྐྱོད༌ཅེས༌སི༌ དོད༌པ༌ སྔོན༌ ཅུགས༌པ༌ ཏེ༌རུ༌ ཡོད༌ཁན༌ནི༌ ཏད༌པ༌ཅན༌གུན༌ནི༌ ཁོའ༌ ཆ༌ཅེས༌ལ༌ སྤོས༌པ༌ ཏངས༌ཏེ༌ ཨ༌ཀ༌ཡཱ༌ ཡོད༌ཁན༌ནི༌ ལོབ༌ཕྲུགས༌གུན༌ལ༌ ཨ༌པོ༌ལོས༌ལ༌ གའ༌སུས༌ ཞུ༌ཅེས༌ལ༌ ཨི༌གེ༌ བྲིས༌། ཏེ༌རུ༌ ལེབ༌བ༌ཅིག༌, གཙོ༌བོའེ༌ ཐུག༌རྗེ༌ གྱུད༌ཏེ༌ ཏད༌པ༌ ཁྱོངས༌ཁན༌གུན༌ལ༌ ཁོང༌ མ༌ ཕན༌ཐོགས༌ཅན༌ གྱུར༌། 28 ཁོང༌ངི༌ མི༌མངས༌སི༌ དུན༌ལ༌ ཡ༌ཧུ༌དཱ༌པ༌གུན༌ལ༌, ཡེ༌ཤུ༌ ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌བོ༌ ཏམ༌པའེ༌ སུང༌རབས༌ གྱུད༌ཏེ༌ སྟན༌ཨིན༌, ཁོང༌གུན༌ལ༌ ཕམས༌ཀལ༌ལད༌པིན༌།

19

ཨེ༌ཕེ༌སས༌སི༌ ནང༌ང༌ པ༌འུ༌ལུ༌།

19:1-22

1 ཨ༌པོ༌ལོས༌ ཀོ༌རིན༌ཐི༌ གྱལ༌སའེ༌ ནང༌ང༌ ཡོད༌ ཟ༌ནེ༌, པ༌འུ༌ལུ༌ ཨ༌སི༌ཨཱ༌ ཡུལ༌ཇོངས༌སི༌ ནང༌ཀུག༌གི༌ ལམ༌གུན༌ གྱུད༌ཏེ༌ ཨེ༌ཕེ༌སས༌ལ༌ ལེབ༌, ཏེ༌རུ༌ ཁོང༌ང༌ ལོབ༌ཕྲུགས༌ ཁ༌ཅིག༌ ཐུག༌། 2 པ༌འུ༌ལུའི༌ ཁོང༌གུན༌ལ༌ ཏྲིས༌, “ཁྱོ༌ཞའེ༌ ཏད༌པ༌ ཅོའ༌ཅིག༌ ཁྱོ༌ཞའེ༌ཀ༌ ཏམ༌པའེ༌ ཐུག༌ཉིད༌ བབས༌ས༌?”

ཁོང༌གུན༌ནི༌ ལན༌ཏངས༌, “ང༌ཞའ༌ མ༌ཐོབ༌ལེ༌, ང༌ཞའ༌ ཏམ༌པའེ༌ ཐུག༌ཉིད༌དི༌ སྐོར༌ལ༌ ཚོར༌ ཁོ༌རང༌ མ༌ཚོར༌ལེ༌།”

3 ཏེ༌ནེ༌ པ༌འུ༌ལུའི༌ ཏྲིས༌, “ཁྱོ༌ཞ༌གུན༌ནི༌ ཀ༌ཟུག༌ ཁྲུས༌ཤིག༌ ལེན༌པིན༌?”

ཁོང༌གུན༌ནི༌ ལན༌ཏངས༌, “ཡོ༌ཧཱ༌ནན༌ནི༌ ཁྲུས༌།”

4 པ༌འུ༌ལུའི༌ མོལས༌, “ཡོ༌ཧཱ༌ནན༌ནི༌ ཁྲུས༌སལ༌ཁན༌བོ༌ ནི༌ གྱོད༌པ༌ ཅོ༌ཅེས༌སི༌ ཕིའ༌ ཨིན༌ནོག༌, ཁོང༌ངི༌ མི༌གུན༌ལ༌, ཁོང༌ངི༌ སྟིང༌ནེ༌ སྐྱོད༌ཅེས༌ཅན༌བོའེ༌ཀ༌ ཏད༌པ༌ ཅོ༌ཅེས༌ལ༌ མོལས༌, ཀ༌བོ༌ ནི༌ ཡེ༌ཤུ༌ ཨིན༌ནོག༌།”

5 ཏེ༌བོ༌ ཚོར༌ཏེ༌ ཁོང༌གུན༌ནི༌ གཙོ༌བོ༌ ཡེ༌ཤུའི༌ ཚན༌ནི༌ ནང༌ང༌ ཁྲུས༌ལེནས༌། 6 པ༌འུ༌ལུའི༌ ཁོང༌གུན༌ནི༌ གོའེ༌ཀ༌ ཆག༌ བོར༌ར༌ཅིག༌, ཁོང༌ ཚང༌མའེ༌ཀ༌ ཏམ༌པའེ༌ ཐུག༌ཉིད༌ བབས༌། ཁོང༌གུན༌ནི༌ སྐད༌ སོ༌སོའེ༌ ནང༌ང༌ སྤེ༌ར༌ ཏངས༌ ཡང༌ ལུང༌སྟན༌ ཤདས༌། 7 ཁོང༌གུན༌ནི༌ ཀྲངས༌ཀ༌ ཧ༌ལམ༌ རྕུག༌ཉིས༌ ཡོད༌པིན༌།

8 པ༌འུ༌ལུ༌ ཡ༌ཧུ༌དཱ༌པའེ༌ དུ༌ཁང༌ངི༌ ནང༌ང༌ སྐྱོད༌ཏེ༌ ཧ༌ལམ༌ ཟླ༌ཝ༌ སུམ༌, མ༌ ཧམ༌པ༌ ཉམ༌པོ༌ ཆོས༌ཤད༌ཏེ༌ དཀོན༌མཆོག༌གི༌ གྱལ༌སྲིད༌དི༌ སྐོར༌ལ༌ ཉན༌ཁན༌གུན༌ནི༌ ཏད༌པ༌ ཅོ༌ཅེས༌སི༌ མ༌ ཤེས༌རབས༌ཅན༌ གྲོས༌དུར༌ ཅོའ༌ ཛདས༌། 9 ཨིན༌ནའང༌ ཁ༌ཅིག༌གི༌ སེམས༌ མ༌སྐྱོང༌པོ༌ ཅོས༌ཏེ༌ ཏད༌པ༌ ཁྱོང༌ཅེས༌ལ༌ མ༌ཐད༌, ཡང༌ མི༌མངས༌སི༌ དུན༌ལ༌ མ༌ཤི༌ཀའེ༌ ལམ༌མི༌ཀ༌ གྲུལ༌ཁན༌གུན༌ནི༌ སྐོར༌ལ༌ སྤེ༌ར༌ ངན༌པ༌ མང༌པོ༌ ཟེརས༌། ཏེ༌བོའེ༌ཕིའ༌ པ༌འུ༌ལུའི༌ ཁོང༌གུན༌ བོར༌ཏེ༌ ལོབ༌ཕྲུགས༌གུན༌ ཁོང༌རང༌ ཉམ༌པོ༌ ཁྲིད༌ཏེ༌ ཁྱེརས༌, ཡང༌ ཏྲེ༌ར༌ནས༌, ལོབ༌ཇོང༌ ཅོ༌སའེ༌ ནས༌སའེ༌ ནང༌ང༌ ཞག༌ཏང༌ གྲོས༌དུར༌ ཛད༌དད༌པིན༌། 10 ཏེ༌ གྲོས༌དུར༌རི༌ ཚིར༌ཀ༌བོ༌ ཧ༌ལམ༌ ལོ༌ ཉིས༌ ཚག༌པ༌ གྲུལ༌པ༌, ཨ༌སི༌ཨཱ༌ ཡུལ༌ཇོངས༌སི༌ ནང༌ང༌ དུག༌ཁན༌ནི༌ ཡ༌ཧུ༌དཱ༌པ༌ དང༌ གརིས༌པ༌ གུན༌ལ༌ གཙོ༌བོའེ༌ བཀའ༌ ཚོར༌།

11 དཀོན༌མཆོག༌གི༌ པ༌འུ༌ལུ༌ གྱུད༌ཏེ༌ མ༌ ཧ༌ལས༌ཤེས༌སི༌ ཛད༌པ༌གུན༌ ཛད༌དད༌པིན༌། 12 སྤེར༌ན༌ པ༌འུ༌ལུའི༌ ཆག༌ ཐུག༌ཁན༌ནི༌ ཆག༌ཕིས༌ ཡ༌ ཀོས༌ལག༌ མི༌ ཟུ༌མོ༌ ཡོང༌ཁན༌གུན༌ནི༌ ཐུག༌ན༌ ཟུ༌མོ༌ གྱལ༌ཅེས༌ ཡང༌ རྡུད༌ ཞུགས༌ཏེ༌ ཡོད༌ཁན༌གུན༌ བིང༌ཏེ༌ ཆའད༌པིན༌།

13 གྲོང༌ཁྱེར༌ནེ༌ གྲོང༌ཁྱེར༌ལ༌ རྡུད༌ ཞུགས༌ཁན༌གུན༌ ཕིང༌ང༌ལ༌ ཆའ༌ཁན༌ནི༌ ཡ༌ཧུ༌དཱ༌པ༌ ཁ༌ཅིག༌གི༌ ཡེ༌ཤུའི༌ ཚན༌ ཀོལ༌ཏེ༌ རྡུད༌གུན༌ ཕིང༌ཅེས༌སི༌ རྩོན༌གྲུས༌ ཅོས༌ཏེ༌ ཟེརས༌, “པ༌འུ༌ལུའི༌ ཆོས༌ཤད༌ཁན༌ནི༌ གཙོ༌བོ༌ ཡེ༌ཤུའི༌ ཚན༌ནི༌ ནང༌ང༌ བིང༌ཏེ༌ ཆ༌ཅེས༌ལ༌ ངའེ༌ བཀའ༌ ཏང༌ངད༌།” 14 ཡ༌ཧུ༌དཱ༌པའེ༌ བླ༌མ༌ འུ༌སྐྱོང༌ སྐེ༌ཝཱ༌ ཟེར༌ཁན༌ནི༌ བུ༌ཚ༌ རྡུན༌ཀོའེ༌ ཏེ༌ཟུག༌ ཅོའད༌པིན༌། 15 ཨིན༌ནའང༌ ཞག༌ཤིག༌ རྡུད༌པོའེ༌ ཁོང༌གུན༌ལ༌ ཟེརས༌, “ང༌ ཡེ༌ཤུ༌ ཤེས༌སད༌, ཡང༌ པ༌འུ༌ལུའང༌, ཨིན༌ནའང༌ ཁྱོ༌རང༌གུན༌ སུ༌ ཨིན༌?” 16 ཏེ༌ནེ༌ ཏེ༌ རྡུད༌ ཞུགས༌ཁན༌ནི༌ མི༌བོ༌ ཁོང༌གུན༌ནི༌ཀ༌ ལྕེབས༌, ཁོང༌གུན༌ནི༌ སང༌ ཤེད༌ཆེའ༌ སོང༌ཏེ༌ ཁོང༌གུན༌ལ༌ སྲན༌ཏྲེ༌ རྡུངས༌པ༌ ཁོང༌གུན༌ ཁྲག༌ བིང༌ཨིན༌ ལྗེར༌ཉལ༌ལ༌ ཏེ༌ ཁང༌པ༌ནེ༌ ཤོར༌།

17 ཏེ༌ ནས༌ཚུལ༌བོ༌ ཨེ༌ཕེ༌སས༌སི༌ ནང༌ང༌ ཡོད༌ཁན༌ནི༌ ཡ༌ཧུ༌དཱ༌པ༌ དང༌ གརིས༌པ༌ གུན༌ལ༌ གྱུས༌ཆའ༌ཅིག༌, ཁོང༌གུན༌ནི༌ གཙོ༌བོ༌ ཡེ༌ཤུའི༌ ཇིགས༌སི༌ ནང༌ང༌, ཁོང༌ངི༌ ཚན༌ལ༌ རྩི༌ཝ༌ ཀྲག༌པོ༌ ཏངས༌། 18 ཏད༌པ༌ ཁྱོང༌ཁན༌ནི༌ མི༌ མང༌པོ༌ ཡོངས༌ཏེ༌ རང༌རང༌ངི༌ ལས༌ ངན༌པ༌གུན༌ མི༌ཚང༌མའེ༌ དུན༌ལ༌ ཤད༌ཏེ༌ གྱོད༌པ༌ ཅོས༌། 19 ཡང༌ ཆོས༌ངན༌ ཅོ༌ཁན༌གུན༌ནི༌ རང༌ངི༌ ཆོས༌ངན༌ནི༌ སྤེ༌ཆ༌གུན༌ ཁྱོངས༌ཏེ༌ མི༌ཚང༌མའེ༌ དུན༌ལ༌ མེའ༌ ཏུགས༌, ཏེ༌ སྤེ༌ཆ༌གུན༌ནི༌ རིན༌ཚད༌པོ༌ རྩིས༌པ༌, མུལ༌ལི༌ གྱིར༌མོ༌ སྟོང༌ ལྔབ༌ཅུ༌ བིང༌། 20 ཏེ༌བོའེ༌ ཞས༌ཏེ༌ གཙོ༌བོའེ༌ བཀའ༌ ཀ༌རུང༌ས༌ ཕེལ༌ ཡང༌ བྲས༌བུ༌ ཀྲག༌པོ༌ སྨིན༌།

21 ཏེ༌ ཚང༌མ༌ ཇུངས༌ཏེ༌ སྟིང༌ནེ༌ པ༌འུ༌ལུའི༌ མ༌ཀེ༌དོ༌ནི༌ཡཱ༌ དང༌ ཨ༌ཀ༌ཡཱ༌ ཡུལ༌གུན༌ གྱུད༌ཏེ༌ ཡེ༌རུ༌ཤ༌ལེམ༌མ༌ ཆ༌ཅེས༌ལ༌ ཐག༌ཅདས༌, ཡང༌ ཁོང༌ངི༌ མོལས༌, “ཏེ༌རུ༌ དུགས༌ཏེ༌ སྟིང༌ནེ༌ ང༌ རོམ༌མའང༌ ཆ༌གོས༌།” 22 པ༌འུ༌ལུའི༌ ཁོང༌ངི༌ ཕྲོ༌པ༌ ཏི༌མོ༌ཐི༌ དང༌ ཨེ༌རས༌ཏུས༌ གུན༌ མ༌ཀེ༌དོ༌ནི༌ཡཱ༌ ལམ༌ཅུགས༌ ཡང༌ ཁོང༌རང༌ ཨ༌སི༌ཨཱ༌ ནང༌ང༌ ཏུས༌བན༌ཤིག༌ ཞུགས༌།

ཨེ༌ཕེ༌སས༌སི༌ ནང༌ང༌ ཧི༌ལིངས༌ བིང༌།

19:23-41

23 ཏེན༌ན༌ ཏུས༌ལ༌ ཨེ༌ཕེ༌སས༌སི༌ ནང༌ང༌ མ༌ཤི༌ཀའེ༌ ལམ༌མི༌ཀ༌ གྲུལ༌ཁན༌ནི༌ གྱབ༌གལ༌ལ༌ མ༌ ཧི༌ལིངས༌ སྲན༌ཏྲེ༌ ཕིངས༌། 24 དེ༌མེ༌ཏྲི༌འུས༌ ཟེར༌ཁན༌ནི༌ སེར༌གར༌ ཀ༌བོའེ༌ ཨར༌ཏི༌མིས༌ ཆོད༌ཁང༌ངི༌ ཟོ༌གུན༌ མུལ༌ལ༌ ཅོས༌ཏེ༌ ཙོང༌ངད༌པིན༌། ཁོའེ༌ ཚོང༌བོ༌ གྱལ༌ལ༌ གྲུལ༌པ༌, ལས༌མི༌ ཟོ༌པ༌ མང༌པོ༌ཞིག༌ ལས༌སི༌ ཕིའ༌ བོར༌ཏེ༌ ཡོད༌པིན༌། 25 ཁོའེ༌ རང༌ངི༌ ཕྲོ༌པ༌ ཟོ༌པ༌ ཚང༌མ༌ ཡང༌ ཚོང༌ དང༌ བྲེལ༌ཏེ༌ ཡོད༌ཁན༌ནི༌ མི༌གུན༌ བོད༌ཏེ༌ ཟེརས༌, “ལས༌ཅེད༌པ༌ ཕྲོ༌པ༌གུན༌, འི༌ ལས༌པོ༌ གྱུད༌ཏེ༌ ང༌དང༌ང༌ ཡོང༌གོ༌ མང༌པོ༌ ཡོད༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌། 26 ཨིན༌ནའང༌ ཁྱོ༌ཞ༌གུན༌ནི༌ ཐོང༌ཨིན༌ ཡང༌ ཚོར༌ཨིན༌ ཨིན༌ནོག༌, ཏེ༌ མི༌ པ༌འུ༌ལུའི༌ ཨེ༌ཕེ༌སས༌ མ༌ཚད༌ ཨ༌སི༌ཨཱའེ༌ ཡུལ༌ གང༌པོའེ༌ ནང༌ང༌ མི༌ ལག༌པ༌ནེ༌ ཅོས༌ཁན༌ནི༌ སྐུན༌དྲ༌གུན༌ དེན༌བའེ༌ ལྷ༌ལྷ༌མོ༌ གུན༌ མ༌ནོག༌ ཟེར༌ཏེ༌ མི༌ མང༌པོའ༌ ཁོའེ༌ ཤད༌ཁན༌བོའེ༌ཀ༌ ཏད༌པ༌ ཁྱོང༌ཅུགས༌། 27 མི༌གུན༌ནི༌ ང༌དང༌ངི༌ ཟོ༌ལས༌པོའ༌ ཀུས༌པ༌ ཅོ༌ཅེས༌པོ༌ ཕང༌ཅེས༌སི༌ ཇིགས༌པ༌ མ༌ཚད༌, ཇིགས༌པོ༌ ཨར༌ཏི༌མིས༌ ལྷ༌མོའེ༌ ཆོད༌ཁང༌ངི༌ སྐོར༌ལའང༌ སྤེ༌ར༌ རྩོག༌པོ༌གུན༌ ཟེར༌ཨིན༌། ཡང༌ འི༌ ཡུལ༌ གང༌པོ༌ མན༌པ༌, ཇིག༌རྟེན༌ གང༌པོའེ༌ ནང༌ང༌ འི༌ ལྷ༌མོའ༌ ཅོལ༌ཁན༌གུན༌ནིའང༌ ཁོང༌ང༌ ལྷ༌མོ༌ ཙོགས༌ལ༌ རྩི༌ཝ༌ མི༌ཏང༌།”

28 ཏེ༌ ཚང༌མ༌ ཚོར༌ར༌ཅིག༌ ཟོ༌ལས༌པ༌གུན༌ལ༌ མ༌སྲན༌ཏྲེ༌ སྲོ༌ ཡོངས༌ཏེ༌ ཀུ༌ཅོ༌ ཏང༌ཨིན༌ ཟེརས༌, “ཨེ༌ཕེ༌སས༌པའེ༌ ལྷ༌མོ༌ ཨར༌ཏི༌མིས༌ མ༌ ཇིགས༌པོ༌ ཨིན༌།” 29 ཐོང༌ཨིན༌ ཐོང༌ཨིན༌ དང༌ གྱལ༌ས༌ གང༌པོའེ༌ ནང༌ང༌ ནས༌ལུག༌ རྩོག༌པོ༌ སོང༌, མི༌གུན༌ནི༌ མ༌ཀེ༌དོ༌ནི༌ཡཱ༌པ༌ པ༌འུ༌ལུའི༌ བེས༌སི༌ ཕྲོ༌པ༌ གཱ༌ཡུས༌ དང༌ ཨ༌རིས༌ཏར༌ཀུས༌ ཟུམས༌ཏེ༌ དྲུད༌ཨིན༌ མི༌གུན༌ ཛོམས༌སེ༌ ནས༌ས༌ ཁྱེརས༌། 30 པ༌འུ༌ལུའང༌ མི༌ཚོགས༌སི༌ ཕྲོའ༌ སྐྱོད༌ཉིན༌ ཡོད༌པིན༌, ཨིན༌ནའང༌ ལོབ༌ཕྲུགས༌གུན༌ནི༌ སྒགས༌ཏེ༌ སྐྱོད༌ མ༌ཅུགས༌། 31 ཡང༌ པ༌འུ༌ལུའི༌ ཛ༌འོ༌ ཏེ༌ གྱལ༌ཁག༌གི༌ སྤོན༌བོ༌ ཁ༌ཅིག༌གིའང༌ ཁོང༌ང༌ མི༌ཚོགས༌ ཛོམས༌ས༌ མ༌སྐྱོད༌ ཟེར༌ཏེ༌ ཞུ༌ཝ༌ ཕུལ༌ཨིན༌ ལོན༌ ཀལས༌།

32 མི༌ཚོགས༌སི༌ ནང༌ང༌ ཧི༌ལིངས༌ ཆེན༌མོ༌ བིང༌, མི༌ སོ༌སོའེ༌ སྤེ༌ར༌ སོ༌སོ༌ ཟེར༌ཨིན༌ ཀུ༌ཅོ༌ ཏང༌ངད༌པིན༌, ཡང༌ མང༌ཆེའ༌བོའ༌ ཁོང༌གུན༌ ཏེ༌རུ༌ ཅི༌ཕིའ༌ ཡོངས༌ཏེ༌ ཨིན༌ཁན༌བོའང༌ གྱུས༌ མེད༌པིན༌། 33 ཏེ༌ ནས༌ལུག༌པོ༌ ཧ༌གོ༌ཅུག༌ཅེས༌ལ༌ ཡ༌ཧུ༌དཱ༌པ༌གུན༌ནི༌ ཨ༌ལེག༌ཟན༌དེར༌ མི༌ཚོགས༌སི༌ དུན༌ལ༌ རིལས༌། ཁོའེ༌ མི༌གུན༌ལ༌ ཅུབ༌ཅད༌ཅེས༌ལ༌ སྟགས༌ ཅོས༌ཏེ༌ སྤེ༌ར༌ ཟེར༌ཅེས༌སི༌ རྩོན༌གྲུས༌ ཅོས༌། 34 ཨིན༌ནའང༌ མི༌གུན༌ནི༌ ཁོ༌ ཡ༌ཧུ༌དཱ༌པ༌, ཨར༌ཏི༌མིས༌ལ༌ མ༌རྩི༌ཁན༌ ཨིན༌ཁན༌བོ༌ ཤེས༌ས༌ཅིག༌, མི༌ཚང༌མའེ༌ ཅིག༌ སོང༌ཏེ༌ ཆུ༌ཚོད༌ ཉིས༌ ཟམ༌ ཀུ༌ཅོ༌ ཏང༌ཨིན༌ ཟེརས༌, “ཨེ༌ཕེ༌སས༌པའེ༌ ལྷ༌མོ༌ ཨར༌ཏི༌མིས༌ ཇིགས༌པོ༌ ཨིན༌།”

35 ཨིན༌ནའང༌ གྱལ༌སའེ༌ སྤོན༌བོ༌བོའེ༌, མི༌ཚོགས༌པོའ༌ ཅུབ༌ཅད༌ཅུག༌ཉན༌ ཡང༌ ཟེརས༌, “ཨེ༌ཕེ༌སས༌པ༌གུན༌, ཨེ༌ཕེ༌སས༌སི༌ གྱལ༌སའ༌, ལྷ༌མོ༌ ཨར༌ཏི༌མིས༌སི༌ ཆོད༌ཁང༌ དང༌ ནམ༌ཁའ༌ནེ༌ བབས༌ཁན༌ནི༌ ཁོང༌ངི༌ སྐུན༌དྲའ༌ སྲུང༌ཁན༌ ཨིན༌ཁན༌བོ༌ ཚང༌མ༌ལ༌ གྱུས༌ཨིན༌ནོག༌། 36 ཏེ༌ དེན༌བ༌གུན༌ལ༌ སུ༌ཞིག༌གིའང༌ གྱབ༌གལ༌ ཅོ༌མི༌ཉན༌ཅེས༌པོའེ༌, ཁྱོ༌ཞའ༌ ཚང༌མ༌ ཅུབ༌ཅད༌ཏེ༌ དུག༌ཤིག༌ ཡང༌ རིང༌གྱོགས༌སི༌ ནང༌ང༌ སམ༌བ༌ མེད༌ཁན༌ནི༌ ལས༌ མ༌ཅོ༌ཤིག༌། 37 ཁྱོ༌ཞའེ༌ ཟུམས༌ཏེ༌ འི༌ཀ༌ ཁྱོང༌ཁན༌གུན༌ནི༌ ང༌ཏི༌ ལྷ༌མོའ༌ དད༌ལོག༌ མ༌ ཅོས༌ཏོག༌ ཡ༌ ཁོང༌ངི༌ ཆོད༌ཁང༌ མ༌ ཅོམས༌ཏོག༌།”

38 “ཀལ༌ཏེས༌ སེར༌གར༌ དེ༌མེ༌ཏྲི༌འུས༌ དང༌ ཁོའེ༌ ཕྲོ༌པ༌ ཟོ༌པ༌གུན༌ནི༌ ཁོང༌གུན༌ནི༌ ཁྲིམས༌ ཅགས༌ཏོག༌ སམ༌མད༌ན༌, ཁྲིམས༌ཁུང༌ ཕེས༌ཏེ༌ ཁྲིམ༌སྤོན༌གུན༌ ཡོད༌ཏེ༌ ཨིན༌ནོག༌, ཏེ༌རུ༌ ཁོང༌གུན༌ནི༌ གྱབ༌གལ༌ལ༌ ཤགས༌ ཏང༌ཉན༌ཅེས༌ ཨིན༌ནོག༌། 39 ཀལ༌ཏེས༌ ཁྱོ༌ཞ༌གུན༌ལ༌ ཁོང༌གུན༌ནི༌ གྱབ༌གལ༌ལ༌ ཞན༌ཡང༌ སྐྱོན༌རྗོད༌ ཡོད༌ན༌ ཏེ༌གུན༌ནའང༌ ཏེ༌ ཁྲིམ༌སྤོན༌གུན༌ནི༌ ཐག༌ཅད༌ ཉན༌ཅེས༌ ཨིན༌ནོག༌། 40 དི༌རིང༌ ཇུང༌ཁན༌ ཚང༌མའེ༌ སྟིང༌ནེ༌ རོམ༌པའེ༌ ཝང༌སྲུལ༌པའེ༌ ང༌དང༌ང༌ ཧི༌ལིངས༌ བིང༌ཅུག༌ཅེས༌ལ༌ ཉད༌གལ༌ ཀལ༌ཅེས༌སི༌ ཇིགས༌པ༌ ཨིན༌ནོག༌། འི༌ ཧི༌ལིངས༌ ཕིང༌ཅེས༌པོའེ༌ ཕིའ༌ ཅའང༌ གྱུན༌ཚན༌ གྱལ༌ལ༌ཞིག༌ མེད༌པ༌ ང༌དང༌ངི༌ ཅི༌ ལན༌ཏང༌ཨིན༌།” 41 ཏེ༌ཟུག༌ ཟེར༌ཏེ༌ སྟིང༌ནེ༌ ཁོའེ༌ ཏེ༌ མི༌ཚོགས༌པོ༌ ཤོལ༌ཅུགས༌།

20

པ༌འུ༌ལུ༌ མ༌ཀེ༌དོ༌ནི༌ཡཱ༌, གརིས༌ དང༌ ཏྲོ༌འེས༌ལ༌ སྐྱོདས༌།

20:1-6

1 ཧི༌ལིངས༌ ཚང༌མ༌ མེད༌ཁན༌ ཆའ༌ཅིག༌, པ༌འུ༌ལུའི༌ ལོབ༌ཕྲུགས༌གུན༌ བོད༌ད༌ ཛད༌ཏེ༌ ཁོང༌གུན༌ལ༌ སྤོས༌པ༌ སལས༌, ཡང༌ སྟིང༌ཇུག༌གི༌ ཇུ༌ མོལ༌ཏེ༌ ཁོང༌ མ༌ཀེ༌དོ༌ནི༌ཡཱ༌ སྐྱོདས༌། 2 བེས༌སི༌ ཏུས༌ལ༌ ཁོང༌ ལེབས༌སེ༌ ནས༌ས༌གུན༌ནི༌ ནང༌ང༌ ཏད༌པ༌ཅན༌གུན༌ལ༌ སྤོས༌པ༌ སལ༌ཨིན༌ སྐྱོདས༌, གརིས༌སི༌ ཡུལ༌ཇོངས༌ལ༌ ལེབས༌ཏེ༌ སྟིང༌ནེ༌ 3 ཏེ༌རུ༌ ཁོང༌ ཟླ༌ཝ༌ སུམ༌ ཞུགས༌། ཁོང༌ གྲུ༌ཟིང༌ངི༌ ནང༌ང༌ སི༌རི༌ཡཱ༌ སྐྱོད༌ཅེས༌སི༌ གྲལ༌གྲིག༌ ཅོའ༌ ཟ༌ནེ༌, ཡ༌ཧུ༌དཱ༌པ༌གུན༌ནི༌ ཁོང༌ སད༌ཅེས༌སི༌ ཅུས༌ངན༌ ལྡིངས༌ཁན༌བོ༌ ཚོར༌པ༌, ཁོང༌ངི༌ ལོགས༌ཏེ༌ མ༌ཀེ༌དོ༌ནི༌ཡཱ༌ གྱུད༌ཏེ༌ ཆ༌ཅེས༌ལ༌ ཐག༌ཅདས༌། 4 ཁོང༌ ཉམ༌པོ༌ བེ༌རེ༌ཨཱ༌ནེ༌ པིར༌རུའི༌ བུ༌ཚའ༌ སོ༌པ༌ཏེར༌, ཐེ༌ས༌ལོ༌ནི༌ཀ༌ནེ༌ ཨ༌རིས༌ཏར༌ཀུས༌ དང༌ སེ༌ཀུན༌དུས༌, དེར༌བེ༌ནེ༌ གཱ༌ཡུས༌, ཨ༌སི༌ཨཱའེ༌ ཡུལ༌ཇོངས༌ནེ༌ ཏི༌ཁི༌ཀུས༌ དང༌ ཏྲོ༌ཕི༌མུས༌ ཡང༌ ཏི༌མོ༌ཐི༌ གུན༌ ཆ༌ཅེས༌ ཡོད༌པིན༌། 5 ཁོང༌གུན༌ པ༌འུ༌ལུའི༌ སང༌ སྔུན༌ལ༌ སོང༌ཏེ༌ ཏྲོ༌འེས༌ གྱལ༌སའེ༌ ནང༌ང༌ ང༌ཞའེ༌ ཕིའ༌ སྲུངས༌ཏེ༌ དུགས༌། 6 སྐྱུར༌ མེད༌ཁན༌ནི༌ ཏ༌གི༌ ཏུས༌ཆེན༌ནི༌ སྟིང༌ནེ༌ ང༌ཞ༌གུན༌ ཕི༌ལི༌པི༌ནེ༌ གྲུ༌ཟིང༌ང༌ ཞོན༌ཏེ༌ སོང༌པིན༌, ཡང༌ ཞག༌ ལྔའེ༌ སྟིང༌ནེ༌ ཏྲོ༌འེས༌ གྱལ༌སའ༌ ལེབས༌ཏེ༌ ཞན༌མ༌ ཕྲོ༌པ༌གུན༌ ཐུག༌, ང༌ཞའ༌ ཏེ༌རུ༌ ཞག༌པོ༌ རྡུན༌ དུགས༌པིན༌།

པ༌འུ༌ལུའི༌ ཁྱོག༌ཏོང༌ཞིག༌ སོན༌ཏེའ༌ ལང༌ང༌ ཛདས༌།

20:7-12

7 ཟ༌ཉི༌མའེ༌ ཞག༌ག༌, གཙོ༌བོའེ༌ དོན༌ཏང༌ ཟའ༌ཅེས༌ལ༌ ང༌ཞའ༌ ཏེ༌རུ༌ ཡོད༌ཁན༌ནི༌ ཆོས༌ཚོགས༌ ཉམ༌པོ༌ ཛོམས༌, སྟིང༌མ༌ཞག༌པོ༌ པ༌འུ༌ལུ༌ ཆ༌ཅེས༌ ཨིན༌པ༌ ཁོང༌ ཚན༌ཕེད༌ ཚག༌པ༌ ཆོས༌ཤད༌ཨིན༌ ཞུགས༌། 8 སྟང༌ཐོག༌ག༌ ང༌ཞ༌གུན༌ ཛོམས༌ཏེ༌ ཡོད༌ཁན༌ནི༌ ནང༌བོའེ༌ ནང༌ང༌ འོད༌ མང༌པོ༌ ཏུགས༌ཏེ༌ ཡོད༌པིན༌། 9 ཁོང༌གུན༌ནི༌ ཕྲོའ༌ ཨེའུ༌ཏི༌ཀུས༌ ཟེར༌ཁན༌ནི༌ ཁྱོག༌ཏོང༌ཞིག༌ ཀར༌ཁུང༌ངི༌ཀ༌ དུགས༌ཏེ༌ ཡོད༌པིན༌, པ༌འུ༌ལུའི༌ གོར༌གོར༌ ཚག༌པ༌ གྲོས༌དུར༌ ཛད༌ཅེས༌པོའེ༌ ཁོའ༌ ཉིད༌ ལྕིན༌ཏྲེ༌ ཡོངས༌, ཡང༌ ཐོག༌ཚད༌ སུམ༌ནེ༌ ཐུར༌ལ༌ བུད༌ཏེ༌ ཤི༌། 10 པ༌འུ༌ལུ༌ ཡོག༌ག༌ སྐྱོད༌ཏེ༌ ཁྱོག༌ཏོང༌བོའེ༌ ཟུགས༌པོའ༌ ཁྲིལ༌ཏེ༌, “ཇིག༌ མ༌ཇིག༌, ཁོ༌ སོན༌ཏེ༌ ཨིན༌ནོག༌” མོལས༌། 11 ཏེ༌ནེ༌ པ༌འུ༌ལུ༌ ཁེ༌ཐོག༌ག༌ ལོགས༌ཏེ༌ སྐྱོད༌ཏེ༌ དོན༌ཀྱིར༌ ཅག༌ཏེ༌ ཚང༌མ༌ ཛོམས༌ཏེ༌ ཟོས༌, ཡང༌ ནམ༌ལངས༌ ཚག༌པ༌ གྲོས༌དུར༌ ཛདས༌, ཏེ༌ནེ༌ ཁོང༌ ཏེ༌ཀ༌ནེ༌ སྐྱོདས༌། 12 ཁོང༌གུན༌ནི༌ ཏེ༌ བུ༌ཚ༌བོ༌ སོན༌ཏེའ༌ ཁོའེ༌ ཁང༌པ༌ ཁྱེར༌ཉན༌པ༌ ཁོང༌གུན༌ལ༌ ཞི༌དེ༌ ཐོབ༌།

པ༌འུ༌ལུའི༌ ཨེ༌ཕེ༌སས༌པའེ༌ འུ༌སྐྱོང༌གུན༌ལ༌ སྟིང༌ཇུག༌གི༌ ཇུ༌ ཞུས༌།

20:13-38

13 པ༌འུ༌ལུ༌ ཨ༌སོས༌ གྲོང༌ཁྱེར༌ལ༌ ཞབ༌གྲུལ༌ལ༌ སྐྱོད༌ཅེས༌ ཡང༌ ང༌ཞའ༌ ཏེ༌རུ༌ གྲུ༌ཟིང༌ངི༌ ནང༌ང༌ སོང༌ཏེ༌ ཁོང༌ ཉམ༌པོ༌ ཛོམ༌ཅེས༌ལ༌ ཁོང༌ངི༌ ཐབ༌ལྡིངས༌། 14 ཨ༌སོས༌ལ༌ ཁོང༌ ང༌ཞ༌གུན༌ ཉམ༌པོ༌ ཐུག༌ག༌ཅིག༌, ང༌ཞའེ༌ ཁོང༌ གྲུ༌ཟིང༌ང༌ སྐྱོན༌ཏེ༌ མི༌ཏི༌ལེ༌ནེ༌ གྲོང༌ཁྱེར༌ལ༌ སོང༌པིན༌། 15 ཐོ༌རེ༌ཟུག༌པོ༌ ཏེ༌ཀ༌ནེ༌ གྲུ༌ཟིང༌ང༌ ཞོན༌ཏེ༌ ང༌ཞ༌གུན༌ ཀི༌འུས༌ ཚོ༌ལིང༌ང༌ * ལེབ༌, ཡང༌ སྟིང༌མ༌ཞག༌པོ༌ ས༌མོས༌ ཚོ༌ལིང༌ང༌ ལེབ༌། ཏེ༌ སང༌ སྟིང༌མ༌ཞག༌པོ༌ ང༌ཞ༌གུན༌ མི༌ལི༌ཏུས༌ གྲོང༌ཁྱེར༌ལ༌ ལེབ༌། 16 པ༌འུ༌ལུ༌ ཨེ༌ཕེ༌སས༌སི༌ ནང༌ང༌ དུག༌ག༌ མ༌ཛདས༌, ཅིའ༌ཟེར༌ན༌ ཨ༌སི༌ཨཱའེ༌ ནང༌ང༌ ཞུགས༌ཏེ༌ ཏུས༌ གོད༌ལ༌ མ༌ཏང༌ང༌ ཙམ༌ ཐུབ༌ཉན༌ནའང༌ ཡེ༌རུ༌ཤ༌ལེམ༌མ༌ གྱོགས༌པ༌ སྐྱོད༌ཅེས༌སི༌ དོད༌པ༌ ཛདས༌། ཀལ༌ཏེས༌ ཉན༌ན༌ པེན༌ཏི༌ཀོས༌སི༌ ཏུས༌ཆེན༌ནི༌ ཞག༌ཚག༌པ༌ ཏེ༌རུ༌ ལེབ༌ཅེས༌ལ༌ ཐད༌དད༌པིན༌།

17 མི༌ལི༌ཏུས༌ནེ༌ པ༌འུ༌ལུའི༌ ཨེ༌ཕེ༌སས༌སི༌ ཆོས༌ཚོགས༌སི༌ འུ༌སྐྱོང༌གུན༌ལ༌ ཁོང༌ང༌ ཐུག༌ག༌ལ༌ ཡོང༌ མོལ༌ཏེ༌ ལོན༌ ཀལས༌། 18 འུ༌སྐྱོང༌གུན༌ ལེབ༌བ༌ཅིག༌, པ༌འུ༌ལུའི༌ ཁོང༌གུན༌ལ༌ མོལས༌, “ཨ༌སི༌ཨཱ༌ ནང༌ང༌ གོ༌མ༌རང༌ ལེབ༌བི༌ ཞག༌ནེ༌ དག༌ས༌ ཚག༌པ༌ ངའེ༌ ཁྱོ༌ཞ༌གུན༌ ཉམ༌པོ༌ མི༌ཚེ༌ ཀ༌ཟུག༌ཤིག༌ག༌ ཕུདས༌, ཁྱོ༌ཞ༌གུན༌ལ༌ གྱུས༌ཨིན༌ནོག༌། 19 ང༌ ཡ༌ཧུ༌དཱ༌པ༌གུན༌ནི༌ ཅུས༌ངན༌ མང༌པོའེ༌ དོང༌ལེན༌ ཅོ༌གོས༌ནའང༌, ངའེ༌ ང༌རང༌ངི༌ མི༌ཚེའེ༌ ནང༌ང༌ མ༌ ཉམ༌ཤུང༌ དང༌ ཆི༌མ༌ ཉམ༌པོ༌ གཙོ༌བོའེ༌ ཞབས༌ཏོག༌ ཞུས༌པིན༌། 20 ཁྱོ༌ཞའེ༌ ཁང༌པའེ༌ ནང༌ང༌ ཨིན༌གྲོ༌ ཡ༌ ཕི༌ལོག༌ག༌ མི༌མངས༌སི༌ དུན༌ལ༌ ཁྱོ༌ཞ༌གུན༌ལ༌ ཕན༌ཐོགས༌ཅན༌ནི༌ ལབ༌ཞ༌ ཏང༌ཅེས༌ལ༌ ངའེ༌ ཐེ༌ཚོམས༌ མ༌ནེ༌ མ༌ཅོས༌པིན༌། 21 དཀོན༌མཆོག༌གི༌ སྐུན༌དུན༌ལ༌ ཤགས༌པ༌ ཟུམས༌ཏེ༌ ང༌དང༌ངི༌ གཙོ༌བོ༌ ཡེ༌ཤུའི༌ཀ༌ ཏད༌པ༌ ཁྱོང༌གོ༌ཤེས༌སི༌ སྤང༌པོ༌ ངའེ༌ ཡ༌ཧུ༌དཱ༌པ༌ དང༌ གརིས༌པ༌ གུན༌ལ༌ ཏངས༌པིན༌།”

22 “ཏ༌ ཏམ༌པའེ༌ ཐུག༌ཉིད༌དི༌ ངའེ༌ སེམས༌ ཁྲིད༌ཏེ༌ ཁྱེར༌ར༌ ཛད༌ཅེས༌པོའེ༌ ང༌ ཡེ༌རུ༌ཤ༌ལེམ༌མ༌ ཆ༌གོས༌། ང༌ གྱུས༌མེད༌ ཏེ༌རུ༌ ང༌ ཉམ༌པོ༌ ཅི༌ ཆེན༌། 23 ང༌ གྱུས༌ཡོད༌, ཏམ༌པའེ༌ ཐུག༌ཉིད༌དི༌ གྱལ༌ས༌ ཚང༌མའེ༌ ནང༌ང༌ ངའེ༌ ཕིའ༌ ཙོན༌ དང༌ རྡུག༌ངལ༌ གུན༌ སྲུངས༌ཏེ༌ ཡོད༌ཁན༌བོའེ༌ སྤང༌པུད༌ད༌ ཛད༌དད༌། 24 ཀལ༌ཏེས༌ དཀོན༌མཆོག༌གི༌ ཐུག༌རྗེ༌ སྐོར༌རི༌ གའ༌མོའེ༌ ནས༌ཚུལ༌ ཤད༌ཅེས༌སི༌ ཁག༌ ཀ༌བོ༌ གཙོ༌བོ༌ ཡེ༌ཤུའི༌ ངའ༌ སྟད༌ད༌ ཛདས༌, ཏེ༌བོ༌ གྲུབ༌ཅུག༌ མ༌ཐུབ༌ན༌ ངའེ༌ སྲོག༌པོ༌ ངའེ༌ ཕིའ༌ རིན༌མེད༌ ཨིན༌།”

25 “དག༌ས༌ ཚག༌པ༌ ངའེ༌ ཁྱོ༌ཞ༌གུན༌ལ༌ དཀོན༌མཆོག༌གི༌ གྱལ༌སྲིད༌དི༌ སྐོར༌ལ༌ ཤད༌པིན༌, ཨིན༌ནའང༌ ང༌ གྱུས༌ཡོད༌ ཏ༌ནེ༌ཕར༌ལ༌ ཁྱོ༌ཞའེ༌ ཕྲོ༌ནེ༌ སུ༌ཞིག༌གིའང༌ ང༌ ཡང༌སྐྱར༌ མ༌ནེ༌ མི༌ ཐོང༌། 26 དི༌རིང༌ ངའེ༌ ཁྱོ༌ཞ༌གུན༌ལ༌ ཟེར༌རད༌, སུ༌ཞིག༌ ཏད༌པ༌ མེད༌པ༌ ཤི༌ཏེ༌ དཀོན༌མཆོག༌གི༌ ཐའ༌མེད༌ཁན༌ནི༌ ཆད༌པ༌ ཕོག༌ན༌ ཏེ༌བོ༌ ངའེ༌ སྐྱོན༌ མན༌, 27 ཅིའ༌ཟེར༌ན༌ ངའེ༌ ཁྱོ༌ཞ༌གུན༌ལ༌ ཐེ༌ཚོམས༌ མེད༌པ༌ དཀོན༌མཆོག༌གི༌ ང༌དང༌གུན༌ནི༌ ཕིའ༌ ཛད༌ཁན༌ནི༌ ཐབ༌ལྡིངས༌ ཚང༌མའེ༌ སྐོར༌ལ༌ སྤང༌པོ༌ ཏངས༌པིན༌། 28 ཁྱོ༌ཞ༌རང༌ དང༌ དཀོན༌མཆོག༌གི༌ ལུག༌ ཚང༌མ༌ སྐྱོབ༌ཏེ༌ བོར༌ཤིག༌, ཀ༌བོའེ༌ཀ༌ ཁྱོ༌ཞ༌གུན༌ ཏམ༌པའེ༌ ཐུག༌ཉིད༌དི༌ འུ༌སྐྱོང༌ང༌ ལྡམ༌མ༌ ཛད༌ཏེ༌ ཨིན༌, གཙོ༌བོའེ༌ རང༌ངི༌ སྐུ༌ཁྲག༌ ཤལ༌ལ༌ ཛད༌ཏེ༌ ཉོའ༌ ཛད༌ཁན༌ནི༌ ཆོས༌ཚོགས༌པོའ༌ ལུག༌རྫི༌ ཙོགས༌ལ༌ སྟ༌སྟོག༌ ཅོ༌ཤིག༌། 29 ང༌ སོང༌ཏེ༌ སྟིང༌ནེ༌ ཁྱོ༌ཞ༌གུན༌ནི༌ ཕྲོའ༌ ནོད༌པ༌ སྐྱལ༌ཁན༌ནི༌ ཤང༌ཀུ༌གུན༌ ཡོངས༌ཏེ༌ ཆོས༌ཚོགས༌སི༌ ནང༌ང༌ ནོད༌པ༌ སྐྱལ༌ཅེས༌པོ༌ ང༌ གྱུས༌ཡོད༌། 30 ཁྱོ༌ཞ༌རང༌ངི༌ ཕྲོ༌ནེ༌ དཀོན༌མཆོག༌གི༌ དེན༌བའེ༌ ལོན༌བོ༌ གྱུར༌ཏེ༌ ཟུན༌ ཏང༌ཁན༌གུན༌ བིངས༌ཏེ༌ མ༌ཤི༌ཀའེ༌ ལོབ༌ཕྲུགས༌གུན༌ ཁོ༌རང༌གུན༌ནི༌ གྱབ༌ནེ༌ ཁྲིད༌ཏེ༌ ཁྱེར༌ཅེས༌སི༌ རྩོན༌གྲུས༌ ཅོ༌ཨིན༌། 31 ཤང༌ ཅོ༌ཤིག༌, ཁྱོ༌ཞ༌གུན༌ ཉམ༌པོ༌ ལོ༌ སུམ༌ ཡོད༌ ཟ༌ནེ༌, ཚན༌ཉིན༌ མེད༌པ༌ ངའེ༌ ཆི༌མ༌ ཉམ༌པོ༌ ཁྱོ༌ཞ༌གུན༌ལ༌ དཀོན༌མཆོག༌གི༌ ལམ༌མི༌ ཀ༌ནེ༌ ཐག༌རིང༌ང༌ མི༌ཆ༌ཅེས༌ལ༌ ཏུས༌གྱུན༌ སྤང༌པུད༌ཁན༌བོ༌ ཨིད༌ཏུ༌ ཅོ༌ཤིག༌།”

32 “ཏ༌ ངའེ༌ དཀོན༌མཆོག༌ དང༌ ཁོང༌ངི༌ ཐུག༌རྗེ༌ སྐོར༌རི༌ ལོན༌བོ༌ ཁྱོ༌ཞ༌གུན༌ནི༌ ལག༌ག༌ སྟད༌དད༌, ཏེ༌ ལོན༌བོའེ༌ ཁྱོ༌ཞ༌གུན༌ ཏད༌པའེ༌ ནང༌ང༌ ལྡན༌ ཅུག༌ག༌ ཛད༌ཅེས༌, ཡང༌ ཏམ༌པ༌ ཛད༌ཁན༌ ཚང༌མའེ༌ ཕྲོའ༌ ཁྱོ༌ཞ༌གུན༌ལ༌ ནོར༌སྐལ༌ སལ༌ལ༌ ཛད༌ཉན༌ཨིན༌། 33 ཞན༌མའེ༌ སེར༌ ཡ༌ མུལ༌ ཡ༌ ཀོས༌ལག༌གི༌ དོད༌པ༌ ངའེ༌ མ༌ཅོས༌པིན༌། 34 ངའེ༌ རང༌ངི༌ ལག༌པ༌ བད༌ཏེ༌ ང༌རང༌ དང༌ ངའེ༌ ཕྲོ༌པ༌གུན༌ནི༌ སྒོས༌དོམ༌ དྲན༌དྲ༌ ཅོས༌ཁན༌བོ༌ ཁྱོ༌ཞའ༌ གྱུས༌ཨིན༌ནོག༌། 35 ངའེ༌ ཅོ༌ཁན༌ ཚང༌མའེ༌ ནང༌ང༌ ཁྱོ༌ཞ༌གུན༌ལ༌ རྩོན༌གྲུས༌ ཉམ༌པོ༌ ལས༌ ཅོས༌ཏེ༌ ང༌དང༌གུན༌ནི༌ ཉམ༌ཤུང༌གུན༌ལ༌ རོགས༌ ཅོ༌གོ༌ཤེས༌པོ༌ སྟན༌པིན༌། ང༌དང༌གུན༌ནི༌ གཙོ༌བོ༌ ཡེ༌ཤུའི༌ མོལ༌ཁན༌བོ༌ ཨིད༌ཏུའ༌ བོར༌ཤིག༌, ‘ལེན༌ཅེས༌སི༌ སང༌ ཏང༌ཅེས༌པོ༌ མང༌ང༌ ཅིན༌ལབས༌ཅན༌ ཨིན༌།’ ”

36 ཏེ༌ ཞལ༌ཏ༌གུན༌ མོལ༌ཏེ༌ སྟིང༌ནེ༌ པ༌འུ༌ལུའི༌ ཚང༌མ༌ ཉམ༌པོ༌ པིག༌དོང༌ ཙུགས༌ཏེ༌ མོས༌ལམ༌ ཞུས༌། 37 ཁོང༌ ཚང༌མའེ༌ པ༌འུ༌ལུའ༌ ཁྲིལ༌ཨིན༌ ཕུག༌ཏང༌ཨིན༌ སྟིང༌ཇུག༌གི༌ ཇུ༌ ཞུ༌ཨིན༌ ངུས༌། 38 ཁོང༌གུན༌ནི༌ ཕིའ༌ ཚང༌མའེ༌ སང༌ ཚེར༌ཁ༌ ཆེན༌མོ༌བོ༌ ནི༌ པ༌འུ༌ལུའི༌ ཏ༌ནེ༌ཕར༌ལ༌ ཁོང༌གུན༌ནི༌ ཁོང༌ ཡང༌སྐྱར༌ མི༌ཐོང༌ མོལ༌ཅེས༌པོ༌ ཨིན༌པིན༌། ཏེ༌ནེ༌ ཁོང༌ ཚང༌མ༌ གྲུ༌ཟིང༌ ཚག༌པ༌ པ༌འུ༌ལུ༌ སྐྱལ༌ལ༌ སོང༌།

21

པ༌འུ༌ལུ༌ ཡེ༌རུ༌ཤ༌ལེམ༌མ༌ སྐྱོདས༌།

21:1-16

1 ཨེ༌ཕེ༌སས༌པའེ༌ འུ༌སྐྱོང༌གུན༌ལ༌ སྟིང༌ཇུག༌གི༌ ཇུ༌ ཟེར༌ཏེ༌ ང༌ཞའ༌ གྲུ༌ཟིང༌ངི༌ ནང༌ང༌ ཀོས༌ ཚོ༌ལིང༌ང༌ ཁ༌དྲང༌ང༌ སོང༌པིན༌། སྟིང༌མ༌ཞག༌པོ༌ རོ༌དུས༌ ཚོ༌ལིང༌ང༌ ལེབ༌, ཡང༌ ཏེ༌སྟིང༌ནེ༌ པ༌ཏ༌ར༌ གྲོང༌ཁྱེར༌ལ༌། 2 ཏེ༌རུ༌ ང༌ཞ༌གུན༌ལ༌ ཕོ༌ནི༌ཤི༌འ༌ ཡུལ༌ཇོངས༌ལ༌ ཆའ༌ཁན༌ནི༌ གྲུ༌ཟིང༌ཞིག༌ ཐོབ༌པ༌ ང༌ཞའ༌ ཏེ༌ནང༌ང༌ ཞོན༌ཏེ༌ སོང༌པིན༌། 3 གྲུ༌ཟིང༌ངི༌ ཀ༌ནེ༌ ང༌ཞའེ༌ ཀིབ༌རུས༌ ཚོ༌ལིང༌ ཐོང༌ ཡང༌ ང༌ཞའ༌ ཏེ༌ ཚོ༌ལིང༌ ཡོ༌མ༌ ཆོགས༌ལ༌ བོར༌ཏེ༌ སི༌རི༌ཡཱ༌ ཆོགས༌ལ༌ སོང༌པིན༌། ཏཱ༌ཡིར༌ གྱལ༌ས༌ ཅ༌ལག༌ ཕབ༌གོ༌ཤེས༌ ཡོད༌པ༌ གྲུ༌ཟིང༌བོ༌ ཏེ༌རུ༌ བོརས༌། 4 ང༌ཞའང༌ གྲུ༌ཟིང༌ནེ༌ བབས༌ཏེ༌ ཏད༌པ༌ཅན༌གུན༌ ཙལ༌པ༌ ཐོབ༌ཏེ༌ ཁོང༌གུན༌ ཉམ༌པོ༌ ཞག༌པོ༌ རྡུན༌ དུགས༌པིན༌། ཏམ༌པའེ༌ ཐུག༌ཉིད༌ གྱུད༌ཏེ༌ ཁོང༌གུན༌ནི༌ པ༌འུ༌ལུའ༌ ཡེ༌རུ༌ཤ༌ལེམ༌མ༌ མི༌སྐྱོད༌ཅེས༌ལ༌ ཞུ༌ཝ༌ ཕུལས༌། 5 ཞག༌མ༌ རྡུན༌ནི༌ སྟིང༌ནེ༌ ང༌ཞའ༌ གྲུ༌ཟིང༌ང༌ ཞོན༌ན༌ ཆའ༌ཅིག༌, ན༌མ༌ དང༌ ཕྲུ༌གུ༌ ཐེས༌ཏེ༌ ཆོས༌ཚོགས༌ གང༌པོ༌ གྱལ༌ས༌ནེ༌ བིང༌ཏེ༌ ང༌ཞའ༌ ལམ༌ཅུག༌ག༌ལ༌ གྱ༌ཚོའེ༌ ཐའ༌མ༌ ཚག༌པ༌ ཡོངས༌། ཏེ༌ཀ༌ ང༌ཞའ༌ ཚང༌མའེ༌ པིག༌དོང༌ ཙུགས༌ཏེ༌ མོས༌ལམ༌ ཞུས༌པིན༌། 6 ཁོང༌གུན༌ལ༌ སྟིང༌ཇུག༌གི༌ ཇུ༌ ཞུས༌ཏེ༌ ང༌ཞ༌གུན༌ གྲུ༌ཟིང༌ང༌ ཞོནས༌, ཡང༌ ཁོང༌གུན༌ རང༌རང༌ངི༌ ཁང༌པ༌ ལོགས༌ཏེ༌ སོང༌།

7 ཏཱ༌ཡིར༌ནེ༌ ང༌ཞའ༌ པེ༌ཏོ༌ལེ༌མཱ༌འིས༌ གྱལ༌ས༌ ལེབ༌, ཏེ༌རུ༌ མ༌ཤི༌ཀ༌པའེ༌ སྤུན༌གུན༌ལ༌ ཐུག༌ག༌ སོང༌ཏེ༌ ཁོང༌གུན༌ ཉམ༌པོ༌ ཞག༌ཅིག༌ དུགས༌པིན༌། 8 སྟིང༌མ༌ཞག༌པོ༌ ཏེ༌ཀ༌ནེ༌ བིང༌ཏེ༌ ང༌ཞ༌གུན༌ ཀཱེ༌སར༌རིའ༌ གྱལ༌ས༌ ལེབ༌, ཏེ༌རུ༌ གའ༌མོའེ༌ ནས༌ཚུལ༌ ཤད༌ཁན༌, ཕི༌ལིབ༌བི༌ ཁང༌པ༌ ང༌ཞའ༌ དུགས༌པིན༌, ཁོ༌ ཡེ༌རུ༌ཤ༌ལེམ༌མི༌ ནང༌ང༌ ཆོས༌ཚོགས༌ལ༌ ཞབས༌ཏོག༌ ཞུའ༌ལ༌ ལྡམས༌ཁན༌ རྡུན༌ནི༌ ཕྲོ༌ནེ༌ ཅིག༌ ཨིན༌པིན༌། 9 ན༌མ༌ མ༌ཅོ༌ཁན༌ནི༌ བུ༌མོ༌ ཞི༌ ཁོའ༌ ཡོད༌པིན༌, ཀ༌གུན༌ལ༌ ལུང༌སྟན༌ ཤད༌ཅེས༌སི༌ ཁྱུད༌ ཐོབ༌ཏེ༌ ཡོད༌པིན༌།

10 ང༌ཞའ༌ ཏེ༌རུ༌ དུགས༌ཏེ༌ ཞག༌ ཁ༌ཅིག༌ ཆའ༌ཅིག༌, ཡ༌ཧུ༌དཱ༌ནེ༌ ཨ༌ག༌བས༌ ཟེར༌ཁན༌ནི༌ ལུང༌སྟོན༌པ༌ཞིག༌ སྐྱོདས༌། 11 ང༌ཞའེ༌ དུན༌ལ༌ སྐྱོད༌ཏེ༌ པ༌འུ༌ལུའི༌ སྐྱེ༌རག༌པོ༌ ཉམ༌པོ༌ ཁོ༌རང༌ངི༌ རྐང༌ལག༌གུན༌ ལྡམས༌ཏེ༌ ལུང༌སྟན༌ སལས༌, “ཏམ༌པའེ༌ ཐུག༌ཉིད༌དི༌ མོལ༌དུག༌, ‘ཡེ༌རུ༌ཤ༌ལེམ༌མི༌ ནང༌ང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ འི༌ སྐྱེ༌རག༌གི༌ དག༌པོ༌བོ༌ འི༌ཙོགས༌ལ༌ ལྡམས༌ཏེ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ལག༌ག༌ སྟད༌ཨིན༌།’ ”

12 ཏེ༌བོ༌ ཚོར༌ར༌ཅིག༌, ང༌ཞའ༌ དང༌ ཏེ༌རུ༌ ཡོད༌ཁན༌ནི༌ མི༌གུན༌ནི༌ པ༌འུ༌ལུའ༌ ཇུ༌ཇུ༌ ཡེ༌རུ༌ཤ༌ལེམ༌མ༌ མ༌སྐྱོད༌ ཞུས༌ཏེ༌ ཞུ༌ཝ༌ ཕུལ༌པིན༌། 13 ཨིན༌ནའང༌ པ༌འུ༌ལུའི༌ མོལས༌, “ཁྱོ༌ཞའ༌ ཅིའ༌ ངུ༌ཨིན༌, ངའེ༌ སེམས༌ ཆག༌ཅུག༌གད༌? ང༌ ཡེ༌རུ༌ཤ༌ལེམ༌མི༌ ནང༌ང༌ གཙོ༌བོ༌ ཡེ༌ཤུའི༌ ཚན༌ནི༌ ཕིའ༌ ལྕག༌ཐག༌ག༌ ལྡམ༌ཅེས༌ མ༌ཚད༌ ཤི༌ཅེས༌ལའང༌ གྲལ༌གྲིག༌ ཨིན༌།” 14 ང༌ཞའེ༌ ཞུ༌ཝ༌གུན༌ ཁོང༌ངི༌ མི༌ཉན༌ཅེས༌ ཧ༌གོའ༌ཅིག༌, ང༌ཞའེ༌ ཞུ༌ཝ༌ ཕུལ༌ཅེས༌ ཕངས༌ཏེ༌ ཟེརས༌, “གཙོ༌བོའེ༌ ཐུག༌གོངས༌ གྲུབ༌ཤིག༌།”

15 ཏེ༌ སྟིང༌ནེ༌ ང༌ཞའེ༌ བེས༌སི༌ ཕིའ༌ གྲལ༌གྲིག༌ ཅོས༌ཏེ༌ ཡེ༌རུ༌ཤ༌ལེམ༌ ཆོགས༌ལ༌ ཆ༌ཅེས༌ གོ༌ཟུག༌། 16 ཀཱེ༌སར༌རིའ༌ ཡོད༌ཁན༌ནི༌ ལོབ༌ཕྲུགས༌ ཁ༌ཅིག༌གའང༌ ང༌ཞའ༌ ཉམ༌པོ༌ ཡོངས༌། ཁོང༌གུན༌ནི༌ ང༌ཞའ༌ ཀིབ༌རུས༌པ༌ མན༌ན༌སོན༌ནི༌ ཁང༌པ༌ དུག༌ག༌ལ༌ ཁྱེརས༌, ཁོ༌ ཏུས༌ མང༌པོའེ༌ སྔུན༌ལ༌ ཡེ༌ཤུའི༌ ལོབ༌ཕྲུགས༌ གྱུར༌ཏེ༌ ཨིན༌པིན༌།

པ༌འུ༌ལུ༌ ཡེ༌རུ༌ཤ༌ལེམ༌མ༌ སྐྱོདས༌།

21:17-26

17 ང༌ཞ༌གུན༌ ཡེ༌རུ༌ཤ༌ལེམ༌མ༌ ལེབ༌བ༌ཅིག༌, མ༌ཤི༌ཀ༌པའེ༌ སྤུན༌གུན༌ནི༌ མ༌ ཐད༌པོ༌ ཉམ༌པོ༌ གའ༌སུས༌ ཞུས༌། 18 ཐོ༌རེ༌ཟུག༌པོ༌ པ༌འུ༌ལུ༌ དང༌ ང༌ཞ༌གུན༌ ཡ༌ཀོབ༌བ༌ ཐུག༌ག༌ སོང༌པིན༌, ཏེ༌རུ༌ ཆོས༌ཚོགས༌སི༌ འུ༌སྐྱོང༌ ཚང༌མ༌ ཛོམས༌ཏེ༌ དུག༌པིན༌། 19 པ༌འུ༌ལུའི༌ ཁོང༌ ཚང༌མ༌ལ༌ ཇུ༌ ཞུས༌ཏེ༌ དཀོན༌མཆོག༌གི༌ ཁོང༌ གྱུད༌ཏེ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ ཆག༌ལས༌ ཛད༌ཁན༌གུན༌ནི༌ སྐོར༌ ཁོང༌གུན༌ལ༌ ཞིབ༌སལ༌ ཤད༌ད༌ ཛདས༌།

20 ཏེ༌གུན༌ ཚོར༌ར༌ཅིག༌ ཁོང༌གུན༌ནི༌ དཀོན༌མཆོག༌ག༌ སྟོད༌པ༌ ཕུལས༌, ཏེ༌ནེ༌ པ༌འུ༌ལུའ༌ མོལས༌, “ཅེས༌པའེ༌ སྤུན༌ ལྟོས༌སའང༌, ཡ༌ཧུ༌དཱ༌པ༌ སྟོང༌ མང༌པོ༌ཞིག༌གི༌ ཏད༌པ༌ ཁྱོངས༌, ཡང༌ ཁོང༌ ཚང༌མའེ༌ མོ༌ཟེས༌སི༌ བཀའ༌ཁྲིམས༌གུན༌ལ༌ སྙིང༌ངི༌ ཐིལ༌ནེ༌ ཅེས༌པ༌ ཅོ༌རུག༌། 21 ཁོང༌གུན༌ནི༌, ཉེ༌རང༌ངི༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ དུག༌ཁན༌ནི༌ ཡ༌ཧུ༌དཱ༌པ༌ ཚང༌མ༌ལ༌ མོ༌ཟེས༌སི༌ ཁྲིམས༌གུན༌ མི༌སྲུང༌ཅེས༌ ཡང༌ བུ༌ཚ༌གུན༌ལ༌ སུན༌ནད༌ མི༌ཅོ༌ཅེས༌ ཡ༌ ཡ༌ཧུ༌དཱ༌པའེ༌ ལུག༌སྲོལ༌གུན༌ ཁའ༌ མི༌ཉན༌ཅེས༌ གུན༌ ལབ༌དུག༌ ཟེར༌ཏེ༌ ཚོར༌ཏོག༌། 22 ཏ༌ ང༌དང༌གུན༌ནི༌ ཅི༌ ཅོ༌ཨིན༌? ཉེ༌རང༌ འི༌རུ༌ སྐྱོད༌ཁན༌བོ༌ ཁོང༌གུན༌ནི༌ ཚོར༌ཅེས༌ ཏན༌ཏན༌ ཨིན༌ནོག༌། 23 ང༌ཞའེ༌ སམ༌མ༌རག༌ ཉེ༌རང༌ངི༌ འི༌བོ༌ ཅོ༌གོས༌། འི༌ཀ༌ ང༌ཞའ༌ ཉམ༌པོ༌ དཀོན༌མཆོག༌གི༌ དུན༌ལ༌ དམ༌ཆ༌ ཅོ༌ཁན༌ནི༌ མི༌ ཞི༌ ཡོད༌། 24 ཉེ༌རང༌ ཁོང༌གུན༌ ཉམ༌པོ༌ ཆོད༌ཁང༌ང༌ སྐྱོད༌ཏེ༌ རྩང༌མ༌ ཅོ༌ཅེས༌སི༌ ལུག༌སྲོལ༌ལི༌ ནང༌ང༌ ཐུས༌, ཡང༌ གོ༌རིལ༌ ཅོས༌ཏེ༌ སྲ༌ བྲགས༌ཅེས༌སི༌ རིན༌ རང༌ མ༌ཚད༌ ཁོང༌གུན༌ནི༌ ཕིའང༌ ཤོལ༌། ཏེ༌ནེ༌ ཉེ༌རང༌ངི༌ གྱབ༌གལ༌ལ༌ ཟེར༌ཁན༌གུན༌ དེན༌བ༌ མན༌ཁན༌ ཡང༌ ཉེ༌རང༌ངི༌ ཡ༌ཧུ༌དཱ༌པའེ༌ བཀའ༌ཁྲིམས༌གུན༌ སྲུང༌དུག༌ ཟེར༌ཏེ༌ ཚང༌མ༌ལ༌ གྱུས༌ཆེན༌། 25 ཏད༌པ༌ཅན༌ནི༌ ཡ༌ཧུ༌དཱ༌པ༌ མན༌ཁན༌གུན༌ལ༌ ང༌ཞའེ༌ ཐག༌ཅད༌དི༌ སྐོར༌ལ༌ ཨི༌གེ༌ བྲིས༌ཏེ༌ ཀལ༌པིན༌། ཏེ༌ ཨི༌གེ༌བོའེ༌ ནང༌ང༌ སྐུན༌དྲ༌གུན༌ལ༌ ཆོད༌པ༌ ཕུལ༌ཁན༌གུན༌, ཁྲག༌ ཡོད༌ཁན༌ ཡ༌ སྐྱེ༌ཀྱིགས༌ཏེ༌ སད༌ཁན༌ནི༌ ཤ༌ ཟའ༌ མ༌གོས༌, ཡང༌ ལུས༌བྲེལ༌ ངན༌པ༌གུན༌ནེ༌ ཐག༌རིང༌ དུག༌གོས༌ ཟེར༌ཏེ༌ བྲིས༌ཏེ༌ ཡོད༌།”

26 སྟིང༌མ༌ཞག༌ག༌ པ༌འུ༌ལུ༌ དང༌ ཏེ༌ མི༌གུན༌ནི༌ ལུག༌སྲོལ༌ ནང༌ཞིན༌ལ༌ རྩང༌མ༌ ཅོས༌ཏེ༌ སྟིང༌ནེ༌ པ༌འུ༌ལུ༌ ཁོང༌གུན༌ ཉམ༌པོ༌ ཆོད༌ཁང༌ངི༌ ནང༌ང༌ སྐྱོད༌ཏེ༌ རྩང༌མ༌ ཅོ༌ཅེས༌ ཚར༌ཏེ༌ ཁོང༌གུན༌ནི༌ རང༌རང༌ངི༌ ཕིའ༌ ཆོད༌པ༌ ཕུལ༌ཉན༌ཅེས༌སི༌ ཞག༌པོ༌ བླ༌མ༌གུན༌ལ༌ ཤད༌ད༌ ཛདས༌།

པ༌འུ༌ལུ༌ ཟུམས༌།

21:27-36

27 རྩང༌མ༌ ཅོ༌ཅེས༌སི༌ ཞག༌ རྡུན༌ ཚང༌ཀིས༌ ཡོད༌ ཟ༌ནེ༌ པ༌འུ༌ལུ༌ ཆོད༌ཁང༌ང༌ ཐོང༌ཁན༌ནི༌ ཨ༌སི༌ཨཱ༌པའེ༌ ཡ༌ཧུ༌དཱ༌པ༌ ཁ༌ཅིག༌གི༌ མི༌མངས༌སི༌ ནང༌ང༌ ཧི༌ལིངས༌ ཕིངས༌ཏེ༌ ཁོང༌ ཟུམས༌། 28 ཏེ༌ ཨ༌སི༌ཨཱ༌པ༌གུན༌ནི༌ ཀུ༌ཅོ༌ ཏངས༌ཏེ༌ ཟེརས༌, “ཨིས༌ར༌ཨེལ༌པ༌གུན༌ ང༌ཞའ༌ རོགས༌ ཅོས༌། འིན༌ན༌ མི༌བོའེ༌ ཀ༌རུང༌ས༌ ཚང༌མ༌ལ༌ ང༌དང༌གུན༌, ང༌དང༌ངི༌ བཀའ༌ཁྲིམས༌ དང༌ འི༌ ཆོད༌ཁང༌ངི༌ གྱབ༌གལ༌ལ༌ ལབ༌ཞ༌ ཏང༌ཅེས༌, མ༌ཚད༌ ཡ༌ཧུ༌དཱ༌པ༌ མན༌ཁན༌གུན༌ ང༌དང༌ངི༌ ཆོད༌ཁང༌ང༌ ཁྱོངས༌ཏེ༌ འི༌ ཏམ༌པའེ༌ ནས༌ས༌བོ༌ ཚི༌ཏུ༌ ཅོས༌།” 29 ༼ཁོང༌གུན༌ནི༌ སྔུན༌ལ༌ གྱལ༌སའེ༌ ནང༌ང༌ པ༌འུ༌ལུ༌ ཨེ༌ཕེ༌སས༌པ༌ ཏྲོ༌ཕི༌མུས༌ ཡ༌ཧུ༌དཱ༌པ༌ མན༌ཁན༌བོ༌ ཉམ༌པོ༌ ཐོང༌ཏེ༌, ཁོའེ༌ ཏན༌ཏན༌ འི༌ མི༌བོ༌ ཆོད༌ཁང༌ང༌ ཁྱེར༌ཏེ༌ ཡོད༌གྲོ༌ སམ༌ པ༌སང༌ ཏེ༌ཟུག༌ ཟེརས༌།༽

30 ཏེ༌ནེ༌ གྱལ༌ས༌ གང༌པོའེ༌ ནང༌ང༌ ཧི༌ལིངས༌ ཞུགས༌, ཡང༌ མི༌ཚང༌མ༌ གྱུགས༌ཏེ༌ ཡོངས༌ཏེ༌ ཛོམས༌། ཁོང༌གུན༌ནི༌ པ༌འུ༌ལུ༌ ཟུམས༌ཏེ༌ ཆོད༌ཁང༌ངི༌ ནང༌ནེ༌ དྲུད༌ཨིན༌ ཕི༌ལོག༌ག༌ ཁྱེར༌ཏེ༌, ཏེན༌ན༌མལ༌ལ༌ ཆོད༌ཁང༌ངི༌ སྒོ༌གུན༌ ཅུགས༌། 31 ཁོང༌གུན༌ནི༌ པ༌འུ༌ལུ༌ སད༌ཅེས༌ ཅོ༌ཨིན༌ ཡོད༌ ཟ༌ནེ༌, རོམ༌མི༌ མག༌སྟོང༌ངི༌ སྤོན༌བོའ༌ གྱལ༌ས༌ གང༌པོའེ༌ ནང༌ང༌ ཧི༌ལིངས༌ བིང༌ཏོག༌ ཟེར༌ཏེ༌ ཚོར༌། 32 ཁོ༌ ཏེན༌ན༌མལ༌ལ༌ མག༌མི༌ དང༌ གྱ༌སྤོན༌ གུན༌ ཁྲིད༌ཏེ༌ མི༌ཚོགས༌ ཡོད༌ས༌ གྱུགས༌ཏེ༌ སོང༌། ཏེ༌ མག༌སྟོང༌ངི༌ སྤོན༌བོ༌ དང༌ མག༌མི༌གུན༌ ཡོང༌ང༌ ཐོང༌ཏེ༌, མི༌ཚོགས༌སི༌ པ༌འུ༌ལུའ༌ རྡུང༌ཅེས༌ བན༌ ཅོས༌།

33 མག༌སྟོང༌ངི༌ སྤོན༌བོ༌ པ༌འུ༌ལུའི༌ དུན༌ལ༌ ཡོངས༌, ཡང༌ ཁོང༌ ཟུམས༌ཏེ༌ ལྕག༌ཐག༌ ཉིས༌ ཉམ༌པོ༌ ལྡམ༌ཅེས༌ལ༌ བཀའ༌ ཏངས༌། ཡང༌ ཁོའེ༌ འི༌ མི༌བོ༌ སུ༌ ཨིན༌ནོག༌ ཅི༌ སྐྱོན༌ ཅོས༌ཏོག༌? ཟེར༌ཏེ༌ ཏྲིས༌། 34 མི༌ཚོགས༌སི༌ ནང༌ནེ༌ ཁ༌ཅིག༌གི༌ སྤེ༌ར༌ ཅིག༌ ཡང༌ ཁ༌ཅིག༌གི༌ ཡང༌སྤེ༌ར༌ ཅིག༌ ཟེརས༌། ཧི༌ལིངས༌སི༌ ཞས༌ཏེ༌ མག༌སྟོང༌ངི༌ སྤོན༌བོའ༌ དེན༌བ༌ གང༌པོ༌ ཧ༌གོ༌ མ༌ཐུབ༌པ༌, པ༌འུ༌ལུ༌ མག༌མི༌ ཀི༌ལའེ༌ ནང༌ང༌ ཁྱེར༌ ཟེར༌ཏེ༌ བཀའ༌ ཏངས༌། 35 པ༌འུ༌ལུ༌ སྲེས༌ཀེ༌ཀ༌ ལེབ༌བ༌ཅིག༌, མི༌ཚོགས༌ལ༌ སྲོ༌ མ༌སྲན༌ཏྲེ༌ ཡོང༌ང༌ ཐོང༌ཏེ༌ མག༌མི༌གུན༌ནི༌ ཁོང༌ ཁུར༌ཏེ༌ ཁྱེརས༌། 36 པ༌འུ༌ལུའི༌ གྱབ༌ནེ༌ ཡོངས༌ཁན༌ནི༌ མི༌མངས༌སི༌ ཀུ༌ཅོ༌ ཏང༌ཨིན༌, “ཁོ༌ སོད༌, ཁོ༌ སོད༌” ཟེརས༌།

པ༌འུ༌ལུའི༌ མི༌ཚོགས༌ལ༌ སྤེ༌ར༌ སལས༌།

21:37-22:30

37 པ༌འུ༌ལུ༌ ཀི༌ལའེ༌ ནང༌ཀུག༌ག༌ ཁྱེར༌ཨིན༌ ཡོད༌ ཟ༌ནེ༌ ཁོང༌ངི༌ མག༌སྟོང༌ངི༌ སྤོན༌བོའ༌ མོལས༌, “ངའེ༌ ཉེ༌རང༌ང༌ སྤེ༌ར༌ཞིག༌ ཟེར༌ན༌ གྲིག༌ག༌?”

མག༌སྟོང༌ངི༌ སྤོན༌བོའེ༌ པ༌འུ༌ལུའ༌ ཏྲིས༌, “ཁྱོ༌རང༌ང༌ གརིས༌པའེ༌ སྐད༌ ཤེས༌སད༌ད༌? 38 ཏུས༌བན༌ཤིག༌གི༌ སྔུན༌ལ༌ རོམ༌མི༌ གྱལ༌པོའ༌ ངོ༌ལོག༌ ཅོས༌ཏེ༌ སྟན༌ཤིག༌ སྟོང༌ཞི༌ རི༌སྟོང༌ང༌ ཁྲིད༌ཏེ༌ ཁྱེར༌ཁན༌ནི༌ ཨི༌ཇིབ༌པ༌བོ༌ ཁོ༌རང༌ མན༌ན༌?”

39 པ༌འུ༌ལུའི༌ མོལས༌, “མན༌, ང༌ ཡ༌ཧུ༌དཱ༌པ༌ ཀཱི༌ལི༌ཀི༌ཡཱའེ༌ ཡུལ༌ཇོངས༌སི༌ མ༌ ཁག༌ཅན༌ གྱལ༌ས༌ ཏར༌སས༌སི༌ ཡུལ༌མི༌ཞིག༌ ཨིན༌། ཇུ༌ཇུ༌ ང༌ འི༌ མི༌གུན༌ལ༌ སྤེ༌ར༌ ཟེར༌ཅེས༌སི༌ གོངས༌པ༌ སལ༌།”

40 མག༌སྤོན༌ནེ༌ གོངས༌པ༌ ཐོབས༌ཏེ༌ ཁོང༌ངི༌ སྲེས༌ཀེ༌ཀ༌ ལངས༌ཏེ༌ མི༌ཚོགས༌ལ༌ ཅུབ༌ཅད༌ཅེས༌ལ༌ ལག༌པ༌ ཉམ༌པོ༌ སྟགས༌ ཅོས༌། མི༌ཚོགས༌ ཅུབ༌ཅད༌ད༌ཅིག༌, ཁོང༌ངི༌ ཨིབ༌རི༌པའེ༌ སྐད༌དི༌ ནང༌ང༌ མོལ༌ཅེས༌ གོ༌ཟུག༌།

22

1 “ཡ༌ཧུ༌དཱ༌པའེ༌ སྤུན༌ དང༌ འུ༌སྐྱོང༌ གུན༌, ངའ༌ སྐྱོན༌ཀལ༌ཁན༌གུན༌ལ༌ ངའེ༌ ལན༌ཏང༌ཅེས༌ཅན༌བོ༌ ཉོན༌ཤིག༌།” 2 མི༌ཚོགས༌སི༌ ཁོང༌ངི༌ ཨིབ༌རི༌པའེ༌ སྐད༌དི༌ ནང༌ང༌ མོལ༌ལ༌ ཚོར༌ར༌ཅིག༌, ཁོང༌གུན༌ མང༌ང༌ ཅུབ༌ཅདས༌།

ཏེ༌ནེ༌ པ༌འུ༌ལུའི༌ མོལས༌, 3 “ང༌ ཀཱི༌ལི༌ཀི༌ཡཱ༌ ཡུལ༌ཇོངས༌སི༌ ཏར༌སས༌ གྱལ༌ས༌ སྐྱེས༌ཁན༌ནི༌ ཡ༌ཧུ༌དཱ༌པ༌ཞིག༌ ཨིན༌, ཨིན༌ནའང༌ འིན༌ན༌ གྱལ༌སའེ༌ ནང༌ང༌ ལོབ༌བོན༌ གཱ༌མ༌ལི༌ཨེལ༌ནེ༌ ངའ༌ ལོབ༌ཇོང༌ ཐོབ༌ཏེ༌ ཨིན༌། ཁོང༌ངི༌ ལོབ༌ཕྲུགས༌ ཨིན༌པ༌ ང༌ ཡ༌ཧུ༌དཱ༌པའེ༌ ཆོས༌ཁྲིམས༌ དང༌ ལུགས༌སྲོལ༌ གུན༌ སྲུང༌ཅེས༌སི༌ ལོབ༌ཇོང༌ གྱལ༌ལ༌ ཐོབ༌། དཀོན༌མཆོག༌ག༌ ངའེ༌ སྙིང༌ངི༌ ཐིལ༌ནེ༌ ཅེས༌པ༌ ཅོས༌ཁན༌བོ༌ ལག༌ལེན༌ལ༌ ཁྱོངས༌པིན༌, ཀ༌ཟུག༌ དི༌རིང༌ ཁྱོ༌ཞའ༌ ཚང༌མའེ༌ ཅོ༌ཨིན༌ ཨིན༌ནོག༌། 4 ངའེ༌ མ༌ཤི༌ཀའེ༌ ལམ༌མི༌ཀ༌ གྲུལ༌ཁན༌གུན༌ལ༌ ནགས༌ སྲན༌ཏྲེ༌ སྟན༌པིན༌ ཡང༌ ཁ༌ཅིག༌ ཤིའང༌ ཤི༌། བུ༌ཚ༌ ཨིན༌གྲོ༌ ཡ༌ བུ༌མོ༌ ངའེ༌ ཚང༌མ༌ ཟུམས༌ཏེ༌ ཙོན༌ཁང༌ང༌ ཀགས༌པིན༌། 5 ཏེ༌བོའེ༌ སྤང༌པོ༌ བླ༌མ༌ ཆེན༌མོ༌ དང༌ ཚོགས༌དུའི༌ འུ༌སྐྱོང༌ ཚང༌མ༌ ཨིན༌། ཁོང༌གུན༌ནི༌ ཆོགས༌ནེ༌ དཱ༌མེས༌ཀས༌སི༌ ཚོགས༌དུའི༌ ལས༌ ཅོ༌ཁན༌ ཕྲོ༌པ༌གུན༌ལ༌, ངའ༌ ཝང༌ཆ༌ ཏང༌ཁན༌ནི༌ ཨི༌གེ༌ ཁུར༌ཏེ༌, མ༌ཤི༌ཀའེ༌ཀ༌ ཏད༌པ༌ ཅོ༌ཁན༌གུན༌ ཏགས༌ཏེ༌ ཡེ༌རུ༌ཤ༌ལེམ༌མ༌ ཆད༌པ༌ ཅད༌ཅེས༌ལ༌ ཁྱོང༌ཅེས༌སི༌ ཕིའ༌ སོང༌པིན༌།”

6 “ཉིང༌གུང༌ ཟམ༌ཤིག༌ག༌, ང༌ དཱ༌མེས༌ཀས༌སི༌ ཉེ༌མོའ༌ ལེབ༌བ༌ཅིག༌, ཧུན༌མེད༌ལ༌ ནམ༌ཁའ༌ནེ༌ འོད༌དི༌ ཟེར༌ ཀྲག༌པོ༌ཞིག༌ བབས༌ཏེ༌ ངའ༌ སྐོར༌ ཏངས༌། 7 ང༌ སའེ༌ཀ༌ གྱེལ༌, ཡང༌ ངའ༌ སུང༌སྐད༌ཅིག༌ ཚོར༌, ‘ས༌འུལ༌! ས༌འུལ༌! ཁྱོ༌རང༌ངི༌ ང༌ ཅིའ༌ ནགས༌ སྟན༌ནད༌?’ ”

8 “ངའེ༌ ཏྲིས༌པིན༌, ‘གཙོ༌བོ༌ ཉེ༌རང༌ སུ༌ ཞུགས༌ཏེ༌ ཨིན༌།’ ”

“ཁོང༌ངི༌ མོལ༌ལ༌རག༌, ‘ང༌ ཁྱོ༌རང༌ངི༌ ནགས༌ སྟན༌ཁན༌ ན༌ཙ༌རེད༌པ༌ ཡེ༌ཤུ༌ ཨིན༌།’ 9 ངའེ༌ ཕྲོ༌པ༌གུན༌ནི༌ ཏེ༌ འོད༌པོ༌ ཐོང༌, ཨིན༌ནའང༌ ཁོང༌གུན༌ནི༌ ང༌ མོལ༌ཁན༌ནི༌ སྐད༌པོ༌ ཧ༌མ༌གོ༌།”

10 “ངའེ༌ ཏྲིས༌པིན༌, ‘ཀྱེ༌ གཙོ༌བོ༌ ངའེ༌ ཅི༌ ཅོ༌?’ ”

“གཙོ༌བོའེ༌ ངའ༌ མོལ༌ལ༌རག༌, ‘ལོངས༌, དཱ༌མེས༌ཀས༌ལ༌ སོང༌, ཏེ༌རུ༌ ཁྱོ༌རང༌ང༌ ཅི༌ ཅོ༌གོ༌ཤེས༌ ཚང༌མ༌ ཤད༌ཨིན༌།’ 11 ངའེ༌ ཕྲོ༌པ༌གུན༌ནི༌ ང༌ ལག༌པ༌ ཐམས༌ཏེ༌ དཱ༌མེས༌ཀས༌ལ༌ ཁྲིད༌ཏེ༌ ཁྱེརས༌ ཅིའ༌ཟེར༌ན༌ འོད༌དི༌ ལྡངས༌ ཀྲག༌པོའེ༌, ངའེ༌ མིག༌པོ༌ ཞར༌ ཅུགས༌།”

12 “ཏེ༌རུ༌ ཨ༌ན༌ནི༌ཡཱས༌ ཞུ༌ཁན༌ནི༌ མི༌ཞིག༌ ང༌ ལྟའ༌ལ༌ ཡོངས༌། ཁོང༌ དཀོན༌མཆོག༌གི༌ སྕོད༌ལམ༌མི༌ཀ༌ གྲུལ༌ཁན༌ དང༌ བཀའ༌ཁྲིམས༌གུན༌ སྲུང༌ཁན༌, ཡང༌ ཏེ༌རུ༌ དུག༌ཁན༌ནི༌ ཡ༌ཧུ༌དཱ༌པ༌གུན༌ནི༌ ཁོང༌ང༌ མ༌ རྩི༌ཝ༌ ཅོའད༌པིན༌། 13 ཁོང༌ ངའེ༌ དུན༌ལ༌ ཡོངས༌ཏེ༌ མོལ༌ལ༌རག༌, ‘སྤུན༌ ས༌འུལ༌, ཁྱོ༌རང༌ང༌ ཡང༌སྐྱར༌ ཐོང༌ཤིག༌,’ ཏེན༌ན༌མལ༌ལ༌ ངའ༌ ཁོང༌ ཐོང༌ཐུབ༌།”

14 “ཏེ༌ནེ༌ ཁོང༌ངི༌ མོལས༌, ‘ང༌དང༌ངི༌ ཕ༌མེས༌པོའེ༌ དཀོན༌མཆོག༌གི༌ ཁྱོ༌རང༌ང༌ ཁོང༌ངི༌ ཐུག༌གོངས༌ ཤེས༌ཤེས༌, ཀྲང༌པོ༌ ཨིན༌ཁན༌བོ༌ ཇལ༌ཅེས༌ དང༌ ཁོང༌ངི༌ ཞལ༌ཏ༌ ཚོར༌ཅེས༌ལ༌ ལྡམ༌མ༌ ཛད༌ཏེ༌ ཨིན༌། 15 ཁྱོ༌རང༌ངི༌ ཚང༌མ༌ལ༌ ཁྱོ༌རང༌ང༌ ཐོང༌ཁན༌ དང༌ ཚོར༌ཁན༌ གུན༌ནི༌ སྤང༌པོ༌ ཏང༌ཨིན༌། 16 ཏ༌ ཅི༌ཕིའ༌ སྲུངས༌ཏེ༌ ཨིན༌, ལངས༌ཏེ༌ ཁྲུས༌ལེན༌ ཡང༌ རང༌ངི༌ སྡིག༌པ༌གུན༌ སེལ༌ཅེས༌ལ༌ གཙོ༌བོ༌ ཡེ༌ཤུའ༌ མོས༌ལམ༌ ཞུས༌།’ ”

17 “ང༌ ཡེ༌རུ༌ཤ༌ལེམ༌མ༌ ལོགས༌ཏེ༌ ཡོངས༌ཏེ༌ སྟིང༌ནེ༌ ཆོད༌ཁང༌ངི༌ ནང༌ང༌ མོས༌ལམ༌ ཞུ༌ ཟ༌ནེ༌, ངའེ༌ ཞལ༌ཟིགས༌ཤིག༌ ཐོང༌། 18 ཏེ༌ནང༌ང༌ གཙོ༌བོའེ༌ ངའ༌ མོལ༌ལ༌རག༌, ‘གྱོགས༌པ༌ ཅོས༌, ཡེ༌རུ༌ཤ༌ལེམ༌ནེ༌ དག༌ས༌རང༌ བིང༌ཏེ༌ སོང༌, ཅིའ༌ཟེར༌ན༌ ཁྱོ༌རང༌ངི༌ ངའེ༌ སྐོར༌ལ༌ སྤང༌པོ༌ ཏང༌ཅེས༌པོའ༌ འི༌ མི༌གུན༌ནི༌ མི༌ཉན༌།’ ”

19 “ངའེ༌ གཙོ༌བོའ༌ ཟེར༌པིན༌, ‘ཀྱེ༌ གཙོ༌བོ༌ ངའེ༌ དུ༌ཁང༌ ཚང༌མའེ༌ ནང༌ནེ༌ ཉེ༌རང༌ང༌ ཏད༌པ༌ ཅོ༌ཁན༌གུན༌ ཟུམས༌ཏེ༌ ཙོན༌ལ༌ ཀགས༌ཏེ༌ རྡུང༌ཁན༌བོ༌ འི༌ མི༌གུན༌ལ༌ གྱུས༌ཡོད༌། 20 ཡང༌ ཉེ༌རང༌ངི༌ སྤང༌པོ༌ ཏང༌ཁན༌ སྟེ༌ཕན༌ སད༌ ཟ༌ནེ༌ ང༌རང༌ ཏེ༌རུ༌ ཁོང༌ སད༌ཁན༌གུན༌ནི༌ ཀོས༌ལག༌གུན༌ སྲུང༌ཨིན༌ ཁོང༌གུན༌ནི༌ ཅོ༌ཁན༌ནི༌ ལས༌པོའེ༌ ནང༌ང༌ ངའང༌ ཁའ༌ཆམས༌ཏེ༌ ཨིན༌།’ ”

21 “ཏེ༌ནེ༌ གཙོ༌བོའེ༌ ང༌ མོལས༌, ‘སོང༌ ངའེ༌ ཁྱོ༌རང༌ ཐག༌རིང༌ང༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ ཀལ༌ཨིན༌།’ ”

22 ཏེ༌ སྤེ༌ར༌བོ༌ ཟེར༌ཟེར༌ ཚག༌པ༌ མི༌ཚོགས༌ གང༌པོ༌ པ༌འུ༌ལུའི༌ ཞལ༌ཏ༌གུན༌ ཞིབ༌ཅ༌ ཉམ༌པོ༌ ཉན༌ཏེ༌ དུགས༌། ཏེ༌བོ༌ ཚོར༌ར༌ཅིག༌, ཁོང༌གུན༌ནི༌ ཀུ༌ཅོ༌ ཏང༌ཨིན༌ ཟེརས༌, “འི༌ མི༌བོ༌ ཇིག༌རྟེན༌ནི༌ ཀ༌ནེ༌ མེད༌ཁན༌ ཅོས༌། ཁོ༌ སོན༌ཏེ༌ དུག༌ཅེས༌སི༌ འོས༌པ༌ མི༌དུག༌།”

23 མི༌གུན༌ནི༌ ཆད༌མེད༌ལ༌ ཀུ༌ཅོ༌ ཏང༌ཨིན༌ རང༌རང༌ངི༌ ཁེ༌ཐོག༌གི༌ ཀོས༌གུན༌ ཕུད༌ཏེ༌ ཕངས༌, ཡང༌ ལག༌པའེ༌ ནང༌ང༌ ཐལ༌བ༌ ཁུར༌ཏེ༌ ཡོགས༌།

པ༌འུ༌ལུ༌ རོམ༌པ༌ ཨིན༌ཁན༌ སྔོན༌ཅུགས༌།

22:24-30

24 མག༌སྟོང༌ངི༌ སྤོན༌བོའེ༌ པ༌འུ༌ལུ༌ ཀི༌ལའེ༌ ནང༌ང༌ ཁྱེར༌ཅེས༌ལ༌ བཀའ༌ ཏངས༌, ཡང༌ རྟལ༌ལྕག༌ གྱབ༌ཏེ༌ མི༌གུན༌ནི༌ ཅི༌ཕིའ༌ ཁོའེ༌ གྱབ༌གལ༌ལ༌ ཀུ༌ཅོ༌ ཏངས༌ཏེ༌ ཨིན༌ནོག༌ ཏེ༌བོ༌ གྱུས༌ ཅོ༌ཅེས༌ལ༌ ཟེརས༌། 25 རྟལ༌ལྕག༌ གྱབ༌ཅེས༌ལ༌ ཁོང༌གུན༌ནི༌ པ༌འུ༌ལུའི༌ རྐང༌ལག༌ ཅིང༌ང༌ཅིག༌, དུན༌ལ༌ ཡོད༌ཁན༌ནི༌ མག༌མི༌གྱའེ༌ སྤོན༌བོ༌ཞིག༌ག༌ པ༌འུ༌ལུའི༌ མོལས༌, “རོམ༌པ༌ཞིག༌ག༌ ཁོའེ༌ སྐྱོན༌ གྱུས༌ མ༌ཅོའ༌ རྟལ༌ལྕག༌ གྱབ༌ཅེས༌པོ༌ འོས༌པ༌ ཨིན༌ནོག༌ག༌?”

26 ཏེ༌བོ༌ ཚོར༌ར༌ཅིག༌, ཁོ༌ མག༌སྟོང༌ངི༌ སྤོན༌བོའེ༌ཀ༌ སོང༌ཏེ༌ ཟེརས༌, “ཉེ༌རང༌ངི༌ ཅི༌ ཛད༌ཏེ༌ ཨིན༌? འི༌ མི༌བོ༌ རོམ༌པ༌ ཨིན༌ནོག༌།”

27 མག༌སྟོང༌ངི༌ སྤོན༌བོ༌ ཡོངས༌ཏེ༌ པ༌འུ༌ལུའ༌ ཏྲིས༌, “ངའ༌ ཤོད༌དའང༌, ཁྱོ༌རང༌ རོམ༌པ༌ ཨིན༌ན༌?”

ཁོང༌ངི༌ མོལས༌, “ང༌ ཨིན༌།”

28 མག༌སྟོང༌ངི༌ སྤོན༌བོའེ༌ ཟེརས༌, “པེ༌ནེ༌ མང༌པོ༌ ཏངས༌ཏེ༌ མ༌ནེ༌ ངའ༌ རོམ༌པ༌ མ༌གྱུར༌།”

པ༌འུ༌ལུའི༌ མོལས༌, “ང༌ སྐྱེས༌ ཟ༌ནེ༌ རོམ༌པ༌ ཨིན༌།”

29 པ༌འུ༌ལུའ༌ ཏྲི༌སོ༌ ཏང༌ཅེས༌ལ༌ དུགས༌ཏེ༌ ཡོད༌ཁན༌གུན༌, ཏེན༌ན༌མལ༌ལ༌ བིང༌ཏེ༌ སོང༌། རོམ༌པ༌ ཨིན༌ཁན༌ནི༌ པ༌འུ༌ལུ༌ ལྕག༌ཐག༌ག༌ ཏག༌ཅེས༌ལ༌ བཀའ༌ ཏངས༌ཅེས༌པོ༌ ནོར༌ཏེ༌ ཨིན༌ཁན༌ ཧ༌གོའ༌ཅིག༌, མག༌སྟོང༌ངི༌ སྤོན༌བོ༌ སྲན༌ཏྲེ༌ ཇིགས༌།

30 སྟིང༌མ༌ཞག༌པོ༌ མག༌སྟོང༌ངི༌ སྤོན༌བོའེ༌ ཡ༌ཧུ༌དཱ༌པ༌གུན༌ནི༌ པ༌འུ༌ལུའ༌ སྐྱོན༌ ཅིའ༌ ཀལ༌ཏེ༌ ཨིན༌ནོག༌ གྱུས༌ ཅོ༌ཅེས༌ལ༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌གུན༌ དང༌ བླ༌མ༌ འུ༌སྐྱོང༌གུན༌ བོད༌ཏེ༌ ཁྱོངས༌། ཏེ༌ནེ༌ ཁོའེ༌ པ༌འུ༌ལུ༌ ཁྱོང༌ཅུགས༌ཏེ༌ ཁོང༌གུན༌ནི༌ དུན༌ལ༌ ལངས༌ཏེ༌ དུག༌ཅུགས༌།

23

ཡ༌ཧུ༌དཱ༌པའེ༌ ཚོགས༌དུའི༌ ནང༌ང༌ པ༌འུ༌ལུའི༌ སྤང༌པོ༌།

23:1-11

1 པ༌འུ༌ལུའི༌ ཡ༌ཧུ༌དཱ༌པའེ༌ ཚོགས༌དུའི༌ ཐུས༌མི༌གུན༌ལ༌ ཟིགས༌ཏེ༌ མོལས༌, “ཡ༌ཧུ༌དཱ༌པའེ༌ སྤུན༌གུན༌, དི༌རིང༌ ཚག༌པ༌ ངའེ༌ དཀོན༌མཆོག༌གི༌ སྐུན༌དུན༌ལ༌ སེམས༌ ལག༌མོ༌ ཉམ༌པོ༌ མི༌ཚེ༌ ཕུད༌པིན༌།”

2 ཏེ༌བོ༌ ཚོར༌ར༌ཅིག༌, བླ༌མ༌ ཆེན༌མོ༌ ཨ༌ན༌ནི༌ཡཱས༌སི༌ པ༌འུ༌ལུའི༌ དུན༌ལ༌ ལངས༌ཏེ༌ ཡོད༌ཁན༌ནི༌ མི༌གུན༌ལ༌ ཁོང༌ང༌ གྲམ༌ལྕགས༌ ཏོང༌ ཟེརས༌། 3 ཏེ༌ནེ༌ པ༌འུ༌ལུའི༌ ཁོའ༌ མོལས༌, “ཁ༌ཆོས༌པ༌, ཀར༌ཙི༌ སྐུས༌ཁན༌ནི༌ རྩིག༌པ༌, འི༌བོའེ༌ ལན༌ ཁྱོ༌རང༌ང༌ དཀོན༌མཆོག༌གི༌ སལ༌ཨིན༌། བཀའ༌ཁྲིམས༌ ནང༌ཞིན༌ ངའ༌ ཁྲིམས༌ཅད༌ད༌ལ༌ ཁྱོ༌རང༌ ཏེ༌ཀ༌ དུགས༌ཏེ༌ མན༌ན༌, ཁྱོ༌རང༌ངི༌ ང༌ རྡུང༌ཅེས༌ལ༌ བཀའ༌ ཏངས༌ཏེ༌ བཀའ༌ཁྲིམས༌པོ༌ ཅག༌དུག༌།”

4 པ༌འུ༌ལུའི༌ དུན༌ལ༌ ཡོད༌ཁན༌གུན༌ནི༌ ཁོང༌ང༌ ཟེརས༌, “ཁྱོ༌རང༌ངི༌ དཀོན༌མཆོག༌གི༌ བླ༌མ༌ ཆེན༌མོའ༌ ངན༌པ༌ ཟེར༌ཅེས༌སི༌ ཧམ༌པ༌ ཅོའ༌དའ༌།”

5 པ༌འུ༌ལུའི༌ ལན༌སལས༌, “ཡ༌ཧུ༌དཱ༌པ༌ སྤུན༌གུན༌ ང༌ ཁོང༌ བླ༌མ༌ ཆེན༌མོ༌ ཨིན༌ཁན༌བོ༌ གྱུས༌ མེད༌པིན༌། སུང༌རབས༌སི༌ ནང༌ང༌ ‘ཁྱོ༌ཞའེ༌ ཁྱོ༌ཞ༌རང༌ངི༌ ཝང༌སྲུལ༌པ༌ ངན༌པ༌ ཟེར༌ མ༌གོས༌’ བྲིའ༌ ཛད༌ཏེ༌ དུག༌།”✡

6 པ༌འུ༌ལུའ༌ ཚོགས༌དུའི༌ ནང༌ང༌ ཁ༌ཅིག༌ སད༌དུ༌ཀི༌པ༌ ཡང༌ ཁ༌ཅིག༌ ཕ༌རུ༌ཤི༌པ༌ ཨིན༌ཁན༌བོ༌ གྱུས༌ཡོད༌པིན༌། ཁོང༌ངི༌ ཀུ༌ཅོ༌ སལ༌ཏེ༌ མོལས༌, “ཡ༌ཧུ༌དཱ༌པའེ༌ སྤུན༌གུན༌, ང༌ ཕ༌རུ༌ཤི༌པ༌ ཨིན༌, ཡང༌ ངའེ༌ ཨ༌བའང༌། ངའེ༌ ཤི༌ཁན༌གུན༌ སོན༌ཏེའ༌ ལང༌ཅེས༌སི༌ ནང༌ང༌ རེ༌ཝ༌ བོར༌ཅེས༌པོའེ༌ ང༌ འི༌ཀ༌ ཁྲིམས༌ཅད༌ད༌ལ༌ ཁྱོངས༌ཏེ༌ ཨིན༌ནོག༌།”

7 ཏེ༌གུན༌ མོལ༌ལ༌ཅིག༌, ཕ༌རུ༌ཤི༌པ༌ དང༌ སད༌དུ༌ཀི༌པ༌ མི༌མངས༌སི༌ ནང༌ང༌ ཟེར༌ཟེར༌ སྲན༌ཏྲེ༌ སོང༌, ཡང༌ ཚོགས༌དུའི༌ ནང༌ང༌ ཁག༌ཉིས༌ བུད༌ 8 ༼ཕ༌རུ༌ཤི༌པ༌གུན༌ནི༌ ཤི༌ཁན༌གུན༌ སོན༌ཏེའ༌ ལང༌ཅེས༌, ཕོ༌ཉ༌ དང༌ སེམས༌ཉིད༌ གུན༌ ཡོད༌ཀྱག༌ ཟེར༌ར༌ནོག༌, ཨིན༌ནའང༌ སད༌དུ༌ཀི༌པ༌གུན༌ནི༌ ཏེ༌གུན༌ནི༌ཀ༌ ཏད༌པ༌ ཅོའ༌ མ༌ནོག༌༽ 9 ཚོགས༌དུའི༌ ནང༌ང༌ ཧི༌ལིངས༌ སྲན༌ཏྲེ༌ ཞུགས༌, ཡང༌ ཕ༌རུ༌ཤི༌པའེ༌ ཆོས༌ཁྲིམས༌ལ༌ ཁས༌པའེ༌ མི༌ ཁ༌ཅིག༌ ལངས༌ཏེ༌ སད༌དུ༌ཀི༌པ༌གུན༌ནི༌ གྱབ༌གལ༌ སྲན༌ཏྲེ༌ ཅོས༌ཏེ༌ ཟེརས༌, “ང༌ཞའ༌ འི༌ མི༌བོའེ༌ ནང༌ང༌ ཅའང༌ སྐྱོན༌ མ༌ཐོབ༌, ཀལ༌ཏེས༌ ཕོ༌ཉ༌ཞིག༌ ཡ༌ སེམས༌ཉིད༌ ཅིག༌གི༌ ཁོང༌ང༌ སྤེ༌ར༌ ཏངས༌ཏེ༌ ཡོད༌ན༌ ཅི༌ སོང༌?” 10 ཛིང༌མོ༌ མ༌ རྩོག༌པོ༌ སོང༌པ༌, མག༌སྟོང༌ངི༌ སྤོན༌བོའེ༌ ཏེ༌གུན༌ནི༌ པ༌འུ༌ལུ༌ ཚེད༌ཚེད༌ ཅོས༌ མི༌ཏང༌ང༌ སམས༌ཏེ༌ ཇིགས༌། ཁོའེ༌ མག༌མི༌གུན༌ལ༌ ཡོག༌ག༌ སོང༌, ཡང༌ ཝང༌ ཏངས༌ཏེ༌ ཚོགས༌དུའི༌ ཕྲོ༌ནེ༌ པ༌འུ༌ལུ༌ སྐྱོབས༌ཏེ༌ ཀི༌ལའེ༌ ནང༌ང༌ ཁྱེར༌ ཟེར༌ཏེ༌ བཀའ༌ ཏངས༌། 11 ཏེན༌ན༌ ཚན༌ལ༌ གཙོ༌བོ༌ ཡེ༌ཤུ༌ པ༌འུ༌ལུའི༌ དུན༌ལ༌ ཇལ༌ཏེ༌ མོལས༌, “ཧམ༌པ༌ ཅོས༌, ཡེ༌རུ༌ཤ༌ལེམ༌མི༌ ནང༌ང༌ ངའེ༌ ཕིའ༌ སྤང༌པོ༌ ཏང༌ཁན༌ ཙོགས༌ལ༌ ཁྱོ༌རང༌ངི༌ རོམ༌མི༌ གྱལ༌སའེ༌ ནང༌ངའང༌ ངའེ༌ ཕིའ༌ སྤང༌པོ༌ ཏང༌གོས༌།”

པ༌འུ༌ལུ༌ སད༌ཅེས༌སི༌ ཅུས༌ངན༌ ལྡིངས༌།

23:12-22

12 སྟིང༌མ༌ཞག༌པོ༌ ང༌ཏོག༌ནེ༌ ཡ༌ཧུ༌དཱ༌པ༌གུན༌ ཅུས༌ངན༌ ལྡིང༌ཅེས༌ལ༌ ཛོམས༌ ཡང༌ ནའ༌ ཁུར༌ཏེ༌ ནམ༌ཚོག༌པ༌ པ༌འུ༌ལུ༌ མི༌སད༌ ཏེ༌ཏེ༌ཚོག༌པ༌ ཁོང༌གུན༌ནི༌ མི༌ཟའ༌ ཡ༌ མི༌ཐུང༌ ཟེརས༌། 13 ཏེ༌ ཅུས༌ངན༌བོའེ༌ ནང༌ང༌ ཧ༌ལམ༌ མི༌ ཞིབ༌ཅུ༌ སང༌ མང༌ང༌ ཐུས༌། 14 ཁོང༌གུན༌ བླ༌མ༌ ཆེན༌མོ༌ དང༌ ཡ༌ཧུ༌དཱ༌པའེ༌ འུ༌སྐྱོང༌ གུན༌ ཡོད༌ས༌ སོང༌ཏེ༌ ཟེརས༌, “ནམ༌ཚོག༌པ༌ པ༌འུ༌ལུ༌ སད༌ མི༌སད༌ ཏེ༌ཏེ༌ཚོག༌པ༌ ང༌ཞའེ༌ ཅའང༌ མི༌ཟ༌ ཟེར༌ཏེ༌ དཀོན༌མཆོག༌གི༌ སྐུན༌དུན༌ལ༌ ནའ༌ སྲན༌ཏྲེ༌ ཁུར༌ཏེ༌ ཨིན༌། 15 ཏ༌ ཉེ༌རང༌ དང༌ ཡ༌ཧུ༌དཱ༌པའེ༌ ཚོགས༌དུའི༌, མག༌སྟོང༌ངི༌ སྤོན༌བོའ༌ པ༌འུ༌ལུའི༌ ཤགས༌པོའ༌ ཡང༌སྐྱར༌ སྔོན༌ནི༌ སང༌ གྱལ༌ལ༌ ཅོས༌ཏེ༌ རྩར༌ཅོད༌ ཏང༌ཅེས༌ལ༌ ཁོ༌ ཉེ༌ཞའ༌ ཡོད༌ས༌ ཁྱོང༌ མོལ༌། ང༌ཞའེ༌ ཁོ༌ ལམ༌བར༌ལ༌ སད༌ཨིན༌།”

16 ཨིན༌ནའང༌ ཏེ༌ ཅུས༌ངན༌བོ༌ པ༌འུ༌ལུའི༌ སྲིང༌མོའེ༌ བུ༌ཚ༌ ཚོར༌པ༌ ཁོ༌ གྱུགས༌ཏེ༌ ཀི༌ལའེ༌ ནང༌ང༌ སོང༌ཏེ༌ པ༌འུ༌ལུའ༌ ཤདས༌། 17 ཏེ༌ནེ༌ པ༌འུ༌ལུའི༌ ཏེ༌ཀ༌ ཡོད༌ཁན༌ནི༌ མག༌མི༌གྱའེ༌ སྤོན༌བོ༌ཞིག༌ག༌ བོད༌ཏེ༌, “འི༌ ཁྱོག༌ཏོང༌བོ༌ མག༌སྟོང༌ངི༌ སྤོན༌བོའེ༌ཀ༌ ཁྱེར༌, ཁོའ༌ སྤེ༌ར༌ ཁག༌ཅན༌ཞིག༌ ཤད༌གོ༌ཤེས༌ དུག༌” མོལས༌། 18 ཁོའེ༌ ཏེ༌ ཁྱོག༌ཏོང༌བོ༌ མག༌སྟོང༌ངི༌ སྤོན༌བོའེ༌ཀ༌ ཁྱེར༌ཏེ༌ ཞུས༌, “ཙོན༌པ༌ པ༌འུ༌ལུའི༌ ང༌ བོད༌ཏེ༌ འི༌ ཁྱོག༌ཏོང༌བོ༌ ཉེ༌རང༌ངི༌ཀ༌ ཁྱེར༌, ཟེར༌ར༌རག༌, ཅིའ༌ཟེར༌ན༌ ཁོའ༌ ཉེ༌རང༌ང༌ སྤེ༌ར༌ཞིག༌ ཤད༌ཅེས༌ དུག༌།”

19 ཏེ༌ནེ༌ མག༌སྟོང༌ངི༌ སྤོན༌བོའེ༌, ཁྱོག༌ཏོང༌བོ༌ ལག༌པ༌ ཐམས༌ཏེ༌ འ༌ཟམ༌ཤིག༌ག༌ ཁྱེར༌ཏེ༌ ཏྲིས༌, “ཁྱོ༌རང༌ངི༌ ང༌ ཅི༌ ཤད༌ཅེས༌ཡོད༌?”

20 ཁོའེ༌ ཟེརས༌, “ཡ༌ཧུ༌དཱ༌པ༌གུན༌ནི༌ སྐྱོན༌ ཀོལ༌ཏེ༌ པ༌འུ༌ལུའི༌ ཤགས༌པོའ༌ སྔོན༌ནི༌ སང༌ གྱལ༌ལ༌ ཅོས༌ཏེ༌ རྩར༌ཅོད༌ ཏང༌ཅེས༌ལ༌ ཐོ༌རེ༌ ཁོང༌ ཚོགས༌དུའི༌ དུན༌ལ༌ ཁྱོང༌ ཟེར༌ཏེ༌ ཉེ༌རང༌ང༌ ཞུ༌ཝ༌ ཕུལ༌ཅེས༌ལ༌ ཁའ༌ཆམས༌། 21 ཁོང༌ངི༌ ཞུ༌ཝ༌བོ༌ ཉན༌ན༌ མ༌ཛད༌ ཅིའ༌ཟེར༌ན༌ ཡ༌ཧུ༌དཱ༌པ༌ ཞིབ༌ཅུའི༌ སང༌ མང༌ང༌ཞིག༌ པ༌འུ༌ལུའ༌ སྤུང༌གོལ༌ ཅོ༌ཅེས༌ལ༌ སྲུངས༌ཏེ༌, ནམ༌ཚོག༌པ༌ ཁོང༌ མི༌སད༌ ཏེ༌ཏེ༌ཚོག༌པ༌ མི༌ཟ༌ ཡ༌ མི༌ཐུང༌ ཟེར༌ཏེ༌ ཁོང༌གུན༌ནི༌ ནའ༌ ཁུར༌ཏེ༌ དུག༌། ཁོང༌གུན༌ གྲལ༌གྲིག༌ ཅོས༌ཏེ༌ ཉེ༌རང༌ངི༌ ཁོང༌ངི༌ ཞུ༌ཝ༌ ལག༌ལེན༌ལ༌ ཁྱོང༌ཅེས༌ལ༌ སྲུངས༌ཏེ༌ དུག༌།” 22 མག༌སྟོང༌ངི༌ སྤོན༌བོའེ༌ ཁྱོག༌ཏོང༌ ལོགས༌ཏེ༌ ཀལ༌ཨིན༌ བཀའ༌ ཏངས༌, “ཁྱོ༌རང༌ངི༌ ང༌ འི༌ ལོན༌བོ༌ ཁྱོངས༌པིན༌ ཟེར༌ཏེ༌ སུའང༌ མ༌ཤད༌།”

པ༌འུ༌ལུ༌ ཀཱེ༌སར༌རིའ༌ ཀལས༌།

23:23-35

23 ཏེ༌ནེ༌ ཁོའེ༌ མག༌མི༌གྱའེ༌ སྤོན༌བོ༌ ཉིས༌ལ༌ བོད༌ཏེ༌ ཟེརས༌, “ར༌འི༌ ཁུར༌ཁན༌ ཉིབ༌གྱ༌, རྟ༌ ཞོན༌ཁན༌ རྡུན༌ཅུ༌ དང༌ རྡུང༌ ཁུར༌ཁན༌ ཉིབ༌གྱའེ༌ མག༌མི༌ གུན༌ དི༌རིང༌ ཚན༌ནི༌ ཆུ༌ཚོད༌ རྒུ༌པའེ༌ཀ༌ ཀཱེ༌སར༌རིའ༌ ཆ༌ཅེས༌ལ༌ གྲལ༌གྲིག༌ ཅོས༌། 24 པ༌འུ༌ལུའང༌ ཞོན༌ཅེས༌ལ༌ རྟ༌ཞིག༌ ཏོང༌ ཡང༌ ཁོ༌ ཀའ༌ལོན༌ ཕེ༌ལིགས༌སི༌ཀ༌ ཁམ༌ཟང༌ ལེབ༌ཅུག༌།” 25 ཁོའེ༌ འི༌ ཨི༌གེ༌བོའང༌ ཀལས༌,

26 “ངའ༌ ཀོལོ༌དི༌འས༌ ལི༌སི༌འས༌སི༌, རྩི༌ཝ༌ཅན༌ ཀའ༌ལོན༌ ཕེ༌ལིགས༌ལ༌ ཇུ༌ ཞུའད༌།”

27 “འི༌ མི༌བོ༌ ཡ༌ཧུ༌དཱ༌པ༌གུན༌ནི༌ ཟུམས༌ཏེ༌ སད༌ཅེས༌ དུག༌པིན༌, ཨིན༌ནའང༌ ཁོ༌ རོམ༌པ༌ ཨིན༌ཁན༌བོ༌ གྱུས༌ཆའ༌ཅིག༌, ང༌ མག༌མི༌གུན༌ ཉམ༌པོ༌ སོང༌ཏེ༌ ཁོ༌ སྐྱོབས༌པིན༌། 28 ཁོའེ༌ཀ༌ ཅི༌ ཉད༌གལ༌ ཀལ༌དུག༌ ལྟ༌ཅེས༌ལ༌ ངའེ༌ ཁོ༌ ཡ༌ཧུ༌དཱ༌པའེ༌ ཚོགས༌དུའི༌ དུན༌ལ༌ ཁྱེར༌པིན༌། 29 པ༌འུ༌ལུའི༌ཀ༌ ཉད༌གལ༌བོ༌ ཁོ༌རང༌གུན༌ནི༌ བཀའ༌ཁྲིམས༌སི༌ སྐོར༌ལ༌ ཨིན༌ཁན༌བོ༌ ང༌ ཧ༌གོ༌, ཨིན༌ནའང༌ ཉད༌གལ༌བོ༌, ཁོ༌ ཙོན༌ཁང༌ང༌ ཀག༌ཅེས༌ ཡ༌ སད༌ཅེས༌སི༌ འོས༌པ༌ མི༌དུག༌། 30 ང༌ འི༌ མི༌བོའེ༌ གྱབ༌གལ༌ལ༌ ཅུས༌ངན༌ ལྡིང༌དུག༌ ཟེར༌ཏེ༌ གྱུས༌ཆའ༌ཅིག༌, ངའེ༌ ཏེན༌ན༌མལ༌ལ༌ ཁོ༌ ཉེ༌རང༌ངི༌ཀ༌ ཀལ༌པིན༌, ཡང༌ ཁོའ༌ ཉད༌གལ༌ ཀལ༌ཁན༌གུན༌ལའང༌ ཁོའེ༌ གྱབ༌གལ༌ལ༌ ཟེར༌ཁན༌གུན༌ ཉེ༌རང༌ངི༌ཀ༌ སོང༌ཏེ༌ ཤོད༌ ཟེར༌ཏེ༌ བཀའ༌ ཏངས༌པིན༌།”

31 ཏེ༌ནེ༌ བཀའ༌ ཏང༌ཁན༌ ནང༌ཞིན༌ མག༌མི༌གུན༌ནི༌ པ༌འུ༌ལུ༌ ཚན༌ལ༌ ཨན༌ཏི༌པ༌ཏྲིས༌ གྱལ༌ས༌ ཚག༌པ༌ ཁྱེརས༌། 32 སྟིང༌མ༌ཞག༌པོ༌ པ༌འུ༌ལུ༌ རྟ༌ ཞོན༌ཁན༌ མག༌མི༌གུན༌ལ༌ སྟད༌ཏེ༌ ཞན༌ མག༌མི༌གུན༌ ལོགས༌ཏེ༌ ཀི༌ལའ༌ སོང༌། 33 རྟ༌པ༌ མག༌མི༌གུན༌ ཀཱེ༌སར༌རིའ༌ ལེབ༌བ༌ཅིག༌, ཁོང༌གུན༌ནི༌ ཨི༌གེ༌བོ༌ ཀའ༌ལོན༌ལ༌ ཏངས༌ཏེ༌ པ༌འུ༌ལུ༌ ཁོའ༌ སྟདས༌། 34 ཀའ༌ལོན༌ནི༌ ཨི༌གེ༌བོ༌ སིལ༌ཏེ༌ པ༌འུ༌ལུའ༌ ཀ༌ཡུལ༌ནེ༌ ཨིན༌ ཟེར༌ཏེ༌ ཏྲིས༌། ཁོའ༌ ཁོང༌ ཀཱི༌ལི༌ཀི༌ཡཱ༌ནེ༌ ཨིན༌ཁན༌བོ༌ གྱུས༌ཆའ༌ཅིག༌, 35 ཁོའེ༌ ཟེརས༌, “ཁྱོ༌རང༌ང༌ ཉད༌གལ༌ ཀལ༌ཁན༌གུན༌ ལེབ༌བ༌ཅིག༌, ངའེ༌ ཁྱོ༌རང༌ངི༌ ཤགས༌པོ༌ ཉན༌ཨིན༌།” ཡང༌ ཁོའེ༌ པ༌འུ༌ལུ༌ ཧེ༌རོད༌དི༌ ཁར༌རི༌ ནང༌ང༌ བོར༌ཏེ༌ མག༌མི༌ སྲུང༌ཁན༌གུན༌ ཏང༌ཅེས༌ལ༌ བཀའ༌ ཏངས༌།

24

པ༌འུ༌ལུ༌ དང༌ ཀའ༌ལོན༌ ཕེ༌ལིགས༌།

24:1-27

1 ཞག༌པོ༌ ལྔའེ༌ སྟིང༌ནེ༌ བླ༌མ༌ ཆེན༌མོ༌ ཨ༌ན༌ནི༌ཡཱས༌, འུ༌སྐྱོང༌ ཁ༌ཅིག༌ དང༌ ཏེར༌ཏུལ༌ལུས༌ ཟེར༌ཁན༌ནི༌ ཝ༌ཀྱིལ༌ ཉམ༌པོ༌ ཀའ༌ལོན༌ ཕེ༌ལིགས༌སི༌ཀ༌ པ༌འུ༌ལུའི༌ གྱབ༌གལ༌ལ༌ ཉད༌གལ༌ ཀལ༌ཁན༌གུན༌ ཤད༌ད༌ ཡོངས༌།

2 པ༌འུ༌ལུ༌ ཁྱོང༌ང༌ཅིག༌, ཝ༌ཀྱིལ༌ ཏེར༌ཏུལ༌ལུས༌སི༌ པ༌འུ༌ལུའི༌ཀ༌ ཉད༌ཀལ༌ཨིན༌ ཟེརས༌, “ཀྱེ༌ སྤོན༌བོ༌ ཕེ༌ལིགས༌ ཉེ༌རང༌ངི༌ ཝང༌ངི༌ ཡོག༌ག༌, ང༌ཞའེ༌ ཏུས༌ རིང༌མོ༌ཞིག༌ ཞི༌དེ༌ ཉོངས༌, ཡང༌ ཉེ༌རང༌ངི༌ ཤེས༌རབས༌ གྱུད༌ཏེ༌ འི༌ ཡུལ༌ལི༌ ནང༌ང༌ ཕན༌ཐོགས༌ཅན༌ནི༌ གྱུར༌ཇ༌ མང༌པོ༌ ཁྱོངས༌། 3 སྤོན༌བོ༌ ཕེ༌ལིགས༌, ཏེ༌ ཚང༌མའེ༌ ཕིའ༌ ང༌ཞའེ༌ ཉེ༌རང༌ང༌ ཐུག༌རྗེ༌ཆེ༌ ཞུའད༌། 4 ཨིན༌ནའང༌ ཉེ༌རང༌ངི༌ ཏུས༌ རིན༌ཅན༌བོ༌ གོད༌ལ༌ མ༌ཏང༌ང༌ ང༌ཞའེ༌ དོར༌ལྡུས༌ཏེ༌ ཤད༌ཅེས༌ཅན༌བོ༌ སན༌ན༌ ཛད༌། 5 ང༌ཞའ༌ འི༌ མི༌བོ༌ ཕ༌སད༌ཕིང༌ཁན༌ཞིག༌ ཨིན༌ཁན༌ གྱུས༌སོང༌, ཁོའེ༌ ཇིག༌རྟེན༌ གང༌པོའེ༌ ནང༌ང༌ ཡ༌ཧུ༌དཱ༌པ༌གུན༌ནི༌ ཕྲོའ༌ ཧི༌ལིངས༌ ཕིང༌ཨིན༌ དུག༌དུག༌, ཡང༌ ཁོ༌ ན༌ཙ༌རེད༌པའེ༌ ཡམ༌ཚན༌ སྡེ༌ཞིག༌གི༌ གོ༌སྐྱོང༌ ཨིན༌ནོག༌། 6 ང༌ཞའེ༌ ཆོད༌ཁང༌ངའང༌ ཚི༌ཏུ༌ ཅོ༌ཅེས༌སི༌ རྩོན༌གྲུས༌ ཅོས༌པ༌ ང༌ཞའེ༌ ཁོ༌ ཟུམས༌པིན༌། 7 * 8 ཀལ༌ཏེས༌ ཁོའ༌ རྩར༌ཅོད༌ ཏང༌ན༌ ང༌ཞའེ༌ ཁོའེ༌ཀ༌ ཀལ༌ཁན༌ནི༌ སྐྱོན༌ ཚང༌མ༌ ཏན༌ཏན༌ ཨིན༌ཁན༌བོ༌ ཉེ༌རང༌ང༌ ཧ༌གོ༌ཨིན༌།” 9 ཡ༌ཧུ༌དཱ༌པ༌གུན༌ནིའང༌ ཅིག༌ སོང༌ཏེ༌ ཏེར༌ཏུལ༌ལུས༌སི༌ སྐྱོན༌ ཀལ༌ཁན༌ ཚང༌མ༌ དེན༌བ༌ ཨིན༌ནོག༌ ཟེརས༌།

10 ཀའ༌ལོན༌ནི༌ པ༌འུ༌ལུའ༌ ཟེར༌ཅེས༌ལ༌ རྡོའ༌ ཏང༌ང༌ཅིག༌, ཁོང༌ངི༌ ལན༌ཏང༌ཨིན༌ མོལས༌, “ལོ༌ མང༌པོ༌ཞིག༌ནེ༌ ཉེ༌རང༌ འི༌ གྱལ༌ཁམས༌སི༌ ཁྲིམ༌སྤོན༌ ཨིན༌ཁན༌བོ༌ ང༌ གྱུས༌ཡོད༌པ༌ ངའེ༌ ང༌རང༌ ནོངས༌མེད༌ ཨིན༌ཁན༌ནི༌ སྐོར༌ ཉེ༌རང༌ངི༌ དུན༌ལ༌ ཤད༌ད༌ ཐད༌ད༌རག༌། 11 ཞག༌ རྕུག༌ཉིས༌སི༌ སྔུན༌ལ༌, ང༌ ཡེ༌རུ༌ཤ༌ལེམ༌མི༌ ཆོད༌ཁང༌ང༌ དཀོན༌མཆོག༌ག༌ ཅོལ༌ལ༌ སོང༌ཁན༌བོ༌ ཉེ༌རང༌ངི༌ ལ༌མོ༌ ཉམ༌པོ༌ གྱུས༌ཅོ༌ཉན༌ཅེས༌ ཨིན༌ནོག༌, 12 མ༌ཚད༌ ངའེ༌ཀ༌ ཉད༌གལ༌ ཀལ༌ཁན༌གུན༌ནི༌ ང༌ ཆོད༌ཁང༌ངི༌ ནང༌ང༌ སུ༌ཞིག༌ ཉམ༌པོ༌ ཛིང༌མོ༌ ཏང༌ཨིན༌ ཡ༌ དུ༌ཁང༌གུན༌ ཡ༌ གྱལ༌སའེ༌ ནང༌ང༌ མི༌ཚོགས༌སི༌ ཕྲོའ༌ ཧི༌ལིངས༌ ཕིང༌ཨིན༌ མ༌ཐོང༌ང༌ ཨིན༌ནོག༌། 13 ཁོང༌གུན༌ནི༌ ངའེ༌ཀ༌ ཀལ༌ཁན༌ནི༌ ཉད༌གལ༌གུན༌ དེན༌བ༌ ཨིན༌ ཟེར༌ཏེ༌ ཉེ༌རང༌ང༌ སྟན༌ མི༌ཐུབ༌།”

14 “ངའེ༌ མ༌ཤི༌ཀའེ༌ ལམ༌མི༌ཀ༌ གྲུལ༌ཏེ༌ ང༌ཞའེ༌ ཕ༌མེས༌པོ༌གུན༌ནི༌ དཀོན༌མཆོག༌ག༌ ཅོལ༌ཁན༌བོ༌ དེན༌བ༌ ཡང༌ ལུང༌སྟོན༌པ༌ དང༌ བཀའ༌ཁྲིམས༌སི༌ སྤེ༌ཆ༌གུན༌ནི༌ ནང༌ང༌ བྲིས༌ཏེ༌ ཡོད༌ཁན༌ ཚང༌མའེ༌ཀ༌ ཏད༌པ༌ ཅོའད༌, ཨིན༌ནའང༌ ཁོང༌གུན༌ནི༌ ཏེ༌བོའ༌ མི༌ཐུན༌པའེ༌ ཆོས༌ སྡེ༌ ཟེར༌དུག༌། 15 ཁོང༌གུན༌ནི༌ ནང༌ང༌, དཀོན༌མཆོག༌གི༌ མི༌ ཀྲང༌པོ༌ དང༌ ངན༌པ༌ ཉིས༌ཀོ༌ སོན༌ཏེའ༌ ལང༌ང༌ ཛད༌ཅེས༌སི༌ རེ༌ཝ༌ ཡོད༌ཁན༌བོ༌ ངའེ༌ ནང༌ངའང༌ ཡོད༌། 16 ཏེ༌བོའེ༌ཕིའ༌ ངའེ༌ མི༌ ཚང༌མ༌ དང༌ དཀོན༌མཆོག༌གི༌ སྐུན༌དུན༌ལ༌ ང༌རང༌ངི༌ སེམས༌ ལག༌མོ༌ བོར༌ཅེས༌སི༌ རྩོན༌གྲུས༌ ཅོའད༌།”

17 “ལོ༌ མང༌པོ༌ཞིག༌གི༌ སྟིང༌ནེ༌, ང༌ ངའེ༌ ཡུལ༌པ༌ ཉལ༌བ༌ཅན༌གུན༌ལ༌ རོགས༌སི༌ པེ༌ནེ༌ ཁྱོང༌ཅེས༌ དང༌ དཀོན༌མཆོག༌ག༌ ཆོད༌པ༌གུན༌ ཕུལ༌ཅེས༌ལ༌ ཡེ༌རུ༌ཤ༌ལེམ༌མ༌ ལོགས༌ཏེ༌ ཡོངས༌པིན༌། 18 ཁོང༌གུན༌ནི༌ ང༌ ཆོད༌ཁང༌ངི༌ ནང༌ང༌ ཐོང༌ ཟ༌ནེ༌ ང༌ ང༌ཞའེ༌ ཆོས༌སི༌ བཀའ༌ཁྲིམས༌ ནང༌ཞིན༌ལ༌ རྩང༌མ༌ སོང༌ཏེ༌ ཨིན༌པིན༌, ཡང༌ ངའེ༌ ངའེ༌ཁོར༌ལ༌ མི༌ཚོགས༌ ཡ༌ ཧི༌ལིངས༌ མེད༌པིན༌། 19 ཨིན༌ནའང༌ ཏེ༌རུ༌ ཨ༌སི༌ཨཱ༌པའེ༌ ཡ༌ཧུ༌དཱ༌པ༌ ཁ༌ཅིག༌ དུག༌པིན༌, ཀལ༌ཏེས༌ ངའེ༌ གྱབ༌གལ༌ལ༌ ཟེར༌ཅེས༌ ཡོད༌ན༌, ཏེ༌ནེ༌ ཁོང༌གུན༌ ཉེ༌རང༌ངི༌ དུན༌ལ༌ ང༌ སྐྱོན༌ ཀལ༌ལ༌ ཡོང༌གོས༌། 20 འི༌ཀ༌ ཡོད༌ཁན༌གུན༌ནི༌, ང༌ ཡ༌ཧུ༌དཱ༌པའེ༌ ཚོགས༌དུའི༌ དུན༌ལ༌ ཡོད༌ ཟ༌ནེ༌ ཁོང༌གུན༌ལ༌ ངའེ༌ ནང༌ང༌ སྐྱོན༌ ཐོབ༌ཁན༌གུན༌ ཤད༌གོས༌། 21 ‘ངའེ༌ ཤི༌ཁན༌གུན༌ སོན༌ཏེའ༌ ལང༌ཅེས༌པོའེ༌ཀ༌ ཏད༌པ༌ ཅོས༌པ༌, དི༌རིང༌ ངའེ༌ཀ༌ ཤགས༌ ཏང༌ང༌ད༌’ ཟེར༌ཏེ༌ ཀུ༌ཅོ༌ ཏངས༌ཅེས༌པོ༌ ཅིག༌པོ༌ ནི༌, ངའེ༌ སྐྱོན༌ ཨིན༌པིན༌།”

22 ཏེ༌ནེ༌ མ༌ཤི༌ཀའེ༌ ལམ༌མི༌ཀ༌ གྲུལ༌ཁན༌གུན༌ནི༌ སྐོར༌ལ༌ གྱལ༌ལ༌ གྱུས༌ཡོད༌ཁན༌ནི༌ ཕེ༌ལིགས༌སི༌, “མག༌སྟོང༌ངི༌ སྤོན༌བོ༌ ལི༌སི༌འས༌ ལེབ༌བ༌ཅིག༌, ཁྱོ༌རང༌ངི༌ ཤགས༌པོའ༌ ཐག༌ཅད༌ ཏང༌ཨིན༌” ཟེར༌ཏེ༌ མི༌ཚོགས༌ ཤོལ༌ཅུགས༌། 23 ཁོའེ༌ མག༌མི༌གྱའེ༌ སྤོན༌བོའ༌, པ༌འུ༌ལུའ༌ སྲུང༌ཁན༌ བོར༌ ཨིན༌ནའང༌ ཁར༌རི༌ ནང༌ གྲུལ༌ཅེས༌སི༌ རང༌ཝང༌ ཏོང༌ ཡང༌ ཁོང༌ངི༌ ཕྲོ༌པ༌གུན༌ལ༌ ཁོང༌ངི༌ སྒོས༌དོམ༌ ཁྱོང༌ཅེས༌ལ༌ སྒག༌ མ༌གོས༌ ཟེར༌ཏེ༌ བཀའ༌ ཏངས༌།

24 ཞག༌ ཁ༌ཅིག༌གི༌ སྟིང༌ནེ༌, ཕེ༌ལིགས༌ རང༌ངི༌ ན༌མ༌ གྲུརུ༌སིལ༌ལཱ༌ ཉམ༌པོ༌ ཡོངས༌, ཁོ༌ ཡ༌ཧུ༌དཱ༌མ༌ཞིག༌ ཨིན༌པིན༌། ཕེ༌ལིགས༌སི༌ པ༌འུ༌ལུའ༌ བོད༌ཁན༌ ཏངས༌ཏེ༌ མ༌ཤི༌ཀ༌ ཡེ༌ཤུའི༌ ནང༌ང༌ ཏད༌པའེ༌ སྐོར༌ལ༌ པ༌འུ༌ལུའི༌ ཀ༌ནེ༌ ཉནས༌། 25 པ༌འུ༌ལུའི༌ ལས༌ ཀྲང༌པོ༌ ཅོ༌ཅེས༌, རང༌སེམས༌ ཅུན༌ཅེས༌ དང༌ ཡོང༌ཅེས༌ཅན༌ནི༌ དཀོན༌མཆོག༌གི༌ ཁྲིམས༌ཅད༌དི༌ སྐོར༌ལ༌ ཤད༌ད༌ ཛད༌པ༌, ཕེ༌ལིགས༌ ཇིགས༌ཏེ༌ ཟེརས༌, “ཏ༌ བྲའོག༌, ཁྱོ༌རང༌ སོང༌, ཡང༌ ཞག༌ཤིག༌ ང༌ ལོང༌ ཡོད༌ ཟ༌ནེ༌ ངའེ༌ བོད༌ཨིན༌།” 26 པ༌འུ༌ལུའི༌ ཆོགས༌ནེ༌ ཕག༌སུབ༌བི༌ པེ༌ནེ༌ ཐོབ༌ཅེས༌སི༌ རེ༌ཝ༌ ཅོས༌པ༌ ཁོའེ༌ པ༌འུ༌ལུའ༌ སྤེ༌ར༌ ཏང༌ཅེས༌ལ༌ ལན༌ མང༌པོ༌ བོདས༌།

27 ལོ༌ ཉིས༌སི༌ སྟིང༌ནེ༌, ཕེ༌ལིགས༌སི༌ ཚབས༌ལ༌, ཕེས༌ཏུས༌ པོར༌ཀི༌འུས༌ ཟེར༌ཁན༌ནི༌ མི༌ཞིག༌ ཀའ༌ལོན༌ལ༌ སྐོས༌། ཕེ༌ལིགས༌ལ༌ ཡ༌ཧུ༌དཱ༌པ༌གུན༌ནི༌ ཆོགས༌སྐྱོར༌ གོས༌ པ༌སང༌ ཁོའེ༌ པ༌འུ༌ལུ༌ ཙོན༌ཁང༌ངི༌ ནང༌ང༌ བོརས༌།

25

པ༌འུ༌ལུ༌ ཕེས༌ཏུས༌ ཡོད༌ས༌ ཁྱོངས༌།

25:1-12

1 ཀཱེ༌སར༌རིའེ༌ གྱལ༌ས༌ ཀའ༌ལོན༌ ཕེས༌ཏུས༌ ལེབས༌ཏེ༌ ཞག༌ སུམ༌མི༌ སྟིང༌ནེ༌ ཁོ༌ ཡེ༌རུ༌ཤ༌ལེམ༌མ༌ སོང༌། 2 ཏེ༌རུ༌ བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ ཁོའ༌ ཐུག༌ག༌ ཡོངས༌ཏེ༌, པ༌འུ༌ལུའི༌ གྱབ༌གལ༌ལ༌ སྐྱོན༌གུན༌ ཀལས༌། 3 པ༌འུ༌ལུའ༌ ཤགས༌པོ༌ ཡེ༌རུ༌ཤ༌ལེམ༌མ༌ ཅོ༌ཅེས༌སི༌ ཕིའ༌, ཁོང༌ ཏེ༌རུ༌ ཀལ༌ཅེས༌ལ༌ བཀའ༌ ཏངས༌ཏེ༌ ཀའ༌ཀྲིན༌ ཅོ༌ཅེས༌ལ༌ ཁོང༌གུན༌ནི༌ ཕེས༌ཏུས༌ལ༌ ཞུ༌ཝ༌ ཕུལས༌ ༼ཁོང༌གུན༌ནི༌ སྤུང༌གོལ༌ ཅོས༌ཏེ༌ པ༌འུ༌ལུ༌ ལམ༌བར༌ལ༌ སད༌ཅེས༌སི༌ ཅུས༌ངན༌ ལྡིངས༌།༽ 4 ཨིན༌ནའང༌ ཕེས༌ཏུས༌སི༌ ལན༌ཏངས༌, “པ༌འུ༌ལུ༌ ཀཱེ༌སར༌རིའེ༌ ནང༌ང༌ བོར༌ཏེ༌ ཡོད༌, ང༌ ཏེ༌རུ༌ གྱོགས༌པ༌ ལོགས༌ཏེ༌ ཆ༌ཅེས༌ ཨིན༌། 5 ཁྱོ༌ཞའེ༌ འུ༌སྐྱོང༌ ཁ༌ཅིག༌ ང༌ ཉམ༌པོ༌ ལམ༌ཅུག༌, ཀལ༌ཏེས༌ ཁོའེ༌ ནོར༌ཁྲུལ༌ ཅོས༌ཏེ༌ ཡོད༌ན༌ ཏེན༌ན༌རུ༌ ཁོའེ༌ གྱབ༌གལ༌ལ༌ སྐྱོན༌རྗོད༌ ཅོས༌།”

6 ཡེ༌རུ༌ཤ༌ལེམ༌མི༌ ནང༌ང༌ ཁོང༌གུན༌ ཉམ༌པོ༌ ཞག༌ རྒྱད༌ ཡ༌ རྕུ༌ དུགས༌ཏེ༌ སྟིང༌ནེ༌, ཕེས༌ཏུས༌ ཀཱེ༌སར༌རིའ༌ ལོགས༌ཏེ༌ སོང༌། ལེབས༌ཏེ༌ སྟིང༌མ༌ཞག༌པོ༌ ཁྲིམས༌ཁུང༌ངི༌ ནང༌ང༌ ཁྲིས༌སི༌ཀ༌ དུགས༌ཏེ༌ ཁོའེ༌ པ༌འུ༌ལུ༌ ཁྱོང༌ཅེས༌ལ༌ བཀའ༌ ཏངས༌། 7 པ༌འུ༌ལུ༌ ཁྱོང༌ང༌ཅིག༌, ཡེ༌རུ༌ཤ༌ལེམ༌ནེ༌ ཡོངས༌ཁན༌ནི༌ ཡ༌ཧུ༌དཱ༌པ༌གུན༌ ཁོང༌ང༌ ཀིར༌ སྐོར༌ཏེ༌ དུགས༌ཏེ༌ ཉད༌གལ༌ སྲན༌ཏྲེ༌ མང༌པོ༌ ཀལས༌, ཨིན༌ནའང༌ ཅིག༌གའང༌ དེན༌བ༌ ཨིན༌ཁན༌བོ༌ ཏན༌ཏན༌ ཅོ༌ མ༌ཉན༌། 8 ཏེ༌ནེ༌ པ༌འུ༌ལུའི༌ ཁོང༌རང༌ ནོངས༌མེད༌ ཨིན༌ཁན༌ སྟན༌ཏེ༌ ཞུས༌, “ངའེ༌ ཡ༌ཧུ༌དཱ༌པའེ༌ བཀའ༌ཁྲིམས༌ ཡ༌ ཆོད༌ཁང༌ ཡ༌ རོམ༌མི༌ གྱལ༌པོའེ༌ གྱབ༌གལ༌ལ༌ མན༌ཁན༌ ཅའང༌ མ༌ཅོས༌པིན༌།”

9 ཨིན༌ནའང༌ ཕེས༌ཏུས༌སི༌ ཡ༌ཧུ༌དཱ༌པ༌གུན༌ལ༌ ཀའ༌ཀྲིན༌ སྟན༌ཅེས༌སི༌ དོད༌པ༌ ཅོས༌ཏེ༌ ཁོའེ༌ པ༌འུ༌ལུའ༌ ཟེརས༌, “ཁྱོ༌རང༌ ཡེ༌རུ༌ཤ༌ལེམ༌མི༌ ནང༌ང༌ ངའེ༌ དུན༌ལ༌ འི༌ ཤགས༌པོའ༌ ཁྲིམས༌ཅད༌ཅེས༌ལ༌ ཆའ༌ ཐད༌ད༌རག༌ག༌?”

10 ཨིན༌ནའང༌ པ༌འུ༌ལུའི༌ མོལས༌, “ང༌ རོམ༌མི༌ གྱལ༌པོའེ༌ ཁག༌ཁུར༌པའེ༌ ཁྲིམས༌ཁུང༌ང༌ ཨིན༌, ངའེ༌ ཤགས༌སི༌ ཁྲིམས༌ཅད༌ འིན༌ན༌རུ༌ ཆ༌གོས༌། ངའེ༌ ཡ༌ཧུ༌དཱ༌པ༌གུན༌ནི༌ གྱབ༌གལ༌ལ༌ སྐྱོན༌ ཅའང༌ མ༌ཅོས༌ཁན༌བོ༌ ཉེ༌རང༌ང༌ གྱལ༌ལ༌ ཅོས༌ཏེ༌ གྱུས༌ཨིན༌ནོག༌། 11 ཀལ༌ཏེས༌ ང༌ གལ༌ཏེ༌ ཤི༌ཅེས༌སི༌ ཆད༌པ༌ ཕོག༌ནའང༌, ང༌ ཤི༌ཅེས༌སི༌ ཕིའ༌ ཇིགས༌ས༌ མེ༌རག༌། ཨིན༌ནའང༌ ཀལ༌ཏེས༌ འི༌ ཡ༌ཧུ༌དཱ༌པ༌གུན༌ནི༌ ངའེ༌ཀ༌ ཉད༌གལ༌ ཀལ༌ཁན༌གུན༌ དེན༌བ༌ མ༌བིང༌ན༌ ཏེ༌ནེ༌ ང༌ འི༌ མི༌གུན༌ནི༌ ལག༌ག༌ སྟད༌ཅེས༌སི༌ ཝང༌ སུ༌ཞིག༌གའང༌ མེད༌། ངའེ༌ རོམ༌མི༌ གྱལ༌པོའ༌ འི༌ ཤགས༌སི༌ ཁྲིམས༌ཅད༌ ཛད༌ཅེས༌ལ༌ ཞུ༌ཝ༌ ཕུལ༌ལད༌།” 12 ཕེས༌ཏུས༌སི༌ ཁོ༌རང༌ངི༌ ཁས༌པ༌ ཁད༌ད༌ ཏང༌ཁན༌གུན༌ ཉམ༌པོ༌ གྲབས༌ ཅོས༌ཏེ༌ ཟེརས༌, “ཁྱོ༌རང༌ངི༌ རོམ༌མི༌ གྱལ༌པོའ༌ ཞུ༌ཝ༌ ཕུལ༌པ༌, རོམ༌མི༌ གྱལ༌པོའེ༌ཀ༌ ཀལ༌ཨིན༌།”

ཕེས༌ཏུས༌ དང༌ གྱལ༌པོ༌ ཨག༌རི༌པ༌།

25:13-27

13 ཞག༌ ཁ༌ཅིག༌གི༌ སྟིང༌ནེ༌ གྱལ༌པོ༌ ཨག༌རི༌པ༌ དང༌ ཁོའེ༌ ནོ༌མོ༌ བེར༌ནི༌ཀཱ༌ ཀཱེ༌སར༌རིའ༌ ཕེས༌ཏུས༌ལ༌ གའ༌སུས༌ ཅོས༌ཏེ༌ ཀུས༌པ༌ སྟན༌ན༌ལ༌ ཡོངས༌། 14 ཁོང༌གུན༌ ཞག༌བན༌ཤིག༌ ཏེ༌རུ༌ དུགས༌པ༌, ཕེས༌ཏུས༌སི༌ པ༌འུ༌ལུའི༌ ཤགས༌པོའེ༌ སྐོར༌ལ༌ གྱལ༌པོའ༌ ཤདས༌, “འི༌རུ༌ ཕེ༌ལིགས༌སི༌ ཙོན༌ལ༌ ཀགས༌ཁན༌ནི༌ མི༌ཞིག༌ དུག༌། 15 ང༌ ཡེ༌རུ༌ཤ༌ལེམ༌མ༌ ཡོད༌ ཟ༌ནེ༌, བླ༌མ༌ འུ༌སྐྱོང༌གུན༌ དང༌ ཡ༌ཧུ༌དཱ༌པའེ༌ འུ༌སྐྱོང༌གུན༌ནི༌ འི༌ མི༌བོའེ༌ གྱབ༌གལ༌ལ༌ སྐྱོན༌ ཀལ༌ཏེ༌ ཁོའ༌ ཤི༌ཅེས༌སི༌ ཆད༌པ༌ ཏང༌ཅེས༌ལ༌ ང༌ ཟེར༌ར༌རག༌། 16 ངའེ༌ ཁོང༌གུན༌ལ༌ རོམ༌པའེ༌ ཁྲིམས༌ ནང༌ཞིན༌, ནམ༌ཚོག༌པ༌ མི༌ཞིག༌ག༌ ཁོའ༌ སྐྱོན༌ ཀལ༌ཁན༌གུན༌ནི༌ དུན༌ལ༌ ཁོ༌རང༌ སྐྱོབ༌ཅེས༌ལ༌ སྐབས༌ མ༌ཏང༌ང༌ སུ༌ཞིག༌གི༌ ལག༌ག༌ ཆད༌པ༌ ཅད༌ཅེས༌ལ༌ སྟད༌ཆོག༌ག༌ མ༌ནོག༌ ཟེར༌པིན༌།”

17 “ཁོང༌གུན༌ འི༌རུ༌ ལེབ༌བ༌ཅིག༌, ངའེ༌ གོར༌ མ༌ཅུག༌ག༌ ཐོ༌རེ༌ཟུག༌པོ༌ ཁོ༌ ཁྲིམས༌ཅད༌ད༌ལ༌ ཁྱོང༌ཅེས༌སི༌ བཀའ༌ ཏངས༌པིན༌། 18 ཁོང༌གུན༌ནི༌ ཀལ༌ཁན༌ནི༌ ཉད༌གལ༌གུན༌, སད༌ཅེས༌སི༌ ཆད༌པ༌ ཕོག༌ཅེས༌སི༌ འོས༌པ༌ མི༌དུག༌པིན༌ ཀ༌ཟུག༌ ངའེ༌ སམ༌ཏེ༌ ཡོད༌པིན༌། 19 ཁོང༌གུན༌ནི༌ ཛིང༌མོ༌བོ༌ ཁོང༌རང༌གུན༌ནི༌ ཆོས༌སི༌ ལབ༌ཞ༌ ཁ༌ཅིག༌གི༌ཀ༌ ཁའ༌མི༌ཆམས༌ཅེས༌ དང༌ ཤི༌ཁན༌ནི༌ མི༌ ཡེ༌ཤུ༌ ཟེར༌ཁན༌བོའེ༌ སྐོར༌ལ༌ ཨིན༌ནོག༌, ཀ༌བོ༌ པ༌འུ༌ལུའི༌ སོན༌པོ༌ ཨིན༌ ཟེར༌དུག༌། 20 འི༌ཙོགས༌སི༌ ནས༌ལུག༌གི༌ རྩར༌ཅོད༌ ཏང༌ཅེས༌ ངའ༌ ཧ༌མ༌གོ༌པ༌, ངའེ༌ ཁོའ༌ ཁྱོ༌རང༌ ཡེ༌རུ༌ཤ༌ལེམ༌མ༌ ཏེ༌ ཤགས༌པོའ༌ ཁྲིམས༌ཅད༌ ཅུག༌ཅེས༌ལ༌ ཆའ༌ལ༌ ཐད༌ད༌ རག༌ག༌ ཟེར༌ཏེ༌ ཏྲིས༌པིན༌། 21 ཨིན༌ནའང༌ པ༌འུ༌ལུའི༌ རོམ༌མི༌ གྱལ༌པོའ༌ ཏེ༌ ཤགས༌པོ༌ ཐག༌ཅད༌ཅུག༌ཅེས༌སི༌ ཕིའ༌ ཞུ༌ཝ༌ ཕུལས༌, ཏེ༌བོའེ༌ཕིའ༌ ངའེ༌ ཁོ༌ རོམ༌མི༌ གྱལ༌པོའེ༌ཀ༌ ཀལ༌ཅེས༌སི༌ གྲལ༌གྲིག༌ ཆ༌ཆ༌ ཚག༌པ༌ འི༌རུ༌ བོར༌ཅེས༌ལ༌ བཀའ༌ ཏངས༌པིན༌།”

22 ཏེ༌ནེ༌ གྱལ༌པོ༌ ཨག༌རི༌པའེ༌ ཕེས༌ཏུས༌ལ༌ ཟེརས༌, “ང༌ ཏེ༌ སྤེ༌ར༌གུན༌ ཏེན༌ན༌ མི༌བོའེ༌ ཁའ༌ནེ༌ ཚོར༌ཉིན༌ རག༌།”

ཕེས༌ཏུས༌སི༌ ཟེརས༌, “ཉེ༌རང༌ངི༌ ཁོའ༌ ཐོ༌རེ༌ ཉན༌ཐུབ༌ཨིན༌།”

23 སྟིང༌མ༌ཞག༌པོ༌ གྱལ༌པོ༌ ཨག༌རི༌པ༌ དང༌ བེར༌ནི༌ཀཱ༌ མ༌ སྟབས༌ ཆེན༌མོ༌ ཉམ༌པོ༌ ཏེ༌ གྲོང༌ཁྱེར༌རི༌ མི༌ རྩི༌ཝ༌ཅན༌ དང༌ མག༌མི༌ སྤོན༌བོ༌ ཆེན༌མོ༌ གུན༌ ཁྲིད༌ཏེ༌ ཚོགས༌ཁང༌ངི༌ ནང༌ང༌ ཡོངས༌། ཕེས༌ཏུས༌སི༌ བཀའ༌ ཏངས༌པ༌ པ༌འུ༌ལུ༌ ཚོགས༌ཁང༌ངི༌ ནང༌ང༌ ཁྱོངས༌། 24 ཕེས༌ཏུས༌སི༌ ཟེརས༌, “གྱལ༌པོ༌ ཨག༌རི༌པ༌ དང༌ འི༌ཀ༌ ང༌ཞའ༌ ཉམ༌པོ༌ ཡོད༌ཁན༌ནི༌ མི༌མངས༌, འི༌ མི༌བོའ༌ ལྟོས༌, ཁོའེ༌ གྱབ༌གལ༌ལ༌ ཡ༌ཧུ༌དཱ༌པ༌ ཚང༌མའེ༌ ཡེ༌རུ༌ཤ༌ལེམ༌མི༌ ནང༌ང༌ མ༌ཚད༌ འི༌རུའང༌ ཀུ༌ཅོ༌ ཏང༌ཨིན༌ ངའ༌ ཟེརས༌, ‘འི༌ མི༌བོའ༌ སད༌ཅེས༌སི༌ ཆད༌པ༌ ཕོག༌ཅེས༌སི༌ འོས༌པ༌ ཨིན༌ནོག༌།’ 25 ཨིན༌ནའང༌ ངའ༌ གྱུས༌སོང༌, སད༌གོ༌ཤེས༌སི༌ ཆད༌པ༌ ཕོག༌ཅེས༌སི༌ ལས༌ ཁོའེ༌ ཅའང༌ མ༌ཅོས༌ཏོག༌། ཁོའེ༌ རོམ༌མི༌ གྱལ༌པོའ༌ ཁོའེ༌ ཤགས༌པོའ༌ ཐག༌ཅད༌ཅེས༌སི༌ ཞུ༌ཝ༌ ཕུལ༌པ༌ ངའེ༌ ཁོ༌ རོམ༌མི༌ གྱལ༌པོའེ༌ཀ༌ ཀལ༌ཅེས༌ ཐག༌ཅད༌པིན༌།”

26 “ཨིན༌ནའང༌ རོམ༌མི༌ གྱལ༌པོའ༌ ཁོའེ༌ གྱབ༌གལ༌ལ༌ ཏན༌ཏན༌ ཅའང༌ བྲི༌ཅེས༌ མེད༌ པ༌སང༌, ངའེ༌ ཁོ༌ ཁྱོ༌ཞའ༌ ཚང༌མ༌ དང༌ མིག༌སལ༌ ཅོས༌ཏེ༌ གྱལ༌པོ༌ ཨག༌རི༌པའེ༌ སྐུན༌དུན༌ལ༌ ཁྱོངས༌ཏེ༌ ཨིན༌། ཡང༌ ང༌དང༌ངི༌ ཁོའ༌ རྩར༌ཅོད༌ ཏང༌ཏེ༌ སྟིང༌ནེ༌ ང༌ ཁོའེ༌ ཤགས༌སི༌ སྐོར༌ལ༌ སྤེ༌ར༌ རིག༌ རོམ༌མི༌ གྱལ༌པོའ༌ བྲི༌ཅེས༌ལ༌ ཐོབ༌ཨིན༌། 27 ཅིའ༌ཟེར༌ན༌ ཙོན༌པ༌ཞིག༌གི༌ སྐྱོན༌གུན༌ ལག༌མོ༌ མ༌ཤད༌ད༌ རོམ༌མི༌ གྱལ༌པོའེ༌ཀ༌ ཀལ༌ཅེས༌པོ༌ འོས༌པ༌ མ༌ནོག༌ སམ༌མ༌རག༌།”

26

ཨག༌རི༌པའེ༌ དུན༌ལ༌ པ༌འུ༌ལུའི༌ ཤགས༌།

26:1-32

1 ཏེ༌ནེ༌ གྱལ༌པོ༌ ཨག༌རི༌པའེ༌ པ༌འུ༌ལུའ༌ ཟེརས༌, “ངའེ༌ ཁྱོ༌རང༌ང༌ ཁྱོ༌རང༌ ནོངས༌མེད༌ ཨིན༌ཁན༌ནི༌ སྐོར༌ ཤད༌ཅེས༌སི༌ སྐབས༌ ཏང༌ངད༌།”

པ༌འུ༌ལུའི༌ ལག༌པ༌ ཅིངས༌ཏེ༌ ཐུག༌རྗེ༌ཆེ༌ ཞུ༌ཨིན༌ མོལས༌, 2 “གྱལ༌པོ༌ ཨག༌རི༌པ༌, དི༌རིང༌ ཉེ༌རང༌ངི༌ སྐུན༌དུན༌ལ༌ ཡ༌ཧུ༌དཱ༌པ༌གུན༌ནི༌ ཀལ༌ཁན༌ནི༌ ཉད༌གལ༌ ཚང༌མའེ༌ གྱབ༌གལ༌ལ༌ ང༌རང༌ ནོངས༌མེད༌ ཨིན༌ཁན༌བོ༌ ཤད༌ཉན༌པ༌, ངའ༌ མ༌ སོ༌དེ༌ཅན༌ ཚོར༌ར༌རག༌, 3 ཅིའ༌ཟེར༌ན༌ ཉེ༌རང༌ང༌ ཡ༌ཧུ༌དཱ༌པ༌གུན༌ནི༌ ལམ༌ ལུག༌སྲོལ༌ དང༌ མི༌ཐུན༌པའེ༌ སྤེ༌ར༌ ཚང༌མའེ༌ སྐོར༌ལ༌ ཐུག༌གྱུས༌ ཨིན༌ནོག༌། ཇུ༌ཇུ༌ ཉེ༌རང༌ངི༌ ངའེ༌ ཟེར༌ཅེས༌ཅན༌གུན༌ལ༌ ཟོད༌པ༌ ཉམ༌པོ༌ ཉན༌ན༌ ཛད༌།”

4 “ང༌རང༌ངི༌ ཡུལ༌ མ༌ཚད༌ ཡེ༌རུ༌ཤ༌ལེམ༌མི༌ ནང༌ངའང༌, ངའེ༌ ཆུང༌ཏུས༌ནེ༌ ཕར༌ལ༌ ང༌རང༌ངི༌ མི༌ཚེ༌ ཀ༌ཟུག༌ ཚུལ༌ལ༌ ཕུད༌ཁན༌བོ༌ ཡ༌ཧུ༌དཱ༌པ༌ ཚང༌མ༌ གྱལ༌ལ༌ ཅོས༌ཏེ༌ གྱུས༌ཡོད༌། 5 ཁོང༌གུན༌ནི༌ ང༌ ཏུས༌ཡུན༌རིང༌ནེ༌ པར༌ལ༌ ཤེས༌ཤེས༌པའེ༌, ཀལ༌ཏེས༌ ཐད༌དད༌ན༌, ཁོང༌གུན༌ནི༌ ངའེ༌ ང༌དང༌ངི༌ ཆོས༌སི༌ ཚང༌མའེ༌སང༌ སྲན༌ཏྲེ༌ ཁྲིམས༌ སྲུང༌ཁན༌ནི༌ སྡེ༌, ཕ༌རུ༌ཤི༌པའེ༌ མི༌ཚེ༌ ཕུད༌ཁན༌ནི༌ སྤང༌པོ༌ ཏང༌ཉན༌ཅེས༌ ཨིན༌ནོག༌། 6 དཀོན༌མཆོག༌གི༌ ང༌དང༌གུན༌ནི༌ ཕ༌མེས༌པོ༌གུན༌ལ༌ ཛད༌ཁན༌ནི༌ ཞལ༌ཆད༌དི༌ ནང༌ང༌ ངའ༌ རེ༌ཝ༌ ཡོད༌ཅེས༌པོའེ༌, དི༌རིང༌ ང༌ འི༌ཀ༌ ཤགས༌ ཅོའ༌ ཁྱོངས༌ཏེ༌ ཨིན༌ནོག༌། 7 ང༌དང༌ངི༌ སྡེ༌ རྕུག༌ཉིས༌པོའེ༌, ཏེན༌ན༌ ཞལ༌ཆད༌པོ༌ དྲན༌དྲ༌ གྲུབ༌ཅེས༌སི༌ རེ༌ཝ༌ བོར༌ཏེ༌ ཚན༌ཉིན༌, སྙིང༌ ཏངས༌ཏེ༌ དཀོན༌མཆོག༌ག༌ ཞབས༌ཏོག༌ ཞུ༌ཨིན༌ ཨིན༌ནོག༌། ཀྱེ༌ གྱལ༌པོ༌, ཏེན༌ན༌ རེ༌ཝ༌ བོར༌ཅེས༌པོའེ༌ ངའ༌ ཡ༌ཧུ༌དཱ༌པ༌གུན༌ནི༌ ཉད༌གལ༌ ཀལ༌ཏེ༌ ཨིན༌ནོག༌། 8 དཀོན༌མཆོག༌གི༌ ཤི༌ཁན༌གུན༌ སོན༌ཏེའ༌ ལང༌ང༌ ཛད༌ཉན༌ཅེས༌པོའེ༌ཀ༌ ཁྱོ༌ཞ༌གུན༌ ཡམ༌ཚན༌ ཅིའ༌ ཆའ༌རག༌?”

9 “སྔུན༌ལ༌ ངེའང༌ དཀོན༌མཆོག༌ ཐུགས༌ཐད༌ད༌ནོག༌ སམས༌ཏེ༌ ན༌ཙ༌རེད༌པ༌ ཡེ༌ཤུའ༌ ཏད༌པ༌ ཅོ༌ཁན༌གུན༌ནི༌ གྱབ༌གལ༌ལ༌ ཅི༌ ཅོ༌ཉན༌ནའང༌ ཅོས༌པིན༌། 10 ཡེ༌རུ༌ཤ༌ལེམ༌མི༌ ནང༌ང༌ ངའེ༌ ཏེན༌ན༌ ཙོགས༌ ཅོས༌པིན༌, ངའེ༌ བླ༌མ༌ འུ༌སྐྱོང༌གུན༌ནི༌ ཀ༌ནེ༌ ཝང༌ཆ༌ ལེན༌ཏེ༌ ཏད༌པ༌ཅན༌ མང༌པོ༌ ཙོན༌ལ༌ ཀགས༌པིན༌, ཡང༌ སྲོག༌གི༌ ཆད༌པ༌ ཕོག༌ཁན༌གུན༌ནི༌ ཐག༌ཅད༌བོའེ༌ ནང༌ང༌ ངེའང༌ ཆོགས༌སྐྱོར༌ ཅོས༌པིན༌། 11 ང༌ ཡ༌ཧུ༌དཱ༌པའེ༌ དུ༌ཁང༌ རེ༌རེ༌ ནང༌ང༌ སོང༌ཏེ༌ ཁོང༌གུན༌ལ༌ ཆད༌པ༌ ཅད༌ཏེ༌ དད༌ལོག༌ ཅོ༌ཅུག༌ཅེས༌སི༌ རྩོན༌གྲུས༌ ཅོའད༌པིན༌། ཁོང༌གུན༌ནི༌ གྱབ༌གལ༌ལ༌ སྲོ༌ སྲན༌ཏྲེ༌ དང༌ ནཕ༌རད༌ ཡོད༌ཅེས༌པོའེ༌, ང༌ ཡུལ༌ ཐག༌རིང༌གུན༌ལའང༌ སོང༌ཏེ༌ ཁོང༌གུན༌ལ༌ ནགས༌ སྲན༌ཏྲེ༌ སྟན༌པིན༌།”

12 “ལན༌ཅིག༌ བླ༌མ༌ འུ༌སྐྱོང༌གུན༌ནི༌ ཀ༌ནེ༌ ཝང༌ཆའ༌ ཁུར༌ཏེ༌ ང༌ ཏེན༌ན༌ ལས༌པོའེ༌ ཕིའ༌ དཱ༌མེས༌ཀས༌ ཆོགས༌ལ༌ ཆའད༌པིན༌, 13 ལམ༌མ༌ ཡོད༌ ཟ༌ནེ༌ ཉིང༌གུང༌ཞིག༌ག༌, ཀྱེ༌ གྱལ༌པོ༌, ང༌ ནམ༌ཁའ༌ནེ༌ ཉི༌མའེ༌ འོད༌དི༌ སང༌ མང༌ང༌ ལྡང༌ཤན༌ འོད༌ཤིག༌ བབ༌ཨིན༌ ཐོང༌, ཀ༌བོ༌ ང༌ དང༌ ངའེ༌ ཕྲོ༌པ༌གུན༌ལ༌ ཁོར༌ཏེ༌ དུགས༌། 14 ང༌ཞའ༌ ཚང༌མ༌ སའེ༌ཀ༌ གྱེལ༌, ཡང༌ ངའེ༌ སུང༌སྐད༌ཅིག༌ ཚོར༌, ཀ༌བོའེ༌ ང༌ ཨིབ༌རི༌པའེ༌ སྐད༌དི༌ ནང༌ང༌ མོལ༌ལ༌རག༌, ‘ས༌འུལ༌, ས༌འུལ༌, ཁྱོ༌རང༌ངི༌ ང༌ ཅིའ༌ ནགས༌བར༌དོ༌ སྟན༌ནད༌། ངའེ༌ དོད༌པའེ༌ གྱབ༌གལ༌ལ༌ ནོལ༌ཅེས༌པོ༌ ནི༌ ཁྱོ༌རང༌ངི༌ ཁྱོ༌རང༌ང༌ ནོད༌སྐྱལ༌ཏེ༌ ཨིན༌ནོག༌།’ ”

15 “ཏེ༌ནེ༌ ངའེ༌, ‘གཙོ༌བོ༌ ཉེ༌རང༌ སུ༌ ཨིན༌’ ཞུས༌པིན༌།”

“གཙོ༌བོའེ༌ ལན༌སལས༌, ‘ང༌ ཁྱོ༌རང༌ངི༌ ནགས༌བར༌དོ༌ སྟན༌ཁན༌, ཡེ༌ཤུ༌ ཨིན༌། 16 ཏ༌ རང༌ངི༌ རྐང༌པའེ༌ཀ༌ ལོངས༌། ཁྱོ༌རང༌ ངའ༌ ཞབས༌ཏོག༌ ཞུ༌ཅེས༌ དང༌ སྤང༌པོ༌ ཏང༌ཅེས༌ལ༌ སྐོ༌ཅེས༌སི༌ ཕིའ༌ ངའ༌ ཁྱོ༌རང༌ང༌ སྔོན༌ཏེ༌ ཨིན༌། ཁྱོ༌རང༌ངི༌ དག༌ས༌ ཐོང༌ཁན༌ ཡང༌ ཡོང༌ཅེས༌སི༌ ཏུས༌སི༌ ནང༌ང༌ ངའེ༌ ཁྱོ༌རང༌ང༌ སྟན༌ཅེས༌ཅན༌གུན༌ ཇིག༌རྟེན༌པ༌གུན༌ལ༌ ཤོད༌། 17-18 ངའེ༌ ཁྱོ༌རང༌ ཁྱོ༌རང༌ངི༌ མི༌གུན༌ དང༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཀ༌ནེ༌ ཏུས༌གྱུན༌ སྐྱོབ༌ཨིན༌། ཁོང༌གུན༌ མུན༌གྲིག༌ནེ༌ འོད༌དི༌ ནང༌ང༌ ཡོང༌ཅེས༌ དང༌ ཤེ༌ཏན༌ནི༌ ཝང༌ནེ༌ ཕིངས༌ཏེ༌ དཀོན༌མཆོག༌ ཆོགས༌ལ༌ ཁྲིད༌ཅེས༌སི༌ ཕིའ༌ ངའེ༌ ཁྱོ༌རང༌ ཁོང༌གུན༌ནི༌ མིག༌ ཕེ༌ཅེས༌ལ༌ ཁོང༌གུན༌ནི༌ ཕྲོའ༌ ཀལ༌ལད༌། ཏེ༌ནེ༌ ཁོང༌གུན༌ལ༌ སྡིག༌པ༌གུན༌ནེ༌ ཤགས༌པ༌ ཡང༌ ངའེ༌ ནང༌ང༌ ཏད༌པའེ༌ ཞས༌ཏེ༌ རྩང༌མ༌ གྱུར༌ཁན༌གུན༌ནི༌ ཕྲོའ༌ ནས༌ས༌ ཐོབ༌ཨིན༌།’ ”

19 “ཏེན༌ན༌བོའེ༌ཕིའ༌, ཀྱེ༌ གྱལ༌པོ༌ ཨག༌རི༌པའ༌, ནམ༌ཁའ༌ནེ༌ ཇུང༌ཁན༌ནི༌ ཞལ༌ཟིགས༌སི༌ ནང༌ང༌ མོལ༌ཁན༌གུན༌ ངའེ༌ ཁའ༌ཉན༌པིན༌། 20 གོ༌མ༌ ངའེ༌ དཱ༌མེས༌ཀས༌, ཏེ༌ནེ༌ ཡེ༌རུ༌ཤ༌ལེམ༌ དང༌ ཡ༌ཧུ༌དཱའེ༌ གང༌པོའེ༌ ནང༌ང༌ ཡོད༌ཁན༌གུན༌ལ༌, ཏེ༌སྟིང༌ནེ༌ ཡ༌ཧུ༌དཱ༌པ༌ མན༌ཁན༌གུན༌ལ༌, ཁོང༌རང༌ངི༌ སྡིག༌པའེ༌ ཀ༌ནེ༌ གྱོད༌པ༌ ཅོས༌ཏེ༌ དཀོན༌མཆོག༌གི༌ ཆོགས༌ལ༌ སེམས༌ གྱུར༌གོས༌ ཟེར༌ཏེ༌ ཆོས༌ཤད༌པིན༌, ཡང༌ གྱོད༌པ༌ ཅོ༌ཁན༌བོ༌ ལག༌ལེན༌ གྱུད༌ཏེ༌ སྟན༌ཅེས༌ལ༌ ཟེར༌པིན༌། 21 ཏེ༌ གྱུན༌ཚན༌བོའེ༌ ཕིའ༌ ཡ༌ཧུ༌དཱ༌པ༌གུན༌ནི༌ ང༌ ཆོད༌ཁང༌ངི༌ ནང༌ང༌ ཟུམས༌ཏེ༌ སད༌ཅེས༌སི༌ རྩོན༌གྲུས༌ ཅོས༌། 22 ཨིན༌ནའང༌ དཀོན༌མཆོག༌གི༌ ང༌ དི༌རིང༌ ཚག༌པ༌ སྐྱོབ༌བ༌ ཛད༌ པ༌སང༌, འི༌ཀ༌ ལངས༌ཏེ༌ ཉམ༌ཤུང༌ དང༌ ཁག༌ཅན༌ ཚང༌མའེ༌ དུན༌ལ༌ ངའེ༌ སྤང༌པོ༌ ཏང༌ངད༌། ངའེ༌ མོ༌ཟེས༌ དང༌ ཞན༌ ལུང༌སྟོན༌པ༌གུན༌ནི༌ ཇུང༌ཅེས༌ཅན༌གུན༌ མོལ༌ཁན༌བོའེ༌ སང༌ ཐེ༌བ༌ཞིག༌ ཅའང༌ མ༌ཟེར༌པིན༌, 23 ཏེ༌བོ༌ ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀའ༌ རྡུག༌ངལ༌ ཐོང༌ཅེས༌ ཡང༌ ཤི༌ཁན༌གུན༌ནི༌ ཕྲོ༌ནེ༌ གོ༌མ༌རང༌ སོན༌ཏེའ༌ ཞངས༌ཁན༌བོ༌ ཨིན༌ནོག༌། ཏེན༌ན༌ ལོན༌བོ༌ ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཐར༌པ༌ ཐོབ༌ཅེས༌སི༌ འོད༌པོ༌ ཨིན༌།”

24 ཧུན༌མེད༌ལ༌ ཕེས༌ཏུས༌སི༌ ཀུ༌ཅོ༌ ཏངས༌ཏེ༌ ཟེརས༌, “པ༌འུ༌ལུ༌ ཁྱོ༌རང༌ ཆལ༌ཆོལ༌ སོང༌ཏེ༌ ཨིན༌ནོག༌, ལོབ༌ཇོང༌ མང༌པོ༌ ཅོ༌ཅེས༌པོའེ༌ ཁྱོ༌རང༌ སྙོ༌ཅུགས༌ཏེ༌ ཨིན༌ནོག༌།”

25 པ༌འུ༌ལུའི༌ ལན༌སལས༌, “ཕེས༌ཏུས༌ སྐུན༌དུན༌, ང༌ སྙོས༌ཏེ༌ མན༌། ངའེ༌ ཟེར༌ཁན༌གུན༌ ཀྲང༌པོ༌ ཨིན༌ ཆལ༌ཆོལ༌ མན༌། 26 གྱལ༌པོའ༌ འི༌གུན༌ནི༌ སྐོར༌ལ༌ ཐུག༌གྱུས༌ ཡོད༌པ༌ ངའེ༌ ཁོང༌ང༌ ཅི༌ཚང༌མ༌ ཤད༌ནའང༌ གྲིགས༌ཏེ༌ ཨིན༌ནོག༌། ཏེ༌ ནས༌སྐབས༌ ཚང༌མའེ༌ སྐོར༌ལ༌ ཁོང༌ང༌ གྱུས༌ཡོད༌ཅེས༌པོ༌ ང༌ ཏན༌ཏན༌ རག༌ ཅིའ༌ཟེར༌ན༌ ཏེ༌གུན༌ སང༌ཝའེ༌ ནང༌ང༌ མ༌ཅོའ༌ ཨིན༌ནོག༌། 27 ཨག༌རི༌པ༌ གྱལ༌པོ༌ ཉེ༌རང༌ངི༌ ལུང༌སྟོན༌པ༌གུན༌ནི༌ མོལ༌ཁན༌གུན༌ལ༌ ཨིད༌ཤེས༌སད༌ད༌? ང༌ གྱུས༌ཡོད༌ ཉེ༌རང༌ངི༌ ཨིད༌ཤེས༌ ཅོའ༌ནོག༌།”

28 གྱལ༌པོ༌ ཨག༌རི༌པའེ༌ པ༌འུ༌ལུའ༌ ཟེརས༌, “ཅི༌ ཁྱོ༌རང༌ངི༌ འི༌ཟུག༌ ཏུས༌ ཉུ༌ངུན༌ཞིག༌གི༌ ནང༌ང༌ ང༌ མ༌ཤི༌ཀའེ༌ཀ༌ ཏད༌པ༌ ཅོ༌ཅུག༌ཉན༌ཨིན༌ སམ༌མ༌རག༌ག༌?”

29 པ༌འུ༌ལུའི༌ མོལས༌, “ཏུས༌ ཐུ༌ངུན༌ ཡོད༌གྲོ༌ ཡ༌ རིང༌མོ༌, ངའེ༌ དཀོན༌མཆོག༌ག༌ མོས༌ལམ༌ ཞུའད༌, ཉེ༌རང༌ ཅིག༌པོ༌ མན༌པ༌ འི༌ཀ༌ ཛོམས༌ཏེ༌ ངའེ༌ སྤེ༌ར༌ ཉན༌ཁན༌ ཚང༌མའང༌, འི༌ ལག༌ལྕག༌བོ༌ མེད༌པ༌ ང༌ ཙོགས༌ གྱུར༌ཤིག༌།”

30 ཏེ༌ནེ༌ གྱལ༌པོ༌ ལངས༌ ཡང༌ ཁོ༌ ཉམ༌པོ༌ ཀའ༌ལོན༌, བེར༌ནི༌ཀཱ༌ དང༌ ཞན༌མ༌ ཚང༌མ༌ ལངས༌ཏེ༌ སོང༌། 31 ཆེན༌ ཡོད༌ ཟ༌ནེ༌ ཁོང༌གུན༌ནི༌ ཅིག༌ དང༌ ཅིག༌ག༌ ཟེརས༌, “ཙོན༌ལ༌ བོར༌ཅེས༌ ཡ༌ སྲོག༌གི༌ ཆད༌པ༌ ཏང༌གོ༌ཤེས༌སི༌ ལས༌ཤིག༌ འི༌ མི༌བོའེ༌ ཅའང༌ མ༌ཅོས༌ཏོག༌།”

32 གྱལ༌པོ༌ ཨག༌རི༌པའེ༌ ཕེས༌ཏུས༌ལ༌ ཟེརས༌, “ཀལ༌ཏེས༌ འི༌ མི༌བོའེ༌ རོམ༌མི༌ གྱལ༌པོའ༌ ཁོའེ༌ ཤགས༌པོའ༌ ཁྲིམས༌ཅད༌ ཅོ༌ཅེས༌ལ༌ ཞུ༌ཝ༌ མ༌ཕུལ༌པིན༌ན༌, ཁོ༌ ཕུད༌ནའང༌ གྲིག༌ཅེས༌ དུག༌།”

27

པ༌འུ༌ལུ༌ རོམ༌མ༌ ཁྱེརས༌།

27:1-12

1 ང༌ཞ༌གུན༌ གྲུ༌ཟིང༌ངི༌ ནང༌ང༌ ཨི༌ཏྲི༌ལི༌ ཡུལ༌ལ༌ ཀལ༌ཅེས༌ ཐག༌ཅད༌ད༌ཅིག༌, ཀའ༌ལོན༌ནི༌ པ༌འུ༌ལུ༌ དང༌ ཞན༌ ཙོན༌པ༌ ཁ༌ཅིག༌ མག༌མི༌གྱའེ༌ སྤོན༌བོ༌ ཡུ༌ལི༌འུས༌ ཟེར༌ཁན༌ནི༌ ལག༌ག༌ སྟདས༌, ཁོ༌ རོམ༌མི༌ གྱལ༌པོའེ༌ མིག༌སལ༌ལི༌ མག༌མིའི༌ ནང༌ནེ༌ ཨིན༌པིན༌། 2 ང༌ཞ༌གུན༌ ཨ༌དྲ༌མི༌དིམ༌ནེ༌ ལེབ༌ཁན༌ནི༌ གྲུ༌ཟིང༌ཞིག༌ག༌ ཞོན༌ཏེ༌ སོང༌པིན༌, ཀ༌བོ༌ ཨ༌སི༌ཨཱའེ༌ ཡུལ༌ཇོངས༌སི༌ ཚོའེ༌ ཐའ༌མའ༌ ཡོད༌ཁན༌ནི༌ ནས༌ས༌གུན༌ གྱུད༌ཏེ༌ ཆ༌ཅེས༌ ཨིན༌པིན༌, ཡང༌ མ༌ཀེ༌དོ༌ནི༌ཡཱ༌ ཡུལ༌ཇོངས༌སི༌ ཐེ༌ས༌ལོ༌ནི༌ཀ༌ གྱལ༌ས༌ནེ༌ ཨིན༌ཁན༌ནི༌ ཨ༌རིས༌ཏར༌ཀུས༌ ང༌ཞའ༌ ཉམ༌པོ༌ ཡོད༌པིན༌།

3 སྟིང༌མ༌ཞག༌པོ༌ སི༌དོན༌ གྱལ༌ས༌ ལེབ༌བ༌ཅིག༌, སྒོས༌དོམ༌གུན༌ ཐོབ༌ཅེས༌སི༌ ཕིའ༌ ཡུ༌ལི༌འུས༌སི༌ ཐུག༌རྗེ༌ ཅོས༌ཏེ༌ པ༌འུ༌ལུའ༌ ཁོང༌ངི༌ ཛ༌འོ༌གུན༌ ཉམ༌པོ༌ ཐུག༌ཅེས༌ལ༌ གོངས༌པ༌ ཏངས༌། 4 ཏེ༌ཀ༌ནེ༌ ང༌ཞ༌གུན༌ གྲུ༌ཟིང༌ང༌ ཞོནས༌ ཡང༌ ལུངས༌པོ༌ ང༌ཞའ༌ ཆེན༌ ཡོད༌སའེ༌ གོ༌ལོག༌པོའ༌ ཡོངས༌པ༌, ང༌ཞའ༌ ལུངས༌པོ༌ མེད༌ས༌ ཀིབ༌རུས༌ ཚོ༌ལིང༌,* ཡོ༌མ༌ ཆོགས༌ལ༌ བོར༌ཏེ༌ སོང༌པིན༌། 5 ཏེ༌ནེ༌ ང༌ཞ༌གུན༌ ཀཱི༌ལི༌ཀི༌ཡཱ༌ དང༌ པམ༌ཕིལ༌ཡཱའེ༌ ཉེ༌མོའ༌ ཡོད༌ཁན༌ནི༌ གྱ༌ཚོ༌ གྱུད༌ཏེ༌ ལིག༌ཡཱ༌ ཡུལ༌ཇོངས༌སི༌ མི༌ར༌ གྱལ༌ས༌ བབས༌པིན༌། 6 ཏེ༌རུ༌ མག༌མི༌གྱའེ༌ སྤོན༌བོའ༌ ཨ༌ལེག༌ཟན༌དྲིའ༌ གྱལ༌ས༌ནེ༌ ཨིན༌ཁན༌ནི༌ གྲུ༌ཟིང༌, ཨི༌ཏྲི༌ལི༌ ཡུལ༌ལ༌ ཆའ༌ཁན༌ཞིག༌ ཐོབ༌པ༌ ང༌ཞ༌གུན༌ ཏེ༌བོའེ༌ ནང༌ང༌ སྐྱོནས༌།

7 ང༌ཞའ༌ ཡོད༌ཁན༌ནི༌ གྲུ༌ཟིང༌, ཞག༌ མང༌པོ༌ ཀུ༌ལེའ༌ མ༌ནེ༌ སྲུལ༌ མ༌ཉན༌, ཡང༌ ཀགས༌པོ༌ ཉམ༌པོ༌ ང༌ཞའ༌ ཀནེ༌དུས༌ གྱལ༌ས༌ ལེབ༌། ལུང༌རག༌ ཡོད༌ཅེས༌པོའེ༌, ང༌ཞའ༌ ཆེན༌ ཡོད༌ཁན༌ནི༌ ལམ༌མི༌ཀ༌ ཆའ༌ མ༌ཉན༌པ༌, ང༌ཞ༌གུན༌ སལ༌མོ༌ནེ༌ ཆོགས༌ནེ༌ ལུངས༌པོ༌ སྒག༌ཅེས༌ལ༌ ཀརིཏྲ༌ ཚོ༌ལིང༌ ཡས༌པ༌ ཆོགས༌ལ༌ བོར༌ཏེ༌ སོང༌པིན༌། 8 ཡང༌ གྱ༌ཚོའེ༌ ཐའ༌མ༌ ཐའ༌མ༌ནེ༌ མ༌ ཀགས༌པོ༌ ཉམ༌པོ༌ ང༌ཞ༌གུན༌ ཇིགས༌པ༌ མེད༌ ཟེར༌ཁན༌ནི༌ ནས༌ས༌ ལེབ༌, ཀ༌བོ༌ ལ༌སེའ༌ གྱལ༌སའེ༌ ཉེ༌མོའ༌ ཡོད༌པིན༌།

9 ཏེ༌རུ༌ ལེབ༌ཅེས༌ལ༌ མ༌ ཞག༌ མང༌པོ༌ གོར༌, ཡང༌ ནམ༌ཟ༌ རྩོག༌པོ༌ ལུས༌ཤེས༌སི༌ ཏུས༌པོ༌ ལེབ༌པ༌ གྱ༌ཚོའེ༌ ནང༌ང༌ གྲུ༌ཟིང༌ སྲུལ༌ཅེས༌པོ༌ མ༌ ཇིགས༌པ༌ཅན༌ གྱུར༌རད༌པིན༌། པ༌འུ༌ལུའི༌ ཁོང༌གུན༌ལ༌ ཁ༌དའ༌ སལ༌ཨིན༌ མོལས༌, 10 “ཕྲོ༌པ༌གུན༌ ངའེ༌ སམ༌བའེ༌ ནང༌ང༌ ང༌དང༌གུན༌ནི༌ བེས༌པོ༌ མ༌ ཇིགས༌ནང༌ཅན༌ གྱུར༌ཅེས༌དུག༌ སམ༌མ༌རག༌, ནོར༌ དང༌ གྲུ༌ཟིང༌ངི༌ ཀོད༌ཀ༌ མ༌ཚད༌ ང༌དང༌གུན༌ནི༌ སྲོག༌གའང༌ སྐྱལ༌ཅེས༌སི༌ ཇིགས༌པ༌ དུག༌།” 11 ཨིན༌ནའང༌ མག༌མི༌གྱའེ༌ སྤོན༌བོའེ༌, པ༌འུ༌ལུའི༌ མོལ༌ཁན༌ནི༌ སང༌ གྲུ༌ཟིང༌ སྲུལ༌ཁན༌ནི༌ སྤོན༌བོ༌ དང༌ གྲུ༌ཟིང༌ངི༌ དག༌པོའེ༌ ཟེར༌ཁན༌བོའ༌ ཉན༌ཅེས༌ སམ༌བ༌ཅན༌ ཚོར༌། 12 ཏེ༌ ནས༌ས༌བོ༌ དགུན༌ལ༌ དུག༌ཅེས༌སི༌ ཕིའ༌ གྱལ༌ལ༌ མན༌པ༌, མི༌ མང༌ཆེའ༌བོའེ༌ ཕོ༌ནིགས༌སི༌ གྱལ༌ས༌ ལེབ༌ཅེས༌སི༌ རེ༌ཝ༌ བོར༌ཏེ༌ ཆ༌ཅེས༌ལ༌ ཐག༌ཅདས༌། ཕོ༌ནིགས༌ ཀརིཏྲ༌ ཚོ༌ལིང༌ངི༌ གྲུ༌ཟིང༌ བོར༌སའེ༌ ནས༌ས༌, ཀ༌བོ༌ ལྷོ༌ནུབ༌ དང༌ བྱང༌ནུབ༌ ཅིག༌པོ༌ནེ༌ གྱ༌ཚོའེ༌ ཆོགས༌ལ༌ བེ༌ཏེ༌ ཡོད༌ཅེས༌པོའེ༌ ལུངས༌པོ༌ སྲན༌ཏྲེ༌ ཡོང༌ང༌ མེད༌པིན༌།

གྱ༌ཚོའེ༌ ནང༌ང༌ ལུང༌རག༌ དང༌ ཆུལ༌བག༌།

27:13-26

13 ལྷོ༌ ཆོགས༌ནེ༌ ལུངས༌པོ༌ ཇམ༌པོ༌ ཡོང༌ཅེས༌ གོ༌ཟུག༌ ཆའ༌ཅིག༌, གྲུ༌ཟིང༌ སྲུལ༌ཁན༌གུན༌ནི༌ ཕོ༌ནིགས༌ལ༌ ཁམ༌ཟང༌ ལེབ༌ཅེས༌ སོང༌ སམས༌ཏེ༌ ཁོང༌གུན༌ནི༌ གྲུ༌ཟིང༌བོ༌ ཀྲོལ༌ཏེ༌ ཀརིཏྲ༌ཏྲི༌ ཐའ༌མ༌ནེ༌ སྲུལ༌ཏེ༌ ཁྱེརས༌། 14 བིང༌ཏེ༌ ཏུས༌ མང༌པོ༌ཞིག༌ མ༌ཆའ༌ ཀརིཏྲ༌ ཆོགས༌ནེ༌ ལུང༌རག༌ ཀྲག༌པོ༌ ཡོངས༌, ཀ༌བོའ༌ བྱང༌ཤར༌རི༌ ལུངས༌པོ༌ ཟེར༌རད༌པིན༌། 15 ལུང༌རག༌ ཀྲག༌པོའེ༌ ཞས༌ཏེ༌ གྲུ༌ཟིང༌བོ༌ ཕོ༌ནིགས༌སི༌ ཆོགས༌ལ༌ ཁྱེར༌ མ༌ཉན༌པ༌, ཁོང༌གུན༌ནི༌ གྲུ༌ཟིང༌བོ༌ ལུངས༌པོའེ༌ ཁྱེར༌ས༌ ཆོགས༌ལ༌ ཕུད༌ཏངས༌། 16 ཀཱའུ༌ད༌ ཚོ༌ལིང༌ངི༌ ལུངས༌པོ༌ མེད༌ས༌ ཆོགས༌ནེ༌ ང༌ཞ༌གུན༌ ཆའ༌ ཟ༌ནེ༌, སྲོག༌ སྐྱོབ༌བི༌ གྲུ༌ཟིང༌ ཆུ༌ངུན༌བོ༌ ང༌ཞའ༌ མ༌ ཀགས༌པོ༌ ཉམ༌པོ༌ སྐྱོབ༌ཉན༌ཏེ༌ གྲུ༌ཟིང༌ ཆེན༌མོའེ༌ཀ༌ སྟགས༌། 17 ཏེ༌ནེ༌ གྲུ༌ཟིང༌ ཆེན༌མོ༌བོ༌ ཆག༌ཅེས༌ནེ༌ སྐྱོབ༌ཅེས༌ལ༌ ཁོང༌གུན༌ནི༌ སྟག༌ནེ༌ ཡོག༌ ཚག༌པ༌ ཐག༌པ༌ ཉམ༌པོ༌ ལྡམས༌, ཡང༌ གྲུ༌ཟིང༌བོ༌ སིར༌ཏིས༌སི༌ ནས༌སའེ༌ ཁོར༌ལ༌ པེ༌མའེ༌ ནང༌ང༌ ནེར༌ཅེས༌སི༌ ཇིགས༌པ༌ ཡོད༌པ༌ ཁོང༌གུན༌ནི༌ གྲུ༌ཟིང༌ ཀུ༌ལེའ༌ གྲུལ༌ཅུག༌ཁན༌ནི༌ ཡོ༌ལ༌བོ༌ ཆུའི༌ ནང༌ང༌ ཕབས༌, ཡང༌ ལུངས༌པོའེ༌ གྲུ༌ཟིང༌བོ༌ སྲུལ༌ཏེ༌ ཁྱེརས༌།

18 ལུང༌རག༌ དང༌ ཆུལ༌བག༌ སྲན༌ཏྲེ༌ གྲུ༌ཟིང༌བོའ༌ ཕོགས༌པ༌, སྟིང༌མ༌ཞག༌པོ༌ གྲུ༌ཟིང༌ ཡང༌མོ༌ ཅོ༌ཅེས༌ལ༌ ཁོང༌གུན༌ནི༌ ཏེ༌ནང༌ང༌ ཡོད༌ཁན༌ནི༌ ཅ༌ལག༌གུན༌ ཆུའི༌ ནང༌ང༌ ཕང༌ཅེས༌ གོ༌ཟུགས༌། 19 ཞག༌ སུམ༌པའེ༌ ཞག༌ག༌ གྲུ༌ཟིང༌ སྲུལ༌ཁན༌གུན༌ནི༌ གྲུ༌ཟིང༌ སྲུལ༌ཅེས༌སི༌ ལག༌ཆ༌ ཚང༌མའང༌ ཕངས༌། 20 གྱ༌ཚོའེ༌ ནང༌ང༌ ལུང༌རག༌ དང༌ ཆུལ༌བག༌ མ༌ཅད༌ད༌ ཞག༌ མང༌པོ༌ ཉི༌མ༌ ཡ༌ སྐར༌མ༌ མ༌ཐོང༌ པ༌སང༌, ང༌ཞའ༌ ཐར༌ཅེས༌སི༌ རེ༌ཝ༌ མ༌ལུས༌།

21 མི༌གུན༌ནི༌ ཟན༌ མ༌ཟའ༌ ཞག༌ མང༌པོ༌ སོང༌པ༌, པ༌འུ༌ལུ༌ ཁོང༌གུན༌ནི༌ ཕྲོའ༌ ལངས༌ཏེ༌ མོལས༌, “ཕྲོ༌པ༌གུན༌, ཀལ༌ཏེས༌ ཁྱོ༌ཞ༌གུན༌ནི༌ ངའེ༌ ཟེར༌ཁན༌བོའ༌ ཉན༌ཏེ༌ ཀརིཏྲ༌ནེ༌ མ༌ བིང༌པིན༌ན༌ འི༌ཙོགས༌སི༌ ནོད༌སྐྱལ༌ དང༌ ཀོད༌ཀ༌ སོང༌ཏེ༌ མེད༌གྲོ༌། 22 ཨིན༌ནའང༌ ངའེ༌ ཁྱོ༌ཞ༌གུན༌ལ༌ ཏ༌རུང༌ངའང༌ རེ༌ཝ༌ སྟན༌པོ༌ བོར༌ཅེས༌ལ༌ ཟེར༌རད༌, ཅིའ༌ཟེར༌ན༌ ཁྱོ༌ཞའེ༌ ཕྲོ༌ནེ༌ སུའང༌ མི༌ཤི༌, གྲུ༌ཟིང༌ ཅིག༌པོ༌ ཁྲེས༌ཏོར༌ ཆེན༌། 23 ངའེ༌ ཞབས༌ཏོག༌ ཞུ༌ཁན༌ དཀོན༌མཆོག༌ ཀ༌བོའེ༌ ང༌ ཨིན༌, ཁོང༌ངི༌ ཕོ༌ཉ༌, དའང༌ ཚན༌ལ༌ ང༌ ཡོད༌ས༌ སྐྱོད༌ཏེ༌ 24 མོལས༌, ‘པ༌འུ༌ལུ༌ ཇིགས༌ མ༌ཇིགས༌, ཁྱོ༌རང༌ རོམ༌མི༌ གྱལ༌པོའེ༌ དུན༌ལ༌ ཤགས༌ ཅད༌དི༌ ཕིའ༌ ཏན༌ཏན༌ ལེབ༌ཨིན༌, ཡང༌ དཀོན༌མཆོག༌གི༌ ཁྱོ༌རང༌ ཉམ༌པོ༌ གྲུ༌ཟིང༌ངི༌ ནང༌ང༌ ཡོད༌ཁན༌ ཚང༌མའང༌ སྐྱོབ༌ཨིན༌།’ 25 ཏེན༌ན༌བོའེ༌ཕིའ༌ ཕྲོ༌པ༌གུན༌ རེ༌ཝ༌ ཐོན༌པོ༌ བོར༌, ངའེ༌ ཨིད༌ཤེས༌ ཅོའད༌ དཀོན༌མཆོག༌གི༌ མོལ༌ཁན༌བོ༌ དྲན༌དྲ༌ གྲུབ༌ཨིན༌། 26 ཨིན༌ནའང༌ ང༌དང༌ངི༌ གྲུ༌ཟིང༌ ཚོ༌ལིང༌ཞིག༌གི༌ ཉེ༌མོའ༌ ཏན༌ཏན༌ ཁད༌ཨིན༌།”

གྲུ༌ཟིང༌ ཆགས༌།

27:27-44

27 ཚན༌ 14 ཞག༌ག༌ ང༌ཞ༌གུན༌ ཨ༌དྲི༌ཡཱ༌ གྱ༌ཚོའེ༌ འ༌ངོ༌ ཆོགས༌ལ༌ ལུངས༌པོའེ༌ རིལ༌ཏེ༌ ཁྱེར༌ ཟ༌ནེ༌ ཚན༌ཕེད༌ ཟོད༌ཅིག༌ག༌ གྲུ༌ཟིང༌ སྲུལ༌ཁན༌གུན༌ནི༌ ས༌ཀྱད༌དི༌ ཉེ༌མོའ༌ ལེབ༌ཏིག༌རག༌ ཟེར༌ཨིན༌ ཚོར༌། 28 ཏེ༌ནེ༌ ཁོང༌གུན༌ནི༌ ཆུ༌ ཙམ༌ཤིག༌ ཀོན༌དྲོ༌ དུག༌ ཏབས༌པ༌, མི༌ཀྲར༌ 37 བིང༌, ཡང༌ ཙ༌པིག༌ཞིག༌ སྟིང༌ནེ༌ ཏབས༌པ༌, ཚད༌པོ༌ མི༌ཀྲར༌ 28 བིང༌། 29 གྲུ༌ཟིང༌བོ༌ བྲག༌ག༌ ཕོག༌ཅེས༌སི༌ ཇིགས༌པའེ༌ ནང༌ང༌ ཁོང༌གུན༌ནི༌ གྲུ༌ཟིང༌ སྒག༌ཅེས༌སི༌ ཕིའ༌ གྲུ༌ཟིང༌ངི༌ ཇུག༌ནེ༌ ལྕིན༌ཏྲེ༌ ལྕགས༌ ཏགས༌ཁན༌ནི༌ ཐག༌པ༌ ཞི༌ ཆུའི༌ ནང༌ང༌ ཕབས༌, ཡང༌ ནམ༌ལང༌ཅེས༌སི༌ ཕིའ༌ མོས༌ལམ༌ ཞུས༌།

30 ཏེ༌ནེ༌ གྲུ༌ཟིང༌ སྲུལ༌ཁན༌གུན༌ནི༌ གྲུ༌ཟིང༌ངི༌ གོ༌ནེ༌ ལྕིན༌ཏྲེ༌ ལྕགས༌ ཏགས༌ཁན༌ནི༌ ཐག༌པ༌ ཕབས༌ཟུན༌ ཏངས༌ཏེ༌ ཤོར༌ཅེས༌སི༌ ཕིའ༌ གྲུ༌ཟིང༌ ཆུ༌ངུན༌བོ༌ ཕབས༌། 31 པ༌འུ༌ལུའི༌ མག༌མི༌གྱའེ༌ སྤོན༌བོ༌ དང༌ མག༌མི༌གུན༌ལ༌ མོལས༌, “ཀལ༌ཏེས༌ འི༌ མི༌གུན༌ གྲུ༌ཟིང༌ངི༌ ནང༌ང༌ མ༌དུག༌ན༌ ཁྱོ༌ཞའེ༌ སྲོག༌ མི༌ཐར༌།” 32 ཏེ༌ནེ༌ མག༌མི༌གུན༌ནི༌ གྲུ༌ཟིང༌ ཆུ༌ངུན༌ ཅིངས༌ཏེ༌ ཡོད༌ཁན༌ནི༌ ཐག༌པ༌ ཅད༌ཏེ༌ གྱ༌ཚོའེ༌ ནང༌ང༌ བུད༌ཅུགས༌།

33 ནམ༌ལངས༌ས༌ཅིག༌ པ༌འུ༌ལུའི༌ མི༌གུན༌ལ༌ ཁར༌ཇི༌ ཟའ༌ཅུག༌ཅེས༌ལ༌ རྩོན༌གྲུས༌ ཅོ༌ཨིན༌ མོལས༌, “ཁྱོ༌ཞའེ༌ ཞག༌ ཅུབ༌ཞི༌ནེ༌ ཕར༌ལ༌ ཇིགས༌པ༌ དང༌ ཐེ༌ཚོམས༌སི༌ ནང༌ང༌ ཁར༌ཇིའ༌ ལག༌པ༌ མ༌རྩེས༌། 34 ཇུ༌ཇུ༌ ངའེ༌ ཁྱོ༌ཞ༌གུན༌ལ༌ སོན༌ཏེའ༌ ལུས༌ཤེས༌སི༌ ཕིའ༌ ཁར༌ཇི༌ ཟའ༌ཅེས༌ལ༌ ཞུ༌ཝ༌ ཕུལ༌ལད༌། ཁྱོ༌ཞའ༌ ཅིག༌གིའང༌ གོའི༌ སྲ༌ཉག༌ ཅིག༌ མི༌ སྟོར༌།” 35 ཏེ༌བོ༌ མོལ༌ཏེ༌ སྟིང༌ནེ༌ ཁོང༌ངི༌ ཏ༌གི༌ཞིག༌ ལེན༌ཏེ༌ ཁོང༌ ཚང༌མའེ༌ དུན༌ལ༌ དཀོན༌མཆོག༌ག༌ ཐུག༌རྗེ༌ཆེ༌ ཕུལ༌ཏེ༌ ཅགས༌ཏེ༌ ཟོས༌། 36 ཏེ༌ནེ༌ ཚང༌མ༌ལ༌ ཧམ༌པ༌ སྐྱེས༌ཏེ༌ ཟན༌ ཟོས༌། 37 གྲུ༌ཟིང༌ངི༌ ནང༌ང༌ ཡོད༌ཁན༌གུན༌ནི༌ ཀྲངས༌ཀ༌ 276 ཡོད༌པིན༌། 38 ཁོང༌གུན༌ ཟན༌ ཟོས༌ཏེ༌ གྲངས༌ས༌ཅིག༌, གྲུ༌ཟིང༌ ཡང༌མོ༌ ཆ༌ཅེས༌སི༌ ཕིའ༌ ཁོང༌གུན༌ནི༌ གྲུ༌ཟིང༌ངི༌ ནང༌ང༌ ཡོད༌ཁན༌ནི༌ ཀྲོ༌ནས༌ ཚང༌མ༌ ཆུའི༌ ནང༌ང༌ ཕངས༌།

39 ནམ༌ལངས༌ས༌ཅིག༌ གྱ༌ཚོའེ༌ ཐའ༌མའེ༌ ས༌ཀྱད༌ཞིག༌ ཐོང༌, ཨིན༌ནའང༌ ཀ༌ནས༌ས༌ ཨིན༌ གྱུས༌ མ༌སོང༌། ཉན༌ན༌ གྲུ༌ཟིང༌ ཏེ༌ ས༌ཀྱད༌དི༌ ཉེ༌མོའེ༌ པེ༌མའེ༌ ནང༌ང༌ ཁད༌ཅུག༌ཅེས༌ལ༌ ཁོང༌གུན༌ནི༌ ཐག༌ཅདས༌། 40 ཁོང༌གུན༌ནི༌ ལྕིན༌ཏྲེ༌ ལྕགས༌ ཏགས༌ཁན༌ནི༌ ཐག༌པ༌གུན༌ ཅད༌ཏེ༌ གྱ༌ཚོའེ༌ ནང༌ང༌ ཕངས༌, ཏེན༌ན༌ ཏུས༌ལ༌ གྲུ༌ཟིང༌ ཀྱོག༌ཅེས༌སི༌ ཤིང༌ང༌ ལྡམས༌ཁན༌ནི༌ ཐག༌པ༌གུན༌ ཀྲོལས༌, ཏེ༌ནེ༌ གྲུ༌ཟིང༌ངི༌ དུན༌ནི༌ ཡོ༌ལ༌བོ༌ སྟགས༌ཏེ༌ ལུངས༌པོའ༌ གྲུ༌ཟིང༌བོ༌ ཐའ༌མ༌ ཆོགས༌ལ༌ ཁྱེར༌ཅུགས༌། 41 ཨིན༌ནའང༌ སམ༌ཁན༌ནི༌ སང༌ སྔུན༌ལ༌ གྲུ༌ཟིང༌ངི༌ དུན༌བོ༌ པེ༌མའེ༌ ནང༌ང༌ ཁད༌, ཡང༌ གྱབ༌བོ༌ ཆུལ༌བག༌ ཤེད༌ཅན༌ནི༌ ཞས༌ཏེ༌ ཆག༌ཅེས༌ གོ༌ཟུག༌།

42 ཙོན༌པ༌གུན༌ ཆུའ༌ སྐྱལ༌ཏེ༌ ཤོར༌ཏེ༌ མི༌ཆ༌ཅེས༌སི༌ ཕིའ༌ མག༌མི༌གུན༌ནི༌ ཁོང༌གུན༌ སད༌ཅེས༌སི༌ ཐབས༌ལྡིང༌ངད༌པིན༌། 43 ཨིན༌ནའང༌ མག༌མི༌གྱའེ༌ སྤོན༌བོའ༌ པ༌འུ༌ལུ༌ སྐྱོབ༌ཅེས༌སི༌ དོད༌པ༌ ཡོད༌པ༌, ཁོང༌གུན༌ལ༌ ཏེ༌ ཐབ༌ལྡིངས༌ ནང༌ཞིན༌ ཅོ༌ མ༌ཅུགས༌། ཁོའེ༌ བཀའ༌ ཏངས༌, “གོ༌མ༌ སྐྱལ༌ཉན༌ཁན༌གུན༌ ས༌ཀྱད༌ ཆོགས༌ལ༌ ཆ༌ཅེས༌ལ༌ ཆུའི༌ ནང༌ང༌ ཆོམས༌, 44 ཡང༌ ལུས༌ཁན༌གུན༌ནི༌ སྤང༌ལེབ༌ དང༌ གྲུ༌ཟིང༌ ཆགས༌ཁན༌ནི༌ ཤིང༌གུན༌ནི༌ རོགས༌ ལེན༌།” ཏེ༌ཟུག༌ ཅོས༌ པ༌སང༌ ཚང༌མ༌ ས༌སྐམ༌པོའེ༌ཀ༌ ཁམ༌ཟང༌ བིང༌ཉན༌།

28

མལ༌ཏྲ༌ ཚོ༌ལིང༌ང༌ ལེབ༌།

28:1-10

1 ཁམ༌ཟང༌ ཉམ༌པོ༌ ས༌ སྐམ༌པོའེ༌ཀ༌ བིངས༌ཏེ༌ སྟིང༌ནེ༌ ང༌ཞའ༌ ཏེ༌ ཚོ༌ལིང༌བོའ༌ མལ༌ཏྲ༌ ཟེར༌ཁན༌ གྱུས༌སོང༌། 2 ཏེ༌ ཡུལ༌མི༌གུན༌ནི༌ ང༌ཞའ༌ མ༌སྲན༌ཏྲེ༌ སྙིང༌རྗེ༌ སྟནས༌། ཆར༌པ༌ ཏང༌ཅེས༌པོའེ༌ ཀྲང༌མོ༌ སྲན༌ཏྲེ༌ ཡོད༌པ༌, ཏེ༌ མི༌གུན༌ནི༌ མེ༌ ཏངས༌ཏེ༌ ང༌ཞའ༌ གའ༌སུས༌ གྱལ༌ལ༌ ཅོས༌།

3 པ༌འུ༌ལུའི༌ ཤིང༌ བན༌ཤིག༌ རུགས༌ཏེ༌ མེའ༌ ཏབ༌ཅེས༌ ཅོའ༌ཅིག༌, མེ༌ ཚད༌དི༌ ཞས༌ཏེ༌ ཏེ༌ ཤིང༌ངི༌ ཕྲོ༌ནེ༌ ཏུག༌རུལ༌ཞིག༌ བིང༌ཏེ༌ པ༌འུ༌ལུའི༌ ལག༌པ༌ སོ༌ག༌ ཏབས༌ཏེ༌ དུགས༌། 4 ཚོ༌ལིང༌ངི༌ མི༌གུན༌ལ༌ རུལ༌བོའེ༌ པ༌འུ༌ལུའི༌ ལག༌པ༌ སོ༌ག༌ ཏབས༌ཏེ༌ ཐོང༌ང༌ཅིག༌, ཅིག༌ དང༌ ཅིག༌ག༌ ཟེརས༌, “འི༌ མི༌བོ༌ ཏན༌ཏན༌ལ༌ མི༌སད༌ཞིག༌ ཨིན༌ནོག༌། ཁོ༌ གྱ༌ཚོའེ༌ ནང༌ནེ༌ ཐར༌ཏེ༌ ཨིན༌ནའང༌ ཁྲིམས༌ཅད༌ ཛད༌ཁན༌ནི༌ དཀོན༌མཆོག༌གི༌ ཁོ༌ སོན༌ཏེའ༌ ལུས༌ ཅུག༌ག༌ མ༌ཛད༌ད༌ ཨིན༌ནོག༌།” 5 པ༌འུ༌ལུའི༌ རུལ༌བོ༌ སྲུགས༌ཏེ༌ མེ༌ ནང༌ང༌ ཕངས༌ སལ༌པ༌ ཁོང༌ང༌ ཅའང༌ མ༌སོང༌། 6 ཏེ༌ མི༌གུན༌ནི༌ པ༌འུ༌ལུའི༌ ཟུགས༌པོ༌བོ༌ སྲངས༌ཨིན༌ ཡ༌ ཧུན༌མེད༌ལ༌ སའེ༌ཀ༌ གྱེལ༌ཏེ༌ ཤིའ༌ནོག༌ སམ༌། ཏུས༌ མང༌པོ༌ཞིག༌ སྲུངས༌ཏེ༌ སྟིང༌ནེའང༌ པ༌འུ༌ལུའ༌ ཅའང༌ མ༌སོང༌པ༌ ཁོང༌གུན༌ནི༌ སམ༌ཁན༌བོ༌ གྱུར༌ཏེ༌ འི༌ མི༌བོ༌ དཀོན༌མཆོག༌ཤིག༌ ཨིན༌ནོག༌ ཟེརས༌།

7 པུབ༌ལི༌འུས༌ ཟེར༌ཁན༌བོ༌ ཏེ༌ ཚོ༌ལིང༌ངི༌ ནང༌ང༌ ས༌ཀྱད༌ མ༌ ཆེན༌མོ༌ཞིག༌གི༌ དག༌པོ༌ དང༌ ཏེ༌ ཡུལ༌ལི༌ ཀའ༌ལོན༌ ཨིན༌པིན༌། ཁོའེ༌ ང༌ཞའ༌ ཁོ༌རང༌ངི༌ ཁང༌པའེ༌ ནང༌ང༌ གའ༌སུས༌ ཞུས༌ཏེ༌ ཞག༌ སུམ༌ ཚག༌པ༌ ང༌ཞའ༌ སྟ༌སྟོག༌ ཅོས༌ཏེ༌ ཐུག༌རྗེ༌ ཛདས༌། 8 པུབ༌ལི༌འུས༌སི༌ ཨ༌བའ༌ ཚད༌ དང༌ ཁྲོལ༌ཅེས༌སི༌ ཟུ༌མོ༌ ཡོངས༌ཏེ༌ མལ༌ཙའེ༌ ནང༌ང༌ དུག༌པིན༌, པ༌འུ༌ལུ༌ ཁོའ༌ ཐུག༌ག༌ལ༌ སྐྱོདས༌། མོས༌ལམ༌ ཞུས༌ ཡང༌ ཁོང༌རང༌ངི༌ ཆག༌ ཁོའེ༌ གོའེ༌ཀ༌ བོར༌ར༌ ཛད༌ཏེ༌ ཁོ༌ ཕན༌ཅུག༌ག༌ ཛདས༌། 9 ཏེ༌བོ༌ ཐོང༌ང༌ཅིག༌ ཏེ༌ ཚོ༌ལིང༌ངི༌ ཞན༌ ནད༌པ༌ ཚང༌མ༌ ཁོང༌ངི༌ དུན༌ལ༌ ཁྱོངས༌, ཡང༌ པ༌འུ༌ལུའི༌ ཁོང༌གུན༌ནའང༌ ཕན༌ཅུག༌ག༌ ཛདས༌། 10 ཏེ༌བོའེ༌ ཞས༌ཏེ༌ ཁོང༌གུན༌ནི༌ ང༌ཞ༌གུན༌ལ༌ མ༌ རྩི༌ཝ༌ ཅོས༌, ཡང༌ ང༌ཞའ༌ ཏེ༌ཀ༌ནེ༌ བིང༌ཅེས༌སི༌ གྲལ༌ ཅོའ༌ཅིག༌, ཁོང༌གུན༌ནི༌ ང༌ཞའ༌ སྒོས༌དོམ༌ ཡོད༌ཁན༌ ཚང༌མ༌ གྲུ༌ཟིང༌ངི༌ ནང༌ང༌ སྐངས༌།

རོམ༌མ༌ ལེབ༌།

28:11-16

11 ཟླ༌ཝ༌ སུམ༌མི༌ སྟིང༌ནེ༌ ང༌ཞ༌གུན༌, དགུན༌ཏུས༌ ཕུད༌ཅེས༌ལ༌ ཏེ༌ ཚོ༌ལིང༌བོའེ༌ཀ༌ དུགས༌ཏེ༌ ཡོད༌ཁན༌ནི༌ གྲུ༌ཟིང༌ཞིག༌ག༌ ཞོན༌ཏེ༌ སོང༌པིན༌, ཀ༌བོ༌ ཨ༌ལེག༌ཟན༌དྲིའ༌ནེ༌ ཨིན༌ནོག༌། ཏེ༌ གྲུ༌ཟིང༌ངི༌ གོ༌བོ༌ གརིས༌པའེ༌ ཚག༌ཕྲུག༌ ལྷ༌ ཀས༌ཏྲར༌ དང༌ པོ༌ལགས༌ ཟེར༌ཁན༌ནི༌ གོའེ༌ ཟོས༌ཏེ༌ ནང༌ང༌ སྐོས༌ཏེ༌ དུག༌པིན༌། 12 ང༌ཞ༌གུན༌ སི༌ར༌ཀུས༌ གྱལ༌ས༌ ལེབ༌, ཡང༌ ཏེ༌རུ༌ ཞག༌ སུམ༌ དུགས༌། 13 ཏེ༌ཀ༌ནེ༌ གྲུ༌ཟིང༌ངི༌ ནང༌ང༌ སོང༌ཏེ༌ ང༌ཞ༌གུན༌ རེ༌གི༌འུམ༌ གྱལ༌ས༌ ལེབ༌, ཡང༌ སྟིང༌མ༌ཞག༌པོ༌ ལྷོ༌ ཆོགས༌ནེ༌ ལུངས༌པོ༌ ཡོངས༌པ༌ ཞག༌ཅིག༌གི༌ སྟིང༌ནེ༌ ང༌ཞ༌གུན༌ པུ༌ཏེའོ༌ལི༌ གྲོང༌ཁྱེར༌ལ༌ ལེབ༌། 14 ཏེ༌རུ༌ ང༌ཞ༌གུན༌ལ༌ ཏད༌པ༌ཅན༌ ཁ༌ཅིག༌ ཐུག༌, ཁོང༌གུན༌ནི༌ ང༌ཞའ༌ ཞག༌པོ༌ རྡུན༌ ཁོང༌གུན༌ ཉམ༌པོ༌ དུགས༌ཅེས༌ལ༌ ཞུས༌། ཏེ༌ སྟིང༌ནེ༌ ང༌ཞའ༌ གྲུལ༌ཏེ༌ རོམ༌མི༌ གྱལ༌ས༌ ལེབ༌།

15 རོམ༌མི༌ ནང༌ང༌ ཡོད༌ཁན༌ནི༌ སྤུན༌གུན༌ལ༌ ང༌ཞའ༌ ཡོང༌དུག༌ ཟེར༌ཏེ༌ གྱུས༌སོང༌ཏེ༌ ཨབ༌པིའུས༌སི༌ ཁྲོམས༌ དང༌, བེས༌ཁང༌ སུམ༌ ཟེར༌ཁན༌ནི༌ གྲོང༌ཁྱེར༌ ཚག༌པ༌ ང༌ཞའ༌ སུས༌ཏེ༌ ཡོངས༌། ཁོང༌གུན༌ ཐོང༌ང༌ཅིག༌ པ༌འུ༌ལུའི༌ སེམས༌ལ༌ སྤོས༌པ༌ སྐྱེས༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌། 16 རོམ༌མི༌ གྱལ༌ས༌ ལེབས༌ཏེ༌ སྟིང༌ནེ༌ པ༌འུ༌ལུའ༌ ཅིག༌པོ༌ ཁང༌པ༌ཞིག༌གི༌ ནང༌ང༌ དུག༌ཅེས༌ལ༌ གོངས༌པ༌ ཏངས༌ཏེ༌ མག༌མི༌ ཅིག༌ སྲུང༌ང༌ བོརས༌།

རོམ༌མི༌ ནང༌ང༌ པ༌འུ༌ལུའི༌ ཆོས༌ཤདས༌།

28:17-31

17 ཞག༌ སུམ༌ ཆའ༌ཅིག༌ པ༌འུ༌ལུའི༌ ཡ༌ཧུ༌དཱ༌པའེ༌ འུ༌སྐྱོང༌གུན༌ལ༌ བོདས༌། ཁོང༌གུན༌ ལྡུས༌ས༌ཅིག༌ པ༌འུ༌ལུའི༌ མོལས༌, “ཡ༌ཧུ༌དཱ༌པའེ༌ སྤུན༌གུན༌, ངའེ༌, ང༌དང༌ངི༌ མི༌གུན༌ ཡ༌ ཕ༌མེས༌པོའེ༌ ལུག༌སྲོལ༌གུན༌ནི༌ གྱབ༌གལ༌ མ༌ནེ༌ མ༌ཅོས༌པིན༌, ཏེ༌ནེའང༌ ང༌ ཡེ༌རུ༌ཤ༌ལེམ༌མི༌ ནང༌ང༌ ཟུམས༌ཏེ༌ རོམ༌པའེ༌ ལག༌ག༌ སྟདས༌། 18 རོམ༌པ༌གུན༌ནི༌ ང༌ རྩར༌ཅོད༌ ཏངས༌ཏེ༌ སྟིང༌ནེ༌ ཕུད༌ཅེས༌ལ༌ ཐད༌ ཅིའ༌ཟེར༌ན༌ སྲོག༌གི༌ ཆད༌པ༌ ཕོག༌ཅེས༌སི༌ ལས༌ཤིག༌ ངའེ༌ མ༌ནེ༌ མ༌ཅོས༌པིན༌། 19 ཨིན༌ནའང༌ ཡ༌ཧུ༌དཱ༌པ༌གུན༌ནི༌ ཏེ༌ ཐག༌ཅད༌བོའ༌ གྱབ༌གལ༌ ཅོས༌པ༌, ངའ༌ རོམ༌མི༌ གྱལ༌པོའེ༌ཀ༌ ཁྲིམས༌ཅད༌དི༌ ཕིའ༌ ཞུ༌ཝ༌ ཕུལ༌གོས༌, ངའེ༌ ང༌རང༌ངི༌ མི༌གུན༌ནི༌ཀ༌ སྐྱོན༌ ཀལ༌ཅེས༌ལ༌ ཏེ༌ ཞུ༌ཝ༌ མ༌ཕུལ༌པིན༌། 20 ཨིས༌ར༌ཨེལ༌པ༌གུན༌ནི༌ རེ༌ཝ༌, ཀ༌བོ༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌, ཁོང༌ སྐྱོད༌ཚར༌ཁན༌བོའེ༌ ནང༌ང༌ ཏད༌པ༌ ཅོས༌པ༌ ངའ༌ འི༌ ལྕག༌ཐག༌ ཉམ༌པོ༌ ཅིངས༌ཏེ༌ ཨིན༌ཁན༌བོ༌ ཧ༌གོ༌ཅུག༌ཅེས༌སི༌ ཕིའ༌ ངའེ༌ ཁྱོ༌ཞའ༌ སྤེ༌ར༌ ཏང༌ང༌ བོད༌ཏེ༌ ཨིན༌།”

21 ཁོང༌གུན༌ནི༌ ལན༌ཏངས༌, “ང༌ཞའ༌ ཉེ༌རང༌ངི༌ སྐོར༌ལ༌ ཡ༌ཧུ༌དཱ༌ནེ༌ ཨི༌གེ༌ མ༌ལེབ༌, ཡང༌ ཡ༌ཧུ༌དཱ༌ནེ༌ ཡོང༌ཁན༌ནི༌ སྤུན༌གུན༌ནི༌ ཉེ༌རང༌ངི༌ སྐོར༌ལ༌ ཅའང༌ ངན༌པ༌ ཤད༌ད༌ ཡ༌ ཟེར༌ར༌ མེ༌རག༌། 22 ཨིན༌ནའང༌ ཀ༌རུང༌ས༌ མི༌གུན༌ནི༌ འི༌ ཆོས༌ སྡེ༌ གྱབ༌གལ༌ལ༌ སྤེ༌ར༌ ཏང༌ཁན༌བོ༌ ང༌ཞའ༌ གྱུས༌ཡོད༌། འི༌བོའེ༌ སྐོར༌ལ༌ ཤད༌ད༌ཛད༌ ང༌ཞའ༌ ཉན༌ཅེས༌ལ༌ ཐད༌ད༌རག༌།”

23 པ༌འུ༌ལུའི༌ སྤེ༌ར༌ ཉན༌ཅེས༌ལ༌ ཁོང༌གུན༌ནི༌ ཞག༌ཤིག༌ ལྡམས༌། ཏེ༌ ཞག༌པོ༌ ལེབ༌བ༌ཅིག༌, པ༌འུ༌ལུ༌ ཞུག༌སའེ༌ ཁང༌པའ༌ སྔུན༌ནི༌ སང༌ མང༌ང༌ མི༌གུན༌ ཛོམས༌། པ༌འུ༌ལུའི༌ ང༌ཏོག༌ནེ༌ ཕི༌ཏོག༌ ཚག༌པ༌ ཁོང༌གུན༌ལ༌ དཀོན༌མཆོག༌གི༌ གྱལ༌སྲིད༌དི༌ སྐོར༌ལ༌ སྤང༌པོ༌ སལ༌ཨིན༌ ཧ༌གོ༌ཅུགས༌། ཡང༌ མོ༌ཟེས༌སི༌ བཀའ༌ཁྲིམས༌ དང༌ ལུང༌སྟོན༌པ༌གུན༌ནི༌ སྤེ༌ཆ༌གུན༌ གྱུད༌ཏེ༌ ཡེ༌ཤུ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌བོ༌ ཧ༌གོ༌ཅུག༌ཅེས༌སི༌ རྩོན༌གྲུས༌ ཅོས༌། 24 ཁ༌ཅིག༌གི༌ ཁོང༌ངི༌ མོལ༌ཁན༌གུན༌ ཚོར༌ཏེ༌ ཏད༌པ༌ ཅོས༌, ཨིན༌ནའང༌ ཁ༌ཅིག༌གི༌ མ༌ཅོས༌། 25 སམ༌ཚུལ༌ སོ༌སོའེ༌ ཞས༌ཏེ༌ ཁོང༌གུན༌ནི༌ ནང༌ང༌ མི༌གྲིག༌ཅེས༌ སོང༌ ཡང༌ ཁོང༌གུན༌ ཏེ༌ཀ༌ནེ༌ བིང༌ཏེ༌ ཆེན༌ ཡོད༌ ཟ༌ནེ༌ པ༌འུ༌ལུའི༌ མོལས༌, “ཡེ༌ཤ༌ཡཱ༌ ལུང༌སྟོན༌པ༌ གྱུད༌ཏེ༌ ཏམ༌པའེ༌ ཐུག༌ཉིད༌དི༌ ཁྱོ༌ཞའེ༌ ཕ༌མེས༌པོ༌གུན༌ལ༌ དེན༌བ༌ མོལ༌ཏེ༌ ཨིན༌ནོག༌,

26 ‘འི༌ མི༌རབས༌པོའེ༌ཀ༌ སོང༌ཏེ༌ ཟེར༌,

“ཁོང༌གུན༌ནི༌ ངའེ༌ ཤད༌ཁན༌གུན༌ ཚོར༌ནའང༌ ཧ༌གོ༌ཐུབ༌བ༌ མི༌དུག༌,

ཁོང༌གུན༌ནི༌ ངའེ༌ ཅོ༌ཁན༌གུན༌ ཐོང༌ནའང༌ ང༌ སུ༌ ཨིན༌ཁན༌བོ༌ ངོ༌ཤེས༌ས༌ མི༌དུག༌”

27 ཅིའ༌ཟེར༌ན༌ འི༌ མི༌རབས༌པོའེ༌ སྙིང༌བོ༌ སྐྱོང༌པོ༌ གྱུར༌ཏེ༌ དུག༌,

ཁོང༌གུན༌ལ༌ ཀགས༌པོ༌ ཉམ༌པོ༌ མ༌ ཉུ༌ངུན༌ ཚོར༌དུག༌།

ཡང༌ མིག༌གུན༌ ཙུམས༌ཏེ༌ ཡོད༌པ༌ ཁོང༌གུན༌ནི༌ མིག༌ནེ༌ མི༌ཐོང༌,

ནམ༌ཅོག༌ནེ༌ མི༌ཚོར༌, ཡང༌ སེམས༌ལ༌ ཧ༌མི༌གོ༌

ཏེ༌ མ༌ནེ༌ ཁོང༌གུན༌ ང༌ ཆོགས༌ལ༌ གྱུར༌ཏེ༌

ངའེ༌ ཁོང༌གུན༌ གྱལ༌ཅུགས༌ཏེ༌ ཡོད༌གྲོ༌།’✡”

28 “ཏེན༌ན༌བོའེ༌ཕིའ༌ དཀོན༌མཆོག༌གི༌ ཐར༌ལམ༌མི༌ ལོན༌བོ༌ ཡ༌ཧུ༌དཱ༌པ༌ མན༌ཁན༌གུན༌ནི༌ཀ༌ ཀལ༌ཏེ༌ ཁོང༌གུན༌ནི༌ ཉན༌ཅེས༌པོ༌ ཁྱོ༌ཞ༌གུན༌ནི༌ ཧ༌གོ༌གོས༌།” 29 * 30 པ༌འུ༌ལུ༌ ལོ༌ ཉིས༌ ཁང༌ལ༌ ཤལ༌ཁན༌ནི༌ ཁང༌པའེ༌ ནང༌ང༌ ཞུགས༌, ཡང༌ ཁོང༌ངི༌ ཐུག༌ག༌ ཡོང༌ཁན༌ ཚང༌མ༌ལ༌ གའ༌སུས༌ ཞུའད༌པིན༌། 31 ཁོང༌ངི༌ མ༌ སྤོས༌པ༌ དང༌ ཅའང༌ སྒག༌ཞའ༌ མེད༌པ༌ དཀོན༌མཆོག༌གི༌ གྱལ༌སྲིད༌དི༌ སྐོར༌ལ༌ ཤད༌ཏེ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ ལབ༌ཞ༌ སལས༌།

* 1:12 1:12 ཏེ༌ རི༌བོའི༌ཀ༌ ཨོ༌ལིཝ༌ཝི༌ ལྕང༌མ༌ མང༌པོ༌ སྐྱེས༌ཏེ༌ ཡོད༌པ༌ ཏེ༌བོའ༌ ཨོ༌ལིཝ༌ཝི༌ རི༌ ཟེར༌རད༌པིན༌།

✡ 1:20 1:20 སུང༌གུར༌ 69:25

✡ 1:20 1:20 སུང༌གུར༌ 109:8

* 2:1 2:1 པེན༌ཏི༌ཀོས༌ ནི༌ པེ༌སག༌གི༌ སྟིང༌ནེ༌ ཞག༌ 50 ཞག༌པོའ༌ ཟེར༌ར༌ནོག༌།

✡ 2:21 2:21 ཡོ༌ཨེལ༌ 2:28-32

✡ 2:28 2:28 སུང༌གུར༌ 16:8-11

✡ 2:34-35 2:34,35 སུང༌གུར༌ 110:1

✡ 3:23 3:23 བཀའ༌ཁྲིམས༌ ཉིས༌པ༌ 18:15, 18, 19

✡ 3:25 3:25 གོ༌ཟུག༌ 22:18, 26:4

✡ 4:11 4:11 སུང༌གུར༌ 118:22

✡ 4:26 4:26 སུང༌གུར༌ 2:1,2

✡ 7:3 7:3 གོ༌ཟུག༌ 12:1

✡ 7:7 7:7 གོ༌ཟུག༌ 15:13,14

* 7:8 7:8 དཀོན༌མཆོག༌གི༌ ཆད༌དོན༌བོ༌ ནི༌ ཀལ༌ཏེས༌ ཨབ༌ར༌ཧམ༌ དང༌ ཁོང༌ངི༌ པུར༌གྱུད༌གུན༌ནི༌ དཀོན༌མཆོག༌གི༌ བཀའ༌རྒྱ༌ ཚང༌མ༌ ཁ༌ ཉན༌ན༌ ཁོང༌གུན༌ དཀོན༌མཆོག༌གི༌ མི༌གུན༌ གྱུར༌ཨིན༌། ཁོང༌གུན༌ནི༌ སུན༌ནད༌ ཅོས༌ཏེ༌ ཏེ༌ ཆད༌དོན༌བོ༌ སྲུང༌ཅེས༌ལ༌ ཁའ༌ཆམས༌།

✡ 7:28 7:28 བིང༌ཏེ༌ ཆའ༌ཁན༌ 2:14

✡ 7:32 7:32 བིང༌ཏེ༌ ཆའ༌ཁན༌ 3:6

✡ 7:34 7:34 བིང༌ཏེ༌ ཆའ༌ཁན༌ 3:5, 7, 8, 10

✡ 7:37 7:37 བཀའ༌ཁྲིམས༌ ཉིས༌པ༌ 18:15

✡ 7:40 7:40 བིང༌ཏེ༌ ཆའ༌ཁན༌ 32:1

✡ 7:43 7:43 ཨ༌མོས༌ 5:25

✡ 7:50 7:50 ཡེ༌ཤ༌ཡཱ༌ 66:1,2

✡ 8:33 8:33 ཡེ༌ཤ༌ཡཱ༌ 53:7,8

* 8:37 8:37 སྔུན༌མའེ༌ གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ རྐང༌པ༌ 37 མེད༌ཏེ༌ ཨིན༌ནོག༌, ཀ༌བོ༌ ནི༌ ཕི༌ལིབ༌བི༌ ཁོའ༌, “ཀལ༌ཏེས༌ ཉེ༌རང༌ངི༌ སྙིང༌ནེ༌ ཏད༌པ༌ ཅོའད༌ན༌ ཏེ༌ནེ༌ ཁྲུས༌ལེན༌ན༌ གྲིག༌” མོལས༌། ལོན༌པོའེ༌ ལང༌ ཏངས༌, “ཡེ༌ཤུ༌ མ༌ཤི༌ཀ༌ དཀོན༌མཆོག༌གི༌ སྲས༌ ཨིན༌ཁན༌བོའ༌ ངའེ༌ ཏད༌པ༌ ཅོའད༌།”

* 9:25 9:25 སྔུན༌མའེ༌ ཏུས༌ལ༌ གྲ༌འོ༌གུན༌ནེ༌ སྐྱོབ༌ཅེས༌ལ༌ གྱལ༌ས༌ ཚང༌མ༌ གྱང༌ ཐོན༌པོ༌ སྐོར༌ཏེ༌ ཡོང༌ངད༌པིན༌།

* 13:6 13:6 ཚོ༌ལིང༌ ནི༌ ཆུའི༌ ཞུང༌ང༌ ཡོད༌ཁན༌ནི༌ ས༌ཀྱད༌ལ༌ ཟེར༌ར༌ནོག༌།

✡ 13:33 13:33 སུང༌གུར༌ 2:7

✡ 13:34 13:34 ཡེ༌ཤ༌ཡཱ༌ 55:3

✡ 13:35 13:35 སུང༌གུར༌ 16:10

✡ 13:41 13:41 ཧ༌བ༌ཀུག༌ 1:5

✡ 13:47 13:47 ཡེ༌ཤ༌ཡཱ༌ 49:6

* 15:1 15:1 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཟེར༌ར༌ནོག༌།

✡ 15:17 15:17 ཨ༌མོས༌ 9:11,12

† 15:34 15:34 རྐང༌པ༌ 34 ༼ཨིན༌ནའང༌ སི༌ལས༌སི༌ ཏེ༌རུ༌ དུག༌ཅེས༌ ཐག༌ཅདས༌༽ བོ༌ སྔུན༌མ༌ གརིས༌པའེ༌ སྐད༌དི༌ སྤེ༌ཆ༌གུན༌ནི༌ ནང༌ང༌ བྲིས༌ཏེ༌ མེད༌ཏེ༌ ཨིན༌ནོག༌།

* 17:18 17:18 སམ༌ཚུལ༌ སོ༌སོའེ༌ཀ༌ གྲོས༌དུར༌ ཅོ༌ཁན༌གུན༌ལ༌ ཚན༌ཉིད༌པ༌ ཟེར༌ར༌ནོག༌།

* 20:15 20:15 ཚོ༌ལིང༌ ནི༌ ཆུའི༌ ཞུང༌ང༌ ཡོད༌ཁན༌ནི༌ ས༌ཀྱད༌ལ༌ ཟེར༌ར༌ནོག༌།

✡ 23:5 23:5 བིང༌ཏེ༌ ཆའ༌ཁན༌ 22:28

* 24:7 24:7 སྔུན༌མ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ རྐང༌པ༌ 6 ཕེད༌, 7 གང༌པོ༌ དང༌ 8 ཕེད༌པོ༌ མེད༌ཏེ༌ ཨིན༌ནོག༌། ཨིན༌ནའང༌ སྟིང༌མའེ༌ སྤེ༌ཆ༌ ཁ༌ཅིག༌གི༌ ནང༌ང༌ “ང༌ཞའེ༌ ཁོའ༌ ང༌ཞ༌རང༌ངི༌ ཆོས༌ཁྲིམས༌ ནང༌ཞིན༌ ཁྲིམས༌ཅད༌ ཏངས༌ཏེ༌ ཡོད༌གྲོ༌ ཨིན༌ནའང༌ མག༌སྟོང༌ངི༌ སྤོན༌བོ༌ ལི༌སི༌འས༌ ཡོངས༌ཏེ༌ འི༌ མི༌བོ༌ ང༌ཞའེ༌ ལག༌ནེ༌ ཝང༌ ཉམ༌པོ༌ ཀོགས༌ཏེ༌ ཁྱེརས༌། ཡང༌ ཁོའ༌ ཉད༌གལ༌ ཀལ༌ཁན༌གུན༌ལ༌ ཉེ༌རང༌ངི༌ དུན༌ལ༌ ཡོང༌ཅེས༌ལ༌ བཀའ༌ ཏངས༌།” བྲིས༌ཏེ༌ ཨིན༌ནོག༌།

* 27:4 27:4 ཚོ༌ལིང༌ ནི༌ ཆུའི༌ ཞུང༌ང༌ ཡོད༌ཁན༌ནི༌ ས༌ཀྱད༌ལ༌ ཟེར༌ར༌ནོག༌།

✡ 28:27 28:27 ཡེ༌ཤ༌ཡཱ༌ 6:9,10

* 28:29 28:29 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 28:29 མེད༌ཏེ༌ ཨིན༌ནོག༌། སྟིང༌མ༌ ཁ༌ཅིག༌གི༌ ནང༌ང༌, “པ༌འུ༌ལུའི༌ ཏེ༌བོ༌ མོལ༌ལ༌ཅིག༌ ཡ༌ཧུ༌དཱ༌པ༌གུན༌ ཁོ༌རང༌གུན༌ནི༌ ཕྲོའ༌ ཛིང༌མོ༌ ཏང༌ཨིན༌ བིང༌ཏེ༌ སོང༌” བྲིས༌ཏེ༌ ཡོད༌ཏེ༌ ཨིན༌ནོག༌།

རོམ༌པ༌

1

2

3

4

5

6

7

8

9

10

11

12

13

14

15

16

རོམ༌མི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌།

རོམ༌མི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འིན༌ན༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ཆོས༌སི༌ ནང༌ང༌ ཁས༌པ༌གུན༌ནི༌, འི༌ ཆག༌བྲིས༌ དང༌ ཞན༌ཡང༌ ཆག༌བྲིས༌གུན༌ལ༌ རྩར༌ཅོད༌ ཅོ༌ཅེས༌པོའེ༌, པ༌འུ༌ལུའི༌ འི༌ ཆག༌བྲིས༌པོ༌ མ༌ཤི༌ཀ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ཧ༌ལམ༌ ལོ༌ 22 ཡ༌ 23 ཉེ༌ཁོར༌ལ༌, ཁོང༌ ཀོ༌རིན༌ཐི༌ ནང༌ང༌ ཡོད༌ ཟ༌ནེ༌, བྲིའ༌ ཛད༌ཁན༌བོ༌ ཧ༌གོའ༌ནོག༌།

པ༌འུ༌ལུའི༌ འི༌ ཆག༌བྲིས༌པོ༌ ཞན༌ཡང༌ ཆག༌བྲིས༌གུན༌ནི༌ སང༌ སོ༌སོ༌ཞིག༌ ཡོད༌ཏེ༌ ཨིན༌ནོག༌། ཞན༌ ཆག༌བྲིས༌གུན༌ནི༌ ནང༌ང༌ ཁོང༌ངི༌ ཆོས༌ཚོགས༌སི༌ ནང༌ང༌ ཡོད༌ཁན༌ནི༌ ཟུས༌མའེ༌ ལབ༌ཞ༌ ཡ༌ སྡིག༌པ༌ གུན༌ནེ༌ སྤང༌པུད༌ཏེ༌ ཀྲང༌པོའེ༌ ལམ༌མི༌ཀ༌ ལོགས༌ཏེ༌ ཁྱོང༌ཅེས༌ལ༌ བྲིའ༌ ཛདས༌། ཨིན༌ནའང༌ འི༌ ཆག༌བྲིས༌སི༌ གོ༌ཟུགས༌པོའེ༌ཀ༌ ༼རོམ༌པ༌ 1:16 ནེ༌ 17༽ ཁོང༌ངི༌ ཏད༌པའེ༌ སྐོར༌ལ༌ དེན༌བ༌གུན༌ནི༌ དོར༌ལྡུས༌ཤིག༌, ཡང༌ ཆག༌བྲིས༌སི༌ ལུས༌ཁན༌ནི༌ ཁག༌པོའེ༌ ནང༌ང༌ ཏེ༌བོའེ༌ སྐོར༌ལ༌ མང༌ང༌ ཞིབ༌སལ༌ ཅོས༌ཏེ༌ བྲིའ༌ཛདས༌།

འི༌ ཆག༌བྲིས༌སི༌ གོ༌མའེ༌ ལིའུ༌ རྒྱད༌པའེ༌ ནང༌ང༌ པ༌འུ༌ལུའི༌ ཞིབ༌སལ༌ ཅོས༌ཏེ༌ འི༌གུན༌ནི༌ སྐོར༌ལ༌ བྲིའ༌ ཛད༌ཏེ༌ ཨིན༌ནོག༌།

1. ཀ༌ཟུག༌གི༌ སྡིག༌ཅན༌ཞིག༌ག༌ ཏད༌པ༌ གྱུད༌ཏེ༌ ཀྲང༌པོ༌ ཐེའ༌ཛད༌ཅེས༌ དང༌, ཁོའེ༌ ཀ༌ནེ༌ ཉལ༌ཝའེ༌ ཆད༌པ༌བོ༌ ཏུས༌གྱུན༌ནི༌ ཕིའ༌ ཐེན༌ན༌ ཛད༌ཅེས༌ གུན༌ སྟན༌ན༌ ཛདས༌། ཡང༌ མོ༌ཟེས༌སི༌ ཁྲིམས༌ལ༌ ཁའ༌ཉན༌ཅེས༌ ཅིག༌པོ༌ གྱུད༌ཏེ༌ མི༌ཞིག༌ ཀྲང༌པོ༌ ཐེའ༌ཛད༌ཅེས༌པོའ༌ ཁོང༌ངི༌ གྱབ༌གལ༌ ཛདས༌།

2. ཀ༌ཟུག༌གི༌ ཏད༌པ༌ཅན༌ སྐྱོབ༌ཁན༌ཞིག༌ག༌ མི༌ཚེའེ༌ ནང༌ང༌ སྡིག༌པའེ༌ ཝང༌ངི༌ ཀ༌ནེ༌ གྱལ༌ཁའ༌ ཐོབ༌ཅེས༌ དང༌ ནས༌ཏེ༌ ཡོད༌ཁན༌ནི༌ ཏམ༌པའེ༌ ཐུག༌ཉིད༌དི༌ ཁྱུད༌ གྱུད༌ཏེ༌ ཏམ༌པ༌ མི༌ཚེ༌ཞིག༌ ཕུད༌ཅེས༌ གུན༌ སྟན༌ན༌ ཛདས༌།

3. ཏད༌པ༌ཅན༌ཞིག༌ག༌ ཞག༌ཤིག༌ འི༌ སྡིག༌ཅན༌ ཟུགས༌པོ༌བོ༌ ཕངས༌ཏེ༌ སྡིག༌པའེ༌ ཚོད༌ལྟའེ༌ ནང༌ང༌ མ༌ཆའ༌ཁན༌ནི༌ ཟུགས༌པོ༌ཞིག༌ ཐོབ༌ཅེས༌, ཀ༌བོ༌ ཏུས༌གྱུན༌ སོན༌ཏེའ༌ ལུས༌ཨིན༌།

ཀལ༌ཏེས༌ དག༌ས༌ ཁོང༌ངི༌ ཨིས༌ར༌ཨེལ༌པ༌གུན༌ནི༌ ཏད༌པ༌ མི༌ཅོ༌ཅེས༌པོ༌ གྱུད༌ཏེ༌, ཡ༌ཧུ༌དཱ༌པ༌ མན༌ཁན༌གུན༌ ཁོང༌ངི༌ གྱལ༌སྲིད༌དི༌ ནང༌ང༌ ཁྱོང༌ང༌ ཛད༌ཨིན༌ ཡོད༌ན༌, ཏེ༌ནེ༌ སྟིང༌ཇུག༌གི༌ ཏུས༌ལ༌, དཀོན༌མཆོག༌གི༌ ཛད༌ཁན༌ནི༌ ཐའ༌མེད༌པའེ༌ ཞལ༌ཆད༌ ཨིས༌ར༌ཨེལ༌པ༌གུན༌, སྐྱོབ༌བ༌ ཛད༌ཅེས༌པོ༌ ཀ༌ཟུག༌གི༌ དྲན༌དྲའ༌ གྲུབ༌ཅུག༌ཨིན༌? པ༌འུ༌ལུའི༌ ཏེ༌བོའེ༌ ལན༌བོ༌ ཞིབ༌སལ༌ ཅོས༌ཏེ༌ ལིའུ༌ 9 ནེ༌ 11 ནང༌ང༌ བྲིའ༌ཛད༌ཏེ༌ ཨིན༌ནོག༌།

ལིའུ༌ 12 ནེ༌ 15 ནང༌ང༌ པ༌འུ༌ལུའི༌ ཏད༌པ༌ཅན༌ཞིག༌གི༌ ཞག༌ཏང༌ངི༌ མི༌ཚེའེ༌ ནང༌ང༌ ཁོའེ༌ དག༌ས༌ ཚག༌པ༌ ལོབས༌ཁན༌བོ༌ ལག༌ལེན༌ལ༌ ཀ༌ཟུག༌གི༌ ཁྱོང༌ཅེས༌པོ༌ ཞིབ༌སལ༌ ཅོས༌ཏེ༌ ལབ༌བ༌ ཛདས༌, སྤེར༌ན༌ མི༌ཚེ༌ ཀྲང༌པོ༌ཞིག༌ ཕུད༌ཅེས༌: ཏེ༌བོ༌ ནི༌ ཆོས༌ཚོགས༌སི༌ ནང༌ང༌ ཞན༌མ༌ ཏད༌པ༌ཅན༌གུན༌ ཉམ༌པོ༌ ཐུན༌བྲེལ༌ ཡང༌ ཞུང༌ངི༌ སྤོན༌བོ༌གུན༌ ཉམ༌པོ༌ སམ༌ཚུལ༌ དང༌ ཅོ༌ཚུལ༌ ཟང༌པོ༌ ཀ༌ཟུག༌གི༌ བོར༌ཅེས༌, ཏད༌པ༌ཅན༌གུན༌ལ༌ ཁོང༌ངི༌ ཏད༌པའེ༌ སྐོར༌ལ༌ སྐྱོན༌རྗོད༌ མི༌ཅོ༌ཅེས༌ ཡང༌ ཞན༌ ཏད༌པ༌ཅན༌གུན༌ནི༌ ཕིའ༌ ཕན༌ཐོགས༌ཅན༌ནི༌ མི༌ཚེ༌ཞིག༌ ཀ༌ཟུག༌གི༌ ཕུད༌ཅེས༌།

1

པ༌འུ༌ལུའི༌ ཆོགས༌ནེ༌ ཇུ༌ ཞུས༌།

1:1-7

1 འི༌ ཨི༌གེ༌བོ༌ ང༌ པ༌འུ༌ལུ༌, མ༌ཤི༌ཀ༌ ཡེ༌ཤུའི༌ ཚེ༌ཡོག༌, དཀོན༌མཆོག༌གི༌ ལྡམ༌མ༌ ཛད༌ཁན༌ སྐུ༌ཚབས༌, གའ༌མོའེ༌ ནས༌ཚུལ༌ ཤད༌ད༌ལ༌ ལམ༌ཅུག༌ག༌ ཛད༌ཁན༌ནི༌ ཆོགས༌ནེ༌ ཨིན༌། 2 དཀོན༌མཆོག༌གི༌ འི༌ གའ༌མོའེ༌ ནས༌ཚུལ༌བོ༌ ཏུས༌ མང༌པོའེ༌ སྔུན༌ལ༌ ཁོང༌རང༌ངི༌ ལུང༌སྟོན༌པ༌གུན༌ གྱུད༌ཏེ༌, ཏམ༌པའེ༌ སུང༌རབས༌སི༌ ནང༌ང༌ ཞལ༌ཆད༌ ཛད༌ཏེ༌ ཨིན༌པིན༌། 3 གའ༌མོའེ༌ ནས༌ཚུལ༌བོ༌ ནི༌ ཁོང༌རང༌ངི༌ སྲས༌སི༌ སྐོར༌ལ༌ ཨིན༌ནོག༌། ཇིག༌རྟེན༌ནི༌ མི༌ཚེའེ༌ ནང༌ང༌ ཁོང༌, གྱལ༌པོ༌ དཱ༌བིད༌དི༌ གྱུད༌ནེ༌ སྐྱེའ༌ ཛད༌ཏེ༌ 4 ཏམ༌པའེ༌ ཐུག༌ཉིད༌དི༌ ཤེད༌ གྱུད༌ཏེ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌ ཁོང༌ དཀོན༌མཆོག༌གི༌ སྲས༌ ཨིན༌ཁན༌བོ༌ སྟན༌ན༌ ཛདས༌། ཁོང༌ ནི༌ ཡེ༌ཤུ༌ མ༌ཤི༌ཀ༌, ང༌དང༌ངི༌ གཙོ༌བོ༌ ཨིན༌། 5 མ༌ཤི༌ཀ༌ གྱུད༌ཏེ༌ དཀོན༌མཆོག༌གི༌ ང༌ཞ༌གུན༌ལ༌ སྐུ༌ཚབས༌སི༌ ཚུལ༌ལ༌, ཀ༌རུང༌ས༌ ཡ༌ཧུ༌དཱ༌པ༌ མན༌ཁན༌གུན༌ལ༌ དཀོན༌མཆོག༌གི༌ ཅོའ༌ ཛད༌ཁན༌གུན༌ ཤད༌ཅེས༌སི༌ ཝང༌ཆ༌ དང༌ རྩི༌ཝ༌ གུན༌ སལ༌ལ༌ ཛདས༌། ཁོང༌ངི༌ ཏེ༌ཟུག༌ ཅོའ༌ ཛད༌ཅེས༌སི༌ གྱུན༌ཚན༌ ནི༌, ཡ༌ཧུ༌དཱ༌པ༌ མན༌ཁན༌གུན༌ནི༌ ཁོང༌ངི༌ ཁའ༌ཉན༌ཅེས༌ དང༌ ཏད༌པ༌ ཅོས༌ཏེ༌ ཁོང༌ངི༌ ཚན༌ལ༌ རྩི༌ཝ༌ ཁྱོང༌ཅེས༌པོ༌ ཨིན༌ནོག༌།

6 ཡང༌ ཁྱོ༌ཞ༌གུན༌ནའང༌, ཡེ༌ཤུ༌ མ༌ཤི༌ཀའེ༌ ཁོང༌རང༌ངི༌ མི༌ ལྡམ༌མ༌ ཛད༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ ཨིན༌ནོག༌། 7 ངའེ༌, དཀོན༌མཆོག༌གི༌ ཅེས༌པ༌ ཅོའ༌ ཛད༌ཏེ༌ ཁོང༌ངི༌ མི༌ ཏམ༌པ༌གུན༌ གྱུར༌ཅེས༌ལ༌ བོད༌ད༌ ཛད༌ཁན༌ནི༌ ཁྱོ༌ཞའ༌ རོམ༌པ༌ ཚང༌མ༌ལ༌ བྲིའད༌། དཀོན༌མཆོག༌ ང༌དང༌གུན༌ནི༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ དང༌ སེམས༌དེ༌ ཁྱོ༌ཞ༌གུན༌ལ༌ སལ༌ལ༌ ཛད༌ཤིག༌།

དཀོན༌མཆོག༌གི༌ གའ༌མོའེ༌ ནས༌ཚུལ༌།

1:8-17

8 ཚང༌མའེ༌སང༌ སྔུན༌ལ༌, ངའེ༌ ཁྱོ༌ཞའ༌ ཚང༌མའེ༌ ཕིའ༌ ཡེ༌ཤུ༌ མ༌ཤི༌ཀ༌ གྱུད༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཨིན༌, ཅིའ༌ཟེར༌ན༌ མ༌ཤི༌ཀའེ༌ ནང༌ང༌ ཡོད༌ཁན༌ནི༌ ཁྱོ༌ཞའེ༌ ཏད༌པའེ༌ སྐོར༌ལ༌ ཇིག༌རྟེན༌ གང༌པོའེ༌ མི༌གུན༌ནི༌ སྤེ༌ར༌ ཏང༌དུག༌། 9 ངའེ༌ མོས༌ལམ༌ ཞུ༌ ཟ༌ནེ༌ ཁྱོ༌ཞ༌གུན༌ ཏུས༌གྱུན༌ ཨིད༌ཏུ༌ ཅོའད༌, ཏེ༌བོའེ༌ སྤང༌པོ༌ དཀོན༌མཆོག༌ ཨིན༌, ཁོང༌ངི༌ སྲས༌སི༌ གའ༌མོའེ༌ ནས༌ཚུལ༌བོ༌ ཕེལ༌ཅུག༌ཅེས༌ལ༌ ངའེ༌ ང༌རང༌ངི༌ སྙིང༌ངི༌ ཐིལ༌ནེ༌ ཞབས༌ཏོག༌ ཞུའད༌།

10 ངའེ༌ མོས༌ལམ༌ ཚང༌མའེ༌ ནང༌ང༌, ཀལ༌ཏེས༌ དཀོན༌མཆོག༌ ཐུག༌གོངས༌སད༌ན༌, ང༌ ཁྱོ༌ཞ༌གུན༌ ཉམ༌པོ༌ ཐུག༌ཅེས༌ལ༌ སྐབས༌ཤིག༌ སལ༌ ཟེར༌ཨིན༌ ཞུ༌ཝ༌ ཕུལ༌ལད༌། 11 གཙོ༌བོའེ༌ ནང༌ང༌ ཤེད༌ཅན༌ གྱུར༌ཅེས༌ལ༌ རོགས༌ ཅོ༌ཁན༌ནི༌ ཐུག༌ཉིད༌དི༌ ཁྱུད༌རིག༌ ཁྱོ༌ཞ༌གུན༌ལ༌ ཁྱོང༌ཅེས༌སི༌ ཕིའ༌ ངའ༌ ཁྱོ༌ཞའ༌ ཉམ༌པོ༌ ཐུག༌ཅེས༌ལ༌ དོད༌པ༌ སྲན༌ཏྲེ༌ རག༌། 12 ཏེ༌བོའེ༌, ངའེ༌ ཁྱོ༌ཞ༌གུན༌ལ༌, ཡང༌ ཁྱོ༌ཞའེ༌ ངའ༌ ཏད༌པའེ༌ ནང༌ང༌ སྤོས༌པ༌ སྐྱེ༌ཅུག༌ ཐུབ༌ཨིན༌།

13 ཅེས༌པའེ༌ སྤུན༌གུན༌, ངའེ༌ ལན༌ མང༌པོ༌ ཁྱོ༌ཞ༌གུན༌ལ༌ ཐུག༌ཅེས༌སི༌ ཐབས༌ ཅོས༌པིན༌, ཨིན༌ནའང༌ དག༌ས༌ ཚོག༌པ༌ སྒགས༌ཏེ༌ བོར༌ཁན༌བོ༌ ཁྱོ༌ཞ༌གུན༌ལ༌ གྱུས༌ ཆ༌གོས༌ སམ༌མ༌རག༌། ངའ༌ ཁྱོ༌ཞ༌གུན༌ནི༌ ཕྲོའ༌ ལས༌ ཅོ༌ཅེས༌ དང༌ ཐུག༌ཉིད༌དི༌ བྲས༌བུ༌ གུན༌ ལྟ༌ཅེས༌སི༌ དོད༌པ༌ རག༌, ཀ༌ཟུག༌ ངའེ༌ ཞན༌ཡང༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ ཐོང༌། 14 གརིས༌པའེ༌ ལབ༌ཞའེ༌ ནང༌ང༌ ཡོན༌ཏན༌ ཡོད༌ཁན༌ དང༌ མེད༌ཁན༌ ཉིས༌ཀོའ༌ ཡ༌ ཤེས༌རབས༌ཅན༌ དང༌ སམ༌བ༌ མེད༌ཁན༌ ཉིས༌ཀོའ༌, གའ༌མོའེ༌ ནས༌ཚུལ༌ ཤད༌ཅེས༌སི༌ ཁག༌ ངའ༌ ཕོག༌ཏེ༌ ཨིན༌ 15 པ༌སང༌, ཁྱོ༌ཞའ༌ རོམ༌མི༌ གྱལ༌སའེ༌ ནང༌ང༌ ཡོད༌ཁན༌གུན༌ལའང༌ གའ༌མོའེ༌ ནས༌ཚུལ༌ ཤད༌ཅེས༌ལ༌ ངའ༌ རིངས༌ས༌རག༌།

16 འི༌ གའ༌མོའེ༌ ནས༌ཚུལ༌བོའ༌ ངའ༌ ཁྲེལ༌ལ༌ མེ༌རག༌, ཅིའ༌ཟེར༌ན༌ འི༌བོ༌ ནི༌ ཏད༌པ༌ཅན༌ནི༌ མི༌ཚང༌མ༌ སྐྱོབ༌ཐུབ༌ཅེས༌སི༌ དཀོན༌མཆོག༌གི༌ སྟོབས༌པོ༌ ཨིན༌ནོག༌, ཏང༌པོ༌ ཡ༌ཧུ༌དཱ༌པ༌གུན༌ལ༌ ཏེ༌ནེ༌ ཡ༌ཧུ༌དཱ༌པ༌ མན༌ཁན༌གུན༌ལ༌། 17 འི༌ གའ༌མོའེ༌ ནས༌ཚུལ༌བོའེ༌ ང༌དང༌ དཀོན༌མཆོག༌གི༌ སྐུན༌དུན༌ལ༌ ཀ༌ཟུག༌གི༌ ཀྲང༌པོ༌ གྱུར༌ཅེས༌པོ༌ སྟན༌ན༌ནོག༌, ཀ༌བོ༌ གོ༌མ༌ནེ༌ ཇུག༌མ༌ ཚོག༌པ༌ ཏད༌པ༌ གྱུད༌ཏེ༌ གྲུབ༌བ༌ནོག༌། ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཡོད༌ཏེ༌ ཨིན༌ནོག༌, “ཏད༌པ༌ གྱུད༌ཏེ༌ མི༌ ཀྲང༌པོ༌ཞིག༌ག༌ མི༌ཚེ༌ ཐོབ༌བ༌ནོག༌།”✡

སྡིག༌པའེ༌ཀ༌ དཀོན༌མཆོག༌གི༌ ཐུགས༌སྲོ༌།

1:18-32

18 ཨིན༌ནའང༌ ཁོ༌རང༌གུན༌ནི༌ ངན༌པའེ༌ ལས༌གུན༌ནི༌ གྱབ༌བ༌, དེན༌བ༌བོ༌ ཀབས༌ཏེ༌ བོར༌ཁན༌ནི༌ མི༌, ངན༌པ༌ དང༌ སྡིག༌ཅན༌ ཚང༌མའེ༌ གྱབ༌གལ༌ལ༌, དཀོན༌མཆོག༌གི༌ ཐུགས༌སྲོ༌ ནམ༌ཁའ༌ནེ༌ སྟན༌ན༌ ཛད༌ཨིན༌ ཨིན༌ནོག༌། 19 ཁོང༌གུན༌ལ༌ དཀོན༌མཆོག༌གི༌ དེན༌བའེ༌ སྐོར༌ལ༌ གྱུས༌ཡོད༌ཏེ༌ ཨིན༌ནོག༌, ཅིའ༌ཟེར༌ན༌ ཁོང༌ངི༌ ཏེ༌གུན༌ ཁོང༌གུན༌ལ༌ སལ༌པོ༌ ཛད༌ཏེ༌ སྟན༌ན༌ ཛད༌ཏེ༌ ཨིན༌པིན༌། 20 ཇིག༌རྟེན༌ ཛད༌པ༌ནེ༌ ཕར༌ལ༌ མི༌གུན༌ནི༌, དཀོན༌མཆོག༌གི༌ ཛད༌ཁན༌ ཚང༌མ༌ གྱུད༌ཏེ༌, སལ༌པོ༌ ཅོས༌ཏེ༌, མ༌ཐོང༌ཁན༌ནི༌ ཁོང༌ངི༌ ཁྱུད༌གུན༌ ཐོངས༌ཏེ༌ ཨིན༌ནོག༌, ཀ༌གུན༌ ཁོང༌ངི༌ ཐའ༌མེད༌པའེ༌ ཝང༌ དང༌ དཀོན༌མཆོག༌གི༌ ཤིས༌པོ༌ ཨིན༌ནོག༌། ཏེན༌ན༌བོའེ༌ཕིའ༌ ཁོང༌གུན༌ནི༌ ཅའང༌ སྐྱོན༌ ཅོ༌མི༌ཉན༌།

21 ཁོང༌གུན༌ནི༌ དཀོན༌མཆོག༌ ཤེས༌ཨིན༌ ཡོད༌ཏེའང༌, ཁོང༌ང༌ འོས༌པའེ༌ རྩི༌ཝ༌ མ༌ཏངས༌ ཡ༌ ཐུག༌རྗེ༌ཆེའང༌ མ༌ཞུས༌། ཨིན༌ནའང༌ དཀོན༌མཆོག༌ ཀ༌ཟུག༌ཤིག༌ ཨིན༌, ཏེ༌ སྐོར༌ལ༌ སམ༌བ༌ མེད༌ཁན༌གུན༌ ཙོགས༌ལ༌ སམ༌བ༌ ཏང༌ཅེས༌ གོ༌ཟུགས༌, ཀ༌བོའེ༌ ཞས༌ཏེ༌ ཁོང༌གུན༌ ལྡད༌པ༌ མེད༌ཁན༌ ཙོགས༌ གྱུར༌ཏེ༌ ལག༌མོ༌ སམ༌བ༌ ཏང༌ མ༌ཉན༌། 22 ཁོང༌གུན༌ནི༌ ཁོ༌རང༌གུན༌ སམ༌བ༌ཅན༌ ཨིན༌ ཟེར༌ནའང༌, ཁོང༌གུན༌ བུང༌བུ༌ ཙོགས༌ གྱུར༌ཏེ༌ ཨིན༌ནོག༌། 23 ཡང༌ ཁོང༌གུན༌ནི༌ ཟིར༌རྗིད༌ཅན༌ དང༌ ཏུས༌གྱུན༌ སོན༌པོ༌ ཨིན༌ཁན༌ནི༌ དཀོན༌མཆོག༌ག༌ མ༌ཅོལ༌ལ༌ ཤི༌ཅེས༌ཅན༌ནི༌ མི༌, ཡ༌ ཅི༌པ༌, ཡ༌ སེམས༌ཅན༌, ཡ༌ རྒལ༌ཅིག༌གི༌ རིགས༌ གུན༌ནི༌ ཟོས༌ཏེ༌ ནང༌ང༌ ཅོ༌ཁན༌ནི༌ སྐུན༌དྲའ༌ ཅོལ༌ལ༌ནོག༌།

24 ཏེ༌བོའེ༌ཕིའ༌ དཀོན༌མཆོག༌གི༌ ཏེ༌ མི༌གུན༌ ཁོ༌རང༌གུན༌ནི༌ སྡིག༌པའེ༌ དོད༌པ༌ ནང༌ཞིན༌ ཅོ༌ཅེས༌ལ༌ ཕང༌ང༌ ཛདས༌། ཏེ༌བོའེ༌ ཞས༌ཏེ༌ ཁོང༌གུན༌ནི༌ ཁོ༌རང༌ ཅིག༌ དང༌ ཅིག༌གི༌ ཟུགས༌པོ༌ ཉམ༌པོ༌ ཁམ༌ལོག༌ དང༌ ཚི༌ཏུ༌ ལས༌གུན༌ ཅོས༌། 25 ཁོང༌གུན༌ནི༌ དཀོན༌མཆོག༌གི༌ དེན༌བའེ༌ ཚབས༌ལ༌ ཟུས༌མའེ༌ ལབ༌ཞ༌གུན༌ ཀོལས༌, ཡང༌ ཇིག༌རྟེན༌ ཛད༌ཁན༌ དཀོན༌མཆོག༌ ཀ༌བོའ༌ ཏུས༌གྱུན༌ སྟོད༌པའེ༌ འོས༌པ༌ ཨིན༌, ཨ༌མེན༌། ཁོང༌ང༌ མ༌ཅོལ༌ལ༌ ཁོང༌ངི༌ ཚབས༌ལ༌ ཁོང༌ངི༌ ཛད༌ཁན༌གུན༌ལ༌ ཅོལ༌ཅེས༌ དང༌ ཞབས༌ཏོག༌ ཞུས༌། 26 ཏེན༌ན༌བོའེ༌ཕིའ༌ དཀོན༌མཆོག༌གི༌ ཁོང༌གུན༌ ཁོ༌རང༌གུན༌ནི༌ ཁྲེལ༌མེད༌དི༌ དོད༌པ༌གུན༌ ཅོ༌ཅེས༌ལ༌ ཕང༌ང༌ ཛདས༌། བུ༌མོ༌གུན༌ནིའང༌ རང༌ཞིན༌ནི༌ ལུས༌བྲེལ༌ལི༌ ཚབས༌ལ༌ ཁོ༌རང༌ ཅིག༌ དང༌ ཅིག༌གི༌ པར༌ལ༌ ལུས༌བྲེལ༌ བོརས༌། 27 ཏེན༌ན༌ ཙོགས༌ལ༌ བུ༌ཚ༌གུན༌ནིའང༌ རང༌ཞིན༌ནི༌ ལུས༌བྲེལ༌བོ༌ ཕངས༌ཏེ༌, ཁོ༌རང༌ བུ༌ཚ༌གུན༌ནི༌ པར༌ལ༌ ལུས༌བྲེལ༌ལི༌ དོད༌པ༌ སྲན༌ཏྲེ༌ ཅོས༌། ཡང༌ བུ༌ཚ༌གུན༌ནི༌ ཞན༌ བུ༌ཚའ༌ ཉམ༌པོ༌ ཁྲེལ༌མེད༌དི༌ ལས༌ ཅོས༌པ༌, ཁོང༌གུན༌ལ༌ ཁོ༌རང༌གུན༌ནི༌ ཟུགས༌པའེ༌ ནང༌ང༌ ཏེ༌ ལས༌ངན༌བོའེ༌ ཆད༌པ༌ ཕོག༌།

28 ཁོང༌གུན༌ནི༌ དཀོན༌མཆོག༌ ཤེས༌གོ༌ཤེས༌པོ༌ ནི༌ ཕན༌མི༌ཐོགས༌ཤིག༌ ཨིན༌ སམ༌ པ༌སང༌, དཀོན༌མཆོག༌གི༌ ཁོང༌གུན༌ སམ༌བ༌ མེད༌ཁན༌གུན༌ ཙོགས༌ལ༌ སམ༌བ༌ ཏང༌ཅེས༌ལ༌ ཕང༌ང༌ ཛདས༌། ཏེ༌ཟུག༌ ཅོའ༌ ཛད༌ཅེས༌པོའེ༌, ཁོང༌གུན༌ནི༌ ཅོ༌ མི༌གོ༌ཤེས༌སི༌ ལས༌ངན༌གུན༌ ཅོས༌། 29 ཁོང༌གུན༌ནི༌ མི༌ཚེ༌བོ༌ ངན༌པ༌ ཚང༌མའེ༌ གངས༌, སྤེར༌ན༌ སྡིག༌པ༌, ནབས༌, ནཕ༌རད༌, སེམས༌སི༌ ནང༌ང༌ ཚིག༌ཅེས༌, མི༌སད༌, ཛིང༌མོ༌ ཏང༌ཅེས༌, གོབ༌སྐོར༌ཅེས༌, མིང༌ནའང༌ ཞན༌མ༌གུན༌ལ༌ སེམས༌སི༌ ནང༌ང༌ ཕོག༌ཅུག༌ཅེས༌ དང༌ སྤེར༌མེན༌ ཏང༌ཅེས༌། 30 ཏེ༌ མི༌གུན༌ནི༌ ཞན༌མ༌གུན༌ནི༌ སྐོར༌ལ༌ སྤེ༌ར༌ རྩོག༌པོ༌ ཟེར༌ཁན༌, དཀོན༌མཆོག༌ག༌ ནཕ༌རད༌ ཅོ༌ཁན༌, ཞན༌ལ༌ རྩི༌ཝ༌ མ༌ཅོ༌ཁན༌, ཕོ༌སོ༌ཅན༌ དང༌ རང༌སྟོད༌ ཏང༌ཁན༌གུན༌ ཨིན༌ནོག༌། ཏེ༌གུན༌ སྡིག༌པ༌ ཅོ༌ཅེས༌སི༌ ལམ༌ སོ༌མའེ༌ སྐོར༌ལ༌ སམ༌བ༌ ཏང༌ཁན༌ དང༌ ཁོ༌རང༌གུན༌ནི༌ ཕ༌མའེ༌ ཁའ༌ མ༌ཉན༌ཁན༌, 31 ཧ༌གོ༌ཉིན༌ མེད༌ཁན༌, ཁ༌ཆད༌ ཅག༌ཁན༌, ཅམས༌པ༌ དང༌ སྙིང༌རྗེ༌ མེད༌ཁན༌ གུན༌ ཨིན༌ནོག༌། 32 དཀོན༌མཆོག༌གི༌ བཀའ༌རྒྱ༌ ནང༌ཞིན༌ ཏེ༌ཟུག༌ ལས༌ ཅོ༌ཁན༌གུན༌ལ༌ ཤི༌གོ༌ཤེས༌ འོས༌པ༌ ཨིན༌ཁན༌བོ༌ གྱུས༌ཡོད༌ཏེའང༌, ཏེན༌ན༌ ལས༌ངན༌གུན༌ ཅོ༌ཅེས༌ མ༌ཚད༌, ཞན༌མ༌ ཏེ༌ཙོགས༌ ཅོ༌ཁན༌གུན༌ལ༌ སྟོད༌པ༌ ཏང༌དུག༌།

2

སྡིག༌པའ༌ དཀོན༌མཆོག༌གི༌ ཁྲིམས༌ཅད༌།

2:1-16

1 ཁྱོ༌ཞའེ༌ སྡིག༌པ༌ ཅོ༌ཁན༌ནི༌ མི༌གུན༌ལ༌ སྐྱོན༌རྗོད༌ ཅོ༌ ཉན༌ན༌ནོག༌ སམ༌མ༌ནོག༌, ཨིན༌ནའང༌ ཁྱོ༌ཞའང༌ ཁོང༌གུན༌ ཙོགས༌ སྡིག༌ཅན༌ ཨིན༌ནོག༌, ཡང༌ དཀོན༌མཆོག༌གི༌ ཁྲིམས༌ཅད༌ནེ༌ ཐར༌མི༌ཐུབ༌། ཁྱོ༌ཞའེ༌ ཞན༌མ༌གུན༌ལ༌ ཁྲིམས༌ཅད༌ ཏང༌ ཟ༌ནེ༌ ཁྱོ༌ཞའེ༌ ཁྱོ༌ཞ༌རང༌ང༌ སྐྱོན༌རྗོད༌ ཅོས༌ཏེ༌ ཨིན༌ནོག༌, ཅིའ༌ཟེར༌ན༌ ཁྱོ༌ཞེའང༌ ཏེན༌ན༌ ཙོགས༌ ལས༌ ཅོས༌ཏེ༌ ཨིན༌ནོག༌། 2 དཀོན༌མཆོག༌གི༌ ཀྲང༌པོ༌ ཁྲིམས༌ཅད༌དི༌ ནང༌ང༌, ཏེ༌ཙོགས༌ ལས༌ ཅོ༌ཁན༌གུན༌ལ༌ ཆད༌པ༌ སལ༌ལ༌ ཛད༌ཅེས༌པོ༌ ང༌དང༌གུན༌ལ༌ གྱུས༌ཨིན༌ནོག༌། 3 ཞན༌མ༌ ཏེ༌ཟུག༌ ལས༌ ཅོ༌ཁན༌གུན༌ལ༌ སྐྱོན༌རྗོད༌ ཅོ༌ཁན༌, ཁྱོ༌ཞ༌གུན༌ནི༌ཀ༌ དཀོན༌མཆོག༌གི༌ ཁྲིམས༌ཅད༌ མི༌བབས༌ ཅིའ༌ སམ༌མ༌རག༌, ནམ༌ ཁྱོ༌ཞེའང༌ ཏེན༌ན༌ ཙོགས༌ ལས༌ ཅོའད༌? 4 དཀོན༌མཆོག༌ ནི༌, ཁྱོ༌ཞ༌གུན༌ ཉམ༌པོ༌ ཙམ༌ཤིག༌ ཀའ༌ཀྲིན༌ཅན༌, ཟོད༌སེམས༌ཅན༌ དང༌ ཟོད༌པ༌ཅན༌ ཨིན༌ཁན༌བོ༌ ཁྱོ༌ཞ༌གུན༌ལ༌ ཐོང༌ང༌ མི༌དུག༌ག༌? ཁོང༌ངི༌ ཀའ༌ཀྲིན༌ནི༌ གྱུན༌ཚན༌བོ༌ ནི༌, ཁྱོ༌ཞའ༌ སྡིག༌པ༌གུན༌ནི༌ ཀ༌ནེ༌ གྱུར༌ཏེ༌ གྱོད༌པ༌ ཅོ༌ཅེས༌ལ༌ ཁྲིད༌ཅེས༌པོ༌, ཁྱོ༌ཞ༌གུན༌ལ༌ ཧ༌གོའ༌མེ༌རག༌ག༌?

5 ཨིན༌ནའང༌ ཁྱོ༌ཞའ༌ སྐྱོང༌པོ༌ དང༌ ཁྱོ༌ཞ༌རང༌ངི༌ སྡིག༌པའེ༌ ཀ༌ནེ༌ གྱུར༌ཏེ༌ གྱོད༌པ༌ མི༌ཅོ༌ཅེས༌པོའེ༌, ཁྱོ༌ཞའེ༌ ཁྱོ༌ཞ༌རང༌ངི༌ཀ༌ ཇིགས༌ནང༌ཅན༌ནི༌ ཆད༌པ༌གུན༌ སག༌ཨིན༌ ཨིན༌ནོག༌། དཀོན༌མཆོག༌གི༌ ཐུགས༌སྲོའེ༌ ཞག༌པོ༌ ལེབ༌ཨིན༌ ནམ༌ དཀོན༌མཆོག༌གི༌ ཀྲང༌པོའེ༌ ཁྲིམས༌ཅད༌པོ༌ སྔོན༌ཨིན༌། 6 དཀོན༌མཆོག༌གི༌ “མི༌ རེ༌རེའ༌ རང༌རང༌ངི༌ ལས༌ ནང༌ཞིན༌ ཁྲིམས༌ཅད༌ ཛད༌ཨིན༌།”✡ 7 དཀོན༌མཆོག༌གི༌ སལ༌ལ༌ ཛད༌ཅེས༌སི༌ སྤལ༌, རྩི༌ཝ༌ དང༌ མ༌ནེ༌ མི༌ཤི༌ཅེས༌སི༌ ཟུགས༌པོ༌, ཟོད༌པ༌ ཉམ༌པོ༌ ལས༌ ཟང༌པོ༌ ཅོ༌ཨིན༌, ཙལ༌ཁན༌གུན༌ལ༌ ཁོང༌ངི༌ ཐའ༌མེད༌པའེ༌ མི༌ཚེ༌བོ༌ སལ༌ལ༌ ཛད༌ཨིན༌། 8 ཨིན༌ནའང༌ རང༌ངི༌ ཕིའ༌ མི༌ཚེ༌ ཕུད༌ཨིན༌, དེན༌བ༌བོ༌ ཕངས༌ཏེ༌, ངན༌པའེ༌ གྱབ༌ནེ༌ གྲུལ༌ཁན༌གུན༌ལ༌, དཀོན༌མཆོག༌གི༌ ཐུགས༌སྲོ༌ དང༌ ཆད༌པ༌ གུན༌ ཕོག༌ཨིན༌། 9 ངན༌པ༌ ཅོ༌ཨིན༌ དུག༌ཁན༌གུན༌ལ༌, ནགས༌ དང༌ རྡུག༌ངལ༌ལི༌ ཆད༌པ༌ ཕོག༌ཨིན༌, སྔུན༌ལ༌ ཡ༌ཧུ༌དཱ༌པ༌གུན༌ལ༌ ཏེ༌སྟིང༌ནེ༌ ཡ༌ཧུ༌དཱ༌པ༌ མན༌ཁན༌གུན༌ལའང༌། 10 ཨིན༌ནའང༌ ཟང༌པོ༌ ཅོ༌ཁན༌ ཚང༌མ༌ལ༌ དཀོན༌མཆོག༌གི༌ ཆོགས༌ནེ༌ སྤལ༌, རྩི༌ཝ༌ དང༌ ཞི༌དེ༌ གུན༌ ཐོབ༌ཨིན༌, སྔུན༌ལ༌ ཡ༌ཧུ༌དཱ༌པ༌གུན༌ལ༌ ཏེ༌སྟིང༌ནེ༌ ཡ༌ཧུ༌དཱ༌པ༌ མན༌ཁན༌གུན༌ལའང༌, 11 ཅིའ༌ཟེར༌ན༌ དཀོན༌མཆོག༌གི༌ སུའང༌ ཆོགས༌རིས༌ ཅོའ༌ ཛད༌ད༌ མ༌ནོག༌།

12 མོ༌ཟེས༌སི༌ ཁྲིམས༌སི༌ ཡོག༌ག༌ མེད༌ཁན༌ ཡ༌ཧུ༌དཱ༌པ༌ མན༌ཁན༌ སྡིག༌པ༌ ཅོ༌ཁན༌ ཚང༌མ༌ དཀོན༌མཆོག༌གི༌ ཆད༌པ༌ སལ༌ལ༌ ཛད༌ཨིན༌། ཡང༌ མོ༌ཟེས༌སི༌ ཁྲིམས༌སི༌ ཡོག༌ག༌ ཡོད༌ཁན༌ ཡ༌ཧུ༌དཱ༌པ༌ སྡིག༌པ༌ ཅོ༌ཁན༌ ཚང༌མའང༌ ཁྲིམས༌ ནང༌ཞིན༌ ཁོང༌ངི༌ ཁྲིམས༌ཅད༌ སལ༌ལ༌ ཛད༌ཨིན༌། 13 ཁྲིམས༌ ཉན༌ཅེས༌ ཅིག༌པོ༌ མན༌པ༌, ཏེ༌གུན༌ནི༌ཀ༌ ལག༌ལེན༌ ཅོ༌ཁན༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའ༌ ཛད༌ཨིན༌། 14 དཀོན༌མཆོག༌གི༌ ཁྲིམས༌ མེད༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ནི༌ རང༌ཞིན༌ལ༌ ཁྲིམས༌ ནང༌ཞིན༌ སྒོས༌དོམ༌མི༌ ལས༌གུན༌ ཅོ༌ ཟ༌ནེ༌, ཞན༌ ཁོང༌གུན༌ལ༌ དཀོན༌མཆོག༌གི༌ ཆོགས༌ནེ༌ ཁྲིམས༌པོ༌ མ༌ཐོབ༌བ༌ ཨིན༌ནའང༌, ཏེ༌གུན༌, ཁོང༌གུན༌ནི༌ ཕིའ༌ ཁྲིམས༌ཤིག༌ ཨིན༌ནོག༌། 15 ཁོང༌གུན༌ནི༌ སྙིང༌ངི༌ ནང༌ང༌ དཀོན༌མཆོག༌གི༌ ཁྲིམས༌པོ༌ བྲིས༌ཏེ༌ ཡོད༌ཁན༌ སྟན༌ན༌ནོག༌, ཅིའ༌ཟེར༌ན༌ ཁོ༌རང༌གུན༌ནི༌ སེམས༌ དང༌ སམ༌ཚུལ༌ གུན༌ནི༌ ཁོང༌གུན༌ལ༌ སྐྱོན༌ཇན༌ ཡ༌ སྐྱོན༌མེད༌ ཨིན༌ཁན༌བོ༌ སྟན༌ན༌ནོག༌། 16 ཡང༌ འི༌ ལོན༌བོ༌ ངའེ༌ ཤད༌དད༌, ཏེ༌ ཞག༌པོ༌ ལེབ༌ཨིན༌, ནམ༌ དཀོན༌མཆོག༌གི༌ ཡེ༌ཤུ༌ མ༌ཤི༌ཀ༌ གྱུད༌ཏེ༌ མི༌ཚང༌མའེ༌, སང༌ཝའེ༌ སམ༌ཚུལ༌གུན༌ལ༌ ཁྲིམས༌ཅད༌ ཛད༌ཨིན༌།

ཡ༌ཧུ༌དཱ༌པ༌གུན༌ དང༌ ཁྲིམས༌།

2:17-29

17 ཁྱོ༌ཞ༌རང༌ང༌ ཡ༌ཧུ༌དཱ༌པ༌ ཟེར༌ཁན༌གུན༌ནི༌, དཀོན༌མཆོག༌གི༌ ཁྲིམས༌པོའེ༌ཀ༌ ཨིད༌ཤེས༌ ཅོས༌ཏེ༌ དཀོན༌མཆོག༌ ཉམ༌པོ༌ མིག༌སལ༌ལི༌ བྲེལ༌ཡོད༌ ཟེར༌ཏེ༌ ཕོ༌སོ༌ ཅོའ༌ནོག༌། 18 ཁོང༌ངི༌ ཐུག༌གོངས༌གུན༌ ཡང༌ འོས༌པ༌ ཨིན༌ཁན༌བོ༌, ཁྱོ༌ཞ༌གུན༌ལ༌ གྱུས༌ཡོད༌ ཟེར༌ཏེ༌ ཕོ༌སོ༌ ཅོའ༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ལ༌ ཁོང༌ངི༌ ཁྲིམས༌པོ༌ ལབས༌ཏེ༌ ཨིན༌ནོག༌། 19 ཁྱོ༌ཞའེ༌ ཏན༌ཏན༌ལ༌ ཁྱོ༌ཞའ༌ ཞ༌ར༌གུན༌ལ༌ ལམ༌སྟན༌ཁན༌, མུན༌གྲིག༌གི༌ ནང༌ང༌ ཡོད༌ཁན༌གུན༌ལ༌ འོད༌ ཨིན༌, སམ༌མ༌ནོག༌། 20 ཁྱོ༌ཞའེ༌ སམ༌བ༌ མེད༌ཁན༌ བུང༌བུ༌གུན༌ལ༌ ལབ༌ཞ༌ ཏང༌ཁན༌, ཕྲུ༌གུ༌ ཙོགས༌ ཅོ༌ཁན༌གུན༌ནི༌ ཕིའ༌ གེར༌གན༌ ཨིན༌ སམ༌མ༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ མོ༌ཟེས༌སི༌ ཁྲིམས༌པོ༌ གྱུད༌ཏེ༌ ཁྱོ༌ཞ༌གུན༌ལ༌ ཡོན༌ཏན༌ དང༌ ཀྲང༌པོ༌ ཚང༌མ༌ ཡོད༌ཏེ༌ ཨིན༌ སམ༌མ༌ནོག༌།

21 ཏེ༌ནེ༌ ཞན༌མའ༌ ལབ༌ཁན༌, ཁྱོ༌ཞ༌གུན༌ནི༌, ཁྱོ༌ཞ༌རང༌ངི༌ ལབ༌ཞ༌གུན༌ ཅིའ༌ ཉན༌ན༌མེད༌? ཞན༌མ༌གུན༌ལ༌ རྐུ༌མ༌རྐུ༌ ཟེར༌ཏེ༌ ལབ༌དུག༌, ཅི༌ ཁྱོ༌ཞ༌རང༌གུན༌ནི༌ རྐུའ༌ད༌? 22 ཁྱོ༌ཞའེ༌ ཟེར༌ར༌ནོག༌, མི༌གུན༌ནི༌ རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ བོར༌ མ༌གོས༌, ཅི༌ ཁྱོ༌ཞ༌གུན༌ནི༌ ཞན༌མ༌ ཉམ༌པོ༌ ལུས༌བྲེལ༌ བོར༌ར༌ད༌? ཁྱོ༌ཞ༌གུན༌ནི༌ སྐུན༌དྲ༌ ཅོལ༌ཅེས༌ལ༌ ནཕ༌རད༌ ཅོའ༌ནོག༌, ཅི༌ ཁྱོ༌ཞའེ༌ ཏེ༌ སྐུན༌དྲའ༌ བོར༌སའེ༌ ཆོད༌ཁང༌གུན༌ནེ༌ རྐུའ༌ད༌? 23 ཁྲིམས༌ ཤེས༌སད༌ ཟེར༌ཏེ༌ མངས༌ཏེའང༌ ཕོ༌སོ༌ ཅོ༌ཁན༌ ཁྱོ༌ཞ༌གུན༌ནི༌ ཁྲིམས༌པོ༌ ཅག༌ཅེས༌ གྱུད༌ཏེ༌ དཀོན༌མཆོག༌ག༌ རྩི༌ཝ༌ མ༌ཅོའ༌ ཨིན༌ནོག༌། 24 ཏམ༌པའེ༌ སུང༌རབས༌སི༌ ནང༌ང༌, “ཁྱོ༌ཞའེ༌ ཞས༌ཏེ༌ ཡ༌ཧུ༌དཱ༌པ༌ མན༌ཁན༌གུན༌ནི༌ དཀོན༌མཆོག༌ག༌ དད༌ལོག༌ ཞུས༌ཏེ༌ ཨིན༌ནོག༌”✡ མོལ༌ཏེ༌ ཡོད༌ཁན༌བོའ༌ ངའ༌ ཧ༌ལས༌ས༌ མེ༌རག༌།

25 ཡ༌ཧུ༌དཱ༌པའེ༌ ལུག༌སྲོལ༌ ནང༌ཞིན༌ སུན༌ནད༌ * ཅོ༌ཅེས༌པོའེ༌ ཕན༌ཐོགས༌ མེད༌ཏེ༌ ཨིན༌ནོག༌ ནམ༌ཚོག༌པ༌ དཀོན༌མཆོག༌གི༌ ཁྲིམས༌གུན༌ ཁའ༌ མི༌ཉན༌། ཨིན༌ནའང༌ ཀལ༌ཏེས༌ ཁྱོ༌ཞའེ༌ ཁྲིམས༌པོ༌ ཅག༌གད༌ན༌, ཁྱོ༌ཞའ༌ དང༌ སུན༌ནད༌ མ༌ཅོ༌ཁན༌ནི༌ ཡ༌ཧུ༌དཱ༌པ༌ མན༌ཁན༌ གུན༌ནི༌ པར༌ལ༌ ཅའང༌ ཁྱད༌ མེད༌ཏེ༌ ཨིན༌ནོག༌། 26 ཡང༌ ཀལ༌ཏེས༌ སུན༌ནད༌ མ༌ཅོ༌ཁན༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཁྲིམས༌པོ༌ ཁའ༌ཉན༌ནད༌ན༌, ཅི༌ དཀོན༌མཆོག༌གི༌ ཁོང༌གུན༌ ཁོང༌རང༌ངི༌ མི༌ ཨིན༌ མི༌མོལ༌ལ༌? 27 ཏན༌ཏན༌ལ༌, སུན༌ནད༌ མ༌ཅོ༌ཁན༌ ཡ༌ཧུ༌དཱ༌པ༌ མན༌ཁན༌གུན༌ནི༌, ཁྲིམས༌ལ༌ ཁའ༌ཉན༌ཅེས༌པོའེ༌, ཁྱོ༌ཞ༌གུན༌ལ༌ སྐྱོན༌རྗོད༌ ཅོས༌ཏེ༌ ཨིན༌ནོག༌, ཀ༌གུན༌ལ༌ ཁྲིམས༌ ཐོབ༌, ཨིན༌ནའང༌ ཁའ༌ མ༌ཉནས༌།

28 ཁྱོ༌ཞའ༌ ཟུགས༌སི༌ ཐོག༌ནེ༌ ཡ༌ཧུ༌དཱ༌པའེ༌ ཕ༌མ༌ནེ༌ སྐྱེས༌ཏེ༌ ཨིན༌ཅེས༌, ཡ༌ ཁྱོ༌ཞ༌གུན༌ལ༌ ཡ༌ཧུ༌དཱ༌པའེ༌ ལུག༌སྲོལ༌ ནང༌ཞིན༌ སུན༌ནད༌ ཅོ༌ཅེས༌པོའེ༌, ཁྱོ༌ཞ༌གུན༌ དེན༌བའེ༌ ཡ༌ཧུ༌དཱ༌པ༌ རིག༌ གྱུར༌ར༌ མ༌ནོག༌། 29 ཨིན༌ནའང༌ དཀོན༌མཆོག༌ ཉམ༌པོ༌ ཀྲང༌པོ༌ བྲེལ༌ ཡོད༌ཁན༌བོ༌ ནི༌, དེན༌བའེ༌ ཡ༌ཧུ༌དཱ༌པ༌ཞིག༌ ཨིན༌ནོག༌། ཡང༌ དེན༌བའེ༌ སུན༌ནད༌ ཅོ༌ཅེས༌ ནི༌, ཁྲིམས༌ལ༌ ཁའ༌ཉན༌ཅེས༌པོ༌ མན༌པ༌, རང༌ངི༌ སྙིང༌ངི༌ ནང༌ང༌ གྱུར༌ཇ༌ ཁྱོང༌ཅེས༌པོ༌ ཨིན༌ནོག༌། ཡང༌ གྱུར༌ཇ༌ ཡོང༌ཁན༌ནི༌ མི༌ཞིག༌གི༌, མི༌གུན༌ནེ༌ མན༌པ༌, དཀོན༌མཆོག༌གི༌ སྟོད༌པ༌ ཙལ༌ལ༌ནོག༌།

3

དཀོན༌མཆོག༌གི༌ ཨིད༌ཤེས༌།

3:1-9

1 ཅི༌ ཏེ༌ནེ༌ ཡ༌ཧུ༌དཱ༌པ༌ཞིག༌ ཨིན༌ཅེས༌པོའེ༌ ཕན༌ཐོགས༌ ཡོད༌ཏེ༌ ཨིན༌ནོག༌ག༌ ཡ༌ སུན༌ནད༌ ཅོ༌ཅེས༌པོའ༌ ཅི༌ རིན༌ ཡོད༌ཏེ༌ ཨིན༌ནོག༌? 2 འོ༌ན༌, ཕན༌ཐོགས༌ མང༌པོ༌ ཡོད༌ཏེ༌ ཨིན༌ནོག༌། ཏང༌པོ༌རང༌ དཀོན༌མཆོག༌གི༌ ཁོང༌རང༌ངི༌ བཀའ༌གུན༌ ཡ༌ཧུ༌དཱ༌པ༌གུན༌ལ༌ སྟད༌ད༌ ཛདས༌།

3 ཀལ༌ཏེས༌ ཁོང༌གུན༌ནི༌ ཕྲོ༌ནེ༌ ཁ༌ཅིག༌ག༌ ཏད༌པ༌ མེད༌ན༌ ཅི༌ ཁོང༌གུན༌ལ༌ ཏད༌པ༌ མེད༌ཅེས༌པོའེ༌, དཀོན༌མཆོག༌གའང༌ ཨིད༌ཤེས༌ མེད༌ཁན༌ གྱུར༌ར༌ནོག༌ག༌? 4 མ༌ནེ༌ གྱུར༌ར༌ མ༌ནོག༌། ཚང༌མ༌ ཟུན༌ཇན༌ ཨིན༌ནའང༌, དཀོན༌མཆོག༌ ཁོང༌རང༌ངི༌ ཞལ༌ཆད༌གུན༌ནི༌ཀ༌ ཀྲང༌པོ༌ ཞུགས༌ས༌ནོག༌, ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ བྲིས༌ཏེ༌ ཨིན༌ནོག༌,

“ཉེ༌རང༌ངི༌ མོལ༌ཁན༌ ཚང༌མ༌ ཀྲང༌པོ༌ ཨིན༌ཁན༌ སྟན༌ཨིན༌,

ཡང༌ ཉེ༌རང༌ང༌ ཁྲིམས༌ཁུང༌ངི༌ ནང༌ང༌ གྱལ༌ ཐོབ༌ཨིན༌།”✡

5 ཨིན༌ནའང༌ ཁ༌ཅིག༌གི༌ ཟེར༌སྲིད༌ཅེས༌ ཨིན༌ནོག༌, “ང༌དང༌ངི༌ སྡིག༌པའེ༌ ལས༌གུན༌ནི༌ དཀོན༌མཆོག༌ ཀྲང༌པོ༌ ཨིན༌ཁན༌བོ༌ མང༌ང༌ སལ༌པོ༌ ཅོས༌ཏེ༌ སྟན༌ནད༌ན༌, ཏེ༌ནེ༌ ཁོང༌ངི༌ ང༌དང༌གུན༌ལ༌ ཆད༌པ༌ སལ༌ཅེས༌པོ༌ མི༌འོས༌པ༌ཞིག༌ མ༌ནོག༌ག༌?” ༼ཏེ༌གུན༌, མི༌ཞིག༌གི༌ སམ༌ཚུལ༌ ནང༌ཞིན༌ ཟེར༌ཏེ༌ ཨིན༌ནོག༌༽ 6 ཏན༌ཏན༌ མ༌ནོག༌། ཀལ༌ཏེས༌ མི༌འོས༌པ༌ ཨིན༌པིན༌ན༌, ཏེ༌ནེ༌ དཀོན༌མཆོག༌གི༌ ཇིག༌རྟེན༌པ༌གུན༌ལ༌ ཁྲིམས༌ཅད༌ ཀ༌ཟུག༌གི༌ ཛད༌ཨིན༌? 7 ཁ༌ཅིག༌གི༌ ཟེར༌གྱུ༌ ཏངས༌ཏེ༌ ཟེར༌སྲིད༌ཅེས༌ ཨིན༌ནོག༌, “ཀལ༌ཏེས༌ ངའེ༌ ངན༌པ༌ ཅོ༌ཅེས༌པོའེ༌, དཀོན༌མཆོག༌ ཀྲང༌པོ༌ ཨིན༌ཁན༌བོ༌ མང༌ང༌ སལ༌པོ༌ ཐོང༌ཏེ༌, ཁོང༌ང༌ སྤལ༌ ཐོབ༌བད༌ན༌, ཏེ༌ནེ༌ ཅིའ༌ དཀོན༌མཆོག༌གི༌ ངའ༌ སྡིག༌ཅན༌ ཨིན༌ཁན༌བོའེ༌ ཕིའ༌ ཤི༌ཅེས༌སི༌ ཁྲིམས༌ཅད༌ ཛད༌ད༌ནོག༌?” 8 ཡང༌ ཁ༌ཅིག༌གི༌, “ཟང༌པོ༌ མང༌ང༌ ཇུང༌ཅེས༌སི༌ ཕིའ༌ ངན༌པ༌ རིག༌ ཅོ༌ཤིག༌” ཟེར༌དུག༌ ཟེར༌ཏེ༌ ང༌ཞའེ༌ གྱབ༌གལ༌ལ༌ ཟུན༌ ཏང༌ང༌ནོག༌། ཏེ༌ཟུག༌ ཟེར༌ཁན༌གུན༌ལ༌ དཀོན༌མཆོག༌གི༌ ཆོགས༌ནེ༌ ཤི༌ཅེས༌སི༌ ཆད༌པ༌ ཐོབ༌ཅེས༌པོ༌ འོས༌པ༌ ཨིན༌ནོག༌།

མི༌སུ༌ཞིག༌གའང༌ ཀྲང༌པོ༌ མ༌ནོག༌།

3:9-20

9 ཏེ༌ནེ༌ དོར༌ལྡུས༌ཏེ༌ ཅི༌ ང༌དང༌ ཡ༌ཧུ༌དཱ༌པ༌གུན༌ ཞན༌མ༌གུན༌ནི༌ སང༌ གྱལ༌ལ༌ ཨིན༌ ཟེར༌ ཐུབ༌ཨིན༌ན༌? མན༌, མ༌ནེ༌ ཟེར༌ མི༌ཐུབ༌། ཅིའ༌ཟེར༌ན༌ ང༌ཞའེ༌ ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌ ཚང༌མའ༌, སྡིག༌པའེ༌ ཝང༌ངི༌ ཡོག༌ག༌ ཡོད༌ཁན༌བོ༌ སྟན༌ཚར༌ཏེ༌ ཨིན༌། 10 ཀ༌ཟུག༌གི༌ ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌ལ༌ ཛདས༌,

“སུ༌ཞིག༌གའང༌ ཀྲང༌པོ༌ མ༌ནོག༌, ཅིག༌ཅིག༌གའང༌།

11 སུ༌ཞིག༌གིའང༌ ཧ༌གོ༌ཅེས༌སི༌ རྩོན༌གྲུས༌ མ༌ཅོའ༌ ཨིན༌ནོག༌,

སུ༌ཞིག༌གིའང༌ དཀོན༌མཆོག༌ ཀྲང༌པོ༌ ཤེས༌ཉིན༌ མེད༌ཏེ༌ ཨིན༌ནོག༌།

12 ཚང༌མའེ༌ དཀོན༌མཆོག༌ག༌ གྱབ༌གྱུར༌ཅེས༌པོའེ༌ ཚང༌མ༌ རིན༌མེད༌ གྱུར༌ཏེ༌ ཨིན༌ནོག༌།

སུ༌ཞིག༌གིའང༌ ཟང༌པོ༌ ཅོའ༌ མ༌ནོག༌, ཅིག༌ཅིག༌གིའང༌།”✡

13 “ཁོང༌གུན༌ནི༌ སྤེ༌ར༌གུན༌, བེ༌ཏེ༌ ཡོད༌ཁན༌ནི༌ རོམ༌ཁང༌ངི༌

ནང༌ནེ༌ ཡོང༌ཁན༌ནི༌ ཏྲི༌ངན༌ ཙོགས༌ ཨིན༌ནོག༌།

ཁོང༌གུན༌ནི༌ ལྕེ༌གུན༌ ཟུན༌ནི༌ གངས༌ཏེ༌ ཡོད༌ཏེ༌ ཨིན༌ནོག༌།”✡

“ཏུག༌རུལ༌ལི༌ ཁལ༌པག༌ནེ༌ ཏུག༌ བུད༌ད༌ནོག༌།”✡

14 “ཁོང༌གུན༌ནི༌ ཁའ༌, ངན༌ ཏབ༌ཅེས༌ དང༌ ཕོག༌ཅེས༌སི༌ སྤེ༌རའེ༌ གངས༌ཏེ༌ ཨིན༌ནོག༌།”✡

15 “ཁོང༌གུན༌ མི༌སད༌ཅེས༌ལ༌ རིངས༌ས༌ནོག༌།

16 ཁྲེས༌ཏོར༌ ཅོ༌ཅེས༌ དང༌ རྡུག༌པོ༌ ཏང༌ཅེས༌ གུན༌

ཁོང༌གུན༌ནི༌ སྟིང༌རང༌ནེ༌ གྲུལ༌ལ༌ནོག༌།

17 ཁོང༌གུན༌ལ༌ ཞི༌དེ༌ ལམ༌བོ༌ ཤེས༌ས༌ མ༌ནོག༌།”✡

18 “དཀོན༌མཆོག༌གི༌ ཇིགས༌ ཁོང༌གུན༌ནི༌ ནང༌ང༌ མ༌ནེ༌ མེད༌ཏེ༌ ཨིན༌ནོག༌།”✡

19 ཏན༌ཏན༌ལ༌ ཁྲིམས༌པོ༌, ཁྲིམས༌ ཐོབ༌ཁན༌ནི༌ མི༌གུན༌ནི༌ ཕིའ༌ ཨིན༌ནོག༌། ཁྲིམས༌ སལ༌ཅེས༌སི༌ གྱུན༌ཚན༌བོ༌ ནི༌ མི༌གུན༌ལ༌ སྐྱོན༌ ཅོ༌ཅེས༌ནེ༌ སྒག༌ཅེས༌, ཡང༌ ཇིག༌རྟེན༌ གང༌མ༌ དཀོན༌མཆོག༌གི༌ སྐུན༌དུན༌ལ༌ ནོངས༌ཅན༌ ཨིན༌ཁན༌བོ༌ སྟན༌ཅེས༌པོ༌ ཨིན༌ནོག༌། 20 ཅིའ༌ཟེར༌ན༌ སུ༌ཞིག༌གའང༌ ཁྲིམས༌སི༌ བཀའ༌ ནང༌ཞིན༌ ཅོ༌ཅེས༌ ཅིག༌པོ༌ནེ༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ར༌ མ༌ནོག༌། ཁྲིམས༌སི༌ ང༌དང༌གུན༌ ཙམ༌ཤིག༌ སྡིག༌ཅན༌ ཨིན༌ཁན༌བོ༌ སལ༌པོ༌ ཅོས༌ཏེ༌ སྟན༌ན༌ནོག༌།

ཏད༌པ༌ གྱུད༌ཏེ༌ ཀྲང༌པོ༌ གྱུར༌ཅེས༌།

3:21-31

21 ཨིན༌ནའང༌ ཏ༌ དཀོན༌མཆོག༌གི༌ ང༌དང༌གུན༌ལ༌ ཁོང༌ངི༌ སྐུན༌དུན༌ལ༌ ཁྲིམས༌ གྱུད༌ཏེ༌ མན༌པ༌, ཀྲང༌པོ༌ གྱུར༌ཅེས༌སི༌ ཞན༌ལམ༌བོ༌ སྟན༌ན༌ ཛདས༌, ཀ༌ཟུག༌ མོ༌ཟེས༌ དང༌ ལུང༌སྟོན༌པ༌གུན༌ནི༌ སྤེ༌ཆ༌གུན༌ནི༌ ནང༌ང༌ ཞལ༌ཆད༌ ཛད༌ཏེ༌ ཨིན༌ནོག༌། 22 ཡེ༌ཤུ༌ མ༌ཤི༌ཀའེ༌ ནང༌ང༌ ཏད༌པ༌ གྱུད༌ཏེ༌, ང༌དང༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའ༌ཛད༌ཏེ༌ ཨིན༌ནོག༌། ཡང༌ ང༌དང༌ སུ༌རིག༌ ཨིན༌ནའང༌ ཅའང༌ ཁྱད༌ མེད༌པ༌ ཨིན༌ནོག༌།

23 མི༌ཚང༌མའེ༌ སྡིག༌པ༌ ཅོས༌ཏེ༌ ཨིན༌ནོག༌, ཡང༌ དཀོན༌མཆོག༌གི༌ ང༌དང༌ངི༌ ཕིའ༌ ཟིར༌རྗིད༌དི༌ ཐུགས༌དོད༌ ཡོད༌ཁན༌ནི༌ ཚད༌ ཚོག༌པ༌ ང༌དང༌ ལེབ༌ མ༌ཐུབ༌བ༌ ཨིན༌ནོག༌། 24 ཨིན༌ནའང༌ དཀོན༌མཆོག༌གི༌, ང༌དང༌གུན༌ལ༌ འོས༌པ༌ མན༌ཁན༌ནི༌ ཐུག༌རྗེ༌ གྱུད༌ཏེ༌ ཀྲང༌པོ༌ ཐེའ༌ ཛདས༌། ཁོང༌ངི༌ ཏེ༌བོ༌ ཅོའ༌ ཛདས༌, ནམ༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ ང༌དང༌གུན༌ ང༌དང༌ངི༌ སྡིག༌པའེ༌ ཚེ༌ཡོག༌ནེ༌ ཐར༌ ཅུག༌ག༌ ཛདས༌། 25 དཀོན༌མཆོག༌གི༌ ཡེ༌ཤུ༌ སྡིག༌པའེ༌ ཏོན༌ལ༌ ཆོད༌པའེ༌ ཚུལ༌ལ༌ ཕུལ༌ལ༌ ཛདས༌། ཡེ༌ཤུའི༌ སྐུ༌སྲོག༌ ཆོད༌པ༌ ཕུལ༌ཏེ༌ ཁྲག༌ཕོའ༌ ཛད༌ཁན༌བོའེ༌ཀ༌ ཨིད༌ཤེས༌ ཅོ༌ཁན༌ནི༌ མི༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའ༌ ཛད༌ད༌ནོག༌། འི༌ ཆོད༌པ༌བོའེ༌ དཀོན༌མཆོག༌ འོས༌པ༌ ཛད༌ཁན༌བོ༌ སྟན༌ན༌ནོག༌, ནམ༌ ཁོང༌ངི༌ སྔུན༌ལ༌ སྡིག༌པ༌ ཅོ༌ཁན༌གུན༌ལ༌ ཆད༌པ༌ མ༌སལ༌ལ༌ སྲན༌ཏེ༌ ཞུགས༌། 26 ཟོད༌པ༌ སྲན༌ཏྲེ༌ ཞས༌ཏེ༌ དཀོན༌མཆོག༌གི༌ ཏེ༌བོ༌ ཅོའ༌ ཛདས༌, ཨིན༌ནའང༌ ཏ༌ དག༌ས༌ ཁོང༌ངི༌ ང༌དང༌གུན༌ནི༌ སྡིག༌པའེ༌ ཏོན༌ལ༌ ཡེ༌ཤུ༌ སྲོག༌ཆོད༌ལ༌ ཕུལ༌ལ༌ ཛདས༌། ཏེ༌ཟུག༌ ཅོའ༌ ཛད༌ཅེས༌པོའེ༌, དཀོན༌མཆོག༌གི༌ ཁོང༌རང༌ ཀྲང༌པོ༌ ཨིན༌ཁན༌ དང༌ ཡེ༌ཤུའི༌ ནང༌ང༌ ཏད༌པ༌ ཅོ༌ཁན༌གུན༌ ཀྲང༌པོ༌ ཅོའ༌ ཛད༌ཁན༌བོ༌ སྟན༌ན༌ ཛདས༌།

27 ཏེ༌ནེ༌ ཅི༌ གྱུན༌ཚན༌བོའེ༌ ཕིའ༌, ང༌དང༌ངི༌ ཕོ༌སོ༌ ཅོ༌ཨིན༌? ཅའང༌ངི༌ ཕིའང༌ ཅོ༌ མི༌ཉན༌, ཅིའ༌ཟེར༌ན༌ ང༌དང༌ སྡིག༌པ༌ མེད༌ཁན༌ ཐེའ༌ ཛད༌ཅེས༌པོ༌ ནི༌ ཁྲིམས༌ལ༌ ཁའ༌ཉན༌ཅེས༌ མན༌པ༌, ཏད༌པ༌ ཅོ༌ཅེས༌པོའེ༌ཀ༌ རག༌ལས༌ཏེ༌ ཨིན༌ནོག༌། 28 སོང༌པ༌སང༌ ང༌དང༌གུན༌ དཀོན༌མཆོག༌གི༌ སྐུན༌དུན༌ལ༌ ཁྲིམས༌ ཁའ༌ཉན༌ཅེས༌པོའེ༌ ཀྲང༌པོ༌ ཐེའ༌ མ༌ཛད༌ད༌, ཏད༌པ༌ ཅོ༌ཅེས༌པོའེ༌ ཀྲང༌པོ༌ ཐེའ༌ ཛདས༌། 29 ཅི༌, དཀོན༌མཆོག༌ ཡ༌ཧུ༌དཱ༌པ༌ ཅིག༌པོའེ༌ དཀོན༌མཆོག༌ ཞུགས༌ཏེ༌ ཨིན༌ནོག༌ག༌? ཁོང༌ ཡ༌ཧུ༌དཱ༌པ༌ མན༌ཁན༌གུན༌ནིའང༌ དཀོན༌མཆོག༌ ཞུགས༌ཏེ༌ མ༌ནོག༌ག༌? འོ༌ན༌, ཁོང༌ ཨིན༌ནོག༌། 30 དཀོན༌མཆོག༌ ཅིག༌ ཞུགས༌ཏེ༌ ཨིན༌ནོག༌, ཡང༌ ཁོང༌ངི༌ མི༌གུན༌ ཏད༌པ༌ ཅིག༌པོ༌ གྱུད༌ཏེ༌ ཁོང༌རང༌ངི༌ སྐུན༌དུན༌ལ༌ ཀྲང༌པོ༌ ཐེའ༌ ཛད༌ད༌ནོག༌, ཡ༌ཧུ༌དཱ༌པ༌ ཨིན༌གྲོ༌ ཡ༌ ཡ༌ཧུ༌དཱ༌པ༌ མན༌གྲོ༌། 31 ཅི༌ ཏེ༌ནེ༌ ང༌དང༌གུན༌ནི༌ ཏད༌པ༌བོ༌ ཁག༌ཅན༌ རྩིས༌པ༌, ཁྲིམས༌པོ༌ རྗེད༌ནའང༌ གྲིག༌ཏེ༌ ཨིན༌ནོག༌ག༌? མ༌ནེ༌ མ༌ནོག༌། ངོས༌པོའ༌ ཏད༌པ༌ ཡོད༌ པ༌སང༌, ང༌དང༌ངི༌ རང༌ཞིན༌ལ༌, ཁྲིམས༌པོ༌ དྲན༌དྲའ༌ གྲུབ༌ ཅུག༌ག༌ནོག༌།

4

ཨབ༌ར༌ཧམ༌མི༌ ཏད༌པའེ༌ སྤེ༌།

4:1-25

1 དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ཅེས༌སི༌ སྐོར༌ལ༌ ང༌དང༌གུན༌ནི༌ ཕ༌མེས༌པོ༌, ཨབ༌ར༌ཧམ༌མི༌ ལོབས༌ཁན༌བོའ༌ ང༌ཏི༌ ཅི༌ ཟེར༌གོས༌? 2 ཀལ༌ཏེས༌ ཁོའེ༌ ལས༌ ཟང༌པོ༌གུན༌ནི༌ ཁོ༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའད༌ན༌, ཏེ༌ནེ༌ ཁོའ༌ ཕོ༌སོ༌ ཅོ༌ཅེས༌སི༌ ཏོན༌ཞིག༌ ཡོད༌གྲོ༌། ཨིན༌ནའང༌ དཀོན༌མཆོག༌གི༌ ཐབས༌པོ༌ ཏེ༌ཟུག༌ མ༌ནོག༌། 3 ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ མོལ༌དུག༌, “ཨབ༌ར༌ཧམ༌མི༌ དཀོན༌མཆོག༌གི༌ ཞལ༌ཆད༌ ཛད༌ཁན༌བོའེ༌ཀ༌ ཏད༌པ༌ ཅོས༌པ༌, ཁོའ༌ དཀོན༌མཆོག༌གི༌ མི༌ ཀྲང༌པོ༌ཞིག༌ ཐེའ༌ ཛདས༌།”✡

4 ལས༌ ཅོ༌ཁན༌ནི༌ མི༌ཞིག༌ག༌ ཐོབ༌ཁན༌ནི༌ ལ༌ཆ༌བོ༌ སྐྱེས༌ཤིག༌ མན༌པ༌, ཁོའེ༌ ལས༌ ཅོ༌ཁན༌ནི༌ ཐོབ༌ཏང༌བོ༌ ཨིན༌ནོག༌། 5 ཨིན༌ནའང༌ མི༌གུན༌ ཁོ༌རང༌གུན༌ནི༌ ལས༌སི༌ ཞས༌ཏེ༌ མན༌པ༌, ཁོང༌གུན༌ལ༌ ཀྲང༌པོ༌ ཅོའ༌ ཛད༌ཁན༌ དཀོན༌མཆོག༌གི༌ ནང༌ང༌ ཏད༌པ༌ ཅོ༌ཅེས༌པོའེ༌ ཀྲང༌པོ༌ ཐེའ༌ ཛད༌ད༌ནོག༌། 6 ཏེན༌ན༌ ཙོགས༌ལ༌ གྱལ༌པོ༌ དཱ༌བིད༌དིའང༌, ལས༌ མ༌ཅོའ༌, དཀོན༌མཆོག༌གི༌, ཀྲང༌པོ༌ ཐེའ༌ ཛད༌ཁན༌ ཅིན༌ལབས༌ཅན༌གུན༌ནི༌ སྐོར༌ལ༌ མོལས༌,

7 “ཁའ༌ མི༌ཉན༌ཅེས༌ལ༌ ཤགས༌པ༌ ཐོབ༌ཁན༌གུན༌ དང༌

སྡིག༌པ༌ ཀབ༌བ༌ ཛད༌ཁན༌གུན༌,

ཙམ༌ཤིག༌གི༌ ཅིན༌ལབས༌ཅན༌ མ༌ནོག༌།

8 གཙོ༌བོའེ༌, སྡིག༌པ༌གུན༌ རྩིའ༌ མ༌ཛད༌ཁན༌ནི༌ མི༌བོ༌

ཙམ༌ཤིག༌གི༌ ཅིན༌ལབས༌ཅན༌ མ༌ནོག༌།”✡

9 ཏ༌ ཅི༌, འི༌ ཅིན༌ལབས༌པོ༌ ཡ༌ཧུ༌དཱ༌པ༌ ཅིག༌པོའེ༌ ཕིའ༌ ཨིན༌ནོག༌ག༌ ཡ༌ སུན༌ནད༌ མ༌ཅོ༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའང༌? ང༌ཞའེ༌ ཟེར༌རད༌, ཁོའེ༌ ཏད༌པའེ༌ ཞས༌ཏེ༌ ཨབ༌ར༌ཧམ༌མ༌ དཀོན༌མཆོག༌གི༌ ཀྲང༌པོ༌ ཐེའ༌ ཛདས༌། 10 ཨིན༌ནའང༌ ཏེ༌བོ༌ ནམ༌ ཇུང༌? ཁོ༌ ཀྲང༌པོ༌ ཐེའ༌ ཛད༌ཅེས༌པོ༌, ཁོའ༌ སུན༌ནད༌ མ༌ཅོའེ༌ སྔུན༌ལ༌ ཇུངས༌ས༌ ཡ༌ སུན༌ནད༌ ཅོས༌ཏེ༌ སྟིང༌ནེ༌ ཇུང༌? ཏེ༌བོ༌ ཁོའ༌ སུན༌ནད༌ ཅོས༌ཏེ༌ སྟིང༌ནེ༌ མན༌པ༌, སྔུན༌ལ༌ ཇུང༌། 11 སུན༌ནད༌ ཅོའེ༌ སང༌ སྔུན༌ལ༌, ཨབ༌ར༌ཧམ༌མ༌ ཏད༌པ༌ ཡོད༌ཅེས༌ ཡང༌ དཀོན༌མཆོག༌གི༌ ཁོའ༌ ཀྲང༌པོ༌ ཨིན༌ཁན༌, ཁོང༌རང༌ངི༌ ཞལ༌ནེ༌ མོལ༌ལ༌ ཛད༌ཅེས༌པོ༌, སུན༌ནད༌ ཅོ༌ཁན༌ནི༌ སྟགས༌པོ༌ ཨིན༌པིན༌། ཏེན༌ན༌བོའེ༌ཕིའ༌ ཨབ༌ར༌ཧམ༌ ནི༌ སུན༌ནད༌ མ༌ཅོའ༌ ཏད༌པ༌ ཅོ༌ཁན༌གུན༌ནི༌ ཨ༌བ༌ ཙོགས༌ ཨིན༌ནོག༌ ཡང༌ ཏེ༌གུན༌ ཁོང༌རང༌གུན༌ནི༌ ཏད༌པའེ༌ ཞས༌ཏེ༌ ཀྲང༌པོ༌ ཐེའ༌ ཛད༌ད༌ནོག༌། 12 ཨབ༌ར༌ཧམ༌ སུན༌ནད༌ ཅོ༌ཁན༌གུན༌ནིའང༌ ཨ༌བ༌ ཙོགས༌ ཨིན༌ནོག༌, ཨིན༌ནའང༌ སུན༌ནད༌ ཅོའེ༌ སང༌ སྔུན༌ལ༌ ཨབ༌ར༌ཧམ༌མ༌ ཡོད༌ཁན༌ནི༌ ཏད༌པ༌ ཙོགས༌ ཁོང༌གུན༌ལའང༌ ཡོང༌གོས༌།

13 དཀོན༌མཆོག༌གི༌ ཨབ༌ར༌ཧམ༌ དང༌ ཁོའེ༌ པུར༌གྱུད༌གུན༌ལ༌ ཇིག༌རྟེན༌ གང༌པོ༌ སལ༌ཅེས༌ལ༌ ཞལ༌ཆད༌ ཛདས༌། ཨིན༌ནའང༌ ཏེ༌བོ༌ ཨབ༌ར༌ཧམ༌མ༌ ཁྲིམས༌ ཁའ༌ཉན༌ཅེས༌པོའེ༌ ཞས༌ཏེ༌ མན༌པ༌, ཏད༌པ༌ གྱུད༌ཏེ༌ དཀོན༌མཆོག༌ ཉམ༌པོ༌ ཀྲང༌པོ༌ བྲེལ༌ ཡོད༌ཅེས༌པོའེ༌ ཐོབ༌ཏེ༌ ཨིན༌ནོག༌། 14 ཀལ༌ཏེས༌ དཀོན༌མཆོག༌གི༌ ཞལ༌ཆད༌པོ༌ ཁྲིམས༌ ཁའ༌ཉན༌ཁན༌ ཅིག༌པོའེ༌ ཕིའ༌ ཨིན༌པིན༌ན༌, ཏེ༌ནེ༌ ཏད༌པའེ༌ སྒོས༌དོམ༌ མེད༌གྲོ༌ ཡང༌ དཀོན༌མཆོག༌གི༌ ཞལ༌ཆད༌པོ༌ ཏོན༌མེད༌ ཨིན༌གྲོ༌། 15 དཀོན༌མཆོག༌གི༌ ཐུགས༌སྲོ༌, ཁྲིམས༌ ཅག༌ཅེས༌པོའེ༌ ཞས༌ཏེ༌ བབས༌ས༌ནོག༌། ཨིན༌ནའང༌ ཀལ༌ཏེས༌ ཁྲིམས༌ མེད༌ན༌ ཏེ༌བོ༌ ཀ༌ཟུག༌གི༌ ཅག༌ཨིན༌?

16 ཏེན༌ན༌བོའེ༌ཕིའ༌ ཞལ༌ཆད༌པོ༌ ཏད༌པ༌ གྱུད༌ཏེ༌ ཐོབ༌བ༌ནོག༌། འི༌བོ༌ རིན༌ མ༌ཏང༌ཁན༌ནི༌ སྐྱེས༌ཤིག༌ ཨིན༌ནོག༌། ཡང༌ ཁྲིམས༌པོ༌ ཁའ༌ཉན༌ནད༌གྲོ༌ ཡ༌ མེད༌གྲོ༌, ཀལ༌ཏེས༌ ང༌དང༌ང༌ ཨབ༌ར༌ཧམ༌ ཙོགས༌ལ༌ ཏད༌པ༌ ཡོད༌ན༌, ང༌དང༌ ཚང༌མ༌ལ༌ ཏེ༌ སྐྱེས༌པོ༌ ཐོབ༌ཅེས༌ ཏན༌ཏན༌ ཨིན༌ནོག༌, ཅིའ༌ཟེར༌ན༌ ཨབ༌ར༌ཧམ༌ ནི༌ ཏད༌པ༌ ཅོ༌ཁན༌ ཚང༌མའེ༌ ཨ༌བ༌ ཨིན༌ནོག༌། 17 ཏེན༌ན༌བོའེ༌ཕིའ༌ དཀོན༌མཆོག༌གི༌ ཏམ༌པའེ༌ སུང༌རབས༌སི༌ ནང༌ང༌ ཨབ༌ར༌ཧམ༌མ༌ མོལས༌, “ངའེ༌ ཁྱོ༌རང༌ང༌ མིར༌གྱུད༌ མང༌པོའེ༌ ཨ༌བ༌ ཅོའད༌། ✡” འི༌བོ༌ ཇུང༌ ཅིའ༌ཟེར༌ན༌ ཨབ༌ར༌ཧམ༌མི༌ ཤི༌ཁན༌གུན༌ སོན༌པོའ༌ ལང༌ང༌ ཛད༌ཁན༌ ཡང༌ ཅའང༌ མེད༌ཁན༌ནི༌ ནང༌ནེ༌ སོ༌མ༌ ཇུང༌ ཅུག༌ག༌ ཛད༌ཁན༌ནི༌ དཀོན༌མཆོག༌གི༌ ནང༌ང༌ ཏད༌པ༌ ཅོས༌།

18 རེ༌ཝ༌ བོར༌ཅེས༌སི༌ གྱུན༌ཚན༌ མེད༌ ཟ༌ནེའང༌, ཨབ༌ར༌ཧམ༌མི༌ རེ༌ཝ༌ ཅོ༌ཨིན༌ དུགས༌ པ༌སང༌, ཁོ༌ མིར༌གྱུད༌ མང༌པོའེ༌ ཨ༌བ༌ གྱུར༌, ཀ༌ཟུག༌ དཀོན༌མཆོག༌གི༌ ཁོའ༌ མོལས༌, “ཁྱོ༌རང༌ང༌ པུར༌གྱུད༌ མ༌ མང༌པོ༌ཞིག༌ ཡོང༌ཨིན༌།”✡ 19 ཡང༌ ཨབ༌ར༌ཧམ༌མི༌ ལོ༌ ཧ༌ལམ༌ གྱ༌ ཟམ༌ཤིག༌ སོན༌ཏེ༌ ཁོའེ༌ ཟུགས༌པོ༌ སྒས༌ཏེ༌ ཤི༌ཅེས༌ ཙོགས༌ ཡང༌, ཁོའེ༌ ན༌མ༌ སཱ༌ར༌ ཕྲུ༌གུ༌ ཇོར༌ཅེས༌སི༌ ཁྱུད༌ནེ༌ ཐལ༌ནའང༌, ཨབ༌ར༌ཧམ༌མི༌ ཏད༌པ༌ ཡོལ༌ མ༌ཡོལ༌ལ༌ སྟན༌པོ༌ ལུས༌། 20 ཨབ༌ར༌ཧམ༌མི༌ དཀོན༌མཆོག༌གི༌ ཞལ༌ཆད༌པོའེ༌ཀ༌ ཐེ༌ཚོམས༌ མ༌ནེ༌ མ༌ཅོས༌, མ༌ཚད༌ ཁོའེ༌ ཏད༌པ༌བོ༌ མང༌ང༌ ཤེད༌ཅན༌ གྱུར༌ཏེ༌ ཁོའེ༌ དཀོན༌མཆོག༌ག༌ སྤལ༌ ཁྱོངས༌། 21 དཀོན༌མཆོག༌ག༌ ཞལ༌ཆད༌ ཛད༌ཁན༌བོ༌ དྲན༌དྲ༌ གྲུབ༌ཅུག༌ཉན༌ན༌ ཛད༌ཅེས༌པོའེ༌ཀ༌ ཁོའ༌ ཏན༌ཏན༌ ལོ༌ཁྱེལ༌ ཡོད༌པིན༌། 22 ཡང༌ “ཨབ༌ར༌ཧམ༌མི༌ ཏད༌པའེ༌ ཞས༌ཏེ༌ དཀོན༌མཆོག༌གི༌ ཁོའ༌ ཀྲང༌པོ༌ ཐེའ༌ ཛདས༌།” 23 དཀོན༌མཆོག༌གི༌ ཁོའ༌ ཀྲང༌པོ༌ ཐེའ༌ ཛད༌ཁན༌ བྲིའ༌ཛད༌ཅེས༌པོ༌, ཨབ༌ར༌ཧམ༌ ཅིག༌པོའེ༌ ཕན༌ཐོགས༌སི༌ ཕིའ༌ མན༌པ༌, 24 ང༌དང༌ངི༌ ཕན༌ཐོགས༌སི༌ ཕིའང༌ ཨིན༌པིན༌། ཀལ༌ཏེས༌ ཡེ༌ཤུ༌ ང༌དང༌གུན༌ནི༌ གཙོ༌བོ༌, ཤི༌ཁན༌གུན༌ནི༌ ཕྲོ༌ནེ༌ ལང༌ང༌ ཛདས༌ཁན༌ དཀོན༌མཆོག༌གི༌ ནང༌ང༌ ང༌ཏི༌ ཏད༌པ༌ ཅོ༌ན༌, ཁོང༌ངི༌ ང༌དང༌གུན༌ནའང༌ ཀྲང༌པོ༌ ཐེའ༌ ཛད༌ཅེས༌པོ༌ ནི༌, ང༌དང༌ངི༌ ཕན༌ཐོགས༌པོ༌ ཨིན༌ནོག༌། 25 དཀོན༌མཆོག༌གི༌ ཡེ༌ཤུ༌, ང༌དང༌གུན༌ནི༌ སྡིག༌པའེ༌ ཏོན༌ལ༌, ཀྲོངས༌ས༌ལ༌ སྟད༌ད༌ ཛདས༌། ཡང༌ ང༌དང༌གུན༌ ཀྲང༌པོ༌ གྱུར༌ཅེས༌ལ༌ ཁོང༌ངི༌ ཡེ༌ཤུ༌ སོན༌པོའ༌ ལང༌ང༌ ཛདས༌།

5

ཏད༌པའེ༌, ཐད༌པོ༌ ཁྱོང༌ང༌ནོག༌།

5:1-11

1 ཏ༌ ང༌དང༌གུན༌ དཀོན༌མཆོག༌གི༌ སྐུན༌དུན༌ལ༌ ཏད༌པའེ༌ ཞས༌ཏེ༌ ཀྲང༌པོ༌ ཐེའ༌ ཛད༌པ༌, ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ གྱུད༌ཏེ༌, ང༌དང༌གུན༌ལ༌ དཀོན༌མཆོག༌ ཉམ༌པོ༌ ཐུན༌བྲེལ༌ ཡོད༌ཏེ༌ ཨིན༌ནོག༌། 2 ང༌དང༌གུན༌ནི༌ ཏད༌པའེ༌ ཞས༌ཏེ༌ མ༌ཤི༌ཀའེ༌ ང༌དང༌གུན༌ལ༌ འོས༌པ༌ མེད༌ཁན༌ནི༌ ཏེ༌ ནས༌ས༌བོའེ༌ ནང༌ང༌ དུག༌ཅེས༌ལ༌ ཁྱོང༌ང༌ ཛདས༌། ཡང༌ ང༌དང༌གུན༌ ལོ༌ཁྱེལ༌ དང༌ ཐད༌པོ༌ ཉམ༌པོ༌ དཀོན༌མཆོག༌གི༌ ཟིར༌རྗིད༌པོའེ༌ ནང༌ང༌ དྲེས༌ ཐུབ༌ཨིན༌།

3 ཏེ༌ནང༌ང༌ མ༌ཚད༌, ང༌དང༌གུན༌ནི༌ ནགས༌བར༌དོའེ༌ ནང༌ངའང༌ སྟོད༌པ༌ ཕུལ༌ལ༌ནོག༌, ཅིའ༌ཟེར༌ན༌ ང༌དང༌ང༌ གྱུས༌ཨིན༌ནོག༌ ནགས༌བར༌དོའེ༌ ཟོད༌སེམས༌ སྐྱེ༌ཅུག༌ཅེས༌, 4 ཟོད༌སེམས༌སི༌ སྕོད༌ལམ༌ ཟང༌པོ༌ ལྡན༌ཅུག༌ཅེས༌, ཡང༌ སྕོད༌ལམ༌ ཟང༌པོའེ༌ ང༌དང༌གུན༌ལ༌ ཐར༌པའེ༌ རེ༌ཝའེ༌ ལོ༌ཁྱེལ༌ ཏང༌ང༌ནོག༌། 5 ཡང༌ འི༌ རེ༌ཝ༌ ཡོད༌ཅེས༌པོའེ༌ ང༌དང༌གུན༌ནི༌ སྤོས༌པ༌ ཆག༌ག༌ མ༌ནོག༌, ཅིའ༌ཟེར༌ན༌ དཀོན༌མཆོག༌གི༌ ང༌དང༌གུན༌ནི༌ སེམས༌པོ༌ ང༌དང༌ང༌ སལ༌ཁན༌ནི༌ ཏམ༌པའེ༌ ཐུག༌ཉིད༌ གྱུད༌ཏེ༌, ཁོང༌རང༌ངི༌ ཡ༌ཤའེ༌ སྐང༌ང༌ ཛད༌ཏེ༌ ཨིན༌ནོག༌།

6 དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཏུས༌པོའེ༌ཀ༌, ང༌དང༌གུན༌ནི༌ སྟོབས༌ ཚར༌ཏེ༌ ང༌དང༌གུན༌ནི༌ ནང༌ང༌ ཁྱུད༌མེད༌ ཟ༌ནེ༌, མ༌ཤི༌ཀ༌ ང༌དང༌ སྡིག༌ཅན༌གུན༌ནི༌ ཕིའ༌ ཀྲོངས༌ས༌ ཛདས༌། 7 མི༌ མང༌ཆེའ༌གུན༌ མི༌ཀྲང༌པོ༌ཞིག༌གི༌ ཏོན༌ལ༌ ཤིའ༌ མ༌ནོག༌, ཅི༌པ༌ཏ༌ ཅིག༌ཅིག༌ ཡོད༌གྲོ༌ ཀ༌བོའེ༌ ངའ༌ མི༌ ཟང༌པོའེ༌ ཏོན༌ལ༌ ཤི༌ཉན༌ཅེས༌རག༌ ཟེར༌སྲིད༌ཨིན༌། * 8 ཨིན༌ནའང༌ ང༌དང༌གུན༌ སྡིག༌ཅན༌ ཨིན༌ ཟ༌ནེ༌, དཀོན༌མཆོག༌གི༌ མ༌ཤི༌ཀ༌ ང༌དང༌གུན༌ནི༌ ཏོན༌ལ༌ ཀྲོངས༌ས༌ ལམ༌ཅུག༌ག༌ ཛད༌ཏེ༌, ཁོང༌ངི༌ ང༌དང༌ང༌ ཅེས༌པ༌ ཆེན༌མོ༌ ཛད༌ཁན༌བོ༌ སྟན༌ན༌ ཛདས༌། 9 ཡང༌ མ༌ཤི༌ཀའེ༌ སྐུ༌ཁྲག༌ གྱུད༌ཏེ༌, ང༌དང༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཛད༌ པ༌སང༌, ཁོང༌ངི༌ ང༌དང༌གུན༌ ཏན༌ཏན༌ དཀོན༌མཆོག༌གི༌ ཐུགས༌སྲོའེ༌ ཀ༌ནེ༌ སྐྱོབ༌ཅེས༌པོའ༌ ལོ༌ཁྱེལ༌ ཡོང༌གོས༌། 10 ང༌དང༌གུན༌ དཀོན༌མཆོག༌གི༌ གྲ༌འོ༌ ཨིན༌ ཟ༌ནེ༌, ཁོང༌རང༌ངི༌ སྲས༌ ཀྲོང༌ཤེས༌པོ༌ གྱུད༌ཏེ༌, ཁོང༌ངི༌ ང༌དང༌གུན༌ ཁོང༌ ཉམ༌པོ༌ ཐུན༌བྲེལ༌ ཛདས༌། ཏེན༌ན༌ ཐུན༌བྲེལ༌བོའེ༌, ཁོང༌རང༌ངི༌ སྲས༌སི༌ སྲོག༌ གྱུད༌ཏེ༌, ཁོང༌ངི༌ ང༌དང༌གུན༌ སྐྱོབ༌བ༌ ཛད༌ཅེས༌པོའ༌ ལོ༌ཁྱེལ༌ སྲན༌ཏྲེ༌ རག༌། 11 ཏ༌ ང༌དང༌གུན༌ནི༌ དཀོན༌མཆོག༌ ཉམ༌པོ༌ བྲེལ༌ སོ༌མ༌བོའེ༌ ནང༌ང༌ གའ༌མོ༌ ཅོ༌ཨིན༌, ཅིའ༌ཟེར༌ན༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌, ང༌དང༌གུན༌ དཀོན༌མཆོག༌གི༌ ཛ༌འོ༌ གྱུར༌ ཅུག༌ག༌ ཛདས༌།

ཨ༌དམ༌ དང༌ མ༌ཤི༌ཀ༌།

5:12-21

12 ནམ༌ ཨ༌དམ༌མི༌ སྡིག༌པ༌ ཅོས༌, ཏེ༌ མི༌ ཅིག༌པོ༌ གྱུད༌ཏེ༌ ཇིག༌རྟེན༌ནི༌ ནང༌ང༌ སྡིག༌པ༌ གོ༌ཟུགས༌། ཨ༌དམ༌མི༌ སྡིག༌པའེ༌ ཤི༌ཅེས༌ ཁྱོངས༌པ༌, ཤི༌ཅེས༌པོ༌ མི༌ཚང༌མའེ༌ཀ༌ ཕེལ༌, ཅིའ༌ཟེར༌ན༌ མི༌ཚང༌མའེ༌ སྡིག༌པ༌ ཅོས༌། 13 ཁྲིམས༌ ཐོབ༌བི༌ སང༌ སྔུན༌ལའང༌ སྡིག༌པ༌ ཇིག༌རྟེན༌ནི༌ ནང༌ང༌ ཡོད༌པིན༌། ཨིན༌ནའང༌ ཏེ༌བོ༌ སྡིག༌པ༌ ཐེའ༌ མ༌ཛདས༌, ཅིའ༌ཟེར༌ན༌ ཏེ༌ཏེ༌ཚོག༌པ༌ ཅག༌ཅེས༌ལ༌ ཁྲིམས༌ཤིག༌ མ༌ནེ༌ མེད༌པིན༌། 14 ཨིན༌ནའང༌ ཨ༌དམ༌མི༌ ཏུས༌ནེ༌ ཏངས༌ཏེ༌ མོ༌ཟེས༌སི༌ ཏུས༌ ཚོག༌པ༌, མི༌གུན༌ནི༌ ཨ༌དམ༌ ཙོགས༌ལ༌ བཀའ༌ ཅགས༌ཏེ༌ སྡིག༌པ༌ མ༌ཅོ༌ནའང༌, ཁོང༌གུན༌ ཤི༌། ཨ༌དམ༌ ནི༌ སྐྱོད༌ཅེས༌ཅན༌བོའེ༌, སྟགས༌པོ༌ ཨིན༌པིན༌། 15 ཨིན༌ནའང༌ ཨ༌དམ༌མི༌ སྡིག༌པ༌ དང༌ དཀོན༌མཆོག༌གི༌ ཐུག༌རྗེའེ༌ སོལ༌རས༌པོའེ༌ ནང༌ང༌ མ༌ཁྱད༌པར༌ ཆེན༌མོ༌ཞིག༌ ཡོད༌ཏེ༌ ཨིན༌ནོག༌, ཅིའ༌ཟེར༌ན༌ ཨ༌དམ༌, འི༌ མི༌ ཅིག༌པོའེ༌ སྡིག༌པའེ༌, མང༌པོ༌ཞིག༌གི༌ཀ༌ ཤི༌ཅེས༌ ཁྱོངས༌། ཨིན༌ནའང༌ ཏེ༌སང༌ ཀྲག༌པོ༌ ནི༌ དཀོན༌མཆོག༌གི༌ ཧ༌ལས༌ཤེས༌སི༌ ཐུག༌རྗེ༌ དང༌ མང༌པོ༌ཞིག༌ག༌ ཤགས༌པའེ༌ སོལ༌རས༌པོ༌ ཨིན༌པིན༌, ཀ༌བོ༌ མི༌ ཉིས༌པ༌ ཡེ༌ཤུ༌ མ༌ཤི༌ཀ༌, གྱུད༌ཏེ༌ སལས༌། 16 ཡང༌ དཀོན༌མཆོག༌གི༌ ཐུག༌རྗེའེ༌ སོལ༌རས༌པོའེ༌ བྲས༌བུ༌ ནི༌, ཏེ༌ མི༌ ཅིག༌པོའེ༌ སྡིག༌པའེ༌ བྲས༌བུ༌ དང༌ཙོགས༌ མེད༌པ༌ ཨིན༌ནོག༌། ཨ༌དམ༌མི༌ སྡིག༌པའེ༌ ཞས༌ཏེ༌ དཀོན༌མཆོག༌གི༌ ཤི༌ཅེས༌སི༌ ཆད༌པའེ༌ ཁྲིམས༌ཅད༌ སལས༌། ཨིན༌ནའང༌ དཀོན༌མཆོག༌གི༌ རིན༌ མ༌ཤལ༌ཁན༌ནི༌ སོལ༌རས༌པོའེ༌, ང༌དང༌གུན༌ནི༌ཀ༌ སྡིག༌པ༌ མང༌པོའེ༌ སྐྱོན༌ ཡོད༌ནའང༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཅོ༌ཅེས༌ལ༌ ཁྲིད༌ད༌ནོག༌། 17 འི༌ ཨ༌དམ༌, མི༌ ཅིག༌པོའེ༌ སྡིག༌པའེ༌ ཞས༌ཏེ༌ ཤི༌ཅེས༌སི༌ ཝང༌ མི༌ མང༌པོ༌ཞིག༌གི༌ཀ༌ སྲུལས༌། ཨིན༌ནའང༌ ཡེ༌ཤུ༌ མ༌ཤི༌ཀ༌, མི༌ ཅིག༌པོ༌ གྱུད༌ཏེ༌, དཀོན༌མཆོག༌གི༌ ཧ༌ལས༌ཤེས༌སི༌ ཐུག༌རྗེ༌ དང༌ ཀྲང༌པོ༌ གྱུར༌ཅེས༌སི༌ སོལ༌རས༌ ཐོབ༌ཁན༌ ཚང༌མའེ༌ ནང༌ང༌ ཙམ༌ཤིག༌གི༌ མང༌ང༌ ཀྲག༌པོ༌ ཝང༌ མི༌སྲུལ༌།

18 འོ༌ན༌, ཨ༌དམ༌མི༌ སྡིག༌པ༌ ཅིག༌ཅིག༌པོའེ༌, མི༌ཚང༌མའེ༌ཀ༌ ཤི༌ཅེས༌སི༌ ཆད༌པ༌ ཕོག༌། ཨིན༌ནའང༌ མ༌ཤི༌ཀའེ༌ ཆག༌ལས༌ ཀྲང༌པོ༌ ཅིག༌ཅིག༌གི༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཅོའ༌ ཛད༌ཏེ༌ མི༌ཚང༌མ༌ལ༌ མི༌ཚེའེ༌ སོ༌མ༌ཞིག༌ སལ༌ལ༌ ཛདས༌། 19 མི༌ ཅིག༌གི༌ དཀོན༌མཆོག༌གི༌ ཁའ༌ མི༌ཉན༌ཅེས༌པོའེ༌, མང༌པོ༌ཞིག༌ སྡིག༌ཅན༌ གྱུར༌ཅུགས༌། ཨིན༌ནའང༌ ཞན༌ཡང༌ མི༌ ཅིག༌གི༌ དཀོན༌མཆོག༌གི༌ ཁའ༌ཉན༌ཅེས༌པོའེ༌, མང༌པོ༌ཞིག༌ མི༌ ཀྲང༌པོ༌ གྱུར༌ ཅུག༌ག༌ ཛད༌ཨིན༌། 20 མི༌གུན༌ ཙམ༌ཤིག༌ སྡིག༌ཅན༌ ཨིན༌ཁན༌བོ༌ སྟན༌ཅེས༌སི༌ ཕིའ༌ དཀོན༌མཆོག༌གི༌ ཁྲིམས༌པོ༌ སལ༌ལ༌ ཛདས༌། ཨིན༌ནའང༌ ཁྲིམས༌པོའེ༌ སྡིག༌པ༌ ངན༌པ༌ ཨིན༌ཁན༌བོ༌ མང༌ང༌ སལ༌པོ༌ ཅོའད༌ནའང༌, དཀོན༌མཆོག༌གི༌ ཧ༌ལས༌ཤེས༌སི༌ ཐུག༌རྗེ༌བོ༌ ཏེ༌སང༌ མང༌ང༌ ཀྲག༌ག༌ ཨིན༌ནོག༌། 21 ཀ༌ཟུག༌ སྡིག༌པའེ༌ མི༌ཚང༌མའེ༌ཀ༌ ཝང༌སྲུལ༌ཏེ༌ ཤི༌ཅེས༌པོ༌ ཁྱོངས༌, ཏེ༌བོའེ༌ ཚབས༌ལ༌ དཀོན༌མཆོག༌གི༌ ཧ༌ལས༌ཤེས༌སི༌ ཐུག༌རྗེའེ༌ སོལ༌རས༌པོའེ༌ ཝང༌སྲུལ༌ལ༌ ཛད༌ཏེ༌, ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀ༌ གྱུད༌ཏེ༌, དཀོན༌མཆོག༌གི༌ སྐུན༌དུན༌ལ༌ ང༌དང༌གུན༌ ཀྲང༌པོ༌ ཅོའ༌ ཛད༌ཨིན༌། ཡང༌ ང༌དང༌གུན༌ ཐའ༌མེད༌པའེ༌ མི༌ཚེ༌ ཆོགས༌ལ༌ ཁྲིད༌ད༌ ཛད༌ཨིན༌།

6

སྡིག༌པའེ༌ ཝང༌བོ༌ ཅག༌ག༌ ཛདས༌།

6:1-23

1 ཏེ༌ནེ༌ ང༌ཏི༌ ཅི༌ ཟེར༌གོས༌, དཀོན༌མཆོག༌གི༌ ཐུག༌རྗེའེ༌ གྱས༌ཤུག༌ཅེས༌ལ༌, ཅི༌ ང༌དང༌གུན༌ནི༌ སྡིག༌པ༌ ཅོ༌ཨིན༌ ཆ༌གོས༌ས༌? 2 མ༌ནེ༌ མ༌གོས༌། ང༌དང༌གུན༌ སྡིག༌པའེ༌ ཕིའ༌ ཤི༌ཏེ༌ ཨིན༌ པ༌སང༌, ཏེ༌ནེ༌ ང༌དང༌གུན༌ནི༌ ཏེ༌ནང༌ང༌ མི༌ཚེ༌ ཀ༌ཟུག༌གི༌ ཕུད༌ཨིན༌? 3 མ༌ཤི༌ཀ༌ ཡེ༌ཤུའི༌ ཁྲུས༌སི༌ ནང༌ང༌ དྲེས༌ཁན༌གུན༌ ཁོང༌ངི༌ ཤི༌ཅེས༌སི༌ ནང༌ངའང༌ དྲེས༌ཏེ༌ ཨིན༌ཁན༌བོ༌, ཅི༌ ཁྱོ༌ཞ༌གུན༌ལ༌ གྱུས༌མེད༌ད༌? 4 ཁྲུས༌ལེན༌ཅེས༌ གྱུད༌ཏེ༌, ང༌དང༌གུན༌ མ༌ཤི༌ཀ༌ ཉམ༌པོ༌ ཤི༌ཏེ༌ སུབས༌ཁན༌ ཙོགས༌ ཨིན༌ནོག༌། ཡང༌ ཀ༌ཟུག༌ དཀོན༌མཆོག༌ ཡབ༌བི༌ ཟིར༌རྗིད༌དི༌ ཁྱུད༌ གྱུད༌ཏེ༌, མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ ལང༌ང༌ ཛད༌པ༌, ཏ༌ ང༌དང༌གུན༌ནིའང༌ མི༌ཚེ༌ སོ༌མ༌ཞིག༌ ཕུད༌ཐུབ༌ཅེས༌ ཨིན༌ནོག༌།

5 ཀལ༌ཏེས༌ ཁྲུས༌ལེན༌ཅེས༌པོའེ༌, ང༌དང༌གུན༌ ཡེ༌ཤུ༌ ཀྲོང༌ཤེས༌པོའེ༌ ནང༌ང༌ དྲེས༌ན༌, ཏེ༌ནེ༌ ང༌དང༌གུན༌ ཁོང༌ ཉམ༌པོ༌ སོན༌ཏེའ༌ ལང༌ཅེས༌པོའེ༌ ནང༌ངའང༌ དྲེ༌ཤེས༌པོ༌ ཏན༌ཏན༌ ཨིན༌ནོག༌། 6 ང༌དང༌གུན༌ལ༌ གྱུས༌ཨིན༌ནོག༌, སྡིག༌པའེ༌ ཝང༌བོ༌ ང༌དང༌ངི༌ མི༌ཚེའེ༌ ནང༌ང༌ མི༌ལུས༌ཤེས༌སི༌ ཕིའ༌, ང༌དང༌གུན༌ནི༌ སྙིང༌པ༌ སྡིག༌ཅན༌ ཟུགས༌པོ༌བོ༌ མ༌ཤི༌ཀ༌ ཉམ༌པོ༌ རྐྱང༌ཤིང༌ངི༌ཀ༌ རྐྱངས༌ཏེ༌ ཨིན༌པིན༌། ཏ༌ ང༌དང༌གུན༌ སྡིག༌པའེ༌ ཚེ༌ཡོག༌ག༌ ལུས༌གོ༌ཤེས༌ མ༌ནོག༌། 7 ཅིའ༌ཟེར༌ན༌ ནམ༌ ང༌དང༌གུན༌ མ༌ཤི༌ཀ༌ ཉམ༌པོ༌ ཤི༌, ང༌དང༌གུན༌ལ༌ སྡིག༌པའེ༌ ཝང༌ནེ༌ ཐར༌པ༌ ཐོབ༌ཏེ༌ ཨིན༌ནོག༌། 8 ཡང༌ ང༌དང༌གུན༌ མ༌ཤི༌ཀ༌ ཉམ༌པོ༌ ཤི༌ པ༌སང༌, ཁོང༌ ཉམ༌པོ༌ མི༌ཚེ༌ ཕུད༌ཅེས༌པོའང༌ ང༌དང༌གུན༌ལ༌ གྱུས༌ཨིན༌ནོག༌། 9 ཏེ༌གུན༌ ཏན༌ཏན༌ ཨིན༌ཁན༌བོ༌ ང༌དང༌གུན༌ལ༌ གྱུས༌ཨིན༌ནོག༌, ཅིའ༌ཟེར༌ན༌ མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛདས༌, ཁོང༌ ཡང༌སྐྱར༌ མ༌ནེ༌ མི༌ཤི༌, ཏ༌ ཁོང༌ངི༌ཀ༌ ཤི༌ཅེས༌པོའ༌ ཝང༌ མེད༌པ༌ ཨིན༌ནོག༌། 10 ནམ༌ མ༌ཤི༌ཀ༌ ཀྲོངས༌, སྡིག༌པའེ༌ ཝང༌བོ༌ ཅག༌ཅེས༌ལ༌ ཁོང༌ ལན༌ཕོག༌ ཅིག༌ ཀྲོངས༌། ཨིན༌ནའང༌ ཏ༌ ཁོང༌ སོན༌པོ༌ ཞུགས༌ཏེ༌, ཡང༌ ཁོང༌ངི༌ དཀོན༌མཆོག༌གི༌ སྤལ༌ལི༌ ཕིའ༌ མི༌ཚེ༌ ཕུད༌ད༌ ཛད༌ད༌ནོག༌། 11 ཏེན༌ན༌ ཙོགས༌ལ༌ ཁྱོ༌ཞ༌གུན༌ནའང༌ སྡིག༌པའེ༌ ཝང༌ངི༌ ཕིའ༌ ཤི༌ཏེ༌ ཡང༌ མ༌ཤི༌ཀ༌ ཡེ༌ཤུ༌ གྱུད༌ཏེ༌, དཀོན༌མཆོག༌གི༌ སྤལ༌ལི༌ ཕིའ༌ མི༌ཚེ༌ ཕུད༌ཨིན༌ ཨིན༌ཁན༌བོ༌ སམ༌གོས༌།

12 ཏེ༌ནེ༌ ངན༌པའེ༌ དོད༌པ༌གུན༌ནི༌ ཁའ༌ མི༌ཉན༌ཅེས༌སི༌ ཕིའ༌ ཁྱོ༌ཞ༌གུན༌ནི༌ ཤི༌ཅེས༌ཅན༌ནི༌ ཟུགས༌པའེ༌ཀ༌ སྡིག༌པ༌ ཝང༌སྲུལ༌ མ༌ཅུག༌ཤིག༌། 13 ཁྱོ༌ཞ༌གུན༌ནི༌ ཟུགས༌པོའེ༌ ཁག༌ཅིག༌གའང༌, སྡིག༌པའེ༌ ཡོག༌པོ༌ ཅོ༌ཨིན༌ ངན༌པའེ༌ ལག༌ཆ༌ རིག༌ག༌ གྱུར༌ མ༌ཅུག༌ག༌, ཁྱོ༌ཞ༌རང༌གུན༌ ཅི༌ས༌ཐོག༌ནེ༌ དཀོན༌མཆོག༌ག༌ ཕུལ༌ཤིག༌། ཅིའ༌ཟེར༌ན༌ ཁྱོ༌ཞ༌གུན༌ ཤི༌ཏེ༌ ཨིན༌པིན༌, ཨིན༌ནའང༌ ཏ༌ ཁྱོ༌ཞ༌གུན༌ལ༌ མི༌ཚེ༌ སོ༌མ༌ཞིག༌ ཡོད༌ཏེ༌ ཨིན༌ནོག༌། ཏེན༌ན༌བོའེ༌ཕིའ༌ ཁྱོ༌ཞ༌གུན༌ནི༌ ཟུགས༌པོ༌བོ༌ དཀོན༌མཆོག༌ག༌ སྤལ༌ ཐོབ༌ཅེས༌ལ༌ འོས༌པའེ༌ ལས༌གུན༌ ཅོ༌ཅེས༌སི༌ ལག༌ཆ༌ ཙོགས༌ལ༌ ཀོལ༌ཤིག༌། 14 ཏ༌ སྡིག༌པ༌བོ༌ ཁྱོ༌ཞ༌གུན༌ནི༌ སྤོན༌བོ༌ མ༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ ཁྲིམས༌སི༌ ངའ༌ཡོག༌ག༌ མི༌ཚེ༌ མ༌ཕུད༌ད༌, དཀོན༌མཆོག༌གི༌ ཐུག༌རྗེའེ༌ རང༌ཝང༌ངི༌ ངའ༌ཡོག༌ག༌ མི༌ཚེ༌ ཕུད༌ད༌ནོག༌།

15 ཏེ༌ནེ༌ ཅི༌, ང༌དང༌གུན༌ ཁྲིམས༌སི༌ ངའ༌ཡོག༌ག༌ མན༌པ༌, ཐུག༌རྗེ༌ ངའ༌ཡོག༌ག༌ ཨིན༌ཅེས༌པོའེ༌ སྡིག༌པ༌ ཅོ༌གོས༌ས༌? མ༌ནེ༌ མ༌གོས༌། 16 ཁྱོ༌ཞའེ༌ ཁའ༌ ཉན༌ཅེས༌ལ༌ ལྡམས༌ཁན༌བོའེ༌, ཁྱོ༌ཞའ༌ ཡོག༌པོ༌ གྱུར༌ཅེས༌པོ༌, ཧ༌གོའ༌ མེ༌རག༌ག༌? ཀལ༌ཏེས༌ སྡིག༌པའེ༌ ཡོག༌པོ༌ གྱུར༌ཅུག༌ན༌, ཏེ༌བོའེ༌ ཁྱོ༌ཞ༌གུན༌ ཉལ༌ཝའེ༌ ནང༌ང༌ ཁྲིད༌ཨིན༌, ཨིན༌ནའང༌ དཀོན༌མཆོག༌གི༌ ཁའ༌ཉན༌ན༌, ཏེ༌བོའེ༌ ཁྱོ༌ཞ༌གུན༌ མི༌ཚེ༌ ཀྲང༌པོ༌ཞིག༌གི༌ ནང༌ང༌ ཁྲིད༌ཨིན༌། 17 ཁྱོ༌ཞའ༌ སྡིག༌པའེ༌ ཚེ༌ཡོག༌ ཨིན༌པིན༌, ཨིན༌ནའང༌ ཏ༌ ཁྱོ༌ཞ༌གུན༌ནི༌ ང༌ཞའེ༌ ལབ༌ཞ༌ ཏང༌ཁན༌གུན༌ནི༌ཀ༌ སེམས༌ གང༌པོ༌ནེ༌ ཁའ༌ཉན༌ཅེས༌པོའེ༌ཀ༌ ངའེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌། 18 ཏ༌ ཁྱོ༌ཞ༌གུན༌ སྡིག༌པའེ༌ ཀ༌ནེ༌ ཐར༌ཏེ༌ ཀྲང༌པོ༌ མི༌ཚེ༌ཞིག༌ ཕུད༌ཅེས༌སི༌ ཚེ༌ཡོག༌ གྱུར༌ཏེ༌ ཨིན༌ནོག༌།

19 སེམས༌ཤུགས༌ མེད༌ཁན༌ནི༌ མི༌ ཨིན༌ཅེས༌པོའེ༌, ཁྱོ༌ཞ༌གུན༌ལ༌ འི༌ ཚང༌མ༌ ཧ༌གོ༌ཅུག༌ཅེས༌ལ༌ ངའེ༌ ཚེ༌ཡོག༌གི༌ སྤེ༌བོ༌ ཀོལ༌ལད༌། སྔུན༌ལ༌ ཁྱོ༌ཞའེ༌, ཁྱོ༌ཞ༌རང༌གུན༌ མང༌ངི༌ སང༌ མང༌ང༌ ངན༌པ༌ དང༌ ཚི༌ཏུ༌ ལས༌ ཉིས༌ཀོའེ༌ ཚེ༌ཡོག༌ གྱུར༌ཅུགས༌། ཏ༌ ཏམ༌པ༌ གྱུར༌ཅེས༌སི༌ ཕིའ༌ ཁྱོ༌ཞའེ༌ རང༌དང༌རང༌ མི༌ཚེ༌ ཀྲང༌པོ༌ཞིག༌གི༌ ཚེ༌ཡོག༌ གྱུར༌ཅུག༌གོས༌། 20 ཁྱོ༌ཞ༌གུན༌ སྡིག༌པའེ༌ ཚེ༌ཡོག༌ ཨིན༌ ཟ༌ནེ༌, ཁྱོ༌ཞ༌གུན༌ལ༌ མི༌ཚེ༌ ཀྲང༌པོ༌ཞིག༌ ཕུད༌ཅེས༌སི༌ ཚེར༌ཁའ༌ མ༌ནེ༌ མེད༌པིན༌། 21 ཡང༌ ཏེ༌བོའེ༌ བྲས༌བུ༌ ཀ༌ཟུག༌ཤིག༌ ཡོངས༌? ཏ༌ ཁྱོ༌ཞ༌གུན༌ ཏེ༌ཟུག༌ ཅོ༌ཁན༌གུན༌ནི༌ཀ༌ ཙམ༌ཤིག༌གི༌ ཁྲེལ༌བ༌ ཚོར༌ར༌ནོག༌, ཀ༌བོའེ༌ བྲས༌བུ༌ ཐའ༌མེད༌པའེ༌ ཤི༌ཅེས༌པོ༌ ཨིན༌ནོག༌། 22 ཨིན༌ནའང༌ ཁྱོ༌ཞ༌གུན༌ སྡིག༌པའེ༌ ཝང༌ངི༌ ཡོག༌ནེ༌ ཐར༌ཏེ༌, དཀོན༌མཆོག༌གི༌ ཚེ༌ཡོག༌ གྱུར༌ཏེ༌ ཨིན༌ནོག༌། ཏ༌ ཁྱོ༌ཞ༌གུན༌ནི༌ ཏམ༌པ༌ ཆོགས༌ལ༌ ཁྲིད༌ཁན༌ནི༌ ལས༌གུན༌ ཅོ༌ཨིན༌ ཨིན༌ནོག༌, ཀ༌བོའེ༌ བྲས༌བུ༌ ནི༌ ཐའ༌མེད༌པའེ༌ མི༌ཚེ༌བོ༌ ཨིན༌། 23 སྡིག༌པའེ༌ ལ༌ཆ༌བོ༌ ནི༌ ཤི༌ཅེས༌པོ༌ ཨིན༌ནོག༌། ཨིན༌ནའང༌ ང༌དང༌གུན༌ནི༌ གཙོ༌བོ༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ དཀོན༌མཆོག༌གི༌ ཆོན༌ལ༌ སལ༌ལ༌ ཛད༌ཁན༌ནི༌ སོལ༌རས༌པོ༌ ནི༌, ཐའ༌མེད༌པའེ༌ མི༌ཚེ༌བོ༌ ཨིན༌།

7

ཞིད༌མད༌དི༌ བྲེལ༌ལི༌ སྤེ༌།

7:1-6

1 ཏ༌ ཁྲིམས༌ ཤེས༌ཁན༌ ངའེ༌ སྤུན༌, ཁྱོ༌ཞ༌གུན༌ལ༌ ཅི༌ གྱུས༌མེད༌ད༌? ཁྲིམས༌སི༌ ཝང༌བོ༌ མི༌ཞིག༌གི༌ཀ༌ ཁོ༌ སོན༌ཏེའ༌ ཡོད༌ཡོད༌ ཚོག༌པ༌, གྲུལ༌ལ༌ནོག༌། 2 སྤེར༌ན༌, ཁྲིམས༌ ནང༌ཞིན༌ ན༌མ༌ ཅོ༌ཁན༌ནི༌ བུ༌མོ༌བོའེ༌ ཁོ༌རང༌ངི༌ མག༌པ༌ སོན༌ཏེའ༌ ཡོད༌ཡོད༌ ཚོག༌པ༌ ཁོ༌ ཉམ༌པོ༌ ཨིད༌ཤེས༌ཅན༌ནི༌ བྲེལ༌ བོར༌གོས༌། ཨིན༌ནའང༌ ཀལ༌ཏེས༌ ཁོའེ༌ མག༌པ༌ ཤི༌ན༌, ཁོ༌ མག༌པ༌ ཉམ༌པོ༌ ཨིད༌ཤེས༌ཅན༌ དུག༌ཅེས༌སི༌ ཁྲིམས༌པོ༌ སྲུང༌ཅེས༌ནེ༌ བུད༌ཏེ༌ ཨིན༌ནོག༌། 3 ཀལ༌ཏེས༌ མག༌པ༌བོ༌ སོན༌ཏེའ༌ ཡོད༌ ཟ༌ནེ༌, ཏེ༌ བུ༌མོ༌བོའེ༌ ཞན༌ཞིག༌ག༌ ན༌མ༌ ཅོ༌ན༌, ཁོའེ༌ ཞིད༌མད༌ མན༌པ༌ ཞན༌མི༌ཞིག༌ ཉམ༌པོ༌ ལུས༌བྲེལ༌ ཅོ༌ཁན༌ནི༌ སྡིག༌པ༌ ཅོས༌ཏེ༌ ཨིན༌ནོག༌། ཨིན༌ནའང༌ ཀལ༌ཏེས༌ ཁོའེ༌ མག༌པ༌བོ༌ ཤི༌ཏེ༌ སྟིང༌ནེ༌, ཡང༌ ན༌མ༌ ཅོ༌ན༌, ཁོ༌ ཁྲིམས༌ ནང༌ཞིན༌ ལོག༌ཡེམ༌མི༌ སྡིག༌པ༌ ཅོ༌ཅེས༌ནེ༌ མ༌གལ༌ལ༌ ཨིན༌ནོག༌།

4 ཏེན༌ན༌བོའེ༌ཕིའ༌ ངའེ༌ ཅེས༌པའེ༌ སྤུན༌གུན༌, ཁྱོ༌ཞ༌གུན༌ མ༌ཤི༌ཀ༌ ཉམ༌པོ༌ ཤི༌ ཟ༌ནེ༌, ཁྱོ༌ཞ༌གུན༌ ཁྲིམས༌སི༌ ཝང༌ངི༌ ཀ༌ནེའང༌ ཤི༌ཏེ༌ ཨིན༌ནོག༌། ཏ༌ ཁྱོ༌ཞ༌གུན༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཁན༌བོ༌ ཉམ༌པོ༌ ཅིག༌གྲིལ༌ སོང༌ཏེ༌ ཨིན༌ནོག༌། ཏེ༌བོའེ༌ ཞས༌ཏེ༌ ང༌དང༌གུན༌ནི༌ དཀོན༌མཆོག༌གི༌ ཕིའ༌ ལས༌ ཟང༌པོའེ༌ བྲས༌བུ༌ སྨིན༌ཅུག༌ཐུབ༌ཨིན༌། 5 ང༌དང༌གུན༌ སྔུན༌མའེ༌ སྕོད༌པའེ༌ ཝང༌ངི༌ ནང༌ང༌ ཡོད༌ ཟ༌ནེ༌, ང༌དང༌གུན༌ནི༌ ནང༌ང༌ སྡིག༌པའེ༌ དོད༌པ༌གུན༌ནི༌ ལས༌ ཅོའད༌པིན༌། ཡང༌ ཁྲིམས༌སི༌, ཏེ༌ དོད༌པ༌ ངན༌པ༌གུན༌ ལང༌ཅུགས༌ཏེ༌ སྡིག༌པའེ༌ ལས༌སི༌ སྟོན༌ཐོག༌ སྨིན༌ ཅུག༌ག༌ནོག༌, ཀ༌བོའེ༌ བྲས༌བུ༌ ཤི༌ཅེས༌པོ༌ ཨིན༌ནོག༌། 6 ཨིན༌ནའང༌ ཏ༌ ང༌དང༌གུན༌ ཁྲིམས༌སི༌ ཀ༌ནེ༌ བུད༌ཏེ༌ ཨིན༌ནོག༌, ཅིའ༌ཟེར༌ན༌ ང༌དང༌གུན༌ ལྡམས༌ཏེ༌ བོར༌ཁན༌ནི༌ ཁྲིམས༌པོའེ༌ ཕིའ༌ ཤི༌ཏེ༌ ཨིན༌ནོག༌། ཏ༌ བྲིས༌ཁན༌ནི༌ ཁྲིམས༌པོའེ༌ ཞབས༌ཏོག༌ མ༌ཅོའ༌, ཏམ༌པའེ༌ ཐུག༌ཉིད༌དི༌ ནང༌ང༌ མི༌ཚེ༌ སོ༌མ༌ཞིག༌ ཕུད༌ཨིན༌, ང༌དང༌གུན༌ནི༌ དཀོན༌མཆོག༌ག༌ ཞབས༌ཏོག༌ ཞུ༌ཨིན༌།

དཀོན༌མཆོག༌གི༌ ཁྲིམས༌པོའེ༌, ང༌དང༌ངི༌ སྡིག༌པ༌ སྟན༌ན༌ ཛདས༌།

7:7-13

7 ཅི༌ ཏེ༌ནེ༌, ངའེ༌ དཀོན༌མཆོག༌གི༌ ཁྲིམས༌པོ༌ ངན༌པ༌ ཨིན༌ནོག༌ ཟེར༌ཏེ༌ ཨིན༌ནོག༌ག༌? མ༌ནེ༌ མན༌། ངོས༌པོའ༌ ངའ༌, ང༌རང༌ངི༌ སྡིག༌པ༌གུན༌ སྟན༌ཁན༌བོ༌ ཏེན༌ན༌ ཁྲིམས༌པོ༌ ཨིན༌པིན༌། ཀལ༌ཏེས༌ ཁྲིམས༌པོའེ༌ “ཞན༌མའེ༌ ཨིན༌ཁན༌བོའ༌ དོད༌པ༌ མ༌ཅོ༌”✡ མ༌ཟེར༌པིན༌ན༌, ཞན༌མའེ༌ ཨིན༌ཁན༌ལ༌ དོད༌པ༌ ཅོ༌ཅེས༌པོ༌ སྡིག༌པ༌ ཨིན༌ཁན༌ ངའ༌ གྱུས༌ མ༌ཆའ༌ ཡོད༌གྲོ༌། 8 ཨིན༌ནའང༌ སྡིག༌པའེ༌, ཏེ༌ བཀའ༌བོ༌ ཀོལ༌ཏེ༌ ངའེ༌ ནང༌ང༌ ཞན༌མའེ༌ ཨིན༌ཁན༌བོའ༌ དོད༌པ༌ ཅོ༌ཅེས༌སི༌ རིགས༌ ཚང༌མ༌ སྐྱེ༌ཅུགས༌། ཀལ༌ཏེས༌ ཁྲིམས༌ མེད༌པིན༌ན༌, སྡིག༌པའ༌, ཏེ༌ ཝང༌བོ༌ མེད༌གྲོ༌། 9 ཏུས༌ཤིག༌ག༌ ངའེ༌ ཁྲིམས༌སི༌ ཧ༌གོ༌མེད༌པ༌ མི༌ཚེ༌ ཕུད༌དད༌པིན༌, ཨིན༌ནའང༌ ངའ༌ དཀོན༌མཆོག༌གི༌ བཀའ༌བོ༌ ཧ༌གོའ༌ནའང༌, ངའེ༌ མི༌ཚེའེ༌ ནང༌ང༌ སྡིག༌པའེ༌ ལས༌ ཅོ༌ཅེས༌ གོ༌ཟུག༌, ཡང༌ ང༌ ཤི༌། 10 ཏེ༌ནེ༌ ངའེ༌ ཐོང༌, ཏེན༌ན༌ ཁྲིམས༌སི༌ བཀའ༌བོའེ༌, ངའ༌ མི༌ཚེ༌ ཁྱོང༌ཅེས༌སི༌ ཚབས༌ལ༌, ངའེ༌ ཕིའ༌ ཤི༌ཅེས༌སི༌ ཁྲིམས༌ཅད༌པོ༌ ཁྱོངས༌། 11 སྡིག༌པའེ༌ ཏེ༌ བཀའ༌བོའེ༌ ཕན༌ཐོགས༌ ལེན༌ཏེ༌ ངའ༌ གོབ༌སྐོརས༌, ཡང༌ ཏེན༌ན༌ བཀའ༌བོ༌ ཀོལ༌ཏེ༌ ངའེ༌ཀ༌ ཤི༌ཅེས༌སི༌ ཁྲིམས༌ཅད༌པོ༌ ཁྱོངས༌། 12 ཨིན༌ནའང༌ ཁྲིམས༌པོ༌ དག༌སའང༌ ཏམ༌པ༌ ཨིན༌ནོག༌, ཡང༌ ཏེ༌བོའེ༌ བཀའ༌གུན༌ ཏམ༌པ༌, ཀྲང༌པོ༌ དང༌ ཟང༌པོ༌ ཨིན༌ནོག༌།

13 ཏེ༌ནེ༌ ཅི༌, ཟང༌པོ༌ ཨིན༌ཁན༌ནི༌ ཁྲིམས༌པོའེ༌, ངའ༌ ཤི༌ཅེས༌པོ༌ ཁྱོངས༌ས༌? མ༌ནེ༌ མ༌ཁྱོངས༌། སྡིག༌པའེ༌, ཟང༌པོ༌ ཨིན༌ཁན༌བོའེ༌ ཕན༌ཐོགས༌ ལེན༌ཏེ༌ ངའེ༌ཀ༌ ཤི༌ཅེས༌སི༌ ཁྲིམས༌ཅད༌པོ༌ ཁྱོངས༌། འོ༌ན༌ དཀོན༌མཆོག༌གི༌ བཀའ༌ གྱུད༌ཏེ༌ ང༌དང༌ང༌ སྡིག༌པ༌ མངས༌ཏེའང༌ ངན༌པ༌ ཨིན༌ཁན༌བོ༌ ཧ༌གོའ༌ནོག༌།

སྡིག༌པའེ༌ གྱབ༌གལ༌ལ༌ ནོལ༌ཅེས༌།

7:14-25

14 ང༌དང༌གུན༌ལ༌ གྱུས༌ཨིན༌ནོག༌, དཀོན༌མཆོག༌གི༌ ཁྲིམས༌པོའེ༌ མི༌ཚེ༌ ཀྲང༌པོ༌ ཕུད༌ཅེས༌ལ༌ ཁྲིད༌ད༌ནོག༌, ཨིན༌ནའང༌ ང༌ ང༌རང༌ངི༌ སྡིག༌ཅན༌ དོད༌པ༌གུན༌ནི༌ ཁྲིད༌དུག༌། ཏེ༌བོ༌ ནི༌ ང༌ སྡིག༌པའེ༌ ཚེ༌ཡོག༌ག༌ ཙོངས༌ཁན༌ ཙོགས༌ ཨིན༌ནོག༌། 15 ངའེ༌ ཅོ༌ཨིན༌ ཡོད༌ཁན༌བོ༌ ང༌ ཧ༌གོའ༌ མེ༌རག༌, ཅིའ༌ཟེར༌ན༌ ངའ༌ ཀྲང༌པོ༌ ཅོ༌ཉིན༌ ཡོད༌ནའང༌ ངའེ༌ ཅོའ༌ མི༌དུག༌, མ༌ཚད༌ ངའེ༌ ཏེ༌བོ༌ ཅོ༌རུག༌ ཀ༌བོའ༌ ངའེ༌ ནཕ༌རད༌ ཅོའད༌། 16 ཡང༌ ཀལ༌ཏེས༌ ངའེ༌ མི༌ཅོ༌ སམ༌ཁན༌ནི༌ ལས༌པོ༌ ཅོ༌ན༌, ཏེ༌ནེ༌ ཁྲིམས༌ ཟང༌པོ༌ ཨིན༌ཁན༌བོའ༌ ངའེ༌ སེམས༌སི༌ ཆོགས༌སྐྱོར༌ ཅོས༌ཏེ༌ ཨིན༌ནོག༌། 17 ཏེ༌ནེ༌ ངན༌པ༌ ཅོ༌ཁན༌བོ༌ ངའ༌ མན༌པ༌ ངའེ༌ ནང༌ང༌ ནས༌ཏེ༌ ཡོད༌ཁན༌ནི༌ སྡིག༌པ༌བོ༌ ཨིན༌ནོག༌། 18 ཡང༌ ངའ༌ གྱུས༌ཡོད༌, ངའེ༌ ནང༌ང༌ ཟང༌པོ༌ ཅིག༌གའང༌ ནས༌ས༌ མེད༌, ཏེ༌བོ༌ ངའེ༌ སྡིག༌ཅན༌ སྕོད༌པ༌བོ༌ ཨིན༌། ངའ༌ ཀྲང༌པོ༌ ཅོ༌ཉིན༌ ཡོད༌ནའང༌ ངའ༌ ཅོ༌ཉན༌ན༌ མི༌དུག༌། 19 ངའེ༌ ཟང༌པོ༌ ཅོ༌ཉིན༌ ཡོད༌ནའང༌ ཅོའ༌ མི༌དུག༌། ངའེ༌ ངན༌པ༌ ཅོ༌ཉིན༌ མེད༌ནའང༌ ཏེ༌བོ༌ ཅོ༌དུག༌། 20 ཏ༌ ཀལ༌ཏེས༌ ངའེ༌ ཅོ༌ཉིན༌ མེད༌ཁན༌བོ༌ ཅོ༌ན༌, ཏེ༌ནེ༌ ཏན༌ཏན༌ལ༌ ངན༌པ༌ ཅོ༌ཁན༌བོ༌ ང༌ མན༌པ༌, ངའེ༌ ནང༌ང༌ ནས༌ཏེ༌ ཡོད༌ཁན༌ནི༌ སྡིག༌པ༌བོ༌ ཨིན༌ནོག༌།

21 ཏ༌ ང༌དང༌ངི༌ ནང༌ང༌ ཝང༌ཞིག༌གི༌ ལས༌ ཅོ༌ཁན༌བོ༌ ངའ༌ ཧ༌གོ༌, ངའེ༌ ཀྲང༌པོ༌ ཅོ༌ཉིན༌ ཡོད༌ ཟ༌ནེ༌, ངན༌པ༌ ངའ༌ ཉམ༌པོ༌ དུགས༌ཏེ༌ ཡོང༌དུག༌། 22 ངའེ༌ སེམས༌ གང༌པོ༌ནེ༌ དཀོན༌མཆོག༌གི༌ ཁྲིམས༌ལ༌ ཅམས༌པ༌ ཅོའད༌། 23 ཨིན༌ནའང༌ ངའེ༌ ནང༌ང༌, ཏེ༌ ཝང༌བོའེ༌ ངའེ༌ ཁྲིམས༌ ཁའ༌ཉན༌ཅེས༌སི༌ དོད༌པའེ༌ གྱབ༌གལ༌ལ༌ ནོལ༌ལ༌རག༌། ཏེ༌ ཝང༌བོའེ༌, ངའ༌, ངའེ༌ ནང༌ང༌ ཡོད༌ཁན༌ནི༌ སྡིག༌པའེ༌ ཚེ༌ཡོག༌ གྱུར༌ཅུག༌དུག༌། 24 ང༌ ཙམ༌ཤིག༌གི༌ རྡུག༌པོ༌ མི༌ཞིག༌ མ༌ནོག༌! སུའི༌ ངའ༌ ཤི༌ཅེས༌ ཁྱོང༌ཁན༌ནི༌ འི༌ ཟུགས༌པའེ༌ ནང༌ནེ༌ ཐར༌ཅུག༌ཨིན༌? 25 དཀོན༌མཆོག༌ག༌ ཐུག༌རྗེ༌ཆེ༌! ང༌ ཐར༌ཅུག༌ཁན༌བོ༌ ནི༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ཨིན༌ནོག༌། སོང༌པ༌སང༌ ཐོང༌དུག༌ག༌, འི༌བོ༌ ཀ༌ཟུག༌གི༌ ཨིན༌ནོག༌? ང༌རང༌ངི༌ སེམས༌སི༌ ནང༌ང༌ ངའེ༌ དེན༌བ༌ དཀོན༌མཆོག༌གི༌ ཁྲིམས༌པོ༌ ཁའ༌ཉན༌ཉིན༌རག༌, ཨིན༌ནའང༌ ངའེ༌ སྡིག༌པའེ༌ སྕོད༌པའེ༌ ཞས༌ཏེ༌ ང༌ སྡིག༌པའེ༌ ཡོག༌པོ༌ ཨིན༌།

8

ཏམ༌པའེ༌ ཐུག༌ཉིད༌དི༌ ནང༌ང༌ མི༌ཚེ༌ ཕུད༌ཅེས༌།

8:1-17

1 ཏེ༌བོའེ༌ཕིའ༌ ཏ༌ མ༌ཤི༌ཀ༌ ཡེ༌ཤུའི༌ ཨིན༌ཁན༌གུན༌ལ༌ ཤི༌ཅེས༌སི༌ ཁྲིམས༌ཅད༌ མེད༌པ༌ ཨིན༌ནོག༌། 2 ཅིའ༌ཟེར༌ན༌ མ༌ཤི༌ཀ༌ ཡེ༌ཤུ༌ གྱུད༌ཏེ༌, མི༌ཚེ༌ སལ༌ཁན༌ནི༌ ཐུག༌ཉིད༌དི༌ ཁྱུད༌པོའེ༌ ཁྱོ༌ཞའ༌, ཤི༌ཅེས༌ ཆོགས༌ལ༌ ཁྲིད༌ཁན༌ནི༌ སྡིག༌པའེ༌ ཝང༌ནེ༌ ཐར༌ ཅུག༌ག༌ ཛདས༌། 3 ང༌དང༌གུན༌ནི༌ སྡིག༌པའེ༌ སྕོད༌པའེ༌, མོ༌ཟེས༌སི༌ ཁྲིམས༌པོ༌ ཤུགས༌མེད༌ ཅོས༌ པ༌སང༌, ཏེ༌བོའ༌ ང༌དང༌གུན༌ སྐྱོབ༌ མ༌ཉན༌ན༌ ཨིན༌ནོག༌, ཏེ༌བོའེ༌ཕིའ༌ ཁྲིམས༌ལ༌ ཅོ༌ མ༌ཉན༌ཁན༌བོ༌ དཀོན༌མཆོག༌གི༌ ཛདས༌། ང༌དང༌ སྡིག༌ཅན༌གུན༌ལ༌ ཡོད༌ཁན༌ ཙོགས༌ ཟུགས༌པོའེ༌ ནང༌ང༌ ཁོང༌ངི༌ ཁོང༌རང༌ངི༌ སྲས༌ ཇིག༌རྟེན༌ནི༌ཀ༌ ཀལ༌ལ༌ ཛད༌ཏེ༌ ང༌དང༌ངི༌ སྡིག༌པའེ༌ ཕིའ༌ ཆོད༌པ༌ ཕུལ༌ལ༌ ཛདས༌། ཏེ༌ཟུག༌ ཛད༌ཏེ༌ ཁོང༌ངི༌ ང༌དང༌གུན༌ནི༌ཀ༌ སྡིག༌པའེ༌ ཝང༌བོ༌ མེད༌ཁན༌ ཛདས༌། 4 ཁོང༌ངི༌ ཏེ༌བོ༌ ཅོའ༌ ཛད༌ཅེས༌སི༌ གྱུན༌ཚན༌ ནི༌, ཁྲིམས༌སི༌ འོས༌པའེ༌ སྒོས༌དོམ༌གུན༌, སྡིག༌པའེ༌ སྕོད༌པའེ༌ ནང༌ང༌ མི༌ཚེ༌ མ༌ཕུད༌ད༌, ཐུག༌ཉིད༌དི༌ ནང༌ང༌ མི༌ཚེ༌ ཕུད༌ཁན༌ ང༌དང༌གུན༌ནི༌ ནང༌ང༌, དྲན༌དྲའ༌ གྲུབ༌ཅེས༌པོ༌ ཨིན༌ནོག༌།

5 སྡིག༌པའེ༌ སྕོད༌པའེ༌ ཝང༌ངི༌ ཡོག༌ག༌ ལུས༌ཁན༌གུན༌ནི༌, ཏུས༌གྱུན༌ སྡིག༌པའེ༌ ལས༌ ཅོ༌ཨིན༌ སམ༌མ༌ནོག༌། ཨིན༌ནའང༌ ཏམ༌པའེ༌ ཐུག༌ཉིད༌དི༌ ཝང༌ངི༌ ཡོག༌ག༌ ཡོད༌ཁན༌གུན༌ནི༌, ཏུས༌གྱུན༌ ཐུག༌ཉིད༌ ཐུག༌ཉེས༌ཤིས༌སི༌ ལས༌ ཅོ༌ཨིན༌ སམ༌མ༌ནོག༌། 6 སྡིག༌ཅན༌ མི༌གུན༌ནི༌ སམ༌བ༌བོའེ༌, ཤི༌ཅེས༌ ཆོགས༌ལ༌ ཁྲིད༌ད༌ནོག༌། ཨིན༌ནའང༌ ཐུག༌ཉིད༌དི༌ ཝང༌ངི༌ ཡོག༌ག༌ ཡོད༌ཁན༌ནི༌ སམ༌བ༌བོའེ༌, མི༌ཚེ༌ དང༌ ཞི༌དེ༌ ཆོགས༌ལ༌ ཁྲིད༌ད༌ནོག༌། 7 སྡིག༌པའེ༌ སྕོད༌པའེ༌ ཏུས༌གྱུན༌ དཀོན༌མཆོག༌གི༌ གྱབ༌གལ༌ ཅོའ༌ནོག༌, ཅིའ༌ཟེར༌ན༌ ཏེ༌བོའེ༌ དཀོན༌མཆོག༌གི༌ ཁྲིམས༌ལ༌ ཁའ༌ མ༌ཉནས༌, ཡང༌ ཁའ༌ མ༌ནེ༌ མི༌ཉན༌། 8 ཏེན༌ན༌བོའེ༌ཕིའ༌ སྡིག༌པའེ༌ སྕོད༌པའེ༌ ཝང༌ངི༌ ཡོག༌ག༌ དུག༌ཁན༌གུན༌ནི༌, དཀོན༌མཆོག༌ ཐུག༌ཉེས༌ཅུག༌ མ༌ནེ༌ ཉན༌ན༌ མ༌ནོག༌།

9 ཀལ༌ཏེས༌ དཀོན༌མཆོག༌གི༌ ཐུག༌ཉིད༌ ཁྱོ༌ཞའེ༌ ནང༌ང༌ ཞུགས༌སད༌ན༌, ཁྱོ༌ཞ༌གུན༌ སྡིག༌པའེ༌ སྕོད༌པའེ༌ ཝང༌ངི༌ ཡོག༌ག༌ མེད༌པ༌, ཐུག༌ཉིད༌དི༌ ཝང༌ངི༌ ཡོག༌ག༌ ཡོད༌ཏེ༌ ཨིན༌ནོག༌། ཡང༌ སུ༌ཞིག༌གི༌ ནང༌ང༌ མ༌ཤི༌ཀའེ༌ ཐུག༌ཉིད༌ མེད༌, ཏེ༌ མི༌བོ༌ མ༌ཤི༌ཀའེ༌ མ༌ནོག༌། 10 མ༌ཤི༌ཀ༌ ཁྱོ༌ཞ༌གུན༌ནི༌ ནང༌ང༌ ཞུགས༌ས༌ནོག༌, སྡིག༌པའེ༌ ཞས༌ཏེ༌ ཁྱོ༌ཞའ༌ ཟུགས༌སི༌ ཐོག༌ནེ༌ ཤིའ༌ནོག༌ ཨིན༌ནའང༌, ཐུག༌ཉིད༌དི༌ ཁྱོ༌ཞའ༌ མི༌ཚེ༌ སལ༌ལ༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཅོའ༌ ཛདས༌། 11 ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞང༌ཤུག༌ག༌ ཛད༌ཁན༌ནི༌ དཀོན༌མཆོག༌གི༌ ཐུག༌ཉིད༌ ཁྱོ༌ཞ༌གུན༌ནི༌ ནང༌ང༌ ནས༌ས༌ནོག༌། ཡང༌ ཀ༌ཟུག༌ དཀོན༌མཆོག༌གི༌ མ༌ཤི༌ཀ༌ ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞང༌ཤུག༌ག༌ ཛདས༌, ཁྱོ༌ཞའེ༌ ནང༌ང༌ ཡོད༌ཁན༌ནི༌ ཏེན༌ན༌ ཐུག༌ཉིད༌བོ༌ གྱུད༌ཏེ༌, ཁོང༌ངི༌, ཁྱོ༌ཞའེ༌ ཤི༌ཅེས༌ཅན༌ནི༌ ཟུགས༌པོའང༌ སྲོག༌ སལ༌ལ༌ ཛད༌ཨིན༌།

12 ཏེ༌བོའེ༌ཕིའ༌ ངའེ༌ ཅེས༌པའེ༌ སྤུན༌གུན༌, ཁྱོ༌ཞ༌གུན༌ལ༌ སྡིག༌པའེ༌ སྕོད༌པའེ༌ ཅོས༌ ཟེར༌ཁན༌བོའ༌ ཁའ༌ཉན༌གོས༌ མེད༌པ༌ ཨིན༌ནོག༌། 13 ཀལ༌ཏེས༌ ཁྱོ༌ཞ༌གུན༌ནི༌ ཏེ༌བོའེ༌ ཟེར༌ཁན༌ ནང༌ཞིན༌ མི༌ཚེ༌ ཕུད༌ན༌, ཁྱོ༌ཞ༌གུན༌ ཤི༌ཨིན༌། ཨིན༌ནའང༌ ཀལ༌ཏེས༌ ཏམ༌པའེ༌ ཐུག༌ཉིད༌དི༌ ཁྱུད༌ གྱུད༌ཏེ༌ ཁྱོ༌ཞའེ༌ སྡིག༌པའེ༌ སྕོད༌པའེ༌ ལས༌གུན༌ ཤི༌ཅུག༌ན༌, ཁྱོ༌ཞ༌གུན༌ནི༌ དེན༌བའེ༌ མི༌ཚེ༌ * ཕུད༌ད༌ནོག༌། 14 ཅིའ༌ཟེར༌ན༌ དཀོན༌མཆོག༌གི༌ ཐུག༌ཉིད༌དི༌ ཁྲིད༌ཁན༌གུན༌ དཀོན༌མཆོག༌གི༌ ཕྲུ༌གུ༌ ཨིན༌ནོག༌།

15 ཁྱོ༌ཞ༌གུན༌ལ༌ ཇིགས༌ཤེས༌སི༌ ཚེ༌ཡོག༌ གྱུར༌ཅུག༌ཁན༌ནི༌ ཐུག༌ཉིད༌བོ༌ ཐོབས༌ཏེ༌ མ༌ནོག༌། ཨིན༌ནའང༌ དཀོན༌མཆོག༌གི༌, ཕྲུ༌གུའི༌ ཚུལ༌ལ༌ སོས༌བུའ༌ ལེན༌ན༌ ཛད༌ཁན༌ནི༌ ཐུག༌ཉིད༌བོ༌ ཐོབས༌ཏེ༌ ཨིན༌ནོག༌། ཏ༌ ང༌དང༌གུན༌ནི༌ ཁོང༌ང༌ “ཨ༌བ༌, ཡབ༌ལེ༌,” མོལ༌ཨིན༌། 16 དཀོན༌མཆོག༌གི༌ ཐུག༌ཉིད༌དི༌, ང༌ཏི༌ ཐུག༌ཉིད༌ ཉམ༌པོ༌ ང༌དང༌ དཀོན༌མཆོག༌གི༌ ཕྲུ༌གུ༌ ཨིན༌ཁན༌བོའེ༌ སྤང༌པོ༌ སལ༌ལ༌ནོག༌། 17 ཡང༌ ང༌དང༌གུན༌ ཁོང༌ངི༌ ཕྲུ༌གུ༌ ཨིན༌ པ༌སང༌, ཁོང༌ངི༌ ནོར༌སྐལ༌ ལེན༌ཁན༌ མ༌ཚད༌, མ༌ཤི༌ཀ༌ ཉམ༌པོ༌ དཀོན༌མཆོག༌གི༌ ཟིར༌རྗིད༌, ལེན༌ཁན༌བོའང༌ ཨིན༌ནོག༌། ཨིན༌ནའང༌ ཀལ༌ཏེས༌ ང༌དང༌གུན༌ ཁོང༌ངི༌ ཟིར༌རྗིད༌པོའེ༌ ནང༌ང༌ དྲེས༌སད༌ན༌, ཏེ༌ནེ༌ ང༌དང༌གུན༌ ཁོང༌ངི༌ རྡུག༌ངལ༌ལི༌ ནང༌ངའང༌ དྲེས༌གོས༌།

ཡོང༌ཅེས༌ཅན༌ནི༌ ཟིར༌རྗིད༌།

8:18-30

18 དག༌ས༌ ང༌དང༌གུན༌ལ༌ ཇུང༌ཁན༌ནི༌ རྡུག༌ངལ༌བོ༌, སྟིང༌ཞིན༌ ཁོང༌ངི༌ ང༌དང༌གུན༌ལ༌ སལ༌ཅེས༌ཅན༌ནི༌ ཟིར༌རྗིད༌ ཉམ༌པོ༌ ལྡུར༌ན༌, ཏེ༌ནེ༌ ཏེ༌ རྡུག༌ངལ༌བོ༌ ཅའང༌ མེད༌པ༌ ཨིན༌ནོག༌། 19 དཀོན༌མཆོག༌གི༌ ཛད༌ཁན༌ ཚང༌མ༌,† ཁོང༌ངི༌ དེན༌བའེ༌ ཕྲུ༌གུ༌གུན༌ སྔོན༌ ཅུག༌ག༌ ཛད༌ཅེས༌སི༌ ཏེ༌ ཞག༌པོའ༌, རིངས༌ཨིན༌ཞིག༌ སྲུངས༌ཏེ༌ ཨིན༌ནོག༌། 20 མི༌གུན༌ནི༌ ཕིའ༌ ཨིན༌ཁན༌ དཀོན༌མཆོག༌གི༌ ངན༌བོ༌, ཁོང༌ངི༌ ཛད༌ཁན༌ ཞན༌ ཚང༌མའེ༌ཀའང༌ ཕོག༌, ཀ༌བོ༌ ཏེ༌གུན༌ནི༌ དོད༌པ༌ མན༌པ༌ ཏེ༌གུན༌ ཛད༌ཁན༌ དཀོན༌མཆོག༌གི༌ ཐུག༌གོངས༌ ཨིན༌པིན༌། ཨིན༌ནའང༌ རེ༌ཝ༌ སྲན༌ཏྲེ༌ ཉམ༌པོ༌ 21 ཁོང༌ངི༌ ཛད༌ཁན༌ ཚང༌མའེ༌ ཡོང༌ཅེས༌ཅན༌ནི༌ ཞག༌པོའ༌ སྲུངས༌, ནམ༌ ཏེ༌གུན༌ དཀོན༌མཆོག༌གི༌ ཕྲུ༌གུ༌གུན༌ ཉམ༌པོ༌, ཤི༌ཅེས༌ དང༌ རུལ༌ཅེས༌ མེད༌ཁན༌ནི༌, ཟིར༌རྗིད༌ཅན༌ནི༌ ཐར༌པའེ༌ ནང༌ང༌ ཛོམ༌ཨིན༌། 22 ང༌དང༌ང༌ གྱུས༌ཨིན༌ནོག༌, ཁོང༌ངི༌ ཛད༌ཁན༌ ཚང༌མའ༌ དག༌ས༌ ཚོག༌པའང༌, ཕྲུ༌གུ༌ སྐྱེ༌ ཟ༌ནེ༌ སྐྱེ༌ཟེར༌ ཡོང༌ང༌ ཙོགས༌ལ༌ བར༌དོ༌ ཇུང༌ཨིན༌ ཨིན༌ནོག༌། 23 ཡང༌ ཏམ༌པའེ༌ ཐུག༌ཉིད༌ ཀ༌བོ༌ ཡོང༌ཅེས༌ཅན༌ནི༌ ཅིན༌ལབས༌ གང༌པོའེ༌ ཁག༌ཤིག༌ ཨིན༌, ཏེ༌བོ༌ ཐོབ༌ཁན༌ ང༌དང༌གུན༌ནིའང༌ བར༌དོ༌ ཁུར༌ཨིན༌ ཏེ༌ ཞག༌པོའ༌ རིངས༌ཨིན༌ སྲུང༌ང༌ནོག༌། ཡང༌ དཀོན༌མཆོག༌གི༌ སོས༌བུའ༌ ལེན༌ན༌ ཛད༌ཁན༌ནི༌ ཕྲུ༌གུ༌གུན༌ ཙོགས༌ལ༌, ཁོང༌ངི༌ ང༌དང༌ང༌ ཐོབ༌ཏང༌ གང༌པོ༌ སལ༌ཅེས༌, མ༌ཚད༌ ཟུགས༌པོ༌ སོ༌མ༌ཞིག༌གི༌ ཞལ༌ཆད༌ ཛད༌ཁན༌ནི༌ ཞག༌པོའེ༌ ཕིའ༌ རེ༌ཝ༌ སྲན༌ཏྲེ༌ ཉམ༌པོ༌ སྲུང༌ང༌ནོག༌། 24 ང༌དང༌གུན༌ སྐྱོབ༌བ༌ ཛད༌ ཟ༌ནེ༌, ང༌དང༌གུན༌ལ༌ ཏེ༌ རེ༌ཝ༌བོ༌ སལ༌ལ༌ ཛདས༌། ༼ཀལ༌ཏེས༌ རེ༌ཝ༌ བོར༌ཁན༌བོ༌ ང༌ཏི༌ ལག༌ག༌ ཡོད༌པིན༌ན༌, ཏེ༌ནེ༌ ང༌དང༌གུན༌ལ༌ ཏེ༌བོའེ༌ཕིའ༌ རེ༌ཝ༌ ཅོ༌གོས༌ མེད༌པ༌ ཨིན༌ནོག༌། 25 ཨིན༌ནའང༌ ཀལ༌ཏེས༌ ང༌དང༌གུན༌ནི༌ དག༌ས༌ ང༌ཏི༌ ལག༌ག༌ མེད༌ཁན༌བོའེ༌ རེ༌ཝ༌ ཅོའད༌ན༌, ང༌དང༌གུན༌ནི༌ ཏེ༌བོའ༌ ཟོད༌པ༌ དང༌ ལོ༌ཁྱེལ༌ ཉམ༌པོ༌ སྲུང༌གོས༌།༽

26 ཡང༌ ང༌དང༌གུན༌ནི༌ འུ༌ཐུགས༌སི༌ ནང༌ང༌, ཏམ༌པའེ༌ ཐུག༌ཉིད༌དི༌ ང༌དང༌གུན༌ལ༌ རོགས༌ ཅོའ༌ ཛད༌ད༌ནོག༌། སྤེར༌ན༌, དཀོན༌མཆོག༌གི༌ ཐུག༌གོངས༌ ནང༌ཞིན༌ ང༌དང༌ངི༌ མོས༌ལམ༌ ཀ༌ཟུག༌ཤིག༌ ཡོང༌གོ༌ཤེས༌པོ༌ ང༌དང༌གུན༌ལ༌ གྱུས༌ མེད༌པ༌ ཨིན༌ནོག༌། ཨིན༌ནའང༌ ཏམ༌པའེ༌ ཐུག༌ཉིད༌དི༌, ང༌དང༌གུན༌ནི༌ ཕིའ༌ སྙིང༌ཤུགས༌ ཉམ༌པོ༌ མོས༌ལམ༌ ཕུལ༌ལ༌ནོག༌, ཀ༌བོ༌ ང༌དང༌ང༌ ཚིགས༌ ཀོལ༌ཏེ༌ ཤད༌ མ༌ཉན༌ན༌ ཨིན༌ནོག༌། 27 ཡང༌ སྙིང༌ ཚང༌མ༌ ཁྱེན༌ན༌ ཛད༌ཁན༌ནི༌ ཡབ༌བི༌, ཐུག༌ཉིད༌དི༌ མོལ༌ཁན༌བོའང༌ ཁྱེན༌ན༌ ཛད༌ད༌ནོག༌། ཅིའ༌ཞུ༌ན༌ ཐུག༌ཉིད༌དི༌, དཀོན༌མཆོག༌ག༌ ང༌དང༌ ཏད༌པ༌ཅན༌གུན༌ནི༌ ཕིའ༌ ཁོང༌ངི༌ ཐུག༌གོངས༌ ནང༌ཞིན༌ལ༌ ཞུ༌ཝ༌ ཕུལ༌ལ༌ ཛད༌ད༌ནོག༌། 28 དཀོན༌མཆོག༌ག༌ ཅེས༌པ༌ ཅོ༌ཁན༌ དང༌ ཁོང༌ངི༌ གྱུན༌ཚན༌ གྲུབ༌ཅེས༌ལ༌ བོད༌ད༌ ཛད༌ཁན༌ ང༌དང༌གུན༌ནི༌ ཕན༌ཐོགས༌སི༌ ཕིའ༌, ཁོང༌ངི༌ ང༌དང༌གུན༌ནི༌ མི༌ཚེའེ༌ ནང༌ང༌ ཇུང༌ཁན༌ ཚང༌མ༌ ཀོལ༌ལ༌ ཛད༌ཅེས༌པོ༌, ང༌དང༌གུན༌ལ༌ གྱུས༌ཨིན༌ནོག༌། 29 དཀོན༌མཆོག༌གི༌ ཁོང༌རང༌ངི༌ མི༌གུན༌ གོ༌ཟུག༌ནེ༌ ཕར༌ལ༌ ཁྱེན༌ན༌ ཛད༌ཏེ༌ ཁོང༌གུན༌ལ༌ ཁོང༌རང༌ངི༌ སྲས༌ ཙོགས༌ གྱུར༌ཅེས༌ལ༌ ལྡམ༌མ༌ ཛདས༌། ཡང༌ ནང༌ཚངས༌ ཆེན༌མོའེ༌ ནང༌ང༌ ཁོང༌ངི༌ སྲས༌ གོ༌སྐྱེས༌པོ༌ གྱུར༌ཨིན༌། 30 ཡང༌ ལྡམ༌མ༌ ཛད༌ཁན༌གུན༌, ཁོང༌རང༌ ཡོད༌ས༌ བོད༌ད༌ ཛདས༌། ཡང༌ བོད༌ད༌ ཛད༌ཁན༌གུན༌, ཁོང༌རང༌ངི༌ སྐུན༌དུན༌ལ༌ ཀྲང༌པོ༌ ཅོའ༌ ཛདས༌། ཡང༌ ཀྲང༌པོ༌ ཅོའ༌ ཛད༌ཁན༌གུན༌ ཉམ༌པོ༌ ཁོང༌རང༌ངི༌ ཟིར༌རྗིད༌བོའང༌ བགོའ༌ཛདས༌།

དཀོན༌མཆོག༌གི༌ ཅེས༌པ༌།

8:31-39

31 ཏེ༌ ཧ༌ལས༌ཤེས༌སི༌ ཅིན༌ལབས༌གུན༌ནི༌ སྐོར༌ལ༌ ཏ༌ ང༌དང༌གུན༌ནི༌ ཅི༌ ཟེར༌གོས༌? ཀལ༌ཏེས༌ དཀོན༌མཆོག༌ ང༌དང༌གུན༌ནི༌ ཆོགས༌ལ༌ ཨིན༌ན༌, ཏེ༌ནེ༌ ང༌དང༌གུན༌ནི༌ གྱབ༌གལ༌ལ༌ སུའ༌ གྱལ༌ ཐོབ༌ཨིན༌། 32 དཀོན༌མཆོག༌གི༌ ཁོང༌ངི༌ སྲས༌པོའང༌ མ༌ཕུད༌ད༌, ང༌དང༌ ཚང༌མའེ༌ ཏོན༌ལ༌ སལ༌ལ༌ ཛདས༌། ཏེ༌ནེ༌ ཅི༌ ཁོང༌ངི༌ ང༌དང༌གུན༌ལ༌ ཡང༌ སྒོས༌དོམ༌ ཚང༌མ༌ སལ༌ལ༌ མི༌ཛད༌ད༌? 33 དཀོན༌མཆོག༌གི༌ ལྡམ༌མ༌ ཛད༌ཁན༌ ང༌དང༌གུན༌ནི༌ གྱབ༌གལ༌ལ༌ སྐྱོན༌ སུའ༌ ཀལ༌ཉན༌ཨིན༌? དཀོན༌མཆོག༌གི༌ ང༌དང༌གུན༌ ཁོང༌རང༌ངི༌ སྐུན༌དུན༌ལ༌ ཀྲང༌པོ༌ ཅོའ༌ ཛདས༌། 34 ཏེ༌ནེ༌ སུའི༌ ང༌དང༌གུན༌ ཤི༌ཅེས༌ལ༌ འོས༌པའ༌ ཨིན༌ཁན༌བོའེ༌ ཁྲིམས༌ཅད༌ ཏང༌ཨིན༌? སུ༌ཞིག༌གིའང༌ མི༌ཏང༌, ཅིའ༌ཞུ༌ན༌ མ༌ཤི༌ཀ༌ ཡེ༌ཤུ༌ ང༌དང༌གུན༌ནི༌ ཏོན༌ལ༌ ཀྲོངས༌ཏེ༌, སོན༌ཏེའ༌ ཞངས༌ས༌ ཛདས༌། ཡང༌ ཁོང༌ངི༌ དཀོན༌མཆོག༌གི༌ ཆག༌ ཡས༌པའེ༌ རྩི༌ཝ༌ཅན༌ནི༌ ཞུགས༌ཁྲིས༌སི༌ཀ༌ ཞུགས༌ཏེ༌ ང༌དང༌གུན༌ནི༌ ཕིའ༌ མོས༌ལམ༌ ཕུལ༌ལ༌ནོག༌། 35 ཏེ༌ནེ༌ སུའི༌ ང༌དང༌གུན༌ མ༌ཤི༌ཀའེ༌ ཅེས༌པ༌ནེ༌ ཕེ༌ཉན༌ཨིན༌? ནགས༌, ཀགས༌པོ༌, རྡུག༌ངལ༌, མུ༌གེ༌, ལྗེར༌ཉལ༌, ཇིགས༌པ༌, ཡ༌ ར༌འི༌ ཀ༌ནེ༌ ཤི༌ཅེས༌། 36 ཏམ༌པའེ༌ སུང༌རབས༌སི༌ ནང༌ང༌ གྱལ༌པོ༌ དཱ༌བིད༌དི༌ མོལ༌ཏེ༌ ཨིན༌ནོག༌,

“ཉེ༌རང༌ངི༌ ཕིའ༌ ང༌ཞ༌གུན༌ ཞག༌ཏང༌ སད༌དུག༌།

ང༌ཞ༌གུན༌ ལུག༌ ཙོགས༌ལ༌ སྐྱེ༌ ཅད༌ཏེ༌ སད༌དུག༌།”✡

37 མི༌ཉན༌, ང༌དང༌གུན༌ མ༌ཤི༌ཀའེ༌ ཅེས༌པ༌ནེ༌ མ༌ནེ༌ ཕེ༌མི༌ཉན༌། ང༌དང༌ང༌ ཅེས༌པ༌ ཛད༌ཁན༌ མ༌ཤི༌ཀ༌ གྱུད༌ཏེ༌, ཏེ༌ ཚང༌མའེ༌ ནང༌ང༌ ང༌དང༌གུན༌ གྱལ༌ཁའ༌ ཐོབ༌ཁན༌ནི༌ སང༌ ཀྲག༌ག༌ཞིག༌ ཨིན༌ནོག༌། 38 ང༌ ཏན༌ཏན༌ ལོ༌ཁྱེལ༌ རག༌, འི༌ ཝང༌གུན༌ནི༌ ང༌དང༌ དཀོན༌མཆོག༌གི༌ ཅེས༌པ༌ནེ༌ ཕེ༌མི༌ཉན༌: སྤེར༌ན༌, ཤི༌ཅེས༌ ཡ༌ མི༌ཚེའེ༌, ཕོ༌ཉ༌གུན༌ ཡ༌ རྡུད༌གུན༌ནི༌, འི༌ཏུས༌ ཡ༌ ཡོང༌ཅེས༌ཅན༌ནི༌ ཏུས༌སི༌, ཡ༌ ཉལ༌ཝའེ༌, 39 ནམ༌མི༌ ནང༌ང༌ ཡོད༌ཁན༌ ཡ༌ སའེ༌ ཡོག༌ག༌, ཏན༌ཏན༌ལ༌ དཀོན༌མཆོག༌གི༌ ཛད༌ཁན༌ ཚང༌མའེ༌ ནང༌ནེ༌ ཅིག༌གིའང༌ ང༌དང༌གུན༌ དཀོན༌མཆོག༌གི༌ ཅེས༌པ༌ནེ༌ ཕེ༌མི༌ཉན༌, ཀ༌བོ༌ ང༌དང༌གུན༌ནི༌ གཙོ༌བོ༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ སྔོན༌ ཅུག༌ག༌ ཛད༌ཏེ༌ ཨིན༌ནོག༌།

9

ལྡམ༌མ༌ ཛད༌ཁན༌ ཨིས༌ར༌ཨེལ༌པ༌གུན༌།

9:1-29

1 ངའེ༌ ཟེར༌ཁན༌བོ༌ ཀྲང༌པོ༌ ཡང༌ ཟུན༌ ཏངས༌ཏེ༌ མན༌ཁན༌བོའེ༌ སྤང༌པོ༌ མ༌ཤི༌ཀ༌ ཨིན༌། ངའེ༌ སེམས༌ དང༌ ཏམ༌པའེ༌ ཐུག༌ཉིད༌དི༌ ཏེ༌བོ༌ ཏན༌ཏན༌ ཅོའ༌ནོག༌། 2-3 ང༌རང༌ངི༌ མི༌, ཡ༌ཧུ༌དཱ༌པའེ༌ སྤུན༌གུན༌ནི༌ ཕིའ༌ ངའེ༌ སྙིང༌བོ༌ རྡུག༌ངལ༌ ཆེན༌མོ༌ དང༌ ཐའ༌མེད༌པའེ༌ ཚེར༌ཁའེ༌ གངས༌ཏེ༌ རག༌། ཀལ༌ཏེས༌ མ༌ཤི༌ཀ༌ ཉམ༌པོ༌ ངའེ༌ བྲེལ༌ ཆད༌ཏེ༌ ང༌ ཏུས༌གྱུན༌ནི༌ ཕིའ༌ ངན༌ ཕོག༌ཅེས༌པོའེ༌, ཁོང༌གུན༌ སྐྱོབ༌ཐུབ༌བད༌ན༌, ང༌ ཏེ༌གུན༌ ལེན༌ཅེས༌ལ༌ ཐད༌ད༌རག༌། 4 ཁོང༌གུན༌ ཨིས༌ར༌ཨེལ༌པ༌, དཀོན༌མཆོག༌གི༌ སོས༌བུའ༌ ལྡམ༌མ༌ ཛད༌ཁན༌ནི༌ ཕྲུ༌གུ༌གུན༌ ཨིན༌ནོག༌། དཀོན༌མཆོག༌གི༌ ཟིར༌རྗིད༌པོ༌ ཁོང༌གུན༌ལ༌ ཇལ༌ ཅུག༌ག༌ ཛདས༌, ཡང༌ ཁོང༌གུན༌ ཉམ༌པོ༌ ཆད༌དོན༌ ཅོའ༌ ཛད༌ཏེ༌ ཁོང༌གུན༌ལ༌ ཁོང༌རང༌ངི༌ ཁྲིམས༌ སལ༌ལ༌ ཛདས༌། དཀོན༌མཆོག༌གི༌ ཁོང༌གུན༌ལ༌ ཁོང༌ངི༌ ཧ༌ལས༌ཤེས༌སི༌ ཞལ༌ཆད༌གུན༌ ཐོབ༌ཅེས༌ དང༌ ཁོང༌ང༌ ཅོལ༌ཅེས༌སི༌ རྩི༌ཝ༌ སལ༌ལ༌ ཛདས༌། 5 ཨབ༌ར༌ཧམ༌, ཨི༌སཱག༌ དང༌, ཡ༌ཀོབ༌ གུན༌, ཁོང༌གུན༌ནི༌ ཕ༌མེས༌པོ༌ ཨིན༌ནོག༌། མ༌ཤི༌ཀ༌ མིའི༌ ཚུལ༌ལ༌ ལྟམས༌ ཟ༌ནེ༌, ཁོང༌ ཨིས༌ར༌ཨེལ༌པ༌ཞིག༌ ཞུགས༌ཏེ༌ ཨིན༌པིན༌། ཡང༌ ཁོང༌ ནི༌ དཀོན༌མཆོག༌ ཞུགས༌ཏེ༌ ཨིན༌ནོག༌། ཁོང༌ ནི༌ ཅི༌ཚང༌མའེ༌ཀ༌ ཝང༌སྲུལ༌ ཛད༌ཁན༌ དང༌ ཏུས༌གྱུན༌ སྟོད༌པ༌ ཐོབ༌ཅེས༌སི༌ འོས༌པ༌ ཨིན༌ནོག༌, ཨ༌མེན༌།

6 ཏེ༌ནེ༌ ཅི༌? དཀོན༌མཆོག༌གི༌ ཨིས༌ར༌ཨེལ༌པ༌གུན༌ལ༌ ཛད༌ཁན༌ནི༌ ཞལ༌ཆད༌པོ༌ དྲན༌དྲའ༌ མ༌གྲུབ༌བ༌ ཨིན༌ནོག༌ག༌? མ༌ནེ༌ མ༌ནོག༌། ཨིས༌ར༌ཨེལ༌ལི༌ ཡུལ༌ལ༌ སྐྱེས༌ཁན༌གུན༌ནི༌ ནང༌ནེའང༌ ཚང༌མ༌, དཀོན༌མཆོག༌གི༌ མི༌གུན༌ནི༌ ནང༌ང༌ ཐེའ༌ མ༌ཛདས༌། 7 ཨབ༌ར༌ཧམ༌མི༌ པུར༌གྱུད༌ ཨིན༌ཁན༌གུན༌ནི༌ ནང༌ནེའང༌ ཚང༌མ༌, ཨབ༌ར༌ཧམ༌མི༌ དེན༌བའེ༌ ཕྲུ༌གུ༌ མ༌ནོག༌, ཅིའ༌ཞུ༌ན༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཨི༌སཱག༌ ནི༌ ཏེན༌ན༌ བུ༌ཚ༌བོ༌ ཨིན༌, ཀ༌བོ༌ གྱུད༌ཏེ༌ ཁྱོ༌རང༌ངི༌ པུར༌གྱུད༌གུན༌ ཇུང༌ཨིན༌།”✡ 8 ཏེ༌བོའེ༌ ཏོན༌ ནི༌, ཟུགས༌སི༌ ཐོག༌ནེ༌ ཨབ༌ར༌ཧམ༌མི༌ པུར༌གྱུད༌གུན༌ དཀོན༌མཆོག༌གི༌ ཕྲུ༌གུ༌ མ༌ཐེའ༌, ཞལ༌ཆད༌ ཛད༌ཁན༌ནི༌ པུར༌གྱུད༌གུན༌, ཨབ༌ར༌ཧམ༌མི༌ ཕྲུ༌གུ༌ ཐེའ༌ ཛད༌ཨིན༌, 9 ཅིའ༌ཟེར༌ན༌ དཀོན༌མཆོག༌གི༌ ཞལ༌ཆད༌ ཛདས༌, “སྟིང༌མ༌ ལོ༌, ཧ༌ལམ༌ འིན༌ན༌ཏུས༌ཤིག༌ག༌ ང༌ ལོགས༌ཏེ༌ ཡོང༌ ཟ༌ནེ༌ སཱ༌ར༌, བུ༌ཚ༌ཞིག༌ སྐྱེས༌ཏེ༌ ཡོང༌ཨིན༌།”✡

10 འི༌ བུ༌ཚ༌བོ༌ ང༌དང༌གུན༌ནི༌ ཕ༌མེས༌པོ༌ ཨི༌སཱག༌ ཨིན༌པིན༌། ཁོའེ༌ ར༌བེ༌ཀ༌ ན༌མ༌ ཅོས༌ ཡང༌ ར༌བེ༌ཀ༌ བུ༌ཚ༌ ཚག༌ཕྲུག༌ ཇོར༌། 11 ཨིན༌ནའང༌ ཁོང༌གུན༌ སྐྱེ༌ སང༌ སྔུན༌ལ༌, ཡང༌ ཁོང༌གུན༌ནི༌ ཟང༌པོ༌ ཡ༌ ངན༌པ༌ ཅོའེ༌ སང༌ སྔུན༌ལ༌, ར༌བེ༌ཀ༌ དཀོན༌མཆོག༌གི༌ ཆོགས༌ནེ༌ ལོན༌ཞིག༌ ཐོབ༌། ༼འི༌ ལོན༌བོའེ༌ ཏོན༌ ནི༌, དཀོན༌མཆོག༌གི༌ མི༌གུན༌ ཁོང༌རང༌ངི༌ གྱུན༌ཚན༌ཞིག༌གི༌ ཕིའ༌ ལྡམ༌མ༌ ཛདས༌, 12 ཁོང༌ངི༌ མི༌གུན༌ བོད༌ད༌ ཛདས༌, ཨིན༌ནའང༌ ཁོང༌གུན༌ནི༌ ལས༌ ཟང༌པོ༌ ཡ༌ ངན༌པ༌ གུན༌ནི༌ཀ༌ རག༌ལས༌ཏེ༌ མ༌ནོག༌།༽ ཁོང༌ངི༌ ར༌བེ༌ཀ༌ མོལས༌, “ཁྱོ༌རང༌ངི༌ བུ༌ཚ༌ ཆེའ༌བོའེ༌ ཆུང༌ང༌བོའ༌ ཞབས༌ཏོག༌ ཞུ༌ཨིན༌།”✡ 13 ཏེ༌ཟུག༌ གྲུབ༌ཅེས༌ལ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“ངའེ༌ ཡ༌ཀོབ༌བ༌ ཅེས༌པ༌ ཅོའད༌

ཨིན༌ནའང༌ ཨི༌སུ༌ གྱབ༌ གྱུར༌རད༌།”✡

14 ཏེ༌ནེ༌ ང༌དང༌གུན༌ནི༌, དཀོན༌མཆོག༌ མི༌འོས༌པ༌ ཛད༌ཁན༌ཞིག༌ ཞུགས༌ཏེ༌ ཨིན༌ནོག༌ ཟེར༌ཨིན༌ན༌? མ༌ནེ༌ མ༌ནོག༌། 15 དཀོན༌མཆོག༌གི༌ མོ༌ཟེས༌ལ༌ མོལ༌ལ༌ ཛདས༌,

“ངའེ༌ ལྡམ༌ཁན༌གུན༌ནི༌ཀ༌ སྙིང༌རྗེ༌ སྟན༌ཨིན༌,

ཡང༌ ངའེ༌ ལྡམ༌ཁན༌གུན༌ནི༌ཀ༌ ཅམས༌པ༌ སྟན༌ཨིན༌།”✡

16 ཏེན༌ན༌བོའེ༌ཕིའ༌ ཏེ༌བོ༌ མི༌ དོད༌པ༌ ཡ༌ རྩོན༌གྲུས༌སི༌ཀ༌ མན༌པ༌, དཀོན༌མཆོག༌གི༌ སྙིང༌རྗེ༌ཀ༌ རག༌ལས༌ཏེ༌ ཨིན༌ནོག༌།

17 དཀོན༌མཆོག༌གི༌ ཨི༌ཇིབ༌བི༌ གྱལ༌པོ༌ ཕེ༌རོའ༌ མོལ༌ཁན༌བོ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ ཨིན༌ནོག༌, “ཁྱོ༌རང༌ངི༌ ནང༌ང༌ ངའེ༌ ཤེད༌པོ༌ སྟན༌ཅེས༌ དང༌ ངའེ༌ མིང༌བོ༌ ཇིག༌རྟེན༌ གང༌པོའེ༌ ནང༌ང༌ ཕེལ༌ཅུག༌ཅེས༌སི༌ ཕིའ༌ ངའེ༌ ཁྱོ༌རང༌ ལྡམས༌ཏེ༌ ཨིན༌།”✡ 18 ཏེན༌ན༌བོའེ༌ཕིའ༌ དཀོན༌མཆོག༌གི༌ སྙིང༌རྗེ༌ སྟན༌ཅེས༌སི༌ ཐུགས༌དོད༌ ཡོད༌ཁན༌གུན༌ནི༌ཀ༌ སྙིང༌རྗེ༌ སྟན༌ན༌ ཛད༌ཨིན༌, ཡང༌ ཁོང༌ངི༌ སྙིང༌ སྐྱོང༌པོ༌ ཅོའ༌ ཛད༌ཅེས༌སི༌ ཐུགས༌དོད༌ ཡོད༌ཁན༌གུན༌ནི༌ སྙིང༌གུན༌ སྐྱོང༌པོ༌ ཛད༌ཨིན༌།

19 ཁྱོ༌ཞ༌གུན༌ནི༌ ཟེར༌སྲིད༌ཅེས༌ ཨིན༌ནོག༌, “སེམས༌ གྱུར༌ཏེ༌ གྱོད༌པ༌ མ༌ཅོ༌ཁན༌གུན༌ལ༌ ཅིའ༌ དཀོན༌མཆོག༌གི༌ སྐྱོན༌ ཀལ༌ལ༌ ཛད༌ད༌ནོག༌? དཀོན༌མཆོག༌གི༌ ཁོང༌གུན༌ལ༌ ཅོ༌ ཅུག༌ག༌ ཛད༌ཁན༌བོ༌ ཁོང༌གུན༌ནི༌ ཅོས༌ཏེ༌ མ༌ནོག༌ག༌? 20 ཨིན༌ནའང༌ དཀོན༌མཆོག༌གི༌ གྱབ༌གལ༌ལ༌ སྤེ༌ར༌ ཟེར༌ཁན༌ ཁྱོ༌རང༌ མི༌ སུ༌ ཨིན༌? ཅོ༌ཁན༌བོའེ༌ ཅོའ༌ ཛད༌ཁན༌བོའ༌ ཟེར༌གོས༌ས༌, ‘ཅིའ༌ ཉེ༌རང༌ངི༌ ང༌ འི༌ཙོགས༌ ཅོའ༌ ཛད༌ཏེ༌ ཨིན༌?’ ”✡ 21 ཟ༌མ༌ ཅོ༌ཁན༌ཞིག༌གི༌ ཏེན༌ན༌ ཀ༌ལག༌པོའེ༌ ཀ༌ནེ༌ ཟ༌མ༌ ཅིག༌, རྩི༌ཝ༌ཅན༌ནི༌ ལས༌ལ༌ ཀོལ༌ཅེས༌, ཡང༌ ཅིག༌ ཞག༌ཏང༌ངི༌ ལས༌ལ༌ ཀོལ༌ཅེས༌སི༌ ཕིའ༌, ཅོ༌ཅེས༌སི༌ ཐོབ༌ཏང༌ ཁོའ༌ མེད༌པ༌ ཨིན༌ནོག༌ག༌? 22 ཏེན༌ན༌ ཙོགས༌ལ༌, ཞན༌ དཀོན༌མཆོག༌ག༌ ཁོང༌རང༌ངི༌ ཐུགས༌སྲོ༌ དང༌ ཤེད༌པོ༌ སྟན༌ཅེས༌སི༌ ཐོབ༌ཏང༌ ཡོད༌ནའང༌, ཁོང༌ངི༌ ཐུགས༌སྲོ༌ བབས༌ཤེས༌ དང༌ ཁྲེས༌ཏོར༌ ཆ༌ཅེས༌ ཆོགས༌ལ༌ ཆའ༌ཁན༌གུན༌ནི༌ཀ༌ མ༌སྲན༌ཏྲེ༌ ཟོད༌པ༌ སྒོམ༌མ༌ ཛད༌ད༌ནོག༌། 23 ཁོང༌ངི༌ སྙིང༌རྗེ༌ སྟན༌ན༌ ཛད༌ཁན༌གུན༌ནི༌ཀ༌ ཁོང༌ངི༌ ཐུག༌རྗེ༌ ཙམ༌ཤིག༌གི༌ གྱས༌པ༌ ཨིན༌ཁན༌བོ༌ སྟན༌ཅེས༌ལ༌ ཁོང༌ངི༌ ཏེ༌བོ༌ ཅོའ༌ ཛདས༌། ཡང༌ ཁོང༌ངི༌ ཁོང༌གུན༌ སྔུན༌ནེ༌ ཕར༌ལ༌ ནམ༌ཁའེ༌ ནང༌ང༌ ཟིར༌རྗིད༌ཅན༌ནི༌ ནས༌སའེ༌ ཕིའ༌ གྲལ༌གྲིག༌ ཅོའ༌ ཛད༌ཏེ༌ ཨིན༌པིན༌། 24 ཁོང༌ངི༌ ལྡམ༌མ༌ ཛད༌ཁན༌གུན༌ནི༌ ནང༌ང༌ ང༌དང༌གུན༌ནའང༌ ཨིན༌ནོག༌, ཡ༌ཧུ༌དཱ༌པ༌གུན༌ ཅིག༌པོའེ༌ ཕིའ༌ མན༌པ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའང༌ ཨིན༌ནོག༌།

25 ཀ༌ཟུག༌ ཡ༌ཧུ༌དཱ༌པ༌ མན༌ཁན༌གུན༌ནི༌ སྐོར༌ལ༌ ལུང༌སྟོན༌པ༌ ཧོ༌ཤཱ༌ཡི༌ སྤེ༌ཆའེ༌ ནང༌ང༌ དཀོན༌མཆོག༌གི༌ མོལ༌ལ༌ ཛདས༌,

“ངའེ༌ མན༌ཁན༌ནི༌ མི༌གུན༌ལ༌ ངའེ༌ ང༌རང༌ངི༌ མི༌ ཟེར༌ཨིན༌།

ཡང༌ ངའེ༌ ཅེས༌པ༌ མ༌ཅོ༌ཁན༌གུན༌ལ༌ ངའེ༌ ཅེས༌པ༌ ཅོ༌ཨིན༌། ✡”

26 ཡང༌ “ ‘ཁྱོ༌རང༌གུན༌ ངའེ༌ མི༌གུན༌ མན༌’ མོལ༌ཁན༌ནི༌ ཏེན༌ན༌ ནས༌ས༌བོའེ༌ཀ༌

ཁོང༌གུན༌ལ༌, ‘སོན༌པོ༌ དཀོན༌མཆོག༌གི༌ ཕྲུ༌གུ༌གུན༌’ མོལ༌ཨིན༌།”✡

27 ཡང༌ ཨིས༌ར༌ཨེལ༌པ༌གུན༌ནི༌ སྐོར༌ལ༌ ལུང༌སྟོན༌པ༌ ཡེ༌ཤ༌ཡཱའེ༌ ཀུ༌ཅོ༌ ཏང༌ཨིན༌ ཟེརས༌,

“ཞན༌ ཨིས༌ར༌ཨེལ༌ལི༌ མི༌གུན༌ གྱ༌ཚོའེ༌ ཐའ༌མ༌ ཡོད༌ཁན༌ནི༌

པེ༌མ༌ ཙོགས༌ མང༌པོ༌ ཡོད༌ཏེའང༌, ཁ༌ཅིག༌ མ༌ནེ༌ མི༌སྐྱོབ༌།

28 ཅིའ༌ཟེར༌ན༌ གཙོ༌བོའེ༌, ཁོང༌རང༌ངི༌ ཆད༌པ༌བོ༌ འི༌ ཇིག༌རྟེན༌ནི༌ཀ༌

གྱོགས༌པ༌ དང༌ གང༌པོ༌ ཁྱོང༌ང༌ ཛད༌ཨིན༌།”✡

29 ཏམ༌པའེ༌ སུང༌རབས༌སི༌ ཞན༌ཡང༌ ནས༌ས༌ཞིག༌གི༌ ནང༌ང༌ ཡེ༌ཤ༌ཡཱའེ༌ འིན༌ན༌ སྤེ༌ར༌བོ༌ བྲིའ༌ ཛད༌ཏེ༌ ཨིན༌ནོག༌,

“ཀལ༌ཏེས༌ ནམ༌ཁའེ༌ མག༌མི༌གུན༌ནི༌ གཙོ༌བོའེ༌,

ང༌ཏི༌ ཕྲུ༌གུ༌ ཉུ༌ངུན༌ཞིག༌ ཕུད༌ད༌ མ༌ཛད༌པིན༌ན༌,

ཏེ༌ནེ༌ ང༌དང༌གུན༌ སོ༌དོམ༌པ༌ ཙོགས༌ལ༌ མེད༌ཁན༌

ཡང༌ ག༌མོ༌ར༌པ༌ ཙོགས༌ལ༌ ཁྲེས༌ཏོར༌ ཅོའ༌ ཛད༌ཏེ༌ ཡོད༌གྲོ༌།”✡

ཏད༌པ༌ མེད༌ཁན༌ནི༌ ཨིས༌ར༌ཨེལ༌པ༌གུན༌།

9:30-10:4

30 ཏེ༌ ཚང༌མའེ༌ ཏོན༌བོ༌ ཏེ༌ནེ༌ ཅི༌ ཨིན༌ནོག༌? ཞན༌ ཡ༌ཧུ༌དཱ༌པ༌ མན༌ཁན༌གུན༌ནི༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ཅེས༌སི༌ རྩོན༌གྲུས༌ མ༌ཅོ༌ནའང༌, ཁོང༌གུན༌ནི༌ ཏད༌པ༌ ཅོ༌ཅེས༌པོའེ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌། 31 ཨིན༌ནའང༌ ཨིས༌ར༌ཨེལ༌པ༌གུན༌ནི༌ ཁྲིམས༌གུན༌ ཁའ༌ཉན༌ཏེ༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ཅེས༌སི༌ མ༌སྲན༌ཏྲེ༌ རྩོན༌གྲུས༌ ཅོ༌ནའང༌, ཁྲངས༌པོ༌ མ༌ནེ༌ མ༌ལུས༌། 32 ཅིའ༌ ཁྲངས༌པོ༌ མ༌ལུས༌? ཅིའ༌ཟེར༌ན༌ ཁོང༌གུན༌ནི༌ ཏད༌པ༌ མན༌པ༌, ཁྲིམས༌ ཁའ༌ཉན༌ཏེ༌ ལས༌ ཅོ༌ཅེས༌པོ༌ གྱུད༌ཏེ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ཅེས༌སི༌ རྩོན༌གྲུས༌ ཅོས༌། ཁོང༌གུན༌ ཁོང༌རང༌གུན༌ནི༌ ལམ༌མི༌ཀ༌ ཡོད༌ཁན༌ནི༌ རྡོའ༌ ཆེན༌མོའེ༌ཀ༌ སྒག༌གྱབས༌ཏེ༌ ཨིན༌ནོག༌། 33 དཀོན༌མཆོག༌གི༌ ཡ༌ཧུ༌དཱ༌པ༌གུན༌ལ༌ ཏེ༌བོའེ༌ སྐོར༌ལ༌ སྤང༌པུད༌ད༌ ཛདས༌, ནམ༌ ཁོང༌ངི༌ ཏམ༌པའེ༌ སུང༌རབས༌སི༌ ནང༌ང༌ མོལས༌,

“ངའེ༌ ཡེ༌རུ༌ཤ༌ལེམ༌མི༌ ནང༌ང༌ མི༌གུན༌ལ༌ སྒག༌གྱབ༌ཅུག༌ཁན༌ནི༌

རྡོའ༌ཞིག༌ བོར༌རད༌, གྱེལ༌ཅུག༌ཁན༌ནི༌ ཕོ༌ལོངས༌ཞིག༌།

ཨིན༌ནའང༌ ཁོང༌ངི༌ ནང༌ང༌ ཨིད༌ཤེས༌ ཅོ༌ཁན༌ནི༌,

རེ༌ཝ༌བོ༌ མ༌ནེ༌ ཅག༌ག༌ མི༌ཛད༌།”✡

10

1 ཅེས༌པའེ༌ སྤུན༌གུན༌, ངའེ༌ སྙིང༌ངི༌ དོད༌པ༌ དང༌ དཀོན༌མཆོག༌ག༌ མོས༌ལམ༌ ཕུལ༌ཅེས༌པོ༌ ནི༌ ཨིས༌ར༌ཨེལ༌པ༌གུན༌ སྐྱོབ༌ཅེས༌སི༌ ཕིའ༌ ཨིན༌། 2 ཁོང༌གུན༌ནི༌ དཀོན༌མཆོག༌ ཐུགས༌ཐད༌ ཅུག༌ཅེས༌སི༌ དོད༌པའེ༌ ནང༌ང༌ རྩོན༌གྲུས༌ སྲན༌ཏྲེ༌ ཅོ༌ཁན༌བོའ༌ ངའེ༌ སྤང༌པོ༌ ཏང༌ངད༌, ཨིན༌ནའང༌ ཁོང༌གུན༌ནི༌ དཀོན༌མཆོག༌ ཙལ༌ཅེས༌སི༌ ལམ༌བོ༌ ནོར༌ཏེ༌ ཨིན༌ནོག༌། 3 ཁོང༌གུན༌ལ༌ དཀོན༌མཆོག༌གི༌ ཆོགས༌ནེ༌ ཡོང༌ཁན༌ནི༌ ཀྲང༌པོའེ༌ སྐོར༌ལ༌ གྱུས༌ མེད༌པ༌ ཨིན༌ནོག༌། ཁོང༌གུན༌ དཀོན༌མཆོག༌གི༌ ཀྲང༌པོའེ༌ ལམ༌མི༌ཀ༌ གྲུལ༌ཅེས༌ལ༌ མ༌ཐད༌ད༌, ཁོ༌རང༌གུན༌ནི༌ རྩོན༌གྲུས༌ གྱུད༌ཏེ༌, ཀྲང༌པོ༌ གྱུར༌ཅེས༌ལ༌ ཐད༌ད༌ནོག༌། 4 མ༌ཤི༌ཀའེ༌ ནང༌ང༌ ཁྲིམས༌སི༌ སྒོས༌དོམ༌ ཚང༌མ༌ གྲུབ༌བ༌ ཛད༌ཏེ༌ ཨིན༌ནོག༌, ཏེ༌བོའེ༌ བྲས༌བུ༌ ཁོང༌ངི༌ ནང༌ང༌ ཏད༌པ༌ ཅོ༌ཁན༌ ཚང༌མ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཅོའ༌ ཛད༌ད༌ནོག༌།

ཐར༌པ༌ ཚང༌མའེ༌ ཕིའ༌།

10:5-21

5 མོ༌ཟེས༌སི༌ བྲིའ༌ཛདས༌, ཁྲིམས༌ ནང༌ཞིན༌ མི༌ཞིག༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ཅེས༌སི༌ སྒོས༌དོམ༌བོ༌ ནི༌ “ཁྲིམས༌ ཚང༌མ༌ ཁའ༌ཉན༌གོ༌ཤེས༌ ཨིན༌ནོག༌།”✡ 6 ཨིན༌ནའང༌ ཏད༌པ༌ གྱུད༌ཏེ༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ཅེས༌སི༌ ལབ༌ཞ༌བོའེ༌ མོལས༌, “ཁྱོ༌ཞའེ༌ སྙིང༌ངི༌ ནང༌ང༌, ‘སུ༌ ནམ༌ཁའ༌ ཆེན༌’✡ ཅིའ༌ སམ༌མད༌?” ༼ཡང༌ན༌ ཐུར༌ལ༌ སྐྱོད༌ཏེ༌ ཐར༌པའེ༌ ལོན༌བོ༌ ང༌དང༌གུན༌ལ༌ ཤད༌ད༌ ཛད༌ཅེས༌སི༌ ཕིའ༌ མ༌ཤི༌ཀའ༌ བོད༌ད༌ལ༌།༽ 7 “ཡ༌ ཅིའ༌ སམ༌མད༌, ‘ཡོག༌ག༌ ཤི༌ཁན༌གུན༌ནི༌ ནས༌སའེ༌ ནང༌ང༌ སུ༌ ཆེན༌?’✡” ༼ཡང༌ན༌ ཏེ༌ནང༌ནེ༌ མ༌ཤི༌ཀ༌ བིངས༌ཏེ༌ སྐྱོད༌ཏེ༌ ཐར༌པའེ༌ ལོན༌བོ༌ ང༌དང༌གུན༌ལ༌ ཤད༌ད༌ ཛད༌ ཟེར༌ཅེས༌ལ༌།༽ 8 ཨིན༌ནའང༌ ཏད༌པའེ༌ སྐོར༌ལ༌ ལབ༌ཞའེ༌ ཅི༌ མོལ༌དུག༌?,

“ལོན༌བོ༌ ཁྱོ༌ཞའེ༌ ལག༌ག༌ ཡོད༌ཏེ༌ ཨིན༌ནོག༌

ཏེ༌བོ༌ ཁྱོ༌ཞའེ༌ ཁལ༌པག༌ དང༌ སྙིང༌ གུན༌ནི༌ ནང༌ང༌ ཡོད༌ཏེ༌ ཨིན༌ནོག༌།”✡

ཡང༌ ཏེན༌ན༌ ལོན༌བོ༌ ནི༌, མ༌ཤི༌ཀའེ༌ ནང༌ང༌ ཏད༌པ༌ ཅོ༌ཅེས༌ལ༌ ང༌ཞའེ༌ ཆོས༌ཤད༌ཁན༌ནི༌ ལོན༌བོ༌ ཨིན༌། 9 ཀལ༌ཏེས༌ ཁྱོ༌ཞའེ༌ རང༌ངི༌ ཁའ༌ནེ༌, “ཡེ༌ཤུ༌ གཙོ༌བོ༌ ཨིན༌ཁན༌བོ༌” ཟེར༌ཅེས༌ དང༌ དཀོན༌མཆོག༌གི༌ ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌པོའ༌ ལང༌ང༌ ཛད༌ཏེ༌ ཨིན༌ཁན༌བོའ༌ ཏད༌པ༌ ཅོ༌ན༌, ཁྱོ༌ཞ༌གུན༌ སྐྱོབ༌བ༌ ཛད༌ཨིན༌། 10 ཁྱོ༌ཞ༌གུན༌ནི༌ སྙིང༌ངི༌ ནང༌ང༌ ཏད༌པ༌ ཡོད༌ཅེས༌པོའེ༌, ཁྱོ༌ཞ༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཅོའ༌ ཛདས༌, ཡང༌ ཁའ༌ནེ༌ ཤད༌ཅེས༌པོའེ༌, ཁྱོ༌ཞ༌གུན༌ སྐྱོབ༌བ༌ ཛདས༌། 11 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཁོང༌ངི༌ ནང༌ང༌ ཨིད༌ཤེས༌ ཅོ༌ཁན༌གུན༌ནི༌ རེ༌ཝ༌བོ༌ མ༌ནེ༌ ཅག༌ག༌ མི༌ཛད༌།”✡ 12 ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌ གུན༌ནི༌ ནང༌ང༌ ཅའང༌ ཁྱད༌ མེད༌པ༌ ཨིན༌ནོག༌། ཏེན༌ན༌ གཙོ༌བོ༌བོ༌ ཚང༌མའེ༌ གཙོ༌བོ༌ ཨིན༌ནོག༌, ཡང༌ ཁོང༌ང༌ ཞུ༌ཝ༌ ཕུལ༌ཁན༌གུན༌ལ༌ སྙིང༌ ཕེས༌ཏེ༌ སལ༌ལ༌ ཛད༌ད༌ནོག༌། 13 ཅིའ༌ཞུ༌ན༌ “གཙོ༌བོའ༌ སྐྱོབ༌ཅེས༌ལ༌ ཞུ༌ཝ༌ ཕུལ༌ཁན༌ ཚང༌མ༌ ཁོང༌ངི༌ སྐྱོབ༌བ༌ ཛད༌ཨིན༌།”✡

14 ཏེ༌ནེ༌ ཁོང༌གུན༌ནི༌ ཀ༌ཟུག༌གི༌ ཞུ༌ཝ༌ ཕུལ༌ཨིན༌, ཀལ༌ཏེས༌ ཁོང༌གུན༌ནི༌ ཁོང༌ང༌ ཏད༌པ༌ མ༌ཅོ༌ན༌? ཡང༌ ཁོང༌གུན༌ནི༌ ཀ༌ཟུག༌གི༌ ཏད༌པ༌ ཅོ༌ཨིན༌, ཀལ༌ཏེས༌ ཁོང༌གུན༌ནི༌ ཁོང༌ངི༌ སྐོར༌ལ༌ མ༌ནེ༌ མ༌ཚོར༌ར༌ ཡོད༌ན༌? ཡང༌ ཁོང༌གུན༌ལ༌ ཀ༌ཟུག༌གི༌ ཚོར༌ཨིན༌ ཀལ༌ཏེས༌ སུ༌ཞིག༌གིའང༌ ཁོང༌ངི༌ སྐོར༌ལ༌ མ༌ཤད༌ན༌? 15 ཡང༌ ཀལ༌ཏེས༌ ཀལ༌ཏེ༌ མན༌པིན༌ན༌, ཁོང༌གུན༌ ཡོད༌ས༌ སོང༌ཏེ༌ ཆོས༌ ཀ༌ཟུག༌གི༌ ཤད༌ཨིན༌? ཏེན༌ན༌བོའེ༌ཕིའ༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “གའ༌མོའེ༌ ནས༌ཚུལ༌ ཁྱོང༌ཁན༌གུན༌ནི༌ རྐང༌པ༌ ཙམ༌ཤིག༌གི༌ ཅིན༌ལབས༌ཅན༌ མ༌ནོག༌།”✡

16 ཨིན༌ནའང༌ སུ༌ཚང༌མའེ༌ གའ༌མོའེ༌ ནས༌ཚུལ༌ལ༌ གའ༌སུས༌ ཞུའ༌མ༌ནོག༌, ཅིའ༌ཟེར༌ན༌ ལུང༌སྟོན༌པ༌ ཡེ༌ཤ༌ཡཱའེ༌ ཟེརས༌, “གཙོ༌བོ༌ལེ༌, སུའི༌ ང༌དང༌ངི༌ ལོན༌བོའ༌ ཨིད༌ཤེས༌ ཅོས༌?”✡ 17 སོང༌པ༌སང༌ ལོན༌བོ༌ ཉན༌ཅེས༌ ཅིག༌པོ༌ གྱུད༌ཏེ༌ ཏད༌པ༌བོ༌ ཡོང༌ང༌ནོག༌, ཡང༌ ཏེ༌ ལོན༌བོ༌ ནི༌ མ༌ཤི༌ཀའེ༌ སྐོར༌རི༌ གའ༌མོའེ༌ ནས༌ཚུལ༌བོ༌ ཨིན༌ནོག༌། 18 ཨིན༌ནའང༌ ངའེ༌ ཏྲིའད༌, ཅི༌ ཨིས༌ར༌ཨེལ༌པ༌གུན༌ལ༌ ལོན༌བོ༌ མ༌ཚོར༌ར༌ ཨིན༌ནོག༌ག༌? འོ༌ན༌, ཁོང༌གུན༌ནི༌ ཚོར༌ཏེ༌ ཨིན༌ནོག༌,

“ལོན༌བོ༌ ཇིག༌རྟེན༌ གང༌པོའེ༌ ནང༌ང༌ ཕེལ༌ཏེ༌ ཨིན༌ནོག༌,

ཡང༌ བཀའ༌བོ༌ ཇིག༌རྟེན༌ནི༌ ཐའ༌མ༌ ཚོག༌པའང༌ ལེབས༌ཏེ༌ ཨིན༌ནོག༌།”✡

19 ཨིན༌ནའང༌ ངའེ༌ ཡང༌སྐྱར༌ ཏྲིའད༌, ཅི༌ ཨིས༌ར༌ཨེལ༌པ༌གུན༌ལ༌ ཧ༌མ༌གོའ༌ ཨིན༌ནོག༌ག༌? ཁོང༌གུན༌ནི༌ ཧ༌གོ༌ཏེ༌ ཨིན༌ནོག༌, ཅིའ༌ཟེར༌ན༌ མོ༌ཟེས༌སི༌ ཏུས༌ལའང༌ དཀོན༌མཆོག༌གི༌ མོལ༌ལ༌ ཛདས༌,

“གྱལ༌ཁམས༌ མན༌ཁན༌ནི༌ མི༌གུན༌ གྱུད༌ཏེ༌,

ངའེ༌ ཁྱོ༌ཞ༌གུན༌ནི༌ ནང༌ང༌ ཚིག༌ཅེས༌ སྐྱེ༌ཅུག༌ཨིན༌,

སམ༌བ༌ མེད༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ གྱུད༌ཏེ༌,

ངའེ༌ ཁྱོ༌ཞ༌གུན༌ནི༌ ནང༌ང༌ སྲོ༌ སྐྱེ༌ཅུག༌ཨིན༌།”✡

20 ཡང༌ སྟིང༌ནེ༌ དཀོན༌མཆོག༌གི༌ ཆོགས༌ནེ༌ ཡེ༌ཤ༌ཡཱའེ༌ ཧམ༌པ༌ ཉམ༌པོ༌ མོལས༌,

“ངའ༌ མ༌ཙལ༌ཁན༌ནི༌ མི༌གུན༌ནི༌ ངའེ༌ ནང༌ང༌ ཏད༌པ༌ ཅོས༌།

ངའ༌ ཤེས༌ཉིན༌ མ༌གྲོ༌ཁན༌གུན༌ལ༌, ངའེ༌ ང༌རང༌ སྔོན༌ཅུགས༌པིན༌།”✡

21 ཨིན༌ནའང༌ ཨིས༌ར༌ཨེལ༌པ༌གུན༌ནི༌ སྐོར༌ལ༌ དཀོན༌མཆོག༌གི༌ མོལས༌,

“ཉི༌མ༌ གང༌པོ༌ ངའེ༌ ང༌རང༌ངི༌ ལག༌པ༌ ཁོང༌གུན༌ལ༌ གའ༌སུས༌ ཞུའ༌ལ༌ རྐྱངས༌ཏེ༌ བོར༌པིན༌,

ཨིན༌ནའང༌ ཁོང༌གུན༌ ཁའ༌མི༌ཉན༌ དང༌ ངོ༌ལོག༌ ཅོ༌ཁན༌ ཡོད༌པིན༌།”✡

11

དཀོན༌མཆོག༌གི༌ སྙིང༌རྗེ༌ ཨིས༌ར༌ཨེལ༌པ༌གུན༌ནི༌ཀ༌།

11:1-24

1 ཏེ༌ནེ༌ ངའེ༌ ཏྲིའད༌, ཅི༌ དཀོན༌མཆོག༌གི༌ ཁོང༌རང༌ངི༌ མི༌ ཨིས༌ར༌ཨེལ༌པ༌གུན༌ ཕང༌ང༌ ཛདས༌ས༌? མ༌ནེ༌ ཕང༌ང༌ མ༌ཛདས༌། ང༌ ང༌རང༌ ཨིས༌ར༌ཨེལ༌པ༌ཞིག༌, ཨབ༌ར༌ཧམ༌མི༌ པུར༌གྱུད༌, བེན༌ཡཱ༌མིན༌ སྡེ༌ནེ༌ ཨིན༌། 2 དཀོན༌མཆོག༌གི༌ གོ༌ཟུག༌ནེ༌ ཕར༌ལ༌ ལྡམ༌མ༌ ཛད༌ཁན༌ནི༌ ཁོང༌རང༌ངི༌ མི༌གུན༌ ཕང༌ང༌ མ༌ཛདས༌། ཅི༌ ཏེ༌བོའེ༌ སྐོར༌ལ༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཁན༌བོ༌ ཁྱོ༌ཞ༌གུན༌ལ༌ གྱུས༌མེད༌ད༌? ལུང༌སྟོན༌པ༌ ཨེ༌ལི༌ཡཱའེ༌ ཨིས༌ར༌ཨེལ༌པ༌གུན༌ནི༌ གྱབ༌གལ༌ལ༌ དཀོན༌མཆོག༌ག༌ ཞུ༌ཝ༌ ཕུལས༌, 3 “གཙོ༌བོ༌ལེ༌ ཁོང༌གུན༌ནི༌ ཉེ༌རང༌ངི༌ ལུང༌སྟོན༌པ༌གུན༌ སད༌ཏེ༌ ཉེ༌རང༌ངི༌ ཆོད༌ཁྲི༌གུན༌ ཤིགས༌། ང༌རང༌ ཅིག༌པོ༌ ལུས༌ཏེ༌ ཡོད༌, ཡང༌ ཁོང༌གུན༌ནི༌ ངའང༌ སད༌ཅེས༌སི༌ རྩོན༌གྲུས༌ ཅོ༌རུག༌།”✡

4 ཡང༌ དཀོན༌མཆོག༌གི༌ ལན༌སལ༌ལ༌ ཛད༌ཁན༌བོ༌ ཁྱོ༌ཞ༌གུན༌ལ༌ ཨིད༌ཏུ༌ མེ༌རག༌ག༌? “ངའེ༌ ང༌རང༌ངི༌ ཕིའ༌ བའལ༌ ཟེར༌ཁན༌ནི༌ སྐུན༌དྲའེ༌ དུན༌ལ༌ ཆག༌ མ༌ཕུལ༌ཁན༌ སྟོང༌རྡུན༌ སྐྱོབས༌ཏེ༌ བོར༌ཏེ༌ ཡོད༌།”✡

5 ཏེ༌ཙོགས༌ དི༌རིང༌ངའང༌ ཨིན༌ནོག༌, དཀོན༌མཆོག༌གི༌ ཐུག༌རྗེའེ༌ ཞས༌ཏེ༌, ཨིས༌ར༌ཨེལ༌པ༌ ཉུ༌ངུན༌ཞིག༌ དཀོན༌མཆོག༌ག༌ ཨིད༌ཤེས༌ཅན༌ ལུས༌ཏེ༌ ཨིན༌ནོག༌། 6 ཡང༌ ཀལ༌ཏེས༌ ཐུག༌རྗེའེ༌ ཞས༌ཏེ༌ ཨིན༌ན༌, ཏེ༌ནེ༌ ཏེ༌བོ༌ ཁོང༌གུན༌ནི༌ ལས༌ ཟང༌པོའེ༌ ཞས༌ཏེ༌ མ༌ནོག༌། ཀལ༌ཏེས༌ ཨིན༌པིན༌ན༌ ཏེ༌ནེ༌ ཁོང༌ངི༌ ཐུག༌རྗེ༌བོ༌, རིན༌ མ༌ཤལ༌ལ༌ ཡང༌ འོས༌པ༌ མེད༌པ༌ ཐོབ༌ཏེ༌ མེད༌གྲོ༌།

7 ཏེ༌ནེ༌ ཅི༌? དཀོན༌མཆོག༌གི༌ ཆོགས༌སྐྱོར༌ ཐོབ༌ཅེས༌ལ༌ རྩོན༌གྲུས༌ ཅོས༌ཏེ༌ ཙལ༌ཨིན༌ ཡོད༌ཁན༌ ཨིས༌ར༌ཨེལ༌པ༌ མང༌ཆེའ༌བོའ༌ མ༌ཐོབ༌བ༌ ཨིན༌ནོག༌ག༌? དཀོན༌མཆོག༌གི༌ ལྡམ༌མ༌ ཛད༌ཁན༌ ཁ༌ཅིག༌ག༌ ཐོབ༌ཏེ༌ ཨིན༌ནོག༌, ཨིན༌ནའང༌ ལུས༌ཁན༌གུན༌ནི༌ ཁོ༌རང༌གུན༌ནི༌ སྙིང༌ སྐྱོང༌པོ༌ ཅོས༌། 8 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“དཀོན༌མཆོག༌གི༌ ཁོང༌གུན༌ནི༌ སམ༌བ༌གུན༌ ཁྱོར༌ཅུག༌ག༌ ཛདས༌,

ཁོང༌གུན༌ལ༌ མིག༌ ཡོད༌ཏེའང༌ མ༌ཐོང༌ང༌ ཨིན༌ནོག༌

ཡང༌ ནམ༌ཅོག༌ ཡོད༌ཏེའང༌ མ༌ཚོར༌ར༌ ཨིན༌ནོག༌།”✡

9 ཏེན༌ན༌ ཙོགས༌ལ༌ དཱ༌བིད༌དི༌ མོལས༌,

“ཁར༌ཇི༌ གངས༌ཏེ༌ ཡོད༌ཁན༌ནི༌ ཁོང༌གུན༌ནི༌ ཅོག༌ཙེ༌བོ༌

ཁད༌ཅེས༌སི༌ པིལ༌ལྡེམ༌ གྱུར༌ཤིག༌།

ཁོང༌གུན༌ནི༌ གྱུ༌ནོར༌རི༌ ཁོང༌གུན༌ལ༌ སྒག༌གྱབ༌ཅུག༌ཤིག༌།

ཡང༌ འོས༌པ༌ ཨིན༌ཁན༌བོ༌ ཁོང༌གུན༌ལ༌ ཐོབ༌ཤིག༌།

10 ཁོང༌གུན༌ལ༌ མི༌ཐོང༌ཅེས༌སི༌ ཕིའ༌ ཁོང༌གུན༌ནི༌ མིག༌ ཞར༌ ཅུག༌ཤིག༌།

ཡང༌ ལྕིན༌ཏྲེ༌ ཁུར༌ཅེས༌པོའེ༌, ཁོང༌གུན༌ ཏུས༌གྱུན༌ནི༌ ཕིའ༌ གུ༌རུ༌ གྱུར༌ཤིག༌།”✡

11 ཅི༌ ཨིས༌ར༌ཨེལ༌པ༌གུན༌ སྒག༌གྱབས༌ཏེ༌ ལང༌ མ༌ནེ༌ མི༌ཉན༌ཅེས༌, ཏེ༌ཟམ༌ སྲན༌ཏྲེ༌ གྱེལ༌ལ༌? མ༌ནེ༌ མ༌གྱེལ༌། ཨིན༌ནའང༌ ཁོང༌ངི༌ ཁའ༌ མི༌ཉན༌ཅེས༌པོའེ༌, དཀོན༌མཆོག༌གི༌ ཐར༌པ༌བོ༌ ཡ༌ཧུ༌དཱ༌པ༌ མན༌ཁན༌གུན༌ལ༌ སལ༌ལ༌ ཛདས༌། ཁོང༌ངི༌ ཏེ༌བོ༌ ཅོའ༌ ཛད༌ཅེས༌སི༌ གྱུན༌ཚན༌བོ༌ ནི༌ ཨིས༌ར༌ཨེལ༌པ༌གུན༌ལ༌ ཚིག༌ཅེས༌ ཡོངས༌ཏེ༌, ཁོ༌རང༌གུན༌ནི༌ ཕིའ༌ ཐར༌པ༌བོ༌ ལེན༌ཅེས༌ལ༌ ཨིན༌ནོག༌། 12 ཨིན༌ནའང༌ ཁོང༌གུན༌ནི༌ སྡིག༌པ༌ ཅོ༌ཅེས༌པོའེ༌, ཇིག༌རྟེན༌ གང༌པོའེ༌ མི༌གུན༌ནི༌ ཕིའ༌ ཅིན༌ལབས༌, ཡང༌ ཁོང༌གུན༌ལ༌ དཀོན༌མཆོག༌གི༌ ཆོགས༌སྐྱོར༌ མི༌ཐོབ༌ཅེས༌པོའེ༌, ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའ༌ ཅིན༌ལབས༌ ཁྱོང༌ངད༌ན༌, ཏེ༌ནེ༌ ཡ༌ཧུ༌དཱ༌པ༌ ཚང༌མའེ༌ མ༌ཤི༌ཀའེ༌ ནང༌ང༌ ཏད༌པ༌ ཅོ༌ ཟ༌ནེ༌, ཏད༌པ༌ཅན༌ ཚང༌མ༌ལ༌ ཙམ༌ཤིག༌གི༌ ཆེན༌མོ༌ ཅིན༌ལབས༌ མི༌ཐོབ༌།

13 ངའེ༌ འི༌ ཚང༌མ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཟེར༌རད༌, དཀོན༌མཆོག༌གི༌ ང༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའ༌ སྐུ༌ཚབས༌ལ༌ སྐོའ༌ ཛད༌ཅེས༌པོའ༌ ཕོ༌སོ༌ ཚོར༌ར༌རག༌། 14 ཨིན༌ནའང༌ ངའེ༌ ལས༌པོའེ༌, ཨིས༌ར༌ཨེལ༌པ༌གུན༌ལ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཡོད༌ཁན༌བོའེ༌ཀ༌ ཚིག༌ཅེས༌ ཡོང༌ཅུགས༌ཏེ༌ ཁོང༌ ཁ༌ཅིག༌གའང༌ སྐྱོབ༌ཉན༌ཅེས༌སི༌ ངའེ༌ རེ༌ཝ༌ ཨིན༌། 15 ཀལ༌ཏེས༌ ཁོང༌གུན༌ནི༌ ཕང༌ཅེས༌པོའེ༌, དཀོན༌མཆོག༌གི༌ ཐར༌པ༌བོ༌ ཞན༌ཡང༌ ཇིག༌རྟེན༌པ༌གུན༌ལ༌ སལ༌ལ༌ ཛད༌དད༌ན༌, ཏེ༌ནེ༌ ཨིས༌ར༌ཨེལ༌པ༌གུན༌ནིའང༌ ཏེ༌ ཐར༌པ༌བོ༌ ལེན༌ ཟ༌ནེ༌, ཙམ༌ཤིག༌གི༌ མང༌ང༌ ཐད༌པོ༌ མི༌ཡོང༌། ཏེ༌བོ༌ ཤི༌ཁན༌གུན༌ནི༌ ཕིའ༌ མི༌ཚེ༌ གྱུར༌ཨིན༌། 16 ཀལ༌ཏེས༌ གོ༌མའེ༌ ཁ༌ཟས༌ ཙོགས༌ལ༌ པག༌པའེ༌ ཁག༌ཅིག༌ ཕུལ༌ཁན༌བོ༌ ཏམ༌པ༌ ཨིན༌ན༌, ཏེ༌ནེ༌ པག༌པའེ༌ གང༌པོ༌ ཏམ༌པ༌ ཨིན༌ནོག༌། ཏེན༌ན༌ ཙོགས༌ལ༌ ང༌དང༌ ཡ༌ཧུ༌དཱ༌པ༌གུན༌ནི༌ ཕ༌མེས༌པོ༌གུན༌ ཏམ༌པ༌ ཨིན༌ན༌, ཏེ༌ནེ༌ ཁོང༌གུན༌ནི༌ པུར༌གྱུད༌གུན༌ནའང༌ ཏམ༌པ༌ ཨིན༌ནོག༌། ཀལ༌ཏེས༌ ཨོ༌ལིཝ༌ཝི༌ ལྕང༌མའེ༌ པ༌ཀྲག༌པོ༌ ཏམ༌པ༌ ཨིན༌ན༌, ཏེ༌ནེ༌ ཏེ༌ ལྕང༌མའེ༌ ཡལ༌ག༌གུན༌ནའང༌ ཏམ༌པ༌ ཨིན༌ནོག༌།

17 ཨིན༌ནའང༌ ཏེ༌ ཨོ༌ལིཝ༌ཝི༌ ལྕང༌མའེ༌ ཡལ༌ག༌ ཁ༌ཅིག༌ ཅགས༌ཏེ༌, མ༌ཏབ༌བ༌ སྐྱེ༌ཁན༌ནི༌ ཨོ༌ལིཝ༌ཝི༌ ལྕང༌མའེ༌ ཁོལ༌གུན༌, ཏེ༌ཚབས༌ལ༌ པེ༌ཝན༌ལ༌ ཏངས༌ པ༌སང༌, ཏ༌ ཁྱོ༌ཞ༌གུན༌ནིའང༌ ཏེ༌ ཨོ༌ལིཝ༌ཝི༌ ལྕང༌མའེ༌ སྟོབས༌ཅན༌ པ༌ཀྲག༌གི༌ ཁུའ༌བོ༌ བགོས༌ཏེ༌ ཐུང༌ང༌ནོག༌། 18 ཏེ༌ ཡལ༌ག༌ ཅག༌ཁན༌གུན༌ནི༌ ཚབས༌ལ༌ ཁྱོ༌ཞའ༌ པེ༌ཝན༌ལ༌ ཏང༌ཁན༌བོའེ༌ཀ༌ ཕོ༌སོ༌ མ༌ཅོ༌ཤིག༌། ཁྱོ༌ཞ༌གུན༌ ཏེ༌ ལྕང༌མའེ༌ པ༌ཀྲག༌པོ༌ མན༌པ༌ ཡལ༌ག༌ཞིག༌ ཨིན༌ནོག༌།

19 ཏེ༌ནེ༌ ཁྱོ༌ཞའེ༌ ཟེར༌སྲིད༌ཨིན༌, “ངའ༌ པེ༌ཝན༌ལ༌ ཏང༌ཅེས༌སི༌ ཕིའ༌ ཏེ༌ ཡལ༌ག༌གུན༌ ཅག༌ག༌ ཛདས༌།” 20 ཏེ༌བོ༌ དེན༌བ༌ ཨིན༌ནོག༌, ཨིན༌ནའང༌ མ༌ཤི༌ཀའེ༌ ནང༌ང༌ ཏད༌པ༌ མ༌ཅོས༌པ༌, ཏེ༌ ཡལ༌ག༌གུན༌ ཅག༌ག༌ ཛདས༌, ཡང༌ ཁྱོ༌ཞའེ༌ ཏད༌པ༌ ཅོ༌ཅེས༌པོའེ༌, ཁྱོ༌ཞ༌གུན༌ ཏེ༌ ལྕང༌མའེ༌ ཁག༌ཤིག༌ ཨིན༌ནོག༌། ཕོ༌སོ༌ མ༌ཅོ༌ཤིག༌, ཨིན༌ནའང༌ ཅི༌ ཇུང༌ཨིན༌ སམས༌ཏེ༌ ཇིགས༌ཤིག༌། 21 ཀལ༌ཏེས༌ དཀོན༌མཆོག༌གི༌ ངོས༌མའེ༌ ཡལ༌ག༌གུན༌ མ༌ཕུད༌ད༌ ཨིན༌ན༌, ཁོང༌ངི༌ ཁྱོ༌ཞ༌གུན༌ནའང༌ ཕུད༌ད༌ མི༌ཛད༌།

22 དཀོན༌མཆོག༌ ཐུག༌རྗེ༌ཅན༌ དང༌ ཁྲིམས༌ཅད༌ སྲན༌ཏྲེ༌ ཛད༌ཁན༌ ཨིན༌ཁན༌བོ༌ ཧ༌གོ༌གོས༌། ཁའ༌ མི༌ཉན༌ཁན༌གུན༌ནི༌ ཕིའ༌ ཁྲིམས༌ཅད༌ སྲན༌ཏྲེ༌, ཨིན༌ནའང༌ ཁྱོ༌ཞའེ༌ ཕིའ༌ ཐུག༌རྗེ༌ཅན༌། ཀལ༌ཏེས༌ ཁྱོ༌ཞའེ༌ ཁོང༌ངི༌ ཐུག༌རྗེའེ༌ ནང༌ང༌ ཨིད༌ཤེས༌ ཅོ༌ཨིན༌ དུག༌ མ༌དུག༌ན༌, ཁྱོ༌ཞ༌གུན༌ནའང༌ ཁོང༌ངི༌ ཅད༌ཏེ༌ ཕང༌ང༌ ཛད༌ཨིན༌། 23 ཡང༌ ཀལ༌ཏེས༌ ཨིས༌ར༌ཨེལ༌པ༌གུན༌ནི༌ ཏད༌པ༌ མེད༌ཅེས༌པོ༌ ཕང༌ན༌, ཁོང༌གུན༌ནའང༌ ཡང༌སྐྱར༌ ཏེ༌ ལྕང༌མའེ༌ ནང༌ང༌ པེ༌ཝན༌ལ༌ ཏང༌ང༌ ཛད༌ཨིན༌, ཅིའ༌ཞུ༌ན༌ དཀོན༌མཆོག༌ག༌ ཏེ༌ཟུག༌ ཛད༌ཅེས༌སི༌ ཝང༌བོ༌ ཡོད༌ཏེ༌ ཨིན༌ནོག༌། 24 ཀལ༌ཏེས༌ ཁྱོ༌ཞའ༌, མ༌ཏབ༌བ༌ སྐྱེ༌ཁན༌ ཨོ༌ལིཝ༌ཝི༌ ལྕང༌མའེ༌ ཡལ༌ག༌ ཨིན༌ཏེའང༌, དཀོན༌མཆོག༌གི༌ ཁྱོ༌ཞའ༌ ཏབ༌ཁན༌ནི༌ ཨོ༌ལིཝ༌ཝི༌ ལྕང༌མའེ༌ཀ༌ པེ༌ཝན༌ལ༌ ཏང༌ཅེས༌ལ༌ ཐད༌ད༌ ཛད༌དད༌ན༌, ཀ༌བོ༌ རང༌ཞིན༌ ཨིན༌ཁན༌ནི༌ གོ༌ལོག༌པོ༌ ཨིན༌ནོག༌, ཏེ༌ནེ༌ ངོས༌པོའེ༌ ལྕང༌མའེ༌ ཁོལ༌བོ༌ ཏེན༌ན༌ ངོས༌མ༌ ལྕང༌མའེ༌ ནང༌ང༌ པེ༌ཝན༌ལ༌ ཏང༌ང༌ ཛད༌ཅེས༌ལ༌ དཀོན༌མཆོག༌ ཙམ༌ཤིག༌ མང༌ང༌ ཐད༌ད༌ མི༌ཛད༌།

དཀོན༌མཆོག༌གི༌ སྙིང༌རྗེ༌ མི༌ཚང༌མའེ༌ ཕིའ༌།

11:25-36

25 སྤུན༌གུན༌, ཁྱོ༌ཞ༌གུན༌ ཕོ༌སོ༌ མི༌ཚོར༌ཅེས༌སི༌ ཕིའ༌ ངའེ༌, འི༌ ཀྲང༌པོའེ༌ སང༌ཝ༌བོ༌ ཁྱོ༌ཞ༌གུན༌ལ༌ ཧ༌གོ༌གོས༌ སམ༌མ༌རག༌། ཨིས༌ར༌ཨེལ༌པ༌ མང༌པོ༌ཞིག༌གི༌ སྙིང༌ སྐྱོང༌པོ༌ ལུས༌ཨིན༌, ནམ༌ཚོག༌པ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཡ༌ཧུ༌དཱ༌པ༌ མན༌ཁན༌ ཚང༌མའེ༌, མ༌ཤི༌ཀའེ༌ ནང༌ང༌ ཏད༌པ༌ མི༌ཅོ༌། 26 ཏེ༌ནེ༌ ཨིས༌ར༌ཨེལ༌པ༌ ཚང༌མའ༌ སྐྱོབ༌བ༌ ཛད༌ཨིན༌, ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“སྐྱོབ༌བ༌ ཛད༌ཁན༌བོ༌ ཡེ༌རུ༌ཤ༌ལེམ༌ནེ༌ བིང༌ཨིན༌,

ཡང༌ ཁོང༌ངི༌ ཨིས༌ར༌ཨེལ༌པ༌གུན༌ ངན༌པའེ༌ ལས༌གུན༌ ཅོ༌ཅེས༌ནེ༌ གྱུར༌ ཅུག༌ག༌ ཛད༌ཨིན༌།

27 ཡང༌ ཁོང༌གུན༌ ཉམ༌པོ༌ ངའེ༌ ཆད༌དོན༌བོ༌ ནི༌,

ངའེ༌ ཁོང༌ངི༌ སྡིག༌པ༌གུན༌ མེད༌ཁན༌ ཅོ༌ཨིན༌། ✡”

28 ཨིས༌ར༌ཨེལ༌པ༌ མང༌པོ༌ཞིག༌ ཏ༌ གའ༌མོའེ༌ ནས༌ཚུལ༌ལི༌ གྲ༌འོ༌ ཨིན༌ནོག༌། ཏེ༌ནེའང༌ ཁོང༌གུན༌ལ༌ ཏ༌རུང༌ངའང༌ དཀོན༌མཆོག༌གི༌ ཅམས༌པ༌ ཛད༌ད༌ནོག༌, ཅིའ༌ཟེར༌ན༌ ཁོང༌ངི༌ ཁོང༌གུན༌ནི༌ ཕ༌མེས༌པོ༌ ཨབ༌ར༌ཧམ༌, ཨི༌སཱག༌ དང༌, ཡ༌ཀོབ༌ གུན༌ ལྡམ༌མ༌ ཛདས༌། 29 ངའེ༌ ཏེ༌བོ༌ ཟེར༌རད༌ ཅིའ༌ཟེར༌ན༌, ཁོང༌ངི༌ སོལ༌རས༌ སལ༌ལ༌ ཛད༌ཁན༌ དང༌ ལྡམ༌མ༌ ཛད༌ཁན༌ནི༌ ཐག༌ཅད༌བོའེ༌ ནང༌ང༌ གྱུར༌ཇ༌ མ༌ནེ༌ ཁྱོང༌ང༌ ཛད༌ད༌ མ༌ནོག༌། 30 ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ནའང༌ ཏུས༌ཤིག༌ག༌ དཀོན༌མཆོག༌གི༌ ཁའ༌ མ༌ཉན༌ཁན༌ ཨིན༌པིན༌, ཨིན༌ནའང༌ ཏ༌ ཡ༌ཧུ༌དཱ༌པ༌གུན༌ནི༌ ཁའ༌ མི༌ཉན༌ཅེས༌སི༌ བྲས༌བུ༌བོའེ༌, ཁྱོ༌ཞ༌གུན༌ལ༌ ཁོང༌ངི༌ སྙིང༌རྗེ༌ ཐོབ༌ཏེ༌ ཨིན༌ནོག༌། 31 ཏ༌ ཁོང༌གུན༌ ཁའ༌ མི༌ཉན༌ཁན༌ ཨིན༌ནོག༌, ཡང༌ དཀོན༌མཆོག༌གི༌ སྙིང༌རྗེའེ༌ ནང༌ང༌ ཁོང༌གུན༌ནའང༌ དྲེ༌ཤེས༌སི༌ ཕིའ༌, ཁྱོ༌ཞ༌གུན༌ལ༌ དཀོན༌མཆོག༌གི༌ སྙིང༌རྗེ༌ ཐོབ༌ཏེ༌ ཨིན༌ནོག༌། 32 དཀོན༌མཆོག༌གི༌ མི༌ཚང༌མ༌ལ༌ སྙིང༌རྗེ༌ སྟན༌ན༌ ཛད༌ཅེས༌སི༌ ཕིའ༌ ཁོང༌ངི༌ མི༌ཚང༌མ༌ ཁའ༌ མི༌ཉན༌ཅེས༌སི༌ ལག༌ག༌ སྟད༌ད༌ ཛདས༌།

33 འོ༌, དཀོན༌མཆོག༌གི༌ གྱུ༌ནོར༌ དང༌ ཤེས༌རབས༌ དང༌ ཡོན༌ཏན༌ གུན༌ ཙམ༌ཤིག༌གི༌ ཇིགས༌པོ༌ མ༌ནོག༌། ཁོང༌ངི༌ ཁྲིམས༌ཅད༌ དང༌ ཆག༌ལས༌ ཛད༌ཅེས༌སི༌ ཚུལ༌ གུན༌ ང༌དང༌གུན༌ལ༌ མ༌ནེ༌ ཧ༌གོ༌ཐུབ༌ཅེས༌ མེད༌པ༌ ཨིན༌ནོག༌།

34 “སུའི༌ གཙོ༌བོའེ༌ ཐུགས༌སམ༌གུན༌ ཤེས༌ཨིན༌?

ཁོང༌ང༌ ཁ༌དའ༌ ཏང༌ཅེས༌སི༌ ཧ༌གོ༌ སུའ༌ ཡོད༌?”✡

35 “སུའི༌ ཁོང༌ང༌ ཏེ༌ཟམ༌ མང༌པོ༌ཞིག༌ ཏངས༌ཏེ༌ ཡོད༌,

ཀ༌བོ༌ ཁོང༌ང༌ ལོགས༌ཏེ༌ ཕུལ༌གོ༌ཤེས༌ སྒོས༌དོམ༌ སྐྱོདས༌།”✡

36 ཁོང༌ངི༌ ཆོགས༌ནེ༌ ཅི༌ཚང༌མ༌ ཇུངས༌ཏེ༌, ཁོང༌ངི༌ ཝང༌ངི༌ ཞས༌ཏེ༌, ཏེ༌གུན༌ ལུས༌ཏེ༌ ཨིན༌ནོག༌། ཡང༌ ཏེ༌གུན༌ ཁོང༌ངི༌ སྤལ༌ལི༌ ཕིའ༌ ཨིན༌ནོག༌། དཀོན༌མཆོག༌ག༌ སྤལ༌ ཚང༌མ༌ ཏུས༌གྱུན༌ ཐོབ༌ཤིག༌, ཨ༌མེན༌།

12

དཀོན༌མཆོག༌གི༌ ཕིའ༌ མི༌ཚེའེ༌ ཆོད༌པ༌།

12:1-21

1 ངའེ༌ ཅེས༌པའེ༌ སྤུན༌གུན༌, དཀོན༌མཆོག༌གི༌ ཁྱོ༌ཞ༌གུན༌ལ༌ སྙིང༌རྗེ༌ ཛད༌ཅེས༌པོའེ༌, ཁྱོ༌ཞའེ༌ ཟུགས༌པོ༌ ཁོང༌ང༌ ཆོད༌པ༌ ཕུལ༌ཅེས༌ལ༌, ངའེ༌ ཇུ༌ཇུ༌ ཞུ༌ཨིན༌ ཞུ༌ཝ༌ ཕུལ༌ལད༌, ཏེ༌ ཟུགས༌གུན༌ སོན༌པོ༌ དང༌ ཏམ༌པ༌ ཆོད༌པ༌ ཡོང༌གོས༌, ཀ༌བོའེ༌ ཁོང༌ ཐུགས༌ཐད༌ད༌ ཛད༌ཅུག༌ཨིན༌། ཏེན༌ན༌བོ༌ དེན༌བའེ༌ ཁོང༌ང༌ ཅོལ༌ཅེས༌པོ༌ ཨིན༌ནོག༌། 2 འི༌ ཇིག༌རྟེན༌ནི༌ སྕོད༌ལམ༌ དང༌ ལུག༌སྲོལ༌ གུན༌ནི༌ ལན༌མོ༌ མ༌ཅོ༌ཤིག༌། ཨིན༌ནའང༌ དཀོན༌མཆོག༌ག༌ ཁྱོ༌ཞ༌རང༌ངི༌ སམ༌ཚུལ༌ལི༌ ནང༌ང༌ གྱུར༌ཇ༌ ཁྱོང༌ཅུག༌ག༌ ཛད༌ཏེ༌ ཁྱོ༌ཞ༌རང༌གུན༌ མི༌ སོ༌མ༌ རིག༌ག༌ གྱུར༌ར༌ ཛད༌ཅུག༌ཤིག༌། ཏེ༌ནེ༌ ཁྱོ༌ཞ༌གུན༌ནི༌ ཕིའ༌ དཀོན༌མཆོག༌གི༌ ཐུག༌གོངས༌པོ༌ གྱུས༌ཆེན༌, ཀ༌བོ༌ ཟང༌པོ༌, ཐད༌པོ༌ དང༌ སྐྱོན༌མེད༌ ཨིན༌ནོག༌།

3 ངའ༌ སལ༌ལ༌ ཛད༌ཁན༌ནི༌ ཐུག༌རྗེའེ༌ གྱུད༌ཏེ༌, ངའེ༌ ཁྱོ༌ཞའ༌ རེ༌རེ༌ ཟེར༌རད༌, ཁྱོ༌ཞ༌རང༌ དེན༌བ༌ ཨིན༌ཁན༌བོའེ༌ སང༌ གྱས༌པ༌ རིག༌ ཨིན༌ སམ༌ མ༌གོས༌། ཁྱོ༌ཞ༌གུན༌ནི༌ དཀོན༌མཆོག༌གི༌ སལ༌ཁན༌ནི༌ ཏད༌པའེ༌ ཏབ༌ཅེས༌སི༌ ཚད༌པོ༌ ཀོལ༌ཏེ༌, ཁྱོ༌ཞ༌རང༌ང༌ ཁྲིམས༌ཅད༌ ཟ༌ནེ༌, ཀྲང༌པོ༌ ཟེར༌ཤིག༌། 4 ཀ༌ཟུག༌གི༌ ང༌དང༌གུན༌ནི༌ ཟུགས༌པོའ༌ ཡན༌ལག༌ མང༌པོ༌ཞིག༌ ཡོད༌, ཡང༌ རེ༌རེའེ༌ སོ༌སོ༌ ལས༌ རིག༌ ཅོའ༌ནོག༌། 5 ཏེན༌ན༌ ཙོགས༌པོ༌ མ༌ཤི༌ཀའེ༌ སྐུ༌ཟུགས༌, ང༌དང༌ངི༌ ཆོས༌ཚོགས༌པོ༌ ཨིན༌ནོག༌། ང༌དང༌གུན༌ ཟུགས༌པོ༌ ཅིག༌གི༌ ཡན༌ལག༌ མང༌པོ༌ཞིག༌ ཨིན༌ནོག༌, ཡང༌ ང༌དང༌ ཚང༌མ༌ ཅིག༌ དང༌ ཅིག༌གི༌ ཨིན༌ནོག༌།

6 དཀོན༌མཆོག༌གི༌ ཁོང༌རང༌ངི༌ ཐུག༌རྗེ༌ ནང༌ཞིན༌ ང༌དང༌གུན༌ལ༌ ཁྱུད༌ སྣ༌ཚོགས༌ རིག༌ སལ༌ལ༌ ཛད༌ཏེ༌ ཨིན༌ནོག༌། ཀལ༌ཏེས༌ མི༌ཞིག༌ག༌ ལུང༌སྟན༌ ཤད༌ཅེས༌སི༌ ཁྱུད༌ ཡོད༌ན༌, ཏེ༌བོ༌ ཁོའ༌, ཁོ༌རང༌ངི༌ ཏད༌པ༌ དང༌ སྟུན༌ཏེ༌ ཀོལ༌ཅུག༌། 7 ཀལ༌ཏེས༌ ཏེ༌བོ༌ ཞབས༌ཏོག༌ ཞུ༌ཅེས༌ ཨིན༌ན༌, ཁོའ༌ ཞབས༌ཏོག༌ ཞུ༌ཅུག༌། ཀལ༌ཏེས༌ ཏེ༌བོ༌ ལབ༌ཞ༌ ཏང༌ཅེས༌ ཨིན༌ན༌, ཁོའ༌ ལབ༌ཞ༌ ཏང༌ཅུག༌། 8 ཀལ༌ཏེས༌ ཏེ༌བོ༌ སྤོས༌པ༌ ཏང༌ཅེས༌ ཨིན༌ན༌, ཁོའ༌ སྤོས༌པ༌ ཏང༌ཅུག༌། ཀལ༌ཏེས༌ ཏེ༌བོ༌ ཞན༌མ༌གུན༌ལ༌ རོགས༌ ཅོ༌ཅེས༌ ཨིན༌ན༌, ཁོའ༌ སྙིང༌ ཕེས༌ཏེ༌ ཅོ༌ཅུག༌། ཀལ༌ཏེས༌ ཏེ༌བོ༌ ཆོས༌ཚོགས༌ལ༌ གོ༌ཁྲིད༌ ཅོ༌ཅེས༌ ཨིན༌ན༌, ཁོའ༌ ཏེ༌ ཁག༌པོ༌ མ༌ རྩོན༌གྲུས༌ ཉམ༌པོ༌ ཅོ༌ཅུག༌། ཀལ༌ཏེས༌ ཏེ༌བོ༌ སྙིང༌རྗེ༌ སྟན༌ཅེས༌ ཨིན༌ན༌, ཁོའ༌ ཐད༌པོ༌ ཉམ༌པོ༌ ཅོ༌ཅུག༌།

9 ཞན༌མ༌གུན༌ལ༌ ཅེས༌པ༌ ཅོ༌ཟུན༌ མ༌ཏང༌ང༌, དེན༌བ༌ ཅེས༌པ༌ ཅོ༌ཤིག༌། ངན༌པ༌ ཚང༌མ༌ལ༌ ནཕ༌རད༌ ཅོ༌ཤིག༌། ཟང༌པོ༌ ཨིན༌ཁན༌བོའ༌ ཐམས༌ཏེ༌ དུག༌ཤིག༌། 10 ཅིག༌ དང༌ ཅིག༌ག༌ ངོས༌མའེ༌ མིང༌སྲིང༌ ཙོགས༌ ཅེས༌པ༌ ཅོ༌ཤིག༌། ཅིག༌ དང༌ ཅིག༌ག༌ རང༌ངི༌ སང༌ མང༌ང༌ རྩི༌ཝ༌ ཅོ༌ཤིག༌། 11 ལས༌མི༌ལམ༌ མ༌གྱུར༌ར༌, རྩོན༌གྲུས༌ སྲན༌ཏྲེ༌ ཅོ༌ཨིན༌, གཙོ༌བོའ༌ ཞབས༌ཏོག༌, དོད༌པ༌ ཆེན༌མོ༌ ཉམ༌པོ༌ ཞུ༌ཤིག༌། 12 རེ༌ཝའེ༌ ནང༌ང༌ གའ༌མོ༌ ཅོ༌ཤིག༌། ནགས༌སི༌ ནང༌ང༌ ཟོད༌པ༌ སྒོམ༌ཤིག༌། མོས༌ལམ༌ ཞུ༌ཅེས༌ མ༌ནེ༌ མ༌ཕང༌ཤིག༌། 13 དཀོན༌མཆོག༌གི༌ མི༌གུན༌ སྒོས༌དོམ༌མི༌ ནང༌ང༌ ཡོད༌ ཟ༌ནེ༌, ཁོང༌གུན༌ལ༌ རོགས༌ ཅོ༌ཅེས༌ལ༌ གྲལ༌གྲིག༌ དུག༌ཤིག༌། རང༌ངི༌ ཁང༌པ༌ ཏུས༌གྱུན༌ བེས༌པ༌གུན༌ནི༌ ཕིའ༌ ཕེས༌ཏེ༌ བོར༌ཤིག༌།

14 ཁྱོ༌ཞའ༌ རྡུག༌ངལ༌ སྟན༌ཁན༌གུན༌ལ༌ ཅིན༌ལབས༌ ཏོང༌ཤིག༌, ཏེ༌གུན༌ལ༌ ངན༌ མ༌ཏབ༌ཤིག༌། དཀོན༌མཆོག༌གི༌ ཁོང༌གུན༌ལ༌ ཅིན༌ལབས༌ སལ༌ལ༌ ཛད༌ཅེས༌ལ༌ མོས༌ལམ༌ ཕུལ༌ཤིག༌། 15 སྐྱིད༌པོ༌ ཅོ༌ཁན༌གུན༌ ཉམ༌པོ༌ སྐྱིད༌པོ༌ ཅོ༌ཤིག༌། རྡུག༌པོ༌ ཅོ༌ཁན༌གུན༌ ཉམ༌པོ༌ རྡུག༌པོ༌ ཅོ༌ཤིག༌། 16 ཅིག༌ དང༌ ཅིག༌ ཉམ༌པོ༌ ཐུན༌ཏེ༌ དུག༌ཤིག༌། ཕོ༌སོ༌ མ༌ཚོར༌ར༌ མི༌ ཉམ༌ཤུང༌གུན༌ ཉམ༌པོ༌ དྲེ༌ཤེས༌ལ༌ ཐད༌གོས༌། ཡང༌ ཁྱོ༌ཞ༌གུན༌ལ༌ ཅི༌ཚང༌མ༌ ཤེས༌སད༌ མ༌སམ༌ཤིག༌།

17 ངན༌པ༌ ཅོ༌ཁན༌ཞིག༌གི༌ ལན༌ལ༌ ངན༌པ༌ མ༌ཅོ༌ཤིག༌། ཞན༌མ༌ ཚང༌མའེ༌ རྩི༌ཝ༌ཅན༌ ཐེ༌ཁན༌ནི༌ ལས༌ རིག༌ ཅོ༌ཤིག༌། 18 ཚང༌མ༌ ཉམ༌པོ༌ ཞི༌དེའེ༌ ནང༌ང༌ དུག༌ཅེས༌ལ༌ ཁྱོ༌ཞའེ༌ རྩོན༌གྲུས༌ སྲན༌ཏྲེ༌ ཅོ༌ཤིག༌།

19 ཅེས༌པའེ༌ ཛ༌འོ༌གུན༌, ངན༌པ༌ ལན༌ མ༌ཏང༌ང༌, ཏེ༌བོ༌ དཀོན༌མཆོག༌གི༌ ཐུགས༌སྲོའེ༌ ཕིའ༌ བོར༌ཤིག༌, ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“ངའེ༌ ལན༌ཏང༌ཨིན༌།

ངའེ༌ ཁོང༌གུན༌ལ༌ ལོགས༌ཏེ༌ ལན༌ཏང༌ཨིན༌།”✡

གཙོ༌བོའེ༌ མོལས༌།

20 མ༌ཚད༌ ལན༌ནི༌ ཚབས༌ལ༌,

“ཀལ༌ཏེས༌ ཁྱོ༌ཞའེ༌ གྲ༌འོ༌གུན༌ སྟོགས༌སད༌ན༌,

ཁོང༌གུན༌ལ༌ ཟའ༌ཅེས༌ ཏོང༌ཤིག༌།

ཀལ༌ཏེས༌ ཁོང༌གུན༌ སྐོམས༌སད༌ན༌,

ཁོང༌གུན༌ལ༌ ཐུང༌ཅེས༌ལ༌ ཆུ༌ ཏོང༌ཤིག༌།

ཏེ༌ཟུག༌ ཅོ༌ཅེས༌ནེ༌, ཁྱོ༌ཞའེ༌ ཁོང༌གུན༌ནི༌ སེམས༌སི༌ ནང༌ང༌

ཁྲེལ༌བའེ༌ བར༌ཨིན༌ ཡོད༌ཁན༌ནི༌ སོལ༌ལ༌བོ༌ སྤུངས༌ཏེ༌ ཨིན༌ནོག༌།”✡

21 ཁྱོ༌ཞའེ༌ཀ༌ ངན༌པའ༌ གྱལ༌ཐོབ༌ མ༌ཅུག༌ཤིག༌, ཨིན༌ནའང༌ ལས༌ ཟང༌པོ༌ གྱུད༌ཏེ༌ ཁྱོ༌ཞའེ༌ ཁྱོ༌ཞ༌རང༌ང༌ ངན༌པའེ༌ ཀ༌ནེ༌ གྱལ༌ཐོབ༌ ཅུག༌ཤིག༌།

13

ཝང༌སྲུལ༌པའེ༌ ཝང༌ངི༌ ཡོག༌ག༌ དུག༌ཤིག༌།

13:1-7

1 ཁྱོ༌ཞའ༌ ཚང༌མ༌ ཝང༌སྲུལ༌པ༌གུན༌ནི༌ ཝང༌ངི༌ ཡོག༌ག༌ དུག༌གོས༌། དཀོན༌མཆོག༌གི༌ ལྡམ༌མ༌ ཛད༌ཁན༌བོ༌ མན༌པ༌, ཡང༌ ཝང༌ཞིག༌ མེད༌ཏེ༌ ཨིན༌ནོག༌། དག༌ས༌ ཝང༌སྲུལ༌ཨིན༌ ཡོད༌ཁན༌གུན༌ དཀོན༌མཆོག༌གི༌ ལྡམ༌མ༌ ཛད༌ཏེ༌ ཨིན༌ནོག༌། 2 ཏེ༌བོའེ༌ཕིའ༌ སུ༌ཞིག༌གི༌ ཝང༌སྲུལ༌པ༌གུན༌ནི༌ གྱབ༌གལ༌ ཅོའད༌ན༌, ཁོང༌གུན༌ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌བོའེ༌ གྱབ༌གལ༌ ཅོས༌ཏེ༌ ཨིན༌ནོག༌, ཡང༌ ཏེ༌ཟུག༌ ཅོ༌ཁན༌གུན༌ལ༌ ཆད༌པ༌ ཕོག༌ཨིན༌། 3 ཝང༌སྲུལ༌ཁན༌གུན༌ནི༌ ཟང༌པོ༌ ཅོ༌ཁན༌གུན༌ནི༌ ནང༌ང༌ མན༌པ༌, ངན༌པ༌ ཅོ༌ཁན༌གུན༌ནི༌ ནང༌ང༌ ཇིགས༌ནང༌ ཁྱོང༌ང༌ནོག༌། ཁྱོ༌ཞའ༌ ཝང༌སྲུལ༌ཁན༌གུན༌ནི༌ ཀ༌ནེ༌ ཇིགས༌ནང༌ མེད༌པ༌ དུག༌ཉིན༌ རག༌ག༌? ཟང༌པོ༌ ཨིན༌ཁན༌བོ༌ ཅོ༌ཤིག༌, ཏེ༌ནེ༌ ཁོང༌གུན༌ནི༌ ཁྱོ༌ཞ༌གུན༌ལ༌ རྩི༌ཝ༌ ཅོ༌ཨིན༌། 4 ཁོང༌གུན༌ དཀོན༌མཆོག༌གི༌ ཞབས༌ཏོག༌པ༌ ཁྱོ༌ཞ༌གུན༌ལ༌ ཕན༌ཐོགས༌ ཅོ༌ཅེས༌ལ༌ ཀལ༌ལ༌ ཛད༌ཁན༌གུན༌ ཨིན༌ནོག༌། ཀལ༌ཏེས༌ ཁྱོ༌ཞ༌གུན༌ནི༌ ངན༌པ༌ ལས༌ ཅོའད༌ན༌ ཇིགས༌གོས༌, ཅིའ༌ཟེར༌ན༌ ཁོང༌གུན༌ལ༌ ཆད༌པ༌ ཏང༌ཅེས༌སི༌ ཝང༌ ཡོད༌ཏེ༌ ཨིན༌ནོག༌། ཁོང༌གུན༌ དཀོན༌མཆོག༌གི༌ ཞབས༌ཏོག༌པ༌, ངན༌པ༌ ཅོ༌ཁན༌གུན༌ལ༌ ཆད༌པ༌ ཏང༌ང༌ལ༌ ལམ༌ཅུག༌ཁན༌གུན༌ ཨིན༌ནོག༌། 5 ཏེ༌བོའེ༌ཕིའ༌ ཁྱོ༌ཞ༌གུན༌ནི༌ ཆད༌པ༌ནེ༌ ཐར༌ཅེས༌ ཅིག༌པོ༌ མན༌པ༌, རང༌ངི༌ སེམས༌སི༌ ནང༌ང༌ ནོངས༌ མེད༌ཅེས༌སི༌ ཕིའ༌ ཁོང༌གུན༌ནི༌ ཝང༌ངི༌ ཡོག༌ག༌ དུག༌གོས༌།

6 ཏེན༌ན༌ གྱུན༌ཚན༌བོའེ༌ ཕིའ༌ ཁྱོ༌ཞ༌གུན༌ནི༌ ཁྲལ༌གུན༌ ཤལ༌ལ༌ནོག༌, ཅིའ༌ཟེར༌ན༌ ཝང༌སྲུལ༌ཁན༌གུན༌ དཀོན༌མཆོག༌གི༌ ཞབས༌ཏོག༌པ༌ ཨིན༌ནོག༌, ཡང༌ ཁོང༌གུན༌ནི༌ ཏུས༌ གང༌པོ༌ མི༌གུན༌ནི༌ ཞབས༌ཏོག༌གི༌ ཕིའ༌ ཏང༌ང༌ནོག༌། 7 ཝང༌སྲུལ༌ཁན༌ ཚང༌མའ༌ ཏང༌གོ༌ཤེས༌སི༌ འོས༌པ༌ ཨིན༌ཁན༌བོ༌ ཏོང༌ཤིག༌, སྤེར༌ན༌ ཁྲལ༌ ཤལ༌གོས༌ ཡོད༌ན༌ ཤོལ༌ཤིག༌, ཞན༌ཡང༌ པེ༌ནེ༌ ཤལ༌གོ༌ཤེས༌གུན༌ ཡོད༌ན༌ ཤོལ༌ཤིག༌, རྩི༌ཝ༌ དང༌ ཀུས༌པ༌ ཏང༌གོ༌ཤེས༌ཅན༌གུན༌ལ༌ རྩི༌ཝ༌ དང༌ ཀུས༌པ༌ ཏོང༌ཤིག༌།

དཀོན༌མཆོག༌གི༌ སྒོས༌དོམ༌ ཚང༌མ༌ ཅེས༌པའེ༌ གྲུབ༌ ཅུག༌ག༌ནོག༌།

13:8-14

8 ཅིག༌ དང༌ ཅིག༌གི༌ པར༌ལ༌ ཅེས༌པ༌ ཅོ༌ཅེས༌པོ༌ མན༌པ༌, ཞན༌ཡང༌ བུ༌ལོན༌ཞིག༌ ལུས༌ མ༌གོས༌, ཅིའ༌ཟེར༌ན༌ ཞན༌མ༌གུན༌ལ༌ ཅེས༌པ༌ ཅོ༌ཁན༌ནི༌ མི༌བོའེ༌ ཁྲིམས༌གུན༌ དྲན༌དྲ༌ གྲུབ༌ཅུགས༌ཏེ༌ ཨིན༌ནོག༌། 9 བཀའ༌རྒྱ༌གུན༌ ནི༌: “རང༌ངི༌ ཞིད༌མད༌ མན༌པ༌ ཞན༌མ༌ ཉམ༌པོ༌ ལུས༌བྲེལ༌ མ༌ཅོ༌”, “མི༌སད༌ མ༌གོས༌”, “རྐུ༌ མ༌གོས༌”, “ཞན༌མའ༌ ཡོད༌ཁན༌བོའེ༌ དོད༌པ༌ ཅོ༌ མ༌གོས༌,”✡ ཏེ༌གུན༌ དང༌ ཞན༌ཡང༌ བཀའ༌རྒྱ༌ ཚང༌མའ༌ འི༌ བཀའ༌རྒྱ༌ ཅིག༌པོའེ༌ ནང༌ང༌ དོར༌ལྡུས༌ཏེ༌ ཨིན༌ནོག༌, “རང༌ང༌ ཅམས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པའང༌ ཅམས༌པ༌ ཅོས༌།”✡ 10 ཅམས༌པའེ༌, ཞན༌མ༌ ནོད༌པ༌ སྐྱལ༌ལ༌ མ༌ནོག༌ སོང༌པ༌སང༌, ཅམས༌པའེ༌ དཀོན༌མཆོག༌གི༌ ཁྲིམས༌སི༌ སྒོས༌དོམ༌གུན༌ དྲན༌དྲ༌ གྲུབ༌ ཅུག༌ག༌ནོག༌།

11 ཏེ༌ཟུག༌ ཅོ༌ཅེས༌པོ༌ མང༌ང༌ ཁག༌ཅན༌ ཨིན༌ནོག༌། ཏུས༌པོ༌ བུད༌ཨིན༌ ཆའ༌ཁན༌ ཡང༌ ཁྱོ༌ཞའ༌ གོར༌ཏེ༌ ཨིན༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌། ཉིད༌ནེ༌ ལོང༌ཤིག༌, ཅིའ༌ཟེར༌ན༌ གོ༌མ༌ ང༌ཏི༌ ཏད༌པ༌ ཅོ༌ཁན༌ནི༌ ཏུས༌པོའེ༌ སང༌, དག༌ས༌ ང༌དང༌གུན༌ ཐར༌པ༌བོའེ༌ མང༌ང༌ ཉེ༌མོའ༌ ལེབས༌ཏེ༌ ཨིན༌ནོག༌། 12 ཚན༌བོ༌ བུད༌ ཚར༌ཀྱིས༌ སོང༌ཏེ༌ ཐར༌པའེ༌ ཞག༌པོ༌ གྱོགས༌པ༌ ལེབ༌ཅེས༌ ཡོད༌ པ༌སང༌, ཁྱོ༌ཞ༌གུན༌ནི༌ མུན༌གྲིག༌གི༌ ལས༌གུན༌ ཕངས༌ཏེ༌ འོད༌དི༌ ལྡང༌ཤན༌ མག༌ཆ༌གུན༌ གོན༌ཤིག༌། 13 ང༌དང༌གུན༌ ཉི༌མ༌ ལྡང༌ཤན༌ནི༌ ཨིན༌ཅེས༌པོའེ༌, ང༌དང༌གུན༌ནི༌ མི༌ཚེ༌ ལག༌མོ༌ཞིག༌ ཕུད༌ཤིག༌། སྤེར༌ན༌ གྲོན༌ཏང༌ཨིན༌ ར༌རོས༌ཤེས༌སི༌ ཟས༌གུན༌ ལེན༌ཏེ༌ ཀྲན༌བ༌ སྟོར༌ མི༌ཅུག༌ཅེས༌ དང༌ ཆང༌ མང༌པོ༌ ཐུངས༌ཏེ༌ ར༌ མི༌རོས༌ཤེས༌, ལུས༌བྲེལ༌ ངན༌པ༌ དང༌ འོས༌པའེ༌ ལུས༌བྲེལ༌ལི༌ ཚད༌ནེ༌ ཐལ༌ཏེ༌ མི༌ཅོ༌ཅེས༌, ཛིང༌མོ༌ མི༌ཏང༌ཅེས༌ དང༌ རྩིག༌ མི༌རྩིག༌ཅེས༌། 14 ཏེ༌བོའེ༌ ཚབས༌ལ༌, ཁྱོ༌ཞའ༌ རང༌དང༌རང༌ང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྕོད༌ལམ༌གུན༌ ཀོས༌ལག༌ ཙོགས༌ལ༌ གོན༌ཤིག༌, ཡང༌ སྡིག༌པའེ༌ དོད༌པ༌གུན༌ ཀ༌ཟུག༌གི༌ དྲན༌དྲའ༌ གྲུབ༌ཅུག༌ཅེས༌སི༌ སམ༌བ༌ ཁྱོ༌ཞའེ༌ ནང༌ང༌ ཡོང༌ མ༌ཅུག༌ཤིག༌།

14

ཏད༌པའེ༌ ནང༌ང༌ ཤུགས༌མེད༌ དང༌ ཤུགས༌ཅན༌།

14:1-23

1 ཏད༌པའེ༌ ནང༌ང༌ འུ༌ཐུགས༌ ཡོད༌ཁན༌གུན༌ ཁྱོ༌ཞ༌གུན༌ནི༌ ཕྲོའ༌ སྲེས༌, ཨིན༌ནའང༌ ཁོང༌གུན༌ནི༌ སམ༌ཚུལ༌ ཀ༌བོ༌ སེམས༌ཉིད༌དི༌ ཐོག༌ནེ༌ ཁག༌ཅན༌ མན༌ ཏེ༌གུན༌ནི༌ སྐོར༌ལ༌ ཛིང༌མོ༌ མ༌ཏང༌ཤིག༌། 2 སྤེར༌ན༌ མི༌ ཅིག༌གི༌ ཏད༌པའེ༌ ཁོའ༌ ཅི༌ཚང༌མ༌ ཟའ༌ནའང༌ ཆོགས༌ ཟེར༌ར༌ནོག༌, ཨིན༌ནའང༌ ཏད༌པ༌ འུ༌ཐུགས༌ ཡོད༌ཁན༌ ཡང༌མི༌ཞིག༌གི༌, ཚོད༌མ༌ མ༌ནེ༌ ཟའ༌ མ༌ནོག༌། 3 ཅི༌ཚང༌མ༌ ཟའ༌ཁན༌གུན༌ནི༌ ཚོད༌མ༌ མ༌ནེ༌ མ༌ཟའ༌ཁན༌གུན༌ལ༌ ཉམ༌ཤུང༌ རྩི༌ཝ༌ མེད༌ཁན༌ ཙོགས༌ལ༌ ལྟའ༌ མ༌གོས༌། ཡང༌ ཤ༌ མ༌ཟའ༌ཁན༌གུན༌ནི༌, ཟའ༌ཁན༌གུན༌ལ༌ སྡིག༌པ༌ ཅོས༌ཏེ༌ ཨིན༌ནོག༌ ཟེར༌ཏེ༌ ཉད༌གལ༌ ཀལ༌ མ༌གོས༌, ཅིའ༌ཟེར༌ན༌ དཀོན༌མཆོག༌གི༌ ཁོང༌གུན༌ལ༌ གའ༌སུས༌ ཞུའ༌ ཛད༌ཏེ༌ ཨིན༌ནོག༌། 4 ཞན༌མ༌ཞིག༌གི༌ ཞབས༌ཏོག༌པ༌ ཞིག༌ག༌ ཁྲིམས༌ཅད༌ ཏང༌ཁན༌ ཁྱོ༌རང༌ སུ༌ ཨིན༌། ཁོང༌གུན༌ ནོངས༌མེད༌ ཨིན༌ན༌ མན༌, ཏེ༌བོ༌ ཁོ༌རང༌གུན༌ནི༌ སྤོན༌བོའེ༌ ཐག༌ཅད༌ སལ༌ཨིན༌། ཡང༌ ཁོང༌གུན༌ ནོངས༌མེད༌ ལུས༌ཨིན༌, ཅིའ༌ཟེར༌ན༌ གཙོ༌བོའེ༌, ཁོང༌གུན༌ ནོངས༌མེད༌ ཅོ༌ཉན༌ན༌ ཛད༌ད༌ནོག༌།

5 མི༌ ཅིག༌གི༌, ཞག༌ཅིག༌ ཡང༌ཞག༌གུན༌ནི༌ སང༌ མང༌ང༌ ཏམ༌པ༌ ཐེའ༌ནོག༌། ཞན༌ཡང༌ མི༌ ཅིག༌གི༌, ཞག༌ ཚང༌མ༌ ཙོགས༌ ཐེའ༌ནོག༌། ཁྱོ༌ཞའ༌ རེ༌རེའེ༌ རང༌རང༌ངི༌ སམ༌ཁན༌བོའེ༌ཀ༌ སྟན༌པོ༌ ཡོང༌གོས༌། 6 ཞག༌ཅིག༌ ཁག༌ཅན༌ ཐེས༌ཏེ༌ གཙོ༌བོའ༌ ཅོལ༌ཁན༌གུན༌ནི༌ ཏེ༌བོ༌ ཁོང༌ང༌ རྩི༌ཝ༌ ཕུལ༌ཅེས༌ལ༌ ཅོའ༌ནོག༌། ཤ༌ ཟའ༌ཁན༌གུན༌ནི༌ གཙོ༌བོའེ༌ རྩི༌ཝའེ༌ ནང༌ང༌ ཟའ༌ནོག༌, ཅིའ༌ཟེར༌ན༌ ཁོང༌གུན༌ནི༌ ཟའེ༌ སང༌ སྔུན༌ལ༌ དཀོན༌མཆོག༌ག༌ ཐུག༌རྗེ༌ཆེ༌ ཞུས༌ཏེ༌ ཨིན༌ནོག༌། ཡང༌ ཤ༌ མ༌ཟའ༌ཁན༌གུན༌ནིའང༌ གཙོ༌བོའེ༌ རྩི༌ཝའེ༌ ནང༌ང༌ ཤ༌ ཟའ༌ མ༌ནོག༌ ཡང༌ ཁོང༌གུན༌ནི༌ དཀོན༌མཆོག༌ག༌ ཐུག༌རྗེ༌ཆེ༌ ཞུའ༌ནོག༌། 7 ང༌དང༌གུན༌ ང༌དང༌རང༌ངི༌ ཕིའ༌ སོན༌ཏེའ༌ དུག༌ག༌ མ༌ནོག༌, ཡ༌ ང༌དང༌རང༌ངི༌ ཕིའ༌ ཤིའ༌ མ༌ནོག༌། 8 ཀལ༌ཏེས༌ ང༌དང༌གུན༌ སོན༌ཏེ༌ མི༌ཚེ༌ ཕུད༌དད༌ན༌, ཏེ༌བོ༌ གཙོ༌བོའ༌ རྩི༌ཝའེ༌ ཕིའ༌ ཨིན༌ནོག༌། ཡ༌ ང༌ ཀལ༌ཏེས༌ ང༌དང༌གུན༌ ཤི༌ན༌ ཏེ༌བོའང༌ གཙོ༌བོའེ༌ རྩི༌ཝའེ༌ ཕིའ༌ ཨིན༌ནོག༌། ཏེ༌བོའེ༌ཕིའ༌ ང༌དང༌གུན༌ སོན༌ཏེའ༌ ཡོད༌གྲོ༌ ཡ༌ ཤི༌ཏེ༌, ང༌དང༌གུན༌ གཙོ༌བོའེ༌ ཨིན༌ནོག༌། 9 ཤི༌ཁན༌ དང༌ སོན༌ཏེ༌ ཉིས༌ཀོའེ༌ གཙོ༌བོ༌ གྱུར༌ཅེས༌སི༌ གྱུན༌ཚན༌བོའེ༌ ཕིའ༌, མ༌ཤི༌ཀ༌ ཀྲོངས༌ས༌ ཛད༌ཏེ༌ ཡང༌སྐྱར༌ སོན༌ཏེའ༌ ཞངས༌ས༌ ཛདས༌།

10 ཏེ༌ནེ༌ ཅི༌ཕིའ༌ ཁྱོ༌རང༌ངི༌ སྤུན༌ཞིག༌ག༌ སྐྱོན༌ ཀལ༌ལད༌། ཡང༌ ཁོང༌གུན༌ལ༌ ཉམ༌ཤུང༌ རྩི༌ཝ༌ མེད༌ཁན༌ ཙོགས༌ལ༌ ཅིའ༌ ལྟའད༌། ཨིད༌ཏུ༌ ཅོ༌ཤིག༌, ང༌དང༌ ཚང༌མ༌ དཀོན༌མཆོག༌གི༌ ཁྲིམས༌ཅད༌དི༌ ཞུགས༌ཁྲིས༌སི༌ དུན༌ལ༌ ལང༌གོས༌ས༌ནོག༌། 11 ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“གཙོ༌བོའེ༌ མོལས༌, ‘ཀ༌ཟུག༌ ང༌ སོན༌ཏེའ༌ ཡོད༌ཁན༌བོ༌ དེན༌བ༌ ཨིན༌,

པིག༌མོ༌ ཚུགས༌ཏེ༌ ཚང༌མའེ༌ ངའ༌ ཆག༌ཕུལ༌ཨིན༌།

ལྕེ༌ ཚང༌མའེ༌ སྟོད༌པ༌ ཕུལ༌ཨིན༌ ང༌ དཀོན༌མཆོག༌ ཨིན༌ཁན༌བོའེ༌ སྤང༌པོ༌ ཏང༌ཨིན༌།’ ”✡

12 ཏེན༌ན༌བོའེ༌ཕིའ༌ ང༌དང༌ རེ༌རེའ༌ དཀོན༌མཆོག༌གི༌ སྐུན༌དུན༌ལ༌ རང༌རང༌ངི༌ ཅོ༌ཁན༌ ཚང༌མ༌ ཤད༌གོས༌ས༌ནོག༌, ཏེ༌ནེ༌ ཁོང༌ངི༌ ཁྲིམས༌ཅད༌ ཛད༌ཨིན༌། 13 སོང༌པ༌སང༌ ཅིག༌ དང༌ ཅིག༌ག༌ སྐྱོན༌རྗོད༌ མ༌ཅོ༌ཤིག༌། ཏེ༌བོའེ༌ ཚབས༌ལ༌, ཞན༌མ༌ ཏད༌པ༌ཅན༌ཞིག༌ སྒག༌གྱབས༌ཏེ༌ གྱེལ༌ མི༌ཅུག༌ཅེས༌སི༌ མི༌ཚེ༌ཞིག༌ ཕུད༌ཤིག༌།

14 ང༌ གྱུས༌ཡོད༌, ཡང༌ གཙོ༌བོ༌ ཡེ༌ཤུའི༌ ཝང༌ངི༌ ནང༌ང༌ ཟའ༌ཅེས༌སི༌ རིགས༌ ཚང༌མ༌ ཚི༌ཏུ༌ མན༌ཁན༌བོ༌ ང༌ ཏན༌ཏན༌ལ༌ ལོ༌ཁྱེལ༌ རག༌། ཨིན༌ནའང༌ ཀལ༌ཏེས༌ སུ༌ཞིག༌གི༌ ཏེ༌བོ༌ རྩང༌མ༌ མ༌ནོག༌ སམ༌ན༌, ཏེ༌ནེ༌ ཁོའེ༌ ཕིའ༌ ཏེ༌བོ༌ རྩང༌མ༌ མ༌ནོག༌། 15 ཀལ༌ཏེས༌ ཁྱོ༌ཞའེ༌ ཟའ༌ཅེས༌པོའེ༌, ཞན༌ཡང༌ སྤུན༌ཞིག༌ག༌ སེམ༌ཕམས༌ ཆ༌ཅུག༌ན༌, ཏེ༌ནེ༌ ཁྱོ༌ཞའེ༌ ཅེས༌པའེ༌ ནང༌ང༌ ལས༌ མ༌ཅོའ༌ ཨིན༌ནོག༌། ཁྱོ༌ཞ༌གུན༌ནི༌ ཟའ༌ཅེས༌པོའེ༌, ཁྱོ༌ཞ༌རང༌ངི༌ སྤུན༌ཞིག༌གི༌ ཏད༌པ༌ མེད༌ཁན༌ མ༌ཅོ༌ཤིག༌, ཀ༌བོའེ༌ ཏོན༌ལ༌ མ༌ཤི༌ཀ༌ ཀྲོངས༌ས༌ ཛདས༌། 16 ཁྱོ༌ཞའེ༌ གྱལ༌ལ༌ ཨིན༌ནོག༌ སམས༌ཏེ༌ ཅོ༌ཁན༌བོའ༌ སུ༌ཞིག༌གིའང༌ སྐྱོན༌རྗོད༌ ཅོ༌ མ༌ཅུག༌ཤིག༌། 17 དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཁག༌ཅན༌བོ༌ ནི༌, ཟའ༌ཅེས༌ དང༌ ཐུང༌ཅེས༌ མན༌པ༌, ཏམ༌པའེ༌ ཐུག༌ཉིད༌དི༌ ནང༌ང༌ ཞི༌དེ༌ དང༌ སྐྱིད༌པོའེ༌ མི༌ཚེ༌ ཀྲང༌པོ༌ཞིག༌ ཕུད༌ཅེས༌པོ༌ ཨིན༌ནོག༌། 18 ཀལ༌ཏེས༌ ཁྱོ༌ཞ༌གུན༌ནི༌ ཏེ༌ཟུག༌ མི༌ཚེ༌ ཕུད༌ཨིན༌ མ༌ཤི༌ཀ༌ ཞབས༌ཏོག༌ ཞུ༌ན༌, ཁྱོ༌ཞ༌གུན༌ནི༌ དཀོན༌མཆོག༌ ཐུགས༌ཐད༌ ཅུག༌ག༌ནོག༌, ཡང༌ ཞན༌མ༌གུན༌ནི༌ ཁྱོ༌ཞ༌གུན༌ལ༌ རྩི༌ཝ༌ ཅོ༌ཨིན༌། 19 ང༌དང༌གུན༌ནི༌ ཆོས༌ཚོགས༌སི༌ ནང༌ང༌ ཞི༌དེ༌ ཁྱོང༌ཅེས༌ དང༌ གཙོ༌བོའེ༌ ནང༌ང༌ ཅིག༌ དང༌ ཅིག༌ ལྡན༌ཅུག༌ཅེས༌སི༌ ནང༌ང༌ སྲན༌ཏྲེ༌ རྩོན༌གྲུས༌ ཅོ༌ཨིན༌།

20 ཟའ༌ཅེས༌ཤིག༌གི༌ ཏོན༌ལ༌ དཀོན༌མཆོག༌གི༌ ཆག༌ལས༌པོ༌ མེད༌ཁན༌ མ༌ཅོ༌། ཟའ༌ཅེས༌ ཚང༌མ༌ རྩང༌མ༌ ཨིན༌ནོག༌། ཨིན༌ནའང༌ ཁྱོ༌ཞའེ༌ ཟའ༌ཅེས༌པོའེ༌ ཞན༌མི༌ཞིག༌ ཏད༌པའེ༌ ནང༌ང༌ སྒག༌གྱབ༌ཅུག༌གད༌ན༌, ཏེ༌ནེ༌ ཏེ༌བོ༌ གྱལ༌ལ༌ཞིག༌ ཅོས༌ཏེ༌ མ༌ནོག༌། 21 ཤ༌ ཟའ༌ཅེས༌ ཡ༌ ཆང༌ ཐུང༌ཅེས༌ ཡ༌ ཞན༌ཡང༌ ལས༌གུན༌ནི༌, ཁྱོ༌ཞ༌རང༌ངི༌ སྤུན༌ཞིག༌ག༌ ཏད༌པའེ༌ ནང༌ང༌ སྒག༌གྱབ༌ཅུག༌གད༌ན༌, ཏེ༌ནེ༌ ཏེ༌གུན༌ མ༌ཅོ༌ན༌ མང༌ང༌ གྱལ༌ལ༌ ཨིན༌ནོག༌། 22 ཏེ༌ ཚང༌མའེ༌ སྐོར༌ལ༌ ཁྱོ༌ཞ༌གུན༌ནི༌ ཏད༌པ༌ ཅོ༌ཁན༌བོ༌ དཀོན༌མཆོག༌ དང༌ ཁྱོ༌ཞ༌རང༌གུན༌ནི༌ པར༌ལ༌ བོར༌ཤིག༌། ཟང༌པོ༌ ཨིན༌ སམས༌ཏེ༌ ཅོ༌ཁན༌ནི༌ ལས༌པོའེ༌ཀ༌ ནོངས༌ཅན༌ མ༌ཚོར༌ཁན༌གུན༌, ཙམ༌ཤིག༌གི༌ ཅིན༌ལབས༌ཅན༌ མ༌ནོག༌། 23 ཨིན༌ནའང༌ ཐེ༌ཚོམས༌ ཡོད༌ཏེ༌ ཟའ༌ཁན༌ནི༌ མི༌བོའེ༌ སྡིག༌པ༌ ཅོས༌ཏེ༌ ཨིན༌ནོག༌, ཅིའ༌ཟེར༌ན༌ ཁོའེ༌ ཏེ༌ ཟན༌བོ༌ ཏད༌པ༌ ཅོས༌ཏེ༌ མ༌ཟའ༌ ཨིན༌ནོག༌། ཡང༌ ཁྱོ༌ཞའེ༌ ཅོས༌ཁན༌ ཚང༌མ༌ ཏད༌པ༌ གྱུད༌ཏེ༌ མན༌ན༌, ཁྱོ༌ཞ༌གུན༌ནི༌ སྡིག༌པ༌ ཅོས༌ཏེ༌ ཨིན༌ནོག༌།

15

ཞན༌མའེ༌ ཕན༌ཐོགས༌སི༌ ཕིའ༌ མི༌ཚེ༌ ཕུད༌།

15:1-13

1 ང༌དང༌ ཏད༌པའེ༌ ནང༌ང༌ ཤུགས༌ཅན༌ ཡོད༌ཁན༌གུན༌ནི༌, ང༌དང༌རང༌གུན༌ ཐད༌ཅུག༌ཅེས༌ མན༌པ༌, ཏད༌པའེ༌ ནང༌ང༌ འུ༌ཐུགས༌ ཡོད༌ཁན༌གུན༌ནི༌ སྒོས༌དོམ༌མི༌ སྐོར༌ལ༌ སམ༌བ༌ ཏང༌གོ༌ཤེས༌ ཨིན༌ནོག༌། 2 ང༌དང༌གུན༌ནི༌ ཞན༌ སྤུན༌གུན༌ནི༌ ཕན༌ཐོགས༌སི༌ ཕིའ༌ རོགས༌ ཅོས༌ཏེ༌ ཁོང༌གུན༌ གཙོ༌བོའ༌ ཏད༌པ༌ ཅོ༌ཅེས༌སི༌ ནང༌ང༌ ལྡན༌ཅུག༌གོས༌། 3 ཨིད༌ཏུ༌ ཅོ༌ཤིག༌གའང༌, མ༌ཤི༌ཀེའང༌ ཁོང༌རང༌ ཐད༌ཅུག༌ཅེས༌ལ༌ མི༌ཚེ༌ ཕུད༌ད༌ མ༌ཛདས༌། ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཏེ༌ ཚིགས༌, ཀ༌གུན༌ དཀོན༌མཆོག༌ག༌ ཏམ༌ངན༌ ཏང༌ང༌ ཀོལས༌, ཏེ༌གུན༌ ངའེ༌ཀ༌ བབས༌ཏེ༌ ཨིན༌ནོག༌།”✡ 4 ང༌དང༌གུན༌ལ༌ ལབ༌ཅེས༌སི༌ ཕིའ༌ ཏེ༌ ཚང༌མ༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཏེ༌ ཨིན༌ནོག༌། དཀོན༌མཆོག༌གི༌ ཞལ༌ཆད༌གུན༌ གྲུབ༌ཅེས༌ལ༌ ང༌དང༌ ཟོད༌པ༌ ཉམ༌པོ༌ སྲུངས༌ཏེ༌ ཡོད༌ ཟ༌ནེ༌, ཏམ༌པའེ༌ སུང༌རབས༌སི༌ ང༌དང༌ང༌ རེ༌ཝ༌ དང༌ སྤོས༌པ༌ ཏང༌ང༌ནོག༌།

5 སྙིང༌རུས༌ དང༌ སྤོས༌པ༌ སལ༌ལ༌ ཛད༌ཁན༌ནི༌ ཏེན༌ན༌ དཀོན༌མཆོག༌པོའེ༌ ཁྱོ༌ཞ༌གུན༌ ཅིག༌ དང༌ ཅིག༌ ཉམ༌པོ༌ ཐུན༌ཏེ༌ དུག༌ཅེས༌ལ༌ རོགས༌ ཛད༌ཤིག༌, ཀ༌ཟུག༌ མ༌ཤི༌ཀ༌ ཡེ༌ཤུའི༌ གྱབ༌ནེ༌ གྲུལ༌ཁན༌གུན༌ ཡོང༌གོ༌ཤེས༌ ཨིན༌ནོག༌། 6 ཏེ༌ནེ༌ ཁྱོ༌ཞའ༌ ཚང༌མ༌ ཅིག༌གྲིལ༌ སོང༌ཏེ༌ སྐད༌ཅིག༌གི༌ ནང༌ང༌ ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཡབ༌ དཀོན༌མཆོག༌ག༌ སྟོད༌པ༌ དང༌ སྤལ༌ གུན༌ ཕུལ༌ཉན༌ཨིན༌།

7 མ༌ཤི༌ཀའེ༌ ཁྱོ༌ཞ༌གུན༌ལ༌ གའ༌སུས༌ ཞུའ༌ ཙོགས༌ལ༌, དཀོན༌མཆོག༌གི༌ སྤལ༌ལི༌ ཕིའ༌ ཁྱོ༌ཞ༌གུན༌ནི༌ སྤུན༌ ཚང༌མའ༌ ཡ༌ཕེས༌ མེད༌པ༌ གའ༌སུས༌ ཞུ༌ཤིག༌། 8 ཨིད༌ཏུ༌ ཅོ༌ཤིག༌, དཀོན༌མཆོག༌ ཡ༌ཧུ༌དཱ༌པ༌གུན༌ནི༌ ཕ༌མེས༌པོ༌གུན༌ལ༌ ཞལ༌ཆད༌ ཛད༌ཁན༌བོའེ༌ ནང༌ང༌ ཨིད༌ཤེས༌ཅན༌ ཞུགས༌ཏེ༌ ཨིན༌ཁན༌བོ༌ སྟན༌ན༌ ཛད༌ཅེས༌ལ༌, མ༌ཤི༌ཀ༌ ཡ༌ཧུ༌དཱ༌པ༌གུན༌ནི༌ ཞབས༌ཏོག༌པ༌ ཞིག༌གི༌ ཚུལ༌ལ༌ སྐྱོད༌ད༌ ཛདས༌། 9 ཡ༌ཧུ༌དཱ༌པ༌ མན༌ཁན༌གུན༌ལ༌ སྙིང༌རྗེའེ༌ ཛད༌ཅེས༌པོའེ༌ ཁོང༌གུན༌ནིའང༌ དཀོན༌མཆོག༌ག༌ སྤལ༌ ཕུལ༌ཨིན༌། ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ཛད༌ཏེ༌ ཨིན༌ནོག༌,

“ཏེ༌བོའེ༌ཕིའ༌, ངའེ༌ ཉེ༌རང༌ང༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ སྟོད༌པ༌ ཕུལ༌ཨིན༌།

ངའེ༌ ཉེ༌རང༌ངི༌ ཚན༌ལ༌ སྟོད༌པའེ༌ ལུ༌ ཕུལ༌ཨིན༌།”✡

10 ཏམ༌པའེ༌ སུང༌རབས༌སི༌ ཞན༌ ནས༌ས༌ཞིག༌གི༌ཀ༌ མོལ༌ཏེ༌ དུག༌།

“ཡ༌ཧུ༌དཱ༌པ༌ མན༌ཁན༌, ཁྱོ༌ཞ༌གུན༌ནི༌

ཁོང༌ངི༌ མི༌གུན༌ ཉམ༌པོ༌ གའ༌མོ༌ ཅོ༌ཤིག༌།”✡

11 ཡང༌ ཞན༌ ནས༌ས༌ཞིག༌གི༌ཀ༌ མོལ༌ཏེ༌ དུག༌།

“ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌ ཚང༌མའེ༌ གཙོ༌བོའ༌ སྟོད༌པ༌ ཕུལ༌ཤིག༌།

ཡང༌ ཇིག༌རྟེན༌པ༌ ཚང༌མའེ༌ ཁོང༌ང༌ སྟོད༌པ༌ ཕུལ༌ཤིག༌།”✡

12 ཡང༌ ཞན༌ ནས༌ས༌ཞིག༌གི༌ཀ༌ ལུང༌སྟོན༌པ༌ ཡེ༌ཤ༌ཡཱའེ༌ མོལས༌,

“དཱ༌བིད༌དི༌ ཁྲིས༌ ནོར༌སྐལ༌ལ༌ ཐོབ༌ཅེས༌ཅན༌བོ༌ སྐྱོད༌ཨིན༌

ཡང༌ ཁོང༌ངི༌ ཡ༌ཧུ༌དཱ༌པ༌ མན༌ཁན༌གུན༌ནི༌ཀ༌ ཝང༌སྲུལ༌ཨིན༌།

ཏེ༌གུན༌ནི༌ ཁོང༌ངི༌ཀ༌ རེ༌ཝ༌བོ༌ བོར༌ཨིན༌།”✡

13 རེ༌ཝ༌ སལ༌ཁན༌ནི༌ དཀོན༌མཆོག༌གི༌ ཁྱོ༌ཞ༌གུན༌ནི༌ ནང༌ང༌ གའ༌མོ༌ དང༌ ཞི༌དེ༌ སྐང༌ང༌ ཛད༌ཤིག༌, ཅིའ༌ཟེར༌ན༌ ཁྱོ༌ཞའེ༌ ཁོང༌ངི༌ཀ༌ ཨིད༌ཤེས༌ ཅོས༌། ཏེ༌ནེ༌ ཏམ༌པའེ༌ ཐུག༌ཉིད༌ གྱུད༌ཏེ༌, ཁྱོ༌ཞ༌གུན༌ནི༌ ནང༌ང༌ རེ༌ཝ༌བོ༌ ལུད༌ཏེ༌ ཆེན༌།

པ༌འུ༌ལུའི༌ བྲིའ༌ ཛད༌ཅེས༌སི༌ གྱུན༌ཚན༌།

15:14-22

14 ངའེ༌ ཅེས༌པའེ༌ སྤུན༌གུན༌, ཁྱོ༌ཞའ༌ ཟང༌པོའེ༌ གངས༌ཏེ༌ ཡོད༌ཁན༌བོའེ༌ཀ༌ ང༌ ཏན༌ཏན༌ལ༌ ལོ༌ཁྱེལ༌ རག༌། ཁྱོ༌ཞ༌གུན༌ལ༌ ཏེ༌གུན༌ མ༌ གྱལ༌ལ༌ ཅོས༌ཏེ༌ ཤེས༌ པ༌སང༌, ཁྱོ༌ཞ༌གུན༌ནི༌ ཅིག༌ དང༌ ཅིག༌ག༌ ཏེ༌བོའེ༌ སྐོར༌ལ༌ ལབ༌ཉན༌ཨིན༌། 15 ཏེ༌ནེའང༌ ཁྱོ༌ཞའ༌ ཨིད༌ཏུ༌ སྐུལ༌ཅེས༌སི༌ ཕིའ༌, ངའེ༌ སྤེ༌ར༌ ཁ༌ཅིག༌གི༌ སྐོར༌ལ༌ མ༌ ཧམ༌པ༌ ཉམ༌པོ༌ བྲིས༌ཏེ༌ ཨིན༌། ཅིའ༌ཞུ༌ན༌ དཀོན༌མཆོག༌གི༌ ཐུག༌རྗེའེ༌ གྱུད༌ཏེ༌ 16 ང༌, མ༌ཤི༌ཀ༌ ཡེ༌ཤུའི༌ ཞབས༌ཏོག༌པ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའ༌ ཏམ༌པའེ༌ ལོན༌ ཁྱོང༌ཁན༌བོ༌ ཨིན༌། ཁྱོ༌ཞ༌གུན༌, དཀོན༌མཆོག༌གི༌ ཐུགས༌ཐད༌ད༌ ཛད༌ཁན༌ནི༌ ཆོད༌པ༌ ཐེའ༌ ཛད༌ཅེས༌ལ༌ གའ༌མོའེ༌ ནས༌ཚུལ༌བོ༌ ཁྱོངས༌པིན༌, ཀ༌གུན༌ ཏམ༌པའེ༌ ཐུག༌ཉིད༌ གྱུད༌ཏེ༌ ཏམ༌པ༌ ཅོའ༌ ཛད༌ཏེ༌ ཨིན༌། 17 དཀོན༌མཆོག༌གི༌ ཞབས༌ཏོག༌གི༌ ནང༌ང༌ མ༌ཤི༌ཀ༌ ཡེ༌ཤུའི༌, ང༌ གྱུད༌ཏེ༌, ཛད༌ཁན༌ ཚང༌མའེ༌ ཕིའ༌ ང༌ མ༌ ཐད༌པོ༌ རག༌། 18 ཏེ༌ནེའང༌ མ༌ཤི༌ཀའེ༌, ང༌ གྱུད༌ཏེ༌, ཅོའ༌ ཛད༌ཁན༌གུན༌ནི༌ ཕིའ༌ མན༌པ༌, ཡང༌ ཅི༌ཞིག༌གའང༌ ཕོ༌སོ༌ ཅོ༌ཅེས༌སི༌ ཧམ༌པ༌ ཅོའ༌མེད༌, ཀ༌བོ༌ ངའེ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ ལོན༌ དང༌ ལས༌ ཅོ༌ཚུལ༌ གུན༌ གྱུད༌ཏེ༌, ཁོང༌གུན༌ལ༌ དཀོན༌མཆོག༌གི༌ ནང༌ང༌ ཏད༌པ༌ ཅོ༌ཅུག༌ཅེས༌པོ༌ ཨིན༌། 19 ཧ༌ལས༌ཤེས༌སི༌ ལྟས༌གུན༌ དང༌ སྟགས༌གུན༌ནི༌ ཤུགས༌ ཡང༌ ཏམ༌པའེ༌ ཐུག༌ཉིད༌དི༌ ཤུགས༌ གྱུད༌ཏེ༌, ཁོང༌གུན༌ནི༌ ངའེ༌ ལོན༌ ཀྲང༌པོ༌ ཨིན༌ཁན༌བོའེ༌ཀ༌ ལོ༌ཁྱེལས༌། ཏེན༌ན༌ ཚུལ༌ལ༌ ངའེ༌ མ༌ཤི༌ཀའེ༌ གའ༌མོའེ༌ ནས༌ཚུལ༌ གང༌པོ༌ ཡེ༌རུ༌ཤ༌ལེམ༌མི༌ གྱལ༌ས༌ནེ༌ ཨི༌ལི༌རི༌ཀམ༌མི༌ གྱལ༌ས༌ ཚོག༌པ༌ ཤད༌པིན༌།

20 ཞན༌མ༌ཞིག༌གི༌ མག༌ལྡན༌ ཏངས༌ཁན༌བོའེ༌ཀ༌ མི༌རྩིག༌ཅེས༌སི༌ ཕིའ༌ ངའེ༌ མ༌ཤི༌ཀའེ༌ ཚན༌ མ༌ནེ༌ མི༌ཚོར༌སའེ༌ ནས༌ས༌གུན༌ནི༌ ནང༌ང༌ གའ༌མོའེ༌ ནས༌ཚུལ༌ ཤད༌ཅེས༌པོ༌ ནི༌, ཏུས༌གྱུན༌ ངའེ༌ མིག༌ཞི༌ ཨིན༌པིན༌། 21 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌,

“ཀ༌གུན༌ལ༌ ཁོང༌ངི༌ སྐོར༌ལ༌ མ༌ནེ༌ མ༌ཤདས༌ ཏེ༌གུན༌ནི༌ ཁོང༌ ཇལ༌ཨིན༌

ཡང༌ ཁོང༌ངི༌ སྐོར༌ལ༌ མ༌ནེ༌ མ༌ཚོར༌ཁན༌གུན༌ནི༌ ཧ༌གོ༌ཨིན༌། ✡”

22 ཏེན༌ན༌བོའེ༌ཕིའ༌ ང༌ ཁྱོ༌ཞ༌གུན༌ ཡོད༌ས༌ ཡོང༌ཅེས༌པོ༌ གོར༌ཏེ༌ ཨིན༌ནོག༌, ཅིའ༌ཟེར༌ན༌ ང༌ ཏེ༌ ནས༌ས༌གུན༌ནི༌ ནང༌ངའང༌ ཆོས༌ ཤད༌གོས༌ཏེ༌ ཨིན༌ནོག༌།

པ༌འུ༌ལུའི༌ རོམ༌མ༌ ཆ༌ཅེས༌སི༌ ཐབ༌ལྡིངས༌།

15:23-33

23 ཨིན༌ནའང༌ ཏ༌ ངའེ༌ འི༌ ཡུལ༌ཇོངས༌གུན༌ནི༌ ནང༌ང༌ ལས༌གུན༌ ཅོ༌ཚར༌། ཡང༌ ལོ༌ མང༌པོ༌ཞིག༌ནེ༌ ཕར༌ལ༌ ཁྱོ༌ཞའ༌ ཐུག༌ཅེས༌ལ༌ རིངས༌ཨིན༌ ཡོད༌པ༌, 24 ང༌ སྤེན༌ནི༌ ཡུལ༌ལ༌ ཆ༌ ཟ༌ནེ༌, ཁྱོ༌ཞའ༌ ཐུག༌ག༌ ཡོང༌ཨིན༌། ཏེ༌རུ༌ ཆ༌ ཟ༌ནེ༌ ང༌ ཁྱོ༌ཞའ༌ ཡོད༌ས༌ དུགས༌ཏེ༌ ཁྱོ༌ཞ༌གུན༌ ཉམ༌པོ༌ སྐྱིད༌པོའེ༌ ཏུས༌ཤིག༌ ཕུད༌ཨིན༌། ཡང༌ ངའེ༌ སྤེན༌ལ༌ ཆ༌ཅེས༌སི༌ བེས༌སི༌ སྒོས༌དོམ༌གུན༌ནི༌ ནང༌ང༌ ཁྱོ༌ཞའེ༌ རོགས༌ ཅོ༌ཉན༌ཨིན༌།

25 ཨིན༌ནའང༌ ང༌ ཡོང༌ངི༌ སང༌ སྔུན༌ལ༌, ཡེ༌རུ༌ཤ༌ལེམ༌མི༌ ནང༌ང༌ ཡོད༌ཁན༌ནི༌ ཏད༌པ༌ཅན༌གུན༌ལ༌ རོགས༌པོ༌ ཁྱེར༌ར༌ལ༌ ཆ༌གོ༌ཤེས༌ ཡོད༌། 26 མ༌ཀེ༌དོ༌ནི༌ཡཱ༌ དང༌ ཨ༌ཀ༌ཡཱའེ༌ ཏད༌པ༌ཅན༌གུན༌, ཡེ༌རུ༌ཤ༌ལེམ༌མི༌ ཏད༌པ༌ཅན༌གུན༌ནི༌ ཕྲོའ༌ ཡོད༌ཁན༌ནི༌ ཉལ༌བ༌ཅན༌གུན༌ལ༌, རོགས༌ ཅོས༌ཏེ༌ པེ༌ནེ༌ ཀལ༌ཅེས༌ལ༌ ཐད༌པོ༌ ཡོད༌ཏེ༌ ཨིན༌ནོག༌། 27 ཁོང༌གུན༌ ཏེ༌ ཅོས༌ཁན༌བོའེ༌ཀ༌ མ༌སྲན༌ཏྲེ༌ ཐད༌པོ༌ ཨིན༌ནོག༌, ངོས༌པོའ༌ ཁོང༌གུན༌ནི༌ ཏེ༌བོ༌ བུ༌ལོན༌ཞིག༌ ཤལ༌གོས༌ཏེ༌ ཨིན༌ནོག༌། ཀལ༌ཏེས༌ ཡ༌ཧུ༌དཱ༌པ༌ མན༌ཁན༌གུན༌ནི༌, ཡ༌ཧུ༌དཱ༌པ༌གུན༌ལ༌ དཀོན༌མཆོག༌གི༌ ཅིན༌ལབས༌ ཐོབ༌ཁན༌གུན༌ བགོའད༌ན༌, ཏེ༌ནེ༌ ཁོང༌གུན༌ལ༌ ཡོད༌ཁན༌ནི༌ ནོར༌གུན༌ནའང༌ ཡ༌ཧུ༌དཱ༌པའེ༌ ཏད༌པ༌ཅན༌གུན༌ ཉམ༌པོ༌ བགོ༌གོས༌། 28 ངའེ༌ འི༌ པེ༌ནེ༌ ལྡུས༌ཁན༌བོ༌ ཁོང༌གུན༌ལ༌ ཏངས༌ཏེ༌ ང༌རང༌ངི༌ ཁག༌པོ༌ དྲན༌དྲའ༌ གྲུབ༌ཅུགས༌ཏེ༌ སྟིང༌ནེ༌, སྤེན༌ལ༌ ཆ༌ ཟ༌ནེ༌, ང༌ ཁྱོ༌ཞའ༌ ཐུགས༌ཏེ༌ ཆེན༌། 29 ཡང༌ ངའ༌ ཏན༌ཏན༌ རག༌, ང༌ ཁྱོ༌ཞའ༌ ཡོད༌ས༌ ལེབས༌ཏེ༌ ང༌དང༌གུན༌ ཉམ༌པོ༌ ཡོད༌ཁན༌ནི༌ ཏུས༌པོའ༌ མ༌ཤི༌ཀའེ༌, ཅིན༌ལབས༌ མང༌པོ༌ སལ༌ལ༌ ཛད༌ཨིན༌།

30 ཅེས༌པའེ༌ སྤུན༌གུན༌, ངའེ༌ ཁྱོ༌ཞ༌གུན༌ལ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ནང༌ང༌ སྤོས༌པ༌ ཏང༌ཨིན༌, ངའེ༌ བར༌དོའེ༌ ཏུས༌ལ༌ ངའེ༌ ཕིའ༌ དཀོན༌མཆོག༌ག༌ མོས༌ལམ༌ ཕུལ༌ཅེས༌ལ༌ ཞུ༌ཝ༌ ཕུལ༌ལད༌། ཏམ༌པའེ༌ ཐུག༌ཉིད༌དི༌ སལ༌ལ༌ ཛད༌ཁན༌ནི༌ ཁྱོ༌ཞ༌གུན༌ནི༌ ཅེས༌པ༌, ངའེ༌ ཕིའ༌ ཡོད༌ཅེས༌པོའེ༌ ཏེ༌བོ༌ ཅོ༌ཤིག༌། 31 ཡ༌ཧུ༌དཱའེ༌ ནང༌ང༌ ཡོད༌ཁན༌ནི༌ ཡ༌ཧུ༌དཱ༌པ༌ ཏད༌པ༌ མེད༌ཁན༌གུན༌ནི༌ ཀ༌ནེ༌ ང༌ སྐྱོབ༌ཅེས༌ལ༌ དཀོན༌མཆོག༌ག༌ མོས༌ལམ༌ ཞུ༌ཤིག༌། ཡང༌ ངའེ༌ ཡེ༌རུ༌ཤ༌ལེམ༌མ༌ ཁྱེར༌ཅེས༌ཅན༌ནི༌ རོགས༌སི༌ པེ༌ནེ༌བོ༌ ཏེ༌རུ༌ ཡོད༌ཁན༌ནི༌ ཏད༌པ༌ཅན༌གུན༌ནི༌ ཐད༌པོ༌ ཉམ༌པོ༌ ལེན༌ཅེས༌ལའང༌ མོས༌ལམ༌ ཞུ༌ཤིག༌། 32 ཏེ༌ནེ༌ དཀོན༌མཆོག༌གི༌ ཐུག༌གོངས༌ ཡོད༌ན༌, ང༌ ཁྱོ༌ཞ༌གུན༌ ཡོད༌ས༌ སེམས༌ཐད༌པོ༌ ཉམ༌པོ༌ ཡོང༌ཨིན༌, ཡང༌ ང༌དང༌གུན༌ནི༌ ཅིག༌ དང༌ ཅིག༌ག༌ སྤོས༌པ༌ ཏང༌ ཐུབ༌ཨིན༌།

33 ཞི༌དེའེ༌ དཀོན༌མཆོག༌ ཁྱོ༌ཞའ༌ ཚང༌མ༌ ཉམ༌པོ༌ ཞུགས༌ཤིག༌, ཨ༌མེན༌།

16

པ༌འུ༌ལུའི༌ ཁོ༌རང༌ངི༌ ཛ༌འོ༌གུན༌ལ༌ ཇུ༌ ཞུས༌།

16:1-16

1 ངའེ༌ ང༌དང༌གུན༌ནི༌ སྤུན༌མོ༌ ཕོ༌བི༌ སྐོར༌ལ༌ ཤད༌དད༌། ཁོ༌ ཀེན༌ཅརེ༌འེ༌ ཆོས༌ཚོགས༌སི༌ ནང༌ང༌ ཞབས༌ཏོག༌མ༌ ཞིག༌ ཨིན༌ནོག༌། 2 དཀོན༌མཆོག༌གི༌ མི༌གུན༌ནི༌ ཕྲོའ༌ རྩི༌ཝའེ༌ འོས༌པ༌ཅན༌, ཏེ༌ བུ༌མོ༌བོ༌ གཙོ༌བོའེ༌ ཨིན༌ཅེས༌པོའེ༌ གའ༌སུས༌ ཞུས༌། ཁོའ༌ སྒོས༌དོམ༌ ཡོད༌ཁན༌གུན༌ནི༌ ནང༌ང༌ རོགས༌ ཅོ༌ཤིག༌, ཅིའ༌ཟེར༌ན༌ ཁོའེ༌ མང༌པོ༌ཞིག༌ག༌ རོགས༌ ཅོས༌ཏེ༌ ཨིན༌ནོག༌, མིག༌སལ༌ལི༌ ངའ༌།

3 པརི༌སི༌ལ༌ དང༌ ཁོའེ༌ མག༌པ༌ ཨ༌ཀུའི༌ལའང༌, ངའེ༌ ཕྲོ༌པ༌ མ༌ཤི༌ཀ༌ ཡེ༌ཤུའི༌ ལས༌ ཅོ༌ཁན༌གུན༌ལ༌ ཇུ༌ ཞུས༌། 4 ཁོང༌གུན༌ནི༌ ངའེ༌ ཕིའ༌ ཁོ༌རང༌གུན༌ནི༌ སྲོག༌པོའང༌ ཇིགས༌པའེ༌ ནང༌ང༌ ཏངས༌། ང༌ མ༌ཚད༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཆོས༌ཚོགས༌ ཚང༌མེའང༌ ཁོང༌གུན༌ལ༌ ཐུག༌རྗེ༌ཆེ༌ ཞུ༌དུག༌། 5 ཁོང༌གུན༌ནི༌ ཁང༌པའེ༌ ནང༌ང༌ ཛོམ༌ཨིན༌ ཡོད༌ཁན༌ནི༌ ཆོས༌ཚོགས༌ལའང༌ ངའེ༌ ཇུ༌ ཞུས༌།

ངའེ༌ ཅེས༌པའེ༌ ཛ༌འོ༌ ཨེ༌ཕི༌ནེ༌ཀྲུས༌ལའང༌ ཇུ༌ ཞུས༌། ཁོ༌ ནི༌ ཨ༌སི༌ཨཱའེ༌ ཡུལ༌ཇོངས༌སི༌ ནང༌ནེ༌ མ༌ཤི༌ཀའེ༌ གྱབ༌ནེ༌ གྲུལ༌ཁན༌ ཏང༌པོ༌རང༌ ཨིན༌། 6 ཁྱོ༌ཞ༌གུན༌ནི༌ ཕིའ༌ མ༌སྲན༌ཏྲེ༌ ལས༌ ཅོས༌ཁན༌ སྤུན༌མོ༌ མིར༌ཡམ༌མ༌ ངའེ༌ ཇུ༌ ཞུས༌། 7 ངའེ༌ ཕྲོ༌པ༌ ཡ༌ཧུ༌དཱ༌པ༌ ཨེན༌གྲོ༌ནི༌ཀས༌ དང༌ ཡུ༌ནིའ༌ གུན༌ལ༌ ཇུ༌ ཞུས༌, ཀ༌གུན༌ ང༌ ཉམ༌པོ༌ ཙོན༌ཁང༌ངི༌ ནང༌ང༌ ཡོད༌པིན༌། མ༌ཤི༌ཀའེ༌ སྐུ༌ཚབས༌གུན༌ནི༌ ཁོང༌གུན༌ལ༌ མ༌ རྩི༌ཝ༌ ཅོའ༌ནོག༌, ཁོང༌གུན༌ ངའེ༌ སང༌ སྔུན༌ལ༌ མ༌ཤི༌ཀའེ༌ གྱབ༌ནེ༌ གྲུལ༌ཁན༌ རིག༌ གྱུར༌ཏེ༌ ཨིན༌པིན༌། 8 གཙོ༌བོའེ༌ ཨིན༌ཁན༌ ངའེ༌ ཅེས༌པའེ༌ ཛ༌འོ༌ ཨེམ༌པི༌ལིའ༌ཀྲུས༌ལའང༌ ཇུ༌ ཞུས༌། 9 མ༌ཤི༌ཀའེ༌ ནང༌ང༌ ལས༌ ཅོ༌ཁན༌ ང༌ཞའེ༌ ཕྲོ༌པ༌ སྤུན༌ འུར༌བ༌ནུས༌ དང༌ ངའེ༌ ཅེས༌པའེ༌ ཛ༌འོ༌ སྟག༌འིས༌ལའང༌ ཇུ༌ ཞུས༌།

10 ངའེ༌ མ༌ཤི༌ཀའེ༌ ཞབས༌ཏོག༌གི༌ ནང༌ང༌ ཨིད༌ཤེས༌ཅན༌ ཐེའ༌ཁན༌ ཨ༌པི༌ལེས༌ལ༌ ཇུ༌ ཞུས༌། ཡང༌ ཨ༌རིས༌ཏོ༌བུ༌ལུས༌སི༌ ཁང༌པའེ༌ ནང༌ང༌ དུག༌ཁན༌ནི༌ ཏད༌པ༌ཅན༌གུན༌ལའང༌ ཇུ༌ ཞུས༌། 11 ངའེ༌ ཡ༌ཧུ༌དཱ༌པ༌ ཕྲོ༌པ༌ ཧེ༌རོ༌དིའོན༌ལའང༌ ཇུ༌ ཞུས༌། ནར༌སི༌སུས༌སི༌ ཁང༌པའེ༌ ནང༌ང༌ དུག༌ཁན༌ནི༌ གཙོ༌བོའེ༌ མི༌གུན༌ལའང༌ ཇུ༌ ཞུས༌། 12 གཙོ༌བོའེ༌ ཕིའ༌ ལས༌ སྲན༌ཏྲེ༌ ཅོ༌ཁན༌ སྤུན༌མོ༌ ཀྲེ༌ཕི༌ན༌ དང༌ ཀྲེ༌ཕོ༌ས༌ གུན༌ལ༌ ཡང༌ གཙོ༌བོའེ༌ ཕིའ༌ མ༌སྲན༌ཏྲེ༌ ལས༌ ཅོས༌ཁན༌ སྤུན༌མོ༌ ཅེས༌པའེ༌ པར༌སིས༌ལའང༌ ཇུ༌ ཞུས༌། 13 ཧ༌ལས༌ཤེས༌ཅན༌ མ༌ཤི༌ཀ༌པ༌, སྤུན༌ རུ༌ཕུས༌ དང༌ ཁོའེ༌ ཨ༌མ༌, ཀ༌བོའེ༌ ང༌ བུ༌ཚའ༌ ཙོགས༌ ཐེའད༌པིན༌, ཁོང༌གུན༌ལའང༌ ཇུ༌ ཞུས༌།

14 ཨ༌སིན༌ཀྲི༌ཀྲུས༌, ཕི༌ལི༌གོན༌, ཧར༌མེས༌, པེ༌ཀྲོ༌བས༌, ཧར༌མས༌, ཡང༌ ཁོང༌གུན༌ ཉམ༌པོ༌ ཛོམ༌ཁན༌ནི༌ སྤུན༌གུན༌ལ༌ ཇུ༌ ཞུས༌། 15 ཕི༌ལོ༌ལོ༌གུས༌, ཡུ༌ལིའ༌, ནི༌རུས༌ དང༌ ཁོའེ༌ སྲིང༌མོ༌ ཡང༌ ཨོ༌ལིམ༌པས༌ དང༌ ཁོང༌གུན༌ ཉམ༌པོ༌ ཛོམ༌ཁན༌ནི༌ ཏད༌པ༌ཅན༌ ཚང༌མ༌ལའང༌ ཇུ༌ ཞུས༌། 16 ཅིག༌ དང༌ ཅིག༌ག༌ ཅམས༌པ༌ ཉམ༌པོ༌ ཇུ༌ ཞུས༌། མ༌ཤི༌ཀའེ༌ ཆོས༌ཚོགས༌ ཚང༌མའེ༌ ཁྱོ༌ཞ༌གུན༌ལ༌ ཇུ༌ ཞུ༌རུག༌།

པ༌འུ༌ལུའི༌ སྟིང༌ཇུག༌གི༌ ལབ༌ཞ༌།

16:17-27

17 ཡང༌ ངའེ༌ ཅེས༌པའེ༌ སྤུན༌གུན༌, འི༌ ཞུ༌ཝ༌བོ༌ ཉན༌ཅེས༌ལ༌ ངའེ༌ སྤོས༌པ༌ ཏང༌དང༌། ཆོས༌ཚོགས༌སི༌ ནང༌ང༌ པོ༌པུད༌ཁན༌ དང༌ ཁྱོ༌ཞའེ༌ ལོབས༌ཁན༌ནི༌ ལབ༌ཞའེ༌ གོ༌ལོག༌པོ༌ ལབ༌ཁན༌གུན༌ནི༌ ཀ༌ནེ༌ ཤང༌ ཅོ༌ཤིག༌། ཁོང༌གུན༌ནེ༌ ཐག༌རིང༌ང༌ དུག༌ཤིག༌། 18 ཏེ༌ མི༌གུན༌ནི༌ ང༌དང༌གུན༌ནི༌ གཙོ༌བོ༌ མ༌ཤི༌ཀ༌ ཞབས༌ཏོག༌ མ༌ཞུའ༌, ཁོང༌རང༌གུན༌ནི༌ ཕན༌ཐོགས༌སི༌ ཕིའ༌ ལས༌ ཅོས༌ཏེ༌ ཨིན༌ནོག༌, སྤེར༌ན༌ ཁས༌པ༌ སྤེ༌ར༌ དང༌ ལྕེ༌ ཀོལ༌ཏེ༌ ཁོང༌གུན༌ནི༌ ནོངས༌མེད༌ མི༌གུན༌ལ༌ གོབ༌སྐོར༌ ཏང༌ང༌ནོག༌། 19 ཨིན༌ནའང༌ ཁྱོ༌ཞ༌གུན༌ གཙོ༌བོའེ༌ ཁའ༌ཉན༌ཁན༌ ཨིན༌ཁན༌བོ༌ ཚང༌མ༌ལ༌ གྱུས༌ཨིན༌ནོག༌, ཏེ༌བོའེ༌ ང༌ མ༌ཐད༌པོ༌ ཡོང༌ཅུགས༌། ཁྱོ༌ཞ༌གུན༌ ཟང༌པོ༌ ཅོ༌ཅེས༌སི༌ ནང༌ང༌ ཤེས༌རབས༌ཅན༌ དང༌ ངན༌པའེ༌ ཐོག༌ནེ༌ ནོངས༌མེད༌ ཡོང༌གོ༌ཤེས༌པོ༌ ངའེ༌ དོད༌པ༌ ཨིན༌། 20 ཞི༌དེའེ༌ དཀོན༌མཆོག༌གི༌ གྱོགས༌པ༌ ཤེ༌ཏན༌ ཁྱོ༌ཞའེ༌ རྐང༌པའེ༌ ཡོག༌ག༌ ཁྲེས༌ཏོར༌ ཅོའ༌ ཛད༌ཨིན༌། ང༌དང༌གུན༌ནི༌ གཙོ༌བོ༌ ཡེ༌ཤུའི༌ ཐུག༌རྗེ༌བོ༌ ཁྱོ༌ཞ༌གུན༌ ཉམ༌པོ༌ ལུས༌ཤིག༌།

21 ངའེ༌ ཕྲོ༌པ༌ ལས༌ ཅོ༌ཁན༌ ཏི༌མོ༌ཐིའི༌ ཁྱོ༌ཞ༌གུན༌ལ༌ ཇུ༌ ཀལ༌དུག༌, ཏེན༌ན༌ ཙོགས༌ལ༌ ལུ༌ཀེ༌འུས༌, ཡ༌སོན༌ དང༌, སོ༌སི༌པ༌ཏར༌ ངའེ༌ ཕྲོ༌པ༌ ཡ༌ཧུ༌དཱ༌པ༌ སྤུན༌གུན༌ནིའང༌ ཇུ༌ ཀལ༌དུག༌།

22 པ༌འུ༌ལུའི༌ ཕིའ༌ འི༌ ཨི༌གེ༌ བྲི༌ཁན༌ ང༌, ཏར༌ཏི༌འུས༌ གཙོ༌བོའེ༌ གྱབ༌ནེ༌ གྲུལ༌ཁན༌བོའེང༌ ཇུ༌ ཀལ༌ལད༌།

23 གཱ༌ཡུས༌སི༌ ཁྱོ༌ཞ༌གུན༌ལ༌ ཇུ༌ ཞུ༌རུག༌། ཁོའེ༌ ང༌ ཁོ༌རང༌ངི༌ ཁང༌པའ༌ དུག༌ཅུག༌ཨིན༌ ཨིན༌ནོག༌, ཡང༌ འི༌རུ༌ ཡོད༌ཁན༌ནི༌ ཆོས༌ཚོགས༌ གང༌པོའང༌ ཁོ༌རང༌ངི༌ ཁང༌པའེ༌ ནང༌ང༌ ཛོམ༌ཅུག༌ཨིན༌ ཨིན༌ནོག༌། ཨེ༌རས༌ཏུས༌, གྱལ༌སའེ༌ བང༌ཛོད༌དི༌ ཁག༌ཁུར༌པ༌ དང༌ ང༌དང༌གུན༌ནི༌ སྤུན༌ ཀྱོར༌ཀྲུས༌ གུན༌ནི༌ ཇུ༌ ཀལ༌དུག༌། 24 *

25 ཏ༌ དཀོན༌མཆོག༌ག༌ སྟོད༌པ༌ ཕུལ༌ཤིག༌། ཁོང༌ ནི༌ ཁྱོ༌ཞ༌གུན༌ ཏད༌པའེ༌ ནང༌ང༌ ཤེད༌ཅན༌ ཛད༌ཐུབ༌ཁན༌ ཨིན༌, ཀ༌ཟུག༌ ངའེ༌ གའ༌མོའེ༌ ནས༌ཚུལ༌ལི༌ ནང༌ང༌ ཤདས༌། ཡེ༌ཤུ༌ མ༌ཤི༌ཀའེ༌ སྐོར༌ལ༌ འི༌ ལོན༌བོའེ༌, ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའང༌ ཁོང༌ངི༌ ཐབ༌ལྡིངས༌པོ༌ སྔོན༌ ཅུག༌ག༌ ཛདས༌, ཀ༌བོ༌ ཏུས༌སི༌ གོ༌ཟུག༌ནེ༌ ཕར༌ལ༌ སང༌ཝའེ༌ ནང༌ང༌ བོར༌ར༌ ཛད༌ཏེ༌ ཡོད༌པིན༌། 26 ཨིན༌ནའང༌ ཡ༌ཧུ༌དཱ༌པ༌ མན༌ཁན༌ ཚང༌མའེ༌ ཏད༌པ༌ ཅོས༌ཏེ༌ ཁའ༌ཉན༌ཅེས༌སི༌ ཕིའ༌ དག༌ས༌ ཐའ༌མེད༌པའེ༌ དཀོན༌མཆོག༌གི༌ བཀའ༌ སལ༌ཏེ༌, ལུང༌སྟོན༌པ༌གུན༌ནི༌ ལུང༌སྟན༌གུན༌ གྱུད༌ཏེ༌, ཁོང༌གུན༌ལ༌ ཏེ༌ ལོན༌བོ༌ སྔོན༌ ཅུག༌ག༌ ཛད༌ཏེ༌ ཨིན༌ནོག༌། 27 ཡེ༌ཤུ༌ མ༌ཤི༌ཀ༌ གྱུད༌ཏེ༌ ཤེས༌རབས༌ཅན༌ནི༌ དཀོན༌མཆོག༌ ཅིག༌པོའ༌ ཏུས༌གྱུན༌ སྤལ༌ ཐོབ༌ཤིག༌, ཨ༌མེན༌།

✡ 1:17 1:17 ཧ༌བ༌ཀུག༌ 2:4

✡ 2:6 2:6 སུང༌གུར༌ 62:12

✡ 2:24 2:24 ཨི༌ཟི༌ཀེལ༌ 36:22

* 2:25 2:25 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཅོ༌ཅེས༌ ཟེར༌ར༌ནོག༌།

✡ 3:4 3:4 སུང༌གུར༌ 51:4

✡ 3:12 3:12 སུང༌གུར༌ 14:1-3

✡ 3:13 3:13 སུང༌གུར༌ 5:9

✡ 3:13 3:13 སུང༌གུར༌ 140:3

✡ 3:14 3:14 སུང༌གུར༌ 10:7

✡ 3:17 3:17 ཡེ༌ཤ༌ཡཱ༌ 59:7, 8

✡ 3:18 3:18 སུང༌གུར༌ 36:1

✡ 4:3 4:3 གོ༌ཟུག༌ 15:6

✡ 4:8 4:8 སུང༌གུར༌ 32:1,2

✡ 4:17 4:17 གོ༌ཟུག༌ 17:5

✡ 4:18 4:18 གོ༌ཟུག༌ 15:5

* 5:7 5:7 ཀལ༌ཏེས༌ མི༌ ཀྲང༌པོའེ༌ ཕིའ༌ སུ༌ཞིག༌གའང༌ ཤིའ༌ ཐད༌ད༌ མེད༌ན༌ ཏེ༌ནེ༌ སྡིག༌ཅན༌ མི༌ཞིག༌གི༌ ཕིའ༌ ཤི༌ཅེས༌ལ༌ སུ༌ ཐད༌ཨིན༌?

✡ 7:7 7:7 བིང༌ཏེ༌ ཆའ༌ཁན༌ 20:17

* 8:13 8:13 དེན༌བའེ༌ མི༌ཚེ༌ ཏོན༌ ནི༌, དཀོན༌མཆོག༌ ཉམ༌པོ༌ བྲེལ༌ཡོད༌ཁན༌ མི༌ཚ༌ དང༌ ཐའ༌མེད༌པའེ༌ མི༌ཚེ༌ ཡོད༌ཅེས༌པོ༌ ཨིན༌ནོག༌།

† 8:19 8:19 དཀོན༌མཆོག༌གི༌ ཛད༌ཁན༌ ཚང༌མ༌ ནི༌ ནམ༌ཁའ༌, ཇིག༌རྟེན༌ དང༌ ཏེ༌གུན༌ནི༌ ནང༌ང༌ ཡོད༌ཁན༌ ཚང༌མ༌ ཨིན༌ནོག༌།

✡ 8:36 8:36 སུང༌གུར༌ 44:22

✡ 9:7 9:7 གོ༌ཟུག༌ 21:12

✡ 9:9 9:9 གོ༌ཟུག༌ 18:10,14

✡ 9:12 9:12 གོ༌ཟུག༌ 25:23

✡ 9:13 9:13 མ༌ལ༌ཀཱའི༌ 1:2,3

✡ 9:15 9:15 བིང༌ཏེ༌ ཆའ༌ཁན༌ 33:19

✡ 9:17 9:17 བིང༌ཏེ༌ ཆའ༌ཁན༌ 9:16

✡ 9:20 9:20 ཡེ༌ཤ༌ཡཱ༌ 29:16, 45:9

✡ 9:25 9:25 ཧོ༌ཤཱ༌ཡི༌ 2:23

✡ 9:26 9:26 ཧོ༌ཤཱ༌ཡི༌ 1:10

✡ 9:28 9:28 ཡེ༌ཤ༌ཡཱ༌ 10:22,23

✡ 9:29 9:29 ཡེ༌ཤ༌ཡཱ༌ 1:9

✡ 9:33 9:33 ཡེ༌ཤ༌ཡཱ༌ 8:14

✡ 10:5 10:5 བཀའ༌ཁྲིམས༌ ཏང༌པོ༌ 18:5

✡ 10:6 10:6 བཀའ༌ཁྲིམས༌ ཉིས༌པ༌ 30:13

✡ 10:7 10:7 བཀའ༌ཁྲིམས༌ ཉིས༌པ༌ 30:13

✡ 10:8 10:8 བཀའ༌ཁྲིམས༌ ཉིས༌པ༌ 30:14

✡ 10:11 10:11 ཡེ༌ཤ༌ཡཱ༌ 28:16

✡ 10:13 10:13 ཡོ༌ཨེལ༌ 2:32

✡ 10:15 10:15 ཡེ༌ཤ༌ཡཱ༌ 52:7

✡ 10:16 10:16 ཡེ༌ཤ༌ཡཱ༌ 53:1

✡ 10:18 10:18 སུང༌གུར༌ 19:4

✡ 10:19 10:19 བཀའ༌ཁྲིམས༌ ཉིས༌པ༌ 32:21

✡ 10:20 10:20 ཡེ༌ཤ༌ཡཱ༌ 65:1

✡ 10:21 10:21 ཡེ༌ཤ༌ཡཱ༌ 65:2

✡ 11:3 11:3 གྱལ༌པོ༌གུན༌ ཏང༌པོ༌ 19:10,14

✡ 11:4 11:4 གྱལ༌པོ༌གུན༌ ཏང༌པོ༌ 19:18

✡ 11:8 11:8 བཀའ༌ཁྲིམས༌ ཉིས༌པ༌ 29:4

✡ 11:10 11:10 སུང༌གུར༌ 69:22,23

✡ 11:27 11:27 ཡེ༌ཤ༌ཡཱ༌ 59:20, 21, 27:9

✡ 11:34 11:34 ཡེ༌ཤ༌ཡཱ༌ 40:13

✡ 11:35 11:35 ཡོབ༌ 41:11

✡ 12:19 12:19 བཀའ༌ཁྲིམས༌ ཉིས༌པ༌ 32:35

✡ 12:20 12:20 ཏམ༌སྤེ༌ 25:21,22

✡ 13:9 13:9 བིང༌ཏེ༌ ཆའ༌ཁན༌ 20:13-15, 17

✡ 13:9 13:9 བཀའ༌ཁྲིམས༌ ཏང༌པོ༌ 19:18

✡ 14:11 14:11 ཡེ༌ཤ༌ཡཱ༌ 45:23

✡ 15:3 15:3 སུང༌གུར༌ 69:9

✡ 15:9 15:9 སུང༌གུར༌ 18:49

✡ 15:10 15:10 བཀའ༌ཁྲིམས༌ ཉིས༌པ༌ 32:43

✡ 15:11 15:11 སུང༌གུར༌ 117:1

✡ 15:12 15:12 ཡེ༌ཤ༌ཡཱ༌ 11:10

✡ 15:21 15:21 ཡེ༌ཤ༌ཡཱ༌ 52:15

* 16:24 16:24 སྔུན༌མའེ༌ གརིས༌པའེ༌ སྐད༌དི༌ སྤེ༌ཆ༌ མང༌ཆེའེ༌ ནང༌ང༌ 16:24 མེད༌ཏེ༌ ཨིན༌ནོག༌། སྟིང༌མ༌ ཁ༌ཅིག༌གི༌ ནང༌ང༌ “ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ ཁྱོ༌ཞའ༌ ཚང༌མ༌ ཉམ༌པོ༌ ལུས༌ཤིག༌, ཨ༌མེན༌” བྲིས༌ཏེ༌ ཡོད༌ཏེ༌ ཨིན༌ནོག༌།

ཀོ༌རིན༌ཐི༌པ༌ 1

1

2

3

4

5

6

7

8

9

10

11

12

13

14

15

16

ཀོ༌རིན༌ཐི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌ ཏང༌པོ༌།

ཀོ༌རིན༌ཐི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ཆོས༌སི༌ ཁས༌པ༌གུན༌ གྱུད༌ཏེ༌, འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 22 ཉེ༌ཁོར༌ལ༌ བྲིའ༌ ཛད༌ཁན༌བོ༌ ང༌དང༌གུན༌ལ༌ གྱུས༌ ཆའ༌ནོག༌། འི༌ ཆག༌བྲིས༌པོ༌ ཁོང༌ངི༌ ཨེ༌ཕེ༌སས༌སི༌ ནང༌ང༌ ཡོད༌ཏུས༌ བྲིའ༌ ཛད༌ཏེ༌ ཨིན༌ནོག༌།

པ༌འུ༌ལུའི༌ འི༌ ཆག༌བྲིས༌སི༌ ནང༌ང༌ ཀོ༌རིན༌ཐི༌ མ༌ཤི༌ཀ༌པ༌གུན༌ནི༌ ཏད༌པ༌ དང༌ མི༌ཚེ༌ ཕུད༌ཅེས༌སི༌ སྐོར༌ལ༌ ཏྲི༌ཝ༌ ཏྲི༌ཁན༌གུན༌ལ༌ ལན༌ཏང༌ཅེས༌ མ༌ཚད༌, ཁོང༌གུན༌ནི༌ ཆོས༌ཚོགས༌སི༌ ནང༌ང༌ ཇུང༌ཨིན༌ ཡོད༌ཁན༌ནི༌ ནོར༌ཁྲུལ༌གུན༌ནི༌ སྐོར༌ལ༌, སྐྱོ༌མོ༌ཅན༌ནི༌ ནས༌ཚུལ༌ ཚོར༌ཅེས༌པོའེ༌ བྲིའ༌ ཛདས༌། ཏེ༌གུན༌:

1, ཆོས༌ཆོགས༌སི༌ ནང༌ང༌, ཁག༌ བུད༌ཏེ༌ འུ༌སྐྱོང༌ སོ༌སོའེ༌ གྱབ༌ནེ༌ གྲུལ༌ཅེས༌, ཛིང༌མོ༌, ལུས༌བྲེལ༌ ངན༌པའེ༌ སྕོད༌པ༌ ལུས༌ཤུགས༌ཏེ༌ ཡོད༌ཁན༌ ཚང༌མ༌ མེད༌ཁན༌ ཅོ༌ཅེས༌;

2, བག༌སྟོན༌ ཅོ༌ཅེས༌ ཡ༌ མ༌ཅོའ༌ དུག༌ཅེས༌ ཉིས༌ཀོའེ༌ ནང༌ནེ༌ ཀ༌བོ༌ གྱལ༌ལ༌ ཨིན༌ ཏེ༌བོའེ༌ སྐོར༌ལ༌ ལབ༌བ༌ ཛད༌ཅེས༌;

3, ཁོང༌ངི༌ ང༌དང༌གུན༌ལ༌ མ༌ཤི༌ཀའེ༌ ནང༌ང༌ རང༌ཝང༌ ཡོད༌ཅེས༌པོ༌ ལབ༌བ༌ ཛདས༌། ཨིན༌ནའང༌ ང༌དང༌གུན༌ནི༌ ཅི༌ཞིག༌ ཅོ༌ནའང༌ ཞན༌མ༌ མ༌ཤི༌ཀ༌པ༌གུན༌ནི༌ ཕན༌ཐོགས༌སི༌ ཕིའ༌, ཅམས༌པའེ༌ ནང༌ང༌, ཅོ༌གོས༌ ཀ༌བོའེ༌ ཁོང༌གུན༌ལ༌ ཁོ༌རང༌ངི༌ ཏད༌པའེ༌ ནང༌ང༌ སྒག༌གྱབ༌ མི༌ཅུག༌;

4, སྐུན༌དྲ༌གུན༌ལ༌ ཆོད༌པ༌ ཕུལ༌ཁན༌ནི༌ ཟན༌ ཟའ༌ཅེས༌པོ༌ ཆོགས༌ཏེ༌ ཨིན༌ན༌ མན༌ ཏེ༌བོའེ༌ སྐོར༌ལ༌ ལབ༌བ༌ ཛད༌ཅེས༌;

5, ཆོས༌ཚོགས༌ལ༌ སལ༌ལ༌ ཛད༌ཁན༌ནི༌ ཁྱུད༌གུན༌ ཡང༌ ཏེ༌ནང༌ནེ༌ ཀ༌གུན༌ ཆོས༌ཚོགས༌ ལྡན༌ཅེས༌སི༌ ཕིའ༌ ཁག༌ཅན༌ ཨིན༌ ཏེ༌བོའེ༌ སྐོར༌ལ༌ ལབ༌བ༌ ཛད༌ཅེས༌;

6, ཤི༌ཏེ༌ སོན༌ཏེའ༌ ལང༌ང༌ ཛད༌ཅེས༌ ཡང༌ ང༌དང༌གུན༌ནི༌ ཟུགས༌པོ༌ སོ༌མ༌བོ༌ ཀ༌ཟུག༌ཤིག༌ ཡོང༌ཨིན༌ ཏེ༌བོའེ༌ སྐོར༌ ལབ༌བ༌ ཛད༌ཅེས༌;

7, མ༌ཀེ༌དོ༌ནི༌ཡཱའེ༌ ཆོས༌ཚོགས༌གུན༌ལ༌ ཐུགས༌ཏེ༌ སྟིང༌ནེ༌, ཀོ༌རིན༌ཐི༌ ཆོས༌ཚོགས༌ལ༌ ཡང༌སྐྱར༌ ཐུག༌ག༌ ཡོང༌ཅེས༌སི༌ ཐབ༌ལྡིངས༌གུན༌ ཤད༌ད༌ ཛད༌ཅེས༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1-3

1 འི༌ ཨི༌གེ༌བོ༌ ང༌ པ༌འུ༌ལུ༌ དཀོན༌མཆོག༌གི༌ ཐུག༌གོངས༌ ནང༌ཞིན༌, མ༌ཤི༌ཀ༌ ཡེ༌ཤུའི༌ སྐུ༌ཚབས༌ལ༌ ལྡམ༌མ༌ ཛད༌ཁན༌ནི༌ ཆོགས༌ནེ༌ ཨིན༌། ང༌དང༌ངི༌ སྤུན༌ སོས༌ཐེ༌ནེས༌སིའང༌ ཇུ༌ ཀལ༌དུག༌། 2 ངའེ༌ འི༌ ཨི༌གེ༌བོ༌, ཀོ༌རིན༌ཐི༌ གྱལ༌སའེ༌ དཀོན༌མཆོག༌གི༌ ཆོས༌ཚོགས༌གུན༌ལ༌ ཀལ༌ལད༌། དཀོན༌མཆོག༌གི༌ ཁྱོ༌ཞའ༌ ཁོང༌ངི༌ མི༌ ཏམ༌པ༌གུན༌ གྱུར༌ཅེས༌ལ༌ བོད༌ད༌ ཛདས༌, ཡང༌ མ༌ཤི༌ཀ༌ གྱུད༌ཏེ༌ ཁྱོ༌ཞ༌གུན༌ རྩང༌མ༌ ཅོའ༌ ཛདས༌, ཀ༌ཟུག༌ ཁོང༌ངི༌ ཇིག༌རྟེན༌ གང༌པོའེ༌ ནང༌ང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ཀ༌ ཏད༌པ༌ ཁྱོང༌ཁན༌ ཚང༌མ༌ ཉམ༌པོ༌ ཅོའ༌ ཛད༌ཏེ༌ ཨིན༌ནོག༌། ཁོང༌ ནི༌, ང༌དང༌གུན༌ དང༌ ཁོང༌གུན༌ནི༌ གཙོ༌བོ༌ ཞུགས༌ཏེ༌ ཨིན༌ནོག༌། 3 དཀོན༌མཆོག༌ ང༌དང༌གུན༌ནི༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ དང༌ ཞི༌དེ༌ ཁྱོ༌ཞ༌གུན༌ལ༌ སལ༌ཤིག༌།

པ༌འུ༌ལུའི༌ དཀོན༌མཆོག༌ག༌ ཐུག༌རྗེ༌ཆེ༌ ཞུའ༌ ཛདས༌།

1:4-9

4 ཁྱོ༌ཞ༌གུན༌ནི༌ ཕིའ༌ ངའེ༌ ཏུས༌གྱུན༌ ང༌རང༌ངི༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌, ཅིའ༌ཞུ༌ན༌ ཁོང༌ངི༌ མ༌ཤི༌ཀའེ༌ ནང༌ང༌ ཁྱོ༌ཞ༌གུན༌ལ༌ ཁོང༌རང༌ངི༌ ཐུག༌རྗེ༌ སལ༌ལ༌ ཛད༌ཏེ༌ ཨིན༌ནོག༌། 5 མ༌ཤི༌ཀ༌ གྱུད༌ཏེ༌ དཀོན༌མཆོག༌གི༌ ཁྱོ༌ཞའེ༌ ཆོས༌ཚོགས༌གུན༌ལ༌ ཅི༌ས༌ཐོག༌ནེ༌ ཅིན༌ལབས༌ སལ༌ལ༌ ཛད༌ཏེ༌ ཨིན༌ནོག༌, མིག༌སལ༌ལི༌ གའ༌མོའེ༌ ནས༌ཚུལ༌ ཤད༌ཅེས༌ དང༌ ཁོང༌ངི༌ ལབ༌ཞ༌ ཚང༌མ༌ ཧ༌གོ༌ཅེས༌སི༌ ནང༌ང༌། 6 ཏེ༌བོའེ༌, ང༌ཞ༌གུན༌ནི༌ ཁྱོ༌ཞ༌གུན༌ལ༌ མ༌ཤི༌ཀའེ༌ སྐོར༌ལ༌ ཤད༌ཁན༌གུན༌ ཀྲང༌པོ༌ ཨིན༌ཁན༌བོ༌ སྟན༌ན༌ནོག༌། 7 ཏེན༌ན༌བོའེ༌ཕིའ༌ ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབས༌ཤེས༌སི༌ ཕིའ༌ ཁྱོ༌ཞ༌གུན༌ རིངས༌ཨིན༌ སྲུང༌ ཟ༌ནེ༌, ཁྱོ༌ཞ༌གུན༌ནི༌ ལག༌ག༌ སྒོས༌དོམ༌ ཡོད༌ཁན༌ནི༌ སེམས༌ཉིད༌དི༌ ཁྱུད༌ ཚང༌མ༌ ཡོད༌ཏེ༌ ཨིན༌ནོག༌། 8 ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབ༌ཅེས༌སི༌ ཞག༌ག༌, སྐྱོན༌མེད༌ཁན༌ ཐེ༌ཅེས༌སི༌ ཕིའ༌, དཀོན༌མཆོག༌གི༌ ཁྱོ༌ཞ༌ ཤི༌ཤི༌ ཚོག༌པ༌, ཏད༌པའེ༌ ནང༌ང༌ སྟན༌པོ༌ བོར༌ར༌ ཛད༌ཨིན༌། 9 དཀོན༌མཆོག༌གི༌ ཏེ༌བོ༌ ཅོའ༌ ཛད༌ཨིན༌, ཅིའ༌ཟེར༌ན༌ ཁོང༌ ནི༌ ཨིད༌ཤེས༌ཅན༌ཞིག༌ ཞུགས༌ཏེ༌ ཨིན༌ནོག༌། ཁོང༌ངི༌ ཁྱོ༌ཞ༌གུན༌ ང༌དང༌གུན༌ནི༌ གཙོ༌བོ༌ ཁོང༌རང༌ངི༌ སྲས༌ ཡེ༌ཤུ༌ མ༌ཤི༌ཀ༌ ཉམ༌པོ༌ བྲེལ༌ བོར༌ཅེས༌ལ༌, བོད༌ད༌ ཛད༌ཏེ༌ ཨིན༌ནོག༌།

ཆོས༌ཚོགས༌སི༌ ནང༌ང༌ ཐུན༌བྲེལ༌ མེད༌ཁན༌།

1:10-17

10 ངའེ༌ སྤུན༌གུན༌, ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ངའ༌ ཝང༌ སལ༌ལ༌ ཛད༌ཁན༌ གྱུད༌ཏེ༌ ཁྱོ༌ཞ༌གུན༌ ཐུན༌བྲེལ༌ ཉམ༌པོ༌ དུག༌ཅེས༌, ཆོས༌ཚོགས༌སི༌ ནང༌ང༌ པོ༌བུད༌ཏེ༌ ཚོགས༌ཆུང༌ སོ༌སོ༌ མེད༌ཅེས༌ ཡང༌ སམ༌ཚུལ༌ དང༌ ཐག༌ཅད༌གུན༌ནའང༌ ཅིག༌ ཡོང༌ཅེས༌ལ༌ ངའེ༌ མ༌སྲན༌ཏྲེ༌ ཞུ༌ཝ༌ ཕུལ༌ལད༌། 11 སྤུན༌གུན༌, ངའེ༌ འི༌གུན༌ ཟེར༌རད༌, ཅིའ༌ཟེར༌ན༌ ཁ༌ལོའི༌ ཟེར༌ཁན༌ནི༌ སྤུན༌མོ༌བོའེ༌ ནང༌མི༌ ཁ༌ཅིག༌གི༌, ཁྱོ༌ཞ༌གུན༌ནི༌ ཕྲོའ༌ ཛིང༌མོ༌ ཡོད༌ཁན༌ནི༌ སྐོར༌ལ༌ ཤད༌ད༌རག༌། 12 ཀ༌ཟུག༌ ཁྱོ༌ཞའ༌ ཁ༌ཅིག༌གི༌ “ངའ༌ པ༌འུ༌ལུའི༌ ལབ༌ཞའེ༌ གྱབ༌ནེ༌” ཁ༌ཅིག༌གི༌ “ངའ༌ ཨ༌པོ༌ལོས༌སི༌ ལབ༌ཞའེ༌ གྱབ༌ནེ༌”, ཡ༌ “ངའ༌ པི༌ཏྲར༌རི༌ ལབ༌ཞའེ༌ གྱབ༌ནེ༌”, ཡ༌ “ངའ༌ མ༌ཤི༌ཀ༌ ཅིག༌པོའེ༌ གྱབ༌ནེ༌ གྲུལ༌ལད༌” ཟེར༌ཨིན༌ ཨིན༌ནོག༌།

13 ཅི༌ མ༌ཤི༌ཀ༌ ཚོགས༌པ༌ སོ༌སོ༌ རིག༌གི༌ ནང༌ང༌ བགོའ༌ ཛད༌ཏེ༌ ཨིན༌ནོག༌ག༌? ཅི༌ ང༌ པ༌འུ༌ལུ༌ ཁྱོ༌ཞ༌གུན༌ནི༌ ཕིའ༌ རྐྱང༌ཤིང༌ངི༌ཀ༌ རྐྱངས༌ས༌? ཅི༌ ཁྱོ༌ཞ༌གུན༌ནི༌ ཕྲོ༌ནེ༌ སུ༌ཞིག༌ག༌ པ༌འུ༌ལུའི༌ མིང༌ངི༌ ནང༌ང༌ ཁྲུས༌ཏང༌ས༌? ཏན༌ཏན༌ལ༌ མ༌ཏངས༌། 14 ངའེ༌ ཁྱོ༌ཞ༌གུན༌ནི༌ ཕྲོ༌ནེ༌ སྤུན༌ ཀརིས༌པུས༌ དང༌ གཱ༌ཡུས༌ གུན༌ལ༌ མ༌སྟོགས༌, ཞན༌སུ༌ཞིག༌གའང༌ ཁྲུས༌ མ༌ཏངས༌ཁན༌བོའེ༌ ཕིའ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌། 15 ཅིའ༌ཟེར༌ན༌ ལོབ༌ཕྲུགས༌ གྱུར༌ཅེས༌སི༌ ཕིའ༌ ངའེ༌ ཁོང༌གུན༌ལ༌ ཁྲུས༌ ཏངས༌ཏེ༌ ཨིན༌ སུ༌ཞིག༌གིའང༌ ཟེར༌ མི༌ཉན༌། 16 ༼འོ༌ན༌ སྤུན༌ སྟེ༌ཕན༌ནས༌སི༌ ནང༌མི༌གུན༌ལའང༌, ངའེ༌ ཁྲུས༌ ཏངས༌པིན༌, ཏེན༌ན༌བོ༌ མ༌ནེ༌ ཞན༌སུ༌ཞིག༌གའང༌ ཁྲུས༌ ཏང༌ཁན༌ ངའ༌ ཨིད༌ཏུ༌ མེ༌རག༌།༽ 17 མ༌ཤི༌ཀའེ༌ ངའ༌ ཁྲུས༌ ཏང༌ཅེས༌ལ༌ མན༌པ༌, གའ༌མོའེ༌ ནས༌ཚུལ༌ ཤད༌ཅེས༌ལ༌ ལམ༌ཅུག༌ག༌ ཛདས༌། མ༌ཤི༌ཀའེ༌ རྐྱང༌ཤིང༌ངི༌ ཁྱུད༌པོ༌ མི༌སྟོར༌ཅེས༌སི༌ ཕིའ༌ ངའེ༌ གའ༌མོའེ༌ ནས༌ཚུལ༌ ཤད༌ ཟ༌ནེ༌ ཤེས༌རབས༌ཅན༌ནི༌ སྤེ༌ར༌ ཀོལ༌ལ༌མེད༌།

དཀོན༌མཆོག༌གི༌ ཤེས༌རབས༌།

1:18-31

18 ཁྲེས༌ཏོར༌ ཆ༌ཅེས༌སི༌ ལམ༌མི༌ཀ༌ གྲུལ༌ཁན༌ མི༌གུན༌ནི༌ ཕིའ༌ རྐྱང༌ཤིང༌ངི༌ཀ༌ མ༌ཤི༌ཀ༌ རྐྱངས༌ཁན༌ནི༌ ལོན༌བོ༌ ཏོན༌མེད༌ཞིག༌ ཨིན༌ནོག༌། ཨིན༌ནའང༌ ང༌དང༌ སྐྱོབ༌བ༌ ཛད༌ཨིན༌ ཡོད༌ཁན༌གུན༌ལ༌ ཏེན༌ན༌ ལོན༌བོ༌ དཀོན༌མཆོག༌གི༌ ཁྱུད༌ཅན༌ སྟོབས༌པོ༌ ཨིན༌ནོག༌། 19 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌དུག༌།

“མི༌ ཁས༌པའེ༌ ཤེས༌རབས༌གུན༌

ཡང༌ ཁོ༌རང༌ རིག༌པ༌ཅན༌ ཨིན༌ སམ༌ཁན༌གུན༌ནི༌

སམ༌ཚུལ༌གུན༌ལ༌ ཅའང༌ རིན༌ མེད༌ཁན༌བོ༌ ངའེ༌ སྟན༌ཨིན༌། ✡”

20 ཏེ༌ནེ༌ ཤེས༌རབས༌ཅན༌གུན༌ ཡ༌ ཡོན༌ཏན༌ཅན༌ ཁས༌པ༌གུན༌ ཡ༌ སྤེ༌ར༌ ཤད༌ཁན༌ ཁས༌པ༌གུན༌ ཀ༌རུ༌ སོང༌? དཀོན༌མཆོག༌གི༌ འི༌ ཇིག༌རྟེན༌པའེ༌ ཤེས༌རབས༌གུན༌ ཏོན༌མེད༌ ཨིན༌ཁན༌བོ༌ སྟན༌ན༌ ཛད༌ཏེ༌ མ༌ནོག༌ག༌? 21 ཇིག༌རྟེན༌པ༌གུན༌ལ༌ ཁོ༌རང༌ངི༌ ཤེས༌རབས༌གུན༌ གྱུད༌ཏེ༌ དཀོན༌མཆོག༌ ཤེས༌ མི༌ཉན༌ཅེས༌པོ༌ ཁོང༌ངི༌ ཐག༌ཅད༌ད༌ ཛདས༌པ༌, དཀོན༌མཆོག༌གི༌ ང༌ཞའེ༌ ཏོན༌མེད༌དི༌ ལོན༌ ཤད༌ཁན༌བོའེ༌ ནང༌ང༌, ཨིད༌ཤེས༌ ཅོ༌ཁན༌གུན༌ སྐྱོབ༌བ༌ ཛད༌ཅེས༌ལ༌ ཐབ༌ལྡིངས༌ ཛདས༌། 22 ནམ༌ཁའ༌ནེ༌ སྟགས༌རིག༌ ཐོང༌ཏེ༌ མ༌ནེ༌, ཨིད༌ཤེས༌ མི༌ཅོ༌ ཟེར༌ཁན༌ནི༌ ཡ༌ཧུ༌དཱ༌པ༌གུན༌ནི༌ ཕིའ༌, ཏེ༌ ལོན༌བོ༌ ཏོན༌མེད༌ ཨིན༌ནོག༌, ཡང༌ ཇིག༌རྟེན༌ནི༌ ཤེས༌རབས༌ ཙལ༌ཨིན༌ གྲུལ༌ཁན༌ནི༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའང༌, ཏོན༌མེད༌ ཨིན༌ནོག༌། 23 ང༌ཞའེ༌ མ༌ཤི༌ཀ༌ རྐྱང༌ཤིང༌ངི༌ཀ༌ རྐྱངས༌ཁན༌ནི༌ སྐོར༌ལ༌ ཆོས༌ཤད༌ཁན༌བོ༌ ཡ༌ཧུ༌དཱ༌པ༌གུན༌ནི༌ ཕིའ༌ ཏད༌པ༌ ཅོ༌ཅེས༌ལ༌ སྒག༌གྱབ༌ཁན༌ནི༌ རྡོའ༌ ཡང༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའ༌ འི༌བོ༌ ཏོན༌མེད༌ ཨིན༌ནོག༌།

24 ཨིན༌ནའང༌ དཀོན༌མཆོག༌གི༌ ཐར༌པ༌ ཐོབ༌ཅེས༌ལ༌ བོད༌ད༌ ཛད༌ཁན༌ནི༌, ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌ ཉིས༌ཀོའེ༌ ཕིའ༌, མ༌ཤི༌ཀའེ༌ ལོན༌བོ༌ ནི༌, དཀོན༌མཆོག༌གི༌ ཤེས༌རབས༌ དང༌ ཤེད༌ གུན༌ ཨིན༌ནོག༌། 25 ཞན༌ དཀོན༌མཆོག༌གི༌ ཐར༌པའེ༌ ཐབས༌པོ༌ ཏོན༌མེད༌ ཐེ༌ནའང༌, ཏེ༌བོ༌ ནི༌ མིའི༌ ཐབས༌ ཆེ༌ཤོག༌གུན༌ནི༌ སང༌ མང༌ང༌ ཤེས༌རབས༌ཅན༌ ཡང༌ དཀོན༌མཆོག༌གི༌ འུ༌ཐུགས༌པོའང༌, མིའི༌ ཁྱུད༌ ཤེད༌ཤོག༌པོའེ༌ སང༌ མང༌ང༌ ཤེད༌ཅན༌ཞིག༌ ཨིན༌ནོག༌།

26 སྤུན༌གུན༌ ཨིད༌ཏུ༌ ཅོ༌ཤིག༌, དཀོན༌མཆོག༌གི༌ ཁྱོ༌ཞ༌གུན༌ བོད༌ད༌ ཛད༌ ཟ༌ནེ༌, ཁྱོ༌ཞ༌ མང༌ཆེའ༌བོ༌, ཇིག༌རྟེན༌པའེ༌ ཐོག༌ནེ༌ ཁས༌པ༌ ཡ༌ སྟོབས༌ཅན༌ ཡ༌ རྩི༌ཝ༌ཅན༌ མན༌པིན༌། 27 མ༌ཚད༌, ཁོ༌རང༌ ཁས༌པ༌ རིག༌ ཨིན༌ སམ༌ཁན༌གུན༌, ཁྲེལ༌བ༌ ཅོ༌ཅེས༌སི༌ ཕིའ༌, དཀོན༌མཆོག༌གི༌ ཇིག༌རྟེན༌པ༌གུན༌ནི༌ ཏོན༌མེད༌ སམ༌ཁན༌ནི༌ ཏེན༌ན༌ མི༌གུན༌ ལྡམ༌མ༌ ཛད༌ཏེ༌ ཨིན༌པིན༌། ཡང༌ ཁོང༌ངི༌ ཝང༌ཅན༌གུན༌ལ༌ ཁྲེལ༌བ༌ ཅོའ༌ ཛད༌ཅེས༌སི༌ ཕིའ༌ ཤེད༌མེད༌ ཡོད༌ཁན༌ ཏེན༌ན༌ མི༌གུན༌ ལྡམ༌མ༌ ཛད༌ཏེ༌ ཨིན༌པིན༌། 28 ཇིག༌རྟེན༌པ༌གུན༌ནི༌ ཁག༌ཅན༌ ཨིན༌ནོག༌ སམ༌ཁན༌གུན༌ མེད༌ཁན༌ ཅོའ༌ ཛད༌ཅེས༌ལ༌ ཁོང༌ངི༌ ཇིག༌རྟེན༌པའེ༌ ཐོག༌ནེ༌ རིན༌མེད༌, རྩི༌ཝ༌ མེད༌ཁན༌ དང༌ ཁག༌ཅན༌ མན༌ཁན༌ ཐེའ༌ཁན༌ནི༌ མི༌གུན༌, ལྡམ༌མ༌ ཛད༌ཏེ༌ ཨིན༌པིན༌། 29 ཏེ༌བོའེ༌ ཞས༌ཏེ༌, དཀོན༌མཆོག༌གི༌ སྐུན༌དུན༌ལ༌ ཕོ༌སོ༌ སུ༌ཞིག༌གིའང༌ ཅོ༌ མི༌ཉན༌།

30 ཁྱོ༌ཞ༌གུན༌ནི༌ མ༌ཤི༌ཀ༌ ཡེ༌ཤུ༌ ཉམ༌པོ༌ ཐུན༌བྲེལ༌བོ༌ ནི༌ དཀོན༌མཆོག༌གི༌ ཞས༌ཏེ༌ ཨིན༌, མ༌ཤི༌ཀ༌ ནི༌ ང༌དང༌ངི༌ ཕིའ༌ ཤེས༌རབས༌, ཀྲང༌པོ༌, རྩང༌མ༌ དང༌ རིན༌ ཤལ༌ཁན༌བོ༌ གྱུར༌ར༌ ཛདས༌། 31 ཀ༌ཟུག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌,

“ཀལ༌ཏེས༌ ཁྱོ༌ཞ༌གུན༌ ཕོ༌སོ༌ ཅོ༌ཉིན༌ ཡོད༌ན༌

ཏེ༌ནེ༌ གཙོ༌བོ༌ དཀོན༌མཆོག༌ ཅིག༌པོའེ༌ཀ༌ ཕོ༌སོ༌ ཚོར༌ཤིག༌།”✡

2

ཤེས༌རབས༌སི༌ སྐོར༌ལ༌ པ༌འུ༌ལུའི༌ ལབ༌ཞ༌།

2:1-16

1 སྤུན༌གུན༌ ཁྱོ༌ཞའ༌ དཀོན༌མཆོག༌གི༌ སང༌ཝའེ༌ ཐབས༌པོ༌ ཤད༌ཅེས༌ལ༌ ངའ༌ གོ༌མ༌རང༌ ཡོང༌ ཟ༌ནེ༌, ངའེ༌ ཀྲག༌པོ༌ ཤེས༌རབས༌ ཡ༌ ཧ༌ལས༌ཤེས༌སི༌ ཚིགས༌ མ༌ཀོལ༌པིན༌། 2 ཅིའ༌ཟེར༌ན༌ ང༌ ཁྱོ༌ཞའ༌ ཉམ༌པོ༌ ཡོད༌ ཟ༌ནེ༌, ངའེ༌ ཁྱོ༌ཞ༌གུན༌ལ༌ རྐྱང༌ཤིང༌ངི༌ཀ༌ རྐྱངས༌ཁན༌ནི༌ ཡེ༌ཤུ༌ མ༌ཤི༌ཀ༌ ཅིག༌པོ༌ མ༌སྟོགས༌ ཞན༌ཡང༌ ཅི༌ཞིག༌གི༌ སྐོར༌ལ༌ མི༌ཤད༌ཅེས༌ ཐག༌ཅད༌པིན༌། 3 ཁྱོ༌ཞ༌གུན༌ ཉམ༌པོ༌ ཡོད༌ཏུས༌, མ༌ཤི༌ཀའེ༌ ཆག༌ལས༌ ཅོ༌ཅེས༌སི༌ ནང༌ང༌ ང༌ འུ༌ཐུགས༌, ཁྲེལ༌ཁན༌ དང༌ ཇིགས༌ཁན༌ཞིག༌ ཚོར༌ར༌ རག༌པིན༌། 4 ངའེ༌ ལབ༌ཞ༌ དང༌ ཆོས༌ཤད༌ཅེས༌ གུན༌ ཧ༌གོའ༌ལ༌ ལ༌མོ༌ ཡང༌ ཁྲུལ༌ཅེས༌ དང༌ ཁས༌པ༌ སྤེ༌ར༌གུན༌ནི༌ཀ༌ རག༌ མ༌ལས༌ས༌, ངའེ༌ ཏམ༌པའེ༌ ཐུག༌ཉིད༌དི༌ ཁྱོ༌ཞ༌གུན༌ནི༌ ནང༌ང༌ ཆག༌ལས༌ ཛད༌ཅེས༌པོའེ༌ཀ༌ ཨིད༌ཤེས༌ ཅོས༌ཏེ༌ ལབ༌ཞ༌ ཏངས༌པིན༌། 5 ངའེ༌ ཏེ༌བོ༌ ཁྱོ༌ཞ༌གུན༌ནི༌, མིའི༌ ཤེས༌རབས༌སི༌ཀ༌ མན༌པ༌, དཀོན༌མཆོག༌གི༌ ཤེད༌དི༌ ནང༌ང༌ ཨིད༌ཤེས༌ ཅོ༌ཅེས༌སི༌ ཕིའ༌ ཅོས༌པིན༌།

6 ཏད༌པའེ༌ ནང༌ང༌ ལྡན༌ཁན༌གུན༌ནི༌ ཕྲོའ༌ ཡོད༌ ཟ༌ནེ༌, ངའེ༌ ཤེས༌རབས༌ཅན༌ནི༌ ཚིགས༌གུན༌ ཉམ༌པོ༌ སྤེ༌ར༌ ཏང༌ངད༌། ཨིན༌ནའང༌ ཏེ༌ ཤེས༌རབས༌གུན༌, གྱོགས༌པ༌ མེད༌ཁན༌ ཆ༌ཅེས༌ཅན༌ནི༌ འི༌ ཇིག༌རྟེན༌པ༌ ཡ༌ འི༌ ཇིག༌རྟེན༌ནི༌ ཝང༌སྲུལ༌པ༌ གུན༌ནི༌ མ༌ནོག༌། 7 ང༌ཞའེ༌ སྤེ༌ར༌ ཏང༌ཁན༌ནི༌ ཤེས༌རབས༌པོ༌ ནི༌, དཀོན༌མཆོག༌གི༌ སང༌ཝའེ༌ ཐབས༌པོ༌ ཨིན༌ནོག༌, ཀ༌བོ༌ ཁོང༌ངི༌ སྦས༌ཏེ༌ བོར༌ར༌ ཛད༌ཏེ༌ ཨིན༌། ཨིན༌ནའང༌ ང༌དང༌གུན༌ལ༌ ཟིར༌རྗིད༌ ཐོབ༌ཅེས༌སི༌ ཕིའ༌ ཇིག༌རྟེན༌ མ༌ཆགས༌སི༌ སང༌ སྔུན༌ལ༌, ཁོང༌ངི༌ འི༌ ཐབས༌པོ༌ ཅོའ༌ ཛད༌ཏེ༌ ཨིན༌པིན༌། 8 འི༌ ཇིག༌རྟེན༌ནི༌ ཝང༌སྲུལ༌པ༌གུན༌ནི༌ ཏེ༌ སང༌ཝའེ༌ ཐབས༌པོ༌, ཧ༌མ༌གོའ༌ ཨིན༌ནོག༌། ཀལ༌ཏེས༌ ཧ༌གོ༌པིན༌ན༌, ཁོང༌གུན༌ནི༌ ང༌དང༌ངི༌ ཟིར༌རྗིད༌ཅན༌ནི༌ གཙོ༌བོ༌བོ༌ རྐྱང༌ཤིང༌ངི༌ཀ༌ རྐྱངས༌ཏེ༌ མེད༌གྲོ༌། 9 ཏེན༌ན༌བོའེ༌ཕིའ༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌

“སུ༌ཞིག༌གིའང༌ མ༌ཐོང༌ཁན༌ ཡ༌ མ༌ཚོར༌ཁན༌

ཡ༌ སམ༌བའེ༌ ནང༌ང༌ མེད༌ཁན༌ཞིག༌

དཀོན༌མཆོག༌ག༌ ཅེས༌པ༌ ཅོ༌ཁན༌གུན༌ནི༌ ཕིའ༌

གྲལ༌གྲིག༌ ཅོའ༌ ཛད༌ཏེ༌ ཡོད༌ཏེ༌ ཨིན༌ནོག༌།”✡

10 ཨིན༌ནའང༌ ཏེ༌གུན༌ དཀོན༌མཆོག༌ ཁོང༌རང༌ངི༌ ཐུག༌ཉིད༌བོའེ༌, ང༌དང༌གུན༌ལ༌ སྔོན༌ ཅུག༌ག༌ ཛད༌ཏེ༌ ཨིན༌ནོག༌། ཏམ༌པའེ༌ ཐུག༌ཉིད༌ལ༌ ཅི༌ཚང༌མ༌ ཐུག༌གྱུས༌ ཨིན༌ནོག༌, དཀོན༌མཆོག༌གི༌ སང༌ཝ༌གུན༌ནའང༌། 11 མི༌ཞིག༌གི༌ སམ༌ཁན༌གུན༌ ཏེན༌ན༌ མི༌བོའེ༌ སེམས༌ཉིད༌ མ༌སྟོགས༌ ཞན༌ སུ༌ཞིག༌གའང༌ གྱུས༌ ཆ༌མ༌ནོག༌། ཏེན༌ན༌ ཙོགས༌ལ༌ དཀོན༌མཆོག༌གི༌ ཐུགས༌སམ༌གུན༌ ཁོང༌ངི༌ ཐུག༌ཉིད༌ ཅིག༌པོ༌ མ༌སྟོགས༌, ཞན༌སུ༌ཞིག༌གའང༌ གྱུས༌ཆའ༌ མ༌ནོག༌། 12 ཡང༌ ང༌དང༌གུན༌ལ༌ ཇིག༌རྟེན༌པའེ༌ སེམས༌ཉིད༌ མན༌པ༌, དཀོན༌མཆོག༌གི༌ ཐུག༌ཉིད༌ ཐོབས༌ཏེ༌ ཨིན༌ཅེས༌པོའེ༌, ང༌དང༌གུན༌ལ༌ དཀོན༌མཆོག༌གི༌ ཧ༌ལས༌ཤེས༌སི༌ སྐྱེས༌གུན༌ རིན༌ མེད༌པ༌ སལ༌ལ༌ ཛད༌ཁན༌བོ༌ ཧ༌གོ༌ ཐུབས༌ཏེ༌ ཨིན༌ནོག༌།

13 ཁྱོ༌ཞ༌གུན༌ལ༌ ཏེ༌ ཚང༌མའེ༌ སྐོར༌ལ༌ ཤད༌ ཟ༌ནེ༌, ང༌ཞའེ༌ མིའི༌ ཤེས༌རབས༌ནེ༌ ཇུང༌ཁན༌ནི༌ ཚིགས༌གུན༌ མ༌ཀོལ༌ལ༌, ཐུག༌ཉིད༌དི༌ སལ༌ཁན༌ནི༌ ཚིགས༌གུན༌ གྱུད༌ཏེ༌, སྤེ༌ར༌ ཏང༌ངད༌། ཐུག༌ཉིད༌དི༌ དེན༌བ༌གུན༌ * ལབ༌ཅེས༌ལ༌ ཐུག༌ཉིད༌ཅན༌ནི༌ ཚིགས༌གུན༌ ཀོལ༌ལད༌། 14 ཨིན༌ནའང༌ ཐུག༌ཉིད༌ མེད༌ཁན༌ནི༌ མི༌བོའེ༌, དཀོན༌མཆོག༌གི༌ ཐུག༌ཉིད༌ནེ༌ ཡོངས༌ཁན༌ནི༌ དེན༌བ༌གུན༌ནི༌ཀ༌ ཨིད༌ཤེས༌ ཅོའ༌ མ༌ནོག༌། ཏེ༌ མི༌བོའ༌ འི༌གུན༌ ཏོན༌མེད༌ ཚོར༌ར༌ནོག༌, ཡང༌ ཁོའ༌ ཧ༌གོའ༌ མ༌ནོག༌, ཅིའ༌ཟེར༌ན༌ ཐུག༌ཉིད༌ ཡོད༌ཁན༌གུན༌ལ༌ མ༌སྟོགས༌, ཡང༌སུའང༌ ཏེ༌གུན༌ ཧ༌གོ༌ ཐུབ༌བ༌ མ༌ནོག༌། 15 ཐུག༌ཉིད༌ ཡོད༌ཁན༌གུན༌ནི༌ ཅི༌ཚང༌མའེ༌ སྐོར༌ལ༌ སྟག༌ཅད༌ ཅོས༌ཏེ༌ ཧ༌གོ༌ཉན༌ན༌ནོག༌, ཨིན༌ནའང༌ ཐུག༌ཉིད༌ མེད༌ཁན༌གུན༌ནི༌ ཐུག༌ཉིད༌ ཡོད༌ཁན༌གུན༌ནི༌ ཅོ༌ཟོ༌ དང༌ སམ༌ཟོ༌ གུན༌ ཧ༌གོ༌ ཐུབ༌བ༌ མ༌ནོག༌། 16 ཅིའ༌ཟེར༌ན༌

“སུའ༌ གཙོ༌བོའེ༌ ཐུགས༌སམ༌གུན༌ གྱུས༌ ཆེན༌?

སུའི༌ ལག༌ག༌, ཁོང༌ང༌ ལབ༌ཞ༌ ཏང༌ཅེས༌སི༌ ཤེས༌རབས༌ ཡོད༌?”✡

ཨིན༌ནའང༌ ང༌དང༌གུན༌ནི༌ ནང༌ང༌ མ༌ཤི༌ཀའེ༌ ཐུགས༌སམ༌གུན༌ ཡོད༌ པ༌སང༌, ང༌དང༌གུན༌ལ༌ ཏེ༌གུན༌ ཧ༌གོ༌ཐུབ༌བ༌ནོག༌།

3

མ༌ཤི༌ཀའེ༌ ཞབས༌ཏོག༌པ༌ པ༌འུ༌ལུ༌ དང༌ ཨ༌པོ༌ལོས༌།

3:1-23

1 སྤུན༌གུན༌ ང༌ ཁྱོ༌ཞ༌གུན༌ ཉམ༌པོ༌ ཡོད༌ཏུས༌, ངའེ༌ ཁྱོ༌ཞའ༌ ལབ༌ ཟ༌ནེ༌, ཐུག༌ཉིད༌དི༌ ནང༌ང༌ ལྡན༌ཁན༌ནི༌ མི༌གུན༌ ཙོགས༌ལ༌ ལབ༌ མ༌ཉན༌ན༌, འི༌ ཇིག༌རྟེན༌པ༌ ཡ༌ མ༌ཤི༌ཀའེ༌ ཏད༌པའེ༌ ནང༌ང༌ ཕྲུ༌གུ༌ ཆུ༌ངུན༌ གུན༌ ཙོགས༌ལ༌ ལབ༌གོས༌། 2 ངའེ༌ ཁྱོ༌ཞ༌གུན༌ལ༌ ཟན༌ མན༌པ༌, འོ༌མ༌ སྟེར༌གོས༌, ཅིའ༌ཟེར༌ན༌ ཁྱོ༌ཞ༌གུན༌ ཟན༌ ཟའ༌ཅེས༌ལ༌ གྲལ༌གྲིག༌ མི༌དུག༌པིན༌, ཡང༌ ཏ༌རུང༌ངའང༌ ཁྱོ༌ཞ༌གུན༌ གྲལ༌གྲིག༌ མེད༌པ༌ ཨིན༌ནོག༌། 3 ཏ༌རུང༌ངའང༌ འི༌ ཇིག༌རྟེན༌པའེ༌ ཕུད༌ཁན༌ ཙོགས༌སི༌ མི༌ཚེ༌, ཁྱོ༌ཞ༌གུན༌ནིའང༌ ཕུད༌དུག༌། ཁྱོ༌ཞ༌གུན༌ནི༌ ནང༌ང༌ ཅིག༌ དང༌ ཅིག༌གི༌ ཕིའ༌ ཚིག༌ཅེས༌ དང༌ ཛིང༌མོ༌ ཡོད༌ཏེ༌ ཨིན༌ནོག༌། ཅི༌ ཏེ༌བོ༌ ཁྱོ༌ཞ༌གུན༌ནི༌ཀ༌ ཁྱོ༌ཞ༌རང༌ངི༌ སྡིག༌པའེ༌ དོད༌པ༌གུན༌ནི༌ ཝང༌སྲུལ༌ཏེ༌ མ༌ནོག༌ག༌? ཅི༌ ཁྱོ༌ཞ༌གུན༌ནི༌, ཇིག༌རྟེན༌པ༌གུན༌ ཙོགས༌ལ༌ མི༌ཚེ༌ ཕུད༌ཨིན༌ཞིག༌ མེད༌ད༌? 4 ནམ༌ ཁྱོ༌ཞའེ༌ ཕྲོ༌ནེ༌ ཅིག༌གི༌, “ང༌ ནི༌ པ༌འུ༌ལུའི༌ གྱབ༌ནེ༌ གྲུལ༌ལད༌” ཡང༌ཅིག༌གི༌, “ང༌ ནི༌ ཨ༌པོ༌ལོས༌སི༌ གྱབ༌ནེ༌ གྲུལ༌ལད༌” ཟེར༌ན༌, ཅི༌ ཁྱོ༌ཞ༌གུན༌ནི༌ འི༌ ཇིག༌རྟེན༌པ༌གུན༌ ཙོགས༌ ཅོས༌ཏེ༌ མ༌ནོག༌ག༌?

5 སུ༌ ཨིན༌ནོག༌ ཨ༌པོ༌ལོས༌? སུ༌ ཨིན༌ནོག༌ པ༌འུ༌ལུ༌? ང༌ཞའ༌ ནི༌ དཀོན༌མཆོག༌གི༌ ཞབས༌ཏོག༌པ༌ ཞིག༌ ཨིན༌, ཀ༌གུན༌ གྱུད༌ཏེ༌, ཁྱོ༌ཞ༌གུན༌ནི༌ གའ༌མོའེ༌ ནས༌ཚུལ༌ལི༌ ནང༌ང༌ ཨིད༌ཤེས༌ ཅོས༌ཏེ༌ ཨིན༌ནོག༌། གཙོ༌བོའེ༌ སལ༌ལ༌ ཛད༌ཁན༌ནི༌ རང༌རང༌ངི༌ ལས༌གུན༌ ང༌ཞའེ༌ ཅོས༌ཏེ༌ ཨིན༌ནོག༌། 6 ངའེ༌ ཁྱོ༌ཞའེ༌ སྙིང༌གུན༌ནི༌ ནང༌ང༌ ས༌འོན༌ ཏབས༌ཏེ༌, ཨ༌པོ༌ལོས༌སི༌ ཏེ༌བོའ༌ ཆུ༌ ཏངས༌ཏེ༌ ཨིན༌ནོག༌, ཨིན༌ནའང༌ ཏེ༌བོ༌ ལྡན༌ ཅུག༌ག༌ ཛད༌ཁན༌བོ༌ ནི༌, དཀོན༌མཆོག༌ ཞུགས༌ཏེ༌ ཨིན༌ནོག༌། 7 ས༌འོན༌ ཏབ༌ཁན༌ ཡ༌ ཆུ༌ ཏང༌ཁན༌བོ༌ ཁག༌ཅན༌ མ༌ནོག༌, ཁག༌ཅན༌ ནི༌ ས༌འོན༌ ལྡན༌ ཅུག༌ག༌ ཛད༌ཁན༌ནི༌ དཀོན༌མཆོག༌པོ༌ ཨིན༌ནོག༌། 8 ས༌འོན༌ ཏབ༌ཁན༌ དང༌ ཆུ༌ ཏངས༌ཁན༌གུན༌ནི༌ ཉམ༌པོ༌ དོད༌པ༌ ཅིག༌ བོར༌ཏེ༌ ལས༌ ཅོས༌ཏེ༌ ཨིན༌ནོག༌། ཡང༌ ཁོང༌ ཉིས༌ཀོའ༌ ཞབས༌ཏོག༌ ཞུ༌ཁན༌ ནང༌ཞིན༌ལ༌ སོལ༌རས༌ ཐོབ༌ཨིན༌། 9 ང༌ཞའ༌ ཉིས༌ཀོ༌ དཀོན༌མཆོག༌གི༌ ཞབས༌ཏོག༌པ༌ ཡང༌ ཁྱོ༌ཞ༌གུན༌ ཁོང༌ངི༌ ཞིང༌ དང༌ ཕོ༌གྲང༌ གུན༌ ཨིན༌ནོག༌།

10 དཀོན༌མཆོག༌གི༌ ཐུག༌རྗེ༌ ངའེ༌ ནང༌ང༌ ཡོད༌ཅེས༌པོའེ༌ ཞས༌ཏེ༌ ངའེ༌ རྩིག༌སྤོན༌ ཁས༌པ༌ཞིག༌ ཙོགས༌ལ༌, དཀོན༌མཆོག༌གི༌ ཕོ༌གྲང༌ངི༌ མག༌ལྡན༌བོ༌ ཏངས༌པིན༌། ཏ༌ ཞན༌མ༌གུན༌ནི༌ ཏེ༌ཀ༌ རྩིག༌ཨིན༌ ཨིན༌ནོག༌། ཏེ༌ཀ༌ རྩིག༌ཁན༌གུན༌ནི༌ མ༌སྲན༌ཏྲེ༌ སྣང༌ང༌ ཏངས༌ཏེ༌ རྩིག༌གོས༌། 11 ཅིའ༌ཟེར༌ན༌ ང༌ཞའེ༌ རྩིགས༌ཏེ༌ ཡོད༌ཁན༌ ཡེ༌ཤུ༌ མ༌ཤི༌ཀའེ༌ མག༌ལྡན༌ ཅིག༌པོ༌ མ༌སྟོགས༌, སུ༌ཞིག༌གིའང༌ ཡང༌ མག༌ལྡན༌ཞིག༌ ཏང༌ མི༌ཉན༌།

12 ཏེ༌ མག༌ལྡན༌བོའི༌ཀ༌ རྩིག༌ཁན༌གུན༌ནི༌ རིན༌ཐང༌ སོ༌སོའེ༌ གྱུ༌ སྣ༌ཚོགས༌ རིག༌ ཀོལ༌སྲིད༌ཅེས༌ ཨིན༌ནོག༌, སྤེར༌ན༌, ཁ༌ཅིག༌གི༌ སེར༌, མུལ༌ དང༌, རིན༌ཅན༌ རྡོའ༌ གུན༌ ཡང༌ ཁ༌ཅིག༌གི༌ ཤིང༌, ཕུག༌མ༌, ཡ༌ ཙ༌སྐམ༌པོ༌ གུན༌། 13 ཨིན༌ནའང༌ ཁྲིམས༌ཅད༌དི༌ ཞག༌ག༌, ཏེ༌ རྩིག༌སྤོན༌ རེ༌རེ༌ ལས༌ ཅོ༌ཁན༌བོ༌, མེ༌ གྱུད༌ཏེ༌ སྔོན༌ཨིན༌། ཏེན༌ན༌ མེ༌བོའེ༌ སྟག༌ཅད༌ ཅོས༌ཏེ༌ མི༌ རེ༌རེའེ༌ ལས༌གུན༌ནི༌ རིན༌ཐང༌ སྟན༌ཨིན༌། 14 ཀལ༌ཏེས༌ མེའེ༌ ནང༌ང༌ སོང༌ཏེའང༌ ལས༌པོ༌ མེད༌ཁན༌ མ༌ཆའ༌ན༌, ཏེ༌ རྩིག༌སྤོན༌བོའ༌ སོལ༌རས༌ ཐོབ༌ཨིན༌། 15 ཀལ༌ཏེས༌ ལས༌པོ༌ མེའ༌ ཞེན༌ན༌, ཏེ༌ རྩིག༌སྤོན༌བོའེ༌ ཅི༌ཚང༌མ༌ མེད༌ཁན༌ ཆེན༌, ཨིན༌ནའང༌ མེ༌ ནང༌ནེ༌ མི༌ཞིག༌ ཀགས༌པོ༌ ཉམ༌པོ༌ སྐྱོབ༌བ༌ ཙོགས༌ལ༌ ཁོ༌ སྐྱོབ༌ཨིན༌།

16 ཅི༌ ཁྱོ༌ཞའ༌, ཆོས༌ཚོགས༌པོ༌ དཀོན༌མཆོག༌གི༌ ཆོད༌ཁང༌ ཡང༌ དཀོན༌མཆོག༌གི༌ ཐུག༌ཉིད༌ ཁྱོ༌ཞ༌གུན༌ནི༌ ནང༌ང༌ ཞུགས༌ཁན༌བོ༌, གྱུས༌ཆའ༌ མེ༌རག༌ག༌? 17 ཀལ༌ཏེས༌ སུ༌ཞིག༌གི༌ འི༌ ཆོད༌ཁང༌བོ༌ ཤིག༌ཅེས༌ ཅོ༌ན༌, ཁོའ༌ དཀོན༌མཆོག༌གི༌ མེད༌ཁན༌ ཛད༌ཨིན༌, ཅིའ༌ཟེར༌ན༌ དཀོན༌མཆོག༌གི༌ ཆོད༌ཁང༌ ཏམ༌པ༌ ཨིན༌ནོག༌, ཡང༌ ཁྱོ༌ཞ༌གུན༌ ཏེན༌ན༌ ཆོད༌ཁང༌བོ༌ ཨིན༌ནོག༌།

18 རང༌དང༌རང༌ང༌ གོབ༌མ༌སྐོར༌ཤིག༌། ཀལ༌ཏེས༌ འི༌ ཇིག༌རྟེན༌པའེ༌ སམ༌ཁན༌ ཙོགས༌ལ༌ ཁྱོ༌ཞེའང༌ ཁྱོ༌ཞ༌རང༌ ཤེས༌རབས༌ཅན༌ ཨིན༌ སམ༌མད༌ན༌, ཏེ༌ནེ༌ ཁྱོ༌ཞ༌གུན༌ དེན༌བའ༌ ཤེས༌རབས༌ཅན༌ གྱུར༌ཅེས༌སི༌ ཕིའ༌ སམ༌མེད༌ རིག༌ གྱུར༌གོས༌། 19 ཅིའ༌ཟེར༌ན༌ དཀོན༌མཆོག༌གི༌ ཐོག༌ནེ༌, འི༌ ཇིག༌རྟེན༌ནི༌ ཤེས༌རབས༌པོ༌ ནི༌ སམ༌མེད༌ཅིག༌ ཨིན༌ནོག༌, ཀ༌ཟུག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌ “ཁོ༌རང༌ངི༌ སྐྱོན༌ཇན༌ནི༌ ཐབས༌གུན༌ ཀོལ༌ཏེ༌ དཀོན༌མཆོག༌གི༌ ཤེས༌རབས༌ཅན༌གུན༌ ཟུམ༌མ༌ ཛདས༌།”✡ 20 ཡང༌ འི༌བོའང༌ མོལ༌ཏེ༌ ཡོད༌ཏེ༌ ཨིན༌ནོག༌, “ཇིག༌རྟེན༌ནི༌ ཤེས༌རབས༌ཅན༌ནི༌ སམ༌བ༌གུན༌ གཙོ༌བོའེ༌ ཁྱེན༌ན༌ ཛད༌ད༌ནོག༌, ཡང༌ ཏེ༌གུན༌ རིན༌མེད༌ ཨིན༌ཁན༌བོ༌ ཁོང༌ང༌ ཐུག༌གྱུས༌ ཨིན༌ནོག༌།”✡

21-22 ཏེན༌ན༌བོའེ༌ཕིའ༌ ཆོས༌ཚོགས༌སི༌ སྤོན༌བོའེ༌ གྱབ༌ནེ༌, གྲུལ༌ཅེས༌སི༌ ནང༌ང༌ ཕོ༌སོ༌ མ༌ཅོ༌ཤིག༌, ཅིའ༌ཟེར༌ན༌ ཅི༌ཚང༌མ༌ ཁྱོ༌ཞ༌གུན༌ནི༌ ཨིན༌ནོག༌། དེན༌བ༌ པ༌འུ༌ལུ༌, ཨ༌པོ༌ལོས༌, པི༌ཏྲར༌, ཇིག༌རྟེན༌, མི༌ཚེ༌, ཤི༌ཅེས༌, དག༌ས༌ དང༌ ཡོང༌ཅེས༌ཅན༌ ཚང༌མ༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཨིན༌ནོག༌། 23 ཡང༌ ཁྱོ༌ཞ༌གུན༌ མ༌ཤི༌ཀའེ༌ ཨིན༌ནོག༌ ཡང༌ མ༌ཤི༌ཀ༌ དཀོན༌མཆོག༌གི༌ ཨིན༌ནོག༌།

4

ཀོ༌རིན༌ཐི༌ ཆོས༌ཚོགས༌ ཉམ༌པོ༌ པ༌འུ༌ལུའི༌ བྲེལ༌།

4:1-21

1 ཏེ༌བོའེ༌ཕིའ༌ ཨ༌པོ༌ལོས༌ དང༌ ངའ༌, དཀོན༌མཆོག༌གི༌ སང༌ཝའེ༌ ཐབས༌སི༌ སྐོར༌ལ༌, ཧ༌གོ༌ཅུག༌ཅེས༌སི༌ ཁག༌ ཀལ༌ལ༌ ཛད༌ཁན༌ནི༌ མ༌ཤི༌ཀའེ༌ ཡོག༌པོ༌ ཙོགས༌ སམ༌གོས༌ཅེས༌ ཨིན༌ནོག༌། 2 ཏ༌ ཏེ༌ཟུག༌ ཁག༌ཅན༌ ཁག༌ ཀལ༌ཁན༌ནི༌ མི༌བོ༌ ཨིད༌ཤེས༌ཅན༌ཞིག༌ ཡོང༌གོས༌། 3 ཁྲིམ༌སྤོན༌ ཡ༌ ཁྱོ༌ཞའེ༌ ངའེ༌ ལས༌སི༌ སྐོར༌ལ༌ ཐག༌ཅད༌ ཏང༌ན༌, ངའ༌ ཅའང༌ ཚེར༌ཅེས༌ མེ༌རག༌, ངའེ༌ ང༌རང༌ངེའང༌ ཏེ༌ སྐོར༌ལ༌ ཐག༌ཅད༌ ཏང༌ང༌མེད༌། 4 ངའེ༌ སེམས༌པོ༌ ལག༌མོ༌ ཨིན༌, ཨིན༌ནའང༌ ཏེ༌བོའེ༌ ང༌ ནོངས༌མེད༌ ཨིན༌ཁན༌ སྟན༌ན༌ མ༌ནོག༌། གཙོ༌བོ༌ ཅིག༌པོའེ༌, ངའ༌ སྟག༌ཅད༌ ཅོའ༌ ཛད༌ཏེ༌ ཐག༌ཅད༌ ཛད༌ཨིན༌།

5 ཏེ༌བོའེ༌ཕིའ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཏུས༌ ཡང༌ན༌ མ༌ཤི༌ཀ༌ ལོགས༌ཏེ༌ ཕེབས༌སི༌ སང༌ སྔུན༌ལ༌, སུ༌ཞིག༌གི༌ སྐོར༌ལའང༌ ཐག༌ཅད༌ མ༌ཏང༌ཤིག༌, ཅིའ༌ཟེར༌ན༌ ཁོང༌ངི༌ ང༌དང༌གུན༌ནི༌ མུན༌ནག༌གི༌ ནང༌ང༌ སྦས༌ཏེ༌ ཡོད༌ཁན༌གུན༌ འོད༌དི༌ ནང༌ང༌ ཁྱོང༌ང༌ ཛད༌ཏེ༌ ང༌དང༌ རང༌རང༌ སོ༌སོའེ༌ ལས༌ ཅོ༌ཁན༌ནི༌ གྱུན༌ཚན༌ སྔོན༌ ཅུག༌ག༌ ཛད༌ཨིན༌། ཏེ༌ནེ༌ དཀོན༌མཆོག༌གི༌ མི༌ རེ༌རེའ༌ འོས༌པ༌ ནང༌ཞིན༌ སྟོད༌པ༌ སལ༌ལ༌ ཛད༌ཨིན༌།

6 སྤུན༌གུན༌ ཁྱོ༌ཞའེ༌ ཕན༌ཐོགས༌སི༌ ཕིའ༌ ངའེ༌ ལབ༌ཞ༌ ཏངས༌ཁན༌གུན༌ནི༌ ནང༌ང༌ ཨ༌པོ༌ལོས༌ དང༌ ང༌རང༌ སྤེ༌ ཚུལ༌ལ༌ ཀོལ༌པིན༌། ཀལ༌ཏེས༌ ཏམ༌པའེ༌ སུང༌རབས༌སི༌ ནང༌ང༌ “བྲིས༌ཁན༌ནི༌ སང༌ ཐལ༌ཏེ༌ མ༌ཆའ༌” མོལ༌ཁན༌བོའེ༌ཀ༌ སྣང༌ང༌ ཅོའད༌ན༌, ཏེ༌ནེ༌ ཁྱོ༌ཞའ༌ ལོབ༌བོན༌ ཅིག༌, ཞན༌གུན༌ནི༌ སང༌ ཀྲག༌པོ༌ རྩིས༌ཏེ༌ ཁོའེ༌ གྱབ༌ནེ༌ གྲུལ༌ཅེས༌ལ༌ ཕོ༌སོ༌ མི༌ཚོར༌། 7 ཁྱོ༌ཞ༌གུན༌ལ༌ ཏེ༌ཟུག༌ ཐག༌ཅད༌ ཏང༌ཅེས༌སི༌ ཐོབ༌ཏང༌ སུའི༌ ཏངས༌? ཁྱོ༌ཞ༌གུན༌ནི༌ ལག༌ག༌ ཡོད༌ཁན༌ ཚང༌མ༌ དཀོན༌མཆོག༌གི༌ སལ༌ལ༌ ཛད༌ཏེ༌ མ༌ནོག༌ག༌? ཀལ༌ཏེས༌ དཀོན༌མཆོག༌གི༌ སལ༌ལ༌ ཛད༌ཏེ༌ ཨིན༌ན༌, ཏེ༌ནེ༌ ཁྱོ༌ཞའེ༌ མན༌ཁན༌, དཀོན༌མཆོག༌གི༌ སལ༌ཁན༌ནི༌ ཁྱུད༌གུན༌ནི༌ཀ༌ ཀ༌ཟུག༌གི༌ ཕོ༌སོ༌ ཅོའད༌?

8 ཁྱོ༌ཞ༌གུན༌ནི༌ ལག༌ག༌ སྒོས༌དོམ༌ ཚང༌མ༌ ཡོད༌, ཡང༌ ཆུག༌པོ༌ ཨིན༌ སམ༌མ༌ རག༌ག༌? ཅི༌ ཁྱོ༌ཞ༌གུན༌ནི༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ང༌ཞ༌གུན༌ མེད༌པ༌ ཝང༌སྲུལ༌ཅེས༌ གོ༌ཟུག༌ ཅོ༌ ཚར༌ཏེ༌ ཨིན༌ན༌? ངའེ༌ དོད༌པ༌ ཅོའད༌ དེན༌བའ༌ ཁྱོ༌ཞ༌གུན༌ནི༌ ཝང༌སྲུལ༌ཨིན༌ ཡོད༌ཤིག༌ཕིའང༌, ཏེ༌ནེ༌ ང༌དང༌གུན༌ནི༌ ཉམ༌པོ༌ ཝང༌སྲུལ༌ལད༌གྲོ༌། 9 པར༌པར༌རི༌ག༌ ངའེ༌ སམ༌མ༌རག༌, དཀོན༌མཆོག༌གི༌ ང༌ཞའ༌ མ༌ཤི༌ཀའེ༌ སྐུ༌ཚབས༌གུན༌ ཇིག༌རྟེན༌པ༌ གང༌པོ༌ དང༌ ཕོ༌ཉ༌ གུན༌ནི༌ དུན༌ལ༌ སྟན༌མོ༌ སྟན༌ན༌ བོར༌ཁན༌ ཙོགས༌ཤིག༌ དུག༌, ཀ༌ཟུག༌གི༌ སད༌ཅེས༌ལ༌ ཁྲིམས༌ཅད༌ ཏང༌ཁན༌ནི༌ མག༌གི༌ ཙོན༌པ༌གུན༌ གྱལ༌ཁའ༌ ཐོབ༌ཁན༌ནི༌ ཁྲོམས༌སྐོར༌རི༌ སྟིང༌ཇུག༌ག༌ བོར༌རད༌།

10 ང༌ཞ༌གུན༌ནི༌ མ༌ཤི༌ཀའེ༌ ཕིའ༌ ཞབས༌ཏོག༌ ཞུ༌ཅེས༌པོའེ༌, ང༌ཞ༌གུན༌ སམ༌མེད༌ ཙོགས༌ཤིག༌ ཐོང༌དུག༌, ཨིན༌ནའང༌ ཁྱོ༌ཞ༌གུན༌ནི༌ མ༌ཤི༌ཀའེ༌ ནང༌ང༌ མངས༌ཏེའང༌ ཁས༌པ༌ རིག༌ ཨིན༌ སམ༌དུག༌། ང༌ཞ༌གུན༌ འུ༌ཐུགས༌ རིག༌, ཁྱོ༌ཞ༌གུན༌ ཤེད༌ཅན༌ རིག༌། ཁྱོ༌ཞ༌གུན༌ལ༌ རྩི༌ཝ༌ དང༌ ང༌ཞ༌གུན༌ནི༌ཀ༌ ཧབ༌གོད༌ ཏངས༌། 11 དག༌སའང༌ ང༌ཞ༌གུན༌ལ༌ སྟོག༌ཤེས༌ དང༌ སྐོམ༌ཤེས༌ ཡོང༌དུག༌, ཡང༌ ང༌ཞ༌གུན༌ ཀོས༌ལག༌ སྙིང༌པ༌ ཅད༌པོ༌ གོན༌ནད༌། ང༌ཞ༌གུན༌ལ༌ རྡུང༌གྱབ༌ ཏངས༌, ཡང༌ དུག༌སའེ༌ ཁང༌པའང༌ མེད༌། 12 མི༌ཚེའེ༌ སྒོས༌དོམ༌གུན༌ རིག༌ཅེས༌སི༌ ཕིའ༌ ང༌ཞ༌གུན༌ནི༌ སྲན༌ཏྲེ༌ ངལ༌ངལ༌ ཚོག༌པ༌ལ༌, ང༌ཞ༌རང༌ངི༌ ལག༌པ༌ནེ༌ ལས༌ ཅོའད༌། ང༌ཞའ༌ ངན༌ ཏབ༌ཁན༌གུན༌ལ༌ ང༌ཞ༌གུན༌ནི༌ ཅིན༌ལབས༌ ཏང༌ངད༌། ནགས༌ སྟན༌ ཟ༌ནེ༌, ང༌ཞའེ༌ ཟོད༌པ༌ ཉམ༌པོ༌ ཁུར༌རད༌། 13 ང༌ཞའ༌ ངན༌ ཏབ༌ཁན༌གུན༌ལ༌ ང༌ཞ༌གུན༌ནི༌ སྤེ༌ར༌ ཟང༌པོ༌ ཉམ༌པོ༌ ལན༌ཏང༌ངད༌། དག༌སའང༌ ང༌ཞ༌གུན༌ལ༌, ཇིག༌རྟེན༌ གང༌པོའེ༌ ཐུག༌ཤོག༌ རིགས༌ངན༌ མི༌གུན༌ མ༌ཚད༌, ཁྱིམ༌ས༌ ཁམ༌ལོག༌ ཙོགས༌ ཐེ༌རུག༌།

14 ངའེ༌ འི༌ ཟེར༌ཁན༌ ཚང༌མ༌ ཁྱོ༌ཞ༌གུན༌ལ༌ ཁྲེལ༌བ༌ ཅོ༌ཅེས༌སི༌ ཕིའ༌ བྲིའ༌མེད༌, ཨིན༌ནའང༌ ང༌རང༌ངི༌ ཅེས༌པའེ༌ ཕྲུ༌གུ༌གུན༌ ཙོགས༌ལ༌ སྤང༌པུད༌དད༌། 15 ཁྱོ༌ཞ༌གུན༌ལ༌ མ༌ཤི༌ཀའེ༌ སྐོར༌ལ༌ ལབ༌ཁན༌ སྟོང༌ཅུ༌ ཡོད༌ནའང༌, ཁྱོ༌ཞ༌གུན༌ལ༌ སེམས༌ཉིད༌དི༌ ཐོག༌ནེ༌, ཨ༌བ༌ ཅིག༌ ཡོད༌ཏེ༌ ཨིན༌ནོག༌། ཅིའ༌ཟེར༌ན༌ ནམ༌ ངའེ༌ ཁྱོ༌ཞ༌གུན༌ལ༌ གའ༌མོའེ༌ ནས༌ཚུལ༌ ཤདས༌, ང༌ མ༌ཤི༌ཀ༌ ཡེ༌ཤུའི༌ ནང༌ང༌ ཁྱོ༌ཞ༌གུན༌ནི༌ ཨ༌བ༌ གྱུར༌ཏེ༌ ཨིན༌པིན༌།

16 ངའེ༌ ཁྱོ༌ཞ༌གུན༌ལ༌, ང༌ ཙོགས༌སི༌ མི༌ཚེ༌ ཕུད༌ཅེས༌ལ༌ སྙིང༌ནེ༌ ཞུ༌ཝ༌ ཕུལ༌ལད༌། 17 ཏེན༌ན༌བོའེ༌ཕིའ༌ གཙོ༌བོའེ༌ ནང༌ང༌ ངའེ༌ ང༌རང༌ངི༌ ཅེས༌པ༌ དང༌ ཨིད༌ཤེས༌ཅན༌ནི༌ བུ༌ཚ༌ ཏི༌མོ༌ཐི༌ ཁྱོ༌ཞ༌གུན༌ ཡོད༌ས༌ ལམ༌ཅུགས༌པིན༌། མི༌ཚེ༌ ཕུད༌ཅེས༌སི༌ སྐོར༌ལ༌ ཀ༌རུང༌ས༌ ཆོས༌ཚོགས༌ ཚང༌མའེ༌ ནང༌ང༌ ངའེ༌ ལབ༌ཁན༌ ཙོགས༌སི༌ མི༌ཚེ༌, ངའེ༌ མ༌ཤི༌ཀ༌ ཡེ༌ཤུའི༌ གྱབ༌ནེ༌ གྲུལ༌ཨིན༌ ཕུད༌ཁན༌བོའེ༌ སྐོར༌ལ༌ ཏི༌མོ༌ཐིའི༌ ཁྱོ༌ཞ༌གུན༌ལ༌ ཨིད༌ཏུ༌ སྐུལ༌ཨིན༌།

18 ང༌ ཁྱོ༌ཞ༌གུན༌ ཡོད༌ས༌ ཡང༌སྐྱར༌ ཐུག༌ག༌ལ༌ ཡོང༌ང༌ མ༌ནོག༌ སམས༌ཏེ༌, ཁྱོ༌ཞ༌གུན༌ནི༌ ཕྲོ༌ནེ༌ ཁ༌ཅིག༌ ཕོ༌སོ༌ཅན༌ གྱུར༌ཏེ༌ ཡོད༌ཏིག༌རག༌། 19 དཀོན༌མཆོག༌གི༌ ཐུག༌གོངས༌ ཡོད༌ན༌, ང༌ གྱོགས༌པ༌ ཡོང༌ཨིན༌། ཏེ༌ནེ༌ ངའེ༌ ཏེ༌ ཕོ༌སོ༌ཅན༌གུན༌ནི༌ སམ༌བ༌ མེད༌ཁན༌ནི༌ སྤེ༌ར༌, ཡ༌ ཁོང༌གུན༌ནི༌ ནང༌ང༌ དཀོན༌མཆོག༌གི༌ དེན༌བའེ༌ ཝང༌ཆ༌གུན༌ ཡོད༌ཁན༌བོ༌ ལྟ༌ ཐུབ༌ཨིན༌། 20 ཅིའ༌ཟེར༌ན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ དུག༌ཁན༌གུན༌ནི༌, སྤེ༌ར༌ ཅིག༌པོ༌ མན༌པ༌ དཀོན༌མཆོག༌གི༌ ཝང༌ཆའེ༌ ནང༌ང༌ མི༌ཚེའེ༌ ཕུད༌ད༌ནོག༌། 21 ཁྱོ༌ཞ༌གུན༌ནི༌ ཀ༌བོ༌ ལྡམ༌མད༌? ང༌ ཁྱོ༌ཞ༌གུན༌ ཡོད༌ས༌ བེར༌ཀ༌ ཁུར༌ཏེ༌ ཆད༌པ༌ ཅད༌ད༌ལ༌ ཡོང༌ང༌ ཡ༌ ཅེས༌པ༌ དང༌ སེམས༌ཉིད༌ པས༌མོ༌ ཉམ༌པོ༌ ཡོང༌?

5

ཆོས༌ཚོགས༌སི༌ ནང༌ང༌ ལུས༌བྲེལ༌ ངན༌པའ༌ སྐྱོན༌རྗོད༌ ཛདས༌།

5:1-13

1 ཁྱོ༌ཞ༌གུན༌ནི༌ ཕྲོའ༌ ཏེ༌ཟུག༌ ལུས༌བྲེལ༌ ངན༌པ༌ རིག༌ དུག༌ ཟེར༌ཏེ༌ ཚོར༌, ཀ༌བོ༌ ཏད༌པ༌ མེད༌ཁན༌གུན༌ནིའང༌ ཅོའ༌ མ༌ནོག༌, ཁྱོ༌ཞའེ༌ ཆོས༌ཚོགས༌སི༌ ནང༌ང༌ བུ༌ཚ༌ཞིག༌གི༌ ཁོ༌རང༌ངི༌ མ༌ཚབས༌ * ཉམ༌པོ༌ ལུས༌བྲེལ༌ བོར༌དུག༌ ཟེར༌ཏེ༌ ངའ༌ ཤད༌ད༌རག༌། 2 ཁྱོ༌ཞ༌གུན༌ནི༌ རྡུག༌པོ༌ དང༌ ཁྲེལ༌བའེ༌ ནང༌ང༌ ཉ༌ངན༌ ཅོས༌ཏེ༌, ཏེ༌ མི༌བོ༌ ཆོས༌ཚོགས༌སི༌ ཕྲོ༌ནེ༌ ཕིང༌གོ༌ཤེས༌ ཨིན༌ནོག༌། ཨིན༌ནའང༌ ཁྱོ༌ཞ༌གུན༌ནི༌ ཏེ༌བོའེ༌ཀ༌ ཕོ༌སོ༌ ཚོར༌དུག༌།

3-4 ཞན༌ ང༌ ང༌རང༌ ཁྱོ༌ཞ༌གུན༌ནི༌ ཕྲོའ༌ མེད༌ནའང༌, སེམས༌ཉིད༌དི༌ ཐོག༌ནེ༌ ང༌ ཁྱོ༌ཞའ༌ ཉམ༌པོ༌ ཨིན༌། ཡང༌ ང༌ ཏེ༌རུ༌ ཁྱོ༌ཞའ༌ ཉམ༌པོ༌ ཡོད༌ཁན༌ ཙོགས༌ལ༌, ངའེ༌ གཙོ༌བོ༌ ཡེ༌ཤུའི༌ ཝང༌ངི༌ ནང༌ང༌, ཏེ༌ མི༌བོའེ༌ཀ༌ ཁྲིམས༌ཅད༌ ཏང༌ ཚར༌ཏེ༌ ཨིན༌། ཁྱོ༌ཞའ༌ ཆོས༌ཚོགས༌ གང༌པོ༌ ཛོམ༌ ཟ༌ནེ༌, ངའེ༌ སེམས༌ ཡང༌ གཙོ༌བོ༌ ཡེ༌ཤུའི༌ ཁྱུད༌, ཁྱོ༌ཞ༌གུན༌ ཉམ༌པོ༌ ཡོང༌ཨིན༌། 5 ཏེ༌ནེ༌ ཁོའ༌ རྡུག༌ངལ༌ ཐོང༌ཏེ༌ དོད༌པ༌ ངན༌པ༌གུན༌ནི༌ ཀ༌ནེ༌ གྱོད༌པ༌ སྐྱེས༌ཏེ༌, གཙོ༌བོ༌ ལོགས༌ཏེ༌ ཕེབ༌ཤེས༌སི༌ ཞག༌ག༌, ཁོ༌ སྐྱོབ༌ཅེས༌སི༌ ཕིའ༌ ཁྱོ༌ཞ༌གུན༌ནི༌ ཏེ༌ མི༌བོ༌ ཆོས༌ཚོགས༌ནེ༌ ཕི༌ལོག༌ག༌ ཕིངས༌ཏེ༌ རྡུད༌གུན༌ནི༌ གོ༌བ༌ ཤེ༌ཏན༌ནི༌ ལག༌ག༌ སྟད༌གོས༌།

6 ཁྱོ༌ཞ༌གུན༌ནི༌ ཏེ༌བོའེ༌ཀ༌ ཕོ༌སོ༌ ཅོ༌ཅེས༌པོ༌ ནི༌ ཇིགས༌ནང༌ཅན༌ ཞིག༌ དུག༌། ཅི༌ འི༌ སྡིག༌པ༌བོ༌ པག༌པའེ༌ གང༌པོའེ༌ ནང༌ང༌, ཕེལ༌ཁན༌ནི༌ སྐྱུར༌ ཆུ༌ངུན༌ ཙོགས༌ ཨིན༌ཁན༌བོ༌ ཁྱོ༌ཞ༌གུན༌ལ༌ གྱུས༌ཆའ༌ མེ༌རག༌ག༌? 7 ཁྱོ༌ཞ༌གུན༌ནི༌ ཕྲོ༌ནེ༌ སྐྱུར༌ སྙིང༌པ༌བོ༌ ཕིངས༌ཏེ༌ མེད༌ཁན༌ ཅོ༌གོས༌། ཏེ༌ནེ༌ སྐྱུར༌ མེད༌ཁན༌ནི༌ པག༌པའེ༌ སོ༌མ༌ རུས༌ཁན༌ ཙོགས༌, ཁྱོ༌ཞ༌གུན༌ ཏམ༌པ༌ གྱུར༌ཨིན༌, ཀ༌བོ༌ ཁྱོ༌ཞ༌གུན༌ དེན༌བ༌ ཨིན༌ནོག༌, ཅིའ༌ཟེར༌ན༌ པེ༌སག༌གི༌ ལུ༌གུ༌ མ༌ཤི༌ཀ༌ ང༌དང༌ངི༌ སྡིག༌པ༌གུན༌ནི༌ ཕིའ༌ ཆོད༌པ༌ ཕུལ༌ལ༌ ཛདས༌། 8 ཏེ༌བོའེ༌ཕིའ༌ ང༌དང༌གུན༌ནི༌ ངན༌སེམས༌ དང༌ ངན༌པ༌ སྐྱུར༌ སྙིང༌པའེ༌ ཏ༌གི༌ ཉམ༌པོ༌ གའ༌སྟོན༌ མ༌ཅོའ༌, རྩང༌མ༌ དང༌ ཀྲང༌པོའེ༌ སྐྱུར༌ མེད༌ཁན༌ནི༌ ཏ༌གི༌བོ༌ ཉམ༌པོ༌ གའ༌སྟོན༌ ཅོ༌ཨིན༌། †

9 ངའེ༌ ཁྱོ༌ཞ༌གུན༌ལ༌ སྔུན༌ལ༌ བྲི༌ ཟ༌ནེ༌, ལུས༌བྲེལ༌ ངན༌པ༌ བོར༌ཁན༌ནི༌ མི༌གུན༌ ཉམ༌པོ༌ མི༌དྲེས༌ཤེས༌སི༌ ཕིའ༌ ཟེར༌པིན༌། 10 ཨིན༌ནའང༌ ཏད༌པ༌ མེད༌ཁན༌ ཀ༌གུན༌ ལུས༌བྲེལ༌ ངན༌པ༌གུན༌ནི༌ ནང༌ང༌ དྲེས༌སད༌ ཡ༌ ནོར༌ནབས༌ཅན༌ ཡ༌ གོབ༌སྐོར༌ཁན༌ ཡ༌ སྐུན༌དྲ༌ གུན༌ལ༌ ཆོས༌ཅོ༌ཁན༌ གུན༌ནི༌ སྐོར༌ལ༌ ངའེ༌ ཟེར༌ཏེ༌ མན༌, ཀལ༌ཏེས༌ ཨིན༌པིན༌ན༌ ཏེ༌ནེ༌ ཁྱོ༌ཞ༌གུན༌ལ༌ འི༌ ཇིག༌རྟེན༌ ཕང༌གོས༌ཏེ༌ ཡོད༌གྲོ༌། 11 ངའེ༌ བྲི༌ཅེས༌སི༌ ཏོན༌ཏག༌པོ༌ ནི༌ ཁྱོ༌ཞ༌གུན༌, ཏད༌པ༌ཅན༌ ཨིན༌ ཟེར༌ཨིན༌ནའང༌, ལུས༌བྲེལ༌ ངན༌པའེ༌ ནང༌ང༌ དྲེས༌ཁན༌ ཡ༌ ནོར༌ནབས༌ ཡོད༌ཁན༌, ཡ༌ སྐུན༌དྲ༌ ཅོལ༌ཁན༌, ཞན༌མའེ༌ སྐོར༌ལ༌ རྩོག༌པོ༌ ཟེར༌ཁན༌, ཡ༌ ར༌རོས༌ཁན༌, ཡ༌ མི༌གུན༌ལ༌ གོབ༌སྐོར༌ ཏང༌ཁན༌ གུན༌ ཉམ༌པོ༌ བྲེལ༌ མི༌ཅོ༌ཅེས༌པོ༌ ཨིན༌། ཏེ༌ཙོགས༌སི༌ མི༌གུན༌ ཉམ༌པོ༌ ཟན༌ནའང༌ མ༌ཟ༌ཤིག༌།

12 ཆོས༌ཚོགས༌སི༌ ཕི༌ལོག༌ག༌ ཡོད༌ཁན༌ནི༌ ཏད༌པ༌ མེད༌ཁན༌གུན༌ལ༌ ཁྲིམས༌ཅད༌ ཏང༌ཅེས༌པོ༌ ངའེ༌ ཁག༌ མན༌། ཨིན༌ནའང༌ ཆོས༌ཚོགས༌སི༌ ཨིན༌ཨིན༌ཞིག༌ སྡིག༌པ༌ ཅོ༌ཁན༌གུན༌ལ༌ ཁྲིམས༌ཅད༌ ཏང༌ཅེས༌པོ༌ ཏན༌ཏན༌ལ༌ ཁྱོ༌ཞ༌གུན༌ནི༌ ཁག༌ ཨིན༌ནོག༌། 13 དཀོན༌མཆོག༌གི༌ ཏད༌པ༌ མེད༌ཁན༌གུན༌ལ༌ ཁྲིམས༌ཅད༌ད༌ ཛད༌ཨིན༌། ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌, “ཁྱོ༌ཞ༌གུན༌ནི༌ ཕྲོ༌ནེ༌ མི༌ ངན༌བོ༌ ཕིང༌གོས༌།”✡

6

ཏད༌པ༌ཅན༌གུན༌ ཁྲིམས༌ཁུང༌ང༌ ཁྱེར༌ མ༌ཅུག༌།

6:1-11

1 ཀལ༌ཏེས༌ ཁྱོ༌ཞ༌ སུ༌ཞིག༌ག༌ ཞན༌ཡང༌ ཏད༌པ༌ཅན༌ཞིག༌ ཉམ༌པོ༌ ཛིང༌མོ༌ ཆ༌ན༌, ཀ༌ཟུག༌གི༌ ཁྱོ༌ཞའེ༌ ཏེ༌ མི༌བོ༌ ཞན༌ཡང༌ ཏད༌པ༌ཅན༌གུན༌ནི༌ དུན༌ལ༌ མ༌ཁྱེར༌ར༌, ཞུང༌ངི༌ ཁྲིམས༌ཁུང༌ང༌ ཁྱེར༌ཅེས༌སི༌ ཧམ༌པ༌ ཅོའད༌? 2 ཅི༌ ང༌དང༌ ཏད༌པ༌ཅན༌གུན༌ནི༌ ཇིག༌རྟེན༌པ༌གུན༌ལ༌ ཁྲིམས༌ཅད༌ ཏང༌ཅེས༌པོ༌ ཁྱོ༌ཞ༌གུན༌ལ༌ གྱུས༌མེད༌ད༌? ཡང༌ ཀལ༌ཏེས༌ ཁྱོ༌ཞ༌གུན༌ནི༌ ཇིག༌རྟེན༌པ༌གུན༌ལ༌ ཁྲིམས༌ཅད༌དད༌ན༌, ཅི༌ ཁྱོ༌ཞ༌གུན༌ནི༌ ཕྲོའ༌ འི༌ ནས༌ལུག༌ ཆུ༌ངུན༌བོའ༌ ཁྲིམས༌ཅད༌ ཏང༌ཅེས༌སི༌ ཁྱུད༌ མེད༌ད༌? 3 ང༌དང༌གུན༌ནི༌ ཕོ༌ཉ༌གུན༌ལ༌ ཁྲིམས༌ཅད༌ ཏང༌ཅེས༌པོ༌, ཁྱོ༌ཞ༌གུན༌ལ༌ གྱུས༌མེད༌ད༌? ཏེན༌ན༌བོའེ༌ཕིའ༌ མི༌ཚེའེ༌ ནང༌ང༌ ཇུང༌ཁན༌ནི༌ ཛིང༌མོ༌གུན༌ ཏན༌ཏན༌ལ༌ ཁྱོ༌ཞ༌གུན༌ནི༌ སེལ༌ ཉན༌གོས༌། 4 ཀལ༌ཏེས༌ ཁྱོ༌ཞ༌གུན༌ནི༌ ནང༌ང༌ ཛིང༌མོ༌ རིག༌ ཆའད༌ན༌, ཏེ༌ནེ༌ ཅིའ༌ ཆོས༌ཚོགས༌ནེ༌ ཕི༌ལོག༌ག༌ ཆོས༌ཚོགས༌སི༌ ནང༌ང༌ ཅའང༌ ཁག༌ མེད༌ཁན༌ནི༌ ཁྲིམ༌སྤོན༌གུན༌ནི༌ཀ༌ ཆའད༌། 5 ངའེ༌ འི༌བོ༌ ཁྱོ༌ཞ༌གུན༌ ཁྲེལ༌ཅུག༌ཅེས༌ལ༌ ཟེར༌རད༌, ཅི༌ ཆོས༌ཚོགས༌སི༌ ནང༌ང༌ འི༌ ནས༌ལུག༌གུན༌ལ༌ ཁྲིམས༌ཅད༌ ཉན༌ཅེས༌སི༌ ཕིའ༌, མི༌ ཤེས༌རབས༌ཅན༌ ཅིག༌གའང༌ མི༌རུག༌ག༌? 6 ཅིའ༌ ཁྱོ༌ཞའེ༌ ཕྲོ༌ནེ༌ ཅིག༌གི༌ ཞན༌ཡང༌ མི༌ཞིག༌ ཁྲིམས༌ཁུང༌ང༌ ཏད༌པ༌ མེད༌ཁན༌གུན༌ནི༌ ལག༌ག༌ ཤགས༌ ཅོའ༌ལ༌ ཁྱེར༌རད༌?

7 ཁྱོ༌ཞ༌གུན༌ནི༌ འི༌ ཛིང༌མོ༌གུན༌ ཁྲིམས༌ཁུང༌ང༌ ཁྱེར༌ར༌ཅིག༌, ཁྱོ༌ཞའ༌ ཕམས༌ ཚར༌ཏེ༌ ཨིན༌ནོག༌། ཏེ༌སང༌ཏ༌ མི༌འོས༌པ༌ ཆ༌ཅུག༌ན༌ མི༌གྱལ༌ལ༌? གོབ༌སྐོར༌ཅུག༌ན༌ མི༌གྱལ༌ལ༌? 8 ཨིན༌ནའང༌ ཁྱོ༌ཞ༌གུན༌ནིའང༌ ནོར༌ཁྲུལ༌ དང༌ གོབ༌སྐོར༌ ཏང༌དུག༌, རང༌ངི༌ ཏད༌པ༌ཅན༌ནི༌ སྤུན༌གུན༌ལའང༌། 9 ཅི༌, ལས༌ངན༌ ཅོ༌ཁན༌གུན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཞུགས༌ མི༌ཉན༌ཅེས༌པོ༌ ཁྱོ༌ཞ༌གུན༌ལ༌ གྱུས༌མེད༌ད༌? རང༌དང༌རང༌ང༌ གོབ༌མ༌སྐོར༌ཤིག༌། ལུས༌བྲེལ༌ ངན༌པ༌, སྐུན༌དྲ༌ ཅོལ༌ཁན༌, རང༌ངི༌ ཞིད༌མད༌ མན༌པ༌ ཞན༌ཡང༌ཞིག༌ ཉམ༌པོ༌ ལུས༌བྲེལ༌ ཅོ༌ཁན༌, བུ༌ཚ༌ ཟུགས༌ཙོང༌ཁན༌, བུ༌ཚ༌ དང༌ བུ༌ཚ༌ གུན༌ནི༌ པར༌ལ༌ ཡ༌ བུ༌མོ༌ དང༌ བུ༌མོ༌ གུན༌ནི༌ པར༌ལ༌ ལུས༌བྲེལ༌ ཅོ༌ཁན༌, 10 རྐུན༌མ༌ རྐུ༌ཁན༌, ནོར༌ནབས༌ཅན༌, ར༌རོས༌ཁན༌, ཞན༌མའ༌ ངན༌ ཏབ༌ཁན༌ དང༌ མི༌གུན༌ལ༌ གོབ༌སྐོར༌ཁན༌ གུན༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཆ༌ མི༌ཉན༌། 11 ཏུས༌ཤིག༌ག༌ ཁྱོ༌ཞའ༌ ཁ༌ཅིག༌གའང༌ ཏེ༌ མི༌གུན༌ ཙོགས༌ ཡོད༌པིན༌། ཨིན༌ནའང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ཀ༌ ཏད༌པ༌ ཁྱོང༌ཅེས༌ ཡང༌ ང༌དང༌ངི༌ དཀོན༌མཆོག༌གི༌ ཐུག༌ཉིད༌དི༌ ཁྱོ༌ཞ༌གུན༌ རྩང༌མ༌ དང༌ ཏམ༌པ༌ ཅོའ༌ ཛད༌ཏེ༌ དཀོན༌མཆོག༌གི༌ སྐུན༌དུན༌ལ༌ མི༌ ཀྲང༌པོ༌ རིག༌ ཐེའ༌ཛད༌ཏེ༌ ཨིན༌ནོག༌།

ལུས༌བྲེལ༌ ངན༌པ༌གུན༌ནེ༌ ཐག༌རིང༌ང༌ དུག༌ཅེས༌།

6:12-20

12 ཁྱོ༌ཞ༌གུན༌ནི༌ ཕྲོ༌ནེ༌ ཁ༌ཅིག༌གི༌ ཟེར༌ར༌ནོག༌ “ངའ༌ ཅི༌ཚང༌མ༌ ཅོ༌ཆོགས༌ཨིན༌།” ཨིན༌ནའང༌ ངའེ༌ ཟེར༌རད༌ “ཅི༌ཚང༌མ༌ ཁྱོ༌ཞ༌གུན༌ནི༌ ཕིའ༌ གྱལ༌ལ༌ཞིག༌ མན༌།” ངེའང༌ ཟེར༌ཉན༌ཅེས༌ ཨིན༌ནོག༌ “ངའ༌ ཅི༌ཞིག༌ ཅོ༌ནའང༌ ཅོ༌ཆོགས༌ཨིན༌” ཨིན༌ནའང༌ ངའེ༌ ང༌རང༌ ཅི༌ཞིག༌གིའང༌ ཡོག༌པོ༌ མ༌ནེ༌ གྱུར༌ མི༌ཅུག༌། 13 ཁྱོ༌ཞ༌གུན༌ནི༌ ཕྲོ༌ནེ༌ ཁ༌ཅིག༌གི༌ ཟེར༌ར༌ནོག༌ “ཟན༌བོ༌ གྲོད༌པའེ༌ ཕིའ༌ ཅོས༌ཏེ༌ ཨིན༌ནོག༌ ཡང༌ གྲོད༌པ༌བོ༌ ཟན༌ནི༌ ཕིའ༌།” ཨིན༌ནའང༌ ཞག༌ཤིག༌ དཀོན༌མཆོག༌གི༌ ཏེ༌ ཉིས༌ཀོ༌ མེད༌ཁན༌ ཅོའ༌ ཛད༌ཅེས༌པོ༌ ཀྲང༌པོ༌ མ༌ནོག༌ག༌? ང༌དང༌གུན༌ནི༌ ཟུགས༌པོ༌བོ༌ ལུས༌བྲེལ༌ ངན༌པ༌ མན༌པ༌, གཙོ༌བོའ༌ ཞབས༌ཏོག༌ ཞུ༌ཅེས༌སི༌ ཕིའ༌ ཛད༌ཏེ༌ ཨིན༌ནོག༌, ཡང༌ གཙོ༌བོའེ༌ ང༌དང༌གུན༌ནི༌ ཟུགས༌པོའ༌ སྟ༌སྟོག༌ ཛད༌ད༌ནོག༌། 14 ཅིའ༌ཟེར༌ན༌ དཀོན༌མཆོག༌གི༌ ང༌དང༌གུན༌ ཁོང༌རང༌ངི༌ ཤེད༌ གྱུད༌ཏེ༌, ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཨིན༌, ཀ༌ཟུག༌གི༌ ཁོང༌ངི༌ ང༌དང༌གུན༌ནི༌ གཙོ༌བོ༌ ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛདས༌།

15 ཅི༌ ངོས༌པོའ༌ ཁྱོ༌ཞའེ༌ ཟུགས༌པོ༌ མ༌ཤི༌ཀའེ༌ ཁག༌ཅིག༌ ཨིན༌ཁན༌བོ༌, ཁྱོ༌ཞ༌གུན༌ལ༌ གྱུས༌མེད༌ད༌? ཏེ༌ནེ༌ མི༌ཞིག༌གི༌ མ༌ཤི༌ཀའེ༌ ཁག༌ ཨིན༌ཁན༌ནི༌ ཏེ༌ ཟུགས༌པོ༌བོ༌, ཟུགས༌ཙོང༌མ༌ཞིག༌ ཉམ༌པོ༌ དྲེས༌ས༌ལ༌ ཁྱེར༌གོས༌ས༌? མ༌ནེ༌ མ༌གོས༌། 16 ཟུགས༌ཙོང༌མ༌ ཉམ༌པོ༌ དྲེས༌ཁན༌ནི༌ མི༌བོ༌ ཏེ༌ བུ༌མོ༌ ཉམ༌པོ༌ ཟུགས༌པོ༌ ཅིག༌ གྱུར༌ཁན༌བོ༌, ཁྱོ༌ཞ༌གུན༌ལ༌ གྱུས༌མེད༌ད༌? ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌ “བུ༌ཚ༌ དང༌ བུ༌མོ༌ ཉིས༌ཀོ༌ བྲེལ༌ཏེ༌ ཟུགས༌པོ༌ ཅིག༌ གྱུར༌ཨིན༌།”✡ 17 ཨིན༌ནའང༌ ཀལ༌ཏེས༌ མི༌ཞིག༌ གཙོ༌བོ༌ ཡེ༌ཤུ༌ ཉམ༌པོ༌ བྲེལ༌ན༌, ཁོ༌ ཁོང༌ ཉམ༌པོ༌ ཐུག༌ཉིད༌དི༌ ནང༌ང༌ ཅིག༌ གྱུར༌ཨིན༌།

18 ལུས༌བྲེལ༌ ངན༌པའེ༌ ཀ༌ནེ༌ ཤོར༌ཏེ༌ སོང༌ཤིག༌། འི༌ སྡིག༌པའེ༌ ཟུགས༌པོའ༌ ནོད༌སྐྱལ༌ཁན༌ ཙོགས༌, ཞན༌ཡང༌ སྡིག༌པ༌ཞིག༌གི༌ ནོད༌སྐྱལ༌ མི༌ཉན༌, ཅིའ༌ཟེར༌ན༌ ལུས༌བྲེལ༌ ངན༌པའེ༌ སྡིག༌པ༌བོ༌ རང༌ངི༌ ཟུགས༌པོའེ༌ གྱབ༌གལ༌ལ༌ ཨིན༌ནོག༌། 19 ཁྱོ༌ཞ༌གུན༌ནི༌ ཟུགས༌པོ༌ ཏམ༌པའེ༌ ཐུག༌ཉིད༌དི༌ ཆོད༌ཁང༌ ཨིན༌ཁན༌བོ༌, ཅི༌ ཁྱོ༌ཞ༌གུན༌ལ༌ གྱུས༌ཆའ༌ མེ༌རག༌ག༌? ཁོང༌ ཁྱོ༌ཞ༌གུན༌ནི༌ ནང༌ང༌ ཞུགས༌སད༌ ཡང༌ ཁྱོ༌ཞ༌གུན༌ལ༌ དཀོན༌མཆོག༌གི༌ སལ༌ལ༌ ཛད༌ཏེ༌ ཨིན༌། ཏ༌ ཁྱོ༌ཞའ༌ ཁྱོ༌ཞ༌རང༌ངི༌ མ༌ནོག༌, 20 ཅིའ༌ཟེར༌ན༌ དཀོན༌མཆོག༌གི༌ ཁྱོ༌ཞ༌གུན༌ རིན༌ ཆེན༌མོ༌ཞིག༌ ཤལ༌ལ༌ ཛད༌ཏེ༌ ཉོའ༌ ཛད༌ཏེ༌ ཨིན༌། ཏེན༌ན༌བོའེ༌ཕིའ༌ ཁྱོ༌ཞ༌གུན༌ནི༌ ཁྱོ༌ཞ༌རང༌ངི༌ ཟུགས༌པོ༌ ཉམ༌པོ༌ དཀོན༌མཆོག༌ག༌ རྩི༌ཝ༌ ཅོ༌གོས༌།

7

ན༌མ༌ ཅོ༌ཅེས༌སི༌ སྐོར༌ལ༌ ལབ༌ཞ༌།

7:1-40

1 ཏ༌ ཁྱོ༌ཞ༌གུན༌ནི༌ ཨི༌གེའི༌ ནང༌ང༌ ཏྲི༌ཝ༌ ཏྲིས༌ཏེ༌ ཡོད༌ཁན༌ནི༌ ལན༌ལ༌, འོ༌ན༌, བུ༌ཚ༌ ཡ༌ བུ༌མོ༌ གུན༌ནི༌ ན༌མ༌ མ༌ཅོ༌ན༌ གྱལ༌ལ༌ ཨིན༌ནོག༌། 2 ཨིན༌ནའང༌ ཇིག༌རྟེན༌ནི༌ ནང༌ང༌ ལུས༌བྲེལ༌ ངན༌པ༌ མངས༌ཏེའང༌ ཡོད༌ པ༌སང༌, བུ༌ཚ༌ རེ༌རེའ༌ ན༌མ༌ ཅིག༌ ཡང༌ བུ༌མོ༌ རེ༌རེའ༌ མག༌པ༌ ཅིག༌ ཡོང༌གོ༌ཤེས༌ ཨིན༌ནོག༌།

3 མག༌པའེ༌ ཁོ༌རང༌ངི༌ ན༌མའེ༌ ལུས༌བྲེལ༌ལི༌ སྒོས༌དོམ༌གུན༌ གྲུབ༌ཅུག༌གོས༌, ཡང༌ ན༌མའེ༌ ཁོ༌རང༌ངི༌ མག༌པའེ༌ ལུས༌བྲེལ༌ལི༌ སྒོས༌དོམ༌གུན༌ གྲུབ༌ཅུག༌གོས༌། 4 ཏེ༌བོ༌ ནི༌ ན༌མའེ༌ ཁོ༌རང༌ངི༌ ཟུགས༌པོའེ༌ཀ༌ ཁོ༌རང༌ངི༌ མག༌པའ༌ ཝང༌ཆ༌ ཡང༌ མག༌པའེ༌ ཁོ༌རང༌ངི༌ ཟུགས༌པོའེ༌ཀ༌ ཁོ༌རང༌ངི༌ ན༌མའ༌ ཝང༌ཆ༌ ཏང༌ང༌ནོག༌།

5 ཁྱོ༌ཞ༌རང༌ མང༌ང༌ མོས༌ལམ༌མི༌ ནང༌ང༌ ཏང༌ ཉན༌ཅེས༌སི༌ ཕིའ༌ ཁྱོ༌ཞའ༌ ཉིས༌ཀོའེ༌ ཁའ༌ཆམས༌ཏེ༌, ཏུས༌ ཉུ༌ངུན༌ཞིག༌ ལུས༌བྲེལ༌ མི༌ཅོ༌ སམ༌ན༌ མ༌སྟོགས༌, ཁྱོ༌ཞའ༌ ཉིས༌ཀོའེ༌ པར༌ལ༌ ཟུགས༌པོའེ༌ སྒོས༌དོམ༌གུན༌ མ༌ཅོའ༌ མ༌དུག༌ཤིག༌། ཏེ༌ཏུས༌པོའེ༌ སྟིང༌ནེ༌, ཉིས༌ཀོ༌ ཡང༌སྐྱར༌ ཉམ༌པོ༌ ཛོམ༌གོས༌, ཅིའ༌ཟེར༌ན༌ ཁྱོ༌ཞའ༌ རང༌སེམས༌ ཅུན༌ཅེས༌སི༌ ནང༌ང༌ ཤེད༌མེད༌ ཡོད༌ པ༌སང༌, ཤེ༌ཏན༌ནི༌ སྡིག༌པའེ༌ ནང༌ང༌ གྱེལ༌ ཅུག༌སྲིད༌ཅེས༌ ཨིན༌ནོག༌། 6 ངའེ༌ ཏེ༌བོ༌ ཅོ༌ཅེས༌ལ༌ བཀའ༌ ཏངས༌ཏེ༌ ཟེར༌ར༌མེད༌, ཨིན༌ནའང༌ གོངས༌པ༌ ཏང༌ངད༌། 7 ང༌ ཙོགས༌ལ༌ ཚང༌མ༌ ན༌མ༌ མ༌ཅོའ༌ དུགས༌ཏེ༌ ཡོད༌ཅེས༌པོ༌, ངའེ༌ དོད༌པ༌ ཅོའད༌། ཨིན༌ནའང༌ དཀོན༌མཆོག༌གི༌ ཆོགས༌ནེ༌ མི༌ རེ༌རེའ༌ མིག༌སལ༌ལི༌ ཁྱུད༌རིག༌ སལ༌ཏེ༌ ཡོད༌ཏེ༌ ཨིན༌ནོག༌, མི༌ ཅིག༌ག༌ ཁྱུད༌དི༌ རིག༌ ཅིག༌ ཡང༌ མི༌ཞིག༌ག༌ ཡང༌ ཁྱུད༌དི༌ རིག༌ཞིག༌།

8 ཏ༌ ངའེ༌ ན༌མ༌ མ༌ཅོ༌ཁན༌ དང༌ ཨ༌ནེ༌མ༌རང༌མོ༌ ཡ༌ ན༌མ༌ ཀྲོང༌ཁན༌ནི༌ མག༌པ༌ གུན༌ལ༌ ཟེར༌རད༌། ན༌མ༌ མ༌ཅོའ༌ དུག༌ན༌, གྱལ༌ལ༌ ཨིན༌ནོག༌ ཀ༌ཟུག༌གི༌ ངའ༌ དུགས༌ཏེ༌ ཡོད༌། 9 ཨིན༌ནའང༌ ཀལ༌ཏེས༌ ཁོང༌གུན༌ནི༌ རང༌དང༌རང༌ང༌ ཅུན༌ མ༌ཐུབ༌ན༌, ན༌མ༌ ཅོ༌གོ༌ཤེས༌ ཨིན༌ནོག༌། ལུས༌བྲེལ༌ ཅོ༌ཅེས༌སི༌ དོད༌པའེ༌ ནང༌ང༌ མེ༌ བར༌རི༌ སང༌ ན༌མ༌ ཅོ༌ན༌ གྱལ༌།

10 ཏ༌ ན༌མ༌ ཅོ༌ཁན༌གུན༌ལ༌ ངའེ༌ བཀའ༌ ཏང༌ངད༌, ཀ༌བོ༌ ང༌རང༌ངི༌ མན༌པ༌ གཙོ༌བོ༌ ཡེ༌ཤུའི༌ ཆོགས༌ནེ༌ ཨིན༌། ན༌མའེ༌ རང༌ངི༌ མག༌པ༌ ཕང༌ མ༌གོས༌། 11 ཨིན༌ནའང༌ ཀལ༌ཏེས༌ ཁོའེ༌ ཁོ༌རང༌ངི༌ མག༌པ༌ ཕང༌ན༌, ཏེ༌ བུ༌མོ༌བོ༌ ཅིག༌པོ༌ དུག༌གོས༌ ཡ༌ ཁོ༌རང༌ངི༌ མག༌པ༌ ཉམ༌པོ༌ ཡང༌སྐྱར༌ ཛོམ༌གོས༌། ཏེན༌ན༌ ཙོགས༌ལ༌ མག༌པའེ༌ ཁོ༌རང༌ངི༌ ན༌མ༌ ཅད༌ མ༌གོས༌།

12 ཏ༌ ཞན༌ ང༌ གཙོ༌བོའེ༌ ཆོགས༌ནེ༌ ཁ༌དྲང༌ང༌ བཀའ༌ཞིག༌ མེད༌ནའང༌, ངའེ༌ འི༌བོ༌ ཁྱོ༌ཞའ༌ ལུས༌ཏེ༌ ཡོད༌ཁན༌གུན༌ལ༌ ཟེར༌རད༌, ཀལ༌ཏེས༌ མ༌ཤི༌ཀ༌པ༌ བུ༌ཚ༌ཞིག༌ག༌ ཏད༌པ༌ མེད༌ཁན༌ནི༌ ན༌མ༌ཞིག༌ ཡོད༌ན༌ ཡང༌ ཏེ༌ བུ༌མོ༌བོ༌ ཁོ༌ ཉམ༌པོ༌ དུག༌ཅེས༌ལ༌ ཐད༌དད༌ན༌, ཏེ༌ བུ༌ཚའེ༌ ཁོ༌ ཅད༌ མ༌གོས༌། 13 ཡང༌ ཀལ༌ཏེས༌ མ༌ཤི༌ཀ༌པ༌ བུ༌མོ༌ཞིག༌ག༌ ཏད༌པ༌ མེད༌ཁན༌ནི༌ མག༌པ༌ཞིག༌ ཡོད༌ན༌, ཡང༌ ཁོ༌ ཏེ༌ བུ༌མོ༌ ཉམ༌པོ༌ དུག༌ཅེས༌ལ༌ ཐད༌དད༌ན༌, ཏེ༌ བུ༌མོ༌བོའེ༌ ཁོ༌ ཕང༌ མ༌གོས༌། 14 ཏེ༌ མ༌ཤི༌ཀ༌པའེ༌ ན༌མའེ༌, ཁོ༌རང༌ངི༌ ཏད༌པ༌ མེད༌ཁན༌ནི༌ མག༌པ༌བོ༌ རྩང༌མ༌ ཅོའ༌ནོག༌། ཡང༌ ཏེ༌ མ༌ཤི༌ཀ༌པའེ༌ མག༌པའེ༌, ཁོ༌རང༌ངི༌ ཏད༌པ༌ མེད༌ཁན༌ནི༌ ན༌མ༌བོ༌ རྩང༌མ༌ ཅོའ༌ནོག༌། ཀལ༌ཏེས༌ ཏེ༌ཟུག༌ མན༌པིན༌ན༌ དཀོན༌མཆོག༌གི༌ སྐུན༌དུན༌ལ༌ ཁོང༌ངི༌ ཕྲུ༌གུ༌གུན༌ ཏམ༌པ༌ཞིག༌ མེད༌གྲོ༌། ཨིན༌ནའང༌ ཁོང༌གུན༌ དཀོན༌མཆོག༌གི༌ སྐུན༌དུན༌ལ༌ ཏམ༌པ༌ རིག༌ ཨིན༌ནོག༌། 15 ཀལ༌ཏེས༌ ཏད༌པ༌ མེད༌ཁན༌ནི༌ མག༌པ༌ ཡ༌ ན༌མ༌ གུན༌ རང༌ངི༌ ཞིད༌མད༌ ཉམ༌པོ༌ དུག༌ག༌ལ༌ ཐད༌ད༌ མེད༌ན༌, ཏེ༌ནེ༌ ཆ༌ཅུག༌ཤིག༌། ཏེ༌ཙོགས༌སི༌ ནས༌ལུག༌གི༌ ནང༌ང༌ མ༌ཤི༌ཀ༌པ༌ མག༌པ༌ ཡ༌ ན༌མ༌ གུན༌ནི༌ ཉམ༌པོ༌ དུག༌ཅེས༌སི༌ ཕིའ༌, ནའ༌ ཁུར༌ཁན༌གུན༌ལ༌ སྟེན༌ཏེ༌ དུག༌གོས༌ མེད༌པ༌ ཨིན༌ནོག༌། དཀོན༌མཆོག༌གི༌ ཁྱོ༌ཞ༌གུན༌ ཞི༌དེའེ༌ ནང༌ང༌ དུག༌ཅེས༌སི༌ ཕིའ༌, བོད༌ད༌ ཛད༌ཏེ༌ ཨིན༌ནོག༌། 16 ན༌མ༌གུན༌, ཁྱོ༌ཞའེ༌ ཞས༌ཏེ༌ ཁྱོ༌ཞའེ༌ མག༌པ༌གུན༌ ཏད༌པའེ༌ ནང༌ང༌ ཡོང༌སྲིད༌ཅེས༌པོ༌ གྱུས༌ཆའ༌ མེ༌རག༌ག༌? ཡང༌ མག༌པ༌གུན༌ ཁྱོ༌ཞའེ༌ ཞས༌ཏེ༌, ཁྱོ༌ཞའེ༌ ན༌མ༌གུན༌ ཏད༌པའེ༌ ནང༌ང༌ ཡོང༌སྲིད༌ཅེས༌པོ༌ གྱུས༌ཆའ༌ མེ༌རག༌ག༌?

17 གཙོ༌བོའེ༌ ཁྱོ༌ཞ༌གུན༌ ཀ༌ཟུག༌ ནས༌ལུག༌ ཤིག༌གི༌ ནང༌ང༌ བོར༌ར༌ ཛད༌ཏེ༌ ཡོད༌ནའང༌, ཁྱོ༌ཞའ༌ རེ༌རེ༌ ཏེ༌ནང༌ང༌ དུག༌གོ༌ཤེས༌ ཨིན༌ནོག༌། ཡང༌ ཀ༌ཟུག༌ ནས༌ལུག༌གི༌ ནང༌ང༌ ཁྱོ༌ཞའ༌, དཀོན༌མཆོག༌གི༌ གོ༌མ༌རང༌ ཏད༌པའེ༌ ནང༌ང༌ བོད༌ད༌ ཛད༌ ཟ༌ནེ༌ ཡོད༌པིན༌, ཏེན༌ན༌ ནས༌ལུག༌ ཙོགས༌སི༌ ནང༌ང༌ དུག༌གོས༌། འི༌བོ༌ ཆོས༌ཚོགས༌ ཚང༌མའེ༌ ཕིའ༌ ངའེ༌ ཁྲིམས༌པོ༌ ཨིན༌། 18 སྤེར༌ན༌ ཡ༌ཧུ༌དཱ༌པ༌ཞིག༌གི༌ ཏད༌པ༌ཅན༌ གྱུར༌རི༌ སང༌ སྔུན༌ལ༌, ཁོ༌རང༌ང༌ སུན༌ནད༌ ཅོས༌ཏེ༌ ཡོད༌ན༌, ཏེ༌བོ༌ གྱུར༌ཅེས༌སི༌ རྩོན༌གྲུས༌ མ༌ཅོ༌ཤིག༌། ཡང༌ སུན༌ནད༌ མ༌ཅོ༌ཁན༌ནི༌ མི༌ཞིག༌ ཏད༌པ༌ཅན༌ གྱུར༌ན༌, ཁོའེ༌ ཁོ༌རང༌ང༌ སུན༌ནད༌ ཅོ༌གོས༌ མེད༌པ༌ ཨིན༌ནོག༌། 19 ཅིའ༌ཟེར༌ན༌ དཀོན༌མཆོག༌གི༌ སྐུན༌དུན༌ལ༌ སུན༌ནད༌ ཅོ༌ཁན༌ ཡ༌ མ༌ཅོ༌ཁན༌བོའེ༌ ནང༌ང༌ ཅའང༌ ཁྱད༌ མེད༌ཏེ༌ ཨིན༌ནོག༌། ཁག༌ཅན༌བོ༌ ནི༌ དཀོན༌མཆོག༌གི༌ བཀའ༌རྒྱ༌གུན༌ སྲུང༌ཅེས༌པོ༌ ཨིན༌ནོག༌།

20 འོ༌ན༌ དཀོན༌མཆོག༌གི༌ ཁྱོ༌ཞ༌གུན༌ལ༌ བོད༌ད༌ ཛད༌ ཟ༌ནེ༌ ཡོད༌ཁན༌ནི༌ ནས༌ལུག༌པོའེ༌ ནང༌ང༌ ཁྱོ༌ཞའ༌ རེ༌རེ༌ དུག༌གོ༌ཤེས༌ ཨིན༌ནོག༌། 21 དཀོན༌མཆོག༌གི༌ བོད༌ད༌ ཛད༌ ཟ༌ནེ༌, ཁྱོ༌ཞ༌ ཚེ༌ཡོག༌ ཨིན༌པིན༌ན༌? ཀལ༌ཏེས༌ ཨིན༌ན༌ ཚེར༌ཁ༌ མ༌ཅོ༌ཤིག༌, ཨིན༌ནའང༌ ཀལ༌ཏེས༌ ཁྱོ༌ཞ༌གུན༌ལ༌ ཚེ༌ཡོག༌ནེ༌ ཐར༌ཅེས༌སི༌ སྐབས༌ ཐོབ༌ན༌, ཏེ༌ སྐབས༌པོ༌ ལེན༌ཤིག༌། 22 ཡང༌ ཀལ༌ཏེས༌ ཁྱོ༌ཞའ༌ གཙོ༌བོའེ༌ བོད༌ད༌ ཛད༌ ཟ༌ནེ༌ ཚེ༌ཡོག༌ ཨིན༌ན༌, ཏ༌ ཁྱོ༌ཞ༌གུན༌ གཙོ༌བོའེ༌ ནང༌ང༌ སྡིག༌པའེ༌ ཚེ༌ཡོག༌ནེ༌ ཐར༌ཏེ༌ ཨིན༌ནོག༌། ཡང༌ ཀལ༌ཏེས༌ ཁྱོ༌ཞ༌གུན༌ གཙོ༌བོའེ༌ བོད༌ད༌ ཛད༌ ཟ༌ནེ༌ ཚེ༌ཡོག༌ མན༌པིན༌ན༌ ཏ༌ ཁྱོ༌ཞ༌གུན༌ མ༌ཤི༌ཀའེ༌ ཚེ༌ཡོག༌ གྱུར༌ཏེ༌ ཨིན༌ནོག༌། 23 དཀོན༌མཆོག༌གི༌ རིན༌ ཆེན༌མོ༌ཞིག༌ ཤལ༌ལ༌ ཛད༌ཏེ༌ ཉོའ༌ ཛད༌པ༌, ཁྱོ༌ཞའ༌ ཟུས༌མའེ༌ ལོབ༌བོན༌གུན༌ནི༌ ཚེ༌ཡོག༌ གྱུར༌ མ༌ཅུག༌ཤིག༌། 24 སྤུན༌གུན༌ ཁྱོ༌ཞའ༌ རེ༌རེ༌ ཏེན༌ན༌ ཙོགས༌ ལུས༌གོས༌ ནམ༌ ཁྱོ༌ཞ༌གུན༌ དཀོན༌མཆོག༌གི༌ བོད༌ད༌ ཛད༌ ཟ༌ནེ༌ ཡོད༌པིན༌།

25 ཏ༌ ཁྱོ༌ཞའེ༌ ན༌མ༌ མ༌ཅོ༌ཁན༌གུན༌ནི༌ སྐོར༌ལ༌ ཏྲི༌ཝ༌ ཏྲི༌ཁན༌བོའ༌, ཏེ༌གུན༌ལ༌ ཏང༌ཅེས༌ལ༌ གཙོ༌བོའེ༌ ངའ༌ བཀའ༌ཞིག༌ སལ༌ལ༌ མ༌ཛདས༌, ཨིན༌ནའང༌ གཙོ༌བོའེ༌ ཁོང༌རང༌ངི༌ སྙིང༌རྗེའེ༌ ནང༌ང༌ ཨིད༌ཤེས༌ ཅོ༌ཉན༌ཅེས༌སི༌ ངའ༌ ཤེས༌རབས༌ སལ༌ལ༌ ཛདས༌, ཡང༌ ངའེ༌ ཏེ༌བོ༌ ཁྱོ༌ཞ༌གུན༌ ཉམ༌པོ༌ བགོའད༌། 26 དག༌ས༌ ང༌དང༌གུན༌ ཏུས༌ སྐྱོ༌མོའེ༌ ནང༌ང༌ ཡོད༌ཅེས༌པོའེ༌, ངའེ༌ སམ༌མ༌རག༌ ཁྱོ༌ཞ༌གུན༌ ཀ༌ཟུག༌ ནས༌ལུག༌ཤིག༌གི༌ ནང༌ང༌ ཡོད༌ནའང༌, ཏེན༌ནེ༌ ནང༌ང༌ དུག༌གོ༌ཤེས༌ ཨིན༌ནོག༌། 27 ཀལ༌ཏེས༌ ཁྱོ༌ཞ༌གུན༌ལ༌ ན༌མ༌ ཡོད༌ན༌, ན༌མ༌ ཅད༌ཅེས༌ ཡང༌ ཀལ༌ཏེས༌ ན༌མ༌ མེད༌ན༌, ན༌མ༌ ཅོ༌ཅེས༌སི༌ རྩོན༌གྲུས༌ མ༌ཅོ༌ཤིག༌། 28 ཨིན༌ནའང༌ ཀལ༌ཏེས༌ ཁྱོ༌ཞ༌གུན༌ནི༌ ན༌མ༌ ཅོ༌ན༌, ཏེ༌བོ༌ སྡིག༌པ༌ཞིག༌ མ༌ནོག༌། ཡང༌ ཀལ༌ཏེས༌ བུ༌མོ༌ ན༌ཆུང༌ཞིག༌གི༌ ན༌མ༌ ཅོ༌ན༌, ཏེ༌བོའང༌ སྡིག༌པ༌ཞིག༌ མ༌ནོག༌། ཅི༌ཨིན༌ནའང༌ འི༌ སྐྱོ༌མོའི༌ ཏུས༌ལ༌,* ན༌མ༌ ཅོ༌ཁན༌གུན༌ལ༌ མང༌ང༌ ནགས༌ ཐོང༌ཨིན༌, ཡང༌ ངའེ༌ ཁྱོ༌ཞ༌གུན༌ འི༌ ནགས༌གུན༌ནེ༌ ཐར༌ཅུག༌ཅེས༌སི༌ རྩོན༌གྲུས༌ ཅོའད༌།

29 ངའེ༌ སྤུན༌གུན༌ ངའེ༌ ཟེར༌ཅེས༌སི༌ ཏོན༌བོ༌ ནི༌, མ༌ཤི༌ཀ༌ ལོགས༌ཏེ༌ ཕེབ༌ཅེས༌སི༌ ཏུས༌པོ༌ ཉུ༌ངུན༌ཞིག༌ མ༌ནེ༌ ལུས༌ཏེ༌ མེད༌ པ༌སང༌, དག༌ས༌ནེ༌ ཕར༌ལ༌ ན༌མ༌ ཅོ༌ཁན༌གུན༌ནི༌ དཀོན༌མཆོག༌གི༌ ཞབས༌ཏོག༌གི༌ ནང༌ང༌ ན༌མ༌ ཅོའེ༌ སང༌ སྔུན༌ལ༌ ཏང༌ཁན༌ནི༌ ཏེན༌ན༌ ཏུས༌པོ༌ དག༌སའང༌ ཏང༌གོས༌། 30-31 སྐྱོ༌མོ༌ ཡོད༌ཁན༌ ཡ༌ སྐྱིད༌པོ༌ ཡོད༌ཁན༌ ཡ༌ ཉོབ༌ཚོང༌ ཏང༌ཨིན༌ དུག༌ཁན༌ ཡ༌ ནོར༌ མང༌པོ༌ ཡོད༌ཁན༌ གུན༌ནི༌ ཏེ༌གུན༌ནི༌ སྐོར༌ལ༌ ཏུས༌གྱུན༌ སམ༌ཨིན༌ མ༌དུག༌ཤིག༌, ཅིའ༌ཟེར༌ན༌ འི༌ ཇིག༌རྟེན༌ནི༌ ནང༌ང༌ ཡོད༌ཁན༌ ཚང༌མ༌ གྱོགས༌པ༌ མེད༌ཁན༌ ཆ༌ཅེས༌ ཨིན༌ནོག༌།

32 ཁྱོ༌ཞ༌གུན༌ ཏེ༌ མི༌ཚེའེ༌ ཚེར༌ཁ༌གུན༌ནེ༌ ཐར༌གོ༌ཤེས༌པོ༌ ངའེ༌ དོད༌པ༌ ཨིན༌། སྤེར༌ན༌, ན༌མ༌ མ༌ཅོ༌ཁན༌ནི༌ བུ༌ཚ༌ཞིག༌གི༌ ཁོ༌རང༌ངི༌ ཏུས༌པོ༌ གཙོ༌བོའ༌ ཞབས༌ཏོག༌ ཞུ༌ཅེས༌སི༌ ནང༌ང༌ ཕུད༌ཉན༌ན༌ནོག༌ ཡང༌ ཁོང༌ ཐུག༌ཉེས༌ཤུག༌ཅེས༌སི༌ སྐོར༌ལ༌ སམ༌བ༌ ཏང༌ང༌ནོག༌། 33 ཨིན༌ནའང༌ ན༌མ༌ ཅོ༌ཁན༌ནི༌ བུ༌ཚའེ༌ ཁོ༌རང༌ངི༌ ཇིག༌རྟེན༌ནི༌ ཁག༌ དང༌ རང༌ངི༌ ན༌མ༌ ཐད༌ཅུག༌ཅེས༌སི༌ སྐོར༌ལ༌ སམ༌མ༌ནོག༌, 34 ཡང༌ ཁོའེ༌ སེམས༌པོ༌ ཁག༌ཉིས༌སི༌ ནང༌ང༌ བགོ༌གོས༌ས༌ནོག༌། ཏེན༌ན༌ ཙོགས༌ལ༌ མག༌པ༌ ཤི༌ཁན༌ ཡ༌ ན༌མ༌ མ༌ནེ༌ མ༌ཅོའ༌ དུག༌ཁན༌ནི༌ བུ༌མོ༌ གུན༌ནི༌, ཟུགས༌པོ༌ དང༌ སེམས༌ཉིད༌ ཉིས༌ཀོ༌ ཉམ༌པོ༌ ཏུས༌ གང༌པོ༌ གཙོ༌བོའ༌ ཞབས༌ཏོག༌ ཞུ༌ཉན༌ན༌ནོག༌། ཨིན༌ནའང༌ ན༌མ༌ ཅོ༌ཁན༌ནི༌ བུ༌མོ༌ཞིག༌གི༌ ཁོ༌རང༌ངི༌ ཇིག༌རྟེན༌ནི༌ ཁག༌གུན༌ དང༌ ཁོ༌རང༌ངི༌ མག༌པ༌ ཐད༌ཅུག༌ཅེས༌སི༌ སྐོར༌ལ༌ སམ༌མ༌ནོག༌། 35 ངའེ༌ འི༌བོ༌ སྒག༌སྐྱིལ༌ ཏང༌ཅེས༌སི༌ ཕིའ༌ མན༌པ༌, ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌, ཟེར༌རད༌། ངའེ༌ དོད༌པ༌བོ༌ ནི༌, ཅི༌ས༌ཐོག༌ནེ༌ ཁྱོ༌ཞ༌གུན༌ནི༌ སེམས༌པོ༌ ཡན༌ མ༌ཡན༌ན༌ གཙོ༌བོའ༌ ཞབས༌ཏོག༌ གྱལ༌ལ༌ ཅོས༌ཏེ༌ ཞུ༌ཅུག༌ཅེས༌པོ༌ ཨིན༌།

36 ཨིན༌ནའང༌ ཀལ༌ཏེས༌ བུ༌ཚ༌ཞིག༌གི༌ ཁོ༌རང༌ངི༌ ན༌མ༌ ཅོ༌ཅེས༌ཅན༌བོ༌ ཉམ༌པོ༌ མི༌འོས༌པ༌ ཅོས༌ཏེ༌ ཨིན༌ནོག༌ སམ༌ཅེས༌, མ༌ཚད༌ ཁོའ༌ ལུས༌བྲེལ༌ལི༌ དོད༌པ༌ སྲན༌ཏྲེ༌ ཡོད༌ན༌, ཏེ༌ བུ༌ཚའེ༌ ཁོ༌རང༌ངི༌ དོད༌པ༌ ནང༌ཞིན༌ ཏེ༌ བུ༌མོ༌ ཉམ༌པོ༌ ན༌མ༌ ཅོ༌གོས༌། ཁོའེ༌ སྡིག༌པ༌ ཅོས༌ཏེ༌ མ༌ནོག༌། 37 ཨིན༌ནའང༌ ཞན༌མའེ༌ ཝང༌ ཏངས༌ཏེ༌ མན༌པ༌ ཀལ༌ཏེས༌ ཁོའེ༌ ཁོ༌རང༌ངི༌ དོད༌པ༌བོ༌ ཅུན༌ཉན༌ཏེ༌ ཏེ༌ བུ༌མོ༌ ཉམ༌པོ༌ ན༌མ༌ མི༌ཅོ༌ཅེས༌ ཏན༌ཏན༌ ཐག༌ཅད༌ན༌, གྱལ༌ལ༌ ཨིན༌ནོག༌། 38 ཏེ༌ནེ༌ ན༌མ༌ ཅོ༌ཁན༌བོའེ༌ གྱལ༌ལ༌ ཅོས༌ཏེ༌ ཨིན༌ནོག༌, ཡང༌ ན༌མ༌ མ༌ཅོ༌ཁན༌བོའེ༌ ཏེ༌སང༌ གྱལ༌ལ༌ ཅོས༌ཏེ༌ ཨིན༌ནོག༌།

39 མག༌པ༌ སོན༌ཏེའ༌ ཡོད༌ཏུས༌ ན༌མ༌ ཁོ༌རང༌ངི༌ མག༌པ༌ ཉམ༌པོ༌ དུག༌གོས༌། ཀལ༌ཏེས༌ ཁོའེ༌ མག༌པ༌ ཀྲོངས༌ན༌, ཏེ༌ བུ༌མོ༌བོའེ༌ ཁོ༌རང༌ ཐད༌ཁན༌ནི༌ བུ༌ཚ༌ ཉམ༌པོ༌ ན༌མ༌ ཅོ༌ནའང༌, གྲིགས༌ཏེ༌ ཨིན༌ནོག༌, ཨིན༌ནའང༌ ཏེ༌ བུ༌ཚ༌བོ༌ གཙོ༌བོའེ༌ཀ༌ ཏད༌པ༌ ཅོ༌ཁན༌ཞིག༌ ཡོང༌གོས༌། 40 ངའེ༌ སམ༌བའེ༌ ནང༌ང༌, ཏེ༌ བུ༌མོ༌བོའ༌ ཅིག༌པོ༌ དུག༌ན༌ མང༌ང༌ ཅིན༌ལབས༌ ཐོབ༌ཨིན༌། ཡང༌ ངའེ༌ སམ༌མ༌རག༌, ངེའང༌ དཀོན༌མཆོག༌གི༌ ཐུག༌ཉིད༌དི༌ གྱུད༌ཏེ༌ ཁ༌དའ༌ ཏངས༌ཏེ༌ ཨིན༌།

8

སྐུན༌དྲ༌ ཆོད༌པ༌ ཕུལ༌ཁན༌ནི༌ ཁར༌ཇི༌།

8:1-13

1 ཏ༌ ཁྱོ༌ཞའེ༌ སྐུན༌དྲ༌གུན༌ལ༌ ཕུལ༌ཁན༌ནི༌ ཁར༌ཇིའི༌ སྐོར༌ལ༌ ཏྲི༌ཝ༌ ཏྲི༌ཁན༌བོའ༌, འོ༌ན༌ “ང༌དང༌ ཚང༌མ༌ལ༌ ཏེ༌བོའེ༌ སྐོར༌ལ༌ ཡོན༌ཏན༌ ཡོད༌ཏེ༌ ཨིན༌ནོག༌།” ཡོན༌ཏན༌ནི༌ ང༌དང༌གུན༌ལ༌ ཕོ༌སོ༌ ཚོར༌ ཅུག༌ག༌ནོག༌, ཨིན༌ནའང༌ ཆོས༌ཚོགས༌ ཤེད༌ཅན༌ ཆ༌ཅུག༌ཁན༌ ནི༌ ཅེས༌པ༌བོ༌ ཨིན༌ནོག༌། 2 “ང༌ ཅི༌ཚང༌མ༌ ཤེས༌སད༌” ཟེར༌ཁན༌གུན༌ལ༌ ངོས༌པོའ༌ ཏ༌རུང༌ མ༌མང༌པོ༌ ཤེས༌གོ༌ཤེས༌ ཡོད༌ཏེ༌ ཨིན༌ནོག༌། 3 ཨིན༌ནའང༌ དཀོན༌མཆོག༌ག༌ ཅེས༌པ༌ ཅོ༌ཁན༌གུན༌ ཉམ༌པོ༌ ཁོང༌ངི༌ བྲེལ༌ བོར༌ར༌ ཛད༌ཏེ༌ ཁྱེན༌ན༌ ཛད༌ད༌ནོག༌།

4 ཏ༌ སྐུན༌དྲ༌ ཆོད༌པ༌ ཕུལ༌ཁན༌ནི༌ ཁར༌ཇི༌ ཟའ༌ཅེས༌སི༌ སྐོར༌ལ༌ ཟེར༌ན༌, སྐུན༌དྲ༌གུན༌ ཅའང༌ མན༌ཁན༌ ཡང༌ དཀོན༌མཆོག༌ ཅིག༌ཅིག༌ ཞུགས༌ཏེ༌ ཡོད༌ཁན༌བོ༌ ང༌དང༌ ཚང༌མ༌ལ༌ གྱུས༌ཨིན༌ནོག༌། 5 ནམ༌ཁའ༌ ཡ༌ ཇིག༌རྟེན༌ནི༌ ནང༌ང༌ མང༌པོ༌ཞིག༌ག༌ ལྷ༌ དང༌ ལྷ༌མོ༌ ཟེར༌ར༌ནོག༌, ༼ཏན༌ཏན༌ལ༌ མི༌ མང༌པོའེ༌ ལྷ༌ལྷ༌མོ༌ དང༌ གཙོ༌བོ༌ མང༌པོ༌ཞིག༌ག༌ ཅོལ༌ལ༌ནོག༌།༽ 6 ཨིན༌ནའང༌ ཅི༌ཚང༌མ༌ ཞང༌ང༌ ཛད༌ཁན༌ནི༌ ཡབ༌ དཀོན༌མཆོག༌ ཅིག༌ཙ༌ ཨིན༌ནོག༌ ཡང༌ ང༌དང༌གུན༌ནི༌ ཁོང༌ངི༌ ཕིའ༌ མི༌ཚེ༌ ཕུད༌ཁན༌བོ༌ ང༌དང༌གུན༌ལ༌ གྱུས༌ཨིན༌ནོག༌། ཡང༌ ཡེ༌ཤུ༌ མ༌ཤི༌ཀ༌ གཙོ༌བོ༌ ཅིག༌, ཁོང༌ གྱུད༌ཏེ༌ དཀོན༌མཆོག༌གི༌ ཅི༌ཚང༌མ༌ ཅོའ༌ ཛད༌ཁན༌ དང༌ ང༌དང༌གུན༌ལ༌ མི༌ཚེ༌ སལ༌ལ༌ ཛད༌ཁན༌བོའང༌ གྱུས༌ཨིན༌ནོག༌།

7 ཅི༌ཨིན༌ནའང༌ ཏད༌པ༌ཅན༌ ཁ༌ཅིག༌ག༌ ཏེ༌ ཚང༌མ༌ གྱུས༌ མེད༌པ༌ ཨིན༌ནོག༌། ཁྱོ༌ཞ༌གུན༌ནི༌ ཕྲོ༌ནེ༌ ཁ༌ཅིག༌གི༌ ཏ༌རུང༌ངའང༌ སྐུན༌དྲ༌གུན༌ སོན༌ཏེའ༌ ཨིན༌ནོག༌ སམ༌དུག༌། ཏེན༌ན༌བོའེ༌ཕིའ༌ ཁོང༌གུན༌ནི༌ སེམས༌སི༌ ནང༌ང༌ སྐུན༌དྲ༌གུན༌ལ༌ ཕུལ༌ཁན༌ནི༌ ཟན༌ ཟའ༌ན༌, སྡིག༌པ༌ ཅོས༌ཏེ༌ ཨིན༌ སམ༌མ༌ནོག༌། 8 ཟན༌ནི༌ ང༌དང༌གུན༌ དཀོན༌མཆོག༌ ཉམ༌པོ༌ ཉེ༌མོ༌ གྱུར༌ ཅུག༌ག༌ མ༌ནོག༌། ང༌དང༌གུན༌ནི༌ ཟའ༌ནའང༌ ཡ༌ མ༌ཟན༌ནའང༌, དཀོན༌མཆོག༌གི༌ སྐུན༌དུན༌ལ༌ ཅའང༌ སྟོར༌ཅེས༌ ཡ༌ ཐོབ༌ཅེས༌ མེད༌ཀྱག༌། 9 ཨིན༌ནའང༌ ཁྱོ༌ཞ༌གུན༌ལ༌ ཏེ༌བོའེ༌ ནང༌ང༌ རང༌ཝང༌ ཡོད༌ཅེས༌པོའེ༌, ཁྱོ༌ཞ༌གུན༌ནི༌ ཏད༌པའེ༌ ནང༌ང༌ འུ༌ཐུགས༌ཅན༌ནི༌ སྤུན༌ཞིག༌ སྡིག༌པའེ༌ ནང༌ང༌ གྱེལ༌ མི༌ཅུག༌ཅེས༌ལ༌ ཤང༌ ཅོ༌ཤིག༌། 10 སྤེར༌ན༌ ཀལ༌ཏེས༌ ཁྱོ༌རང༌ ཡོན༌ཏན༌ཅན༌བོའེ༌ ཏེ༌ སྐུན༌དྲའེ༌ ཆོད༌ཁང༌ངི༌ ནང༌ནེ༌ ཟན༌ ཟའ༌ ཐོངས༌ཏེ༌, ཏད༌པ༌ འུ༌ཐུགས༌ཅན༌ནི༌ སྐུན༌དྲ༌ ཕུལ༌ཁན༌ནི༌ ཏེ༌ ཟན༌ ཟའ༌ཅེས༌ལ༌ ཧམ༌པ༌ སྐྱེ༌ཏེ༌ ཁོ༌རང༌ངི༌ སམ༌ཁན༌བོའེ༌ གྱབ༌གལ༌ ཅོས༌ཏེ༌ མ༌ནོག༌ག༌? 11 ཏེ༌ནེ༌ ཁྱོ༌ཞ༌གུན༌ནི༌ ལག༌ག༌ ཡོད༌ཁན༌ནི༌ ཡོན༌ཏན༌བོའེ༌, ཏེ༌ ཏད༌པ༌ འུ༌ཐུགས༌ཅན༌ སྤུན༌ནི༌ ཏད༌པ༌བོ༌ མེད༌ཁན༌ ཅོའ༌ནོག༌, ཀ༌བོའེ༌ ཕིའ༌ མ༌ཤི༌ཀ༌ ཀྲོངས༌ས༌ ཛདས༌། 12 ཏེ༌ཟུག༌ ཅོ༌ན༌, ཁྱོ༌ཞའེ༌ སྡིག༌པ༌ ཅོས༌ཏེ༌ ཨིན༌ནོག༌ སམ༌ཁན༌ནི༌ སྤུན༌བོའ༌ ཏེ༌བོ༌ ཅོ༌ཅེས༌ལ༌ སྤོས༌པ༌ ཏངས༌ཏེ༌, ཁྱོ༌ཞའེ༌ མ༌ཤི༌ཀའེ༌ གྱབ༌གལ༌ལ༌ སྡིག༌པ༌ ཅོས༌ཏེ༌ ཨིན༌ནོག༌། 13 ཏེ༌བོའེ༌ཕིའ༌ ཀལ༌ཏེས༌ ཤ༌ ཟའ༌ཅེས༌པོའེ༌, ངའེ༌ ང༌རང༌ངི༌ སྤུན༌ཞིག༌ག༌ སྡིག༌པ༌ ཅོ༌ཅུག༌གད༌ན༌, ཏེ༌ནེ༌ ངའེ༌ ཤི༌ཤི༌ ཚོག༌པ༌ལ༌ ཤ༌ མ༌ནེ༌ མི༌ཟ༌, ཅིའ༌ཟེར༌ན༌ ངའེ༌ ང༌རང༌ངི༌ སྤུན༌ཞིག༌ག༌ སྒག༌གྱབ༌ཅུག༌ཉིན༌ མེ༌རག༌།

9

མ༌ཤི༌ཀའེ༌ སྐུ༌ཚབས༌གུན༌ནི༌ ཐོབ༌ཏང༌།

9:1-27

1 ཅི༌ ངའང༌ ཞན༌གུན༌ ཙོགས༌ལ༌ རང༌ཝང༌ མེད༌ཀྱག༌ག༌? ཅི༌ ང༌ མ༌ཤི༌ཀའེ༌ སྐུ༌ཚབས༌ མ༌ནོག༌ག༌? ཅི༌ ངའེ༌ ང༌རང༌ངི༌ མིག༌ནེ༌ ཡེ༌ཤུ༌ ང༌དང༌གུན༌ནི༌ གཙོ༌བོ༌ མ༌ཇལ༌ཏོག༌ག༌? ཅི༌ ངའེ༌ མ༌ཤི༌ཀའེ༌ ཕིའ༌ ལས༌གུན༌ནི༌ ཞས༌ཏེ༌ ཁྱོ༌ཞ༌གུན༌ གཙོ༌བོའེ༌ གྱུར༌ཏེ༌ མན༌ན༌? 2 ཞན༌མ༌གུན༌ནི༌ ང༌ མ༌ཤི༌ཀའེ༌ སྐུ༌ཚབས༌ མ༌ནོག༌ སམ༌ནའང༌, ཏན༌ཏན༌ལ༌ ཁྱོ༌ཞ༌གུན༌ནི༌ ཕིའ༌ ང༌ ཨིན༌། ཁྱོ༌ཞའེ༌ མི༌ཚེ༌ ཕུད༌ཚུལ༌བོའེ༌ ང༌ གཙོ༌བོའེ༌ སྐུ༌ཚབས༌ ཨིན༌ཁན༌བོ༌ སྟན༌ན༌ནོག༌།

3 འི༌བོ༌ ངའེ༌ ཝང༌ཆའེ༌ སྐོར༌ལ༌ ཏྲི༌ཝ༌ ཏྲི༌ཁན༌གུན༌ནི༌ ཕིའ༌ ལན༌བོ༌ ཨིན༌། 4 ཅི༌ ང༌ཞ༌གུན༌ལ༌ ཁྱོ༌ཞའེ༌ ཟའ༌ཅེས༌ དང༌ ཐུང༌ཅེས༌ གུན༌ བགོས༌ཏེ༌ ཟའ༌ཅེས༌ དང༌ ཐུང༌ཅེས༌སི༌ ཐོབ༌ཏང༌ མེད༌པ༌ ཨིན༌ནོག༌ག༌? 5 ཞན༌ཡང༌ སྐུ༌ཚབས༌, གཙོ༌བོའེ༌ ནོ༌གུན༌ དང༌ པི༌ཏྲར༌རི༌ ཅོ༌ཁན༌ ཙོགས༌ལ༌, ང༌ཞ༌གུན༌ལ༌ ང༌ཞ༌རང༌ངི༌ ཏད༌པ༌ཅན༌ནི༌ ན༌མ༌གུན༌ ཉམ༌པོ༌ ཁྲིད༌ཏེ༌ ཁྱེར༌ཅེས༌སི༌ ཐོབ༌ཏང༌ མེད༌པ༌ ཨིན༌ནོག༌ག༌? 6 ཡ༌ རང༌ངི༌ སྒོས༌དོམ༌གུན༌ རིག༌ཅེས༌སི༌ ཕིའ༌ ལས༌ ཅོ༌གོས༌ཁན༌གུན༌ བཱར༌ན༌བས༌ དང༌ ང༌རང༌ ཅིག༌པོ༌ ཨིན༌ནོག༌ག༌?

7 ཅི༌ མག༌མི༌ཞིག༌ག༌ ཁོ༌རང༌ངི༌ བུད༌གོ༌གུན༌ ཤལ༌གོས༌ས༌ནོག༌ག༌? ཅི༌ རྒུན༌ཚས༌ ཏབ༌ཁན༌ཞིག༌ག༌ ཁོང༌རང༌ངི༌ བད༌ཁན༌ནི༌ ཁ༌ཟས༌ ཟའ༌ཅེས༌སི༌ ཐོབ༌ཏང༌ མེད༌པ༌ ཨིན༌ནོག༌ག༌? ཅི༌ ལུག༌ཁྱུའ༌, སྟ༌སྟོག༌ ཅོ༌ཁན༌ནི༌ མི༌བོའ༌ ཏེ༌གུན༌ནི༌ འོ༌མ༌ ཐུང༌ཆོག༌ག༌ མ༌ནོག༌ག༌? 8 ཅི༌ ངའེ༌ མིའི༌ སམ༌ཚུལ༌ལི༌ ནང༌ང༌ ཤད༌དུག༌ག༌? དཀོན༌མཆོག༌གི༌ ཁྲིམས༌སིའང༌ འིན༌ན༌ ཙོགས༌ མོལ༌ཏེ༌ མི༌རུག༌ག༌? 9 ལྟོས༌སའང༌ ལུང༌སྟོན༌པ༌ མོ༌ཟེས༌སི༌ ཁྲིམས༌སི༌ ནང༌ང༌ “ཁྱོ༌ཞ༌གུན༌ནི༌ ཁུ༌ཡུས༌ སྐོར༌ ཟ༌ནེ༌ ལང༌ཏོའེ༌ ཁའ༌ ལྡམས༌ཏེ༌ མ༌བོར༌ཤིག༌”✡ མོལ༌ཏེ༌ ཡོད༌ཏེ༌ ཨིན༌ནོག༌། དཀོན༌མཆོག༌གི༌ ཏེ༌བོ༌ མོལ༌ ཟ༌ནེ༌, ཅི༌ ཁོང༌ངི༌ ལང༌ཏོ༌ ཅིག༌པོའེ༌ སྐོར༌ལ༌ ཐུགས༌སམ༌ སལ༌ལ༌ ཛད༌ཏེ༌ ཨིན༌ནོག༌ག༌? 10 ཅི༌ ངོས༌པོའ༌, ཁོང༌ངི༌ ང༌དང༌གུན༌ནི༌ ཕན༌ཐོགས༌སི༌ ཕིའ༌ མོལ༌ཏེ༌ མ༌ནོག༌ག༌? འོ༌ན༌ ང༌དང༌གུན༌ནི༌ ཕན༌ཐོགས༌སི༌ ཕིའ༌, བྲིའ༌ ཛད༌ཏེ༌ ཨིན༌ནོག༌, ཅིའ༌ཟེར༌ན༌ སྟོན༌ཐོག༌གི༌ ཀ༌ནེ༌ བགོས༌ཏེ༌ ཐོབ༌ཅེས༌སི༌ རེ༌ཝའེ༌ ནང༌ང༌, རྔ༌ཁན༌ དང༌ ཁུ༌ཡུས༌ སྐོར༌ཁན༌ ཉིས༌ཀོའེ༌ ལས༌གུན༌ ཅོའ༌ནོག༌།

11 ཏ༌ ང༌ཞ༌གུན༌ནི༌ སེམས༌ཉིད༌དི༌ ས༌འོན༌, ཁྱོ༌ཞ༌གུན༌ནི༌ ནང༌ང༌ ཏབས༌ པ༌སང༌, ཅི༌ ཁྱོ༌ཞའེ༌ སྟོན༌ཐོག༌པོ༌ ང༌ཞའ༌ ཉམ༌པོ༌ བགོ༌ཅེས༌ལ༌ ཀགས༌པོ༌ ཆ༌རག༌ག༌? 12 ཀལ༌ཏེས༌ ཁྱོ༌ཞ༌གུན༌ནི༌ ཞན༌ཡང༌ ཆོས༌ཤད༌ཁན༌གུན༌ལ༌ རོགས༌ ཅོའད༌ན༌, ཅི༌ ཁྱོ༌ཞའེ༌ ང༌ཞ༌གུན༌ལ༌ ཏེ༌ མི༌གུན༌ནི༌ སང༌ མང༌ང༌ རོགས༌ ཅོ༌གོ༌ཤེས༌ མ༌ནོག༌ག༌? ཨིན༌ནའང༌ ང༌ཞ༌གུན༌ནི༌ འི༌ ཐོབ༌ཏང༌བོ༌ མ༌ནེ༌ མ༌ཀོལ༌པིན༌, ཅིའ༌ཟེར༌ན༌ མ༌ཤི༌ཀའེ༌ གའ༌མོའེ༌ ནས༌ཚུལ༌ལི༌ ནང༌ང༌ སྒག༌སྐྱིལ༌ ཁྱོང༌ངི༌ སང༌ ང༌ཞའ༌ ནགས༌བར༌དོ༌ ཁུར༌ཅེས༌ལ༌ ཐད༌པོ༌ ཨིན༌།

13 ཅི༌ ཆོད༌ཁང༌ངི༌ ནང༌ང༌ ལས༌ ཅོ༌ཁན༌གུན༌ལ༌ ཟན༌, ཆོད༌ཁང༌ངི༌ ནང༌ང༌ ཆོད༌པ༌ ཕུལ༌ཁན༌གུན༌ནི༌ ཀ༌ནེ༌ ཐོབ༌ཅེས༌པོ༌, ཁྱོ༌ཞ༌གུན༌ལ༌ ཧ༌གོ༌ ཐུབ༌བ༌ མེ༌རག༌ག༌? ཡང༌ ཆོད༌ཁྲི༌ཀ༌ ལས༌ ཅོ༌ཁན༌གུན༌ལ༌, སྲོག༌ཆོད༌ ཕུལ༌ཁན༌གུན༌ནི༌ ཀ༌ནེ༌ བགོས༌ཏེ༌ ཐོབ༌བ༌ མི༌རུག༌ག༌? 14 འིན༌ན༌ ཙོགས༌ལ༌ གཙོ༌བོའེ༌ བཀའ༌ སལ༌ལ༌ ཛད༌ཏེ༌ ཨིན༌ནོག༌, གའ༌མོའེ༌ ནས༌ཚུལ༌ ཤད༌ཁན༌གུན༌ལ༌ ཏེ༌ཀ༌ནེ༌ ཕན༌ཐོགས༌ ཐོབ༌ཁན༌གུན༌ནི༌ རོགས༌ ཅོ༌གོས༌། 15 ཏེ༌ནེའང༌ ངའེ༌ འི༌ ཐོབ༌ཏང༌ ཚང༌མའེ༌ ནང༌ནེ༌ ཅི༌གའང༌ མ༌ཀོལ༌པིན༌, ཡང༌ ངའེ༌ ཕིའ༌ ཁྱོ༌ཞ༌གུན༌ནི༌ འི༌ཙོགས༌སི༌ ལས༌གུན༌ ཅོ༌ཅེས༌སི༌ རེ༌ཝ༌ ཅོས༌ཏེ༌ བྲིའ༌མེད༌། ངའེ༌ ཁྱོ༌ཞ༌གུན༌ལ༌ རིན༌ མེད༌པ༌ ཆོས༌ཤད༌ཅེས༌པོའེ༌ཀ༌ ཕོ༌སོ༌ ཅོ༌ཉན༌ཅེས༌སི༌ ཐོབ༌ཏང༌བོ༌ མེད༌ཁན༌ ཆ༌ཅུག༌གི༌ སང༌ ང༌ ཤི༌ན༌ གྱལ༌། 16 ཅི༌ཨིན༌ནའང༌ གའ༌མོའེ༌ ནས༌ཚུལ༌ ཤད༌ཅེས༌པོའེ༌ཀ༌ ངའེ༌ ཕོ༌སོ༌ ཅོ༌ མི༌ཉན༌, ཅིའ༌ཟེར༌ན༌ ཏམ༌པའེ༌ ཐུག༌ཉིད༌དི༌ ངའ༌ འི༌ ལས༌པོ༌ ཅོ༌ཅུག༌དུག༌། ཀལ༌ཏེས༌ ངའེ༌ གའ༌མོའེ༌ ནས༌ཚུལ༌བོ༌ མ༌ཤད༌ན༌, ངའ༌ ཙམ༌ཤིག༌གི༌ ཇིགས༌པ༌ མ༌ནོག༌།

17 ཀལ༌ཏེས༌ ངའེ༌ ང༌རང༌ ཐད༌ཏེ༌ འི༌ ལས༌པོ༌ ཅོ༌ན༌, ངའ༌ སོལ༌རས༌ ཐོབ༌ཨིན༌། ཨིན༌ནའང༌ ངའེ༌ ལག༌ནེ༌ མེད༌, དཀོན༌མཆོག༌གི༌ ང༌ འི༌ ཁག༌པོ༌ ཀལ༌ལ༌ ཛད༌ཏེ༌ ཨིན༌ནོག༌། 18 ཏེ༌ནེ༌ ང༌ ཀ༌ཟུག༌ སོལ༌རས༌ཤིག༌ ཐོབ༌ཨིན༌? ཏེ༌བོ༌ ནི༌ རིན༌ མེད༌པ༌ གའ༌མོའེ༌ ནས༌ཚུལ༌ ཤད༌ཅེས༌སི༌ སྐབས༌པོ༌ ཨིན༌ནོག༌། ཏེན༌ན༌བོའེ༌ཕིའ༌ གའ༌མོའེ༌ ནས༌ཚུལ༌ ཤད༌ ཟ༌ནེ༌, ངའེ༌ ང༌རང༌ངི༌ ཐོབ༌ཏང༌ངི༌ སྐོར༌ལ༌ སམ༌བ༌ ཏང༌ང༌མེད༌།

19 ཞན༌ ང༌ སྤོན༌བོ༌ མེད༌ཁན༌ནི༌ རང༌ཝང༌ཅན༌ཞིག༌ ཨིན༌ནའང༌, མི༌ མང༌པོ༌ མ༌ཤི༌ཀའེ༌ ནང༌ང༌ ཁྱོང༌ཅེས༌ལ༌ ངའེ༌ ང༌རང༌ ཚང༌མའེ༌ ཚེ༌ཡོག༌ གྱུར༌ཅུགས༌པིན༌། 20 ང༌ ཡ༌ཧུ༌དཱ༌པ༌གུན༌ ཉམ༌པོ༌ ཡོད༌ ཟ༌ནེ༌, ངའེ༌ ཡ༌ཧུ༌དཱ༌པ༌གུན༌ མ༌ཤི༌ཀའེ༌ ནང༌ང༌ ཁྱོང༌ཅེས༌སི༌ ཕིའ༌, ཡ༌ཧུ༌དཱ༌པ༌གུན༌ ཙོགས༌ལ༌ མི༌ཚེ༌ ཕུད༌དད༌། ང༌ ཡ༌ཧུ༌དཱ༌པའེ༌ ཁྲིམས༌སི༌ ནང༌ང༌ གྲུལ༌ཁན༌གུན༌ ཉམ༌པོ༌ ཡོད༌ ཟ༌ནེ༌, ང༌ ཏེ༌ ཁྲིམས༌སི༌ ནང༌ཞིན༌ དུག༌གད༌། ཞན༌ ང༌ ཏེ༌ ཁྲིམས༌སི༌ ཡོག༌ག༌ མེད༌ནའང༌, ཏེ༌ ཁྲིམས༌སི༌ ཡོག༌ག༌ དུག༌ཁན༌གུན༌ མ༌ཤི༌ཀའེ༌ ནང༌ང༌ ཁྱོང༌ཅེས༌སི༌ ཕིའ༌ ངའེ༌ ཏེ༌བོ༌ ཅོའད༌། 21 ང༌ ཡ༌ཧུ༌དཱ༌པའེ༌ ཁྲིམས༌གུན༌ནི༌ཀ༌ མ༌ གྲུལ༌ཁན༌གུན༌ ཉམ༌པོ༌ ཡོད༌ ཟ༌ནེ༌, ཁོང༌གུན༌ མ༌ཤི༌ཀའེ༌ ནང༌ང༌ ཁྱོང༌ཅེས༌སི༌ ཕིའ༌ ངའང༌ ཏེ༌ ཁྲིམས༌སི༌ ཡོག༌ག༌ དུག༌ག༌ མེད༌། ཨིན༌ནའང༌ ངའེ༌ དཀོན༌མཆོག༌གི༌ ཁྲིམས༌གུན༌ལ༌ སྣང༌མེད༌ ཅོའ༌མེད༌, ངའེ༌ མ༌ཤི༌ཀའེ༌ ཁྲིམས༌གུན༌ལ༌ ཁའ༌ཉན༌ནད༌།

22 ང༌ ཏད༌པའེ༌ ནང༌ང༌ འུ༌ཐུགས༌ ཡོད༌ཁན༌གུན༌ ཉམ༌པོ༌ ཡོད༌ ཟ༌ནེ༌, འུ༌ཐུགས༌གུན༌ མ༌ཤི༌ཀའེ༌ ནང༌ང༌ ཁྱོང༌ཅེས༌སི༌ ཕིའ༌, ང༌ ཁོང༌གུན༌ནི༌ འུ༌ཐུགས༌སི༌ ནང༌ང༌ དྲེས༌སད༌། མི༌གུན༌ སྐྱོབ༌ཅེས༌སི༌ ཕིའ༌, ངའ༌ མི༌ ཀ༌ཟུག༌ཤིག༌ ཡོད༌ནའང༌ ཏེན༌ན༌ ཙོགས༌ གྱུར༌རད༌། 23 ངའེ༌ ཏེ༌ ཚང༌མ༌ གའ༌མོའེ༌ ནས༌ཚུལ༌ ཕེལ༌ཅུག༌ཅེས༌ དང༌ ཏེ༌བོའེ༌ ཅིན༌ལབས༌སི༌ ནང༌ང༌ དྲེས༌ཤེས༌སི༌ ཕིའ༌ ཅོའད༌།

24 བང༌གྱུགས༌སི༌ ནང༌ང༌ ཚང༌མ༌ བང༌ཏང༌ང༌ནོག༌, ཨིན༌ནའང༌ ཅིག༌ག༌ སོལ༌རས༌ ཐོབ༌ཅེས༌པོ༌ ཅི༌ ཁྱོ༌ཞ༌གུན༌ལ༌ ཧ༌གོ༌ ཐུབ༌བ༌ མེ༌རག༌ག༌? ཏེ༌ནེ༌ གྱལ༌ཁའ༌ ཐོབ༌ཅེས༌སི༌ མིག༌ཞི༌ ཉམ༌པོ༌ བང༌ཏོང༌ཤིག༌། 25 མེད༌ཁན༌ ཆ༌ཅེས༌སི༌ སོལ༌རས༌ ཐོབ༌ཅེས༌ལ༌ བང༌གྱུགས༌ ཏང༌ཁན༌ ཚང༌མའེ༌ ཁོ༌རང༌གུན༌ ལོབ༌ཇོང༌ངི༌ སྕོད༌ལམ༌མི༌ ནང༌ང༌ སྟན༌པོ༌ བོར༌ར༌ནོག༌, ཨིན༌ནའང༌ ང༌ཞ༌གུན༌ནི༌ འི༌བོ༌ ཐའ༌མེད༌པའེ༌ སོལ༌རས༌ ཐོབ༌ཅེས༌སི༌ ཕིའ༌ ཅོའད༌། 26 ཏེ༌བོའེ༌ཕིའ༌ ངའེ༌ བང༌ཏང༌ ཟ༌ནེ༌, མིག༌ཞི༌ ཉམ༌པོ༌ ཀོམ༌པ༌ རེ༌རེའེ༌ གྱབ༌བད༌། ང༌ ཏོན༌ཏག༌ མེད༌པ༌ ལུངས༌པོའེ༌ ནང༌ང༌ མུལ༌ཁྲུག༌ ཏང༌ཁན༌ནི༌ མི༌ ཙོགས༌ མན༌། 27 ངའེ༌ ང༌རང༌ངི༌ ཟུགས༌པོ༌ ང༌རང༌ངི༌ ཝང༌ངི༌ ཡོག༌ག༌ ལུས༌ཤེས༌སི༌ ཕིའ༌ རྩལ༌ཡངས༌ རྩེ༌ཁན༌གུན༌ ཙོགས༌ལ༌ ལོབ༌ཇོང༌ ཏང༌ངད༌། ཏེ༌ མན༌ན༌ ངའེ༌ ཞན༌མ༌གུན༌ལ༌ དཀོན༌མཆོག༌གི༌ གའ༌མོའེ༌ ནས༌ཚུལ༌བོ༌ ཤད༌ཏེ༌ སྟིང༌ནེ༌, ངའ༌ ཐའ༌མེད༌པའེ༌ སོལ༌རས༌ ཐོབ༌ཅེས༌སི༌ འོས༌པ༌ མི༌དུག༌ མོལ༌སྲིད༌ཅེས༌ལ༌ ཇིགས༌ས༌རག༌།

10

ཨིས༌ར༌ཨེལ༌པའེ༌ ཅོ༌ཁན༌ནི༌ ནོར༌ཁྲུལ༌གུན༌ མི༌ཅོ༌ཅེས༌།

10:1-11:1

1 སྤུན༌གུན༌ ཏུས༌ མང༌པོའེ༌ སྔུན༌ལ༌ ང༌ཞའེ༌ ཕ༌མེས༌པོ༌གུན༌ རི༌སྟོང༌ངི༌ ནང༌ང༌ ཁོར༌ཨིན༌ དུག༌ཁན༌ནི༌ སྐོར༌གུན༌ ཁྱོ༌ཞའེ༌ རྗེད༌ མི༌རྗེད༌ཅེས༌པོ༌ ངའེ༌ དོད༌པ༌ ཨིན༌། ཁོང༌ ཚང༌མའ༌ སྲིན༌ནི༌ ལམ༌སྟན༌ཏེ༌ ཚོའེ༌ སྐྱིལ༌ནེ༌ ས༌སྐམ༌མི༌ཀ༌ གྲུལ༌ཏེ༌ ཨིན༌པིན༌། 2 སྲིན༌ནི༌ ཡོག༌ག༌ ཡང༌ གྱ༌ཚོའེ༌ ནང༌ནེ༌ གྲུལ༌ཁན༌, ཁོང༌གུན༌ལ༌ མོ༌ཟེས༌སི༌ གྱབ༌ནེ༌ གྲུལ༌ཅེས༌ལ༌ ཁྲུས༌ སལ༌ལ༌ ཛད༌ཏེ༌ ཨིན༌པིན༌། 3 ཁོང༌ ཚང༌མའེ༌ དཀོན༌མཆོག༌གི༌ ཛད༌པ༌ གྱུད༌ཏེ༌ སལ༌ལ༌ ཛད༌ཁན༌ནི༌ ཏ༌གི༌ མན༌ན༌ ཟེར༌ཁན༌བོ༌ ཟོས༌། 4 ཁོང༌ ཚང༌མའེ༌ བྲག༌གི༌ ཀ༌ནེ༌ བིང༌ ཅུག༌ག༌ ཛད༌ཁན༌ ཐུག༌ཉིད༌དི༌ ཆུ༌བོ༌ ཐུངས༌། ཁོང༌ ཚང༌མའེ༌ ཁོང༌གུན༌ ཉམ༌པོ༌ སྐྱོད༌ཁན༌ནི༌ ཐུག༌ཉིད༌དི༌ བྲག༌བོའེ༌ ཀ༌ནེ༌ ཐུངས༌ ཀ༌བོ༌ ནི༌ མ༌ཤི༌ཀ༌ ཨིན༌པིན༌། 5 ཏེ༌ནེའང༌ ཁོང༌ མང༌ཆེའ༌ ཉམ༌པོ༌ དཀོན༌མཆོག༌ ཐུག༌ཉེས༌ས༌ མ༌ཛད༌, ཡང༌ ཁོང༌གུན༌ནི༌ ཟུགས༌པོ༌ རི༌སྟོང༌ངི༌ ནང༌ང༌ ཁྲེས༌ཏོར༌ སོང༌ཏེ༌ ཨིན༌པིན༌།

6 ང༌དང༌གུན༌ནི༌ ནང༌ང༌ ཁོང༌གུན༌ནི༌ ཅོས༌ཁན༌ ཙོགས༌སི༌ དོད༌པ༌ ངན༌པ༌གུན༌ མི༌ཡོང༌ཅེས༌སི༌ ཕིའ༌, ང༌དང༌གུན༌ལ༌ སྤང༌པུད༌ད༌ ཏེ༌གུན༌ ཇུང༌ ཅུག༌ག༌ ཛད༌ཏེ༌ ཨིན༌ནོག༌། 7 ཏེ༌བོའེ༌ཕིའ༌ ཁོང༌གུན༌ནི༌ ཅོས༌ཁན༌ ཙོགས༌ལ༌ སྐུན༌དྲ༌གུན༌ལ༌ ཆོས༌ མ༌ཅོ༌ཤིག༌, ཀ༌ཟུག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌ “ཁོང༌གུན༌ནི༌ ཅོས༌ཁན༌ནི༌ སྐུན༌དྲ༌, སེར༌རི༌ བ༌ལང༌བོའ༌ རྩི༌ཝ༌ ཅོ༌ཅེས༌སི༌ ཕིའ༌, མི༌གུན༌ སའེ༌ཀ༌ དུགས༌ཏེ༌ ཟའ༌ཅེས༌ དང༌ ཆང༌ ཐུང༌ཅེས༌ གོ༌ཟུགས༌, ཡང༌ ཁོང༌གུན༌ ལངས༌ཏེ༌ སྕོད༌པ༌ ངན༌པའེ༌ རྩེས༌གུན༌ ཏང༌ཨིན༌ སྐྱིད༌པོ༌ ཅོས༌།”✡ 8 ང༌དང༌གུན༌ ལུས༌བྲེལ༌ ངན༌པའེ༌ ནང༌ང༌ དྲེས༌ མ༌གོས༌, ཀ༌ཟུག༌ ཁོང༌ ཁ༌ཅིག༌གི༌ ཅོས༌, ཀ༌བོའེ༌ ཁོ༌རང༌གུན༌ནི༌ ཕྲོ༌པ༌ 23,000 ཏེན༌ན༌ ཞག༌ག༌ ཤི༌ཅུགས༌།

9 ང༌དང༌གུན༌ནི༌ མ༌ཤི༌ཀའ༌ ཚོད༌ལྟ༌ མ༌གོས༌, ཀ༌ཟུག༌གི༌ ཁོང༌ ཁ༌ཅིག༌གི༌ ཅོས༌ ཡང༌ བྲས༌བུ༌བོ༌ ཏུག༌རུལ༌གུན༌ནི༌ ཐམས༌ཏེ༌ ཁོང༌གུན༌ ཤི༌ཏེ༌ ཨིན༌པིན༌། 10 ཡང༌ ཁོང༌ ཁ༌ཅིག༌གི༌ ཅོས༌ཁན༌ ཙོགས༌ལ༌, དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ འུ༌སྐྱོང༌གུན༌ནི༌ གྱབ༌གལ༌ལ༌ བ༌ག༌བོ༌གེ༌ ཤད༌ མ༌གོས༌, ཅིའ༌ཟེར༌ན༌ སྲོག༌ ལེན༌ཁན༌ནི༌ ཕོ༌ཉའེ༌ ཁོང༌གུན༌ མེད༌ཁན༌ ཅོས༌ཏེ༌ ཨིན༌པིན༌། 11 ང༌དང༌གུན༌ནི༌ ཕིའ༌ སྤེ༌ཞིག༌གི༌ ཚུལ༌ལ༌ ཏེ༌ ཚང༌མ༌ ཁོང༌གུན༌ལ༌ ཇུངས༌ཏེ༌ ཨིན༌པིན༌། ཐའ༌མའེ༌ ཏུས༌སི༌ ནང༌ང༌ དུག༌ཁན༌ནི༌ ང༌དང༌གུན༌ལ༌ སྤང༌པུད༌ཅེས༌སི༌ ཕིའ༌, ཏེ༌གུན༌ བྲིས༌ཏེ༌ ཨིན༌ནོག༌།

12 ཀལ༌ཏེས༌ ཁྱོ༌ཞ༌ ཏད༌པའེ༌ ནང༌ང༌ སྟན༌པོ༌ ཡོད༌ སམ༌མད༌ན༌, གྱེལ༌ མི༌གྱེལ༌ཅེས༌སི༌ ཕིའ༌ ཤང༌ ཅོ༌ཤིག༌། 13 ཨིད༌ཏུ༌ ཅོ༌ཤིག༌ ཁྱོ༌ཞ༌གུན༌ནི༌ སྡིག༌པ༌ ཅོ༌ཅེས༌སི༌ དོད༌པ༌བོ༌ ཞན༌ མི༌གུན༌ལ༌ ཡོད༌ཁན༌བོའེ༌ སང༌ སོ༌སོ༌ཞིག༌ མ༌ནོག༌། ཡང༌ དཀོན༌མཆོག༌ ནི༌ ཨིད༌ཤེས༌ཅན༌ ཞུགས༌ཏེ༌ ཨིན༌ནོག༌, ཁོང༌ངི༌ ཁྱོ༌ཞ༌གུན༌ལ༌ ཚོད༌ལྟའེ༌ ཁུ༌རུ༌བོ༌ ཁྱོ༌ཞ༌གུན༌ནི༌ ཁྱུད༌དི༌ སང༌ མང༌ང༌ཞིག༌ ཁུར༌ ཅུག༌ག༌ མི༌ཛད༌། ཁྱོ༌ཞ༌གུན༌ ཚོད༌ལྟའེ༌ ནང༌ང༌ ཆ༌ ཟ༌ནེ༌, ཁོང༌ངི༌ ཟོད༌པ༌ ཉམ༌པོ༌ ཏེ༌བོ༌ ཁུར༌ཉན༌ཅེས༌སི༌ ལམ༌ ཁྱོ༌ཞའ༌ སྟན༌ན༌ ཛད༌ཨིན༌།

14 ཏེ༌བོའེ༌ཕིའ༌ ངའེ༌ སྤུན༌གུན༌, སྐུན༌དྲ༌གུན༌ལ༌ ཅོལ༌ཅེས༌ནེ༌ ཤོར༌ཏེ༌ སོང༌ཤིག༌། 15 ཁྱོ༌ཞ༌གུན༌ སམ༌བ༌ཅན༌ནི༌ མི༌གུན༌ ཨིན༌ནོག༌། ངའེ༌ ཟེར༌ཁན༌གུན༌ ཀྲང༌པོ༌ ཨིན༌ནོག༌ག༌ ཡ༌ མ༌ནོག༌ ཁྱོ༌ཞ༌རང༌ངི༌ ཐག༌ཅོད༌ཤིག༌།

16 ཏང༌པོ༌, ཏམ༌པའེ༌ སོལ༌རས༌སི༌ ཏུས༌ལ༌ དོན༌སྐྱོག༌གི༌ ནང༌ང༌ ཡོད༌ཁན༌ནི༌ རྒུན༌ཆང༌བོའ༌ ཅིན༌ལབས༌སི༌ ཕིའ༌ ཞུས༌ཏེ༌ ཐུང༌ང༌ཅིག༌, མ༌ཤི༌ཀའེ༌ སྐུ༌ཁྲག༌གི༌ ནང༌ང༌ དྲེས༌ཏེ༌ མ༌ནོག༌ག༌? ཡང༌ ཏ༌གི༌བོ༌ ཅག༌ག༌ཅིག༌, ང༌དང༌གུན༌ མ༌ཤི༌ཀའེ༌ སྐུ༌ཟུགས༌སི༌ ནང༌ང༌ དྲེས༌ཏེ༌ མ༌ནོག༌ག༌? 17 ང༌དང༌གུན༌ མང༌པོ༌ཞིག༌ ཡོད༌ནའང༌, ང༌དང༌ ཚང༌མའེ༌ ཏ༌གི༌ ཅིག༌གི༌ ཀ༌ནེ༌ ཟའ༌ནོག༌, ཀ༌བོའེ༌ ང༌དང༌གུན༌ ཟུགས༌པོ༌ ཅིག༌ ཨིན༌ཁན༌བོ༌ སྟན༌ན༌ནོག༌།

18 ཉིས༌པ༌, ཨིས༌ར༌ཨེལ༌པ༌གུན༌ནི༌ སྐོར༌ལ༌ སམ༌བ༌ ཏོང༌ཤིག༌། ཁོང༌གུན༌ ཆོད༌ཁྲི༌ཀ༌ སྲོག༌ཆོད༌ལ༌ ཕུལ༌ཏེ༌ ཡོད༌ཁན༌གུན༌ ཟོས༌ཏེ༌ ཅི༌ ཁོང༌གུན༌ ཅིག༌གྲིལ༌ མི༌རུག༌ག༌? 19 ཅི༌ ངའེ༌ སྐུན༌དྲ༌གུན༌ལ༌ སྲོག༌ཆོད༌ལ༌ ཕུལ༌ཁན༌ནི༌ ཟན༌གུན༌ནི༌ ནང༌ང༌ རིན༌ ཡོད༌, ཡ༌ ཏེ༌ སྐུན༌དྲ༌གུན༌ ངོས༌པོ༌ དཀོན༌མཆོག༌ ཨིན༌ནོག༌ ཟེར༌ཏེ༌ ཨིན༌ནོག༌ག༌? 20 མན༌ མ༌ནེ༌ མན༌།

ངའེ༌ ཟེར༌རད༌ འི༌ སྲོག༌ཆོད༌གུན༌ རྡུད༌གུན༌ལ༌ ཏངས༌ཏེ༌ ཨིན༌ནོག༌, དཀོན༌མཆོག༌ག༌ མ༌ནོག༌། ཡང༌ ངའེ༌ ཁྱོ༌ཞ༌གུན༌ རྡུད༌གུན༌ནི༌ ཕྲོའ༌ དྲེས༌ མི༌དྲེས༌ཤེས༌སི༌ དོད༌པ༌ བོར༌རད༌། 21 ཁྱོ༌ཞའེ༌ གཙོ༌བོ༌ ཡེ༌ཤུའི༌ དོན༌སྐྱོག༌ དང༌ རྡུད༌གུན༌ནི༌ ཀོ༌རེ༌ ཉིས༌ཀོའེ༌ ནང༌ནེ༌ ཀ༌ཟུག༌གི༌ ཐུང༌ཨིན༌? ཁྱོ༌ཞ༌གུན༌ནི༌ གཙོ༌བོ༌ ཡེ༌ཤུའི༌ དོན༌ཏང༌ དང༌ རྡུད༌གུན༌ནི༌ ཁར༌ཇི༌ ཉིས༌ཀོ༌ ཀ༌ཟུག༌གི༌ ཟེན༌? 22 ཅི༌ ཏེ༌ཟུག༌ ཅོ༌ཅེས༌པོ༌ནེ༌ ཁྱོ༌ཞ༌གུན༌ནི༌ གཙོ༌བོའ༌ ཐུགས༌སྲོ༌ ཞངས༌ཤུགས༌ཏེ༌ མ༌ནོག༌ག༌? ཅི༌ ང༌དང༌གུན༌ ཁོང༌ངི༌ སང༌ ཤེད༌ ཆེའ༌ ཨིན༌ནོག༌ག༌?

23 ཁྱོ༌ཞའེ༌ ཕྲོ༌ནེ༌ ཁ༌ཅིག༌གི༌ ཟེར༌སྲིད༌ཅེས༌ ཨིན༌ནོག༌, “ངའེ༌ ཅི༌ཞིག༌ ཅོ༌ནའང༌ གྲིག༌ག༌ནོག༌”, ཨིན༌ནའང༌ ཅི༌ཚང༌མ༌ ཁྱོ༌ཞའེ༌ ཕིའ༌ ཟང༌པོ༌ཞིག༌ མ༌ནོག༌། ཡང༌ ཁ༌ཅིག༌གི༌ ཟེར༌སྲིད༌ཅེས༌ ཨིན༌ནོག༌, “ངའེ༌ ཅི༌ཞིག༌ ཅོ༌ནའང༌ གྲིག༌ག༌ནོག༌”, ཨིན༌ནའང༌ ཅི༌ཚང༌མ༌ ཕན༌ཐོགས༌ཅན༌ཞིག༌ མ༌ནོག༌། 24 ཁྱོ༌ཞ༌རང༌ ཅིག༌པོའེ༌ ཕན༌ཐོགས༌སི༌ ཕིའ༌ མ༌སམ༌མ༌ ཞན༌ཡང༌ སྤུན༌གུན༌ནི༌ ཕན༌ཐོགས༌སི༌ ཕིའ༌ སམ༌བ༌ ཏོང༌ཤིག༌།

25 ཁྱོ༌ཞ༌གུན༌ནི༌ ཁྲོམས༌སི༌ ནང༌ང༌ ཤ༌ ཀ༌ཟུག༌ཤིག༌ ཐོབ༌བད༌ནའང༌ ཟོ༌ཤིག༌, ཏེ༌གུན༌ སྐུན༌དྲ༌གུན༌ལ༌ ཆོད༌པ༌ ཕུལ༌ཏེ༌ ཨིན༌ན༌ མན༌ སམས༌ཏེ༌ སྙིང༌ངི༌ ནང༌ང༌ ཐེ༌ཚོམས༌ ཅོས༌ཏེ༌ ཏྲི༌ཝ༌ མ༌ཏྲི༌ཤིག༌། 26 ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཇིག༌རྟེན༌ དང༌ ཏེ༌ནང༌ང༌ ཡོད༌ཁན༌ ཚང༌མ༌ གཙོ༌བོའེ༌ ཨིན༌།”✡

27 ཏད༌པ༌ མེད༌ཁན༌ནི༌ མི༌ཞིག༌གི༌ ཁྱོ༌ཞ༌གུན༌ལ༌ གོང༌ཟན༌ལ༌ ཡོང༌ ཟེར༌ན༌, ཀལ༌ཏེས༌ ཁྱོ༌ཞ༌གུན༌ ཆ༌ཉིན༌ ཡོད༌ན༌, གྲོན༌ཤོག༌པོ༌ ལེན༌ཤིག༌། ཁྱོ༌ཞ༌གུན༌ལ༌ ཅི༌ཞིག༌ ཏང༌ནའང༌ ཟོ༌ཤིག༌། ཏེ༌གུན༌ སྐུན༌དྲ༌ ཆོད༌པ༌ ཕུལ༌ཏེ༌ ཨིན༌ན༌ མན༌ ཟེར༌ཏེ༌ ཏྲི༌ཝ༌ མ༌ཏྲི༌ཤིག༌། 28 ཨིན༌ནའང༌ ཀལ༌ཏེས༌ སུ༌ཞིག༌གི༌, “འི༌ ཤ༌བོ༌ སྐུན༌དྲ༌ ཕུལ༌ཏེ༌ ཨིན༌” ཟེར༌ཏེ༌ ཤད༌ན༌, ཏེ༌ནེ༌ ཤད༌ཁན༌ དང༌ ཁོའེ༌ སེམས༌སི༌ ནང༌ང༌ ཐེ༌ཚོམས༌ མི༌སྐྱེ༌ཅེས༌སི༌ ཕིའ༌ ཏེ༌བོ༌ མ༌ཟ༌ཤིག༌། 29 ངའེ༌ ཁྱོ༌ཞ༌གུན༌ནི༌ སེམས༌སི༌ ནང༌ང༌ སམ༌ཁན༌ མན༌པ༌, ཏེ༌ ཤད༌ཁན༌ནི༌ སེམས༌སི༌ ནང༌ང༌ སམ༌ཁན༌བོའེ༌ ཕིའ༌ ཟེར༌ཏེ༌ ཨིན༌། ཁྱོ༌ཞ༌གུན༌ནི༌ ཕྲོ༌ནེ༌ ཁ༌ཅིག༌གི༌ ཟེར༌སྲིད༌ཅེས༌ ཨིན༌ནོག༌, “ཞན༌མ༌ཞིག༌གི༌ སམ༌ཅེས༌པོའེ༌ ཞས༌ཏེ༌ ཅི༌ཕིའ༌ ངའེ༌ ང༌རང༌ངི༌ རང༌ཝང༌ངི༌ ནང༌ང༌ སྒག༌སྐྱིལ༌ ཡོང༌ཅུག༌ཨིན༌། 30 ཡང༌ ཀལ༌ཏེས༌ ངའེ༌ དཀོན༌མཆོག༌ག༌ ཟའ༌ཅེས༌སི༌ ཕིའ༌ ཐུག༌རྗེ༌ཆེ༌ ཞུ༌ན༌, ཏེ༌ནེ༌ ཅིའ༌ ངའེ༌ ཐུག༌རྗེ༌ཆེ༌ ཕུལ༌ཁན༌ནི༌ ཟན༌བོའི༌ཀ༌ སུ༌ཞིག༌གི༌ ང༌ སྐྱོན༌རྗོད༌ ཅོ༌ཨིན༌?”

31 ཏེ༌ནེ༌ ཏེ༌བོའེ༌ ལན༌ལ༌, ཁྱོ༌ཞ༌གུན༌ ཟའ༌ནའང༌, ཡ༌ ཐུང༌ནའང༌, ཡ༌ ཅི༌ཞིག༌ ཅོ༌ནའང༌, ཏེ༌ ཚང༌མ༌ གཙོ༌བོའེ༌ ཟིར༌རྗིད༌དི༌ ཕིའ༌ ཅོ༌ཤིག༌། 32 ཁྱོ༌ཞ༌གུན༌ནི༌ ཅི༌རིག༌ ཅོའད༌ནའང༌, ཏེ༌བོའེ༌ ཡ༌ཧུ༌དཱ༌པ༌ ཡ༌ ཡ༌ཧུ༌དཱ༌པ༌ མན༌ཁན༌གུན༌ ཏད༌པའེ༌ ནང༌ང༌ ཡོང༌ཅེས༌སི༌ ནང༌ང༌ སྒག༌སྐྱིལ༌ མ༌གྱུར༌ཤིག༌, ཡ༌ དཀོན༌མཆོག༌གི༌ ཆོས༌ཚོགས༌སི༌ ནང༌ང༌ ཡོད༌ཁན༌གུན༌ལ༌ སྡིག༌པ༌ ཅོ༌ མ༌ཅུག༌ཤིག༌། 33 ངེའང༌ ང༌རང༌ངི༌ ཅི༌ཞིག༌ ཅོ༌ནའང༌, ཚང༌མ༌ལ༌ ཐད༌ཅུག༌ཅེས༌སི༌ རྩོན༌གྲུས༌ ཅོའད༌། ངའེ༌ ང༌རང༌ངི༌ ཕན༌ཐོགས༌སི༌ ཕིའ༌ མན༌པ༌, ཞན༌མ༌ མང༌པོའེ༌ ཕན༌ཐོགས༌སི༌ ཕིའ༌ ཅོའད༌། ཁོང༌གུན༌ ཏད༌པའེ༌ ནང༌ང༌ ཡོང༌ཅེས༌སི༌ རེ༌ཝ༌ བོར༌ཏེ༌ ངའེ༌ ཏེ༌གུན༌ ཅོའད༌།

11

1 ཡང༌ ང༌ མ༌ཤི༌ཀའེ༌ སྤེའེ༌ཀ༌ གྲུལ༌ཁན༌ ཙོགས༌ལ༌, ཁྱོ༌ཞ༌གུན༌ ངའེ༌ སྤེའེ༌ཀ༌ གྲུལ༌གོ༌ཤེས༌ ཨིན༌ནོག༌།

ཆོས༌ ཅོ༌ཅེས༌སི༌ སྐོར༌ལ༌ ལབ༌ཞ༌།

11:2-16

2 ཁྱོ༌ཞ༌གུན༌ནི༌ ཏུས༌གྱུན༌ ང༌ ཨིད༌ཏུ༌ བོར༌ཏེ༌ ངའེ༌ ཏངས༌ཁན༌ནི༌ ལབ༌ཞ༌གུན༌ནི༌ཀ༌ གྲུལ༌ཅེས༌པོའེ༌, ངའེ༌ ཁྱོ༌ཞའ༌ སྟོད༌པ༌ ཏང༌ངད༌། 3 ཨིན༌ནའང༌ ཁྱོ༌ཞ༌གུན༌ལ༌ འི༌གུན༌ ཧ༌གོ༌ ཅུག༌ཉིན༌རག༌, ཏད༌པ༌ཅན༌ནི༌ བུ༌ཚ༌ ཚང༌མའེ༌ གོ༌བོ༌ ནི༌, མ༌ཤི༌ཀ༌ ཞུགས༌ཏེ༌ ཨིན༌ནོག༌། ཏད༌པ༌ཅན༌ནི༌ བུ༌མོ༌ ཚང༌མའེ༌ གོ༌བོ༌ ནི༌, ཁོ༌རང༌གུན༌ནི༌ མག༌པ༌ ཨིན༌ནོག༌, ཡང༌ མ༌ཤི༌ཀའེ༌ གོ༌བོ༌ ནི༌, དཀོན༌མཆོག༌ ཞུགས༌ཏེ༌ ཨིན༌ནོག༌། 4 ཀལ༌ཏེས༌ བུ༌ཚ༌ཞིག༌གི༌ མོས༌ལམ༌ ཕུལ༌ ཟ༌ནེ༌, ཡ༌ ལུང༌སྟན༌ ཤད༌ ཟ༌ནེ༌, ཁོ༌རང༌ངི༌ གོ༌བོ༌ ཀབས༌ཏེ༌ ཡོད༌ན༌, ཁོའེ༌ ཁོ༌རང༌ངི༌ གོ༌, ཡང༌ན༌ མ༌ཤི༌ཀ༌ ཁྲེལ༌བ༌ ཁྱོངས༌ཏེ༌ ཨིན༌ནོག༌། 5 ཨིན༌ནའང༌ ཀལ༌ཏེས༌ བུ༌མོ༌ཞིག༌གི༌ ཁོ༌རང༌ངི༌ གོ༌བོ༌ ཀབ༌ མ༌ཀབ༌བ༌ མོས༌ལམ༌ ཕུལ༌ན༌, ཡ༌ ལུང༌སྟན༌ ཤད༌ན༌, ཏེ༌ནེ༌ ཁོའེ༌ ཁོ༌རང༌ངི༌ གོ༌, ཡང༌ན༌ ཁོ༌རང༌ངི༌ མག༌པ༌, ཁྲེལ༌བ༌ ཁྱོངས༌ཏེ༌ ཨིན༌ནོག༌། ཏེ༌ཟུག༌ ཅོ༌ན༌, ཏེ༌ བུ༌མོ༌བོའེ༌ ཁོ༌རང༌ངི༌ སྲ༌ བྲགས༌ཏེ༌ གོ༌ལག༌ ཅོས༌ཁན༌ ཙོགས༌ ཨིན༌ནོག༌། 6 འོ༌ན༌ ཀལ༌ཏེས༌ བུ༌མོ༌བོ༌ གོ༌ ཀབ༌ཅེས༌སི༌ ཕིའ༌ ཐད༌ད༌ མེད༌ན༌, ཏེ༌ནེ༌ ཁོའེ༌ ཁོ༌རང༌ངི༌ སྲ༌ ཚང༌མ༌ བྲག༌གོ༌ཤེས༌ ཨིན༌ནོག༌། ཨིན༌ནའང༌ བུ༌མོ༌ཞིག༌ག༌ གོ༌ལག༌ ཅོ༌ཅེས༌ ཡ༌ སྲ༌ བད༌ཆུང༌ ཅད༌ཅེས༌པོ༌, ཁྲེལ༌བ༌ཞིག༌ ཨིན༌ པ༌སང༌, བུ༌མོའེ༌ གོ༌ ཀབ༌གོ༌ཤེས༌ ཨིན༌ནོག༌།

7 བུ༌ཚ༌ དཀོན༌མཆོག༌གི༌ ཡིབས༌ ཡང༌ ཁོང༌ངི༌ སྤལ༌ལི༌ ནང༌ང༌ ཅོའ༌ ཛད༌ པ༌སང༌, དཀོན༌མཆོག༌ག༌ ཅོལ༌ ཟ༌ནེ༌, ཁོའེ༌ ཁོ༌རང༌ངི༌ གོ༌ ཀབ༌ མ༌གོས༌། ཨིན༌ནའང༌ ན༌མ༌གུན༌ ཁོ༌རང༌ངི༌ མག༌པའེ༌ སྤལ༌བོ༌ ཨིན༌ནོག༌། 8 ཨ༌དམ༌ བུ༌ཚ༌ ཏང༌པོ༌, བུ༌མོ༌ནེ༌ ཇུངས༌ཏེ༌ མ༌ནོག༌, ཨིན༌ནའང༌ ཧ༌ཝ༌ བུ༌མོ༌ ཏང༌པོ༌ བུ༌ཚ༌ནེ༌ ཇུངས༌ཏེ༌ ཨིན༌ནོག༌། 9 ཡང༌ བུ༌ཚ༌ བུ༌མོའེ༌ ཕིའ༌ ཅོའ༌ མ༌ཛད༌ད༌, བུ༌མོ༌ བུ༌ཚའེ༌ ཕིའ༌ ཅོའ༌ ཛད༌ཏེ༌ ཨིན༌པིན༌། 10 ཏེན༌ན༌ གྱུན༌ཚན༌ དང༌ དཀོན༌མཆོག༌གི༌ ཕོ༌ཉ༌གུན༌ནི༌ ཟིགས༌ཨིན༌ ཡོད༌ཅེས༌པོའེ༌, བུ༌མོའེ༌ ཁོ༌རང༌ མག༌པའེ༌ ཝང༌ངི༌ ཡོག༌ག༌ ཡོད༌ཁན༌བོ༌ སྟན༌ཅེས༌ལ༌, ཁོ༌རང༌ངི༌ གོ༌ ཀབ༌གོ༌ཤེས༌ ཨིན༌ནོག༌།

11 གཙོ༌བོའེ༌ ནང༌ང༌ ཏད༌པ༌ཅན༌ནི༌ བུ༌ཚ༌ཞིག༌གི༌ ང༌ བུ༌མོའེ༌ཀ༌ རག༌ལས༌ཏེ༌ ཡ༌ ཏད༌པ༌ཅན༌ནི༌ བུ༌མོ༌ཞིག༌གི༌ ང༌ བུ༌ཚའེ༌ཀ༌ རག༌ལས༌ཏེ༌ དུག༌གོ༌ཤེས༌མེད༌ ཟེར༌ མི༌ཉན༌། 12 ཅིའ༌ཟེར༌ན༌ ཏང༌པོ༌, བུ༌མོ༌ བུ༌ཚའེ༌ ཀ༌ནེ༌ ཇུངས༌ཏེ༌ ཨིན༌ནའང༌, དག༌ས༌ བུ༌མོའེ༌ ཀ༌ནེ༌ བུ༌ཚ༌ སྐྱེའ༌ནོག༌། ཨིན༌ནའང༌ ཅི༌ཚང༌མ༌ དཀོན༌མཆོག༌ནེ༌ ཡོངས༌ཏེ༌ ཨིན༌ནོག༌།

13 ཁྱོ༌ཞ༌རང༌ངི༌ ཐག༌ཅོད༌ཤིག༌, ཅི༌ མི༌གུན༌ནི༌ ཕྲོའ༌ བུ༌མོའེ༌ རང༌ངི༌ གོ༌ མ༌ཀབ༌བ༌ དཀོན༌མཆོག༌ག༌ མོས༌ལམ༌ ཕུལ༌ཅེས༌པོ༌, འོས༌པ༌ ཨིན༌ནོག༌ག༌? 14 ཅི༌ བུ༌ཚའེ༌ བུ༌མོ༌ ཙོགས༌ལ༌ སྲ༌ རིང༌མོ༌ བོར༌ན༌, ཏེ༌བོ༌ རང༌ཞིན༌ མན༌ཁན༌ ཡང༌ ཁྲེལ༌བ༌ཞིག༌ མ༌ནོག༌ག༌? 15 ཡང༌ སྲ༌ རིང༌མོ༌ ཡོད༌ཅེས༌པོ༌ བུ༌མོའེ༌ ཕིའ༌ སྤལ༌ཞིག༌ ཨིན༌ནོག༌, ཅིའ༌ཟེར༌ན༌ ཏེ༌བོ༌ ཁོའ༌ ཀབ༌ཅེས༌ལ༌ སལ༌ལ༌ ཛད༌ཏེ༌ ཨིན༌ནོག༌། 16 ཨིན༌ནའང༌ འི༌བོའེ༌ སྐོར༌ལ༌ གྱབ༌གལ༌ ཅོ༌ཉིན༌ ཡོད༌ཁན༌གུན༌ནི༌ ཕིའ༌ ངའེ༌ འིན༌ན༌བོ༌ ཟེར༌ཨིན༌, ང༌ཞ༌གུན༌ལ༌ འིན༌ན༌བོ༌ མ༌ནེ༌, ཞན༌ཡང༌ ལུག༌སྲོལ༌ཞིག༌ མེད༌, ཡང༌ དཀོན༌མཆོག༌གི༌ ཆོས༌ཚོགས༌གུན༌ནི༌ ནང༌ངའང༌ མེད༌པ༌ ཨིན༌ནོག༌།

ཏམ༌པའེ༌ སོལ༌རས༌ ཡང༌ན༌ གཙོ༌བོའེ༌ དོན༌ཏང༌ངི༌ ཕིའ༌ ཁྲིམས༌གུན༌།

11:17-34

17 ཏ༌ ངའེ༌ ཟེར༌ཅེས༌ཅན༌བོའེ༌ ནང༌ང༌, ཁྱོ༌ཞ༌གུན༌ལ༌ སྟོད༌པ༌ ཏང༌ཉན༌ཅེས༌ མེ༌རག༌, ཅིའ༌ཟེར༌ན༌ ཁྱོ༌ཞ༌གུན༌ ཛོམ༌ཅེས༌པོའེ༌, ཕན༌ཐོགས༌སི༌ སང༌ མང༌ང༌ ནོད༌སྐྱལ༌ ཁྱོང༌དུག༌། 18 ཏང༌པོ༌, ཁྱོ༌ཞ༌གུན༌ ཆོས༌ཚོགས༌སི༌ ཚུལ༌ལ༌ ཛོམ༌ ཟ༌ནེ༌, ཁྱོ༌ཞ༌གུན༌ནི༌ ཕྲོའ༌ པོ༌མང༌པོ༌ ཕུད༌ཏེ༌ ཡོད༌ཁན༌བོ༌ ཚོར༌། ཡང༌ ངའེ༌ སམ༌མ༌རག༌ ཏེ༌ སྤེ༌ར༌ ཚོར༌ཁན༌ མང༌ཆེའ༌བོ༌ དེན༌བ༌ ཨིན༌ནོག༌། 19 ཏན༌ཏན༌ལ༌ དཀོན༌མཆོག༌གི༌ མི༌གུན༌ ངོ༌སྟག༌ ཆ༌ཅེས༌སི༌ ཕིའ༌ ཁོང༌ངི༌ ཁྱོ༌ཞ༌གུན༌ནི༌ ཕྲོའ༌ ཁག༌ སོ༌སོ༌གུན༌ ཇུང༌ ཅུག༌ག༌ ཛད༌ཏེ༌ ཨིན༌ནོག༌།

20 གཙོ༌བོའེ༌ དོན༌ཏང༌ངི༌ ནང༌ང༌ ཟའ༌ཅེས༌ལ༌ ཁྱོ༌ཞ༌གུན༌ ཛོམ༌ ཟ༌ནེ༌ དེན༌བ༌, ཁྱོ༌ཞ༌གུན༌ མ༌ཤི༌ཀའེ༌ ཀྲོང༌ཤེས༌པོ༌ ཨིད༌ཏུ༌ ཅོ༌ཅེས༌ལ༌ ཐད༌ད༌ མི༌དུག༌། 21 ཅིའ༌ཟེར༌ན༌ ཁྱོ༌ཞའ༌ ཁ༌ཅིག༌གི༌, རང༌ངི༌ ཁར༌ཇི༌གུན༌ ཞན༌མ༌གུན༌ལ༌ བགོས༌ཏེ༌ མ༌ཏང༌ང༌ ཟའ༌ཅེས༌ལ༌ རིངས༌དུག༌, ཀ༌བོའེ༌ ཞས༌ཏེ༌ ཁ༌ཅིག༌ སྟོག༌རིའ༌ ལུས༌དུག༌, ཡང༌ ཁ༌ཅིག༌ ར༌རོས༌ དུག༌། 22 ཅི༌ ཁྱོ༌ཞ༌གུན༌ལ༌ ཟའ༌ཅེས༌ དང༌ ཐུང༌ཅེས༌སི༌ ཕིའ༌, རང༌རང༌ངི༌ ཁང༌པ༌ མེད༌ད༌? ཡ༌ ཅི༌ དཀོན༌མཆོག༌གི༌ ཆོས༌ཚོགས༌ལ༌ ནཕ༌རད༌ ཅོ༌ཅེས༌ དང༌ ཉལ༌བ༌ཅན༌གུན༌ལ༌ ཁྲེལ༌བ༌ ཁྱོང༌ང༌ལ༌, ཐད༌ད༌ རག༌ག༌? ངའེ༌ ཁྱོ༌ཞ༌གུན༌ལ༌ ཅི༌ ཟེར༌གོས༌, ཅི༌ ངའེ༌ འི༌བོའེ༌ ཕིའ༌ ཁྱོ༌ཞ༌གུན༌ལ༌ སྟོད༌པ༌ ཏང༌གོས༌ས༌? འོ༌ན༌ ཏན༌ཏན༌ འི༌བོའེ༌ ཕིའ༌ ངའེ༌ ཁྱོ༌ཞ༌གུན༌ལ༌ སྟོད༌པ༌ མི༌ཏང༌།

23 ངའ༌ གཙོ༌བོའེ༌ ཆོགས༌ནེ༌ ལབ༌ཞ༌ ཐོབ༌ཁན༌བོ༌ ཁྱོ༌ཞ༌གུན༌ལ༌ ཏངས༌པིན༌། ཏེན༌ན༌ ཚན༌ལ༌ ནམ༌ ཡུ༌དཱའེ༌ གཙོ༌བོ༌ ཡེ༌ཤུའ༌ ངོ༌ལོག༌ ཅོས༌, གཙོ༌བོའེ༌ ཏ༌གི༌བོ༌ ལེན༌ན༌ ཛདས༌, 24 ཡང༌ དཀོན༌མཆོག༌ག༌ ཐུག༌རྗེ༌ཆེ༌ ཕུལ༌ཏེ༌ ཁོང༌ངི༌ ཏེ༌བོ༌ ཅག༌ག༌ ཛདས༌, ཡང༌ མོལས༌, “འི༌བོ༌ ཁྱོ༌ཞ༌གུན༌ནི༌ ཕིའ༌ ཏངས༌ཁན༌ནི༌ ངའེ༌ ཟུགས༌པོ༌ ཨིན༌། ང༌ ཨིད༌ཏུ༌ ཅོ༌ཅེས༌ལ༌ འི༌བོ༌ ཅོ༌ཤིག༌།” 25 ཏེན༌ན༌ ཙོགས༌ལ༌ ཁར༌ཇི༌ སྟིང༌ནེ༌ ཁོང༌ངི༌ རྒུན༌ཆང༌ངི༌ དོན༌སྐྱོག༌པོ༌ ནམས༌ ཡང༌ མོལས༌, “འི༌ ཀོ༌རེ༌བོ༌ དཀོན༌མཆོག༌ དང༌ ཁོང༌ངི༌ མི༌གུན༌ནི༌ པར༌ལ༌ ཞལ༌ཆད༌ སོ༌མ༌ཞིག༌ ཨིན༌ནོག༌, ཀ༌བོ༌ ངའེ༌ ཁྲག༌ ཉམ༌པོ༌ ཅོས༌ཏེ༌ ཨིན༌, ཁྱོ༌ཞ༌གུན༌ནི༌ འི༌བོ༌ ཐུང༌ ཟ༌ནེ༌ ང༌ ཨིད༌ཏུ༌ ཅོ༌ཤིག༌།” 26 ནམ༌ ཁྱོ༌ཞ༌གུན༌ནི༌ འི༌ ཏ༌གི༌བོ༌ ཟེན༌ ཡང༌ འི༌ ཀོ༌རེ༌བོ༌ནེ༌ ཐུང༌ཨིན༌, མ༌ཤི༌ཀ༌ ཡང༌སྐྱར༌ ལོགས༌ཏེ༌ སྐྱོད༌སྐྱོད༌ ཚོག༌པ༌, ཁྱོ༌ཞ༌གུན༌ནི༌ ཏོན༌ལ༌ གཙོ༌བོ༌ ཀྲོངས༌ས༌ ཛད༌ཁན༌བོ༌ མི༌གུན༌ལ༌ ཁྱོ༌ཞའེ༌ སྤང༌པོ༌ ཏང༌ང༌ནོག༌།

27 ཏེ༌བོའེ༌ཕིའ༌ སུ༌ཞིག༌གི༌ རྩི༌ཝ༌ མ༌ཅོའ༌ འི༌ ཏ༌གི༌བོའེ༌ ཀ༌ནེ༌ ཟའ༌ན༌ ཡ༌ འི༌ ཀོ༌རེ༌ ནང༌ནེ༌ ཐུང༌ན༌, གཙོ༌བོའེ༌ སྐུ༌ཟུགས༌ དང༌ སྐུ༌ཁྲག༌ གུན༌ནི༌ གྱབ༌གལ༌ལ༌ སྡིག༌པ༌ ཅོས༌ཏེ༌ ནོངས༌ཅན༌ གྱུར༌ཏེ༌ ཨིན༌ནོག༌། 28 ཏེན༌ན༌བོའེ༌ཕིའ༌ ཁྱོ༌ཞ༌གུན༌ནི༌ ཏ༌གི༌ ཟའེ༌ སང༌ ཡང༌ ཀོ༌རེ༌བོ༌ནེ༌ ཐུང༌ངི༌ སང༌ སྔུན༌ལ༌, ཁྱོ༌ཞ༌རང༌ང༌ སྟག༌ཅད༌ ཅོ༌གོ༌ཤེས༌ ཨིན༌ནོག༌། 29 ཀལ༌ཏེས༌ ཁྱོ༌ཞ༌གུན༌ནི༌ མ༌ཤི༌ཀའེ༌ སྐུ༌ཟུགས༌པོའ༌ རྩི༌ཝ༌ མ༌ཕུལ༌ལ༌ ཏ༌གི༌བོ༌ ཟའ༌ན༌ ཡ༌ ཀོ༌རེ༌བོ༌ནེ༌ ཐུང༌ན༌, ཏེ༌ནེ༌ ཁྱོ༌ཞ༌གུན༌ནི༌ ཁྱོ༌ཞ༌རང༌ངི༌ ཕིའ༌ དཀོན༌མཆོག༌གི༌ ཁྲིམས༌ཅད༌པོ༌ ཟོས༌ཏེ༌ ཡང༌ ཐུངས༌ཏེ༌ ཨིན༌ནོག༌། 30 ཏེན༌ན༌བོའེ༌ ཕིའ༌ ཁྱོ༌ཞའ༌ མང༌པོ༌ཞིག༌ འུ༌ཐུགས༌ དང༌ ཟུ༌མོ༌ཅན༌ ཡང༌ ཁ༌ཅིག༌ ཤི༌ཏེའང༌ ཨིན༌ནོག༌།

31 ཨིན༌ནའང༌ ཀལ༌ཏེས༌ ང༌དང༌གུན༌ནི༌ ང༌དང༌ རང༌ང༌ སྟག༌ཅད༌ ཅོས༌པིན༌ན༌, ང༌དང༌གུན༌ འི༌ཙོགས༌སི༌ ཁྲིམས༌ཅད༌དི༌ ནང༌ང༌ ཡོངས༌ཏེ༌ མེད༌གྲོ༌། 32 ཏེ༌ནེའང༌ ང༌དང༌ང༌ ཇིག༌རྟེན༌པ༌གུན༌ ཉམ༌པོ༌ ཆད༌པ༌ མི༌ཕོག༌ཅེས༌སི༌ ཕིའ༌, ང༌དང༌གུན༌ལ༌ གཙོ༌བོའེ༌ ཁྲིམས༌ཅད༌ སལ༌ལ༌ ཛད༌ ཟ༌ནེ༌, ཁོང༌ངི༌ ང༌དང༌གུན༌ སྐྱོང༌ང༌ ཛད༌ཏེ༌ ཨིན༌ནོག༌།

33 ཏེ༌ནེ༌ ངའེ༌ སྤུན༌གུན༌, ཁྱོ༌ཞ༌གུན༌ གཙོ༌བོའེ༌ དོན༌ཏང༌ངི༌ ཕིའ༌ ཛོམ༌ ཟ༌ནེ༌ ཅིག༌ དང༌ ཅིག༌ག༌ སྲུངས༌ཏེ༌ དུག༌ཤིག༌། 34 ཀལ༌ཏེས༌ ཁྱོ༌ཞ༌གུན༌ སྟོགས༌སད༌ན༌, ཏེ༌ནེ༌ ཁྱོ༌ཞ༌གུན༌ ཛོམ༌ ཟ༌ནེ༌ ཁྱོ༌ཞའེ༌ཀ༌ ཁྲིམས༌ཅད༌ མི༌ཡོང༌ཅེས༌སི༌ ཕིའ༌ རང༌ངི༌ ཁང༌པའ༌ ཁར༌ཇི༌ ཟོས༌ཏེ༌ ཡོང༌ཤིག༌། ང༌ ལེབས༌ཏེ༌ སྟིང༌ནེ༌, ཁྱོ༌ཞ༌གུན༌ལ༌ འི༌ སྐོར༌ལ༌ ཞན༌ཡང༌ ལབ༌ཞ༌གུན༌ ཏང༌ཨིན༌།

12

སེམས༌ཉིད༌དི༌ ཁྱུད༌།

12:1-11

1 ཏ༌ ངའེ༌ སྤུན༌གུན༌ ཏམ༌པའེ༌ ཐུག༌ཉིད༌དི༌ ང༌དང༌གུན༌ལ༌ སལ༌ལ༌ ཛད༌ཁན༌ནི༌ ཁྱུད༌གུན༌ནི༌ སྐོར༌ལ༌, ཁྱོ༌ཞའེ༌ ཧ༌གོ༌བོ༌ ནོར༌ཁྲུལ༌ཅན༌ཞིག༌ མི༌ཡོང༌ཅེས༌སི༌ དོད༌པ༌ ཅོའད༌། 2 ཏད༌པ༌ མེད༌ཁན༌ ཨིན༌ ཟ༌ནེ༌, ཁྱོ༌ཞ༌གུན༌ སྤེ༌ར༌ ཏང༌ མ༌ཉན༌ཁན༌ནི༌ སྐུན༌དྲ༌གུན༌ནི༌ ལམ༌ ནོར༌ཁན༌ནི༌ཀ༌ ཁྲིད༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌། 3 ཏེ༌བོའེ༌ཕིའ༌ སུ༌ཞིག༌གིའང༌ དཀོན༌མཆོག༌གི༌ ཐུག༌ཉིད༌དི༌ ནང༌ང༌ ཡེ༌ཤུའ༌ ངན༌ ཏབ༌ མི༌ཉན༌ ཡང༌ ཏམ༌པའེ༌ ཐུག༌ཉིད༌ ཅིག༌པོ༌ གྱུད༌ཏེ༌ མ༌སྟོགས༌, སུ༌ཞིག༌གིའང༌ “ཡེ༌ཤུ༌ ཚང༌མའེ༌ གཙོ༌བོ༌ ཞུགས༌ཏེ༌ ཨིན༌ནོག༌” ཟེར༌ མི༌ཉན༌ཅེས༌པོ༌ ངའེ༌ ཁྱོ༌ཞ༌གུན༌ལ༌ གྱུས༌ ཆ༌ཅུག༌ཉིན༌རག༌།

4 ཐུག༌ཉིད༌དི༌ ཁྱུད༌ སྣ༌ཚོགས༌ མང༌པོ༌ཞིག༌ ཡོད༌ཏེ༌ ཨིན༌ནོག༌, ཨིན༌ནའང༌ ཏེ༌ ཚང༌མའེ༌ ཇུང༌ས༌བོ༌ ཐུག༌ཉིད༌ ཁོ༌རང༌ ཨིན༌ནོག༌། 5 ཞབས༌ཏོག༌ སྣ༌ཚོགས༌ཤིག༌ ཡོད༌ཏེ༌ ཨིན༌ནོག༌, ཨིན༌ནའང༌ ང༌དང༌གུན༌ནི༌ གཙོ༌བོ༌ ཅིག༌གི༌ ཞབས༌ཏོག༌ ཞུའ༌ནོག༌། 6 དཀོན༌མཆོག༌གི༌ ཕིའ༌ ང༌དང༌ངི༌ ལས༌ སྣ༌ཚོགས༌སི༌ ཅོའ༌ནོག༌, ཨིན༌ནའང༌ ང༌དང༌ངི༌ ཅོ༌ཁན༌ནི༌ ལས༌ ཚང༌མའེ༌ ནང༌ང༌ ཏེན༌ན༌ དཀོན༌མཆོག༌པོའེ༌ ཆག༌ལས༌ ཛད༌ད༌ནོག༌།

7 ཅིག༌ དང༌ ཅིག༌ག༌ རོགས༌ ཅོ༌ཉན༌ཅེས༌ལ༌, ཐུག༌ཉིད༌དི༌ ཁྱུད༌ ང༌དང༌ རེ༌རེའ༌ དཀོན༌མཆོག༌གི༌ སལ༌ལ༌ ཛད༌ད༌ནོག༌། 8 ཏེན༌ན༌ ཐུག༌ཉིད༌བོ༌ གྱུད༌ཏེ༌, མི༌ཞིག༌ག༌ ཁ༌དའ༌ ཤེས༌རབས༌ཅན༌ ཏང༌ ཉན༌ཅེས༌སི༌ ཁྱུད༌, ཡང༌ཞིག༌ག༌ མིག༌སལ༌ལི༌ ཡོན༌ཏན༌ནི༌ ལོན༌བོ༌ སལ༌ལ༌ ཛད༌ད༌ནོག༌། 9 ཏེན༌ན༌ ཐུག༌ཉིད༌བོའེ༌ ཅིག༌ག༌, ཨིད༌ཤེས༌ ཆེན༌མོ༌ དང༌ ཞན༌ཞིག༌ག༌, ཕན༌ཅུག༌ཅེས༌སི༌ ཁྱུད༌གུན༌ སལ༌ལ༌ནོག༌། 10 ཁོང༌ངི༌ མི༌ཞིག༌ག༌ ཧ༌ལས༌ཤེས༌སི༌ ལྟས༌གུན༌ སྟན༌ཅེས༌སི༌ ཁྱུད༌, ཞན༌ཞིག༌ག༌ ལུང༌སྟན༌ ཏང༌ཅེས༌སི༌ ཁྱུད༌, ཞན༌ཞིག༌ག༌ ལོན༌བོ༌ དཀོན༌མཆོག༌གི༌ ཐུག༌ཉིད༌དི༌ ཆོགས༌ནེ༌ ཨིན༌ནོག༌ག༌ མ༌ནོག༌ ལྟ༌ཉན༌ཅེས༌སི༌ ཁྱུད༌པོ༌, ཞན༌ཞིག༌ག༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཅེས༌སི༌ ཁྱུད༌ དང༌ ཞན༌ཞིག༌ག༌ ཏེ༌ སྐད༌གུན༌ གྱུར༌ཅེས༌སི༌ ཁྱུད༌གུན༌ སལ༌ལ༌ ཛད༌ད༌ནོག༌། 11 ཨིན༌ནའང༌ ཏེ༌ ཁྱུད༌གུན༌ ཏེན༌ན༌ ཐུག༌ཉིད༌ ཅིག༌ཅིག༌པོའེ༌ སལ༌ལ༌ ཛད༌ད༌ནོག༌། མི༌ རེ༌རེའ༌ ཀ༌ཟུག༌ ཁྱུད༌རིག༌ ཐོབ༌ཨིན༌, ཏེ༌བོ༌ ཁོང༌ ཅིག༌པོའེ༌ ཐག༌ཅད༌ད༌ ཛད༌ད༌ནོག༌།

ཟུགས༌པོ༌ ཅིག༌ག༌ ཁག༌ མང༌པོ༌།

12:12-31

12 ཞན༌ མིའི༌ ཟུགས༌པོའ༌ ཡན༌ལག༌ མང༌པོ༌ཞིག༌ ཡོད༌ནའང༌, ཁག༌ ཚང༌མའེ༌ ཟུགས༌པོ༌ ཆ༌ཚང༌ཞིག༌ གྲུབ༌བ༌ནོག༌། ཏེན༌ན༌ ཙོགས༌ལ༌ ཆོས༌ཚོགས༌གུན༌ མ༌ཤི༌ཀའེ༌ སྐུ༌ཟུགས༌ ཨིན༌ནོག༌། 13 ང༌དང༌ ཁ༌ཅིག༌ ཡ༌ཧུ༌དཱ༌པ༌ ཡང༌ ཁ༌ཅིག༌ ཡ༌ཧུ༌དཱ༌པ༌ མ༌ནོག༌། ཁ༌ཅིག༌ ཚེ༌ཡོག༌ ཡང༌ ཁ༌ཅིག༌ རང༌ཝང༌ཅན༌ ཨིན༌ནོག༌། ཨིན༌ནའང༌ ཏམ༌པའེ༌ ཐུག༌ཉིད༌དི༌ ནང༌ང༌ ང༌དང༌ རེ༌རེའ༌ ཁྲུས༌སལ༌ལ༌ ཛད༌ཅེས༌པོའེ༌ ང༌དང༌གུན༌ ཟུགས༌པོ༌ ཅིག༌ ཨིན༌ནོག༌། ཏ༌ ང༌དང༌ རེ༌རེའེ༌ ཏེན༌ན༌ ཐུག༌ཉིད༌ ཅིག༌པོའེ༌ ཀ༌ནེ༌ ཐུང༌ཨིན༌ ཨིན༌ནོག༌།

14 འོ༌ན༌, ཟུགས༌པོ༌བོའ༌ ཡན༌ལག༌ ཅིག༌ མན༌པ༌ མང༌པོ༌, སོ༌སོ༌ རིག༌ ཡོད༌ཏེ༌ ཨིན༌ནོག༌། 15 ཀལ༌ཏེས༌ རྐང༌པའེ༌ ཟེར༌ན༌, “ང༌ ཟུགས༌པོའེ༌ ཡན༌ལག༌ མན༌ ཅིའ༌ཟེར༌ན༌ ང༌ ལག༌པ༌ མན༌།” ཅི༌ ཏེ༌བོའེ༌ རྐང༌པ༌ ཟུགས༌པོའེ༌ ཁག༌ཤིག༌ ལུས༌ས༌ མ༌ནོག༌ག༌? 16 ཡང༌ ཀལ༌ཏེས༌ ནམ༌ཅོག༌གི༌ ཟེར༌ན༌, “ང༌ ཟུགས༌པོའེ༌ ཡན༌ལག༌ མན༌ ཅིའ༌ཟེར༌ན༌ ང༌ མིག༌ མན༌”, ཅི༌ ཏེ༌བོའེ༌ ནམ༌ཅོག༌པོ༌ ཟུགས༌པོའེ༌ ཁག༌ཤིག༌ ལུས༌ས༌ མ༌ནོག༌ག༌? 17 ཀལ༌ཏེས༌ ཟུགས༌པོ༌ གང༌མ༌ མིག༌ ཨིན༌པིན༌ན༌, ཀ༌ཟུག༌གི༌ ཁྱོ༌ཞ༌གུན༌ནི༌ ཚོར༌ཨིན༌། ཡ༌ ཀལ༌ཏེས༌ ཁྱོ༌ཞ༌གུན༌ནི༌ ཟུགས༌པོ༌ གང༌མ༌ ནམ༌ཅོག༌ ཨིན༌པིན༌ན༌, ཏེ༌ནེ༌ ཀ༌ཟུག༌གི༌ ཁྱོ༌ཞ༌གུན༌ནི༌ ཏྲི༌མ༌ ཚོར༌ཨིན༌།

18 ཨིན༌ནའང༌ ང༌དང༌གུན༌ནི༌ ཟུགས༌པོ༌བོའ༌ ཏན༌ཏན༌ལ༌ ཡན༌ལག༌ མང༌པོ༌ཞིག༌ ཡོད༌ཏེ༌ ཨིན༌ནོག༌། ཡང༌ དཀོན༌མཆོག༌གི༌ ཏེ༌ ཡན༌ལག༌གུན༌ ཁོང༌ངི༌ ཐུག༌གོངས༌ ནང༌ཞིན༌ལ༌, རང༌རང༌ངི༌ ནས༌སའེ༌ཀ༌ བོར༌ར༌ ཛད༌ཏེ༌ ཨིན༌ནོག༌། 19 ཀལ༌ཏེས༌ ཟུགས༌པོ༌བོའ༌ ཡན༌ལག༌ ཅིག༌ མ༌ནེ༌ མེད༌པིན༌ན༌, ཏེ༌ནེ༌ ཀ༌ཟུག༌ ཡམ༌ཚན༌ཞིག༌ མེད༌གྲོ༌། 20 འོ༌ན༌, ཡན༌ལག༌ མང༌པོ༌ཞིག༌ ཡོད༌ཏེ༌ ཨིན༌ནོག༌, ཨིན༌ནའང༌ ཟུགས༌པོ༌ ཅིག༌། 21 མིག༌གི༌ ལག༌པའ༌ མ༌ནེ༌ མི༌ཟེར༌, “ང༌ ཁྱོ༌རང༌ གོ༌ཤེས༌ མེ༌རག༌།” གོའི༌ རྐང༌པའ༌ མ༌ནེ༌ མི༌ཟེར༌, “ང༌ ཁྱོ༌རང༌ངི༌ སྒོས༌དོམ༌ མེད༌།”

22 ངོས༌པོ༌བོ༌ ནི༌ འུ༌ཐུགས༌ ཐོང༌ཁན༌ དང༌ ཁག༌ཅན༌ མན༌ཁན༌ནི༌ ཟུགས༌པོའེ༌ ཡན༌ལག༌གུན༌ ཚང༌མའེ༌སང༌ སྒོས༌དོམ༌ཅན༌བོ༌ ཨིན༌ནོག༌། 23 ཡང༌ རྩི༌ཝ༌ ཉུ༌ངུན༌ཅན༌ དང༌ སྟན༌ མི༌གོ༌ཤེས༌ཅན༌ནི༌ ཟུགས༌པོའེ༌ ཁག༌གུན༌ལ༌ ང༌དང༌གུན༌ནི༌ ནང༌སྟག༌ ཆེན༌མོ༌ ཉམ༌པོ༌ ཀོས༌ལག༌ སྐོན༌ཏེ༌ གྱལ༌ལ༌ ནང༌སྟག༌ ཅོས༌ཏེ༌ སྐྱོབས༌ཏེ༌ བོར༌ར༌ནོག༌། 24 སྟན༌ནའང༌ གྲིག༌ཅེས༌ཅན༌ནི༌ ཞན༌ ཡན༌ལག༌གུན༌ལ༌, ཏེ༌ཙོགས༌སི༌ མིག༌སལ༌ལི༌ ནང༌སྟག༌ གོས༌ས༌ མ༌ནོག༌། ཏེ༌ནེ༌ དཀོན༌མཆོག༌གི༌ རྩི༌ཝ༌ ཉུ༌ངུན༌ཅན༌ནི༌ ཡན༌ལག༌གུན༌ལ༌ མང༌ང༌ རྩི༌ཝ༌ དང༌ སྟ༌སྟོག༌ ཏང༌ཅུགས༌ཏེ༌ ཟུགས༌པོ༌ གང༌མ༌ ཉམ༌པོ༌ ཁྲངས༌པོ༌ བོར༌ར༌ ཛད༌ཏེ༌ ཨིན༌ནོག༌། 25 ཏེ༌བོ༌ ཅིག༌ དང༌ ཅིག༌ག༌ སྟ༌སྟོག༌ ཅོ༌ཅེས༌ མ༌ཚད༌, ཐུས༌མི༌ ཚང༌མའེ༌ ནང༌ང༌ ཐུན༌བྲེལ༌ ཡོང༌ཅེས༌ལ༌ ཅོའ༌ ཛད༌ཏེ༌ ཨིན༌ནོག༌། 26 ཀལ༌ཏེས༌ ཡན༌ལག༌ ཅིག༌ག༌ ཟུ༌མོ༌ ཡོང༌ན༌, ཞན༌ ཡན༌ལག༌ ཚང༌མའང༌ ཏེ༌བོ༌ ཉམ༌པོ༌ རྡུག༌ངལ༌ ཐོང༌ང༌ནོག༌, ཡང༌ ཀལ༌ཏེས༌ ཡན༌ལག༌ ཅིག༌ག༌ རྩི༌ཝ༌ ཐོབ༌ན༌, ཏེ༌བོ༌ ཉམ༌པོ༌ ཞན༌ ཡན༌ལག༌ ཚང༌མེའང༌ ཐད༌པོ༌ ཅོའ༌ནོག༌།

27 ཏ༌ ཁྱོ༌ཞའ༌ ཚང༌མ༌ ཛོམས༌ཏེ༌, མ༌ཤི༌ཀའེ༌ སྐུ༌ཟུགས༌པོ༌ ཨིན༌ནོག༌, ཡང༌ ཁྱོ༌ཞའ༌ རེ༌རེ༌ ཏེ༌བོའེ༌ ཡན༌ལག༌གུན༌ ཨིན༌ནོག༌། 28 དཀོན༌མཆོག༌གི༌ ཆོས༌ཚོགས༌སི༌ ཕིའ༌, ལྡམ༌མ༌ ཛད༌ཁན༌ནི༌ ཡན༌ལག༌ ཁ༌ཅིག༌ འི༌གུན༌ ཨིན༌ནོག༌།

ཏང༌པོ༌བོ༌, མ༌ཤི༌ཀའེ༌ སྐུ༌ཚབས༌གུན༌,

ཉིས༌པ༌བོ༌, ལུང༌སྟོན༌པ༌གུན༌,

སུམ༌པ༌བོ༌, ལོབ༌བོན༌གུན༌,

ཏེ༌ནེ༌ ཧ༌ལས༌སི༌ ལྟས༌ སྟན༌ཁན༌གུན༌,

ཏེ༌ནེ༌ ཕན༌ཅུག༌ ཉན༌ཅེས༌སི༌ ཁྱུད༌ ཡོད༌ཁན༌གུན༌,

ཏེ༌ནེ༌ ཅིག༌ དང༌ ཅིག༌ག༌ རོགས༌ ཅོ༌ཁན༌གུན༌,

ཏེ༌ནེ༌ ཆོས༌ཚོགས༌ གོ༌སྐྱོང༌ཅེས༌སི༌ ཁྱུད༌ ཡོད༌ཁན༌གུན༌,

ཏེ༌ནེ༌ མ༌ཤེས༌ཁན༌ནི༌ སྐད༌གུན༌ནི༌ ནང༌ང༌ སྤེ༌ར༌ ཏང༌ ཉན༌ཅེས༌སི༌ ཁྱུད༌ ཡོད༌ཁན༌གུན༌།

29 ཅི༌ ང༌དང༌ ཚང༌མ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌གུན༌ ཨིན༌ན༌? ཅི༌ ང༌དང༌ ཚང༌མ༌ ལུང༌སྟོན༌པ༌གུན༌ ཨིན༌ན༌? ཅི༌ ང༌དང༌ ཚང༌མ༌ ལོབ༌བོན༌གུན༌ ཨིན༌ན༌? ཅི༌ ང༌དང༌ ཚང༌མ༌ལ༌ ཧ༌ལས༌ཤེས༌སི༌ ལྟས༌ ཅོ༌ཅེས༌སི༌ ཝང༌ ཡོད༌ད༌? 30 ཅི༌ ང༌དང༌ ཚང༌མ༌ལ༌ ཕན༌ཅུག༌ ཉན༌ཅེས༌སི༌ ཁྱུད༌ ཡོད༌ད༌? ཅི༌ ང༌དང༌ ཚང༌མ༌ལ༌ མ༌ཤེས༌ཁན༌ནི༌ སྐད༌གུན༌ནི༌ ནང༌ང༌ སྤེ༌ར༌ ཏང༌ ཉན༌ཅེས༌སི༌ ཁྱུད༌ ཡོད༌ད༌? ཅི༌ ང༌དང༌ ཚང༌མ༌ལ༌ མ༌ཤེས༌ཁན༌ནི༌ སྐད༌དི༌ སྐད༌གྱུར༌ ཅོ༌ཐུབ༌ཅེས༌སི༌ ཁྱུད༌ ཡོད༌ད༌? 31 ཆོས༌ཚོགས༌ལ༌ ཚང༌མའེ༌སང༌ ཕན༌ཐོགས༌ མང༌ང༌ ཏང༌ཉན༌ཅེས༌སི༌ ཁྱུད༌གུན༌ ཁྱོ༌ཞའ༌ ཐོབ༌ཅེས༌སི༌ དོད༌པ༌ བོར༌གོ༌ཤེས༌ ཨིན༌ནོག༌།

ཨིན༌ནའང༌ ཏ༌ ངའེ༌ ཁྱོ༌ཞ༌གུན༌ལ༌ མི༌ཚེ༌ ཕུད༌ཚུལ༌ ཚང༌མའེ༌ ནང༌ནེ༌ གྱལ༌ཤོག༌ ཨིན༌ཁན༌བོ༌ སྟན༌ཨིན༌།

13

ཅམས༌པ༌ ནི༌ ཚང༌མའེ༌སང༌ ཀྲག༌ཤོག༌།

13:1-13

1 ཀལ༌ཏེས༌ ངའ༌ ཇིག༌རྟེན༌པ༌ དང༌ ཕོ༌ཉ༌ གུན༌ནི༌ སྐད༌ ཚང༌མའེ༌ ནང༌ང༌ སྤེ༌ར༌ ཏང༌ ཉན༌ཏེའང༌, ངའེ༌ ནང༌ང༌ ཞན༌མའ༌ ཅམས༌པ༌ མེད༌ན༌, ཏེ༌ནེ༌ ང༌ སྐད༌ངན༌ཅན༌ནི༌ དྲེན༌ཇང༌ ཡ༌ ཚིམ༌ཚིམ༌ ཙོགས༌ ཨིན༌ནོག༌། 2 ཀལ༌ཏེས༌ ང༌ ལུང༌སྟན༌ ཤད༌ཅེས༌སི༌ ཁྱུད༌, ཡང༌ དཀོན༌མཆོག༌གི༌ སང༌ཝའེ༌ ཐབས༌ ཚང༌མ༌ གྱུས༌ ཡང༌ ཅི༌ཚང༌མའེ༌ སྐོར༌ལ༌ ཡོན༌ཏན༌, ཡང༌ ངའེ༌ ལག༌ག༌ རི༌ སྐུལ༌ཉན༌ཅེས༌སི༌ ཏད༌པ༌ ཡོད༌ན༌, ཨིན༌ནའང༌ ངའེ༌ ནང༌ང༌ ཞན༌མའ༌ ཅམས༌པ༌ མེད༌ན༌, ང༌ ཅའང༌ མ༌ནོག༌། 3 ཀལ༌ཏེས༌ ང༌ ཡོད༌ཁན༌ ཚང༌མ༌ ཉལ༌བ༌ཅན༌གུན༌ལ༌ མ༌ཚད༌ ང༌རང༌ངི༌ ཟུགས༌པོ༌བོའང༌ སྲོག༌ཆོད༌ལ༌ ཏང༌ན༌, ངའེ༌ ཏེ༌བོའེ༌ཀ༌ ཕོ༌སོ༌ ཅོ༌སྲིད༌ཅེས༌ ཨིན༌ནོག༌, ཨིན༌ནའང༌ ཀལ༌ཏེས༌ ངའེ༌ ནང༌ང༌ ཞན༌མའེ༌ ཕིའ༌ ཅམས༌པ༌ མེད༌ན༌, ང༌ ཅའང༌ ཕན༌ཐོགས༌ མི༌ཐོབ༌།

4 ཅམས༌པ༌ ནི༌ ཟོད༌པ༌ དང༌ ཟང༌པོ༌ ཨིན༌ནོག༌། ཅམས༌པ༌ ནི༌ ཚིག༌ཅེས༌ ཡ༌ རང༌སྟོད༌ ཡ༌ ཕོ༌སོ༌ 5 ཡ༌ རྩི༌ཝ༌ མ༌ཅོའ༌ སྤེ༌ར༌ ཏང༌ཅེས༌ གུན༌ མ༌ནོག༌། ཅམས༌པ༌ ནི༌ ཞན༌མའ༌ ཝང༌ ཏངས༌ཏེ༌ རང༌ ཐད༌ཁན༌ ཅོ༌ མི༌ཅུག༌ཅེས༌, སྲོ༌ གྱོགས༌པ༌ མི༌ཡོང༌ཅེས༌, ཞན༌མའེ༌ ནོད༌སྐྱལ༌ཁན༌བོའེ༌ ཐོ༌ ཅོས༌ཏེ༌ མི༌བོར༌ཅེས༌ གུན༌ ཨིན༌ནོག༌། 6 ཅམས༌པ༌ ནི༌ མི༌འོས༌པ༌ ཆའ༌ཁན༌གུན༌ནི༌ཀ༌ སྐྱིད༌པོ༌ མ༌ཅོའ༌, ཀྲང༌པོའ༌ གྱལ༌ཁའ༌ ཐོབ༌ཅེས༌སི༌ཀ༌ སྐྱིད༌པོ༌ ཅོ༌ཅེས༌པོ༌ ཨིན༌ནོག༌། 7 ཅམས༌པ༌ ཅོ༌ཁན༌ནི༌ མ༌ནེ༌ རེ༌ཝ༌ ཕང༌ང༌ མ༌ནོག༌། ཁོའེ༌ ཏུས༌གྱུན༌ དཀོན༌མཆོག༌གི༌ རོགས༌ ཅོའ༌ ཛད༌ཅེས༌སི༌ རེ༌ཝ༌ ཅོའ༌ནོག༌, ཡང༌ ནས༌ལུག༌ ཚང༌མའེ༌ ནང༌ང༌ སྙིང༌རུས༌ བོར༌ར༌ནོག༌།

8 མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཅེས༌, ལུང༌སྟན༌ ཤད༌ཅེས༌ དང༌ མིག༌སལ༌ལི༌ ཡོན༌ཏན༌ ཡོད༌ཁན༌ནི༌ ཁྱུད༌གུན༌, ཞག༌ཤིག༌ ཕན༌མི༌ཐོགས༌ གྱུར༌ཅེས༌ ཨིན༌ནོག༌, ཨིན༌ནའང༌ ཅམས༌པ༌ ཏུས༌གྱུན༌ ལུས༌ས༌ནོག༌། 9 ཏ༌ ང༌དང༌གུན༌ནི༌ ཡོན༌ཏན༌བོ༌ ནི༌ ཚང༌རིག༌ མེད༌པ༌ ཨིན༌ནོག༌, ཡང༌ ཡོང༌ཅེས༌ཅན༌ནི༌ ཏུས༌གུན༌ནི༌ སྐོར༌ལ༌ ལུང༌སྟན༌ ཤད༌ཁན༌བོའང༌ གང༌པོ༌ མན༌པ༌ ཁག༌ཅིག༌ ཨིན༌ནོག༌། 10 ཨིན༌ནའང༌ དཀོན༌མཆོག༌གི༌ ཐབ༌ལྡིངས༌ ཚང༌མ༌ གྲུབ༌བ༌ཅིག༌, ཏེ༌ ཁྱུད༌ ཚང༌མ༌ ཕན༌མི༌ཐོགས༌ཤིག༌ གྱུར༌ཨིན༌།

11 ང༌ ཕྲུ༌གུ༌ ཨིན༌ ཟ༌ནེ༌ སྤེ༌ར༌ ཏང༌ཅེས༌, སམ༌བ༌ དང༌ སམ༌ཚུལ༌ གུན༌ ངའེ༌ ཕྲུ༌གུའི༌ ཚུལ༌ལ༌ ཅོས༌པིན༌། ཨིན༌ནའང༌ ལྡན༌ཏེ༌ སྟིང༌ནེ༌ ངའེ༌ ཕྲུ༌གུའི༌ ཅོ༌ཚུལ༌གུན༌ ཕངས༌པིན༌། 12 ལག༌མོ༌ མེད༌ཁན༌ནི༌ མེ༌ལོང༌ཞིག༌གི༌ ནང༌ང༌ ཟིམ༌ཟིམ༌ ཐོང༌ང༌ ཙོགས༌ལ༌, དག༌ས༌ ང༌དང༌གུན༌ནི༌ སལ༌པོ༌ ཅོས༌ཏེ༌ མ༌ཐོང༌ང༌ ཨིན༌ནོག༌། ཨིན༌ནའང༌ ཏེ༌ཏུས༌ལ༌ ང༌དང༌ང༌ ཅི༌ཚང༌མ༌ སལ༌པོ༌ ཅོས༌ཏེ༌ ཐོང༌ ཐུབ༌ཨིན༌, ཀ༌ཟུག༌ མི༌ཞིག༌ག༌ དུན༌ལ༌ ཐུགས༌ཏེ༌ སྤེ༌ར༌ ཏང༌ངད༌། དག༌ས༌ ང༌ གྱུས༌ཡོད༌ཁན༌ ཚང༌མ༌ ཚང༌རིག༌ མེད༌པ༌ ཨིན༌ནོག༌, ཨིན༌ནའང༌ ཏེ༌ཏུས༌ལ༌ ང༌ ཅི༌ཚང༌མ༌ སལ༌པོ༌ ཅོས༌ཏེ༌ གྱུས༌ཆེན༌, ཀ༌ཟུག༌གི༌ དག༌ས༌ དཀོན༌མཆོག༌གི༌ ང༌ སལ༌པོ༌ ཅོས༌ཏེ༌ ཁྱེན༌ན༌ ཛད༌དད༌།

13 ཏད༌པ༌, རེ༌ཝ༌ དང༌, ཅམས༌པ༌ འི༌ སུམ༌ཀོ༌ ཏུས༌གྱུན༌ ལུས༌ཤེས༌ ཨིན༌ནོག༌, ཡང༌ འི༌གུན༌ནི༌ ནང༌ནེ༌ ཀྲག༌ཤོག༌པོ༌ ནི༌ ཅམས༌པ༌བོ༌ ཨིན༌ནོག༌།

14

མ༌ཤེས༌ཁན༌ནི༌ སྐད༌ དང༌ ལུང༌སྟན༌ ཤད༌ཅེས༌།

14:1-25

1 ཅེས༌པའེ༌ ལམ༌མི༌ ནང༌ང༌ གྲུལ༌ཨིན༌ཞིག༌, ཐུག༌ཉིད༌དི༌ སལ༌ལ༌ ཛད༌ཁན༌ནི༌ ཁྱུད༌གུན༌ནིའང༌ དོད༌པ༌ བོར༌གོ༌ཤེས༌ ཨིན༌ནོག༌, མིག༌སལ༌ ཅོས༌ཏེ༌ ལུང༌སྟན༌ ཤད༌ཅེས༌སི༌ ཁྱུད༌། 2 མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཅེས༌སི༌ ཁྱུད༌ ཡོད༌ཁན༌གུན༌ནི༌, དཀོན༌མཆོག༌ ཅིག༌པོའ༌ སྤེ༌ར༌ ཏངས༌ཏེ༌ ཨིན༌ནོག༌། ཡང༌ ཐུག༌ཉིད༌ གྱུད༌ཏེ༌ སང༌ཝའེ༌ ནང༌ང༌ སྦས༌ཏེ༌ ཡོད༌ཁན༌གུན༌ ཤད༌ པ༌སང༌, མི༌གུན༌ནི༌ ཁོང༌གུན༌ནི༌ ཟེར༌ཁན༌གུན༌ ཧ༌གོའ༌ མ༌ནོག༌། 3 ཨིན༌ནའང༌ ལུང༌སྟན༌ ཤད༌ཁན༌གུན༌ནི༌ ཞན༌མ༌ ཏད༌པ༌ཅན༌གུན༌ལ༌ ཤེད༌ཅན༌, སྤོས༌པ༌ དང༌ སེམས༌སི༌ ནང༌ང༌ ཞི༌དེ༌ གུན༌ ཁྱོང༌ང༌ནོག༌། 4 མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཁན༌བོའེ༌ ཁོ༌རང༌ ཅིག༌པོའེ༌ སེམས༌པོ༌ ཤེད༌ཅན༌ ཅོའ༌ནོག༌, ཨིན༌ནའང༌ ལུང༌སྟན༌ ཤད༌ཁན༌བོའེ༌ ཆོས༌ཚོགས༌ གང༌པོ༌ ཤེད༌ཅན༌ ཆའ༌ ཅུག༌ག༌ནོག༌།

5 ཁྱོ༌ཞའ༌ ཚང༌མའེ༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཉན༌ཅེས༌ ཨིན༌ནའང༌ ཏེ༌སང༌ མང༌ང༌ ལུང༌སྟན༌ ཤད༌ཉན༌ཅེས༌ལ༌ ངའེ༌ དོད༌པ༌ ཅོའད༌། ཆོས༌ཚོགས༌ གང༌པོ༌ ཤེད༌ཅན༌ ཅོ༌ཅེས༌སི༌ ཕིའ༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཁན༌བོའེ༌ སང༌ ལུང༌སྟན༌ ཤད༌ཁན༌བོ༌ མང༌ང༌ ཀྲག༌པོ༌ ཨིན༌ནོག༌, ནམ༌ཚོག༌པ༌ མ༌ཤེས༌ཁན༌ནི༌ སྐད༌བོ༌ སུ༌ཞིག༌གི༌ སྐད༌གྱུར༌ ཅོས༌ཏེ༌ མི༌ཤད༌།

6 སྤུན༌གུན༌ ཀལ༌ཏེས༌ ང༌ ཡོངས༌ཏེ༌ ཁྱོ༌ཞའ༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ན༌, ཁྱོ༌ཞ༌གུན༌ལ༌ ཅི༌ ཕན༌ཐོགས༌ ཐོབ༌ཨིན༌། ཨིན༌ནའང༌ ཀལ༌ཏེས༌ ངའེ༌ ཁྱོ༌ཞ༌གུན༌ལ༌ དཀོན༌མཆོག༌གི༌ ངའ༌ སྔོན༌ ཅུག༌ག༌ ཛད༌ཁན༌གུན༌ ཡ༌ མིག༌སལ༌ལི༌ ཡོན༌ཏན༌ ཡ༌ ལུང༌སྟན༌ ཡ༌ ལབ༌ཞ༌ ཤད༌ན༌, ཏེ༌བོ༌ ཁྱོ༌ཞ༌གུན༌ནི༌ ཏད༌པའེ༌ ཕིའ༌ ཕན༌ཐོགས༌ཅན༌ཞིག༌ ཨིན༌ནོག༌། 7 ཏེན༌ན༌ ཙོགས༌ལ༌ སྲོག༌ མེད༌ཁན༌ནི༌ རོལ༌མོ༌, ལིང༌བུ༌ ཡ༌ ཧརྦ༌ ཟེར༌ཁན༌གུན༌ སལ༌པོ༌ ཅོས༌ཏེ༌ མ༌སྲོག༌ན༌, སུ༌ཞིག༌གིའང༌ ཏེ༌བོའེ༌ ཡངས༌པོ༌ ཧ༌གོ༌ མི༌ཐུབ༌། 8 ཡང༌ ཀལ༌ཏེས༌ ཏུང༌བོ༌ སལ༌པོ༌ ཅོས༌ཏེ༌ མ༌ཕུ༌ན༌ ཏེ༌ནེ༌ མག༌མི༌གུན༌ལ༌ མག༌གི༌ ཕིའ༌ བོད༌ཁན༌བོ༌ ཀ༌ཟུག༌གི༌ ཧ༌གོ༌ཨིན༌?

9 ཏེན༌ན༌ ཙོགས༌ལ༌, ཀལ༌ཏེས༌ ཁྱོ༌ཞ༌གུན༌ནི༌ མི༌གུན༌ལ༌ ཧ༌མི༌གོ༌ཅེས༌སི༌ ཚིགས༌གུན༌ནི༌ ནང༌ང༌ སྤེ༌ར༌ ཏང༌ན༌ ཏེ༌ནེ༌ ཁྱོ༌ཞ༌གུན༌ནི༌ ཟེར༌ཁན༌བོ༌ ཁོང༌གུན༌ནི༌ ཀ༌ཟུག༌གི༌ ཧ༌གོ༌ ཐུབ༌ཨིན༌? ཏེ༌བོ༌ ཁྱོ༌ཞ༌གུན༌ནི༌ ལུངས༌པའེ༌ ནང༌ང༌ སྤེ༌ར༌ ཏང༌ཁན༌ ཙོགས༌ ཨིན༌ནོག༌།

10 ཇིག༌རྟེན༌ནི༌ ནང༌ང༌ སྐད༌ སྣ༌ཚོགས༌ མང༌པོ༌ ཡོད༌ཏེ༌ ཨིན༌ནོག༌, ཡང༌ སྐད༌ ཚང༌མ༌ལ༌ ཏོན༌ཏག༌ ཡོད༌ཏེ༌ ཨིན༌ནོག༌། 11 ཨིན༌ནའང༌ ཀལ༌ཏེས༌ ང༌ སྐད༌ཞིག༌ ཧ༌གོའ༌ མེད༌ན༌, ཏེ༌བོའེ༌ ནང༌ང༌ སྤེ༌ར༌ ཏང༌ཁན༌བོའེ༌ དུན༌ལ༌ ང༌ ཞན༌ཡུལ༌ལི༌ མི༌ཞིག༌ ཙོགས༌, ཡང༌ ཏེ༌ སྤེ༌ར༌ ཏང༌ཁན༌བོ༌ ངའེ༌ དུན༌ལ༌ ཞན༌ཡུལ༌ལི༌ མི༌ཞིག༌ ཙོགས༌ ཨིན༌ནོག༌། 12 ཡང༌ ཁྱོ༌ཞ༌གུན༌ནི༌ ཕིའང༌ ཏེ༌བོ༌ ཙོགས༌ ཨིན༌ནོག༌། ཁྱོ༌ཞ༌གུན༌ལ༌ ཐུག༌ཉིད༌དི༌ སལ༌ཁན༌ནི༌ ཁྱུད༌ གོས༌ཉིན༌ ཡོད༌ པ༌སང༌, ཆོས༌ཚོགས༌ གང༌པོ༌ ཤེད༌ཅན༌ ཅོ༌ཁན༌ནི༌ ཁྱུད༌རིག༌ ཙོལ༌ཤིག༌།

13 ཏེ༌བོའེ༌ཕིའ༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཁན༌གུན༌ནི༌, ཏེ༌ ཟེར༌ཁན༌གུན༌ སྐད༌གྱུར༌ ཅོ༌ཅེས༌སི༌ ཁྱུད༌དི༌ ཕིའ༌ མོས༌ལམ༌ ཕུལ༌གོ༌ཤེས༌ ཨིན༌ནོག༌། 14 ཀལ༌ཏེས༌ ངའེ༌ མ༌ཤེས༌ཁན༌ནི༌ སྐད༌དི༌ ནང༌ང༌ མོས༌ལམ༌ ཕུལ༌ན༌, མོས༌ལམ༌བོ༌ ངའེ༌ སེམས༌ཉིད༌དི༌ ཕུལ༌ཏེ༌ ཨིན༌ནོག༌, ཨིན༌ནའང༌ ངའེ༌ ཟེར༌ཁན༌བོ༌ ང༌ ཧ༌གོའ༌ མ༌ནོག༌།

15 ཏ༌ ཏེ༌ནེ༌ ངའེ༌ ཅི༌ ཅོ༌? ངའེ༌ སེམས༌ཉིད༌ དང༌ ང༌ ཧ༌གོ༌ཁན༌ནི༌ ཚིགས༌ ཉིས༌ཀོ༌ ཉམ༌པོ༌ མོས༌ལམ༌ ཕུལ༌ཨིན༌། ངའེ༌ སེམས༌ཉིད༌ ཉམ༌པོ༌ མ༌ཚད༌ ང༌ ཧ༌གོ༌ཁན༌ནི༌ ཚིགས༌གུན༌ནི༌ ནང༌ངའང༌ དཀོན༌མཆོག༌ག༌ སྟོད༌པའེ༌ ལུ༌ ཏང༌ཨིན༌། 16 ཀལ༌ཏེས༌ ཁྱོ༌རང༌ངི༌ དཀོན༌མཆོག༌ག༌ སེམས༌ཉིད༌ ཅིག༌པོ༌ནེ༌ སྟོད༌པ༌ ཕུལ༌ན༌, ཏེ༌ནེ༌ ཁྱོ༌རང༌ངི༌ སྐད༌ ཧ༌མ༌གོ༌ཁན༌གུན༌ ཏེ༌ནང༌ང༌ ཀ༌ཟུག༌གི༌ དྲེས༌ཨིན༌, ཅིའ༌ཟེར༌ན༌ ཁོང༌གུན༌ལ༌ ཁྱོ༌རང༌ངི༌ ཟེར༌ཁན༌གུན༌ ཧ༌གོའ༌ མ༌ནོག༌། 17 ཏན༌ཏན༌ལ༌ ཁྱོ༌རང༌ངི༌ ཐུག༌རྗེ༌ཆེ༌ ཕུལ༌ལ༌ནོག༌, ཨིན༌ནའང༌ ཏེ༌བོའེ༌, ཉན༌ཁན༌གུན༌ནི༌ སེམས༌པོ༌ ཤེད༌ཅན༌ ཅོའ༌ མ༌ནོག༌།

18 ངའ༌ ཁྱོ༌ཞ༌གུན༌ནི༌ སང༌ མང༌ང༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ ཉན༌ཅེས༌སི༌ ཕིའ༌ ངའེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌། 19 ཨིན༌ནའང༌ ཆོས༌ཚོགས༌སི༌ ནང༌ང༌, ཞན༌མ༌གུན༌ལ༌ ལབ༌ཞ༌ ཏང༌ཅེས༌སི༌ ཕིའ༌ ངའེ༌ མ༌ཤེས༌ཁན༌ནི༌ སྐད༌དི༌ ནང༌ང༌ ཚིགས༌ སྟོང༌ཅུ༌ ཤད༌དི༌ སང༌ ཧ༌གོ༌ཅེས༌ཅན༌ནི༌ ཚིགས༌ ལྔ༌ ཤད༌ཅེས༌རག༌།

20 སྤུན༌གུན༌ ཏེ༌གུན༌ ཧ༌གོ༌ཅེས༌སི༌ ནང༌ང༌ ཁྱོ༌ཞའེ༌ སམ༌བ༌ ཕྲུ༌གུ༌ ཙོགས༌ ཡོང༌ མ༌གོས༌། ཁྱོ༌ཞའ༌ ངན༌པ༌ ཅོ༌ཅེས༌སི༌ ནང༌ང༌ སྐྱོན༌མེད༌ཁན༌ནི༌ ཕྲུ༌གུ༌ ཆུ༌ངུན༌, ཨིན༌ནའང༌ ཏེ༌ ལབ༌ཞ༌གུན༌ ཧ༌གོ༌ཅེས༌སི༌ ནང༌ང༌ ལྡན༌ཁན༌ ཙོགས༌ གྱུར༌ཤིག༌།

21 དཀོན༌མཆོག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌, “ངའེ༌ ང༌རང༌ངི༌ མི༌གུན༌ལ༌ སྐད༌རིག༌ སོ༌སོ༌ དང༌ ཞན༌ཡུལ༌ལི༌ མི༌གུན༌ གྱུད༌ཏེ༌ སྤེ༌ར༌ ཏང༌ཨིན༌, ཏེ༌ནེའང༌ ཁོང༌གུན༌ནི༌ ངའེ༌ ཁའ༌ མི༌ཉན༌།”✡ 22 མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཅེས༌པོ༌ ནི༌, ཏད༌པ༌ཅན༌ མན༌པ༌, ཏད༌པ༌ མེད༌ཁན༌ གུན༌ནི༌ ཕིའ༌ སྟགས༌ཤིག༌ ཨིན༌ནོག༌། ཨིན༌ནའང༌ ལུང༌སྟན༌ ནི༌, ཏད༌པ༌ མེད༌ཁན༌ མན༌པ༌, ཏད༌པ༌ཅན༌ གུན༌ནི༌ ཕན༌ཐོགས༌སི༌ ཕིའ༌ ཨིན༌ནོག༌། 23 ཀལ༌ཏེས༌ ཆོས༌ཚོགས༌ གང༌པོ༌ ཛོམས༌ཏེ༌ ཡོད༌ཏུས༌, ཏད༌པ༌ མེད༌ཁན༌, ཡ༌ ཏེ༌ཙོགས༌ ཁྱུད༌དི༌ སྐོར༌ལ༌ ཧ༌མ༌གོ༌ཁན༌ རིག༌ ཡོངས༌ཏེ༌ ཁྱོ༌ཞའ༌ ཚང༌མའེ༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཨིན༌ ཚོར༌ན༌ ཁོང༌གུན༌ནི༌ ཁྱོ༌ཞ༌གུན༌ སྙོས༌ཏེ༌ ཨིན༌ནོག༌ ཟེར༌ར༌ མ༌ནོག༌ག༌? 24 ཨིན༌ནའང༌ ཀལ༌ཏེས༌ ཁྱོ༌ཞའ༌ ཚང༌མའེ༌ ཛོམས༌ཏེ༌ ལུང༌སྟན༌ ཤད༌ཨིན༌ ཡོད༌ ཏུས༌, ཏད༌པ༌ མེད༌ཁན༌, ཡ༌ ཏེ༌ཙོགས༌ ཁྱུད༌དི༌ སྐོར༌ལ༌ ཧ༌མ༌གོ༌ཁན༌ནི༌ མི༌རིག༌ ཡོང༌ན༌, ཁྱོ༌ཞའེ༌ ཤད༌ཁན༌གུན༌ གྱུད༌ཏེ༌ ཁོང༌གུན༌ སྡིག༌ཅན༌ ཨིན༌ཁན༌ ཡང༌ དཀོན༌མཆོག༌གི༌ ཁྲིམས༌ཅད༌ ཛད༌ཅེས༌པོ༌ ཧ༌གོ༌ཐུབ༌བ༌ནོག༌། 25 ཁོང༌གུན༌ནི༌ སྙིང༌ངི༌ ནང༌ང༌ སྦས༌ཏེ༌ ཡོད༌ཁན༌གུན༌ སྔོན༌ པ༌སང༌ ཁོང༌གུན༌ནི༌ པིག༌དོང༌ ཙུགས༌ཏེ༌ དཀོན༌མཆོག༌ག༌ ཅོལ༌ཏེ༌ ཟེར༌ཨིན༌, “དཀོན༌མཆོག༌ ཁྱོ༌ཞ༌གུན༌ནི༌ ཕྲོའ༌ དེན༌བའ༌ ཞུགས༌ཏེ༌ དུག༌།”

ཚིར༌ ནང༌ཞིན༌ ཆོས༌ ཅོ༌ཅེས༌སི༌ བཀའ༌།

14:26-40

26 འོ༌ན༌ ངའེ༌ སྤུན༌གུན༌ དོར༌ལྡུས༌ཏེ༌, ཁྱོ༌ཞ༌གུན༌ ཉམ༌པོ༌ ཛོམ༌ ཟ༌ནེ༌ ཚིར༌ ནང༌ཞིན༌ལ༌, ཅིག༌གི༌ ཆོས༌ལུ༌ ཏང༌ཅེས༌, ཅིག༌གི༌ ལབ༌ཞ༌ ཏང༌ཅེས༌, ཅིག༌གི༌ ཁྱོ༌ཞ༌གུན༌ལ༌ དཀོན༌མཆོག༌གི༌ སྔོན༌ ཅུག༌ག༌ ཛད༌ཁན༌གུན༌ནི༌ སྐོར༌ལ༌ ཤད༌ཅེས༌, ཅིག༌གི༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཅེས༌, ཡང༌ཅིག༌གི༌ ཁོའེ༌ ཟེར༌ཁན༌གུན༌ སྐད༌གྱུར༌ ཅོ༌གོ༌ཤེས༌ ཨིན༌ནོག༌། འི༌ ཚང༌མ༌ ཁྱོ༌ཞ༌གུན༌ ཤེད༌ཅན༌ ཅོ༌ཅེས༌སི༌ ཕིའ༌ ཅོས༌ཏེ༌ ཨིན༌ནོག༌།

27 མི༌ ཉིས༌ ཡ༌ སུམ༌མི༌ མ༌ནེ༌, མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ མ༌གོས༌། ཁོང༌གུན༌ནི༌ ཅིག༌གི༌ སྟིང༌ནེ༌ ཅིག༌ ཚིར༌ཀ༌ ཅོས༌ཏེ༌ སྤེ༌ར༌ ཏང༌གོས༌, ཡང༌ཅིག༌གི༌ ཁོང༌གུན༌ནི༌ ཟེར༌ཁན༌གུན༌ སྐད༌གྱུར༌ ཅོ༌གོས༌། 28 ཨིན༌ནའང༌ ཀལ༌ཏེས༌ སྐད༌གྱུར༌ཁན༌ སུ༌ཞིག༌གའང༌ མེད༌ན༌, ཏེ༌ནེ༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ཁན༌བོའེ༌, ཆོས༌ཚོགས༌སི༌ ནང༌ང༌ ཅུབ༌ཅད༌ཏེ༌ དུགས༌ཏེ༌ སང༌ཝའེ༌ ཐོག༌ནེ༌ ཁོ༌རང༌ དང༌ དཀོན༌མཆོག༌ག༌ སྤེ༌ར༌ ཏང༌གོས༌།

29 མི༌ ཉིས༌ ཡ༌ སུམ༌ཞིག༌ག༌ ལུང༌སྟན༌ ཤད༌ཅུག༌ཤིག༌, ཡང༌ ཞན༌མ༌གུན༌ལ༌ ཏེ༌གུན༌ནི༌ ཟེར༌ཁན༌བོ༌ དེན༌བའ༌ དཀོན༌མཆོག༌གི༌ ཆོགས༌ནེ༌ ཨིན༌ནོག༌ག༌ ཡ༌ མ༌ནོག༌, ཐག༌ཅད༌ ཅུག༌ཤིག༌། 30 ཨིན༌ནའང༌ ཀལ༌ཏེས༌ སུ༌ཞིག༌གི༌ ལུང༌སྟན༌ ཤད༌དི༌ ཏུས༌ལ༌, ཞན༌མི༌ཞིག༌ག༌ གཙོ༌བོའེ༌ ཆོགས༌ནེ༌ ལོན༌ སོ༌མ༌ཞིག༌ ཐོབ༌ན༌, ཏེ༌ནེ༌ ལུང༌སྟན༌ ཏང༌ཨིན༌ ཡོད༌ཁན༌ནི༌ མི༌བོའེ༌ ལུང༌སྟན༌ ཤད༌ཅེས༌པོ༌ སྒག༌གོས༌། 31 ཏེ༌ཟུག༌ ཅོ༌ཅེས༌པོའེ༌ ལུང༌སྟོན༌པ༌ ཚང༌མ༌ལ༌ ལུང༌སྟན༌ ཤད༌ཅེས༌སི༌ སྐབས༌ ཐོབས༌ཏེ༌ ཆོས༌ཚོགས༌ གང༌པོའ༌ ལོབ༌ཤེས༌ དང༌ སྤོས༌པ༌ སྐྱེ༌ཡིན༌། 32 ཨིད༌ཏུ༌ བོར༌ཤིག༌, ལུང༌སྟན༌ ཤད༌ཁན༌གུན༌ལ༌ ཁོང༌རང༌གུན༌ནི༌ སེམས༌ཉིད༌གུན༌ ཅུན༌ཏེ༌ བོར༌ ཉན༌ན༌ནོག༌། 33 ཅིའ༌ཟེར༌ན༌ དཀོན༌མཆོག༌ ནི༌, ཚིར༌ཀ༌ མེད༌ཁན༌ མན༌པ༌, ཞི༌དེའེ༌ དཀོན༌མཆོག༌ ཞུགས༌ཏེ༌ ཨིན༌ནོག༌, ཀ༌ཟུག༌ ཞན༌ ཆོས༌ཚོགས༌ ཚང༌མ༌ ཛོམ༌ ཟ༌ནེ༌ ཡོད༌ཏེ༌ ཨིན༌ནོག༌།

34 ཆོས༌ཚོགས༌སི༌ ནང༌ང༌ ཛོམ༌ ཟ༌ནེ༌, བུ༌མོ༌གུན༌ནི༌ སྤེ༌ར༌ མ༌ཏང༌ང༌ དུག༌གོ༌ཤེས༌ ཨིན༌ནོག༌། ཁོང༌གུན༌ནི༌ སྤེ༌ར༌ ཏང༌ཅེས༌པོ༌ འོས༌པ༌ མ༌ནོག༌, ཀ༌ཟུག༌ ལུང༌སྟོན༌པ༌ མོ༌ཟེས༌སི༌ ཁྲིམས༌སི༌ ནང༌ང༌ མོལ༌ཁན༌ ནང༌ཞིན༌, ཁོང༌གུན༌ རང༌ངི༌ མག༌པ༌གུན༌ནི༌ ཝང༌ངི༌ ཡོག༌ག༌ དུག༌གོ༌ཤེས༌ ཨིན༌ནོག༌། 35 ཀལ༌ཏེས༌ ཁོང༌གུན༌ལ༌ ཏྲི༌ཝ༌ རིག༌ ཡོད༌ན༌, ཁང༌པའ༌ ཁོ༌རང༌གུན༌ནི༌ མག༌པ༌གུན༌ལ༌ ཏྲི༌གོ༌ཤེས༌ ཨིན༌ནོག༌, ཅིའ༌ཟེར༌ན༌ ཆོས༌ཚོགས༌ ཛོམས༌ཏེ༌ ཡོད༌སའ༌ བུ༌མོ༌གུན༌ནི༌ སྤེ༌ར༌ ཏང༌ཅེས༌པོ༌ ཁྲེལ༌བ༌ཞིག༌ ཨིན༌ནོག༌།

36 ཅི༌ དཀོན༌མཆོག༌གི༌ བཀའ༌བོ༌, ཁྱོ༌ཞའ༌ ཀོ༌རིན༌ཐི༌པ༌གུན༌ནི༌ ཀ༌ནེ༌ གོ༌མ༌རང༌ ཇུངས༌ཏེ༌ ཨིན༌ནོག༌ སམ༌མ༌ རག༌ག༌? ཅི༌ ཁྱོ༌ཞ༌རང༌ ཅིག༌པོའ༌, ཏེ༌བོ༌ སལ༌ལ༌ ཛདས༌ས༌? 37 ཀལ༌ཏེས༌ སུ༌ཞིག༌གི༌ ཁོ༌རང༌ ལུང༌སྟོན༌པ༌ ཡ༌ སེམས༌ཉིད༌དི༌ ཁྱུད༌ ཡོད༌ཁན༌ཞིག༌ ཨིན༌ སམ༌མད༌ན༌, ཏེ༌ནེ༌ ངའེ༌ ཟེར༌ཁན༌གུན༌ གཙོ༌བོའེ༌ བཀའ༌ སལ༌ཏེ༌ ཨིན༌ཁན༌བོ༌ ཁྱོ༌རང༌ང༌ ཧ༌གོ༌གོས༌། 38 ཨིན༌ནའང༌ ཀལ༌ཏེས༌ ཁྱོ༌ཞ༌གུན༌ནི༌ ཏེ༌བོའ༌ སྣང༌མེད༌ ཅོ༌ན༌, ཏེ༌ནེ༌ དཀོན༌མཆོག༌གི༌ ཁྱོ༌ཞ༌གུན༌ལ༌ སྣང༌མེད༌ ཅོའ༌ ཛད༌ཨིན༌།

39 ཏེ༌བོའེ༌ཕིའ༌ ངའེ༌ སྤུན༌གུན༌ ལུང༌སྟན༌ ཤད༌ཅེས༌ལ༌ རིངས༌ཤིག༌, ཡང༌ ཞན༌མའ༌ མ༌ཤེས༌ཁན༌ནི༌ སྐད༌དི༌ ནང༌ང༌ སྤེ༌ར༌ ཏང༌ མ༌གོས༌ མ༌ཟེར༌ཤིག༌། 40 ཨིན༌ནའང༌ ཅི༌ཚང༌མ༌ ཚིར༌ཀ༌ ནང༌ཞིན༌ལ༌ ཅོ༌ཅེས༌སི༌ ནང༌ང༌ ཏན༌ཏན༌ ཅོ༌ཤིག༌།

15

མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ ཞངས༌ས༌ ཛདས༌།

15:1-11

1 ངའེ༌ སྤུན༌གུན༌ ཏ༌ ང༌ ཁྱོ༌ཞ༌གུན༌ལ༌ ངའེ༌ སྔུན༌ལ༌ ཤད༌ཁན༌ནི༌ གའ༌མོའེ༌ ནས༌ཚུལ༌ལི༌ སྐོར༌ལ༌ ཨིད༌ཏུ༌ སྐུལ༌ཅུག༌ཤིག༌། ཏེ༌ ཟ༌ནེ༌ ཁྱོ༌ཞ༌གུན༌ནི༌ ཏེ༌ ནས༌ཚུལ༌བོའ༌ གའ༌སུས༌ ཞུས༌ཏེ༌ ཨིན༌པིན༌, ཡང༌ ཏ༌རུང༌ངའང༌ ཏེ༌བོའེ༌ ནང༌ང༌ སྟན༌པོ༌ ཨིན༌ནོག༌། 2 ཀལ༌ཏེས༌ ཁྱོ༌ཞ༌གུན༌ནི༌ ངའེ༌ ཤད༌ཁན༌ནི༌ གའ༌མོའེ༌ ནས༌ཚུལ༌ ཨིད༌ཤེས༌ ཅོས༌ཁན༌བོའེ༌ ནང༌ང༌ སྟན༌པོ༌ དུག༌ན༌, ཏེ༌ནེ༌ ཏེ༌ ལོན༌བོའེ༌ ཁྱོ༌ཞ༌གུན༌ སྐྱོབ༌ཨིན༌, ཏེ༌ མ༌ནེ༌ ཁྱོ༌ཞ༌གུན༌ནི༌ ཅའང༌ ཕན༌ཐོགས༌ མེད༌ཁན༌ཞིག༌གི༌ ནང༌ང༌ ཏད༌པ༌ ཅོས༌ཏེ༌ ཨིན༌ནོག༌།

3 ངའེ༌ ལག༌ག༌ སྟད༌ད༌ ཛད༌ཁན༌ ཚང༌མའེ༌སང༌ ཁག༌ཅན༌བོ༌, ངའེ༌ ཁྱོ༌ཞ༌གུན༌ལ༌ ཏངས༌ཏེ༌ ཨིན༌པིན༌, ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཡོད༌ཁན༌ ནང༌ཞིན༌ལ༌ ཏེ༌བོ༌ ནི༌ མ༌ཤི༌ཀ༌ ང༌དང༌གུན༌ནི༌ སྡིག༌པའེ༌ ཕིའ༌ ཀྲོངས༌ས༌ ཛདས༌། 4 ཡང༌ ཏམ༌པའེ༌ སུང༌རབས༌ ནང༌ཞིན༌ ཁོང༌ སྤུར༌ཁང༌ངི༌ ནང༌ང༌ བོརས༌ ཡང༌ ཞག༌མ༌ སུམ༌པའེ༌ ཞག༌ག༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌། 5 ཁོང༌ ཏང༌པོ༌ པི༌ཏྲར༌རི༌, ཏེ༌ནེ༌ མ༌ཤི༌ཀའེ༌ སྐུ༌ཚབས༌ རྕུག༌ཉིས༌པོའེ༌ ཇལ༌ཏེ༌ ཨིན༌པིན༌། 6 ཏེ༌བོའེ༌ སྟིང༌ནེ༌ ཏུས༌ཅིག༌གི༌ཀ༌ ཁོང༌རང༌ངི༌ ལོབ༌ཕྲུགས༌ 500 སང༌ མང༌ང༌ཞིག༌གི༌ ཇལས༌, ཏེ༌གུན༌ནི༌ ཕྲོ༌ནེ༌ ཁ༌ཅིག༌ ཀྲོངས༌ ཚར༌ཏེ༌ ཨིན༌ནའང༌ མང༌ཆེའ༌ཞིག༌ ཏ༌རུང༌ངའང༌ སོན༌ཏེའ༌ ཡོད༌ཏེ༌ ཨིན༌ནོག༌། 7 ཏེ༌ནེ༌ ཁོང༌ ཁོང༌རང༌ངི༌ ནོ༌ ཡ༌ཀོབ༌, ཡང༌ སྟིང༌ནེ༌ སྐུ༌ཚབས༌ ཚང༌མའེ༌ ཇལ༌ཏེ༌ ཨིན༌པིན༌། 8 ཨིན༌ནའང༌ སྟིང༌ཇུག༌ག༌ སེམས༌ཉིད༌དི༌ ནང༌ང༌ ཡམ༌ཚན༌ ཚུལ༌ལ༌ སྐྱེས༌ཁན༌ ངེའང༌ ཁོང༌ ཇལ༌། 9 ང༌ སྐུ༌ཚབས༌ ཚང༌མའེ༌ ནང༌ནེ༌ ཐུ༌ཤོག༌པོ༌ ཨིན༌། ངའེ༌ དཀོན༌མཆོག༌གི༌ ཆོས༌ཚོགས༌གུན༌ལ༌ ནགས༌ སྟན༌ པ༌སང༌, ང༌ སྐུ༌ཚབས༌ ཟེར༌ཅེས༌སི༌ འོས༌པའང༌ མེད༌།

10 ཨིན༌ནའང༌ དག༌ས༌ ང༌ ཡོད༌ཁན༌བོ༌ ནི༌, དཀོན༌མཆོག༌གི༌ ངའེ༌ཀ༌ མིག༌སལ༌ལི༌ ཐུག༌རྗེ༌གུན༌ ཕོའ༌ ཛད༌ཅེས༌པོའེ༌ ཨིན༌, ཡང༌ ཏེ༌བོ༌ གོད༌ལ༌ སོང༌ཏེ༌ མ༌ནོག༌། ཅིའ༌ཟེར༌ན༌ ངའེ༌ ཞན༌ཡང༌ སྐུ༌ཚབས༌གུན༌ནི༌ སང༌ རྩོན༌གྲུས༌ མང༌ང༌ ཅོས༌ཏེ༌ ལས༌ ཅོའད༌། ཨིན༌ནའང༌ ཏེ༌བོ༌ ང༌ མན༌པ༌, དཀོན༌མཆོག༌གི༌ ཁོང༌རང༌ངི༌ ཐུག༌རྗེ༌ གྱུད༌ཏེ༌, ངའེ༌ ནང༌ང༌ ཆག༌ལས༌ ཛད༌ཏེ༌ ཨིན༌ནོག༌། 11 ངའེ༌ ཆོས༌ཤད༌དད༌གྲོ༌ ཡ༌ ཁོང༌གུན༌ནི༌, ཅའང༌ ཁྱད༌ མེད༌པ༌ ཨིན༌ནོག༌, ཅིའ༌ཟེར༌ན༌ ང༌ཞའ༌ ཚང༌མའེ༌ ཆོས༌ ཙོགས༌ ཤད༌ད༌ནོག༌, ཀ༌བོའ༌ ཁྱོ༌ཞ༌གུན༌ནི༌ ཏད༌པ༌ ཅོས༌ཏེ༌ ཨིན༌ནོག༌།

ཤི༌ཁན༌གུན༌ སོན༌ཏེའ༌ ལང༌ང༌ ཛད༌ཅེས༌།

15:12-34

12 ཨིན༌ནའང༌ ང༌ འི༌བོ༌ ཤོད༌ཤིག༌, ང༌ཞ༌གུན༌ནི༌ མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཏེ༌ ཨིན༌ནོག༌ ཟེར༌ཏེའང༌, ཁྱོ༌ཞའ༌ ཁ༌ཅིག༌གི༌ ཤི༌ཏེ༌ སྟིང༌ནེ༌ སོན༌ཏེའ༌ ལང༌ཅེས༌པོ༌ མེད༌ཀྱག༌ ཅིའ༌ ཟེར༌རད༌? 13 ཀལ༌ཏེས༌ ཤི༌ཏེ༌ སྟིང༌ནེ༌ སོན༌ཏེའ༌ ལང༌ཅེས༌པོ༌ མེད༌པིན༌ན༌, ཏེ༌ནེ༌ མ༌ཤི༌ཀའང༌ སོན༌ཏེའ༌ ཞངས༌ཏེ༌ མེད༌གྲོ༌། 14 ཡང༌ ཀལ༌ཏེས༌ མ༌ཤི༌ཀ༌ མ༌ཞངས༌པིན༌ན༌, ཏེ༌ནེ༌ ང༌ཞ༌གུན༌ནི༌ ཆོས༌ཤད༌ཅེས༌ ཚང༌མ༌ ཕན༌མི༌ཐོགས༌ ཨིན༌ནོག༌, ཡང༌ ཁྱོ༌ཞ༌གུན༌ནི༌ ཏད༌པ༌བོའང༌། 15 མ༌ཚད༌ ང༌ཞའ༌ སྐུ༌ཚབས༌གུན༌ནི༌ དཀོན༌མཆོག༌གི༌ སྤང༌པོ༌ ཟུན༌བ༌ ཏང༌ཏེ༌ ཨིན༌ནོག༌, ཅིའ༌ཟེར༌ན༌ ང༌ཞ༌གུན༌ནི༌ དཀོན༌མཆོག༌གི༌ མ༌ཤི༌ཀ༌ སྤུར༌ཁང༌ངི༌ ནང༌ནེ༌ སོན༌ཏེའ༌ ལང༌ང༌ ཛད༌ཁན༌བོའེ༌ སྤང༌པོ༌ ཏང༌ང༌ནོག༌། ཨིན༌ནའང༌ ཀལ༌ཏེས༌ ཤི༌ཏེ༌ སྟིང༌ནེ༌ སོན༌ཏེའ༌ ལངས༌ཤེས༌པོ༌ དེན༌བ༌ མན༌པིན༌ན༌, ཏེ༌ནེ༌ དཀོན༌མཆོག༌གི༌ མ༌ཤི༌ཀ༌ སོན༌ཏེའ༌ ལང༌ང༌ མ༌ཛད༌ད༌ ཨིན༌ནོག༌། 16 ཡང༌ ཀལ༌ཏེས༌ ཤི༌ཏེ༌ སྟིང༌ནེ༌ སོན༌ཏེའ༌ ལང༌ཅེས༌པོ༌ མེད༌ན༌ ཏེ༌ནེ༌ མ༌ཤི༌ཀའང༌ སོན༌ཏེའ༌ མ༌ཞངས༌ས༌ ཨིན༌ནོག༌། 17 ཡང༌ ཀལ༌ཏེས༌ མ༌ཤི༌ཀ༌ སོན༌ཏེའ༌ མ༌ཞངས༌ས༌ ཡོད༌ན༌, ཏེ༌ནེ༌ ཁྱོ༌ཞ༌གུན༌ནི༌ ཏད༌པ༌གུན༌ ཕན༌མི༌ཐོགས༌ཤིག༌ ཨིན༌ནོག༌, ཡང༌ ཁྱོ༌ཞ༌གུན༌ ཏ༌རུང༌ངའང༌ ཁྱོ༌ཞའེ༌ སྡིག༌པའེ༌ ནང༌ང༌ ནོངས༌ཅན༌ ལུས༌ཏེ༌ ཨིན༌ནོག༌། 18 ཏེ༌ནེ༌ མ༌ཤི༌ཀའེ༌ ནང༌ང༌ ཏད༌པ༌ ཡོད༌ཏེ༌ ཤི༌ཁན༌ ཚང༌མའང༌ ཉལ༌ཝའེ༌ ནང༌ང༌ ལེབས༌ཏེ༌ ཨིན༌ནོག༌། 19 ཡང༌ འི༌ མི༌ཚེ༌ ནང༌ང༌ ཀལ༌ཏེས༌ ང༌དང༌གུན༌ནི༌ མ༌ཤི༌ཀའེ༌ ནང༌ང༌ སོན༌ཏེའ༌ ལང༌ཅེས༌སི༌ རེ༌ཝ༌བོ༌ ཏོན༌མེད༌ ཨིན༌ན༌ ཏེ༌ནེ༌ ང༌དང༌གུན༌ ཚང༌མའེ༌སང༌ སྡིག༌པ༌རིག༌ ཨིན༌ནོག༌།

20 ཨིན༌ནའང༌ ངོས༌པོའ༌ མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ས༌ ཛད༌ཏེ༌ ཨིན༌ནོག༌། ཁོང༌ ནི༌ ཤི༌ཁན༌ ཚང༌མའེ༌ སྟོན༌ཐོག༌ ཀྲག༌པོའེ༌ བྲས༌བུ༌ ཏང༌པོ༌བོ༌ ཨིན༌ནོག༌།

21 ཀ༌ཟུག༌གི༌ ཇིག༌རྟེན༌ནི༌ ནང༌ང༌ ཤི༌ཅེས༌པོ༌ ཨ༌དམ༌ མི༌བོ༌ གྱུད༌ཏེ༌ ཡོང༌ང༌ ཙོགས༌ལ༌ ཏ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལངས༌ཤེས༌པོ༌ མ༌ཤི༌ཀ༌ མི༌བོ༌ གྱུད༌ཏེ༌ ཇུངས༌ཏེ༌ ཨིན༌ནོག༌། 22 ང༌དང༌ ཚང༌མ༌ ཨ༌དམ༌མི༌ པུར༌གྱུད༌གུན༌ ཨིན༌ པ༌སང༌, ཤིའ༌ནོག༌། ཏེན༌ན༌ ཙོགས༌ལ༌ མ༌ཤི༌ཀའེ༌ ཨིན༌ཁན༌ ཚང༌མ༌ལ༌ མི༌ཚེ༌ སོ༌མ༌ཞིག༌ སལ༌ལ༌ ཛད༌ད༌ནོག༌། 23 ཨིན༌ནའང༌ ཤི༌ཏེ༌ སྟིང༌ནེ༌ ལངས༌ཅེས༌པོའ༌ ཚིར༌ཀ༌ཞིག༌ ཡོད༌ཏེ༌ ཨིན༌ནོག༌། སྟོན༌ཐོག༌གི༌ གོ༌མའེ༌ བྲས༌བུ༌ མ༌ཤི༌ཀ༌, ལོགས༌ཏེ༌ སྐྱོད༌ ཟ༌ནེ༌, ཁོང༌ངི༌ ཨིན༌ཁན༌ ཚང༌མ༌ སོན༌ཏེའ༌ ལང༌ང༌ ཛད༌ཨིན༌།

24 ཏེ༌བོའེ༌ སྟིང༌ནེ༌ ཐའ༌མ༌བོ༌ ལེབ༌ཨིན༌, ཁོང༌ངི༌ ཝང༌སྲུལ༌པ༌, ཝང༌ དང༌ ཤེད༌ ཡོད༌ཁན༌ ཚང༌མ༌ མེད༌ཁན༌ ཅོའ༌ ཛད༌ཏེ༌ གྱལ༌སྲིད༌པོ༌ ཡབ༌ དཀོན༌མཆོག༌གི༌ ཆག༌ག༌ ཕུལ༌ཨིན༌། 25 དཀོན༌མཆོག༌གི༌ ཁོང༌རང༌ངི༌ གྲ༌འོ༌ ཚང༌མ༌, མ༌ཤི༌ཀའེ༌ ཞབས༌སི༌ ཡོག༌ག༌ ཁྱོང༌ཁྱོང༌ ཚོག༌པ༌ལ༌, ཁོང༌ངི༌ ཝང༌སྲུལ༌ལ༌ ཛད༌གོས༌། 26 ཡང༌ ཤི༌ཅེས༌ ནི༌ སྟིང༌ཇུག༌གི༌ གྲ༌འོ༌ མེད༌ཁན༌ ཅོ༌ཅེས༌ཅན༌བོ༌ ཨིན༌ནོག༌། 27 ཏམ༌པའེ༌ སུང༌རབས༌སི༌ ནང༌ང༌ མ༌ཤི༌ཀའེ༌ སྐོར༌ལ༌ མོལ༌ཏེ༌ ཨིན༌ནོག༌ “དཀོན༌མཆོག༌གི༌ ཅི༌ཚང༌མ༌ ཁོང༌ངི༌ ཝང༌ངི༌ ཡོག༌ག༌ བོར༌ར༌ ཛདས༌”✡ འོ༌ན༌ “ཅི༌ཚང༌མ༌ ཁོང༌ངི༌ ཝང༌ངི༌ ཡོག༌ག༌ བོར༌ར༌ ཛདས༌” མོལ༌ལ༌ ཛད༌ ཟ༌ནེ༌, མ༌ཤི༌ཀའ༌ ཝང༌ཆ༌ སལ༌ལ༌ ཛད༌ཁན༌ དཀོན༌མཆོག༌ ཁོང༌རང༌ ཏེ༌བོའེ༌ ནང༌ང༌ ཐེའ༌ མ༌ཛད༌ད༌ ཨིན༌ནོག༌། 28 ཏེ༌ནེ༌ ཁོང༌ངི༌ ཅི༌ཚང༌མ༌ མ༌ཤི༌ཀའེ༌ ཝང༌ངི༌ ཡོག༌ག༌ ཁྱོང༌ ཚར༌ར༌ཅིག༌, མ༌ཤི༌ཀའེ༌ ཁོང༌རང༌ དཀོན༌མཆོག༌གི༌ ཝང༌ངི༌ ཡོག༌ག༌ བོར༌ར༌ ཛད༌ཨིན༌, ཏེ༌ནེ༌ དཀོན༌མཆོག༌གི༌ ཀ༌རུང༌ས༌ ཅི༌ཚང༌མའེ༌ཀ༌ ཝང༌སྲུལ༌ལ༌ ཛད༌ཨིན༌།

29 ཀལ༌ཏེས༌ ཤི༌ཁན༌ཞིག༌ སོན༌ཏེའ༌ མ༌ལང༌ན༌, ཏེ༌ནེ༌ ཁ༌ཅིག༌གི༌, ཤི༌ཁན༌གུན༌ནི༌ ཚབས༌ལ༌ ཁྲུས༌ལེན༌ཅེས༌པོའ༌ ཅི༌ གྱུན༌ཚན༌ ཡོད༌ཀྱག༌། ཀལ༌ཏེས༌ ཤི༌ཁན༌གུན༌ སོན༌ཏེའ༌ ལང༌ང༌ མེད༌ན༌, ཁོང༌གུན༌ནི༌ ཏེ༌ཟུག༌ ཅི༌ཕིའ༌ ཅོས༌ཏེ༌ ཨིན༌ནོག༌།

30 ཡང༌ སོན༌ཏེའ༌ ལང༌ཅེས༌པོ༌ མེད༌པིན༌ན༌, ཏེ༌ནེ༌ ཅི༌ཕིའ༌ ང༌ཞའེ༌ ང༌ཞ༌རང༌ངི༌ མི༌ཚེ༌ ཇིགས༌པའེ༌ ནང༌ང༌ ཏུས༌གྱུན༌ བོར༌ར༌ནོག༌། 31 སྤུན༌གུན༌ ཏན༌ཏན༌ལ༌ ངའེ༌ ཞག༌ཏང༌ ཤི༌ཅེས༌སི༌ ཇིགས༌པ༌གུན༌ དོང༌ལེན༌ ཅོའད༌། ཡང༌ ང༌དང༌ངི༌ གཙོ༌བོ༌ མ༌ཤི༌ཀ༌ ཡེ༌ཤུའི༌ ཁྱོ༌ཞ༌གུན༌ནི༌ ནང༌ང༌ ཆག༌ལས༌ ཟང༌པོ༌ ཅོའ༌ ཛད༌ཁན༌བོའེ༌ ནང༌ང༌ ངའེ༌ ཕོ༌སོ༌ ཚོར༌ཁན༌བོའང༌, དེན༌བ༌ ཨིན༌ནོག༌། 32 ཡང༌ ཀལ༌ཏེས༌ ཤི༌ཏེ༌ སྟིང༌ནེ༌ སོན༌ཏེའ༌ ལང༌ཅེས༌པོ༌ མེད༌ན༌, རིའི༌ ནང༌ང༌ དུག༌ཁན༌ནི༌ སེམས༌ཅན༌ ཙོགས༌, ཏེ༌ ཨེ༌ཕེ༌སས༌པ༌གུན༌ ཉམ༌པོ༌ ནོལ༌ཁན༌བོའེ༌ ང༌ ཅི༌ ཕན༌ཐོགས༌ ཡོངས༌། ཡང༌ ཏད༌པ༌ མེད༌ཁན༌གུན༌ནི༌ ཟེར༌ཁན༌ ཙོགས༌ལ༌ ང༌དང༌ངིའང༌ ཟེར༌སྲིད༌ཅེས༌ ཨིན༌ནོག༌, “ཡོང༌ཤིག༌, ཟེན༌ ཐུང༌ཨིན༌, ཅིའ༌ཟེར༌ན༌ ཐོ༌རེ༌ ང༌དང༌གུན༌ ཤིའ༌ནོག༌།”✡ 33 “ཤི༌ཏེ༌ སྟིང༌ནེ༌ སོན༌ཏེའ༌ ལང༌ང༌ མ༌ནོག༌” ཟེར༌ཁན༌གུན༌ ཙོགས༌ལ༌ ཁྱོ༌ཞ༌གུན༌ བུང༌བུ༌ མ༌གྱུར༌ཤིག༌། “ཕྲོ༌པ༌ ངན༌པའེ༌ སྕོད༌པ༌ ཟང༌པོ༌ ཤིག༌ག༌ནོག༌” ཟེར༌ཅེས༌པོ༌ ཨིད༌ཏུ༌ ཅོ༌ཤིག༌། 34 ཀྲང༌པོ༌ མན༌ཁན༌ནི༌ སམ༌བ༌ ཕངས༌ཏེ༌ ཤེས༌རབས༌ཅན༌ རིག༌ གྱུར༌ཏེ༌ སྡིག༌པ༌ མ༌ཅོ༌ཤིག༌། ཁྱོ༌ཞ༌གུན༌ ཁྲེལ༌ཅུག༌ཅེས༌ལ༌ ངའེ༌ ཟེར༌རད༌, ཁྱོ༌ཞའ༌ ཁ༌ཅིག༌ག༌ དཀོན༌མཆོག༌ ཤེས༌ ཁོ༌རང༌ ཤེས༌ས༌ མ༌ནོག༌།

ཤི༌ཁན༌ནི༌ ཟུགས༌པོ༌ ལང༌ང༌ ཛད༌ཅེས༌།

15:35-58

35 ཨིན༌ནའང༌ ཁྱོ༌ཞ༌གུན༌ནི༌ ཕྲོ༌ནེ༌ ཁ༌ཅིག༌གི༌, “ཀ༌ཟུག༌གི༌ ཤི༌ཁན༌ཞིག༌ ལངས༌ ཉན༌ན༌ནོག༌? ཁོང༌གུན༌ལ༌ ཟུགས༌པོ༌ ཀ༌ཟུག༌ཤིག༌ ཡོང༌ང༌ནོག༌?” ཟེར༌ཏེ༌ ཏྲི༌སྲིད༌ཅེས༌ ཨིན༌ནོག༌། 36 ཅི༌ སམ༌བ༌ མེད༌ཁན༌ནི༌ ཏྲི༌ཝ༌ཞིག༌ ཨིན༌ནོག༌! ཁྱོ༌ཞ༌གུན༌ནི༌ ས༌འོན༌ ཏབ༌ ཟ༌ནེ༌, ཏེ༌བོ༌ མི༌ ཤི༌ཏེ༌ སའེ༌ ནང༌ང༌ སུབས༌ཁན༌ ཙོགས༌ལ༌ སུབས༌ཏེ༌ མ༌སྟོགས༌, སྐྱེའ༌ མ༌ནོག༌། 37 ཡང༌ ཁྱོ༌ཞ༌གུན༌ནི༌ ཏབ༌ཁན༌བོ༌ སྐྱེ༌ཁན༌ནི༌ སས༌པོས༌ མན༌པ༌ ཁྱོ༌ཞ༌གུན༌ནི༌ ཏབ༌ཁན༌ནི༌ ཀྲོ༌ ཡ༌ ཡང༌རིགས༌སི༌ ས༌འོན༌ཞིག༌ ཨིན༌ནོག༌། 38 ཏེ༌ནེ༌ དཀོན༌མཆོག༌གི༌ ཏེ༌བོའ༌ ཁོང༌རང༌ངི༌ ཐུགས༌དོད༌ ནང༌ཞིན༌ལ༌, ཟུགས༌པོ༌ སོ༌མ༌ཞིག༌ སལ༌ལ༌ ཛད༌ད༌ནོག༌། ས༌འོན༌ རེ༌རེ༌ ཏེན༌ན༌ རིགས༌སི༌ ཟུགས༌པོའེ༌ ནང༌ང༌ ལྡན༌ན༌ནོག༌། 39 ཏེན༌ན༌ ཙོགས༌ལ༌ ཤ༌ རིགས༌ མང༌པོ༌ ཡོད༌ཏེ༌ ཨིན༌ནོག༌, རིགས༌ ཅིག༌ ནི༌ མི༌, ཡང༌ཅིག༌ སེམས༌ཅན༌, ཡང༌ཅིག༌ ཅ༌ཅིའུ༌, ཡང༌ཅིག༌ ཉ༌ ཨིན༌ནོག༌།

40 ནམ༌ཁའེ༌ ཟུགས༌ དང༌ ཇིག༌རྟེན༌ནི༌ ཟུགས༌ ཉིས༌ ཡོད༌ཏེ༌ ཨིན༌ནོག༌། ནམ༌ཁའེ༌ ཟུགས༌གུན༌ནི༌ ཟིལ༌བོ༌ ནི༌ ཇིག༌རྟེན༌ནི༌ ཟུགས༌གུན༌ནི༌ སང༌ སོ༌སོ༌ རིག༌ ཡོད༌ཏེ༌ ཨིན༌ནོག༌། 41 ཉི༌མ༌ ཁོ༌རང༌ང༌ ཟིལ༌ རིགས༌ ཅིག༌, ཡང༌ ཟླ༌ཝ༌ དང༌ སྐར༌མ༌གུན༌ལ༌ ཞན༌ཡང༌ ཟིལ༌ རིགས༌ ཅིག༌ ཡོད༌ཏེ༌ ཨིན༌ནོག༌, སྐར༌མ༌ ཚང༌མའེ༌ ནང༌ངའང༌ ཁོ༌རང༌ ཅིག༌ དང༌ ཅིག༌གི༌ ནང༌ང༌ ཟིལ༌ སོ༌སོ༌ རིག༌ ཡོད༌ཏེ༌ ཨིན༌ནོག༌།

42 ཏེན༌ན༌ ཙོགས༌, ཤི༌ཏེ༌ སྟིང༌ནེ༌ སོན༌ཏེའ༌ ལངས༌ཤེས༌པོའང༌ ཨིན༌ནོག༌། ང༌དང༌གུན༌ ཤི༌ ཟ༌ནེ༌, ང༌དང༌ངི༌ ཇིག༌རྟེན༌ནི༌ ཟུགས༌པོ༌གུན༌ སའེ༌ ནང༌ང༌ སུབ༌བ༌ནོག༌, ཨིན༌ནའང༌ ཏེ༌གུན༌ ཏུས༌གྱུན༌ ལུས༌ཤེས༌སི༌ ཕིའ༌ སོན༌ཏེའ༌ ལང༌ང༌ ཛད༌ཅེས༌ ཨིན༌ནོག༌། 43 ཞན༌ ཏེ༌གུན༌ སྤལ༌ མེད༌ཏེ༌ སུབ༌ནའང༌, ཏེ༌གུན༌ ཟིལ༌ལི༌ ནང༌ང༌ ལངས༌ས༌ནོག༌། ཏེ༌གུན༌ ཤེད༌མེད༌ཁན༌ནི༌ ནང༌ང༌ སུབ༌བ༌ནོག༌, ཨིན༌ནའང༌ ཏེ༌གུན༌ ཤེད༌ཅན༌ གྱུར༌ཏེ༌ ལང༌ང༌ ཛད༌ཅེས༌ ཨིན༌ནོག༌། 44 ཏེ༌གུན༌ མིའི༌ ཟུགས༌པོའེ༌ ཚུལ༌ལ༌ སུབ༌བ༌ནོག༌, ཨིན༌ནའང༌ སེམས༌ཉིད༌དི༌ ཟུགས༌པོ༌གུན༌ནི༌ ཚུལ༌ལ༌ ལང༌ང༌ ཛད༌ཨིན༌, ཀ༌ཟུག༌ རང༌ཞིན༌ནི༌ ཟུགས༌པོ༌གུན༌ ཡོད༌ད༌ ཙོགས༌ལ༌, སེམས༌ཉིད༌དི༌ ཟུགས༌པོ༌གུན༌ནའང༌ ཡོད༌ཏེ༌ ཨིན༌ནོག༌།

45 ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌ “ཨ༌དམ༌ མི༌ ཏང༌པོ༌བོ༌, སྲོག༌ ཡོད༌ཁན༌ནི༌ མི༌ཞིག༌ ཛད༌ཏེ༌ ཨིན༌པིན༌”✡ ཨིན༌ནའང༌ ཐའ༌མའེ༌ ཨ༌དམ༌, ཀ༌བོ༌ མ༌ཤི༌ཀ༌ ཞུགས༌ཏེ༌ ཨིན༌, ཁོང༌ ནི༌ ང༌དང༌ང༌ ཐུག༌ཉིད༌དི༌ མི༌ཚེ༌ སལ༌ཁན༌ ཞུགས༌ཏེ༌ ཨིན༌ནོག༌། 46 ཏང༌པོ༌བོ༌ ནི༌ ཐུག༌ཉིད༌དི༌ ཟུགས༌པོ༌ མན༌པ༌, རང༌ཞིན༌ནི༌ ཟུགས༌པོ༌ཞིག༌ ཨིན༌པིན༌, ཏེ༌ སྟིང༌ནེ༌ ཐུག༌ཉིད༌དི༌ ཟུགས༌པོ༌བོ༌ ཇུངས༌ཏེ༌ ཨིན༌ནོག༌། 47 ཨ༌དམ༌ ཟེར༌ཁན༌ནི༌ མི༌ ཏང༌པོ༌བོ༌, ཇིག༌རྟེན༌ནི༌ སའེ༌ ཀ༌ནེ༌ ཅོའ༌ ཛད༌ཏེ༌ ཨིན༌པིན༌, ཨིན༌ནའང༌ མི༌ ཉིས༌པ༌ མ༌ཤི༌ཀའ༌ ནམ༌ཁའ༌ནེ༌ ཕེབས༌ཏེ༌ ཨིན༌པིན༌། 48 ཇིག༌རྟེན༌ནི༌ མི༌གུན༌ ཇིག༌རྟེན༌ནི༌ མི༌བོ༌ ཙོགས༌, ཡང༌ ནམ༌ཁའེ༌ མི༌གུན༌ ནམ༌ཁའེ༌ མི༌ ཙོགས༌ ཡོང༌ང༌ནོག༌། 49 ཀ༌ཟུག༌ དག༌ས༌ ང༌དང༌གུན༌ ཇིག༌རྟེན༌ནི༌ མི༌བོ༌ ཙོགས༌ ཨིན༌, ཞག༌ཤིག༌ ང༌དང༌གུན༌ ནམ༌ཁའེ༌ མི༌བོ༌ ཙོགས༌ གྱུར༌ཅེས༌ ཨིན༌ནོག༌།

50 སྤུན༌གུན༌ ངའེ༌ ཟེར༌ཅེས༌སི༌ ཏོན༌ཏག༌པོ༌ ནི༌, ང༌དང༌གུན༌ནི༌ འི༌ ཟུགས༌པོ༌བོའ༌ དཀོན༌མཆོག༌གི༌ གྱལ༌སྲིད༌ ནོར༌སྐལ༌ལ༌ ཐོབ༌བ༌ མ༌ནོག༌། ཤི༌ཅེས༌ཅན༌ནི༌ འི༌ ཟུགས༌པོའ༌ ཏུས༌གྱུན༌ ལུས༌ཤེས༌ཅན༌ནི༌ དཀོན༌མཆོག༌གི༌ གྱལ༌སྲིད༌པོ༌ ནོར༌སྐལ༌ལ༌ མི༌ཐོབ༌། 51 ཨིན༌ནའང༌ ངའེ༌ ཁྱོ༌ཞ༌གུན༌ལ༌ དཀོན༌མཆོག༌གི༌ སང༌ཝའེ༌ ཐབ༌ལྡིངས༌པོ༌ སྔོན༌ཅུག༌ཨིན༌། ང༌དང༌གུན༌ནི༌ ནང༌ནེ༌ ཚང༌མ༌ མི༌ཤི༌, ཨིན༌ནའང༌ ང༌དང༌ ཚང༌མའེ༌ ནང༌ང༌ གྱུར༌ཇ༌ ཁྱོང༌ང༌ ཛད༌ཨིན༌། 52 ཏེ༌གུན༌ མིག༌ ཀྲབ༌ཁན༌ ཙོགས༌ལ༌ ཧུན༌མེད༌ལ༌ ཇུང༌ཅེས༌ ཨིན༌ནོག༌ ནམ༌ དཀོན༌མཆོག༌གི༌ ཕོ༌ཉ༌གུན༌ནི༌ ཐའ༌མའེ༌ ཏུང༌བོ༌ ཕུ༌ཨིན༌། ཏུང༌བོ༌ ཕུའ༌ཅིག༌, ཤི༌ཏེ༌ ཡོད༌ཁན༌ ཚང༌མ༌ ཏུས༌གྱུན༌ནི༌ ཕིའ༌ སོན༌ཏེའ༌ ལང༌ང༌ ཛད༌ཅེས༌ དང༌ ང༌དང༌ སོན༌ཏེའ༌ ལུས༌ཁན༌གུན༌ནི༌ ནང༌ང༌ གྱུར༌ཇ༌ ཁྱོང༌ང༌ ཛད༌ཨིན༌། 53 ང༌དང༌གུན༌ནི༌ རུལ༌ཅེས༌ཅན༌ནི༌ ཟུགས༌པོ༌ མི༌རུལ༌ཅེས༌ ཡང༌ ཤི༌ཅེས༌ཅན༌ནི༌ ཟུགས༌པོ༌ ཏུས༌གྱུན༌ སོན༌ཏེའ༌ ལུས༌ཁན༌ གྱུར༌གོས༌།

54 ང༌དང༌གུན༌ནི༌ ཤི༌ཅེས༌ཅན༌ནི༌ ཟུགས༌པོ༌གུན༌ མ༌ནེ༌ མི༌ཤི༌ཅེས༌ཅན༌ནི༌ ཟུགས༌པོའེ༌ ནང༌ང༌ གྱུར༌ར༌ཅིག༌, འི༌ ཏམ༌པའེ༌ སུང༌རབས༌པོ༌ དྲན༌དྲ༌ གྲུབ༌ཅེས༌ ཨིན༌ནོག༌, “དཀོན༌མཆོག༌གི༌ གྱལ༌ཁའེ༌ ཤི༌ཅེས༌པོ༌ མེད༌ཁན༌ ཛདས༌།”✡

55 “ཝ༌ ཤི༌ཅེས༌, ཏ༌ ཁྱོ༌རང༌ངི༌ གྱལ༌ཁ༌བོ༌ ཀ༌རེ༌།

ཝ༌ ཤི༌ཅེས༌, ཏ༌ ཁྱོ༌རང༌ངི༌ ཟུག༌ཟེར༌བོ༌ ཀ༌རེ༌?”✡

56 སྡིག༌པའེ༌ ཞས༌ཏེ༌ མི༌གུན༌ནི༌ཀ༌ ཤི༌ཅེས༌ ཇུང༌ང༌ནོག༌, ཡང༌ ཁྲིམས༌ གྱུད༌ཏེ༌ ང༌དང༌ང༌ སྡིག༌པའེ༌, མ༌ ཇིགས༌པ༌ ཁྲེས༌ཏོར༌ ཅོ༌ཁན༌ནི༌ ཝང༌བོ༌ ཧ༌གོའ༌ནོག༌། 57 ཨིན༌ནའང༌ དཀོན༌མཆོག༌ག༌ ཐུག༌རྗེ༌ཆེ༌, ཁོང༌ངི༌ ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀ༌ གྱུད༌ཏེ༌ ང༌དང༌གུན༌ལ༌ སྡིག༌པ༌ དང༌ ཤི༌ཅེས༌སི༌ཀ༌ གྱལ༌ཁའ༌ སལ༌ལ༌ ཛད༌ཏེ༌ ཨིན༌ནོག༌།

58 ཏེ༌བོའེ༌ཕིའ༌ ངའེ༌ སྤུན༌གུན༌ ཏད༌པའེ༌ ནང༌ང༌ ཤེད༌ཅན༌ དང༌ སྟན༌པོ༌ གྱུར༌ཤིག༌། ཏུས༌གྱུན༌ གཙོ༌བོའེ༌ ཕིའ༌ རིངས༌ཨིན༌ཞིག༌ ཞབས༌ཏོག༌ ཞུ༌ཤིག༌, ཅིའ༌ཟེར༌ན༌ གཙོ༌བོའེ༌ ཕིའ༌ ཅི༌ཞིག༌ ཅོ༌ནའང༌, གོད༌ལ༌ མི༌ཆ༌ཅེས༌པོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌།

16

ཏད༌པ༌ཅན༌གུན༌ལ༌ གྱུ༌ནོར༌རི༌ རོགས༌།

16:1-4

1 ཏ༌ ཡེ༌རུ༌ཤ༌ལེམ༌མི༌ ནང༌ང༌ དཀོན༌མཆོག༌གི༌ མི༌གུན༌ནི༌ ཕིའ༌ ལྡུ༌ཨིན༌ ཡོད༌ཁན༌ནི༌ པེ༌ནེ༌ སྐོར༌ལ༌ ཁྱོ༌ཞའེ༌ ཏྲི༌ཝ༌ ཏྲི༌ཁན༌ནི༌ ལན༌ལ༌, གཱ༌ལ༌ཏི༌ཡའེ༌ ཆོས༌ཚོགས༌གུན༌ལ༌ ངའེ༌ ཏང༌ཁན༌ནི༌ ལབ༌ཞའེ༌ ནང༌ང༌ ཁྱོ༌ཞ༌གུན༌ནའང༌ གྲུལ༌གོ༌ཤེས༌ ཨིན༌ནོག༌། 2 ཟ༌ཉི༌མ༌ རིམས༌སི༌ ཁྱོ༌ཞ༌གུན༌ནི༌ རང༌རང༌ངི༌ ལས༌ ཅོས༌ཏེ༌ ཐོབ༌ཁན༌ནི༌ པེ༌ནེའི༌ ནང༌ནེ༌ ཁག༌ཞིག༌ ཐེན༌ཏེ༌, བོར༌གོ༌ཤེས༌ ཨིན༌ནོག༌། ང༌ ཏེ༌རུ༌ ཡོང༌ཡོང༌ ཚག༌པ༌ སྲུངས༌ཏེ༌ མ༌དུག༌ག༌, ཏེ༌བོ༌ དག༌ས༌ནེ༌ ཕར༌ལ༌ ཅོ༌ཤིག༌། 3 ང༌ ཏེ༌རུ༌ ལེབས༌ཏེ༌ སྐྱེས༌གུན༌ ཡེ༌རུ༌ཤ༌ལེམ༌མི༌ ནང༌ང༌ ཁྱེར༌ཅེས༌སི༌ ཕིའ༌ ཁྱོ༌ཞ༌གུན༌ནི༌ ལྡམ༌ཁན༌ནི༌ ལོན༌ཁྱེར༌ཁན༌གུན༌ལ༌, ངའེ༌ གྱབ༌ཤེད༌དི༌ ཨི༌གེ༌ རིག༌ བྲི༌ཨིན༌། 4 ཡང༌ ཀལ༌ཏེས༌ ཁྱོ༌ཞ༌གུན༌ནི༌ ངའ༌ ཁོང༌གུན༌ ཉམ༌པོ༌ ཆ༌ཅེས༌པོ༌ ཕན༌ཐོགས༌ཅན༌ དུག༌ སམ༌ན༌, ཁོང༌གུན༌ ང༌ ཉམ༌པོ༌ ཡོང༌ནའང༌ གྲིགས༌ཏེ༌ ཨིན༌ནོག༌།

པ༌འུ༌ལུའི༌ སྟིང༌ཇུག༌གི༌ ལབ༌ཞ༌གུན༌།

16:5-18

5 ང༌ མ༌ཀེ༌དོ༌ནི༌ཡཱའེ༌ ཡུལ༌ལ༌ སོང༌ཏེ༌ སྟིང༌ནེ༌, ཁྱོ༌ཞ༌གུན༌ ཡོད༌ས༌ ཐུག༌ག༌ལ༌ ཡོང༌ཨིན༌, ཅིའ༌ཟེར༌ན༌ ངའེ༌ མ༌ཀེ༌དོ༌ནི༌ཡཱའ༌ གྱུད༌ཏེ༌ བེས༌ལ༌ ཆ༌ཅེས༌སི༌ ཐབ༌ལྡིངས༌ཏེ༌ ཨིན༌། 6 ཅི༌གྱུས༌ ང༌ ཁྱོ༌ཞ༌གུན༌ ཉམ༌པོ༌ བན༌ཤིག༌ དུག༌ཨིན༌ ཡ༌ དགུན༌ གང༌པོའང༌, ཏེ༌ནེ༌ ཁྱོ༌ཞ༌གུན༌ནི༌ ང༌ ཀ༌ཡུལ༌ལ༌ ཆ༌ནའང༌, ཏེ༌རུ༌ ངའ༌ སྒོས༌དོམ༌གུན༌ ཏངས༌ཏེ༌ ལམ༌ཅུག༌ ཉན༌ཅེས༌ ཨིན༌ནོག༌། 7 འི༌ ལན༌ ང༌ ཙ༌པིག༌ཞིག༌ ཐུག༌ག༌ ཡོངས༌ཏེ༌ ཆ༌ཅེས༌སི༌ དོད༌པ༌ མེ༌རག༌, ཀལ༌ཏེས༌ གཙོ༌བོའེ༌ ང༌ གོངས༌པ༌ སལ༌ལ༌ ཛད༌ན༌, ང༌ ཡོངས༌ཏེ༌ ཏུས༌བན༌ཤིག༌ དུག༌ཉིན༌རག༌། 8 ཨིན༌ནའང༌ པེན༌ཏི༌ཀོས༌སི༌ གའ༌སྟོན༌ ལེབ༌ལེབ༌ ཚོག༌པ༌ལ༌, ང༌ འི༌རུ༌ ཨེ༌ཕེ༌སས༌སི༌ གྱལ༌སའེ༌ ནང༌ང༌ དུག༌ཨིན༌། 9 ཞན༌ འི༌རུ༌ མང༌པོ༌ཞིག༌གི༌ ངའེ༌ གྱབ༌གལ༌ ཅོ༌ནའང༌, ང༌ བྲས༌བུ༌ ཟང༌པོ༌ སྨིན༌སྲིད༌ཅེས༌ཅན༌ནི༌ ལས༌ གྱལ༌ལ༌ ཅོ༌ཅེས༌སི༌ སྐབས༌ ཟང༌པོ༌ རིག༌ ཐོབས༌ཏེ༌ ཡོད༌།

10 ངའེ༌ སྤུན༌ ཏི༌མོ༌ཐི༌ ལེབ༌ ཟ༌ནེ༌, ཁྱོ༌ཞའེ༌ ཕྲོའ༌ ཁོའ༌ ཇིགས༌ནང༌ ཡོང༌ མ༌ཅུག༌ཤིག༌ ཅིའ༌ཟེར༌ན༌ ངའེ༌ ཅོ༌ཁན༌ ཙོགས༌ལ༌ ཁོའེང༌ གཙོ༌བོའེ༌ ལས༌གུན༌ ཅོ༌ཨིན༌ ཨིན༌ནོག༌། 11 སུ༌ཞིག༌གའང༌ ཁོའ༌ རིན༌མེད༌ ཅོ༌ མ༌ཅུག༌ཤིག༌། ཁོ༌ ང༌ ཡོད༌ས༌ ལོགས༌ཏེ༌ ཡོང༌ ཟ༌ནེ༌ ཁྱོ༌ཞ༌གུན༌ནི༌, ཅིན༌ལབས༌ ཉམ༌པོ༌ ཁོ༌ ལམ༌ཅུག༌ཤིག༌། ཁོ༌ ཞན༌ཡང༌ ཏད༌པ༌ཅན༌གུན༌ ཉམ༌པོ༌ ཡོང༌ཅེས༌སི༌ ངའེ༌ རེ༌ཝ༌ ཅོའད༌།

12 ཏ༌ ང༌དང༌གུན༌ནི༌ སྤུན༌ ཨ༌པོ༌ལོས༌སི༌ སྐོར༌ལ༌ ཞུ༌ན༌, ངའེ༌ ཁོའ༌ ཁྱོ༌ཞ༌གུན༌ནི༌ཀ༌ ཞན༌ཡང༌ ཏད༌པ༌ཅན༌གུན༌ ཉམ༌པོ༌ ཆ༌ཅེས༌ལ༌ སྤོས༌པ༌ ཏང༌ཨིན༌ ཞུ༌ཝ༌ ཕུལ༌པིན༌, ཨིན༌ནའང༌ ཁོའ༌ དག༌ས༌ ཆ༌ཅེས༌སི༌ དོད༌པ༌ མི༌རུག༌། ཡང༌ སྐབས༌ ཐོབ༌ ཟ༌ནེ༌ ཁོ༌ ཁྱོ༌ཞ༌གུན༌ལ༌ ཐུག༌ག༌ ཡོང༌ཨིན༌།

13 ཤང༌ ཅོ༌ཤིག༌; ཏད༌པའེ༌ ནང༌ང༌ སྟན༌པོ༌ དུག༌ཤིག༌; སེམས༌ཤུགས༌ཅན༌ ཡང༌ ཏད༌པའེ༌ ནང༌ང༌ ཤེད༌ཅན༌ གྱུར༌ཏེ༌ དུག༌ཤིག༌། 14 ཅི༌ཚང༌མ༌ ཅེས༌པ༌ ཉམ༌པོ༌ ཅོ༌ཤིག༌།

15-16 ཁྱོ༌ཞ༌གུན༌ལ༌ གྱུས༌ཨིན༌ནོག༌, སྟེ༌ཕན༌ནས༌ དང༌ ཁོའེ༌ ནང༌མི༌ ཚང༌མ༌ གརིས༌སི༌ ནང༌ང༌ ཏད༌པ༌ཅན༌ ཏང༌པོ༌རང༌ ཨིན༌པིན༌། ཡང༌ ཁོང༌གུན༌ནི༌ དཀོན༌མཆོག༌གི༌ མི༌གུན༌ནི༌ ཕིའ༌ ཞབས༌ཏོག༌ ཞུ༌ཅེས༌སི༌ ནང༌ང༌ ཏུས༌ ཕུད༌ཨིན༌ ཨིན༌ནོག༌། སྤུན༌གུན༌ལ༌ ངའེ༌ སྤོས༌པ༌ ཏང༌ཨིན༌ ཞུ༌ཝ༌ ཨིན༌, ཁྱོ༌ཞ༌རང༌གུན༌ ཁོང༌གུན༌ དང༌ ཞན༌ཡང༌ འི༌ཙོགས༌སི༌ དོད༌པ༌ ཉམ༌པོ༌ ཞབས༌ཏོག༌ ཞུ༌ཁན༌གུན༌ནི༌ ཝང༌ངི༌ ཡོག༌ག༌ བོར༌ཤིག༌། 17 ང༌དང༌ངི༌ སྤུན༌ སྟེ༌ཕན༌ནས༌, ཕོར༌ཅུན༌ན༌ཏུས༌ དང༌, ཨ༌ཁའི༌ཀས༌ གུན༌ འི༌རུ༌ ལེབ༌ཅེས༌པོའེ༌ ང༌ མ༌ ཐད༌པོ༌ རག༌, ཅིའ༌ཟེར༌ན༌ ཁོང༌གུན༌ནི༌ ཁྱོ༌ཞའེ༌ ཚབས༌ ཅོས༌ཏེ༌ ང༌ རོགས༌ ཅོ༌རུག༌། 18 ཁྱོ༌ཞ༌གུན༌ལ༌ ཡོད༌ད༌ ཙོགས༌ལ༌ ཁོང༌གུན༌ ངའེ༌ ཕིའང༌ ཧ༌ལས༌སི༌ སྤོས༌པ༌ རིག༌ གྱུར༌ཏེ༌ ཨིན༌། ཁོང༌ ཙོགས༌སི༌ མི༌, གྱལ༌ལ༌ ཅོས༌ཏེ༌ ཞབས༌ཏོག༌ ཞུ༌ཁན༌གུན༌ལ༌ ཁྱོ༌ཞ༌གུན༌ནི༌ སྟོད༌པ༌ ཕུལ༌གོས༌།

པ༌འུ༌ལུའི༌ སྟིང༌ཇུག༌གི༌ ཇུ༌ ཞུས༌།

16:19-24

19 ཨ༌སི༌ཨཱའེ༌ གྱལ༌ཁག༌གི༌ ནང༌ང༌ ཡོད༌ཁན༌ནི༌ ཆོས༌ཚོགས༌གུན༌ནི༌ གཙོ༌བོའེ༌ ཚན༌ནི༌ ནང༌ང༌ ཇུ༌ ཀལ༌དུག༌། སྤུན༌ ཨ༌ཀུའི༌ལའ༌ དང༌ ཁོའེ༌ ན༌མ༌ པརི༌སི༌ལ༌ ཡང༌ ཁོང༌ངི༌ ཁང༌པའེ༌ ནང༌ང༌ ཚོགས༌ཁན༌ནི༌ ཆོས༌ཚོགས༌སིའང༌ ཇུ༌ ཀལ༌དུག༌། 20 འི༌རུ༌ ཡོད༌ཁན༌ནི༌ སྤུན༌ ཚང༌མའེ༌ ཁྱོ༌ཞ༌གུན༌ལ༌ ཇུ༌ ཀལ༌དུག༌། ཅིག༌ དང༌ ཅིག༌ག༌ ཅམས༌པ༌ ཉམ༌པོ༌ ཇུ༌ ཞུས༌།

21 ཏ༌ ང༌ པ༌འུ༌ལུའི༌ ཨི༌གེ༌ བྲི༌ཁན༌བོའེ༌ ཀ༌ནེ༌ ཉི༌གུ༌ ཁྱོངས༌ཏེ༌ ང༌རང༌ངི༌ ལག༌བྲིས༌སི༌ ནང༌ང༌ ཇུ༌ ཀལ༌ལད༌།

22 ཀལ༌ཏེས༌ སུ༌ཞིག༌གི༌ གཙོ༌བོའ༌ ཅེས༌པ༌ ཅོའ༌ མེད༌ན༌, ཏེ༌ མི༌བོའ༌ ངན༌ ཕོག༌ག༌ནོག༌། ང༌དང༌གུན༌ནི༌ གཙོ༌བོ༌ གྱོགས༌པ༌ སྐྱོད༌ཤིག༌།

23 གཙོ༌བོ༌ ཡེ༌ཤུའི༌ ཐུག༌རྗེ༌ ཁྱོ༌ཞ༌གུན༌ ཉམ༌པོ༌ ལུས༌ཤིག༌།

24 མ༌ཤི༌ཀ༌ ཡེ༌ཤུའི༌ ཨིན༌ཁན༌ ཚང༌མ༌ལ༌ ངའེ༌ ཅེས༌པ༌ ཀལ༌ལད༌།

✡ 1:19 1:19 ཡེ༌ཤ༌ཡཱ༌ 29:14

✡ 1:31 1:31 ཡེ༌རེམ༌ཡཱ༌ 9:24

✡ 2:9 2:9 ཡེ༌ཤ༌ཡཱ༌ 64:4

* 2:13 2:13 ཐུག༌ཉིད༌དི༌ དེན༌བ༌གུན༌ ནི༌ ང༌དང༌ངི༌ མིག༌ནེ༌ མ༌ཐོང༌ཁན༌ ཨིན༌ནའང༌ དཀོན༌མཆོག༌གི༌ ང༌དང༌གུན༌ལ༌ སྔོན༌ ཅུག༌ག༌ ཛད༌ཁན༌གུན༌ ཨིན༌ནོག༌།

✡ 2:16 2:16 ཡེ༌ཤ༌ཡཱ༌ 40:13

✡ 3:19 3:19 ཡོབ༌ 5:13

✡ 3:20 3:20 སུང༌གུར༌ 94:11

* 5:1 5:1 ཨ༌བའེ༌ ན༌མ༌ གཉེས༌པ༌ མ༌ཚབས༌ ཟེར༌ར༌ནོག༌།

† 5:8 5:8 ཨིས༌ར༌ཨེལ༌པ༌གུན༌ ཨི༌ཇིབ༌བི༌ ཝང༌ངི༌ ཡོག༌ནེ༌ ཐར༌ཏེ༌ སྟིང༌ནེ༌ ཁོང༌གུན༌ནི༌ ཏེ༌ རང༌ཝང༌པོ༌ པེ༌སག༌གི༌ གའ༌སྟོན༌ནི༌ ཏུས༌ལ༌ རྩིའད༌པིན༌། ཏེ༌ཏུས༌ ཁོང༌གུན༌ནི༌ ཁང༌པའེ༌ ནང༌ང༌ སྐྱུར༌ མེད༌ཅེས༌ ཏན༌ཏན༌ ཅོས༌ཏེ༌ ཁོང༌གུན༌ནི༌ སྐྱུར༌ མེད༌ཁན༌ནི༌ ཏ༌གི༌ ཟའད༌པིན༌།

✡ 5:13 5:13 བཀའ༌ཁྲིམས༌ ཉིས༌པ༌ 17:7, 19:19, 21:21, 24, 24:7

✡ 6:16 6:16 གོ༌ཟུག༌ 2:24

* 7:28 7:28 ཏེ༌བོ༌ མ༌ཤི༌ཀ༌པ༌གུན༌ལ༌ ནགས༌ སྟན༌ནི༌ ཏུས༌པོ༌ ཨིན༌ནོག༌

✡ 9:9 9:9 བཀའ༌ཁྲིམས༌ ཉིས༌པ༌ 25:4

✡ 10:7 10:7 བིང༌ཏེ༌ ཆའ༌ཁན༌ 32:6

✡ 10:26 10:26 སུང༌གུར༌ 24:1

✡ 14:21 14:21 ཡེ༌ཤ༌ཡཱ༌ 28:11, 12

✡ 15:27 15:27 སུང༌གུར༌ 8:6

✡ 15:32 15:32 ཡེ༌ཤ༌ཡཱ༌ 22:13

✡ 15:45 15:45 གོ༌ཟུག༌ 2:7

✡ 15:54 15:54 ཡེ༌ཤ༌ཡཱ༌ 25:8

✡ 15:55 15:55 ཧོ༌ཤཱ༌ཡི༌ 13:14

ཀོ༌རིན༌ཐི༌པ༌ 2

1

2

3

4

5

6

7

8

9

10

11

12

13

ཀོ༌རིན༌ཐི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌ ཉིས༌པ༌།

ཀོ༌རིན༌ཐི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 22 ཉེ༌ཁོར༌ལ༌ བྲིའ༌ ཛད༌ཁན༌བོ༌ ང༌དང༌གུན༌ལ༌ ཆོས༌སི༌ ཁས༌པ༌གུན༌ གྱུད༌ཏེ༌ གྱུས༌ ཆའ༌ནོག༌། འི༌ ཆག༌བྲིས༌པོ༌, པ༌འུ༌ལུའི༌ མ༌ཀེ༌དོ༌ནི༌ཡཱའེ༌ ནང༌ང༌ ཡོད༌ཏུས༌ བྲིའ༌ ཛད༌ཏེ༌ ཨིན༌ནོག༌།

འི༌ ཆག༌བྲིས༌ དང༌ སྔུན༌མའེ༌ ཆག༌བྲིས༌སི༌ པར༌རི༌ ཏུས༌པོའེ༌ ནང༌ང༌ པ༌འུ༌ལུ༌ ཀོ༌རིན༌ཐི༌ ཆོས༌ཚོགས༌ལ༌ ཐུག༌ག༌ལ༌ སོང༌ཏེ༌ ཨིན༌པིན༌། ཏེ༌ཏུས༌པོ༌ པ༌འུ༌ལུ༌ དང༌ ཁོང༌གུན༌ནི༌ ཕིའ༌ མ༌ ཀགས༌པོའེ༌ ཏུས༌ཤིག༌ ཨིན༌པིན༌, ཅིའ༌ཟེར༌ན༌ ཁོང༌ང༌ ཏེ༌ ཆོས༌ཚོགས༌པོའ༌ ཏེ༌ནང༌ང༌ ཡོད༌ཁན༌ནི༌ ནོར༌ཁྲུལ༌ ཚང༌མའེ༌ ཀ༌ནེ༌ སྐྱོང༌གོས༌པིན༌། སྟིང༌ནེ༌ ཁོང༌ངི༌ ཏི༌ཏུས༌ ཏེ༌རུ༌ ལམ༌ཅུགས༌ ཡང༌ ཁོང༌གུན༌ནི༌ སྐོར༌ལ༌ ཏི༌ཏུས༌སི༌ ཀ༌ནེ༌ ནས༌ཚུལ༌ ཟང༌པོ༌ རིག༌ ཚོར༌། ཨིན༌ནའང༌ ཏ༌རུང༌ངའང༌ ཏེ༌ ཆོས༌ཚོགས༌སི༌ ནང༌ང༌ ཁ༌ཅིག༌གི༌ པ༌འུ༌ལུའི༌ ཝང༌ཆ༌བོའ༌ གྱབ༌གལ༌ ཅོའད༌པིན༌། ཏེན༌ན༌བོའེ༌ཕིའ༌ པ༌འུ༌ལུའི༌ འི༌ ཆག༌བྲིས༌པོ༌ བྲིའ༌ ཛདས༌, འི༌ནང༌ང༌:

1, ཀོ༌རིན༌ཐིའ༌ ལོགས༌ཏེ༌ ཡོང༌ཅེས༌སི༌ ཐབ༌ལྡིངས༌སི༌ ནང༌ང༌ ཅི༌ཕིའ༌ གྱུར༌ཇ༌ ཁྱོངས༌ཁན༌བོ༌ ཧ༌གོ༌ཅུག༌ག༌ ཛད༌ཅེས༌;

2, ཁོང༌གུན༌ནི༌ ཆད༌པ༌ ཅད༌ཁན༌, ཏད༌པ༌ཅན༌ སྡིག༌པ༌ ཅོ༌ཁན༌བོ༌ ཉམ༌པོ༌ ཐུན༌བྲེལ༌ ཅོ༌ཅེས༌ལ༌ ཞུ༌ཝ༌ ཞུ༌ཅེས༌;

3, ཟུས༌མ༌ ལོབ༌བོན༌གུན༌ནི༌ སྤུང༌གོལ༌ནེ༌ ཁོང༌ངི༌ ཆག༌ལས༌གུན༌ སྐྱོབ༌བ༌ ཛད༌ཅེས༌;

4, ཡེ༌རུ༌ཤ༌ལེམ༌མི༌ ནང༌ང༌ ཡོད༌ཁན༌ནི༌ ཆོས༌ཚོགས༌གུན༌ནི༌ ཕིའ༌ པེ༌ནེ༌ རོག༌རམ༌མི༌ ཁ༌ཆད༌ ཅོ༌ཁན༌བོ༌ དྲན༌དྲའ༌ གྲུབ༌ཅུག༌ཅེས༌ལ༌ སྤོས༌པ༌ སལ༌ཅེས༌;

5, ཀོ༌རིན༌ཐི༌ ནང༌ང༌ ཡོད༌ཁན༌ནི༌ ཟུས༌མའེ༌ སྐུ༌ཚབས༌གུན༌ནི༌ ཟེར༌ཁན༌ནི༌ གྱབ༌གལ༌ལ༌, པ༌འུ༌ལུ༌ མ༌ཤི༌ཀའེ༌ སྐུ༌ཚབས༌ ཨིན༌ཁན༌ནི༌ ཝང༌ཆ༌བོ༌ ཆོས༌ཚོགས༌ལ༌ སྟན༌ཅེས༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1-2

1 འི༌ ཨི༌གེ༌བོ༌ དཀོན༌མཆོག༌གི༌ ཐུག༌གོངས༌ ནང༌ཞིན༌ལ༌, མ༌ཤི༌ཀ༌ ཡེ༌ཤུའི༌ སྐུ༌ཚབས༌ལ༌ ལྡམ༌མ༌ ཛདས༌ཁན༌ནི༌ པ༌འུ༌ལུའི༌ ཆོགས༌ནེ༌ ཨིན༌། ང༌དང༌ངི༌ སྤུན༌ ཏི༌མོ༌ཐིའི༌ ང༌ ཉམ༌པོ༌ ཡོད༌, ཡང༌ ངའེ༌ འི༌ ཨི༌གེ༌བོ༌ ཀོ༌རིན༌ཐི༌ དཀོན༌མཆོག༌གི༌ ཆོས༌ཚོགས༌ མ༌ཚད༌, ཨ༌ཀ༌ཡཱའེ༌ ཡུལ༌ལི༌ ནང༌ང༌ ཡོད༌ཁན༌ནི༌ དཀོན༌མཆོག༌གི༌ མི༌ ཏམ༌པ༌ ཚང༌མ༌ལའང༌ ཀལ༌ལད༌། 2 དཀོན༌མཆོག༌ ང༌དང༌གུན༌ནི༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ སལ༌ལ༌ ཛད༌ཤིག༌།

དཀོན༌མཆོག༌གི༌ སེམས༌ལ༌ ཞི༌དེ༌ སལ༌ལ༌ ཛདས༌།

1:3-11

3 ང༌དང༌གུན༌ནི༌, གཙོ༌བོ༌ ཡེ༌ཤུ༌ མ༌ཤི༌ཀའེ༌ ཡབ༌ དཀོན༌མཆོག༌ག༌ སྟོད༌པ༌ ཕུལ༌ཤིག༌། ཁོང༌ ནི༌, སྙིང༌རྗེའེ༌ ཨ༌བ༌ དང༌ སེམས༌དེ༌ ཚང༌མའེ༌ དཀོན༌མཆོག༌ ཞུགས༌ཏེ༌ ཨིན༌ནོག༌། 4 ང༌དང༌གུན༌ནིའང༌ ཞན༌མ༌གུན༌ལ༌ སེམས༌སི༌ ནང༌ང༌ ཞི༌དེ༌ ཏང༌ཉན༌ཅེས༌སི༌ ཕིའ༌, དཀོན༌མཆོག༌གི༌ ང༌དང༌གུན༌ལ༌ བར༌དོ༌ ཚང༌མའེ༌ ནང༌ང༌ སེམས༌དེ༌ སལ༌ལ༌ ཛད༌ད༌ནོག༌། དཀོན༌མཆོག༌གི༌ ང༌དང༌གུན༌ལ༌ སལ༌ལ༌ ཛད༌ཁན༌ནི༌ ཏེན༌ན༌ ཙོགས༌ ཞི༌དེ༌ ང༌དང༌གུན༌ནིའང༌ བར༌དོའེ༌ ནང༌ང༌ ཡོད༌ཁན༌གུན༌ལ༌ ཏང༌ཉན༌ཨིན༌། 5 མ༌ཤི༌ཀའེ༌ ནང༌ང༌ ང༌དང༌གུན༌ནི༌ རྡུག༌ངལ༌གུན༌ གྱས༌ཨིན༌ ཆ༌ ཟ༌ནེ༌, ང༌དང༌ངི༌ སེམས༌སི༌ ནང༌ང༌ ཞི༌དེའང༌ མ༌ཤི༌ཀ༌ གྱུད༌ཏེ༌ གྱས༌ཨིན༌།

6 ཀལ༌ཏེས༌ ང༌ཞ༌གུན༌ བར༌དོའེ༌ ལྕིད༌དི༌ ནན༌ཏེ༌ ཡོད༌ན༌, ཏེ༌བོ༌ ཁྱོ༌ཞ༌གུན༌ལ༌ ཐར༌པ༌ དང༌ ཁྱོ༌ཞའེ༌ ནང༌ང༌ ཞི༌དེའེ༌ ཕིའ༌ ཨིན༌། ཡང༌ ཀལ༌ཏེས༌ ང༌ཞ༌གུན༌ལ༌ ཞི༌དེ༌ སལ༌ལ༌ ཛད༌ན༌, ཏེ༌བོའང༌ ཁྱོ༌ཞ༌གུན༌ནི༌ སེམས༌དེ༌ ཕིའ༌ ཨིན༌། ཏེ༌ནེ༌ ང༌ཞ༌གུན༌ནི༌ ཁུར༌ཨིན༌ ཡོད༌ཁན༌ ཙོགས༌ རྡུག༌ངལ༌བོ༌ ཁྱོ༌ཞ༌གུན༌ནིའང༌ ཟོད༌པ༌ དང༌ སྙིང༌རུས༌ ཉམ༌པོ༌ ཁུར༌ཨིན༌། 7 ང༌ཞ༌གུན༌ལ༌ ལོ༌ཁྱེལ༌ རག༌, ཁྱོ༌ཞ༌གུན༌ ང༌ཞའེ༌ རྡུག༌ངལ༌གུན༌ནི༌ ནང༌ང༌ དྲེས༌ པ༌སང༌, ཁྱོ༌ཞ༌གུན༌ ང༌ཞའེ༌ སེམས༌དེའེ༌ ནང༌ངའང༌ དྲེས༌ཨིན༌།

8 སྤུན༌གུན༌ ཁྱོ༌ཞ༌གུན༌ལ༌ ང༌ཞའེ༌ ཨ༌སི༌ཨཱའེ༌ ཡུལ༌ལི༌ ནང༌ང༌ བར༌དོ༌ ཁུར༌ཁན༌གུན༌ ཧ༌གོ༌གོ༌ཤེས༌ ཨིན༌ནོག༌, ཏེ༌ ཁུ༌རུའི༌ ལྕིད༌པོ༌ ང༌ཞ༌གུན༌ནི༌ ཁྱུད༌དི༌ སང༌ མང༌ང༌ ཐལ༌ཏེ༌ ཡོད༌ པ༌སང༌, ང༌ཞའེ༌ སོན༌ཏེའ༌ ལུས༌ཤེས༌སི༌ རེ༌ཝ༌བོ༌ མེད༌ཁན༌ སོང༌། 9 དེན༌བའ༌, ང༌ཞ༌གུན༌ ཤིའ༌ནོག༌ སམ༌། ཨིན༌ནའང༌ ང༌ཞ༌གུན༌ལ༌ ང༌ཞ༌རང༌ངི༌ ཁྱུད༌གུན༌ནི༌ཀ༌ རག༌ལས༌ཏེ༌ མ༌དུག༌ག༌, ཤི༌ཁན༌གུན༌ སོན༌ཏེའ༌ ལང༌ང༌ ཛད༌ཁན༌ དཀོན༌མཆོག༌གི༌ཀ༌ རག༌ལས༌ཏེ༌ དུག༌གོ༌ཤེས༌སི༌ ཕིའ༌, ཏེ༌གུན༌ ཇུངས༌ཏེ༌ ཨིན༌ནོག༌། 10 ཁོང༌ངི༌ ང༌ཞ༌གུན༌ ཤི༌ཅེས༌སི༌ ཇིགས༌པ༌གུན༌ནི༌ ཀ༌ནེ༌ ཐར༌ ཅུག༌ག༌ ཛད༌ཏེ༌ ཨིན༌ནོག༌, ཡང༌ ཡང༌སྐྱར༌ ཐར༌ ཅུག༌ག༌ ཛད༌ཨིན༌། ཁོང༌ངི༌ ཡོང༌ཅེས༌ཅན༌ནི༌ ཏུས༌སི༌ ནང༌ངའང༌, ང༌ཞ༌གུན༌ ཐར༌ ཅུག༌ག༌ ཛད༌ཅེས༌པོའེ༌ཀ༌ ང༌ཞ༌གུན༌ནི༌ ལོ༌ཁྱེལ༌ བོར༌རད༌། 11 ཡང༌ ཁྱོ༌ཞ༌གུན༌ནི༌ ང༌ཞའེ༌ ཕིའ༌, མོས༌ལམ༌ ཞུ༌ཅེས༌གུན༌ གྱུད༌ཏེ༌ ང༌ཞ༌གུན༌ལ༌ རོགས༌ ཅོའ༌ནོག༌། ཏེ༌ནེ༌ མི༌ མང༌པོ༌ཞིག༌གི༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཨིན༌, ཅིའ༌ཟེར༌ན༌ དཀོན༌མཆོག༌གི༌ ཐུག༌རྗེ༌ ཉམ༌པོ༌, མང༌པོ༌ཞིག༌གི༌ ང༌ཞའེ༌ སྲུང༌སྐྱོབ༌བི༌ ཕིའ༌ མོས༌ལམ༌ ཞུ༌ཁན༌གུན༌ལ༌ ལན༌སལ༌ལ༌ ཛད༌ཏེ༌ ཨིན༌ནོག༌།

པ༌འུ༌ལུ༌ མི༌སྐྱོད༌ཅེས༌སི༌ གྱུན༌ཚན༌།

1:12-2:4

12 ང༌ཞ༌གུན༌ནི༌ ལོ༌ཁྱེལ༌ དང༌ སེམས༌ ལག༌མོ༌ ཉམ༌པོ༌ ཟེར༌ཉན༌ཨིན༌, ང༌ཞ༌གུན༌ འི༌ ཇིག༌རྟེན༌པ༌ ཡང༌ མིག༌སལ༌ལི༌ ཁྱོ༌ཞ༌གུན༌ ཉམ༌པོ༌ དུག༌ ཟ༌ནེ༌, དཀོན༌མཆོག༌གི༌ སལ༌ཁན༌ནི༌ མི༌ཚེ༌ ཏམ༌པ༌ དང༌ ཀྲང༌པོའེ༌ ཚུལ༌ལ༌ པུད༌པིན༌། ང༌ཞ༌གུན༌ མི༌ཤེས༌རབས༌སི༌ཀ༌ མན༌པ༌, དཀོན༌མཆོག༌གི༌ ཐུག༌རྗེའེ༌ཀ༌ རག༌ལས༌ཏེ༌ དུགས༌པིན༌། 13 ངའེ༌ ཨི༌གེ༌གུན༌ སལ༌པོ༌ ཨིན༌, ཏེ༌གུན༌ནི༌ ནང༌ང༌, ཡང༌ ཏོན༌ཏག༌ ཅའང༌ སྦས༌ཏེ༌ མེད༌, ཡང༌ ཁྱོ༌ཞ༌གུན༌ལ༌ ཧ༌གོ༌ཅེས༌ལའང༌ ལ༌མོ༌ ཡོད༌། ངའེ༌ རེ༌ཝ༌ ཅོའད༌, ཞག༌ཤིག༌ ཁྱོ༌ཞ༌གུན༌ནི༌ ང༌ཞའེ༌ སྙིང༌ངི༌ ནང༌ང༌ ཡོད༌ཁན༌ ཚང༌མ༌ ཧ༌གོ༌ ཐུབ༌ཨིན༌། 14 ཁྱོ༌ཞ༌གུན༌ནི༌ ང༌ཞའ༌ དག༌ས༌ སིང༌ ཧ༌གོ༌ མ༌ཐུབ༌ནའང༌, གཙོ༌བོ༌ ཡེ༌ཤུ༌ ལོགས༌ཏེ༌ ཕེབ༌ཤེས༌སི༌ ཞག༌ག༌, ཁྱོ༌ཞ༌གུན༌ནི༌ ང༌ཞའ༌, སལ༌པོ༌ ཅོས༌ཏེ༌ ཧ༌གོ༌ པ༌སང༌, ཁྱོ༌ཞ༌གུན༌ལ༌ ང༌ཞའེ༌ཀ༌ ཕོ༌སོ༌ ཚོར༌ཨིན༌ ཀ༌ཟུག༌ ཁྱོ༌ཞའེ༌ཀ༌ ང༌ཞ༌གུན༌ལ༌ ཕོ༌སོ༌ ཚོར༌རད༌། 15-16 ཁྱོ༌ཞའེ༌ ཧ༌གོའི༌ ནང༌ང༌ ངའ༌ ལོ༌ཁྱེལ༌ ཡོད༌པ༌, ངའེ༌ ཀ༌ནེ༌ ཁྱོ༌ཞའ༌ ཕན༌ཐོགས༌ མང༌ང༌ ཐོབ༌ཅེས༌སི༌ ཕིའ༌, ངའ༌ ཁྱོ༌ཞ༌གུན༌ ཉམ༌པོ༌ ཐུག༌ག༌ ཡོང༌ཅེས༌ལ༌ ལན༌ ཉིས༌ ཐབ༌ལྡིངས༌པིན༌། ཏང༌པོ༌ མ༌ཀེ༌དོ༌ནི༌ཡཱའེ༌ ཡུལ༌ལ༌ ཆའ༌ ཟ༌ནེ༌ ཡང༌ ཉིས༌པ༌ ལོགས༌ཏེ༌ ཡོང༌ ཟ༌ནེ༌, ཏེ༌ནེ༌ ང༌ ཡ༌ཧུ༌དཱའེ༌ ཡུལ༌ལི༌ ནང༌ང༌ བེས༌ལ༌ ཆ༌ ཟ༌ནེ༌, སྒོས༌དོམ༌ ཡོད༌ཁན༌གུན༌ ཁྱོ༌ཞ༌གུན༌ནི༌ ཏང༌ཅེས༌སི༌ རེ༌ཝའང༌ ཨིན༌པིན༌། 17 ཨིན༌ནའང༌ ཁྱོ༌ཞའ༌ ཁ༌ཅིག༌གི༌, ཁོའེ༌ ཐབ༌ལྡིངས༌གུན༌ནི༌ ནང༌ང༌ གྱུར༌ཇ༌ ཅི༌ཕིའ༌ ཁྱོང༌ང༌ནོག༌ ཟེར༌ཏེ༌ ཏྲི༌སྲིད༌ཅེས༌ ཨིན༌ནོག༌། ཅི༌ ཁྱོ༌ཞ༌གུན༌ནི༌, ངའེ༌ ང༌རང༌ངི༌ ཐབ༌ལྡིངས༌གུན༌ སམ༌བ༌ མ༌ཏང༌ང༌ ཅོས༌ཏེ༌ ཨིན༌ནོག༌ སམ༌མ༌ རག༌ག༌? ཅི༌ ཁྱོ༌ཞ༌གུན༌ནི༌, ང༌ ཇིག༌རྟེན༌པ༌གུན༌ ཙོགས༌ ཨིན༌ནོག༌ སམ༌མ༌ རག༌ག༌, ཀ༌གུན༌ནི༌ “ཅོ༌ཨིན༌” ཟེར༌ར༌ནོག༌ ཨིན༌ནའང༌ ཅོའ༌ མ༌ནོག༌?

18 ཨིན༌ནའང༌ ཀ༌ཟུག༌ དཀོན༌མཆོག༌ ཨིད༌ཤེས༌ཅན༌ ཞུགས༌ཏེ༌ ཨིན༌, ངའེ༌ ཁྱོ༌ཞ༌གུན༌ལ༌ “ང༌ ཡོང༌ཨིན༌” ཟེར༌ཁན༌ནི༌ ཁ༌ཆད༌པོའང༌ ཀྲང༌པོ༌ ཨིན༌པིན༌། ངའེ༌ “མན༌” ཟེར༌ཅེས༌པོའ༌ “ཨིན༌” མི༌ཟེར༌། 19 དཀོན༌མཆོག༌གི༌ སྲས༌, ཡེ༌ཤུ༌ མ༌ཤི༌ཀའེ༌ “ཨིན༌” ཡ༌ “མན༌” མོལ༌ཅེས༌སི༌ ནང༌ང༌ ཐའ༌མ༌ ཐེ༌ཚོམས༌ ཅོའ༌ ཛད༌ད༌ མ༌ནོག༌། སྤུན༌ སི༌ལས༌,* ཏི༌མོ༌ཐི༌ དང༌ ངའེ༌ ཁྱོ༌ཞ༌གུན༌ལ༌ ཆོས༌ཤད༌ཁན༌བོ༌ ནི༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ ཨིན༌, ཡང༌ དཀོན༌མཆོག༌གི༌ མོལ༌ཁན༌བོ༌ ཁོང༌ངི༌ “དྲན༌དྲའ༌ གྲུབ༌ཅུག༌ག༌ནོག༌།” 20 ཅིའ༌ཟེར༌ན༌ མ༌ཤི༌ཀ༌ གྱུད༌ཏེ༌, དཀོན༌མཆོག༌གི༌ ཞལ༌ཆད༌ ཚང༌མ༌ གྲུབ༌ ཅུག༌ག༌ ཛད༌ད༌ནོག༌, ཏེ༌བོའེ༌ཕིའ༌ ང༌ཞ༌གུན༌ནི༌ “ཨ༌མེན༌”† ཟེར༌ཏེ༌ དཀོན༌མཆོག༌ག༌ སྟོད༌པ༌ ཕུལ༌ལད༌།

21 ང༌ཞའ༌ དང༌ ཁྱོ༌ཞའ༌ ཉིས༌ཀོའེ༌ ཏད༌པ༌ མ༌ཤི༌ཀའེ༌ ནང༌ང༌ སྟན༌པོ༌ གྱུར༌ ཅུག༌ག༌ ཛད༌ཁན༌བོ༌ ནི༌ དཀོན༌མཆོག༌ ཞུགས༌ཏེ༌ ཨིན༌ནོག༌། ཐར༌པའེ༌ ཕིའ༌ ཁོང༌ངི༌ ང༌དང༌གུན༌ ལྡམ༌མ༌ ཛད༌ཏེ༌ ཨིན༌ནོག༌། 22 དཀོན༌མཆོག༌གི༌ ཏམ༌པའེ༌ ཐུག༌ཉིད༌ ང༌དང༌གུན༌ནི༌ སྙིང༌ངི༌ ནང༌ང༌ བོར༌ར༌ ཛད༌ཏེ༌, ང༌དང༌གུན༌ ཁོང༌ངི༌ ཨིན༌ཁན༌བོའེ༌ ཐེ༌ཙེ༌ གྱབ༌བ༌ ཛདས༌, ཡང༌ ཏེ༌ཟུག༌ ཛད༌ཅེས༌པོའེ༌ དཀོན༌མཆོག༌གི༌ ང༌དང༌གུན༌ལ༌ ཛད༌ཁན༌ནི༌ ཞལ༌ཆད༌ ཚང༌མ༌ གྲུབ༌ཅེས༌པོ༌ ཏན༌ཏན༌ ཅོ༌ ཛདས༌།

23 ཏ༌ ངའེ༌ ཟེར༌ཅེས༌ཅན༌གུན༌ ཀྲང༌པོ༌ ཨིན༌ཁན༌ནི༌ སྤང༌པོ༌ དཀོན༌མཆོག༌ ཨིན༌། ང༌ ཀོ༌རིན༌ཐིའ༌ ལོགས༌ཏེ༌ མི༌ཡོང༌ཅེས༌སི༌ གྱུན༌ཚན༌བོ༌ ནི༌, ཁྱོ༌ཞ༌གུན༌ལ༌ ངའེ༌ ཀ༌ནེ༌ ཁའ༌ མ༌སྲན༌ཏྲེ༌ ཕོག༌ཅེས༌ནེ༌ སྐྱོབ༌ཅེས༌པོ༌ ཨིན༌པིན༌། 24 ཏེ༌བོ༌ ནི༌, ཁྱོ༌ཞའེ༌ ཏད༌པ༌ ཅོ༌ཁན༌བོ༌ ལག༌ལེན༌ནི༌ ནང༌ང༌ ཁྱོང༌ ཟེར༌ཏེ༌ ཝང༌ ཏང༌ཅེས༌པོ༌ མན༌, ཨིན༌ནའང༌ ཁྱོ༌ཞ༌གུན༌ སྐྱིད༌པོའེ༌ གང༌ཅེས༌སི༌ ཕིའ༌ ང༌ཞའེ༌ ཁྱོ༌ཞ༌གུན༌ ཉམ༌པོ༌ ལས༌ ཅོ༌ཉིན༌རག༌། ཁྱོ༌ཞ༌རང༌ངི༌ ཏད༌པ༌ ཅིག༌པོ༌ གྱུད༌ཏེ༌ ཁྱོ༌ཞ༌གུན༌ སྟན༌པོ༌ ལུས༌ཨིན༌།

2

1 ཏེན༌ན༌བོའེ༌ཕིའ༌ ངའེ༌, ཁྱོ༌ཞའ༌ ལན༌ ཉིས༌པ༌ ཐུགས༌ཏེ༌ ཚེར༌ཁ༌ དང༌ རྡུག༌ངལ༌ མི༌སྟན༌ཅེས༌སི༌ ཐག༌ཅད༌པིན༌། 2 ཀལ༌ཏེས༌ ངའེ༌ ཁྱོ༌ཞ༌གུན༌ལ༌ ཚེར༌ཅུག༌ན༌, ཏེ༌ནེ༌ སུའི༌ ངའ༌ ཐད༌པོ༌ ཡོང༌ཅུག༌ཨིན༌, ཏན༌ཏན༌ལ༌ ངའེ༌ ཚེར༌ཁ༌ སྟན༌ཁན༌གུན༌ནི༌ མི༌ཅུག༌། 3 ཏེན༌ན༌བོའེ༌ཕིའ༌ ངའེ༌ ཁྱོ༌ཞ༌གུན༌ལ༌ ཏེ༌ ཨི༌གེ༌བོ༌ བྲིས༌པིན༌, ཅིའ༌ཟེར༌ན༌ ང༌ ཡོང༌ ཟ༌ནེ༌, ངའ༌ སྐྱིད༌པོ༌ ཁྱོང༌གོ༌ཤེས༌ཅན༌གུན༌ནི༌ ཚེར༌ཁ༌ མི༌ཁྱོང༌། ཁྱོ༌ཞ༌གུན༌ནི༌ ཐད༌པོའེ༌ ང༌ ཐད༌པོ༌ ཁྱོང༌ཁན༌བོ༌, ཁྱོ༌ཞ༌གུན༌ལ༌ གྱུས༌མེད༌ད༌? 4 ངའེ༌ ཏེ༌ ཨི༌གེ༌བོ༌ མ༌སྲན༌ཏྲེ༌ ཚེར༌ཁ༌, སྙིང༌ངི༌ ནང༌ང༌ བར༌དོ༌ དང༌ ཆི༌མ༌ མང༌པོ༌ ཉམ༌པོ༌ བྲིས༌པིན༌། ཚེར༌ཁ༌ ཡོང༌ མ༌ཅུག༌ག༌, ངའེ༌ ཁྱོ༌ཞ༌གུན༌ལ༌ ཙམ༌ཤིག༌གི༌ ཅེས༌པ༌ ཅོ༌ཁན༌བོ༌ ཧ༌གོ༌ཅུག༌ཉིན༌ རག༌པིན༌།

སྡིག༌པ༌ ཅོ༌ཁན༌བོའ༌ ཤགས༌པ༌ ཏོང༌།

2:5-13

5 རྡུག༌པོ༌ ཚང༌མ༌ ཇུང༌ཅུག༌ཁན༌ནི༌ མི༌བོའེ༌ ཁྱོ༌ཞ༌གུན༌ལ༌ ང༌ སང༌ མང༌ང༌ རྡུག༌པོ༌ སྟན༌ཏེ༌ ཨིན༌ནོག༌ ཟེར༌ ཟ༌ནེ༌, ངའེ༌ ཧས༌ ཏངས༌ཏེ༌ མན༌། 6 ཁྱོ༌ཞའ༌ མང༌ཆེའེ༌ ཁོའ༌ ཆད༌པ༌ ཏང༌ཁན༌བོ༌, ཁོའེ༌ ཕིའ༌ ཐད༌ཐད༌ ཨིན༌ནོག༌ ཅིའ༌ཟེར༌ན༌ ཁོའེ༌ གྱོད༌པ༌ ཅོས༌ཏེ༌ ཨིན༌ནོག༌། 7 ཨིན༌ནའང༌ ཏ༌ ཁོའ༌ ཤགས༌པ༌ ཏངས༌ཏེ༌ ཁོའེ༌ སེམས༌ལ༌ ཞི༌དེ༌ ཏང༌གོ༌ཤེས༌ ཨིན༌ནོག༌, ཏེ༌ མན༌ན༌ ཁོའ༌ རྡུག༌པོའེ༌ ལྕིད༌པོ༌ ཁུར༌ མི༌ཉན༌། 8 ངའེ༌ ཁྱོ༌ཞ༌གུན༌ལ༌ ཁོའ༌ ཡང༌སྐྱར༌ ཅེས༌པ༌ ཅོ༌ཅེས༌ལ༌ སྤོས༌པ༌ ཏང༌ཨིན༌ ཞུ༌ཝ༌ ཕུལ༌ལད༌། 9 ཁྱོ༌ཞ༌གུན༌ནི༌ ངའེ༌ ཟེར༌ཁན༌ ཚང༌མ༌ལ༌ ཁའ༌ ཉན༌དུག༌ག༌ མི༌དུག༌ ལྟ༌ཅེས༌སི༌ ཕིའ༌ ངའེ༌ ཁྱོ༌ཞ༌གུན༌ལ༌ སྔུན༌ལ༌ ཨི༌གེ༌ བྲིས༌པིན༌། 10 ཁྱོ༌ཞ༌གུན༌ནི༌ ཏེ༌ མི༌བོའ༌ ཤགས༌པ༌ ཏང༌ང༌ཅིག༌, ངེའང༌ ཁོའ༌ ཤགས༌པ༌ ཏང༌ཨིན༌། ཡང༌ ཤགས༌པ༌ ཏང༌གོ༌ཤེས༌པོའ༌ ཤགས༌པ༌ ཏང༌ཅེས༌པོ༌ ངའེ༌ མ༌ཤི༌ཀའེ༌ ཝང༌ངི༌ ནང༌ང༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཅོའད༌། 11 ཤེ༌ཏན༌ནི༌ ང༌དང༌ངི༌ ནང༌ང༌ ཡོད༌ཁན༌ནི༌ ནས༌ལུག༌པོའེ༌ ཕན༌ཐོགས༌ མི༌ལེན༌ཅེས༌སི༌ ཕིའ༌, ང༌དང༌གུན༌ནི༌ ཏེ༌ མི༌བོའ༌ ཤགས༌པ༌ ཏང༌གོ༌ཤེས༌ ཨིན༌ནོག༌, ཅིའ༌ཟེར༌ན༌ ང༌དང༌གུན༌ལ༌ ཤེ༌ཏན༌ནི༌ ཐབས༌ངན༌པ༌གུན༌ གྱུས༌ཡོད༌ཏེ༌ ཨིན༌ནོག༌།

12 ང༌ ཏྲོ༌འེས༌སི༌ གྱལ༌སའེ༌ ནང༌ང༌ མ༌ཤི༌ཀའེ༌ གའ༌མོའེ༌ ནས༌ཚུལ༌ ཤད༌ད༌ལ༌ ལེབ༌བ༌ཅིག༌, གཙོ༌བོ༌ ཡེ༌ཤུའི༌ སྒོ༌ ཕེའ༌ ཛད༌ཏེ༌ ངའ༌ ཏེ༌ཟུག༌ ཅོ༌ཅེས༌སི༌ སྐབས༌ སལས༌། 13 ཨིན༌ནའང༌ ངའེ༌ སེམས༌སི༌ ནང༌ང༌ ཞི༌དེ༌ མེ༌རག༌པིན༌, ཅིའ༌ཟེར༌ན༌ ངའེ༌ སྤུན༌ ཏི༌ཏུས༌ ཁྱོ༌ཞ༌གུན༌ནི༌ ཀ༌ནེ༌ ལོན༌གུན༌ ཁུར༌ཏེ༌ ཏ༌རུང༌ ཚོག༌པ༌ མ༌ལེབ༌པ༌ ངའེ༌ ཏྲོ༌འེས༌པ༌གུན༌ལ༌ ཇུ༌ ཞུས༌ཏེ༌ ཁོ༌ ཙལ༌ལ༌ མ༌ཀེ༌དོ༌ནི༌ཡཱའེ༌ གྱལ༌སའ༌ སོང༌པིན༌།

ཆད༌དོན༌ སོ༌མའེ༌ ཞབས༌ཏོག༌པ༌གུན༌།

2:14-3:6

14 ཨིན༌ནའང༌ ངའེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཨིན༌, ཁོང༌ ནི༌, ང༌ཞ༌གུན༌ལ༌ ཆད༌མེད༌ལ༌ མ༌ཤི༌ཀའེ༌ གྱལ༌ཁའ༌ ཐོབ༌ཁན༌ནི༌ ཁྲོམས༌སྐོར༌རི༌ ནང༌ང༌ གོ༌ཁྲིད༌ ཛད༌ཁན༌བོ༌ ཞུགས༌ཏེ༌ ཨིན༌ནོག༌། * ཏ༌ དག༌ས༌ ཁོང༌ངི༌ ང༌ཞ༌གུན༌ མ༌ཤི༌ཀ༌ ཤེས༌ཁན༌ནི༌ ཏྲི༌ཞིམ༌བོ༌, སྤེལ༌ཅེས༌ལ༌ ཀོལ༌ལ༌ ཛད༌ཏེ༌ ཨིན༌ནོག༌། 15 ཅིའ༌ཟེར༌ན༌ ང༌ཞ༌གུན༌ མ༌ཤི༌ཀའེ༌ དཀོན༌མཆོག༌ག༌ ཕུལ༌ལ༌ ཛད༌ཁན༌ནི༌ ཏྲི༌ཞིམ༌ཅན༌ནི༌ སྤོས༌ ཙོགས༌ ཨིན༌ནོག༌། ཨིན༌ནའང༌ སྐྱོབ༌བ༌ ཛད༌ཅེས༌ཅན༌གུན༌ནི༌ ཏེ༌ ཏྲི༌ཞིམ༌བོ༌ ཁྲེས༌ཏོར༌ ཆ༌ཅེས༌སི༌ ལམ༌མི༌ཀ༌ གྲུལ༌ཁན༌གུན༌ནི༌ སང༌ སོ༌སོ༌ རིག༌ ཚོར༌ར༌ནོག༌། 16 ཁ༌ཅིག༌གི༌ ང༌ཞའ༌ ཤི༌ཁན༌ནི༌ ཏྲི༌མ༌, ཨིན༌ནའང༌ ཞན༌གུན༌ནི༌ སྲོག༌ སལ༌ཁན༌ནི༌ ཏྲི༌ཞིམ༌ ཙོགས༌ ཚོར༌ར༌ནོག༌། ཏེ༌ཙོགས༌སི༌ ལས༌ ཁག༌ཅན༌ ཅོ༌ཅེས༌སི༌ ཁྱུད༌ སུའ༌ ཡོད༌ཀྱག༌?

17 ཁྱོ༌ཞ༌གུན༌ནི༌ ལྟོས༌ཤིག༌, ང༌ཞ༌གུན༌ ཕན༌ཐོགས༌སི༌ ཕིའ༌ ཆོས༌ཤད༌ཁན༌ནི༌ ཏེ༌ སྐྱོན༌ཇན༌ མི༌གུན༌ ཙོགས༌ མན༌ཧེ༌། ཨིན༌ནའང༌ དཀོན༌མཆོག༌གི༌ ཀལ༌ལ༌ ཛད༌ཁན༌ དང༌ ཁོང༌ངི༌ ཟིགས༌ཨིན༌ ཡོད༌ཁན༌བོ༌ གྱུས༌ཡོད༌ཁན༌ནི༌ མི༌གུན༌ ཙོགས༌ལ༌, མ༌ཤི༌ཀའེ༌ ཝང༌ངི༌ ནང༌ང༌, ང༌ཞའེ༌ སེམས༌ ཟང༌པོ༌ ཉམ༌པོ༌ ཆོས༌ཤད༌དད༌།

3

1 ང༌ཞའེ༌ ཡང༌སྐྱར༌ ང༌ཞ༌རང༌ངི༌ཀ༌ ཕོ༌སོ༌ ཅོ༌ཅེས༌ གོ༌ཟུག༌ ཅོས༌ཏེ༌ ཨིན༌ནོག༌ག༌? ཡ༌ ང༌ཞའ༌ ཞན༌གུན༌ ཙོགས༌ལ༌ ཁྱོ༌ཞའ༌ སྟན༌ཅེས༌ལ༌ ཡ༌ ཁྱོ༌ཞ༌གུན༌ནི༌ ཀ༌ནེ༌ གྱབ༌ཤེད༌དི༌ ཨི༌གེ༌ སྒོས༌དོམ༌ ཡོད༌ཏེ༌ ཨིན༌ནོག༌ག༌? ཏན༌ཏན༌ མི༌གོས༌། 2 ཏེ༌ ཨི༌གེ༌བོ༌ ནི༌ ང༌ཞའེ༌ སྙིང༌ངི༌ཀ༌ བྲི༌ཁན༌ ཁྱོ༌ཞ༌རང༌གུན༌ ཨིན༌, ཀ༌བོ༌ ཚང༌མའེ༌ སིལ༌ཏེ༌ ང༌ཞའེ༌ ཁྱོ༌ཞའེ༌ ཕྲོའ༌ ཅོས༌ཁན༌ནི༌ ལས༌ ཟང༌པོ༌གུན༌ ཧ༌གོ༌ཨིན༌། 3 མ༌ཤི༌ཀའེ༌ ཆོགས༌ནེ༌ ང༌ཞའེ༌ ལས༌གུན༌ནི༌ བྲས༌བུ༌ སྟན༌ཁན༌ནི༌ ཨི༌གེ༌, ཁྱོ༌ཞའ༌ ཨིན༌ནོག༌། ཏེ༌ ཨི༌གེ༌ ཉི༌གུ༌ ཉམ༌པོ༌ མན༌པ༌, དཀོན༌མཆོག༌ སོན༌པོའེ༌ ཐུག༌ཉིད༌ ཉམ༌པོ༌ བྲིས༌ཏེ༌ ཨིན༌ནོག༌། ཏེ༌བོ༌ བཀའ༌རྒྱ༌ རྕུ༌ ཙོགས༌ལ༌ རྡོའེ༌ཀ༌ སྐོས༌ཏེ༌ མེད༌པ༌, མི༌གུན༌ནི༌ སེམས༌སི༌ ནང༌ང༌ ཡོད༌ཏེ༌ ཨིན༌ནོག༌།

4 ཏེ༌ ཚང༌མ༌ ཟེར༌ཅེས༌སི༌ ནང༌ང༌ ང༌ཞ༌གུན༌ལ༌ ལོ༌ཁྱེལ༌ རག༌, ཅིའ༌ཟེར༌ན༌ མ༌ཤི༌ཀ༌ གྱུད༌ཏེ༌, དཀོན༌མཆོག༌གི༌ ནང༌ང༌ ང༌ཞ༌གུན༌ནི༌ ཏད༌པ༌ སྟན༌པོ༌ ཨིན༌། 5 ང༌ཞའེ༌ ཟེར༌ར༌མེད༌, ང༌ཞ༌རང༌ངི༌ ལག༌ག༌ ཞབས༌ཏོག༌ ཞུ༌ཅེས༌སི༌ ཁྱུད༌གུན༌ ཡོད༌, ཨིན༌ནའང༌ དཀོན༌མཆོག༌གི༌ ཆོགས༌ནེ༌ སལ༌ལ༌ ཛད༌ཏེ༌ ཨིན༌། 6 ཁོང༌ངི༌ ང༌ཞ༌གུན༌ལ༌ ཁོང༌རང༌ངི༌ ཆད༌དོན༌ སོ༌མའེ༌ ཞབས༌ཏོག༌ ཞུ༌ཅེས༌སི༌ ཁྱུད༌ སལ༌ལ༌ ཛད༌ཏེ༌ ཨིན༌ནོག༌། འི༌ ཆད༌དོན༌ སོ༌མ༌བོ༌ ནི༌, བྲིས༌ཁན༌ནི༌ ཁྲིམས༌གུན༌ ཁའ༌ཉན༌ཅེས༌པོ༌ མན༌པ༌, དཀོན༌མཆོག༌ ཁོང༌རང༌ངི༌ ཐུག༌ཉིད༌ སལ༌ལ༌ ཛད༌ཅེས༌པོ༌ ཨིན༌ནོག༌། བྲིས༌ཏེ༌ ཡོད༌ཁན༌ནི༌ ཁྲིམས༌ སྙིང༌པ༌བོའེ༌, ཤི༌ཅེས༌ ཁྱོང༌ང༌ནོག༌, ཨིན༌ནའང༌ ཐུག༌ཉིད༌བོའེ༌, མི༌ཚེ༌ སོ༌མ༌ སལ༌ལ༌ནོག༌།

ཆད༌དོན༌ སོ༌མའེ༌ ཟིར༌རྗིད༌།

3:7-18

7 ཞན༌ ཏེ༌ཟུག༌ ནས༌ལུག༌ ཟིར༌རྗིད༌ཅན༌ ཉམ༌པོ༌ གོ༌ཟུགས༌ཏེའང༌, རྡོའེ༌ཀ༌ སྐོས༌ཁན༌ བཀའ༌རྒྱ༌ རྕུ༌བོའེ༌, ཤི༌ཅེས༌སི༌ ཆོགས༌ལ༌ ཁྲིདས༌, ཀ༌བོ༌ ཨིས༌ར༌ཨེལ༌པ༌གུན༌ནི༌ ལུང༌སྟོན༌པ༌ མོ༌ཟེས༌སི༌ ལྡོང༌ང༌ ལྟ༌ མ༌ཉན༌, ཅིའ༌ཟེར༌ན༌ ཁོང༌ངི༌ ལྡོང༌ནེ༌ དཀོན༌མཆོག༌གི༌ ཟིར༌རྗིད༌ ལྡང༌ཤན༌ བིང༌ངད༌པིན༌, ཨིན༌ནའང༌ ལྡངས༌པོ༌ ཀུ༌ལེ༌ ཀུ༌ལེའ༌ ཡོལ༌ཨིན༌ སོང༌། 8 ཏ༌ ཏམ༌པའེ༌ ཐུག༌ཉིད༌དི༌ མི༌ཚེ༌ སལ༌ཅེས༌པོའེ༌ ཅི༌ ང༌དང༌གུན༌ནི༌ འི༌ ཆད༌དོན༌ སོ༌མའེ༌ ནང༌ང༌ མངས༌ཏེའང༌ ཟིར༌རྗིད༌ མང༌པོའེ༌ རེ༌ཝ༌ ཅོ༌ མ༌གོས༌ས༌? 9 ཁྲིམས༌ཅད༌ ཁྱོང༌ཁན༌ནི༌ བཀའ༌རྒྱ༌ རྕུ༌བོ༌ ཟིར༌རྗིད༌ཅན༌ཞིག༌ ཡོད༌ན༌, ཏེ༌ནེ༌ དཀོན༌མཆོག༌གི༌ སྐུན༌དུན༌ལ༌ ང༌དང༌ ཀྲང༌པོ༌ ཛད༌ཁན༌ནི༌ ཆད༌དོན༌ སོ༌མ༌བོའ༌, ཙམ༌ཤིག༌གི༌ ཟིར༌རྗིད༌ མེད༌གྲོ༌། 10 ངོས༌པོའ༌, གོ༌མའེ༌ ཟིར༌རྗིད༌པོ༌ ཆད༌དོན༌ སོ༌མའེ༌ ཧ༌ལས༌ཤེས༌སི༌ ཟིར༌རྗིད༌པོ༌ ཉམ༌པོ༌ ལྡུར༌ན༌, ཟིར༌རྗིད༌ མ༌ནེ༌ མེད༌ཁན༌ ཙོགས༌ ཨིན༌ནོག༌། 11 ཡང༌ ཀལ༌ཏེས༌ ཏེ༌ ཡོལ༌ཨིན༌ ཆའ༌ཁན༌བོ༌ ཟིར༌རྗིད༌ ཉམ༌པོ༌ ཇུངས༌ཏེ༌ ཨིན༌ན༌, ཏེ༌ནེ༌ ཏུས༌གྱུན༌ ལུས༌ཤེས༌སི༌ ཆད༌དོན༌ སོ༌མའ༌, ཙམ༌ཤིག༌གི༌ ཟིར༌རྗིད༌ མང༌ང༌ མེད༌གྲོ༌།

12 ཏེ༌ ཆད༌དོན༌ སོ༌མ༌བོའེ༌ ང༌ཞ༌གུན༌ལ༌ ཏེ༌ཟམ༌ ལོ༌ཁྱེལ༌ ཏངས༌ པ༌སང༌, ང༌ཞ༌གུན༌ ཆོས༌ཤད༌ཅེས༌སི༌ ནང༌ང༌ མང༌ང༌ ཧམ༌པ༌ཅན༌ གྱུར༌། 13 ང༌ཞ༌གུན༌ མོ༌ཟེས༌ ཙོགས༌ མན༌, ཁོའེ༌ ཨིས༌ར༌ཨེལ༌པ༌གུན༌ནི༌ ཁོ༌རང༌ངི༌ ལྡོང༌ངི༌ ཀ༌ནེ༌ ཀུ༌ལེའ༌ ཡོལ༌ཏེ༌ ཆེན༌ ཡོད༌ཁན༌ནི༌ ཟིར༌རྗིད༌པོའ༌ མི༌ལྟ༌ཅེས༌སི༌ ཕིའ༌, ཁོ༌རང༌ངི༌ ལྡོང༌བོ༌ རས༌ ཉམ༌པོ༌ ཀབས༌། 14 ཨིན༌ནའང༌ ཏེ༌གུན༌ནི༌ སྙིང༌གུན༌ སྐྱོང༌པོ༌ གྱུར༌། ཏན༌ཏན༌ལ༌ དག༌སའང༌ ནམ༌ ཆད༌དོན༌ སྙིང༌པ༌བོ༌ སིལ༌ལ༌ཅིག༌, ཁོང༌གུན༌ལ༌ ཧ༌གོ༌ ཐུབ༌བ༌ མ༌ནོག༌ ཀ༌ཟུག༌ མོ༌ཟེས༌སི༌ ལྡོང༌ང༌ ཀབ༌ཁན༌བོ༌ ཙོགས༌། མ༌ཤི༌ཀ༌ ཅིག༌པོའེ༌ ནང༌ང༌ ཏད༌པ༌ ཅོ༌ཅེས༌པོའེ༌, ཏེ༌ ཀབ༌ཁན༌བོ༌ ཐེན༌ན༌ ཛད༌ཨིན༌། 15 འོ༌ན༌, དི༌རིང༌ངའང༌ མོ༌ཟེས༌སི༌ ཁྲིམས༌གུན༌ སིལ༌ ཟ༌ནེ༌, ཁོང༌གུན༌ནི༌ སྙིང༌གུན༌ ཀབས༌ཏེ༌ ཁོང༌གུན༌ལ༌ ཧ༌གོ༌ ཐུབ༌བ༌ མ༌ནོག༌།

16 ཨིན༌ནའང༌ སུ༌ཞིག༌གི༌ གཙོ༌བོའེ༌ ནང༌ང༌ ཏད༌པ༌ ཁྱོང༌ང༌ཅིག༌, ཀབས༌ཏེ༌ ཡོད༌ཁན༌བོ༌ ཐེན༌ན༌ ཛད༌ད༌ནོག༌། 17 ཏ༌ གཙོ༌བོ༌ ནི༌ ཐུག༌ཉིད༌ ཞུགས༌ཏེ༌ ཨིན༌ནོག༌, ཡང༌ ཏམ༌པའེ༌ ཐུག༌ཉིད༌ ཡོད༌ཁན༌གུན༌ལ༌ ཏེ༌ ཁྲིམས༌གུན༌ནི༌ ཀ༌ནེ༌ རང༌ཝང༌ ཡོད༌ཏེ༌ ཨིན༌ནོག༌། 18 ང༌དང༌ ཚང༌མའེ༌ ཀ༌ནེ༌ ཀབས༌ཏེ༌ ཡོད༌ཁན༌བོ༌ ཐེན༌ པ༌སང༌, ང༌དང༌གུན༌ནི༌ ཐོང༌ཏེ༌ གཙོ༌བོའེ༌ ཟིར༌རྗིད༌པོ༌ ཕེལ༌ ཅུག༌ག༌ནོག༌, ཀ༌ཟུག༌གི༌ མེ༌ལོང༌ངི༌ ལྡངས༌ ཁྱབས༌ཤུག༌གད༌། ཡང༌ ཐུག༌ཉིད༌ ཨིན༌ཁན༌ནི༌ གཙོ༌བོའེ༌, ང༌དང༌གུན༌ མང༌ནེ༌ མང༌ང༌ ཁོང༌རང༌ ཙོགས༌ ཅོའ༌ ཛད༌ཏེ༌, ང༌དང༌གུན༌ ཁོང༌ངི༌ ཟིར༌རྗིད༌ཅན༌ནི༌ ཟོབ༌སྟའེ༌ ནང༌ང༌ གྱུར༌ཨིན༌ ཆའ༌ནོག༌།

4

ཆག༌ཆོག༌ཆོག༌གི༌ ཟ༌མའེ༌ ནང༌ང༌ ཡོད༌ཁན༌ནི༌ ནོར༌།

4:1-18

1 དཀོན༌མཆོག༌གི༌ ཁོང༌རང༌ངི༌ སྙིང༌རྗེའེ༌ ནང༌ང༌, ང༌ཞ༌གུན༌ལ༌ འི༌ ཞབས༌ཏོག༌གི༌ ཆག༌ལས༌པོ༌ སལ༌ལ༌ ཛད༌ པ༌སང༌, ང༌ཞ༌གུན༌ནི༌ མ༌ནེ༌ སྤོས༌པ༌ མི༌ཕང༌། 2 ང༌ཞ༌གུན༌ནི༌ སེམས༌ངན༌ སྦས༌ཏེ༌ ཡོད༌ཁན༌ དང༌ ཁྲེལ༌བའེ༌ ལས༌ ཚང༌མ༌ ཕངས༌ཏེ༌ སུ༌ཞིག༌གའང༌ གོབ༌ མ༌སྐོར༌ར༌ ཡ༌ དཀོན༌མཆོག༌གི༌ བཀའེ༌ ནང༌ང༌ གྱུར༌ཇ༌ མ༌ཁྱོང༌ང༌ ཨིན༌། དཀོན༌མཆོག༌གི༌ ཟིག༌ཤེས༌ ང༌ཞ༌གུན༌ལ༌ གྱུས༌ཡོད༌པ༌ ཁོང༌ངི༌ ལོན༌གུན༌ ང༌ཞའེ༌ ཀྲང༌པོ༌ ཤད༌དད༌, ཡང༌ ང༌ཞའེ༌ ལས༌གུན༌ནི༌ ཞས༌ཏེ༌, སེམས༌ རྩང༌མ༌ ཡོད༌ཁན༌ ཚང༌མའེ༌, ང༌ཞའ༌ ཨིད༌ཤེས༌ཅན༌ ཨིན༌ཁན༌ནི༌ སྤང༌པོ༌ ཏང༌ང༌ནོག༌།

3 ཀལ༌ཏེས༌ ང༌ཞའེ༌ ཤད༌ཁན༌ནི༌ གའ༌མོའེ༌ ནས༌ཚུལ༌བོ༌ ཀབས༌ཏེ༌ བོར༌རད༌ན༌, ཏེ༌བོ༌ ཁྲེས༌ཏོར༌ ཆ༌ཅེས༌སི༌ ལམ༌མི༌ཀ༌ གྲུལ༌ཨིན༌ ཡོད༌ཁན༌གུན༌ནི༌ ཀ༌ནེ༌ སྦས༌ཏེ༌ བོར༌ཏེ༌ ཨིན༌ནོག༌། 4 འི༌ ཇིག༌རྟེན༌ནི༌ཀ༌ ཝང༌སྲུལ༌ཁན༌ནི༌ ཤེ༌ཏན༌ནི༌, ཏད༌པ༌ མེད༌ཁན༌ནི༌ སྙིང༌གུན༌ སྐྱོང༌པོ༌ ཅོས༌ཏེ༌ སམ༌བ༌གུན༌ ཞར༌ ཅུག༌ག༌ནོག༌། ཁོང༌གུན༌ལ༌ གའ༌མོའེ༌ ནས༌ཚུལ༌ལི༌ ཟིར༌རྗིད༌ཅན༌ནི༌ དེན༌བའེ༌ འོད༌པོ༌ ཐོང༌ མི༌ཐུབ༌ཅེས༌ལ༌ ཁོའེ༌ ཏེ༌བོ༌ ཅོའ༌ནོག༌། ཁོང༌གུན༌ནི༌ ཅི༌ས༌ ཐོག༌ནེ༌ དཀོན༌མཆོག༌ ཙོགས༌ ཨིན༌ཁན༌ནི༌ མ༌ཤི༌ཀའེ༌ ཟིར༌རྗིད༌དི༌ སྐོར༌ལ༌ གའ༌མོའེ༌ ནས༌ཚུལ༌བོ༌ ཧ༌ མ༌གོའ༌ ཨིན༌ནོག༌།

5 ང༌ཞ༌གུན༌ནི༌ ང༌ཞ༌རང༌ངི༌ སྐོར༌ལ༌ ཆོས༌ཤད༌ད༌མེད༌, ཨིན༌ནའང༌ ཡེ༌ཤུ༌ མ༌ཤི༌ཀ༌ གཙོ༌བོ༌ ཨིན༌ནོག༌ ཟེར༌ཏེ༌ ཆོས༌ཤད༌དད༌། ཡང༌ ཡེ༌ཤུའི༌ ཏོན༌ལ༌, ང༌ཞ༌གུན༌ ཁྱོ༌ཞའེ༌ ཡོག༌པོ༌ ཨིན༌། 6 དཀོན༌མཆོག༌གི༌ མོལས༌, “མུན༌ནག༌གི༌ ནང༌ང༌ འོད༌ ཇུང༌ཤིག༌,”✡ ཏེན༌ན༌ གའ༌མོའེ༌ ནས༌ཚུལ༌བོ༌ གྱུད༌ཏེ༌ ཏེ༌ འོད༌པོ༌ ང༌དང༌གུན༌ནི༌ སྙིང༌ངི༌ ནང༌ང༌ བར༌ཅུག༌ག༌ ཛད༌ཅེས༌པོའེ༌, ང༌དང༌གུན༌ནི༌ ཡེ༌ཤུ༌ མ༌ཤི༌ཀའེ༌ ཞལ༌དོང༌ ཐོང༌ཏེ༌ དཀོན༌མཆོག༌གི༌ ཟིར༌རྗིད༌པོ༌ ཧ༌གོ༌ ཐུབ༌ཨིན༌།

7 ཞན༌ ང༌ཞ༌གུན༌ནི༌ སྙིང༌ངི༌ ནང༌ང༌ ཏེ༌ འོད༌པོ༌ ཁྲ༌ཆེམ༌ཆེམ༌ ཅོ༌ཨིན༌ ཡོད༌ནའང༌, ང༌ཞ༌གུན༌ ཏེ༌ རིན༌ཅན༌ ནོར༌ བོར༌ཁན༌ནི༌ ཆག༌ཅེས༌སི༌ ཟ༌མ༌ ཙོགས༌ ཨིན༌། འི༌བོའེ༌ ཀ༌ནེ༌, ང༌ཞ༌གུན༌ནི༌ ཇིགས༌པོ༌ ཁྱུད༌པོ༌ ང༌ཞ༌རང༌ངི༌ མན༌པ༌, དཀོན༌མཆོག༌གི༌ ཆོགས༌ནེ༌ ཨིན༌ཁན༌བོ༌ སལ༌པོ༌ ཧ༌གོའ༌ནོག༌།

8 ང༌ཞ༌གུན༌ལ༌ ཆོགས༌ ཚང༌མ༌ནེ༌ ནགས༌ དང༌ བར༌དོའེ༌ ནན༌ཏེ༌ ཡོད༌ཏེའང༌, ང༌ཞ༌གུན༌ མ༌ཆག༌ག༌ ཨིན༌ནོག༌། ང༌ཞ༌གུན༌ ཐེ༌ཚོམས༌སི༌ ནང༌ང༌ ཡོད༌ནའང༌, ང༌ཞ༌གུན༌ནི༌ རེ༌ཝ༌ ཆོད༌ཏེ༌ རག༌ ཟེར༌ར༌མེད༌། 9 ང༌ཞའ༌ མི༌གུན༌ནི༌ ནགས༌ སྟན༌ནའང༌, དཀོན༌མཆོག༌གི༌ ཕང༌ང༌ ཛད༌ད༌ མི༌རུག༌། ང༌ཞའ༌ མ༌སྐྱོན༌ མ༌སྲན༌ཏྲེ༌ ཆ༌ནའང༌, ང༌ཞ༌གུན༌ མེད༌ཁན༌ ཅོ༌ ཅུག༌ག༌ ཛད༌ད༌ མི༌རུག༌། 10 མ༌ཤི༌ཀའེ༌ ཐུག༌ཉིད༌ ང༌ཞ༌གུན༌ནི༌ ནང༌ང༌ ཞུགས༌ཁན༌བོ༌, མི༌གུན༌ནི༌ ཐོང༌ ཐུབ༌ཅེས༌སི༌ ཕིའ༌, རྡུག༌ངལ༌གུན༌ གྱུད༌ཏེ༌ ང༌ཞའེ༌ ཟུགས༌པོ༌གུན༌ནིའང༌ ཡེ༌ཤུ༌ ཀྲོང༌ཤེས༌པོའེ༌ ནང༌ང༌ ཁག༌ ནེན༌ཨིན༌ ཨིན༌ནོག༌།

11 འོ༌ན༌ ཡེ༌ཤུའི༌ ཤེད༌པོ༌ ང༌ཞ༌གུན༌ནི༌ ཤི༌ཅེས༌སི༌ ཟུགས༌པོའེ༌ ནང༌ང༌ ཞུགས༌ཏེ༌ ཡོད༌ཁན༌བོ༌ ཐོང༌ ཐུབ༌ཅེས༌སི༌ ཕིའ༌ ཏུས༌གྱུན༌ ང༌ཞ༌གུན༌ ཤི༌ཅེས༌སི༌ ཇིགས༌པའེ༌ ནང༌ང༌ ལུས༌ཏེ༌ ཨིན༌ནོག༌, ཅིའ༌ཟེར༌ན༌ ང༌ཞ༌གུན༌ནི༌ མ༌ཤི༌ཀའེ༌ ཞབས༌ཏོག༌ ཞུས༌ཏེ༌ ཨིན༌ནོག༌། 12 ང༌ཞ༌གུན༌ ཤི༌ཅེས༌སི༌ ཇིགས༌པའེ༌ ནང༌ང༌ དུག༌གད༌, ཨིན༌ནའང༌ ཏེ༌བོའེ༌ བྲས༌བུ༌ ནི༌, ཁྱོ༌ཞ༌གུན༌ལ༌ ཐའ༌མེད༌པའེ༌ མི༌ཚེ༌ ཐོབ༌ཁན༌བོ༌ ཨིན༌ནོག༌།

13 ཀ༌ཟུག༌ སུང༌རབས༌སི༌ ནང༌ང༌ མོལ༌དུག༌, “ངའེ༌ དཀོན༌མཆོག༌གི༌ ནང༌ང༌ ཏད༌པ༌ ཅོས༌ པ༌སང༌, ངའེ༌ ཁོང༌ངི༌ ལོན༌བོ༌ ཤད༌པིན༌”✡ ཏེན༌ན༌ ཙོགས༌ལ༌ ང༌ཞ༌གུན༌ནིའང༌ ཏད༌པ༌ ཅོས༌ཏེ༌ གའ༌མོའེ༌ ནས༌ཚུལ༌བོ༌ ཤད༌དད༌། 14 ང༌ཞའ༌ གྱུས༌ཡོད༌, གཙོ༌བོ༌ ཡེ༌ཤུ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཁན༌ནི༌ དཀོན༌མཆོག༌གི༌ ང༌ཞ༌གུན༌ནའང༌ མ༌ཤི༌ཀ༌ ཉམ༌པོ༌ སོན༌ཏེའ༌ ལང༌ང༌ ཛད༌ཨིན༌། ཡང༌ ང༌ཞའ༌ ཁྱོ༌ཞ༌གུན༌ ཉམ༌པོ༌ ཁོང༌རང༌ངི༌ སྐུན༌དུན༌ལ༌ ཁྱོང༌ང༌ ཛད༌ཨིན༌། 15 ང༌ཞ༌གུན༌ལ༌ རྡུག༌ངལ༌ ཐོང༌ཁན༌ ཚང༌མ༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཨིན༌། ཡང༌ དཀོན༌མཆོག༌གི༌ ཐུག༌རྗེ༌བོ༌ མི༌ མང༌ངི༌ སང༌ མང༌ང༌ ཐོབས༌ཏེ༌ ཐུག༌རྗེ༌ཆེ༌ ཞུ༌ཁན༌ མང༌པོ༌ ཡོང༌ཨིན༌, དཀོན༌མཆོག༌ག༌ སྤལ༌ མང༌ངི༌ སང༌ མང༌ང༌ ཐོབ༌བ༌ ཛད༌ཅེས༌ ཨིན༌ནོག༌།

16 ཏེན༌ན༌བོའེ༌ཕིའ༌ ང༌ཞ༌གུན༌ནི༌ རེ༌ཝ༌བོ༌ མ༌ནེ༌ ཕང༌ང༌ མེད༌། ཞན༌ ང༌ཞ༌གུན༌ ཟུགས༌པོའེ༌ ཐོག༌ནེ༌ ཉམས༌ཨིན༌ ཆ༌ནའང༌, ང༌ཞ༌གུན༌ནི༌ སེམས༌ལ༌ དཀོན༌མཆོག༌གི༌ ཞག༌ནེ༌ ཞག༌ག༌ ཁྱུད༌ སལ༌ལ༌ ཛད༌དུག༌། 17 ང༌ཞ༌གུན༌ལ༌ ཐོང༌ཁན༌ནི༌ རྡུག༌ངལ༌གུན༌ ཆུ༌ངུན༌ ཡང༌ ཏུས༌ མང༌པོ༌ཞིག༌ ལུས༌ས༌ མ༌ནོག༌། ཨིན༌ནའང༌ ང༌ཞའེ༌ ཕིའ༌ ཏེ༌གུན༌ནི༌ བྲས༌བུ༌ ཐའ༌མེད༌པའེ༌ ཟིར༌རྗིད༌པོ༌ ཨིན༌, ཀ༌བོ༌ འི༌ རྡུག༌ངལ༌གུན༌ནི༌ སང༌ མངས༌ཏེའང༌ ཇིགས༌པོ༌ ཡོད༌ཏེ༌ ཨིན༌ནོག༌། 18 ཏེན༌ན༌བོའེ༌ཕིའ༌ ང༌ཞ༌གུན༌ནི༌ མིག༌པོ༌ ཐོང༌ཁན༌ནི༌ རྡུག༌ངལ༌གུན༌ནི༌ཀ༌ མ༌བོར༌ར༌, མ༌ཐོང༌ཁན༌ནི༌ ཟིར༌རྗིད༌པོའེ༌ཀ༌ བོར༌རད༌, ཅིའ༌ཟེར༌ན༌ ཐོང༌ཁན༌གུན༌ གྱོགས༌པ༌ མེད༌ཁན༌ ཆའ༌ནོག༌, ཨིན༌ནའང༌ མ༌ཐོང༌ཁན༌བོ༌ ཏུས༌གྱུན༌ ལུས༌ཤེས༌ ཨིན༌ནོག༌།

5

ནམ༌ཁའེ༌ ཟུགས༌པོ༌།

5:1-10

1 ང༌དང༌གུན༌ལ༌ གྱུས༌ཨིན༌ནོག༌, ང༌དང༌ དུག༌ཁན༌ནི༌ འི༌ ཇིག༌རྟེན༌ནི༌ ཀུར༌བོ༌ མེད༌ཁན༌ ཆ༌ན༌, ང༌དང༌གུན༌ལ༌ ཐའ༌མེད༌ཁན༌ནི༌ ཁང༌པ༌ཞིག༌ ནམ༌ཁའེ༌ ནང༌ང༌ ཡོད༌ཏེ༌ ཨིན༌ནོག༌, ཀ༌བོ༌ མིའི༌ ལག༌པ༌ནེ༌ མ༌ཅོའ༌ དཀོན༌མཆོག༌ ཁོང༌རང༌ངི༌ ང༌དང༌གུན༌ནི༌ ཕིའ༌ ཛད༌ཏེ༌ ཨིན༌ནོག༌། 2 ང༌དང༌གུན༌ དག༌ས༌ ཡོད༌ཁན༌ནི༌ ཟུགས༌པོའེ༌ ནང༌ང༌ འུ༌ཐུགས༌ཏེ༌, ཀོས༌ལག༌ སོ༌མ༌ ཙོགས༌ལ༌ ནམ༌ཁའེ༌ ཟུགས༌པོ༌བོ༌ གོན༌ཅེས༌ལ༌ རིངས༌ཨིན༌ ཨིན༌ནོག༌། 3 ང༌དང༌གུན༌ནི༌ ནམ༌ཁའེ༌ ཟུགས༌པོ༌བོ༌ གོན༌ཅེས༌ ཨིན༌ པ༌སང༌, ལྗེར༌ཉལ༌ལ༌ མི༌ལུས༌། 4 འི༌ ཇིག༌རྟེན༌ནི༌ ཟུགས༌པོའེ༌ ནང༌ང༌ དུག༌ ཟ༌ནེ༌, ང༌དང༌གུན༌ འུ༌ཐུག༌ག༌ནོག༌, ཨིན༌ནའང༌ ང༌དང༌གུན༌ འི༌ ཚང༌མའེ༌ ཀ༌ནེ༌ ཐར༌ཅེས༌ལ༌ ཤི༌ཉིན༌ མ༌གྲོའ༌, འི༌ སྟགས༌པ༌ མེད༌ཁན༌ནི༌ ཟུགས༌པོ༌བོ༌, ཐའ༌མེད༌པའེ༌ མི༌ཚེའེ༌ ནང༌ང༌ གྱུར༌ཅེས༌སི༌ ཕིའ༌, ནམ༌ཁའེ༌ ཟུགས༌པོ༌གུན༌ གོན༌ཉིན༌ གྲོའ༌ནོག༌། 5 ཏེ༌གུན༌ནི༌ ཕིའ༌ དཀོན༌མཆོག༌ ཁོང༌རང༌ངི༌ ང༌དང༌གུན༌ གྲལ༌གྲིག༌ ཅོའ༌ ཛད༌ཏེ༌ ཨིན༌ནོག༌, ཡང༌ ང༌དང༌གུན༌ལ༌ ཏམ༌པའེ༌ ཐུག༌ཉིད༌ སལ༌ལ༌ ཛད༌ཏེ༌, ཁོང༌ངི༌ སལ༌ལ༌ ཛད༌ཅེས༌ ཚང༌མ༌ ཏན༌ཏན༌ ཅོའ༌ ཛད༌ཏེ༌ ཨིན༌ནོག༌།

6 ཏེ༌བོའེ༌ཕིའ༌ ང༌ཞ༌གུན༌ལ༌ ཏུས༌གྱུན༌ ལོ༌ཁྱེལ༌ རག༌, འི༌ ཇིག༌རྟེན༌ནི༌ ཟུགས༌པོའེ༌ ནང༌ང༌ ཡོད༌ ཟ༌ནེ༌, ང༌ཞ༌གུན༌ གཙོ༌བོ༌ ཉམ༌པོ༌ ནམ༌ཁའེ༌ ཁམ༌པའེ༌ ནང༌ང༌ མ༌དུག༌ག༌ ཨིན༌ཁན༌བོ༌ གྱུས༌ཨིན༌ནོག༌། 7 ང༌ཞ༌གུན༌ནི༌ མི༌ཚེ༌ ཐོང༌ཁན༌བོའེ༌ཀ༌ མན༌པ༌, དཀོན༌མཆོག༌གི༌ ནང༌ང༌ ཨིད༌ཤེས༌ ཅོ༌ཨིན༌ཞིག༌ ཕུད༌དད༌། 8 འོ༌ན༌ ང༌ཞ༌གུན༌ལ༌ ཏན༌ཏན༌ ལོ༌ཁྱེལ༌ རག༌, ཡང༌ ངའེ༌ ཟེར༌རད༌ འི༌ ཇིག༌རྟེན༌ནི༌ ཟུགས༌པོའེ༌ ནང༌ང༌ དུག༌ག༌ སང༌, ནམ༌ཁའེ༌ ཁང༌པའེ༌ ནང༌ང༌ གཙོ༌བོ༌ ཡེ༌ཤུ༌ ཉམ༌པོ༌ དུག༌ག༌ལ༌ ཐད༌ད༌རག༌། 9 ཏེ༌བོའེ༌ཕིའ༌ ང༌ཞ༌གུན༌ འི༌ ཟུགས༌པོའེ༌ ནང༌ང༌ དུག༌ཨིན༌ ཡོད༌གྲོ༌ ཡ༌ ཏེ༌བོ༌ནེ༌ ཐག༌རིང༌ང༌, ཡེ༌ཤུ༌ ཐུགས༌ཐད༌ ཅུག༌ཅེས༌པོ༌ ང༌ཞའེ༌ མིག༌ཞི༌ ཨིན༌། 10 ཅིའ༌ཟེར༌ན༌ ཞག༌ཤིག༌ ང༌དང༌ ཚང༌མ༌ མ༌ཤི༌ཀའེ༌ སྐུན༌དུན༌ལ༌, ཁྲིམས༌ཅད༌དི༌ ཕིའ༌, ལང༌གོས༌ས༌ནོག༌, ཏེ༌ནེ༌ འི༌ ཇིག༌རྟེན༌ནི༌ ཟུགས༌པོའེ༌ ནང༌ང༌ ཟང༌པོ༌ ཡ༌ ངན༌པ༌ ཅོ༌ཁན༌གུན༌ནི༌ བྲས༌བུ༌ ང༌དང༌ རེ༌རེའ༌ སྨིན༌ན༌ནོག༌།

མ༌ཤི༌ཀ༌ གྱུད༌ཏེ༌ དཀོན༌མཆོག༌ ཉམ༌པོ༌ བྲེལ༌།

5:11-6:2

11 གཙོ༌བོའེ༌ ཁྲིམས༌ཅད༌ ཙམ༌ཤིག༌ ཀགས༌པོ༌ ཡོད༌ཁན༌བོ༌ ང༌ཞའ༌ གྱུས༌ཡོད༌ པ༌སང༌, ང༌ཞའེ༌ ཞན༌མ༌གུན༌ལ༌ མ༌ཤི༌ཀའེ༌ ནང༌ང༌ ཏད༌པ༌ ཁྱོང༌ཅུག༌ཅེས༌སི༌ རྩོན༌གྲུས༌ གྱལ༌ལ༌ ཅོའད༌། ང༌ཞའེ༌ སྙིང༌ངི༌ ནང༌ང༌ ཡོད༌ཁན༌བོ༌, དཀོན༌མཆོག༌གི༌ སལ༌པོ༌ ཁྱེན༌ན༌ ཛད༌ད༌ནོག༌, ཡང༌ ཁྱོ༌ཞ༌གུན༌ནིའང༌ ཤེ༌ཤེས༌སི༌ རེ༌ཝ༌ ཅོའད༌། 12 ང༌ཞའེ༌ ཡང༌སྐྱར༌ ང༌ཞ༌རང༌ངི༌ སྐོར༌ལ༌ ཕོ༌སོ༌ ཅོ༌རུག༌ག༌? ཅོའ༌མེད༌། ང༌ཞའེ༌ ཁྱོ༌ཞ༌གུན༌ལ༌ ང༌ཞའེ༌ སྐོར༌ལ༌ ཐད༌པོ༌ ཅོ༌ཅེས༌སི༌ སྐབས༌ ཏང༌ངད༌, ཏེ༌ནེ༌ ཁྱོ༌ཞ༌གུན༌ནི༌ སེམས༌ ཀྲང༌པོ༌ ཡོད༌ཅེས༌ལ༌ ཕོ༌སོ༌ མ༌ཅོའ༌, རང༌ངི༌ ལས༌གུན༌ནི༌ཀ༌ ཕོ༌སོ༌ ཅོ༌ཁན༌གུན༌ལ༌ ལན༌ཏང༌ཉན༌ཨིན༌།

13 ཀལ༌ཏེས༌ ང༌ཞའེ༌ མི༌ སྙོན༌བ༌གུན༌ ཙོགས༌ལ༌ སྤེ༌ར༌ ཏང༌དུག༌ སམ༌མད༌ན༌, ཏེ༌བོ༌ དཀོན༌མཆོག༌ག༌ སྤལ༌ ཐོབ༌ཅེས༌ལ༌ ཅོའད༌། ཡང༌ ཀལ༌ཏེས༌ ང༌ཞའེ༌ ཤེས༌རབས༌ཅན༌ནི༌ ལབ༌ཞ༌ ཏང༌དུག༌ སམ༌ན༌, ཏེ༌བོ༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཨིན༌། 14 མ༌ཤི༌ཀའེ༌ ཅམས༌པའེ༌ ང༌ཞའ༌ ཏེ༌གུན༌ ཅོ༌ཅུག༌དུག༌། ང༌དང༌གུན༌ནི༌ མ༌ཤི༌ཀ༌ ང༌དང༌ ཚང༌མའེ༌ ཏོན༌ལ༌ ཀྲོངས༌ཏེ༌ ཨིན༌ཁན༌བོའ༌ ཏད༌པ༌ ཅོས༌པ༌, ང༌དང༌གུན༌ནི༌ ང༌དང༌རང༌ངི༌ སྙིང༌པ༌ མི༌ཚེ༌ ཕུད༌ཚུལ༌བོ༌, ཤི༌ཏེ༌ ཨིན༌ཁན༌བོའེ༌ཀའང༌, ཏད༌པ༌ ཅོའ༌ནོག༌། 15 མ༌ཤི༌ཀ༌ ཚང༌མའེ༌ ཕིའ༌ ཀྲོངས༌། ཁོང༌ངི༌ ཏེ༌བོ༌ ཅོའ༌ ཛདས༌ ཅིའ༌ཟེར༌ན༌, མི༌ཚེ༌ སོ༌མ༌ ཐོབ༌ཁན༌གུན༌ནི༌ ཁོ༌རང༌གུན༌ནི༌ ཕིའ༌, མི༌ཚེ༌ མ༌ཕུད༌ད༌, མ༌ཤི༌ཀ༌ ཀྲོངས༌ཏེ༌ སོན༌ཏེའ༌ ལང༌ང༌ ཛད༌ཁན༌བོའེ༌ ཕིའ༌ མི༌ཚེ༌ ཕུད༌ཅེས༌སི༌ ཐུགས༌དོད༌ ཛད༌ད༌ནོག༌།

16 ཏ༌ ང༌ཞའེ༌ ཇིག༌རྟེན༌པའེ༌ སམ༌ཚུལ༌ ནང༌ཞིན༌ མི༌ཞིག༌ ཟང༌པོ༌ ཡ༌ ངན༌པ༌ ཨིན༌ནོག༌ ཟེར༌ཏེ༌ ཐག༌ཅད༌ད༌ མེད༌། ཏུས༌ཤིག༌ག༌ ང༌ཞ༌གུན༌ནིའང༌ མ༌ཤི༌ཀའ༌ ཏེན༌ན༌ ཙོགས༌ལ༌ སམ༌མད༌པིན༌, ཏ༌ དག༌ས༌ ང༌ཞ༌གུན༌ནི༌ ཏེ༌བོ༌ ཅོའ༌མེད༌། 17 ཏེ༌བོའེ༌ ཏོན༌ཏག༌པོ༌ ནི༌, མ༌ཤི༌ཀའེ༌ ཨིན༌ཁན༌གུན༌ མི༌ སོ༌མ༌ཞིག༌ གྱུར༌ཏེ༌ ཨིན༌ནོག༌། མི༌ཚེ༌ སྙིང༌པ༌བོ༌ མེད༌ཁན༌ ཡང༌ སོ༌མ༌ཞིག༌ གོ༌ཟུག༌ སོང༌ཏེ༌ ཨིན༌ནོག༌།

18 ཏེ༌ ཚང༌མ༌ དཀོན༌མཆོག༌གི༌ ཆོགས༌ནེ༌ སྐྱེས༌ ཨིན༌ནོག༌, ཁོང༌ངི༌ མ༌ཤི༌ཀ༌ གྱུད༌ཏེ༌, ང༌དང༌གུན༌ ཁོང༌རང༌ ཡོད༌ས༌ ལོགས༌ཏེ༌ ཁྱོང༌ང༌ ཛད༌ཏེ༌ ཨིན༌ནོག༌། ཡང༌ དཀོན༌མཆོག༌གི༌ ང༌ཞའ༌, ཁོང༌ དང༌ མི༌གུན༌ནི༌ ནང༌ང༌ ཐུན༌བྲེལ༌ ཅོ༌ཅེས༌སི༌ ཁག༌པོ༌ ཀལ༌ལ༌ ཛད༌ཏེ༌ ཨིན༌ནོག༌། 19 མ༌ཤི༌ཀ༌ གྱུད༌ཏེ༌ དཀོན༌མཆོག༌གི༌ འི༌ ཇིག༌རྟེན༌པ༌གུན༌ ཁོང༌རང༌ ཉམ༌པོ༌ ཐུན༌བྲེལ༌ ཅོའ༌ ཛད༌ཏེ༌ ཏེ༌གུན༌ནི༌ སྡིག༌པ༌གུན༌ ཁོ༌རང༌གུན༌ནི༌ གྱབ༌གལ༌ལ༌ རྩིའ༌ མ༌ཛདས༌། ཡང༌ ཁོང༌ངི༌ ང༌ཞ༌གུན༌ལ༌ འི༌ ཐུན༌བྲེལ༌ལི༌ ལོན༌བོ༌ ཞན༌མའ༌ ཤད༌ཅེས༌ལ༌ སལ༌ལ༌ ཛདས༌། 20 ཏེ༌བོའེ༌ཕིའ༌ ང༌ཞ༌གུན༌ མ༌ཤི༌ཀའེ༌ སྐུ༌ཚབས༌ ཨིན༌, ཡང༌ ང༌ཞའ༌ གྱུད༌ཏེ༌ དཀོན༌མཆོག༌གི༌, ཇིག༌རྟེན༌པ༌གུན༌ལ༌ ཞུ༌ཝ༌ ཕུལ༌ལ༌ནོག༌། མ༌ཤི༌ཀའེ༌ ཚབས༌ ཅོས༌ཏེ༌ ང༌ཞའེ༌ ཞུ༌ཝ༌ ཕུལ༌ལད༌ “ཇུ༌ཇུ༌, དཀོན༌མཆོག༌ ཡོད༌ས༌ ལོགས༌ཏེ༌ ཡོང༌ཤིག༌།” 21 དཀོན༌མཆོག༌གི༌ སྡིག༌པ༌ མ༌ནེ༌ མེད༌ཁན༌ནི༌ མ༌ཤི༌ཀ༌ ང༌དང༌གུན༌ནི༌ སྡིག༌པའེ༌ ཕིའ༌ ཆོད༌པའེ༌ ཚུལ༌ལ༌ ལྡམ༌མ༌ ཛདས༌། ང༌དང༌གུན༌ མ༌ཤི༌ཀ༌ གྱུད༌ཏེ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ རྩི༌ཅེས༌ལ༌ ཏེ༌བོ༌ ཅོའ༌ ཛདས༌།

6

1 ང༌ཞའ༌ དཀོན༌མཆོག༌གི༌ ཕྲོ༌པ༌ ལས༌ ཅོ༌ཁན༌གུན༌ ཨིན༌པ༌, ང༌ཞའེ༌ ཁྱོ༌ཞ༌གུན༌ལ༌ དཀོན༌མཆོག༌གི༌ ཐུག༌རྗེ༌བོ༌ སྣང༌མེད༌ ཅོས༌ཏེ༌ ཟུར༌ལ༌ ཕང༌ མི༌ཕང༌ཅེས༌ལ༌ ཞུ༌ཝ༌ ཕུལ༌ལད༌། 2 ཅིའ༌ཟེར༌ན༌ དཀོན༌མཆོག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“ངའེ༌ ལྡམ༌ཁན༌ནི༌ ཏུས༌པའེ༌ཀ༌

ངའ༌ ཁྱོ༌ཞ༌གུན༌ནི༌ མོས༌ལམ༌གུན༌ ཚོར༌,

ཐར༌པའེ༌ ཞག༌ག༌,

ངའེ༌ ཁྱོ༌ཞ༌གུན༌ལ༌ རོགས༌ ཅོས༌ཏེ༌ ཨིན༌པིན༌།”✡

ལྟོས༌སའང༌, དི༌རིང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཏུས༌, དི༌རིང༌ ཐར༌པའེ༌ ཏུས༌པོ༌ ཨིན༌ནོག༌།

པ༌འུ༌ལུའི༌ སྐ༌ལས༌གུན༌།

6:3-13

3 སུ༌ཞིག༌གའང༌ སྒག༌ མི༌གྱབ༌ཅེས༌ ཡང༌ ང༌ཞ༌གུན༌ནི༌ ཞབས༌ཏོག༌ ཞུ༌ཁན༌གུན༌ནི༌ ནང༌ང༌, སྐྱོན༌ ཕིང༌ མི༌ཐུབ༌ཅེས༌སི༌ མི༌ཚེ༌ཞིག༌, ང༌ཞ༌གུན༌ནི༌ ཕུད༌དད༌། 4 ང༌ཞ༌གུན༌ནི༌ རྡུག༌ངལ༌, སྐ༌ལས༌ དང༌, ཧུན༌མེད༌དི༌ ཇིགས༌པའེ༌ རིགས༌ ཚང༌མའེ༌ ནང༌ང༌ ཟོད༌པ༌ ཉམ༌པོ༌ དོང༌ལེན༌ ཅོ༌ཅེས༌ གྱུད༌ཏེ༌, ང༌ཞ༌གུན༌ དཀོན༌མཆོག༌གི༌ དེན༌བའེ༌ ཞབས༌ཏོག༌པ༌ ཨིན༌ཁན༌བོ༌ སྟན༌ན༌ནོག༌། 5 སྤེར༌ན༌, ང༌ཞ༌གུན༌ལ༌ རྡུང༌གྱབ༌ ཏངས༌, ཙོན༌ཁང༌ངི༌ ནང༌ང༌ ཀགས༌, སྲོ༌ཡོང༌ཁན༌ནི༌ མི༌ཚོགས༌གུན༌ལ༌ དོང༌ལེན༌ ཅོ༌གོས༌, ཟུགས༌པོ༌ སིང༌ ངལ༌ངལ༌ ཚོག༌པ༌ ལས༌ ཅོས༌པིན༌, ཚན༌ གང༌པོ༌ ཉིད༌མེད༌པ༌ ཕུད༌གོས༌ ཡང༌ ཟ༌གྱུ༌ མེད༌པ༌ ལུས༌། 6 ང༌ཞ༌གུན༌ནི༌ ནང༌ང༌ ཡོད༌ཁན༌ནི༌ རྩང༌མ༌, ཧ༌གོ༌, ཟོད༌པ༌, ཐུག༌རྗེ༌, ཏམ༌པའེ༌ ཐུག༌ཉིད༌, དེན༌བའེ༌ ཅེས༌པ༌, 7 ཀྲང༌པོ༌ ཤད༌ཅེས༌, དཀོན༌མཆོག༌གི༌ ཤེད༌དི༌ ནང༌ང༌, ལག༌པ༌ ཡས༌པ༌ དང༌ ཡོ༌མ༌ ཉིས༌ཀོའེ༌ ནང༌ང༌ ཀྲང༌པོའེ༌ ནོལ༌ཅེས༌སི༌ ལག༌ཆ༌, ཏེ༌གུན༌ནི༌ ང༌ཞའ༌ དཀོན༌མཆོག༌གི༌ དེན༌བའེ༌ ཞབས༌ཏོག༌པ༌ ཨིན༌ཁན༌བོ༌ སྟན༌ན༌ནོག༌། 8 མི༌གུན༌ནི༌ ང༌ཞ༌གུན༌ལ༌ རྩི༌ཝ༌ ཡ༌ ཁྲེལ༌བ༌, སྨད༌གྲ༌ ཡ༌ སྟོད༌པ༌ ཏང༌ནའང༌, ང༌ཞའེ༌ དཀོན༌མཆོག༌ག༌ ཞབས༌ཏོག༌ ཞུའད༌། ང༌ཞའ༌ ཀྲང༌པོ༌ ཨིན༌ནའང༌, ཁོང༌གུན༌ནི༌ ང༌ཞ༌གུན༌ལ༌ ཟུས༌མའེ༌ ཞབས༌ཏོག༌པ༌གུན༌ ཨིན༌ནོག༌ ཟེར༌དུག༌། 9 ཞན༌ ང༌ཞ༌གུན༌ དཀོན༌མཆོག༌གི༌ ཞབས༌ཏོག༌པ༌ ཨིན༌ཁན༌བོ༌ ཚང༌མའེ༌ ཤེས༌ནའང༌ ཁོང༌གུན༌ནི༌ ང༌ཞ༌གུན༌ལ༌ སྣང༌མེད༌ ཅོ༌རུག༌། ང༌ཞ༌གུན༌ ཤི༌ཅེས༌སི༌ ཉེ༌མོའ༌ ལུས༌ནའང༌ ཏ༌རུང༌ངའང༌ སོན༌ཏེའ༌ ཡོད༌, རྡུང༌གྱབ༌ ཏངས༌ ཨིན༌ནའང༌ སད༌ མ༌སདས༌། 10 སྙིང༌གུན༌ནི༌ ནང༌ང༌ རྡུག༌ངལ༌གུན༌ ཡོད༌ནའང༌, ང༌ཞ༌གུན༌ སྐྱིད༌པོ༌ ཡོད༌། ཉལ༌བ༌ཅན༌ ཨིན༌ནའང༌, སེམས༌ཉིད༌དི༌ ཐོག༌ནེ༌ མང༌པོའ༌ ཆུག༌པོ༌ གྱུར༌ཅུག༌གད༌། ཇིག༌རྟེན༌ནི༌ ཐོག༌ནེ༌ ཅའང༌ མེད༌ནའང༌, སེམས༌ཉིད༌དི༌ ཐོག༌ནེ༌ ང༌ཞ༌གུན༌ནི༌ ལག༌ག༌ ཅི༌ཚང༌མ༌ ཡོད༌།

11 ཀོ༌རིན༌ཐི༌པ༌ ཛ༌འོ༌གུན༌, ང༌ཞའེ༌ ཁྱོ༌ཞ༌གུན༌ལ༌ ཀྲང༌པོ༌ ཟེར༌རད༌, ཏ༌ ང༌ཞའེ༌ སྙིང༌ ཁྱོ༌ཞ༌གུན༌ནི༌ ཕིའ༌ སང༌ ཕེས༌ཏེ༌ ཨིན༌། 12 ང༌ཞ༌གུན༌ནི༌ ཅེས༌པ༌བོ༌ ཁྱོ༌ཞ༌གུན༌ནི༌ ཕིའ༌ སྒགས༌ཏེ༌ བོར༌ར༌ མེད༌, ཨིན༌ནའང༌ ཁྱོ༌ཞ༌གུན༌ནི༌ ཅེས༌པ༌བོ༌ ང༌ཞ༌གུན༌ནི༌ ཕིའ༌ སྒགས༌ཏེ༌ བོར༌དུག༌། 13 ངའེ༌ ཁྱོ༌ཞ༌གུན༌ལ༌ ང༌རང༌ངི༌ ཕྲུ༌གུ༌ ཙོགས༌ལ༌ སྤེ༌ར༌ ཏང༌ངད༌, ཁྱོ༌ཞ༌གུན༌ནིའང༌ སྙིང༌བོ༌ སང༌ ཕེས༌སའང༌།

སོན༌པོ༌ དཀོན༌མཆོག༌གི༌ ཆོད༌ཁང༌།

6:14-7:4

14 ཁྱོ༌ཞའ༌ ཏད༌པ༌ མེད༌ཁན༌གུན༌ ཉམ༌པོ༌ ཛ༌འོ༌ ཉེ༌མོ༌ མ༌གྱུར༌ཤིག༌། ཀྲང༌པོ༌ ཀ༌ཟུག༌གི༌ ངན༌པའེ༌ ཕྲོ༌པ༌ གྱུར༌ ཉན༌ཨིན༌? འོད༌ ཀ༌ཟུག༌གི༌ མུན༌གྲིག༌ ཉམ༌པོ༌ དྲེས༌ ཉན༌ཨིན༌? 15 མ༌ཤི༌ཀ༌ དང༌ ཤེ༌ཏན༌ནི༌ པར༌ལ༌ ཅི༌ བྲེལ༌ ཡོད༌ཀྱག༌? ཅའང༌ མེད༌ཀྱག༌། ཏད༌པ༌ཅན༌ཞིག༌ ཏད༌པ༌ མེད༌ཁན༌ཞིག༌གི༌ ཏད༌པ༌ ཅོ༌ཁན༌བོའེ༌ ནང༌ང༌ དྲེས༌ཉན༌ཨིན༌ན༌? མ༌ནེ༌ མི༌ཉན༌། 16 དཀོན༌མཆོག༌གི༌ ཆོད༌ཁང༌ དང༌ སྐུན༌དྲ༌ གུན༌ནི༌ པར༌ལ༌ ཅི༌ བྲེལ༌ ཡོད༌ཀྱག༌? ཅའང༌ མེད༌ཀྱག༌། ང༌དང༌གུན༌, སོན༌པོ༌ དཀོན༌མཆོག༌གི༌ ཆོད༌ཁང༌བོ༌ ཨིན༌ནོག༌, ཀ༌ཟུག༌ དཀོན༌མཆོག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌།

“ང༌ ཏེ༌གུན༌ནི༌ ཕྲོའ༌ དུགས༌ཏེ༌ ཁོང༌གུན༌ ཉམ༌པོ༌ གྲུལ༌ཨིན༌།

ང༌ ཁོང༌གུན༌ནི༌ དཀོན༌མཆོག༌ ཡང༌ ཁོང༌གུན༌ ངའེ༌ མི༌གུན༌ གྱུར༌ཨིན༌།”✡

17 “ཏེན༌ན༌བོའེ༌ཕིའ༌ ཏད༌པ༌ མེད༌ཁན༌གུན༌ནི༌ ཕྲོ༌ནེ༌ བིངས༌ཏེ༌

ཁྱོ༌ཞ༌རང༌ ཏེ༌གུན༌ནི༌ ཕྲོ༌ནེ༌ སོ༌སོའ༌ བེ༌ཏེ༌ དུག༌གོས༌།

ཁོང༌གུན༌ནི༌ ཁམ༌ལོག༌གི༌ ཅ༌ལག༌གུན༌ལ༌ ལག༌པ༌ མ༌ཐུག༌ཤིག༌,

ཏེ༌ནེ༌ ངའེ༌ ཁྱོ༌ཞ༌གུན༌ལ༌ གའ༌སུས༌ ཞུ༌ཨིན༌།”✡

18 “ཡང༌ ང༌ ཁྱོ༌ཞ༌གུན༌ནི༌ ཨ༌བ༌ དང༌ ཁྱོ༌ཞ༌གུན༌

ངའེ༌ བུ༌ཚ༌ དང༌ བུ༌མོ༌གུན༌ གྱུར༌ཨིན༌།”✡

གཙོ༌བོ༌ ཀུན༌ཝང༌ དཀོན༌མཆོག༌གི༌ མོལས༌།

7

1 ང༌དང༌གུན༌ལ༌ ཏེ༌ ཞལ༌ཆད༌གུན༌ ཡོད༌ པ༌སང༌, ཛ༌འོ༌གུན༌, ང༌ཏི༌ ཟུགས༌པོ༌ དང༌ སེམས༌ཉིད༌ ཚི༌ཏུ༌ ཅོ༌ཁན༌ ཚང༌མ༌ ཕངས༌ཏེ༌ ང༌དང༌རང༌ རྩང༌མ༌ ཅོ༌ཤིག༌, ཡང༌ དཀོན༌མཆོག༌ག༌ ཀུས༌པ༌ ཅོ༌ཨིན༌ ཁོང༌ངི༌ ཇིགས༌སི༌ ནང༌ང༌ ང༌དང༌རང༌ ཅི༌ས༌ཐོག༌ནེ༌ ཏམ༌པ༌ གྱུར༌ཅུག༌ཅེས༌ལ༌ ལས༌ ཅོ༌ཤིག༌།

2 སྙིང༌ ཤགས༌ཏེ༌ ང༌ཞ༌གུན༌ལ༌ ཅེས༌པ༌ ཅོ༌ཤིག༌གའང༌, ང༌ཞ༌གུན༌ནི༌ སུ༌ཞིག༌གའང༌ ནོར༌ཁྲུལ༌ མ༌ཅོས༌པིན༌, ཡ༌ སུ༌ཞིག༌གའང༌ ལམ༌ ནོར༌ཁན༌ནི༌ཀ༌ ཁྲིད༌ཏེ༌ མ༌ཁྱེར༌པིན༌, ཡ༌ སུ༌ཞིག༌གི༌ ཀ༌ནེའང༌ ཕན༌ཐོགས༌ མ༌ལེན༌པིན༌། 3 ཏེ༌བོ༌ ངའེ༌ ཁྱོ༌ཞ༌གུན༌ལ༌ སྐྱོན༌ ཀལ༌ལ༌ ཟེར༌ར༌མེད༌། ངའེ༌ སྔུན༌ལ༌ ཟེར༌པིན༌, ང༌ཞའེ༌ ཁྱོ༌ཞའ༌ འི༌ཟམ༌ ཅེས༌པ༌ ཅོའད༌, ང༌ཞའ༌ ཁྱོ༌ཞ༌ ཉམ༌པོ༌ སོན༌ཏེའ༌ དུག༌ཅེས༌ ཡ༌ ཤི༌ཅེས༌ལའང༌ གྲལ༌གྲིག༌ ཨིན༌། 4 ངའ༌ ཁྱོ༌ཞ༌གུན༌ནི༌ ནང༌ང༌ ཚང༌མའེ༌སང༌ མང༌ང༌ ལོ༌ཁྱེལ༌ རག༌, ཡང༌ ཁྱོ༌ཞ༌གུན༌ནི༌ ཕིའ༌ ངའ༌ མ༌སྲན༌ཏྲེ༌ ཕོ༌སོ༌ ཚོར༌ར༌རག༌། རྡུག༌ངལ༌ལི༌ ནང༌ངའང༌, ཁྱོ༌ཞ༌གུན༌ནི༌ ངའ༌ མ༌སྲན༌ཏྲེ༌ སྤོས༌པ༌ ཏངས༌ཏེ༌ ཐད༌ཅུགས༌།

པ༌འུ༌ལུའི༌ ཐད༌པོ༌།

7:5-16

5 མ༌ཀེ༌དོ༌ནི༌ཡཱ༌ ནང༌ང༌ ལེབ༌བ༌ཅིག༌, ང༌ཞ༌གུན༌ལ༌ ངལ༌ཚོ༌ཅེས༌སི༌ ཏུས༌ མེད༌པིན༌, ཅིའ༌ཟེར༌ན༌ ང༌ཞ༌གུན༌ལ༌ ཆོགས༌ ཚང༌མ༌ནེ༌ ནགས༌ དང༌ བར༌དོ༌ ཐོང༌, ཏེ༌བོ༌ ནི༌ ཕི༌ལོག༌ནེ༌ གྱབ༌གལ༌ ཅོ༌ཁན༌ དང༌ སེམས༌སི༌ ནང༌ང༌ ཚེར༌ཁ༌ གུན༌ ཨིན༌། 6 ཨིན༌ནའང༌ སྤོས༌པ༌ མེད༌ཁན༌གུན༌ལ༌ སྤོས༌པ༌ སྐྱེ༌ ཅུག༌ག༌ ཛད༌ཁན༌ནི༌ དཀོན༌མཆོག༌གི༌, ཏི༌ཏུས༌ ང༌ཞའ༌ ཡོད༌ས༌ ལེབ༌ ཅུག༌ག༌ ཛད༌ཏེ༌, ང༌ཞ༌གུན༌ལ༌ སྤོས༌པ༌ སྐྱེ༌ ཅུག༌ག༌ ཛདས༌། 7 ཁོ༌ ང༌ཞ༌གུན༌ནི༌ ཕྲོའ༌ ལེབ༌ཅེས༌ མ༌ཚད༌, ཁྱོ༌ཞ༌གུན༌ནི༌ ཁོའ༌ སྤོས༌པ༌ ཏང༌ཅེས༌པོ༌ ཚོར༌ཏེ༌, ངའ༌ མ༌ ཐད༌པོ༌ སོང༌། ཁྱོ༌ཞ༌གུན༌ནི༌ ངའ༌ ཐོང༌ཅེས༌སི༌ སྲན༌ཏྲེ༌ དོད༌པ༌, ངའ༌ ཚེར༌ཁ༌ སྟན༌ཅེས༌སི༌ ཕིའ༌ ཁྱོ༌ཞ༌གུན༌ སྐྱོ༌མོ༌ ཆ༌ཅེས༌, ཡང༌ ངའེ༌ ཏོན༌ལ༌ ཁྱོ༌ཞ༌གུན༌ནི༌ སམ༌བ༌ ཏང༌ཅེས༌གུན༌ ཚོར༌ཏེ༌, ངའ༌ མ༌ ཐད༌པོ༌ སོང༌།

8 ཞན༌ ངའེ༌ སྔུན༌ནི༌ ཨི༌གེ༌བོའེ༌ ཁྱོ༌ཞ༌གུན༌ནི༌ སེམས༌སྐྱོ༌མོ༌ ཅོས༌ཏེ༌ ཡོད༌ནའང༌, དག༌ས༌ ངའ༌ གྱོད༌པ༌ མེ༌རག༌། ཏེ༌བོ༌ ཀལ༌ཏེ༌ སྟིང༌ནེ༌ ངའེ༌ གྱོད༌པ༌ ཅོས༌པིན༌, ཅིའ༌ཟེར༌ན༌ ངའ༌ གྱུས༌སོང༌ ཏེ༌ ཨི༌གེ༌བོའེ༌, ཏུས༌ ཉུ༌ངུན༌ཞིག༌ ཁྱོ༌ཞ༌གུན༌ནི༌ སེམས༌སྐྱོ༌མོ༌ ཅོས༌ཏོག༌། 9 ཅི༌ཨིན༌ནའང༌, ཏེ༌བོ༌ ཀལ༌ཅེས༌པོའ༌ ངའ༌ ཐད༌པོ༌ རག༌, ཏེ༌བོ༌ ཁྱོ༌ཞ༌གུན༌ལ༌ ཚེར༌ཁ༌ ཇུང༌ཅུག༌ཅེས༌ མན༌པ༌, ཏེ༌ ཚེར༌ཁ༌བོའེ༌, ཁྱོ༌ཞ༌གུན༌ལ༌ གྱོད༌པ༌ སྐྱེ༌ཅུགས༌ཏེ༌, ཁྱོ༌ཞའེ༌ མི༌ཚེ༌ ཕུད༌ཚུལ༌བོ༌ སྤོ༌ཅུགས༌། ཏེ༌བོ༌ དཀོན༌མཆོག༌གི༌ ཁོང༌རང༌ངི༌ མི༌གུན༌ལ༌ ཇུང༌ཅུག༌ཅེས༌སི༌ ཐུགས༌དོད༌ ཡོད༌ཁན༌ནི༌ ཚེར༌ཁའེ༌ རིགས༌ཤིག༌ ཨིན༌ནོག༌, སོང༌པ༌སང༌ ང༌ཞའེ༌, ཁྱོ༌ཞ༌གུན༌ལ༌ ཅི༌ཞིག༌གི༌ ཐོག༌ནེའང༌ ནོད༌པ༌ མ༌སྐྱལ༌པིན༌། 10 དཀོན༌མཆོག༌གི༌ ང༌དང༌གུན༌ལ༌ ཐོང༌ངོམས༌ ཆ༌ཅུག༌ག༌ ཛད༌ཅེས༌སི༌ ཚེར༌ཁ༌བོའེ༌, ང༌དང༌གུན༌ སྡིག༌པ༌ནེ༌ ཐག༌རིང༌ང༌ ཁྱེར༌ར༌ ཛད༌ཅེས༌ དང༌ ཐར༌པ༌ ཐོབ༌ ཅུག༌ག༌ ཛད༌ད༌ནོག༌། ཏེ༌ཙོགས༌སི༌ ཚེར༌ཁའེ༌ ཕིའ༌ གྱོད༌པ༌ ཅོ༌གོས༌ མེད༌པ༌ ཨིན༌ནོག༌, ཨིན༌ནའང༌ གྱོད༌པ༌ མེད༌ཁན༌ནི༌ ཇིག༌རྟེན༌ནི༌ ཚེར༌ཁའེ༌ ཐའ༌མེད༌པའེ༌ ཤི༌ཅེས༌ ཁྱོང༌ང༌ནོག༌།

11 ལྟོས༌ཤིག༌, དཀོན༌མཆོག༌ ཐུགས༌ཐད༌ ཅུག༌ཁན༌ནི༌ གྱོད༌པའེ༌, ཁྱོ༌ཞ༌གུན༌ནི༌ ནང༌ང༌ ཀ༌ཟུག༌ ལས༌ ཟང༌པོའེ༌ བྲས༌བུ༌ སྨིན༌དུག༌, སྤེར༌ན༌ སེམས༌སི༌ ནང༌ང༌ ཀྲང༌པོ༌ ཡང༌ སྐྱོན༌ ཕོག༌ཁན༌གུན༌ མེད༌ཁན༌ ཅོ༌ཅེས༌སི༌ དོད༌པ༌, སྡིག༌པ༌ ཅོ༌ཁན༌གུན༌ནི༌ཀ༌ སྲོ༌ སྲན༌ཏྲེ༌, སྡིག༌པའེ༌ ཇིགས༌ནང༌, ང༌ ཐོང༌ཅེས༌སི༌ དོད༌པ༌, ངའེ༌ ལབ༌ཞ༌གུན༌ ཁ༌ ཉན༌ཅེས༌ལ༌ རིང༌ཤེས༌, ནོར༌ཁྲུལ༌ ཅོ༌ཁན༌བོའ༌ གྱོགས༌པ༌ ཆད༌པ༌ ཀལ༌ཅེས༌, ཏེ༌ ཚང༌མ༌ གྱུད༌ཏེ༌, ཁྱོ༌ཞ༌གུན༌ ནོངས༌མེད༌ ཨིན༌ཁན༌བོ༌ ཁྱོ༌ཞ༌རང༌ངི༌ སྟན༌ཏེ༌ ཨིན༌ནོག༌། 12 ངའེ༌ སྔུན༌མའེ༌ ཨི༌གེ༌བོ༌, ནོར༌ཁྲུལ༌ ཅོ༌ཁན༌ ཡ༌ ནོད༌པ༌ ཕོག༌ཁན༌ གུན༌ནི༌ སྐོར༌ལ༌ མ༌བྲིས༌པིན༌, ཨིན༌ནའང༌ དཀོན༌མཆོག༌གི༌ སྐུན༌དུན༌ལ༌, ཁྱོ༌ཞ༌གུན༌, ང༌ཞའེ༌ ཕིའ༌ ཙམ༌ཤིག༌གི༌ དད༌ཅན༌ ཨིན༌ ཏེ༌བོ༌ ཁྱོ༌ཞ༌རང༌ངི༌ ཐོང༌ཉན༌ཅེས༌སི༌ གྱུན༌ཚན༌བོའེ༌ ཕིའ༌ བྲིས༌པིན༌། 13 ཏེ༌བོའེ༌ ཞས༌ཏེ༌ ང༌ཞ༌གུན༌ལ༌ སྤོས༌པ༌ སྐྱེས༌ཏེ༌ རག༌།

ང༌ཞའ༌ སྤོས༌པ༌གུན༌ནི༌ ནན༌མའ༌, ཁྱོ༌ཞའེ༌ སྤུན༌ ཏི༌ཏུས༌ལ༌ གའ༌སུས༌ ཡང༌ སེམས༌སི༌ ནང༌ང༌ ཞི༌དེ༌ ཁྱོངས༌ཏེ༌ ཐད༌པོ༌ ཆ༌ཅུག༌ཅེས༌པོའ༌ ང༌ཞ༌གུན༌ མ༌ ཐད༌པོ༌ སོང༌། 14 ཁྱོ༌ཞའེ༌ ཕིའ༌ ང༌ ཙམ༌ཤིག༌གི༌ ཕོ༌སོ༌ ཚོར༌ཁན༌བོ༌ ངའེ༌ ཏི༌ཏུས༌ལ༌ ཤད༌པིན༌, ཡང༌ ཁྱོ༌ཞ༌གུན༌ནི༌ ངའེ༌ རེ༌ཝ༌ མ༌ཅག༌ག༌ ཨིན༌ནོག༌། ཏེ༌བོའེ༌ཕིའ༌ ངའེ༌ ཁྱོ༌ཞ༌གུན༌ལ༌ ཏུས༌གྱུན༌ ཀྲང༌པོ༌ ཤད༌ད༌ ཙོགས༌ལ༌ དག༌སའང༌ ངའེ༌ ཁྱོ༌ཞའེ༌ སྐོར༌ལ༌ སྤུན༌ ཏི༌ཏུས༌སི༌ དུན༌ལ༌ ཕོ༌སོ༌ ཅོ༌ཁན༌བོ༌ དེན༌བ༌ ཨིན༌ཁན༌ སྟན༌ན༌ནོག༌། 15 ཁྱོ༌ཞ༌གུན༌ནི༌ ཁོའེ༌ ཁའ༌ཉན༌ཏེ༌ ཇིགས༌ དང༌ སྙིང༌ངི༌ ཐིལ༌ནེ༌ ཀུས༌པ༌ ཉམ༌པོ༌ གའ༌སུས༌ ཞུ༌ཁན༌གུན༌, ཨིད༌ཏུ༌ ཅོས༌ཏེ༌ ཁོའེ༌ ཁྱོ༌ཞ༌གུན༌ལ༌ སྔུན༌ནི༌ སང༌ མང༌ང༌ ཡ༌ཤ༌ ཅོ༌རུག༌། 16 ང༌ མ༌སྲན༌ཏྲེ༌ ཐད༌པོ༌ རག༌ ཅིའ༌ཟེར༌ན༌ ངའ༌ ཁྱོ༌ཞ༌གུན༌ནི༌ ནང༌ང༌ ཐར༌ཁྱེལ༌པའེ༌ ལོ༌ཁྱེལ༌ རག༌།

8

སྙིང༌ ཕེས༌ཏེ༌ སལ༌ཅེས༌།

8:1-15

1 སྤུན༌གུན༌ དཀོན༌མཆོག༌གི༌ མ༌ཀེ༌དོ༌ནི༌ཡཱའེ༌ ཆོས༌ཚོགས༌གུན༌ནི༌ ནང༌ང༌ ཁོང༌རང༌ངི༌ ཐུག༌རྗེའེ༌ གྱུད༌ཏེ༌ ཛད༌ཁན༌གུན༌, ངའེ༌ ཁྱོ༌ཞ༌གུན༌ལ༌ ཧ༌གོ༌ ཅུག༌ཉིན༌རག༌། 2 ཁོང༌གུན༌ལ༌ ནགས༌ དང༌ བར༌དོ༌ མང༌པོའེ༌ ཚོད༌ལྟ༌ ཡོངས༌ ཡང༌ མངས༌ཏེའང༌ ཉལ༌བ༌ཅན༌ ཨིན༌ཨིན༌ནའང༌ སྐྱིད༌པོ༌ ཁོང༌གུན༌ནི༌ ནང༌ནེ༌ ལུད༌ཏེ༌ ཆ༌ཅེས༌པོའེ༌, ཁོང༌གུན༌ སྙིང༌ སང༌ ཕེས༌ཏེ༌ སལ༌ཁན༌གུན༌ ཨིན༌ནོག༌།

3 ཁོང༌གུན༌ནི༌ ཁྱུད༌ ནང༌ཞིན༌ ཙམ༌ཤིག༌ ཏང༌ཉན༌ནའང༌ ཏངས༌ མ༌ཚད༌, ཏེ༌སང༌ མང༌ང༌ ཏང༌ཁན༌བོའ༌ ངའེ༌ སྤང༌པོ༌ ཏང༌ ཉན༌ཅེས༌རག༌, ཡང༌ ཏེ༌བོ༌ ཁོང༌གུན༌ནི༌ ཐད༌པོ༌ ཉམ༌པོ༌ ཅོ༌རུག༌། 4 ཡེ༌རུ༌ཤ༌ལེམ༌མི༌ གྱལ༌སའེ༌ ནང༌ང༌ ཡོད༌ཁན༌ནི༌ ཏད༌པ༌ཅན༌གུན༌ལ༌ རོགས༌ ཅོ༌ཅེས༌སི༌ རྩི༌ཝའེ༌ ནང༌ང༌ ཁོང༌གུན༌ནིའང༌ ཁག༌ ལེན༌ཉན༌ཅེས༌ལ༌, ང༌ཞའ༌ ཡང༌ནེ༌ ཡང༌ ཇུ༌ཇུ༌ ཟེར༌ཨིན༌ ཞུ༌ཝ༌ ཕུལ༌དུག༌། 5 ཡང༌ ཁོང༌གུན༌ནི༌ ང༌ཞའེ༌ སམ༌ཁན༌ནི༌ སང༌ མང༌ང༌ ཅོས༌, ཅིའ༌ཟེར༌ན༌ དཀོན༌མཆོག༌གི༌ ཐུག༌གོངས༌ ནང༌ཞིན༌ལ༌ ཁོང༌རང༌གུན༌ ཏང༌པོ༌, གཙོ༌བོ༌ ཡེ༌ཤུའ༌ ཏེ༌ནེ༌ ང༌ཞ༌གུན༌ལ༌ ཏང༌དུག༌།

6 ཏེན༌ན༌བོའེ༌ཕིའ༌ ང༌ཞ༌གུན༌ནི༌ སྤུན༌ ཏི༌ཏུས༌སི༌, གོ༌མ༌ ཁྱོ༌ཞ༌གུན༌ལ༌ པེ༌ནེ༌ རོགས༌གུན༌ ལྡུས༌ཏེ༌ ཁྱོང༌ཅེས༌ གོ༌ཟུག༌ ཅོ༌ཅེས༌ལ༌ སྤོས༌པ༌ ཏངས༌། ཏེ༌ པེ༌ནེ༌ རོགས༌གུན༌ ལྡུ༌ཅེས༌པོ༌ གྲུབ༌ཅུག༌ཅེས༌ལ༌ སྤོས༌པ༌ ཏང༌ཅེས༌སི༌ ཕིའ༌, ངའེ༌ ཁོའ༌ ཁྱོ༌ཞའེ༌ཀ༌ ལོགས༌ཏེ༌ ཆ༌ཅེས༌ལ༌ ཞུ༌ཝ༌ ཕུལ༌ལད༌། 7 ཁྱོ༌ཞ༌གུན༌ནི༌ ལས༌ མང༌པོའེ༌ ནང༌ང༌ མ༌ གྱལ༌ལ༌ ཅོས༌ཏེ༌ ཨིན༌ནོག༌, སྤེར༌ན༌ ཏད༌པའེ༌ ནང༌ང༌, སྤེ༌ར༌ ཏང༌ཅེས༌སི༌ ནང༌ང༌, ཤེས༌རབས༌སི༌ ནང༌ང༌, ལས༌ ཅོ༌ཅེས༌སི༌ དོད༌པའེ༌ ནང༌ང༌, ཡང༌ ང༌ཞའེ༌ ཕིའ༌ ཁྱོ༌ཞ༌གུན༌ནི༌ ཅེས༌པའེ༌ ནང༌ང༌། ངའེ༌ དོད༌པ༌བོ༌ ནི༌, ཁྱོ༌ཞའེ༌ སྙིང༌ ཕེས༌ཏེ༌ ཏང༌ཅེས༌སི༌ ལས༌པོའེ༌ ནང༌ངའང༌ གྱལ༌ལ༌ ཅོ༌གོ༌ཤེས༌ ཨིན༌ནོག༌ སམ༌མ༌རག༌།

8 ངའེ༌ ཁྱོ༌ཞ༌གུན༌ལ༌ ཏེ༌བོ༌ ཅོས༌ ཟེར༌ཏེ༌ བཀའ༌ ཏང༌ང༌མེད༌, ཨིན༌ནའང༌ ངའེ༌ ཞན༌ཡང༌ ཆོས༌ཚོགས༌སི༌ ཏང༌དོད༌ཅན༌གུན༌ ཉམ༌པོ༌ ལྡུར༌ཏེ༌ ཁྱོ༌ཞ༌གུན༌ནི༌ ཅེས༌པ༌ ཙམ༌ཤིག༌གི༌ ཀྲང༌པོ༌ ཨིན༌ཁན༌བོ༌, ཚོད༌ལྟ༌ ཉིན༌རག༌།

9 ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌བོ༌ ཁྱོ༌ཞ༌གུན༌ལ༌ གྱུས༌ཡོད༌ཏེ༌ ཨིན༌ནོག༌། ཞན༌ ནམ༌ཁའེ༌ ནང༌ང༌ ཁོང༌ ཆུག༌པོ༌ ཨིན༌ནའང༌, ཁྱོ༌ཞ༌གུན༌ནི༌ ཏོན༌ལ༌ ཁོང༌ ཉལ༌བ༌ཅན༌ གྱུར༌ར༌ ཛདས༌། ཁྱོ༌ཞ༌གུན༌ ནམ༌ཁའེ༌ ནང༌ང༌ ཆུག༌པོ༌ གྱུར༌ཅུག༌ཅེས༌སི༌ ཕིའ༌, ཁོང༌ ཉལ༌བ༌ཅན༌ གྱུར༌ར༌ ཛདས༌།

10 འི༌བོ༌ ངའེ༌ ཁ༌དའ༌ ཨིན༌, ལོ༌ ཅིག༌གི༌ སྔུན༌ལ༌ ཁྱོ༌ཞ༌གུན༌ནི༌ གོ༌ཟུག༌ ཅོ༌ཁན༌ནི༌ ལས༌པོ༌, གྲུབ༌ཅུག༌ན༌ གྱལ༌ལ༌ ཆ༌ཅེས༌ ཨིན༌ནོག༌། སྔུན༌མའེ༌ ལོའེ༌ ནང༌ང༌ ཁྱོ༌ཞ༌གུན༌ ཏང༌པོ༌རང༌ ཨིན༌པིན༌, ཀ༌གུན༌ནི༌ ཡེ༌རུ༌ཤ༌ལེམ༌མི༌ ནང༌ང༌ ཡོད༌ཁན༌ནི༌ མ༌ཤི༌ཀ༌པ༌གུན༌ལ༌ པེ༌ནེ༌ ཏང༌ཅེས༌སི༌ དོད༌པ༌ ཡོད༌ཅེས༌ མ༌ཚད༌ ཏངས༌ཏེའང༌ ཨིན༌པིན༌། 11 ཏ༌ ཁྱོ༌ཞ༌གུན༌ནི༌ ཀ༌ལས༌པོ༌ སྔུན༌ལ༌ གོ༌ཟུག༌ ཅོས༌ ཏེ༌བོ༌ གྲུབ༌ཅུག༌ གོ༌ཤེས༌ ཨིན༌ནོག༌། ཁྱོ༌ཞ༌གུན༌ནི༌ སྔུན༌ལ༌ ཏང༌ཅེས༌སི༌ སེམས༌སི༌ དོད༌པ༌བོ༌, དག༌ས༌ ཏེན༌ན༌ ཙོགས༌ལ༌ ཏང༌ཅེས༌སི༌ ནང༌ང༌ སྟོན༌ཤིག༌, རང༌རང༌ངི༌ ཁྱུད༌ ནང༌ཞིན༌ལ༌ ཏོང༌ཤིག༌། 12 ཁྱོ༌ཞ༌གུན༌ནི༌ ཅི༌ཞིག༌ ཏང༌ཅེས༌སི༌ ཐག༌ཅད༌ ཅོས༌ ཀལ༌ཏེས༌ རིངས༌ཨིན༌ཞིག༌ ཏང༌ན༌, ཏེ༌བོའེ༌ དཀོན༌མཆོག༌ ཐུག༌ཉེས༌ ཤུག༌ག༌ནོག༌, ཡང༌ ཏེ༌བོ༌ ཁྱོ༌ཞ༌གུན༌ནི༌ ཏང༌ཅེས༌སི༌ ཁྱུད༌ནེ༌ ཐལ༌ཏེ༌ མན༌པ༌, ཁྱོ༌ཞ༌རང༌ངི༌ ཁྱུད༌ ནང༌ཞིན༌ ཏང༌གོས༌། 13 འོ༌ན༌ ངའེ༌ དོད༌པ༌ ནི༌, ཁྱོ༌ཞ༌གུན༌ནི༌ ཏང༌ཅེས༌པོའེ༌, ཞན༌མ༌གུན༌ནི༌ མི༌ཚེ༌བོ༌ ལ༌མོ༌ཞིག༌ ཡང༌ ཁྱོ༌ཞ༌རང༌གུན༌ནི༌ མི༌ཚེ༌བོ༌ ཀགས༌པོ༌ཞིག༌ གྱུར༌ཅུག༌ཅེས༌པོ༌ མན༌, ཨིན༌ནའང༌ ཚང༌མའ༌ དྲན༌དྲ༌ ཡོང༌གོ༌ཤེས༌པོ༌ ཨིན༌། 14 དག༌ས༌ ཁྱོ༌ཞ༌གུན༌ནི༌ ལག༌ག༌ མང༌པོ༌ ཡོད༌ པ༌སང༌, སྒོས༌དོམ༌ ཡོད༌ཁན༌གུན༌ལ༌ རོགས༌ ཅོ༌ཉན༌ཨིན༌། ཡོང༌ཅེས༌ཅན༌ནི༌ ཏུས༌སི༌ ནང༌ང༌, ཁོང༌གུན༌ལ༌ མང༌པོ༌ ཇོར༌ཏེ༌ ཁྱོ༌ཞ༌གུན༌ལ༌ སྒོས༌དོམ༌ ཡོད༌ ཟ༌ནེ༌, ཁྱོ༌ཞ༌ ཉམ༌པོ༌ བགོ༌ཨིན༌, ཏེ༌ནེ༌ ཚང༌མ༌ དྲན༌དྲ༌ གྱུར༌ཨིན༌། 15 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌།

“མང༌པོ༌ ལྡུས༌ཏེ༌ ཁྱོང༌ཁན༌གུན༌ནི༌ ལག༌ག༌

གོད༌ལ༌ ཏང༌ཅེས༌ལ༌ མ༌ལུས༌ས༌ ཨིན༌ནོག༌།

ཡང༌ ཉུ༌ངུན༌ ལྡུས༌ཏེ༌ ཁྱོང༌ཁན༌གུན༌ནི༌

སྒོས༌དོམ༌ དྲན༌དྲ༌ སོང༌ཏེ༌ ཨིན༌ནོག༌།”✡

ཏི༌ཏུས༌ དང༌ ཁོའེ༌ ཕྲོ༌པ༌གུན༌།

8:16-24

16 ཨིན༌ནའང༌ དཀོན༌མཆོག༌ག༌ ཐུག༌རྗེ༌ཆེ༌, ཁོང༌ངི༌ ང༌ཞའེ༌ སྤུན༌ ཏི༌ཏུས༌ལའང༌, ཁྱོ༌ཞ༌གུན༌ནི༌ ཕིའ༌ ངའེ༌ ནང༌ང༌ ཡོད༌ཁན༌ནི༌ དོད༌པ༌གུན༌ ཙོགས༌ སལ༌ལ༌ ཛད༌ཏེ༌ དུག༌། 17 ཏི༌ཏུས༌སི༌, ཁྱོ༌ཞའ༌ ཐུག༌ག༌ལ༌ ཡང༌སྐྱར༌ སོང༌ ཟེར༌ཁན༌ནི༌ ང༌ཞའེ༌ ཞུ༌ཝ༌བོའ༌ ཐད༌པོ༌ ཅོས༌། དེན༌བ༌, ཁོ༌ ཁོ༌རང༌, སོང༌ཏེ༌ ཁྱོ༌ཞ༌གུན༌ལ༌ ཐུག༌ཅེས༌ལ༌, རིངས༌ཏེ༌ ཤི༌རུག༌། 18 ང༌ཞ༌གུན༌ནི༌ ཞན༌ སྤུན༌ཞིག༌གའང༌, ཏི༌ཏུས༌ ཉམ༌པོ༌ ལམ༌ཅུག༌གད༌། ཆོས༌ཚོགས༌ ཚང༌མའེ༌ ཁོའ༌ གའ༌མོའེ༌ ནས༌ཚུལ༌ ཤད༌ཅེས༌སི༌ ཞབས༌ཏོག༌གི༌ ཕིའ༌ སྟོད༌པ༌ ཕུལ༌དུག༌། 19 ང༌ཞའེ༌ ཡེ༌རུ༌ཤ༌ལེམ༌མི༌ ནང༌ང༌ ཡོད༌ཁན༌ནི༌ ཏད༌པ༌ཅན༌གུན༌ནི༌ ཕིའ༌ པེ༌ནེ༌ རོགས༌གུན༌ ཁྱེར༌ ཟ༌ནེ༌, ང༌ཞ༌གུན༌ལ༌ རོགས༌ ཅོ༌ཅེས༌སི༌ ཕིའ༌, ཆོས༌ཚོགས༌གུན༌ནི༌ ཁོ༌ ལྡམས༌ཏེ༌ ཨིན༌པིན༌, ཏེ༌ ཞབས༌ཏོག༌གུན༌ ནི༌, གཙོ༌བོ༌ ཡེ༌ཤུའ༌ སྤལ༌ ཁྱོང༌ཅེས༌ ཡང༌ ང༌ཞ༌གུན༌ རོགས༌ ཅོ༌ཅེས༌ལ༌ རིངས༌ཨིན༌ ཡོད༌ཁན༌ སྟན༌ན༌ནོག༌།

20 ང༌ཞའ༌ པེ༌ནེ༌ མང༌པོའེ༌ རོགས༌པོ༌ ནོར༌ཏེ༌ ཀོལ༌དུག༌ ཟེར༌ཅེས༌ནེ༌ སྐྱོབ༌ཅེས༌སི༌ ཕིའ༌, ང༌ཞའེ༌ ཁོ༌ དང༌ ཏི༌ཏུས༌ ཉིས༌ཀོ༌ ང༌ཞའ༌ ཉམ༌པོ༌ ཡེ༌རུ༌ཤ༌ལེམ༌མི༌ གྱལ༌ས༌ ཁྱེར༌ཨིན༌། 21 ང༌ཞ༌གུན༌ནི༌ ཅོ༌ཁན༌ ཀྲང༌པོ༌ ཨིན༌ཁན༌བོ༌ གཙོ༌བོའེ༌ ཟིག༌ཤེས༌ མ༌ཚད༌ མི༌གུན༌ནིའང༌ ཐོང༌ཅེས༌ལ༌ རྩོན༌གྲུས༌ ཅོའད༌།

22 ང༌ཞ༌གུན༌ནི༌ ཁོང༌ ཉིས༌ཀོ༌ ཉམ༌པོ༌ ཞན༌ཡང༌ སྤུན༌ཞིག༌གའང༌ ལམ༌ཅུག༌གད༌, ཁོའེ༌ ཏུས༌སྐབས༌ མང༌པོ༌ཞིག༌གི༌ ནང༌ང༌, ཁོ༌རང༌ ཙམ༌ཤིག༌གི༌ གཙོ༌བོའ༌ ཞབས༌ཏོག༌ ཞུ༌ཅེས༌ལ༌ རིངས༌ཨིན༌ ཡོད༌ཁན༌བོ༌, ལན༌ མང༌པོ༌ སྟན༌ཏེ༌ ཏངས༌། ཁྱོ༌ཞ༌གུན༌ནི༌ ནང༌ང༌ མང༌ང༌ ལོ༌ཁྱེལ༌ ཡོད༌ཅེས༌པོའེ༌, ཏ༌ དག༌ས༌ ཁོ༌ མང༌ང༌ རིངས༌ཨིན༌ ཨིན༌ནོག༌། 23 ཏི༌ཏུས༌ ནི༌, ངའེ༌ ཕྲོ༌པ༌ ང༌ ཉམ༌པོ༌ ཁྱོ༌ཞའ༌ རོགས༌ ཅོ༌ཁན༌བོ༌ ཨིན༌, ཡང༌ ཁོ༌ ཉམ༌པོ༌ ཡོད༌ཁན༌ནི༌ སྤུན༌ ཉིས༌ཀོ༌, ཆོས༌ཚོགས༌གུན༌ནི༌ ལམ༌ཅུགས༌ཏེ༌ ཨིན༌, ཡང༌ མ༌ཤི༌ཀའ༌ རྩི༌ཝ༌ ཁྱོང༌ང༌ནོག༌། 24 ཏེན༌ན༌བོའེ༌ཕིའ༌ ཁོང༌ སུམ༌ཀོ༌ དང༌ ཞན༌ ཆོས༌ཚོགས༌གུན༌ནི༌ དུན༌ལ༌ ཁྱོ༌ཞའེ༌ ཅེས༌པ༌ དང༌ ང༌ཞའེ༌ ཁྱོ༌ཞ༌གུན༌ནི༌ སྐོར༌ལ༌ ཕོ༌སོ༌ ཅོ༌ཁན༌བོ༌ ཏན༌ཏན༌ ཨིན༌ཁན༌ སྟོན༌ཤིག༌།

9

ཡེ༌རུ༌ཤ༌ལེམ༌མི༌ མ༌ཤི༌ཀ༌པ༌གུན༌ནི༌ ཕིའ༌ པེ༌ནེ༌ རོག༌རམ༌ ལྡུ༌ཅེས༌།

9:1-15

1 ཡེ༌རུ༌ཤ༌ལེམ༌མི༌ ཏད༌པ༌ཅན༌གུན༌ནི༌ ཕིའ༌ ཞབས༌ཏོག༌གི༌ སྐོར༌ལ༌ ངའེ༌ ཁྱོ༌ཞ༌གུན༌ལ༌ བྲི༌གོས༌ མེད༌པ༌ ཨིན༌ནོག༌, 2 ཅིའ༌ཟེར༌ན༌ ཁྱོ༌ཞའ༌ ཀོ༌རིན༌ཐི༌ ཆོས༌ཚོགས༌གུན༌ རོགས༌ ཅོ༌ཅེས༌ལ༌ ཙམ༌ཤིག༌ རིངས༌ཨིན༌ ཡོད༌ཁན༌བོ༌ ངའ༌ གྱུས༌ཡོད༌། ཡང༌ ཁྱོ༌ཞའ༌ ཨ༌ཀ༌ཡཱའེ༌ * ནང༌ང༌ ཡོད༌ཁན༌གུན༌ནི༌, ལོ༌ ཅིག༌ནེ༌ པར༌ལ༌ རོགས༌སི༌ པེ༌ནེ༌ ཀལ༌ཆོག༌ཆོག༌ ཡོད༌ཁན༌བོ༌, ངའེ༌ མ༌ཀེ༌དོ༌ནི༌ཡཱའེ༌ ཆོས༌ཚོགས༌གུན༌ནི༌ དུན༌ལ༌ ཕོ༌སོ༌ ཅོས༌ཏེ༌ ཤད༌པིན༌། དེན༌བ༌, ཁྱོ༌ཞ༌གུན༌ནི༌ རོགས༌ ཅོ༌ཅེས༌སི༌ དོད༌པ༌ ཆེན༌མོའེ༌ ཞས༌ཏེ༌, མ༌ཀེ༌དོ༌ནི༌ཡཱའེ༌ ནང༌ང༌ ཡོད༌ཁན༌ནི༌ ཏད༌པ༌ཅན༌ མང༌པོ༌ཞིག༌གིའང༌ ཏང༌ཅེས༌ གོ༌ཟུག༌།

3 ཨིན༌ནའང༌ ཁྱོ༌ཞ༌གུན༌ནི༌ སྐོར༌ལ༌ ངའེ༌ ཕོ༌སོ༌ ཅོ༌ཁན༌བོ༌ ནོར༌ཏེ༌ མན༌ཁན༌ ཡང༌ ངའེ༌ ཟེར༌ཁན༌ ཙོགས༌ལ༌ ཁྱོ༌ཞ༌གུན༌ནི༌ པེ༌ནེ༌ ཚང༌མ༌ ལྡུས༌ཏེ༌ གྲལ༌གྲིག༌ ཅོ༌ཐུབ༌ཅེས༌སི༌ ཕིའ༌, ངའེ༌ ཁྱོ༌ཞ༌གུན༌ནི༌ཀ༌ འི༌ སྤུན༌ སུམ༌ཀོ༌ ཀལ༌ལད༌། 4 ཀལ༌ཏེས༌ མ༌ཀེ༌དོ༌ནི༌ཡཱའེ༌ ཏད༌པ༌ཅན༌ ཁ༌ཅིག༌ ངའ༌ ཉམ༌པོ༌ ཡོངས༌ཏེ༌ ཁྱོ༌ཞ༌གུན༌ གྲལ༌གྲིག༌ མེད༌ཁན༌བོ༌ ཐོང༌ན༌, ཏེ༌ནེ༌ ངའེ༌ ཕོ༌སོ༌ ཅོ༌ཁན༌བོའེ༌ཀ༌ ང༌ ཅིག༌པོ༌ མ༌ཚད༌ ཁྱོ༌ཞ༌གུན༌ནའང༌ ཁྲེལ༌བ༌ ཆ༌ཅེས༌ ཨིན༌ནོག༌། 5 ཏེ༌ནེ༌ ཁྱོ༌ཞ༌གུན༌ནི༌ དམ༌ཆ༌ ཅོས༌ཁན༌ནི༌ པེ༌ནེ༌གུན༌ གྲལ༌གྲིག༌ ཡོད༌ཅེས༌སི༌ ཕིའ༌ ངའེ༌ འི༌ སྤུན༌ ཚང༌ཀོ༌ ངའེ༌ སང༌ སྔུན༌ལ༌ ལམ༌ཅུག༌གད༌། ཨིན༌ནའང༌ ཏེ༌བོ༌ ཏང༌ཉིན༌ མེད༌ཨིན༌ ཏང༌ཁན༌ནི༌ སྐྱེས༌ཤིག༌ མན༌པ༌, ཐད༌ཏེ༌ ཏང༌ཁན༌ནི༌ སྐྱེས༌ཤིག༌ ཡོང༌གོས༌ སམ༌མ༌རག༌།

6 འི༌བོ༌ མ༌རྗེད༌ཤིག༌, ས༌འོན༌ ཉུ༌ངུན༌ ཏབ༌ཁན༌ནི༌ ཞིང༌བད༌པ༌ཞིག༌ག༌ སྟོན༌ཐོག༌གའང༌, ཉུ༌ངུན༌ཞིག༌ མ༌ནེ༌ སྨིན༌ན༌ མ༌ནོག༌། ཨིན༌ནའང༌ སྙིང༌ ཕེས༌ཏེ༌ ས༌འོན༌ ཏབ༌ཁན༌བོའེ༌ སྟོན༌ཐོག༌གའང༌, མང༌པོ༌ རྔ༌ཨེན༌། 7 ཙམ༌ཤིག༌ ཏང༌ཉན༌ཅེས༌རག༌, ཏེ༌བོ༌ ཁྱོ༌ཞའ༌ རེ༌རེའེ༌ རང༌ངི༌ སྙིང༌ངི༌ ནང༌ང༌ ཐག༌ཅད༌གོས༌། སེམས༌ མ༌ཐད༌ད༌ ཡ༌ ཝང༌ངི༌ ནང༌ང༌ མ༌ཏང༌ཤིག༌, ཅིའ༌ཟེར༌ན༌ དཀོན༌མཆོག༌ ཐད༌པོ༌ ཉམ༌པོ༌ ཏང༌ཁན༌བོའ༌ ཐུགས༌ཐད༌ད༌ ཛད༌ད༌ནོག༌། 8 ཡང༌ དཀོན༌མཆོག༌གི༌ ཁྱོ༌ཞ༌གུན༌ལ༌ སྒོས༌དོམ༌གུན༌ སྙིང༌ ཕེས༌ཏེ༌ སལ༌ལ༌ ཛད༌ད༌ནོག༌། ཏེ༌ནེ༌ ཏུས༌གྱུན༌ ཁྱོ༌ཞའེ༌ སྒོས༌དོམ༌ ཚང༌མ༌ གྲུབ༌ཅེས༌ མ༌ཚད༌, ཞན༌མ༌གུན༌ལའང༌ ཡ༌ཏོ༌ ཅོ༌ ཉན༌ཨིན༌། 9 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌།

“ཁོང༌ངི༌ སྒོས༌དོམ༌ ཡོད༌ཁན༌ ཚང༌མ༌ལ༌ སྙིང༌ ཕེས༌ཏེ༌ སལ༌ལ༌ནོག༌,

ཁོང༌ ཀྲང༌པོ༌ ཨིན༌ཁན༌བོ༌ ཏུས༌གྱུན༌ ལུས༌ཨིན༌།”✡

10 ཡང༌ ཞིང༌བད༌པའ༌ དཀོན༌མཆོག༌གི༌ ས༌འོན༌ རིག༌ག༌ ཙོགས༌ལ༌ ཏ༌གིའང༌ སལ༌ལ༌ ཛད༌ད༌ནོག༌། ཏེན༌ན༌ ཙོགས༌ལ༌ ཁོང༌ངི༌ ཁྱོ༌ཞ༌གུན༌ནི༌ སྒོས༌དོམ༌གུན༌ རིག༌ག༌ ཛད༌ཏེ༌ ཁྱོ༌ཞ༌གུན༌ལ༌ ཡོད༌ཁན༌གུན༌ ཕེལ༌ ཅུག༌ག༌ ཛད༌ད༌ནོག༌། ཏེ༌ནེ༌ ཁྱོ༌ཞ༌གུན༌ནི༌ ནང༌ང༌ སྙིང༌ ཕེས༌ཏེ༌ མང༌ང༌ ཏང༌ཅེས༌སི༌ སྟོན༌ཐོགས༌ སྨིན༌ཨིན༌།

11 འོ༌ན༌ ཏུས༌གྱུན༌ སྙིང༌ ཕེས༌ཏེ༌ ཏང༌ཅེས༌སི༌ ཕིའ༌, ཁྱོ༌ཞ༌གུན༌ལ༌ ཅི༌ས༌ཐོག༌ནེ༌ ཅིན༌ལབས༌ སལ༌ལ༌ ཛད༌ཨིན༌། ཡང༌ ནམ༌ ང༌ཞའེ༌ ཁྱོ༌ཞ༌གུན༌ནི༌ ཀ༌ནེ༌ ཏེ༌ པེ༌ནེ༌གུན༌ ཁྱེར༌ཏེ༌ སྒོས༌དོམ༌ ཡོད༌ཁན༌གུན༌ལ༌ ཏང༌ང༌ཅིག༌, ཁོང༌གུན༌ནི༌ དཀོན༌མཆོག༌ག༌ ཐུག༌རྗེ༌ཆེ༌ ཞུའ༌ནོག༌། 12 ཏེ༌ནེ༌ འི༌ ཏང༌ཅེས༌ཅན༌ནི༌ ཞབས༌ཏོག༌པའེ༌ བྲས༌བུ༌ ཟང༌པོ༌ སྨིན༌ན༌ནོག༌, ཏང༌པོ༌ ཡེ༌རུ༌ཤ༌ལེམ༌མི༌ ཏད༌པ༌ཅན༌གུན༌ལ༌ སྒོས༌དོམ༌གུན༌ ཐོབ༌ཅེས༌ ཡང༌ ཉིས༌པ༌ ཁོང༌གུན༌ནི༌ ཐད༌པོ༌ ཉམ༌པོ༌ དཀོན༌མཆོག༌ག༌ ཐུག༌རྗེ༌ཆེ༌ ཕུལ༌ཅེས༌གུན༌ ཨིན༌ནོག༌།

13 ཁྱོ༌ཞ༌གུན༌ནི༌ ཞབས༌ཏོག༌གི༌ བྲས༌བུའི༌, ཁོང༌གུན༌ནི༌ དཀོན༌མཆོག༌ག༌ སྤལ༌ ཐོབ༌ ཅུག༌ག༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ ཁོང༌གུན༌ དང༌ ཏད༌པ༌ ཡོད༌ཁན༌ ཚང༌མ༌ལ༌, སྙིང༌ ཕེས༌ཏེ༌ ཏང༌ཅེས༌པོ༌ གྱུད༌ཏེ༌, ཁྱོ༌ཞ༌གུན༌ མ༌ཤི༌ཀའེ༌ གའ༌མོའེ༌ ནས༌ཚུལ༌ ཁའ༌ཉན༌ཁན༌ ཨིན༌ཁན༌བོ༌, སྟན༌ན༌ནོག༌། 14 ཡང༌ དཀོན༌མཆོག༌གི༌ ཁྱོ༌ཞ༌གུན༌ལ༌ སལ༌ལ༌ ཛད༌ཁན༌ནི༌ ཐུག༌རྗེ༌ ཁྱོ༌ཞ༌གུན༌ནི༌ ནང༌ནེ༌ ལུད༌ཨིན༌ ཡོད༌ཅེས༌པོའེ༌, ཁོང༌གུན༌ནི༌ སྙིང༌ནེ༌ ཁྱོ༌ཞ༌གུན༌ནི༌ ཕིའ༌ མོས༌ལམ༌ ཞུའ༌ནོག༌། 15 ཙམ༌ཤིག༌གི༌ ཧ༌ལས༌ཤེས༌ དང༌ ཚིགས༌ གྱུད༌ཏེ༌ ཤད༌ མི༌ཉན༌ཅེས༌སི༌ དཀོན༌མཆོག༌གི༌ ཐར༌པའེ༌ སྐྱེས༌སི༌ ཕིའ༌, དཀོན༌མཆོག༌ག༌ ཐུག༌རྗེ༌ཆེ༌ ཕུལ༌ཤིག༌།

10

པ༌འུ༌ལུའི༌ ཁོང༌རང༌ངི༌ ཝང༌ཆ༌བོའ༌ ཆོགས༌སྐྱོར༌ ཅོས༌།

10:1-18

1 ཏ༌ ང༌ པ༌འུ༌ལུའི༌ ཁྱོ༌ཞ༌གུན༌ལ༌ མ༌ཤི༌ཀའེ༌ པས༌མོ༌ དང༌ ཐུག༌རྗེ༌ ཉམ༌པོ༌ ཞུ༌ཝ༌ ཕུལ༌ལད༌། ཁྱོ༌ཞ༌གུན༌ནི༌ ང༌ ཁྱོ༌ཞའེ༌ ཕྲོའ༌ ཡོད༌ ཟ༌ནེ༌ ངོས༌མིག༌ ཆུ༌ངུན༌, ཨིན༌ནའང༌ ཐག༌རིང༌ནེ༌ ངའེ༌ ཨི༌གེ༌གུན༌ བྲི༌ ཟ༌ནེ༌ མ༌ ཝང༌ཅན༌ ཡོང༌དུག༌ སམ༌མ༌ནོག༌། 2 ངའ༌ ཡོང༌ ཟ༌ནེ༌, ང༌ཞའེ༌ ཇིག༌རྟེན༌པའེ༌ དོད༌པ༌ ནང༌ཞིན༌ ལས༌ ཅོ༌རུག༌ སམ༌ཁན༌གུན༌ ཉམ༌པོ༌ ཝང༌ཆ༌ ཀོལ༌ མི༌གོ༌ཤེས༌སི༌ ཕིའ༌, ངའེ༌ ཁྱོ༌ཞ༌གུན༌ལ༌ དག༌ས༌ ཞུ༌ཝ༌ ཕུལ༌ལད༌།

3 ང༌ཞའ༌ མི༌ ཨིན༌ནའང༌, ང༌ཞ༌གུན༌ནི༌ ཇིག༌རྟེན༌པའེ༌ ཚུལ༌ལ༌ མག༌ ཏང༌ང༌མེད༌། 4 མི༌གུན༌ནི༌ སྲན༌ཏྲེ༌ ཐམས༌ཏེ༌ ཡོད༌ཁན༌ནི༌ ཟུས༌མའེ༌ སམ༌ཚུལ༌ དང༌ ཟེར༌གྱུ༌ གུན༌ མེད༌ཁན༌ ཅོ༌ཅེས༌ལ༌, ང༌ཞ༌གུན༌ནི༌ ཇིག༌རྟེན༌ནི༌ ལག༌ཆ༌གུན༌ མན༌པ༌, དཀོན༌མཆོག༌གི༌ ལག༌ཆ༌ ཀྲག༌པོ༌གུན༌ ཀོལ༌ལད༌། 5 ང༌ཞ༌གུན༌ནི༌ མི༌གུན༌ལ༌ དཀོན༌མཆོག༌ ཤེས༌ མ༌ཤུག༌ག༌ བོར༌ཁན༌ནི༌ ཕོ༌སོ༌ཅན༌ནི༌ སྒག༌སྐྱིལ༌ ཚང༌མ༌ མེད༌ཁན༌ ཅོའད༌, ཡང༌ ཏེ༌ གྱབ༌གལ༌ཅན༌ནི༌ སམ༌ཚུལ༌གུན༌ ཕམ༌ཤུགས༌ཏེ༌, མ༌ཤི༌ཀའེ༌ ཞལ༌ཏ༌གུན༌ ཁའ༌ཉན༌ཅེས༌ ལབ༌བད༌། 6 ཁྱོ༌ཞ༌གུན༌ནི༌ ཅི༌ས༌ཐོག༌ནེ༌ ང༌ཞའེ༌ ཁའ༌ ཉན༌ན༌ཅིག༌, ཏེ༌ནེ༌ ཁའ༌ མ༌ཉན༌ན༌ ལུས༌ཁན༌ ཚང༌མ༌ལ༌ ང༌ཞའེ༌ ཆད༌པ༌ ཅད༌ཨིན༌།

7 དེན༌བའེ༌ ནས༌ལུག༌པོའ༌ ལྟོས༌ཤིག༌, མ༌ ལོ༌ཁྱེལ༌ ཉམ༌པོ༌ ང༌ མ༌ཤི༌ཀའེ༌ ཨིན༌ ཟེར༌ཁན༌གུན༌ནི༌ ང༌ཞ༌གུན༌ནའང༌ མ༌ཤི༌ཀའེ༌ ཨིན༌ཁན༌, ཁོ༌རང༌གུན༌ ཙོགས༌ ལོ༌ཁྱེལ༌ ཡོད༌ཁན༌བོ༌ ཤེས༌གོས༌། 8 ཞན༌ གཙོ༌བོ༌ ཡེ༌ཤུའི༌ ང༌ཞ༌གུན༌ལ༌ སལ༌ལ༌ ཛད༌ཁན༌ནི༌ ཝང༌ཆའེ༌ ནང༌ང༌ ཕོ༌སོ༌ ཅོས༌ཏེ༌, ངའེ༌ སྤེ༌ར༌ ཏངས༌ཏེ༌ ཡོད༌ན༌, ཏེ༌བོ༌ ཁྱོ༌ཞ༌གུན༌ ཏད༌པའེ༌ ནང༌ང༌ བུབས༌ མ༌ཅུག༌ག༌, ཤེད༌ཅན༌ གྱུར༌ཅེས༌ལ༌ ཨིན༌པིན༌། ངའ༌ ང༌རང༌ངི༌ ཝང༌ཆ༌ ཀོལ༌ཁན༌བོའེ༌ཀ༌ ཁྲེལ༌བ༌ མི༌ཚོར༌།

9 ངའེ༌ ང༌རང༌ངི༌ ཨི༌གེ༌གུན༌ གྱུད༌ཏེ༌, ཁྱོ༌ཞ༌གུན༌ ཇིགས༌ཤུག༌ཅེས༌སི༌ རྩོན༌གྲུས༌ ཅོའ༌མེད༌། 10 ཅིའ༌ཟེར༌ན༌ ཁ༌ཅིག༌གི༌, “པ༌འུ༌ལུའི༌ ཨི༌གེ༌གུན༌ ཏོན༌ཏག༌ཅན༌ དང༌ ཝང༌ཅན༌ ཡོང༌དུག༌ ཨིན༌ནའང༌ ང༌དང༌གུན༌ནི༌ ཕྲོའ༌ ཡོད༌ ཟ༌ནེ༌, ཁོ༌ ཧམ༌པ༌ མེད༌ཁན༌ དང༌ ཁོའེ༌ ལྕིད༌ མེད༌ཁན༌ནི༌ སྤེ༌ར༌ ཏང༌དུག༌” ཟེར༌ར༌ནོག༌། 11 ཀ༌ཟུག༌ ཐག༌རིང༌ང༌ ཡོད༌ ཟ༌ནེ༌, ང༌ཞའེ༌ ཨི༌གེ༌གུན༌ བྲིས༌ཏེ༌ ཡོད༌ཁན༌ ཙོགས༌ལ༌ ང༌ཞའ༌ ཡོང༌ ཟ༌ནེ༌, ང༌ཞའེ༌ ཝང༌ཆ༌ སྟན༌ཅེས༌པོ༌, ཏེ༌ མི༌གུན༌ལ༌ ཧ༌གོ༌ གོ༌ཤེས༌ ཨིན༌ནོག༌། 12 ཏེ༌ མི༌ ཀྲག༌པོ༌གུན༌ནི༌ ཁོ༌རང༌གུན༌ མ༌ ཁག༌ཅན༌ ཨིན༌ ཟེར༌ཁན༌ ཙོགས༌ ཟེར༌ཅེས༌སི༌ ང༌ཞའེ༌ ཧམ༌པ༌ ཅོའ༌མེད༌། ཨིན༌ནའང༌ ཁོང༌གུན༌ནི༌ ཁོ༌རང༌ ཅིག༌ དང༌ ཅིག༌གི༌ སྤེ༌ཅེས༌ ཡང༌ ཅིག༌ ཏང༌ ཅིག༌ པར༌ལ༌ རྡུར༌ ཟ༌ནེ༌ ཁོང༌གུན༌ ཙམ༌ཤིག༌གི༌ སམ༌བ༌ མེད༌ཁན༌ ཨིན༌ནོག༌།

13 ཨིན༌ནའང༌ ང༌ཞ༌གུན༌ནི༌ ཝང༌ཆ༌ནེ༌ ཐལ༌ཏེ༌ ཅོས༌ཁན༌ནི༌ ལས༌གུན༌ནི༌ ནང༌ང༌ ཕོ༌སོ༌ ཅོའ༌མེད༌། ང༌ཞ༌གུན༌ལ༌ དཀོན༌མཆོག༌གི༌ སལ༌ལ༌ ཛད༌ཁན༌ནི༌ ལས༌གུན༌ནི༌ ནང༌ནེ༌ གྲུབ༌ཅུག༌ག༌ ཛད༌ཁན༌གུན༌ནི༌ཀ༌ ཕོ༌སོ༌ ཅོའད༌, ཀ༌བོའེ༌ ནང༌ང༌ ཁྱོ༌ཞའ༌ ཉམ༌པོ༌ ལས༌ ཅོ༌ཁན༌གུན༌ནའང༌ ཐེས༌ཏེ༌ ཨིན༌། 14 ཀལ༌ཏེས༌ ཁྱོ༌ཞའ༌ ཡོད༌ས༌ ང༌ཞའ༌ མ༌ནེ༌ མ༌ཡོང༌ང༌ ཨིན༌པིན༌ན༌, ཏེ༌ནེ༌ ང༌ཞ༌གུན༌ནི༌ ཁྱོ༌ཞ༌གུན༌ནི༌ཀ༌ ཝང༌ ཡོད༌ ཟེར༌ ཟ༌ནེ༌, ང༌ཞའ༌ ཟེར༌ཆོགས༌ཤེས༌པོ༌ སང༌ ཐལ༌ཏེ༌ སོང༌ཏེ༌ ཨིན༌ནོག༌། ཨིན༌ནའང༌ ཁྱོ༌ཞའ༌ ཡོད༌ས༌ ཚོག༌པའང༌ ཡོངས༌ཏེ༌ མ༌ཤི༌ཀའེ༌ གའ༌མོའེ༌ ནས༌ཚུལ༌ ཤད༌ཁན༌ ང༌ཞའ༌ ཏང༌པོ༌རང༌ ཨིན༌པིན༌, 15 མ༌ཚད༌ ང༌ཞ༌གུན༌ནི༌ ཞན༌མའེ༌ ཅོས༌ཁན༌ནི༌ ལས༌སི༌ཀ༌ ཕོ༌སོ༌ ཅོས༌ཏེ༌ སྟོད༌པ༌ མ༌ལེན༌པིན༌། ཨིན༌ནའང༌ ཁྱོ༌ཞ༌གུན༌ ཏད༌པའེ༌ ནང༌ང༌ ཡར༌གྱས༌ ཆའ༌ཅིག༌ ཁྱོ༌ཞའེ༌ ཕྲོའ༌ ང༌ཞའེ༌ ལས༌གུན༌ མང༌ང༌ གྱས༌ཨིན༌ ཆ༌ཅེས༌སི༌ ང༌ཞའེ༌ རེ༌ཝ༌ ཨིན༌། 16 ཏེ༌ནེ༌ ང༌ཞའེ༌ ཁྱོ༌ཞ༌གུན༌ནི༌ ནས༌སའེ༌ སང༌ ཐག༌རིང༌ང༌, ཞན༌སུ༌ཞིག༌གའང༌ ལས༌ མ༌ཅོ༌ཁན༌ནི༌ ནས༌ས༌གུན༌ནི༌ ནང༌ང༌ གའ༌མོའེ༌ ནས༌ཚུལ༌བོ༌ ཤད༌ཉན༌ཅེས༌ ཨིན༌ནོག༌, ཅིའ༌ཟེར༌ན༌ ང༌ཞའེ༌ ཏེ༌ ནས༌སའེ༌ཀ༌ ཕོ༌སོ༌ ཅོ༌ཉིན༌ མེ༌རག༌ ཀ༌བོའེ༌ ནང༌ང༌ ཞན༌མ༌གུན༌ནི༌ ལས༌ ཅོ༌ཚར༌ཏེ༌ ཨིན༌། 17 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཀལ༌ཏེས༌ ཁྱོ༌ཞ༌གུན༌ ཕོ༌སོ༌ ཅོ༌ཉིན༌ ཡོད༌ན༌ གཙོ༌བོ༌ དཀོན༌མཆོག༌ ཅིག༌པོའེ༌ཀ༌ ཕོ༌སོ༌ ཅོ༌ཤིག༌།”✡

18 རང༌ དང༌ རང༌ང༌ སྟོད༌པ༌ ཏང༌ཅེས༌པོའ༌ མན༌པ༌ གཙོ༌བོའེ༌ སྟོད༌པ༌ ཕུལ༌ཅེས༌པོའ༌ རིན༌ ཡོད༌ཏེ༌ ཨིན༌ནོག༌།

11

པ༌འུ༌ལུ༌ དང༌ ཟུས༌མའེ༌ སྐུ༌ཚབས༌གུན༌།

11:1-15

1 ཏ༌རུང༌ངའང༌ ངའེ༌ སམ༌བ༌ མ༌ཏང༌ང༌ ཕོ༌སོ༌ ཅོ༌ཁན༌བོའ༌, ཁྱོ༌ཞ༌གུན༌ ཙ༌པིག༌ཤིག༌ སྣང༌ང༌ མ༌ཚེར༌ར༌ ཉན༌ཅེས༌སི༌ རེ༌ཝ༌ ཅོའད༌། ཐུག༌རྗེ༌ ཛད༌ཏེ༌ ང༌ ཉམ༌པོ༌ ཟོད༌པ༌ སྒོམ༌ཤིག༌། 2 དཀོན༌མཆོག༌གི༌ ཁྱོ༌ཞ༌ ཁོང༌རང༌ ཅིག༌པོའེ༌ ཨིན༌ཅེས༌སི༌ ཐུགས༌དོད༌ ཡོད༌ད༌ ཙོགས༌ལ༌, ངའེ༌ ནང༌ངའང༌ ཁྱོ༌ཞ༌གུན༌ནི༌ ཕིའ༌ ཏེན༌ན༌ ཙོགས༌ དོད༌པ༌ རག༌། ཨ༌བའེ༌ ཁོང༌རང༌ངི༌ བུ༌མོ༌བོ༌ ཁོའེ༌ མག༌པའེ༌ ལག༌ག༌ སྟད༌ ཟ༌ནེ༌, རྩང༌མ༌ཞིག༌ ཡོང༌གོ༌ སམ༌མད༌, ཏེན༌ན༌ ཙོགས༌ལ༌ མ༌ཤི༌ཀའེ༌ གྱུར༌ཅེས༌སི༌ ཕིའ༌ ངའེ༌ ཁྱོ༌ཞ༌གུན༌ ཁོང༌ངི༌ ཆག༌ག༌ སྟད༌ ཟ༌ནེ༌, སེམས༌ཉིད༌དི༌ ཐོག༌ནེ༌ ཁྱོ༌ཞ༌གུན༌ རྩང༌མ༌ ཡོང༌ཅེས༌སི༌ ཁ༌ཆད༌ ཅོས༌པིན༌། 3 ཨིན༌ནའང༌ ཤེ༌ཏན༌ རུལ༌ལ༌ ཟུས༌ཏེ༌ ཧ༌ཝ༌ བུ༌མོ༌བོའ༌ གོབ༌སྐོར༌ ཏང༌ང༌ ཙོགས༌ལ༌, ཁོའེ༌ ཅི༌ ཅོས༌ཏེའང༌ ཁྱོ༌ཞ༌གུན༌ནི༌ སེམས༌ ལག༌མོ༌ དང༌ སྙིང༌ངི༌ ཐིལ༌ནེ༌ མ༌ཤི༌ཀ༌ ཅིག༌པོའེ༌ ཨིན༌ཅེས༌སི༌ དོད༌པའེ༌ ལམ༌ནེ༌ ཐག༌རིང༌ང༌ ཁྱེར༌ར༌ནོག༌ སམས༌ཏེ༌ ངའ༌ ཇིགས༌ས༌རག༌། 4 སུ༌ཞིག༌ ཁྱོ༌ཞ༌གུན༌ ཡོད༌ས༌ ཡོངས༌ཏེ༌ ང༌ཞའེ༌ ལབ༌ཁན༌ནི༌ ཡེ༌ཤུའི༌ སྐོར༌ལ༌ མན༌པ༌ ཡང༌ ཡེ༌ཤུ༌ སོ༌སོ༌ཞིག༌གི༌ སྐོར༌ལ༌ ལབ༌ན༌, ཡ༌ ཁྱོ༌ཞ༌གུན༌ལ༌ ཐོབས༌ཏེ༌ ཡོད༌ཁན༌ནི༌ ཐུག༌ཉིད༌བོ༌ མན༌པ༌ ཡང༌ སེམས༌ཉིད༌ སོ༌སོ༌ཞིག༌ ཐོབ༌ན༌, ཡ༌ ང༌ཞའེ༌ ཤད༌ཁན༌ནི༌ གའ༌མོའེ༌ ནས༌ཚུལ༌ ཁྱོ༌ཞའེ༌ ཏད༌པ༌ ཅོ༌ཁན༌བོ༌ མན༌པ༌ ཡང༌ གའ༌མོའེ༌ ནས༌ཚུལ༌ སོ༌སོ༌ཞིག༌ ཤད༌ན༌, ཁྱོ༌ཞ༌གུན༌ནི༌ ཐད༌པོ༌ ཉམ༌པོ༌ ཏེ༌གུན༌ ལེན༌དུག༌།

5 ཨིན༌ནའང༌ ཅི༌ས༌ཐོག༌ནེ༌ ང༌ ཏེ༌ མ༌ཤི༌ཀའེ༌ སྐུ༌ཚབས༌ ཀྲག༌པོ༌ རིག༌ ཨིན༌ ཟེར༌ཁན༌གུན༌ནི༌ སང༌ འུ༌ཐུགས༌ མེད༌། 6 སྤེ༌ར༌ ཏང༌ཅེས༌སི༌ ནང༌ང༌ ངའ༌ ཁོང༌གུན༌ ཙོགས༌ལ༌ ཁས༌པ༌ མེད༌གྲོ༌, ཨིན༌ནའང༌ ངའེ༌ ནང༌ང༌ ཡོན༌ཏན༌ མེད༌པ༌ མན༌། ང༌ཞའེ༌ ཅོ༌ཁན༌ དང༌ ལབ༌ཁན༌ ཚང༌མའེ༌ ནང༌ང༌ ཏེ༌བོ༌ སལ༌པོ༌ ཅོས༌ཏེ༌ སྟན༌པིན༌།

7 ཅི༌ ངའེ༌ ང༌རང༌ པས༌མོ༌ དང༌ ཁྱོ༌ཞ༌གུན༌ལ༌ རྩི༌ཝ༌ ཅོས༌ཏེ༌ དཀོན༌མཆོག༌གི༌ གའ༌མོའེ༌ ནས༌ཚུལ༌བོ༌ རིན༌ མེད༌པ༌ ཤད༌ * ཟ༌ནེ༌, སྡིག༌པ༌ ཅོས༌ཏེ༌ ཨིན༌ནོག༌ག༌? 8 ངའེ༌ ཞན༌མ༌ ཆོས༌ཚོགས༌གུན༌ནི༌ ཀ༌ནེ༌ པེ༌ནེ༌ རོགས༌གུན༌ ལེན༌ཏེ༌ ཁྱོ༌ཞ༌གུན༌ལ༌ རིན༌ མེད༌པ༌ ཞབས༌ཏོག༌ ཞུ༌ ཟ༌ནེ༌, ཅི༌ ངའེ༌ ཁོང༌གུན༌ ཅོམས༌ཏོག༌ག༌? 9 ཡང༌ ང༌ ཁྱོ༌ཞ༌གུན༌ ཉམ༌པོ༌ ཡོད༌དི༌ ཏུས༌ ངའེ༌ སྒོས༌དོམ༌གུན༌ དྲན༌དྲ༌ མ༌ཆ༌ ཟ༌ནེ༌, ངའེ༌ སུ༌ཞིག༌གའང༌ རོགས༌ ཅོ༌ཅེས༌ལ༌ བར༌དོ༌ མ༌སྟན༌པིན༌, ཅིའ༌ཟེར༌ན༌ མ༌ཀེ༌དོ༌ནི༌ཡཱའེ༌ནེ༌ ཡོང༌ཁན༌ནི༌ སྤུན༌གུན༌ནི༌ ངའ༌ སྒོས༌དོམ༌ ཡོད༌ཁན༌ ཚང༌མ༌ ཁྱོངས༌། ང༌ ཁྱོ༌ཞ༌གུན༌ནི༌ཀ༌ བར༌དོ༌ཞིག༌ མ༌ནེ༌ མ༌གྱུར༌པིན༌, ཡང༌ ང༌ གྱུར༌ཨིན༌ནའང༌ མེ༌རག༌། 10 ཀ༌ཟུག༌ མ༌ཤི༌ཀའེ༌ དེན༌བ༌ ངའེ༌ ནང༌ང༌ ཡོད༌ཁན༌བོ༌ ཏན༌ཏན༌ ཨིན༌, ཨ༌ཀ༌ཡཱའེ༌ † ཡུལ༌ལི༌ ནང༌ང༌ སུ༌ཞིག༌གིའང༌ ཏེ༌གུན༌ནི༌ སྐོར༌ལ༌ ཕོ༌སོ༌ ཅོ༌ཅེས༌ནེ༌ ང༌ སྒགས༌ཏེ༌ བོར༌ མི༌ཉན༌། 11 ངའེ༌ ཁྱོ༌ཞ༌གུན༌ནི༌ ཀ༌ནེ༌ ང༌རང༌ངི༌ སྒོས༌དོམ༌མི༌ ཕིའ༌ གྱུ༌ནོར༌རི༌ རོགས༌གུན༌ མ༌ལེན༌ པ༌སང༌, ཅི༌ ངའེ༌ ཁྱོ༌ཞ༌གུན༌ལ༌ ཅེས༌པ༌ མ༌ཅོའ༌ ཨིན༌ནོག༌ག༌? མ༌ནེ༌ མན༌། ངའེ༌ ཁྱོ༌ཞ༌གུན༌ལ༌ ཅེས༌པ༌ ཅོ༌ཁན༌བོ༌ དཀོན༌མཆོག༌གི༌ ཁྱེན༌ན༌ ཛད༌ད༌ནོག༌།

12 འོ༌ན༌ ངའེ༌ ཏ༌རུང༌ངའང༌ ཏེན༌ན༌བོ༌ ཅོ༌ཨིན༌ དུག༌ཨིན༌། ཏེ༌བོའེ༌ ཀྲག༌པོ༌ སྐུ༌ཚབས༌གུན༌ལ༌ ཁོང༌གུན༌ནི༌ ལས༌པོའང༌ ང༌ཞའེ༌ ལས༌ ཙོགས༌ ཨིན༌ ཟེར༌ཏེ༌ ཕོ༌སོ༌ ཅོ༌ཅེས༌སི༌ སྐབས༌ ཐོབ༌ཅེས༌ནེ༌ སྒགས༌ཏེ༌ བོར༌ཨིན༌། 13 ཁོང༌གུན༌ མ༌ཤི༌ཀའེ༌ ཟུས༌མ༌ སྐུ༌ཚབས༌གུན༌ ཨིན༌ནོག༌། ཁོང༌གུན༌ནི༌ སྐྱོན༌ཇན༌ནི༌ ལས༌གུན༌ ཅོ༌ཨིན༌, མ༌ཤི༌ཀའེ༌ སྐུ༌ཚབས༌ ཨིན༌ཟུན༌ ཏང༌ང༌ནོག༌། 14 ཨིན༌ནའང༌ ང༌ ཧ༌ལས༌ས༌ མེ༌རག༌, ཤེ༌ཏན༌ནིའང༌ ཁོ༌རང༌ དཀོན༌མཆོག༌གི༌ ཀལ༌ལ༌ ཛད༌ཁན༌ འོད༌དི༌ ཕོ༌ཉ༌ ཨིན༌ཟུན༌ ཏང༌ང༌ནོག༌། 15 ཏེ༌ནེ༌ ཤེ༌ཏན༌ནི༌ ཡོག༌པོ༌གུན༌ནིའང༌ ཁོ༌རང༌གུན༌ ཀྲང༌པོ༌ ཞབས༌ཏོག༌པ༌ ཨིན༌ཟུན༌ ཏང༌ཁན༌བོའེ༌ཀ༌ ང༌དང༌གུན༌ ཧ༌ལས༌གོ༌ཤེས༌ མ༌ནོག༌། སྟིང༌ཇུག༌ག༌ ཁོང༌གུན༌ལ༌ ཁོ༌རང༌གུན༌ནི༌ ལས༌ ངན༌པ༌ ཅོས༌ཁན༌གུན༌ལ༌ འོས༌པའེ༌ ཆད༌པ༌ ཕོག༌ག༌ནོག༌།

པ༌འུ༌ལུའི༌ མི༌ཚེའེ༌ ནང༌ང༌ བར༌དོ༌གུན༌།

11:16-33

16 ངའེ༌ ཡང༌སྐྱར༌ ཟེར༌རད༌, འི༌ཟུག༌ སྤེ༌ར༌ ཏང༌ཅེས༌པོའེ༌ ངའ༌ སམ༌བ༌ མེད༌ཁན༌ཞིག༌ ཨིན༌ནོག༌ མ༌སམ༌ཤིག༌། ཀལ༌ཏེས༌ ཁྱོ༌ཞ༌གུན༌ནི༌ ཏེ༌ཟུག༌ སམ༌ནའང༌, ངའེ༌ ང༌རང༌ངི༌ སྐོར༌ལ༌ ཙ༌པིག༌ མང༌ང༌ ཕོ༌སོ༌ ཅོ༌ ཟ༌ནེ༌, ངའང༌ ཉོན༌ཤིག༌ ཀ༌ཟུག༌གི༌ ཁྱོ༌ཞ༌གུན༌ནི༌ མི༌ སམ༌བ༌ མེད༌ཁན༌ཞིག༌ག༌ ཉན༌ནད༌། 17 ཞན༌ འི༌ཙོགས༌སི༌ ཕོ༌སོ༌གུན༌ གཙོ༌བོའེ༌ ཆོགས༌ནེ༌ ཡོང༌ང༌ མ༌ནོག༌, ཨིན༌ནའང༌ ངའེ༌ སམ༌བ༌ མེད༌ཁན༌ཞིག༌ ཙོགས༌ལ༌ སྤེ༌ར༌ ཏང༌ངད༌། 18 ཏེ༌གུན༌ནི༌ ཁོ༌རང༌གུན༌ནི༌ ཇིག༌རྟེན༌ནི༌ཀ༌ བྲས༌བུ༌ ཐོབ༌ཁན༌གུན༌ནི༌ སྐོར༌ལ༌ ཕོ༌སོ༌ ཅོས༌ པ༌སང༌ ངེའང༌ ཅོ༌ཨིན༌། 19 ཁྱོ༌ཞའ༌ ཀོ༌རིན༌ཐི༌ མ༌ཤི༌ཀ༌པ༌གུན༌ མ༌ ཤེས༌རབས༌ཅན༌ ཨིན༌ པ༌སང༌ ཁྱོ༌ཞ༌གུན༌ནི༌ ཐད༌པོ༌ ཉམ༌པོ༌ ཏེ༌ སམ༌བ༌ མེད༌ཁན༌ནི༌ ལོབ༌བོན༌གུན༌ ཉམ༌པོ༌ ཆམས༌ཏེ༌ ཨིན༌ན༌? 20 ཁྱོ༌ཞ༌གུན༌ ཝང༌ངི༌ ཡོག༌ག༌ སྲུལ༌ཁན༌, ཡ༌ ཡོད༌ཁན༌ ཚང༌མ༌ ཀོགས༌ཏེ༌ ཁྱེར༌ཁན༌, ཡ༌ ཕན༌ཐོགས༌ ལེན༌ཁན༌, ཡ༌ ཀྲག༌པོ༌ སྟན༌ཁན༌, ཡ༌ གྲམ༌ལྕག༌ ཏང༌ཁན༌ ཚང༌མའང༌ ཁྱོ༌ཞ༌གུན༌ནི༌ སྲན༌ཏེ༌ དུག༌དུག༌། 21 འི༌ཙོགས༌སི༌ ལས༌གུན༌ ཅོ༌ཅེས༌སི༌ ནང༌ང༌ ང༌ཞ༌གུན༌ མངས༌ཏེའང༌ འུ༌ཐུགས༌ ཨིན༌ཁན༌བོ༌ ཤད༌ཅེས༌ལ༌ ང༌རང༌ ཁྲེལ༌ལ༌ རག༌། ཨིན༌ནའང༌ ཀལ༌ཏེས༌ ཏེ༌གུན༌ནི༌ ཁོ༌རང༌གུན༌ནི༌ སྐོར༌ལ༌ ཕོ༌སོ༌ ཅོ༌ཅེས༌སི༌ ཧམ༌པ༌ ཅོ༌ན༌, ངའེ༌ ང༌རང༌ངི༌ སམ༌བ༌ མེད༌ཁན༌ ཙོགས༌ལ༌ སྤེ༌ར༌ ཏང༌ཁན༌བོའེ༌ཀའང༌, ཕོ༌སོ༌ ཅོ༌ཅེས༌སི༌ ཧམ༌པ༌ ཅོ༌ཨིན༌།

22 ཁོང༌གུན༌ ཨིབ༌རི༌པ༌ ཨིན༌ནོག༌ག༌? ངའང༌ ཨིན༌། ཁོང༌གུན༌ ཨིས༌ར༌ཨེལ༌པ༌ ཨིན༌ནོག༌ག༌? ངའང༌ ཨིན༌། ཁོང༌གུན༌ ཨབ༌ར༌ཧམ༌མི༌ པུར༌གྱུད༌ ཨིན༌ནོག༌ག༌? ངའང༌ ཨིན༌། 23 ཁོང༌གུན༌ མ༌ཤི༌ཀའེ༌ ཞབས༌ཏོག༌ ཞུ༌ཁན༌ ཨིན༌ནོག༌ག༌? ༼ཏ༌ ངའེ༌ ཟེར༌ཁན༌ དང༌ ཟེར༌ཅེས༌ ཚང༌མ༌ མི༌སྙོན༌པའེ༌ ཟེར༌ཁན༌ ཙོགས༌ ཚོར༌ཅེན༌༽ ཨིན༌ནའང༌ ངའེ༌ མ༌ཤི༌ཀ༌ ཏེ༌གུན༌ནི༌ སང༌ མང༌ང༌ ཞབས༌ཏོག༌ ཞུས༌ཏེ༌ ཨིན༌: ངའེ༌ ཁོང༌གུན༌ནི༌ སང༌ ལས༌ མང༌ང༌ སྲན༌ཏྲེ༌ ཅོས༌པིན༌, ལན༌ མང༌པོ༌ ཙོན༌ཁང༌ངི༌ ནང༌ང༌ ཀགས༌, རྩི༌ མི༌ཉན༌ཅེས༌སི༌ རྟལ༌ལྕག༌ གྱབས༌, ལན༌ མང༌པོ༌ ཤི༌ཅེས༌སི༌ ཉེ༌མོའ༌ ལེབ༌། 24 ལན༌ ལྔ༌ ཏུས༌སྐབས༌ སོ༌སོའེ༌ ནང༌ང༌ ཡ༌ཧུ༌དཱ༌པའེ༌ སྤོན༌བོ༌གུན༌ནི༌ ཆོགས༌ནེ༌ ངའ༌ རྟལ༌ལྕག༌ 39 གྱབ༌ཅེས༌སི༌ ཆད༌པའང༌ ‡ ཕོག༌། 25 ལན༌ཕོག༌ སུམ༌ ངའ༌ བེར༌ཀ༌ རོམ༌པོ༌ ཉམ༌པོ༌ རྡུངས༌, ལན༌ཅིག༌ ངའ༌ རྡོའ༌ གྱབས༌ཏེ༌ སད༌ཅེས༌ ཅོས༌, ལན༌ སུམ༌ ངའ༌ ཡོད༌ཁན༌ནི༌ གྲུ༌ཟིང༌བོ༌ ཆགས༌ཏེ༌ ཆུའི༌ ནང༌ང༌ ནུབ༌, ཡང༌ ངའ༌ ཉི༌མ༌ དང༌ ཚན༌ཞིག༌ གྱ༌ཚོའེ༌ ཆུའི༌ ནང༌ང༌ ལུས༌། 26 མ༌ཤི༌ཀའེ༌ ཕིའ༌ ངའེ༌ འི༌ བར༌དོ༌གུན༌ ཁུར༌པིན༌, ལན༌ མང༌པོ༌ མ༌ ཐག༌རིང༌ངི༌ ཡུལ༌གུན༌ལ༌ བེས༌ལ༌ སོང༌པིན༌, ངའ༌ ལྩངས༌པོ༌ དང༌ ཅག༌པ༌ གུན༌ནི༌ ཇིགས༌པ༌ ཇུང༌, ངའ༌ ང༌རང༌ངི༌ མི༌ ཡ༌ཧུ༌དཱ༌པ༌ མ༌ཚད༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཀ༌ནེའང༌ ཇིགས༌པ༌ ཇུང༌། གྱལ༌ས༌, ཐང༌སྟོང༌, ཡང༌ ཚོ༌གུན༌ནི༌ ནང༌ངའང༌ ངའ༌ ཇིགས༌པ༌ མང༌པོ༌ ཇུང༌, ཡང༌ ཟུན༌མ༌ ཏད༌པ༌ཅན༌གུན༌ནི༌ ཀ༌ནེའང༌ ངའ༌ ཇིགས༌པ༌ ཇུང༌། 27 ངའེ༌ ཏུས༌ རིང༌མོ༌ ལས༌ སྲན༌ཏྲེ༌ ཅོས༌པིན༌, ཚན༌ མང༌པོ༌ཞིག༌ ཉིད༌མེད༌པ༌ ལུས༌, ལན༌ མང༌པོ༌ སྟོག༌རི༌ དང༌ སྐོམས༌རིའ༌ ལུས༌ཏེ༌ ཟ༌གྱུ༌ མེད༌པིན༌, ཡང༌ གོན༌གྱུ༌ མང༌པོ༌ མེད༌པ༌ དྲང༌མོའང༌ ཡོངས༌།

28 ཏེ༌གུན༌ནི༌ཀ༌ ནན༌མ༌ ཆོས༌ཚོགས༌ ཚང༌མའ༌ ཏད༌པའེ༌ ནང༌ང༌ ཀ༌ཟུག༌ཤིག༌ ཡོད༌གྲོ༌ སམས༌ཏེ༌, ངའ༌ ཞག༌ཏང༌ ཚེར༌ཁ༌ ཡོངས༌། 29 ཁྱོ༌ཞ༌གུན༌ནི༌ ཕྲོའ༌ ཏད༌པའེ༌ ནང༌ང༌ ཤེད༌མེད༌ ཨིན༌ཁན༌གུན༌, ངའ༌ ཧ༌གོའ༌རག༌། ཏད༌པ༌ཅན༌གུན༌ ཀྲང༌པོ༌ མན༌ཁན༌ནི༌ ལམ༌མི༌ཀ༌ ཁྲིད༌ཁན༌གུན༌ནི༌ཀ༌ ངའ༌ མ༌སྲན༌ཏྲེ༌ སྲོ༌ རག༌།

30 ཀལ༌ཏེས༌ ངའ༌ ཕོ༌སོ༌ ཅོ༌གོས༌ན༌, ཏེ༌ནེ༌ ངའེ༌ ཏན༌ཏན༌ལ༌ ང༌རང༌ འུ༌ཐུགས༌ ཨིན༌ཁན༌བོའེ༌ཀ༌ ཕོ༌སོ༌ ཅོ༌ཨིན༌། 31 ང༌དང༌གུན༌ནི༌ གཙོ༌བོ༌ ཡེ༌ཤུའི༌ ཡབ༌ དཀོན༌མཆོག༌, ཏུས༌གྱུན༌ སྟོད༌པའེ༌ འོས༌པ༌ ཐོབ༌ཅེས༌ ཨིན༌ཁན༌བོའེ༌ ངའེ༌ ཏེ༌གུན༌ ཟུན༌ མ༌ཏང༌ཁན༌བོ༌ ཁྱེན༌ན༌ ཛད༌ད༌ནོག༌། 32 ང༌ དཱ༌མེས༌ཀས༌སི༌ གྱལ༌སའེ༌ ནང༌ང༌ ཡོད༌ ཟ༌ནེ༌, གྱལ༌པོ༌ ཨ༌རི༌ཏས༌སི༌ ཀའ༌ལོན༌ ནི༌, གྱལ༌སའེ༌ སྒོ༌གུན༌ནི༌ཀ༌ ངའ༌ ཟུམ༌ཅེས༌སི༌ ཕིའ༌ སྲུངས༌ཁན༌གུན༌ བོར༌ཏེ༌ དུག༌པིན༌། 33 ཨིན༌ནའང༌ ཁོ༌ དང༌ ཁོའེ༌ སྲུང༌ཁན༌གུན༌ནི༌ ཀ༌ནེ༌ ཤོར༌ཅེས༌ལ༌, ངའ༌ ཙེ༌པོ༌ཞིག༌གི༌ ནང༌ང༌ གྱལ༌སའེ༌ རྩིག༌པའེ༌ ནང༌ང༌ ཡོད༌ཁན༌ནི༌ ཀར༌ཁུང༌ གྱུད༌ཏེ༌, ཐུར༌ལ༌ ཕབས༌།

12

པ༌འུ༌ལུའི༌ ཞལ༌ཟིགས༌ དང༌ བར༌དོ༌ གུན༌།

12:1-10

1 འི༌ ཕོ༌སོ༌ ཅོ༌ཅེས༌པོ༌ ཕན༌ཐོགས༌ཅན༌ཞིག༌ མན༌ནའང༌, ངའེ༌ ཏ༌རུང༌ངའང༌ ཅོ༌གོས༌། ངའེ༌ གཙོ༌བོའེ༌ ཆོགས༌ནེ༌ ཞལ༌ཟིགས༌ དང༌ སྔོན༌ ཅུག༌ག༌ ཛད༌ཁན༌གུན༌ ཁྱོ༌ཞ༌གུན༌ལ༌ ཤད༌དད༌། 2 ལོ༌ 14 སྔུན༌ལ༌, ང༌ * དཀོན༌མཆོག༌ ཁོང༌རང༌ ཞུགས༌ས༌ ཛད༌ཁན༌ནི༌ ཚང༌མའེ༌སང༌ ནམ༌ཁའ༌ ཐོ༌ཤོག༌པོའེ༌ ནང༌ང༌ ཁྱེར༌ར༌ ཛདས༌། ཏེ༌བོ༌ ང༌ ཟུགས༌པོའེ༌ ནང༌ང༌ ཨིན༌པིན༌ན༌ ཡ༌ སེམས༌ཉིད༌དི༌ ནང༌ང༌, ངའ༌ ཅའང༌ གྱུས༌མེད༌, དཀོན༌མཆོག༌ ཅིག༌པོའེ༌ ཁྱེན༌ན༌ ཛད༌ད༌ནོག༌། 3 འོ༌ན༌ ཟུགས༌པོའེ༌ ནང༌ང༌ ཨིན༌པིན༌ན༌ ཡ༌ སེམས༌ཉིད༌དི༌ ནང༌ང༌, དཀོན༌མཆོག༌ ཅིག༌པོའེ༌ ཁྱེན༌ན༌ ཛད༌ད༌ནོག༌། ཨིན༌ནའང༌ ངའ༌ འི༌གུན༌ ཏན༌ཏན༌ལ༌ གྱུས༌ཡོད༌, 4 ང༌ ཚང༌མའེ༌སང༌ ནམ༌ཁའ༌ ཐོ༌ཤོག༌པོའེ༌ ནང༌ང༌ ཁྱེར༌ར༌ ཛདས༌, ཡང༌ ཚིགས༌ གྱུད༌ཏེ༌ ཤད༌ མི༌ཉན༌ཅེས༌སི༌ ཧ༌ལས༌ཤེས༌སི༌ ཞལ༌ཏ༌ རིག༌ ཚོར༌, ཀ༌བོ༌ མི༌སུ༌ཞིག༌གའང༌ ཤད༌ཅེས༌ལ༌ གོངས༌པ༌ སལ༌ལ༌ མ༌ཛདས༌།

5 ཞན༌ ཏེན༌ན༌ ཐོང༌ངོམས༌པོའ༌ ཕོ༌སོ༌ ཅོ༌ཅེས༌ འོས༌པ༌ ཨིན༌ནའང༌ ངའེ༌ ཏེ༌བོ༌ མ༌ཅོའ༌, ང༌རང༌ངི༌ འུ༌ཐུགས༌གུན༌ ཅིག༌པོའེ༌ཀ༌ ཕོ༌སོ༌ ཅོ༌ཨིན༌། 6 ཀལ༌ཏེས༌ ངའེ༌ ཏེ༌གུན༌ནི༌ཀ༌ ཕོ༌སོ༌ ཅོས༌པིན༌ན༌, ངའེ༌ ང༌རང༌ སམ༌བ༌ མེད༌ཁན༌ཞིག༌ གྱུར༌ མ༌ཅུག༌ག༌, ངའེ༌ ཤད༌ཁན༌གུན༌ ཟུན༌ མན༌པ༌ དེན༌བའ༌ ཨིན༌གྲོ༌། ཨིན༌ནའང༌ ངའེ༌ ཏེ༌ཟུག༌ མི༌ཅོ༌, ཅིའ༌ཟེར༌ན༌ ངའེ༌ མི༌ཚེའེ༌ ནང༌ང༌ ཐོང༌ཁན༌ ཡ༌ ངའེ༌ ལོན༌གུན༌ནི༌ ནང༌ང༌ ཚོར༌ཁན༌གུན༌ མ༌སྟོག༌, ཞན༌ཡང༌ སྟོད༌པའེ༌ སྒོས༌དོམ༌ མེ༌རག༌། 7 ངའ༌ ཏེ༌ ཧ༌ལས༌ཤེས༌སི༌ ཞལ༌ཟིགས༌ ཐོང༌ཁན༌གུན༌ནི༌ཀ༌, ཕོ༌སོ༌ ཅོ༌ མི༌ཅུག༌ཅེས༌སི༌ ཕིའ༌, ཙེར༌མང༌ ཤའེ༌ ནང༌ང༌ ཟུགས༌ཏེ༌ ཡོད༌ཁན༌ ཙོགས༌ལ༌, དཀོན༌མཆོག༌གི༌ ངའེ༌ ཟུགས༌པོའེ༌ ནང༌ང༌ ཤེ༌ཏན༌ནི༌ ཀལ༌ཁན༌ ཡོག༌པོའ༌ ནགས༌ དང༌ བར༌དོ༌ སྟན༌ ཅུག༌ག༌ ཛདས༌།

8 ལན༌ སུམ༌ ངའེ༌ གཙོ༌བོའ༌ ཏེ༌ བར༌དོ༌གུན༌ ཇུ༌ཇུ༌ ཁྱེར༌ར༌ ཛད༌ ཞུས༌པིན༌། 9 ཨིན༌ནའང༌ ཁོང༌ངི༌ མོལས༌, “ཁྱོ༌རང༌ང༌ ངའེ༌ ཐུག༌རྗེ༌ ཅིག༌པོའེ༌ སྒོས༌དོམ༌ ཡོད༌ཏེ༌ ཨིན༌ནོག༌། འུ༌ཐུགས༌སི༌ ནང༌ང༌ ངའེ༌ ཁྱུད༌པོ༌ མ༌ སྟོབས༌ཅན༌ གྱུར༌རད༌།” ཏེ༌བོའེ༌ཕིའ༌ ངའེ༌ ང༌རང༌ངི༌ འུ༌ཐུགས༌སི༌ ནང༌ང༌ ཐད༌པོ༌ ཉམ༌པོ༌ མང༌ང༌ ཕོ༌སོ༌ ཅོའད༌ ཅིའ༌ཟེར༌ན༌ ངའ༌ གྱུད༌ཏེ༌ མ༌ཤི༌ཀའེ༌ ཁྱུད༌པོའེ༌ ཆག༌ལས༌ ཛད༌ད༌ནོག༌། 10 ཏེན༌ན༌བོའེ༌ཕིའ༌ མ༌ཤི༌ཀའེ༌ ཏོན༌ལ༌, ང༌ ང༌རང༌ངི༌ འུ༌ཐུགས༌, ཁྲེལ༌བ༌ སྟན༌ཅེས༌, ཀགས༌པོ༌ དང༌ བར༌དོའེ༌ ནང༌ང༌ སྐྱིད༌པོ༌ ཚོར༌ར༌རག༌, ཅིའ༌ཟེར༌ན༌ འུ༌ཐུགས༌ ཡོད༌ཏུས༌ ངའ༌ སྟོབས༌ཅན༌ ཨིན༌།

ཀོ༌རིན༌ཐི༌ ཆོས༌ཚོགས༌གུན༌ནི༌ ཕིའ༌ པ༌འུ༌ལུའི༌ ཐུགས༌ཚེར༌།

12:11-21

11 ཁྱོ༌ཞའ༌ ཀོ༌རིན༌ཐི༌པ༌གུན༌ནི༌ ངའ༌ ཕོ༌སོ༌ ཅོ༌ཅུགས༌ཏེ༌ སམ༌བ༌ མེད༌ཁན༌ཞིག༌ ཙོགས༌ གྱུར༌ཅུགས༌། ཞན༌ ཁྱོ༌ཞ༌གུན༌ནི༌ ངའེ༌ ཕིའ༌ གྱབ༌ཤེད༌ཅན༌ནི༌ ཨི༌གེ༌གུན༌ བྲི༌གོ༌ཤེས༌ ཡོད༌པིན༌། ངའ༌ ཅའང༌ མན༌ནའང༌ ཏེ༌ ཀྲག༌པོ༌ སྐུ༌ཚབས༌ ཨིན༌ ཟེར༌ཁན༌གུན༌ནི༌ སང༌ ཐུའ༌ མན༌། 12 ངའ༌ ཁྱོ༌ཞ༌གུན༌ ཉམ༌པོ༌ ཡོད༌ ཟ༌ནེ༌, ཟོད༌པ༌ ཉམ༌པོ༌ ངའེ༌ སྟགས༌, ལྟས༌ དང༌ ཧ༌ལས༌ཤེས༌སི༌ ཛད༌པ༌ མང༌པོ༌ ཅོས༌ཏེ༌, ངའེ༌ ཏན༌ཏན༌ལ༌ ངའ༌ མ༌ཤི༌ཀའེ༌ སྐུ༌ཚབས༌ ཨིན༌ཁན༌བོ༌, སྟན༌ཏེ༌ ཏངས༌པིན༌། 13 ངའེ༌ ཁྱོ༌ཞ༌གུན༌ལ༌ ཞན༌ ཆོས༌ཚོགས༌གུན༌ནི༌ སང༌ ཐུའ༌ ཀ༌ཟུག༌གི༌ རྩིས༌ཏོག༌? ཏེ༌བོ༌ ཁྱོ༌ཞ༌གུན༌ལ༌ པེ༌ནེ༌ རོགས༌སི༌ ནང༌ང༌ ལྕིད༌ མི༌ཀལ༌ཅེས༌པོའེ༌ ཨིན༌ན༌? ཐུག༌རྗེ༌ ཛད༌ཏེ༌ ངའེ༌ འི༌ ནོར༌ཁྲུལ༌བོའ༌ གོངས༌པ༌ ཏོང༌ཤིག༌།

14 ང༌ ཁྱོ༌ཞ༌གུན༌ ཡོད༌ས༌ ལན༌ སུམ༌པ༌ ཡོང༌ངད༌, ཡང༌ ངའ༌ ཁྱོ༌ཞ༌གུན༌ནི༌ཀ༌ ལྕིད༌ཞིག༌ མི༌གྱུར༌། ཁྱོ༌ཞ༌གུན༌ནི༌ གྱུ༌ནོར༌ མན༌པ༌, ངའ༌ ཁྱོ༌ཞ༌གུན༌ གོས༌སད༌ ཅིའ༌ཟེར༌ན༌ ཕྲུ༌གུ༌གུན༌ནི༌ ཕ༌མ༌གུན༌ལ༌ སྒོས༌དོམ༌གུན༌ མ༌རིག༌ག༌, ཕ༌མ༌གུན༌ནི༌ ཕྲུ༌གུ༌གུན༌ལ༌ སྒོས༌དོམ༌གུན༌ རིགས༌ཏེ༌ ཏང༌ང༌ནོག༌། 15 ཁྱོ༌ཞ༌གུན༌ནི༌ ཕིའ༌ ངའེ༌ ང༌རང༌ དང༌ ངའ༌ ཡོད༌ཁན༌ ཚང༌མ༌, མ༌ ཐད༌པོ༌ ཉམ༌པོ༌ སྐྱག༌ཨིན༌། ཀལ༌ཏེས༌ ངའེ༌ ཁྱོ༌ཞ༌གུན༌ལ༌ ཅེས༌པ༌ མང༌ང༌ ཅོ༌ན༌, ཁྱོ༌ཞའེ༌ ངའ༌ ཅེས༌པ༌ ཉུ༌ངུན༌ ཅོ༌ཨིན༌ན༌?

16 ང༌ ཁྱོ༌ཞ༌གུན༌ནི༌ ཕིའ༌ བར༌དོ༌ མན༌ཁན༌བོ༌ ཁྱོ༌ཞ༌གུན༌ལ༌ གྱུས༌ཡོད༌ཏེ༌ ཨིན༌ནོག༌། ཨིན༌ནའང༌ ཁ༌ཅིག༌གི༌ ང༌ སྐྱོན༌ཇན༌ ཨིན༌ པ༌སང༌, ཁྱོ༌ཞ༌གུན༌ནི༌ ཀ༌ནེ༌ སྐྱོན༌ ཅོས༌ཏེ༌ ཕན༌ཐོགས༌ ལེན༌ཏེ༌ ཨིན༌ནོག༌ སམ༌དུག༌། 17 ཨིན༌ནའང༌ ཀ༌ཟུག༌གི༌? ཅི༌ ཁྱོ༌ཞའེ༌ཀ༌ ལམ༌ཅུགས༌ཁན༌ནི༌ ཏེ༌ མི༌གུན༌ གྱུད༌ཏེ༌ ངའེ༌ ཁྱོ༌ཞའེ༌ ཀ༌ནེ༌ ཕན༌ཐོགས༌ ལེན༌ས༌? 18 ཁྱོ༌ཞའ༌ ཐུག༌ག༌ལ༌ ཆ༌ཅེས༌སི༌ ཕིའ༌ ངའེ༌ སྤུན༌ ཏི༌ཏུས༌ལ༌ སྤོས༌པ༌ ཏངས༌ཏེ༌ ཁོ༌ ཉམ༌པོ༌ ཞན༌ཡང༌ སྤུན༌ཞིག༌ ལམ༌ཅུག༌ ཟ༌ནེ༌, ཅི༌ སྤུན༌ ཏི༌ཏུས༌སི༌ ཁྱོ༌ཞ༌གུན༌ནི༌ ཀ༌ནེ༌ ཕན༌ཐོགས༌ ལེན༌ས༌? མ༌ནེ༌ མ༌ལེནས༌། ལམ༌ ཅིག༌ཅིག༌གི༌ཀ༌ གྲུལ༌ཨིན༌, སེམས༌ཉིད༌ ཅིག༌ཅིག༌ ཉམ༌པོ༌ ང༌ཞ༌གུན༌ནི༌ ལས༌གུན༌ ཙོགས༌ ཅོ༌ཨིན༌ མ༌ནོག༌ག༌?

19 ཁྱོ༌ཞ༌གུན༌ནི༌ ང༌ཞའེ༌ ཏེ༌གུན༌ ང༌ཞ༌རང༌ སྐྱོབ༌ཅེས༌སི༌ ཕིའ༌ ཟེར༌ཏེ༌ ཨིན༌ནོག༌ སམ༌མ༌ད༌? མ༌ཤི༌ཀའེ༌ ཞབས༌ཏོག༌པ༌ ཨིན༌ཅེས༌པོའེ༌ ང༌ཞའེ༌ ཏེ༌གུན༌ ཁྱོ༌ཞ༌གུན༌ལ༌ ཤད༌དད༌, ཏེ༌བོའེ༌ སྤང༌པོ༌ དཀོན༌མཆོག༌གི༌ སལ༌ལ༌ ཛད༌ད༌ནོག༌། ཅེས༌པའེ༌ ཛ༌འོ༌གུན༌, ཁྱོ༌ཞའ༌ ཏད༌པའེ༌ ནང༌ང༌ ཤེད༌ཅན༌ གྱུར༌ཅེས༌སི༌ ཕིའ༌ ང༌ཞའེ༌ ཏེ༌ ཚང༌མ༌ ཅོས༌པིན༌། 20 ངའ༌ ཇིགས༌ས༌རག༌ ང༌ ཡོང༌ ཟ༌ནེ༌, ཁྱོ༌ཞ༌གུན༌ནི༌ མི༌ཚེ༌ ཕུད༌ཟོ༌ ཐོང༌ཏེ༌, ངའ༌ ཐད༌པོ༌ མི༌ཆ༌། ཡང༌ ངའེ༌ ཅོ༌ཁན༌བོའེ༌ཀ༌ ཁྱོ༌ཞ༌གུན༌ ཐད༌ མི༌ཐད༌, ཅིའ༌ཟེར༌ན༌ ཁྱོ༌ཞ༌གུན༌ནི༌ ནང༌ང༌ ཛིང༌མོ༌, ཚིག༌ཅེས༌, སྲོ༌, རང༌དོད༌ཅན༌, སྕོད༌ལམ༌མི༌ སྐོར༌ལ༌ ངན༌པ༌ ཟེར༌ཅེས༌, ཁ༌བད༌ཅེས༌, རང༌སྟོད༌ ཏང༌ཅེས༌ དང༌, ལས༌ ཅོ༌ཅེས༌ལ༌ ཚིར༌ཀ༌ མེད༌ཁན༌, ཏེ༌གུན༌ ཐོང༌ཅེས༌ལ༌ ངའ༌ ཇིགས༌ས༌རག༌། 21 འོ༌ན༌ ང༌ ཇིགས༌ས༌རག༌, ངའ༌ ཁྱོ༌ཞ༌གུན༌ ཡོད༌ས༌ ཡོང༌ ཟ༌ནེ༌ དཀོན༌མཆོག༌གི༌ ངའ༌ ཡང༌སྐྱར༌ ཁྲེལ༌བ༌ ཚོར༌ ཅུག༌ག༌ ཛད༌ཨིན༌, ཅིའ༌ཟེར༌ན༌ ཁྱོ༌ཞའ༌ མང༌པོ༌ཞིག༌གི༌ ཏ༌རུང༌ངའང༌ སྔུན༌ནི༌ སྡིག༌པ༌གུན༌ མ༌ཕང༌ང༌, ཡང༌ན༌ ཚི༌ཏུ༌, ལུས༌བྲེལ༌ ངན༌པ༌ དང༌, འོས༌པའེ༌ ལུས༌བྲེལ༌ལི༌ ཚད༌ནེ༌ ཐལ༌ཏེ༌ ཅོ༌ཁན༌ གུན༌ནི༌ཀ༌ གྱོད༌པ༌ མ༌ཅོའ༌ ཨིན༌ཁན༌བོ༌ ཐོངས༌ཏེ༌ ངའ༌ རྡུག༌པོ༌ ཅོ༌གོས༌ཨིན༌།

13

པ༌འུ༌ལུའི༌ སྟིང༌ཇུག༌གི༌ ཁ༌དའ༌གུན༌།

13:1-10

1 ཏམ༌པའེ༌ སུང༌རབས༌སི༌ ནང༌ང༌ “སྐྱོན༌རྗོད༌ ཅི༌ཞིག༌ ཡོད༌ནའང༌ སྤང༌པོ༌ ཉིས༌ ཡ༌ སུམ༌ ཡོད༌ཏེ༌ མ༌ནེ༌ ཁྲིམས༌ཅད༌ ཏང༌ མི༌ཉན༌ ✡” མོལ༌ཏེ༌ ཡོད༌ཁན༌ ཙོགས༌ལ༌ ངའང༌ ལན༌ སུམ༌པ༌ ཁྱོ༌ཞ༌གུན༌ ཐུག༌ག༌ལ༌ ཡོང༌ཨིན༌། * 2 ང༌ ཁྱོ༌ཞ༌གུན༌ ཉམ༌པོ༌ ལན༌ ཉིས༌པ༌ ཡོད༌ ཟ༌ནེ༌, ངའེ༌ ཏེ༌ སྡིག༌པ༌ ཅོ༌ཁན༌གུན༌ལ༌ སྤང༌པུད༌ཏེ༌ ཨིན༌པིན༌, ཀ༌ཟུག༌ ངའེ༌ སྔུན༌ལ༌ ཅོའ༌ ཙོགས༌ལ༌, ཏ༌ དག༌ས༌ ཡང༌སྐྱར༌ ངའེ༌ ཁོང༌གུན༌ དང༌ ཞན༌ཡང༌ ཚང༌མ༌ལ༌ སྤང༌པུད༌དད༌, སྟིང༌མ༌ ང༌ ཡོང༌ ཟ༌ནེ༌ སྡིག༌པ༌ ཅོ༌ཁན༌ སུ༌ཞིག༌གའང༌ ངའེ༌ ཆད༌པའེ༌ ཀ༌ནེ༌ མི༌ཐར༌།

3 མ༌ཤི༌ཀའེ༌ ངའ༌ གྱུད༌ཏེ༌ ཞལ༌ཏ༌ སལ༌ལ༌ ཛད༌ཁན༌བོའེ༌ སྤང༌པོ༌ ཁྱོ༌ཞ༌གུན༌ལ༌ གོས༌ པ༌སང༌, ངའེ༌ ཏེ༌གུན༌ སྟན༌ཨིན༌། མ༌ཤི༌ཀའེ༌ ཁྱོ༌ཞའ༌ སྐྱོང༌ཅེས༌ ཡ༌ རོགས༌ ཛད༌ ཟ༌ནེ༌, ཁོང༌ འུ༌ཐུགས༌ མ༌ཞུགས༌ས༌, མ༌ ཤེད༌ཅན༌ ཞུགས༌ས༌ ཛད༌ད༌ནོག༌། 4 ཞན༌ འུ༌ཐུགས༌སི༌ ནང༌ང༌ ཁོང༌ རྐྱང༌ཤིང༌ངི༌ཀ༌ རྐྱངས༌ཏེ༌ ཀྲོངས༌ནའང༌, ཏ༌ དག༌ས༌ དཀོན༌མཆོག༌གི༌ ཤེད༌དི༌ ནང༌ང༌, ཁོང༌ སོན༌ཏེའ༌ ཞུགས༌ཏེ༌ ཨིན༌ནོག༌། ཏེན༌ན༌ ཙོགས༌ལ༌ མ༌ཤི༌ཀའེ༌ ནང༌ང༌ ང༌ཞ༌གུན༌ནའང༌ འུ༌ཐུགས༌ ཨིན༌, ཨིན༌ནའང༌ དཀོན༌མཆོག༌གི༌ ཝང༌ དང༌ མ༌ཤི༌ཀ༌ ང༌ཞའ༌ ཉམ༌པོ༌ ཡོད༌ཅེས༌པོའེ༌ ང༌ཞའེ༌ ཁྱོ༌ཞ༌གུན༌ལ༌ སྐྱོང༌ཨིན༌ ཡ༌ རོགས༌ ཅོ༌ཨིན༌།

5 ཁྱོ༌ཞའ༌ རང༌ངི༌ ཏད༌པ༌ ཀྲང༌པོ༌ ཨིན༌ན༌ མན༌, ཏེ༌བོ༌ སྟག༌ཅད༌ ཅོ༌ཤིག༌། རང༌དང༌རང༌ང༌ སྟག༌ཅད༌ ཅོ༌ཤིག༌། ཡེ༌ཤུ༌ མ༌ཤི༌ཀ༌ ཁྱོ༌ཞ༌གུན༌ནི༌ ནང༌ང༌ ཞུགས༌ཏེ༌ ཨིན༌ཁན༌བོ༌ གྱུས༌མེད༌ད༌? ཏེ༌ མན༌ན༌ ཏད༌པ༌ ཀྲང༌པོའེ༌ སྟག༌ཅད༌དི༌ ནང༌ང༌ ཁྱོ༌ཞ༌གུན༌ ཐར༌ཁྱེལ༌ མ༌ཆའ༌ ཨིན༌ནོག༌། 6 ཡང༌ ང༌ཞའ༌ མ༌ཤི༌ཀའེ༌ དེན༌བའེ༌ སྐུ༌ཚབས༌ ཨིན༌ཁན༌ནི༌ སྟག༌ཅད༌དི༌ ནང༌ང༌ ཁྲངས༌པོ༌ ཨིན༌ཁན༌བོ༌ ཁྱོ༌ཞ༌གུན༌ནི༌ ཧ༌གོ༌ཅེས༌ལ༌ ངའེ༌ རེ༌ཝ༌ ཅོའད༌།

7 ཁྱོ༌ཞ༌གུན༌ནི༌ སྡིག༌པ༌ མི༌ཅོ༌ཅེས༌ལ༌ ང༌ཞའེ༌ དཀོན༌མཆོག༌ག༌ མོས༌ལམ༌ ཕུལ༌ལད༌། ངའེ༌ རེ༌ཝ༌ ཅོའད༌ ང༌ཞའ༌ ཡོང༌ ཟ༌ནེ༌, ཁྱོ༌ཞ༌གུན༌ནི༌ཀ༌ ང༌ཞའེ༌ ཝང༌བོ༌ སྟན༌གོས༌ མི༌ཡོང༌། ང༌ཞའ༌ ཡོང༌ངི༌ སང༌ སྔུན༌ལ༌ ཀྲང༌པོའེ༌ ལས༌གུན༌ ཅོ༌ཤིག༌ ཞན༌ ང༌ཞ༌གུན༌ ང༌ཞའེ༌ ཝང༌བོ༌ སྟན༌ཅེས༌སི༌ ནང༌ང༌ ཐར༌ཁྱེལ༌ མ༌ལུས༌ཁན༌ ཙོགས༌ ཐོང༌སྲིད༌ཅེས༌ ཨིན༌ནོག༌། 8 ང༌ཞ༌གུན༌ནི༌ ཀྲང༌པོའེ༌ ལབ༌ཞའ༌ གྱབ༌གལ༌ ཅོ༌ མི༌ཉན༌, ཨིན༌ནའང༌ ཀྲང༌པོ༌ ཅིག༌པོའེ༌ ཕིའ༌ ལས༌ ཅོའད༌། 9 ཀལ༌ཏེས༌ ཁྱོ༌ཞའེ༌ ཏད༌པ༌ ཤེད༌ཅན༌ ཅོའད༌ན༌ ང༌ཞ༌གུན༌ འུ༌ཐུགས༌ ཐོང༌ཅེས༌ལ༌ ཐད༌པོ༌ རག༌། ཁྱོ༌ཞ༌གུན༌ ཏད༌པའེ༌ ནང༌ང༌ གང༌པོ༌ ལྡན༌ཅེས༌ལ༌ ང༌ཞའེ༌ མོས༌ལམ༌ ཞུའད༌།

10 ངའ༌ ཡོང༌ ཟ༌ནེ༌, ངའེ༌ ཁྱོ༌ཞ༌གུན༌ལ༌ ཆད༌པ༌ སྲན༌ཏྲེ༌ ཏང༌ མི༌གོ༌ཤེས༌སི༌ ཕིའ༌, ངའ༌ ཡོང༌ངི༌ སང༌ སྔུན༌ལ༌, འི༌ ཨི༌གེ༌བོ༌ ཁྱོ༌ཞ༌གུན༌ལ༌ བྲིའད༌, ཅིའ༌ཟེར༌ན༌ གཙོ༌བོའེ༌ ང༌ སལ༌ལ༌ ཛད༌ཁན༌ནི༌ ཝང༌ཆ༌བོ༌ ཁྱོ༌ཞ༌གུན༌ནི༌ ཏད༌པ༌ མེད༌ཁན༌ ཆ༌ཅུག༌ཅེས༌ མན༌པ༌, སྟན༌པོ༌ ཅོ༌ཅེས༌ལ༌ ཀོལ༌ཉིན༌རག༌།

པ༌འུ༌ལུའི༌ སྟིང༌ཇུག༌གི༌ ཇུ༌ དང༌ ཅིན༌ལབས༌།

13:11-14

11 སྤུན༌གུན༌ འི༌ སྟིང༌ཇུག༌གི༌ ཚིགས༌པོ༌ ཉམ༌པོ༌ ངའེ༌ ཨི༌གེ༌ བྲི༌ཅེས༌པོ༌ ཚར༌ཅུག༌གད༌། སྐྱིད༌པོ༌ ཅོ༌ཤིག༌, ཏད༌པའེ༌ ནང༌ང༌ གང༌པོ༌ ལྡན༌ཅུག༌ཤིག༌, ཅིག༌ དང༌ ཅིག༌ག༌ སྤོས༌པ༌ ཏོང༌ཤིག༌, ཅིག༌ དང༌ ཅིག༌གི༌ པར༌ལ༌ ཐུན༌བྲེལ༌ དང༌ ཞི༌དེ༌ ཉམ༌པོ༌ དུག༌ཤིག༌, ཏེ༌ནེ༌ ཅེས༌པ༌ དང༌ ཞི༌དེའེ༌ དཀོན༌མཆོག༌ ཁྱོ༌ཞ༌གུན༌ ཉམ༌པོ༌ ཞུགས༌ས༌ ཛད༌ཨིན༌།

12 ཅིག༌ དང༌ ཅིག༌ག༌ ཅམས༌པ༌ ཉམ༌པོ༌ ཇུ༌ ཞུས༌། † 13 འི༌རུ༌ ཡོད༌ཁན༌ནི༌ དཀོན༌མཆོག༌གི༌ མི༌ ཏམ༌པ༌གུན༌ནི༌, ཁྱོ༌ཞ༌གུན༌ལ༌ ཇུ༌ ཀལ༌དུག༌།

14 གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌, དཀོན༌མཆོག༌གི༌ ཅེས༌པ༌ དང༌ ཏམ༌པའེ༌ ཐུག༌ཉིད༌དི༌ བྲེལ༌ ཁྱོ༌ཞ༌གུན༌ ཉམ༌པོ༌ ལུས༌ཤིག༌།

* 1:19 1:19 གརིས༌པའེ༌ སྐད༌རིག༌གི༌ ནང༌ང༌ འི༌བོའ༌ སིལ༌ཝ༌ནུས༌སའང༌ ཟེར༌ར༌ནོག༌།

† 1:20 1:20 ཨ༌མེན༌ ནི༌ ཏོན༌ཏག༌པོ༌ “དེན༌བའ༌ ཏེ༌བོ༌ གྲུབ༌ཨིན༌” ཟེར༌ར༌ནོག༌།

* 2:14 2:14 པ༌འུ༌ལུའི༌ ཏུས༌ལ༌ རོམ༌པའེ༌ མག༌མི༌གུན༌ལ༌ མག༌གི༌ ནང༌ང༌ གྱལ༌ཁ༌ ཐོབ༌བ༌ཅིག༌ ཁོང༌གུན༌ནི༌ རོམ༌པའེ༌ ཡུལ༌པ༌གུན༌ནི༌ དུན༌ལ༌ གྱལ༌ཁའ༌ ཀྲག༌པོ༌ ཐོབ༌ཁན༌བོ༌ སྟན༌ཅེས༌སི༌ ཕིའ༌ ཕམ༌ཀལ༌ཁན༌ནི༌ མག༌མི༌གུན༌ ཁྲིད༌ཏེ༌ ཁྲོམ༌སྐོར༌ ཕིང༌ངད༌པིན༌།

✡ 4:6 4:6 གོ༌ཟུག༌ 1:3

✡ 4:13 4:13 སུང༌གུར༌ 116:10

✡ 6:2 6:2 ཡེ༌ཤ༌ཡཱ༌ 49:8

✡ 6:16 6:16 བཀའ༌ཁྲིམས༌ ཏང༌པོ༌ 26:12

✡ 6:17 6:17 ཡེ༌ཤ༌ཡཱ༌ 52:11

✡ 6:18 6:18 ས༌མུ༌འེལ༌ ཉིས༌པ༌ 7:14

✡ 8:15 8:15 བིང༌ཏེ༌ ཆའ༌ཁན༌ 16:18

* 9:2 9:2 ཀོ༌རིན༌ཐི༌ གྱལ༌ས༌ ནི༌ ཨ༌ཀ༌ཡཱའེ༌ ཡུལ༌ཇོངས༌སི༌ ནང༌ང༌ ཡོད༌ཏེ༌ ཨིན༌ནོག༌།

✡ 9:9 9:9 སུང༌གུར༌ 112:9

✡ 10:17 10:17 ཡེ༌རེམ༌ཡཱ༌ 9:24

* 11:7 11:7 ཟུས༌མའེ༌ སྐུ༌ཚབས༌གུན༌ནི༌ པེ༌ནེ༌ ཏངས༌ཏེ༌ མ༌ནེ༌ ཆོས༌ ཤད༌ད༌ མེད༌པིན༌

† 11:10 11:10 ཀོ༌རིན༌ཐི༌ གྱལ༌ས༌ ནི༌ ཨ༌ཀ༌ཡཱའེ༌ ཡུལ༌ཇོངས༌སི༌ ནང༌ང༌ ཡོད༌ཏེ༌ ཨིན༌ནོག༌།

‡ 11:24 11:24 འི༌ ཆད༌པ༌ ཕོག༌ཁན༌ མི༌ མང༌ཆེའ༌བོ༌ ཤིའད༌པིན༌།

* 12:2 12:2 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ “ང༌” མ༌ཟེར༌ར༌ “མ༌ཤི༌ཀའེ༌ ནང༌ང༌ ཏད༌པ༌ཅན༌ནི༌ མི༌ཞིག༌ ཤེས༌སད༌” བྲིས༌ཏེ༌ དུག༌ ཡང༌ ཏེ༌བོ༌ པ༌འུ༌ལུ༌ ཁོང༌རང༌ང༌ མོལ༌ཁན༌ དང༌ པས༌མོ༌ སྟན༌ཁན༌བོ༌ ཧ༌གོའ༌ནོག༌།

✡ 13:1 13:1 བཀའ༌ཁྲིམས༌ ཉིས༌པ༌ 19:15

* 13:1 13:1 པ༌འུ༌ལུའི༌ ཀོ༌རིན༌ཐི༌ ཆོས༌ཚོགས༌ལ༌ སྤང༌པུད༌ཨིན༌ ཁོང༌ ལན༌ སུམ༌པ༌ ཡོང༌ཅེས༌པོ༌ ཁོང༌གུན༌ནི༌ སྡིག༌པའེ༌ གྱབ༌གལ༌ལ༌ མི༌ སུམ༌མི༌ སྤང༌པོ༌ ཏང༌ཁན༌ ཙོགས༌ ཨིན༌ མོལ༌ཏེ༌ ཨིན༌ནོག༌།

† 13:12 13:12 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ “ཅིག༌ དང༌ ཅིག༌ག༌ ཏམ༌པའེ༌ པུག༌ ཏོང༌” བྲིས༌ཏེ༌ ཡོད༌ཏེ༌ ཨིན༌ནོག༌།

གཱ༌ལ༌ཏི༌ཡ༌པ༌

1

2

3

4

5

6

གཱ༌ལ༌ཏི༌ཡའེ༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌།

གཱ༌ལ༌ཏི༌ཡའེ༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འིན༌ན༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

པ༌འུ༌ལུའི༌ འི༌ ཆག༌བྲིས༌ བྲིའ༌ ཛད༌ཁན༌ནི༌ ཏུས༌པོ༌ ཐག༌ཅད༌ཅེས༌ལ༌ དང༌དི༌རིང༌ངི༌ ཆོས༌སི༌ ཁས༌པ༌གུན༌ནི༌ ནང༌ང༌ པོ༌བུད༌ཏེ༌ ཨིན༌ནོག༌། ཁོང༌ ཁ༌ཅིག༌གི༌ འི༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 15-16 ཡང༌ ཁ༌ཅིག༌གི༌ ལོ༌ 20-24 ཉེ༌ཁོར༌ལ༌ བྲིའ༌ ཛད༌ཀྱག༌ ཟེར༌ར༌ནོག༌།

ཡ༌ཧུ༌དཱ༌པ༌ མ༌ཤི༌ཀ༌པ༌ ཁ༌ཅིག༌ གཱ༌ལ༌ཏི༌ཡའེ༌ གྱལ༌ས༌ ཡོངས༌ཏེ༌ ཏེ༌རུ༌ ཡོད༌ཁན༌ནི༌ མ༌ཤི༌ཀ༌པ༌གུན༌ལ༌ པ༌འུ༌ལུའི༌ ལབ༌ཞ༌ ལབ༌ཁན༌གུན༌ མན༌པ༌, སོ༌སོ༌ ལབ༌ཞ༌ རིག༌ ལབས༌ཏེ༌ ཧི༌ལིངས༌ ཕིངས༌ པ༌སང༌, པ༌འུ༌ལུའི༌ འི༌ ཆག༌བྲིས༌པོ༌ བྲིའ༌ ཛདས༌། ཏེ༌གུན༌ནི༌ “ཏད༌པ༌ཅན༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཡེ༌ཤུའི༌ སྐྱོབ༌བ༌ ཛད༌ཅེས༌ ཅིག༌པོའེ༌ ནང༌ང༌ ཨིད༌ཤེས༌ ཅོ༌ཅེས༌ ཅིག༌པོ༌ མན༌པ༌ མོ༌ཟེས༌སི༌ ཁྲིམས༌ ཁ༌ཅིག༌གིའང༌ ཁའ༌ཉན༌གོས༌” ཟེར༌རད༌པིན༌ ༼སྤེར༌ན༌ སུན༌ནད༌ * ཅོ༌ཅེས༌ དང༌ ཆོས༌སི༌ ཞག༌ ཁག༌ཅན༌གུན༌ སྲུང༌ཅེས༌།༽ པ༌འུ༌ལུའི༌ ཁྲིམས༌སི༌ཀ༌ གྲུལ༌གོས༌ མེད༌ ཟེར༌ཏེ༌ ལབ༌ཞའ༌ ཏང༌ཅེས༌པོའེ༌ ཟུས༌མའེ༌ ལོབ༌བོན༌གུན༌ནི༌, པ༌འུ༌ལུ༌ དེན༌བའེ༌ ཡེ༌ཤུའི༌ སྐུ༌ཚབས༌ མ༌ནོག༌ ཟེར༌ཏེ༌ སྐྱོན༌རྗོད༌ ཅོའད༌པིན༌།

ཏེ༌ཙོགས༌ ནས༌ལུག༌ ཇུངས༌ པ༌སང༌, པ༌འུ༌ལུའི༌ འི༌ ལབ༌ཞ༌གུན༌ སལ༌ཨིན༌ ཆག༌བྲིས༌པོ༌ བྲིའ༌ ཛདས༌།

1. ཁོང༌ དཀོན༌མཆོག༌ དང༌ གཙོ༌བོ༌ ཡེ༌ཤུའི༌ ལྡམ༌མ༌ ཛད༌ཁན༌ནི༌ སྐུ༌ཚབས༌ ཨིན༌ཁན༌བོ༌ སལ༌པོ༌ ཅོའ༌ ཛདས༌།

2. པ༌འུ༌ལུ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའ༌ མ༌ཤི༌ཀའེ༌ སྐུ༌ཚབས༌ ཡང༌ ཁོང༌ངི༌ ལོན༌གུན༌ ཀྲང༌པོ༌ དང༌ ཨིད༌ཤེས༌ཅན༌ ཨིན༌ཁན༌བོའ༌ ཡེ༌རུ༌ཤ༌ལེམ༌མི༌ ནང༌ང༌ ཡོད༌ཁན༌ནི༌ མ༌ཤི༌ཀའེ༌ སྐུ༌ཚབས༌ ཚང༌མའེ༌ ཁའ༌ཆམས༌ ཛད༌ཁན༌།

3. མ༌ཤི༌ཀའེ༌ཀ༌ ཏད༌པ༌ ཅོའེ༌ སང༌ སྔུན༌ལ༌ པ༌འུ༌ལུའི༌ ཁྲིམས༌གུན༌ མ༌སྲན༌ཏྲེ༌ སྙིང༌ནེ༌ སྲུང༌ཅེས༌སི༌ རྩོན༌གྲུས༌ ཅོ༌ཁན༌ ཨིན༌ནའང༌ ཐར༌པ༌ ཐོབ༌ཏེ༌ སྟིང༌ནེ༌, དཀོན༌མཆོག༌གི༌ ཁོའ༌, ཁོང༌ངི༌ གའ༌མོའེ༌ ནས༌ཚུལ༌ ཤད༌ཅེས༌ལ༌ སལས༌།

4. འི༌ ཟུས༌མའེ༌ ལོབ༌བོན༌གུན༌ནི༌ མ༌ཤི༌ཀའེ༌ གའ༌མོའེ༌ ནས༌ཚུལ༌ལི༌ ནང༌ང༌ གྱུར༌ཇ༌ ཁྱོང༌ཅེས༌, ཡང༌ ཀལ༌ཏེས༌ གཱ༌ལ༌ཏི༌ཡ༌པ༌ ཏད༌པ༌ཅན༌གུན༌, ཁོང༌གུན༌ནི༌ སྟིང༌རང༌ནེ༌ གྲུལ༌ན༌ ཐར༌པ༌བོ༌ མེད༌ཁན༌ ཅོས༌ཏེ༌ ཁོང༌གུན༌ ཁྲིམས༌སི༌ ཡོག༌པོ༌ གྱུར༌ཨིན༌།

5. མོ༌ཟེས༌སི༌ ཁྲིམས༌གུན༌ ཁའ༌ཉན༌ཅེས༌ མན༌པ༌, དཀོན༌མཆོག༌གི༌ ཐུག༌རྗེའེ༌ ནང༌ང༌ མ༌ཤི༌ཀའེ༌ཀ༌ ཏད༌པ༌ ཅིག༌པོ༌ གྱུད༌ཏེ༌, ང༌དང༌གུན༌ལ༌ ཐར༌པ༌ ཐོབ༌བ༌ནོག༌།

6. འི༌ ཐར༌པ༌བོའེ༌ ང༌དང༌གུན༌ལ༌ མི༌ཚེ༌ སོ༌མ༌ཞིག༌ སལ༌ལ༌ནོག༌, ཡང༌ ང༌དང༌གུན༌ དཀོན༌མཆོག༌གི༌ ཐུག༌ཉིད༌དི༌ ཁྲིད༌ཨིན༌ རང༌ཝང༌ངི༌ མི༌ཚེ༌ཞིག༌ ཕུད༌ཉན༌ན༌ནོག༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1-5

1 འི༌ ཨི༌གེ༌བོ༌ ཡེ༌ཤུའི༌ སྐུ༌ཚབས༌ པ༌འུ༌ལུའི༌ ཆོགས༌ནེ༌ ཨིན༌། ང༌ མི༌གུན༌ནི༌ སྡེ༌ཞིག༌ ཡ༌ མིའི༌ ཝང༌ངི༌ མ༌ལྡམ༌མ༌, ཡེ༌ཤུ༌ མ༌ཤི༌ཀ༌ དང༌ ཁོང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཁན༌ནི༌ ཡབ༌ དཀོན༌མཆོག༌གི༌ ལྡམ༌མ༌ ཛད༌ཏེ༌ ཨིན༌། 2 གཱ༌ལ༌ཏི༌ཡའེ༌ ནང༌ང༌ ཡོད༌ཁན༌ནི༌ ཆོས༌ཚོགས༌གུན༌ལ༌, འི༌ ཨི༌གེ༌བོ༌ ཀལ༌ཅེས༌སི༌ ནང༌ང༌ ང༌ ཉམ༌པོ༌ ཡོད༌ཁན༌ནི༌ སྤུན༌ ཚང༌མ༌ ཐུས༌ཏེ༌ ཨིན༌། 3 ང༌དང༌གུན༌ནི༌ ཡབ༌ དཀོན༌མཆོག༌ དང༌ གཙོ༌བོ༌ ཡེ༌ཤུ༌ མ༌ཤི༌ཀ༌ གུན༌ནི༌, ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ སལ༌ལ༌ ཛད༌ཤིག༌། 4 དཀོན༌མཆོག༌ ང༌དང༌གུན༌ནི༌ ཡབ༌བི༌ ཐུག༌གོངས༌ ནང༌ཞིན༌ ཡེ༌ཤུའི༌, ང༌དང༌གུན༌ དུགས༌ཏེ༌ ཡོད༌ཁན༌ནི༌ ངན༌པ༌ ཇིག༌རྟེན༌ནི༌ ནང༌ནེ༌ ཐར༌ ཅུག༌ག༌ ཛད༌ཅེས༌ དང༌ ང༌དང༌གུན༌ནི༌ སྡིག༌པའེ༌ ཕིའ༌, ཁོང༌རང༌ངི༌ མི༌ཚེ༌ ཆོད༌པའེ༌ ཚུལ༌ལ༌ སལ༌ལ༌ ཛདས༌། 5 ཏེ༌བོའེ༌ ཞས༌ཏེ༌, དཀོན༌མཆོག༌ག༌ ཏུས༌གྱུན༌ནེ༌གྱུན༌ སྤལ༌ ཐོབ༌ཤིག༌, ཨ༌མེན༌།

གའ༌མོའེ༌ ནས༌ཚུལ༌ ཅིག༌ཅིག༌ མ༌ནེ༌ མེད༌།

1:6-10

6 ཁྱོ༌ཞའ༌ འི༌ཟམ༌ གྱོགས༌པ༌ དཀོན༌མཆོག༌ ཕངས༌ཏེ༌ ཆེན༌ ཡོད༌ཅེས༌པོའ༌ ང༌ ཧ༌ལས༌། དཀོན༌མཆོག༌གི༌ མ༌ཤི༌ཀའེ༌ ཐུག༌རྗེའེ༌ གྱུད༌ཏེ༌, ཁྱོ༌ཞ༌གུན༌ ཁོང༌ ཉམ༌པོ༌ བྲེལ༌ ཅོ༌ཅེས༌ལ༌ བོད༌ད༌ ཛད༌ཏེ༌ ཨིན༌པིན༌། ཨིན༌ནའང༌ ཁྱོ༌ཞ༌གུན༌ ཞན༌ཡང༌ སོ༌སོ༌ གའ༌མོའེ༌ ནས༌ཚུལ༌ཞིག༌གི༌ སྟིང༌རང༌ནེ༌ གྲུལ༌དུག༌, 7 ཀ༌བོ༌ ངོས༌པོའ༌ གའ༌མོའེ༌ ནས༌ཚུལ༌ཞིག༌ ཨིན༌ ཁོ༌རང༌ མ༌ནོག༌། ཨིན༌ནའང༌ མ༌ཤི༌ཀའེ༌ གའ༌མོའེ༌ ནས༌ཚུལ༌ལི༌ ཏོན༌ཏག༌གི༌ ནང༌ང༌ མིང༌ནའང༌ གྱུར༌ཇ༌ ཁྱོང༌ཁན༌གུན༌ནི༌, ཁྱོ༌ཞའེ༌ སྙིང༌ངི༌ ནང༌ང༌ ཐེ༌ཚོམས༌ སྐྱེ༌ཅུག༌ཨིན༌ ཡོད༌ཁན༌བོ༌ ངའ༌ ཧ༌གོའ༌རག༌།

8 ཀལ༌ཏེས༌ ང༌ཞའ༌ ཅིག༌གི༌ ཡ༌ ནམ༌ཁའེ༌ ཕོ༌ཉ༌ཞིག༌གི༌, ང༌ཞའེ༌ ཁྱོ༌ཞའ༌ ལབ༌ཁན༌ མན༌པ༌ ཡང༌ སོ༌སོ༌ གའ༌མོའེ༌ ནས༌ཚུལ༌ཞིག༌ ལབ༌བད༌ན༌, དཀོན༌མཆོག༌གི༌ ཏེ༌གུན༌ལ༌ ཐའ༌མེད༌པའེ༌ ཆད༌པ༌ སལ༌ལ༌ ཛད༌ཤིག༌། 9 ངའེ༌ སྔུན༌ལ༌ ཟེར༌ཁན༌བོ༌ ཡང༌སྐྱར༌ ཟེར༌རད༌, སུ༌ཞིག༌གིའང༌ ཁྱོ༌ཞ༌གུན༌ནི༌ སྔུན༌ལ༌ ཏད༌པ༌ ཅོ༌ཁན༌གུན༌ནི༌ སང༌ ཞན༌ཡང༌ སོ༌སོ༌ གའ༌མོའེ༌ ནས༌ཚུལ༌ཞིག༌ ལབ༌བད༌ན༌, དཀོན༌མཆོག༌གི༌ ཏེ༌གུན༌ལ༌ ཐའ༌མེད༌པའེ༌ ཆད༌པ༌ སལ༌ལ༌ ཛད༌ཤིག༌།

10 ལྟོས༌ཤིག༌གའང༌, ངའེ༌ དཀོན༌མཆོག༌ནེ༌ སྟོད༌པ༌ ཐོབ༌ཅེས༌སི༌ རྩོན༌གྲུས༌ ཅོ༌རུག༌ག༌ ཡ༌ མི༌གུན༌ནེ༌? ཀལ༌ཏེས༌ ངའེ༌ མི༌གུན༌ ཐད༌ཅུག༌ཉིན༌ ཡོད༌པིན༌ན༌, ང༌ མ༌ཤི༌ཀའེ༌ ཞབས༌ཏོག༌པ༌ ཞིག༌ མན༌གྲོ༌།

པ༌འུ༌ལུའི༌ ལོན༌ མ༌ཤི༌ཀའེ༌ ཆོགས༌ནེ༌ ཨིན༌ནོག༌།

1:11-24

11 ཅེས༌པའེ༌ སྤུན༌གུན༌ ངའེ༌ ཁྱོ༌ཞ༌གུན༌ལ༌ འི༌བོ༌ ཧ༌གོ༌གོས༌ སམ༌མ༌རག༌། ངའེ༌ ལབ༌ཁན༌ནི༌ གའ༌མོའེ༌ ནས༌ཚུལ༌བོ༌, མིའི༌ ཅོ༌ཁན༌ཞིག༌ མན༌། 12 ཏེ༌བོ༌ ངའ༌ མི༌ཞིག༌གི༌ ཀ༌ནེ༌ མ༌ཐོབ༌, ཡ༌ སུ༌ཞིག༌གི༌ ང༌ མ༌ལབས༌, ཨིན༌ནའང༌ ངའ༌ འི༌བོ༌ ཡེ༌ཤུ༌ མ༌ཤི༌ཀའེ༌ ཀ༌ནེ༌ ཁ༌དྲང༌ང༌ སྔོན༌ཏེ༌ ཨིན༌།

13 ཡ༌ཧུ༌དཱ༌པའེ༌ ཆོས༌སི༌ ནང༌ང༌ ཡོད༌ ཟ༌ནེ༌, ང༌ ཀ༌ཟུག༌ཤིག༌ ཡོད༌ཁན༌བོ༌ ཁྱོ༌ཞ༌གུན༌ལ༌ གྱུས༌ ཡོད༌གྲོ༌། ངའེ༌ དཀོན༌མཆོག༌གི༌ ཆོས༌ཚོགས༌གུན༌ལ༌ ནགས༌ སྲན༌ཏྲེ༌ སྟན༌ཏེ༌ ཏེ༌གུན༌ ཁྲེས༌ཏོར༌ ཅོ༌ཅེས༌སི༌ ནང༌ང༌ རྩོན༌གྲུས༌ གྱལ༌ལ༌ ཅོས༌པིན༌། 14 ཡ༌ཧུ༌དཱ༌པའེ༌ ཆོས༌སི༌ ནང༌ང༌, ང༌ དང༌ ལོ༌ཅིག༌པ༌ ཞན༌ཡང༌ ཡ༌ཧུ༌དཱ༌པ༌གུན༌ནི༌ སང༌ ངའ༌ མང༌ང༌ ཁས༌པ༌ དང༌ ཐར༌ཁྱེལ༌ ལུས༌པིན༌། ཡང༌ ངའེ༌ ང༌རང༌ངི༌ ཕ༌མེས༌པོ༌གུན༌ནི༌ ལུག༌སྲོལ༌གུན༌ སྲུང༌ཅེས༌ལ༌ སྙིང༌ནེ༌ རྩོན༌གྲུས༌ ཏེ༌གུན༌ནི༌ སང༌ མང༌ང༌ ཅོས༌པིན༌།

15-16 ཨིན༌ནའང༌ དཀོན༌མཆོག༌གི༌ ཁོང༌རང༌ངི༌ ཧ༌ལས༌ཤེས༌སི༌ ཐུག༌རྗེའེ༌ ནང༌ང༌, ང༌ སྐྱེ༌ སང༌ སྔུན༌ལ༌ ལྡམ༌མ༌ ཛད༌ཏེ༌ བོད༌ད༌ ཛདས༌། ཡེ༌ཤུའི༌ སྐོར༌ལ༌ གའ༌མོའེ༌ ནས༌ཚུལ༌བོ༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཤད༌ཅེས༌སི༌ ཕིའ༌, ཁོང༌རང༌ངི༌ སྲས༌པོ༌ ངའ༌ སྔོན༌ ཅུག༌ག༌ ཛད༌ཅེས༌ལ༌, དཀོན༌མཆོག༌ ཐུགས༌ཐད༌ད༌ ཛདས༌། འི༌བོའེ༌ སྐོར༌ལ༌ ངའེ༌ སུ༌མི༌ཞིག༌གི༌ ཀ༌ནེའང༌ ཁ༌དའ༌ མ༌ཙལ༌པིན༌, 17 ཡ༌ ངའེ༌ སང༌ སྔུན༌ལ༌ སྐུ༌ཚབས༌ ཨིན༌ཁན༌གུན༌ ཉམ༌པོ༌ ཏེ༌ སྐོར༌ལ༌ གྲབས༌ ཅོའ༌ལ༌, ངའ༌ ཡེ༌རུ༌ཤ༌ལེམ༌མ༌ མ༌སོང༌པིན༌། ཨིན༌ནའང༌ ཏེན༌ན༌མལ༌ལ༌ ང༌ ཨ༌ར༌བིའ༌ སོང༌པིན༌, ཡང༌ ཏེ༌སྟིང༌ནེ༌ ང༌ དཱ༌མེས༌ཀས༌སི༌ གྱལ༌ས༌ ལོགས༌ཏེ༌ ཡོངས༌པིན༌།

18 ཏེ༌ནེ༌ ལོ༌ སུམ༌མི༌ སྟིང༌ནེ༌, ང༌ ཡེ༌རུ༌ཤ༌ལེམ༌མ༌ པི༌ཏྲར༌ལ༌ † ཐུག༌ཅེས༌སི༌ ཕིའ༌, སོང༌ཏེ༌ ཞག༌མ༌ 15 ཁོང༌ ཉམ༌པོ༌ དུགས༌པིན༌། 19 ཏེ༌ཏུས༌ལ༌ གཙོ༌བོའེ༌ ནོ༌ ཡ༌ཀོབ༌ ཅིག༌པོ༌ མན༌པ༌, ཞན༌ཡང༌ སྐུ༌ཚབས༌ སུ༌ཞིག༌གའང༌ ང༌ མ༌ཐུག༌། 20 ངའེ༌ ཁྱོ༌ཞའ༌ བྲི༌ཨིན༌ ཡོད༌ཁན༌གུན༌ ཟུན༌མན༌ཁན༌ནི༌ སྤང༌པོ༌, དཀོན༌མཆོག༌ ཨིན༌།

21 ཏེ༌བོའེ༌ སྟིང༌ནེ༌, ང༌ སི༌རི༌ཡཱ༌ དང༌ ཀཱི༌ལི༌ཀི༌ཡཱའེ༌ ཡུལ༌ལ༌ སོང༌པིན༌། 22 ཡང༌ ཏེ༌ཏུས༌ ཚོག༌པ༌, ཡ༌ཧུ༌དཱའེ༌ ཆོས༌ཚོགས༌གུན༌ནི༌ མ༌ཤི༌ཀ༌པ༌གུན༌ ང༌ ཉམ༌པོ༌ མ༌ཐུག༌ག༌ ཨིན༌པིན༌། 23 ཨིན༌ནའང༌ ཁོང༌གུན༌ལ༌ མི༌གུན༌ནི༌ ཀ༌ནེ༌ འིན༌ན༌བོ༌ ཚོར༌ཏེ༌ ཨིན༌ནོག༌, “སྔུན༌ལ༌ ང༌དང༌གུན༌ལ༌ ནགས༌བར༌དོ༌ སྟན༌ཁན༌ནི༌ མི༌བོའེ༌, ཏ༌ དག༌ས༌ ཏེན༌ན༌ ཏད༌པའེ༌ སྐོར༌ལ༌ ཆོས༌ཤད༌དུག༌, ཀ༌བོ༌ ཁོའེ༌ ཏུས༌ཤིག༌ག༌ ཁྲེས༌ཏོར༌ ཅོ༌ཅེས༌སི༌ རྩོན༌གྲུས༌ ཅོའད༌པིན༌།” 24 ཡང༌ ང༌ ཇུང༌ཁན༌བོའེ༌ ཞས༌ཏེ༌, ཁོང༌གུན༌ནི༌ དཀོན༌མཆོག༌ག༌ སྟོད༌པ༌ ཕུལ༌ཏེ༌ ཨིན༌པིན༌།

2

སྐུ༌ཚབས༌ ཚང༌མའེ༌ པ༌འུ༌ལུའི༌ ལབ༌ཞ༌གུན༌ལ༌ གྱབ༌སྐྱོར༌ ཛདས༌།

2:1-10

1 ཏེ༌ནེ༌ ལོ༌ ཅུབ༌ཞིའི༌ སྟིང༌ནེ༌, ང༌ ཡང༌སྐྱར༌ ལོགས༌ཏེ༌ ཡེ༌རུ༌ཤ༌ལེམ༌མ༌ བཱར༌ན༌བས༌ ཉམ༌པོ༌ སོང༌པིན༌། ངའེ༌ ཏི༌ཏུས༌སའང༌ ང༌ཞའ༌ ཉམ༌པོ༌ ཁྲིད༌ཏེ༌ ཁྱེར༌པིན༌། 2 དཀོན༌མཆོག༌གི༌ ངའ༌ སྔོན༌ ཅུག༌ག༌ ཛད༌ཁན༌བོའེ༌ ཞས༌ཏེ༌, ང༌ ཏེ༌རུ༌ སོང༌པིན༌, ཡང༌ ཡེ༌རུ༌ཤ༌ལེམ༌མི༌ ཆོས༌ཚོགས༌སི༌ འུ༌སྐྱོང༌ ཨིན༌ཁན༌གུན༌ ཅིག༌པོ༌ ཡོད༌ ཟ༌ནེ༌, ངའེ༌ ཡ༌ཧུ༌དཱ༌པ༌ མན༌ཁན༌གུན༌ལ༌ གའ༌མོའེ༌ ནས༌ཚུལ༌ ཤད༌ཁན༌བོའེ༌ སྐོར༌ལ༌ ཁོང༌གུན༌ལ༌ ཤད༌པིན༌, ཅིའ༌ཟེར༌ན༌ ངའ༌ ངའེ༌ ཅོ༌ཨིན༌ ཡོད༌ཁན༌ ཡ༌ ཅོ༌ཁན༌ནི༌ ཏེ༌ རྩོན༌གྲུས༌གུན༌ གོད༌ལ༌ སོང༌ཏེ༌ མན༌ན༌ཧེ༌, སམ༌ཏེ༌ ཇིགས༌སད༌པིན༌། 3 ཁོང༌གུན༌ནི༌ ངའ༌ ཆོགས༌སྐྱོར༌ ཅོས༌, ཡང༌ ངའེ༌ ཕྲོ༌པ༌ ཡ༌ཧུ༌དཱ༌པ༌ མན༌ཁན༌ ཏི༌ཏུས༌ལའང༌ སུན༌ནད༌ ཅོ༌གོ༌ཤེས༌པོ༌ ཁག༌ཅན༌ མ༌སམ༌།

4 འི༌ ཏྲི༌ཝ༌བོ༌ ཇུང༌, ཅིའ༌ཟེར༌ན༌ མ༌ཤི༌ཀ༌ ཡེ༌ཤུའི༌ ནང༌ང༌ ང༌ཞ༌གུན༌ལ༌ རང༌ཝང༌ ཡོད༌ཁན༌བོ༌ ལྟ༌ཅེས༌ལ༌, ཟུས༌མའེ༌ སྤུན༌ རིག༌ ང༌ཞ༌གུན༌ནི༌ ཆོས༌ཚོགས༌སི༌ ཕྲོའ༌ སང༌ཝའེ༌ ཐོག༌ནེ༌ དྲེས༌ཏེ༌ ཨིན༌ནོག༌། ཡང༌ རང༌ཝང༌བོ༌ ཀོགས༌ཏེ༌ ཁྱེར༌ཏེ༌, ཡ༌ཧུ༌དཱ༌པའེ༌ ཁྲིམས༌གུན༌ནི༌ ཚེ༌ཡོག༌ གྱུར༌ཅུག༌ཅེས༌ལ༌ ཐད༌དུག༌། 5 ཨིན༌ནའང༌ ང༌ཞའེ༌ ཁོང༌གུན༌ནི༌ ཟེར༌ཁན༌གུན༌ལ༌ སྲིབ༌ཅིག༌གི༌ ཕིའང༌, ཁའ༌ མ༌ཆམས༌པིན༌, ཅིའ༌ཟེར༌ན༌ ང༌ཞའེ༌ གའ༌མོའེ༌ ནས༌ཚུལ༌ལི༌ ཀྲང༌པོ༌བོ༌ ཁྱོ༌ཞ༌གུན༌ནི༌ ཕིའ༌ སྐྱོབས༌ཏེ༌ བོར༌ར༌ལ༌ ཐད༌དད༌པིན༌།

6 ཡང༌ ཡེ༌རུ༌ཤ༌ལེམ༌མི༌ ཆོས༌ཚོགས༌སི༌ འུ༌སྐྱོང༌ ཨིན༌ཁན༌གུན༌ནི༌ ངའེ༌ ལབ༌ཨིན༌ ཡོད༌ཁན༌བོའེ༌ཀ༌ ཅའང༌ ནན༌ཏེ༌ ཟེར༌ཅེས༌ མི༌དུག༌པིན༌ ༼ཏེ༌ཙོགས༌སི༌ ཀོ༌སའེ༌ཀ༌ ཡོད༌ཅེས༌པོའེ༌ ངའེ༌ ཕིའ༌, ཅའང༌ ཁྱད༌ མེད༌, ཅིའ༌ཟེར༌ན༌ དཀོན༌མཆོག༌གི༌ སུ༌ཞིག༌གའང༌ ཆོག༌རིས༌ ཅོའ༌ ཛད༌ད༌ མ༌ནོག༌།༽ 7 ཏེ༌བོ༌ མ༌ཚད༌ དཀོན༌མཆོག༌གི༌ པི༌ཏྲར༌ལ༌ ཡ༌ཧུ༌དཱ༌པ༌གུན༌ལ༌, ཆོས༌ཤད༌ཅེས༌སི༌ ཁག༌ ཀལ༌ལ༌ ཛད༌ཁན༌ ཙོགས༌ལ༌, ཡ༌ཧུ༌དཱ༌པ༌ མན༌ཁན༌གུན༌ལ༌, གའ༌མོའེ༌ ནས༌ཚུལ༌ ཤད༌ཅེས༌སི༌ ཁག༌ ངའ༌ སལ༌ལ༌ ཛད༌ཁན༌བོ༌, ཏེ༌ འུ༌སྐྱོང༌གུན༌ནི༌ ཐོངས༌ཏེ༌ ཨིན༌ནོག༌། 8 ཡེ༌ཤུའི༌ སྐུ༌ཚབས༌ པི༌ཏྲར༌ གྱུད༌ཏེ༌, ཡ༌ཧུ༌དཱ༌པ༌གུན༌ནི༌ ནང༌ང༌ ཆག༌ལས༌ ཛད༌ཁན༌ནི༌ ཏེན༌ན༌ དཀོན༌མཆོག༌པོའེ༌, ང༌ ཡེ༌ཤུའི༌ སྐུ༌ཚབས༌ གྱུད༌ཏེ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ནང༌ངའང༌, ཆག༌ལས༌ ཛད༌ཏེ༌ ཨིན༌ནོག༌།

9 ཆོས༌ཚོགས༌སི༌ འུ༌སྐྱོང༌ ཚང༌མའེ༌སང༌ ཁག༌ཅན༌ ཐེའ༌ ཛད༌ཁན༌ ཡ༌ཀོབ༌, པི༌ཏྲར༌ དང༌, ཡོ༌ཧཱ༌ནན༌ གུན༌ནི༌ ངའེ༌ ལས༌གུན༌ནི༌ སྐོར༌ ཚོར༌ཏེ༌, དཀོན༌མཆོག༌གི༌ ངའ༌ ཐུག༌རྗེ༌ སལ༌ལ༌ ཛད༌ཏེ༌ ཨིན༌ཁན༌བོ༌ ཧ༌གོ༌། ཡང༌ བཱར༌ན༌བས༌ དང༌ ངའ༌ ཁོང༌གུན༌ནི༌ ཕྲོ༌པ༌ ལས༌ཅེད༌པ༌ ཐེའ༌ཛད༌ཏེ༌, ང༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ ཆོས༌ཤད༌ཅེས༌, ཡང༌ ཁོང༌གུན༌ནི༌ ཡ༌ཧུ༌དཱ༌པ༌གུན༌ནི༌ ཕྲོའ༌ ལས༌ ཅོ༌ཅེས༌ལ༌ ཁའ༌ཆམས༌ས༌ ཛདས༌། 10 ཉལ༌བ༌ཅན༌གུན༌ལ༌ རོགས༌ ཅོ༌ཅེས༌སི༌ ཞུ༌ཝ༌ ཅིག༌པོ༌བོ༌, ཁོང༌གུན༌ནི༌ ང༌ཞའ༌ ཏངས༌། ཏེན༌ན༌ ལས༌པོ༌ ཅོའ༌ལ༌ ངའ༌ རིངས༌སད༌པིན༌།

པ༌འུ༌ལུའི༌ པི༌ཏྲར༌ལ༌ སྐྱོན༌རྗོད༌ ཅོའ༌ ཛདས༌།

2:11-21

11 ཨིན༌ནའང༌ པི༌ཏྲར༌ ཨན༌ཏི༌ཡོག༌གི༌ གྱལ༌སའེ༌ ནང༌ང༌ ཡོད༌ ཟ༌ནེ༌, ཁོང༌ངི༌ ཅོས༌ཁན༌བོ༌ ནོར༌ཁྲུལ༌ ཏན༌ཏན༌ ཨིན༌ པ༌སང༌, ངའ༌ ཁོང༌ང༌ ལྡོང༌ངི༌ཀ༌ གྱབ༌གལ༌ ཅོ༌གོས༌། 12 སྔུན༌ལ༌ ཁོང༌ངི༌ ཡ༌ཧུ༌དཱ༌པ༌ མན༌ཁན༌ནི༌ མ༌ཤི༌ཀ༌པ༌གུན༌ ཉམ༌པོ༌ ཁར༌ཇི༌ ཟའད༌པིན༌། ཨིན༌ནའང༌ ཡ༌ཀོབ༌བི༌ ཛ༌འོ༌ ཁ༌ཅིག༌ ཏེ༌རུ༌ ལེབ༌བ༌ཅིག༌, པི༌ཏྲར༌རི༌ ཏེ༌ སྤུན༌ ཡ༌ཧུ༌དཱ༌པ༌ མན༌ཁན༌གུན༌ ཉམ༌པོ༌ བྲེལ༌ མ༌བོརས༌ ཡང༌ ཟན༌ནའང༌ མ༌ཟོས༌, ཅིའ༌ཟེར༌ན༌ ཁོ༌ སུན༌ནད༌ ཅོ༌གོ༌ཤེས༌ ཁག༌ཅན༌ སམ༌ཁན༌ནི༌ ཡ༌ཀོབ༌བི༌ ཛ༌འོ༌གུན༌ནི༌ སྐྱོན༌རྗོད༌ ཅོ༌ཅེས༌ལ༌ ཇིགས༌སད༌པིན༌། 13 ཏེ༌བོའེ༌ བྲས༌བུ༌, ཞན༌ཡང༌ ཡ༌ཧུ༌དཱ༌པ༌ མ༌ཤི༌ཀ༌པ༌གུན༌ པི༌ཏྲར༌རི༌ ཁ༌ཆོས༌སི༌ ནང༌ང༌ དྲེས༌, མ༌ཚད༌ བཱར༌ན༌བས༌སའང༌ ཁོང༌གུན༌ནི༌ ཁ༌ཆོས༌སི༌ ནང༌ང༌ སོང༌།

14 ཁོང༌གུན༌ གའ༌མོའེ༌ ནས༌ཚུལ༌ལི༌ ངོས༌པོའེ༌ ལོན༌བོའེ༌ གྱབ༌ནེ༌ མ༌གྲུལ༌ཁན༌བོ༌, ངའེ༌ ཐོང༌ང༌ཅིག༌, ངའེ༌ ཚང༌མའེ༌ དུན༌ལ༌ པི༌ཏྲར༌ལ༌ ཟེར༌པིན༌, “ཁྱོ༌རང༌ ཡ༌ཧུ༌དཱ༌པ༌ཞིག༌ག༌ སྐྱེས༌ཏེའང༌, ཡ༌ཧུ༌དཱ༌པའེ༌ ཁྲིམས༌གུན༌ ཕངས༌ཏེ༌, ཡ༌ཧུ༌དཱ༌པ༌ མན༌ཁན༌གུན༌ ཙོགས༌ལ༌ མི༌ཚེ༌ ཕུད༌དུག༌། ཏ༌ ཁྱོ༌རང༌ངི༌ འི༌ ཡ༌ཧུ༌དཱ༌པ༌ མན༌ཁན༌ནི༌ སྤུན༌གུན༌ལ༌, ཅི༌ཕིའ༌ ཡ༌ཧུ༌དཱ༌པའེ༌ ལུག༌སྲོལ༌ལི༌ ནང༌ཞིན༌ གྲུལ༌ཅེས༌ལ༌, ཝང༌ ཏང༌ངད༌།”

15 “ང༌དང༌ ཉིས༌ཀོ༌ ནི༌, སྐྱེས༌པ༌ནེ༌ ཕར༌ལ༌ ཡ༌ཧུ༌དཱ༌པ༌ ཨིན༌ནོག༌། ཞན༌མ༌གུན༌ནི༌ སྡིག༌ཅན༌ ཨིན༌ནོག༌ ཟེར༌ཁན༌ ཡ༌ཧུ༌དཱ༌པ༌ མན༌ཁན༌གུན༌ ཙོགས༌ མ༌ནོག༌། 16 ཨིན༌ནའང༌ ང༌དང༌གུན༌ལ༌ གྱུས༌ཨིན༌ནོག༌, མི༌ཞིག༌ ཁྲིམས༌གུན༌ ཁའ༌ཉན༌ཅེས༌པོ༌ མན༌པ༌, ཡེ༌ཤུ༌ མ༌ཤི༌ཀའེ༌ ནང༌ང༌ ཏད༌པ༌ ཡོད༌ཅེས༌པོའེ༌, དཀོན༌མཆོག༌གི༌ སྐུན༌དུན༌ལ༌, ཀྲང༌པོ༌ ཐེའ༌ ཛད༌ད༌ནོག༌། ཁྲིམས༌གུན༌ ཁའ༌ཉན༌ཅེས༌པོ༌ མན༌པ༌, མ༌ཤི༌ཀ༌ ཡེ༌ཤུའི༌ ནང༌ང༌ ཏད༌པ༌ ཅོ༌ཅེས༌ གྱུད༌ཏེ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའ༌ ཛད༌ཅེས༌སི༌ ཕིའ༌, ང༌དང༌གུན༌ནི༌ མ༌ཤི༌ཀ༌ ཡེ༌ཤུའི༌ ནང༌ང༌ ཏད༌པ༌ ཅོས༌ཏེ༌ ཨིན༌ནོག༌། ཅིའ༌ཟེར༌ན༌ སུ༌ཞིག༌གའང༌ ཁྲིམས༌ ཁའ༌ཉན༌ཅེས༌པོའེ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའ༌ ཛད༌ད༌ མ༌ནོག༌།”

17 ཀལ༌ཏེས༌ ང༌དང༌གུན༌ནི༌ མ༌ཤི༌ཀའེ༌ ནང༌ང༌ ཏད༌པ༌ ཡོད༌ཅེས༌པོ༌ གྱུད༌ཏེ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེ༌ཅེས༌ ཙལ༌ལད༌ན༌, ཨིན༌ནའང༌ ཁྲིམས༌ ཕང༌ཅེས༌པོའེ༌ ང༌དང༌གུན༌ནི༌ ནང༌ང༌ སྐྱོན༌ ཐོང༌ངད༌ན༌, ཅི༌ ཏེ༌བོའེ༌ ཏོན༌བོ༌, མ༌ཤི༌ཀའེ༌ ང༌དང༌གུན༌ སྡིག༌པའེ༌ ནང༌ང༌ ཁྲིད༌ཏེ༌ ཁྱེར༌ར༌ ཛད༌ཏེ༌ ཨིན༌ནོག༌ག༌? མ༌ནེ༌ མ༌ནོག༌། 18 ཨིན༌ནའང༌ ཀལ༌ཏེས༌ ངའེ༌ སྔུན༌ལ༌ ཤིགས༌ཁན༌ནི༌ ཁྲིམས༌པོ༌, ཡང༌སྐྱར༌ རྩིག༌ན༌, ཏེ༌བོའེ༌ ང༌ སྡིག༌ཅན༌ཞིག༌ ཨིན༌ཁན༌བོ༌ སྟན༌ན༌ནོག༌། 19 ངའེ༌ ཁྲིམས༌ ཚང༌མ༌ སྲུང༌ མ༌ཉན༌ པ༌སང༌, ཏེ༌བོའེ༌ ངའ༌ ཤི༌གོ༌ཤེས༌ ཁྲིམས༌ཅདས༌། སོང༌པ༌སང༌ ཁྲིམས༌སི༌ ཕིའ༌ ང༌ ཤི༌ཏེ༌ ཨིན༌ ཡང༌ན༌ དཀོན༌མཆོག༌གི༌ ཏོན༌ལ༌ མི༌ཚེ༌ ཕུད༌ཅེས༌སི༌ ཕིའ༌, ངའེ༌ ཁྲིམས༌ ཚང༌མ༌ སྲུང༌ཅེས༌ ཕངས༌ཏེ༌ མེད༌། 20 མ༌ཤི༌ཀ༌ རྐྱང༌ཤིང༌ངི༌ཀ༌ རྐྱང༌ང༌ ཛད༌ ཟ༌ནེ༌, ངའེ༌ སྔུན༌ནི༌ མི༌ཚེ༌བོའང༌ རྐྱངས༌ཏེ༌ མེད༌། ཏ༌ནེ༌ཕར༌ལ༌ འི༌ མི༌ཚེའེ༌ ངའེ༌ མན༌པ༌, མ༌ཤི༌ཀ༌ འི༌ ནང༌ང༌ ཞུགས༌སད༌། ཏ༌ ངའེ༌ དཀོན༌མཆོག༌གི༌ སྲས༌སི༌ ནང༌ང༌, ཨིད༌ཤེས༌ ཅོས༌ཏེ༌ འི༌ ཇིག༌རྟེན༌ནི༌ ཟུགས༌པོའེ༌ ནང༌ང༌ དུག༌གད༌། ཁོང༌ངི༌ ངའ༌ ཅེས༌པ༌ ཛད༌ཏེ༌ ཁོང༌རང༌ངི༌ སྲོག༌, ངའེ༌ ཕིའ༌ སལ༌ལ༌ ཛདས༌། 21 ངའེ༌ དཀོན༌མཆོག༌གི༌ ཐུག༌རྗེ༌བོ༌ སྣང༌མེད༌ ཅོ༌ཉན༌ཅེས༌ མ༌ནོག༌། ཀལ༌ཏེས༌ ཁྲིམས༌གུན༌ སྲུང༌ཅེས༌པོའེ༌, ང༌དང༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའད༌ན༌, ཏེ༌ནེ༌ མ༌ཤི༌ཀ༌ ཀྲོངས༌ གོ༌ཤེས༌སི༌ སྒོས༌དོམ༌ མེད༌པ༌ ཨིན༌ནོག༌།

3

ཁྲིམས༌ ཁའ༌ཉན༌ཅེས༌ ཡ༌ ཏད༌པ༌ ཅོ༌ཅེས༌།

3:1-14

1 འོ༌ སམ༌བ༌ མེད༌ཁན༌, གཱ༌ལ༌ཏི༌ཡ༌པ༌གུན༌, སུའི༌ ཆོས༌ངན༌ ཅོས༌ཏེ༌ ཁྱོ༌ཞ༌གུན༌ བུང༌བུ༌ ཙོགས༌ སམ༌མེད༌ གྱུར༌ཅུགས༌? ངའེ༌ ཁྱོ༌ཞ༌གུན༌ལ༌ ཡེ༌ཤུ༌ མ༌ཤི༌ཀ༌ རྐྱང༌ཤིང༌ངི༌ཀ༌ ཀྲོངས༌ཁན༌བོ༌, ཁྱོ༌ཞ༌རང༌ངི༌ མིག༌ནེ༌ ཐོང༌ཁན༌ ཙོགས༌ སལ༌པོ༌ ཅོས༌ཏེ༌ ཤད༌པིན༌། 2 ངའེ༌ ཁྱོ༌ཞ༌གུན༌ལ༌ འིན༌ན༌ ཏྲི༌ཝ༌ ཅིག༌པོ༌ ཏྲི༌ཨིན༌, ཁྱོ༌ཞ༌གུན༌ལ༌ ཏམ༌པའེ༌ ཐུག༌ཉིད༌, མོ༌ཟེས༌སི༌ ཁྲིམས༌གུན༌ སྲུང༌ཅེས༌པོའེ༌ ཐོབས༌ས༌ ཡ༌ མ༌ཤི༌ཀའེ༌ སྐོར༌ལ༌ ལོན༌བོ༌ ཚོར༌ཏེ༌ ཏད༌པ༌ ཅོ༌ཅེས༌པོའེ༌ ཐོབ༌? 3 ཁྱོ༌ཞ༌གུན༌ འི༌ཟུག༌ སམ༌མེད༌ རིག༌ ཀ༌ཟུག༌གི༌ གྱུར༌? ཁྱོ༌ཞ༌གུན༌ནི༌ མ༌ཤི༌ཀའེ༌ ནང༌ང༌ མི༌ཚེ༌བོ༌ ཏམ༌པའེ༌ ཐུག༌ཉིད༌ གྱུད༌ཏེ༌ གོ༌ཟུག༌ ཅོས༌ཏེ༌, སྟིང༌ནེ༌ ཅི༌ཕིའ༌ ཁྱོ༌ཞ༌གུན༌ནི༌ མིའི༌ ཁྱུད༌དི༌ ནང༌ང༌ ཏེ༌བོ༌ གྲུབ༌ཅུག༌ཅེས༌སི༌ རྩོན༌གྲུས༌ ཅོའད༌? 4 ཁྱོ༌ཞ༌གུན༌ནི༌ རྡུག༌ངལ༌ ཚང༌མ༌ ལེན༌ཅེས༌པོ༌ ཕན༌ཐོགས༌ མེད༌པ༌ མན༌གྲོ༌? ཏན༌ཏན༌ལ༌ ཏེ༌གུན༌ ཏོན༌མེད༌ལ༌ སོང༌ཏེ༌ མན༌གྲོ༌, ཨིན༌ན༌?

5 ངའེ༌ ཁྱོ༌ཞ༌གུན༌ལ༌ ཡང༌སྐྱར༌ ཏྲིའད༌, ཁྱོ༌ཞ༌གུན༌ནི༌ ཁྲིམས༌གུན༌ སྲུང༌ཅེས༌པོའེ༌, དཀོན༌མཆོག༌གི༌ ཁྱོ༌ཞ༌གུན༌ལ༌ ཏམ༌པའེ༌ ཐུག༌ཉིད༌ སལ༌ཅེས༌ ཡང༌, ཁྱོ༌ཞའེ༌ ཕྲོའ༌ ཧ༌ལས༌ཤེས༌སི༌ ལྟས༌གུན༌ ཅོའ༌ ཛདས༌ས༌, ཡ༌ མ༌ཤི༌ཀའེ༌ སྐོར༌ལ༌ ཚོར༌ཁན༌ནི༌ ལོན༌བོའེ༌ ནང༌ང༌ ཨིད༌ཤེས༌ ཅོ༌ཅེས༌པོའེ༌ ཛདས༌?

6 ཏེན༌ན༌ ཙོགས༌ལ༌ “ཨབ༌ར༌ཧམ༌མི༌ དཀོན༌མཆོག༌གི༌ ནང༌ང༌ ཨིད༌ཤེས༌ ཅོ༌ཅེས༌པོའེ༌, དཀོན༌མཆོག༌གི༌ ཁོང༌ང༌ ཀྲང༌པོ༌ ཐེའ༌ ཛདས༌།”✡ 7 སོང༌པ༌སང༌ དཀོན༌མཆོག༌གི༌ ནང༌ང༌ ཏད༌པ༌ ཅོ༌ཁན༌གུན༌ ཨབ༌ར༌ཧམ༌མི༌ ངོས༌པོའེ༌ པུར༌གྱུད༌ ཨིན༌ཁན༌གུན༌ ཧ༌གོའ༌ མེ༌རག༌ག༌?

8 མ༌ཡོངས༌པོའེ༌ ཏུས༌སི༌ ནང༌ང༌, དཀོན༌མཆོག༌གི༌ ཡ༌ཧུ༌དཱ༌པ༌ མན༌ཁན༌གུན༌ལ༌ ཏད༌པ༌ ཅོ༌ཅེས༌ གྱུད༌ཏེ༌, ཀྲང༌པོ༌ ཐེའ༌ ཛད༌ཅེས༌པོ༌, སུང༌རབས༌སི༌ སྔོན༌ཅུགས༌། ཡང༌ “གྱལ༌ཁག༌ ཚང༌མའ༌ ཁྱོ༌རང༌ གྱུད༌ཏེ༌ ཅིན༌ལབས༌ ཐོབ༌ཨིན༌”✡ མོལ༌ཏེ༌ གའ༌མོའེ༌ ནས༌ཚུལ༌བོ༌, ཏུས༌ མང༌པོའེ༌ སྔུན༌ལ༌ ཨབ༌ར༌ཧམ༌མ༌ ཤད༌ད༌ ཛདས༌། 9 ཏེ༌བོའེ༌ཕིའ༌ མ༌ཤི༌ཀའེ༌ ནང༌ང༌ ཏད༌པ༌ ཅོ༌ཁན༌ ཚང༌མ༌ལ༌, ཨབ༌ར༌ཧམ༌ ཏད༌པ༌ཅན༌ མི༌ ཉམ༌པོ༌ ཅིན༌ལབས༌པོ༌ ཐོབ༌ཨིན༌།

10 ཨིན༌ནའང༌ དཀོན༌མཆོག༌གི༌ དུན༌ལ༌ ཀྲང༌པོ༌ ཐེ༌ཅེས༌སི༌ ཕིའ༌, ཁྲིམས༌ ཁའ༌ ཉན༌ཅེས༌སི༌ཀ༌ རག༌ལས༌ཏེ༌ དུག༌ཁན༌གུན༌ལ༌, ཁོང༌ངི༌ ངན༌ ཕོག༌ཨིན༌ ཅིའ༌ཟེར༌ན༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཁྲིམས༌སི༌ སྤེ༌ཆའེ༌ ནང༌ང༌ བྲིའ༌ ཛད༌ཏེ༌ ཡོད༌ཁན༌ ཚང༌མ༌ མ༌སྲུང༌ཁན༌གུན༌ལ༌, ངན༌ ཕོག༌ཨིན༌།”✡ 11 ཏེ༌ནེ༌ ཁྲིམས༌ སྲུང༌ཅེས༌སི༌ རྩོན༌གྲུས༌ ཅོས༌ཏེ༌ སུ༌ཞིག༌གའང༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ མི༌ཐེ༌ཅེས༌པོ༌, སལ༌པོ༌ སོང༌ཏེ༌ ཨིན༌ནོག༌། ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཏད༌པ༌ ཅིག༌པོ༌ གྱུད༌ཏེ༌ མི༌ ཀྲང༌པོ༌ཞིག༌ག༌ མི༌ཚེ༌ ཐོབ༌བ༌ནོག༌།”✡ 12 འི༌ ཏད༌པའེ༌ ལམ༌བོ༌ ནི༌, ཁྲིམས༌སི༌ ལམ༌ ཀ༌བོའེ༌ “ཁྲིམས༌ ནང༌ཞིན༌ གྲུལ༌ཁན༌གུན༌ལ༌ ཏེ༌ ཁྲིམས༌ ཚང༌མ༌ ཁའ༌ཉན༌ཏེ༌ མི༌ཚེ༌ ཕུད༌གོས༌ས༌ནོག༌”✡ ཟེར༌ཁན༌བོའེ༌ སང༌ མ༌ སོ༌སོ༌ཞིག༌ ཡོད༌ཏེ༌ ཨིན༌ནོག༌།

13 ཨིན༌ནའང༌ ང༌དང༌ ཚང༌མའ༌ ཁྲིམས༌སི༌ ངན༌ ཕོག༌ཁན༌ནི༌ ཀ༌ནེ༌ མ༌ཤི༌ཀའེ༌ རིན༌ ཤལ༌ལ༌ ཛད༌ཏེ༌ ཐར༌ ཅུགས༌, ནམ༌ ང༌དང༌ངི༌ ཅོ༌ཁན༌ནི༌ ལས༌ ངན༌པ༌གུན༌ནི༌ ངན༌བོ༌, ཁོང༌ངི༌ ཁོང༌རང༌ངི༌ཀ༌ ཁུར༌ར༌ ཛད༌ཏེ༌ ཁོང༌ རྐྱང༌ཤིང༌ངི༌ཀ༌ རྐྱངས༌། ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཏེ༌ དུག༌, “ལྕང༌མའེ༌ཀ༌ རྐྱངས༌ཁན༌ ཚང༌མ༌ལ༌ ངན༌ ཕོགས༌ཏེ༌ ཨིན༌ནོག༌།”✡ 14 མ༌ཤི༌ཀ༌ ཡེ༌ཤུ༌ གྱུད༌ཏེ༌, དཀོན༌མཆོག༌གི༌ ཡ༌ཧུ༌དཱ༌པ༌ མན༌ཁན༌གུན༌ལ༌, ཨབ༌ར༌ཧམ༌མ༌ ཞལ༌ཆད༌ ཛད༌ཁན༌ནི༌ ཏེན༌ན༌ ཅིན༌ལབས༌པོ༌ སལ༌ལ༌ ཛདས༌། ཁོང༌ངི༌, ང༌དང༌གུན༌ལ༌ ཏད༌པ༌ གྱུད༌ཏེ༌, ཞལ༌ཆད༌ ཛད༌ཁན༌ནི༌ ཏམ༌པའེ༌ ཐུག༌ཉིད༌བོ༌, ཐོབ༌ཅེས༌སི༌ གྱུན༌ཚན༌བོའེ༌ ཕིའ༌, ཏེ༌བོ༌ ཛདས༌།

ཁྲིམས༌གུན༌ ཡ༌ དཀོན༌མཆོག༌གི༌ ཞལ༌ཆད༌།

3:15-22

15 ཅེས༌པའེ༌ སྤུན༌གུན༌ ཏ༌ ངའ༌ ཞག༌ཏང༌ངི༌ མི༌ཚེ༌ དང༌ བྲེལ༌ཁན༌ནི༌ སྤེ༌ཞིག༌ ཏང༌ཅུག༌། མི༌ ཉིས༌སི༌ པར༌ལ༌ ཆད༌དོན༌ བྲིས༌ཏེ༌ སྟིང༌ནེ༌ སུ༌ཞིག༌གིའང༌, ཏེ༌བོའ༌ སྣང༌མེད༌ ཅོ༌ མི༌ཉན༌, ཡ༌ ཏེ༌བོའ༌ ནན༌ཏེ༌ ཐེ༌བ༌ ཟེར༌ མི༌ཉན༌། 16 དཀོན༌མཆོག༌གི༌ ཞལ༌ཆད༌གུན༌ ཨབ༌ར༌ཧམ༌ དང༌ ཁོང༌ངི༌ པུར༌གྱུད༌ལ༌ ✡, ཅོའ༌ ཛད༌ཏེ༌ ཨིན༌ནོག༌། སུང༌རབས༌སི༌ ནང༌ང༌ “པུར༌གྱུད༌གུན༌” མོལ༌ཏེ༌ མི༌དུག༌, ཀ༌བོའེ༌ ཏོན༌བོ༌ མི༌ མང༌པོ༌ཞིག༌, ཨིན༌ནའང༌ “པུར༌གྱུད༌ལ༌” མོལ༌ཏེ༌ དུག༌, ཀ༌བོའེ༌ ཏོན༌བོ༌, མི༌ ཅིག༌ཅིག༌ ཡང༌ན༌ མ༌ཤི༌ཀ༌། 17 ངའེ༌ ཟེར༌ཅེས༌སི༌ ཏོན༌བོ༌ ནི༌, མོ༌ཟེས༌ལ༌ སལ༌ཁན༌ནི༌ ཁྲིམས༌སི༌ སང༌ ལོ༌ ཞིབ༌གྱ༌ སུམ༌ཅུའེ༌ སྔུན༌ལ༌, དཀོན༌མཆོག༌གི༌ ཨབ༌ར༌ཧམ༌ ཉམ༌པོ༌ ཞལ༌ཆད༌ ཛདས༌། མོ༌ཟེས༌སི༌ ཁྲིམས༌པོའེ༌, དཀོན༌མཆོག༌གི༌ ཨབ༌ར༌ཧམ༌ ཉམ༌པོ༌ ཆད༌དོན༌ ཛད༌ཁན༌བོ༌, ཅགས༌ཏེ༌ མེད༌ཁན༌ ཅོ༌ མི༌ཉན༌། 18 ཀལ༌ཏེས༌ ཁྲིམས༌གུན༌ སྲུང༌ཅེས༌པོའེ༌, ང༌དང༌གུན༌ལ༌ དཀོན༌མཆོག༌གི༌ ཐར༌པའེ༌ ནོར༌སྐལ༌བོ༌ ཐོབ༌བད༌ན༌, ཏེ༌ནེ༌ ཐར༌པ༌བོ༌ ཞལ༌ཆད༌ ཛད༌ཁན༌བོའེ༌ཀ༌ རག༌ལས༌ཏེ༌ མེད༌ཏེ༌ ཨིན༌ནོག༌། ཨིན༌ནའང༌ དཀོན༌མཆོག༌གི༌ ཐུག༌རྗེའེ༌ ནང༌ང༌ ཨབ༌ར༌ཧམ༌མ༌ ཁོང༌རང༌ངི༌ ཞལ༌ཆད༌ གྱུད༌ཏེ༌, ཐར༌པའེ༌ ནོར༌སྐལ༌བོ༌ སལ༌ལ༌ ཛདས༌།

19 ཏེ༌ནེ༌ ཅི༌ཕིའ༌ ཁྲིམས༌པོ༌ ཏངས༌ཏེ༌ ཨིན༌ནོག༌? འི༌བོ༌ མི༌གུན༌ལ༌ ཁོང༌གུན༌ནི༌ སྡིག༌པ༌གུན༌ སྟན༌ཅེས༌སི༌ ཕིའ༌ ཞལ༌ཆད༌དི༌ སྟིང༌ནེ༌, ཏེ༌ཀ༌ ནན༌མ༌ སལ༌ལ༌ ཛདས༌། ཨིན༌ནའང༌ ཏེ༌ ཁྲིམས༌པོ༌ ཏེ༌ཏེ༌ཚོག༌པ༌ ལུས༌ཤེས༌ལ༌ ཅོའ༌ ཛདས༌, ནམ༌ཚོག༌པ༌ ཏེ༌ པུར༌གྱུད༌པོ༌ ལེབ༌ མི༌ལེབ༌, ཀ༌བོ༌ དཀོན༌མཆོག༌གི༌ ཞལ༌ཆད༌ ཛད༌ཏེ༌ ཨིན༌པིན༌། དཀོན༌མཆོག༌གི༌ ཏེ༌ ཁྲིམས༌པོ༌ ཕོ༌ཉ༌གུན༌ གྱུད༌ཏེ༌, མོ༌ཟེས༌ལ༌ སལ༌ལ༌ ཛདས༌, ཁོ༌ ནི༌ དཀོན༌མཆོག༌ དང༌ མི༌གུན༌ནི༌ པར༌ལ༌ བར༌མི༌ཞིག༌ ཨིན༌པིན༌། 20 ཏ༌ སྡེ༌ ཅིག༌གི༌ སང༌ མང༌ངི༌ ནང༌ང༌ ཆད༌དོན༌ ཅོ༌ ཟ༌ནེ༌, བར༌མི༌ སྒོས༌དོམ༌ ཆའ༌ནོག༌། ཨིན༌ནའང༌ དཀོན༌མཆོག༌ ཅིག༌ ཞུགས༌ཏེ༌ ཨིན༌ པ༌སང༌, ཁོང༌ངི༌ ཨབ༌ར༌ཧམ༌མ༌ ཁོང༌རང༌ངི༌ ཞལ༌ཆད༌པོ༌ སལ༌ ཟ༌ནེ༌, བར༌མི༌ ཀོལ༌ལ༌ མ༌ཛདས༌།

21 ཏེ༌ནེ༌ ཅི༌, ཁྲིམས༌པོའེ༌ དཀོན༌མཆོག༌གི༌ ཞལ༌ཆད༌ལ༌ གྱབ༌གལ༌ ཅོའ༌ནོག༌ག༌? མ༌ནེ༌ ཅོའ༌ མ༌ནོག༌། ཀལ༌ཏེས༌ ཁྲིམས༌སི༌ ང༌དང༌གུན༌ལ༌ མི༌ཚེ༌ སོ༌མ༌ཞིག༌ ཏང༌ཐུབ༌བད༌པིན༌ན༌, ཏེ༌ནེ༌ ཏེ༌བོ༌ ཁའ༌ ཉན༌ཅེས༌ནེ༌ ང༌དང༌གུན༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཅོས༌ཏེ༌ ཡོད༌གྲོ༌། 22 ཨིན༌ནའང༌ ཏམ༌པའེ༌ སུང༌རབས༌སི༌, ང༌དང༌ ཚང༌མ༌ སྡིག༌པའེ༌ ཙོན༌པ༌ ཨིན༌ཁན༌བོའེ༌ སྤང༌པོ༌ སལ༌ལ༌ ཛད༌དུག༌། ཏེ༌བོའེ༌ཕིའ༌ ཡེ༌ཤུ༌ མ༌ཤི༌ཀའེ༌ ནང༌ང༌ ཏད༌པ༌ ཅོ༌ཅེས༌ ཅིག༌པོ༌ གྱུད༌ཏེ༌, དཀོན༌མཆོག༌གི༌ ཐར༌པའེ༌ ཞལ༌ཆད༌པོ༌ ཐོབ༌བ༌ནོག༌།

ཏད༌པའ༌ ཅོ༌ཅེས༌པོའེ༌ དཀོན༌མཆོག༌གི༌ ཕྲུ༌གུ༌གུན༌།

3:23-4:7

23 འི༌ ཏད༌པ༌བོ༌ ཡོང༌ངི༌ སང༌ སྔུན༌ལ༌, ཁྲིམས༌པོའེ༌ ང༌དང༌གུན༌ ཙོན༌ཁང༌ངི༌ ནང༌ང༌ ཀགས༌ཏེ༌ ཀུ༌ལིག༌ ཅུགས༌ཏེ༌ བོར༌ཏེ༌ ཨིན༌ནོག༌, ནམ༌ཚོག༌པ༌ ཏད༌པ༌བོ༌ སྔོན༌ མ༌སྔོན༌། 24 ཏེ༌ ཁྲིམས༌པོ༌, མ༌ཤི༌ཀ༌ སྔོན༌སྔོན༌ ཚག༌པ༌ ང༌དང༌གུན༌ ཁྲིད༌ཁན༌ནི༌ ཁག༌ཁུར༌པ༌བོ༌ ཅོའ༌ ཛདས༌། ཏེ༌ནེ༌ མ༌ཤི༌ཀའེ༌ ནང༌ང༌ ཏད༌པ༌ ཅོ༌ཅེས༌ གྱུད༌ཏེ༌ ང༌དང༌གུན༌ ཀྲང༌པོ༌ ཐེའ༌ ཛད༌ཨིན༌། 25 ཨིན༌ནའང༌ ཏ༌, ཏེ༌ ཏད༌པའེ༌ ལམ༌བོ༌ སྐྱོད༌ པ༌སང༌, ང༌དང༌གུན༌ལ༌ ཁྲིམས༌སི༌ སྟ༌སྟོག༌གི༌ ཡོག༌ག༌ དུག༌གོས༌ མེད༌པ༌ ཨིན༌ནོག༌། 26 མ༌ཤི༌ཀ༌ ཡེ༌ཤུའི༌ ནང༌ང༌ ཏད༌པ༌ ཡོད༌ཅེས༌པོའེ༌, ཁྱོ༌ཞའ༌ ཚང༌མ༌ དཀོན༌མཆོག༌གི༌ ཕྲུ༌གུ༌གུན༌ ཨིན༌ནོག༌། 27 ཁྲུས༌ལེན༌ན༌ཅིག༌, ཁྱོ༌ཞའ༌ ཚང༌མ༌ མ༌ཤི༌ཀ༌ ཉམ༌པོ༌ ཅིག༌གྲིལ༌ སོང༌ཏེ༌ མ༌ཤི༌ཀའེ༌ སྕོད༌ལམ༌གུན༌ ཀོས༌ལག༌ སོ༌མ༌ ཙོགས༌ལ༌ གོན༌ཏེ༌ ཨིན༌ནོག༌། 28 ཏ༌ ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌, ཚེ༌ཡོག༌ དང༌ རང༌ཝང༌ཅན༌, བུ༌ཚ༌ དང༌ བུ༌མོ༌ གུན༌ནི༌ པར༌ལ༌ ཅའང༌ ཁྱད༌ མེད༌པ༌ ཨིན༌ནོག༌, ཅིའ༌ཟེར༌ན༌ ཁྱོ༌ཞའ༌ ཚང༌མ༌ མ༌ཤི༌ཀ༌ ཡེ༌ཤུའི༌ ནང༌ང༌ ཅིག༌ ཨིན༌ནོག༌། 29 ཁྱོ༌ཞའ༌ མ༌ཤི༌ཀའེ༌ ཨིན༌ པ༌སང༌, ཁྱོ༌ཞ༌གུན༌ ཨབ༌ར༌ཧམ༌མི༌ དེན༌བའེ༌ ཕྲུ༌གུ༌གུན༌ ཨིན༌ནོག༌། ཡང༌ དཀོན༌མཆོག༌གི༌ ཞལ༌ཆད༌ ནང༌ཞིན༌, ཁྱོ༌ཞ༌གུན༌ ཨབ༌ར༌ཧམ༌མི༌ ནོར༌སྐལ༌ལི༌ དག༌པོ༌ གྱུར༌ཨིན༌།

4

1 ངའེ༌ ཟེར༌ཅེས༌པོ༌ ནི༌, ནོར༌སྐལ༌ ལེན༌ཁན༌བོ༌ ཕྲུ༌གུ༌ ཨིན༌ ཟ༌ནེ༌ ཁོ༌ ནོར༌ གང༌པོའེ༌ དག༌པོ༌ ཨིན༌ཏེའང༌, ཁོ༌ ཚེ༌ཡོག༌ ཤིག༌གི༌ སང༌ སོ༌སོ༌ མ༌ནོག༌། 2 ཡང༌ན༌ ཏེ༌ ཕྲུ༌གུ༌བོའ༌ ཏེ༌ཏེ༌ཚོག༌པ༌, ཁོ༌རང༌ དང༌ ཁོའེ༌ ནོར༌ལ༌ སྟ༌སྟོག༌ ཅོ༌ཁན༌གུན༌ནི༌ ཁའ༌ ཉན༌གོས༌ས༌ནོག༌ ནམ༌ཚོག༌པ༌, ཁོའེ༌ ཨ༌བའེ༌ ལྡམ༌ཁན༌ནི༌ ཏུས༌པོ༌ ལེབ༌ མི༌ལེབ༌། 3 མ༌ཤི༌ཀ༌ སྐྱོད༌དི༌ སང༌ སྔུན༌ལ༌ ཏེན༌ན༌ ཙོགས༌པོ༌ ང༌དང༌གུན༌ ཉམ༌པོ༌ ཡོད༌པིན༌། ང༌དང༌གུན༌ ཏེ༌ ཕྲུ༌གུ༌ ཙོགས༌ལ༌, འི༌ ཇིག༌རྟེན༌ནི༌ ཆོས༌སི༌ ལམ༌ ལུག༌སྲོལ༌གུན༌ནི༌ ཚེ༌ཡོག༌ ཨིན༌པིན༌།

4 ཨིན༌ནའང༌ ལྡམ༌མ༌ ཛད༌ཁན༌ནི༌ ཏུས༌པོ༌ ལེབ༌བ༌ཅིག༌, དཀོན༌མཆོག༌གི༌ ཁོང༌རང༌ངི༌ སྲས༌པོ༌ ལམ༌ཅུག༌ག༌ ཛདས༌། ཁོང༌ བུ༌མོ༌ཞིག༌ནེ༌ ལྟམས༌ཏེ༌ ཡ༌ཧུ༌དཱ༌པའེ༌ ཁྲིམས༌སི༌ ཡོག༌ག༌ མི༌ཚེ༌ ཕུད༌ད༌ ཛདས༌། 5 ཁྲིམས༌སི༌ ཡོག༌པོ༌ ཨིན༌ཁན༌གུན༌ནི༌ རང༌ཝང༌བོ༌ ལོགས༌ཏེ༌ ཉོ༌ཅེས༌ལ༌, དཀོན༌མཆོག༌གི༌ ཁོང༌ ལམ༌ཅུག༌ག༌ ཛདས༌, ཅིའ༌ཟེར༌ན༌ ཁོང༌ ང༌དང༌གུན༌ ཁོང༌ངི༌ སོས༌བུའ༌ ལེན༌ཁན༌ནི༌ ཕྲུ༌གུ༌གུན༌ གྱུར༌ཅེས༌ལ༌ ཐད༌ད༌ ཛད༌ད༌ནོག༌། 6 ང༌དང༌ དཀོན༌མཆོག༌གི༌ ཕྲུ༌གུ༌གུན༌ ཨིན༌ པ༌སང༌, ཁོང༌ངི༌ ཁོང༌རང༌ངི༌ སྲས༌སི༌ ཐུག༌ཉིད༌བོ༌ ང༌དང༌གུན༌ནི༌ སྙིང༌ངི༌ ནང༌ང༌ ལམ༌ཅུག༌ག༌ ཛདས༌, ཡང༌ ཏེན༌ན༌ ཐུག༌ཉིད༌བོའེ༌ “ཨ༌བ༌, ཡབ༌ལེ༌” མོལ༌ཨིན༌ བོད༌ད༌ ཛདས༌། 7 ཏེ༌བོའེ༌ཕིའ༌ ཁྱོ༌ཞ༌གུན༌ ཚེ༌ཡོག༌ག༌ མ༌ལུས༌ས༌, དཀོན༌མཆོག༌ ཁོང༌རང༌ངི༌ ཕྲུ༌གུ༌གུན༌ ཨིན༌ནོག༌། ཁྱོ༌ཞ༌གུན༌ ཁོང༌ངི༌ ཕྲུ༌གུ༌ ཨིན༌ པ༌སང༌, ཁྱོ༌ཞའ༌ ཁོང༌ངི༌ ནོར༌སྐལ༌ ལེན༌ཁན༌གུན༌ནའང༌ ཨིན༌ནོག༌།

གཱ༌ལ༌ཏི༌ཡ༌པ༌གུན༌ནི༌ ཕིའ༌ པ༌འུ༌ལུའི༌ ཐུགས༌ཚེར༌།

4:8-20

8 དཀོན༌མཆོག༌ ཤེས༌སི༌ སང༌ སྔུན༌ལ༌, ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ དཀོན༌མཆོག༌ མན༌ཁན༌ ལྷ༌ལྷ༌མོ༌ གུན༌ནི༌ ཚེ༌ཡོག༌ ཨིན༌པིན༌། 9 ཨིན༌ནའང༌ ཏ༌ ཁྱོ༌ཞ༌གུན༌ནི༌ དཀོན༌མཆོག༌ ཤེས༌ཏེ༌ ཨིན༌ནོག༌, ཡ༌ ངའེ༌ ཟེར༌གོས༌ དཀོན༌མཆོག༌གི༌ ཁྱོ༌ཞ༌གུན༌ ཁྱེན༌ན༌ ཛད༌ད༌ནོག༌། ཏེ༌ནེ༌ ཅི༌ཕིའ༌ ཁྱོ༌ཞ༌གུན༌ ཡང༌སྐྱར༌ ཆོས༌སི༌ འུ༌ཐུགས༌ དང༌ ཕན༌མི༌ཐོགས༌སི༌ ལམ༌ ལུག༌སྲོལ༌གུན༌ནི༌ ཚེ༌ཡོག༌ གྱུར༌ར༌ལ༌, ལོགས༌ཏེ༌ ཆ༌ཉིན༌རག༌། 10 སྤེར༌ན༌, ཁྱོ༌ཞ༌གུན༌ནི༌ མིག༌སལ༌ལི༌ ཞག༌, ཟླ༌ཝ༌, ནམ༌ཟླ༌ དང༌ ལོ༌ གུན༌ རྩི༌རུག༌། 11 ང༌ ཁྱོ༌ཞ༌གུན༌ནི༌ ཕིའ༌ ཇིགས༌ས༌རག༌, ངའེ༌ ཁྱོ༌ཞའེ༌ ཕིའ༌ རྩོན༌གྲུས༌ ཅོས༌ཏེ༌ ལས༌ ཅོ༌ཁན༌གུན༌ གོད༌ལ༌ སོང༌ཏེ༌ ཨིན༌ཏིག༌དུག༌། 12 ཅེས༌པའེ༌ སྤུན༌གུན༌, ང༌ རང༌ཝང༌ངི༌ ནང༌ང༌ དུག༌ག༌ ཙོགས༌ལ༌, ཁྱོ༌ཞ༌གུན༌ནའང༌ དུག༌ཅེས༌ལ༌ ཞུ༌ཝ༌ ཕུལ༌ལད༌ ཅིའ༌ཟེར༌ན༌ སྔུན༌ལ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌ ཁྲིམས༌སི༌ ཀ༌ནེ༌ རང༌ཝང༌ ཡོད༌ཁན༌གུན༌ ཙོགས༌, ང༌ གྱུར༌ཏེ༌ ཨིན༌།

ཁྱོ༌ཞ༌གུན༌ནི༌ ངའ༌ ངན༌པ༌ མ༌ནེ༌ མ༌ཅོས༌། 13 ཁྱོ༌ཞ༌གུན༌ལ༌ གྱུས༌ཨིན༌ནོག༌, ངའ༌ ཟུ༌མོ༌ ཡོང༌ཅེས༌པོའེ༌, ཁྱོ༌ཞ༌གུན༌ ཡོད༌ས༌ གོ༌མ༌རང༌ ཡོང༌གོས༌ པ༌སང༌, ངའེ༌ གའ༌མོའེ༌ ནས༌ཚུལ༌ ཁྱོ༌ཞའ༌ ཤད༌པིན༌། 14 ཟུགས༌པོའེ༌ ཐོག༌ནེ༌ ང༌ མ༌ སྐྱོ༌མོ༌ ཡོད༌ པ༌སང༌, ཁྱོ༌ཞ༌གུན༌ནི༌ ངའ༌ ཁམ༌ལོགས༌ཏེ༌ རྩིས༌མེད༌ ཅོ༌ཉན༌ཅེས༌ ཡོད༌པིན༌། ཨིན༌ནའང༌ ཁྱོ༌ཞའེ༌ ང༌ རིན༌མེད༌ མ༌ཅོས༌, ཡ༌ ལོགས༌ཏེ༌ མ༌ཀལས༌། དཀོན༌མཆོག༌གི༌ ཆོགས༌ནེ༌ ཕོ༌ཉ༌, ཡ༌ མ༌ཤི༌ཀ༌ ཡེ༌ཤུ༌ ཁོང༌རང༌ ཙོགས༌ལ༌, གའ༌སུས༌ ཞུས༌ཏེ༌ ངའ༌ སྟ༌སྟོག༌ ཅོས༌། 15 ཁྱོ༌ཞའེ༌ ནང༌ང༌ ཡོད༌ཁན༌ནི༌ ཏེ༌ ཐད༌པོ༌གུན༌ལ༌ ཅི༌ སོང༌? ཀལ༌ཏེས༌ ཉན༌པིན༌ན༌, ཁྱོ༌ཞ༌གུན༌ནི༌ རང༌ངི༌ མིག༌གུན༌ ཕིངས༌ཏེ༌ ངའ༌ ཏང༌ཅེས༌ལ༌ ཐད༌པོ༌ དུག༌པིན༌,* ངའེ༌ ཏེ༌བོའ༌ སྤང༌པོ༌ ཏང༌ ཉན༌ཅེས༌རག༌། 16 ཨིན༌ནའང༌ ཏ༌ ངའེ༌ ཁྱོ༌ཞ༌གུན༌ལ༌ ཀྲང༌པོ༌ ཤད༌ཅེས༌པོའེ༌ ང༌ ཁྱོ༌ཞ༌གུན༌ནི༌ གྲ༌འོ༌ གྱུར༌ཏེ༌ ཨིན༌ན༌?

17 ཏེ༌ ཟུས༌མའེ༌ ལོབ༌བོན༌གུན༌ནི༌, ཁྱོ༌ཞའེ༌ ཆོགས༌སྐྱོར༌གུན༌ ཐོབ༌ཅེས༌སི༌ ཕིའ༌ མ༌སྲན༌ཏྲེ༌ དོད༌པ༌ ཅོའ༌ནོག༌, ཨིན༌ནའང༌ ལྟ༌ཝ༌ ངན༌པ༌ ཉམ༌པོ༌། ཁྱོ༌ཞ༌གུན༌ནི༌ ཁོང༌ ཅིག༌པོའ༌ ཆོགས༌སྐྱོར༌ ཅོ༌ཅེས༌སི༌ ཕིའ༌, ཁོང༌གུན༌ནི༌ ཁྱོ༌ཞ༌གུན༌ དང༌ ངའེ༌ ནང༌ང༌ བར༌ ཕེས༌ཏེ༌, བྲེལ༌བོ༌ ཤིག༌ཅེས༌ལ༌ དོད༌པ༌ ཅོའ༌ནོག༌། 18 ཀལ༌ཏེས༌ སམ༌བ༌ ཟང༌པོ༌ ཉམ༌པོ༌ ཨིན༌ན༌, དོད༌པ༌ མ༌སྲན༌ཏྲེ༌ ཅོ༌ནའང༌ གྲིག༌ཏེ༌ ཨིན༌ནོག༌། ཨིན༌ནའང༌ ཏེ༌བོ༌ ང༌ ཁྱོ༌ཞ༌གུན༌ ཉམ༌པོ༌ ཡོད༌ ཟ༌ནེ༌ ཅིག༌པོ༌ མན༌པ༌, ཏུས༌གྱུན༌ ཅོ༌གོ༌ཤེས༌ ཨིན༌ནོག༌། 19 འོ༌, ངའེ༌ ཅེས༌པའེ༌ ཕྲུ༌གུ༌གུན༌, ཀ༌ཟུག༌གི༌ ཨ༌མ༌ཞིག༌ག༌ ཕྲུ༌གུ༌ ཇོར༌ ཟ༌ནེ༌ ཟུ༌མོ༌ ཡོང༌ངད༌, ཏེན༌ན༌ ཙོགས༌སི༌ ཟུ༌མོ༌ ཁྱོ༌ཞ༌གུན༌ནི༌ ཕིའ༌ ཡང༌སྐྱར༌ ངའེ༌ སྙིང༌ངི༌ ནང༌ང༌ རག༌, ནམ༌ཚོག༌པ༌ ཁྱོ༌ཞའེ༌ ནང༌ང༌ མ༌ཤི༌ཀའེ༌ སྕོད༌ལམ༌གུན༌ གང༌པོ༌ ལྡན༌ མི༌ལྡན༌། 20 ང༌ དག༌ས༌ ཁྱོ༌ཞ༌གུན༌ ཉམ༌པོ༌ ཡོད༌ཅེས༌སི༌ མ༌སྲན༌ཏྲེ༌ དོད༌པ༌ ཅོའད༌, ཏེ༌ནེ༌ ངའེ༌ ཁྱོ༌ཞ༌གུན༌ ཉམ༌པོ༌ ང༌རང༌ངི༌ སྤེ༌ར༌ ཏང༌ཚུལ༌བོའེ༌ ནང༌ང༌ གྱུར༌ཇ༌ ཁྱོང༌ཉན༌ཏེ༌ ཡོད༌གྲོ༌། ཨིན༌ནའང༌ ཐག༌རིང༌ང༌ ཡོད༌ཅེས༌པོའེ༌ ང༌ ཧ༌གོའ༌ མེ༌རག༌, ངའེ༌ ཁྱོ༌ཞའ༌ ཀ༌ཟུག༌གི༌ རོགས༌ ཅོ༌ཨིན༌།

ཨབ༌ར༌ཧམ༌མི༌ ཕྲུ༌གུ༌ ཉིས༌།

4:21-31

21 ཁྲིམས༌སི༌ ཡོག༌ག༌ དུག༌ཉིན༌ ཡོད༌ཁན༌ ཁྱོ༌ཞ༌གུན༌ནི༌ ངའ༌ ཤོད༌དའང༌། ཅི༌ ཁྲིམས༌སི༌ ནང༌ང༌ ཟེར༌ཏེ༌ ཡོད༌ཁན༌བོ༌, ཁྱོ༌ཞ༌གུན༌ལ༌ ཏན༌ཏན༌ གྱུས༌ཡོད༌ད༌? 22 ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌, “ཨབ༌ར༌ཧམ༌མ༌ བུ༌ཚ༌ ཉིས༌ ཡོད༌པིན༌, ཅིག༌པོ༌ ནི༌ ཚེ༌ཡོག༌ ཡང༌ ཅིག༌པོ༌ ནི༌ རང༌ཝང༌ཅན༌ བུ༌མོའེ༌ ཨིན༌པིན༌།” 23 ཚེ༌ཡོག༌ནེ༌ སྐྱེས༌ཁན༌ནི༌ བུ༌ཚ༌བོ༌, མིའི༌ རྩོན༌གྲུས༌ནེ༌ དཀོན༌མཆོག༌གི༌ ཞལ༌ཆད༌ གྲུབ༌ཅུག༌ཅེས༌པོ༌ ཨིན༌པིན༌, ཨིན༌ནའང༌ རང༌ཝང༌ཅན༌ནི༌ བུ༌མོ༌ནེ༌ སྐྱེས༌ཁན༌ནི༌ བུ༌ཚ༌བོ༌, དཀོན༌མཆོག༌གི༌ ཞལ༌ཆད༌ ཛད༌ཁན༌ནི༌ བྲས༌བུ༌ ཨིན༌པིན༌།

24 དཀོན༌མཆོག༌གི༌ ཛད༌ཁན༌ནི༌ ཆད༌དོན༌ ཉིས༌ཀོ༌ འི༌ བུ༌མོ༌ ཉིས༌ཀོ༌ ཉམ༌པོ༌ ལྡུར༌ཉན༌ཅེས༌ ཨིན༌ནོག༌། བུ༌མོ༌ ཏང༌པོ༌, ཧཱ༌གར༌ ནི༌ སི༌ནཱའི༌ རི༌ དང༌ སྤེས༌ཏེ༌ ཨིན༌ནོག༌, ཀ༌རུ༌ མི༌གུན༌ལ༌ ཁོང༌གུན༌ ཚེ༌ཡོག༌ གྱུར༌ཅུག༌ཁན༌ནི༌ ཁྲིམས༌པོ༌ ཐོབ༌ཏེ༌ ཨིན༌པིན༌། 25 ཏ༌ ཧཱ༌གར༌ ཨ༌ར༌བིའི༌ ནང༌ང༌ ཡོད༌ཁན༌ནི༌ རི༌ སི༌ནཱའི༌ ཙོགས༌ ཨིན༌ནོག༌, ཀ༌བོ༌ འི༌ཏུས༌སི༌ ཡེ༌རུ༌ཤ༌ལེམ༌མི༌ གྱལ༌ས༌ ཙོགས༌ ཨིན༌, ཡང༌ ཏེ༌ གྱལ༌སའེ༌ མི༌གུན༌ ཁྲིམས༌སི༌ ཚེ༌ཡོག༌ག༌ དུག༌ཅེས༌ལ༌ ཐད༌ད༌ནོག༌། 26 ཨིན༌ནའང༌ ནམ༌ཁའེ༌ ཡེ༌རུ༌ཤ༌ལེམ༌ ནི༌ རང༌ཝང༌ཅན༌ནི༌ བུ༌མོ༌ སཱ༌ར༌ ཙོགས༌ ཨིན༌ནོག༌, ཁོའེ༌ ཕྲུ༌གུ༌གུན༌ ཚེ༌ཡོག༌ མ༌ནོག༌, ཡང༌ ཁོ༌ ང༌དང༌གུན༌ནི༌ ཨ༌མ༌ ཨིན༌། 27 ཏམ༌པའེ༌ སུང༌རབས༌སི༌ ནང༌ང༌ བྲིའ༌ ཛད༌ཏེ༌ ཨིན༌ནོག༌,

“འོ༌ ཕྲུ༌གུ༌ མེད༌ཁན༌ནི༌ བུ༌མོ༌,

ཕྲུ༌གུ༌ མ༌ནེ༌ མ༌སྐྱེས༌ཁན༌ སྐྱིད༌པོ༌ ཅོས༌།

ཕྲུ༌གུ༌ སྐྱེ༌ཅེས༌སི༌ ཟུ༌མོ༌ མ༌ཕོག༌ཁན༌,

ཐད༌པོའེ༌ ནང༌ང༌ ཀུ༌ཅོ༌ ཏོང༌།

ཅིའ༌ཟེར༌ན༌ ཏ༌ དག༌ས༌ ནང༌ཚངས༌ མེད༌ཁན༌ནི༌ བུ༌མོའ༌

མག༌པ༌ ཡོད༌ཁན༌ནི༌ བུ༌མོའེ༌ སང༌ མང༌ང༌ ཕྲུ༌གུ༌ མང༌པོ༌ ཡོད༌ཏེ༌ ཨིན༌ནོག༌།”✡

28 ཅེས༌པའེ༌ སྤུན༌གུན༌, ཏ༌ ཁྱོ༌ཞའ༌ ཨི༌སཱག༌ ཙོགས༌ལ༌ དཀོན༌མཆོག༌གི༌ ཞལ༌ཆད༌ ཛད༌ཁན༌ནི༌ ཕྲུ༌གུ༌གུན༌ ཨིན༌ནོག༌། 29 ཨིན༌ནའང༌ མི༌ རྩོན༌གྲུས༌ནེ༌ སྐྱེ༌ཁན༌ནི༌ ཕྲུ༌གུའི༌, ཐུག༌ཉིད༌དི༌ ཐོག༌ནེ༌ སྐྱེ༌ཁན༌ནི༌ ཕྲུ༌གུ༌བོའ༌ ནགས༌ སྟན༌ཀྱག༌། ཏེན༌ན༌ ཙོགས༌ ནི༌ དག༌སའང༌ ཇུངས༌ཏེ༌ ཨིན༌ནོག༌།

30 ཨིན༌ནའང༌ སུང༌རབས༌སི༌ ཏེ༌བོའེ༌ སྐོར༌ལ༌ ཅི༌ མོལ༌ཏེ༌ དུག༌, “ཚེ༌ཡོག༌ དང༌ ཁོའེ༌ བུ༌ཚ༌ ཉིས༌ཀོ༌ ཕིང༌, ཅིའ༌ཟེར༌ན༌ རང༌ཝང༌ཅན༌ནི༌ བུ༌མོའེ༌ བུ༌ཚའེ༌ ཨིན༌ཁན༌ནི༌ ནོར༌སྐལ༌བོའེ༌ ནང༌ང༌ ཚེ༌ཡོག༌གི༌ བུ༌མོའེ༌ བུ༌ཚའ༌, སྐྱལ༌ལ༌ མ༌ནེ༌ མི༌ཐོབ༌།”✡ 31 ཏེ༌བོའེ༌ཕིའ༌ ཅེས༌པའེ༌ སྤུན༌གུན༌, ང༌དང༌གུན༌ ཚེ༌ཡོག༌གི༌ བུ༌མོའེ༌ ཕྲུ༌གུ༌ མན༌པ༌, རང༌ཝང༌ཅན༌ནི༌ བུ༌མོའེ༌ ཕྲུ༌གུ༌ ཨིན༌ནོག༌།

5

མ༌ཤི༌ཀའེ༌ ནང༌ང༌ རང༌ཝང༌

5:1-15

1 རང༌ཝང༌ངི༌ ནང༌ང༌ དུག༌ཅེས༌སི༌ ཕིའ༌ མ༌ཤི༌ཀའེ༌ ང༌དང༌གུན༌ ཐར༌ ཅུག༌ག༌ ཛདས༌། ཏ༌ སྟན༌པོ༌ དུག༌ཤིག༌། ཡང༌སྐྱར༌ ལྕིན༌ཏྲེ༌ ཁྲིམས༌སི༌ ཉ༌ཤིང༌བོ༌ ཁུར༌ཏེ༌ ཏེ༌བོའེ༌ ཚེ༌ཡོག༌ གྱུར༌ མ༌ཅུག༌ཤིག༌།

2 ཉོན༌ཤིག༌, ང༌ པ༌འུ༌ལུའི༌ ཁྱོ༌ཞ༌གུན༌ལ༌ འི༌བོ༌ ཤད༌དད༌, ཀལ༌ཏེས༌ ཁྱོ༌ཞ༌གུན༌ནི༌ ཁྱོ༌ཞ༌རང༌ང༌ སུན༌ནད༌ ཅོ༌ཅུག༌གད༌ན༌, ཏེ༌ནེ༌ མ༌ཤི༌ཀའེ༌ ཀ༌ནེ༌ ཡོང༌ཁན༌ནི༌ ཕན༌ཐོགས༌པོ༌ ཁྱོ༌ཞ༌གུན༌ལ༌ མི༌ཐོབ༌། 3 ངའེ༌ ཡང༌སྐྱར༌ སྤང༌པུད༌དད༌, ཀལ༌ཏེས༌ ཁྱོ༌ཞ༌གུན༌ནི༌ སུན༌ནད༌ ཅོ༌ཅུགས༌ཏེ༌ དཀོན༌མཆོག༌གི༌ ཆོགས༌སྐྱོར༌ ཙལ༌ཅེས༌ ཅོའད༌ན༌, ཏེ༌ནེ༌ ཁྱོ༌ཞ༌གུན༌ནི༌ མོ༌ཟེས༌སི༌ ཁྲིམས༌ ཚང༌མ༌ སྲུང༌གོས༌། 4 ཁྲིམས༌པོ༌ སྲུངས༌ཏེ༌ དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ གྱུར༌ ཉན༌ན༌ནོག༌ སམ༌ཁན༌ ཁྱོ༌ཞ༌གུན༌ནི༌, བྲེལ༌བོ༌ མ༌ཤི༌ཀ༌ ཉམ༌པོ༌ ཆད༌ཏེ༌ ཨིན༌ནོག༌། ཁྱོ༌ཞ༌གུན༌ དཀོན༌མཆོག༌གི༌ ཐུག༌རྗེ༌ནེ༌ ཐག༌རིང༌ང༌ སོང༌ཏེ༌ ཨིན༌ནོག༌།

5 ཨིན༌ནའང༌ ཏ༌ ང༌དང༌ ཐུག༌ཉིད༌དི༌ ནང༌ཞིན༌ མི༌ཚེ༌ ཕུད༌ཁན༌གུན༌ནི༌, དཀོན༌མཆོག༌གི༌ ཞལ༌ཆད༌ ཛད༌ཁན༌ནི༌ ཀྲང༌པོ༌བོ༌, ཏད༌པ༌ གྱུད༌ཏེ༌ ཐོབ༌ཅེས༌ལ༌ རིངས༌ཨིན༌ཞིག༌ ཨིན༌ནོག༌། 6 ང༌དང༌གུན༌ནི༌ བྲེལ༌ མ༌ཤི༌ཀ༌ ཡེ༌ཤུ༌ ཉམ༌པོ༌ ཡོད༌ པ༌སང༌, སུན༌ནད༌ ཅོ༌ཁན༌ ཡ༌ མ༌ཅོ༌ཁན༌ནི༌ ནང༌ང༌ ཅའང༌ ཁྱད༌ མེད༌པ༌ ཨིན༌ནོག༌། ཁག༌ཅན༌ ནི༌, ཏད༌པ༌བོ༌ ཅེས༌པའེ༌ ནང༌ང༌ སྟན༌ཅེས༌པོ༌ ཨིན༌ནོག༌། 7 ཁྱོ༌ཞ༌གུན༌ནི༌ མི༌ཚེའེ༌ བང༌གྱུགས༌པོ༌ མ༌ གྱལ༌ལ༌ ཅོས༌ཏེ༌ ཏང༌ངད༌པིན༌། ཏ༌ སུའི༌ ཁྱོ༌ཞ༌གུན༌ལ༌ དེན༌བའེ༌ གྱབ༌ནེ༌ གྲུལ༌ཅེས༌སི༌ ནང༌ང༌ སྒག༌ཞའ༌ ཏངས༌། 8 ཏེ༌ ཁའ༌ལྕེ༌ ཏང༌ཅེས༌པོ༌ ནི༌ ཏན༌ཏན༌ལ༌ ཁྱོ༌ཞ༌གུན༌ རང༌ཝང༌ངི༌ ནང༌ང༌ དུག༌ཅེས༌ལ༌ བོད༌ད༌ ཛད༌ཁན༌ དཀོན༌མཆོག༌གི༌ ཆོགས༌ནེ༌ མ༌ནོག༌། 9 འི༌ ཟུས༌མའེ༌ ལབ༌ཞ༌བོ༌ ནི༌, པག༌པའེ༌ གང༌པོའེ༌ ནང༌ང༌ སྐྱུར༌ ཡོང༌ཅུག༌ཁན༌ནི༌ ཏེ༌ སྐྱུར༌ ཆུ༌ངུན༌ ཙོགས༌ ཨིན༌ནོག༌། 10 ངའེ༌ གཙོ༌བོའེ༌ ནང༌ང༌ ཨིད༌ཤེས༌ ཅོའད༌, ཁོང༌ངི༌ ཁྱོ༌ཞ༌གུན༌ལ༌, ང༌ཞའེ༌ ལབ༌ཁན༌ མན༌པ༌, ཞན༌ སོ༌སོ༌ ལབ༌ཞའ༌ ཏད༌པ༌ ཅོ༌ཅེས༌ནེ༌ ཐག༌རིང༌ང༌ བོར༌ར༌ ཛད༌ཨིན༌། ཁྱོ༌ཞའ༌ གོབ༌སྐོར༌ཁན༌བོ༌ སུ༌ཞིག༌ ཨིན༌ནའང༌, དཀོན༌མཆོག༌གི༌ ཁྲིམས༌ཅད༌ སལ༌ལ༌ ཛད༌ཨིན༌།

11 ཅེས༌པའེ༌ སྤུན༌གུན༌, ཀལ༌ཏེས༌ ངའེ༌ སུན༌ནད༌ ཅོ༌གོས༌ ཟེར༌ཏེ༌ ཏ༌རུང༌ངའང༌ ལབ༌བད༌ན༌, ༼ཀ༌ཟུག༌ ཁ༌ཅིག༌གི༌ ངའེ༌ ཅོ༌རུག༌ ཟེར༌ར༌ནོག༌༽, ཏེ༌ནེ༌ ཅི༌ཕིའ༌ ཏ༌རུང༌ངའང༌ ངའ༌ ནགས༌བར༌དོ༌ ཐོང༌ཨིན༌ ཨིན༌ནོག༌? ཀལ༌ཏེས༌ ངའེ༌ མ༌ཤི༌ཀའེ༌ རྐྱང༌ཤིང༌ གྱུད༌ཏེ༌ ཐར༌པ༌བོ༌ མ༌ལབས༌པིན༌ན༌, ཏེ༌ནེ༌ སུ༌ཞིག༌གའང༌ ངའེ༌ཀ༌ སྲོ༌ ཡོངས༌ཏེ༌ མེད༌གྲོ༌། 12 ཁྱོ༌ཞའ༌ ནགས༌ སྟན༌ཁན༌གུན༌ནི༌, ཁོ༌རང༌གུན༌ལ༌ སུན༌ནད༌ ཅོ༌ ཟ༌ནེ༌ ཁོ༌རང༌ བུ༌ཚ༌ ཨིན༌ཁན༌ནི༌ སྟགས༌པོ༌ གང༌པོ༌ ཅད༌ཤིག༌!

13 ངའེ༌ ཅེས༌པའེ༌ སྤུན༌གུན༌, ཁྱོ༌ཞ༌གུན༌ རང༌ཝང༌ཅན༌ནི༌ མི༌ཚེའེ༌ ཕུད༌ད༌ལ༌ བོད༌ད༌ ཛད༌ཏེ༌ ཨིན༌ནོག༌། ཨིན༌ནའང༌ ཏེ༌ རང༌ཝང༌བོ༌ ཁྱོ༌ཞ༌གུན༌ནི༌ སྡིག༌པའེ༌ དོད༌པ༌གུན༌ དྲན༌དྲ༌ གྲུབ༌ཅེས༌སི༌ སྐབས༌ཤིག༌གི༌ ཚུལ༌ལ༌ མ༌ཀོལ༌ཤིག༌། ཏེ༌ སང༌ཏ༌, ཏེ༌ རང༌ཝང༌བོ༌ ཁྱོ༌ཞ༌གུན༌ནི༌ ཅིག༌ དང༌ ཅིག༌ག༌ ཅེས༌པའེ༌ ནང༌ང༌ ཞབས༌ཏོག༌ ཞུ༌ཅེས༌སི༌ ཕིའ༌ ཀོལ༌ཤིག༌། 14 ངའེ༌ ཏེ༌བོ༌ ཟེར༌རད༌, ཅིའ༌ཟེར༌ན༌ ཁྲིམས༌ གང༌པོ༌ འི༌ བཀའ༌ ཅིག༌པོའེ༌ ནང༌ང༌ ལྡུས༌ཏེ༌ ཨིན༌ནོག༌, “རང༌ང༌ ཅམས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པའང༌ ཅམས༌པ༌ ཅོས༌།”✡ 15 ཨིན༌ནའང༌ ཀལ༌ཏེས༌ ཁྱོ༌ཞ༌གུན༌ནི༌ ཤང༌ཀུ༌ ཙོགས༌ལ༌ ཅིག༌ དང༌ ཅིག༌ག༌ མ༌སྐྱོན༌ ཅོ༌ཅེས༌ དང༌ ནོད༌པ༌ སྐྱལ༌ན༌, ཤང༌ ཅོ༌ཤིག༌, ཏེ༌ མ༌ནེ༌ ཁྱོ༌ཞ༌གུན༌ནི༌ ཅིག༌ དང༌ ཅིག༌ ཁྲེས༌ཏོར༌ ཅོ༌ཨིན༌།

ཐུག༌ཉིད༌དི༌ ཝང༌ངི༌ ནང༌ང༌ མི༌ཚེ༌ ཕུད༌ཅེས༌།

5:16-26

16 ངའེ༌ ཟེར༌ཅེས༌པོ༌ ནི༌, ཏམ༌པའེ༌ ཐུག༌ཉིད༌དི༌ སྟན༌ཁན༌ནི༌ མི༌ཚེའེ༌ ལམ༌བོའེ༌ཀ༌ གྲུལ༌ཤིག༌། ཏེ༌ནེ༌ ཁྱོ༌ཞ༌གུན༌ནི༌ སྡིག༌པའེ༌ དོད༌པའེ༌ ཅོ༌ཅུག༌ཁན༌ནི༌ ལས༌གུན༌ དྲན༌དྲ༌ གྲུབ༌ མི༌ཅུག༌། 17 སྡིག༌པའེ༌ དོད༌པའེ༌, ཏམ༌པའེ༌ ཐུག༌ཉིད༌དི༌ དོད༌པའེ༌ གོ༌ལོག༌པོ༌ ཅོའ༌ནོག༌, ཡང༌ ཏམ༌པའེ༌ ཐུག༌ཉིད༌དི༌ དོད༌པའེ༌, སྡིག༌པའེ༌ དོད༌པའེ༌ གོ༌ལོག༌པོ༌ ཛད༌ད༌ནོག༌། འི༌ ཉིས༌ཀོ༌ མ༌ཐུན༌ པ༌སང༌ ཁྱོ༌ཞའ༌ ཐད༌ཁན༌བོ༌ ཅོ༌ཉན༌ན༌ མ༌ནོག༌། 18 ཨིན༌ནའང༌ ཁྱོ༌ཞ༌གུན༌ ཐུག༌ཉིད༌དི༌ ཁྲིད༌ ཟ༌ནེ༌, ཁྱོ༌ཞ༌གུན༌ མོ༌ཟེས༌སི༌ ཁྲིམས༌སི༌ ཡོག༌ག༌ དུག༌གོས༌ མེད༌པ༌ ཨིན༌ནོག༌།

19 སྡིག༌པའེ༌ དོད༌པའེ༌ ལས༌གུན༌ མ༌ སལ༌པོ༌ ཐོང༌ང༌ནོག༌། ཏེ༌གུན༌ ལུས༌བྲེལ༌ ངན༌པ༌ ཅོ༌ཅེས༌, སྕོད༌པ༌ ངན༌པའེ༌ ལས༌གུན༌ ཅོ༌ཅེས༌, ཐའ༌མེད༌པའེ༌ ལུས༌བྲེལ༌ལི༌ དོད༌པ༌, 20 སྐུན༌དྲའ༌ ཅོལ༌ཅེས༌, ཆོས༌ངན༌ ཅོ༌ཅེས༌, ནཕ༌རད༌ ཅོ༌ཅེས༌, ཛིང༌མོ༌ ཏང༌ཅེས༌, ཚིག༌ཅེས༌, མངས༌ཏེའང༌ སྲོ༌ ཡོང༌ཅེས༌, སྟོད༌པ༌ ཡ༌ རྩི༌ཝའེ༌ དོད༌པ༌ བོར༌ཅེས༌, ཁོན༌བོར༌ཅེས༌, པོ༌པུད༌ཅེས༌, 21 ཞན༌མའ༌ ཡོད༌ཁན༌གུན༌ནི༌ དོད༌པ༌ ཅོ༌ཅེས༌, མུན༌ལ༌ ཆང༌ ཐུང༌ཅེས༌, གྲོན༌ཏང༌ཨིན༌ ར༌རོས༌ཤེས༌སི༌ ཟས༌གུན༌ ལེན༌ཏེ༌ ཀྲན༌བ༌ སྟོར༌ཅེས༌ དང༌ ཞན༌ཡང༌ འི༌ཙོགས༌སི༌ སྡིག༌པ༌གུན༌། ངའེ༌ ཁྱོ༌ཞ༌གུན༌ལ༌ ཡང༌སྐྱར༌ སྤང༌པུད༌དད༌, ཏེ༌ཙོགས༌སི༌ མི༌ཚེ༌ ཕུད༌ཁན༌གུན༌ལ༌ དཀོན༌མཆོག༌གི༌ གྱལ༌སྲིད༌པོ༌ ནོར༌སྐལ༌ལ༌ མ༌ནེ༌ མི༌ཐོབ༌།

22 ཨིན༌ནའང༌ ཏམ༌པའེ༌ ཐུག༌ཉིད༌ནེ༌ སྨིན༌ཁན༌ནི༌ བྲས༌བུ༌ ནི༌, ཅེས༌པ༌, སྐྱིད༌པོ༌, ཞི༌དེ༌, ཟོད༌པ༌, ཀའ༌ཀྲིན༌, ཟང༌པོ༌, ཨིད༌ཤེས༌ཅན༌, 23 བོལ༌མོ༌ དང༌ རང༌སེམས༌ ཅུན༌ཅེས༌ གུན༌ ཨིན༌ནོག༌། ཏེ༌ཙོགས༌སི༌ སྕོད༌པ༌གུན༌ནི༌ གྱབ༌གལ༌ལ༌ ཁྲིམས༌ ཅའང༌ མེད༌པ༌ ཨིན༌ནོག༌།

24 མ༌ཤི༌ཀ༌ ཡེ༌ཤུའི༌ ཨིན༌ཁན༌གུན༌ནི༌, སྡིག༌པའེ༌ དོད༌པ༌ དང༌ དོད༌ཆགས༌ ངན༌པ༌ གུན༌ རྐྱང༌ཤིང༌ངི༌ཀ༌ རྐྱངས༌ཏེ༌ མེད༌ཁན༌ ཅོས༌ཏེ༌ ཨིན༌ནོག༌། 25 ཏམ༌པའེ༌ ཐུག༌ཉིད༌དི༌ ང༌དང༌གུན༌ལ༌ མི༌ཚེ༌ ཕུད༌ཅུག༌ག༌ ཛད༌ པ༌སང༌, ཐུག༌ཉིད༌དི༌ གྱབ༌ནེ༌ གྲུལ༌ཨིན༌ཞིག༌, མི༌ཚེ༌ ཁག༌ ཚང༌མ༌ ཁོང༌ང༌ ཁྲིད༌ཅུག༌ཤིག༌། 26 ང༌དང༌གུན༌ ཕོ༌སོ༌ ཚོར༌ མ༌གོས༌, ཡང༌ ཅིག༌ དང༌ ཅིག༌གི༌ ནང༌ང༌ སྲོ༌ ཡ༌ ཚིག༌ཅེས༌ གུན༌ ཡོང༌ཅུག༌ མ༌གོས༌།

6

ཅིག༌ དང༌ ཅིག༌གི༌ ནགས༌གུན༌ བགོས༌ཏེ༌ ཁུར༌ཅེས༌།

6:1-10

1 ཅེས༌པའེ༌ སྤུན༌གུན༌, ཀལ༌ཏེས༌ ཏད༌པ༌ཅན༌ཞིག༌ སྡིག༌པའེ༌ ནང༌ང༌ གྱེལ༌ན༌, ཁྱོ༌ཞའ༌ ཏམ༌པའེ༌ ཐུག༌ཉིད༌དི༌ ནང༌ང༌ ལྡན༌ཁན༌གུན༌ནི༌, ཏེ༌ མི༌བོའ༌ པས༌མོ༌ ཉམ༌པོ༌ ཀྲང༌པོའེ༌ ལམ༌མི༌ཀ༌ ལོགས༌ཏེ༌ ཁྱོང༌གོ༌ཤེས༌ ཨིན༌ནོག༌། ཨིན༌ནའང༌ ཏེན༌ན༌ ཙོགས༌ སྡིག༌པའེ༌ ནང༌ང༌ ཁྱོ༌ཞ༌གུན༌ནའང༌ མི༌གྱེལ༌ཅེས༌ལ༌ ཤང༌ ཅོ༌ཤིག༌། 2 ཅིག༌ དང༌ ཅིག༌གི༌ ཁུ༌རུ༌གུན༌ བགོས༌ཏེ༌ ཁུར༌ཤིག༌། ཏེ༌ཙོགས༌ ཅོ༌ཅེས༌ནེ༌ ཁྱོ༌ཞ༌གུན༌ནི༌ མ༌ཤི༌ཀའེ༌ ཁྲིམས༌པོ༌, གྲུབ༌ཅུགས༌ཏེ༌ ཨིན༌ནོག༌། 3 ཀལ༌ཏེས༌ ཁྱོ༌ཞ༌རང༌ ཅའང༌ མན༌ཨིན༌ནའང༌ མ༌ ཀྲག༌པོ༌ ཚོར༌ཏེ༌ ཞན༌མ༌གུན༌ལ༌ རོགས༌ ཅོའ༌ མེད༌ན༌, ཁྱོ༌ཞ༌རང༌ངི༌ རང༌ང༌ གོབ༌སྐོར༌ཏེ༌ ཨིན༌ནོག༌།

4 ཁྱོ༌ཞ༌རང༌ངི༌ ལས༌ལ༌ གྱལ༌ལ༌ ཅོས༌ཏེ༌ སྟག༌ཅད༌ ཅོ༌ཤིག༌། ཏེ༌ནེ༌ ཁྱོ༌ཞ༌གུན༌ལ༌ ཞན༌མ༌ ཉམ༌པོ༌ ལྡུར༌ཁན༌ནི༌ སྐྱིད༌པོ༌ མན༌པ༌, ཁྱོ༌ཞ༌རང༌ངི༌ ལས༌ གྱལ༌ལ༌ ཅོ༌ཁན༌ནི༌ སྐྱིད༌པོ༌བོ༌ ཡོང༌ཨིན༌། 5 ཡང༌ ཨིད༌ཏུ༌ ཅོ༌ཤིག༌, མི༌ རེ༌རེའ༌ རང༌རང༌ངི༌ ཁུ༌རུ༌གུན༌ ཁུར༌གོས༌ས༌ནོག༌།

6 ཁྱོ༌ཞ༌གུན༌ལ༌ དཀོན༌མཆོག༌གི༌ བཀའ༌ ལབ༌བ༌ ཛད༌ཁན༌གུན༌ ཉམ༌པོ༌, ཁྱོ༌ཞའ༌ ཡོད༌ཁན༌ ཕན༌ཐོགས༌ཅན༌ ཚང༌མ༌ བགོས༌ཤིག༌།

7 ཁྱོ༌ཞ༌གུན༌ནི༌ རང༌དང༌རང༌ང༌ གོབ༌སྐོར༌ཏེ༌ དཀོན༌མཆོག༌གི༌ ཁྲིམས༌ཅད༌ད༌ ཛད༌ཅེས༌པོའ༌ སྣང༌མེད༌ མ༌ཅོ༌ཤིག༌། ཁྱོ༌ཞ༌རང༌ངི༌ ཏབ༌ཁན༌ནི༌ སྟོན༌ཐོག༌གི༌ བྲས༌བུ༌ ཁྱོ༌ཞ༌གུན༌ནི༌ རྔ༌ཨེན༌། 8 སྡིག༌པའེ༌ དོད༌པ༌གུན༌ དྲན༌དྲ༌ གྲུབ༌ཅེས༌ལ༌ མི༌ཚེ༌ ཕུད༌ཁན༌གུན༌ནི༌, ཏེ༌ སྡིག༌པའེ༌ དོད༌པ༌གུན༌ནི༌ ཀ༌ནེ༌, རུལ༌ཅེས༌ དང༌ ཤི༌ཅེས༌ གུན༌ རྔ༌ཨེན༌། ཨིན༌ནའང༌ དཀོན༌མཆོག༌གི༌ ཐུག༌ཉིད༌ ཐུགས༌ཐད༌ཅུག༌ཁན༌ནི༌ མི༌ཚེ༌ ཕུད༌ཁན༌གུན༌ནི༌, ཐུག༌ཉིད༌ནེ༌ ཐའ༌མེད༌པའེ༌ མི༌ཚེ༌ཞིག༌ རྔ༌ཨེན༌། 9 ཏེ༌ནེ༌ ང༌དང༌ ཟང༌པོ༌ ཅོ༌ཅེས༌ལ༌ སྣང༌ང༌ ཚེར༌ གོ༌ཤེས༌ མ༌ནོག༌, ཅིའ༌ཟེར༌ན༌ ཀལ༌ཏེས༌ ཟང༌པོ༌ ཅོ༌ཅེས༌པོ༌ ཕང༌ མ༌ཕང༌ན༌, དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཏུས༌པོའེ༌ཀ༌ ང༌དང༌གུན༌ནི༌ ཅིན༌ལབས༌ཅན༌ནི༌ སྟོན༌ཐོག༌པོ༌ རྔ༌ཨེན༌། 10 ཏེ༌བོའེ༌ཕིའ༌ ནམ༌ སྐབས༌ ཐོབ༌ནའང༌, ང༌དང༌གུན༌ནི༌ ཚང༌མ༌ལ༌ ཟང༌པོ༌ ཅོ༌གོ༌ཤེས༌ ཨིན༌ནོག༌, མིག༌སལ༌ལི༌ ཏད༌པ༌ཅན༌ སྤུན༌གུན༌ལ༌།

པ༌འུ༌ལུའི༌ སྟིང༌ཇུག༌གི༌ ཁ༌དའ༌།

6:11-18

11 ཏ༌ ངའེ༌ ང༌རང༌ངི༌ ལག༌པ༌ ཉམ༌པོ༌ བྲིའ༌ཅིག༌, ལྟོས༌སའང༌, ངའེ༌ བྲི༌ཁན༌གུན༌ ཙམ༌ཤིག༌གི༌ ཆེན༌མོ༌ རིག༌ མི༌དུག༌།

12 སུན༌ནད༌ ཅོ༌གོས༌ས༌ནོག༌ ཟེར༌ཏེ༌ ཁྱོ༌ཞ༌གུན༌ལ༌ ཝང༌ ཏང༌ཁན༌གུན༌ནི༌, ཏེ༌བོ༌ ཁོ༌རང༌གུན༌ ཟང༌པོ༌ ཐོང༌ཅེས༌ མ༌ཚད༌, མ༌ཤི༌ཀ༌ རྐྱང༌ཤིང༌ངི༌ཀ༌ ཀྲོངས༌ཤེས༌ གྱུད༌ཏེ༌ ཐར༌པ༌ ཐོབ༌ཅེས༌ ཅིག༌པོ༌ ལབས༌ཏེ༌, ཁོ༌རང༌གུན༌ལ༌ ནགས༌བར༌དོ༌ མི༌ཐོང༌ཅེས༌སི༌ ཕིའང༌ ཅོའ༌ནོག༌། 13 སུན༌ནད༌ ཅོས༌ཏེ༌ ཡོད༌ཁན༌གུན༌ནིའང༌ ཁྲིམས༌ ཚང༌མའ༌ ཁའ༌ཉན༌ན༌ མ༌ནོག༌། ཨིན༌ནའང༌ ཁྱོ༌ཞའེ༌ སུན༌ནད༌ ཅོ༌ཁན༌བོའེ༌ཀ༌ ཁོང༌གུན༌ལ༌ ཕོ༌སོ༌ ཅོ༌ཉན༌ཅེས༌སི༌ དོད༌པའེ༌ ཞས༌ཏེ༌ ཁོང༌གུན༌ནི༌ ཁྱོ༌ཞའ༌ ཏེ༌བོ༌ ཅོ༌ཅུག༌ག༌ནོག༌།

14 ངའེ༌ དོད༌པ༌ ནི༌ ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ རྐྱང༌ཤིང༌ ཅིག༌པོའེ༌ཀ༌ མ༌སྟོགས༌ ཡང༌ ཅི༌ཞིག༌གི༌ཀའང༌ ངའེ༌ ཕོ༌སོ༌ མ༌ནེ༌ མི༌ཅོ༌། མ༌ཤི༌ཀའེ༌ ཏེན༌ན༌ རྐྱང༌ཤིང༌ངི༌ ཞས༌ཏེ༌ ངའེ༌ ཇིག༌རྟེན༌ནི༌ དོད༌པ༌ ཚང༌མ༌ སད༌ཏེ༌ ཨིན༌། ཡང༌ ངའེ༌ ཕིའ༌ རིན༌ཅན༌ ཨིན༌ཁན༌གུན༌ འི༌ ཇིག༌རྟེན༌པ༌གུན༌ནི༌ རིན༌ཅན༌ སམ༌མ༌ མི༌དུག༌། 15 སུན༌ནད༌ ཅོས༌ཏེ༌ ཡོད༌གྲོ༌ ཡ༌ མེད༌གྲོ༌ ཏེ༌བོའེ༌ ཅའང༌ ཕན༌ཐོགས༌ མེད༌པ༌ ཨིན༌ནོག༌། ཁག༌ཅན༌བོ༌ ནི༌, གྱུར༌ཇ༌ ཁྱོངས༌ཏེ༌ མི༌ཚེ༌ སོ༌མ༌ཞིག༌ ཕུད༌ཅེས༌པོ༌ ཨིན༌ནོག༌། 16 མི༌ཚེའེ༌ སོ༌མའེ༌ ལམ༌མི༌ཀ༌ གྲུལ༌ཁན༌གུན༌ལ༌, དཀོན༌མཆོག༌གི༌ ཞི༌དེ༌ དང༌ སྙིང༌རྗེ༌ གུན༌ ཐོབ༌ཨིན༌། ཏེ༌གུན༌ དཀོན༌མཆོག༌གི༌ དེན༌བའེ༌ མི༌གུན༌ ཨིན༌ནོག༌།

17 དོར༌ལྡུས༌ཏེ༌ ཏ༌ནེ༌ཕར༌ལ༌ ཏེ༌གུན༌ནི༌ སྐོར༌ལ༌, སུ༌ཞིག༌གིའང༌ ངའ༌ ནགས༌ མ༌སྟན༌ཤིག༌, ཅིའ༌ཟེར༌ན༌ ངའེ༌ ཟུགས༌པོའེ༌ཀ༌ ཡེ༌ཤུའི༌ གྱབ༌ནེ༌ གྲུལ༌ཁན༌ནི༌ རྡུག༌ངལ༌ལི༌ སྟགས༌གུན༌ ཕོག༌ཏེ༌ ཡོད༌།

18 ཅེས༌པའེ༌ སྤུན༌གུན༌, ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌བོ༌, ཁྱོ༌ཞ༌གུན༌ནི༌ ཐུག༌ཉིད༌ ཉམ༌པོ༌ ཞུགས༌ཤིག༌, ཨ༌མེན༌།

* : 1:0 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཟེར༌ར༌ནོག༌།

† 1:18 1:18 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ པི༌ཏྲར༌ལ༌ ཀྱེ༌ཕས༌ བྲིས༌ཏེ༌ ཡོད༌ཏེ༌ ཨིན༌ནོག༌།

✡ 3:6 3:6 གོ༌ཟུག༌ 15:6

✡ 3:8 3:8 གོ༌ཟུག༌ 12:3, 18:18, 22:18

✡ 3:10 3:10 བཀའ༌ཁྲིམས༌ ཉིས༌པ༌ 27:26

✡ 3:11 3:11 ཧ༌བ༌ཀུག༌ 2:4

✡ 3:12 3:12 བཀའ༌ཁྲིམས༌ ཏང༌པོ༌ 18:5

✡ 3:13 3:13 བཀའ༌ཁྲིམས༌ ཉིས༌པ༌ 21:23

✡ 3:16 3:16 གོ༌ཟུག༌ 12:7, 13:15, 24:7

* 4:15 4:15 ཆོས༌སི༌ ནང༌ང༌ ཁས༌པ༌ མང༌པོའེ༌ པ༌འུ༌ལུ༌ གཱ༌ལ༌ཏི༌ཡ༌ གོ༌མ༌ སྐྱོད༌ ཟ༌ནེ༌ ཁོང༌ང༌ མིག༌གི༌ ཟུ༌མོ༌ ཡོད༌ཁན༌བོ༌ སམ༌མ༌ནོག༌།

✡ 4:27 4:27 ཡེ༌ཤ༌ཡཱ༌ 54:1

✡ 4:30 4:30 གོ༌ཟུག༌ 21:10

✡ 5:14 5:14 བཀའ༌ཁྲིམས༌ ཏང༌པོ༌ 19:18

ཨེ༌ཕེ༌སས༌པ༌

1

2

3

4

5

6

ཨེ༌ཕེ༌སས༌སི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌།

ཨེ༌ཕེ༌སས༌སི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ང༌དང༌གུན༌ལ༌ ཆོས༌སི༌ ཁས༌པ༌གུན༌ གྱུད༌ཏེ༌, འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 27 ནི༌ ཉེ༌ཁོར༌ལ༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌། འི༌བོ༌ རོམ༌མི༌ ནང༌ང༌ ཁོང༌ ཏང༌པོ༌རང༌ ཙོན༌ལ༌ ཀགས༌ཏེ༌ ཡོད༌ཏུས༌ བྲིའ༌ ཛད༌ཏེ༌ ཨིན༌ཁན༌བོ༌ སམ༌མ༌ནོག༌།

པ༌འུ༌ལུའི༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌བོ༌, དཀོན༌མཆོག༌གི༌ ཁོང༌རང༌ངི༌ མི༌གུན༌ནི༌ ཕིའ༌ ཁོང༌ངི༌ ཐའ༌མེད༌པའེ༌ ཐབ༌ལྡིངས༌པོ༌ ཨེ༌ཕེ༌སས༌སི༌ མ༌ཤི༌ཀ༌པ༌གུན༌ལ༌ ཧ༌གོ༌ཤེས༌ལ༌ རོགས༌ ཅོའ༌ ཛད༌ཅེས༌པོ༌ ཨིན༌པིན༌།

པ༌འུ༌ལུའི༌ ཆོས༌ཚོགས༌ལ༌ འི༌གུན༌ ཧ༌གོ༌ཅུག༌ཅེས༌སི༌ དོད༌པ༌ ཡོད༌པིན༌:

1. ང༌དང༌གུན༌ ང༌དང༌རང༌ངི༌ ཕན༌ཐོགས༌སི༌ ཕིའ༌ མན༌པ༌, དཀོན༌མཆོག༌ ཁོང༌རང༌ང༌ སྟོད༌པ༌ དང༌ སྤལ༌ལི༌ ཕིའ༌ སྐྱོབ༌བ༌ ཛད༌ཏེ༌ ཨིན༌ནོག༌།

2. སྟིང༌ཇུག༌གི༌ ཏུས༌སི༌ ནང༌ང༌ ཛམ༌བུ༌ལིང༌ངི༌ ནང༌ང༌ སྲོག༌ ཡོད༌ཁན༌ ཚང༌མ༌ མ༌ཤི༌ཀའེ༌ ཝང༌ངི༌ ཡོག༌ག༌ བོར༌ར༌ ཛད༌ཨིན༌།

3. དཀོན༌མཆོག༌ ཉམ༌པོ༌ ང༌དང༌གུན༌ནི༌ ཡང༌སྐྱར༌ ཐུན༌བྲེལ༌བོ༌ ཁོང༌ངི༌ ཐུག༌རྗེ༌ ཞས༌ཏེ༌ ཨིན༌ནོག༌།

4. དཀོན༌མཆོག༌གི༌ ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌ ཏད༌པ༌ཅན༌གུན༌ནི༌ ནང༌ང༌ ཐུན༌བྲེལ༌ ཁྱོང༌ང༌ ཛདས༌།

5. ང༌དང༌གུན༌ ཏ༌, ཟུགས༌པོ༌ ཅིག༌ ཡང༌ན༌ ཆོས༌ཚོགས༌ གྱུར༌ཏེ༌ ཨིན༌ནོག༌, ཀ༌བོའེ༌ གོ༌ ནི༌ མ༌ཤི༌ཀ༌ ཨིན༌།

6 ཆོས༌ཚོགས༌སི༌ ནང༌ང༌ ཅིག༌གྲིལ༌ དང༌ ཆོས༌ཚོགས༌པོ༌ སམ༌བ༌ཅན༌ གྱུར༌ཅེས༌སི༌ ཕིའ༌ ང༌དང༌གུན༌ལ༌ དཀོན༌མཆོག༌གི༌ ཆོགས༌ནེ༌ ཁྱུད༌གུན༌ ཐོབ༌ཏེ༌ ཨིན༌ནོག༌།

1

པ༌འུ༌ལུའི༌ ཇུ༌ ཞུས༌།

1:1-2

1 ང༌ པ༌འུ༌ལུ༌ དཀོན༌མཆོག༌གི༌ ཐུག༌གོངས༌ ནང༌ཞིན༌ལ༌, མ༌ཤི༌ཀའེ༌ སྐུ༌ཚབས༌ ཨིན༌།

ངའེ༌ འི༌ ཨི༌གེ༌བོ༌ ཨེ༌ཕེ༌སས༌སི༌ གྱལ༌སའེ༌ ནང༌ང༌ ཡོད༌ཁན༌ དཀོན༌མཆོག༌གི༌ མི༌ ཏམ༌པ༌གུན༌ དང༌ ཏད༌པ༌ཅན༌ ཡེ༌ཤུ༌ མ༌ཤི༌ཀའེ༌ གྱབ༌ནེ༌ གྲུལ༌ཁན༌གུན༌ལ༌ བྲིའད༌།

2 ང༌དང༌ངི༌ དཀོན༌མཆོག༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ དང༌ ཞི༌དེ༌ ཁྱོ༌ཞ༌གུན༌ལ༌ སལ༌ཤིག༌།

སེམས༌ཉིད༌དི༌ ཅིན༌ལབས༌གུན༌།

1:3-14

3 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཡབ༌, དཀོན༌མཆོག༌ག༌ སྟོད༌པ༌ ཕུལ༌ཤིག༌། ཁོང༌ངི༌ མ༌ཤི༌ཀ༌ གྱུད༌ཏེ༌ ང༌དང༌གུན༌ལ༌ ནམ༌ཁའེ༌ ཐུག༌ཉིད༌དི༌ ཅིན༌ལབས༌ ཚང༌མ༌ སལ༌ལ༌ ཛད༌ཏེ༌ ཨིན༌ནོག༌། 4 མ༌ཤི༌ཀ༌ གྱུད༌ཏེ༌ དཀོན༌མཆོག༌གི༌ སྐུན༌དུན༌ལ༌ ཏམ༌པ༌ དང༌ སྐྱོན༌མེད༌ ཛད༌ཅེས༌སི༌ ཕིའ༌ ཇིག༌རྟེན༌ མ༌ཆགས༌སི༌ སང༌ སྔུན༌ལ༌ ཁོང༌ངི༌ ང༌དང༌ང༌ ཅེས༌པ༌ ཛད༌ཏེ༌ ལྡམ༌མ༌ ཛདས༌། 5 དཀོན༌མཆོག༌གི༌ ཁོང༌རང༌ངི༌ ཐུག༌གོངས༌ དང༌ ཐུགས༌ཐད༌ ནང༌ཞིན༌, ཡེ༌ཤུ༌ མ༌ཤི༌ཀ༌ གྱུད༌ཏེ༌ ང༌དང༌གུན༌ ཁོང༌ངི༌ སོས༌བུ༌ ལེན༌ན༌ ཛད༌ཅེས༌ལ༌ སྔུན༌ནེ༌ པར༌ལ༌ ཐག༌ཅད༌ད༌ ཛདས༌། 6 ཏེ༌བོའེ༌ཕིའ༌ ཁོང༌ངི༌ ཁོང༌རང༌ངི༌ སྲས༌ ཅེས༌པ༌ གྱུད༌ཏེ༌, ང༌དང༌གུན༌ལ༌ རིན༌ མེད༌པ༌ སལ༌ཁན༌ནི༌ ཏེ༌ སྤལ༌ཅན༌ནི༌ ཐུག༌རྗེ༌བོའ༌ སྟོད༌པ༌ ཕུལ༌ཨིན༌། 7 དཀོན༌མཆོག༌ ནི༌ ཐུག༌རྗེ༌ བང༌ཛོད༌ ཨིན༌ པ༌སང༌, ཁོང༌རང༌ངི༌ སྲས༌སི༌ ཁྲག༌ གྱུད༌ཏེ༌, ང༌དང༌གུན༌ལ༌ རང༌ཝང༌ ཉོའ༌ ཛད༌ཏེ༌ ང༌དང༌ངི༌ སྡིག༌པ༌གུན༌ལ༌ ཤགས༌པ༌ སལ༌ལ༌ ཛདས༌། 8 ཁོང༌ངི༌ ཐུག༌རྗེ༌ མ༌ཚད༌ ཤེས༌རབས༌ དང༌ ཧ༌གོའང༌ ང༌དང༌གུན༌ནི༌ཀ༌ སྙིང༌ ཕེས༌ཏེ༌ ལུག༌ག༌ ཛདས༌།

9 དཀོན༌མཆོག༌གི༌ མ༌ཤི༌ཀ༌ གྱུད༌ཏེ༌ གྲུབ༌ ཅུག༌ག༌ ཛད༌ཅེས༌སི༌ སང༌ཝའེ༌ ཐབ༌ལྡིངས༌པོ༌, ང༌དང༌གུན༌ལ༌ སྔོན༌ ཅུག༌ག༌ ཛདས༌, ཏེ༌ ཐབ༌ལྡིངས༌པོའེ༌ ཁོང༌ངི༌ ཐུག༌གོངས༌ ཟང༌པོ༌ དྲན༌དྲའ༌ གྲུབ༌། 10 ཏེ༌ ཐབ༌ལྡིངས༌པོ༌ ནི༌, ལྡམ༌མ༌ ཛད༌ཁན༌ནི༌ ཏུས༌པོ༌ ལེབ༌བ༌ཅིག༌, ཁོང༌ངི༌ ནམ༌ཁའ༌ དང༌ ཇིག༌རྟེན༌ནི༌ ནང༌ང༌ སྲོག༌ ཡོད༌ཁན༌ ཚང༌མ༌ ཀུགས༌ཏེ༌, མ༌ཤི༌ཀའེ༌ ཝང༌ངི༌ ཡོག༌ག༌ བོར༌ར༌ ཛད༌ཨིན༌། 11 དཀོན༌མཆོག༌གི༌ མ༌ཤི༌ཀ༌ གྱུད༌ཏེ༌ ང༌དང༌གུན༌ ལྡམ༌མ༌ ཛད༌ཏེ༌ ང༌དང༌གུན༌ལ༌ ནམ༌ཁའེ༌ ནང༌ང༌ ནོར༌སྐལ༌གུན༌ ཐོབས༌ཏེ༌ ཨིན༌ནོག༌, ཅིའ༌ཟེར༌ན༌ ཁོང༌ངི༌ སྔུན༌ནེ༌ ཕར༌ལ༌ ཁོང༌ངི༌ ཐུག༌གོངས༌ ནང༌ཞིན༌ ཅི༌ཚང༌མ༌ དྲན༌དྲ༌ གྲུབ༌ཅུག༌ཅེས༌ལ༌ ཐབས༌ ཛད༌ཏེ༌ ཨིན༌པིན༌།

12 དཀོན༌མཆོག༌གི༌ ཐུགས༌དོད༌པོ༌ ནི༌, ང༌ཞའ༌ ཡ༌ཧུ༌དཱ༌པ༌ མ༌ཤི༌ཀའེ༌ཀ༌ ཨིད༌ཤེས༌ ཅོ༌ཁན༌ ཏང༌པོ༌ མི༌གུན༌ནི༌, ཁོང༌ང༌ སྤལ༌ དང༌ སྟོད༌པ༌ ཁྱོང༌ཅེས༌པོ༌ ཨིན༌པིན༌། 13 ཡང༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ནིའང༌ ཐར༌པ༌ ཐོབ༌ཅེས༌སི༌ དེན༌བའེ༌ ལོན༌བོ༌ ཚོར༌ཏེ༌, མ༌ཤི༌ཀའེ༌ཀ༌ ཏད༌པ༌ ཅོས༌ པ༌སང༌, དཀོན༌མཆོག༌གི༌ ཁྱོ༌ཞ༌གུན༌ནི༌ཀ༌ ཁོང༌རང༌ངི༌ ཐེ༌ཙེ༌བོ༌ སལས༌, ཀ༌བོ༌ ཁོང༌ངི༌ ཞལ༌ཆད༌ ཛད༌ཁན༌ནི༌ ཏམ༌པའེ༌ ཐུག༌ཉིད༌ ཨིན༌ནོག༌། 14 ཏམ༌པའེ༌ ཐུག༌ཉིད༌བོ༌ ནི༌, དཀོན༌མཆོག༌གི༌ ང༌དང༌ང༌ ནམ༌ཁའེ༌ ནོར༌སྐལ༌ སལ༌ལ༌ ཛད༌ཅེས༌ དང༌ ང༌དང༌གུན༌ ཉོའ༌ ཛད༌ཏེ༌, ཁོང༌རང༌ངི༌ མི༌གུན༌ གྱུར༌ ཅུག༌ག༌ ཛད༌ཅེས༌སི༌, ཁོང༌ངི༌ ཁ༌ཆད༌པོ༌ ཨིན༌ནོག༌། ཁོང༌རང༌ང༌ སྤལ༌ དང༌ སྟོད༌པ༌ ཐོབ༌ཅེས༌སི༌ ཕིའ༌, དཀོན༌མཆོག༌གི༌ ཏེ༌བོ༌ ཅོའ༌ ཛདས༌།

ཐུག༌རྗེ༌ཆེ༌ དང༌ མོས༌ལམ༌།

1:15-23

15 ཁྱོ༌ཞ༌གུན༌ནི༌ གཙོ༌བོ༌ ཡེ༌ཤུའི༌ཀ༌ ཏད༌པ༌ ཁྱོང༌ཅེས༌ དང༌ དཀོན༌མཆོག༌གི༌ མི༌ ཏམ༌པ༌ ཚང༌མ༌ལ༌ ཅེས༌པ༌ ཅོ༌རུག༌ ཟེར༌ཏེ༌ ང༌ ཚོར༌པ༌ནེ༌ ཕར༌ལ༌, 16 ངའེ༌ མོས༌ལམ༌གུན༌ནི༌ ནང༌ང༌ ཁྱོ༌ཞ༌གུན༌ ཨིད༌ཏུ༌ ཅོ༌ཨིན༌ ཏུས༌གྱུན༌ ཁྱོ༌ཞ༌གུན༌ནི༌ ཕིའ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌། 17 དཀོན༌མཆོག༌, ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཟིར༌རྗིད༌ཅན༌ནི༌ ཡབ༌བ༌, ཁྱོ༌ཞ༌གུན༌ལ༌ ཁོང༌ མང༌ང༌ གྱལ༌ལ༌ ཤེ༌ཤེས༌སི༌ ཕིའ༌, ཁོང༌ངི༌ ཁྱོ༌ཞ༌གུན༌ལ༌ ཐུག༌ཉིད༌དི༌ ཤེས༌རབས༌ སལ༌ཅེས༌, ཡང༌ ཁོང༌རང༌ ཁྱོ༌ཞ༌གུན༌ལ༌ སྔོན༌ ཅུག༌ག༌ ཛད༌ཅེས༌ལ༌, ངའེ༌ ཏུས༌གྱུན༌ ཞུའ༌ ཕུལ༌ལད༌། 18 དཀོན༌མཆོག༌གི༌ རིན༌ཅན༌ དང༌ སྤལ༌ཅན༌ ནོར༌སྐལ༌ ཨིན༌ཁན༌ནི༌, ཏམ༌པ༌ མི༌ བོད༌ད༌ ཛད༌ཁན༌གུན༌ལ༌, ཁོང༌ངི༌ སལ༌ཁན༌ནི༌ རེ༌ཝ༌ ཧ༌གོ༌ཅེས༌སི༌ ཕིའ༌, ཁྱོ༌ཞ༌གུན༌ནི༌ སེམས༌པོ༌ འོད༌དི༌ གང༌ ཅུག༌ག༌ ཛད༌ཅེས༌ལ༌ ངའེ༌ མོས༌ལམ༌ ཕུལ༌ལད༌།

19 ཡང༌ ང༌དང༌ ཏད༌པ༌ཅན༌གུན༌ནི༌ དཀོན༌མཆོག༌གི༌ ཧ༌ལས༌ཤེས༌སི༌ ཤེད༌པོའེ༌ ང༌དང༌གུན༌ནི༌ ནང༌ང༌ ཆག༌ལས༌ ཛད༌ཅེས༌པོ༌ གྱུས༌ ཆ༌ཐུབ༌ཅེས༌སི༌ ཕིའང༌ ངའེ༌ མོས༌ལམ༌ ཞུའད༌། ཏེན༌ན༌ ཧ༌ལས༌སི༌ ཤེད༌པོའེ༌, 20 མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌, ནམ༌ཁའེ༌ ནང༌ང༌ དཀོན༌མཆོག༌གི༌ ཆག༌ ཡས༌པའེ༌ ཁྲིས༌སི༌ཀ༌ ཞུག༌ཤུག༌ག༌ ཛདས༌། 21 འི༌ཏུས༌ མ༌ཚད༌ ཡོང༌ཅེས༌ཅན༌ནི༌ ཏུས༌པོའེ༌ ནང༌ངའང༌, མ༌ཤི༌ཀའེ༌ ཝང༌ ནི༌ ནམ༌ཁའ༌ དང༌ སའེ༌ཀ༌ ཡོད༌ཁན༌ནི༌ སྤོན༌བོ༌, ཝང༌སྲུལ༌པ༌, ཝང༌ཆ༌ ཡོད༌ཁན༌ དང༌, འུ༌སྐྱོང༌ གུན༌ནི༌ སང༌ ཐོ༌ཤོག༌པོ༌ ཨིན༌ནོག༌། 22 ཆོས༌ཚོགས༌སི༌ ཕན༌ཐོགས༌སི༌ ཕིའ༌ དཀོན༌མཆོག༌གི༌ ཅི༌ཚང༌མ༌ མ༌ཤི༌ཀའེ༌ ཞབས༌སི༌ ཡོག༌ག༌ སལ༌ཏེ༌, ཁོང༌ ཅི༌ཚང༌མའེ༌ཀ༌ གོ༌སྐྱོང༌ང༌ སྐོའ༌ ཛདས༌། 23 ཆོས༌ཚོགས༌ ནི༌, མ༌ཤི༌ཀའེ༌ སྐུ༌ཟུགས༌ ཨིན༌ནོག༌, ཡང༌ ཁོང༌ ཏེ༌བོའེ༌ ནང༌ང༌ ནས༌ཏེ༌ ཆོས༌ཚོགས༌པོ༌ ཆད༌ལག༌ མེད༌ཁན༌ ཛདས༌། ཁོང༌ངི༌ ཀ༌རུང༌ས༌ ཅི༌ཚང༌མའེ༌ ནང༌ང༌ ཁོང༌རང༌ སྐང༌ང༌ ཛདས༌།

2

ཤི༌ཅེས༌ནེ༌ མི༌ཚེ༌ ཆོགས༌ལ༌།

2:1-10

1 དཀོན༌མཆོག༌གི༌ ཁའ༌ མི༌ཉན༌ཅེས༌ དང༌ སྡིག༌པ༌ གུན༌ནི༌ ཞས༌ཏེ༌, ཁྱོ༌ཞ༌གུན༌ སེམས༌ཉིད༌དི༌ ཐོག༌ནེ༌ ཤི༌ཏེ༌ ཨིན༌པིན༌། 2 ཏེ༌ཏུས༌ལ༌ ཁྱོ༌ཞ༌གུན༌ ཇིག༌རྟེན༌པ༌ ཏད༌པ༌ མེད༌ཁན༌གུན༌ནི༌ ལམ༌མི༌ཀ༌ གྲུལ༌ལད༌པིན༌, ཡང༌ ཇིག༌རྟེན༌ནི༌ སེམས༌ཉིད༌ ངན༌པ༌གུན༌ནི༌ ཝང༌སྲུལ༌པ༌ ཤེ༌ཏན༌ནི༌ སྟིང༌རང༌ནེ༌ སོང༌ཏེ༌ ཨིན༌པིན༌། ཁོའེ༌ ཏ༌རུང༌ངའང༌ དཀོན༌མཆོག༌གི༌ ཁའ༌ མི༌ཉན༌ཁན༌གུན༌ནི༌ ནང༌ང༌ ལས༌ ཅོའ༌ནོག༌། 3 སྐབས༌ཤིག༌ག༌, ང༌དང༌གུན༌ནའང༌ ཁོང༌གུན༌ ཙོགས༌ལ༌ སྡིག༌པའེ༌ དོད༌པ༌ ཚང༌མ༌ གྲུབ༌ཅུག༌ཨིན༌, ཏེ༌ སྡིག༌པའེ༌ དོད༌པ༌ དང༌ སམ༌ཚུལ༌ལི༌ ལམ༌མི༌ཀ༌ གྲུལ༌ལད༌པིན༌། ཁོང༌གུན༌ ཙོགས༌ལ༌ ང༌དང༌གུན༌ནི༌ཀའང༌ དཀོན༌མཆོག༌གི༌ ཐུགས༌སྲོ༌ དང༌ ཆད༌པ༌ བབས༌ཤེས༌པོ༌ འོས༌པ༌ ཨིན༌པིན༌།

4-5 སྡིག༌པ༌གུན༌ནི༌ ཞས༌ཏེ༌ ང༌དང༌གུན༌ སེམས༌ཉིད༌དི༌ ཐོག༌ནེ༌ ཤི༌ཏེ༌ ཨིན༌ཏེའང༌, སྙིང༌རྗེ༌ གངས༌ཏེ༌ ཡོད༌ཁན༌ནི༌ དཀོན༌མཆོག༌གི༌ ང༌དང༌གུན༌ལ༌ ཅམས༌པ༌ ཆེན༌མོ༌ ཛདས༌པ༌, ཁོང༌ངི༌ ང༌དང༌གུན༌ མ༌ཤི༌ཀ༌ ཉམ༌པོ༌ སོན༌ ཅུག༌ག༌ ཛདས༌། ཁོང༌ངི༌ ཐུག༌རྗེ༌ ཅིག༌པོ༌ གྱུད༌ཏེ༌, ཁྱོ༌ཞ༌གུན༌ སྐྱོབ༌བ༌ ཛདས༌། 6 ང༌དང༌གུན༌ནི༌ ཐུན༌བྲེལ༌ མ༌ཤི༌ཀ༌ ཡེ༌ཤུ༌ ཉམ༌པོ༌ ཡོད༌ཅེས༌པོའེ༌, ཁོང༌ངི༌ ང༌དང༌གུན༌ མ༌ཤི༌ཀ༌ ཉམ༌པོ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཏེ༌, ནམ༌ཁའེ༌ ནང༌ང༌ ཞུགས༌ཁྲིས༌གུན༌ནི༌ཀ༌ མ༌ཤི༌ཀ༌ ཉམ༌པོ༌ བོར༌ར༌ ཛདས༌། 7 དཀོན༌མཆོག༌གི༌ ཏེ༌བོ༌ ཅོའ༌ ཛདས༌, ཅིའ༌ཟེར༌ན༌ མ༌འོངས༌པའེ༌ ཏུས༌སི༌ ནང༌ང༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ ང༌དང༌གུན༌ནི༌ ཕིའ༌ ཁོང༌ངི༌ ཀའ༌ཀྲིན༌ དང༌ ཐུག༌རྗེ༌ ཙམ༌ཤིག༌གི༌ ཧ༌ལས༌ཤེས༌ ཨིན༌ཁན༌བོ༌, ཚང༌མ༌ལ༌ སྟན༌ཅེས༌སི༌ ཐུགས༌དོད༌ ཡོད༌ཏེ༌ ཨིན༌ནོག༌།

8 ཏད༌པ༌ གྱུད༌ཏེ༌ ཐུག༌རྗེ༌ ཞས༌ཏེ༌, ཁྱོ༌ཞ༌གུན༌ལ༌ ཐར༌པ༌ ཐོབ༌ཏེ༌ ཨིན༌པིན༌, ཡང༌ ཏེ༌ ཐར༌པ༌བོ༌ ཁྱོ༌ཞའེ༌ རྩོན༌གྲུས༌ མན༌པ༌, དཀོན༌མཆོག༌གི༌ ཆོགས༌ནེ༌ སལ༌ཁན༌ནི༌ སོལ༌རས༌ ཨིན༌ནོག༌། 9 ཐར༌པ༌བོ༌ ང༌དང༌ངི༌ ལས༌ ཟང༌པོའེ༌ ཞས༌ཏེ༌ མན༌ པ༌སང༌, ང༌དང༌ སུ༌ཞིག༌གིའང༌ ཏེ༌བོའེ༌ཀ༌ ཕོ༌སོ༌ སྟན༌ མི༌ཉན༌། 10 ང༌དང༌ དག༌ས༌ ཡོད༌ཁན༌བོ༌ དཀོན༌མཆོག༌གི༌ ཅོའ༌ ཛད༌ཏེ༌ ཨིན༌ནོག༌། དཀོན༌མཆོག༌གི༌ སྔུན༌ལ༌, གྲལ༌གྲིག༌ ཅོའ༌ ཛད༌ཁན༌ནི༌ ལས༌ ཟང༌པོ༌གུན༌ ཅོ༌ཅེས༌སི༌ ཕིའ༌, ཁོང༌ངི༌ ང༌དང༌གུན༌ མ༌ཤི༌ཀ༌ ཡེ༌ཤུའི༌ ནང༌ང༌, མི༌ སོ༌མ༌ རིག༌ ཅོའ༌ ཛདས༌།

མ༌ཤི༌ཀའེ༌ ནང༌ང༌ ཅིག༌གྲིལ༌།

2:11-18

11 ཏ༌ འི༌བོ༌ ཨིད༌ཏུ༌ བོར༌ཤིག༌, ཁྱོ༌ཞའ༌ སྐྱེ༌ ཟ༌ནེ༌ ཡ༌ཧུ༌དཱ༌པ༌ མན༌ཁན༌ ཡང༌ ཡ༌ཧུ༌དཱ༌པ༌གུན༌ནི༌ ཁྱོ༌ཞའ༌ སུན༌ནད༌ མ༌ཅོ༌ཁན༌ ཚི༌ཏུ༌གུན༌ ཟེར༌རད༌པིན༌, ཅིའ༌ཟེར༌ན༌ ཁོང༌གུན༌ སུན༌ནད༌ ཅོ༌ཁན༌ ཨིན༌ཁན༌བོའེ༌ཀ༌ མ༌སྲན༌ཏྲེ༌ ཕོ༌སོ༌ ཅོའད༌པིན༌, ཀ༌བོའེ༌ ཁོང༌ངི༌ སེམས༌གུན༌ལ༌ མན༌པ༌, ཟུགས༌པོ༌ ཅིག༌པོའ༌ གྱུར༌ཇ༌ ཁྱོང༌ང༌ནོག༌། 12 ཏེ༌ ཟ༌ནེ༌ ཁྱོ༌ཞ༌གུན༌ནི༌ མ༌ཤི༌ཀ༌ ཉམ༌པོ༌ ཅའང༌ བྲེལ༌ མེད༌པིན༌། ཁྱོ༌ཞ༌གུན༌ ཨིས༌ར༌ཨེལ༌ལི༌ མིར༌གྱུད༌དི༌ ཕྲོའ༌ ཐེའ༌ མེད༌པིན༌, ཡང༌ དཀོན༌མཆོག༌གི༌ ཁོང༌གུན༌ལ༌ ཛད༌ཁན༌ནི༌ ཞལ༌ཆད༌དི༌ ནང༌ང༌ ཁྱོ༌ཞ༌གུན༌ སྲེའ༌ མ༌ཛདས༌། ཁྱོ༌ཞ༌གུན༌ འི༌ ཇིག༌རྟེན༌ནི༌ ནང༌ང༌ དཀོན༌མཆོག༌ དང༌ རེ༌ཝ༌ མེད༌ཁན༌ནི༌ མི༌གུན༌ ཨིན༌པིན༌། 13 ཨིན༌ནའང༌ སྔུན༌ལ༌ དཀོན༌མཆོག༌ནེ༌ མའ༌ ཐག༌རིང༌ང༌ ཡོད༌ཁན༌གུན༌, མ༌ཤི༌ཀའེ༌ སྐུ༌ཁྲག༌ རྐྱང༌ཤིང༌ངི༌ཀ༌ ཕོའ༌ ཛད༌ཅེས༌པོའེ༌, དག༌ས༌ དཀོན༌མཆོག༌གི༌ མ༌ཤི༌ཀ༌ ཡེ༌ཤུའི༌ ནང༌ང༌ ཁྱོ༌ཞ༌གུན༌ ཁོང༌རང༌ངི༌ ཉེ༌མོའ༌ ཁྱོང༌ང༌ ཛད༌ཏེ༌ ཨིན༌།

14 མ༌ཤི༌ཀ༌ ཁོང༌རང༌ངི༌ ཡ༌ཧུ༌དཱ༌པ༌ དང༌ ཡ༌ཧུ༌དཱ༌པ༌ མན༌ཁན༌ གུན༌ནི༌ ནང༌ང༌ ཞི༌དེ༌ ཁྱོང༌ང༌ ཛདས༌། མ༌ཤི༌ཀའེ༌ འི༌ སྡེ༌ ཉིས༌ཀོའེ༌ ནང༌ང༌ ཡོད༌ཁན༌ནི༌ ནཕ༌རད༌དི༌ རྩིག༌པ༌བོ༌ ཤིག༌ག༌ ཛད༌ཏེ༌ ཅིག༌ གྱུར༌ ཅུག༌ག༌ ཛདས༌། 15 ཁོང༌ངི༌ ཡ༌ཧུ༌དཱ༌པ༌གུན༌ནི༌ ཆོས༌སི༌ བཀའ༌ཁྲིམས༌ དང༌ བཀའ༌རྒྱའ༌ གུན༌ མེད༌ཁན༌ ཅོའ༌ ཛད༌ཏེ༌ མ༌ཤི༌ཀའེ༌ འི༌ སྡེ༌ ཉིས༌ཀོ༌, ཁོང༌རང༌ངི༌ ནང༌ང༌ མི༌རིགས༌ སོ༌མ༌ཞིག༌ ཅོའ༌ ཛད༌ཅེས༌པོའེ༌, ཁོང༌གུན༌ནི༌ ནང༌ང༌ ཞི༌དེ༌ ཁྱོང༌ང༌ ཛདས༌། 16 ཁོང༌ རྐྱང༌ཤིང༌ངི༌ཀ༌ ཀྲོངས༌ས༌ ཛད༌ཅེས༌པོའེ༌ ཁོང༌ངི༌ འི༌ མི༌རིགས༌ ཉིས༌ཀོ༌ དཀོན༌མཆོག༌ ཉམ༌པོ༌ ཐུན༌ཅུག༌ག༌ ཛད༌ཏེ༌, འི༌ ཉིས༌ཀོའེ༌ ནང༌ང༌ ཡོད༌ཁན༌ནི༌ ནཕ༌རད༌བོ༌ མེད༌ཁན༌ ཅོའ༌ ཛདས༌།

17 མ༌ཤི༌ཀ༌ ཕེབས༌ཏེ༌ ཁྱོ༌ཞའ༌ དཀོན༌མཆོག༌ནེ༌ མའ༌ ཐག༌རིང༌ང༌ ཡོད༌ཁན༌ དང༌ ང༌ཞའ༌ དཀོན༌མཆོག༌གི༌ ཉེ༌མོའ༌ ཡོད༌ཁན༌ ཉིས༌ཀོའ༌ ཞི༌དེ༌ གའ༌མོའེ༌ ནས༌ཚུལ༌ ཤད༌ད༌ ཛདས༌། 18 ཅིའ༌ཞུ༌ན༌ མ༌ཤི༌ཀ༌ གྱུད༌ཏེ༌, ང༌དང༌གུན༌ནི༌ ཡབ༌ དཀོན༌མཆོག༌ག༌ ཏམ༌པའེ༌ ཐུག༌ཉིད༌ ཅིག༌ གྱུད༌ཏེ༌ མོས༌ལམ༌ ཞུ༌ཐུབ༌ཨིན༌།

གཙོ༌བོའེ༌ ཕིའ༌ ཆོད༌ཁང༌།

2:19-22

19 ཏེན༌ན༌བོའེ༌ཕིའ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌, ཏ༌ནེ༌ཕར༌ལ༌ མ༌ཤེས༌ཁན༌ དང༌ ཞན༌ཡུལ༌ལི༌ མི༌རིག༌ མ༌ནོག༌། དཀོན༌མཆོག༌གི༌ ཏམ༌པའེ༌ མི༌གུན༌ ཉམ༌པོ༌ ཁྱོ༌ཞ༌གུན༌ནའང༌, ཁོང༌ངི༌ གྱལ༌སྲིད༌དི༌ མི༌, ཡང༌ དཀོན༌མཆོག༌ ཁོང༌རང༌ངི༌ ནང༌མི༌གུན༌ ཨིན༌ནོག༌། 20 ང༌དང༌གུན༌ དཀོན༌མཆོག༌གི༌ ཁང༌པ༌ ཨིན༌ནོག༌, ཀ༌བོ༌ སྐུ༌ཚབས༌གུན༌ དང༌ ལུང༌སྟོན༌པ༌གུན༌ནི༌ རྩིགས༌རྨང༌ངི༌ཀ༌ རྩིགས༌ཏེ༌ ཨིན༌, ཡང༌ མ༌ཤི༌ཀ༌ ཡེ༌ཤུ༌ ཁོང༌རང༌ ནི༌, ཏེ༌ ཁང༌པའེ༌ ཀྲུ༌རྡོའ༌ ཁག༌ཅན༌བོ༌ ཨིན༌། 21 མ༌ཤི༌ཀའེ༌ ནང༌ང༌ ཛོམས༌ཏེ༌ ང༌དང༌གུན༌ གཙོ༌བོའེ༌ ཕིའ༌, ཏམ༌པའེ༌ ཆོད༌ཁང༌ཞིག༌ ལྡན༌ཨིན༌ ཨིན༌ནོག༌། 22 ཡང༌ མ༌ཤི༌ཀ༌ གྱུད༌ཏེ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ནའང༌, དཀོན༌མཆོག༌གི༌ ཏམ༌པའེ༌ ཐུག༌ཉིད༌ ནས༌ས༌ ཛད༌ཁན༌ནི༌ ནས༌ས༌ གྱུར༌ཨིན༌ ཨིན༌ནོག༌།

3

ཡ༌ཧུ༌དཱ༌པ༌ མན༌ཁན༌གུན༌ནི༌ ཕྲོའ༌ པ༌འུ༌ལུའི༌ ཆག༌ལས༌།

3:1-13

1 ཏེན༌ན༌བོའེ༌ཕིའ༌ ང༌ པ༌འུ༌ལུའི༌, མ༌ཤི༌ཀ༌ ཡེ༌ཤུའི༌ ཞབས༌ཏོག༌ ཞུས༌ཏེ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ལ༌ གའ༌མོའེ༌ ནས༌ཚུལ༌ ཤད༌ཅེས༌པོའེ༌, ང༌ ཙོན༌ནི༌ ནང༌ང༌ ཡོད༌། 2 ངའ༌ ཏན༌ཏན༌ རག༌, ཁྱོ༌ཞ༌གུན༌ནི༌ འི༌བོ༌ ཚོར༌ཏེ༌ ཡོད༌གྲོ༌, དཀོན༌མཆོག༌གི༌ ང༌ ཁྱོ༌ཞ༌གུན༌ ཉམ༌པོ༌ ཁོང༌ངི༌ ཐུག༌རྗེ༌ བགོ༌ཅེས༌སི༌ ཁག༌ རྩད༌ཅན༌བོ༌ སལ༌ལ༌ ཛདས༌། 3 དཀོན༌མཆོག༌གི༌ སང༌ཝའེ༌ ཐབས༌ ང༌ སྔོན༌ ཅུག༌ག༌ ཛད༌ཁན༌བོ༌ ངའེ༌ དོར༌ལྡུས༌ཏེ༌ འི༌ ཨི༌གེ༌ ནང༌ང༌ བྲིས༌ཏེ༌ ཨིན༌། 4 ཏེ༌བོ༌ སིལ༌ ཟ༌ནེ༌, མ༌ཤི༌ཀའེ༌ ཕིའ༌ སང༌ཝའེ༌ ཐབས༌ ངའ༌ ཧ༌གོ༌ཁན༌བོ༌ ཁྱོ༌ཞ༌གུན༌ལ༌ གྱུས༌ ཆ༌ཐུབ༌ཨིན༌། 5 སྔུན༌ནི༌ མི༌རབས༌གུན༌ལ༌, ཏེ༌ སང༌ཝའེ༌ ཐབས༌པོ༌ སྔོན༌ ཅུག༌ག༌ མ༌ཛད༌ཀྱག༌། ཨིན༌ནའང༌ ཏ༌ ཏམ༌པའེ༌ ཐུག༌ཉིད༌ གྱུད༌ཏེ༌ དཀོན༌མཆོག༌གི༌ ཁོང༌རང༌ངི༌ ཏམ༌པ༌ སྐུ༌ཚབས༌ དང༌ ལུང༌སྟོན༌པ༌ གུན༌ལ༌, ཏེ༌བོ༌ སྔོན༌ ཅུག༌ག༌ ཛདས༌།

6 ཏེ༌ སང༌ཝའེ༌ ཐབས༌པོ༌ ནི༌ འི༌བོ༌ ཨིན༌ནོག༌, གའ༌མོའེ༌ ནས༌ཚུལ༌ལ༌ ཏད༌པ༌ ཅོ༌ཅེས༌པོའེ༌ ཡ༌ཧུ༌དཱ༌པ༌ མན༌ཁན༌གུན༌ལའང༌ ཡ༌ཧུ༌དཱ༌པ༌གུན༌ ཙོགས༌སི༌ ནོར༌སྐལ༌ ཐོབ༌ཨིན༌། ཡེ༌ཤུ༌ མ༌ཤི༌ཀའེ༌ ནང༌ང༌, ཏེ༌ ཉིས༌ཀོ༌ ཟུགས༌པོ༌ ཅིག༌གི༌ ཡན༌ལག༌ གྱུར༌ཏེ༌ དཀོན༌མཆོག༌གི༌ ཞལ༌ཆད༌ ཛད༌ཁན༌ནི༌ ནང༌ངའང༌ དྲེས༌ ཐུབ༌ཨིན༌། 7 དཀོན༌མཆོག༌གི༌ ཤེད༌ དང༌ ཁོང༌ངི༌ ཐུག༌རྗེ༌ཅན༌ནི༌ སོལ༌རས༌ གྱུད༌ཏེ༌, ངའ༌ གའ༌མོའེ༌ ནས༌ཚུལ༌ ཤད༌ཁན༌ནི༌ ཞབས༌ཏོག༌པ༌ གྱུར༌ཏེ༌ ཨིན༌།

8 དཀོན༌མཆོག༌གི༌ ཏམ༌པ༌ མི༌ ཚང༌མའེ༌ ནང༌ནེ༌ ངའ༌ ཚང༌མའེ༌སང༌ རྩིས༌མེད༌ ཨིན༌ཨིན༌ཞིག༌ དང༌, ཁོང༌ངི༌ ཡ༌ཧུ༌དཱ༌པ༌ མན༌ཁན༌གུན༌ལ༌ མ༌ཤི༌ཀའེ༌ ཧ༌ལས༌ཤེས༌སི༌ བང༌ཛོད༌དི༌ སྐོར༌ལ༌ ཤད༌ཅེས༌སི༌ ཐུག༌རྗེ༌བོ༌ ང༌ སལ༌ལ༌ ཛདས༌། 9 ཡང༌ ཅི༌ཚང༌མ༌ ཛད༌ཁན༌ནི༌ དཀོན༌མཆོག༌གི༌ དག༌ས༌ ཚོག༌པ༌ སྦས༌ཏེ༌ བོར༌ར༌ ཛད༌ཁན༌ནི༌ ཐབ༌ལྡིངས༌པོ༌, མི༌གུན༌ལ༌ ཧ༌གོ༌ཅུག༌ཅེས༌ལ༌ ང༌ ལྡམ༌མ༌ ཛདས༌།

10 དཀོན༌མཆོག༌གི༌ ཐུགས༌དོད༌པོ༌ ནི༌ ཆོས༌ཚོགས༌གུན༌ གྱུད༌ཏེ༌ ཁོང༌ངི༌ ཤེས༌རབས༌ སྣ༌ཚོགས༌ ཚང༌མ༌ ནམ༌ཁའེ༌ ནང༌ང༌ ཡོད༌ཁན༌ནི༌ ཝང༌སྲུལ༌པ༌ དང༌ ཝང༌ གུན༌ལ༌ སྟན༌ན༌ ཛད༌ཅེས༌པོ༌ ཨིན༌ནོག༌། 11 ཏེན༌ན༌བོ༌ ནི༌ དཀོན༌མཆོག༌གི༌ ཐའ༌མེད༌པའེ༌ ཐབ༌ལྡིངས༌པོ༌ ཨིན༌པིན༌, ཀ༌བོ༌ མ༌ཤི༌ཀ༌ ཡེ༌ཤུ༌ ང༌དང༌ངི༌ གཙོ༌བོའེ༌ ནང༌ང༌ ཁོང༌ངི༌ གྲུབ༌ ཅུག༌ག༌ ཛདས༌།

12 ང༌དང༌གུན༌ནི༌ མ༌ཤི༌ཀའེ༌ཀ༌ ཏད༌པ༌ དང༌ ཁོང༌ ཉམ༌པོ༌ བྲེལ༌ ཡོད༌ཅེས༌པོའེ༌, མོས༌ལམ༌ དང༌ ཅོལ༌ ཟ༌ནེ༌ ང༌དང༌གུན༌ ཇིགས༌ མ༌ཇིགས༌ས༌ སྤོས༌པ༌ ཉམ༌པོ༌ དཀོན༌མཆོག༌གི༌ སྐུན༌དུན༌ལ༌ ཡོང༌ཐུབ༌ཨིན༌། 13 ཏེན༌ན༌བོའེ༌ཕིའ༌ ངའེ༌ ཞུ༌ཝ༌ ཨིན༌, ཁྱོ༌ཞའ༌ གའ༌མོའེ༌ ནས༌ཚུལ༌ ཤད༌ཅེས༌པོའེ༌ ང༌ རྡུག༌ངལ༌ ཐོང༌ཨིན༌ ཡོད༌ཁན༌བོའེ༌ཀ༌ སེམས༌ཤུགས༌ མ༌ཆག༌ག༌, སྤལ༌ངམས༌ ཚོར༌ཤིག༌།

ཨེ༌ཕེ༌སས༌སི༌ ཆོས༌ཚོགས༌སི༌ ཕིའ༌ མོས༌ལམ༌།

3:14-21

14-15 ཏེན༌ན༌ གྱུན༌ཚན༌བོའེ༌ ཕིའ༌ ནམ༌ཁའ༌ དང༌ ཇིག༌རྟེན༌ནི༌ ནང༌ང༌ སྲོག༌ ཡོད༌ཁན༌ ཚང༌མའ༌ ཅོའ༌ ཛད༌ཁན༌ནི༌ དཀོན༌མཆོག༌ ང༌དང༌ངི༌ ཡབ༌བ༌ ངའེ༌ པིག༌དོང༌ ཙུག༌ཏེ༌ མོས༌ལམ༌ ཞུའད༌, 16 ངའེ༌ མོས༌ལམ༌ ནི༌, དཀོན༌མཆོག༌གི༌ སྟོབས༌ ཉམ༌པོ༌ ཏམ༌པའེ༌ ཐུག༌ཉིད༌ གྱུད༌ཏེ༌, ཁོང༌ངི༌ ཧ༌ལས༌ཤེས༌སི༌ གྱུ༌ནོར༌རི༌ ཁྱོ༌ཞ༌གུན༌ནི༌ སེམས༌ ཤེད༌ཅན༌ ཛད༌ཤིག༌། 17 ཏེ༌ནེ༌ ཏད༌པའེ༌ ཞས༌ཏེ༌ མ༌ཤི༌ཀ༌ ཁྱོ༌ཞའེ༌ སེམས༌སི༌ ནང༌ང༌ ཞུགས༌ཨིན༌, ཡང༌ ཁྱོ༌ཞ༌གུན༌ དཀོན༌མཆོག༌གི༌ ཅམས༌པའེ༌ ནང༌ང༌ པ༌ཀྲག༌ ཟུམས༌ཏེ༌ གྱས༌ཤེས༌པོ༌ ངའེ༌ མོས༌ལམ༌ ཨིན༌། 18 དཀོན༌མཆོག༌གི༌ མི༌ ཏམ༌པ༌ ཚང༌མ༌ ཉམ༌པོ༌, མ༌ཤི༌ཀའེ༌ ཅམས༌པ༌བོ༌ ཙམ༌ཤིག༌གི༌ ཞང༌ཅན༌, རིང༌མོ༌, ཐོན༌པོ༌ དང༌ ཏིང༌ཟབ༌མོ༌ ཨིན༌ཁན༌བོ༌ ཧ༌གོ༌ཅེས༌སི༌ ཁྱུད༌ ཁྱོ༌ཞ༌གུན༌ལ༌ སལ༌ཤིག༌། 19 ང༌དང༌ང༌ གང༌པོ༌ ཧ༌གོ༌ མ༌ཐུབ༌ཁན༌ནི༌ མ༌ཤི༌ཀའེ༌ ཅམས༌པ༌ ཀྲག༌པོ༌, ཁྱོ༌ཞ༌གུན༌ལ༌ ཐོང༌ངོམས༌ ཆའ༌ཅིག༌, དཀོན༌མཆོག༌གི༌ ཁོང༌རང༌ངི༌ སྕོད༌ལམ༌ གང༌པོ༌ ཁྱོ༌ཞ༌གུན༌ནི༌ ནང༌ང༌ སྐང༌ང༌ ཛད༌ཨིན༌།

20 ང༌དང༌གུན༌ནི༌ དཀོན༌མཆོག༌ག༌ སྟོད༌པ༌ ཕུལ༌ཨིན༌, ཅིའ༌ཞུ༌ན༌ ང༌དང༌ངི༌ ནང༌ང༌ ཆག༌ལས༌ ཛད༌ཁན༌ ཁོང༌ངི༌ སྟོབས༌པོའེ༌, ང༌དང༌གུན༌ནི༌ ཞུ༌ཁན༌ ཡ༌ སམ༌ཁན༌ ཚང༌མའེ༌སང༌ མང༌ང༌ ཛད༌ ཉན༌ན༌ནོག༌། 21 མི༌རབས༌ ཚང༌མའེ༌ ཆོས༌ཚོགས༌ དང༌ མ༌ཤི༌ཀ༌ ཡེ༌ཤུའི༌ ཨིན༌ཁན༌ གུན༌ནེ༌ དཀོན༌མཆོག༌ག༌ ཏུས༌གྱུན༌ནེ༌གྱུན༌ སྤལ༌ ཐོབ༌ཤིག༌, ཨ༌མེན༌།

4

ཆོས༌ཚོགས༌སི༌ ཐུན༌བྲེལ༌།

4:1-16

1 ཏེན༌ན༌བོའེ༌ཕིའ༌ གཙོ༌བོའ༌ ཞབས༌ཏོག༌ ཞུ༌ཅེས༌པོའེ༌ ང༌ ཙོན༌ནི༌ ནང༌ང༌ ཡོད༌ཁན༌ནི༌, ཇུ༌ཇུ༌ དཀོན༌མཆོག༌གི༌ བོད༌ད༌ ཛད༌ཁན༌ནི༌ འོས༌པའེ༌ མི༌ཚེ༌ཞིག༌ ཕུད༌ཅེས༌ལ༌ ཁྱོ༌ཞའ༌ ཞུ༌ཝ༌ ཕུལ༌ལད༌། 2 ཁྱོ༌ཞའ༌ ཏུས༌གྱུན༌ ཉམ༌ཤུང༌ དང༌, པས༌མོ༌, ཟོད༌པ༌ཅན༌ ཡང༌ ཅམས༌པའེ༌ ནང༌ང༌ ཅིག༌ དང༌ ཅིག༌གི༌ སྐྱོན༌གུན༌ལ༌ ཤགས༌པ༌ ཏངས༌ཏེ༌ རོགས༌ ཅོ༌ཤིག༌། 3 ཞི༌དེ༌ ཉམ༌པོ༌ ལྡམས༌ཏེ༌ ཐུག༌ཉིད༌དི༌ ནང༌ང༌ ཁྱོ༌ཞ༌གུན༌ ཅིག༌གྲིལ༌ དུག༌ཅེས༌ལ༌ རྩོན༌གྲུས༌ ཅོ༌ཤིག༌། 4 ང༌དང༌གུན༌ལ༌ ཟུགས༌པོ༌ ཅིག༌ དང༌ ཏམ༌པའེ༌ ཐུག༌ཉིད༌དའང༌ ཅིག༌ཅིག༌ ཡོད༌ཏེ༌ ཨིན༌ནོག༌, ཀ༌ཟུག༌ ཡོང༌ཅེས༌ཅན༌ནི༌ ཏུས༌སི༌ ནང༌ང༌ ཁྱོ༌ཞ༌གུན༌ རེ༌ཝ༌ ཅིག༌གི༌ ཕིའ༌ བོད༌ད༌ ཛད༌ཏེ༌ ཨིན༌། 5 ང༌དང༌གུན༌ལ༌ གཙོ༌བོ༌ ཅིག༌ཅིག༌, ཨིད༌ཤེས༌ ཅིག༌ཅིག༌, ཁྲུས༌ ལེན༌ཅེས༌ ཅིག༌ཅིག༌, 6 ཚང༌མའེ༌ དཀོན༌མཆོག༌ དང༌ ཡབ༌ ཅིག༌ཅིག༌ ཞུགས༌ཏེ༌ ཨིན༌, ཁོང༌ངི༌ ང༌དང༌ ཚང༌མའེ༌ཀ༌ ཝང༌སྲུལ༌ཅེས༌, ང༌དང༌ ཚང༌མ༌ གྱུད༌ཏེ༌ ཆག༌ལས༌ ཛད༌ཅེས༌ དང༌ ཁོང༌ ང༌དང༌ ཚང༌མའེ༌ ནང༌ང༌ ཞུགས༌ས༌ནོག༌།

7 མ༌ཤི༌ཀའེ༌ ང༌དང༌ རེ༌རེའ༌ ཁྱུད༌ སོ༌སོ༌ རིག༌ སལ༌ཏེ༌ ཨིན༌ནོག༌, ཨིན༌ནའང༌ ཏེ༌ ཁྱུད༌པོ༌ ཀ༌ཟུག༌ཤིག༌ སལ༌ཨིན༌ ཁོང༌ངི༌ ཐག༌ཅད༌ད༌ ཛད༌ད༌ནོག༌། 8 ཏེན༌ན༌བོའེ༌ཕིའ༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌།

“ཁོང༌ ཐོན༌པོའ༌ སྐྱོད༌ ཟ༌ནེ༌,

ཁོང༌ངི༌ ཕམ༌ཀལ༌ཁན༌ནི༌ ཙོན༌པ༌ མང༌པོ༌

ཁོང༌རང༌ ཉམ༌པོ༌ ཁྱེར༌ར༌ ཛདས༌།

ཡང༌ ཁོང༌རང༌ངི༌ མི༌གུན༌ལ༌ སྟགས༌ སལ༌ལ༌ ཛདས༌།”✡

9 ༼སུང༌རབས༌སི༌ ནང༌ང༌ “ཁོང༌ ཐོན༌པོའ༌ སྐྱོདས༌” མོལ༌ཅེས༌པོའེ༌ ང༌དང༌ང༌ ཧ༌གོའ༌ནོག༌, མ༌ཤི༌ཀ༌ ནམ༌ཁའ༌ནེ༌ ཐུར༌ལ༌ བབས༌ཏེ༌ མའ༌མོའ༌ སྐྱོདས༌ ཡང༌ན༌ འི༌ ཇིག༌རྟེན༌ནི༌ཀ༌། 10 ཡང༌ ཏེན༌ན༌ ཐུར༌ལ༌ བབས༌ས༌ ཛད༌ཁན༌བོའེ༌ ཁོང༌རང༌ངི༌ ཝང༌ ཛམ༌བུ༌ལིང༌ གང༌པོའེ༌ ནང༌ང༌ སྲུལ༌ལ༌ ཛད༌ཅེས༌ལ༌ ནམ༌ཁའེ༌ ཚང༌མའེ༌སང༌ ནས༌ས༌ ཐོན༌པོའ༌ སྐྱོད༌ད༌ ཛདས༌།༽

11 མ༌ཤི༌ཀའེ༌ ཁ༌ཅིག༌ སྐུ༌ཚབས༌, ཁ༌ཅིག༌ ལུང༌སྟོན༌པ༌, ཁ༌ཅིག༌ གའ༌མོའེ༌ ནས༌ཚུལ༌ ཤད༌ཁན༌, ཁ༌ཅིག༌ ཆོས༌ཚོགས༌ལ༌ སྟ༌སྟོག༌ ཅོ༌ཁན༌ དང༌ ཁ༌ཅིག༌ག༌ ལོབ༌བོན༌ ཅོ༌ཅེས༌སི༌ ཁྱུད༌གུན༌ ཆོས༌ཚོགས༌ལ༌ སལ༌ལ༌ ཛདས༌། 12 ཁོང༌གུན༌ནི༌ ཁག༌པོ༌ ནི༌, མ༌ཤི༌ཀའེ༌ སྐུ༌ཟུགས༌ ཤེད༌ཅན༌ གྱུར༌ཅེས༌སི༌ ཕིའ༌ དཀོན༌མཆོག༌གི༌ མི༌གུན༌ ཁོང༌ང༌ ཞབས༌ཏོག༌ ཞུ༌ཅེས༌ལ༌, གྲལ༌གྲིག༌ ཅོ༌ཅེས༌པོ༌ ཨིན༌ནོག༌། 13 མ༌ཤི༌ཀའེ༌ ཏེ༌བོ༌ ཛད༌ཨིན༌ ཞུགས༌ཨིན༌, ནམ༌ཚོག༌པ༌, ང༌དང༌ ཚང༌མ༌ ཏད༌པ༌ དང༌ དཀོན༌མཆོག༌གི༌ སྲས༌ ཤེ༌ཤེས༌སི༌ ནང༌ང༌ ཅིག༌གྲིལ༌ མི༌ཆའ༌། ཏེ༌ནེ༌ ང༌དང༌ ཏད༌པའེ༌ ནང༌ང༌ ལྡན༌ཏེ༌ མ༌ཤི༌ཀའེ༌ ཚད༌ དང༌ དྲན༌དྲའ༌ ལེབ༌ ཐུབ༌ཨིན༌།

14 ཡང༌ ང༌དང༌ ཕྲུ༌གུ༌ ཆུ༌ངུན༌གུན༌ ཙོགས༌ མི༌ལུས༌, ཀ༌གུན༌ ལབ༌ཞ༌ སོ༌མའེ༌ ལུངས༌རག༌གུན༌ནི༌ འི༌ངོ༌ནེ༌ འ༌ངོའ༌ ཁྲིད༌ཅེས༌, ཡང༌ མི༌ སྐྱོན༌ཇན༌གུན༌ནི༌ ཟུས༌མའེ༌ ཐབས༌གུན༌ གྱུད༌ཏེ༌ གོབ༌སྐོར༌ ཉན༌ན༌ནོག༌། 15 ཨིན༌ནའང༌ ང༌དང༌གུན༌ནི༌ དཀོན༌མཆོག༌གི༌ ཀྲང༌པོ༌བོ༌ ཅམས༌པ༌ ཉམ༌པོ༌ ཤད༌ཨིན༌ནའང༌, ང༌དང༌གུན༌ ཅི༌ས༌ཐོག༌ནེ༌ མ༌ཤི༌ཀའེ༌ ནང༌ང༌ ལྡན༌ཨིན༌, ཀ༌བོ༌ ཆོས༌ཚོགས༌སི༌ གོ༌ ཞུགས༌ཏེ༌ ཨིན༌། 16 མ༌ཤི༌ཀའེ༌ ཁོང༌རང༌ངི༌ མི༌ཚང༌མ༌ ལྡམས༌ཏེ༌ བོར༌ར༌ ཛདས༌ཏེ༌ ཨིན༌ནོག༌, ཀ༌ཟུག༌གི༌ གྱུས༌པའེ༌ ཟུགས༌པོའེ༌ ཡན༌ལག༌ ཚང༌མ༌ ཐུད༌ཏེ༌ བོར༌རད༌། ཀལ༌ཏེས༌ ཟུགས༌པོའེ༌ ཡན༌ལག༌ ཚང༌མའེ༌ ཅོ༌གོས༌ཅེས༌ཅན༌ནི༌ ལས༌གུན༌ ཅོ༌ན༌ ཏེ༌ནེ༌ ཟུགས༌པོ༌ གང༌པོ༌ ཅམས༌པའེ༌ ནང༌ང༌ ལྡན༌ཏེ༌ ཤེད༌ཅན༌ གྱུར༌ཨིན༌།

མ༌ཤི༌ཀའེ༌ ནང༌ང༌ མི༌ཚེ༌ སོ༌མ༌ཞིག༌།

4:17-32

17 ཏེན༌ན༌བོའེ༌ཕིའ༌ གཙོ༌བོའེ༌ ཝང༌ངི༌ ནང༌ང༌ ངའེ༌ ཁྱོ༌ཞ༌གུན༌ལ༌ ཟེར༌རད༌, ཡང༌ སྤང༌པུད༌དད༌, ཏ༌ ཏད༌པ༌ མེད༌ཁན༌གུན༌ ཙོགས༌ མི༌ཚེ༌ ཕུད༌ཅེས༌ ཕོང༌ཤིག༌, ཅིའ༌ཟེར༌ན༌ ཁོང༌གུན༌ རེ༌ཝའ༌ མེད༌ཁན༌ནི༌ ནང༌ང༌ གོ༌ཁོར༌ཏེ༌ ཨིན༌ནོག༌། 18 ཁོང༌གུན༌ནི༌ སམ༌བ༌, མུན༌གྲིག༌གི༌ གངས༌ཏེ༌ ཁོང༌གུན༌ དཀོན༌མཆོག༌གི༌ སལ༌ཁན༌ནི༌ མི༌ཚེ༌ནེ༌ མ༌ ཐག༌རིང༌ང༌ སོང༌ཏེ༌ ཨིན༌ནོག༌, ཅིའ༌ཟེར༌ན༌ ཁོང༌གུན༌ནི༌ མིང༌ནའང༌ དཀོན༌མཆོག༌གི༌ སྐོར༌ལ༌ སམ༌བ༌ ཏང༌ཅེས༌ སྒགས༌ཏེ༌ སྙིང༌གུན༌ སྐྱོང༌པོ༌ ཅོས༌ཏེ༌ ཨིན༌ནོག༌། 19 ཁོང༌གུན༌ མངས༌ཏེའང༌ ཁྲེལ༌མེད༌, ལུས༌བྲེལ༌ ངན༌པའེ༌ སྟིང༌རང༌ནེ༌ བང༌ཏང༌ཁན༌, ཡང༌ ཚི༌ཏུ༌ ལས༌ ཚང༌མ༌ ཅོ༌ཅེས༌ལ༌ རིངས༌ས༌ནོག༌།

20 ཨིན༌ནའང༌ ཁྱོ༌ཞའེ༌ མ༌ཤི༌ཀའེ༌ ནང༌ང༌ མི༌ཚེ༌ པུད༌ཅེས༌ ལོབས༌ཁན༌བོ༌ ཁོང༌གུན༌ནི༌ ཕུད༌ཁན༌ ཙོགས༌ མི༌ཚེ༌ མ༌ནོག༌། 21 ཁྱོ༌ཞ༌གུན༌ནི༌ ཡེ༌ཤུའི༌ སྐོར༌ལ༌ ཚོར༌ཏེ༌ ཡང༌ ཁོང༌ངི༌ ནང༌ནེ༌ ཡོངས༌ཁན༌ནི༌ ཀྲང༌པོའེ༌ སྐོར༌ལ༌ ལོབས༌ཏེ༌ ཨིན༌ པ༌སང༌ 22 སྙིང༌པ༌ དང༌ སྔུན༌ནི༌ སྡིག༌ཅན༌ མི༌ཚེ༌ ཕུད༌ཚུལ༌ གུན༌ ཕོང༌ཤིག༌ ཀ༌བོ༌ གོབ༌སྐོར༌རི༌ དོད༌པའེ༌ གངས༌ཏེ༌ ང༌དང༌ ཀྲང༌པོའེ༌ ལམ༌ནེ༌ ཐག༌རིང༌ང༌ ཁྱེར༌རད༌། 23 ཨིན༌ནའང༌ ཏམ༌པའེ༌ ཐུག༌ཉིད༌ལ༌ ཁྱོ༌ཞ༌གུན༌ནི༌ སམ༌ཚུལ༌ལི༌ ནང༌ང༌ གྱུར༌ཇ༌ ཁྱོང༌ཅུགས༌ཏེ༌, 24 དཀོན༌མཆོག༌གི༌ ཁོང༌རང༌ ཙོགས༌ ཛད༌ཁན༌ནི༌ མི༌ཚེ༌ སོ༌མ༌བོ༌ ཀོས༌ལག༌ ཙོགས༌ལ༌ རང༌ང༌ སྐོན༌ཤིག༌, ཀ༌བོ༌ དེན༌བའེ༌ ཀྲང༌པོ༌ དང༌ ཏམ༌པ༌ ཨིན༌།

25 ཏེན༌ན༌བོའེ༌ཕིའ༌ ཟུན༌ ཏང༌ཅེས༌ ཕངས༌ཏེ༌ ཏད༌པ༌ཅན༌གུན༌ལ༌ ཀྲང༌པོ༌ ཟེར༌གོས༌, ཅིའ༌ཟེར༌ན༌ ང༌དང༌གུན༌ ཟུགས༌པོ༌ ཅིག༌གི༌ ཡན༌ལག༌ སོ༌སོ༌ ཨིན༌ནོག༌། 26 “སྲོ༌ ཡོང༌ ཟ༌ནེ༌, ཏེ༌བོའ༌ ཁྱོ༌ཞ༌གུན༌ སྡིག༌པའེ༌ ཆོགས༌ལ༌ ཁྲིད༌ མ༌ཅུག༌ཤིག༌,”✡ ཡང༌ ཏེ༌ སྲོ༌བོ༌ ཏེན༌ན༌ ཞག༌ནེ༌ ཐལ༌ཏེ༌ ཆ༌ཅུག༌ མ༌གོས༌། 27 ཏེ༌བོའེ༌ ཀ༌ནེ༌ ཤེ༌ཏན༌ལ༌ ཕན༌ཐོགས༌ ལེན༌ཅེས༌སི༌ སྐབས༌ མ༌ཏང༌ཤིག༌།

28 རྐུན༌མ༌གུན༌ནི༌ རྐུ༌ཅེས༌ ཕོང༌ཤིག༌། ཨིན༌ནའང༌ ཁྱོ༌ཞ༌རང༌ངི༌ ལག༌པ༌ བད༌ཏེ༌ ཀྲང༌པོ༌ ལས༌ ཅོ༌གོས༌, ཏེ༌ནེ༌ སྒོས༌དོམ༌ ཡོད༌ཁན༌གུན༌ལ༌ ཁྱོ༌ཞའེ༌ རོགས༌ ཅོ༌ཐུབ༌ཨིན༌། 29 ཁྱོ༌ཞའེ༌ ཁའ༌ནེ༌ སྤེ༌ར༌ ངན༌པ༌ མ༌ནེ༌ བིང༌ མ༌ཅུག༌ག༌ ཟང༌པོ༌ དང༌ ཕན༌ཐོགས༌ཅན༌ནི༌ སྤེ༌ར༌ ཏོང༌ཤིག༌, ཏེ༌ནེ༌ ཁྱོ༌ཞའེ༌ སྤེ༌ར༌ ཉན༌ཨིན༌ ཡོད༌ཁན༌གུན༌ལ༌ ཁྱོ༌ཞའེ༌ སྤོས༌པ༌ སྐྱེ༌ཅུག༌ ཐུབ༌ཨིན༌།

30 དཀོན༌མཆོག༌གི༌ ཏམ༌པའེ༌ ཐུག༌ཉིད༌ལ༌ ཐུགས༌ཚེར༌ སྐྱོད༌ མ༌ཅུག༌, ཀ༌བོ༌ ཐའ༌མའེ༌ ཞག༌ག༌ ཁྱོ༌ཞའ༌ རིན༌ ཤལ༌ཏེ༌ ཐར༌ཅུག༌ཅེས༌སི༌ ཐེ༌ཙེ༌བོ༌ ཨིན༌།

31 ཁོན༌བོར༌ཅེས༌, སྲོ༌ ཡོང༌ཅེས༌, ནོལ༌ཅེས༌, ཅིག༌ དང༌ ཅིག༌གི༌ སྕོད༌པའེ༌ སྐོར༌ལ༌ ངན༌པ༌ ཟེར༌ཅེས༌ དང༌ སྕོད༌ལམ༌ ངན༌པའེ༌ རིགས༌ ཚང༌མ༌ ཕངས༌ཏེ༌ མེད༌ཁན༌ ཅོ༌ཤིག༌། 32 ཅིག༌ དང༌ ཅིག༌ག༌ སྙིང༌རྗེ༌, ཅམས༌སེམས༌ དང༌ ཤགས༌པ༌ ཏོང༌ཤིག༌, ཀ༌ཟུག༌གི༌ མ༌ཤི༌ཀ༌ གྱུད༌ཏེ༌ དཀོན༌མཆོག༌གི༌ ཁྱོ༌ཞའ༌ ཤགས༌པ༌ སལ༌ཏེ༌ ཨིན༌།

5

དཀོན༌མཆོག༌གི༌ འོད༌དི༌ ནང༌ང༌ མི༌ཚེ༌ ཕུད༌།

5:1-20

1 ཁྱོ༌ཞའ༌ དཀོན༌མཆོག༌གི༌ ཅེས༌པའེ༌ ཕྲུ༌གུ༌གུན༌ ཨིན༌ པ༌སང༌, ཁོང༌ གྲུལ༌ལ༌ ཛད༌ཁན༌ནི༌ ལམ༌མི༌ཀ༌ ཁྱོ༌ཞ༌གུན༌ནའང༌ གྲུལ༌ཤིག༌། 2 ཁྱོ༌ཞ༌གུན༌ནི༌ མི༌ཚེའེ༌ ཅམས༌པའེ༌ ནང༌ང༌ ཕུད༌ཤིག༌, ཀ༌ཟུག༌ མ༌ཤི༌ཀའེ༌ ང༌དང༌གུན༌ལ༌ ཅམས༌པ༌ ཛད༌ཏེ༌ ང༌དང༌གུན༌ནི༌ ཕིའ༌ ཀྲོངས༌ས༌ ཛདས༌, ཁོང༌ ནི༌ དཀོན༌མཆོག༌ག༌ ཏྲི༌ཞིམ༌མི༌ ཆོད༌པ༌ དང༌ སྲོག༌ཆོད༌ ཨིན༌ནོག༌།

3 ཨིན༌ནའང༌ ཁྱོ༌ཞ༌གུན༌ནི༌ ནང༌ང༌ ལུས༌བྲེལ༌ ངན༌པ༌, ཡ༌ ལས༌ངན༌ ཚི༌ཏུ༌ ཡ༌ ནབ༌སེམས༌ ཆུ༌ངུན༌ཞིག༌གའང༌ ཡོང༌ མ༌གོས༌, ཅིའ༌ཟེར༌ན༌ དཀོན༌མཆོག༌གི༌ མི༌ ཏམ༌པ༌གུན༌ནི༌ ནང༌ང༌ ཏེ༌ ཙོགས༌ སྡིག༌པའེ༌ ཕིའ༌ ནས༌ས༌ མེད༌པ༌ ཨིན༌ནོག༌། 4 ཁྱོ༌ཞ༌གུན༌ནི༌ ཁྲེལ༌མེད༌དི༌ རུངས༌, ཏོན༌མེད༌དི༌ སྤེ༌ར༌, དང༌ ཁམ༌ལོག༌ ཧ༌བབས༌ ཏང༌ མ༌གོས༌། ཏེ༌ཙོགས༌ འོས༌པ༌ མན༌ཁན༌ནི༌ སྤེ༌ར༌ ཏང༌ངི༌ སང༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌གོ༌ཤེས༌ ཨིན༌ནོག༌། 5 འི༌བོ༌ ཏན༌ཏན༌ ཨིན༌ནོག༌, སྕོད༌ལམ༌ ངན༌པ༌, ཚི༌ཏུའི༌ ལས༌, ཡ༌ ནབ༌སེམས༌ ༼ནབ༌སེམས༌ཅན༌གུན༌ནི༌ ཇིག༌རྟེན༌ནི༌ ནོར༌ལ༌ ཆག༌ཤེས༌པོ༌ སྐུན༌དྲ༌ ཅོལ༌ཁན༌ ཙོགས༌ ཨིན༌ནོག༌༽ ཏེ༌ཙོགས༌སི༌ མི༌གུན༌ལ༌ མ༌ཤི༌ཀ༌ དང༌ དཀོན༌མཆོག༌གི༌ གྱལ༌སྲིད༌དི༌ ནང༌ང༌ ཅའང༌ ནོར༌སྐལ༌ མི༌ཐོབ༌།

6 ཁོང༌གུན༌ནི༌ ཁོ༌རང༌གུན༌ནི༌ སྡིག༌པའེ༌ ལས༌གུན༌ ཀབ༌ཅེས༌སི༌ སམ༌མེད༌ སྤེ༌ར༌གུན༌ནི༌ཀ༌ དེན༌ མ༌ཤེས༌ཤིག༌, ཅིའ༌ཟེར༌ན༌ ཏེ༌ཙོགས༌སི༌ སྡིག༌པ༌ ཅོ༌ཁན༌ ཁའ༌མི༌ཉན༌གུན༌ནི༌ཀ༌ དཀོན༌མཆོག༌གི༌ ཐུགས༌སྲོ༌ བབས༌ས༌ནོག༌། 7 ཏེ༌བོའེ༌ཕིའ༌ ཏེ༌ཙོགས༌སི༌ མི༌གུན༌ ཉམ༌པོ༌ དྲེས༌ མ༌དྲེས༌། 8 སྐབས༌ཤིག༌ག༌ ཁྱོ༌ཞ༌གུན༌ མུན༌གྲིག༌གི༌ གངས༌ཏེ༌ ཡོད༌པིན༌, ཨིན༌ནའང༌ དག༌ས༌ གཙོ༌བོའེ༌ ནང༌ང༌ ཨིན༌ཅེས༌པོའེ༌ ཁྱོ༌ཞ༌ འོད༌དི༌ གངས༌ཏེ༌ ཨིན༌ནོག༌། ཏེན༌ན༌བོའེ༌ཕིའ༌ འོད༌དི༌ མི༌གུན༌ ཙོགས༌ལ༌ མི༌ཚེ༌ ཕུད༌ཤིག༌། 9 ཏེ༌ འོད༌དི༌ ཟང༌པོ༌, ཀྲང༌པོ༌ དང༌ དེན༌བ༌ བྲས༌བུ༌གུན༌ ཅིག༌པོ༌ སྨིན༌ན༌ནོག༌།

10 གཙོ༌བོ༌ ཐུགས༌ཐད༌ད༌ ཛད༌ཁན༌གུན༌ ཙལ༌ཅེས༌སི༌ རྩོན༌གྲུས༌ ཅོ༌ཤིག༌། 11 མུན༌ནག༌གི༌ ལས༌ བྲས༌བུ༌ མ༌ཆགས༌ཁན༌གུན༌ནི༌ ནང༌ང༌ མ༌དྲེས༌ཤིག༌, ཨིན༌ནའང༌ གྱོད༌པ༌ ཅོ༌ཅེས༌སི༌ ཕིའ༌ ཁོང༌གུན༌ནི༌ སྐྱོན༌གུན༌ སྟོན༌ཤིག༌། 12 ཁོང༌གུན༌ནི༌ སངས༌ཏེ༌ སྡིག༌པའེ༌ ལས༌ ཅོ༌ཁན༌གུན༌ནི༌ སྐོར༌ལ༌ སྤེ༌ར༌ ཏང༌ཅེས༌པོ༌ ཁོ༌རའང༌, ཁྲེལ༌བ༌ཞིག༌ ཨིན༌ནོག༌། 13 ཨིན༌ནའང༌ འོད༌དི༌ ནང༌ང༌ སྦས༌ཏེ༌ བོར༌ཁན༌ ཚང༌མ༌ སལ༌པོ༌ ཅོས༌ཏེ༌ ཐོང༌ང༌ནོག༌། 14 འོད༌ ཕོག༌ཁན༌ ཚང༌མའེ༌ ལྡངས༌ ཏང༌ང༌ནོག༌། ཏེན༌ན༌བོའེ༌ཕིའ༌ ཏམ༌པའེ༌ སུང༌རབས༌སི༌ ནང༌ང༌ མོལ༌དུག༌,

“ཉིད༌ལོག༌ཁན༌གུན༌ ཉིད༌ནེ༌ ལོང༌ཤིག༌།

ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལོང༌ཤིག༌།

ཡང༌ མ༌ཤི༌ཀའེ༌ ལྡངས༌པོ༌ ཁྱོ༌ཞའེ༌ཀ༌ ཕོག༌ཨིན༌།”

15 ཏེ༌བོའེ༌ཕིའ༌ ཁྱོ༌ཞ༌གུན༌ནི༌ མི༌ཚེ༌ ཕུད༌ཅེས༌སི༌ ནང༌ང༌ ཤང༌ ཅོ༌ཤིག༌། སམ༌བ༌ མེད༌ཁན༌གུན༌ ཙོགས༌ལ༌ མ༌ཕུད༌ད༌, ཤེས༌རབས༌ཅན༌གུན༌ ཙོགས༌ལ༌ མི༌ཚེ༌ ཕུད༌ཤིག༌། 16 སྐབས༌ ཐོབ༌ཁན༌ ཚང༌མ༌ ལས༌ ཟང༌པོ༌ ཅོ༌ཅེས༌སི༌ ནང༌ང༌ ཀོལ༌ཤིག༌, ཅིའ༌ཟེར༌ན༌ འི༌ ཏུས༌གུན༌ ངན༌པ༌ ཨིན༌ནོག༌། 17 སམ༌བ༌ མེད༌ཁན༌ མ༌གྱུར༌ར༌ གཙོ༌བོའེ༌ ཐུག༌གོངས༌ ཨིན༌ཁན༌བོ༌ ཧ༌གོ༌ཅེས༌སི༌ རྩོན༌གྲུས༌ ཅོ༌ཤིག༌། 18 ར༌རོས༌ཏེ༌ མ༌དུག༌ཤིག༌, ཏེ༌བོའེ༌ སྕོད༌པ༌ ངན༌པའེ༌ ལས༌གུན༌ནི༌ ནང༌ང༌ ཁྲིད༌ད༌ནོག༌, ཨིན༌ནའང༌ ཁྱོ༌ཞ༌གུན༌ནི༌ མི༌ཚེ༌བོ༌ ཏམ༌པའེ༌ ཐུག༌ཉིད༌དི༌ སྐོང༌ཤིག༌། 19 ཁྱོ༌ཞ༌གུན༌ནི༌ ཕྲོའ༌ སུང༌གུར༌, གུར༌མ༌ དང༌ ཆོས༌ལུ༌ གུན༌ ཏང༌ཨིན༌, གཙོ༌བོའེ༌ ཕིའ༌, ཁྱོ༌ཞ༌གུན༌ནི༌ སྙིང༌ངི༌ ནང༌ང༌ སྟོད༌པའེ༌ ལུ༌ སྐོང༌ཤིག༌། 20 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ང༌དང༌ངི༌ ཕིའ༌ ཛད༌ཁན༌ ཚང༌མའ༌, ཏུས༌གྱུན༌ ང༌དང༌ངི༌ ཡབ༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཤིག༌།

ན༌མ༌ དང༌ མག༌པ༌ གུན༌།

5:21-33

21 ཁྱོ༌ཞ༌གུན༌ནི༌ མ༌ཤི༌ཀ༌ རྩི༌ཝ༌ ཅོ༌ཅེས༌པོའེ༌, ཅིག༌ དང༌ ཅིག༌གི༌ ཝང༌ངི༌ ཡོག༌ག༌ བོར༌ཤིག༌།

22 ན༌མ༌ ཁྱོ༌ཞ༌གུན༌ རང༌ངི༌ མག༌པའེ༌ ཝང༌ངི༌ ཡོག༌ག༌ དུག༌ཤིག༌, ཀ༌ཟུག༌ ཁྱོ༌ཞའེ༌ ཁྱོ༌ཞ༌རང༌ གཙོ༌བོའེ༌ ཝང༌ངི༌ ཡོག༌ག༌ བོར༌རད༌། 23 ཅིའ༌ཟེར༌ན༌ མག༌པ༌ ནི༌ ན༌མའེ༌ གོ༌ ཙོགས༌ ཨིན༌ནོག༌, ཀ༌ཟུག༌ མ༌ཤི༌ཀ༌ ཆོས༌ཚོགས༌སི༌ ཨུ༌ ཨིན༌, ཡང༌ ཁོང༌ ཁོང༌ངི༌ སྐུ༌ཟུགས༌ ཆོས༌ཚོགས༌སི༌ སྐྱབ༌གོན༌ ཨིན༌ནོག༌། 24 མ༌ཤི༌ཀའེ༌, ཆོས༌ཚོགས༌ ཁོང༌རང༌ངི༌ ཝང༌ངི༌ ཡོག༌ག༌ བོར༌ར༌ ཙོགས༌ལ༌ ན༌མ༌གུན༌ནིའང༌, ཁོ༌རང༌གུན༌ ཅི༌ས༌ཐོག༌ནེ༌ ཁོ༌རང༌ངི༌ མག༌པའེ༌ ཝང༌ངི༌ ཡོག༌ག༌ བོར༌གོས༌།

25-26 མག༌པ༌གུན༌, རང༌ངི༌ ན༌མའ༌ ཅེས༌པ༌ ཅོ༌ཤིག༌, ཀ༌ཟུག༌ མ༌ཤི༌ཀའེ༌ རང༌ངི༌ ཆོས༌ཚོགས༌ལ༌ ཅེས༌པ༌ ཛད༌ཏེ༌, ཁོང༌རང༌ངི༌ ཆོས༌ཚོགས༌ ཏམ༌པ༌ ཅོའ༌ ཛད༌ཅེས༌ལ༌ ཀྲོངས༌ས༌ ཛདས༌, ཡང༌ དཀོན༌མཆོག༌གི༌ བཀའ༌ ཉམ༌པོ༌ ལག༌མོ༌ ཛད༌ཏེ༌ ཆུ༌ ཉམ༌པོ༌ ཁྲུའ༌ ཛདས༌། 27 ཏེ༌གུན༌ ཅོའ༌ ཛདས༌ ཅིའ༌ཞུ༌ན༌ ཁོང༌ངི༌ དག༌ ཡ༌ སུལ༌ ཡ༌ མི༌གྲིག༌ཅེས༌ མེད༌ཁན༌, ཨིན༌ནའང༌ ལྡང༌ཤན༌, ཏམ༌པ༌ དང༌ སྐྱོན༌མེད༌ཁན༌ནི༌ ཆོས༌ཚོགས༌ཤིག༌, ཁོང༌རང༌ང༌ སྟད༌ཅེས༌ ཨིན༌ནོག༌། 28 ཏེན༌ན༌ ཙོགས༌ལ༌, མག༌པ༌གུན༌ནི༌ རང༌ངི༌ ཟུགས༌པོའ༌ ཅེས༌པ༌ ཅོའ༌ ཙོགས༌ལ༌, རང༌ངི༌ ན༌མའ༌ ཅེས༌པ༌ ཅོ༌གོ༌ཤེས༌ ཨིན༌ནོག༌། རང༌ངི༌ ན༌མ༌ ཅེས༌པ༌ ཅོ༌ཁན༌གུན༌ནི༌ ཁོ༌རང༌ང༌ ཅེས༌པ༌ ཅོས༌ཏེ༌ ཨིན༌ནོག༌། 29 ང༌དང༌ སུ༌ཞིག༌གིའང༌ རང༌ངི༌ ཟུགས༌པོའ༌ ནཕ༌རད༌ མ༌ཅོའ༌, ཏེ༌བོའ༌ ཁར༌ཇི༌ སྟེར༌ཏེ༌, སྟ༌སྟོག༌ ཅོའ༌ནོག༌, ཀ༌ཟུག༌ མ༌ཤི༌ཀའེ༌ ཆོས༌ཚོགས༌ལ༌ སྟ༌སྟོག༌ ཛད༌དད༌། 30 ཅིའ༌ཟེར༌ན༌ ང༌དང༌གུན༌ མ༌ཤི༌ཀའེ༌ སྐུ༌ཟུགས༌སི༌ ཡན༌ལག༌ ཨིན༌ནོག༌།

31 ཏམ༌པའེ༌ སུང༌རབས༌སི༌ ནང༌ང༌ མོལ༌དུག༌,

“ཏེན༌ན༌བོའེ༌ཕིའ༌ བུ༌ཚ༌ ཁོ༌རང༌ངི༌ ཨ༌བ༌ དང༌ ཨ༌མ༌ནེ༌ བེ༌ཏེ༌

ཁོ༌རང༌ངི༌ ན༌མ༌ ཉམ༌པོ༌ ཛོམ༌མ༌ནོག༌

ཡང༌ ཁོང༌ ཉིས༌ཀོ༌ ཟུགས༌པོ༌ ཅིག༌ གྱུར༌ཨིན༌།”✡

32 ཏེ༌ སྤེ༌ར༌གུན༌ ཧ༌གོ༌ཅེས༌ལ༌ མའ༌ ཀགས༌པོ༌ ཡོད༌ཏེ༌ ཨིན༌ནོག༌, ཨིན༌ནའང༌ དེན༌བ༌, ངའེ༌ མ༌ཤི༌ཀ༌ དང༌ ཆོས༌ཚོགས༌སི༌ ཐུན༌བྲེལ༌ལི༌ སྐོར༌ལ༌ ཤད༌ཏེ༌ ཨིན༌། 33 དོར༌ལྡུས༌ཏེ༌ ཁྱོ༌ཞ༌ རེ༌རེ༌ རང༌ངི༌ ན༌མའ༌ ཅེས༌པ༌ ཅོ༌གོས༌, ཀ༌ཟུག༌ ཁྱོ༌ཞའེ༌ ཁྱོ༌ཞ༌རང༌གུན༌ལ༌ ཅེས༌པ༌ ཅོའད༌, ཡང༌ ན༌མ༌གུན༌ནི༌ རང༌ངི༌ མག༌པ༌ རྩི༌ཝ༌ ཅོ༌གོས༌།

6

ཕྲུ༌གུ༌ དང༌ ཕ༌མ༌།

6:1-4

1 ཕྲུ༌གུ༌གུན༌, ཁྱོ༌ཞའ༌ གཙོ༌བོའེ༌ ཨིན༌ པ༌སང༌, རང༌ངི༌ ཕ༌མའེ༌ ཁའ༌ཉོན༌ཤིག༌, ཅིའ༌ཟེར༌ན༌ ཏེ༌ཟུག༌ ཅོ༌ཅེས༌པོ༌ ཀྲང༌པོ༌བོ༌ ཨིན༌ནོག༌། 2-3 “ཁྱོ༌ཞ༌གུན༌ནི༌ ཨ༌བ༌ དང༌ ཨ༌མའ༌ རྩི༌ཝ༌ ཅོ༌ཤིག༌།” ཏེ༌བོ༌ ནི༌ དཀོན༌མཆོག༌གི༌ བཀའ༌རྒྱ༌ ཏང༌པོ༌, ཀ༌བོ༌ ཉམ༌པོ༌ “ཁྱོ༌ཞ༌གུན༌ལ༌ ཇིག༌རྟེན༌ནི༌ཀ༌ མི༌ཚེ༌ ཁམ༌ཟང༌ དང༌ ཚེ༌ རིང༌མོའེ༌ ཐོང༌ངོམས༌ ཆེན༌”✡ མོལ༌ཁན༌ནི༌ ཞལ༌ཆད༌པོ༌ ཛདས༌།

4 ཨ༌བ༌གུན༌ནི༌ རང༌ངི༌ ཕྲུ༌གུའ༌ མངས༌ཏེའང༌ ལྡམས༌ཏེ༌ སྲོ༌ ཡོང༌ མ༌ཅུག༌ཤིག༌། ཨིན༌ནའང༌ ཁོང༌གུན༌ལ༌ སྐྱོངས༌ཏེ༌ གཙོ༌བོའེ༌ ལབ༌ཞའེ༌ ནང༌ང༌ ལམ༌ ཟང༌པོའེ༌ཀ༌ ཁྲིད༌ཤིག༌།

ཡོག༌པོ༌ དང༌ སྤོན༌བོ༌།

6:5-9

5 ཁྱོ༌ཞ༌ ཚེ༌ཡོག༌གུན༌ནི༌ འི༌ ཇིག༌རྟེན༌ནི༌ ནང༌ང༌, ཁྱོ༌ཞ༌རང༌ངི༌ སྤོན༌བོའ༌ རྩི༌ཝ༌ དང༌ ཇིགས༌ ཉམ༌པོ༌ སྙིང༌ནེ༌ ཁའ༌ཉོན༌ཤིག༌, ཀ༌ཟུག༌ ཁྱོ༌ཞ༌གུན༌ནི༌ མ༌ཤི༌ཀའེ༌ ཁའ༌ཉན༌ནད༌། 6 ཁོང༌གུན༌ ཐད༌ཅུག༌ཅེས༌ལ༌, ཁོང༌གུན༌ནི༌ ཁྱོ༌ཞའ༌ ལྟ༌ ཟ༌ནེ༌, ཅིག༌པོ༌ ཁའ༌ མ༌ཉན༌ནའ༌, མ༌ཤི༌ཀའེ༌ ཚེ༌ཡོག༌ ཙོགས༌ལ༌ སྙིང༌ནེ༌ དཀོན༌མཆོག༌གི༌ ཐུག༌གོངས༌ ཅོ༌ཨིན༌, ཞབས༌ཏོག༌ ཞུ༌ཤིག༌། 7 མི༌གུན༌ནི༌ ཕིའ༌ མན༌པ༌, གཙོ༌བོ༌ མ༌ཤི༌ཀའེ༌ ཕིའ༌ ཨིན༌ སམས༌ཏེ༌ ཞབས༌ཏོག༌ སྙིང༌ནེ༌ གའ༌མོ༌ ཉམ༌པོ༌ ཞུ༌ཤིག༌། 8 ཨིད༌ཏུ༌ ཅོ༌ཤིག༌, ཚེ༌ཡོག༌ ཨིན༌གྲོ༌ ཡ༌ རང༌ཝང༌ཅན༌, ལས༌ ཟང༌པོ༌ ཅོ༌ཁན༌ ང༌དང༌ རེ༌རེའ༌ གཙོ༌བོའེ༌ སོལ༌རས༌ སལ༌ལ༌ ཛད༌ཨིན༌།

9 ཏེན༌ན༌ ཙོགས༌ལ༌ ཁྱོ༌ཞའ༌ སྤོན༌བོ༌གུན༌ནི༌, རང༌ངི༌ ཚེ༌ཡོག༌གུན༌ལ༌ གྱལ༌ལ༌ ཅོ༌ཤིག༌། ཁོང༌གུན༌ལ༌ ཇིགས༌ནང༌ མ༌སྟན༌ཤིག༌, ཅིའ༌ཟེར༌ན༌ ནམ༌ཁའེ༌ ནང༌ང༌ མ༌ཤི༌ཀ༌ ནི༌, ཁྱོ༌ཞ༌ དང༌ ཁོང༌ ཉིས༌ཀོའེ༌ སྤོན༌བོ༌ ཞུགས༌ཏེ༌ ཨིན༌ཁན༌ ཡང༌ ཁོང༌ངི༌ སུ༌ཞིག༌གའང༌ ཆོགས༌ མ༌ཛད༌ཁན༌བོ༌, ཁྱོ༌ཞའ༌ གྱུས༌ཨིན༌ནོག༌།

ཤེ༌ཏན༌ནི༌ གྱབ༌གལ༌ལ༌ ནོལ༌ཅེས༌སི༌ མག༌ཆའ༌།

6:10-20

10 སྟིང༌ཇུག༌གི༌ ཁ༌དའ༌, ཁྱོ༌ཞ༌གུན༌ གཙོ༌བོ༌ དང༌ ཁོང༌ངི༌ ཧ༌ལས༌ཤེས༌སི༌ སྟོབས༌སི༌ ནང༌ང༌ ཤེད༌ཅན༌ གྱུར༌ཤིག༌། 11 ཤེ༌ཏན༌ནི༌ ཅུས༌ངན༌གུན༌ནི༌ཀ༌ ནོལ༌ ཉན༌ཅེས༌སི༌ ཕིའ༌, ཁྱོ༌ཞའེ༌ དཀོན༌མཆོག༌གི༌ སལ༌ལ༌ ཛད༌ཁན༌ནི༌ མག༌ཆ༌ ཚང༌མ༌ གོན༌ཤིག༌། 12 ཅིའ༌ཟེར༌ན༌ ང༌དང༌ངི༌, མི༌གུན༌ནི༌ གྱབ༌གལ༌ལ༌ མན༌པ༌, མ༌ཐོང༌ཁན༌ནི༌ ཇིག༌རྟེན༌ནི༌ ངན༌པ༌ སེམས༌ཉིད༌དི༌ ཝང༌སྲུལ༌པ༌གུན༌ནི༌ གྱབ༌གལ༌ལ༌ ནོལ༌ཨིན༌ ཨིན༌ནོག༌, ཀ༌གུན༌ འི༌ ཏུས༌ མུན༌གྲིག༌གི༌ ཝང༌སྲུལ༌པ༌, ཝང༌ ཡོད༌ཁན༌ དང༌ བར༌སྣང༌ངི༌ ངན༌པ༌ ཝང༌ གུན༌ ཨིན༌ནོག༌།

13 ཏེན༌ན༌བོའེ༌ཕིའ༌ ངན༌པའེ༌ ཞག༌པོ༌ ལེབ༌ ཟ༌ནེ༌, ཁྱོ༌ཞ༌གུན༌ནི༌ ནོལ༌ ཉན༌ཅེས༌སི༌ ཕིའ༌, དཀོན༌མཆོག༌གི༌ སལ༌ཁན༌ནི༌ ནོལ༌ཅེས༌སི༌ མག༌ཆ༌ ཚང༌མ༌ གོན༌ཤིག༌། ཏེ༌ནེ༌ མག༌གི༌ སྟིང༌ནེའང༌ ཁྱོ༌ཞ༌གུན༌ རང༌རང༌ངི༌ ནས༌སའེ༌ཀ༌ སྟན༌པོ༌ ལངས༌ཏེ༌ ལུས༌ཨིན༌། 14 རང༌རང༌ངི༌ ནས༌ས༌བོ༌ སྟན༌པོ༌ ཟུམས༌ཏེ༌ དཀོན༌མཆོག༌གི༌ བཀའེ༌ དེན༌བའེ༌ སྐྱེ༌རག༌པོ༌ རང༌ངི༌ སྐྱེད༌པའེ༌ཀ༌ སྲིལ༌ཤིག༌, ཡང༌ མི༌ཚེ༌ ཀྲང༌པོ༌ ཕུད༌ཅེས༌སི༌ མག༌ཆ༌བོ༌ ཁྱོ༌ཞ༌རང༌ངི༌ ཀྲང༌ངི༌ཀ༌ གོན༌ཤིག༌། 15 ཁྱོ༌ཞ༌གུན༌ནི༌ རྐང༌པའེ༌ཀ༌ གའ༌མོའེ༌ ནས༌ཚུལ༌ལི༌ ཞི༌དེ༌ པ༌བུ༌བོ༌ གོན༌ཏེ༌ མག༌གི༌ ཕིའ༌ གྲལ༌གྲིག༌ ཅོས༌། 16 ཏེ༌གུན༌ནི༌ཀ༌ ནན༌མའ༌, ཤེ༌ཏན༌ནི༌ མེ༌ཅན༌ནི༌ དའ༌གུན༌ སད༌ཉན༌ཅེས༌སི༌ ཕིའ༌, ཁྱོ༌ཞ༌གུན༌ནི༌ ལག༌པའེ༌ ནང༌ང༌ ཏད༌པའེ༌ ཕ༌ལི༌བོ༌ ཟུམ༌ཤིག༌། 17 ཁྱོ༌ཞ༌གུན༌ནི༌ གོའེ༌ཀ༌ ཐར༌པའེ༌ མག༌གི༌ ཏི༌བི༌བོ༌ གོན༌ཤིག༌། ཡང༌ ཏམ༌པའེ༌ ཐུག༌ཉིད༌དི༌ ར༌འི༌བོ༌ ཁུར༌ཤིག༌, ཀ༌བོ༌ དཀོན༌མཆོག༌གི༌ བཀའ༌ ཨིན༌ནོག༌།

18 ཁྱོ༌ཞ༌གུན༌ནི༌ ཏམ༌པའེ༌ ཐུག༌ཉིད༌དི༌ ནང༌ང༌ ཏུས༌གྱུན༌ ཞུ༌ཝ༌ དང༌ མོས༌ལམ༌ སྣ༌ཚོགས༌ ཚང༌མ༌ ཕུལ༌ཤིག༌། ཤང༌ ཅོས༌ཏེ༌ དཀོན༌མཆོག༌གི༌ ཏམ༌པ༌ མི༌ ཚང༌མའེ༌ ཕིའ༌ མོས༌ལམ༌ ཞུ༌ཅེས༌ མ༌ནེ༌ མ༌ཕང༌ཤིག༌།

19 ངའ༌ ཟེར༌ཅེས༌སི༌ སྐབས༌ ཐོབ༌ ཟ༌ནེ༌, ཇིགས༌ནང༌ མེད༌པ༌, གའ༌མོའེ༌ ནས༌ཚུལ༌ལི༌ སང༌ཝའེ༌ སྐོར༌བོ༌ མ༌ སྤོས༌པ༌ ཉམ༌པོ༌ ཤད༌ ཐུབ༌ཅེས༌ལ༌ ངའེ༌ ཕིའང༌ མོས༌ལམ༌ ཞུས༌ཤིག༌། 20 ངའ༌ གའ༌མོའེ༌ ནས༌ཚུལ༌ ཤད༌ཅེས༌སི༌ ནང༌ང༌ མ༌ཤི༌ཀའེ༌ སྐུ༌ཚབས༌ ཨིན༌ཅེས༌པོའེ༌, ཙོན༌ཁང༌ང༌ ཀགས༌། ཏེན༌ན༌བོའེ༌ཕིའ༌ ངའེ༌ སེམ༌སྟོབས༌ ཉམ༌པོ༌ གའ༌མོའེ༌ ནས༌ཚུལ༌བོ༌ ཤད༌ ཐུབ༌ཅེས༌ལ༌, མོས༌ལམ༌ ཞུས༌ཤིག༌, ཀ༌བོ༌ ངའེ༌ ཅོ༌གོས༌།

སྟིང༌ཇུག༌གི༌ ཇུ༌།

6:21-24

21 ཏི༌ཁི༌ཀུས༌, མ༌ཤི༌ཀ༌པའེ༌ སྤུན༌ མ༌ ཅེས༌པ༌ དང༌ གཙོ༌བོའེ༌ ཞབས༌ཏོག༌པ༌ མ༌ ཨིད༌ཤེས༌ཅན༌ཞིག༌ ཨིན༌། ཁོའེ༌ ཁྱོ༌ཞ༌གུན༌ལ༌ ངའེ༌ ནས༌ལུག༌ དང༌ ངའེ༌ ཅོ༌ཨིན༌ ཡོད༌ཁན༌ ཚང༌མའེ༌ སྐོར༌ལ༌ ཞིབ༌སལ༌ ཅོས༌ཏེ༌ ཤད༌ཨིན༌། 22 ང༌ཞའེ༌ ནས༌ལུག༌གུན༌ནི༌ སྐོར༌ལ༌ ཧ༌གོ༌ ཅུགས༌ཅེས༌ དང༌ ཁྱོ༌ཞ༌གུན༌ནི༌ སེམས༌ལ༌ སྤོས༌པ༌ སྐྱེ༌ཅུག༌ཅེས༌སི༌ ཕིའ༌, ངའེ༌ ཁོ༌ ཁྱོ༌ཞའ༌ ཡོད༌ས༌ ཀལ༌ལད༌།

23 དཀོན༌མཆོག༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌, ཁྱོ༌ཞའ༌ མ༌ཤི༌ཀ༌པ༌ སྤུན༌གུན༌ལ༌ ཞི༌དེ༌ ཡང༌ ཏད༌པ༌ ཉམ༌པོ༌ ཅམས༌པ༌ སལ༌ཤིག༌། 24 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ཐའ༌མེད༌པའེ༌ ཅམས༌པ༌ ཅོ༌ཁན༌གུན༌ལ༌ དཀོན༌མཆོག༌གི༌ ཐུག༌རྗེ༌ སལ༌ལ༌ ཛད༌ཤིག༌།

✡ 4:8 4:8 སུང༌གུར༌ 68:18

✡ 4:26 4:26 སུང༌གུར༌ 4:4

✡ 5:31 5:31 གོ༌ཟུག༌ 2:24

✡ 6:2-3 6:2,3 བཀའ༌ཁྲིམས༌ ཉིས༌པ༌ 5:16

ཕི༌ལི༌པི༌པ༌

1

2

3

4

ཕི༌ལི༌པི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌།

ཕི༌ལི༌པི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འི༌ ཆག༌བྲིས༌ དང༌ སྔན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌ ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུའི༌ སྐུ༌ཚབས༌ པ༌འུ༌ལུའི༌ ཕི༌ལི༌པི༌ ཆོས༌ཚོགས༌ལ༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ཆོས༌སི༌ ཁས༌པ༌གུན༌ནི༌, འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 28 ཉེ༌ཁོར༌ལ༌ ནམ༌ པ༌འུ༌ལུ༌ རོམ༌མི༌ ནང༌ང༌ ཏང༌པོ༌རང༌ ཙོན༌ནི༌ ནང༌ང༌ ཡོད༌ཏུས༌ བྲིའ༌ ཛད༌ཀྱག༌ ཟེར༌ར༌ནོག༌།

པ༌འུ༌ལུའི༌ ཕི༌ལི༌པི༌ ཆོས༌ཚོགས༌ལ༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌གུན༌ ནི༌:

1. ཏེ༌ ཆོས༌ཚོགས༌ལ༌ པ༌འུ༌ལུ༌ ཙོན༌ནི༌ ནང༌ང༌ ཡོད༌ཁན༌བོ༌ གྱུས༌ཡོད༌པ༌, གའ༌མོའེ༌ ནས༌ཚུལ༌ ཁྱེབས༌ཤུག༌ཅེས༌སི༌ ཆག༌ལས༌པོའ༌ ཅི༌ ཆེན༌ སམ༌ཏེ༌ ཁོང༌གུན༌ལ༌ ཚེར༌ཁ༌ ཡོད༌ པ༌སང༌, པ༌འུ༌ལུའི༌ འི༌ ཆག༌བྲིས༌པོ༌ བྲིའ༌ ཛདས༌། ངོས༌པོ༌བོ༌ ནི༌ ཁོང༌ ཙོན༌ནི༌ ནང༌ང༌ ཡོད༌ཁན༌ནི༌ གྱུན༌ཚན༌བོའེ༌, གའ༌མོའེ༌ ནས༌ཚུལ༌ ཁྱེབས༌ཤེས༌སི༌ ནང༌ང༌ རོགས༌ ཛད༌ཁན༌བོ༌ ཁོང༌གུན༌ལ༌ ཤད༌ད༌ ཛདས༌།

2. ཆོས༌ཚོགས༌སི༌ ནང༌ང༌ པོ༌ མང༌པོ༌ བུད༌ཏེ༌ ཡོད༌པིན༌, ཡང༌ པ༌འུ༌ལུའི༌ ཁོང༌གུན༌ལ༌ པས༌མོ༌ གྱུར༌ཏེ༌ ཅིག༌གྲིལ༌ ཆ༌ཅེས༌ལ༌ སྤོས༌པ༌ སལས༌།

3. ཟུ༌མོ༌ ཡོད༌ཏུས༌ ཡང༌ གྱལ༌ཏེ༌ སྟིང༌ནེ༌ ཨེ༌པ༌ཕོ༌རོ༌གྲི༌ཀྲུས༌ལ༌ ཇུང༌ཁན༌ ཚང༌མ༌ ཧ༌གོ༌ཅུག༌ཅེས༌།

4. ཏད༌པ༌ཅན༌ནི༌ ཡ༌ཧུ༌དཱ༌པ༌ ཁྲིམས༌ལ༌ སྟེན༌ཁན༌ནི༌ ལབ༌ཞ༌གུན༌ མི༌ཉན༌ཅེས༌ལ༌ སྤང༌པུད༌ཅེས༌།

5. ཁོང༌ངི༌ ཏད༌པ༌ཅན༌གུན༌ལ༌ ང༌དང༌ངི༌ སྙིང༌ དང༌ སམ༌བ༌ གུན༌ལ༌ ཞི༌དེ༌ སལ༌ཁན༌ནི༌ དཀོན༌མཆོག༌གི༌ དེན༌བའེ༌ཀ༌ སྟེན༌ཏེ༌ དུག༌ཅེས༌ལ༌ སྤོས༌པ༌ སལས༌།

6. ཁོང༌ང༌ ཏང༌ཁན༌ནི༌ པེ༌ནེ༌ རོགས༌སི༌ ཕིའ༌ ཁོང༌གུན༌ལ༌ ཐུག༌རྗེ༌ཆེ༌ ཞུ༌ཅེས༌།

1

པ༌འུ༌ལུའི༌ ཇུ༌ ཞུ༌།

1:1-2

1 འི༌ ཨི༌གེ༌བོ༌ ཡེ༌ཤུ༌ མ༌ཤི༌ཀའེ༌ ཞབས༌ཏོག༌པ༌ པ༌འུ༌ལུ༌ དང༌ ཏི༌མོ༌ཐི༌ ཆོགས༌ནེ༌ ཨིན༌། ངའེ༌ ཕི༌ལི༌པི༌ གྲོང༌ཁྱེར༌རི༌ ནང༌ང༌ མ༌ཤི༌ཀ༌ ཡེ༌ཤུའི༌ ཨིན༌ཁན༌ནི༌ མི༌ ཏམ༌པ༌གུན༌, ཆོས༌ཚོགས༌སི༌ འུ༌སྐྱོང༌གུན༌ དང༌ ཞབས༌ཏོག༌ ཞུ༌ཁན༌གུན༌ལ༌ བྲིའད༌།

2 ང༌དང༌ངི༌ དཀོན༌མཆོག༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ སལ༌ལ༌ ཛད༌ཅེས༌ལ༌ ང༌ཞའེ༌ མོས༌ལམ༌ ཞུའད༌།

པ༌འུ༌ལུའི༌ ཕི༌ལི༌པི༌ ཆོས༌ཚོགས༌སི༌ ཕིའ༌ མོས༌ལམ༌ ཞུས༌།

1:3-11

3 ཁྱོ༌ཞ༌གུན༌ ཨིད༌ཏུ༌ ཅོ༌ ཟ༌ནེ༌, ངའེ༌ ང༌རང༌ངི༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌། 4 ཡང༌ ཏུས༌གྱུན༌ ངའེ༌ ཁྱོ༌ཞ༌གུན༌ནི༌ ཕིའ༌ ཐད༌པོ༌ ཉམ༌པོ༌ མོས༌ལམ༌ ཕུལ༌ལད༌། 5 ཅིའ༌ཟེར༌ན༌ ཁྱོ༌ཞ༌གུན༌ནི༌ ཏད༌པ༌ ཅོས༌པ༌ནེ༌ ཕར༌ལ༌ དག༌ས༌ ཙུགས༌པ༌, གའ༌མོའེ༌ ནས༌ཚུལ༌ ཕེལ༌ཅེས༌སི༌ ཆག༌ལས༌སི༌ ནང༌ང༌ ངའ༌ རོགས༌ ཅོ༌ཨིན༌ཞིག༌ ཨིན༌། 6 ཡང༌ ཁྱོ༌ཞ༌གུན༌ནི༌ སེམས༌སི༌ ནང༌ང༌ འི༌ ཆག༌ལས༌ ཟང༌པོ༌བོ༌ གོ༌ཟུག༌ ཛད༌ཁན༌ནི༌ དཀོན༌མཆོག༌གི༌, ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབ༌ཅེས༌སི༌ ཞག༌ག༌, ཏེ༌ ཆག༌ལས༌པོ༌ དྲན༌དྲ༌ གྲུབ༌ ཅུག༌ག༌ ཛད༌ཅེས༌པོ༌ ང༌ ལོ༌ཁྱེལ༌ རག༌།

7 ཁྱོ༌ཞའ༌ ངའེ༌ སྙིང༌ངི༌ ནང༌ང༌ ལུས༌ པ༌སང༌, ངའེ༌ ཁྱོ༌ཞའ༌ ཚང༌མའེ༌ སྐོར༌ལ༌ ཏེ༌ཟུག༌ སམ༌ཅེས༌པོ༌ རང༌ཞིན༌ ཨིན༌ནོག༌། ང༌ ཙོན༌ནི༌ ནང༌ང༌ ཡ༌ ཁྲིམས༌ཁུང༌ང༌ གའ༌མོའེ༌ ནས༌ཚུལ༌ སྐྱོབ༌ཨིན༌, ཡང༌ ཏེ༌བོ༌ དེན༌བ༌ ཨིན༌ཁན༌བོ༌ སྟན༌ཨིན༌ ཡོད༌གྲོ༌, དཀོན༌མཆོག༌གི༌ ཐུག༌རྗེ༌ གྱུད༌ཏེ༌ ཁྱོ༌ཞ༌གུན༌ནའང༌ ང༌ ཉམ༌པོ༌ ཁོང༌ངི༌ ཞབས༌ཏོག༌གི༌ ནང༌ང༌ དྲེས༌ཏེ༌ ཨིན༌ནོག༌། 8 ངེའང༌ ཁྱོ༌ཞའ༌, མ༌ཤི༌ཀ༌ ཡེ༌ཤུ༌ ཙོགས༌ལ༌ ཅམས༌པ༌ ཅོ༌ཅེས༌པོའེ༌, ངའ༌ ཁྱོ༌ཞའ༌ ཚང༌མ༌ ཡང༌སྐྱར༌ ཐུག༌ཅེས༌ལ༌ རིངས༌ཨིན༌ ཡོད༌ཁན༌བོའེ༌, སྤང༌པོ༌ དཀོན༌མཆོག༌ ཨིན༌།

9 ངའེ༌ མོས༌ལམ༌ ཞུའད༌, དཀོན༌མཆོག༌གི༌ ཁྱོ༌ཞའ༌ ཅིག༌ དང༌ ཅིག༌ག༌ ཅམས༌པ༌ ཅོ༌ཅེས༌སི༌ ནང༌ང༌ ཤེས༌རབས༌ དང༌ ཧ༌གོ༌ མང༌ང༌ སལ༌ལ༌ ཛད༌ཤིག༌། 10 མ༌ཤི༌ཀ༌ ལོགས༌ཏེ༌ ཕེབ༌ཅེས༌སི༌ ཏུས༌ ཚག༌པ༌, སེམས༌ ལག༌མོ༌ དང༌ ནོངས༌མེད༌ ལུས༌ཤེས༌སི༌ ཕིའ༌, ཚང༌མའེ༌སང༌ ཁག༌ཅན༌ ཅི༌ ཨིན༌ཁན༌བོ༌ ཁྱོ༌ཞའ༌ གྱུས༌ ཆ༌ཅེས༌ལ༌, ངའེ༌ དོད༌པ༌ ཅོའད༌། 11 ཡེ༌ཤུ༌ མ༌ཤི༌ཀ༌ གྱུད༌ཏེ༌ ཡོང༌ཁན༌ནི༌ ཀྲང༌པོ༌ བྲས༌བུ༌ ཉམ༌པོ༌ ཁྱོ༌ཞའེ༌ རང༌ངི༌ མི༌ཚེའེ༌ སྐོང༌ཤིག༌, ཏེ༌བོའེ༌ དཀོན༌མཆོག༌ག༌ སྤལ༌ དང༌ སྟོད༌པ༌ ཁྱོང༌ང༌ནོག༌།

གའ༌མོའེ༌ ནས༌ཚུལ༌ལི༌ ཡར༌གྱས༌།

1:12-17

12 སྤུན༌གུན༌, ངའེ༌ སམ༌མ༌རག༌ ཁྱོ༌ཞ༌གུན༌ལ༌ འི༌བོ༌ གྱུས༌ ཆ༌གོས༌། ངའ༌ ཇུང༌ཁན༌ ཚང༌མའེ༌ གའ༌མོའེ༌ ནས༌ཚུལ༌ལི༌ ཡར༌གྱས༌སི༌ ནང༌ང༌ རོགས༌ ཅོས༌ཏེ༌ ཨིན༌། 13 གྱལ༌པོའེ༌ ཁར༌རི༌ ནང༌ང༌ ཡོད༌ཁན༌ནི༌ མག༌མི༌ དང༌ ཞན༌མི༌ ཚང༌མའ༌, ཡེ༌ཤུའ༌ ཞབས༌ཏོག༌ ཞུ༌ཅེས༌པོའེ༌, ངའ༌ ཙོན༌ལ༌ ཀགས༌ཁན༌བོ༌ ཧ༌གོ༌ཏེ༌ ཨིན༌ནོག༌། 14 ཡང༌ ང༌ ཙོན༌ལ༌ ཀག༌ཅེས༌པོའེ༌, གཙོ༌བོ༌ ཡེ༌ཤུའི༌ཀ༌ ཏད༌པ༌ བོར༌ཁན༌ སྤུན༌ མང༌པོ༌ཞིག༌གའང༌ སེམ༌སྟོབས༌ སྐྱེས༌ཏེ༌, ཧམ༌པ༌ ཉམ༌པོ༌ ཇིག༌ཤེས༌ མེད༌པ༌, དཀོན༌མཆོག༌གི༌ བཀའ༌ ཞན༌མ༌གུན༌ལ༌ ཤད༌ཨིན༌ ཨིན༌ནོག༌།

15 ཁ༌ཅིག༌གི༌ ངའེ༌ཀ༌ ཚིག༌ཅེས༌ ཡོངས༌ཏེ༌ མིང༌ཅན༌ གྱུར༌ཅེས༌སི༌ དོད༌པ༌ བོར༌ཏེ༌ མ༌ཤི༌ཀའེ༌ སྐོར༌ལ༌ ཤད༌ཅེས༌པོ༌ དེན༌བ༌ ཨིན༌ནོག༌། ཨིན༌ནའང༌ ཞན༌ ཁ༌ཅིག༌གི༌ མ༌ཤི༌ཀའེ༌ སྐོར༌ལ༌ སེམས༌ ཟང༌པོའེ༌ ཐོག༌ནེ༌ ཤད༌ཨིན༌ ཨིན༌ནོག༌། 16 ཡ༌ཤའེ༌ ནང༌ང༌ མ༌ཤི༌ཀའེ༌ སྐོར༌ལ༌ ཤད༌ཁན༌གུན༌ལ༌, དཀོན༌མཆོག༌གི༌ གའ༌མོའེ༌ ནས༌ཚུལ༌ སྐྱོབ༌ཅེས༌ལ༌ ང༌ འི༌རུ༌ བོར༌ར༌ ཛད༌ཁན༌བོ༌ ཧ༌གོ༌ཏེ༌ ཨིན༌ནོག༌། 17 ཨིན༌ནའང༌ ངའེ༌ཀ༌ ཚིག༌ཅེས༌ ཡང༌ མིང༌ཅན༌ གྱུར༌དོད༌ ཡོད༌ཏེ༌ མ༌ཤི༌ཀའེ༌ སྐོར༌ལ༌ ཤད༌ཁན༌གུན༌ནི༌ སེམས༌ ཟང༌པོའེ༌ ཐོག༌ནེ༌ མ༌ཤད༌ད༌, ང༌ ཙོན༌ནི༌ ནང༌ང༌ ཡོད༌ཏུས༌ ནགས༌ མང༌ང༌ ཐོང༌ཅུག༌ཅེས༌སི༌ ཕིའ༌ ཤད༌ཨིན༌ ཨིན༌ནོག༌།

མ༌ཤི༌ཀའེ༌ ཕིའ༌ པ༌འུ༌ལུའི༌ མི༌ཚེ༌།

1:18-26

18 གྱུན༌ཚན༌བོ༌ ཟང༌པོ༌ ཨིན༌གྲོ༌ ཡ༌ ངན༌པ༌, ཏེ༌བོ༌ ཁག༌ཅན༌ཞིག༌ མ༌ནོག༌, ཁག༌ཅན༌བོ༌ ནི༌ མ༌ཤི༌ཀའེ༌ སྐོར༌ལ༌ གའ༌མོའེ༌ ནས༌ཚུལ༌ ཤད༌ཨིན༌ ཡོད༌ཁན༌བོ༌ ཨིན༌ནོག༌, ཏེན༌ན༌བོའེ༌ཕིའ༌ ང༌ ཐད༌པོ༌ ཨིན༌། འོ༌ན༌ ངའེ༌ ཏ༌རུང༌ངའང༌ ཐད༌པོ༌ ཅོ༌ཨིན༌། 19 ཁྱོ༌ཞ༌གུན༌ནི༌ མོས༌ལམ༌ དང༌ ཡེ༌ཤུ༌ མ༌ཤི༌ཀའེ༌ ཐུག༌ཉིད༌དི༌ རོགས༌ གྱུད༌ཏེ༌, ངའ༌ ཏེ༌ རྡུག༌ངལ༌གུན༌ནེ༌ ཐར༌པ༌ ཐོབ༌ཅེས༌པོ༌ ང༌ གྱུས༌ཡོད༌།

20 ངའེ༌ སེམས༌སི༌ དོད༌པ༌ དང༌ རེ༌ཝ༌ ཆེན༌མོ༌བོ༌ མ༌ཤི༌ཀའེ༌ སྐོར༌ལ༌ ཤད༌ཅེས༌ལ༌ ཁྲེལ༌ མ༌ཁྲེལ༌ལ༌ སེམ༌སྟོབས༌ ཉམ༌པོ༌ ཤད༌ཅེས༌པོ༌ ཨིན༌, ཀ༌ཟུག༌ ངའེ༌ ཅོ༌ཨིན༌ ཡོངས༌ཏེ༌ ཨིན༌། ཏ༌ ང༌ ཤི༌ན༌ ཡ༌ ང༌ སོན༌ནའང༌, ང༌རང༌ངི༌ མི༌ཚེའེ༌ ནང༌ང༌ མ༌ཤི༌ཀ༌ རྩི༌ཝ༌ ཁྱོང༌ཅེས༌པོ༌ ངའེ༌ དོད༌པ༌ ཨིན༌། 21 ངའ༌ སོན༌ཏེའ༌ དུག༌ཅེས༌པོ༌ ནི༌ མ༌ཤི༌ཀའ༌ རྩི༌ཝ༌ ཁྱོང༌ཅེས༌སི༌ ཕིའ༌ ཨིན༌, ཡང༌ ཤི༌ཅེས༌པོ༌ ནི༌ ངའེ༌ ཕིའ༌ ཏེ༌སང༌ མང༌ང༌ ཕན༌ཐོགས༌ཅན༌ཞིག༌ ཨིན༌, ཅིའ༌ཟེར༌ན༌ ང༌ ཁོང༌ ཉམ༌པོ༌ ལུས༌ཨིན༌། 22 ང༌ འི༌ ཟུགས༌པོའེ༌ ནང༌ང༌ དུག༌ན༌, ངའེ༌ མ༌ཤི༌ཀའེ༌ ཕིའ༌ བྲས༌བུ༌ སྨིན༌ ཅུག༌ཨིན༌, ཨིན༌ནའང༌ ང༌ ཅའང༌ གྱུས༌མེད༌ ཏེ༌ ཉིས༌ཀོའེ༌ ནང༌ནེ༌ ཀ༌བོ༌ གྱལ༌ལ༌ ཨིན༌། 23 ངའེ༌ སེམས༌སི༌ ནང༌ང༌ ཐེ༌ཚོམས༌ རག༌, ཏེ༌ ཉིས༌ཀོའེ༌ ནང༌ནེ༌ ཀ༌བོ༌ ངའེ༌ ལྡམ༌ཨིན༌། ང༌ འི༌ ཇིག༌རྟེན༌བོ༌ ཕངས༌ཏེ༌ མ༌ཤི༌ཀ༌ ཉམ༌པོ༌ ནམ༌ཁའེ༌ ནང༌ང༌ ལུས༌ཤེས༌སི༌ དོད༌པ༌ རག༌, ཀ༌བོ༌ ངའེ༌ ཕིའ༌ མང༌ང༌ གྱལ༌ལ༌ཞིག༌ ཨིན༌། 24 ཨིན༌ནའང༌ ང༌ ཏ༌རུང༌ངའང༌ ཁྱོ༌ཞ༌གུན༌ ཉམ༌པོ༌ ལུས༌ཤེས༌པོ༌, ཁྱོ༌ཞ༌གུན༌ནི༌ ཕིའ༌ མང༌ང༌ ཕན༌ཐོགས༌ ཆེའ༌ ཨིན༌ནོག༌།

25 ཁྱོ༌ཞ༌གུན༌ ཏད༌པའེ༌ ནང༌ང༌ ལྡན༌ཅེས༌ དང༌ ཐད༌པོ༌ ཅོ༌ཅེས༌སི༌ ཕིའ༌, ང༌ ཁྱོ༌ཞ༌གུན༌ ཉམ༌པོ༌ དུག༌ཅེས༌ ཡང༌ འི༌ ཟུགས༌པོའེ༌ ནང༌ང༌ ཏ༌རུང༌ངའང༌ ལུས༌ཤེས༌པོ༌, ངའ༌ ཐེ༌ཚོམས༌ མེད༌པ༌ གྱུས༌ཡོད༌། 26 ངའ༌ ཡོང༌ང༌ཅིག༌, ཁྱོ༌ཞ༌གུན༌ནི༌ མ༌ཤི༌ཀ༌ ཡེ༌ཤུའ༌ མང༌ང༌ སྟོད༌པ༌ ཕུལ༌ཨིན༌, ཅིའ༌ཟེར༌ན༌ ཁོང༌ངི༌ ང༌ ཁྱོ༌ཞ༌གུན༌ནི༌ཀ༌ ལོགས༌ཏེ༌ ཁྱོང༌ང༌ ཛདས༌།

ནམ༌ཁའེ༌ ཡུལ༌མི༌ ཙོགས༌ལ༌ དུག༌གོས༌།

1:27-30

27 ཚང༌མའེ༌སང༌ ཁག༌ཅན༌བོ༌, ཁྱོ༌ཞ༌གུན༌ནི༌ མ༌ཤི༌ཀའེ༌ གའ༌མོའེ༌ ནས༌ཚུལ༌ལི༌ ཕིའ༌ འོས༌པ༌ཅན༌ནི༌ མི༌ཚེ༌ཞིག༌ ཕུད༌གོ༌ཤེས༌ ཨིན༌ནོག༌། ང༌ ཁྱོ༌ཞ༌གུན༌ ཡོད༌ས༌ ཡོངས༌ཏེ༌ ཐོང༌ཨིན༌ ཡ༌ ང༌ ཁྱོ༌ཞ༌གུན༌ནི༌ སྐོར༌ལ༌ ཚོར༌ཨིན༌, གའ༌མོའེ༌ ནས༌ཚུལ༌ལི༌ ལོན༌བོའེ༌ ཕིའ༌, ཁྱོ༌ཞ༌གུན༌ སེམས༌སི༌ ནང༌ང༌ ཅིག༌གྲིལ༌ སོང༌ཏེ༌ མག༌མི༌ ཅིག༌གི༌ ཚུལ༌ལ༌ ནོལ༌ཨིན༌ དུག༌ཅེས༌པོ༌ ང༌ གྱུས༌ཆེན༌། 28 ཅི༌ཚང༌མའེ༌ ནང༌ང༌ གྱབ༌གལ༌ ཅོ༌ཁན༌གུན༌ནི༌ ཀ༌ནེ༌ ཇིགས༌ མ༌ཇིགས༌། ཁོང༌གུན༌ལ༌ མི༌ཇིགས༌ཤེས༌པོ༌ ནི༌ ཁོང༌གུན༌ མེད༌ཁན༌ ཅོའ༌ ཛད༌ཅེས༌, ཡང༌ ཁྱོ༌ཞ༌གུན༌ སྐྱོབ༌བ༌ ཛད༌ཅེས༌སི༌ སྟགས༌ཤིག༌ ཨིན༌ནོག༌, དཀོན༌མཆོག༌གི༌ ཏེ༌ ཚང༌མ༌ ཇུང༌ ཅུག༌ག༌ ཛད༌ཨིན༌། 29 དཀོན༌མཆོག༌གི༌ ཁྱོ༌ཞ༌གུན༌ལ༌ མ༌ཤི༌ཀ༌ ཏད༌པ༌ ཅོ༌ཅེས༌ ཅིག༌པོ༌ མན༌པ༌, ཁོང༌ངི༌ ཕིའ༌ ནགས༌བར༌དོ༌ ཐོང༌ཅེས༌སི༌ རྩི༌ཝ༌བོ༌ སལ༌ལ༌ ཛད༌ཏེ༌ ཨིན༌། 30 ཁྱོ༌ཞ༌གུན༌ནའང༌ ངའ༌ ཇུངས༌ཁན༌ནི༌ ནགས༌ ཙོགས༌ ཐོང༌ཨིན༌ ཨིན༌ནོག༌, ངའ༌ ནགས༌ ཐོང༌ཁན༌བོ༌ ཁྱོ༌ཞ༌གུན༌ནི༌ ཐོང༌ཏེ༌ ཨིན༌ནོག༌, ཡང༌ ངའ༌ ཏ༌རུང༌ངའང༌ ཐོང༌ཨིན༌ ཡོད༌ཁན༌བོ༌ ཁྱོ༌ཞའེ༌ ཚོར༌ཨིན༌ ཨིན༌ནོག༌།

2

ཡེ༌ཤུ༌ གྲུལ༌ལ༌ ཛད༌ཁན༌ནི༌ པས༌མོའེ༌ ལམ༌མི༌ཀ༌ གྲུལ༌།

2:1-11

1 མ༌ཤི༌ཀའེ༌ ཨིན༌ཅེས༌པོའེ༌ ཁྱོ༌ཞ༌གུན༌ལ༌ སྤོས༌པ༌ མ༌ཐོབ༌བ༌? ཅི༌ མ༌ཤི༌ཀའེ༌ ཅམས༌པའེ༌ ནང༌ང༌ སེམས༌དེ༌ མེ༌རག༌ག༌? ཅི༌ ཁྱོ༌ཞ༌གུན༌ དཀོན༌མཆོག༌གི༌ ཐུག༌ཉིད༌ ཉམ༌པོ༌ བྲེལ༌ཏེ༌ མེད༌ད༌? ཅི༌ ཁྱོ༌ཞ༌གུན༌ལ༌ མ༌ཤི༌ཀའེ༌ ཡ༌ཤ༌ དང༌ སྙིང༌རྗེ༌ མ༌ཐོབ༌བ༌? 2 ཀལ༌ཏེས༌ ཁྱོ༌ཞའེ༌ ནང༌ང༌ ཏེ༌ ཚང༌མ༌ ཡོད༌ན༌, སྙིང༌ ཅིག༌ གྱུར༌ཏེ༌, ཅིག༌ དང༌ ཅིག༌ག༌ ཅམས༌པ༌ ཅོས༌ཏེ༌, སེམས༌ དང༌ དོད༌པའེ༌ ནང༌ང༌ ཅིག༌ གྱུར༌ཏེ༌ ངའེ༌ ཐད༌པོ༌གུན༌ དྲན༌དྲ༌ གྲུབ༌ཅུག༌ཤིག༌།

3 ཅི༌ཞིག༌གའང༌ རང༌དོད༌ ཡ༌ ཞན༌མའེ༌ རྩི༌ཝ༌ ཐོབ༌ཅེས༌སི༌ རེ༌ཝའེ༌ ནང༌ང༌ མ༌ཅོའ༌, སེམས༌ པས༌མོ༌ ཉམ༌པོ༌ ཞན༌མ༌ རང༌ངི༌ སང༌ མང༌ང༌ རིན༌ཅན༌ སམས༌ཏེ༌ ཅོ༌ཤིག༌། 4 ཁྱོ༌ཞའ༌ རེ༌རེ༌ རང༌དོན༌ ཅིག༌པོ༌ མ༌ཅོའ༌, ཞན༌མའེ༌ ཕན༌ཐོགས༌སི༌ ཕིའང༌ སམ༌བ༌ ཏོང༌ཤིག༌།

5 ཁྱོ༌ཞ༌གུན༌ནི༌ སམ༌ཚུལ༌ མ༌ཤི༌ཀ༌ ཡེ༌ཤུའི༌ ཙོགས༌ ཡོང༌གོ༌ཤེས༌ ཨིན༌ནོག༌།

6 ཞན༌ ཁོང༌ ཁོང༌རང༌ དཀོན༌མཆོག༌ ཨིན༌ཏེའང༌,

ཁོང༌ངི༌ དཀོན༌མཆོག༌ དྲན༌དྲ༌ ཨིན༌ཁན༌ནི༌ ཀོ༌ས༌བོ༌

ཐམས༌ཏེ༌ བོར༌ཨིན༌ མ༌ནེ༌ སམ༌མ༌ མ༌ཛདས༌།

7 ཨིན༌ནའང༌ ཁོང༌ངི༌ ནམ༌ཁའེ༌ ཐོབ༌ཏང༌ ཚང༌མ༌ ཕང༌ང༌ ཛད༌ཏེ༌,

ཡོག༌པོ༌ ཙོགས༌ གྱུར༌ར༌ ཛད༌ཏེ༌, མིའི༌ ཚུལ༌ལ༌ སྐྱེའ༌ ཛདས༌།

8 ཁོང༌རང༌ པས༌མོ༌ ཅོའ༌ ཛད༌ཏེ༌,

ཀྲོངས༌ཀྲོངས༌ ཚག༌པའང༌ དཀོན༌མཆོག༌གི༌ ཁའ༌ཉན༌ན༌ ཛདས༌,

ཡང༌ན༌ མ༌སྲན༌ཏྲེ༌ རྡུག༌ངལ༌ཅན༌ནི༌ རྐྱང༌ཤིང༌ངི༌ཀ༌ ཀྲོང༌ཤེས༌པོའང༌།

9 ཏེན༌ན༌བོའེ༌ཕིའ༌ དཀོན༌མཆོག༌གི༌ ཁོང༌ང༌ ཚང༌མའེ༌སང༌ རྩི༌ཝ༌ཅན༌ནི༌ ནས༌སའེ༌ཀ༌ སྟག༌ག༌ ཛདས༌།

ཡང༌ ཚང༌མའེ༌སང༌ རྩིས༌ཏང༌ཅན༌ནི༌ ཚན༌བོ༌ སལ༌ལ༌ ཛདས༌།

10-11 ཏེན༌ན༌ གྱུན༌ཚན༌བོའེ༌ ཕིའ༌ ཡེ༌ཤུའི༌ ཚན༌ སྔོན༌ ཟ༌ནེ༌,

ནམ༌ཁའེ༌ ནང༌ང༌, ཇིག༌རྟེན༌ནི༌ཀ༌ ཡང༌ སའེ༌ ཡོག༌ག༌,

སྲོག༌ ཡོད༌ཁན༌ ཚང༌མའེ༌ པིག༌དོང༌ ཙུགས༌ཏེ༌

ཡེ༌ཤུ༌ མ༌ཤི༌ཀ༌ ནི༌ གཙོ༌བོ༌ ཨིན༌ནོག༌ ཟེར༌ཨིན༌,

ཏེ༌བོའེ༌ དཀོན༌མཆོག༌ ཡབ༌བ༌ སྤལ༌ ཁྱོང༌ང༌ ཛད༌ཨིན༌།

ཇིག༌རྟེན༌ནི༌ ནང༌ང༌ འོད༌ ཙོགས༌ གྱུར༌།

2:12-18

12 ངའེ༌ ཅེས༌པའེ༌ ཛ༌འོ༌གུན༌, ང༌ ཁྱོ༌ཞ༌གུན༌ ཉམ༌པོ༌ ཡོད༌ ཟ༌ནེ༌, ཁྱོ༌ཞའེ༌ ཏུས༌གྱུན༌ ངའེ༌ ལབ༌ཞ༌གུན༌ ཁའ༌ཉན༌ཏེ༌ གྲུལ༌ལ༌ ཙོགས༌ལ༌, ང༌ ཁྱོ༌ཞའ༌ ཉམ༌པོ༌ མེད༌ ཟ༌ནེ༌ ཏེ༌སང༌ མང༌ང༌ ཁའ༌ཉོན༌ཤིག༌། ཡང༌ དཀོན༌མཆོག༌ག༌ རྩི༌ཝ༌ དང༌ ཁོང༌ངི༌ ཇིགས༌སི༌ ནང༌ང༌ སྟན༌ན༌ ཛད༌ཁན༌ནི༌ ལམ༌མི༌ཀ༌ གྲུལ༌ཨིན༌ ཐར༌པའེ༌ ཕིའ༌ རྩོན༌གྲུས༌ ཅོ༌ཤིག༌། 13 ཅིའ༌ཟེར༌ན༌ དཀོན༌མཆོག༌ ཁོང༌རང༌ངི༌ ཁྱོ༌ཞ༌གུན༌ནི༌ ནང༌ང༌ ཆག༌ལས༌ ཛད༌ཏེ༌ ཁོང༌ ཐུགས༌ཐད༌ཁན༌ནི༌ ལས༌ ཅོ༌ཅེས༌ལ༌ དོད༌པ༌ དང༌ ཁྱུད༌ སལ༌ལ༌ ཛད༌ད༌ནོག༌།

14-15 སུ༌ཞིག༌གིའང༌ ཁྱོ༌ཞ༌གུན༌ལ༌ སྐྱོན༌ ཀལ༌ མི༌ཉན༌ཅེས༌སི༌ ཕིའ༌, ཅི༌ཞིག༌ ཅོ༌ནའང༌ ཟེར༌གྱུ༌ མ༌ཏང༌ང༌ ཡ༌ ཟེར༌ལེན༌ མེད༌པ༌ ཅོ༌ཤིག༌། ཡང༌ དཀོན༌མཆོག༌གི༌ ཕྲུ༌གུ༌ ཙོགས༌ལ༌, ཁྱོ༌ཞའེ༌ མི༌ཚེ༌བོ༌ ནོངས༌མེད༌ དང༌, རྩང༌མ༌ཞིག༌ ཕུད༌ཤིག༌། ཏེ༌ནེ༌ གོབ༌སྐོར༌ཁན༌ དང༌ སྡིག༌ཅན༌ གངས༌ཏེ༌ ཡོད༌ཁན༌ནི༌ ཇིག༌རྟེན༌ནི༌ ནང༌ང༌ ཁྱོ༌ཞ༌གུན༌ སྐར༌མ༌ ལྡང༌ཤན༌ ཙོགས༌ལ༌ ཐོང༌ཨིན༌། 16 ཐའ༌མེད༌པའེ༌ མི༌ཚེ༌ ཁྱོང༌ཁན༌ནི༌ བཀའ༌བོ༌ སྟན༌པོ༌ ཐམས༌ཏེ༌ དུག༌ཤིག༌, ཏེ༌ནེ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབས༌ཅེས༌སི༌ ཞག༌ག༌, ཁྱོ༌ཞ༌གུན༌ནི༌ ཕྲོའ༌ ངའེ༌ རྩོན༌གྲུས༌ ཚང༌མ༌ ཏོན༌མེད༌ལ༌ མ༌ཆའ༌, ང༌ ཁྱོ༌ཞ༌གུན༌ནི༌ཀ༌ ཕོ༌སོ༌ ཚོར༌ཨིན༌། 17 ངའེ༌ མི༌ཚེ༌བོ༌ ཁྱོ༌ཞའེ༌ ཏད༌པ༌ཅན༌ནི༌ ཞབས༌ཏོག༌གི༌ ཆོད༌པ༌ ཕུལ༌ཁན༌ནི༌ཀ༌ ཆུ༌ཕུད༌ ཙོགས༌ལ༌ ཕུལ༌ནའང༌ ང༌ ཐད༌པོ༌ རག༌, ཡང༌ ངའེ༌ ཁྱོ༌ཞ༌གུན༌ ཉམ༌པོ༌ སྐྱིད༌པོ༌ ཅོ༌ཨིན༌། 18 འོ༌ན༌, ཁྱོ༌ཞ༌གུན༌ནིའང༌ ང༌ ཉམ༌པོ༌ ཐད༌པོ༌ དང༌ སྐྱིད༌པོ༌ ཅོ༌གོ༌ཤེས༌ ཨིན༌ནོག༌།

ཏི༌མོ༌ཐི༌ དང༌ ཨེ༌པ༌ཕོ༌རོ༌གྲི༌ཀྲུས༌སི༌ སྐོར༌ལ༌།

2:19-30

19 ཀལ༌ཏེས༌ གཙོ༌བོ༌ ཡེ༌ཤུའི༌ གོངས༌པ༌ སལ༌ན༌, ངའེ༌ ཏི༌མོ༌ཐི༌ ཁྱོ༌ཞའེ༌ཀ༌ གྱོགས༌པ༌ ལམ༌ཅུག༌ཅེས༌སི༌ རེ༌ཝ༌ བོར༌རད༌། ཏེ༌ནེ༌ ཁོའེ༌ ཁྱོ༌ཞ༌གུན༌ནི༌ སྐོར༌ལ༌ ནས༌ཚུལ༌ ཤད༌ཏེ༌ ངའ༌ ཐད༌པོ༌ ཆ༌ཅུག༌ཨིན༌། 20 འི༌ཀ༌ ཁྱོ༌ཞ༌གུན༌ ཏད༌པའེ༌ ནང༌ང༌ ལྡན༌ན༌ད༌ ལྡན༌ན༌ མེད༌ སམས༌ཏེ༌ དེན༌བའེ༌ ཚེར༌ཁ༌ ཅོ༌ཁན༌ ཁོ༌ མ༌ནེ༌ ཡང༌སུ༌ཞིག༌གའང༌ མེད༌། 21 ཅིའ༌ཟེར༌ན༌ ཞན༌མ༌ ཚང༌མའེ༌ རང༌དོན༌ མ༌ནེ༌ མ༌ཤི༌ཀ༌ ཡེ༌ཤུའི༌ ཐུགས༌དོད༌དི༌ ཕིའ༌ ཚེར༌ཁ༌ ཅོའ༌ མི༌དུག༌། 22 ཨིན༌ནའང༌ ཁྱོ༌ཞ༌གུན༌ལ༌ ཏི༌མོ༌ཐིའི༌ ཁོ༌རང༌ ཨིད༌ཤེས༌ཅན༌ སྟན༌ཁན༌བོ༌ གྱུས༌ཨིན༌ནོག༌, ཅིའ༌ཟེར༌ན༌ ཁོའེ༌ བུ༌ཚ༌ཞིག༌གི༌ རང༌ངི༌ ཨ༌བའ༌ ཞབས༌ཏོག༌ ཞུའ༌ ཙོགས༌ལ༌, གའ༌མོའེ༌ ནས༌ཚུལ༌ ཤད༌ཅེས༌སི༌ ནང༌ང༌ ང༌ ཉམ༌པོ༌ ཞབས༌ཏོག༌ ཞུས༌ཏེ༌ ཨིན༌། 23 འི༌ཀ༌ ང༌ ཉམ༌པོ༌ ཇུང༌ཅེས༌པོ༌ ཧ༌གོའ༌ཅིག༌, ངའེ༌ ཁོ༌ ཁྱོ༌ཞའེ༌ཀ༌ ལམ༌ཅུག༌ཅེས༌སི༌ རེ༌ཝ༌ ཨིན༌། 24 ང༌ ལོ༌ཁྱེལ༌ རག༌, གཙོ༌བོའེ༌ ངའང༌ ཁྱོ༌ཞ༌གུན༌ ཡོད༌ས༌ གྱོགས༌པ༌ ཡོང༌ ཅུག༌ག༌ ཛད༌ཨིན༌།

25 ཨིན༌ནའང༌ ངའེ༌ སྤུན༌, ཕྲོ༌པ༌ དང༌ ཕྲོ༌པ༌ མག༌མི༌ ཨིན༌ཁན༌ནི༌ ཨེ༌པ༌ཕོ༌རོ༌གྲི༌ཀྲུས༌ ཁྱོ༌ཞའེ༌ཀ༌ ལོགས༌ཏེ༌ ལམ༌ཅུག༌ཅེས༌པོ༌ ཁག༌ཅན༌ སམ༌། ཁོ༌ ཁྱོ༌ཞའེ༌ ཚབས༌ ཅོས༌ཏེ༌ ངའེ༌ སྒོས༌དོམ༌གུན༌ལ༌ སྟ༌སྟོག༌ ཅོ༌ཅེས༌སི༌ ཕིའ༌ ཁྱོ༌ཞ༌གུན༌ནི༌ ལམ༌ཅུགས༌ཏེ༌ ཨིན༌པིན༌། 26 ཁོ༌ ཁྱོ༌ཞའ༌ ཚང༌མ༌ སྲན༌ཏྲེ༌ ཐུག༌ཉིན༌ དུག༌, ཡང༌ ཁྱོ༌ཞ༌གུན༌ལ༌ ཁོའ༌ ཟུ༌མོ༌ དུག༌ ཟེར༌ཏེ༌ ཚོར༌ པ༌སང༌, ཁོའེ༌ ཁྱོ༌ཞ༌གུན༌ནི༌ ཕིའ༌ ཚེར༌ཁ༌ ཅོ༌རུག༌། 27 ཏན༌ཏན༌ལ༌ ཁོའ༌ ཟུ༌མོ༌ སྲན༌ཏྲེ༌ ཡོངས༌, ཡང༌ ཤི༌ཅེས༌ ཡོད༌པིན༌། ཨིན༌ནའང༌ དཀོན༌མཆོག༌གི༌ ཁོའེ༌ཀ༌ ཐུག༌རྗེ༌ ཛདས༌, ཁོ༌ ཅིག༌པོའེ༌ཀ༌ མན༌པ༌, ང༌ ཚེར༌ཁའེ༌ཀ༌ ཚེར༌ཁའ༌ མི༌ཇུང༌ཅེས༌སི༌ ཕིའ༌ ངའེ༌ཀའང༌ ཐུག༌རྗེ༌ ཛདས༌།

28 ཁྱོ༌ཞ༌གུན༌ནི༌ ཁོ༌ ཐོངས༌ཏེ༌ ཐད༌པོ༌ ཆ༌ཅེས༌ དང༌ ངའེ༌ སེམས༌སི༌ ནང༌ངའང༌ ཁྱོ༌ཞའེ༌ ཕིའ༌ ཚེར༌ཁ༌བོ༌ ཉུ༌ངུན༌ ཆ༌ཅེས༌ལ༌ ཁོ༌ ཁྱོ༌ཞའེ༌ཀ༌ ལམ༌ཅུག༌ཅེས༌སི༌ ངའ༌ དོད༌པ༌ ཆེན༌མོ༌ རག༌། 29 མ༌སྲན༌ཏྲེ༌ ཐད༌པོ༌ ཉམ༌པོ༌ ཁྱོ༌ཞ༌གུན༌ནི༌ གཙོ༌བོའེ༌ ནང༌ང༌ ཁོའ༌ རང༌ངི༌ སྤུན༌ ཙོགས༌ལ༌ གའ༌སུས༌ ཞུས༌, ཡང༌ ཁོ༌ ཙོགས༌སི༌ མི༌གུན༌ལའང༌ རྩི༌ཝ༌ ཅོས༌། 30 ཅིའ༌ཟེར༌ན༌ མ༌ཤི༌ཀའེ༌ ཞབས༌ཏོག༌གི༌ ནང༌ང༌ ཁོའེ༌ ཁོ༌རང༌ང༌ སྣང༌ང༌ མ༌ཏང༌ང༌, ཁྱོ༌ཞའེ༌ ཚབས༌ལ༌ ངའ༌ རོགས༌ ཅོ༌ཨིན༌ ཁོ༌ ཤི༌ཅེས༌ལ༌ ཐུག༌།

3

ཀྲང༌པོའེ༌ ལམ༌།

3:1-11

1 སྟིང༌ཇུག༌ག༌, ངའེ༌ སྤུན༌གུན༌, གཙོ༌བོའེ༌ ནང༌ང༌ ཐད༌པོ༌ ཅོ༌ཤིག༌། ཁྱོ༌ཞའ༌ འི༌ སྤེ༌ར༌གུན༌ ལྡབས༌ཏེ༌ ཤད༌ཅེས༌ལ༌ ང༌ སུན༌ཅེས༌ མེ༌རག༌། འི༌བོ༌ ཁྱོ༌ཞ༌གུན༌ནི༌ སྲུང༌སྐྱོབ༌བི༌ ཕིའ༌ ཨིན༌།

2 ཁྱི༌ ཙོགས༌, ངན༌པ༌ ལས༌ ཅོ༌ཁན༌, ཐར༌པ༌ ཐོབ༌ཅེས༌སི༌ ཕིའ༌ སུན༌ནད༌ ཅོ༌གོས༌ ཟེར༌ཁན༌ནི༌ འི༌ ཡ༌ཧུ༌དཱ༌པ༌གུན༌ནི༌ ཀ༌ནེ༌ ཤང༌ ཅོ༌ཤིག༌། 3 ང༌དང༌ ནི༌: སེམས༌ལ༌ སུན༌ནད༌ ཛད༌ཏེ༌ དཀོན༌མཆོག༌གི༌ དེན༌བའེ༌ མི༌གུན༌, ཁོང༌ངི༌ ཐུག༌ཉིད༌ གྱུད༌ཏེ༌ ཅོལ༌ཁན༌, ཡེ༌ཤུ༌ མ༌ཤི༌ཀའེ༌ ང༌དང༌ངི༌ ཕིའ༌ ཛད༌ཁན༌གུན༌ལ༌ སྟོད༌པ༌ ཕུལ༌ཁན༌ དང༌ ཇིག༌རྟེན༌པའེ༌ ལུག༌སྲོལ༌གུན༌ནི༌ཀ༌ ལོ༌ཁྱེལ༌ མ༌ཅོ༌ཁན༌གུན༌ ཨིན༌ནོག༌། 4 ཏེ༌ཙོགས༌སི༌ ཇིག༌རྟེན༌པའེ༌ ལུག༌སྲོལ༌གུན༌ནི༌ཀ༌ ངེའང༌ ལོ༌ཁྱེལ༌ ཅོ༌ཉན༌ཅེས༌ ཡོད༌པིན༌།

ཀལ༌ཏེས༌ སུ༌ཞིག༌ག༌ ཏེ༌ ལུག༌སྲོལ༌གུན༌ལ༌ ལོ༌ཁྱེལ༌ ཅོ༌ཅེས༌སི༌ གྱུན༌ཚན༌ ཡོད༌ན༌ ངའང༌ མ༌ མང༌པོ༌ ཡོད༌: 5 སྤེར༌ན༌ སྐྱེས༌ཏེ༌ ཞག༌ རྒྱད༌པའེ༌ ཞག༌ག༌ * ངའ༌ སུན༌ནད༌ ཅོས༌, ང༌ ཨིས༌ར༌ཨེལ༌པ༌ ཨིན༌, ང༌ ཨིས༌ར༌ཨེལ༌ལི༌ རྩི༌ཝ༌ཅན༌ནི༌ སྡེ༌ བེན༌ཡཱ༌མིན༌ ཟེར༌ཁན༌ནེ༌ ཨིན༌, ང༌ དང༌ ངའེ༌ ཕ༌མེས༌པོ༌ ཚང༌མ༌ ཨིབ༌རི༌པ༌ ཨིན༌, ཁྲིམས༌ རེ༌རེ༌ གྱལ༌ལ༌ ཅོས༌ཏེ༌ སྲུང༌ཁན༌ནི༌ ཆོས༌སི༌ སྡེ༌ ཕ༌རུ༌ཤི༌པ༌ ཟེར༌ཁན༌བོའེ༌ ནང༌ནེ༌ ངའང༌ ཨིན༌པིན༌, 6 དཀོན༌མཆོག༌གི༌ ཕིའ༌ སེམས༌ཤུགས༌ ཉམ༌པོ༌ ངའེ༌ ཡེ༌ཤུའི༌ ཆོས༌ཚོགས༌གུན༌ལ༌ ནགས༌ སྟན༌པིན༌, ཡ༌ཧུ༌དཱ༌པ༌གུན༌ནི༌ ཁྲིམས༌ ནང༌ཞིན༌ ང༌ སྐྱོན༌མེད༌ཞིག༌ ཨིན༌པིན༌།

7 ཨིན༌ནའང༌ ཀ༌གུན༌ ངའེ༌ སྔུན༌ལ༌ མའ༌ རིན༌ཅན༌ རྩིའད༌པིན༌, ཏ༌ ངའེ༌ དག༌ས༌ རིན༌མེད༌ རྩིའད༌ ཅིའ༌ཟེར༌ན༌ ངའེ༌ ཕིའ༌ མ༌ཤི༌ཀ༌ ཀྲོངས༌ས༌ ཛདས༌། 8-9 འོ༌ན༌ ནམ༌ ངའེ༌ མ༌ རིན༌ཅན༌ གཙོ༌བོ༌ ཡེ༌ཤུ༌ མ༌ཤི༌ཀ༌ ངོ༌ཤེ༌ཤེས༌པོ༌ ཉམ༌པོ༌ ལྡུར༌ན༌ ཏེ༌ ཚང༌མའ༌ ཅའང༌རིན༌ མེད༌ཏེ༌ ཨིན༌ནོག༌། ཁོང༌ ཉམ༌པོ༌ བྲེལ༌ ཡོད༌ཅེས༌ དང༌ ཁོང༌ངི༌ ཨིན༌ཅེས༌སི༌ ཕིའ༌ ངའེ༌ ཏེ༌ ཚང༌མ༌ ཁྱིམ༌ས༌ ཙོགས༌ རྩིས༌ཏེ༌, ཕང༌ ཚར༌ཏེ༌ ཨིན༌། ཡ༌ཧུ༌དཱ༌པའེ༌ ཁྲིམས༌གུན༌ ཁའ༌ཉན༌ཅེས༌པོ༌ མན༌པ༌ མ༌ཤི༌ཀའེ༌ཀ༌ ཏད༌པ༌ ཁྱོང༌ཅེས༌པོ༌ གྱུད༌ཏེ༌ ང༌ ཀྲང༌པོ༌ ཐེའ༌ཛད༌ཏེ༌ ཨིན༌, ཅིའ༌ཟེར༌ན༌ དཀོན༌མཆོག༌གི༌ དུན༌ལ༌ ང༌དང༌ ཀྲང༌པོ༌ ཨིན༌ཅེས༌པོ༌ ནི༌ ཏད༌པའེ༌ཀ༌ རག༌ལས༌ཏེ༌ ཨིན༌ནོག༌། 10 ང༌ མ༌ཤི༌ཀ༌ ཤེ༌ཤེས༌ ཡང༌ ཤི༌ཁན༌གུན༌ནི༌ ཕྲོ༌ནེ༌ སོན༌པོ༌ ལང༌ང༌ ཛད༌ཁན༌ནི༌ དཀོན༌མཆོག༌གི༌ ཏེ༌ ཝང༌ ཀྲག༌པོའེ༌ ཐོང༌ངོམས༌ ཆ༌ཉིན༌རག༌། མ༌ཤི༌ཀ༌ ཉམ༌པོ༌ རྡུག༌ངལ༌ ཐོང༌ཏེ༌ ཁོང༌ངི༌ ཀྲོང༌ཤེས༌སི༌ ནང༌ང༌ དྲེས༌ ཉིན༌རག༌ 11 ངའང༌ ཤི༌ཁན༌གུན༌ནི༌ ཕྲོ༌ནེ༌ སོན༌པོ༌ ལང༌ང༌ ཛད༌ཅེས༌སི༌ རེ༌ཝའེ༌ ནང༌ང༌ ངའེ༌ ཏེ༌གུན༌ ཅོའད༌།

རེ༌ཝའེ༌ ཆོགས༌ལ༌ ཆ༌ཅེས༌།

3:12-4:1

12 ངའེ༌ ང༌རང༌ངི༌ རེ༌ཝ༌བོ༌ གྲུབ༌ ཚར༌ཏེ༌ ཨིན༌, ཡ༌ ང༌ མ༌ཤི༌ཀ༌ ཙོགས༌ གྱུར༌ཏེ༌ ཨིན༌ ཟེར༌ར༌མེད༌། ཨིན༌ནའང༌ ངའེ༌ ཁོང༌ ཙོགས༌ གྱུར༌ཅེས༌ལ༌ རྩོན༌གྲུས༌ མའ༌ གྱལ༌ལ༌ ཅོའད༌, ཅིའ༌ཟེར༌ན༌ ཏེན༌ན༌བོའེ༌ ཏོན༌ལ༌ ཁོང༌ངི༌ ང༌ ལྡམ༌མ༌ ཛད༌ཏེ༌ ཨིན༌པིན༌། 13 ངའེ༌ སྤུན༌གུན༌, ང༌ ཏེ༌ ཙོགས༌སི༌ མི༌ ཏ༌རུང༌ མ༌གྱུར༌ར༌ ཨིན༌། ཨིན༌ནའང༌ ངའེ༌ སྔུན༌མ༌ ཚང༌མ༌ རྗེད༌ཏེ༌ ཡོང༌ཅེས༌ཅན༌ནི༌ ཏུས༌སི༌ ཕིའ༌ རྩོན༌གྲུས༌ སྲན༌ཏྲེ༌ ཅོའད༌། 14 བང༌ལྡུར༌རི༌ ནང༌ང༌ བང༌ཏང༌ཁན༌གུན༌ སྟིང༌ཇུག༌གི༌ ཐིག༌ ཚོག༌པ༌ བང༌གྱུགས༌ ཏང༌ང༌ ཙོགས༌ལ༌, དཀོན༌མཆོག༌གི༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ བོད༌ད༌ ཛད༌ཁན༌ནི༌ ནམ༌ཁའེ༌ སོལ༌རས༌ ཆོགས༌ལ༌ ངེའང༌ བང༌གྱུགས༌ ཏང༌ངད༌།

15 ང༌དང༌ སེམས༌ཉིད༌དི༌ ནང༌ང༌ ལྡན༌ཁན༌ ཚང༌མའེ༌ ངའེ༌ ལབ༌ཁན༌གུན༌ནི༌ཀ༌ ཁའ༌ཆམས༌ གོ༌ཤེས༌ ཨིན༌ནོག༌། ཀལ༌ཏེས༌ ཁྱོ༌ཞའེ༌ ནང༌ནེ༌ སུ༌ཞིག༌གི༌ སམ༌ཚུལ༌ ཏེ༌སང༌ སོ༌སོ༌ ཡོད༌ན༌, དཀོན༌མཆོག༌གི༌ ཁོང༌གུན༌ལ༌ དེན༌བའེ༌ ལམ༌བོ༌ སལ༌པོ༌ ཧ༌གོ༌ཅེས༌ལ༌ རོགས༌ ཛད༌ཨིན༌། 16 ཏ༌ དཀོན༌མཆོག༌གི༌ དག༌ས༌ ཚག༌པ༌ སྔོན༌ཅུག༌ག༌ ཛད༌ཁན༌ ནང༌ཞིན༌ ང༌དང༌གུན༌ནི༌ མི༌ཚེ༌བོ༌ ཕུད༌ཨིན༌།

17 ངའེ༌ སྤུན༌གུན༌, ཁྱོ༌ཞ༌གུན༌ནི༌ མི༌ཚེ༌, ངའེ༌ ཕུད༌ཁན༌ ཙོགས༌ལ༌ ཕུད༌ཤིག༌, ཡང༌ ང༌ཞའེ༌ སྤེའེ༌ཀ༌ གྲུལ༌ཁན༌གུན༌ནི༌ ཀ༌ནེ༌ གྱལ༌ལ༌ ཅོས༌ཏེ༌ ཇོང༌ཤིག༌། 18 ངའེ༌ ཁྱོ༌ཞའ༌ སྔུན༌ལ༌ ལན༌ མང༌པོ༌ ཟེར༌ ཚར༌ཏེ༌ ཨིན༌, ཡང༌ ཏ༌རུང༌ངའང༌ ཆི༌མ༌ ཉམ༌པོ༌ ཟེར༌རད༌, མང༌པོ༌ཞིག༌ མ༌ཤི༌ཀའེ༌ རྐྱང༌ཤིང༌ངི༌ གྱབ༌གལ༌ ཨིན༌ཁན༌ནི༌ ལམ༌མི༌ཀ༌ གྲུལ༌དུག༌། 19 ཁོང༌གུན༌ མེད༌ཁན༌ ཆ༌ཅེས༌སི༌ ཆོགས༌ལ༌ ཆེན༌ ཨིན༌ནོག༌, གྲོད༌པ༌བོ༌ ཁོང༌གུན༌ནི༌ དཀོན༌མཆོག༌ ཨིན༌ནོག༌, ཁོང༌རང༌གུན༌ནི༌ ཁྲེལ༌མེད༌དི༌ ལས༌གུན༌ནི༌ཀ༌ ཕོ༌སོ༌ ཅོའ༌ནོག༌, ཇིག༌རྟེན༌པའེ༌ ཁག༌ཅན༌ ཐེ༌ཁན༌གུན༌ནི༌ སྐོར༌ལ༌ ཁོང༌གུན༌ནི༌ ཏུས༌གྱུན༌ སམ༌བ༌ ཏང༌ང༌ནོག༌། 20 ཨིན༌ནའང༌ ང༌དང༌གུན༌ ནི༌ ནམ༌ཁའེ༌ ཡུལ༌མི༌ ཨིན༌ནོག༌, ཡང༌ སྐྱབ༌གོན༌ གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབས༌ཤེས༌སི༌ ཕིའ༌ ང༌དང༌གུན༌ནི༌ རིངས༌ཨིན༌ སྲུང༌ང༌ནོག༌།

21 ཁོང༌རང༌ངི༌ ཝང༌ངི༌ ཡོག༌ག༌ ཅི༌ཚང༌མ༌ ཁྱོང༌ཉན༌ན༌ ཛད༌ཁན༌ནི༌ མ༌ཤི༌ཀའེ༌ སྟོབས༌པོའེ༌, ང༌དང༌ངི༌ སྟོབས༌མེད༌ འི༌ ཇིག༌རྟེན༌ནི༌ ཟུགས༌པོ༌བོ༌ ཁོང༌རང༌ ཙོགས༌སི༌ ཟིར༌རྗིད༌ཅན༌ གྱུར༌ ཅུག༌ག༌ ཛད༌ཨིན༌།

4

1 ཏེན༌ན༌བོའེ༌ཕིའ༌ སྤུན༌གུན༌, ངའེ༌ ཅམས༌པ༌ ཅོ༌ཁན༌ དང༌ ཐུག༌ཅེས༌ལ༌ ངའ༌ རིངས༌ཨིན༌ ཡོད༌, ཁྱོ༌ཞའ༌ ངའེ༌ སྐྱིད༌པོ༌ དང༌ ཐོར༌ཤོག༌ ཨིན༌། ངའེ༌ ཅེས༌པའེ༌ ཛ༌འོ༌གུན༌ གཙོ༌བོ༌ ཡེ༌ཤུའི༌ ནང༌ང༌ སྟན༌པོ༌ དུག༌ཤིག༌།

སྤོས༌པའེ༌ སྤེ༌ར༌གུན༌།

4:2-9

2 ངའེ༌ སྤུན༌མོ༌ ཨིའུ༌འོ༌དིའ༌ དང༌ སིན༌ཏི༌ཀེ༌, ཁྱོ༌ཞའ༌ ཉིས༌ཀོའེ༌ ནང༌ང༌ མི༌གྲིག༌ཅེས༌ ཡོད༌ཁན༌གུན༌ མེད༌ཁན༌ ཅོས༌ཏེ༌ ཇུ༌ཇུ༌ ཐུན༌ཤིག༌, ཅིའ༌ཟེར༌ན༌ ཁྱོ༌ཞ༌གུན༌ གཙོ༌བོའེ༌ ཨིན༌ནོག༌། 3 ཡང༌ ངའེ༌ ཨིད༌ཤེས༌ཅན༌ ཕྲོ༌པ༌ ཁྱོ༌རང༌ངི༌, ཏེ༌ བུ༌མོ༌ ཉིས༌ཀ༌ ཐུན༌ཅུག༌ཅེས༌སི༌ ནང༌ང༌ རོགས༌ ཅོས༌། ཁོང༌གུན༌ནི༌ ང༌ ཉམ༌པོ༌ ཡེ༌ཤུ༌ མ༌ཤི༌ཀའེ༌ གའ༌མོའེ༌ ནས༌ཚུལ༌ ཤད༌ཅེས༌སི༌ ནང༌ང༌ སྲན༌ཏྲེ༌ རྩོན༌གྲུས༌ ཅོས༌, ཡང༌ ཀེལེ༌མེནཏ༌ དང༌ ངའེ༌ ཞན༌ ཕྲོ༌པ༌ གུན༌ ཉམ༌པོའང༌ ལས༌ ཅོས༌ཏེ༌ ཨིན༌པིན༌, ཀ༌གུན༌ནི༌ མིང༌ མི༌ཚེའེ༌ སྤེ༌ཆའེ༌ ནང༌ང༌ དཀོན༌མཆོག༌གི༌ བྲིའ༌ ཛད༌ཏེ༌ ཨིན༌ནོག༌།

4 གཙོ༌བོ༌ ཡེ༌ཤུའི༌ ནང༌ང༌ ཏུས༌གྱུན༌ ཐད༌པོ༌ དུག༌ཤིག༌། ངའེ༌ ཡང༌སྐྱར༌ ཟེར༌རད༌ ཐད༌པོ༌ དུག༌ཤིག༌། 5 ཁྱོ༌ཞའ༌ པས༌མོ༌ ཨིན༌ཁན༌བོ༌ ཁྱོ༌ཞའེ༌ སྕོད༌པ༌ གྱུད༌ཏེ༌ ཚང༌མ༌ལ༌ ཐོང༌ཅུག༌ཤིག༌། རྗེད༌ མ༌རྗེད༌, གཙོ༌བོ༌ གྱོགས༌པ༌ ལོགས༌ཏེ༌ ཕེབས༌ས༌ ཛད༌ཨིན༌།

6 ཅི༌ཞིག༌གི༌ ཕིའང༌ ཚེར༌ མ༌ཚེར༌ཤིག༌, ཨིན༌ནའང༌ ནས༌ལུག༌ ཚང༌མའེ༌ ནང༌ང༌ དཀོན༌མཆོག༌ག༌ མོས༌ལམ༌ ཕུལ༌ཨིན༌ ཁྱོ༌ཞ༌གུན༌ནི༌ སྒོས༌དོམ༌གུན༌ སལ༌ཅེས༌ལ༌ ཞུ༌ཝ༌ ཕུལ༌ ཟ༌ནེ༌ ཐུག༌རྗེ༌ཆེ༌ ཞུ༌ཤིག༌། 7 ཏེ༌ནེ༌ ང༌དང༌གུན༌ལ༌ དཀོན༌མཆོག༌གི༌ ཞི༌དེ༌ ཐོབ༌ཨིན༌, ཀ༌བོ༌ ང༌དང༌གུན༌ནི༌ ཧ༌གོ༌ནེ༌ ཐལ༌ཏེ༌ ཡོད༌, ཡང༌ མ༌ཤི༌ཀ༌ ཡེ༌ཤུའི༌ ནང༌ང༌ ཁོང༌ངི༌ ཞི༌དེའེ༌, ཁྱོ༌ཞའེ༌ སྙིང༌ དང༌ སེམས༌ གུན༌ སྐྱོབས༌ཏེ༌ བོར༌ར༌ ཛད༌ཨིན༌།

8 སྟིང༌ཇུག༌ག༌, སྤུན༌གུན༌, དེན༌བ༌ ཨིན༌ཁན༌, རྩི༌ཝའེ༌ འོས༌པ༌, ཀྲང༌པོ༌ ཅོ༌ཁན༌, རྩང༌མ༌, ཅེས༌པ༌ཅན༌, སྟོད༌པའེ༌ འོས༌པ༌ཅན༌ ཡ༌ ཏེ༌གུན༌ནི༌ སང༌ མང༌ང༌ ཀྲག༌པོ༌ དང༌ སྟོད༌པའེ༌ འོས༌པ༌ ཐོབ༌ཅེས༌ཅན༌ གུན༌ནི༌ཀ༌ ཁྱོ༌ཞའེ༌ སམ༌བ༌བོ༌ སྟན༌པོ༌ བོར༌ཤིག༌། 9 ཁྱོ༌ཞ༌གུན༌ནི༌ ངའེ༌ ཀ༌ནེ༌ ལོབས༌ཁན༌, ཡ༌ ཐོབ༌ཁན༌, ཡ༌ ཚོར༌ཁན༌, ཡ༌ ངའེ༌ ཅོའ༌ལ༌ ཐོང༌ཁན༌གུན༌ ལག༌ལེན༌ནི༌ ནང༌ང༌ ཁྱོང༌ཤིག༌, ཏེ༌ནེ༌ ཞི༌དེ༌ དཀོན༌མཆོག༌ ཁྱོ༌ཞ༌གུན༌ ཉམ༌པོ༌ ཞུགས༌ཨིན༌།

པ༌འུ༌ལུའི༌ ཁོང༌གུན༌ནི༌ སྐྱེས༌པོའ༌ ཐུག༌རྗེ༌ཆེ༌ ཞུས༌།

4:10-20

10 ཏ༌ སྟིང༌ཇུག༌ག༌ ཁྱོ༌ཞ༌གུན༌ནི༌ ངའེ༌ ཕིའ༌ ཡང༌སྐྱར༌ སྣང༌ང༌ ཏངས༌ པ༌སང༌, ངའེ༌ གཙོ༌བོ༌ མ༌ཤི༌ཀ༌ སྟོད༌པ༌ ཕུལ༌ལད༌། ཏན༌ཏན༌ལ༌ ཁྱོ༌ཞ༌གུན༌ནི༌ ཏུས༌གྱུན༌ ངའེ༌ ཕིའ༌ ཚེར༌ཁ༌ ཅོའད༌པིན༌, ཨིན༌ནའང༌ ང༌ རོགས༌ ཅོ༌ཅེས༌སི༌ སྐབས༌ ཁྱོ༌ཞ༌གུན༌ལ༌ མ༌ཐོབ༌བ༌ ཨིན༌ནོག༌། 11 ངའེ༌ ཏེ༌བོ༌ ངའ༌ སྒོས༌དོམ༌ ཡོད༌ པ༌སང༌ ཟེར༌ར༌མེད༌། ང༌ ནས༌ལུག༌ ཚང༌མའེ༌ ནང༌ང༌ ཚིམས༌ཏེ༌ སྐྱིད༌པོ༌ དུག༌ཅེས༌པོ༌ ཧ༌གོ༌ཏེ༌ ཨིན༌། 12 སྒོས༌དོམ༌མི༌ ནང༌ང༌ ཡ༌ མངས༌ཏེའང༌ ཡོད༌ཅེས༌པོ༌, ཀ༌ཟུག༌ཤིག༌ ཡོང༌ཅེན༌ ང༌ གྱུས༌ཡོད༌, ཡང༌ ནས༌ལུག༌ ཚང༌མའེ༌ ནང༌ང༌ སྐྱིད༌པོ༌ ཉམ༌པོ༌ དུག༌ཅེས༌སི༌ ཐབས༌པོ༌ ངའ༌ ཧ༌གོ༌ཏེ༌ ཡོད༌, ཡང༌ན༌ ང༌ ཟ༌གྱུ༌ མང༌པོ༌ ཡོད༌གྲོ༌ ཡ༌ སྟོག༌རིའ༌, ངའ༌ མ༌ མང༌པོ༌ ཡོད༌གྲོ༌ ཡ༌ སྒོས༌དོམ༌མི༌ ནང༌ང༌། 13 མ༌ཤི༌ཀའེ༌ ང༌ ཤེད༌ སལ༌ཅེས༌པོའེ༌ ང༌ ནས༌ལུག༌ ཀ༌ཟུག༌ཤིག༌ ཨིན༌ནའང༌ ཁུར༌ ཐུབ༌བད༌། 14 ཏེ༌ནེའང༌ ངའེ༌ རྡུག༌ངལ༌གུན༌ནི༌ ནང༌ང༌ ཐུས༌ཏེ༌ ང༌ རོགས༌ ཅོ༌ཅེས༌པོ༌ ཁྱོ༌ཞའེ༌ ང༌ ཐུག༌རྗེ༌ ཛད༌ཏེ༌ ཨིན༌ནོག༌།

15 ཕི༌ལི༌པི༌ ཆོས༌ཚོགས༌ ཁྱོ༌ཞའ༌ གྱུས༌ཨིན༌ནོག༌, ངའེ༌ གོ༌མ༌རང༌ ཁྱོ༌ཞའ༌ གའ༌མོའེ༌ ནས༌ཚུལ༌ ཁྱོངས༌ཏེ༌, མ༌ཀེ༌དོ༌ནི༌ཡཱའེ༌ ཡུལ༌ནེ༌ ང༌ ཆའ༌ ཟ༌ནེ༌, ཁྱོ༌ཞའ༌ མན༌པ༌ ཡང༌ སུ༌ ཆོས༌ཚོགས༌ཤིག༌གའང༌ ངའེ༌ སྒོས༌དོམ༌མི༌ ནང༌ང༌ རོགས༌ མ༌ཅོས༌། 16 ཡང༌ ང༌ ཐེ༌ས༌ལོ༌ནི༌ཀའེ༌ གྱལ༌སའེ༌ ནང༌ང༌ སྒོས༌དོམ༌ ཡོད༌ ཟ༌ནེའང༌, ཁྱོ༌ཞ༌གུན༌ནི༌ ང༌ ལན༌ མང༌པོ༌ སྐྱེས༌ ཀལས༌། 17 ངའེ༌ ཏེ༌བོ༌ ཁྱོ༌ཞ༌གུན༌ནི༌ ངའ༌ སྐྱེས༌ ཀལ༌ཏེ༌ ལེབ༌ཅེས༌སི༌ ཕིའ༌ ཟེར༌ཏེ༌ མན༌ ཨིན༌ནའང༌ དཀོན༌མཆོག༌གི༌ ཁྱོ༌ཞའ༌ སལ༌ཅེས༌སི༌ སོལ༌རས༌པོའེ༌ཀ༌ ནན༌ཏེ༌ སལ༌ལ༌ ཛད༌ཅེས༌ལ༌ ཟེར༌རད༌།

18 སྤུན༌ ཨེ༌པ༌ཕོ༌རོ༌གྲི༌ཀྲུས༌ ཉམ༌པོ༌ ཁྱོ༌ཞའེ༌ ངའ༌ ཀལ༌ཁན༌ནི༌ སྐྱེས༌གུན༌ ངའེ༌ སྒོས༌དོམ༌མི༌ སང༌ མང༌ང༌ དུག༌པིན༌, ཏ༌ ང༌ ཡང༌ ཅའང༌ སྒོས༌དོམ༌ མེད༌། ཏེ༌གུན༌ ནི༌ ཏྲི༌ཞིམ༌ཅན༌ནི༌ ཆོད༌པ༌, དཀོན༌མཆོག༌ ཐུགས༌ཐད༌ཁན༌ དང༌ འོས༌པ༌ ཨིན༌ནོག༌། 19 ཡང༌ ངའེ༌ དཀོན༌མཆོག༌གི༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ ཁོང༌རང༌ངི༌ ཟིར༌རྗིད༌དི༌ བང༌ཛོད༌ནེ༌ ཁྱོ༌ཞ༌གུན༌ལ༌ སྒོས༌དོམ༌ ཡོད༌ཁན༌ ཚང༌མ༌ སལ༌ལ༌ ཛད༌ཨིན༌།

20 ང༌དང༌ངི༌ དཀོན༌མཆོག༌ དང༌ ཡབ༌བ༌ ཏུས༌གྱུན༌ནེ༌གྱུན༌ སྤལ༌ ཐོབ༌ཤིག༌, ཨ༌མེན༌།

སྟིང༌ཇུག༌གི༌ ཇུ༌།

4:21-23

21 ཡེ༌ཤུ༌ མ༌ཤི༌ཀའེ༌ ནང༌ང༌ ཏད༌པ༌ ཡོད༌ཁན༌ནི༌ མི༌ ཏམ༌པ༌གུན༌ལ༌ ཇུ༌ ཞུས༌, ཡང༌ ང༌ ཉམ༌པོ༌ ཡོད༌ཁན༌ནི༌ སྤུན༌གུན༌ནིའང༌ ཁྱོ༌ཞ༌གུན༌ལ༌ ཇུ༌ ཞུ༌རུག༌། 22 འི༌རུ༌ ཡོད༌ཁན༌ནི༌ ཞན༌ཡང༌ མི༌ ཏམ༌པ༌, མིག༌སལ༌ལི༌ རོམ༌མི༌ གྱལ༌པོའེ༌ ཁར༌རི༌ ནང༌ང༌ ལས༌ ཅོ༌ཁན༌གུན༌ནིའང༌, ཁྱོ༌ཞ༌གུན༌ལ༌ ཇུ༌ ཞུ༌རུག༌།

23 གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ ཁྱོ༌ཞ༌གུན༌ནི༌ སེམས༌ ཉམ༌པོ༌ ཞུགས༌ཤིག༌, ཨ༌མེན༌།

* 3:5 3:5 ཡ༌ཧུ༌དཱ༌པའེ༌ ཆོས༌སི༌ བཀའ༌ཁྲིམས༌ ནང༌ཞིན༌ དཀོན༌མཆོག༌གི༌ མི༌ ཐེ༌ཅེས༌སི༌ ཕིའ༌ སྐྱེས༌ཏེ༌ སྟིང༌ནེ༌ ཞག༌ རྒྱད༌པའེ༌ ཞག༌ག༌ བུ༌ཚ༌གུན༌ལ༌ སུན༌ནད༌ ཅོ༌གོས༌སད༌པིན༌།

ཀོ༌ལོ༌སི༌པ༌

1

2

3

4

ཀོ༌ལོ༌སི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌།

ཀོ༌ལོ༌སི༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ང༌དང༌གུན༌ལ༌ ཆོས༌སི༌ ཁས༌པ༌གུན༌ གྱུད༌ཏེ༌ འི༌ ཆག༌བྲིས༌པོ༌, ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 27 ནི༌ ཉེ༌ཁོར༌ལ༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌། འི༌བོ༌ རོམ༌མི༌ ནང༌ང༌ པ༌འུ༌ལུ༌ ཏང༌པོ༌རང༌ ཙོན༌ལ༌ ཀགས༌ཏེ༌ ཡོད༌ཏུས༌ བྲིའ༌ ཛད༌ཏེ༌ ཨིན༌ཁན༌བོ༌ སམ༌མ༌ནོག༌།

ཀོ༌ལོ༌སི༌ ཆོས༌ཚོགས༌སི༌ ནང༌ང༌ ཏད༌པ༌ཅན༌གུན༌ནི༌ ཕྲོའ༌ གརིས༌ དང༌ ཡ༌ཧུ༌དཱ༌ དྲེས༌ཁན༌ནི༌ ཟུས༌མའེ༌ ལབ༌ཞ༌གུན༌ ཇུངས༌ པ༌སང༌, པ༌འུ༌ལུའི༌ འི༌ ཆག༌བྲིས༌པོ༌ བྲིའ༌ ཛདས༌། ཁོང༌ངི༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌གུན༌ ནི༌:

1. ཁོང༌ངི༌ ཀོ༌ལོ༌སི༌ ཏད༌པ༌ཅན༌གུན༌ ཏད༌པའེ༌ ནང༌ང༌ ལྡན༌ཅུག༌ཅེས༌སི༌ དོད༌པ༌།

2. མ༌ཤི༌ཀ༌ ཚང༌མའེ༌སང༌ ཝང༌སྲུལ༌པ༌ ཇིགས༌པོ༌ ཨིན༌ཁན༌ དང༌ ཁོང༌ངི༌ ཛམ༌བུ༌ལིང༌ངི༌ ནང༌ང༌ ཡོད༌ཁན༌ ཚང༌མ༌ དང༌ ཆོས༌ཚོགས༌སི༌ཀ༌ ཝང༌སྲུལ༌ལ༌ ཛད༌ཁན༌བོ༌ ལབ༌ཅེས༌།

3. སྕོད༌པ༌ ངན༌པ༌ དང༌ ཟུས༌མའེ༌ ལབ༌ཞ༌གུན༌ནེ༌ སྤང༌པུད༌ཅེས༌།

4. ཏམ༌པ༌ མི༌ཚེ༌ཞིག༌ ཕུད༌ཅེས༌སི༌ ནང༌ང༌ སྤོས༌པ༌ ཏང༌ཅེས༌།

1

པ༌འུ༌ལུའི༌ ཇུ༌ ཞུས༌།

1:1-2

1 དཀོན༌མཆོག༌གི༌ ཐུག༌གོངས༌ ནང༌ཞིན༌, ཡེ༌ཤུ༌ མ༌ཤི༌ཀའེ༌ སྐུ༌ཚབས༌ལ༌ ལྡམ༌མ༌ ཛད༌ཁན༌ པ༌འུ༌ལུ༌ དང༌ ང༌དང༌གུན༌ནི༌ སྤུན༌ ཏི༌མོ༌ཐི༌ གུན༌ནི༌ ཆོགས༌ནེ༌ 2 འི༌ ཨི༌གེ༌བོ༌ ཀོ༌ལོ༌སི༌ གྱལ༌སའེ༌ ནང༌ང༌ ཡོད༌ཁན༌ནི༌ མ༌ཤི༌ཀའེ༌ ནང༌ང༌ ཨིད༌ཤེས༌ཅན༌ དང༌ ཏམ༌པ༌ སྤུན༌གུན༌ལ༌ བྲིའད༌།

ང༌དང༌ངི༌ དཀོན༌མཆོག༌ ཡབ༌བི༌ ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ སལ༌ཤིག༌།

པ༌འུ༌ལུའི༌ ཐུག༌རྗེ༌ཆེ༌ དང༌ མོས༌ལམ༌།

1:3-14

3 ཁྱོ༌ཞ༌གུན༌ནི༌ ཕིའ༌ མོས༌ལམ༌ ཞུ༌ ཟ༌ནེ༌, ང༌ཞའེ༌ ཏུས༌གྱུན༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཡབ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌། 4 ཅིའ༌ཞུ༌ན༌ ཁྱོ༌ཞ༌གུན༌ནི༌ ཡེ༌ཤུ༌ མ༌ཤི༌ཀའེ༌ཀ༌ ཏད༌པ༌ དང༌ དཀོན༌མཆོག༌གི༌ ཏམ༌པ༌ མི༌ཚང༌མ༌ ཉམ༌པོ༌ ཅམས༌པ༌ ཅོ༌ཅེས༌པོ༌ ང༌ཞའེ༌ ཚོར༌། 5 ཏེ༌ ཏད༌པ༌ དང༌ ཅམས༌པ༌ གུན༌ ཁྱོ༌ཞ༌གུན༌ལ༌ ནམ༌ཁའེ༌ ནང༌ང༌ དཀོན༌མཆོག༌གི༌ བོར༌ར༌ ཛད༌ཁན༌ནི༌ སོལ༌རས༌སི༌ རེ༌ཝ༌བོའེ༌ ཀ༌ནེ༌ ཡོངས༌ཏེ༌ ཨིན༌ནོག༌། ཡང༌ ཏེ༌ རེ༌ཝ༌བོ༌ ཁྱོ༌ཞ༌གུན༌ནི༌ ནང༌ང༌ ཡོད༌པིན༌ ནམ༌, ཁྱོ༌ཞ༌གུན༌ལ༌ ཏང༌པོ༌རང༌ དེན༌བའེ༌ ལོན༌ གའ༌མོའེ༌ ནས༌ཚུལ༌བོ༌ ཚོར༌།

6 ཁྱོ༌ཞ༌གུན༌ལ༌ ཐོབ༌ཁན༌ནི༌ ཏེན༌ན༌ གའ༌མོའེ༌ ནས༌ཚུལ༌བོ༌ ཇིག༌རྟེན༌ གང༌པོའེ༌ ནང༌ང༌ ཚོར༌ཨིན༌, ཡང༌ བྲས༌བུ༌ མང༌པོ༌ཞིག༌ སྨིན༌ཏེ༌ ལྡན༌ཨིན༌ ཨིན༌ནོག༌, ཏེན༌ན༌ ཙོགས༌ ཁྱོ༌ཞ༌གུན༌ནི༌ མི༌ཚེའེ༌ ནང༌ངའང༌ ལས༌ ཅོ༌ཨིན༌ ཨིན༌ནོག༌, ནམ༌ ཁྱོ༌ཞའ༌ ཏང༌པོ༌རང༌ དཀོན༌མཆོག༌གི༌ ཐུག༌རྗེའེ༌ སྐོར༌ལ༌ དེན༌བ༌བོ༌ ཚོར༌ཏེ༌ ཧ༌གོ༌།

7 ཁྱོ༌ཞ༌གུན༌ནི༌ ཏེ༌ གའ༌མོའེ༌ ནས༌ཚུལ༌བོ༌ ང༌ཞའེ༌ ཅེས༌པ༌ ཞབས༌ཏོག༌པ༌ ཕྲོ༌པ༌ ཨེ༌པ༌ཕའ༌རས༌སི༌ ཀ༌ནེ༌ ཚོར༌ཏེ༌ ཨིན༌། ཁོ༌ མ༌ཤི༌ཀའེ༌ ཨིད༌ཤེས༌ཅན༌ནི༌ ཞབས༌ཏོག༌པ༌, ང༌ཞའེ༌ ཚབས༌ལ༌ ཁྱོ༌ཞའ༌ རོགས༌ ཅོ༌ཁན༌བོ༌ ཨིན༌། 8 ཡང༌ ཏམ༌པའེ༌ ཐུག༌ཉིད༌དི༌ ཁྱོ༌ཞའ༌ ཞན༌གུན༌ལ༌ ཅམས༌པ༌ ཅོ༌ཅེས༌སི༌ ཁྱུད༌ སལ༌ཁན༌བོའང༌ ཁོའེ༌ ང༌ཞའ༌ ཤདས༌།

9 ཏེན༌ན༌བོའེ༌ཕིའ༌ ང༌ཞའེ༌ ཁྱོ༌ཞ༌གུན༌ནི༌ སྐོར༌ལ༌ ཚོར༌པ༌ནེ༌ ཕར༌ལ༌, ཆད༌མེད༌ལ༌ ཁྱོ༌ཞ༌གུན༌ནི༌ ཕིའ༌ དཀོན༌མཆོག༌ག༌ མོས༌ལམ༌ ཞུའད༌། ཁྱོ༌ཞ༌གུན༌ལ༌ དཀོན༌མཆོག༌གི༌ ཁོང༌ངི༌ ཐུག༌གོངས༌པོ༌ གང༌པོ༌ ཧ༌གོ༌ཅེས༌, ཡང༌ སེམས༌ཉིད༌དི༌ ཐོག༌ནེ༌ ཤེས༌རབས༌ དང༌ ཧ༌གོ༌ སལ༌ལ༌ ཛད༌ཅེས༌ལ༌ ཞུའད༌། 10 ཏེ༌ནེ༌ ཁྱོ༌ཞ༌གུན༌ནི༌ ཅི༌ས༌ཐོག༌ནེ༌ གཙོ༌བོའ༌ ཐུགས༌ཐད༌ཅེས༌ དང༌ རྩི༌ཝ༌ ཁྱོང༌ཁན༌ནི༌ མི༌ཚེ༌ཞིག༌ ཕུད༌ཉན༌ཨིན༌། ཁྱོ༌ཞའེ༌ མི༌ཚེའེ༌, བྲས༌བུའི༌ རིགས༌ ཟང༌པོ༌ ཚང༌མ༌ སྨིན༌ཏེ༌ དཀོན༌མཆོག༌ ཤེ༌ཤེས༌སི༌ ནང༌ང༌ མང༌ངི༌ སང༌ མང༌ང༌ ལྡན༌ཨིན༌།

11 ང༌ཞའེ༌ མོས༌ལམ༌ ཞུའད༌, ཁྱོ༌ཞ༌གུན༌ལ༌ ཟོད༌པ༌ སྒོམ༌ཅེས༌ ཡང༌ རྡུག༌ངལ༌གུན༌ ཁུར༌ ཐུབ༌ཅེས༌སི༌ ཕིའ༌ དཀོན༌མཆོག༌གི༌ ཁྱོ༌ཞ༌གུན༌ནི༌ སེམས༌པོ༌ ཁོང༌ངི༌ ཧ༌ལས༌ཤེས༌སི༌ ཁྱུད༌ ཉམ༌པོ༌ ཤེད༌ཅན༌ ཅོའ༌ ཛད༌ཤིག༌། ཡང༌ མ༌ ཐད༌པོ༌ ཉམ༌པོ༌, 12 ང༌དང༌གུན༌ནི༌ ཡབ༌ དཀོན༌མཆོག༌ག༌ ཐུག༌རྗེ༌ཆེ༌ ཕུལ༌ཤིག༌། ཁོང༌ངི༌ ཁྱོ༌ཞ༌གུན༌ལ༌, འོད༌དི༌ ནང༌ང༌ དུག༌ཁན༌ནི༌ ཁོང༌ངི༌ ཏམ༌པ༌ མི༌གུན༌ནི༌ ནོར༌སྐལ༌གུན༌ བགོས༌ཏེ༌ ཐོབ༌ཅེས༌ལ༌ ལྡམ༌མ༌ ཛད༌ཏེ༌ ཨིན༌ནོག༌། 13 དཀོན༌མཆོག༌གི༌ ང༌དང༌གུན༌ ཤེ༌ཏན༌ནི༌ མུན༌གྲིག༌ ཝང༌ནེ༌ ཐར༌ ཅུག༌ག༌ ཛད༌ཏེ༌, ཁོང༌རང༌ངི༌ ཅེས༌པའེ༌ སྲས༌སི༌ གྱལ༌སྲིད༌དི༌ ནང༌ང༌ ཁྱེར༌ར༌ ཛདས༌། 14 ཁོང༌ངི༌ སྲས༌སི༌ ཁོང༌རང༌ངི༌ སྲོག༌ སལ༌ལ༌ ཛད༌ཏེ༌ ང༌དང༌གུན༌ ཤེ༌ཏན༌ནི༌ ཝང༌ངི༌ ཀ༌ནེ༌ ཐར༌ ཅུག༌ག༌ ཛདས༌, ཡང༌ ང༌དང༌གུན༌ནི༌ སྡིག༌པ༌གུན༌ལ༌ ཤགས༌པ༌ སལ༌ལ༌ ཛདས༌།

མ༌ཤི༌ཀ༌ ནི༌ ཚང༌མའེ༌སང༌ ཇིགས༌པོ༌ ཨིན༌།

1:15-23

15 མ༌ཤི༌ཀ༌ ལྟས༌ཏེ༌, མ༌ནེ༌ མ༌ཐོང༌ཁན༌ནི༌ དཀོན༌མཆོག༌པོ༌ ཧ༌གོའ༌ནོག༌། ཅི༌ཚང༌མ༌ ཆག༌ཤུག༌གི༌ སང༌ སྔུན༌ལ༌ མ༌ཤི༌ཀ༌ ཞུགས༌ཏེ༌ ཡོད༌པིན༌, ཡང༌ ཁོང༌ང༌ ཅི༌ཚང༌མའེ༌ཀ༌ ཝང༌ ཡོད༌ཏེ༌ ཨིན༌ནོག༌། 16 ཁོང༌ གྱུད༌ཏེ༌ དཀོན༌མཆོག༌གི༌ ཅི༌ཚང༌མ༌ ཅོའ༌ ཛདས༌: ནམ༌ཁའ༌ དང༌ ཇིག༌རྟེན༌ནི༌ ནང༌ང༌ ཡོད༌ཁན༌ ཚང༌མ༌, ཐོང༌ཁན༌ དང༌ མི༌ཐོང༌ཁན༌, ཁྲིས༌, ཡ༌ གྱལ༌སྲིད༌, ཡ༌ ཝང༌སྲུལ༌ ཡ༌ ཝང༌ ཡོད༌ཁན༌གུན༌, ཏེ༌ ཚང༌མ༌ ཁོང༌ གྱུད༌ཏེ༌ ཡང༌ ཁོང༌ངི༌ ཕིའ༌ ཅོའ༌ ཛད༌ཏེ༌ ཨིན༌ནོག༌། 17 ཁོང༌ ཏེ༌གུན༌ ཆག༌ཤུག༌གི༌ སང༌ སྔུན༌ལ༌ ཞུགས༌ཏེ༌ ཡོད༌པིན༌། ཡང༌ ཁོང༌ངི༌ ཞས༌ཏེ༌ འི༌ ཚང༌མ༌ ལུས༌ཏེ༌ ཨིན༌ནོག༌། 18 ཆོས༌ཚོགས༌ ནི༌ ཁོང༌ངི༌ སྐུ༌ཟུགས༌པོ༌ ཨིན༌ནོག༌། ཡང༌ ཁོང༌ ཏེ༌ སྐུ༌ཟུགས༌པོའེ༌ ཨུ༌ ཨིན༌། ཁོང༌ ནི༌ གོ༌ཟུགས༌པོ༌ ཞུགས༌ཏེ༌ ཨིན༌ནོག༌, ཡང༌ ཤི༌ཏེ༌ སོན༌ཏེའ༌ ལངས༌ཁན༌ ཚང༌མའེ༌ ཕྲོ༌ནེ༌ ཁོང༌ ཀྲག༌ཤོག༌པོ༌ ཨིན༌། ཏེ༌བོའེ༌ཕིའ༌ ཁོང༌ ཅི༌ཚང༌མའེ༌ ནང༌ང༌ ཏང༌པོ༌བོ༌ ཞུགས༌ཏེ༌ ཨིན༌། 19 མ༌ཤི༌ཀའེ༌ ནང༌ང༌ གང༌པོ༌ ནས༌ས༌ལ༌ དཀོན༌མཆོག༌ ཐུགས༌ཐད༌དད༌པིན༌། 20 ཡང༌ མ༌ཤི༌ཀ༌ གྱུད༌ཏེ༌ དཀོན༌མཆོག༌གི༌ ཅི༌ཚང༌མ༌ ཁོང༌རང༌ ཉམ༌པོ༌ ཐུན༌བྲེལ༌ལི༌ ནང༌ང༌ ཁྱོང༌ང༌ ཛདས༌། དཀོན༌མཆོག༌གི༌ ཁོང༌རང༌ངི༌ སྲས༌སི༌ ཁྲག༌ རྐྱང༌ཤིང༌ངི༌ཀ༌ ཕོ༌ཅེས༌པོ༌ གྱུད༌ཏེ༌, ཇིག༌རྟེན༌ དང༌ ནམ༌ཁའེ༌ ནང༌ང༌ ཡོད༌ཁན༌ ཚང༌མ༌, ཁོང༌ ཉམ༌པོ༌ ཐུན༌བྲེལ༌ལི༌ ནང༌ང༌ ཁྱོང༌ང༌ ཛདས༌།

21 སྐབས༌ཤིག༌ག༌ ཁྱོ༌ཞ༌གུན༌ དཀོན༌མཆོག༌ནེ༌ མ༌ ཐག༌རིང༌ང༌ ཡོད༌པིན༌, ཡང༌ ཁྱོ༌ཞའེ༌ ཅོ༌ཚུལ༌ དང༌ སམ༌ཚུལ༌ ངན༌པ༌ གུན༌ནི༌ ཞས༌ཏེ༌ ཁྱོ༌ཞའ༌ དཀོན༌མཆོག༌གི༌ གྲ༌འོ༌ ཨིན༌པིན༌། 22 ཨིན༌ནའང༌ མ༌ཤི༌ཀའ༌ སྐུ༌ཟུགས༌སི༌ ནང༌ང༌ ཀྲོང༌ཤེས༌པོའེ༌ ཞས༌ཏེ༌ ཁྱོ༌ཞ༌གུན༌ དཀོན༌མཆོག༌ ཉམ༌པོ༌ ཐུན༌བྲེལ༌ལི༌ ནང༌ང༌ ཁྱོང༌ང༌ ཛད༌ཏེ༌ ཨིན༌། ཏེན༌ན༌བོའེ༌ ཞས༌ཏེ༌ དཀོན༌མཆོག༌གི༌ ཁྱོ༌ཞ༌གུན༌ ཏམ༌པ༌, རྩང༌མ༌ དང༌ སྐྱོན༌མེད༌ ཅོའ༌ ཛད༌ཏེ༌, ཁོང༌རང༌ངི༌ དུན༌ལ༌ ཁྱོང༌ང༌ ཛདས༌།

23 ཨིན༌ནའང༌ ཁྱོ༌ཞ༌གུན༌ འི༌ ནང༌ང༌ སྟན༌པོ༌ དུགས༌ཏེ༌ དེན༌བ༌ ཨིན༌ཁན༌བོ༌ ཏད༌པ༌ ཅོ༌གོས༌། ཁྱོ༌ཞ༌གུན༌ནི༌ གའ༌མོའེ༌ ནས༌ཚུལ༌ ཚོར༌ཏེ༌ ཏད༌པ༌ ཅོས༌ཁན༌བོའེ༌ ཀ༌ནེ༌ ཐག༌རིང༌ང༌ མ༌ཆ༌ཤིག༌, ཡང༌ ཏེ༌ གའ༌མོའེ༌ ནས༌ཚུལ༌བོ༌ ཇིག༌རྟེན༌ གང༌པོའེ༌ ནང༌ང༌ ཤད༌ཏེ༌ ཨིན༌ནོག༌། ང༌, པ༌འུ༌ལུ༌ ཏེ༌ གའ༌མོའེ༌ ནས༌ཚུལ༌ ཤད༌ཅེས༌ལ༌ དཀོན༌མཆོག༌གི༌ ཞབས༌ཏོག༌པ༌ ལྡམ༌མ༌ ཛད༌ཁན༌བོ༌ ཨིན༌།

ཆོས༌ཚོགས༌སི༌ ཕིའ༌ པ༌འུ༌ལུའི༌ ཞབས༌ཏོག༌།

1:24-2:5

24 ཏ༌ ཁྱོ༌ཞ༌གུན༌ནི༌ ཕིའ༌ ངའ༌ ནགས༌ ཐོང༌ཁན༌བོའ༌ ཐད༌པོ༌ རག༌, ཅིའ༌ཟེར༌ན༌ མ༌ཤི༌ཀའེ༌ ཁོང༌རང༌ངི༌ སྐུ༌ཟུགས༌, ཆོས༌ཚོགས༌སི༌ ཕིའ༌ རྡུག༌ངལ༌ ནམས༌ཁན༌བོའེ༌ ནང༌ང༌, ངེའང༌ ཁག༌ནེན༌ཨིན༌ ཨིན༌ནོག༌། 25 དཀོན༌མཆོག༌གི༌ ཁྱོ༌ཞ༌གུན༌ལ༌ ཁོང༌རང༌ངི༌ ལོན༌ གང༌པོ༌ ཤད༌ཏེ༌ ཁོང༌ངི༌ ཆོས༌ཚོགས༌གུན༌ལ༌ ཞབས༌ཏོག༌ ཞུ༌ཅེས༌སི༌ ཁག༌པོ༌ ངའ༌ ཀལ༌ལ༌ ཛདས༌། 26 ཏུས༌ཡུན༌རིང༌ དང༌ སྔུན༌མའེ༌ མིར༌གྱུད༌གུན༌ནི༌ ཀ༌ནེ༌ སྦས༌ཏེ༌ བོར༌ར༌ ཛད༌ཁན༌ནི༌ ཏེ༌ ལོན༌བོ༌ དག༌ས༌ དཀོན༌མཆོག༌གི༌ ཁོང༌རང༌ངི༌ མི༌ ཏམ༌པ༌གུན༌ལ༌ སྔོན༌ ཅུག༌ག༌ ཛདས༌། 27 དཀོན༌མཆོག༌གི༌ མ༌ཤི༌ཀའེ༌ ནོར༌ དང༌ སྤལ༌བོ༌ ཁྱོ༌ཞའ༌ ཡ༌ཧུ༌དཱ༌པ༌ མན༌ཁན༌གུན༌ནི༌ ཕིའང༌ ཨིན༌ཁན༌བོ༌, ཁོང༌རང༌ངི༌ མི༌གུན༌ལ༌ ཧ༌གོ༌ཅུག༌ཅེས༌ལ༌ ཐུགས༌ཐད༌ད༌ནོག༌། དཀོན༌མཆོག༌གི༌ སང༌ཝའེ༌ ཐབ༌ལྡིངས༌ ནི༌, མ༌ཤི༌ཀ༌ ཁྱོ༌ཞའེ༌ ནང༌ང༌ ཞུགས༌ཏེ༌ ཡོད༌ཁན༌བོ༌ ཨིན༌, ཏེ༌བོའེ༌ ཁྱོ༌ཞ༌གུན༌ལ༌ ཁོང༌ངི༌ སྤལ༌ལི༌ ནང༌ང༌ ཐུ༌ཤེས༌སི༌ རེ༌ཝ༌བོ༌ ཏང༌ང༌ནོག༌།

28 དཀོན༌མཆོག༌གི༌ ང༌ཞའ༌ སལ༌ཁན༌ནི༌ ཤེས༌རབས༌ ཚང༌མ༌ ཉམ༌པོ༌ སྤང༌པུད༌ཨིན༌ ཡང༌ ལབ༌ཞ༌ ཏང༌ཨིན༌, ང༌ཞའེ༌ མ༌ཤི༌ཀའེ༌ སྐོར༌ལ༌ ཞན༌མ༌གུན༌ལ༌ ཤད༌དད༌། དཀོན༌མཆོག༌གི༌ དུན༌ལ༌ ཏེ༌གུན༌ མ༌ཤི༌ཀའེ༌ ནང༌ང༌ སམ༌བ༌ཅན༌ རིག༌ གྱུར༌ཏེ༌ ཕུལ༌ ཐུབ༌ཅེས༌ལ༌ ང༌ཞའ༌ དོད༌ད༌རག༌། 29 ཏེན༌ན༌བོའེ༌ཕིའ༌ མ༌ཤི༌ཀའེ༌ ངའ༌ སལ༌ལ༌ ཛད༌ཁན༌ནི༌ ཤེད༌ དང༌ ཁྱུད༌ ཚང༌མ༌ ཉམ༌པོ༌, ངའེ༌ ལས༌ མ༌སྲན༌ཏྲེ༌ ཅོའད༌།

2

1 ཁྱོ༌ཞ༌, ལ༌འོ༌དི༌ཀིའི༌ ཆོས༌ཚོགས༌ ཡང༌ ང༌ མ༌ཐུག༌ཁན༌ནི༌ ཏད༌པ༌ཅན༌ ཚང༌མ༌ ཏད༌པའེ༌ ནང༌ང༌ ལྡན༌ཅེས༌སི༌ ཕིའ༌ ངའེ༌ ཚེར༌ཁ༌ ཅོ༌ཨིན༌ སྲན༌ཏྲེ༌ ལས༌ ཅོ༌ཁན༌བོ༌ ཁྱོ༌ཞའ༌ ཧ༌གོ༌ ཅུག༌ཉིན༌རག༌། 2 ངའེ༌ ཁོང༌གུན༌ལ༌ སྤོས༌པ༌ སྐྱེ༌ཅུག༌ཅེས༌ དང༌ ཅེས༌པའེ༌ ནང༌ང༌ ཐུན༌བྲེལ༌ ཆ༌ཅེས༌སི༌ དོད༌པ༌ ཅོའད༌། ཁོང༌གུན༌ལ༌ དཀོན༌མཆོག༌གི༌ སང༌ཝའེ༌ ནང༌ང༌ བོར༌ར༌ ཛད༌ཁན༌ནི༌ ཐབས༌, ཀ༌བོ༌ མ༌ཤི༌ཀ༌ ཁོང༌རང༌ ཨིན༌, ཏེ༌བོ༌ ཧ༌གོ༌ཅེས༌སི༌ ནང༌ང༌ ལོ༌ཁྱེལ༌ གང༌པོ༌ ཡོང༌གོ༌ཤེས༌སི༌ ངའེ༌ དོད༌པ༌ རག༌། 3 མ༌ཤི༌ཀའེ༌ ནང༌ང༌ དཀོན༌མཆོག༌གི༌ ཤེས༌རབས༌ དང༌ ཡོན༌ཏན༌ནི༌ སྟེར༌ ཚང༌མ༌ སྦས༌ཏེ༌ ཡོད༌ཏེ༌ ཨིན༌ནོག༌།

4 སུ༌ཞིག༌གིའང༌ ཁས༌པའེ༌ སྤེ༌ར༌གུན༌ ཏངས༌ཏེ༌ ཁྱོ༌ཞའ༌ གོབ༌སྐོར༌ མི༌ཉན༌ཅེས༌སི༌ ཕིའ༌ ངའེ༌ ཏེ༌གུན༌ ཁྱོ༌ཞའ༌ ཤད༌དད༌། 5 ཟུགས༌སི༌ ཐོག༌ནེ༌ ང༌ ཁྱོ༌ཞ༌གུན༌ ཉམ༌པོ༌ མེད༌ནའང༌, སེམས༌ཉིད༌དི༌ ཐོག༌ནེ༌ ང༌ ཁྱོ༌ཞའ༌ ཉམ༌པོ༌ ཨིན༌། ཡང༌ ཁྱོ༌ཞ༌གུན༌ ཐུན༌ཏེ༌ མ༌ཤི༌ཀའེ༌ ཏད༌པའེ༌ ནང༌ང༌ སྟན༌པོ༌ དུགས༌ཏེ༌ ཡོད༌ཁན༌བོ༌ ཚོར༌ཏེ༌ ངའ༌ ཐད༌པོ༌ སོང༌།

མ༌ཤི༌ཀའེ༌ ནང༌ང༌ མི༌ཚེ༌ ཚངས༌པོ༌།

2:6-23

6 ཏེན༌ན༌བོའེ༌ཕིའ༌ ཁྱོ༌ཞ༌གུན༌ནི༌ མ༌ཤི༌ཀ༌ ཡེ༌ཤུ༌ ཁྱོ༌ཞ༌རང༌ངི༌ གཙོ༌བོ༌ ཨིན༌ཁན༌བོ༌ ཨིད༌ཤེས༌ ཅོའ༌ ཙོགས༌ལ༌ ཏ༌རུང༌ངའང༌ ཁོང༌ངི༌ ནང༌ང༌ དུག༌ཤིག༌། 7 ཁྱོ༌ཞ༌གུན༌ནི༌ མ༌ཤི༌ཀའེ༌ ནང༌ང༌ པ༌ཀྲག༌ རྐྱངས༌ཏེ༌ ཡར༌གྱས༌ ཅོ༌ཨིན༌, ཏད༌པ༌བོ༌ སྟན༌པོ༌ ཅོ༌ཤིག༌ ཀ༌ཟུག༌གི༌ ཁྱོ༌ཞ༌གུན༌ལ༌ ལབས༌ཏེ༌ ཨིན༌པིན༌། ཏེ༌ནེ༌ ཁྱོ༌ཞ༌གུན༌ནི༌ ཏུས༌གྱུན༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཨིན༌།

8 སུ༌ཞིག༌གིའང༌ ཁྱོ༌ཞ༌གུན༌ལ༌ ཏོན༌ཏག༌ མེད༌ཁན༌ དང༌ ཟུས༌མ༌ ལབ༌ཞ༌ གུན༌ གྱུད༌ཏེ༌, གོབ༌སྐོར༌ མི༌ཅུག༌ཅེས༌ལ༌ ཤང༌ ཅོ༌ཤིག༌, ཏེ༌ ལབ༌ཞ༌གུན༌ མ༌ཤི༌ཀའེ༌ མན༌པ༌, མིའི༌ ལུག༌སྲོལ༌ དང༌ ཇིག༌རྟེན༌ནི༌ ངན༌པ༌ སེམས༌ཉིད༌དི༌ ཝང༌གུན༌ནེ༌ ཡོངས༌ཏེ༌ ཨིན༌ནོག༌། 9 གོབ༌སྐོར༌ མི༌ཅུག༌ཅེས༌པོ༌ ཏན༌ཏན༌ ཅོ༌ཤིག༌, ཅིའ༌ཟེར༌ན༌ མ༌ཤི༌ཀའེ༌ སྐུ༌ཟུགས༌སི༌ ནང༌ང༌ དཀོན༌མཆོག༌ གང༌པོ༌ ནས༌ཏེ༌ ཨིན༌ནོག༌། 10 ཁྱོ༌ཞ༌གུན༌ མ༌ཤི༌ཀ༌ ཉམ༌པོ༌ ཅིག༌གྲིལ༌ ཆ༌ཅེས༌པོའེ༌ ཁྱོ༌ཞའེ༌ ནང༌ང༌ ཡང༌ ཅའང༌ སྒོས༌དོམ༌ ལུས༌ས༌ མ༌ནོག༌། ཁོང༌ ནི༌ ཝང༌ ཡོད༌ཁན༌ དང༌ ཝང༌སྲུལ༌པ༌ ཚང༌མའེ༌སང༌ ཆེ༌ཤོག༌པོ༌ ཞུགས༌ཏེ༌ ཨིན༌ནོག༌།

11 ཁྱོ༌ཞའེ༌, མ༌ཤི༌ཀའེ༌ ནང༌ང༌ ཏད༌པ༌ ཅོའ༌ཅིག༌, ཁྱོ༌ཞ༌གུན༌ནི༌ སེམས༌ལ༌ སུན༌ནད༌ * ཅོའ༌ ཛད༌ཏེ༌ ཨིན༌ནོག༌, ཏེ༌ སུན༌ནད༌བོ༌ མིའི༌ ལག༌པ༌ནེ༌ མ༌ཅོའ༌, མ༌ཤི༌ཀ༌ ཁོང༌རང༌ངི༌ ཛད༌ཏེ༌ ཁྱོ༌ཞའེ༌ ནང༌ང༌ ཡོད༌ཁན༌ནི༌ སྡིག༌ཅན༌ དོད༌པའེ༌ ཝང༌བོ༌ ཅད༌ད༌ ཛདས༌། 12 ཁྱོ༌ཞའེ༌ ཁྲུས༌ལེན༌ན༌ཅིག༌, ཁྱོ༌ཞ༌གུན༌ ཤི༌ཏེ༌ མ༌ཤི༌ཀ༌ ཉམ༌པོ༌ སུབས༌ཏེ༌ ཨིན༌། ཡང༌ ཁོང༌ ཉམ༌པོ༌ སོན༌པོའང༌ ལངས༌ཏེ༌ ཨིན༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ མ༌ཤི༌ཀ༌ ཤི༌ཁན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཁན༌ནི༌ དཀོན༌མཆོག༌གི༌, ཏེ༌ ཁྱུད༌པོའེ༌ ནང༌ང༌ ཨིད༌ཤེས༌ ཅོས༌ཏེ༌ ཨིན༌ནོག༌།

13 སྡིག༌པ༌ དང༌ སྡིག༌པའེ༌ དོད༌པ༌གུན༌ནི༌ ཀ༌ནེ༌ མི༌ཐར༌ཅེས༌པོའེ༌ ཞས༌ཏེ༌, སེམས༌ཉིད༌དི༌ ཐོག༌ནེ༌ ཁྱོ༌ཞ༌གུན༌ ཤི༌ཏེ༌ ཨིན༌པིན༌། ཏེ༌ནེའང༌ དཀོན༌མཆོག༌གི༌ ང༌དང༌ངི༌ སྡིག༌པ༌ ཚང༌མའ༌ ཤགས༌པ༌ སལ༌ལ༌ ཛད༌ཏེ༌, མ༌ཤི༌ཀ༌ ཉམ༌པོ༌ ཁྱོ༌ཞ༌གུན༌ སོན༌ཏེའ༌ ལང༌ང༌ ཛདས༌། 14 དཀོན༌མཆོག༌གི༌ ང༌དང༌ངི༌ གྱབ༌གལ༌ལ༌ སྤང༌པོ༌ ཏང༌ཁན༌ནི༌ སྡིག༌པའེ༌ ཐོ༌གུན༌ ཤིགས༌ཏེ༌, མ༌ཤི༌ཀའེ༌ རྐྱང༌ཤིང༌ངི༌ཀ༌ ཟེ༌རུ༌ གྱབས༌ཏེ༌ མེད༌ཁན༌ ཅོའ༌ ཛདས༌། 15 ཏེ༌ཟུག༌ ཛད༌ཏེ༌ དཀོན༌མཆོག༌གི༌ ཝང༌ དང༌ ཝང༌སྲུལ༌ཁན༌ནི༌ ངན༌པ༌ སེམས༌ཉིད༌ ཚང༌མའེ༌ ཝང༌བོ༌ མེད༌ཁན༌ ཅོའ༌ ཛདས༌། མ༌ཤི༌ཀ༌ རྐྱང༌ཤིང༌ངི༌ཀ༌ ཀྲོངས༌ཏེ༌ སོན༌ཏེའ༌ ཞངས༌ཅེས༌ གྱུད༌ཏེ༌, སྲོག༌ ཡོད༌ཁན༌ ཚང༌མའེ༌ དུན༌ལ༌ ཏེ༌གུན༌ལ༌ ཁྲེལ༌ཅུག༌ག༌ ཛད༌ཏེ༌ གྱལ༌ཁའ༌ ནེན༌ན༌ ཛདས༌།

16 ཏེན༌ན༌བོའེ༌ཕིའ༌ ཁྱོ༌ཞ༌གུན༌ནི༌ ཅི༌རིག༌ ཟའད༌ ཡ༌ ཐུང༌ངད༌, ཆོས༌སི༌ ཡ༌ ནམ༌གང༌ངི༌ ཏུས༌ཆེན༌ ཙི༌ཅེས༌, ཤབ༌བད༌དི༌ ཞག༌གུན༌ མི༌སྲུང༌ཅེས༌ལ༌ སྐྱོན༌ ཕིང༌ཁན༌གུན༌ལ༌ སྣང༌ང༌ མ༌ཏང༌ཤིག༌། 17 ཏེ༌ ཁྲིམས༌ ཚང༌མ༌ སྐྱོད༌ཅེས༌ཅན༌ནི༌ ངོས༌མ༌བོའེ༌ ཀྲིབ༌ཀྱག༌ ཨིན༌པིན༌, ཏ༌ མ༌ཤི༌ཀ༌ ནི༌ ཏེན༌ན༌ ངོས༌མ༌བོ༌ ཨིན༌། 18 པས༌མོ༌ སྟན༌ཟུན༌ ཡང༌ ཕོ༌ཉ༌ ཅོལ༌ཅེས༌སི༌ ནང༌ང༌ མ༌ ཐད༌པོ༌ ཅོ༌ཁན༌གུན༌ལ༌, ཁྱོ༌ཞ༌གུན༌ དཀོན༌མཆོག༌གི༌ དེན༌བའེ༌ ལམ༌ནེ༌ ཐག༌རིང༌ང༌ ཁྱེར༌ མ༌ཅུག༌ཤིག༌། དཀོན༌མཆོག༌གི༌ ཁོང༌ང༌ ཉི༌ལམ༌ གྱུད༌ཏེ༌ ཏེ༌གུན༌ནི༌ སྐོར༌ལ༌ ཤད༌ད༌ ཛདས༌ ཟེར༌ར༌ནོག༌། ཨིན༌ནའང༌ ཁོང༌ངི༌ སྡིག༌ཅན༌ སམ༌བ༌གུན༌ནི༌ ཁོང༌གུན༌ ཕོ༌སོ༌ཅན༌ གྱུར༌ ཅུགས༌ཏེ༌ ཨིན༌ནོག༌། 19 ཏེ༌གུན༌ནི༌ བྲེལ༌བོ༌ མ༌ཤི༌ཀ༌ ཉམ༌པོ༌ ཆད༌ཏེ༌ ཨིན༌ནོག༌, ཀ༌བོ༌ ཁོང༌གུན༌ནི༌ ཨུ༌ ཨིན༌། ཡང༌ མ༌ཤི༌ཀའེ༌ སྐུ༌ཟུགས༌ གང༌པོ༌ ༼ཡང༌ན༌ ཆོས༌ཚོགས༌པོ༌༽ ཤ༌ དང༌ གྱུས༌པ༌ གུན༌ནི༌ ཉམ༌པོ༌ ཟུམས༌ཏེ༌ བོར༌ར༌ ཛད༌ཏེ༌ དཀོན༌མཆོག༌གི༌ ཐུག༌གོངས༌ ནང༌ཞིན༌ལ༌ ལྡན༌ ཅུག༌ག༌ ཛད༌ད༌ནོག༌།

20 ཁྱོ༌ཞ༌གུན༌ མ༌ཤི༌ཀ༌ ཉམ༌པོ༌ ཤི༌ཅེས༌པོའེ༌, ཁོང༌ངི༌ ཇིག༌རྟེན༌ནི༌ ངན༌པ༌ སེམས༌ཉིད༌དི༌ ཝང༌སྲུལ༌པ༌གུན༌ནི༌ ཡོག༌ནེ༌ ཁྱོ༌ཞའ༌ ཐར༌ ཅུག༌ག༌ ཛདས༌, ཏེ༌ནེ༌ ཅིའ༌ ཁྱོ༌ཞའེ༌ ཏ༌རུང༌ངའང༌ ཇིག༌རྟེན༌ནི༌ ཁྲིམས༌གུན༌ནི༌ ཁའ༌ཉན༌ནད༌? 21 སྤེར༌ན༌ “ལག༌པའ༌ མ༌ཁུར༌, མ༌ཉང༌, ཡང༌ ལག༌པ༌ མ༌རྩེ༌ ཟེར༌ར༌ནོག༌!” 22 ཏེ༌ ཚིར༌ཀ༌གུན༌ ཀོལ༌ཏེ༌ སྟིང༌ནེ༌ མེད༌ཁན༌ ཆ༌ཅེས༌པོ༌ དཀོན༌མཆོག༌གི༌ ཐབས༌ལྡིང༌ང༌ ཛདས༌, ཅིའ༌ཟེར༌ན༌ ཏེ༌གུན༌ མིའི༌ ལབ༌ཞ༌ དང༌ བཀའ༌ཏང༌ཁན༌ གུན༌ མ༌ནེ༌ ཡང༌ ཅའང༌ མ༌ནོག༌། 23 མི༌གུན༌ལ༌ ཏེ༌ ཁྲིམས༌པོ༌ ཤེས༌རབས༌ཅན༌ ཐོང༌ང༌ནོག༌ ཅིའ༌ཟེར༌ན༌ ཏེ༌ ཁྲིམས༌པོའེ༌ ཁོང༌གུན༌ལ༌ ཅི༌ ཚང༌མའེ༌ སང༌ ཏེ༌བོ༌ ཁག༌ཅན༌ སམ༌ཅེས༌, པས༌མོ༌ ཅོས༌ཏེ༌ ཏམ༌པ༌ ཐོང༌ཅུག༌ཅེས༌, དང༌ རང༌ངི༌ ཟུགས༌པོའ༌ ནགས༌ སྟན༌ཅེས༌ གུན༌ ལབ༌བ༌ནོག༌། ཨིན༌ནའང༌ དེན༌བའ༌ ཁོང༌གུན༌ལ༌ རང༌རང༌ངི༌ དོད༌པ༌ ངན༌པ༌གུན༌ལ༌ ཕམ༌ཀལ༌ཅེས༌སི༌ ནང༌ང༌ ཏེ༌ ཁྲིམས༌གུན༌ནི༌ རོགས༌ ཅོའ༌ མ༌ནོག༌།

3

མི༌ཚེ༌ རྩང༌མ༌ཞིག༌ ཕུད༌།

3:1-17

1 ཏ༌ དཀོན༌མཆོག༌གི༌ ཁྱོ༌ཞ༌གུན༌ མ༌ཤི༌ཀ༌ ཉམ༌པོ༌ མི༌ཚེ༌ སོ༌མ༌ཞིག༌གི༌ ནང༌ང༌ ལང༌ང༌ ཛད༌ པ༌སང༌, ཁྱོ༌ཞའེ༌ ནམ༌ཁའེ༌ ནང༌ང༌ ཡོད༌ཁན༌གུན༌ནི༌ དོད༌པ༌ བོར༌ཤིག༌ ཀ༌རུ༌ མ༌ཤི༌ཀ༌, དཀོན༌མཆོག༌གི༌ ཆག༌ ཡས༌པའེ༌ ཁྲིས༌སི༌ཀ༌ ཞུགས༌ཏེ༌ ཡོད༌། 2 ཇིག༌རྟེན༌ནི༌ ནང༌ང༌ ཡོད༌ཁན༌གུན༌ནི༌ སྐོར༌ལ༌ སམ༌བ༌ མ༌ཏང༌ང༌, ནམ༌ཁའེ༌ ནང༌ང༌ ཡོད༌ཁན༌གུན༌ནི༌ སྐོར༌ལ༌ སམ༌བ༌ ཏོང༌ཤིག༌, 3 ཅིའ༌ཟེར༌ན༌ ཁྱོ༌ཞ༌གུན༌ སྔུན༌མའེ༌ སྡིག༌ཅན༌ མི༌ཚེ༌ ཕུད༌ཅེས༌སི༌ ནང༌ང༌ ཤི༌ཏེ༌ དཀོན༌མཆོག༌གི༌ ནང༌ང༌ ཁྱོ༌ཞའེ༌ དེན༌བའེ༌ མི༌ཚེ༌བོ༌ མ༌ཤི༌ཀ༌ ཉམ༌པོ༌ སྦས༌ཏེ༌ ཡོད༌། 4 ཁྱོ༌ཞ༌གུན༌ལ༌ མི༌ཚེ༌ སོ༌མ༌ སལ༌ཁན༌ནི༌ མ༌ཤི༌ཀ༌ ལོགས༌ཏེ༌ སྐྱོད༌ད༌ཅིག༌, ཁྱོ༌ཞ༌གུན༌ནའང༌ ཟིར༌རྗིད༌དི༌ ནང༌ང༌ ཁོང༌ ཉམ༌པོ༌ སྔོན༌ཨིན༌།

5 ཏེ༌བོའེ༌ཕིའ༌ ཁྱོ༌ཞ༌གུན༌ནི༌ སྡིག༌པའེ༌ དོད༌པ༌གུན༌ མེད༌ཁན༌ ཅོ༌ཤིག༌། སྤེར༌ན༌ ངན༌པའེ༌ ལུས༌བྲེལ༌, ཟུགས༌སི༌ ཐོག༌ནེ༌ ཁྲེལ༌མེད༌དི༌ ལས༌, ངན༌པའེ༌ ལུས༌བྲེལ༌ལི༌ དོད༌པ༌, དོད༌པ༌ ངན༌པ༌, ནབ༌སེམས༌ ༼ནབ༌སེམས༌ཅན༌གུན༌ནི༌ ཇིག༌རྟེན༌ནི༌ ནོར༌ལ༌ ཆག༌ཤེས༌པོ༌ སྐུན༌དྲ༌ ཅོལ༌ཁན༌ ཙོགས༌ ཨིན༌ནོག༌།༽ 6 ཏེན༌ན༌གུན༌ནི༌ ཞས༌ཏེ༌ ཁའ༌ མི༌ཉན༌ཁན༌གུན༌ནི༌ཀ༌ དཀོན༌མཆོག༌གི༌ ཐུགས༌སྲོ༌ བབས༌ཤེས༌ ཨིན༌ནོག༌། 7 ཏུས༌ཤིག༌ག༌ ཁྱོ༌ཞ༌གུན༌ནའང༌ ཏེན༌ན༌ ཙོགས༌སི༌ ངན༌པའེ༌ ལམ༌མི༌ཀ༌ གྲུལ༌ལད༌པིན༌, 8 ཨིན༌ནའང༌ ཏ༌ སྲོ༌ ཡོང༌ཅེས༌, ཁྲག༌ལུང༌, ངན༌སེམས༌, ཞན༌མའེ༌ སྕོད༌པའེ༌ སྐོར༌ལ༌ ངན༌པ༌ ཟེར༌ཅེས༌ དང༌ ཁ༌ངན༌པ༌ ཚང༌མའ༌ ཕང༌གོས༌། 9 ཅིག༌ དང༌ ཅིག༌ག༌ ཟུན༌ མ༌ཏང༌ཤིག༌, ཅིའ༌ཟེར༌ན༌ ཁྱོ༌ཞའེ༌ སྔུན༌མའེ༌ སམ༌ཚུལ༌ དང༌ ལས༌ ངན༌པ༌ གུན༌ ཕངས༌ཏེ༌ ཨིན༌། 10 ཁྱོ༌ཞ༌རང༌གུན༌ལ༌ སྕོད༌པ༌ སོ༌མའེ༌ ཀོས༌ལག༌ སྐོན༌ཤིག༌, ཡང༌ ཁྱོ༌ཞའ༌ ཛད༌ཁན༌ནི༌ དཀོན༌མཆོག༌ ཤེ༌ཤེས༌སི༌ ནང༌ང༌ ལྡན༌ཨིན༌ སོང༌ཏེ༌ ཁྱོ༌ཞའེ༌ སྕོད༌པ༌ ཁོང༌ངི༌ ཙོགས༌ གྱུར༌ཅུག༌ཤིག༌། 11 ཏེ༌ མི༌ཚེ༌ སོ༌མ༌བོའེ༌ ནང༌ང༌ ཁྱོ༌ཞ༌གུན༌ ཡ༌ཧུ༌དཱ༌པ༌ ཡ༌ ཡ༌ཧུ༌དཱ༌པ༌ མན༌ཁན༌, སུན༌ནད༌ ཅོ༌ཁན༌ ཡ༌ མ༌ཅོ༌ཁན༌, ཞན༌ཡུལ༌ལི༌ མི༌, སྕོད༌ལམ༌ མེད༌ཁན༌ནི༌ མི༌, ཚེ༌ཡོག༌ ཡ༌ རང༌ཝང༌ཅན༌ ཨིན༌ཅེས༌པོ༌ ཁག༌ཅན༌ མ༌ནོག༌, ཨིན༌ནའང༌ ཚང༌མའེ༌སང༌ ཁག༌ཅན༌བོ༌ ནི༌ མ༌ཤི༌ཀ༌ ཨིན༌ནོག༌, ཡང༌ ཁོང༌ ང༌དང༌ ཚང༌མའེ༌ ནང༌ང༌ ཞུགས༌ས༌ནོག༌།

12 ཁྱོ༌ཞ༌གུན༌ དཀོན༌མཆོག༌གི༌ ལྡམས༌ཁན༌ནི༌ ཏམ༌པ༌ དང༌ ཅེས༌པ༌ གུན༌ ཨིན༌ པ༌སང༌, རང༌དང༌རང༌ང༌ སྙིང༌རྗེ༌, ཀའ༌ཀྲིན༌, པས༌མོ༌, ཉམ༌ཤུང༌ དང༌ ཟོད༌པའེ༌ ཀོས༌གུན༌ སྐོན༌ཤིག༌། 13 ཁྱོ༌ཞའ༌ ཞན༌མའེ༌ གྱབ༌གལ༌ལ༌ ཟེར༌གྱུ༌ ཡོད༌ན༌, ཟོད༌པ༌ ཅོས༌ཏེ༌ ཏེ༌གུན༌ལ༌ ཤགས༌པ༌ ཏོང༌ཤིག༌། གཙོ༌བོའེ༌ ཁྱོ༌ཞ༌གུན༌ལ༌ ཤགས༌པ༌ སལ༌ཁན༌ ཙོགས༌ལ༌ ཁྱོ༌ཞ༌གུན༌ནིའང༌ ཅིག༌ དང༌ ཅིག༌ག༌ ཤགས༌པ༌ ཏོང༌ཤིག༌། 14 ཚང༌མའེ༌སང༌ ཁག༌ཅན༌ ནི༌, ཁྱོ༌ཞའེ༌ ཁྱོ༌ཞ༌རང༌ང༌ ཅམས༌པའེ༌ ཀོས༌པོ༌ སྐོན༌ཤིག༌, ཀ༌བོའེ༌ ང༌དང༌གུན༌ ཐུན༌བྲེལ༌ སྟན༌པོའེ༌ ནང༌ང༌ བོར༌ར༌ནོག༌། 15 ཡང༌ ཁྱོ༌ཞ༌གུན༌ ཟུགས༌ ཅིག༌གི༌ ཡན༌ལག༌ ཙོགས༌ལ༌ ཞི༌དེ༌ ནང༌ང༌ དུག༌ག༌ལ༌ བོད༌ད༌ ཛད༌ པ༌སང༌, མ༌ཤི༌ཀའེ༌ ཞི༌དེའ༌ ཁྱོ༌ཞའེ༌ སྙིང༌གུན༌ནི༌ ནང༌ང༌ ཝང༌སྲུལ༌ ཅུག༌ཤིག༌། ཏུས༌གྱུན༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཤིག༌།

16 མ༌ཤི༌ཀའེ༌ སྟོབས༌ཅན༌ ལོན༌གུན༌ ཁྱོ༌ཞ༌གུན༌ནི༌ སྙིང༌ དང༌ སེམས༌སི༌ ནང༌ང༌ ནས༌ཅུག༌ཤིག༌། དཀོན༌མཆོག༌གི༌ སལ༌ཁན༌ནི༌ ཤེས༌རབས༌ ཚང༌མ༌ ཉམ༌པོ༌ ཁྱོ༌ཞ༌གུན༌ནི༌ ཅིག༌ དང༌ ཅིག༌ག༌ ལབ༌ཞ༌ དང༌ ཁ༌དའ༌ ཏོང༌ཤིག༌། དཀོན༌མཆོག༌ག༌ སུང༌གུར༌, གུར༌མ༌ དང༌ སེམས༌ཉིད༌དི༌ ལུ༌གུན༌ ཕུལ༌ ཟ༌ནེ༌, སྙིང༌ནེ༌ ཐུག༌རྗེ༌ཆེ༌ ཞུ༌ཤིག༌། 17 ཡང༌ ཁྱོ༌ཞའེ༌ ཅི༌ཞིག༌ ཟེར༌རད༌ ཡ༌ ཅོའད༌, ཡབ༌ དཀོན༌མཆོག༌ག༌ ཐུག༌རྗེ༌ཆེ༌ ཕུལ༌ཨིན༌ ཏེ༌བོ༌ གཙོ༌བོ༌ ཡེ༌ཤུའི༌ ཝང༌ངི༌ ནང༌ང༌ ཅོ༌ཤིག༌།

ནང༌ཚངས༌གུན༌ནི༌ ཕིའ༌ ལབ༌ཞ༌།

3:18-4:1

18 ན༌མ༌གུན༌, ཁྱོ༌ཞའ༌ རང༌ངི༌ མག༌པ༌གུན༌ནི༌ ཝང༌ངི༌ ཡོག༌ག༌ དུག༌ཤིག༌, ཅིའ༌ཟེར༌ན༌ གཙོ༌བོའེ༌ ལོབ༌ཕྲུགས༌ ཨིན༌ཅེས༌པོའེ༌ ཏེ༌ཙོགས༌ ཅོ༌གོ༌ཤེས༌ ཨིན༌ནོག༌།

19 མག༌པ༌གུན༌, རང༌ངི༌ ན༌མའ༌ ཅེས༌པ༌ ཅོ༌ཤིག༌, ཡང༌ ཁོང༌གུན༌ལ༌ ནགས༌ མ༌སྟན༌ཤིག༌།

20 ཕྲུ༌གུ༌གུན༌, ཕ༌མའེ༌ ཟེར༌ཁན༌ ཚང༌མའ༌ ཁའ༌ཉོན༌ཤིག༌, ཏེ༌བོའ༌ གཙོ༌བོ༌ ཐུགས༌ཐད༌ད༌ནོག༌། 21 ཨ༌བ༌གུན༌ རང༌ངི༌ ཕྲུ༌གུའ༌ མངས༌ཏེའང༌ ལྡམས༌ཏེ༌ མ༌བོར༌ཤིག༌, ཏེ༌ཟུག༌ ཅོ༌ན༌ ཁོང༌གུན༌ནི༌ སྤོས༌པ༌ ཆག༌ག༌ནོག༌།

22 ཡོག༌པོ༌གུན༌, ཁྱོ༌ཞའེ༌ ཇིག༌རྟེན༌ནི༌ སྤོན༌བོ༌གུན༌ནི༌ ཟེར༌ཁན༌ ཚང༌མའ༌ ཁའ༌ཉོན༌ཤིག༌། ཁྱོ༌ཞ༌གུན༌ནི༌ ཁོང༌ངི༌ སྟོད༌པ༌ ཐོབ༌ཅེས༌ ཡ༌ ཁོང༌གུན༌ནི༌ ལྟའ༌ ཟ༌ནེ༌ ཅིག༌པོ༌ མན༌པ༌, གཙོ༌བོའ༌ ཀུས༌པ༌ ཅོ༌ཅེས༌ དང༌ སེམས༌ ཟང༌པོ༌ ཡོད༌ཅེས༌པོའེ༌ ཏེ༌བོ༌ ཅོ༌ཤིག༌། 23 ཅི༌ ལས༌ཤིག༌ ཅོའད༌ནའང༌, སྙིང༌ ཐག༌པ༌ནེ༌ ཅོ༌ཤིག༌། མི༌ མན༌པ༌, གཙོ༌བོའེ༌ ཕིའ༌ ཅོས༌ཏེ༌ ཨིན༌ སོམ༌ཤིག༌། 24 ཨིད༌ཏུ༌ ཅོ༌ཤིག༌ གཙོ༌བོའེ༌ ནོར༌སྐལ༌བོ༌ སོལ༌རས༌སི༌ ཚུལ༌ལ༌ ཐོབ༌ཨིན༌, ཅིའ༌ཟེར༌ན༌ ཁྱོ༌ཞའེ༌ ཞབས༌ཏོག༌ ཞུ༌ཁན༌ནི༌ སྤོན༌བོ༌ ནི༌ གཙོ༌བོ༌ མ༌ཤི༌ཀ༌ ཞུགས༌ཏེ༌ ཨིན༌ནོག༌། 25 ཀལ༌ཏེས༌ ཁྱོ༌རང༌གུན༌ནི༌ ངན༌པ༌ ཅོ༌ན༌, ངན༌པ༌ ཅོ༌ཁན༌ནི༌ ལན༌བོའ༌ ཆད༌པ༌ ཕོག༌ཨིན༌, ཅིའ༌ཟེར༌ན༌ དཀོན༌མཆོག༌གི༌ སུའང༌ ཆོག༌རིས༌ ཅོའ༌ ཛད༌ད༌ མ༌ནོག༌།

4

1 སྤོན༌བོ༌གུན༌, ཁྱོ༌ཞའེ༌ ཚེ༌ཡོག༌གུན༌ལ༌ འོས༌པ༌ དང༌ གྱལ༌ལ༌ ཅོ༌ཤིག༌, ཅིའ༌ཟེར༌ན༌ ཁྱོ༌ཞ༌གུན༌ལའང༌ ནམ༌ཁའེ༌ ནང༌ང༌ ཞུགས༌ཁན༌ནི༌ སྤོན༌བོ༌ ཡོད༌ཁན༌བོ༌ གྱུས༌ཨིན༌ནོག༌།

མོས༌ལམ༌མི༌ ཕིའ༌ སྤོས༌པ༌།

4:2-6

2 ཁག༌ཅན༌ ཐེས༌ཏེ༌ མོས༌ལམ༌ ཞུ༌ཅེས༌པོ༌ མ༌ནེ༌ ཕང༌ མ༌གོས༌། ཡང༌ མོས༌ལམ༌ ཞུ༌ ཟ༌ནེ༌, ཁྱོ༌ཞའེ༌ སམ༌བ༌ ཅུན༌ཏེ༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཤིག༌། 3 གཙོ༌བོའེ༌ ལམ༌ ཕེའ༌ ཛད༌ཏེ༌ མ༌ཤི༌ཀའེ༌ སྐོར༌ལ༌ སང༌ཝའེ༌ ཐབ༌ལྡིངས༌པོ༌ ཤད༌ཉན༌ཅེས༌ལ༌ ང༌ཞའེ༌ ཕིའང༌ མོས༌ལམ༌ ཞུས༌ཤིག༌, ཀ༌བོའེ༌ ཞས༌ཏེ༌ ང༌ ཙོན༌ནི༌ ནང༌ང༌ ཨིན༌། 4 ཡང༌ ང༌ ཏེ༌ ལོན༌བོ༌ སལ༌པོ༌ ཅོས༌ཏེ༌ ཤད༌ ཐུབ༌ཅེས༌ལ༌ མོས༌ལམ༌ ཞུས༌ཤིག༌, སལ༌པོ༌ ཅོས༌ཏེ༌ ཤད༌ཅེས༌པོ༌ ངའེ༌ ཁག༌ ཨིན༌ནོག༌།

5 ཏད༌པ༌ མེད༌ཁན༌གུན༌ ཉམ༌པོ༌ བྲེལ༌ ཅོ༌ ཟ༌ནེ༌ ཁོང༌གུན༌ ཏད༌པའེ༌ ནང༌ང༌ ཁྱོང༌ཅེས༌ལ༌ སྐབས༌ ཐོབ༌ཁན༌ ཚང༌མ༌ ཤེས༌རབས༌ ཉམ༌པོ༌ ཀོལ༌ཤིག༌། 6 ཁྱོ༌ཞའེ༌ སྤེ༌ར༌ ལྡེ༌མོ༌ དང༌ ཇམ༌པོ༌ ཉམ༌པོ༌ ཏང༌ན༌ ཁྱོ༌ཞའེ༌ ཁོང༌གུན༌ལ༌ ལན༌ ཚང༌མ༌ གྱལ༌ལ༌ ཅོས༌ཏེ༌ ཏང༌ཉན༌ཨིན༌།

སྟིང༌ཇུག༌གི༌ ལབ༌ཞ༌ དང༌ ཇུ༌ ཞུས༌།

4:7-18

7 ཏི༌ཁི༌ཀུས༌སི༌ ངའེ༌ སྐོར༌ལ༌ ནས༌ཚུལ༌ ཚང༌མ༌ ཁྱོ༌ཞ༌གུན༌ལ༌ ཞིབ༌སལ༌ ཅོས༌ཏེ༌ ཤད༌ད༌ནོག༌། ཁོ༌ ནི༌ ངའེ༌ ཅེས༌པ༌ སྤུན༌, ཞབས༌ཏོག༌པ༌ ཡང༌ ངའེ༌ ཕྲོ༌པ༌ གཙོ༌བོའེ༌ ནང༌ང༌ ལོ༌ཁྱེལ༌ཅན༌ ལས༌ ཅོ༌ཁན༌ཞིག༌ ཨིན༌། 8 མིག༌སལ༌ལི༌ ཁྱོ༌ཞ༌གུན༌ལ༌ སྤོས༌པ༌ ཏང༌ཅེས༌ དང༌ ང༌ཞའེ༌ ནས༌ལུག༌གུན༌ ཧ༌གོ༌ ཐུབ༌ཅེས༌སི༌ ཕིའ༌, ངའེ༌ ཁོ༌ ཁྱོ༌ཞ༌གུན༌ ཡོད༌ས༌ ཀལ༌ལད༌། 9 ཁོ༌ ཉམ༌པོ༌ ཨོ༌ནེ༌སི༌མུས༌སའང༌ ཀལ༌ལད༌, ཨོ༌ནེ༌སི༌མུས༌ མ༌ ཨིད༌ཤེས༌ཅན༌ ཞབས༌ཏོག༌པ༌ དང༌ ཅེས༌པ༌ སྤུན༌, ཁྱོ༌ཞ༌རང༌ངི༌ ཕྲོ༌ནེ༌ ཅིག༌ ཨིན༌ནོག༌། ཁོང༌གུན༌ནི༌ ཁྱོ༌ཞའ༌ འི༌རུ༌ ཇུང༌ཨིན༌ ཡོད༌ཁན༌ ཚང༌མའེ༌ སྐོར༌ལ༌ ཤད༌ཨིན༌།

10 ངའེ༌ ཕྲོ༌པ༌ ཙོན༌པ༌ ཨ༌རིས༌ཏར༌ཀུས༌སི༌ ཁྱོ༌ཞ༌གུན༌ལ༌ ཇུ༌ ཞུ༌རུག༌, ཡང༌ མར༌ཀུས༌ བཱར༌ན༌བས༌སི༌ ནོའེང༌ * ཇུ༌ ཀལ༌དུག༌། ངའེ༌ ཁྱོ༌ཞ༌གུན༌ལ༌ སྔུན༌ལ༌ ལོན༌ ཀལ༌ཁན༌ ཙོགས༌ལ༌, མར༌ཀུས༌ ཁྱོ༌ཞ༌གུན༌ ཡོད༌ས༌ ཡོང༌ན༌ གའ༌སུས༌ ཞུས༌། 11 ཡང༌ ཡེ༌ཤུ༌ ཟེར༌ཁན༌ ཡུས༌ཏུས༌སིའང༌ ཁྱོ༌ཞའ༌ ཇུ༌ ཀལ༌དུག༌། འི༌ཀ༌ ང༌ ཉམ༌པོ༌ དཀོན༌མཆོག༌གི༌ གྱལ༌སྲིད༌དི༌ ཕིའ༌ ལས༌ ཅོ༌ཁན༌གུན༌ནི༌ ཕྲོ༌ནེ༌ ཡ༌ཧུ༌དཱ༌པ༌ ཏད༌པ༌ཅན༌ ཏེན༌ན༌ མི༌ སུམ༌ཀོ༌ མ༌ནེ༌ མེད༌, ཡང༌ ཁོང༌གུན༌ནི༌ ངའ༌ མ༌སྲན༌ཏྲེ༌ སྤོས༌པ༌ ཏང༌དུག༌།

12 ཁྱོ༌ཞའེ༌ ཕྲོ༌པ༌ ཡེ༌ཤུ༌ མ༌ཤི༌ཀའེ༌ ཞབས༌ཏོག༌པ༌ ཨེ༌པ༌ཕའ༌རས༌སི༌ ཁྱོ༌ཞ༌གུན༌ལ༌ ཇུ༌ ཀལ༌དུག༌། ཡང༌ ཁོའེ༌ ཁྱོ༌ཞ༌གུན༌ ཏད༌པའེ༌ ནང༌ང༌ ལྡན༌ཁན༌ དང༌ ལོ༌ཁྱེལ༌ གང༌པོ༌ ཉམ༌པོ༌ དཀོན༌མཆོག༌གི༌ ཐུག༌གོངས༌ ཚང༌མའེ༌ ནང༌ང༌ སྟན༌པོ༌ དུག༌ཅེས༌སི༌ ཕིའ༌ ཏུས༌གྱུན༌ སྙིང༌ངི༌ ཐིལ༌ནེ༌ མོས༌ལམ༌ ཞུ༌རུག༌། 13 ཁྱོ༌ཞའ༌, ལ༌འོ༌དི༌ཀིའ༌ དང༌ ཧི༌ཡར༌རི༌པུ༌ལིས༌སི༌ ཏད༌པ༌ཅན༌ གུན༌ནི༌ ཕིའ༌ ཁོའེ༌ སྲན༌ཏྲེ༌ ལས༌ ཅོ༌ཨིན༌ ཡོད༌ཁན༌བོའ༌ ངའེ༌ སྤང༌པོ༌ ཏང༌ངད༌།

14 སྤུན༌ དེ༌མཱས༌ དང༌ ང༌དང༌ངི༌ ཅེས༌པའེ༌ ཨམ༌ཆི༌ ལུ༌ཀ༌ ཉིས༌ཀོའེ༌ ཁྱོ༌ཞ༌གུན༌ལ༌ ཇུ༌ ཀལ༌དུག༌། 15 ལ༌འོ༌དི༌ཀིའ༌ ཡོད༌ཁན༌ནི༌ སྤུན༌གུན༌, ང༌དང༌ངི༌ སྤུན༌མོ༌ ནིམ༌ཕ༌ དང༌ ཁོའེ༌ ཁང༌པའེ༌ ནང༌ང༌ ཚོགས༌ཁན༌ནི༌ ཆོས༌ཚོགས༌ལ༌ ཇུ༌ ཞུ༌རུག༌ ཞུས༌།

16 འི༌ ཨི༌གེ༌བོ༌ ཁྱོ༌ཞ༌གུན༌ནི༌ སིལ༌ཏེ༌ སྟིང༌ནེ༌, ལ༌འོ༌དི༌ཀིའ༌པའེ༌ ཆོས༌ཚོགས༌ལའང༌ སིལ༌ཅེས༌ལ༌ ཏོང༌ཤིག༌། ཡང༌ ལ༌འོ༌དི༌ཀིའ༌པའེ༌ ཆོས༌ཚོགས༌ལ༌ བྲིས༌ཁན༌ནི༌ ཏེ༌ ཨི༌གེ༌བོ༌ ཁྱོ༌ཞ༌གུན༌ནིའང༌ སིལ༌ཤིག༌།

17 “གཙོ༌བོའེ༌ སྤུན༌ ཨར༌ཀིབ༌པུས༌སི༌ ལག༌ག༌ སྟད༌ད༌ ཛད༌ཁན༌ནི༌ ལས༌པོ༌ ཁོའ༌ དྲན༌དྲ༌” གྲུབ༌ཅུག༌ཅེས༌ལ༌ ཟེར༌།

18 ཏ༌ ང༌ པ༌འུ༌ལུའི༌ ཨི༌གེ༌ བྲི༌ཁན༌བོའེ༌ ཀ༌ནེ༌ ཉི༌གུ༌ ཁྱོངས༌ཏེ༌ ང༌རང༌ངི༌ ལག༌བྲིས༌སི༌ ནང༌ང༌ ཇུ༌ ཀལ༌ལད༌།

ང༌ ཙོན༌ལ༌ ཡོད༌ཁན༌བོ༌ ཨིད༌ཏུ༌ ཅོས༌ཏེ༌ ངའེ༌ ཕིའ༌ མོས༌ལམ༌ ཞུ༌ཤིག༌།

དཀོན༌མཆོག༌གི༌ ཐུག༌རྗེ༌ ཁྱོ༌ཞ༌གུན༌ལ༌ ཐོབ༌ཤིག༌།

* 2:11 2:11 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཟེར༌ར༌ནོག༌།

* 4:10 4:10 མར༌ཀུས༌ ནི༌ བཱར༌ན༌བས༌སི༌ ཨ༌བའེ༌ སྤུན༌ལ༌ ཞིག༌གི༌ བུ༌ཚ༌ ཨིན༌པིན༌།

ཐེ༌ས༌ལོ༌ནི༌ཀ༌པ༌ 1

1

2

3

4

5

ཐེ༌ས༌ལོ༌ནི༌ཀའེ༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌ ཏང༌པོ༌།

ཐེ༌ས༌ལོ༌ནི༌ཀའེ༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌ ཏང༌པོའེ༌ སྐོར༌།

འི༌ ཆག༌བྲིས༌པོ༌ གཙོ༌བོ༌ ཡེ༌ཤུའི༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ ང༌དང༌ང༌ འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ནི༌ སྤང༌པོ༌གུན༌ནེ༌ གྱུས༌ ཆའ༌ནོག༌།

ཆོས༌སི༌ ཁས༌པ༌གུན༌ནི༌ པ༌འུ༌ལུའི༌ འི༌ ཆག༌བྲིས༌པོ༌ ཀོ༌རིན༌ཐི༌ གྱལ༌སའེ༌ ནང༌ང༌ ཡོད༌ ཟ༌ནེ༌ བྲིའ༌ ཛད༌ཁན༌བོ༌ སམ༌མ༌ནོག༌། ཁོང༌ངི༌ འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 19-20 འི༌ ཉེ༌ཁོར༌ལ༌ བྲིའ༌ ཛད༌ཏེ༌ ཨིན༌ནོག༌།

ཐེ༌ས༌ལོ༌ནི༌ཀའེ༌ གྱལ༌ས༌ མ༌ཀེ༌དོ༌ནི༌ཡཱའེ༌ གྱལ༌ཁག༌གི༌ ནང༌ང༌ ཚང༌མའེ༌སང༌ ཁག༌ཅན༌ གྱལ༌ས༌ཞིག༌ ཨིན༌པིན༌། ཏེ༌བོ༌ གྱ༌ཚོའེ༌ ཐའ༌མའ༌ ཆགས༌ཏེ༌ མ༌ ཁག༌ཅན༌ དང༌ ཆུག༌པོ༌ གྱལ༌ས༌ཞིག༌ ཨིན༌པིན༌། ཁོང༌ གོ༌མ༌ ཏེ༌རུ༌ སྐྱོད༌ ཟ༌ནེ༌ ཡ༌ཧུ༌དཱ༌པ༌གུན༌ནི༌ ཏེ༌ གྱལ༌སའེ༌ མི༌གུན༌ལ༌ པ༌འུ༌ལུའ༌ གྱབ༌གལ༌ ཅོས༌ཏེ༌ ནགས༌ སྟན༌ཅུགས༌ པ༌སང༌ ཁོང༌ ཏེ༌རུ༌ ཏུས༌ ཉུ༌ངུན༌ཞིག༌ མ༌ནེ༌ ཞུགས༌ མ༌ཐུབ༌བ༌ ཤོར༌གོས༌། ཁོང༌ ཤོར༌ ཟ༌ནེ༌ ཏེ༌རུ༌ མ༌ཤི༌ཀའེ༌ ནང༌ང༌ ཏད༌པ༌ ཁྱོང༌ཁན༌ སོ༌མ༌ ཁ༌ཅིག༌ མ༌ནེ༌ མེད༌པིན༌།

པ༌འུ༌ལུའི༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌ ནི༌:

1. ཏད༌པ༌ སོ༌མ༌ ཁྱོང༌ཁན༌གུན༌ལ༌ རྡུག༌ངལ༌ལི༌ ནང༌ང༌ རེ༌ཝ༌ མི༌ཕང༌ཅེས༌སི༌ སྤོས༌པ༌ སལ༌ཅེས༌།

2. དཀོན༌མཆོག༌ ཐུགས༌ཐད༌ཁན༌ནི༌ མི༌ཚེ༌ ཕུད༌ཅེས༌སི༌ ནང༌ང༌ ལབ༌ཞའ༌ སལ༌ཅེས༌།

3. ཁོང༌གུན༌ལ༌ ཏད༌པ༌ཅན༌ ཤི༌ཁན༌གུན༌ལ༌ མ༌འོངས༌པའེ༌ ཏུས༌སི༌ ནང༌ང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ཅེས༌སི༌ ལབ༌ཞ༌གུན༌ གྱུད༌ཏེ༌ སྤོས༌པ༌ སལ༌ཅེས༌གུན༌ ཨིན༌པིན༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1

1 ངའ༌ པ༌འུ༌ལུ༌, སི༌ལས༌ * དང༌ ཏི༌མོ༌ཐི༌ ཚང༌ཀོའེ༌ ཆོགས༌ནེ༌ འི༌ ཨི༌གེ༌བོ༌ ཐེ༌ས༌ལོ༌ནི༌ཀའེ༌ གྱལ༌སའེ༌ དཀོན༌མཆོག༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཨིན༌ཁན༌ནི༌ ཆོས༌ཚོགས༌ལ༌ བྲིའད༌། དཀོན༌མཆོག༌གི༌ ཞི༌དེ༌ དང༌ ཐུག༌རྗེ༌ ཁྱོ༌ཞའ༌ ཚང༌མ༌ལ༌ ཐོབ༌ཤིག༌།

ཐེ༌ས༌ལོ༌ནི༌ཀའེ༌ ཆོས༌ཚོགས༌སི༌ ཏད༌པའེ༌ སྐོར༌།

1:2-10

2 ང༌ཞའེ༌ མོས༌ལམ༌མི༌ ནང༌ང༌ ཁྱོ༌ཞ༌གུན༌ ཨིད༌ཏུ༌ ཅོ༌ཨིན༌ ཏུས༌གྱུན༌ དཀོན༌མཆོག༌ག༌ ཁྱོ༌ཞའ༌ ཚང༌མའེ༌ ཕིའ༌ ཐུག༌རྗེ༌ཆེ༌ ཞུའད༌། 3 ང༌ཞའེ༌ དཀོན༌མཆོག༌, ང༌དང༌གུན༌ནི༌ ཡབ༌བའ༌ མོས༌ལམ༌ ཞུ༌ ཟ༌ནེ༌, ཁྱོ༌ཞ༌གུན༌ནི༌ ཏད༌པ༌བོ༌ ལག༌ལེན༌ནི༌ ནང༌ང༌ ཁྱོང༌ཅེས༌, ཅམས༌པའེ༌ ནང༌ང༌ ཞན༌མའ༌ ཞབས༌ཏོག༌ ཞུ༌ཅེས༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ནང༌ང༌ རེ༌ཝའ༌ སྟན༌པོ༌ བོར༌ཅེས༌པོའེ༌, སྙིང༌རུས༌ ཅོ༌ཐུབ༌ཅེས༌ གུན༌ ཨིད༌ཏུ༌ ཅོའད༌།

4 ཅེས༌པའེ༌ སྤུན༌གུན༌, དཀོན༌མཆོག༌གི༌ ཁྱོ༌ཞ༌གུན༌ལ༌ ཅམས༌པ༌ ཛད༌ཏེ༌ ཁོང༌རང༌ངི༌ མི༌གུན༌ ལྡམ༌མ༌ ཛད༌ཁན༌བོ༌ ང༌ཞའ༌ གྱུས༌ཡོད༌། 5 ཅིའ༌ཟེར༌ན༌ ང༌ཞའེ༌ ཁྱོ༌ཞ༌གུན༌ལ༌ གའ༌མོའེ༌ ནས༌ཚུལ༌ ཤད༌ ཟ༌ནེ༌, སྤེ༌ར༌ ཅིག༌པོ༌ གྱུད༌ཏེ༌ མན༌པ༌ དཀོན༌མཆོག༌གི༌ སྟོབས༌ ཉམ༌པོ༌ ཤད༌པིན༌, མ༌ཚད༌ ང༌ཞའེ༌ ཤད༌ཁན༌གུན༌ དེན༌བ༌ ཨིན༌ཁན༌བོའ༌ ཏམ༌པའེ༌ ཐུག༌ཉིད༌དི༌ ཁྱོ༌ཞ༌གུན༌ལ༌ སྙིང༌ངི༌ ཐིལ༌ནེ༌ ཨིད༌ཤེས༌ཤུགས༌། ཡང༌ ང༌ཞའེ༌ ཁྱོ༌ཞ༌གུན༌ནི༌ ཕྲོའ༌ མི༌ཚེ༌ ཕུད༌ཚུལ༌བོ༌, ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཨིན༌ཁན༌བོ༌, ཁྱོ༌ཞ༌གུན༌ལ༌ གྱུས༌ཨིན༌ནོག༌། 6 ང༌ཞའ༌ དང༌ གཙོ༌བོ༌ ཡེ༌ཤུ༌ གྲུལ༌ཁན༌ནི༌ ལམ༌མི༌ཀ༌ ཁྱོ༌ཞ༌གུན༌ གྲུལས༌། ཁྱོ༌ཞ༌གུན༌ལ༌ མ༌སྲན༌ཏྲེ༌ ནགས༌ ཐོང༌ཏེའང༌, ཁྱོ༌ཞ༌གུན༌ནི༌ ཏམ༌པའེ༌ ཐུག༌ཉིད༌དི༌ སལ༌ཁན༌ནི༌ ཐད༌པོ༌ ཉམ༌པོ༌ ཏེ༌ ལོན༌བོ༌ ལེནས༌། 7 ཏེ༌བོའེ༌ ཞས༌ཏེ༌ གརིས༌སི༌ མ༌ཀེ༌དོ༌ནི༌ཡཱ༌ དང༌ ཨ༌ཀ༌ཡཱའེ༌ ཡུལ༌གུན༌ནི༌ ནང༌ང༌ སྤུན༌ ཚང༌མའེ༌ ཕིའ༌ ཁྱོ༌རང༌གུན༌ སྤེ༌ཞིག༌ག༌ གྱུར༌ཏེ༌ ཨིན༌ནོག༌། 8 ཁྱོ༌ཞ༌གུན༌ གྱུད༌ཏེ༌ གཙོ༌བོའེ༌ བཀའ༌བོ༌, མ༌ཀེ༌དོ༌ནི༌ཡཱ༌ དང༌ ཨ༌ཀ༌ཡཱ༌ ཡུལ༌གུན༌ནི༌ ནང༌ང༌ ཕེལ༌ཅེས༌ མ༌ཚད༌, དཀོན༌མཆོག༌གི༌ཀ༌ ཁྱོ༌ཞའེ༌ ཏད༌པ༌ ཁྱོངས༌ཁན༌ནི༌ ནས༌ཚུལ༌བོ༌ ཀ༌ནེ༌ཀ༌རུ༌ ལེབ༌། ཏེ༌ སྐོར༌ལ༌ ང༌ཞའེ༌ ཅའང༌ ཟེར༌གོས༌ མི༌དུག༌། 9 ཡང༌ ཏེ༌ ཡུལ༌མི༌གུན༌ནི༌ མི༌ཚང༌མ༌ལ༌ ཁྱོ༌ཞ༌གུན༌ནི༌ ང༌ཞའ༌ ཛ༌འོའེ༌ ཚུལ༌ལ༌ གའ༌སུས༌ ཅོ༌ཁན༌ དང༌ ཁྱོ༌ཞའེ༌ སྐུན༌དྲའ༌ ཅོལ༌ཅེས༌ ཕངས༌ཏེ༌ དེན༌བའེ༌ སོན༌པོ༌ དཀོན༌མཆོག༌ག༌ ཞབས༌ཏོག༌ ཞུ༌ཅེས༌ གུན༌ ཤད༌དུག༌། 10 མ༌ཚད༌ དཀོན༌མཆོག༌གི༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཁན༌ སྲས༌ ཡེ༌ཤུ༌, ནམ༌ཁའ༌ནེ༌ ལོགས༌ཏེ༌ ཕེབས༌ཤེས༌སི༌ ཕིའ༌, ཁྱོ༌ཞ༌གུན༌ སྲུངས༌ཏེ༌ ཡོད༌ཁན༌བོའེ༌ སྐོར༌ལའང༌ ཤད༌དུག༌། ང༌དང༌གུན༌ དཀོན༌མཆོག༌ནེ༌ ཡོང༌ཅེས༌ཅན༌ནི༌ ཐུགས༌སྲོའེ༌ ཀ༌ནེ༌ སྐྱོབ༌བ༌ ཛད༌ཁན༌བོ༌ ཡེ༌ཤུ༌ ཨིན༌ནོག༌།

2

ཐེ༌ས༌ལོ༌ནི༌ཀའེ༌ ནང༌ང༌ པ༌འུ༌ལུའི༌ ཆག༌ལས༌།

2:1-16

1 ངའེ༌ ཅེས༌པའེ༌ སྤུན༌གུན༌, ང༌ཞའེ༌ ཁྱོ༌ཞ༌གུན༌ ཉམ༌པོ༌ ཏུས༌ ཕུད༌ཁན༌བོ༌ ཕན༌མི༌ཐོགས༌ མན༌ཁན༌ ཁྱོ༌ཞ༌རང༌ང༌ གྱུས༌ཨིན༌ནོག༌། 2 ཁྱོ༌ཞའ༌ ཡོད༌ས༌ ཐེ༌ས༌ལོ༌ནི༌ཀ༌ ཡོང༌ངི༌ སང༌ སྔུན༌ལ༌, ཕི༌ལི༌པི༌ གྱལ༌སའེ༌ ནང༌ང༌ ང༌ཞའ༌ ཙམ༌ཤིག༌ ནགས༌ དང༌ ཁྲེལ༌བ༌ སྟན༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌། ཨིན༌ནའང༌ ཐེ༌ས༌ལོ༌ནི༌ཀའེ༌ ནང༌ང༌ གྱབ༌གལ༌ སྲན༌ཏྲེ༌ ཐོང༌ནའང༌, ང༌དང༌ངི༌ དཀོན༌མཆོག༌གི༌ ཁྱོ༌ཞ༌གུན༌ལ༌ ཁོང༌ངི༌ གའ༌མོའེ༌ ནས༌ཚུལ༌ ཇིགས༌ མེད༌པ༌ ཤད༌ཅེས༌ལ༌ ང༌ཞའ༌ སྤོས༌པ༌ སལས༌། 3 ང༌ཞའེ༌ ཆོས༌ཤད༌ཁན༌གུན༌ ང༌ཞའ༌ ནོར༌ཏེ༌ ཡ༌ རང༌དོད༌ ཡ༌ གོབ༌སྐོར༌ ཏང༌ཅེས༌སི༌ དོད༌པའེ༌ ཞས༌ཏེ༌ མན༌པིན༌། 4 ཨིན༌ནའང༌ དཀོན༌མཆོག༌གི༌ གའ༌མོའེ༌ ནས༌ཚུལ༌ སྟད༌ད༌ ཛད༌ཅེས༌ལ༌ འོས༌པ༌ཅན༌ ཐེའ༌ཛད༌ཁན༌ནི༌ མི༌གུན༌ ཙོགས༌ལ༌ ང༌ཞའེ༌ ཤད༌དད༌། ང༌ཞའེ༌ དོད༌པ༌ ནི༌ མི༌གུན༌ ཐད༌ཅུག༌ཅེས༌ མན༌པ༌ དཀོན༌མཆོག༌ ཐུག༌ཉེས༌ ཅུག༌ཅེས༌པོ༌ ཨིན༌, ཁོང༌ངི༌ ང༌དང༌གུན༌ནི༌ སྙིང༌ངི༌ སྟག༌ཅད༌ ཛད༌ད༌ནོག༌། 5 ང༌ཞའེ༌ ནོར༌དོད༌ ཡོད༌ཏེ༌ ཁྱོ༌ཞའ༌ ལྕེ༌ ཀོལ༌ཅེས༌ ཡ༌ ཁྱོ༌ཞའེ༌ ཛ༌འོ༌ ཨིན༌ཟུན༌ མ༌ནེ༌ མ༌ཏང༌ཁན༌བོ༌ ཁྱོ༌ཞའ༌ གྱུས༌ཨིན༌ནོག༌, ཡང༌ དཀོན༌མཆོག༌ ཏེ༌བོའེ༌ སྤང༌པོ༌ ཨིན༌, 6 མ༌ཚད༌ ཁྱོ༌ཞའ༌ ཨིན༌གྲོ༌ ཡ༌ ཞན༌མ༌, ང༌ཞའེ༌ མི༌ ཀ༌ནེ༌ སྟོད༌པ༌ ཐོབ༌ཅེས༌སི༌ རེ༌ཝ༌ མ༌བོར༌པིན༌།

7 མ༌ཤི༌ཀའེ༌ སྐུ༌ཚབས༌ ཨིན༌ཅེས༌པོའེ༌, ང༌ཞའེ༌ ཁྱོ༌ཞའེ༌ ཀ༌ནེ༌ ཐོབ༌ཏང༌གུན༌ རྩོད༌ ཉན༌ཅེས༌ ཡོད༌པིན༌། ཨིན༌ནའང༌ ཨ༌མའེ༌ རང༌ངི༌ ཕྲུ༌གུ༌གུན༌ལ༌ པི༌བི༌ ཏངས༌ཏེ༌ སྟ༌སྟོག༌ ཅོའ༌ ཙོགས༌ལ༌ ང༌ཞའང༌ ཁྱོ༌ཞའ༌ ཉམ༌པོ༌ བུལ༌མོ༌ ཡོད༌པིན༌། 8 ཁྱོ༌ཞ༌གུན༌ལ༌ ང༌ཞའེ༌ ཅམས༌པ༌ སྲན༌ཏྲེ༌ ཅོས༌པ༌, ཁྱོ༌ཞའ༌ ཉམ༌པོ༌ དཀོན༌མཆོག༌གི༌ གའ༌མོའེ༌ ནས༌ཚུལ༌ ཅིག༌པོ༌ མན༌པ༌, ང༌ཞ༌རང༌ངི༌ མི༌ཚེའང༌ བགོ༌ཅེས༌ལ༌ ཐད༌དད༌པིན༌།

9 ཅེས༌པའེ༌ སྤུན༌གུན༌, ང༌ཞའེ༌ བར༌དོ༌ ཁུར༌ཏེ༌ ལས༌ ཅོ༌ཁན༌བོ༌ ཁྱོ༌ཞ༌གུན༌ལ༌ ཏན༌ཏན༌ ཨིད༌ཏུ༌ ཡོད༌གྲོ༌; སྤེར༌ན༌ དཀོན༌མཆོག༌གི༌ གའ༌མོའེ༌ ནས༌ཚུལ༌ ཁྱོ༌ཞ༌གུན༌ལ༌ ཤད༌ ཟ༌ནེ༌, སུ༌ཞིག༌གའང༌ བར༌དོ༌ མི༌ཐོང༌ཅེས༌ལ༌ ང༌ཞ༌རང༌ངི༌ སྒོས༌དོམ༌གུན༌ནི༌ ཕིའ༌ ང༌ཞའེ༌ ཉིན༌ཚན༌ མེད༌པ༌ ལས༌ ཅོས༌པིན༌། 10 ཁྱོ༌ཞའ༌ གཙོ༌བོའེ༌ཀ༌ ཏད༌པ༌ ཅོ༌ཁན༌གུན༌ནི༌ ཕྲོའ༌, ང༌ཞའེ༌ སྕོད༌ལམ༌གུན༌ རྩང༌མ༌, ཀྲང༌པོ༌ དང༌ སྐྱོན༌མེད༌ ཡོད༌ཁན༌བོའེ༌ སྤང༌པོ༌ ཁྱོ༌ཞའ༌ ཚང༌མ༌ དང༌ དཀོན༌མཆོག༌ ཨིན༌ནོག༌། 11 ཡང༌ ཨ༌བའེ༌ རང༌ངི༌ ཕྲུ༌གུའ༌ ཡ༌ཤ༌ ཉམ༌པོ༌ སྟ༌སྟོག༌ ཅོ༌ཁན༌ ཙོགས༌ལ༌ ང༌ཞེའང༌ ཁྱོ༌ཞའ༌ རེ༌རེ༌ སྟ༌སྟོག༌ ཅོ༌ཁན༌བོ༌ ཁྱོ༌ཞའ༌ གྱུས༌ཨིན༌ནོག༌། 12 ང༌ཞའེ༌ ཁྱོ༌ཞ༌གུན༌ལ༌ དཀོན༌མཆོག༌ག༌ རྩི༌ཝ༌ ཐོབ༌ཅེས༌ཅན༌ནི༌ མི༌ཚེ༌ཞིག༌ ཕུད༌ཅེས༌ལ༌ སྤོས༌པ༌ ཏང༌ཨིན༌ ཞུ༌ཝ༌ ཕུལ༌ལད༌, ཅིའ༌ཟེར༌ན༌ ཁོང༌ངི༌ ཁྱོ༌ཞ༌གུན༌ལ༌ ཁོང༌རང༌ངི༌ གྱལ༌སྲིད༌ དང༌ སྤལ༌ལི༌ ནང༌ང༌ དུག༌ག༌ལ༌ བོད༌ད༌ ཛདས༌།

13 ང༌ཞའེ༌ ཏུས༌གྱུན༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌, ཅིའ༌ཟེར༌ན༌ ང༌ཞའེ༌ དཀོན༌མཆོག༌གི༌ བཀའ༌ ཤད༌ ཟ༌ནེ༌, ཁྱོ༌ཞ༌གུན༌ནི༌ ཏེ༌གུན༌ མིའི༌ སྤེ༌ར༌ མན༌པ༌, དཀོན༌མཆོག༌གི༌ བཀའ༌ ཨིན༌ཅེས༌པོའེ༌ ཉནས༌, ཀ༌བོ༌ ཏན༌ཏན༌ ཨིན༌ནོག༌། ཡང༌ ཏད༌པ༌ ཁྱོངས༌ཁན༌གུན༌ནིི༌ མི༌ཚེའེ༌ ནང༌ང༌ ཏེ༌ བཀའ༌བོའེ༌ ཆག༌ལས༌ ཛད༌ཨིན༌ ཨིན༌ནོག༌།

14 ཅེས༌པའེ༌ སྤུན༌གུན༌, ཁྱོ༌ཞའ༌ ཡ༌ཧུ༌དཱའེ༌ ཡུལ༌ལི༌ ནང༌ང༌ དཀོན༌མཆོག༌གི༌ ཆོས༌ཚོགས༌ ཀ༌བོ༌ མ༌ཤི༌ཀ༌ ཡེ༌ཤུའི༌ ཨིན༌, ཏེ༌གུན༌ གྲུལ༌ཁན༌ནི༌ ལམ༌མི༌ཀ༌ གྲུལ༌ཏེ༌ ཨིན༌ནོག༌། ཏེ༌གུན༌ལ༌ ཡ༌ཧུ༌དཱ༌པ༌གུན༌ནི༌ ནགས༌ སྟན༌ན༌ ཙོགས༌ལ༌, ཁྱོ༌ཞ༌གུན༌ལའང༌ རང༌ཡུལ༌ལི༌ མི༌གུན༌ནི༌ ནགས༌ སྟན༌ཏེ༌ ཨིན༌ནོག༌། 15 ཏེན༌ན༌ ཙོགས༌སི༌ ཡ༌ཧུ༌དཱ༌པ༌གུན༌ནི༌ གཙོ༌བོ༌ ཡེ༌ཤུ༌ མ༌ཚད༌, སྔུན༌མའེ༌ ལུང༌སྟོན༌པ༌གུན༌ནའང༌ སད༌ཏེ༌ ཨིན༌པིན༌, ཡང༌ ང༌ཞ༌གུན༌ལའང༌ ནགས༌ སྟནས༌། དཀོན༌མཆོག༌ ཏེ༌གུན༌ནི༌ཀ༌ ཐུགས༌ཐད༌ད༌ མ༌ཛདས༌། ཡང༌ ཏེ༌གུན༌ནི༌ མི༌ཚང༌མའ༌ གྱབ༌གལ༌ ཅོས༌ཏེ༌ 16 ཡ༌ཧུ༌དཱ༌པ༌ མན༌ཁན༌གུན༌ལ༌ ཐར༌པ༌ ཐོབ༌ཅེས༌སི༌ གའ༌མོའེ༌ ནས༌ཚུལ༌ ཤད༌ཅེས༌ནེ༌ ང༌ཞའ༌ སྒག༌ཅེས༌སི༌ རྩོན༌གྲུས༌ ཅོས༌། ཏེ༌ཟུག༌ ཅོ༌ཅེས༌ནེ༌, ཁོང༌གུན༌ནི༌ སྡིག༌པ༌བོ༌ རྩག༌ཨིན༌ སོང༌ཏེ༌ ཚད༌ནེ༌ ཐལ༌ཏེ༌ སོང༌ པ༌སང༌, ཏ༌ དཀོན༌མཆོག༌གི༌ ཐུགས༌སྲོ༌ གང༌པོ༌ ཏེ༌གུན༌ནི༌ཀ༌ བབས༌ཏེ༌ ཨིན༌ནོག༌།

པ༌འུ༌ལུའ༌ ཁོང༌གུན༌ ཉམ༌པོ༌ ཡང༌སྐྱར༌ ཐུག༌ཅེས༌སི༌ དོད༌པ༌།

2:17-20

17 ཅེས༌པའེ༌ སྤུན༌གུན༌, ང༌ཞ༌གུན༌ སེམས༌ནེ༌ མན༌པ༌, ཟུགས༌སི༌ ཐོག༌ནེ༌ ཁྱོ༌ཞའ༌ ཉམ༌པོ༌ ཏུས༌ ཉུ༌ངུན༌ཞིག༌གི༌ ཕིའ༌ ཐག༌རིང༌ང༌ བེ༌ཏེ༌ ཡོད༌ ཟ༌ནེའང༌, ང༌ཞའེ༌ ཁྱོ༌ཞ༌གུན༌ ཡོད༌ས༌ ལོགས༌ཏེ༌ ཡོང༌ཅེས༌སི༌ རྩོན༌གྲུས༌ སྲན༌ཏྲེ༌ ཅོས༌པིན༌, ཅིའ༌ཟེར༌ན༌ ང༌ཞའ༌, ཁྱོ༌ཞ༌གུན༌ ཐོང༌ཅེས༌སི༌ དོད༌པ༌ སྲན༌ཏྲེ༌ ཡོད༌པིན༌། 18 ང༌ཞ༌གུན༌ ལོགས༌ཏེ༌ ཁྱོ༌ཞའེ༌ཀ༌ ཡོང༌ཉིན༌ ཡོད༌པིན༌, ཏན༌ཏན༌ལ༌ ང༌ པ༌འུ༌ལུའི༌ ལོགས༌ཏེ༌ ཡོང༌ཅེས༌སི༌ རྩོན༌གྲུས༌ ལན༌ མང༌པོ༌ ཅོས༌པིན༌, ཨིན༌ནའང༌ ཤེ༌ཏན༌ནི༌ ང༌ཞའ༌ སྒག༌སྐྱིལ༌ ཏངས༌།

19 ང༌དང༌ངི༌ གཙོ༌བོ༌ ཡེ༌ཤུ༌ ལོགས༌ཏེ༌ ཕེབས༌ཏུས༌, ཁོང༌ངི༌ སྐུ༌དུན༌ལ༌ ང༌ཞའ༌ རེ༌ཝ༌, གའ༌མོ༌ ཡང༌ རྩི༌ཝ༌ ཐོབ༌ཅེས༌སི༌ གྱུན༌ཚན༌ སུ༌ ཨིན༌? ཁྱོ༌ཞའ༌ མན༌ན༌? 20 དེན༌བ༌, ང༌ཞའེ༌ སྤལ༌ དང༌ གའ༌མོའེ༌ གྱུན༌ཚན༌བོ༌ ཁྱོ༌ཞའ༌ ཨིན༌།

3

ཏི༌མོ༌ཐི༌ སྐོར༌།

3:1-13

1 ཏེ༌བོའེ༌ཕིའ༌ ང༌ཞའ༌ ཁྱོ༌ཞའེ༌ ནས༌ལུག༌གི༌ སྐོར༌ལ༌ གྱུས༌མ༌ཆ༌ དུག༌ མ༌ཐུབ༌ པ༌སང༌, ང༌ཞ༌རང༌ ཨེ༌ཐེན༌ གྱལ༌སའེ༌ ནང༌ང༌ དུག༌ཅེས༌ ཐག༌ཅད༌ཏེ༌, 2-3 ང༌ཞའ༌ ཉམ༌པོ༌ དཀོན༌མཆོག༌གི༌ ཞབས༌ཏོག༌ ཞུ༌ཨིན༌ མ༌ཤི༌ཀའེ༌ སྐོར༌ལ༌ གའ༌མོའེ༌ ནས༌ཚུལ༌ ཤད༌ཁན༌, ང༌ཞའེ༌ ཅེས༌པ༌ སྤུན༌, ཏི༌མོ༌ཐི༌ ཁྱོ༌ཞ༌གུན༌ནི༌ཀ༌ ཀལ༌པིན༌། ཁོའེ༌ ཁྱོ༌ཞའེ༌ སེམས༌ཉིད༌གུན༌ ཤུགས༌ཅན༌ ཅོ༌ཅེས༌ དང༌ ཏད༌པའེ༌ ནང༌ང༌ སྤོས༌པ༌ ཏངས༌ཏེ༌ ནགས༌བར༌དོ༌ ཐོང༌ངི༌ ཏུས༌ལ༌ ཁྱོ༌ཞའ༌ སུ༌ཞིག༌གིའང༌ རེ༌ཝ༌བོ༌ ཕང༌ མི༌ཅུག༌ཅེས༌སི༌ ང༌ཞའེ༌ དོད༌པ༌ ཅོའད༌། འི༌ཙོགས༌སི༌ ནགས༌བར༌དོ༌གུན༌ ང༌དང༌ངི༌ ཕིའ༌ སྐལ༌ཏེ༌ ཡོད༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌། 4 ཅིའ༌ཟེར༌ན༌ ང༌ཞའ༌ ཁྱོ༌ཞའ༌ ཉམ༌པོ༌ ཡོད༌ ཟ༌ནེའང༌, ང༌དང༌གུན༌ལ༌ ནགས༌ སྟན༌ཅེན༌ ཟེར༌ཏེ༌ ཁྱོ༌ཞའ༌ ཤང༌ སྐུལ༌ལད༌པིན༌། ཡང༌ ཏེན༌ན༌ དྲན༌དྲ༌ ཇུང༌ཨིན༌ ཡོད༌ཁན༌བོ༌ ཁྱོ༌ཞའ༌ གྱལ༌ལ༌ ཅོས༌ཏེ༌ གྱུས༌ཨིན༌ནོག༌།

5 ཏེ༌བོའེ༌ཕིའ༌ ང༌ སྲན༌ཏེ༌ དུག༌ མ༌ཐུབ༌པ༌, ངའེ༌ ཏི༌མོ༌ཐི༌ ཁྱོ༌ཞ༌གུན༌ནི༌ ཏད༌པ༌ སྟན༌པོ༌ ལུས༌ཏེ༌ དུག༌ག༌ མི༌དུག༌ ལྟའ༌ལ༌ ཀལ༌པིན༌། ཚོད༌ ལྟའ༌ཁན༌ནི༌ ཚོད༌པ༌ ཤེ༌ཏན༌ནི༌ ཁྱོ༌ཞའ༌ ཏད༌པ༌ ཕང༌ཅེས༌སི༌ ཚོད༌ལྟའེ༌ ནང༌ང༌ བུད༌ཅུགས༌ཏེ༌, ང༌ཞའེ༌ ཁྱོ༌ཞའེ༌ ཕྲོའ༌ རྩོན༌གྲུས༌ ཅོ༌ཁན༌གུན༌ ཕན༌མི༌ཐོགས༌ གྱུར༌ཅུག༌སྲིད༌ཅེས༌ ཨིན༌ནོག༌ སམས༌ཏེ༌ ང༌ ཇིགས༌སད༌པིན༌།

6 ཨིན༌ནའང༌ ཁྱོ༌ཞ༌གུན༌ནི༌ ཏད༌པ༌ དང༌ ཅམས༌པའེ༌ སྐོར༌ལ༌ ནས༌ཚུལ༌ ཟང༌པོ༌ ཁུར༌ཏེ༌ ཏི༌མོ༌ཐི༌ དག༌ས༌རང༌ ང༌ཞའེ༌ཀ༌ ལོགས༌ཏེ༌ ལེབ༌། ཁྱོ༌ཞ༌གུན༌ནི༌ ང༌ཞའ༌ ཁྱོ༌ཞའ༌ ཉམ༌པོ༌ ཡོད༌ཁན༌ནི༌ ཏུས༌གུན༌ ཐད༌པོ༌ ཉམ༌པོ༌ ཨིད༌ཏུ༌ ཅོ༌ཅེས༌ ཡང༌, ང༌ཞའ༌ ཁྱོ༌ཞའ༌ ཐུག༌ཅེས༌ལ༌ དོད༌པ༌ སྲན༌ཏྲེ༌ ཡོད༌ཁན༌ ཙོགས༌ལ༌, ཁྱོ༌ཞའང༌ ཐུག༌ཅེས༌ལ༌ དོད༌པ༌ ཡོད༌ཁན༌གུན༌ ཏི༌མོ༌ཐིའི༌ ཤད༌ད༌རག༌། 7 ཏེ༌བོའེ༌ཕིའ༌ ང༌ཞའ༌ ནགས༌ དང༌ བར༌དོ༌ ཐོང༌ཨིན༌ ཡོད༌ནའང༌, ཅེས༌པའེ༌ སྤུན༌གུན༌, ཁྱོ༌ཞའ༌ ཏད༌པའེ༌ ནང༌ང༌ སྟན༌པོ༌ དུག༌ཅེས༌པོ༌ ཚོར༌ཏེ༌, ང༌ཞའ༌ སྤོས༌པ༌ ཐོབ༌། 8 ཁྱོ༌ཞ༌གུན༌ནི༌ གཙོ༌བོའེ༌ ནང༌ང༌ ཏད༌པ༌ སྟན༌པོ༌ བོར༌པ༌, ང༌ཞའེ༌ སེམས༌ལ༌ སོ༌མ༌ མི༌ཚེ༌ ཐོབ༌།

9 ཁྱོ༌ཞའེ༌ ཞས༌ཏེ༌ ཙམ༌ཤིག༌ གའ༌མོ༌ ང༌ཞའ༌ དཀོན༌མཆོག༌གི༌ སྐུ༌དུན༌ལ༌ ཐོབ༌ཁན༌བོའ༌, ང༌ཞའེ༌ དཀོན༌མཆོག༌ག༌ ཐུག༌རྗེ༌ཆེ༌ དྲན༌དྲའ༌ ཀ༌ཟུག༌གི༌ ཞུ༌ཐུབ༌ཨིན༌? 10 ཡང༌ ཁྱོ༌ཞའེ༌ ཏད༌པའེ༌ ནང༌ང༌ སྒོས༌དོམ༌ ལུས༌ཏེ༌ ཡོད༌ཁན༌ ཚང༌མ༌ སྐང༌ཅེས༌ལ༌ ང༌ཞའ༌ ཡང༌སྐྱར༌ ཁྱོ༌ཞ༌གུན༌ དུན༌ལ༌ ཐུག༌ ཅུག༌ག༌ ཛད༌ ཞུ༌ཨིན༌, ང༌ཞའེ༌ ཚན༌ཉིན༌ མེད༌པ༌ དཀོན༌མཆོག༌ག༌ སྙིང༌ངི༌ ཐིལ༌ནེ༌ དོད༌པ༌ སྲན༌ཏྲེ༌ ཉམ༌པོ༌ མོས༌ལམ༌ ཞུའད༌།

11 ཏ༌ དཀོན༌མཆོག༌ ང༌དང༌ངི༌ ཡབ༌ དང༌, ང༌དང༌ངི༌ གཙོ༌བོ༌ ཡེ༌ཤུ༌ ཉིས༌ཀོའེ༌, ང༌ཞའེ༌ ཕིའ༌ ཡང༌སྐྱར༌ ཁྱོ༌ཞ༌གུན༌ ཐུག༌ཅེས༌སི༌ ལམ༌བོ༌ ལག༌མོ༌ ཅོའ༌ ཛད༌ཤིག༌། 12 ཡང༌ གཙོ༌བོའེ༌ ཁྱོ༌ཞ༌གུན༌ནི༌ ཅམས༌པ༌བོ༌ ཁྱོ༌ཞའ༌ ཅིག༌ དང༌ ཅིག༌གི༌ ནང༌ང༌ མ༌ཚད༌, ཞན༌མ༌ ཚང༌མའེ༌ ཕིའང༌ གྱས༌ཤུག༌ག༌ ཛད༌ཤིག༌, ཀ༌ཟུག༌ ཁྱོ༌ཞ༌གུན༌ནི༌ ཕིའ༌ ང༌ཞའེ༌ ཅམས༌པ༌བོ༌ ཡོད༌། 13 ང༌དང༌ངི༌ གཙོ༌བོ༌ ཡེ༌ཤུ༌ ཁོང༌རང༌ངི༌ ཏམ༌པའེ༌ ཕོ༌ཉ༌གུན༌ ཉམ༌པོ༌ ཕེབས༌སི༌ ཏུས༌ལ༌, ཁྱོ༌ཞའ༌ ཚང༌མ༌ དཀོན༌མཆོག༌, ང༌དང༌ངི༌ ཡབ༌བི༌ སྐུ༌དུན༌ལ༌ ཏམ༌པ༌ དང༌ སྐྱོན༌མེད༌ ལུས༌ཤེས༌ལ༌, གཙོ༌བོ༌ ཡེ༌ཤུའི༌ ཁྱོ༌ཞའ༌ སེམ༌སྟོབས༌ཅན༌ ཛད༌ཤིག༌།

4

དཀོན༌མཆོག༌ ཐུགས༌ཐད༌ཅེས༌སི༌ མི༌ཚེ༌ ཕུད༌ཅེས༌།

4:1-12

1 སྟིང༌ཇུག༌པའེ༌ཀ༌ ཅེས༌པའེ༌ སྤུན༌གུན༌, དཀོན༌མཆོག༌ ཐུགས༌ཐད༌ཅེས༌སི༌ ཕིའ༌ ང༌ཞའེ༌ ཁྱོ༌ཞའ༌ ལབས༌ཁན༌ ནང༌ཞིན༌ མི༌ཚེ༌ ཕུད༌ཅེས༌ལ༌ ཞུའད༌། འོ༌ན༌ ཁྱོ༌ཞའེ༌ ཏེན༌ན༌ ཙོགས༌སི༌ མི༌ཚེ༌ ཕུད༌ཨིན༌ ཨིན༌ནོག༌, ཨིན༌ནའང༌ ཏ༌ ཏ༌རུང༌ངའང༌ མང༌ང༌ ཏེ༌ཙོགས༌སི༌ མི༌ཚེ༌ ཕུད༌ཅེས༌ལ༌ ང༌ཞའེ༌ གཙོ༌བོ༌ ཡེ༌ཤུའི༌ ཚན༌ནི༌ ནང༌ང༌ ཁྱོ༌ཞའ༌ སྤོས༌པ༌ ཏང༌ཨིན༌ ཞུ༌ཝ༌ ཞུའད༌། 2 གཙོ༌བོ༌ ཡེ༌ཤུའི༌ ཝང༌ངི༌ ནང༌ང༌ ང༌ཞའེ༌ ཁྱོ༌ཞའ༌ ཏང༌ཁན༌ནི༌ ལབ༌ཞ༌གུན༌ ཁྱོ༌ཞའ༌ གྱུས༌ཨིན༌ནོག༌། 3 དཀོན༌མཆོག༌གི༌ ཐུགས༌དོད༌པོ༌ ནི༌, ཁྱོ༌ཞའ༌ ཏམ༌པ༌ ཡོང༌གོ༌ཤེས༌པོ༌ ཨིན༌, ཏེ༌བོའེ༌ཕིའ༌ ཁྱོ༌ཞ༌གུན༌ ལུས༌བྲེལ༌ ངན༌པ༌གུན༌ནེ༌ ཐག༌རིང༌ང༌ དུག༌ཤིག༌། 4-5 ཏེ༌ནེ༌ ཞན༌མ༌ དཀོན༌མཆོག༌ མ༌ཤེས༌ཁན༌ནི༌ ཏད༌པ༌ མེད༌ཁན༌གུན༌ ཙོགས༌ལ༌ ལུས༌བྲེལ༌ ངན༌པའེ༌ དོད༌པ༌ མ༌ཡོང༌ང༌, ཁྱོ༌ཞའ༌ རེ༌རེའ༌ ཏམ༌པ༌ དང༌ རྩི༌ཝ༌ཅན༌ནི༌ མི༌ཚེ༌ཞིག༌གི༌ ནང༌ང༌ རང༌རང༌ངི༌ ཟུགས༌པོ༌གུན༌ ཅུན༌ཏེ༌ བོར༌ཅེས༌ ཤེས༌ཨིན༌།

6 སྤུན༌ནི༌ ཞིད༌མད༌ ཉམ༌པོ༌ ལུས༌བྲེལ༌ བོར༌ཏེ༌, རང༌ངི༌ སྤུན༌ལ༌ ངན༌པ༌ ཡ༌ གོབ༌སྐོར༌ ཏང༌ མ༌གོས༌། ཏེ༌ཙོགས༌སི༌ ལས༌ ཅོ༌ཁན༌གུན༌ལ༌ གཙོ༌བོའེ༌ ཆད༌པ༌ སལ༌ལ༌ ཛད༌ཨིན༌ ཟེར༌ཏེ༌, ཁྱོ༌ཞ༌གུན༌ལ༌ སྔུན༌ལ༌ ང༌ཞའེ༌ སྤང༌པུད༌པིན༌། 7 དཀོན༌མཆོག༌གི༌ ང༌དང༌གུན༌ ཚི༌ཏུ༌ མི༌ཚེ༌ཞིག༌ མན༌པ༌, ཏམ༌པ༌ མི༌ཚེ༌ཞིག༌ ཕུད༌ཅེས༌ལ༌ བོད༌ད༌ ཛད༌ཏེ༌ ཨིན༌ནོག༌། 8 ཏེ༌བོའེ༌ཕིའ༌ ཏེ༌ ལབ༌ཞའ༌ ཁའ༌ ཉན༌ན༌མེད༌ ཟེར༌ཁན༌གུན༌ནི༌, མིའི༌ ལབ༌ཞ༌ མན༌པ༌, དཀོན༌མཆོག༌གི༌ ལབ༌ཞའ༌ ཁའ༌ མ༌ཉན༌ན༌ ཨིན༌ནོག༌། དཀོན༌མཆོག༌ ནི༌ ཁྱོ༌ཞའ༌, ཁོང༌རང༌ངི༌ ཏམ༌པའེ༌ ཐུག༌ཉིད༌ སལ༌ལ༌ ཛད༌ཁན༌བོ༌ ཨིན༌ནོག༌།

9 ཏ༌ ཅིག༌ དང༌ ཅིག༌ག༌ ཅམས༌པ༌ ཅོ༌ཅེས༌སི༌ སྐོར༌ལ༌ ཁྱོ༌ཞའ༌ ཅའང༌ བྲི༌གོས༌ མེད༌པ༌ ཨིན༌ནོག༌, ཅིའ༌ཟེར༌ན༌ དཀོན༌མཆོག༌ ཁོང༌རང༌ངི༌ ཁྱོ༌ཞ༌གུན༌ལ༌ ཅིག༌ དང༌ ཅིག༌ག༌ ཅམས༌པ༌ ཅོ༌ཅེས༌པོ༌ ལབ༌བ༌ ཛད༌ཏེ༌ ཨིན༌། 10 ཡང༌ དེན༌བའ༌ ཁྱོ༌ཞ༌གུན༌ནི༌ མ༌ཀེ༌དོ༌ནི༌ཡཱའེ༌ ཡུལ༌ གང༌པོའེ༌ ནང༌ང༌ ཡོད༌ཁན༌ནི༌ སྤུན༌ ཚང༌མ༌, ཏེན༌ན༌ ཅམས༌པ༌བོ༌ སྟན༌ཏེ༌ ཨིན༌ནོག༌། ཨིན༌ནའང༌ ང༌ཞའེ༌ ཅེས༌པའེ༌ སྤུན༌གུན༌, ཏ༌ འི༌ སང༌ མང༌ང༌ ཅོ༌ཅེས༌ལ༌, ང༌ཞའེ༌ སྤོས༌པ༌ ཏང༌ཨིན༌ ཞུ༌ཝ༌ ཞུའད༌།

11 ཁྱོ༌ཞའེ༌ མིག༌ཞི༌བོ༌ ནི༌ ཞི༌དེ༌ཅན༌ནི༌ མི༌ཚེ༌ ཕུད༌ཅེས༌, རང༌ངི༌ ལས༌ དང༌ བྲེལ༌ བོར༌ཏེ༌ ཞན༌མའེ༌ ལས༌སི༌ ནང༌ང༌ ཐེས༌སྟོག༌ མི༌ཏང༌ཅེས༌ དང༌, རང༌ངི༌ ལག༌པ༌ བད༌ཏེ༌ མི༌ཚེ༌ ཕུད༌ཁན༌ཞིག༌ ཡོང༌གོ༌ཤེས༌ ཨིན༌ནོག༌, ཀ༌ཟུག༌ ང༌ཞའེ༌ ཁྱོ༌ཞ༌གུན༌ལ༌ ལབས༌ཏེ༌ ཨིན༌པིན༌།

12 ཏེ༌ཟུག༌ ཅོ༌ན༌ ཁྱོ༌ཞ༌གུན༌ནི༌ མི༌ཚེ༌ ཕུད༌ཚུལ༌བོའ༌, ཏད༌པ༌ མེད༌ཁན༌གུན༌ནི༌ མང༌ང༌ རྩི༌ཝ༌ ཐོབ༌ཨིན༌, ཡང༌ ཁྱོ༌ཞ༌གུན༌ལ༌ སྒོས༌དོམ༌གུན༌ནི༌ ཕིའ༌ ཞན༌མའེ༌ཀ༌ སྟེན༌ཏེ༌ དུག༌ མི༌གོས༌།

སོན༌ཏེའ༌ ལང༌ང༌ ཛད༌ཅེས༌སི༌ རེ༌ཝ༌།

4:13-18

13 ཏ༌ ཅེས༌པའེ༌ སྤུན༌གུན༌, ཁྱོ༌ཞའ༌ ཤི༌ཁན༌གུན༌ལ༌ ཇུང༌ཅེས༌པོ༌ ཧ༌གོ༌གོ༌ཤེས༌སི༌ ང༌ཞའེ༌ དོད༌པ༌ ཅོའད༌། ཏེ༌ནེ༌ ཁྱོ༌ཞ༌གུན༌ལ༌ སོན༌ཏེའ༌ ལང༌ཅེས༌སི༌ ནང༌ང༌ རེ༌ཝ༌ མེད༌ཁན༌གུན༌ ཙོགས༌སི༌ ཚེར༌ཁ༌ མི༌ཡོང༌། 14 ཡེ༌ཤུ༌ ཀྲོངས༌ཏེ༌ ཡང༌སྐྱར༌ སོན༌ཏེའ༌ ཞངས༌ཁན༌བོའ༌ ང༌དང༌ངི༌ ཏད༌པ༌ ཅོས༌ པ༌སང༌, ཡེ༌ཤུའི༌ཀ༌ ཏད༌པ༌ བོར༌ཏེ༌ ཤི༌ཁན༌གུན༌, དཀོན༌མཆོག༌གི༌ སོན༌ཏེའ༌ ལང༌ང༌ ཛད༌ཏེ༌, ཡེ༌ཤུ༌ ཉམ༌པོ༌ ཁྱོང༌ང༌ ཛད༌ཅེས༌པོའང༌ ང༌དང༌གུན༌ནི༌ ཏད༌པ༌ ཅོའ༌ནོག༌།

15 གཙོ༌བོ༌ ཡེ༌ཤུའི༌ མོལ༌ཁན༌བོ༌ ང༌ཞའེ༌ ཁྱོ༌ཞ༌གུན༌ལ༌ ཤད༌དད༌, གཙོ༌བོ༌ ལོགས༌ཏེ༌ ཕེབས༌སི༌ ཏུས༌ལ༌, ང༌དང༌ སོན༌ཏེའ༌ ཡོད༌ཁན༌གུན༌, ཏན༌ཏན༌ལ༌ ཤི༌ཁན༌གུན༌ནི༌ སང༌ སྔུན༌ལ༌ ཁོང༌ང༌ ཐུག༌ག༌ མི༌ཆའ༌། 16 སྐད༌ ཆེན༌མོའེ༌ ནང༌ང༌ བཀའ༌, ཕོ༌ཉའེ༌ སྤོན༌བོའེ༌ སུང༌སྐད༌ དང༌ དཀོན༌མཆོག༌གི༌ ཏུང༌སྐད༌ ཉམ༌པོ༌, གཙོ༌བོ༌ ཁོང༌རང༌ ནམ༌ཁའ༌ནེ༌ བབས༌ཨིན༌, ཏེ༌ནེ༌ མ༌ཤི༌ཀའེ༌ཀ༌ ཏད༌པ༌ བོར༌ཏེ༌ ཤི༌ཁན༌གུན༌ སྔུན༌ལ༌ སོན༌ཏེའ༌ ལང༌ང༌ ཛད༌ཨིན༌། 17 ཏེ༌ སྟིང༌ནེ༌ ཇིག༌རྟེན༌ནི༌ཀ༌ ང༌དང༌ སོན༌ཏེའ༌ ལུས༌ཏེ༌ ཡོད༌ཁན༌གུན༌ སྲིན༌ནི༌ཀ༌ ཏེ༌གུན༌ ཉམ༌པོ༌ གཙོ༌བོ༌ ཡེ༌ཤུ༌ ཇལ༌ཅེས༌ལ༌ སྟག༌ག༌ ཛད༌ཨིན༌, ཡང༌ ང༌དང༌གུན༌ གཙོ༌བོ༌ ཉམ༌པོ༌ ཏུས༌གྱུན༌ དུག༌ཨིན༌། 18 ཏེན༌ན༌བོའེ༌ཕིའ༌ ཁྱོ༌ཞ༌གུན༌ནི༌ ཏེ༌ ལབ༌ཞ༌གུན༌ ཅིག༌ དང༌ ཅིག༌ག༌ ཤད༌ཏེ༌ སྤོས༌པ༌ ཏོང༌ཤིག༌།

5

གཙོ༌བོ༌ ཡེ༌ཤུ༌ ཕེབས༌ཤེས༌སི༌ ཏུས༌སི༌ ཕིའ༌ གྲལ༌གྲིག༌ དུག༌ཅེས༌།

5:1-11

1 ཅེས༌པའེ༌ སྤུན༌གུན༌, ཏ༌ གཙོ༌བོ༌ ཡེ༌ཤུ༌ ལོགས༌ཏེ༌ ཕེབ༌ཤེས༌སི༌ ཏུས༌པོ༌, ནམ༌ ཇུང༌ཨིན༌ ཏེ༌བོའེ༌ སྐོར༌ལ༌ ཁྱོ༌ཞ༌གུན༌ལ༌, བྲི༌གོས༌ མེད༌པ༌ ཨིན༌ནོག༌། 2 ཅིའ༌ཟེར༌ན༌ གཙོ༌བོ༌ ཕེབ༌ཤེས༌སི༌ ཞག༌པོ༌ ཚན༌ལ༌ རྐུན༌མ༌ ཡོང༌ཁན༌ ཙོགས༌ལ༌ གྱུས༌ མེད༌པ༌ ཡོང༌ཅེས༌པོ༌ ཁྱོ༌ཞའ༌ སལ༌པོ༌ གྱུས༌ཨིན༌ནོག༌། 3 མི༌གུན༌ནི༌, “འི༌ ཏུས༌པོ༌ ཞི༌དེ༌ཅན༌ དང༌ ཇིགས༌པ༌ མེད༌ཁན༌ དུག༌” ཟེར༌ཨིན༌ ཡོད༌ཏུས༌, ཧུན༌མེད༌ལ༌ ཏེ༌གུན༌ནི༌ཀ༌ རྐྱེན༌ངན༌ ཡོང༌ཨིན༌, ཀ༌ཟུག༌ ཕྲུ༌གུ༌ ཇོར༌ཅེས༌ཅན༌ནི༌ བུ༌མོའ༌ སྐྱེ༌ཟེར༌ ཏང༌ངད༌, ཁོང༌གུན༌ ཏན༌ཏན༌ལ༌ ཏེ༌ཀ༌ནེ༌ མི༌ཐར༌།

4 ཨིན༌ནའང༌ ཅེས༌པའེ༌ སྤུན༌གུན༌, ཁྱོ༌ཞ༌གུན༌ མུན༌གྲིག༌གི༌ ནང༌ང༌ གྱུས༌མེད༌ཁན༌གུན༌ ཙོགས༌ལ༌ དུགས༌ཏེ༌ མན༌ པ༌སང༌, རྐུན༌མ༌ ཙོགས༌ལ༌ ཏེ༌ ཞག༌པོ༌ ལེབ༌ ཟ༌ནེ༌, ཁྱོ༌ཞ༌གུན༌ ཧ༌ མི༌ལས༌། 5 ང༌དང༌གུན༌ ཚན༌ ཡ༌ མུན༌གྲིག༌གི༌ ཕྲུ༌གུ༌ མན༌པ༌, ཁྱོ༌ཞའ༌ ཚང༌མ༌ འོད༌ དང༌ ཉི༌མའེ༌ ཕྲུ༌གུ༌ ཨིན༌ནོག༌། 6 ཏེ༌བོའེ༌ཕིའ༌ ཏ༌ ང༌དང༌གུན༌ ཤང༌ ཅོས༌ཏེ༌ ཞན༌མ༌གུན༌ ཙོགས༌ལ༌ ཉིད༌ལོགས༌ཏེ༌ མ༌དུག༌ག༌, རང༌སེམས༌ ཅུན༌ཐུབ༌ཁན༌ རིག༌ ཡོང༌གོ༌ཤེས༌ ཨིན༌ནོག༌། 7 ཉིད༌ ཏང༌ཁན༌གུན༌ ཚན༌ལ༌ ཉིད༌ ཏང༌ང༌ནོག༌, ཡང༌ ར༌རོས༌ཁན༌གུན༌ ཚན༌ལ༌ ར༌རོས༌ས༌ནོག༌། 8 ཨིན༌ནའང༌ ང༌དང༌གུན༌ འོད༌དི༌ ཨིན༌ པ༌སང༌, ང༌དང༌གུན༌ནི༌ རང༌སེམས༌ ཅུན༌ཤིག༌, ཡང༌ ཏད༌པ༌ དང༌ ཅམས༌པ༌ གུན༌ ཀྲང༌ང༌ ཀབ༌ཅེས༌སི༌ མག༌ཆ༌, ཡང༌ ཐར༌པ༌ ཐོབ༌ཅེས༌སི༌ རེ༌ཝ༌ ཏན༌ཏན༌བོ༌ ལྕགས༌སི༌ ཏི༌བི༌ ཙོགས༌ལ༌ གོན༌ཨིན༌། 9 ཅིའ༌ཟེར༌ན༌ དཀོན༌མཆོག༌གི༌ ང༌དང༌གུན༌ ཆད༌པའེ༌ ཕིའ༌ ལྡམ༌མ༌ མ༌ཛད༌ད༌, ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ གྱུད༌ཏེ༌ ཐར༌པ༌ ཐོབ༌ཅེས༌ལ༌, ལྡམ༌མ༌ ཛད༌ཏེ༌ ཨིན༌ནོག༌། 10 ང༌དང༌ངི༌ ཕིའ༌ ཡེ༌ཤུ༌ ཀྲོངས༌། ང༌དང༌ ཤི༌ཏེ༌ ཡོད༌གྲོ༌ ཡ༌ སོན༌ཏེའ༌ ང༌དང༌ང༌ ཁོང༌ ཉམ༌པོ༌ ཏུས༌གྱུན༌ མི༌ཚེ༌ ཕུད༌ཉན༌ཅེས༌སི༌ གྱུན༌ཚན༌བོའེ༌ ཕིའ༌, ཁོང༌ ཀྲོངས༌། 11 ཏེ༌བོའེ༌ཕིའ༌ ཁྱོ༌ཞའེ༌ ཅིག༌ དང༌ ཅིག༌ག༌ སྤོས༌པ༌ ཏངས༌ཏེ༌, གཙོ༌བོ༌ ཡེ༌ཤུའི༌ ནང༌ང༌ ཁོང༌གུན༌ནི༌ ཏད༌པ༌ སྐྱེད༌ལ༌ ཁྱོང༌, ཀ༌ཟུག༌ ཁྱོ༌ཞའེ༌ ཅོ༌ཨིན༌ཞིག༌ ཨིན༌ནོག༌།

པ༌འུ༌ལུའི༌ སྟིང༌ཇུག༌གི༌ ལབ༌ཞ༌།

5:12-28

12 ཅེས༌པའེ༌ སྤུན༌གུན༌, གཙོ༌བོ༌ ཡེ༌ཤུའི༌ ཞབས༌ཏོག༌ ཞུ༌ཁན༌ནི༌ འུ༌སྐྱོང༌གུན༌ལ༌ རྩི༌ཝ༌ ཅོ༌ཅེས༌ལ༌ ཞུའད༌, ཀ༌གུན༌ནི༌ ཁྱོ༌ཞའེ༌ ཕྲོའ༌ རྩོན༌གྲུས༌ སྲན༌ཏྲེ༌ ཅོ༌ཨིན༌ ཁྱོ༌ཞའ༌ སྡིག༌པ༌ མི༌ཅོ༌ཅེས༌ལ༌ སྤང༌པུད༌ད༌ནོག༌། 13 འོ༌ན༌, ཁོང༌གུན༌ནི༌ རྩོན༌གྲུས༌སི༌ ལས༌གུན༌ ཐོང༌ཏེ༌ ཁོང༌གུན༌ལ༌ གྱས༌པ༌ རྩི༌ཝ༌ དང༌, སྙིང༌ནེ༌ ཅམས༌པ༌ ཅོ༌ཤིག༌, ཡང༌ ཅིག༌ དང༌ ཅིག༌ ཐུན༌ཏེ༌ དུག༌ཤིག༌།

14 ཅེས༌པའེ༌ སྤུན༌གུན༌ ཁྱོ༌ཞ༌གུན༌ལ༌, ང༌ཞའེ༌ སྤོས༌པ༌ ཏང༌ཨིན༌ ཞུའད༌, ལས༌མི༌ལམ༌ཁན༌གུན༌ལ༌ སྤང༌པུད༌ཤིག༌, སྙིང༌སྟོབས༌ མེད༌ཁན༌གུན༌ལ༌ སྤོས༌པ༌ ཏོང༌ཤིག༌, ཉམས༌ཆུང༌གུན༌ལ༌ རོགས༌ ཅོ༌ཤིག༌, ཡང༌ ཚང༌མ༌ ཉམ༌པོ༌ ཟོད༌པ༌ བོར༌ཤིག༌། 15 སུ༌ཞིག༌གའང༌ ངན༌པའེ༌ ལན༌ལ༌ ངན༌པ༌ ཅོ༌ མ༌ཅུག༌ཤིག༌, ཅིག༌ དང༌ ཅིག༌ག༌ མ༌ཚད༌, ཞན༌ ཚང༌མ༌ ཉམ༌པོའང༌ ཏུས༌གྱུན༌ ཟང༌པོ༌ ཅོ༌ཅེས༌སི༌ རྩོན༌གྲུས༌ ཅོ༌ཤིག༌།

16 ཏུས༌གྱུན༌ གའ༌མོ༌ དུག༌ཤིག༌། 17 ཆད༌མེད༌ལ༌ མོས༌ལམ༌ ཞུ༌ཨིན༌ དུག༌ཤིག༌། 18 ནས༌ལུག༌ ཚང༌མའེ༌ ནང༌ང༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཤིག༌, ཅིའ༌ཟེར༌ན༌ ཁྱོ༌ཞའེ༌ མ༌ཤི༌ཀ༌ ཡེ༌ཤུ༌ ཉམ༌པོ༌ མི༌ཚེའེ༌ ནང༌ང༌, འི༌གུན༌ དཀོན༌མཆོག༌གི༌ ཐུག༌གོངས༌ ཨིན༌ནོག༌།

19 ཁྱོ༌ཞའེ༌ སྙིང༌ངི༌ ནང༌ང༌ ཏམ༌པའེ༌ ཐུག༌ཉིད༌དི༌ ཆག༌ལས༌གུན༌ལ༌ སྒག༌ཞའ༌ མ༌ཏང༌ཤིག༌། 20 ལུང༌སྟན༌གུན༌ལ༌ རྩི༌ཝ༌ མ༌ཏང༌ང༌ སྣང༌མེད༌ མ༌ཅོ༌ཤིག༌། 21 ལུང༌སྟན༌ ཚང༌མ༌ལ༌ སྟག༌ཅད༌ ཅོ༌ཤིག༌། དེན༌བའེ༌ ལུང༌སྟན༌གུན༌ནི༌ཀ༌ སྟན༌པོ༌ ཐམས༌ཏེ༌ དུག༌ཤིག༌། 22 ལས༌ ངན༌པའེ༌ རིགས༌ ཚང༌མ༌ནེ༌ ཐག༌རིང༌ང༌ དུག༌ཤིག༌།

23 ཏ༌ ང༌དང༌ང༌ ཞི༌དེ༌ སལ༌ཁན༌ནི༌ དཀོན༌མཆོག༌གི༌ ཁྱོ༌ཞ༌གུན༌ལ༌ ཅི༌ས༌ཐོག༌ནེ༌ ཏམ༌པ༌ ཛད༌ཤིག༌། ཡང༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབས༌ཕེབས༌ ཚོག༌པ༌, ཁྱོ༌ཞའེ༌ སེམས༌ཉིད༌, སེམས༌ དང༌ ཟུགས༌པོ༌ ཚང༌མ༌, སྐྱོན༌མེད༌ བོར༌ར༌ ཛད༌ཤིག༌། 24 ཁྱོ༌ཞའ༌ བོད༌ད༌ ཛད༌ཁན༌ནི༌ དཀོན༌མཆོག༌ ནི༌ ཨིད༌ཤེས༌ཅན༌ ཨིན༌ནོག༌, ཡང༌ ཁོང༌ངི༌ ཏེ༌ ཚང༌མ༌ ཅོའ༌ ཛད༌ཨིན༌།

25 ཅེས༌པའེ༌ སྤུན༌གུན༌, ང༌ཞའེ༌ ཕིའ༌ མོས༌ལམ༌ ཞུས༌ཤིག༌། 26 ཅམས༌པ༌ ཉམ༌པོ༌ ཅེས༌པའེ༌ སྤུན༌ ཚང༌མ༌ལ༌ ཇུ༌ ཞུས༌། 27 ང༌, པ༌འུ༌ལུའི༌ ཁྱོ༌ཞ༌གུན༌ལ༌, གཙོ༌བོའེ༌ ཝང༌ངི༌ ནང༌ང༌ འི༌ ཨི༌གེ༌བོ༌ ཅེས༌པའེ༌ སྤུན༌ ཚང༌མའེ༌ དུན༌ལ༌ སིལ༌ཅེས༌ལ༌ བཀའ༌ ཏང༌ངད༌།

28 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ ཁྱོ༌ཞའ༌ ཉམ༌པོ༌ ལུས༌ཤིག༌།

* 1:1 1:1 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ སིལ༌ཝ༌ནས༌ བྲིས༌ཏེ༌ ཡོད༌ཏེ༌ ཨིན༌ནོག༌།

ཐེ༌ས༌ལོ༌ནི༌ཀ༌པ༌ 2

1

2

3

ཐེ༌ས༌ལོ༌ནི༌ཀའེ༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌ ཉིས༌པ༌།

ཐེ༌ས༌ལོ༌ནི༌ཀའེ༌ ཆོས༌ཚོགས༌ལ༌ པ༌འུ༌ལུའི༌ ཆག༌བྲིས༌ ཉིས༌པའེ༌ སྐོར༌།

འི༌ ཆག༌བྲིས༌པོ༌ གཙོ༌བོ༌ ཡེ༌ཤུའི༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ ང༌དང༌ང༌ འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ནི༌ སྤང༌པོ༌གུན༌ནེ༌ གྱུས༌ ཆའ༌ནོག༌།

ཆོས༌སི༌ ཁས༌པ༌གུན༌ནི༌ སམ༌མ༌ནོག༌, པ༌འུ༌ལུའི༌ འི༌ ཆག༌བྲིས༌པོ༌ ཀོ༌རིན༌ཐི༌ གྱལ༌སའེ༌ ནང༌ང༌ ཡོད༌ ཟ༌ནེ༌, ནམ༌ སི༌ལས༌ དང༌ ཏི༌མོ༌ཐི༌ ཉིས༌ཀོ༌ ཐེ༌ས༌ལོ༌ནི༌ཀ༌པ༌གུན༌ལ༌ ཆག༌བྲིས༌ ཏང༌པོ༌བོ༌ ཁྱེར༌ཏེ༌ ལོགས༌ཏེ༌ ལེབས༌ཏེ༌ སྟིང༌ནེ༌ བྲིའ༌ ཛད༌ཏེ༌ ཨིན༌ནོག༌། ཁོང༌ངི༌ འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 19-20 འི༌ ཉེ༌ཁོར༌ལ༌ བྲིའ༌ ཛད༌ཏེ༌ ཨིན༌ནོག༌།

པ༌འུ༌ལུའི༌ ཐེ༌ས༌ལོ༌ནི༌ཀའེ༌ ནང༌ང༌ ཡོད༌ཁན༌ནི༌ མ༌ཤི༌ཀ༌པ༌གུན༌ལ༌, འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌གུན༌ ནི༌:

1. ཁོང༌གུན༌ ཏད༌པ༌, ཅམས༌པ༌ དང༌ ཟོད༌པའེ༌ ནང༌ང༌ ལྡན༌ཁན༌བོའེ༌ ཕིའ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌ ཟེར༌ཏེ༌ སྤོས༌པ༌ ཏང༌ཅེས༌།

2. མ༌ཤི༌ཀ༌ ལོགས༌ཏེ༌ སྐྱོད༌ ཟ༌ནེ༌, ཁོང༌གུན༌ལ༌ ནགས༌བར༌དོ༌གུན༌ནི༌ ཀ༌ནེ༌ ཐར༌པ༌ ཡང༌ ཏད༌པ༌ མེད༌ཁན༌གུན༌ལ༌ ཁྲིམས༌ཅད༌ ཁྱོང༌ང༌ ཛད༌ཅེས༌པོ༌ ཤད༌ཅེས༌།

3. མ༌ཤི༌ཀ༌ ལོགས༌ཏེ༌ སྐྱོད༌ ཚར༌ཏེ༌ ཨིན༌ནོག༌ ཟེར༌ཁན༌ནི༌ འུ༌ཡ༌བོ༌ ཟུན༌བ༌ ཨིན༌ནོག༌ ཟེར༌ཏེ༌ ཤད༌ཅེས༌།

4. ཁོང༌ངི༌ ལབ༌ཞ༌གུན༌ ཁོང༌རང༌ངི༌ ཤད༌ཏེ༌ ཡ༌ ཆག༌བྲིས༌ བྲིས༌ཏེ༌ ཨིན༌གྲོ༌ ཏེ༌གུན༌ལ༌ ཁའ༌ཉན༌ཅེས༌སི༌ ཕིའ༌ སྤོས༌པ༌ ཏང༌ཅེས༌།

5. ཁའ༌ མ༌ཉན༌ཁན༌གུན༌ ཀ༌ཟུག༌གི༌ སྐྱོང༌ཨིན༌ ཏེ༌བོའེ༌ སྐོར༌ལ༌ ལབ༌ཞ༌ ཏང༌ཅེས༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1-2

1 ང༌, པ༌འུ༌ལུ༌ ཡང༌ ངའེ༌ ཕྲོ༌པ༌ སི༌ལས༌ * དང༌ ཏི༌མོ༌ཐི༌ གུན༌ནི༌ ཆོགས༌ནེ༌ འི༌ ཨི༌གེ༌བོ༌ དཀོན༌མཆོག༌ ང༌དང༌ངི༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཨིན༌ཁན༌ནི༌ ཐེ༌ས༌ལོ༌ནི༌ཀའེ༌ ཆོས༌ཚོགས༌ལ༌ བྲིའད༌།

2 ང༌དང༌གུན༌ནི༌ ཡབ༌ དཀོན༌མཆོག༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ དང༌ ཞི༌དེ༌ ཁྱོ༌ཞའ༌ ཚང༌མ༌ལ༌ ཐོབ༌ཤིག༌།

ནགས༌སི༌ ཏུས༌ལ༌ སྤོས༌པ༌ ཛདས༌།

1:3-12

3 ཅེས༌པའེ༌ སྤུན༌གུན༌, ཁྱོ༌ཞའེ༌ ཕིའ༌ ང༌ཞ༌གུན༌ནི༌ དཀོན༌མཆོག༌ག༌ ཐུག༌རྗེ༌ཆེ༌ ཞུ༌ཅེས༌པོ༌ འོས༌པ༌ཞིག༌ ཨིན༌ནོག༌, ཅིའ༌ཟེར༌ན༌ ཞག༌པ༌སང༌ཞག༌ ཁྱོ༌ཞ༌གུན༌ ཏད༌པའེ༌ ནང༌ང༌ ལྡན༌ཨིན༌ སོང༌ཏེ༌ ཅིག༌ དང༌ ཅིག༌ག༌ ཅེས༌པ༌ ཅོ༌ཅེས༌པོ༌ ཕེལ༌ཨིན༌ ཆ༌དུག༌། 4 ཏེ༌བོའེ༌ཕིའ༌ ང༌ཞའེ༌, ཁྱོ༌ཞ༌གུན༌ལ༌ རྡུག༌ངལ༌ དང༌ བར༌དོ༌ ཐོང༌ནའང༌, ཁྱོ༌ཞ༌གུན༌ནི༌ སྙིང༌རུས༌ དང༌ ཏད༌པའེ༌ ནང༌ང༌ སྟན༌པོ༌ ཡོད༌ཁན༌བོ༌ དཀོན༌མཆོག༌གི༌ ཞན༌ ཆོས༌ཚོགས༌གུན༌ནི༌ ནང༌ང༌ མ༌ སྤལ༌ངམས༌ ཉམ༌པོ༌ ཤད༌དད༌། 5 འི༌ ནས༌ལུག༌པོའེ༌ དཀོན༌མཆོག༌གི༌ སྡིག༌པའེ༌ཀ༌ ཁྲིམས༌ཅད༌ ཅོའ༌ ཛད༌ཅེས༌པོ༌, འོས༌པ༌ ཨིན༌ཁན༌ སྟན༌དུག༌, མ༌ཚད༌ ཁྱོ༌ཞ༌གུན༌ ཁོང༌ངི༌ གྱལ༌སྲིད༌དི༌ ཕིའ༌ འོས༌པ༌ཅན༌ རིག༌ གྱུར༌ ཅུག༌ག༌ནོག༌, ཀ༌བོའེ༌ ཕིའ༌ ཁྱོ༌ཞ༌གུན༌ལ༌ རྡུག༌ངལ༌ ཐོང༌ཨིན༌ ཨིན༌ནོག༌། 6 དཀོན༌མཆོག༌ ནི༌ འོས༌པ༌ ཛད༌ཁན༌ ཞུགས༌ཏེ༌ ཨིན༌། ཁོང༌ངི༌ ཁྱོ༌ཞའ༌ ནགས༌ སྟན༌ཁན༌གུན༌ལ༌ ནགས༌ སྟན༌ན༌ ཛད༌ཨིན༌།

7 གཙོ༌བོ༌ ཡེ༌ཤུ༌ ནམ༌ཁའ༌ནེ༌ རང༌ངི༌ སྟོབས༌ཤུག༌ཅན༌ནི༌ ཕོ༌ཉ༌གུན༌ དང༌ མེ༌ལྗབ༌ ཆེན༌མོ༌ ཉམ༌པོ༌ སྔོན༌ ཟ༌ནེ༌, ཁོང༌ངི༌ ཁྱོ༌ཞའ༌ ནགས༌ ཁུར༌ཁན༌གུན༌ དང༌ ང༌ཞ༌གུན༌ནའང༌ ཐར༌ ཅུག༌ག༌ ཛད༌ཨིན༌། 8 ཡང༌ དཀོན༌མཆོག༌ མ༌ཤེས༌ཁན༌ དང༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ གའ༌མོའེ༌ ནས༌ཚུལ༌ལ༌ ཁའ༌ མ༌ཉན༌ཁན༌གུན༌ལ༌ མེའེ༌ ཆད༌པ༌ ཕོག༌ཨིན༌། 9 ཁོང༌གུན༌ལ༌ ཐའ༌མེད༌པའེ༌ རྡུག༌ངལ༌ལི༌ ཆད༌པ༌ ཕོག༌ཨིན༌, ཡང༌ ཁོང༌གུན༌ གཙོ༌བོ༌ དང༌ ཁོང༌ངི༌ ཟིར༌རྗིད༌ཅན༌ནི༌ ཝང༌གུན༌ནེ༌ སོ༌སོ༌ ཕེས༌ཏེ༌ བོར༌ཨིན༌། 10 ཁོང༌ ཏེ༌ ཞག༌ག༌ ཕེབས༌ས༌ཅིག༌, ཁོང༌ང༌ ཁོང༌ངི༌ ཏམ༌པའེ༌ མི༌གུན༌ནི༌ ཆོགས༌ནེ༌ སྤལ༌ ཐོབ༌ཨིན༌, ཡང༌ ཁོང༌ངི༌ཀ༌ ཏད༌པ༌ ཁྱོང༌ཁན༌ ཚང༌མའེ༌ ཁོང༌ང༌ སྟོད༌པ༌ ཕུལ༌ཨིན༌། ཁྱོ༌ཞ༌གུན༌ནའང༌ ཏེ༌གུན༌ནི༌ ཕྲོའ༌ ཨིན༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ ང༌ཞའེ༌ སྤང༌པོ༌ ཏང༌ཁན༌གུན༌ནི༌ཀ༌ ཏད༌པ༌ ཁྱོངས༌ཏེ༌ ཨིན༌ནོག༌།

11 ཏེན༌ན༌བོའེ༌ཕིའ༌ ང༌ཞ༌གུན༌ནི༌ ཏུས༌གྱུན༌ འི༌ མོས༌ལམ༌གུན༌ ཞུའད༌, ཁྱོ༌ཞ༌གུན༌ལ༌ དཀོན༌མཆོག༌གི༌ བོད༌ད༌ ཛད༌ཁན༌ནི༌ འོས༌པའེ༌ མི༌ཚེ༌ རིག༌ ཕུད༌ཅུག༌ག༌ ཛད༌ཤིག༌། ཡང༌ ཁོང༌ངི༌ ཤེད༌ གྱུད༌ཏེ༌ ཁྱོ༌ཞ༌གུན༌ནི༌ ཏད༌པའེ༌ ལས༌ ཟང༌པོ༌ ཅོ༌ཅེས༌སི༌ དོད༌པ༌ ཡོད༌ཁན༌གུན༌ གྲུབ༌ ཅུག༌ག༌ ཛད༌ཤིག༌། 12 ཏེ༌ནེ༌ ཁྱོ༌ཞའེ༌ ཏེ༌ཙོགས༌སི༌ མི༌ཚེ༌ ཕུད༌ཅེས༌སི༌ ཞས༌ཏེ༌, ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཚན༌ལ༌ རྩི༌ཝ༌ ཐོབས༌ཏེ༌, ཁྱོ༌ཞ༌གུན༌ལའང༌ ཁོང༌ ཉམ༌པོ༌ རྩི༌ཝ༌ ཐོབ༌ཨིན༌། འི༌ ཚང༌མ༌ ང༌དང༌གུན༌ནི༌ གཙོ༌བོ༌ དང༌ དཀོན༌མཆོག༌ ཡེ༌ཤུ༌ མ༌ཤི༌ཀའེ༌ ཐུག༌རྗེའེ༌ གྱུད༌ཏེ༌ གྲུབ༌ ཐུབ༌ཨིན༌།

2

གཙོ༌བོ༌ ཡེ༌ཤུ༌ ལོགས༌ཏེ༌ ཕེབས༌ཤེས༌སི༌ སྐོར༌།

2:1-12

1 སྤུན༌གུན༌ ཏ༌ ཁྱོ༌ཞའ༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབ༌ཤེས༌སི༌ ཏུས༌ དང༌ ཁོང༌ངི༌ སྐུན༌དུན༌ལ༌ ང༌དང༌ ཚང༌མ༌ ཛོམ༌ཅེས༌སི༌ སྐོར༌ལ༌ འི༌ ཞུ༌ཝ༌བོ༌ ཞུའད༌། 2 ང༌ཞའེ༌ ཆོགས༌ནེ༌ ལུང༌སྟན༌ ཡ༌ ལོན༌ ཡ༌ ཨི༌གེ༌ དུག༌ ཟེར༌ཏེ༌, ཀལ༌ཏེས༌ སུ༌ཞིག༌གི༌ གཙོ༌བོ༌ ཡེ༌ཤུ༌ ལོགས༌ཏེ༌ ཕེབ༌ཤེས༌སི༌ ཏུས༌པོ༌ ལེབ༌ ཚར༌ཏེ༌ ཨིན༌ནོག༌ ཟེར༌ན༌, ཁྱོ༌ཞའེ༌ ཏད༌པ༌ ཡ༌ ཐར༌པའེ༌ཀ༌ ཐེ༌ཚོམས༌ མ༌ཅོ༌ཤིག༌། 3 ཇུ༌ཇུ༌ སུ༌ཞིག༌གིའང༌ ཁྱོ༌ཞ༌གུན༌ལ༌ གོབ༌སྐོར༌ མ༌ཅུག༌ཤིག༌ ཅིའ༌ཟེར༌ན༌ ཏེ༌ ཞག༌པོ༌ ཏེ༌ཏེ༌ཚོག༌པ༌ མི༌ལེབ༌, ནམ༌ཚོག༌པ༌ དཀོན༌མཆོག༌ག༌ ངོ༌ལོག༌ ཅོ༌ཅེས༌སི༌ ཏུས༌པོ༌ མི༌ལེབ༌ ཡང༌ བཀའ༌ཁྲིམས༌ མེད༌ཁན༌ནི༌ མི༌བོ༌ སྔོན༌ མི༌སྔོན༌, ཁོ༌ ཁྲེས༌ཏོར༌ ཆ༌ཅེས༌སི༌ ཆོགས༌ལ༌ ཆེན༌ ཨིན༌ནོག༌། 4 མི༌གུན༌ནི༌ དཀོན༌མཆོག༌ རྩི༌ཁན༌ ཡ༌ ཅོལ༌ཁན༌ ཚང༌མ༌ལ༌ འི༌ མི༌བོའེ༌ གྱབ༌གལ༌ ཅོས༌ཏེ༌ ཁོ༌རང༌ང༌ ཏེ༌གུན༌ནི༌ སང༌ རྩི༌ཝ༌ མང༌ང༌ ཏང༌ང༌ནོག༌། ཁོ༌ དཀོན༌མཆོག༌གི༌ ཆོད༌ཁང༌ངི༌ ནང༌ང༌ ཁྲིས༌སི༌ཀ༌ དུགས༌ཏེ༌ ཁོ༌རང༌ དཀོན༌མཆོག༌ ཨིན༌ ཟེར༌ར༌ནོག༌།

5 ང༌ ཁྱོ༌ཞའ༌ ཉམ༌པོ༌ ཡོད༌ ཟ༌ནེ༌, ཏེ༌གུན༌ནི༌ སྐོར༌ལ༌ ཁྱོ༌ཞ༌གུན༌ལ༌ ཟེར༌ཁན༌གུན༌ ཨིད༌ཏུ༌ མེ༌རག༌ག༌? 6 བཀའ༌ཁྲིམས༌ མེད༌ཁན༌ནི༌ མི༌, ཏུས༌པོའེ༌ སང༌ སྔུན༌ལ༌ སྔོན༌ མ༌ཅུག༌ག༌ སྒགས༌ཏེ༌ བོར༌ར༌ ཛད༌ཁན༌བོ༌ ཁྱོ༌ཞའ༌ གྱུས༌ཨིན༌ནོག༌། 7 ཤེ༌ཏན༌ནི༌ ཝང༌ངི༌ སང༌ཝའེ༌ ཚུལ༌ལ༌ ལས༌ ཅོ༌ཅེས༌ གོ༌ ཟུག༌ ཚར༌ཏེ༌ ཨིན༌ནོག༌། ཨིན༌ནའང༌ སྒགས༌ཏེ༌ བོར༌ར༌ ཛད༌ཁན༌བོའེ༌, ཁོ༌ ཏེ༌ཏེ༌ཚོག༌པ༌ སྒགས༌ཏེ༌ བོར༌ཨིན༌ ནམ༌ཚོག༌པ༌ དཀོན༌མཆོག༌གི༌ ཁོང༌ ཏེ༌ ལམ༌མི༌ ཀ༌ནེ༌ ཐེན༌ན༌ མི༌ཛད༌། 8 ཏེ༌ནེ༌ ཏེ༌ ཁྲིམས༌ མེད༌ཁན༌བོ༌ ཡོང༌ཨིན༌, ཨིན༌ནའང༌ གཙོ༌བོ༌ ཡེ༌ཤུའི༌ འུགས༌ ཅིག༌ ཉམ༌པོ༌ བཀའ༌ སལ༌ཏེ༌, ཁོའ༌ ཕམ༌ཀལ༌ལ༌ ཛད༌ཨིན༌། * ཡང༌ ཁོང༌ ཟིར༌རྗིད༌དི༌ ནང༌ང༌ སྐྱོད༌ཅེས༌པོའེ༌, ཁོ༌ མེད༌ཁན༌ ཛད༌ཨིན༌།

9 ཏེ༌ ཁྲིམས༌ མེད༌ཁན༌བོ༌ ཤེ༌ཏན༌ནི༌ སྟོབས༌ ཉམ༌པོ༌ ཡོང༌ཨིན༌, ཡང༌ ཟུན༌མའེ༌ ལྟས༌ དང༌ སྟགས༌ དང༌ ཁྱུད༌དི༌ རིགས༌ ཚང༌མ༌ སྟན༌ཨིན༌། 10 ཁོའེ༌ ཏེ༌ ཁྲེས༌ཏོར༌ ཆ༌ཅེས༌སི༌ ལམ༌མི༌ཀ༌ གྲུལ༌ཁན༌ ཚང༌མ༌ལ༌ ངན༌པའེ༌ གོབ༌སྐོར༌ སྣ༌ཚོགས༌སི༌ ནང༌ང༌ ཁྱོང༌ཨིན༌, ཅིའ༌ཟེར༌ན༌ ཁོང༌གུན༌ནི༌ སྐྱོབ༌ཐུབ༌ཁན༌ནི༌ ལོན༌ ཀྲང༌པོའ༌ ཅམས༌པ༌ ཅོའ༌ མི༌རུག༌། 11 ཏེན༌ན༌བོའེ༌ཕིའ༌ དཀོན༌མཆོག༌གི༌ གོབ༌སྐོར༌ ཆེན༌མོ༌ཞིག༌ ཇུང༌ ཅུག༌ག༌ ཛད༌ཨིན༌, ཀ༌བོའེ༌ ཁོང༌གུན༌ལ༌ ཤེ༌ཏན༌ནི༌ ཟུས༌མ༌ ལས༌གུན༌ལ༌ ཨིད༌ཤེས༌ ཅོ༌ཅུག༌ཨིན༌། 12 ཁོང༌གུན༌ནི༌ ལོན༌ ཀྲང༌པོ༌བོའེ༌ཀ༌ ཏད༌པ༌ མ༌ཅོའ༌, ངན༌པ༌བོའ༌ ཐད༌པོ༌ ཅོ༌ཅེས༌པོའེ༌ ཞས༌ཏེ༌, ཁོང༌གུན༌ནི༌ཀ༌ ཤི༌ཅེས༌སི༌ ཐག༌ཅད༌ སལ༌ཨིན༌།

ཏད༌པའེ༌ ནང༌ང༌ སྟན༌པོ༌ དུག༌ཅེས༌སི༌ སྐོར༌།

2:13-17

13 གཙོ༌བོའེ༌ ཅེས༌པ༌ ཛད༌ཁན༌ནི༌ སྤུན༌གུན༌, ང༌ཞའེ༌ ཁྱོ༌ཞ༌གུན༌ནི༌ ཕིའ༌ དཀོན༌མཆོག༌ག༌ ཏུས༌གྱུན༌ ཐུག༌རྗེ༌ཆེ༌ ཞུ༌ཅེས༌པོ༌ འོས༌པ༌ ཚོར༌ར༌རག༌། ཅིའ༌ཟེར༌ན༌ དཀོན༌མཆོག༌གི༌ ཁྱོ༌ཞ༌གུན༌ ཐར༌པའེ༌ ཕིའ༌ ཇིག༌རྟེན༌ ཆགས༌སི༌ སང༌ སྔུན༌ལ༌, ཏམ༌པའེ༌ ཐུག༌ཉིད༌དི༌ རྩང༌མ༌ ཛད༌ཅེས༌ དང༌ གཙོ༌བོ༌ ཡེ༌ཤུའི༌ སྐོར༌ལ༌ ཀྲང༌པོའེ༌ ལོན༌བོའེ༌ཀ༌ ཏད༌པ༌ ཅོ༌ཁན༌གུན༌ གྱུད༌ཏེ༌, ལྡམ༌མ༌ ཛད༌ཏེ༌ ཨིན༌ནོག༌། 14 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྤལ༌ལི༌ ནང༌ང༌ དྲེས༌ ཐུབ༌ཅེས༌སི༌ ཕིའ༌ དཀོན༌མཆོག༌གི༌, ཁྱོ༌ཞ༌གུན༌ ང༌ཞའེ༌ གའ༌མོའེ༌ ནས༌ཚུལ༌ ཤད༌ཁན༌གུན༌ གྱུད༌ཏེ༌, ཐར༌པ༌ ཐོབ༌ཅེས༌ལ༌ བོད༌ད༌ ཛད༌ཏེ༌ ཨིན༌ནོག༌།

15 ཏེ༌བོའེ༌ཕིའ༌ སྤུན༌གུན༌ ང༌ཞའེ༌ ཁའ༌ནེ༌ ཚོར༌ཁན༌ ཡ༌ ཨི༌གེ༌ ནང༌ང༌ བྲིས༌ཁན༌ནི༌ ལབ༌ཞ༌གུན༌ནི༌ཀ༌ ཐེ༌ཚོམས༌ མ༌ཆའ༌ སྟན༌པོ༌ དུག༌ཤིག༌།

16 ང༌དང༌ང༌ ཅེས༌པ༌ ཛད༌ཏེ༌ ཐུག༌རྗེ༌ ཟིགས༌ཏེ༌ ཐའ༌མེད༌པའེ༌ སེམས༌དེ༌ དང༌ ཧ༌ལས༌སི༌ རེ༌ཝ༌ སལ༌ལ༌ ཛད༌ཁན༌ནི༌, ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ དང༌ དཀོན༌མཆོག༌ ང༌དང༌ངི༌ ཡབ༌ ཉིས༌ཀོའེ༌, 17 ཁྱོ༌ཞའེ༌ སེམས༌ལ༌, ལས༌ དང༌ སྤེ༌ར༌ ཟང༌པོ༌ གུན༌ནི༌ ནང༌ང༌, སྤོས༌པ༌ དང༌ སྟོབས༌ སལ༌ལ༌ ཛད༌ཤིག༌།

3

མོས༌ལམ༌མི༌ ཕིའ༌ ཞུ༌ཝའ༌།

3:1-5

1 སྟིང༌ཇུག༌ག༌, ཅེས༌པའེ༌ སྤུན༌གུན༌ གཙོ༌བོ༌ ཡེ༌ཤུའི༌ བཀའ༌, གྱོགས༌པ༌ ཕེལ༌ཅེས༌ དང༌ ཁྱོ༌ཞ༌གུན༌ནི༌ རྩི༌ཝ༌ ཅོའ༌ ཙོགས༌ལ༌, ཞན༌མ༌གུན༌ནི༌ ཀ༌ནེའང༌ རྩི༌ཝ༌ ཐོབ༌ཅེས༌ལ༌ ང༌ཞའེ༌ ཕིའ༌ མོས༌ལམ༌ ཞུས༌ཤིག༌། 2 ཡང༌ ང༌ཞའ༌ མི༌ རྩོག༌པོ༌ དང༌ ངན༌སེམས༌ཅན༌ གུན༌ནི༌ ཀ༌ནེ༌ ཐར༌ཅེས༌ལ༌ མོས༌ལམ༌ ཞུས༌ཤིག༌, ཅིའ༌ཟེར༌ན༌ མི༌ མང༌པོའེ༌ གའ༌མོའེ༌ ནས༌ཚུལ༌ལི༌ཀ༌ ཏད༌པ༌ ཅོའ༌ མ༌ནོག༌། 3 ཨིན༌ནའང༌ གཙོ༌བོ༌ ནི༌ ཨིད༌ཤེས༌ཅན༌ཞིག༌ ཨིན༌ནོག༌, ཁོང༌ངི༌ ཁྱོ༌ཞ༌གུན༌ སྟན༌པོ༌ ཛད༌ཏེ༌ ཤེ༌ཏན༌ནི༌ ལས༌ ངན༌པ༌ནེ༌ སྐྱོབས༌ཏེ༌ བོར༌ར༌ ཛད༌ཨིན༌། 4 གཙོ༌བོའེ༌ ནང༌ང༌ ཁྱོ༌ཞ༌གུན༌ལ༌ ང༌ཞའེ༌ ལས༌ ཅོ༌ཅེས༌ལ༌ བཀའ༌ ཏང༌ཁན༌གུན༌ ལག༌ལེན༌ ཅོས༌ཏེ༌ ཨིན༌ནོག༌, ཡང༌ ཡོང༌ཅེས༌ཅན༌ནི༌ ཏུས༌སི༌ ནང༌ང༌ ཅོ༌ཨིན༌ དུག༌ཅེས༌སི༌, ང༌ཞ༌གུན༌ལ༌ ལོ༌ཁྱེལ༌ ཡོད༌། 5 གཙོ༌བོ༌ ཡེ༌ཤུའི༌ ཁྱོ༌ཞའེ༌ སྙིང༌གུན༌, དཀོན༌མཆོག༌གི༌ ཙམ༌ཤིག༌གི༌ ཅམས༌པ༌ ཛད༌ཅེས༌ དང༌, མ༌ཤི༌ཀའེ༌ ཀ༌ནེ༌ ཐོབ༌ཁན༌ནི༌ ཟོད༌སེམས༌ཅན༌ནི༌ སྙིང༌རུས༌ གུན༌ མང༌ང༌ ཧ༌གོ༌ཅེས༌སི༌ ནང༌ང༌ ཁྲིད༌ད༌ ཛད༌ཤིག༌།

ལས༌མི༌ལམ༌ མ༌གྱུར༌ཤིག༌།

3:6-15

6 ཅེས༌པའེ༌ སྤུན༌གུན༌, ང༌ཞའེ༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཝང༌ངི༌ * ནང༌ང༌ ཁྱོ༌ཞ༌གུན༌ལ༌ འི༌ བཀའ༌བོ༌ ཏང༌ངད༌། ཁྱོ༌ཞ༌གུན༌ ཏད༌པ༌ཅན༌ནི༌ ལས༌མི༌ལམ༌ ཡང༌ ང༌ཞའེ༌ ཏང༌ཁན༌ནི༌ ལབ༌ཞ༌གུན༌ ནང༌ཞིན༌ མ༌གྲུལ༌ཁན༌གུན༌ནེ༌ ཐག༌རིང༌ང༌ དུག༌ཤིག༌། 7 ང༌ཞའ༌ ཁྱོ༌ཞའ༌ ཉམ༌པོ༌ ཡོད༌ ཟ༌ནེ༌, ང༌ཞའ༌ ལས༌མི༌ལམ༌ མེད༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌, ང༌ཞའེ༌ མི༌ཚེ༌ ཕུད༌ཚུལ༌བོ༌ སྤེ༌ ལེན༌གོས༌། 8 རིན༌ མ༌ཤལ༌ལ༌ ང༌ཞའེ༌ སུ༌ཞིག༌གི༌ ཀ༌ནེའང༌ ཟན༌ མ༌ཟོས༌པིན༌, ཨིན༌ནའང༌ ཁྱོ༌ཞའ༌ སུའང༌ བར༌དོ༌ མི༌སྟན༌ཅེས༌སི༌ ཕིའ༌ ཉིན༌ཚན༌ མེད༌པ༌, རྩོན༌གྲུས༌ སྲན༌ཏྲེ༌ ཉམ༌པོ༌ ལས༌ ཅོས༌པིན༌། 9 ང༌ཞ༌གུན༌ལ༌ ང༌ཞའེ༌ སྒོས༌དོམ༌གུན༌ ཏོང༌ ཟེར༌ཅེས༌སི༌ ཝང༌ ཡོད༌ཏེའང༌, ཁྱོ༌ཞ༌གུན༌ ང༌ཞའེ༌ སྤེའེ༌ཀ༌ གྲུལ༌ཅེས༌སི༌ ཕིའ༌ ང༌ཞའེ༌ མི༌ཚེ༌ ཏེ༌ ཚུལ༌ལ༌ ཕུད༌པིན༌། 10 ཡང༌ ང༌ཞའ༌ ཁྱོ༌ཞའ༌ ཉམ༌པོ༌ ཡོད༌ ཟ༌ནེའང༌, ང༌ཞའེ༌ འིན༌ན༌ བཀའ༌བོ༌ ཏངས༌པིན༌, “ཀལ༌ཏེས༌ མི༌ཞིག༌ག༌ ལས༌ ཅོ༌ཅེས༌སི༌ དོད༌པ༌ མེད༌ན༌, ཁོའ༌ ཟའ༌ཅེས༌ལ༌ ཟན༌ མ༌ཏང༌ཤིག༌།”

11 ཁྱོ༌ཞའེ༌ ཕྲོ༌ནེ༌ ཁ༌ཅིག༌ ལས༌ ཅའང༌ མ༌ཅོའ༌ ལས༌མི༌ལམ༌ གྱུར༌ཏེ༌ ཡོད༌ཁན༌ ཡང༌ ཞན༌མ༌གུན༌ནི༌ ལས༌སི༌ ནང༌ང༌ ཐེས༌སྟོག༌ ཏང༌ཨིན༌ དུག༌ཅེས༌པོ༌ ང༌ཞའེ༌ ཚོར༌། 12 ཏེ༌ཙོགས༌སི༌ མི༌གུན༌ལ༌, ཅུབ༌ཅད༌ཏེ༌ རང༌ངི༌ ཁར༌ཇི༌ ཕིའ༌ རྩོན༌གྲུས༌ ཅོས༌ཏེ༌ ལས༌ ཅོ༌གོས༌ཅེས༌ལ༌ ང༌ཞའེ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཝང༌ངི༌ ནང༌ང༌ སྤོས༌པ༌ དང༌ བཀའ༌ ཏང༌ངད༌། 13 ཏ༌ ཁྱོ༌ཞའ༌ ལུས༌ཁན༌ནི༌ སྤུན༌གུན༌ནི༌ ལས༌ ཟང༌པོ༌ ཅོ༌ཨིན༌ དུག༌ཅེས༌ལ༌ སྣང༌ང༌ མ༌ཚེར༌ཤིག༌།

14 ཀལ༌ཏེས༌ སུ༌ཞིག༌གི༌ འི༌ ཨི༌གེ༌ ནང༌ང༌ བྲིས༌ཁན༌ནི༌ ལབ༌ཞ༌གུན༌ལ༌ མ༌ཉན༌ན༌, ཏེ༌ མི༌བོའེ༌ཀ༌ ནང༌སྟག༌ བོར༌། ཁོའ༌ ཁྲེལ༌བ༌ ཆ༌ཅེས༌སི༌ ཕིའ༌ ཁོ༌ ཉམ༌པོ༌ བྲེལ༌ མ༌ཅོ༌། 15 ཨིན༌ནའང༌ ཁོའ༌ གྲ༌འོ༌ མ༌སམ༌མ༌, རང༌ངི༌ སྤུན༌ཞིག༌ ཙོགས༌ལ༌ སྤང༌ཕུད༌ཏེ༌ ཁ༌དའ༌ ཏོང༌།

སྟིང༌ཇུག༌གི༌ མོས༌ལམ༌ དང༌ ཇུ༌།

3:16-18

16 ཞི༌དེའེ༌ སལ༌ལ༌ ཛད༌ཁན༌ནི༌ གཙོ༌བོ༌ ཡེ༌ཤུའི༌, ཁོང༌རང༌ངི༌ ཞི༌དེ༌ ཁྱོ༌ཞ༌གུན༌ལ༌ ཏུས༌གྱུན༌ དང༌ ནས༌ལུག༌ ཚང༌མའེ༌ ནང༌ང༌ སལ༌ལ༌ ཛད༌ཤིག༌, ཡང༌ གཙོ༌བོ༌ ཁྱོ༌ཞའ༌ ཚང༌མ༌ ཉམ༌པོ༌ ཞུགས༌ཤིག༌།

17 ཏ༌ ངའེ༌ ཨི༌གེ༌ བྲི༌ཁན༌བོའེ༌ ཀ༌ནེ༌ ཉི༌གུ༌བོ༌ ཁྱོངས༌ཏེ༌, ང༌ པ༌འུ༌ལུའི༌ རང༌ངི༌ ལག༌བྲིས༌སི༌ ནང༌ང༌ འི༌ ཇུ༌བོ༌ བྲིའད༌, ཀ༌བོ༌ ཨི༌གེ༌ ཚང༌མའེ༌ ནང༌ང༌ ངའེ༌ ངོ༌སྟགས༌བོ༌ ཨིན༌།

18 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ ཁྱོ༌ཞའ༌ ཚང༌མ༌ལ༌ ཐོབ༌ཤིག༌།

* 1:1 1:1 གརིས༌པའེ༌ སྐད༌དི༌ ནང༌ང༌ སིལ༌ཝ༌ནས༌ ཟེར༌ཏེ༌ བྲིས༌ཏེ༌ དུག༌།

* 2:8 2:8 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ “ཁོའ༌ ཁོང༌ངི༌ ཞལ༌ནེ༌ བིང༌ང༌ ཛད༌ཁན༌ནི༌ འུགས༌ ཉམ༌པོ༌ མེད༌ཁན༌ ཛད༌ཨིན༌” བྲིས༌ཏེ༌ ཡོད༌ཏེ༌ ཨིན༌ནོག༌།

* 3:6 3:6 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ “ཚན༌” བྲིས༌ཏེ༌ དུག༌ ཀ༌བོའེ༌ ཏོན༌ ཝང༌ཆ༌ ཨིན༌ནོག༌།

ཏི༌མོ༌ཐི༌ 1

1

2

3

4

5

6

ཏི༌མོ༌ཐིའ༌ པ༌འུ༌ལུའི༌ ཆག༌བྲིས༌ ཏང༌པོ༌།

ཏི༌མོ༌ཐིའ༌ པ༌འུ༌ལུའི༌ ཆག༌བྲིས༌ ཏང༌པོའེ༌ སྐོར༌།

འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ང༌དང༌གུན༌ལ༌ ཆོས༌སི༌ ཁས༌པ༌གུན༌ གྱུད༌ཏེ༌ འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 30-32 ཉེ༌ཁོར༌ལ༌, བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

པ༌འུ༌ལུ༌ མ༌ཤི༌ཀའེ༌ ཆག༌ལས༌སི༌ ནང༌ང༌ བེས༌ སུམ༌པ༌ སྐྱོད༌ ཟ༌ནེ༌, ཏི༌མོ༌ཐི༌ ཨེ༌ཕེ༌སས༌སི༌ གྱལ༌སའེ༌ ནང༌ང༌ བོརས༌། ཏ༌ ནམ༌ པ༌འུ༌ལུའ༌ ཨེ༌ཕེ༌སས༌ལ༌ ལོགས༌ཏེ༌ ཆའ༌ མི༌ཉན༌ཅེས༌པོ༌ ཧ༌གོའ༌ནའང༌, ཁོང༌ངི༌ ཏི༌མོ༌ཐིའ༌ འི༌ གྱུན༌ཚན༌གུན༌ནི༌ ཕིའ༌ ཆག༌བྲིས༌ བྲིའ༌ ཛདས༌།

1. ཏི༌མོ༌ཐིའ༌ ཁོང༌ངི༌ ཏང༌ང༌ ཛད༌ཁན༌ནི༌ ཁག༌གུན༌ ཨིད༌ཏུ༌ སྐུལ༌ཅེས༌།

2. ཏེ༌རུ༌ ཡོད༌ཁན༌ནི༌ ཆོས༌ཚོགས༌སི༌ ནང༌ང༌ ཟུས༌མའེ༌ ལབ༌ཞ༌ ཇུང༌ཁན༌གུན༌ནི༌ གྱབ༌གལ༌ ཅོ༌ཅེས༌།

3. ཏི༌མོ༌ཐིའ༌ ཨེ༌ཕེ༌སས༌སི༌ ཆོས༌ཚོགས༌པོ༌ ཀ༌ཟུག༌གི༌ ལྡན༌ ཅུག༌ཨིན༌ ཏེ༌བོའེ༌ ལབ༌ཞ༌།

4. ཨེ༌ཕེ༌སས༌སི༌ ནང༌ང༌ ཆོས༌ཚོགས༌ སྐོང༌ཅེས༌ དང༌ ཁྲིད༌ཅེས༌སི༌ ནང༌ང༌ དཀོན༌མཆོག༌གི༌ ཆོགས༌ནེ༌ སྕོད༌པ༌ དང༌ ཁྱུད༌ ཐོབས༌ཏེ༌ ཡོད༌ཁན༌ནི༌ མི༌རིག༌ སྐོ༌ཅེས༌།

1

པ༌འུ༌ལུའི༌ ཆོགས༌ནེ༌ ཇུ༌ ཞུས༌།

1:1-11

1 ང༌དང༌གུན༌ནི༌ སྐྱབ༌གོན༌ དཀོན༌མཆོག༌ དང༌ ང༌དང༌གུན༌ལ༌ རེ༌ཝ༌ སལ༌ཁན༌ནི༌ མ༌ཤི༌ཀ༌ ཡེ༌ཤུའི༌, ང༌ པ༌འུ༌ལུ༌ མ༌ཤི༌ཀ༌ ཡེ༌ཤུའི༌ སྐུ༌ཚབས༌ལ༌ སྐོའ༌ ཛདས༌།

2 ངའེ༌ ཏད༌པའེ༌ ནང༌ང༌ དེན༌བའེ༌ བུ༌ཚ༌ ཨིན༌ཁན༌ནི༌ ཏི༌མོ༌ཐི༌ ཁྱོ༌རང༌ང༌ བྲིའད༌། དཀོན༌མཆོག༌ ཡབ༌ དང༌ ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཁྱོ༌རང༌ང༌ ཐུག༌རྗེ༌, སྙིང༌རྗེ༌ དང༌, ཞི༌དེ༌ སལ༌ལ༌ ཛད༌ཤིག༌།

3 ང༌ མ༌ཀེ༌དོ༌ནི༌ཡཱ༌ ཆ༌ ཟ༌ནེ༌, ངའེ༌ ཁྱོ༌རང༌ང༌ ཨེ༌ཕེ༌སས༌སི༌ ནང༌ང༌ དུག༌ཅེས༌ དང༌ དཀོན༌མཆོག༌གི༌ སྐོར༌ལ༌ ཟུས༌མ༌ ལབ༌ཞ༌ ཏང༌ཁན༌གུན༌ སྒག༌ཅེས༌ལ༌ མ༌སྲན༌ཏྲེ༌ སྤོས༌པ༌ ཏངས༌པིན༌། 4 ཡང༌ ཟུས༌མའེ༌ རུངས༌ དང༌ ཁོ༌རང༌གུན༌ནི༌ པུར༌གྱུད༌དི༌ ཐོ༌རིང༌མོ༌ གུན༌ནི༌ སྐོར༌ལ༌ གྲབས༌ ཅོ༌ཨིན༌ ཏུས༌ གོད༌ལ༌ མི༌ཏང༌ཅེས༌ལ༌ བཀའ༌ ཏོང༌། ཏེ༌ ལས༌གུན༌ནི༌ མི༌གུན༌ལ༌ དཀོན༌མཆོག༌གི༌ ཕིའ༌ ཏད༌པ༌ཅན༌ནི༌ མི༌ཚེ༌ཞིག༌ ཕུད༌ཅེས༌སི༌ ནང༌ང༌ རོགས༌ ཅོའ༌ མ༌ནོག༌, ཨིན༌ནའང༌ ཏོན༌མེད༌དི༌ ཛིང༌མོ༌ ཆ༌ཅུག༌ག༌ནོག༌།

5 ངའེ༌ ལབ༌ཞའེ༌ མིག༌ཞི༌བོ༌ ནི༌ ཏད༌པ༌ ཡོད༌ཁན༌ ཚང༌མ༌ སྙིང༌ ཟང༌པོ༌, སེམས༌ ལག༌མོ༌ དང༌ དེན༌བའེ༌ ཏད༌པ༌ གུན༌ནེ༌ ཡོང༌ཁན༌ནི༌ ཡ༌ཤའེ༌ གངས༌ཅེས༌པོ༌ ཨིན༌། 6 ཨིན༌ནའང༌ འི༌ ཟུས༌མའེ༌ ལོབ༌བོན༌གུན༌ནི༌ ཏེ༌ ལབ༌ཞ༌ ཟང༌པོ༌ ཚང༌མ༌ལ༌ གྱབ༌ ལོགས༌ཏེ༌ ཏོན༌མེད༌དི༌ གོར༌གྱན༌གུན༌ནི༌ཀ༌ གྲོས༌དུར༌ ཅོ༌རུག༌། 7 ཆོས༌ཁྲིམས༌ལ༌ ཁས༌པའེ༌ ལོབ༌བོན༌གུན༌ གྱུར༌ཅེས༌སི༌ དོད༌པ༌ ཉམ༌པོ༌, ཁོང༌གུན༌ནི༌ ཏེ༌གུན༌ ཐེ༌ཚོམས༌ མེད༌པ༌ ཤད༌ནའང༌, ངོས༌པོའ༌ ཁོང༌གུན༌ནི༌ ཤད༌ཁན༌བོ༌ ཁོ༌རང༌གུན༌ལ༌ ཧ༌མ༌གོའ༌ ཨིན༌ནོག༌།

8 ཀལ༌ཏེས༌ ཆོས༌ཁྲིམས༌པོ༌ དཀོན༌མཆོག༌གི༌ ཐབས༌ ནང༌ཞིན༌ལ༌ ཀོལ༌ན༌, ཟང༌པོ༌ ཨིན༌ཁན༌བོ༌ ང༌དང༌གུན༌ལ༌ གྱུས༌ཨིན༌ནོག༌། 9 ཅིའ༌ཟེར༌ན༌ བཀའ༌ཁྲིམས༌པོ༌ ལས༌ ཀྲང༌པོ༌ ཅོ༌ཁན༌གུན༌ནི༌ ཕིའ༌ མ༌ཅོའ༌ ཁྲིམས༌ མེད༌ཁན༌, གྱབ༌གལ༌ ཅོ༌ཁན༌, དཀོན༌མཆོག༌གི༌ ཇིགས༌སི༌ ནང༌ང༌ མ༌གྲུལ༌ཁན༌ དང༌ སྡིག༌ཅན༌ གུན༌ མ༌ཚད༌, ཅའང༌ ཏམ༌པའ༌ མ༌རྩི༌ཁན༌, ཏམ༌པ༌ གུན༌ རྩོག༌པོ༌ ཅོ༌ཁན༌, ཨ༌བ༌ ཡ༌ ཨ༌མ༌ སད༌ཁན༌ ཡང༌ མི༌སད༌ཁན༌གུན༌ནི༌ ཕིའ༌ ཅོས༌ཏེ༌ ཨིན༌ནོག༌། 10 བཀའ༌ཁྲིམས༌པོ༌ ལུས༌བྲེལ༌ ངན༌པ༌ ཅོ༌ཁན༌, བུ༌ཚ༌ དང༌ བུ༌ཚའེ༌ པར༌ལ༌ ཡ༌ བུ༌མོ༌ དང༌ བུ༌མོའེ༌ པར༌ལ༌ ལུས༌བྲེལ༌ ཅོ༌ཁན༌གུན༌, ཚེ༌ཡོག༌གི༌ ཕིའ༌ མི༌གུན༌ ཙོང༌ཁན༌, ཟུན༌ཇན༌, ཁྲིམས༌ཁུང༌ངི༌ ནང༌ང༌ སྤང༌པོ༌ ཟུན༌བ༌ ཏང༌ཁན༌ དང༌ ལབ༌ཞ༌ ཟང༌པོའེ༌ གྱབ༌གལ༌ ཅོ༌ཁན༌གུན༌ནི༌ ཕིའ༌ ཨིན༌ནོག༌། 11 ཁོང༌གུན༌ནི༌ གྱབ༌གལ༌ ཅོ༌ཁན༌ནི༌ ལབ༌ཞ༌ ཟང༌པོ༌གུན༌, ཟིར༌རྗིད༌ཅན༌ནི༌ གའ༌མོའེ༌ ནས༌ཚུལ༌ནེ༌ ཇུང༌ང༌ནོག༌, ཀ༌བོ༌ ཅིན༌ལབས༌ཅན༌ནི༌ དཀོན༌མཆོག༌གི༌ ངའེ༌ ལག༌ག༌ སྟད༌ད༌ ཛད༌ཏེ༌ ཨིན༌།

དཀོན༌མཆོག༌གི༌ སྙིང༌རྗེའེ༌ ཕིའ༌ ཐུག༌རྗེ༌ཆེ༌ ཞུས༌།

1:12-17

12 མ༌ཤི༌ཀ༌ ཡེ༌ཤུ༌ ང༌དང༌གུན༌ནི༌ གཙོ༌བོའེ༌ ངའ༌ ཁོང༌རང༌ངི༌ ཆག༌ལས༌གུན༌ ཛད༌ཅེས༌ལ༌ སྟོབས༌ སལ༌ལ༌ ཛདས༌, ཁོང༌ང༌ ངའེ༌ ཐུག༌རྗེ༌ཆེ༌ ཞུའད༌། ཁོང༌ངི༌ ངའ༌ ལོ༌ཁྱེལ༌ཅན༌ནི༌ མི༌ཞིག༌ རྩིའ༌ ཛད༌ཏེ༌ ཁོང༌རང༌ང༌ ཞབས༌ཏོག༌ ཞུ༌ཅེས༌སི༌ ཕིའ༌ སྐོའ༌ ཛདས༌། 13 ཞན༌ ངའ༌ དད༌ལོག༌ ཞུ༌ཁན༌, ཏད༌པ༌ཅན༌གུན༌ལ༌ ནགས༌སྟན༌ཏེ༌ ནོད༌སྐྱལ༌ཁན༌ ཨིན༌ཏེའང༌, དཀོན༌མཆོག༌ག༌ ངའེ༌ཀ༌ སྙིང༌རྗེ༌ སྐྱེའ༌ ཛདས༌, ཅིའ༌ཟེར༌ན༌ ཏེ༌གུན༌ ངའེ༌ མ༌ཤི༌ཀ༌ ཏད༌པ༌ མ༌ཅོ༌ཁན༌ དང༌ དེན༌བའེ༌ ལབ༌ཞ༌ གུན༌ མ༌ཤེས༌ཁན༌ འིན༌ནི༌ ཏུས༌ལ༌ ཅོས༌ཏེ༌ ཨིན༌པིན༌། 14 འོ༌, ང༌དང༌གུན༌ནི༌ གཙོ༌བོ༌, ཙམ༌ཤིག༌གི༌ སྙིང༌ ཕེས༌ཏེ༌ སལ༌ཁན༌ དང༌ ཐུག༌རྗེ༌ཅན༌ཞིག༌ ཞུགས༌ཏེ༌ མི༌རུག༌། ཁོང༌ངི༌, ངའ༌ མ༌ཤི༌ཀ༌ ཡེ༌ཤུ༌ནེ༌ ཇུང༌ཁན༌ནི༌ ཏད༌པ༌ དང༌ ཅེས༌པའེ༌ སྐང༌ང༌ ཛདས༌།

15 འི༌ ཞལ༌ཏ༌གུན༌ དེན༌བ༌ ཨིན༌པ༌, མི༌ཚང༌མའེ༌ ཏེ༌གུན༌ནི༌ཀ༌ ཨིད༌ཤེས༌ ཅོ༌གོས༌ཤེས༌ ཨིན༌ནོག༌, “མ༌ཤི༌ཀ༌ ཡེ༌ཤུ༌ འི༌ ཇིག༌རྟེན༌ནི༌ ནང༌ང༌ སྡིག༌ཅན༌གུན༌ སྐྱོབ༌བ༌ལ༌ སྐྱོདས༌།” ཏེ༌ སྡིག༌ཅན༌གུན༌ནི༌ ཕྲོ༌ནེ༌ ངའ༌ ཚང༌མའེ༌སང༌ ཐུ༌ཤོག༌པོ༌ ཨིན༌པིན༌། 16 ཨིན༌ནའང༌ མ༌ཤི༌ཀ༌ ཡེ༌ཤུའི༌ ཁོང༌རང༌ངི༌ ཟོད༌སེམས༌ ཆེན༌མོའེ༌ སྤེ༌ཞིག༌གི༌ ཚུལ༌ལ༌ ངའ༌, སྡིག༌ཅན༌ ཐུ༌ཤོག༌པོ༌ ཀོལ༌ལ༌ ཛད༌ཅེས༌སི༌ ཕིའ༌ དཀོན༌མཆོག༌གི༌ ངའེ༌ཀ༌ སྙིང༌རྗེ༌ སྐྱེའ༌ ཛདས༌། ཏེ༌ སྤེ༌བོའེ༌ ཡེ༌ཤུའི༌ཀ༌ ཏད༌པ༌ ཅོ༌ན༌, ཐའ༌མེད༌པའེ༌ མི༌ཚེ༌ ཐོབ༌ཐུབ༌ཅེས༌པོ༌ ཞན༌མ༌གུན༌ལ༌ ཧ༌གོ༌ཐུབ༌ཨིན༌། 17 ཁོང༌ ནི༌ ཐའ༌མེད༌པའེ༌ གྱལ༌པོ༌, ཇལ༌ མ༌ཇལ༌ཁན༌, མ༌ནེ༌ མི༌ཀྲོངས༌ཁན༌, ཡང༌ ཁོང༌རང༌ ཅིག༌པོ༌ དཀོན༌མཆོག༌ ཞུགས༌ཏེ༌ ཨིན༌ནོག༌། ཁོང༌ང༌ རྩི༌ཝ༌ དང༌ སྤལ༌ གུན༌, ཏུས༌གྱུན༌ནེ༌གྱུན༌ ཐོབ༌ཤིག༌། ཨ༌མེན༌།

ཏི༌མོ༌ཐིའི༌ ཁག༌གུན༌།

1:18-20

18 ངའེ༌ བུ༌ཚ༌ ཏི༌མོ༌ཐི༌, ཁྱོ༌རང༌ངི༌ སྐོར༌ལ༌ སྔུན༌ལ༌ ལུང༌སྟན༌ ཤད༌ཁན༌ ནང༌ཞིན༌, ངའེ༌ འི༌ ལབ༌ཞ༌གུན༌ ཁྱོ༌རང༌ང༌ ཏང༌ངད༌། འི༌ ལབ༌ཞ༌གུན༌ནི༌, ཁྱོ༌རང༌ང༌ གཙོ༌བོའེ༌ མག༌ཐབས༌སི༌ ནང༌ང༌ གྱལ༌ཁའ༌ ཐོབ༌ཅེས༌ལ༌ རོགས༌ ཐོབ༌ཤིག༌། 19 མ༌ཤི༌ཀའེ༌ ནང༌ང༌ ཁྱོ༌རང༌ངི༌ ཏད༌པ༌བོ༌ སྟན༌པོ༌ ཐམས༌ཏེ༌ དུག༌, ཡང༌ ཁྱོ༌རང༌ངི༌ སེམས༌ ནོངས༌མེད༌ བོར༌, ཅིའ༌ཟེར༌ན༌ མི༌ ཁ༌ཅིག༌གི༌ འི༌ ལབ༌ཞ༌བོ༌ ཕངས༌པ༌, ཁོང༌གུན༌ནི༌ ཏད༌པ༌བོ༌ ཁྲེས༌ཏོར༌ སོང༌ཏེ༌ ཨིན༌ནོག༌། 20 ཧེ༌མི༌ན༌ཡུས༌ དང༌ ཨ༌ལེག༌ཟན༌དེར༌ ཉིས༌ཀོ༌, ཏེ༌བོའེ༌ སྤེ༌ཞིག༌ ཨིན༌ནོག༌། ཁོང༌གུན༌ལ༌ དཀོན༌མཆོག༌ག༌ དད༌ལོག༌ མི༌ཅོ༌ཅེས༌པོ༌ ཧ༌གོ༌ཅེས༌སི༌ ཕིའ༌, ངའེ༌ ཁོང༌གུན༌ ཆོས༌ཚོགས༌སི༌ ཕྲོ༌ནེ༌ ཕིངས༌ཏེ༌ ཤེ༌ཏན༌ནི༌ ལག༌ག༌ སྟད༌པིན༌།

2

ཆོས༌ ཅོ༌ཅེས༌སི༌ སྐོར༌ལ༌ ལབ༌ཞ༌།

2:1-8

1 ཚང༌མའེ༌སང༌ སྔུན༌ལ༌, མི༌ཚང༌མའེ༌ ཕིའ༌ མོས༌ལམ༌ ཞུ༌ཅེས༌ལ༌ ངའེ༌ ཏད༌པ༌ཅན༌ ཚང༌མ༌ལ༌ མ༌སྲན༌ཏྲེ༌ སྤོས༌པ༌ ཏང༌ངད༌; མོས༌ལམ༌མི༌ ནང༌ང༌ དཀོན༌མཆོག༌ག༌ ཁོང༌གུན༌ལ༌ རོགས༌ ཛད༌ ཟེར༌ཅེས༌, ཁོང༌གུན༌ནི༌ ཏོན༌ལ༌ ཞུ༌ཝ༌ ཕུལ༌ཅེས༌ དང༌ ཐུག༌རྗེ༌ཆེ༌ ཞུ༌ཅེས༌ གུན༌ ཡོང༌གོས༌། 2 ཏེན༌ན༌ ཙོགས༌ལ༌, དཀོན༌མཆོག༌གི༌ སྕོད༌ལམ༌ དང༌ ཏམ༌པའེ༌ ལམ༌མི༌ཀ༌ གྲུལ༌ཨིན༌ ང༌དང༌གུན༌ ཞི༌དེ༌ དང༌ ཁམ༌ཟང༌ངི༌ མི༌ཚེ༌, ཕུད༌ ཉན༌ཅེས༌ལ༌ གྱལ༌པོ༌ དང༌ ཝང༌ ཡོད༌ཁན༌ ཚང༌མའེ༌ ཕིའ༌ མོས༌ལམ༌ ཞུ༌ཤིག༌། 3 འི༌ཙོགས༌ལ༌ མོས༌ལམ༌ ཕུལ༌ཅེས༌པོ༌, གྱལ༌ལ༌ཞིག༌ ཨིན༌ནོག༌, ཡང༌ ང༌དང༌གུན༌ནི༌ སྐྱབ༌གོན༌ དཀོན༌མཆོག༌ ཐུགས༌ཐད༌ད༌ནོག༌། 4 མི༌ཚང༌མ༌ སྐྱོབ༌ཅེས༌ དང༌ དཀོན༌མཆོག༌གི༌ དེན༌བ༌ ཤེ༌ཤེས༌པོ༌ ཁོང༌ངི༌ ཐུགས༌དོད༌ ཨིན༌ནོག༌། 5 དཀོན༌མཆོག༌ ཅིག༌ཅིག༌ ཞུགས༌ཏེ༌ ཨིན༌, ཡང༌ དཀོན༌མཆོག༌ དང༌ མི༌ཚང༌མའེ༌ ཕར༌ལ༌ བར༌མི༌ ཅིག༌པོ༌ ནི༌ མ༌ཤི༌ཀ༌ ཡེ༌ཤུ༌, མི༌བོ༌ ཞུགས༌ཏེ༌ ཨིན༌ནོག༌། 6 ཚང༌མའེ༌ ཕིའ༌ ཐར༌ལམ༌ ཉོའ༌ ཛད༌ཅེས༌ལ༌ ཁོང༌ངི༌ ཁོང༌རང༌ངི༌ མི༌ཚེ༌བོ༌ ཕུལ༌ལ༌ ཛདས༌། འི༌བོ༌ ནི༌ དཀོན༌མཆོག༌གི༌ ཇིག༌རྟེན༌ནི༌ མི༌གུན༌ལ༌ ཁོང༌རང༌ངི༌ ལྡམ༌མ༌ ཛད༌ཁན༌ནི༌ ཏུས༌པོའེ༌ཀ༌ སལ༌ལ༌ ཛད༌ཁན༌ནི༌ ལོན༌བོ༌ ཨིན༌ནོག༌། 7 ཡ༌ཧུ༌དཱ༌པ༌ མན༌ཁན༌གུན༌ལ༌ ཏད༌པ༌ དང༌ དེན༌བའེ༌ སྐོར༌ལ༌ འི༌ ལོན༌གུན༌ ཤད༌ཁན༌ དང༌ སྐུ༌ཚབས༌ལ༌ ང༌ ལྡམ༌མ༌ ཛདས༌། ངའེ༌ ཟུན༌ ཏང༌ང༌མེད༌ དེན༌བ༌ ཟེར༌རད༌།

8 ངའེ༌ དོད༌པ༌བོ༌ ནི༌ ཆོས༌ ཅོ༌སའེ༌ ནས༌ས༌ ཚང༌མའེ༌ ནང༌ང༌ མ༌ཤི༌ཀ༌པ༌གུན༌ནི༌ སྲོ༌ ཡ༌ ཛིང༌མོ༌ མེད༌ཁན༌ནི༌ ཏམ༌པའེ༌ ལག༌པ༌གུན༌ སྟགས༌ཏེ༌ དཀོན༌མཆོག༌ག༌ མོས༌ལམ༌ ཕུལ༌གོས༌ཅེས༌པོ༌ ཨིན༌།

བུ༌མོ༌གུན༌ལ༌ ལབ༌ཞ༌།

2:9-15

9 ཏེན༌ན༌དང༌ ཙོགས༌ལ༌, བུ༌མོ༌གུན༌ནི༌ ཚུལ༌ཅན༌ནི༌ ཀོས༌ལག༌ གོན༌གོ༌ཤེས༌པོ༌ ངའེ༌ དོད༌པ༌ ཨིན༌། སྲ༌གུན༌ ལྡམ༌ ཚུལ༌ ཡ༌ སེར༌ དང༌ མུ༌ཏིག༌ ཏག༌ཅེས༌ ཡ༌ རིན༌ཅན༌ནི༌ ཀོས༌ལག༌ གུན༌ གོན༌ཏེ༌ ཁོ༌རང༌གུན༌ ཆོགས༌ལ༌ མི༌གུན༌ནི༌ སྣང༌ང༌ ཁྱོང༌ མ༌གོས༌། 10 ཨིན༌ནའང༌ རང༌ ལས༌ ཟང༌པོའེ༌ ཐོག༌ནེ༌ ཟབ༌གོ༌ཤེས༌ ཨིན༌ནོག༌, ཀ༌ཟུག༌ དཀོན༌མཆོག༌ག༌ ཇིགས༌ཏེ༌ གྲུལ༌ཁན༌ནི༌ བུ༌མོ༌གུན༌ལ༌ འོས༌པ༌ ཨིན༌།

11 བུ༌མོ༌གུན༌ནི༌ ཅུབ༌ཅད༌ཏེ༌ ཆོས༌ཚོགས༌སི༌ འུ༌སྐྱོང༌གུན༌ནི༌ ཡོག༌ག༌ དུགས༌ཏེ༌ ཆོས༌ཤད༌ཁན༌གུན༌, ཇང༌གོ༌ཤེས༌ ཨིན༌ནོག༌། 12 ངའེ༌ བུ༌མོ༌གུན༌ལ༌ བུ༌ཚའ༌ ལབ༌ཅེས༌ ཡ༌ བུ༌ཚའེ༌ཀ༌ ཝང༌གུན༌ ཅོ༌ མི༌ཅུག༌། ཁོང༌གུན༌ནི༌ ཅུབ༌ཅད༌ཏེ༌ ཉན༌གོས༌། 13 ཅིའ༌ཟེར༌ན༌ དཀོན༌མཆོག༌གི༌ ཧ༌ཝའེ༌ སང༌ སྔུན༌ལ༌, ཨ༌དམ༌ * ཅོའ༌ ཛད༌ཏེ༌ ཨིན༌པིན༌། 14 ཡང༌ གོབ༌སྐོར༌རི༌ ནང༌ང༌ ཡོང༌ཁན༌བོ༌ ཨ༌དམ༌ མན༌པ༌ ཧ༌ཝ༌ ཨིན༌ནོག༌ ཀ༌བོའ༌ ཤེ༌ཏན༌ནི༌ གོབ༌སྐོར༌ཏེ༌ སྡིག༌ཅན༌ གྱུར༌ཅུགས༌། 15 བུ༌མོ༌གུན༌ནི༌ དཀོན༌མཆོག༌གི༌ ནང༌ང༌ ཏད༌པ༌, ཅིག༌ དང༌ ཅིག༌གི༌ ནང༌ང༌ ཅེས༌པ༌, ཏམ༌པ༌, ཚུམས༌པའེ༌ མི༌ཚེ༌ ཕུད༌ཅེས༌ ཡང༌ ཕྲུ༌གུ༌ ཇོར༌ཅེས༌ གྱུད༌ཏེ༌ སྐྱོབ༌བ༌ ཛད༌ཨིན༌།

3

ཆོས༌ཚོགས༌སི༌ འུ༌སྐྱོང༌གུན༌།

3:1-13

1 ངོས༌པོའ༌ འི༌ ཞལ༌ཏ༌གུན༌ དེན༌བ༌ ཨིན༌ནོག༌, “ཀལ༌ཏེས༌ སུ༌ཞིག༌ག༌ ཆོས༌ཚོགས༌སི༌ འུ༌སྐྱོང༌ ཅོ༌ཅེས༌སི༌ དོད༌པ༌ ཡོད༌ན༌, ཁོའ༌ དོད༌པ༌ ཡོད༌ཁན༌ནི༌ ལས༌པོ༌ རྩི༌ཝ༌ཅན༌ ཞིག༌ ཨིན༌ནོག༌།” 2 ཆོས༌ཚོགས༌སི༌ འུ༌སྐྱོང༌ ནི༌, སྐྱོན༌མེད༌ཁན༌, ཁོ༌རང༌ངི༌ ན༌མ༌ ཉམ༌པོ༌ ཨིད༌ཤེས༌ཅན༌, སམ༌བ༌ཅན༌, རང༌སེམས༌ ཅུན༌ཉན༌ཁན༌ དང༌ རྩི༌ཝ༌ཅན༌, བེས༌པ༌གུན༌ལ༌ ཁང༌པའེ༌ ནང༌ང༌ གའ༌སུས༌ ཞུ༌ཁན༌, ལབ༌ ཉན༌ཅེས༌སི༌ ཁྱུད༌, 3 མངས༌ཏེའང༌ མང༌པོ༌ ཆང༌ མ༌ཐུང༌ཁན༌, ནོད༌པ༌ མ༌སྐྱལ༌ཁན༌, ཞན༌མ༌གུན༌ ཉམ༌པོ༌ བོལ༌མོ༌, ཛིང༌མོ༌ མ༌ཏང༌ཁན༌, ཡང༌ པེ༌ནེ༌ མང༌པོའེ༌ དོད༌པ༌ མེད༌ཁན༌ནི༌ མི༌ཞིག༌ ཡོང༌གོས༌། 4 ཁོའེ༌ ཁོ༌རང༌ངི༌ ནང༌ཚངས༌ལ༌ གོ༌ཁྲིད༌ དང༌ སྟ༌སྟོག༌ གྱལ༌ལ༌ ཅོས༌ཏེ༌ ཁོའེ༌ ཕྲུ༌གུ༌གུན༌ རྩི༌ཝ༌ ཅོ༌ཁན༌ དང༌ ཁའ༌ཉན༌ཁན༌ རིག༌ ཡོང༌གོས༌། 5 ཀལ༌ཏེས༌ མི༌ཞིག༌ག༌ ཁོ༌རང༌ངི༌ ནང༌ཚངས༌སི༌ གོ༌ཁྲིད༌ དང༌ སྟ༌སྟོག༌ ཅོ༌ མ༌ཉན༌ན༌, ཏེ༌ནེ༌ ཀ༌ཟུག༌གི༌ ཁོའ༌ དཀོན༌མཆོག༌གི༌ ཆོས༌ཚོགས༌སི༌ གོ༌ཁྲིད༌ དང༌ སྟ༌སྟོག༌ ཅོ༌ཉན༌ཨིན༌?

6 འུ༌སྐྱོང༌བོ༌, ཏད༌པ༌ ཅོ༌ཁན༌ སོ༌མ༌ཞིག༌ ཡོང༌ མ༌གོས༌, ཅིའ༌ཟེར༌ན༌ ཁོའེ༌ ནང༌ང༌ ཕོ༌སོ༌ ཡོང༌སྲིད༌ཅེས༌ ཨིན༌ནོག༌ ཀ༌བོའེ༌ ཁོ༌, ཤེ༌ཏན༌ལ༌ ཕོག༌ཁན༌ནི༌ ཁྲིམས༌ཅད༌ ཙོགས༌སི༌ ནང༌ང༌ གྱེལ༌ཅུག༌ཨིན༌། 7 ཁྲེལ༌བ༌ སོང༌ཏེ༌ ཤེ༌ཏན༌ནི༌ ཅུས༌ངན༌ནི༌ ནང༌ང༌ མི༌གྱེལ༌ཅེས༌སི༌ ཕིའ༌, ཁོ༌ ཏད༌པ༌ མེད༌ཁན༌གུན༌ནིའང༌ རྩི༌ཝ༌ ཅོ༌ཁན༌ནི༌ མི༌ཞིག༌ ཡོང༌གོས༌།

8 ཏེན༌ན༌ ཙོགས༌ལ༌, ཆོས༌ཚོགས༌སི༌ ཞབས༌ཏོག༌པ༌ སྐོའ༌ ཛད༌ཁན༌གུན༌ནའང༌ རྩི༌ཝ༌ཅན༌ ཡོང༌གོས༌, དུན༌ལ༌ ཟང༌པོ༌ གྱབ༌ནེ༌ ངན༌པ༌ ཅོ༌ཁན༌, ཆང༌ མང༌པོ༌ ཐུང༌ཁན༌ ཡང༌ པེ༌ནེ༌ ཐོག༌ནེ༌ ནབས༌ཤན༌ ཡོང༌ མ༌གོས༌། 9 ཁོང༌གུན༌ནི༌ སེམས༌སི༌ ནང༌ང༌ ནོངས༌ མེད༌པ༌ ཏད༌པའེ༌ ཁག༌ཅན༌ ཀྲང༌པོ༌གུན༌ལ༌ སྟན༌པོ༌ ཐམས༌ཏེ༌ དུག༌གོས༌། 10 ཞབས༌ཏོག༌པ༌ ཞིག༌ སྐོའི༌ སང༌ སྔུན༌ལ༌ ཁོང༌གུན༌ནི༌ སྕོད༌པ༌གུན༌ལ༌ ཞིབ༌སལ༌ ཅོས༌ཏེ༌ ལྟ༌གོས༌། ཀལ༌ཏེས༌ ཁོང༌གུན༌ སྐྱོན༌མེད༌ཁན༌ཞིག༌ ཐོང༌ན༌, ཁོང༌གུན༌ལ༌ ཞབས༌ཏོག༌པའེ༌ ཚུལ༌ལ༌ ཞབས༌ཏོག༌ ཞུ༌ཅུག༌ཤིག༌།

11 ཏེན༌ན༌ ཙོགས༌ལ༌ ཆོས༌ཚོགས༌སི༌ ཞབས༌ཏོག༌པ༌གུན༌ནི༌ ན༌མ༌གུན༌ནའང༌ ཞན༌མའེ༌ རྩི༌ཝ༌ ཡོད༌ཁན༌ནི༌ བུ༌མོ༌ རིག༌ ཡོང༌གོས༌, ཡང༌ ཞན༌མ༌གུན༌ནི༌ སྕོད༌པའེ༌ སྐོར༌ལ༌ ངན༌པ༌ ཟེར༌ མ༌གོས༌། ཁོང༌གུན༌ནི༌ རང༌སེམས༌ ཅུན༌ཏེ༌, ཡང༌ ལས༌ ཅོ༌ཁན༌ ཚང༌མའེ༌ ནང༌ང༌ ཨིད༌ཤེས༌ཅན༌ ཡོང༌གོས༌།

12 ཞབས༌ཏོག༌པ༌ རང༌ངི༌ ན༌མ༌ ཉམ༌པོ༌ ཨིད༌ཤེས༌ཅན༌ ཡོང༌གོས༌, ཡང༌ ཁོའེ༌ ཁོ༌རང༌ངི༌ ཕྲུ༌གུ༌ དང༌ ཁང༌པའེ༌ ནང༌ང༌ དུག༌ཁན༌ ཚང༌མ༌ལ༌ གྱལ༌ལ༌ ཅོས༌ཏེ༌ སྟ༌སྟོག༌ ཅོ༌གོས༌། 13 གྱལ༌ལ༌ ཅོས༌ཏེ༌ ཞབས༌ཏོག༌ ཞུ༌ཁན༌གུན༌ལ༌, ཞན༌མ༌གུན༌ནི༌ ཀ༌ནེ༌ རྩི༌ཝ༌ ཐོབས༌ཏེ༌ མང༌ང༌ ཧམ༌པ༌ ཉམ༌པོ༌ ཞན༌མ༌གུན༌ལ༌ མ༌ཤི༌ཀ༌ ཡེ༌ཤུའི༌ སྐོར༌ལ༌ ཤད༌ཐུབ༌ཨིན༌།

སང༌ཝའེ༌ དེན༌བ༌གུན༌།

3:14-16

14-15 ཞན༌ ང༌ ཁྱོ༌རང༌ ཉམ༌པོ༌ གྱོགས༌པ༌ ཐུག༌ཅེས༌སི༌ རེ༌ཝ༌ ཅོའད༌, ཨིན༌ནའང༌ ཀལ༌ཏེས༌ ངའ༌ ཡོང༌ཅེས༌ལ༌ གོར༌ན༌, མི༌ཞིག༌ དཀོན༌མཆོག༌གི༌ ནང༌ཚངས༌སི༌ ཕྲོའ༌ ཀ༌ཟུག༌གི༌ དུག༌གོ༌ཤེས༌པོ༌, ཁྱོ༌རང༌ང༌ གྱུས༌ ཆ༌ཅེས༌ལ༌ འི༌ ལབ༌ཞ༌གུན༌ བྲིའད༌། ཏེ༌ ནང༌ཚངས༌པོ༌ ནི༌ དཀོན༌མཆོག༌ སོན༌པོའེ༌ ཆོས༌ཚོགས༌པོ༌ ཨིན༌ནོག༌, ཀ༌བོ༌ དཀོན༌མཆོག༌གི༌ བཀའ༌ ཀྲང༌པོའེ༌ ཀ༌ཝ༌ དང༌ མག༌ལྡན༌ ཨིན༌།

16 ཐེ༌ཚོམས༌ མེད༌པ༌ འི༌བོ༌ ནི༌, ང༌དང༌གུན༌ནི༌ ཏད༌པའེ༌ སང༌ཝ༌ ཆེ༌ཤོག༌པོ༌ ཨིན༌ནོག༌།

མ༌ཤི༌ཀ༌ མིའི༌ ཟོབ༌སྟའེ༌ ནང༌ང༌ སྔོན༌ཏེ༌

ཁོང༌ དཀོན༌མཆོག༌གི༌ སྲས༌ ཨིན༌ཁན༌བོ༌ ཏམ༌པའེ༌ ཐུག༌ཉིད༌དི༌ སྟན༌ཏེ༌,

ཕོ༌ཉ༌གུན༌ནི༌ ཇལ༌།

ཡང༌ གྱལ༌ཁམས༌གུན༌ནི༌ ནང༌ང༌ ཤད༌ཏེ༌

ཇིག༌རྟེན༌ གང༌པོའེ༌ ནང༌ང༌ མི༌ མང༌པོ༌ཞིག༌གི༌ ཁོང༌ང༌ ཏད༌པ༌ ཅོས༌།

ཡང༌ ནམ༌ཁའེ༌ ནང༌ང༌ ཟིར༌རྗིད༌ ཉམ༌པོ༌ ཁྱེར༌ར༌ ཛད༌ཏེ༌ ཨིན༌།

4

ཟུས༌མའེ༌ ལོབ༌བོན༌གུན༌ནི༌ གྱབ༌གལ༌ལ༌ སྤང༌པུདས༌།

4:1-5

1 ཏམ༌པའེ༌ ཐུག༌ཉིད༌དི༌ སལ༌པོ༌ ཅོས༌ཏེ༌ མོལ༌ཏེ༌ དུག༌, ཐའ༌མའེ༌ ཏུས༌ལ༌ ཏད༌པ༌ ཅོ༌ཁན༌ ཁ༌ཅིག༌གི༌ ཁོ༌རང༌གུན༌ནི༌ ཏད༌པ༌ སྤངས༌ཏེ༌ གོབ༌སྐོར༌ ཏང༌ཁན༌ནི༌ སེམས༌ཉིད༌ དང༌ རྡུད༌དི༌ ལབ༌ཞ༌གུན༌ནི༌ གྱབ༌ནེ༌ བྲངས༌ཏེ༌ ཆེན༌། 2 ཏེ༌ ལབ༌ཞ༌གུན༌ ཁ༌ཆོས༌ ཅོ༌ཁན༌ དང༌ ཟུན༌ཇན༌ གུན༌ནི༌ ཀ༌ནེ༌ ཡོང༌ང༌ནོག༌, ཀ༌གུན༌ནི༌ སེམས༌པོ༌ ཤི༌ཏེ༌ ཨིན༌ པ༌སང༌, ཁོང༌གུན༌ནི༌ སྡིག༌པ༌གུན༌ལ༌ སྐྱོན༌རྗོད༌ ཅོའ༌ མ༌ནོག༌།

3 ཁོང༌གུན༌ནི༌ ཏད༌པ༌ཅན༌གུན༌ལ༌ བག༌སྟོན༌ ཅོ༌ཅེས༌ དང༌ ཁར༌ཇི༌ རིགས༌ ཁ༌ཅིག༌ ཟའ༌ མི༌ཆོགས༌ ཟེར༌ར༌ནོག༌། ཨིན༌ནའང༌ དཀོན༌མཆོག༌གི༌ དེན༌བ༌ ཤེས༌ཏེ༌ ཏད༌པ༌ ཅོ༌ཁན༌གུན༌ལ༌ ཁོང༌ངི༌ ཟའ༌ཅེས༌སི༌ རིགས༌ ཚང༌མ༌ ཐུག༌རྗེ༌ཆེ༌ ཉམ༌པོ༌, ཟའ༌ལ༌ ཅོའ༌ ཛད༌ཏེ༌ ཨིན༌ནོག༌། 4 དཀོན༌མཆོག༌གི༌ ཅོའ༌ ཛད༌ཁན༌ ཚང༌མ༌ ཟང༌པོ༌ ཨིན༌ པ༌སང༌, ང༌དང༌གུན༌ནི༌ ཏེ༌གུན༌ ཅིག༌གའང༌ ཕང༌ མ༌ཕང༌ང༌ ཐུག༌རྗེ༌ཆེ༌ ཉམ༌པོ༌ ལེན༌གོས༌། 5 ཅིའ༌ཟེར༌ན༌ དཀོན༌མཆོག༌གི༌ བཀའ༌ དང༌ ང༌དང༌གུན༌ནི༌ ཁོང༌ང༌ ཐུག༌རྗེ༌ཆེའེ༌ མོས༌ལམ༌མི༌ ཞས༌ཏེ༌ ཏེ༌གུན༌ རྩང༌མ༌ ཅོའ༌ ཛད༌ཏེ༌ ཨིན༌ནོག༌།

མ༌ཤི༌ཀ༌ ཡེ༌ཤུའི༌ ཞབས༌ཏོག༌པ༌ ཟང༌པོ༌ཞིག༌ གྱུར༌ཅེས༌།

4:6-16

6 ཏི༌མོ༌ཐི༌ ཀལ༌ཏེས༌ ཁྱོ༌རང༌ངི༌ སྤུན༌གུན༌ལ༌ ཏེ༌གུན༌ནི༌ སྐོར༌ལ༌ ཧ༌གོ༌ཅུག༌ན༌, ཁྱོ༌རང༌ མ༌ཤི༌ཀ༌ ཡེ༌ཤུའི༌ ཞབས༌ཏོག༌པ༌ འོས༌པ༌ཅན༌ཞིག༌ གྱུར༌ཨིན༌, ཀ༌བོ༌ ཁྱོ༌རང༌ངི༌ མི༌ཚེའེ༌ ནང༌ང༌ ཏད༌པའེ༌ དེན༌བ༌གུན༌ ལོབས༌ཏེ༌, ལབ༌ཞ༌ ཟང༌པོའེ༌ གྱབ༌ནེ༌ གྲུལ༌ཅེས༌པོའེ༌, ཤེད༌ཅན༌ གྱུར༌ཏེ༌ ཨིན༌། 7 རིན༌ མེད༌ཁན༌ དང༌ དེན༌བ༌ མན༌ཁན༌ནི༌ ཅོས༌མའི༌ རུངས༌གུན༌ནི༌ སྐོར༌ལ༌ ཛིང༌མོ༌ ཏང༌ཨིན༌, ཁྱོ༌རང༌ངི༌ ཏུས༌ ཙ༌པིག༌གའང༌ གོད༌ལ༌ མ༌ཏང༌ང༌, དཀོན༌མཆོག༌གི༌ སྕོད༌ལམ༌མི༌ ནང༌ང༌ རང༌ངི༌ མི༌ཚེ༌ མང༌ང༌ ཡར༌གྱས༌ ཆ༌ཅུག༌ཨིན༌ ཕུད༌། 8 ཁྱོ༌རང༌ང༌ འི༌ ཟེར༌ལོ༌བོ༌ གྱུས༌ཡོད༌ཏེ༌ ཨིན༌ནོག༌།

“རྩལ༌ཡངས༌ རྩེས༌ཏེ༌ ཟུགས༌པོའ༌ ཡར༌གྱས༌ ཅོ༌ཅེས༌པོའེ༌,

ཕན༌ཐོགས༌ ཙ༌པིག༌ ཡོད༌ཏེ༌ ཨིན༌ནོག༌།

ཨིན༌ནའང༌ ཏེ༌སང༌ མང༌ང༌ ཕན༌ཐོགས༌ ནི༌,

དཀོན༌མཆོག༌གི༌ སྕོད༌ལམ༌མི༌ ནང༌ང༌ ཡར༌གྱས༌ ཅོ༌ཅེས༌པོ༌ ཨིན༌ནོག༌།

ཅིའ༌ཟེར༌ན༌ ཏེ༌བོའེ༌ ང༌དང༌གུན༌ལ༌ འི༌ མི༌ཚེ༌ དང༌

ཤི༌ཏེ༌ སྟིང༌ནེ༌ ཐོབ༌ཅེས༌ཅན༌ནི༌ མི༌ཚེ༌ ཉིས༌ཀོའེ༌ ཕིའ༌

ཕན༌ཐོགས༌ ཅོའ༌ནོག༌།”

9 ཏེ༌ ཟེར༌ལོ༌བོ༌ ཨིད༌ཤེས༌ཅན༌ ཨིན༌ནོག༌, ཡང༌ ཚང༌མའེ༌ ཐེ༌ཚོམས༌ མེད༌ད༌, ཏད༌པ༌ ཅོ༌གོ༌ཤེས༌ ཨིན༌ནོག༌། 10 ཏེན༌ན༌བོའེ༌ཕིའ༌ ང༌དང༌གུན༌ནི༌ རྩོན༌གྲུས༌ ཅོས༌ཏེ༌ བར༌དོ༌ ཁུར༌ར༌ནོག༌, ཅིའ༌ཟེར༌ན༌ ང༌དང༌གུན༌ནི༌ རེ༌ཝ༌བོ༌ ནི༌, སོན༌པོ༌ དཀོན༌མཆོག༌གི༌ ནང༌ང༌ ཡོད༌ཏེ༌ ཨིན༌ནོག༌, ཀ༌བོ༌ མི༌ཚང༌མ༌ དང༌ མིག༌སལ༌ལི༌ ཏད༌པ༌ཅན༌གུན༌ སྐྱོབ༌ཁན༌བོ༌ ཞུགས༌ཏེ༌ ཨིན༌།

11 ཁོང༌གུན༌ལ༌ འི༌ ལབ༌ཞ༌གུན༌ ལོབ༌, ཡང༌ ཏེ༌གུན༌ནི༌ཀ༌ ལག༌ལེན༌ ཅོ༌ཅེས༌སི༌ བཀའ༌ ཏོང༌། 12 ཁྱོ༌རང༌, ཏད༌པ༌ཅན༌གུན༌ནི༌ ཕིའ༌ སྤེ༌ར༌ ཏང༌ཅེས༌, མི༌ཚེ༌ ཕུད༌ཅེས༌, ཅམས༌པ༌ ཅོ༌ཅེས༌, ཏད༌པ༌ ཡང༌ རྩང༌མའེ༌ ཐོག༌ནེ༌ སྤེ༌ཞིག༌ག༌ གྱུར༌། ཀལ༌ཏེས༌ ཏེ༌ཟུག༌ ཅོ༌ན༌ ཁོང༌གུན༌ནི༌ ཞུན༌ནུ༌ ཨིན༌ནོག༌ སམས༌ཏེ༌ ཁོ༌རང༌ང༌ རྩི༌ཝ༌ ཅོ༌ཅེས༌སི༌ ནང༌ང༌ ཐེ༌ཚོམས༌ མི༌ཅོ༌། 13 ང༌ ཡོང༌ཡོང༌ ཚག༌པ༌, ཁྱོ༌རང༌ངི༌ ཏུས༌ མང༌ཆེའ༌ ཆོས༌ཚོགས༌སི༌ དུན༌ལ༌ ཏམ༌པའེ༌ སུང༌རབས༌ སིལ༌ཅེས༌ ཡང༌ ཆོས༌ཤད༌ཅེས༌ དང༌ དཀོན༌མཆོག༌གི༌ དེན༌བའེ༌ སྐོར༌ལ༌ ལབ༌ཅེས༌སི༌ ནང༌ང༌ ཕུད༌།

14 ཁྱོ༌རང༌ང༌ དཀོན༌མཆོག༌གི༌ སལ༌ཁན༌ནི༌ ཁྱུད༌པོ༌ གོད༌ལ༌ ཆ༌ མ༌ཅུག༌, ཀ༌བོ༌ ཁྱོ༌རང༌ང༌ ཆོས༌ཚོགས༌སི༌ འུ༌སྐྱོང༌གུན༌ནི༌ ཁྱོ༌རང༌ངི༌ཀ༌ ཁོང༌རང༌གུན༌ནི༌ ཆག༌གུན༌ བོར༌ཏེ༌, ཁྱོ༌རང༌ངི༌ སྐོར༌ལ༌ ལུང༌སྟན༌གུན༌ སལ༌ ཟ༌ནེ༌ ཐོབ༌། 15 ངའེ༌ ལབ༌ཞ༌གུན༌ལ༌ སྣང༌ང༌ བོར༌ཏེ༌, སྙིང༌ གང༌པོ༌ ཉམ༌པོ༌ ལག༌ལེན༌ ཅོས༌, ཏེ༌ནེ༌ མི༌ཚང༌མའེ༌ ཁྱོ༌རང༌ སེམས༌ཉིད༌དི༌ ཐོག༌ནེ༌ ཡར༌གྱས༌ ཆའ༌ཁན༌བོ༌, ཐོང༌ ཐུབ༌ཨིན༌། 16 ཁྱོ༌རང༌ངི༌ མི༌ཚེ༌ ཕུད༌ཅེས༌ ཡང༌ ཁྱོ༌རང༌ངི༌ ལབ༌ཞ༌གུན༌ལ༌ སྟག༌ཅད༌ ཅོས༌, ཏུས༌གྱུན༌ ཏེ༌ཙོགས༌ ཅོ༌ཨིན༌ དུག༌ཤིག༌། ཀལ༌ཏེས༌ ཏེ༌ཟུག༌ ཅོ༌ན༌, རང༌ངི༌ མི༌ཚེ༌ དང༌ ཁྱོ༌རང༌ངི༌ ལབ༌ཞ༌ ཉན༌ཁན༌གུན༌ནི༌ མི༌ཚེའང༌ སྐྱོབ༌ཨིན༌།

5

རྒད༌མི༌ དང༌ ཨ༌ནེ༌མ༌རང༌མོ༌ གུན༌ནི༌ སྐོར༌ལ༌ ལབ༌ཞ༌།

5:1-16

1 མི༌ ཆི༌མི༌ཞིག༌ག༌ ཁའ༌སྐྱེས༌ཏེ༌ སྤེ༌ར༌ མ༌ཏང༌ང༌, ཁོའ༌ རང༌ངི༌ ཨ༌བ༌ ཙོགས༌ སམས༌ཏེ༌ དེན༌བའེ༌ ལམ༌མི༌ཀ༌ གྲུལ༌ཅེས༌ལ༌ སྤོས༌པ༌ ཏོང༌, ཡང༌ ཞུ༌ནུ༌གུན༌ལ༌ རང༌ངི༌ ནོ༌ ཙོགས༌ སོམ༌། 2 ཏེན༌ན༌ ཙོགས༌ལ༌ བུ༌མོ༌ ཆི༌མི༌གུན༌ལ༌ ཁྱོ༌རང༌ངི༌ ཨ༌མ༌ ཡང༌ བུ༌མོ༌ ན༌ཆུང༌གུན༌ལ༌ སེམས༌ རྩང༌མ༌ ཉམ༌པོ༌ རང༌ངི༌ སྲིང༌མོ༌ ཙོགས༌ སོམ༌།

3 ཨ༌ནེ༌མ༌རང༌མོ༌ སྟ༌སྟོག༌ ཅོ༌ཁན༌ མེད༌ཁན༌གུན༌ལ༌, སྟ༌སྟོག༌ ཅོས༌ཏེ༌ རྩི༌ཝ༌ ཏོང༌། 4 ཨིན༌ནའང༌ ཀལ༌ཏེས༌ ཏེ༌ ཨ༌ནེ༌མ༌རང༌མོ༌བོའ༌ ཕྲུ༌གུ༌, ཡ༌ ཚ༌འོ༌, ཚ༌མོ༌ ཡོད༌ན༌, ཁོང༌གུན༌ནི༌ རང༌ངི༌ ནང༌མི༌གུན༌ལ༌ སྟ༌སྟོག༌ ཅོས༌ཏེ༌ གོ༌མ༌ ཁོ༌རང༌གུན༌ནི༌ ཏད༌པ༌བོ༌ ལག༌ལེན༌ནི༌ ནང༌ང༌ ཁྱོང༌ གོ༌ཤེས༌ ཨིན༌ནོག༌། ཕ༌མ༌ ཨ༌བི༌ དང༌ མེ༌མེ༌ གུན༌ལ༌ སྟ༌སྟོག༌ ཅོས༌ཏེ༌ ཁོང༌གུན༌ནི༌ ཀྲིན༌ལན༌ ལོག༌ཁན༌གུན༌ནི༌ ལས༌པོའ༌ དཀོན༌མཆོག༌ ཐུགས༌དད༌ད༌ ཛད༌ད༌ནོག༌།

5 ཏ༌ ནང༌ཚངས༌ མེད༌པ༌ ཅིག༌པོ༌ ལུས༌ཁན༌ནི༌ བུ༌མོ༌, ཁོ༌རང༌ངི༌ རེ༌ཝ༌ དཀོན༌མཆོག༌གི༌ ནང༌ང༌ བོར༌ཏེ༌, ཉིན༌ཚན༌ མེད༌པ༌ རོགས༌ ཅོའ༌ ཛད༌ ཟེར༌ཏེ༌ མོས༌ལམ༌ ཞུ༌ཁན༌བོ༌ ནི༌ ངོས༌མའེ༌ ཨ༌ནེ༌མ༌རང༌མོ༌ ཨིན༌ནོག༌། 6 ཨིན༌ནའང༌ རང༌དོད༌ གྲུབ༌ཅུག༌ཅེས༌སི༌ ནང༌ང༌ མི༌ཚེ༌ ཕུད༌ཁན༌ནི༌ ཨ༌ནེ༌མ༌རང༌མོ༌གུན༌ སོན༌ཏེའ༌ ཡོད༌ཏེའང༌, སེམས༌ཉིད༌དི༌ ཐོག༌ནེ༌ ཤི༌ཏེ༌ ཨིན༌ནོག༌། 7 སུ༌ཞིག༌གིའང༌ ཏད༌པ༌ཅན༌གུན༌ནི༌ གྱབ༌གལ༌ལ༌ སྐྱོན༌ ཀལ༌ མི༌ཉན༌ཅེས༌སི༌ ཕིའ༌, ཏེ༌ ལབ༌ཞ༌གུན༌ ཏོང༌།

8 ཨིན༌ནའང༌ རང༌ངི༌ ཉེན༌གྲུང༌གུན༌ལ༌, མིག༌སལ༌ལི༌ ཁོ༌རང༌གུན༌ནི༌ ནང༌མི༌གུན༌ལ༌ སྟ༌སྟོག༌ མ༌ཅོ༌ཁན༌གུན༌ནི༌ ཁོ༌རང༌ངི༌ ཏད༌པ༌ ཕངས༌ཏེ༌ ཨིན༌ནོག༌། འི༌ཙོགས༌སི༌ མི༌གུན༌, ཏད༌པ༌ མེད༌ཁན༌ནི༌ སང༌ ཐུའ༌ ཨིན༌ནོག༌།

9 རོགས༌ ཅོ༌གོ༌ཤེས༌སི༌ ཐོའེ༌ ནང༌ང༌ མིང༌ ཅུགས༌ཏེ༌ ཡོད༌ཁན༌ནི༌ ཨ༌ནེ༌མ༌རང༌མོ༌བོ༌: ཁོ༌རང༌ངི༌ མག༌པ༌ ཉམ༌པོ༌ ཨིད༌ཤེས༌ཅན༌, ཁོའེ༌ ལོ༌ དྲུག༌ཅུ༌ ཡ༌ མང༌ང༌, 10 ལས༌ ཟང༌པོ༌གུན༌ནི༌ ཞས༌ཏེ༌ མིང༌ཅན༌, སྤེར༌ན༌ ཕྲུ༌གུ༌གུན༌ གྱལ༌ལ༌ ཅོས༌ཏེ༌ ལྡན༌ཅུག༌ཁན༌, བེས༌པ༌གུན༌ལ༌ གའ༌སུས༌ ཞུ༌ཁན༌, ཏད༌པ༌ཅན༌གུན༌ལ༌ པས༌མོ༌ ཉམ༌པོ༌ ཞབས༌ཏོག༌ ཞུ༌ཁན༌, རྡུག༌ངལ༌ལི༌ ནང༌ང༌ ཡོད༌ཁན༌གུན༌ལ༌ རོགས༌ ཅོ༌ཁན༌, ཡང༌ ལས༌ ཟང༌པོའེ༌ རིགས༌ ཚང༌མ༌ ཅོ༌ཅེས༌ལ༌ གྲལ༌གྲིག༌ དུག༌ཁན༌། ཏེ༌ སྕོད༌པ༌ ཚང༌མ༌ ཁོའེ༌ ནང༌ང༌ ཡོང༌གོས༌།

11 ཨིན༌ནའང༌ མིང༌ཐོའེ༌ ནང༌ང༌ ཨ༌ནེ༌མ༌རང༌མོ༌ ན༌ཆུང༌གུན༌ ཡོང༌ མ༌གོས༌, ཅིའ༌ཟེར༌ན༌ ཁོང༌གུན༌ནི༌ ཟུགས༌པོའེ༌ དོད༌པའེ༌ ཡང༌སྐྱར༌ བག༌སྟོན༌ ཅོ༌ཉིན༌གྲོས༌ པ༌སང༌ མ༌ཤི༌ཀའ༌ ཞབས༌ཏོག༌ ཞུ༌ཅེས༌སི༌ ཁ༌ཆད༌དི༌ ནང༌ང༌ སྒག༌སྐྱིལ༌ ཁྱོང༌ང༌ནོག༌། 12 ཏེ༌ནེ༌ ཁོང༌གུན༌ནི༌ སྔུན༌ལ༌ ཁ༌ཆད༌ ཅོས༌ཁན༌བོ༌ ཅགས༌པ༌ ཁོ༌རང༌གུན༌ནི༌ཀ༌ ཁྲིམས༌ཅད༌ ཁྱོང༌ང༌ནོག༌། 13 ཡང༌ ཀལ༌ཏེས༌ ཁོང༌གུན༌ མིང༌ཐོའེ༌ ནང༌ང༌ ཡོད༌ན༌, ཁོང༌གུན༌ ལས༌མི༌ལམ༌ གྱུར༌ཏེ༌ ཁང༌པ༌ ཅིག༌ནེ༌ ཅིག༌གི༌ ནང༌ང༌ སྤེར༌མེན༌ ཏང༌ཨིན༌, ཁོ༌རང༌གུན༌ནི༌ ཏུས༌གུན༌ ཕུད༌ཨིན༌, ཞན༌མ༌ མི༌གུན༌ནི༌ ལས༌སི༌ ནང༌ང༌ ཐེས༌སྟོག༌, ཡང༌ ཏང༌གོས༌ མེད༌ཁན༌ནི༌ སྤེ༌ར༌ རིག༌གའང༌ ཏང༌ཨིན༌། 14 སོང༌པ༌སང༌ ཏེ༌ ཨ༌ནེ༌མ༌རང༌མོ༌ ན༌ཆུང༌གུན༌ལ༌ ཡང༌སྐྱར༌ བག༌མ༌ ཅོས༌ཏེ༌ ཕྲུ༌གུ༌ ཇོར༌ཅུག༌ཅེས༌, ཡང༌ ཁོ༌རང༌གུན༌ནི༌ ཁང༌པའེ༌ སྟ༌སྟོག༌ ཅོ༌ཅེས༌ལ༌ ངའེ༌ ཁ༌དའ༌ ཏང༌ངད༌། ཏེ༌ནེ༌ གྲ༌འོའེ༌, ཁོང༌གུན༌ནི༌ གྱབ༌གལ༌ལ༌ ཅི༌ཞིག༌གའང༌ ཟེར༌ མི༌ཉན༌། 15 ཅིའ༌ཟེར༌ན༌ ཨ༌ནེ༌མ༌རང༌མོ༌ ན༌ཆུང༌ ཁ༌ཅིག༌ དཀོན༌མཆོག༌ག༌ གྱབ༌ གྱུར༌ ཚར༌ཏེ༌ ཤེ༌ཏན༌ནི༌ གྱབ༌ནེ༌ གྲུལ༌དུག༌།

16 ཀལ༌ཏེས༌ བུ༌མོ༌ ཏད༌པ༌ཅན༌ཞིག༌ག༌, ཨ༌ནེ༌མ༌རང༌མོ༌ ཉེན༌གྲུང༌ རིག༌ ཡོད༌ན༌, ཁོའེ༌ ཁོང༌གུན༌ལ༌ སྟ༌སྟོག༌ ཅོ༌གོས༌, ཡང༌ ཏེ༌ ཁག༌པོ༌ ཆོས༌ཚོགས༌སི༌ཀ༌ ཀལ༌ མ༌གོས༌། ཏེ༌ནེ༌ ཆོས༌ཚོགས༌སི༌ ངོས༌པོའ༌ ལྟའ༌ཁན༌ མེད༌ཁན༌ནི༌ ཨ༌ནེ༌མ༌རང༌མོ༌གུན༌ལ༌ སྟ༌སྟོག༌ ཅོ༌ཉན༌ཨིན༌།

ཆོས༌ཚོགས༌སི༌ འུ༌སྐྱོང༌གུན༌ནི༌ སྐོར༌།

5:17-6:2

17 ཆོས༌ཚོགས༌སི༌ ལས༌ ཅོ༌ཁན༌ནི༌ འུ༌སྐྱོང༌གུན༌ལ༌ རྩི༌ཝ༌ དང༌ རོགས༌ ཅོ༌གོ༌ཤེས༌ ཨིན༌ནོག༌, མིག༌སལ༌ལི༌ ཆོས༌ཤད༌ཅེས༌ དང༌ ལབ༌ཞ༌ ཏང༌ཅེས༌སི༌ ནང༌ང༌ རྩོན༌གྲུས༌ སྲན༌ཏྲེ༌ ཅོ༌ཁན༌གུན༌ལ༌། 18 ཅིའ༌ཟེར༌ན༌ སུང༌རབས༌སི༌ ནང༌ང༌ “ཁྱོ༌རང༌གུན༌ནི༌ ཡུལ༌ཐག༌ག༌ སྐོར༌ཁན༌ནི༌ ལང༌ཏོའ༌ ཟའ༌ཅེས༌ནེ༌ ཁའ༌ ཀག༌ མ༌གོས༌”✡ ཡང༌ “ལས༌ ཅོ༌ཁན༌གུན༌ལ༌ ཕོགས༌སི༌ འོས༌པ༌ ཨིན༌ནོག༌”✡ མོལ༌ཏེ༌ དུག༌།

19 འུ༌སྐྱོང༌ཞིག༌གི༌ གྱབ༌གལ༌ལ༌ སྐྱོན༌རྗོད༌ ཅོའད༌ན༌, ཁོང༌གུན༌ལ༌ ཏེ༌ཏེ༌ཚོག༌པ༌ མ༌ཉན༌, ནམ༌ཚོག༌པ༌ སྤང༌པོ༌ ཉིས༌ ཡ༌ སུམ༌མི༌ ཏེ༌བོའེ༌ སྐོར༌ལ༌ ཏན༌ཏན༌ མི༌ཅོ༌། 20 སྡིག༌པ༌ ཅོ༌ཁན༌ནི༌ འུ༌སྐྱོང༌གུན༌ལ༌ ཆོས༌ཚོགས༌ གང༌པོའེ༌ དུན༌ལ༌ ཁའ༌སྐྱེ༌གོས༌; འི༌བོ༌ ཞན༌མ༌གུན༌ལའང༌ ལྡམ༌ཞག༌ ཆེན༌མོ༌ཞིག༌ གྱུར༌ཨིན༌།

21 ང༌ པ༌འུ༌ལུའི༌ ཏི༌མོ༌ཐི༌ ཁྱོ༌རང༌ང༌ དཀོན༌མཆོག༌, མ༌ཤི༌ཀ༌ ཡེ༌ཤུ༌ དང༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཕོ༌ཉ༌གུན༌ནི༌ དུན༌ལ༌ འི༌ ལབ༌ཞ༌གུན༌ལ༌ ཁའ༌ ཉན༌ཏེ༌ སུ༌ཞིག༌གའང༌ ཆོག༌རིས༌ མ༌ཅོའ༌, ལག༌ལེན༌ ཅོ༌ཅེས༌ལ༌ བཀའ༌ ཏང༌ངད༌།

22 ཆོས༌ཚོགས༌སི༌ འུ༌སྐྱོང༌ ལྡམ༌ཅེས༌སི༌ ནང༌ང༌ བང༌གྱུགས༌ མ༌ཏང༌, ཀལ༌ཏེས༌ ཏང༌ན༌ ཏེ༌ནེ༌ ཁོའེ༌ སྡིག༌པའེ༌ ནང༌ང༌ ཁྱོ༌རང༌ངའང༌ དྲེས༌ཨིན༌། ཁྱོ༌རང༌ རང༌དང༌རང༌ རྩང༌མ༌ བོར༌།

23 ཆུ༌ རྐྱང༌ ཐུང༌ཨིན༌ མི༌དུག༌, ཁྱོ༌རང༌ངི༌ གྲོད༌པའེ༌ ཕན༌ཐོགས༌སི༌ ཕིའ༌ རྒུན༌ཆང༌ ཉུ༌ངུན༌ རིག༌གའང༌ ཐུང༌, ཅིའ༌ཟེར༌ན༌ ཁྱོ༌རང༌ང༌ ཟུ༌མོ༌ ཡོང༌ཨིན༌ དུག༌དུག༌།

24 མི༌ ཁ༌ཅིག༌གི༌ སྡིག༌པ༌གུན༌ སལ༌པོ༌ ཐོང༌ང༌ནོག༌, ཁོང༌གུན༌ནི༌ སྡིག༌པ༌གུན༌ དཀོན༌མཆོག༌གི༌ ཁྲིམས༌ཅད༌ ཛད༌སའེ༌ ནས༌ས༌ ཁོང༌གུན༌ནི༌ སང༌ སྔུན༌ལ༌ ལེབ༌ཨིན༌། ཨིན༌ནའང༌ ཞན༌གུན༌ནི༌ སྡིག༌པ༌གུན༌ སྟིང༌ནེ༌ མ༌ནེ༌ མི༌སྔོན༌། 25 ཏེན༌ན༌ ཙོགས༌ལ༌ མི༌ ཁ༌ཅིག༌གི༌ ལས༌ ཟང༌པོ༌གུན༌ སལ༌པོ༌ ཅོས༌ཏེ༌ ཐོང༌དུག༌། ཨིན༌ནའང༌ ཀལ༌ཏེས༌ སང༌ཝའེ༌ ནང༌ང༌ ལས༌ ཟང༌པོ༌ ཅོ༌ན༌, འི༌གུན༌ ཏུས༌གྱུན༌ནི༌ ཕིའ༌ སྦས༌ཏེ༌ བོར༌ མི༌ཉན༌།

6

1 དཀོན༌མཆོག༌གི༌ ཚན༌ དང༌ ཁོང༌ངི༌ ལབ༌ཞ༌གུན༌ལ༌ ཁྲེལ༌བ༌ མི༌ཁྱོང༌ཅེས༌སི༌ ཕིའ༌, ཏད༌པ༌ཅན༌ ཚེ༌ཡོག༌ ཚང༌མའེ༌ ཁོ༌རང༌གུན༌ནི༌ སྤོན༌བོ༌གུན༌ལ༌ གྱལ༌ལ༌ ཅོས༌ཏེ༌ རྩི༌ཝ༌ ཅོ༌གོ༌ཤེས༌ ཨིན༌ནོག༌། 2 ཀལ༌ཏེས༌ ཁོང༌གུན༌ནི༌ སྤོན༌བོ༌གུན༌ ཏད༌པ༌ཅན༌ རིག༌ ཨིན༌ན༌, ཏེ༌བོ༌ རྩི༌ཝ༌ ཉུ༌ངུན༌ ཅོ༌ཅེས༌སི༌ གྱུ༌ཞིག༌ ཡོང༌ མ༌གོས༌། ཨིན༌ནའང༌ ཏེ༌ ཚེ༌ཡོག༌གུན༌ནི༌ ལས༌ མང༌ང༌ གྱལ༌ལ༌ ཅོ༌གོ༌ཤེས༌ ཨིན༌ནོག༌, ཅིའ༌ཟེར༌ན༌ ཁོང༌གུན༌ནི༌ རྩོན༌གྲུས༌སི༌ ཕན༌ཐོགས༌པོ༌ ཁོ༌རང༌གུན༌ནི༌ ཡ༌ཤ༌ ཅོ༌ཁན༌ ཏད༌པ༌ ཡོད༌ཁན༌གུན༌ལ༌ ཐོབ༌ཏེ༌ ཨིན༌ནོག༌།

ཏི༌མོ༌ཐི༌, ཏད༌པ༌ཅན༌གུན༌ལ༌ ཏེ༌ ལབ༌ཞ༌གུན༌ ལབས༌ཏེ༌ ཁའ༌ ཉན༌ཅེས༌ལ༌ སྤོས༌པ༌ ཏོང༌།

ཟུས༌མའེ༌ ལབ༌ཞ༌ དང༌ དེན༌བའེ༌ གྱུ༌ནོར༌།

6:3-10

3 མི༌ ཁ༌ཅིག༌གི༌ ང༌ཏི༌ ལབ༌ཞ༌གུན༌ལ༌ གྱབ༌གལ༌ ཅོ༌སྲིད༌ཅེས༌ ཨིན༌ནོག༌། ཨིན༌ནའང༌ འི༌གུན༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ལབ༌ཞ༌ ཟང༌པོ༌གུན༌ ཨིན༌ནོག༌, ཀ༌བོའེ༌ ང༌དང༌གུན༌ལ༌ དཀོན༌མཆོག༌གི༌ ལམ༌མི༌ ནང༌ང༌ ལྡན༌ ཅུག༌ག༌ནོག༌། 4 ཏེ༌ཙོགས༌སི༌ མི༌གུན༌ ཕོ༌སོ༌ཅན༌ དང༌ ཧ༌མ༌གོ༌ཁན༌ གུན༌ ཨིན༌ནོག༌། ཁོང༌གུན༌ནི༌ ཕན༌མི༌ཐོགས༌སི༌ ལོབས༌པོའེ༌, ཁོང༌གུན༌ནི༌ སྤེ༌རའེ༌ ཏོན༌ཏག༌གི༌ཀ༌ ཛིང༌མོ༌ དང༌ ཕྲབ༌བ༌ནོག༌, ཏེ༌བོའེ༌ ཚིགས༌ཅེས༌, པོ༌པུད༌ཅེས༌, ཞན༌མའེ༌ སྕོད༌པའེ༌ སྐོར༌ལ༌ ངན༌པ༌ ཟེར༌ཅེས༌, ཡང༌ ཞན༌མའེ༌ སྐོར༌ལ༌ སམ༌བ༌ ངན༌པ༌ གུན༌ ལྡན༌ ཅུག༌ག༌ནོག༌། 5 ཏེ༌གུན༌ནི༌ ཏུས༌གྱུན༌ མི༌གུན༌ནི༌ ཕྲོའ༌ ཛིང༌མོ༌ ཆའ༌ ཅུག༌ག༌ནོག༌། ཁོང༌གུན༌ལ༌ དེན༌བ༌ དང༌ ཟུན༌བའེ༌ ཁྱད༌ མ༌ཤེས༌པ༌, དེན༌བ༌ ཆོགས༌ལ༌ རང༌ངི༌ གྱབ༌གྱུར༌ཏེ༌ ཨིན༌ནོག༌། ཁོང༌གུན༌ནི༌ ཁོ༌རང༌གུན༌ ཆུག༌པོ༌ གྱུར༌ཅེས༌སི༌ ཕིའ༌ དཀོན༌མཆོག༌གི༌ ལམ༌མི༌ཀ༌ གྲུལ༌ཟུན༌ ཏང༌ང༌ནོག༌།

6 སེམས༌སི༌ ནང༌ང༌ ཞི༌དེ༌ དང༌ དཀོན༌མཆོག༌གི༌ ལམ༌མི༌ཀ༌ གྲུལ༌ཅེས༌སི༌ དོད༌པ༌ ཡོད༌ཅེས༌པོ༌ ཁོ༌རང༌, ཅིན༌ལབས༌ ཆེན༌མོ༌ཞིག༌ ཨིན༌ནོག༌། 7 ཅིའ༌ཟེར༌ན༌ ང༌དང༌ངི༌ འི༌ ཇིག༌རྟེན༌ནི༌ ནང༌ང༌ ཅའང༌ ཁུར༌ཏེ༌ མ༌ཁྱོངས༌, ཡང༌ འི༌ཀ༌ནེ༌ ཅའང༌ ཁུར༌ཏེ༌ ཆའ༌ མི༌ཉན༌། 8 ཏེ༌བོའེ༌ཕིའ༌ ང༌དང༌གུན༌ལ༌ ཟ༌གྱུ༌ དང༌ གོན༌གྱུ༌ ཡོད༌ན༌ ཏེན༌ན༌བོའ༌ ཚིམས༌ གོ༌ཤེས༌ ཨིན༌ནོག༌།

9 ཆུག༌པོ༌ གྱུར༌ར༌ ཐད༌ཁན༌གུན༌ ཚོད༌ལྟའེ༌ ནང༌ང༌ གྱེལ༌ཏེ༌, ཏོན༌མེད༌ དང༌ ནོད༌སྐྱལ༌ཁན༌ནི༌ དོད༌པ༌ གུན༌ནི༌ ནང༌ང༌ ཁད༌ད༌ནོག༌, ཀ༌བོའེ༌ ཁོང༌གུན༌ ཞིག༌ཏེ༌ མེད༌ཁན༌ ཆ༌ཅུག༌ག༌ནོག༌། 10 ཅིའ༌ཟེར༌ན༌ ནོར༌རི༌ དོད༌པ༌ ནི༌ ངན༌པའེ༌ རིགས༌ ཚང༌མའེ༌ རྩའ༌ཝ༌ ཨིན༌ནོག༌། ཡང༌ ནོར༌དོད༌ སྲན༌ཏྲེ༌ ཡོད༌ཁན༌ ཁ༌ཅིག༌ ཏད༌པའེ༌ ཀ༌ནེ༌ མ༌ ཐག༌རིང༌ང༌ ནུར༌ཏེ༌ སོང༌ཏེ༌ ཁོ༌རང༌གུན༌ནི༌ ཕིའ༌ མང༌ང༌ རྡུག༌ངལ༌གུན༌ ཇུངས༌ ཅུགས༌ཏེ༌ ཨིན༌ནོག༌།

པ༌འུ༌ལུའི༌ སྟིང༌ཇུག༌གི༌ ལབ༌ཞ༌གུན༌།

6:11-21

11 ཏི༌མོ༌ཐི༌, ཁྱོ༌རང༌ དཀོན༌མཆོག༌ག༌ ཞབས༌ཏོག༌ ཞུ༌ཁན༌ནི༌ མི༌ཞིག༌ ཨིན༌ པ༌སང༌, ཏེ༌ ངན༌པའེ༌ ལས༌ ཚང༌མའེ༌ ཀ༌ནེ༌ ཤོར༌ཏེ༌ སོང༌། ཨིན༌ནའང༌ ཀྲང༌པོ༌, དཀོན༌མཆོག༌གི༌ ལམ༌མི༌ཀ༌ གྲུལ༌ཅེས༌, ཨིད༌ཤེས༌, ཅེས༌པ༌, ཏད༌པའེ༌ ནང༌ང༌ སྟན༌པོ༌ དུག༌ཅེས༌ དང༌ པས༌མོ༌ མི༌ཚེ༌ཞིག༌གི༌ སྟིང༌རང༌ནེ༌ བང༌ཏོང༌། 12 རང༌ངི༌ ཏད༌པ༌ སྐྱོབ༌ཅེས༌སི༌ ཕིའ༌ གྱལ༌ལ༌ ཅོས༌ཏེ༌ ནོལ༌། དཀོན༌མཆོག༌གི༌ ཁྱོ༌རང༌ བོད༌ད༌ ཛད༌ཁན༌ནི༌ ཐའ༌མེད༌པའེ༌ མི༌ཚེ༌བོའ༌ སྲན༌ཏྲེ༌ ཐམས༌ཏེ༌ དུག༌, ཀ༌བོ༌ ཁྱོ༌རང༌ངི༌ ཡེ༌ཤུའི༌ ནང༌ང༌ ཨིད༌ཤེས༌ ཅོ༌ཁན༌ནི༌ སྤང༌པོ༌ ཏད༌པ༌ཅན༌ མང༌པོའེ༌ དུན༌ལ༌ ཏངས༌། 13 ཡང༌ ཚང༌མ༌ལ༌ སྲོག༌ སལ༌ཁན༌ནི༌ དཀོན༌མཆོག༌ དང༌ པོན༌ཏིའུ༌ པི༌ལ༌ཏུའི༌ དུན༌ལ༌ སྤང༌པོ༌ ཟང༌པོ༌ སལ༌ཁན༌ནི༌ མ༌ཤི༌ཀ༌ ཡེ༌ཤུ༌ ཉིས༌ཀོའེ༌ སྐུན༌དུན༌ལ༌ ངའེ༌ ཁྱོ༌རང༌ང༌ འི༌ བཀའ༌ ཏང༌ངད༌། 14 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབས༌ཕེབས༌ ཚག༌པ༌ ཁྱོ༌རང༌ངི༌ ཁོང༌ངི༌ བཀའ༌ ཐེ༌ཚོམས༌ མེད༌པ༌ སྲུང༌། 15 ཏ༌ ཏེན༌ན༌ ལྡམ༌མ༌ ཛད༌ཁན༌ནི༌ ཏུས༌པོའེ༌ཀ༌ དཀོན༌མཆོག༌, གྱལ༌པོ༌གུན༌ནི༌ གྱལ༌པོ༌ དང༌ གཙོ༌བོ༌གུན༌ནི༌ གཙོ༌བོ༌, ཅིན༌ལབས༌ཅན༌ནི༌ ཀུན༌ཝང༌ ཅིག༌པོའེ༌, མ༌ཤི༌ཀ༌ ནམ༌ཁའ༌ནེ༌ སྔོན༌ ཅུག༌ག༌ ཛད༌ཨིན༌། 16 དཀོན༌མཆོག༌ ཅིག༌པོ༌ ནི༌ མ༌ནེ༌ མི༌ཀྲོངས༌, སུའང༌ ཆ༌ མི༌ཉན༌ཅེས༌སི༌ འོད༌དི༌ ནང༌ང༌ ཁོང༌ ཞུགས༌ཨིན༌, ཁོང༌ སུ༌ཞིག༌གིའང༌ མ༌ནེ༌ མ༌ཇལ༌ཀྱག༌ ཡ༌ ཇལ༌ མི༌ཐུབ༌། ཚང༌མའེ༌ ཁོང༌ང༌ རྩི༌ཝ༌ ཅོ༌ཤིག༌, ཡང༌ ཁོང༌ངི༌ ཝང༌གུན༌ ཏུས༌གྱུན༌ ལུས༌ཤིག༌། ཨ༌མེན༌།

17 འི༌ ཇིག༌རྟེན༌ནི༌ ནང༌ང༌ ཡོད༌ཁན༌ནི༌ ཆུག༌པོ༌གུན༌ལ༌ ཁོ༌རང༌གུན༌ནི༌ ནོར༌གུན༌ནི༌ཀ༌ ཕོ༌སོ༌ དང༌ ཨིད༌ཤེས༌ མ༌ཅོ༌ ཟེར༌ཏེ༌ ལོབ༌, ཀ༌བོ༌ ལ༌མོ༌ ཉམ༌པོ༌ མེད༌ཁན༌ ཆའ༌ ཉན༌ན༌ནོག༌། ང༌དང༌ངི༌ སྐྱིད༌པོའེ༌ ཕིའ༌ སྒོས༌དོམ༌གུན༌ སྙིང༌ ཕེས༌ཏེ༌ སལ༌ལ༌ ཛད༌ཁན༌ནི༌ དཀོན༌མཆོག༌གི༌ ནང༌ང༌ ཁོང༌གུན༌ནི༌ ཨིད༌ཤེས༌ ཡོང༌གོས༌། 18 ཁོང༌གུན༌ནི༌ པེ༌ནེ༌གུན༌ ལས༌ ཟང༌པོའེ༌ ནང༌ང༌ སྐྱག༌ཅེས༌, ལས༌ ཟང༌པོའེ༌ ནང༌ང༌ ཆུག༌པོ༌ གྱུར༌ཅེས༌, སྒོས༌དོམ༌ ཡོད༌ཁན༌གུན༌ནི༌ ཕིའ༌ སྙིང༌ ཕེས༌ཏེ༌ ཏང༌ཅེས༌, ཏུས༌གྱུན༌ ཞན༌མ༌ ཉམ༌པོ༌ བགོ༌ཅེས༌སི༌ ནང༌ང༌ གྲལ༌གྲིག༌ དུག༌ཅེས༌ལ༌ ཟེར༌། 19 ཏེ༌ཟུག༌ ཅོ༌ཅེས༌པོའེ༌, ཁོང༌གུན༌ནི༌ ཡོང༌ཅེས༌ཅན༌ནི༌ ཏུས༌སི༌ ཕིའ༌ ཁོ༌རང༌གུན༌ལ༌ ནམ༌ཁའེ༌ ནང༌ང༌ མག༌ལྡན༌ སྟན༌པོ༌ ཙོགས༌ལ༌ བང༌ཛོད༌ སགས༌ཏེ༌ བོར༌ཨིན༌, ཏེ༌ནེ༌ ཁོང༌གུན༌ནི༌ དེན༌བའེ༌ ངོས༌མའེ༌ མི༌ཚེ༌བོ༌ ཐམས༌ ཐུབ༌ཨིན༌།

20 ཏི༌མོ༌ཐི༌, དཀོན༌མཆོག༌གི༌ ཁྱོ༌རང༌ངི༌ ལག༌ག༌ སྟད༌ད༌ ཛད༌ཁན༌གུན༌ལ༌ གྱལ༌ལ༌ ཅོས༌ཏེ༌ སྲུང༌སྐྱོབ༌ ཅོས༌། ངན༌པའེ༌ སྤེ༌ར༌གུན༌ནི༌ ནང༌ང༌ དྲེས༌ མ༌དྲེས༌, ཀ༌བོའ༌ མི༌ ཁ༌ཅིག༌གི༌ ནོར༌ཏེ༌ ཡོན༌ཏན༌ ཟེར༌རད༌།

21 འི༌ཙོགས༌སི༌ སམ༌བ༌ མེད༌ཁན༌ནི༌ གྲབས༌གུན༌ནི༌ གྱབ༌ནེ༌ གྲུལ༌ཏེ༌ མི༌ ཁ༌ཅིག༌ དེན༌བའེ༌ ཏད༌པའེ༌ ཀ༌ནེ༌ ཐག༌རིང༌ང༌ སོང༌ཏེ༌ ཨིན༌ནོག༌།

དཀོན༌མཆོག༌གི༌ ཐུག༌རྗེ༌ ཁྱོ༌ཞ༌གུན༌ལ༌ སལ༌ལ༌ ཛད༌ཤིག༌།

* 2:13 2:13 ཨ༌དམ༌ དང༌ ཧ༌ཝ༌ ནི༌ འི༌ ཇིག༌རྟེན༌ནི༌ ནང༌ང༌ དཀོན༌མཆོག༌གི༌ ཛད༌ཁན༌ནི༌ བུ༌ཚ༌ དང༌ བུ༌མོ༌ ཏང༌པོ༌བོ༌ ཨིན༌པིན༌།

✡ 5:18 5:18 བཀའ༌ཁྲིམས༌ ཉིས༌པ༌ 25:4

✡ 5:18 5:18 ལུ༌ཀ༌ 10:7

ཏི༌མོ༌ཐི༌ 2

1

2

3

4

ཏི༌མོ༌ཐིའ༌ པ༌འུ༌ལུའི༌ ཆག༌བྲིས༌ ཉིས༌པ༌།

ཏི༌མོ༌ཐིའ༌ པ༌འུ༌ལུའི༌ ཆག༌བྲིས༌ ཉིས༌པའེ༌ སྐོར༌།

ང༌དང༌ང༌ འི༌ ཆག༌བྲིས༌ གཙོ༌བོ༌ ཡེ༌ཤུའི༌ སྐུ༌ཚབས༌ པ༌འུ༌ལུའི༌ བྲིའ༌ ཛད༌ཁན༌བོ༌ གྱུས༌ཨིན༌ནོག༌, ཅིའ༌ཟེར༌ན༌ ཁོང༌ངི༌ འི༌ ཆག༌བྲིས༌སི༌ ནང༌ང༌ ང༌དང༌གུན༌ལ༌ ཤད༌ད༌ ཛད༌དུག༌།

ཆོས༌སི༌ ཁས༌པ༌གུན༌ གྱུད༌ཏེ༌ འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 32-33 ཉེ༌ཁོར༌ལ༌, པ༌འུ༌ལུ༌ ལན༌ ཉིས༌པ༌ རོམ༌མི༌ གྱལ༌སའེ༌ ཙོན༌ཁང༌ངི༌ ནང༌ང༌ ཡོད༌ཏུས༌ བྲིའ༌ ཛད༌ཁན༌བོ༌ ང༌དང༌གུན༌ལ༌ གྱུས༌ ཆའ༌ནོག༌།

པ༌འུ༌ལུའི༌ གྱུན༌ཚན༌ སུམ༌མི༌ ཕིའ༌ འི༌ ཆག༌བྲིས༌པོ༌ བྲིའ༌ ཛདས༌།

1. ཁོང༌ངི༌ ཏི༌མོ༌ཐིའ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཆག༌ལས༌པོའེ༌ ནང༌ང༌ ཨིད༌ཤེས༌ཅན༌ དུག༌ཅེས༌ལ༌ ཨིད༌ཏུ༌ སྐུལ༌ལ༌ ཐད༌དད༌པིན༌།

2. མ༌ཤི༌ཀ༌པ༌ ཏད༌པ༌ཅན༌གུན༌ལ༌ རོམ༌མི༌ གྱལ༌པོ༌ ནེ༌རོའེ༌ རྡུག༌ངལ༌ སྟན༌ཅེས༌པོའེ༌ ཚེར༌ཁ༌ ཡོད༌པིན༌། ཁོང༌ངི༌ ཏི༌མོ༌ཐིའ༌ གའ༌མོའེ༌ ནས༌ཚུལ༌ སྐྱོབ༌ཅེས༌ དང༌ ཁོའ༌ རྡུག༌ངལ༌ ཐོང༌ནའང༌ གའ༌མོའེ༌ ནས༌ཚུལ༌ལི༌ ཆོས༌ཤད༌ཨིན༌ དུག༌ཅེས༌ལ༌, མ༌སྲན༌ཏྲེ༌ སྤང༌པུད༌ད༌ ཛདས༌།

3. ལུ༌ཀ༌ ཅིག༌པོའེ༌ མན༌པ༌, ཚང༌མའེ༌ ཁོང༌ ཕངས༌ཏེ༌ སོང༌ པ༌སང༌ པ༌འུ༌ལུའི༌ ཏི༌མོ༌ཐི༌ ཁོང༌ ཡོད༌ས༌ ཡོང༌ཅེས༌སི༌ དོད༌པ༌ ཅོའད༌པིན༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1-2

1 འི༌ ཨི༌གེ༌བོ༌ དཀོན༌མཆོག༌གི༌ ཐུག༌གོངས༌ ནང༌ཞིན༌, མ༌ཤི༌ཀ༌ ཡེ༌ཤུའི༌ སྐུ༌ཚབས༌ལ༌ ལྡམ༌མ༌ ཛད༌ཁན༌ནི༌ ང༌ པ༌འུ༌ལུའི༌ ཆོགས༌ནེ༌ ཨིན༌། མ༌ཤི༌ཀ༌ ཡེ༌ཤུའི༌ ནང༌ང༌ ཏད༌པ༌ གྱུད༌ཏེ༌, ཐའ༌མེད༌པའེ༌ མི༌ཚེ༌ སལ༌ཅེས༌སི༌ ཁོང༌ངི༌ ཞལ༌ཆད༌པོའེ༌ སྐོར༌ལ༌ ཤད༌ཅེས༌ལ༌, ང༌ ཀལ༌ལ༌ ཛད༌ཏེ༌ ཨིན༌།

2 འི༌ ཨི༌གེ༌བོ༌ ངའེ༌ ཅེས༌པའེ༌ བུ༌ཚ༌ ཙོགས༌ ཏི༌མོ༌ཐིའ༌ བྲིའད༌། དཀོན༌མཆོག༌ ཡབ༌ དང༌ ང༌དང༌གུན༌ནི༌ གཙོ༌བོ༌ མ༌ཤི༌ཀ༌ ཡེ༌ཤུའི༌, ཁྱོ༌རང༌ང༌ ཐུག༌རྗེ༌, སྙིང༌རྗེ༌ དང༌ ཞི༌དེ༌ སལ༌ཤིག༌།

པ༌འུ༌ལུའི༌ ཏི༌མོ༌ཐིའ༌ སྤོས༌པ༌།

1:3-18

3 ཏི༌མོ༌ཐི༌, ཁྱོ༌རང༌ངི༌ ཕིའ༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌, ཁོང༌ང༌ ངའེ༌ སེམས༌ ལག༌མོ༌ ཉམ༌པོ༌ ཞབས༌ཏོག༌ ཞུའད༌, ཀ༌ཟུག༌ ངའེ༌ ཕ༌མེས༌པོ༌གུན༌ནི༌ ཞུས༌ཏེ༌ ཨིན༌པིན༌, ཉིན༌ཚན༌ མེད༌པ༌ ངའེ༌ མོས༌ལམ༌མི༌ ནང༌ང༌ ཁྱོ༌རང༌ ཨིད༌ཏུ༌ ཅོའད༌། 4 ང༌དང༌གུན༌ བེ༌ཏེ༌ ཆ༌ ཟ༌ནེ༌, ཁྱོ༌རང༌ངི༌ ཆི༌མ༌ ཨིད༌ཏུ༌ ཡོངས༌ཏེ༌, ང༌ ཁྱོ༌རང༌ ཉམ༌པོ༌ ཐུག༌ཅེས༌སི༌ དོད༌པ༌ སྲན༌ཏྲེ༌ རག༌། ང༌དང༌གུན༌ ཡང༌སྐྱར༌ ཉམ༌པོ༌ ཛོམ༌མ༌ཅིག༌, ངའ༌ སྐྱིད༌པོའེ༌ གང༌ཅེས༌ རག༌།

5 ང༌ ཁྱོ༌རང༌ངི༌ དེན༌བའེ༌ ཏད༌པ༌བོ༌ ཨིད༌ཏུའ༌ ཡོངས༌, ཀ༌བོ༌ སྔུན༌ལ༌ ཁྱོ༌རང༌ངི༌ ཨ༌བི༌ ལུ༌འེས༌ དང༌ ཁྱོ༌རང༌ངི༌ ཨ༌མ༌ ཨེའུ༌ནི༌ཀེ༌ གུན༌ནི༌ ཅོའད༌པིན༌། ཏེན༌ན༌ ཏད༌པ༌བོ༌ ཁྱོ༌རང༌ངི༌ ནང༌ང༌ དག༌སའང༌ ཡོད༌ཅེས༌པོ༌ ང༌ ལོ༌ཁྱེལ༌ རག༌། 6 ཏེན༌ན༌ གྱུན༌ཚན༌བོའེ༌ ཕིའ༌ ངའེ༌ ཁྱོ༌རང༌ངི༌ཀ༌ ལག༌པ༌ བོར༌ ཟ༌ནེ༌, དཀོན༌མཆོག༌གི༌ སལ༌ལ༌ ཛད༌ཁན༌ནི༌ ཁྱུད༌པོ༌ སྟན༌པོ༌ དང༌ གྱས༌ ཅུགས༌ཅེས༌ལ༌ ཨིད༌ཏུ༌ སྐུལ༌ལད༌། 7 དཀོན༌མཆོག༌གི༌ ང༌དང༌གུན༌ལ༌ ཇིག༌ཤེས༌ དང༌ སེམས༌ཤུགས༌ མེད༌ཁན༌ནི༌ སེམས༌ཞིག༌ སལ༌ལ༌ མ༌ཛད༌ད༌ སྟོབས༌, ཅེས༌པ༌ དང༌ རང༌སེམས༌ཅུན༌ ཐུབ༌ཁན༌ནི༌ སེམས༌ཞིག༌ སལ༌ལ༌ ཛད༌ཏེ༌ ཨིན༌ནོག༌།

8 ཏེ༌བོའེ༌ཕིའ༌ ང༌དང༌ངི༌ གཙོ༌བོ༌ མ༌ཤི༌ཀའེ༌ སྐོར༌ལ༌ ཞན༌མ༌གུན༌ལ༌ ཤད༌ཅེས༌ ཡང༌ ཁོང༌ངི༌ ཏོན༌ལ༌ ང༌ ཙོན༌ནི༌ ནང༌ང༌ ཡོད༌ཁན༌བོའ༌, ཁྱོ༌རང༌ ཁྲེལ༌ མ༌ཁྲེལ༌། དཀོན༌མཆོག༌གི༌ ཁྱོ༌རང༌ང༌ སལ༌ཁན༌ནི༌ སྟོབས༌ ཉམ༌པོ༌ གའ༌མོའེ༌ ནས༌ཚུལ༌ ཤད༌ཅེས༌སི༌ ནང༌ང༌, ང༌ ཉམ༌པོ༌ ནགས༌བར༌དོ༌ ཁུར༌ཅེས༌སི༌ ཕིའ༌ གྲལ༌གྲིག༌ ཅོས༌། 9 དཀོན༌མཆོག༌གི༌ ང༌དང༌གུན༌ སྐྱོབ༌བ༌ ཛད༌ཏེ༌ མི༌ཚེ༌ ཏམ༌པ༌ཞིག༌ ཕུད༌ཅེས༌ལ༌ བོད༌ད༌ ཛད༌ཏེ༌ ཨིན༌ནོག༌། འི༌བོ༌ ང༌དང༌རང༌ངི༌ ལས༌ ཅོ༌ཁན༌བོའེ༌ ཞས༌ཏེ༌ མན༌པ༌, ཁོང༌ངི༌ ཐབས༌ དང༌ ཐུག༌རྗེ༌ ཞས༌ཏེ༌ ཨིན༌ནོག༌། ཏུས༌ གོ༌ཟུག༌གི༌ སང༌ སྔུན༌ལ༌, འི༌ ཐུག༌རྗེ༌བོ༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ ཁོང༌ངི༌ ང༌དང༌གུན༌ལ༌ སལ༌ལ༌ ཛད༌ཅེས༌པོ༌ ཨིན༌པིན༌། 10 ཏ༌ མ༌ཤི༌ཀ༌ ཡེ༌ཤུ༌ ང༌དང༌ངི༌ སྐྱབ༌གོན༌ ཕེབ༌ཅེས༌པོའེ༌, དཀོན༌མཆོག༌གི༌ ཏེ༌གུན༌ སལ༌པོ༌ ཅོས༌ཏེ༌ སྔོན༌ ཅུག༌ག༌ ཛད༌ཏེ༌ ཨིན༌ནོག༌། མ༌ཤི༌ཀ༌ ཡེ༌ཤུའི༌ ཤི༌ཅེས༌སི༌ ཝང༌བོ༌ མེད༌ཁན༌ ཅོའ༌ ཛད༌ཏེ༌, གའ༌མོའེ༌ ནས༌ཚུལ༌ གྱུད༌ཏེ༌ དེན༌བའེ༌ མི༌ཚེ༌ དང༌ ཏུས༌གྱུན༌ སོན༌ཏེའ༌ ལུས༌ཤེས༌སི༌ ལམ༌བོ༌ སྟན༌ན༌ ཛད༌ཏེ༌ ཨིན༌ནོག༌། 11 འི༌ གའ༌མོའེ༌ ནས༌ཚུལ༌ལི༌ ཏོན༌ལ༌ དཀོན༌མཆོག༌གི༌ ངའ༌ ཆོས༌ཤད༌ཁན༌, སྐུ༌ཚབས༌ དང༌ གེར༌གན༌ ཞིག༌ ལྡམ༌མ༌ ཛདས༌།

12 ཏེ༌བོའེ༌ཕིའ༌ ངའ༌ འི༌རུ༌ ཙོན༌ཁང༌ངི༌ ནང༌ང༌ རྡུག༌ངལ༌ ཐོང༌ཨིན༌ ཡོད༌། ཨིན༌ནའང༌ ངའ༌ ཏེ༌བོའེ༌ ཕིའ༌ ཁྲེལ༌ལ༌ མེ༌རག༌, ཅིའ༌ཟེར༌ན༌ ང༌ གྱུས༌ཡོད༌ སུའི༌ཀ༌ ངའེ༌ ཏད༌པ༌ ཅོའད༌, ཡང༌ ངའ༌ ཏན༌ཏན༌ ལོ༌ཁྱེལ༌ རག༌, ཁོང༌ ལོགས༌ཏེ༌ སྐྱོད༌ཅེས༌སི༌ ཞག༌ ཚོག༌པ༌ ཁོང༌ངི༌ ཆག༌ག༌ ངའེ༌ སྟད༌ཁན༌ ཚང༌མ༌ སྐྱོབས༌ཏེ༌ བོར༌ར༌ ཛད༌ཨིན༌།

13 ཁྱོ༌རང༌ངི༌ ངའེ༌ ཀ༌ནེ༌ ཚོར༌ཁན༌ ཚང༌མ༌, ལབ༌ཞ༌ ཟང༌པོའེ༌ སྤེ༌ཞིག༌གི༌ ཚུལ༌ལ༌ ཀོལ༌གོ༌ཤེས༌ ཨིན༌ནོག༌། ཁྱོ༌རང༌ང༌ མ༌ཤི༌ཀ༌ ཡེ༌ཤུའི༌ ནང༌ང༌ ཡོད༌ཁན༌ནི༌ ཏད༌པ༌ དང༌ ཅེས༌པ༌ ཉམ༌པོ༌ ཏེ༌གུན༌ ཅོས༌། 14 ཡང༌ ང༌དང༌ངི༌ ནང༌ང༌ ཡོད༌ཁན༌ནི༌ ཏམ༌པའེ༌ ཐུག༌ཉིད༌དི༌ རོགས༌ གྱུད༌ཏེ༌, དཀོན༌མཆོག༌གི༌ ཁྱོ༌རང༌ངི༌ ལག༌ག༌ སྟད༌ད༌ ཛད༌ཁན༌ནི༌ རིན༌ཅན༌ དེན༌བ༌གུན༌ལ༌ གྱལ༌ལ༌ ཅོས༌ཏེ༌ སྲུང༌སྐྱོབ༌ ཅོ༌གོས༌།

15 ཨ༌སི༌ཨཱ༌ནེ༌ ཨིན༌ཁན༌ནི༌ མ༌ཤི༌ཀའེ༌ ཞབས༌ཏོག༌པ༌ ངའེ༌ ཕྲོ༌པ༌ ཚང༌མའེ༌ ང༌ ཕངས༌ཏེ༌ ཨིན༌ཁན༌བོ༌ ཁྱོ༌རང༌ང༌ གྱུས༌ཨིན༌ནོག༌, པི༌གེ༌ལུས༌ དང༌ ཧེར༌མོ༌གེ༌ནས༌ གུན༌ནིའང༌ ང༌ ཕངས༌ཏེ༌ སོང༌།

16 ཨོ༌ནེས༌སི༌ཕོ༌རུས༌སི༌ ནང༌ཚང༌གུན༌ནི༌ཀ༌ དཀོན༌མཆོག༌གི༌ ཐུག༌རྗེ༌ ཟིགས༌ཤིག༌, ཅིའ༌ཟེར༌ན༌ ང༌ ཙོན༌པ༌ ཨིན༌ ཨིན༌ནའང༌ ཁོ༌ མ༌ནེ༌ མ༌ཁྲེལ༌ལ༌, ལན༌ མང༌པོ༌ ང༌ ཐུག༌ག༌ ཡོངས༌ ཡང༌ སེམས༌སོ༌ ཏངས༌། 17 རོམ༌མི༌ ནང༌ང༌ ལེབས༌ཏེ༌ ཁོའེ༌ ང༌ ཐོབ༌ཐོབ༌ ཚོག༌པ༌ ཀ༌རུང༌ས༌ ཚང༌མ༌ལ༌ ཙལ༌ཏོག༌། 18 མ༌ཤི༌ཀ༌ ལོགས༌ཏེ༌ ཕེབས༌སི༌ ཏུས༌ལ༌, གཙོ༌བོའེ༌ ཁོའ༌ སྙིང༌རྗེ༌ ཛད༌ཤིག༌། ཨེ༌ཕེ༌སས༌སི༌ ནང༌ང༌ ཁོའེ༌ ངའ༌ ཙམ༌ཤིག༌གི༌ ཞབས༌ཏོག༌ གྱལ༌ལ༌ ཅོས༌ཏེ༌ ཞུས༌ཁན༌བོ༌ ཏི༌མོ༌ཐི༌ ཁྱོ༌རང༌ང༌ གྱལ༌ལ༌ ཅོས༌ཏེ༌ གྱུས༌ཨིན༌ནོག༌།

2

ཡེ༌ཤུ༌ མ༌ཤི༌ཀའེ༌ མག༌མི༌ ཟང༌པོ༌།

2:1-13

1 ཏི༌མོ༌ཐི༌, ངའེ༌ བུ༌ཚ༌, དཀོན༌མཆོག༌གི༌ ཁྱོ༌རང༌ང༌ མ༌ཤི༌ཀ༌ ཡེ༌ཤུ༌ གྱུད༌ཏེ༌ སལ༌ལ༌ ཛད༌ཁན༌ནི༌ ཐུག༌རྗེའེ༌ ནང༌ང༌ སྟོབས༌ཅན༌ གྱུར༌། 2 ངའེ༌ མི༌ མང༌པོའེ༌ དུན༌ལ༌ ལབ༌ཞ༌ ཏང༌ཁན༌གུན༌ ཁྱོ༌རང༌ངི༌ ཚོར༌ཏེ༌ ཨིན༌ནོག༌, ཏ༌ ཏེ༌ ལབ༌ཞ༌གུན༌ ཁྱོ༌རང༌ངི༌ ཨིད༌ཤེས༌ཅན༌ནི༌ མི༌གུན༌ལ༌ ལབ༌གོས༌, ཏེ༌ནེ༌ ཞན༌མའ༌ ཤད༌ཅེས༌སི༌ ལོབ༌ཇོང༌ ཁོང༌གུན༌ལ༌ ཐོབ༌ཨིན༌།

3 མ༌ཤི༌ཀ༌ ཡེ༌ཤུའི༌ མག༌མི༌ ཟང༌པོ༌ཞིག༌གི༌ ཚུལ༌ལ༌ ང༌ ཉམ༌པོ༌ བར༌དོ༌གུན༌ ཁུར༌། 4 མག༌མི༌གུན༌ནི༌ མག༌མི༌ མན༌ཁན༌ མི༌གུན༌ནི༌ མི༌ཚེའེ༌ ནང༌ང༌ ཐེས༌སྟོག༌ ཏང༌ང༌ མ༌ནོག༌, ཅིའ༌ཟེར༌ན༌ ཁོང༌གུན༌ནི༌ ཁོ༌རང༌ངི༌ མག༌མི༌ འུ༌སྐྱོང༌ ཐད༌ཅུག༌ཅེས༌སི༌ རྩོན༌གྲུས༌ ཅོའ༌ནོག༌། 5 ཡང༌ རྩལ༌ཡངས༌ རྩེ༌ཁན༌ཞིག༌ག༌ གྱལ༌ཁའེ༌ སོལ༌རས༌ ཐོབ༌བ༌ མ༌ནོག༌, ནམ༌ཚོག༌པ༌ ཁོང༌གུན༌ ཁྲིམས༌སི༌ཀ༌ གྲུལ༌ མི༌གྲུལ༌། 6 ཏེན༌ན༌ ཙོགས༌ལ༌, རྩོན༌གྲུས༌ ཅོ༌ཁན༌ནི༌ ཞིང༌བད༌པ༌, ཁོ༌རང༌ངི༌ ལས༌ ཅོ༌ཁན༌ནི༌ བྲས༌བུ༌ ཉང༌ཁན༌ ཏང༌པོ༌བོ༌ ཨིན༌གོས༌། 7 ངའེ༌ ཅི༌རིག༌ ཟེར༌རད༌, ཏེ༌གུན༌ནི༌ སྐོར༌ལ༌ སམ༌བ༌ ཏོང༌། གཙོ༌བོའེ༌ ཁྱོ༌རང༌ང༌ འི༌ ཚང༌མའ༌ ཧ༌གོ༌ཅེས༌སི༌ ནང༌ང༌ རོགས༌ ཛད༌ཨིན༌།

8 གྱལ༌པོ༌ དཱ༌བིད༌དི༌ པུར༌གྱུད༌, ཡེ༌ཤུ༌ མ༌ཤི༌ཀ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ ཨིན༌ཁན༌བོ༌ ཨིད༌ཏུ༌ ཅོས༌, ཏེ༌བོ༌ ནི༌ ངའེ༌ ཤད༌ཁན༌ནི༌ གའ༌མོའེ༌ ནས༌ཚུལ༌བོ༌ ཨིན༌, 9 ཀ༌བོའེ༌ ཕིའ༌ ང༌ རྡུག༌ངལ༌ ཐོང༌དུག༌, ཡང༌ ཁྲིམས༌ཅག༌ཁན༌ཞིག༌ ཙོགས༌ལ༌ ལྕག༌ཐག༌ ཉམ༌པོ༌ ཅིངས༌ཏེ༌ བོརས༌། ཨིན༌ནའང༌ དཀོན༌མཆོག༌གི༌ བཀའ༌བོ༌ ལྕག༌ཐག༌ག༌ ལྡམས༌ཏེ༌ བོར༌ མི༌ཉན༌། 10 ཏེ༌བོའེ༌ཕིའ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མི༌གུན༌ལ༌ ཐར༌པ༌ ཐོབ༌ཅེས༌ལ༌ ང༌ རྡུག༌ངལ༌ ཅི༌ཞིག༌ ཇུང༌ནའང༌ ཁུར༌ཅེས༌ལ༌ ཐད༌པོ༌ ཨིན༌། ཏེ༌ ཐར༌པ༌བོ༌ མ༌ཤི༌ཀ༌ ཡེ༌ཤུའི༌ ནང༌ང༌ ཐའ༌མེད༌པའེ༌ ཟིར༌རྗིད༌ ཉམ༌པོ༌ དུག༌ཅེས༌པོ༌ ཨིན༌།

11 འི༌གུན༌ ཨིད༌ཤེས༌ཅན༌ནི༌ ཟེར༌ལོ༌ ཨིན༌ནོག༌།

“ཀལ༌ཏེས༌ ང༌དང༌གུན༌ མ༌ཤི༌ཀ༌ ཉམ༌པོ༌ ཤི༌ན༌,

ང༌དང༌གུན༌ ཁོང༌ ཉམ༌པོ༌ སོན༌ཏེའང༌ ལུས༌ཨིན༌།

12 ཀལ༌ཏེས༌ ང༌དང༌གུན༌ནི༌ རྡུག༌ངལ༌ ཁུར༌ན༌,

ཁོང༌ ཉམ༌པོ༌ ང༌དང༌གུན༌ནི༌ ཝང༌ངའང༌ སྲུལ༌ཨིན༌།

ཀལ༌ཏེས༌ ང༌དང༌གུན༌ནི༌ ཁོང༌ ཤེས༌ས༌མེད༌ ཟེར༌ན༌,

ཁོང༌ངིའང༌ ང༌དང༌གུན༌ ཤེས༌ས༌མེད༌ མོལ༌ཨིན༌།

13 ཀལ༌ཏེས༌ ང༌དང༌གུན༌ ཨིད༌ཤེས༌ཅན༌ མ༌ལུས༌ན༌,

ཁོང༌ ཨིད༌ཤེས༌ཅན༌ ཞུགས༌ས༌ནོག༌, ཅིའ༌ཟེར༌ན༌

ཁོང༌ངི༌ ཁོང༌ སུ༌ ཨིན༌ཁན༌བོའེ༌ གྱབ༌གལ༌ མི༌ཛད༌།”

དཀོན༌མཆོག༌ ཐུགས༌ཐད༌ ཅུག༌ཁན༌ནི༌ ཞབས༌ཏོག༌པ༌ ཞིག༌།

2:14-26

14 ཏེ༌ ལབ༌ཞ༌གུན༌ནི༌ སྐོར༌ལ༌ མི༌ཚང༌མ༌ལ༌ ཨིད༌ཏུ༌ སྐུལ༌, ཡང༌ ཁོང༌གུན༌ལ༌ སྤེ༌ར༌ ཁག༌ཅན༌ མན༌ཁན༌ནི༌ཀ༌ ཁྲབ༌ཅེས༌གུན༌ གོག༌ ཟེར༌ཏེ༌ དཀོན༌མཆོག༌གི༌ སྐུན༌དུན༌ལ༌ ལྡམ༌ཞག༌ ཏོང༌། འི༌ཙོགས༌སི༌ ཛིང༌མོའེ༌ ཀ༌ནེ༌ ཕན༌ཐོགས༌ མེད༌པ༌, ཏེ༌བོ༌ ཉན༌ཁན༌ ཏད༌པ༌ཅན༌གུན༌ནི༌ མི༌ཚེ༌ དོད༌མེད༌ ཅོའ༌ནོག༌། 15 དཀོན༌མཆོག༌གི༌ སྐུན༌དུན༌ལ༌ ཁོང༌ ཐུགས༌ཐད༌ ཅུག༌ཁན༌ཞིག༌ སྟན༌ཅེས༌ལ༌ རྩོན༌གྲུས༌ ཅོས༌། ཁྱོ༌རང༌ ཁྲེལ༌གོས༌ མེད༌ཁན༌ དང༌ དེན༌བའེ༌ བཀའ༌གུན༌ གྱལ༌ལ༌ ཅོས༌ཏེ༌ ཧ༌གོ༌ཅུག༌ ཉན༌ཁན༌ནི༌ ཞབས༌ཏོག༌པ༌ ཟང༌པོ༌ཞིག༌ ཡོང༌གོས༌། 16 ཏོན༌ཏག༌ མེད༌ཁན༌ དང༌ སམ༌བ༌ མེད༌ཁན༌ནི༌ སྤེ༌ར༌ གུན༌ནེ༌ ཐག༌རིང༌ང༌ དུག༌ཤིག༌, ཀ༌གུན༌ནི༌ མང༌ང༌ སྕོད༌པ༌ ངན༌པ༌ ཆོགས༌ལ༌ ཁྲིད༌ཏེ༌ ཁྱེར༌ར༌ནོག༌། 17 ཏེ༌ཙོགས༌སི༌ སྤེ༌ར༌གུན༌ ཤ༌ ཟའ༌ཁན༌ནི༌ མ༌ཁའ༌ ངན༌པ༌ ཙོགས༌ལ༌ གྱས༌ས༌ནོག༌, སྤེར༌ན༌ ཧེ༌མི༌ན༌ཡུས༌ དང༌ པི༌ལི༌དུས༌ གུན༌ ཙོགས༌ ཨིན༌ནོག༌། 18 ཁོང༌གུན༌ནི༌ མ༌ཤི༌ཀའེ༌ ནང༌ང༌ ཏད༌པ༌ཅན༌ ཤི༌ཁན༌གུན༌ སོན༌ཏེའ༌ ལང༌ ཚར༌ཏེ༌ ཨིན༌ནོག༌ ཟེར༌ཏེ༌ དེན༌བའེ༌ ལམ༌བོ༌ ཕངས༌ཏེ༌ ཨིན༌ནོག༌། ཡང༌ ཏེ༌ཟུག༌ ཟེར༌ཏེ༌ ཏད༌པ༌ཅན༌ ཁ༌ཅིག༌གི༌ སོན༌ཏེའ༌ ལང༌ཅེས༌སི༌ རེ༌ཝ༌བོ༌ ཅགས༌ཏེ༌ ཁོང༌གུན༌ནི༌ ཏད༌པ༌ མེད༌ཁན༌ ཅོས༌ཏེ༌ ཨིན༌ནོག༌།

19 ཨིན༌ནའང༌ དཀོན༌མཆོག༌གི༌ དེན༌བ༌བོ༌ རྩིགས༌རྨང༌ ཙོགས༌ལ༌ སྟན༌པོ༌ ལུས༌ཨིན༌ ཀ༌བོའེ༌ཀ༌: “གཙོ༌བོའེ༌ ཁྱེན༌ན༌ནོག༌ ཁོང༌ངི༌ ཨིན༌ཁན༌གུན༌”✡ ཡང༌ “ཡེ༌ཤུ༌, ངའེ༌ གཙོ༌བོ༌ ཨིན༌ ཟེར༌ཁན༌ ཚང༌མ༌, ངན༌པ༌ ཅོ༌ཅེས༌ནེ༌ གྱུར༌གོས༌” བྲིའ༌ ཛད༌ཏེ༌ ཡོད༌ཏེ༌ ཨིན༌ནོག༌།

20 སྤེར༌ན༌ ནང༌ཚངས༌ ཆུག༌པོ༌ཞིག༌གི༌ ཁང༌པའེ༌ ནང༌ང༌ ནོད༌ ཁ༌ཅིག༌ སེར༌ དང༌ མུལ༌ལི༌ ཡང༌ ཁ༌ཅིག༌ ཤིང༌ དང༌ ཀ༌ལག༌ གུན༌ནི༌ ཅོས༌ཏེ༌ ཡོད༌ཏེ༌ ཨིན༌ནོག༌། རིན༌ཅན༌ནི༌ ནོད༌གུན༌ མིག༌སལ༌ལི༌ གའ༌སྟོན༌ནི༌ ཕིའ༌ ཡང༌ ཁྱེ༌མོ༌ ནོད༌གུན༌ ཞག༌ཏང༌ངི༌ སྒོས༌དོམ༌མི༌ ནང༌ང༌ ཀོལ༌ལ༌ནོག༌། 21 ངའེ༌ སྔུན༌ལ༌ ཟེར༌ཁན༌གུན༌ནི༌ ཀ༌ནེ༌ རྩང༌མ༌ བོར༌ཁན༌གུན༌, མིག༌སལ༌ལི༌ རྩི༌ཝའེ༌ ཕིའ༌ ཀོལ༌ལ༌ ཛད༌ཅེས༌སི༌ ལག༌ཆ༌ རིག༌ གྱུར༌ཨིན༌, ཏམ༌པ༌ གྱུད༌ཏེ༌ སྤོན༌བོའེ༌ ཕིའ༌ ཕན༌ཐོགས༌ཅན༌ གྱུར༌ཨིན༌, ཡང༌ ལས༌ ཟང༌པོ༌ ཚང༌མ༌ ཅོ༌ཅེས༌ལ༌ གྲལ༌གྲིག༌ དུག༌ཨིན༌།

22 ཞོན༌ནུའི༌ ལུས༌སི༌ དོད༌པ༌ ངན༌པ༌གུན༌ནེ༌ ཤོར༌ཏེ༌ ཀྲང༌པོ༌ དང༌ ཨིད༌ཤེས༌ཅན༌ནི༌ མི༌ཚེ༌ ཕུད༌ཅེས༌, ཅེས༌པ༌ དང༌, ཞི༌དེ༌ གུན༌ནི༌ གྱབ༌ནེ༌ བང༌ཏོང༌ཤིག༌, ཏེ༌གུན༌ མ༌ཚད༌ ཁྱོ༌ཞའེ༌ བྲེལ༌, སེམས༌ ལག༌མོ༌ ཉམ༌པོ༌ དཀོན༌མཆོག༌ག༌ མོས༌ལམ༌ ཕུལ༌ཁན༌གུན༌ ཉམ༌པོ༌ ལྡན༌ཅུག༌གོ༌ཤེས༌ ཨིན༌ནོག༌།

23 ཡང༌སྐྱར༌ ངའེ༌ ཟེར༌རད༌, སམ༌བ༌ མེད༌ཁན༌ དང༌ ཏོན༌ཏག༌ མེད༌ཁན༌ནི༌ ཛིང༌མོ༌ གུན༌ནི༌ ནང༌ང༌ མ༌དྲེས༌, ཅིའ༌ཟེར༌ན༌ འི༌ཀ༌ནེ༌ ནོལ༌ཅེས༌ ཅིག༌པོ༌ སྨིན༌ན༌ནོག༌། 24 གཙོ༌བོའེ༌ ཞབས༌ཏོག༌པ༌ ཛིང༌མོ༌ མ༌ཏང༌ང༌, མི༌ཚང༌མ༌ལ༌ སྙིང༌རྗེ༌ སྟན༌ཁན༌, མི༌ སྐྱོང༌པོ༌གུན༌ ཉམ༌པོ༌ ཟོད༌པ༌ཅན༌ ཡང༌ གྱལ༌ལ༌ ཅོས༌ཏེ༌ ལབ༌ཉན༌ཁན༌ཞིག༌ ཡོང༌གོས༌། 25 པས༌མོ༌ ཉམ༌པོ༌ གྱབ༌གལ༌ ཅོ༌ཁན༌གུན༌ལ༌ ལབ༌ཞ༌ ཏོང༌། ཅི༌གྱུས༌, དཀོན༌མཆོག༌གི༌ ཁོང༌གུན༌ནི༌ སྙིང༌གུན༌ གྱུར༌ ཅུག༌ག༌ ཛད༌ཏེ༌ དེན༌བའེ༌ ལབ༌ཞའེ༌ གྱབ༌ནེ༌ གྲུལ༌ཅེས༌ལ༌ སྐབས༌ སལ༌སྲིད༌ཅེས༌ ཨིན༌ནོག༌། 26 ཏེ༌ནེ༌ ཁོང༌གུན༌ སམ༌བ༌ཅན༌ གྱུར༌ཏེ༌ རྡུད༌གུན༌ནི༌ གོ༌བའེ༌ ཟུམས༌ཏེ༌ བོར༌ཏེ༌ ཡོད༌ཁན༌བོའེ༌ ནང༌ནེ༌ ཐར༌ཨིན༌, ཀ༌བོའེ༌ ཁོང༌གུན༌ ཁོའེ༌ དོད༌པ༌ ནང༌ཞིན༌ ཅོ༌ཅུག༌ཅེས༌ལ༌ ཟུམས༌ཏེ༌ ཡོད༌པིན༌།

3

ཐའ༌མའེ༌ ཞག༌གུན༌ནི༌ ཇིགས༌པ༌གུན༌།

3:1-9

1 ཏི༌མོ༌ཐི༌, ཐའ༌མའེ༌ ཞག༌གུན༌ནི༌ ནང༌ང༌ མ༌སྲན༌ཏྲེ༌ ཇིགས༌ནང༌ཅན༌ནི༌ ཏུས༌ རིག༌གའང༌ ཡོང༌ཅེས༌པོ༌ ཁྱོ༌རང༌ང༌ གྱུས༌ ཡོང༌གོ༌ཤེས༌ ཨིན༌ནོག༌། 2 སྤེར༌ན༌ མི༌གུན༌ ཁོ༌རང༌ དང༌ ཁོ༌རང༌ངི༌ པེ༌ནེ༌ གུན༌ལ༌ ཡ༌ཤ༌ ཅོ༌ཁན༌, རང༌སྟོད༌ ཏང༌ཁན༌ དང༌ ཕོ༌སོ༌ ཅོ༌ཁན༌, ཏམ༌ངན༌ ཏང༌ཁན༌, ཁོང༌རང༌གུན༌ནི༌ ཕ༌མ༌གུན༌ནི༌ ཁའ༌ མ༌ཉན༌ཁན༌, ཀྲིན༌ མི༌ཀྲན༌ཁན༌ དང༌, ཁོང༌གུན༌ནི༌ ཅི༌ཞིག༌གའང༌ ཏམ༌པ༌ ཐེའ༌ མ༌ནོག༌། 3 ཅེས༌པ༌ མེད༌ཁན༌, ཤགས༌པ༌ མ༌ཏང༌ཁན༌, ཞན༌མ༌གུན༌ནི༌ སྕོད༌པའེ༌ སྐོར༌ལ༌ ངན༌པ༌ ཟེར༌ཁན༌, རང༌སེམས༌ཅུན༌ མ༌ཉན༌ཁན༌, ནགས༌ སྟན༌ན༌ ཐད༌ཁན༌ དང༌, ཟང༌པོའེ༌ གྱབ༌གལ༌ ཅོ༌ཁན༌ ཨིན༌ནོག༌། 4 ཛ༌འོ༌གུན༌ལ༌ ངོ༌ལོག༌ ཅོ༌ཁན༌, སམ༌བ༌ མ༌ཏང༌ང༌ གྱོགས༌པ༌ ལས༌ ཅོ༌ཁན༌, མངས༌ཏེའང༌ ཕོ༌སོ༌ ཅོ༌ཁན༌ དང༌, དཀོན༌མཆོག༌གི༌ སང༌ ཇིག༌རྟེན༌ནི༌ སྐྱིད༌པོའ༌ ཡ༌ཤ༌ ཅོ༌ཁན༌ ཡོང༌ཨིན༌། 5 ཁོང༌གུན༌ནི༌ སྟན༌ཅེས༌སི༌ ཕིའ༌ དཀོན༌མཆོག༌གི༌ སྕོད༌ལམ༌མི༌ ནང༌ང༌ གྲུལ༌ཟུན༌ ཏང༌ང༌ནོག༌, ཨིན༌ནའང༌ ཏེ༌བོའེ༌ ཁྱུད༌པོའེ༌ ནང༌ང༌ ཨིད༌ཤེས༌ ཅོའ༌ མ༌ནོག༌། ཏེ༌ཙོགས༌སི༌ མི༌གུན༌ནེ༌ ཐག༌རིང༌ང༌ དུག༌ཤིག༌།

6 ཏེ༌ཙོགས༌སི༌ མི༌གུན༌ནི༌ ཞན༌མ༌གུན༌ནི༌ ནང༌ང༌ ལོ༌ཁྱེལ༌ ཁྱོངས༌ཏེ༌ ཁོང༌གུན༌ནི༌ ཁང༌པ༌ སོང༌ཏེ༌, སྡིག༌པའེ༌ ནོངས༌སི༌ ལྕིད༌ དང༌ ཇིག༌རྟེན༌ནི༌ ཞན༌ཡང༌ དོད༌པའེ༌ ཡོག༌ག༌ ནན༌ཁན༌ནི༌ བུ༌མོ༌ འུ༌ཐུགས༌གུན༌ནི༌ ཀ༌ནེ༌ ཕན༌ཐོགས༌ ལེན༌ཨིན༌། 7 ༼ཏེ༌ཙོགས༌སི༌ བུ༌མོ༌གུན༌ ཏུས༌གྱུན༌ ལབ༌ཞ༌ སོ༌མ༌ རིག༌གི༌ སྟིང༌རང༌ནེ༌ ཆའ༌ནོག༌, ཨིན༌ནའང༌ ཁོང༌གུན༌ལ༌ དེན༌བ༌བོ༌ མ༌ནེ༌ ཧ༌གོ༌ ཐུབ༌བ༌ མ༌ནོག༌།༽ 8 ཡ༌ནེས༌ དང༌ ཡམ༌བ༌རེས༌ གུན༌ནི༌ ལུང༌སྟོན༌པ༌ མོ༌ཟེས༌སི༌ གྱབ༌གལ༌ ཅོའ༌ ཙོགས༌ལ༌, ཏེ༌ མི༌གུན༌ནི༌ དེན༌བའེ༌ གྱབ༌གལ༌ ཅོའ༌ནོག༌། ཁོང༌གུན༌ལ༌ སམ༌བ༌ ངན༌པ༌ དང༌ ཟུས༌མའེ༌ ཏད༌པ༌ ཡོད༌ཏེ༌ ཨིན༌ནོག༌། 9 ཨིན༌ནའང༌ ཁོང༌གུན༌ནི༌ མང༌པོ༌ཞིག༌ ཡར༌གྱས༌ མི༌ཅོ༌, ཅིའ༌ཟེར༌ན༌ ཡ༌ནེས༌ དང༌ ཡམ༌བ༌རེས༌ གུན༌ནི༌ ནས༌ལུག༌ ཙོགས༌ལ༌, ཁོང༌གུན༌ནི༌ ལས༌གུན༌ སམ༌བ༌ མེད༌ཁན༌ ཨིན༌ཁན༌བོ༌ མི༌ཚང༌མའེ༌ སལ༌པོ༌ ཅོས༌ཏེ༌ ཐོང༌ཨིན༌།

པ༌འུ༌ལུའི༌ ཏི༌མོ༌ཐིའ༌ ལབ༌ཞ༌ སལས༌།

3:10-4:8

10 ཨིན༌ནའང༌ ཏི༌མོ༌ཐི༌, ངའེ༌ ཅི༌ ལབ༌བད༌, ངའེ༌ མི༌ཚེ༌ ཕུད༌ཚུལ༌, ཅི༌ ཏོན༌ནི༌ ཕིའ༌ ངའེ༌ མི༌ཚེ༌ ཨིན༌, ངའེ༌ ཏད༌པ༌ ངའེ༌ ཟོད༌པ༌, ངའེ༌ ཅེས༌པ༌, ཡང༌ ངའེ༌ རྡུག༌ངལ༌ ཁུར༌ཅེས༌སི༌ ཁྱུད༌གུན༌ ཁྱོ༌རང༌ང༌ གྱུས༌ཨིན༌ནོག༌། 11 ཨན༌ཏི༌ཡོག༌, ཨི༌ཀོ༌ནི༌འམ༌ དང༌, ལིས༌ཏྲའ༌ གུན༌ནི༌ ནང༌ང༌ ངའ༌ ནགས༌ དང༌ བར༌དོ༌ སྟནས༌། ཏེ༌རུ༌ ཡོད༌ ཟ༌ནེ༌ ངའེ༌ ཙམ༌ཤིག༌གི༌ ནགས༌ དང༌ རྡུག༌ངལ༌ གུན༌ ཁུརས༌, ཨིན༌ནའང༌ གཙོ༌བོའེ༌ ང༌ ཏེ༌ ཚང༌མའེ༌ ནང༌ནེ༌ ཐར༌ ཅུག༌ག༌ ཛད༌ཁན༌བོ༌ ཁྱོ༌རང༌ང༌ གྱུས༌ཨིན༌ནོག༌། 12 འོ༌ན༌, མ༌ཤི༌ཀ༌ ཡེ༌ཤུའི༌ ནང༌ང༌ དཀོན༌མཆོག༌གི༌ ལམ༌མི༌ཀ༌ གྲུལ༌ཨིན༌ མི༌ཚེ༌ ཕུད༌ཉིན༌ ཡོད༌ཁན༌ ཚང༌མ༌ ནགས༌ ཐོང༌ཨིན༌། 13 ཨིན༌ནའང༌ མི༌ངན༌ དང༌ གོབ༌སྐོར༌ཁན༌ གུན༌, རྩོག༌པོ༌ནེ༌ ཐུ༌ཤོག༌ ཆོགས༌ལ༌ ཆེན༌། ཁོང༌གུན༌ནི༌ ཞན༌མ༌གུན༌ལ༌ གོབ༌སྐོར༌ཨིན༌, ཡང༌ ཁོ༌རང༌གུན༌ནའང༌ གོབ༌སྐོར༌རི༌ ནང༌ང༌ སོང༌ཏེ༌ ཨིན༌ནོག༌།

14 ཨིན༌ནའང༌ ཁྱོ༌རང༌ང༌ ལབ༌ཞའ༌ ཐོབ༌ཁན༌གུན༌ནི༌ཀ༌ སྟན༌པོ༌ དུགས༌ཏེ༌ ཏེ༌གུན༌ དེན༌བ༌ ཨིན༌ཁན༌བོ༌ ཏད༌པ༌ ཅོས༌, ཅིའ༌ཟེར༌ན༌ ཁྱོ༌རང༌ང༌ ཏེ༌ ལབ༌ཁན༌ནི༌ མི༌གུན༌ ཨིད༌ཤེས༌ཅན༌ ཨིན༌ཁན༌བོ༌ གྱུས༌ཨིན༌ནོག༌། 15 ཁྱོ༌རང༌ང༌ ཕྲུ༌གུའི༌ ཏུས༌ནེ༌ ཕར༌ལ༌ ཏམ༌པའེ༌ སུང༌རབས༌སི༌ ནང༌ནེ༌ ལབས༌ཏེ༌ ཨིན༌པིན༌། ཡང༌ ཏེ༌ ལབ༌ཞ༌གུན༌ནི༌ ཁྱོ༌རང༌ང༌ མ༌ཤི༌ཀ༌ ཡེ༌ཤུའི༌ ནང༌ང༌ ཨིད༌ཤེས༌ ཅོ༌ཅེས༌ གྱུད༌ཏེ༌, ཐར༌པ༌ ཐོབ༌ཅེས༌ལ༌ ཤེས༌རབས༌པོ༌ སལ༌ཏེ༌ ཨིན༌། 16 ཏམ༌པའེ༌ སུང༌རབས༌ ཚང༌མ༌, མི༌ གྱུད༌ཏེ༌ དཀོན༌མཆོག༌གི༌ བྲིའ༌ཛད༌ཏེ༌ ཨིན༌ནོག༌, ཡང༌ ཏེ༌བོ༌ ང༌དང༌གུན༌ལ༌ ལབ༌ཅེས༌, སྐྱོན༌རྗོད༌ ཅོ༌ཅེས༌, ལམ༌ ཀྲང༌པོ༌ སྟན༌ཅེས༌ དང༌ མི༌ཚེ༌ ཀྲང༌པོ༌ཞིག༌ ཕུད༌ཅེས༌ལ༌ ཁྲིད༌ཅེས༌ གུན༌ནི༌ ནང༌ང༌ ཕན༌ཐོགས༌ཅན༌ ཨིན༌ནོག༌། 17 དཀོན༌མཆོག༌གི༌ ཏེ༌བོ༌ ཁོང༌རང༌ངི༌ མི༌གུན༌ལ༌ ལས༌ ཟང༌པོ༌ ཚང༌མ༌ ཅོ༌ཅེས༌སི༌ ཁྱུད༌ སལ༌ཏེ༌ གྲལ༌གྲིག༌ བོར༌ར༌ ཛད༌ཅེས༌ལ༌ ཀོལ༌ལ༌ ཛད༌ད༌ནོག༌།

4

1 དཀོན༌མཆོག༌ དང༌ མ༌ཤི༌ཀ༌ ཡེ༌ཤུ༌ ཁོང༌རང༌ངི༌ གྱལ༌སྲིད༌ སྐྱོང༌ཅེས༌ལ༌ སྐྱོད༌ ཟ༌ནེ༌, ཁོང༌ངི༌ སོན༌པོ༌ དང༌ ཤི༌ཁན༌ ཉིས༌ཀོའེ༌ ཁྲིམས༌ཅད༌ ཛད༌ཨིན༌། ཁོང༌ ཉིས༌ཀོའེ༌ སྐུན༌དུན༌ལ༌ ངའེ༌ ཁྱོ༌རང༌ང༌ སྙིང༌ནེ༌ སྤང༌པུད༌དད༌: 2 སྐབས༌ ཡོད༌གྲོ༌, ཡ༌ མེད༌གྲོ༌, དཀོན༌མཆོག༌གི༌ བཀའ༌གུན༌ ཤད༌ཅེས༌ལ༌ གྲལ༌གྲིག༌ དུག༌། ཟོད༌པ༌ དང༌ ལབ༌ཞ༌ ཟང༌པོ༌ ཉམ༌པོ༌ ཁྱོ༌རང༌ངི༌ མི༌གུན༌ལ༌ སྐྱོན༌རྗོད༌ ཅོས༌, ལམ༌ ཀྲང༌པོ༌ སྟོན༌, ཡང༌ སྤོས༌པ༌ ཏོང༌།

3 ཏེ༌ཟུག༌ ཏུས༌ཤིག༌ ལེབ༌ཨིན༌, མི༌གུན༌ནི༌ དེན༌བ༌ དང༌ ཟང༌པོའེ༌ ལབ༌ཞ༌ གུན༌ལ༌ མ༌ཉན༌ན༌, ཁོ༌རང༌གུན༌ནི༌ དོད༌པའེ༌ གྱབ༌ནེ༌ གྲུལ༌ཨིན༌ ཡང༌ ཁོང༌ངི༌ ནམ༌ཅོག༌གི༌ ཉན༌ཉིན༌ གྲོ༌ཁན༌གུན༌ ཤད༌ཁན༌ནི༌ གེར༌གན༌ རིག༌ ཙལ༌ཨིན༌། 4 ཁོང༌གུན༌ནི༌ ནམ༌ཅོག༌གུན༌ དེན༌བ༌ནེ༌ ཐག༌རིང༌ང༌ ཁྱེར༌ཏེ༌ ཅོས༌མའི༌ རུངས༌གུན༌ ཆོགས༌ལ༌ གྱུར༌ཨིན༌།

5 ཨིན༌ནའང༌ ཏེ༌ཙོགས༌སི༌ ནས༌ལུག༌ ཚང༌མའེ༌ ནང༌ང༌ ཁྱོ༌རང༌ངི༌ ཤང༌ ཅོས༌ཏེ༌ སལ༌པོ༌ སམ༌བ༌ ཏང༌གོ༌ཤེས༌ ཨིན༌ནོག༌། གཙོ༌བོའེ༌ ཕིའ༌ རྡུག༌ངལ༌ ཁུར༌ཅེས༌ལ༌ ཇིགས༌ མ༌ཇིགས༌, ཞན༌མ༌གུན༌ལ༌ གའ༌མོའེ༌ ནས༌ཚུལ༌ ཤད༌ཅེས༌སི༌ ལས༌གུན༌ ཅོས༌, ཡང༌ ཁྱོ༌རང༌ང༌ དཀོན༌མཆོག༌གི༌ ཅོའ༌ལ༌ སལ༌ཁན༌ནི༌ ཁག༌ ཚང༌མ༌ ཅོས༌།

6 ང༌རང༌ངི༌ སྐོར༌ལ༌ ཟེར༌ན༌ ངའེ༌ མི༌ཚེ༌བོ༌ ནི༌, དཀོན༌མཆོག༌ག༌ ཕུལ༌ཁན༌ནི༌ ཆུའི༌ ཆུ༌ཕུད༌ ཙོགས༌ལ༌ ཕུལ༌ཨིན༌ ཨིན༌, ང༌ ཤི༌ཅེས༌སི༌ ཏུས༌པོ༌ ཉེ༌མོའ༌ ལེབས༌ཏེ༌ དུག༌། 7 རྩལ༌ཡངས༌ རྩེ༌ཁན༌ཞིག༌ ཙོགས༌ལ༌, ངེའང༌ གྲན༌དུར༌ གྱལ༌ལ༌ ཅོས༌ཏེ༌ ཏངས༌པིན༌, ངའེ༌ བང༌གྱུགས༌ ཏང༌ ཚར༌ཏེ༌ ཨིན༌, ཡང༌ ངའེ༌ ཏད༌པ༌ མ༌ཕང༌ང༌ སྟན༌པོ༌ ཡོད༌། 8 ཏ༌ ཀྲང༌པོའེ༌ ཐོར༌ཤོག༌པོ༌ ངའེ༌ ཕིའ༌ སྲུངས༌ཏེ༌ ཡོད༌, ཀ༌བོ༌ ཁྲིམས༌ཅད༌ སལ༌ཁན༌ནི༌ གཙོ༌བོ༌ ཀྲང༌པོའེ༌, ཁོང༌ ལོགས༌ཏེ༌ ཕེབས༌ཤེས༌སི༌ ཞག༌པོའ༌ ངའ༌ སལ༌ལ༌ ཛད༌ཨིན༌། ཡང༌ ཏེ༌ སོལ༌རས༌པོ༌ ང༌རང༌ ཅིག༌པོའ༌ མན༌པ༌, ཁོང༌ ཇལ༌ཅེས༌ལ༌ མ༌སྲན༌ཏྲེ༌ དོད༌པ༌ ཆེན༌མོ༌ བོར༌ཁན༌ ཚང༌མའེ༌ ཕིའང༌།

པ༌འུ༌ལུའི༌ སྟིང༌ཇུག༌གི༌ ལབ༌ཞ༌།

4:9-18

9 ཏི༌མོ༌ཐི༌, ཇུ༌ཇུ༌ འི༌རུ༌ གྱོགས༌པ༌ ཡོང༌ཅེས༌སི༌ རྩོན༌གྲུས༌ ཅོས༌། 10 སྤུན༌ དེ༌མཱས༌སི༌ འི༌ ཇིག༌རྟེན༌ནི༌ སྐྱིད༌པོ༌གུན༌ལ༌ ཅེས༌པ༌ ཅོ༌ཅེས༌པོའེ༌, ང༌ ཕངས༌ཏེ༌ ཐེ༌ས༌ལོ༌ནི༌ཀའེ༌ གྱལ༌ས༌ སོང༌། ཀརིས༌ཀེན༌ ནི༌ གཱ༌ལ༌ཏི༌ཡ༌ ཡང༌ ཏི༌ཏུས༌ ནི༌ དལ༌མེ༌དིཡ༌ ཡུལ༌གུན༌ལ༌ སོང༌ཏེ༌ མེད༌། 11 ང༌ ཉམ༌པོ༌ ལུ༌ཀ༌ ཅིག༌པོ༌ ཡོད༌། ཁྱོ༌རང༌ ཡོང༌ ཟ༌ནེ༌, མར༌ཀུས༌སའང༌ ཉམ༌པོ༌ ཁྲིད༌ཏེ༌ ཁྱོང༌, ཅིའ༌ཟེར༌ན༌ ངའེ༌ ཞབས༌ཏོག༌གི༌ ལས༌སི༌ ནང༌ང༌ ཁོ༌ མ༌ ཕན༌ཐོགས༌ཅན༌ཞིག༌ ཨིན༌། 12 ཏི༌ཁི༌ཀུས༌ ངའེ༌ ཨེ༌ཕེ༌སས༌སི༌ གྱལ༌ས༌ ལམ༌ཅུགས༌པིན༌། 13 ཁྱོ༌རང༌ ཡོང༌ ཟ༌ནེ༌, ཏྲོ༌འེས༌སི༌ གྲོང༌ཁྱེར༌ལ༌ ཀར༌པུས༌སི༌ ཁང༌པའེ༌ ནང༌ང༌ ངའེ༌ བོར༌ཏེ༌ ཡོད༌ཁན༌ནི༌ ཀོས༌པོ༌ ཁུར༌ཏེ༌ ཁྱོང༌། ངའེ༌ ཤོག༌རིལ༌ ༼ཡང༌ན༌ སྤེ༌ཆ༌༽ ཁུར༌ཏེ༌ ཁྱོང༌, མིག༌སལ༌ལི༌ ར༌མའེ༌ པགས༌པ༌ ཅོས༌ཁན༌གུན༌།

14 ལྕགས༌ལས༌ ཅོ༌ཁན༌ ཨ༌ལེག༌ཟན༌དེར༌རི༌, ང༌ མང༌པོ༌ ནོད༌པ༌ སྐྱལས༌, ཨིན༌ནའང༌ ཁོའེ༌ ཅོ༌ཁན༌གུན༌ལ༌ གཙོ༌བོའེ༌ ཁྲིམས༌ཅད༌ སལ༌ལ༌ ཛད༌ཨིན༌། 15 ཁྱོ༌རང༌ངའང༌ ཁོའེ༌ ཀ༌ནེ༌ ཤང༌ ཅོས༌, ཅིའ༌ཟེར༌ན༌ ང༌ཞའེ༌ ལབ༌ཞ༌གུན༌ལ༌ ཁོའེ༌ མ༌སྲན༌ཏྲེ༌ གྱབ༌གལ༌ ཅོས༌ཏེ༌ ཨིན༌པིན༌།

16 ང༌ ཁྲིམ༌སྤོན༌ནི༌ དུན༌ལ༌ ཏང༌པོ༌རང༌ ཁྲིད༌ཏེ༌ ཁྱེར༌ ཟ༌ནེ༌, སུ༌ཞིག༌གའང༌ ངའ༌ རོགས༌ལ༌ མ༌ཡོངས༌། ཚང༌མའེ༌ ང༌ ཕངས༌ཏེ༌ སོང༌། དཀོན༌མཆོག༌གི༌ ཁོང༌གུན༌ནི༌ཀ༌ སྐྱོན༌ ཀལ༌ལ༌ མ༌ཛད༌ཤིག༌། 17 ཨིན༌ནའང༌ ངའེ༌ གའ༌མོའེ༌ ནས༌ཚུལ༌ གང༌པོ༌ ཤད༌ ཐུབ༌ཏེ༌ ཡ༌ཧུ༌དཱ༌པ༌ མན༌ཁན༌ ཚང༌མའེ༌ ཚོར༌ཅེས༌སི༌ ཕིའ༌, གཙོ༌བོ༌ ང༌ ཉམ༌པོ༌ ཞུགས༌ས༌ ཛད༌ཏེ༌ ངའ༌ ཤེད༌ སལ༌ལ༌ ཛདས༌། ཡང༌ ཁོང༌ངི༌ སིང༌གེ༌གུན༌ལ༌ ཟའ༌ཅུག༌ཅེས༌སི༌ ཆད༌པའེ༌ ཀ༌ནེ༌ ངའ༌ ཐར༌ ཅུག༌ག༌ ཛདས༌། 18 འོ༌ན༌, གཙོ༌བོའེ༌ ངའ༌ ངན༌པའེ༌ སྤུང༌གོལ༌ ཅོ༌ཅེས༌ཅན༌ ཚང༌མའེ༌ ཀ༌ནེ༌ སྐྱོབས༌ཏེ༌ ཁོང༌རང༌ངི༌ ནམ༌ཁའེ༌ གྱལ༌སྲིད༌དི༌ ནང༌ང༌ ངའ༌ ཁམ༌ཟང༌ ཁྲིད༌ཏེ༌ ཁྱེར༌ར༌ ཛད༌ཨིན༌། དཀོན༌མཆོག༌ག༌ ཏུས༌གྱུན༌ནེ༌གྱུན༌ སྲོག༌ ཡོད༌ཁན༌ ཚང༌མའེ༌ ཀ༌ནེ༌ སྤལ༌ ཐོབ༌ཤིག༌, ཨ༌མེན༌།

པ༌འུ༌ལུའི༌ སྟིང༌ཇུག༌གི༌ ཇུ༌།

4:19-22

19 པརི༌སི༌ལ༌ དང༌ ཁོའེ༌ མག༌པ༌ ཨ༌ཀུའི༌ལའ༌ དང༌ སྤུན༌ ཨོ༌ནེས༌སི༌ཕོ༌རུས༌སི༌ ཁང༌པའེ༌ ནང༌ང༌ དུག༌ཁན༌ ཚང༌མ༌ལ༌ ངའེ༌ ཆོགས༌ནེ༌ ཇུ༌ ཟེར༌། 20 ཨེ༌རས༌ཏུས༌ ཀོ༌རིན༌ཐི༌ གྱལ༌ས༌ དུགས༌, ཡང༌ སྤུན༌ ཏྲོ༌ཕི༌མུས༌ལ༌ ཟུ༌མོ༌ ཡོངས༌པ༌, ངའེ༌ མི༌ལི༌ཏུས༌སི༌ གྲོང༌ཁྱེར༌རི༌ ནང༌ང༌ བོར༌ཏེ༌ ཡོངས༌པིན༌།

21 དགུན༌ཏུས༌སི༌ སང༌ སྔུན༌ལ༌, འི༌རུ༌ ཡོང༌ཅེས༌སི༌ རྩོན༌གྲུས༌ སྲན༌ཏྲེ༌ ཅོས༌། སྤུན༌ ཨེའུ༌བུ༌ལུའས༌སི༌ ཁྱོ༌རང༌ང༌ ཇུ༌ ཀལ༌དུག༌, ཡང༌ ཏེན༌ན༌ ཙོགས༌ལ༌ སྤུན༌ པུ༌དེན༌, སྤུན༌ ལི༌ནུས༌, སྤུན༌མོ༌ ཀོལོ༌དི༌ཡ༌ ཡང༌, ཞན༌ སྤུན༌ ཚང༌མེའང༌ ཁྱོ༌རང༌ང༌ ཇུ༌ ཞུ༌རུག༌།

22 གཙོ༌བོ༌ ཁྱོ༌རང༌ངི༌ སེམས༌ཉིད༌ ཉམ༌པོ༌ ཞུགས༌ཤིག༌། ཡང༌ ཁོང༌ངི༌ ཐུག༌རྗེ༌ ཁྱོ༌ཞའ༌ ཚང༌མ༌ ཉམ༌པོ༌ ཞུགས༌ཤིག༌།

✡ 2:19 2:19 ཀྲངས༌ཀ༌ 16:5

ཏི༌ཏུས༌

1

2

3

ཏི༌ཏུས༌ལ༌ པ༌འུ༌ལུའི༌ ཆག༌བྲིས༌།

ཏི༌ཏུས༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འི༌ ཆག༌བྲིས༌པོ༌ ཡེ༌ཤུའི༌ སྐུ༌ཚབས༌ པ༌འུ༌ལུའི༌, ཀརིཏྲ༌ ཚོ༌ལིང༌ངི༌ཀ༌ བོར༌ཁན༌ ཏི༌ཏུས༌ལ༌ བྲིའ༌ ཛད༌ཏེ༌ ཨིན༌ནོག༌། ཏི༌ཏུས༌, པ༌འུ༌ལུ༌ གྱུད༌ཏེ༌ ཏད༌པའེ༌ ནང༌ང༌ ཡོང༌ཁན༌, ཡེ༌ཤུའི༌ སྐོར༌ལ༌ གའ༌མོའེ༌ ནས༌ཚུལ༌ ཁྱེབས༌ཤུག༌ཅེས༌སི༌ ནང༌ང༌ ལས༌ ཅོ༌ཁན༌, ཁོང༌ངི༌ ཕྲོ༌པ༌ ཨིན༌པིན༌།

པ༌འུ༌ལུ༌ དང༌ ཏི༌ཏུས༌, ཀརིཏྲ༌ལ༌ སྔུན༌ལ༌ སོང༌ཏེ༌ ཨིན༌པིན༌། ཏེ༌རུ༌ པ༌པུ༌ལུའི༌ ཆོས༌ཤད༌ཅེས༌པོའེ༌ མི༌གུན༌ ཏད༌པའེ༌ ནང༌ང༌ ཡོངས༌། པ༌འུ༌ལུའི༌ ཏི༌ཏུས༌ ཏེ༌ ཏད༌པ༌ཅན༌གུན༌ལ༌ ཚིར༌ཅུག༌ཅེས༌སི༌ ནང༌ང༌ ཡ༌ཏོ༌ ཅོ༌ཅེས༌ལ༌ ཏེ༌རུ༌ བོར༌ཏེ༌ སོང༌པིན༌། ཏ༌ ཁོང༌ངི༌ འི༌ ཆག༌བྲིས༌པོ༌ ཏི༌ཏུས༌ལ༌, ཁོའ༌ གྱབ༌གལ༌ ཅོ༌ཁན༌གུན༌ནི༌ གྱབ༌གལ༌ལ༌ རོགས༌ ཅོ༌ཅེས༌ལ༌, བྲིའ༌ ཛདས༌། ཁོང༌ངི༌ ཏི༌ཏུས༌ལ༌ མ༌ཤི༌ཀ༌པ༌གུན༌ ཁྲིད༌ཅེས༌སི༌ ཁོང༌རང༌ངི༌ ཝང༌ སལ༌ཏེ༌ ཁོའ༌ གྱབ༌གལ༌ ཅོ༌ཁན༌གུན༌ ཉམ༌པོ༌ ཀ༌ཟུག༌གི༌ བྲེལ༌ ཅོ༌ཅེས༌སི༌ ལབ༌ཞ༌ སལ༌ལ༌ ཛདས༌། པ༌འུ༌ལུའི༌ མ༌ཤི༌ཀ༌པའེ༌ ཏད༌པ༌ དང༌ མ༌ཤི༌ཀ༌པའེ༌ མི༌ཚེ༌ཞིག༌ ཕུད༌ཅེས༌སི༌ ལབ༌ཞ༌, ཡང༌ ཏི༌ཏུས༌ལ༌ ཏེ༌རུ༌ ཡོད༌ཁན༌ནི༌ ཟུས༌མའེ༌ ལོབ༌བོན༌གུན༌ནེ༌ ཤང༌ ཅོ༌ཅེས༌ལ༌, བྲིའ༌ ཛདས༌།

པ༌འུ༌ལུའི༌ འི༌ ཆག༌བྲིས༌པོ༌, ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 30-32 ཉེ༌ཁོར༌ལ༌ བྲིའ༌ ཛད༌ཁན༌བོ༌, གྱུས༌ ཆའ༌ནོག༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1-4

1 འི༌ ཨི༌གེ༌བོ༌ ང༌ པ༌འུ༌ལུའི༌ ཆོགས༌ནེ༌ ཨིན༌། ང༌ ནི༌ དཀོན༌མཆོག༌གི༌ ཞབས༌ཏོག༌པ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ ཨིན༌། དཀོན༌མཆོག༌གི༌ ལྡམ༌མ༌ ཛད༌ཁན༌གུན༌ལ༌, མ༌ཤི༌ཀའེ༌ ནང༌ང༌ ཨིད༌ཤེས༌ ཅོ༌ཅེས༌པོ༌ ཤད༌ཅེས༌ དང༌ དཀོན༌མཆོག༌གི༌ ལམ༌མི༌ཀ༌ གྲུལ༌ཨིན༌ མི༌ཚེ༌ ཕུད༌ཅེས༌སི༌ དེན༌བ༌བོ༌, ཤེ༌ཤེས༌ ལབ༌བ༌ལ༌ ང༌ ལམ༌ཅུགས༌། 2 འི༌ དེན༌བ༌བོའེ༌ ཁོང༌གུན༌ལ༌ ཐའ༌མེད༌པའེ༌ མི༌ཚེ༌ ཡོད༌ཁན༌ནི༌ ལོ༌ཁྱེལ༌ ཏང༌ང༌ནོག༌, ཀ༌བོ༌ ཏུས༌གྱུན༌ ཀྲང༌པོ༌ མོལ༌ཁན༌ནི༌ དཀོན༌མཆོག༌གི༌ ཇིག༌རྟེན༌ ཛད༌དི༌ སང༌ སྔུན༌ལ༌ ཞལ༌ཆད༌ ཛད༌ཏེ༌ ཨིན༌པིན༌། 3 ཏ༌ ལྡམ༌མ༌ ཛད༌ཁན༌ནི༌ ཏུས༌པོའེ༌ཀ༌, ངའེ༌ ཚང༌མ༌ལ༌ ཆོས༌ཤད༌ཅེས༌ གྱུད༌ཏེ༌ ཁོང༌ངི༌ འི༌ ལོན༌བོ༌ སྔོན༌ ཅུག༌ཏེ༌ ཨིན༌ནོག༌། དཀོན༌མཆོག༌ ང༌དང༌ངི༌ སྐྱབ༌གོན༌ནི༌ བཀའ༌ སལ༌ཁན༌ ནང༌ཞིན༌ལ༌, ཁོང༌རང༌ངི༌ ཕིའ༌ འི༌ ལས༌པོ༌ ངའེ༌ ལག༌ག༌ སྟད༌ད༌ ཛདས༌།

4 ང༌དང༌གུན༌ནི༌ ཏད༌པའེ༌ ནང༌ང༌, ངའེ༌ དེན༌བའེ༌ བུ༌ཚ༌ ཙོགས༌ ཨིན༌ཁན༌ནི༌ ཅེས༌པའེ༌ སྤུན༌, ཏི༌ཏུས༌ལ༌ བྲིའད༌། དཀོན༌མཆོག༌ ཡབ༌ དང༌ ང༌ཏི༌ སྐྱབ༌གོན༌ མ༌ཤི༌ཀ༌ ཡེ༌ཤུ༌ ཉིས༌ཀོའེ༌ ཁྱོ༌རང༌ང༌ ཐུག༌རྗེ༌ དང༌ ཞི༌དེ༌ སལ༌ཤིག༌།

ཀརིཏྲ༌ཏྲི༌ ནང༌ང༌ ཏི༌ཏུས༌སི༌ ཞབས༌ཏོག༌གུན༌།

1:5-16

5 ཁྱོ༌རང༌ངི༌ ང༌དང༌གུན༌ནི༌ ལས༌གུན༌ གྲུབ༌ཅུག༌ཅེས༌ དང༌ ངའེ༌ ལབ༌ཞ༌ ནང༌ཞིན༌, གྲོང༌ཁྱེར༌ རེ༌རེའེ༌ ནང༌ང༌ འུ༌སྐྱོང༌གུན༌ སྐོ༌ཅེས༌སི༌ གྱུན༌ཚན༌བོའེ༌ ཕིའ༌, ངའེ༌ ཁྱོ༌རང༌ ཀརིཏྲ༌ཏྲི༌ ནང༌ང༌ བོར༌པིན༌། 6 འུ༌སྐྱོང༌གུན༌ སྐྱོན༌མེད༌ དང༌ ཁོ༌རང༌ངི༌ ན༌མ༌ ཉམ༌པོ༌ ཨིད༌ཤེས༌ཅན༌ ཡོང༌གོས༌། ཡང༌ ཁོང༌ངི༌ ཕྲུ༌གུ༌གུན༌ ཏད༌པ༌ཅན༌, ཡང༌ སྕོད༌ལམ༌ ངན༌པ༌ དང༌ ཁའ༌མི༌ཉན༌ ཡོད༌ཁན༌ནི༌ སྐྱོན༌ མ༌ཕོག༌ཁན༌ རིག༌ ཡོང༌གོས༌། 7 དཀོན༌མཆོག༌གི༌ ཆག༌ལས༌གུན༌ འུ༌སྐྱོང༌གུན༌ནི༌ ལག༌ག༌ སྟད༌ པ༌སང༌, ཁོང༌ངི༌ མི༌ཚེ༌བོ༌ སྐྱོན༌མེད༌ཁན༌ཞིག༌ ཡོང༌གོས༌། ཁོང༌ ཕོ༌སོ༌ཅན༌ ཡ༌ སྲོ༌དུང༌ཅན༌, ཁོང༌ ཆང༌ མང༌པོ༌ ཐུང༌ཁན༌, སྲོའེ༌ ནང༌ང༌ ནོད༌སྐྱལ༌ཁན༌ ཡ༌ པེ༌ནེ༌ ཕིའ༌ དོད༌པ༌ཅན༌ ཡོང༌ མ༌གོས༌།

8 ཐད༌པོ༌ ཉམ༌པོ༌ ཁོའེ༌ ཁང༌པ༌ ཡོང༌ཁན༌གུན༌ལ༌ གའ༌སུས༌ ཞུ༌ཁན༌, ཡང༌ ཟང༌པོ༌ ལས༌གུན༌ལ༌ ཁོའེ༌ ཅེས༌པ༌ ཅོ༌གོས༌། ཁོའེ༌ མི༌ཚེ༌བོ༌ ཤེས༌རབས༌སི༌ ནང༌ང༌ ཕུད༌གོས༌, ཡང༌ ཐག༌ཅད༌གུན༌ ཆོག༌རིས༌ མེད༌པ༌ ཅོ༌གོས༌། ཁོའེ༌ མི༌ཚེ༌བོ༌ ཏམ༌པ༌ དང༌ རང༌སེམས༌ ཅུན༌ཏེ༌ བོར༌ཉན༌ཁན༌ཞིག༌ ཡོང༌གོས༌། 9 ལབ༌ཁན༌ནི༌ ཨིད༌ཤེས༌ཅན༌ནི༌ ལོན༌ནི༌ཀ༌ ཁོའ༌ མ༌སྲན༌ཏྲེ༌ ཏད༌པ༌ ཡོང༌གོས༌, ཏེ༌ནེ༌ ཁོའེ༌ ཞན༌མ༌གུན༌ལ༌ དེན༌བའེ༌ ལབ༌ཞ༌ ཉམ༌པོ༌ སྤོས༌པ༌ སྐྱེ༌ཅུག༌ ཉན༌ཨིན༌, ཡང༌ ཏེ༌བོའེ༌ གྱབ༌གལ༌ ཅོ༌ཁན༌གུན༌ལ༌ ནོར༌ཏེ༌ ཨིན༌ཁན༌བོ༌ སྟན༌ ཐུབ༌ཨིན༌།

10 ངོ༌ལོག༌ ཅོ༌ཁན༌ནི༌ མི༌ མང༌པོ༌ཞིག༌ ཡོད༌ཏེ༌ ཨིན༌ནོག༌, ཀ༌གུན༌ ཕན༌མི༌ཐོགས༌སི༌ སྤེ༌རའེ༌ ནང༌ང༌ དྲེས༌ཏེ༌ ཞན༌མ༌གུན༌ལ༌ གོབ༌སྐོར༌རད༌, མིག༌སལ༌ལི༌ ཐར༌པ༌ ཐོབ༌ཅེས༌ལ༌, བུ༌ཚ༌གུན༌ལ༌ སུན༌ནད༌ * ཅོ༌གོས༌ ཟེར༌ཁན༌གུན༌། 11 ཁྱོ༌རང༌ངི༌ ཁོང༌གུན༌ལ༌ ཏེ༌ཙོགས༌ ཟེར༌ཅེས༌ནེ༌ སྒག༌གོས༌, ཅིའ༌ཟེར༌ན༌ ཁོང༌གུན༌ནི༌ ཟུས༌མའེ༌ ལབ༌ཞ༌གུན༌ནི༌, ནང༌ཚངས༌ གང༌པོ༌ དེན༌བའེ༌ ལབ༌ཞ༌གུན༌ནེ༌ ཐག༌རིང༌ང༌ ཁྲིད༌ཏེ༌ ཁྱེར༌ར༌ནོག༌། ཡང༌ ཁོང༌གུན༌ནི༌ ཏེ༌བོ༌ ཁོ༌རང༌གུན༌ནི༌ ཕན༌ཐོགས༌སི༌ ཕིའ༌ ཅོའ༌ནོག༌། 12 འི༌བོ༌ ནི༌, ཁོ༌རང༌གུན༌ནི༌ ཕྲོ༌ནེ༌ ལུང༌སྟོན༌པ༌ ཅིག༌གི༌, “ཀརིཏྲ༌པ༌གུན༌ ཟུན༌ཇན༌, ཁྱི༌ ཙོགས༌ དང༌ ལས༌མི༌ལམ༌ གྲོད༌ནབས༌ཅན༌” ཟེརས༌ཏེ༌ ཨིན༌ནོག༌། 13 ཁོའེ༌ ཟེར༌ཁན༌བོ༌ ཀྲང༌པོ༌ ཨིན༌པ༌, ཏད༌པའེ༌ ནང༌ང༌ སྟན༌པོ༌ ལུས༌ཤེས༌སི༌ ཕིའ༌, ཁྱོ༌རང༌ངི༌ ཏེ༌ཙོགས༌སི༌ སྤུན༌གུན༌ལ༌ མ༌སྲན༌ཏྲེ༌ ཁའ༌སྐྱེ༌ཏེ༌ སྐྱོང༌གོས༌། 14 ཁོང༌གུན༌ནི༌, ཡ༌ཧུ༌དཱ༌པའེ༌ ཟུས༌མའེ༌ རུངས༌ དང༌ ཀྲང༌པོའ༌ གྱབ༌ ལོགས༌ཏེ༌ ཆའ༌ཁན༌གུན༌ནི༌ བཀའ༌གུན༌ལ༌ ཉན༌ མ༌གོས༌།

15 སེམས༌ ལག༌མོ༌ ཡོད༌ཁན༌གུན༌ནི༌ ཕིའ༌ ཅི༌ཚང༌མ༌ རྩང༌མ༌ ཨིན༌ནོག༌། ཨིན༌ནའང༌ སྙིང༌ངི༌ ནང༌ང༌ རྩང༌མ༌ མེད༌ཁན༌ དང༌, ཡེ༌ཤུའི༌ཀ༌ ཏད༌པ༌ མ༌ཅོ༌ཁན༌གུན༌ནི༌ ཕིའ༌ ཅི༌ཤིག༌གའང༌ རྩང༌མ༌ མེད༌པ༌ ཨིན༌ནོག༌, ཅིའ༌ཟེར༌ན༌ ཁོང༌གུན༌ནི༌ སམ༌ཚུལ༌ དང༌ སེམས༌ གུན༌ ངན༌པ༌ ཡོད༌ཏེ༌ ཨིན༌ནོག༌། 16 ཏེ༌ཙོགས༌སི༌ མི༌གུན༌ནི༌ ཟེར༌ར༌ནོག༌, ཁོང༌གུན༌ནི༌ དཀོན༌མཆོག༌ ཤེས༌སད༌། ཨིན༌ནའང༌ ཁོང༌གུན༌ནི༌ ལས༌གུན༌ ཅོ༌ ཚུལ༌ལ༌ ལྟ༌ན༌, དཀོན༌མཆོག༌གི༌ སྟིང༌རང༌ནེ༌ མ༌གྲུལ༌ཁན༌བོ༌, ཤེས༌དུག༌། ཁོང༌གུན༌ ནཕ༌རད༌ཅན༌ དང༌ ཁའ༌མི༌ཉན༌ ཡང༌ ཁོང༌གུན༌ལ༌ ཅའང༌ ལས༌ ཟང༌པོ༌ ཅོ༌ཉན༌ན༌ མ༌ནོག༌།

2

དེན༌བའེ༌ ལབ༌ཞ༌།

2:1-15

1 ཨིན༌ནའང༌ ཁྱོ༌རང༌ངི༌ དེན༌བའེ༌ ལབ༌ཞ༌ ནང༌ཞིན༌ལ༌ ལབ༌གོས༌། 2 ལོ༌ ལྔབ༌ཅུའི༌ སང༌ མང༌ང༌ ཆའ༌ཁན༌ནི༌ བུ༌ཚ༌གུན༌ལ༌ རང༌སེམས༌ ཅུན༌ཅེས༌, རྩི༌ཝའེ༌ འོས༌པ༌ཅན༌ གྱུར༌ཅེས༌ དང༌ མི༌ཚེ༌བོ༌ ཤེས༌རབས༌ཅན༌ཞིག༌ ཕུད༌ཅེས༌པོ༌ ལོབ༌། ཁོང༌གུན༌ནི༌ ཏད༌པ༌བོ༌ དཀོན༌མཆོག༌གི༌ དེན༌བའེ༌ཀ༌ སྟན༌པོ༌ ཡང༌ ཅེས༌པ༌ དང༌ ཟོད༌པ༌ ཉིས༌ཀོའེ༌ གངས༌ཏེ༌ ཡོང༌གོས༌།

3 ཏེན༌ན༌ ཙོགས༌ལ༌ ལོ༌ ལྔབ༌ཅུའི༌ སང༌ མང༌ང༌ ཆའ༌ཁན༌ནི༌ བུ༌མོ༌གུན༌ལ༌, དཀོན༌མཆོག༌ག༌ རྩི༌ཝ༌ ཁྱོང༌ཁན༌ནི༌ མི༌ཚེ༌ཞིག༌ ཕུད༌ཅེས༌ ལོབ༌། ཁོང༌གུན༌ ཞན༌མ༌གུན༌ནི༌ སྕོད༌པའེ༌ སྐོར༌ལ༌ ངན༌པ༌ ཟེར༌ཁན༌, ཡ༌ ཆང༌ མང༌པོ༌ ཐུང༌ཁན༌ཞིག༌ ཡོང༌ མ༌གོས༌། ཨིན༌ནའང༌ ཁོང༌གུན༌ནི༌ ཟང༌པོ༌ ཨིན༌ཁན༌བོ༌ ཞན༌མ༌གུན༌ལ༌ ལབ༌གོ༌ཤེས༌ ཨིན༌ནོག༌། 4 ཏེ༌ བུ༌མོ༌གུན༌ནི༌ བུ༌མོ༌ ན༌ཆུང༌གུན༌ལ༌ རང༌ངི༌ མག༌པ༌ དང༌ ཕྲུ༌གུ༌ གུན༌ལ༌, ཅམས༌པ༌ ཅོ༌ཅེས༌སི༌ ནང༌ང༌ སྤོས༌པ༌ ཏང༌གོས༌། 5 མ༌ཚད༌ ཁོང༌གུན༌ རང༌སེམས༌ ཅུན༌ཉན༌ཁན༌ དང༌ སེམས༌ ལག༌མོ༌, ནང༌ཚངས༌སི༌ སྟ༌སྟོག༌ ཅོ༌ཅེས༌, ལས༌ ཟང༌པོ༌ ཅོ༌ཅེས༌, ཡང༌ རང༌དང༌རང༌ ཁོ༌རང༌གུན༌ནི༌ མག༌པའེ༌ ཝང༌ངི༌ ཡོག༌ག༌ བོར༌ཅེས༌ གུན༌ ལབ༌གོས༌། ཏེ༌ནེ༌ དཀོན༌མཆོག༌གི༌ བཀའ༌, སུ༌ཞིག༌གིའང༌ ངན༌པ༌ ཟེར༌ མི༌ཉན༌།

6 ཏེན༌ན༌ ཙོགས༌ལ༌ ཁྱོག༌ཏོང༌གུན༌ནའང༌, རང༌སེམས༌ ཅུན༌ཏེ༌ བོར༌ཅེས༌ལ༌ སྤོས༌པ༌ ཏོང༌། 7 ཡང༌ ཁྱོ༌རང༌ངིའང༌ ལས༌ ཟང༌པོ༌གུན༌ ཅོས༌ཏེ༌ ཁོང༌གུན༌ནི༌ ཕིའ༌ སྤེ༌ཞིག༌ གྱུར༌གོས༌། ཁྱོ༌རང༌ངི༌ ལབ༌ཞ༌བོ༌ ཀྲང༌པོ༌ དང༌ སེམས༌སི༌ ཐིལ༌ནེ༌ ཡོང༌ཁན༌བོ༌ སྟོན༌། 8 ཁྱོ༌རང༌ངི༌ ལབ༌ཁན༌བོའ༌ སྐྱོན༌རྗོད༌ མི༌ཡོང༌ཅེས༌སི༌ ཕིའ༌, དེན༌བ༌བོ༌ ལོབ༌། ཏེ༌ནེ༌ ང༌དང༌གུན༌ལ༌ གྱབ༌གལ༌ ཅོ༌ཁན༌གུན༌ ཁྲེལ༌བ༌ སོང༌ཏེ༌ ང༌དང༌གུན༌ལ༌ ཅའང༌ ངན༌པ༌ ཟེར༌ མི༌ཉན༌།

9 ཏད༌པ༌ཅན༌ ཚེ༌ཡོག༌གུན༌ནི༌ ཏུས༌གྱུན༌ ཁོ༌རང༌གུན༌ནི༌, སྤོན༌བོའེ༌ ཁའ༌ཉན༌ཏེ༌ ཁོང༌གུན༌ ཐད༌ཅུག༌ཅེས༌ལ༌ རྩོན༌གྲུས༌ ཅོ༌ཤིག༌། ཁོང༌གུན༌ལ༌ ལན༌ལོག༌ མ༌ཏང༌ཤིག༌, 10 ཡ༌ རྐུ༌ མ༌རྐུ༌, ཨིན༌ནའང༌ ཁོ༌རང༌གུན༌ ཅི༌ས༌ཐོག༌ནེ༌ ཨིད༌ཤེས༌ཅན༌ དང༌ ཟང༌པོ༌ ཨིན༌ཁན༌བོ༌ སྟན༌གོས༌། ཏེ༌ནེ༌ ཁོང༌གུན༌ལ༌ དཀོན༌མཆོག༌ ང༌དང༌གུན༌ནི༌ སྐྱབ༌གོན༌ནི༌ ལབ༌ཞ༌ ཧ༌གོ༌ཅེས༌སི༌ དོད༌པ༌ སྐྱེ༌ཅུག༌ཨིན༌།

11 མི༌ཚང༌མ༌ལ༌ ཐར༌པའེ༌ ལམ༌ སལ༌ལ༌ ཛད༌ཏེ༌ དཀོན༌མཆོག༌གི༌ ཁོང༌རང༌ངི༌ ཐུག༌རྗེ༌བོ༌ སྔོན༌ ཅུག༌ག༌ ཛདས༌། 12 ཡང༌ ང༌དང༌གུན༌ལ༌ “ངན༌པའེ༌ མི༌ཚེ༌ ཕུད༌ཅེས༌ དང༌, སྡིག༌པའེ༌ དོད༌པ༌གུན༌ལ༌ གྱབ༌གྱུར༌གོས༌” ཟེར༌ཏེ༌ ཤད༌ད༌ ཛདས༌། ང༌དང༌གུན༌ནི༌ འི༌ ཇིག༌རྟེན༌ ངན༌པའེ༌ ནང༌ང༌ རང༌སེམས༌ ཅུན༌ཉན༌ཁན༌, ཀྲང༌པོ༌ དང༌, དཀོན༌མཆོག༌གི༌ ལམ༌མི༌ཀ༌ གྲུལ༌ཁན༌ནི༌ མི༌ཚེ༌ཞིག༌ ཕུད༌གོ༌ཤེས༌ ཨིན༌ནོག༌། 13 འི༌ཙོགས༌སི༌ མི༌ཚེ༌ ཕུད༌ ཟ༌ནེ༌, རེ༌ཝ༌ ཉམ༌པོ༌ ང༌དང༌གུན༌ནི༌ ཀུན༌ཝང༌ དཀོན༌མཆོག༌ དང༌ སྐྱབ༌གོན༌ ཡེ༌ཤུ༌ མ༌ཤི༌ཀའེ༌ ཟིར༌རྗིད༌ སྔོན༌ཅེས༌ཅན༌ནི༌ ཏེ༌ ཧ༌ལས༌ཤེས༌སི༌ ཞག༌པོའ༌ སྲུང༌ཨིན༌། 14 ང༌དང༌གུན༌ རྩང༌མ༌ ཅོ༌ཅེས༌ དང༌ སྡིག༌པའེ༌ རིགས༌ ཚང༌མ༌ནེ༌ ཐར༌ཅུག༌ཅེས༌ མ༌ཚད༌, སྙིང༌ནེ༌ ལས༌ ཟང༌པོ༌ ཅོ༌ཅེས༌ལ༌ རིངས༌ཨིན༌ ཡོད༌ཁན༌ནི༌ ཁོང༌རང༌ངི༌ མི༌གུན༌ ཅོ༌ཅེས༌སི༌ ཕིའ༌ ཁོང༌ངི༌ ཁོང༌རང༌ངི༌ སྲོག༌པོ༌ སལ༌ལ༌ ཛདས༌།

15 ཁྱོ༌རང༌ངི༌ ཏེ༌གུན༌, ཏད༌པ༌ཅན༌གུན༌ལ༌ ལབས༌ཏེ༌ ལག༌ལེན༌ནི༌ ནང༌ང༌ ཁྱོང༌ཅེས༌ལ༌ སྤོས༌པ༌ ཏོང༌། ཁོང༌གུན༌ནི༌ འི༌ ལབ༌ཞ༌གུན༌ནི༌ གྱབ༌གལ༌ ཅོ༌ ཟ༌ནེ༌, ཁྱོ༌རང༌ང༌ ཁོང༌གུན༌ལ༌ སྤོས༌པ༌ ཏངས༌ཏེ༌ སྐྱོང༌ཅེས༌སི༌ ཝང༌ཆ༌ ཡོད༌ཏེ༌ ཨིན༌ནོག༌། ཁྱོ༌རང༌ངི༌ ལབ༌ཁན༌གུན༌ལ༌ སུ༌ཞིག༌གའང༌ སྣང༌མེད༌ ཅོ༌ མ༌ཅུག༌།

3

ཟང༌པོ༌ ཨིན༌ཁན༌གུན༌ ཅོས༌།

3:1-11

1 ཏད༌པ༌ཅན༌གུན༌ལ༌ ཁོ༌རང༌གུན༌ ཝང༌སྲུལ༌པ༌ དང༌ ཝང༌ ཡོད༌ཁན༌གུན༌ནི༌ ལག༌ག༌ སྟད༌ཅེས༌, ཁའ༌ཉན༌ཅེས༌, དང༌ ཏུས༌གྱུན༌ ལས༌ ཟང༌པོ༌ ཅོ༌ཅེས༌སི༌ ནང༌ང༌ གྲལ༌གྲིག༌ ཅོས༌ཏེ༌ དུག༌ཅེས༌ལ༌, ཨིད༌ཏུ༌ སྐུལ༌། 2 ཁོང༌གུན༌ནི༌ ཞན༌མའེ༌ སྕོད༌པའེ༌ སྐོར༌ལ༌ ངན༌པ༌ མ༌ཟེར༌ར༌, ཛིང༌མོ༌ ཏང༌ཅེས༌ནེ༌ ཐག༌རིང༌ང༌ དུག༌གོས༌། ཨིན༌ནའང༌ ཁོང༌གུན༌ ཞན༌མའེ༌ སྒོས༌དོམ༌གུན༌ སམ༌ཁན༌ ཡང༌ དེན༌བའེ༌ པས༌མོ༌ ཨིན༌ཁན༌བོ༌ ཚང༌མ༌ལ༌ སྟན༌ཁན༌ རིག༌ ཡོང༌གོས༌།

3 ཏུས༌ཤིག༌ག༌ ང༌དང༌གུན༌ནའང༌ སམ༌བ༌ མེད༌ཁན༌ དང༌ ཁའ༌མི༌ཉན༌ རིག༌ ཡོད༌པིན༌། ཞན༌མ༌གུན༌ནི༌ ང༌དང༌གུན༌ ལམ༌ ནོར༌སའི༌ཀ༌ ཁྲིདས༌, ཡང༌ དོད༌པ༌ ངན༌པ༌ མང༌པོ༌ཞིག༌ དང༌, ཇིག༌རྟེན༌ནི༌ སྐྱིད༌པོ༌གུན༌ནི༌ ཚེ༌ཡོག༌ གྱུར༌། ང༌དང༌གུན༌ནི༌ མི༌ཚེ༌བོའེ༌ ནང༌ང༌ ངན༌པ༌ དང༌ ཚིག༌ཅེས༌ གངས༌ཏེ༌, ཞན༌མ༌གུན༌ནི༌ ང༌དང༌གུན༌ལ༌ ནཕ༌རད༌ ཡང༌ ང༌དང༌གུན༌ནིའང༌ ཅིག༌ དང༌ ཅིག༌ག༌ ནཕ༌རད༌ ཅོའད༌པིན༌།

4 ཨིན༌ནའང༌ “དཀོན༌མཆོག༌ ང༌དང༌ངི༌ སྐྱབ༌གོན༌ནི༌ ཐུག༌རྗེ༌ དང༌ ཅེས༌པ༌ གུན༌ སྔོན༌ན༌ ཛད༌ད༌དང༌, 5 ཁོང༌ངི༌ ང༌དང༌གུན༌ སྐྱོབ༌བ༌ ཛདས༌། ཏེ༌བོ༌ ང༌དང༌གུན༌ནི༌ ལས༌ ཀྲང༌པོ༌ ཅོ༌ཅེས༌པོའེ༌ ཞས༌ཏེ༌ མན༌པ༌, ཁོང༌ངི༌ སྙིང༌རྗེའེ༌ ཞས༌ཏེ༌ ཨིན༌ནོག༌། ཁོང༌ངི༌ ང༌དང༌ངི༌ སྡིག༌པ༌གུན༌ ཁྲུའ༌ ཛདས༌, ཡང༌ ཏམ༌པའེ༌ ཐུག༌ཉིད༌ གྱུད༌ཏེ༌ ང༌དང༌གུན༌ ཡང༌སྐྱར༌ སྐྱེས༌ཏེ༌, མི༌ཚེ༌ སོ༌མ༌ཞིག༌ སལས༌། 6 ཡེ༌ཤུ༌ མ༌ཤི༌ཀ༌ ང༌དང༌གུན༌ནི༌ སྐྱབ༌གོན༌ གྱུད༌ཏེ༌ ཏམ༌པའེ༌ ཐུག༌ཉིད༌བོ༌ ཁོང༌ངི༌ སྙིང༌ ཕེས༌ཏེ༌ ང༌དང༌གུན༌ནི༌ཀ༌ ལུག༌ག༌ ཛདས༌། 7 ཁོང༌ངི༌ ཐུག༌རྗེ༌ ཞས༌ཏེ༌ ང༌དང༌གུན༌ ཀྲང༌པོ༌ ཐེའ༌ ཛདས༌ པ༌སང༌, ང༌དང༌གུན༌ལ༌ དཀོན༌མཆོག༌གི༌ ཕྲུ༌གུ༌ གྱུར༌ཏེ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ རེ༌ཝ༌ ཡོད༌ཏེ༌ ཨིན༌ནོག༌།” 8 ཏེ༌ ཞལ༌ཏ༌གུན༌ དེན༌བའེ༌ ལབ༌ཞ༌ ཨིན༌ནོག༌, ཡང༌ ངའེ༌ དོད༌པ༌ ནི༌, ཏད༌པ༌ཅན༌ ཚང༌མའེ༌ ཏུས༌པོ༌ ལས༌ ཟང༌པོ༌ ཅོ༌ཅེས༌སི༌ ནང༌ང༌ ཕུད༌ཅེས༌སི༌ ཕིའ༌, ཁྱོ༌རང༌ངི༌ ཏེ༌ ལབ༌ཞ༌གུན༌ ཁོང༌གུན༌ནི༌ ནང༌ང༌ ཡོང༌གོ༌ཤེས༌པོ༌ ཏན༌ཏན༌ ཅོ༌ཅེས༌པོ༌ ཨིན༌། ཏེ༌ ལབ༌ཞ༌གུན༌ ཚང༌མའེ༌ ཕིའ༌ ཟང༌པོ༌ དང༌ ཕན༌ཐོགས༌ཅན༌ཞིག༌ ཨིན༌ནོག༌།

9 ཁྱོ༌རང༌ ཁོང༌གུན༌ནི༌ མིར༌གྱུད༌དི༌ མིང༌ཐོའེ༌ སྐོར༌ལ༌ སམ༌བ༌ མེད༌ཁན༌ནི༌ གྲབས༌སི༌ ནང༌ང༌ མ༌དྲེས༌, ཡ༌ ཡ༌ཧུ༌དཱ༌པའེ༌ ཁྲིམས༌གུན༌ སྲུང༌ཅེས༌སི༌ སྐོར༌ལ༌, ཛིང༌མོ༌ དང༌ ནོལ༌ མ༌ནོལ༌། ཏེ༌གུན༌ནི༌ ཕན༌མི༌ཐོགས༌ དང༌ ཏུས༌ གོད༌ལ༌ ཆ༌ཅེས༌ མ༌ནེ༌ ཅའང༌ མ༌ནོག༌། 10 ཀལ༌ཏེས༌ མི༌གུན༌ནི༌ ཁྱོ༌རང༌གུན༌ ཕེ༌ཅེས༌ ཅོ༌ན༌, ལྡམ༌ཞག༌ ཏོང༌ཤིག༌ ཡང༌ ལན༌ ཉིས༌པའང༌, ཏེ༌བོའེ༌ སྟིང༌ནེ༌ ཀལ༌ཏེས༌ སེམས༌ མ༌གྱུར༌ན༌, ཁོང༌གུན༌ ཉམ༌པོ༌ བྲེལ༌ མ༌བོར༌ཤིག༌། 11 ཏེ༌ཙོགས༌སི༌ མི༌གུན༌ དཀོན༌མཆོག༌གི༌ དེན༌བ༌ གྱབ༌ལོག༌ཁན༌ ཡང༌ ཁོ༌རང༌གུན༌ནི༌ སྡིག༌པའེ༌ ཁོ༌རང༌གུན༌ལ༌ སྐྱོན༌ ཀལ༌ལ༌ནོག༌།

སྟིང༌ཇུག༌གི༌ ལབ༌ཞ༌ དང༌ ཇུ༌།

3:12-15

12 ངའེ༌ སྤུན༌, ཨར༌ཏི༌མིས༌ ཡ༌ ཏི༌ཁི༌ཀུས༌ ཉིས༌ཀོའེ༌ ནང༌ནེ༌ ཅིག༌པོ༌ ཁྱོ༌རང༌ངི༌ཀ༌ ཀལ༌ལ༌ཅིག༌, ནི༌ཀོ༌པོ༌ལིས༌ གྱལ༌སའེ༌ ནང༌ང༌ ཁྱོ༌རང༌ ངའ༌ ཐུག༌ག༌ ཡོང༌ཅེས༌སི༌ རྩོན༌གྲུས༌ ཅོས༌, ཅིའ༌ཟེར༌ན༌ ང༌ ཏེ༌རུ༌ དགུན༌ལ༌ དུག༌ཅེས༌ ཐག༌ཅད༌ཏེ༌ ཨིན༌། 13 ངའེ༌ སྤུན༌ ཝ༌ཀྱིལ༌ ཟེ༌ནཱས༌ ཡང༌ སྤུན༌ ཨ༌པོ༌ལོས༌ གུན༌ བེས༌ལ༌ ཆ༌ཅེས༌སི༌ ནང༌ང༌ ཁྱོ༌རང༌ངི༌ ཅི༌ས༌ཐོག༌ནེ༌ རོགས༌ ཅོ༌ཅེས༌སི༌ རྩོན༌གྲུས༌ ཅོས༌། ཁོང༌གུན༌ལ༌ སྒོས༌དོམ༌ ཡོད༌ཁན༌ ཚང༌མ༌ ཏངས༌ཏེ༌ དུག༌ག༌ ལྟོས༌། 14 ང༌དང༌ངི༌ སྤུན༌གུན༌ནི༌ ཞན༌མ༌ ཏད༌པ༌ཅན༌གུན༌ནི༌ དེན༌བའེ༌ སྒོས༌དོམ༌གུན༌ རིགས༌ཏེ༌ ཁོ༌རང༌གུན༌ནི༌ ཏུས༌པོ༌ ལས༌ ཟང༌པོ༌ ཅོ༌ཅེས༌སི༌ ནང༌ང༌ ཕུད༌ཅེས༌ ལོབ༌གོས༌། ཏེ༌ནེ༌ ཁོང༌གུན༌ནི༌, ཏོན༌མེད༌དི༌ མི༌ཚེ༌ཞིག༌ མི༌ཕུད༌།

15 འི༌རུ༌ ཡོད༌ཁན༌ ཚང༌མའེ༌ ཇུ༌ ཞུ༌རུག༌། ཇུ༌ཇུ༌ ཏེ༌རུ༌ ཡོད༌ཁན༌ནི༌ ཏད༌པ༌ཅན༌, ང༌དང༌གུན༌ལ༌ ཅེས༌པ༌ ཅོ༌ཁན༌གུན༌ལ༌ ངའེ༌ ཆོགས༌ནེ༌ ཇུ༌ ཞུས༌།

དཀོན༌མཆོག༌གི༌ ཐུག༌རྗེ༌བོ༌ ཁྱོ༌ཞའ༌ ཚང༌མ༌ལ༌ སལ༌ཤིག༌།

* 1:10 1:10 ཅུ༌ཅུའི༌ གོའེ༌ ཀ༌ནེ༌ ཐེ༌བ༌ པགས༌པ༌ ཅད༌ཅེས༌པོའ༌ སུན༌ནད༌ ཟེར༌ར༌ནོག༌།

ཕི༌ལི༌མོན༌

ཕི༌ལི༌མོན༌ལ༌ པ༌འུ༌ལུའི༌ ཆག༌བྲིས༌།

ཕི༌ལི༌མོན༌ལ༌ པ༌འུ༌ལུའི༌ ཆག༌བྲིས༌སི༌ སྐོར༌།

འི༌ ཆག༌བྲིས༌པོ༌ གཙོ༌བོ༌ ཡེ༌ཤུའི༌ སྐུ༌ཚབས༌ པ༌འུ༌ལུ༌ ཙོན༌ཁང༌ངི༌ ནང༌ང༌ ཡོད༌ ཟ༌ནེ༌ བྲིའ༌ ཛད༌ཏེ༌ ཨིན༌ནོག༌, ཀ༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ ལོ༌ 27 ནི༌ སྟིང༌ནེ༌ ཨིན༌ནོག༌།

པ༌འུ༌ལུའི༌ འི༌ ཆག༌བྲིས༌པོ༌ ཀོ༌ལོ༌སི༌ གྱལ༌ས༌ནེ༌ ཨིན༌ཁན༌ནི༌ མ༌ཤི༌ཀ༌པ༌, ཕི༌ལི༌མོན༌ལ༌ བྲིའ༌ ཛདས༌། ཁོའ༌ ཨོ༌ནེ༌སི༌མུས༌ ཟེར༌ཁན༌ནི༌ ཚེ༌ཡོག༌ཞིག༌ ཡོད༌པིན༌། འི༌ ཆག༌བྲིས༌པོ༌ གྱུད༌ཏེ༌, ཨོ༌ནེ༌སི༌མུས༌སི༌ ཕི༌ལི༌མོན༌ནི༌ ཀ༌ནེ༌ ནོར༌ རྐུས༌ཏེ༌ ཤོར༌ཁན༌བོ༌, ང༌དང༌ང༌ གྱུས༌ ཆའ༌ནོག༌། ༼ཏེ༌ཏུས༌སི༌ རོམ༌མི༌ ཁྲིམས༌ ནང༌ཞིན༌, ཨོ༌ནེ༌སི༌མུས༌ལ༌ འི༌ སྐྱོན༌ནི༌ ཕིའ༌ སྲོག༌གི༌ ཆད༌པ༌ ཕོག༌ཅེས༌ ཡོད༌པིན༌།༽ ཤོར༌ཏེ༌ སྟིང༌ནེ༌ ཁོ༌ སྐུ༌ཚབས༌ པ༌འུ༌ལུ༌ དང༌ ཐུགས༌ཏེ༌, ཁོང༌ངི༌ ལབ༌ཞའ༌ གྱུད༌ཏེ༌ མ༌ཤི༌ཀ༌པ༌ གྱུར༌། ཏ༌ ཨོ༌ནེ༌སི༌མུས༌ མ༌ཤི༌ཀ༌པ༌ ཨིན༌ཅེས༌པོའེ༌ ཁོ༌རང༌ངི༌ སྤོན༌བོ༌, ཕི༌ལི༌མོན༌ ཡོད༌ས༌ ལོགས༌ཏེ༌ ཆའ༌ ཐད༌དད༌པིན༌། པ༌འུ༌ལུའི༌ ཨོ༌ནེ༌སི༌མུས༌ལ༌ གྱབ༌སྐྱོར༌ ཛད༌ཏེ༌, ཕི༌ལི༌མོན༌ལ༌ ཞུ༌ཝ༌ ཞུ༌ཨིན༌ ཁོའ༌ ཤགས༌པ༌ ཏངས༌ཏེ༌ མ༌ཤི༌ཀ༌པའེ༌ སྤུན༌ཞིག༌གི༌ ཚུལ༌ལ༌, གའ༌སུས༌ ཞུ༌ཅེས༌སི༌ ཕིའ༌ བྲིའ༌ ཛདས༌།

1

པ༌འུ༌ལུའི༌ ཆོགས༌ནེ༌ ཇུ༌།

1:1-3

1 འི༌ ཨི༌གེ༌བོ༌ མ༌ཤི༌ཀ༌ ཡེ༌ཤུའི༌ ཏོན༌ལ༌ ཙོན༌པ༌ པ༌འུ༌ལུ༌ དང༌ ང༌དང༌ངི༌ སྤུན༌ ཏི༌མོ༌ཐིའི༌ ཆོགས༌ནེ༌ ཨིན༌།

ངའེ༌ ང༌ཞའ༌ ཉམ༌པོ༌ ལས༌ ཅོ༌ཁན༌ ཕྲོ༌པ༌ ཅེས༌པ༌ ཕི༌ལི༌མོན༌ལ༌ བྲིའད༌། 2 ཡང༌ ང༌ཞའེ༌ སྤུན༌མོ༌ ཨ༌ཕིའ༌, མ༌ཤི༌ཀའེ༌ ཕིའ༌ མག༌མི༌ ཕྲོ༌པ༌ སྤུན༌ ཨར༌ཀིབ༌པུས༌ དང༌ ཁྱོ༌རང༌ངི༌ ཁང༌པའེ༌ ནང༌ང༌ ཛོམ༌ཨིན༌ ཡོད༌ཁན༌ནི༌ ཆོས༌ཚོགས༌ལའང༌ བྲིའད༌།

3 ང༌ཞའེ༌ མོས༌ལམ༌ ཞུའད༌, དཀོན༌མཆོག༌ ང༌དང༌གུན༌ནི༌ ཡབ༌ དང༌ གཙོ༌བོ༌ ཡེ༌ཤུ༌ མ༌ཤི༌ཀ༌ གུན༌ནི༌ ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ སལ༌ཤིག༌།

པ༌འུ༌ལུའི༌ མོས༌ལམ༌ དང༌ ཐུག༌རྗེ༌ཆེ༌ ཞུས༌།

1:4-7

4 ཕི༌ལི༌མོན༌ ཁྱོ༌རང༌ངི༌ ཕིའ༌ མོས༌ལམ༌ ཞུ༌ ཟ༌ནེ༌, ངའེ༌ ཏུས༌གྱུན༌ དཀོན༌མཆོག༌ག༌ ཐུག༌རྗེ༌ཆེ༌ ཞུའད༌, 5 ཅིའ༌ཟེར༌ན༌ ཁྱོ༌རང༌ངི༌ གཙོ༌བོ༌ ཡེ༌ཤུའི༌ ནང༌ང༌ ཏད༌པ༌ དང༌, དཀོན༌མཆོག༌གི༌ མི༌ ཏམ༌པ༌ ཚང༌མའེ༌ ཕིའ༌ ཅེས༌པ༌ ཡོད༌ཁན༌བོའེ༌ སྐོར༌ལ༌ ཚོར༌། 6 མ༌ཤི༌ཀའེ༌ ང༌དང༌གུན༌ལ༌ སལ༌ལ༌ ཛད༌ཁན༌ ཅིན༌ལབས༌ ཚང༌མ༌ ཁྱོ༌རང༌ང༌ སྙིང༌ངི༌ ཐིལ༌ནེ༌ ཧ༌གོ༌ཏེ༌, ཞན༌མ༌གུན༌ ཉམ༌པོ༌ ཁྱོ༌རང༌ངི༌ ཏད༌པ༌བོ༌ བགོ༌ཉན༌ཅེས༌ལ༌ ངའེ༌ མོས༌ལམ༌ ཕུལ༌ལད༌། 7 ཁྱོ༌རང༌ངི༌ ཅེས༌པའེ༌, ངའ༌ སྤོས༌པ༌ དང༌ གའ༌མོ༌ སྲན༌ཏྲེ༌ ཏངས༌, ཅིའ༌ཟེར༌ན༌ ངའེ༌ སྤུན༌, ཁྱོ༌རང༌ངི༌ དཀོན༌མཆོག༌གི༌ ཏམ༌པའེ༌ མི༌གུན༌ནི༌ སྙིང༌ང༌ སྤོས༌པ༌ ཏང༌ཏེ༌ ཨིན༌ནོག༌།

པ༌འུ༌ལུའི༌ ཨོ༌ནེ༌སི༌མུས༌སི༌ ཕིའ༌ ཞུ༌ཝ༌།

1:8-22

8 ཏེ༌བོའེ༌ཕིའ༌ ཞན༌ཏ༌ མ༌ཤི༌ཀའེ༌ ནང༌ང༌ ངའེ༌ ཁྱོ༌རང༌ང༌ འོས༌པ༌བོ༌ ཅོས༌ ཟེར༌ཏེ༌ བཀའ༌ཏང༌ཅེས༌སི༌ ཝང༌ ཡོད༌ནའང༌, 9 ང༌དང༌ངི༌ ཅེས༌པའེ༌ ཞས༌ཏེ༌ ངའེ༌ ཁྱོ༌རང༌ང༌ འི༌ ཞུ༌ཝ༌བོ༌ ཨིན༌། ང༌ པ༌འུ༌ལུ༌ མི༌རྒན༌ཞིག༌ དང༌ མ༌ཤི༌ཀ༌ ཡེ༌ཤུའི༌ ཞབས༌ཏོག༌ ཞུ༌ཅེས༌པོའེ༌, དག༌ས༌ ཙོན༌པ༌ཞིག༌ ཨིན༌པ༌, 10 ཁྱོ༌རང༌ང༌, ངའེ༌ བུ༌ཚ༌ ཙོགས༌ ཨོ༌ནེ༌སི༌མུས༌སི༌ ཏོན༌ལ༌ ཞུ༌ཝ༌ ཞུའད༌། འི༌རུ༌ ཙོན༌ཁང༌ངི༌ ནང༌ང༌ ཡོད༌ ཟ༌ནེ༌, ཏད༌པའེ༌ ནང༌ང༌ ང༌ ཁོའེ༌ ཨ༌བ༌ གྱུར༌། 11 སྔུན༌ལ༌ ཨོ༌ནེ༌སི༌མུས༌ * ཁྱོ༌རང༌ངི༌ ཕིའ༌ ཕན༌མི༌ཐོགས༌ཤིག༌ ཡོད༌པིན༌, ཨིན༌ནའང༌ ཏ༌ དག༌ས༌ ང༌དང༌ ཉིས༌ཀོའེ༌ ཏོན༌ལ༌, ཁོ༌ སྲན༌ཏྲེ༌ ཕན༌ཐོགས༌ཅན༌ཞིག༌ གྱུར༌ཏེ༌ ཨིན༌ནོག༌། 12 ཞན༌ ཁོ༌ ངའེ༌ སྙིང༌བོ༌ ཨིན༌ནའང༌, ངའེ༌ ཁོ༌ ཁྱོ༌རང༌ ཡོད༌ས༌ ལོགས༌ཏེ༌ ལམ༌ཅུག༌གད༌།

13 གའ༌མོའེ༌ ནས༌ཚུལ༌ ཤད༌ཅེས༌སི༌ ཞས༌ཏེ༌ ངའ༌ འི༌རུ༌ ཙོན༌ཁང༌ངི༌ ནང༌ང༌ ཡོད༌ ཟ༌ནེ༌, ཁོའེ༌ ངའ༌ ཁྱོ༌རང༌ངི༌ ཚབས༌ ཅོས༌ཏེ༌ ཡ༌ཏོ༌ ཅོ༌ཅེས༌སི༌ ཕིའ༌, ཁོ༌ འི༌རུ༌ ང༌རང༌ ཉམ༌པོ༌ བོར༌ཅེས༌སི༌ དོད༌པ༌ རག༌། 14 ཨིན༌ནའང༌ ཁྱོ༌རང༌ངི༌ ཀ༌ནེ༌ གོངས༌པ༌ མེད༌པ༌, ངའེ༌ ཅི༌ཞིག༌གའང༌ ཅོ༌ཉིན༌ མེ༌རག༌། ཁྱོ༌རང༌ང༌ ཝང༌ ཏངས༌ཏེ༌ མན༌པ༌, ཐད༌པོ༌ ཉམ༌པོ༌ ངའ༌ ཡ༌ཏོ༌ ཅོ༌ཅེས༌སི༌ དོད༌པ༌ ཅོའད༌། 15 ཅི༌གྱུས༌, ཁོ༌ ཁྱོ༌རང༌ ཉམ༌པོ༌ ཏུས༌བན༌ཤིག༌ བེས༌ཏེ༌ དུག༌ཅེས༌སི༌ གྱུན༌ཚན༌བོ༌, ཁྱོ༌རང༌ང༌ ཏུས༌གྱུན༌ནི༌ ཕིའ༌ ཁོ༌ ལོགས༌ཏེ༌ ཐོབ༌ཅེས༌པོ༌ མན༌ན༌ཧེ༌? 16 ཏ༌ནེ༌ཕར༌ལ༌ ཁོ༌ ཁྱོ༌རང༌ངི༌ ཚེ༌ཡོག༌ ཙོགས༌ མན༌པ༌, ཚེ༌ཡོག༌གི༌ སང༌ ཁག༌ཅན༌, ཅེས༌པའེ༌ སྤུན༌ཞིག༌ ཨིན༌ནོག༌། ཁོ༌ མིག༌སལ༌ལི༌ ངའེ༌ ཕིའ༌ རིན༌ཅན༌ཞིག༌ ཨིན༌, ཨིན༌ནའང༌ ཁོ༌ མི༌ཞིག༌ ཡང༌ གཙོ༌བོའེ༌ ནང༌ང༌ ཕྲོ༌པ༌ སྤུན༌ཞིག༌ ཨིན༌ཅེས༌པོའེ༌, ཁོ༌ ཁྱོ༌རང༌ངི༌ ཕིའང༌ མང༌ང༌ རིན༌ཅན༌ཞིག༌ ཨིན༌ནོག༌།

17 ཏེ༌ནེ༌ ཀལ༌ཏེས༌ ང༌ ཁྱོ༌རང༌ ཉམ༌པོ༌ དཀོན༌མཆོག༌གི༌ ཆག༌ལས༌སི༌ ནང༌ང༌ ཕྲོ༌པ༌ཞིག༌ ཐེའད༌ན༌, ཁོའ༌ གའ༌སུས༌ ཞུས༌, ཀ༌ཟུག༌ ཁྱོ༌རང༌ངི༌ ངའ༌ གའ༌སུས༌ ཞུས༌ཏེ༌ ཡོད༌གྲོ༌། 18 ཀལ༌ཏེས༌ ཁོའེ༌ ཁྱོ༌རང༌ང༌ ནོར༌ཁྲུལ༌ཞིག༌ ཅོས༌ཏེ༌ ཡོད༌ན༌, ཡ༌ ཁྱོ༌རང༌ངི༌ ཀ༌ནེ༌ ཅི༌ཏོང༌ ཁྱེར༌ཏེ༌ ཡོད༌ན༌, ཏེ༌གུན༌ ངའ༌ བུ༌ལོན༌ལ༌ ཀལ༌ནའང༌ གྲིག༌། 19 ཏ༌ དག༌ས༌ ང༌ པ༌འུ༌ལུའི༌ ང༌རང༌ངི༌ ལག༌པ༌ནེ༌ འི༌བོ༌ བྲིའད༌, ངའེ༌ ཏེ༌ བུ༌ལོན༌བོ༌ ཤལ༌ཨིན༌། ཁྱོ༌རང༌ང༌ ཐའ༌མེད༌པའེ༌ མི༌ཚེ༌ ཐོབ༌ཅུག༌ཅེས༌སི༌ ངའེ༌ བུ༌ལོན༌ ཡོད༌ཁན༌བོ༌, ཨིད༌ཏུ༌ མི༌སྐུལ༌།

20 འོ༌ན༌ ངའེ༌ སྤུན༌ལེ༌, ཇུ༌ཇུ༌ གཙོ༌བོའེ༌ ནང༌ང༌ ངའེ༌ ཕན༌ཐོགས༌སི༌ ཕིའ༌ འི༌བོ༌ ཅོས༌། མ༌ཤི༌ཀའེ༌ ནང༌ང༌ ངའ༌ འི༌ སྤོས༌པ༌བོ༌ ཏོང༌།

21 ཁྱོ༌རང༌ང༌ ངའེ༌ ཅོ༌ཅེས༌ལ༌ ཟེར༌ཏེ༌ ཡོད༌ཁན༌ ཚང༌མ༌ གྲུབ༌ཅུག༌ཅེས༌ མ༌ཚད༌, ཏེ༌སང༌ མང༌ང༌ ཅོས༌སི༌ ལོ༌ཁྱེལ༌ ཉམ༌པོ༌, ངའེ༌ འི༌ ཨི༌གེ༌བོ༌ བྲིའད༌། 22 ཡང༌ སྤེ༌ར༌ཞིག༌, ཇུ༌ཇུ༌ ངའེ༌ ཕིའ༌ ནང༌ཞིག༌ གྲལ༌གྲིག༌ ཅོས༌, ཅིའ༌ཟེར༌ན༌ དཀོན༌མཆོག༌གི༌ ཁྱོ༌རང༌ངི༌ མོས༌ལམ༌མ༌ ལན༌སལ༌ཏེ༌ ང༌ གྱོགས༌པ༌ ཁྱོ༌རང༌ ཡོད༌ས༌ ལོགས༌ཏེ༌ ཡོང༌ ཅུག༌ག༌ ཛད༌ཅེས༌སི༌ རེ༌ཝ༌ རག༌།

པ༌འུ༌ལུའི༌ སྟིང༌ཇུག༌གི༌ ཇུ༌།

1:23-25

23 མ༌ཤི༌ཀ༌ ཡེ༌ཤུའི༌ ཞབས༌ཏོག༌ ཞུ༌ཁན༌ནི༌ ཨེ༌པ༌ཕའ༌རས༌, ངའེ༌ ཕྲོ༌པ༌ ཙོན༌པའེ༌, ཁྱོ༌རང༌ང༌ ཇུ༌ ཞུ༌རུག༌། 24 ཡང༌ ཏེན༌ན༌ ཟུག༌གི༌ ངའེ༌ ལས༌ ཅོ༌ཁན༌ ཕྲོ༌པ༌ མར༌ཀུས༌, ཨ༌རིས༌ཏར༌ཀུས༌, དེ༌མཱས༌ དང༌, ལུ༌ཀ༌ གུན༌ནིའང༌ ཇུ༌ ཞུ༌རུག༌།

25 ངའེ༌ མོས༌ལམ༌ ཞུའད༌, གཙོ༌བོ༌ ཡེ༌ཤུ༌ མ༌ཤི༌ཀའེ༌ ཁྱོ༌རང༌ང༌ ཐུག༌རྗེ༌ སལ༌ཤིག༌།

* 1:11 1:11 གརིས༌པའེ༌ སྐད༌དི༌ ནང༌ང༌ ཨོ༌ནེ༌སི༌མུས༌སི༌ ཏོན༌ཏག༌པོ༌ ཕན༌ཐོགས༌ཅན༌ལ༌ ཟེར༌ར༌ནོག༌།

ཨིབ༌རི༌པ༌

1

2

3

4

5

6

7

8

9

10

11

12

13

ཨིབ༌རི༌པ༌ མ༌ཤི༌ཀ༌པ༌གུན༌ལ༌ ཆག༌བྲིས༌།

ཨིབ༌རི༌པའེ༌ ཆག༌བྲིས༌སི༌ སྐོར༌།

འི༌ ཆག༌བྲིས༌ བྲིའ༌ ཛད༌ཁན༌བོའེ༌, ཁོ༌རང༌ངི༌ མིང༌ མ༌ནེ༌ བྲིའ༌ ཛད༌ཏེ༌ མི༌དུག༌། ཆོས༌སི༌ ནང༌ང༌ ཁས༌པ༌ མང༌པོའེ༌ འི༌ ཆག༌བྲིས༌ བྲིའ༌ཛད༌ཁན༌བོ༌ ཤེ༌ཤེས༌སི༌ རྩོན༌གྲུས༌ ཅོས༌ཏེ༌ ༼སྤེར༌ན༌ པ༌འུ༌ལུ༌, ཨ༌པོ༌ལོས༌, བཱར༌ན༌བས༌ དང༌ ཡང༌ མང༌པོ༌ཞིག༌གི༌ མིང༌ ཟེརས༌།༽ ངོས༌པོའ༌ འི༌ ཆག༌བྲིས༌ བྲི༌ཁན༌བོ༌ སུ༌ཞིག༌ ཨིན༌ནའང༌ ཅའང༌ ཁྱད༌ ཆ༌ཅེས༌ མེད༌པ༌ ཨིན༌ནོག༌། ཁག༌ཅན༌བོ༌ ནི༌, འི༌ ཆག༌བྲིས༌ བྲི༌ཁན༌བོའ༌ སུང༌རབས༌སི༌ སྐོར༌ལ༌ མ༌ཐར༌ཁྱེལ༌ ཧ༌གོ༌ ཡོད༌ཁན༌ ཡང༌ ཁོ༌ ཨིབ༌རི༌པ༌ མ༌ཤི༌ཀ༌པ༌ ཨིན༌ཁན༌བོ༌ ཏན༌ཏན༌ ཨིན༌ནོག༌།

ཆོས༌སི༌ ཁས༌པ༌ མང༌ཆེའེ༌ འི༌ ཆག༌བྲིས༌པོ༌ ཡེ༌རུ༌ཤ༌ལེམ༌མི༌ ཆོད༌ཁང༌ ཁྲེས༌ཏོར༌ ཆེའེ༌ སང༌ སྔུན༌ལ༌ བྲིའ༌ ཛད༌ཀྱག༌ ཟེར༌ར༌ནོག༌། ཏེ༌བོ༌ ནམ༌ ཡ༌ཧུ༌དཱ༌པ༌གུན༌ནི༌ རོམ༌མི༌ གྱལ༌པོ༌ ཀྱེ༌སར༌རི༌ ཝང༌སྲུལ༌ལི༌ གྱབ༌གལ༌ ཅོའེ༌ ཏུས༌ ཨིན༌པིན༌, ཀ༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ས༌ ཛད༌ཏེ༌ ལོ༌ 37 ནི༌ སྟིང༌ནེ༌ ཇུང༌།

ཆག༌བྲིས༌ བྲི༌ཁན༌ནི༌ འི༌ ཆག༌བྲིས༌པོ༌ ཨིབ༌རི༌པ༌ ཏད༌པའེ༌ ནང༌ང༌ ལྡན༌མ༌ལྡན༌ཁན༌ དང༌ ཁོ༌རང༌ ཉམ༌པོ༌ བྲེལ༌ཡོད༌ཁན༌ ཏད༌པ༌ཅན༌གུན༌ནི༌ ཕིའ༌ བྲིའ༌ ཛདས༌། འི༌ མི༌གུན༌ ཏུས༌ མང༌པོ༌ཞིག༌ནེ༌ ཕར༌ལ༌ མ༌ཤི༌ཀ༌པ༌ ཨིན༌ཁན༌བོ༌ ང༌དང༌ང༌ འི༌ ཆག༌བྲིས༌པོའེ༌ ནང༌ནེ༌ སལ༌པོ༌ གྱུས༌ ཆའ༌ནོག༌། ཨིན༌ནའང༌ ཏད༌པ༌ ཅོ༌ཅེས༌པོའེ༌ ནགས༌བར༌དོ༌ ཐོང༌པ༌, ཁོང༌གུན༌ནི༌ ཞན༌མ༌ ཏད༌པ༌ཅན༌གུན༌ ཉམ༌པོ༌ ཛོམ༌ཅེས༌ ཕངས༌ཏེ༌ ཡ༌ཧུ༌དཱ༌པའེ༌ ཆོས༌སི༌ གྱབ༌ནེ༌ ཆེན༌ སམ༌མད༌པིན༌།

ཆག༌བྲིས༌ བྲི༌ཁན༌ནི༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌གུན༌ ནི༌:

མོ༌ཟེས༌སི༌ ཁྲིམས༌ དང༌ ཞལ༌ཆད༌ སྙིང༌པའེ༌ སང༌ ཡེ༌ཤུ༌ གྱུད༌ཏེ༌ ཐར༌པ༌ དང༌ སྡིག༌པའེ༌ ཀ༌ནེ༌ ཤགས༌པ༌ ཐོབ༌ཅེས༌པོ༌, མང༌ང༌ ཤེད༌ཅན༌ དང༌ ཀྲག༌པོ༌ ཨིན༌ཁན༌བོ༌ སྟན༌ན༌ནོག༌། ཡང༌ ཁོའེ༌ མོ༌ཟེས༌སི༌ ཁྲིམས༌སི༌ གྱབ༌ནེ༌ གྲུལ༌ཅེས༌ མན༌པ༌, ཡེ༌ཤུ༌ མ༌ཤི༌ཀའེ༌ ནང༌ང༌ ཏད༌པ༌ ཅོ༌ཅེས༌ ཅིག༌པོ༌ གྱུད༌ཏེ༌ དཀོན༌མཆོག༌གི༌ སྐུན༌དུན༌ལ༌ ཁོང༌གུན༌ ཀྲང༌པོ༌ གྱུར༌ཅེས༌པོ༌ སལ༌པོ༌ ཅོས༌། ཆག༌བྲིས༌ མང༌ཆེའ༌བོའེ༌ ནང༌ང༌ ཏེ༌བོའེ༌ སྐོར༌ལ༌ བྲིའ༌ཛད༌ཏེ༌ ཨིན༌ནོག༌། ཨིན༌ནའང༌ ལག༌ལུས༌པོའེ༌ ནང༌ང༌ ཞན༌ ནས༌ལུག༌གུན༌ནི༌ སྐོར༌ལ༌ བྲིའ༌ཛད༌ཏེ༌ དུག༌, སྤེར༌ན༌:

ཁོའེ༌ རྡུག༌ངལ༌ལི༌ ཏུས༌ལའང༌ ཏད༌པ༌ཅན༌གུན༌ ཛོམ༌ཅེས༌ ཡང༌ ཏད༌པའེ༌ ནང༌ང༌ མང༌ང༌ སམ༌བ༌ཅན༌ གྱུར༌ཏེ༌ ལྡན༌ཅེས༌ལ༌ སྤོས༌པ༌ ཏང༌ཨིན༌, རྡུག༌ངལ༌ལི༌ ཏུས༌ལ༌ ཏད༌པའེ༌ ནང༌ང༌ སྟན༌པོ༌ དུག༌གོས༌ ཟེར༌ར༌ནོག༌།

ཁོའེ༌ དཀོན༌མཆོག༌ ཏུས༌གྱུན༌ ཁོང༌གུན༌ ཉམ༌པོ༌ ཞུགས༌ཁན༌ ཡང༌ རྡུག༌ངལ༌ ཇུང༌ཅེས༌པོ༌ དཀོན༌མཆོག༌ ཁོང༌གུན༌ནི༌ ཡབ༌བི༌, ཁོང༌གུན༌ནི༌ གྱལ༌ལི༌ ཕིའ༌ སྐྱོང༌ང༌ ཛད༌ཁན༌བོ༌ ཧ༌གོ༌ཅུག༌ཅེས༌པོ༌ ཨིན༌ནོག༌།

ཁོའེ༌ ཁོང༌གུན༌ལ༌ ཟུས༌མའེ༌ ལོབ༌བོན༌གུན༌ནེ༌ སྤང༌པུདས༌, ཡང༌ སྟིང༌ཇུག༌པོའེ༌ཀ༌ ཁོའེ༌ ཕིའ༌ མོས༌ལམ༌ ཞུ༌ཅེས༌ལ༌ ཞུ༌ཝ༌ ཕུལས༌།

1

སྲས༌ ནི༌ ཕོ༌ཉ༌གུན༌ནི༌ སང༌ ཐོའ༌ ཨིན༌།

1:1-14

1 སྔུན༌མའེ༌ ཏུས༌ལ༌ དཀོན༌མཆོག༌གི༌ ང༌དང༌གུན༌ནི༌ ཕ༌མེས༌པོ༌གུན༌ལ༌, ལན༌ མང༌པོ༌ དང༌ ཚུལ༌ སོ༌སོའེ༌ ནང༌ང༌, ཁོང༌རང༌ངི༌ ལུང༌སྟོན༌པ༌གུན༌ གྱུད༌ཏེ༌ ཞལ༌ཏ༌ སལ༌ལ༌ ཛད༌ཏེ༌ ཨིན༌ནོག༌། 2 ཨིན༌ནའང༌ དག༌ས༌ འི༌ སྟིང༌ཇུག༌གི༌ ཞག༌གུན༌ནི༌ ནང༌ང༌ ཁོང༌ངི༌, ཁོང༌རང༌ངི༌ སྲས༌ གྱུད༌ཏེ༌ ང༌དང༌གུན༌ལ༌ ཞལ༌ཏ༌ སལ༌ལ༌ ཛད༌ཏེ༌ ཨིན༌ནོག༌། དཀོན༌མཆོག༌གི༌ ཁོང༌རང༌ངི༌ སྲས༌, ཅི༌ཚང༌མའེ༌ཀ༌ ནོར༌སྐལ༌ ཐོབ༌ཅེས༌ཅན༌བོ༌ སྐོའ༌ ཛདས༌, ཡང༌ ཁོང༌ གྱུད༌ཏེ༌ དཀོན༌མཆོག༌གི༌ ཛམ༌བུ༌ལིང༌བོ༌ ཞང༌ང༌ ཛད༌ཏེ༌ ཨིན༌ནོག༌། 3 སྲས༌སི༌ ནང༌ནེ༌ དཀོན༌མཆོག༌ ཁོང༌རང༌ངི༌ ཟིར༌རྗིད༌ ཇལ༌ཅེས༌ ཡང༌, དཀོན༌མཆོག༌ ཁོང༌རང༌ ཞུགས༌ཁན༌ ཙོགས༌ སྲས༌སའང༌ ཨིན༌ནོག༌། སྲས༌སི༌ ཁོང༌རང༌ངི༌ བཀའ༌ ཀྲག༌པོ༌ གྱུད༌ཏེ༌ ཅི༌ཚང༌མ༌ སྟན༌པོ༌ བོར༌ར༌ ཛད༌ད༌ནོག༌། ཁོང༌ངི༌ མི༌ཚང༌མ༌, སྡིག༌པ༌གུན༌ནི༌ ཀ༌ནེ༌ རྩང༌མ༌ ཅོའ༌ ཛད༌ཏེ༌ སྟིང༌ནེ༌, ཁོང༌ ནམ༌ཁའེ༌ ནང༌ང༌ ཟིར༌རྗིད༌ཅན༌ནི༌ དཀོན༌མཆོག༌གི༌ རྩི༌ཝ༌ཅན༌ནི༌ ནས༌ས༌ ཡས༌པ༌བོའེ༌ཀ༌ ཞུགས༌ས༌ ཛདས༌། 4 ཏེ༌བོའེ༌ སྲས༌པོ༌ ཕོ༌ཉ༌གུན༌ནི༌ སང༌ མང༌ང༌ ཐོའ༌ ཨིན༌ཁན༌བོ༌ སྟན༌ན༌ནོག༌, ཀ༌ཟུག༌ དཀོན༌མཆོག༌གི༌ ཁོང༌ང༌ སལ༌ལ༌ ཛད༌ཁན༌ནི༌ ཚན༌བོ༌, ཏེ༌གུན༌ནི༌ མིང༌ངི༌ སང༌ ཐོའ༌ ཨིན༌ནོག༌།

5 དཀོན༌མཆོག༌གི༌ ཕོ༌ཉ༌ ཅིག༌གའང༌ འི༌ཟུག༌ མོལ༌ལ༌ མ༌ནེ༌ མ༌ཛདས༌,

“ཁྱོ༌རང༌ ནི༌ ངའེ༌ བུ༌ཚ༌བོ༌ ཨིན༌།

དི༌རིང༌ ང༌ ཁྱོ༌རང༌ངི༌ ཨ༌བ༌ གྱུར༌ཏེ༌ ཨིན༌།”✡

དཀོན༌མཆོག༌གི༌ འི༌བོའང༌ མོལ༌ལ༌ ཛདས༌,

“ང༌ ཁོའེ༌ ཨ༌བ༌ ཡང༌ ཁོ༌ ངའེ༌ སྲས༌ གྱུར༌ཨིན༌།”✡

6 ཡང༌ དཀོན༌མཆོག༌གི༌ ཁོང༌རང༌ངི༌ བུ༌ཚ༌ རྩི༌ཝ༌ཅན༌བོ༌, ཇིག༌རྟེན༌ནི༌ ནང༌ང༌ ཀལ༌ལ༌ ཛད༌ ཟ༌ནེ༌, ཁོང༌ངི༌ མོལ༌ལ༌ ཛདས༌,

“དཀོན༌མཆོག༌གི༌ ཕོ༌ཉ༌ ཚང༌མའེ༌ ཁོང༌ང༌ ཅོལ༌གོས༌།”✡

7 ཕོ༌ཉ༌གུན༌ནི༌ སྐོར༌ལ༌ ཁོང༌ངི༌ མོལས༌,

“ཁོང༌ངི༌ ཁོང༌རང༌ངི༌ ཕོ༌ཉ༌གུན༌ ལུངས༌པོ༌ཞིག༌ ཙོགས༌ལ༌ ལམ༌ཅུག༌ཨིན༌,

ཡང༌ ཁོང༌ངི༌ ཞབས༌ཏོག༌པ༌གུན༌ * མེ༌ལྡབ༌ ཙོགས༌ལ༌།”✡

8 ཨིན༌ནའང༌ སྲས༌ལ༌ ཁོང༌ངི༌ མོལས༌,

“ཉེ༌རང༌ དཀོན༌མཆོག༌ ཨིན༌,

ཉེ༌རང༌ངི༌ ཞུགས༌ཁྲིས༌པོ༌ ཏུས༌གྱུན༌ནེ༌གྱུན༌ལ༌ ལུས༌ཨིན༌།

ཉེ༌རང༌ངི༌ ཀྲང༌པོ༌ ཉམ༌པོ༌ ཝང༌སྲུལ༌ལ༌ ཛད༌ཨིན༌།

9 ཀྲང༌པོ༌ ལས༌གུན༌ལ༌ ཉེ༌རང༌ངི༌ ཅེས༌པ༌

ཡང༌ ངན༌པ༌ ལས༌གུན༌ལ༌ ནཕ༌རད༌ ཅོའ༌ ཛད༌ད༌ནོག༌།

ཏེ༌བོའེ༌ཕིའ༌ དཀོན༌མཆོག༌, ཉེ༌རང༌ངི༌ དཀོན༌མཆོག༌གི༌ ཉེ༌རང༌ངི༌ཀ༌ †

གའ༌མོའེ༌ མར༌བོ༌ ‡ ཡང༌གུན༌ནི༌ སང༌ མང༌ང༌ ལུག༌ག༌ ཛད༌ཏེ༌

ཉེ༌རང༌ སྐོའ༌ ཛདས༌།”✡

10 ཁོང༌ངི༌ སྲས༌ལ༌ འི༌བོའང༌ མོལ༌ལ༌ ཛདས༌,

“གཙོ༌བོ༌, ཉེ༌རང༌ངི༌ གོ༌ཟུག༌གི༌ཀ༌ ཇིག༌རྟེན༌ནི༌ མག༌ལྡན༌བོ༌ ཏིང༌ང༌ ཛདས༌།

ཡང༌ ཉེ༌རང༌ རང༌ངི༌ ཆག༌ནེ༌ ནམ༌ཁའ༌ ཅོའ༌ ཛདས༌།

11 ཏེ༌གུན༌ མེད༌ཁན༌ ཆེན༌, ཨིན༌ནའང༌ ཉེ༌རང༌ ཏུས༌གྱུན༌ ལུས༌ཤེས༌ ཨིན༌ནོག༌།

ཏེ༌གུན༌ ཀོས༌ལག༌ སྙིང༌པ༌ ཙོགས༌ལ༌ ཆད༌ཨིན༌།

12 ཉེ༌རང༌ངི༌ ཏེ༌གུན༌ ཀོས༌ ཙོགས༌ལ༌ སྲིལ༌ལ༌ ཛད༌ཨིན༌།

ཡང༌ ཀོས༌ལག༌ སྙིང༌པ༌ཞིག༌ ཙོགས༌ལ༌ ཕང༌ང༌ ཛད༌ཨིན༌།

ཨིན༌ནའང༌ ཉེ༌རང༌ ཏུས༌གྱུན༌ ཙོགས༌ ལུས༌ཨིན༌།

ཉེ༌རང༌ ཏུས༌གྱུན༌ནེ༌གྱུན༌ སོན༌ཏེའ༌ ཞུགས༌ཨིན༌།”✡

13 ཡང༌ དཀོན༌མཆོག༌གི༌ ཕོ༌ཉ༌ ཅིག༌གའང༌ མ༌ནེ༌ མོལ༌ལ༌ མ༌ཛདས༌,

“ངའེ༌ ཁྱོ༌རང༌ངི༌ གྲ༌འོ༌ ཚང༌མ༌,

ཁྱོ༌རང༌ངི༌ རྐང༌པའེ༌ ཕོས༌སྟག༌ ཅོ༌ཅོ༌ ཚག༌པ༌,

ཁྱོ༌རང༌ ངའེ༌ ལག༌པ༌ ཡས༌པའེ༌ ཁྲིས༌སི༌ཀ༌ དུག༌།”✡

14 ཏེ༌བོའེ༌ཕིའ༌ ཕོ༌ཉ༌གུན༌, ཐར༌པ༌ ནོར༌སྐལ༌ལ༌ ཐོབ༌ཅེས༌ཅན༌གུན༌ལ༌ ཞབས༌ཏོག༌ ཞུ༌ཅེས༌ལ༌ ཀལ༌ལ༌ ཛད༌ཁན༌ནི༌ སེམས༌ཉིད༌གུན༌ ཨིན༌ནོག༌།

2

ནང༌སྟག༌ ཏང༌ཅེས༌ལ༌ སྤང༌ པུདས༌།

2:1-4

1 ཏེ༌བོའེ༌ཕིའ༌ ང༌དང༌གུན༌ནི༌ ཚོར༌ཁན༌ནི༌ དེན༌བ༌བོའེ༌ཀ༌ སྣང༌ང༌ སྲན༌ཏྲེ༌ ཏང༌གོས༌། ཀལ༌ཏེས༌ མ༌ཏང༌ན༌, ང༌དང༌གུན༌ ཏེ༌བོའེ༌ ཀ༌ནེ༌ ཀུ༌ལེ༌ ཀུ༌ལེའ༌ ཐག༌རིང༌ང༌ ཆ༌སྲིད༌ཅེས༌ ཨིན༌ནོག༌། 2 ངའེ༌ ཏེ༌བོ༌ ཟེར༌རད༌, ཅིའ༌ཟེར༌ན༌ དཀོན༌མཆོག༌གི༌ ཕོ༌ཉ༌གུན༌ གྱུད༌ཏེ༌ ཁྲིམས༌ སལ༌ལ༌ ཛད༌ཁན༌གུན༌ སྟན༌པོ༌ ཅོའ༌ ཛད༌ཏེ༌ ཨིན༌ནོག༌། ཡང༌ ཁྲིམས༌ཅག༌ཁན༌ དང༌ ཁྲིམས༌ ཁའ༌ མ༌ཉན༌ཁན༌ ཚང༌མ༌ལ༌ འོས༌པའེ༌ ཆད༌པ༌ ཕོགས༌ཏེ༌ ཨིན༌ནོག༌། 3 ཀལ༌ཏེས༌ ང༌དང༌གུན༌ནི༌ ཏེ༌ཙོགས༌སི༌ ཧ༌ལས༌སི༌ ཐར༌པའ༌ ནང༌སྟག༌ མ༌ཏང༌ནའ༌, ཏེ༌ནེ༌ ཀ༌ཟུག༌གི༌ ང༌དང༌གུན༌ ཏེ༌ ཆད༌པའེ༌ ཀ༌ནེ༌ ཤོར༌ཉན༌ཅེས༌སི༌ སམ༌བ༌ ཏང༌ངད༌, ཀ༌ཐར༌པ༌བོ༌ གོ༌མ༌རང༌ གཙོ༌བོ༌ ཡེ༌ཤུ༌ ཁོང༌རང༌ངི༌ ཤད༌ད༌ ཛདས༌, ཏེ༌ནེ༌ ཚོར༌ཁན༌གུན༌ནི༌ ཏེ༌བོ༌ ང༌དང༌གུན༌ལ༌ ཁྱོངས༌ཏེ༌ ཨིན༌པིན༌། 4 དཀོན༌མཆོག༌གི༌ ལྟས༌, ཧ༌ལས༌ཤེས༌སི༌ ལས༌, ཛད༌པ༌ རིགས༌ མང༌པོ༌ དང༌, ཏམ༌པའེ༌ ཐུག༌ཉིད༌དི༌ ཁྱུད༌ གུན༌, ཁོང༌རང༌ངི༌ ཐུག༌གོངས༌ ནང༌ཞིན༌ སལ༌ལ༌ ཛད༌ཏེ༌ ལོན༌བོ༌ ཀྲང༌པོ༌ ཨིན༌ཁན༌ནི༌ སྤང༌པོ༌ སལ༌ལ༌ ཛད༌ད༌ནོག༌།

ཐར༌པ༌ ཆོགས༌ལ༌ ཁྲིད༌ད༌ ཛད༌ཁན༌།

2:5-18

5 དཀོན༌མཆོག༌གི༌ ཡོང༌ཅེས༌ཅན༌ནི༌ སོ༌མ༌ ཇིག༌རྟེན༌བོ༌ ཕོ༌ཉ༌གུན༌ནི༌ ཝང༌ངི༌ ཡོག༌ག༌ བོར༌ར༌ མ༌ཛད༌ད༌ ཨིན༌ནོག༌, ཀ༌ ཇིག༌རྟེན༌བོའེ༌ སྐོར༌ལ༌ ངའེ༌ བྲིའད༌། 6 ཏམ༌པའེ༌ སུང༌རབས༌སི༌ ཁག༌ ཤིག༌གི༌ ནང༌ང༌ མོལ༌དུག༌།

“ཉེ༌རང༌ངི༌ སྣང༌ང༌ སལ༌ལ༌ ཛད༌ཁན༌ནི༌ མི༌གུན༌ལ༌,

རིན༌ ཅི༌ ཡོད༌ཏེ༌ ཨིན༌ནོག༌?

ཅི༌ མི༌གུན༌ ཏེ༌ཙོགས༌ ནང༌སྟག༌ ཐོབ༌ཅེས༌སི༌ འོས༌པ༌ ཨིན༌ནོག༌ག༌?

7 ཏུས༌ཙ༌པིག༌ཤིག༌གི༌ ཕིའ༌ ཉེ༌རང༌ངི༌ ཁོང༌གུན༌ལ༌ ཀོ༌ས༌

ཕོ༌ཉ༌གུན༌ནི༌ སང༌ ཆུ༌ངུན༌ སལ༌ལ༌ ཛདས༌།

ཏེ༌ནེའང༌ ཉེ༌རང༌ངི༌ མི༌གུན༌ལ༌ སྤལ༌ དང༌

རྩི༌ཝ༌ཅན༌ནི༌ ཐོར༌ཤོག༌པོ༌ སྐོན༌ན༌ ཛདས༌།

8 ཉེ༌རང༌ངི༌ ཅི༌ཚང༌མའེ༌ཀ༌ ཁོང༌གུན༌ལ༌ ཝང༌ སལ༌ལ༌ ཛདས༌།”✡

ཏ༌ ཅི༌ཚང༌མའེ༌ཀ༌ ཟེར༌ར༌ཅིག༌, ཅི༌ཞིག༌གའང༌ ཁོང༌གུན༌ནི༌ ཝང༌ནེ༌ ཕི༌ལོག༌ག༌ ལུས༌ཏེ༌ མེད༌པ༌ ཨིན༌ནོག༌། དག༌ས༌ ཚོག༌པ༌ ང༌དང༌གུན༌ནི༌ ཅི༌ཚང༌མ༌ ཁོང༌གུན༌ནི༌ ཝང༌ངི༌ ཡོག༌ག༌ བོར༌ར༌ལ༌ མ༌ཐོང༌ང༌ ཨིན༌ནོག༌། 9 ཨིན༌ནའང༌ ང༌དང༌གུན༌ནི༌ ཡེ༌ཤུ༌ ཐོང༌ང༌ནོག༌ ཀ༌བོའ༌ “ཙ༌པིག༌ཤིག༌གི༌ ཕིའ༌ ཕོ༌ཉ༌གུན༌ནི༌ སང༌ ཆུ༌ངུན༌ ཀོ༌ས༌ སལ༌ལ༌ ཛདས༌།” ཁོང༌ངི༌ ང༌དང༌གུན༌ནི༌ ཕིའ༌ ཤི༌ཅེས༌སི༌ རྡུག༌ངལ༌བོ༌ ཁུར༌ར༌ ཛདས༌, འོ༌ན༌ དཀོན༌མཆོག༌གི༌ ཐུག༌རྗེའེ༌ ཞས༌ཏེ༌ ཡེ༌ཤུའི༌ ཚང༌མའེ༌ ཏོན༌ལ༌ ཤི༌ཅེས༌པོ༌ ཉོང༌ང༌ ཛདས༌ པ༌སང༌, ཁོང༌ང༌ སྤལ༌ དང༌ རྩི༌ཝ༌ཅན༌ནི༌ ཐོར༌ཤོག༌པོ༌ སྐོན༌ན༌ ཛད༌ཏེ༌ ཨིན༌ནོག༌།

10 དཀོན༌མཆོག༌གི༌, ཁོང༌རང༌ངི༌ ཕིའ༌ ཡང༌ ཁོང༌རང༌ གྱུད༌ཏེ༌ ཅི༌ཚང༌མ༌ ཅོའ༌ ཛདས༌། ཁོང༌རང༌ངི༌ ཟིར༌རྗིད༌པོ༌ མི༌ མང༌པོ༌ ཉམ༌པོ༌ བགོའ༌ ཛད༌ཅེས༌ལ༌ ཐབས༌ལྡིང༌ང༌ ཛདས༌། ཁོང༌གུན༌ ཐར༌པའེ༌ ནང༌ང༌ ཁྱོང༌ང༌ ཛད༌ཅེས༌སི༌ ཕིའ༌ ཡེ༌ཤུའི༌ རྡུག༌ངལ༌ གྱུད༌ཏེ༌, ཁོང༌ ཕུན༌སུམ༌ཚོགས༌པ༌ འུ༌སྐྱོང༌ ཛད༌ཅེས༌པོ༌, དཀོན༌མཆོག༌གི༌ ཐག༌ཅད༌ ཀྲང༌པོ༌བོ༌ ཨིན༌པིན༌། 11 སོང༌པ༌སང༌ ཏ༌ ཡེ༌ཤུ༌ དང༌ ཁོང༌ངི༌ ཏམ༌པ༌ ཅོའ༌ ཛད༌ཁན༌ མི༌གུན༌ལ༌ ཡབ༌ ཅིག༌ཅིག༌ ཡོད༌ཏེ༌ ཨིན༌ནོག༌། ཏེན༌ན༌བོའེ༌ཕིའ༌ ཡེ༌ཤུའི༌ ཐུག༌ཁྲེལ༌ལ༌ མ༌ཛད༌ད༌, ཏེ༌གུན༌ལ༌ ཁོང༌རང༌ངི༌ སྤུན༌གུན༌ མོལ༌ལ༌ ཛད༌ཨིན༌ ཨིན༌ནོག༌། 12 ཁོང༌ངི༌ དཀོན༌མཆོག༌ག༌ མོལས༌།

“ངའེ༌ ང༌རང༌ངི༌ སྤུན༌གུན༌ལ༌ ཉེ༌རང༌ངི༌ ཚན༌བོ༌ ཤད༌ཨིན༌།

ཛོམས༌ཏེ༌ ཡོད༌ཁན༌ནི༌ སྤུན༌གུན༌ནི༌ ཕྲོའ༌,

ངའེ༌ ཉེ༌རང༌ང༌ སྟོད༌པ༌ ཕུལ༌ཨིན༌།”✡

13 ཁོང༌ངི༌ འི༌བོའང༌ མོལ༌ལ༌ ཛདས༌,

“ངའེ༌ དཀོན༌མཆོག༌ག༌ ཨིད༌ཤེས༌ ཅོ༌ཨིན༌།”✡

ཡང༌སྐྱར༌ ཁོང༌ངི༌ མོལས༌,

“འི༌ཀ༌, ང༌ དང༌ དཀོན༌མཆོག༌གི༌ ངའ༌ སལ༌ལ༌ ཛད༌ཁན༌ནི༌ ཕྲུ༌གུ༌གུན༌ ཡོད༌།”✡

14 དཀོན༌མཆོག༌གི༌ ཕྲུ༌གུ༌གུན༌ ཤ༌ དང༌ ཁྲག༌ག༌ ཅོ༌ཁན༌ནི༌ མི༌རིགས༌ ཨིན༌ པ༌སང༌, སྲས༌སའང༌ ཤ༌ དང༌ ཁྲག༌གི༌ གྱུར༌ར༌ ཛདས༌། མི༌ གྱུར༌ཅེས༌ ཅིག༌པོ༌ གྱུད༌ཏེ༌ ཁོང༌ ཀྲོངས༌ ཉན༌ན༌ནོག༌, ཡང༌ ཀྲོང༌ཤེས༌ ཅིག༌པོ༌ གྱུད༌ཏེ༌ ཁོང༌ངི༌ རྡུད༌གུན༌ནི༌ གོ༌བའེ༌ ཝང༌ མེད༌ཁན༌ ཅོའ༌ ཛད༌ ཉན༌ན༌ནོག༌, ཏེ༌ ཝང༌བོ༌ ནི༌ ཤི༌ཅེས༌པོ༌ ཨིན༌ནོག༌། 15 མི༌ཚེ༌ གང༌པོ༌ ཤི༌ཅེས༌སི༌ ཇིགས༌སི༌ ཚེ༌ཡོག༌ག༌ ཟུམས༌ཏེ༌ ཡོད༌ཁན༌ ཚང༌མ༌, ཁོང༌ ཀྲོངས༌ཤེས༌ ཅིག༌པོ༌ གྱུད༌ཏེ༌ ཐར༌ ཅུག༌ག༌ ཛདས༌།

16 སྲས༌ ཕོ༌ཉ༌གུན༌ལ༌ མན༌པ༌ ཨབ༌ར༌ཧམ༌མི༌ པུར༌གྱུད༌གུན༌ལ༌ རོགས༌ ཛད༌ཅེས༌ལ༌ སྐྱོད༌ད༌ ཛད༌ཁན༌བོ༌, ང༌དང༌གུན༌ལ༌ སལ༌པོ༌ གྱུས༌ཨིན༌ནོག༌། 17 ཏེ༌བོའེ༌ཕིའ༌ དཀོན༌མཆོག༌གི༌ ཞབས༌ཏོག༌གི༌ ནང༌ང༌, སྙིང༌རྗེ༌ཅན༌ དང༌ ཨིད༌ཤེས༌ཅན༌ནི༌ བླ༌མ༌ ཆེན༌མོ༌ གྱུར༌ཅེས༌སི༌ ཕིའ༌, ཁོང༌ ཅི༌ས༌ཐོག༌ནེ༌ ཁོང༌ངི༌ སྤུན༌གུན༌ ཙོགས༌, གྱུར༌ར༌ ཛད༌ཅེས༌པོ༌ ཁག༌ཅན༌ ཨིན༌པིན༌། ཏེ༌ནེ༌ ཁོང༌ངི༌ མི༌གུན༌ནི༌ སྡིག༌པ༌ མེད༌ཁན༌ ཅོའ༌ ཛད༌ཅེས༌ལ༌ སྲོག༌གི༌ ཆོད༌པ༌ ཕུལ༌ཉན༌། 18 ཁོང༌ང༌ ཚོད༌ལྟའེ༌ ནང༌ང༌ རྡུག༌ངལ༌ ཉོང༌ང༌ ཛད༌ པ༌སང༌, ང༌དང༌གུན༌ལ༌ ཚོད༌ལྟ༌ ཇུང༌ ཟ༌ནེ༌ ཁོང༌ངི༌ རོགས༌ ཛད༌ཐུབ༌ཨིན༌།

3

ཡེ༌ཤུ༌ ནི༌ མོ༌ཟེས༌སི༌ སང༌ ཐོའ༌ ཨིན༌ནོག༌།

3:1-6

1 ཏེ༌བོའེ༌ཕིའ༌ ཏམ༌པ༌ སྤུན༌གུན༌, དཀོན༌མཆོག༌གི༌ གྱལ༌སྲིད༌དི༌ ནང༌ང༌ བོད༌ད༌ ཛད༌ཁན༌ནི༌ ཕྲོ༌པ༌གུན༌, སྲན༌ཏྲེ༌ སྣང༌ང༌ ཏངས༌ཏེ༌ ཡེ༌ཤུའི༌ སྐོར༌ལ༌ སམ༌བ༌ ཏོང༌ཤིག༌། ཁོང༌ དཀོན༌མཆོག༌གི༌ ལོན༌ཁྱོང༌ང༌ ཛད༌ཁན༌ དང༌ བླ༌མ༌ ཆེན༌མོ༌ ཨིན༌ཁན༌ ཏད༌པའེ༌ སྤང༌པོ༌ ང༌ཞའེ༌ ཏངས༌ཏེ༌ ཨིན༌། 2 ཡང༌ ཁོང༌ ནི༌, ཁོང༌ ལྡམ༌མ༌ ཛད༌ཁན༌ནི༌ དཀོན༌མཆོག༌ག༌ ཨིད༌ཤེས༌ཅན༌ ཨིན༌ནོག༌, ཀ༌ཟུག༌གི༌ དཀོན༌མཆོག༌གི༌ མི༌གུན༌ལ༌ ཞབས༌ཏོག༌ ཞུ༌ཅེས༌སི༌ ནང༌ང༌ ལུང༌སྟོན༌པ༌ མོ༌ཟེས༌ ཨིད༌ཤེས༌ཅན༌ཞིག༌ ཡོད༌པིན༌།

3 ཡེ༌ཤུའ༌ མོ༌ཟེས༌སི༌ སང༌ མང༌ང༌ སྤལ༌ ཐོབ༌གོ༌ཤེས༌སི༌ འོས༌པ༌ ཨིན༌ནོག༌, ཀ༌ཟུག༌གི༌ ཁང༌པ༌ རྩིག༌ཁན༌ནི༌ མི༌བོའ༌, ཁང༌པའེ༌ སང༌ མང༌ང༌ རྩི༌ཝའེ༌ འོས༌པ༌ ཡོད༌། 4 ཁང༌པ༌ ཚང༌མ༌, སུ༌ནའང༌ སུ༌ཞིག༌གི༌ རྩིགས༌ཏེ༌ ཨིན༌ནོག༌, ཨིན༌ནའང༌ ཅི༌ཚང༌མ༌ རྩིག༌ག༌ ཛད༌ཁན༌བོ༌ ནི༌ དཀོན༌མཆོག༌ ཞུགས༌ཏེ༌ ཨིན༌ནོག༌། 5 ཏ༌ མོ༌ཟེས༌ ནི༌, དཀོན༌མཆོག༌གི༌ མི༌གུན༌ལ༌ ཞབས༌ཏོག༌པ༌ ཨིད༌ཤེས༌ཅན༌ཞིག༌ ཨིན༌པིན༌། ཁོང༌ངི༌ ཞབས༌ཏོག༌པོ༌ ནི༌, ཡོང༌ཅེས༌ཅན༌ནི༌ ཏུས༌སི༌ ནང༌ང༌ དཀོན༌མཆོག༌གི༌ མོལ༌ལ༌ ཛད༌ཅེས༌ཅན༌ནི༌ སྤེ༌བོ༌, ནག༌ཤའེ༌ ཚུལ༌ལ༌ ཨིན༌པིན༌། 6 ཨིན༌ནའང༌ མ༌ཤི༌ཀ༌ དཀོན༌མཆོག༌གི༌ སྲས༌ ཨིན༌ པ༌སང༌, ཁོང༌ དཀོན༌མཆོག༌གི༌ ཁང༌པ༌ གང༌པོའེ༌ ཁག༌ཁུར༌བོ༌ ཞུགས༌ཏེ༌ ཨིན༌ནོག༌། ཡང༌ ཀལ༌ཏེས༌ ང༌དང༌གུན༌ནི༌ སྤོས༌པ༌ དང༌ མ༌ཤི༌ཀའེ༌ ནང༌ང༌ རེ༌ཝ༌ གུན༌ སྟན༌པོ༌ བོར༌ན༌, ཏེ༌ནེ༌ ང༌དང༌གུན༌ དཀོན༌མཆོག༌གི༌ ཁང༌པ༌བོ༌ ཨིན༌ནོག༌།

ཏད༌པ༌ མི༌ཕང༌ཅེས༌ལ༌ སྤང༌ པུདས༌།

3:7-19

7 ཏེན༌ན༌བོའེ༌ཕིའ༌ ཏམ༌པའེ༌ ཐུག༌ཉིད༌དི༌ མོལས༌,

“དི༌རིང༌ ཁྱོ༌ཞ༌གུན༌ལ༌ ཁོང༌ངི༌ སུང༌སྐད༌པོ༌ ཚོར༌ ཟ༌ནེ༌,

8 ཁྱོ༌ཞ༌གུན༌ནི༌ སྙིང༌ སྐྱོང༌པོ༌ གྱུར༌ མ༌ཅུག༌ཤིག༌,

ཀ༌ཟུག༌གི༌ ཨིས༌ར༌ཨེལ༌པ༌གུན༌ནི༌ རི༌སྟོང༌ངི༌ ནང༌ང༌ ངའེ༌ ཟོད༌པའ༌

ཚོད༌ ལྟས༌ཏེ༌ ངའ༌ ངོ༌ལོག༌ ཅོ༌ ཟ༌ནེ༌ ཅོས༌,

9 ཞན༌ ལོ༌ ཞིབ༌ཅུ༌, ཁྱོ༌ཞའེ༌ ཕ༌མེས༌པོ༌གུན༌ནི༌ ངའེ༌ ལྟས༌གུན༌

ཐོངས༌ཏེའང༌ ཁོང༌གུན༌ནི༌ ངའེ༌ ཟོད༌པའེ༌ ཚོད༌ ལྟས༌།

10 ཏེན༌ན༌བོའེ༌ཕིའ༌ ང༌ ཏེ༌གུན༌ནི༌ཀ༌ སྲོ༌ ཡོངས༌ ཡང༌ ངའེ༌ ཟེར༌པིན༌

‘ཁོང༌གུན༌ནི༌ སྙིང༌ ཏུས༌གྱུན༌ ངའེ༌ ཀ༌ནེ༌ གྱུར༌ཏེ༌ ཐག༌རིང༌ང༌ ཆ༌རུག༌།

ངའེ༌ ཅོ༌ཅེས༌ལ༌ ཟེར༌ཁན༌གུན༌ ཁོང༌གུན༌ནི༌ ཅོའ༌ མི༌རུག༌།’

11 ང༌ སྲོ༌ ཡོངས༌ཏེ༌ ནའ༌ ཁུར༌ཏེ༌ ཟེར༌པིན༌

‘ངའེ༌ ངལ༌ཚོ༌སའེ༌ ནས༌སའེ༌ ནང༌ང༌ ཁོང༌གུན༌ མ༌ནེ༌ ཡོང༌ མི༌ཉན༌།’ ”✡

12 ཅེས༌པའེ༌ སྤུན༌གུན༌, ཁྱོ༌ཞ༌རང༌ངི༌ སྙིང༌གུན༌ ངན༌པ༌ དང༌ ཏད༌པ༌ མེད༌ཁན༌ མི༌གྱུར༌ཅེས༌ལ༌ ཤང༌ ཅོ༌ཤིག༌, ཀ༌བོའེ༌ ཁྱོ༌ཞ༌གུན༌ སོན༌པོ༌ དཀོན༌མཆོག༌ནེ༌ ཐག༌རིང༌ང༌ ཁྱེར༌ར༌ནོག༌། 13 ཨིན༌ནའང༌ ཁྱོ༌ཞའ༌ ཅིག༌གའང༌ སྡིག༌པའེ༌ གོབ༌སྐོར༌རི༌ ནང༌ང༌ སོང༌ཏེ༌ དཀོན༌མཆོག༌གི༌ གྱབ༌གལ༌ལ༌ སྙིང༌གུན༌ སྐྱོང༌པོ༌ མི༌གྱུར༌ཅེས༌ལ༌, ཁྱོ༌ཞའེ༌ ཞག༌ཏང༌, ཅིག༌ དང༌ ཅིག༌ག༌ སྤོས༌པ༌ ཏང༌གོས༌, ཐོ༌རེ༌ ཕིའ༌ སྲུངས༌ཏེ༌ མི༌དུག༌ དི༌རིང༌རང༌ ཅོས༌། 14 ངའེ༌ ཏེ༌བོ༌ ཟེར༌རད༌, ཅིའ༌ཟེར༌ན༌ ཀ༌ཟུག༌ གོ༌མ༌ ང༌དང༌ངི༌ ཏད༌པ༌བོ༌ དཀོན༌མཆོག༌གི༌ ནང༌ང༌ སྟན༌པོ༌ ཡོད༌ད༌ ཙོགས༌ལ༌, ཀལ༌ཏེས༌ ང༌དང༌ ཐའ༌མའེ༌ ཏུས༌ ཚོག༌པ༌ ཨིད༌ཤེས༌ཅན༌ ལུས༌ན༌, ཏེ༌ནེ༌ ང༌དང༌གུན༌ནའང༌ མ༌ཤི༌ཀའེ༌ ནོར༌སྐལ༌བོ༌ བགོས༌ཏེ༌ ཐོབ༌ཨིན༌། 15 ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“དི༌རིང༌, ཁྱོ༌ཞ༌གུན༌ལ༌ ཁོང༌ངི༌ སུང༌སྐད༌པོ༌ ཚོར༌ ཟ༌ནེ༌,

ཁྱོ༌ཞ༌གུན༌ནི༌ སྙིང༌ སྐྱོང༌པོ༌ གྱུར༌ མ༌ཅུག༌ཤིག༌,

ཀ༌ཟུག༌གི༌ ཨིས༌ར༌ཨེལ༌པ༌གུན༌ནི༌ ངོ༌ལོག༌ ཅོ༌ ཟ༌ནེ༌ ཅོས༌།”✡

16 ཏ༌ དཀོན༌མཆོག༌གི༌ སུང༌སྐད༌པོ༌ ཚོར༌ཏེའང༌ ཁོང༌ང༌ ངོ༌ལོག༌ ཅོ༌ཁན༌གུན༌ སུ༌ ཨིན༌ནོག༌? ཅི༌! ཏེ༌གུན༌ མོ༌ཟེས༌སི༌ ཨི༌ཇིབ༌བི༌ ཡུལ༌ནེ༌ ཕིངས༌ཏེ༌ ཁྱོང༌ཁན༌ ཚང༌མ༌ མ༌ནོག༌ག༌? 17 ཡང༌ ལོ༌ ཞིབ༌ཅུ༌ དཀོན༌མཆོག༌ག༌ ཐུགས༌སྲོ༌ ཞངས༌ཤུག༌ཁན༌གུན༌ སུ༌ ཨིན༌ནོག༌? ཅི༌! ཏེ༌ མི༌གུན༌ སྡིག༌པ༌ ཅོ༌ཁན༌གུན༌ ཡང༌ ཏེ༌གུན༌ནི༌ རོ༌ རི༌སྟོང༌ངི༌ ནང༌ང༌ ལུས༌ཁན༌གུན༌ མ༌ནོག༌ག༌? 18 ཡང༌ དཀོན༌མཆོག༌གི༌ ཏེ༌གུན༌ ཁོང༌ངི༌ ངལ༌ཚོ༌སའེ༌ ནས༌སའེ༌ ནང༌ང༌ མ༌ནེ༌ ཞུགས༌ མི༌ཉན༌ མོལ༌ཏེ༌ ནའ༌ ཁུར༌ར༌ ཛད༌ ཟ༌ནེ༌, སུ༌ ཉམ༌པོ༌ ཞལ༌ཏ༌ སལ༌ལ༌ ཛད༌ཏེ༌ ཨིན༌ནོག༌? ཅི༌ ཏེ༌ མི༌གུན༌ ཁོང༌ངི༌ ཁའ༌ མ༌ཉན༌ཁན༌གུན༌ མ༌ནོག༌ག༌? 19 ཏེ༌བོའེ༌ཕིའ༌ ང༌དང༌གུན༌ནི༌ ཐོང༌ང༌ནོག༌, ཁོང༌གུན༌ནི༌ ཏད༌པ༌ མི༌ཅོ༌ཅེས༌པོའེ༌ ཞས༌ཏེ༌, ཁོང༌གུན༌ ངལ༌ཚོ༌སའེ༌ ནས༌སའེ༌ ནང༌ང༌ ཞུགས༌ མ༌ཉན༌ན༌ ཨིན༌པིན༌།

4

དཀོན༌མཆོག༌གི༌ ཞལ༌ཆད༌ ཛད༌ཁན༌ནི༌ ངལ༌ཚོ༌།

4:1-13

1 ངལ༌ཚོ༌སའེ༌ ནས༌སའེ༌ ནང༌ང༌ ཞུག༌ཅེས༌སི༌ དཀོན༌མཆོག༌གི༌ ཞལ༌ཆད༌པོ༌ ཏ༌རུང༌ངའང༌ ལུས༌ཏེ༌ ཡོད༌ པ༌སང༌, ང༌དང༌གུན༌ནི༌ ཕྲོ༌ནེ༌ སུ༌ཞིག༌གའང༌ ཏེ༌ ངལ༌ཚོ༌སའེ༌ ནས༌སའེ༌ ནང༌ང༌ ཞུག༌ མ༌ཞུགས༌ས༌, མི༌ལུས༌ཤེས༌སི༌ ཕིའ༌, ཤང༌ ཅོ༌ཤིག༌། 2 ཅིའ༌ཟེར༌ན༌ དཀོན༌མཆོག༌གི༌ ངལ༌ཚོ༌སའེ༌ ནས༌ས༌ གྲལ༌གྲིག༌ ཅོའ༌ ཛད༌ཁན༌ནི༌ གའ༌མོའེ༌ ནས༌ཚུལ༌བོ༌, ང༌དང༌ངི༌ ཕ༌མེས༌པོ༌གུན༌ལ༌ ཤད༌ཁན༌ ཙོགས༌ལ༌ ང༌དང༌གུན༌ནི༌ ཕིའང༌ ཤད༌ཏེ༌ ཨིན༌ནོག༌། ཨིན༌ནའང༌ འི༌བོ༌ ཁོང༌གུན༌ལ༌ ཕན༌ཐོགས༌ཅན༌ཞིག༌ མ༌གྱུར༌, ཅིའ༌ཟེར༌ན༌ ཁོང༌གུན༌ དཀོན༌མཆོག༌གི༌ ཁའ༌ཉན༌ཏེ༌ ཨིད༌ཤེས༌ ཅོ༌ཁན༌གུན༌ ཙོགས༌ མན༌པིན༌། * 3 ང༌དང༌ ཏད༌པ༌ ཅོ༌ཁན༌གུན༌ ཅིག༌པོ༌ ཁོང༌ངི༌ ངལ༌ཚོ༌སའེ༌ ནས༌སའེ༌ ནང༌ང༌ ཆ༌ཉན༌ན༌ནོག༌, ཀ༌ཟུག༌ དཀོན༌མཆོག༌གི༌ མོལ༌ཏེ༌ ཨིན༌ནོག༌,

“ངའེ༌ སྲོའེ༌ ནང༌ང༌ ནའ༌ ཁུར༌པིན༌། ‘ངའེ༌ ངལ༌ཚོ༌སའེ༌

ནས༌སའེ༌ ནང༌ང༌ ཁོང༌གུན༌ མ༌ནེ༌ ཞུགས༌ མི༌ཉན༌།’ ”✡

ཞན༌ དཀོན༌མཆོག༌གི༌ ཇིག༌རྟེན༌ ཛད༌དི༌ ཏུས༌ནེ༌ ཕར༌ལ༌, འི༌ ངལ༌ཚོ༌སའེ༌ ནས༌ས༌བོ༌ གྲལ༌གྲིག༌ ཛད༌ཏེ༌ ཨིན༌པིན༌། 4 ང༌དང༌ང༌ འི༌ ངལ༌ཚོ༌སའེ༌ ནས༌ས༌ གྲལ༌གྲིག༌ ཡོད༌ཁན༌བོ༌ གྱུས༌ཨིན༌ནོག༌, ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནས༌ས༌ཞིག༌གི༌ཀ༌, ཞག༌ རྡུན༌པའེ༌ ཞག༌གི༌ སྐོར༌ལ༌ བྲིའ༌ ཛད༌ཏེ༌ དུག༌, “ཆག༌ལས༌ ཚང༌མ༌ ཛད༌ཏེ༌ སྟིང༌ནེ༌ ཞག༌ རྡུན༌པའེ༌ ཞག༌ག༌ དཀོན༌མཆོག༌ ངལ༌ཚོའ༌ ཛདས༌།”✡ 5 ཨིན༌ནའང༌ སྔུན༌མ༌ ངའེ༌ བྲིས༌ཁན༌ ཙོགས༌ལ༌ དཀོན༌མཆོག༌གི༌ མོལ༌ལ༌ ཛདས༌, “ཁོང༌གུན༌ ངའེ༌ ངལ༌ཚོ༌སའེ༌ ནས༌སའེ༌ ནང༌ང༌ མ༌ནེ༌ ཞུགས༌ མི༌ཉན༌།”

6 དཀོན༌མཆོག༌གི༌ ངལ༌ཚོ༌ས༌བོ༌ ཏ༌རུང༌ངའང༌ མི༌གུན༌ ཡོང༌ཅེས༌ལ༌ ཕེས༌ཏེ༌ ཨིན༌ནོག༌, ཨིན༌ནའང༌ ཁའ༌ མི༌ཉན༌ཅེས༌པོའེ༌ ཞས༌ཏེ༌, གའ༌མོའེ༌ ནས༌ཚུལ༌ གོ༌མ༌རང༌ ཚོར༌ཁན༌གུན༌ ཏེ༌ནང༌ང༌ ཆ༌ མ༌ཉན༌། 7 དཀོན༌མཆོག༌གི༌ ངལ༌ཚོ༌སའེ༌ ནས༌སའེ༌ ནང༌ང༌ ཆ༌ཅེས༌ལ༌ ཡང༌ ཏུས༌ཤིག༌ ལྡམ༌མ༌ ཛདས༌, ཏེ༌ཏུས༌པོ༌ ནི༌ དི༌རིང༌ ཨིན༌ནོག༌། ཏུས༌ མང༌པོའེ༌ སྟིང༌ནེ༌ དཀོན༌མཆོག༌གི༌ གྱལ༌པོ༌ དཱ༌བིད༌ གྱུད༌ཏེ༌ འི༌བོ༌ ཤད༌ད༌ ཛདས༌, ཀ༌ཟུག༌གི༌ ངའེ༌ སྔུན༌ལ༌ བྲིས༌ཏེ༌ ཡོད༌།

“དི༌རིང༌ ཁྱོ༌ཞ༌གུན༌ལ༌ ཁོང༌ངི༌ སུང༌སྐད༌པོ༌ ཚོར༌ ཟ༌ནེ༌,

ཁྱོ༌ཞ༌གུན༌ནི༌ སྙིང༌ སྐྱོང༌པོ༌ གྱུར༌ མ༌ཅུག༌ཤིག༌།”✡

8 ཀལ༌ཏེས༌ ཡོ༌ཤུའ༌ ཨིས༌ར༌ཨེལ༌པ༌གུན༌ལ༌ ཏེ༌ ངལ༌ཚོ༌བོ༌ ཏང༌ཅེས༌སི༌ ནང༌ང༌ ཁྲངས༌པོ༌ ལུས༌པིན༌ན༌, ཏེ༌ནེ༌ དཀོན༌མཆོག༌གི༌ ཞན༌ཡང༌ ཞག༌ཤིག༌གི༌ སྐོར༌ལ༌ སྟིང༌ནེ༌ ཞལ༌ཏ༌ མ༌སལ༌ལ༌ ཡོད༌གྲོ༌། 9 ཏེ༌བོའེ༌ཕིའ༌ ངལ༌ཚོའེ༌ ཏུས༌པོ༌ † ཏ༌རུང༌ངའང༌ དཀོན༌མཆོག༌གི༌ མི༌གུན༌ནི༌ ཕིའ༌ ལུས༌ཏེ༌ ཨིན༌ནོག༌། 10 དཀོན༌མཆོག༌གི༌ ཇིག༌རྟེན༌ ཛད༌ཏེ༌ སྟིང༌ནེ༌ ངལ༌ཚོའ༌ ཛད༌ད༌ ཙོགས༌ལ༌, ཁོང༌ངི༌ ངལ༌ཚོ༌སའེ༌ ནས༌སའེ༌ ནང༌ང༌ ལེབ༌ཁན༌ ཚང༌མའ༌, ཁོང༌རང༌ངི༌ ལས༌གུན༌ནི༌ ཀ༌ནེ༌ ངལ༌ཚོ༌ ཐོབ༌ཨིན༌། 11 སོང༌པ༌སང༌ ངལ༌ཚོ༌སའེ༌ ནས༌སའེ༌ ནང༌ང༌ ལེབ༌ཅེས༌སི༌ ཕིའ༌, ང༌དང༌གུན༌ནི༌ རྩོན༌གྲུས༌ གྱལ༌ལ༌ ཅོ༌ཨིན༌། ཨིན༌ནའང༌ ཀལ༌ཏེས༌ ང༌དང༌གུན༌ནི༌ དཀོན༌མཆོག༌གི༌ ཁའ༌ མ༌ཉན༌ན༌, ཏེ༌ནེ༌ ང༌དང༌གུན༌ནའང༌ ཨིས༌ར༌ཨེལ༌པ༌གུན༌ ཙོགས༌ལ༌ ཁྲངས༌པོ༌ མི༌ལུས༌།

12 ཏན༌ཏན༌ལ༌ དཀོན༌མཆོག༌གི༌ བཀའ༌གུན༌ སོན༌པོ༌ དང༌ ཤེད༌ཅན༌ ཨིན༌ནོག༌། འི༌བོ༌ ནི༌ ཚང༌མའེ༌སང༌ ཁ༌ ནོན༌པོ༌ཅན༌ནི༌ ཟུར༌ཉིས༌ ཡོད༌ཁན༌ནི༌ ར༌འི༌ སང༌ ནོན༌པོ༌ ཡོད༌ཏེ༌ ཨིན༌ནོག༌, ཏེ༌བོའེ༌ སེམས༌ དང༌ སེམས༌ཉིད༌ ཡང༌ རུས༌པའེ༌ ཐུད༌ དང༌ རུས༌པའེ༌ སྐང༌ གུན༌ ཅད༌ཏེ༌ སོ༌སོ༌ ཛད༌ ཉན༌ན༌ནོག༌། ཏེ༌བོའེ༌ ང༌དང༌གུན༌ནི༌ ནང༌ཀུག༌གི༌ སམ༌ཚུལ༌ དང༌ དོད༌པ༌ གུན༌ ཕི༌ལོག༌ག༌ ཕིང༌ང༌ནོག༌། 13 དཀོན༌མཆོག༌གི༌ ཞངས༌ཁན༌ ཚང༌མའེ༌ ནང༌ནེ༌ ཅི༌ཞིག༌གའང༌ ཁོང༌ནེ༌ སྦས༌ཏེ༌ བོར༌ མི༌ཉན༌། ཁོང༌ངི༌ མིག༌གི༌ དུན༌ལ༌ ཅི༌ཚང༌མ༌ ཀབ༌ མ༌ཀབ༌བ༌ ཕེས༌ཏེ༌ ཡོད༌ཏེ༌ ཨིན༌ནོག༌, ཡང༌ ཁོང༌ངི༌ དུན༌ལ༌ ང༌དང༌གུན༌ནི༌ ལས༌ ཚང༌མའེ༌ རྩི༌རུག༌ ཏང༌གོས༌ཨིན༌།

མ༌ཤི༌ཀ༌ ནི༌ ང༌དང༌གུན༌ནི༌ བླ༌མ༌ ཆེན༌མོ༌ ཞུགས༌ཏེ༌ ཨིན༌ནོག༌།

4:14-5:10

14 ཏེ༌ནེ༌ ང༌དང༌གུན༌ལ༌ ནམ༌ཁའེ༌ ནང༌ང༌ ཞུགས༌ཁན༌ དཀོན༌མཆོག༌གི༌ སྲས༌ ཡེ༌ཤུ༌, བླ༌མ༌ ཆེན༌མོ༌ ཀྲག༌པོ༌ཞིག༌ ཡོད༌ པ༌སང༌, ང༌དང༌ངི༌ ཏད༌པའེ༌ སྤང༌པོ༌ ཏང༌ཁན༌བོའེ༌ཀ༌ སྟན༌པོ༌ ཐམས༌ཏེ༌ དུག༌ཤིག༌། 15 ང༌དང༌གུན༌ནི༌ འི༌ བླ༌མ༌ ཆེན༌མོའེ༌, ང༌དང༌གུན༌ སེམས༌སི༌ ནང༌ང༌ འུ༌ཐུགས༌ ཨིན༌ཁན༌བོ༌ ཁྱེན༌ན༌ ཛད༌ད༌ནོག༌། ཅིའ༌ཟེར༌ན༌ ང༌དང༌ ཙོགས༌ལ༌ ཁོང༌ངིའང༌ ཏེན༌ན༌ ཙོགས༌སི༌ ཚོད༌ལྟ༌གུན༌ ཉོངས༌, ཨིན༌ནའང༌ ཁོང༌ངི༌ སྡིག༌པ༌ ཅོའ༌ མ༌ཛདས༌། 16 ཏེན༌ན༌བོའེ༌ཕིའ༌ ང༌དང༌གུན༌ སྙིང༌རྗེ༌ཅན༌ནི༌ དཀོན༌མཆོག༌, ཁྲིས༌སི༌ཀ༌ ཞུགས༌ཏེ༌ ཡོད༌ཁན༌ ཡོད༌ས༌ ཧམ༌པ༌ ཉམ༌པོ༌ ཡོང༌ཤིག༌། ཏེ༌རུ༌ ཁོང༌ང༌ སྙིང༌རྗེ༌ སྐྱེས༌ཏེ༌ ང༌དང༌གུན༌ལ༌ སྒོས༌དོམ༌ ཡོད༌དི༌ ཏུས༌ལ༌ ཁོང༌ངི༌ ཐུག༌རྗེ༌ རོགས༌གུན༌ ཐོབ༌ཨིན༌།

5

1 མི༌གུན༌ནི༌ ཕྲོ༌ནེ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཡ༌ཧུ༌དཱ༌པའེ༌ བླ༌མ༌ ཆེན༌མོ༌ ཚང༌མའེ༌, མི༌གུན༌ནི༌ བྲེལ༌ དཀོན༌མཆོག༌ ཉམ༌པོ༌ ལུས༌ཤུག༌ཅེས༌ལ༌, ཁོང༌གུན༌ནི༌ ཚབས༌ ཅོས༌ཏེ༌ ལས༌ ཅོའ༌ནོག༌། བླ༌མ༌ ཆེན༌མོའེ༌ ཁག༌ ནི༌, མི༌གུན༌ནི༌ སྡིག༌པའེ༌ ཕིའ༌ སེམས༌ཅན༌ནི༌ སྲོག༌གི༌ ཆོད༌པ༌ དང༌ སྐྱེས༌ གུན༌ དཀོན༌མཆོག༌གི༌ སྐུན༌དུན༌ལ༌ ཕུལ༌ཅེས༌པོ༌ ཨིན༌ནོག༌། 2 བླ༌མ༌ ཆེན༌མོ༌ ཁོ༌རང༌གུན༌ནའང༌ སེམས༌སི༌ ནང༌ང༌ འུ༌ཐུགས༌ ཡོད༌ པ༌སང༌, མ༌ཤེས༌ས༌ སྡིག༌པ༌ ཅོ༌ཁན༌གུན༌ ཉམ༌པོ༌ བོལ༌མོ༌ དང༌ ཇམ༌པོ༌ ཉམ༌པོ༌ ལས༌ ཅོ༌ ཉན༌ན༌ནོག༌། 3 ཏེན༌ན༌བོའེ༌ཕིའ༌ ཁོའ༌ ཁོ༌རང༌ངི༌ སྡིག༌པ༌ མ༌ཚད༌, མི༌གུན༌ནི༌ སྡིག༌པའེ༌ ཕིའང༌ སྲོག༌གི༌ ཆོད༌པ༌ ཕུལ༌གོས༌ས༌ནོག༌།

4 བླ༌མ༌ ཆེན༌མོའེ༌ རྩི༌ཝ༌ཅན༌ནི༌ ཀོ༌ས༌ སུ༌ཞིག༌གིའང༌ ལེན༌ཉན༌ན༌ མ༌ནོག༌། འི༌ ཀོ༌སའེ༌ ཕིའ༌ ཁོའ༌ དཀོན༌མཆོག༌གི༌ ལྡམ༌མ༌ ཛད༌གོས༌ས༌ནོག༌, ཀ༌ཟུག༌ ཨ༌རོན༌ ཟེར༌ཁན༌བོ༌ ཨིན༌པིན༌། 5 ཏེན༌ན༌བོའེ༌ཕིའ༌ མ༌ཤི༌ཀའེ༌ ཁོང༌རང༌ངི༌ ཁོང༌རང༌ང༌ རྩི༌ཝ༌ ཐོབ༌ཅེས༌ལ༌, བླ༌མ༌ ཆེན༌མོ༌ ཅོའ༌ མ༌ཛདས༌། ཨིན༌ནའང༌ ཁོང༌ང༌

“ཁྱོ༌རང༌ ངའེ༌ བུ༌ཚ༌ ཨིན༌།

དི༌རིང༌ ང༌ ཁྱོ༌རང༌ངི༌ ཨ༌བ༌ གྱུར༌ཏེ༌ ཨིན༌།”✡

མོལ༌ཁན༌ནི༌ དཀོན༌མཆོག༌གི༌ ལྡམ༌མ༌ ཛད༌ཏེ༌ ཨིན༌ནོག༌། 6 ཞན༌ཡང༌ ནས༌ས༌ཞིག༌གི༌ ནང༌ང༌ དཀོན༌མཆོག༌གི༌ ཁོང༌ང༌ མོལ༌ལ༌ ཛདས༌,

“མེལ༌ཀ༌ཟེ༌དེག༌ ཙོགས༌ལ༌ ཁྱོ༌རང༌ ནི༌ ཏུས༌གྱུན༌ནི༌ ཕིའ༌ བླ༌མ༌བོ༌ ཨིན༌།”✡

7 ཡེ༌ཤུ༌ ཇིག༌རྟེན༌ནི༌ཀ༌ ཞུགས༌ཏེ༌ ཡོད༌ ཟ༌ནེ༌, ཁོང༌ངི༌ ཁོང༌ ཤི༌ཅེས༌སི༌ ཀ༌ནེ༌ སྐྱོབ༌བ༌ ཛད༌ཉན༌ཁན༌ནི༌ དཀོན༌མཆོག༌ག༌ ཆི༌མ༌ ཉམ༌པོ༌ ཀུ༌ཅོ༌ ཏང༌ཨིན༌, ཞུ༌ཝ༌ དང༌ མོས༌ལམ༌ ཕུལ༌ལ༌ ཛདས༌། ཁོང༌ངི༌ སྙིང༌ངི༌ ཐིལ༌ནེ༌ དཀོན༌མཆོག༌ག༌ ཀུས༌པ༌ ཛད༌ཏེ༌, ཁོང༌རང༌ དཀོན༌མཆོག༌གི༌ ཝང༌ངི༌ ཡོག༌ག༌ བོར༌ར༌ ཛད༌པ༌, དཀོན༌མཆོག༌གི༌ ཁོང༌ངི༌ མོས༌ལམ༌གུན༌ སན༌ན༌ ཛདས༌། 8 ཞན༌ ཡེ༌ཤུ༌ དཀོན༌མཆོག༌གི༌ སྲས༌ ཨིན༌ནའང༌, རྡུག༌ངལ༌ ཇུང༌ང༌ ཛད༌ཅེས༌པོའེ༌ ཀ༌ནེ༌, ཁོང༌ང༌ དཀོན༌མཆོག༌ག༌ ཁའ༌ཉན༌ཅེས༌པོ༌ ལོབས༌། 9 འིན༌ན༌གུན༌ནི༌ ཞས༌ཏེ༌ དཀོན༌མཆོག༌གི༌ ཁོང༌ང༌ ཕུན༌སུམ༌ཚོགས༌པའེ༌ བླ༌མ༌ ཆེན༌མོ༌ ཅོའ༌ ཛདས༌། ཡང༌ ཡེ༌ཤུ༌ ནི༌, ཁོང༌རང༌ངི༌ ཁའ༌ཉན༌ཁན༌གུན༌ལ༌, ཐའ༌མེད༌པའེ༌ ཐར༌པ༌ སལ༌ལ༌ ཛད༌ཁན༌བོ༌ ཨིན༌ནོག༌། 10 འིན༌ན༌བོའེ༌ ཞས༌ཏེ༌ མེལ༌ཀ༌ཟེ༌དེག༌ ཙོགས༌ལ༌ དཀོན༌མཆོག༌གི༌ ཁོང༌ང༌ བླ༌མ༌ ཆེན༌མོའེ༌ ཀོ༌སའེ༌ཀ༌ སྐོའ༌ ཛདས༌།

ཏད༌པའེ༌ ནང༌ང༌ ལྡན༌ཅེས༌ལ༌ བོདས༌།

5:11-6:12

11 མ༌ཤི༌ཀ༌ བླ༌མ༌ ཆེན༌མོའེ༌ སྐོར༌ལ༌ ཤད༌གྱུ༌ མང༌པོ༌ ཡོད༌ཏེའང༌, ཁྱོ༌ཞ༌གུན༌ལ༌ ཧ༌གོ༌ཅུག༌ཅེས༌ མ༌ ཀགས༌པོ༌ ཆ༌རུག༌, ཅིའ༌ཟེར༌ན༌ སེམས༌ཉིད༌དི༌ ཐོག༌ནེ༌ ཧ༌གོ༌ཅེས༌ལ༌ ཁྱོ༌ཞ༌གུན༌ འུ༌ཐུགས༌ དུག༌། 12 ཁྱོ༌ཞ༌གུན༌ ཏུས༌ མང༌པོ༌ཞིག༌ནེ༌ ཕར༌ལ༌ ཏད༌པ༌ཅན༌ ཨིན༌ པ༌སང༌, ཁྱོ༌ཞ༌གུན༌ནི༌ ཞན༌མ༌གུན༌ལ༌ ལབ༌ཞའ༌ ཏང༌གོ༌ཤེས༌ ཨིན༌ནོག༌། ཨིན༌ནའང༌ ཁྱོ༌ཞ༌གུན༌ལ༌ ཏ༌རུང༌ངའང༌ དཀོན༌མཆོག༌གི༌ བཀའ༌ཀྲང༌པོའེ༌ མག༌ལྡན༌བོ༌, ཡང༌གོ༌མ༌ནེ༌ ལབ༌ཁན༌ཞིག༌གི༌ སྒོས༌དོམ༌ ཡོད༌ཏེ༌ ཨིན༌ནོག༌། ཁྱོ༌ཞ༌གུན༌ལ༌ ཟན༌ མན༌པ༌, འོ༌མའེ༌ སྒོས༌དོམ༌ ཡོད༌ཏེ༌ ཨིན༌ནོག༌། 13 འོ༌མ༌ ཅིག༌པོ༌ ཐུང༌ཁན༌གུན༌ ཏ༌རུང༌ངའང༌ ཕྲུ༌གུ༌ ཆུ༌ངུན༌ ཙོགས༌ ཨིན༌ནོག༌, ཁོང༌གུན༌ལ༌ མི༌ཚེ༌ ཀྲང༌པོ༌ ཕུད༌ཅེས༌སི༌ ལབ༌ཞ༌གུན༌ ཤེས༌ས༌ མ༌ནོག༌། 14 ཁར༌ཇི༌ ནི༌ ལྡན༌ཁན༌གུན༌ནི༌ ཕིའ༌ ཨིན༌ནོག༌, ཀ༌གུན༌ནི༌ རྩོན༌གྲུས༌ ཅོ༌ཅེས༌པོའེ༌, ཀྲང༌པོ༌ དང༌ ངན༌པའེ༌ ཁྱད༌པོ༌ ཧ༌གོ༌ཐུབ༌ཏེ༌ ཨིན༌ནོག༌།

6

1 ཏེ༌བོའེ༌ཕིའ༌ ང༌དང༌གུན༌ གོ༌ཟུག༌གི༌ཀ༌ མ༌ཤི༌ཀའེ༌ སྐོར༌ལ༌ ལབ༌ཞ༌ ཐོབ༌ཁན༌གུན༌ནི༌ཀ༌ ཡང༌སྐྱར༌ ལོགས༌ཏེ༌ མ༌ཆའ༌, ཨིན༌ནའང༌ ལྡན༌ཏེ༌ སམ༌བ༌ཅན༌ རིག༌ གྱུར༌ཨིན༌། དེན༌བ༌ ང༌དང༌ང༌ ངན༌པའེ༌ ལས༌གུན༌ནི༌ ཀ༌ནེ༌ གྱོད༌པ༌ སྐྱེ༌ཅེས༌ ཡང༌ དཀོན༌མཆོག༌གི༌ ནང༌ང༌ ཏད༌པ༌ ཅོ༌ཅེས༌སི༌ གོ༌མའེ༌ ལབ༌ཞ༌ གུན༌ནེ༌ ཡང༌སྐྱར༌ གོ༌ཟུགས༌ ཅོ༌གོས༌ མེད༌ཏེ༌ ཨིན༌ནོག༌། 2 ཁྱོ༌ཞ༌གུན༌ལ༌ ཁྲུས༌ལེན༌ཅེས༌, ཐུག༌ཉིད༌དི༌ ཁྱུད༌གུན༌ ཐོབ༌ཅེས༌ལ༌ གོའེ༌ཀ༌ ལག༌པ༌ བོར༌ཅེས༌, ཤི༌ཁན༌གུན༌ སོན༌ཏེའ༌ ལང༌ཅེས༌ དང༌ ཐའ༌མེད༌པའེ༌ ཁྲིམས༌ཅད༌ གུན༌ནི༌ སྐོར༌ལ༌ ཏ༌རུང༌ མང༌ང༌ ལབ༌ཞ༌ ལེན༌གོས༌ མེད༌པ༌ ཨིན༌ནོག༌། 3 ཡང༌ དཀོན༌མཆོག༌གི༌ ཐུགས༌དོད༌ ཡོད༌ན༌ ང༌དང༌གུན༌ ལྡན༌ཁན༌ནི༌ ལབ༌ཞའེ༌ ནང༌ང༌ ཀེན༌ལ༌ ཆེན༌།

4 གྱོད༌པ༌ ཅོ༌ཅེས༌སི༌ ཕིའ༌ འི༌ མི༌གུན༌ ལོགས༌ཏེ༌ མ༌ནེ༌ ཁྱོང༌ཉན༌ན༌ མ༌ནོག༌, ཀ༌གུན༌ལ༌ མ༌ཤི༌ཀའེ༌ སྐོར༌ལ༌ ལོན༌བོའེ༌ ཧ༌གོ༌ གང༌པོ༌ ཡོད༌, ནམ༌ཁའེ༌ ཅིན༌ལབས༌གུན༌ནི༌ བྲོད༌ ཉོངས༌, ཡང༌ ཏམ༌པའེ༌ ཐུག༌ཉིད༌དི༌ ནང༌ང༌ དྲེས༌, 5 དཀོན༌མཆོག༌གི༌ བཀའ༌ ཟང༌པོའེ༌ ཡང༌ དཀོན༌མཆོག༌གི༌ གྱལ༌སྲིད༌ ཡོང༌ཅེས༌ཅན༌ནི༌ ཁྱུད༌གུན༌ནི༌ ཐོང༌ངོམས༌ ཡོད༌། 6 ཡང༌ སྟིང༌ནེ༌ ཁོང༌གུན༌ དཀོན༌མཆོག༌ནེ༌ བེ༌ཏེ༌ ཐག༌རིང༌ང༌ སོང༌། འི༌ཙོགས༌སི༌ མི༌གུན༌ གྱོད༌སེམས༌སི༌ ནང༌ང༌ ལོགས༌ཏེ༌ ཁྱོང༌ཉན༌ན༌ མ༌ནོག༌། དཀོན༌མཆོག༌གི༌ སྲས༌ ཕང༌ཅེས༌པོའེ༌, ཁོང༌གུན༌ནི༌ མ༌ཤི༌ཀའ༌ ཡང༌སྐྱར༌ རྐྱང༌ཤིང༌ངི༌ཀ༌ རྐྱང༌ཅེས༌ ཡང༌ མི༌གུན༌ནི༌ དུན༌ལ༌ ཁྲེལ༌བ༌ སྟན༌ཏེ༌ ཨིན༌ནོག༌།

7 ས༌ཀྱད༌དི༌ ནང༌ང༌ ཆར༌པ༌ ཐིམས༌ཏེ༌ ཞིང༌བད༌པ༌གུན༌ལ༌ སྟོན༌ཐོགས༌ གྱལ༌ལ༌ སྨིན༌ཅེས༌པོའེ༌ཀ༌ དཀོན༌མཆོག༌གི༌ ཅིན༌ལབས༌ ཡོད༌ཏེ༌ ཨིན༌ནོག༌། 8 ཨིན༌ནའང༌ ཚེར༌མང༌ དང༌ ལྗང༌ཙེར༌ སྐྱེ༌ཁན༌ནི༌ ཞིང༌, ཕན༌མི༌ཐོགས༌ཤིག༌ ཨིན༌ནོག༌། ཏེ༌ ཞིང༌བོའ༌ ངན༌ ཕོག༌ཏེ༌ མེའ༌ཏུག༌ག༌ ཛད༌ད༌ནོག༌།

9 ཅེས༌པའེ༌ ཛ༌འོ༌གུན༌ ཞན༌ ང༌ཞའེ༌ ཏེ༌ཙོགས༌སི༌ སྤེ༌ར༌ ཏང༌ནའང༌, ཁྱོ༌ཞ༌གུན༌ནི༌ མི༌ཚེ༌ ཕུད༌ཚུལ༌བོ༌ ཐར༌པ༌ ཐོབ༌ཅེས༌ཅན༌གུན༌ ཙོགས༌, ཡོད༌ཅེས༌ལ༌ ང༌ཞའ༌ ལོ༌ཁྱེལ༌ རག༌། 10 དཀོན༌མཆོག༌ ནི༌ མི༌འོས༌པ༌ ཛད༌ཁན༌ཞིག༌ ཞུགས༌ཏེ༌ མ༌ནོག༌། ཁྱོ༌ཞ༌གུན༌ནི༌ ཁོང༌ངི༌ ཏོན༌ལ༌ ཙམ༌ཤིག༌གི༌ རྩོན༌གྲུས༌ དང༌ ཞན༌ཡང༌ ཏད༌པ༌ཅན༌གུན༌ལ༌ རོགས༌ ཅོས༌, ཡང༌ ཏ༌རུང༌ངའང༌ ཅོ༌ཅེས༌པོའེ༌ དཀོན༌མཆོག༌ག༌ ཅེས༌པ༌ སྟན༌ཁན༌བོ༌, ཁོང༌ངི༌ མ༌ནེ༌ རྗེད༌ད༌ མི༌ཛད༌། 11 ཁྱོ༌ཞའ༌ སོན༌ཏེའ༌ ཡོད༌ ཟ༌ནེ༌, ཞན༌མ༌གུན༌ལ༌ ཅེས༌པ༌ ཅོ༌ཅེས༌པོ༌ ང༌ཞའེ༌ དོད༌པ༌ ཆེན༌མོ༌ ཨིན༌། ཏེ༌ཟུག༌ ཅོ༌ཅེས༌པོའེ༌ ཁྱོ༌ཞ༌གུན༌ནི༌ རེ༌ཝ༌ ཅོ༌ཁན༌བོ༌ དྲན༌དྲ༌ གྲུབ༌ ཐུབ༌ཨིན༌། 12 ཁྱོ༌ཞ༌གུན༌ ལས༌མི༌ལམ༌ གྱུར༌ མ༌གོས༌། ཨིན༌ནའང༌ ཏད༌པ༌ དང༌ སྙིང༌རུས༌ གུན༌ནི༌ ཞས༌ཏེ༌, དཀོན༌མཆོག༌གི༌ ཞལ༌ཆད༌ ཛད༌ཁན༌ ནོར༌སྐལ༌ལ༌, ཐོབ༌ཁན༌གུན༌ནི༌ སྤེའེ༌ཀ༌ གྲུལ༌ཅེས༌པོ༌ ང༌ཞའེ༌ དོད༌པ༌ ཨིན༌།

དཀོན༌མཆོག༌གི༌ ཞལ༌ཆད༌ ཨིད༌ཤེས༌ཅན༌།

6:13-20

13 དཀོན༌མཆོག༌གི༌ ཨབ༌ར༌ཧམ༌མ༌ ཞལ༌ཆད༌ ཛད༌ ཟ༌ནེ༌, ནའ༌ ཁུར༌ཅེས༌ལ༌ ཞན༌སུ༌ཞིག༌གའང༌ ཁོང༌ངི༌ སང༌ ཀྲག༌ག༌ཞིག༌ མེད༌ པ༌སང༌, དཀོན༌མཆོག༌གི༌ ཁོང༌རང༌ངི༌ ཚན༌ནི༌ ནང༌ང༌ ནའ༌ ཁུར༌ར༌ ཛད༌ཏེ༌ མོལས༌,

14 “ངའེ༌ ཏན༌ཏན༌ལ༌ ཁྱོ༌རང༌ང༌ ཅིན༌ལབས༌ ཏངས༌ཏེ༌

ཁྱོ༌རང༌ངི༌ པུར༌གྱུད༌གུན༌ མ༌མང༌པོ༌ ཕེལ༌ཅུག༌ཨིན༌།”✡

15 ཡང༌ ཨབ༌ར༌ཧམ༌མི༌ ཟོད༌པ༌ ཉམ༌པོ༌ སྲུངས༌པ༌, ཁོའ༌ དཀོན༌མཆོག༌གི༌ ཞལ༌ཆད༌ ཛད༌ཁན༌བོ༌ ཐོབ༌།

16 ནའ༌ ཁུར༌ ཟ༌ནེ༌, མི༌གུན༌ནི༌ ཁོ༌རང༌གུན༌ནི༌ སང༌ ཀྲག༌ག༌ཞིག༌གི༌ ནའ༌ ཁུར༌ར༌ནོག༌, ཡང༌ ནའ༌ ཁུར༌ཅེས༌པོའེ༌ ཁོང༌གུན༌ནི༌ ཟེར༌ཁན༌བོ༌ སྟན༌པོ༌ ཅོས༌ཏེ༌ ཟེར༌གྱུ༌ མེད༌ཁན༌ ཅོའ༌ནོག༌། 17 ཏེན༌ན༌ ཙོགས༌ལ༌, ཞལ༌ཆད༌ ཐོབ༌ཁན༌གུན༌ལ༌, དཀོན༌མཆོག༌ ཁོང༌རང༌ངི༌ ཐུགས༌སམ༌མི༌ ནང༌ང༌ མ༌ནེ༌ མི༌གྱུར༌ཅེས༌ ཨིན༌ཁན༌བོ༌, ཏན༌ཏན༌ སལ༌པོ༌ ཅོ༌ཅེས༌སི༌ ཕིའ༌ ཁོང༌ངི༌ ནའ༌ ཁུར༌ར༌ ཛདས༌། 18 ཏེ༌བོའེ༌ཕིའ༌ དཀོན༌མཆོག༌གི༌ ཞལ༌ཆད༌ ཛད༌ཁན༌ དང༌ ནའ༌ ཁུར༌ཁན༌ ཉིས༌ཀོའེ༌ ནང༌ང༌ གྱུར༌ཇ༌ མི༌ཛད༌, ཅིའ༌ཟེར༌ན༌ ཁོང༌ང༌ ཟུན༌ སལ༌ ཉན༌ཅེས༌ མ༌ནེ༌ མེད༌ཀྱག༌། ཏེ༌བོའེ༌ཕིའ༌ ང༌དང༌གུན༌ནི༌ ཐོབ༌ཅེས༌ཅན༌ནི༌ ཐར༌པའེ༌ རེ༌ཝ༌བོའ༌ ཐམས༌ཏེ༌, དཀོན༌མཆོག༌གི༌ ཆག༌གི༌ ཡོག༌ག༌ སྐྱོབ༌བ༌ ཛད༌ཅེས༌ལ༌ ཁོང༌ངི༌ ཆོགས༌ལ༌ བང༌ཏང༌ཁན༌ ང༌དང༌གུན༌ལ༌ ལོ༌ཁྱེལ༌ ཆེན༌མོ༌ བོར༌ཐུབ༌བ༌ནོག༌། 19 འི༌ རེ༌ཝ༌བོའེ༌ ང༌དང༌གུན༌ནི༌ སེམས༌པོ༌ སྟན༌པོ༌, མ༌ནེ༌ སྐུལ༌མི༌ཉན༌ཅེས༌སི༌ བྲག༌ * དང༌ཙོགས༌ ཅོའ༌ནོག༌, ཡང༌ ང༌དང༌གུན༌ ཡོ༌ལའེ༌ གྱབ༌བ༌, དཀོན༌མཆོག༌གི༌ ཚང༌མའེ༌སང༌ ཏམ༌པའེ༌ ནས༌ས༌བོའེ༌ ནང༌ང༌ ཁྲིད༌ཏེ༌ ཁྱེར༌ཨིན༌། 20 ཡེ༌ཤུ༌ ཏེ༌རུ༌ ང༌དང༌གུན༌ནི༌ ཏོན༌ལ༌ སྔུན༌ལ༌ སྐྱོད༌ ཚར༌ཏེ༌, མེལ༌ཀ༌ཟེ༌དེག༌ ཙོགས༌ལ༌ ཁོང༌ ཏུས༌གྱུན༌ནི༌ ཕིའ༌ ང༌དང༌གུན༌ནི༌ བླ༌མ༌ ཆེན༌མོ༌ གྱུར༌ར༌ ཛད༌ཏེ༌ ཨིན༌ནོག༌།

7

མེལ༌ཀ༌ཟེ༌དེག༌ ནི༌ ཨབ༌ར༌ཧམ༌མི༌ སང༌ ཀྲག༌ག༌ ཨིན༌།

7:1-15

1 མེལ༌ཀ༌ཟེ༌དེག༌ ནི༌ སེ༌ལམ༌ གྱལ༌སའེ༌ གྱལ༌པོ༌ དང༌ ཚང༌མའེ༌སང༌ ཀྲག༌པོ༌ དཀོན༌མཆོག༌གི༌ བླ༌མ༌ ཨིན༌པིན༌། ཨབ༌ར༌ཧམ༌མི༌ གྱལ༌པོ༌གུན༌ནི༌ གྱབ༌གལ༌ལ༌ མག༌ ཏངས༌ཏེ༌ གྱལ༌ཁའ༌ ཐོབ༌ཏེ༌ ལོགས༌ཏེ༌ ཡོངས༌ ཟ༌ནེ༌, མེལ༌ཀ༌ཟེ༌དེག༌ག༌ ཁོང༌ ཐུག༌, ཡང༌ ཁོང༌ངི༌ ཨབ༌ར༌ཧམ༌མ༌ ཅིན༌ལབས༌ སལས༌། 2 ཏེ༌ནེ༌ ཨབ༌ར༌ཧམ༌མི༌ མག༌གི༌ ནང༌ང༌ ཐོབ༌ཁན༌ ནོར༌ ཚང༌མའེ༌ ནང༌ནེ༌ རྕུ༌ཁག༌ཅིག༌, མེལ༌ཀ༌ཟེ༌དེག༌ག༌ ཕུལས༌། མེལ༌ཀ༌ཟེ༌དེག༌ མིང༌བོའེ༌ ཏོན༌ ཏང༌པོ༌ ནི༌, “གྱལ༌པོ༌ ཀྲང༌པོ༌” ཡང༌ སེ༌ལམ༌མི༌ གྱལ༌པོའེ༌ ཏོན༌བོ༌ ནི༌, “ཞི༌དེའེ༌ གྱལ༌པོ༌” ཨིན༌ནོག༌། 3 ཁོང༌ངི༌ ཨ༌བ༌, ཨ༌མ༌ ཡ༌ ཕ༌མེས༌པོ༌ མ༌ཚད༌, ཁོང༌ སྐྱེ༌ཅེས༌ ཡ༌ ཤི༌ཅེས༌སི༌ སྐོར༌ལ༌ ཅའང༌ ཤད༌གྱུ༌ མེད༌ཏེ༌ ཨིན༌ནོག༌། དཀོན༌མཆོག༌གི༌ སྲས༌ ཙོགས༌ལ༌ ཁོང༌ ཏུས༌གྱུན༌ བླ༌མ༌ཞིག༌ ལུས༌།

4 སམ༌བ༌ ཏོང༌ཤིག༌གའང༌, མེལ༌ཀ༌ཟེ༌དེག༌ ཙམ༌ཤིག༌གི༌ ཀྲག༌པོ༌ ཞུགས༌ཏེ༌ མ༌ནོག༌། ཨིས༌ར༌ཨེལ༌ལི༌ ཕ༌མེས༌པོ༌ མིང༌ཅན༌ ཨབ༌ར༌ཧམ༌མིའང༌ མག༌གི༌ ནང༌ང༌ ཐོབ༌ཁན༌ ཚང༌མའེ༌ ནང༌ནེ༌ རྕུ༌ཁག༌ཅིག༌ ཁོང༌ང༌ ཕུལས༌། 5 ཏ༌ མོ༌ཟེས༌སི༌ ཁྲིམས༌ ནང༌ཞིན༌ལ༌, ལི༌ཝི༌ པུར༌གྱུད༌ནེ༌ ཨིན༌ཁན༌ནི༌ བླ༌མ༌གུན༌ནི༌ ཨིས༌ར༌ཨེལ༌པ༌གུན༌ནི༌ ཀ༌ནེ༌ རྕུ༌ཁག༌ཅིག༌ ལྡུ༌ཆོགས༌སད༌པིན༌, ཀ༌གུན༌ནའང༌ ཨབ༌ར༌ཧམ༌མི༌ པུར༌གྱུད༌ ཨིན༌ནོག༌། 6 ཨིན༌ནའང༌ ལི༌ཝི༌པའེ༌ པུར༌གྱུད༌ནེ༌ མན༌ཁན༌ནི༌ མེལ༌ཀི༌ཟེ༌དེག༌གིའང༌ ཨབ༌ར༌ཧམ༌མི༌ ཀ༌ནེ༌ རྕུ༌ཁག༌ཅིག༌ ལེན༌ཏེ༌ དཀོན༌མཆོག༌གི༌ ཞལ༌ཆད༌ ཐོབ༌ཁན༌ནི༌ ཨབ༌ར༌ཧམ༌མའ༌ ཅིན༌ལབས༌ ཏངས༌། 7 ཡང༌ ཐེ༌ཚོམས༌ མ༌ནེ༌ མེད༌པ༌, ཅིན༌ལབས༌ ཏང༌ཁན༌བོ༌ ཅིན༌ལབས༌ ལེན༌ཁན༌བོའེ༌ སང༌ ཆེའ༌ ཨིན༌ནོག༌།

8 རྕུ༌ཁག༌ཅིག༌ ལེན༌ཁན༌ནི༌ བླ༌མ༌གུན༌, ཤིའ༌ནོག༌, ཨིན༌ནའང༌ མེལ༌ཀ༌ཟེ༌དེག༌ བླ༌མ༌གུན༌ནི༌ སང༌ ཀྲག༌ག༌ ཨིན༌ནོག༌, ཅིའ༌ཟེར༌ན༌ སུང༌རབས༌སི༌ ནང༌ང༌ ཁོང༌ ཤི༌ཁན༌ནི༌ སྐོར༌ལ༌ བྲིས༌ཏེ༌ མེད༌ པ༌སང༌, ཁོང༌ ཏུས༌གྱུན༌ སོན༌ཏེའ༌ ལུས༌ཁན༌ ཐེའ༌ནོག༌། 9 འི༌བོའང༌ ཟེར༌ཉན༌ཅེས༌ ཨིན༌ནོག༌, རྕུ༌ཁག༌ཅིག༌ ལེན༌ཁན༌ནི༌ ལི༌ཝི༌པ༌གུན༌ནི༌ མེལ༌ཀ༌ཟེ༌དེག༌ག༌ རྕུ༌ཁག༌ཅིག༌ ཏངས༌ཏེ༌ ཨིན༌ནོག༌, ནམ༌ ཁོང༌གུན༌ནི༌ ཕ༌མེས༌པོ༌ ཨབ༌ར༌ཧམ༌མི༌ མེལ༌ཀ༌ཟེ༌དེག༌ག༌ རྕུ༌ཁག༌ཅིག༌ ཕུལས༌། 10 ཅིའ༌ཟེར༌ན༌ མེལ༌ཀ༌ཟེ༌དེག༌ ཨབ༌ར༌ཧམ༌མ༌ ཐུག༌ ཟ༌ནེ༌, ལི༌ཝི༌པ༌གུན༌ མ༌སྐྱེའ༌ ཨིན༌པིན༌, ཨིན༌ནའང༌ ཁོང༌གུན༌ནི༌ ཕ༌མེས༌པོ༌, ཨབ༌ར༌ཧམ༌མི༌ ཁྲག༌གི༌ ནང༌ང༌ ཁོང༌གུན༌ ཡོད༌ཏེ༌ ཨིན༌པིན༌།

11 ཀལ༌ཏེས༌ ཁྲིམས༌སི༌ མག༌ལྡན༌ ཨིན༌ཁན༌ནི༌ ལི༌ཝི༌པའེ༌ པུར༌གྱུད༌ བླ༌མའེ༌ ལས༌གུན༌ གྱུད༌ཏེ༌, དཀོན༌མཆོག༌གི༌ དུན༌ལ༌ ཁྲངས༌པོ༌ གྱུར༌ཐུབ༌བད༌པིན༌ན༌, ཏེ༌ནེ༌ ཅི༌ཕིའ༌ དཀོན༌མཆོག༌ག༌ ཡང༌ སོ༌སོ༌ བླ༌མའེ༌ རིག༌ཤིག༌ ཙུག༌ག༌ ཛད༌གོས༌, ཀ༌ བླ༌མ༌བོ༌ ཨ༌རོན༌ནི༌ གྱུད༌ནེ༌ མན༌པ༌ མེལ༌ཀ༌ཟེ༌དེག༌ ཙོགས༌ ཨིན༌པིན༌།

12 ཏ༌ ནམ༌ བླ༌མའེ༌ གྱུད༌བོ༌ གྱུར༌ན༌ ཏེ༌ནེ༌ ཁྲིམས༌སི༌ ནང༌ངའང༌ གྱུར༌ཇ༌ ཡོང༌གོས༌། 13 ངའེ༌ སྤེ༌ར༌ ཏང༌ཁན༌ནི༌ བླ༌མ༌བོ༌ ལི༌ཝི༌ པུར༌གྱུད༌ནེ༌ མན༌པ༌, ཞན༌ཡང༌ པུར༌གྱུད༌ཤིག༌ནེ༌ ཨིན༌ནོག༌, ཀ༌གུན༌ནི༌ ཆོད༌ཁྲི༌ཀ༌ མ༌ནེ༌ ཞབས༌ཏོག༌ མ༌ཞུའ༌ ཨིན༌པིན༌། 14 ངའེ༌ ཟེར༌ཅེས༌སི༌ ཏོན༌བོ༌ ནི༌, ང༌དང༌གུན༌ནི༌ གཙོ༌བོ༌ ཡེ༌ཤུ༌ ཡ༌ཧུ༌དཱའེ༌ པུར༌གྱུད༌ནེ༌ སྐྱོད༌ད༌ ཛད༌ཏེ༌ ཨིན༌ནོག༌། ཡང༌ མོ༌ཟེས༌སི༌, ཏེ༌ པུར༌གྱུད༌ནེ༌ བླ༌མ༌ སྐྱོད༌ཁན༌ནི༌ སྐོར༌ལ༌ མ༌ནེ༌ མོལ༌ལ༌ ཛད༌ཏེ༌ མི༌དུག༌།

ཡེ༌ཤུ༌ ནི༌ མེལ༌ཀ༌ཟེ༌དེག༌ ཙོགས༌ ཨིན༌ནོག༌།

7:15-28

15 མེལ༌ཀ༌ཟེ༌དེག༌ ཙོགས༌ལ༌ བླ༌མ༌ སོ༌སོ༌ཞིག༌ ཇུང༌ཅེས༌པོའེ༌, འི༌ གྱུར༌ཇ༌བོ༌ མ༌ སལ༌པོ༌ སོང༌ཏེ༌ ཨིན༌ནོག༌། 16 ཁྲིམས༌ ནང༌ཞིན༌ ལི༌ཝིའི༌ པུར༌གྱུད༌ནེ༌ ཡིན༌ཅེས༌པོའེ༌, གཙོ༌བོ༌ ཡེ༌ཤུ༌ བླ༌མ༌ གྱུར༌ར༌ མ༌ཛདས༌, ཨིན༌ནའང༌ མ༌ནེ༌ ཤིག༌ མི༌ཉན༌ཅེས༌སི༌ ཁྱུད༌ཅན༌ མི༌ཚེའེ༌ ཞས༌ཏེ༌, ཁོང༌ བླ༌མ༌ གྱུར༌ར༌ ཛདས༌། 17 ཏམ༌པའེ༌ སུང༌རབས༌སི༌ ནང༌ང༌ ཁོང༌ངི༌ སྐོར༌ལ༌, “མེལ༌ཀ༌ཟེ༌དེག༌ ཙོགས༌ལ༌ ཉེ༌རང༌ ཏུས༌གྱུན༌ནི༌ ཕིའ༌ བླ༌མ༌ ཨིན༌”✡ མོལ༌ཏེ༌ ཡོད༌ཏེ༌ ཨིན༌ནོག༌།

18 འོ༌ན༌, བླ༌མ༌ གྱུར༌ཅེས༌ལ༌, སྔུན༌མའེ༌ སྒོས༌དོམ༌གུན༌ ཐེན༌ཏེ༌ མེད༌ཏེ༌ ཨིན༌ནོག༌, ཅིའ༌ཟེར༌ན༌ ཏེ༌བོ༌ འུ༌ཐུགས༌ དང༌ ཕན༌མི༌ཐོགས༌ ཡོད༌པིན༌། 19 ཁྲིམས༌སི༌ ཅི༌ཞིག༌གའང༌ ཕུན༌སུམ༌ཚོགས༌པ༌ ཅོ༌ མ༌ཉན༌། ཨིན༌ནའང༌ ཏ༌ དག༌ས༌ ང༌དང༌གུན༌ལ༌ སྔུན༌ནི༌ སང༌ རེ༌ཝ༌ མང༌ང༌ ཀྲག༌པོ༌ཞིག༌ ཡོད༌ཏེ༌ ཨིན༌ནོག༌, ཀ༌བོའེ༌ ང༌དང༌གུན༌ དཀོན༌མཆོག༌ དང༌ ཉེ༌མོའ༌ ཁྱེར༌ར༌ནོག༌།

20 དཀོན༌མཆོག༌གི༌ ནའ༌ ཁུར༌ར༌ ཛད༌ཏེ༌ འི༌བོ༌ སྟན༌པོ༌ ཛདས༌། ཨ༌རོན༌ནི༌ པུར༌གྱུད༌ ཏེ༌ཙོགས༌སི༌ ནའ༌ མ༌ཁུར༌ར༌ བླ༌མ༌ གྱུར༌ཏེ༌ ཨིན༌ནོག༌། 21 ཨིན༌ནའང༌ ཡེ༌ཤུ༌ ནའ༌ ཉམ༌པོ༌ བླ༌མ༌ གྱུར༌ར༌ ཛདས༌, ནམ༌ ཁོང༌ང༌ དཀོན༌མཆོག༌གི༌ མོལས༌,

“གཙོ༌བོ༌ དཀོན༌མཆོག༌གི༌ ནའ༌ ཁུར༌ར༌ ཛདས༌,

ཡང༌ ཁོང༌ངི༌ ཏེ༌བོ༌ ཅག༌ག༌ མི༌ཛད༌,

‘ཁྱོ༌རང༌ ཏུས༌གྱུན༌ནི༌ ཕིའ༌ བླ༌མ༌ ཨིན༌།’ ”✡

22 ཏེ༌ ནའ༌བོའེ༌ ཞས༌ཏེ༌ དཀོན༌མཆོག༌གི༌ ང༌དང༌གུན༌ལ༌ ཆད༌དོན༌ མ༌ གྱལ༌ལ༌ཞིག༌ ཛད༌ཁན༌བོ༌, ཡེ༌ཤུའི༌ ཏན༌ཏན༌ ཅོའ༌ ཛདས༌།

23 སྔུན༌མའེ༌ ཚིར༌ཀའེ༌ ནང༌ང༌, བླ༌མ༌ མང༌པོ༌ཞིག༌ ཡོད༌ཏེ༌ ཨིན༌ནོག༌, ཅིའ༌ཟེར༌ན༌ ཤི༌ཅེས༌པོའེ༌ ཁོང༌གུན༌ལ༌ བླ༌མའེ༌ ལས༌པོ༌ ཏུས༌གྱུན༌ནི༌ ཕིའ༌ ཅོ༌ མ༌ཉན༌། 24 ཨིན༌ནའང༌ ཡེ༌ཤུ༌ ཏུས༌གྱུན༌ སོན༌ཏེའ༌ ལུས༌ པ༌སང༌, ཁོང༌ངི༌ བླ༌མའེ༌ ཆག༌ལས༌པོ༌ ཏུས༌གྱུན༌ ལུས༌ས༌ ཛད༌ཨིན༌། 25 ཏེ༌བོའེ༌ཕིའ༌ ཁོང༌ གྱུད༌ཏེ༌, དཀོན༌མཆོག༌གི༌ཀ༌ ཡོང༌ཁན༌གུན༌ ཁོང༌ངི༌ ཏུས༌གྱུན༌ནི༌ ཕིའ༌ སྐྱོབ༌ ཐུབ༌ཨིན༌། ཏེ༌ མི༌གུན༌ནི༌ ཕིའ༌ དཀོན༌མཆོག༌ག༌ ཞུ༌ཝ༌ ཕུལ༌ཅེས༌ལ༌, ཁོང༌ ཏུས༌གྱུན༌ ཞུགས༌ས༌ ཛད༌ད༌ནོག༌།

26 ཏེ༌ཙོགས༌སི༌ བླ༌མ༌ ཆེན༌མོའེ༌ ང༌དང༌ངི༌ སྒོས༌དོམ༌གུན༌ གྲུབ༌ ཅུག༌ག༌ནོག༌། ཁོང༌ ནི༌, ཏམ༌པ༌, སྐྱོན༌མེད༌, རྩང༌མ༌, སྡིག༌ཅན༌གུན༌ནེ༌ སོ༌སོ༌ ཕེའ༌ ཛད༌ཁན༌ དང༌ ནམ༌ཁའེ༌ ནང༌ང༌ རྩི༌ཝ༌ ཆེ༌ཤོག༌ཅན༌ནི༌ ཀོ༌ས༌ ཐོབ༌བ༌ ཛད༌ཁན༌བོ༌ ཞུགས༌ཏེ༌ ཨིན༌ནོག༌། 27 ཞན༌ བླ༌མ༌ ཆེན༌མོ༌གུན༌ ཙོགས༌ལ༌ ཁོང༌ང༌ གོ༌མ༌ ཁོ༌རང༌ངི༌ སྡིག༌པ༌, ཏེ༌ནེ༌ ཞན༌མི༌གུན༌ནི༌ སྡིག༌པའེ༌ ཕིའ༌, ཞག༌ཏང༌ སྲོག༌གི༌ ཆོད༌པ༌ ཕུལ༌གོས༌ མེད༌པ༌ ཨིན༌ནོག༌, ཅིའ༌ཟེར༌ན༌ ཡེ༌ཤུའི༌ ཁོང༌རང༌ ལན༌ཅིག༌ མི༌ཚང༌མའེ༌ ཕིའ༌ སྲོག༌གི༌ ཆོད༌པ༌ ཕུལ༌ལ༌ ཛདས༌། 28 ཁྲིམས༌སི༌ འུ༌ཐུགས༌ཅན༌ནི༌ བླ༌མ༌ ཆེན༌མོ༌གུན༌ སྐོའ༌ནོག༌། ཨིན༌ནའང༌ ཁྲིམས༌སི༌ སྟིང༌ནེ༌ དཀོན༌མཆོག༌གི༌ ནའ༌ ཉམ༌པོ༌ ཁོང༌རང༌ངི༌ སྲས༌ ལྡམ༌མ༌ ཛདས༌, ཡང༌ ཁོང༌ངི༌ སྲས༌པོ༌ ཕུན༌སུམ༌ཚོགས༌པའེ༌ བླ༌མ༌ ཆེན༌མོ༌ ཏུས༌གྱུན༌ནི༌ ཕིའ༌ ཅོའ༌ ཛདས༌།

8

མ༌ཤི༌ཀ༌ ནི༌ ང༌དང༌གུན༌ནི༌ བླ༌མ༌ ཆེན༌མོ༌ ཞུགས༌ཏེ༌ ཨིན༌ནོག༌།

8:1-13

1 ངའེ༌ ཟེར༌ཅེས༌སི༌ ཏོན༌བོ༌ ནི༌, ང༌དང༌གུན༌ལ༌ བླ༌མ༌ ཆེན༌མོ༌ཞིག༌ ཡོད༌ཏེ༌ ཨིན༌ནོག༌། ཁོང༌ ནི༌ ནམ༌ཁའེ༌ ནང༌ང༌ ཟིར༌རྗིད༌ཅན༌ནི༌ དཀོན༌མཆོག༌གི༌ ཞུགས༌ཁྲིས༌སི༌ ཡས༌ ཆོགས༌ལ༌ རྩི༌ཝ༌ཅན༌ནི༌ ནས༌སའེ༌ཀ༌ ཞུགས༌ཁན༌བོ༌ ཨིན༌། 2 ཡང༌ ནམ༌ཁའེ༌ ཀུར༌, ངོས༌པོའེ༌ ཅོལ༌སའེ༌ ནས༌སའེ༌ ནང༌ང༌ བླ༌མའེ༌ ཚུལ༌ལ༌ ཞབས༌ཏོག༌ ཞུའ༌ ཛད༌ད༌ནོག༌, ཀ༌བོ༌ མིའི༌ མ༌ཅོའ༌ གཙོ༌བོ༌ དཀོན༌མཆོག༌གི༌ ཅོའ༌ ཛད༌ཏེ༌ ཨིན༌ནོག༌།

3 བླ༌མ༌ ཆེན༌མོ༌ ཚང༌མ༌, སྐྱེས༌ དང༌ སྲོག༌གི༌ ཆོད༌པ༌ གུན༌ ཕུལ༌ཅེས༌ལ༌ སྐོའ༌ ཛད༌ པ༌སང༌, ང༌དང༌གུན༌ནི༌ ནམ༌ཁའེ༌ བླ༌མ༌ ཆེན༌མོའང༌ ཕུལ༌ཅེས༌ལ༌ ཆོད༌པ༌ཞིག༌ ཡོང༌གོས༌། 4 ཀལ༌ཏེས༌ ཁོང༌, འི༌ ཇིག༌རྟེན༌ནི༌ཀ༌ ཞུགས༌ཏེ༌ ཡོད༌པིན༌ན༌ ཏེ༌ནེ༌ ཁོང༌ བླ༌མ༌ཞིག༌ ཨིན༌ ཁོ༌རང༌ མན༌གྲོ༌, ཅིའ༌ཟེར༌ན༌ འི༌རུ༌ ཁྲིམས༌ ནང༌ཞིན༌ ཆོད༌པ༌ ཕུལ༌ཁན༌ནི༌ བླ༌མ༌གུན༌ ཡོད༌ཏེ༌ ཨིན༌ནོག༌། 5 བླ༌མ༌གུན༌ནི༌ ཞབས༌ཏོག༌ ཞུ༌ཨིན༌ ཅོལ༌སའེ༌ ནས༌ས༌བོ༌ ནམ༌ཁའེ༌ ནང༌ང༌ ཡོད༌ཁན༌ནི༌ ངོས༌མ༌བོའེ༌ ཀྲིབ༌ཀྱག༌ ཙོགས༌ཤིག༌ ཨིན༌ནོག༌། ཏེན༌ན༌བོའེ༌ཕིའ༌ མོ༌ཟེས༌སི༌ ཀུར༌ ཅོ༌ཅེས༌པོ༌ གོ༌ཟུག༌ ཅོ༌ ཟ༌ནེ༌, དཀོན༌མཆོག༌གི༌ ཁོའ༌ སྤང༌པུད༌ད༌ ཛད༌ཏེ༌ མོལས༌, “ངའེ༌ ཁྱོ༌རང༌ང༌ རི༌ཀ༌ ཤད༌ཁན༌ ནང༌ཞིན༌, ཏེ༌ ཀུར༌བོ༌ ཅོ༌ཅེས༌སི༌ ནང༌ང༌ ཚིར༌ དང༌ ཀུར༌རི༌ རིང༌ དང༌ ཞང༌ ཚང༌མ༌ ཏན༌ཏན༌ ཅོ༌གོས༌།”✡

6 ཨིན༌ནའང༌ ཏ༌ དཀོན༌མཆོག༌གི༌ ང༌དང༌ངི༌ བླ༌མ༌ ཆེན༌མོ༌ ཡེ༌ཤུའ༌, སྔུན༌མའེ༌ བླ༌མ༌གུན༌ནི༌ སང༌ མང༌ང༌ གྱས༌པ༌ ཞབས༌ཏོག༌ ཞུ༌ཅེས༌ཤིག༌ སལ༌ལ༌ ཛད༌ཏེ༌ ཨིན༌ནོག༌། ཏེན༌ན༌ ཙོགས༌ལ༌ ཁོང༌ངི༌ དཀོན༌མཆོག༌ དང༌ ང༌དང༌གུན༌ནི༌ པར༌ལ༌ ཆད༌དོན༌ སོ༌མ༌ ཛད༌ཁན༌བོ༌ སྔུན༌མའེ༌ སང༌ གྱས༌ས༌ ཨིན༌ནོག༌། ཏེ༌བོའེ༌ ནང༌ང༌ དཀོན༌མཆོག༌གི༌ ཀ༌ནེ༌ ང༌དང༌ང༌ ཐོབ༌ཅེས༌ཅན༌ནི༌ ཅིན༌ལབས༌གུན༌, མང༌ང༌ གྱས༌ས༌ ཞལ༌ཆད༌ཞིག༌གི༌ཀ༌ སྟེན༌ཏེ༌ ཨིན༌ནོག༌།

7 ཀལ༌ཏེས༌ གོ༌མའེ༌ ཆད༌དོན༌བོ༌ སྐྱོན༌མེད༌ཤིག༌ ཡོད༌པིན༌ན༌, ཏེ༌ནེ༌ ཏེ༌བོའེ༌ ཚབས༌ལ༌ ཆད༌དོན༌ ཉིས༌པའེ༌ སྒོས༌དོམ༌ མེད༌གྲོ༌། 8 ཨིན༌ནའང༌ དཀོན༌མཆོག༌གི༌ མི༌གུན༌ནི༌ ནང༌ང༌ སྐྱོན༌ ཟིགས༌པ༌ མོལས༌,

“ཞག༌པོ༌ ལེབ༌པིན༌ ཨིན༌ནོག༌ གཙོ༌བོ༌ དཀོན༌མཆོག༌གི༌ མོལས༌,

ངའེ༌ ཨིས༌ར༌ཨེལ༌ དང༌ ཡ༌ཧུ༌དཱ༌པ༌ མི༌གུན༌ ཉམ༌པོ༌ ཆད༌དོན༌ སོ༌མ༌ཞིག༌ ཅོ༌ཨིན༌།

9 འི༌ ཆད༌དོན༌བོ༌ ངའེ༌ ཁོང༌གུན༌ནི༌ ཕ༌མེས༌པོ༌གུན༌ ཉམ༌པོ༌ ཅོ༌ཁན༌བོ༌ ཙོགས༌ མི༌ཡོང༌,

ཀ༌ཟ༌ནེ༌ ངའེ༌ ཁོང༌གུན༌ལ༌ ལག༌པ༌ ཐམས༌ཏེ༌ ཨི༌ཇིབ༌ནེ༌ ཕི༌ལོག༌ག༌ ཁྲིད༌ཏེ༌ ཁྱེར༌པིན༌།

ཁོང༌གུན༌ ངའེ༌ ཆད༌དོན༌བོའེ༌ ནང༌ང༌ ཨིད༌ཤེས༌ཅན༌ མ༌ལུས༌པ༌,

ངའེ༌ ཁོང༌གུན༌ལ༌ གྱབ༌ གྱུར༌པིན༌, གཙོ༌བོའེ༌ མོལས༌།

10 ཨིན༌ནའང༌ ཏེ༌སྟིང༌ནེ༌ འི༌བོ༌ ནི༌ ཨིས༌ར༌ཨེལ༌པ༌གུན༌ ཉམ༌པོ༌

ཅོ༌ཅེས༌ཅན༌ནི༌ ཆད༌དོན༌ སོ༌མ༌ཞིག༌ ཨིན༌, གཙོ༌བོའེ༌ མོལས༌།

ངའེ༌ ང༌རང༌ངི༌ ཁྲིམས༌གུན༌ ཁོང༌གུན༌ནི༌ སམ༌བའེ༌ ནང༌ང༌ ཅུག༌ཨིན༌

ཡང༌ ངའེ༌ ཁོང༌གུན༌ནི༌ སྙིང༌གུན༌ནི༌ ནང༌ང༌ བྲི༌ཨིན༌།

ང༌ ཁོང༌གུན༌ནི༌ དཀོན༌མཆོག༌, ཡང༌ ཁོང༌གུན༌ ངའེ༌ མི༌གུན༌ གྱུར༌ཨིན༌།

11 ཡང༌ ཁོང༌གུན༌ནི༌ ཁོ༌རང༌ངི༌ ཁྱིམ༌ཚེས༌པ༌གུན༌ མ༌ཚད༌ ཉེན༌གུན༌ལའང༌

‘ཁྱོ༌ཞའེ༌ གཙོ༌བོ༌ དཀོན༌མཆོག༌ ཤེས༌གོས༌’ ཟེར༌ཏེ༌ ལབ༌གོས༌ མི༌ཡོང༌།

ཅིའ༌ཟེར༌ན༌ ཉམ༌ཤུང༌ནེ༌ ཀྲག༌པོ༌ ཚོག༌པ༌, ཁོང༌ ཚང༌མའེ༌ ངའ༌ ཤེས༌ཨིན༌།

12 ཡང༌ ངའེ༌ ཁོང༌གུན༌ནི༌ ངན༌པ༌གུན༌ལ༌ ཤགས༌པ༌ ཏང༌ཨིན༌

ཡང༌ ངའེ༌ ཁོང༌གུན༌ནི༌ སྡིག༌པ༌གུན༌ མ༌ནེ༌ ཨིད༌ཏུ༌ མི༌བོར༌།”✡

13 དཀོན༌མཆོག༌གི༌ ཆད༌དོན༌ “སོ༌མའེ༌” ཞལ༌ཏ༌ སལ༌ལ༌ ཛད༌ ཟ༌ནེ༌, ཁོང༌ངི༌ སྔུན༌མའེ༌ ཆད༌དོན༌བོའེ༌ སྒོས༌དོམ༌ མེད༌ཁན༌བོ༌ སྟན༌ན༌ནོག༌། ཡང༌ སྙིང༌པ༌ དང༌ ཕན༌མི༌ཐོགས༌ གུན༌ གྱོགས༌པ༌ མེད༌ཁན༌ ཆའ༌ནོག༌།

9

ཇིག༌རྟེན༌ནི༌ ཅོལ༌སའེ༌ ནས༌ས༌།

9:1-10

1 དཀོན༌མཆོག༌གི༌ ཨིས༌ར༌ཨེལ༌པ༌གུན༌ ཉམ༌པོ༌ ཛད༌ཁན༌ནི༌ ཞལ༌ཆད༌ ཏང༌པོ༌བོའ༌, ཅོལ༌ཅེས༌སི༌ ཁྲིམས༌ དང༌, ཅོལ༌སའེ༌ ནས༌ས༌ ཡོད༌ཏེ༌ ཨིན༌ནོག༌། 2 ཏེ༌ ཅོལ༌ཅེས༌སི༌ ཀུར༌བོའེ༌ ནང༌ང༌ ནང༌མིག༌ ཉིས༌ ཡོད༌པིན༌། ཅིག༌པོའེ༌ ནང༌ང༌ འོད༌སྟགས༌, ཅོག༌ཙེ༌ དང༌, ཅོག༌ཙེ༌ཀ༌ ཏམ༌པའེ༌ ཏ༌གི༌ གུན༌ ཡོད༌པིན༌, ཡང༌ འི༌ ནང༌བོའ༌ ཏམ༌པའེ༌ ནས༌ས༌ ཟེར༌རད༌པིན༌། 3 ཏེ༌རུ༌ ཡོ༌ལ༌ ཞིག༌ ཡོད༌པིན༌ ཡང༌ ཡོ༌ལའེ༌ གྱབ༌ལོག༌པོའ༌ ཉིས༌པ༌ ནང༌མིག༌པོ༌ ཡོད༌པིན༌, ཀ༌བོའ༌ ཚང༌མའེ༌སང༌ ནས༌ས༌ ཏམ༌པ༌བོ༌ ཟེར༌རད༌པིན༌། 4 ཏེ༌ནང༌ང༌ སྤོས༌ ཏུག༌སའེ༌ སེར༌རི༌ ཆོད༌ཁྲི༌ དང༌ ཆད༌དོན༌ནི༌ སྒམ༌ ཟེར༌ཁན༌ནི༌ ཤིང༌ངི༌ སྒམ༌, ཆོགས༌ ཚང༌མ༌ནེ༌ སེར༌རི༌ ཏུམས༌ཁན༌བོ༌ ཡོད༌པིན༌། ཏེ༌ སྒམ༌མི༌ ནང༌ཀུག༌ག༌ མན༌ན༌ ཟེར༌ཁན༌ནི༌ ཏ༌གི༌ གྱངས༌ཁན༌ནི༌ སེར༌རི༌ ནོད༌, ཨ༌རོན༌ནི༌ ཆག༌བེར༌ ལོ༌མ༌ སྐྱེས༌ཁན༌, ཡང༌ ཆད༌དོན༌ བྲི༌ཁན༌ནི༌ རྡོའ༌ ལེབ༌ལེབ༌ གུན༌ ཡོད༌པིན༌། 5 སྒམ༌མི༌ ཁེ༌ཐོག༌པོའེ༌ཀ༌ ཟིར༌རྗིད༌ཅན༌ ཆེ༌ར༌བེམ༌ * ཉིས༌སི༌ ཟོ༌ ཅོས༌ཏེ༌ ཡོད༌པིན༌, ཀ༌གུན༌ནི༌ ཤོག༌པའེ༌ དཀོན༌མཆོག༌གི༌ སྙིང༌རྗེ༌ ཐོབ༌སའེ༌ ནས༌ས༌བོ༌ ཀབས༌ཏེ༌ ཡོད༌པིན༌། དག༌ས༌ ཏེ༌གུན༌ནི༌ སྐོར༌ལ༌ ཞིབ༌སལ༌ ཅོས༌ཏེ༌ ཤད༌གོས༌ མེད༌པ༌ ཨིན༌ནོག༌།

6 འི༌ ཚང༌མ༌ རང༌རང༌ངི༌ ནས༌སའེ༌ཀ༌ བོར༌ཅེས༌སི༌ ལས༌པོ༌ ཚར༌ཏེ༌ སྟིང༌ནེ༌, བླ༌མ༌གུན༌ ཁོ༌རང༌གུན༌ནི༌ ཆོས༌སི༌ ཁག༌གུན༌ ཅོ༌ཅེས༌ལ༌ ཏེ༌ ཏང༌པོ༌ ནང༌བོའེ༌ ནང༌ང༌ ཞག༌ཏང༌ ཆའད༌པིན༌། 7 ཨིན༌ནའང༌ ཚང༌མའེ༌སང༌ ནས༌ས༌ ཏམ༌པ༌བོའེ༌ ནང༌ང༌ བླ༌མ༌ ཆེན༌མོ༌ ཅིག༌པོ༌ མ༌ནེ༌, སུ༌ཞིག༌གའང༌ ཆ༌ཆོགས༌ས༌ མེད༌པིན༌, ཏེ༌བོའང༌ ལོ༌ ཅིག༌གི༌ ནང༌ང༌ ལན༌ཕོག༌ ཅིག༌། ཡང༌ ཁོའེ༌ ཁོ༌རང༌ དང༌ མི༌གུན༌ནི༌ གྱུས༌ མེད༌པ༌ ཅོ༌ཁན༌ནི༌ སྡིག༌པ༌གུན༌ནི༌ ཕིའ༌, ཁྲག༌གི༌ ཆོད༌པ༌ ཕུལ༌ལད༌པིན༌། 8 འི༌ ཁྲིམས༌གུན༌ ཅོ༌ཅེས༌པོའེ༌, ཏེ༌ ཚང༌མའེ༌སང༌ ཏམ༌པའེ༌ ནས༌ས༌, ཚང༌མའེ༌ ཕིའ༌ མ༌ཕེའ༌ ཨིན༌ཁན༌བོ༌ ཏམ༌པའེ༌ ཐུག༌ཉིད༌དི༌ སྔོན༌ ཅུག༌ག༌ ཛདས༌, ནམ༌ཚོག༌པ༌ ཏེ༌ ཅོལ༌སའེ༌ ཀུར༌བོ༌ ལུས༌།

9 ཏེ༌ ཅོལ༌ཅེས༌སི༌ ཚིར༌ཀ༌, ཡང༌ན༌ བླ༌མའེ༌ ཆོད༌པའ༌ ཕུལ༌ཁན༌ནི༌ སྐྱེས༌ དང༌ སྲོག༌གི༌ ཆོད༌པ༌ གུན༌ནི༌, ཅོལ༌ཁན༌གུན༌ནི༌ སེམས༌གུན༌ རྩང༌མ༌ ཅོ༌ མ༌ཐུབ༌ཁན༌བོ༌ ནི༌ འི༌ཏུས༌སི༌ སྤེ༌ཞིག༌ ཨིན༌ནོག༌། 10 ཏེ༌ སྙིང༌པ༌ ཚིར༌ཀ༌བོ༌ ཟའ༌ཅེས༌, ཐུང༌ཅེས༌ དང༌ རྩང༌མ༌ ཅོ༌ཅེས༌སི༌ ལུག༌སྲོལ༌གུན༌ ཉམ༌པོ༌ བྲེལ༌ཏེ༌ ཨིན༌ནོག༌, འི༌ཙོགས༌སི༌ ཟུགས༌པའེ༌ ཐོགས༌སི༌ ཚིར༌ཀ༌གུན༌ ཏེ༌ སོ༌མ༌ ཆད༌དོན༌ གོ༌ཟུག༌ ཆ༌ཆ༌ ཚག༌པ༌ ལུས༌པིན༌།

མ༌ཤི༌ཀ༌ ནི༌ ཕུན༌སུམ༌ཚོགས༌པའེ༌ སྲོག༌གི༌ ཆོད༌པ༌བོ༌ ཨིན༌།

9:11-28

11 ཨིན༌ནའང༌ ཐོབ༌ཁན༌ནི༌ ཅིན༌ལབས༌ ཚང༌མའེ༌, བླ༌མ༌ ཆེན༌མོ༌ གྱུར༌ཏེ༌ སྟིང༌ནེ༌ མ༌ཤི༌ཀ༌, ནམ༌ཁའེ༌ ཕུན༌སུམ༌ཚོགས༌པའེ༌ ཀུར༌རི༌ ནང༌ཀུག༌ག༌ སྐྱོད༌ད༌ ཛདས༌, ཀ༌བོ༌ མི༌ ལག༌པ༌ནེ༌ མ༌ཅོ༌ཁན༌ ཡ༌ འི༌ ཇིག༌རྟེན༌ ཞངས༌ཁན༌བོའེ༌ ཁག༌ཤིག༌ མ༌ནོག༌། 12 ར༌མ༌ དང༌ བེ༌ཙོའེ༌ ཁྲག༌གུན༌ མན༌པ༌, མ༌ཤི༌ཀ༌ ཁོང༌རང༌ངི༌ སྐུ༌ཁྲག༌ གྱུད༌ཏེ༌, ཏུས༌གྱུན༌ནི༌ ཕིའ༌ ལན༌ཅིག༌ ཚང༌མའེ༌སང༌ ནས༌ས༌ ཏམ༌པ༌བོའེ༌ ནང༌ང༌ སྐྱོད༌ད༌ ཛདས༌། ཏེ༌བོའེ༌ ཞས༌ཏེ༌ ཁོང༌ངི༌ ང༌དང༌གུན༌ནི༌ སྡིག༌པའེ༌ རིན༌བོ༌ ཏུས༌གྱུན༌ནི༌ ཕིའ༌ ཤལ༌ལ༌ ཛདས༌།

13 ར༌མ༌ དང༌ ལང༌ཏོ༌ གུན༌ནི༌ ཁྲག༌ ཡང༌ བེ༌ཙོའེ༌ སྲགས༌ཁན༌ནི༌ ཀོག༌ཐལ༌ ལུག༌སྲོལ༌ ནང༌ཞིན༌ ཚི༌ཏུ༌ གྱུར༌ཁན༌གུན༌ནི༌ཀ༌ ཡོག༌ཅེས༌པོའེ༌, ཁོང༌གུན༌ ཟུགས༌པའེ༌ ཐོག༌ནེ༌ རྩང༌མ༌ གྱུར༌ར༌ནོག༌། 14 ཏེ༌ནེ༌ སམ༌བ༌ སལ༌ལའང༌, སོན༌ཏེ༌ དཀོན༌མཆོག༌ག༌ ཅོལ༌ཅེས༌ལ༌ མ༌ཤི༌ཀའེ༌ སྐུ༌ཁྲག༌པོའེ༌, ང༌དང༌ངི༌ སེམས༌པོ༌ ཏེ༌ ངན༌པའེ༌ ལས༌གུན༌ནེ༌ ཙམ༌ཤིག༌ རྩང༌མ༌ མི༌ཛད༌? ཐའ༌མེད༌པའེ༌ ཐུག༌ཉིད༌དི༌ སྟོབས༌ གྱུད༌ཏེ༌, ང༌དང༌ངི༌ སྡིག༌པའེ༌ ཕིའ༌ མ༌ཤི༌ཀའེ༌ ཁོང༌རང༌ ཕུན༌སུམ༌ཚོགས༌པ༌ སྲོག༌གི༌ ཆོད༌པའེ༌ ཚུལ༌ལ༌ དཀོན༌མཆོག༌ག༌ ཕུལ༌ལ༌ ཛདས༌། 15 ཏེན༌ན༌བོའེ༌ཕིའ༌ མ༌ཤི༌ཀ༌, དཀོན༌མཆོག༌ དང༌ མི༌གུན༌ནི༌ པར༌ལ༌ ཆད༌དོན༌ སོ༌མའེ༌ བར༌མི༌བོ༌ ཨིན༌ནོག༌། ཏེ༌བོ༌ གྱུད༌ཏེ༌ དཀོན༌མཆོག༌གི༌ ལྡམ༌མ༌ ཛད༌ཁན༌ མི༌གུན༌ལ༌, ཁོང༌ངི༌ ཞལ༌ཆད༌ ཛད༌ཁན༌ནི༌ ཐའ༌མེད༌པའེ༌ ནོར༌སྐལ༌གུན༌ ཐོབ༌ཐུབ༌ཨིན༌། དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མི༌, ཀ༌གུན༌ནི༌ ཆད༌དོན༌ ཏང༌པོའེ༌ ཡོག༌ག༌ སྡིག༌པ༌ ཅོས༌, ཏེ༌གུན༌ལ༌ ཆད༌པའེ༌ ཀ༌ནེ༌ ཐར༌པ༌ སལ༌ཅེས༌ལ༌ མ༌ཤི༌ཀ༌ ཀྲོངས༌ས༌ ཛདས༌།

16 ནོར༌སྐལ༌ལི༌ ཐོ༌ བྲིས༌ཁན༌ནི༌ ཤུ༌གུའ༌ ལྟ༌ཅེས༌སི༌ ཕིའ༌, ཏེ༌ བྲི༌ཁན༌ནི༌ མི༌ ཤི༌ཏེ༌ ཨིན༌ཁན༌བོ༌ ཏན༌ཏན༌ ཅོ༌གོས༌། 17 མི༌བོ༌ ཤི༌ཏེ༌ སྟིང༌ནེ༌ མ༌ནེ༌, ཏེ༌ བྲིས༌ཁན༌བོ༌ ལག༌ལེན༌ནི༌ ནང༌ང༌ ཡོང༌ང༌ མ༌ནོག༌། ནོར༌སྐལ༌ བྲིས༌ཁན༌ནི༌ མི༌བོ༌ སོན༌ཏེའ༌ ཡོད༌དི༌ ཏུས༌ལ༌ ཏེ༌ བྲི༌ཁན༌བོ༌ ཀོལ༌ཉན༌ན༌ མ༌ནོག༌།

18 ཏེན༌ན༌བོའེ༌ཕིའ༌ ཏང༌པོ༌ ཆད༌དོན༌བོ༌ སེམས༌ཅན༌ནི༌ ཁྲག༌ གྱུད༌ཏེ༌ ལག༌ལེན༌ནི༌ ནང༌ང༌ ཁྱོངས༌། 19 མོ༌ཟེས༌སི༌, མི༌ཚང༌མ༌ལ༌ དཀོན༌མཆོག༌གི༌ བཀའ༌རྒྱ༌ ཚང༌མ༌ སིལ༌ཏེ༌ སྟིང༌ནེ༌, ཁོང༌ངི༌ བེ༌ཙོའེ༌ དང༌ ར༌མ༌ གུན༌ནི༌ ཁྲག༌ ཡང༌ ཆུ༌, མར༌པོ༌ བལ༌ དང༌ ཧི༌སོབ༌ ཟེར༌ཁན༌ནི༌ ལྕང༌མའེ༌ ཡལ༌ག༌གུན༌ ཉམ༌པོ༌, ཁྲིམས༌སི༌ སྤེ༌ཆ༌ དང༌ མི༌ཚང༌མའེ༌ཀ༌ ཡོག༌ག༌ ཛདས༌། 20 ཁོང༌ངི༌ མོལས༌, “འི༌ ཁྲག༌པོའེ༌ དཀོན༌མཆོག༌གི༌ ཁྱོ༌ཞ༌གུན༌ལ༌ ཁའ༌ཉོན༌ མོལ༌ཁན༌ནི༌ ཆད༌དོན༌བོ༌ སྟན༌པོ༌ ཅོའ༌ནོག༌།”✡ 21 ཏེན༌ན༌ ཙོགས༌ལ༌ ཁོང༌ངི༌ ཁྲག༌པོ༌, ཀུར༌ དང༌ ཅོལ༌ཅེས༌ལ༌ ཀོལ༌ཁན༌ནི༌ ནོད༌ ཚང༌མའེ༌ཀ༌ ཡོག༌ག༌ ཛདས༌། 22 འོ༌ན༌, མོ༌ཟེས༌སི༌ ཁྲིམས༌ ནང༌ཞིན༌ ཧ༌ལམ༌ ཅི༌ཚང༌མ༌ ཁྲག༌ གྱུད༌ཏེ༌ རྩང༌མ༌ ཛད༌དད༌ཀྱག༌, ཡང༌ ཁྲག༌ བིངས༌ཏེ༌ མ༌ནེ༌ སྡིག༌པ༌ ཤགས༌པ༌ ཐོབ༌བ༌ མ༌ནོག༌།

23 ཏེན༌ན༌བོའེ༌ཕིའ༌ ཀུར༌ དང༌ ཏེ༌ནང༌ང༌ ཡོད༌ཁན༌ ཚང༌མ༌, ཀ༌གུན༌ ནམ༌ཁའེ༌ ནང༌ང༌ ཡོད༌ཁན༌ནི༌ སྤེ༌གུན༌ ཨིན༌, ཏེ༌གུན༌ སེམས༌ཅན༌ནི༌ ཁྲག༌ གྱུད༌ཏེ༌ རྩང༌མ༌ ཅོ༌གོས༌སད༌པིན༌། ཨིན༌ནའང༌ ནམ༌ཁའེ༌ ནང༌ང༌ ཡོད༌ཁན༌ནི༌ ངོས༌མ༌གུན༌ རྩང༌མ༌ ཅོ༌ཅེས༌ལ༌ སེམས༌ཅན༌ནི༌ ཁྲག༌གི༌ སང༌ མང༌ང༌ ཀྲག༌པོ༌ སྲོག༌གི༌ ཆོད༌པའེ༌ སྒོས༌དོམ༌ ཡོད༌ཏེ༌ ཨིན༌ནོག༌། 24 མ༌ཤི༌ཀ༌ མི༌གུན༌ནི༌ ལག༌པ༌ནེ༌ ཅོ༌ཁན༌ནི༌ ནས༌ས༌ ཏམ༌པ༌བོའེ༌ ནང༌ང༌ མ༌སྐྱོདས༌, ཀ༌བོ༌ ནམ༌ཁའེ༌ ནང༌ང༌ ཡོད༌ཁན༌ནི༌ ངོས༌མ༌བོའེ༌ ཀྲིབ༌ཀྱག༌ཤིག༌ ཨིན༌། དཀོན༌མཆོག༌གི༌ སྐུན༌དུན༌ལ༌ ང༌དང༌གུན༌ནི༌ ཚབས༌ ཅོའ༌ ཛད༌ཅེས༌སི༌ ཕིའ༌, ཁོང༌ ནམ༌ཁའེ༌ ནང༌ང༌ སྐྱོད༌ད༌ ཛདས༌། 25 ཁོང༌ ནམ༌ཁའེ༌ ནང༌ང༌ ཡང༌ནེ༌ ཡང༌ ཁོང༌རང༌ ཆོད༌པ༌ ཕུལ༌ཅེས༌ལ༌ མ༌སྐྱོདས༌, ཀ༌ཟུག༌ ཇིག༌རྟེན༌ནི༌ བླ༌མ༌ ཆེན༌མོའེ༌ ཁོ༌རང༌ངི༌ ཁྲག༌ མན༌པ༌, སེམས༌ཅན༌ནི༌ ཁྲག༌ ཁུར༌ཏེ༌ ལོ༌ཞུང༌ ཚང༌མའེ༌སང༌ ནས༌ས༌ ཏམ༌པ༌བོའེ༌ ནང༌ང༌ ཆའ༌ནོག༌། 26 ཀལ༌ཏེས༌ ཏེ༌བོ༌ ཅོ༌གོས༌པིན༌ན༌ ཏེ༌ནེ༌ ཇིག༌རྟེན༌ ཆགས༌པ༌ནེ༌ ཕར༌ལ༌ མ༌ཤི༌ཀ༌ ལན༌ མང༌པོ༌ ཀྲོང༌གོས༌ས༌ ཛད༌ཏེ༌ ཡོད༌གྲོ༌། ཨིན༌ནའང༌ ཏ༌, འི༌ སྟིང༌ཇུག༌གི༌ ཏུས༌སི༌ ནང༌ང༌ ཁོང༌ ཇལ༌ཏེ༌ ཏུས༌གྱུན༌ནི༌ ཕིའ༌ ལན༌ཅིག༌, སྡིག༌པ༌ ཚང༌མ༌ མེད༌ཁན༌ ཛད༌ཅེས༌ལ༌ ཁོང༌རང༌ངི༌ སྲོག༌པོ༌ ཆོད༌པ༌ ཕུལ༌ལ༌ ཛདས༌།

27 ཀ༌ཟུག༌གི༌ མི༌ཚང༌མ༌ ལན༌ཅིག༌ ཀ༌ནེ༌ མེད༌ ཤི༌གོས༌ས༌ནོག༌, ཡང༌ ཏེ༌བོའེ༌ སྟིང༌ནེ༌ དཀོན༌མཆོག༌གི༌ ཁྲིམས༌ཅད༌བོ༌ ཉོང༌གོས༌། 28 ཏེན༌ན༌ ཙོགས༌ལ༌ མ༌ཤི༌ཀ༌ ལན༌ཅིག༌ མི༌ མང༌པོའེ༌ སྡིག༌པ༌གུན༌ནི༌ ཆད༌པ༌བོ༌ ནམས༌ཏེ༌ ཀྲོངས༌ས༌ ཛདས༌། ང༌དང༌གུན༌ནི༌ སྡིག༌པའེ༌ ཆད༌པ༌ ནམས༌ཤེས༌ལ༌ མན༌པ༌, ཁོང༌ང༌ སྲུངས༌ཏེ༌ ཡོད༌ཁན༌གུན༌ སྐྱོབ༌ཅེས༌ལ༌ ཁོང༌ ཡང༌སྐྱར༌ སྐྱོད༌ད༌ ཛད༌ཨིན༌།

10

མ༌ཤི༌ཀའེ༌ ཚང༌མའེ༌ ཏོན༌ལ༌ ལན༌ཅིག༌ ཁོང༌རང༌ སྲོག༌གི༌ ཆོད༌པ༌ ཕུལ༌ལ༌ ཛདས༌།

10:1-18

1 མོ༌ཟེས༌སི༌ ཁྲིམས༌ ནི༌ ཡོང༌ཅེས༌ཅན༌ནི༌ ཟང༌པོའེ༌ ཀྲིབ༌ཀྱག༌པོ༌ ཨིན༌ནོག༌ ངོས༌པོ༌བོ༌ མ༌ནོག༌། ཏེན༌ན༌བོའེ༌ཕིའ༌ ཁྲིམས༌པོའེ༌, ལོ༌ཞུང༌ ཙོགས༌ སྲོག༌གི༌ ཆོད༌པ༌གུན༌ ཕུལ༌ཅེས༌ གྱུད༌ཏེ༌ ཅོལ༌ལ༌ ཡོང༌ཁན༌གུན༌, ཅི༌ས༌ཐོག༌ནེ༌ རྩང༌མ༌ ཅོ༌ མ༌ནེ༌ མ༌ཉན༌ན༌ ཨིན༌ནོག༌། 2 ཀལ༌ཏེས༌ རྩང༌མ༌ ཅོ༌ཉན༌པིན༌ན༌, ཏེ༌ནེ༌ སྲོག༌གི༌ ཆོད༌པ༌ ཕུལ༌ཅེས༌པོ༌ ཚར༌ཏེ༌ མེད༌གྲོ༌། ཅིའ༌ཟེར༌ན༌ སྲོག༌གི༌ ཆོད༌པ༌ ལན༌ཅིག༌ ཕུལ༌ཅེས༌པོའེ༌ ཅོལ༌ཁན༌གུན༌ ཏུས༌གྱུན༌ནི༌ ཕིའ༌ རྩང༌མ༌ སོང༌ཏེ༌ ཡོད༌གྲོ༌། ཡང༌ ཁོང༌གུན༌ནི༌ ནང༌ང༌ ཁོང༌རང༌གུན༌ནི༌ སྡིག༌པའེ༌ ནོངས༌པོ༌ ལུས༌ཏེ༌ མེད༌གྲོ༌།

3 ཨིན༌ནའང༌ ཏེ༌ སྲོག༌གི༌ ཆོད༌པ༌གུན༌ནི༌ ཁོང༌གུན༌ལ༌ ལོ༌ཞུང༌ ཁོ༌རང༌གུན༌ནི༌ སྡིག༌པའེ༌ ཨིད༌ཏུ༌ སྐུལ༌ལ༌ནོག༌། 4 ཅིའ༌ཟེར༌ན༌ ལང༌ཏོ༌ དང༌ ར༌མ༌ གུན༌ནི༌ ཁྲག༌གི༌, སྡིག༌པ༌ མེད༌ཁན༌ མ༌ནེ༌ ཅོ༌ཉན༌ན༌ མ༌ནོག༌། 5 ཏེན༌ན༌བོའེ༌ཕིའ༌ ནམ༌ མ༌ཤི༌ཀ༌ ཇིག༌རྟེན༌ནི༌ ནང༌ང༌ སྐྱོདས༌, ཁོང༌ངི༌ དཀོན༌མཆོག༌ག༌ མོལས༌,

“ཉེ༌རང༌ང༌ སེམས༌ཅན༌ནི༌ སྲོག༌གི༌ ཆོད༌པ༌ ཡ༌

སྡིག༌པའེ༌ ཆོད༌པ༌ གུན༌ནི༌ ཐུགས༌དོད༌ མེད༌ཏེ༌ ཨིན༌ནོག༌།

ཨིན༌ནའང༌ ཉེ༌རང༌ངི༌ ངའ༌, ཆོད༌པའ༌ ཕུལ༌ཅེས༌ལ༌ ཟུགས༌པོ༌ཞིག༌ སལས༌།

6 ཉེ༌རང༌ མེའེ༌ ནང༌ང༌ སྲག༌ཁན༌ནི༌ ཆོད༌པ༌ ཡ༌,

ཞན༌ སྡིག༌པའེ༌ ཆོད༌པ༌ གུན༌ལ༌ ཐུག༌ཉེས༌ས༌ མ༌ཛདས༌།

7 ཏེ༌ནེ༌ ངའེ༌ ཟེར༌པིན༌ ‘ཟིགས༌སའང༌, ཀྱེ༌ དཀོན༌མཆོག༌,

ང༌ ཉེ༌རང༌ངི༌ ཐུག༌གོངས༌ ཅོའ༌ལ༌ ཡོངས༌པིན༌,

ཀ༌ཟུག༌ ངའེ༌ སྐོར༌ལ༌ ཏམ༌པའེ༌ སུང༌རབས༌སི༌ ནང༌ང༌ བྲིས༌ཏེ༌ དུག༌།’ ”✡

8 ཏང༌པོ༌ མ༌ཤི༌ཀའེ༌ མོལས༌, “ཉེ༌རང༌ང༌ སེམས༌ཅན༌ནི༌ སྲོག༌གི༌ ཆོད༌པ༌, ཡ༌ སྡིག༌པའེ༌ ཆོད༌པ༌ གུན༌, ཡ༌ མེའེ༌ ནང༌ང༌ སྲག༌ཁན༌ནི༌ ཆོད༌པ༌, ཡ༌ ཞན༌ སྡིག༌པའེ༌ ཆོད༌པ༌ གུན༌ནི༌ ཐུགས༌དོད༌ མེད༌, ཡ༌ ཏེ༌གུན༌ལ༌ ཐུག༌ཉེས༌ས༌ མ༌ཛདས༌” ༼ཞན༌ ཏེ༌གུན༌ མོ༌ཟེས༌སི༌ ཁྲིམས༌ ནང༌ཞིན༌ ཕུལ༌གོས༌ནའང༌།༽ 9 ཏེ༌ནེ༌ ཁོང༌ངི༌ མོལས༌, “ཟིགས༌སའང༌, ང༌ ཉེ༌རང༌ངི༌ ཐུག༌གོངས༌ ཅོའ༌ལ༌ ཡོངས༌པིན༌།” ཁོང༌ངི༌ ཆད༌དོན༌ ཉིས༌པ༌བོ༌ ལག༌ལེན༌ནི༌ ནང༌ང༌ ཁྱོང༌ང༌ ཛད༌ཅེས༌སི༌ ཕིའ༌ ཆད༌དོན༌ ཏང༌པོ༌བོ༌ མེད༌ཁན༌ ཛདས༌། 10 ཅིའ༌ཟེར༌ན༌ དཀོན༌མཆོག༌གི༌ ཐུག༌གོངས༌པོ༌ ནི༌, ལན༌ཅིག༌ ཏུས༌གྱུན༌ནི༌ ཕིའ༌ ཡེ༌ཤུ༌ མ༌ཤི༌ཀའེ༌ སྐུ༌ཟུགས༌པོ༌ སྲོག༌གི༌ ཆོད༌པ༌ ཕུལ༌ཏེ༌, ང༌དང༌གུན༌ རྩང༌མ༌ ཅོའ༌ ཛད༌ཅེས༌པོ༌ ཨིན༌ནོག༌།

11 ཆད༌དོན༌ སྙིང༌པའེ༌ ནང༌ང༌, བླ༌མའེ༌ ཞག༌ཏང༌ ཆོད༌ཁྲི༌ དུན༌ལ༌ ཆོད༌པ༌གུན༌ ཕུལ༌ཨིན༌ ཞབས༌ཏོག༌ ཞུའ༌ནོག༌, ཀ༌བོའེ༌ སྡིག༌པ༌ མེད༌ཁན༌ མ༌ནེ༌ ཅོ༌ཉན༌ན༌ མ༌ནོག༌། 12 ཨིན༌ནའང༌ ང༌དང༌གུན༌ནི༌ བླ༌མ༌ ཆེན༌མོའེ༌, ཁོང༌རང༌ ལན༌ཅིག༌ ཆོད༌པ༌ ཕུལ༌ཏེ༌ ཏུས༌གྱུན༌ནི༌ ཕིའ༌ སྡིག༌པ༌གུན༌ མེད༌ཁན༌ ཅོའ༌ ཛདས༌། ཏེ༌ནེ༌ ཁོང༌ དཀོན༌མཆོག༌གི༌ ཡས༌པ༌ ཆོགས༌ལ༌ རྩི༌ཝ༌ཅན༌ནི༌ ནས༌སའེ༌ཀ༌ ཞུགས༌ས༌ ཛདས༌། 13 ཁོང༌ ཏེ༌རུ༌ ཏེ༌ཏེ༌ཚོག༌པ༌ ཞུགས༌ཨིན༌ ནམ༌ཚོག༌པ༌ ཁོང༌ངི༌ གྲ༌འོ༌གུན༌ ཁོང༌རང༌ངི༌ ཞབས༌སི༌ ཡོག༌ག༌ བོར༌ར༌ མི༌ཛད༌། 14 ཁོང༌རང༌ངི༌ སྲོག༌, ལན༌ཅིག༌ ཆོད༌པ༌ ཕུལ༌ཅེས༌པོའེ༌, ཁོང༌ངི༌ ཏམ༌པ༌ ཅོའ༌ ཛད༌ཅེས༌ཅན༌གུན༌ལ༌ ཏུས༌གྱུན༌ནི༌ ཕིའ༌ ཕུན༌སུམ༌ཚོགས༌པའེ༌ མི༌ ཅོའ༌ ཛདས༌།

15 ཡང༌ ཏམ༌པའེ༌ ཐུག༌ཉིད༌དིའང༌ ཏེ༌བོའེ༌ སྐོར༌ལ༌ སྤང༌པོ༌ སལས༌, ཏང༌པོ༌ ནི༌,

16 “ཏེ༌ ཞག༌ག༌ ངའེ༌ ང༌རང༌ངི༌ མི༌གུན༌ ཉམ༌པོ༌ ཆད༌དོན༌ སོ༌མ༌ཞིག༌ ཅོ༌ཨིན༌།

ང༌ གཙོ༌བོའེ༌ ཟེར༌རད༌, ངའེ༌ ང༌རང༌ངི༌ ཁྲིམས༌གུན༌

ཁོང༌གུན༌ནི༌ སེམས༌སི༌ ནང༌ང༌ ཅུག༌ཨིན༌,

ཡང༌ ཏེ༌གུན༌ ཁོང༌གུན༌ནི༌ སམ༌བའེ༌ ནང༌ང༌ བྲི༌ཨིན༌།”✡

17 ཏེ༌ནེ༌ ཁོང༌ངི༌ མོལས༌,

“ངའེ༌ ཁོང༌གུན༌ནི༌ སྡིག༌པ༌གུན༌ རྗེད༌ཨིན༌,

ཡང༌ ཁོང༌གུན༌ནི༌ ཁྲིམས༌ ཅག༌ཁན༌ནི༌ ལས༌གུན༌ ཨིད༌ཏུ༌ མི༌བོར༌།”✡

18 སྡིག༌པ༌གུན༌ལ༌ དཀོན༌མཆོག༌ནེ༌ ཤགས༌པ༌ ཐོབས༌ཏེ༌ སྟིང༌ནེ༌, ཡང༌སྐྱར༌ སྲོག༌གི༌ ཆོད༌པ༌ ཕུལ༌གོ༌ཤེས༌སི༌ སྒོས༌དོམ༌ མེད༌པ༌ ཨིན༌ནོག༌།

སྙིང༌རུས༌ ཅོ༌ཤིག༌།

10:19-39

19 ཏེན༌ན༌བོའེ༌ཕིའ༌ ངའེ༌ ཅེས༌པའེ༌ སྤུན༌གུན༌, ཡེ༌ཤུའི༌ སྐུ༌ཁྲག༌ གྱུད༌ཏེ༌, ང༌དང༌གུན༌ ནམ༌ཁའེ༌ ཚང༌མའེ༌སང༌ ནས༌ས༌ ཏམ༌པ༌བོའེ༌ ནང༌ང༌ ཧམ༌པ༌ ཉམ༌པོ༌ ཞུགས༌ཉན༌ན༌ནོག༌། 20 ཁོང༌ ཀྲོང༌ཤེས༌པོའེ༌ ཡེ༌ཤུའི༌ མི༌ཚེ༌ སལ༌ཁན༌ནི༌ སོ༌མ༌ ལམ༌ཤིག༌ ཕེའ༌ ཛདས༌པ༌, ང༌དང༌གུན༌ ཏེ༌ ཡོ༌ལ༌ གལ༌ཏེ༌ ཚང༌མའེ༌སང༌ ནས༌ས༌ ཏམ༌པ༌བོའེ༌ ནང༌ང༌ ཆ༌ཉན༌ན༌ནོག༌། 21 དཀོན༌མཆོག༌གི༌ ནང༌ཚངས༌, ང༌དང༌གུན༌ནི༌ཀ༌ ཝང༌སྲུལ༌ལ༌ ཛད༌ཁན༌ནི༌ བླ༌མ༌ ཆེན༌མོ༌ ཀྲག༌པོ༌ཞིག༌ ཞུགས༌ཏེ༌ ཡོད༌པ༌, 22 ང༌དང༌གུན༌ ཀྲང༌པོ༌ སྙིང༌ དང༌ ཨིད༌ཤེས༌ གང༌པོ༌ ཉམ༌པོ༌ དཀོན༌མཆོག༌གི༌ སྐུན༌དུན༌ལ༌ ཆེན༌། ཅིའ༌ཟེར༌ན༌ ང༌དང༌གུན༌ནི༌ སེམས༌སི༌ ནང༌ང༌ ཡོད༌ཁན༌ནི༌ ནོངས༌གུན༌ མ༌ཤི༌ཀའེ༌ སྐུ༌ཁྲག༌ ཉམ༌པོ༌ རྩང༌མ༌ ཡང༌ ང༌དང༌ངི༌ ཟུགས༌པོ༌གུན༌ ཆུ༌ རྩང༌མ༌ ཉམ༌པོ༌ ཁྲུའ༌ ཛད༌ཏེ༌ ཨིན༌ནོག༌།

23 ཏེ༌ནེ༌ སྤང༌པོ༌ ཏང༌ཁན༌ནི༌ ང༌དང༌ངི༌ རེ༌ཝ༌བོའེ༌ཀ༌ ཐེ༌ཚོམས༌ མེད༌པ༌ སྟན༌པོ༌ ཐམས༌ཏེ༌ དུག༌ཨིན༌། ཅིའ༌ཞུ༌ན༌ དཀོན༌མཆོག༌ ནི༌, ཞལ༌ཆད༌ ཛད༌ཁན༌བོ༌ གྲུབ༌ ཅུག༌ག༌ ཛད༌ཅེས༌སི༌ ནང༌ང༌ ཨིད༌ཤེས༌ཅན༌ ཞུགས༌ཏེ༌ ཨིན༌ནོག༌། 24 ཏེ༌ནེ༌ ཡོང༌ཤིག༌, ཡ༌ཤ༌ དང༌ ལས༌ ཟང༌པོ༌ ཅོ༌ཅེས༌སི༌ ནང༌ང༌ ཅིག༌ དང༌ ཅིག༌ག༌ སྤོས༌པ༌ ཀ༌ཟུག༌གི༌ ཏང༌ཅེས༌ལ༌ ང༌དང༌གུན༌ནི༌ སམ༌བ༌ ཏང༌ཨིན༌། 25 ཡང༌ ཀ༌ཟུག༌ ཁ༌ཅིག༌ག༌ ཛོམ༌ཅེས༌སི༌ ལོབས༌ མེད༌ཁན༌ ཙོགས༌ལ༌ ང༌དང༌གུན༌, ཉམ༌པོ༌ ཛོམ༌ཅེས༌པོ༌ ཕང༌ མ༌ཕང༌ང༌, ཅིག༌ དང༌ ཅིག༌ག༌ སྤོས༌པ༌ ཏོང༌ཤིག༌། མིག༌སལ༌ལི༌ ནམ༌ ཁོང༌ ལོགས༌ཏེ༌ སྐྱོད༌ཅེས༌སི༌ ཞག༌པོ༌ ཉེ༌མོའ༌ ལེབ༌ཨིན༌ ཡོད༌།

26 ཅེས༌པའེ༌ ཛ༌འོ༌གུན༌, ཀལ༌ཏེས༌ ང༌དང༌གུན༌ལ༌ དེན༌བའེ༌ ཡོན༌ཏན༌ ཐོབས༌ཏེ༌ སྟིང༌ནེ༌, མིང༌ནའང༌ སྡིག༌པ༌གུན༌ ཅོ༌ཨིན༌ དུག༌ན༌, ཏེ༌ནེ༌ ཏེ༌གུན༌ལ༌ ཤགས༌པ༌ ཐོབ༌ཅེས༌ལ༌ ཕུལ༌ཅེས༌སི༌ སྲོག༌གི༌ ཆོད༌པ༌ཞིག༌ མེད༌པ༌ ཨིན༌ནོག༌། 27 ཏེ༌ཙོགས༌སི༌ མི༌གུན༌ལ༌ དཀོན༌མཆོག༌གི༌ ཇིགས༌ནང༌ཅན༌ནི༌ ཁྲིམས༌ཅད༌ དང༌ ཀྲག༌པོ༌ བར༌ཨིན༌ ཡོད༌ཁན༌ནི༌ མེ༌, ཀ༌བོའེ༌ ཁོང༌ངི༌ གྲ༌འོ༌གུན༌ མེད༌ཁན༌ ཅོ༌ཨིན༌, ཏེན༌ན༌ རེ༌ཝ༌བོ༌ ཅིག༌པོ༌ ལུས༌ཏེ༌ ཨིན༌ནོག༌། 28 མོ༌ཟེས༌སི༌ ཁྲིམས༌ ཁའ༌ མ༌ཉན༌ཁན༌ནི༌ མི༌གུན༌, སྤང༌པོ༌ ཉིས༌ ཡ༌ སུམ༌མི༌ སྟིང༌ནེ༌, སྙིང༌རྗེ༌ མ༌ནེ༌ མེད༌པ༌ སད༌དད༌པིན༌། 29 ཏེ༌ནེ༌ སམ༌བ༌ སལ༌ལའང༌! དཀོན༌མཆོག༌གི༌ སྲས༌ རྐང༌པའེ༌ ཡོག༌ག༌ ནན༌ཏེ༌ གྲུལ༌ཁན༌ ཡང༌ ཆད༌དོན༌ ཛད༌ཁན༌ནི༌ ཡེ༌ཤུའི༌ སྐུ༌ཁྲག༌པོའ༌, ཏམ༌པ༌ མ༌རྩིའ༌, ཡང༌ ཏམ༌པའེ༌ ཐུག༌ཉིད༌ལ༌ མ༌བེབས༌ ཅོ༌ཁན༌གུན༌ལ༌ མང༌ང༌ ཇིགས༌ནང༌ཅན༌ནི༌ ཆད༌པ༌ ཕོག༌གོ༌ཤེས༌སི༌ འོས༌པ༌ མ༌ནོག༌ག༌? 30 འི༌ མོལ༌ཁན༌བོ༌ ང༌དང༌གུན༌ནི༌ ཤེས༌ས༌ནོག༌,

“ངའེ༌ གྲ༌ ཅོ༌ཁན༌གུན༌ལ༌ ལན༌ཏང༌ཨིན༌།

ངའེ༌ ཁོང༌གུན༌ལ༌ འོས༌པའེ༌ ཆད༌པ༌ ཏང༌ཨིན༌།”✡

ཁོང༌ངི༌ འི༌བོའང༌ མོལས༌,

“གཙོ༌བོ༌ དཀོན༌མཆོག༌གི༌ ཁོང༌རང༌ངི༌ མི༌གུན༌ལ༌ ཁྲིམས༌ཅད༌ ཛད༌ཨིན༌།”✡

31 སོན༌པོ༌ དཀོན༌མཆོག༌གི༌ ཁྲིམས༌ཅད༌དི༌ ཡོག༌ག༌ ལེབ༌ཅེས༌པོ༌ ནི༌ ཇིགས༌ནང༌ཅན༌ཞིག༌ ཨིན༌ནོག༌།

32 དཀོན༌མཆོག༌གི༌ འོད༌པོ༌ ཁྱོ༌ཞའེ༌ཀ༌ བབས༌ཏེ༌ ཁྱོ༌ཞ༌གུན༌ནི༌ མ༌ཤི༌ཀ༌ ཏད༌པ༌ ཅོ༌ཁན༌ནི༌ ཏེ༌ སྔུན༌མའེ༌ ཞག༌གུན༌ ཨིད༌ཏུ༌ ཅོ༌ཤིག༌། མ༌ ཀགས༌པོ༌ ཐོངས༌ཏེའང༌ ཁྱོ༌ཞ༌གུན༌ ཏད༌པའེ༌ ནང༌ང༌ སྟན༌པོ༌ དུགས༌ཏེ༌ ཨིན༌པིན༌། 33 ལན༌ མང༌པོ༌, ཁྱོ༌ཞའ༌, མི༌གུན༌ནི༌ ཕྲོའ༌ ནགས༌བར༌དོ༌ སྟན༌ཏེ༌ མ༌བེབས༌ ཅོས༌, ཡང༌ ལན༌ མང༌པོ༌ ཁྱོ༌ཞ༌གུན༌ནི༌ ཏེ༌ཙོགས༌ ནགས༌བར༌དོ༌ ཐོང༌ཁན༌གུན༌ལ༌ རོགས༌ ཅོའད༌པིན༌། 34 ཙོན༌ཁང༌ངི༌ ནང༌ང༌ ཀགས༌ཁན༌གུན༌ ཉམ༌པོ༌ ཁྱོ༌ཞ༌གུན༌ནི༌ སྙིང༌རྗེ༌ སྟནས༌, ཡང༌ ཁྱོ༌ཞའེ༌ ནོར༌ ཀོགས༌ཏེ༌ ཁྱེར༌ཁན༌གུན༌ལ༌ ཐད༌པོ༌ ཉམ༌པོ༌ ཁྱེར༌ཅུགས༌, ཅིའ༌ཟེར༌ན༌ ཏེ༌སང༌ ཀྲག༌ག༌ ཏུས༌གྱུན༌ ལུས༌ཤེས༌ཅན༌ནི༌ གྱུ༌ནོར༌གུན༌ ཁྱོ༌ཞའེ༌ ཕིའ༌ ནམ༌ཁའེ༌ ནང༌ང༌ ཡོད༌ཁན༌བོ༌ ཁྱོ༌ཞ༌གུན༌ལ༌ གྱུས༌ཨིན༌ནོག༌།

35 ཏེན༌ན༌བོའེ༌ཕིའ༌ གཙོ༌བོ༌ ཡེ༌ཤུའི༌ ནང༌ང༌ ཡོད༌ཁན༌ནི༌ ཨིད༌ཤེས༌པོ༌ ཕང༌ མ༌ཕང༌ཤིག༌། འི༌བོའེ༌ ཁྱོ༌ཞ༌གུན༌ལ༌ སོལ༌རས༌ ཀྲག༌པོ༌ ཁྱོང༌ཅེས༌པོ༌ ཨིད༌ཏུ༌ ཅོ༌ཤིག༌། 36 ཁྱོ༌ཞ༌གུན༌ནི༌ ཏད༌པའེ༌ ནང༌ང༌ སྙིང༌རུས༌ བོར༌གོ༌ཤེས༌ ཨིན༌ནོག༌, ཅིའ༌ཟེར༌ན༌ ཁྱོ༌ཞའེ༌ དཀོན༌མཆོག༌གི༌ ཐུག༌གོངས༌ ནང༌ཞིན༌ ཅོ༌ ཚར༌ར༌ཅིག༌, ཁྱོ༌ཞ༌གུན༌ལ༌ ཁོང༌ངི༌ ཞལ༌ཆད༌ ཛད༌ཁན༌བོ༌ ཐོབ༌ཨིན༌།

37 ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ ཨིན༌ནོག༌,

“མ༌ ཏུས༌ ཉུ༌ངུན༌ཞིག༌གི༌ ནང༌ང༌, ཕེབས༌ཤེས༌ཅན༌བོ༌ ཕེབས༌ཨིན༌,

ཡང༌ གོར༌ཅུག༌ག༌ མི༌ཛད༌།

38 ཨིན༌ནའང༌ ངའེ༌ མི༌ ཀྲང༌པོ༌གུན༌ནི༌, ཏད༌པའེ༌ ནང༌ང༌ མི༌ཚེ༌ པུད༌ཨིན༌།

ཡང༌ གྱབ༌གྱུར༌ཁན༌གུན༌ ཉམ༌པོ༌ ང༌ མ༌ནེ༌ མི༌ཐད༌།”✡

39 ང༌དང༌གུན༌ དཀོན༌མཆོག༌ག༌ གྱབ༌གྱུར༌ཏེ༌ ཁྲེས༌ཏོར༌ ཆོགས༌ལ༌ ཆའ༌ཁན༌གུན༌ ཙོགས༌ མ༌ནོག༌། ང༌དང༌གུན༌, སེམས༌ཉིད༌ སྐྱོབ༌བ༌ ཛད༌ཅེས༌ཅན༌ནི༌ ཏད༌པ༌ཅན༌གུན༌ ཨིན༌ནོག༌།

11

ཀྲག༌པོ༌ ཏད༌པ༌ཅན༌གུན༌ནི༌ སྤེ༌།

11:1-39

1 ཏད༌པ༌ ནི༌, རེ༌ཝ༌ ཅོ༌ཁན༌བོ༌ དྲན༌དྲའ༌ གྲུབ༌ཅེས༌སི༌ ལོ༌ཁྱེལ༌ ཡོད༌ཅེས༌པོ༌ ཨིན༌ནོག༌། ཡང༌ ཏེ༌བོའེ༌ ང༌དང༌ང༌ མ༌ཐོང༌ཁན༌གུན༌ དེན༌བ༌ ཨིན༌ཁན༌བོ༌ ཏན༌ཏན༌ ཅོའ༌ནོག༌། 2 ཏེན༌ན༌ ཏད༌པ༌བོ༌ གྱུད༌ཏེ༌, ང༌དང༌ངི༌ ཕ༌མེས༌པོ༌གུན༌ལ༌ དཀོན༌མཆོག༌གི༌ ཆོགས༌སྐྱོར༌ ཐོབ༌།

3 ཛམ༌བུ༌ལིང༌ གང༌པོ༌ དཀོན༌མཆོག༌གི༌ བཀའ༌ ནང༌ཞིན༌ལ༌ ཆགས༌, དག༌ས༌ ང༌དང༌གུན༌ལ༌ ཐོང༌ཨིན༌ ཡོད༌ཁན༌ནི༌ ཛམ༌བུ༌ལིང༌བོ༌, སྔུན༌ལ༌ ཡོད༌ཁན༌ རིག༌གི༌ ཀ༌ནེ༌ མ༌ཞངས༌ཁན༌བོ༌, ང༌དང༌གུན༌ནི༌ ཏད༌པ༌ ཅོ༌ཅེས༌པོ༌ གྱུད༌ཏེ༌ ཧ༌གོའ༌ནོག༌།

4 ཏད༌པ༌ ཡོད༌ཅེས༌པོའེ༌, ཨ༌བེལ༌ལི༌ དཀོན༌མཆོག༌ག༌ ཁོ༌རང༌ངི༌ ཨ༌ཅོ༌ ཀ༌ཡིན༌ནི༌ སང༌ ཆོད༌པ༌ མང༌ང༌ གྱལ༌ལ༌ ཕུལས༌། ཏེན༌ན༌བོའེ༌ ཞས༌ཏེ༌ ཨ༌བེལ༌ལི༌ ཆོད༌པ༌གུན༌ལ༌ ཆོགས༌སྐྱོར༌ ཛད༌ཏེ༌ དཀོན༌མཆོག༌གི༌ ཁོའ༌ མི༌ ཀྲང༌པོ༌ ཐེའ༌ ཛདས༌། ཨ༌བེལ༌ མ༌ ཏུས༌ མང༌པོའེ༌ སྔུན༌ལ༌ ཤི༌ཏེ༌ མེད༌ནའང༌, ཁོའེ༌ ཏད༌པ༌བོ༌ ང༌དང༌གུན༌ནི༌ ཕིའ༌ ཏ༌རུང༌ངའང༌ སྤེ༌ཞིག༌ ཨིན༌ནོག༌།

5 ཏད༌པ༌ ཡོད༌ཅེས༌པོའེ༌, ཨེ༌ནོག༌ ཟེར༌ཁན༌ནི༌ བུ༌ཚ༌བོ༌ ཤི༌ མ༌ཤིའ༌, ནམ༌ཁའ༌ ཁྱེར༌ར༌ ཛདས༌ “ཁོ༌ ཇིག༌རྟེན༌ནི༌ ནང༌ང༌ མ༌ཐོབ༌ ཅིའ༌ཟེར༌ན༌ དཀོན༌མཆོག༌གི༌ ཁོ༌ ཁྱེར༌ར༌ ཛདས༌,”✡ ནམ༌ཁའ༌ ཁྱེར༌རི༌ སང༌ སྔུན༌ལ༌ ཁོའ༌ དཀོན༌མཆོག༌ ཐུགས༌ཐད༌ཅུག༌ག༌ ཛད༌ཁན༌ནི༌ མི༌ཞིག༌ ཐེའད༌པིན༌། 6 ཡང༌ ཏད༌པ༌ མེད༌པ༌ དཀོན༌མཆོག༌ ཐུགས༌ཐད༌ ཅུག༌ཉན༌ན༌ མ༌ནོག༌། ཁོང༌ ཡོད༌ས༌ ཡོང༌ཉིན༌ ཡོད༌ཁན༌གུན༌ནི༌, དཀོན༌མཆོག༌ ཞུགས༌ཏེ༌ ཡོད༌ཁན༌ དང༌ སྙིང༌ནེ༌ ཙལ༌ཁན༌གུན༌ལ༌ སོལ༌རས༌ སལ༌ཅེས༌པོའ༌ ཏད༌པ༌ ཅོ༌གོས༌།

7 ཏད༌པ༌ ཡོད༌ཅེས༌པོའེ༌, ནོ༌ཨའེ༌ ཁོ༌རང༌ངི༌ ནང༌ཚངས༌གུན༌ ཆུ༌ལོག༌ནེ༌ སྐྱོབ༌ཅེས༌སི༌ ཕིའ༌ གྲུ༌ཟིང༌ ཆེན༌མོ༌ཞིག༌ རྩིགས༌། ཁོའེ༌ ཡོང༌ཅེས༌ཅན༌ནི༌ ཇིགས༌པ༌གུན༌ནི༌ སྐོར༌ལ༌ སྤང༌པུད༌ད༌ ཛད༌ཁན༌ནི༌ དཀོན༌མཆོག༌གི༌ ཁའ༌ཉནས༌། ཏད༌པའེ༌ ཞས༌ཏེ༌ ནོ༌ཨའེ༌ གྲུ༌ཟིང༌ངི༌ ནང༌ང༌ མ༌ཞོན༌ཁན༌ནི༌ ཇིག༌རྟེན༌པ༌གུན༌ནི༌ཀ༌ དཀོན༌མཆོག༌གི༌ ཁྲིམས༌ཅད༌ ཁྱོངས༌། ཡང༌ ཏད༌པ༌ གྱུད༌ཏེ༌, དཀོན༌མཆོག༌གི༌ ནོ༌ཨ༌ མི༌ ཀྲང༌པོ༌ཞིག༌ ཐེའ༌ ཛདས༌།

8 ཏད༌པ༌ ཡོད༌ཅེས༌པོའེ༌, ཨབ༌ར༌ཧམ༌མི༌ དཀོན༌མཆོག༌གི༌ ཁའ༌ཉནས༌, ནམ༌ དཀོན༌མཆོག༌གི༌ ཁོའ༌ རང༌ངི༌ ཕ༌ཡུལ༌ ཕངས༌ཏེ༌, ཁོང༌ངི༌ ཁོའ༌ ནོར༌སྐལ༌ལ༌ སལ༌ལ༌ ཛད༌ཅེས༌སི༌ ཏེ༌ ཡུལ༌བོའ༌ སོང༌ མོལས༌, ཡང༌ ཀ༌རུ༌ ཆ༌ཅེས༌པོ༌ གྱུས༌མེད༌ཏེའང༌ ཁོ༌ སོང༌། 9 ཏད༌པ༌ ཡོད༌ཅེས༌པོའེ༌ ཨབ༌ར༌ཧམ༌, ཞལ༌ཆད༌ ཛད༌ཁན༌ནི༌ ཡུལ༌བོའ༌ ལེབ༌བ༌ཅིག༌, ཞན༌ཡུལ༌ལི༌ མི༌ ཙོགས༌ལ༌ ཁོ༌ ཀུར༌རི༌ ནང༌ང༌ དུགས༌། ཏེན༌ན༌ ཙོགས༌ ཨི༌སཱག༌ དང༌ ཡ༌ཀོབ༌བིའང༌ ཅོས༌, ཀ༌གུན༌ལ༌ ཏེན༌ན༌ ཞལ༌ཆད༌པོ༌ ནོར༌སྐལ༌ལ༌ ཐོབ༌ཏེ༌ ཨིན༌ནོག༌། 10 ཨབ༌ར༌ཧམ༌མི༌ ལོ༌ཁྱེལ༌ ཉམ༌པོ༌ ཏུས༌གྱུན༌ ལུས༌ཤེས༌ཅན༌ནི༌ མག༌ལྡན༌ ཡོད༌ཁན༌ནི༌ གྱལ༌ས༌, དཀོན༌མཆོག༌གི༌ ཁོང༌རང༌ངི༌ ཐབས༌ ནང༌ཞིན༌ རྩིག༌ག༌ ཛད༌ཁན༌བོ༌ ཐོབ༌ཅེས༌ལ༌ ལྟའད༌པིན༌།

11 ཏད༌པ༌ ཡོད༌ཅེས༌པོའེ༌, ཨབ༌ར༌ཧམ༌, མ༌རྒད༌པོ༌ སོང༌ཏེ༌ ཡང༌ སཱ༌ར༌ མ༌ནེ༌ ཕྲུ༌གུ༌ མ༌ཇོར༌ར༌ ཨིན༌ཏེའང༌, དཀོན༌མཆོག༌གི༌ ཨབ༌ར༌ཧམ༌ ཨ༌བ༌ གྱུར༌ཅུག༌ག༌ ཛདས༌, ཅིའ༌ཟེར༌ན༌ ཁོའེ༌ ཞལ༌ཆད༌ ཛད༌ཁན༌ནི༌ དཀོན༌མཆོག༌ ཨིད༌ཤེས༌ཅན༌ ཞུགས༌ཏེ༌ ཨིན༌ཁན༌བོ༌ ཐེས༌། 12 སོང༌པ༌སང༌ ཨབ༌ར༌ཧམ༌ རྒད༌པོ༌ ཤི༌ཅེས༌སི༌ ཉེ༌མོའ༌ ལེབས༌ཏེའང༌, ཁོའེ༌ པུར༌གྱུད༌གུན༌ ནམ༌མི༌ སྐར༌མ༌ ཙོགས༌ལ༌ མང༌པོ༌ དང༌ གྱ༌ཚོའེ༌ ཐའ༌མའེ༌ པེ༌མ༌ ཙོགས༌ རྩི༌ མི༌ཉན༌ཅེས༌ ཕེལ༌།

13 ཤི༌ཅེས༌སི༌ ཞག༌ ཚག༌པའང༌, ཏེ༌ མི༌ཚང༌མའེ༌ དཀོན༌མཆོག༌གི༌ ཞལ༌ཆད༌ ཛད༌ཁན༌བོའེ༌ ནང༌ང༌ ཏད༌པ༌ ཅོའད༌པིན༌། ཁོང༌གུན༌ལ༌ ཏེ༌ ཞལ༌ཆད༌ ཛད༌ཁན༌བོ༌ མ༌ཐོབ༌བ༌ ཨིན༌ནའང༌ ཁོང༌གུན༌ནི༌ ཏེ༌བོ༌ ཐག༌རིང༌ཞིག༌ནེ༌ ཐོང༌ཏེ༌ གའ༌སུས༌ ཞུས༌། ཡང༌ ཁོང༌རང༌གུན༌ལ༌ འི༌ ཇིག༌རྟེན༌ནི༌ཀ༌ ཞན༌མའེ༌ ཡུལ༌ལི༌མི༌ དང༌ རེ༌བོ༌པ༌ གུན༌ ཟེར༌རད༌པིན༌། 14 ཏེ༌ཟུག༌ ཟེར༌ཁན༌གུན༌ནི༌, ཁོ༌རང༌གུན༌ནི༌ ཨིན༌ ཟེར༌ཉན༌ཅེས༌ཅན༌ནི༌ ཡུལ༌ཞིག༌ ཙལ༌ལ༌ནོག༌། 15 ཀལ༌ཏེས༌ ཁོང༌གུན༌ནི༌ ཕངས༌ཏེ༌ ཡོངས༌ཁན༌ནི༌ ཕ༌ཡུལ༌བོ༌ སམ༌མད༌པིན༌ན༌, ཏེ༌ནེ༌ ཁོང༌གུན༌ལ༌ ལོགས༌ཏེ༌ ཆ༌ཅེས༌སི༌ སྐབས༌ ཐོབ༌ཏེ༌ ཡོད༌གྲོ༌། 16 ཨིན༌ནའང༌ ཁོང༌གུན༌ནི༌ མང༌ང༌ གྱལ༌ལ༌ ཡུལ༌ཞིག༌གི༌ ཕིའ༌ དོད༌པ༌ ཅོའད༌པིན༌, ནམ༌ཁའེ༌ ནང༌ང༌ ཡོད༌ཁན༌བོའ༌། ཏེན༌ན༌བོའེ༌ཕིའ༌ དཀོན༌མཆོག༌, ཁོང༌གུན༌ནི༌ དཀོན༌མཆོག༌ ཞུ༌ཅེས༌ལ༌, ཁྲེལ༌ལ༌ མ༌ཛད༌, མ༌ཚད༌ ཁོང༌ངི༌ ཁོང༌གུན༌ནི༌ ཕིའ༌ གྱལ༌ས༌ཞིག༌གའང༌ རྩིག༌ག༌ ཛདས༌།

17 ཏད༌པ༌ ཡོད༌ཅེས༌པོའེ༌, དཀོན༌མཆོག༌གི༌ ཨབ༌ར༌ཧམ༌མ༌ ཚོད༌ལྟའ༌ ཛད༌ ཟ༌ནེ༌, ཁོའེ༌ ཨི༌སཱག༌གའང༌ སྲོག༌གི༌ ཆོད༌པ༌ ཕུལས༌། དཀོན༌མཆོག༌གི༌ ཞལ༌ཆད༌ ཐོབ༌ཁན༌ནི༌ ཨབ༌ར༌ཧམ༌, ཁོ༌རང༌ངི༌ བུ༌ཚའ༌ ཅིག༌ཅིག༌པོའང༌ སྲོག༌གི༌ ཆོད༌པ༌ ཕུལ༌ཅེས༌ལ༌ གྲལ༌གྲིག༌ ཡོད༌པིན༌། 18 ཞན༌ དཀོན༌མཆོག༌གི༌ ཁོའ༌ མོལ༌ལ༌ ཛད༌ནའང༌, “ཨི༌སཱག༌ གྱུད༌ཏེ༌ ཁྱོ༌རང༌ངི༌ པུར༌གྱུད༌གུན༌ ཕེལ༌ཨིན༌།”✡ 19 ཨབ༌ར༌ཧམ༌མི༌ སམ༌, ཨི༌སཱག༌ ཤི༌ནའང༌ དཀོན༌མཆོག༌གི༌ ཁོ༌ ཡང༌སྐྱར༌ སོན༌ཏེའ༌ ལང༌ང༌ ཛད༌ཉན༌ཨིན༌། ཡང༌ ལྟས༌ཏེ༌ ཁྱེར༌ན༌ ཏེ༌བོ༌ ཇུང༌, ཨབ༌ར༌ཧམ༌མ༌ ཁོ༌རང༌ངི༌ བུ༌ཚ༌ ཤི༌ཏེ༌ སྟིང༌ནེ༌ ལོགས༌ཏེ༌ ཐོབ༌ཁན༌ ཙོགས༌ ཨིན༌ནོག༌།

20 ཏད༌པ༌ ཡོད༌ཅེས༌པོའེ༌, ཨི༌སཱག༌གི༌ ཁོ༌རང༌ངི༌ བུ༌ཚ༌ ཡ༌ཀོབ༌ དང༌ ཨི༌སུ༌ ཉིས༌ཀོའ༌ ཁོང༌གུན༌ནི༌ ཡོང༌ཅེས༌ཅན༌ནི༌ ཏུས༌སི༌ ཕིའ༌ ཅིན༌ལབས༌ སལས༌།

21 ཏད༌པ༌ ཡོད༌ཅེས༌པོའེ༌, ཡ༌ཀོབ༌ ཤི༌ ཟ༌ནེ༌, ཁོའེ༌ ཡོ༌སེབ༌བི༌ ཕྲུ༌གུ༌ ཉིས༌ཀོའ༌ ཅིན༌ལབས༌ སལས༌, ཡང༌ ཁོ༌ རྒད༌པོ༌ ཆ༌ནའང༌ ཁོ༌རང༌ངི༌ གྲུལ༌ཅེས༌སི༌ བེར༌ཀ༌ སྟེན༌ཏེ༌ དཀོན༌མཆོག༌ག༌ ཅོལས༌།

22 ཏད༌པ༌ ཡོད༌ཅེས༌པོའེ༌, ཡོ༌སེབ༌ ཤི༌ཨིན༌ ཡོད༌དི༌ ཏུས༌ལ༌, ཁོའེ༌ ཨིས༌ར༌ཨེལ༌པ༌གུན༌ ཨི༌ཇིབ༌བི༌ ཡུལ༌ནེ༌ བིངས༌ཏེ༌ ཆ༌ཅེས༌སི༌ སྐོར༌ལ༌ ཟེརས༌། ཡང༌ ཁོང༌གུན༌ ཆ༌ ཟ༌ནེ༌ ཁོའེ༌ རུས༌པ༌གུན༌ ཉམ༌པོ༌ ཁྱེར༌ཅེས༌སི༌ ལབ༌ཞའ༌ ཏངས༌།

23 ཏད༌པ༌ ཡོད༌ཅེས༌པོའེ༌, མོ༌ཟེས༌སི༌ ཕ༌མ༌གུན༌ནི༌ ཁོ༌ སྐྱེས༌ཏེ༌ སྟིང༌ནེ༌ ཟླ༌ཝ༌ སུམ༌ ཚག༌པ༌ སྦས༌ཏེ༌ བོརས༌, ཅིའ༌ཟེར༌ན༌ ཁོའེ༌ ཕ༌མ༌གུན༌ནི༌ ཁོ༌ ཞན༌ ཕྲུ༌གུ༌གུན༌ནི༌ སང༌ ཁྱད༌པར༌ཅན༌ཞིག༌ ཐོང༌། ཡང༌ ཨི༌ཇིབ༌བི༌ གྱལ༌པོའེ༌ ཁའ༌ མི༌ཉན༌ཅེས༌ལ༌ ཁོང༌གུན༌ མ༌ཇིགས༌།

24 ཏད༌པ༌ ཡོད༌ཅེས༌པོའེ༌, མོ༌ཟེས༌ ལྡན༌ཏེ༌ སྟིང༌ནེ༌ ཁོའེ༌ ཁོ༌རང༌ང༌ གྱལ༌པོ༌ ཕེ༌རོའེ༌ ཚ༌འོ༌ ཟེར༌ མ༌ཅུགས༌། 25 ཏུས༌ ཉུ༌ངུན༌ཞིག༌, སྡིག༌པའེ༌ སྐྱིད༌པོ༌གུན༌ནི༌ ནང༌ང༌ ཐད༌པོ༌ ཅོའེ༌ སང༌ ཨིས༌ར༌ཨེལ༌པ༌གུན༌ ཉམ༌པོ༌ ནགས༌བར༌དོ༌ ཁུར༌ཅེས༌པོ༌ མོ༌ཟེས༌སི༌ ལྡམས༌། 26 མོ༌ཟེས༌སི༌ ཨི༌ཇིབ༌བི༌ གྱུར༌ནོར༌གུན༌ནི༌ སང༌ མ༌ཤི༌ཀའེ༌ ཏོན༌ལ༌ རྡུག༌ངལ༌ ཉོང༌ཅེས༌པོ༌ མང༌ང༌ རིན༌ཅན༌ ཨིན༌ཁན༌བོ༌ ཧ༌གོ༌, ཅིའ༌ཟེར༌ན༌ ཁོའེ༌ ཐོབ༌ཅེས༌ཅན༌ནི༌ ཏེ༌ ཀྲག༌པོ༌ སོལ༌རས༌པོའ༌ ལྟའད༌པིན༌། 27 ཏད༌པ༌ ཡོད༌ཅེས༌པོའེ༌, གྱལ༌པོའེ༌ སྲོའ༌ མ༌ཇིགས༌ས༌, ཁོ༌ ཨི༌ཇིབ༌བི༌ ཡུལ༌ ཕངས༌ཏེ༌ སོང༌། ཁོའེ༌ སྙིང༌རུས༌ ཉམ༌པོ༌ ཏེ༌གུན༌ ཅོས༌ཏེ༌ ཨིན༌པིན༌, ཅིའ༌ཟེར༌ན༌ ཁོའེ༌ ཁོ༌རང༌ངི༌ མིག༌པོ༌ མ༌ཐོང༌ཁན༌ དཀོན༌མཆོག༌ ཆོགས༌ལ༌ བོརས༌། 28 ཏད༌པ༌ ཡོད༌ཅེས༌པོའེ༌, གོ༌མ༌ སྐྱེ༌ཁན༌ནི༌ བུ༌ཚ༌གུན༌ སད༌ད༌ལ༌ ཡོང༌ཁན༌ནི༌ ཕོ༌ཉའེ༌ ཀ༌ནེ༌ སྐྱོབ༌ཅེས༌སི༌ ཕིའ༌, མོ༌ཟེས༌སི༌ ཨིས༌ར༌ཨེལ༌པ༌གུན༌ལ༌ པེ༌སག༌གི༌ ཏུས༌ རྩི༌ཅེས༌ དང༌ ལུ༌གུའི༌ ཁྲག༌གུན༌ སྒོའེ༌སྟག༌གི༌ཀ༌ སྐུ༌ཅེས༌ལ༌ བཀའ༌ ཏངས༌།

29 ཏད༌པ༌ ཡོད༌ཅེས༌པོའེ༌, ཨིས༌ར༌ཨེལ༌པ༌གུན༌ ཚོ༌ མར༌པོའེ༌ ཞུང༌ནེ༌ ས༌ཀྱད༌ སྐམ༌པོ༌ གྱུད༌ཏེ༌ གྲུལས༌། ཨིན༌ནའང༌ ཨི༌ཇིབ༌པ༌གུན༌ནི༌ ཁོང༌གུན༌ནི༌ གྱབ༌ནེ༌ ཡོང༌ཅེས༌སི༌ རྩོན༌གྲུས༌ ཅོའ༌ཅིག༌, ཁོང༌གུན༌ ཆུའི༌ ནང༌ང༌ ནུབ༌ཏེ༌ ཤི༌།

30 ཏད༌པ༌ ཡོད༌ཅེས༌པོའེ༌, ཨིས༌ར༌ཨེལ༌པ༌གུན༌ དཀོན༌མཆོག༌གི༌ ཁའ༌ཉན༌ཏེ༌, ཡེ༌རི༌ཀོའེ༌ གྲོང༌ཁྱེར༌ལ༌ ཞག༌པོ༌ རྡུན༌ སྐོར༌ར༌ ཏངས༌པ༌, གྲོང༌ཁྱེར༌ལ༌ སྐོར༌ཏེ༌ ཡོད༌ཁན༌ནི༌ རྩིག༌པ༌བོ༌ ཞིག༌།

31 ཏད༌པ༌ ཡོད༌ཅེས༌པོའེ༌, ཟུགས༌ཙོང༌མ༌ ར༌ཧབ༌, ཁའ༌ མ༌ཉན༌ཁན༌ ཁོའེ༌ གྲོང༌ཁྱེར༌པ༌གུན༌ ཉམ༌པོ༌ ཤི༌ མ༌ཤི༌, ཅིའ༌ཟེར༌ན༌ ཁོའེ༌ ཁོ༌རང༌ངི༌ ཁང༌པའེ༌ ནང༌ང༌ ཨིབས༌ཏེ༌ ཡོང༌ཁན༌ནི༌ ཨིས༌ར༌ཨེལ༌པ༌ ཉིས༌ཀོའ༌ གའ༌སུས༌ ཞུས༌།

32 ཏ༌རུང༌ ཙམ༌ཤིག༌ མང༌པོ༌ ངའ༌ ཟེར༌གོས༌? གི༌དི༌འོན༌, བ༌རག༌, སམ༌སོན༌, ཡེཕ༌ཐཧ༌, དཱ༌བིད༌, ས༌མུ༌འེལ༌ དང༌ ལུང༌སྟོན༌པ༌གུན༌ནི༌ སྐོར༌ལ༌ ཤད༌ཅེས༌སི༌ ཏུས༌ ངའ༌ མེད༌། 33 ཀ༌གུན༌ནི༌ ཏད༌པ༌ ཡོད༌ཅེས༌པོའེ༌, གྱལ༌ཁབ༌གུན༌ ངའ༌ཡོག༌ག༌ ཁྱོངས༌, ཀྲང༌པོའེ༌ ཐག༌ཅད༌གུན༌ ཏངས༌, ཞལ༌ཆད༌ ཛད༌ཁན༌གུན༌ ཐོབ༌, དཀོན༌མཆོག༌གི༌ སིང༌གེའེ༌ ཁ༌གུན༌ ཀག༌ག༌ ཛདས༌, 34 མེ༌ ཀྲག༌པོ༌ བར༌ཁན༌ནི༌ ནང༌ནེ༌ ཐར༌, ར༌འི༌ ཉམ༌པོ༌ ཤི༌ཅེས༌ནེ༌ ཐར༌, འུ༌ཐུགས༌ ཡོད༌ཁན༌གུན༌ ཤེད༌ཅན༌ གྱུར༌ ཡང༌ མག༌གི༌ ནང༌ང༌ ཤེད༌ཅན༌ གྱུར༌ཏེ༌ གྲ༌འོའེ༌ མག༌མི༌གུན༌ ཤོར༌ཅུགས༌, 35 བུ༌མོ༌གུན༌ལ༌ ཁོང༌རང༌གུན༌ནི༌ ཅེས༌པ༌ ཤི༌ཁན༌གུན༌ སོན༌ཏེའ༌ ལངས༌ཏེ༌ ཐོབ༌, ཞན༌གུན༌ལ༌ ནགས༌ སྲན༌ཏྲེ༌ ཐོང༌, ཏེ༌ཀ༌ནེ༌ ཐར༌ཅེས༌ལ༌ ཁོང༌གུན༌ནི༌ དཀོན༌མཆོག༌ མ༌ཕངས༌། ཁོང༌གུན༌ནི༌ ཤི༌ཏེ༌ སོན༌ཏེའ༌ ལངས༌ཏེ༌ སྟིང༌ནེ༌, མི༌ཚེ༌ གྱལ༌ལ༌ཞིག༌ ཐོབ༌ཅེས༌པོའེ༌ ནང༌ང༌ རེ༌ཝ༌ བོར༌རད༌པིན༌།

36 ཞན༌གུན༌ལ༌ ཁྲེལ༌བ༌ ཅོས༌ཏེ༌ རྟལ༌ལྕག༌ མང༌པོ༌ ཕོག༌, ཡང༌ ཞན༌གུན༌ལ༌ ལྕག༌ཐག༌ ཏགས༌ཏེ༌ ཙོན༌ཁང༌ངི༌ ནང༌ང༌ ཀགས༌། 37 ཁ༌ཅིག༌ག༌ རྡོའ༌ གྱབས༌ཏེ༌ སདས༌, ཁ༌ཅིག༌གི༌ ཟུགས༌པོ༌ ཁག༌ཉིས༌སི༌ ནང༌ང༌ ཤགས༌, ཞན༌གུན༌ ར༌འི༌ ཉམ༌པོ༌ སདས༌, ཁ༌ཅིག༌ག༌ གོན༌གྱུ༌ ཅའང༌ མེད༌པ༌, ལུག༌ དང༌ ར༌མའེ༌ པགས༌པ༌གུན༌ གོན༌ཏེ༌ གྲུལས༌། ཁོང༌གུན༌ལ༌ ཡོད༌ཁན༌ནི༌ རང༌ཝང༌བོ༌ ཀོགས༌ཏེ༌ མི༌འོས༌པ༌ ཅོའད༌པིན༌། 38 ཇིག༌རྟེན༌པ༌གུན༌ལ༌ ཏེ༌ ཏད༌པ༌ཅན༌གུན༌ ཉམ༌པོ༌ མི༌ཚེ༌ ཕུད༌ཅེས༌སི༌ འོས༌པ༌ མེད༌པ༌ ཨིན༌ནོག༌། ཏེ༌ ཏད༌པ༌ཅན༌གུན༌ནི༌ ནང༌ནེ༌ ཁ༌ཅིག༌ ཐང༌སྟོང༌ དང༌ རི༌ གུན༌ལ༌ ཁོར༌ཨིན༌ དུགས༌, ཁ༌ཅིག༌ བྲག༌ཕུགས༌ དང༌ ས༌དོང༌ གུན༌ནི༌ ནང༌ང༌ ཨིབ༌ཨིན༌ཞིག༌ དུགས༌།

39 ཞན༌ ཁོང༌ ཚང༌མ༌ལ༌ ཏད༌པ༌ ཡོད༌ཅེས༌པོའེ༌ དཀོན༌མཆོག༌གི༌ སྟོད༌པ༌ ཐོབ༌ནའང༌, ཏེ༌གུན༌ནི༌ ཕྲོ༌ནེ༌ ཅིག༌གའང༌ ཞལ༌ཆད༌ ཛད༌ཁན༌ ཚང༌མ༌ མ༌ཐོབ༌། 40 དཀོན༌མཆོག༌གི༌ ཐུགས༌སམ༌མི༌ ནང༌ང༌, ང༌དང༌ ཚང༌མའེ༌ ཕིའ༌ མང༌ང༌ གྱལ༌ལ༌ སམ༌བ༌ཞིག༌ ཡོད༌ པ༌སང༌, ཏེ༌ ཏད༌པ༌ཅན༌གུན༌ལའང༌ ང༌དང༌ ཉམ༌པོ༌ མ༌ནེ༌ ཕུན༌སུམ༌ཚོགས༌པ༌ ཅོའ༌ མི༌ཛད༌།

12

དཀོན༌མཆོག༌གི༌ ཁོང༌རང༌ངི༌ ཕྲུ༌གུ༌གུན༌ སྐྱོང༌ང༌ ཛདས༌།

12:1-13

1 ཏེ༌བོའེ༌ཕིའ༌ ང༌དང༌གུན༌ལ༌ ཏད༌པའེ༌ ནང༌ང༌ མི༌ཚེ༌ པུད༌ཁན༌ནི༌ མི༌ཚོགས༌ ཆེན༌མོ༌ཞིག༌གི༌ སྐོར༌ཏེ༌ ཡོད༌པ༌, ང༌དང༌ངི༌ ཏད༌པའེ༌ ནང༌ང༌ གྲུལ༌ མ༌ཅུག༌ཁན༌ དང༌ ལ༌མོ༌ ཉམ༌པོ༌ ཁྲིལ༌ཁན༌ནི༌ སྡིག༌པ༌ གུན༌ ཕངས༌ཏེ༌ དཀོན༌མཆོག༌གི༌ གྲལ༌གྲིག༌ ཅོའ༌ ཛད༌ཁན༌ནི༌ བང༌གྱུགས༌པོ༌ ང༌དང༌གུན༌ནི༌ སྙིང༌རུས༌ ཉམ༌པོ༌ ཏང༌ཨིན༌། 2 ང༌དང༌གུན༌ནི༌ མིག༌གུན༌ ཡེ༌ཤུའི༌ཀ༌ བོར༌ཨིན༌, ཀ༌བོའེ༌ ང༌དང༌གུན༌ལ༌ གོ༌ཁྲིད༌ ཛད༌ཏེ༌ ང༌དང༌གུན༌ནི༌ ཏད༌པ༌བོ༌ ཕུན༌སུམ༌ཚོགས༌པ༌ གྱུར༌ཅུག༌ག༌ ཛད༌དད༌། ཁོང༌ང༌ སྲུངས༌ཏེ༌ ཡོད༌ཁན༌ནི༌ སྐྱིད༌པོའེ༌ ཐུག༌གྱུས༌ ཡོད༌ པ༌སང༌, ཁྲེལ༌བ༌ མ༌སམ༌མ༌ སྙིང༌རུས༌ ཉམ༌པོ༌ ཁོང༌ངི༌ རྐྱང༌ཤིང༌ངི༌ རྡུག༌ངལ༌བོ༌ ནམས༌ས༌ ཛདས༌། དག༌ས༌ ཁོང༌ དཀོན༌མཆོག༌གི༌ ཞུགས༌ཁྲིས༌སི༌ ཡས༌པ༌ ཆོགས༌ལ༌ རྩི༌ཝ༌ཅན༌ནི༌ ནས༌ས༌བོའེ༌ཀ༌ ཞུགས༌ཏེ༌ ཡོད༌ཏེ༌ ཨིན༌ནོག༌། 3 སམ༌བ༌ སལ༌ལའང༌ སྡིག༌ཅན༌ མི༌གུན༌ནི༌ ནགས༌ སྟན༌ཁན༌གུན༌ སྙིང༌རུས༌ ཉམ༌པོ༌ སྲན༌ན༌ ཛད༌ཁན༌ནི༌ ཡེ༌ཤུའི༌ སྐོར༌ལ༌, ཏེ༌ནེ༌ ཁྱོ༌ཞ༌གུན༌ སྲན༌ཏྲེ༌ ངལ༌མི༌ངལ༌ ཡང༌ ཁྱོ༌ཞའེ༌ རེ༌ཝ༌བོ༌ ཕང༌མི༌ཕང༌! 4 སྡིག༌པའེ༌ གྱབ༌གལ༌ལ༌ ནོལ༌ཨིན༌, ཁྱོ༌ཞ༌གུན༌ལ༌ ཏ༌རུང༌ ཚག༌པ༌ ཤི༌ཅེས༌སི༌ རྡུག༌ངལ༌བོ༌ མ༌ཇུང༌ང༌ ཨིན༌ནོག༌།

5 ཁོང༌རང༌ངི༌ ཕྲུ༌གུ༌གུན༌ལ༌ སྤོས༌པ༌ སལ༌ཨིན༌ དཀོན༌མཆོག༌གི༌ མོལ༌ཁན༌བོ༌ ཁྱོ༌ཞ༌གུན༌ནི༌ རྗེད༌དའ༌?,

“ངའེ༌ ཕྲུ༌གུ༌, གཙོ༌བོའེ༌ སྐྱོང༌ང༌ ཛད༌ཅེས༌པོའ༌ སྣང༌མེད༌ མ༌ཅོ༌ཤིག༌

ཡང༌ ཁོང༌ངི༌ ཆད༌པ༌ སལ༌ལ༌ ཛད༌ ཟ༌ནེ༌,

སེམས༌ ཆགས༌ཏེ༌ རེ༌ཝ༌བོ༌ མ༌ཕང༌ཤིག༌།

6 ཅིའ༌ཟེར༌ན༌ གཙོ༌བོའེ༌ ཅེས༌པ༌ ཛད༌ཁན༌གུན༌ལ༌ སྐྱོང༌ང༌ ཛད༌ད༌ནོག༌

ཡང༌ ཁོང༌རང༌ངི༌ ཕྲུ༌གུ༌ ཐེ༌ཁན༌གུན༌ལ༌ ཆད༌པ༌ སལ༌ལ༌ ཛད༌ད༌ནོག༌།”✡

7 དཀོན༌མཆོག༌གི༌ སྐྱོང༌ཅེས༌པོའ༌, ཁྱོ༌ཞ༌གུན༌ནི༌ སྙིང༌རུས༌ ཅོ༌ ཟ༌ནེ༌, ཁོང༌ངི༌ ཁྱོ༌ཞའ༌ ཁོང༌རང༌ངི༌ ཕྲུ༌གུ༌ ཙོགས༌ ཐེའ༌ ཛད༌ཁན༌བོ༌ ཨིད༌ཏུ༌ ཅོ༌ཤིག༌། ཨ༌བའེ༌ མ༌སྐྱོང༌ཁན༌ནི༌ ཕྲུ༌གུ༌ཞིག༌ སུ༌ ཡོད༌ཀྱག༌? 8 སྐྱོང༌ཅེས༌པོ༌ ཚང༌མའེ༌ཀ༌ ཇུང༌ང༌ནོག༌། དཀོན༌མཆོག༌གི༌ མ༌སྐྱོང༌ཁན༌གུན༌ ཁོང༌ངི༌ དེན༌བའེ༌ ཕྲུ༌གུ༌གུན༌ མན༌པ༌, ན༌ལུ༌གུན༌ ཨིན༌ནོག༌། 9 ཞན༌ ང༌དང༌གུན༌ སྐྱོང༌ཁན༌ ཇིག༌རྟེན༌ནི༌ ཨ༌བ༌གུན༌ལ༌ ང༌ཏི༌ རྩི༌ཝ༌ ཅོའ༌ནོག༌, ཏེ༌ནེ༌ ཙམ༌ཤིག༌ མང༌ང༌ ང༌དང༌གུན༌ ང༌དང༌རང༌ངི༌ ཐུག༌ཉིད༌དི༌ ཡབ༌བ༌ སྟད༌ མ༌གོས༌? ཏེ༌ཟུག༌ ཅོ༌ན༌ ཏུས༌གྱུན༌ སོན༌ཏེའ༌ ལུས༌ཨིན༌།

10 ཇིག༌རྟེན༌ནི༌ ཨ༌བ༌གུན༌ནི༌ ཏུས༌ ཉུ༌ངུན༌ཞིག༌གི༌ ཕིའ༌ ང༌དང༌གུན༌ལ༌ སམ༌བ༌ གྱལ༌ལ༌ ཉམ༌པོ༌ སྐྱོང༌ང༌ནོག༌། ཨིན༌ནའང༌ དཀོན༌མཆོག༌གི༌ ང༌དང༌རང༌ངི༌ ཕན༌ཐོགས༌སི༌ ཕིའ༌ ང༌དང༌གུན༌ སྐྱོང༌ང༌ ཛད༌ད༌ནོག༌, ཏེ༌བོ༌ ཛད༌ཅེས༌སི༌ གྱུན༌ཚན༌ ནི༌, ཁོང༌ ཏམ༌པ༌ ཨིན༌ཁན༌བོ༌ ང༌དང༌ ཉམ༌པོ༌ བགོའ༌ ཛད༌ཅེས༌པོ༌ ཨིན༌ནོག༌། 11 སྐྱོང༌ཅེས༌སི༌ ཏུས༌པོ༌ སྐྱིད༌པོ༌ མན༌པ༌ རྡུག༌ངལ༌ཅན༌ཞིག༌ ཡོང༌ང༌ནོག༌། ཨིན༌ནའང༌ སྟིང༌ནེ༌ འི༌ཙོགས༌སི༌ ལམ༌མི༌ ནང༌ང༌ ལོབ༌ཇོང༌ ཐོབ༌ཁན༌གུན༌ལ༌ ཀྲང༌པོ༌ དང༌ ཞི༌དེའེ༌ བྲས༌བུ༌གུན༌ སྨིན༌ཨིན༌།

12 ཏེན༌ན༌བོའེ༌ཕིའ༌ ངལ༌ཁན༌ནི༌ ལག༌པ༌ དང༌ འུ༌ཐུགས༌ པིག༌མོ༌ གུན༌ ཤེད༌ཅན༌ ཅོ༌ཤིག༌། 13 འུ༌ཐུགས༌ དང༌ ཞ༌འོ༌ གུན༌ ཐུའ༌ མ༌ཆའ༌ ཤེད༌ཅན༌ གྱུར༌ཅེས༌སི༌ ཕིའ༌ ལམ༌ ཀྲང༌པོའེ༌ཀ༌ གྲུལ༌ཤིག༌།

དཀོན༌མཆོག༌གི༌ མོལ༌ཁན༌གུན༌ ཉན༌ཅེས༌ལ༌ ཞུ༌ཝ༌།

12:14-29

14 མི༌ཚང༌མ༌ ཉམ༌པོ༌ ཞི༌དེ༌ ནང༌ང༌ དུག༌ཅེས༌སི༌ རྩོན༌གྲུས༌ ཅོ༌ཤིག༌, ཏམ༌པ༌ མི༌ཚེ༌ཞིག༌ ཕུད༌ཤིག༌། ཏམ༌པ༌ མ༌དུག༌ཁན༌གུན༌ལ༌ གཙོ༌བོ༌ ཇལ༌ཐུབ༌བ༌ མ༌ནོག༌། 15 དཀོན༌མཆོག༌གི༌ ཐུག༌རྗེ༌ མ༌ཐོབ༌བ༌ སུ༌ཞིག༌གའང༌ ལུས༌ མི༌ལུས༌ཤེས༌ལ༌ ནང༌སྟག༌ ཅོ༌ཤིག༌། ཡང༌ ཏུག༌གི༌ པ༌ཀྲག༌ ངན༌པ༌ གྱས༌ཏེ༌ ནགས༌ སྟན༌ཅེས༌ དང༌ མང༌པོའ༌ ལས༌ངན༌གུན༌ ཅོ༌ མི༌ཅུག༌ཅེས༌ལ༌ ཤང༌ ཅོ༌ཤིག༌། 16 སུ༌ཞིག༌གིའང༌ ལུས༌བྲེལ༌ ངན༌པའེ༌ སྕོད༌ལམ༌ ཡ༌ ཨི༌སུ༌ ཙོགས༌ལ༌ ཏད༌པ༌ མེད༌ཁན༌ནི༌ མི༌ཚེ༌ མི༌ཕུད༌ཅེས༌ལ༌ ཏན༌ཏན༌ ཅོ༌ཤིག༌, ཀ༌བོའེ༌ ཁོ༌རང༌ངི༌ གོ༌མ༌ སྐྱེས༌ཁན༌ནི༌ ཐོབ༌ཏང༌གུན༌ ཚེན༌དར༌ ཅིག༌གི༌ ཁར༌ཇིའི༌ ཕིའ༌ ཙོངས༌། 17 ཁྱོ༌ཞ༌གུན༌ལ༌ གྱུས༌ཡོད༌ཏེ༌ ཨིན༌ནོག༌, སྟིང༌ནེ༌ ཨི༌སུའ༌ ཁོ༌རང༌ངི༌ ཨ༌བའེ༌ ཅིན༌ལབས༌པོ༌ གོས༌ ཟ༌ནེ༌ ཨ༌བའེ༌ ཁོའ༌ མ༌ཏངས༌། ཞན༌ ཁོའེ༌ གྱོད༌པ༌ ཅོས༌ཏེ༌ མ༌སྲན༌ཏྲེ༌ ངུ༌ཨིན༌ ཞུ༌ཝ༌ ཕུལ༌ནའང༌, ཁོའ༌ ཁོ༌རང༌ངི༌ ཨ༌བའེ༌ ཐག༌ཅད༌དི༌ ནང༌ང༌ གྱུར༌ཇ༌ ཁྱོང༌ མ༌ཉན༌།

18 ཁྱོ༌ཞ༌གུན༌ ཏེ༌ རི༌བོའི༌ཀ༌ ལེབས༌ཏེ༌ མ༌ནོག༌ ཀ༌ཟུག༌ ཨིས༌ར༌ཨེལ༌པ༌གུན༌ སི༌ནཱའི༌ ཟེར༌ཁན༌ནི༌ རི༌, མེ༌ བར༌ཨིན༌, མུན༌ནག༌ དང༌ ཐིབ༌ཐིབ༌ ཇིག༌ཤེས༌ ཡང༌ ལུང༌ཚུབ༌ གུན༌ནི༌ ཀབས༌ཁན༌བོའེ༌ཀ༌ ལེབ༌། 19 ཏེན༌ན༌ ནས༌ས༌བོའེ༌ཀ༌ ཨིས༌ར༌ཨེལ༌པ༌གུན༌ལ༌ ཏུང༌སྐད༌ ཀྲག༌པོ༌ དང༌, མ༌ ཇིགས༌ནང༌ཅན༌ནི༌ སུང༌སྐད༌ཅིག༌ ཚོར༌པ༌, ཁོང༌གུན༌ནི༌ དཀོན༌མཆོག༌ག༌ ཡང༌སྐྱར༌ མི༌མོལ༌ཅེས༌ལ༌ ཇུ༌ཇུ༌ ཞུས༌། 20 ཅིའ༌ཞུ༌ན༌ དཀོན༌མཆོག༌གི༌ བཀའ༌, “ཀལ༌ཏེས༌ སེམས༌ཅན༌ཞིག༌གིའང༌ འི༌ རི༌བོའ༌ ཐུག༌ན༌, ཏེ༌ སེམས༌ཅན༌བོའ༌ རྡོའ༌ གྱབས༌ཏེ༌ སད༌གོས༌,”✡ མོལ༌ཁན༌བོ༌ ཁོང༌གུན༌ནི༌ ལེན༌མ༌ཐུབ༌། 21 རི༌བོའི༌ཀ༌ ཇིགས༌ནང༌ཅན༌ ཇུང༌ཁན༌གུན༌ ཐོང༌ཏེ༌, མོ༌ཟེས༌སི༌ མོལས༌ “ངའ༌ མ༌སྲན༌ཏྲེ༌ ཇིགས༌ཏེ༌ དར༌ར༌རག༌།”✡

22 ཨིན༌ནའང༌ ཁྱོ༌ཞའ༌ ཟི༌ཡོན༌ ཟེར༌ཁན༌ནི༌ རི༌, ནམ༌ཁའེ༌ ཡེ༌རུ༌ཤ༌ལེམ༌མི༌ ནང༌ང༌ ལེབས༌ཏེ༌ ཨིན༌ནོག༌, ཀ༌བོ༌ སོན༌པོ༌ དཀོན༌མཆོག༌ ཞུག༌སའེ༌ གྱལ༌ས༌བོ༌ ཨིན༌, ཀ༌རུ༌ ཀྲངས༌ཀ༌ མེད༌ཁན༌ནི༌ ཕོ༌ཉ༌གུན༌ སྐྱིད༌པོ༌ ཅོ༌ཅེས༌ལ༌ ཛོམ༌ཨིན༌ ཨིན༌ནོག༌། 23 ཁྱོ༌ཞ༌གུན༌ དཀོན༌མཆོག༌གི༌ གོ༌མ༌ སྐྱེས༌ཁན༌ནི༌ ཕྲུ༌གུ༌གུན༌ ཛོམས༌སེ༌ ནང༌ང༌ ལེབས༌ཏེ༌ ཨིན༌ནོག༌, ཀ༌གུན༌ནི༌ མིང༌གུན༌ ནམ༌ཁའེ༌ ནང༌ང༌ བྲིས༌ཏེ༌ ཡོད༌ཏེ༌ ཨིན༌ནོག༌། ཁྱོ༌ཞའ༌, མི༌ཚང༌མའེ༌ཀ༌ ཁྲིམས༌ཅད༌ད༌ ཛད༌ཁན༌ དཀོན༌མཆོག༌ ཁོང༌རང༌ ཡོད༌ས༌, ཡང༌ ཀྲང༌པོ༌ མི༌གུན༌ནི༌ སེམས༌ཉིད༌ ཡོད༌ས༌ ལེབས༌ཏེ༌ ཨིན༌ནོག༌, ཀ༌གུན༌ལ༌ ཕུན༌སུམ༌ཚོགས༌པ༌ ཛདས༌། 24 ཁྱོ༌ཞ༌གུན༌ དཀོན༌མཆོག༌ དང༌ མི༌གུན༌ནི༌ པར༌ལ༌ ཆད༌དོན༌ སོ༌མའེ༌ བར༌མི༌, ཡེ༌ཤུའི༌ སྐུན༌དུན༌ལ༌ ལེབ༌, ཁོང༌ངི༌ སྐུ༌ཁྲག༌ ཕོས༌ཁན༌བོའེ༌, ཨ༌བེལ༌ལི༌ ཁྲག༌ ཙོགས༌ལ༌ སྲོག༌གི༌ ཚབས༌ལ༌ སྲོག༌ལེན༌ཅེས༌ མན༌པ༌, ཤགས༌པ༌ ཛད༌ཅེས༌སི༌ ཕིའ༌ མོལ༌ལ༌ ཛདས༌།

25 དཀོན༌མཆོག༌གི༌ མོལ༌ལ༌ ཛད༌ཁན༌བོའ༌ མིང༌ནའང༌ མི༌ཉན༌ཅེས༌ནེ༌ ཤང༌ ཅོ༌ཤིག༌། ཀལ༌ཏེས༌ ཨིས༌ར༌ཨེལ༌པ༌གུན༌ནི༌ ཇིག༌རྟེན༌པའ༌ ལོན༌ཁྱོང༌ཁན༌, མོ༌ཟེས༌སི༌ སྤང༌པུད༌ཁན༌གུན༌ལ༌ སྣང༌མེད༌ ཅོ༌ཅེས༌པོའེ༌, ཁོང༌གུན༌ ཏེ༌ ཁྲིམས༌ཅད༌ནེ༌ ཤོར༌ མ༌ཉན༌ན༌ ཨིན༌ན༌, ཏེ༌ནེ༌ ཀལ༌ཏེས༌ ང༌དང༌ངི༌ ནམ༌ཁའ༌ནེ༌ ཞལ༌ཏ༌ སལ༌ཁན༌བོའ༌ སྣང༌མེད༌ ཅོ༌ན༌, ང༌དང༌གུན༌ ཀ༌ཟུག༌གི༌ ཐར༌ཐུབ༌ཨིན༌། 26 དཀོན༌མཆོག༌གི༌ རི༌ སི༌ནཱའི༌ ཀ༌ནེ༌ མོལ༌ ཟ༌ནེ༌, ཁོང༌ངི༌ སུང༌སྐད༌དི༌ ཇིག༌རྟེན༌བོ༌ སྐུལ༌ལ༌ ཛདས༌། ཨིན༌ནའང༌ དག༌ས༌ ཁོང༌ངི༌ ཞལ༌ཆད༌ཞིག༌ ཅོའ༌ ཛདས༌, “ཡང༌ ལན༌ཅིག༌ ངའེ༌ ཇིག༌རྟེན༌ ཅིག༌པོ༌ མན༌པ༌ ནམ༌ཁའེ༌ ནང༌ང༌ ཡོད༌ཁན༌གུན༌ནའང༌ སྐུལ༌ཨིན༌།”✡ 27 “ཡང༌ ལན༌ཅིག༌” མོལ༌ཁན༌ནི༌ ཏོན༌བོ༌ ནི༌, སྐུལ༌ཉན༌ཁན༌གུན༌ མེད༌ཁན༌ ཛད༌ཨིན༌, ཡང༌ན༌ དཀོན༌མཆོག༌གི༌ ཛད༌ཁན༌ ཚང༌མ༌། ཏེན༌ན༌བོའེ༌ཕིའ༌ སྐུལ༌མ༌ཉན༌ཁན༌གུན༌ ཅིག༌པོ༌ ལུས༌ཨིན༌།

28 ང༌དང༌གུན༌ལ༌ མ༌ནེ༌ སྐུལ༌མི༌ཉན༌ཁན༌ནི༌ གྱལ༌སྲིད༌ཞིག༌ ཐོབ༌ཨིན༌ ཡོད༌ པ༌སང༌, ང༌དང༌གུན༌ནི༌ ཐུག༌རྗེ༌ཆེ༌ ཞུ༌ཨིན༌, ཡང༌ ཇིགས༌ དང༌ རྩི༌ཝ༌ ཆེན༌མོ༌ ཉམ༌པོ༌ ཅོལ༌ཏེ༌ དཀོན༌མཆོག༌ ཐུག༌ཉེས༌ ཤུག༌ཨིན༌། 29 ཅིའ༌ཟེར༌ན༌ ང༌དང༌གུན༌ནི༌ “དཀོན༌མཆོག༌པོ༌ ནི༌, མེད༌ཁན༌ ཅོ༌ཁན༌ནི༌ མེ༌ ཙོགས༌ ཨིན༌ནོག༌། ✡”

13

སྟིང༌ཇུག༌གི༌ སྤོས༌པ༌།

13:1-25

1 ཅིག༌ དང༌ ཅིག༌ག༌ མིང༌སྲིང༌ ཙོགས༌ལ༌ ཅེས༌པ༌ ཅོ༌ཅེས༌པོ༌ མ༌ནེ༌ མ༌ཕང༌ཤིག༌། 2 མ༌ཤེས༌ཁན༌གུན༌ལ༌ རང༌ངི༌ ཁང༌པའ༌ གའ༌སུས༌ ཞུ༌ཅེས༌ལ༌ སྣང༌མེད༌ མ༌ཅོ༌ཤིག༌། གའ༌སུས༌ ཞུ༌ཅེས༌པོའེ༌, ཁ༌ཅིག༌གི༌ མ༌ཤེས༌ས༌ ཕོ༌ཉ༌གུན༌ལ༌ གའ༌སུས༌ ཞུས༌ཏེ༌ ཨིན༌པིན༌། 3 ཁྱོ༌ཞ༌རང༌གུན༌ ཙོན༌ཁང༌ང༌ ཡོད༌ཁན༌ ཙོགས༌ལ༌, ཏེ༌ནང༌ང༌ ཡོད༌ཁན༌ ཏད༌པ༌ཅན༌གུན༌ ཨིད༌ཏུ༌ ཅོ༌ཤིག༌, མ༌ཚད༌ ཁྱོ༌ཞ༌རང༌གུན༌ལ༌ ཇུང༌ཁན༌ ཙོགས༌ལ༌, རྡུག༌ངལ༌ ཇུང༌ཁན༌ནི༌ ཏད༌པ༌ཅན༌གུན༌ནའང༌ ཨིད༌ཏུ༌ ཅོ༌ཤིག༌།

4 བག༌སྟོན༌ལ༌ ཚང༌མའེ༌ རྩི༌ཝ༌ ཅོ༌གོས༌, ཡང༌ མག༌པ༌ དང༌ ན༌མ༌ ཉིས༌ཀོ༌, ཅིག༌ དང༌ ཅིག༌ ཉམ༌པོ༌ ཨིད༌ཤེས༌ཅན༌ ཡོང༌གོས༌, ཅིའ༌ཟེར༌ན༌ དཀོན༌མཆོག༌གི༌ ངན༌པ༌ ལུས༌བྲེལ༌ ཡང༌ ཞིད༌མད༌ མན༌ཁན༌ ཉམ༌པོ༌ ལུས༌བྲེལ༌ བོར༌ཁན༌ གུན༌ལ༌ ཁྲིམས༌ཅད༌ སལ༌ལ༌ ཛད༌ཨིན༌། 5 པེ༌ནེའ༌ ཅེས༌པ༌ མ༌ཅོ༌ཤིག༌། རང༌ང༌ ཡོད༌ཁན༌བོའེ༌ཀ༌ ཚིམས༌ཏེ༌ དུག༌ཤིག༌། ཅིའ༌ཞུ༌ན༌ དཀོན༌མཆོག༌གི༌ མོལ༌ལ༌ ཛདས༌,

“ངའེ༌ ཁྱོ༌ཞ༌གུན༌ མ༌ནེ༌ མི༌ཕང༌

ཡང༌ ཁྱོ༌ཞ༌གུན༌ སྒོས༌དོམ༌མི༌ ནང༌ང༌ མ༌ནེ༌ མི༌བོར༌།”✡

6 ཏེ༌བོའེ༌ཕིའ༌ ང༌དང༌གུན༌ནི༌ ལོ༌ཁྱེལ༌ ཉམ༌པོ༌ ཟེར༌ ཐུབ༌ཨིན༌,

“གཙོ༌བོ༌ ནི༌ ངའེ༌ རོགས༌ ཛད༌ཁན༌བོ༌ ཨིན༌པ༌,

ངའ༌ ཇིགས༌གོས༌ མ༌ནེ༌ མེད༌,

ཡང༌ མི༌གུན༌ནི༌ ངའ༌ ཅི༌ ཅོ༌ཉན༌ཨིན༌?”✡

7 ཁྱོ༌ཞ༌གུན༌ལ༌, དཀོན༌མཆོག༌གི༌ བཀའ༌ ལབ༌བ༌ ཛད༌ཁན༌ནི༌ འུ༌སྐྱོང༌གུན༌ ཨིད༌ཏུ༌ ཅོ༌ཤིག༌། ཁོང༌གུན༌ནི༌ མི༌ཚེ༌ ཕུད༌ཚུལ༌ལི༌ བྲས༌བུ༌ ཟང༌པོ༌གུན༌ནི༌ སྐོར༌ལ༌ སམ༌བ༌ ཏོང༌ཤིག༌, ཡང༌ ཁོང༌གུན༌ནི༌ ཏད༌པའེ༌ སྤེའེ༌ཀ༌ གྲུལ༌ཤིག༌། 8 ཡེ༌ཤུ༌ མ༌ཤི༌ཀ༌ ནི༌ སྔུན༌ལ༌, དག༌ས༌ ཡང༌ ཏུས༌གྱུན༌ གྱུར༌ཇ༌ མེད༌པ༌ ཙོགས༌ ཞུགས༌ཏེ༌ ཨིན༌ནོག༌། 9 མིན༌དྲ༌ མིན༌དྲ༌ ལབ༌ཞ༌གུན༌ནི༌ སྟིང༌རང༌ནེ༌ མ༌ཆ༌ཤིག༌། ཁར༌ཇི༌ ཟའ༌ཅེས༌སི༌ ཁྲིམས༌ སྲུང༌ཁན༌གུན༌ལ༌ ཅའང༌ ཕན༌ཐོགས༌ ཐོབ༌བ༌ མ༌ནོག༌། ཏེ༌བོའེ༌ཕིའ༌ ཏེ༌ ཁྲིམས༌གུན༌ མན༌པ༌ དཀོན༌མཆོག༌གི༌ ཐུག༌རྗེའེ༌ གྱུད༌ཏེ༌, ཁྱོ༌ཞའེ༌ སེམས༌གུན༌ ཤེད༌ཅན༌ ཅོ༌ཤིག༌།

10 ང༌དང༌གུན༌ལ༌ ཆོད༌ཁྲི༌ཞིག༌ ཡོད༌ཏེ༌ ཨིན༌ནོག༌, ཀ༌བོའེ༌ ཀ༌ནེ༌ ཀུར༌རི༌ ནང༌ང༌ ཆོད༌པ༌ ཕུལ༌ཁན༌ནི༌ བླ༌མ༌གུན༌ལ༌ ཟའ༌ཅེས༌སི༌ ཐོབ༌ཏང༌ མེད༌པ༌ ཨིན༌ནོག༌། 11 ཚིར༌ སྙིང༌པའེ༌ ནང༌ང༌ བླ༌མ༌ ཆེན༌མོའེ༌ སེམས༌ཅན༌གུན༌ནི༌ ཁྲག༌པོ༌, ནས༌ས༌ ཏམ༌པ༌བོའེ༌ ནང༌ང༌ སྡིག༌པའེ༌ ཕིའ༌ སྲོག༌གི༌ ཆོད༌པའེ༌ ཚུལ༌ལ༌ ཁྱོང༌ངད༌པིན༌། ཡང༌ སེམས༌ཅན༌ནི༌ ཟུགས༌པོ༌གུན༌ ཨིས༌ར༌ཨེལ༌པ༌གུན༌ དུག༌སའེ༌ ཕི༌ལོག༌ག༌ མེའ༌ སྲག༌གད༌པིན༌། 12 ཏེ༌བོའེ༌ཕིའ༌ ཡེ༌ཤུའིང༌ ཁོང༌རང༌ངི༌ སྐུ༌ཁྲག༌ གྱུད༌ཏེ༌ མི༌གུན༌ ཏམ༌པ༌ ཅོ༌ཅེས༌ལ༌, ཡེ༌རུ༌ཤ༌ལེམ༌མི༌ གྱལ༌སའེ༌ གྱས༌སྒོའེ༌ ཕི༌ལོག༌ག༌ རྡུག༌ངལ༌ ནམས༌། 13 ཏེན༌ན༌ ཙོགས༌ལ༌ ང༌དང༌གུན༌ནའང༌ ཕི༌ལོག༌ག༌ ཡེ༌ཤུ༌ ཞུག༌ས༌ ཆེན༌, ཡང༌ ཁོང༌ངི༌ ཁྲེལ༌བའེ༌ ནང༌ང༌ དྲེས༌ཨིན༌། 14 འི༌ ཇིག༌རྟེན༌ནི༌ཀ༌ ང༌དང༌ང༌ ཏུས༌གྱུན༌ དུགས༌སའེ༌ གྱལ༌ས༌ཞིག༌ མེད༌པ༌ ཨིན༌ནོག༌། ཨིན༌ནའང༌ ང༌དང༌གུན༌ ཏེ༌ ཡོང༌ཅེས༌ཅན༌ནི༌ གྱལ༌ས༌བོའ༌ སྲུངས༌ཏེ༌ ཨིན༌ནོག༌།

15 ཏེ༌བོའེ༌ཕིའ༌ ང༌དང༌གུན༌ནི༌ ཏུས༌གྱུན༌ ཡེ༌ཤུ༌ གྱུད༌ཏེ༌ དཀོན༌མཆོག༌ག༌ སྟོད༌པའེ༌ ཆོད༌པ༌ ཕུལ༌ཨིན༌, ཚང༌མའེ༌ དུན༌ལ༌ ཡེ༌ཤུའི༌ གྱབ༌ནེ༌ བྲངས༌ཁན༌བོ༌ ཤད༌ཨིན༌། 16 ལས༌ ཟང༌པོ༌ ཅོ༌ཅེས༌ དང༌ སྒོས༌དོམ༌ ཡོད༌ཁན༌གུན༌ལ༌ བགོས༌ཏེ༌ ཏང༌ཅེས༌གུན༌ རྗེད༌ མ༌རྗེད༌ཤིག༌, ཅིའ༌ཟེར༌ན༌ འི༌ཙོགས༌སི༌ ཆོད༌པ༌གུན༌ལ༌ དཀོན༌མཆོག༌ ཐུག༌ཉེས༌ས༌ ཛད༌ད༌ནོག༌།

17 ཆོས༌ཚོགས༌སི༌ འུ༌སྐྱོང༌གུན༌ནི༌ ཁའ༌ཉན༌ཏེ༌ ཁོང༌གུན༌ནི༌ ཝང༌ངི༌ ཡོག༌ག༌ དུག༌ཤིག༌། ཁྱོ༌ཞ༌གུན༌ནི༌ ཏད༌པའེ༌ མི༌ཚེ༌ སྟ༌སྟོག༌ ཅོ༌ཅེས༌པོ༌ ནི༌ ཁོང༌གུན༌ནི༌ ཁག༌ ཨིན༌ པ༌སང༌, ཁོང༌གུན༌ལ༌ དཀོན༌མཆོག༌ག༌ རྩི༌རུག༌ ཏང༌ གོས༌ས༌ནོག༌། ཁོང༌གུན༌ལ༌ འི༌གུན༌ རྡུག༌པོ༌ ཉམ༌པོ༌ ཅོ༌ མ༌ཅུག༌ག༌, སྐྱིད༌པོ༌ ཉམ༌པོ༌ ཅོ༌ཅུག༌ཅེས༌ལ༌ ཁོང༌གུན༌ནི༌ ཁའ༌ཉོན༌ཤིག༌, ཏེ༌བོ༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ ཨིན༌ནོག༌།

18 ང༌ཞ༌གུན༌ནི༌ ཕིའ༌ མོས༌ལམ༌ ཞུ༌ཤིག༌། ང༌ཞ༌གུན༌ནི༌ སེམས༌ ནོངས༌མེད༌ ཨིན༌ཅེས༌པོ༌ ང༌ཞའ༌ ཏན༌ཏན༌ རག༌། ཡང༌ ང༌ཞའེ༌ དོད༌པ༌ ནི༌, ཅི༌ས༌ཐོག༌ནེ༌ རྩི༌ཝ༌ཅན༌ནི༌ མི༌ཚེ༌ཞིག༌ ཕུད༌ཅེས༌པོ༌ ཨིན༌། 19 མིག༌སལ༌ལི༌ ང༌ ཁྱོ༌ཞ༌གུན༌ ཡོད༌ས༌ གྱོགས༌པ༌ ལོགས༌ཏེ༌ ཡོང༌ ཉན༌ཅེས༌ལ༌ མོས༌ལམ༌ ཞུ༌ཤིག༌།

20 ཏ༌ ཞི༌དེ༌ དཀོན༌མཆོག༌, ལུག༌གུན༌ནི༌ ལུག༌རྫི༌ ཀྲག༌པོ༌,

གཙོ༌བོ༌ ཡེ༌ཤུ༌ མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛད༌ཁན༌,

ཀ༌བོའེ༌ སྐུ༌ཁྲག༌པོའེ༌ ཐའ༌མེད༌པའེ༌ ཆད༌དོན༌བོའ༌ ཐེ༌ཙེ༌ གྱབ༌བ༌ ཛདས༌།

21 དཀོན༌མཆོག༌གི༌ ཐུག༌གོངས༌གུན༌ ཅོ༌ཅེས༌ལ༌,

སྒོས༌དོམ༌ ཚང༌མ༌ ཁྱོ༌ཞ༌གུན༌ལ༌ སལ༌ལ༌ ཛད༌ཤིག༌།

ཡེ༌ཤུ༌ མ༌ཤི༌ཀ༌ གྱུད༌ཏེ༌ དཀོན༌མཆོག༌ ཐུགས༌ཐད༌ཁན༌གུན༌ ཅོ༌ཅེས༌ལ༌,

ཁོང༌ངི༌ ང༌དང༌ངི༌ ནང༌ང༌ ཆག༌ལས༌ ཛད༌ཤིག༌།

ཏུས༌གྱུན༌ནེ༌གྱུན༌ མ༌ཤི༌ཀ༌ སྤལ༌ ཐོབ༌ཤིག༌། ཨ༌མེན༌།

22 ངའེ༌ ཛ༌འོ༌གུན༌ ཇུ༌ཇུ༌, ངའེ༌ སྤོས༌པ༌ ཏང༌ཨིན༌, འི༌ ཨི༌གེ༌ ཆུ༌ངུན༌བོའེ༌ ནང༌ང༌ བྲི༌ཁན༌གུན༌ལ༌ ཟོད༌པ༌ ཉམ༌པོ༌ ཉན༌ཅེས༌ལ༌ ཞུ༌ཝ༌ ཕུལ༌ལད༌། 23 ང༌དང༌གུན༌ནི༌ སྤུན༌ ཏི༌མོ༌ཐི༌, ཙོན༌ཁང༌ངི༌ ནང༌ནེ༌ ཕུད༌ཁན༌བོ༌, ཁྱོ༌ཞ༌གུན༌ལ༌ གྱུས༌ ཆ༌གོས༌ སམ༌མ༌རག༌། ཀལ༌ཏེས༌ ཁོ༌ འི༌རུ༌ གྱོགས༌པ༌ ལེབ༌ན༌ ང༌ ཁོ༌ ཉམ༌པོ༌ ཁྱོ༌ཞའ༌ ཐུག༌ག༌ལ༌ ཡོང༌ཨིན༌། 24 ཁྱོ༌ཞ༌གུན༌ནི༌ འུ༌སྐྱོང༌གུན༌ དང༌ དཀོན༌མཆོག༌གི༌ མི༌ཚང༌མ༌ལ༌ ངའེ༌ ཇུ༌ ཞུ༌རུག༌ མོལ༌། ཨི༌ཏྲི༌ལི༌པ༌ ཏད༌པ༌ཅན༌གུན༌ནི༌ ཁྱོ༌ཞ༌གུན༌ལ༌ ཇུ༌ ཀལ༌དུག༌། 25 དཀོན༌མཆོག༌གི༌ ཐུག༌རྗེ༌བོ༌ ཁྱོ༌ཞའ༌ ཚང༌མ༌ ཉམ༌པོ༌ ལུས༌ཤིག༌།

✡ 1:5 1:5 སུང༌གུར༌ 2:7

✡ 1:5 1:5 ས༌མུ༌འེལ༌ ཉིས༌པ༌ 7:14

✡ 1:6 1:6 བཀའ༌ཁྲིམས༌ ཉིས༌པ༌ 32:43

* 1:7 1:7 ཡང༌ན༌ ཕོ༌ཉ༌གུན༌

✡ 1:7 1:7 སུང༌གུར༌ 104:4

† 1:9 1:9 འི༌ཀ༌ ཡབ༌ དཀོན༌མཆོག༌གི༌ སྲས༌ དཀོན༌མཆོག༌ག༌ ཞལ༌ཏ༌ སལ༌ཏེ༌ ཨིན༌ནོག༌།

‡ 1:9 1:9 མི༌ཞིག༌ ཁག༌ཅན༌ ལས༌སི༌ ཕིའ༌ སྐོ༌ ཟ༌ནེ༌ ཁོའེ༌ གོའེ༌ཀ༌ མར༌ ལུག༌ག༌ནོག༌།

✡ 1:9 1:9 སུང༌གུར༌ 45:6,7

✡ 1:12 1:12 སུང༌གུར༌ 102:25-27

✡ 1:13 1:13 སུང༌གུར༌ 110:1

✡ 2:8 2:8 སུང༌གུར༌ 8:4-6

✡ 2:12 2:12 སུང༌གུར༌ 22:22

✡ 2:13 2:13 ཡེ༌ཤ༌ཡཱ༌ 8:17

✡ 2:13 2:13 ཡེ༌ཤ༌ཡཱ༌ 8:18

✡ 3:11 3:11 སུང༌གུར༌ 95:7-11

✡ 3:15 3:15 སུང༌གུར༌ 95:7,8

* 4:2 4:2 འི༌ ལབ༌ཞ༌བོ༌ ཀྲངས༌ཀའེ༌ སྤེ༌ཆའེ༌ 13 པོའེ༌ ནང༌ང༌ བྲིས༌ཁན༌བོ༌ ཉམ༌པོ༌ བྲེལ༌ཏེ༌ ཨིན༌ནོག༌།

✡ 4:3 4:3 སུང༌གུར༌ 95:11

✡ 4:4 4:4 གོ༌ཟུག༌ 2:2

✡ 4:7 4:7 སུང༌གུར༌ 95:7,8

† 4:9 4:9 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ ཤབ༌བད༌དི༌ ངལ༌ཚོ༌ བྲིས༌ཏེ༌ ཡོད༌ཏེ༌ ཨིན༌ནོག༌། ཀ༌བོའེ༌ ཏོན༌ ནི༌ དཀོན༌མཆོག༌གི༌ མི༌གུན༌ནི༌ ངལ༌ཚོ༌ ཉོང༌ ཐུབ༌ཨིན༌, ཀ༌བོ༌ དཀོན༌མཆོག༌གི༌ ཇིག༌རྟེན༌ ཞང༌ང༌ ཛད༌ཏེ༌ སྟིང༌ནེ༌ གོ༌ཟུག༌ ཛདས༌།

✡ 5:5 5:5 སུང༌གུར༌ 2:7

✡ 5:6 5:6 སུང༌གུར༌ 110:4

✡ 6:14 6:14 གོ༌ཟུག༌ 22:17

* 6:19 6:19 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ བྲག༌ མ༌ཟེར༌ར༌ ཡང༌ ཚིགས༌ཤིག༌ ཀོལ༌ཏེ༌ དུག༌ ཀ༌བོའེ༌ ཏོན༌ གྲུ༌ཟིང༌ ནས༌ས༌ ཅིག༌གི༌ཀ༌ བོར༌ཅེས༌ལ༌ ཀོལ༌ཁན༌ནི༌ ཅགས༌ ཀུག༌ཀུག༌ ཆེན༌མོ༌བོ༌ ཨིན༌ནོག༌།

✡ 7:17 7:17 སུང༌གུར༌ 110:4

✡ 7:21 7:21 སུང༌གུར༌ 110:4

✡ 8:5 8:5 བིང༌ཏེ༌ ཆའ༌ཁན༌ 25:40

✡ 8:12 8:12 ཡེ༌རེམ༌ཡཱ༌ 31:31-34

* 9:5 9:5 ནམ༌ཁའེ༌ ནང༌ང༌ དཀོན༌མཆོག༌གི༌ ཞབས༌ཏོག༌པ༌ མི༌ དང༌ སེམས༌ཅན༌ དྲེས༌ཁན༌ནི༌ ཟོས༌ཏའེ༌ ནང༌ང༌ ཤོག༌པ༌ ཡོད༌ཁན༌།

✡ 9:20 9:20 བིང༌ཏེ༌ ཆའ༌ཁན༌ 24:8

✡ 10:7 10:7 སུང༌གུར༌ 40:6-8

✡ 10:16 10:16 ཡེ༌རེམ༌ཡཱ༌ 31:33

✡ 10:17 10:17 ཡེ༌རེམ༌ཡཱ༌ 31:34

✡ 10:30 10:30 བཀའ༌ཁྲིམས༌ ཉིས༌པ༌ 32:35

✡ 10:30 10:30 བཀའ༌ཁྲིམས༌ ཉིས༌པ༌ 32:36

✡ 10:38 10:38 ཧ༌བ༌ཀུག༌ 2:3,4

✡ 11:5 11:5 གོ༌ཟུག༌ 5:24

✡ 11:18 11:18 གོ༌ཟུག༌ 21:12

✡ 12:6 12:6 ཏམ༌སྤེ༌ 3:11, 12

✡ 12:20 12:20 བིང༌ཏེ༌ ཆའ༌ཁན༌ 19:12, 13

✡ 12:21 12:21 བཀའ༌ཁྲིམས༌ ཉིས༌པ༌ 9:19

✡ 12:26 12:26 ཧ༌གཱའི༌ 2:6

✡ 12:29 12:29 བཀའ༌ཁྲིམས༌ ཉིས༌པ༌ 4:24

✡ 13:5 13:5 བཀའ༌ཁྲིམས༌ ཉིས༌པ༌ 31:6,8

✡ 13:6 13:6 སུང༌གུར༌ 118:6,7

ཡ༌ཀོབ༌

1

2

3

4

5

ཡ༌ཀོབ༌བི༌ ཆོགས༌ནེ༌ ཆག༌བྲིས༌།

ཡ༌ཀོབ༌བི༌ ཆག༌བྲིས༌སི༌ སྐོར༌།

འི༌ ཆག༌བྲིས༌ བྲིའ༌ ཛད༌ཁན༌བོའེ༌ ཁོ༌རང༌ང༌ ཡ༌ཀོབ༌ ཟེར༌དུག༌། འི༌ མི༌བོ༌ གཙོ༌བོ༌ ཡེ༌ཤུའི༌ ནོ༌གུན༌ནི༌ ནང༌ནེ༌ ཅིག༌ ཡང༌ ཡེ༌རུ༌ཤ༌ལེམ༌མི༌ ཆོས༌ཚོགས༌སི༌ འུ༌སྐྱོང༌ ཨིན༌ཁན༌བོ༌ ང༌དང༌ང༌ གྱུན༌ཚན༌ མང༌པོ༌ གྱུད༌ཏེ༌ ཧ༌གོའ༌ནོག༌།

ཆོས༌སི༌ ཁས༌པ༌ མང༌པོའེ༌ འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 13 མི༌ ཉེ༌ཁོར༌ལ༌ བྲིའ༌ ཛད༌ཏེ༌ ཨིན༌ཁན༌བོ༌ སམ༌ཅེས༌པོའེ༌, འི༌ ཆག༌བྲིས༌པོ༌ ཞལ༌ཆད༌ སོ༌མའེ༌ ཚང༌མའེ༌སང༌ གོ༌མ༌ བྲིའ༌ ཛད༌ཁན༌ནི༌ སྤེ༌ཆ༌ ཅིག༌ཅིག༌ ཨིན༌ཁན༌བོ༌ ཧ༌གོའ༌ནོག༌།

འི༌ ཆག༌བྲིས༌པོ༌ ཇིག༌རྟེན༌ནི༌ ནང༌ང༌ ཡན༌ཏེ༌ ཡོད༌ཁན༌ དཀོན༌མཆོག༌གི༌ མི༌རིགས༌ རྕུག༌ཉིས༌པོའ༌ བྲིའ༌ ཛད༌ཏེ༌ ཨིན༌ནོག༌། ཁས༌པ༌ མང༌པོའེ༌ ཡ༌ཀོབ༌བི༌ འི༌བོ༌ ཡ༌ཧུ༌དཱ༌པ༌ མ༌ཤི༌ཀ༌པ༌གུན༌ལ༌ བྲིའ༌ ཛད༌ཁན༌བོ༌ སམ༌མ༌ནོག༌། འི༌ ཆག༌བྲིས༌ བྲི༌ཚུལ༌བོའེ༌ ཏེ༌ སྤེ༌ར༌གུན༌ལ༌ གྱབ༌སྐྱོར༌ ཅོའ༌ནོག༌།

ཡ༌ཀོབ༌བི༌ ཆག༌བྲིས༌ བྲི༌ཅེས༌སི༌ གྱུན༌ཚན༌བོ༌, འི༌ ཆག༌བྲིས༌ སིལ༌ཁན༌གུན༌ལ༌ ཏད༌པ༌ ཅོའད༌ ཅིག༌པོ༌ མ༌ཟེར༌ར༌ ཞག༌ཏང༌ངི༌ ལས༌སི༌ ནང༌ང༌ ཏེ༌བོ༌ ལག༌ལེན༌ ཅོས༌ཏེ༌ སྟན༌ཅེས༌ལ༌ སྤོས༌པ༌ ཏང༌ཅེས༌པོ༌ ཨིན༌ནོག༌། ཁོང༌ངི༌ ཏད༌པ༌ཅན༌གུན༌ནི༌ མི༌ཚེའེ༌ ནང༌ང༌ ཧ༌གོ༌གོ༌ཤེས༌ དང༌ གྱུར༌ཇ༌ ཁྱོང༌གོ༌ཤེས༌ཅན༌ནི༌ འི༌ཟུག༌ སྤེ༌ར༌ རིག༌གི༌ སྐོར༌ལ༌ མོལ༌ལ༌ ཛད༌དུག༌།

1. རྡུག༌ངལ༌ ང༌དང༌ངི༌ ཕིའ༌ ཀ༌ཟུག༌གི༌ ཕན༌ཐོགས༌ཅན༌ ཨིན༌།

2. མ༌ཤི༌ཀ༌པ༌ ཉལ༌བ༌ཅན༌ དང༌ ཆུག༌པོའེ༌ ནང༌ང༌ ཡ༌ཕེས༌ མ༌ཅོ༌།

3. ཏད༌པའ༌ ལག༌ལེན༌ ཅོས༌ཏེ༌ སྟོན༌།

4. ཁའ༌ནེ༌ སྤེ༌ར༌ ངན༌པ༌གུན༌ བིང༌ མ༌ཅུག༌།

5. ཆུག༌པོ༌གུན༌ནི༌ ཉལ༌བ༌ཅན༌གུན༌ལ༌ ཚོད༌ མ༌ཅད༌།

6. མོས༌ལམ༌ ནི༌ ཁྱུད༌ཅན༌ ཨིན༌།

7. སྡིག༌པའེ༌ ནང༌ང༌ གྱེལ༌ཁན༌ནི༌ མ༌ཤི༌ཀ༌པ༌གུན༌ སྐྱོབ༌ཅེས༌།

1

ཡ༌ཀོབ༌བི༌ ཆོགས༌ནེ༌ ཇུ༌།

1:1

1 ང༌ ཡ༌ཀོབ༌, དཀོན༌མཆོག༌ དང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཞབས༌ཏོག༌པ༌ ཞིག༌ ཨིན༌།

ངའེ༌ འི༌ ཨི༌གེ༌བོ༌, ཇིག༌རྟེན༌ གང༌པོའེ༌ ནང༌ང༌ ཁྱེབས༌ཏེ༌ ཡོད༌ཁན༌ དཀོན༌མཆོག༌གི༌ མི༌རིགས༌ རྕུག༌ཉིས༌གུན༌ལ༌ བྲིའད༌། ཁྱོ༌ཞ༌གུན༌ལ༌ ངའེ༌ ཇུ༌ ཞུའད༌།

ཨིད༌ཤེས༌ དང༌ ཤེས༌རབས༌།

1:2-18

2 ངའེ༌ སྤུན༌གུན༌, ཁྱོ༌ཞའ༌ ནགས༌བར༌དོ༌ ཐོང༌ང༌ཅིག༌, འི༌བོ༌ མ༌ སྐྱིད༌པོ༌ ཡོང༌ཅེས༌སི༌ སྐབས༌ཤིག༌ ཨིན༌ནོག༌ སམ༌གོས༌། 3 ཅིའ༌ཟེར༌ན༌ ཁྱོ༌ཞ༌གུན༌ནི༌ ཏད༌པའ༌ ཚོད༌ལྟ༌ ཇུང༌ ཟ༌ནེ༌, ཁྱོ༌ཞ༌གུན༌ནི༌ སྙིང༌རུས༌གུན༌ལ༌ ལྡན༌ཅེས༌སི༌ སྐབས༌ ཐོབ༌ཅེས༌པོ༌ གྱུས༌ཨིན༌ནོག༌། 4 ཏེ༌ནེ༌ འི༌བོ༌ ལྡན༌ཅུག༌ཤིག༌ ཅིའ༌ཟེར༌ན༌ ནམ༌ ཁྱོ༌ཞ༌གུན༌ནི༌ སྙིང༌རུས༌གུན༌ གང༌པོ༌ ལྡན༌ན༌ ཁྱོ༌ཞ༌གུན༌ ཏད༌པའེ༌ ནང༌ང༌ ཆ༌ཚང༌ ལྡན༌ཏེ༌, ཅའང༌ སྒོས༌དོམ༌ མེད༌ཁན༌ རིག༌ གྱུར༌ཨིན༌།

5 ཀལ༌ཏེས༌ ཁྱོ༌ཞའ༌ སུ༌ཞིག༌ག༌ ཤེས༌རབས༌ གོས༌ན༌, སྙིང༌ ཕེས༌ཏེ༌ སལ༌ཁན༌ནི༌ ང༌དང༌གུན༌ནི༌ དཀོན༌མཆོག༌ག༌ ཞུས༌། ཁོང༌ངི༌ ཏེ༌བོ༌ ཁྱོ༌རང༌ང༌ སལ༌ལ༌ ཛད༌ཨིན༌། ཁོང༌ངི༌ ཁྱོ༌རང༌ང༌ ཞུ༌ཝ༌ ཕུལ༌ཅེས༌སི༌ ཕིའ༌ ཁའ༌སྐྱེའ༌ མི༌ཛད༌། 6 ཨིན༌ནའང༌ ཁྱོ༌རང༌ངི༌ ཞུ༌ཝ༌ ཕུལ༌ ཟ༌ནེ༌, ཐེ༌ཚོམས༌ མ༌ཅོའ༌ ཐོབ༌བ༌ནོག༌ སམས༌ཏེ༌ ཨིད༌ཤེས༌ ཅོ༌གོས༌, ཅིའ༌ཟེར༌ན༌ ཐེ༌ཚོམས༌ ཅོ༌ཁན༌ནི༌ མི༌བོ༌ ཚོའེ༌ ཆུལ༌བག༌ ཙོགས༌ཤིག༌ ཨིན༌ནོག༌, ཀ༌བོ༌ ལུངས༌ཚུབས༌སི༌ འི༌ངོའ༌ འ༌ངོ༌ ཁྲིད༌ཏེ༌ ཁྱེར༌ར༌ནོག༌། 7 ཐེ༌ཚོམས༌ཅན༌ནི༌ མི༌བོའེ༌ གཙོ༌བོའེ༌ ཀ༌ནེ༌ ཅའང༌ ཐོབ༌ཅེས༌སི༌ རེ༌ཝ༌ བོར༌ མ༌གོས༌ 8 ཅིའ༌ཟེར༌ན༌ ཁོའེ༌ སེམས༌པོ༌ དཀོན༌མཆོག༌ དང༌ ཇིག༌རྟེན༌ ཉིས༌ཀོའེ༌ ཆོགས༌ལ༌ ཡོད༌ཏེ༌ ཨིན༌ནོག༌, ཡང༌ ལས༌ ཚང༌མའེ༌ ནང༌ང༌ སྟན༌པོ༌ མེད༌ཏེ༌ ཨིན༌ནོག༌།

9 ཏད༌པ༌ ཡོད༌ཁན༌ ཉམ༌ཤུང༌ ཉལ༌བ༌ཅན༌གུན༌ནི༌, ཐད༌པོ༌ ཅོ༌གོ༌ཤེས༌ ཨིན༌ནོག༌ ཅིའ༌ཟེར༌ན༌ དཀོན༌མཆོག༌གི༌ ཁོང༌གུན༌ལ༌ རྩི༌ཝ༌ ཅོའ༌ ཛད༌ཏེ༌ ཨིན༌ནོག༌། 10 ཨིན༌ནའང༌ ཆུག༌པོ༌གུན༌ནིའང༌, དཀོན༌མཆོག༌གི༌ ཁོང༌གུན༌ པས༌མོ༌ ཅོའ༌ ཛད༌ཅེས༌པོའེ༌ཀ༌ ཐད༌པོ༌ ཅོ༌གོ༌ཤེས༌ ཨིན༌ནོག༌, ཁོང༌གུན༌ ཞིང༌ངི༌ མེན༌ཏོག༌ ཡོལ༌ཏེ༌ ཆའ༌ ཙོགས༌ལ༌, མེད༌ཁན༌ ཆེན༌། 11 ཉི༌མ༌ ཚན༌ཏེ༌ ཤར༌ཏེ༌ རྩཱ༌གུན༌ མེའ༌ སྲག༌ཏེ༌, མེན༌ཏོག༌ ཆུ༌ངུན༌བོ༌ བུད༌ཏེ༌, ཡང༌ ཏེ༌བོའེ༌ ཛེས༌པོ༌བོ༌ མེད༌ཁན༌ ཆའ༌ནོག༌། ཏེན༌ན༌ ཙོགས༌ལ༌ ནོར༌རི༌ གྱབ༌ནེ༌ བང༌ཏང༌ཨིན༌ ཡོད༌དི༌ ཏུས༌ལ༌, ཆུག༌པོ༌གུན༌ནའང༌ མེད༌ཁན༌ ཆེན༌།

12 སྙིང༌རུས༌ ཉམ༌པོ༌ རྡུག༌ངལ༌ ཁུར༌ཁན༌གུན༌ལ༌, ཅིན༌ལབས༌ སལ༌ཨིན༌, ཅིའ༌ཟེར༌ན༌ ཚོད༌ལྟའེ༌ ནང༌ང༌ ཐར༌ཁྱེལ༌ ཆའ༌ཁན༌གུན༌ལ༌, དཀོན༌མཆོག༌གི༌ ཐའ༌མེད༌པའེ༌ མི༌ཚེའེ༌ ཐོར༌ཤོག༌པོ༌ སལ༌ལ༌ ཛད༌ཨིན༌, ཀ༌བོ༌ དཀོན༌མཆོག༌གི༌ ཁོང༌ང༌ ཅེས༌པ༌ ཅོ༌ཁན༌གུན༌ལ༌ སལ༌ཅེས༌སི༌ ཞལ༌ཆད༌ ཛད༌ཏེ༌ ཨིན༌། 13 ནམ༌ཞིག༌ ཁྱོ༌རང༌ང༌ སྡིག༌པ༌ ཅོ༌ཅེས༌སི༌ དོད༌པ༌ སྐྱེ༌ན༌ “དཀོན༌མཆོག༌གི༌ ངའ༌ སྡིག༌པའེ༌ ནང༌ང༌ གྱེལ༌ཅུག༌ཅེས༌སི༌ རྩོན༌གྲུས༌ ཛད༌ཏེ༌ ཨིན༌ནོག༌” མ༌ཟེར༌ཤིག༌། དཀོན༌མཆོག༌གི༌ ཐུགས༌དོད༌དི༌ ནང༌ང༌ ངན༌པ༌ ཅོ༌ཅེས༌པོ༌ མ༌ནེ༌ མེད༌ཀྱག༌, མ༌ཚད༌ ཁོང༌ངི༌ སུ༌ཞིག༌གའང༌ སྡིག༌པ༌ ཅོ༌ཅེས༌སི༌ དོད༌པའེ༌ ནང༌ང༌ གྱེལ༌ ཅུག༌ག༌ མ༌ནེ༌ ཛད༌ད༌ མ༌ནོག༌། 14 སྡིག༌པ༌ ཅོ༌ཅེས༌སི༌ དོད༌པ༌གུན༌ ང༌དང༌རང༌ངི༌ སེམས༌ ངན༌པའེ༌ ནང༌ནེ༌ ཡོང༌ང༌ནོག༌, ཀ༌བོའེ༌ ང༌དང༌གུན༌ལ༌ གོབ༌སྐོར༌ཏེ༌ དཀོན༌མཆོག༌ནེ༌ ཐག༌རིང༌ང༌ ཁྲིད༌ཏེ༌ ཁྱེར༌ར༌ནོག༌། 15 འི༌ དོད༌པ༌གུན༌ནི༌ སྡིག༌པའེ༌ ལས༌གུན༌ སྐྱེ༌ ཅུག༌ག༌ནོག༌, ཡང༌ སྡིག༌པ༌བོ༌ ལྡན༌ཅུག༌ན༌, ཏེ༌བོའེ༌ ཤི༌ཅེས༌པོ༌ སྐྱེ༌ ཅུག༌ག༌ནོག༌།

16 ངའེ༌ ཅེས༌པའེ༌ སྤུན༌གུན༌, གོབ༌སྐོར༌ ཏང༌ མ༌ཅུག༌ཤིག༌། 17 ཟང༌པོ༌ དང༌ པུན༌སུམ༌ཚོགས༌པའེ༌ རྟགས༌གུན༌, ནམ༌ཁའེ༌ འོད༌ ཚང༌མ༌ ཅོའ༌ ཛད༌ཁན༌ནི༌, ང༌དང༌གུན༌ནི༌ ཡབ༌ དཀོན༌མཆོག༌ནེ༌ ཡོང༌ང༌ནོག༌། ཏེ༌ འོད༌གུན༌ ཡ༌ ཏེ༌གུན༌ནི༌ ཀྲིབ༌ཀྱག༌ ཙོགས༌ལ༌ ཁོང༌ངི༌ ནང༌ང༌ གྱུར༌ཇ༌ ཡོང༌ང༌ མ༌ནོག༌། 18 ཁོང༌རང༌ངི༌ དེན༌བའེ༌ བཀའ༌ གྱུད༌ཏེ༌, ཁོང༌ངི༌ ང༌དང༌གུན༌ལ༌ མི༌ཚེ༌ སོ༌མ༌ཞིག༌ སལ༌ཅེས༌ལ༌ ལྡམ༌མ༌ ཛད༌ཏེ༌, ང༌དང༌གུན༌ ཁོང༌ངི༌ ཛད༌པ༌གུན༌ནི༌ ཕྲོ༌ནེ༌ ཚང༌མའེ༌སང༌ རིན༌ཅན༌ ཐེའ༌ ཛདས༌།

ཉན༌ཅེས༌ ཡང༌ ལག༌ལེན༌ ཅོ༌ཅེས༌།

1:19-27

19 ངའེ༌ ཅེས༌པའེ༌ སྤུན༌གུན༌, ཁྱོ༌ཞ༌གུན༌ནི༌ ཞན༌མ༌གུན༌ལ༌ གྱལ༌ལ༌ ཅོས༌ཏེ༌ ཉོན༌ཤིག༌, སམ༌བ༌ ཏངས༌ཏེ༌ སྤེ༌ར༌ ཏོང༌ཤིག༌, ཡང༌ གྱོགས༌པ༌ སྲོ༌ ཡོང༌ མ༌གོས༌། 20 ཅིའ༌ཟེར༌ན༌ སྲོའེ༌ མི༌ཞིག༌གི༌ ནང༌ང༌ དཀོན༌མཆོག༌ ཐུགས༌ཐད༌ཁན༌ནི༌ ཀྲང༌པོ༌ ལས༌གུན༌ སྨིན༌ཅུག༌ག༌ མ༌ནོག༌། 21 ཏེ༌བོའེ༌ཕིའ༌ ཁྱོ༌ཞ༌གུན༌ནི༌ མི༌ཚེའེ༌ ནང༌ང༌ ཡོད༌ཁན༌ནི༌ རྩོག༌པོ༌ དང༌ ངན༌པ༌ ཚང༌མ༌ ཕོང༌ཤིག༌། ཡང༌ པས༌མོ༌ ཅོས༌ཏེ༌ དཀོན༌མཆོག༌གི༌ ཁྱོ༌ཞ༌གུན༌ནི༌ སེམས༌སི༌ ནང༌ང༌ བོར༌ར༌ ཛད༌ཁན༌ནི༌ བཀའ༌གུན༌ལ༌ ཁའ༌ཉོན༌ཤིག༌, ཀ༌བོའ༌ ཁྱོ༌ཞ༌གུན༌ ཐར༌ཅུག༌ཅེས༌སི༌ ཁྱུད༌ ཡོད༌ཏེ༌ ཨིན༌ནོག༌།

22 ཨིན༌ནའང༌ དཀོན༌མཆོག༌གི༌ བཀའ༌གུན༌ལ༌ ཉན༌ཅེས༌ ཅིག༌པོ༌ མན༌པ༌, ཏེ༌གུན༌ནི༌ཀ༌ ལག༌ལེན༌ ཅོ༌ཤིག༌། ཏེ༌ མན༌ན༌, ཁྱོ༌ཞ༌གུན༌ནི༌ རང༌དང༌རང༌ང༌ གོབ༌སྐོར༌ཏེ༌ ཨིན༌ནོག༌། 23 ཀལ༌ཏེས༌ ཁྱོ༌ཞའེ༌ དཀོན༌མཆོག༌གི༌ བཀའ༌གུན༌ ཉན༌ཏེ༌ ལག༌ལེན༌ནི༌ ནང༌ང༌ མ༌ཁྱོང༌ན༌, ཏེ༌ མི༌བོ༌ ཙོགས༌ ཨིན༌ནོག༌, ཀ༌བོའེ༌ མེ༌ལོང༌ངི༌ ནང༌ང༌ ཁོ༌རང༌ངི༌ ལྡོང༌ང༌ ལྟའད༌, 24 ཡང༌ ཐོང༌ཏེ༌ སྟིང༌ནེ༌ ཏེ༌ཀ༌ནེ༌ སོང༌ཏེ༌ ཏེན༌ན༌མལ༌ལ༌ ཁོ༌རང༌ ཀ༌ཟུག༌ཤིག༌ ཐོང༌ཁན༌བོ༌ རྗེད༌ད༌ནོག༌། 25 ཨིན༌ནའང༌ ཀལ༌ཏེས༌ ཁྱོ༌ཞ༌གུན༌ནི༌ ཕུན༌སུམ༌ཚོགས༌པ༌ ཁྲིམས༌པོ༌ སལ༌པོ༌ ཅོས༌ཏེ༌ ཧ༌གོ༌ཅེས༌སི༌ རྩོན༌གྲུས༌ ཅོ༌ན༌, ཀ༌བོའེ༌ རང༌ཝང༌ ཏང༌ངད༌ ཡང༌ ཟེར༌ཏེ༌ ཡོད༌ཁན༌གུན༌ ཅོས༌ཏེ༌ ཚོར༌ཁན༌གུན༌ རྗེད༌ མ༌རྗེད༌ན༌, དཀོན༌མཆོག༌གི༌ ཁྱོ༌ཞ༌གུན༌ལ༌ ཏེ༌ཟུག༌ ཅོ༌ཅེས༌སི༌ ཕིའ༌ ཅིན༌ལབས༌ སལ༌ལ༌ ཛད༌ཨིན༌།

26 ཀལ༌ཏེས༌ ཁྱོ༌ཞ༌གུན༌ ཆོས༌པ༌ཞིག༌ ཨིན༌ ཟེར༌རད༌ན༌ ཨིན༌ནའང༌ རང༌ངི༌ ལྕེ༌བོའི༌ཀ༌ ཉ༌ར༌ གྱབས༌ཏེ༌ བོར༌ར༌ མེད༌ན༌, ཁྱོ༌ཞ༌གུན༌ནི༌ རང༌དང༌རང༌ང༌ གོབ༌སྐོར༌ཏེ༌, ཁྱོ༌ཞ༌གུན༌ནི༌ ཆོས༌པོ༌ རིན༌མེད༌ཞིག༌ གྱུར༌ཏེ༌ ཨིན༌ནོག༌། 27 དཀོན༌མཆོག༌ ཡབ༌བི༌ སྐུན༌དུན༌ལ༌ རྩང༌མ༌ དང༌ ངོས༌པོའེ༌ ཆོས༌སི༌ ཏོན༌ཏག༌པོ༌ ནི༌, ཕ༌མ༌ མེད༌ཁན༌ནི༌ ཕྲུ༌གུ༌གུན༌ དང༌ ཨ༌ནེ༌མ༌རང༌མོ༌ གུན༌ལ༌, ནགས༌བར༌དོའེ༌ ཏུས༌ལ༌ སྟ༌སྟོག༌ ཅོ༌ཅེས༌, ཡང༌ ཇིག༌རྟེན༌ནི༌ ལས༌ ངན༌པ༌གུན༌ནི༌ ནང༌ང༌ མ༌དྲེས༌ས༌ རང༌དང༌རང༌ སྐྱོབས༌ཏེ༌ བོར༌ཅེས༌པོ༌ ཨིན༌ནོག༌།

2

ཆོགས༌རིས༌སི༌ གྱབ༌གལ༌ལ༌ ལྡམ༌ཞག༌།

2:1-13

1 ངའེ༌ སྤུན༌གུན༌, ཀལ༌ཏེས༌ ཁྱོ༌ཞ༌གུན༌ནི༌ ཆོག༌རིས༌ ཅོའད༌ན༌, ཁྱོ༌ཞའེ༌ ང༌དང༌གུན༌ནི༌ ཟིར༌རྗིད༌ཅན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ནང༌ང༌ ཏད༌པ༌ ཡོད༌ ཟེར༌ཏེ༌ ཀ༌ཟུག༌གི༌ ཟེར༌ ཐུབ༌ཨིན༌།

2 སྤེར༌ན༌ མི༌ཞིག༌ སེར༌རི༌ སེར༌དུབ༌ ཏགས༌ཏེ༌ རིན༌ཅན༌ ཀོས༌ལག༌ གོན༌ཏེ༌, ཡང༌ མི༌ ཉལ༌བ༌ཅན༌ཞིག༌ སྙིང༌པ༌ ཀོས༌ལག༌ ཆད༌ཁན༌ གོན༌ཏེ༌ ཁྱོ༌ཞ༌གུན༌ནི༌ ཆོས༌ཚོགས༌སི༌ ནང༌ང༌ ཡོང༌ན༌, 3 ཁྱོ༌ཞ༌གུན༌ནི༌ མི༌ ཆུག༌པོ༌བོའ༌ མིག༌སལ༌ལི༌ སྣང༌ང༌ ཏངས༌ཏེ༌ ཁོའ༌, “ཇུ༌ཇུ༌ འི༌ རྩི༌ཝ༌ཅན༌ནི༌ ནས༌སའེ༌ཀ༌ ཞུགས༌ས༌ ཛད༌”, ཨིན༌ནའང༌ མི༌ ཉལ༌བ༌ཅན༌བོའ༌, “ཁྱོ༌རང༌ འི༌ཀ༌ ལངས༌ཏེ༌ དུག༌” ཡ༌ “ངའེ༌ རྐང༌པའེ༌ དུན༌ལ༌ སའེ༌ཀ༌ དུག༌” ཟེར༌ན༌, 4 ཏེ༌ནེ༌ ཅི༌ འི༌ ཆོགས༌རིས༌པོའེ༌, ཁྱོ༌ཞའ༌ ཁྱོ༌ཞ༌རང༌ངི༌ དོད༌པ༌ ངན༌པ༌གུན༌ནི༌ ཁྲིད༌ཏེ༌ མ༌ནོག༌ག༌?

5 ངའེ༌ ཅེས༌པའེ༌ སྤུན༌གུན༌ ཉོན༌ཤིག༌, ཅི༌ དཀོན༌མཆོག༌གི༌ འི༌ ཇིག༌རྟེན༌ནི༌ ནང༌ང༌ ཉལ༌བ༌ཅན༌གུན༌ ཏད༌པའེ༌ ནང༌ང༌ ཆུག༌པོ༌ གྱུར༌ཅེས༌སི༌ ཕིའ༌ ལྡམ༌མ༌ ཛད༌ཏེ༌ མ༌ནོག༌ག༌? ཡང༌ ཁོང༌གུན༌ལ༌ དཀོན༌མཆོག༌གི༌ གྱལ༌སྲིད༌པོ༌ མི༌ཐོབ༌བ༌, ཀ༌བོ༌ དཀོན༌མཆོག༌གི༌ ཁོང༌ང༌ ཅེས༌པ༌ ཅོ༌ཁན༌གུན༌ལ༌ སལ༌ཅེས༌ལ༌ ཞལ༌ཆད༌ ཛད༌ཏེ༌ ཨིན༌? 6 ཨིན༌ནའང༌ ཁྱོ༌ཞ༌གུན༌ནི༌ ཉལ༌བ༌ཅན༌གུན༌ལ༌ རྩི༌ཝ༌ མ༌ཅོའ༌ ཨིན༌ནོག༌། ཅི༌ ཁྱོ༌ཞ༌གུན༌ལ༌ གོབ༌ནོན༌ ཏངས༌ཏེ༌ ཁྲིམས༌ཁུང༌ང༌ ཁྱེར༌ཁན༌གུན༌, ཏེ༌ ཆུག༌པོ༌གུན༌ མན༌ན༌? 7 ཅི༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཚན༌ ཟང༌པོའ༌ ངན༌པ༌ ཟེར༌ཁན༌ ཏེན༌ན༌གུན༌ མན༌ན༌?

8 ཀལ༌ཏེས༌ ཁྱོ༌ཞ༌གུན༌ནི༌ ཏམ༌པའེ༌ སུང༌རབས༌སི༌ ནང༌ང༌ ཡོད༌ཁན༌ནི༌ གྱལ༌ཁྲིམས༌ “རང༌ང༌ ཅམས༌པ༌ ཅོ༌ཁན༌ ཙོགས༌ ཁྱོ༌རང༌ངི༌ ཁྱིམ༌ཚེས༌པའང༌ ཅམས༌པ༌ ཅོས༌” མོལ༌ཁན༌བོའ༌ དེན༌བའ༌ ཁའ༌ཉན༌ན༌, ཏེ༌ནེ༌ ཁྱོ༌ཞ༌གུན༌ནི༌ ཀྲང༌པོ༌ ཅོས༌ཏེ༌ ཨིན༌ནོག༌། ✡ 9 ཨིན༌ནའང༌ ཀལ༌ཏེས༌ ཁྱོ༌ཞ༌གུན༌ནི༌ ཆོགས༌ ཅོ༌ན༌ སྡིག༌པ༌ ཅོས༌ཏེ༌, ཁྱོ༌ཞའ༌ དཀོན༌མཆོག༌གི༌ ཁྲིམས༌པོ༌ ཅག༌ཅེས༌ལ༌ ནོངས༌ཅན༌ ཨིན༌ནོག༌།

10 མི༌ཞིག༌གི༌ ཁྲིམས༌ ཅིག༌ཅིག༌ ཅགས༌ཏེ༌ ཞན༌ཚང༌མ༌ ཁའ༌ ཉན༌ནའང༌ ཁོའེ༌ དཀོན༌མཆོག༌གི༌ ཁྲིམས༌ ཚང༌མ༌ ཅག༌ཁན༌ དང༌ཙོགས༌ ཨིན༌ནོག༌། 11 སྤེར༌ན༌ དཀོན༌མཆོག༌གི༌ མོལ༌ཏེ༌ ཨིན༌ནོག༌ “ཞན༌མའེ༌ ཞིད༌མད༌ཞིག༌ ཉམ༌པོ༌ ལུས༌བྲེལ༌ མ༌ཅོ༌”✡ ཡང༌ “མི༌ མ༌སད༌”✡ ཀལ༌ཏེས༌ ཁྱོ༌རང༌ངི༌ ཞན༌མའེ༌ ཞིད༌མད༌ ཉམ༌པོ༌ ལུས༌བྲེལ༌ ཅོའ༌ མེད༌གྲོ༌, ཨིན༌ནའང༌ མི༌ཞིག༌ སད༌ན༌, ཏེ༌ནེ༌ དཀོན༌མཆོག༌གི༌ ཁྲིམས༌ ཅགས༌ཏེ༌ ཁྱོ༌རང༌ ནོངས༌ཅན༌ གྱུར༌ཏེ༌ ཨིན༌ནོག༌།

12 ཏེ༌ནེ༌ ཟེར༌ཁན༌ ཡ༌ ཅོ༌ཁན༌གུན༌ལ༌ རང༌ཝང༌ སལ༌ཁན༌ནི༌ ཁྲིམས༌པོའེ༌ ཁྱོ༌ཞའ༌ ཁྲིམས༌ཅད༌ ཏང༌ཅེས༌པོ༌ ཨིད༌ཏུ༌ ཅོ༌ཤིག༌། 13 སྙིང༌རྗེ༌ མ༌སྟན༌ཁན༌ནི༌ མི༌གུན༌ལ༌ སྙིང༌རྗེ༌ མི༌ཐོབ༌། ཨིན༌ནའང༌ ཀལ༌ཏེས༌ ཁྱོ༌ཞ༌གུན༌ནི༌ ཞན༌མ༌གུན༌ལ༌ སྙིང༌རྗེ༌ སྟན༌ཏེ༌ ཡོད༌ན༌, དཀོན༌མཆོག༌གི༌ ཁྱོ༌ཞ༌གུན༌ལའང༌, ཁྲིམས༌ཅད༌དི༌ ཞག༌ག༌ སྙིང༌རྗེ༌ སྟན༌ན༌ ཛད༌ཨིན༌།

ལག༌ལེན༌ མེད༌ཁན༌ནི༌ ཏད༌པ༌བོ༌ ཏོན༌མེད༌ ཨིན༌ནོག༌།

2:14-26

14 ངའེ༌ སྤུན༌གུན༌, ཀལ༌ཏེས༌ ཁྱོ༌ཞའེ༌ ཟེར༌ན༌ ངའེ༌ ཏད༌པ༌ ཅོའད༌ ཨིན༌ནའང༌ ཏེ༌བོ༌ ལག༌ལེན༌ནི༌ ནང༌ང༌ ཁྱོང༌ང༌ མེད༌ན༌, ཅི༌ ཕན༌ཐོགས༌? ཅི༌ ཏེ༌ཙོགས༌སི༌ ཏད༌པའེ༌ ཁྱོ༌ཞ༌གུན༌ སྐྱོབ༌ཨིན༌ན༌? མི༌སྐྱོབ༌། 15 སྤེར༌ན༌ ཁྱོ༌ཞ༌གུན༌ནི༌ ཟ༌གྱུ༌ ཡ༌ གོན༌གྱུ༌ མེད༌ཁན༌ནི༌ སྤུན༌ ཡ༌ སྤུན༌མོ༌ཞིག༌ ཐོངས༌ཏེ༌, 16 ཁྱོ༌ཞའ༌ ཅིག༌གི༌ ཁོའ༌ ཟེར༌ཨིན༌, “ཇུ༌ཧེ༌ ཀྲོན༌མོ༌ ཅོས༌ཏེ༌ གྲང༌གྲང༌ ཟོས༌ཏེ༌ ཁམ༌ཟང༌ ཞི༌དེ༌ ཉམ༌པོ༌ ཞུགས༌”, ཨིན༌ནའང༌ ཁོའ༌ ཟ༌གྱུ༌ ཡ༌ གོན༌གྱུ༌ མ༌ཏང༌ན༌, ཁྱོ༌རང༌ངི༌ ཁོའེ༌ ཕིའ༌ ཅི༌ ཟང༌པོ༌ ཅོས༌ཏེ༌ ཨིན༌?

17 ཏེན༌ན༌ ཙོགས༌ལ༌ ལག༌ལེན༌ མེད༌ཁན༌ནི༌ ཏད༌པ༌ ཅིག༌པོ༌ ཤི༌ཏེ༌ ཨིན༌ནོག༌།

18 ཏ༌ ཁ༌ཅིག༌གི༌ འི༌ ལབ༌ཞའེ༌ གྱབ༌གལ༌ ཅོས༌ཏེ༌ ཟེར༌སྲིད༌ཅེས༌ ཨིན༌ནོག༌, “མི༌ ཁ༌ཅིག༌ག༌ ཏད༌པ༌ ཡང༌ ཁ༌ཅིག༌ག༌ ལས༌ ཟང༌པོ༌ ཅོ༌ཅེས༌པོ༌ ཡོད༌ཀྱག༌།” ཨིན༌ནའང༌ ངའེ༌ ཟེར༌ཨིན༌, “ཀལ༌ཏེས༌ ཁྱོ༌རང༌ངི༌ ལག༌ལེན༌ མ༌ཅོ༌ན༌, ཀ༌ཟུག༌གི༌ ཁྱོ༌རང༌ང༌ ཏད༌པ༌ ཡོད༌ཁན༌བོ༌ ངའ༌ སྟན༌ ཐུབ༌ཨིན༌? ང༌རང༌ངི༌ ལག༌ལེན༌ གྱུད༌ཏེ༌ ངའེ༌ ཏད༌པ༌བོ༌ ཁྱོ༌རང༌ང༌ སྟན༌ཨིན༌།”

19 ཁྱོ༌རང༌ངི༌ ཟེར༌ཨིན༌, ཁྱོ༌རང༌ང༌ ཏད༌པ༌ ཡོད༌, ཅིའ༌ཟེར༌ན༌ དཀོན༌མཆོག༌ ཅིག༌ ཞུགས༌ཏེ༌ ཨིན༌ཁན༌བོ༌ ཁྱོ༌རང༌ངི༌ ཨིད༌ཤེས༌ ཅོའ༌ནོག༌། གྱལ༌ལ༌ རག༌! རྡུད༌གུན༌ནིའང༌, ཏེ༌བོའ༌ ཏད༌པ༌ ཅོའ༌ནོག༌ ཡང༌ ཁོང༌ང༌ ཇིགས༌ཏེ༌ དར༌ར༌ནོག༌། 20 ཁྱོ༌རང༌ ཙམ༌ཤིག༌གི༌ སམ༌བ༌ མེད༌ཁན༌ཞིག༌ ཨིན༌། ཅི༌ ལག༌ལེན༌ མ༌ཅོ༌ཁན༌ནི༌ ཏད༌པ༌ ཕན༌མི༌ཐོགས༌ ཨིན༌ཁན༌བོ༌ ཁྱོ༌རང༌ང༌ ཐོང༌ང༌ མི༌དུག༌ག༌?

21 ང༌དང༌གུན༌ནི༌ ཕ༌མེས༌པོ༌ ཨབ༌ར༌ཧམ༌མ༌, དཀོན༌མཆོག༌གི༌ ཁོ༌རང༌ངི༌ ཏད༌པ༌ ལག༌ལེན༌ནི༌ ནང༌ང༌ ཁྱོང༌ཅེས༌པོའེ༌ མི༌ ཀྲང༌པོ༌ཞིག༌ ཐེའ༌ མ༌ཛད༌ས༌, ནམ༌ ཁོའེ༌ ཁོ༌རང༌ངི༌ བུ༌ཚ༌ ཨི༌སཱག༌ ཆོད༌ཁྲི༌ཀ༌ ཆོད༌པ༌ ཕུལ༌ཀྱིས༌ ཡོད༌པིན༌? 22 ཅི༌ ཏད༌པ༌ དང༌ ལག༌ལེན༌ གུན༌ནི༌ ཉམ༌པོ༌ ལས༌ ཅོ༌ཅེས༌པོ༌ ཨབ༌ར༌ཧམ༌ གྱུད༌ཏེ༌, ཁྱོ༌ཞའེ༌ མ༌ཐོང༌ང༌? ཁོའེ༌ ལག༌ལེན༌བོའེ༌, ཁོའེ༌ ཏད༌པ༌བོ༌ དྲན༌དྲ༌ གྲུབ༌ཅུགས༌ཏེ༌ ཨིན༌ནོག༌། 23 ཏམ༌པའེ༌ སུང༌རབས༌སི༌ ནང༌ང༌ “ཨབ༌ར༌ཧམ༌མི༌ དཀོན༌མཆོག༌གི༌ཀ༌ ཨིད༌ཤེས༌ ཅོས༌པ༌, ཁོང༌ངི༌ ཁོའ༌ མི༌ ཀྲང༌པོ༌ཞིག༌ ཐེའ༌ ཛདས༌”✡ མོལ༌ཁན༌ ནང༌ཞིན༌ལ༌ ཇུངས༌ཏེ༌ ཨིན༌ནོག༌, མ༌ཚད༌ ཁོའ༌ དཀོན༌མཆོག༌གི༌ ཛ༌འོའང༌ ཞུའད༌པིན༌། 24 ཁྱོ༌ཞའེ༌ ང༌དང༌གུན༌ དཀོན༌མཆོག༌གི༌ སྐུན༌དུན༌ལ༌ ཏད༌པ༌ ཅིག༌པོ༌ མན༌པ༌, ཏད༌པ༌ དང༌ ལག༌ལེན༌ ཉིས༌ཀོ༌ གྱུད༌ཏེ༌ ཀྲང༌པོ༌ ཐེའ༌ཛད༌ཅེས༌པོ༌ མ༌ཐོང༌ང༌?

25 ཏེན༌ན༌ ཙོགས༌ལ༌ ཟུགས༌ཙོང༌མ༌ ར༌ཧབ༌ ཟེར༌ཁན༌བོའང༌, ཁོ༌རང༌ངི༌ ལག༌ལེན༌གུན༌ གྱུད༌ཏེ༌, དཀོན༌མཆོག༌གི༌ སྐུན༌དུན༌ལ༌ ཀྲང༌པོ༌ ཐེའ༌ མ༌ཛདས༌ས༌, ནམ༌ ཁོའེ༌ ཨིས༌ར༌ཨེལ༌ལི༌ མག༌མི༌ ཉིས༌ཀོ༌ ཁོང༌ངི༌ གྲ༌འོ༌གུན༌ནི༌ ཀ༌ནེ༌ སྦས༌ཏེ༌ ཞན༌ཡང༌ ལམ༌ སོ༌སོ༌ཞིག༌ནེ༌ ཁམ༌ཟང༌ ལམ༌ཅུགས༌། 26 འུགས༌ མེད༌ཁན༌ནི༌ ཟུགས༌པོ༌ ཤི༌ཏེ༌ ཨིན༌ཁན༌ ཙོགས༌ལ༌ ལག༌ལེན༌ མེད༌ཁན༌ནི༌ ཏད༌པ༌བོའང༌, ཤི༌ཁན༌ ཙོགས༌ ཨིན༌ནོག༌།

3

ལྕེ༌ ཅུན༌ཏེ༌ བོར༌ཅེས༌།

3:1-12

1 ངའེ༌ སྤུན༌གུན༌, ཁྱོ༌ཞའ༌ མང༌པོའེ༌ ཆོས༌ཚོགས༌སི༌ ནང༌ང༌ གེར༌གན༌ གྱུར༌ཨིན༌ སམ༌ཏེ༌ རེ༌ཝ༌ ཅོ༌ མ༌གོས༌, ཅིའ༌ཟེར༌ན༌ དཀོན༌མཆོག༌གི༌ ང༌དང༌ ལབ༌ཞའ༌ ཏང༌ཁན༌གུན༌ལ༌ ཀྲག༌ག༌ ཁྲིམས༌ཅད༌ ཕོག༌ཅེས༌པོ༌, ཁྱོ༌ཞའ༌ གྱུས༌ཨིན༌ནོག༌། 2 འོ༌ན༌, ང༌དང༌ ཚང༌མའེ༌ སྐྱོན༌ མང༌པོ༌ཞིག༌ ཅོའ༌ནོག༌། ཀལ༌ཏེས༌ མི༌ཞིག༌གི༌ ཟེར༌ཁན༌ ཚང༌མ༌ སྐྱོན༌མེད༌ ཡོད༌པིན༌ན༌, ཁོ༌ ཕུན༌སུམ༌ཚོགས༌པ༌ཞིག༌ ཡོད༌གྲོ༌, ཡང༌ ཁོའེ༌ ལུས༌ གང༌པོ༌ ཅུན༌ཏེ༌ བོར༌ཐུབ༌བ༌ནོག༌།

3 རྟའེ༌ ཁའེ༌ ནང༌ང༌ ཡོད༌ཁན༌ནི༌ སྲབས༌པོ༌ གྱུད༌ཏེ༌ ང༌དང༌གུན༌ ཀ༌རུ༌ ཆེན༌ སམ༌ནའང༌, ཏེ༌རུ༌ རྟ༌བོ༌ ཁྲིད༌ཏེ༌ ཁྱེར༌ ཉན༌ན༌ནོག༌། 4 ཏེན༌ན༌ ཙོགས༌ལ༌ ཤེད༌ཅན༌ ལུངས༌པོའེ༌ རིལ༌ཨིན༌ ཡོད༌ཁན༌ ཏེ༌ གྲུ༌ཟིང༌ ཆེན༌མོ༌བོའང༌ གྲུ༌ཟིང༌ངི༌ ཇུག༌ག༌ ཡོད༌ཁན༌ནི༌ ཤིང༌ལེབ༌ ཆུ༌ངུན༌བོ༌ ཉམ༌པོ༌, གྲུ༌ཟིང༌ སྲུལ༌ཁན༌བོའེ༌ ཀ༌རུ༌ སྲུལ༌ཏེ༌ ཁྱེར༌ཨིན༌ སམ༌ནའང༌, ཁྱེར༌ ཉན༌ན༌ནོག༌།

5 ཏེན༌ན༌ ཙོགས༌ལ༌ ལྕེ༌བོ༌ ང༌དང༌ངི༌ ཟུགས༌པོའེ༌ ཁག༌ ཆུ༌ངུན༌ཞིག༌ ཨིན༌ནའང༌, འི༌བོའེ༌ ཕོ༌སོ༌ཅན༌ནི༌ སྤེ༌རའེ༌ མི༌ མང༌པོ༌ཞིག༌ག༌ ནོད༌སྐྱལ༌ ཉན༌ན༌ནོག༌, ཀ༌ཟུག༌ མེ༌ཙག༌ ཆུ༌ངུན༌ཞིག༌གི༌ ནག༌ཚོགས༌ ཆེན༌མོ༌ཞིག༌ མེའ༌ སྤར༌ཉན༌ཨིན༌། 6 ལྕེ༌བོ༌ ནི༌ མེ༌ ཙོགས༌ ཨིན༌ནོག༌། ཟུགས༌པོའེ༌ ཡན༌ལག༌གུན༌ནི༌ ཕྲོ༌ནེ༌ ལྕེ༌བོ༌ ནི༌, ངན༌པ༌ གངས༌ཁན༌ནི༌ ནས༌ས༌ཤིག༌ ཨིན༌ནོག༌། འི༌བོའེ༌ ཟུགས༌པོ༌ གང༌པོ༌ ཚི༌ཏུ༌ གྱུར༌ ཅུགས༌ཏེ༌, ཁོའེ༌ མི༌ཚེ༌ གང༌པོའ༌ མེ༌ བར༌ ཅུག༌ག༌ནོག༌, ཅིའ༌ཟེར༌ན༌ ལྕེའ༌ མེ༌ སྤར༌ཁན༌བོ༌ ཉལ༌ཝའེ༌ མེ༌ ཨིན༌ནོག༌།

7 མིའ༌ སེམས༌ཅན༌, ཅ༌, རྒལ༌ཅིག༌གི༌ རིགས༌ དང༌, ཚོའེ༌ ནང༌ང༌ ཉ༌ ཆེན༌མོ༌ སྣ༌ཚོགས༌ གུན༌, ཁོ༌རང༌གུན༌ནི༌ ཝང༌ངི༌ ཡོག༌ག༌ ཁྱོང༌ ཉན༌ན༌ནོག༌། 8 ཨིན༌ནའང༌ སུ༌ཞིག༌གའང༌ ལྕེ༌བོ༌, ཁོ༌རང༌ངི༌ ཝང༌ངི༌ ཡོག༌ག༌ ཁྱོང༌ མ༌ཉན༌ན༌ ཨིན༌ནོག༌། འི༌བོ༌ ནི༌ དུག༌ མ༌ནེ༌ མ༌ཉན༌ཁན༌ནི༌ ངན༌པ༌, ཤི༌ཅུག༌ཁན༌ནི༌ ཏུག༌གི༌ གངས༌ཏེ༌ ཡོད༌ཏེ༌ ཨིན༌ནོག༌། 9 ང༌དང༌གུན༌ནི༌ འིན༌ན༌ ལྕེ༌ ཉམ༌པོ༌ ང༌དང༌ངི༌ གཙོ༌བོ༌, ཡབ༌ དཀོན༌མཆོག༌ག༌ སྟོད༌པ༌ ཕུལ༌ལ༌ནོག༌། ཨིན༌ནའང༌ ཏེན༌ན༌ ལྕེ༌ ཉམ༌པོ༌ དཀོན༌མཆོག༌གི༌ ཁོང༌རང༌ ཙོགས༌ ཅོའ༌ ཛད༌ཁན༌ནི༌ མི༌གུན༌ལ༌ རྔན༌ ཏབ༌བ༌ནོག༌། 10 ཡང༌ སྟོད༌པ༌ དང༌ རྔན༌ ཏབ༌ཅེས༌ ཉིས༌ཀོ༌, ཏེན༌ན༌ ཁའེ༌ ནང༌ནེ༌ བིང༌ང༌ནོག༌། དེན༌བ༌ ངའེ༌ སྤུན༌གུན༌, ཏེ༌ཙོགས༌ ཆ༌ མ༌གོས༌། 11 ཅི༌ ཆུ༌མིག༌ཤིག༌གི༌ ནང༌ནེ༌ ཆུ༌ ལག༌མོ༌ དང༌ ཚཱ༌ཀུ༌ ཉིས༌ཀོ༌ བིང༌ཨིན༌ན༌? 12 ངའེ༌ སྤུན༌གུན༌, ཅི༌ ཕིག༌གི༌ ཁ༌ཟས༌སི༌ ལྕང༌མའེ༌ ཀ༌ནེ༌ ཨོ༌ལིཝ༌ ཡ༌ རྒུན༌ནི༌ ཁ༌ཟས༌སི༌ ལྕང༌མའེ༌ ཀ༌ནེ༌ ཕིག༌ སྨིན༌ཨིན༌ན༌? མ༌ནེ༌ མི༌སྨིན༌། ཏེན༌ན༌ ཙོགས༌ལ༌ ཁྱོ༌ཞ༌གུན༌ནི༌ ཆུ༌མིག༌གི༌ ཆུ༌ ཚཱ༌ཀུའི༌ ནང༌ནེ༌ ཆུ༌ ལག༌མོ༌ ཕིང༌ མི༌ཉན༌།

དེན༌བའེ༌ ཤེས༌རབས༌ དཀོན༌མཆོག༌ནེ༌ ཇུང༌ང༌ནོག༌།

3:13-18

13 ཁྱོ༌ཞ༌གུན༌ནི༌ ཕྲོ༌ནེ༌ ཤེས༌རབས༌ཅན༌ དང༌ ཧ༌གོ༌ཅན༌བོ༌ སུ༌ ཨིན༌? ཏེ༌ཙོགས༌སི༌ མི༌བོའེ༌, ཤེས༌རབས༌ནེ༌ ཡོང༌ཁན༌ནི༌ པས༌མོ༌ ཉམ༌པོ༌ ལས༌ ཅོས༌ཏེ༌ མི༌ཚེ༌ ཟང༌པོ༌ཞིག༌ ཕུད༌ཏེ༌ སྟོན༌། 14 ཨིན༌ནའང༌ ཀལ༌ཏེས༌ ཁྱོ༌ཞའེ༌ སེམས༌སི༌ ནང༌ང༌ སྲན༌ཏྲེ༌ ཚིགས༌ཅེས༌ དང༌ རང༌དོད༌ ཡོད༌ན༌, ཤེས༌རབས༌ཅན༌ སྟན༌ཨིན༌ རང༌སྟོད༌ ཏངས༌ཏེ༌ དཀོན༌མཆོག༌གི༌ དེན༌བའེ༌ ལབ༌ཞའེ༌ གྱབ༌གལ༌ མ༌ཅོ༌། 15 ཏེ༌ཙོགས༌སི༌ ཤེས༌རབས༌ དཀོན༌མཆོག༌གི༌ ཆོགས༌ནེ༌ མ༌ཡོང༌ང༌, ཇིག༌རྟེན༌པ༌ ཏད༌པ༌ མེད༌ཁན༌གུན༌ནི༌ སམ༌ཚུལ༌ དང༌ རྡུད༌ གུན༌ནེ༌ ཡོང༌ང༌ནོག༌། 16 ཀ༌རུ༌ ཚིག༌ཅེས༌ དང༌ རང༌དོད༌ ཡོད༌, ཏེ༌རུ༌ ཧི༌ལིངས༌ དང༌ ཚིར༌ཀ༌ མེད༌ཁན༌ ཡང༌ ངན༌པའེ༌ རིགས༌ ཚང༌མ༌ ཡོད༌ཏེ༌ ཨིན༌ནོག༌།

17 ཨིན༌ནའང༌ དཀོན༌མཆོག༌ནེ༌ ཡོང༌ཁན༌ནི༌ ཤེས༌རབས༌པོ༌ ནི༌, ཏང༌པོ༌རང༌ སེམས༌ ལག༌མོ༌, ཏེ༌ནེ༌ ཞི༌དེའ༌ ཐད༌ཁན༌, སེམས༌ བོལ༌མོ༌ ཡོད༌ཁན༌, ཝང༌ངི༌ ཡོག༌ག༌ དུག༌ག༌ལ༌ ཐད༌ཁན༌, སྙིང༌རྗེའེ༌ གངས༌ཁན༌, ལས༌ ཟང༌པོ༌ ཅོ༌ཁན༌, ཆོག༌རིས༌ མ༌ཅོ༌ཁན༌ དང༌ ཁ༌ཆོས༌ མ༌ཅོ༌ཁན༌ གུན༌ ཨིན༌ནོག༌། 18 མི༌ པར༌ལ༌ ཞི༌དེ༌ ཁྱོང༌ཁན༌གུན༌ནི༌ ཞན༌མ༌གུན༌ནི༌ སེམས༌སི༌ ནང༌ང༌ ཞི༌དེའེ༌ ས༌འོན༌ ཏབ༌བ༌ནོག༌, ཡང༌ ཀྲང༌པོའེ༌ སྟོན༌ཐོག༌ རྔའ༌ནོག༌།

4

དཀོན༌མཆོག༌གི༌ ཉེ༌མོའ༌ ཡོང༌ཅེས༌།

4:1-10

1 ཁྱོ༌ཞ༌གུན༌ནི༌ ཕྲོའ༌ ཛིང༌མོ༌ དང༌ ནོལ༌ཅེས༌ གུན༌ ཅིའི༌ ཞས༌ཏེ༌ ཡོང༌དུག༌? ཅི༌ ཏེ༌གུན༌ ཁྱོ༌ཞ༌གུན༌ནི༌ དོད༌པ༌གུན༌ནི༌ ཀ༌ནེ༌ ཡོང༌ང༌ མ༌ནོག༌ག༌, ཀ༌གུན༌ ཁྱོ༌ཞའེ༌ གྱབ༌གལ༌ལ༌ ནོལ༌ཨིན༌ ཡོད༌? 2 མེད༌ཁན༌གུན༌ ཁྱོ༌རང༌ང༌ གོས༌པ༌, ཏེ༌བོ༌ ཐོབ༌ཅེས༌སི༌ ཕིའ༌ སད༌ད༌ནོག༌། ཞན༌མ༌གུན༌ལ༌ ཡོད༌ཁན༌བོའེ༌ཀ༌ ཁྱོ༌རང༌ང༌ དོད༌པ༌ སྲན༌ཏྲེ༌ ཡོད༌ཏེ༌ ཏེ༌བོ༌ མ༌ཐོབ༌ པ༌སང༌, ཁྱོ༌རང༌ངི༌ ཁོང༌གུན༌ ཉམ༌པོ༌ ཛིང༌མོ༌ ཏངས༌ཏེ༌ ནོལ༌ལ༌ནོག༌། ཁྱོ༌རང༌ངི༌ དོད༌པ༌ ཡོད༌ཁན༌གུན༌ ཁྱོ༌རང༌ང༌ མེད༌པ༌ ཨིན༌ནོག༌, ཅིའ༌ཟེར༌ན༌ ཁྱོ༌རང༌ངི༌ ཏེ༌བོའེ༌ཕིའ༌ དཀོན༌མཆོག༌ག༌ ཞུ༌ཝ༌ མ༌ཕུལ༌ལ༌ ཨིན༌ནོག༌། 3 ཡང༌ ཁྱོ༌རང༌ངི༌ ཞུ༌ ཟ༌ནེ༌, ཁྱོ༌རང༌ང༌ ཐོབ༌བ༌ མ༌ནོག༌ ཅིའ༌ཟེར༌ན༌ ཁྱོ༌རང༌ངི༌ ཏོན༌ ངན༌པ༌ ཉམ༌པོ༌ ཞུས༌ཏེ༌ ཨིན༌ནོག༌, ཀ༌བོ༌ ཁྱོ༌རང༌ངི༌ རང༌ང༌ སྐྱིད༌པོ༌ ཐོབ༌ཅེས༌སི༌ ནང༌ང༌ ཀོལ༌ལ༌ནོག༌།

4 ཏད༌པ༌ མེད༌ཁན༌ནི༌ མི༌གུན༌, ཇིག༌རྟེན༌ནི༌ ཨིན༌ཁན༌གུན༌ལ༌ ཡ༌ཤ༌ ཅོ༌ཅེས༌པོ༌ དཀོན༌མཆོག༌ག༌ ནཕ༌རད༌ ཅོས༌ཏེ༌ ཨིན༌ཁན༌བོ༌, ཁྱོ༌ཞ༌གུན༌ལ༌ གྱུས༌མེད༌ད༌? ཡང༌སྐྱར༌ ཟེར༌རད༌, ཇིག༌རྟེན༌ ཉམ༌པོ༌ ཛ༌འོ༌ ཅོ༌ཅེས༌ལ༌ ཐད༌ཁན༌གུན༌, དཀོན༌མཆོག༌གི༌ གྲ༌འོ༌ གྱུར༌ཏེ༌ ཨིན༌ནོག༌། 5 ཁྱོ༌ཞ༌གུན༌ནི༌ ཏམ༌པའེ༌ སུང༌རབས༌སི༌ ནང༌ང༌ “དཀོན༌མཆོག༌གི༌ ང༌དང༌གུན༌ནི༌ ནང༌ང༌ སེམས༌ཉིད༌པོ༌ སལ༌ལ༌ ཛད༌ པ༌སང༌, ཁོང༌ངི༌ ང༌དང༌གུན༌ ཁོང༌ ཅིག༌པོའེ༌ ཨིན༌ཅེས༌པོའ༌ མ༌སྲན༌ཏྲེ༌ ཐུགས༌དོད༌ ཛད༌ད༌ནོག༌” མོལ༌ཁན༌བོའ༌ ཏོན༌ཏག༌ མེད༌ཀྱག༌ སམ༌མ༌ རག༌ག༌? 6 ཨིན༌ནའང༌ ཏེ༌ཙོགས༌སི༌ དོད༌པ༌ ངན༌པའེ༌ གྱབ༌གལ༌ ཅོ༌ཐུབ༌ཅེས༌ལ༌ ཁོང༌ངི༌ ང༌དང༌གུན༌ལ༌ ཐུག༌རྗེ༌ མང༌ང༌ སལ༌ཏེ༌ ཨིན༌ནོག༌, ཀ༌ཟུག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌།

“དཀོན༌མཆོག༌གི༌ ཕོ༌སོ༌ ཅོ༌ཁན༌གུན༌ལ༌ གྱབ༌གལ༌ ཅོའ༌ ཛད༌ད༌ནོག༌,

ཨིན༌ནའང༌ པས༌མོ༌ ཡོད༌ཁན༌གུན༌ལ༌ ཐུག༌རྗེ༌ སལ༌ལ༌ ཛད༌ད༌ནོག༌།”✡

7 དཀོན༌མཆོག༌གི༌ སྐུན༌དུན༌ལ༌ རང༌དང༌རང༌ ཁོང༌ངི༌ ཝང༌ངི༌ ཡོག༌ག༌ བོར༌ཤིག༌, ཡང༌ རྡུད༌གུན༌ནི༌ གོ༌བའེ༌ གྱབ༌གལ༌ལ༌ ནོལ༌ཤིག༌, ཏེ༌ནེ༌ ཁོ༌ ཁྱོ༌ཞའེ༌ ཀ༌ནེ༌ ཤོར༌ཏེ༌ ཆེན༌། 8 ཀལ༌ཏེས༌ ཁྱོ༌ཞའ༌ དཀོན༌མཆོག༌གི༌ ཉེ༌མོའ༌ ཡོང༌ན༌, ཏེ༌ནེ༌ དཀོན༌མཆོག༌ ཁྱོ༌ཞ༌གུན༌ནི༌ ཉེ༌མོའ༌ སྐྱོད༌ཨིན༌། ཁྱོ༌ཞའ༌ སྡིག༌ཅན༌གུན༌ནི༌ རང༌ངི༌ ལག༌པ༌ ཁྲུས༌ཤིག༌, ཡང༌ ཇིག༌རྟེན༌ དང༌ དཀོན༌མཆོག༌ ཉིས༌ཀོའེ༌ གྱབ༌ནེ༌ གྲུལ༌ཁན༌གུན༌, ཁྱོ༌ཞའེ༌ སེམས༌ རྩང༌མ༌ ཅོ༌ཤིག༌། 9 སེམས༌ སྐྱོ༌མོ༌ ཅོས༌ཏེ༌, རྡུག༌པོ༌ ཅོ༌ཨིན༌ ངུ༌ཤིག༌། ཧབ༌གོད༌དི༌ ཚབས༌ལ༌ རྡུག༌པོ༌ ཡང༌ སྐྱིད༌པོའེ༌ ཚབས༌ལ༌ སྐྱོ༌མོ༌ ཅོ༌ཤིག༌། 10 རང༌དང༌རང༌ གཙོ༌བོའེ༌ སྐུན༌དུན༌ལ༌ པས༌མོ༌ ཅོས༌, ཏེ༌ནེ༌ ཁོང༌ངི༌ ཁྱོ༌རང༌ང༌ རྩི༌ཝ༌ ཀྲག༌པོ༌ སལ༌ལ༌ ཛད༌ཨིན༌།

ཞན༌མ༌གུན༌ལ༌ ཁྲིམས༌ཅད༌ ཏང༌ཅེས༌སི༌ གྱབ༌གལ༌ལ༌ སྤང༌ པུདས༌།

4:11-12

11 ཅེས༌པའེ༌ སྤུན༌གུན༌, ཅིག༌ དང༌ ཅིག༌གི༌ གྱབ༌གལ༌ལ༌ སྤེ༌ར༌ ངན༌པ༌ མ༌ཏང༌ཤིག༌། ཀལ༌ཏེས༌ ཁྱོ༌ཞ༌གུན༌ནི༌ ཅིག༌ དང༌ ཅིག༌གི༌ གྱབ༌གལ༌ལ༌ སྤེ༌ར༌, ཡ༌ ཁྲིམས༌ཅད༌ ཏང༌ན༌, ཁྱོ༌ཞ༌གུན༌ནི༌ ཞན༌མ༌ ཅེས༌པ༌ ཅོ༌ཅེས༌སི༌ ཁྲིམས༌པོའེ༌ གྱབ༌གལ༌ལ༌ སྤེ༌ར༌ དང༌ ཁྲིམས༌ཅད༌ ཏངས༌ཏེ༌ ཨིན༌ནོག༌། ཁྱོ༌ཞ༌གུན༌ནི༌ ཁྲིམས༌ཅད༌ ཏང༌ན༌, ཁྱོ༌ཞ༌རང༌གུན༌ ཁྲིམ༌སྤོན༌ གྱུར༌ཏེ༌ ཁྱོ༌ཞ༌གུན༌ནི༌ ཁྲིམས༌པོའེ༌ ཁའ༌ མ༌ཉན༌ན༌ ཨིན༌ནོག༌། 12 དཀོན༌མཆོག༌ ཅིག༌པོ༌ ནི༌, ཁྲིམས༌ སལ༌ཁན༌ དང༌ ཁྲིམ༌སྤོན༌ ཞུགས༌ཏེ༌ ཨིན༌ནོག༌། ཁོང༌ ཅིག༌པོའ༌ སྐྱོབ༌ཅེས༌ ཡ༌ མི༌གུན༌ ཉལ༌ཝའེ༌ ནང༌ང༌ ཕང༌ང༌ ཛད༌ཅེས༌སི༌ ཝང༌ ཡོད༌ཏེ༌ ཨིན༌ནོག༌། ཏེ༌ནེ༌ ཞན༌མའ༌ ཁྲིམས༌ཅད༌ ཏང༌ཁན༌ ཁྱོ༌ཞའ༌ སུ༌ ཨིན༌?

ཕོ༌སོའེ༌ གྱབ༌གལ༌ལ༌ སྤང༌ པུདས༌།

4:13-17

13 “མ༌ གྱོགས༌པ༌, ང༌ཞ༌གུན༌ གྱལ༌ས༌ སོང༌ཏེ༌ ཏུས༌བན༌ཤིག༌ དུགས༌ཏེ༌ ཚོང༌ ཅོས༌ཏེ༌ པེ༌ནེ༌ མང༌པོ༌ ཅོ༌ཨིན༌” ཟེར༌ཁན༌གུན༌ནི༌ ཉོན༌ཤིག༌། 14 ཁྱོ༌ཞའེ༌ མི༌ཚེའེ༌ ནང༌ང༌ ཐོ༌རེ༌ ཅི༌ ཇུང༌ཨིན༌, ཁྱོ༌ཞའ༌ ཅི༌ གྱུས༌ཡོད༌? ངའེ༌ ཁྱོ༌ཞ༌གུན༌ནི༌ མི༌ཚེ༌བོ༌ ཅི༌ ཉམ༌པོ༌ ལྡུར༌? འི༌བོ༌ ནི༌ ང༌ཏོག༌གི༌ མ༌མུན༌ ཙོགས༌ ཨིན༌ནོག༌ ཀ༌བོ༌ ཏུས༌ ཉུ༌ངུན༌ཞིག༌ མ༌ནེ༌ ལུས༌ས༌ མ༌ནོག༌། 15 ཁྱོ༌ཞ༌གུན༌ནི༌ ཟེར༌གོས༌, “ཀལ༌ཏེས༌ གཙོ༌བོའེ༌ ཐུག༌གོངས༌ ཡོད༌ན༌, ང༌དང༌གུན༌ནི༌ མི༌ཚེའེ༌ ནང༌ང༌ འི༌བོ༌ ཡ༌ ཏེ༌བོ༌ ཅོ༌ཨིན༌།” 16 ཏེ༌ མན༌ན༌, ཁྱོ༌ཞ༌གུན༌ནི༌ རང༌དང༌རང༌ངི༌ ཐབ༌ལྡིངས༌གུན༌ནི༌ ནང༌ང༌ ཕོ༌སོ༌ ཅོས༌ཏེ༌ ཨིན༌ནོག༌, ཡང༌ ཏེ༌ཙོགས༌སི༌ ཕོ༌སོ༌གུན༌ ངན༌པ༌ ཨིན༌ནོག༌།

17 ཀལ༌ཏེས༌ སུ༌ཞིག༌ག༌ ཁོ༌རང༌ངི༌ ཅོ༌གོ༌ཤེས༌སི༌ ལས༌ ཟང༌པོ༌གུན༌ གྱུས༌ཡོད༌ཏེའང༌ མ༌ཅོ༌ན༌, ཁོའེ༌ སྡིག༌པ༌ ཅོས༌ཏེ༌ ཨིན༌ནོག༌།

5

ཆུག༌པོ༌གུན༌ལ༌ སྤང༌ པུདས༌།

5:1-6

1 མི༌ ཆུག༌པོ༌གུན༌ ཉོན༌ཤིག༌, ཆི༌མ༌ ཏང༌ཨིན༌ ངུས༌མང༌ ཏོང༌ཤིག༌, ཅིའ༌ཟེར༌ན༌ ཁྱོ༌ཞ༌གུན༌ལ༌ སྲན༌ཏྲེ༌ ནགས༌ དང༌ བར༌དོ༌ ཐོང༌ཨིན༌། 2 ཁྱོ༌ཞ༌གུན༌ནི༌ གྱུ༌ནོར༌གུན༌ རུལ༌ཏེ༌, ཡང༌ ཁྱོ༌ཞའེ༌ རིན༌ཅན༌ ཀོས༌གུན༌ལ༌ མུག༌པ༌ ཏབས༌ཏེ༌ ཨིན༌ནོག༌། 3 ཁྱོ༌ཞ༌གུན༌ནི༌ སེར༌ དང༌ མུལ༌ གུན༌ རིན༌མེད༌ གྱུར༌ཏེ༌ ཨིན༌ནོག༌། ཁྱོ༌ཞའེ༌ རེ༌ཝ༌ བོར༌ཁན༌ནི༌ ཏེན༌ན༌ གྱུ༌ནོར༌བོའེ༌, མེ༌ ནང༌ང༌ ཚིག༌ག༌ ཙོགས༌ལ༌ ཁྱོ༌ཞའེ༌ ཤ༌གུན༌ ཟོས༌ཏེ༌ མེད༌ཁན༌ ཅོ༌ཨིན༌། ཁྲིམས༌ཅད༌དི༌ ཞག༌ག༌, ཁྱོ༌ཞའེ༌ སགས༌ཏེ༌ བོར༌ཁན༌ནི༌ ཏེན༌ན༌ གྱུ༌ནོར༌གུན༌ནི༌ ཁྱོ༌ཞའེ༌ སྡིག༌པའེ༌ སྤང༌པོ༌ ཏང༌ཨིན༌། 4 ཏ༌ ཞིང༌ངི༌ཀ༌ ལས༌ ཅོ༌ཁན༌ནི༌ ལ༌ཆའེ༌ ནང༌ང༌ ཁྱོ༌ཞའེ༌ གོབ༌སྐོར༌ ཏང༌ཁན༌གུན༌ནི༌ ཀུ༌ཅོ༌ དང༌ ངུ༌ཅེས༌ གུན༌ ཉོན༌ཤིག༌, ཁྱོ༌ཞའེ༌ མ༌ཏང༌ང༌ བོར༌ཁན༌ནི༌ ཏེ༌ ལ༌ཆ༌གུན༌ནི༌, ཁྱོ༌ཞ༌རང༌ངི༌ གྱབ༌གལ༌ལ༌ སྤང༌པོ༌ ཏང༌ཨིན༌ ཨིན༌ནོག༌། ཁྱོ༌ཞའེ༌ ཞིང༌རྔ༌ཁན༌གུན༌ནི༌ ཀུ༌ཅོ༌ དང༌ ངུ༌ཅེས༌ གུན༌, གཙོ༌བོ༌ དཀོན༌མཆོག༌གི༌ སན༌ན༌ ཛད༌ཏེ༌ ཨིན༌ནོག༌།

5 ཁྱོ༌ཞ༌གུན༌ནི༌ འི༌ ཇིག༌རྟེན༌ནི༌ཀ༌ ནོར༌ མང༌པོ༌ དང༌ རང༌རང༌ངི༌ དོད༌པ༌ ཡོད༌ཁན༌ ཚང༌མ༌ དྲན༌དྲ༌ གྲུབ༌ཅུག༌ཨིན༌ མི༌ཚེ༌ ཕུད༌ཏེ༌ ཨིན༌ནོག༌། ར༌མ༌ དང༌ ལུག༌ གུན༌ སད༌ཅེས༌སི༌ ཕིའ༌ གྱགས༌པ༌ ཆ༌ཅུག༌ཅེས༌ ཙོགས༌ལ༌ ཁྱོ༌ཞ༌གུན༌ནིའང༌ སད༌ཅེས༌ལ༌ ཁྱོ༌ཞ༌རང༌ གྱགས༌པ༌ ཆ༌ཅུགས༌ཏེ༌ ཨིན༌ནོག༌། 6 ཁྱོ༌ཞ༌གུན༌ནི༌ ནོངས༌མེད༌ཁན༌ནི༌ མི༌གུན༌ སད༌ཅེས༌སི༌ ཁྲིམས༌ཅད༌ ཏངས༌ཏེ༌ སད༌ད༌ནོག༌, ཀ༌གུན༌ནི༌ ཁྱོ༌ཞའེ༌ གྱབ༌གལ༌ མ༌ཅོས༌།

ཟོད༌པ༌ གོམ༌ཅེས༌།

5:7-18

7 ངའེ༌ ཅེས༌པའེ༌ སྤུན༌གུན༌ ཁྱོ༌ཞ༌གུན༌ གཙོ༌བོ༌ ཡེ༌ཤུ༌ ལོགས༌ཏེ༌ སྐྱོད༌ཅེས༌ ཚག༌པ༌ ཟོད༌པ༌ ཉམ༌པོ༌ སྲུངས༌ཏེ༌ དུག༌ཤིག༌། ཞིང༌བད༌པ༌ ལྟོས༌ཤིག༌, ཀ༌བོ༌ སྟོན༌ དང༌ སྤིད༌ ཉིས༌ཀོ༌ ཟོད༌པ༌ ཉམ༌པོ༌ ཆར༌པའ༌ སྲུངས༌ཏེ༌ ཁོ༌རང༌ངི༌ རིན༌ཅན༌ སྟོན༌ཐོག༌གུན༌ ཚོས༌ཏེ༌ རྔའ༌ལ༌ རིངས༌སད༌། 8 ཁྱོ༌ཞ༌གུན༌ནིའང༌ ཟོད༌པ༌ ཅོས༌ཏེ༌ སྙིང༌གུན༌ལ༌ སྤོས༌པ༌ སྐྱེ༌ཅུག༌ཤིག༌, ཅིའ༌ཟེར༌ན༌ གཙོ༌བོ༌ ཡེ༌ཤུ༌ ལོགས༌ཏེ༌ ཕེབ༌ཤེས༌སི༌ ཏུས༌པོ༌ ཉེ༌མོའ༌ ལེབས༌ཏེ༌ ཨིན༌ནོག༌།

9 སྤུན༌གུན༌ ཅིག༌ དང༌ ཅིག༌གི༌ གྱབ༌གལ༌ལ༌ ཟེར༌གྱུ༌ མ༌ཏང༌ཤིག༌། ཀལ༌ཏེས༌ ཏང༌ན༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཁྱོ༌ཞ༌གུན༌ལ༌ ཁྲིམས༌ཅད༌ སལ༌ལ༌ ཛད༌ཨིན༌། ལྟོས༌ཤིག༌གའང༌ ཁྲིམས༌ཅད༌ཁན༌བོ༌ སྒོའེ༌ དུན༌ལ༌ ཞངས༌ཏེ༌ དུག༌།

10 སྤུན༌གུན༌ རྡུག༌ངལ༌ལི༌ ནང༌ངའང༌ ཟོད༌པ༌ ཉམ༌པོ༌ གཙོ༌བོ༌ དཀོན༌མཆོག༌གི༌ ཝང༌ངི༌ ནང༌ང༌ སྤེ༌ར༌ སལ༌ཁན༌ནི༌ ལུང༌སྟོན༌པ༌གུན༌ སྤེ༌ཞིག༌གི༌ ཚུལ༌ལ༌ ལྟོས༌ཤིག༌། 11 ཁྱོ༌ཞ༌གུན༌ལ༌ གྱུས༌ ཨིན༌ནོག༌, དཀོན༌མཆོག༌གི༌ ཟོད༌པ༌ ཉམ༌པོ༌ རྡུག༌ངལ༌ ཁུར༌ཁན༌གུན༌ལ༌ ཅིན༌ལབས༌ སལ༌ལ༌ ཛད༌ཏེ༌ ཨིན༌ནོག༌། སྤེར༌ན༌ སྙིང༌རུས༌ཅན༌ནི༌ མི༌ ཡོབ༌བ༌, གཙོ༌བོ༌ དཀོན༌མཆོག༌གི༌ སྟིང༌ཇུག༌པོའེ༌ཀ༌ སྔུན༌ནི༌ སང༌ མ༌མང༌པོ༌ སལ༌ལ༌ ཛདས༌ཁན༌བོའེ༌ སྐོར༌ལ༌ ཁྱོ༌ཞ༌གུན༌ནི༌ ཚོར༌ཏེ༌ ཨིན༌ནོག༌། གཙོ༌བོ༌ ནི༌ ཐུག༌རྗེ༌ དང༌ སྙིང༌རྗེ༌ གངས༌ཏེ༌ ཨིན༌ནོག༌།

12 ཨིན༌ནའང༌ ངའེ༌ སྤུན༌གུན༌, ཚང༌མའེ༌སང༌ ཁག༌ཅན༌བོ༌, ནམ༌ཁའ༌ ཡ༌ ཇིག༌རྟེན༌ ཡ༌ ཞན༌ ཅི༌ཞིག༌གིའང༌ ནའ༌ མ༌ནེ༌ མ༌ཁུར༌ཤིག༌། ཏེ༌བོའེ༌ ཚབས༌ལ༌ ཁྱོ༌ཞ༌གུན༌ནི༌ ཨིན༌ན༌ ཨིན༌, ཡ༌ མན༌ན༌ མན༌ ཟེར༌ཤིག༌, ཏེ༌ མ༌ནེ༌ ཁྱོ༌ཞ༌གུན༌ལ༌ ཁྲིམས༌ཅད༌ ཕོག༌ཨིན༌།

13 ཅི༌ ཁྱོ༌ཞའེ༌ ཕྲོ༌ནེ༌ སུ༌ཞིག༌ རྡུག༌པོའེ༌ ནང༌ང༌ ཡོད༌ད༌? ཏེ༌ནེ༌ དཀོན༌མཆོག༌ག༌ མོས༌ལམ༌ ཞུ༌ཤིག༌། ཅི༌ ཁྱོ༌ཞ༌གུན༌ ཐད༌པོ༌ ཨིན༌ན༌? ཏེ༌ནེ༌ དཀོན༌མཆོག༌ག༌ སྟོད༌པའེ༌ ལུ༌ ཕུལ༌ཤིག༌། 14 ཅི༌ ཁྱོ༌ཞའེ༌ ཕྲོ༌ནེ༌ སུ༌ཞིག༌ག༌ ཟུ༌མོ༌ ཡོད༌ད༌? ཏེ༌ནེ༌ ཁྱོ༌ཞ༌གུན༌ནི༌ ཆོས༌ཚོགས༌སི༌ འུ༌སྐྱོང༌གུན༌ལ༌ བོད༌, ཡང༌ ཁོང༌གུན༌ལ༌ ཁྱོ༌རང༌ང༌ གཙོ༌བོའེ༌ ཚན༌ ཝང༌ཅན༌ནི༌ ནང༌ང༌ མར༌ ལུགས༌ཏེ༌ མོས༌ལམ༌ ཞུ༌ཅུག༌ཤིག༌། 15 ཏེ༌ཙོགས༌སི༌ མོས༌ལམ༌ ཏད༌པ༌ ཉམ༌པོ༌ ཕུལ༌ཁན༌བོའེ༌ ནད༌པོ༌ གྱལ༌ཏེ༌ གཙོ༌བོའེ༌ ཁྱོ༌རང༌ ཕན༌ཅུག༌ག༌ ཛད༌ཨིན༌། ཀལ༌ཏེས༌ ཁྱོ༌རང༌ངི༌ སྡིག༌པ༌ ཅོས༌ཏེ༌ ཡོད༌ནའང༌ ཁྱོ༌རང༌ང༌ ཤགས༌པ༌ སལ༌ལ༌ ཛད༌ཨིན༌།

16 ཁྱོ༌ཞ༌གུན༌ གྱལ༌ཅེས༌སི༌ ཕིའ༌ ཁྱོ༌ཞའེ༌ སྡིག༌པ༌གུན༌ ཤད༌ཏེ༌ ཅིག༌ དང༌ ཅིག༌གི༌ ཕིའ༌ མོས༌ལམ༌ ཞུ༌ཤིག༌། མི༌ ཀྲང༌པོའེ༌ མོས༌ལམ༌ ཕུལ༌ཁན༌བོའ༌ མ༌སྲན༌ཏྲེ༌ ཁྱུད༌ ཡོད༌ཏེ༌ བྲས༌བུ༌ ཧ༌ལས༌ཤེས༌ སྨིན༌ན༌ནོག༌། 17 ལུང༌སྟོན༌པ༌ ཨེ༌ལི༌ཡཱ༌ ཨིད༌ཏུ༌ ཅོ༌ཤིག༌, ཁོང༌ ནི༌ ང༌དང༌ ཙོགས༌ལ༌ མི༌ཞིག༌ ཞུགས༌ཏེ༌ ཨིན༌པིན༌། ནམ༌ ཁོང༌ངི༌ སྙིང༌ནེ༌ དཀོན༌མཆོག༌ག༌ ཨིས༌ར༌ཨེལ༌ལི༌ ནང༌ང༌ ཆར༌པ༌ མི༌བབས༌ཤེས༌ལ༌ མོས༌ལམ༌ ཞུས༌པ༌, ལོ༌ སུམ༌ ནང༌ ཕེད༌ ཆར༌པ༌ མ༌བབས༌། 18 ཏེ༌ནེ༌ ཡང༌སྐྱར༌ ཁོང༌ངི༌ ཆར༌པ༌ ཕབ༌ཅེས༌ལ༌ མོས༌ལམ༌ ཕུལ༌ལ༌ཅིག༌, ཆར༌པ༌ བབས༌ཏེ༌ སའེ༌ཀ༌ སྟོན༌ཐོགས༌ སྨིན༌།

ཏད༌པ༌ སྟོར༌ཁན༌ ཏད༌པའེ༌ ནང༌ང༌ ལོགས༌ཏེ༌ ཁྱོང༌ཅེས༌།

5:19-20

19 ངའེ༌ སྤུན༌གུན༌, ཀལ༌ཏེས༌ ཁྱོ༌ཞ༌གུན༌ནི༌ ཕྲོ༌ནེ༌ སུ༌ཞིག༌ དཀོན༌མཆོག༌གི༌ དེན༌བའེ༌ ལམ༌མི༌ ཀ༌ནེ༌ ནུར༌ཏེ༌ སོང༌ཏེ༌, ཞན༌མ༌ཞིག༌གི༌ ཁོ༌ ཏད༌པའེ༌ ནང༌ང༌ ལོགས༌ཏེ༌ ཁྱོངས༌ཏེ༌ ཡོད༌ན༌, 20 ལོགས༌ཏེ༌ ཁྱོང༌ཁན༌བོའེ༌ ཏེ༌ སྡིག༌ཅན༌བོ༌ ཉལ༌ཝའེ༌ ནང༌ནེ༌ ཐར༌ཅུགས༌ཏེ༌ སྡིག༌པ༌ མང༌པོ༌ཞིག༌གི༌ ཀ༌ནེ༌ ཤགས༌པ༌ ཐོབ༌ཅུགས༌ཁན༌བོ༌ ཁྱོ༌ཞ༌གུན༌ལ༌ ཏན༌ཏན༌ གྱུས༌ ཡོང༌གོས༌།

✡ 2:8 2:8 བཀའ༌ཁྲིམས༌ ཏང༌པོ༌ 19:18

✡ 2:11 2:11 བིང༌ཏེ༌ ཆའ༌ཁན༌ 20:14

✡ 2:11 2:11 བིང༌ཏེ༌ ཆའ༌ཁན༌ 20:13

✡ 2:23 2:23 གོ༌ཟུག༌ 15:6

✡ 4:6 4:6 ཏམ༌སྤེ༌ 3:34

པི༌ཏྲར༌ 1

1

2

3

4

5

པི༌ཏྲར༌རི༌ ཆག༌བྲིས༌ ཏང༌པོ༌།

པི༌ཏྲར༌རི༌ ཆག༌བྲིས༌ ཏང༌པོའེ༌ སྐོར༌།

འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ མ༌ཤི༌ཀའེ༌ སྐུ༌ཚབས༌ པི༌ཏྲར༌རི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ང༌དང༌གུན༌ལ༌ ཆོས༌སི༌ ཁས༌པ༌གུན༌ གྱུད༌ཏེ༌, འི༌ ཆག༌བྲིས༌པོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 27-29 ཉེ༌ཁོར༌ལ༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌། འི༌བོ༌ མ༌ཤི༌ཀ༌པ༌གུན༌ལ༌ རྡུག༌ངལ༌ སྟན༌ཁན༌ནི༌ རོམ༌མི༌ གྱལ༌པོ༌ ནེ༌རོའེ༌ ཝང༌སྲུལ༌ལི༌ ཏུས༌ལ༌ བྲིའ༌ ཛད༌ཁན༌ནི༌ སམ༌བ༌ ཨིན༌ནོག༌།

པི༌ཏྲར༌རི༌ འི༌ ཆག༌བྲིས༌པོ༌, རོམ༌མི༌ ཝང༌སྲུལ༌ལི༌ ཡུལ༌གུན༌ནི༌ ནང༌ང༌ ཁྱེབས༌ཏེ༌ ཡོད༌ཁན༌ནི༌ མ༌ཤི༌ཀ༌པ༌ ཚང༌མའེ༌ ཕིའ༌ བྲིའ༌ ཛད༌ཏེ༌ ཨིན༌ཁན༌བོ༌ ང༌དང༌ང༌ ཤད༌དུག༌།

ཁོང༌ངི༌ འི༌ ཆག༌བྲིས༌ བྲིའ༌ ཛད༌ཅེས༌སི༌ གྱུན༌ཚན༌གུན༌ ནི༌:

1. རྡུག༌ངལ༌ ཇུང༌ཅེས༌པོ༌ དཀོན༌མཆོག༌གི༌ ཐར༌པའེ༌ ཁག༌ཤིག༌ ཨིན༌ཁན༌བོ༌ ཧ༌གོ༌ཅུག༌ཅེས༌།

2. ཏད༌པ༌ཅན༌གུན༌ལ༌ དཀོན༌མཆོག༌ ཐུགས༌ཐད༌ཁན༌ནི༌ མི༌ཚེ༌ ཕུད༌ཅེས༌ དང༌ ཅིག༌ དང༌ ཅིག༌ག༌ ཡ༌ཤ༌ ཅོ༌ཅེས༌ལ༌ སྤོས༌པ༌ ཏང༌ཅེས༌།

3. ཏད༌པ༌ཅན༌གུན༌ལ༌ ཁོ༌རང༌གུན༌ ཝང༌སྲུལ༌པའེ༌ ཡོག༌ག༌ བོར༌ཅེས༌, སྤོན༌བོའེ༌ ཡོག༌ག༌ ཡོག༌པོ༌ དང༌, ན༌མ༌གུན༌ ཁོ༌རང༌གུན༌ནི༌ མག༌པའེ༌ ཡོག༌ག༌ དུག༌ཅེས༌ལ༌ སྤོས༌པ༌ ཏང༌ཅེས༌།

4. རྡུག༌ངལ༌ ཇུང༌ཅེས༌པོའེ༌ ཏད༌པ༌ཅན༌གུན༌ནི༌ སམ༌ཚུལ༌གུན༌ ཀ༌ཟུག༌ཤིག༌ ཡོང༌གོས༌།

5. འུ༌སྐྱོང༌ཞིག༌གི༌ ཆོས༌ཚོགས༌པོ༌ ཀ༌ཟུག༌ ཚུལ༌ལ༌ ཁྲིད༌གོས༌།

1

པི༌ཏྲར༌རི༌ ཇུ༌ ཞུས༌།

1:1-2

1 གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ ང༌ པི༌ཏྲར༌རི༌ ཁྱོ༌ཞའ༌ དཀོན༌མཆོག༌གི༌ ལྡམ༌མ༌ ཛད༌ཁན༌ པོན༌ཏུས༌, གཱ༌ལ༌ཏི༌ཡ༌, ཀ༌པ༌དོ༌ཀི༌ཡཱ༌, ཨ༌སི༌ཨཱ༌ དང༌ བི༌ཏི༌ནི༌ཡཱ༌ ཡུལ༌གུན༌ནི༌ ནང༌ང༌ ཁྱེབས༌ཏེ༌ ཡོད༌ཁན༌གུན༌ནི༌ ཕིའ༌ བྲིའད༌། 2 ཇིག༌རྟེན༌ ཛད༌དི༌ སང༌ སྔུན༌ལ༌, དཀོན༌མཆོག༌ ཡབ༌བི༌ ཁྱོ༌ཞ༌གུན༌ ཤེས༌ཏེ༌ ལྡམ༌མ༌ ཛད༌ཏེ༌, ཏམ༌པའེ༌ ཐུག༌ཉིད༌ གྱུད༌ཏེ༌ ཏམ༌པ༌ ཅོའ༌ ཛདས༌། ཏེ༌བོའེ༌ ཞས༌ཏེ༌ ཁྱོ༌ཞ༌གུན༌ནི༌ ཡེ༌ཤུའི༌ ཁའ༌ཉནས༌, ཡང༌ མ༌ཤི༌ཀའེ༌ སྐུ༌ཁྲག༌ ཕོའ༌ ཛད༌ཅེས༌པོའེ༌ ཁྱོ༌ཞ༌གུན༌ རྩང༌མ༌ ཅོའ༌ ཛདས༌།

ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ མང༌མི༌ སང༌ མང༌ང༌ ཐོབ༌ཤིག༌།

ཐར༌པའེ༌ རེ༌ཝའེ༌ ཕིའ༌ དཀོན༌མཆོག༌ག༌ ཐུག༌རྗེ༌ཆེ༌།

1:3-12

3 ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཡབ༌ དང༌ དཀོན༌མཆོག༌ག༌ སྟོད༌པ༌ ཕུལ༌ཤིག༌། ང༌དང༌གུན༌ལ༌ ཁོང༌ངི༌ སྙིང༌རྗེ༌ ཆེན༌མོ༌ ཛད༌ཏེ༌, མི༌ཚེ༌ སོ༌མ༌ཞིག༌ སལ༌ལ༌ ཛདས༌, ཅིའ༌ཟེར༌ན༌ དཀོན༌མཆོག༌གི༌ ཡེ༌ཤུ༌ མ༌ཤི༌ཀ༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ལང༌ང༌ ཛདས༌། ཏ༌ ང༌དང༌གུན༌ནིའང༌ རེ༌ཝ༌ ཆེན༌མོ༌ ཉམ༌པོ༌ མི༌ཚེ༌ ཕུད༌ད༌ནོག༌། 4 ཏེ༌བོ༌ ནི༌ ནོར༌སྐལ༌ མ༌ནེ༌ མི༌རུལ༌ཁན༌, མ༌ནེ༌ ཚི༌ཏུ༌ མི༌ཆའ༌ཁན༌ དང༌ ལྡངས༌ མ༌ནེ༌ མི༌ཡོལ༌ཁན༌ ཀ༌བོ༌ ང༌དང༌གུན༌ནི༌ ཕིའ༌ ནམ༌ཁའེ༌ ནང༌ང༌ བོར༌ར༌ ཛད༌ཏེ༌ ཡོད༌། 5 ཁྱོ༌ཞ༌གུན༌ནི༌ ཏད༌པ༌ གྱུད༌ཏེ༌ དཀོན༌མཆོག༌གི༌ སྟོབས༌པོའེ༌ ཁྱོ༌ཞ༌གུན༌ལ༌ ཏེ༌ ཐར༌པ༌ ཐོབ༌ཐོབ༌ ཚོག༌པ༌ སྲུང༌སྐྱོབ༌ ཛད༌དུག༌, ཀ༌བོ༌ སྟིང༌ཇུག༌གི༌ ཏུས༌ལ༌, སྔོན༌ ཅུག༌ག༌ ཛད༌ཅེས༌ལ༌ གྲལ༌གྲིག༌ ཡོད༌།

6 ཏེན༌ན༌བོའེ༌ཕིའ༌ གའ༌མོ༌ ཅོ༌ཤིག༌། ཞན༌ དག༌ས༌ ཏུས༌ ཉུ༌ངུན༌ཞིག༌, ཁྱོ༌ཞ༌གུན༌ལ༌ ཚོད༌ལྟ༌ སོ༌སོའེ༌ ནང༌ང༌ རྡུག༌ངལ༌ ཐོང༌ནའང༌, ཡོང༌ཅེས༌ཅན༌ནི༌ ཏུས༌སི༌ ནང༌ང༌ ཧ༌ལས༌ཤེས༌སི༌ ཐད༌པོ༌ ང༌ཏི༌ ཕིའ༌ སྲུངས༌ཏེ༌ ཡོད༌། 7 ཏེ༌ ཚོད༌ལྟ༌གུན༌ནི༌ ཁྱོ༌ཞའེ༌ ཏད༌པ༌ དེན༌བ༌ ཨིན༌ཁན༌བོ༌ སྟན༌ན༌ནོག༌, ཀ༌ཟུག༌གི༌ སེར༌ལ༌ སྟག༌ཅད༌ མེ༌ གྱུད༌ཏེ༌ ཅོས༌ཏེ༌ ལག༌མོ༌ ཅོའ༌ནོག༌, ཨིན༌ནའང༌ ཁྱོ༌ཞའེ༌ ཏད༌པ༌གུན༌ སེར༌རི༌ སང༌ མང༌ང༌ རིན༌ཅན༌ ཨིན༌ནོག༌། ཀལ༌ཏེས༌ ཁྱོ༌ཞ༌གུན༌ནི༌ ཏད༌པ༌བོ༌, ཚོད༌ལྟ༌གུན༌ནི༌ ནང༌ང༌ སྟན༌པོ༌ ལུས༌ན༌, གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ སྐྱོད༌ ཟ༌ནེ༌, ཁྱོ༌ཞ༌གུན༌ལ༌ སྟོད༌པ༌, སྤལ༌ དང༌ རྩི༌ཝ༌ ཐོབ༌ཨིན༌།

8 ཁྱོ༌ཞ༌གུན༌ནི༌ ཡེ༌ཤུ༌ མ༌ཇལ༌ནའང༌ ཁོང༌ང༌ ཅམས༌པ༌ ཅོའ༌ནོག༌, ཡང༌ དག༌ས༌ རང༌ངི༌ མིག༌ནེ༌ མ༌ཐོང༌ནའང༌, ཁོང༌ང༌ ཏད༌པ༌ ཅོས༌ཏེ༌ ཧ༌ལས༌ཤེས༌ དང༌ ཤད༌ མི༌ཉན༌ཅེས༌སི༌ ཐད༌པོ༌ ཅོའ༌ནོག༌། 9 ཡེ༌ཤུ༌ མ༌ཤི༌ཀའེ༌ཀ༌ ཏད༌པ༌ ཅོ༌ཅེས༌སི༌ སོལ༌རས༌པོ༌ ནི༌, ཁྱོ༌ཞ༌གུན༌ལ༌ ཐར༌པ༌ ཐོབ༌ཅེས༌པོ༌ ཨིན༌།

10 ཁྱོ༌ཞ༌གུན༌ནི༌ཀ༌ སྔོན༌ཅུག༌ཅེས༌སི༌ ཐུག༌རྗེའེ༌ ཐར༌པའེ༌ སྐོར༌ལ༌ ལུང༌སྟན༌ ཛད༌ཁན༌ནི༌ ལུང༌སྟོན༌པ༌གུན༌ནི༌, གྱལ༌ལ༌ ཅོས༌ཏེ༌ རྩར༌ཅོད༌ ཅོའ༌ ཛདས༌། 11 ཏེ༌གུན༌ལ༌ མ༌ཤི༌ཀའ༌ རྡུག༌ངལ༌ ཇུངས༌ཏེ༌ སྤལ༌ ཐོབ༌ཅེས༌སི༌ ཏུས༌ དང༌ ནས༌ལུགས༌ གུན༌ནི༌ སྐོར༌ལ༌ ཧ༌གོ༌ཅེས༌སི༌ དོད༌པ༌ ཡོད༌པིན༌, ཀ༌བོ༌ ཁོང༌གུན༌ནི༌ ནང༌ང༌ ཡོད༌ཁན༌ནི༌ མ༌ཤི༌ཀའེ༌ ཐུག༌ཉིད༌དི༌ ཁོང༌གུན༌ལ༌, ཏེ༌གུན༌ ཇུང༌ངི༌ སང༌ སྔུན༌ལ༌ སྔོན༌ ཅུག༌ག༌ ཛད༌ཏེ༌ ཨིན༌པིན༌།

12 ཏེ༌ ལུང༌སྟོན༌པ༌གུན༌ནི༌ ཞབས༌ཏོག༌པོ༌, ཁོང༌རང༌གུན༌ནི༌ ཕིའ༌ མན༌པ༌, ཁྱོ༌ཞ༌གུན༌ནི༌ ཕིའ༌ ཨིན༌ཁན༌བོ༌ ཁོང༌གུན༌ལ༌ སྔོན༌ ཅུག༌ག༌ ཛད༌ཏེ༌ ཨིན༌པིན༌། ཏ༌ ཁྱོ༌ཞ༌གུན༌ལ༌ གའ༌མོའེ༌ ནས༌ཚུལ༌ ཤད༌ཁན༌གུན༌ནི༌, ནམ༌ཁའ༌ནེ༌ བབས༌ཁན༌ནི༌ ཏམ༌པའེ༌ ཐུག༌ཉིད༌དི༌ རོགས༌ ཉམ༌པོ༌ ཤད༌ད༌ནོག༌, ཡང༌ ཕོ༌ཉ༌གུན༌ལའང༌, འི༌གུན༌ནི༌ སྐོར༌ལ༌ ཧ༌གོ༌ཅེས༌སི༌ དོད༌པ༌ ཆེན༌མོ༌ ཡོད༌པིན༌།

མི༌ཚེ༌ ཏམ༌པ༌ཞིག༌ ཕུད༌།

1:13-2:3

13 ཏེན༌ན༌བོའེ༌ཕིའ༌ ཇིག༌རྟེན༌ནི༌ ནང༌ང༌ ཡོད༌ཁན༌གུན༌ནི༌ ཆོགས༌ལ༌ སམ༌བ༌ མ༌ཏང༌ང༌, རང༌སེམས༌ ཅུན༌ཏེ༌ ཡེ༌ཤུ༌ མ༌ཤི༌ཀ༌ སྔོན༌ནི༌ ཏུས༌ལ༌ ཐོབ༌ཅེས༌ཅན༌ནི༌ ཐུག༌རྗེ༌ ཐར༌པ༌བོའེ༌ཀ༌ སྟན༌པོ༌ རེ༌ཝ༌ བོར༌ཤིག༌། 14 ཁྱོ༌ཞའེ༌ ནང༌ང༌ དཀོན༌མཆོག༌ མ༌ཤེས༌སི༌ སང༌ སྔུན༌ལ༌ ཡོད༌ཁན༌ནི༌ དོད༌པ༌ ངན༌པ༌གུན༌ནི༌ གྱབ༌ནེ༌ མ༌གྲུལ༌ལ༌, དཀོན༌མཆོག༌གི༌ ཁའ༌ ཉན༌ཁན༌ནི༌ ཕྲུ༌གུ༌གུན༌ ཙོགས༌ གྱུར༌ཤིག༌། 15 མ༌ཚད༌ ཁྱོ༌ཞ༌གུན༌ བོད༌ད༌ ཛད༌ཁན༌ དཀོན༌མཆོག༌ ཁོང༌རང༌ ཏམ༌པ༌ ཨིན༌ཁན༌ ཙོགས༌ལ༌ ཅི༌ས༌ཐོག༌ནེ༌ ཁྱོ༌ཞ༌རང༌ངི༌ མི༌ཚེ༌ ཏམ༌པ༌ཞིག༌ པུད༌ཤིག༌། 16 ཅིའ༌ཟེར༌ན༌ ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌, “ང༌ ཏམ༌པ༌ ཨིན༌པ༌ ཁྱོ༌ཞ༌གུན༌ནའང༌ ཏམ༌པ༌ གྱུར༌གོས༌ ✡” མོལ༌ཏེ༌ དུག༌།

17 ཡང༌ འི༌གུན༌ ཨིད༌ཏུ༌ བོར༌ཤིག༌, ཁྱོ༌ཞ༌གུན༌ནི༌ མོས༌ལམ༌ ཕུལ༌ཁན༌, ནམ༌ཁའེ༌ ཡབ༌བི༌ ཆོགས༌རིས༌ ཛད༌ད༌ མ༌ནོག༌། ཁྱོ༌ཞ༌གུན༌ནི༌ ཅོ༌ཁན༌ ནང༌ཞིན༌ལ༌ ཁོང༌ངི༌ ཁྲིམས༌ཅད༌ ཡ༌ སོལ༌རས༌ སལ༌ཅེས༌ ཨིན༌ པ༌སང༌, ཇིག༌རྟེན༌ནི༌ཀ༌ མི༌ཚེ༌བོ༌ བེས༌པ༌ཞིག༌ ཙོགས༌ལ༌ དཀོན༌མཆོག༌ག༌ རྩི༌ཝ༌ དང༌ ཁོང༌ངི༌ ཇིགས༌སི༌ ནང༌ང༌ ཕུད༌ཤིག༌། 18-19 ཁྱོ༌ཞ༌གུན༌ལ༌ གྱུས༌ཨིན༌ནོག༌, ཁྱོ༌ཞ༌གུན༌ ཁྱོ༌ཞའེ༌ ཕ༌མེས༌པོ༌གུན༌ནེ༌ ཐོབ༌ཁན༌ནི༌ ཕན༌མི༌ཐོགས༌སི༌ མི༌ཚེ༌ནེ༌ ཐར༌ཏེ༌ ཨིན༌, ཨིན༌ནའང༌ ཏེ༌བོ༌ མེད༌ཁན༌ ཆ༌ཉན༌ཅེས༌སི༌ སེར༌ ཡ༌ མུལ༌ གུན༌ གྱུད༌ཏེ༌ མན༌པ༌, སྡིག༌པ༌ ཡ༌ སྐྱོན༌མེད༌ཁན༌ནི༌ ལུ༌གུ༌, མ༌ཤི༌ཀའེ༌ སྐུ༌ཁྲག༌ རིན༌ཅན༌ ཤལ༌ཏེ༌, ཉོའ༌ཛད༌ཏེ༌ ཨིན༌ནོག༌། 20 ཁོང༌ ཇིག༌རྟེན༌ མ༌ཆགས༌སི༌ སང༌ སྔུན༌ལ༌ དཀོན༌མཆོག༌གི༌ ལྡམ༌མ༌ ཛད༌ཏེ༌ ཨིན༌པིན༌། ཨིན༌ནའང༌ ཁྱོ༌ཞ༌གུན༌ནི༌ ཕན༌ཐོགས༌སི༌ ཕིའ༌ འི༌ སྟིང༌ཇུག༌གི༌ ཞག༌གུན༌ནི༌ ནང༌ང༌ ཁོང༌ སྔོན༌ ཅུག༌ག༌ ཛད༌ཏེ༌ ཨིན༌།

21 གཙོ༌བོ༌ ཡེ༌ཤུ༌ གྱུད༌ཏེ༌, ཁྱོ༌ཞ༌གུན༌ནི༌ དཀོན༌མཆོག༌གི༌ ནང༌ང༌ ཨིད༌ཤེས༌ ཅོའ༌ནོག༌། དཀོན༌མཆོག༌གི༌ ནང༌ང༌ ཁྱོ༌ཞ༌གུན༌ནི༌ ཏད༌པ༌ དང༌ རེ༌ཝ༌ བོར༌ར༌ནོག༌, ཅིའ༌ཟེར༌ན༌ ཁོང༌ངི༌ ཤི༌ཁན༌གུན༌ནི༌ ཕྲོ༌ནེ༌, ཡེ༌ཤུ༌ སོན༌ཏེའ༌ ལང༌ང༌ ཛད༌ཏེ༌ སྤལ༌ སལ༌ལ༌ ཛདས༌།

22 ཏ༌ ཁྱོ༌ཞ༌གུན༌ནི༌ དེན༌བ༌བོའ༌ ཁའ༌ཉན༌ཅེས༌པོའེ༌, ཁྱོ༌ཞའ༌ རྩང༌མ༌ གྱུར༌ཏེ༌ ཨིན༌ནོག༌། ཏེ༌བོའེ༌ཕིའ༌ མིང༌སྲིང༌ ཙོགས༌ལ༌ ཁྱོ༌ཞའ༌ ཅིག༌ དང༌ ཅིག༌གི༌ ནང༌ང༌ དེན༌བའེ༌ ཅམས༌པ༌ ཡོང༌གོས༌། ཏ༌ སྙིང༌ངི༌ ཐིལ༌ནེ༌ ཅིག༌ དང༌ ཅིག༌ག༌ ཅམས༌པ༌ ཅོ༌ཤིག༌།

23 ཁྱོ༌ཞ༌གུན༌ རུལ༌ཅེས༌ཅན༌ནི༌ ས༌འོན༌ནེ༌ མ༌སྐྱེའ༌, སོན༌པོ༌ དང༌ ཏུས༌གྱུན༌ ཞུགས༌ཁན༌ དཀོན༌མཆོག༌གི༌ བཀའ༌ གྱུད༌ཏེ༌ མ༌ནེ༌ མི༌རུལ༌ཅེས༌ཅན༌ནི༌ ས༌འོན༌ནེ༌ ཡང༌སྐྱར༌ སྐྱེས༌ཏེ༌ ཨིན༌། 24 ཏམ༌པའེ༌ སུང༌རབས༌སི༌ མོལ༌དུག༌,

“མི༌ཚང༌མ༌ ནི༌ རྩཱ༌ ཙོགས༌ ཨིན༌།

ཁོང༌གུན༌ནི༌ སྤལ༌ ཚང༌མ༌ རྩཱའེ༌ མེན༌ཏོག༌ ཙོགས༌ ཨིན༌།

རྩཱ༌ སྐམས༌ཏེ༌ མེན༌ཏོག༌ ཡོལ༌ལ༌ནོག༌།

25 ཨིན༌ནའང༌ དཀོན༌མཆོག༌གི༌ བཀའ༌ ཏུས༌གྱུན༌ ལུས༌ཨིན༌།”✡

ཏེ༌ བཀའ༌བོ༌ ནི༌, ཁྱོ༌ཞ༌གུན༌ལ༌ ཤད༌ཁན༌ནི༌ གའ༌མོའེ༌ ནས༌ཚུལ༌བོ༌ ཨིན༌ནོག༌།

2

1 ཏེན༌ན༌བོའེ༌ཕིའ༌ ཟུན༌ ཏང༌ཅེས༌, ཁ༌ཆོས༌ ཅོ༌ཅེས༌, ཚིག༌ཅེས༌, མིའི༌ སྕོད༌པའེ༌ སྐོར༌ལ༌ སྤེ༌ར༌ རྩོག༌པོ༌ ཟེར༌ཅེས༌སི༌ སྕོད༌པ༌ ངན༌པ༌ ཚང༌མ༌ ཕང༌གོས༌། 2 ཐར༌པའེ༌ ཅིན༌ལབས༌ གང༌པོ༌ ཐོབ༌ཅེས༌སི༌ ཕིའ༌ ཕྲུ༌གུ༌ ཆུ༌ངུན༌ སྐྱེས༌ཁན༌ ཙོགས༌ལ༌ ཐུག༌ཉིད༌དི༌ འོ༌མ༌ ལག༌མོ༌ ཐུང༌ཅེས༌ལ༌ སྲན༌ཏྲེ༌ དོད༌པ༌ ཅོ༌ཤིག༌། 3 ཏ༌ གཙོ༌བོ༌ ཟང༌པོ༌ ཨིན༌ཁན༌ནི༌ བྲོད༌པོ༌ ཁྱོ༌ཞའེ༌ ཉངས༌ཏེ༌ ཨིན༌ནོག༌།

རྡོའ༌ སོན༌པོ༌ དང༌ མི༌ ལྡམ༌མ༌ ཛད༌ཁན༌གུན༌།

2:4-12

4 སོན༌པོ༌ ཀྲུ༌རྡོ༌ ཞུགས༌ཁན༌ གཙོ༌བོའེ༌ཀ༌ ཁྱོ༌ཞ༌གུན༌ ཡོང༌ཤིག༌, ཀ༌བོ༌ མི༌གུན༌ནི༌ ཕང༌ནའང༌ དཀོན༌མཆོག༌གི༌ ལྡམ༌མ༌ ཛད༌ཏེ༌ ཁོང༌ངི༌ ཕིའ༌ རིན༌ཅན༌ ཨིན༌།

5 ཁྱོ༌ཞའ༌ རྡོའ༌ སོན༌པོ༌ དཀོན༌མཆོག༌གི༌ ཐུག༌ཉིད༌དི༌ ཆོད༌ཁང༌ རྩིག༌ཅེས༌ལ༌ ཀོལ༌ལ༌ ཛད༌ཁན༌གུན༌ ཨིན༌ནོག༌, ཡང༌ ཁྱོ༌ཞའ༌ ཁོང༌ངི༌ བླ༌མ༌ ཏམ༌པ༌, ཀ༌གུན༌ནི༌ ཡེ༌ཤུ༌ མ༌ཤི༌ཀ༌ གྱུད༌ཏེ༌ དཀོན༌མཆོག༌གི༌ སྐུན༌དུན༌ལ༌ འོས༌པ༌ ཨིན༌ཁན༌ནི༌ སེམས༌ཉིད༌དི༌ ཆོད༌པ༌ ཕུལ༌ལ༌ནོག༌། 6 ཏམ༌པའེ༌ སུང༌རབས༌སི༌ ནང༌ང༌ དཀོན༌མཆོག༌གི༌ མོལ༌ལ༌ ཛད༌ཏེ༌ དུག༌།

“ལྟོས༌ཤིག༌ ཡེ༌རུ༌ཤ༌ལེམ༌མི༌ * གྱལ༌སའེ༌ ནང༌ང༌

ངའེ༌ ལྡམས༌ཁན༌ནི༌ ཀྲུ༌རྡོ༌ རིན༌ཅན༌ཞིག༌ བོར༌རད༌,

སུ༌ཞིག༌གི༌ ཁོང༌ངི༌ཀ༌ ཏད༌པ༌ ཅོ༌ཨིན༌

ཏེ༌ མི༌བོ༌ མ༌ནེ༌ ཁྲེལ༌བ༌ མི༌ཆ༌།”✡

7 ཏ༌ ཁྱོ༌ཞའ༌ ཏད༌པ༌ ཅོ༌ཁན༌གུན༌ནི༌ ཕིའ༌ ཏེ༌ རྡོའ༌བོ༌, མ༌ རིན༌ཅན༌ཞིག༌ ཨིན༌། ཨིན༌ནའང༌ ཏད༌པ༌ མ༌ཅོ༌ཁན༌གུན༌ནི༌ ཕིའ༌,

“ཀ༌ རྡོའ༌བོ༌ ཁང༌པ༌ རྩིག༌ཁན༌གུན༌ནི༌ ཕན༌མི༌ཐོགས༌ ཐེས༌,

ཏེན༌ན༌ རྡོའ༌བོ༌ ཁང༌པའེ༌ ཀྲུ༌རྡོའ༌བོ༌ གྱུར༌

ཀ༌བོ༌ ཚང༌མའེ༌སང༌ ཁག༌ཅན༌ རྡོའ༌བོ༌ ཨིན༌ནོག༌།”✡

8 ཡང༌

“ཁོང༌ ནི༌ མི༌གུན༌ སྒག༌གྱབས༌ ཅུག༌ཁན༌ནི༌ རྡོའ༌ དང༌

ཏེ༌གུན༌ གྱེལ༌ཅུག༌ཁན༌ནི༌ ཕོ༌ལོངས༌ ཙོགས༌ ཨིན༌ནོག༌།”✡

ཁོང༌གུན༌ནི༌ དཀོན༌མཆོག༌གི༌ བཀའ༌ ཁའ༌ མི༌ཉན༌ཅེས༌པོའེ༌, སྒག༌གྱབ༌བ༌ནོག༌, ཏེན༌ན༌བོ༌, ཁོང༌གུན༌ནི༌ ཕིའ༌ དཀོན༌མཆོག༌གི༌ ཐུག༌གོངས༌ ཨིན༌པིན༌།

9 ཨིན༌ནའང༌ ཁྱོ༌ཞ༌གུན༌ ནི༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མི༌གུན༌, གྱལ༌རིགས༌སི༌ བླ༌མ༌, གྱལ༌ཁབ༌ ཏམ༌པ༌ དང༌ དཀོན༌མཆོག༌ ཁོང༌རང༌ངི༌ མི༌གུན༌ ཨིན༌ནོག༌, ཏེན༌ན༌བོའེ༌ ཞས༌ཏེ༌ ཁྱོ༌ཞ༌གུན༌ལ༌ མུན༌གྲིག༌ནེ༌ ཁོང༌ངི༌ ཧ༌ལས༌ཤེས༌སི༌ འོད༌དི༌ ནང༌ང༌ བོད༌ད༌ ཛད༌ཁན༌ནི༌ དཀོན༌མཆོག༌གི༌ ཆག༌ལས༌ ཟང༌པོ༌གུན༌ལ༌ ཁྱོ༌ཞའེ༌ སྟོད༌པ༌ ཕུལ༌ ཉན༌ཨིན༌།

10 “སྔུན༌ལ༌ ཁྱོ༌ཞའ༌ དཀོན༌མཆོག༌གི༌ མི༌ མན༌པིན༌,

ཏ༌ དཀོན༌མཆོག༌གི༌ མི༌གུན༌ གྱུར༌ཏེ༌ ཨིན༌ནོག༌།

སྔུན༌ལ༌ ཁྱོ༌ཞའ༌ སྙིང༌རྗེ༌ མ༌ཐོབ༌བ༌ ཨིན༌པིན༌,

ཏ༌ སྙིང༌རྗེ༌ ཐོབ༌ཏེ༌ ཨིན༌ནོག༌།”✡

11 ཅེས༌པའེ༌ སྤུན༌གུན༌, ཁྱོ༌ཞ༌རང༌གུན༌ སེམས༌ཉིད༌དི༌ གྱབ༌གལ༌ལ༌ ནོལ༌ཨིན༌ དུག༌ཁན༌ནི༌ སྡིག༌པའེ༌ དོད༌པ༌གུན༌ནེ༌ ཐག༌རིང༌ང༌ བོར༌ཏེ༌ འི༌ ཇིག༌རྟེན༌ནི༌ ནང༌ང༌ གྲོན༌པོ༌ དང༌ བེས༌པ༌ གུན༌ ཙོགས༌ལ༌ མི༌ཚེ༌ ཕུད༌ཅེས༌ལ༌ སྤོས༌པ༌ ཏང༌ངད༌། 12 ཏད༌པ༌ མེད༌ཁན༌ནི༌ ཁྱིམ༌ཚེས༌པ༌གུན༌ནི༌ ཕྲོའ༌, ཁྱོ༌ཞ༌གུན༌ནི༌ མི༌ཚེ༌ ཟང༌པོ༌ཞིག༌ ཕུད༌ཤིག༌, ཞན༌ ཁོང༌གུན༌ནི༌ ཁྱོ༌ཞ༌གུན༌ལ༌ ངན༌པ༌ ཅོས༌ཏེ༌ ཨིན༌ནོག༌ ཟེར༌ཏེ༌ ཉད༌གལ༌ ཏང༌ནའང༌, ཁོང༌གུན༌ནི༌ ཁྱོ༌ཞ༌གུན༌ནི༌ ལས༌ ཟང༌པོ༌གུན༌ ཐོང༌ཅེས༌པོའེ༌, དཀོན༌མཆོག༌ག༌ སྟོད༌པ༌ ཕུལ༌ཨིན༌, ནམ༌ ཁོང༌ ཇིག༌རྟེན༌ནི༌ཀ༌ ཁྲིམས༌ཅད༌ ཛད༌ད༌ལ༌ སྐྱོད༌ཨིན༌།

ཝང༌སྲུལ༌པ༌གུན༌ནི༌ ཁའ༌ཉན༌ཅེས༌།

2:13-25

13 དཀོན༌མཆོག༌གི༌ རྩི༌ཝའེ༌ ཕིའ༌ ཁྱོ༌ཞ༌གུན༌ འི༌ ཇིག༌རྟེན༌ནི༌ཀ༌ ཝང༌ ཡོད༌ཁན༌གུན༌ནི༌ ཡོག༌ག༌ དུག༌ཤིག༌: ཚང༌མའེ༌སང༌ ཝང༌ ཆེ༌ཤོག༌ ཡོད༌ཁན༌ གྱལ༌པོ༌, 14 ཡ༌ གྱལ༌པོའེ༌ ཀའ༌ལོན༌, ཀ༌གུན༌ མི༌འོས༌པ༌ ཅོ༌ཁན༌གུན༌ལ༌ ཆད༌པ༌ ཅད༌ཅེས༌ དང༌, འོས༌པ༌ ཅོ༌ཁན༌གུན༌ལ༌ སྟོད༌པ༌ ཏང༌ཅེས༌སི༌ ཕིའ༌ ཁྱོ༌ཞའ༌ ཡོད༌ས༌ ཀལ༌ཏེ༌ ཨིན༌།

15 དཀོན༌མཆོག༌གི༌ ཐུག༌གོངས༌པོ༌ ཁྱོ༌ཞ༌གུན༌ནི༌ ལས༌ ཟང༌པོ༌ ཅོས༌ཏེ༌, སམ༌བ༌ མེད༌ཁན༌གུན༌ནི༌ ཏོན༌ཏག༌ མེད༌ཁན༌ནི༌ སྤེ༌ར༌གུན༌ སྒག༌ཅེས༌པོ༌ ཨིན༌ནོག༌། 16 ཁྱོ༌ཞའེ༌ རང༌ཝང༌ཅན༌ནི༌ མི༌གུན༌ ཙོགས༌ལ༌ མི༌ཚེ༌ ཕུད༌ཤིག༌, ཨིན༌ནའང༌ དཀོན༌མཆོག༌གི༌ ཞབས༌ཏོག༌པ༌ ཨིན༌ པ༌སང༌, ཁྱོ༌ཞ༌གུན༌ནི༌ རང༌ཝང༌བོ༌ ངན༌པ༌ ཅོ༌ཅེས༌སི༌ ནང༌ང༌ མ༌ཀོལ༌ཤིག༌། 17 ཚང༌མ༌ལ༌ ཀུས༌པ༌, སྤུན༌གུན༌ལ༌ ཡ༌ཤ༌, དཀོན༌མཆོག༌ག༌ ཇིགས༌ཤེས༌ དང༌ གྱལ༌པོའ༌ རྩི༌ཝ༌ ཅོ༌ཤིག༌།

18 དཀོན༌མཆོག༌གི༌ ཇིགས༌ དང༌ རྩི༌ཝའེ༌ ནང༌ང༌ ཁྱོ༌ཞའ༌ ཚེ༌ཡོག༌གུན༌ནི༌ སྤོན༌བོ༌ ཟང༌པོ༌ དང༌ བོལ༌མོ༌ ཡོད༌ཁན༌ ཅིག༌པོ༌ མན༌པ༌ ངན༌པ༌ སྤོན༌པོ༌གུན༌ནི༌ ཝང༌ངི༌ ཡོག༌གའང༌ དུག༌ཤིག༌། 19 ཀལ༌ཏེས༌ འོས༌པ༌ མན༌ཁན༌ནི༌ ནགས༌ དང༌ བར༌དོ༌ གུན༌ ཟོད༌པ༌ ཉམ༌པོ༌ ཁུར༌ཨིན༌ ཁྱོ༌ཞ༌གུན༌ནི༌ འོས༌པའེ༌ ལས༌པོ༌ ཅོའད༌ན༌, དཀོན༌མཆོག༌ ཐུགས༌ཐད༌ད༌ ཛད༌ད༌ནོག༌། 20 ཨིན༌ནའང༌ ཀལ༌ཏེས༌ ཁྱོ༌ཞའེ༌ ངན༌པ༌ ཅོས༌ཏེ༌ ཁྱོ༌ཞའ༌ རྡུངས༌ཁན༌བོ༌ ཟོད༌པ༌ ཉམ༌པོ༌ ཁུར༌ན༌, ཏེ༌ནེ༌ ཁྱོ༌ཞའ༌ སྟོད༌པ༌ ཅིའ༌ ཐོབ༌ཨིན༌? ཏ༌ ཟང༌པོ༌ ཅོས༌ཏེ༌ ནགས༌ ཁུར༌ཏེ༌ ཟོད༌པ༌ བོར༌རད༌ན༌, ཏེ༌བོའ༌ དཀོན༌མཆོག༌གི༌ སྟོད༌པ༌ སལ༌ལ༌ ཛད༌ཨིན༌།

21 ཁྱོ༌ཞ༌གུན༌ ཏེན༌ན༌ ཙོགས༌སི༌ མི༌ཚེ༌ ཕུད༌ཅེས༌ལ༌ དཀོན༌མཆོག༌གི༌ བོད༌ད༌ ཛད༌ཏེ༌ ཨིན༌ནོག༌, ཅིའ༌ཞུ༌ན༌ ཁྱོ༌ཞ༌གུན༌ནི༌ ཕིའ༌ མ༌ཤི༌ཀའེ༌ རྡུག༌ངལ༌ ནམས༌། ཁོང༌, ཁྱོ༌ཞ༌གུན༌ནི༌ ཕིའ༌ སྤེ༌ཞིག༌ ཨིན༌, ཀ༌བོའེ༌ཀ༌ ཁྱོ༌ཞའ༌ གྲུལ༌གོ༌ཤེས༌ ཨིན༌ནོག༌།

22 “ཁོང༌ངི༌ ཅའང༌ སྡིག༌པ༌ མ༌ཛདས༌,

ཡང༌ ཁོང༌ངི༌ སུ༌ཞིག༌གའང༌ གོབ༌སྐོར༌ར༌ མ༌ཛདས༌། ✡”

23 ཁོང༌ང༌ ངན༌པ༌ ཟེར༌ཁན༌གུན༌ནི༌ ལན༌ལ༌,

ཁོང༌ངི༌ ཏེན༌ན༌ ཙོགས༌ ཅོའ༌ མ༌ཛདས༌།

ཡང༌ ཁོང༌ང༌ རྡུག༌ངལ༌ ཐོང༌ ཟ༌ནེ༌

སུ༌ཞིག༌གའང༌ ལན༌ཏང༌ཨིན༌ མ༌མོལས༌།

ཨིན༌ནའང༌ ཁོང༌ངི༌ ཁོང༌རང༌ དཀོན༌མཆོག༌གི༌ ཆག༌ག༌ སྟད༌ད༌ ཛདས༌,

ཀ༌བོའེ༌ འོས༌པའེ༌ ཁྲིམས༌ཅད༌ ཛད༌ད༌ནོག༌།

24 ང༌དང༌གུན༌ནི༌ སྡིག༌པའེ༌ དོད༌པ༌གུན༌ མེད༌ཁན༌ དང༌

མི༌ཚེ༌ ཀྲང༌པོ༌ཞིག༌ ཕུད༌ཅེས༌སི༌ ཕིའ༌,

ཁོང༌ངི༌ ཁོང༌རང༌ངི༌ སྐུ༌ཟུགས༌སི༌ཀ༌

ང༌དང༌གུན༌ནི༌ སྡིག༌པའེ༌ ཁུ༌རུ༌བོ༌ ནམས༌ཏེ༌,

རྐྱང༌ཤིང༌ངི༌ཀ༌ ཀྲོངས༌།

ཡང༌ མ༌ཤི༌ཀའེ༌ མ༌ཁའ༌ གྱུད༌ཏེ༌

ང༌དང༌གུན༌ ཕན༌ཅུག༌ག༌ ཛདས༌།

25 ཏུས༌ཤིག༌ག༌, ཁྱོ༌ཞ༌གུན༌ ལམ༌ སྟོར༌ཁན༌ནི༌

ལུག༌ ཙོགས༌ ཨིན༌པིན༌།

ཨིན༌ནའང༌ དག༌ས༌ ཁྱོ༌ཞ༌གུན༌ནི༌ སེམས༌སི༌ དག༌པོ༌,

རང༌ངི༌ ལུག༌རྫི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ དུན༌ལ༌ ལོགས༌ཏེ༌ ཡོངས༌ཏེ༌ ཨིན༌།

3

མག༌པ༌ དང༌ ན༌མའ༌ གུན༌ནི༌ ཕིའ༌ ལབ༌ཞའ༌།

3:1-7

1 ཏེན༌ན༌ ཙོགས༌ལ༌ ན༌མ༌གུན༌ རང༌ངི༌ མག༌པའེ༌ ཝང༌ངི༌ ཡོག༌ག༌ དུག༌ཤིག༌། ཀལ༌ཏེས༌ ཁ༌ཅིག༌གི༌ གའ༌མོའེ༌ ནས༌ཚུལ༌ལ༌ ཨིད༌ཤེས༌ མ༌ཅོ༌ནའང༌, ཁྱོ༌ཞ༌གུན༌ནི༌ མི༌ཚེ༌ ཕུད༌ཚུལ༌བོའེ༌ ཞས༌ཏེ༌ ཁྱོ༌ཞའ༌ ཤད༌གོས༌ མེད༌པ༌ ཁོང༌གུན༌ནི༌ སྙིང༌ངི༌ ནང༌ང༌ གྱུར༌ཇ༌ ཡོངས༌ཏེ༌ ཏད༌པ༌ ཅོ༌ཨིན༌། 2 ཁྱོ༌ཞ༌གུན༌ནི༌ སེམས༌ ལག༌མོ༌ དང༌ རང༌ངི༌ མག༌པའ༌ རྩི༌ཝ༌ ཅོ༌ཅེས༌པོ༌ ཐོང༌ཏེ༌, ཁོང༌གུན༌ནི༌ མ༌ཤི༌ཀའེ༌ཀ༌ ཏད༌པ༌ ཁྱོང༌ཨིན༌།

3 ཕི༌ལོག༌གི༌ ཟུགས༌སི༌ ཐོག༌ནེ༌ ཛེས༌མོ༌ ཅོ༌ཅེས༌སི༌ རྩོན༌གྲུས༌ མ༌ཅོ༌ཤིག༌, སྤེར༌ན༌ སྲ༌གུན༌ ཞིལ༌ཞིལ༌ལ༌ ཕུད༌ཅེས༌, སེར༌རི༌ གྱན༌ཆ༌ ཏག༌ཅེས༌ ཡང༌ ཀོས༌ རིན༌ཅན༌ གོན༌ཅེས༌གུན༌། 4 ཨིན༌ནའང༌ སེམས༌ པས༌མོ༌ དང༌ བོལ༌མོ༌ ཅོས༌ཏེ༌ ཁྱོ༌ཞ༌རང༌ སེམས༌སི༌ ནང༌ང༌ ཛེས༌མོ༌ ཅོ༌ཤིག༌, འི༌ཙོགས༌སི༌ སྕོད༌ལམ༌གུན༌ དཀོན༌མཆོག༌གི༌ སྐུན༌དུན༌ལ༌ མ༌ རིན༌ཅན༌ ཨིན༌ནོག༌། 5 ཅིའ༌ཟེར༌ན༌ སྔུན༌མའེ༌ ཏུས༌ལའང༌, དཀོན༌མཆོག༌གི༌ཀ༌ ཏད༌པ༌ བོར༌ཁན༌ནི༌ བུ༌མོ༌ ཏམ༌པ༌གུན༌ནི༌, ཏེན༌ན༌ ཙོགས༌ལ༌ ཟབ༌བད༌པིན༌, ཡང༌ ཁོ༌རང༌གུན༌ རང༌ངི༌ མག༌པའེ༌ ཝང༌ངི༌ ཡོག༌ག༌ སྟད༌དད༌པིན༌། 6 སྤེར༌ན༌ སཱ༌རའེ༌ མག༌པ༌ ཨབ༌ར༌ཧམ༌མི༌ ཁའ༌ཉན༌ཏེ༌ ཁོང༌ང༌ རང༌ངི༌ སྤོན༌བོ༌ ཐེའད༌པིན༌། ཀལ༌ཏེས༌ ཁྱོ༌ཞའེ༌ མག༌པ༌གུན༌ནི༌ ཅི༌ ཅོས༌ ཏང༌ཨིན༌ སམས༌ཏེ༌ ཇིགས༌ མ༌ཇིགས༌ས༌ འོས༌པ༌ ཨིན༌ཁན༌བོ༌ ཅོ༌ན༌, ཁྱོ༌ཞ༌གུན༌ནའང༌ སཱ༌རའེ༌ བུ༌མོ༌གུན༌ ཐེའ༌ ཛད༌ཨིན༌།

7 ཏེན༌ན༌ ཙོགས༌ལ༌ ཁྱོ༌ཞའ༌ མག༌པ༌གུན༌ནི༌ རང༌ངི༌ ན༌མ༌ ཉམ༌པོ༌ མི༌ཚེ༌ ཕུད༌ ཟ༌ནེ༌, བུ༌མོ༌གུན༌ ཁྱོ༌ཞའེ༌ སང༌ ཤེད༌མེད༌ ཨིན༌ པ༌སང༌, ཁོང༌གུན༌ ཉམ༌པོ༌ བོལ༌མོ༌ ཡང༌ དཀོན༌མཆོག༌གི༌ མི༌ཚེ༌ སོ༌མའེ༌ སོལ༌རས༌སི༌ ནང༌ང༌, ཁོང༌གུན༌ནའང༌ དྲན༌དྲ༌ ཁག༌ ཡོད༌ཅེས༌པོའེ༌ ཀུས༌པ༌ ཅོ༌ཤིག༌། ཏེ༌ཟུག༌ ཅོ༌ན༌ དཀོན༌མཆོག༌གི༌ ཁྱོ༌ཞའེ༌ མོས༌ལམ༌གུན༌ སན༌ན༌ ཛད༌ཨིན༌།

ཟང༌པོ༌ ཅོ༌ཅེས༌སི༌ ཕིའ༌ རྡུག༌ངལ༌ ཐོང༌ཨིན༌།

3:8-22

8 སྟིང༌ཇུག༌ག༌, ཁྱོ༌ཞའ༌ ཚང༌མ༌ སེམས༌ ཅིག༌ སོང༌ཏེ༌ དུག༌ཤིག༌, ཅིག༌ དང༌ ཅིག༌ག༌ སྣང༌ང༌ བོར༌, ཅམས༌པ༌, སྙིང༌རྗེ༌, དང༌ སེམས༌ པས༌མོ༌ ཅོ༌ཤིག༌། 9 ངན༌པའེ༌ ལན༌ལ༌ ངན༌པ༌ མ༌ཅོ༌ཤིག༌, ཡང༌ སུ༌ཞིག༌གི༌ ཁྱོ༌ཞའེ༌ སྐོར༌ལ༌ སྤེ༌ར༌ རྩོག༌པོ༌ ཟེར༌ན༌ ཏེ༌བོའེ༌ ལན༌ལ༌ ཁྱོ༌ཞེའང༌ ཏེ༌ཙོགས༌ མ༌ཅོའ༌, ཏེ༌བོའེ༌ ཚབས༌ལ༌ ཏེ༌གུན༌ལ༌ ཅིན༌ལབས༌ ཏོང༌ཤིག༌། ཅིའ༌ཞུ༌ན༌ དཀོན༌མཆོག༌གི༌ ཁྱོ༌ཞ༌གུན༌ ཏེན༌ན༌བོའེ༌ ཕིའ༌ བོད༌ད༌ ཛད༌ཏེ༌ ཨིན༌ནོག༌, ཡང༌ ཏེ༌ཟུག༌ ཅོ༌ན༌ ཁོང༌ངི༌ ཁྱོ༌ཞ༌གུན༌ལ༌ ཅིན༌ལབས༌ སལ༌ལ༌ ཛད༌ཨིན༌། 10 ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌།

“ཀལ༌ཏེས༌ ཁྱོ༌ཞའ༌ མི༌ཚེ༌ ནང༌ང༌ སྐྱིད༌པོ༌ ཡང༌

ཞག༌ ཟང༌པོ༌ མང༌པོ༌ ཐོང༌ཅེས༌སི༌ དོད༌པ༌ ཡོད༌ན༌,

ཁྱོ༌ཞ༌གུན༌ནི༌ ལྕེའ༌ སྤེ༌ར༌ ངན༌པ༌ ཡང༌

ཁལ༌པག༌ག༌ ཟུན༌ ཏང༌མ༌ཅུག༌ཤིག༌།

11 ངན༌པའ༌ ཕངས༌ཏེ༌ ཟང༌པོ༌ ཅོ༌ཤིག༌།

སྙིང༌ནེ༌ ཞི༌དེ༌ ཙལ༌ཏེ༌ ཏེ༌བོའེ༌ གྱབ༌ནེ༌ བང༌ཏོང༌ཤིག༌།

12 ཅིའ༌ཞུ༌ན༌ དཀོན༌མཆོག༌གི༌ མི༌ ཀྲང༌པོ༌གུན༌ལ༌ ཟིགས༌ཏེ༌

ཏེ༌གུན༌ནི༌ མོས༌ལམ༌གུན༌ སན༌ན༌ ཛད༌ད༌ནོག༌།

ཨིན༌ནའང༌ ངན༌པ༌ ཅོ༌ཁན༌གུན༌ནེ༌,

ཁོང༌ངི༌ ཞལ༌ གྱུར༌ར༌ ཛད༌དུག༌།”✡

13 ཏ༌ ཀལ༌ཏེས༌ ཟང༌པོ༌ ཅོའ༌ལ༌ རིངས༌སད༌ན༌, སུའི༌ ཁྱོ༌ཞ༌གུན༌ལ༌ ནོད༌པ༌ སྐྱལ༌ཨིན༌། 14 ཀལ༌ཏེས༌ ཁྱོ༌ཞའ༌ ལས༌ ཟང༌པོ༌ ཅོ༌ཅེས༌པོའེ༌ རྡུག༌ངལ༌ ཐོང༌ནའང༌, དཀོན༌མཆོག༌གི༌ ཅིན༌ལབས༌ སལ༌ལ༌ ཛད༌ཨིན༌། “ཏེ༌ ཇིགས༌ནང༌ སྟན༌ཁན༌གུན༌ལ༌ མ༌ཇིགས༌ཤིག༌ ཡང༌ མ༌ཚེར༌ཤིག༌། ✡” 15 རང༌ངི༌ སེམས༌སི༌ ནང༌ང༌ མ༌ཤི༌ཀ༌ ནི༌, གཙོ༌བོ༌ ཨིན༌ཁན༌བོ༌ རྩི༌གོས༌། ཡང༌ ཀལ༌ཏེས༌ སུ༌ཞིག༌གི༌ ཁྱོ༌ཞའེ༌ མ༌ཤི༌ཀའེ༌ ནང༌ང༌ རེ༌ཝ༌ ཡོད༌ཁན༌ནི༌ སྐོར༌ལ༌ ཧ༌གོ༌ཅེས༌ལ༌ རྩར༌ཅོད༌ ཏང༌ན༌, ཏེ༌གུན༌ལ༌ ལན༌ཏང༌ཅེས༌ལ༌ ཏུས༌གྱུན༌ གྲལ༌གྲིག༌ དུག༌ཤིག༌། 16 ཨིན༌ནའང༌ ཏེ༌གུན༌ སེམས༌ པས༌མོ༌ དང༌ ཀུས༌པ༌ ཉམ༌པོ༌ ཅོ༌ཤིག༌། མ༌ཤི༌ཀའེ༌ ནང༌ང༌ ཁྱོ༌ཞའེ༌ ཟང༌པོ༌ སྕོད༌པའེ༌ སྐོར༌ལ༌ སྤེ༌ར༌ རྩོག༌པོ༌ ཟེར༌ཁན༌གུན༌, ཁོང༌རང༌གུན༌ནི༌ ཟེར༌ཁན༌ནི༌ཀ༌ ཁྲེལ༌བ༌ ཆ༌ཅེས༌སི༌ ཕིའ༌ སེམས༌ ནོངས༌མེད༌ བོར༌ཤིག༌། 17 ཀལ༌ཏེས༌ དཀོན༌མཆོག༌གི༌ ཐུག༌གོངས༌ འིན༌ན༌བོ༌ ཨིན༌ན༌, ཁྱོ༌ཞ༌གུན༌ལ༌ ངན༌པ༌ ཅོའེ༌ སང༌ཏ༌ ཟང༌པོ༌ ཅོས༌ཏེ༌ རྡུག༌ངལ༌ ཐོང༌ན༌ གྱལ༌།

18 མ༌ཤི༌ཀ༌ ང༌དང༌གུན༌ནི༌ སྡིག༌པའེ༌ ཏོན༌ལ༌ རྡུག༌ངལ༌ ནམས༌ཏེ༌ ཏུས༌གྱུན༌ནི༌ ཕིའ༌ ལན༌ཅིག༌ ཀྲོངས༌ས༌ ཛདས༌། མ༌ཤི༌ཀ༌ ཀྲང༌པོ༌ ཞུགས༌ཏེ༌ ཨིན༌ནའང༌ ཁོང༌ སྡིག༌ཅན༌གུན༌ནི༌ ཕིའ༌ ཀྲོངས༌ས༌ ཛད༌ཏེ༌ ང༌དང༌གུན༌ དཀོན༌མཆོག༌ དང༌ ཉེ༌མོ༌ ཁྱོང༌ང༌ ཛདས༌། ཟུགས༌སི༌ ཐོག༌ནེ༌ ཁོང༌ ཀྲོངས༌ཏེ༌ ཨིན༌པིན༌, ཨིན༌ནའང༌ ཐུག༌ཉིད༌ གྱུད༌ཏེ༌ སོན༌ཏེའ༌ ལང༌ང༌ ཛད༌ཏེ༌ ཨིན༌།

19 ཏེ༌སྟིང༌ནེ༌ ཁོང༌ སྐྱོད༌ཏེ༌ ཙོན༌དོང༌ངི༌ ནང༌ང༌ ཡོད༌ཁན༌ནི༌ ཏེ༌ སེམ༌ཉིད༌གུན༌ལ༌ ཆོས༌ཤད༌ད༌ ཛདས༌། 20 ཏེ༌གུན༌ ཏུས༌ མང༌པོ༌ཞིག༌གི༌ སྔུན༌ལ༌ ནོ༌ཨའེ༌ གྲུ༌ཟིང༌ ཆེན༌མོ༌ རྩིག༌གི༌ ཏུས༌, དཀོན༌མཆོག༌གི༌ ཐུགས༌ཟོད༌ ཉམ༌པོ༌ སྲུང༌ང༌ ཛད༌ ཟ༌ནེ༌ ཁོང༌ངི༌ ཁའ༌ མ༌ཉན༌ཁན༌གུན༌ ཨིན༌པིན༌། མི༌ ཁ༌ཅིག༌ ཡང༌ན༌ མིང༌གོ༌ རྒྱད༌ཙ༌ ཇིགས༌ནང༌ཅན༌ནི༌ ཆུ༌ལོག༌ནེ༌ ཐར༌ཏེ༌ ཨིན༌པིན༌། 21 ཏེ༌ ཆུ༌ལོག༌པོ༌ ནི༌, ང༌དང༌གུན༌ལ༌ ཁྲུས༌ལེན༌ཅེས༌སི༌ སྤེ༌ཞིག༌ ཨིན༌ནོག༌, ཀ༌བོའེ༌ དག༌ས༌ ཁྱོ༌ཞ༌གུན༌ལ༌ ཐར༌པ༌ ཐོབས༌ཏེ༌ ཨིན༌ནོག༌། ཁྲུས༌ལེན༌ཅེས༌པོའེ༌ ཟུགས༌པོའེ༌ ཏྲི༌མ༌ ཁྲུ༌ཅེས༌ མན༌པ༌, སེམས༌ ལག༌མོ༌ ཉམ༌པོ༌ དཀོན༌མཆོག༌ག༌ ཞལ༌ཆད༌ ཅོ༌ཅུག༌ག༌ནོག༌, ཏེ༌ ཐར༌པ༌བོ༌ ཡེ༌ཤུ༌ མ༌ཤི༌ཀ༌ སྐུ༌ སོན༌ཏེའ༌ ཞངས༌ཤེས༌ གྱུད༌ཏེ༌ ཐོབ༌ཏེ༌ ཨིན༌ནོག༌།

22 ཡེ༌ཤུ༌ ཁོང༌རང༌ ནམ༌ཁའ༌ སྐྱོད༌ཏེ༌ དཀོན༌མཆོག༌གི༌ ཆག༌ ཡས༌པ༌ ཆོགས༌ལ༌ ཞུགས༌ཁྲིས༌སི༌ཀ༌ ཞུགས༌ས༌ ཛད༌ཏེ༌ ཕོ༌ཉ༌ དང༌ སྟོབས༌ དང༌ ཝང༌ ཡོད༌ཁན༌ ཚང༌མའེ༌ཀ༌ ཁོང༌ངི༌ ཝང༌སྲུལ༌ལ༌ ཛད༌ད༌ནོག༌།

4

མི༌ཚེ༌ ཏམ༌པ༌ཞིག༌ ཕུད༌།

4:1-11

1 ཟུགས༌སི༌ ཐོག༌ནེ༌ མ༌ཤི༌ཀའེ༌ ནགས༌ དང༌ བར༌དོ༌ ཉོའ༌ ཛད༌ པ༌སང༌, ཁྱོ༌ཞ༌གུན༌ནི༌ སམ༌ཚུལ༌ལའང༌ ཁོང༌ ཙོགས༌ ཡོང༌ཅེས༌ལ༌ གྲལ༌གྲིག༌ ཅོ༌ཤིག༌, ཅིའ༌ཟེར༌ན༌ མ༌ཤི༌ཀའེ༌ ཕིའ༌ ཟུགས༌སི༌ ཐོག༌ནེ༌ རྡུག༌ངལ༌ ཉོང༌ཁན༌གུན༌ནི༌ སྡིག༌པ༌ ཅོ༌ཅེས༌སི༌ དོད༌པ༌ ཕངས༌ཏེ༌ ཨིན༌ནོག༌། 2 ཏེ༌བོའེ༌ ཞས༌ཏེ༌ ཁྱོ༌ཞ༌གུན༌ནི༌ ཇིག༌རྟེན༌ནི༌ ནང༌ང༌ ལུས༌ཁན༌ནི༌ མི༌ཚེ༌བོ༌, ཇིག༌རྟེན༌ནི༌ དོད༌པ༌ ནང༌ཞིན༌ མ༌ཕུད༌ད༌, དཀོན༌མཆོག༌གི༌ ཐུགས༌ཐད༌ ནང༌ཞིན༌ ཕུད༌ད༌ནོག༌། 3 ཁྱོ༌ཞའེ༌ རང༌ངི༌ མི༌ཚེ༌ ཏད༌པ༌ མེད༌ཁན༌གུན༌ ཙོགས༌ལ༌ ཕུད༌ཅེས༌པོ༌ ཏ༌ ཕང༌གོས༌, སྤེར༌ན༌ ཐའ༌མེད༌པའེ༌ ལུས༌བྲེལ༌ལི༌ དོད༌པ༌, ལུས༌བྲེལ༌ལི༌ དོད༌པ༌ སྲན༌ཏྲེ༌ ཅོ༌ཅེས༌, ར༌རོས༌རོས༌ ཆང༌ ཐུང༌ཅེས༌, གྲོན༌ཏང༌ཨིན༌ ར༌རོས༌ཤེས༌སི༌ ཟས༌གུན༌ ལེན༌ཏེ༌ ཀྲན༌བ༌ སྟོར༌ཅེས༌ དང༌, སྐུན༌དྲ༌ གུན༌ལ༌ ཅོལ༌ཅེས༌སི༌ ཁམ༌ལོག༌ ལས༌གུན༌།

4 ཁྱོ༌ཞའ༌ སྔུན༌མའེ༌ ཛ༌འོ༌གུན༌ནི༌ ལོབས༌ ངན༌པ༌གུན༌ནི༌ སྟིང༌རང༌ནེ༌ བང༌ མི༌ཏང༌ཅེས༌པོའེ༌ ཁོང༌གུན༌ ཧ༌ལས༌ཏེ༌ ཁྱོ༌ཞ༌གུན༌ནི༌ སྐོར༌ལ༌ སྤེ༌ར༌ ངན༌པ༌ ཟེར༌ར༌ནོག༌། 5 ཨིན༌ནའང༌ ཤི༌ཁན༌ དང༌ སོན༌ཏེ༌ ཉིས༌ཀོའེ༌ཀ༌ ཤགས༌ ཛད༌ད༌ལ༌ གྲལ༌གྲིག༌ ཡོད༌ཁན༌ནི༌ དཀོན༌མཆོག༌གི༌ དུན༌ལ༌ ཁོང༌གུན༌ལ༌ རྩི༌རུག༌ ཏང༌གོས༌ཨིན༌། 6 ཏེན༌ན༌བོའེ༌ཕིའ༌ ཤི༌ཁན༌གུན༌ལའང༌, གའ༌མོའེ༌ ནས༌ཚུལ༌བོ༌ ཤད༌ཏེ༌ ཨིན༌པིན༌, ཞན༌ མིའི༌ ཚུལ༌ལ༌ ཏེ༌གུན༌ལ༌ ཤི༌ཅེས༌སི༌ ཁྲིམས༌ ཕོག༌ཏེ༌ ཨིན༌ནའང༌, ཐུག༌ཉིད༌དི༌ ནང༌ང༌ ཁོང༌གུན༌ དཀོན༌མཆོག༌ ཉམ༌པོ༌ སོན༌ཏེའ༌ ལུས༌ཏེ༌ ཨིན༌ནོག༌།

7 ཇིག༌རྟེན༌ནི༌ ནང༌ང༌ ཡོད༌ཁན༌ ཚང༌མ༌ མེད༌ཁན༌ ཆ༌ཅེས༌སི༌ ཏུས༌ ཉེ༌མོའ༌ ལེབས༌ཏེ༌ ཨིན༌པ༌, མོས༌ལམ༌ ཞུ༌ཅེས༌ལ༌ སྣང༌ང༌ སྟན༌པོ༌ ཏངས༌ཏེ༌ རང༌སེམས༌ ཅུན༌ཏེ༌ བོར༌ཤིག༌། 8 ཚང༌མའེ༌སང༌ ཁག༌ཅན༌ སྤེ༌ར༌བོ༌ ནི༌, ཅིག༌ དང༌ ཅིག༌ག༌ ཅམས༌པ༌ ཅོ༌ཤིག༌, ཅིའ༌ཟེར༌ན༌ ཅམས༌པའེ༌ སྡིག༌པ༌ མང༌པོ༌ཞིག༌ ཀབ༌བ༌ནོག༌། 9 ཁྱོ༌ཞའེ༌ ཁང༌པའེ༌ ནང༌ང༌ ཡོང༌ཁན༌གུན༌ལ༌ སྙིང༌ ཕེས༌ཏེ༌ གའ༌སུས༌ ཞུ༌ཤིག༌།

10 དཀོན༌མཆོག༌གི༌ ཐུག༌རྗེ༌ མང༌པོའེ༌ ནང༌ནེ༌, ཁྱོ༌ཞའ༌ ཁྱུད༌ སལ༌ཁན༌བོ༌ ཁྱོ༌ཞའ༌ རེ༌རེ༌ གྱལ༌ལ༌ ཅོས༌ཏེ༌ ཅིག༌ དང༌ ཅིག༌ག༌ ཞབས༌ཏོག༌ ཅོ༌ཅེས༌སི༌ ནང༌ང༌ ཀོལ༌ཤིག༌། 11 ཆོས༌ཤད༌ཅེས༌སི༌ ཁྱུད༌ ཡོད༌ཁན༌གུན༌ནི༌, དཀོན༌མཆོག༌ ཁོང༌རང༌ངི༌ བཀའ༌ ཁྱོ༌ཞའ༌ གྱུད༌ཏེ༌ ཤད༌ད༌ ཛད༌ད༌ ཙོགས༌ལ༌ ཤོད༌ཤིག༌། ཡང༌ ཞབས༌ཏོག༌ ཞུ༌ན༌, དཀོན༌མཆོག༌གི༌ སལ༌ཁན༌ནི༌ སྟོབས༌པོ༌ ཉམ༌པོ༌ ཞུ༌ཤིག༌། ཏེ༌ནེ༌ ཁྱོ༌ཞའེ༌ ཅོ༌ཁན༌ ཚང༌མའེ༌ དཀོན༌མཆོག༌ག༌ ཡེ༌ཤུ༌ མ༌ཤི༌ཀ༌ གྱུད༌ཏེ༌ སྟོད༌པ༌ ཁྱོང༌ཨིན༌། ཁོང༌ང༌ སྤལ༌ དང༌ ཝང༌ ཚང༌མ༌ ཏུས༌གྱུན༌ནེ༌གྱུན༌ ཐོབ༌ཤིག༌, ཨ༌མེན༌།

མ༌ཤི༌ཀ༌པ༌ ཨིན༌ཅེས༌པོའེ༌ ནགས༌ ཐོང༌ཅེས༌།

4:12-19

12 ཅེས༌པའེ༌ ཛ༌འོ༌གུན༌, ཁྱོ༌ཞ༌གུན༌ལ༌ མེའེ༌ ནང༌ང༌ བུད༌ཁན༌ ཙོགས༌ རྡུག༌ངལ༌ལི༌ ཚོད༌ལྟ༌ ཐོང༌ཁན༌བོའ༌, ཡམ༌ཚན༌ ཨིན༌ནོག༌ སམས༌ཏེ༌ ཁྱོ༌ཞའ༌ ཧ༌ མ༌ལས༌ཤིག༌། 13 ཨིན༌ནའང༌ གའ༌མོ༌ ཅོ༌ཤིག༌, ཏེ༌ ཚོད༌ལྟའེ༌ ཁྱོ༌ཞ༌གུན༌ མ༌ཤི༌ཀའེ༌ རྡུག༌ངལ༌ལི༌ ནང༌ང༌ དྲེས༌ཅུག༌ག༌ནོག, ཏེ༌བོའེ༌ ཞས༌ཏེ༌ ཁོང༌ངི༌ ཟིར༌རྗིད༌ ཇིག༌རྟེན༌ གང༌པོའ༌ སྔོན༌ ཅུག༌ག༌ ཛད༌ ཟ༌ནེ༌, ཁྱོ༌ཞ༌གུན༌ ཧ༌ལས༌ཤེས༌སི༌ ཐད༌པོ༌ ཆེན༌།

14 ཀལ༌ཏེས༌ མ༌ཤི༌ཀའེ༌ཀ༌ ཨིད༌ཤེས༌ ཅོ༌ཅེས༌པོའེ༌, སྤེ༌ར༌ རྩོག༌པོ༌ ཟེར༌ཏེ༌ ཁྲེལ༌པ༌ ཅོ༌ན༌, ཁྱོ༌ཞའ༌ ཅིན༌ལབས༌ཅན༌ ཨིན༌, ཅིའ༌ཟེར༌ན༌ དཀོན༌མཆོག༌གི༌ སྤལ༌ཅན༌ནི༌ ཐུག༌ཉིད༌བོ༌ ཁྱོ༌ཞ༌གུན༌ ཉམ༌པོ༌ ཞུགས༌ཏེ༌ ཨིན༌ནོག༌། 15 ཁྱོ༌ཞ༌གུན༌ལ༌ རྡུག༌ངལ༌ ཇུང༌ཁན༌བོ༌, མི༌ སད༌ཏེ༌, རྐུན༌མ༌ རྐུས༌ཏེ༌, ཁྲིམས༌ ཅགས༌ཏེ༌, ཡ༌ ཞན༌མའེ༌ ལས༌སི༌ ནང༌ང༌ ཐེས༌སྟོག༌ ཏང༌ཅེས༌པོའེ༌ ཡོང༌ མ༌གོས༌། 16 ཀལ༌ཏེས༌ ཁྱོ༌ཞའ༌ མ༌ཤི༌ཀ༌པ༌ ཨིན༌ཅེས༌པོའེ༌ རྡུག༌ངལ༌ ཇུང༌ན༌, ཁྲེལ༌བ༌ མ༌ཚོར༌, ཨིན༌ནའང༌ མི༌ཚང༌མའེ༌ ཁྱོ༌ཞའ༌ མ༌ཤི༌ཀའེ༌ ཨིན༌ཁན༌ ཤེས༌ཤེས༌པོའ༌, དཀོན༌མཆོག༌ག༌ སྟོད༌པ༌ ཕུལ༌ཤིག༌། 17 ཏ༌ དཀོན༌མཆོག༌གི༌ རང༌ངི༌ མི༌གུན༌ནི༌ ཀ༌ནེ༌ གོ༌ཟུག༌ ཛད༌ཏེ༌ ཁྲིམས༌ཅད༌ ཛད༌ཅེས༌སི༌ ཞག༌པོ༌ ལེབས༌ཏེ༌ ཨིན༌ནོག༌། ཀལ༌ཏེས༌ ང༌དང༌ མ༌ཤི༌ཀ༌པ༌གུན༌ནེ༌ གོ༌ཟུག༌ན༌, དཀོན༌མཆོག༌གི༌ གའ༌མོའེ༌ ནས༌ཚུལ༌ལ༌ ཁའ༌ མ༌ཉན༌ཁན༌གུན༌ནི༌ ནས༌ལུག༌པོ༌ ཀ༌ཟུག༌ཤིག༌ ཡོང༌ཨིན༌? 18 ཀ༌ཟུག༌ ཏམ༌པའེ༌ སུང༌རབས༌སི༌ ནང༌ང༌ མོལ༌ལ༌ ཛད༌ཏེ༌ དུག༌།

“ཏ༌ ཀྲང༌པོ༌གུན༌ལ༌ མ༌ ཀགས༌པོ༌ ཉམ༌པོ༌ ཐར༌པ༌ ཐོབ༌ན༌,

སྡིག༌ཅན༌ དང༌ དཀོན༌མཆོག༌ག༌ མ༌ཇིགས༌ཁན༌ གུན༌ལ༌ ཅི༌ མི༌ཆའ༌།”✡

19 ཏེན༌ན༌བོའེ༌ཕིའ༌ དཀོན༌མཆོག༌གི༌ ཐུག༌གོངས༌ ནང༌ཞིན༌ རྡུག༌ངལ༌ དང༌ བར༌དོ༌ ཁུར༌ཁན༌གུན༌ནི༌ ལས༌ ཟང༌པོ༌ ཅོ༌ཨིན༌ རང༌ངི༌ སྲོག༌པོ༌ ཨིད༌ཤེས༌ཅན༌ ཛམ༌བུ༌ལིང༌ ཞངས༌ཁན༌, དཀོན༌མཆོག༌གི༌ ཆག༌ག༌ སྟད༌གོ༌ཤེས༌ ཨིན༌ནོག༌།

5

འུ༌སྐྱོང༌ དང༌ ཁྱོག༌ཏོང༌ གུན༌ལ༌ ལབ༌ཞ༌།

5:1-11

1 མ༌ཤི༌ཀའེ༌ ཆོས༌ཚོགས༌སི༌ གོ༌ཁྲིད༌, ཁོང༌ངི༌ རྡུག༌ངལ༌ལི༌ སྤང༌པོ༌ ཡང༌ ཁོང༌ སྔོན༌ ཟ༌ནེ༌, ཁོང༌ངི༌ སྤལ༌ལི༌ ནང༌ང༌ དྲེས༌ཤེས༌ཅན༌ནི༌, ཁྱོ༌ཞའེ༌ ཕྲོའ༌ ཆོས༌ཚོགས༌སི༌ འུ༌སྐྱོང༌གུན༌ལ༌ ངའང༌ ཞུ༌ཝ༌ རིག༌ ཡོད༌: 2 ལུག༌རྫི༌ ཙོགས༌ལ༌ ཁྱོ༌ཞའེ༌ ལག༌ག༌ དཀོན༌མཆོག༌གི༌ སྟད༌ད༌ ཛད༌ཁན༌ནི༌ ལུག༌གུན༌ལ༌, གྱལ༌ལ༌ ཅོས༌ཏེ༌ སྟ༌སྟོག༌ ཅོ༌ཤིག༌། ཁྱོ༌ཞ༌གུན༌ནི༌ ཏེ༌བོ༌ ཝང༌ ཏངས༌ཏེ༌ ཅོ༌ཅུག༌ཁན༌ ཙོགས༌ལ༌ མ༌ཅོའ༌, འུ༌སྐྱོང༌ཞིག༌གི༌ ཚུལ༌ལ༌ རང༌ ཐད༌ཏེ༌ ཅོ༌ཤིག༌། འི༌ ལས༌གུན༌ ནོར༌ ཡ༌ པེ༌ནེའ༌ ལྟས༌ཏེ༌ མ༌ཅོ༌, ཨིན༌ནའང༌ དཀོན༌མཆོག༌ག༌ ཞབས༌ཏོག༌གི༌ ཆག༌ལས༌ ཨིན༌ སམ༌ཏེ༌ ཅོ༌ཤིག༌། 3 ཁྱོ༌ཞའེ༌ ལག༌ག༌ སྟད༌ཁན༌ནི༌ ཆོས༌ཚོགས༌པོ༌ ཝང༌ ཉམ༌པོ༌ ཁྲིད༌ མ༌ཁྲིད༌ད༌, ཁོང༌གུན༌ནི༌ ཕིའ༌ སྤེ༌ཞིག༌ག༌ གྱུར༌ཤིག༌། 4 ལུག༌རྫི༌ ཚང༌མའེ༌ སྤོན༌བོ༌, ཡེ༌ཤུ༌ སྐྱོད༌ ཟ༌ནེ༌, ཁྱོ༌ཞ༌གུན༌ལ༌ དཀོན༌མཆོག༌གི༌ ཆོགས༌ནེ༌ ཏུས༌གྱུན༌ ལུས༌ཤེས༌སི༌ སྤལ༌ལི༌ ཐོར༌ཤོག༌པོ༌ ཐོབ༌ཨིན༌།

5 ཏེན༌ན༌ ཙོགས༌ལ༌ ཁྱོག༌ཏོང༌གུན༌ནི༌, ཁྱོ༌ཞ༌རང༌ འུ༌སྐྱོང༌གུན༌ནི༌ ཝང༌ངི༌ ཡོག༌ག༌ བོར༌ཏེ༌ ཁའ༌ཉོན༌ཤིག༌། ཡང༌ པས༌མོ༌ ཉམ༌པོ༌ ཅིག༌ དང༌ ཅིག༌ག༌ ཞབས༌ཏོག༌ ཞུ༌ཤིག༌, ཅིའ༌ཟེར༌ན༌ དཀོན༌མཆོག༌གི༌ ཏམ༌པའེ༌ སུང༌རབས༌སི༌ ནང༌ང༌ མོལ༌ཏེ༌ དུག༌,

“ངའེ༌ ཕོ༌སོ༌ཅན༌གུན༌ལ༌ གྱབ༌གལ༌ ཅོའད༌།

ཨིན༌ནའང༌ ཉམ༌ཤུང༌གུན༌ལ༌ ཐུག༌རྗེ༌ ཏང༌ངད༌།”✡

6 ཏེ༌བོའེ༌ཕིའ༌ དཀོན༌མཆོག༌གི༌ སྟོབས༌ཅན༌ ཆག༌གི༌ ཡོག༌ག༌ སེམས༌ པས༌མོ༌ ཉམ༌པོ༌ དུག༌ཤིག༌, ཏེ༌ནེ༌ ཏུས༌རན༌ན༌དང༌, ཁྱོ༌ཞ༌གུན༌ལ༌ དཀོན༌མཆོག༌གི༌ རྩི༌ཝ༌ སལ༌ལ༌ ཛད༌ཨིན༌། 7 རང༌ངི༌ ཚེར༌ཁ༌ དང༌ རྡུག༌ངལ༌ ཚང༌མ༌ དཀོན༌མཆོག༌གི༌ ཆག༌ག༌ སྟོད༌, ཅིའ༌ཞུ༌ན༌ ཁོང༌ངི༌ ཁྱོ༌ཞའ༌ སྟ༌སྟོག༌ ཛད༌ད༌ནོག༌། 8 ཁྱོ༌ཞ༌གུན༌ནི༌ ཤང༌ ཅོས༌ཏེ༌, རང༌སེམས༌ ཅུན༌ཏེ༌ བོར༌ཤིག༌, ཅིའ༌ཟེར༌ན༌ རྡུད༌གུན༌ནི༌ གོ༌བ༌ ཁྱོ༌ཞའེ༌ གྲ༌འོ༌ ནི༌ ཀུ༌ཅོ༌ ཏང༌ཁན༌ནི༌ སིང༌གེ༌ ཙོགས༌ལ༌, མི༌གུན༌ ཁྲེས༌ཏོར༌ ཅོས༌ཏེ༌ ཟའ༌ཅེས༌སི༌ ཕིའ༌ ཙལ༌ཨིན༌ གྲུལ༌དུག༌། 9 ཏད༌པ༌ སྟན༌པོ༌ ཉམ༌པོ༌ ཁོའེ༌ གྱབ༌གལ༌ལ༌ ནོལ༌ཤིག༌, ཅིའ༌ཟེར༌ན༌ ཇིག༌རྟེན༌ གང༌པོའེ༌ ནང༌ང༌ ཁྱོ༌ཞའེ༌ སྤུན༌གུན༌ལའང༌, ཏེན༌ན༌ ཙོགས༌སི༌ རྡུག༌ངལ༌ ཐོང༌ཨིན༌ ཡོད༌ཁན༌བོ༌, ཁྱོ༌ཞའ༌ གྱུས༌ ཨིན༌ནོག༌།

10 ཐུག༌རྗེ༌ དང༌ ལྡན༌ཁན༌ནི༌ དཀོན༌མཆོག༌གི༌, མ༌ཤི༌ཀ༌ གྱུད༌ཏེ༌, ཁྱོ༌ཞ༌གུན༌ ཁོང༌ངི༌ ཐའ༌མེད༌པའེ༌ སྤལ༌ལི༌ ནང༌ང༌ དྲེས༌ཤེས༌ལ༌ བོད༌ད༌ ཛདས༌། ཏ༌ ཁྱོ༌ཞ༌གུན༌ལ༌ སྐབས༌སྟོགས༌ཤིག༌ རྡུག༌ངལ༌ ཉུངས༌ཏེ༌ སྟིང༌ནེ༌ དཀོན༌མཆོག༌ ཁོང༌རང༌ངི༌ ཁྱོ༌ཞ༌གུན༌ལ༌ ཅི༌ཚང༌མ༌ ལོགས༌ཏེ༌ སལ༌ལ༌ ཛད༌ཨིན༌, ཡང༌ སྟོབས༌ཅན༌, སྟན༌པོ༌ སྐུལ༌མི༌ཉན༌ཅེས༌ ཅོའ༌ ཛད༌ཨིན༌། 11 ཏུས༌གྱུན༌ནེ༌གྱུན༌ལ༌ ཝང༌ ཚང༌མ༌ ཁོང༌ངི༌ ཆག༌ག༌ ལུས༌ཤིག༌། ཨ༌མེན༌།

སྟིང༌ཇུག༌གི༌ ཇུ༌།

5:12-14

12 ངའེ༌ ལོ༌ཁྱེལ༌ཅན༌ ཐེ༌ཁན༌ནི༌ སྤུན༌ སི༌ལས༌སི༌ * རོགས༌ ཉམ༌པོ༌ འི༌ ཨི༌གེ༌ ཐུ༌ངུན༌བོ༌ བྲིའད༌། འི༌ ཨི༌གེ༌ བྲི༌ཅེས༌སི༌ གྱུན༌ཚན༌བོ༌, ཁྱོ༌ཞ༌གུན༌ལ༌ སྤོས༌པ༌ ཏང༌ཅེས༌ དང༌ ཁྱོ༌ཞ༌གུན༌ལ༌ ཇུང༌ཨིན༌ ཡོད༌ཁན༌གུན༌, དཀོན༌མཆོག༌གི༌ ཐུག༌རྗེ༌ ཁག༌ཞིག༌ ཨིན༌ཁན༌བོའེ༌ སྤང༌པོ༌ ཏང༌ཅེས༌པོ༌ ཨིན༌། འི༌ ཐུག༌རྗེའེ༌ ནང༌ང༌ སྟན༌པོ༌ དུག༌ཤིག༌།

13 ཁྱོ༌ཞའ༌ ཉམ༌པོ༌ ལྡམས༌ཁན༌ནི༌ བ༌བེ༌ལོན༌ནི༌ † ཆོས༌ཚོགས༌སི༌ ཁྱོ༌ཞ༌གུན༌ལ༌ ཇུ༌ ཀལ༌དུག༌། ངའེ༌ བུ༌ཚ༌ ཙོགས༌ མར༌ཀུས༌སིའང༌ ཁྱོ༌ཞའ༌ ཇུ༌ ཞུ༌རུག༌། 14 ཅིག༌ དང༌ ཅིག༌ག༌, མ༌ཤི༌ཀ༌པའེ༌ ཅམས༌པ༌ ཉམ༌པོ༌ ཇུ༌ ཞུ༌ཤིག༌། ‡

མ༌ཤི༌ཀའེ༌ ནང༌ང༌ ཨིན༌ཁན༌ ཚང༌མ༌ལ༌ ཞི༌དེ༌ ཐོབ༌ཤིག༌། ཨ༌མེན༌།

✡ 1:16 1:16 བཀའ༌ཁྲིམས༌ ཏང༌པོ༌ 11:44,45, 19:2, 20:7

✡ 1:25 1:25 ཡེ༌ཤ༌ཡཱ༌ 40:6-8

* 2:6 2:6 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ ཟི༌ཡོན༌ རི༌ བྲིས༌ཏེ༌ དུག༌ ཀ༌བོ༌ ཡེ༌རུ༌ཤ༌ལེམ༌མའང༌ ཟེར༌ར༌ནོག༌།

✡ 2:6 2:6 ཡེ༌ཤ༌ཡཱ༌ 28:16

✡ 2:7 2:7 སུང༌གུར༌ 118:22

✡ 2:8 2:8 ཡེ༌ཤ༌ཡཱ༌ 8:14

✡ 2:10 2:10 ཧོ༌ཤཱ༌ཡི༌ 1:6,9, 2:23

✡ 2:22 2:22 ཡེ༌ཤ༌ཡཱ༌ 53:9

✡ 3:12 3:12 སུང༌གུར༌ 34:12-16

✡ 3:14 3:14 ཡེ༌ཤ༌ཡཱ༌ 8:12

✡ 4:18 4:18 ཏམ༌སྤེ༌ 11:31

✡ 5:5 5:5 ཏམ༌སྤེ༌ 3:34

* 5:12 5:12 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ སི༌ལས༌ལ༌ སིལ༌ཝ༌ནས༌ བྲིས༌ཏེ༌ དུག༌།

† 5:13 5:13 ཞལ༌ཆད༌ སོ༌མའེ༌ མ༌ཤི༌ཀ༌པ༌གུན༌ནི༌ རོམ༌མི༌ གྱལ༌ས༌ བ༌བེ༌ལོན༌ ཟེར༌ཏེ༌ ཨིན༌ནོག༌།

‡ 5:14 5:14 གརིས༌པའེ༌ སྐད༌དི༌ སྤེ༌ཆའེ༌ ནང༌ང༌ “ཅིག༌ དང༌ ཅིག༌ག༌ ཅེས༌པའེ༌ པུག༌ ཏངས༌ཏེ༌ ཇུ༌ ཞུས༌” བྲིས༌ཏེ༌ དུག༌།

པི༌ཏྲར༌ 2

1

2

3

པི༌ཏྲར༌རི༌ ཆག༌བྲིས༌ ཉིས༌པ༌།

པི༌ཏྲར༌རི༌ ཆག༌བྲིས༌ ཉིས༌པའེ༌ སྐོར༌།

འི༌ ཆག༌བྲིས༌ དང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ གྱུད༌ཏེ༌, ང༌དང༌ང༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌ པི༌ཏྲར༌རི༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌།

ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 35 ཉེ༌ཁོར༌ལ༌ པི༌ཏྲར༌ རོམ༌མི༌ གྱལ༌པོ༌ ནེ༌རོའེ༌ སད༌ཁན༌བོ༌ ང༌དང༌གུན༌ལ༌ གྱུས༌ཨིན༌ནོག༌། ཏེ༌བོའེ༌ཕིའ༌ ཆོས༌སི༌ ཁས༌པ༌གུན༌ནི༌ འི༌ ཆག༌བྲིས༌པོ༌ པི༌ཏྲར༌རི༌ མི༌ཚེའེ༌ སྟིང༌ཇུག༌གི༌ ཏུས༌སི༌ ནང༌ང༌, ཧ༌ལམ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ ལོ༌ 32-35 ཉེ༌ཁོར༌ལ༌ བྲིའ༌ ཛད༌ཁན༌ནི༌ སམ༌བ༌ ཨིན༌ནོག༌།

པི༌ཏྲར༌རི༌ ཁོང༌རང༌ངི༌ ཆག༌བྲིས༌ ཏང༌པོ༌ བྲིའ༌ ཛད༌ཁན༌ནི༌ ཏེན༌ན༌ སྡེ༌ མ༌ཤི༌ཀ༌པ༌གུན༌ལ༌, འི༌ ཆག༌བྲིས༌པོའང༌ བྲིའ༌ ཛད༌ཏེ༌ ཨིན༌ཁན༌བོ༌ ཁོང༌ངི༌ ང༌དང༌གུན༌ལ༌ ཤད༌ད༌ ཛད༌དུག༌ ༼3:1།༽

པི༌ཏྲར༌ལ༌ ཁོང༌ ཤི༌ཅེས༌ ཉེ༌མོ༌ ཡོད༌ཁན༌བོ༌ གྱུས༌ཡོད༌པ༌, ཏད༌པ༌ཅན༌གུན༌ནི༌ ཕིའ༌ ཁོང༌ ཤི༌ཏེ༌ སྟིང༌ནེའང༌ ལུས༌ཤེས༌སི༌ ལབ༌ཞ༌ཞིག༌ བོར༌ཅེས༌ལ༌ ཐད༌དད༌པིན༌། ཁོང༌ངི༌ ཏད༌པ༌ཅན༌གུན༌ལ༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌གུན༌ ནི༌:

1. ཏད༌པ༌ཅན༌གུན༌ ཏད༌པའེ༌ ནང༌ང༌ ལྡན༌ཏེ༌ སམ༌བ༌ཅན༌ གྱུར༌ཅེས༌།

2. མ༌ཤི༌ཀ༌ ལོགས༌ཏེ༌ ཕེབས༌སི༌ ཏུས༌ལ༌ འི༌ ཇིག༌རྟེན༌ དང༌ ནམ༌ཁའ༌ ཇུང༌ཅེས༌པོ༌ ཧ༌གོ༌ཅུག༌ཅེས༌།

3. མ༌ཤི༌ཀ༌ ལོགས༌ཏེ༌ སྐྱོད༌ཅེས༌སི༌ ལོན༌བོ༌ མི༌ ཆོགས༌ནེ༌ མན༌པ༌, དཀོན༌མཆོག༌ནེ༌ ཨིན༌ཁན༌བོ༌ ཧ༌གོ༌ཅེས༌།

4. ཤང༌ ཅོས༌ཏེ༌ ཟུས༌མའེ༌ ལོབ༌བོན༌གུན༌, ཁོང༌གུན༌ནི༌ ལས༌ དང༌ ལབ༌ཞ༌ གྱུད༌ཏེ༌ ངོ༌ཤེ༌ཤེས༌།

1

པི༌ཏྲར༌རི༌ ཇུ༌ ཞུས༌།

1:1-2

1 ང༌ ཤི༌མོན༌ པི༌ཏྲར༌, ཡེ༌ཤུ༌ མ༌ཤི༌ཀའེ༌ ཡོག༌པོ༌ དང༌ སྐུ༌ཚབས༌ ཨིན༌།

ངའེ༌ ང༌དང༌ངི༌ དཀོན༌མཆོག༌ དང༌ སྐྱབ༌གོན༌ ཡེ༌ཤུ༌ མ༌ཤི༌ཀ༌ གུན༌ནི༌ ཀྲང༌པོ༌ ཛད༌ཅེས༌པོའེ༌, ང༌ཞའ༌ ཙོགས༌ལ༌ ཏེན༌ན༌ རིན༌ཅན༌ ཏད༌པ༌ ཐོབ༌ཁན༌གུན༌ལ༌ འི༌ ཨི༌གེ༌བོ༌ བྲིའད༌།

2 ཁྱོ༌ཞ༌གུན༌ནི༌ བྲེལ༌བོ༌ དཀོན༌མཆོག༌ དང༌ ང༌དང༌ངི༌ གཙོ༌བོ༌ ཡེ༌ཤུའི༌ ནང༌ང༌ ལྡན༌ཨིན༌ ཆ༌ ཟ༌ནེ༌, ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ མང༌ངི༌ སང༌ མང༌ང༌ ཐོབ༌ཤིག༌།

ཏད༌པའེ༌ ནང༌ང༌ ཡར༌གྱས༌།

1:3-11

3 ང༌དང༌ངི༌ དཀོན༌མཆོག༌གི༌ ལམ༌མི༌ ནང༌ང༌ གྲུལ༌ཨིན༌ མི༌ཚེ༌ ཕུད༌ཅེས༌སི༌ ཕིའ༌, དཀོན༌མཆོག༌གི༌ ཧ༌ལས༌ཤེས༌སི༌ ཤེད༌དི༌, ང༌དང༌གུན༌ལ༌ སྒོས༌དོམ༌ ཚང༌མ༌ སལ༌ལ༌ ཛདས༌། ང༌དང༌གུན༌ལ༌ ཏེ༌ ཚང༌མ༌ ཁོང༌ ཤེ༌ཤེས༌པོའེ༌ ཐོབ༌ཏེ༌ ཨིན༌ནོག༌, ཁོང༌ངི༌ ང༌དང༌ང༌ ཁོང༌རང༌ངི༌ ཟང༌པོ༌ དང༌ ཧ༌ལས༌ཤེས༌སི༌ སྤལ༌ གྱུད༌ཏེ༌, བོད༌ད༌ ཛདས༌། 4 ཏེ༌གུན༌ནི༌ ཞས༌ཏེ༌, ཁོང༌ངི༌ ང༌དང༌གུན༌ལ༌ ཞལ༌ཆད༌ མ༌ ཆེན༌མོ༌ དང༌ རིན༌ཅན༌ གུན༌ སལ༌ལ༌ ཛདས༌། ཏེ༌ ཞལ༌ཆད༌གུན༌ནི༌, ང༌དང༌ང༌ ཇིག༌རྟེན༌ནི༌ ནང༌ང༌ ཡོད༌ཁན༌ནི༌ དོད༌པ༌ ངན༌པ༌གུན༌ནེ༌ ཐར༌ཅེས༌ དང༌ དཀོན༌མཆོག༌གི༌ ཐུགས༌དོད༌ ཏམ༌པའེ༌ ནང༌ང༌ ཁག༌ནེན༌ ཅུག༌ག༌ ཛདས༌།

5 དཀོན༌མཆོག༌གི༌ ཏེ༌ ཚང༌མ༌ ཅོའ༌ ཛད༌ པ༌སང༌, ཁྱོ༌ཞ༌གུན༌ནི༌ ཏད༌པའེ༌ ནང༌ངའང༌ འི༌ ཁྱུད༌ ཚང༌མ༌ ཁྱོང༌ཅེས༌སི༌ མ༌ རྩོན༌གྲུས༌ ཅོ༌ཤིག༌། ཁྱོ༌ཞའེ༌ ཏད༌པ༌ ཉམ༌པོ༌ སྕོད༌པ༌ ཟང༌པོ༌, སྕོད༌པ༌ ཟང༌པོ༌ ཉམ༌པོ༌ དཀོན༌མཆོག༌གི༌ ཐུགས༌ཐད༌ ཤེ༌ཤེས༌སི༌ ཡོན༌ཏན༌, 6 དཀོན༌མཆོག༌གི༌ ཐུགས༌ཐད༌ ཤེ༌ཤེས༌སི༌ ཡོན༌ཏན༌ ཉམ༌པོ༌ རང༌སེམས༌ ཅུན༌ཉན༌ཁན༌, རང༌སེམས༌ ཅུན༌ཉན༌ཁན༌ ཉམ༌པོ༌ སྙིང༌རུས༌, སྙིང༌རུས༌ ཉམ༌པོ༌ དཀོན༌མཆོག༌གི༌ སྕོད༌ལམ༌མི༌ཀ༌ གྲུལ༌ཁན༌ནི༌ མི༌ཚེ༌ཞིག༌ ཕུད༌ཉན༌ཁན༌, 7 དཀོན༌མཆོག༌གི༌ སྕོད༌ལམ༌མི༌ཀ༌ གྲུལ༌ཁན༌ནི༌ མི༌ཚེ༌ ཉམ༌པོ༌ སྤུན༌གུན༌ལ༌ ཅམས༌པ༌, ཡང༌ ཏེ༌ ཅམས༌པ༌ ཉམ༌པོ༌ ཚང༌མ༌ལ༌ སྙིང༌ནེ༌ ཅམས༌པ༌ ཡོང༌གོ༌ཤེས༌ ཨིན༌ནོག༌།

8 ཏ༌ ཀལ༌ཏེས༌ ཏེ༌ ཁྱུད༌ ཚང༌མ༌ ཁྱོ༌ཞའེ༌ ནང༌ང༌ གྱས༌ཨིན༌ ཆའད༌ན༌, ཏེ༌བོའེ༌ ཁྱོ༌ཞ༌གུན༌ནི༌ མི༌ཚེ༌ ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ཤེ༌ཤེས༌སི༌ ནང༌ང༌ མང༌ང༌ བྲས༌བུ༌ སྨིན༌ཁན༌ དང༌ ཕན༌ཐོགས༌ཅན༌ གྱུར༌ཅུག༌ཨིན༌། 9 ཨིན༌ནའང༌ ཏེ༌ཙོགས༌སི༌ ཁྱུད༌ མེད༌ཁན༌གུན༌ གྱལ༌ལ༌ ཅོས༌ཏེ༌ མ༌ཐོང༌ཁན༌ དང༌ ཞ༌ར༌ ཙོགས༌ ཨིན༌ནོག༌། ཡང༌ ཁོའེ༌ སྔུན༌ལ༌ ཅོས༌ཁན༌ནི༌ སྡིག༌པ༌གུན༌ དག༌ཅུག༌ག༌ ཛད༌ཁན༌བོ༌ རྗེད༌ཏེ༌ ཨིན༌ནོག༌།

10 ཏེ༌བོའེ༌ཕིའ༌ ཁྱོ༌ཞའ༌ སྤུན༌གུན༌ནིའང༌, དཀོན༌མཆོག༌གི༌ བོད༌ད༌ ཛད༌ཁན༌ དང༌ ལྡམ༌མ༌ ཛད༌ཁན༌ གུན༌ནི༌ ཕྲོ༌ནེ༌ ཨིན༌ཁན༌བོ༌, སྟན༌ཅེས༌ལ༌ རྩོན༌གྲུས༌ ཅོ༌ཤིག༌། ཏེ༌ཟུག༌ ཅོ༌ན༌, དཀོན༌མཆོག༌གི༌ ནང༌ང༌ ཡོད༌ཁན༌ནི༌ ཏད༌པའེ༌ ཀ༌ནེ༌ ཁྱོ༌ཞ༌གུན༌ མ༌ནེ༌ མི༌གྱེལ༌། 11 ཏེ༌ནེ༌ ང༌དང༌གུན༌ནི༌ གཙོ༌བོ༌ དཀོན༌མཆོག༌ དང༌ སྐྱབ༌གོན༌ ཞུགས༌ཁན༌ནི༌ ཡེ༌ཤུ༌ མ༌ཤི༌ཀའེ༌, ཐའ༌མེད༌པའེ༌ གྱལ༌སྲིད༌དི༌ ནང༌ང༌ ཁྱོ༌ཞ༌གུན༌ལ༌ ཧ༌ལས༌ཤེས༌སི༌ གའ༌སུས༌ ཛད༌ཨིན༌།

ཏམ༌པའེ༌ སུང༌རབས༌ལ༌ སྣང༌ང༌ ཅོ༌ཅེས༌།

1:12-21

12 ཏེ༌བོའེ༌ཕིའ༌ ཞན༌ ཁྱོ༌ཞ༌གུན༌ལ༌ ཏེ༌ ལབ༌ཞ༌གུན༌ ཧ༌གོ༌ཏེ༌ ཏེ༌ དེན༌བ༌གུན༌ནི༌ཀ༌ སྟན༌པོ༌ དུགས༌ཏེ༌ ཨིན༌ནའང༌, ངའེ༌ ཁྱོ༌ཞ༌གུན༌ལ༌ འི༌ ལབ༌ཞ༌གུན༌ ཏུས༌གྱུན༌ ཨིད༌ཏུ༌ སྐུལ༌ཨིན༌། 13 ང༌ སོན༌ཏེའ༌ ཡོད༌ཡོད༌པོ༌, ཏེ༌གུན༌ ཨིད༌ཏུ༌ སྐུལ༌ཅེས༌ ངའེ༌ འོས༌པ༌ སམ༌མ༌རག༌། 14 ཨིན༌ནའང༌ ང༌ གྱོགས༌པ༌ འི༌ ཇིག༌རྟེན༌ནེ༌ ཆ༌གོ༌ཤེས༌པོ༌ གྱུས༌ཡོད༌, ཅིའ༌ཟེར༌ན༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ང༌ འི༌བོ༌ སྔོན༌ ཅུག༌ག༌ ཛདས༌། 15 ང༌ ཤི༌ཏེ༌ སྟིང༌ནེའང༌, ཁྱོ༌ཞ༌གུན༌ནི༌ འི༌ ལབ༌ཞ༌གུན༌ ཨིད༌ཏུ༌ བོར༌ཅེས༌སི༌ ཕིའ༌ ངའེ༌ རྩོན༌གྲུས༌ ཅོའད༌།

16 ང༌ཞའེ༌ ང༌དང༌ངི༌ གཙོ༌བོ༌ ཡེ༌ཤུ༌ མ༌ཤི༌ཀ༌ ཝང༌ ཉམ༌པོ༌ ཡང༌སྐྱར༌ ལོགས༌ཏེ༌ སྐྱོད༌ཅེས༌སི༌ སྐོར༌གུན༌ ཤད༌ ཟ༌ནེ༌, སྐྱོན༌ཇན༌ རུངས༌གུན༌ མ༌ཅོའ༌, ཡེ༌ཤུའི༌ ཟིར༌རྗིད༌ ང༌ཞ༌རང༌ངི༌ མིག༌ནེ༌ ཇལ༌ཏེ༌ ཨིན༌པིན༌། 17-18 དཀོན༌མཆོག༌ ཡབ༌བི༌ ཆོགས༌ནེ༌ མ༌ཤི༌ཀའ༌ རྩི༌ཝ༌ དང༌ སྤལ༌ སལ༌ལ༌ ཛད༌ ཟ༌ནེ༌, ང༌ཞའང༌ ཁོང༌ ཉམ༌པོ༌ ཏམ༌པའེ༌ རི༌ཀ༌ ཡོད༌པིན༌། ཏེ༌ ཟིར༌རྗིད༌པོའེ༌ ནང༌ང༌, ནམ༌ཁའ༌ནེ༌ དཀོན༌མཆོག༌གི༌ སུང༌སྐད༌པོའེ༌, “འི༌བོ༌ ནི༌ ངའེ༌ ཅེས༌པའེ༌ བུ༌ཚ༌ ཨིན༌, ཁོ༌ ཉམ༌པོ༌ ང༌ མ༌སྲན༌ཏྲེ༌ ཐད༌པོ༌ ཨིན༌”* མོལ༌ཨིན༌ ང༌ཞའེ༌ ཚོར༌།

19 ཏེ༌བོའེ༌ ཞས༌ཏེ༌ ང༌ཞ༌གུན༌ལ༌ ལུང༌སྟོན༌པ༌གུན༌ནི༌, གཙོ༌བོ༌ ཡེ༌ཤུའི༌ སྐོར༌ལ༌ བྲི༌ཁན༌གུན༌ནི༌ སྣང༌ང༌ མང༌ང༌ ལོ༌ཁྱེལ༌ རག༌། ཡང༌ ཁྱོ༌ཞ༌གུན༌ནིའང༌ ཏེ༌གུན༌ནི༌ཀ༌ ནང༌ང༌ མང༌ང༌ ཏང༌གོ༌ཤེས༌ ཨིན༌ནོག༌, ཅིའ༌ཟེར༌ན༌ ཁྱོ༌ཞ༌གུན༌ནི༌ ཕིའ༌ ཏེ༌གུན༌ ཉི༌མ༌ ཤར༌ཤར༌ ཚོག༌པ༌ལ༌ མུན༌གྲིག༌གི༌ ནང༌ང༌, འོད༌ ལྡང༌ཤན༌ཞིག༌ ཙོགས༌ ཨིན༌ནོག༌། ཏེ༌ནེ༌ ཁྱོ༌ཞ༌གུན༌ནི༌ སེམས༌སི༌ ནང༌ང༌ ནམ༌ལངས༌སི༌ སྐར༌ཆེན༌ མ༌ཤི༌ཀ༌ ཤར༌ར༌ ཛད༌ཨིན༌། 20 ཨིན༌ནའང༌ སྔུན༌ལ༌ ཁྱོ༌ཞ༌གུན༌ལ༌ འི༌བོ༌ ཧ༌གོ༌གོ༌ཤེས༌པོ༌ ཁག༌ཅན༌ ཨིན༌ནོག༌། ཏམ༌པའེ༌ སུང༌རབས༌སི༌ ལུང༌སྟན༌ནི༌ ཚིགས༌ ཅིག༌གའང༌ ལུང༌སྟོན༌པ༌ཞིག༌གི༌ རང༌ངི༌ སམ༌བ༌ ནང༌ཞིན༌ བྲིས༌ཏེ༌ མ༌ནོག༌, 21 ཅིའ༌ཟེར༌ན༌ ལུང༌སྟན༌ནི༌ ཚིགས༌ ཅིག༌གའང༌ མིའི༌ སམ༌བ༌ནེ༌ མ༌ཡོང༌ང༌, ཏམ༌པའེ༌ ཐུག༌ཉིད༌ གྱུད༌ཏེ༌ ལུང༌སྟོན༌པ༌གུན༌ནི༌ དཀོན༌མཆོག༌གི༌ ཞལ༌ཏ༌གུན༌ ཤད༌ཏེ༌ ཨིན༌ནོག༌།

2

ཟུས༌མའེ༌ ལུང༌སྟོན༌པ༌གུན༌ དང༌ ལོབ༌བོན༌གུན༌།

2:1-22

1 ཀ༌ཟུག༌ སྔུན༌མ༌ ཨིས༌ར༌ཨེལ༌ལི༌ མིར༌གྱུད༌དི༌ ནང༌ང༌, ཟུས༌མའེ༌ ལུང༌སྟོན༌པ༌ མང༌པོ༌ཞིག༌ ཡོད༌པིན༌, ཏེན༌ན༌ ཙོགས༌ལ༌ ཁྱོ༌ཞ༌གུན༌ནི༌ ཆོས༌ཚོགས༌སི༌ ཕྲོའང༌ ཟུས༌མའེ༌ ལོབ༌བོན༌ མང༌པོ༌ རིག༌ ཐོང༌ཨིན༌, ཀ༌གུན༌ནི༌ སང༌ཝའེ༌ ནང༌ང༌ ཟུས༌མའེ༌ ལབ༌ཞ༌གུན༌ ཏངས༌ཏེ༌ ཁྲེས༌ཏོར༌ ཆོགས༌ལ༌ ཁྲིད༌ཨིན༌། ཡང༌ རང༌ངི༌ སྤོན༌བོ༌ གཙོ༌བོ༌ མ༌ཤི༌ཀའེ༌ ཁོང༌གུན༌ ཁོང༌རང༌ངི༌ ཁྲག༌གི༌ རིན༌ ཤལ༌ཏེ༌ ཉོའ༌ ཛད༌ཁན༌བོའང༌ ཕང༌ཨིན༌། ཏེ༌ཟུག༌ ཅོ༌ཅེས༌པོའེ༌, ཁོང༌གུན༌ནི༌ ཁོང༌རང༌གུན༌ གྱོགས༌པ༌ མེད༌ཁན༌ ཆ༌ཅེས༌པོ༌ ཇུང༌ ཅུགས༌ཏེ༌ ཨིན༌ནོག༌། 2 མི༌ མང༌པོ༌ཞིག༌གི༌ ཁོང༌གུན༌ནི༌ སྕོད༌པ༌ ངན༌པའེ༌ ལམ༌གུན༌ནི༌ཀ༌ གྲུལ༌ཏེ༌, དེན༌བའེ༌ ལམ༌བོ༌ རྩིས༌མེད༌ཞིག༌ གྱུར༌ཅུག༌ཨིན༌། 3 ཡང༌ ཁོང༌གུན༌ནི༌ ནབ༌སེམས༌སི༌ ནང༌ང༌ རུངས༌ ཅོས༌མ༌གུན༌ གྱུད༌ཏེ༌, ཁྱོ༌ཞ༌གུན༌ལ༌ གོབ༌སྐོར༌ ཏངས༌ཏེ༌ ཕན༌ཐོགས༌ ལེན༌ཨིན༌། ཨིན༌ནའང༌ ཏུས༌ཡུན༌རིང༌ ཞིག༌ནེ༌ ཁོང༌གུན༌ལ༌ ཤི༌ཅེས༌སི༌ ཆད༌པ༌ ཕོག༌ཁན༌བོ༌, ཉེ༌ཁོར༌ལ༌ ཁོར༌ཨིན༌ ཡོད༌། ཡང༌ ཁོང༌གུན༌ ཁྲེས༌ཏོར༌ ཆ༌ཅེས༌པོ༌ གོར༌ མི༌ཅུག༌།

4 དཀོན༌མཆོག༌གི༌ སྡིག༌པ༌ ཅོ༌ཁན༌ནི༌ ཕོ༌ཉ༌གུན༌ནའང༌ ཕུད༌ད༌ མ༌ཛད༌ད༌, མུན༌ནག༌གི༌ ནང༌ང༌ ལྕག༌རོག༌ ཏངས༌ཏེ༌ ཁྲིམས༌ཅད༌དི༌ ཞག༌ ཚག༌པ༌ ཉལ༌ཝའེ༌ ནང༌ང༌ ཕང༌ང༌ ཛད༌ཏེ༌ ཨིན༌ནོག༌། 5 ཡང༌ སྔུན༌མའེ༌ མིར༌གྱུད༌གུན༌ནའང༌, ཕུད༌ད༌ མ༌ཛད༌ད༌, དཀོན༌མཆོག༌ག༌ མ༌ཇིགས༌ཁན༌གུན༌ནི༌ ཕིའ༌ ཇིག༌རྟེན༌ནི༌ཀ༌ ཆུ༌ལོག༌ ཀལ༌ལ༌ ཛདས༌། ཨིན༌ནའང༌ ལམ༌ ཀྲང༌པོའེ༌ སྐོར༌ལ༌ ཆོས༌ཤད༌ཁན༌ ཁོང༌ངི༌ ཞབས༌ཏོག༌པ༌, ནོ༌ཨ༌ དང༌ ཁོའེ༌ ནང༌མི༌ རྡུན༌བོ༌ སྐྱོབ༌བ༌ ཛདས༌། 6 སོ༌དོམ༌ དང༌ ག༌མོ༌ར༌ གྱལ༌ས༌ ངན༌པ༌ ཉིས༌ཀོའ༌ དཀོན༌མཆོག༌གི༌ ཤི༌ཅེས༌སི༌ ཁྲིམས༌ཅད༌ད༌ ཛད༌ཏེ༌ མེའ༌ སྲགས༌ཏེ༌ ཀོག༌ཐལ༌ལ༌ གྱུར༌ ཅུག༌ག༌ ཛདས༌། ཏེ༌བོ༌ ནི༌ ཡོང༌ཅེས༌ཅན༌ནི༌ དཀོན༌མཆོག༌ག༌ མ༌ཇིགས༌ཁན༌ནི༌ མིར༌གྱུད༌གུན༌ནི༌ཀ༌ ཇུང༌ཅེས༌པོ༌ སྤེ༌ཞིག༌གི༌ ཚུལ༌ལ༌ སལ༌ལ༌ ཛདས༌། 7 ཡང༌ སོ༌དོམ༌མི༌ གྱལ༌སའེ༌ ཏེ༌ ཁྲིམས༌མེད༌དི༌ མི༌གུན༌ནི༌ ལུས༌བྲེལ༌ ངན༌པའེ༌ སྕོད༌པ༌གུན༌ནི༌ ཞས༌ཏེ༌, མ༌སྲན༌ཏྲེ༌ སེམས༌ སྐྱོ༌མོ༌ སོང༌ཏེ༌ ཡོད༌ཁན༌ ཀྲང༌པོ༌ དཀོན༌མཆོག༌གི༌ ཞབས༌ཏོག༌པ༌ ལོད༌ སྐྱོབ༌བ༌ ཛདས༌། 8 ༼ཏེ༌ མི༌ ཀྲང༌པོ༌བོ༌ ཁོང༌གུན༌ནི༌ སྐྱིལ༌ལ༌ དུགས༌ཏེ༌ ཞག༌ཏང༌ ཁོང༌གུན༌ནི༌ ངན༌པ༌ ལས༌གུན༌ ཐོང༌ཅེས༌ དང༌ ཚོར༌ཅེས༌པོའེ༌, ཁོའེ༌ སེམས༌ ཀྲང༌པོ༌བོའ༌ རྡུག༌ངལ༌ ཐོང༌ངད༌པིན༌།༽ 9 ཏེ༌ནེ༌ ཀ༌ཟུག༌གི༌ དཀོན༌མཆོག༌གི༌ ལམ༌མི༌ཀ༌ གྲུལ༌ཁན༌གུན༌ ཚོད༌ལྟ༌གུན༌ནེ༌ སྐྱོབ༌ཅེས༌ དང༌ མི༌ངན༌གུན༌ལ༌ ཁྲིམས༌ཅད༌དི༌ ཞག༌ ཚོག༌པ༌ ཆད༌མེད༌ལ༌ ཆད༌པ༌ ཀལ༌ཨིན༌ བོར༌ཅེས༌ གུན༌ ཁོང༌ངི༌ ཁྱེན༌ན༌ ཛད༌ད༌ནོག༌། 10 མིག༌སལ༌ལི༌ ཝང༌ ཡོད༌ཁན༌གུན༌ལ༌ རྩིས༌མེད༌ ཅོས༌ཏེ༌ ལུས༌བྲེལ༌ ངན༌པའེ༌ དོད༌པའེ༌ ལམ༌མི༌ཀ༌ གྲུལ༌ཁན༌གུན༌ལ༌ དཀོན༌མཆོག༌གི༌ ཆད༌པ༌ སལ༌ལ༌ ཛད༌ཨིན༌།

ཏེ༌གུན༌ རང༌གྱལ༌ཅན༌ དང༌ ཕོ༌སོ༌ཅན༌ ཡོང༌ང༌ནོག༌, ཡང༌ ཟིར༌རྗིད༌ཅན༌གུན༌ནི༌ སྐོར༌ལ༌ ངན༌པ༌ ཟེར༌ཅེས༌ལ༌ ཚབ༌ས༌ མ༌ནོག༌། 11 དཀོན༌མཆོག༌གི༌ ཕོ༌ཉ༌གུན༌ ཝང༌ དང༌ སྟོབས༌སི༌ ནང༌ང༌ ཏེ༌ ཟུས༌མའེ༌ ལོབ༌བོན༌གུན༌ནི༌ སང༌ ཀྲག༌པོ༌ ཡོད༌ནའང༌, དཀོན༌མཆོག༌གི༌ དུན༌ལ༌ ཁོང༌གུན༌ནིའང༌ ཏེ༌གུན༌ནི༌ གྱབ༌གལ༌ལ༌ ངན༌པ༌ མོལ༌ལ༌ ཛད༌ད༌ མི༌དུག༌།

12 ཏེ༌ ཟུས༌མའེ༌ ལོབ༌བོན༌གུན༌ སམ༌བ༌ མ༌ཏང༌ང༌ ལས༌ ཅོ༌ཁན༌ནི༌ ནག༌ཚོགས༌སི༌ སེམས༌ཅན༌གུན༌ ཙོགས༌ ཨིན༌ནོག༌, ཀ༌གུན༌ ཟུམས༌ཏེ༌ ཁྲེས༌ཏོར༌ ཅོ༌ཅེས༌ལ༌ སྐྱེས༌ཏེ༌ ཨིན༌། ཁོང༌གུན༌ལ༌ ཧ༌མ༌གོ༌ཁན༌གུན༌ནི༌ སྐོར༌ལ༌ ཁོང༌གུན༌ནི༌ ཁྲེལ༌གོད༌ ཏང༌ང༌ནོག༌, ནག༌ཚོགས༌སི༌ སེམས༌ཅན༌གུན༌ ཙོགས༌ལ༌ ཏེ༌གུན༌ནའང༌ ཁྲེས༌ཏོར༌ ཆེན༌། 13 ཁོང༌གུན༌ལ༌ རང༌ངི༌ ལས༌ ངན༌པའེ༌ བྲས༌བུ༌ ངན༌པ༌ ཐོབ༌ཨིན༌། ཁོང༌གུན༌ ཉི༌མའེ༌ འོད༌དི༌ ནང༌ང༌ ཁོ༌རང༌གུན༌ནི༌ དོད༌པ༌ ངན༌པའེ༌ ལས༌ ཅོ༌ཅེས༌ལ༌ ཐད༌ད༌ནོག༌, ཡང༌ ཁོང༌གུན༌ ཁྱོ༌ཞའེ༌ ཀོས༌ལག༌ དང༌ ལྡོང༌ངི༌ཀ༌ ནག༌ཐིག༌ ཕོག༌ཁན༌ ཙོགས༌ ཨིན༌ནོག༌། ཁྱོ༌ཞའ༌ ཉམ༌པོ༌ ཡེ༌ཤུ༌ ཀྲོང༌ཤེས༌པོ༌ ཨིད༌ཏུ༌ ཅོ༌ཨིན༌ ཁར༌ཇི༌ ཟའ༌ ཟ༌ནེའང༌, ཁོང༌གུན༌ནི༌ ཁྱོ༌ཞ༌ གོབ༌སྐོར༌ ཏང༌ཅེས༌ལ༌ ཐད༌ད༌ནོག༌། 14 ཁོང༌གུན༌ནི༌ ཏུས༌གྱུན༌ ལུས༌བྲེལ༌ལི༌ ཕིའ༌ དོད༌པ༌ ཅོའ༌ནོག༌, ཡང༌ སྡིག༌པ༌ མ༌ཅོའ༌ མ༌ནེ༌ དུག༌ཉན༌ན༌ མ༌ནོག༌, ཏད༌པ༌ སྟན༌པོ༌ མེད༌ཁན༌གུན༌ལ༌ སྡིག༌པ༌ ཅོ༌ཅེས༌སི༌ ཚོད༌ལྟའེ༌ ནང༌ང༌ ཁྱེར༌ར༌ནོག༌། ཁོང༌གུན༌ ནབ༌སེམས༌སི༌ ནང༌ང༌ ཁས༌པ༌ ཡང༌ རྔན༌ ཕོག༌ཁན༌ནི༌ པུར༌གྱུད༌ ཨིན༌ནོག༌། 15 ཁོང༌གུན༌ནི༌ ལམ༌ ཀྲང༌པོ༌ ཕངས༌ཏེ༌, བེ༌འོར༌རི༌ བུ༌ཚ༌ ལུང༌སྟོན༌པ༌ བ༌ལའམ༌མི༌ ལམ༌ ངན༌པའེ༌ཀ༌ གྲུལ༌ཏེ༌ ཨིན༌ནོག༌, པེ༌ནེ༌ ཅོ༌ཅེས༌སི༌ དོད༌པའེ༌, ཁོའ༌ ངན༌པ༌ ཅོ༌ཅུགས༌ཏེ༌ ཨིན༌པིན༌། 16 ཨིན༌ནའང༌ ཏེ༌ ཞག༌ག༌, སྤེ༌ར༌ ཟེར༌ མི༌ཤེས༌ཁན༌ནི༌ བུང༌བུའང༌ སྤེ༌ར༌ ཏང༌ཉན༌ཏེ༌ ཁོའེ༌ ལས༌ངན༌གུན༌ནི༌ ཕིའ༌ ཁོའ༌ ཁའ༌སྐྱེས༌ཏེ༌, ཁོའ༌ ཆལ༌ཆོལ༌ལི༌ ལས༌ ཅོ༌ཅེས༌ནེ༌ སྒགས༌།

17 ཏེ༌ ཟུས༌མའེ༌ ལོབ༌བོན༌གུན༌ ནི༌, ཆུ༌ མེད༌ཁན༌ནི༌ ཆུ༌མིག༌ དང༌, ལུང༌རག༌ ཀྲག༌པོའེ༌ མ༌མུན༌ ཏེད༌ཏེ༌ ཁྱེར༌ར༌ ཙོགས༌ ཨིན༌། ཁོང༌གུན༌ནི༌ ཕིའ༌ མུན༌ནག༌ ཚང༌མའེ༌སང༌ ཏིང༌ཅན༌བོ༌ ལྡམ༌མ༌ ཛད༌ཏེ༌ ཡོད༌། 18 ཁོང༌གུན༌ནི༌ ཏོན༌མེད༌དི༌ སྤེ༌ར༌ ཏང༌ཨིན༌ རང༌སྟོད༌ ཏང༌ང༌ནོག༌། ཉེ༌ཐུབ༌ཤིག༌རང༌ སྡིག༌པའེ༌ མི༌ཚེ༌ ཕུད༌ཅེས༌ནེ༌ ཤོར༌ཐུབ༌ཁན༌ནི༌ མི༌གུན༌ལ༌ ཁོང༌གུན༌ནི༌ ཟུགས༌པོའེ༌ དོད༌པ༌ ངན༌པ༌ ནང༌ཞིན༌ ཅོ༌ཅེས༌ལ༌, ཚོད༌ལྟའེ༌ ནང༌ང༌ ཏང༌དུག༌། 19 ཁོང༌གུན༌ནི༌ ཞན༌མ༌གུན༌ལ༌ རང༌ཝང༌ ཏང༌ཅེས༌སི༌ ཁ༌ཆད༌ ཅོ༌རུག༌, ཨིན༌ནའང༌ ཁོ༌རང༌གུན༌ ངན༌པའེ༌ ཚེ༌ཡོག༌ གྱུར༌ཏེ༌ དུག༌, ཅིའ༌ཟེར༌ན༌ མི༌ཞིག༌ ཁོའེ༌ཀ༌ ཝང༌སྲུལ༌ཁན༌བོའེ༌ ཚེ༌ཡོག༌ གྱུར༌ར༌ནོག༌། 20 ཀལ༌ཏེས༌ ང༌དང༌ངི༌ གཙོ༌བོ༌ དང༌ སྐྱབ༌གོན༌, ཡེ༌ཤུ༌ མ༌ཤི༌ཀ༌ ཤེ༌ཤེས༌པོའེ༌ ཇིག༌རྟེན༌ནི༌ དོད༌པ༌ ངན༌པ༌གུན༌ནེ༌ ཤོར༌ཐུབ༌ཁན༌གུན༌ནི༌ ཡང༌སྐྱར༌ སྡིག༌པའ༌ ཁོ༌རང༌གུན༌ནི༌ ནང༌ང༌ ཁྲིལ༌ཅུགས༌ཏེ༌ ཝང༌སྲུལ༌ཅུག༌གད༌ན༌, ཏེ༌ནེ༌ ཏེ༌གུན༌ནི༌ ནས༌ལུག༌པོ༌ སྔུན༌ནི༌ སང༌ མང༌ང༌ ཐུའ༌ཆེན༌། 21 ཁོང༌གུན༌ནི༌ ཏམ༌པ༌ མི༌ཚེ༌ ཕུད༌ཅེས༌སི༌ བཀའ༌ སལ༌ཁན༌བོ༌ ཧ༌གོ༌ཏེ༌ སྟིང༌ནེ༌ ངོ༌ལོག༌ ཅོའེ༌ སང༌, ཁོང༌གུན༌ལ༌ ཀྲང༌པོ༌ མི༌ཚེ༌ ཕུད༌ཅེས༌སི༌ ལམ༌བོ༌ མ༌ནེ༌ གྱུས༌ མ༌སོང༌པིན༌ན༌, གྱལ༌ལ༌ ཡོད༌གྲོ༌། 22 ཁོང༌གུན༌ནི༌ ཕིའ༌ ཏ༌ འི༌ ཏམ༌སྤེ༌བོ༌ ཁྲོད༌ད༌ནོག༌, “ཁྱི༌ཞིག༌ རང༌ངི༌ སྐྱུགས༌པ༌ ཟའ༌ལ༌ ལོགས༌ཏེ༌ ཆའ༌ནོག༌།”✡ ཡང༌ “ཕག༌ ཁྲུས༌ཏེ༌ སྟིང༌ནེ༌ ལྡམ༌པ༌ལག༌གི༌ ནང༌ང༌ དྲེས༌ས༌ལ༌ ལོགས༌ཏེ༌ ཆའ༌ནོག༌།”

3

གཙོ༌བོ༌ ཡེ༌ཤུ༌ ལོགས༌ཏེ༌ ཕེབ༌ཤེས༌སི༌ སྐོར༌།

3:1-16

1 ཅེས༌པའེ༌ སྤུན༌གུན༌, འི༌བོ༌ ངའེ༌ ཁྱོ༌ཞ༌གུན༌ལ༌ ཨི༌གེ༌ ཉིས༌པ༌བོ༌ ཨིན༌། འི༌ ཨི༌གེ༌གུན༌ གྱུད༌ཏེ༌ སམ༌བ༌ ལག༌མོ༌ དང༌ ཟང༌པོ༌ ཏང༌ཅེས༌སི༌ ཕིའ༌ ཁྱོ༌ཞ༌གུན༌ནི༌ སྔུན༌ལ༌ ལོབས༌ཏེ༌ ཡོད༌ཁན༌ནི༌ ལབ༌ཞ༌གུན༌ ཨིད༌ཏུ༌ སྐུལ༌ལད༌། 2 ཁྱོ༌ཞ༌གུན༌ནི༌ སྔུན༌མའེ༌ ཏམ༌པའེ༌ ལུང༌སྟོན༌པ༌གུན༌ནི༌ མོལ༌ཁན༌གུན༌ དང༌ ཡེ༌ཤུའི༌ སྐུ༌ཚབས༌གུན༌ གྱུད༌ཏེ༌, ང༌དང༌ངི༌ གཙོ༌བོ༌ དང༌ སྐྱབ༌གོན༌ ཡེ༌ཤུའི༌, བཀའ༌ སལ༌ཁན༌གུན༌ ཨིད༌ཏུའ༌ བོར༌གོ༌ཤེས༌པོ༌ ངའེ༌ དོད༌པ༌ ཨིན༌།

3 ཚང༌མའེ༌སང༌ སྔུན༌ལ༌ ཁྱོ༌ཞ༌གུན༌ལ༌ འི༌བོ༌ ཧ༌གོ༌གོས༌, ཐའ༌མའེ༌ ཏུས༌ལ༌ སྡིག༌པའེ༌ དོད༌པ༌ ནང༌ཞིན༌ རང༌ངི༌ མི༌ཚེ༌ ཕུད༌ཨིན༌, ཁྱོ༌ཞའེ༌ ཏད༌པའེ༌ཀ༌ ཁྲེལ༌གོད༌ ཏང༌ཁན༌ནི༌ མི༌རིག༌ ཡོང༌ཨིན༌། 4 ཁོང༌གུན༌ནི༌ ཟེར༌ཨིན༌, “མ༌ཤི༌ཀ༌ ལོགས༌ཏེ༌ སྐྱོད༌ཅེས༌སི༌ ཞལ༌ཆད༌པོ༌ ཀ༌རུ༌ སོང༌” ཡང༌ “ང༌ཞའེ༌ ཕ༌མེས༌པོ༌གུན༌ ཤི༌ ཚར༌པ༌ནེ༌ ཕར༌ལ༌ དག༌ས༌ ཚག༌པ༌ འི༌ ཇིག༌རྟེན༌ནི༌ ཚིར༌གུན༌, ཏེན༌ན༌ ཟུག༌ག༌ གྲུལ༌དུག༌ ཀ༌ཟུག༌ གོ༌མ༌ ཇིག༌རྟེན༌ ཛད༌ ཟ༌ནེ༌ ཡོད༌པིན༌།”

5 ཁོང༌གུན༌ནི༌ མིང༌ནའང༌ འི༌གུན༌ལ༌ སྣང༌མེད༌ ཅོས༌ཏེ༌ ཨིན༌ནོག༌, ཏང༌པོ༌, ཏུས༌ མང༌པོ༌ཞིག༌གི༌ སྔུན༌ལ༌ དཀོན༌མཆོག༌གི༌ བཀའ༌ ནང༌ཞིན༌ལ༌ ནམ༌ཁའ༌བོ༌ ཅོའ༌ ཛད༌ཏེ༌, ས༌ཞི༌བོ༌ ཆུའི༌ ཕྲོ༌ནེ༌ ཕི༌ལོག༌ག༌ ཕིང༌ང༌ ཛད༌ཏེ༌ ཏེ༌བོའ༌ ཆུའི༌ སྐོར༌ཅུག༌ག༌ ཛདས༌། 6 ཉིས༌པ༌, དཀོན༌མཆོག༌གི༌ ཞབས༌ཏོག༌པ༌ ནོ༌ཨའེ༌ ཏུས༌ལ༌ དཀོན༌མཆོག༌གི༌ བཀའ༌ ནང༌ཞིན༌ ཆུ༌ལོག༌གི༌ ཞས༌ཏེ༌, ཏེ༌ཏུས༌སི༌ ཇིག༌རྟེན༌པ༌གུན༌ མེད༌ཁན༌ སོང༌ཏེ༌ ཨིན༌པིན༌། 7 ཏེན༌ན༌ དཀོན༌མཆོག༌གི༌ བཀའ༌ གྱུད༌ཏེ༌, ནམ༌ཁའ༌ དང༌ ས༌ ཉིས༌ཀོ༌, མེའེ༌ ནང༌ང༌ སྲག༌ཅེས༌ལ༌ ལུས༌ཤུག༌ག༌ ཛད༌ཏེ༌ ཨིན༌ནོག༌། ཡང༌ ཏེ༌གུན༌ ཏེ༌ཏེ༌ཚོག༌པ༌ ཐེན༌ཏེ༌ བོར༌ར༌ ཛད༌ཏེ༌ ཨིན༌ནོག༌ ནམ༌ཚོག༌པ༌ འི༌ ཇིག༌རྟེན༌ནི༌ ཏད༌པ༌ མེད༌ཁན༌ནི༌ མི༌གུན༌ལ༌, ཁོང༌ངི༌ ཤགས༌ ཅད༌ཏེ༌ མེད༌ཁན༌ ཅོའ༌ མི༌ཛད༌།

8 ཨིན༌ནའང༌ ངའེ༌ ཅེས༌པའེ༌ སྤུན༌གུན༌, འི༌ སྤེ༌ར༌བོ༌ མ༌ནེ༌ མ༌རྗེད༌ཤིག༌, གཙོ༌བོ༌ དཀོན༌མཆོག༌གི༌ སྐུན༌དུན༌ལ༌ ཞག༌ཅིག༌པོ༌ ནི༌ ལོ༌ སྟོང༌ ཅིག༌ ཡང༌ ལོ༌ སྟོང༌ཅིག༌པོ༌ ནི༌ ཞག༌ཅིག༌ དང༌ དྲན༌དྲ༌ ཨིན༌ནོག༌། 9 མི༌ ཁ༌ཅིག༌གི༌ གཙོ༌བོ༌ ཁོང༌རང༌ ལོགས༌ཏེ༌ ཕེབ༌ཅེས༌སི༌ ཞལ༌ཆད༌པོ༌, གོར༌ཏེ༌ ཨིན༌ནོག༌ སམ༌དུག༌, ཨིན༌ནའང༌ ངོས༌པོའ༌ ཁོང༌ གོར༌ཏེ༌ མ༌ནོག༌, ཅིའ༌ཟེར༌ན༌ ཁོང༌ངི༌ ཁྱོ༌ཞ༌གུན༌ནི༌ ཕིའ༌ ཟོད༌པ༌ ཛད༌ཏེ༌ ཨིན༌ནོག༌། ཁོང༌ངི༌ སུ༌ཞིག༌གའང༌ མེད༌ཁན༌ ཅོའ༌ མ༌ཛད༌ད༌, མི༌ཚང༌མའེ༌ གྱོད༌པ༌ ཅོ༌ཅེས༌སི༌ དོད༌པ༌ ཛད༌ད༌ནོག༌། 10 ཨིན༌ནའང༌ གཙོ༌བོ༌ ཡེ༌ཤུ༌ མ༌ཤི༌ཀ༌ ལོགས༌ཏེ༌ ཕེབས༌ཅེས༌སི༌ ཞག༌པོ༌ ནི༌, སང༌ཝའེ༌ ནང༌ང༌ རྐུན༌མ༌ ཙོགས༌ལ༌ ལེབ༌ཨིན༌། ཏེ༌ ཞག༌ག༌ ནམ༌ཁའེ༌ བར༌ནང༌བོ༌ མ༌ ཀུ༌ཅོ༌ ཀྲག༌པོ༌ ཉམ༌པོ༌ མེད༌ཁན༌ ཆེན༌, ཡང༌ ནམ༌ཁའེ༌ ནང༌ང༌ ཡོད༌ཁན༌ ཚང༌མ༌ ཚད༌ ཀྲག༌པོའེ༌ ཞུ༌ཏེ༌ ཆེན༌། ཡང༌ ས༌ཞི༌ཀ༌ ཡོད༌ཁན༌ ཚང༌མ༌ ཚིག༌ཏེ༌ མེད༌ཁན༌ ཆེན༌།

11-12 ཏ༌ ཀལ༌ཏེས༌ འི༌ ཚང༌མ༌ མེད༌ཁན༌ ཆའད༌ན༌, ཁྱོ༌ཞ༌གུན༌ནི༌ མི༌ཚེ༌བོ༌ ཀ༌ཟུག༌ག༌ ཕུད༌གོས༌། དཀོན༌མཆོག༌གི༌ ཞག༌པོའ༌ སྲུང༌ཏེ༌ གྱོགས༌པ༌ ལེབ༌ཅུག༌ཅེས༌ལ༌ རྩོན༌གྲུས༌ ཅོ༌ཨིན༌, ཁྱོ༌ཞ༌གུན༌ནི༌ དཀོན༌མཆོག༌གི༌ ལམ༌མི༌ཀ༌ གྲུལ༌ཁན༌ དང༌ ཏམ༌པ༌ མི༌ཚེ༌ཞིག༌ ཕུད༌གོ༌ཤེས༌ ཨིན༌ནོག༌། ཏེ༌ ཞག༌ག༌ ནམ༌ཁའེ༌ བར༌ནང༌ མེའ༌ ཚིག༌ཏེ༌, ཡང༌ ཏེ༌ནང༌ང༌ ཡོད༌ཁན༌ ཚང༌མ༌ ཞུ༌ཏེ༌ མེད༌ཁན༌ ཆེན༌། 13 ཨིན༌ནའང༌ ང༌དང༌གུན༌ དཀོན༌མཆོག༌གི༌ ཞལ༌ཆད༌ ནང༌ཞིན༌ལ༌ ནམ༌ཁའ༌ སོ༌མ༌ཞིག༌ དང༌ ས༌ཞི༌ སོ༌མ༌ཞིག༌གི༌ ཕིའ༌, སྲུངས༌ཏེ༌ དུག༌ཨིན༌, ཀ༌བོ༌ ཀྲང༌པོའེ༌ ལམ༌མི༌ཀ༌ གྲུལ༌ཁན༌གུན༌ ནི༌, ཁང༌པ༌ ཨིན༌ནོག༌།

14 ཏེ༌བོའེ༌ཕིའ༌ ངའེ༌ ཅེས༌པའེ༌ སྤུན༌གུན༌, ཁྱོ༌ཞ༌གུན༌ འི༌ ཚང༌མ༌ ཇུང༌ཅེས༌སི༌ ཕིའ༌ སྲུངས༌ཏེ༌ ཡོད༌ ཟ༌ནེ༌, ཁྱོ༌ཞ༌རང༌ དཀོན༌མཆོག༌གི༌ སྐུན༌དུན༌ལ༌ རྩང༌མ༌, སྐྱོན༌མེད༌ཁན༌ དང༌ ཞི༌དེ༌ ཉམ༌པོ༌ མི༌ཚེ༌ ཕུད༌ཁན༌ཞིག༌ སྟན༌ ཐུབ༌ཅེས༌སི༌ ཕིའ༌ མ༌ རྩོན༌གྲུས༌ ཅོ༌ཤིག༌།

15 ཡང༌ དཀོན༌མཆོག༌གི༌ ཟོད༌སེམས༌ ཉམ༌པོ༌ ང༌དང༌གུན༌ལ༌ ཐར༌པ༌ ཐོབ༌ཅེས༌སི༌ སྐབས༌ སལ༌ལ༌ ཛད༌ཁན༌བོ༌ ཧ༌གོ༌ གོ༌ཤེས༌པོ༌, མ༌ ཁག༌ཅན༌ཞིག༌ ཨིན༌ནོག༌། ང༌དང༌ངི༌ ཅེས༌པའེ༌ སྤུན༌ པ༌འུ༌ལུའིང༌, དཀོན༌མཆོག༌གི༌ སལ༌ལ༌ ཛད༌ཁན༌ནི༌ ཤེས༌རབས༌ ནང༌ཞིན༌ལ༌, ཁྱོ༌ཞ༌གུན༌ལ༌ བྲིའ༌ ཛད༌ཏེ༌ ཨིན༌ནོག༌། 16 ཁོང༌ངི༌ རང༌ངི༌ ཆག༌བྲིས༌ ཚང༌མའེ༌ ནང༌ང༌, འིན༌ན༌ ཙོགས༌སི༌ གོར༌གྱན༌གུན༌ནི༌ སྐོར༌ལ༌ བྲིའ༌ ཛད༌ཏེ༌ དུག༌། ཁོང༌ངི༌ ཆག༌བྲིས༌ ཁ༌ཅིག༌གི༌ ནང༌ང༌ ཧ༌གོ༌ཅེས༌ལ༌ མ༌ ཀགས༌པོ༌ ཆའ༌ཁན༌ནི༌ ལབ༌ཞ༌ རིག༌གའང༌ ཡོད༌ཏེ༌ ཨིན༌ནོག༌། ཡང༌ སམ༌བ༌ མེད༌ཁན༌ དང༌ སྟན༌ཞི༌ མེད༌ཁན༌ནི༌ མི༌ ཁ༌ཅིག༌གི༌, པ༌འུ༌ལུའི༌ ཆག༌བྲིས༌གུན༌ནི༌ ཏོན༌ཏག༌པོ༌ མིང༌ནའང༌ གྱུར༌ཏེ༌ ཨིན༌ནོག༌, ཀ༌ཟུག༌ ཁོང༌གུན༌ནི༌ ཞན༌ ཏམ༌པའེ༌ སུང༌རབས༌གུན༌ལ༌ ཅོའད༌, ཀ༌བོའེ༌ ཁོ༌རང༌གུན༌ནི༌ ཕིའ༌ ནོད༌སྐྱལ༌ ཁྱོང༌དུག༌།

པི༌ཏྲར༌རི༌ སྟིང༌ཇུག༌གི༌ ལབ༌ཞ༌།

3:17-18

17 ཏུས༌ ལེབ༌བི༌ སང༌ སྔུན༌ལ༌ ངའེ༌ ཁྱོ༌ཞ༌གུན༌ལ༌ སྤང༌པུད༌དད༌། ཁྲིམས༌མེད༌དི༌ མི༌གུན༌ནི༌ གོབ༌སྐོར༌རི༌ ནང༌ང༌ ཡོངས༌ཏེ༌ ཁྱོ༌ཞ༌རང༌ ཏད༌པའེ༌ ནང༌ང༌ སྟན༌པོ༌ མེད༌ཁན༌ མི༌གྱུར༌ཅེས༌ལ༌ ཤང༌ ཅོས༌ཏེ༌ དུག༌ཤིག༌། 18 མ༌ཚད༌པའེ༌ ང༌དང༌ངི༌ གཙོ༌བོ༌ དང༌ སྐྱབ༌གོན༌ ཡེ༌ཤུ༌ མ༌ཤི༌ཀའེ༌ ཐུག༌རྗེ༌ དང༌ ཁོང༌ ཤེ༌ཤེས༌སི༌ ནང༌ང༌ ཡར༌གྱས༌ ཅོ༌ཨིན༌ སོང༌ཤིག༌།

ཡང༌ ཁོང༌ང༌ དག༌ས༌ དང༌ ཏུས༌གྱུན༌ སྤལ༌ ཐོབ༌ཤིག༌། ཨ༌མེན༌།

* 1:17-18 1:17,18 མད༌ཐཱའེ༌ སྤེ༌ཆའེ༌ 17:5; མར༌ཀུས༌སི༌ སྤེ༌ཆའེ༌ 9:7; ལུ༌ཀའེ༌ སྤེ༌ཆའེ༌ 9:35

✡ 2:22 2:22 ཏམ༌སྤེ༌ 26:11

ཡོ༌ཧཱ༌ནན༌ 1

1

2

3

4

5

ཡོ༌ཧཱ༌ནན༌ནི༌ ཆག༌བྲིས༌ ཏང༌པོ༌།

ཡོ༌ཧཱ༌ནན༌ནི༌ ཆག༌བྲིས༌ ཏང༌པོའེ༌ སྐོར༌།

འི༌ ཆག༌བྲིས༌ བྲིའ༌ ཛད༌ཁན༌ནི༌ ང༌དང༌གུན༌ལ༌ ཁོང༌ངི༌ མིང༌བོ༌ ཤད༌ད༌ ཛད༌ཏེ༌ མི༌དུག༌། ཨིན༌ནའང༌ འི༌ ཆག༌བྲིས༌ བྲིས༌ ཚུལ༌བོ༌ ཡོ༌ཧཱ༌ནན༌ནི༌ བྲིའ༌ ཛད༌ཁན༌ནི༌ གའ༌མོའེ༌ ནས༌ཚུལ༌ དང༌ ཟོབས༌ཤེས༌, ཡང༌ སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ནི༌ སྤང༌པོ༌ ཏང༌ཅེས༌ གུན༌ནེ༌, འི༌ ཆག༌བྲིས༌པོ༌ གཙོ༌བོ༌ ཡེ༌ཤུའི༌ སྐུ༌ཚབས༌ ཡོ༌ཧཱ༌ནན༌ནི༌ བྲིའ༌ ཛད༌ཁན༌བོ༌ ང༌དང༌གུན༌ལ༌ ཧ༌གོའ༌ནོག༌།

ཆོས༌སི༌ ནང༌ང༌ ཁས༌པ༌གུན༌ནེ༌ འི༌ ཆག༌བྲིས༌པོ༌, ཡོ༌ཧཱ༌ནན༌ནི༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 52-62 ཉེ༌ཁོར༌ལ༌ བྲིའ༌ ཛད༌ཁན༌བོ༌ ང༌དང༌གུན༌ལ༌ གྱུས༌ ཆའ༌ནོག༌།

ཡོ༌ཧཱ༌ནན༌ནི༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌བོ༌, སིལ༌ཁན༌གུན༌ལ༌ ཏེ༌ཏུས༌སི༌ ཟུས༌མའེ༌ ལོབ༌བོན༌གུན༌ནེ༌ སྐྱོབ༌ཅེས༌པོ༌ ཨིན༌པིན༌། ཁོང༌གུན༌ནི༌ ཡེ༌ཤུ༌ ནི༌ མི༌ ཚུལ༌ལ༌ འི༌ ཇིག༌རྟེན༌ནི༌ ནང༌ང༌ མ༌ཡོང༌ང༌ ཨིན༌ཁན༌ ཡང༌ ང༌དང༌གུན༌ནི༌ སྡིག༌པའེ༌ ནང༌ང༌ མི༌ཚེ༌ ཕུད༌ནའང༌ གྲིག༌ཅེས༌པོ༌ ལབ༌བད༌པིན༌། ཡོ༌ཧཱ༌ནན༌ནི༌ དོད༌པ༌བོ༌, ཏད༌པ༌ཅན༌གུན༌ལ༌ ཁོང༌གུན༌ནི༌ ཐར༌པ༌ མེད༌ཁན༌ ཅོ༌ཁན༌ནི༌ ཟུས༌མའེ༌ ལབ༌ཞ༌གུན༌ནེ༌ སྐྱོབ༌བ༌ ཛད༌ཅེས༌པོ༌ ཨིན༌པིན༌།

ཏེ༌བོའེ༌ཕིའ༌ ཡོ༌ཧཱ༌ནན༌ནི༌ མ༌ སལ༌པོ༌ ཅོས༌ཏེ༌ ཡེ༌ཤུ༌ ནི༌, དཀོན༌མཆོག༌གི༌ སྲས༌ ཨིན༌ཁན༌ ཡང༌ མི༌ ཚུལ༌ལ༌ འི༌ ཇིག༌རྟེན༌ནི༌ ནང༌ང༌ སྐྱོད༌ད༌ ཛད༌ཁན༌བོའེ༌ སྤང༌པོ༌ སལ༌ལད༌པིན༌། ཁོང༌ངི༌ ཁོང༌ དང༌ ཞན༌ སྐུ༌ཚབས༌གུན༌ནི༌ ཡེ༌ཤུ༌ ཐོང༌ཁན༌, ལག༌པ༌ རྩེ༌ཁན༌, ཡང༌ ཁོང༌ངི༌ མོལ༌ཁན༌གུན༌ ཚོར༌ཁན༌, ང༌དང༌གུན༌ལ༌ ཨིད༌ཏུ༌ སྐུལ༌ལ༌ ཛདས༌། ཁོང༌ངི༌ ཞན༌མ༌ ཟུན༌མའེ༌ ལབ༌ཞ༌གུན༌ལ༌, གྱབ༌གལ༌ ཅོས༌ཏེ༌ ང༌དང༌གུན༌ལ༌ སྡིག༌པའེ༌ ནང༌ང༌ མི༌ཚེ༌ ཕུད༌ཨིན༌ དུགས༌ཏེ༌ ཐར༌པ༌ ཐོབ༌ཨིན༌, སམ༌ མི༌གོ༌ཤེས༌པོ༌ སལ༌པོ༌ ཅོས༌ཏེ༌ མོལ༌ལ༌ ཛདས༌། ཏེ༌ནེ༌ ཁོང༌ངི༌ ཏད༌པ༌ཅན༌གུན༌ལ༌ ཀ༌ཟུག༌གི༌ དེན༌བ༌ དང༌ ཟུས༌མའེ༌ ལབ༌ཞ༌གུན༌ལ༌ སྟག༌ཅད༌ ཅོ༌ཨིན༌, ཏེ༌བོ༌ ལབ༌བ༌ ཛདས༌།

1

མི༌ཚེའེ༌ བཀའ༌།

1:1-4

1 ང༌ཞའེ༌ ཁྱོ༌ཞ༌གུན༌ལ༌, གོ༌ཟུག༌ནེ༌ ཕར༌ལ༌ ཡོད༌ཁན༌ནི༌ མི༌ཚེའེ༌ བཀའེ༌ སྐོར༌ལ༌ ཤད༌ཅེས༌ཨིན༌, ཁོང༌ངི༌ མོལ༌ཁན༌གུན༌ ང༌ཞ༌གུན༌ནི༌ ཚོར༌ ཡང༌ ཇལ༌། འོ༌ན༌ རང༌ངི༌ མིག༌ནེ༌ ཞིབ༌སལ༌ ཅོས༌ཏེ༌ ཇལ༌, མ༌ཚད༌ ཁོང༌ང༌ ང༌ཞ༌རང༌ངི༌ ལག༌པ༌ རྩེས༌པིན༌། 2 དཀོན༌མཆོག༌གི༌ ཏེ༌ མི༌ཚེ༌བོ༌ སྔོན༌ཅུག༌ག༌ ཛདས༌, ཡང༌ ང༌ཞ༌གུན༌ནི༌ ཁོང༌ ཇལ༌། ང༌ཞ༌གུན༌ ཏེ༌ མི༌ཚེའེ༌ སྤང༌པོ༌ ཨིན༌ནོག༌, ཡང༌ ཁྱོ༌ཞ༌གུན༌ལ༌ ཏེན༌ན༌ ཐའ༌མེད༌པའེ༌ མི༌ཚེ༌ སྐོར༌ལ༌ ཤད༌དད༌, ཀ༌བོ༌ དཀོན༌མཆོག༌ ཡབ༌ ཉམ༌པོ༌ ཡོད༌པིན༌, ཡང༌ ང༌ཞ༌གུན༌ནི༌ཀ༌ སྔོན༌ཅུག༌ག༌ ཛདས༌། 3 ཁྱོ༌ཞ༌གུན༌ནའང༌ ང༌ཞ༌གུན༌ ཉམ༌པོ༌ དྲེ༌ཤེས༌སི༌ ཕིའ༌ ང༌ཞའེ༌ ཁོང༌ངི༌ སྐོར༌ལ༌ ཚོར༌ཁན༌ དང༌ ཐོང༌ཁན༌ གུན༌ ཁྱོ༌ཞའ༌ ཤད༌དད༌, ཡང༌ ང༌ཞ༌གུན༌ དཀོན༌མཆོག༌ ཡབ༌ དང༌ ཁོང༌ངི༌ སྲས༌ ཡེ༌ཤུ༌ མ༌ཤི༌ཀ༌ ཉམ༌པོ༌ དྲེས༌ཏེ༌ ཨིན༌། 4 ང༌ཞའེ༌ ཐད༌པོ༌གུན༌ དྲན༌དྲ༌ ཁྱོ༌ཞ༌གུན༌ ཉམ༌པོ༌ བགོ༌ཅེས༌སི༌ ཕིའ༌ འི༌ ཨི༌གེ༌བོ༌ ང༌ཞའེ༌ བྲིའད༌།

འོད༌དི༌ ནང༌ང༌ དུག༌ཅེས༌།

1:5-10

5 འི༌ ལོན༌བོ༌ ང༌ཞ༌གུན༌ལ༌ ཡེ༌ཤུའི༌ ཀ༌ནེ༌ ཚོར༌, ཡང༌ ཏ༌ དག༌ས༌ ཁྱོ༌ཞ༌གུན༌ལ༌ ཤད༌ཅེས༌ཨིན༌། དཀོན༌མཆོག༌ ནི༌ འོད༌ ཨིན༌ནོག༌, ཡང༌ ཁོང༌ངི༌ ནང༌ང༌ མུན༌གྲིག༌ མ༌ནེ༌ མེད༌ཀྱག༌། 6 ཀལ༌ཏེས༌ ང༌དང༌གུན༌ནི༌ དཀོན༌མཆོག༌ ཉམ༌པོ༌ བྲེལ༌ བོར༌རད༌ ཟེར༌ཨིན༌ ཏ༌རུང༌ངའང༌ ངན༌སེམས༌ཅན༌ནི༌ མུན༌གྲིག༌གི༌ ནང༌ང༌ གྲུལ༌ལད༌ན༌, ཏེ༌ནེ༌ ང༌དང༌གུན༌ནི༌ ཟུན༌ ཏངས༌ཏེ༌ ཀྲང༌པོའེ༌ ལམ༌མི༌ཀ༌ མི༌ཚེ༌ མ༌ཕུད༌ད༌ ཨིན༌ནོག༌། 7 ཨིན༌ནའང༌ ཀལ༌ཏེས༌ ང༌དང༌གུན༌ འོད༌དི༌ ནང༌ང༌ གྲུལ༌ལད༌ན༌, ཀ༌ཟུག༌ དཀོན༌མཆོག༌ འོད༌དི༌ ནང༌ང༌ ཞུགས༌ཏེ༌ ཨིན༌, ཏེ༌ནེ༌ ང༌དང༌གུན༌ ཅིག༌ དང༌ ཅིག༌ ཉམ༌པོ༌ བྲེལ༌ཏེ༌ ཨིན༌ནོག༌, ཡང༌ ཁོང༌ངི༌ སྲས༌ ཡེ༌ཤུ༌ མ༌ཤི༌ཀའེ༌ སྐུ༌ཁྲག༌གི༌, ང༌དང༌གུན༌ སྡིག༌པ༌ ཚང༌མ༌ནེ༌ རྩང༌མ༌ ཛད༌ཨིན༌།

8 ཏ༌ ཀལ༌ཏེས༌ ང༌དང༌གུན༌ནི༌ སྡིག༌པ༌ མ༌ནེ༌ མ༌ཅོས༌པིན༌ ཟེར༌ན༌, ང༌དང༌ངི༌ རང༌དང༌རང༌ང༌ གོབ༌སྐོར༌ཏེ༌ ཨིན༌ནོག༌, ཡང༌ དེན༌བ༌ ང༌དང༌གུན༌ནི༌ ནང༌ང༌ མེད༌པ༌ ཨིན༌ནོག༌། 9 ཨིན༌ནའང༌ ཀལ༌ཏེས༌ ང༌དང༌གུན༌ནི༌ དཀོན༌མཆོག༌ག༌ ངའེ༌ སྡིག༌པ༌ ཅོས༌པིན༌ ཟེར༌ན༌, ཨིད༌ཤེས༌ཅན༌ དང༌ ཀྲང༌པོ༌ ཐག༌ཅད༌ ཛད༌ཁན༌, དཀོན༌མཆོག༌གི༌ ང༌དང༌གུན༌ནི༌ སྡིག༌པ༌གུན༌ལ༌ ཤགས༌པ༌ སལ༌ཏེ༌, ང༌དང༌གུན༌ ང༌དང༌ངི༌ ལས༌ ངན༌པ༌གུན༌ནེ༌ རྩང༌མ༌ ཛད༌ཨིན༌། 10 ཀལ༌ཏེས༌ ང༌དང༌གུན༌ནི༌ ངའེ༌ སྡིག༌པ༌ མ༌ནེ༌ མ༌ཅོས༌པིན༌ ཟེར༌ན༌, ང༌དང༌ངི༌ དཀོན༌མཆོག༌ ཟུན༌ཇན༌ ཐེ༌ཅེས༌ མ༌ཚད༌, ང༌དང༌གུན༌ནི༌ སྙིང༌ངི༌ ནང༌ང༌ དཀོན༌མཆོག༌གི༌ བཀའེ༌ ཕིའ༌ ནས༌ས༌ མེད༌པ༌ ཨིན༌ནོག༌།

2

གཙོ༌བོ༌ ཡེ༌ཤུའི༌ ང༌དང༌ང༌ རོགས༌ ཛད༌ད༌ནོག༌།

2:1-6

1 ངའེ༌ ཅེས༌པའེ༌ ཏད༌པའེ༌ ནང༌ང༌ ཕྲུ༌གུ༌གུན༌, ཁྱོ༌ཞ༌གུན༌ནི༌ སྡིག༌པ༌ མི༌ཅོ༌ཅེས༌སི༌ ཕིའ༌ ངའེ༌ འི༌ སྤེ༌ར༌གུན༌ བྲིའད༌། ཨིན༌ནའང༌ ཀལ༌ཏེས༌ སུ༌ཞིག༌གི༌ སྡིག༌པ༌ ཅོ༌ན༌, དཀོན༌མཆོག༌ ཡབ༌བི༌ སྐུན༌དུན༌ལ༌ ང༌དང༌གུན༌ནི༌ ཕིའ༌ ཞུ༌ཝ༌ ཞུས༌ཏེ༌ ཆད༌པའེ༌ ཀ༌ནེ༌ སྐྱོབ༌བ༌ ཛད༌ཁན༌ཞིག༌ ཡོད༌ཏེ༌ ཨིན༌ནོག༌, ཁོང༌ ནི༌ ཡེ༌ཤུ༌ མ༌ཤི༌ཀ༌ ཀྲང༌པོ༌བོ༌ ཞུགས༌ཏེ༌ ཨིན༌། 2 ཁོང༌ ནི༌, ཏེན༌ན༌བོ༌ ཞུགས༌ཏེ༌ ཨིན༌, ཀ༌བོའེ༌ ང༌དང༌གུན༌ནི༌ སྡིག༌པ༌གུན༌ སེལ༌ལ༌ ཛད༌ཅེས༌སི༌ ཕིའ༌ ཁོང༌རང༌ངི༌ སྲོག༌པོ༌ སལ༌ལ༌ ཛདས༌, ཡང༌ ང༌དང༌ ཅིག༌པོའེ༌ ཕིའ༌ མན༌པ༌, ཇིག༌རྟེན༌པ༌ ཚང༌མའེ༌ སྡིག༌པ༌གུན༌ནི༌ ཕིའང༌།

3 ཏ༌ ཀལ༌ཏེས༌ ང༌དང༌གུན༌ནི༌ དཀོན༌མཆོག༌གི༌ བཀའ༌རྒྱ༌གུན༌ ཁའ༌ཉན༌ན༌, ཏེ༌ནེ༌ ང༌དང༌གུན༌ལ༌ ཁོང༌ ཤེས༌ཁན༌བོ༌ ཏན༌ཏན༌ གྱུས༌ ཨིན༌ནོག༌། 4 སུ༌ཞིག༌གི༌ “ང༌ དཀོན༌མཆོག༌ ཤེས༌སད༌” ཟེར༌ཏེ༌, ཁོང༌ངི༌ བཀའ༌གུན༌ལ༌ ཁའ༌ཉན༌ན༌ མེད༌ན༌, ཁོ༌ ཟུན༌ཇན༌ ཨིན༌ནོག༌, ཡང༌ ཏེ༌ མི༌བོའེ༌ ནང༌ང༌ དཀོན༌མཆོག༌གི༌ ཀྲང༌པོའེ༌ བཀའ༌ མེད༌པ༌ ཨིན༌ནོག༌། 5 ཨིན༌ནའང༌ སུ༌ཞིག༌གི༌ ཁོང༌ངི༌ བཀའ༌གུན༌ནི༌ཀ༌ ལག༌ལེན༌ ཅོའད༌ན༌, ཏན༌ཏན༌ ཁོང༌གུན༌ནི༌ ནང༌ང༌ དཀོན༌མཆོག༌གི༌ ཅམས༌པ༌ གང༌པོ༌ ཡོད༌ཁན༌བོ༌ ཐོང༌ང༌ནོག༌, ཏེ༌བོའེ༌ ང༌དང༌གུན༌ དཀོན༌མཆོག༌ ཉམ༌པོ༌ བྲེལ༌ཏེ༌ ཡོད༌ཁན༌བོ༌ ང༌དང༌གུན༌ལ༌ ཧ༌གོའ༌ནོག༌། 6 སུ༌ཞིག༌གི༌ “ང༌, དཀོན༌མཆོག༌ ཉམ༌པོ༌ བྲེལ༌ཏེ༌ ཨིན༌” ཟེར༌རད༌ན༌, ཏེ༌ནེ༌ ཡེ༌ཤུའི༌ མི༌ཚེ༌ ཕུད༌ད༌ ཛད༌ཁན༌ ཙོགས༌སི༌ མི༌ཚེ༌ཞིག༌, ཁོང༌གུན༌ནིའང༌ ཕུད༌གོ༌ཤེས༌ ཨིན༌ནོག༌།

བཀའ༌རྒྱ༌ སོ༌མ༌།

2:7-14

7 ཅེས༌པའེ༌ ཛ༌འོ༌གུན༌, ངའེ༌ ཁྱོ༌ཞ༌གུན༌ལ༌ བྲི༌ཁན༌ནི༌ བཀའ༌རྒྱ༌བོ༌ སོ༌མ༌ མན༌པ༌ སྙིང༌པ༌ཞིག༌ ཨིན༌, ཀ༌བོ༌ ཁྱོ༌ཞ༌གུན༌ལ༌ གོ༌མ༌ནེ༌ ཕར༌ལ༌ ཐོབ༌ཏེ༌ ཨིན༌ནོག༌། ཅིག༌ དང༌ ཅིག༌ག༌ ཅམས༌པ༌ ཅོ༌ཅེས༌སི༌ ཏེ༌ བཀའ༌རྒྱ༌ སྙིང༌པ༌བོ༌, ཁྱོ༌ཞ༌གུན༌ནི༌ སྔུན༌ལ༌ ཚོར༌ཏེ༌ ཨིན༌ནོག༌། 8 ཨིན༌ནའང༌ ཏེ༌ བཀའ༌རྒྱ༌བོ༌ སོ༌མ༌ཞིག༌གའང༌ ཨིན༌ནོག༌། ཡེ༌ཤུའི༌ ཁོང༌རང༌ངི༌ མི༌ཚེའེ༌བོ༌ ཏེན༌ན༌ བཀའ༌རྒྱ༌ དྲན༌དྲ༌ ཕུད༌ད༌ ཛདས༌, ཡང༌ ཁྱོ༌ཞ༌གུན༌ནིའང༌ ཕུད༌དུག༌, ཅིའ༌ཟེར༌ན༌ ཁྱོ༌ཞའེ༌ ནང༌ང༌ མུན༌གྲིག༌པོ༌ མེད༌ཁན༌ ཆེན༌ སོང༌ཏེ༌ དཀོན༌མཆོག༌གི༌ དེན༌བའེ༌ འོད༌དི༌ ལྡངས༌པོ༌ ཁྱེབ༌ཨིན༌ ཆ༌རུག༌།

9 ཡང༌ སུ༌ཞིག༌གི༌ “ང༌ འོད༌དི༌ ནང༌ང༌ ཨིན༌” ཟེར༌ཨིན༌, ཨིན༌ནའང༌ རང༌ངི༌ སྤུན༌ ཡ༌ སྤུན༌མོ༌ ཉམ༌པོ༌ ནཕ༌རད༌ ཅོ༌ན༌, ཏེ༌གུན༌ ཏ༌རུང༌ངའང༌ མུན༌གྲིག༌གི༌ ནང༌ང༌ དུགས༌ཏེ༌ ཨིན༌ནོག༌། 10 ཡང༌ སུ༌ཞིག༌གི༌ རང༌ངི༌ སྤུན༌ ཡ༌ སྤུན༌མོ༌ ཉམ༌པོ༌ ཅམས༌པ༌ བོར༌རད༌ན༌, ཁོ༌ འོད༌དི༌ ནང༌ང༌ ནས༌ཏེ༌ ཨིན༌ནོག༌, ཁོའེ༌ ནང༌ང༌, ཁོ༌ སྡིག༌པའེ༌ ནང༌ང༌ གྱེལ༌ཅུག༌ཁན༌ ཅའང༌ མེད༌ཏེ༌ ཨིན༌ནོག༌། 11 ཨིན༌ནའང༌ སུ༌ཞིག༌གི༌ རང༌ངི༌ སྤུན༌ཞིག༌ག༌ ནཕ༌རད༌ ཅོའད༌ན༌, ཁོ༌ མུན༌གྲིག༌གི༌ ནང༌ང༌ ལུས༌ཏེ༌ ཏེ༌ནང༌ང༌ གྲུལ༌ཨིན༌ ཨིན༌ནོག༌། ཁོ༌ ཀ༌རུ༌ ཆའད༌ ཁོའ༌ གྱུས༌ མེད༌ཀྱག༌, ཅིའ༌ཟེར༌ན༌ མུན༌གྲིག༌གི༌ ཁོ༌ ཞ༌ར༌ གྱུར༌ཅུག༌ཏེ༌ ཨིན༌ནོག༌།

12 ངའེ༌ ཅེས༌པའེ༌ ཏད༌པའེ༌ ནང༌ང༌ ཕྲུ༌གུ༌གུན༌, ངའེ༌ ཁྱོ༌ཞའ༌ བྲིའད༌, ཅིའ༌ཟེར༌ན༌ གཙོ༌བོ༌ ཡེ༌ཤུ༌ གྱུད༌ཏེ༌ ཁྱོ༌ཞའེ༌ སྡིག༌པ༌གུན༌ལ༌ ཤགས༌པ༌ སལ༌ལ༌ ཛད༌ཏེ༌ ཨིན༌། 13 ཏད༌པའེ༌ ནང༌ང༌ ལྡན༌ཁན༌གུན༌, ཁྱོ༌ཞའ༌ ངའེ༌ བྲིའད༌, ཅིའ༌ཟེར༌ན༌ གོ༌ཟུག༌ནེ༌ ཕར༌ལ༌ ཞུགས༌ཏེ༌ ཡོད༌ཁན༌ནི༌ མ༌ཤི༌ཀ༌ ཁྱོ༌ཞའེ༌ ཤེས༌ཏེ༌ ཨིན༌། ཏད༌པའེ༌ ནང༌ང༌ ཁྱོག༌ཏོང༌གུན༌, ངའེ༌ ཁྱོ༌ཞའ༌ བྲིའད༌, ཅིའ༌ཟེར༌ན༌ ངན༌པ༌ ཤེ༌ཏན༌ནི༌ཀ༌ ཁྱོ༌ཞའ༌ གྱལ༌ཁའ༌ ཐོབ༌ཏེ༌ ཨིན༌།

14 ཏད༌པའེ༌ ནང༌ང༌ ཕྲུ༌གུ༌གུན༌, ཁྱོ༌ཞའ༌ བྲིའད༌, ཅིའ༌ཟེར༌ན༌ ཁྱོ༌ཞའེ༌, དཀོན༌མཆོག༌ ཡབ༌ ཤེས༌ཏེ༌ ཨིན༌། ཏད༌པའེ༌ ནང༌ང༌ ལྡན༌ཁན༌གུན༌, ངའེ༌ ཁྱོ༌ཞའ༌ བྲིའད༌, ཅིའ༌ཟེར༌ན༌ ཁྱོ༌ཞའེ༌ གོ༌ཟུག༌ནེ༌ ཕར༌ལ༌ ཞུགས༌ཏེ༌ ཡོད༌ཁན༌ནི༌ མ༌ཤི༌ཀ༌ ཤེས༌ཏེ༌ ཨིན༌། ཏད༌པའེ༌ ནང༌ང༌ ཁྱོག༌ཏོང༌གུན༌, ངའེ༌ ཁྱོ༌ཞའ༌ བྲིའད༌, ཅིའ༌ཟེར༌ན༌ ཁྱོ༌ཞའེ༌ མ༌ཤི༌ཀའེ༌ ནང༌ང༌ ཏད༌པ༌བོ༌ སྟན༌པོ༌, ཡང༌ དཀོན༌མཆོག༌གི༌ བཀའ༌ ཁྱོ༌ཞའེ༌ སྙིང༌གུན༌ནི༌ ནང༌ང༌ ནས༌ཏེ༌ ཁྱོ༌ཞའ༌ ངན༌པ༌ ཤེ༌ཏན༌ནི༌ཀ༌ གྱལ༌ཁའ༌ ཐོབ༌ཏེ༌ ཨིན༌།

ཇིག༌རྟེན༌ནི༌ ཕིའ༌ དོད༌པ༌ མ༌ཅོ༌ཤིག༌།

2:15-17

15 ཇིག༌རྟེན༌ དང༌ ཇིག༌རྟེན༌ནི༌ ནང༌ང༌ ཡོད༌ཁན༌གུན༌ནི༌ཀ༌ སེམས༌ མ༌ཆགས༌ཤིག༌། ཀལ༌ཏེས༌ མི༌ཞིག༌ ཇིག༌རྟེན༌ དང༌, ཏེ༌ནང༌ང༌ ཡོད༌ཁན༌གུན༌ལ༌ ཆགས༌ན༌, ཁོའེ༌ ནང༌ང༌ ཡབ༌ དཀོན༌མཆོག༌གི༌ ཕིའ༌ ཅམས༌པ༌ མེད༌པ༌ ཨིན༌ནོག༌། 16 ཅིའ༌ཟེར༌ན༌ ཇིག༌རྟེན༌ནི༌ ལས༌ ཚང༌མའེ༌ ནང༌ང༌, སྡིག༌པའེ༌ དོད༌པ༌, མིག༌ནེ༌ ཐོང༌ཁན༌ ཚང༌མའེ༌ དོད༌པ༌ དང༌ རང༌ང༌ ཡོད༌ཁན༌ དང༌ ཅོ༌ཁན༌གུན༌ནི༌ཀ༌ ཕོ༌སོ༌ ཡོང༌ང༌ནོག༌། ཏེ༌གུན༌ ཡབ༌ དཀོན༌མཆོག༌གི༌ ཆོགས༌ནེ༌ མན༌པ༌, ཇིག༌རྟེན༌ནི༌ ཆོགས༌ནེ༌ ཨིན༌ནོག༌། 17 ཇིག༌རྟེན༌ དང༌ ཇིག༌རྟེན༌ནི༌ མི༌གུན༌ནི༌ དོད༌པ༌གུན༌ མེད༌ཁན༌ ཆེན༌, ཨིན༌ནའང༌ དཀོན༌མཆོག༌གི༌ ཐུགས༌ཐད༌ ནང༌ཞིན༌ གྲུལ༌ཁན༌གུན༌ ཏུས༌གྱུན༌ སོན༌ཏེའ༌ ལུས༌ཨིན༌།

མ༌ཤི༌ཀའེ༌ གྲ༌འོ༌ ཡོང༌ཅེས༌སི༌ སྐོར༌།

2:18-27

18 ཅེས༌པའེ༌ ཏད༌པའེ༌ ནང༌ང༌ ཕྲུ༌གུ༌གུན༌, ཏ༌ ཐའ༌མའེ༌ ཞག༌པོ༌ ཉེ༌མོ༌ ལེབས༌ཏེ༌ ཨིན༌ནོག༌། མ༌ཤི༌ཀའེ༌ གྲ༌འོ༌ ཡོང༌ཅེས༌པོ༌ ཁྱོ༌ཞ༌གུན༌ནི༌ ཚོར༌ཏེ༌ ཨིན༌ནོག༌, ཡང༌ དག༌སའང༌ མ༌ཤི༌ཀའེ༌ གྲ༌འོ༌ མང༌པོ༌ཞིག༌ ཡོངས༌ཏེ༌ ཡོད༌ཅེས༌པའེ༌ ང༌དང༌ང༌ ཐའ༌མའེ༌ ཏུས༌ ཉེ༌མོའ༌ ལེབས༌ཏེ༌ ཨིན༌ཁན༌བོ༌ ཧ༌གོའ༌ནོག༌། 19 ཏེ༌གུན༌ ང༌དང༌གུན༌ནི༌ ཕྲོ༌ནེ༌ བིངས༌ཏེ༌ སོང༌, ཨིན༌ནའང༌ དེན༌བ༌ ཁོང༌གུན༌ ང༌དང༌ངི༌ སྤུན༌ མན༌པིན༌, ཀལ༌ཏེས༌ ཨིན༌པིན༌ན༌, ང༌དང༌གུན༌ ཉམ༌པོ༌ དུགས༌ཏེ༌ ཡོད༌གྲོ༌། ཏ༌ ཁོང༌གུན༌ ང༌དང༌གུན༌ནི༌ ཕྲོ༌ནེ༌ བིངས༌ཏེ༌ སོང༌ པ༌སང༌, ཁོང༌གུན༌ ང༌དང༌གུན༌ནི༌ སྤུན༌ མན༌ཁན༌བོ༌ ཏན༌ཏན༌ སོང༌ཏེ༌ ཨིན༌ནོག༌།

20 ཨིན༌ནའང༌ ཁྱོ༌ཞ༌གུན༌ལ༌ དཀོན༌མཆོག༌གི༌ ཏམ༌པའེ༌ ཐུག༌ཉིད༌ སལ༌ལ༌ ཛད༌པ༌, ཁྱོ༌ཞའ༌ ཚང༌མའ༌ དེན༌བ༌བོ༌ ཧ༌གོའ༌ནོག༌། 21 ངའེ༌ ཁྱོ༌ཞ༌གུན༌ལ༌ དེན༌བ༌ གྱུས༌ མེད༌ཀྱག༌ སམ༌ཏེ༌ མན༌པ༌, ཁྱོ༌ཞ༌གུན༌ལ༌ ཏན༌ཏན༌ ཤེས༌ཏེ༌ ཡང༌ ཟུན༌བོ༌ དེན༌བའེ༌ ཆོགས༌ནེ༌ མི༌ཡོང༌ཅེས༌པོ༌ གྱུས༌ཡོད༌ པ༌སང༌ བྲིས༌ཏེ༌ ཨིན༌། 22 ཏེ༌ནེ༌ ཟུན༌ཇན༌ སུ༌ ཨིན༌ནོག༌? “ཡེ༌ཤུ༌ ནི༌ མ༌ཤི༌ཀ༌ * མ༌ནོག༌” ཟེར༌ཁན༌བོ༌ མ༌ཤི༌ཀའེ༌ གྲ༌འོ༌ ཨིན༌ནོག༌, ཁོའེ༌, ཡབ༌ དང༌ སྲས༌ ཉིས༌ཀོའ༌ ཁོ༌རང༌ངི༌ གཙོ༌བོ༌ མ༌རྩིའ༌ ཨིན༌ནོག༌། 23 སུ༌ཞིག༌གི༌ ཡེ༌ཤུ༌, དཀོན༌མཆོག༌གི༌ སྲས༌ ཨིན༌ཁན༌བོ༌ ཐེའ༌མེད༌ན༌, ཏེ༌ མི༌བོའེ༌ ཡབ༌ ཉམ༌པོའང༌ བྲེལ༌ མེད༌ཏེ༌ ཨིན༌ནོག༌ ཡང༌ སུ༌ཞིག༌གི༌ ཡེ༌ཤུ༌ དཀོན༌མཆོག༌གི༌ སྲས༌ ཨིན༌ཁན༌བོའེ༌ སྤང༌པོ༌ ཏང༌ན༌, ཁོའེ༌ བྲེལ༌ ཡབ༌ ཉམ༌པོའང༌ ཡོད༌ཏེ༌ ཨིན༌ནོག༌།

24 གོ༌མ༌ནེ༌ ཕར༌ལ༌ ཚོར༌ཁན༌ནི༌ ཏེ༌ ལོན༌ ཟང༌པོ༌བོ༌ ཁྱོ༌ཞ༌གུན༌ནི༌ སྙིང༌ངི༌ ནང༌ང༌ ལུས༌གོས༌། ཀལ༌ཏེས༌ ཏེ༌བོ༌ ཁྱོ༌ཞ༌གུན༌ནི༌ ནང༌ང༌ ལུས༌ན༌, ཁྱོ༌ཞ༌གུན༌ནི༌ བྲེལ༌བོ༌ ཡབ༌ དང༌ སྲས༌ ཉམ༌པོའང༌ ལུས༌ཨིན༌། 25 ཏེ༌བོའེ༌ བྲས༌བུ༌ ནི༌, ང༌དང༌གུན༌ལ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ ཁོང༌ངི༌ ཞལ༌ཆད༌ ཛད༌ཁན༌བོ༌ ཨིན༌ནོག༌།

26 ངའེ༌ ཏེ༌ སྤེ༌ར༌གུན༌, ཁྱོ༌ཞ༌གུན༌ གོབ༌སྐོར༌རི༌ ནང༌ང༌ ཁྱོང༌ཅེས༌སི༌ རྩོན༌གྲུས༌ ཅོ༌ཁན༌གུན༌ནི༌ སྐོར༌ལ༌ སྤང༌པུད༌ཅེས༌ལ༌ བྲིས༌ཏེ༌ ཨིན༌། 27 ཨིན༌ནའང༌ དཀོན༌མཆོག༌གི༌ ཀ༌ནེ༌ ཐོབ༌ཁན༌ནི༌ ཏམ༌པའེ༌ ཐུག༌ཉིད༌བོ༌ ཁྱོ༌ཞའེ༌ ནང༌ང༌ ལུས༌ པ༌སང༌, ཁྱོ༌ཞ༌གུན༌ལ༌ སུ༌ཞིག༌གིའང༌ ལབ༌གོས༌ མེད༌ཀྱག༌། ཐུག༌ཉིད༌ ཁོང༌རང༌ངི༌ ཁྱོ༌ཞ༌གུན༌ལ༌ ཅི༌ཚང༌མ༌ ལབ༌བ༌ ཛད༌ད༌ནོག༌། ཏེ༌ ལབ༌ཞ༌གུན༌ དེན༌བ༌ ཨིན༌ནོག༌, ཟུན༌ མ༌ནོག༌། ཏེ༌ནེ༌ ཀ༌ཟུག༌ ཁོང༌ངི༌ ལབ༌བ༌ ཛདས༌, ཁྱོ༌ཞ༌གུན༌ མ༌ཤི༌ཀ༌ ཉམ༌པོ༌ བྲེལ༌ཏེ༌ དུག༌ཤིག༌།

དཀོན༌མཆོག༌གི༌ ཕྲུ༌གུ༌གུན༌ནི༌ ཚུལ༌ལ༌ དུག༌ཅེས༌སི༌ སྐོར༌།

2:28-29

28 ཏེན༌ན༌བོའེ༌ཕིའ༌ ཅེས༌པའེ༌ ཏད༌པའེ༌ ནང༌ང༌ ཕྲུ༌གུ༌གུན༌, མ༌ཤི༌ཀ༌ ལོགས༌ཏེ༌ སྐྱོད༌ ཟ༌ནེ༌, ཁྲེལ༌བ༌ མ༌ཆའ༌ ཡང༌ ང༌དང༌གུན༌ ཇིགས༌ མ༌ཇིགས༌ས༌, ཁོང༌ངི༌ དུན༌ལ༌ ལང༌ཅེས༌སི༌ ཕིའ༌ ཁོང༌ངི༌ ནང༌ང༌ བྲེལ༌བོ༌ ཆད༌མེད༌ལ༌ བོར༌ཤིག༌།

29 མ༌ཤི༌ཀ༌ ཀྲང༌པོ༌ ཨིན༌ཁན༌བོ༌ ཁྱོ༌ཞ༌གུན༌ལ༌ གྱུས༌ཡོད༌ པ༌སང༌ ལས༌ ཀྲང༌པོ༌ ཅོ༌ཁན༌གུན༌ ཁོང༌ནེ༌ སྐྱེས༌ཏེ༌ ཨིན༌ཁན༌བོའང༌ གྱུས༌ཨིན༌ནོག༌།

3

དཀོན༌མཆོག༌ ང༌དང༌ངི༌ ནམ༌ཁའེ༌ ཡབ༌།

3:1-10

1 ལྟོས༌ཤིག༌གའང༌, ཡབ༌ དཀོན༌མཆོག༌གི༌ ང༌དང༌གུན༌ལ༌ ཙམ༌ཤིག༌གི༌ ཅམས༌པ༌ ཛད༌ཏེ༌ ཨིན༌ནོག༌, ཁོང༌ངི༌ ང༌དང༌གུན༌ལ༌ ཁོང༌རང༌ངི༌ ཕྲུ༌གུ༌གུན༌ མོལ༌དུག༌, ཡང༌ ང༌དང༌ ཏེ༌བོ༌ ཨིན༌ནའང༌ ཨིན༌ནོག༌། ཨིན༌ནའང༌ ཇིག༌རྟེན༌ནི༌ ཏད༌པ༌ མེད༌ཁན༌གུན༌ནི༌ ང༌དང༌གུན༌ དཀོན༌མཆོག༌གི༌ ཕྲུ༌གུ༌གུན༌ ཨིན༌ཁན༌བོ༌ ངོ༌ཤེས༌ས༌ མ༌ནོག༌, ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌ ངོ༌ མ༌ཤེས༌། 2 ཅེས༌པའེ༌ ཛ༌འོ༌གུན༌, དག༌ས༌ ང༌དང༌ དཀོན༌མཆོག༌གི༌ ཕྲུ༌གུ༌གུན༌ ཨིན༌ནོག༌། ང༌དང༌གུན༌ ཀ༌ཟུག༌ རིག༌ གྱུར༌ཨིན༌, དག༌ས༌ ཚོག༌པ༌ ང༌དང༌གུན༌ལ༌ སྔོན༌ཅུག༌ག༌ མ༌ཛད༌ད༌ ཨིན༌ནོག༌། ཨིན༌ནའང༌ མ༌ཤི༌ཀ༌ ལོགས༌ཏེ༌ སྐྱོད༌ ཟ༌ནེ༌, ང༌དང༌གུན༌ ཁོང༌ ཙོགས༌ གྱུར༌ཅེས༌པོ༌ ང༌དང༌ང༌ གྱུས༌ཨིན༌ནོག༌, ཅིའ༌ཟེར༌ན༌ ང༌དང༌གུན༌ནི༌ ཁོང༌ ཁོང༌རང༌ངི༌ དེན༌བའེ༌ ཟིར༌རྗིད༌དི༌ ཡིབས༌སི༌ ནང༌ང༌ ཇལ༌ཨིན༌། 3 ཡང༌ ཏེ༌བོ༌ ཐོང༌ཅེས༌སི༌ དོད༌པ༌ བོར༌ཁན༌གུན༌ནི༌, ཁོ༌རང༌ རྩང༌མ༌ བོར༌ར༌ནོག༌, ཀ༌ཟུག༌ མ༌ཤི༌ཀ༌ རྩང༌མ༌ ཨིན༌།

4 ཡང༌ སྡིག༌པ༌ ཅོ༌ཁན༌གུན༌ནི༌ དཀོན༌མཆོག༌གི༌ བཀའ༌ཁྲིམས༌པོ༌ ཅགས༌ཏེ༌ ཨིན༌ནོག༌, ངོས༌པོའ༌ བཀའ༌ཁྲིམས༌ ཅག༌ཅེས༌པོ༌ ཁོ༌རང༌ སྡིག༌པ༌ ཨིན༌ནོག༌། 5 ཡང༌ ཁྱོ༌ཞ༌གུན༌ལ༌ གྱུས༌ཨིན༌ནོག༌, ང༌དང༌ངི༌ སྡིག༌པ༌གུན༌ མེད༌ཁན༌ ཅོ༌ཅེས༌སི༌ ཕིའ༌ མ༌ཤི༌ཀ༌ སྐྱོད༌ད༌ ཛདས༌། ཁོང༌ངི༌ ནང༌ང༌ སྡིག༌པ༌ མེད༌པིན༌། 6 ཡེ༌ཤུའི༌ ནང༌ང༌ ནས༌ཁན༌གུན༌ནི༌ སྡིག༌པ༌ ཅོ༌ཨིན༌ མི༌དུག༌, ཡང༌ སྡིག༌པ༌ ཅོ༌ཨིན༌ དུག༌ཁན༌གུན༌ལ༌ མ༌ཤི༌ཀ༌ མ༌ཇལ༌ལ༌, ཡ༌ ངོའང༌ མ༌ཤེས༌ས༌ ཨིན༌ནོག༌།

7 ཅེས༌པའེ༌ ཏད༌པའེ༌ ནང༌ང༌ ཕྲུ༌གུ༌གུན༌, སུ༌ཞིག༌གའང༌ ཁྱོ༌ཞ༌གུན༌ལ༌ གོབ༌སྐོར༌ ཏང༌ མ༌ཅུག༌ཤིག༌། འོས༌པའེ༌ ལས༌ ཅོ༌ཁན༌ནི༌ མི༌བོ༌ ཀྲང༌པོ༌ ཨིན༌ནོག༌, ཀ༌ཟུག༌གི༌ མ༌ཤི༌ཀ༌ ཨིན༌། 8 སྡིག༌པ༌ ཅོ༌ཨིན༌ དུག༌ཁན༌གུན༌ ཤེ༌ཏན༌ནི༌ ཨིན༌ནོག༌, ཅིའ༌ཟེར༌ན༌, ཤེ༌ཏན༌ནི༌ ཇིག༌རྟེན༌ ཆགས༌པ༌ནེ༌ ཕར༌ལ༌ སྡིག༌པ༌ ཅོ༌ཨིན༌ ཡོངས༌ཏེ༌ ཨིན༌། དཀོན༌མཆོག༌གི༌ སྲས༌, ཤེ༌ཏན༌ནི༌ ལས༌གུན༌ མེད༌ཁན༌ ཛད༌ཅེས༌སི༌ ཕིའ༌ སྐྱོད༌ད༌ ཛདས༌། 9 དཀོན༌མཆོག༌ནེ༌ སྐྱེས༌ཁན༌གུན༌ནི༌ སྡིག༌པ༌ ཅོ༌ཨིན༌ དུག༌ག༌ མ༌ནོག༌, ཅིའ༌ཟེར༌ན༌ དཀོན༌མཆོག༌གི༌ ཐུག༌ཉིད༌ ཁོང༌གུན༌ནི༌ ནང༌ང༌ ནས༌ས༌ནོག༌། ཁོང༌གུན༌ལ༌ སྡིག༌པ༌ ཅོ༌ཨིན༌ དུག༌ཉན༌ན༌ མ༌ནོག༌, ཅིའ༌ཟེར༌ན༌ ཁོང༌གུན༌ དཀོན༌མཆོག༌ནེ༌ སྐྱེས༌ཏེ༌ ཨིན༌ནོག༌། 10 ཏེ༌བོའེ༌ཕིའ༌ ང༌དང༌གུན༌ལ༌ སུ༌ དཀོན༌མཆོག༌གི༌ ཕྲུ༌གུ༌གུན༌ ཡང༌ སུ༌ ཤེ༌ཏན༌ནི༌ ཕྲུ༌གུ༌གུན༌ ཨིན༌ཁན༌བོ༌ ཤེས༌ས༌ནོག༌། ལས༌ ཟང༌པོ༌ ཡ༌ རང༌ངི༌ སྤུན༌ལ༌ ཅམས༌པ༌ མ༌ཅོ༌ཁན༌གུན༌ དཀོན༌མཆོག༌གི༌ ཕྲུ༌གུ༌ མ༌ནོག༌།

ཅིག༌ དང༌ ཅིག༌ག༌ ཅམས༌པ༌ ཅོ༌ཤིག༌།

3:11-24

11 ཁྱོ༌ཞ༌གུན༌ནི༌ གོ༌མ༌ནེ༌ ཕར༌ལ༌ ཚོར༌ཁན༌ནི༌ ལོན༌བོ༌ འི༌བོ༌ ཨིན༌, “ང༌དང༌གུན༌ནི༌ ཅིག༌ དང༌ ཅིག༌ག༌ ཅམས༌པ༌ ཅོ༌གོ༌ཤེས༌ ཨིན༌ནོག༌།” 12 ཨ༌དམ༌མི༌ བུ༌ཚ༌, ཤེ༌ཏན༌ནི༌ ཨིན༌ཁན༌ ཀ༌ཡིན༌ ཙོགས༌ མ༌གྱུར༌ཤིག༌། ཁོའེ༌ རང༌ངི༌ ནོ༌བོ༌ སདས༌། ཅི༌ཕིའ༌ སདས༌? ཅིའ༌ཟེར༌ན༌ ཀ༌ཡིན༌ནི༌ ལས༌གུན༌ ངན༌པ༌ ཡང༌ ཁོའེ༌ ནོའེ༌ ལས༌གུན༌ ཀྲང༌པོ༌ ཡོད༌པིན༌། 13 སྤུན༌གུན༌ ཀལ༌ཏེས༌ ཇིག༌རྟེན༌པའེ༌ ཁྱོ༌ཞ༌གུན༌ལ༌ ནཕ༌རད༌ ཅོའད༌ན༌, ཏེ༌བོའ༌ ཡམ༌ཚན༌ མ༌ཚོར༌ཤིག༌།

14 ང༌དང༌གུན༌ ཤི༌ཅེས༌ནེ༌ ཐར༌ཏེ༌ སོན༌པོའེ༌ ནང༌ང༌ དུགས༌ཏེ༌ ཨིན༌ཁན༌བོ༌ ང༌དང༌གུན༌ལ༌ ཤེས༌ས༌ནོག༌, ཅིའ༌ཟེར༌ན༌ ང༌དང༌གུན༌ནི༌ ཅིག༌ དང༌ ཅིག༌ག༌ ཅམས༌པ༌ ཅོའ༌ནོག༌། ཡང༌ ཅམས༌པ༌ མ༌ཅོ༌ཁན༌གུན༌ ཏ༌རུང༌ངའང༌ ཤི༌ཏེ༌ ཨིན༌ནོག༌། 15 རང༌ངི༌ སྤུན༌ ཡ༌ སྤུན༌མོ༌ ཞིག༌ག༌ ནཕ༌རད༌ ཅོ༌ཁན༌གུན༌ དཀོན༌མཆོག༌གི༌ སྐུན༌དུན༌ལ༌ མི༌སད༌ ཙོགས༌ ཨིན༌ནོག༌། ཡང༌ མི༌སད༌ཅིག༌གི༌ ནང༌ང༌ ཐའ༌མེད༌པའེ༌ མི༌ཚེ༌ མེད༌ཁན༌བོ༌ ང༌དང༌གུན༌ལ༌ གྱུས༌ཨིན༌ནོག༌།

16 ཅམས༌པ༌བོ༌ ང༌དང༌གུན༌ནི༌ འི༌ཀ༌ནེ༌ ཧ༌གོའ༌ནོག༌, གཙོ༌བོ༌ ཡེ༌ཤུའི༌ ང༌དང༌གུན༌ནི༌ ཕིའ༌, ཁོང༌རང༌ངི༌ སྲོག༌ སལ༌ལ༌ ཛདས༌། ང༌དང༌གུན༌ནིའང༌ རང༌ངི༌ སྤུན༌གུན༌ནི༌ ཕིའ༌ སྲོག༌པོ༌ ཏང༌གོས༌། 17 ཀལ༌ཏེས༌ ནོར༌ ཡོད༌ཁན༌གུན༌ནི༌, རང༌ངི༌ སྤུན༌ ཡ༌ སྤུན༌མོ༌ ཞིག༌ག༌ མི༌ཚེ༌ ཕུད༌ཅེས༌སི༌ སྒོས༌དོམ༌ ཡོད༌ཁན༌བོ༌ ཤེས༌ཏེའང༌, ཁོའ༌ རོགས༌ ཅོའ༌ མེད༌ན༌, ཁོའེ༌ ནང༌ང༌ དཀོན༌མཆོག༌གི༌ ཅམས༌པ༌ ཀ༌ཟུག༌གི༌ ནས༌ཨིན༌?

18 ཅེས༌པའེ༌ ཏད༌པའེ༌ ནང༌ང༌ ཕྲུ༌གུ༌གུན༌, ང༌དང༌གུན༌ནི༌ ཁའ༌ ཅིག༌པོ༌ནེ༌ ཅེས༌པ༌ ཅོའད༌ མ༌ཟེར༌ར༌, དེན༌བའ༌ རང༌ངི༌ ལས༌གུན༌ ལག༌ལེན༌ ཅོས༌ཏེ༌ སྟན༌ན༌, མི༌གྱལ༌ལ༌? 19 ཏེ༌བོའེ༌ ང༌དང༌གུན༌ དེན༌བའེ༌ ནང༌ནེ༌ སྐྱེས༌ཁན༌ནི༌ ཕྲུ༌གུ༌ ཨིན༌ཁན༌བོ༌ གྱུས༌ ཆའ༌ནོག༌། ཏེ༌ནེ༌ དཀོན༌མཆོག༌གི༌ སྐུན༌དུན༌ལ༌ ང༌དང༌གུན༌ནི༌ སེམས༌སི༌ ནང༌ང༌ ཞི༌དེ༌ ཡོང༌ཨིན༌། 20 ཀལ༌ཏེས༌ ང༌དང༌ངི༌ སྙིང༌ངི༌, ང༌དང༌ རང༌ང༌ སྐྱོན༌ ཀལ༌ལད༌ན༌, ཇིགས༌ མ༌ཇིག༌ཤིག༌, ཅིའ༌ཟེར༌ན༌, དཀོན༌མཆོག༌ ང༌དང༌ངི༌ སྙིང༌ངི༌ སང༌ ཝང༌ཅན༌ ཞུགས༌ཏེ༌ ཨིན༌ནོག༌། ཁོང༌ངི༌ ཅི༌ཚང༌མ༌ ཁྱེན༌ན༌ ཛད༌ད༌ནོག༌།

21 ཅེས༌པའེ༌ ཛ༌འོ༌གུན༌, ཀལ༌ཏེས༌ ང༌དང༌རང༌ངི༌ སྙིང༌ངི༌, ང༌དང༌གུན༌ལ༌ སྐྱོན༌ ཀལ༌ལ༌མེད༌ན༌, ང༌དང༌གུན༌ནི༌ དཀོན༌མཆོག༌ག༌ མོས༌ལམ༌ ལོ༌ཁྱེལ༌ ཉམ༌པོ༌ ཞུ༌ཉན༌ན༌ནོག༌། 22 ཡང༌ ཅི༌ཞིག༌ ཁོང༌ང༌ ཞུ༌ན༌, ཏེ༌བོ༌ ང༌དང༌གུན༌ལ༌ དཀོན༌མཆོག༌གི༌ ཆོགས༌ནེ༌ ཐོབ༌དུག༌, ཅིའ༌ཟེར༌ན༌ ང༌དང༌གུན༌ནི༌ ཁོང༌ངི༌ བཀའ༌གུན༌ལ༌, ཁའ༌ཉན༌ཏེ༌ ཁོང༌ ཐུགས༌ཐད༌ཅེས༌སི༌ ལས༌གུན༌ ཅོའ༌ནོག༌།

23 ཁོང༌ངི༌ བཀའ༌བོ༌ འི༌བོ༌ ཨིན༌, ང༌དང༌གུན༌ནི༌ ཁོང༌ངི༌ སྲས༌ ཡེ༌ཤུ༌ མ༌ཤི༌ཀའེ༌ ཚན༌ནི༌ཀ༌ ཏད༌པ༌ ཁྱོང༌གོས༌, ཡང༌ ཁོང༌ངི༌ བཀའ༌ ནང༌ཞིན༌ ཅིག༌ དང༌ ཅིག༌ག༌ ཅམས༌པ༌ ཅོ༌གོས༌། 24 ཁོང༌ངི༌ བཀའ༌གུན༌ལ༌ ཁའ༌ཉན༌ཁན༌གུན༌ དཀོན༌མཆོག༌གི༌ ནང༌ང༌ ནས༌ཏེ༌ ཡང༌ དཀོན༌མཆོག༌ ཁོང༌གུན༌ནི༌ ནང༌ང༌ ནས༌ས༌ ཛད༌ད༌ནོག༌། དཀོན༌མཆོག༌གི༌ ང༌དང༌གུན༌ལ༌ ཏམ༌པའེ༌ ཐུག༌ཉིད༌ སལ༌ལ༌ ཛད༌ པ༌སང༌, དཀོན༌མཆོག༌ ང༌དང༌གུན༌ནི༌ ནང༌ང༌ ནས༌ས༌ ཛད༌ཏེ༌ ཨིན༌ཁན༌བོ༌ ང༌དང༌གུན༌ལ༌ གྱུས༌ཨིན༌ནོག༌།

4

ཐུག༌ཉིད༌ ཀྲང༌པོ༌ དང༌ ཟུས༌མ༌།

4:1-6

1 ཅེས༌པའེ༌ ཛ༌འོ༌གུན༌, སུ༌ཚང༌མའེ༌ སྤེ༌ར༌གུན༌ལ༌ དེན༌ མ༌ཤེས༌ཤིག༌, ཨིན༌ནའང༌ རྩར༌ཅོད༌ ཏངས༌ཏེ༌ ཏེ༌ མི༌གུན༌ནི༌ ནང༌ང༌ ཡོད༌ཁན༌ནི༌ སེམས༌ཉིད༌གུན༌ དཀོན༌མཆོག༌གི༌ ཆོགས༌ནེ༌ ཨིན༌ནོག༌ག༌ ཡ༌ མ༌ནོག༌ ལྟ༌གོས༌, ཅིའ༌ཟེར༌ན༌ ཟུས༌མའེ༌ ལུང༌སྟོན༌པ༌ མང༌པོ༌, འི༌ ཇིག༌རྟེན༌ནི༌ ནང༌ང༌ བིང༌ ཚར༌ཏེ༌ ཨིན༌ནོག༌། 2 ཁྱོ༌ཞ༌གུན༌ནི༌ དཀོན༌མཆོག༌གི༌ ཏམ༌པའེ༌ ཐུག༌ཉིད༌གུན༌ འི༌ཟུག༌གི༌ ཕེ༌ཤེ༌ཤེས༌ ཨིན༌ནོག༌། ཡེ༌ཤུ༌ མ༌ཤི༌ཀ༌ འི༌ ཇིག༌རྟེན༌ནི༌ ནང༌ང༌ མིའི༌ ཚུལ༌ལ༌ ལྟམས༌ཏེ༌ ཨིན༌ཁན༌བོའ༌ སྤང༌པོ༌ ཏང༌ཁན༌ནི༌ སེམས༌ཉིད༌པོ༌ དཀོན༌མཆོག༌གི༌ ཆོགས༌ནེ༌ ཨིན༌ནོག༌། 3 ཨིན༌ནའང༌ ཡེ༌ཤུའི༌ སྐོར༌ལ༌ ཏེ༌ཙོགས༌ སྤང༌པོ༌ མ༌ཏང༌ཁན༌ནི༌ སེམས༌ཉིད༌པོ༌ དཀོན༌མཆོག༌གི༌ ཆོགས༌ནེ༌ མན༌པ༌, མ༌ཤི༌ཀའེ༌ གྲ༌འོའེ༌ སེམས༌ཉིད༌ ཨིན༌ནོག༌, ཀ༌བོ༌ ཡོང༌ཅེས༌ཅན༌ ཨིན༌ནོག༌, མ༌ཚད༌ དག༌སའང༌ འི༌ ཇིག༌རྟེན༌ནི༌ ནང༌ང༌ ཡོད༌ཁན༌བོའེ༌ སྐོར༌ལ༌ ཁྱོ༌ཞ༌གུན༌ནི༌ ཚོར༌ཏེ༌ ཨིན༌ནོག༌།

4 ཅེས༌པའེ༌ ཏད༌པའེ༌ ནང༌ང༌ ཕྲུ༌གུ༌གུན༌, ཁྱོ༌ཞ༌གུན༌ དཀོན༌མཆོག༌ནེ༌ ཨིན༌ནོག༌, ཡང༌ ཏེ༌ཙོགས༌སི༌ མི༌གུན༌ནི༌ཀ༌ གྱལ༌ཁའ༌ ཐོབས༌ཏེ༌ ཨིན༌ནོག༌, ཅིའ༌ཟེར༌ན༌ ཁྱོ༌ཞའེ༌ ནང༌ང༌ ཡོད༌ཁན༌ནི༌ ཐུག༌ཉིད༌བོ༌, ཇིག༌རྟེན༌པ༌གུན༌ནི༌ ནང༌ང༌ ཡོད༌ཁན༌བོའེ༌ སང༌ ཇིགས༌ས༌ཞིག༌ ཡོད༌ཏེ༌ ཨིན༌ནོག༌། 5 ཁོང༌གུན༌ ཇིག༌རྟེན༌ནེ༌ ཨིན༌ པ༌སང༌, ཇིག༌རྟེན༌ནི༌ ཐོག༌ནེ༌ ལབ༌ཞ༌ ཏང༌ང༌ནོག༌, ཡང༌ ཇིག༌རྟེན༌པ༌གུན༌ནི༌ ཁོང༌ངི༌ ཟེར༌ཁན༌གུན༌ ཉན༌ན༌ནོག༌། 6 ང༌དང༌གུན༌ དཀོན༌མཆོག༌ནེ༌ ཨིན༌ནོག༌། དཀོན༌མཆོག༌ ཤེས༌ཁན༌གུན༌ནི༌ ང༌དང༌ངི༌ ཟེར༌ཁན༌བོའ༌ ཉན༌ན༌ནོག༌, ཨིན༌ནའང༌ དཀོན༌མཆོག༌ནེ༌ མན༌ཁན༌གུན༌ནི༌ ང༌དང༌ངི༌ ཟེར༌ཁན༌བོའ༌ ཉན༌ན༌ མ༌ནོག༌། ཏེ༌གུན༌ གྱུད༌ཏེ༌ ང༌དང༌གུན༌ནི༌ ཀྲང༌པོ༌ ཐུག༌ཉིད༌ དང༌ ཟུས༌མ༌ སེམས༌ཉིད༌ ཤེས༌ས༌ནོག༌།

དཀོན༌མཆོག༌ ནི༌ ཅམས༌པ༌ ཨིན༌ནོག༌།

4:7-21

7 ཅེས༌པའེ༌ སྤུན༌གུན༌, ང༌དང༌གུན༌ནི༌ ཅིག༌ དང༌ ཅིག༌ག༌ ཅམས༌པ༌ ཅོ༌ཤིག༌, ཅིའ༌ཟེར༌ན༌ ཅམས༌པ༌བོ༌ ནི༌ དཀོན༌མཆོག༌གི༌ ཆོགས༌ནེ༌ ཨིན༌ནོག༌། ཅམས༌པ༌ ཅོ༌ཁན༌ ཚང༌མ༌ དཀོན༌མཆོག༌ནེ༌ སྐྱེས༌ཏེ༌ དཀོན༌མཆོག༌ ངོ༌ཤེས༌ས༌ནོག༌། 8 ཨིན༌ནའང༌ ཅམས༌པ༌ མ༌ཅོ༌ཁན༌བོའེ༌, དཀོན༌མཆོག༌ ངོ༌ མ༌ཤེས༌ས༌ ཨིན༌ནོག༌, ཅིའ༌ཟེར༌ན༌ དཀོན༌མཆོག༌ ཅམས༌པ༌ ཨིན༌ནོག༌།

9 དཀོན༌མཆོག༌གི༌ ང༌དང༌གུན༌ལ༌ འི༌ཟམ༌ ཅམས༌པ༌ ཛདས༌, ཁོང༌ངི༌ སྲས༌ གྱུད༌ཏེ༌ ང༌དང༌གུན༌ལ༌ ཐའ༌མེད༌པའེ༌ མི༌ཚེ༌ ཐོབ༌ཅེས༌སི༌ ཕིའ༌ ཁོང༌རང༌ངི༌ སྲས༌ ཅིག༌ཅིག༌པོའང༌, འི༌ ཇིག༌རྟེན༌ནི༌ ནང༌ང༌ ཀལ༌ལ༌ ཛདས༌། 10 ཅམས༌པ༌བོ༌ ནི༌, ང༌དང༌ངི༌ དཀོན༌མཆོག༌ག༌ ཅམས༌པ༌ ཅོས༌ཁན༌བོ༌ མན༌པ༌, ཁོང༌ངི༌ ང༌དང༌གུན༌ལ༌ ཅམས༌པ༌ ཛད༌ཏེ༌, ང༌དང༌ངི༌ སྡིག༌པའེ༌ ཕིའ༌ ཁོང༌རང༌ངི༌ སྲས༌ ཆོད༌པའེ༌ ཚུལ༌ལ༌ ཀལ༌ལ༌ ཛད༌ཁན༌བོ༌ ཨིན༌ནོག༌།

11 ཅེས༌པའེ༌ ཛ༌འོ༌གུན༌, དཀོན༌མཆོག༌གི༌ ང༌དང༌གུན༌ལ༌ ཏེ༌ཟམ༌ ཅམས༌པ༌ ཛད༌ པ༌སང༌, ང༌དང༌གུན༌ནིའང༌ ཅིག༌ དང༌ ཅིག༌ག༌ ཅམས༌པ༌ ཅོ༌གོ༌ཤེས༌ ཨིན༌ནོག༌། 12 དཀོན༌མཆོག༌ ནི༌ སུ༌ཞིག༌གའང༌ མ༌ནེ༌ མ༌ཇལ༌ཀྱག༌། ཨིན༌ནའང༌ ཀལ༌ཏེས༌ ང༌དང༌གུན༌ནི༌ ཅིག༌ དང༌ ཅིག༌ག༌ ཅམས༌པ༌ ཅོ༌ན༌, ཏེ༌ནེ༌ དཀོན༌མཆོག༌ ང༌དང༌ངི༌ ནང༌ང༌ ཞུགས༌ས༌ནོག༌, ཡང༌ ང༌དང༌གུན༌ནི༌ མི༌ཚེའེ༌ ནང༌ང༌ དཀོན༌མཆོག༌གི༌ ཅམས༌པ༌བོ༌ དྲན༌དྲ༌ གྲུབ༌ཏེ༌ ཨིན༌ནོག༌།

13 ཁོང༌ ང༌དང༌ངི༌ ནང༌ང༌ ཡང༌ ང༌དང༌གུན༌ ཁོང༌ངི༌ ནང༌ང༌ ཞུགས༌ཏེ༌ ཡོད༌ཁན༌བོ༌ ང༌དང༌གུན༌ལ༌ ཧ༌གོའ༌ནོག༌, ཅིའ༌ཞུ༌ན༌ ཁོང༌ངི༌ ཁོང༌རང༌ངི༌ ཐུག༌ཉིད༌, ང༌དང༌གུན༌ལ༌ སལ༌ལ༌ ཛདས༌། 14 ཡབ༌བི༌ རང༌ངི༌ སྲས༌པོ༌, ཇིག༌རྟེན༌པ༌གུན༌ནི༌ སྐྱབ༌གོན༌ ཛད༌ཏེ༌ ཀལ༌ལ༌ ཛད༌ཁན༌བོ༌ ང༌ཞ༌གུན༌ནི༌ ཐོང༌ཏེ༌ སྤང༌པོའང༌ ཏང༌ངད༌། 15 ཡེ༌ཤུ༌ དཀོན༌མཆོག༌གི༌ སྲས༌ ཨིན༌ནོག༌ ཟེར༌ཏེ༌ སྤང༌པོ༌ ཏང༌ཁན༌ ཚང༌མའེ༌ ནང༌ང༌ དཀོན༌མཆོག༌ ཞུགས༌ས༌ནོག༌, ཡང༌ དཀོན༌མཆོག༌གི༌ ནང༌ང༌ ཁོང༌གུན༌ ནས༌ས༌ནོག༌། 16 ང༌དང༌གུན༌ལ༌ དཀོན༌མཆོག༌གི༌ ཅམས༌པ༌ ཛད༌ཁན༌, ང༌དང༌གུན༌ལ༌ གྱུས༌ཨིན༌ནོག༌ ཡང༌ ཏེ༌བོའེ༌ཀ༌ ཨིད༌ཤེས༌ ཅོའ༌ནོག༌།

དཀོན༌མཆོག༌ ནི༌ ཅམས༌པ༌ ཨིན༌ནོག༌, ཡང༌ ཅམས༌པའེ༌ ནང༌ང༌ ནས༌ཁན༌གུན༌ དཀོན༌མཆོག༌གི༌ ནང༌ང༌ ནས༌ས༌ནོག༌, ཡང༌ དཀོན༌མཆོག༌ ཁོང༌གུན༌ནི༌ ནང༌ང༌ ཞུགས༌ས༌ ཛད༌ད༌ནོག༌། 17 དཀོན༌མཆོག༌གི༌ ནང༌ང༌ ནས༌ཏེ༌ ཡོད༌ ཟ༌ནེ༌, ཅམས༌པ༌ ང༌ཏི༌ ནང༌ང༌ ལྡན༌ཨིན༌ སོང༌ཏེ༌ ཐར༌ཁྱེལ༌པ༌ གྱུར༌ཨིན༌། ཏེ༌བོའེ༌ཕིའ༌ ང༌དང༌གུན༌ ཐའ༌མའེ༌ ཏུས༌སི༌ ཁྲིམས༌ཅད༌ལ༌ མ༌ཇིགས༌ས༌, སྤོས༌པ༌ ཉམ༌པོ༌ ཁོང༌ངི༌ དུན༌ལ༌ ལང༌ཐུབ༌ཨིན༌, ཅིའ༌ཟེར༌ན༌ འི༌ ཇིག༌རྟེན༌ནི༌ ནང༌ང༌ ང༌ཏི༌ མི༌ཚེ༌ ཡེ༌ཤུའ༌ ཙོགས༌ལ༌ ཕུད༌ཨིན༌ ཨིན༌ནོག༌།

18 དཀོན༌མཆོག༌གི༌ ཅམས༌པའེ༌ ནང༌ང༌ ཇིགས༌གོས༌ མེད༌ཀྱག༌, ཨིན༌ནའང༌ པུན༌སུམ༌ཚོགས༌པའེ༌ ཅམས༌པ༌ ཡོད༌ན༌, ཏེན༌ན༌བོའེ༌ ང༌དང༌གུན༌ནི༌ ཇིགས༌ཤེས༌གུན༌ མེད༌ཁན༌ ཅོའ༌ནོག༌། ཀལ༌ཏེས༌ ང༌དང༌གུན༌ ཇིགས༌སད༌ན༌, ང༌དང༌གུན༌ ཆད༌པའ༌ ཇིགས༌ཏེ༌ ཨིན༌ནོག༌། ཇིགས༌ཁན༌གུན༌ནི༌ ཁོ༌རང༌གུན༌ནི༌ ནང༌ང༌ ཅམས༌པ༌ ཕུན༌སུམ༌ཚོགས༌པ༌ཞིག༌ ལྡན༌ མ༌ཅུག༌ག༌ ཨིན༌ནོག༌། 19 ང༌དང༌གུན༌ནི༌ ཅམས༌པ༌ ཅོའ༌ནོག༌ ཅིའ༌ཟེར༌ན༌ གོ༌མ༌ དཀོན༌མཆོག༌གི༌ ང༌དང༌ང༌ ཅམས༌པ༌ ཛདས༌།

20 ཏ༌ ཀལ༌ཏེས༌ སུ༌ཞིག༌གི༌ ཟེར༌ན༌, “ངའེ༌ དཀོན༌མཆོག༌ག༌ ཅམས༌པ༌ ཅོའད༌” ཨིན༌ནའང༌ རང༌ངི༌ སྤུན༌ ཡ༌ སྤུན༌མོ༌ ཞིག༌ག༌ ནཕ༌རད༌ ཅོའད༌ན༌, ཁོའེ༌ ཟུན༌ ཏངས༌ཏེ༌ ཨིན༌ནོག༌, ཅིའ༌ཟེར༌ན༌ མིག༌ནེ༌ ཐོང༌ཁན༌ནི༌ ཏེ༌ སྤུན༌ ཡ༌ སྤུན༌མོ༌བོའ༌ ཅམས༌པ༌ མ༌ཅོ༌ན༌, ཏེ༌ནེ༌ ཁོའེ༌ མ༌ནེ༌ མ༌ཇལ༌ཁན༌ནི༌ དཀོན༌མཆོག༌ག༌ ཅམས༌པ༌ ཀ༌ཟུག༌གི༌ ཅོ༌ཨིན༌? 21 ང༌དང༌ང༌ དཀོན༌མཆོག༌གི༌ ཆོགས༌ནེ༌ འིན༌ན༌ བཀའ༌བོ༌ ཐོབ༌ཏེ༌ ཨིན༌, “དཀོན༌མཆོག༌ག༌ ཅམས༌པ༌ ཅོ༌ཁན༌བོའེ༌, ཁོ༌རང༌ངི༌ སྤུན༌གུན༌ལའང༌ ཅམས༌པ༌ ཅོ༌གོས༌།”

5

སྲས༌སི༌ཀ༌ ཏད༌པ༌།

5:1-12

1 ཡེ༌ཤུ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མ༌ཤི༌ཀ༌ ཨིན༌ཁན༌བོའ༌ ཏད༌པ༌ ཅོ༌ཁན༌ ཚང༌མ༌, དཀོན༌མཆོག༌ནེ༌ སྐྱེས༌ཏེ༌ ཨིན༌ནོག༌, ཡང༌ ཡབ༌ དཀོན༌མཆོག༌ག༌ ཅམས༌པ༌ ཅོ༌ཁན༌ ཚང༌མའེ༌, དཀོན༌མཆོག༌གི༌ ཕྲུ༌གུ༌གུན༌ལའང༌ ཅམས༌པ༌ ཅོའ༌ནོག༌། 2 ཀལ༌ཏེས༌ ང༌དང༌གུན༌ནི༌ དཀོན༌མཆོག༌ག༌ ཅམས༌པ༌ ཅོས༌ཏེ༌, ཁོང༌ངི༌ བཀའ༌རྒྱ༌གུན༌ལ༌ ཁའ༌ཉན༌ནད༌ན༌, ཏེ༌ནེ༌ ང༌དང༌གུན༌ནི༌ དཀོན༌མཆོག༌གི༌ ཕྲུ༌གུ༌གུན༌ལའང༌ ཅམས༌པ༌ ཅོ༌ཁན༌བོ༌ གྱུས༌ཨིན༌ནོག༌། 3 དཀོན༌མཆོག༌གི༌ ཕིའ༌ ཅམས༌པ༌བོ༌ ནི༌, ང༌དང༌གུན༌ནི༌ ཁོང༌ངི༌ བཀའ༌གུན༌ལ༌ ཁའ༌ཉན༌ཅེས༌པོ༌ ཨིན༌ནོག༌, ཡང༌ ཁོང༌ངི༌ བཀའ༌གུན༌ བར༌དོ༌ཅན༌ མེད༌པ༌ ཨིན༌ནོག༌། 4 དཀོན༌མཆོག༌ནེ༌ སྐྱེས༌ཁན༌ ཚང༌མའ༌, ཇིག༌རྟེན༌ནི༌ ངན༌པ༌ ཚང༌མའེ༌ཀ༌ གྱལ༌ཁའ༌ ཐོབ༌ཏེ༌ ཨིན༌ནོག༌། ཡང༌ ང༌དང༌གུན༌ལ༌ མ༌ཤི༌ཀའེ༌ཀ༌ ཏད༌པ༌ ཡོད༌ཅེས༌པོའེ༌, འི༌ གྱལ༌ཁ༌བོ༌ ཐོབ༌ཏེ༌ ཨིན༌ནོག༌། 5 ཇིག༌རྟེན༌ནི༌ཀ༌ སུའ༌ གྱལ༌ཁའ༌ ཐོབ༌ཏེ༌ ཨིན༌ནོག༌? ཏེན༌ན༌གུན༌ལ༌ ཀ༌གུན༌ནི༌ ཡེ༌ཤུ༌ དཀོན༌མཆོག༌གི༌ སྲས༌ ཨིན༌ཁན༌བོ༌ ཏད༌པ༌ ཅོའད༌།

6 ཆུའི༌ཁྲུས༌ ལེན༌ན༌ ཛད༌ཁན༌ དང༌ རྐྱང༌ཤིང༌ངི༌ཀ༌ སྐུ༌ཁྲག༌ཕོའ༌ ཛད༌ཁན༌ གུན༌ གྱུད༌ཏེ༌, ཡེ༌ཤུ༌ མ༌ཤི༌ཀ༌ ནི༌, དཀོན༌མཆོག༌གི༌ སྲས༌ ཨིན༌ཁན༌བོ༌ སྔོན༌ན༌ ཛདས༌། ཆུ༌ ཅིག༌པོ༌ མན༌པ༌, ཆུ༌ དང༌ ཁྲག༌ ཉིས༌ཀོ༌ གྱུད༌ཏེ༌། ཡང༌ ཀྲང༌པོ༌ མོལ༌ཁན༌ནི༌ ཏམ༌པའེ༌ ཐུག༌ཉིད༌དི༌, ཏེན༌ན༌བོའེ༌ སྤང༌པོ༌ སལ༌ལ༌ནོག༌། 7 སྤང༌པོ༌ ཏང༌ཁན༌ སུམ༌ ཡོད༌ཏེ༌ ཨིན༌ནོག༌། 8 ཏེ༌གུན༌ ནི༌, ཏམ༌པའེ༌ ཐུག༌ཉིད༌, ཆུའི༌ཁྲུས༌ དང༌ ཁྲག༌ཕོའ༌ ཛད༌ཁན༌ གུན༌ ཨིན༌ནོག༌, ཡང༌ ཏེ༌ སུམ༌ཀོའེ༌ ཡེ༌ཤུ༌ དཀོན༌མཆོག༌གི༌ སྲས༌ ཨིན༌ཁན༌བོའ༌ ཁའ༌ཆམས༌། 9 ཏ༌ ང༌དང༌གུན༌ནི༌ མི༌ སྤང༌པོ༌བོའ༌ ཨིད༌ཤེས༌ ཅོའད༌ན༌, ཏེ༌ནེ༌ དཀོན༌མཆོག༌གི༌ སྤང༌པོ༌བོ༌ མང༌ང༌ ཀྲག༌པོ༌ ཨིན༌ནོག༌, ཅིའ༌ཟེར༌ན༌ འི༌བོ༌ དཀོན༌མཆོག༌གི༌ སྤང༌པོ༌ ཁོང༌རང༌ངི༌ སྲས༌སི༌ སྐོར༌ལ༌ སལ༌ཁན༌བོ༌ ཨིན༌ནོག༌། 10 དཀོན༌མཆོག༌གི༌ སྲས༌སི༌ཀ༌ ཏད༌པ༌ ཅོ༌ཁན༌གུན༌ནི༌ སྙིང༌ངི༌ ནང༌ང༌ ཏེ༌ སྤང༌པོ༌བོ༌ ཡོད༌ཏེ༌ ཏེ༌བོ༌ ཀྲང༌པོ༌ ཨིན༌ཁན༌བོའ༌ ཨིད༌ཤེས༌ ཅོའ༌ནོག༌། ཡང༌ འི༌ སྤང༌པོ༌བོའི༌ཀ༌ ཨིད༌ཤེས༌ མ༌ཅོ༌ཁན༌ ཚང༌མའེ༌, དཀོན༌མཆོག༌ ཟུན༌བ༌ ཐེའ༌ནོག༌, ཅིའ༌ཟེར༌ན༌ ཁོང༌གུན༌ནི༌ དཀོན༌མཆོག༌གི༌ རང༌ངི༌ སྲས༌སི༌ སྐོར༌ལ༌ སལ༌ཁན༌ནི༌ སྤང༌པོ༌བོའི༌ཀ༌ ཏད༌པ༌ མ༌ཅོའ༌ ཨིན༌ནོག༌།

11 ཡང༌ ཏེ༌ སྤང༌པོ༌བོ༌ ནི༌, དཀོན༌མཆོག༌གི༌ ང༌དང༌གུན༌ལ༌ ཐའ༌མེད༌པའེ༌ སྲོག༌ སལ༌ལ༌ ཛདས༌, ཡང༌ ཏེ༌ སྲོག༌པོ༌ ཁོང༌ངི༌ སྲས༌སི༌ ནང༌ང༌ ཡོད༌ཏེ༌ ཨིན༌ནོག༌། 12 སྲས༌ ཡོད༌ཁན༌གུན༌ནི༌ ལག༌ག༌ ཏེ༌ ཐའ༌མེད༌པའེ༌ མི༌ཚེ༌ ཡོད༌, ཡང༌ དཀོན༌མཆོག༌གི༌ སྲས༌ མེད༌ཁན༌གུན༌ནི༌ ནང༌ང༌ མི༌ཚེའང༌ མེད༌།

ཐའ༌མེད༌པའེ༌ མི༌ཚེའེ༌ སྐོར༌ལ༌ གྱུས༌ཆ༌ཅེས༌།

5:13-21

13 དཀོན༌མཆོག༌གི༌ སྲས༌སི༌ ནང༌ང༌ ཏད༌པ༌ ཅོ༌ཁན༌གུན༌ལ༌ ཐའ༌མེད༌པའེ༌ མི༌ཚེ༌ ཡོད༌ཁན༌བོ༌ གྱུས༌ ཆ༌ཅེས༌སི༌ ཕིའ༌ ངའེ༌ འི༌ ཨི༌གེ༌བོ༌ བྲིའད༌། 14 ཡང༌ དཀོན༌མཆོག༌གི༌ ཐུག༌གོངས༌ ནང༌ཞིན༌ལ༌ ཀལ༌ཏེས༌ ང༌དང༌གུན༌ནི༌ མོས༌ལམ༌ ཞུ༌ན༌, ཁོང༌ངི༌ སན༌ན༌ ཛད༌ཅེས༌པོ༌ ང༌དང༌ངི༌ སྙིང༌ངི༌ ནང༌ང༌ ལོ༌ཁྱེལ༌ ཏན༌ཏན༌ ཨིན༌ནོག༌། 15 ང༌དང༌ངི༌ ཞུ༌ཁན༌གུན༌ ཁོང༌ངི༌ སན༌ན༌ ཛད༌ཅེས༌པོ༌ ང༌དང༌གུན༌ལ༌ གྱུས༌ཡོད༌ པ༌སང༌, ང༌དང༌ངི༌ ཞུས༌ཁན༌གུན༌ ཐོབ༌ཁན༌ དང༌ཙོགས༌ ཨིན༌ནོག༌།

16 ཀལ༌ཏེས༌ སུ༌ཞིག༌ག༌ ཁོའེ༌ སྤུན༌ ཡ༌ སྤུན༌མོ༌ ཞིག༌གི༌, ཉལ༌ཝའེ༌ ནང༌ང༌ མི༌ལེབ༌ཅེས༌སི༌ སྡིག༌པ༌ཞིག༌ ཅོའ༌ ཐོང༌ན༌, ཁོའེ༌ ཕིའ༌ མོས༌ལམ༌ ཞུ༌གོ༌ཤེས༌ ཨིན༌ནོག༌། ཏེ༌ནེ༌ དཀོན༌མཆོག༌གི༌ ཉལ༌ཝའེ༌ ནང༌ང༌ ལེབ༌ མི༌ལེབ༌ཅེས༌སི༌ སྡིག༌པ༌ ཅོ༌ཁན༌བོའ༌ ཤགས༌པ༌ སལ༌ཏེ༌ ཐར༌པའེ༌ མི༌ཚེ༌ སལ༌ལ༌ ཛད༌ཨིན༌། ཨིན༌ནའང༌ ཉལ༌ཝའེ༌ ནང༌ང༌ ལེབ༌ཅེས༌སི༌ སྡིག༌པ༌ཞིག༌ ཡོད༌ཏེ༌ ཨིན༌ནོག༌། ངའེ༌ ཏེ༌ཙོགས༌སི༌ མི༌གུན༌ནི༌ ཕིའ༌ མོས༌ལམ༌ ཞུ༌ཅེས༌ལ༌ ཟེར༌ར༌མེད༌། 17 འི༌ཟུག༌གི༌ ཏ༌, ལས༌ ངན༌པ༌ ཚང༌མ༌ སྡིག༌པ༌ ཨིན༌ནོག༌, ཨིན༌ནའང༌ ཉལ༌ཝའེ༌ ནང༌ང༌ མི༌ལེབ༌ཅེས༌སིའང༌ སྡིག༌པ༌ རིག༌ ཡོད༌ཏེ༌ ཨིན༌ནོག༌།

18 ང༌དང༌ང༌ གྱུས༌ཨིན༌ནོག༌, དཀོན༌མཆོག༌ནེ༌ སྐྱེས༌ཁན༌གུན༌ནི༌ སྡིག༌པ༌ ཅོ༌ཨིན༌ མི༌དུག༌, ཅིའ༌ཟེར༌ན༌ དཀོན༌མཆོག༌གི༌ སྲས༌སི༌ ཁོང༌གུན༌ སྐྱོབ༌བ༌ ཛད༌ད༌ནོག༌ ཡང༌ ངན༌པ༌ ཤེ༌ཏན༌ནི༌ ཁོང༌གུན༌ལ༌ ནོད༌སྐྱལ༌ ཉན༌ན༌ མ༌ནོག༌། 19 ང༌དང༌གུན༌ དཀོན༌མཆོག༌གི༌ ཕྲུ༌གུ༌གུན༌ ཡང༌ ཇིག༌རྟེན༌ གང༌པོ༌ ངན༌པ༌ ཤེ༌ཏན༌ནི༌ ཡོག༌ག༌ ཡོད༌ཏེ༌ ཨིན༌ཁན༌བོ༌ ང༌དང༌གུན༌ལ༌ གྱུས༌ཨིན༌ནོག༌།

20 ང༌དང༌གུན༌ལ༌ འི༌བོའང༌ གྱུས༌ཨིན༌ནོག༌, དཀོན༌མཆོག༌གི༌ སྲས༌ སྐྱོད༌ཏེ༌ ང༌དང༌གུན༌ལ༌ དེན༌བའེ༌ དཀོན༌མཆོག༌ སུ༌ ཨིན༌ཁན༌བོ༌ ཧ༌གོ༌ཅེས༌སི༌ ཤེས༌རབས༌ སལ༌ལ༌ ཛདས༌། ཏ༌ ང༌དང༌གུན༌ནི༌ བྲེལ༌ དེན༌བའེ༌ དཀོན༌མཆོག༌ ཉམ༌པོ༌ ཡོད༌ཏེ༌ ཨིན༌ནོག༌, ཅིའ༌ཟེར༌ན༌ ང༌དང༌གུན༌ནི༌ ཁོང༌ངི༌ སྲས༌ ཡེ༌ཤུ༌ མ༌ཤི༌ཀ༌ ཉམ༌པོ༌ བྲེལ༌ ཡོད༌ཏེ༌ ཨིན༌ནོག༌། ཁོང༌ ནི༌ དེན༌བའེ༌ དཀོན༌མཆོག༌ དང༌ ཐའ༌མེད༌པའེ༌ སྲོག༌པོ༌ ཨིན༌།

21 ཅེས༌པའེ༌ ཕྲུ༌གུ༌གུན༌, ཁྱོ༌ཞའ༌ སྐུན༌དྲ༌གུན༌ནེ༌ ཐག༌རིང༌ང༌ དུག༌ཤིག༌།

* 2:22 2:22 མ༌ཤི༌ཀའེ༌ ཏོན༌བོ༌ དཀོན༌མཆོག༌གི༌ ལྡམ༌མ༌ ཛད༌ཁན༌བོ༌ ཟེར༌ཏེ༌ ཨིན༌ནོག༌།

ཡོ༌ཧཱ༌ནན༌ 2

ཡོ༌ཧཱ༌ནན༌ནི༌ ཆག༌བྲིས༌ ཉིས༌པ༌།

ཡོ༌ཧཱ༌ནན༌ནི༌ ཆག༌བྲིས༌ ཉིས༌པའེ༌ སྐོར༌།

འི༌ ཆག༌བྲིས༌ བྲིས༌ ཚུལ༌བོ༌ ཡོ༌ཧཱ༌ནན༌ནི༌ བྲིའ༌ ཛད༌ཁན༌ནི༌ གའ༌མོའེ༌ ནས༌ཚུལ༌ དང༌ ཡོ༌ཧཱ༌ནན༌ནི༌ ཆག༌བྲིས༌ ཏང༌པོ༌ ཉམ༌པོ༌ ཟོབས༌ཤེས༌ ཡང༌, སྔུན༌མའེ༌ ཆོས༌ཚོགས༌སི༌ འུ༌སྐྱོང༌གུན༌ནི༌ སྤང༌པོ༌ ཏང༌ཅེས༌གུན༌ནེ༌, འི༌ ཆག༌བྲིས༌ གཙོ༌བོ༌ ཡེ༌ཤུའི༌ སྐུ༌ཚབས༌ ཡོ༌ཧཱ༌ནན༌ནི༌ བྲིའ༌ ཛད༌ཁན༌བོ༌ ང༌དང༌གུན༌ལ༌ ཧ༌གོའ༌ནོག༌།

ཆོས༌སི༌ ནང༌ང༌ ཁས༌པ༌གུན༌ནེ༌ ང༌དང༌གུན༌ལ༌ འི༌ ཆག༌བྲིས༌པོ༌ ཡོ༌ཧཱ༌ནན༌ནི༌ ཆག༌བྲིས༌ ཏང༌པོའེ༌ སྟིང༌རང༌ནེ༌ བྲིའ༌ ཛད༌ཁན༌བོ༌ གྱུས༌ ཆའ༌ནོག༌, ཀ༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌ ལོ༌ 52-62 སི༌ ཉེ༌ཁོར༌ལ༌ ཨིན༌པིན༌།

ཡོ༌ཧཱ༌ནན༌ནི༌ འི༌ ཆག༌བྲིས༌པོ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ བུ༌མོ༌ དང༌, ཁོའེ༌ ཕྲུ༌གུ༌གུན༌ལ༌ བྲིའད༌ མོལ༌ཏེ༌ དུག༌། ཨིན༌ནའང༌ ཆོས༌སི༌ ནང༌ང༌ ཁས༌པ༌ མང༌པོའེ༌ ཡོ༌ཧཱ༌ནན༌ནི༌ ངོས༌པོའ༌ འི༌ ཆག༌བྲིས༌པོ༌ ཆོས༌ཚོགས༌ཤིག༌ག༌ བྲིའ༌ ཛད༌ཏེ༌ ཨིན༌ནོག༌ ཟེར༌ར༌ནོག༌། ཏེ༌ ལྡམ༌ཁན༌ནི༌ བུ༌མོ༌བོ༌ ཆོས༌ཚོགས༌ ཡང༌ ཕྲུ༌གུ༌གུན༌ ཏད༌པ༌ཅན༌ནི༌ མི༌ རེ༌རེ༌ ཨིན༌ཁན༌བོ༌ སྟན༌ན༌ནོག༌། འི༌ ཆག༌བྲིས༌ ཐོབ༌ཁན༌གུན༌ བུ༌མོ༌ ཡ༌ ཕྲུ༌གུ༌གུན༌ ཡ༌ ཆོས༌ཚོགས༌ སུ༌ཞིག༌ ཨིན༌ནའང༌, འི༌བོའེ༌ ལོན༌ ཡང༌ གྱུན༌ཚན༌བོ༌ ཙོགས༌ ཡོད༌ཏེ༌ ཨིན༌ནོག༌། ཡང༌ འི༌བོ༌ ང༌དང༌ངི༌ ཏད༌པའེ༌ ཕིའ༌ ཕན༌ཐོགས༌ཅན༌ ཨིན༌ནོག༌།

ཡོ༌ཧཱ༌ནན༌ནི༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌ ནི༌, སིལ༌ཁན༌གུན༌ལ༌ ཏད༌པའེ༌ ནང༌ང༌ སྟོབས༌ཅན༌ གྱུར༌ཅེས༌ ཡང༌ མ༌ཤི༌ཀའེ༌ སྐོར༌ལ༌ ཟུས༌མའེ༌ ལབ༌ཞའ༌ ཏང༌ཁན༌གུན༌ནེ༌ སྤང༌པུད༌ཅེས༌པོ༌ ཨིན༌པིན༌།

1

ཡོ༌ཧཱ༌ནན༌ནི༌ ཇུ༌ ཞུས༌།

1:1-3

1 ང༌ ཆོས༌ཚོགས༌སི༌ ལམ༌སྟོན༌པའེ༌, དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ བུ༌མོ༌ དང༌ ཁོའེ༌ ཕྲུ༌གུ༌གུན༌ལ༌ བྲིའད༌། ཁྱོ༌རང༌གུན༌ལ༌ ངའེ༌ དེན༌བའ༌ ཅེས༌པ༌ ཅོའད༌, ཡང༌ ང༌ ཅིག༌པོ༌ མན༌པ༌ དེན༌བའེ༌ ལབ༌ཞ༌གུན༌ གྱུས༌ཡོད༌ཁན༌ནི༌ སྤུན༌གུན༌ནིའང༌, 2 ཅིའ༌ཟེར༌ན༌ དཀོན༌མཆོག༌གི༌ དེན༌བ༌བོ༌ ང༌དང༌གུན༌ནི༌ ནང༌ང༌ ནས༌ཏེ༌ ཡང༌ ཏུས༌གྱུན༌ ང༌དང༌གུན༌ ཉམ༌པོ༌ ལུས༌ཨིན༌།

3 དེན༌བ༌ དང༌ ཅམས༌པའེ༌ ནང༌ང༌ མི༌ཚེ༌ ཕུད༌ ཟ༌ནེ༌, དཀོན༌མཆོག༌ ཡབ༌ དང༌ ཁོང༌ངི༌ སྲས༌ ཡེ༌ཤུ༌ མ༌ཤི༌ཀ༌ གུན༌ནི༌ ཆོགས༌ནེ༌, ཐུག༌རྗེ༌, སྙིང༌རྗེ༌ དང༌ ཞི༌དེ༌ ང༌དང༌གུན༌ལ༌ ཐོབ༌ཤིག༌།

དེན༌བ༌ དང༌ ཅམས༌པ༌།

1:4-11

4 ཁྱོ༌རང༌ངི༌ ཕྲུ༌གུ༌ ཁ༌ཅིག༌, ཡབ༌ དཀོན༌མཆོག༌གི༌ ང༌དང༌གུན༌ལ༌ བཀའ༌ སལ༌ཁན༌ ནང༌ཞིན༌, ཁོང༌ངི༌ དེན༌བའེ༌ཀ༌ གྲུལ༌དུག༌ ཟེར༌ཏེ༌ ཚོར༌ར༌ཅིག༌, ངའ༌ སྲན༌ཏྲེ༌ ཐད༌།

5 ཏ༌ ངའེ༌ བཀའ༌ སོ༌མ༌ཞིག༌གི༌ སྐོར༌ལ༌ མ༌བྲིའ༌, གོ༌མ༌ནེ༌ ཕར༌ལ༌ ང༌དང༌གུན༌ ཉམ༌པོ༌ ཡོད༌ཁན༌བོའེ༌ སྐོར༌ལ༌ བྲིའད༌། ང༌དང༌གུན༌ནི༌ ཅིག༌ དང༌ ཅིག༌ག༌ ཅམས༌པ༌ ཅོ༌གོ༌ཤེས༌ ཨིན༌ནོག༌། 6 ཡང༌ ཅམས༌པ༌བོ༌ ནི༌, ང༌དང༌གུན༌ དཀོན༌མཆོག༌གི༌ བཀའ༌གུན༌ལ༌ ཁའ༌ཉན༌ཏེ༌ གྲུལ༌ཅེས༌པོ༌ ཨིན༌ནོག༌། ཁྱོ༌ཞ༌གུན༌ནི༌ གོ༌མ༌ནེ༌ ཕར༌ལ༌ ཚོར༌ཁན༌ནི༌ བཀའ༌བོ༌ ནི༌, ཁྱོ༌ཞ༌གུན༌ ཏེ༌ ཅམས༌པའེ༌ ནང༌ང༌ གྲུལ༌གོ༌ཤེས༌པོ༌ ཨིན༌ནོག༌།

7 གཙོ༌བོ༌ ཡེ༌ཤུ༌ ངོས༌པོའ༌ ཟུགས༌སི༌ ནང༌ང༌ ཕེབས༌ཁན༌བོའ༌ ཏད༌པ༌ མ༌ཅོ༌ཁན༌ནི༌ གོབ༌སྐོར༌ཁན༌ མང༌པོ༌ཞིག༌, འི༌ ཇིག༌རྟེན༌ནི༌ ནང༌ང༌ བིང༌ཏེ༌ ཨིན༌ནོག༌། ཏེ༌ཙོགས༌སི༌ མི༌གུན༌ མི༌ཚང༌མ༌ གོབ༌སྐོར༌ཁན༌ དང༌ མ༌ཤི༌ཀའེ༌ གྲ༌འོ༌གུན༌ ཨིན༌ནོག༌། 8 དཀོན༌མཆོག༌གི༌ ཕིའ༌ ཁྱོ༌ཞའེ༌ ཞབས༌ཏོག༌ ཞུ༌ཁན༌གུན༌, ཏོན༌མེད༌ལ༌ མ༌ཆའ༌, དཀོན༌མཆོག༌གི༌ ཆོགས༌ནེ༌ ཚང༌རིག༌ སོལ༌རས༌ ཐོབ༌ཅེས༌སི༌ ཕིའ༌ ཁྱོ༌ཞ༌གུན༌ ཤང༌ ཅོ༌ཤིག༌། 9 མ༌ཤི༌ཀའེ༌ ལབ༌ཞ༌གུན༌ནི༌ སང༌ ཐལ༌ཏེ༌ སོང༌ཏེ༌, ཁོང༌ངི༌ ལབ༌ཞའེ༌ ནང༌ང༌ མ༌ལུས༌ཁན༌གུན༌ནི༌ བྲེལ༌བོ༌ དཀོན༌མཆོག༌ ཉམ༌པོ༌ མེད༌པ༌ ཨིན༌ནོག༌། མ༌ཤི༌ཀའེ༌ ལབ༌ཞའེ༌ ནང༌ང༌ ལུས༌ཁན༌གུན༌ནི༌ བྲེལ༌ དཀོན༌མཆོག༌ ཡབ༌ དང༌ ཁོང༌ངི༌ སྲས༌ ཉིས༌ཀོ༌ ཉམ༌པོ༌ ཡོད༌ཏེ༌ ཨིན༌ནོག༌།

10 ཀལ༌ཏེས༌ སུ༌ཞིག༌ ཁྱོ༌ཞ༌གུན༌ནི༌ཀ༌ ཡོངས༌ཏེ༌ མ༌ཤི༌ཀའེ༌ ལབ༌ཞ༌ མན༌པ༌, ཡང༌ ལབ༌ཞ༌ སོ༌སོ༌ རིག༌ ལབ༌ན༌, ཁོང༌གུན༌ རང༌ངི༌ ཁང༌པའེ༌ ནང༌ང༌ མ༌ཉེན༌, མ༌ཚད༌ ཁོང༌གུན༌ལ༌ ཇུའང༌ མ༌ཅོ༌ཤིག༌། 11 སུ༌ཞིག༌གི༌ འི༌ཙོགས༌སི༌ མི༌གུན༌ལ༌ གའ༌སུས༌ ཞུ༌ན༌, ཏེ༌ མི༌བོ༌, ཁོའེ༌ ལས༌ ངན༌པའེ༌ ནང༌ང༌ དྲེས༌ཏེ༌ ཨིན༌ནོག༌།

སྟིང༌ཇུག༌གི༌ ཞལ༌ཏ༌།

1:12-13

12 ང༌ ཟེར༌ཅེས༌ ཏ༌ མང༌པོ༌ རག༌, ཨིན༌ནའང༌ ང༌ ནག༌ཙ༌ དང༌ ཉི༌གུ༌ ཉམ༌པོ༌ བྲི༌ཅེས༌པོ༌ ལྡེ༌མོ༌ཞིག༌ ཚོར༌ར༌ མེ༌རག༌། ཁྱོ༌ཞ༌གུན༌ནི༌ ཕྲོའ༌ ཡོངས༌ཏེ༌ དུན༌ལ༌ སྤེ༌ར༌ ཏང༌ཅེས༌སི༌ རེ༌ཝ༌ ཅོའད༌། ཏེ༌ནེ༌ ང༌དང༌གུན༌ནི༌ ཐད༌པོ༌ དྲན༌དྲ༌ གྲུབ༌ཨིན༌།

13 དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ ཁྱོ༌རང༌ངི༌ སྲིང༌མོའེ༌ ཕྲུ༌གུ༌གུན༌ནི༌ ཁྱོ༌ཞ༌གུན༌ལ༌ ཇུ༌ ཞུ༌རུག༌།

ཡོ༌ཧཱ༌ནན༌ 3

ཡོ༌ཧཱ༌ནན༌ནི༌ ཆག༌བྲིས༌ སུམ༌པ༌།

ཡོ༌ཧཱ༌ནན༌ནི༌ ཆག༌བྲིས༌ སུམ༌པའེ༌ སྐོར༌།

ཡོ༌ཧཱ༌ནན༌ནི༌ ཆག༌བྲིས༌ ཏང༌པོ༌ དང༌ ཉིས༌པའེ༌ སྐོར༌རི༌ ནང༌ང༌ བྲིས༌ཁན༌ནི༌ ཏེན༌ན༌ ཙོགས༌ གྱུན༌ཚན༌ གྱུད༌ཏེ༌ འི༌ ཆག༌བྲིས༌པོ༌ གཙོ༌བོ༌ ཡེ༌ཤུའི༌ སྐུ༌ཚབས༌ ཡོ༌ཧཱ༌ནན༌ནི༌ བྲིའ༌ ཛད༌ཁན༌བོ༌ ང༌དང༌གུན༌ལ༌ ཧ༌གོའ༌ནོག༌།

འི༌ ཆག༌བྲིས༌པོ༌ ཡོ༌ཧཱ༌ནན༌ནི༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 52-62 སི༌ ཉེ༌ཁོར༌ལ༌ བྲིའ༌ ཛད༌ཁན༌བོ༌ ང༌དང༌གུན༌ལ༌ ཆོས༌སི༌ ནང༌ང༌ ཁས༌པ༌གུན༌ནེ༌ གྱུས༌ ཆའ༌ནོག༌།

ཨ༌སི༌ཨཱའེ༌ ཆོས༌ཚོགས༌ ཞིག༌གི༌ ནང༌ང༌ དི༌འོ༌ཏྲེ༌ཕེས༌ ཟེར༌ཁན༌ནི༌ མི༌བོའེ༌ ཝང༌སྲུལ༌ཏེ༌ ཡོ༌ཧཱ༌ནན༌ ཉམ༌པོ༌ ལས༌ ཅོ༌ཁན༌ནི༌ མི༌གུན༌ལ༌ གའ༌སུས༌ ཅོ༌ཁན༌གུན༌ ཆོས༌ཚོགས༌སི༌ ཕྲོ༌ནེ༌ བིངས༌ ཏང༌ངད༌པིན༌། ཡོ༌ཧཱ༌ནན༌ནི༌ འི༌ ཆག༌བྲིས༌པོ༌ དི༌འོ༌ཏྲེ༌ཕེས༌སི༌ འི༌ ནགས༌བར༌དོ༌ སྟན༌ནི༌ ཏུས༌, གཱ༌ཡུས༌ལ༌ ཁོ༌ ཉམ༌པོ༌ ལས༌ ཅོ༌ཁན༌གུན༌ལ༌ རོགས༌ ཅོ༌ཅེས༌སི༌ ཕིའ༌, སྟོད༌པ༌ ཏང༌ཅེས༌ལ༌ བྲིའ༌ ཛདས༌།

1

ཡོ༌ཧཱ༌ནན༌ནི༌ ཇུ༌ ཞུས༌།

1:1-4

1 ཆོས༌ཚོགས༌སི༌ ལམ༌སྟོན༌པའེ༌ ཆོགས༌ནེ༌, འི༌ ཨི༌གེ༌བོ༌ ངའེ༌ ཅེས༌པའེ༌ ཛ༌འོ༌ གཱ༌ཡུས༌ལ༌ བྲིའད༌, ཀ༌བོའ༌ ངའེ༌ དེན༌བའ༌ ཅེས༌པ༌ ཅོའད༌།

2 ཅེས༌པའེ༌ ཛ༌འོ༌, ངའེ༌ མོས༌ལམ༌ ཨིན༌, ཁྱོ༌རང༌ ཅི༌ཚང༌མའེ༌ ནང༌ང༌ ཡར༌གྱས༌ ཅོ༌ཅེས༌ ཡང༌ ཁྱོ༌རང༌ མ༌ཤི༌ཀའེ༌ ནང༌ང༌ ཐུག༌ཉིད༌དི༌ ཐོག༌ནེ༌ ཁམ༌ཟང༌ ལུས༌ས༌ ཙོགས༌ལ༌ ཟུགས༌པའེ༌ ཐོག༌ནེའང༌ ཁམ༌ཟང༌ ལུས༌ཤིག༌། 3 མ༌ཤི༌ཀ༌པའེ༌ སྤུན༌ རིག༌ ངའེ༌ཀ༌ ཡོངས༌ཏེ༌ ཁྱོ༌རང༌ ནི༌, དཀོན༌མཆོག༌གི༌ བཀའེ༌ ནང༌ང༌ ཨིད༌ཤེས༌ཅན༌ དང༌ དཀོན༌མཆོག༌གི༌ དེན༌བ༌ ནང༌ཞིན༌ ཁྱོ༌རང༌ངི༌ མི༌ཚེ༌ ཕུད༌དུག༌ ཟེར༌ཏེ༌ སྤང༌པོ༌ ཏངས༌པ༌, ང༌ མང༌པོ༌ ཐད༌། 4 ངའེ༌ ཕྲུ༌གུ༌གུན༌ནི༌ མི༌ཚེ༌ དཀོན༌མཆོག༌གི༌ དེན༌བ༌ ནང༌ཞིན༌ ཕུད༌དུག༌ ཟེར༌ཏེ༌ ཚོར༌ཁན༌བོའེ༌ སང༌ ཐད༌པོ༌ཞིག༌ ངའེ༌ ཕིའ༌ ཅི༌ ཡོང༌ཨིན༌།

གཙོ༌བོའེ༌ ཞབས༌ཏོག༌པ༌གུན༌ ཉ༌ར༌ ཅོས༌།

1:5-12

5 ངའེ༌ ཅེས༌པའེ༌ ཛ༌འོ༌, ཁྱོ༌རང༌ངི༌ ངོའང༌ མ༌ཤེས༌ཁན༌ནི༌ སྤུན༌, ཞབས༌ཏོག༌ ཞུ༌ཁན༌གུན༌ལ༌, རོགས༌ གྱལ༌ལ༌ ཅོས༌ཏེ༌, ཁྱོ༌རང༌ དཀོན༌མཆོག༌ག༌ ཨིད༌ཤེས༌ཅན༌ཞིག༌ ཨིན༌ཁན༌བོ༌ སྟན༌ཏེ༌ ཨིན༌ནོག༌། 6 ཁོང༌གུན༌ནི༌ ཆོས༌ཚོགས༌སི༌ དུན༌ལ༌, ཁྱོ༌རང༌ངི༌ ཡ༌ཤའེ༌ སྐོར༌ལ༌ སྤང༌པོ༌ ཏངས༌། ཐུག༌རྗེ༌ ཛད༌ཏེ༌ དཀོན༌མཆོག༌ ཐུག༌ཉེས༌ཤེས༌ཅན༌ནི༌ ཚུལ༌ལ༌, བེས༌སི༌ ནང༌ང༌ ཡོད༌ཁན༌ནི༌ ཞན༌མ༌ མ༌ཤི༌ཀ༌པ༌ ཞབས༌ཏོག༌པ༌གུན༌ལའང༌ རོགས༌ ཅོ༌ཤིག༌ 7 ཅིའ༌ཟེར༌ན༌, ཁོང༌གུན༌ མ༌ཤི༌ཀའེ༌ ཚན༌ནི༌ ཕིའ༌ ཞབས༌ཏོག༌ ཞུའ༌ལ༌ བིང༌ཏེ༌ ཨིན༌ནོག༌། ཡང༌ ཏད༌པ༌ མེད༌ཁན༌གུན༌ནི༌ ཀ༌ནེ༌ རོགས༌སི༌ རེ༌ཝའང༌ ཅོའ༌ མ༌ནོག༌། 8 ཏེ༌ནེ༌ ང༌དང༌གུན༌ནའང༌ གའ༌མོའེ༌ ནས༌ཚུལ༌ ཁྱེབས༌ཤུག༌ཅེས༌སི༌ ནང༌ང༌ ཁོང༌གུན༌ ཉམ༌པོ༌ དྲེས༌ཅེས༌སི༌ ཕིའ༌ ང༌དང༌ མ༌ཤི༌ཀ༌པ༌གུན༌ནི༌ ཀ༌ནེ༌ མེད༌, ཏེ༌ མི༌གུན༌ལ༌ རོགས༌ ཅོ༌གོ༌ཤེས༌ ཨིན༌ནོག༌།

9 ངའེ༌ ཁྱོ༌རང༌ངི༌ ཆོས༌ཚོགས༌ལའང༌ བྲིས༌པིན༌, ཨིན༌ནའང༌ ཆོས༌ཚོགས༌སི༌ གོ༌བ༌ གྱུར༌ར༌ ཐད༌ཁན༌ དི༌འོ༌ཏྲེ༌ཕེས༌སི༌, ང༌ཞའེ༌ ཝང༌གུན༌ལ༌ སྣང༌མེད༌ ཅོ༌རུག༌ ཟེར༌ཏེ༌ ཚོར༌། 10 ཏ༌ ང༌ ཡོང༌ང༌ཅིག༌, ངའེ༌ ཁོའེ༌ ཅོས༌ཁན༌ནི༌ ལས༌ ཁྱོ༌ཞའ༌ ཚང༌མ༌ལ༌ ཤད༌ཨིན༌, ཀ༌བོ༌ ང༌ཞའེ༌ སྐོར༌ལ༌ ཟུན༌ ཏངས༌ཏེ༌ སྤེ༌ར༌ ངན༌པ༌ ཟེར༌ཁན༌ ཡང༌ ང༌ཞའེ༌ སྤུན༌གུན༌ ཡོང༌ ཟ༌ནེ༌, གའ༌སུས༌ མི༌ཅོ༌ཅེས༌, མ༌ཚད༌ གའ༌སུས༌ ཅོའ༌ ཐད༌ཁན༌གུན༌ སྒགས༌ཏེ༌ ཁོང༌གུན༌ལ༌ ཆོས༌ཚོགས༌སི༌ ཕྲོ༌ནེ༌ ཕིངས༌ཏངས༌ཏོག༌།

11 ངའེ༌ ཅེས༌པའེ༌ ཛ༌འོ༌, ཏེ༌ མི༌ ངན༌པའེ༌ སྤེའེ༌ཀ༌ མ༌གྲུལ༌ལ༌, ཟང༌པོ༌ མི༌གུན༌ནི༌ སྤེའེ༌ཀ༌ གྲུལ༌གོ༌ཤེས༌ ཨིན༌ནོག༌། ལས༌ ཟང༌པོ༌ ཅོ༌ཁན༌གུན༌ ནི༌ དཀོན༌མཆོག༌ནེ༌ ཨིན༌ནོག༌, ཡང༌ ལས༌ ངན༌པ༌ ཅོ༌ཁན༌གུན༌ ནི༌ དཀོན༌མཆོག༌ མ༌ནེ༌ མ༌ཤེས༌ས༌ ཨིན༌ནོག༌།

12 ང༌ཏི༌ སྤུན༌, དེ༌མེ༌ཏྲི༌འུས༌ལ༌ ང༌དང༌ངི༌ སྤུན༌ ཚང༌མའེ༌ སྟོད༌དུག༌། ཁོའེ༌ རང༌ངི༌ མི༌ཚེ༌བོ༌ དཀོན༌མཆོག༌གི༌ བཀའ༌ ནང༌ཞིན༌ ཕུད༌ པ༌སང༌, ཁོ༌ ཏེ༌ སྟོད༌པ༌བོའེ༌ འོས༌པའང༌ ཨིན༌ནོག༌། ང༌ཞེའང༌ འིན༌ན༌བོའེ༌ སྤང༌པོ༌ ཏང༌ངད༌། ང༌ཞའེ༌ སྤང༌པོ༌གུན༌ ཀྲང༌པོ༌ ཨིན༌ཁན༌བོ༌ ཁྱོ༌རང༌ང༌ གྱུས༌ཨིན༌ནོག༌།

སྟིང༌ཇུག༌གི༌ ཇུ༌ ཞུས༌།

1:13-15

13 ང༌ ཟེར༌ཅེས༌ ཏ༌ མ༌མང༌པོ༌ རག༌, ཨིན༌ནའང༌ ང༌ ནག༌ཙ༌ དང༌ ཉི༌གུ༌ ཉམ༌པོ༌ བྲི༌ཅེས༌པོ༌ ལྡེ༌མོ༌ཞིག༌ ཚོར༌ར༌ མེ༌རག༌། 14 ང༌ ཁྱོ༌རང༌ དང༌ གྱོགས༌པ༌ ཐུག༌ཅེས༌སི༌ རེ༌ཝ༌ ཨིན༌, ཏེ༌ནེ༌ ང༌དང༌གུན༌ནི༌ དུན༌ལ༌ དུགས༌ཏེ༌ སྤེ༌ར༌ ཏང༌ཨིན༌།

15 ཁྱོ༌རང༌ང༌ དཀོན༌མཆོག༌གི༌ ཞི༌དེ༌ ཐོབ༌ཤིག༌།

ཡང༌ འི༌རུ༌ ཡོད༌ཁན༌ནི༌ ཛ༌འོ༌གུན༌ནི༌ ཁྱོ༌རང༌ང༌ ཇུ༌ ཀལ༌དུག༌། ཏེ༌རུ༌ ཡོད༌ཁན༌ནི༌ ཛ༌འོ༌ ཚང༌མའ༌ ཅིག༌གའང༌ ལུས༌ མ༌ཅུག༌ག༌ ང༌ཞའེ༌ ཆོགས༌ནེ༌ ཇུ༌ ཞུས༌།

ཡུ༌དཱ༌

ཡུ༌དཱའེ༌ ཆོགས༌ནེ༌ ཆག༌བྲིས༌།

ཡུ༌དཱའེ༌ ཆག༌བྲིས༌སི༌ སྐོར༌།

འི༌ ཆག༌བྲིས༌ བྲིའ༌ ཛད༌ཁན༌ནི༌, ཁོ༌རང༌ ཡ༌ཀོབ༌ ༼ཀ༌བོ༌ ཡེ༌རུ༌ཤ༌ལེམ༌མི༌ ཆོས༌ཚོགས༌སི༌ འུ༌སྐྱོང༌ ཨིན༌པིན༌༽ ཁོའེ༌ ནོ༌ དང༌ ཡེ༌ཤུའི༌ ཞབས༌ཏོག༌པ༌ ཨིན༌ ཟེར༌དུག༌། ཆོས༌སི༌ ནང༌ང༌ ཁས༌པ༌ མང༌པོའེ༌ འི༌ ཡུ༌དཱ༌ ནི༌ ཡེ༌ཤུའི༌ ནོ༌ ཨིན༌ནོག༌ ཟེར༌ར༌ནོག༌, ༼ཀ༌བོ༌ མད༌ཐཱའེ༌ 13:55 ཡང༌ མར༌ཀུས༌སི༌ 6:3 ནང༌ང༌ བྲིས༌ཏེ༌ ཡོད༌ཏེ༌ ཨིན༌ནོག༌།༽

ཁས༌པ༌གུན༌ནི༌ འི༌ ཆག༌བྲིས༌པོ༌ ཡེ༌ཤུའི༌ སྐུ༌ཚབས༌གུན༌ སོན༌ཏེའ༌ ཡོད༌དི༌ ཏུས༌, ཀ༌བོ༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 33-47 ནི༌ པར༌ལ༌ བྲིའ༌ ཛད༌ཏེ༌ ཨིན༌ནོག༌ ཟེར༌ར༌ནོག༌།

ཡུ༌དཱའེ༌ འི༌ ཆག༌བྲིས༌ བྲི༌ཅེས༌སི༌ གྱུན༌ཚན༌བོ༌ ཏད༌པ༌ཅན༌གུན༌ལ༌ ཟུས༌མའེ༌ ལོབ༌བོན༌ དང༌ ཁོང༌ གུན༌ནི༌ ལབ༌ཞ༌གུན༌ནེ༌ སྤང༌པུད༌ཅེས༌ དང༌ སྔུན༌ལ༌ ཏད༌པ༌ ཕངས༌ཁན༌གུན༌ལ༌ ཆད༌པ༌ ཕོག༌ཁན༌གུན༌ ཨིད༌ཏུ༌ སྐུལ༌ཅེས༌པོ༌ ཨིན༌པིན༌། ཁོང༌ངི༌ འི༌ ཆག༌བྲིས༌ སིལ༌ཁན༌གུན༌ལ༌ མི༌གུན༌ མ༌ཤི༌ཀའེ༌ ཏད༌པའེ༌ ནང༌ང༌ ཁྱོང༌ཅེས༌པོ༌ ཁག༌ཅན༌, ཡང༌ དཀོན༌མཆོག༌གི༌ སྐྱོབ༌བ༌ ཛད༌ཅེས༌པོ༌, ཁོང༌གུན༌ལ༌ ཨིད༌ཏུ༌ སྐུལ༌ཅེས༌སི༌ དོད༌པ༌ ཉམ༌པོ༌ བྲིའ༌ ཛདས༌།

1

ཡུ༌དཱའེ༌ ཆོགས༌ནེ༌ ཇུ༌།

1:1-2

1 ཇུ༌ལེ༌, ང༌ ཡུ༌དཱ༌ ཡེ༌ཤུ༌ མ༌ཤི༌ཀའེ༌ ཞབས༌ཏོག༌པ༌ དང༌ ཡ༌ཀོབ༌བི༌ ནོ༌ ཨིན༌།

ངའེ༌ འི༌ ཨི༌གེ༌བོ༌, བོད༌ད༌ ཛད༌ཁན༌, དཀོན༌མཆོག༌ ཡབ༌བི༌ སྙིང༌ནེ༌ ཅེས༌པ༌ ཛད༌ཁན༌ ཡང༌ ཡེ༌ཤུ༌ མ༌ཤི༌ཀའེ༌ ཕིའ༌ སྐྱོབས༌ཏེ༌ བོར༌ར༌ ཛད༌ཁན༌ གུན༌ལ༌ བྲིའད༌།

2 ངའེ༌ མོས༌ལམ༌ ཞུའད༌, དཀོན༌མཆོག༌གི༌ ཁྱོ༌ཞ༌གུན༌ལ༌ སྙིང༌རྗེ༌, ཞི༌དེ༌ དང༌ ཅམས༌པ༌ གུན༌, མང༌ནེ༌ མང༌ང༌ སལ༌ཤིག༌།

ལོབ༌བོན༌ ཟུས༌མ༌གུན༌ནི༌ ཇིགས༌ནང༌།

1:3-16

3 ཅེས༌པའེ༌ སྤུན༌གུན༌, ཞན༌ཏ༌ ང༌ ཁྱོ༌ཞ༌གུན༌ལ༌ ང༌དང༌ ཚང༌མའ༌ ཐོབ༌ཅེས༌སི༌ ཐར༌པའེ༌ སྐོར༌ལ༌ བྲི༌ཅེས༌ལ༌ རིངས༌ཨིན༌ ཡོད༌, ཨིན༌ནའང༌ ངའེ༌ ཁྱོ༌ཞ༌གུན༌ལ༌ དཀོན༌མཆོག༌གི༌ ལན༌ཅིག༌ ཏུས༌གྱུན༌ནི༌ ཕིའ༌ ཁོང༌ངི༌ ཏམ༌པ༌ མི༌གུན༌ནི༌ ལག༌ག༌ སྟད༌ད༌ ཛད༌ཁན༌ནི༌ ཏད༌པའེ༌ ནང༌ང༌ སྟན༌པོ༌ དུག༌ཅེས༌ལ༌ སྤོས༌པ༌ ཏང༌ཨིན༌ བྲི༌གོ༌ཤེས༌པོ༌ ཁག༌ཅན༌ སམ༌མ༌རག༌། 4 ངའེ༌ ཏེ༌བོ༌ ཁྱོ༌ཞ༌གུན༌ལ༌ ཟེར༌རད༌, ཅིའ༌ཟེར༌ན༌ ངན༌པ༌ མི༌ ཁ༌ཅིག༌ ཁྱོ༌ཞ༌གུན༌ནི༌ ཆོས༌ཚོགས༌སི༌ ནང༌ང༌ སང༌ཝའེ༌ ཐོག༌ནེ༌ དྲེས༌ ཚར༌ཏེ༌ ཨིན༌། ཏེ༌གུན༌ནི༌ དཀོན༌མཆོག༌གི༌ ཐུག༌རྗེའེ༌ ཏོན༌བོ༌ གྱུར༌ཏེ༌ ང༌དང༌གུན༌ལ༌ ངན༌པའེ༌ མི༌ཚེ༌ ཕུད༌ཅེས༌སི༌ རང༌ཝང༌ ཡོད༌ཏེ༌ ཨིན༌ནོག༌ ཟེར༌ར༌ནོག༌། ཏུས༌ མང༌པོ༌ཞིག༌གི༌ སྔུན༌ལ༌ ཏེ༌ཟུག༌ མི༌གུན༌ལ༌ ཆད༌པ༌ ཕོག༌ཅེས༌སི༌ སྐོར༌ལ༌ བྲིའ༌ ཛད༌ཏེ༌ ཨིན༌ནོག༌, ཅིའ༌ཟེར༌ན༌ ཁོང༌གུན༌ནི༌ ང༌དང༌གུན༌ནི༌ གྱལ༌པོ༌ དང༌ གཙོ༌བོ༌ ཅིག༌པོ༌ ཞུགས༌ཁན༌ནི༌ ཡེ༌ཤུ༌ མ༌ཤི༌ཀའ༌ ངོ༌ལོག༌ ཅོ༌རུག༌།

5 ཞན༌ཏ༌ ཁྱོ༌ཞ༌གུན༌ལ༌ འི༌གུན༌ནི༌ སྐོར༌ལ༌ ལན༌ མང༌པོ༌ ཚོར༌ཏེ༌ ཨིན༌ནོག༌། ངའེ༌ ཁྱོ༌ཞ༌གུན༌ལ༌ གཙོ༌བོ༌ དཀོན༌མཆོག༌གི༌ ཨིས༌ར༌ཨེལ༌པ༌གུན༌ ཨི༌ཇིབ༌ ཡུལ༌ལི༌ ཚེ༌ཡོག༌ནེ༌ ཐར༌ ཅུག༌ག༌ ཛད༌ཏེའང༌, སྟིང༌ནེ༌ ཁོང༌ངི༌ཀ༌ ཨིད༌ཤེས༌ མ༌ཅོས༌ཁན༌གུན༌, མེད༌ཁན༌ ཅོའ༌ ཛད༌ཁན༌བོ༌ ཨིད༌ཏུ༌ སྐུལ༌ཉིན༌རག༌། 6 ཡང༌ ཝང༌ཆའེ༌ ཚད༌ སལ༌ལ༌ ཛད༌ཁན༌བོའ༌ མ༌ཐད༌ཁན༌ནི༌ ཕོ༌ཉ༌གུན༌ནི༌ ཏེ༌ ཀོ༌ས༌བོ༌ ཕངས༌། དཀོན༌མཆོག༌གི༌ ཏེ༌གུན༌ མུན༌གྲིག༌གི༌ ནང༌ང༌ མ༌ནེ༌ མི༌ཆད༌ཅེས༌སི༌ ལྕག༌ཐག༌ག༌ ལྡམས༌ཏེ༌ ཁྲིམས༌ཅད༌དི༌ ཏེ༌ ཞག༌ ཀྲག༌པོའེ༌ ཕིའ༌ བོར༌ར༌ ཛདས༌། 7 སོ༌དོམ༌ དང༌ ག༌མོ༌ར༌ གྱལ༌ས༌ ཡང༌ ཉེ༌ཁོར༌རི༌ གྲོང༌ཁྱེར༌པ༌ གུན༌ ཨིད༌ཏུ༌ ཅོ༌ཤིག༌, ཀ༌གུན༌ནི༌ མི༌ཚེ༌ ལུས༌བྲེལ༌ ངན༌པ༌ དང༌ དོད༌པ༌ ངན༌པའེ༌ ནང༌ང༌ ཕུདས༌པ༌, དཀོན༌མཆོག༌གི༌ མེ༌ ཉམ༌པོ༌ མེད༌ཁན༌ ཅོའ༌ ཛདས༌། ཏེ༌གུན༌, ཐའ༌མེད༌པའེ༌ མེའེ༌ ཆད༌པ༌ ཕོག༌ཅེས༌ཅན༌གུན༌ནི༌ ཕིའ༌, སྤེ༌ཞིག༌ ཨིན༌ནོག༌།

8 ཏེན༌ན༌ ཙོགས༌ ཏེ༌ ཟུས༌མའེ༌ ལོབ༌བོན༌གུན༌ནི༌, དཀོན༌མཆོག༌གི༌ ཁོང༌གུན༌ལ༌ ཉི༌ལམ༌མི༌ ནང༌ང༌ སྕོད༌ལམ༌ ངན༌པའེ༌ མི༌ཚེ༌ ཕུད༌ཅེས༌སི༌ རང༌ཝང༌ སལ༌ཏེ༌ ཨིན༌ ཟེར༌ར༌ནོག༌། ཁོང༌གུན༌ནི༌ ཝང༌ ཡོད༌ཁན༌གུན༌ལ༌ གྱབ༌གལ༌ ཅོས༌ཏེ༌ ནམ༌ཁའེ༌ ནང༌ང༌ ཞུགས༌ཁན༌ནི༌ ཟིར༌རྗིད༌ཅན༌གུན༌ལ༌ ངན༌པ༌ ཟེར༌ཏེ༌ ཨིན༌ནོག༌། 9 ཨིན༌ནའང༌ ཕོ༌ཉ༌གུན༌ནི༌ འུ༌སྐྱོང༌, མེ༌ཀཱ༌འེལ༌ལིའང༌, ལུང༌སྟོན༌པ༌ མོ༌ཟེས༌སི༌ སྤུར༌རི༌ སྐོར༌ལ༌ རྡུད༌གུན༌ནི༌ གོ༌བ༌ ཉམ༌པོ༌ ཁྲབ༌པ༌ ཛད༌ཏུས༌, ཁོང༌ང༌ ཁོའེ༌ སྕོད༌པའེ༌ སྐོར༌ལ༌ ངན༌པ༌ ཟེར༌ཅེས༌སི༌ ཧམ༌པ༌ མ༌ཡོངས༌, ཨིན༌ནའང༌ ཁོང༌ངི༌ མོལས༌, “གཙོ༌བོའེ༌ ཁྱོད༌ལ༌ ཁྲིམས༌ཅད༌ ཛད༌ཤིག༌།” 10 ཨིན༌ནའང༌ འི༌ ཟུས༌མའེ༌ ལོབ༌བོན༌གུན༌ནི༌, ཧ༌མ༌གོ༌ཁན༌ ཚང༌མའེ༌ གྱབ༌གལ༌ལ༌ སྤེ༌ར༌ ངན༌པ༌ ཏང༌ང༌ནོག༌། ཡང༌ སམ༌བ༌ མེད༌ཁན༌ནི༌ རིའི༌ སེམས༌ཅན༌ ཙོགས༌ལ༌, ཁོང༌གུན༌ནི༌ དོད༌པ༌ ནང༌ཞིན༌ ཅོ༌ཅེས༌པོའེ༌, ཁོ༌རང༌གུན༌ མེད༌ཁན༌ ཆ༌ཅུག༌ག༌ནོག༌། 11 ཁོང༌གུན༌ལ༌ ཙམ༌ཤིག༌གི༌ ཇིགས༌པ༌ མི༌ཡོང༌, ཅིའ༌ཟེར༌ན༌ ཁོང༌གུན༌, ཨ༌དམ༌མི༌ བུ༌ཚ༌ ཀ༌ཡིན༌ནི༌ ✡ ལམ༌ ངན༌པའེ༌ཀ༌ གྲུལ༌ཏེ༌ ཨིན༌ནོག༌ ཡང༌ ཁོང༌གུན༌ནི༌ ནོར༌རི༌ ཕིའ༌ ལུང༌སྟོན༌པ༌ སྡིག༌ཅན༌ བ༌ལའམ༌ * ཙོགས༌སི༌ ནོར༌ཁྲུལ༌ ཅོས༌ཏེ༌ ཨིན༌ནོག༌། དཀོན༌མཆོག༌ག༌ ངོ༌ལོག༌ ཅོ༌ཁན༌ ཀོ༌ར༌ † ཙོགས༌ལ༌, ཁོང༌གུན༌ལ༌ ཏན༌ཏན༌ ཆད༌པ༌ ཕོག༌ཨིན༌།

12 ཆད༌པའ༌ མ༌ཇིགས༌ཁན༌ནི༌ ཏེ༌ ཟུས༌མའེ༌ ལོབ༌བོན༌གུན༌ནི༌, ཁྱོ༌ཞའ༌ ཉམ༌པོ༌ ཏམ༌པའེ༌ སོལ༌རས༌སི༌ ནང༌ང༌, ཁག༌ ལེན༌ཏེ༌ ཏེ༌བོའ༌ ཁྲེལ༌བ༌ ཁྱོངས༌ཏེ༌ ཨིན༌ནོག༌། ཁོང༌གུན༌ ཁོ༌རང༌ ཅིག༌པོའ༌ སྟ༌སྟོག༌ ཅོ༌ཁན༌ནི༌ ཁྲེལ༌མེད༌དི༌ ལུག༌རྫི༌གུན༌ ཨིན༌ནོག༌། ཁོང༌གུན༌ ཆུ༌ མེད༌ཁན༌ ཕན༌མི༌ཐོགས༌སི༌ སྲིན༌ ལུངས༌པོའེ༌ ཁྲིད༌ཏེ༌ ཁྱེར༌ཁན༌གུན༌ ཙོགས༌ ཨིན༌ནོག༌, ཡང༌ ཁོང༌གུན༌ ཤིང༌ཏོག༌ མ༌ནེ༌ མ༌ཆགས༌ཁན༌ནི༌ ལྕང༌མ༌ ཙོགས༌ ཨིན༌, ཀ༌བོ༌ པ༌ཀྲག༌ནེ༌ ཕར༌ལ༌ ཕུད༌པ༌ ཤིའད༌། 13 ཁོང༌གུན༌ ཝང༌སྲུལ༌ མ༌ཉན༌ཁན༌ནི༌ གྱ༌ཚོའེ༌ ཆུལ༌བག༌ ཙོགས༌ ཨིན༌ནོག༌, ཀ༌གུན༌ནི༌ ཁྲེལ༌མེད༌དི༌ སྦོའ༌གུན༌ ཀེན༌ལ༌ ཕང༌ང༌ནོག༌། ཏེ༌གུན༌ སྐར༌མ༌ ཏོན༌ཏག༌ མེད༌པ༌ གྲུལ༌ཁན༌གུན༌ ཙོགས༌ ཨིན༌ནོག༌། དཀོན༌མཆོག༌གི༌ ཁོང༌གུན༌ ཏུས༌གྱུན༌ དུག༌ཅེས༌སི༌ ཕིའ༌, མུན༌གྲིག༌གི༌ ནས༌ས༌ ཚང༌མའེ༌སང༌ ཏིང༌ཅན༌བོ༌ ལྡམ༌མ༌ ཛད༌ཏེ༌ ཨིན༌ནོག༌།

14 ཨ༌དམ༌ནེ༌ མི༌རབས༌ རྡུན༌པ༌ ཨིན༌ཁན༌ནི༌ ཨེ༌ནོག༌གི༌ ཏེ༌གུན༌ནི༌ སྐོར༌ལ༌ མ༌འོང༌ ལུང༌སྟན༌ སལ༌ཏེ༌ ཨིན༌པིན༌, “ལྟོས༌ཤིག༌ གཙོ༌བོ༌, ཁོང༌རང༌ངི༌ ཏམ༌པའེ༌ ཕོ༌ཉ༌ སྟོང༌ཁྲག༌ མང༌པོ༌ ཉམ༌པོ༌, 15 སྕོད༌ལམ༌ ངན༌པ༌ ཚང༌མ༌ ཅོས༌ཏེ༌ དཀོན༌མཆོག༌གི༌ གྱབ༌གལ༌ལ༌ སྤེ༌ར༌ ངན༌པ༌ ཟེར༌ཏེ༌ ཁོང༌ང༌ མ༌ཇིགས༌ཁན༌ ཚང༌མ༌ལ༌, ཁོ༌རང༌གུན༌ནི༌ སྙིང༌ངི༌ ནང༌ང༌ ཁྲེལ༌བ༌ ཚོར༌ཅུག༌ཅེས༌ དང༌ ཤགས༌ ཛད༌ཅེས༌ལ༌ སྐྱོད༌དུག༌།”

16 འི༌ ཟུས༌མའེ༌ ལོབ༌བོན༌གུན༌ ཏུས༌གྱུན༌ བར༌ཁན༌, ཞན༌མའེ༌ ནང༌ང༌ སྐྱོན༌ ཙལ༌ཁན༌, ཁོང༌རང༌ངི༌ དོད༌པ༌ ངན༌པའེ༌ ལམ༌མི༌ཀ༌ གྲུལ༌ཁན༌, ཁོ༌རང༌ དང༌ རང༌ངི༌ སྐོར༌ལ༌ ཕོ༌སོ༌ ཅོ༌ཁན༌ དང༌ རང༌ངི༌ ཕན༌ཐོགས༌སི༌ ཕིའ༌ ཞན༌མ༌གུན༌ལ༌ སྟོད༌པ༌ ཏང༌ང༌ནོག༌།

ཏད༌པའེ༌ ནང༌ང༌ སྟན༌པོ༌ དུག༌ཅེས༌།

1:17-23

17 ཨིན༌ནའང༌ ཅེས༌པ༌གུན༌, ང༌དང༌གུན༌ནི༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐུ༌ཚབས༌གུན༌ནི༌ ལུང༌སྟན༌ སལ༌ཁན༌གུན༌ ཨིད༌ཏུ༌ ཅོ༌ཤིག༌། 18 ཁོང༌གུན༌ནི༌ ཁྱོ༌ཞའ༌ ཤད༌ད༌ ཛདས༌,

“ཐའ༌མའེ༌ ཏུས༌ལ༌ གཙོ༌བོའ༌ ཁྲེལ༌བ༌ ཅོ༌ཨིན༌,

སྤེ༌ར༌ ཏང༌ཁན༌ནི༌ མི༌གུན༌ ཡོངས༌ཏེ༌

ཁོ༌རང༌གུན༌ནི༌ དོད༌པ༌ ངན༌པའེ༌ ལམ༌མི༌ཀ༌ གྲུལ༌ཨིན༌།”

19 ཏེ༌ ཟུས༌མའེ༌ ལོབ༌བོན༌གུན༌ནི༌, ཁྱོ༌ཞ༌གུན༌ནི༌ ཕྲོའ༌ ནང༌ཕྲུགས༌ ཆ༌ཅུག༌ཨིན༌། ཁོང༌གུན༌ལ༌ ཏམ༌པའེ༌ ཐུག༌ཉིད༌ མེད༌ པ༌སང༌, ཁོ༌རང༌གུན༌ནི༌ སྡིག༌པའེ༌ དོད༌པ༌ ནང༌ཞིན༌ལ༌ མི༌ཚེ༌ ཕུད༌ད༌ནོག༌།

20 ཨིན༌ནའང༌ ཁྱོ༌ཞའ༌ ཅེས༌པ༌གུན༌, ཁྱོ༌ཞའེ༌ ཏམ༌པའེ༌ ཏད༌པའེ༌ ནང༌ང༌ ཁྱོ༌ཞ༌རང༌གུན༌ ཤུགས༌ཅན༌ ཅོ༌ཤིག༌། ཡང༌ ཏམ༌པའེ༌ ཐུག༌ཉིད༌དི༌ ནང༌ང༌ མོས༌ལམ༌ ཏོབ༌ཤིག༌། 21 གཙོ༌བོ༌ ཡེ༌ཤུ༌ མ༌ཤི༌ཀའེ༌ སྙིང༌རྗེའེ༌ ནང༌ང༌ ཐའ༌མེད༌པའེ༌ མི༌ཚེའ༌ ཁྱོང༌ཅེས༌ལ༌ སྲུང༌ ཟ༌ནེ༌ དཀོན༌མཆོག༌གི༌ ཅམས༌པའེ༌ ནང༌ང༌ དུག༌ཤིག༌།

22 ཏད༌པའེ༌ ནང༌ང༌ ཐེ༌ཚོམས༌ ཡོད༌ཁན༌གུན༌ལ༌ སྙིང༌རྗེ༌ སྟོན༌ཤིག༌། 23 ཉལ༌ཝའེ༌ མེ༌ ཆོགས༌ལ༌ ཆའ༌ཁན༌གུན༌ ཀོགས༌ཏེ༌ ཁྱོང༌ཤིག༌། ཡང༌ ཞན༌མ༌གུན༌ལ༌ སྙིང༌རྗེ༌ སྟོན༌ཤིག༌, ཨིན༌ནའང༌ ཁྱོ༌ཞ༌གུན༌ ཏེན༌ན༌ སྡིག༌པའེ༌ ནང༌ང༌ གྱེལ༌ མི༌གྱེལ༌ཅེས༌ལ༌ ཤང༌ ཅོ༌ཤིག༌, མ༌ཚད༌ ཁོང༌གུན༌ནི༌ སྡིག༌པའེ༌ ལས༌གུན༌ནི༌ ཞས༌ཏེ༌ ཚི༌ཏུ༌ ཆའ༌ཁན༌ནི༌ ཀོས༌ལག༌པོའང༌ ནཕ༌རད༌ ཅོས༌།

སྟོད༌པའེ༌ མོས༌ལམ༌།

1:24-25

24 ཁྱོ༌ཞའ༌ སྡིག༌པའེ༌ ནང༌ང༌ གྱེལ༌ཅེས༌ནེ༌ སྐྱོབ༌ཏེ༌ བོར༌ར༌ ཛད༌ཐུབ༌ཁན༌ནི༌ དཀོན༌མཆོག༌གི༌, ཁྱོ༌ཞ༌གུན༌ནི༌ སྐྱོན༌ ཚང༌མ༌ མེད༌ཁན༌ ཅོའ༌ ཛད༌ཏེ༌, གའ༌མོ༌ ཉམ༌པོ༌ ཁོང༌རང༌ངི༌ ཟིར༌རྗིད༌དི༌ ནང༌ང༌ ཁོང༌ངི༌ སྐུན༌དུན༌ལ༌ ཁྱོང༌ང༌ ཛད༌ཨིན༌། 25 ཡེ༌ཤུ༌ མ༌ཤི༌ཀ༌ ང༌དང༌གུན༌ནི༌ གཙོ༌བོ༌ གྱུད༌ཏེ༌, ང༌དང༌གུན༌ནི༌ དཀོན༌མཆོག༌ དང༌ སྐྱབ༌གོན༌ ཅིག༌པོའ༌, སྤལ༌ དང༌ ཟིར༌རྗིད༌ དང༌ ཤེད༌ དང༌ ཝང༌ གུན༌, ཇིག༌རྟེན༌ ཆགས༌སི༌ སང༌ སྔུན༌ནེ༌ དག༌ས༌ ཚོག༌པ༌, ཡང༌ སྟིང༌ཞིན༌ནའང༌ ཏུས༌གྱུན༌ ཐོབ༌ཤིག༌, ཨ༌མེན༌།

✡ 1:11 1:11 གོ༌ཟུག༌ 4:1-16

* 1:11 1:11 ཀྲངས༌ཀའེ༌ སྤེ༌ཆའེ༌ 22:1-24:25 ནང༌ང༌ བ༌ལའམ༌མི༌ པེ༌ནེ༌ ཕིའ༌ ཨིས༌ར༌ཨེལ༌པ༌གུན༌ལ༌ ངན༌ ཏབས༌ཁན༌བོ༌ བྲིའ༌ ཛད༌ཏེ༌ དུག༌།

† 1:11 1:11 ཀྲངས༌ཀའེ༌ སྤེ༌ཆའེ༌ 16:1-35 ནང༌ང༌ ཀོ༌རཧའེ༌ དཀོན༌མཆོག༌གི༌ ལྡམ༌མ༌ ཛད༌ཁན༌ནི༌ མི༌གུན༌ནི༌ གྱབ༌གལ༌ལ༌ ངོ༌ལོག༌ ཅོས༌ཁན༌བོ༌ བྲིའ༌ ཛད༌ཏེ༌ དུག༌།

ཡོང༌ཅེས༌ཅན༌ནི༌ ཏུས༌

1

2

3

4

5

6

7

8

9

10

11

12

13

14

15

16

17

18

19

20

21

22

ཡོང༌ཅེས༌ཅན༌ནི༌ ཏུས༌སི༌ ལུང༌སྟན༌།

ཡོང༌ཅེས༌ཅན༌ནི༌ ཏུས༌སི༌ ལུང༌སྟན༌ནི༌ ཆག༌བྲིས༌སི༌ སྐོར༌།

གཙོ༌བོ༌ ཡེ༌ཤུའི༌ སྐུ༌ཚབས༌ ཡོ༌ཧཱ༌ནན༌ནི༌ འི༌ ཆག༌བྲིས༌པོ༌ ཁོང༌ མ༌རྒད༌པོ༌ ཡང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ སྐོར༌ལ༌ གའ༌མོའེ༌ ནས༌ཚུལ༌ ཤད༌ཅེས༌སི༌ ཕིའ༌ པད༌མོས༌ ཟེར༌སའེ༌ ཚོ༌ལིང༌ངི༌ཀ༌ ཙོན༌ལ༌ ཀགས༌ཏེ༌ ཡོད༌ཏུས༌ བྲིའ༌ ཛདས༌།

ཆོས༌སི༌ ནང༌ང༌ ཁས༌པ༌ མང༌པོའེ༌ ཡོ༌ཧཱ༌ནན༌ནི༌ འི༌ ཆག༌བྲིས༌པོ༌ རོམ༌མི༌ གྱལ༌པོ༌ དོ༌མི༌ཤིའན༌ནི༌ ཝང༌སྲུལ༌ ངན༌པའེ༌ ཏུས༌ལ༌ ༼ཡང༌ན༌ ཡེ༌ཤུ༌ ཀྲོངས༌ཏེ༌ སོན༌ཏེའ༌ ཞངས༌ཏེ༌ སྟིང༌ནེ༌, ལོ༌ 62 སི༌ ཉེ༌ཁོར༌ལ༌༽ བྲིའ༌ ཛད༌ཏེ༌ ཨིན༌ནོག༌ ཟེར༌ར༌ནོག༌, ནམ༌ མ༌ཤི༌ཀ༌པ༌གུན༌ནི༌ཀ༌ རྡུག༌ངལ༌ལི༌ ཏུས༌པོ༌ གྱས༌ཨིན༌ ཡོད༌པིན༌།

མ༌ཡོང༌ ལུང༌སྟན༌ནི༌ སྤེ༌ཆའེ༌ གོ༌ཟུག༌གི༌ཀ༌, འི༌ ལོན༌བོ༌ གཙོ༌བོ༌ ཡེ༌ཤུའི༌ ཀ༌ནེ༌ ཁ༌དྲང༌ང༌ ཨ༌སི༌ཨཱའེ༌ ཆོས༌ཚོགས༌ རྡུན༌ནི༌ ཕིའ༌ ཨིན༌ཁན༌བོ༌ ང༌དང༌ང༌ གྱུས༌ ཆ༌རུག༌། གཙོ༌བོ༌ ཡེ༌ཤུའི༌ འི༌ ཆོས༌ཚོགས༌གུན༌ལ༌ ཁོང༌གུན༌ནི༌ ལས༌ ཁ༌ཅིག༌གི༌ ཕིའ༌ སྟོད༌པ༌ ཡང༌ ཁ༌ཅིག༌གི༌ ཕིའ༌ ཁའ༌སྐྱེའ༌ ཛད༌ཨིན༌, ཡོང༌ཅེས༌ཅན༌ནི༌ རྡུག༌ངལ༌ལི༌ ནང༌ང༌ ཏད༌པ༌ སྟན༌པོ༌ བོར༌ཅེས༌ལ༌ སྤོས༌པ༌ སལ༌དུག༌།

འི༌ ལུང༌སྟན༌ནི༌ མ༌འོངས༌པའེ༌ ཏུས༌སི༌ སྐོར༌ལ༌ ཤད༌དུག༌, ཀ༌བོ༌ ནི༌ འི༌ཏུས༌ལ༌ མ༌ཤི༌ཀའེ༌ཀ༌ ཏད༌པ༌ ཅོ༌ཁན༌གུན༌ལ༌ རྡུག༌ངལ༌ ཇུང༌ཁན༌ ཙོགས༌ ཐའ༌མའེ༌ ཏུས༌ལའང༌ ཇུང༌ཅེས༌པོ༌ ཨིན༌ནོག༌། ཡོ༌ཧཱ༌ནན༌ནི༌ དཀོན༌མཆོག༌གི༌ མི༌གུན༌ དང༌ གཙོ༌བོ༌ ཡེ༌ཤུ༌ ཉིས༌ཀོའ༌ གྱབ༌གལ༌ ཅོ༌ཁན༌ནི༌ མི༌ཞིག༌ ཡོང༌ཅེས༌སི༌ སྐོར༌ལ༌ མོལ༌དུག༌, ཀ༌བོའེ༌ ཝང༌ ཉམ༌པོ༌ མི༌ཚང༌མའ༌ ཁོའ༌ ཅོལ༌ཅུག༌ཨིན༌, ཡང༌ མ༌ཅོལ༌ཁན༌ ཚང༌མ༌ སད༌ཨིན༌། ཁོའེ༌ གཙོ༌བོ༌ ཡེ༌ཤུ༌ དང༌ ཁོང༌ངི༌ མི༌གུན༌ནི༌ གྱབ༌གལ༌ལ༌ ནོལ༌ཨིན༌, ཨིན༌ནའང༌ གཙོ༌བོ༌ ཡེ༌ཤུ༌ མ༌ཤི༌ཀའེ༌ ཁོ༌ དང༌ ཤེ༌ཏན༌ ཉིས༌ཀོའ༌ ཕམ༌ཀལ༌ལ༌ ཛད༌ཨིན༌། གཙོ༌བོ༌ ཡེ༌ཤུའི༌ གྱབ༌ནེ༌ བྲངས༌ཁན༌ ཚང༌མ༌ ཇིག༌རྟེན༌ སོ༌མ༌ ཞང༌ང༌ ཛད༌ཁན༌ནི༌ ནང༌ང༌ གཙོ༌བོ༌ ཡེ༌ཤུ༌ དང༌ དཀོན༌མཆོག༌ ཉམ༌པོ༌ དུག༌ཨིན༌, ཀ༌རུ༌ དཀོན༌མཆོག༌གི༌ ཅི༌ས༌ཐོག༌ནེ༌ ཕན༌ཅེས༌ དང༌ ཞི༌དེ༌ གུན༌ ཁྱོང༌ང༌ ཛད༌ཨིན༌།

འི༌ ལུང༌སྟན༌ནི༌ ནང༌ང༌ མ༌ཤི༌ཀ༌པ༌གུན༌ནི༌ ཕིའ༌ ཁག༌ཅན༌ ལབ༌ཞ༌བོ༌ ནི༌, གཙོ༌བོ༌ ཡེ༌ཤུའ༌ གྱབ༌གལ༌ ཅོ༌ཁན༌གུན༌ནི༌ ཝང༌སྲུལ༌ཨིན༌ དཀོན༌མཆོག༌གི༌ མི༌གུན༌ སད༌ནའང༌ སྟིང༌ཇུག༌པོའེ༌ཀ༌ དཀོན༌མཆོག༌གི༌ ཁོང༌གུན༌ དང༌ ཤེ༌ཏན༌ལ༌ ཕམ༌ཀལ༌ལ༌ ཛད༌ཏེ༌ ཁོང༌རང༌ངི༌ མི༌གུན༌ ཁམ༌ཟང༌ ཉམ༌པོ༌ ཁོང༌རང༌ ཡོད༌ས༌ ཁྱེར༌ར༌ ཛད༌ཨིན༌།

1

ཡེ༌ཤུ༌ མ༌ཤི༌ཀའེ༌ མ༌འོང༌ ལུང༌སྟན༌ ཛདས༌།

1:1-3

1 འི༌ ཨི༌གེ༌, ཡེ༌ཤུ༌ མ༌ཤི༌ཀའེ༌ མ༌འོང༌ ལུང༌སྟན༌ ཛད༌ཁན༌བོ༌ ཨིན༌ནོག༌, ཀ༌བོ༌ དཀོན༌མཆོག༌གི༌ གྱོགས༌པ༌ ཇུང༌གོ༌ཤེས༌ཅན༌གུན༌ མ༌ཤི༌ཀའེ༌ ཞབས༌ཏོག༌པ༌གུན༌ལ༌ ཤད༌ཅེས༌ལ༌ ཡོ༌ཧཱ༌ནན༌ལ༌ སལ༌ལ༌ ཛད༌ཏེ༌ ཨིན༌། ཡེ༌ཤུའི༌ འི༌ མ༌འོང༌ ལུང༌སྟན༌བོ༌, ཁོང༌ངི༌ ཞབས༌ཏོག༌པ༌ ཡོ༌ཧཱ༌ནན༌ལ༌ སྟན༌ན༌ ཛད༌ཅེས༌ལ༌ ཁོང༌རང༌ངི༌ ཕོ༌ཉ༌ ཀལ༌ལ༌ ཛདས༌། 2 ང༌ ཡོ༌ཧཱ༌ནན༌ནི༌ འི༌ ཐོང༌ཁན༌ ཚང༌མའ༌ སྤང༌པོ༌ ཏང༌ངད༌, ཡང༌ ངའེ༌ ཁྱོ༌ཞ༌གུན༌ལ༌ དཀོན༌མཆོག༌གི༌ བཀའ༌ དང༌ ཡེ༌ཤུ༌ མ༌ཤི༌ཀའེ༌ སྤང༌པོ༌ སལ༌ལ༌ ཛད༌ཁན༌ གུན༌ནི༌ སྐོར༌ ཤད༌དད༌། 3 འི༌ མ༌འོང༌ ལུང༌སྟན༌ནི༌ བཀའ༌ སིལ༌ཏེ༌ ཤད༌ཁན༌གུན༌ ཅིན༌ལབས༌ཅན༌ ཡང༌ ལོན༌བོའ༌ ཉན༌ཏེ༌ ཏེ༌ནང༌ང༌ ཟེར༌ཏེ༌ ཡོད༌ཁན༌བོའེ༌ཀ༌ ལག༌ལེན༌ ཅོ༌ཁན༌ ཚང༌མའང༌ ཅིན༌ལབས༌ཅན༌ ཨིན༌, ཅིའ༌ཟེར༌ན༌ ཡོང༌ཅེས༌ཅན༌ནི༌ འི༌ ཏུས༌པོ༌ མ༌ ཉེ༌མོའ༌ ལེབས༌ཏེ༌ ཨིན༌ནོག༌།

ཆོས༌ཚོགས༌ དུན༌ལ༌ ཡོ༌ཧཱ༌ནན༌ནི༌ ཞུ༌ལོན༌།

1:4-8

4 ང༌ ཡོ༌ཧཱ༌ནན༌ནི༌ འི༌ ཨི༌གེ༌བོ༌ ཨ༌སི༌ཨཱ༌ ནང༌ང༌ ཡོད༌ཁན༌ནི༌ ཆོས༌ཚོགས༌ དུན༌ལ༌ བྲིའད༌། དཀོན༌མཆོག༌ དག༌ས༌ ཞུགས༌ཏེ༌ ཡོད༌ཁན༌, སྔུན༌ལ༌ ཞུགས༌ཏེ༌ ཡོད༌པིན༌, ཡང༌ སྐྱོད༌ཅེས༌ཅན༌ དང༌ ཁོང༌རང༌ངི༌ ཞུགས༌ཁྲིས༌སི༌ དུན༌ལ༌ ཡོད༌ཁན༌ནི༌ ཐུག༌ཉིད༌ རྡུན༌ གུན༌ནི༌ ཆོགས༌ནེ༌ ཁྱོ༌ཞ༌གུན༌ལ༌ ཐུག༌རྗེ༌ དང༌ ཞི༌དེ༌ སལ༌ཤིག༌, 5 ཡང༌ ཡེ༌ཤུ༌ མ༌ཤི༌ཀའེ༌ ཆོགས༌ནེའང༌། ཁོང༌ ནི༌ ལོ༌ཁྱེལ༌ཅན༌ནི༌ སྤང༌པོ༌, ཏང༌པོ༌རང༌ ཤི༌ཁན༌གུན༌ནི༌ ཕྲོ༌ནེ༌ སོན༌ཏེའ༌ ཞངས༌ཁན༌, ཡང༌ ཇིག༌རྟེན༌ནི༌ གྱལ༌པོ༌གུན༌ནི༌ ཝང༌སྲུལ༌པ༌ ཞུགས༌ཏེ༌ ཨིན༌ནོག༌།

ང༌དང༌གུན༌ལ༌ ཅམས༌པ༌ ཅོའ༌ ཛད༌ཁན༌, ཡང༌ ཁོང༌རང༌ངི༌ སྲོག༌པོ༌ ཅིན༌བ༌ སལ༌ཏེ༌ ང༌དང༌གུན༌ ང༌དང༌གུན༌ནི༌ སྡིག༌པ༌ནེ༌ ཐར༌ ཅུག༌ག༌ ཛད༌ཁན༌, 6 ང༌དང༌གུན༌ ཁོང༌རང༌ངི༌ དཀོན༌མཆོག༌ དང༌ ཡབ༌བ༌ ཞབས༌ཏོག༌ ཞུ༌ཅེས༌སི༌ ཕིའ༌ བླ༌མ༌ དང༌ གྱལ༌ཁག༌གི༌ མི༌གུན༌ ཅོའ༌ ཛད༌ཁན༌ནི༌ ཡེ༌ཤུ༌ མ༌ཤི༌ཀའ༌ སྤལ༌ དང༌ ཝང༌གུན༌ ཏུས༌གྱུན༌ནེ༌གྱུན༌ ཐོབ༌ཤིག༌, ཨ༌མེན༌།

7 ལྟོས༌ཤིག༌, ཁོང༌ སྲིན༌ནི༌ཀ༌ ཞུགས༌ཏེ༌ ཕེབས༌དུག༌། མི༌ཚང༌མའེ༌ ཁོང༌ ཇལ༌ཨིན༌, ཡང༌ ཁོང༌ང༌ རྡུང༌ ཙུག༌ཁན༌གུན༌ནིའང༌། ཁོང༌ངི༌ ཞས༌ཏེ༌ ཇིག༌རྟེན༌པ༌ ཚང༌མའེ༌ རྡུག༌པོ༌ ཅོ༌ཨིན༌། ཏེ༌བོ༌ ཏན༌ཏན༌ གྲུབ༌ཨིན༌, ཨ༌མེན༌།

8 གཙོ༌བོ༌ དཀོན༌མཆོག༌གི༌ མོལ༌དུག༌, “ང༌ ནི༌ ཨལ༌ཕ༌ དང༌ ཨོ༌མེ༌ག༌: གོ༌ཟུག༌ དང༌ སྟིང༌ཇུག༌བོ༌ ཨིན༌། ང༌ ནི༌ དག༌ས༌ ཡོད༌, སྔུན༌ལ༌ ཡོད༌པིན༌ ཡང༌ ཡོང༌ཅེས༌ཅན༌ དང༌ ཀུན༌ཝང༌ དཀོན༌མཆོག༌ ཨིན༌།”

གཙོ༌བོ༌ ཡེ༌ཤུའི༌ ཆོས༌ཚོགས༌གུན༌ལ༌ ཞུ༌ལོན༌།

1:9-20

9 ཡེ༌ཤུ༌ མ༌ཤི༌ཀའེ༌ཀ༌ ཏད༌པ༌ ཡོད༌ཅེས༌པོའེ༌, ཁྱོ༌ཞ༌གུན༌ནི༌ རྡུག༌ངལ༌, དཀོན༌མཆོག༌གི༌ གྱལ༌སྲིད༌ དང༌ ཟོད༌སེམས༌ ཉམ༌པོ༌ རྡུག༌ངལ༌ ཁུར༌ཅེས༌སི༌ ནང༌ང༌ ང༌ ཡོ༌ཧཱ༌ནན༌ ཁྱོ༌ཞའེ༌ སྤུན༌ དང༌ ཕྲོ༌པ༌ ཨིན༌། ངའེ༌ དཀོན༌མཆོག༌གི༌ བཀའ༌ ཤད༌ཅེས༌ དང༌ ཡེ༌ཤུའི༌ སྐོར༌ལ༌ སྤང༌པོ༌ ཏང༌ཅེས༌པོའེ༌, ངའ༌ ཆད༌པ༌ ཏངས༌ཏེ༌ ཚོ༌ལིང༌ * པད༌མོས༌ ཟེར༌ཁན༌ནི༌ཀ༌ ཁྱེར༌ཏེ༌ བོརས༌། 10 ཟ༌ཉི༌མ༌ ཀ༌བོ༌ གཙོ༌བོའེ༌ ཞག༌ ཨིན༌ ཏེ༌ ཞག༌ག༌ ངའེ༌ཀ༌ དཀོན༌མཆོག༌གི༌ ཏམ༌པའེ༌ ཐུག༌ཉིད༌ བབས༌ས༌ ཛད༌ཏེ༌ ངའེ༌ ང༌རང༌ངི༌ གྱབ༌ནེ༌ ཏུང༌སྐད༌ ཙོགས༌ སྐད༌ ཀྲག༌པོ༌ཞིག༌ ཚོར༌། 11 ཡང༌ ཏེ༌ སྐད༌པོའེ༌ ངའ༌ མོལ༌ལ༌རག༌, “ཁྱོ༌རང༌ངི༌ ཐོང༌ཅེས༌ཅན༌གུན༌ ཤོག༌རིལ༌ལི༌ཀ༌ བྲིས༌ཏེ༌ ཨེ༌ཕེ༌སས༌, སྨིར༌ནཱ༌, པེར༌ག༌མུམ༌, ཐི༌འ༌ཏི༌རཱ༌, སཱར༌དིས༌, ཕི༌ལ༌དེལ༌ཕི༌ཨཱ༌ དང༌ ལ༌འོ༌དི༌ཀིའི༌ ཆོས༌ཚོགས༌ རྡུན༌ཀོའ༌ ཀོལ༌།”

12 ངའེ༌ ངའ༌ ཞལ༌ཏ༌ སལ༌ཁན༌བོའ༌ ལྟ༌ཅེས༌ལ༌ གྱུར༌ར༌ཅིག༌, ངའ༌ སེར༌རི༌ འོད༌སྟགས༌ རྡུན༌ ཐོང༌། 13 ཡང༌ ངའེ༌ ཏེ༌ འོད༌སྟག༌གུན༌ནི༌ ཕྲོ༌ནེ༌ “མི༌རིགས༌སི༌བུ༌ ཙོགས༌ཤིག༌,”✡ ཞངས༌ཏེ༌ ཇལ༌། ཁོང༌ངི༌ ནམ༌ཟའ༌ མ༌ རིང༌མོ༌ ཞབ༌ ཚོག༌པ༌ ལེབ༌ཁན༌ ཡང༌ སེར༌ཀུད༌ལ༌ ལས༌ཁན༌ནི༌ ཤལ༌ ཁོང༌ངི༌ ཤང༌གག༌ག༌ སལ༌ལ༌ ཛད༌ཏེ༌ དུག༌། 14 ཁོང༌ངི༌ ཨུ༌ དང༌ ཨུ༌སྲ༌བོ༌, བལ༌ ཡ༌ ཁ༌ ཀར༌པོ༌ ཙོགས༌, ཡང༌ ཁོང༌ངི༌ སྕན༌བོ༌ མེ༌ ཀྲག༌པོ༌ བར༌ཁན༌ ཙོགས༌ དུག༌། 15 ཁོང༌ངི༌ ཞབས༌པོ༌, མེ༌ ནང༌ང༌ སྲག༌ཁན༌ནི༌ ར༌གན༌ ཙོགས༌ ལྡང༌ཤན༌ ཐོང༌དུག༌, ཡང༌ ཁོང༌ངི༌ སུང༌སྐད༌པོ༌ ཆུ༌ ཀྲག༌པོ༌ གྱུག༌ཁན༌ནི༌ སྐད༌ ཙོགས༌ རག༌། 16 ཁོང༌ངི༌ ཆག༌ ཡས༌པའེ༌ ནང༌ང༌ སྐར༌མ༌ རྡུན༌ ནམས༌ཏེ༌ དུག༌, ཡང༌ ཁོང༌ངི༌ ཞལ༌ནེ༌ ཁའ༌ ཉིས༌ཅན༌ནི༌ ར༌འི༌ ནོན༌པོ༌ བིང༌དུག༌། ཁོང༌ངི༌ ཞལ༌དོང༌བོ༌ ཉིང༌གུང༌ངི༌ ཉི༌མའེ༌ འོད༌ཟེར༌ ཙོགས༌ དུག༌།

17 ཁོང༌ ཇལ༌ལ༌ཅིག༌, ང༌ ཁོང༌ངི༌ ཞབས༌སི༌ དུན༌ལ༌ ཤི༌ཁན༌ ཙོགས༌ལ༌ གྱེལ༌སོང༌། ཨིན༌ནའང༌ ཁོང༌ངི༌ ཁོང༌རང༌ངི༌ ཆག༌ ཡས༌པ༌བོ༌ ངའེ༌ཀ༌ བོར༌ར༌ ཛད༌ཏེ༌ མོལས༌, “ཇིགས༌ མ༌ཇིགས༌! ང༌ ནི༌ ཏང༌པོ༌ དང༌ སྟིང༌ཇུག༌པོ༌ ཨིན༌། 18 ང༌ སྲོག༌ སལ༌ཁན༌བོ༌ ཨིན༌, ང༌ ཤི༌ཏེ༌ མེད༌པིན༌, ཏ༌ ལྟོས༌, ང༌ ཏུས༌ གྱུན༌ནེ༌གྱུན༌ནི༌ ཕིའ༌ སོན༌ཏེའ༌ ལུས༌ཨིན༌; ཡང༌ ཤི༌ཅེས༌ དང༌ ཤི༌ཁན༌གུན༌ནི༌ ནས༌སའེ༌ཀ༌ ངའ༌ ཝང༌ ཡོད༌།”

19 “ཁྱོ༌རང༌ངི༌ ཐོང༌ཁན༌, དག༌ས༌ ཇུང༌ཨིན༌ ཡོད༌ཁན༌ དང༌ སྟིང༌ནེ༌ ཇུང༌ཅེས༌ཅན༌ གུན༌ བྲིས༌། 20 ཁྱོ༌རང༌ངི༌ ངའེ༌ ལག༌པ༌ ཡས༌པའེ༌ ནང༌ང༌ ཡོད༌ཁན༌ནི༌ སྐར༌མ༌ རྡུན༌ ཐོང༌ཁན༌ དང༌ སེར༌རི༌ འོད༌སྟགས༌ རྡུན༌ནི༌ སང༌ཝ༌བོ༌ འི༌བོ༌ ཨིན༌: སྐར༌མ༌ རྡུན༌ཀོ༌ ནི༌, ཏེ༌ ཆོས༌ཚོགས༌ རྡུན༌ནི༌ ཕོ༌ཉ༌གུན༌ ཡང༌ འོད༌སྟགས༌ རྡུན༌ཀོ༌ ནི༌, ཏེ༌ ཆོས༌ཚོགས༌ རྡུན༌བོ༌ ཨིན༌།”

2

ཨེ༌ཕེ༌སས༌སི༌ ཆོས༌ཚོགས༌ལ༌ ཞུ༌ལོན༌།

2:1-7

1 “ཨེ༌ཕེ༌སས༌སི༌ ནང༌ང༌ ཡོད༌ཁན༌ནི༌ ཆོས༌ཚོགས༌སི༌ ཕོ༌ཉའ༌ འི༌བོ༌ བྲིས༌།”

“འི༌ ལོན༌བོ༌ ལག༌པ༌ ཡས༌པའེ༌ ནང༌ང༌ སྐར༌མ༌ རྡུན༌ ཁུར༌ཏེ༌ སེར༌རི༌ འོད༌སྟགས༌ རྡུན༌ནི༌ ཕྲོའ༌ གྲུལ༌ཨིན༌ ཡོད༌ཁན༌ནི༌ ཆོགས༌ནེ༌ ཨིན༌། 2 ཁྱོ༌ཞའེ༌ ཀགས༌པོའེ༌ སྐབས༌ལ༌ རྩོན༌གྲུས༌ སྲན༌ཏྲེ༌ ཡང༌ སྙིང༌རུས༌ ཉམ༌པོ༌ ལས༌ ཅོ༌ཅེས༌གུན༌ ངའ༌ གྱུས༌ཡོད༌། ཁྱོ༌ཞའེ༌ མི༌ངན༌གུན༌ སྲན༌ མ༌ཐུབ༌ཁན༌བོའང༌ ང༌ གྱུས༌ཡོད༌, ཀ༌གུན༌ནི༌ ཡེ༌ཤུའི༌ སྐུ༌ཚབས༌ ཨིན༌ ཟེར༌རད༌ ཨིན༌ནའང༌ མ༌ནོག༌། ཁྱོ༌ཞའེ༌ སྟག༌ཅད༌ ཅོས༌ཏེ༌ ཏེ༌གུན༌ ཟུན༌བ༌ ཨིན༌ཁན༌བོ༌ ཤེས༌ཏེ༌ ཨིན༌ནོག༌། 3 ཁྱོ༌ཞའེ༌ ངའེ༌ ཕིའ༌ ཟོད༌པ༌ ཉམ༌པོ༌ བར༌དོ༌ ཁུར༌ཨིན༌ ཡང༌ ང༌ ཕང༌ མ༌ཕང༌ང༌ ངའེ༌ གྱབ༌ནེ༌ གྲུལས༌། 4 ཨིན༌ནའང༌ ཁྱོ༌ཞ༌གུན༌ནི༌ ང༌ གོ༌མ༌ ཙོགས༌སི༌ ཅམས༌པ༌ མི༌ཅོ༌ཅེས༌སི༌ ཕིའ༌ ངའེ༌ ཁྱོ༌ཞུ༌གུན༌ནི༌ གྱབ༌གལ༌ལ༌ སྐྱོན༌ ཀལ༌ལད༌། 5 ཁྱོ༌ཞ༌གུན༌ མ༌ ཐོན༌པོ༌ནེ༌ བུད༌ཏེ༌ ཨིན༌ཁན༌བོ༌ ཨིད༌ཏུ༌ ཅོས༌། གྱོད༌པ༌ ཅོ༌ཤིག༌, ཡང༌ སྔུན༌མ༌ ཙོགས༌ལ༌ ལས༌གུན༌ ཅོ༌ཤིག༌། ཀལ༌ཏེས༌ གྱོད༌པ༌ མ༌ཅོ༌ན༌, ང༌ ཡོངས༌ཏེ༌ ཁྱོ༌ཞ༌གུན༌ནི༌ འོད༌སྟག༌པོ༌ ནས༌སའེ༌ ཀ༌ནེ༌ ཐེན༌ཨིན༌། 6 ཨིན༌ནའང༌ ཁྱོ༌ཞ༌གུན༌ནི༌ ནི༌ཀོ༌ལ༌འི༌པ༌གུན༌ནི༌ ལས༌ ངན༌པ༌གུན༌ལ༌ ནཕ༌རད༌ ཅོ༌རུག༌, ངེའང༌ ཏེ༌བོའ༌ ནཕ༌རད༌ ཅོའད༌, ཏེ༌ ལས༌པོའ༌ སྟོད༌པ༌ ཐོབ༌ཅེས༌སི༌ འོས༌པ༌ ཨིན༌ནོག༌།”

7 “ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌། དཀོན༌མཆོག༌གི༌ ཐུག༌ཉིད༌དི༌ ཆོས༌ཚོགས༌གུན༌ལ༌ མོལ༌ཁན༌གུན༌ ཉོན༌ཤིག༌། གྱལ༌ཁའ༌ ཐོབ༌ཁན༌གུན༌ལ༌ དཀོན༌མཆོག༌གི༌ ཚས༌སི༌ ནང༌ང༌ སྐྱེ༌ཁན༌ནི༌, སྲོག༌གི༌ ལྕང༌མའེ༌ ཤིང༌ཏོག༌ ཟའ༌ཅེས༌ལ༌ ཐོབ༌ཏང༌ ངའེ༌ ཏང༌ཨིན༌།”

སྨིར༌ནཱ༌ ཆོས༌ཚོགས༌ལ༌ ཞུ༌ལོན༌།

2:8-11

8 “འི༌ ཨི༌གེ༌བོ༌ སྨིར༌ནཱའེ༌ ནང༌ང༌ ཡོད༌ཁན༌ ཆོས༌ཚོགས༌སི༌ ཕོ༌ཉ༌ བྲིས༌།”

“འི༌ ལོན༌བོ༌ ཏང༌པོ༌ དང༌ སྟིང༌ཇུག༌ ཨིན༌ཁན༌ ཡང༌ ཤི༌ཏེ༌ མེད༌པིན༌ ཨིན༌ནའང༌ ཏ༌ དག༌ས༌ སོན༌པོ༌ ཡོད༌ཁན༌བོའེ༌ ཆོགས༌ནེ༌ ཨིན༌། 9 ཁྱོ༌ཞ༌གུན༌ལ༌ རྡུག༌ངལ༌ དང༌ རྡུག༌པོ༌ ཡོད༌ཁན༌བོ༌ ང༌ གྱུས༌ཡོད༌, ཨིན༌ནའང༌ སེམས༌ཉིད༌དི༌ ཐོག༌ནེ༌ ཁྱོ༌ཞ༌གུན༌ ཆུག༌པོ༌ དུག༌། ཁོ༌རང༌གུན༌ལ༌ ཡ༌ཧུ༌དཱ༌པ༌ ཟེར༌ཁན༌གུན༌ནི༌, ཁྱོ༌ཞ༌གུན༌ནི༌ སྕོད༌པའེ༌ སྐོར༌ལ༌ ངན༌པ༌ ཟེར༌ཁན༌བོའང༌ ང༌ གྱུས༌ཡོད༌། ཁོང༌གུན༌ དཀོན༌མཆོག༌གི༌ མན༌པ༌, ཤེ༌ཏན༌ནི༌ ཆོས༌ཚོགས༌ ཨིན༌ནོག༌། 10 ཁྱོ༌ཞ༌གུན༌ལ༌ རྡུག༌ངལ༌ ཐོང༌ཅེས༌ཅན༌བོའ༌ མ༌ཇིགས༌ཤིག༌། ངའེ༌ ཟེར༌རད༌, རྡུད༌དི༌ གོ༌བའེ༌ ཁྱོ༌ཞ༌གུན༌ནི༌ ཏད༌པའ༌ སྟག༌ཅད༌ ཅོ༌ཅེས༌སི༌ ཕིའ༌ ཁྱོ༌ཞའ༌ ཙོན༌ཁང༌ངི༌ ནང༌ང༌ ཀག༌ཨིན༌, ཡང༌ ཁྱོ༌ཞའ༌, ཞག༌མ༌ རྕུ༌ ཚག༌པ༌ ནགས༌ སྟན༌ཨིན༌། ཤི༌ཅེས༌ ཡོད༌ནའང༌ ཀལ༌ཏེས༌ ཁྱོ༌ཞ༌གུན༌ ཏད༌པའེ༌ ནང༌ང༌ སྟན༌པོ༌ དུག༌ན༌, ངའེ༌ ཁྱོ༌ཞ༌གུན༌ལ༌ ཐའ༌མེད༌པའེ༌ མི༌ཚེའེ༌ ཐོར༌ཤོག༌པོ༌ ཏང༌ཨིན༌།”

11 “ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌, དཀོན༌མཆོག༌གི༌ ཐུག༌ཉིད༌དི༌ ཆོས༌ཚོགས༌གུན༌ལ༌ མོལ༌ཁན༌བོ༌ ཉོན༌ཤིག༌།”

“གྱལ༌ཁའ༌ ཐོབ༌ཁན༌གུན༌ལ༌ ཤི༌ཅེས༌ ཉིས༌པ༌ ཟེར༌ཁན༌ནི༌ ཐའ༌མེད༌པའེ༌ ཆད༌པ༌ ཕོག༌ཅེས༌སི༌ ཐོང༌ངོམས༌ མི༌ཡོང༌།”

པེར༌ག༌མུམ༌མི༌ ཆོས༌ཚོགས༌ལ༌ ཞུ༌ལོན༌།

2:12-17

12 “འི༌ ཨི༌གེ༌བོ༌ པེར༌ག༌མུམ༌མི༌ ཆོས༌ཚོགས༌སི༌ ཕོ༌ཉ༌ བྲིས༌།”

“འི༌ ལོན༌བོ༌, ཁའ༌ ཉིས༌ཅན༌ནི༌ ར༌འི༌ ནོན༌པོ༌ ཨིན༌ཁན༌བོའེ༌ ཆོགས༌ནེ༌ ཨིན༌། 13 ཁྱོ༌ཞའ༌ དུགས༌ཏེ༌ ཡོད༌སའེ༌ ནས༌སའ༌ ཤེ༌ཏན༌ནི༌ ཁྲིས༌སི༌ ས༌ཀྱད༌ ཨིན༌ཁན༌བོ༌ ང༌ གྱུས༌ཡོད༌། ཨིན༌ནའང༌ ཁྱོ༌ཞའེ༌ ཏད༌པ༌ མ༌ཕང༌ང༌ ངའེ༌ མིང༌ངི༌ ནང༌ང༌ ཀྲང༌པོ༌ དུགས༌ ནམ༌ ངའེ༌ ལོ༌ཁྱེལ༌ཅན༌ནི༌ སྤང༌པོ༌ ཨན༌ཏི༌པས༌སའང༌ ཁྱོ༌ཞའེ༌ གྱལ༌སའེ༌ ནང༌ང༌ སདས༌, ཀ༌རུ༌ ཤེ༌ཏན༌ནི༌ ཝང༌སྲུལ༌ལད༌པིན༌། 14 ཨིན༌ནའང༌ ངའ༌ ཁྱོ༌ཞའེ༌ གྱབ༌གལ༌ལ༌ སྐྱོན༌ ཀལ༌ཅེས༌ ཁ༌ཅིག༌ ཡོད༌། ཁྱོ༌ཞའེ༌, ལུང༌སྟོན༌པ༌ བ༌ལའམ༌མི༌ ལབ༌ཞ༌ ཏང༌ཁན༌ ཕྲོ༌པ༌ ཁ༌ཅིག༌གི༌ གྱབ༌གལ༌ ཅོའ༌ མི༌རུག༌། བ༌ལའམ༌མི༌ གྱལ༌པོ༌ བ༌ལག༌ག༌ ཨིས༌ར༌ཨེལ༌པ༌གུན༌ལ༌ སྐུན༌དྲ༌ ཆོད༌པ༌ ཕུལ༌ཁན༌ནི༌ ཟན༌གུན༌ ཟའ༌ཅེས༌ དང༌ ལུས༌བྲེལ༌ ངན༌པ༌ ཅོ༌ཅུགས༌ཏེ༌ སྡིག༌པའེ༌ ནང༌ང༌ གྱེལ༌ ཅུག༌ཅེས༌པོ༌ ལབས༌། 15 ཏེན༌ན༌ ཙོགས༌ལ༌, ཁྱོ༌ཞ༌གུན༌ནི༌ ཕྲོའ༌ ནི༌ཀོ༌ལ༌འི༌པ༌གུན༌ནི༌ ལབ༌ཁན༌ནི༌ ལམ༌ ངན༌པའེ༌ཀ༌ གྲུལ༌ཁན༌ རིག༌གའང༌ ཡོད༌ཏེ༌ ཨིན༌ནོག༌། 16 གྱོད༌པ༌ ཅོ༌ཤིག༌, ཏེ༌ མན༌ན༌ ང༌ གྱོགས༌པ༌ ཁྱོ༌ཞ༌གུན༌ནི༌ཀ༌ ཡོངས༌ཏེ༌ ངའེ༌ ཁའེ༌ ནང༌ནེ༌ བིང༌ཁན༌ནི༌ ར༌འི༌ ཉམ༌པོ༌ ཏེ༌གུན༌ནི༌ གྱབ༌གལ༌ལ༌ ནོལ༌ཨིན༌།”

17 “ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌, དཀོན༌མཆོག༌གི༌ ཐུག༌ཉིད༌དི༌ ཆོས༌ཚོགས༌གུན༌ལ༌ མོལ༌ཁན༌གུན༌ ཉོན༌ཤིག༌། གྱལ༌ཁའ༌ ཐོབ༌ཁན༌གུན༌ལ༌ ངའེ༌ སང༌ཝའེ༌ ཏ༌གི༌ མན༌ན༌ ཟེར༌ཁན༌ དང༌ མིང༌ སོ༌མ༌ སྐོས༌ཁན༌ནི༌ རྡོའ༌ ཀར༌པོ༌ ཏང༌ཨིན༌, ཏེན༌ན༌ རྡོའ༌ ཐོབ༌ཁན༌བོའ༌ མ༌ནེ༌ ཡང༌སུའང༌ ཏེ༌ མིང༌བོ༌ མི༌ཤེས༌།”

ཐི༌འ༌ཏི༌རཱའི༌ ཆོས༌ཚོགས༌ལ༌ ཞུ༌ལོན༌།

2:18-29

18 “འི༌ ཨི༌གེ༌བོ༌ ཐི༌འ༌ཏི༌རཱའི༌ ཆོས༌ཚོགས༌སི༌ ཕོ༌ཉ༌ བྲིས༌།”

“འི༌ ལོན༌བོ༌, དཀོན༌མཆོག༌གི༌ བུ༌ཚ༌ ཀ༌བོའེ༌ མིག༌གུན༌ མེ༌ལྡབ༌ ཙོགས༌ ཡང༌ རྐང༌པ༌གུན༌, ལག༌ལག༌ ར༌གན༌ ཙོགས༌ ཡོད༌ཁན༌བོའེ༌ ཆོགས༌ནེ༌ ཨིན༌། 19 ཁྱོ༌ཞ༌གུན༌ནི༌ ཅེས༌པ༌, ཏད༌པ༌, ཞབས༌ཏོག༌ ཅོ༌ཅེས༌, ཡང༌ སྙིང༌རུས༌ ཉམ༌པོ༌ ལས༌ ཅོ༌ཁན༌གུན༌ ང༌ གྱུས༌ཡོད༌, ཀ༌གུན༌ ཁྱོ༌ཞ༌གུན༌ནི༌ དག༌ས༌ སྔུན༌ནི༌ སང༌ མང༌ང༌ ཅོ༌ཨིན༌ ཡོད༌ཏེ༌ ཨིན༌ནོག༌། 20 ཨིན༌ནའང༌ ངའ༌ ཁྱོ༌ཞ༌གུན༌ནི༌ གྱབ༌གལ༌ལ༌ སྐྱོན༌ ཀལ༌ཅེས༌ རིག༌གའང༌ ཡོད༌: ཁྱོ༌ཞ༌གུན༌ནི༌ ལུང༌སྟོན༌མ༌ ཨིན༌ ཟེར༌ཁན༌ནི༌ བུ༌མོ༌ ཡེ༌ཟི༌བེལ༌ལི༌ གྱབ༌གལ༌ ཅོའ༌ མི༌རུག༌། ཁོ༌རང༌ངི༌ ལབ༌ཞ༌ གྱུད༌ཏེ༌, ཁོའེ༌ ངའེ༌ ཞབས༌ཏོག༌པ༌གུན༌ལ༌ ལུས༌བྲེལ༌ ངན༌པ༌ ཅོ༌ཅེས༌ དང༌ སྐུན༌དྲ༌ ཆོད༌པ༌ ཕུལ༌ཁན༌གུན༌ ཟའ༌ཅེས༌ ལབས༌ཏེ༌, སྡིག༌པའེ༌ ཆོགས༌ལ༌ ཁྲིད༌ཏེ༌ ཁྱེར༌དུག༌། 21 ངའེ༌ ཏེ༌ བུ༌མོ༌བོའ༌ གྱོད༌པ༌ ཅོ༌ཅེས༌སི༌ སྐབས༌ ཏངས༌པིན༌, ཨིན༌ནའང༌ ཁོའ༌ གྱོད༌པ༌ ཅོ༌ཉིན༌ མི༌དུག༌པིན༌། 22 ཏེན༌ན༌བོའེ༌ཕིའ༌ ངའེ༌ ཏེ༌ བུ༌མོ༌བོའ༌ ཟུ༌མོ༌ ཡོང༌ཅུག༌ཨིན༌, ཡང༌ ཀལ༌ཏེས༌ ཏེ༌ བུ༌མོ༌ ཉམ༌པོ༌ ལུས༌བྲེལ༌ ཅོ༌ཁན༌གུན༌ནི༌ གྱོད༌པ༌ མ༌ཅོ༌ན༌, ཁོང༌གུན༌ནའང༌ སྲན༌ཏྲེ༌ ནགས༌བར༌དོ༌ ཐོང༌ཨིན༌། 23 ངའེ༌ ཏེ༌ བུ༌མོའེ༌ ལོབ༌ཕྲུགས༌གུན༌ལ༌ ཆད༌པ༌ ཏངས༌ཏེ༌ ཤི༌ཅུག༌ཨིན༌། ཏེ༌ནེ༌ ང༌, སྙིང༌ དང༌ སམ༌བ༌ གུན༌ལ༌ སྟག༌ཅད༌ ཅོ༌ཁན༌ ཡང༌ ཚང༌མ༌ལ༌ རང༌རང༌ངི༌ ལས༌སི༌ ནང༌ཞིན༌ བྲས༌བུ༌ ཏང༌ཁན༌ ཨིན༌ཁན༌བོ༌ ཆོས༌ཚོགས༌གུན༌ནི༌ ཧ༌གོ༌ ཐུབ༌ཨིན༌།”

24-25 “ཨིན༌ནའང༌ ཐི༌འ༌ཏི༌རཱའི༌ ཆོས༌ཚོགས༌སི༌ ནང༌ང༌ ཡེ༌ཟི༌བེལ༌ལི༌ ལབ༌ཞ༌གུན༌ནི༌ ལམ༌མི༌ཀ༌ མ༌གྲུལ༌ཁན༌ ཡང༌, ཤེ༌ཏན༌ནི༌ སང༌ཝའེ༌ ལབ༌ཞ༌ ཨིན༌ ཟེར༌ཁན༌ནི༌ ཐོང༌ངོམས༌ མ༌ཆའ༌ ལུས༌ཏེ༌ ཡོད༌ཁན༌གུན༌ལ༌ ངའེ༌, ང༌ ཡོང༌ཡོང༌ ཚག༌པ༌ ངའེ༌ ནང༌ང༌ ཏད༌པ༌ སྟན༌པོ༌ བོར༌ཅེས༌སི༌ སང༌ ཐེ༌བ༌ ཅའང༌ ཟེར༌ར༌མེད༌། 26 སྟིང༌ཇུག༌ ཚག༌པ༌ ངའེ༌ ལབ༌ཞའ༌ ཁའ༌ཉན༌ཁན༌གུན༌ལ༌ གྱལ༌ཁའ༌ ཐོབ༌ཨིན༌། ངའེ༌ ཏེ༌གུན༌ལ༌ མིར༌གྱུད༌ ཚང༌མའེ༌ཀ༌ ཝང༌ཆ༌ ཏང༌ཨིན༌། 27 ཏེ༌གུན༌ནི༌ ལྕགས༌སི༌ བེར༌ཀ༌ ཉམ༌པོ༌ ཝང༌སྲུལ༌ཏེ༌ ཟ༌མ༌ ཙོགས༌ལ༌ ཏུམ༌པ༌ཏུམ༌པའེ༌ ནང༌ང༌ ཅག༌ཨིན༌ ✡ 28 ཁོང༌གུན༌ལ༌ ཏེན༌ན༌ ཙོགས༌སི༌ ཝང༌ཆའ༌ ཐོབ༌ཨིན༌ ཀ༌ཟུག༌གི༌ ངའ༌, ང༌རང༌ངི༌ ཡབ༌བི༌ ཀ༌ནེ༌ ཐོབ༌ཏེ༌ ཨིན༌། ངའེ༌ ཏེ༌གུན༌ལ༌ ནམ༌ལངས༌སི༌ སྐར༌མའང༌ ཏང༌ཨིན༌།”

29 “ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌, དཀོན༌མཆོག༌གི༌ ཐུག༌ཉིད༌དི༌ ཆོས༌ཚོགས༌གུན༌ལ༌ མོལ༌ཁན༌གུན༌ ཉོན༌ཤིག༌།”

3

སཱར༌དིས༌སི༌ ཆོས༌ཚོགས༌ལ༌ ཞུ༌ལོན༌།

3:1-6

1 “འི༌ ཨི༌གེ༌བོ༌ སཱར༌དིས༌སི༌ ཆོས༌ཚོགས༌སི༌ ཕོ༌ཉ༌ བྲིས༌།”

“འི༌ ལོན༌བོ༌, དཀོན༌མཆོག༌གི༌ ཐུག༌ཉིད༌ རྡུན༌ དང༌ སྐར༌མ༌ རྡུན༌ནི༌ཀ༌ ཝང༌ ཡོད༌ཁན༌ནི༌ ཆོགས༌ནེ༌ ཨིན༌། ཁྱོ༌ཞ༌གུན༌ནི༌ ཅོ༌ཁན༌ ཚང༌མ༌ ངའ༌ གྱུས༌ཡོད༌, ཞན༌མ༌གུན༌ནི༌ ཁྱོ༌ཞའ༌ ཏད༌པའེ༌ ནང༌ང༌ སོན༌པོ༌ ཨིན༌ཁན༌ ཐེའ༌ནའང༌, སེམས༌ཉིད༌དི༌ ཐོག༌ནེ༌ ཁྱོ༌ཞ༌གུན༌ ཤི༌ཏེ༌ ཨིན༌ནོག༌། 2 ཉིད༌ནེ༌ ལོང༌ཤིག༌, ཁྱོ༌ཞ༌གུན༌ནི༌ ནང༌ང༌ ལུས༌ཏེ༌ ཡོད༌ཁན༌ནི༌ ཏད༌པ༌ ཤི༌ཀྱིས༌ཅན༌བོ༌ སྟན༌པོ༌ ཅོ༌ཤིག༌། ངའེ༌ ཐོང༌ཅེས༌ལ༌ ཁྱོ༌ཞའེ༌ ལས༌ ཅོ༌ཁན༌གུན༌, ངའེ༌ དཀོན༌མཆོག༌ ཐུགས༌ཐད༌ཅེས༌སི༌ ཚད༌ དྲན༌དྲའ༌ ལེབ༌ མ༌ཐུབ༌ཏོག༌། 3 ཨིད༌ཏུ༌ ཅོ༌ཤིག༌, ཁྱོ༌ཞ༌གུན༌ལ༌ ཐོབ༌ཏེ༌ ཡང༌ ཚོར༌ཏེ༌ ཨིན༌ཁན༌ནི༌ ལབ༌ཞ༌བོའེ༌ཀ༌ ལག༌ལེན༌ ཅོས༌, ཡང༌ གྱོད༌པ༌ ཅོས༌། ཀལ༌ཏེས༌ ཁྱོ༌ཞ༌གུན༌ ཉིད༌ མ༌ཚད༌ན༌, ང༌ ཧུན༌མེད༌ལ༌ རྐུན༌མ༌ ཙོགས༌ལ༌ ཁྱོ༌ཞའ༌ ཆད༌པ༌ ཅད༌ད༌ ཡོང༌ཨིན༌, ཨིན༌ནའང༌ ཏེ༌ཏུས༌པོ༌ ཁྱོ༌ཞའ༌ གྱུས༌ མི༌ཆའ༌། 4 ཅི༌ཨིན༌ནའང༌, ཁྱོ༌ཞའེ༌ ཆོས༌ཚོགས༌སི༌ ནང༌ང༌ ཏ༌རུང༌ངའང༌ ཁོ༌རང༌གུན༌ནི༌ ཀོས༌ལག༌ག༌ ལས༌ ངན༌པའེ༌ ཏྲི༌མ༌ ཕོག༌ མ༌ཅུག༌ཁན༌ནི༌ མི༌ ཉུ༌ངུན༌ཞིག༌ དུག༌། ཏེ༌གུན༌ ཀོས༌ལག༌ ཀར༌པོ༌ གོན༌ཏེ༌ ང༌ ཉམ༌པོ༌ གྲུལ༌ཨིན༌, ཅིའ༌ཟེར༌ན༌ ཏེ༌གུན༌ ཏེ༌ རྩི༌ཝའེ༌ འོས༌པ༌ ཨིན༌ནོག༌། 5 གྱལ༌ཁའ༌ ཐོབ༌ཁན༌གུན༌ལའང༌ ཟིར༌རྗིད༌ཅན༌ནི༌ ཀོས༌ལག༌ ཀར༌པོ༌བོ༌ སྐོན༌ཨིན༌། ངའེ༌ ཁོང༌གུན༌ནི༌ མིང༌བོ༌ ཐའ༌མེད༌པའེ༌ མི༌ཚེའེ༌ སྤེ༌ཆའེ༌ ནང༌ནེ༌ མ༌ཤིག༌ག༌ ང༌རང༌ངི༌ ཡབ༌ དང༌ ཁོང༌ངི༌ ཕོ༌ཉ༌གུན༌ནི༌ དུན༌ལ༌ འི༌གུན༌ ངའེ༌ ཨིན༌ ཟེར༌ཏེ༌ ཤད༌ཨིན༌།

6 ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌, དཀོན༌མཆོག༌གི༌ ཐུག༌ཉིད༌དི༌ ཆོས༌ཚོགས༌གུན༌ལ༌ མོལ༌ཁན༌གུན༌ ཉོན༌ཤིག༌།”

ཕི༌ལ༌དེལ༌ཕི༌ཨཱའེ༌ ཆོས༌ཚོགས༌ལ༌ ཞུ༌ལོན༌།

3:7-13

7 “འི༌ ཨི༌གེ༌བོ༌ ཕི༌ལ༌དེལ༌ཕི༌ཨཱའེ༌ ཆོས༌ཚོགས༌སི༌ ཕོ༌ཉ༌ བྲིས༌།”

“འི༌ ལོན༌བོ༌ ཏམ༌པ༌ དང༌ དེན༌བ༌ ཨིན༌ཁན༌བོའེ༌ ཆོགས༌ནེ༌ ཨིན༌, ཀ༌བོའེ༌ ལག༌ག༌ གྱལ༌པོ༌ དཱ༌བིད༌དི༌ གྱལ༌སྲིད༌དི༌ ཀུ༌ལིག༌པོ༌ ཡོད༌། ངའེ༌ ཕེ༌ཁན༌གུན༌ སུའང༌ ཅུག༌ མི༌ཉན༌, ཡང༌ ཅུག༌ཁན༌གུན༌ སུའང༌ ཕེ༌མི༌ཉན༌། 8 ང༌ ཁྱོ༌ཞའེ༌ ལས༌གུན༌ གྱུས༌ཡོད༌། ལྟོས༌, ངའེ༌ ཁྱོ༌ཞའེ༌ དུན༌ལ༌ སྒོ༌ཞིག༌ ཕེས༌ཏེ༌ ཡོད༌, ཀ༌བོ༌ སུའང༌ ཅུག༌ མི༌ཉན༌། ཁྱོ༌ཞ༌གུན༌ ཤེད༌མེད༌ ཨིན༌ནའང༌ ཏ༌རུང༌ངའང༌ ངའེ༌ ལབ༌ཞ༌གུན༌ལ༌ ལག༌ལེན༌ ཅོས༌ཏེ༌ ངའེ༌ཀ༌ ཏད༌པ༌ ཅོའ༌མེད༌ མ༌ཟེར༌ཁན༌བོའང༌ ང༌ གྱུས༌ཡོད༌། 9 ལྟོས༌ཤིག༌, དཀོན༌མཆོག༌གི༌ མི༌ ཨིན༌ ཟེར༌ཁན༌ནི༌ ཡ༌ཧུ༌དཱ༌པ༌གུན༌ ཟུན༌ཇན༌ ཨིན༌ནོག༌, ཁོང༌གུན༌ དཀོན༌མཆོག༌གི༌ མན༌པ༌, ཤེ༌ཏན༌ནི༌ ཆོས༌ཚོགས༌ནེ༌ ཨིན༌ནོག༌། ངའེ༌ ཁོང༌གུན༌ལ༌ ཁྱོ༌ཞ༌གུན༌ནི༌ རྐང༌པའ༌ ཐམས༌ཏེ༌ ཁྱོ༌ཞ༌གུན༌ ངའེ༌ ཅེས༌པ༌ ཅོ༌ཁན༌ནི༌ མི༌གུན༌ ཨིན༌ ཟེར༌ཅུག༌ཨིན༌། 10 ཟོད༌པ༌ ཉམ༌པོ༌ ཁྱོ༌ཞ༌གུན༌ནི༌ རྡུག༌ངལ༌གུན༌ ཁུར༌ཏེ༌ ངའེ༌ བཀའ༌ ཏང༌ཁན༌གུན༌ ཉན༌ པ༌སང༌, ངའེ༌ ཁྱོ༌ཞ༌གུན༌ ཏེ༌ ཚོད༌ལྟའེ༌ ཏུས༌པོའེ༌ ནང༌ནེ༌ སྐྱོབ༌ཨིན༌, ཀ༌བོ༌ ཇིག༌རྟེན༌ གང༌པོའེ༌ ཏད༌པ༌ མེད༌ཁན༌ ཚང༌མའ༌, ཚོད༌ལྟ༌ཅེས༌ལ༌ ཡོང༌ཨིན༌། 11 ང༌ མ༌ གྱོགས༌པ༌ ཡོང༌ཨིན༌; ཁྱོ༌ཞ༌གུན༌ནི༌ ཐོར༌ཤོག༌པོ༌ སུ༌ཞིག༌གིའང༌ ཀོགས༌ཏེ༌ ཁྱེར༌ མི༌ཉན༌ཅེས༌ལ༌ རང༌ངི༌ ཏད༌པ༌བོ༌ སྲན༌ཏྲེ༌ ཟུམས༌ཏེ༌ བོར༌ཤིག༌། 12 གྱལ༌ཁའ༌ ཐོབ༌ཁན༌གུན༌ དཀོན༌མཆོག༌གི༌ ཆོད༌ཁང༌ངི༌ ནང༌ང༌ ཀ༌ ཙོགས༌ གྱུར༌ཨིན༌, ཡང༌ ཁོང༌གུན༌ ཏེ༌ནང༌ནེ༌ མ༌ནེ༌ བིངས༌ཏེ༌ ཆ༌ མི༌གོས༌། ངའེ༌ དཀོན༌མཆོག༌གི༌ ཚན༌ ཡང༌ དཀོན༌མཆོག༌གི༌ གྱལ༌ས༌, ཡེ༌རུ༌ཤ༌ལེམ༌ སོ༌མའེ༌ མིང༌བོ༌ ཏེ༌གུན༌ནི༌ཀ༌ བྲི༌ཨིན༌, ཀ༌བོ༌ ནམ༌ཁའ༌ནེ༌ ངའེ༌ དཀོན༌མཆོག༌ནེ༌ བབས༌ཤེས༌ ཨིན༌ནོག༌། ངའེ༌ ཁོང༌གུན༌ནི༌ཀ༌ ང༌རང༌ངི༌ མིང༌ སོ༌མ༌བོའང༌ བྲི༌ཨིན༌།”

13 “ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌, དཀོན༌མཆོག༌གི༌ ཐུག༌ཉིད༌དི༌ ཆོས༌ཚོགས༌གུན༌ལ༌ མོལ༌ཁན༌གུན༌ ཉོན༌ཤིག༌།”

ལ༌འོ༌དི༌ཀིའི༌ ཆོས༌ཚོགས༌ལ༌ ཞུ༌ལོན༌།

3:14-22

14 “འི༌ ཨི༌གེ༌བོ༌ ལ༌འོ༌དི༌ཀིའི༌ ཆོས༌ཚོགས༌སི༌ ཕོ༌ཉ༌ བྲིས༌།”

“འི༌ ལོན༌བོ༌ ང༌ ཨ༌མེན༌ ཟེར༌ཁན༌, ཡང༌ན༌ དཀོན༌མཆོག༌གི༌ ཞལ༌ཆད༌གུན༌ གྲུབ༌ཅུག༌ཁན༌ནི༌ ཆོགས༌ནེ༌ ཨིན༌། ང༌ ནི༌ དཀོན༌མཆོག༌གི༌ ཨིད༌ཤེས༌ཅན༌ དང༌ ཀྲང༌པོ༌ སྤང༌པོ༌བོ༌ ཨིན༌, ཡང༌ ང༌ གྱུད༌ཏེ༌ དཀོན༌མཆོག༌གི༌ ཅི༌ཚང༌མ༌ ཅོའ༌ ཛད༌ཏེ༌ ཨིན༌། 15 ང༌ ཁྱོ༌ཞའེ༌ ལས༌གུན༌ནི༌ སྐོར༌ གྱུས༌ཡོད༌, སེམས༌ཉིད༌དི༌ ཐོག༌ནེ༌ ཁྱོ༌ཞ༌གུན༌ ཚན༌ཏེ༌ ཡ༌ གྲང༌མོ༌ མི༌དུག༌། ངའེ༌ ཁྱོ༌ཞ༌གུན༌ ཚན༌ཏེ༌ ཡ༌ གྲང༌མོ༌ ཅིག༌ཅིག༌པོ༌ ཨིན༌ཅེས༌སི༌ དོད༌པ༌ ཅོའད༌། 16 ཁྱོ༌ཞ༌གུན༌ མ༌ལ༌མུ༌ལེ༌ ཨིན༌ཅེས༌པོའེ༌ ༼ཚན༌ཏེ༌ ཡ༌ གྲང༌མོ༌ མེད༌ཁན༌༽ ངའེ༌ ཁྱོ༌ཞ༌གུན༌ ང༌རང༌ངི༌ ཁའ༌ནེ༌ སྐྱུག༌ཨིན༌། 17 ཁྱོ༌ཞའེ༌ ཟེར༌ར༌ནོག༌, ‘ང༌ ཆུག༌པོ༌ ཨིན༌, ངའེ༌ ནོར༌ མང༌པོ༌ སགས༌ཏེ༌ ཡོད༌ པ༌སང༌, ངའ༌ ཅའང༌ སྒོས༌དོམ༌ མེད༌’, ཨིན༌ནའང༌ ཁྱོ༌ཞ༌གུན༌ ནགས༌ཅན༌ ནས༌ལུག༌གི༌ ནང༌ང༌, སྡིག༌པ༌རིག༌, ཞ༌ར༌ དང༌, ལྗེར༌ཉལ༌ ཨིན༌ཁན༌བོ༌ གྱུས༌ མེད༌པ༌ ཨིན༌ནོག༌། 18 ངའེ༌ ཁྱོ༌ཞ༌གུན༌ལ༌ ཁ༌དའ༌ ཏང༌ངད༌, དཀོན༌མཆོག༌གི༌ སྐུན༌དུན༌ལ༌ ཁྱོ༌ཞ༌གུན༌ དེན༌བའ༌ ཆུག༌པོ༌ གྱུར༌ཅེས༌སི༌ ཕིའ༌ ངའེ༌ ཀ༌ནེ༌ མེའེ༌ ནང༌ང༌ ལག༌མོ༌ ཅོ༌ཁན༌ནི༌ སེར༌པོ༌ ཉོས༌། རང༌ ལྗེར༌ཉལ༌ལ༌ ལུས༌ཏེ༌ ཁྲེལ༌བ༌ མི༌ཆ༌ཅེས༌སི༌ ཕིའ༌, ཟིར༌རྗིད༌ཅན༌ནི༌ རས༌ ཀར༌པོ༌ གོན༌ཅེས༌ལ༌ ཡང༌ ཐོང༌ ཐུབ༌ཅེས༌སི༌ ཕིའ༌ མིག༌གི༌ ནང༌ང༌ ལུག༌ཅེས༌སི༌ སྨན༌བོ༌ ངའེ༌ ཀ༌ནེ༌ ཉོས༌ཤིག༌། 19 ངའེ༌ ཡ༌ཤ༌ ཅོ༌ཁན༌གུན༌ལ༌ ཁའ༌སྐྱེས༌ཏེ༌ སྐྱོང༌ངད༌། ཏེན༌ན༌བོའེ༌ཕིའ༌ ཁྱོ༌ཞ༌གུན༌ནི༌ སྡིག༌པ༌གུན༌ལ༌ སྙིང༌ངི༌ ཐིལ༌ནེ༌ གྱོད༌པ༌ ཅོ༌ཤིག༌། 20 ལྟོས༌ཤིག༌, ང༌ སྒོའེ༌ཀ༌ དུགས༌ཏེ༌ སྒོ༌ རྡུང༌ཨིན༌ ཡོད༌། ཀལ༌ཏེས༌ ངའེ༌ སྐད༌ ཚོར༌ཏེ༌ སུ༌ཞིག༌གི༌ སྒོ༌ ཕེ༌ན༌, ང༌ ནང༌ཀུག༌ག༌ ཡོངས༌ཏེ༌ ཁོ༌ ཉམ༌པོ༌ ཟའ༌ཅེས༌ ཟེན༌ ཡང༌ ཁོ༌ ང༌ ཉམ༌པོ༌། 21 གྱལ༌ཁའ༌ ཐོབ༌ཁན༌གུན༌ལ༌ ང༌རང༌ ཉམ༌པོ༌ ངའེ༌ ཁྲིས༌སི༌ཀ༌ དུག༌ཅེས༌སི༌ རྩི༌ཝ༌ ཏང༌ཨིན༌, ཀ༌ཟུག༌གི༌ ང༌ གྱལ༌ཁའ༌ ཐོབ༌ཏེ༌ ངའེ༌ ཡབ༌བི༌ ཞུགས༌ཁྲིས༌སི༌ཀ༌ ཁོང༌ ཉམ༌པོ༌ དུགས༌ཏེ༌ ཡོད༌།”

22 “ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌, དཀོན༌མཆོག༌གི༌ ཐུག༌ཉིད༌དི༌ ཆོས༌ཚོགས༌གུན༌ལ༌ མོལ༌ཁན༌གུན༌ ཉོན༌ཤིག༌།”

4

ཟིར༌རྗིད༌ཅན༌ནི༌ དཀོན༌མཆོག༌གི༌ ཞལ༌ཟིགས༌།

4:1-11

1 ཏེ༌བོའེ༌ སྟིང༌ནེ༌ ངའེ༌ ནམ༌ཁའེ༌ ནང༌ང༌ ཕེས༌ཏེ༌ ཡོད༌ཁན༌ནི༌ སྒོ༌ཞིག༌ ཐོང༌, ཡང༌ སྔུན༌ལ༌ ཚོར༌ཁན༌ནི༌ ཏུང༌ ཙོགས༌སི༌ སྐད༌པོའེ༌ ངའ༌, “ཀེན༌ལ༌ ཡོང༌, ངའེ༌ ཁྱོ༌རང༌ང༌ སྟིང༌ནེ༌ ཇུང༌གོ༌ཤེས༌ཅན༌གུན༌ སྟན༌ཨིན༌” མོལ༌ལ༌རག༌། 2 ཏེན༌ན༌མལ༌ལ༌ དཀོན༌མཆོག༌གི༌ ཐུག༌ཉིད༌ ངའེ༌ཀ༌ བབས༌ཏེ༌ ངའེ༌ ནམ༌ཁའེ༌ ནང༌ང༌ ཞུགས༌ཁྲིས༌སི༌ཀ༌ ཞུགས༌ཏེ༌ ཡོད༌ཁན༌བོ༌ ཐོང༌། 3 ཏེ༌ཀ༌ ཞུགས༌ཏེ༌ ཡོད༌ཁན༌བོ༌ མ༌ ལྡང༌ཤན༌: རིན༌ཅན༌ ཡུ༌ དང༌ ཆུ༌རུ༌ ཙོགས༌ དུག༌, ཡང༌ ཏེ༌ ཞུགས༌ཁྲིས༌པོ༌, རྡོའ༌ རིན༌ཅན༌ ལྗང༌ཁུ༌ ཙོགས༌ ལྡང༌ཤན༌ ཟའ༌ཆུ༌ཐུང༌ངི༌ སྐོར༌ཏེ༌ དུག༌། 4 ཏེ༌ ཞུགས༌ཁྲིས༌པོ༌ ཞན༌ ཁྲིས༌ 24 སྐོར༌ཏེ༌ དུག༌, ཏེ༌གུན༌ནི༌ཀ༌ འུ༌སྐྱོང༌ 24 ཞུགས༌ཏེ༌ ཡོད༌ཁན༌གུན༌ནི༌ ནམ༌ཟའ༌ ཀར༌པོ༌ ཡང༌ ཁོང༌གུན༌ནི༌ གོའེ༌ཀ༌ སེར༌རི༌ ཐོར༌ཤོག༌ ནམས༌ཏེ༌ ཐོང༌། 5 ཡང༌ ཏེ༌ ཞུགས༌ཁྲིས༌པོའེ༌ ཀ༌ནེ༌ སྐམ༌ལག༌གི༌ འོད༌ དང༌ བྲུག༌ལྡིར༌ཁན༌ནི༌ སྐད༌ གུན༌ བིང༌དུག༌། ཞུགས༌ཁྲིས༌སི༌ དུན༌ལ༌ ངད༌ཅན༌ བར༌ཨིན༌ ཡོད༌ཁན༌ནི༌ མར༌མེ༌ རྡུན༌ནའང༌ དུག༌, ཀ༌གུན༌ དཀོན༌མཆོག༌གི༌ ཐུག༌ཉིད༌ རྡུན༌བོ༌ ཞུགས༌ཏེ༌ ཨིན༌ནོག༌། 6 ཡང༌ ཏེ༌བོའེ༌ དུན༌ལ༌ ཤེལ༌ལི༌ གྱ༌ཚོ༌ཤིག༌ དུག༌, ཀ༌བོ༌ སལ༌པོ༌ ཁྲ༌སལ༌སལ༌ ཐོང༌དུག༌།

ཏེ༌ ཞུགས༌ཁྲིས༌པོའ༌ སྲོག༌ ཡོད༌ཁན༌ ཞིའི༌ སྐོར༌ཏེ༌ དུག༌, ཏེ༌གུན༌ནི༌ གྱབ༌དུན༌ ཉིས༌ཀོ༌ མིག༌གི༌ གངས༌ཏེ༌ དུག༌། 7 ཏེ༌ སྲོག༌ ཡོད༌ཁན༌ ཏང༌པོ༌བོ༌ སིང༌གེ༌ ཙོགས༌, ཉིས༌པ༌བོ༌ ལང༌ཏོ༌ ཙོགས༌, སུམ༌པ༌བོའེ༌ ལྡོང༌བོ༌ མི༌ ཙོགས༌, ཡང༌ ཞི༌པ༌བོ༌ འུར༌ཁན༌ནི༌ ལག༌ ཙོགས༌ དུག༌། 8 སྲོག༌ ཡོད༌ཁན༌ ཞི༌ཀོའ༌ ཤོག༌པ༌ དྲུག༌དྲུག༌ དུག༌, ཏེ༌ ཤོག༌པ༌གུན༌ནི༌ སྟག༌ཡོག༌ ཚང༌མའ༌ མིག༌གི༌ གངས༌ཏེ༌ དུག༌། ཡང༌ ཉིན༌ཚན༌ མེད༌པ༌ ཆད༌མེད༌ལ༌ ཏེ༌གུན༌ནི༌ ཞུ༌རུག༌,

“ཏམ༌པ༌, ཏམ༌པ༌, ཏམ༌པ༌ གཙོ༌བོ༌ དཀོན༌མཆོག༌ ཀུན༌ཝང༌ ཨིན༌།

སྔུན༌ལ༌ ཞུགས༌ཏེ༌ ཡོད༌ཁན༌, དག༌སའང༌ ཞུགས༌ཏེ༌, ཡང༌ སྐྱོད༌ཅེས༌ཅན༌ ཨིན༌།”

9 ནམ༌ སྲོག༌ ཡོད༌ཁན༌གུན༌ནི༌ ཞུགས༌ཁྲིས༌སི༌ཀ༌ ཞུགས༌ཁན༌ ཀ༌བོ༌ ཏུས༌གྱུན༌ནེ༌གྱུན༌ ཞུགས༌ས༌ནོག༌ ཁོང༌ང༌ སྟོད༌པ༌, རྩི༌ཝ༌ དང༌, ཐུག༌རྗེ༌ཆེ༌ ཕུལ༌ ཟ༌ནེ༌, 10 འུ༌སྐྱོང༌ 24 བོའེང༌ ཞུགས༌ཁྲིས༌སི༌ཀ༌ ཞུགས༌ཏེ༌ ཡོད༌ཁན༌ ཀ༌བོ༌ ཏུས༌གྱུན༌ནེ༌གྱུན༌ ཞུགས༌ས༌ནོག༌ ཁོང༌ངི༌ དུན༌ལ༌ ཆག༌ཕུལ༌ཨིན༌ ཁོང༌ང༌ ཅོལས༌། ཁོང༌གུན༌ནི༌ རང༌རང༌ངི༌ ཐོར༌ཤོག༌པོ༌ ཞུགས༌ཁྲིས༌སི༌ དུན༌ལ༌ བོར༌ཏེ༌ མོལས༌,

11 “ང༌ཞའེ༌ གཙོ༌བོ༌ དང༌ ང༌ཞའེ༌ དཀོན༌མཆོག༌,

ཉེ༌རང༌ ནི༌ སྤལ༌, རྩི༌ཝ༌ དང༌ ཝང༌ ཐོབ༌ཅེས༌སི༌ འོས༌པ༌,

ཅིའ༌ཟེར༌ན༌ ཉེ༌རང༌ངི༌ ཅི༌ཚང༌མ༌ ཅོའ༌ ཛད༌ཏེ༌

ཉེ༌རང༌ངི༌ ཐུག༌གོངས༌ ནང༌ཞིན༌ ཏེ༌གུན༌ སོན༌པོ༌ ནས༌ཤུག༌ག༌ ཛདས༌།”

5

ཤོག༌རིལ༌ དང༌ ལུ༌གུ༌།

5:1-14

1 ངའེ༌ ཏེ༌ ཞུགས༌ཁྲིས༌སི༌ཀ༌ ཞུགས༌ཏེ༌ ཡོད༌ཁན༌བོའེ༌ ཆག༌ ཡས༌པའེ༌ ནང༌ང༌, ཤོག༌རིལ༌ གྱབ༌དུན༌ ཉིས༌ཀོའེ༌ཀ༌ བྲིས༌ཏེ༌ ཐེ༌ཙེ༌ རྡུན༌ གྱབས༌ཏེ༌ ཡོད༌ཁན༌བོ༌ ཐོང༌། 2 ཡང༌ ངའེ༌ སྟོབས༌ཅན༌ ཕོ༌ཉ༌ ཞིག༌གི༌ སྐད༌ ཆེན༌མོའེ༌ ནང༌ང༌ མོལ༌ཨིན༌ ཚོར༌, “འི༌ ཤོག༌རིལ༌ལི༌ ཐེ༌ཙེ༌གུན༌ ཅགས༌ཏེ༌ ཕེ༌ཅེས༌སི༌ འོས༌པ༌ སུ༌ ཨིན༌?” 3 ཨིན༌ནའང༌ ནམ༌ཁའ༌, ཡ༌ ཇིག༌རྟེན༌ནི༌ཀ༌ དུག༌ཁན༌, ཡ༌ སའེ༌ ཡོག༌ག༌ ཡོད༌ཁན༌ སུ༌ཞིག༌གའང༌ ཏེ༌ ཤོག༌རིལ༌བོ༌ ཕེ༌ ཡ༌ ལྟའ༌ མ༌ཉན༌། 4 ང༌ སྲན༌ཏྲེ༌ ངུས༌པིན༌ ཅིའ༌ཟེར༌ན༌ སུ༌ཞིག༌གའང༌, ཏེ༌ ཤོག༌རིལ༌ ཕེ༌ཅེས༌, ཡ༌ སིལ༌ཅེས༌སི༌ འོས༌པ༌ མ༌བིང༌། 5 ཏེ༌ནེ༌ འུ༌སྐྱོང༌གུན༌ནི༌ ཕྲོ༌ནེ༌ ཅིག༌གི༌ ང༌ མོལས༌, “མ༌ངུ༌, ལྟོས༌ ཡ༌ཧུ༌དཱ༌པའེ༌ སྡེ༌ ནང༌ནེ༌ སིང༌གེ༌ ཟེར༌ཁན༌, གྱལ༌པོ༌ དཱ༌བིད༌དི༌ པུར༌གྱུད༌, གྱལ༌ཁའ༌ ཐོབ༌ཁན༌, ཁོང༌ ནི༌ ཐེ༌ཙེ༌ རྡུན༌ཀོ༌ ཅགས༌ཏེ༌ སྤེ༌ཆ༌ ཕེ༌ཅེས༌སི༌ འོས༌པ༌ཅན༌བོ༌ ཞུགས༌ཏེ༌ ཨིན༌ནོག༌།”

6 ཏེ༌ནེ༌ ང༌ སད༌ཏེ༌ ཡོད༌ཁན༌ ཙོགས༌སི༌ ལུ༌གུ༌ཞིག༌ ཐོང༌, ཁོང༌ ཏེ༌ སྲོག༌ ཡོད༌ཁན༌ ཞི༌ཀོ༌ དང༌ འུ༌སྐྱོང༌ 24 ཐའ༌ནེ༌ སྐོར༌ཏེ༌ ཡོད༌ཁན༌ནི༌ ཞུགས༌ཁྲིས༌སི༌ དུན༌ལ༌ ཞངས༌ཏེ༌ དུག༌། ཏེ༌ ལུ༌གུ༌བོའ༌ རཱ༌ཅོ༌ རྡུན༌ དང༌ མིག༌ རྡུན༌ དུག༌, ཀ༌བོ༌ དཀོན༌མཆོག༌གི༌ ཇིག༌རྟེན༌ གང༌པོའེ༌ ནང༌ང༌ ཀལ༌ལ༌ ཛད༌ཁན༌ནི༌ ཐུག༌ཉིད༌ རྡུན༌བོ༌ ཨིན༌ནོག༌། 7 ཏེ༌ ལུ༌གུ༌བོ༌ སྐྱོད༌ཏེ༌ ཞུགས༌ཁྲིས༌སི༌ཀ༌ ཞུགས༌ཁན༌ནི༌ ཆག༌ ཡས༌པ༌ནེ༌, ཏེ༌ སྤེ༌ཆ༌བོ༌ ལེནས༌། 8 ཁོང༌ངི༌ སྤེ༌ཆ༌བོ༌ ཁོང༌རང༌ངི༌ ཆག༌ག༌ ནམས༌ས༌ཅིག༌, སྲོག༌ ཡོད༌ཁན༌ ཞི༌ཀོ༌ དང༌ འུ༌སྐྱོང༌ 24 གུན༌ནི༌ ལུ༌གུའི༌ དུན༌ལ༌ ཆག༌ཕུལས༌། ཡང༌ ཁོང༌ ཚང༌མའེ༌ ལག༌ག༌ ཏར༌ ཡོད༌ཁན༌ནི༌ རོལ༌མོ༌ ཡང༌ སྤོས༌ སྐངས༌ཁན༌ནི༌ སེར༌རི༌ གོར༌མོ༌ རིག༌ དུག༌, ཏེ༌ སྤོས༌གུན༌ དཀོན༌མཆོག༌གི༌ མི༌གུན༌ནི༌ མོས༌ལམ༌གུན༌ ཨིན༌ནོག༌། 9 ཏེ༌གུན༌ནི༌ ལུ༌ སོ༌མ༌ཞིག༌ ཏངས༌,

“ཉེ༌རང༌, ཏེ༌ ཤོག༌རིལ༌བོ༌ ལེན༌ཏེ༌

ཐེ༌ཙེ༌གུན༌ ཅག༌ཅེས༌སི༌ འོས༌པ༌ ཨིན༌ནོག༌།

ཅིའ༌ཞུ༌ན༌ ཉེ༌རང༌ ཀྲོངས༌ཏེ༌, ཉེ༌རང༌ངི༌ སྐུ༌ཁྲག༌ རིན༌ལ༌ ཤལ༌ལ༌ ཛད༌ཏེ༌,

རིགས༌ ཚང༌མ༌, སྐད༌རིགས༌ ཚང༌མ༌ དང༌, གྱལ༌ཁག༌ ཚང༌མའེ༌ མིར༌གྱུད༌གུན༌ནེ༌

དཀོན༌མཆོག༌གི༌ ཕིའ༌ མི༌གུན༌ ཉོའ༌ ཛད༌ཏེ༌ ཨིན༌ནོག༌།

10 ཉེ༌རང༌ངི༌ ཏེ༌ མི༌གུན༌ ང༌དང༌གུན༌ནི༌ དཀོན༌མཆོག༌ག༌ ཞབ༌ཤི༌ ཞུ༌ཅེས༌སི༌ ཕིའ༌,

གྱལ༌སྲིད༌ དང༌ བླ༌མ༌ གུན༌ ཅོའ༌ ཛདས༌།

ཡང༌ ཏེ༌གུན༌ནི༌ ཇིག༌རྟེན༌ནི༌ཀ༌ ཝང༌སྲུལ༌ཨིན༌།”

11 ཏེ༌ནེ༌ ངའེ༌ ལྟའ༌ཅིག༌, ཕོ༌ཉའ༌ སྟོང༌ཕྲག༌ ཕྲི༌ཕྲག༌ མང༌པོའེ༌ སྐད༌ ཚོར༌, ཏེ༌གུན༌ནི༌ ཞུགས༌ཁྲིས༌, སྲོག༌ ཡོད༌ཁན༌ ཞི༌ཀོ༌ དང༌ འུ༌སྐྱོང༌ 24 གུན༌ལ༌ ཐའ༌ནེ༌ སྐོར༌ཏེ༌ དུག༌པིན༌། 12 སྐད༌ ཆེན༌མོའེ༌ ནང༌ང༌ ཏེ༌གུན༌ནི༌ ལུ༌ ཏང༌དུག༌པིན༌,

“ཏེ༌ སད༌ཁན༌ནི༌ ལུ༌གུ༌བོའ༌ ཝང༌, ནོར༌, ཤེས༌རབས༌, ཤེད༌,

རྩི༌ཝ༌, སྤལ༌ དང༌ སྟོད༌པ༌ ཐོབ༌ཅེས༌སི༌ འོས༌པ༌ ཨིན༌།”

13 ཏེ༌ནེ༌ ངའེ༌ ནམ༌ཁའ༌, ཇིག༌རྟེན༌, སའེ༌ ཡོག༌ག༌ ཡོད༌ཁན༌ དང༌, གྱ༌ཚོའེ༌ ནང༌ང༌ ཡོད༌ཁན༌ནི༌ སྲོག༌ཅན༌ ཚང༌མའེ༌,

“ཞུགས༌ཁྲིས༌སི༌ཀ༌ ཞུགས༌ཁན༌ དང༌ ལུ༌གུའ༌ སྟོད༌པ༌, རྩི༌ཝ༌,

སྤལ༌ དང༌ ཝང༌ གུན༌ ཏུས༌གྱུན༌ནེ༌གྱུན༌ ཐོབ༌ཤིག༌”

ཟེར༌ཨིན༌ ལུ༌ ཏང༌ཨིན༌ ཚོར༌།

14 ཏེ༌ནེ༌ ཏེ༌ སྲོག༌ ཡོད༌ཁན༌ ཞི༌ཀོའེ༌ ཞུས༌ “ཨ༌མེན༌,” ཡང༌ ཏེ༌ འུ༌སྐྱོང༌གུན༌ནི༌ ཆག༌ཕུལ༌ཨིན༌ ཁོང༌གུན༌ལ༌ ཅོལས༌།

6

ཐེ༌ཙེ༌ རྡུན༌།

6:1-17

1 ཏེ༌ནེ༌ ངའེ༌ ལུ༌གུའི༌ ཏེ༌ ཐེ༌ཙེ༌ རྡུན༌ནི༌ ནང༌ནེ༌ ཏང༌པོ༌བོ༌ ཅགས༌ཏེ༌ ཕེའ༌ ཛད༌ད༌ལ༌ ཐོང༌། ཏེ༌ སྲོག༌ ཡོད༌ཁན༌ ཞི༌ཀོའེ༌ ཕྲོ༌ནེ༌ ཅིག༌གི༌ བྲུག༌ལྡིར༌ཁན༌ ཙོགས༌སི༌ སྐད༌དི༌ ནང༌ང༌ “ཡོང༌” མོལ༌ལ༌རག༌། 2 ངའེ༌ ཀེན༌ལ༌ ལྟས༌པ༌, ང༌ རྟ༌ ཀར༌པོ༌ཞིག༌ ཐོང༌, ཏེ༌བོའེ༌ཀ༌ ཞོན༌ཁན༌བོའེ༌ ཞུ༌ཞིག༌ ཁུར༌ཏེ༌ ཡང༌ ཁོའེ༌ གོའེ༌ཀ༌ ཐོར༌ཤོག༌ སྐོན༌ན༌ ཛད༌ཏེ༌ དུག༌། ཁོ༌ གྱལ༌ཁའ༌ ཐོབ༌ཚར༌ཁན༌ ཙོགས༌ལ༌ གྱལ༌ཁའ༌ ལེན༌ན༌ལ༌ བིངས༌།

3 ལུ༌གུའི༌ ཐེ༌ཙེ༌ ཉིས༌པ༌བོ༌ ཅགས༌ཏེ༌ ཕེའ༌ཅིག༌, སྲོག༌ ཡོད༌ཁན༌ ཉིས༌པ༌བོའེ༌, “ཡོང༌” མོལ༌ཨིན༌ཞིག༌ ཚོར༌། 4 ཏེ༌ནེ༌ ཡང༌ རྟ༌ མེ༌ ཙོགས༌ མར༌པོ༌ཞིག༌ བིང༌ཨིན༌ ཐོང༌, ཏེ༌ཀ༌ ཞོན༌ཁན༌བོའ༌ ར༌འི༌ ཆེན༌མོ༌ཞིག༌ དང༌ ཇིག༌རྟེན༌ནི༌ ཀ༌ནེ༌ ཞི༌དེ༌ མེད༌ཁན༌ ཅོ༌ཅེས༌སི༌ ཝང༌ཆ༌ སལས༌། ཏེ༌ནེ༌ ནོལ༌ཅེས༌ གོ༌ཟུགས༌ཏེ༌ མི༌གུན༌ནི༌ མ༌ ཚུལ༌ ངན༌པ༌ ཉམ༌པོ༌ ཅིག༌ དང༌ ཅིག༌ སདས༌།

5 ལུ༌གུའི༌ ཐེ༌ཙེ༌ སུམ༌པ༌བོ༌ ཅགས༌ཏེ༌ ཕེའ༌ཅིག༌, སྲོག༌ ཡོད༌ཁན༌ སུམ༌པ༌བོའེ༌ “ཡོང༌” མོལ༌ཨིན༌ཞིག༌ ཚོར༌། ངའེ༌ ཀེན༌ལ༌ ལྟས༌པིན༌ ཡང༌ རྟ༌ ནག༌པོ༌ཞིག༌ ཐོང༌, ཏེ༌ཀ༌ ཞོན༌ཁན༌བོའེ༌ ལག༌པའེ༌ ནང༌ང༌ ཏ༌ཀ༌རི༌ཞིག༌ དུག༌། 6 ཏེ༌ནེ༌ ངའེ༌ ཏེ༌ སྲོག༌ ཡོད༌ཁན༌ ཞི༌ཀོའེ༌ ཕྲོ༌ནེ༌ སྐད༌ཅིག༌གི༌, “ཞག༌ཅིག༌གི༌ ལ༌ཆའ༌ ཀྱི༌ལོ༌ག༌རམ༌ ཅིག༌གི༌ ཀྲོ༌ ཡ༌ ཀྱི༌ལོ༌ག༌རམ༌ སུམ༌མི༌ ནས༌སི༌ ཕེ༌ མ༌ནེ༌ ཉོ༌མི༌ཉན༌། ཨིན༌ནའང༌ མར༌ནག༌ དང༌ རྒུན༌ཆང༌ གུན༌ སྐོན༌མོ༌ ཆ༌ མ༌ཅུག༌ཤིག༌” མོལ༌ཨིན༌ཞིག༌ ཚོར༌།

7 ལུ༌གུའི༌ ཐེ༌ཙེ༌ ཞི༌པ༌བོ༌ ཅགས༌ཏེ༌ ཕེའ༌ཅིག༌, ངའེ༌ ཏེ༌ སྲོག༌ ཡོད༌ཁན༌ ཞི༌པ༌བོའི༌, “ཡོང༌” མོལ༌ཨིན༌ཞིག༌ ཚོར༌། 8 ངའེ༌ ལྟས༌པ༌ ང༌ ཀོག༌ཐལ༌ ཙོགས༌ དོག༌ ཡོད༌ཁན༌ནི༌ རྟ༌ཞིག༌ ཐོང༌, ཏེ༌ཀ༌ ཞོན༌ཁན༌བོའ༌ ཤི༌ཅེས༌ ཡང༌ ཏེ༌བོའེ༌ སྟིང༌རང༌ནེ༌, ཡོང༌ཁན༌ནི༌ ཕྲོ༌པ༌བོའ༌ ཤི༌ཁན༌གུན༌ནི༌ ས༌ཆ༌ ཟེར༌དུག༌། ཏེ༌ ཉིས༌ཀོའ༌ ཇིག༌རྟེན༌ནི༌ ཁག༌ཞིའི༌ ནང༌ནེ༌ ཁག༌ཅིག༌ག༌ ར༌འི༌, མུ༌གེ༌, ནད༌ དང༌, རིའི༌ སེམས༌ཅན༌གུན༌ གྱུད༌ཏེ༌ མི༌གུན༌ སད༌ཅེས༌སི༌ ཝང༌ཆ༌ སལ༌ལ༌ ཛདས༌།

9 ལུ༌གུའི༌ ཐེ༌ཙེ༌ ལྔ༌པ༌ ཅགས༌ཏེ༌ ཕེའ༌ཅིག༌, ཆོད༌ཁྲིའི༌ ཡོག༌ག༌, དཀོན༌མཆོག༌གི༌ བཀའ༌ ཁའ༌ཉན༌ཏེ༌ མ༌ཤི༌ཀའེ༌ཀ༌ ཨིད༌ཤེས༌ ཅོ༌ཁན༌ནི༌ སྤང༌པོ༌ ཏང༌ཅེས༌པོའེ༌ སད༌ཁན༌ནི༌ སེམས༌ཉིད༌གུན༌ ངའེ༌ ཐོང༌། 10 ཏེ༌གུན༌ནི༌ གཙོ༌བོའ༌ ཀུ༌ཅོ༌ ཏང༌ཨིན༌ ཟེརས༌, “ཀུན༌ཝང༌ གཙོ༌བོ༌ལེ༌, ཏམ༌པ༌ དང༌ ཀྲང༌པོ༌, ཉེ༌རང༌ངི༌ འི༌ ཇིག༌རྟེན༌པ༌ ཏད༌པ༌ མེད༌ཁན༌ མི༌གུན༌ལ༌, ཤགས༌ མ༌ཛད༌ད༌ ཡང༌ ང༌ཞའེ༌ ཁྲག༌གི༌ ལན༌ མ༌སལ༌ལ༌ ནམ༌ཚོག༌པ༌ སྲུངས༌ཏེ༌ ཞུག༌ཤེན༌ ལེ༌” 11 ཏེ༌ནེ༌ ཁོང༌ ཚང༌མ༌ལ༌ ཀོས༌ ཀར༌པོ༌ སལ༌ལ༌ ཛདས༌, ཡང༌ ཁོང༌ ཙོགས༌ལ༌ ཁོང༌གུན༌ནི༌ ཕྲོ༌པ༌ སྤུན༌ ཡེ༌ཤུའི༌ ཞབས༌ཏོག༌པ༌ སད༌ཅེས༌ཅན༌གུན༌ནི༌ ཀྲངས༌ཀ༌ དྲན༌དྲའ༌ ཆ༌ཆ༌ ཚག༌པའ༌, ཁོང༌གུན༌ལ༌ ཙ༌པིག༌ ངལ༌ཚོས༌ ཅེས༌ལ༌ མོལས༌།

12 ལུ༌གུའི༌ ཐེ༌ཙེ༌ དྲུག༌པ༌བོ༌ ཅགས༌ཏེ༌ ཕེའ༌ཅིག༌, སང༌གུལ༌ ཀྲག༌པོ༌ཞིག༌ ཡོངས༌། ཉི༌མ༌བོ༌ རས༌ ནག༌པོ༌ ཙོགས༌ མུན༌གྲིག༌ ཡང༌ ཟླ༌ཝ༌ ནི༌ ཁྲག༌ ཙོགས༌ མར༌པོ༌ གྱུར༌། 13 ཏེ༌ནེ༌ ལུང༌རག༌ ཀྲག༌པོའེ༌ སྐུལ༌ཅེས༌པོའེ༌ ལྕང༌མའེ༌ ཀ༌ནེ༌ སྨིན༌ མ༌སྨིན༌ཁན༌ནི༌ ཕིག༌གི༌ ཁ༌ཟས༌ བུད༌ད༌ ཙོགས༌ལ༌ ནམ༌ཁའེ༌ ནང༌ང༌ ཡོད༌ཁན༌ནི༌ སྐར༌མ༌གུན༌ ཇིག༌རྟེན༌ནི༌ཀ༌ བུད༌། 14 ཡང༌ ནམ༌ཁའ༌བོ༌ ཤོག༌རིལ༌ སྲིལ༌ལ༌ ཙོགས༌ལ༌ མེད༌ཁན༌ སོང༌། རི༌ ཚང༌མ༌ དང༌ ཚོ༌ལིང༌གུན༌, ཡོད༌སའེ༌ ནས༌སའེ༌ ཀ༌ནེ༌ ཐེན༌ཏེ༌ མི༌དུག༌།

15 ཏེ༌ནེ༌ ཇིག༌རྟེན༌ནི༌ གྱལ༌པོ༌གུན༌, གྱལ༌ལུ༌གུན༌, མག༌མི༌ སྤོན༌བོ༌ ཇིགས༌པོ༌གུན༌, ཆུག༌པོ༌གུན༌, ཝང༌ཅན༌གུན༌, ཚེ༌ཡོག༌ དང༌ རང༌ཝང༌ཅན༌ནི༌ མི༌ཚང༌མ༌, བྲག༌ཕུགས༌ དང༌ རིའི༌ ཕོ༌ལོངས༌སི༌ ཕྲོའ༌ ཨིབ༌དུག༌། 16 ཡང༌ ཏེ༌ མི༌གུན༌ནི༌ རི༌ ཐོན༌པོ༌གུན༌ དང༌ བྲག༌གུན༌ལ༌, “ཞུགས༌ཁྲིས༌སི༌ཀ༌ ཞུགས༌ཏེ༌ ཡོད༌ཁན༌ ཡང༌ ལུ༌གུའི༌ ཐུགས༌སྲོ༌ནེ༌ ཨིབ༌ཅེས༌སི༌ ཕིའ༌ དིབས༌ཏེ༌ ང༌ཞ༌གུན༌ ཀོབ༌ཤིག༌གའང༌། 17 ཅིའ༌ཟེར༌ན༌ ཁོང༌ངི༌ ཐུགས༌སྲོའེ༌ ཇིགས༌ནང༌ཅན༌ནི༌ ཞག༌པོ༌ ལེབ༌ ཚར༌ཏེ༌ ཨིན༌ནོག༌, སུའ༌ ཏེ༌གུན༌ ཁུར༌ ཐུབ༌ཨིན༌” ཟེརས༌།

7

ཁོང༌རང༌ངི༌ མི༌གུན༌ དཀོན༌མཆོག༌གི༌ སྐྱོབ༌ཨིན༌།

7:1-8

1 ཏེ༌ སྟིང༌ནེ༌ ང༌ ཐོང༌, ཇིག༌རྟེན༌ནི༌ ཀྲུ༌ཞི༌ཀའེ༌ཀ༌ ཕོ༌ཉ༌ ཞི༌ ལངས༌ཏེ༌ ས༌ཀྱད༌ ཡ༌ གྱ༌ཚོ༌ ཡ༌ ལྕང༌མ༌ གུན༌ནི༌ཀ༌ གྱུག༌ མི༌གྱུག༌ཅེས༌ལ༌, ཇིག༌རྟེན༌ནི༌ ལུངས༌པོ༌ ཞི༌ཀོ༌ སྒགས༌ཏེ༌ བོར༌ར༌ ཛད༌ཏེ༌ དུག༌། 2 ཏེ༌ནེ༌ ངའེ༌, ལག༌པའེ༌ ནང༌ང༌ སོན༌པོ༌ དཀོན༌མཆོག༌གི༌ ཐེ༌ཙེ༌ ཁུར༌ཁན༌ནི༌ ཕོ༌ཉ༌ ལྔ༌པ༌བོ༌ ཤར༌ ཆོགས༌ནེ༌ བིང༌ང༌ ཐོང༌། འི༌ ཕོ༌ཉའེ༌, ས༌ཀྱད༌ དང༌ གྱ༌ཚོ༌ གུན༌ལ༌ ནོད༌པ༌ ཏང༌ཅེས༌སི༌ ཝང༌ སལ༌ལ༌ ཛད༌ཁན༌ནི༌ ཕོ༌ཉ༌ ཇིག༌རྟེན༌ནི༌ ཀྲུ༌ཞི༌ཀའེ༌ཀ༌ ལངས༌ཏེ༌ ཡོད༌ཁན༌གུན༌ལ༌, སྐད༌ ཆེན༌མོའེ༌ ནང༌ང༌ མོལས༌, 3 “ང༌དང༌ངི༌ ང༌ཏི༌ དཀོན༌མཆོག༌གི༌ ཡོག༌པོ༌གུན༌ནི༌ ཐོད༌པའེ༌ཀ༌ ཐེ༌ཙེ༌ ཏང༌ཏང༌ ཚག༌པ༌ ས༌ཀྱད༌, ཡ༌ གྱ༌ཚོ༌, ཡ༌ ལྕང༌མ༌ གུན༌ལ༌ ནོད༌པ༌ མ༌ཏང༌ཤིག༌།”

4 ཏེ༌ནེ༌ ང༌ ཐེ༌ཙེ༌ ཏང༌ཚར༌ཁན༌གུན༌ནི༌ ཀྲངས༌ཀ༌བོ༌ ཚོར༌, ཀ༌བོ༌ ལག༌ཅིག༌ དང༌ སྟོང༌ཞིབ༌ཅུ༌ ཞབ༌ཞི༌ དུག༌, ཀ༌གུན༌ ཨིས༌ར༌ཨེལ༌ལི༌ སྡེ༌ ཚང༌མའེ༌ ནང༌ནེ༌ 5 ཡུ༌དཱའེ༌ སྡེ༌ནེ༌ སྟོང༌ཅུག༌ཉིས༌, རུ༌བེན༌ནི༌ སྡེ༌ནེ༌ སྟོང༌ཅུག༌ཉིས༌, གཱད༌དི༌ སྡེ༌ནེ༌ སྟོང༌ཅུག༌ཉིས༌, 6 ཨ༌ཤེར༌རི༌ སྡེ༌ནེ༌ སྟོང༌ཅུག༌ཉིས༌, ནབ༌ཐལ༌ལིའི༌ སྡེ༌ནེ༌ སྟོང༌ཅུག༌ཉིས༌, མ༌ན༌ཤེའེ༌ སྡེ༌ནེ༌ སྟོང༌ཅུག༌ཉིས༌, 7 ཤི༌མི༌འོན༌ནི༌ སྡེ༌ནེ༌ སྟོང༌ཅུག༌ཉིས༌, ལི༌ཝིའི༌ སྡེ༌ནེ༌ སྟོང༌ཅུག༌ཉིས༌, ཨིས༌ས༌ཁར༌རི༌ སྡེ༌ནེ༌ སྟོང༌ཅུག༌ཉིས༌, 8 ཟེ༌བུ༌ལོན༌ནི༌ སྡེ༌ནེ༌ སྟོང༌ཅུག༌ཉིས༌, ཡོ༌སེབ༌བི༌ སྡེ༌ནེ༌ སྟོང༌ཅུག༌ཉིས༌, ཡང༌ བེན༌ཡཱ༌མིན༌ནི༌ སྡེ༌ནེ༌ སྟོང༌ཅུག༌ཉིས༌ ཨིན༌ནོག༌།

མི༌ཚོགས༌ ཆེན༌མོའེ༌ སྟོད༌པ༌།

7:9-17

9 ཏེ༌ སྟིང༌ནེ༌ ངའེ༌ སུ༌ཞིག༌གིའང༌ རྩི༌ མི༌ཉན༌ཅེས༌སི༌ མི༌ཚོགས༌ ཆེན༌མོ༌ཞིག༌ ཐོང༌, ཀ༌གུན༌ གྱལ༌ཁག༌, རིགས༌, མི༌ དང༌ སྐད༌རིག༌ ཚང༌མ༌ནེ༌ ཞུགས༌ཁྲིས༌ དང༌ ལུ༌གུའི༌ དུན༌ལ༌ ལངས༌ཏེ༌ དུག༌པིན༌། ཁོང༌གུན༌ནི༌ ཀོས༌ ཀར༌པོ༌ གོན༌ཏེ༌, ཁ༌སོར༌ ལྕང༌མའེ༌ ཡལ༌ག༌གུན༌ ལག༌པའེ༌ ནང༌ང༌ ཁུར༌ཏེ༌, 10 སྐད༌ ཆེན༌མོའེ༌ ནང༌ང༌ ཟེརས༌, “ཐར༌པ༌ ནི༌ ཞུགས༌ཁྲིས༌སི༌ཀ༌ ཞུགས༌ཁན༌ དཀོན༌མཆོག༌ དང༌ ལུ༌གུ༌ ཉིས༌ཀོ༌ནེ༌ ཐོབ༌བ༌ནོག༌།”

11 ཞུགས༌ཁྲིས༌, འུ༌སྐྱོང༌ གུན༌ དང༌ སྲོག༌ ཡོད༌ཁན༌ ཞི༌ཀོའ༌ ཐའ༌ནེ༌ སྐོར༌ཏེ༌ ཕོ༌ཉ༌ ཚང༌མ༌ ཞངས༌ཏེ༌ དུག༌། ཁོང༌ ཚང༌མའེ༌ ཞུགས༌ཁྲིས༌སི༌ དུན༌ལ༌ ཆག༌ཕུལ༌ཨིན༌ དཀོན༌མཆོག༌ག༌ ཅོལས༌། 12 ཁོང༌གུན༌ནི༌ མོལས༌, “ཨ༌མེན༌། སྟོད༌པ༌, སྤལ༌, ཤེས༌རབས༌, ཐུག༌རྗེ༌, རྩི༌ཝ༌, ཝང༌ དང༌, ཤེད༌ གུན༌ ཏུས༌གྱུན༌ནེ༌གྱུན༌, ང༌དང༌གུན༌ནི༌ དཀོན༌མཆོག༌གི༌ ཨིན༌ནོག༌, ཨ༌མེན༌།”

13 ཏེ༌ནེ༌ འུ༌སྐྱོང༌ ཅིག༌གི༌ ངའ༌ ཏྲིའ༌རག༌, “འི༌ ཀོས༌ ཀར༌པོ༌ གོན༌ཁན༌གུན༌ སུ༌ ཨིན༌ནོག༌? ཡང༌ ཀ༌ནེ༌ ཡོངས༌ཏེ༌ ཨིན༌ནོག༌?”

14 ངའེ༌ ཁོང༌ང༌, “སྤོན༌བོ༌ལེ༌, ངའ༌ གྱུས༌མེད༌ ཨིན༌ནའང༌ ཉེ༌རང༌ངི༌ ཁྱེན༌ན༌ནོག༌” ཞུས༌པིན༌།

ཁོང༌ངི༌ མོལ༌ལ༌རག༌, “འི༌གུན༌ རྡུག༌ངལ༌ མ༌ ཆེན༌མོ༌ནེ༌ བིངས༌ཏེ༌ ཡོང༌ཁན༌གུན༌ ཨིན༌ནོག༌། ཁོང༌གུན༌ནི༌ ཁོ༌རང༌གུན༌ནི༌ ཀོས༌གུན༌ ལུ༌གུའི༌ སྐུ༌ཁྲག༌གི༌ ནང༌ང༌ ཁྲུས༌ཏེ༌ ཀར༌པོ༌ ཅོས༌ཏེ༌ ཨིན༌ནོག༌།” 15 “ཏེན༌ན༌བོའེ༌ཕིའ༌ ཁོང༌གུན༌ནི༌ དཀོན༌མཆོག༌གི༌ ཞུགས༌ཁྲིས༌སི༌ དུན༌ལ༌ ལངས༌ཏེ༌ དཀོན༌མཆོག༌གི༌ ཆོད༌ཁང༌ངི༌ ནང༌ང༌ ཉིན༌ཚན༌ མེད༌པ༌ ཁོང༌ང༌ ཞབས༌ཏོག༌ ཞུའ༌ནོག༌། ཡང༌ ཞུགས༌ཁྲིས༌སི༌ཀ༌ ཞུགས༌ཏེ༌ ཡོད༌ཁན༌བོའེ༌, ཀུར༌ ཙོགས༌ལ༌ ཁོང༌གུན༌ ཀབས༌ཏེ༌ སྐྱོབ༌བ༌ ཛད༌ཨིན༌། 16 ཁོང༌གུན༌ མ༌ནེ༌ མི༌སྟོགས༌, ཡ༌ མི༌སྐོམས༌, མ༌ཚད༌ ཉི༌མའེ༌ ཚད༌, ཡ༌ ཚད༌ ཀྲག༌པོའེ༌ ཞས༌ཏེ༌ ཁོང༌གུན༌ ཚིག༌ མི༌ཚིག༌། 17 ཅིའ༌ཟེར༌ན༌ ཞུགས༌ཁྲིས༌སི༌ སྐྱིལ༌ལ༌ ལངས༌ཏེ༌ ཡོད༌ཁན༌ནི༌ ལུ༌གུ༌ ནི༌, ཁོང༌གུན༌ སྐྱོབ༌ཁན༌ནི༌ ལུག༌རྫི༌ ཨིན༌ནོག༌། ཁོང༌ངི༌, ཁོང༌གུན༌ སྲོག༌ སལ༌ལ༌ ཛད༌ཁན༌ནི༌ ཆུ༌མིག༌གུན༌ནི༌ དུན༌ལ༌ ཁྲིད༌ཏེ༌ ཁྱེར༌ར༌ ཛད༌ཨིན༌། ཡང༌ དཀོན༌མཆོག༌གི༌ ཁོང༌གུན༌ནི༌ ཆི༌མ༌ ཕིའ༌ ཛད༌ཨིན༌།”

8

ཐེ༌ཙེ༌ རྡུན༌པ༌ ཅགས༌།

8:1-5

1 ལུ༌གུའི༌ ཐེ༌ཙེ༌ རྡུན༌པ༌བོ༌ ཅགས༌ཏེ༌ ཕེའ༌ཅིག༌, ནམ༌ཁའེ༌ ནང༌ང༌ ཆུ༌ཚོད༌ ཕེད༌ ཟམ༌ཤིག༌ ཅའང༌ སྐད༌ མེད༌པ༌ ཇམ༌ཐིང༌ངེ༌ ལུས༌། 2 ཏེ༌ནེ༌ ངའེ༌ དཀོན༌མཆོག༌གི༌ སྐུན༌དུན༌ལ༌ ལངས༌ཏེ༌ ཞུགས༌ཁན༌ནི༌ ཕོ༌ཉ༌ རྡུན༌ ཐོང༌, ཡང༌ ཁོང༌གུན༌ལ༌ ཏུང༌ རེ༌རེ༌ སལ༌ལ༌ ཛདས༌།

3 སེར༌རི༌ སྤོས༌སི༌ ནོད༌ ནམས༌ཁན༌ནི༌ ཞན༌ ཕོ༌ཉ༌ཞིག༌ སྐྱོད༌ཏེ༌ ཆོད༌ཁྲིའི༌ དུན༌ལ༌ ལངས༌ཏེ༌ ཞུགས༌། ཁོའ༌ སྤོས༌ མང༌པོ༌ཞིག༌ དཀོན༌མཆོག༌གི༌ མི༌གུན༌ནི༌ མོས༌ལམ༌མི༌ ནང༌ང༌ སྲེས༌ཏེ༌ ཞུགས༌ཁྲིས༌སི༌ དུན༌ལ༌ ཡོད༌ཁན༌ནི༌ སེར༌རི༌ ཆོད༌ཁྲི༌ཀ༌ ཕུལ༌ལ༌ སལས༌། 4 སྤོས༌སི༌ ཏྲི༌ཞིམ༌ཅན༌ནི༌ ཏུད༌པ༌བོ༌ དཀོན༌མཆོག༌གི༌ མི༌གུན༌ནི༌ མོས༌ལམ༌ དང༌ སྲེས༌ཏེ༌ ཕོ༌ཉའེ༌ ཕུལ༌ཁན༌ནི༌ ཆོད༌ཁྲིའི༌ ཀ༌ནེ༌ དཀོན༌མཆོག༌ ཆོགས༌ལ༌ ཀེན༌ལ༌ སོང༌། 5 ཏེ༌ནེ༌ ཏེ༌ ཕོ༌ཉ༌བོའེ༌ སེར༌རི༌ སྤོས༌སི༌ ནོད༌པོ༌ ནམས༌ཏེ༌ ཆོད༌ཁྲི༌ ཀ༌ནེ༌ སོ༌ལའེ༌ མེ༌ སྐངས༌ཏེ༌ ཇིག༌རྟེན༌ནི༌ཀ༌ ཕངས༌པ༌, ཇིག༌རྟེན༌ནི༌ཀ༌ སྐམ༌ལག༌གི༌ འོད༌, བྲུག༌ལྡིར༌ཁན༌ནི༌ སྐད༌ དང༌ སང༌གུལ༌ ཡོངས༌།

ཏུང༌ རྡུན༌།

8:6-13

6 ཏེ༌ སྟིང༌ནེ༌ ཏུང༌ རྡུན༌ ཡོད༌ཁན༌ནི༌ ཕོ༌ཉ༌ རྡུན༌ཀོའེ༌ ཏེ༌གུན༌ ཕུ༌ཅེས༌ལ༌ གྲལ༌གྲིག༌ ཅོས༌།

7 ཕོ༌ཉ༌ ཏང༌པོ༌བོའེ༌ ཏུང༌ ཕུའ༌ཅིག༌, ཁྲག༌ དྲེས༌ཁན༌ནི༌ སེ༌ར༌རུ༌ དང༌ མེ༌ ཇིག༌རྟེན༌ནི༌ཀ༌ བབས༌, ཀ༌བོའེ༌ ཇིག༌རྟེན༌ནི༌ ཁག༌ སུམ༌མི༌ ནང༌ནེ༌ ཁག༌ ཅིག༌གི༌ ནང༌ང༌ ཡོད༌ཁན༌ནི༌ སྤང༌ སྔོན༌པོ༌ དང༌ ལྕང༌མ༌ ཚང༌མ༌ མེའ༌ སྲགས༌ཏངས༌།

8 ཕོ༌ཉ༌ ཉིས༌པའེ༌ ཏུང༌ ཕུའ༌ཅིག༌, མེའ༌ བར༌ཨིན༌ ཡོད༌ཁན༌ནི༌ རི༌ ཆེན༌མོ༌ ཙོགས༌ཤིག༌ གྱ༌ཚོའེ༌ ནང༌ང༌ ཕངས༌ཏངས༌, ཀ༌བོའེ༌ གྱ༌ཚོའེ༌ ཁག༌ སུམ༌མི༌ ནང༌ནེ༌ ཁག༌ ཅིག༌པོ༌ ཁྲག༌ག༌ གྱུར༌། 9 ཏེ༌ གྱ༌ཚོའེ༌ ནང༌ང༌ ཡོད༌ཁན༌ནི༌ སེམས༌ཅན༌ ཁག༌ སུམ༌མི༌ ནང༌ནེ༌ ཁག༌ ཅིག༌པོ༌ ཤི༌, ཡང༌ ཏེ༌ གྱ༌ཚོའེ༌ ནང༌ང༌ ཡོད༌ཁན༌ནི༌ གྲུ༌ཟིང༌ ཁག༌ སུམ༌མི༌ ནང༌ནེ༌ ཁག༌ཅིག༌ མེད༌ཁན༌ སོང༌།

10 ཏེ༌ནེ༌ ཕོ༌ཉ༌ སུམ༌པ༌བོའེ༌ ཏུང༌ ཕུའ༌ཅིག༌, ནམ༌ཁའ༌ནེ༌ པམ༌བར༌རི༌ མེ༌ ཙོགས༌ ཡོད༌ཁན༌ནི༌ སྐར༌མ༌ ཆེན༌མོ༌ཞིག༌, ལྩངས༌པོ༌ དང༌ ཆུ༌མིག༌ ཁག༌ སུམ༌མི༌ ནང༌ནེ༌ ཁག༌ ཅིག༌གི༌ཀ༌ བུད༌། 11 ཏེ༌ སྐར༌མ༌བོའེ༌ མིང༌ང༌ ཁན༌ཀྲེ༌ ཟེར༌དུག༌, ཀ༌བོའེ༌ ཆུ༌ ཁག༌ སུམ༌མི༌ ནང༌ནེ༌ ཁག༌ ཅིག༌པོ༌ ཁན༌ཀྲེ༌ གྱུར༌ཅུགས༌, ཡང༌ ཁན༌ཀྲེ༌ གྱུར༌ཁན༌ནི༌ ཆུ༌བོ༌ ཐུངས༌ཏེ༌ མི༌ མང༌པོ༌ཞིག༌ ཤི༌།

12 ཏེ༌ནེ༌ ཕོ༌ཉ༌ ཞི༌པའེ༌ ཏུང༌ ཕུའ༌ཅིག༌, ཉི༌མའ༌, ཟླ༌ཝའ༌ དང༌ སྐར༌མའེ༌ ཁག༌ སུམ༌མི༌ ནང༌ནེ༌ ཁག༌ཅིག༌ ཀབས༌ ཏངས༌, ཡང༌ མུན༌གྲིག༌ གྱུར༌། ཉི༌མའ༌ དང༌ ཚན༌ནི༌ ཁག༌ སུམ༌མི༌ ནང༌ནེ༌ ཁག༌ ཅིག༌པོ༌ འོད༌ མེད༌པ༌ ལུས༌།

13 ཏེ༌ནེ༌ ངའེ༌ ལྟས༌པ༌ ནམ༌ཁའེ༌ སྐྱིལ༌ལ༌ འུར༌ཨིན༌ ཡོད༌ཁན༌ནི༌ ལག༌གི༌, སྐད༌ ཆེན༌མོའེ༌ ནང༌ང༌ ཟེར༌ཨིན༌ ཚོར༌, “ཇིག༌རྟེན༌ནི༌ ནང༌ང༌ ཏད༌པ༌ མེད༌ཁན༌ནི༌ མི༌གུན༌ལ༌ ཇིགས༌པ༌, ཇིགས༌པ༌, ཇིགས༌པ༌, ལུས༌ཁན༌ནི༌ ཕོ༌ཉ༌ སུམ༌ཀོའེ༌ ཏུང༌བོ༌ ཕུའ༌ཅིག༌, ཅི༌ མི༌ཆའ༌!”

9

ཏུང༌ ལྔ༌པ༌ ཕུས༌།

9:1-21

1 ཕོ༌ཉ༌ ལྔ༌པ༌བོའེ༌ ཏུང༌ ཕུའ༌ཅིག༌, ངའེ༌ ནམ༌ཁའ༌ནེ༌ ཇིག༌རྟེན༌ནི༌ཀ༌ བུད༌ཏེ༌ ཡོད༌ཁན༌ནི༌ སྐར༌མ༌ * ཞིག༌ ཐོང༌, ཀ༌བོའ༌ ཐིལ༌ མེད༌ཁན༌ནི༌ ཏིང༌ཅན༌ ས༌དོང༌ངི༌ ཕེ༌ཀུ༌ལིག༌པོ༌ སལ༌ལ༌ ཛད༌ཏེ༌ དུག༌། 2 ཁོའེ༌ ཏེ༌བོ༌ ཕེའ༌ཅིག༌, ཏེ༌ནང༌ནེ༌ མེ༌ མ༌ གྱ༌ཤན༌ ཞེན༌ཁན༌ ཙོགས༌སི༌ ཏུད༌པ༌ བིང༌, ཏེ༌ ཏུད༌པ༌བོའེ༌ ཉི༌མའེ༌ འོད༌ དང༌ ནམ༌བོ༌ ཀབས༌པ༌ མུན༌གྲིག༌ སོང༌།

3 ཏེ༌ ཏུད༌པའེ༌ ནང༌ནེ༌ པར༌པར༌ཙེ༌ མང༌པོ༌ བིང༌ཏེ༌ ཇིག༌རྟེན༌ནི༌ཀ༌ བུད༌, ཏེ༌གུན༌ལ༌ སྡིག༌པ༌རཱ༌ཙེ༌ † ༼ཡང༌ན༌ བིད༌ཆུ༌༽ ཙོགས༌ ཐམ༌ཤེས༌སི༌ ཁྱུད༌ སལ༌ཏེ༌ དུག༌། 4 ཡང༌ ཏེ༌གུན༌ལ༌, “རྩཱ༌ ཡ༌ སྔོན༌པོ༌, ཡ༌ ལྕང༌མ༌ གུན༌ལ༌ ནོད༌པ༌ མ༌སྐྱལ༌, ཨིན༌ནའང༌ ཐོད༌པའེ༌ཀ༌ དཀོན༌མཆོག༌གི༌ ཐེ༌ཙེ༌ མེད༌ཁན༌ནི༌ མི༌གུན༌ལ༌ ནགས༌ སྟོན༌”, མོལ༌ཏེ༌ བཀའ༌ སལས༌། 5 ཏེ༌གུན༌ལ༌ ཁོང༌གུན༌ སད༌ མ༌སད༌ད༌, ཟླ༌ཝ༌ ལྔ༌, རྡུག༌ངལ༌ མང༌པོ༌ ཏངས༌ཏེ༌ ནགས༌ སྟན༌ཅེས༌སི༌ ཝང༌ སལས༌, ཀ༌བོ༌ སྡིག༌པ༌རཱ༌ཙེའེ༌ ཐམས༌ཏེ༌ ནགས༌ ཐོང༌ཁན༌ ཙོགས༌ ཡོང༌ཨིན༌། 6 ཏེ༌ཏུས༌ལ༌ མི༌གུན༌ནི༌ ཤི༌ཅེས༌ ཙལ༌ཨིན༌, ཨིན༌ནའང༌ ཁོང༌གུན༌ལ༌ མ༌ནེ༌ མི༌ཐོབ༌། ཤི༌ཅེས༌སི༌ དོད༌པ༌ ཅོ༌ཨིན༌, ཨིན༌ནའང༌ ཤི༌ཅེས༌པོ༌ ཁོང༌གུན༌ནེ༌ ཐག༌རིང༌ང༌ ཤོར༌ཏེ༌ ཆེན༌།

7 ཏེ༌ པར༌པར༌ཙེ༌གུན༌ མག༌གི༌ ཕིའ༌ གྲལ༌གྲིག༌ ཡོད༌ཁན༌ནི༌ རྟ༌ ཙོགས༌ དུག༌, ཏེ༌གུན༌ནི༌ གོའེ༌ཀ༌ གོན༌ཁན༌བོ༌ སེར༌རི༌ ཐོར༌ཤོག༌ ཙོགས༌ ཡང༌ ལྡོང༌ གུན༌ མི༌ ལྡོང༌ ཙོགས༌ དུག༌། 8 ཏེ༌གུན༌ལ༌ བུ༌མོ༌ ཙོགས༌ སྲ༌ ཡང༌ སོ༌གུན༌ སིང༌གེ༌ སོ༌ ཙོགས༌ དུག༌། 9 ཏེ༌གུན༌ནི༌ སྲན༌ཏྲེ༌ ལྕགས༌སི༌ མག༌ཆ༌ ཀྲང༌ངི༌ཀ༌ གོན༌ཏེ༌ ཁོང༌ངི༌ ཤོག༌པ༌གུན༌ནི༌ སྐད༌བོ༌ མག༌གི༌ ཏུས༌ལ༌ ཤིང༌ངི༌ རྟ༌རེལ༌ མང༌པོའེ༌ སྐད༌ ཙོགས༌ རག༌། 10 ཏེ༌གུན༌ནི༌ རྔ༌མའི༌ ཐམ༌ཤེས༌པོ༌ ནི༌, སྡིག༌པ༌རཱ༌ཙེ༌ ཐམས༌ཁན༌ ཙོགས༌ ཀ༌བོའ༌ ཟླ༌ཝ༌ ལྔ༌ མི༌གུན༌ལ༌ ནགས༌ སྟན༌ཅེས༌སི༌ ཁྱུད༌ དུག༌། 11 ཐིལ༌ མེད༌ཁན༌ནི༌ ཏིང༌ཅན༌ ས༌དོང༌ངི༌ ཕོ༌ཉ༌ ནི༌, ཏེ༌གུན༌ནི༌ གྱལ༌པོ༌, ཀ༌བོའེ༌ མིང༌བོའ༌ ཨིབ༌རི༌པའེ༌ སྐད༌དི༌ ནང༌ང༌ “ཨ༌བད༌དོན༌” དང༌ གརིས༌པའེ༌ སྐད༌དི༌ ནང༌ང༌ “ཨ༌པོལ༌ལི༌ཨོན༌” ཡང༌ན༌ ཁྲེས༌ཏོར༌ ཅོ༌ཁན༌ ཟེར༌ར༌ནོག༌།

12 ཇིགས༌པ༌ ཏང༌པོ༌བོ༌ ནི༌ བུད༌ཚར༌, ཨིན༌ནའང༌ ལྟོས༌སའང༌ ཡང༌ ཇིགས༌པ༌ ཉིས༌ ལེབ༌ཅེས༌དུག༌།

13 ཕོ༌ཉ༌ དྲུག༌པའེ༌ ཏུང༌ ཕུའ༌ཅིག༌, ངའ༌ དཀོན༌མཆོག༌གི༌ དུན༌ལ༌ ཡོད༌ཁན༌ནི༌ སེར༌རི༌ ཆོད༌ཁྲི༌ རཱ༌ཅོ༌ ཞི༌ཀོའེ༌ ཀ༌ནེ༌ སྐད༌ཞིག༌ ཚོར༌། 14 ཡང༌ ཏེ༌ སྐད༌པོའེ༌ ཏུང༌ ཐམས༌ཏེ༌ ཡོད༌ཁན༌ནི༌ ཕོ༌ཉ༌ དྲུག༌པ༌བོའ༌ མོལས༌, “ལྩངས༌པོ༌ ཆེན༌མོ༌ ཡུཕ༌རེ༌ཀྲས༌ གྱུག༌སའེ༌ ནས༌སའེ༌ཀ༌ ཅིངས༌ཏེ༌ ཡོད༌ཁན༌ནི༌ ཕོ༌ཉ༌ ཞི༌ཀོ༌ ཕུད༌།” 15 ཏེ༌ ཕོ༌ཉ༌ ཞི༌ཀོ༌, ཏེན༌ན༌ ཏུས༌, ཞག༌, ཟླ༌ཝ༌ དང༌ ལོའེ༌ ཕིའ༌ གྲལ༌གྲིག༌ ཛད༌ཏེ༌ ཇིག༌རྟེན༌པ༌གུན༌ནི༌ ཁག༌ སུམ༌མི༌ ནང༌ནེ༌ ཁག༌ཅིག༌ སད༌ཅེས༌ལ༌ ཕུད༌ཏེ༌ ཨིན༌། 16 ཡང༌ རྟའེ༌ཀ༌ ཞོན༌ཁན༌ནི༌ མག༌མི༌གུན༌ནི༌ ཀྲངས༌ཀ༌ ནི༌, ངའེ༌ ཚོར༌ཅེས༌ལ༌ ཅེ༌ཝ༌ཉི༌ཤུ༌ རག༌ ཡང༌ན༌ ཀ༌རོར༌ ཉི༌ཤུ༌།

17 ཡང༌ ངའེ༌ ཞལ༌ཟིགས༌སི༌ ནང༌ང༌ རྟ༌ དང༌ ཏེ༌ཀ༌ ཞོན༌ཁན༌ གུན༌ ཐོང༌, ཁོང༌གུན༌ནི༌ མག༌ཆ༌གུན༌ མེའེ༌ ཙོགས༌ མར༌པོ༌, སྔོན༌པོ༌ དང༌, སེར༌པོ༌, ཡང༌ རྟ༌གུན༌ནི༌ གོ༌ སིང༌གེ༌ གོ༌ ཙོགས༌ དུག༌། ཏེ༌གུན༌ནི༌ ཁའ༌ནེ༌ མེ༌, ཏུད༌པ༌ དང༌ མུ༌ཟི༌ ‡ གུན༌ བིང༌དུག༌། 18 ཏེ༌ རྟ༌གུན༌ནི༌ ཁའེ༌ ནང༌ནེ༌ བིང༌ཁན༌ནི༌ ཇིགས༌ནང༌ཅན༌ནི༌ ནས༌ལུག༌ སུམ༌ཀོ༌, ཀ༌བོ༌ མེ༌, ཏུད༌པ༌ དང༌ མུ༌ཟི༌ གུན༌ནི༌ ཇིག༌རྟེན༌ནི༌ ཁག༌ སུམ༌མི༌ ནང༌ནེ༌ ཁག༌ ཅིག༌གི༌ མི༌གུན༌ སད༌ཏེ༌ མེད༌ཁན༌ ཅོས༌། 19 ཏེ༌ རྟ༌གུན༌ནི༌ ཁྱུད༌པོ༌ ནི༌, ཁོང༌གུན༌ནི༌ ཁའ༌ དང༌ རྔ༌མ༌ གུན༌ནི༌ ནང༌ང༌ དུག༌། ཏེ༌གུན༌ནི༌ རྔ༌མ༌ རུལ༌ལི༌ གོ༌ ཙོགས༌ དུག༌, ཀ༌བོ༌ མི༌གུན༌ལ༌ མ༌སྐྱོན༌ ཅོ༌ཅེས༌སི༌ ཕིའ༌ ཀོལ༌དུག༌།

20 ཨིན༌ནའང༌ ཏེ༌ ནས༌ལུག༌ ཇིགས༌པ༌གུན༌ནི༌ ནང༌ང༌ མ༌ཤི༌ཁན༌ ཇིག༌རྟེན༌པ༌གུན༌ནི༌ རང༌ངི༌ ལས༌ ངན༌པ༌གུན༌ནེ༌ གྱོད༌པ༌ མ༌ཅོའ༌, ཏ༌རུང༌ངའང༌ རྡུད༌ ཡང༌ སེར༌, མུལ༌, ར༌གན༌, རྡོའ༌ དང༌ ཤིང༌ གུན༌ནེ༌ ཅོ༌ཁན༌ནི༌ སྐུན༌དྲ༌གུན༌ལ༌ ཅོལ༌དུག༌, ཀ༌གུན༌ལ༌ ཐོང༌ང༌མེད༌, ཡ༌ ཚོར༌ར༌མེད༌, ཡ༌ གྲུལ༌ལའང༌ ཉན༌ན༌མེད༌། 21 ཁོང༌གུན༌ནི༌ མི༌ སད༌ཅེས༌ ཡ༌ ཆོས༌ངན༌ ཅོ༌ཅེས༌, ཡ༌ ལུས༌བྲེལ༌ ངན༌པ༌ བོར༌ཅེས༌, ཡ༌ རྐུ༌ཅེས༌ གུན༌ནེ༌ གྱོད༌པ༌ ཅོའ༌ མི༌རུག༌།

10

ཕོ༌ཉ༌ དང༌ ཤོག༌རིལ༌ ༼སྤེ༌ཆ༌༽ ཆུ༌ངུན༌།

10:1-11

1 ཏེ༌ནེ༌ ངའེ༌ ཡང༌ ཕོ༌ཉ༌ མ༌ཇིགས༌པོ༌ཞིག༌ ནམ༌ཁའ༌ནེ༌ བབས༌ཨིན༌ ཐོང༌། ཁོང༌ངི༌ སྲིན༌ནི༌ ཀོས༌ལག༌ གོན༌ཏེ༌ ཁོང༌ངི༌ གོ༌བོ༌ ཟའ༌ཆུ༌ཐུང༌ངི༌ སྐོར༌ཏེ༌ དུག༌། ཁོང༌ངི༌ ཞལ༌དོང༌ ནི༌, ཉི༌མ༌ ཙོགས༌ལ༌ ལྡང༌ཤན༌ ཡང༌ ཞབས༌གུན༌ མེ༌ བར༌ཨིན༌ ཡོད༌ཁན༌ནི༌ རྡུང༌མ༌ ཙོགས༌ དུག༌། 2 ཁོང༌ངི༌ ཆག༌ག༌ ཕེས༌ཁན༌ནི༌ ཤོག༌རིལ༌ ཆུ༌ངུན༌ཞིག༌ ནམས༌ཏེ༌ དུག༌། ཁོང༌ངི༌ ཞབས༌ ཡས༌པ༌བོ༌ གྱ༌ཚོའེ༌ཀ༌ ཡང༌ ཡོ༌མ༌བོ༌ ས༌ སྐམ༌པོའེ༌ཀ༌ བོར༌ར༌ ཛད༌ཏེ༌ དུག༌། 3 ཏེ༌ ཕོ༌ཉ༌བོའེ༌ སིང༌གེ༌ ཙོགས༌ལ༌ ཀུ༌ཅོ༌ སྲན༌ཏྲེ༌ སལས༌, ཡང༌ ཁོང༌ངི༌ ཀུ༌ཅོ༌ སལ༌ལ༌ཅིག༌, བྲུག༌ལྡིར༌ཁན༌ རྡུན༌ཀོའེ༌ ལན༌སལས༌།

4 བྲུག༌ལྡིར༌ རྡུན༌ནི༌ མོལ༌ཁན༌གུན༌ ངའེ༌ བྲི༌ཅེས༌ ཡོད༌པིན༌, ཨིན༌ནའང༌ ངའེ༌ ནམ༌ཁའ༌ནེ༌ སྐད༌ཅིག༌གི༌, “ཏེ༌ བྲུག༌ལྡིར༌ རྡུན༌ནི༌ མོལ༌ཁན༌ ཚང༌མ༌ སང༌ཝའེ༌ ནང༌ང༌ བོར༌, ཏེ༌གུན༌ བྲི༌ མ༌བྲི༌” མོལ༌ཨིན༌ ཚོར༌།

5 ཏེ༌ནེ༌ གྱ༌ཚོ༌ དང༌ ས༌ སྐམ༌པོའེ༌ཀ༌ ཞངས༌ཏེ༌ ཡོད༌ཁན༌ནི༌ ཕོ༌ཉའེ༌, རང༌ངི༌ ཆག༌ ཡས༌པ༌བོ༌ ནམ༌ཁའ༌ ཆོགས༌ལ༌ ཐོན༌པོའ༌ རྐྱངས༌། 6 ཡང༌ ཁོའེ༌ ཏུས༌གྱུན༌ནེ༌གྱུན༌ ཞུགས༌ཁན༌ནི༌ དཀོན༌མཆོག༌གི༌ ནའ༌ ཁུརས༌, ཁོང༌ངི༌ ནམ༌ཁའ༌ དང༌ ཏེ༌ནང༌ང༌ ཡོད༌ཁན༌ ཚང༌མ༌, ཇིག༌རྟེན༌ དང༌ ཏེ༌ནང༌ང༌ ཡོད༌ཁན༌ ཚང༌མ༌, ཡང༌ ཚོ༌ དང༌ ཏེ༌ནང༌ང༌ ཡོད༌ཁན༌ ཚང༌མ༌ ཅོའ༌ ཛད༌ཏེ༌ ཨིན༌། ཏེ༌ ཕོ༌ཉའེ༌ མོལས༌, “ཏ༌ ཁོང༌ སྲུངས༌ཏེ༌ དུག༌ག༌ མི༌ཛད༌། 7 ཨིན༌ནའང༌ ཕོ༌ཉ༌ རྡུན༌པ༌བོའེ༌ ཁོ༌རང༌ངི༌ ཏུང༌ ཕུའ༌ཅིག༌, དཀོན༌མཆོག༌གི༌ སང༌ཝའེ༌ ཐབས༌པོ༌ དྲན༌དྲ༌ གྲུབ༌ཨིན༌, ཀ༌ཟུག༌ ཁོང༌ངི༌ ཁོང༌རང༌ངི༌ ཞབས༌ཏོག༌པ༌ ལུང༌སྟོན༌པ༌གུན༌ལ༌ མོལ༌ཏེ༌ ཨིན༌པིན༌།”

8 ཏེ༌ནེ༌ ནམ༌ཁའ༌ནེ༌ ཚོར༌ཁན༌ནི༌ སྐད༌པོའེ༌, ང༌ ཡང༌ མོལ༌ལ༌རག༌, “དུན༌ལ༌ སོང༌ཏེ༌ གྱ༌ཚོ༌ དང༌ ས༌ སྐམ༌པོའེ༌ཀ༌ ལངས༌ཏེ༌ ཡོད༌ཁན༌ནི༌ ཕོ༌ཉ༌བོའེ༌ ལག༌ནེ༌ ཏེ༌ ཤོག༌རིལ༌ ཕེས༌ཏེ༌ ཡོད༌ཁན༌བོ༌ ལེན༌།”

9 ཏེ༌ནེ༌ ང༌ ཏེ༌ ཕོ༌ཉ༌བོའེ༌ དུན༌ལ༌ སོང༌ཏེ༌ ཁོང༌ང༌ ཏེ༌ ཤོག༌རིལ༌ ཆུ༌ངུན༌ ཕེས༌ཁན༌བོ༌ སལ༌ ཟེར༌ཏེ༌ ཞུ༌ཝ༌ ཕུལ༌པིན༌། ཁོང༌ངི༌ མོལ༌ལ༌རག༌, “འི༌བོ༌ ལེན༌ ཡང༌ ཟོས༌ཏོང༌, ཏེ༌བོ༌ ཁྱོ༌རང༌ངི༌ ཁའེ༌ ནང༌ང༌ རང༌རྩི༌ ཙོགས༌ ངར༌མོ༌, ཨིན༌ནའང༌ གྲོད༌པའེ༌ ནང༌ང༌ ཁན༌ཀྲེ༌ གྱུར༌ཨིན༌།” 10 ངའེ༌ ཏེ༌ ཕོ༌ཉ༌བོའེ༌ ཆག༌ནེ༌ ཤོག༌རིལ༌བོ༌ ལེན༌ཏེ༌ ཟོས༌པ༌, ངའེ༌ ཁའེ༌ ནང༌ང༌ ཏེ༌བོ༌ ངར༌མོ༌ རག༌པིན༌, ཨིན༌ནའང༌ སྨིད༌ད༌ཅིག༌, ཁན༌ཀྲེ༌ གྱུར༌ཏེ༌ ངའེ༌ གྲོད༌པ༌ ནགས༌ སྟནས༌།

11 ཏེ༌ནེ༌ ངའ༌ མོལ༌ལ༌རག༌, “མི༌གུན༌, མིར༌གྱུད༌གུན༌, སྐད༌རིགས༌གུན༌ དང༌, གྱལ༌པོ༌གུན༌ནི༌ སྐོར༌ལ༌ ཁྱོ༌རང༌ངི༌ ཡང༌སྐྱར༌ ལུང༌སྟན༌ ཏང༌གོས༌།”

11

སྤང༌པོ༌ སལ༌ཁན༌ ཉིས༌།

11:1-14

1 ཏེ༌ནེ༌ ཚད༌ ཏབ༌བ༌ ཀོལ༌ཁན༌ནི༌ བེར༌ཀ༌ཞིག༌ སལ༌ཏེ༌ ངའ༌ མོལ༌ལ༌རག༌, “སོང༌ཏེ༌ དཀོན༌མཆོག༌གི༌ ཆོད༌ཁང༌ དང༌ ཆོད༌ཁྲི༌ ཚད༌པོ༌ ལེན༌, ཡང༌ ཏེ༌རུ༌ ཅོལ༌ཨིན༌ ཡོད༌ཁན༌ ཚང༌མའེ༌ ཀྲངས༌ཀ༌གུན༌ ལེན༌། 2 ཨིན༌ནའང༌ ཆོད༌ཁང༌ངི༌ ཕི༌ལོག༌ག༌ ཡོད༌ཁན༌ནི༌ ནས༌ས༌བོ༌ ཏབ༌ མ༌ཏབ༌, ཅིའ༌ཟེར༌ན༌ ངའེ༌ ཏེ༌བོ༌ ཏེ༌ གྱལ༌ཁམས༌གུན༌ལ༌ སྟད༌ཏེ༌ ཨིན༌, ཀ༌བོའེ༌ ཡེ༌རུ༌ཤ༌ལེམ༌མི༌ ཏམ༌པའེ༌ གྱལ༌ས༌བོ༌ ཟླ༌ཝ༌ 42 ཚག༌པ༌ ཝང༌ངི༌ ཡོག༌ག༌ ནན༌ཏེ༌ བོར༌ཨིན༌། 3 ངའེ༌ ང༌རང༌ངི༌ སྤང༌པོ༌ ཉིས༌ལ༌ ཝང༌ཆ༌ ཏང༌ཨིན༌, ཁོང༌གུན༌ནི༌ རྡུག༌གོས༌ གོན༌ཏེ༌ ཞག༌ 1,260 ལུང༌སྟན༌ ཤད༌ཨིན༌།”

4 འི༌ སྤང༌པོ༌ ཉིས༌ཀོ༌ ནི༌, ཇིག༌རྟེན༌ནི༌ ཝང༌སྲུལ༌པ༌ གཙོ༌བོའེ༌ དུན༌ལ༌ ཡོད༌ཁན༌ནི༌ ཨོ༌ལིཝ༌ཝི༌ ལྕང༌མ༌ ཉིས༌ དང༌ འོད༌སྟགས༌ ཉིས༌ཀོ༌ ཨིན༌ནོག༌། * 5 ཀལ༌ཏེས༌ སུ༌ཞིག༌གི༌ ཏེ༌ ཉིས༌ཀོའ༌ ནོད༌པ༌ ཏང༌ཅེས༌ ཅོ༌ན༌, ཏེ༌ ཉིས༌ཀོའེ༌ ཁའ༌ནེ༌ མེ༌ བིངས༌ཏེ༌ གྲ༌འོ༌གུན༌ མེད༌ཁན༌ ཅོ༌ཨིན༌, ཡང༌ ཏེ༌ ཉིས༌ཀོའ༌ ནོད༌པ༌ ཅོ༌ཅེས༌སི༌ རྩོན༌གྲུས༌ ཅོ༌ཁན༌གུན༌ ཏེན༌ན༌ ཚུལ༌ལ༌ ཤི༌ཨིན༌། 6 ཁོང༌གུན༌ནི༌ ལུང༌སྟན༌ ཤད༌དི༌ ཏུས༌ གང༌པོ༌ ཆར༌པ༌ མི༌བབས༌ཤེས༌སི༌ ཕིའ༌ ནམ༌ཁའ༌ ཀབ༌ཅེས༌སི༌ ཝང༌ཆ༌ ཁོང༌གུན༌ལ༌ སལ༌ལ༌ ཛདས༌། ཡང༌ ཆུ༌ ཚང༌མ༌ ཁྲག༌ག༌ གྱུར༌ཅུག༌ཅེས༌ དང༌ ནམ༌ ཁོང༌གུན༌ ཐད༌ནའང༌, ཇིག༌རྟེན༌ནི༌ ཏད༌པ༌ མེད༌ཁན༌ནི༌ མི༌གུན༌ལ༌ རྡུག༌ངལ༌ སྣ༌ ཚང༌མ༌ ཡོང༌ཅུག༌ཅེས༌སི༌ ཝང༌ཆ༌ སལས༌།

7 ཁོང༌ ཉིས༌ཀོའེ༌ དཀོན༌མཆོག༌གི༌ བཀའ༌ ཤད༌ཅེས༌གུན༌ དྲན༌དྲ༌ གྲུབ༌ ཚར༌ར༌ཅིག༌, ཇིགས༌ནང༌ཅན༌ནི༌ སེམས༌ཅན༌བོ༌ ཐིལ༌ མེད༌ཁན༌ནི༌ ཏིང༌ཅན༌ ས༌དོང༌ནེ༌ བིངས༌ཏེ༌, ཁོང༌ ཉིས༌ཀོའེ༌ཀ༌ སྤུང༌གོལ༌ ཅོ༌ཨིན༌, ཡང༌ ཕམ༌ཀལ༌ཏེ༌ སད༌ཨིན༌། 8 ཁོང༌ ཉིས༌ཀོའེ༌ རོ༌གུན༌ འི༌ གྱལ༌ས༌ མིང༌ཅན༌བོའེ༌ སྲང༌གུན༌ནི༌ ནང༌ང༌ ལུས༌ཨིན༌, ཀ༌བོའ༌ དཀོན༌མཆོག༌གི༌ སོ༌དོམ༌ དང༌ ཨི༌ཇིབ༌ ནས༌ས༌ ཙོགས༌ ཐེའ༌ ཛདས༌། ཏེ༌ ནས༌སའེ༌ ནང༌ང༌ གཙོ༌བོ༌ ཡེ༌ཤུ༌ རྐྱང༌ཤིང༌ངི༌ཀ༌ རྐྱངས༌ཏེ༌ ཨིན༌པིན༌། 9 ཡང༌ ཞག༌ སུམ༌ནང༌ཕེད༌ ཚག༌པ༌ མི༌རིགས༌, སྐད༌རིགས༌ དང༌ གྱལ༌ཁམས༌ ཚང༌མའེ༌ མི༌གུན༌ནི༌, ཁོང༌ ཉིས༌ཀོའེ༌ རོ༌གུན༌ལ༌ ལྟས༌ཏེ༌ དུག༌ཨིན༌, ཡང༌ ཏེ༌གུན༌ནི༌ སུ༌ཞིག༌གའང༌ ཏེ༌ རོ༌གུན༌ སྤུར༌ཁང༌ངི༌ ནང༌ང༌ སུབ༌ མི༌ཅུག༌། 10 ཇིག༌རྟེན༌པ༌ ཏད༌པ༌ མེད༌ཁན༌གུན༌ནི༌, ཁོང༌ ཉིས༌ཀོ༌ ཤི༌ཁན༌བོའེ༌ཀ༌ ཐད༌པོ༌ ཅོ༌ཨིན༌, ཅིག༌ དང༌ ཅིག༌ག༌ སྐྱེས༌གུན༌ ཏངས༌ཏེ༌ གའ༌སྟོན༌ ཅོ༌ཨིན༌, ཅིའ༌ཟེར༌ན༌ ཏེ༌ ལུང༌སྟོན༌པ༌ ཉིས༌ཀོའེ༌ ཇིག༌རྟེན༌པ༌གུན༌ལ༌ ནགས༌ སྟན༌ཏེ༌ ཨིན༌པིན༌།

11 ཨིན༌ནའང༌ ཞག༌ སུམ༌ནང༌ཕེད༌དི༌ སྟིང༌ནེ༌ དཀོན༌མཆོག༌གི༌ སལ༌ཁན༌ནི༌ སྲོག༌གི༌ འུགས༌པོ༌ ཁོང༌གུན༌ནི༌ ནང༌ང༌ ཞུགས༌ཏེ༌ ཁོང༌ ཉིས༌ཀོ༌ ཀོའག༌ ལངས༌, ཡང༌ ཁོང༌ ཉིས༌ཀོ༌ ཐོང༌ཁན༌ ཚང༌མ༌ མ༌སྲན༌ཏྲེ༌ ཇིགས༌། 12 ཏེ༌ནེ༌ ནམ༌ཁའ༌ནེ༌ སྐད༌ ཆེན༌མོ༌ཞིག༌གི༌ ཁོང༌ ཉིས༌ཀོའ༌ མོལས༌, “འི༌རུ༌ ཀེན༌ལ༌ ཡོང༌།” ཁོང༌ ཉིས༌ཀོ༌ ནམ༌ཁའེ༌ ནང༌ང༌ སྲིན༌ནི༌ཀ༌ ཞོན༌ཏེ༌ སྐྱོདས༌, ནམ༌ ཁོང༌ ཉིས༌ཀོའེ༌ གྲ༌འོ༌གུན༌ ལྟེན༌ ཡོད༌པིན༌།

13 ཏེན༌ན༌མལ༌ལ༌ སང༌གུལ༌ སྲན༌ཏྲེ༌ཞིག༌ ཡོངས༌ཏེ༌ གྱལ༌སའེ༌ ཁག༌ རྕུའི༌ ནང༌ནེ༌ ཁག༌ཅིག༌ ཟམ༌ཤིག༌ ཁྲེས༌ཏོར༌ སོང༌། མི༌ སྟོང༌རྡུན༌ ཤི༌། སོན༌ཏེའ༌ ལུས༌ཁན༌གུན༌ མ༌སྲན༌ཏྲེ༌ ཇིགས༌, ཡང༌ ནམ༌ཁའེ༌ ནང༌ང༌ ཞུགས༌ཁན༌ དཀོན༌མཆོག༌ ནི༌ ཀུན༌ཝང༌ ཨིན༌ཁན༌བོ༌ ཁའ༌ རྟོར༌ཏེ༌ ཟེརས༌།

14 ཇིགས༌པ༌ ཉིས༌པ༌བོ༌ བུད༌ཚར༌, ཨིན༌ནའང༌ ལྟོས༌སའང༌, ཇིགས༌པ༌ སུམ༌པ༌བོ༌ གྱོགས༌པ༌ ལེབ༌ཅེས༌དུག༌།

ཏུང༌ རྡུན༌པ༌བོ༌ ཕུས༌།

11:15-19

15 ཕོ༌ཉ༌ རྡུན༌པའེ༌ ཏུང༌ ཕུའ༌ཅིག༌, ངའ༌ ནམ༌ཁའ༌ནེ༌ སྐད༌ ཆེན༌མོ༌ཞིག༌གི༌ མོལ༌ལ༌ རག༌, “ཇིག༌རྟེན༌ནི༌ གྱལ༌སྲིད༌པོ༌ ཏ༌ གཙོ༌བོ༌ དཀོན༌མཆོག༌ དང༌ ཁོང༌ངི༌ མ༌ཤི༌ཀའེ༌ གྱལ༌སྲིད༌ གྱུར༌ཏེ༌ ཨིན༌ནོག༌, ཡང༌ ཁོང༌ངི༌ ཏུས༌གྱུན༌ནེ༌གྱུན༌ ཝང༌སྲུལ༌ལ༌ ཛད༌ཨིན༌།”

16 དཀོན༌མཆོག༌གི༌ སྐུན༌དུན༌ལ༌ ཁོ༌རང༌གུན༌ནི༌ ཞུགས༌ཁྲིས༌སི༌ཀ༌ ཞུགས༌ཏེ༌ ཡོད༌ཁན༌ནི༌ འུ༌སྐྱོང༌ 24 བོའེ༌ དཀོན༌མཆོག༌ག༌ ཆག༌ཕུལ༌ཨིན༌ ཁོང༌ང༌ ཅོལས༌། 17 ཁོང༌གུན༌ནི༌ མོལས༌,

“ཀྱེ༌ གཙོ༌བོ༌ དཀོན༌མཆོག༌ ཀུན༌ཝང༌, ཉེ༌རང༌ དག༌ས༌ ཞུགས༌ཁན༌ དང༌

སྔུན༌ལ༌ ཞུགས༌ཏེ༌ ཡོད༌ཁན༌ ཨིན༌ནོག༌, ང༌ཞ༌གུན༌ནི༌ ཉེ༌རང༌ང༌ ཐུག༌རྗེ༌ཆེ༌ ཞུའད༌,

ཅིའ༌ཟེར༌ན༌ ཉེ༌རང༌ངི༌ རང༌ངི༌ ཝང༌ ཀྲག༌པོ༌ ཀོལ༌ཏེ༌

ཉེ༌རང༌ངི༌ ཝང༌སྲུལ༌བོ༌ གོ༌ཟུག༌ག༌ ཛད༌ཏེ༌ ཨིན༌ནོག༌།

18 ཏད༌པ༌ མེད༌ཁན༌ནི༌ གྱལ༌ཁམས༌གུན༌ སྲོའེ༌ གངས༌ཏེ༌ ཨིན༌ནོག༌།

ཨིན༌ནའང༌ ཏ༌ ཉེ༌རང༌ངི༌ ཐུགས༌སྲོའེ༌ ཏུས༌པོ༌ ལེབས༌ཏེ༌ ཨིན༌ནོག༌,

ཡང༌ ཤི༌ཁན༌གུན༌ལ༌ ཤགས༌ ཅད༌ཅེས༌,

ཉེ༌རང༌ངི༌ ཞབས༌ཏོག༌པ༌གུན༌, ལུང༌སྟོན༌པ༌གུན༌, ཏམ༌པ༌ མི༌གུན༌,

འུ༌ཐུགས༌ དང༌ ཇིགས༌པོ༌ ཉེ༌རང༌ང༌ ཇིགས༌ཁན༌ ཚང༌མ༌ལ༌,

སོལ༌རས༌ སལ༌ཅེས༌ ཡང༌ ཇིག༌རྟེན༌ ཁྲེས༌ཏོར༌ ཅོ༌ཁན༌གུན༌

ཁྲེས༌ཏོར༌ ཛད༌ཅེས༌སི༌ ཏུས༌པོ༌ ལེབས༌ཏེ༌ ཨིན༌ནོག༌།”

19 ཡང༌ ངའེ༌ ནམ༌ཁའེ༌ ནང༌ང༌ དཀོན༌མཆོག༌གི༌ ཆོད༌ཁང༌ ཕེས༌ཏེ༌ ཡོད༌ཁན༌ནི༌ ནང༌ང༌ ཁོང༌ངི༌ ཆད༌དོན༌ནི༌ སྒམ༌བོ༌ ཇལ༌། ཡང༌ སྐམ༌ལག༌གི༌ འོད༌, ཇིགས༌ཤེས༌ཅན༌ནི༌ སྐད༌, ཆད༌མེད༌ལ༌ བྲུག༌ཀྲག༌པོ༌ལྡིར༌, སང༌གུལ༌ ཡོངས༌, ཡང༌ ཇིགས༌ནང༌ཅན༌ནི༌ སེར༌ར༌རུ༌ ཆེན༌མོ༌ བབས༌།

12

བུ༌མོ༌ དང༌ བྲུག༌།

12:1-18

1 ཡང༌ ནམ༌ཁའེ༌ ནང༌ང༌ ཧ༌ལས༌ཤེས༌སི༌ ལྟས༌ ཆེན༌མོ༌ཞིག༌ ཇུང༌, ཏེ༌ནང༌ང༌ ཉི༌མ༌ ཀོས༌ ཙོགས༌ལ༌ གོན༌ཏེ༌, རྐང༌པའེ༌ ཡོག༌ག༌ ཟླ༌ཝ༌ དང༌ གོའེ༌ཀ༌ སྐར༌མ༌ རྕུག༌ཉིས༌སི༌ ཐོར༌ཤོག༌ གོན༌ཁན༌ནི༌ བུ༌མོ༌ཞིག༌ ཐོང༌། 2 ཏེ༌ བུ༌མོ༌བོའ༌ ཕྲུ༌གུ༌ ཇོར༌ཅེས༌ དུག༌, ཡང༌ ཁོའ༌ ཕྲུ༌གུ༌ ཇོར༌ཅེས༌སི༌ ཟུ༌མོ༌ དང༌ རྡུག༌ངལ༌ ཡོད༌ཅེས༌པོའེ༌, ཁོའེ༌ སྲན༌ཏྲེ༌ ཀུ༌ཅོ༌ ཏང༌དུག༌།

3 ཏེ༌ནེ༌ ངའེ༌ ནམ༌ཁའེ༌ ནང༌ང༌ ཡང༌ ལྟས༌ཤིག༌གི༌ ནང༌ང༌, གོ༌ རྡུན༌ དང༌ རཱ༌ཅོ༌ རྕུ༌ ཡང༌ གོ༌ རེ༌རེ༌ཀ༌ ཐོར༌ཤོག༌ ཡོད༌ཁན༌ནི༌ བྲུག༌ ཆེན༌མོ༌ མར༌པོ༌ཞིག༌ ཐོང༌། 4 ཁོའེ༌ རྔ༌མ༌བོ༌ ནམ༌ཁའེ༌ ནང༌ང༌ སྐར༌མ༌ ཁག༌ སུམ༌མི༌ ནང༌ནེ༌ ཁག༌ ཅིག༌ག༌ གྱབས༌ཏེ༌ ཇིག༌རྟེན༌ནི༌ཀ༌ ཕངས༌, ཡང༌ ཕྲུ༌གུ༌བོ༌ ཟའ༌ཅེས༌སི༌ ཕིའ༌ ཏེ༌ བུ༌མོ༌ ཕྲུ༌གུ༌ ཇོར༌ཅེས༌ཅན༌ནི༌ དུན༌ལ༌ སོང༌ཏེ༌ དུགས༌། 5 ཏེ༌ བུ༌མོ༌བོའ༌ བུ༌ཚ༌ཞིག༌ ཇོར༌, ཁོང༌ངི༌ གྱལ༌ཁམས༌ ཚང༌མའེ༌ཀ༌ ཝང༌ཆ༌ ཚང༌མ༌ ཉམ༌པོ༌ ཝང༌སྲུལ༌ལ༌ ཛད༌ཨིན༌། བྲུག༌ག༌ ཟའ༌ མ༌ཅུག༌ག༌ ཧུན༌མེད༌ལ༌ ཏེ༌ བུ༌མོའེ༌ ཕྲུ༌གུ༌བོ༌ ཁོང༌རང༌ངི༌ ཁྲིས༌སི༌ཀ༌ དཀོན༌མཆོག༌གི༌ སྐུན༌དུན༌ལ༌ ཁྱེར༌ར༌ ཛདས༌། 6 ཡང༌ ཏེ༌ བུ༌མོ༌བོ༌ རི༌སྟོང༌ངི༌ ནང༌ང༌ ཤོར༌ཏེ༌ སོང༌, ཀ༌བོའེ༌ ནང༌ང༌ གཙོ༌བོ༌ དཀོན༌མཆོག༌གི༌ ནས༌ས༌ཞིག༌ གྲལ༌གྲིག༌ ཛད༌ཏེ༌ ཡོད༌པིན༌, ཀ༌རུ༌ ཞག༌ 1,260 ཚག༌པ༌ ཁོའ༌ སྟ༌སྟོག༌ ཅོའ༌ ཛད༌ཨིན༌།

7 ཡང༌ ནམ༌ཁའེ༌ ནང༌ང༌ མག༌ ཏང༌ཅེས༌ གོ༌ཟུགས༌། ཕོ༌ཉ༌ མེ༌ཀཱ༌འེལ༌ དང༌ ཁོང༌ངི༌ ཕོ༌ཉ༌གུན༌ནི༌, ཏེ༌ བྲུག༌ དང༌ ཁོའེ༌ ཕྲོ༌པ༌ ཕོ༌ཉ༌གུན༌ལ༌ ནོལས༌, ཡང༌ བྲུག༌ དང༌ ཁོའེ༌ ཕྲོ༌པ༌གུན༌ནི༌ ལོགས༌ཏེ༌ ནོལས༌། 8 ཨིན༌ནའང༌ མག༌གི༌ ནང༌ང༌ བྲུག༌ ཕམས༌ པ༌སང༌, ཁོ༌ དང༌ ཁོའེ༌ ཕྲོ༌པ༌གུན༌ ནམ༌ཁའེ༌ ནང༌ནེ༌ ཕིང༌ང༌ ཛདས༌། 9 ཏེ༌ ཇིགས༌ནང༌ཅན༌ནི༌ བྲུག༌, རྡུད༌གུན༌ནི༌ གོ༌བ༌ ཤེ༌ཏན༌ ཟེར༌ཁན༌བོ༌ ནི༌, སྔུན༌མའེ༌ ཏུས༌སི༌ རུལ༌བོ༌ ཨིན༌ནོག༌། ཁོའེ༌ ཇིག༌རྟེན༌ གང༌པོའེ༌ མི༌གུན༌ལ༌ གོབ༌སྐོར༌ ཏངས༌ཏེ༌ ཨིན༌པིན༌། ཁོ༌ དང༌ ཁོའེ༌ ཕྲོ༌པ༌གུན༌ ཇིག༌རྟེན༌ནི༌ཀ༌ ཐུར༌ལ༌ ཕང༌ང༌ ཛདས༌།

10 ཏེ༌ནེ༌ ཡང༌ ང༌ ནམ༌ཁའ༌ནེ༌ སྐད༌ ཆེན༌མོ༌ཞིག༌ ཚོར༌, “ཏ༌ ང༌དང༌ངི༌ དཀོན༌མཆོག༌གི༌ ཐར༌པ༌, ཝང༌ དང༌ གྱལ༌སྲིད༌ དང༌ ཁོང༌ངི༌ མ༌ཤི༌ཀའེ༌ ཝང༌སྲུལ༌བོ༌ ལེབ༌ ཚར༌ཏེ༌ ཨིན༌ནོག༌། ཏ༌ དཀོན༌མཆོག༌གི༌ སྐུན༌དུན༌ལ༌ ང༌དང༌ངི༌ སྤུན༌གུན༌ལ༌ ཉིན༌ཚན༌ མེད༌པ༌ སྐྱོན༌ ཀལ༌ཁན༌ནི༌ ཤེ༌ཏན༌བོ༌, ཐུར༌ལ༌ ཇིག༌རྟེན༌ནི༌ཀ༌ ཕང༌ང༌ ཛད༌ཏེ༌ ཨིན༌། 11 ཡང༌ ང༌དང༌ངི༌ སྤུན༌གུན༌ནི༌ ལུ༌གུའི༌ སྐུ༌ཁྲག༌ དང༌ གའ༌མོའེ༌ ནས༌ཚུལ༌ལི༌ སྤང༌པོ༌ ཏང༌ཅེས༌པོའེ༌, ཤེ༌ཏན༌ལ༌ ཕམ༌ཀལས༌། ཏེ༌ སྤང༌པོ༌ ཏང༌ཅེས༌ལ༌ ཁོང༌གུན༌ སྲོག༌ ཏང༌ཅེས༌ དང༌ ཤི༌ཅེས༌ལའང༌ ཇིགས༌ མ༌ཇིགས༌། 12 ཏེ༌བོའེ༌ཕིའ༌ ནམ༌ཁའ༌ དང༌ ཏེ༌ནང༌ང༌ ཞུགས༌ཁན༌གུན༌ནི༌ སྐྱིད༌པོ༌ ཅོ༌ཤིག༌། ཨིན༌ནའང༌ ས༌ཀྱད༌ དང༌ གྱ༌ཚོའེ༌ཀ༌ དུག༌ཁན༌གུན༌ལ༌ ཙམ༌ཤིག༌གི༌ ཇིགས༌ནང༌ མ༌ནོག༌, ཅིའ༌ཟེར༌ན༌ རྡུད༌གུན༌ནི༌ གོ༌བ༌ ཁྱོ༌ཞ༌གུན༌ ཡོད༌ས༌ ཐུར༌ལ༌ ཡོང༌དུག༌། ཁོ༌ སྲོའེ༌ གངས༌ཏེ༌ དུག༌ ཅིའ༌ཟེར༌ན༌ ཁོའེ༌ ལག༌ག༌ ཇིག༌རྟེན༌པ༌གུན༌ལ༌ གོབ༌སྐོར༌ཅེས༌སི༌ ཏུས༌, ཉུ༌ངུན༌ཞིག༌ མ༌ནེ༌ མེད༌ཁན༌བོ༌ ཁོའ༌ གྱུས༌ཨིན༌ནོག༌།”

13 བྲུག༌པོའ༌ ཁོ༌རང༌ ཐུར༌ལ༌ ཇིག༌རྟེན༌ནི༌ཀ༌ ཕངས༌ཏེ༌ ཨིན༌ཁན༌བོ༌ གྱུས༌ཆའ༌ཅིག༌, ཁོའེ༌, སྲས༌ ལྟམས༌ཁན༌ནི༌ བུ༌མོ༌བོའ༌ ཏེད༌ཏེ༌ ཁྱེརས༌། 14 ཨིན༌ནའང༌ ཏེ༌ བུ༌མོ༌བོའ༌ རི༌སྟོང༌ངི༌ ནང༌ང༌ གྲལ༌གྲིག༌ ཅོའ༌ ཛད༌ཁན༌ནི༌ ནས༌ས༌བོའེ༌ཀ༌ འུར༌ཏེ༌ ཆ༌ཉན༌ཅེས༌ལ༌ ལག༌ ཆེན༌མོའེ༌ ཤོག༌པ༌ ཙོགས༌ ཉིས༌ སལ༌ཏེ༌ དུག༌, ཀ༌རུ༌ དཀོན༌མཆོག༌གི༌ ལོ༌ སུམ༌ནང༌ཕེད༌ ཚག༌པ༌, ཏེ༌ བུ༌མོ༌བོའ༌ བྲུག༌གི༌ ཀ༌ནེ༌ སྐྱོབ༌བ༌ ཛད༌ཏེ༌ སྟ༌སྟོག༌ ཛད༌ཨིན༌།

15 ཏེ༌ནེ༌ ཏེ༌ བྲུག༌གི༌ ཁོའེ༌ ཁའ༌ནེ༌ བིང༌ཁན༌ནི༌ ཆུ༌ལོག༌ ཙོགས༌སི༌ ཆུའི༌ ནང༌ང༌ ཏེ༌ བུ༌མོ༌བོ༌ ནུབ༌ཅུགས༌ཏེ༌ སད༌ཅེས༌ ཅོས༌། 16 ཨིན༌ནའང༌ ཏེ༌ བུ༌མོའ༌ རོགས༌ ཅོ༌ཅེས༌ལ༌ ས༌ཀྱད༌པོ༌ ཕེས༌ཏེ༌ བྲུག༌གི༌ ཁའ༌ནེ༌ བིང༌ཁན༌ནི༌ ལྩངས༌པོའེ༌ ཆུ༌བོ༌ སྨིད༌ ཏངས༌། 17 ཏེ༌ནེ༌ བྲུག༌པོའ༌ ཏེ༌ བུ༌མོ༌བོའེ༌ཀ༌ མ༌སྲན༌ཏྲེ༌ སྲོ༌ ཡོངས༌, ཡང༌ བུ༌མོའེ༌ ལུས༌ཏེ༌ ཡོད༌ཁན༌ནི༌ པུར༌གྱུད༌, དཀོན༌མཆོག༌གི༌ བཀའ༌རྒྱ༌ ཁའ༌ཉན༌ཏེ༌ ཡེ༌ཤུའི༌ ལབ༌ཞ༌ གུན༌ལ༌ སྟན༌པོ༌ ཐམས༌ཏེ༌ དུག༌ཁན༌གུན༌ནི༌ གྱབ༌གལ༌ལ༌ མག༌ ཏང༌ཅེས༌ ཐག༌ཅདས༌། 18 ཏེ༌ནེ༌ བྲུག༌ གྱ༌ཚོའེ༌ ཐའ༌མའེ༌ པེ༌མའེ༌ཀ༌ ལངས༌ཏེ༌ དུགས༌།

13

གྱ༌ཚོའེ༌ ནང༌ནེ༌ བིང༌ཁན༌ནི༌ སེམས༌ཅན༌ ཇིགས༌ནང༌ཅན༌།

13:1-10

1 ཏེ༌ནེ༌ ངའེ༌ ཇིགས༌ནང༌ཅན༌ནི༌ སེམས༌ཅན༌ཞིག༌ གྱ༌ཚོའེ༌ ནང༌ནེ༌ བིང༌ང༌ ཐོང༌། ཏེ༌ སེམས༌ཅན༌བོའ༌ གོ༌ རྡུན༌ དང༌ རཱ༌ཅོ༌ རྕུ༌ དུག༌། རཱ༌ཅོ༌ རེ༌རེ༌ཀ༌ ཐོར༌ཤོག༌ ཡང༌ གོ༌ རེ༌རེ༌ཀ༌ དཀོན༌མཆོག༌གི༌ གྱབ༌གལ༌ལ༌ དད༌ལོག༌ ཞུས༌ཁན༌ནི༌ མིང༌ བྲིས༌ཏེ༌ དུག༌། 2 ཏེ༌ ཇིགས༌ནང༌ཅན༌ནི༌ སེམས༌ཅན༌བོ༌ ཤན༌ ཙོགས༌, རྐང༌པ༌གུན༌ དྲེན༌མོ༌ ༼ཡང༌ན༌ བ༌ལུའི༌༽ རྐང༌པ༌ དང༌ ཁའ༌བོ༌ སིང༌གེའེ༌ ཁའ༌ ཙོགས༌ དུག༌། བྲུག༌པོའེ༌ ཁོ༌རང༌ངི༌ སྟོབས༌, ཁྲིས༌ དང༌ ཝང༌ ཆེན༌མོ༌ ཚང༌མ༌ ཏེ༌ སེམས༌ཅན༌བོའ༌ ཏངས༌། 3 ཏེ༌ སེམས༌ཅན༌ནི༌ གོ༌ ཅིག༌གི༌ཀ༌ སྲོག༌ནའང༌ ཆ༌ཅེས༌སི༌ མ༌ཁའ༌ཞིག༌ ཐོང༌, ཨིན༌ནའང༌ ཏེ༌ མ༌ཁའ༌བོ༌ སོབས༌ཏེ༌ གྱལ༌, ཡང༌ ཇིག༌རྟེན༌པ༌ ཏད༌པ༌ མེད༌ཁན༌ ཚང༌མའེ༌ ཏེ༌བོ༌ ཐོང༌ཏེ༌ ཧ༌ལས༌ཨིན༌ ཏེ༌ སེམས༌ཅན༌བོའེ༌ སྟིང༌རང༌ནེ༌ སོང༌། 4 བྲུག༌པོའེ༌ རང༌ངི༌ ཝང༌ཆ༌བོ༌ ཏེ༌ སེམས༌ཅན༌ལ༌ ཏངས༌ པ༌སང༌, མི༌གུན༌ནི༌ ཏེ༌ བྲུག༌པོའ༌ ཅོལས༌། མི༌གུན༌ནི༌ སེམས༌ཅན༌ལའང༌ ཅོལ༌ཨིན༌ ཟེརས༌, “སུ༌ འི༌ སེམས༌ཅན༌ ཙོགས༌ ཀྲག༌པོ༌ ཨིན༌? ཁོའེ༌ གྱབ༌གལ༌ལ༌ ནོལ༌ཅེས༌སི༌ ཁྱུད༌ སུའ༌ ཡོད༌?”

5 ཏེ༌ སེམས༌ཅན༌བོའ༌ དཀོན༌མཆོག༌གི༌ གྱབ༌གལ༌ལ༌ དད༌ལོག༌ ཞུ༌ཅེས༌སི༌ གོངས༌པ༌ ཡང༌ ཟླ༌ཝ༌ 42 ཚག༌པ༌ ཁོའེ༌ ཅི༌ཞིག༌ ཅོ༌ཨིན༌ སམ༌ནའང༌ ཅོ༌ཅེས༌སི༌ ཝང༌ཆ༌ སལས༌། 6 ཁོའེ༌ དཀོན༌མཆོག༌གི༌ ཚན༌, ཁོང༌ ཞུག༌སའེ༌ ནས༌ས༌ དང༌ ཁོང༌ ཉམ༌པོ༌ ནམ༌ཁའེ༌ ནང༌ང༌ ཞུགས༌ཁན༌ ཚང༌མའེ༌ གྱབ༌གལ༌ལ༌ དད༌ལོག༌གི༌ སྤེ༌ར༌ ཟེརས༌། 7 ཁོའ༌ དཀོན༌མཆོག༌གི༌ མི༌གུན༌ ཉམ༌པོ༌ མག༌ ཏང༌ཅེས༌ དང༌ ཏེ༌གུན༌ནི༌ཀ༌ གྱལ༌ཁའ༌ ཐོབ༌ཅེས༌སི༌ ཁྱུད༌ ཏངས༌ཏེ༌ དུག༌། ཡང༌ ཁོའ༌ མི༌རིགས༌, མི༌གུན༌, སྐད༌རིགས༌ དང༌ གྱལ༌ཁམས༌ ཚང༌མའེ༌ཀ༌ ཝང༌སྲུལ༌ཅེས༌སི༌ ཝང༌ཆ༌ ཏངས༌ཏེ༌ དུག༌། 8 ཇིག༌རྟེན༌ མ༌ཆགས༌སི༌ སང༌ སྔུན༌ལ༌, སད༌ཁན༌ནི༌ ལུ༌གུའི༌ ཐའ༌མེད༌པའེ༌ མི༌ཚེའེ༌ སྤེ༌ཆའེ༌ ནང༌ང༌ མིང༌ བྲིས༌ཏེ༌ མེད༌ཁན༌ནི༌ ཇིག༌རྟེན༌པ༌གུན༌ནི༌ ཏེ༌ སེམས༌ཅན༌བོའ༌ ཅོལ༌ཨིན༌,

9 ནམ༌ཅོག༌ ཡོད༌ཁན༌གུན༌ནི༌ ཉོན༌ཤིག༌། 10 ཙོན༌ལ༌ ཀག༌ཅུག༌ག༌ ཛད༌ཅེས༌ཅན༌གུན༌ ཙོན༌ལ༌ ཀག༌ཨིན༌། ཡང༌ ར༌འི༌ ཉམ༌པོ༌ སད༌ཅེས༌ཅན༌གུན༌ ར༌འི༌ ཉམ༌པོ༌ སད༌ཨིན༌། ཏེན༌ན༌བོའེ༌ཕིའ༌ དཀོན༌མཆོག༌གི༌ མི༌གུན༌ ཟོད༌པ༌ ཉམ༌པོ༌ ནགས༌བར༌དོ༌ ཁུར༌ཨིན༌ ཏད༌པའེ༌ ནང༌ང༌ སྟན༌པོ༌ ལུས༌གོས༌ཨིན༌།

སའེ༌ ནང༌ནེ༌ བིང༌ཁན༌ནི༌ སེམས༌ཅན༌ ཇིགས༌ནང༌ཅན༌།

13:11-18

11 ཏེ༌ནེ༌ ངའེ༌ སའེ༌ ནང༌ནེ༌ ཡང༌ ཇིགས༌ནང༌ཅན༌ནི༌ སེམས༌ཅན༌ཞིག༌ བིང༌ང༌ ཐོང༌, ཁོའ༌ ལུ༌གུའི༌ རཱ༌ཅོ༌ ཙོགས༌ ཉིས༌ དུག༌, ཨིན༌ནའང༌ ཁོའེ༌ སྐད༌པོ༌ བྲུག༌གི༌ སྐད༌ ཙོགས༌ རག༌། 12 ཁོའེ༌ ཇིགས༌ནང༌ཅན༌ནི༌ སེམས༌ཅན༌ ཏང༌པོ༌བོའེ༌ ཤེད༌ དང༌ ཝང༌ གུན༌ ཀོལ༌ཏེ༌, ཇིག༌རྟེན༌པ༌གུན༌ལ༌ ཏེན༌ན༌ ཇིགས༌ནང༌ཅན༌ནི༌ སེམས༌ཅན༌ ཏང༌པོ༌, སྲོག༌ནའང༌ ཆ༌ཅེས༌སི༌ མ༌ཁའ༌ ཡོད༌ཏེ༌ གྱལ༌ཁན༌བོའ༌ ཅོལ༌ཅུགས༌། 13 ཡང༌ ཇིགས༌ནང༌ཅན༌ནི༌ སེམས༌ཅན༌ ཉིས༌པའེ༌ མིན༌དྲ༌ མིན༌དྲ༌ ཧ༌ལས༌ཤེས༌སི༌ ལྟས༌གུན༌ སྟནས༌, སྤེར༌ན༌ མི༌གུན༌ནི༌ མིག༌གི༌ དུན༌ལ༌ ནམ༌ནེ༌ མེ༌ ཇིག༌རྟེན༌ནི༌ཀ༌ བུད༌ཅུགས༌། 14 ཇིགས༌ནང༌ཅན༌ནི༌ སེམས༌ཅན༌ ཏང༌པོའེ༌ ཚབས༌ལ༌ ལྟས༌གུན༌ སྟན༌ཏེ༌, ཁོའེ༌ ཇིག༌རྟེན༌པ༌གུན༌ལ༌ ཁོའ༌ ཆོགས༌ ཅོ༌ཅེས༌ལ༌ གོབ༌སྐོརས༌། ཏེ༌ནེ༌ ཏེ༌གུན༌ལ༌ ར༌འི༌ གྱབས༌ཁན༌ནི༌ མ༌ཁའ༌ ཡོད༌ཏེའང༌ སོན༌ཏེའ༌ ལུས༌ཏེ༌ ཨིན༌ཁན༌ནི༌ ཇིགས༌ནང༌ཅན༌ནི༌ སེམས༌ཅན༌ ཏང༌པོའེ༌ སྐུན༌དྲ༌ ཅོ༌ཅེས༌སི༌ བཀའ༌ ཏངས༌། 15 སྤེ༌ར༌ ཏང༌ཉན༌ཅེས༌སི༌ ཕིའ༌ ཁོའ༌ ཏེ༌ སྐུན༌དྲ༌བོའེ༌ ནང༌ང༌ སྲོག༌ ཏང༌ཅེས༌སི༌ ཝང༌ཆ༌ སལས༌, ཏེ༌ནེ༌ ཏེ༌ སྐུན༌དྲ༌བོའེ༌ ཁོའ༌ མ༌ཅོལ༌ཁན༌ ཚང༌མ༌ སད༌ཅེས༌ལ༌ བཀའ༌ ཏངས༌།

16 ཁོའེ༌ ཉམ༌ཤུང༌ དང༌ ཇིགས༌པོ༌, ཆུག༌པོ༌ དང༌ ཉལ༌བ༌ཅན༌, རང༌ཝང༌ཅན༌ དང༌ ཚེ༌ཡོག༌, ཚང༌མའེ༌ ཐོད༌པ༌ ཡ༌ ལག༌པ༌ ཡས༌པའེ༌ཀ༌ ཝང༌ ཏངས༌ཏེ༌ སྟགས༌ཤིག༌ ཅོས༌། 17 ཏེ༌ སྟགས༌པོ༌ ཡོད༌ཏེ༌ མ༌ནེ༌ སུ༌ཞིག༌གའང༌ ཉོབ༌ཚོང༌ ཏང༌ ཉན༌ན༌ མེད༌པིན༌། ཏེ༌ སྟགས༌པོ༌ ཇིགས༌ནང༌ཅན༌ནི༌ སེམས༌ཅན༌ ཏང༌པོའེ༌ མིང༌ ཡ༌ ཁོའེ༌ མིང༌ངི༌ ཨང༌ཀྲངས༌ ༼ཡང༌ན༌ ནམ༌བར༌བོ༌༽ ཨིན༌ནོག༌།

18 ཏེ༌ སྟགས༌པོའེ༌ ཏོན༌ཏག༌ ཧ༌གོ༌ཅེས༌ལ༌ སིལ༌ཁན༌གུན༌ ཤེས༌རབས༌ཅན༌ ཡོང༌གོས༌། འི༌ སྟགས༌པོ༌ མི༌ཞིག༌གི༌ ཨང༌ཀྲངས༌ ཨིན༌ནོག༌། ཡང༌ ཏེ༌ ཨང༌ཀྲངས༌བོ༌ ནི༌ 666 ཨིན༌ནོག༌།

14

མི༌ 1,44,000 དང༌ ལུ༌གུ༌།

14:1-5

1 ཏེ༌ནེ༌ ངའེ༌ ལྟའ༌ཅིག༌ ཟི༌ཡོན༌ ཟེར༌ཁན༌ནི༌ རི༌ཀ༌ ཏེན༌ན༌ ལུ༌གུ༌བོ༌ ཞངས༌ཏེ༌ ཐོང༌, ཡང༌ ཐོད༌པའེ༌ཀ༌ ལུ༌གུ༌ དང༌ ཁོང༌ངི༌ ཡབ༌བི༌ ཚན༌ བྲིའ༌ ཛད༌ཁན༌ནི༌ མི༌ 1,44,000 ཁོང༌ ཉམ༌པོ༌ དུག༌། 2 ཡང༌ ང༌ ནམ༌ཁའ༌ནེ༌ སྐད༌ ཀྲག༌པོ༌ཞིག༌ ཚོར༌ ཀ༌བོ༌ ཤེད༌ཅན༌ གྱུག༌ཁན༌ནི༌ ཆུ༌ སྐད༌ ཀྲག༌པོ༌ ཡ༌ ངད༌ཅན༌ བྲུག༌ལྡིར༌ཁན༌ ཙོགས༌ རག༌པིན༌། ཏེ༌ སྐད༌པོ༌ ནི༌ མི༌ མང༌པོ༌ཞིག༌གི༌ ཏར༌ མང༌པོ༌ཅན༌ནི༌ རོལ༌མོ༌ རོལ༌ཁན༌ ཙོགས༌ རག༌པིན༌།

3 ཁོང༌གུན༌ནི༌ ཞུགས༌ཁྲིས༌, སྲོག༌ ཡོད༌ཁན༌ ཞི༌ཀོ༌ དང༌ འུ༌སྐྱོང༌གུན༌ནི༌ དུན༌ལ༌ ལུ༌ སོ༌མ༌ཞིག༌ ཏངས༌། ཏེ༌ ལུ༌བོ༌ དཀོན༌མཆོག༌གི༌ སྐྱོབ༌བ༌ ཛད༌ཁན༌ 1,44,000 མི༌གུན༌ མ༌སྟོགས༌, སུའང༌ བྱང༌ ཆོག༌ག༌ མི༌དུག༌། 4 ཁོང༌གུན༌ ཏམ༌པ༌, བུ༌མོ༌ ཉམ༌པོ༌ ལུས༌བྲེལ༌ མ༌ནེ༌ མེད༌ཁན༌ དང༌ ལུ༌གུ༌ ཀ༌རུ༌ ཆ༌ནའང༌ ཁོང༌ངི༌ སྟིང༌རང༌ནེ༌ ཆའད༌པིན༌། ཡང༌ ཁོང༌གུན༌ མི༌གུན༌ནི༌ ཕྲོ༌ནེ༌ ཉོའ༌ ཛད༌ཏེ༌ སྟོན༌ཐོག༌གི༌ གྲུ༌ གོ༌མ༌བོ༌ ཙོགས༌ལ༌ དཀོན༌མཆོག༌ དང༌ ལུ༌གུའ༌ ཕུལ༌ལ༌ ཛདས༌། 5 ཁོང༌གུན༌ནི༌ ཁའ༌ནེ༌ ཟུན༌ མ༌ནེ༌ མ༌བིང༌, ཡང༌ ཁོང༌གུན༌ སྐྱོན༌མེད༌ཁན༌ ཨིན༌ནོག༌།

ཕོ༌ཉ༌ སུམ༌།

14:6-13

6 ཏེ༌ནེ༌ ངའེ༌ ནམ༌མི༌ སྐྱིལ༌ལ༌ འུར༌ཨིན༌ ཡོད༌ཁན༌ནི༌ ཞན༌ ཕོ༌ཉ༌ཞིག༌ ཐོང༌། ཁོའེ༌ ཐའ༌ མ༌ནེ༌ མེད༌ཁན༌ནི༌ གའ༌མོའེ༌ ནས༌ཚུལ༌བོ༌, ཇིག༌རྟེན༌པ༌ ཚང༌མའ༌ ཤད༌དུག༌ ཀ༌བོ༌ གྱལ༌ཁམས༌, མི༌རིགས༌, སྐད༌རིགས༌ དང༌ མི༌གུན༌ ཨིན༌ནོག༌། 7 ཡང༌ ཏེ༌ ཕོ༌ཉ༌བོའེ༌ སྐད༌ ཆེན༌མོའེ༌ ནང༌ང༌ མོལས༌, “ཏ༌ དཀོན༌མཆོག༌གི༌ ཁྲིམས༌ཅད༌དི༌ ཏུས༌ ལེབས༌པ༌, ཁོང༌ང༌ ཇིགས༌ཤིག༌ ཡང༌ རྩི༌ཝ༌ ཅོ༌ཤིག༌། ནམ༌ཁའ༌, ས༌ཀྱད༌, གྱ༌ཚོ༌ དང༌ ཆུའི༌ ཆུ༌མིག༌ གུན༌ ཛད༌ཁན༌ནི༌ དཀོན༌མཆོག༌ག༌ ཅོལ༌ཤིག༌།”

8 ཕོ༌ཉ༌ ཏང༌པོའེ༌ སྟིང༌རང༌ནེ༌ ཞན༌ཡང༌ ཕོ༌ཉ༌ཞིག༌ སྐྱོད༌ཏེ༌ མོལས༌, “བ༌བེ༌ལོན༌ནི༌ གྱལ༌ས༌ མིང༌ཅན༌ ངན༌པ༌བོ༌ ཤིགས༌ཏེ༌ མེད༌, ཀ༌བོའེ༌ ཇིག༌རྟེན༌ནི༌ གྱལ༌ཁམས༌ ཚང༌མའེ༌ མི༌གུན༌ལ༌, ཁོའེ༌ ལུས༌བྲེལ༌ལི༌ དོད༌པ༌ ངན༌པའེ༌ ཆང༌བོ༌ ཐུང༌ཅུགས༌།”

9 ཁོང༌གུན༌ནི༌ སྟིང༌རང༌ནེ༌ ཕོ༌ཉ༌ སུམ༌པ༌བོ༌ སྐྱོད༌ཏེ༌ མ༌ སྐད༌ ཆེན༌མོ༌ ཉམ༌པོ༌ མོལས༌, “སུ༌ཞིག༌གི༌ ཏེ༌ ཇིགས༌ནང༌ཅན༌ནི༌ སེམས༌ཅན༌ དང༌ ཁོའེ༌ སྐུན༌དྲའ༌ ཅོལ༌ན༌, ཡ༌ ཁོའེ༌ སྟགས༌པོ༌ ཁོ༌རང༌གུན༌ནི༌ ཐོད༌པ༌ ཡ༌ ལག༌པའེ༌ཀ༌ ཅོ༌ཅུག༌ན༌, 10 ཁོང༌གུན༌ལ༌ དཀོན༌མཆོག༌གི༌ ཐུགས༌སྲོའེ༌ རྒུན༌ཆང༌བོ༌ ཐུང༌གོས༌ཨིན༌, ཀ༌བོ༌ ཁོང༌ངི༌ ཐུགས༌སྲོའེ༌ དོན༌སྐྱོག༌གི༌ ནང༌ང༌ ཅའང༌ མ༌སྲེ༌ཁན༌ ཀར༌བ༌ ལུག༌ག༌ ཛད༌ཏེ༌ ཨིན༌། ཡང༌ ཁོང༌གུན༌ལ༌ དཀོན༌མཆོག༌གི༌ ཏམ༌པའེ༌ ཕོ༌ཉ༌ དང༌ ལུ༌གུའི༌ སྐུན༌དུན༌ལ༌ མེ༌ དང༌ མུ༌ཟི༌ མེ༌ ཞེན༌ཨིན༌ ཡོད༌ཁན༌གུན༌ནི༌ ནང༌ང༌ རྡུག༌ངལ༌ ཐོང༌ཨིན༌། 11 ཁོང༌གུན༌ནི༌ ནགས༌སི༌ ཏུད༌པ༌བོ༌ ཏུས༌གྱུན༌ནེ༌གྱུན༌ བིང༌ཨིན༌ དུག༌ཨིན༌། ངལ༌ཚོ༌ མ༌ནེ༌ མེད༌པ༌, ཁོང༌གུན༌ལ༌ ཉིན༌ཚན༌ གང༌པོ༌ བར༌དོ༌ ཐོང༌ཨིན༌, ཅིའ༌ཟེར༌ན༌ ཁོང༌གུན༌ནི༌ ཇིགས༌ནང༌ཅན༌ནི༌ སེམས༌ཅན༌ དང༌ ཏེ༌བོའེ༌ སྐུན༌དྲའ༌ ཅོལས༌, ཡང༌ ཁོའེ༌ མིང༌ངི༌ སྟགས༌པོ༌ ཁོ༌རང༌གུན༌ནི༌ཀ༌ ཅོ༌ཅུགས༌།”

12 ཏེན༌ན༌བོའེ༌ཕིའ༌ དཀོན༌མཆོག༌གི༌ མི༌གུན༌ནི༌ ནགས༌བར༌དོ༌གུན༌ ཟོད༌པ༌ ཉམ༌པོ༌ ཁུར༌ཏེ༌ དཀོན༌མཆོག༌གི༌ བཀའ༌གུན༌ ཉན༌ཅེས༌ དང༌ ཏད༌པ༌བོ༌ ཡེ༌ཤུའི༌ ནང༌ང༌ སྟན༌པོ༌ བོར༌གོས༌།

13 ཏེ༌ནེ༌ ངའེ༌ ནམ༌ཁའ༌ནེ༌ སྐད༌ཅིག༌གི༌ ཟེར༌ཨིན༌ ཚོར༌, “འི༌བོ༌ བྲིས༌, ཏ༌ནེ༌ཕར༌ལ༌ གཙོ༌བོའེ༌ཀ༌ ཏད༌པ༌ ཅོ༌ཅེས༌པོའེ༌ ཤི༌གོས༌ཁན༌གུན༌ ཅིན༌ལབས༌ཅན༌ ཨིན༌།” ཏམ༌པའེ༌ ཐུག༌ཉིད༌དི༌ མོལས༌, “འོ༌ན༌ དེན༌བའ༌, ཁོང༌གུན༌ལ༌ ཅིན༌ལབས༌ ཏན༌ཏན༌ ཐོབ༌ཨིན༌། ཁོང༌གུན༌ལ༌ ལས༌ ཀགས༌པོ༌གུན༌ནེ༌ ངལ༌ཚོ༌ ཐོབ༌ཨིན༌ ཅིའ༌ཟེར༌ན༌ ཁོ༌རང༌གུན༌ནི༌ ལས༌ ཟང༌པོའེ༌ བྲས༌བུ༌ ནམ༌ཁའེ༌ ནང༌ང༌ ཁོང༌ ཉམ༌པོ༌ ལེབ༌ཨིན༌།”

ཇིག༌རྟེན༌ནི༌ སྟོན༌ཐོག༌།

14:14-20

14 ཏེ༌ནེ༌ ངའེ༌ སྲིན༌ ཀར༌པོ༌ཞིག༌ ཐོང༌, ཡང༌ ཏེ༌ སྲིན༌ནི༌ཀ༌ ཞུགས༌ཏེ༌ ཡོད༌ཁན༌བོ༌ མི༌རིགས༌སི༌བུ༌ ✡ ཙོགས༌ དུག༌། ཁོང༌ངི༌ ཨུའི༌ཀ༌ སེར༌རི༌ ཐོར༌ཤོག༌ དང༌ ཆག༌ག༌ ཟོར༌ར༌ ནོན༌པོ༌ཞིག༌ ནམས༌ཏེ༌ དུག༌།

15 ཏེ༌ནེ༌ ཞན༌ཡང༌ ཕོ༌ཉ༌ཞིག༌གི༌, ནམ༌ཁའེ༌ ཆོད༌ཁང༌ངི༌ ནང༌ནེ༌ བིང༌ཏེ༌ སྐད༌ ཆེན༌མོ༌ ཉམ༌པོ༌ སྲིན༌ནི༌ཀ༌ ཞུགས༌ཁན༌བོའ༌ མོལས༌, “ཉེ༌རང༌ངི༌ ཟོར༌ར༌ ཉམ༌པོ༌ རྔའ༌ ཛད༌, ཅིའ༌ཟེར༌ན༌ ཏུས༌པོ༌ རན༌ཏེ༌ ཇིག༌རྟེན༌ནི༌ཀ༌ སྟོན༌ཐོག༌པོ༌ ཚོས༌ཏེ༌ ཡོད༌ཏེ༌ ཨིན༌ནོག༌།” 16 སྲིན༌ནི༌ཀ༌ ཞུགས༌ཁན༌ནི༌ ཁོང༌རང༌ངི༌ ཟོར༌ར༌ ཇིག༌རྟེན༌ནི༌ཀ༌ གྱབས༌པ༌ ཇིག༌རྟེན༌ གང༌པོ༌ རྔས༌ཏངས༌།

17 ཏེ༌ སྟིང༌ནེ༌ ཡང༌ ཕོ༌ཉ༌ཞིག༌ ནམ༌ཁའེ༌ ཆོད༌ཁང༌ངི༌ ནང༌ནེ༌ བིང༌ཏེ༌ སྐྱོདས༌, ཁོང༌ངི༌ ལག༌གའང༌ ཟོར༌ར༌ ནོན༌པོ༌ཞིག༌ དུག༌། 18 ཏེ༌ནེ༌ མེ༌ཀ༌ ཝང༌ ཡོད༌ཁན༌ ཡང༌ ཕོ༌ཉ༌ཞིག༌ ཆོད༌ཁྲི༌ དུན༌ནེ༌ སྐྱོད༌ཏེ༌ ཟོར༌ར༌ ནོན༌པོ༌ ནམས༌ཏེ༌ ཡོད༌ཁན༌ནི༌ ཕོ༌ཉ༌ མོལས༌, “ཉེ༌རང༌ང༌ ཡོད༌ཁན༌ནི༌ ཟོར༌ར༌ ནོན༌པོ༌བོ༌ ཀོལ༌ཏེ༌ ཇིག༌རྟེན༌ནི༌ རྒུན༌ནི༌ ལྕང༌མ༌གུན༌ནི༌ ཀ༌ནེ༌ རྒུན༌གུན༌ ལྡུས༌, ཅིའ༌ཟེར༌ན༌ ཏེ༌གུན༌ ཚོས༌ཏེ༌ དུག༌།” 19 ཡང༌ ཏེ༌ ཕོ༌ཉ༌བོའེ༌ ཁོ༌རང༌ངི༌ ཟོ༌ར༌བོ༌ ཇིག༌རྟེན༌ནི༌ཀ༌ སྲུལ༌ཏེ༌ རྒུན༌གུན༌ ལྡུས༌ཏེ༌, ཁུའ༌ ཕིང༌ང༌ལ༌ དཀོན༌མཆོག༌གི༌ ཐུགས༌སྲོའེ༌ རྒུན༌ ཙིར༌ཅེས༌སི༌ ནས༌ས༌ ཆེན༌མོའེ༌ ནང༌ང༌ ཕངས༌། 20 ཏེ༌ རྒུན༌ ཙིར༌སའེ༌ ནས༌ས༌བོ༌ གྱལ༌ས༌ནེ༌ ཕི༌ལོག༌ག༌ ཡོད༌པིན༌། ཁོང༌གུན༌ནི༌ ཁྲག༌པོ༌, རྒུན༌ ཙིར༌སའེ༌ ནས༌ས༌ནེ༌ ཧ༌ལམ༌ ཀི༌ལོ༌མི༌ཀྲར༌ 300 ཚག༌པ༌ གྱུགས༌, ཡང༌ ཁྲག༌གི༌ ཐོན༌པོ༌ རྟའེ༌ སྲབས༌ ཚོག༌པ༌ ལེབ༌།

15

མོ༌ཟེས༌ དང༌ ལུ༌གུའི༌ སལ༌ཁན༌ནི༌ ལུ༌།

15:1-4

1 ཏེ༌ནེ༌ ང༌ ནམ༌ཁའེ༌ ནང༌ང༌ ཡང༌ ཧ༌ལས༌ཤེས༌སི༌ སྟགས༌ཤིག༌ ཐོང༌, ཕོ༌ཉ༌ རྡུན༌ནི༌ ཡོང༌ཅེས༌ཅན༌ནི༌ རྡུག༌ངལ༌ རྡུན༌ ཁུར༌ཏེ༌ དུག༌, ཏེན༌ན༌གུན༌ དཀོན༌མཆོག༌གི༌ སྟིང༌ཇུག༌གི༌ ཆད༌པ༌བོ༌ ཨིན༌ནོག༌། 2 ང༌ མེ༌ ཉམ༌པོ༌ དྲེས༌ཁན༌ནི༌ ཤེལ༌ལི༌ གྱ༌ཚོ༌ ཙོགས༌ཤིག༌ ཐོང༌། ཡང༌ ཏེ༌ ཐའ༌མ༌ ལངས༌ཏེ༌ དུག༌ཁན༌གུན༌ནི༌, ཇིགས༌ནང༌ཅན༌ནི༌ སེམས༌ཅན༌ནི༌ ཀ༌ནེ༌ གྱལ༌ཁའ༌ ཐོབ༌ཁན༌གུན༌ ཨིན༌ནོག༌, ཅིའ༌ཟེར༌ན༌ ཁོང༌གུན༌ནི༌ ཏེ༌ སེམས༌ཅན༌, ཡ༌ ཏེ༌བོའེ༌ སྐུན༌དྲ༌ ཆག༌ མ༌ཕུལས༌ ཡ༌ ཏེ༌བོའེ༌ ཨང༌ཀྲངས༌སི༌ སྟགས༌པོ༌ ཁོང༌རང༌གུན༌ནི༌ཀ༌ ཅོ༌ མ༌ཅུགས༌། ཁོང༌གུན༌ནི༌ ལག༌པའེ༌ ནང༌ང༌ དཀོན༌མཆོག༌གི༌ སལ༌ཁན༌ནི༌ ཏར༌ མང༌པོ༌ཅན༌ནི༌ རོལ༌མོ༌ ཁུར༌ཏེ༌ དུག༌། 3 ཡང༌ ཁོང༌གུན༌ནི༌ དཀོན༌མཆོག༌གི༌ ཞབས༌ཏོག༌པ༌ མོ༌ཟེས༌ དང༌ ལུ༌གུའི༌ སལ༌ཁན༌ནི༌ ལུ༌ ཏང༌དུག༌,

“ཀྱེ༌ གཙོ༌བོ༌ དཀོན༌མཆོག༌ ཀུན༌ཝང༌

ཉེ༌རང༌ངི༌ ཆག༌ལས༌གུན༌ ཀྲག༌པོ༌ དང༌ ཧ༌ལས༌ཤེས༌ ཨིན༌ནོག༌།

གྱལ༌ཁམས༌ ཚང༌མའེ༌ གྱལ༌པོ༌།

ཉེ༌རང༌ངི༌ ཛད༌ཁན༌གུན༌ འོས༌པ༌ དང༌ དེན༌བ༌ ཨིན༌ནོག༌།

4 ཀྱེ༌ གཙོ༌བོ༌, ཉེ༌རང༌ང༌ སུ༌ མི༌ཇིགས༌?

ཉེ༌རང༌ངི༌ ཚན༌ལ༌ སུའི༌ སྟོད༌པ༌ མི༌ཕུལ༌?

ཉེ༌རང༌ ཅིག༌པོ༌ ཏམ༌པ༌ ཞུགས༌ཏེ༌ ཨིན༌།

གྱལ༌ཁམས༌ ཚང༌མ༌ ཡོངས༌ཏེ༌ ཉེ༌རང༌ངི༌ སྐུན༌དུན༌ལ༌ ཅོལ༌ཨིན༌,

ཅིའ༌ཟེར༌ན༌ ཉེ༌རང༌ངི༌ རང༌ངི༌ ཆག༌ལས༌ ཀྲང༌པོ༌གུན༌ སྔོན༌ ཅུག༌ག༌ ཛད༌ཏེ༌ ཨིན༌ནོག༌།”

ཕོ༌ཉ༌ རྡུན༌ དང༌ རྡུག༌ངལ༌ རྡུན༌།

15:5-8

5 ཏེ༌ སྟིང༌ནེ༌ ངའེ༌ ནམ༌ཁའེ༌ ནང༌ང༌ ཆོད༌ཁང༌ ཡང༌ན༌, དཀོན༌མཆོག༌གི༌ སྤང༌པོའེ༌ ཀུར༌བོ༌ ཕེས༌ཏེ༌ ཐོང༌། 6 རྡུག༌ངལ༌ ཡོང༌ཅུག༌ཅེས༌སི༌ ཝང༌ཆ༌ སལ༌ཏེ༌ ཡོད༌ཁན༌ ཕོ༌ཉ༌ རྡུན༌ཀོ༌ ཆོད༌ཁང༌ནེ༌ བིང༌ཏེ༌ ཡོངས༌། ཏེ༌ ཕོ༌ཉ༌གུན༌ནི༌ ལག༌མོ༌ ཀོས༌ ཀར༌པོ༌ གོན༌ཏེ༌ ཀྲང༌ངི༌ཀ༌ སེར༌རི༌ རས༌ སྲིལ༌ཏེ༌ དུག༌། 7 ཏེ༌ནེ༌ ཏེ༌ སྲོག༌ ཡོད༌ཁན༌ ཞི༌ཀོའེ༌ ཕྲོ༌ནེ༌ ཅིག༌གི༌, ཏེ༌ ཕོ༌ཉ༌ རྡུན༌ཀོའ༌ སེར༌རི༌ གོར༌མོ༌ རེ༌རེ༌ ཕུལས༌, ཀ༌བོའེ༌ ནང༌ང༌ ཏུས༌གྱུན༌ནེ༌གྱུན༌ ཞུགས༌ཁན༌ནི༌ དཀོན༌མཆོག༌གི༌ ཐུགས༌སྲོ༌ གངས༌ཏེ༌ དུག༌། 8 ཆོད༌ཁང༌བོ༌ དཀོན༌མཆོག༌གི༌ ཧ༌ལས༌ཤེས༌ཅན༌ནི༌ ཟིར༌རྗིད༌ དང༌ ཁྱུད༌དི༌ ཏུད༌པའེ༌ གངས༌ཏེ༌ དུག༌། ཏམ༌པའེ༌ ཆོད༌ཁང༌ངི༌ ནང༌ང༌ སུ༌ཞིག༌གའང༌ ཞུགས༌ མི༌ཉན༌ ནམ༌ཚོག༌པ༌, ཕོ༌ཉ༌ རྡུན༌ཀོའེ༌ རྡུག༌ངལ༌ རྡུན༌ཀོ༌ ཁྱོང༌ཅེས༌སི༌ ལས༌པོ༌ དྲན༌དྲ༌ གྲུབ༌ མི༌གྲུབ༌།

16

དཀོན༌མཆོག༌གི༌ ཐུགས༌སྲོའེ༌ གོར༌མོ༌ རྡུན༌།

16:1-21

1 ཏེ༌ནེ༌ ངའེ༌ ཆོད༌ཁང༌ངི༌ ནང༌ནེ༌ སྐད༌ ཆེན༌མོ༌ཞིག༌གི༌ ཕོ༌ཉ༌ རྡུན༌ཀོའ༌ ཟེར༌ཨིན༌ ཚོར༌, “སོང༌ཏེ༌ དཀོན༌མཆོག༌གི༌ ཐུགས༌སྲོ༌ སྐངས༌ཁན༌ནི༌ གོར༌མོ༌ རྡུན༌ཀ༌ ཇིག༌རྟེན༌ནི༌ཀ༌ ཕོས༌ཏོང།”

2 ཏེ༌ནེ༌ ཕོ༌ཉ༌ ཏང༌པོ༌བོ༌ སོང༌ཏེ༌ ཁོ༌རང༌ངི༌ གོར༌མོའེ༌ ནང༌ང༌ ཡོད༌ཁན༌བོ༌ ཇིག༌རྟེན༌ནི༌ཀ༌ ཕོས༌ཏངས༌། ཏེ༌ ཇིགས༌ནང༌ཅན༌ནི༌ སེམས༌ཅན༌ནི༌ སྟགས༌ ཡོད༌ཁན༌ ཡང༌ ཏེ༌བོའེ༌ སྐུན༌དྲའ༌ ཅོལ༌ཁན༌ གུན༌ནི༌ ཟུགས༌པོའེ༌ཀ༌ ཇིགས༌ཤེས༌ དང༌ ཟུག༌ཟེར༌ སྲན༌ཏྲེ༌ཅན༌ནི༌ ཆུར༌གང༌ བིང༌།

3 ཏེ༌ནེ༌ ཕོ༌ཉ༌ ཉིས༌པའེ༌ གོར༌མོའེ༌ ནང༌ང༌ ཡོད༌ཁན༌བོ༌ གྱ༌ཚོའེ༌ཀ༌ ལུགས༌པ༌, གྱ༌ཚོ༌ གང༌པོ༌ མི༌ ཤི༌ཁན༌ནི༌ ཁྲག༌ ཙོགས༌ ནག༌པོ༌ གྱུར༌, ཡང༌ གྱ༌ཚོའེ༌ ནང༌ང༌ ཡོད༌ཁན༌ནི༌ སྲོག༌ ཡོད༌ཁན༌ ཚང༌མ༌ ཤི༌།

4 ཏེ༌ནེ༌ ཕོ༌ཉ༌ སུམ༌པའེ༌ གོར༌མོའེ༌ ནང༌ང༌ ཡོད༌ཁན༌བོ༌ ལྩངས༌པོ༌ དང༌ ཆུ༌མིག༌ གུན༌ནི༌ཀ༌ ལུགས༌པ༌, ཏེ༌ ཆུ༌གུན༌ནའང༌ ཁྲག༌ག༌ གྱུར༌། 5 ཡང༌ ངའེ༌ ཆུ༌གུན༌ནི༌ཀ༌ ཝང༌ཆ༌ ཡོད༌ཁན༌ནི༌ ཕོ༌ཉ༌བོའེ༌ ཟེར༌ཨིན༌ ཚོར༌, “ཉེ༌རང༌ངི༌ ཁྲིམས༌ཅད༌གུན༌ ཀྲང༌པོ༌ ཨིན༌། ཉེ༌རང༌ ཞུགས༌ཏེ༌ ཡོད༌, ཡང༌ ཞུགས༌ཏེ༌ ཡོད༌པིན༌, ཡང༌ ཉེ༌རང༌ ཏམ༌པ༌ ཞུགས༌ཏེ༌ ཨིན༌, ཅིའ༌ཞུ༌ན༌ ཉེ༌རང༌ངི༌ འོས༌པའེ༌ ཁྲིམས༌ཅད༌གུན༌ ཛད༌ཏེ༌ ཨིན༌ནོག༌། 6 ཁོང༌གུན༌ནི༌ དཀོན༌མཆོག༌གི༌ མི༌ དང༌ ལུང༌སྟོན༌པ༌ གུན༌ནི༌ ཁྲག༌ ཕོས༌ པ༌སང༌, ཉེ༌རང༌ངི༌ ཁོང༌གུན༌ལ༌ ཁྲག༌ ཐུང༌ང༌ སལས༌, ཀ༌བོ༌ འོས༌པ༌ ཨིན༌།” 7 ཏེ༌ནེ༌ ངའེ༌ ཆོད༌ཁྲི༌ ཀ༌ནེ༌ སྐད༌ཅིག༌གི༌, “ཀྱེ༌ གཙོ༌བོ༌ དཀོན༌མཆོག༌ ཀུན༌ཝང༌ དེན༌བའ༌ ཉེ༌རང༌ངི༌ ཁྲིམས༌ཅད༌གུན༌ འོས༌པ༌ དང༌ ཀྲང༌པོ༌ ཨིན༌ནོག༌” མོལ༌ཨིན༌ ཚོར༌།

8 ཏེ༌ནེ༌ ཕོ༌ཉ༌ ཞི༌པའེ༌ གོར༌མོའེ༌ ནང༌ང༌ ཡོད༌ཁན༌བོ༌ ཉི༌མའེ༌ཀ༌ ཕོས༌ པ༌སང༌, ཏེ༌བོའེ༌ ཚད༌པོའེ༌ མི༌ཚང༌མ༌ མེའ༌ ཚིག༌ཅུགས༌། 9 ཨིན༌ནའང༌ ཏེ༌ ཚད༌དི༌ ཚིག༌ཁན༌ ཚང༌མའེ༌, ཁོ༌རང༌ངི༌ སྡིག༌པ༌གུན༌ནི༌ཀ༌ གྱོད༌པ༌ ཅོས༌ཏེ༌ འི༌ རྡུག༌ངལ༌ ཚང༌མའེ༌ཀ༌ ཝང༌ཆ༌ ཡོད༌ཁན༌ནི༌ དཀོན༌མཆོག༌ག༌ རྩི༌ཝ༌ མ༌ཅོའ༌, ཁོང༌ངི༌ ཚན༌བོའ༌ རྔན༌ ཏབ༌དུག༌།

10 ཏེ༌ནེ༌ ཕོ༌ཉ༌ ལྔ༌པའེ༌ གོར༌མོའེ༌ ནང༌ང༌ ཡོད༌ཁན༌བོ༌ ཇིགས༌ནང༌ཅན༌ནི༌ སེམས༌ཅན༌ནི༌ ཁྲིས༌སི༌ཀ༌ ལུགས༌ཏངས༌པ༌ ཁོའེ༌ གྱལ༌སྲིད༌ གང༌པོ༌ མུན༌གྲིག༌གི༌ ཀབས༌ ཏངས༌། ཁོའེ༌ ཁའ༌ཉན༌ཁན༌གུན༌ནི༌ ཟུག༌ཟེར༌ ཆེན༌མོ༌ ཡོང༌ཅེས༌པོའེ༌, རང༌ངི༌ ལྕེ༌གུན༌ལ༌ སོ༌ག༌ ཏབས༌། 11 ཡང༌ ཁོང༌གུན༌ལ༌ རྡུག༌ངལ༌ ཆེན༌མོ༌ དང༌ ཆུར༌གང༌ ཡོད༌ཅེས༌པོའེ༌, ཁོང༌གུན༌ནི༌ ནམ༌ཁའ༌ ཞུགས༌ཁན༌ནི༌ དཀོན༌མཆོག༌ག༌ རྔན༌ ཏབས༌, ཨིན༌ནའང༌ ཁོང༌རང༌གུན༌ནི༌ ལས༌ ངན༌པ༌གུན༌ནི༌ཀ༌ གྱོད༌པ༌ ཅོས༌ཏེ༌ དཀོན༌མཆོག༌ ཆོགས༌ལ༌ སེམ༌ མ༌གྱུརས༌།

12 ཏེ༌ནེ༌ ཕོ༌ཉ༌ དྲུག༌པའེ༌ གོར༌མོའེ༌ ནང༌ང༌ ཡོད༌ཁན༌བོ༌ ཡུཕ༌རེ༌ཀྲས༌སི༌ ལྩངས༌པོ༌ ཆེན༌མོའེ༌ ནང༌ང༌ ཕོས༌ པ༌སང༌, ལྩངས༌པོ༌བོ༌ སྐམས༌, ཏེ༌བོའེ༌ ཞས༌ཏེ༌ ཤར༌ ཆོགས༌སི༌ གྱལ༌པོ༌གུན༌ལ༌ ཁོ༌རང༌གུན༌ནི༌ མག༌མི༌གུན༌ སྒག༌སྐྱིལ༌ མེད༌པ༌, ལྷོ༌ ཆོགས༌ལ༌ ཁྱོང༌ཉན༌། 13 ཡང༌ ངའེ༌ བྲུག༌, ཇིགས༌ནང༌ཅན༌ནི༌ སེམས༌ཅན༌ དང༌ ཟུས༌མའེ༌ ལུང༌སྟོན༌པ༌ སུམ༌ཀོའེ༌ ཁའ༌ནེ༌ བལ༌པ༌ ཙོགས༌སི༌ ཚི༌ཏུ༌ སེམས༌ཉིད༌གུན༌ བིང༌ཨིན༌ ཐོང༌། 14 ཏེ༌གུན༌ ཧ༌ལས༌ཤེས༌སི༌ སྟགས༌གུན༌ སྟན༌ཅེས༌ལ༌ ཁྱུད༌ ཡོད༌ཁན༌ནི༌ རྡུད༌གུན༌ནི༌ སེམ༌ཉིད༌གུན༌ ཨིན༌ནོག༌, ཡང༌ ཏེ༌གུན༌ ཇིག༌རྟེན༌ནི༌ཀ༌ གྱལ༌པོ༌ ཚང༌མ༌ ཡོད༌ས༌ སོང༌ཏེ༌ གཙོ༌བོ༌ དཀོན༌མཆོག༌གི༌ གྱབ༌གལ༌ལ༌ དཀོན༌མཆོག༌ ཀུན༌ཝང༌ངི༌ ཀྲག༌པོ༌ ཁྲིམས༌ཅད༌དི༌ ཞག༌ག༌, མག༌ ཏང༌ཅེས༌ལ༌ ཛོམ༌ཅུགས༌། 15-16 ཁོང༌གུན༌ནི༌ གྱལ༌པོ༌ ཚང༌མ༌ ཨིབ༌རི༌པའེ༌ སྐད༌དི༌ ནང༌ང༌ ཨར༌མ༌གེ༌དོན༌ ཟེར༌ཁན༌ནི༌ ནས༌ས༌བོའེ༌ཀ༌ ཛོམ༌ཅུགས༌།

གཙོ༌བོ༌ ཡེ༌ཤུའི༌ མོལས༌ “ལྟོས༌ཤིག༌, ང༌ ཧུན༌མེད༌ལ༌ རྐུན༌མ༌ ཙོགས༌ལ༌ ཡོང༌ ཟ༌ནེ༌, ལྗེར༌ཉལ༌ལ༌ ཁྲེལ༌བ༌ མི༌ཆ༌ཅེས༌སི༌ ཕིའ༌, ཤང༌ ཅོས༌ཏེ༌ ཀོས༌ལག༌ གྲལ༌གྲིག༌ བོར༌ཁན༌གུན༌ ཅིན༌ལབས༌ཅན༌ ཨིན༌།”

17 ཡང༌ ཕོ༌ཉ༌ རྡུན༌པའེ༌ གོར༌མོའེ༌ ནང༌ང༌ ཡོད༌ཁན༌བོ༌ ལུངས༌པོའེ༌ ནང༌ང༌ ཕོས༌པ༌, ཆོད༌ཁང༌ངི༌ ནང༌ནེ༌ དཀོན༌མཆོག༌གི༌ ཞུགས༌ཁྲིས༌སི༌ ཀ༌ནེ༌ སྐད༌ ཆེན༌མོ༌ཞིག༌ ཇུངས༌ཏེ༌ མོལས༌, “ཏ༌ གྲུབ༌ ཚར༌།” 18 ཏེ༌ནེ༌ སྐམ༌ལག༌གི༌ འོད༌, བྲུག༌ལྡིར༌ཁན༌ནི༌ སྐད༌ ཡང༌ ཏེ༌ཟུག༌ སང༌གུལ༌ ཇིགས༌པ༌ཞིག༌ ཇིག༌རྟེན༌ནི༌ཀ༌ ཡོངས༌, ཀ༌བོ༌ འི༌ ཇིག༌རྟེན༌ནི༌ཀ༌ མི༌ ཛད༌པ༌ནེ༌ ཕར༌ལ༌ དག༌ས༌ ཚོག༌པ༌ མ༌ནེ༌ མ༌ཡོངས༌ཁན༌ཞིག༌། 19 མིང༌ཅན༌ནི༌ བ༌བེ༌ལོན༌ནི༌ གྱལ༌ས༌བོ༌ པོ༌སུམ༌མ༌ བུད༌, ཡང༌ གྱལ༌ཁམས༌ ཚང༌མའེ༌ གྱལ༌ས༌གུན༌ནའང༌ རྡིབས༌ཏེ༌ སོང༌། དཀོན༌མཆོག༌གི༌ བ༌བེ༌ལོན༌པ༌གུན༌ནི༌ སྡིག༌པ༌གུན༌ རྗེད༌ མ༌རྗེད༌ པ༌སང༌, ཁོང༌ངི༌ ཁོང༌གུན༌ལ༌ ཁོང༌ངི༌ མའ༌ ཐུགས༌སྲོ༌ སྲན༌ཏྲེ༌ ཆང༌ངི༌ གངས༌ཏེ༌ ཡོད༌ཁན༌ནི༌ དོན༌སྐྱོག༌པོ༌ ཐུང༌ ཅུག༌ག༌ ཛདས༌། 20 ཡང༌ སང༌གུལ༌ལི༌ ཞས༌ཏེ༌ ཚོ༌ལིང༌ ༼ཡང༌ན༌ ཆུའི༌ སྐོར༌ཏེ༌ ཡོད༌ཁན༌ནི༌ ས༌ཆ༌༽ ཚང༌མ༌ ཚོའེ༌ ནང༌ང༌ ནུབ༌ཏེ༌ སོང༌, ཡང༌ རི༌གུན༌ སྟོར༌ཏེ༌ མ༌ནེ༌ མ༌ཐོང༌། 21 སེར༌ར༌རུ༌ རེ༌རེ༌ ཧ༌ལམ༌ ཀྱི༌ལོ༌ 45 ལྕིན༌ཏྲེ༌ ཡོད༌ཁན༌, ནམ༌ནེ༌ མི༌གུན༌ནི༌ཀ༌ བབས༌། ཏེ༌ སེར༌ར༌རུའི༌ ཇིགས༌ནང༌ཅན༌ནི༌ རྡུག༌ངལ༌ ཐོང༌ཅེས༌པོའེ༌ ཁོང༌གུན༌ནི༌ དཀོན༌མཆོག༌ག༌ རྔན༌ ཏབས༌།

17

ཟུགས༌ཙོང༌མ༌ དང༌ ཇིགས༌ནང༌ཅན༌ནི༌ སེམས༌ཅན༌།

17:1-13

1 གོར༌མོ༌ ཡོད༌ཁན༌ནི༌ ཕོ༌ཉ༌ རྡུན༌ནི༌ ཕྲོ༌ནེ༌ ཅིག༌ ང༌ ཡོད༌ས༌ སྐྱོད༌ཏེ༌ མོལས༌, “འི༌རུ༌ ཡོང༌, ལྩངས༌པོ༌ མང༌པོའེ༌ ཐའ༌མ༌ ཆགས༌ཏེ༌ ཡོད༌ཁན༌ནི༌ མིང༌ཅན༌ བུ༌མོ༌ ཟུགས༌ཙོང༌མའ༌ * ཆད༌པ༌ ཕོག༌ཅེས༌པོ༌ ཁྱོ༌རང༌ང༌ ངའེ༌ སྟན༌ཨིན༌། 2 ཇིག༌རྟེན༌ནི༌ གྱལ༌པོ༌ ཚང༌མའེ༌, ཏེ༌ བུ༌མོ༌ ཉམ༌པོ༌ ལུས༌བྲེལ༌ ངན༌པ༌ ཅོས༌, ཡང༌ ར༌རོས༌ཁན༌ཞིག༌, སམ༌བ༌ མེད༌ཁན༌ གྱུར༌ར༌ ཙོགས༌ལ༌ ཇིག༌རྟེན༌པ༌ ཏད༌པ༌ མེད༌ཁན༌གུན༌, ཏེ༌ བུ༌མོའེ༌ སྕོད༌པ༌ ངན༌པའེ༌ སྟིང༌རང༌ནེ༌ སོང༌།”

3 སེམས༌ཉིད༌དི༌ ནང༌ང༌ ངའ༌ ཏེ༌ ཕོ༌ཉ༌བོའེ༌ རི༌སྟོང༌ཞིག༌ག༌ ཁྲིད༌ཏེ༌ ཁྱེར༌ར༌ ཛདས༌། ཏེ༌རུ༌ ང༌ ཇིགས༌ནང༌ཅན༌ནི༌ སེམས༌ཅན༌ མར༌པོ༌ཞིག༌ག༌ ཞོན༌ཁན༌ནི༌ བུ༌མོ༌ཞིག༌ ཐོང༌, ཏེ༌ སེམས༌ཅན༌བོའ༌ གོ༌ རྡུན༌ དང༌ རཱ༌ཅོ༌ རྕུ༌ དུག༌, ཡང༌ ཟུགས༌པོ༌ གང༌པོའེ༌ཀ༌ དཀོན༌མཆོག༌ག༌ དད༌ལོག༌ ཞུ༌ཁན༌ནི༌ མིང༌གུན༌ བྲིས༌ཏེ༌ དུག༌། 4 ཏེ༌ བུ༌མོའེ༌ མར༌པོ༌ དང༌ སྔོན༌པོ༌ † དོག༌གི༌ ཀོས༌ མ༌ ལྡེ༌མོ༌ གོན༌ཏེ༌ སེར༌, མུ༌ཏིག༌, རིན༌ཅན༌ ཁྲ༌རྡོ༌ ཡོད༌ཁན༌ནི༌ གྱན༌ཆ༌ ཏགས༌ཏེ༌ ལག༌པའེ༌ ནང༌ང༌ ཁོའེ༌ ལུས༌བྲེལ༌ ངན༌པའེ༌ ཁམ༌ལོག༌ དང༌ ཚི༌ཏུ༌ ལས༌གུན༌ གངས༌ཏེ༌ ཡོད༌ཁན༌ནི༌ སེར༌རི༌ ཀོ༌རེ༌ ཁུར༌ཏེ༌ དུག༌། 5 ཏེ༌ བུ༌མོའེ༌ ཐོད༌པའེ༌ཀ༌ ཧ༌གོ༌ཅེས༌ལ༌ མ༌ ཀགས༌པོ༌ ཡོད༌ཁན༌ནི༌, མིང༌ཞིག༌ བྲིས༌ཏེ༌ དུག༌། ཏེ༌བོ༌ ནི༌, “མིང༌ཅན༌ བ༌བེ༌ལོན༌ནི༌ གྱལ༌ས༌ ཇིགས༌པོ༌བོ༌ ནི༌ ཟུགས༌ཙོང༌མ༌ བུ༌མོ༌གུན༌ དང༌ ཇིག༌རྟེན༌པ༌གུན༌ནི༌ ཁམ༌ལོག༌ 6 ངའེ༌ ཐོང༌, ཏེ༌ བུ༌མོ༌བོ༌ དཀོན༌མཆོག༌གི༌ མི༌གུན༌ནི༌ ཁྲག༌ ཐུངས༌ཏེ༌ ར༌རོས༌ཏེ༌ དུག༌, ཀ༌གུན༌ ཡེ༌ཤུའི༌ སྤང༌པོ༌ ཏང༌ཅེས༌པོའེ༌ སད༌ཏེ༌ ཨིན༌པིན༌།

ཏེ༌བོ༌ ཐོང༌ཏེ༌ ངའ༌ ཧ༌ལས༌ ཡང༌ ཧན༌གྲང༌ སོང༌། 7 ཕོ༌ཉའེ༌ ང༌ མོལས༌, “ཁྱོ༌རང༌ ཅིའ༌ ཧ༌ལས༌ཏེ༌ ཧན༌གྲང༌ ཆད༌? ངའེ༌ ཁྱོ༌རང༌ང༌ ཏེ༌ བུ༌མོ༌བོ༌ དང༌ ཁོ༌ ཞོན༌ཏེ༌ ཡོད༌ཁན༌ནི༌ གོ༌ རྡུན༌ དང༌ རཱ༌ཅོ༌ རྕུ༌ ཡོད༌ཁན༌ནི༌ ཇིགས༌ནང༌ཅན༌ནི༌ སེམས༌ཅན༌ ཉིས༌ཀོའེ༌ སང༌ཝ༌བོ༌ ཧ༌གོ༌ཅུག༌ཨིན༌། 8 ཁྱོ༌རང༌ངི༌ ཐོང༌ཁན༌ ཇིགས༌ནང༌ཅན༌ནི༌ སེམས༌ཅན༌བོ༌ སྔུན༌མ༌ཞིག༌ སོན༌ཏེའ༌ ཡོད༌པིན༌, དག༌ས༌ མེད༌ཏེ༌ ཨིན༌ནོག༌, ཨིན༌ནའང༌ ཁོ༌ ཐིལ༌ མེད༌ཁན༌ནི༌ ཏིང༌ཅན༌ ས༌དོང༌ངི༌ ནང༌ནེ༌ བིང༌ཨིན༌, ཡང༌ དཀོན༌མཆོག༌གི༌ ཁོ༌ ཏུས༌གྱུན༌ནི༌ ཕིའ༌ ཁྲེས༌ཏོར༌ ཛད༌ཨིན༌། ཇིག༌རྟེན༌ མ༌ཆགས༌སི༌ སང༌ སྔུན༌ལ༌, ཐའ༌མེད༌པའེ༌ མི༌ཚེའེ༌ སྤེ༌ཆའེ༌ ནང༌ང༌ མིང༌ བྲིས༌ཏེ༌ མེད༌ཁན༌ ཇིག༌རྟེན༌པ༌གུན༌ནི༌ ཏེ༌ ཇིགས༌ནང༌ཅན༌ནི༌ སེམས༌ཅན༌བོ༌ ཐོང༌ང༌ཅིག༌ ཧ༌ལས༌ཨིན༌, ཅིའ༌ཟེར༌ན༌ ཁོ༌ སྔུན༌མ༌ཞིག༌ ཡོད༌པིན༌, དག༌ས༌ མེད༌ཏེ༌ ཨིན༌ནོག༌, ཨིན༌ནའང༌ ཡང༌སྐྱར༌ ཡོང༌ཨིན༌།”

9 ཕོ༌ཉའེ༌ ཏ༌རུང༌ངའང༌ མོལས༌, “འི༌གུན༌ ཧ༌གོ༌ཅེས༌ལ༌ ཁྱོ༌ཞ༌གུན༌ ཤེས༌རབས༌ཅན༌ རིག༌ ཡོང༌གོས༌: ཇིགས༌ནང༌ཅན༌ནི༌ སེམས༌ཅན༌ནི༌ གོ༌ རྡུན༌ཀོ༌ ནི༌ རི༌ ཆུ༌ངུན༌ རྡུན༌ ཨིན༌ནོག༌, ཀ༌བོའེ༌ཀ༌ ཏེ༌ བུ༌མོ༌བོ༌ དུགས༌ཏེ༌ ཝང༌སྲུལ༌ལད༌། ཏེ༌ གོ༌ རྡུན༌ཀོ༌ ནི༌ གྱལ༌པོ༌ རྡུན༌ནའང༌ ཨིན༌ནོག༌། 10 གྱལ༌པོ༌ ལྔ༌བོ༌ ཤི༌ཏེ༌ དྲུག༌པ༌བོའེ༌ ཝང༌སྲུལ༌ཨིན༌ ཨིན༌ནོག༌, ཡང༌ རྡུན༌པ༌བོ༌ ནི༌ བིང༌ཅེས༌ ཨིན༌ནོག༌། ཨིན༌ནའང༌ ཁོའེ༌ ཝང༌སྲུལ༌ཅེས༌སི༌ ཏུས༌པོ༌ ཉུ༌ངུན༌ཞིག༌ མ༌ནེ༌ མི༌ཡོང༌། 11 སྔུན༌མ༌ཞིག༌ སོན༌ཏེའ༌ ཡོད༌ཁན༌ ཇིགས༌ནང༌ཅན༌ནི༌ སེམས༌ཅན༌ མར༌པོ༌, ཨིན༌ནའང༌ དག༌ས༌ མེད༌ཁན༌བོ༌ ནི༌ གྱལ༌པོ༌ རྒྱད༌པ༌བོ༌ ཨིན༌ནོག༌། ཁོའེ༌ ཞན༌ རྡུན༌ཀོ༌ ཙོགས༌ལ༌ ཝང༌སྲུལ༌ཨིན༌, ཨིན༌ནའང༌ དཀོན༌མཆོག༌གི༌ ཁོའང༌ ཁྲེས༌ཏོར༌ ཅོའ༌ ཛད༌ཨིན༌། 12 ཁྱོ༌རང༌ང༌ ཐོང༌ཁན༌ནི༌ རཱ༌ཅོ༌ རྕུ༌བོ༌ ནི༌ ཏ༌རུང༌ ཚོག༌པ༌ ཝང༌ མ༌སྲུལ༌ཁན༌ནི༌ གྱལ༌པོ༌ རྕུ༌ ཨིན༌ནོག༌། ཡང༌ ཏེ༌གུན༌ལ༌ ཇིགས༌ནང༌ཅན༌ནི༌ སེམས༌ཅན༌ ཉམ༌པོ༌ ཏུས༌ ཉུ༌ངུན༌ཞིག༌གི༌ ཕིའ༌ ཝང༌སྲུལ༌ཅེས༌ལ༌ ཝང༌ཆ༌ ཏང༌ཨིན༌། 13 ཏེ༌ གྱལ༌པོ༌གུན༌ནི༌ ཇིགས༌ནང༌ཅན༌ནི༌ སེམས༌ཅན༌ལ༌ ཁོ༌རང༌གུན༌ནི༌ ཁྱུད༌ དང༌ ཝང༌ཆ༌ གུན༌ ཏང༌ཅེས༌ལ༌ ཁའ༌ཆམས༌ཨིན༌།”

ལུ༌གུའ༌ གྱལ༌ཁའ༌ ཐོབ༌།

17:14-18

14 ཇིགས༌ནང༌ཅན༌ནི༌ སེམས༌ཅན༌ དང༌ གྱལ༌པོ༌ རྕུ༌ཀོའེ༌ ལུ༌གུ༌ ཉམ༌པོ༌ མག༌ ཏང༌ཨིན༌, ཨིན༌ནའང༌ ལུ༌གུའ༌ ཏེ༌གུན༌ནི༌ཀ༌ གྱལ༌ཁའ༌ ཐོབ༌ཨིན༌། ཅིའ༌ཟེར༌ན༌ ཁོང༌ ནི༌ གཙོ༌བོ༌གུན༌ནི༌ གཙོ༌བོ༌ དང༌ གྱལ༌པོ༌གུན༌ནི༌ གྱལ༌པོ༌ ཞུགས༌ཏེ༌ ཨིན༌ནོག༌། ཁོང༌ངི༌ བོད༌ད༌ ཛད༌ཏེ༌ ལྡམ༌མ༌ ཛད༌ཏེ༌ ཁོང༌ངི༌ ནང༌ང༌ ཨིད༌ཤེས༌ ཅོ༌ཁན༌གུན༌ ཁོང༌ ཉམ༌པོ༌ དུག༌ཨིན༌། 15 ཏེ༌ནེ༌ ཏེ༌ ཕོ༌ཉ༌བོའེ༌ ངའ༌ མོལ༌ལ༌རག༌, “ཏེ༌ ཟུགས༌ཙོང༌མ༌ དུགས༌ཏེ༌ ཡོད༌ཁན༌ནི༌ ལྩངས༌པོ༌གུན༌ ནི༌ མི༌གུན༌, མི༌ཚོགས༌གུན༌, གྱལ༌ཁམས༌གུན༌ དང༌ སྐད༌རིགས༌གུན༌ ཨིན༌ནོག༌། 16 རཱ༌ཅོ༌ རྕུ༌ དང༌ ཇིགས༌ནང༌ཅན༌ནི༌ སེམས༌ཅན༌ནི༌, ཏེ༌ ཟུགས༌ཙོང༌མའ༌ ནཕ༌རད༌ ཅོ༌ཨིན༌། ཁོང༌གུན༌ནི༌ ཁོའེ༌ ཀ༌ནེ༌ ཅི༌ཚང༌མ༌ ཀོགས༌ཏེ༌ ཁོ༌ ལྗེར༌ཉལ༌ ཅོ༌ཨིན༌, ཡང༌ ཁོའེ༌ ཤ༌གུན༌ ཟོས༌ཏེ༌ ལག༌ལུས༌གུན༌ མེའ༌ སྲག༌ཨིན༌། 17 དཀོན༌མཆོག༌གི༌ ཐུགས༌ཐད༌པོ༌ གྲུབ༌ཅེས༌ལ༌, ཁོང༌ངི༌ ཏེ༌ ཝང༌སྲུལ༌པ༌གུན༌ནི༌ སྙིང༌ངི༌ ནང༌ང༌ ཐབ༌ཤིག༌ ལྡིང༌ང༌ ཛདས༌། དཀོན༌མཆོག༌གི༌ བཀའ༌གུན༌ དྲན༌དྲ༌ གྲུབ༌ཅེས༌སི༌ ཕིའ༌ ཁོང༌གུན༌ནི༌ ཝང༌ཆ༌གུན༌ ཇིགས༌ནང༌ཅན༌ནི༌ སེམས༌ཅན༌བོའ༌ ཏང༌ཅེས༌ལ༌ ཁའ༌ཆམས༌ ཅུག༌ག༌ ཛད༌ཨིན༌། 18 ཡང༌ ཁྱོ༌རང༌ངི༌ ཐོང༌ཁན༌ནི༌ བུ༌མོ༌བོ༌ ནི༌ ཇིག༌རྟེན༌ནི༌ གྱལ༌པོ༌གུན༌ནི༌ཀ༌ ཝང༌སྲུལ༌ཨིན༌ ཡོད༌ཁན༌ནི༌ གྱལ༌ས༌ ཇིགས༌པོ༌བོ༌ ཨིན༌ནོག༌།”

18

བ༌བེ༌ལོན༌ནི༌ གྱལ༌ས༌ ཇིགས༌པོ༌ ཁྲེས༌ཏོར༌ ཛདས༌།

18:1-8

1 ཏེ༌ སྟིང༌ནེ༌ ངའེ༌ ཡང༌ ཕོ༌ཉ༌ཞིག༌ མ༌ ཝང༌ ཆེན༌མོ༌ ཉམ༌པོ༌ ནམ༌ཁའ༌ནེ༌ བབས༌ཨིན༌ ཐོང༌, ཡང༌ ཁོང༌ངི༌ ལྡངས༌སི༌ ཇིག༌རྟེན༌ གང༌པོ༌ འོད༌དི༌ གང༌། 2 ཏེ༌ ཕོ༌ཉ༌བོའེ༌ ཀུ༌ཅོ༌ སྲན༌ཏྲེ༌ སལ༌ཨིན༌ མོལས༌, “མིང༌ཅན༌ བ༌བེ༌ལོན༌ནི༌ གྱལ༌ས༌བོ༌ ཁྲེས༌ཏོར༌ སོང༌ཏེ༌ ཏེ༌བོ༌ རྡུད༌གུན༌ དུག༌སའེ༌ ནས༌ས༌, གོང༌ཞུགས༌གུན༌ནི༌ བྲང༌ས༌ ཡང༌ ཚི༌ཏུ༌ དང༌ ཁམ༌ལོག༌ ཅ༌གུན༌ནི༌ ཚངས༌ གྱུར༌། 3 ཇིག༌རྟེན༌པ༌ ཚང༌མ༌ ཏེ༌ བུ༌མོའེ༌ ལུས༌བྲེལ༌ ངན༌པའེ༌ ཆང༌ ཐུངས༌ཏེ༌ ར༌རོས༌ཏེ༌ དུག༌། ཇིག༌རྟེན༌ནི༌ གྱལ༌པོ༌ ཚང༌མའེ༌, ཏེ༌ བུ༌མོ༌ ཉམ༌པོ༌ ལུས༌བྲེལ༌ ངན༌པ༌ བོརས༌། ཡང༌ ཏེ༌ བུ༌མོའེ༌ གྱུ༌ནོར༌ མང༌པོའེ༌ ཝང༌བོའེ༌, ཇིག༌རྟེན༌ནི༌ ཚོང༌པ༌གུན༌ ཆུག༌པོ༌ གྱུར༌།”

4 ཏེ༌ནེ༌ ང༌ ནམ༌ཁའ༌ནེ༌ ཡང༌ སུང༌སྐད༌ཅིག༌གི༌ མོལ༌ཨིན༌ ཚོར༌,

“ངའེ༌ མི༌གུན༌, ཏེ༌ བུ༌མོའེ༌ སྡིག༌པའེ༌ ནང༌ང༌ དྲེས༌ མི༌དྲེས༌ཤེས༌སི༌ ཕིའ༌,

ཏེ༌ གྱལ༌སའེ༌ ནང༌ནེ༌ བིང༌ཏེ༌ ཡོང༌ཤིག༌,

ཏེ༌ མ༌ནེ༌ ཁྱོ༌ཞ༌གུན༌ནའང༌, ཏེ༌ བུ༌མོ༌ ཉམ༌པོ༌ ཆད༌པ༌ ཕོག༌ཨིན༌།

5 ཅིའ༌ཟེར༌ན༌ ཏེ༌ བུ༌མོའེ༌ སྡིག༌པ༌གུན༌ མང༌པོ༌ སོང༌ཏེ༌ ནམ༌ཁའ༌ ཚོག༌པའང༌ ལེབས༌ཏེ༌ ཨིན༌ནོག༌།

ཡང༌ དཀོན༌མཆོག༌གི༌ ཁོའེ༌ ལས༌ ངན༌པ༌གུན༌ རྗེད༌ད༌ མ༌ཛདས༌།

6 ཁོའེ༌ ཞན༌མ༌གུན༌ལ༌ ངན༌པ༌ ཅོ༌ཁན༌ ཙོགས༌, ཁོ༌ ཉམ༌པོ༌ ཅོས༌།

ཁོའེ༌ ཅོ༌ཁན༌ནི༌ ཉི༌ལྡབ༌བོ༌ ཁོ༌ ཉམ༌པོ༌ ཅོས༌།

ཡང༌ ཁོའེ༌ ནགས༌སི༌ ཀོ༌རེ༌ ཐུང༌ཅུག༌ཁན༌བོ༌ ཉི༌ལྡབ༌ ཅོས༌ཏེ༌

ཁོའ༌ ཐུང༌ཅུག༌།

7 ཏེ༌ བུ༌མོའེ༌ ཁོ༌རང༌ང༌ སྤལ༌ དང༌ གྱུ༌ནོར༌ ཐོབ༌ཁན༌

དྲན༌དྲ༌ ཁོའ༌ བར༌དོ༌ དང༌ རྡུག༌ངལ༌ ཏོང༌,

ཅིའ༌ཟེར༌ན༌ ཏེ༌ བུ༌མོའེ༌ ཁོ༌རང༌ངི༌ སྙིང༌ངི༌ ནང༌ང༌ ཕོ༌སོ༌ ཅོས༌ཏེ༌,

‘ང༌ ནི༌ གྱལ༌མོ༌ ཁྲིས༌སི༌ཀ༌ དུགས༌ཏེ༌ ཨིན༌།

ང༌ ནི༌ ཨ༌ནེ༌མ༌རང༌མོ༌ མན༌, ཡང༌ ངའ༌ མ༌ནེ༌ ཚེར༌ཁ༌ ཅོ༌ མི༌གོས༌’ ཟེར༌དུག༌།

8 ཏེན༌ན༌བོའེ༌ཕིའ༌ ཞག༌ཅིག༌གི༌ ནང༌ང༌ ངའེ༌ ཏེ༌ གྱལ༌སའེ༌ མི༌གུན༌ལ༌ ཟུ༌མོ༌, ཤི༌ཅེས༌,

སེམས༌ཚེར༌ དང༌ མུ༌གེ༌ གུན༌ནི༌ ཆད༌པ༌ ཕབ༌ཨིན༌།

མེ༌ ཏེ༌ གྱལ༌ས༌བོ༌ སྲག༌ ཏང༌ཨིན༌,

ཅིའ༌ཟེར༌ན༌ ཏེ༌ གྱལ༌སའ༌, ཁྲིམས༌ཅད༌ སལ༌ཁན༌ནི༌ གཙོ༌བོ༌ དཀོན༌མཆོག༌ ནི༌ སྟོབས༌ཅན༌ ཨིན༌།”

བ༌བེ༌ལོན༌ནི༌ ཕིའ༌ ངུས༌།

18:9-24

9 ཏེ༌ བུ༌མོ༌ ཉམ༌པོ༌ ལུས༌བྲེལ༌ ངན༌པ༌ དང༌ ཁོའེ༌ གྱུ༌ནོར༌གུན༌ནི༌ཀ༌ ཐད༌པོ༌ ཅོ༌ཁན༌ནི༌ ཇིག༌རྟེན༌ནི༌ གྱལ༌པོ༌གུན༌ནི༌, བ༌བེ༌ལོན༌ནི༌ ཏུད༌པ༌ བིང༌ཨིན༌ ཐོངས༌ཏེ༌ ཁོའེ༌ ཕིའ༌ ཉ༌ངན༌ ཅོས༌ཏེ༌ ངུ༌ཨིན༌། 10 ཏེ༌གུན༌ནི༌ ཏེ༌ བུ༌མོ༌བོའེ༌ ཆད༌པ༌ སྲན༌ཏྲེ༌བོ༌ ཐོང༌ཏེ༌ ཇིགས༌ཏེ༌ ཐག༌རིང༌ང༌ དུགས༌ཏེ༌ ངུ༌ཨིན༌ཞིག༌ ཟེརས༌, “ཝ༌ ཀྲག༌པོ༌ གྱལ༌ས༌ ཙམ༌ཤིག༌གི༌ ཇིགས༌ནང༌ ཇིགས༌ནང༌, བ༌བེ༌ལོན༌ གྱལ༌ས༌ ཇིགས༌པོ༌, ཏུས༌ མ༌ ཉུ༌ངུན༌ཞིག༌གི༌ ནང༌ང༌ དཀོན༌མཆོག༌གི༌ ཁྱོ༌རང༌ང༌ ཆད༌པ༌ སལས༌།”

11 ཇིག༌རྟེན༌ནི༌ ཚོང༌པ༌གུན༌ནིའང༌ བ༌བེ༌ལོན༌ནི༌ ཕིའ༌ ངུ༌ཨིན༌, ཚེར༌ཁ༌ ཅོ༌ཨིན༌, ཅིའ༌ཟེར༌ན༌ ཏ༌ནེ༌ཕར༌ལ༌ ཁོང༌གུན༌ནི༌ ཅ༌ལག༌ ཉོ༌ཁན༌ སུ༌ཞིག༌གའང༌ མི༌ལུས༌། 12 སྤེར༌ན༌ སེར༌, མུལ༌, ཁྲ༌རྡོ༌ རིན༌ཅན༌, མུ༌ཏིག༌, རིན༌ཅན༌ གྱལ༌པོ༌གུན༌ནི༌ ཀོས༌ དང༌ ཀོ༌ཤེན༌, ཏྲི༌ཞིམ༌ ཤིང༌ངི༌ རིགས༌ ཚང༌མ༌, ལང༌པོ༌ཆེ༌ སོའ༌ ཅོ༌ཁན༌ནི༌ ཅ༌ལག༌གུན༌, རིན༌ཅན༌ ཤིང༌གུན༌, ར༌གན༌, ལྕགས༌ དང༌ རྡོའ༌ ཀ༌མ༌རུ༌, 13 ཡང༌ དལ༌ཅི༌ནི༌, ཚ༌མིག༌, སྤོས༌, མའེར༌ ཏྲི༌ཞིམ༌ཅན༌ནི༌ མར༌, ཕརང༌ཀེན༌སེནས༌ ཏྲི༌ཞིམ༌ཅན༌ནི༌ སྤོས༌, རྒུན༌ཆང༌ དང༌ ཨོ༌ལིཝ༌ཝི༌ མར༌ནག༌, མེ༌ད༌ དང༌ ཀྲོའེ༌ཕེ༌, བ༌ལང༌, ལུག༌, རྟ༌ དང༌ ཤིང༌རྟ༌ གུན༌ དང༌, ཚེ༌ཡོག༌གུན༌, འི༌ ཚང༌མ༌ གྱལ༌སའེ༌ ནང༌ང༌ ཉོབ༌ཚོང༌ ཏང༌ཅེས༌སི༌ ཕིའ༌ ཁྱོང༌ངད༌པིན༌། 14 ཡང༌ ཚོང༌པ༌གུན༌ནི༌ ཏ༌རུང༌ངའང༌ སྐད༌ ཆེན༌མོ༌ ཉམ༌པོ༌ ཟེརས༌, “ཝ༌ བ༌བེ༌ལོན༌, ཁྱོ༌རང༌ངི༌ དོད༌པ༌ ཅོ༌ཁན༌ནི༌ ཤིང༌ཏོག༌གུན༌ མེད༌ཁན༌ སོང༌ཏེ༌ ཨིན༌ནོག༌། ཁྱོ༌རང༌ངི༌ ཆུག༌ངོམས༌ དང༌ གྱུ༌ནོར༌ ཚང༌མ༌ སྟོར༌ ཡང༌ ལོགས༌ཏེ༌ མ༌ནེ༌ མི༌ཐོབ༌།”

15 ཏེ༌ གྱལ༌སའེ༌ ནང༌ང༌ ཚོང༌ ཏངས༌ཏེ༌ ཆུག༌པོ༌ གྱུར༌ཁན༌ ཚོང༌པ༌གུན༌, ཇིགས༌ནང༌ཅན༌ནི༌ ཏེ༌ གྱལ༌སའེ༌ ཆད༌པའ༌ ཇིགས༌ པ༌སང༌ ཐག༌རིང༌ང༌ དུགས༌ཏེ༌ ངུ༌ཨིན༌ ཉ༌ངན༌ ཅོ༌ཨིན༌ 16 ཡང༌ ཚེར༌ཁ༌ ཅོས༌ཏེ༌ ཟེར༌ཨིན༌, “ཝ༌ ཀྲག༌པོ༌ གྱལ༌ས༌ ཙམ༌ཤིག༌གི༌ ཇིགས༌ནང༌ ཇིགས༌ནང༌། ཀོས༌ལག༌ རིན༌ཅན༌ ཀར༌པོ༌, སྔོན༌པོ༌ དང༌ མར༌པོ༌, ཡང༌ སེར༌, རིན༌ཅན༌ ཕྲའེ༌ རིགས༌ དང༌ མུ༌ཏིག༌ ཏགས༌ཁན༌ནི༌ བུ༌མོའེ༌ 17 གྱུ༌ནོར༌གུན༌ སྲིབ༌ཅིག༌གི༌ ནང༌ང༌, མེད༌ཁན༌ སོང༌།”

ཏེ༌ གྲུ༌ཟིང༌གུན༌ནི༌ འུ༌སྐྱོང༌, ཏེ༌ནང༌ང༌ གྲུལ༌ཁན༌ནི༌ མི༌གུན༌, གྲུ༌ཟིང༌ སྲུལ༌ཁན༌ དང༌ ཚོ༌ གྱུད༌ཏེ༌ པེ༌ནེ༌ ཅོ༌ཁན༌ གུན༌, མའ༌ ཐག༌རིང༌ཞིག༌ག༌ ལངས༌ཏེ༌ དུག༌ཨིན༌། 18 གྱལ༌ས༌བོ༌ མེའ༌ ཞེན༌ཏེ༌ ཏུད༌པ༌ བིང༌ཨིན༌ ཐོང༌ ཟ༌ནེ༌, ཁོང༌གུན༌ནི༌ ངུ༌ཨིན༌ ཟེར༌ཨིན༌, “འི༌ གྱལ༌ས༌ ཙོགས༌སི༌ ཇིགས༌པོ༌ གྱལ༌ས༌ཞིག༌ མ༌ནེ༌ མེད༌གྲོ༌།” 19 ཁོང༌གུན༌ནི༌ ངུ༌ཨིན༌ ཚེར༌ཁ༌ སྟན༌ཅེས༌ལ༌ རང༌ངི༌ གོའེ༌ཀ༌ ཐལ༌བ༌ ཡོགས༌ཏེ༌ ཟེར༌ཨིན༌, “ཝ༌ ཀྲག༌པོ༌ གྱལ༌ས༌ ཙམ༌ཤིག༌གི༌ ཇིགས༌ནང༌ ཇིགས༌ནང༌། གྲུ༌ཟིང༌ངི༌ དག༌པོ༌ ཚང༌མ༌ ཏེ༌ གྱལ༌སའེ༌ གྱུ༌ནོར༌, ཚོ༌ གྱུད༌ཏེ༌ འི༌ངོ༌ འ༌ངོའ༌ སྐྱལ༌ཅེས༌པོའེ༌ ཆུག༌པོ༌ གྱུར༌ཏེ༌ ཨིན༌པིན༌། ཁོའེ༌ ནོར༌གུན༌ སྲིབ༌ཅིག༌གི༌ ནང༌ང༌, མེད༌ཁན༌ ཛདས༌།”

20 སྐད༌ཅིག༌གི༌ མོལས༌, “ནམ༌ཁའེ༌ ནང༌ང༌ ཡོད༌ཁན༌གུན༌, ཏེ༌ གྱལ༌ས༌ ཁྲེས༌ཏོར༌ ཆའ༌ཁན༌བོའེ༌ཀ༌ ཐད༌པོ༌ ཅོ༌ཤིག༌། དཀོན༌མཆོག༌གི༌ མི༌གུན༌, སྐུ༌ཚབས༌གུན༌ དང༌ ལུང༌སྟོན༌པ༌གུན༌ ཐད༌པོ༌ ཅོ༌ཤིག༌། ཅིའ༌ཟེར༌ན༌ ཁྱོ༌ཞའ༌ གྱབ༌གལ༌ ཅོ༌ཅེས༌པོའེ༌ དཀོན༌མཆོག༌གི༌ ཁོའ༌ ཁྲིམས༌ཅད༌ ཛད༌ཏེ༌ ཨིན༌ནོག༌།”

21 ཏེ༌ནེ༌ ཕོ༌ཉ༌ ཇིགས༌པོ༌ཞིག༌གི༌ རན༌ཐག༌གི༌ རྡོའ༌ ཙོགས༌ཤིག༌ ཁུར༌ཏེ༌, ཏེ༌བོ༌ གྱ༌ཚོའེ༌ ནང༌ང༌ ཕངས༌ཏངས༌ ཡང༌ མོལས༌, “ཏེན༌ན༌ ཙོགས༌སི༌ ཤེད༌ ཉམ༌པོ༌ བ༌བེ༌ལོན༌ནི༌ གྱལ༌ས༌ ཇིགས༌པོ༌བོའང༌ ཐུར༌ལ༌ མ༌ནེ༌ མི༌ཐོབ༌ཅེས༌སི༌ ཕིའ༌ ཕང༌ཨིན༌, 22 ཏར༌ ཡོད༌ཁན༌ནི༌ རོལ༌མོའི༌ སྐད༌, ལུ༌ཏང༌ཁན༌, ལིང༌བུ༌ ཕུ༌ཁན༌, ཏུང༌ ཕུ༌ཁན༌ གུན༌ ཏེ༌ གྱལ༌སའེ༌ ནང༌ང༌ ཡང༌སྐྱར༌ མ༌ནེ༌ མི༌ཚོར༌། ལས༌ སྣ༌ཚོགས༌ ཅོ༌ཁན༌ནི༌ མི༌གུན༌ ཡང༌སྐྱར༌ མ༌ནེ༌ མི༌ཐོབ༌། རན༌ཐག༌གི༌ སྐད༌དའང༌ ཡང༌སྐྱར༌ མ༌ནེ༌ མི༌ཚོར༌། 23 སྐྱོང༌ཙེ༌ འོད༌པོ༌ ཡང༌སྐྱར༌ མ༌ནེ༌ མི༌ཐོང༌། ཐད༌པོ༌ཅན༌ནི༌ མག༌པ༌ དང༌ བག༌མའི༌ སྐད༌གུན༌ནའང༌ ཡང༌སྐྱར༌ མི༌ཚོར༌། ཁྱོ༌རང༌ངི༌ ཚོང༌པ༌གུན༌ ཇིག༌རྟེན༌ གང༌པོའེ༌ ནང༌ང༌ ཚང༌མའེ༌སང༌ མིང༌ཅན༌ དང༌ ཝང༌ཅན༌ གུན༌ ཨིན༌པིན༌། ཡང༌ ཁྱོ༌རང༌ངི༌ ཆོས༌ངན༌ ཅོས༌ཏེ༌, ཇིག༌རྟེན༌པ༌ ཚང༌མ༌ལ༌ གོབ༌སྐོར༌ ཏངས༌།

24 ཁྱོ༌རང༌ངི༌ སྲང༌གུན༌ནི༌ ནང༌ང༌ དཀོན༌མཆོག༌གི༌ ལུང༌སྟོན༌པ༌ དང༌ ཁོང༌ངི༌ཀ༌ ཏད༌པ༌ ཅོ༌ཁན༌གུན༌ནི༌ ཁྲག༌ མ༌ཚད༌ ཇིག༌རྟེན༌ནི༌ཀ༌ མི༌ སད༌ཁན༌ ཚང༌མའེ༌ ཁྲག༌ གྱུག༌དུག༌།”

19

ནམ༌ཁའེ༌ ནང༌ང༌ གྱལ༌ཁའེ༌ ལུ༌ ཏངས༌།

19:1-10

1 ཏེ༌ སྟིང༌ནེ༌ ངའེ༌ ནམ༌ཁའེ༌ ནང༌ང༌ མི༌ཚོགས༌ ཆེན༌མོའེ༌ ཀུ༌ཅོ༌ ཙོགས༌ ཚོར༌ ཀ༌གུན༌ནི༌ ཟེར༌ར༌རག༌, “གཙོ༌བོའ༌ སྟོད༌པ༌ ཕུལ༌ཤིག༌, ཐར༌པ༌, ཟིར༌རྗིད༌ དང༌ ཝང༌ ང༌དང༌ངི༌ དཀོན༌མཆོག༌གི༌ ཨིན༌ནོག༌། 2 ཁོང༌ངི༌ ཁྲིམས༌ཅད༌གུན༌ ནི༌ འོས༌པ༌ དང༌ ཀྲང༌པོ༌ ཨིན༌ནོག༌། ཁོང༌ངི༌ ཏེ༌ ཟུགས༌ཙོང༌མ༌ ཇིགས༌པོ༌ གྱལ༌ས༌ བ༌བེ༌ལོན༌ལ༌ ཁྲིམས༌ཅད༌ ཛདས༌, ཀ༌བོའེ༌ ལུས༌བྲེལ༌ ངན༌པའེ༌ ལས༌གུན༌ནི༌ ཇིག༌རྟེན༌པ༌གུན༌ལ༌ སྡིག༌པའེ༌ ལམ༌མི༌ཀ༌ གྲུལ༌ཅུགས༌། དཀོན༌མཆོག༌གི༌ ཏེ༌ བུ༌མོ༌བོའ༌, ཁོང༌ངི༌ ཞབས༌ཏོག༌པ༌གུན༌ སད༌ཅེས༌སི༌ ཚབས༌ལ༌ ལན༌སལ༌ཏེ༌ ཨིན༌ནོག༌།” 3 ཁོང༌གུན༌ནི༌ ཡང༌སྐྱར༌ ཤེད༌ དང༌ ཟེརས༌, “གཙོ༌བོའ༌ སྟོད༌པ༌ ཕུལ༌ཤིག༌, ཏེ༌ གྱལ༌སའེ༌ ནང༌ནེ༌ ཏུད༌པ༌ ཏུས༌གྱུན༌ནེ༌གྱུན༌ བིང༌ཨིན༌།” 4 ཏེ༌ནེ༌ ཏེ༌ སྤོན༌བོ༌ 24 དང༌ སྲོག༌ ཡོད༌ཁན༌ ཞི༌བོའེ༌ ཞུགས༌ཁྲིས༌སི༌ཀ༌ ཞུགས༌ཁན༌ དཀོན༌མཆོག༌གི༌ སྐུན༌དུན༌ལ༌ ཆག༌ཕུལས༌ ཡང༌ ཁོང༌ང༌ ཅོལ༌ཨིན༌ མོལས༌, “ཨ༌མེན༌, གཙོ༌བོའ༌ སྟོད༌པ༌ ཕུལ༌ཤིག༌།”

5 ཏེ༌ནེ༌ གྱལ༌ཁྲིས༌སི༌ ཀ༌ནེ༌ འི༌ སུང༌སྐད༌པོ༌ ཚོར༌, “དཀོན༌མཆོག༌གི༌ ཞབས༌ཏོག༌པ༌, དཀོན༌མཆོག༌ག༌ ཇིགས༌ཁན༌, ཉམ༌ཤུང༌ དང༌ ཇིགས༌པོ༌ ཚང༌མའེ༌ ང༌དང༌ངི༌ དཀོན༌མཆོག༌ག༌ སྟོད༌པ༌ ཕུལ༌ཤིག༌།” 6 ཏེ༌ནེ༌ ངའེ༌ མི༌ཚོགས༌ ཆེན༌མོ༌, ཆུ༌ ཀྲག༌པོ༌ གྱུག༌ཁན༌, བྲུག༌ ཀྲག༌པོ༌ ལྡིར༌ཁན༌ནི༌ སྐད༌ ཙོགས༌སི༌ སྐད༌ཞིག༌གི༌ མོལ༌ཨིན༌ ཚོར༌, “གཙོ༌བོའ༌ སྟོད༌པ༌ ཕུལ༌ཤིག༌, གཙོ༌བོ༌ ང༌དང༌ངི༌ དཀོན༌མཆོག༌ ཀུན༌ཝང༌ངི༌ ཝང༌སྲུལ༌ལ༌ ཛད༌དུག༌། 7 ཡོང༌ཤིག༌, ང༌དང༌གུན༌ནི༌ ཐད༌པོ༌ དང༌ སྐྱིད༌པོ༌ ཅོ༌ཨིན༌, ཡང༌ ང༌དང༌གུན༌ནི༌ དཀོན༌མཆོག༌ག༌ སྤལ༌ ཏོང༌ཤིག༌། ཅིའ༌ཞུ༌ན༌ ལུ༌གུའི༌ བག༌སྟོན༌ནི༌ ཏུས༌པོ༌ རན༌ ཚར༌ཏེ༌ ཁོང༌ངི༌ བག༌མའེ༌ ཁོང༌རང༌ ཁོང༌ངི༌ ཕིའ༌ གྲལ༌གྲིག༌ ཛད༌ཏེ༌ ཨིན༌ནོག༌། 8 བག༌མའ༌ ཀོས༌ལག༌ རིན༌ཅན༌: ཀར༌པོ༌ དང༌ རྩང༌མ༌ གོན༌ན༌ལ༌ སལས༌།” ༼ཀོས༌ལག༌ རིན༌ཅན༌བོ༌ ནི༌, དཀོན༌མཆོག༌གི༌ མི༌གུན༌ནི༌ ཆག༌ལས༌ ཀྲང༌པོ༌གུན༌ ཨིན༌ནོག༌།༽

9 ཏེ༌ནེ༌ ཕོ༌ཉའེ༌ ང༌ མོལ༌ལ༌རག༌, “འི༌བོ༌ བྲིས༌, ལུ༌གུའི༌ བག༌སྟོན༌ནི༌ གྲོན༌ལ༌ བོད༌ཁན༌གུན༌ ཅིན༌ལབས༌ཅན༌ ཨིན༌།” ཁོང༌ངི༌ ཡང༌སྐྱར༌ མོལས༌, “ཏེ༌གུན༌ དཀོན༌མཆོག༌གི༌ མོལ༌ཁན༌ནི༌ བཀའ༌གུན༌ ཨིན༌ནོག༌།”

10 ཏེ༌ནེ༌ ངའེ༌ ཁོང༌ང༌ ཅོལ༌ཅེས༌ལ༌ ཁོང༌ངི༌ ཞབས༌སི༌ཀ༌ གྱེལ༌པིན༌། ཨིན༌ནའང༌ ཁོང༌ངི༌ མོལས༌, “ངའ༌ ཅོལ༌ མ༌ཅོལ༌། ཡེ༌ཤུའི༌ སྐོར༌ལ༌ སྤང༌པོ༌ ཏང༌ཅེས༌སི༌ ནང༌ང༌ སྟན༌པོ༌ དུག༌ཁན༌ ཁྱོ༌རང༌ དང༌ ཁྱོ༌རང༌ངི༌ སྤུན༌གུན༌ ཙོགས༌ ངའང༌ དཀོན༌མཆོག༌གི༌ ཞབས༌ཏོག༌པ༌ ཞིག༌ ཨིན༌། དཀོན༌མཆོག༌ ཅིག༌པོའ༌ ཅོལ༌, ཅིའ༌ཟེར༌ན༌ དཀོན༌མཆོག༌གི༌ ཐུག༌ཉིད༌དི༌ ཡེ༌ཤུའི༌ སྐོར༌ལ༌ སྤང༌པོ༌ ཞན༌མ༌གུན༌ལ༌ ཏང༌ཅེས༌སི༌ ཁྱུད༌ སལ༌ལ༌ནོག༌།”

རྟ༌ ཀར༌པོའེ༌ཀ༌ ཞོན༌ཁན༌།

19:11-21

11 ཏེ༌ནེ༌ ངའ༌ ནམ༌ཁའ༌ བེས༌ཏེ༌ ཐོང༌, རྟ༌ ཀར༌པོ༌ ཡང༌ ཏེ༌བོའེ༌ཀ༌ ཞོན༌ཁན༌བོའེ༌ ཚན༌ལ༌ ཨིད༌ཤེས༌ཅན༌ དང༌ ཀྲང༌པོ༌ ཞུ༌རུག༌, ཅིའ༌ཟེར༌ན༌ ཁོང༌ངི༌, འོས༌པ༌ ཉམ༌པོ༌ ཁྲིམས༌ཅད༌ ཛད༌ཏེ༌ ཀྲང༌པོའེ༌ མག༌པོ༌ སལ༌ལ༌ ཛད༌དུག༌། 12 ཁོང༌ངི༌ མིག༌ ནི༌, མེའེ༌ མེ༌ལྡབ༌ ཙོགས༌ ཡང༌ ཁོང༌ངི༌ ཨུའི༌ཀ༌ ཐོར༌ཤོག༌ མང༌པོ༌ཞིག༌ དུག༌། ཁོང༌ངི༌ཀ༌ བྲིས༌ཏེ༌ ཡོད༌ཁན༌ནི༌ མིང༌ངི༌ ཏོན༌བོ༌ ཁོང༌རང༌ མན༌པ༌ ཡང༌སུའང༌ ཤེས༌ས༌ མི༌དུག༌། 13 ཁོང༌ངི༌ ཁྲག༌གི༌ ནང༌ང༌ ཅུགས༌ཏེ༌ ཡོད༌ཁན༌ནི༌ ནམ༌ཟའ༌ གོན༌ཏེ༌ དུག༌, ཡང༌ ཁོང༌ངི༌ ཚན༌ལ༌ དཀོན༌མཆོག༌གི༌ བཀའ༌ ཞུ༌རུག༌། 14 ནམ༌ཁའེ༌ མག༌མི༌, རྟ༌ ཀར༌པོའ༌ ཞོན༌ཏེ༌ ཀོས༌ལག༌ ཀར༌པོ༌ རྩང༌མ༌ རིན༌ཅན༌ གོན༌ཏེ༌ ཡོད༌ཁན༌གུན༌ ཁོང༌ངི༌ སྟིང༌རང༌ནེ༌ ཡོང༌དུག༌། 15 ཡང༌ ཨིད༌ཤེས༌ཅན༌ དང༌ ཀྲང༌པོ༌ ཞུ༌ཁན༌བོའེ༌ ཞལ༌ནེ༌ ར༌འི༌ ནོན༌པོ༌ཞིག༌ བིང༌དུག༌, ཀ༌བོ༌ ཁོང༌ངི༌ གྱལ༌ཁམས༌གུན༌ལ༌ ཕམ༌ཀལ༌ཅེས༌སི༌ ཕིའ༌ ཀོལ༌ཨིན༌། ཡང༌ “ཁོང༌ངི༌ ཆ༌ཚང༌ ཝང༌ཆ༌ ཉམ༌པོ༌ ཝང༌སྲུལ༌ལ༌ ཛད༌ཨིན༌།”✡ ཀུན༌ཝང༌ དཀོན༌མཆོག༌གི༌ ཐུགས༌སྲོ༌ ཆེན༌མོའེ༌ ནས༌སའེ༌ ནང༌ང༌ རྟ༌ ཀར༌པོའ༌ ཞོན༌ཁན༌བོའེ༌ ཏེ༌གུན༌ རྒུན༌ ཙོགས༌ལ༌ ཙིར༌ར༌ ཛད༌ཨིན༌། 16 ཁོང༌ངི༌ ཤ༌ལྡིག༌ དང༌ ཀོས༌སི༌ཀ༌ འི༌ མིང༌བོ༌ བྲིས༌ཏེ༌ དུག༌, “གྱལ༌པོ༌གུན༌ནི༌ གྱལ༌པོ༌ དང༌ གཙོ༌བོ༌གུན༌ནི༌ གཙོ༌བོ༌།”

17 ཏེ༌ནེ༌ ངའེ༌ ཕོ༌ཉ༌ཞིག༌ ཉི༌མའེ༌ཀ༌ ཞངས༌ཏེ༌ ཐོང༌, ཁོང༌ངི༌ ནམ༌ ཐོམ༌པའེ༌ ནང༌ང༌ འུར༌ཨིན༌ ཡོད༌ཁན༌ནི༌ ཅ༌གུན༌ལ༌ སྐད༌ ཆེན༌མོ༌ ཉམ༌པོ༌ བོད༌ད༌ ཛདས༌, “ཡོང༌ དཀོན༌མཆོག༌གི༌ དོན༌ཏང༌ ཆེན༌མོའེ༌ ཕིའ༌ འི༌ཀ༌ ཛོམ༌ཤིག༌། 18 གྱལ༌པོ༌, མག༌མི༌ སྤོན༌བོ༌, མག༌མི༌ ཀྲག༌པོ༌, རྟ༌གུན༌ དང༌ ཏེ༌གུན༌ལ༌ ཞོན༌ཁན༌, རང༌ཝང༌ཅན༌ དང༌ ཚེ༌ཡོག༌, ཉམ༌ཤུང༌ དང༌ ཇིགས༌པོ༌ ཚང༌མའེ༌ ཤ༌གུན༌ ཟའ༌ལ༌ ཡོང༌ཤིག༌།”

19 ཏེ༌ནེ༌ ངའེ༌ ཏེ༌ ཇིགས༌ནང༌ཅན༌ནི༌ སེམས༌ཅན༌, ཇིག༌རྟེན༌ནི༌ གྱལ༌པོ༌གུན༌ ཡང༌ ཁོང༌གུན༌ནི༌ མག༌མི༌གུན༌, རྟ༌ ཀར༌པོའེ༌ཀ༌ ཞོན༌ཁན༌ དང༌ ཁོང༌ངི༌ མག༌མི༌ གུན༌ནི༌ གྱབ༌གལ༌ལ༌ ནོལ༌ཅེས༌ལ༌ ཛོམ༌ཨིན༌ ཐོང༌། 20 ཨིན༌ནའང༌ ཏེ༌ ཇིགས༌ནང༌ཅན༌ནི༌ སེམས༌ཅན༌ དང༌ ཁོའེ༌ ལུང༌སྟོན༌པ༌ ཟུས༌མ༌བོ༌ ཟུམས༌, ཀ༌བོའེ༌ ཇིགས༌ནང༌ཅན༌ནི༌ སེམས༌ཅན༌བོའེ༌ ཚབས༌ལ༌ ཧ༌ལས༌ཤེས༌སི༌ ལྟས༌ མིན༌དྲ༌ མིན༌དྲ༌ སྟན༌ནད༌པིན༌། ཏེ༌ ལྟས༌གུན༌ནི༌ མི༌གུན༌ལ༌ གོབ༌སྐོར༌ ཏངས༌ པ༌སང༌, ཁོང༌གུན༌ནི༌ ཇིགས༌ནང༌ཅན༌ནི༌ སེམས༌ཅན༌ནི༌ སྟགས༌པོ༌ ཅོ༌ཅུགས༌ཏེ༌ ཁོའེ༌ སྐུན༌དྲ༌བོའ༌ ཆག༌ཕུལས༌ ཡང༌ ཅོལས༌། ཇིགས༌ནང༌ཅན༌ནི༌ སེམས༌ཅན༌ དང༌ ཁོའེ༌ ལུང༌སྟོན༌པ༌ ཟུས༌མ༌ ཉིས༌ཀོ༌ སོན༌ཏེའ༌ མུ༌ཟི༌ མེའ༌ ཞེན༌ཨིན༌ ཡོད༌ཁན༌ནི༌ ཚོའེ༌ ནང༌ང༌ ཕངས༌། 21 ཡང༌ རྟ༌ ཀར༌པོའེ༌ཀ༌ ཞོན༌ཏེ༌ ཡོད༌ཁན༌བོའེ༌ ཞལ༌ནེ༌ བིང༌ཨིན༌ ཡོད༌ཁན༌ནི༌ ར༌འི༌བོ༌ ཉམ༌པོ༌ ཁོའེ༌ མག༌མི༌ ཚང༌མ༌ སདས༌། ཡང༌ ཤ༌ ཟའ༌ཁན༌ནི༌ ཅ༌ ཚང༌མའེ༌ ཁོང༌གུན༌ནི༌ རོ༌གུན༌ ཚིམས༌ཚིམས༌ ཟོས༌།

20

ལོ༌ སྟོང༌ཅིག༌།

20:1-6

1 ཏེ༌ནེ༌ ང༌ ཡང༌ ཕོ༌ཉ༌ཞིག༌ ནམ༌ཁའ༌ནེ༌ བབས༌ཨིན༌ ཐོང༌, ཁོང༌ངི༌ ཆག༌ག༌ ཐིལ༌ མེད༌ཁན༌ནི༌ ཏིང༌ཅན༌ ས༌དོང༌ངི༌ ཀུ༌ལིག༌ དང༌ ལྕག༌ཐག༌ ལྕིན༌ཏྲེ༌ ཆེན༌མོ༌ཞིག༌ ནམས༌ཏེ༌ དུག༌། 2 བྲུག༌ ཀ༌བོའ༌ སྔུན༌མའེ༌ ཏུས༌སི༌ རུལ༌, ཡ༌ རྡུད༌གུན༌ནི༌ གོ༌བ༌, ཡ༌ ཤེ༌ཏན༌ ཟེར༌རད༌, ཁོང༌ངི༌ ཟུམས༌ཏེ༌, ལོ༌ སྟོང༌ཅིག༌གི༌ ཕིའ༌ ཁོའ༌ ལྕག༌ཐག༌ ཉམ༌པོ༌ ཏགས༌། 3 ལོ༌ སྟོང༌ཅིག༌པོ༌ ཚར༌ཚར༌ ཚོག༌པ༌ ཤེ༌ཏན༌ནི༌ གྱལ༌ཁམས༌ ཚང༌མའེ༌ མི༌གུན༌ལ༌ གོབ༌སྐོར༌ མི༌ཏང༌ཅེས༌སི༌ ཕིའ༌, ཏེ༌ ཕོ༌ཉའེ༌ ཁོ༌ ཐིལ༌ མ༌ནེ༌ མེད༌ཁན༌ནི༌ ཏིང༌ཅན༌ ས༌དོང༌ངི༌ ནང༌ང༌ ཕངས༌, ཡང༌ ཁའ༌ ཀབས༌ཏེ༌ ཐེ༌ཙེ༌ གྱབས༌། ཏེ༌ ཏུས༌པོ༌ ཚར༌ཏེ༌ སྟིང༌ནེ༌ ཁོ༌ སྲིབ༌ཅིག༌གི༌ ཕིའ༌ ཕི༌ལོག༌ག༌ བིང༌ ཅུག༌ག༌ ཛད༌གོས༌།

4 ཏེ༌ནེ༌ ང༌ ནམ༌ཁའེ༌ ནང༌ང༌, ཁྲིམས༌ཅད༌ཅེས༌སི༌ ཝང༌ སལ༌ལ༌ ཛད༌ཁན༌གུན༌ ཞུགས༌ཁྲིས༌གུན༌ནི༌ཀ༌ ཞུགས༌ཏེ༌ ཐོང༌། ཡང༌ ང༌ གོ༌ ཅད༌ཁན༌ མི༌གུན༌ནི༌ སེམས༌ཉིད༌གུན༌ ཐོང༌, ཅིའ༌ཟེར༌ན༌ ཁོང༌གུན༌ནི༌ ཡེ༌ཤུའི༌ སྤང༌པོ༌ ཏངས༌ཏེ༌ དཀོན༌མཆོག༌གི༌ བཀའ༌ ཤད༌ཏེ༌ ཨིན༌པིན༌། ཁོང༌གུན༌ནི༌ ཇིགས༌ནང༌ཅན༌ནི༌ སེམས༌ཅན༌ ཡ༌ ཁོའེ༌ སྐུན༌དྲ༌ ཆག༌ མ༌ཕུལས༌, མ༌ཚད༌ ཁོའེ༌ སྟགས༌པོའང༌ ཁོ༌རང༌གུན༌ནི༌ ཐོད༌པ༌ ཡ༌ ལག༌པའེ༌ཀ༌ ཅོ༌ མ༌ཅུགས༌། ཁོང༌གུན༌ སོན༌ཏེའ༌ ལངས༌, ཡང༌ མ༌ཤི༌ཀ༌ ཉམ༌པོ༌ ལོ༌ སྟོང༌ཅིག༌ ཝང༌སྲུལས༌།

5 ཁོང༌གུན༌ ནི༌, ཤི༌ཏེ༌ ལངས༌ཁན༌ ཏང༌པོ༌རང༌ ཨིན༌ནོག༌ ༼ཏེ༌ ལོ༌ སྟོང༌ཅིག༌པོ༌ ཚངས༌ཏེ༌ མ༌ནེ༌ ལུས༌ཏེ༌ ཡོད༌ཁན༌ནི༌ ཤི༌ཁན༌གུན༌ སོན༌ཏེའ༌ མི༌ལངས༌༽ 6 གོ༌མའེ༌ སོན༌ཏེའ༌ ལང༌ཅེས༌སི༌ ནང༌ང༌ ཐུས༌ཁན༌ནི༌ མི༌གུན༌ ཅིན༌ལབས༌ཅན༌ དང༌ ཏམ༌པ༌ ཨིན༌ནོག༌, ཅིའ༌ཟེར༌ན༌ ཁོང༌གུན༌ནི༌ཀ༌ ལན༌ ཉིས༌པ༌ ཤི༌ཅེས༌པོའ༌ ཝང༌ མ༌ནེ༌ མེད༌ཀྱག༌, མ༌ཚད༌ དཀོན༌མཆོག༌ དང༌ མ༌ཤི༌ཀའེ༌ བླ༌མ༌གུན༌ གྱུར༌ཏེ༌ ལོ༌ སྟོང༌ཅིག༌ ཚག༌པ༌ མ༌ཤི༌ཀ༌ ཉམ༌པོ༌ ཝང༌སྲུལ༌ཨིན༌།

ཤེ༌ཏན༌ལ༌ ཕམ༌ཀལས༌།

20:7-10

7 ལོ༌ སྟོང༌ཅིག༌ ཚང༌ང༌དང༌ ཤེ༌ཏན༌ ཙོན༌ནེ༌ ཕུད༌ཨིན༌། 8 ཁོ༌ ཇིག༌རྟེན༌ནི༌ ཆོགས༌ ཚང༌མའེ༌ གྱལ༌ཁམས༌སི༌ མི༌གུན༌ལ༌ གོབ༌སྐོར༌ ཏང༌ང༌ལ༌ གོག༌ དང༌ མ༌གོག༌ ཟེར༌ཁན༌ནི༌ ནས༌སའེ༌ཀ༌ ཆེན༌། ཁོའེ༌ མི༌ཚང༌མ༌ ཆོག༌ཤིག༌ག༌ མག༌གི༌ ཕིའ༌ ཛོམ༌ཅུག༌ཨིན༌, ཀ༌བོ༌ ཚོའེ༌ ཐའ༌མ༌ ཡོད༌ཁན༌ནི༌ པེ༌མ༌ རྩི༌ མི༌ཉན༌ཅེས༌ ཙོགས༌ མང༌པོ༌ ཡོང༌ཨིན༌། 9 ཇིག༌རྟེན༌ནི༌ ཆོགས༌ ཚང༌མ༌ནེ༌ ཁོང༌གུན༌ བིངས༌ཏེ༌ དཀོན༌མཆོག༌གི༌ མི༌གུན༌ དང༌ ཁོང༌ ཐུག༌ཉེས༌ས༌ ཛད༌ཁན༌ནི༌ གྱལ༌ས༌བོའ༌ སྐོརས༌, ཨིན༌ནའང༌ ནམ༌ཁའ༌ནེ༌ མེ༌ ཐུར༌ལ༌ བབས༌ཏེ༌, ཏེ༌ མག༌མི༌གུན༌ ཁྲེས༌ཏོར༌ ཅོའ༌ ཛདས༌།

10 ཏེ༌ནེ༌ མི༌ཚང༌མ༌ལ༌ གོབ༌སྐོར༌ ཏང༌ཁན༌ནི༌ རྡུད༌གུན༌ནི༌ གོ༌བ༌, མུ༌ཟི༌ མེའ༌ ཞེན༌ཨིན༌ ཡོད༌ཁན༌ནི༌ ཚོའེ༌ ནང༌ང༌ ཕངས༌, ཀ༌བོའེ༌ ནང༌ང༌ ཇིགས༌ནང༌ཅན༌ནི༌ སེམས༌ཅན༌ དང༌ ལུང༌སྟོན༌པ༌ ཟུས༌མ༌ གུན༌ ཕངས༌ཏེ༌ ཨིན༌པིན༌། ཡང༌ ཁོང༌གུན༌ལ༌ ཏུས༌གྱུན༌ནེ༌གྱུན༌ ཉིན༌ཚན༌ མེད༌པ༌ རྡུག༌ངལ༌ ཐོང༌ཨིན༌།

ཁྲིམས༌ཅད༌དི༌ ཞག༌།

20:11-15

11 ཏེ༌ནེ༌ ངའེ༌ ཞུགས༌ཁྲིས༌ ཀར༌པོ༌ ཀྲག༌པོ༌ཞིག༌ དང༌ ཏེ༌ཀ༌ ཞུགས༌ཁན༌བོ༌ ཐོང༌། ཁོང༌ ཇལ༌ལ༌ཅིག༌ ཇིག༌རྟེན༌ དང༌ ནམ༌ཁའ༌ གུན༌ ཁོང༌ངི༌ དུན༌ནེ༌ ཤོར༌ཏེ༌ སོང༌, ཡང༌ ཏེ༌ནེ༌ཕར༌ལ༌ སུ༌ཞིག༌གིའང༌ ཏེ༌གུན༌ མ༌ཐོང༌། 12 ཏེ༌ནེ༌ ང༌ ཤི༌ཁན༌ ཇིགས༌པོ༌ དང༌ ཉམ༌ཤུང༌ མི༌གུན༌, དཀོན༌མཆོག༌གི༌ ཞུགས༌ཁྲིས༌སི༌ དུན༌ལ༌ ལངས༌ཏེ༌ ཐོང༌། ཡང༌ སྤེ༌ཆ༌ ཕེ༌ཁན༌གུན༌ནི༌ ཕྲོའ༌ ཐའ༌མེད༌པའེ༌ མི༌ཚེའེ༌ སྤེ༌ཆ༌བོའང༌ དུག༌། སྤེ༌ཆ༌གུན༌ནི༌ ནང༌ང༌ ཁོང༌གུན༌ནི༌ ཅོས༌ཁན༌གུན༌ བྲིའ༌ ཛད༌ཏེ༌ ཡོད༌ཁན༌ ནང༌ཞིན༌, ཁོང༌གུན༌ལ༌ ཁྲིམས༌ཅད༌ སལ༌དུག༌། 13 གྱ༌ཚོའེ༌ ཏེ༌ནང༌ང༌ ཤི༌ཁན༌ནི༌ མི༌གུན༌ ཕུདས༌, ཡང༌ ཤི༌ཅེས༌ དང༌ ཤི༌ཁན༌གུན༌ནི༌ ནས༌སེའང༌ ཤི༌ཁན༌ནི༌ མི༌གུན༌ ཕུདས༌། ཏེ༌ ཤི༌ཁན༌ ཚང༌མའ༌ ཁོ༌རང༌གུན༌ནི༌ ལས༌ ནང༌ཞིན༌ལ༌ ཁྲིམས༌ཅད༌ སལ༌ལ༌ ཛདས༌། 14 ཏེ༌ནེ༌ ཤི༌ཅེས༌ དང༌ ཤི༌ཁན༌ནི༌ ནས༌ས༌ གུན༌ མེ༌ བར༌ཨིན༌ ཡོད༌ཁན༌ནི༌ ཚོའེ༌ ནང༌ང༌ ཕངས༌, འི༌ ཚོ༌བོའ༌ ཤི༌ཅེས༌ ཉིས༌པ༌ ཟེར༌ར༌ནོག༌། 15 ཐའ༌མེད༌པའེ༌ མི༌ཚེའེ༌ སྤེ༌ཆའེ༌ ནང༌ང༌ མིང༌ བྲིས༌ཏེ༌ མེད༌ཁན༌གུན༌, མེ༌ བར༌ཨིན༌ ཡོད༌ཁན༌ནི༌ ཚོའེ༌ ནང༌ང༌ ཕང༌ང༌ ཛདས༌།

21

ཡེ༌རུ༌ཤ༌ལེམ༌ སོ༌མ༌།

21:1-27

1 ཏེ༌ནེ༌ ང༌ ནམ༌ཁའ༌ སོ༌མ༌ དང༌ ཇིག༌རྟེན༌ སོ༌མ༌ གུན༌ ཐོང༌། སྔུན༌ལ༌ ཡོད༌ཁན༌ནི༌ ནམ༌ཁའ༌ དང༌ ཇིག༌རྟེན༌ མེད༌ཁན༌ སོང༌, ཡང༌ གྱ༌ཚོའང༌ སྟོར༌ཏེ༌ མི༌དུག༌། 2 བག༌མ༌ ཁོ༌རང༌ངི༌ མག༌པའེ༌ ཕིའ༌ ཟབས༌ཏེ༌ ལྡེ༌མོ༌ ཅོ༌ཁན༌ ཙོགས༌ལ༌ ངའེ༌ གྱལ༌ས༌ ཏམ༌པ༌, ཡེ༌རུ༌ཤ༌ལེམ༌ སོ༌མ༌ ནམ༌ཁའ༌ནེ༌ དཀོན༌མཆོག༌གི༌ སྐུན༌དུན༌ནེ༌ བབས༌ཨིན༌ ཐོང༌། 3 ཡང༌ ང༌ ཞུགས༌ཁྲིས༌སི༌ ཀ༌ནེ༌ སྐད༌ ཆེན༌མོ༌ཞིག༌གི༌ མོལ༌ཨིན༌ ཚོར༌, “ཏ༌ དཀོན༌མཆོག༌གི༌ ཞུག༌སའེ༌ ནས༌ས༌ མི༌གུན༌ནི༌ ཕྲོའ༌ དུག༌, ཡང༌ ཁོང༌ མི༌གུན༌ ཉམ༌པོ༌ ཞུགས༌ཨིན༌། ཁོང༌གུན༌ དཀོན༌མཆོག༌གི༌ མི༌ དང༌ དཀོན༌མཆོག༌ ཁོང༌གུན༌ནི༌ དཀོན༌མཆོག༌ གྱུར༌ཨིན༌, ཡང༌ དཀོན༌མཆོག༌ ཁོང༌རང༌ ཁོང༌གུན༌ ཉམ༌པོ༌ ཞུགས༌ཨིན༌། 4 ཁོང༌ངི༌ ཁོང༌གུན༌ནི༌ མིག༌ནེ༌ ཆི༌མ༌གུན༌ ཕིའ༌ ཛད༌ཨིན༌། ཏེ༌རུ༌ ཤི༌ཅེས༌, ཡ༌ རྡུག༌ངལ༌, ཡ༌ ངུ༌ཅེས༌, ཡ༌ ཟུག༌ཟེར༌ མི༌ཡོང༌, ཅིའ༌ཟེར༌ན༌ འི༌ ཚང༌མ༌ མ༌ནེ༌ མེད༌ཁན༌ སོང༌ཏེ༌ ཨིན༌ནོག༌།”

5 ཞུགས༌ཁྲིས༌སི༌ཀ༌ ཞུགས༌ཏེ༌ ཡོད༌ཁན༌ དཀོན༌མཆོག༌གི༌ མོལ༌ལ༌ ཛདས༌, “ལྟོས༌ཤིག༌ ངའེ༌ ཅི༌ཚང༌མ༌ སོ༌མ༌ ཅོའད༌།” ཡང༌ ཁོང༌ངི༌ ངའ༌ མོལས༌, “འི༌བོ༌ བྲིས༌ ཅིའ༌ཟེར༌ན༌ འི༌ སྤེ༌ར༌ ཚང༌མ༌ ཨིད༌ཤེས༌ཅན༌ དང༌ ཀྲང༌པོ༌ ཨིན༌ནོག༌།”

6 ཁོང༌ངི༌ ངའ༌ ཡང༌ མོལས༌, “ཏ༌ ཅི༌ཚང༌མ༌ གྲུབ༌ ཚར༌། ང༌ ནི༌ ཨལ༌ཕ༌ དང༌ ཨོ༌མེ༌ག༌ ཨིན༌, གོ༌ཟུག༌ནེ༌ ཕར༌ལ༌ ཡོད༌ཁན༌ ཡང༌ ཐའ༌མ༌ ཚོག༌པ༌ ལུས༌ཁན༌། སྐོམས༌ཏེ༌ ཡོད༌ཁན༌གུན༌ལ༌ ངའེ༌ མི༌ཚེ༌ ཏང༌ཁན༌ནི༌ ཆུ༌མིག༌གི༌ ཆུ༌བོ༌ ཆོན༌ལ༌ ཏང༌ཨིན༌། 7 གྱལ༌ཁའ༌ ཐོབ༌ཁན༌གུན༌ལ༌ འི༌ ཅིན༌ལབས༌ ཚང༌མ༌ ཐོབ༌ཨིན༌, ཡང༌ ང༌ ཁོང༌ངི༌ དཀོན༌མཆོག༌ དང༌ ཁོང༌གུན༌ ངའེ༌ ཕྲུ༌གུ༌ གྱུར༌ཨིན༌། 8 ཨིན༌ནའང༌ ཟུན༌ ཏང༌ཁན༌ ཚང༌མ༌, ཇིགས༌བུད༌, ཏད༌པ༌ མེད༌ཁན༌, ཚི༌ཏུ༌ སྕོད༌པ༌, མི༌སད༌, ལུས༌བྲེལ༌ ངན༌པ༌, ཆོས༌ངན༌ ཅོ༌ཁན༌ དང༌ སྐུན༌དྲ༌ ཅོལ༌ཁན༌ གུན༌ མུ༌ཟི༌ མེའ༌ ཞེན༌ཨིན༌ ཡོད༌ཁན༌ནི༌ ཚོའེ༌ ནང༌ང༌ ཕང༌ཨིན༌, ཀ༌བོའ༌ ཤི༌ཅེས༌ ཉིས༌པ༌ ཟེར༌རད༌།”

9 ཡང༌ སྟིང༌ཇུག༌གི༌ རྡུག༌ངལ༌ རྡུན༌ནི༌ གངས༌ཁན༌ གོར༌མོ༌ ཁུར༌ཏེ༌ ཡོད༌ཁན༌ ཕོ༌ཉ༌ རྡུན༌ནི༌ ནང༌ནེ༌ ཅིག༌ ཡོངས༌ཏེ༌ ངའ༌ མོལ༌ལ༌རག༌, “འི༌རུ༌ ཡོང༌! ངའེ༌ ཁྱོ༌རང༌ང༌ བག༌མ༌, ལུ༌གུའི༌ ན༌མ༌བོ༌ སྟན༌ཨིན༌།” 10 ཡང༌ ཁོང༌ངི༌ ང༌ ཐུག༌ཉིད༌དི༌ ནང༌ང༌ མའ༌ རི༌ ཐོན༌པོ༌ཞིག༌གི༌ཀ༌ ཁྱེར༌ར༌ ཛད༌ཏེ༌ ང༌ ནམ༌ཁའ༌ནེ༌ དཀོན༌མཆོག༌གི༌ སྐུན༌དུན༌ནེ༌ བབས༌ཨིན༌ ཡོད༌ཁན༌ གྱལ༌ས༌ ཏམ༌པ༌ ཡེ༌རུ༌ཤ༌ལེམ༌བོ༌ སྟན༌ན༌ ཛདས༌། 11 ཏེ༌ གྱལ༌ས༌བོ༌, དཀོན༌མཆོག༌གི༌ ཟིར༌རྗིད༌དི༌ ནང༌ང༌ ཁྲ༌ རིན༌ཅན༌ ཙོགས༌ལ༌ ཁྲ༌ཆེམ༌ཆེམ༌ ཅོ༌རུག༌, ཀ༌བོ༌ ཤེལ༌ ཙོགས༌ སལ༌པོ༌ ཡོད༌ཁན༌ ཡ༌ཤབ༌ ཟེར༌ཁན༌ནི༌ ཁྲ༌ ཙོགས༌ དུག༌། 12 གྱལ༌སའེ༌ ཀྱང༌ར༌བོ༌ མངས༌ཏེ༌ ཐོན༌པོ༌ དང༌ སྲན༌ཏྲེ༌ དུག༌, ཀ༌བོའེ༌ གྱས༌སྒོ༌ རྕུག༌ཉིས༌པོ༌ ཕོ༌ཉ༌ རྕུག༌ཉིས༌སི༌ སྲུངས༌ཏེ༌ དུག༌། ཨིས༌ར༌ཨེལ༌པའེ༌ མི༌རིགས༌ རྕུག༌ཉིས༌སི༌ མིང༌གུན༌, ཏེ༌ གྱས༌སྒོ༌གུན༌ནི༌ཀ༌ བྲིས༌ཏེ༌ དུག༌། 13 ཤར༌ ཆོགས༌ལ༌ གྱས༌སྒོ༌ སུམ༌, བྱང༌ ཆོགས༌ལ༌ གྱས༌སྒོ༌ སུམ༌, ལྷོ༌ ཆོགས༌ལ༌ གྱས༌སྒོ༌ སུམ༌, ཡང༌ ནུབ༌ ཆོགས༌ལ༌ གྱས༌སྒོ༌ སུམ༌ དུག༌། 14 ཡང༌ ཏེ༌ གྱལ༌སའེ༌ ཀྱང༌རའ༌, རྩིགས༌རྨང༌ རྕུག༌ཉིས༌ དུག༌, ཏེ༌གུན༌ནི༌ཀ༌ ལུ༌གུའི༌ སྐུ༌ཚབས༌ རྕུག༌ཉིས༌སི༌ མིང༌གུན༌ བྲིས༌ཏེ༌ དུག༌།

15 ངའ༌ སྤེ༌ར༌ ཏང༌ཁན༌ནི༌ ཕོ༌ཉ༌བོའེ༌ ཁོ༌རང༌ངི༌ ཆག༌ག༌, གྱལ༌ས༌, ཏེ༌བོའེ༌ གྱས༌སྒོ༌ དང༌ ཀྱང༌རའི༌ ཚད༌གུན༌ ཏབ༌ཅེས༌ལ༌, སེར༌རི༌ ཚད༌ ཏབ༌ཅེས༌སི༌ བེར༌ཀ༌ཞིག༌ ནམས༌ཏེ༌ དུག༌། 16 གྱལ༌ས༌བོ༌ ཀྲུབ༌ཞི༌, ཀ༌བོའེ༌ ཞང༌ དང༌ རིང༌ དང༌ ཐོན༌ གུན༌ དྲན༌དྲ༌ དུག༌། ཕོ༌ཉའེ༌ གྱལ༌ས༌བོ༌ ཏབ༌བ༌ཅིག༌, ཏེ༌བོའེ༌ ཞང༌, རིང༌ དང༌ ཐོན༌ གུན༌ དྲན༌དྲ༌, ཀི༌ལོ༌མི༌ཀྲར༌ 2,400 བིང༌། 17 ཁོང༌ངི༌ ཀྱང༌ར༌བོ༌ ཏབས༌, ཏེ༌བོ༌ མི༌ཀྲར༌ 70 ཞང༌ཅན༌ དུག༌པིན༌, ཏེ༌གུན༌ ཏབ༌ཅེས༌ལ༌ ཕོ༌ཉའེ༌ མི༌ ཀོལ༌ཁན༌ནི༌ ཚད༌ ཏབ༌ཅེས༌པོ༌ ཀོལ༌ལ༌ ཛད༌དུག༌། 18 ཀྱང༌ར༌བོ༌ ཁྲ༌རྡོ༌ རིན༌ཅན༌ ཡ༌ཤབ༌ ཟེར༌ཁན༌, ཡང༌ གྱལ༌ས༌བོ༌ སེར༌ ཀྱང༌ངི༌ རྩིགས༌ཏེ༌ དུག༌ ཀ༌བོ༌ ཤེལ༌ ཙོགས༌ སལ༌པོ༌ དུག༌། 19 གྱལ༌སའེ༌ ཀྱང༌རའི༌ རྩིགས༌རྨང༌གུན༌ ཁྲ༌རྡོ༌ རིན༌ཅན༌ སྣ༌ 12 ཉམ༌པོ༌ རྩིགས༌ཏེ༌ ལྡེ༌མོ༌ ཅོའ༌ ཛད༌ཏེ༌ དུག༌། རྩིགས༌རྨངས༌སི༌ ཁྲ༌རྡོ༌གུན༌, ཏང༌པོ༌ ཇས༌པར༌, ཉིས༌པ༌ ནི༌ལིམ༌, སུམ༌པ༌ ཨ༌གེཏ༌, ཞི༌པ༌ ཨེ༌མེ༌རལད༌, 20 ལྔ༌པ༌ ཨོ༌ནིགས༌, དྲུག༌པ༌ ཀར༌ནེ༌ལིའན༌, རྡུན༌པ༌ ཀརི༌སོ༌ལཱེཏ༌, རྒྱད༌པ༌ བེ༌རེལ༌, རྒུ༌པ༌ ཏོ༌པཟ༌, རྕུ༌པ༌ ཀརི༌སོ༌པེརེས༌, རྕུག༌ཅིག༌པ༌ ཇེ༌སིནཐ༌ དང༌ རྕུག༌ཉིས༌པ༌ ཨ༌མེ༌ཐིསཏ༌ གུན༌ ཨིན༌ནོག༌། 21 ཡང༌ གྱས༌སྒོ༌ རྕུག༌ཉིས༌པོ༌ མུ༌ཏིག༌ རྕུག༌ཉིས༌, ཡང༌ ཏེ༌ གྱས༌སྒོ༌ རེ༌རེ༌ མུ༌ཏིག༌ ཆེན༌མོ༌ ཅིག༌གི༌ ཛད༌ཏེ༌ དུག༌། ཏེ༌ གྱལ༌སའེ༌ ལམ༌ དང༌ སྲང༌ གུན༌ ཤེལ༌ ཙོགས༌སི༌ སལ༌པོ༌ སེར༌རི༌ ཛད༌ཏེ༌ དུག༌།

22 ང༌ ཏེ༌ནང༌ང༌ ཆོད༌ཁང༌ཞིག༌ མ༌ནེ༌ མ༌ཐོང༌, ཅིའ༌ཟེར༌ན༌ གཙོ༌བོ༌ དཀོན༌མཆོག༌ ཀུན༌ཝང༌ དང༌ ལུ༌གུ༌ ཁོང༌གུན༌ནི༌ ཆོད༌ཁང༌ ཨིན༌ནོག༌། 23 ཏེ༌ གྱལ༌ས༌བོའ༌ ཉི༌མ༌ ཡ༌ ཟླ༌ཝའེ༌ འོད༌དི༌ སྒོས༌དོམ༌ མི༌དུག༌, ཅིའ༌ཟེར༌ན༌ དཀོན༌མཆོག༌གི༌ ཟིར༌རྗིད༌དི༌, ཏེ༌ གྱལ༌ས༌བོ༌ འོད༌ཅན༌ ཛད༌ཏེ༌ ལུ༌གུ༌ ནི༌ ཏེ༌བོའེ༌ སྐྱོང༌ཙེ༌ ཨིན༌ནོག༌། 24 ཡང༌ གྱལ༌ཁམས༌སི༌ མི༌གུན༌ ཏེ༌ འོད༌དི༌ ནང༌ང༌ གྲུལ༌ཨིན༌། ཇིག༌རྟེན༌ནི༌ གྱལ༌པོ༌གུན༌ནི༌ ཁོ༌རང༌ངི༌ གྱུ༌ནོར༌རི༌ སྤལ༌གུན༌, ཏེ༌ གྱལ༌སའེ༌ ནང༌ང༌ ཁྱོང༌ཨིན༌། * 25 ཏེ༌ གྱལ༌སའེ༌ གྱས༌སྒོ༌གུན༌ མ༌ནེ༌ ཅུག༌ག༌ མ༌ནོག༌, ཅིའ༌ཟེར༌ན༌ ཏེ༌རུ༌ ཚན༌ མ༌ནེ༌ མེད༌ཀྱག༌། 26 གྱལ༌ཁམས༌ ཁོ༌རང༌གུན༌ནི༌ སྟེར༌ དང༌ གྱུ༌ནོར༌རི༌ སྤལ༌གུན༌, ཏེ༌ གྱལ༌སའེ༌ ནང༌ང༌ ཁྱོང༌ཨིན༌། 27 ངན༌པ༌ ཅིག༌གའང༌ ཏེ༌ནང༌ང༌ ཆ༌ མི༌ཅུག༌, མ༌ཚད༌ ཁྲེལ༌བའེ༌ ལས༌ ཅོ༌ཁན༌, ཡ༌ ཟུན༌ ཏང༌ཁན༌གུན༌ནའང༌། ཨིན༌ནའང༌ ལུ༌གུའི༌ ཐའ༌མེད༌པའེ༌ མི༌ཚེའེ༌ སྤེ༌ཆའེ༌ ནང༌ང༌ མིང༌ བྲིས༌ཏེ༌ ཡོད༌ཁན༌ནི༌ མི༌གུན༌ ཏེ༌ནང༌ང༌ ཆ༌ཉན༌ཨིན༌།

22

སྲོག༌ ཏང༌ཁན༌ནི༌ ལྩངས༌པོ༌།

22:1-6

1 ཏེ༌ནེ༌ ཕོ༌ཉ༌བོའེ༌ ང༌, སྲོག༌ ཏང༌ཁན༌ནི༌ ཆུ༌ གྱུག༌ཁན༌ ལྩངས༌པོ༌, ཤེལ༌ ཙོགས༌སི༌ ལག༌མོ༌, དཀོན༌མཆོག༌ དང༌ ལུ༌གུའི༌ ཞུགས༌ཁྲིས༌སི༌ ཀ༌ནེ༌ བིང༌ཁན༌བོ༌ སྟན༌ན༌ ཛདས༌། 2 ཏེ༌བོ༌ ཐུར༌ལ༌ གྱལ༌སའེ༌ གྱ༌ལམ༌མི༌ སྐྱིལ༌ནེ༌ གྱུག༌དུག༌, ཡང༌ ལྩངས༌པོའེ༌ ལྡ༌ལྡོ༌ ཉིས༌ཀོའ༌ སྲོག༌ ཏང༌ཁན༌ནི༌ ལྕང༌མ༌ སྐྱེས༌ཏེ༌ དུག༌, ཀ༌བོའ༌ ལོ༌ ཅིག༌གི༌ ནང༌ང༌ སྟོན༌ཐོག༌ རྕུག༌ཉིས༌ སྨིན༌དུག༌། ཟླ༌ཝ༌ རེ༌རེ༌ ནང༌ང༌ སྟོན༌ཐོག༌ རེ༌རེ༌, ཡང༌ ཏེ༌བོའེ༌ ལོ༌མ༌གུན༌, གྱལ༌ཁམས༌གུན༌ ཕན༌ཅེས༌སི༌ ཕིའ༌ སྨན༌ནི༌ ཚུལ༌ལ༌ ཀོལ༌དུག༌། 3 དཀོན༌མཆོག༌གི༌ རྔན༌ཏབ༌བ༌ ཛད༌ཁན༌བོ༌ མེད༌ཁན༌ ཆེན༌, ཅིའ༌ཟེར༌ན༌ དཀོན༌མཆོག༌ དང༌ ལུ༌གུའི༌ ཞུགས༌ཁྲིས༌གུན༌ ཏེ༌རུ༌ ཡོད༌ཏེ༌ ཨིན༌ནོག༌, ཡང༌ ཁོང༌ངི༌ ཞབས༌ཏོག༌པ༌གུན༌ནི༌ ཁོང༌ང༌ ཅོལ༌ཨིན༌། 4 ཁོང༌གུན༌ནི༌ དཀོན༌མཆོག༌གི༌ ཞལ༌དོང༌ ཇལ༌ཨིན༌, ཡང༌ ཁོང༌ངི༌ ཚན༌ ཁོང༌གུན༌ནི༌ ཐོད༌པའེ༌ཀ༌ བྲི༌ཨིན༌། 5 ཏེ༌རུ༌ ཚན༌ མ༌ནེ༌ མི༌ཡོང༌, ཡང༌ ཁོང༌གུན༌ལ༌ སྐྱོང༌ཙེ༌ ཡ༌ ཉི༌མའེ༌ འོད༌དི༌ སྒོས༌དོམ༌ མི༌ཆའ༌, ཅིའ༌ཟེར༌ན༌ གཙོ༌བོ༌ དཀོན༌མཆོག༌ ཁོང༌གུན༌ནི༌ འོད༌པོ༌ ཨིན༌ནོག༌། ཁོང༌གུན༌ནི༌ གྱལ༌པོ༌གུན༌ ཙོགས༌ལ༌ ཏུས༌གྱུན༌ནེ༌གྱུན༌ ཝང༌སྲུལ༌ཨིན༌། 6 ཏེ༌ནེ༌ ཕོ༌ཉ༌བོའེ༌ ང༌ མོལས༌, “ཁྱོ༌རང༌ང༌ ཚོར༌ཁན༌གུན༌ ཨིད༌ཤེས༌ཅན༌ དང༌ ཀྲང༌པོ༌ ཨིན༌། ལུང༌སྟོན༌པ༌གུན༌ལ༌ ཤད༌ཅེས༌སི༌ ལོན༌གུན༌ སལ༌ལ༌ ཛད༌ཁན༌ནི༌ གཙོ༌བོ༌ དཀོན༌མཆོག༌གི༌, གྱོགས༌པ༌ ཇུང༌ཅེས༌ཅན༌གུན༌ ཤད༌ཅེས༌ལ༌ ཁོང༌ངི༌ ཕོ༌ཉ༌བོ༌, ཁོང༌རང༌ངི༌ ཞབས༌ཏོག༌པ༌གུན༌ལ༌ ཀལ༌ལ༌ ཛདས༌།”

ཡེ༌ཤུ༌ སྐྱོད༌དུག༌།

22:7-21

7 ལུ༌གུའི༌ མོལས༌, “ལྟོས༌ཤིག༌ ང༌ ནི༌ གྱོགས༌པ༌ ཡོང༌ཨིན༌། འི༌ སྤེ༌ཆའེ༌ མ༌ཡོང༌ ལུང༌སྟན༌ ཛད༌ཁན༌གུན༌, ཁའ༌ཉན༌ཁན༌གུན༌ ཅིན༌ལབས༌ཅན༌ ཨིན༌།”

8 འི༌ ཚང༌མ༌ ང༌ ཡོ༌ཧཱ༌ནན༌ནི༌ ཚོར༌ ཡང༌ ཐོང༌། ཏེ༌གུན༌ ཚོར༌ར༌ཅིག༌ ཡང༌ ཐོང༌ང༌ཅིག༌, ངའ༌ ཏེ༌གུན༌ སྟན༌ན༌ ཛད༌ཁན༌ནི༌ ཕོ༌ཉ༌བོའེ༌ ཞབས༌སི༌ དུན༌ལ༌ ཆག༌ཕུལ༌ཅེས༌ལ༌ གྱེལ༌པིན༌། 9 ཨིན༌ནའང༌ ཁོང༌ངི༌ ང༌ མོལས༌, “མན༌! ངའ༌ ཏེ༌ཟུག༌ མ༌ཅོ༌། ངའང༌ ཁྱོ༌རང༌ དང༌ ཁྱོ༌རང༌ངི༌ སྤུན༌ ལུང༌སྟོན༌པ༌གུན༌ ཙོགས༌ལ༌, དཀོན༌མཆོག༌གི༌ ཞབས༌ཏོག༌པ༌ ཞིག༌ ཨིན༌, མ༌ཚད༌ འི༌ སྤེ༌ཆའེ༌ ནང༌ང༌ བྲིས༌ཏེ༌ ཡོད༌ཁན༌ སྲུང༌ཁན༌གུན༌ནའང༌, དཀོན༌མཆོག༌ ཅིག༌པོའ༌ ཅོལ༌།”

10 ཏེ༌ནེ༌ ཁོང༌ངི༌ ང༌ མོལས༌, “འི༌ སྤེ༌ཆའེ༌ ནང༌ང༌ བྲིས༌ཏེ༌ ཡོད༌ཁན༌ནི༌ མ༌ཡོང༌ ལུང༌སྟན༌གུན༌ སང༌ཝའེ༌ ནང༌ང༌ མ༌བོར༌ ཅིའ༌ཟེར༌ན༌ འི༌གུན༌ དྲན༌དྲ༌ གྲུབ༌ཅེས༌སི༌ ཏུས༌པོ༌ ཉེ༌མོ༌ དུག༌། 11 ངན༌པ༌ ཅོ༌ཁན༌གུན༌ལ༌ ངན༌པ༌ ཅོ༌ཅེས༌ནེ༌ མ༌སྒག༌, ལས༌ རྩོག༌པོ༌ ཅོ༌ཁན༌གུན༌ལ༌ ལས༌ རྩོག༌པོ༌ ཅོ༌ཅེས༌ནེ༌ མ༌སྒག༌, ཀྲང༌པོ༌ ཅོ༌ཁན༌གུན༌ལ༌ ཀྲང༌པོ༌ ཅོ༌ཅེས༌ནེ༌ མ༌སྒག༌, ཏམ༌པ༌ ཨིན༌ཁན༌གུན༌ ཏམ༌པ༌ གྱུར༌ཅེས༌ནེ༌ མ༌སྒག༌།”

12 ཡེ༌ཤུའི༌ མོལས༌, “ལྟོས༌ཤིག༌, ང༌ གྱོགས༌པ༌ ཡོང༌ཨིན༌, ཡང༌ མི༌ རེ༌རེའ༌ རང༌རང༌ངི༌ ལས༌ ནང༌ཞིན༌ལ༌ ཏང༌ཅེས༌སི༌ སོལ༌རས༌ ངའེ༌ ལག༌ག༌ ཡོད༌། 13 ང༌ ནི༌ ཨལ༌ཕ༌ དང༌ ཨོ༌མེ༌ག༌, ཏང༌པོ༌ དང༌ ཐའ༌མ༌, གོ༌ཟུག༌ དང༌ སྟིང༌ཇུག༌ ཨིན༌།”

14 “ཀོས༌གུན༌ ཁྲུས༌ཏེ༌ ཁོ༌རང༌ རྩང༌མ༌ ཅོ༌ཁན༌གུན༌ ཅིན༌ལབས༌ཅན༌ ཨིན༌། ཁོང༌གུན༌ གྱལ༌སའེ༌ ནང༌ང༌ གྱས༌སྒོ༌གུན༌ གྱུད༌ཏེ༌ ཆ༌ཅུག༌ག༌ ཛད༌ཏེ༌ སྲོག༌ སལ༌ཁན༌ནི༌ ལྕང༌མའེ༌ ཀ༌ནེ༌ ཁ༌ཟས༌གུན༌ ཟེན༌། 15 ཆོས༌ངན༌ ཅོ༌ཁན༌, ལུས༌བྲེལ༌ ངན༌པ༌ ཅོ༌ཁན༌, མི༌སད༌, སྐུན༌དྲ༌ ཅོལ༌ཁན༌, ཟུན༌མ༌ ཏམ༌པའེ༌ མི༌ཚེ༌ ཕུད༌ཁན༌, ཏེ༌ ཁྱི༌ ཙོགས༌གུན༌ གྱལ༌སའེ༌ ཕི༌ལོག༌ག༌ ལུས༌ཨིན༌།”

16 “འི༌ ལོན༌གུན༌ ཆོས༌ཚོགས༌གུན༌ལ༌ ཤད༌ཅེས༌སི༌ ཕིའ༌ ང༌ ཡེ༌ཤུའི༌, ང༌རང༌ངི༌ ཕོ༌ཉ༌ ཁྱོ༌རང༌ངི༌ཀ༌ ཀལ༌པིན༌། ང༌ ནི༌ གྱལ༌པོ༌ དཱ༌བིད༌ དང༌ ཁོའེ༌ པུར༌གྱུད༌ ཇུང༌ཅུག༌ཁན༌, ཡང༌ ནམ༌ལངས༌སི༌ སྐར༌མ༌ ལྡང༌ཤན༌བོ༌ ཨིན༌།”

17 ཏམ༌པའེ༌ ཐུག༌ཉིད༌ དང༌ མ༌ཤི༌ཀའེ༌ བག༌མ༌ ༼ཡང༌ན༌ ཁོང༌ངི༌ ཆོས༌ཚོགས༌༽ གུན༌ནི༌ ཟེར༌དུག༌, “ཡོང༌ཤིག༌།” འི༌ ལོན༌ ཚོར༌ཁན༌གུན༌ལའང༌ ཟེར༌ཅུག༌, “ཡོང༌ཤིག༌།” སྐོམས༌ཁན༌གུན༌ ཡོང༌ཅུག༌ཤིག༌, ཡང༌ ཐུང༌ང༌ ཐད༌ཁན༌གུན༌ལ༌ སྲོག༌ ཏང༌ཁན༌ནི༌ ཆུ༌ ཆོན༌ལ༌ ཐུང༌ཅུག༌ཤིག༌།

18 འི༌ སྤེ༌ཆའེ༌ ནང༌ང༌ བྲིས༌ཏེ༌ ཡོད༌ཁན༌ནི༌ མ༌ཡོང༌ ལུང༌སྟན༌ནི༌ སྤེ༌ར༌ ཚོར༌ཁན༌གུན༌ལ༌ ང༌ ཡོ༌ཧཱ༌ནན༌ནི༌ སྤང༌པུད༌ཨིན༌ ཟེར༌རད༌། འི༌ སྤེ༌ཆའེ༌ ནང༌ང༌ བྲིས༌ཁན༌གུན༌ནི༌ཀ༌ ཐེ༌བ༌ སགས༌ཏེ༌ བྲི༌ཁན༌གུན༌ལ༌ དཀོན༌མཆོག༌གི༌ འི༌ སྤེ༌ཆའེ༌ ནང༌ང༌ བྲིས༌ཏེ༌ ཡོད༌ཁན༌ནི༌ རྡུག༌ངལ༌གུན༌ སལ༌ཨིན༌། 19 ཡང༌ འི༌ སྤེ༌ཆའེ༌ ནང༌ང༌ བྲིས༌ཏེ༌ ཡོད༌ཁན༌ནི༌ མ༌ཡོང༌ ལུང༌སྟན༌གུན༌ནི༌ ནང༌ནེ༌ ཐེན༌ཏེ༌ མ༌བྲི༌ཁན༌གུན༌ནི༌ ཀ༌ནེ༌ དཀོན༌མཆོག༌གི༌ འི༌ སྤེ༌ཆའེ༌ ནང༌ང༌ མོལ༌ཁན༌ནི༌ སྲོག༌ ཏང༌ཁན༌ནི༌ ལྕང༌མའེ༌ སྐལ༌ལ༌ དང༌ ཏམ༌པའེ༌ གྱལ༌སའེ༌ ནང༌ང༌ དུག༌ཅེས༌སི༌ ཐོབ༌ཏང༌བོ༌ ཐེན༌ན༌ ཛད༌ཨིན༌།

20 འི༌ བྲིས༌ཁན༌ ཚང༌མའེ༌ སྤང༌པོ༌ སལ༌ལ༌ ཛད༌ཁན༌ནི༌ ཡེ༌ཤུའི༌ མོལ༌ལ༌ ཛདས༌, “འོ༌ན༌ ང༌ གྱོགས༌པ༌ ཡོང༌ཨིན༌།”

ངའེ༌ ལན༌ཏངས༌པིན༌, “ཨ༌མེན༌, ཀྱེ༌ གཙོ༌བོ༌ ཡེ༌ཤུ༌ སྐྱོད༌ད༌ ཛད༌།”

21 གཙོ༌བོ༌ ཡེ༌ཤུའི༌ ཐུག༌རྗེ༌ དཀོན༌མཆོག༌གི༌ མི༌གུན༌ ཉམ༌པོ༌ ལུས༌ཤིག༌, ཨ༌མེན༌།

* 1:9 1:9 ཆུའི༌ སྐོར༌ཏེ༌ ཡོད༌ཁན༌ནི༌ ས༌ཀྱད༌།

✡ 1:13 1:13 དཱ༌ནི༌ཨེལ༌ 7:13

✡ 2:27 2:27 སུང༌གུར༌ 2:9

* 9:1 9:1 ཆོས༌སི༌ ནང༌ང༌ ཁས༌པ༌ མང༌པོའེ༌ འི༌ སྐར༌མ༌བོ༌ ཕོ༌ཉ༌ ངན༌པ༌ཞིག༌ ཨིན༌ནོག༌ ཟེར༌ར༌ནོག༌།

† 9:3 9:3 ཧིན༌དི༌ སྐད༌དི༌ ནང༌ང༌ བིད༌ཆུའ༌ ཟེར༌ར༌ནོག༌།

‡ 9:17 9:17 རྡོའ༌ སེར༌པོ༌ ཀ༌བོ༌ མེའ༌ ཏུག༌ན༌ ཏུག༌ཅན༌ནི༌ ཏུད༌པ༌ བིང༌ང༌ནོག༌།

* 11:4 11:4 འི༌བོ༌ ནི༌ ལུང༌སྟོན༌པ༌ ཟ༌ཀ༌རི༌ཡཱའེ༌ ཐོང༌ཁན༌ནི༌ ཞལ༌ཟིགས༌པོ༌ ཨིན༌ནོག༌ ཀ༌བོ༌ ཟ༌ཀ༌རི༌ཡཱའེ༌ སྤེ༌ཆའེ༌ 4:1-14 ནང༌ང༌ བྲིའ༌ ཛད༌ཏེ༌ ཡོད༌ཏེ༌ ཨིན༌ནོག༌།

✡ 14:14 14:14 དཱ༌ནི༌ཨེལ༌ 7:13

* 17:1 17:1 མིང༌ཅན༌ནི༌ བུ༌མོ༌ ཟུགས༌ཙོང༌མ༌བོ༌ ནི༌ རོམ༌མི༌ གྱལ༌ས༌ ཇིགས༌པོ༌ ཟེར༌ཏེ༌ ཨིན༌ནོག༌།

† 17:4 17:4 ཏེ༌ཙོགས༌ དོག༌གི༌ ཀོས༌ལག༌གུན༌ གྱལ༌པོ༌གུན༌ནི༌ གོན༌ན༌ནོག༌།

✡ 19:15 19:15 སུང༌གུར༌ 2:9

* 21:24 21:24 ཡེ༌ཤ༌ཡཱའེ༌ སྤེ༌ཆའེ༌ 60:3-5 ནང༌ངའང༌ འིན༌ན༌ཏུས༌སི༌ སྐོར༌ལ༌ བྲིའ༌ ཛད༌ཏེ༌ ཡོད༌ཏེ༌ ཨིན༌ནོག༌།